འགོད་པའམ་མོ་ཤེའི་མདོ་དང་པོ་བྱ་བ།

༡

ཐོག་མར་དཀོན་མཆོག་གིས་ནམ་མཁའ་དང་ས་བཀོད་དོ།

༢ ཡང་ས་ནི་སྟོངས་ཤིང་སྟོང་པར་གྱུར་ཏེ། ཡང་དོང་གི་སྟེང་དུ་མུན་པའི་སྨག་རུམ་ཡོད་པ་དང་། དཀོན་མཆོག་གི་ཐུགས་ཉིད་ཆུ་རྣམས་ཀྱི་སྟེང་དུ་ལྡིང་བ་ཡིན།

༣ ཡང་དཀོན་མཆོག་གིས་འོད་བྱུང་ཞིག་ཅེས་གསུངས་པ་དང་། འོད་བྱུང་ངོ་།

༤ དཀོན་མཆོག་གིས་འོད་ལེགས་པ་ཡིན་པར་གཟིགས་ཏེ། མུན་པ་ལས་འོད་ཕྱེས་སོ།

༥ དཀོན་མཆོག་གིས་འོད་ཀྱི་མིང་ལ་ཉིན་མོ་ཞེས་བཏགས། མུན་པའི་མིང་ལ་མཚན་མོ་བཏགས་པར་མཛད་དོ། ནུབ་མོ་དང་ནང་མོ་བྱུང་ནས་ཞག་དང་པོའོ༎

༦ ཡང་དཀོན་མཆོག་གིས་འདི་སྐད་དུ། ཆུ་རྣམས་དང་ཆུ་རྣམས་སོ་སོར་བྱེད་དུ་ཆུ་རྣམས་ཀྱི་དཀྱིལ་ན་དབྱིངས་ཤིག་བྱུང་ཞིག་ཅེས་གསུངས་སོ།

༧ དཀོན་མཆོག་གིས་དབྱིངས་མཛད་དེ། དབྱིངས་ཀྱི་འོག་ན་ཡོད་པའི་ཆུ་རྣམས་དབྱིངས་ཀྱི་གོང་ལ་ཡོད་པའི་ཆུ་རྣམས་ལས་ཕྱེས་ནས། དེ་བཞིན་དུ་བྱུང་ངོ་།

༨ དཀོན་མཆོག་གིས་དབྱིངས་ཀྱི་མིང་ལ་ནམ་མཁའ་བཏགས་སོ། ནུབ་མོ་དང་ནང་མོ་བྱུང་ནས་ཞག་གཉིས་པའོ༎

༩ ཡང་དཀོན་མཆོག་གིས་འདི་སྐད་དུ། སྐམ་ས་མཐོང་བའི་ཕྱིར། ནམ་མཁའི་འོག་ན་ཡོད་པའི་ཆུ་རྣམས་གནས་གཅིག་ཏུ་འདུས་ཤིག་ཅེས་གསུངས་ནས། དེ་བཞིན་དུ་བྱུང་ངོ་།

༡༠ དཀོན་མཆོག་གིས་སྐམ་ས་ལ་ས་ཞེས་བཏགས། ཆུ་འདུས་པའི་མིང་ལ་རྒྱ་མཚོ་བཏགས་སོ། དཀོན་མཆོག་གིས་དེ་ལེགས་པ་ཡིན་པར་གཟིགས་སོ།

༡༡ ཡང་དཀོན་མཆོག་གིས་འདི་སྐད་དུ། སས་རྩྭ་དང་། ས་བོན་སྐྱེ་བའི་སྔོ་ཚོད་དང་། སའི་གོང་ལ་རང་རང་གི་རིགས་ཀྱི་འབྲས་བུ་ས་བོན་དང་བཅས་པ་སྐྱེ་བའི་བཟའ་ཤིང་སྐྱེ་བར་བྱོས་ཤིག་ཅེས་གསུངས་ནས། དེ་བཞིན་དུ་གྱུར་ཏོ།

༡༢ སས་རྩྭ་དང་། རང་རང་གི་རིགས་ཀྱི་ས་བོན་དང་བཅས་པ་སྐྱེ་བའི་སྔོ་ཚོད་དང་། རང་རང་གི་རིགས་ཀྱི་འབྲས་བུ་ས་བོན་དང་བཅས་པ་སྐྱེ་བའི་བཟའ་ཤིང་སྐྱེ་བར་བྱས་སོ། དཀོན་མཆོག་གིས་དེ་ལེགས་པ་ཡིན་པར་གཟིགས་སོ།

༡༣ ནུབ་མོ་དང་ནང་མོ་བྱུང་ནས་ཞག་གསུམ་པའོ༎

༡༤ ཡང་དཀོན་མཆོག་གིས་འདི་སྐད་དུ། ཉིན་མོ་དང་མཚན་མོ་ཕྱེ་བའི་ཕྱིར་ནམ་མཁའི་དབྱིངས་ལ་འོད་རྣམས་བྱུང་ཞིག དེ་དག་དུས་དང་། ཞག་དང་། ལོ་རྣམས་ཀྱི་རྟགས་སུ་འགྱུར་བ་དང་།

༡༥ ས་ལ་སྣང་བར་བྱེད་པའི་ཕྱིར་དེ་དག་ནམ་མཁའི་དབྱིངས་ལ་འོད་རྣམས་ཡིན་པར་གྱུར་ཅིག དེ་བཞིན་དུ་བྱུང་ངོ་།

༡༦ དཀོན་མཆོག་གིས་འོད་ཆེན་པོ་གཉིས་ནི། ཉིན་མོ་ལ་དབང་བྱེད་པའི་ཕྱིར་འོད་ཆེན་པོ་ཞིག་དང་། མཚན་མོ་ལ་དབང་བྱེད་པའི་ཕྱིར་འོད་ཆུང་བ་ཞིག་དང་། སྐར་མ་རྣམས་ཀྱང་མཛད་དོ།

༡༧ ས་ལ་འོད་སྣང་བར་བྱེད་པའི་ཕྱིར་དཀོན་མཆོག་གིས་དེ་དག་ནམ་མཁའི་དབྱིངས་ལ་བཙུག་པར་མཛད་དོ།

༡༨ ཉིན་དང་མཚན་ལ་དབང་བྱེད་པ་དང་། འོད་དང་མུན་པ་ཕྱེ་བའི་ཕྱིར་རོ། དཀོན་མཆོག་གིས་དེ་ལེགས་པ་ཡིན་པར་གཟིགས་སོ།

༡༩ ནུབ་མོ་དང་ནང་མོ་བྱུང་ནས་ཞག་བཞི་པའོ༎

༢༠ ཡང་དཀོན་མཆོག་གིས་འདི་སྐད་དུ། ཆུ་རྣམས་ལས་སྲོག་དང་ལྡན་པའི་སེམས་ཅན་མང་པོ་བྱུང་ཞིག་དང་། བྱ་རྣམས་སའི་གོང་ལ་ནམ་མཁའི་དབྱིངས་ལ་ཕུར་ཕུར་ཞིག་གསུངས་པ་དང་།

༢༡ དཀོན་མཆོག་གིས་ཆུའི་སེམས་ཅན་ཆེན་པོ་རྣམས་དང་། ཆུ་རྣམས་ལས་མང་པོ་བྱུང་བའི་སེམས་ཅན་སྣ་ཚོགས་རང་རང་གི་རིགས་བཞིན་དུ་དང་། བྱ་གཤོག་པ་ཅན་རྣམས་ཀྱང་རང་རང་གི་རིགས་བཞིན་དུ་བཀོད་དོ། དཀོན་མཆོག་གིས་དེ་ལེགས་པ་ཡིན་པར་གཟིགས་སོ།

༢༢ དཀོན་མཆོག་གིས་དེ་དག་ལ་བྱིན་རླབས་མཛད་ཅིང་འདི་སྐད་དུ། བརྒྱུད་དང་ལྡན་ཞིང་མང་པོ་འཕེལ་ནས་རྒྱ་མཚོ་རྣམས་ཀྱི་ཆུ་གང་བར་བྱོས་ཤིག་དང་། བྱ་རྣམས་ས་ལ་འཕེལ་བར་གྱུར་ཅིག

༢༣ ནུབ་མོ་དང་ནང་མོ་བྱུང་ནས་ཞག་ལྔ་པའོ༎

༢༤ ཡང་དཀོན་མཆོག་གིས་འདི་སྐད་དུ། སས་རང་རང་གི་རིགས་བཞིན་དུ་སེམས་ཅན་རྐང་བཞི་པ་དང་། ལྟོ་འགྲོ་སྲིན་བུ་དང་། ས་གཞིའི་དུད་འགྲོ་རྣམས་རང་རང་གི་རིགས་བཞིན་དུ་སྐྱེད་པར་བྱོས་ཤིག་གསུངས་པ་དང་། དེ་བཞིན་དུ་གྱུར་ཏོ།

༢༥ དཀོན་མཆོག་གིས་སའི་དུད་འགྲོ་རང་རང་གི་རིགས་བཞིན་དུ་དང་། རྐང་བཞི་པ་རང་རང་གི་རིགས་བཞིན་དུ་མཛད་དོ། དཀོན་མཆོག་གིས་དེ་ལེགས་པ་ཡིན་པར་གཟིགས་སོ༎

༢༦ ཡང་དཀོན་མཆོག་གིས་འདི་སྐད་དུ། རྒྱ་མཚོའི་ཉ་རྣམས་དང་། ནམ་མཁའི་བྱ་རྣམས་དང་། རྐང་བཞི་པ་རྣམས་དང་། ས་ཐམས་ཅད་དང་། ས་ལ་ལྟོ་བས་འགྲོ་བའི་སྲིན་བུ་ཐམས་ཅད་ལ་དཔོན་པོ་བྱེད་པའི་ཕྱིར་ང་ཅག་གིས་རང་གི་དབྱིབས་ལྟར་དང་ངེད་རང་གི་གཟུགས་བརྙན་བཞིན་དུ་ཡོད་པའི་མི་བྱེད་པར་བྱ་གསུངས་སོ།

༢༧ དཀོན་མཆོག་གིས་ཉིད་ཀྱི་དབྱིབས་ལྟར་མི་ནི་བཀོད་དེ། དཀོན་མཆོག་གི་དབྱིབས་ལྟར་མི་ནི་བཀོད་དོ། སྐྱེས་པ་དང་བུད་མེད་ཁོང་གིས་བཀོད་དོ།

༢༨ དཀོན་མཆོག་གིས་དེ་དག་ལ་བྱིན་རླབས་མཛད་ཅིང་འདི་སྐད་དུ། ཁྱོད་ཅག་བརྒྱུད་ཅན་གྱུར་ལ་མང་པོ་འཕེལ་ནས། ས་བཀང་སྟེ། འབངས་སུ་བྱོས་ཤིག་དང་། རྒྱ་མཚོའི་ཉ་རྣམས་དང་། ནམ་མཁའི་བྱ་རྣམས་དང་། ས་ལ་རྒྱུ་བའི་སྲོག་ཡོད་པ་ཐམས་ཅད་ལ་དབང་བྱོས་ཤིག་ཅེས་གསུངས་སོ།

༢༩ ཡང་དཀོན་མཆོག་གིས་གསུངས་པ། ལྟོས་ཤིག ཁྱེད་ཅག་གིས་ཟ་རུ་ངས་ཁྱེད་ཅག་ལ་ས་ཚང་མ་ལ་ས་བོན་སྐྱེ་བའི་སྔོ་ཚོད་ཐམས་ཅད་དང་། རྩི་ཤིང་ཐམས་ཅད་ས་བོན་སྐྱེ་བའི་ཤིང་གི་འབྲས་བུ་དང་ལྡན་པ་སྟེར་རོ།

༣༠ སའི་དུད་འགྲོ་ཐམས་ཅད་དང་། ནམ་མཁའི་བྱ་ཐམས་ཅད་དང་། ས་ལ་རྒྱུ་བའི་སེམས་ཅན་སྲོག་ཡོད་པ་ཐམས་ཅད་ལ། སྔོ་ཚོད་ཐམས་ཅད་ཁ་ཟས་ཀྱི་ཕྱིར་སྟེར་རོ། དེ་བཞིན་དུ་གྱུར་ཏོ།

༣༡ དཀོན་མཆོག་གིས་ཅི་དང་ཅི་མཛད་པ་ཐམས་ཅད་ལ་གཟིགས་ནས། ལྟོས་ཤིག ཤིན་ཏུ་ལེགས་པ་ཡོད་དོ། ནུབ་མོ་དང་ནང་མོ་བྱུང་ནས་ཞག་དྲུག་པའོ༎

༢

དེ་ལྟར་ནམ་མཁའ་ས་གཉིས་དང་དེ་དག་གི་ཚོགས་ཐམས་ཅད་གྲུབ་བོ།

༢ དཀོན་མཆོག་གིས་ཞག་བདུན་པ་ལ་ཁོང་རང་གིས་མཛད་པའི་ཕྲིན་ལས་བསྒྲུབས་ནས། ཁོང་གིས་མཛད་པའི་ཕྲིན་ལས་ཐམས་ཅད་ཟིན་ཏེ་ཞག་བདུན་པ་ལ་དལ་བར་བཞུགས་སོ།

༣ དཀོན་མཆོག་གིས་ཞག་བདུན་པ་དེ་བྱིན་གྱིས་བརླབས་ཤིང་དམ་པར་མཛད་པ་ཡིན། གང་ལ་ཟེར་ན། ཞག་དེ་ལ་ཁོང་གིས་བཀོད་ནས་མཛད་པའི་ཕྲིན་ལས་ཐམས་ཅད་ཟིན་ཏེ་ཐུགས་དལ་བར་བཞུགས་པའི་ཕྱིར་རོ༎

༤ གང་ཞག་ལ་གཙོ་བོ་དཀོན་མཆོག་གིས་ས་དང་ནམ་མཁའ་བཀོད་ནས་མཛད་པའི་དུས་སུ། ནམ་མཁའ་དང་ས་འབྱུང་ཚུལ་ནི་འདི་ལྟར་སྟེ།

༥ ཞིང་གི་ཤིང་ས་ལ་ད་དུང་མ་བྱུང་། ཞིང་གི་སྔོ་ཚོད་ད་རུང་མ་སྐྱེས། ཅི་ལ་ཟེར་ན། གཙོ་བོ་དཀོན་མཆོག་གིས་ས་ལ་ཆར་པ་འབེབས་པར་མ་མཛད། ས་འབད་པའི་མི་སུ་ཡང་མེད་པའི་ཕྱིར་རོ།

༦ འོན་ཀྱང་རྨུག་པ་ཞིག་ས་ནས་ལངས་པས། སའི་ངོས་ཐམས་ཅད་རླན་པར་བྱས་སོ།

༧ ཡ་ཧོ་ཝཱ་དཀོན་མཆོག་གིས་མི་ནི་སའི་ཐལ་བ་ནས་བཀོད་ནས། སྣ་རུ་སྲོག་གི་དབུགས་ཕུས་པར་མཛད་པས། མི་ནི་སྲོག་དང་ལྡན་པའི་སེམས་ཅན་ཞིག་བྱུང་བ་ཡིན།

༨ དེ་ནས་ཡ་ཧོ་ཝཱ་དཀོན་མཆོག་གིས་ཨེ་དེན་ཡུལ་གྱི་ཤར་ཕྱོགས་སུ་ཚལ་ཞིག་བཙུགས་ཏེ། དེར་ཁོང་གིས་བཀོད་པའི་མི་བཅུག་གོ།

༩ གཙོ་བོ་དཀོན་མཆོག་གིས་ས་ནས་ཤིང་སྣ་ཚོགས་ལྟ་ན་སྡུག་པ་དང་། ཟ་ན་ཞིམ་པོ་སྐྱེ་རུ་བཅུག ཚལ་གྱི་གཞུང་ལ་གསོན་པ་ཉིད་ཀྱི་ཤིང་དང་། བཟང་ངན་རྟོགས་པའི་ཤིང་གཉིས་ཀྱང་སྐྱེ་བཅུག་པར་མཛད་དོ༎

༡༠ ཡང་ཚལ་འཆུ་བའི་ཕྱིར་ཨེ་དེན་ཡུལ་ནས་གཙང་པོ་ཞིག་འབབ་ཅིང་། དེ་གྱེས་ནས་གཙང་པོ་བཞི་རུ་གྱུར་ཏོ།

༡༡ གཙང་པོ་དང་པོའི་མིང་ནི་པི་ཤོན་ཡིན། དེས་ནི་གསེར་ཡོད་པའི་ཧ་ཝི་ལཱ་ཡུལ་ཐམས་ཅད་ལ་སྐོར་རོ།

༡༢ ཡུལ་དེའི་གསེར་བཟང་པོ་ཡིན། དེ་རུ་བེ་དེལ་ཡོན་དང་རིན་པོ་ཆེ་ཨིན་དྲ་ནི་ལ་ཡང་ཡོད།

༡༣ གཙང་པོ་གཉིས་པའི་མིང་ནི་གི་ཧོན་ཡིན་ཏེ། དེ་ནི་ཀུས་ཡུལ་ཐམས་ཅད་ལ་སྐོར་རོ།

༡༤ གཙང་པོ་གསུམ་པའི་མིང་ནི་ཏི་ཀེ་ལི་སི་ཡིན་ཏེ། དེ་ནི་ཨ་སུར་གྱི་ཤར་ཕྱོགས་སུ་འབབ་བོ། གཙང་པོ་བཞི་པ་ནི་ཡུབ་རཱད་ཡིན་ནོ༎

༡༥ ཡང་གཙོ་བོ་དཀོན་མཆོག་གིས་མི་ནི་བཞེས་ཏེ་ཨེ་དེན་གྱི་ཚལ་དུ་བཅུག་པ་ཡིན། གང་ལ་ཟེར་ན། ཚལ་འབད་པ་དང་སྲུང་བའི་ཕྱིར་རོ།

༡༦ དེ་ནས་ཡ་ཧོ་ཝཱ་དཀོན་མཆོག་གིས་མི་ལ། ཚལ་གྱི་ཤིང་ཐམས་ཅད་ནས་ཟོས་ལ།

༡༧ བཟང་ངན་རྟོགས་པའི་ཤིང་འདི་ལས་མ་ཟ། ཅི་ལ་ཟེར་ན། གང་ཞག་ལ་ཁྱོད་དེ་ལས་ཟ་བ་དང་ཤི་བར་འགྱུར་རོ་ཞེས་བཀའ་གནང་ཞིང་གསུངས་སོ༎

༡༨ ཡང་ཡ་ཧོ་ཝཱ་དཀོན་མཆོག་གིས། མི་གཅིག་པུར་ཡོད་པ་མི་ལེགས་ཏེ། ངས་ཁོ་དང་མཚུངས་པའི་གྲོགས་ཤིག་བྱའོ་གསུངས་ནས།

༡༩ ཡ་ཧོ་ཝཱ་དཀོན་མཆོག་གིས་ས་ལས་ཞིང་གི་དུད་འགྲོ་ཐམས་ཅད་དང་། ནམ་མཁའི་བྱ་ཐམས་ཅད་བཀོད་ནས། མིས་དེ་དག་ལ་ཇི་ལྟ་བུའི་མིང་འདོགས་པར་བྱེད་གཟིགས་པའི་ཕྱིར་དུ་ཁོ་ཡི་དྲུང་དུ་ཁྲིད་པ་དང་། མིས་ཐམས་ཅད་ལ་ཇི་ལྟ་བུའི་མིང་བཏགས་པ་བཞིན་དུ་སྲོག་དང་ལྡན་པའི་སེམས་ཅན་རེ་རེ་ལ་མིང་ཡོད།

༢༠ དེ་ནས་མིས་རྐང་བཞི་པ་ཐམས་ཅད་དང་། ནམ་མཁའི་བྱ་དང་། ཞིང་གི་དུད་འགྲོ་ཐམས་ཅད་ལ་མིང་བཏགས་ཀྱིས། ཨ་དམ་དང་མཚུངས་པའི་གྲོགས་ཤིག་མ་ཐོབ་བོ༎

༢༡ ཡ་ཧོ་ཝཱ་དཀོན་མཆོག་གིས་མི་ལ་གཉིད་ཆེན་པོ་ཕབ་ནས། ཁོ་གཉིད་དུ་སོང་བའི་ཚེ། ཁོང་གིས་མི་དེའི་རྩིབ་མ་གཅིག་བཞེས་ནས། དེའི་ཤུལ་ཤ་ཡིས་བསུབ་པར་མཛད་དོ།

༢༢ ཡ་ཧོ་ཝཱ་དཀོན་མཆོག་གིས་མི་ལས་བཞེས་པའི་རྩིབ་མ་ནི་བུད་མེད་དུ་བཀོད་ནས། ཨ་དམ་གྱི་དྲུང་དུ་ཁྲིད་དོ།

༢༣ དེར་མིས་སྨྲས་པ། ད་ཁོ་ཡིན་ཏེ་ངའི་རུས་པ་ནས་ཁོའི་རུས་པ་དང་། ངའི་ཤ་ནས་ཁོའི་ཤ་ཡིན་པས། ཁོའི་མིང་ཁྱོ་མོ་གདགས་པར་བྱ། དེ་ཅིའི་ཕྱིར་ཞེ་ན། ཁོ་ནི་ཁྱོ་བོ་ནས་བཏོན་པར་མཛད་པའི་ཕྱིར་རོ།

༢༤ དེའི་ཕྱིར་ཁྱོ་བོས་རང་གི་ཕ་མ་བཞག་ནས་རང་གི་ཁྱོ་མོ་ལ་རྟེན་ཏེ། ཤ་གཅིག་ཏུ་འགྱུར་བར་འགྱུར་རོ།

༢༥ མི་དང་རང་གི་ཁྱོ་མོ་གཉིས་གཅེར་བུར་ཡོད་ཀྱང་ངོ་ཚ་མ་བྱས་སོ༎

༣

ཡ་ཧོ་ཝཱ་དཀོན་མཆོག་གིས་མཛད་པའི་ཐང་གི་དུད་འགྲོ་ཐམས་ཅད་ལས་སྦྲུལ་གཡོ་སྒྱུ་ཅན་ཡིན་པས་བུད་མེད་ལ་སྨྲས་པ། འོ་ན་དཀོན་མཆོག་གིས་ཚལ་གྱི་ཤིང་ཐམས་ཅད་ལས་མ་ཟ་ཞེས་བཀའ་གནང་ངམ།

༢ བུད་མེད་ཀྱིས་སྦྲུལ་ལ་སྨྲས་པ། ཚལ་གྱི་ཤིང་གི་འབྲས་བུ་ཟའི།

༣ ཚལ་གྱི་གཞུང་ལ་ཡོད་པའི་ཤིང་གཅིག་གི་འབྲས་བུ་དཀོན་མཆོག་གིས་མ་ཟ་མ་རེག་ཅིག ཅི་ལ་ཟེར་ན། མི་ཤི་བའི་ཕྱིར་རོ་ཞེས་བཀའ་གནང་བ་ཡིན།

༤ སྦྲུལ་གྱིས་བུད་མེད་ལ་སྨྲས་པ། ཁྱེད་ཅི་ནས་ཀྱང་ཤི་མི་ཡོང་།

༥ དཀོན་མཆོག་གི་ཐུགས་ལ་དེ་དག་དེ་ལས་ཟོས་པ་ཙམ་གྱིས་མིག་བྱེ་སྟེ། དཀོན་མཆོག་དང་འདྲ་བར་བྱུང་ནས། བཟང་ངན་ཤེས་པར་འགྱུར་རོ་ཞེས་དགོངས་སོ།

༦ དེར་བུད་མེད་ཀྱིས་བལྟས་ཏེ། ཤིང་དེ་ནི་ཟ་ན་ཞིམ་པོ་དང་། ལྟ་ན་སྡུག་པ་དང་། མཁས་པར་བྱེད་པའི་ཕྱིར་ཡིད་དུ་འོང་བ་མཐོང་ནས། དེའི་འབྲས་བུ་བླངས་ཏེ་ཟོས་པ་དང་། རང་གི་ཁྱོ་ལ་ཡང་བསྟེར་ནས་དེས་ཀྱང་ཟོས་སོ།

༧ དེའི་ཚེ་དེ་གཉིས་ཀྱི་མིག་བྱེ་སྟེ་གཅེར་བུ་ཡིན་པ་རིག་པ་དང་། སེ་ཡབ་ཤིང་གི་ལོ་མ་སྦྲེལ་ཏེ་འདོམ་རས་བྱས་སོ༎

༨ དེ་ནས་བསིལ་བའི་དུས་སུ་ཡ་ཧོ་ཝཱ་དཀོན་མཆོག་ཚལ་གྱི་ནང་ན་ཞབས་འཆག་པའི་སྒྲ་ཐོས་ནས། ཁྱོ་ཤུག་དེ་གཉིས་ཡ་ཧོ་ཝཱ་དཀོན་མཆོག་གི་དྲུང་ནས་ཚལ་གྱི་ཤིང་གི་ནང་དུ་བྲོས་ཤིང་ཡིབ་པར་གྱུར་ཏོ།

༩ དེར་ཡ་ཧོ་ཝཱ་དཀོན་མཆོག་གིས་ཨ་དམ་ལ་བོས་ཏེ། ཁྱོད་ག་ན་ཡོད་ཅེས་གསུངས་སོ།

༡༠ ཁོས་ཞུས་པ། ངས་ཁྱེད་ཀྱི་གསུང་སྐད་ཚལ་གྱི་ནང་ན་ཐོས་པས། གཅེར་བུར་ཡིན་པས་འཇིགས་ནས་ཡིབ་པ་ཡིན།

༡༡ ཁོང་གིས་གསུངས་པ། ཁྱོད་ལ་སུས་ཁྱོད་གཅེར་བུར་ཡོད་པ་བསྟན། ཁྱོད་ལ་ཟར་མ་གནང་བའི་ཤིང་ཐོག་ཟོས་སམ།

༡༢ ཨ་དམ་གྱིས་ཞུས་པ། ཁྱེད་ཀྱིས་ང་ལ་གྲོགས་སུ་བུད་མེད་གནང་སྟེ། དེས་ཤིང་ཐོག་ང་ལ་བསྟེར་ནས་ཟོས་པ་ཡིན།

༡༣ ཡ་ཧོ་ཝཱ་དཀོན་མཆོག་གིས་བུད་མེད་ལ། ཅིའི་ཕྱིར་ལས་དེ་བྱས་གསུངས་ནས། བུད་མེད་ཀྱིས་ཞུས་པ། སྦྲུལ་གྱིས་བསླུས་ཏེ་ཟོས་པ་ཡིན།

༡༤ དེ་ནས་ཡ་ཧོ་ཝཱ་དཀོན་མཆོག་གིས་སྦྲུལ་ལ། ཁྱོད་ཀྱིས་ལས་དེ་བྱས་པས། རྐང་བཞི་པ་ཐམས་ཅད་དང་། ཞིང་གི་དུད་འགྲོ་ཐམས་ཅད་ཀྱི་ནང་ན་གླུད་ཡིན་ཏེ། ལྟོ་བས་འགྲུལ་ཞིང་ནམ་འཚོ་བའི་བར་དུ་ཐལ་བ་ཟ་བར་གྱུར་ཅིག

༡༥ ཁྱོད་དང་བུད་མེད་ཀྱི་བར་ན་དབྱེན་པ་འབྱུང་བར་བྱ་བ་དང་། ཁྱོད་ཀྱི་བརྒྱུད་དང་དེའི་བརྒྱུད་ཀྱི་བར་ན་དབྱེན་པ་འབྱུང་འཇུག་པར་བྱའོ། ཁོས་ཁྱོད་ཀྱི་མགོ་རྫི་བར་བྱ། ཁྱོད་ཀྱིས་ཁོའི་རྟིང་པ་ལ་སོ་གདབ་བོ་ཞེས་བཀའ་གནང་ངོ་།

༡༦ ཁོང་གིས་བུད་མེད་ལ། ཁྱོད་ཀྱི་མངལ་སྦྲུམ་གྱི་སྡུག་བསྔལ་མང་དུ་བྱ་སྟེ། སྐྱེ་གཟེར་གྱིས་བུ་བཙའ་བར་འགྱུར། ཁྱོད་ཀྱིས་ཁྱོ་ལ་གདུང་བ་དང་། ཁོས་ཁྱོད་ལ་དབང་བྱའོ་གསུངས་སོ།

༡༧ ཨ་དམ་ལ། ཁྱོད་ཀྱིས་ཁྱོ་མོའི་ཁ་ལ་ཉན་ཏེ། ངས་ཤིང་ལས་མ་ཟ་སྨྲས་ཀྱང་ཟོས་པས། ཁྱོད་ཀྱི་ཕྱིར་ཞིང་དམོད་པར་བྱས་སོ། སྡུག་བསྔལ་ཞིང་ནམ་འཚོ་བའི་བར་དུ་དེ་ལས་ཟོས་ཤིག

༡༨ ཚེར་མ་དང་ལྗང་ཚེར་ཁྱོད་ཀྱི་ཕྱིར་སྐྱེས་པའི་ཞིང་ལས་སྔོ་ཚོད་ཟོ་ལ།

༡༩ ཁྱོད་ས་རུ་ཕྱིར་མ་ལོག་པའི་བར་དུ་གདོང་རྔུལ་བར་ཟན་ཟོས་ཤིག ཁྱོད་ས་ནས་བཏོན་ཏེ། ཐལ་བ་ཡིན་པས་ཐལ་བ་རུ་ཕྱིར་ལྡོག་པར་འགྱུར་ཅིག་གསུངས་སོ༎

༢༠ ཨ་དམ་གྱིས་བུད་མེད་ཀྱི་མིང་ལ་ཧ་ཝཱ་ཞེས་བཏགས་པ་ཡིན། གང་ལ་ཟེར་ན། དེ་ནི་གསོན་པོ་ཐམས་ཅད་ཀྱི་ཨ་མ་ཡིན་པའི་ཕྱིར་རོ༎

༢༡ ཡང་ཡ་ཧོ་ཝཱ་དཀོན་མཆོག་གིས་ཨ་དམ་དང་དེའི་ཆུང་མ་ལ་པགས་པའི་གོས་མཛད་ནས་དེ་དག་ལ་བསྐོན་ཏོ༎

༢༢ ཡ་ཧོ་ཝཱ་དཀོན་མཆོག་གིས། ལྟོས་ཤིག ཨ་དམ་བཟང་ངན་ཤེས་ཏེ་ངེད་རྣམས་དང་འདྲ་བར་གྱུར་པས། ད་ལག་པ་བརྐྱང་སྲོག་གི་ཤིང་ལས་ཀྱང་བླངས་ཏེ་ཟོས་ནས་རྒྱུན་ཆད་མེད་པར་འཚོ་བར་མ་སྲིད་ཅིག

༢༣ དེའི་ཕྱིར་ས་ནས་བླངས་པའི་མིས་ས་དེ་རང་འབད་པའི་ཕྱིར་ཡ་ཧོ་ཝཱ་དཀོན་མཆོག་གིས་ཁོ་ཨེ་དེན་ཡུལ་གྱི་ཚལ་ནས་བཏོན་ཏེ།

༢༤ ཨ་དམ་བསྐྲད་ནས། ཤར་ཕྱོགས་སུ་ཨེ་དེན་ཡུལ་གྱི་མདུན་དུ་ཀེ་རུབ་མེ་འབར་བའི་རལ་གྲི་འཁྱུག་པ་དང་བཅས་པ་རྣམས་འཇོག་པར་མཛད་པ་ཡིན། དེ་ཅིའི་ཕྱིར་ཞེ་ན། སྲོག་གི་ཤིང་གི་ལམ་སྲུང་བའི་ཕྱིར་རོ༎

༤

ཡང་ཨ་དམ་རང་གི་ཆུང་མ་ཧ་ཝཱ་དང་བྲེལ་ནས། ཧ་ཝཱ་མངལ་དང་ལྡན་པར་གྱུར་ཏེ། ཀ་ཡིན་སྐྱེས་ནས་ཟེར་བ། ཡ་ཧོ་ཝཱའི་སྐྱབས་ཀྱིས་སྐྱེས་པ་ཞིག་ཐོབ་བོ།

༢ དེ་ནས་ཡང་དེའི་སྤུན་ཧ་བེལ་བྱ་བ་སྐྱེས་སོ། ཧ་བེལ་ལུག་རྫི་དང་། ཀ་ཡིན་ཞིང་པ་བྱས་སོ།

༣ དེ་ནས་དུས་ཤིག་གི་རྗེས་ལ་ཀ་ཡིན་གྱིས་ཞིང་གི་འབྲས་བུ་ནས་ཡ་ཧོ་ཝཱ་ལ་མཆོད་པ་ཕུལ།

༤ ཧ་བེལ་གྱིས་ཀྱང་ཁྱུའི་སྔོན་སྐྱེས་ཀྱི་ཕུད་དང་ཚིལ་ལས་མཆོད་པ་ཕུལ་ནས། ཡ་ཧོ་ཝཱའི་ཐུགས་ལ་བབས་ཀྱང་།

༥ ཀ་ཡིན་དང་དེའི་མཆོད་པ་ཐུགས་ལ་མ་བབས་སོ། དེར་ཀ་ཡིན་ཤིན་ཏུ་ཁྲོས་ཏེ་གདོང་གྱུར་ཏོ།

༦ ཡ་ཧོ་ཝཱས་ཀ་ཡིན་ལ། ཁྱོད་ཅིའི་ཕྱིར་ཁྲོས་ཏེ་གདོང་གྱུར་པ་ཡིན།

༧ འདི་ལྟར་མ་ཡིན་ནམ། ཁྱོད་ཀྱི་སྤྱོད་ལམ་བཟང་པོ་ཡིན་ན་ངོ་དཀར་གྱི། བཟང་པོ་མི་བྱེད་ན་སྡིག་པ་སྒོའི་འགྲམ་དུ་བསྡད་དེ་ཡོད་པས་ཁྱོད་འདོད་དོ། འོན་ཀྱང་དེ་འཇོམ་པར་གྱིས་ཤིག་ཅེས་བཀའ་གནང་ངོ་༎

༨ ཀ་ཡིན་གྱིས་རང་གི་སྤུན་ལ་གཏམ་བྱས་སོ། དེ་ནས་དེ་དག་ཞིང་ལ་ཡོད་པའི་ཚེ། ཀ་ཡིན་ལངས་ཏེ་རང་གི་སྤུན་ཧ་བེལ་བསད་དོ།

༩ དེ་ནས་ཡ་ཧོ་ཝཱས་ཀ་ཡིན་ལ། ཁྱོད་ཀྱི་སྤུན་ཧ་བེལ་ག་ན་ཡོད་གསུངས་པ་དང་། ཀ་ཡིན་གྱིས་ང་ལ་ཆ་མེད། ང་ངའི་སྤུན་གྱི་སྲུང་མཁན་ཡིན་ནམ་ཞུས།

༡༠ ཁོང་གིས་གསུངས་པ། ཁྱོད་ཀྱིས་ཅི་བྱས། ཁྱོད་ཀྱི་སྤུན་གྱི་ཁྲག་གིས་ས་ནས་ང་ལ་འབོད་དོ།

༡༡ སས་རང་གི་ཁ་ཕྱེ་སྟེ་ཁྱོད་ཀྱི་སྤུན་གྱི་ཁྲག་ཁྱོད་ཀྱི་ལག་པ་ནས་བླངས་པས། ཁྱོད་ད་ཕྱིན་ཅད་མི་གླུད་ཡིན་ཏེ།

༡༢ ཞིང་རྨོས་ཀྱང་སས་བཅུད་མི་བཏང་བས། ཁྱོད་བྲོས་ཤིང་ས་ལ་འཁྱམ་པར་འགྱུར་རོ།

༡༣ ཀ་ཡིན་གྱིས་ཞུས་པ། ངས་བྱས་པའི་ཉེས་པ་ཆེ་ཞིང་འཁུར་མི་ཐུབ་བོ།

༡༤ ཀྱེ་ཧོ་ཁྱེད་ཀྱིས་ང་དེ་རིང་ས་ནས་བསྐྲད་པར་མཛད་པ་དང་། ང་ཁྱེད་ཀྱི་ཞལ་གྱི་མདུན་ནས་ཡིབ་སྟེ་བྲོས་ཤིང་ས་ལ་འཁྱམ་པར་དགོས་པས། སུ་ཡང་ང་དང་འཕྲད་པ་དེས་ང་གསོད་པར་འགྱུར་རོ།

༡༥ ཡ་ཧོ་ཝཱས་ཁོ་ལ། ཀ་ཡིན་གསོད་མཁན་དེ་ལ་ལན་བདུན་ལྡབ་ཆད་པ་ཕོག་ཡོང་ཞེས་བཀའ་གནང་ནས། ཡ་ཧོ་ཝཱས་ཀ་ཡིན་སུ་དང་འཕྲད་པ་དེས་ཁོ་མི་གསོད་པའི་རྟགས་ཤིག་མཛད་དོ།

༡༦ དེ་ནས་ཀ་ཡིན་ཡ་ཧོ་ཝཱའི་སྤྱན་སྔ་ནས་སོང་སྟེ། ཨེ་དེན་ཡུལ་གྱི་ཤར་ཕྱོགས་སུ་ཡོད་པའི་ནོད་ཡུལ་དུ་བསྡད་དོ༎

༡༧ ཡང་ཀ་ཡིན་རང་གི་ཆུང་མ་དང་བྲེལ་བ་དང་། དེ་ནི་མངལ་དང་ལྡན་པར་གྱུར་ཏེ་ཧེ་ནོག་སྐྱེས་ནས། གྲོང་ཁྱེར་ཞིག་བཟོས་ཤིང་རང་གི་བུ་ཧེ་ནོག་གི་མིང་བཞིན་དུ་གྲོང་ཁྱེར་དེ་ལ་མིང་བཏགས་སོ།

༡༨ ཧེ་ནོག་ལས་ཨི་རད་ཆད། ཨི་རད་ནས་མེ་ཧུ་ཡ་ཨེལ་ཆད་དོ། མེ་ཧུ་ཡ་ཨེལ་ནས་མ་ཐུ་ཤ་ཨེལ་ཆད་ནས། མ་ཐུ་ཤ་ཨེལ་ནས་ལ་མེག་ཆད་དོ།

༡༩ ལ་མེག་གིས་ཆུང་མ་གཉིས་བླངས་ཏེ། གཅིག་གི་མིང་ལ་ཨ་དཱ་དང་། གཅིག་གི་མིང་ལ་ཚི་ལཱ་ཟེར་རོ།

༢༠ ཨ་དཱ་ལ་སྐྱེས་པའི་བུ་ཡ་བལ་ནི་གུར་ལ་གནས་ཏེ་དུད་འགྲོ་འབད་པ་རྣམས་ཀྱི་ཕར་གྱུར་ཏོ།

༢༡ དེའི་སྤུན་ཡུ་བལ་བྱ་བ་ནི་པི་ཝང་དང་གླིང་བུའི་རིག་པ་ཅན་ཐམས་ཅད་ཀྱི་ཕར་གྱུར་ཏོ།

༢༢ ཡང་ཚི་ལཱ་ལ་བུ་ཐུ་བཱལ་ཀ་ཡིན་སྐྱེས་པ་དེ་གྲི་ལ་སོགས་པའི་ཁ་ཅན་གྱི་ལག་ཆ། རག་དང་ལྕགས་ནས་བཟོ་བ་ཞིག་བྱུང་སྟེ། ཐུ་བཱལ་ཀ་ཡིན་གྱི་སྲིང་མོ་ནི་ན་ཨ་མཱ་ཡིན།

༢༣ དེ་ནས་ལ་མེག་གིས་རང་གི་ཆུང་མ་གཉིས་ལ་འདི་སྐད་དུ། ང་ཡི་སྐད་ལ་ཉོན་དང་ཨ་དཱ་དང་ཚི་ལཱ། ང་ཡི་གཏམ་ལ་གསན་དང་ལ་མེག་གི་ཆུང་མ། ང་ལ་རྨས་པར་བྱས་ཕྱིར་མི་ཞིག་བསད་པ་དང་། ང་ལ་བརྒྱབ་ནས་སྐྲང་ཕྱིར་གཞོན་ནུ་ཞིག་བསད་ནས།

༢༤ གལ་ཏེ་ཀ་ཡིན་གྱི་སྲོག་ལན་བདུན་འགྱུར་ལྡབ་ཕོག་ན། ལ་མེག་ཕྱིར་བདུན་ཅུ་དང་བདུན་འཕོག་པར་ངེས། ཞེས་སྨྲས་སོ༎

༢༥ དེ་ནས་ཨ་དམ་རང་གི་ཆུང་མ་དང་ཡང་བྲེལ་ནས། དེ་ལ་བུ་ཞིག་སྐྱེས་ཏེ། དེའི་མིང་ཤེད་ཅེས་བཏགས་པ་ཡིན། ཅི་ལ་ཟེར་ན། མོས་ཀ་ཡིན་གྱིས་བསད་པའི་ཧ་བེལ་གྱི་ཚབ་ཏུ་དཀོན་མཆོག་གིས་ང་ལ་བརྒྱུད་གཞན་མ་འཛུགས་པར་མཛད་དོ་ཞེས་སྨྲས་པའི་ཕྱིར་རོ།

༢༦ ཤེད་ལ་ཡང་བུ་ཞིག་བྱུང་སྟེ། དེའི་མིང་ཨེ་ནོས་བཏགས་སོ། དེའི་དུས་སུ་ཡ་ཧོ་ཝཱའི་མཚན་ནས་བརྗོད་པའི་འགོ་འཛུག་པ་བྱུང་ངོ་༎

༥

འདི་ནི་ཨ་དམ་གྱི་རིགས་བརྒྱུད་ཀྱི་མདོ་ཡིན་ནོ། དཀོན་མཆོག་གིས་མི་ནི་འགོད་པའི་ཞག་ལ། ཁོང་གིས་དཀོན་མཆོག་གི་དབྱིབས་བཞིན་དུ་བཀོད་པ་ཡིན།

༢ སྐྱེས་པ་དང་བུད་མེད་བཀོད་ནས་བྱིན་རླབས་མཛད་དེ། བཀོད་པའི་ཞག་ལ་དེ་དག་གི་མིང་ཨ་དམ་བཏགས་སོ།

༣ ཡང་ཨ་དམ་ལོ་བརྒྱ་དང་སུམ་ཅུ་ལོན་ནས། རང་གི་དབྱིབས་ལྟར་དང་རང་གི་འདྲ་དཔེ་བཞིན་དུ་ཁོ་ལ་བུ་ཞིག་ཆད་དེ། དེའི་མིང་ཤེད་བཏགས་སོ།

༤ ཨ་དམ་ལས་ཤེད་ཆད་ནས་ཡང་ལོ་བརྒྱད་བརྒྱ་སོས་པ་དང་། བུ་དང་བུ་མོ་རྣམས་ཆད་དོ།

༥ དེ་ལྟར་ཨ་དམ་གསོན་པོར་གནས་པའི་ཚེ་ཚད་ལོ་དགུ་བརྒྱ་དང་སུམ་ཅུ་ཙམ་དུ་ཕྱིན་ཏེ་ཤིའོ༎

༦ ཡང་ཤེད་ལོ་བརྒྱ་དང་ལྔ་ལོན་ནས་ཨེ་ནོས་ཆད་པ་དང་།

༧ ཤེད་ལས་ཨེ་ནོས་ཆད་ནས་ལོ་བརྒྱད་བརྒྱ་དང་བདུན་སོས་པ་དང་། བུ་དང་བུ་མོ་རྣམས་ཆད་དོ།

༨ དེ་ལྟར་ཤེད་ཀྱི་ཚེ་ཚད་ལོ་དགུ་བརྒྱ་དང་བཅུ་གཉིས་ཙམ་དུ་ཕྱིན་ཏེ་ཤིའོ༎

༩ ཡང་ཨེ་ནོས་ལོ་དགུ་བཅུ་ལོན་ནས། ཀེ་ནན་ཆད་པ་དང་།

༡༠ ཀེ་ནན་ཆད་ནས་ཨེ་ནོས་ལོ་བརྒྱད་བརྒྱ་དང་བཅོ་ལྔ་སོས་པ་དང་། བུ་དང་བུ་མོ་རྣམས་ཆད་དོ།

༡༡ དེ་ལྟར་ཨེ་ནོསཀྱི་ཚེ་ཚད་ལོ་དགུ་བརྒྱ་དང་ལྔ་ཙམ་དུ་ཕྱིན་ཏེ་ཤིའོ༎

༡༢ ཡང་ཀེ་ནན་ལོ་བདུན་ཅུ་ལོན་ནས། མ་ཧ་ལཱ་ལེ་ཨེལ་ཆད་པ་དང་།

༡༣ མ་ཧ་ལཱ་ལེ་ཨེལ་ཆད་ནས་ཀེ་ནན་ལོ་བརྒྱད་བརྒྱ་བཞི་བཅུ་སོས་པ་དང་། བུ་དང་བུ་མོ་རྣམས་ཆད་དོ།

༡༤ དེ་ལྟར་ཀེ་ནན་གྱི་ཚེ་ཚད་ལོ་དགུ་བརྒྱ་དང་བཅུ་ཙམ་དུ་ཕྱིན་ཏེ་ཤིའོ༎

༡༥ ཡང་མ་ཧ་ལཱ་ལེ་ཨེལ་ལོ་དྲུག་ཅུ་རེ་ལྔ་ལོན་ནས་ཡེ་རེད་ཆད་དོ།

༡༦ ཡེ་རེད་ཆད་ནས་མ་ཧ་ལཱ་ལེ་ཨེལ་ལོ་བརྒྱད་བརྒྱ་དང་སུམ་ཅུ་སོས་པ་དང་། བུ་དང་བུ་མོ་རྣམས་ཆད་དོ།

༡༧ དེ་ལྟར་མ་ཧ་ལཱ་ལེ་ཨེལ་གྱི་ཚེ་ཚད་ལོ་བརྒྱད་བརྒྱ་དང་དགུ་བཅུ་གོ་ལྔ་ཙམ་ཕྱིན་ཏེ་ཤིའོ༎

༡༨ ཡང་ཡེ་རེད་ལོ་བརྒྱ་དང་དྲུག་ཅུ་རེ་གཉིས་ལོན་ནས། ཧེ་ནོག་ཆད་པ་དང་།

༡༩ ཧེ་ནོག་ཆད་ནས་ཡེ་རེད་ལོ་བརྒྱད་བརྒྱ་སོས་པ་དང་། བུ་དང་བུ་མོ་རྣམས་ཆད་དོ།

༢༠ དེ་ལྟར་ཡེ་རེད་ཀྱི་ཚེ་ཚད་ལོ་དགུ་བརྒྱ་དང་དྲུག་ཅུ་རེ་གཉིས་ཙམ་དུ་ཕྱིན་ཏེ་ཤིའོ༎

༢༡ ཧེ་ནོག་ལོ་དྲུག་ཅུ་རེ་ལྔ་ལོན་ནས་མ་ཐུ་ཤ་ལཱ་ཆད་དོ།

༢༢ ཡང་ཧེ་ནོག་གིས་དཀོན་མཆོག་དང་འགྲོགས་ཏེ་སྤྱོད་པ་བྱས་པ་ཡིན། མ་ཐུ་ཤ་ལཱ་ཆད་ནས་ལོ་སུམ་བརྒྱ་སོས་པ་དང་། བུ་དང་བུ་མོ་རྣམས་ཆད་དོ།

༢༣ དེ་ལྟར་ཧེ་ནོག་གི་ཚེ་ཚད་ལོ་སུམ་བརྒྱ་དང་དྲུག་ཅུ་རེ་ལྔ་ཙམ་དུ་ཕྱིན་ཏོ།

༢༤ ཡང་ཧེ་ནོག་གིས་དཀོན་མཆོག་དང་འགྲོགས་ཏེ་སྤྱོད་པ་སྤྱད་ནས། དཀོན་མཆོག་གིས་ཁོ་ས་ནས་བསྣམས་པར་མཛད་པས། མི་མཐོང་བར་གྱུར་ཏོ༎

༢༥ ཡང་མ་ཐུ་ཤ་ལཱ་ལོ་བརྒྱ་དང་བརྒྱད་ཅུ་གྱ་བདུན་ལོན་ནས་ལ་མེག་ཆད་པ་དང་།

༢༦ ལ་མེག་ཆད་ནས་མ་ཐུ་ཤ་ལཱ་ལོ་བདུན་བརྒྱ་དང་བརྒྱད་ཅུ་གྱ་གཉིས་སོས་པ་དང་། བུ་དང་བུ་མོ་རྣམས་ཆད་དོ།

༢༧ དེ་ལྟར་མ་ཐུ་ཤ་ལཱ་ཡི་ཚེ་ཚད་ལོ་དགུ་བརྒྱ་དང་དྲུག་ཅུ་རེ་དགུ་ཙམ་དུ་ཕྱིན་ཏེ་ཤིའོ༎

༢༨ ཡང་ལ་མེག་ལོ་བརྒྱ་དང་བརྒྱད་ཅུ་གྱ་གཉིས་ལོན་ནས། བུ་ཞིག་ཆད་དེ།

༢༩ དེའི་མིང་ལ་ནོ་ཨ་ཞེས་བཏགས་སོ། ཅི་ལ་ཟེར་ན། ཡ་ཧོ་ཝཱས་དམོད་པ་བོར་བའི་ས་ཡིས་ང་ཅག་གི་ལག་པ་ལ་ལས་དང་སྡུག་བསྔལ་བྱུང་བས། འདིས་ནི་ང་ཅག་གི་སེམས་གསོ་བར་འགྱུར་རོ་ཞེས་ཟེར་བའི་ཕྱིར་རོ།

༣༠ ནོ་ཨ་ཆད་ནས་ལ་མེག་ལོ་ལྔ་བརྒྱ་དང་དགུ་བཅུ་གོ་ལྔ་སོས་པ་དང་། བུ་དང་བུ་མོ་རྣམས་ཆད་དོ།

༣༡ དེ་ལྟར་ལ་མེག་གི་ཚེ་ཚད་ལོ་བདུན་བརྒྱ་དང་བདུན་ཙམ་དུ་ཕྱིན་ཏེ་ཤིའོ༎

༣༢ ཡང་ནོ་ཨ་ལ་ལོ་ལྔ་བརྒྱ་ལོན་ནས་ཤེམ་དང་ཧམ་དང་ཡ་ཕེད་གསུམ་ཆད་དོ༎

༦

མི་རྣམས་ས་ལ་འཕེལ་བར་ཚུགས་པ་དང་། བུ་མོ་ཐོབ་པའི་ཚེ།

༢ དཀོན་མཆོག་གི་སྲས་རྣམས་ཀྱིས་བུ་མོ་ལུས་མཛེས་ཤིང་ལྟ་ན་སྡུག་པ་རྣམས་ལ་བལྟས་ནས། དེ་དག་གིས་འདོད་པ་ཐམས་ཅད་ཆུང་མ་བླངས་པས།

༣ ཡ་ཧོ་ཝཱས་འདི་སྐད་དུ། མི་ནི་ཤ་ཡིན་ཏེ་ཉེས་པ་བྱེད་པའི་ཕྱིར་ངའི་སེམས་ཉིད་ཀྱིས་མིའི་ནང་དུ་དུས་རྒྱུན་དུ་ཞལ་ཆེ་མི་གཅད་དོ། དེ་དག་ལ་ད་རུང་ལོ་བརྒྱ་དང་ཉི་ཤུ་ཡོད་པར་བྱ་ཞེས་བཀའ་གནང་ངོ་།

༤ དེའི་ཚེ་ས་ལ་སྟོབས་པོ་ཆེ་རྣམས་ཡོད་པ་དང་། དཀོན་མཆོག་གིས་སྲས་དང་མིའི་བུ་མོ་རྣམས་འབྲེལ་ནས། དེ་དག་ལས་ཆད་པའི་བུ་ནི་སྔོན་གྱི་དུས་སུ་དཔའ་བོར་གྲགས་པའི་མི་རྣམས་བྱུང་བ་ཡིན།

༥ ཡང་ཡ་ཧོ་ཝཱས་ས་ལ་ཡོད་པའི་མིའི་ངན་སེམས་ཆེན་པོ་དང་། སྙིང་གི་ནང་ན་གྲོས་བྱེད་པའི་བསམ་པ་ཐམས་ཅད་རྟག་ཏུ་ངན་པ་ཁོ་ན་ཡོད་པར་གཟིགས་སོ།

༦ ཡ་ཧོ་ཝཱས་མི་རྣམས་ས་ལས་མཛད་པ་ལ་གཟིགས་ཏེ། ཉིད་ཀྱི་ཐུགས་ལ་འགྱོད་པ་ཞིག་བྱུང་ནས་ཉིད་ཀྱི་དགོངས་པའི་ནང་ན་ཐུགས་འཁྲུགས་སོ།

༧ ཡ་ཧོ་ཝཱས་འདི་སྐད་དུ། ངས་བཀོད་པའི་མི་ས་ལས་མེད་པར་བྱ། མི་མ་ཚད་རྐང་བཞི་པ་དང་། ལྟོ་འགྲོ་སྲིན་བུ་དང་། ནམ་མཁའི་བྱ་རྣམས་མེད་པར་བྱ་བར་འགྱུར། ཅི་ལ་ཞེ་ན། ངས་དེ་དག་གིས་བྱས་པ་ལ་ལྟ་སྟེ་འགྱོད་པའི་སེམས་སྐྱེད་པའི་ཕྱིར་རོ་ཞེས་གསུངས་སོ།

༨ ནོ་ཨ་གཅིག་པུ་ལ་ཡ་ཧོ་ཝཱའི་གཟིགས་པ་ཐོབ་བོ༎

༩ འདི་ནི་ནོ་ཨའི་ལོ་རྒྱུས་ཡིན། ནོ་ཨས་དཀོན་མཆོག་དང་འགྲོགས་ཏེ་སྤྱོད་པ་བྱེད་པས། དེའི་དུས་སུ་ཡོད་པའི་མིའི་ནང་ནས་ཁོ་དྲང་པོ་དང་ནོངས་མེད་པ་ཞིག་ཡོད་པ་ཡིན།

༡༠ ནོ་ཨས་ཤེམ་དང་ཧམ་དང་ཡ་ཕེད་བྱ་བའི་བུ་གསུམ་ཐོབ་བོ༎

༡༡ ཡང་ས་ཉེས་པས་གང་སྟེ། དཀོན་མཆོག་གི་སྤྱན་སྔར་ས་ནི་ངན་པར་གྱུར་ཏོ།

༡༢ ཡང་དཀོན་མཆོག་གིས་ས་ལ་གཟིགས་ཏེ། ཀྱེ་ཧོ་ས་ལ་ཡོད་པའི་ཤ་ཐམས་ཅད་ཀྱིས་རང་གི་སྤྱོད་པ་ངན་པས་ས་ངན་པར་བསྒྱུར་ཏོ།

༡༣ དེའི་ཚེ་དཀོན་མཆོག་གིས་ནོ་ཨ་ལ། དེ་དག་གིས་བྱས་པའི་ཉེས་པས་ས་བཀང་བས། ཤ་ཐམས་ཅད་ཀྱི་མཐའ་མ་ངའི་མདུན་དུ་བསླེབས་པས། ཀྱེ་ཧོ་ངས་དེ་དག་ས་དང་མཉམ་དུ་མེད་པར་བྱའོ།

༡༤ ཁྱོད་ཀྱིས་ཐང་ཤིང་གི་སྒམ་ཁང་མིག་དང་ལྡན་པ་ཞིག་བྱོས་ལ། ཕྱི་ནང་གཉིས་ལ་བྲག་ཞུན་བསྐུས་ཏེ་སྲ་བར་བྱོས་ཤིག

༡༥ དེ་འདི་ལྟར་བྱེད་དགོས། སྒམ་གྱི་རིང་ཁྱད་ནི་ཁྲུ་སུམ་བརྒྱ། ཞེང་ཁྱད་ནི་ཁྲུ་ལྔ་བཅུ། མཐོ་ཁྱད་ནི་ཁྲུ་སུམ་ཅུ་པ་བཟོ་བར་བྱོས། ཡང་དཀར་ཁུང་ཞིག་སྒམ་ལ་བྱེད་དེ། སྟེང་ནས་ཁྲུ་གཅིག་འོག་ཏུ་བཟོ་བར་གྱིས།

༡༦ ཡང་སྒམ་གྱི་ལོགས་སུ་སྒོ་ཞིག་འདོན་ཏེ་འོག་གི་ཐོག་དང་། བར་གྱི་ཐོག་དང་། སྟེང་གི་ཐོག་བཟོས་ཤིག

༡༧ ལྟོས་ཤིག སྲོག་གི་དབུགས་ཡོད་པའི་ཤ་ཐམས་ཅད་ནམ་མཁའི་འོག་ནས་མེད་པར་བྱེད་པའི་ཕྱིར་ངས་ས་ལ་ཆུ་ལོག་ཡོང་འཇུག་པས། སའི་སྟེང་ན་ཡོད་པ་ཐམས་ཅད་ཤི་དགོས།

༡༨ འོན་ཀྱང་ངའི་ཁ་ཆད་ཁྱོད་དང་བྱེད་དེ། སྒམ་གྱི་ནང་དུ་ཁྱོད་ཞུགས་པ་མ་ཚད་དེ། ཁྱོད་རང་དང་མཉམ་དུ་ཁྱོད་ཀྱི་བུ་རྣམས་དང་། ཁྱོད་ཀྱི་ཆུང་མ་དང་། ཁྱོད་ཀྱི་བུའི་ཆུང་མ་རྣམས་འཇུག་དགོས།

༡༩ ཡང་སྲོག་དང་ལྡན་པའི་ཤ་ཐམས་ཅད་ཀྱི་རིགས་རེ་རེ་ལས་གཉིས་གཉིས་སྒམ་གྱི་ནང་དུ་ཁྲིད་ཅིག དེ་ཅིའི་ཕྱིར་ཞེ་ན། དེ་དག་ཁྱོད་དང་མཉམ་དུ་སྲོག་གསོ་བའི་ཕྱིར་ཕོ་མོ་གཉིས་ཡོད་པར་དགོས།

༢༠ བྱ་རྣམས་རང་རང་གི་རིགས་བཞིན་དུ་དང་། རྐང་བཞི་པ་རྣམས་རང་རང་གི་རིགས་བཞིན་དུ་དང་། སའི་ལྟོ་འགྲོ་སྲིན་བུ་ཐམས་ཅད་རང་རང་གི་རིགས་བཞིན་དུ་སྲོག་གསོ་བའི་ཕྱིར་དེ་ཐམས་ཅད་ལས་གཉིས་གཉིས་ཁྱོད་ཀྱི་མདུན་དུ་འཇུག་དགོས།

༢༡ ཡང་ཁྱོད་རང་གིས་ཟ་བར་རུང་བའི་ཁ་ཟས་ཐམས་ཅད་ལས་བློངས་ཤིག ཁྱོད་དང་དེ་དག་གི་ཁ་ཟས་ཀྱི་ཕྱིར་སྡུས་ཏེ་སོགས་ཤིག་ཅེས་བཀའ་སྩལ་ཏོ།

༢༢ ནོ་ཨས་དེ་བཞིན་དུ་བྱས་པ་དང་། དཀོན་མཆོག་གིས་ཅི་དང་ཅི་བཀའ་གནང་བ་བཞིན་དུ་སྒྲུབ་པར་བྱས་སོ༎

༧

དེ་ནས་ཡ་ཧོ་ཝཱས་ནོ་ཨ་ལ་གསུངས་པ། མི་བརྒྱུད་འདི་ལས་ཁྱོད་ངའི་དྲུང་དུ་ཆོས་དྲང་པོ་ཡིན་པ་མཐོང་བའི་ཕྱིར་ཁྱོད་རང་ཁྱིམ་གྱི་མི་ཐམས་ཅད་དང་བཅས་པ་སྒམ་གྱི་ནང་དུ་ཞུགས་ཤིག

༢ སེམས་ཅན་གཙང་མ་ཐམས་ཅད་ནས་ཕོ་མོ་བདུན་བདུན་དང་། སེམས་ཅན་མི་གཙང་བ་ནས་ཕོ་མོ་གཉིས་གཉིས་དང་།

༣ ནམ་མཁའི་བྱ་རྣམས་ནས་ཕོ་མོ་བདུན་བདུན་ཁྱོད་དང་མཉམ་དུ་ཁྱེར་ཅིག དེ་ཅིའི་ཕྱིར་ཞེ་ན། ས་གཞི་ཐམས་ཅད་ཀྱི་ངོས་སུ་བརྒྱུད་ཀྱི་ས་བོན་གསོན་པོར་ལུས་པའི་ཕྱིར་རོ།

༤ འདི་ནས་ཞག་བདུན་གྱི་རྗེས་ལ་ངས་ཉིན་མཚན་བཞི་བཅུ་ས་ལ་ཆར་པ་འབེབས་ཏེ། ངས་བྱས་པའི་སེམས་ཅན་ཐམས་ཅད་ས་གཞི་ཚང་མའི་སྟེང་ནས་མེད་པར་བྱའོ་ཞེས་གསུངས་སོ།

༥ ཇི་བཞིན་དཀོན་མཆོག་གིས་ནོ་ཨ་ལ་བཀའ་མཛད་པ་དེ་བཞིན་དུ་སྒྲུབ་པར་བྱས་སོ༎

༦ ནོ་ཨ་ལོ་དྲུག་བརྒྱ་ལོན་ཏེ་ཆུ་ལོག་ཆེན་པོ་ས་ལ་བབས་སོ།

༧ ཡང་ཆུ་རུད་ཆེན་པོ་འབབ་རན་ནས་ནོ་ཨ་ནི་བུ་རྣམས་དང་ཆུང་མ་དང་། བུའི་ཆུང་མ་རྣམས་དང་བཅས་སུ་སྒམ་གྱི་ནང་དུ་ཞུགས་སོ།

༨ དཀོན་མཆོག་གིས་ནོ་ཨ་ལ་མཛད་པའི་བཀའ་གསུངས་པ་བཞིན་དུ་སེམས་ཅན་གཙང་མ་ཡིན་པ་དང་། གཙང་མ་མ་ཡིན་པ་དང་། བྱ་རྣམས་དང་། ལྟོ་འགྲོ་སྲིན་བུ་ཐམས་ཅད་ལས།

༩ ཕོ་མོ་གཉིས་གཉིས་ནོ་ཨའི་དྲུང་དུ་སྒམ་ནང་ཞུགས་སོ།

༡༠ དེ་ནས་ཞག་བདུན་གྱི་འོག་ཏུ་ཆུ་ལོག་གི་ཆུ་ས་ལ་ཡོད་དོ༎

༡༡ ནོ་ཨའི་ཚེ་ལོ་དྲུག་བརྒྱ་པའི་ཟླ་བ་གཉིས་པའི་ཚེས་བཅུ་བདུན་གྱི་ཞག་དེ་རང་ལ་རྒྱ་མཚོ་ཆེན་པོའི་གཏིང་གི་ཆུ་མིག་ཐམས་ཅད་ཀྱང་བརྡོལ། ནམ་མཁའི་དཀར་ཁུང་ཐམས་ཅད་ཀྱང་བྱེས།

༡༢ ཉིན་མཚན་བཞི་བཅུའི་བར་དུ་དྲག་ཆར་ས་རུ་བབ་བོ།

༡༣ དེ་རང་གི་ཞག་ལ་ནོ་ཨ་དང་། ནོ་ཨའི་བུ་ཤེམ་དང་ཧམ་དང་ཡ་ཕེད་གསུམ་དང་། ནོ་ཨའི་ཆུང་མ་དང་བུ་རྣམས་ཀྱི་ཆུང་མ་གསུམ་དང་བཅས་པ་སྒམ་གྱི་ནང་དུ་ཞུགས།

༡༤ དེ་དག་རང་དང་། དུད་འགྲོའི་རིགས་ཐམས་ཅད་དང་། རྐང་བཞི་པའི་རིགས་ཐམས་ཅད་དང་། ས་ལ་རྒྱུ་བའི་ལྟོ་འགྲོ་སྲིན་བུའི་རིགས་ཐམས་ཅད་དང་། འདབ་ཆགས་ཀྱི་རིགས་ཐམས་ཅད་དང་། གཤོག་ལྡན་གྱི་བྱ་ཆེ་ཆུང་མ་ལུས་པ་ཞུགས་སོ།

༡༥ སྲོག་གི་དབུགས་དང་ལྡན་པའི་སེམས་ཅན་ཐམས་ཅད་ལས་གཉིས་གཉིས་ནོ་ཨའི་དྲུང་དུ་སྒམ་གྱི་ནང་དུ་ཞུགས་སོ།

༡༦ ཞུགས་པ་རྣམས་དཀོན་མཆོག་གི་བཀའ་བཞིན་དུ་སེམས་ཅན་ཐམས་ཅད་ལས་ཕོ་དང་མོ་ཡོད་པ་དང་། ཡ་ཧོ་ཝཱས་དེའི་རྒྱབ་ལ་སྒོ་བཅད་དོ༎

༡༧ ཡང་ཞག་བཞི་བཅུའི་བར་དུ་ས་རུ་ཆུ་ལོག་བྱུང་སྟེ། ཆུ་འཕེལ་ཏེ་སྒམ་བཏེགས་ཏེ་ས་ལས་བཏེགས་སོ།

༡༨ ཆུ་ཆེན་པོར་གྱུར་ཞིང་ས་རུ་ཤིན་ཏུ་འཕེལ་ཏེ་ཆུའི་ཁ་ལ་སྒམ་ལྡིང་བ་ཡིན།

༡༩ ཡང་ས་རུ་ཆུ་ཤིན་ཏུ་རྒྱ་ཆེ་བ་བྱུང་བས། ནམ་མཁའ་ཐམས་ཅད་ཀྱི་འོག་ཏུ་ཡོད་པའི་རི་མཐོན་པོ་ཀུན་བཀབ་བོ།

༢༠ རི་རྩེ་ལས་ཁྲུ་བཅོ་ལྔ་ཐལ་ཙམ་གྱི་ཆུ་འཕེལ་ཏེ་རི་བོ་རྣམས་བཀབ་པར་གྱུར་ཏོ།

༢༡ དེ་ནས་ས་ལ་ཡོད་པའི་སེམས་ཅན་བྱ་དང་། རྐང་བཞི་པ་དང་། དུད་འགྲོ་དང་། ས་ལ་འགྲོ་བའི་ལྟོ་འགྲོ་སྲིན་བུ་ཐམས་ཅད་དང་། མི་ཐམས་ཅད་ཤི་བ་དང་།

༢༢ སྣ་རུ་སྲོག་གི་དབུགས་ཡོད་པ་ཐམས་ཅད་དང་། སྐམ་ས་ལ་ཡོད་པའི་སེམས་ཅན་ཐམས་ཅད་ཤིའོ།

༢༣ ས་ལ་ཡོད་པའི་སེམས་ཅན་ཐམས་ཅད་ནི་མི་ནས་དུད་འགྲོ་དང་། ལྟོ་འགྲོ་སྲིན་བུ་དང་། ནམ་མཁའི་བྱ་རྣམས་ཀྱི་བར་དུ་མེད་པར་མཛད། དེ་དག་ས་ནས་མེད་པར་སོང་། སྒམ་གྱི་ནང་ན་ནོ་ཨ་དང་། དེ་དང་མཉམ་དུ་ཡོད་པ་འབའ་ཞིག་ལུས་སོ།

༢༤ ཡང་ཞག་བརྒྱ་དང་ལྔ་བཅུའི་བར་དུ་ས་ལ་ཆུ་རྒྱས་པར་གྱུར་ཏོ༎

༨

དེའི་ཚེ་དཀོན་མཆོག་གིས་ནོ་ཨ་ལ། ནོ་ཨ་དང་མཉམ་དུ་སྒམ་གྱི་ནང་ན་ཡོད་པའི་དུད་འགྲོ་ཐམས་ཅད་དང་། རྐང་བཞི་པ་ཐམས་ཅད་ཐུགས་ལ་དྲན་ནས། དཀོན་མཆོག་གིས་སའི་སྟེང་དུ་རླུང་རྒྱུག་བཅུག་པ་དང་ཆུ་བྲིའོ།

༢ ཡང་གཏིང་ཆེན་པོའི་ཆུ་མིག་དང་། ནམ་མཁའི་དཀར་ཁུང་ཡང་བཅད། ནམ་མཁའ་ནས་འབབ་པའི་དྲག་ཆར་ཡང་ཆད།

༣ སའི་ངོས་ནས་ཆུ་མང་དུ་བྲི་སྟེ། ཞག་བརྒྱ་དང་ལྔ་བཅུའི་རྗེས་ལ་བྲིའོ།

༤ ཟླ་བ་བདུན་པའི་ཚེས་བཅུ་བདུན་པའི་ཉིན་པར་རི་ཨ་ར་རད་བྱ་བ་ལ་སྒམ་ཁད་དོ།

༥ ཡང་ཟླ་བ་བཅུ་པའི་བར་དུ་ཆུ་བྲི་བྲི་བ་ལས། ཟླ་བ་བཅུ་པའི་ཚེས་དང་པོའི་ཉིན་པར་རི་རྩེ་རྣམས་ཐོན་ནོ༎

༦ དེ་ནས་ཞག་བཞི་བཅུ་ལོན་ནས་ནོ་ཨས་སྒམ་ལ་བྱས་ཡོད་པའི་དཀར་ཁུང་ཕྱེ་སྟེ།

༧ ཕོ་རོག་ཅིག་ཕྱི་རུ་བཏང་བ་དང་། དེ་ནི་ས་ལ་ཆུ་སྐམ་པའི་བར་དུ་ཕན་ཚུན་ཕུར་ཏོ།

༨ དེ་ནས་ཆུ་ས་ནས་བྲི་ཚར་རམ་ཤེས་པའི་ཕྱིར་ཕུག་རོན་ཅིག་བཏང་ནས།

༩ ས་ཐམས་ཅད་ལ་ད་རུང་ཆུ་ཡོད་པས། ཕུག་རོན་དེ་རྐང་པ་འཛུགས་པའི་གནས་མ་ཐོབ་སྟེ་ཁོའི་དྲུང་དུ་སྒམ་ལ་ཕྱིར་ལོག་འོངས་པ་དང་། ཁོས་ལག་པ་བརྐྱངས་ནས་ཕུག་རོན་བཟུང་སྟེ་སྒམ་གྱི་ནང་དུ་ཕྱིར་བཞག་གོ།

༡༠ དེ་ནས་ཞག་བདུན་བསྒུགས་ཏེ་ཡང་ཕུག་རོན་ཞིག་སྒམ་ནས་ཕྱི་རོལ་ཏུ་བཏང་བས།

༡༡ ཕུག་རོན་དེ་ནུབ་མོའི་དུས་སུ་ཕྱིར་འོངས་ནས། ཁ་སྐྱུར་པོའི་ཤིང་གི་ལོ་མ་རློན་པ་ཞིག་མཆུ་ལ་འཐོགས་པ་མཐོང་བས། ནོ་ཨས་ཆུ་ས་ནས་བྲི་ཚར་བ་ཤེས་སོ།

༡༢ དེ་ནས་ཡང་ཞག་བདུན་གྱི་བར་དུ་བསྒུགས་ཏེ་ཕུག་རོན་ཅིག་བཏང་ནས། དེ་ཁོའི་དྲུང་དུ་ཕྱིར་མ་ལོག་གོ།

༡༣ ལོ་དྲུག་བརྒྱ་དང་གཅིག་པའི་ཟླ་བ་དང་པོའི་ཚེས་དང་པོ་ལ་ཆུ་སའི་སྟེང་དུ་བསྐམས་པའི་ཚེ་ནོ་ཨས་སྒམ་གྱི་ཐོག་བཀོག་ནས། ད་སའི་ངོས་སྐམ་ཡོད་པར་མཐོང་ངོ་།

༡༤ ཟླ་བ་གཉིས་པའི་ཚེས་ཉི་ཤུ་རྩ་བདུན་གྱི་ཉིན་པར་ས་སྐམ་ཚར་རོ།

༡༥ དེ་ནས་དཀོན་མཆོག་གིས་ནོ་ཨ་ལ།

༡༦ ད་ཁྱོད་དང་ཆུང་མ་དང་བུ་རྣམས་དང་ཁྱོད་ཀྱི་བུའི་ཆུང་མ་རྣམས་ཁྱོད་དང་མཉམ་དུ་སྒམ་ནས་སོང་ལ།

༡༧ ཁྱོད་དང་མཉམ་དུ་ཡོད་པའི་དུད་འགྲོ་ཐམས་ཅད་དང་། སེམས་ཅན་གྱི་རིགས་ཐམས་ཅད་བྱ་རྣམས་དང་། རྐང་བཞི་པ་རྣམས་དང་། ས་ལ་རྒྱུ་བའི་ལྟོ་འགྲོ་སྲིན་བུ་ཐམས་ཅད་ཁྱོད་དང་མཉམ་དུ་ཕྱི་རོལ་དུ་འཁྲིད། དེ་ཅིའི་ཕྱིར་ཞེ་ན། ས་ལ་འགྲུལ་བ་དང་། བརྒྱུད་དང་ལྡན་པར་གྱུར་ནས་ས་གཞི་འགེངས་པའི་ཕྱིར་རོ་ཞེས་བཀའ་སྩལ་པ་དང་།

༡༨ ནོ་ཨ་དང་། རང་གི་བུ་དང་། ཆུང་མ་དང་། བུའི་ཆུང་མ་རྣམས་ཕྱི་རོལ་དུ་སོང་བ་དང་།

༡༩ དུད་འགྲོ་ཐམས་ཅད་དང་། ལྟོ་འགྲོ་སྲིན་བུ་ཐམས་ཅད་དང་། བྱ་ཐམས་ཅད་དང་། ས་ལ་འགྲོ་བ་ཐམས་ཅད་རང་རང་གི་རིགས་བཞིན་དུ་སྒམ་གྱི་ཕྱི་རོལ་དུ་སོང་ངོ་༎

༢༠ དེ་ནས་ནོ་ཨས་ཡ་ཧོ་ཝཱ་ལ་མཆོད་ཁྲི་ཞིག་བརྩིགས་ནས་རྐང་བཞི་པ་གཙང་མ་ཐམས་ཅད་དང་། བྱ་གཙང་མ་ཐམས་ཅད་ལས་བླངས་ཏེ་མཆོད་ཁྲིའི་ཁར་སྦྱིན་སྲེག་ཏུ་ཕུལ་ལོ།

༢༡ ཡ་ཧོ་ཝཱས་དྲི་བསུང་ཡིད་དུ་འོང་བ་བསྣུམས་ནས། ཐོག་མ་སྐྱེས་ནས་མིའི་སྙིང་གི་བསམ་པ་ནི་ངན་པ་ཡིན་པས། ད་ཕྱིན་ཅད་མིའི་ཕྱིར་ངས་ས་གཞི་དམོད་པར་མི་བྱའོ། ད་ལྟ་བྱས་པ་ལྟར་ངས་ད་ཕྱིན་ཅད་ཀྱང་སེམས་ཅན་ཐམས་ཅད་ཀྱི་རྒྱུན་གཅོད་པར་མི་བྱའོ།

༢༢ ཡང་ད་ཕྱིན་ཅད་ས་གནས་པའི་བར་དུ་ས་བོན་དང་། སྟོན་ཐོག་དང་། ཚ་གྲང་དང་། དབྱར་དགུན་དང་། ཉིན་མཚན་གཅོད་པར་མི་བྱའོ་ཞེས་ཉིད་ཀྱི་ཐུགས་ལ་འཁྲུངས་སོ༎

༩

ཡང་དཀོན་མཆོག་གིས་ནོ་ཨ་དང་དེའི་བུ་རྣམས་ལ་བྱིན་རླབས་མཛད་ཅིང་གསུངས་པ། བརྒྱུད་དང་ལྡན་པར་གྱུར་ནས་མང་པོ་འཕེལ་བར་གྱུར་ལ་ས་ཁོང་ཞིག

༢ ཡང་སའི་སྲོག་ཆགས་ཐམས་ཅད་དང་། ནམ་མཁའི་བྱ་ཐམས་ཅད་དང་། ས་ལ་འགྲོ་བ་ཐམས་ཅད་དང་། རྒྱ་མཚོའི་ཉ་ཐམས་ཅད་ཁྱེད་ཀྱི་འཇིགས་པས་སྐྲག་པར་གྱུར་ཅིག ཁྱེད་ཀྱི་ལག་པ་རུ་བཏང་ངོ་།

༣ སྲོག་ཅན་ས་ལ་རྒྱུ་བ་ཐམས་ཅད་ཁྱེད་ལ་ཁ་ཟས་སུ་བསྟེར། སྔོ་ཚོད་ལྟར་ངས་དེ་དག་ཁྱེད་ལ་སྟེར་རོ།

༤ འོན་ཀྱང་ཤ་དང་མཉམ་དེའི་སྲོག་ཡིན་པའི་ཁྲག་འབའ་ཞིག་མ་ཟ།

༥ ཡང་ཁྱེད་རེ་རེའི་སྲོག་གི་ཁྲག་གི་ལན་ངས་བླང་ངོ་། དུད་འགྲོ་རེ་རེའི་ལག་པ་ནས་ལན་བླང་བ་དང་། མིའི་ལག་པ་ནས་ཟེར་ན། སྤུན་ཡིན་པའི་མི་རེ་རེའི་ལག་པ་ནས་མིའི་སྲོག་གི་ལན་བླང་བར་བྱའོ།

༦ སུས་ཀྱང་མིའི་ཁྲག་འཕོ་ན་དེའི་ཁྲག་ཀྱང་མིས་འཕོ་བར་བྱའོ། དེ་ཅིའི་ཕྱིར་ཞེ་ན། ཉིད་ཀྱི་དབྱིབས་ལྟར་དཀོན་མཆོག་གིས་མི་ནི་བཀོད་པའི་ཕྱིར་རོ།

༧ ཁྱེད་ནི་བརྒྱུད་དང་ལྡན་པར་གྱུར་ཏེ་འཕེལ་ལ། ས་ལ་འགྲོ་སྟེ་སའི་ཁ་ལ་མང་པོ་འཕེལ་བར་གྱུར་ཅིག་ཅེས་གསུངས་སོ༎

༨ ཡང་དཀོན་མཆོག་གིས་ནོ་ཨ་རང་གི་བུ་དང་བཅས་པ་ལ།

༩ ད་ལྟོས་ཤིག ངས་ནི་ཁྱེད་དང་ཁྱེད་ཀྱི་རྗེས་ལ་འོང་བའི་བུ་བརྒྱུད་དང་།

༡༠ ཁྱེད་དང་མཉམ་དུ་ཡོད་པའི་སེམས་ཅན་ཐམས་ཅད་ཟེར་ན། རྐང་བཞི་པ་དང་། དུད་འགྲོ་ཐམས་ཅད་དང་། སྒམ་གྱི་ནང་ནས་ཐོན་པའི་སའི་དུད་འགྲོ་ཐམས་ཅད་ལ་བལྟས་ནས་དེ་ཐམས་ཅད་དང་ངས་ཞལ་ཆད་བྱེད་དོ།

༡༡ ངས་ཁྱེད་དང་བྱེད་པའི་ཞལ་ཆད་འདི་ལྟ་སྟེ། ད་ཕྱིན་ཆད་ཆུ་ལོག་གི་ཆུ་རྣམས་ཀྱིས་སེམས་ཅན་ཐམས་ཅད་མེད་པར་མི་འགྱུར་ཞིང་། ས་འཇིག་པའི་ཕྱིར་ད་ཕྱིན་ཆད་ཆུ་ལོག་འབྱུང་བར་མི་འགྱུར་རོ་ཞེས་བཀའ་སྩལ་ཏོ།

༡༢ ཡང་དཀོན་མཆོག་གིས་ཁྱེད་རྣམས་དང་ཁྱེད་དང་མཉམ་དུ་ཡོད་པའི་སེམས་ཅན་ཐམས་ཅད་དང་། དུས་ཐམས་ཅད་ཀྱི་བརྒྱུད་རྣམས་དང་ངས་བྱས་པའི་ཞལ་ཆད་ཀྱི་རྟགས་ནི་འདི་ཡིན།

༡༣ ངའི་འཇའ་སྤྲིན་གྱི་ནང་དུ་འཛུགས་པ་འདི་ནི་ངས་ས་དང་བྱས་པའི་ཁ་ཆད་ཀྱི་རྟགས་སུ་འགྱུར་དགོས།

༡༤ ཡང་ངས་སའི་སྟེང་དུ་སྤྲིན་བྱེད་པའི་ཚེ། སྤྲིན་གྱི་ནང་ན་འཇའ་སྣང་བ་དང་།

༡༥ ངས་ཁྱོད་དང་སྲོག་དང་ལྡན་པའི་སེམས་ཅན་དང་བྱས་པའི་ཁ་ཆད་དྲན་ཏེ། ད་ཕྱིན་ཅད་སེམས་ཅན་ཐམས་ཅད་མེད་པར་བྱེད་པའི་ཆུ་རྣམས་ཀྱི་ཆུ་ལོག་མི་འབྱུང་།

༡༦ སྤྲིན་ནང་ཡོད་པའི་འཇའ་ལ་ངས་གཟིགས་ཤིང་དཀོན་མཆོག་གིས་ས་ལ་ཡོད་པའི་སྲོག་དང་ལྡན་པའི་སེམས་ཅན་ཐམས་ཅད་དང་བྱས་པའི་ཞལ་ཆད་རྒྱུན་ཆད་མེད་པར་དྲན་པར་བྱའོ་ཞེས་བཀའ་གནང་ངོ་།

༡༧ ཡང་དཀོན་མཆོག་གིས་ནོ་ཨ་ལ། དེ་ནི་ངས་སའི་སེམས་ཅན་ཐམས་ཅད་དང་བྱས་པའི་ཁ་ཆད་ཀྱི་རྟགས་ཡིན་ཞེས་གསུངས་སོ༎

༡༨ ནོ་ཨའི་བུ་སྒམ་གྱི་ནང་ནས་བྱུང་བ་རྣམས་ནི་ཤེམ་དང་། ཧམ་དང་། ཡ་ཕེད་དང་གསུམ་མོ། ཧམ་ནི་ཀ་ན་ཨན་བྱ་བའི་ཕ་ཡིན་ནོ།

༡༩ དེ་གསུམ་ནི་ནོ་ཨའི་བུ་ཡིན། དེ་དག་ནས་ས་གཞི་ཐམས་ཅད་ལ་འཕེལ་ལོ༎

༢༠ ཡང་ནོ་ཨས་ཞིང་འབད་དེ། རྒུན་ཚལ་འཛུགས་པའི་འགོ་བཙུགས་ནས།

༢༡ རྒུན་ཆང་འཐུང་ཞིང་ར་རོ་བས་གུར་གྱི་ནང་ན་གཅེར་བུར་གྱུར་ཏོ།

༢༢ ཡང་ཀ་ན་ཨན་གྱི་ཕ་ཧམ་གྱིས་ཕ་གཅེར་བུར་མཐོང་ནས་ཕྱི་རོལ་ན་ཡོད་པའི་སྤུན་གཉིས་ལ་བཤད་དོ།

༢༣ དེ་ནས་ཤེམ་དང་ཡ་ཕེད་གཉིས་ཀྱིས་གོས་བཟུང་སྟེ་གཉིས་ཀའི་གཉའ་བར་འཁུར་བ་དང་། རྒྱབ་ལོག་སྟེ་ཕྱི་འགྲོས་ཀྱིས་གཅེར་བུར་ཡོད་པའི་ཕ་བཀབ་ནས་གདོང་མ་བསྟན་པས་ཕ་གཅེར་བུར་མ་མཐོང་ངོ་།

༢༤ ཡང་ནོ་ཨ་ར་རོ་བའི་གཉིད་སངས་ཏེ་རང་ལ་བུ་ཆུང་བས་ཅི་བྱས་པ་དེ་ཤེས་ནས།

༢༥ ཁོས་ཀ་ན་ཨན་དམོད་པར་གྱུར་ལ་སྤུན་གྱི་གཡོག་པོའི་གཡོག་བྱོས་ཤིག་ཅེས་སྨྲས་སོ༎

༢༦ ཡང་སྨྲས་པ། ཡ་ཧོ་ཝཱ་ཤེམ་གྱི་དཀོན་མཆོག་ལ་བསྟོད་བསྔགས་པར་གྱུར་ཅིག ཀ་ན་ཨན་གྱིས་ཁོའི་གཡོག་བྱོས་ཤིག

༢༧ དཀོན་མཆོག་གིས་ཡ་ཕེད་དར་དུ་ཆུག་ཅིག ཤེམ་གྱི་གུར་རྣམས་ན་གནས་པར་གྱུར་ཅིག ཡང་ཀ་ན་ཨན་གྱིས་ཁོའི་གཡོག་བྱོས་ཤིག་ཅེས་སྨྲས་སོ།

༢༨ ཡང་ཆུ་ལོག་གི་འོག་ཏུ་ནོ་ཨ་ལོ་གསུམ་བརྒྱ་དང་ལྔ་བཅུ་ཚེ་འཚོ་བར་གྱུར་ཏོ།

༢༩ དེ་ལྟར་ནོ་ཨའི་ཚེ་ཚད་ལོ་དགུ་བརྒྱ་དང་ལྔ་བཅུ་ཙམ་དུ་ཕྱིན་ཏེ་ཤིའོ༎

༡༠

ནོ་ཨའི་བུའི་རིགས་བརྒྱུད་ནི་འདི་ལྟར་རོ། ནོ་ཨའི་བུ་ཤེམ་དང་ཧམ་དང་ཡ་ཕེད་གསུམ་གྱིས་ཆུ་ལོག་གི་རྗེས་ལ་བུ་རྣམས་ཆད་དོ༎

༢ ཡ་ཕེད་ཀྱི་བུ་རྣམས་ནི་གོ་མེར་དང་། མ་གོག་དང་། མ་དཱ་ཨི་དང་། ཡ་ཝན་དང་། ཐུ་བལ་དང་། མེ་ཤེག་དང་། ཐི་རཱ་དང་བདུན་ནོ།

༣ གོ་མེར་གྱི་བུ་རྣམས་ནི་ཨས་ཀེ་ནཱ་དང་། རི་ཕད་དང་། ཐོ་གར་མཱ་དང་གསུམ་མོ།

༤ ཡ་ཝན་གྱི་བུ་རྣམས་ནི་ཨེ་ལི་ཤཱ་དང་། ཐར་ཤིས་དང་། ཀི་ཐིམ་དང་། དོ་ད་ནིམ་དང་བཞིའོ།

༥ འདི་རྣམས་ལས་ཕྱི་པའི་གླིང་ཕྲན་རྣམས་སུ་རང་རང་གི་ཡུལ་དང་། སྐད་དང་། རིགས་དང་རིགས་བརྒྱུད་བཞིན་དུ་དར་བར་གྱུར་ཏོ༎

༦ ཡང་ཧམ་གྱི་བུ་རྣམས་ནི་ཀུས་དང་། མིས་ར་ཨིམ་དང་། ཕུད་དང་། ཀ་ན་ཨན་དང་བཞིའོ།

༧ ཀུས་ཀྱི་བུ་རྣམས་ནི་སེ་བཱ་དང་། ཧ་ཝི་ལཱ་དང་། སབ་ཐཱ་དང་། ར་ཨེ་མཱ་དང་། སབ་ཐེ་ཀཱ་དང་ལྔའོ། ཡང་ར་ཨེ་མཱའི་བུ་རྣམས་ནི་ཤེ་བཱ་དང་། དེ་དཱན་དང་གཉིས་སོ།

༨ ཡང་ཀུས་ནས་ནིམ་རོད་ཆད། དེ་ལས་དཔའ་བོ་འབྱུང་བ་ཚུགས་བྱུང་།

༩ ཡ་ཧོ་ཝཱའི་ཞལ་ངོའི་དྲུང་དུ་ཁྱི་ར་ལ་དཔའ་ཅན་དུ་གྱུར་པས། ནིམ་རོད་ལྟར་ཡ་ཧོ་ཝཱའི་ཞལ་ངོའི་དྲུང་དུ་ཁྱི་ར་ལ་དཔའ་ཅན་གྱི་མི་ཡིན་ཞེས་ཟེར་བའི་དཔེ་བྱུང་ངོ་།

༡༠ བཱ་བེལ་དང་། ཨེ་རེག་དང་། ཨ་ཁད་དང་། ཀལ་ནེ་་ཤི་ནེ་ཨར་ཡུལ་ན་ཡོད་པའི་རྒྱལ་ཁམས་ཀྱི་རྒྱལ་པོ་དང་པོ་ཁོ་ཡིན་ནོ།

༡༡ ཡུལ་དེ་ནས་ཁོ་ཨ་སུར་དུ་སོང་ནས་ནི་ནི་ཝེ་དང་། རེ་ཏོ་བོད་ཨིར་དང་། ཁ་ལཱ་དང་།

༡༢ ནི་ནི་ཝེ་དང་ཁ་ལཱའི་བར་ལ་རེ་སེན་བཙུགས་སོ། དེ་ནི་གྲོང་ཁྱེར་ཆེན་པོ་དེ་ཡིན་ནོ༎

༡༣ ཡང་མིས་ར་ཨིམ་ནས་ལུ་ཏིམ་པ་དང་། ཨ་ན་མིམ་པ་དང་། ལེ་ཧ་བིམ་པ་དང་། ནབ་ཐུ་ཧིམ་པ་དང་།

༡༤ ཕས་རུ་སིམ་པ་དང་། ཕེ་ལེ་ཤེད་པ་སྐྱེས་པའི་ཀས་ལུག་པ་དང་། ཀབ་ཐོར་པ་བདུན་ཆད་པའོ༎

༡༥ ཡང་ཀ་ན་ཨན་ནས་སྔོན་སྐྱེས་ཀྱི་བུ་ནི་ཚི་དོན་དང་། ཧེད་དང་།

༡༦ ཡེ་བུས་པ་དང་། ཨ་མོར་པ་དང་། གིར་ག་ཤི་པ་དང་།

༡༧ ཧི་ཝི་པ་དང་། ཨར་ཁི་པ་དང་། སི་ནི་པ་དང་།

༡༨ ཨར་ཝ་དཱི་པ་དང་། ཚེ་མ་རི་པ་དང་། ཧ་མད་པ་དང་བཅུ་གཉིས་ཆད་དེ། དེའི་རྗེས་ལ་ཀ་ན་ཨན་པའི་རིགས་དར་བར་གྱུར་ཏོ།

༡༩ ཡང་ཀ་ན་ཨན་པའི་མཐའ་ནི་ཚི་དོན་ནས་གེ་རར་དང་། ག་ཟཱ་དང་། སོ་དོམ་དང་། གོ་མོ་རཱ་དང་། ཨད་མཱ་དང་། ཚེ་བོ་ཨིམ་དང་། ལེ་ཤཱ་བྱ་བའི་གྲོང་ཁྱེར་བདུན་གྱི་བར་དུ་ཐུག་གོ།

༢༠ དེ་ནི་ཧམ་གྱི་བུ་རྣམས་ཀྱི་རིགས་དང་། སྐད་དང་། ཡུལ་དང་། རིགས་བརྒྱུད་རྣམས་སོ༎

༢༡ ཡང་ཨེ་བེར་གྱི་བུ་ཐམས་ཅད་ཀྱི་ཕ་ཡིན་པ་དང་། ཡ་ཕེད་ཀྱི་གཅུང་པོ་ཡིན་པའི་ཤེམ་ནས་ཀྱང་བུ་རྣམས་ཆད་དོ།

༢༢ ཤེམ་གྱི་བུ་རྣམས་ནི་ཨེ་ལམ་དང་། ཨ་སུར་དང་། ཨར་ཕག་ཤད་དང་། ལུད་དང་། ཨ་རམ་དང་ལྔའོ།

༢༣ ཡང་ཨ་རམ་གྱི་བུ་རྣམས་ནི་ཨུས་དང་། ཧུལ་དང་། གེ་ཐེར་དང་། མ་ཤེག་དང་བཞིའོ།

༢༤ ཡང་ཨར་ཕག་ཤད་ནས་ཤེ་ལཱ་ཆད་པ་དང་། ཤེ་ལཱ་ནས་ཨེ་བེར་ཆད་དོ།

༢༥ ཨེ་བེར་ནས་བུ་གཉིས་ཆད་དེ། གཅིག་གི་མིང་ཕེ་ལེག་བཏགས་སོ། དེ་ཅིའི་ཕྱིར་ཞེ་ན། ཁོའི་དུས་སུ་ས་ནི་བགོས་པའི་ཕྱིར་རོ། དེའི་སྤུན་གྱི་མིང་ནི་ཡོག་ཏན་ཞེས་བྱའོ།

༢༦ ཡོག་ཏན་ནས་ཨལ་མོ་དད་དང་། ཤེ་ལེབ་དང་། ཧ་ཙར་མ་ཝེད་དང་། ཡེ་རག་དང་།

༢༧ ཧ་དོ་རམ་དང་། ཨུ་ཟལ་དང་། དིག་ལཱ་དང་།

༢༨ ཨོ་བལ་དང་། ཨ་བི་མ་ཨེལ་དང་། ཤེ་བཱ་དང་།

༢༩ ཨོ་ཕིར་དང་། ཧ་ཝི་ལཱ་དང་། ཡོ་བབ་དང་བཅུ་གསུམ་ཆད་དེ། དེ་ཐམས་ཅད་ཡོག་ཏན་གྱི་བུ་རྣམས་ཡིན་ནོ།

༣༠ དེ་དག་སྡོད་པའི་གནས་ནི་མེ་ཤཱ་ནས་སེ་ཕར་ཤར་ཕྱོགས་ཀྱི་རི་ཞེས་པའི་བར་དུའོ།

༣༡ དེ་ནི་ཤེམ་གྱི་བུ་རྣམས་ཀྱི་རིགས་དང་། སྐད་དང་། ཡུལ་དང་རིགས་བརྒྱུད་ཡིན་ནོ༎

༣༢ དེ་ནི་ནོ་ཨའི་བུ་རྣམས་ཀྱི་རིགས་རང་རང་གི་རབས་ཀྱི་རིགས་བརྒྱུད་བཞིན་དུ་ཡིན་ཏེ། ཆུ་རུད་ཀྱི་འོག་ཏུ་འདི་ནས་སའི་མི་བརྒྱུད་དར་བར་གྱུར་ཏོ༎

༡༡

ཡང་ས་ཐམས་ཅད་ལ་སྐད་གཅིག་དང་གཏམ་གཅིག་འབའ་ཞིག་ཡོད་པ་ཡིན།

༢ ཡང་མི་རྣམས་ཤར་ཕྱོགས་སུ་སོང་བ་ལས་ཤི་ནེ་ཨར་ཡུལ་ན་ཡོད་པའི་ཐང་ཞིག་ཐོབ་སྟེ་དེ་རུ་གནས་སོ།

༣ དེ་ནས་གཅིག་གིས་གཅིག་ལ། ད་ང་ཅག་གིས་པག་གུ་བྱས་ནས་མེས་སྲེག་པར་བྱའོ་སྨྲས་ནས། རྡོའི་ཚབ་ལ་པག་གུ་བྱས་ཤིང་འཇིམ་པའི་ཚབ་ལ་བྲག་ཞུན་བླངས་སོ།

༤ ཡང་དེ་དག་གིས་ད་གྲོང་ཁྱེར་ཞིག་དང་སྤེའུ་ཡི་རྩེ་མོ་ནམ་མཁའ་ལ་ཐུག་པ་ཞིག་བཟོ་བར་བྱ། དེ་ལྟར་རང་ཅག་གི་མིང་གྲགས་འདོན་པར་བྱའོ། དེ་མིན་རང་ཅག་ས་ཐམས་ཅད་ཀྱི་ངོས་སུ་ཡན་པར་འགྱུར་ཞེས་སྨྲས་སོ།

༥ དེའི་ཚེ་ཡ་ཧོ་ཝཱས་མིའི་བུ་རྣམས་ཀྱིས་བརྩིགས་པའི་གྲོང་ཁྱེར་དང་སྤེའུ་ལ་གཟིགས་པའི་ཕྱིར་བབས་སོ།

༦ དེ་ནས་ཡ་ཧོ་ཝཱས། ལྟོས་ཤིག་མི་བརྒྱུད་གཅིག་འབའ་ཞིག་ཡིན་ཏེ། དེ་ཚང་མ་ལ་སྐད་ཀྱང་གཅིག་འབའ་ཞིག་ཡོད་པས། འདི་ནི་དེ་དག་གིས་བྱེད་དུ་བརྩམས་པའི་འགོ་ཡིན་ཏེ། ད་ནི་དེ་དག་གིས་ཅི་དང་ཅི་བྱེད་དུ་གྲོས་བྱེད་པ་དེ་ལས་ཟློག་མི་འོང་བས།

༧ དེས་ན་དེ་དག་གཅིག་གིས་གཅིག་གི་སྐད་ཧ་གོ་བར་མི་འགྱུར་བའི་ཕྱིར། ང་ཅག་བབས་ཏེ་དེ་དག་གི་སྐད་འཛོལ་བར་བྱའོ་ཞེས་གསུངས་པ་དང་།

༨ ཡ་ཧོ་ཝཱས་དེ་དག་དེ་ནས་ས་ཐམས་ཅད་ཀྱི་ངོས་སུ་སོ་སོར་འགྱེ་བར་མཛད་པས། གྲོང་ཁྱེར་རྩིག་འཕྲོ་ལུས་སོ།

༩ དེའི་ཕྱིར་དེ་ལ་བཱ་བེལ་ཞེས་མིང་དུ་བཏགས་སོ། དེ་ཅིའི་ཕྱིར་ཞེ་ན། ཡ་ཧོ་ཝཱས་དེ་རུ་ས་ཐམས་ཅད་ཀྱི་སྐད་འཛོལ་བར་མཛད་དེ། ཡ་ཧོ་ཝཱས་དེ་དག་ས་ཐམས་ཅད་ཀྱི་ངོས་སུ་སོ་སོར་འགྱེ་བར་མཛད་པའི་ཕྱིར་རོ༎

༡༠ འདི་ནི་ཤེམ་གྱི་རིགས་བརྒྱུད་ཡིན་ནོ། ཤེམ་ལོ་བརྒྱ་ལོན་ནས་ཆུ་རུད་ནས་ལོ་གཉིས་ཀྱི་འོག་ཏུ་ཨར་ཕག་ཤད་ཆད།

༡༡ ཨར་ཕག་ཤད་ཆད་ནས་ཤེམ་ལོ་ལྔ་བརྒྱ་འཚོ་བ་དང་། བུ་དང་བུ་མོ་གཞན་རྣམས་ཀྱང་ཆད་དོ༎

༡༢ ཡང་ཨར་ཕག་ཤད་ལོ་སུམ་ཅུ་སོ་ལྔ་ལོན་ནས་ཤེ་ལཱ་ཆད།

༡༣ ཤེ་ལཱ་ཆད་ནས་ཨར་ཕག་ཤད་ལོ་བཞི་བརྒྱ་དང་གསུམ་འཚོ་བ་དང་། བུ་དང་བུ་མོ་གཞན་རྣམས་ཀྱང་ཆད་དོ༎

༡༤ ཤེ་ལཱ་ལོ་སུམ་ཅུ་ལོན་ནས་ཨེ་བེར་ཆད།

༡༥ ཨེ་བེར་ཆད་ནས་ཤེ་ལཱ་ལོ་བཞི་བརྒྱ་དང་གསུམ་འཚོ་བ་དང་། བུ་དང་བུ་མོ་གཞན་རྣམས་ཀྱང་ཆད་དོ༎

༡༦ ཨེ་བེར་ལོ་སུམ་ཅུ་སོ་བཞི་ལོན་ནས་ཕེ་ལེག་ཆད།

༡༧ ཕེ་ལེག་ཆད་ནས་ཨེ་བེར་ལོ་བཞི་བརྒྱ་དང་སུམ་ཅུ་འཚོ་བ་དང་། བུ་དང་བུ་མོ་གཞན་རྣམས་ཀྱང་ཆད་དོ༎

༡༨ ཕེ་ལེག་ལོ་སུམ་ཅུ་ལོན་ནས་རེ་གུ་ཆད།

༡༩ རེ་གུ་ཆད་ནས་ཕེ་ལེག་ལོ་ཉིས་བརྒྱ་དང་དགུ་འཚོ་བ་དང་། བུ་དང་བུ་མོ་གཞན་རྣམས་ཀྱང་ཆད་དོ༎

༢༠ རེ་གུ་ལོ་སུམ་ཅུ་སོ་གཉིས་ལོན་ནས་སེ་རུག་ཆད།

༢༡ སེ་རུག་ཆད་ནས་རེ་གུ་ལོ་ཉིས་བརྒྱ་དང་བདུན་འཚོ་བ་དང་། བུ་དང་བུ་མོ་གཞན་རྣམས་ཀྱང་ཆད་དོ༎

༢༢ ཡང་སེ་རུག་ལོ་སུམ་ཅུ་ལོན་ནས་ན་ཧོར་ཆད།

༢༣ ན་ཧོར་ཆད་ནས་སེ་རུག་ལོ་ཉིས་བརྒྱ་འཚོ་བ་དང་། བུ་དང་བུ་མོ་གཞན་རྣམས་ཀྱང་ཐོབ་བོ༎

༢༤ ན་ཧོར་ལོ་ཉི་ཤུ་རྩ་དགུ་ལོན་ནས་ཐ་རཱ་ཆད།

༢༥ ཐ་རཱ་ཆད་ནས་ན་ཧོར་ལོ་བརྒྱ་དང་བཅུ་དགུ་འཚོ་བ་དང་། བུ་དང་བུ་མོ་གཞན་རྣམས་ཀྱང་འབྱོར།

༢༦ ཡང་ཐ་རཱ་ལོ་བདུན་ཅུ་ལོན་ནས་ཨབ་རམ་དང་། ན་ཧོར་དང་། ཧ་རན་ཆད་དོ༎

༢༧ ཐ་རཱའི་རིགས་བརྒྱུད་འདི་ལྟ་སྟེ། ཐ་རཱ་ནས་ཨབ་རམ་དང་། ན་ཧོར་དང་། ཧ་རན་ཆད། ཧ་རན་ནས་ལོད་ཆད་དོ།

༢༨ ཡང་ཧ་རན་ནི་ཕ་ཐ་རཱ་ཡི་གོང་དུ་ཀལ་དཱི་ལྗོངས་ཀྱི་རང་གི་ཕ་ཡུལ་ཨུར་དུ་ཤིའོ།

༢༩ ཡང་ཨབ་རམ་དང་ན་ཧོར་གཉིས་ཀྱིས་ཆུང་མ་རྣམས་བླངས། ཨབ་རམ་གྱི་ཆུང་མའི་མིང་ས་རཱ་ཨི་དང་། ཧ་རན་གྱི་བུ་མོ་ཡིན་པའི་ན་ཧོར་གྱི་ཆུང་མའི་མིང་ལ་མིལ་ཀཱ་བྱའོ། ཧ་རན་ནི་མིལ་ཀཱ་དང་ཡིས་ཀཱའི་ཕ་ཡིན་ནོ།

༣༠ ས་རཱ་ཨི་མོ་ཤམ་ཡིན་ཏེ་ཕྲུ་གུ་མེད་དོ༎

༣༡ ཡང་ཐ་རཱ་ཡིས་རང་གི་བུ་ཨབ་རམ་དང་། རང་གི་བུ་ཧ་རན་གྱི་བུ་ལོད་དང་། རང་གི་བུ་ཨབ་རམ་གྱི་ཆུང་མ་ས་རཱ་ཨི་བྱ་བའི་མནའ་མ་འཁྲིད་དེ། དེ་དག་དང་མཉམ་དུ་ཀལ་དཱི་ལྗོངས་སུ་ཡོད་པའི་ཨུར་ཡུལ་ནས་ཀ་ན་ཨན་ཡུལ་དུ་འགྲོ་བའི་ཕྱིར་སོང་སྟེ། ཧ་རན་ཡུལ་དུ་ཕྱིན་ནས་དེ་རུ་གནས་སོ།

༣༢ ཐ་རཱ་ཡི་ཚེ་ལོ་ཉིས་བརྒྱ་དང་ལྔ་ཕྱིན་ཏེ་ཧ་རན་ཡུལ་དུ་གྲོངས་སོ༎

༡༢

དེ་ནས་ཡ་ཧོ་ཝཱས་ཨབ་རམ་ལ་གསུངས་པ། ད་ཁྱོད་རང་གི་ཕ་ཡུལ་དང་། ཉེ་འབྲེལ་དང་། ཕའི་ཁང་པ་ནས་ཐོན་ཅིག་དང་། ངས་ཁྱོད་ལ་བསྟན་པར་བྱ་བའི་ཡུལ་དུ་སོང་ཞིག

༢ ངས་ཁྱོད་ལ་རིགས་བརྒྱུད་མང་པོ་བཏང་སྟེ་ཁྱོད་བྱིན་གྱིས་བརླབས་ནས། ཁྱོད་སྙན་གྲགས་དང་ལྡན་པར་བྱ་སྟེ། ཁྱོད་ནི་བྱིན་རླབས་སུ་གྱུར་ཅིག

༣ གང་གིས་ཁྱོད་ལ་བྱིན་རླབས་བཏང་བ་ལ་ངས་ཀྱང་བྱིན་རླབས་གཏང་། གང་གིས་ཁྱོད་ལ་སྨོན་ལོག་འདེབས་པ་ལ་ངས་ཀྱང་སྨོན་ལོག་འདེབས་པར་བྱའོ། ཡང་ཁྱོད་ལས་ས་གཞིའི་མི་རབས་ཐམས་ཅད་བྱིན་གྱིས་རློབས་པར་འགྱུར་རོ་ཞེས་བཀའ་སྩལ་ཏོ༎

༤ ཡ་ཧོ་ཝཱའི་བཀའ་བཞིན་དུ་ཨབ་རམ་་ལོད་དང་བཅས་སུ་སོང་ངོ་། ཨབ་རམ་ནི་ཧ་རན་ཡུལ་ནས་སོང་བའི་ཚེ་ལོ་བདུན་ཅུ་དོན་ལྔ་ལོན་ནོ།

༥ ཡང་ཨབ་རམ་གྱིས་རང་གི་ཆུང་མ་ས་རཱ་ཨི་ཞེས་བྱ་བ་དང་། ནུ་བོའི་བུ་ལོད་དང་། བསགས་པའི་ནོར་ཐམས་ཅད་དང་། ཧ་རན་ཡུལ་ན་ཐོབ་པའི་མི་རྣམས་འཁྲིད་དེ་ཀ་ན་ཨན་ཡུལ་དུ་འགྲོ་བའི་ཕྱིར་སོང་ནས། ཀ་ན་ཨན་ཡུལ་དུ་བསླེབས་སོ།

༦ དེ་ནས་ཡུལ་དེ་ནང་རྒྱུ་ཞིང་ཨབ་རམ་ས་ཆ་སི་ཀེམ་དུ་མོ་རེ་ཟེར་བའི་བེ་ཤིང་གི་བར་དུ་བསླེབས་སོ། དེའི་ཚེ་ཀ་ན་ཨན་པ་རྣམས་ཀྱང་ཡུལ་ན་གནས་སོ།

༧ དེར་ཡ་ཧོ་ཝཱ་ཨབ་རམ་གྱིས་མཐོང་བར་གྱུར་ཏེ་དེ་ལ། ཁྱོད་ཀྱི་བུ་བརྒྱུད་ལ་ཡུལ་འདི་གཏོང་བར་བྱའོ་གསུངས་སོ། དེ་རུ་རང་གིས་མཐོང་བར་གྱུར་པའི་ཡ་ཧོ་ཝཱ་ལ་མཆོད་ཁྲི་ཞིག་བཟོ་བར་བྱས་སོ།

༨ དེ་ནས་བེད་ཨེལ་གྱི་ཤར་ཕྱོགས་སུ་ཡོད་པའི་རི་ཞིག་ཏུ་ཕྱིན་ནས། བེད་ཨེལ་གྱི་ནུབ་ཕྱོགས་དང་ཨ་ཨིའི་ཤར་ཕྱོགས་སུ་ཡོད་པའི་གནས་ཤིག་ཏུ་གུར་ཕུབ་པ་དང་། དེ་རུ་ཁོས་ཡ་ཧོ་ཝཱ་ལ་མཆོད་ཁྲི་ཞིག་བཟོས་ཏེ། ཡ་ཧོ་ཝཱའི་མཚན་བརྗོད་དོ།

༩ ཡང་ཨབ་རམ་སོང་སོང་བ་ལས་ད་རུང་ལྷོ་ཕྱོགས་སུ་སོང་ངོ་༎

༡༠ ཡུལ་དེའི་ནང་ན་མུ་གེ་ཤོར་ཞིང་། མུ་གེ་ཚབས་ཆེ་བའི་རྐྱེན་གྱིས་ཨབ་རམ་བྱེས་ལ་གནས་པའི་ཕྱིར་མི་སེར་ཡུལ་དུ་བབ་བོ།

༡༡ དེ་ནས་མི་སེར་ཡུལ་དུ་འཇུག་ཏུ་ཉེ་བའི་ཚེ་ཆུང་མ་ས་རཱ་ཨི་ལ་སྨྲས་པ། ད་ཁྱོད་ལྟ་ན་སྡུག་པའི་བུད་མེད་ཅིག་ཡིན་པ་ངས་ཤེས།

༡༢ མི་སེར་པས་ཁྱོད་མཐོང་ན་ཁྱོད་ནི་ངའི་ཆུང་མ་ཡིན་པར་ཤེས་ཏེ། ང་བསད་ནས་ཁྱོད་གསོན་དུ་འཇུག་པར་འགྱུར་རོ།

༡༣ དེའི་ཕྱིར་ཁྱོད་ཀྱིས་ང་ནི་ཁོའི་སྲིང་མོ་ཡིན་ཞེས་སྨྲོས་ཤིག དེ་ཅིའི་ཕྱིར་ཞེ་ན། ང་ཁྱོད་ཀྱི་དོན་དུ་བདེ་ཞིང་ཁྱོད་ཀྱི་དོན་དུ་ངའི་སེམས་འཚོ་བར་འགྱུར་བའི་ཕྱིར་རོ།

༡༤ ཨབ་རམ་་མི་སེར་ཡུལ་དུ་ཕྱིན་ནས། བུད་མེད་ཤིན་ཏུ་མཛེས་པ་ཞིག་ཡིན་པ་མི་སེར་པས་མཐོང་ངོ་།

༡༥ ཕར་ཨོའི་རྒྱལ་ཕྲན་རྣམས་ཀྱིས་ཀྱང་དེ་མཐོང་ནས་ཕར་ཨོའི་མདུན་དུ་དེ་ལ་བསྟོད་པས། ཕར་ཨོའི་ཕོ་བྲང་དུ་བུད་མེད་འཁྱེར་བར་གྱུར་ཏོ།

༡༦ དེས་བུད་མེད་ཀྱི་ཕྱིར་དུ་ཨབ་རམ་ལ་ཞེ་ས་བྱེད་དེ། ཨབ་རམ་ལ་ལུག་དང་། བ་གླང་དང་། བོང་ཕོ་དང་། བྲན་པོ་དང་། བྲན་མོ་དང་། བོང་མོ་དང་། རྔ་མོང་རྣམས་གནང་ངོ་༎

༡༧ འོན་ཀྱང་ཡ་ཧོ་ཝཱས་ཕར་ཨོའི་ཁྱིམ་དང་བཅས་པ་ལ་ཨབ་རམ་གྱི་ཆུང་མ་ས་རཱ་ཨིའི་ཕྱིར་བར་ཆད་ཆེན་པོ་རྣམས་གནང་ངོ་།

༡༨ ཕར་ཨོས་ཨབ་རམ་བོས་ནས་དེ་ལ། ཁྱོད་ཀྱིས་ང་ལ་བྱས་པ་དེ་ཅི་ཡིན། འདི་ནི་ཁྱོད་ཀྱི་ཆུང་མ་ཡིན་པས་ཅིའི་ཕྱིར་ང་ལ་མ་སྨྲས།

༡༩ ཁྱོད་ཀྱིས་འདི་ནི་ངའི་སྲིང་མོ་ཡིན་སྨྲས་ཏེ། ཅིའི་ཕྱིར་ང་ལ་ཆུང་མ་བྱེད་དུ་བཅུག ད་ལྟོས་ཤིག འདི་རུ་ཁྱོད་ཀྱི་ཆུང་མ་ཡོད་པས་ལོན་ལ་སོང་ཞིག་ཅེས་སྨྲས་སོ།

༢༠ ཕར་ཨོས་བཏང་བའི་མི་དེ་དག་གིས་ཁོ་དང་། ཆུང་མ་དང་། ཁོ་ལ་ཡོད་པ་ཐམས་ཅད་སྐྱེལ་བར་བྱས་སོ༎

༡༣

དེ་ནས་ཨབ་རམ་དང་། རང་གི་ཆུང་མ་དང་། ཁོ་ལ་ཡོད་པ་ཐམས་ཅད་ལོད་དང་བཅས་པ་མི་སེར་ཡུལ་ནས་ལྷོ་ཕྱོགས་ཀྱི་ཡུལ་དུ་ཕྱིར་གྱེན་ལ་སོང་ངོ་།

༢ ཨབ་རམ་ལ་ནོར་དང་དངུལ་དང་གསེར་མང་པོ་ཡོད་ཅིང་ཤིན་ཏུ་ཕྱུག་པོ་ཡོད་པ་ཡིན།

༣ ཡང་སྐོར་སྐོར་བ་ལས་ལྷོ་ཕྱོགས་ཀྱི་ཡུལ་ནས་བེད་ལེ་ཧེམ་གྱི་བར་དུ་ཕྱིན་ཏེ། བེད་ལེ་ཧེམ་དང་ཨ་ཨིའི་བར་ལ་སྔར་ཁོའི་གུར་ཡོད་ས་དང་།

༤ སྔོན་ལ་བཟོས་པའི་མཆོད་ཁྲིའི་གནས་དེ་རུ་ཕྱིན་ནས། ཨབ་རམ་གྱིས་ཡ་ཧོ་ཝཱའི་མཚན་བརྗོད་དོ།

༥ ཨབ་རམ་དང་མཉམ་དུ་འགྲོ་བའི་ལོད་ལ་ཡང་ལུག་དང་ཕྱུགས་དང་རེ་བོ་རྣམས་ཡོད་དོ།

༦ དེ་དག་ཕྱོགས་གཅིག་ཏུ་གནས་ན་ཡུལ་དུ་འཚོ་མ་ཐུབ། གང་ལ་ཟེར་ན། ནོར་ཆེན་པོ་ཡོད་པས་ཕྱོགས་གཅིག་ཏུ་གནས་མི་སྲིད་པའི་ཕྱིར་རོ།

༧ དེའི་ཕྱིར་ཨབ་རམ་གྱི་ཁྱུའི་རྫི་བོ་རྣམས་དང་ལོད་ཀྱི་ཕྱུགས་རྫི་རྣམས་གཅིག་ལ་གཅིག་རྒོལ་བར་བྱས། ཀ་ན་ཨན་པ་དང་ཕེ་རི་ཟི་པ་རྣམས་ཀྱང་དེའི་དུས་སུ་ཡུལ་ན་གནས་སོ༎

༨ ཨབ་རམ་གྱིས་ལོད་ལ། ང་དང་ཁྱོད་གཉིས་སྤུན་ཡིན་པས། ངེད་གཉིས་དང་། ངའི་རྫི་བོ་རྣམས་དང་ཁྱོད་ཀྱི་རྫི་བོ་རྣམས་ཀྱི་ནང་འཛིང་འཁྲབ་འབྱུང་བའི་མི་རིགས་སོ།

༩ ཡུལ་ཚང་མ་ཁྱོད་ཀྱི་མདུན་དུ་མི་འདུག་གམ། དེའི་ཕྱིར་ང་དང་གྱེས་ལ། ཁྱོད་གཡོན་དུ་འགྲོ་ན་ང་གཡས་སུ་འགྲོ། ཁྱོད་གཡས་སུ་འགྲོ་ན་ང་གཡོན་ཕྱོགས་སུ་འགྲོའོ་ཞེས་སྨྲས་སོ།

༡༠ ལོད་རང་གི་མིག་བཏེགས་སྟེ་ཡོར་དན་ཆུ་བོའི་ཡུལ་འཁོར་རྩྭ་ཆུ་ཤིན་ཏུ་འཛོམ་པོ་ཐམས་ཅད་ལ་བལྟས་སོ། ཡ་ཧོ་ཝཱས་སོ་དོམ་དང་གོ་མོ་རཱ་གྲོང་ཁྱེར་གཉིས་མེད་པར་མཛད་པའི་སྔོན་དུ་ཡུལ་འཁོར་དེའི་ཡུལ་ཚོ་ཨར་ཟེར་བའི་བར་དུ་ཡ་ཧོ་ཝཱའི་ཚལ་མི་སེར་ཡུལ་ལྟ་བུ་བཟང་པོ་ཡོད་པ་ཡིན།

༡༡ ལོད་ཀྱིས་ཡོར་དན་ཆུའི་ཡུལ་འཁོར་ཐམས་ཅད་འདམས་ནས། ཤར་ཕྱོགས་སུ་ཆས་པ་དང་། སྤུན་གཉིས་གྱེས་སོ།

༡༢ ཨབ་རམ་་ཀ་ན་ཨན་ཡུལ་དུ་གནས་ཤིང་ལོད་ཡུལ་འཁོར་གྱི་གྲོང་ཁྱེར་རྣམས་ན་གནས་ཏེ། སོ་དོམ་གྱི་བར་དུ་རང་གི་རེ་བོ་ཕུབ་ཀྱིན་རྒྱུ་བར་བྱས།

༡༣ སོ་དོམ་ལ་ཡོད་པའི་མི་ངན་པ་དང་། ཡ་ཧོ་ཝཱའི་སྤྱན་སྔར་མི་སྡིག་པོ་ཆེ་ཡོད་དོ༎

༡༤ ལོད་གྱེས་ནས་ཡ་ཧོ་ཝཱས་ཨབ་རམ་ལ། ཁྱོད་ཀྱི་མིག་ཐེགས་ལ་ཁྱོད་གང་ན་བ་ནས་བྱུང་བ་དང་། ལྷོ་དང་། ཤར་དང་། ནུབ་ཕྱོགས་སུ་ལྟོས་ཤིག

༡༥ ཁྱོད་ཀྱིས་མཐོང་བའི་ཡུལ་ཐམས་ཅད་ནི་ངས་ཁྱོད་དང་ཁྱོད་ཀྱི་བུ་བརྒྱུད་ལ་དུས་གཏན་དུ་གཏང་ངོ་།

༡༦ ངས་ས་རྡུལ་ལྟར་ཁྱོད་ཀྱི་བུ་བརྒྱུད་བྱེད་པར་བྱའོ། མི་ཞིག་སའི་རྡུལ་གྱི་གྲངས་རྩི་སྲིད་ན། ཁྱོད་ཀྱི་བུ་བརྒྱུད་ཀྱི་གྲངས་ཀྱང་རྩི་ཡོང་།

༡༧ ད་ལོངས་ལ་ཡུལ་གྱི་རིང་ཞེང་གཉིས་ལ་རྒྱུ་ཞིག ཅི་ལ་ཟེར་ན། ངས་དེ་ཁྱོད་ལ་སྟེར་ཡོང་བའི་ཕྱིར་རོ། ཞེས་བཀའ་གནང་ངོ་།

༡༨ ཨབ་རམ་གུར་ཕབ་ནས་ཐེགས་ཏེ། ཧེབ་རོན་ཡུལ་གྱི་མདུན་ལ་ཡོད་པའི་མམ་རེ་བྱ་བའི་བེ་ཤིང་གི་གསེབ་ལ་གནས་ཏེ། དེ་རུ་ཡ་ཧོ་ཝཱ་ལ་མཆོད་ཁྲི་ཞིག་བཟོས་སོ༎

༡༤

དེའི་རྗེས་སུ་ཤི་ནེ་ཨར་ཡུལ་གྱི་རྒྱལ་པོ་ཨམ་ར་ཕེལ་དང་། ཨེལ་ལཱ་སར་ཡུལ་གྱི་རྒྱལ་པོ་ཨར་ཡོག་དང་། ཨེ་ལམ་གྱི་རྒྱལ་པོ་ཀེ་དར་ལ་ཨོ་མེར་དང་། གོ་ཡིམ་པའི་རྒྱལ་པོ་ཐིད་ཨལ་དང་བཞི་ཡིས།

༢ སོ་དོམ་གྱི་རྒྱལ་པོ་བེ་རཱ་དང་། གོ་མོ་རཱའི་རྒྱལ་པོ་བིར་ཤཱ་དང་། ཨད་མཱའི་རྒྱལ་པོ་ཤིན་ཨབ་དང་། ཚེ་བོ་ཨིམ་གྱི་རྒྱལ་པོ་ཤེམ་ཨེ་བེར་དང་། བེ་ལཱ་ཡང་ན་ཚོ་ཨར་གྱི་རྒྱལ་པོ་ལྔ་ལ་དམག་དྲངས་སོ།

༣ དེ་ཐམས་ཅད་སིད་དིམ་ལུང་པ་རུ་ཕྱོགས་གཅིག་ཏུ་འདུས་སོ། ལུང་པ་དེ་རང་ཚྭ་མཚོ་ཆེན་པོ་དེ་ཡིན་ནོ།

༤ ལོ་བཅུ་གཉིས་དེ་དག་གིས་ཀེ་དར་ལ་ཨོ་མེར་གྱི་གཡོག་བྱས། ལོ་བཅུ་གསུམ་པ་ལ་ངོ་ལོག་བྱས་སོ།

༥ ལོ་བཅུ་བཞི་པ་ལ་ཀེ་དར་ལ་ཨོ་མེར་དང་། དེ་དང་འགྲོགས་པའི་རྒྱལ་པོ་རྣམས་འོངས་ཏེ། ཨས་ཐེ་རོད་ཀར་ནཱ་ཨིམ་བྱ་བའི་ཡུལ་དུ་རེ་ཕ་ཨིམ་པ་རྣམས་དང་། ཧམ་ཡུལ་དུ་ཟུ་ཟིམ་པ་རྣམས་དང་། ཁིར་ཡད་ཨ་ཨིམ་ཡུལ་དུ་ཨེ་མིམ་པ་རྣམས་དང་།

༦ འབྲོག་སྟོང་གི་འགྲམ་ལ་ཡོད་པའི་ཨེལ་ཕ་རན་ཡུལ་གྱི་བར་དུ་དེད་དེ་སེ་ཨིར་རི་རྒྱུད་ལ་གནས་པའི་ཧོར་པ་རྣམས་ལས་རྒྱལ་ལོ།

༧ དེ་ནས་ལོག་ཅིང་ཁ་དཱེས་ལ་ཡོད་པའི་ཨེན་མིས་ཕད་དུ་ཕྱིན་ཏེ། ཨ་མ་ལེག་པའི་ཡུལ་ཐམས་ཅད་དང་། ཧ་ཚ་ཚོན་ཐ་མར་དུ་གནས་པའི་ཨ་མོར་པ་ལས་ཀྱང་རྒྱལ་ལོ།

༨ དེའི་ཚེ་སོ་དོམ་དང་། གོ་མོ་རཱ་དང་། ཨད་མཱ་དང་། ཚེ་བོ་ཨིམ་དང་། བེ་ལཱ་ཡང་ན་ཚོ་ཨར་གྱི་རྒྱལ་པོ་ལྔས། སིད་དིམ་ལུང་པ་ལ་ཡོད་པ་རྣམས་ལ་འཐབ་པའི་གྲབས་བྱས།

༩ ཟེར་ན་ཨེ་ལམ་གྱི་རྒྱལ་པོ་ཀེ་དར་ལ་ཨོ་མེར་དང་། གོ་ཡིམ་པའི་རྒྱལ་པོ་ཐིད་ཨལ་དང་། ཤི་ནེ་ཨར་གྱི་རྒྱལ་པོ་ཨམ་ར་ཕེལ་དང་། ཨེལ་ལཱ་སར་གྱི་རྒྱལ་པོ་ཨར་ཡོག་བཞི་ལ་དམག་འདྲེན་པའི་གྲོས་བྱས་སོ།

༡༠ སོ་དོམ་དང་གོ་མོ་རཱའི་རྒྱལ་པོ་གཉིས་བྲོས་ཏེ། སིད་དིམ་ལུང་པ་ན་བྲག་ཞུན་གྱི་དོང་ཤིན་ཏུ་མང་པོ་ཡོད་པ་དེའི་ནང་དུ་ལྷུང་། ལུས་པ་རྣམས་རི་ཁྲོད་དུ་ཤོར་རོ།

༡༡ དེ་དག་གིས་སོ་དོམ་དང་གོ་མོ་རཱ་ལ་ཡོད་པའི་ནོར་དང་འཚོ་བའི་རྒྱགས་ཐམས་ཅད་ཁྱེར།

༡༢ སོ་དོམ་ན་གནས་པའི་ཨབ་རམ་གྱི་སྤུན་གྱི་བུ་ལོད་ནོར་དང་བཅས་པ་བཅོམ་སྟེ་ཁྱེར་ནས་སོང་ངོ་༎

༡༣ ཤོར་བའི་མི་ཞིག་འོངས་ཏེ་ཨིབ་རི་པ་ཨབ་རམ་ལ་བྱ་བ་དེ་བཤད་དོ། དེ་དུས་ལ་ཨབ་རམ་་ཨེས་ཀོལ་དང་ཨ་ནེར་གཉིས་ཀྱི་སྤུན་ཨ་མོར་པ་མམ་རེ་བྱ་བའི་བེ་ཤིང་གི་གསེབ་ལ་གནས་ཏེ། དེ་དག་ཨབ་རམ་དང་ཁ་ཆད་བྱས་པ་ཡིན།

༡༤ རང་གི་སྤུན་བཟུང་ནས་ཁྱེར་པ་དེ་ཨབ་རམ་གྱིས་ཐོས་ནས། རང་གི་ཁྱིམ་ན་སྐྱེས་པའི་མི་བརྟན་པོ་སུམ་བརྒྱ་དང་བཅོ་བརྒྱད་ཁྲིད་དེ། དཱན་བྱ་བའི་ཡུལ་གྱི་བར་དུ་དེ་དག་ལ་བདས་སོ།

༡༥ དེར་གཡོག་པོའི་དཔུང་སོ་སོར་བགྱེས་ནས། མཚན་མཆོང་བཏབ་སྟེ་དེ་རྣམས་ལས་རྒྱལ་ནས། ད་མཱ་སེག་གི་གཡོན་དུ་ཡོད་པའི་ཧོ་བཱ་བྱ་བའི་ཡུལ་གྱི་བར་དུ་དེ་དག་ལ་དེད་ནས།

༡༦ ནོར་ཐམས་ཅད་ཀྱང་ཕྱིར་བླངས་ཏེ། སྤུན་ལོད་དང་། དེའི་ནོར་དང་། བུད་མེད་རྣམས་དང་། མི་ཀུན་ཀྱང་ཕྱིར་ལོག་བླངས་སོ༎

༡༧ ཀེ་དར་ལ་ཨོ་མེར་དང་འགྲོགས་པའི་རྒྱལ་པོ་རྣམས་ལས་རྒྱལ་ནས་ཕྱིར་ལོག་པ་ལས། སོ་དོམ་གྱི་རྒྱལ་པོ་ཤ་ཝེ་ལུང་པ་རུ་བསུར་འོངས་སོ། ལུང་པ་དེ་ལ་རྒྱལ་པོའི་ལུང་པ་ཡང་ཟེར་རོ།

༡༨ ཡང་ཤ་ལེམ་གྱི་རྒྱལ་པོ་མལ་ཀི་ཚེ་དེག་གིས་བག་ལེབ་དང་རྒུན་ཆང་དྲངས་སོ། ཁོང་ནི་བླ་ན་མེད་པའི་དཀོན་མཆོག་གི་བླ་མ་ཡོད་པ་ཡིན།

༡༩ ཡང་ཁོང་གིས་དེ་ལ་བྱིན་རླབས་གནང་ནས་དེ་ལ། ནམ་མཁའ་དང་ས་གཉིས་ཀྱི་བདག་པོ་ལགས་པའི་བླ་ན་མེད་པའི་དཀོན་མཆོག་གིས་ཨབ་རམ་ལ་བྱིན་གྱིས་རློབས་པར་ཤོག་ཅིག

༢༠ ཁྱོད་ཀྱི་དགྲ་བོ་རྣམས་ཁྱོད་ཀྱི་ལག་ཏུ་གནང་། བླ་ན་མེད་པའི་དཀོན་མཆོག་ལ་བཀྲ་ཤིས་ཤོག་ཅིག་ཅེས་སྨྲས་ནས། ཨབ་རམ་གྱིས་ཁོང་ལ་ཐམས་ཅད་ཀྱི་བཅུ་ཁག་ཕུལ་ལོ།

༢༡ དེ་ནས་སོ་དོམ་གྱི་རྒྱལ་པོས་ཨབ་རམ་ལ། མི་རྣམས་ང་ལ་གནོང་ཞིག་དང་། ནོར་ཁྱེད་བཞེས་ཤིག་ཅེས་སྨྲས་ནས།

༢༢ ཨབ་རམ་གྱིས་སོ་དོམ་རྒྱལ་པོ་ལ། ངས་ནམ་མཁའ་དང་ས་གཉིས་ཀྱི་བདག་པོ་ལགས་པའི་བླ་ན་མེད་པའི་ཡ་ཧོ་ཝཱ་དཀོན་མཆོག་གི་མནའ་ཁུར་བ་ཡིན།

༢༣ ཁྱོད་ལ་ཡོད་པ་ཐམས་ཅད་ལས་ངས་སྐུད་པ་ཞིག་གམ་ལྷག་སྒྲོག་ཅིག་ཙམ་ཡང་མི་ལེན། ཁྱོད་ཀྱིས་ངས་ཨབ་རམ་ཕྱུག་པོར་བྱས་སྨྲ་བར་མི་རུང་ངོ་།

༢༤ གཞོན་ནུ་རྣམས་ཀྱིས་ཅི་ཟོས་པ་དང་། ང་མཉམ་དུ་སོང་བ་རྣམས་ཀྱི་སྐལ་བ་མ་གཏོགས་པར། གཞན་ཨ་ནེར་དང་། ཨེས་ཀོལ་དང་། མམ་རེ་གསུམ་གྱིས་རང་རང་གི་སྐལ་བ་ལེན་པའི་རིགས་སོ༎

༡༥

བྱ་བ་དེའི་རྗེས་ལ་ཨབ་རམ་ལ་མཐོང་སྣང་དུ། ཡ་ཧོ་ཝཱའི་བཀའ་བྱོན་ནས་འདི་སྐད་དུ། ཨབ་རམ། མ་འཇིགས་ཤིག ང་ནི་ཁྱོད་ཀྱི་ཕུབ་དང་བྱ་དགའ་ཆེན་པོ་དེ་ཡིན་གསུངས་སོ།

༢ ཨབ་རམ་གྱིས་ཞུས་པ། གཙོ་བོ་ཡ་ཧོ་ཝཱ། ང་ནི་བུ་མེད་པར་འགྲོ་སྟེ། ད་མཱ་སེག་པ་ཨེ་ལི་ཨེ་ཟེར་འདི་ནི་ངའི་ཁྱིམ་གྱི་བདག་པོར་འགྱུར་འོང་བས། ཁྱེད་ཀྱིས་ང་ལ་ཅི་གནང་འོང་ཞུས་ནས།

༣ ཡང་ཨབ་རམ་གྱིས། ད་ཁྱེད་ཀྱིས་ང་ལ་ས་བོན་མ་གནང་བས། གཟིགས་ཤིག ངའི་ཁྱིམ་ནང་སྐྱེས་པ་དེ་ངའི་ནོར་བདག་པོར་འགྱུར་ཡོང་ཞུས་སོ།

༤ ལྟོས་ཤིག ཡ་ཧོ་ཝཱའི་བཀའ་ཞིག་བྱུང་སྟེ་ཁོ་ལ། འདིས་ཁྱོད་ཀྱི་ནོར་སྐལ་དབང་བར་འགྱུར་མི་ཡོང་། ཁྱོད་ཀྱི་ངང་ནས་འབྱུང་བ་ཞིག་གིས་ནོར་སྐལ་དབང་བར་འགྱུར་གསུངས་ནས།

༥ ཕྱི་རོལ་དུ་ཁྲིད་དེ་ཡང་དེ་ལ། ནམ་མཁའ་ལ་ལྟོས་ལ་སྐར་མ་རྣམས་རྩི་བར་ནུས་ན། རྩིས་ཤིག དེ་ལྟར་ཁྱོད་ཀྱི་རིགས་བརྒྱུད་ཡོད་པར་འགྱུར་གསུངས་སོ།

༦ ཁོས་ཡ་ཧོ་ཝཱ་ལ་དད་པ་བྱས་པས། དད་པ་དེ་ནི་ཁོའི་ཕྱིར་དྲང་བ་ཉིད་དུ་བརྩིས་སོ༎

༧ ཡང་ཁོང་གིས་དེ་ལ། ང་ཡ་ཧོ་ཝཱ་ཡིན་ཏེ་ཁྱོད་ཡུལ་འདི་ལ་བདག་བྱེད་དུ་སྟེར་བའི་ཕྱིར། ངས་ཁྱོད་ཀལ་དཱི་ལྗོངས་ཀྱི་ཨུར་ཡུལ་ནས་ཁྲིད་པ་ཡིན་གསུངས་པ་དང་།

༨ དེས་ཀྱེ་གཙོ་བོ་ཡ་ཧོ་ཝཱ། ཡུལ་འདི་ངས་བདག་ཏུ་འཛིན་པ་ཇི་ལྟར་ཤེས་པར་འགྱུར་ཞུས་ནས།

༩ ཁོང་གིས་དེ་ལ། བ་ལོ་གསུམ་པ་ཞིག་དང་། ར་མ་ལོ་གསུམ་པ་ཞིག་དང་། ལུག་ཐུག་ལོ་གསུམ་པ་ཞིག་དང་། ཐི་བ་གཅིག་དང་། ཕུག་རོན་གྱི་ཕྲུ་གུ་ཞིག་ངའི་མདུན་དུ་ཁྱེར་ཤོག་གསུངས་པ་དང་།

༡༠ ཁོང་ལ་དེ་ཐམས་ཅད་དྲངས་ནས། དེ་དག་གཞུང་ནས་བཤགས་ཏེ། ཕྱེད་ཀ་ལོགས་ཤིག་དང་གཞན་ལོགས་ཤིག་དེ་ཐང་ཀར་བཞག་གོ། བྱ་རྣམས་མ་བཤགས་སོ།

༡༡ ཡང་བྱ་རྒོད་རྣམས་ཤའི་ཁག་རྣམས་ཀྱི་སྟེང་དུ་བབ་པས། ཨབ་རམ་གྱིས་བསྐྲད་དོ༎

༡༢ དེ་ནས་ཉི་མ་ནུབ་ལ་ཁད་པའི་ཚེ། ཨབ་རམ་ལ་གཉིད་ལྕི་བ་ཞིག་བྱུང་བ་དང་། ཀྱེ་ཧོ། དེའི་ཐོག་ཏུ་འཇིགས་སྐྲག་ཅན་གྱི་མུན་པ་ཆེན་པོ་ཞིག་བབས་སོ།

༡༣ དེ་ནས་ཁོང་གིས་ཨབ་རམ་ལ་གསུངས་པ། ཁྱོད་ཀྱི་རིགས་བརྒྱུད་ལ་མི་གཏོགས་པའི་ཡུལ་ཞིག་གི་ནང་ན་མི་ཡན་དུ་གནས་པ་དང་། ལོ་བཞི་བརྒྱའི་བར་དུ་ཁོ་རྣམས་ཀྱིས་དེ་དག་གི་གཡོག་བྱེད་དེ། དེ་དག་གིས་ཁོ་རྣམས་གནོན་པར་འགྱུར་རོ།

༡༤ འོན་ཀྱང་ཁོ་རྣམས་ཀྱིས་གཡོག་བྱེད་པའི་མི་བརྒྱུད་དེ་ལ་ངས་ཁྲིམས་བཏང་ནས། དེའི་རྗེས་ལ་ཁོ་རྣམས་ནོར་ཆེན་པོ་དང་བཅས་པ་འཐོན་པར་འགྱུར་རོ།

༡༥ ཁྱོད་ཞི་བདེའི་ནང་ཕ་མེས་ཀྱི་དྲུང་དུ་འགྲོ་བར་འགྱུར། ཁྱོད་ཤིན་ཏུ་བགྲེས་ནས་དུར་དུ་སྐུང་བར་འགྱུར་རོ།

༡༦ མི་རབས་བཞིའི་འོག་ཏུ་ཁོ་རྣམས་འདི་རུ་ཕྱིར་ལོག་ཡོང་། ཅི་ལ་ཟེར་ན། ཨ་མོར་པ་རྣམས་ཀྱི་ཉེས་པའི་ཚད་ད་རུང་མ་གང་བའི་ཕྱིར་རོ༎

༡༧ དེ་ནས་ཉི་མ་ནུབ་ནས་མུན་པ་ཆེན་པོ་བྱུང་བའི་ཚེ། ལྟོས་ཤིག ཐབ་ཅིག་ནས་དུ་བ་ཐུལ་བ་དང་། ཤའི་ཁག་རྣམས་ཀྱི་བར་ལ་འཁྱུག་པའི་མེ་ལྕེ་བྱུང་ངོ་།

༡༨ དེའི་ཉིན་ལ་ཡ་ཧོ་ཝཱས་ཨབ་རམ་དང་ཞལ་ཆད་མཛད་དེ་གསུངས་པ། མི་སེར་ཡུལ་གྱི་གཙང་པོ་ནས་ཡུབ་རཱད་གཙང་པོ་ཆེན་པོའི་བར་གྱི་ཡུལ་ངས་ཁྱོད་ཀྱི་རིགས་བརྒྱུད་ལ་བསྟེར་རོ།

༡༩ ཡུལ་དེ་གང་ཡིན་ཞེ་ན། ཀེ་ནི་པ་དང་། ཀེ་ནི་ཟི་པ་དང་། ཀད་མོ་ནི་པ་དང་།

༢༠ ཧེད་པ་དང་། ཕེ་རི་ཟི་པ་དང་། རེ་ཕ་ཨིམ་པ་དང་།

༢༡ ཨ་མོར་པ་དང་། ཀ་ན་ཨན་པ་དང་། གིར་ག་ཤི་པ་དང་། ཡེ་བུས་པ་དང་བཅུའི་བུ་བརྒྱུད་ཀྱི་ཡུལ་དེ་ཡིན་ནོ༎

༡༦

ཡང་ཨབ་རམ་གྱི་ཆུང་མ་ས་རཱ་ཨི་ལ་ཕྲུ་གུ་མ་སྐྱེས་སོ། དེ་ལ་མི་སེར་མ་ཧ་གར་བྱ་བའི་བྲན་མོ་ཞིག་ཡོད་དོ།

༢ ས་རཱ་ཨིས་ཨབ་རམ་ལ། ཡ་ཧོ་ཝཱས་ང་རབས་ཆད་དུ་མཛད་པས་ད་ང་ལ་ཕྲུ་གུ་མི་སྐྱེ་སྟེ། ཁྱེད་ངའི་བྲན་མོ་དང་འགྲོགས་ཤིག དེའི་སྒོ་ནས་ང་ལ་བརྒྱུད་ཐོབ་ལས་ཆེ་ཞེས་སྨྲས་པ་དང་། ཨབ་རམ་་ས་རཱ་ཨིའི་ཁ་ལ་ཉན་ཏོ།

༣ ཨབ་རམ་་ཀ་ན་ཨན་ཡུལ་དུ་གནས་ནས་ལོ་བཅུའི་རྗེས་ལ། ཨབ་རམ་གྱི་ཆུང་མ་ས་རཱ་ཨིས་རང་གི་བྲན་མོ་མི་སེར་མ་ཧ་གར་དེ་ཁྲིད་དེ་རང་གི་ཁྱོ་ཨབ་རམ་ལ་ཆུང་མར་བཏང་ངོ་།

༤ དེ་ནི་ཧ་གར་དང་འགྲོགས་ནས་མངལ་དང་ལྡན་པར་གྱུར་ཏོ། མངལ་དང་ལྡན་པར་མཐོང་སྟེ། ཧ་གར་གྱི་མིག་གིས་ཇོ་མོ་ལ་ཁྱད་དུ་སད་པས།

༥ ས་རཱ་ཨིས་ཨབ་རམ་ལ། ངའི་ཉེས་པ་ཁྱོད་ལ་འཕོག་པར་ཤོག་ཅིག ངས་རང་གི་བྲན་མོ་ཁྱོད་ཀྱི་པང་དུ་བཞག་ཀྱང་། ད་ཁོ་མངལ་དང་ལྡན་པར་གྱུར་བ་མཐོང་ནས། དེའི་མིག་གིས་ང་ལ་ཁྱད་དུ་སད་དོ། ཡ་ཧོ་ཝཱས་ང་དང་ཁྱོད་ཀྱི་བར་ལ་ཞལ་ཆེ་གཅོད་པར་ཤོག་ཅེས་སྨྲས་སོ།

༦ ཨབ་རམ་གྱིས་ས་རཱ་ཨི་ལ། ད་ཁྱོད་ཀྱི་བྲན་མོ་ཁྱོད་ཀྱི་ལག་ལ་ཡོད་དེ། ཁྱོད་ཀྱི་མིག་གི་མདུན་དུ་དེ་ལ་ཅི་འོས་བསམ་པ་བཞིན་དུ་བྱོས་ཤིག་སྨྲས་སོ། ས་རཱ་ཨིས་དེ་མནན་ཏེ། དེ་ཁོའི་ངོའི་དྲུང་ནས་བྲོས་སོ༎

༧ ཡང་འབྲོག་སྟོང་གི་ཆུ་མིག་ཤུར་གྱི་ལམ་ལ་ཡོད་པའི་ཆུ་མིག་དེར་ཡ་ཧོ་ཝཱའི་ཕོ་ཉ་དེ་དང་འཕྲད་ནས་དེ་ལ།

༨ ཧ་གར་་ས་རཱ་ཨིའི་བྲན་མོ། ཁྱོད་གང་ནས་འོངས། གང་དུ་འགྲོ་གསུངས་པ་དང་། ཁོས་ཞུས་པ། ང་ཇོ་མོ་ས་རཱ་ཨིའི་ཞལ་གྱི་དྲུང་ནས་བྲོས་པ་ཡིན།

༩ ཡ་ཧོ་ཝཱའི་ཕོ་ཉས་དེ་ལ། ཁྱོད་ཀྱི་ཇོ་མོའི་དྲུང་དུ་ཕྱིར་ལོག་ལ། དེའི་ལག་པའི་འོག་ལ་སེམས་དམའ་བར་གྱིས་ཤིག

༡༠ ཡང་ཡ་ཧོ་ཝཱའི་ཕོ་ཉས་དེ་ལ། ངས་ཁྱོད་ཀྱི་བུ་བརྒྱུད་ཤིན་ཏུ་སྤེལ་ཏེ་ཤིན་ཏུ་མང་བའི་ཕྱིར་བགྲང་བར་འགྱུར་མི་ཡོང་།

༡༡ དེ་ནས་ཡ་ཧོ་ཝཱའི་ཕོ་ཉས་ཡང་དེ་ལ། ཀྱེ་ཧོ་ཁྱོད་མངལ་དང་ལྡན་པར་གྱུར་ནས། བུ་བཙས་པའི་མིང་ཨིས་མ་ཨེལ་ཟེར་དགོས། ཅི་ལ་ཟེར་ན། ཡ་ཧོ་ཝཱས་ཁྱོད་ཀྱི་སྡུག་བསྔལ་ལ་གསན་པའི་ཕྱིར་རོ།

༡༢ ཡང་ཁོ་རྐྱང་རྒོད་དང་འདྲ་བའི་མི་ཞིག་ཏུ་གྱུར་ནས། དེའི་ལག་གིས་མི་ཐམས་ཅད་ལ་ཡང་རྒོལ་ཞིང་། མི་ཐམས་ཅད་ཀྱི་ལག་གིས་ཀྱང་དེ་ལ་རྒོལ་ཡོང་། ཁོས་སྤུན་ཐམས་ཅད་ཀྱི་ཤར་ཕྱོགས་ལ་གཞིས་བཟུང་བར་བྱ་ཞེས་གསུངས་སོ།

༡༣ དེས་ནི་རང་ལ་གསུང་མཛད་པའི་ཡ་ཧོ་ཝཱའི་མཚན་བརྗོད་ཅིང་སྨྲས་པ། ངས་ཁྱེད་མངོན་སུམ་དུ་མཐོང་བའི་དཀོན་མཆོག་ལགས། དེ་ཅིའི་ཕྱིར་ཞེ་ན། ངས་ནི་མངོན་སུམ་དུ་དེ་མཐོང་བའི་རྗེས་ལ་འདིར་དངོས་སུ་མཐོང་བ་འདི་ཅི་ཡིན་སྨྲས་པའི་ཕྱིར་རོ།

༡༤ དེའི་ཕྱིར་དེ་ལ་པེ་ཨེར་ལཱ་ཧ་ཨི་རོ་ཨི་༼བོད་སྐད་དུ་སྲོག་དང་མངོན་སུམ་དུ་མཐོང་བར་གནང་བའི་ཆུ་མིག་༽ཅེས་མིང་དུ་བཏགས་ཏེ། དེ་ནི་ཁ་དཱེས་དང་བེ་རེད་ཡུལ་གཉིས་ཀྱི་བར་ལ་ཡོད་དོ༎

༡༥ ཡང་ཨབ་རམ་ལ་ཧ་གར་ནས་བུ་ཞིག་བྱོར་ནས། ཨབ་རམ་རང་གི་བུ་ཧ་གར་ལ་སྐྱེས་པའི་མིང་ཨིས་མ་ཨེལ་ཞེས་བཏགས་སོ།

༡༦ ཨབ་རམ་གྱིས་ཧ་གར་ནས་ཨིས་མ་ཨེལ་ཆད་པའི་ཚེ། ཨབ་རམ་ལོ་བརྒྱད་ཅུ་གྱ་དྲུག་ལོན་ནོ༎

༡༧

ཡང་ཨབ་རམ་ལོ་དགུ་བཅུ་གོ་དགུ་ལོན་པའི་ཚེ། ཡ་ཧོ་ཝཱ་ཨབ་རམ་གྱིས་མཐོང་བར་གྱུར་ཏེ་དེ་ལ་གསུངས་པ། ང་ནི་དཀོན་མཆོག་ཀུན་དབང་ཡིན། ངའི་ངོའི་མདུན་དུ་ཁྱོད་ཀྱི་སྤྱོད་པ་བྱེད་དེ་སྐྱོན་མེད་པའི་སྤྱོད་པ་བྱོས་ཤིག

༢ ཡང་ངས་ཁྱོད་དང་ཞལ་ཆད་ཅིག་བྱེད་དེ་ཁྱོད་ཤིན་ཏུ་སྤེལ་བར་འགྱུར་རོ།

༣ ཨབ་རམ་ས་ལ་ཁ་འབུབ་ཏུ་ཉལ་བ་དང་། དཀོན་མཆོག་གིས་འདི་སྐད་དུ།

༤ ངས་ཁྱོད་དང་བྱེད་པའི་ཞལ་ཆད་འདི་ལྟ་བུའོ། ཁྱོད་ནི་མི་བརྒྱུད་ཀྱི་ཚོགས་རྣམས་ཀྱི་ཕ་ལ་འགྱུར་བར་འགྱུར།

༥ ད་ཕྱིན་ཅད་ཁྱོད་ལ་ཨབ་རམ་ཞེས་མི་སྨྲ་སྟེ། ཁྱོད་ཀྱི་མིང་ཨབ་ར་ཧམ་ཞེས་ཟེར་བར་འགྱུར། དེ་ཅིའི་ཕྱིར་ཞེ་ན། ངས་ཁྱོད་མི་བརྒྱུད་རྣམས་ཀྱི་ཚོགས་ཀྱི་ཕར་བྱས་པའི་ཕྱིར་རོ།

༦ ཡང་ངས་ཁྱོད་ནི་ཤིན་ཏུ་མང་པོ་སྤེལ་ཏེ་མི་བརྒྱུད་མང་པོ་དང་ལྡན་པར་བྱེད་ཡོང་། རྒྱལ་པོ་རྣམས་ཀྱང་ཁྱོད་ནས་འབྱུང་བར་འགྱུར་རོ།

༧ ངས་ཁྱོད་དང་ཁྱོད་ཀྱི་ས་བོན་ནས་འབྱུང་བའི་རིགས་བརྒྱུད་དང་བྱས་པའི་ཁ་ཆད་མི་འགྱུར་བ་དེ་འདི་ཡིན། ང་ནི་ཁྱོད་དང་ཁྱོད་ཀྱི་རྗེས་སུ་འབྱུང་བའི་རིགས་བརྒྱུད་ཀྱི་དཀོན་མཆོག་ཡིན་པར་འགྱུར་རོ།

༨ ཁྱོད་གང་དུ་བྱེས་ལ་འདུག་པའི་ཡུལ་ཀ་ན་ཨན་ཐམས་ཅད་ངས་ཁྱོད་དང་ཁྱོད་ཀྱི་རྗེས་སུ་འབྱུང་བའི་རིགས་བརྒྱུད་ཀྱིས་རྒྱུན་ཆད་མེད་པར་བདག་ཏུ་བྱེད་པའི་ཕྱིར་གཏང་སྟེ། ང་དེ་དག་གི་དཀོན་མཆོག་ཡིན་པར་འགྱུར་རོ་ཞེས་བཀའ་གནང་ངོ་༎

༩ ཡང་དཀོན་མཆོག་གིས་ཨབ་ར་ཧམ་ལ། ཁྱོད་མ་ཟད་ཁྱོད་ཀྱི་ས་བོན་ནས་འབྱུང་བའི་རིགས་བརྒྱུད་ཀྱི་ཕྱོགས་སུ་ཡང་ངས་བྱས་པའི་ཞལ་ཆད་སྲུང་ཞིག

༡༠ ངས་ཁྱོད་ཅག་དང་ཁྱོད་ཀྱི་རྗེས་སུ་འབྱུང་བའི་བུ་བརྒྱུད་དང་བྱེད་པའི་ཞལ་ཆད་ནི་འདི་ལྟར་སྟེ། ཁྱོད་ཅག་ལས་གང་ཕོ་ཡིན་པ་ཐམས་ཅད་ཀྱི་མདུན་ལྤགས་གཅོད་པར་དགོས།

༡༡ ཁྱོད་ཅག་གི་ཤའི་མདུན་ལྤགས་གཅོད་པར་འགྱུར་བ་ནི་ངས་ཁྱོད་ཅག་དང་བྱས་པའི་ཞལ་ཆད་ཀྱི་རྟགས་སུ་གྱུར་ཅིག

༡༢ ཁྱོད་ཅག་དང་ཁྱོད་ཅག་གི་བུ་བརྒྱུད་ལས་གང་ཕོ་ཉིན་བརྒྱད་པ་ཡིན་པ་ཁྱིམ་ན་སྐྱེས་པ་དང་། ཁྱོད་ཅག་གི་རིགས་བརྒྱུད་ནས་མ་བྱུང་ཡང་། མི་ཡན་པ་རྣམས་ནས་དངུལ་གྱིས་ཉོས་པ་གང་ཡང་རུང་བ་གཅོད་པར་གྱུར་ཅིག

༡༣ ཅིས་ཀྱང་ཁྱོད་ཀྱི་ཁྱིམ་ན་སྐྱེས་པ་དང་། ཁྱོད་རང་གི་དངུལ་གྱིས་ཉོས་པ་གཅོད་པར་དགོས། ངའི་ཁ་ཆད་ཁྱོད་ཅག་གི་ཤ་རུ་ཡོད་པའི་ཞལ་ཆད་ཀྱི་རྟགས་ནི་རྒྱུན་ཆད་མེད་པའི་ཞལ་ཆད་དུ་གྱུར་ཅིག

༡༤ མ་བཅད་པའི་ཕོ་ཞིག་གི་མདུན་ལྤགས་ཀྱི་ཤ་གཅོད་པར་མི་འགྱུར་ན། མི་དེ་ནི་རང་གི་བུ་བརྒྱུད་ནས་མེད་པར་གྱུར་ཅིག དེ་ཅི་ལ་ཟེར་ན། ངས་བྱས་པའི་ཞལ་ཆད་བཅག་པའི་ཕྱིར་རོ༎

༡༥ ཡང་དཀོན་མཆོག་གིས་ཨབ་ར་ཧམ་ལ། ཆུང་མ་ས་རཱ་ཨིའི་མིང་ད་ཕྱིན་ཅད་ས་རཱ་ཨི་ཞེས་མི་ཟེར་བར། དེའི་མིང་ས་རཱ་ཞེས་བྱའོ།

༡༦ དེ་ཅི་ལ་ཞེ་ན། ངས་དེ་བྱིན་གྱིས་བརླབས་ཏེ། ངས་འདི་ལས་ཀྱང་ཁྱོད་ལ་བུ་ཞིག་གཏང་ཞིང་། འདི་ལས་བུ་བརྒྱུད་རྣམས་མ་ཟད་དེ། བུ་བརྒྱུད་ཀྱི་རྒྱལ་པོ་རྣམས་འབྱུང་བར་འགྱུར་བའི་བྱིན་གྱིས་རློབས་པར་བྱ་བའི་ཕྱིར་རོ་ཞེས་བཀའ་གནང་ངོ་།

༡༧ ཨབ་ར་ཧམ་ས་ལ་ཁ་འབུབ་ཅིང་བགད་དེ་རང་གི་སེམས་ལ། ལོ་བརྒྱ་ལོན་པ་ཞིག་ལ་ཡང་ཕྲུ་གུ་ཞིག་སྐྱེའམ། ས་རཱ་ལོ་དགུ་བཅུ་སོང་བ་ལ་ཕྲུ་གུ་ཞིག་སྐྱེ་བར་སྲིད་དམ་བསམས་སོ།

༡༨ ཨབ་ར་ཧམ་གྱིས་དཀོན་མཆོག་ལ་ཞུས་པ། ཨིས་མ་ཨེལ་ཁྱེད་ཀྱི་སྤྱན་སྔར་འཚོ་ན་ཅི་མ་རུང་།

༡༩ ཡང་དཀོན་མཆོག་གིས་གསུངས་པ། ཁྱོད་ཀྱི་ཆུང་མ་ས་རཱ་ལས་ཁྱོད་ཀྱི་བུ་སྐྱེ་བར་ངེས་པས། ཁྱོད་དེའི་མིང་ཨི་སཱག་ཅེས་ཟེར་དགོས། ངས་དེ་དང་དེའི་རྗེས་སུ་འོང་བའི་ས་བོན་དང་བྱེད་པའི་ཞལ་ཆད་ནི་རྒྱུན་ཆད་མེད་པའི་ཁ་ཆད་དུ་བྱེད་པར་འགྱུར་རོ།

༢༠ ཨིས་མ་ཨེལ་ལ་ལྟ་སྟེ་ངས་ཁྱོད་ཀྱི་ཞུ་བ་ལ་ཉན་ཏེ། ལྟོས་ཤིག ངས་དེ་བྱིན་གྱིས་བརླབས་ནས་བརྒྱུན་ཅན་བྱེད་པས་ཤིན་ཏུ་མང་པོར་འགྱུར། རྒྱལ་པོ་བཅུ་གཉིས་ཁོ་ནས་ཆད་དེ་ངས་དེའི་བུ་བརྒྱུད་ཆེ་བར་བྱེད་ཡོང་།

༢༡ འོན་ཀྱང་འདི་ནས་ལོ་གཅིག་གི་རྗེས་ལ། ས་རཱ་ལ་བཙའ་བའི་བུ་ཨི་སཱག་བྱ་བ་དེ་དང་ངས་ཞལ་ཆད་བྱེད་པར་འགྱུར་རོ།

༢༢ ཞེས་དེ་ལ་གསུང་གླེང་མཛད་ཟིན་ནས་དཀོན་མཆོག་ཨབ་ར་ཧམ་གྱི་དྲུང་ནས་འཕགས་སོ༎

༢༣ དེ་ནས་ཨབ་ར་ཧམ་བུ་ཨིས་མ་ཨེལ་དང་། རང་གི་ཁྱིམ་ན་སྐྱེས་པ་ཐམས་ཅད་དང་། དངུལ་གྱིས་ཉོས་པ་ཐམས་ཅད་དང་། ཨབ་ར་ཧམ་གྱི་མི་ལས་གང་ཕོ་ཡིན་པ་ཐམས་ཅད་འཁྲིད་དེ། དཀོན་མཆོག་གིས་ཁོ་ལ་བཀའ་གནང་བའི་ཉིན་མོ་དེ་རང་ལ་དེ་དག་གི་མདུན་ལྤགས་ཀྱི་ཤ་བཅད་དོ།

༢༤ ཨབ་ར་ཧམ་གྱི་མདུན་ལྤགས་ཀྱི་ཤ་གཅོད་པའི་ཚེ། ཁོ་ལོ་དགུ་བཅུ་གོ་དགུ་ལོན་པ་ཡིན།

༢༥ བུ་ཨིས་མ་ཨེལ་གྱི་མདུན་ལྤགས་ཀྱི་ཤ་བཅད་པའི་ཚེ། ཁོ་ལོ་བཅུ་གསུམ་སོང་ངོ་།

༢༦ ཉིན་གཅིག་པ་ལ་ཨབ་ར་ཧམ་དང་བུ་ཨིས་མ་ཨེལ་གྱི་མདུན་ལྤགས་བཅད་པར་གྱུར་ཏོ།

༢༧ དེ་དང་མཉམ་དུ་ཁོའི་ཁྱིམ་གྱི་ནང་ན་ཡོད་པ་ཐམས་ཅད། ཁྱིམ་ན་སྐྱེས་པ་དང་། མི་ཡན་པ་ནས་ཉོས་པ་རྣམས་བཅད་པར་གྱུར་ཏོ༎

༡༨

དེ་ནས་ཁོས་ཡ་ཧོ་ཝཱ་མམ་རེ་ཚལ་གྱི་ནང་ན་མཐོང་བར་གྱུར་ཏོ། ཁོ་ནི་གུང་ཚད་ཀྱི་དུས་སུ་གུར་གྱི་སྒོ་འགྲམ་དུ་བསྡད་དེ།

༢ མིག་བཏེགས་ཏེ་བལྟས་པ་དང་། རང་གི་ཐད་དུ་མི་གསུམ་ཀྲང་ངེར་འདུག་པ་མཐོང་། མཐོང་ནས་གུར་གྱི་སྒོ་ནས་གདན་བསུ་རུ་བརྒྱུགས་ཏེ། ལུས་ས་ལ་བརྡབས་ནས་ཕྱག་ཕུལ་ལོ།

༣ དེ་ནས་དེ་ལ། ཇོ་བོ། ཁྱེད་ཀྱི་ཐུགས་རྗེ་ང་ལ་གཟིགས་པ་ཐོབ་ན། ཁྱེད་ཀྱི་བྲན་ལས་ཕར་མ་གཤེགས་པར།

༤ ཅུང་ཟད་ཅིག་ཆབ་བཞེས་ལ་ཞབས་བསིལ་ནས་ཤིང་གི་རྩར་སྐུ་ངལ་སོས་ཤིག་དང་།

༥ ཁྱེད་ཀྱི་ཐུགས་བདེ་བའི་ཕྱིར་ངས་བཞེས་ཞལ་ཁམ་ཞིག་འདྲེན་པས། དེ་ནས་ཕར་གཤེགས་ཤིག དེའི་ཕྱིར་ཁྱེད་ཅག་ཁྱེད་ཀྱི་བྲན་གྱི་མདུན་དུ་ཕེབས་ཞུས་པ་ལས། དེ་དག་གིས། ཁྱོད་ཀྱིས་སྨྲས་པ་བཞིན་དུ་བྱོས་ཤིག

༦ ཨབ་ར་ཧམ་གུར་དུ་བརྒྱུགས་ཏེ་ས་རཱ་ལ། མགྱོགས་པར་བག་ཕྱེ་བཟང་པོ་བྲེ་གསུམ་བླངས་ཏེ་བརྫིས་ལ་སྐྱ་ཁུར་བྱོས་སྨྲས་སོ།

༧ ཨབ་ར་ཧམ་ཕྱུགས་ཀྱི་ཁྱུ་ནང་དུ་རྒྱུགས་ཏེ་བེའུ་བཟང་པོ། ཤ་འབོལ་མོ་ཡོད་པ་ཞིག་འདམས་ནས་གཡོག་པོ་ལ་བཏང་བ་དང་། དེས་མྱུར་དུ་བྱས་ཏེ་གཡོས་སོ།

༨ དེ་ནས་འོ་མ་དང་། ཞོ་དང་། གཡོས་པའི་བེའུ་དེ་རྣམས་ལ་ཕུལ་ནས། དེ་དག་གིས་བཞེས་པའི་ཚེ། ཁོང་རྣམས་ཀྱི་མདུན་དུ་ཤིང་གི་རྩར་ལངས་ཏེ་འདུག་གོ།

༩ དེ་ནས་དེ་དག་གིས་ཁོ་ལ། ཁྱོད་ཀྱི་ཆུང་མ་ས་རཱ་ག་ན་ཡོད་གསུངས་པ་དང་། གུར་ན་ཡོད་ཞུས་སོ།

༡༠ ཁོང་གིས། ཕྱི་ལོ་དཔྱིད་ཀ་ང་ཁྱོད་ཀྱི་དྲུང་དུ་ཕྱིར་ལོག་ཙ་ན། ལྟོས་ཤིག ཁྱོད་ཀྱི་ཆུང་མ་ས་རཱ་ལ་བུ་ཞིག་ཡོད་པར་འགྱུར་རོ། ཞེས་གསུངས་པ་ས་རཱ་ཁོང་གི་རྒྱབ་ལ་ཡོད་པའི་གུར་གྱི་སྒོ་ལ་འདུག་པས་ཐོས་སོ།

༡༡ ཨབ་ར་ཧམ་དང་ས་རཱ་རྒན་རྒོན་གཉིས་ན་ཚོད་རྒས་པས། ས་རཱ་ལ་བུད་མེད་རྣམས་ཀྱི་ལུགས་བཞིན་འབྱུང་ཟིན་ཏོ།

༡༢ ཡང་ས་རཱས་གསང་ནས་བགད་དེ་ང་རྒན་མོ་སོང་ནས་དགའ་མགུ་འབྱུང་སྲིད་དམ། ངའི་ཇོ་བོ་ཡང་རྒས་པ་ཡིན་སྨྲས་སོ།

༡༣ ཡ་ཧོ་ཝཱས་ཨབ་ར་ཧམ་ལ། ཅིའི་ཕྱིར་ས་རཱ་བགད་དེ་ང་རྒས་ནས་བུ་བཙའ་བར་བདེན་ནམ་ཞེས་སྨྲ།

༡༤ ཡ་ཧོ་ཝཱའི་ཕྱིར་ཅི་ཡང་མཛད་དུ་དཀའ་འམ། ཕྱི་ལོ་དཔྱིད་ཀ་ལོ་གཅིག་ལོན་ནས་ང་ཁྱོད་ཀྱི་དྲུང་དུ་ལོག་དུས་སུ། ས་རཱ་ལ་བུ་ཞིག་ཡོད་པར་འགྱུར་རོ་ཞེས་བཀའ་གནང་ངོ་།

༡༥ ས་རཱ་འཇིགས་ཏེ་ངས་མ་བགད་རྫུན་སྨྲས། ཁོང་གིས། མ་ཡིན་ཁྱོད་བགད་པ་ཡིན་གསུངས་སོ༎

༡༦ དེ་ནས་མི་དེ་དག་བཞེངས་ཏེ་དེ་ནས་སོ་དོམ་གྱི་ཕྱོགས་སུ་གཤེགས་པ་ལས། ཨབ་ར་ཧམ་གདན་སྐྱེལ་དུ་དེ་དག་དང་བཅས་སུ་གདོང་ངོ་།

༡༧ ཡང་ཡ་ཧོ་ཝཱས་གསུངས་པ། ངས་ད་ལྟ་བྱ་བའི་ལས་དེ་ཨབ་ར་ཧམ་ལ་གསང་ངམ།

༡༨ ཨབ་ར་ཧམ་རིགས་བརྒྱུད་ཆེན་པོ་དང་དབང་ཅན་དུ་གྱུར་ནས། ས་གཞིའི་མི་རབས་ཐམས་ཅད་ལ་བྱིན་རླབས་འབྱུང་བར་མི་འགྱུར་རམ།

༡༩ ཁོས་རང་གི་རྟིང་ལ་ལུས་འོང་བའི་རང་གི་བུ་རྣམས་དང་ཁྱིམ་གྱི་མི་རྣམས་ལ། ཡ་ཧོ་ཝཱས་ཨབ་ར་ཧམ་ལ་གསུངས་པ་དེ་སྒྲུབ་པའི་དོན་དུ། ཡ་ཧོ་ཝཱའི་ཕེབས་ལམ་ནང་གནས་ཏེ། གཤགས་དང་ཞལ་ཆེ་དྲང་པོར་གཅོད་པར་བྱོས་ཞེས་དེ་དག་ཟེར་འོང་བ་ངས་མཁྱེན་ནོ་གསུངས་སོ།

༢༠ ཡ་ཧོ་ཝཱས་ཡང་འདི་སྐད་དུ། སོ་དོམ་དང་གོ་མོ་རཱ་གཉིས་ཀྱི་གནས་ཚུལ་ངན་པའི་གཏམ་ནི་ཤིན་ཏུ་ཆེ་སྟེ། དེ་དག་གི་སྡིག་པ་ཤིན་ཏུ་ཚབས་ཆེ་བ་ཡིན།

༢༡ ངའི་དྲུང་དུ་བྱུང་བའི་གཏམ་བཞིན་དུ་དེ་དག་གི་སྤྱོད་པ་ངོ་ཐོག་སྤྱད་དམ་མ་སྤྱད་རྟོགས་པའི་ཕྱིར་དུ་ལྟ་བར་འབབ་པར་བྱའོ་གསུངས་སོ༎

༢༢ དེ་ནས་མི་དེ་དག་སོ་དོམ་གྱི་ཕྱོགས་སུ་བྱོན་ཏེ་ཨབ་ར་ཧམ་ད་རུང་ཡ་ཧོ་ཝཱའི་སྐུ་མདུན་དུ་བསྡད་དོ།

༢༣ ཨབ་ར་ཧམ་ཁོང་གི་རྩར་བྱུང་སྟེ་ཞུས་པ། ཆོས་མེད་པའི་མི་དང་མཉམ་དུ་ཆོས་དྲང་པོ་ཡང་མེད་པར་མཛད་དམ།

༢༤ གྲོང་ཁྱེར་གྱི་ནང་ན་ཆོས་དྲང་པོ་ལྔ་བཅུ་ཙམ་ཡོད་པའང་སྲིད། ཁྱེད་དེ་དག་ཡང་མེད་པར་མཛད་དམ། ཡུལ་གྱི་ནང་ན་ཡོད་པའི་ཆོས་དྲང་པོ་ལྔ་བཅུ་ཙམ་གྱི་དོན་དུ་བཟོད་པ་མི་མཛད་དམ།

༢༥ དེ་ལྟ་བུའི་བྱ་བ་ཞིག་མཛད་བ་མ་སྲིད་ཅིག ཆོས་དྲང་པོ་ནི་སྡིག་སྤྱོད་དང་མཉམ་དུ་གསོད་པ་ཁྱེད་ལ་མི་སྲིད། ཡང་ཆོས་དྲང་པོ་ནི་སྡིག་སྤྱོད་ལྟར་འགྱུར་མི་སྲིད་དེ། འཇིག་རྟེན་ཐམས་ཅད་ཀྱི་ཞལ་ཆེ་བས་འོས་འཚམ་མི་མཛད་དམ་ཞུས་སོ།

༢༦ ཡ་ཧོ་ཝཱས། སོ་དོམ་གྲོང་ཁྱེར་གྱི་ནང་ན་ཆོས་དྲང་པོ་ལྔ་བཅུ་ཙམ་ང་ལ་ཐོབ་ན། དེ་དག་གི་དོན་དུ་ཡུལ་ཐམས་ཅད་ལ་བཟོད་པར་བྱའོ་གསུངས་སོ།

༢༧ ཨབ་ར་ཧམ་གྱིས་ཡང་དེའི་ལན་ལ། གཟིགས་ཤིག ང་རྡུལ་དང་ཐལ་བ་ཡིན་ཀྱང་། གཙོ་བོ་ལ་ཞུ་བ་འབུལ་དུ་སྤོབས་སོ།

༢༨ མི་ཆོས་དྲང་པོ་ལྔས་མ་ཚང་བའི་ལྔ་བཅུ་ཙམ་ཡོད་པའང་མཛད་དམ། ཁོང་གིས། ངས་དེར་བཞི་བཅུ་ཞེ་ལྔ་ཙམ་ཐོབ་ན། མེད་པར་མི་བྱའོ་གསུངས་སོ།

༢༩ ཡང་ཁོས་ཞུ་བ་མ་བཅད་པར་དེ་རུ་བཞི་བཅུ་ཙམ་ཐོབ་པའང་སྲིད་ཞུས་པས། ཁོང་གིས་གསུངས་པ། བཞི་བཅུ་ཙམ་གྱི་དོན་དུ་མི་བྱ།

༣༠ བདག་ཡང་ཞུ་བས་གཙོ་བོ་ཐུགས་ཁྲོ་མ་མཛད། དེ་རུ་སུམ་ཅུ་ཙམ་ཐོབ་པའང་སྲིད། ངས་དེ་རུ་སུམ་ཅུ་ཙམ་ཐོབ་ནའང་མི་བྱའོ་གསུངས་སོ།

༣༡ གཟིགས་ཤིག ངས་གཙོ་བོ་ལ་ཞུ་བ་འབུལ་དུ་སྤོབས་པས། དེ་རུ་ཉི་ཤུ་ཙམ་ཐོབ་པའང་སྲིད་ཞུས་པས། ཉི་ཤུ་ཙམ་གྱི་དོན་དུ་ཡང་ངས་དེ་དག་མེད་པར་མི་བྱ་གསུངས་སོ།

༣༢ དེ་ནས་བདག་ཡང་ཞུ་བ་གཅིག་ཞུ་ན། གཙོ་བོ་ཐུགས་ཁྲོ་བར་མ་མཛད་ཅིག དེ་རུ་བཅུ་ཙམ་ཐོབ་པའང་སྲིད། ངས་བཅུ་ཙམ་གྱི་དོན་དུ་ཡང་དེ་དག་མེད་པར་མི་བྱའོ་གསུངས་སོ།

༣༣ དེ་ནས་ཡ་ཧོ་ཝཱས་ཨབ་ར་ཧམ་དང་གསུང་གླེང་མཛད་ཟིན་ནས་གཤེགས་པ་དང་། ཨབ་ར་ཧམ་རང་གི་གནས་སུ་ཕྱིར་ལོག་གོ།

༡༩

ཡང་ཕོ་ཉ་དེ་གཉིས་ནུབ་མོ་སོ་དོམ་དུ་བསླེབས་ཏེ། ལོད་་སོ་དོམ་གྱི་རྒྱ་སྒོ་ལ་བསྡད་ཡོད་པ་དང་། མཐོང་སྟེ་གདན་བསུ་བའི་ཕྱིར་དེ་དག་གི་མདུན་དུ་ལངས་ནས་མགོ་ཞུམ་པ་དང་།

༢ ད་གཟིགས་ཤིག་ཇོ་བོ་རྣམས་བྲན་གྱི་ཁང་པའི་ནང་དུ་ཕེབས་ནས་ཞག་སྡོད་མཛད་དེ་ཞབས་འཁྲུད་པར་མཛོད། དེ་ནས་ཐོ་རངས་ལ་བཞེངས་ཏེ་ཁྱེད་རང་གི་ལམ་ལ་ཕེབས་ཤིག་ཅེས་ཞུས་སོ། དེ་དག་གིས་གསུངས་པ། མི་འོང་། སྲང་ལ་བསྡད་དོ།

༣ ཁོས་ཤིན་ཏུ་ནན་གྱིས་ཞུས་པའི་ཕྱིར་དེ་དག་ཁོ་དང་མཉམ་པོ་ཕེབས་ཏེ་ཁང་པའི་ནང་དུ་ཞུགས་སོ། ཁོས་དེ་དག་ལ་ཁ་ཟས་བཤམས་ཤིང་། སྐྱུར་རྩི་མེད་པའི་བག་ལེབ་བཙོས་ནས་ཁོང་རྣམས་གསོལ་ལོ།

༤ དེ་དག་ད་རུང་མ་གཟིམ་པར་སོ་དོམ་གྲོང་ཁྱེར་གྱི་མི་རྒན་བྱིས་མ་ལུས་པ་ཐམས་ཅད་ཁང་པ་དེ་ལ་བསྐོར་ཏེ་བསྡད་དོ།

༥ ཡང་ལོད་ལ་བོས་ཏེ་དེ་ལ། ད་མཚན་ལ་ཁྱོད་རྩར་འོངས་པའི་མི་ག་ན་ཡོད། ང་ཚོ་དེ་དག་དང་སྦྱོར་བ་བྱེད་དུ་ཕྱི་རུ་ཁྲིད་ཤོག་སྨྲས་སོ།

༦ ལོད་ཕྱི་རོལ་གྱི་སྒོ་འགྲམ་དུ་དེ་དག་གི་རྩར་སོང་ནས་རང་གི་རྒྱབ་ཏུ་སྒོ་བརྒྱབ་བོ།

༧ ཁོས་དེ་དག་ལ། ངའི་སྤུན་དེ་ལྟར་ངན་པ་ཞིག་མ་བྱེད་ཅིག

༨ ད་ལྟོས་ཤིག ང་ལ་ད་རུང་མི་སུ་དང་མ་འགྲོགས་པའི་བུ་མོ་གཉིས་ཡོད་དེ། ངས་དེ་དག་ཁྱོད་ཅག་གི་རྩར་ཕྱི་རུ་འཁྲིད་དུ་ཆུག་ལ་ཁྱོད་ཚོའི་མིག་གི་མདུན་དུ་དེ་དག་ལ་ཅི་བྱེད་པར་འདོད་པ་བྱོས་ཤིག འོན་ཀྱང་ངའི་ཁང་པའི་ནང་དུ་ཞུགས་པའི་མི་འདི་ལ་ཅི་ཡང་མ་བྱེད་ཅིག་ཅེས་སྨྲས་སོ།

༩ དེ་དག་གིས་དེ་ལ་ཕར་སོང་ཞིག་ཟེར་ཏོ། དེ་དག་གིས་ཁྱོད་འདིར་འཁོད་དུ་ཡོངས་པས། ད་ཁྲིམས་བྱེད་དམ། ད་ང་ཚོས་དེ་དག་ལས་ཁྱོད་ལ་ངན་པར་བྱའོ་སྨྲས་ཏེ། ལོད་ནི་དྲག་ཏུ་མནན་པ་དང་། སྒོ་ཡང་ཆག་ཉེན་བྱུང་ངོ་།

༡༠ འོན་ཀྱང་མི་དེ་དག་རང་གི་ཕྱག་ཕྱི་རུ་བརྐྱངས་ཏེ། ལོད་ཁང་པའི་ནང་དུ་རང་གི་ཕྱོགས་སུ་དྲངས་ནས་སྒོ་བརྒྱབ་བོ།

༡༡ ཁོ་རྣམས་ཀྱིས་ཕྱི་སྒོའི་མདུན་དུ་ཡོད་པའི་མི་རྒན་པོ་ནས་བྱིས་པའི་བར་གྱི་མིག་འཕྲུལ་བར་བྱས་པས། དེ་དག་གིས་སྒོ་ཐོབ་པ་ལ་བརྩོན་པར་བྱས་སོ༎

༡༢ ཡང་མི་དེ་དག་གིས་ལོད་ལ། འདི་རུ་ཁྱོད་ཀྱི་བུ་མོའི་མག་པ་ཞིག་ཡོད་དམ། ཁྱོད་ཀྱི་བུ་དང་བུ་མོ་རྣམས་དང་གྲོང་ཁྱེར་ན་ཁྱོད་ཀྱི་ཡིན་པ་ཐམས་ཅད་ཡུལ་འདིའི་ནང་ནས་ཁྱེར།

༡༣ ཅི་ལ་ཟེར་ན། ཡུལ་འདིའི་གནས་ཚུལ་ངན་པའི་གཏམ་ཡ་ཧོ་ཝཱའི་ཞལ་གྱི་དྲུང་དུ་ཆེ་སྟེ། ཡུལ་འདི་མེད་པར་བྱེད་དུ་ཡ་ཧོ་ཝཱས་ངེད་མངགས་པས། ངེད་ཀྱིས་ཡུལ་འདི་མེད་པར་བྱེད་པའི་ཕྱིར་རོ་ཞེས་གསུངས་སོ།

༡༤ དེའི་ཚེ་ལོད་རང་གི་བུ་མོ་བག་མར་ལེན་པར་བྱས་པའི་མག་པའི་རྩར་ཕྱི་རུ་སོང་སྟེ། ལོངས་ལ་ཡུལ་འདིའི་ནང་ནས་སོང་ཞིག ཅི་ལ་ཞེ་ན། ཡ་ཧོ་ཝཱས་ཡུལ་འདི་མེད་པར་མཛད་པར་འགྱུར་རོ་སྨྲས་སོ། འོན་ཀྱང་དེ་ནི་མག་པ་རྣམས་ཀྱི་མིག་ལ་དགོད་བྲོ་བྱེད་པ་ལྟར་མཐོང་ངོ་༎

༡༥ ནམ་ལངས་ཏེ་ཕོ་ཉ་རྣམས་ཀྱིས་ལོད་ལ། ཡུལ་ཆད་པས་འཇིག་པ་དང་མཉམ་དུ་ཁྱོད་ཀྱང་འཇིག་པར་མི་འགྱུར་བའི་ཕྱིར་ལོངས་ལ་འདི་རུ་ཡོད་པའི་ཆུང་མ་དང་བུ་མོ་གཉིས་ཁྲིད་ཅིག་ཅེས་ནན་གྱིས་བསྐུལ་ཡང་།

༡༦ ཁོ་འགོར་བས། ཡ་ཧོ་ཝཱ་ཐུགས་རྗེས་དེ་ལ་སྐྱབས་མཛད་པའི་ཕྱིར་མི་དེ་དག་གིས་ཁོ་དང་། ཁོའི་ཆུང་མ་དང་། བུ་མོ་གཉིས་ཀྱི་ལག་པ་ནས་བཟུང་ཞིང་ཕྱི་རོལ་དུ་ཁྲིད་པ་དང་། གྲོང་ཁྱེར་གྱི་ཕྱི་རོལ་དུ་ལུས་པར་བྱས་སོ།

༡༧ དེ་ནས་དེ་དག་ཁོ་རྣམས་ཕྱི་རོལ་དུ་ཁྲིད་ནས། ཁོང་གིས། ཁྱོད་ཀྱི་སྲོག་སྐྱོབ་ཏུ་བྲོས་ལ་ཕྱི་མིག་མ་ལྟ་བར་ཡུལ་འདི་ཚང་མ་ལ་མ་སྡོད་ཅིག ཁྱོད་མེད་པར་མི་འགྱུར་བའི་ཕྱིར་རི་ཁྲོད་ལ་བྲོས་ཤིག་ཅེས་བཀའ་གནང་ངོ་།

༡༨ ལོད་ཀྱིས་དེ་དག་ལ་ཞུས་པ། གཙོ་བོ་དེ་ལྟར་མ་མཛད་ཅིག

༡༩ གཟིགས་ཤིག ཁྱེད་བྲན་ལ་ཐུགས་རྗེས་གཟིགས་པ་ཐོབ་ཅིང་། ཁྱེད་ངའི་སྲོག་འཚོ་བར་མཛད་པའི་ཐུགས་བརྩེ་བ་དེ་ཆེ་སྟེ། ང་རི་ཁྲོད་ལ་འབྲོས་མི་ཐུབ། འཇིགས་པས་ང་བཟུང་སྟེ་ང་ཤི་བར་འགྱུར་བའི་ཕྱིར་རོ།

༢༠ ད་ཡུལ་ཚོ་དེ་ཉེ་བས་དེ་རུ་འབྲོས་ཐུབ་སྟེ། དེ་ཆུང་བ་ཞིག་མ་ཡིན་ནམ། ང་དེར་འགྲོ་རུ་གནོང་དང་ངའི་སྲོག་ཐར་བར་འགྱུར་རོ་ཞུས་ནས།

༢༡ ཁོང་གིས་དེ་ལ། ཁྱོད་ཡུལ་དེའི་ཕྱིར་ཞུས་པ་བཞིན་དུ་ཡང་ངས་བྱས་ནས། ཡུལ་དེ་མེད་པར་མི་བྱ།

༢༢ དེ་རུ་བྲོས་ལ་རྒྱུགས་ཤིག ཁྱེད་དེ་རུ་མ་བསླེབ་པའི་བར་དུ་ངས་ཅི་ཡང་བྱེད་པར་མི་ཐུབ་བོ། དེའི་ཕྱིར་ཡུལ་དེའི་མིང་ཚོ་ཨར་ཞེས་བཏགས་སོ༎

༢༣ ལོད་་ཚོ་ཨར་གྱི་ནང་དུ་ཞུགས་པའི་ཚེ་ཉི་མ་ས་ལ་ཤར་རོ།

༢༤ དེ་ནས་ཡ་ཧོ་ཝཱས་སོ་དོམ་དང་གོ་མོ་རཱ་ལ་མུ་ཟི་དང་མེ་ནམ་མཁའ་ལ་བཞུགས་པའི་ཡ་ཧོ་ཝཱའི་ཕྱོགས་ནས་ཕབ་པ་དང་།

༢༥ ཁོང་གིས་གྲོང་ཁྱེར་དེ་དང་ཡུལ་འཁོར་ཚང་མ་དང་། གྲོང་ཁྱེར་གྱི་མི་ཐམས་ཅད་དང་། ཡུལ་གྱི་རྩྭ་མེད་པར་མཛད་དོ།

༢༦ འོན་ཀྱང་ཁོའི་ཆུང་མ་ཕྱི་མིག་བལྟས་པས་ཚྭའི་ཀ་བ་ཞིག་ཏུ་གྱུར་ཏོ།

༢༧ ཐོ་རངས་ལ་ཨབ་ར་ཧམ་ཁོ་རང་ཡ་ཧོ་ཝཱའི་སྤྱན་སྔར་འདུག་པའི་གནས་སུ་ཆས་པ་དང་།

༢༨ སོ་དོམ་དང་། གོ་མོ་རཱ་དང་ལུང་པའི་ཡུལ་འཁོར་ཐམས་ཅད་ཀྱི་ཕྱོགས་སུ་བལྟས་ནས། ལྟོས་ཤིག བཞུ་བའི་ཐབ་ཀྱི་དུད་པ་ལྟར་ས་ནས་དུད་པ་འཐོན་པར་མཐོང་ངོ་།

༢༩ དཀོན་མཆོག་གིས་ལུང་པའི་ཡུལ་རྣམས་མེད་པར་མཛད་པའི་ཚེ། དཀོན་མཆོག་གིས་ཨབ་ར་ཧམ་ཐུགས་ལ་དྲན་པས། ལོད་འདུག་པའི་ཡུལ་མེད་པར་མཛད་པའི་སྒང་ལ་ཡོད་དེ། འཇིག་པའི་ནང་ནས་ལོད་འཁྲིད་པར་མཛད་པར་གྱུར་ཏོ༎

༣༠ ཡང་ལོད་་ཚོ་ཨར་ན་གནས་པར་འཇིགས་པས། ཚོ་ཨར་ནས་སོང་ནས། བུ་མོ་གཉིས་དང་བཅས་པ་རི་ཁྲོད་ན་གནས་ཏེ། ཁོ་བུ་མོ་གཉིས་དང་མཉམ་དུ་ཕུག་པ་ཞིག་ནང་གནས་སོ།

༣༡ དེའི་ཚེ་ཨ་ཆེས་ནུ་མོ་ལ། ངེད་ཀྱི་ཕ་རྒས་ཏེ་འཇིག་རྟེན་ཐམས་ཅད་ཀྱི་ལུགས་བཞིན་དུ་ངེད་དང་འགྲོགས་པར་བྱེད་པའི་མི་ཞིག་ས་རུ་མེད།

༣༢ ད་ངེད་ཀྱི་ཕ་རྒུན་ཆང་འཐུང་དུ་བཅུག་ནས། ངེད་ཀྱི་ཕ་ནས་བརྒྱུད་ཀྱི་ས་བོན་ཐོབ་པའི་ཕྱིར་ངེད་རྣམས་ཁོ་དང་འགྲོགས་པར་འགྱུར་རོ་ཞེས་སྨྲས་སོ།

༣༣ དེ་དག་གིས་དེ་རང་གི་མཚན་མོ་ལ་རང་གི་ཕ་ལ་རྒུན་ཆང་འཐུང་བཅུག་ནས། ཨ་ཆེ་ནང་དུ་ཞུགས་ཏེ་ཕ་དང་འགྲོགས། ཁོས་ནི་དེ་ཉལ་བ་ཡང་མ་ཤེས་ལང་བ་ཡང་མ་ཤེས་སོ།

༣༤ ཨ་ཆེས་སྔ་མོ་ལ་ནུ་མོ་ལ། ད་ངས་མདང་མཚན་མོ་ཕ་དང་འགྲོགས་པས། ངེད་ཀྱིས་མཚན་མོ་འདི་ལ་ཡང་ཁོ་རྒུན་ཆང་འཐུང་བཅུག་ནས། ངེད་ཀྱི་ཕ་ནས་བརྒྱུད་ཀྱི་ས་བོན་ཐོབ་པའི་ཕྱིར་ཁྱོད་ཀྱང་ནང་དུ་ཞུགས་ལ་ཁོ་དང་འགྲོགས་ཤིག་སྨྲས་སོ།

༣༥ དེ་དག་གིས་མཚན་དེ་ལ་ཡང་རང་གི་ཕ་རྒུན་ཆང་འཐུང་བཅུག་པ་དང་། ནུ་མོ་ཡང་སོང་ནས་ཁོ་དང་འགྲོགས་ཏེ། ཁོས་ནི་དེ་ཉལ་བ་ཡང་མ་ཤེས་ལང་བ་ཡང་མ་ཤེས་སོ།

༣༦ དེ་ལྟར་ལོད་ཀྱི་བུ་མོ་གཉིས་རང་གི་ཕ་ནས་མངལ་དང་ལྡན་པར་གྱུར་ཏོ།

༣༧ ཨ་ཆེ་ལ་སྐྱེས་པའི་བུའི་མིང་མོ་ཨབ་ཅེས་བཏགས། དེ་ནི་དེ་རིང་གི་ཉིན་མོའི་བར་དུ་མོ་ཨབ་པ་རྣམས་ཀྱི་ཕ་ཡིན།

༣༨ ནུ་མོ་ལ་ཡང་སྐྱེས་པའི་བུའི་མིང་བེན་ཨམ་མི་ཞེས་བཏགས། དེ་ནི་དེ་རིང་གི་ཉིན་མོའི་བར་དུ་ཨམ་མོན་གྱི་བུ་རྣམས་ཀྱི་ཕ་ཡིན་ནོ༎

༢༠

ཡང་ཨབ་ར་ཧམ་དེ་ནས་ལྷོ་ཕྱོགས་ཀྱི་ཡུལ་དུ་སོང་ནས་ཁ་དཱེས་དང་ཤུར་གྱི་བར་ལ་གནས་ཏེ། གེ་རར་དུ་རྒྱལ་ཁམས་པ་ལྟར་གནས་སོ།

༢ ཡང་ཨབ་ར་ཧམ་རང་གི་ཆུང་མ་ས་རཱ་ལ་ལྟ་སྟེ། མོ་ནི་ངའི་སྲིང་མོ་ཡིན་སྨྲས་པས། གེ་རར་གྱི་རྒྱལ་པོ་ཨ་བི་མེ་ལེག་བྱ་བས་མི་བཏང་སྟེ་ས་རཱ་ལེན་བཅུག་གོ།

༣ མཚན་མོའི་རྨི་ལམ་ནང་དཀོན་མཆོག་ཨ་བི་མེ་ལེག་གི་རྩར་བྱོན་ཏེ་དེ་ལ། ལྟོས་ཤིག་ཁྱོད་ཀྱིས་བླངས་པའི་བུད་མེད་ཀྱི་ཕྱིར་ཁྱོད་ཤི་དགོས། དེ་ནི་ཁྱོ་ཞིག་གི་ཆུང་མ་ཡིན་ཅེས་གསུངས་སོ།

༤ ཨ་བི་མེ་ལེག་གིས་དེ་ལ་མ་རེག་པས་ཞུས་པ། གཙོ་བོ་ཁྱེད་ཀྱིས་མི་བརྒྱུད་ཆོས་དྲང་པོ་ཡང་མེད་པར་མཛད་དམ།

༥ ཁོ་རང་གིས་ང་ལ་མོ་ནི་ངའི་སྲིང་མོ་ཡིན་མ་ཟེར་རམ། མོ་དེ་རང་གིས་ཀྱང་ཁོ་ལ་ལྟ་སྟེ་ཁོ་ངའི་མིང་པོ་ཡིན་ཟེར་པ་ཡིན། ངའི་སྙིང་ལ་གནོང་མེད་ཅིང་ལག་པ་ཡང་སྐྱོན་མེད་པར་དེ་བྱས་སོ།

༦ ཡང་དཀོན་མཆོག་གིས་རྨི་ལམ་གྱི་སྒོ་ནས་དེ་ལ་འདི་སྐད་དུ། ཁྱོད་ཀྱི་སྙིང་ལ་གནོང་མེད་པར་དེ་ལྟར་བྱས་པ་ངས་ཤེས། ཁྱོད་ངའི་མདུན་དུ་སྡིག་པ་མི་བྱེད་པའི་ཕྱིར་ངས་ཁྱོད་སྲུང་། དེའི་ཕྱིར་དུ་ངས་ཁྱོད་དེ་ལ་མི་རེག་པར་བྱས།

༧ ད་མི་དེའི་ཆུང་མ་ཕྱིར་ལོག་སྤྲོད་ཅིག ཁོ་ནི་ལུང་སྟོན་པ་ཡིན་ཏེ། ཁྱོད་གསོན་པོར་གནས་པའི་ཕྱིར་ཁོས་ཁྱོད་ཀྱི་དོན་དུ་གསོལ་བ་འདེབས་ཡོང་། ཇི་སྟེ་ཕྱིར་ལོག་མི་གཏོང་ན། ཁྱོད་དང་ཁྱོད་ཀྱི་ཡིན་པ་ཐམས་ཅད་ཤི་བར་འགྱུར་བ་ངེས་པར་ཤེས་ཤིག་ཅེས་བཀའ་གནང་ངོ་༎

༨ དེ་ནས་ཨ་བི་མེ་ལེག་ཐོ་རངས་ལ་ལངས་ཏེ་གཡོག་འཁོར་ཐམས་ཅད་བོས་ནས། དེ་དག་གི་རྣ་བ་ལ་གཏམ་དེ་ཐམས་ཅད་བཤད་པས། དེ་ཚོ་ཤིན་ཏུ་འཇིགས་སྐྲགས་སོ།

༩ ཡང་ཨ་བི་མེ་ལེག་གིས་ཨབ་ར་ཧམ་བོས་ཏེ་དེ་ལ། ཁྱོད་ཀྱིས་ང་ཚོ་ལ་ཅི་བྱས། ཁྱོད་ཀྱིས་ང་དང་ངའི་ཡུལ་ལ་ཉེས་པ་འདི་ཙམ་ཆེན་པོ་ཞིག་དྲངས་པས། ངས་ཁྱོད་ལ་ཉེས་པ་ཅི་བྱས། མི་རུང་བའི་བྱ་བ་ནི་ཁྱོད་ཀྱིས་ང་ལ་བྱས་སོ།

༡༠ ཡང་ཨ་བི་མེ་ལེག་གིས་ཨབ་ར་ཧམ་ལ། ཁྱོད་ཀྱིས་ཅི་མཐོང་ནས་དེ་ལྟར་བྱས་པ་ཡིན་སྨྲས་སོ།

༡༡ ཨབ་ར་ཧམ་གྱིས། གནས་འདི་རུ་དཀོན་མཆོག་ལ་འཇིགས་པ་ནི་ཡོངས་སུ་མེད་པས། དེ་དག་གིས་ཆུང་མའི་ཕྱིར་ང་རང་གསོད་ཡོང་བསམས་སོ།

༡༢ ཁོ་བདེན་པར་ངའི་སྲིང་མོ་ཡང་ཡིན། ངའི་ཕའི་བུ་མོ་ཡིན་རུང་ངའི་མའི་བུ་མོ་མ་ཡིན་པས། དེ་ལྟར་ངའི་ཆུང་མ་གྱུར་ཏོ།

༡༣ དེ་ནས་དཀོན་མཆོག་གིས་ངའི་ཕའི་ཁང་པ་ནས་འགྲོར་འཇུག་པར་མཛད་པའི་ཚེ་ངས་དེ་ལ། ཁྱོད་ང་ལ་དྲིན་འདི་བྱོས། གང་ཡང་རུང་བའི་གནས་སུ་ང་ཅག་སླེབ་ན། ཁོ་ངའི་མིང་པོ་ཡིན་སྨྲོས་ཤིག

༡༤ དེ་ནས་ཨ་བི་མེ་ལེག་གིས་ལུག་དང་། བ་གླང་དང་། གཡོག་པོ་དང་། གཡོག་མོ་རྣམས་ཁྲིད་དེ་ཨབ་ར་ཧམ་ལ་བསྟེར་བ་དང་། ཆུང་མ་ས་རཱ་ཁོ་ལ་ཕྱིར་ལོག་བཏང་ངོ་།

༡༥ ཡང་ཨ་བི་མེ་ལེག་གིས། ད་ངའི་ཡུལ་ཁྱོད་ཀྱི་མདུན་དུ་ཡོད་དེ། ཁྱོད་ག་རུ་དགའ་བའི་གནས་སུ་གཞིས་ཟུང་ཞིག

༡༦ ཡང་ས་རཱ་ལ། ད་ངས་ཁྱོད་ཀྱི་མིང་པོ་ལ་བསྟེར་བའི་དངུལ་སྟོང་དེ་ཁྱོད་དང་བཅས་སུ་ཡོད་པ་ཐམས་ཅད་ཀྱི་མདུན་དུ་དང་། གང་ཡང་རུང་བའི་གནས་སུ་ཁྱོད་ཀྱི་མིག་གི་ཁེབས་ཡིན། ཁྱོད་སྐྱོན་མེད་པར་གྱུར་པ་ཡིན་ཞེས་སྨྲས་སོ།

༡༧ ཨབ་ར་ཧམ་གྱིས་དཀོན་མཆོག་ལ་གསོལ་བ་བཏབ་པས། དཀོན་མཆོག་གིས་ཨ་བི་མེ་ལེག་དང་། རང་གི་ཆུང་མ་དང་། གཡོག་པོ་རྣམས་གསོ་བར་མཛད་དེ། དེ་དག་ལ་ཕྲུ་གུ་སྐྱེས་སོ།

༡༨ ཡ་ཧོ་ཝཱས་ཨབ་ར་ཧམ་གྱི་ཆུང་མ་ས་རཱའི་རྐྱེན་གྱིས་ཨ་བི་མེ་ལེག་གི་ཁང་པར་མངལ་ཚང་མ་ཡོངས་སུ་བཀག་པར་མཛད་དོ༎

༢༡

ཡ་ཧོ་ཝཱས་གསུངས་པ་བཞིན་དུ་ས་རཱ་ལ་ཐུགས་བརྩེ་བར་དགོངས་ནས། ཡ་ཧོ་ཝཱས་གསུངས་པ་ལྟར་ས་རཱ་ལ་མཛད་དོ།

༢ དེ་ནས་མངལ་དང་ལྡན་པར་གྱུར་ཏེ། དཀོན་མཆོག་གིས་ཨབ་ར་ཧམ་ལ་སྔོན་ལ་གསུངས་པའི་དུས་སུ་ཨབ་ར་ཧམ་རྒས་པའི་ཚེ་ས་རཱ་ལ་བུ་ཞིག་བྱོར་ཏོ།

༣ ཡང་ཨབ་ར་ཧམ་གྱིས་རང་ལ་ས་རཱ་ནས་ཐོབ་པའི་བུ་དེའི་མིང་ཨི་སཱག་ཅེས་བཏགས་སོ།

༤ ཡང་དཀོན་མཆོག་གིས་ཨབ་ར་ཧམ་ལ་བཀའ་གནང་བ་བཞིན་དུ་ཞག་བརྒྱད་ལོན་ནས་རང་གི་བུ་ཨི་སཱག་གཙང་མ་བྱས་སོ།

༥ ཨབ་ར་ཧམ་ལ་བུ་ཨི་སཱག་བྱོར་བའི་ཚེ་ལོ་བརྒྱ་ལོན་ནོ།

༦ ས་རཱས་དཀོན་མཆོག་གིས་ང་དགོད་དུ་བཅུག་པར་མཛད་ཐོས་པ་ཐམས་ཅད་ང་དང་མཉམ་དུ་དགོད་པར་འགྱུར་སྨྲས་ནས།

༧ ཡང་དེས། ས་རཱས་ཕྲུ་གུ་རྣམས་ལ་ནུ་ཞོ་སྟེར་བར་བྱ། ཁོ་ནི་རྒས་ཚེ་ང་ལ་བུ་ཞིག་སྐྱེས་ཞེས་སུས་ཨབ་ར་ཧམ་ལ་ཟེར་བར་ནུས་ཞེས་སྨྲས་སོ༎

༨ ཕྲུ་གུ་ཆེར་སྐྱེས་ཏེ་འོ་མ་བཅད་པ་དང་། ཨི་སཱག་འོ་མ་གཅོད་པའི་ཉིན་པར་ཨབ་ར་ཧམ་གྱིས་སྟོན་མོ་ཆེན་པོ་ཞིག་བྱས་སོ༎

༩ ཡང་ཨབ་ར་ཧམ་ལ་ཧ་གར་་མི་སེར་མ་ནས་བརྙེད་པའི་བུ་དེས་འཕྱ་བ་ས་རཱ་ཡིས་མཐོང་ངོ་།

༡༠ དེའི་ཕྱིར་ཨབ་ར་ཧམ་ལ། བྲན་མོ་དེ་བུ་དང་བཅས་སུ་ཕྱི་རོལ་ཏུ་ཐོན་ཞིག བྲན་མོ་དེའི་བུ་ནི་ངའི་བུ་ཨི་སཱག་དང་ནོར་སྐལ་མཉམ་པར་འགྱུར་བའི་མི་རིགས་སོ་ཞེས་ཟེར་ཏོ།

༡༡ ཨབ་ར་ཧམ་ནི་རང་གི་བུའི་དོན་དུ་ཟེར་བའི་གཏམ་གྱི་ཕྱིར་ཤིན་ཏུ་མི་དགའ་སྟེ།

༡༢ དཀོན་མཆོག་གིས་ཨབ་ར་ཧམ་ལ་བཀའ་སྩལ་པ། ཁྱེའུ་དང་ཁྱོད་ཀྱི་བྲན་མོའི་ཕྱིར་དུ་མྱ་ངན་མ་སྐྱེད་དེ། ས་རཱ་ཡིས་ཁྱོད་ལ་ཇི་སྨྲས་པ་བཞིན་དུ་དེའི་ཁ་ལ་ཉོན་ཅིག ཨི་སཱག་གི་མིང་ནས་ཁྱོད་ཀྱི་རིགས་བརྒྱུད་འབྱུང་བར་འགྱུར་རོ།

༡༣ བྲན་མོའི་བུ་ནི་ཁྱོད་ཀྱི་ས་བོན་ཡིན་པས། དེ་ཡང་མི་བརྒྱུད་ཅིག་ཏུ་བྱའོ༎

༡༤ དེ་ནས་ཨབ་ར་ཧམ་གྱིས་ཐོ་རངས་ལ་ལངས་ནས་བག་ལེབ་དང་ཆུ་རྐྱལ་བཟུང་སྟེ་ཧ་གར་གྱི་གཉའ་བ་ལ་བཀལ་ཏེ་བུ་དང་བཅས་པ་བཏང་ནས་འགྲོར་བཅུག ཁོ་སོང་ནས་བེ་ཨེར་ཤེ་བཱ་བྱ་བའི་འབྲོག་སྟོང་གི་ནང་ན་འཁྱར་རོ།

༡༥ རྐྱལ་པའི་ཆུ་ཟིན་ཏེ་ཕྲུ་གུ་ཤིང་སྡོང་གི་འོག་ཏུ་བཞག་ནས།

༡༦ མདའ་རྒྱང་གང་ཙམ་ཕ་ཟད་སོང་སྟེ་དེའི་ཐད་དུ་བསྡད་དེ། བུ་འཆི་བ་མཐོང་མི་ཕོད་དོ་སྨྲས་ནས། དེའི་ཐད་དུ་བསྡད་ནས་ངུ་སྐད་བཏོན་ནོ།

༡༧ ཡང་དཀོན་མཆོག་གིས་ཁྱེའུ་ཡི་སྐད་གསན་ནས། དཀོན་མཆོག་གི་ཕོ་ཉས་ནམ་མཁའ་ནས་ཧ་གར་ལ་བོས་ཏེ་དེ་ལ། ཧ་གར། ཁྱོད་ལ་ཅི་བྱུང་། མ་འཇིགས་ཤིག དཀོན་མཆོག་གིས་བུ་གང་ན་ཡོད་པའི་ས་ནས་དེའི་སྐད་གསན་ཏོ།

༡༨ ལོངས་ལ་ཁྱེའུ་སླངས་ཏེ་ཁྱོད་ཀྱི་ལག་གིས་ཟུང་ཞིག ཅི་ལ་ཞེ་ན། ངས་ཁོ་རང་མི་བརྒྱུད་ཆེན་པོ་ཞིག་ཏུ་བྱའོ་གསུངས་སོ།

༡༩ དེ་ནས་དཀོན་མཆོག་གིས་དེའི་མིག་ཕྱེ་སྟེ། དེས་ཆུ་མིག་ཅིག་མཐོང་བ་དང་། དེ་རུ་སོང་སྟེ་ཆུ་རྐྱལ་ཆུས་བཀང་ནས་ཁྱེའུ་ལ་འཐུང་བཅུག་གོ།

༢༠ ཡང་དཀོན་མཆོག་གིས་ཁྱེའུ་དང་འགྲོགས་ཏེ་ཆེར་སྐྱེས་ནས། འབྲོག་སྟོང་ལ་གནས་ཏེ་མདའ་པ་དཔའ་ཅན་ཏུ་གྱུར་ཏོ།

༢༡ ཁོ་ཕ་རན་བྱ་བའི་འབྲོག་སྟོང་ན་གནས་ཏེ། དེའི་ཨ་མས་མི་སེར་ཡུལ་གྱི་བུ་མོ་ཞིག་ཁོ་ལ་བག་མར་བླངས་སོ༎

༢༢ དེའི་ཚེ་ཨ་བི་མེ་ལེག་དང་། དེའི་དམག་དཔོན་ཕི་ཀོལ་བྱ་བས་ཨབ་ར་ཧམ་ལ་འདི་སྐད་དུ། དཀོན་མཆོག་གིས་ཁྱེད་ཀྱིས་བྱེད་པའི་ལས་ཐམས་ཅད་ལ་སྐྱབས་མཛད་པས།

༢༣ ཁྱོད་ཀྱིས་ང་རང་དང་། ངའི་བུ་རྣམས་དང་། ངའི་བུ་བརྒྱུད་ལ་གཡོ་སྒྱུ་མི་བྱེད་པར། ངས་ཁྱོད་ལ་དྲིན་བྱས་པ་བཞིན་དུ་ང་རང་དང་། ཁྱོད་གནས་པའི་ཡུལ་འདི་ལ་དྲིན་གཟོ་བའི་མནའ་བོར་ཞིག་ཅེས་སྨྲས་སོ།

༢༤ ཨབ་ར་ཧམ་གྱིས་ངས་མནའ་འབོར་བར་བྱ།

༢༥ ཡང་ཨབ་ར་ཧམ་གྱིས་ཨ་བི་མེ་ལེག་གི་གཡོག་པོ་རྣམས་ཀྱིས་ཁྲོན་པ་དབང་གིས་ཕྲོགས་པའི་ཕྱིར་དུ་བཀའ་བཀྱོན་པས།

༢༦ ཨ་བི་མེ་ལེག་གིས། མི་སུ་ཞིག་གིས་དེ་ལྟར་བྱས་པ་ང་ལ་ཆ་མེད། ཁྱེད་ཀྱིས་ཀྱང་ང་ལ་མ་བཤད། དེ་རིང་ལས་སྔོན་དུ་ངས་ཐོས་ཀྱང་མ་ཐོས་མ་སྨྲས་སོ།

༢༧ དེ་ནས་ཨབ་ར་ཧམ་གྱིས་ལུག་དང་བ་གླང་རྣམས་ཁྲིད་དེ་ཨ་བི་མེ་ལེག་ལ་བཏང་ནས་དེ་གཉིས་ཀྱིས་ཆད་ཀ་༼ཁ་ཆད་༽བྱས་སོ།

༢༨ ཨབ་ར་ཧམ་གྱིས་མོ་ལུག་བདུན་ཟུར་དུ་བཞག་པས།

༢༩ ཨ་བི་མེ་ལེག་གིས་ཨབ་ར་ཧམ་ལ། ཟུར་དུ་བཞག་པའི་ལུག་གུ་བདུན་འདིའི་དོན་ཅི་ཡིན་སྨྲས་པས།

༣༠ ཁོས་ངས་ཁྲོན་པ་འདི་བྲུས་པའི་དཔང་པོར་འགྱུར་བའི་ཕྱིར་ཁྱོད་ཀྱིས་ངའི་ལག་པ་ནས་མོ་ལུག་བདུན་པོ་འདི་ལོངས་ཤིག

༣༡ དེ་ལྟར་དེ་གཉིས་དེ་རུ་མནའ་བོར་བའི་ཕྱིར་དུ་གནས་འདི་ལ་བེ་ཨེར་ཤེ་བཱ་ཞེས་ཟེར་རོ།

༣༢ དེ་ལྟར་དེ་དག་གིས་བེ་ཨེར་ཤེ་བཱ་རུ་ཆད་ཀ་བྱས་ནས། ཨ་བི་མེ་ལེག་དང་། དམག་དཔོན་ཕི་ཀོལ་སོང་སྟེ་ཕེ་ལེ་ཤེད་པའི་ཡུལ་དུ་ཕྱིར་ལོག་གོ།

༣༣ ཨབ་ར་ཧམ་གྱིས་བེ་ཨེར་ཤེ་བཱ་ན་འོམ་བུ་ཞིག་བཙུགས་ནས། དེ་རུ་ཡ་ཧོ་ཝཱ་ཐོག་མཐའ་མེད་པའི་དཀོན་མཆོག་མཚན་ནས་བརྗོད་དོ།

༣༤ ཡང་ཨབ་ར་ཧམ་་ཕེ་ལེ་ཤེད་པའི་ཡུལ་ན་ཡུན་རིང་པོའི་བར་དུ་གནས་སོ༎

༢༢

བྱ་བ་འདི་དག་གི་འོག་ཏུ་དཀོན་མཆོག་གིས་ཨབ་ར་ཧམ་ལ་ཚོད་བཞེས་ཤིང་དེ་ལ། ཨབ་ར་ཧམ། གསུངས་པ་དང་དེས་ང་འདི་རུ་ཡོད་ཞུས་ནས།

༢ ཁོང་གིས་ད་ཁྱོད་ཀྱིས་རང་གིས་གཅེས་པར་འཛིན་པའི་བུ་གཅིག་པུ་ཨི་སཱག་ཁྲིད་དེ་མོ་རི་ཡཱ་ཡུལ་དུ་སོང་ལ། ངས་ཁྱོད་ལ་བསྟན་པར་བྱ་བའི་རི་ཞིག་ཏུ་ཁོ་སྦྱིན་སྲེག་གི་མཆོད་པར་ཕུལ་བར་བྱོས་ཤིག་ཅེས་བཀའ་བསྩལ་ཏོ།

༣ ཨབ་ར་ཧམ་ཐོ་རངས་ལ་ལངས་ཏེ་བོང་བུ་ཞིག་ལ་སྒ་བསྟད་དེ། ཁོ་རང་གི་བྲན་པོ་རྣམས་ནས་གཉིས་དང་། བུ་ཨི་སཱག་ཁྲིད་དེ་སྦྱིན་སྲེག་གི་ཤིང་བཅད་ནས་ལམ་དུ་ཞུགས་པ་དང་། དཀོན་མཆོག་གིས་དེ་ལ་བཀའ་གནང་བའི་གནས་སུ་སོང་ངོ་།

༤ ཞག་གསུམ་པ་ལ་ཨབ་ར་ཧམ་གྱིས་མིག་བཏེགས་ཏེ་གནས་དེ་རྒྱང་མ་ནས་མཐོང་ངོ་།

༥ ཨབ་ར་ཧམ་གྱིས་བྲན་པོ་ལ། བོང་བུ་དང་བཅས་སུ་འདི་རུ་སྡོད་ཅིག་དང་། ང་རང་དང་བུ་དེར་ཕྱིན་ཏེ་སྨོན་ལམ་བཏབ་ནས་ཁྱོད་ཅག་གི་རྩར་ལོག་ཡོང་ཞེས་བསྒོའོ།

༦ དེ་ནས་ཨབ་ར་ཧམ་གྱིས་སྦྱིན་སྲེག་གི་ཤིང་བླངས་ཏེ་བུ་ཨི་སཱག་གི་རྒྱབ་ལ་བཀལ་ཏེ། རང་གི་ལག་པ་ལ་མེ་དང་གྲི་ཁྱེར་ནས་དེ་གཉིས་མཉམ་དུ་སོང་ངོ་།

༧ དེའི་ཚེ་ཨི་སཱག་གིས་ཕ་ཨབ་ར་ཧམ་ལ་འདི་སྐད་དུ། ངའི་ཕ་ཞེས་ཞུས་པ་དང་། དེས་ངའི་བུ་ང་འདི་རུ་ཡོད་སྨྲས་པ་དང་། ཁོས་གཟིགས་ཤིག མེ་དང་ཤིང་འདུག་ཀྱང་། སྦྱིན་སྲེག་གི་ལུག་དེ་ག་རུ་ཡོད་ཞུས་པ་དང་།

༨ ཨབ་ར་ཧམ་གྱིས། ངའི་བུ་དཀོན་མཆོག་གིས་མཆོད་པར་བྱ་བའི་ལུག་སྦྱོར་བར་འགྱུར་རོ་སྨྲས་ནས། དེ་གཉིས་མཉམ་དུ་སོང་ངོ་༎

༩ དཀོན་མཆོག་གིས་བསྟན་པའི་གནས་སུ་བསླེབས་ཏེ་ཨབ་ར་ཧམ་གྱིས་དེ་རུ་མཆོད་ཁྲི་བཟོས་ནས་ཤིང་བཤམས་པ་དང་། རང་གི་བུ་ཨི་སཱག་བཅིངས་ནས་མཆོད་ཁྲིའི་ཤིང་གི་སྟེང་དུ་བཞག་གོ།

༡༠ ཡང་ཨབ་ར་ཧམ་གྱིས་ལག་པ་བརྐྱངས་ཏེ་རང་གི་བུ་གསོད་པའི་ཕྱིར་གྲི་ཐོགས་པ་དང་།

༡༡ ཡ་ཧོ་ཝཱའི་ཕོ་ཉས་ནམ་མཁའ་ལས་དེ་ལ་བོས་ཏེ། ཨབ་ར་ཧམ། ཨབ་ར་ཧམ། གསུངས་པ་དང་དེས། ང་འདི་རུ་ཡོད་ཞུས་པ་ལས།

༡༢ དེས་ནི། ཁྱོད་ཀྱི་ལག་པ་ཁྱེའུ་ལ་མ་རེག་ལ་དེ་ལ་ཅི་ཡང་མ་བྱེད་ཅིག ད་ལྟ་ངའི་དོན་དུ་ཁྱོད་ཀྱིས་རང་གི་བུ་གཅིག་པོ་དེ་ལའང་མ་ཕངས་པས། ད་ཁྱོད་དཀོན་མཆོག་ལ་བག་བྱེད་པར་ངས་ཤེས་སོ་གསུངས་སོ།

༡༣ ཡང་ཨབ་ར་ཧམ་གྱིས་མིག་བཏེགས་ཏེ་བལྟས་ནས། ལུག་ཐུག་ཅིག་གི་རྭ་ཚེར་མ་ལ་འཁད་པ་ཞིག་རྒྱབ་ལ་ཡོད་པར་མཐོང་སྟེ། ཨབ་ར་ཧམ་ཕྱིན་ནས་ལུག་ཐུག་བླངས་ནས། བུའི་ཚབ་ལ་སྦྱིན་སྲེག་གི་མཆོད་པར་ཕུལ་ཏོ།

༡༤ ཡང་ཨབ་ར་ཧམ་གྱིས་གནས་དེའི་མིང་ལ་ཡ་ཧོ་ཝཱས་སྦྱོར་བར་འགྱུར་ཞེས་མིང་བཏགས་སོ། དེའི་ཕྱིར་དེ་རིང་གི་བར་དུ་ཡ་ཧོ་ཝཱའི་རི་ན་སྦྱོར་བར་འགྱུར་ཞེས་ཟེར་རོ༎

༡༥ ཡང་ལན་གཉིས་པ་ལ་ཡ་ཧོ་ཝཱའི་ཕོ་ཉས་ནམ་མཁའ་ལས་ཨབ་ར་ཧམ་ལ་བོས་ཏེ་གསུངས་པ།

༡༦ ཡ་ཧོ་ཝཱའི་བཀའ་འདི་ལྟར་རོ། ཁྱོད་ཀྱིས་སྤྱོད་པ་འདི་བྱས་ཏེ་ཁྱོད་རང་གི་བུ་གཅིག་པོ་ལའང་མ་ཕངས་པའི་ཕྱིར་དུ།

༡༧ ངས་ཁྱོད་ཀྱི་བུ་བརྒྱུད་བྱིན་གྱིས་བརླབས་ནས། ནམ་མཁའ་ལ་ཡོད་པའི་སྐར་མ་དང་རྒྱ་མཚོའི་འགྲམ་ན་ཡོད་པའི་བྱེ་མ་ལྟར་སྤེལ་ཞིང་། ཁྱོད་ཀྱི་བུ་བརྒྱུད་ཀྱིས་དགྲ་བོ་རྣམས་ཀྱི་རྟ་སྒོའི་བདག་པོར་འགྱུར་འོང་།

༡༨ ཁྱོད་ཀྱི་བུ་བརྒྱུད་ནས་ས་གཞིའི་མི་རབས་ཐམས་ཅད་ལ་བྱིན་རླབས་འབྱུང་བར་འགྱུར། ཁྱོད་ངའི་བཀའ་ལ་ཉན་པའི་ཕྱིར་རོ་ཞེས་བཀའ་གནང་ངོ་།

༡༩ དེ་ནས་ཨབ་ར་ཧམ་བྲན་པོ་རྣམས་ཀྱི་རྩར་ཕྱིར་ལོག་ནས། ལངས་ཏེ་དེ་དག་དང་མཉམ་དུ་བེ་ཨེར་ཤེ་བཱ་རུ་སོང་བ་དང་། ཨབ་ར་ཧམ་་བེ་ཨེར་ཤེ་བཱ་རུ་གནས་སོ༎

༢༠ ཡང་བྱ་བ་དེ་དག་གི་རྗེས་ལ་ཨབ་ར་ཧམ་ལ། ལྟོས་ཤིག ཁྱོད་ཀྱིས་སྤུན་ན་ཧོར་ལ་ཡང་མིལ་ཀཱ་དང་བར་ལ་བུ་རྣམས་སྐྱེས་སོ་ཞེས་བཤད་པ་ཡིན།

༢༡ སྔོན་སྐྱེས་ཨུས་བྱ་བ་དང་། དེའི་ནུ་བོ་བུས་དང་། ཨ་རམ་གྱི་ཕ་ཁེ་མུ་ཨེལ་དང་།

༢༢ ཀེ་སེད་དང་། ཧ་ཟོ་དང་། ཕིལ་དཱས་དང་། ཡིད་ལབ་དང་། བེ་ཐུ་ཨེལ་དང་བརྒྱད་དོ། ཡང་བེ་ཐུ་ཨེལ་ནས་རིབ་ཀཱ་ཆད་དོ།

༢༣ ཨབ་ར་ཧམ་གྱི་སྤུན་ན་ཧོར་ལ་མིལ་ཀཱ་དང་བར་ལ་དེ་བརྒྱད་སྐྱེས་སོ།

༢༤ དེའི་ཟུར་གྲོགས་རེ་ཨུ་མཱ་ཞེས་བྱ་བ་ལ་ཡང་བུ་རྣམས་སྐྱེས་ཏེ་ཐེ་བག་དང་། ག་ཧམ་དང་། ཐ་ཧ་ཤཱ་དང་། མ་ཨ་ཀཱ་དང་བཞིའོ༎

༢༣

ས་རཱ་ཡི་ཚེ་ཚད་ལོ་བརྒྱ་དང་ཉི་ཤུ་རྩ་བདུན་ཙམ་དུ་ཕྱིན་ཏེ།

༢ ས་རཱ་་ཁིར་ཡད་ཨར་བཱ་ན་ཤིའོ། དེ་ནི་ཀ་ན་ཨན་ཡུལ་ན་ཡོད་པའི་ཧེབ་རོན་ཡིན། ཨབ་ར་ཧམ་་ས་རཱ་ཡི་ཕྱིར་དུ་མྱ་ངན་དང་ངུ་འབོད་བྱེད་དུ་འོངས་སོ།

༣ ཡང་ཨབ་ར་ཧམ་རང་གི་གཤིན་མོའི་དྲུང་ནས་ལངས་ཏེ་ཧེད་པ་རྣམས་ལ་འདི་སྐད་དུ།

༤ ང་རྒྱལ་ཁམས་པ་ཡིན་ཏེ་ཁྱེད་རྣམས་ཀྱི་ཁྲོད་དུ་གཞིས་བཟུང་ནས་ངའི་གཤིན་མོ་འདི་ངའི་དྲུང་ནས་དུར་དུ་འཇུག་པའི་ཕྱིར་ཁྱེད་ཀྱི་ཁྲོད་ནས་ས་ཆ་ཞིག་ངའི་ལག་ཏུ་གཏང་དུ་གསོལ་ཞེས་ཞུས་པའི་ལན་དུ།

༥ ཧེད་པ་རྣམས་ཀྱིས་ཨབ་ར་ཧམ་ལ།

༦ ཇོ་བོ། ངེད་རྣམས་ལ་གསོན་ཞིག ཁྱེད་ངེད་རྣམས་ཀྱི་ཁྲོད་དུ་དཀོན་མཆོག་ལ་རྟེན་པའི་དཔོན་པོ་ཆེན་པོ་ཞིག་ཡིན་ཏེ། ངེད་ཀྱི་དུར་ས་རྣམས་ཀྱི་མཆོག་ཡིན་པ་དེར་ཁྱེད་ཀྱི་གཤིན་མོ་དུར་དུ་ཆུག་ཅིག ཁྱེད་ཀྱི་གཤིན་མོ་དུར་དུ་འཇུག་པ་ལ་ངེད་ཀྱི་ནང་ནས་མི་སུས་ཀྱང་རང་གི་དུར་ཁྱེད་ཀྱི་ཕྱིར་མི་དགག་གོ་ཞེས་སྨྲས་སོ།

༧ དེ་ནས་ཨབ་ར་ཧམ་ལངས་ཏེ་ཡུལ་མི་ཧེད་པ་རྣམས་ཀྱི་མདུན་དུ་ལུས་ས་ལ་བརྡབས་ཏེ་དེ་དག་ལ།

༨ ངའི་གཤིན་མོ་འདི་ངའི་དྲུང་ནས་དུར་དུ་འཇུག་པ་ཁྱེད་རྣམས་ཀྱི་ཐུགས་སུ་འགྲོ་ན་ང་ལ་གསན་ཞུ། ཚོ་ཧར་གྱི་བུ་ཨེབ་རོན་བྱ་བས་དབང་བའི་མག་ཕེ་ལཱ་བྱ་བའི་བྲག་ཕུག་དེ་རང་གི་ཞིང་གི་ཟུར་ལ་ཡོད་པ་དེ།

༩ ང་ལ་གནང་བའི་ཕྱིར་ངའི་སླད་དུ་ཞུ་བ་ཕུལ་ཞིག ཁོས་རིན་ཚང་པོ་བླངས་ཏེ་ཕུག་པ་དེ་ཁྱེད་ཀྱི་ཁྲོད་དུ་ངའི་བརྒྱུད་ཀྱི་དུར་དུ་དབང་བར་གནང་བར་ཞུས་ཤིག་ཅེས་སྨྲས་སོ༎

༡༠ ཅི་ལ་ཟེར་ན། ཨེབ་རོན་་ཧེད་པ་རྣམས་ཀྱི་དཀྱིལ་དུ་གནས་པའི་ཕྱིར་རོ། དེ་ནས་དེའི་ལན་དུ་ཧེད་པ་ཨེབ་རོན་གྱིས་རང་གི་ཡུལ་གྱི་སྒོར་ཞུགས་པའི་ཧེད་པ་ཐམས་ཅད་ཀྱི་རྣ་བའི་མདུན་དུ་འདི་སྐད་དུ།

༡༡ ཇོ་བོ་མི་འོང་། ང་ལ་གསན་ཞིག ཞིང་དེ་ཡང་ངས་ཁྱེད་ལ་འབུལ། དེའི་ནང་ན་ཡོད་པའི་ཕུག་པ་ཡང་ཁྱེད་ལ་འབུལ། ངའི་བུ་བརྒྱུད་ཀྱི་བུ་རྣམས་ཀྱི་མིག་གི་མདུན་དུ་ངས་ཁྱེད་ལ་འབུལ་བས་ཁྱེད་ཀྱི་གཤིན་མོ་དུར་དུ་ཆུག་ཅིག་ཅེས་སྨྲས་སོ།

༡༢ ཨབ་ར་ཧམ་གྱིས་ཡུལ་མི་རྣམས་ཀྱི་མདུན་དུ་ལུས་ས་ལ་བརྡབས་ཏེ།

༡༣ ཨེབ་རོན་ལ་ཡུལ་མི་རྣམས་ཀྱི་རྣ་བའི་མདུན་དུ་ཁྱེད་ཀྱིས་ང་ལ་གསན་ན་ཅི་མ་རུང་། ངས་ཞིང་གི་རིན་འབུལ་བས། བཞེས་ལ་ངའི་གཤིན་མོ་དེ་ན་དུར་དུ་འཇུག་པར་བྱའོ།

༡༤ དེའི་ལན་དུ་ཨེབ་རོན་གྱིས་ཨབ་ར་ཧམ་ལ།

༡༥ ཇོ་བོ་ང་ལ་གསན་ཞིག ཞིང་གི་རིན་དངུལ་སྲང་བཞི་བརྒྱ་ཙམ་ཡིན་ཏེ། དེ་ང་གཉིས་ཀྱི་བར་ལ་ཅི་ཡིན། ད་ཁྱེད་ཀྱི་གཤིན་མོ་དུར་དུ་ཆུག་ཅིག་ཅེས་སྨྲས་སོ།

༡༦ ཡང་ཨབ་ར་ཧམ་གྱིས་ཨེབ་རོན་ལ་ཉན་ཏེ། ཨེབ་རོན་གྱིས་ཧེད་པ་རྣམས་ཀྱི་རྣ་བའི་མདུན་དུ་ཟེར་བ་ལྟར་ཨབ་ར་ཧམ་གྱིས་དངུལ་དེ་ཨེབ་རོན་ལ་ཚོང་པའི་སྐར་ཚད་བཞིན་དུ་དངུལ་སྲང་བཞི་བརྒྱ་བསྐར་རོ༎

༡༧ དེ་ལྟར་མམ་རེའི་ཐད་དུ་མག་ཕེ་ལཱ་རུ་ཡོད་པའི་ཨེབ་རོན་གྱི་ཞིང་དང་། ཞིང་ལ་ཡོད་པའི་ཕུག་པ་དང་། ཞིང་ལ་ཡོད་པའི་སྐྱེ་ཤིང་དང་བཅས་པ་ཐམས་ཅད་མ་ལུས་པར་ཉོས་སོ།

༡༨ ཡང་དེའི་གྲོང་ཁྱེར་གྱི་སྒོར་བཞུགས་པའི་ཧེད་པ་རྣམས་ཐམས་ཅད་ཀྱི་མིག་གི་མདུན་དུ་ཨབ་ར་ཧམ་གྱིས་བདག་པར་བྱས་སོ༎

༡༩ དེའི་རྗེས་སུ་ཨབ་ར་ཧམ་གྱིས་ཆུང་མ་ས་རཱ་་མམ་རེའི་ཐད་དུ་མག་ཕེ་ལཱ་ཞེས་བྱ་བའི་ཞིང་ལ་ཡོད་པའི་ཕུག་པར་དུར་དུ་བཅུག་གོ། དེ་ནི་ཀ་ན་ཨན་ཡུལ་ན་ཡོད་པའི་ཧེབ་རོན་ཡིན་ནོ།

༢༠ དེ་ལྟར་ཞིང་དང་། དེའི་ནང་ན་ཡོད་པའི་ཕུག་པ་ཧེད་པ་རྣམས་ནས་ཉོས་ནས། ཨབ་ར་ཧམ་གྱི་བརྒྱུད་ཀྱི་དུར་ཁྲོད་དུ་གྱུར་ཏོ༎

༢༤

ཨབ་ར་ཧམ་རྒས་ཏེ། ཡ་ཧོ་ཝཱས་ཨབ་ར་ཧམ་གྱི་དངོས་པོ་ཐམས་ཅད་ལ་བྱིན་རླབས་མཛད་དོ།

༢ ཡང་ཨབ་ར་ཧམ་གྱིས་རང་གི་ཁང་པའི་ནང་ན་ཡོད་པའི་གཡོག་པོ་རྒན་པ་ཅི་ཚང་མའི་ཕྱག་མཛོད་ཡིན་པ་དེ་ལ། ཁྱོད་ཀྱི་ལག་པ་ངའི་དཔྱིའི་འོག་ཏུ་ཞོག་ཅིག་དང་།

༣ ངས་ཡ་ཧོ་ཝཱ་ནམ་མཁའི་དཀོན་མཆོག་གི་མནའ་འགེལ་ཞིང་། ང་རང་ཀ་ན་ཨན་པའི་ཁྲོད་དུ་གནས་ཀྱང་། ཁྱོད་ཀྱིས་མི་དེ་དག་གི་བུ་མོ་རྣམས་ནས་སུའང་ངའི་བུའི་ཆུང་མར་མ་ལེན།

༤ ཁྱོད་ངའི་ཕ་ཡུལ་དང་ངའི་གཉེན་དྲུང་རྣམས་ཀྱི་རྩར་སོང་ནས་ངའི་བུ་ཨི་སཱག་ལ་ཆུང་མ་ལོངས་ཤིག་ཅེས་བསྒོ་བ་དང་།

༥ གཡོག་པོས་དེ་ལ། བུ་མོ་ཡུལ་འདི་རུ་ངའི་རྗེས་སུ་འབྲང་བར་མི་དགའ་ལས་ཆེ། ཁྱེད་གང་ནས་བྱོན་པའི་ཡུལ་དེ་རུ་ངས་ཁྱེད་ཀྱི་སྲས་ཀྱང་ཁྲིད་དགོས་སམ།

༦ ཨབ་ར་ཧམ་གྱིས་དེ་ལ། ཁྱོད་ཀྱིས་ངའི་བུ་དེ་རུ་ཕྱིར་ལོག་ཁྲིད་པ་ལས་སྲུང་ཞིག

༧ ཡ་ཧོ་ཝཱ་ནམ་མཁའི་དཀོན་མཆོག་གིས་ང་རང་གི་ཕའི་ཁང་པ་དང་། ངའི་སྐྱེ་ཡུལ་གྱི་ནང་ནས་བཏོན་པར་མཛད་དེ་ང་ལ་འདི་སྐད་དུ། ཁྱོད་ཀྱི་བུ་བརྒྱུད་ལ་ཡུལ་འདི་གནང་བར་བྱའོ་བཀའ་སྩལ་ཞིང་མནའ་མཛད་པས། ཁྱོད་ཀྱིས་དེ་ནས་ངའི་བུ་ལ་ཆུང་མ་ཞིག་ལེན་པའི་ཕྱིར་ཁོང་གིས་རང་གི་ཕོ་ཉ་ཁྱོད་ཀྱི་མདུན་དུ་གནང་བར་འགྱུར་རོ།

༨ ཇི་སྟེ་བུ་མོ་ཁྱོད་ཀྱི་རྗེས་སུ་འབྲང་བར་མི་དགའ་ན་ཁྱོད་ངས་བཀལ་བའི་མནའ་ལས་ཐར་བར་འགྱུར། འོན་ཀྱང་ངའི་བུ་དེ་རུ་ཅི་ནས་ཀྱང་མ་ཁྲིད་ཅིག་ཅེས་བསྒོའོ།

༩ དེ་ནས་གཡོག་པོས་ལག་པ་ཇོ་བོ་ཨབ་ར་ཧམ་གྱི་དཔྱིའི་འོག་ཏུ་བཞག་སྟེ་བྱ་བ་དེའི་ཕྱིར་ཁོས་མནའ་བསྐྱལ་ཏོ༎

༡༠ དེའི་ཚེ་གཡོག་པོས་ཇོ་བོའི་རྔ་མོང་རྣམས་ནས་རྔ་མོང་བཅུ་ཁྲིད་དེ། ཇོ་བོའི་ནོར་རྫས་སྣ་ཚོགས་རང་གི་ལག་ཏུ་ཡོད་པ་དང་བཅས་སུ་ཆས་ནས། གཙང་པོ་གཉིས་ཀྱི་མེ་སོ་པོ་ཏ་མི་ཨ་ཡུལ་དུ་ཡོད་པའི་ན་ཧོར་གྱི་གྲོང་ཁྱེར་དུ་ཕྱིན་ཏོ།

༡༡ ཡང་ནུབ་མོ་བུད་མེད་རྣམས་ཆུ་བཅུར་འོང་བའི་དུས་སུ་དེས་གྲོང་ཁྱེར་གྱི་ཕྱི་རོལ་དུ་ཁྲོན་པ་ཞིག་གི་འགྲམ་དུ་རྔ་མོང་རྣམས་སྡོད་དུ་བཅུག་གོ།

༡༢ དེའི་ཚེ་ཁོས་འདི་སྐད་དུ། ཀྱེ་ཡ་ཧོ་ཝཱ་བདག་གི་ཇོ་བོ་ཨབ་ར་ཧམ་གྱི་དཀོན་མཆོག དེ་རིང་ངའི་ལས་དོན་སྒྲུབ་པར་མཛོད་ལ། ངའི་ཇོ་བོ་ཨབ་ར་ཧམ་ལ་ཐུགས་རྗེ་མཛོད་ཅིག

༡༣ གཟིགས་ཤིག ང་ཆུ་མིག་གི་འགྲམ་ན་ལང་སྡོད་པས། གྲོང་ཁྱེར་གྱི་མིའི་བུ་མོ་རྣམས་ཆུ་བཅུར་འོང་ངོ་།

༡༤ ད་ནི་གལ་ཏེ་ངས་གང་བུ་མོ་ལ། ཁྱོད་ཀྱི་རྫ་མ་ཕོབ་ལ་ཆུ་གནོང་ཞིག་ཟེར་ནས། བུ་མོ་དེས་ང་ལ། ཁྱོད་བཏུང་ནས་ཁྱོད་ཀྱི་རྔ་མོང་ལ་ཡང་ཆུ་བཏང་ངོ་ཞེས་ཟེར་ན། བུ་མོ་དེ་ནི་ཁྱེད་ཀྱིས་ཁྱེད་ཀྱི་བྲན་ཨི་སཱག་གི་ཕྱིར་བསྐོས་པའི་བུ་མོ་དེ་ཡིན་པར་གྱུར་ཅིག ཡང་ཁྱེད་ཀྱིས་ངའི་ཇོ་བོ་ལ་ཐུགས་རྗེས་གཟིགས་པ་ངས་འདི་ནས་ཤེས་པར་འགྱུར་རོ་ཞེས་ཞུས་སོ༎

༡༥ ཡང་དེས་ཞུ་བ་ཕུལ་མ་ཟིན་པར་ཨབ་ར་ཧམ་གྱི་སྤུན་ན་ཧོར་གྱི་ཆུང་མ་མིལ་ཀཱ་ཡི་བུ་བེ་ཐུ་ཨེལ་ལ་བྱོར་བའི་བུ་མོ་རིབ་ཀཱ་ཞེས་བྱ་བ་རྫ་མ་གཉའ་བར་འཁུར་ཏེ་འོངས་སོ།

༡༦ བུ་མོ་དེ་ལྟ་ན་ཤིན་ཏུ་སྡུག་ཅིང་སྐྱེས་པ་སུས་ཀྱང་དེ་དང་མ་འགྲོགས་པའི་ན་ཆུང་ཡིན་ནོ། དེས་ཆུ་མིག་ཏུ་ཐུར་ལ་བབ་པ་དང་། རྫ་མ་ཆུས་བཀང་སྟེ་འཛེགས་སོ།

༡༧ གཡོག་པོ་དེའི་རྩར་སོང་སྟེ་ང་ལ་ཁྱོད་ཀྱི་རྫ་མ་ནས་ཆུ་ཅུང་ཟད་ཅིག་ཞུ་ལགས་སྨྲས་པ་དང་།

༡༨ ཇོ་བོ་འཐུང་ཞིག་ཅེས་སྨྲས་ནས་རྫ་མ་མགྱོགས་པར་ལག་པ་རུ་ཕབ་སྟེ་འཐུང་དུ་བཅུག་གོ།

༡༩ འཐུང་ཟིན་ནས་ཁྱོད་ཀྱི་རྔ་མོང་རྣམས་མ་ངོམས་པའི་བར་དུ་ངས་དེ་དག་ལ་ཡང་ཆུ་བཅུའོ་སྨྲས་ནས།

༢༠ མགྱོགས་པར་རྫ་མའི་ཆུ་གཞོང་པའི་ནང་དུ་བླུགས་ནས་ཡང་ཆུ་བཅུར་ཁྲོན་པའི་ནང་བརྒྱུགས་ནས། རྔ་མོང་ཐམས་ཅད་ཀྱི་ཕྱིར་ཆུ་བཅུས་སོ།

༢༡ མི་དེ་ངོ་མཚར་རྨད་དུ་གྱུར་ཏེ་ཡ་ཧོ་ཝཱས་རང་གི་ལམ་ལ་ཐུགས་བརྩེ་བར་དགོངས་སམ་མ་དགོངས་རྟོགས་པའི་ཕྱིར་དེ་ལ་ནན་ཏན་ལྟ་སྟེ་ངག་བཅད་དོ༎

༢༢ དེ་ནས་རྔ་མོང་རྣམས་ཆུ་བཏུང་ཚར་ནས་མི་དེས་གསེར་གྱི་ཨ་ལོང་དངུལ་ཞོ་གང་གི་བསྐར་ཀ་ཡོད་པ་ཞིག་དང་། དེའི་ལག་པའི་ཕྱིར་གསེར་གྱི་ལག་དུབ་དངུལ་སྲང་དོའི་བསྐར་ཀ་ཡོད་པ་གཉིས་ཕྱུང་སྟེ།

༢༣ ཁྱོད་སུའི་བུ་མོ་ཡིན་ང་ལ་ཤོད། ཁྱོད་ཀྱི་ཕའི་ཁང་པ་རུ་ང་ཅག་དགོངས་ཕབ་ན་ས་ཆ་ཡོད་དམ་ཞེས་དྲིས་སོ།

༢༤ མོས་དེ་ལ་སྨྲས་པ། ང་ནི་ན་ཧོར་ལ་མིལ་ཀཱ་དང་བར་ལ་སྐྱེས་པའི་བུ་བེ་ཐུ་ཨེལ་གྱི་བུ་མོ་ཡིན།

༢༥ ཡང་སྨྲས་པ། ཕུབ་མ་དང་ཁ་ཟས་ཀྱང་མང་པོ་ངེད་རྣམས་ལ་ཡོད། དགོངས་ས་ཡང་ཡོད།

༢༦ དེའི་ཚེ་མི་དེས་མགོ་ཞུམ་ཞིང་། ཡ་ཧོ་ཝཱའི་སྐུ་མདུན་དུ་ལུས་ས་ལ་བརྡབས་ཏེ་ཞུས་པ།

༢༧ ཇོ་བོ་ཨབ་ར་ཧམ་གྱི་དཀོན་མཆོག་ཡ་ཧོ་ཝཱ་ལ་བསྟོད་བསྔགས་པར་གྱུར་ཅིག ཁོང་གིས་ངའི་ཇོ་བོ་ལས་ཐུགས་རྗེ་དང་ཐུགས་དྲང་བ་མ་འཕྲལ་བ་ཡིན། ང་ཡང་ཡ་ཧོ་ཝཱས་ཇོ་བོའི་སྤུན་གྱི་ཁང་པའི་ལམ་ལ་ཁྲིད་བྱུང་ཞུས་སོ༎

༢༨ ཡང་བུ་མོ་བརྒྱུགས་ཏེ་མའི་ཁང་པ་རུ་བྱ་བ་དེ་བཤད་དོ།

༢༩ ཡང་རིབ་ཀཱའི་མིང་པོ་ལ་བན་བྱ་བ་ཕྱི་རོལ་ཏུ་ཆུ་མིག་གི་དྲུང་དུ་སྡོད་པའི་མིའི་རྩར་བརྒྱུགས་སོ།

༣༠ དེས་སྲིང་མོའི་སྣ་ལོང་དང་། གསེར་གྱི་ལག་གདུབ་རྣམས་ལག་པ་ལ་ཡོད་པ་མཐོང་། ཡང་སྲིང་མོ་རིབ་ཀཱས་དེ་ལྟར་མི་དེས་ང་ལ་ཟེར་བྱུང་ཞེས་ཐོས་པས། མི་དེའི་དྲུང་དུ་སོང་། དེ་ནི་ཆུ་མིག་གི་འགྲམ་དུ་རྔ་མོང་གི་རྩར་ལངས་ནས་ཡོད་པ་ཡིན།

༣༡ དེ་ནས་དེ་ལ་སྨྲས་པ། ཡ་ཧོ་ཝཱས་བྱིན་གྱིས་བརླབས་པ་ཁྱོད་ནང་དུ་ཤོག ངས་ཁང་པ་དང་རྔ་མོང་གི་ཕྱིར་དགོངས་ས་བཤམས་པས་ཅིའི་ཕྱིར་ཁྱོད་ཕྱི་རོལ་དུ་སྡོད།

༣༢ དེ་ནས་མི་དེ་ཁང་པ་ལ་འོངས་ནས། རྔ་མོང་རྣམས་ཀྱི་སྒ་བཀྲོལ་ཏོ། རྔ་མོང་རྣམས་ལ་ཕུབ་མ་དང་ཟ་བ་དང་། ཁོ་རང་དང་ཁོ་དང་མཉམ་དུ་ཡོད་པའི་མི་རྣམས་ཀྱི་རྐང་པ་འཁྲུ་བའི་ཕྱིར་ཆུ་བསྟེར་རོ།

༣༣ དེ་ནས་དེ་ལ་ཁ་ཟས་དྲངས་པ་ལས་ཁོ་ན་རེ། ངས་རང་གི་ལས་དོན་མ་ཟེར་བའི་བར་དུ་ངས་མི་ཟ་སྨྲས་པ་དང་། དེས་གཏམ་སྨྲོས་ཤིག་བྱས།

༣༤ དེ་ནས་ཁོས་འདི་སྐད་དུ། ང་ནི་ཨབ་ར་ཧམ་གྱི་གཡོག་པོ་ཡིན།

༣༥ ཡ་ཧོ་ཝཱས་ངའི་ཇོ་བོ་ལ་བྱིན་རླབས་ཤིན་ཏུ་ཆེན་པོ་མཛད་པས་ཆེ་བར་གྱུར་ནས་ཁོང་གིས་དེ་ལ་ལུག་དང་། བ་གླང་དང་། དངུལ་དང་། གསེར་དང་། གཡོག་པོ་དང་། གཡོག་མོ་དང་། རྔ་མོང་དང་། བོང་བུ་རྣམས་གནང་ངོ་།

༣༦ དེ་ནས་ངའི་ཇོ་བོའི་ཆུང་མ་ས་རཱ་རྒས་པའི་ཚེ་དེ་ལས་ངའི་ཇོ་བོ་ལ་བུ་ཞིག་བྱོར་ནས་ཁོང་ལ་ཡོད་པ་ཐམས་ཅད་དེ་ལ་བཏང་ངོ་།

༣༧ དེ་ནས་ངའི་ཇོ་བོས་དབུ་མནའ་བཞེས་ཏེ་ང་ལ། ང་རང་ཀ་ན་ཨན་པའི་ཁྲོད་ན་གནས་ཀྱང་ཁྱོད་ཀྱིས་མི་དེ་དག་གི་བུ་མོ་རྣམས་ནས་སུའང་ངའི་བུའི་ཆུང་མར་མ་ལེན།

༣༨ ཁྱོད་ཀྱིས་ངའི་ཕའི་ཁང་པ་དང་ངའི་ཉེ་འབྲེལ་གྱི་རྩར་སོང་ལ་ངའི་བུ་ལ་ཆུང་མ་ལོངས་ཤིག་ཅེས་བཀའ་གནང་ངོ་།

༣༩ དེ་ནས་ངས་ངའི་ཇོ་བོ་ལ། བུ་མོ་ང་དང་མཉམ་དུ་མི་འོང་ལས་ཆེ་ཞུས།

༤༠ ཁོང་གིས་ང་ལ། ངས་ཡ་ཧོ་ཝཱའི་ཞལ་གྱི་མདུན་དུ་སྤྱོད་པ་སྤྱད་དེ་ཁོང་གིས་ཉིད་ཀྱི་ཕོ་ཉ་ཁྱོད་ཀྱི་མདུན་དུ་གནང་ནས། ཁྱོད་ཀྱིས་ངའི་ཉེ་འབྲེལ་དང་ངའི་ཕའི་ཁང་པ་ནས་ངའི་བུ་ལ་ཆུང་མ་ཞིག་ལེན་པའི་ཕྱིར་ཁྱོད་ཀྱི་ལམ་ལ་བྱིན་གྱིས་རློབ་པར་འགྱུར་རོ།

༤༡ གལ་ཏེ་ངའི་ཉེ་འབྲེལ་གྱི་རྩར་སླེབས་ན། ཁྱོད་ངས་བཀལ་བའི་མནའ་ལས་ཐར། ཇི་སྟེ་དེ་དག་གིས་ཁྱོད་ལ་དེ་མ་བཏང་ན་ཁྱོད་ངས་བཀལ་བའི་མནའ་ལས་ཐར་བར་འགྱུར་རོ་ཞེས་བསྒོའོ༎

༤༢ དེ་ལྟར་དེ་རིང་གི་ཉིན་མོ་ལ་ངས་ཆུ་མིག་གི་རྩར་འོང་ནས། ཀྱེ་ཡ་ཧོ་ཝཱ་ངའི་ཇོ་བོ་ཨབ་ར་ཧམ་གྱི་དཀོན་མཆོག ཁྱེད་ཀྱིས་བདག་ལ་འགྲོ་བའི་ལམ་ལ་བྱིན་རླབས་མཛད་པ་ལགས་ན།

༤༣ ང་ཆུ་མིག་འདིའི་འགྲམ་ན་སྡོད་དེ། ཆུ་བཅུར་འོང་བའི་བུ་མོ་ལ་ཁྱོད་ཀྱི་རྫ་མ་ནས་ཆུ་ཅུང་ཟད་ཅིག་གནོང་ཟེར་བ་དང་།

༤༤ དེས་ང་ལ་ཁྱོད་ཀྱང་འཐུང་ལ་ཁྱོད་ཀྱི་རྔ་མོང་རྣམས་ལ་ཡང་ངས་ཆུ་བཅུའོ་ཞེས་སྨྲས་ན། བུ་མོ་དེ་ནི་ཡ་ཧོ་ཝཱས་ངའི་ཇོ་བོའི་བུའི་ཆུང་མར་བསྐོས་པའི་བུ་མོ་ཡིན་པར་ཤོག་ཅིག་ཅེས་ཞུས་པ་ཡིན།

༤༥ ཡང་ངའི་སེམས་ཀྱི་ནང་ན་གླེང་མོ་ད་རུང་མ་ཟིན་པར། ལྟོས་ཤིག རིབ་ཀཱ་རྫ་མ་གཉའ་བར་འཁུར་ཏེ་འོངས་པ་དང་ཆུ་མིག་ཏུ་བབ་ནས། ཆུ་བཅུ་བ་ལས་ངས་དེ་ལ། ང་ལ་འཐུང་དུ་གནོང་ཞིག་སྨྲས་པས།

༤༦ ཁོ་མོས་མགྱོགས་པར་རྫ་མ་ཕབ་ནས་འཐུང་ལ་ཁྱོད་ཀྱི་རྔ་མོང་རྣམས་ལ་ཡང་ངས་ཆུ་འཐུང་དུ་གཏོང་ངོ་ཞེས་སྨྲས་ནས་ངས་བཏུང་བ་དང་། མོས་རྔ་མོང་རྣམས་ལ་ཡང་ཆུ་འཐུང་དུ་བསྟེར་རོ།

༤༧ དེ་ནས་ངས་དེ་ལ་ཁྱོད་སུའི་བུ་མོ་ཡིན་ཞེས་དྲིས་ནས། དེས་ང་མིལ་ཀཱ་དང་ན་ཧོར་གྱི་བར་ལ་བྱོར་བའི་བུ་བེ་ཐུ་ཨེལ་གྱི་བུ་མོ་ཡིན་སྨྲས་པས། ངས་མོའི་སྣ་ལ་སྣ་ལོང་དང་ལག་པ་ལ་ལག་གདུབ་རྣམས་བཏགས་སོ།

༤༨ དེ་ནས་ངས་མགོ་ཞུམ་པ་དང་ཡ་ཧོ་ཝཱའི་མདུན་དུ་ལུས་ས་ལ་བརྡབས་ཏེ། ཡ་ཧོ་ཝཱ་ངའི་ཇོ་བོ་ཨབ་ར་ཧམ་གྱི་དཀོན་མཆོག་གིས་ང་ལམ་དྲང་པོར་འཁྲིད་པར་མཛད་དེ། ངའི་ཇོ་བོའི་སྤུན་གྱི་བུ་མོ་དེ་ཇོ་བོའི་བུའི་ཕྱིར་ང་ལེན་དུ་བཅུག་པས་ངས་ཡ་ཧོ་ཝཱ་ལ་བསྟོད་བསྔགས་སོ།

༤༩ ད་ལྟ་ཁྱེད་ཀྱིས་ངའི་ཇོ་བོ་ལ་དྲིན་དང་ཐུགས་རྗེ་བྱེད་པའི་སེམས་སྐྱེད་ན་ང་ལ་ཤོད་ཅིག གལ་ཏེ་མི་སྐྱེད་ནའང་ང་ལ་ཤོད་ཅིག་དང་། དེ་ནས་ང་གཡས་སམ་གཡོན་ཕྱོགས་སུ་འགྲོའོ། དེ་སྐད་ཅེས་སྨྲས་པའི་ལན་དུ།

༥༠ ལ་བན་དང་བེ་ཐུ་ཨེལ་གཉིས་ཀྱིས་ལན་དུ། བྱ་བ་འདི་ཡ་ཧོ་ཝཱ་ནས་བྱུང་བས། ངེད་རྣམས་ཀྱིས་ཁྱོད་ལ་བཟང་པོའམ་ངན་པ་ཅི་ཞིག་ཟེར་མི་ཐུབ།

༥༡ ལྟོས་ཤིག་རིབ་ཀཱ་ཁྱོད་ཀྱི་མདུན་དུ་ཡོད་དེ་བློངས་ལ་སོང་ཞིག་དང་། ཡ་ཧོ་ཝཱས་བཀའ་སྩལ་བ་ལྟར་དེ་ནི་ཁྱོད་ཀྱི་ཇོ་བོའི་བུའི་ཆུང་མར་གྱུར་ཅིག་སྨྲས་སོ།

༥༢ ཡང་ཨབ་ར་ཧམ་གྱི་གཡོག་པོས་དེ་དག་གི་གཏམ་ཐོས་ནས་ཁོས་ཡ་ཧོ་ཝཱའི་མདུན་དུ་ལུས་ས་ལ་བརྡབས་སོ།

༥༣ དེ་ནས་གཡོག་པོས་དངུལ་གྱི་རྒྱན་རྣམས་དང་། གསེར་གྱི་རྒྱན་རྣམས་དང་། གོས་རྣམས་ཕྱུང་སྟེ་རིབ་ཀཱ་ལ་བཏང་བ་དང་། དེའི་མིང་པོ་དང་ཨ་མ་གཉིས་ལ་ཡང་རྒྱན་རྣམས་བཏང་ངོ་༎

༥༤ དེ་ནས་ཁོ་དང་མཉམ་དུ་ཡོད་པའི་མིས་ཁ་ཟས་ཟོས་ཤིང་བཏུང་སྟེ་དགོངས་ས་བྱས་ནས། ཐོ་རངས་ལ་ལངས་ཏེ་ཁོས་ང་རང་གི་ཇོ་བོའི་དྲུང་དུ་འགྲོར་ཆུག་ཅིག་ཟེར་ཏོ།

༥༥ དེའི་མིང་པོ་དང་ཨ་མས་བུ་མོ་ཞག་ཁ་ཅིག་གམ་ཞག་བཅུ་ཙམ་ངེད་རྣམས་དང་འགྲོགས་ནས། དེའི་རྗེས་སུ་འགྲོ་བར་རུང་ངོ་སྨྲས་སོ།

༥༦ ཁོས་དེ་དག་ལ། ཡ་ཧོ་ཝཱས་ངའི་ལམ་ལ་ཐུགས་རྗེས་གཟིགས་པས་མ་འགེགས་པར་ང་རང་གི་ཇོ་བོའི་དྲུང་དུ་འགྲོར་ཆུག་ཅིག་ཅེས་ཞུས་སོ།

༥༧ དེ་དག་གིས་ངེད་ཀྱིས་བུ་མོ་མདུན་དུ་བོས་ནས་དེའི་ཁ་ལ་འདྲི་བར་བྱའོ་ཟེར་ནས།

༥༨ རིབ་ཀཱ་བོས་ནས་དེ་ལ་མི་འདི་དང་བཅས་སུ་འགྲོའམ་དྲིས་པ་དང་། ཁོ་མོས་འགྲོའོ་སྨྲས་སོ།

༥༩ དེ་ནས་དེ་དག་གིས་སྲིང་མོ་རིབ་ཀཱ་དང་། དེའི་འཚོ་རྫི་དང་། ཨབ་ར་ཧམ་གྱི་གཡོག་པོ་དང་། དེའི་མི་རྣམས་འགྲོར་བཅུག་པ་དང་།

༦༠ རིབ་ཀཱ་ལ་འདི་སྐད་དུ། ངེད་རྣམས་ཀྱི་སྲིང་མོ་ཁྱོད་སྟོང་སྟོང་གི་མ་ལ་འགྱུར་བར་ཤོག ཁྱོད་ཀྱི་བུ་བརྒྱུད་ཀྱིས་དགྲ་རྣམས་ཀྱི་རྟ་སྒོའི་བདག་པོར་གྱུར་ཅིག་ཟེར་ཞིང་བྱིན་རླབས་བྱས་སོ༎

༦༡ དེ་ནས་རིབ་ཀཱ་དང་ཞལ་ཏ་མ་རྣམས་ལངས་ནས་རྔ་མོང་རྣམས་ལ་ཞོན་ཏེ་མི་དེའི་རྗེས་སུ་འབྲངས་སོ། དེ་ལྟར་གཡོག་པོ་དེས་རིབ་ཀཱ་བརྙེད་ནས་སོང་ངོ་།

༦༢ ཨི་སཱག་་པེ་ཨེར་ལཱ་ཧ་ཨི་རོ་ཨིར་ཕྱིན་ཏེ་ཕྱི་རུ་འོངས་སོ། ཁོ་ལྷོ་ཕྱོགས་ཀྱི་ཡུལ་ན་གནས་སོ།

༦༣ ཡང་ཨི་སཱག་ཉི་མ་ནུབ་པའི་དུས་སུ་ཐང་ལ་མྱ་ངན་བྱེད་དུ་འགྲོ་བ་ལས། མིག་བཏེགས་ཏེ་རྔ་མོང་རྣམས་ཚུར་འོང་བར་མཐོང་ངོ་།

༦༤ རིབ་ཀཱས་ཡང་མིག་བཏེགས་ཏེ་ཨི་སཱག་མཐོང་ནས་རྔ་མོང་ནས་མགྱོགས་པར་མཆོངས་པ་དང་།

༦༥ གཡོག་པོ་ལ་ངེད་རྣམས་བསུ་བར་ཐང་ལ་འོང་བའི་མི་དེ་སུ་ཡིན་ཞེས་སྨྲས་ནས་གཡོག་པོས། ངའི་ཇོ་བོ་ལགས་ཞུས་པས། ཁོ་མོས་གདོང་ཁེབས་བླངས་ཏེ་རང་ལ་བཀབ་བོ།

༦༦ དེ་ནས་གཡོག་པོས་བྱས་པའི་བྱ་བ་ཐམས་ཅད་ཨི་སཱག་ལ་བཤད་དོ།

༦༧ ཡང་ཨི་སཱག་གིས་དེ་མ་ས་རཱའི་གུར་གྱི་ནང་དུ་ཁྲིད་པ་དང་། རིབ་ཀཱ་བླངས་ཏེ་དེའི་ཆུང་མར་གྱུར་ནས་དེ་ལ་གཅེས་པར་བཟུང་ངོ་། དེ་ལྟར་ཨི་སཱག་གི་ཨ་མ་ཤི་བའི་མྱ་ངན་བསངས་སོ༎

༢༥

ཨབ་ར་ཧམ་གྱིས་ཆུང་མ་གཞན་མ་ཞིག་ཀེ་ཏུ་རཱ་བྱ་བ་བླངས་སོ།

༢ དེ་ལ་ཟིམ་རན་དང་། ཡོག་ཤན་དང་། མེ་དན་དང་། མིད་ཨན་དང་། ཡིས་བཱག་དང་། ཤུ་ཨག་དང་དྲུག་སྐྱེས་སོ།

༣ ཡོག་ཤན་ནས་ཤེ་བཱ་དང་། དེ་དཱན་གཉིས་ཆད་དོ། དེ་དཱན་གྱི་བུ་རྣམས་ནི་ཨ་ཤུར་པ་དང་། ལེ་ཐུས་པ་དང་། ལེ་ཨུམ་པ་རྣམས་དང་གསུམ་མོ།

༤ ཡང་མིད་ཨན་གྱི་བུ་རྣམས་ནི་ཨེ་ཕཱ་དང་། ཨེ་ཕེར་དང་། ཧ་ནོག་དང་། ཨ་བི་དཱ་དང་། ཨེལ་དཱ་ཨ་དང་ལྔའོ། དེ་ཐམས་ཅད་ཀེ་ཏུ་རཱ་ཡི་བུ་རྣམས་ཡིན་ནོ།

༥ ཡང་ཨབ་ར་ཧམ་ལ་ཡོད་པ་ཐམས་ཅད་ཨི་སཱག་ལ་བཏང་ངོ་།

༦ ཨབ་ར་ཧམ་ལ་ཟུར་གྲོགས་རྣམས་ནས་ཆད་པའི་བུ་རྣམས་ལ་ཨབ་ར་ཧམ་གྱིས་གནང་སྦྱིན་རྣམས་བཏང་ནས་ཁོ་རང་མ་འཆི་བའི་གོང་དུ་བུ་ཨི་སཱག་གི་ཕྱོགས་ནས་ཤར་ཕྱོགས་ཀྱི་ཡུལ་དུ་འགྲོར་བཅུག་གོ།

༧ ཨབ་ར་ཧམ་གསོན་པོར་གནས་པའི་ཚེ་ཚད་ཀྱི་ལོ་གྲངས་ནི་ལོ་བརྒྱ་དང་བདུན་ཅུ་དོན་ལྔ་ལོན་ཏེ།

༨ ཨབ་ར་ཧམ་ཚེ་རིང་པོར་གྱུར་ཏེ་རྒས་ཤིང་ཚེ་ཚད་ཚང་ནས་གྲོངས་ནས། མེས་པོ་རྣམས་དང་གཤིབས་པར་གྱུར་ཏོ།

༩ བུ་ཨི་སཱག་དང་ཨིས་མ་ཨེལ་གཉིས་ཀྱིས་ཁོ་དུར་དུ་བཅུག་གོ། གང་དུ་ཞེ་ན། མམ་རེའི་ཐད་དུ་ཧེད་པ་ཚོ་ཧར་གྱི་བུ་ཨེབ་རོན་གྱི་ཞིང་ལ་ཡོད་པའི་མག་ཕེ་ལཱ་བྱ་བའི་ཕུག་པར་བཅུག་གོ།

༡༠ ཨབ་ར་ཧམ་གྱིས་ཧེད་པ་རྣམས་ནས་ཉོས་པའི་ཞིང་དེར་ཨབ་ར་ཧམ་དང་། ཆུང་མ་ས་རཱ་དུར་དུ་བཅུག་གོ།

༡༡ ཡང་ཨབ་ར་ཧམ་གྲོངས་ནས་དཀོན་མཆོག་གིས་བུ་ཨི་སཱག་ལ་བྱིན་རླབས་མཛད་པ་དང་། ཨི་སཱག་་པེ་ཨེར་ལཱ་ཧ་ཨི་རོ་ཨི་ལ་གནས་སོ༎

༡༢ ཨབ་ར་ཧམ་ལ་ས་རཱ་ཡི་བྲན་མོ་མི་སེར་མ་ཧ་གར་ནས་ཆད་པའི་བུ་ཨིས་མ་ཨེལ་གྱི་བརྒྱུད་ཀྱི་ཐོ་ནི།

༡༣ ཨིས་མ་ཨེལ་གྱི་བུ་རྣམས་ཀྱི་མིང་ནི། དེ་དག་གི་མིང་དང་ན་ཚོད་རྣམས་རིམ་པ་བཞིན་དུ་འདི་ལྟར་སྟེ། ཨིས་མ་ཨེལ་གྱི་བུ་སྔོན་སྐྱེས་ནེ་བཱ་ཡོད་དང་། ཀེ་དར་དང་། ཨད་བ་ཨེལ་དང་། མིབ་སམ་དང་།

༡༤ མིས་མཱ་དང་། དུ་མཱ་དང་། མ་སཱ་དང་།

༡༥ ཧ་དད་དང་། ཐེ་མཱ་དང་། ཡེ་ཐུར་དང་། ནཱ་ཕིས་དང་། ཀེད་མཱ་དང་བཅུ་གཉིས་སོ།

༡༦ དེ་དག་ཨིས་མ་ཨེལ་གྱི་བུ་རྣམས་དང་། དེ་དག་གི་མིང་ནི་རེ་རེའི་ཡུལ་དང་གུར་འབུབ་ས་རྣམས་བཞིན་དུ་ཡིན་ཏེ། བུ་བརྒྱུད་བཅུ་གཉིས་ཀྱི་རྒྱལ་པོ་རྣམས་ཡིན་ནོ།

༡༧ ཨིས་མ་ཨེལ་གྱི་ཚེ་ཚད་ནི་ལོ་བརྒྱ་དང་སུམ་ཅུ་སོ་བདུན་ལོན་ནས་དབུགས་ཆད་དེ་ཤི་བ་དང་། མེས་པོ་རྣམས་དང་གཤིབས་པར་གྱུར་ཏོ།

༡༨ ཡང་དེ་དག་ཧ་ཝི་ལཱ་ནས་ཨ་སུར་ཡུལ་གྱི་ཕྱོགས་སུ་མི་སེར་ཡུལ་གྱི་ཐད་དུ་ཡོད་པའི་ཤུར་གྱི་བར་དུ་གནས་པ་དང་། སྤུན་ཐམས་ཅད་ཀྱི་ཤར་ཕྱོགས་སུ་གཞིས་བཟུང་ངོ་༎

༡༩ ཨབ་ར་ཧམ་གྱི་བུ་ཨི་སཱག་གི་རིགས་བརྒྱུད་ཀྱི་ཐོ་ནི། ཨབ་ར་ཧམ་ལས་ཨི་སཱག་ཆད་ནས།

༢༠ ཨི་སཱག་ལོ་བཞི་བཅུ་ལོན་ནས་ཕ་དན་ཨ་རམ་ཡུལ་ནས་ཨ་རམ་པ་བེ་ཐུ་ཨེལ་གྱི་བུ་མོའམ། ཨ་རམ་པ་ལ་བན་གྱི་སྲིང་མོ་རིབ་ཀཱ་བྱ་བ་ཆུང་མར་བླངས་སོ།

༢༡ ཡང་དེའི་ཆུང་མ་མོ་གཤམ་ཡིན་པས་ཨི་སཱག་གིས་དེའི་ཕྱིར་ཡ་ཧོ་ཝཱ་ལ་གསོལ་བ་བཏབ། དེས་གསོལ་བ་འདེབས་པ་ལ་ཡ་ཧོ་ཝཱས་གསན་པས་ཆུང་མ་རིབ་ཀཱ་མངལ་དང་ལྡན་པར་གྱུར་ཏོ།

༢༢ དེ་ནས་མངལ་གྱི་ནང་ན་མཚེ་མ་གཅིག་ལ་གཅིག་བརྡུངས་པས། རིབ་ཀཱས་དེ་ལྟར་ཡོད་ན་ཅིའི་ཕྱིར་དེ་ལྟ་བུ་ཞིག་ང་ལ་བྱུང་ཞེས་སྨྲས་ནས་ཡ་ཧོ་ཝཱ་ལ་བཀའ་འདྲི་ཞུ་རུ་སོང་ངོ་།

༢༣ ཡ་ཧོ་ཝཱས་དེ་ལ་འདི་སྐད་དུ། བུ་བརྒྱུད་གཉིས་ཁྱོད་ཀྱི་ལུས་ཀྱི་ནང་ན་ཡོད་ཅིང་། རིགས་གཉིས་ཁྱོད་ཀྱི་མངལ་ནས་ཐོན་ཏེ་སོ་སོར་འགྱེ་བར་འགྱུར། རིགས་བརྒྱུད་གཅིག་ལས་རིགས་བརྒྱུད་གཞན་དེ་དབང་དང་ལྡན་པར་འགྱུར། ཨ་ཇོས་ནུ་བོ་ལ་གཡོག་བྱའོ། ཞེས་བཀའ་གནང་ངོ་༎

༢༤ ཡང་ཟླ་བ་ཚང་ནས་སྐྱེ་རན་ན། ལྟོས་ཤིག་མཚེ་མ་དེའི་མངལ་ན་ཡོད་དོ།

༢༥ ཡང་སྔོན་སྐྱེས་ཀྱི་མདོག་དམར་ཞིང་ཡོངས་སུ་གོས་སྤུ་མ་ལྟར་ཡོད་པས་དེའི་མིང་ཨེ་སབ་བཏགས་སོ།

༢༦ དེ་ནས་དེའི་སྤུན་བཙས་ཏེ། ཁོའི་ལག་པས་ཨེ་སབ་ཀྱི་རྟིང་པ་བཟུང་ཡོད་པའི་ཕྱིར་དེའི་མིང་ཡ་ཀོབ་བཏགས་སོ། ཡང་དེ་དག་སྐྱེ་བའི་ཚེ། ཨི་སཱག་ལོ་དྲུག་ཅུ་ལོན་པ་ཡིན།

༢༧ ཕྲུ་གུ་རྣམས་ཆེར་སྐྱེ་བ་དང་། ཨེ་སབ་ནི་རྔོན་པ་རྩལ་ཅན་དུ་གྱུར་ཏོ། ཡ་ཀོབ་སེམས་དུལ་ཞིང་གུར་ན་བསྡད་དོ།

༢༨ ཡང་ཨི་སཱག་ལིངས་ཀྱི་ཤ་ལ་དགའ་བས་ཨེ་སབ་ལ་གཅེས་པ་བྱས། རིབ་ཀཱས་ནི་ཡ་ཀོབ་ལ་གཅེས་པ་བྱས་སོ།

༢༩ ཉིན་ཅིག་ཡ་ཀོབ་སྤགས་ཤིག་སྐོལ་བ་ལས། ཨེ་སབ་ཐང་ནས་ངལ་ཞིང་འོངས་ཏེ།

༣༠ ཡ་ཀོབ་ལ། ང་ངལ་བས་སྤགས་དམར་པོ་དེ་ཟ་བའི་ཕྱིར་ང་ལ་ཐོང་ཞིག་ཞེས་སྨྲས་པའི་ཕྱིར། དེའི་མིང་ཨེ་དོམ་ཞེས་བཏགས་སོ།

༣༡ ཡ་ཀོབ་ཀྱིས། ཁྱོད་ཀྱིས་སྔོན་སྐྱེས་ཀྱི་ཐོབ་ཐང་དེ་རིང་ང་ལ་ཚོང་ཞིག་སྨྲས་སོ།

༣༢ ཨེ་སབ་ན་རེ། ང་ཤི་བ་ལ་ཐུག་སྟེ། སྔོན་སྐྱེས་ཀྱི་ཐོབ་ཐང་གིས་ང་ལ་ཅི་ཕན་ཡོང་སྨྲས་པ་དང་།

༣༣ ཡ་ཀོབ་ཀྱིས་ད་དེ་རིང་མནའ་བོར་ཞིག་སྨྲས་ནས། དེས་མནའ་བོར་ནས་རང་གི་སྔོན་སྐྱེས་ཀྱི་ཐོབ་ཐང་ཡ་ཀོབ་ལ་བཙོངས་སོ།

༣༤ དེ་ནས་ཡ་ཀོབ་ཀྱིས་ཨེ་སབ་ལ་བག་ལེབ་དང་ཀེར་ཟེའི་སྤགས་བཏང་ནས། དེས་ཟོས་ཤིང་བཏུང་ནས་ལངས་ཏེ་སོང་ངོ་། དེ་ལྟར་ཨེ་སབ་ཀྱིས་སྔོན་སྐྱེས་ཀྱི་ཐོབ་ཐང་ལ་རྩིས་མེད་བྱས་སོ༎

༢༦

ཨབ་ར་ཧམ་གྱི་དུས་སུ་བྱུང་བའི་མུ་གེ་སྔ་མ་དེ་མ་ཡིན་པའི་ཡང་མུ་གེ་ཞིག་ཡུལ་གྱི་ནང་དུ་བྱུང་བས། ཨི་སཱག་་ཕེ་ལེ་ཤེད་པའི་རྒྱལ་པོ་ཨ་བི་མེ་ལེག་གི་རྩར་གེ་རར་དུ་ཕྱིན་ཏོ།

༢ ཁོས་ཡ་ཧོ་ཝཱ་མཐོང་བར་གྱུར་ཏེ་གསུངས་པ། མི་སེར་ཡུལ་དུ་མ་བབ་པར་ངས་ཁྱོད་ལ་སྨྲས་པའི་ཡུལ་དུ་སྡོད།

༣ ཡུལ་འདི་ན་གནས་པར་གྱིས་ཤིག་དང་། ངས་ཁྱོད་དང་འགྲོགས་ཏེ་བྱིན་གྱིས་རློབས་པར་བྱའོ། ཁྱོད་དང་ཁྱོད་ཀྱི་བུ་བརྒྱུད་ལ་ཡུལ་འདི་ཐམས་ཅད་བཏང་། ངས་ཁྱོད་ཀྱི་ཕ་ཨབ་ར་ཧམ་ལ་བྱས་པའི་མནའ་བཞིན་དུ་མཛད་པར་བྱའོ།

༤ ཡང་ནམ་མཁའི་སྐར་མ་ལྟར་ངས་ཁྱོད་ཀྱི་བུ་བརྒྱུད་སྤེལ་ཏེ། ཁྱོད་ཀྱི་བུ་བརྒྱུད་ལ་ཡུལ་འདི་ཐམས་ཅད་གཏོང་བ་དང་། ཁྱོད་ནས་ས་གཞིའི་མི་རབས་ཐམས་ཅད་ལ་བྱིན་རླབས་འབྱུང་བར་འགྱུར་རོ།

༥ ཅི་ལ་ཞེ་ན། ཨབ་ར་ཧམ་གྱིས་ངའི་བཀའ་ལ་ཉན་ཏེ་མན་ངག་དང་། བཀའ་དང་། ཚུལ་ཁྲིམས་དང་། བཀའ་ཁྲིམས་རྣམས་བསྲུང་བའི་ཕྱིར་རོ༎

༦ ཨི་སཱག་་གེ་རར་ན་གནས་སོ།

༧ ཡང་ཡུལ་གྱི་མི་རྣམས་ཀྱིས་མོ་ནི་ཁྱོད་ཀྱི་ཆུང་མ་མ་ཡིན་ནམ་དྲིས་པས། ཁོས་སྲིང་མོ་ཡིན་ཟེར་ཏོ། དེ་ཅིའི་ཕྱིར་ཞེ་ན། ཁོའི་སེམས་ལ་རིབ་ཀཱ་མཛེས་པ་ཡིན་པའི་ཕྱིར་ཡུལ་འདིའི་མི་རྣམས་ཀྱིས་ང་གསད་ཡོང་སྙམ་ཞིང་ཆུང་མ་ཡིན་ཟེར་བར་འཇིགས་སོ།

༨ ཡང་ཡུན་རིང་ཞིག་དེར་གནས་པས་ཕེ་ལེ་ཤེད་པའི་རྒྱལ་པོ་ཨ་བི་མེ་ལེག་གིས་དཀར་ཁུང་ནས་བལྟས་ཏེ། ད་ཨི་སཱག་གིས་ཆུང་མ་རིབ་ཀཱ་དང་བཞད་གད་བྱེད་པར་མཐོང་ངོ་།

༩ ཨ་བི་མེ་ལེག་གིས་ཨི་སཱག་བོས་ནས་མོ་ནི་ངོ་ཐོག་ཁྱོད་ཀྱི་ཆུང་མ་ཡིན་ཏེ། སྲིང་མོ་ཡིན་ཟེར་བ་དེ་ཅི་ཡིན་སྨྲས་པ་དང་། ཨི་སཱག་གིས་དེ་ལ་ངའི་སེམས་ལ་ཁོའི་ཕྱིར་ཤི་བར་དོགས་སོ་བྱས་སོ།

༡༠ ཡང་ཨ་བི་མེ་ལེག་གིས་སྨྲས་པ། ངེད་རྣམས་ལ་འདི་ལྟར་བྱས་པ་དེ་ཅི་ཡིན། མི་རྣམས་ཀྱི་ནང་ནས་གཅིག་གིས་སྣང་མེད་དུ་ཁྱོད་ཀྱི་ཆུང་མ་དང་འགྲོགས་ན་ཁྱོད་ཀྱིས་ངེད་རྣམས་ལ་ཉེས་འགལ་ཞིག་དྲངས་པ་ཡིན།

༡༡ དེ་ནས་ཨ་བི་མེ་ལེག་གིས་མི་ཐམས་ཅད་ལ་མི་འདི་དང་། ཁོའི་ཆུང་མ་ལ་རེག་པ་དེ་གསོད་པར་བྱའོ་ཞེས་བསྒོའོ༎

༡༢ ཡང་ཨི་སཱག་གིས་ཡུལ་དེ་ན་ས་བོན་བཏབ་ནས་ལོ་དེ་རང་ལ་བརྒྱ་འགྱུར་གྱི་འབྲས་བུ་ཐོབ་པས་དེ་ལྟར་ཡ་ཧོ་ཝཱས་དེ་ལ་བྱིན་གྱིས་བརླབས་ཏེ།

༡༣ མི་ཆེན་པོར་གྱུར་ནས་འཕེལ་འཕེལ་བ་ལས་མི་ཤིན་ཏུ་ཆེན་མོར་གྱུར་ཏོ།

༡༤ ནོར་ལུག་ཕྱུགས་དང་བྲན་གཡོག་མང་པོ་ཡོད་པས་ཕེ་ལེ་ཤེད་པས་དེ་ལ་ཕྲག་དོག་བྱས་སོ།

༡༥ ཕ་ཨབ་ར་ཧམ་གྱི་དུས་སུ་གཡོག་པོས་བྲུས་པའི་ཁྲོན་པ་དེ་ཐམས་ཅད་ཕེ་ལེ་ཤེད་པ་རྣམས་ཀྱིས་བཀབ་ཅིང་ས་ཡིས་བཀང་ངོ་།

༡༦ ཡང་ཨ་བི་མེ་ལེག་གིས་ཨི་སཱག་ལ། ཁྱོད་ངེད་རྣམས་ལས་ཧ་ཅང་རང་དབང་ཆེ་བར་གྱུར་པས་ངེད་ཀྱི་ས་གནས་ནས་སོང་ཞིག་སྨྲས་སོ༎

༡༧ ཨི་སཱག་དེ་ནས་སོང་སྟེ་གེ་རར་ལུང་པ་ན་གཞིས་བཟུང་སྟེ་གནས་སོ།

༡༨ ཡང་ཕ་ཨབ་ར་ཧམ་གྱི་དུས་སུ་བྲུས་པའི་ཁྲོན་པ་དེ་དག་ཨབ་ར་ཧམ་ཤི་ནས་ཕེ་ལེ་ཤེད་པ་རྣམས་ཀྱིས་བཀབ་པས། ཨི་སཱག་གིས་ཕྱིར་བསལ་ནས་ཕས་བཏགས་པའི་མིང་བཞིན་དུ་དེ་དག་ལ་མིང་བཏགས་སོ།

༡༩ ཡང་ཨི་སཱག་གི་གཡོག་པོ་རྣམས་ཀྱིས་ལུང་པ་ན་བྲུས་ཏེ་དེར་འཐོན་པའི་ཁྲོན་པ་ཞིག་ཐོབ་བོ།

༢༠ གེ་རར་གྱི་རྫི་བོ་རྣམས་ཀྱིས་ཨི་སཱག་གི་རྫི་བོ་རྣམས་དང་རྩོད་དེ། འདི་ང་ཅག་གི་ཆུ་མིག་ཡིན་ཟེར་ནས། ཁོ་དང་རྩོད་པའི་ཕྱིར་ཁྲོན་པའི་མིང་ཨེ་སེག་ཅེས་བཏགས་སོ།

༢༡ ཁྲོན་པ་གཞན་ཞིག་བྲུས་ནས་དེའི་ཕྱིར་ཡང་རྩོད་དེ། དེའི་མིང་ཤིད་ནཱ་ཞེས་བཏགས་སོ།

༢༢ འདི་ནས་ཆས་ནས་ཁྲོན་པ་གཞན་ཞིག་བྲུས་ཏེ་དེའི་ཕྱིར་མ་རྩོད་པས་མིང་རེ་ཧོ་བོད་ཅེས་བཏགས་ཤིང་ད་ལྟ་ཡ་ཧོ་ཝཱས་ངེད་རྣམས་ལ་གནས་ས་གནང་བས་ཡུལ་དུ་འཕེལ་བར་འགྱུར་རོ་ཞེས་སྨྲས་སོ༎

༢༣ ཡང་དེ་ནས་བེ་ཨེར་ཤེ་བཱ་རུ་འཛེགས་སོང་ངོ་།

༢༤ ནུབ་མོ་དེ་རང་ལ་ཁོས་ཡ་ཧོ་ཝཱ་མཐོང་བར་གྱུར་ཏེ། ང་ནི་ཕ་ཨབ་ར་ཧམ་གྱི་དཀོན་མཆོག་ཡིན་ཏེ་མ་འཇིགས་ཤིག ང་ཁྱོད་དང་འགྲོགས་ནས་ཁྱོད་ལ་བྱིན་གྱིས་བརླབས་ཏེ་ངའི་གཡོག་པོ་ཨབ་ར་ཧམ་གྱི་དོན་དུ་ཁྱོད་ཀྱི་བུ་བརྒྱུད་སྤེལ་ལོ་ཞེས་གསུངས་སོ།

༢༥ ཡང་ཁོས་དེ་རུ་མཆོད་ཁྲི་ཞིག་བརྩེགས་ཏེ་ཡ་ཧོ་ཝཱའི་མཚན་བརྗོད་པ་དང་། དེ་རུ་གུར་ཕུབ་ནས་ཨི་སཱག་གི་གཡོག་པོ་རྣམས་ཀྱིས་དེ་རུ་ཁྲོན་པ་ཞིག་བྲུས་སོ༎

༢༦ དེ་ནས་གེ་རར་ནས་ཨ་བི་མེ་ལེག་དང་དེའི་གྲོགས་པོ་ཨ་གུ་ཟད་བྱ་བ་དང་དམག་དཔོན་ཕི་ཀོལ་བྱ་བ་དེའི་རྩར་འོངས་སོ།

༢༧ ཨི་སཱག་གིས་དེ་དག་ལ། ཁྱོད་ཅག་གིས་ང་ལ་དགྲ་རུ་བཟུང་སྟེ་ཁྱེད་ཀྱི་དྲུང་ནས་བསྐྲད་པས། ད་ངའི་དྲུང་དུ་ཅི་ལ་ཡོངས་ཟེར་པས།

༢༨ དེ་དག་ན་རེ། ཡ་ཧོ་ཝཱ་ཁྱོད་དང་འགྲོགས་པ་ངེད་རྣམས་ཀྱིས་མཐོང་བས། ངེད་ནི་ངེད་རྣམས་དང་ཁྱོད་ཀྱི་བར་ལ་མནའ་ཞིག་ཡོད་པར་འདོད་དོ། ངེད་རྣམས་ཁྱོད་དང་ཆད་ཀ་བྱེད་པར་བྱ།

༢༩ ངེད་རྣམས་ཀྱིས་ཁྱོད་ལ་མ་རེག་པར་ཁྱོད་ལ་བཟང་པོ་འབའ་ཞིག་བྱས་ཏེ་ཞི་བདེ་བར་འགྲོར་བཅུག་པ་ལྟར་ཁྱོད་ཀྱིས་ཀྱང་ངེད་རྣམས་ལ་ངན་པ་ཞིག་མ་བྱེད་ཅིག ཁྱོད་ཡ་ཧོ་ཝཱས་བྱིན་གྱིས་བརླབས་པ་ཡིན་ཞེས་སྨྲས་སོ།

༣༠ དེ་ནས་ཁོས་དེ་དག་ལ་སྟོན་མོ་ཞིག་བྱས་ནས་དེ་དག་གིས་ཟོས་ཤིང་བཏུང་ངོ་།

༣༡ ཐོ་རངས་ལ་དེ་དག་ལངས་ཏེ་གཅིག་གིས་གཅིག་ལ་མནའ་བོར་ནས་ཨི་སཱག་གིས་དེ་དག་འགྲོར་བཅུག་པ་དང་། ཁོའི་དྲུང་ནས་ཞི་བདེ་བར་སོང་ངོ་།

༣༢ ཡང་དེ་རང་གི་ཉིན་མོ་ལ་ཨི་སཱག་གི་དྲུང་དུ་གཡོག་པོ་རྣམས་འོངས་ཏེ་ཁྲོན་པ་བྲུས་པའི་ཕྲིན་སྐྱེལ་ཞིང་དེ་ལ། ང་ཅག་ལ་ཆུ་ཐོབ་ཅེས་ཟེར་ཏོ།

༣༣ དེ་ལ་མིང་ཤིབ་ཨ་བཏགས་སོ། དེའི་ཕྱིར་དེ་རིང་གི་ཉིན་མོའི་བར་དུ་གྲོང་ཁྱེར་དེའི་མིང་བེ་ཨེར་ཤེ་བཱ་ཡོད་དོ༎

༣༤ ཡང་ཨེ་སབ་ལོ་བཞི་བཅུ་ཙམ་ལོན་ནས་ཧེད་པ་བེ་རེའི་བུ་མོ་ཡུ་དིད་ཅེས་བྱ་བ་དང་། ཧེད་པ་ཨེ་ལོན་གྱི་བུ་མོ་བས་མད་ཅེས་བྱ་བ་གཉིས་ཆུང་མར་བླངས་སོ།

༣༥ དེ་དག་ཨི་སཱག་དང་རིབ་ཀཱ་ལ་སྡུག་བསྔལ་གྱི་རྒྱུར་གྱུར་ཏོ༎

༢༧

དེ་ནས་ཨི་སཱག་རྒས་ནས་མིག་ཤེད་ཤོར་བས་མིག་གིས་མི་མཐོང་བའི་ཚེ་བུ་ཆེ་བ་ཨེ་སབ་བོས་ནས་དེ་ལ། ངའི་བུ། དེ་ན་རེ་ང་འདི་རུ་ཡོད།

༢ ཡང་ཁོ་ལ་སྨྲས་པ། ལྟོས་ཤིག་ང་རྒས་ཏེ་ནམ་ཤི་ཆ་མེད།

༣ ད་ཁྱི་རའི་ལག་ཆ་མདའ་དོང་དང་གཞུ་ཁྱེར་ལ་ཐང་ལ་སོང་སྟེ་རི་དྭགས་ཤིག་བསད་ནས་ཁྱེར་ཤོག

༤ ང་ལ་མགུ་བའི་ཁ་ཟས་ཞིམ་པོ་ཞིག་གཡོས་ཏེ་ང་ལ་སྟེར་དང་། ངས་ཟོས་ནས་མ་ཤི་གོང་དུ་ངའི་སེམས་ཀྱིས་ཁྱོད་ལ་བྱིན་རླབས་བྱེད་པར་བྱ་ཞེས་སྨྲས་སོ༎

༥ ཨི་སཱག་གིས་བུ་ཨེ་སབ་ལ་བྱས་པའི་གཏམ་དེ་རིབ་ཀཱས་ཐོས་སོ། དེ་ནས་ཨེ་སབ་རི་དྭགས་ཤིག་བསད་དེ་ཁྱོང་བའི་ཕྱིར་ཐང་ལ་སོང་ངོ་།

༦ རིབ་ཀཱས་བུ་ཡ་ཀོབ་ལ་འདི་སྐད་དུ། ཁྱོད་ཀྱི་ཕས་ཨ་ཇོ་ཨེ་སབ་ལ།

༧ རི་དྭགས་ཤིག་ཁྱེར་ཤོག་ལ་ཁ་ཟས་ཞིམ་པོ་གཡོས་ཤིག ངས་དེ་ལས་ཟོས་ནས་མ་ཤི་གོང་དུ་ངས་ཡ་ཧོ་ཝཱའི་ཞལ་ངོའི་དྲུང་དུ་ཁྱོད་ལ་བྱིན་རླབས་བྱེད་པར་བྱ་ཞེས་ཟེར་བ་ངས་ཐོས་སོ།

༨ ད་ངའི་བུ་ངའི་ཁ་ལ་ཉོན་ལ། ངས་ཁྱོད་ལ་ཟེར་བ་བཞིན་དུ་བྱོས་ཤིག

༩ ཁྱུ་ནང་སོང་ལ་དེའི་ནང་ནས་ར་གུ་བཟང་པོ་གཉིས་ཁྲིད་ཤོག་དང་། ངས་ཕ་ལ་མགུ་བའི་ཁ་ཟས་ཞིམ་པོ་ཞིག་གཡོ་བར་བྱ།

༡༠ དེ་ཁྱོད་ཀྱིས་ཕ་ལ་ཁྱེར་ཞིག་དང་། ཁོས་ཟོས་ནས་མ་ཤི་གོང་དུ་ཁྱོད་ལ་བྱིན་རླབས་བྱེད་ཡོང་།

༡༡ ཡ་ཀོབ་ཀྱིས་རང་གི་ཨ་མ་རིབ་ཀཱ་ལ། འོ་ན་ཨ་ཇོ་ཨེ་སབ་སྤུ་ཅན་ཡིན་ཏེ་ང་འཇམ་པོ་ཡིན།

༡༢ ཕས་ང་ལ་རེག་ལས་ཆེ། དེ་ནས་ཁོའི་མིག་གི་མདུན་དུ་ང་མགོ་སྐོར་མཁན་དུ་གྱུར་ཏེ། བྱིན་རླབས་ཤིག་མི་ཐོབ་པར་དམོད་པ་འཕོག་འོང་ཞེས་ཟེར་ཏོ།

༡༣ མ་ན་རེ། ངའི་བུ་ཁྱོད་ལ་འོང་བའི་དམོད་པ་ང་ལ་འཇུག་པར་ཤོག་ཅིག ངའི་ཁ་ལ་ཉོན་ལ་ལེན་དུ་སོང་སྨྲས་སོ།

༡༤ དེ་ནས་ཁོ་སོང་ནས་ར་གུ་ཁྲིད་དེ་ཨ་མ་ལ་བྱིན་ནས། ཨ་མས་ཕ་ལ་མགུ་བའི་ཁ་ཟས་ཞིམ་པོ་ཞིག་གཡོས་སོ།

༡༥ ཡང་རིབ་ཀཱས་ཁང་པ་ན་རང་གི་ལག་པ་ཡོད་པའི་ཨ་ཇོ་ཨེ་སབ་ཀྱི་གོས་བཟང་པོ་དེ་བླངས་ནས་རང་གི་བུ་ཆུང་བ་ཡ་ཀོབ་ལ་བསྐོན་ཏེ།

༡༦ རི་གུའི་པགས་པས་ལག་པ་དང་མཇིང་པའི་ཤ་འཇམ་པོ་བཏུམས་ནས།

༡༧ གཡོས་པའི་ཁ་ཟས་ཞིམ་པོ་དང་བག་ལེབ་བུ་ཡ་ཀོབ་ཀྱི་ལག་ཏུ་བཏང་ངོ་༎

༡༨ ཁོ་ནང་དུ་སོང་ནས་ཕ་ལ། ངའི་ཨ་ཕ། ཁོ་ན་རེ། ང་འདི་རུ་ཡོད། ངའི་བུ་ཁྱོད་སུ་ཡིན།

༡༩ ཡ་ཀོབ་ཀྱིས་ཕ་ལ། ང་ཁྱེད་ཀྱི་བུ་སྔོན་སྐྱེས་ཨེ་སབ་ཡིན་ཏེ། ཁྱེད་ཀྱིས་ང་ལ་བཀའ་གནང་བ་བཞིན་དུ་ངས་བྱས། ད་བཞེངས་ལ་ངའི་རི་དྭགས་ནས་གསོལ་བའི་ཕྱིར་བཞུགས་ཤིག་དང་། ཁྱེད་ཀྱི་སེམས་ཀྱིས་ང་ལ་བྱིན་རླབས་གནོང་ཞིག་ཅེས་ཞུས་སོ།

༢༠ ཨི་སཱག་གིས་བུ་ལ། ངའི་བུ་འདི་ཙམ་མགྱོགས་པར་ཐོབ་པ་ཡ་མཚན་ནོ་སྨྲས་ནས་ཁོས་ཞུས་པ། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དེ་ངའི་ཕྱོགས་སུ་ཁྲིད་པར་མཛད་དོ།

༢༡ ཨི་སཱག་གིས་ཡང་ཡ་ཀོབ་ལ། ངའི་བུ་ཨེ་སབ་ཡིན་ནམ་མ་ཡིན་ཤེས་པའི་ཕྱིར་ཁྱོད་ལ་ཉུག་ཕྱིར་ང་དང་ཉེ་བར་ཤོག་ཅིག་སྨྲས་སོ།

༢༢ ཡ་ཀོབ་ཕ་ཨི་སཱག་དང་ཉེ་བར་སོང་ནས་ཁོས་དེ་ལ་ཉུག་སྟེ་སྨྲས་པ། སྐད་ནི་ཡ་ཀོབ་ཀྱི་སྐད་ཡིན། ལག་པ་ནི་ཨེ་སབ་ཀྱི་ལག་པ་ཡིན།

༢༣ དེའི་ལག་པ་ནི་ཨ་ཇོ་ཨེ་སབ་ཀྱི་ལག་པ་ལྟར་སྤུ་ཅན་ཡིན་པའི་ཕྱིར་ངོ་མི་ཤེས་པས། ཁོ་ལ་བྱིན་རླབས་བཏང་ངོ་།

༢༤ ཡང་སྨྲས་པ། ཁྱོད་ནི་ངའི་བུ་ཨེ་སབ་ངོ་ཐོག་ཡིན་ནམ། ཞུས་པ་ང་ཡིན།

༢༥ ཁོས་སྨྲས་པ། ངའི་སེམས་ཀྱིས་ཁྱོད་ལ་བྱིན་རླབས་བྱེད་པར་ངས་ངའི་བུའི་རི་དྭགས་ནས་ཟ་བའི་ཕྱིར་དེ་ང་དང་ཉེ་བར་ཞོག ཉེ་བར་བཞག་ནས་ཁོས་ཟོས་པ་དང་། རྒུན་ཆང་འཁྱེར་འོངས་ནས་དེ་ཡང་བཏུང་ངོ་།

༢༦ ཡང་ཕ་ཨི་སཱག་གིས་དེ་ལ། ངའི་བུ་འདིར་ཤོག་ལ་ང་ལ་འོ་བྱོས་ཤིག་ཅེས་གསུངས་སོ།

༢༧ ཁོ་ཉེ་བར་ཕྱིན་ནས་འོ་བྱས་པས། དེས་དེའི་གོས་ཀྱི་དྲི་བསྣུམས་ཏེ་བྱིན་རླབས་གནང་ཞིང་། ལྟོས་ཤིག ངའི་བུའི་དྲི་མ་ནི། ཡ་ཧོ་ཝཱས་བྱིན་གྱིས་བརླབས་པའི་ཞིང་གི་དྲི་བསུང་དང་འདྲ།

༢༨ དཀོན་མཆོག་ཁྱོད་ལ་ནམ་མཁའི་ཟིལ་པ་དང་། ས་གཞིའི་བཅུད་དང་། གྲོ་དང་རྒུན་སྐྱེམས་ལྷུག་པར་གནང་བར་ཤོག

༢༩ མི་བརྒྱུད་རྣམས་ཀྱིས་ཁྱོད་ཀྱི་གཡོག་བྱེད་པར་ཤོག མི་ཚོགས་རྣམས་ཀྱིས་ཁྱོད་ལ་མགོ་རྒུ་བར་ཤོག ཁྱོད་ཀྱི་སྤུན་རྣམས་ཀྱི་གཙོ་བོར་གྱུར་ཤོག ཁྱོད་ཀྱི་མའི་བུ་རྣམས་ཀྱིས་ཁྱོད་ལ་འདུད་པར་ཤོག ཁྱོད་ལ་དམོད་པ་འབོར་མཁན་ཀུན་དེ་རང་དམོད་པར་གྱུར་ཅིག ཁྱོད་ལ་བྱིན་རླབས་གཏོང་མཁན་ཚང་མ་ནི་བྱིན་གྱིས་རློབས་པར་གྱུར་ཅིག་ཅེས་ཟེར་ཏོ༎

༣༠ ཡང་ཨི་སཱག་གིས་ཡ་ཀོབ་ལ་བྱིན་རླབས་བྱས་ཟིན་པ་དང་། ཡ་ཀོབ་ཕ་ཨི་སཱག་གི་དྲུང་ནས་སོང་མ་ཐག་ཏུ་ཨ་ཇོ་ཨེ་སབ་ཁྱི་ར་ལས་ཕྱིར་ལོག་གོ།

༣༡ ཁོས་ཀྱང་ཁ་ཟས་ཞིམ་པོ་ཞིག་གཡོས་ནས། ནང་དུ་ཕའི་དྲུང་དུ་ཁྱེར་ཏེ་ཕ་ལ། ངའི་ཨ་ཕ་ཁྱེད་ཀྱི་སེམས་ཀྱིས་ང་ལ་བྱིན་རླབས་མཛད་པའི་ཕྱིར་བཞེངས་ལ་ཁྱེད་ཀྱི་བུའི་རི་དྭགས་ནས་གསོལ་ཞིག་ཅེས་ཞུས་སོ།

༣༢ ཕ་ཨི་སཱག་གིས་དེ་ལ། ཁྱོད་སུ་ཡིན་བྱས་པས་དེ་ན་རེ། ང་ནི་ཁྱེད་ཀྱི་བུ་སྔོན་སྐྱེས་ཨེ་སབ་ཡིན།

༣༣ ཨི་སཱག་ཤིན་ཏུ་མི་དགའ་སྟེ་འདར་བར་གྱུར་ནས་དེ་ལ། དེ་ནས་རི་དྭགས་ཤིག་བསད་ནས་ང་ལ་བསྟེར་བའི་མི་དེ་སུ་ཡིན། ཁྱོད་མ་ཡོངས་གོང་དུ་ངས་དེ་ཐམས་ཅད་ལས་ཟོས་ནས་དེ་ལ་བྱིན་རླབས་བྱས། བྱིན་རླབས་དེ་ཁོ་ལ་གནས་ཡོང་སྨྲས་སོ།

༣༤ ཕས་ཟེར་བའི་གཏམ་དེ་ཨེ་སབ་ཀྱིས་ཐོས་ནས་ངུ་འབོད་ཤིན་ཏུ་ཆེན་པོ་ཞིག་བཏོན་ཞིང་ཕ་ལ། ངའི་ཨ་ཕ་ང་ལ་ཡང་བྱིན་རླབས་མཛོད་ཅིག་ཅེས་ཞུས་སོ།

༣༥ ཁོས་ཁྱོད་ཀྱི་སྤུན་འོངས་ཏེ་མགོ་བསྐོར་ནས། ཁྱོད་ཀྱི་བྱིན་རླབས་ཁྱེར་ཏོ་ཞེས་སྨྲས་སོ།

༣༦ དེ་ནས་དེས་ནི་འོ་ན་དེ་ལ་ཡ་ཀོབ་༼བོད་སྐད་དུ་རྟིང་པ་འཛིན་མཁན་༽གྱི་མིང་མ་བཏགས་སམ། ད་ལན་གཉིས་ངའི་རྟིང་པ་བཟུང་། དང་པོར་སྔོན་སྐྱེས་ཀྱི་ཐོབ་ཐང་ཁྱེར། ད་ལྟ་བྱིན་རླབས་ཡང་ཁྱེར་ཏོ། སླར་ཡང་ངའི་ཕྱིར་བྱིན་རླབས་ཤིག་མ་བཞག་གམ་ཞུས་སོ།

༣༧ དེའི་ལན་དུ་ཨི་སཱག་གིས་ཨེ་སབ་ལ། ངས་ཁོ་ཁྱོད་ཀྱི་དཔོན་པོ་བྱེད་པར་བསྐོས་ཏེ་སྤུན་ཐམས་ཅད་ཁོའི་གཡོག་ཏུ་བཏང་ནས། གྲོ་དང་རྒུན་ཆང་ཁོ་ལ་བཏང་བས། ངའི་བུ་ད་ངས་ཁྱོད་ལ་ཅི་སྟེར།

༣༨ ཡང་ཨེ་སབ་ཀྱིས་ཕ་ལ། ངའི་ཕ་ཁྱེད་ལ་བྱིན་རླབས་གཅིག་འབའ་ཞིག་ལས་མེད་དམ། ང་ལ་ཡང་བྱིན་རླབས་ཤིག་གནོང་ཞིག་ཞུས་ཏེ་ངུ་སྐད་བཏོན་ནོ།

༣༩ དེའི་ལན་དུ་ཕ་ཨི་སཱག་གིས་འདི་སྐད་དུ། ལྟོས་ཤིག ཁྱོད་ཀྱི་འདུག་གནས་སའི་བཅུད་དང་བྲལ་བར་འགྱུར། སྟེང་གི་ནམ་མཁའི་ཟིལ་པ་འབྱུང་མི་ཡོང་།

༤༠ ཁྱོད་ཀྱི་རལ་གྲིས་ཁྱོད་ནི་འཚོ་བ་དང་། ཁྱོད་རང་གི་སྤུན་གྱི་གཡོག་དེ་བྱེད་པར་བྱ། དབང་ནས་ཐར་བའི་སྐབས་ནི་སླེབ་ཚེ་ན། ཁྱོད་དེའི་གཉའ་ཤིང་ཁྱོད་ལ་གནོན་པ་དབྱུག་པར་འགྱུར། ཞེས་སྨྲས་སོ༎

༤༡ ཡང་ཨེ་སབ་ཕས་བྱས་པའི་བྱིན་རླབས་ཀྱི་ཕྱིར་ཡ་ཀོབ་ལ་དགྲར་བཟུངས་ནས། སེམས་ལ་ཕའི་ཕྱིར་མྱ་ངན་བྱེད་པའི་དུས་ཉེ་བས་དེའི་རྗེས་ལ་ངས་སྤུན་ཡ་ཀོབ་གསོད་པར་བྱའོ་བསམས་སོ།

༤༢ ཨ་ཇོ་ཨེ་སབ་ཀྱིས་ཟེར་བའི་གཏམ་རིབ་ཀཱས་ཐོས་ནས། རང་གི་བུ་ཆུང་བ་ཡ་ཀོབ་ལ་ཤོག་ཟེར་བའི་མི་ཞིག་བཏང་ནས་དེ་ལ། ལྟོས་ཤིག ཨ་ཇོ་ཨེ་སབ་ཀྱིས་ཁྱོད་ལ་ལན་ལེན་པའི་ཕྱིར་ཁྱོད་གསོད་པའི་གྲོས་བྱེད་དོ།

༤༣ དེའི་ཕྱིར་ངའི་བུ་ངའི་ཁ་ལ་ཉོན་དང་། ངའི་མིང་པོ་ལ་བན་གྱི་དྲུང་དུ་ཧ་རན་ཡུལ་དུ་ཤོར་ཏེ་སོང་ཞིག

༤༤ ཨ་ཇོའི་ཁྲོ་མ་ཞི་བའི་བར་དུ་རེ་ཞིག་དེ་དང་མཉམ་དུ་སྡོད་ཅིག

༤༥ དེ་ནས་ཨ་ཇོས་ཁྱོད་ཀྱིས་ཁོ་ལ་བྱས་པ་དེ་བརྗེད་ནས་ཁྱོད་ལ་འཁྲོ་བ་དེ་ཞི་བའི་ཚེ། ངས་ཁྱོད་འདི་རུ་འབོད་པའི་མི་ཞིག་གཏོང་བར་བྱ། ཅིའི་ཕྱིར་ཁྱོད་གཉིས་ཉིན་གཅིག་ལ་ངའི་ལག་ནས་སྟོར་བར་རུང་ཅེས་སྨྲས་སོ༎

༤༦ ཡང་རིབ་ཀཱས་ཨི་སཱག་ལ། ང་ཧེད་པའི་བུ་མོའི་ཕྱིར་སྐྱོ་སྟེ་འཚོ་བ་ལ་མི་དགའ། ད་ཡུལ་གྱི་བུ་མོ་འདི་ལྟ་བུ་ཡ་ཀོབ་ཀྱིས་ཀྱང་ཧེད་པའི་བུ་མོ་རྣམས་ནས་གཅིག་བཟའ་ཟླར་ལེན་ན་ང་འཚོ་བའི་ཕན་ཅི་ཡོད་ཟེར་ཏོ༎

༢༨

དེ་ནས་ཨི་སཱག་གིས་ཡ་ཀོབ་བོས་ནས་བྱིན་རླབས་བཏང་བ་དང་། ཁྱོད་ཀ་ན་ཨན་ཡུལ་གྱི་བུ་མོ་རྣམས་ནས་ཆུང་མ་མ་ལེན།

༢ ལོངས་ལ་ཕ་དན་ཨ་རམ་ཡུལ་དུ་ཁྱོད་ཀྱི་མའི་ཕ་བེ་ཐུ་ཨེལ་གྱི་ཁང་པ་ལ་སོང་ཞིག་དང་། ཁྱོད་ཀྱི་མའི་མིང་པོ་ལ་བན་གྱི་བུ་མོ་རྣམས་ནས་གཅིག་ཆུང་མར་བློངས་ཤིག

༣ ཡང་དཀོན་མཆོག་ཀུན་དབང་གིས་ཁྱོད་ལ་བྱིན་རླབས་མཛད་དེ་ཁྱོད་བརྒྱུད་ཅན་དུ་གྱུར་ནས་མི་བརྒྱུད་ཀྱི་ཚོགས་ཆེན་པོར་འགྱུར་བ་ཙམ་དུ་འཕེལ་བར་ཤོག་ཅིག

༤ ཡང་ཁོང་གིས་ཨབ་ར་ཧམ་ལ་གནང་བའི་བྱིན་རླབས་དེ་ཁྱོད་བུ་བརྒྱུད་དང་བཅས་པ་ལ་གནང་སྟེ། དཀོན་མཆོག་གིས་ཨབ་ར་ཧམ་ལ་གནང་བའི་ཡུལ་འདི་ན་ཁྱོད་མི་ཡན་ལྟར་གནས་ཀྱང་། ཡུལ་འདི་ཁྱོད་ཀྱི་དབང་དུ་གནང་བར་ཤོག་ཅིག

༥ ཞེས་སྨྲས་ནས་ཨི་སཱག་གིས་ཡ་ཀོབ་བཏང་བ་དང་། ཁོ་ཨ་རམ་པ་བེ་ཐུ་ཨེལ་གྱི་བུ་ཡ་ཀོབ་དང་ཨེ་སབ་ཀྱི་མ་རིབ་ཀཱའི་མིང་པོ་ལ་བན་གྱི་རྩར་ཕ་དན་ཨ་རམ་ཡུལ་དུ་སོང་ངོ་༎

༦ ཨི་སཱག་གིས་ཡ་ཀོབ་ལ་བྱིན་རླབས་བྱས་ནས་ཕ་དན་ཨ་རམ་ཡུལ་ནས་ཆུང་མ་ཞིག་ལེན་པའི་ཕྱིར་དེ་རུ་བཏང་བ་དང་། བྱིན་རླབས་བྱས་ནས་ཁྱོད་ཀྱིས་ཀ་ན་ཨན་པའི་བུ་མོ་རྣམས་ནས་ཆུང་མ་མ་ལེན་ཞིག་ཅེས་བསྒོ་བ་དང་།

༧ ཡ་ཀོབ་ཀྱིས་ཕའི་བཀའ་ལ་ཉན་ཏེ་ཕ་དན་ཨ་རམ་ཡུལ་དུ་སོང་བ་དེ་ཚང་མ་ཨེ་སབ་ཀྱིས་མཐོང་ནས།

༨ ཀ་ན་ཨན་གྱི་བུ་མོ་ཕ་ལ་སྐྱོ་བའི་རྒྱུར་གྱུར་བ་ཨེ་སབ་ཀྱིས་ཀྱང་མཐོང་ནས།

༩ ཨེ་སབ་་ཨིས་མ་ཨེལ་གྱི་དྲུང་དུ་སོང་སྟེ་རང་ལ་ཡོད་པའི་ཆུང་མ་རྣམས་མ་གཏོགས་པར་ཨབ་ར་ཧམ་གྱི་བུ་ཨིས་མ་ཨེལ་གྱི་བུ་མོ་ནེ་བཱ་ཡོད་ཀྱི་སྲིང་མོ་མ་ཧ་ལད་བྱ་བ་ཞིག་ཡང་ཆུང་མར་བླངས་སོ༎

༡༠ ཡང་ཡ་ཀོབ་་བེ་ཨེར་ཤེ་བཱ་ནས་ཐོན་ནས་ཧ་རན་ཡུལ་དུ་འགྲོ་བའི་ཚེ།

༡༡ ཉི་མ་ནུབ་ཚེ་གནས་ཤིག་དང་ཐུག་སྟེ། དེ་རུ་དགོངས་ས་བྱས་ནས། གནས་དེར་ཡོད་པའི་རྡོ་རྣམས་ནས་གཅིག་མགོའི་འོག་ལ་བཞག་ནས་དེར་གཉིད་ལོག་པར་ཉལ་ལོ།

༡༢ ཁོས་རྨི་ལམ་རྨིས་ཏེ་ལྟོས་ཤིག སྐས་ཀ་ས་ལ་བཙུགས་པ་དེའི་རྩེ་མོ་ནམ་མཁའ་ལ་ཐུག་པ་ཞིག་མཐོང་། དེ་ལས་དཀོན་མཆོག་གི་ཕོ་ཉ་རྣམས་འཛེགས་པ་དང་འབབ་པར་མཐོང་།

༡༣ ཡང་ལྟོས་ཤིག སྟེང་ན་ཡ་ཧོ་ཝཱ་བཞེངས་ཏེ་བཞུགས་ནས་འདི་སྐད་དུ། ང་ནི་ཡ་ཧོ་ཝཱ་ཁྱོད་ཀྱི་ཕ་ཨབ་ར་ཧམ་གྱི་དཀོན་མཆོག་དང་ཨི་སཱག་གི་དཀོན་མཆོག་ཡིན་ཏེ། ཁྱོད་ཉལ་བའི་ཡུལ་འདི་ངས་ཁྱོད་དང་ཁྱོད་ཀྱི་བུ་བརྒྱུད་ལ་གཏང་ངོ་།

༡༤ སའི་ཐལ་བ་ལྟར་ཁྱོད་ཀྱི་བུ་བརྒྱུད་སྤེལ་ཏེ་ནུབ་དང་། ཤར་དང་། བྱང་དང་། ལྷོ་ཕྱོགས་སུ་ཁྱོད་དར་བར་འགྱུར་བ་དང་། ཁྱོད་དང་ཁྱོད་ཀྱི་རིགས་བརྒྱུད་ནས་མི་རབས་ཐམས་ཅད་ལ་བྱིན་རླབས་འབྱུང་བར་འགྱུར་རོ།

༡༥ ལྟོས་ཤིག ང་ཁྱོད་དང་འགྲོགས་ཏེ་ཁྱོད་གང་དུ་འགྲོ་ཡང་དེ་རུ་ཁྱོད་ལ་སྐྱབས་བྱེད་ཅིང་ཡུལ་འདི་རུ་ཕྱིར་འཁྲིད་པར་བྱ། ངས་ཁྱོད་ལ་སྨྲས་པ་བཞིན་དུ་མ་བྱས་པའི་བར་དུ་ཁྱོད་འབོར་བར་མི་བྱའོ་ཞེས་བཀའ་གནང་ངོ་།

༡༦ དེ་ནས་ཡ་ཀོབ་གཉིད་སད་ནས་སྨྲས་པ། ཡ་ཧོ་ཝཱ་འདི་ན་ངོ་ཐོག་བཞུགས་པ་ངས་མ་ཤེས་སོ།

༡༧ ཡང་འཇིགས་ཏེ། གནས་འདི་ནི་དམ་པའི་གནས་ཡིན་ཏེ། དཀོན་མཆོག་གི་བཞུགས་ས་དང་ནམ་མཁའི་སྒོ་ཡིན་སྨྲས་སོ༎

༡༨ ཡ་ཀོབ་ཐོ་རངས་ལངས་ཏེ་མགོ་སྔས་ལ་བཞག་པའི་རྡོ་ཁྱེར་ཏེ། རྟགས་སུ་བཙུགས་ནས་དེའི་ཁར་འབྲུ་མར་བླུགས་སོ།

༡༩ ཁོས་གནས་དེའི་མིང་བེད་ཨེལ་བཏགས་སོ། སྔོན་ལ་གྲོང་ཁྱེར་དེའི་མིང་ལུས་ཟེར་རོ།

༢༠ ཡང་ཡ་ཀོབ་ཀྱིས་དམ་བཅས་ཏེ། དཀོན་མཆོག་གིས་ང་དང་འགྲོགས་ཏེ་ང་འགྲོ་བའི་ལམ་ལ་ང་ལ་སྐྱབས་མཛད་ཅིང་། ཟ་བའི་ཕྱིར་ཟས་དང་གོན་པའི་ཕྱིར་གོས་སྦྱར་ནས།

༢༡ ཕའི་ཁང་པ་རུ་ཞི་བདེ་བར་ཕྱིར་ལོག་འོང་ན། དེ་ནས་ཡ་ཧོ་ཝཱ་ངའི་དཀོན་མཆོག་ཡིན་པར་འགྱུར་བ་དང་།

༢༢ རྟགས་སུ་བཙུགས་པའི་རྡོ་འདི་དཀོན་མཆོག་གི་མཆོད་ཁང་དུ་གྱུར་ནས། ཁྱེད་ཀྱིས་ང་ལ་གནང་བའི་ནོར་ཐམས་ཅད་ཀྱི་བཅུ་ཁག་ཁྱེད་ལ་འབུལ་བར་བྱའོ་ཞེས་ཞུས་སོ༎

༢༩

དེ་ནས་ཡ་ཀོབ་ཀྱིས་རྐང་པ་བཏེགས་ཏེ་ཤར་ཕྱོགས་ཀྱི་བུ་རྣམས་ཀྱི་ཡུལ་དུ་སོང་ངོ་།

༢ ཁོས་བལྟས་ནས། ཐང་གར་ཁྲོན་པ་ཞིག་འདུག ཡང་དེའི་མདུན་དུ་ལུག་ཁྱུ་གསུམ་བསྡད་ཡོད་པ་ཡིན། ཅི་ལ་ཞེ་ན། ཁྲོན་པ་འདི་ལས་དེ་དག་གིས་ཁྱུ་རྣམས་ལ་བླུད་པའི་ཕྱིར་རོ། ཡང་ཁྲོན་པའི་ཁ་ལ་རྡོ་ཆེན་པོ་ཞིག་ཡོད་དོ།

༣ ཁྱུ་ཐམས་ཅད་དེ་རུ་ཁྲིད་དེ་བསྡུས་ནས་དེ་དག་གིས་ཁྲོན་པའི་ཁ་རྡོ་དེ་བཀོག་པ་དང་། ལུག་རྣམས་ལ་ཆུ་བླུད་ནས་རྡོ་ཕྱིར་རང་གི་གནས་སུ་ཁྲོན་པའི་ཁ་རུ་བཞག་གོ།

༤ ཡ་ཀོབ་ཀྱིས་དེ་དག་ལ། ངའི་སྤུན་རྣམས་གང་ནས་ཡིན་སྨྲས་པས། དེ་དག་གིས་ང་ཅག་ཧ་རན་ཡུལ་ནས་ཡིན་སྨྲས་སོ།

༥ ཡ་ཀོབ་ཀྱིས་ཁོ་རྣམས་ལ། ན་ཧོར་གྱི་བུ་ལ་བན་ངོ་ཤེས་སམ། དེ་དག་གིས། ཤེས་སོ།

༦ ཡ་ཀོབ་ཀྱིས་ཁོ་ཁམས་བདེའམ་བྱས་པས། ཁོ་ཁམས་བདེ་སྟེ། ལྟོས་ཤིག ད་ལྟ་དེའི་བུ་མོ་ར་ཧེལ་ལུག་འཁྲིད་དེ་ཡོང་གི་འདུག

༧ ཡ་ཀོབ་ཀྱིས་ད་རུང་སྔ་མོ་ཡོད་དེ། ལུག་བསྡུ་མ་རན་པས། ལུག་རྣམས་ལ་ཆུ་བླུད་ལ་འཚོ་བ་ལ་ཁྱེར་ཞིག་སྨྲས་སོ།

༨ དེ་དག་ན་རེ། ཁྱུ་ཚང་མ་མ་བསྡུས་པའི་བར་དུ་མི་ཐུབ། བསྡུས་ནས་ཁྲོན་པའི་ཁ་ལ་ཡོད་པའི་རྡོ་བཀོག་ནས་ལུག་ལ་ཆུ་བླུད་པར་བྱའོ༎

༩ ཞེས་པའི་གླེང་འཕྲོ་མ་རྫོགས་གོང་དུ། ར་ཧེལ་རྫི་མོ་བྱེད་དེ་ཕ་ལ་ཡོད་པའི་ལུག་དེད་ཅིང་འོངས་སོ།

༡༠ དེར་ཡ་ཀོབ་རང་གི་མའི་མིང་པོ་ལ་བན་གྱི་བུ་མོ་ར་ཧེལ་དང་། མའི་མིང་པོ་ལ་བན་གྱི་ལུག་རྣམས་མཐོང་མ་ཐག་ཏུ་ཡ་ཀོབ་ཚུར་འོངས་ཏེ། ཁྲོན་པའི་ཁ་རྡོ་བཀོག་ནས་མའི་མིང་པོ་ལ་བན་གྱི་ལུག་རྣམས་ལ་ཆུ་བླུད་དོ།

༡༡ དེ་ནས་ཡ་ཀོབ་ཀྱིས་ར་ཧེལ་ལ་འོ་བྱས་ཏེ་ངུ་འབོད་བཏོན་ནོ།

༡༢ ཡ་ཀོབ་ཀྱིས་ར་ཧེལ་ལ། ང་ཁྱོད་ཀྱི་ཕའི་སྤུན་རིབ་ཀཱའི་བུ་ཡིན་བཤད་པ་དང་། ཁོ་ཕ་ལ་འཕྲིན་གཏོང་དུ་བརྒྱུགས་སོ༎

༡༣ དེ་ནས་ལ་བན་གྱིས་སྲིང་མོའི་བུ་ཡ་ཀོབ་ཀྱི་རྒྱུས་ཐོས་པས། བསུ་བར་སོང་ནས་ཁོ་ལ་འཁྱུད་ཅིང་འོ་བྱས་ཏེ་ཁང་པ་ལ་ཁྲིད་དོ། དེས་ལ་བན་ལ་བྱ་བ་དེ་ཐམས་ཅད་བཤད་དོ།

༡༤ དེ་ནས་ལ་བན་གྱིས་དེ་ལ། འོ་ན་ཁྱོད་ངའི་ཤ་དང་ངའི་རུས་པ་ཡིན་ཟེར་བས་ཁོ་ཟླ་བ་གཅིག་དེ་དང་མཉམ་དུ་གནས་སོ༎

༡༥ ཡང་ལ་བན་གྱིས་ཡ་ཀོབ་ལ། ཁྱོད་ངའི་སྤུན་ཡིན་ཏེ་ཁྱོད་གླ་མེད་པར་ངའི་གཡོག་བྱེད་དམ། ཁྱོད་ཀྱི་གླ་ཅི་ཙམ་ཡིན་ང་ལ་ཤོད་ཅིག་སྨྲས་སོ།

༡༦ ཡང་ལ་བན་ལ་བུ་མོ་གཉིས་ཡོད་དེ། རྒན་པའི་མིང་ལེ་ཨ་དང་། གཞོན་པའི་མིང་ར་ཧེལ་ཟེར་རོ།

༡༧ ལེ་ཨ་ཡི་མིག་ཞན་པ་ཡིན་ཏེ་ར་ཧེལ་གྱི་བྱད་ལེགས་ཤིང་གདོང་ཡང་མཛེས་མོ་ཡོད་པ་ཡིན།

༡༨ ཡ་ཀོབ་་ར་ཧེལ་ལ་ཆགས་ཏེ། ཁྱོད་ཀྱི་བུ་མོ་ཆུང་བ་ར་ཧེལ་གྱི་ཕྱིར་དུ་ངས་ལོ་བདུན་གྱི་བར་དུ་ཁྱོད་ཀྱི་གཡོག་བྱའོ་ཞེས་ཟེར་ཏོ།

༡༩ ལ་བན་ན་རེ། ངས་དེ་མི་གཞན་ལ་གཏོང་བ་བས་ཁྱོད་ལ་གཏོང་བ་ལེགས། ང་དང་མཉམ་དུ་སྡོད་ཅིག

༢༠ དེ་ལྟར་ཡ་ཀོབ་ཀྱིས་ར་ཧེལ་གྱི་ཕྱིར་ལོ་བདུན་གྱི་བར་དུ་གཡོག་བྱས་སོ། ཁོ་དེ་ལ་ཆགས་པས། ཁོའི་མིག་གི་མདུན་དུ་ཞག་ཁ་ཅིག་ལྟར་ཚོར་ཏོ༎

༢༡ ཡང་ཡ་ཀོབ་ཀྱིས་ལ་བན་ལ། ད་དུས་ཚང་བས། དེ་དང་འགྲོགས་པའི་དུས་རན་པས། ངའི་ཆུང་མ་ང་ལ་ཐོང་ཞིག་སྨྲས་སོ།

༢༢ ལ་བན་གྱིས་ཡུལ་གྱི་མི་ཐམས་ཅད་བོས་ནས་སྟོན་མོ་ཞིག་བྱས།

༢༣ དེ་ནས་དགོངས་མོ་ལ་བུ་མོ་ལེ་ཨ་འཁྲིད་ཅིང་དེའི་རྩར་བསྐྱལ་བ་དང་། ཁོས་དེ་དང་འགྲོགས་སོ།

༢༤ ལ་བན་གྱིས་རང་གི་བྲན་མོ་ཟིལ་པཱ་བྱ་བ་བུ་མོ་ལེ་ཨའི་གཡོག་མོར་བཏང་ངོ་།

༢༥ དེ་ནས་སྔ་དྲོ་སྔ་མོར་བལྟས་པ། ལྟོས་ཤིག་ལེ་ཨ་ཡིན་པར་མཐོང་ནས། ཁོས་ལ་བན་ལ། ཅིའི་ཕྱིར་ང་ལ་དེ་ལྟར་བྱས། ངས་ར་ཧེལ་གྱི་ཕྱིརཁྱོད་ཀྱི་གཡོག་མ་བྱས་སམ། ཅིའི་ཕྱིར་ཁྱོད་ཀྱིས་ང་ལ་སྒྱུ་ཟོག་བྱས།

༢༦ ལ་བན་གྱིས་སྔོན་སྐྱེས་མའི་སྔོན་ལ་ཆུང་བ་གཏོང་བ་དེ་ནི་ཡུལ་འདིའི་ལུགས་སྲོལ་མ་ཡིན།

༢༧ ད་འདི་དང་བདུན་ཕྲག་ཚང་དུ་ཆུག དེ་ནས་སླར་ཡང་ལོ་བདུན་གྱི་བར་དུ་ངའི་གཡོག་བྱེད་ན། དེའི་ཕྱིར་ངེད་རྣམས་ཀྱིས་དེ་ཡང་ཁྱོད་ལ་གཏང་ཡོང་ཞེས་སྨྲས་སོ།

༢༨ ཡ་ཀོབ་ཀྱིས་དེ་བཞིན་དུ་བྱས་ཏེ་དེའི་བདུན་ཕྲག་ཚང་ནས། ལ་བན་གྱིས་ཁོ་ལ་བུ་མོ་ར་ཧེལ་ཆུང་མར་བཏང་ངོ་།

༢༩ ལ་བན་གྱིས་རང་གི་བྲན་མོ་བིལ་ཧཱ་བྱ་བ་བུ་མོ་ར་ཧེལ་གྱི་གཡོག་མོར་བཏང་ངོ་།

༣༠ དེ་ནས་དེ་ར་ཧེལ་དང་ཡང་འགྲོགས་ཏེ། ལེ་ཨ་ལས་ར་ཧེལ་ལ་ཆགས་པ་དང་། ད་རུང་ལོ་བདུན་གྱི་བར་དུ་དེའི་གཡོག་བྱས་སོ༎

༣༡ ལེ་ཨ་མི་དགའ་བར་འགྱུར་བ་དེ་ཡ་ཧོ་ཝཱས་གཟིགས་པས། དེའི་མངལ་ཕྱེ་བར་མཛད་ཀྱི། ར་ཧེལ་མོ་གཤམ་ཡིན་ནོ།

༣༢ ཡང་ལེ་ཨ་མངལ་དང་ལྡན་པར་གྱུར་ནས། སྐྱེས་པའི་བུའི་མིང་རུ་བེན་ཞེས་བཏགས་སོ། ཅི་ལ་ཞེ་ན། མོས་ཡ་ཧོ་ཝཱས་ངའི་སྡུག་བསྔལ་གཟིགས་པས། ད་ངའི་ཁྱོས་ང་ལ་གཅེས་པར་གཟུང་ཡོང་ཞེས་སྨྲས་པའི་ཕྱིར་རོ།

༣༣ ཡང་མངལ་དང་ལྡན་པར་གྱུར་ཏེ་བུ་སྐྱེས་ནས་སྨྲས་པ། ང་ལ་ཁྱད་དུ་གསད་ཅིང་འཕྱ་བ་ཡིན་པ་དེ་ཡ་ཧོ་ཝཱས་གསན་པས་འདི་ཡང་ང་ལ་གནང་ངོ་། བུ་དེའི་མིང་ཤིམ་ཨོན་བཏགས་སོ།

༣༤ ཡང་མངལ་དང་ལྡན་པར་གྱུར་ནས་བུ་སྐྱེས་ཏེ། ངའི་ཁྱོའི་ཕྱིར་ང་ལ་བུ་གསུམ་སྐྱེས་པས། ད་ཁྱོས་ང་ལ་སྡུག་པར་༼སེམས་ཆགས་པར་༽འཛིན་ཡོང་ཞེས་སྨྲས་པས་དེའི་མིང་ལེ་ཝི་བཏགས་སོ།

༣༥ དེ་ནས་ཡང་མངལ་དང་ལྡན་པར་གྱུར་ནས་བུ་སྐྱེས་ཏེ་སྨྲས་པ། ད་ངས་ཡ་ཧོ་ཝཱ་ལ་བསྟོད་པར་བྱ། ཞེས་ཟེར་བའི་ཕྱིར་དུ་དེའི་མིང་ཡ་ཧུ་དཱ་ཞེས་བཏགས་སོ། དེ་ནས་ཁོ་མོ་སྐྱེ་འཕྲོ་ཆད་དོ༎

༣༠

ར་ཧེལ་གྱིས་རང་ནས་ཡ་ཀོབ་ཀྱི་ཕྱིར་ཕྲུ་གུ་མི་སྐྱེ་བར་མཐོང་ནས་ཨ་ཆེ་ལ་ཕྲག་དོག་བྱས་ཤིང་ཡ་ཀོབ་ལ། ང་ལ་ཕྲུ་གུ་ཐོང་ཞིག ཅི་སྟེ་མི་གཏོང་ན་ང་ཤི་ཡོང་།

༢ ཡ་ཀོབ་ཁྲོས་ཏེ་ར་ཧེལ་ལ། དཀོན་མཆོག་གིས་ཁྱོད་རབས་ཆད་མཛད་པས་ང་དཀོན་མཆོག་གི་ཚབ་ཡིན་ནམ་སྨྲས་སོ།

༣ མོ་ན་རེ། ད་ངའི་གཡོག་མོ་བིལ་ཧཱ་དང་འགྲོགས་ཤིག དེ་ནས་ཁོ་ལ་ངའི་པང་དུ་སྐྱེ་ན་དེའི་སྒོ་ནས་ང་ལ་བརྒྱུད་ཐོབ་པར་འགྱུར།

༤ ཡ་ཀོབ་ལ་རང་གི་གཡོག་མོ་བིལ་ཧཱ་ཆུང་མར་བཏང་ནས་ཁོས་དེ་དང་འགྲོགས་སོ།

༥ ཡང་བིལ་ཧཱ་མངལ་དང་ལྡན་པར་གྱུར་ནས་ཡ་ཀོབ་ཀྱི་ཕྱིར་བུ་ཞིག་སྐྱེས་སོ།

༦ ར་ཧེལ་གྱིས་དཀོན་མཆོག་གིས་ང་ལ་ཁྲིམས་ཀྱི་རྒྱལ་ཁ་སྩལ་ཏེ་ངའི་ཞུ་བ་ལ་གསན་ནས་བུ་ཞིག་གནང་ངོ་། དེའི་ཕྱིར་ཁོའི་མིང་དཱན་ཞེས་བཏགས་སོ།

༧ སླར་ཡང་ར་ཧེལ་གྱི་གཡོག་མོ་བིལ་ཧཱ་མངལ་དང་ལྡན་པར་གྱུར་ཏེ་ཡ་ཀོབ་ལ་དེ་ལས་བུ་གཉིས་ཆད་དོ།

༨ ར་ཧེལ་གྱིས། དཀོན་མཆོག་གིས་སྐྱབས་མཛད་དེ་ངས་ཨ་ཆེ་དང་འཐབ་མོ་བྱས་ནས་ང་རྒྱལ་ལོ་ཟེར་ཏེ། ཁོས་དེའི་མིང་ནབ་ཐ་ལི་བཏགས་སོ༎

༩ ལེ་ཨ་ཡིས་རང་གི་སྐྱེ་འཕྲོ་ཆད་པ་མཐོང་ནས་རང་གི་གཡོག་མོ་ཟིལ་པཱ་ཁྱེར་ཏེ་ཡ་ཀོབ་ལ་ཆུང་མར་བཏང་ངོ་།

༡༠ ལེ་ཨ་ཡི་གཡོག་མོ་ཟིལ་པཱ་ནས་ཡ་ཀོབ་ལ་བུ་ཞིག་བྱོར་ཏོ།

༡༡ ལེ་ཨ་ཡིས་བདེ་ཞིང་སྐྱིད་དོ་སྨྲས་ནས་དེའི་མིང་གད་བཏགས་སོ།

༡༢ ཡང་ལེ་ཨ་ཡི་གཡོག་མོ་ཟིལ་པཱ་ནས་ཡ་ཀོབ་ལ་བུ་གཉིས་པ་ཞིག་བྱོར་ནས།

༡༣ ལེ་ཨ་ཡིས་ང་བདེ་བར་འགྱུར་ཞིང་བུ་མོ་རྣམས་ཀྱིས་ཀྱང་དེ་ནི་བདེའོ་ཞེས་ཟེར་ཡོང་ཟེར་ཏེ། བུ་དེའི་མིང་ཨ་ཤེར་བཏགས་སོ༎

༡༤ ཡང་རུ་བེན་གྲོ་རྔ་བའི་དུས་སུ་སོང་ནས་དུ་ད་ཡིམ་ཞེས་ཟེར་བའི་འབྲས་བུ་ཞིག་ཞིང་ལ་བརྙེད་དེ་ཨ་མ་ལེ་ཨ་ལ་ཁྱེར་བས། ར་ཧེལ་གྱིས་ལེ་ཨ་ལ། ཁྱོད་ཀྱི་བུ་ལ་ཐོབ་པའི་དུ་ད་ཡིམ་རྣམས་ནས་ང་ལ་ཐོང་ཞེས་སྨྲས་སོ།

༡༥ ལེ་ཨ་ཡིས་དེ་ལ། ཁྱོད་ཀྱིས་ངའི་ཁྱོ་ཕྲོགས་པས་མི་ཆོག་གམ། ད་ངའི་བུའི་དུ་ད་ཡིམ་ཡང་ཁྱེར་རམ་ཞེས་ཟེར་བས་ར་ཧེལ་གྱིས། འོ་ན་ཁྱོད་ཀྱི་བུའི་དུ་ད་ཡིམ་གྱི་ཕྱིར་ཁྱོད་ཀྱིས་མཚན་འདི་ལ་ཁོ་དང་འགྲོགས་པར་བྱོས་ཤིག་སྨྲས་སོ།

༡༦ ཡང་ཡ་ཀོབ་ཕྱི་དྲོ་ཞིང་ལས་འོངས་ནས་ལེ་ཨ་ཡིས་དེ་བསུ་བར་སོང་ནས་སྨྲས་པ། ངས་ཁྱོད་ཀྱི་ཕྱིར་ངའི་བུའི་དུ་ད་ཡིམ་རིན་དུ་བཏང་བས་ང་དང་འགྲོགས་ཤིག་ཅེས་ཟེར་བ་དང་། ཁོས་དེའི་མཚན་མོ་དེ་དང་འགྲོགས་སོ།

༡༧ ཡང་དཀོན་མཆོག་གིས་ལེ་ཨ་ལ་གསན་ནས་མངལ་དང་ལྡན་པར་གྱུར་ནས་ཡ་ཀོབ་ལ་བུ་ལྔ་པ་ཞིག་བྱོར་ཏོ།

༡༨ ལེ་ཨ་ཡིས། ངས་རང་གི་གཡོག་མོ་ཁྱོ་ལ་བཏང་བའི་ཕྱིར་དཀོན་མཆོག་གིས་ང་ལ་གླ་གནང་ངོ་ཞེས་སྨྲས་ཏེ་བུ་དེའི་མིང་ཨི་ས་གར་བཏགས་སོ།

༡༩ དེ་ནས་ལེ་ཨ་ཡང་མངལ་དང་ལྡན་པར་གྱུར་ནས་ཡ་ཀོབ་ཀྱིས་ཁོ་ལས་བུ་དྲུག་པ་ཞིག་བྱོར་ཏོ།

༢༠ ལེ་ཨ་ཡིས་བྱ་དགའ་བཟང་པོ་ཞིག་དཀོན་མཆོག་གིས་ང་ལ་སྩལ་ཏེ་ངའི་ཁྱོས་ང་ལས་བུ་དྲུག་པ་ཞིག་བྱོར་བས། ད་ཁོ་ང་དང་འགྲོགས་པར་འགྱུར་རོ། ཞེས་པའི་ཕྱིར་བུ་དེའི་མིང་ཟེ་བུ་ལོན་བཏགས་སོ།

༢༡ དེ་ནས་དེ་ལ་བུ་མོ་ཞིག་སྐྱེས་ནས་དེའི་མིང་དི་ནཱ་བཏགས་སོ།

༢༢ ཡང་དཀོན་མཆོག་གིས་ར་ཧེལ་ཐུགས་ལ་དགོངས་ནས་ཞུ་བ་ལ་གསན་ཏེ་དེའི་མངལ་ཕྱེ་བར་མཛད་དོ།

༢༣ མངལ་དང་ལྡན་པར་གྱུར་ནས་བུ་ཞིག་སྐྱེས་པས། དེས་དཀོན་མཆོག་གིས་ངའི་ཁྲེལ་བ་མེད་པར་མཛད་དོ་ཞེས་ཟེར་བ་དང་།

༢༤ བུའི་མིང་ཡོ་སེབ་བཏགས་ནས། ཡ་ཧོ་ཝཱས་ང་ལ་བུ་གཉིས་པ་ཞིག་ཀྱང་གནང་བར་མཛོད་ཅིག་ཞུས་སོ༎

༢༥ ཡང་ར་ཧེལ་ལ་ཡོ་སེབ་སྐྱེས་པའི་ཚེ་ཡ་ཀོབ་ཀྱིས་ལ་བན་ལ། ང་རང་གི་གནས་དང་ངའི་ཡུལ་དུ་འགྲོར་ཆུག

༢༦ ངས་ཁྱོད་ཀྱི་གཡོག་བྱེད་ལུགས་ཁྱོད་ཀྱིས་ཤེས་པས། ངའི་ཆུང་མ་དང་ཕྲུ་གུའི་ཕྱིར་ངས་ཁྱོད་ཀྱི་གཡོག་བྱས་པའི་ཕྱིར་དེ་དག་ང་ལ་ཐོང་ལ་ང་འགྲོར་ཆུག་ཅེས་སྨྲས་སོ།

༢༧ ལ་བན་གྱིས་དེ་ལ། ཁྱེད་ཀྱི་དོན་དུ་ཡ་ཧོ་ཝཱས་ང་ལ་བྱིན་རླབས་མཛད་པ་དེ་ངའི་སྣང་བ་ལ་ཤར་བས། ཁྱེད་ཀྱིས་ང་ལ་ཐུགས་རྗེས་གཟིགས་ཏེ་ད་རུང་སྡོད་ཅིག་ཅེས་ཞུས་སོ།

༢༨ ཡང་ཁྱེད་ཀྱི་གླ་ང་དང་ཐག་གཅོད་ཅིག་དང་། ངས་དེ་གཏོང་བར་བྱའོ།

༢༩ ཁོས་དེ་ལ། ངས་ཁྱོད་ཀྱི་གཡོག་བྱེད་ལུགས་དང་ངའི་སྒོ་ནས་ཁྱོད་ཀྱི་ཁྱུ་ཅི་ལྟར་གྱུར་པ་དེ་ཁྱོད་ཀྱིས་ཤེས།

༣༠ ང་འདིར་མ་འོངས་པའི་དུས་སུ་ཁྱོད་ལ་ཡོད་པ་དེ་ཉུང་བ་ཞིག་ཡོད་པ་ཡིན། ད་ལྟ་ཧ་ཅང་འཕེལ་བར་གྱུར་ཏེ། ང་གར་འགྲོ་སར་ཡ་ཧོ་ཝཱས་ཁྱོད་ལ་བྱིན་རླབས་མཛད་དོ། ད་ང་རང་གི་ཁང་པའི་ཕྱིར་ལས་བྱེད་པའི་དུས་ནམ་ཡོང་ཞེས་སྨྲས་སོ།

༣༡ དེ་ནས་དེས། ངས་ཁྱོད་ལ་ཅི་ཙམ་གཏོང་དགོས། ཡ་ཀོབ་ཀྱིས་ཁྱོད་ཀྱིས་ང་ལ་ཅིའང་སྟེར་མི་དགོས། ཁྱོད་ངའི་ཕྱིར་གཏམ་འདི་བཞིན་དུ་བྱེད་པར་དགའ་ན་ངས་སླར་ཡང་ཁྱོད་ཀྱི་ཁྱུ་འཚོ་ཞིང་སྲུང་བར་བྱ།

༣༢ ངས་དེ་རིང་ཁྱོད་ཀྱི་ཁྱུ་ཚང་མའི་ནང་དུ་སོང་སྟེ་ལུག་ཐིག་ལེ་ཅན་དང་ཁྲ་བོ་གང་ཡོད་པ་དང་། ལུག་རྣམས་ནས་ནག་པོ་དང་གྲོ་མོ་གང་ཡོད་པ་དང་། ར་རྣམས་ནས་ཐིག་ལེ་ཅན་དང་ཁྲ་བོ་གང་ཡོད་པ་ཁྱུ་དང་སོ་སོར་ཕྱེས་པ་དེ་ནི་ངའི་གླ་ལ་རྩི་བར་བྱ།

༣༣ རྟིང་མའི་དུས་སུ་ང་དྲང་པོ་ཡོད་པ་དེས་ང་ལ་དཔང་པོ་བྱ། ངའི་གླ་གཏོང་བའི་ཕྱིར་ཁྱོད་ཡོང་སྐབས་ལ་ཁྱོད་ཀྱི་ར་རྣམས་ནས་ཐིག་ལེ་ཅན་དང་ཁྲ་བོ་མ་ཡིན་པ་ཐམས་ཅད་དང་། ལུག་རྣམས་གྲོ་མོ་མ་ཡིན་པ་ཞིག་མཐོང་ན། དེ་ངས་བརྐུས་པ་རྩི་བར་འགྱུར་རོ་ཞེས་སྨྲས་སོ།

༣༤ ལ་བན་གྱིས། ད་ཁྱེད་ཀྱི་གཏམ་བཞིན་དུ་ལེགས་སོ་ཞེས་སྨྲས་སོ།

༣༥ ཁོས་ཉིན་དེ་རང་ལ་ར་རྣམས་ནས་ར་ཐུག་སྟག་རིས་ཅན་དང་ཁྲ་བོ་གང་ཡོད་པ་ཐམས་ཅད་དང་། ར་མ་ཐིག་ལེ་ཅན་དང་ཁྲ་བོ་ཐམས་ཅད་དང་། ལུག་རྣམས་ནས་ཐིག་ལེ་དཀར་པོ་ཡོད་པ་དང་། ནག་པོ་གང་ཡོད་པ་ཐམས་ཅད་སོ་སོར་ཕྱེས་ནས་རང་གི་བུ་རྣམས་ཀྱི་ལག་ཏུ་བཏང་ངོ་།

༣༦ ཡང་ཁོས་རང་དང་ཡ་ཀོབ་ཀྱི་བར་ལ་ཉིན་ལམ་གསུམ་གྱི་བར་འགྱངས་སུ་བཅུག་གོ། དེ་ལྟར་ཡ་ཀོབ་ཀྱིས་ལ་བན་གྱི་ཁྱུ་ཕྱི་ལུས་རྣམས་འཚོ་བར་བྱས་སོ༎

༣༧ དེ་ནས་ཡ་ཀོབ་ཀྱིས་ཡུ་ལད་དང་རྒྱ་གར་སྟར་ཀ་དང་། དབྱར་པ་ཤིང་གི་གྲལ་བུ་སྔོན་པོ་རྣམས་ཁྱེར་ཏེ་བཤུས་ནས་དཀར་ཁྲ་བྱས་སོ།

༣༨ ཤུས་པའི་དབྱུག་པ་རྣམས་ཆུ་འཐུང་ས་ལ་ཆུ་གཞོང་གི་ནང་དུ་བཞག ཁྱུ་རྣམས་ཆུ་འཐུང་བ་ལ་ཡོང་ཚེ་དེ་མིག་གིས་མཐོང་སྟེ་སྦྱོར་བར་བྱེད་ཅིང་སྦྲུམ་པ་གྱུར་ཏོ།

༣༩ ཁྱུའི་ར་ལུག་རྣམས་ཀྱིས་གྲལ་བུ་རྣམས་ལ་ལྟ་ཞིང་སྦྲུམ་པར་གྱུར་ནས། དེ་རྣམས་ལ་སྟག་རིས་ཅན་དང་ཐིག་ལེ་ཅན་དང་ཁྲ་བོ་སྐྱེས་སོ།

༤༠ ལུག་གུ་རྣམས་ཡ་ཀོབ་ཀྱིས་སོ་སོར་ཕྱེས་པ་དང་། ར་ལུག་གི་མིག་རྣམས་ལ་བན་གྱི་ཁྱུ་ལ་ཡོད་པའི་སྟག་རིས་ཅན་དང་གྲོ་མོ་ཐམས་ཅད་མཐོང་བཅུག་གོ། དེ་ལྟར་རང་གི་ཕྱིར་ཁྱུ་ཁག་ཐོབ་པ་དེ་དག་ལ་བན་གྱི་ར་ལུག་རྣམས་དང་སྲེ་བར་མ་བྱས་སོ།

༤༡ ར་ལུག་ཤེད་ཅན་རྣམས་ནམ་སྦྱོར་བ་བྱེད་པའི་དུས་སུ་ཡ་ཀོབ་ཀྱིས་ར་ལུག་གི་མིག་གི་མདུན་དུ་གྲལ་བུ་རྣམས་ཆུ་གཞོང་གི་ནང་དུ་བཞག་ནས་དབྱུག་པ་ལ་ལྟ་ཞིང་སྦྲུམ་པར་འགྱུར་བའི་ཕྱིར་རོ།

༤༢ འོན་ཀྱང་ཁྱུ་ཤེད་མེད་པ་སྐྱེ་བའི་དུས་སུ་གྲལ་བུ་མ་བཞག དེ་ལྟར་ཤེད་མེད་པ་ལ་བན་ལ་བྱུང་། ཤེད་ཅན་ཡ་ཀོབ་ལ་བྱུང་ངོ་།

༤༣ ཡང་མི་དེ་ཧ་ཅང་ཕྱུག་པོར་གྱུར་ཏེ་ལུག་དང་། བྲན་མོ་དང་། བྲན་པོ་དང་། རྔ་མོང་དང་། བོང་བུ་མང་པོ་བྱོར་ཏོ༎

༣༡

ཡང་ལ་བན་གྱི་བུ་རྣམས་ཀྱིས། ངེད་ཀྱི་ཕའི་ནོར་ཐམས་ཅད་ཡ་ཀོབ་ཀྱིས་ཁྱེར་ཏེ་ངེད་ཀྱི་ཕའི་ནོར་རྫས་ལས་ནོར་འདི་ཐམས་ཅད་བརྙེད་དོ། ཞེས་ཟེར་བའི་གཏམ་ཡ་ཀོབ་ཀྱིས་ཐོས་པ་དང་།

༢ ཡ་ཀོབ་ཀྱིས་ལ་བན་གྱི་གདོང་ལ་བལྟས་ཏེ། ལྟོས་དེས་རང་ལ་སྔོན་མ་བཞིན་དུ་མི་བྱེད་པ་མཐོང་ངོ་།

༣ ཡ་ཧོ་ཝཱས་ཡ་ཀོབ་ལ། ཁྱོད་ཀྱི་ཕ་ཡུལ་དུ་ལོག་དང་། ཁྱོད་ཀྱི་གཉེན་འབྲེལ་གྱི་རྩར་ཕྱིར་ལོག་ཅིག ང་ཁྱོད་དང་འགྲོགས་སོ་ཞེས་བཀའ་གནང་ངོ་།

༤ ཡང་ཡ་ཀོབ་ཀྱིས་ར་ཧེལ་དང་ལེ་ཨ་ལ་ངའི་ཁྱུའི་རྩར་ཐང་དུ་ཤོག་ཟེར་བའི་མི་ཞིག་བཏང་ནས།

༥ དེ་དག་ལ། ཁྱོད་ཀྱི་ཕའི་གདོང་ང་ལ་བལྟས་ཏེ་སྔོན་བཞིན་དུ་མེད་པར་མཐོང་ཡང་། ངའི་ཕའི་དཀོན་མཆོག་གིས་ང་ལ་སྐྱབས་མཛད་དོ།

༦ ངས་སྟོབས་ཚང་མ་ནས་ཁྱོད་ཅག་གི་ཕའི་གཡོག་བྱས་པ་ཁྱོད་ཅག་ལ་རྒྱུས་ཡོད།

༧ འོན་ཀྱང་ཁྱོད་ཀྱི་ཕས་ང་ལ་སྒྱུ་ཟོག་བྱས་ཏེ་ལན་བཅུ་ཙམ་ངའི་གླ་བསྒྱུར་ཀྱང་། ང་ལ་གནོད་པ་བྱེད་པ་དཀོན་མཆོག་གིས་དེ་ལ་མ་གནང་ངོ་།

༨ ཁོས་ཐིག་ལེ་ཅན་ཁྱོད་ཀྱི་གླ་ཡིན་སྨྲས་དུས་ཁྱུ་ཚང་མ་ཐིག་ལེ་ཅན་སྐྱེས། ཁོས་སྟག་རིས་ཅན་ཁྱོད་ཀྱི་གླ་ཡིན་སྨྲས་དུས་ཁྱུ་ཚང་མ་ལ་སྟག་རིས་ཅན་སྐྱེས།

༩ དེ་ལྟར་དཀོན་མཆོག་གིས་ཁྱེད་ཀྱི་ཕའི་ནོར་བཞེས་ཏེ་ང་ལ་གནང་ངོ་།

༡༠ ཡང་ཁྱུ་སྙོག་པའི་དུས་སུ་ངས་རྨི་ལམ་དུ་ངའི་མིག་བཏེགས་ཏེ་ར་ལུག་ལ་མཆོང་བའི་ར་ཐུག་དང་ལུག་ཐུག་རྣམས་ནི་སྟག་རིས་ཅན་དང་། ཐིག་ལེ་ཅན་དང་། ཁྲ་བོ་ཡོད་པར་མཐོང་བ་དང་།

༡༡ དཀོན་མཆོག་གི་ཕོ་ཉས་རྨི་ལམ་དུ་ང་ལ། ཀྱེ་ཡ་ཀོབ་གསུངས་ནས། ང་འདི་རུ་ཡོད་ཞུས་པ་ཡིན།

༡༢ དེས་ཡང་ང་ལ། ཁྱོད་ཀྱི་མིག་ཐེགས་ལ་ཁྱུ་ལ་མཆོང་བའི་ར་ཐུག་དང་ལུག་ཐུག་ཐམས་ཅད་ནི་སྟག་རིས་ཅན་དང་། ཐིག་ལེ་ཅན་དང་། ཁྲ་བོ་ཡིན་པ་ལ་ལྟོས། ལ་བན་གྱིས་ཁྱོད་ལ་བྱས་པ་ཐམས་ཅད་ངས་གཟིགས་སོ།

༡༣ གང་དུ་ཁྱོད་ཀྱིས་ཐོ་ཡོར་ཁར་འབྲུ་མར་བླུགས་ནས། ང་ལ་དམ་བཅའ་བྱས་པའི་བེད་ཨེལ་གྱི་དཀོན་མཆོག་དེ་ནི་ང་ཡིན་པས། ད་ལོངས་ལ། ཡུལ་འདི་ནས་ཐོན་ཏེ། ཁྱོད་ཀྱི་ཕ་ཡུལ་དུ་ཕྱིར་ལོག་སོང་ཞིག་ཅེས་བཀའ་གནང་ངོ་།

༡༤ དེ་སྐད་གསུངས་པའི་ལན་དུ་ར་ཧེལ་དང་ལེ་ཨ་གཉིས་ཀྱིས་དེ་ལ། ད་དུང་ངེད་ཀྱི་ཕའི་ཁང་པ་ནས་ང་ཅག་ལ་སྐལ་བའམ་ནོར་སྐལ་ཞིག་ཡོད་དམ།

༡༥ མི་ཡན་ལ་བྱེད་པ་ལྟར་ཁོས་ང་ཅག་ལ་མ་བྱས་སམ། ཁོས་ང་ཅག་བཙོངས་ནས་ངེད་ཀྱི་ཕྱིར་ཐོབ་པའི་རིན་ཁོས་ཡོངས་སུ་ཟོས།

༡༦ འོ་ན་དཀོན་མཆོག་གིས་ངེད་ཀྱི་ཕ་ནས་ཁྱེར་བར་མཛད་པའི་ནོར་ཐམས་ཅད་ངེད་དང་ངེད་ཀྱི་ཕྲུ་གུ་རྣམས་ཀྱི་ཡིན་པས། དཀོན་མཆོག་གིས་ཁྱོད་ལ་བཀའ་ཅི་དང་ཅི་གནང་བ་བཞིན་དུ་བྱོས་ཤིག་ཅེས་སྨྲས་སོ༎

༡༧ དེ་ནས་ཡ་ཀོབ་ཆས་ཏེ་ཕྲུ་གུ་དང་ཆུང་མ་རྣམས་རྔ་མོང་ལ་སྐྱོན་ཏེ་ཁྱེར་ཏོ།

༡༨ ལུག་ཕྱུགས་ཐམས་ཅད་དང་། བསགས་པའི་ནོར་ཐམས་ཅད་དང་། ཕ་དན་ཨ་རམ་ཡུལ་ན་རྙེད་པའི་དུད་འགྲོ་ཁོའི་ཡིན་པ་དེ་ཁྱེར་ཏེ། ཕ་ཨི་སཱག་གི་རྩར་ཀ་ན་ཨན་ཡུལ་དུ་འགྲོ་བའི་ལམ་ལ་ཞུགས་སོ།

༡༩ ལ་བན་ལུག་གི་བལ་འབྲེག་པའི་ཕྱིར་སོང་སྟེ་དེར་མེད་པའི་སྐབས་ལ་ར་ཧེལ་གྱིས་ཕ་ལ་ཡོད་པའི་སྐུ་འདྲ་རྣམས་བརྐུས་སོ།

༢༠ ཨ་རམ་པ་ལ་བན་ལ་རྒྱུས་མེད་པར་ཡ་ཀོབ་བརྐུས་ནས་སོང་ངོ་། ཅི་ལ་ཟེར་ན། ཁོས་དེ་ལ་རང་འབྲོས་འགྲོ་བ་མ་བཤད་པའི་ཕྱིར་རོ།

༢༡ རང་ལ་ཡོད་པ་ཐམས་ཅད་དང་བཅས་སུ་ཁོ་ཤོར་ཏེ་སོང་བ་དང་། གཙང་པོ་བརྒལ་ནས་གིལ་ཨད་རིའི་ཕྱོགས་སུ་ཕྱིན་ཏོ༎

༢༢ ཞག་གསུམ་པ་ལ་ཡ་ཀོབ་ཤོར་སོང་བའི་ཕྲིན་ལ་བན་ལ་བྱུང་ཞིང་།

༢༣ ཁོ་སྤུན་རྣམས་དང་བཅས་སུ་ཉིན་ལམ་བདུན་གྱི་བར་དུ་དེའི་རྗེས་དེད་ཅིང་གིལ་ཨད་རི་ལ་ནོན་ཏོ།

༢༤ ནུབ་མོ་རྨི་ལམ་དུ་དཀོན་མཆོག་ཨ་རམ་པ་ལ་བན་གྱི་རྩར་བྱོན་ཏེ་དེ་ལ། ཁྱོད་ཀྱིས་ཡ་ཀོབ་ལ་བཟང་ངན་ཅིའང་མི་ཟེར་བ་ལ་བྱ་ར་བྱོས་ཤིག་གསུངས་སོ༎

༢༥ དེ་ནས་ལ་བན་་ཡ་ཀོབ་དང་ཐུག་གོ། ཡ་ཀོབ་ཀྱིས་རི་ལ་གུར་སྤུབས། ལ་བན་སྤུན་དང་བཅས་པ་ཡང་རི་གིལ་ཨད་ལ་གུར་སྤུབས་སོ།

༢༦ ཡང་ལ་བན་གྱིས་ཡ་ཀོབ་ལ། ཁྱོད་བརྐུས་ནས་སོང་སྟེ་རལ་གྲིས་བཅོམས་པ་ལྟར་ངའི་བུ་མོ་རྣམས་ཁྱེར་བ་དེ་ཅི་ཡིན།

༢༧ ཅིའི་ཕྱིར་གསང་ཏེ་ཤོར། ཅིའི་ཕྱིར་ཁྱོད་ངའི་དྲུང་ནས་གསང་སྟེ་ཕྱིན། ངས་དགའ་སྟོན་བྱེད་ཅིང་གླུ་ལེན་པ་དང་། རྔ་རྡུང་བ་དང་། པི་ཝང་སྒྱུར་བ་དང་བཅས་སུ་སྐྱེལ་མ་བྱེད་པའི་ཕྱིར་ང་ལ་མ་བཤད་པ་ཡིན།

༢༨ ངའི་བུ་དང་བུ་མོ་རྣམས་ལ་འོ་བྱེད་དུ་མ་བཅུག་པས། ཁྱོད་ཀྱིས་སྤྱད་པའི་སྤྱོད་པ་གླེན་པ་ཡིན།

༢༩ ངས་ཁྱོད་ཅག་ལ་ལན་ལེན་པའི་ཕྱིར་ངའི་ལག་པ་ལ་དབང་ཡོད་ཀྱང་། མདང་ནུབ་མོ་ལ་ཁྱོད་ཀྱི་ཕའི་དཀོན་མཆོག་གིས་ང་ལ་གསུངས་པ། ཁྱོད་ཀྱིས་ཡ་ཀོབ་ལ་བཟང་པོའམ་ངན་པའི་གཏམ་གླེང་བ་ལས་སྲུངས་ཤིག་ཅེས་བཀའ་གནང་ངོ་།

༣༠ ད་ཁྱོད་ཀྱི་ཕའི་ཁང་པ་ཤིན་ཏུ་དྲན་པས་ཐོན་ཟིན་ནོ། འོན་ཀྱང་ཁྱོད་ཀྱིས་ངའི་སྐུ་འདྲ་རྣམས་ཅི་ལ་བརྐུས་ཤེས་སྨྲས་པའི་ལན་དུ།

༣༡ ཡ་ཀོབ་ཀྱིས་ལ་བན་ལ་ཟེར་པ། འོ་ན་ངའི་སེམས་ལ་ཁྱོད་ཀྱིས་རང་གི་བུ་མོ་རྣམས་ང་ལས་འཕྲོག་འོང་བསམས་ནས་ང་འཇིགས་སོ།

༣༢ འོན་ཀྱང་ཁྱོད་ཀྱི་སྐུ་འདྲ་རྣམས་སུ་ནས་འཐོན་ན་མི་དེ་འཚོ་མི་ཡོང་། ཁྱོད་ཀྱི་ནོར་ཞིག་ངའི་ནོར་གྱི་ཁྲོད་དུ་ཡོད་དམ། ངེད་རྣམས་ཀྱི་སྤུན་གྱི་མདུན་དུ་ཚོལ་ལ་ཁྱོད་ཀྱི་ཕྱིར་ཁྱེར་ཞིག ར་ཧེལ་གྱིས་དེ་རྣམས་བརྐུས་པ་ཡ་ཀོབ་ཀྱིས་མ་ཤེས་སོ༎

༣༣ དེ་ནས་ལ་བན་གྱིས་ཡ་ཀོབ་ཀྱི་གུར་དང་། ལེ་ཨ་ཡི་གུར་དང་། གཡོག་མོ་གཉིས་ཀྱི་གུར་ལ་ཞུགས་ཏེ་ཅིའང་མ་ཐོབ། ཡང་ལེ་ཨ་ཡི་གུར་ནས་འོངས་ནས་ར་ཧེལ་གྱི་གུར་ལ་ཞུགས་སོ།

༣༤ ར་ཧེལ་གྱིས་སྐུ་འདྲ་རྣམས་ཁྱེར་ཏེ་རྔ་མོང་གི་སྒའི་འོག་ཏུ་བཞག་ནས་དེའི་སྟེང་དུ་བསྡད་དོ། ལ་བན་གྱིས་གུར་གྱི་ནང་ཀུན་གཡེངས་ཀྱང་ཅིའང་མ་ཐོབ་པས།

༣༥ མོས་ཕ་ལ། ང་བུད་མེད་ཀྱི་ལུགས་ལ་ཡོད་དེ་ཁྱེད་ཀྱི་དྲུང་དུ་ལང་མི་ནུས་པས། ངའི་ཇོ་བོའི་མིག་གི་མདུན་དུ་ཐུགས་ཁྲོ་བའི་རྒྱུར་མ་འགྱུར་ཅིག་ཅེས་ཞུས་སོ། དེ་ལྟར་ཁོས་ཚང་མ་གཡེངས་ཀྱང་སྐུ་འདྲ་རྣམས་མ་ཐོབ་བོ༎

༣༦ དེ་ནས་ཡ་ཀོབ་ཁྲོས་ཏེ་ལ་བན་ལ་འཛིང་ནས། ཡ་ཀོབ་ཀྱིས་ལ་བན་ལ། ཁྱོད་ཀྱིས་ངའི་རྗེས་སུ་ཚ་དྲག་གིས་དེད་པས་ང་ལ་སྐྱོན་ཅི་ཡོད། ངས་སྡིག་པ་ཅི་བྱས།

༣༧ ཁྱོད་ཀྱིས་ངའི་ནོར་རྫས་ཐམས་ཅད་མ་གཡེངས་སམ། ད་ཁྱོད་ཀྱིས་ནང་གི་ནོར་རྫས་ཀྱི་ནང་ནས་ཅི་ཐོབ། ངའི་སྤུན་རྣམས་དང་ཁྱོད་ཀྱི་སྤུན་རྣམས་ཀྱི་མིག་གི་མདུན་དུ་འདི་རུ་ཤོག་དང་། དེ་ནས་དེ་དག་གིས་ང་གཉིས་ཀྱི་གཤགས་འབྱེད་པར་འགྱུར།

༣༨ ལོ་ཉི་ཤུའི་བར་དུ་ང་ཁྱོད་དང་མཉམ་དུ་འདུག་པའི་ཚེ། ཁྱོད་ཀྱི་ལུག་དང་ར་མ་རྣམས་མངལ་མ་ཤོར། ཁྱོད་ཀྱི་ལུག་ཐུག་ངས་མ་ཟོས།

༣༩ གཅན་གཟན་གྱིས་བསད་པ་ངས་ཁྱོད་ཀྱི་མདུན་དུ་འཁྱེར་མ་འོང་བར་ཁྱོད་ལ་ཚབ་བྱིན། ཉིན་མོ་ལ་ངས་རྐུན་མ་ལ་ཤོར་བ་དང་། མཚན་མོ་ལ་ངས་རྐུན་མ་ཤོར་བ་དེའི་ཚབ་ཁྱོད་ཀྱིས་བཙལ་བ་ཡིན།

༤༠ འདི་ལྟར་ང་ལ་བྱུང་། ཉིན་མོའི་ཚད་པ། མཚན་མོའི་གྲང་བ་ངས་ཁུར། ངའི་མིག་ལ་གཉིད་མ་ཡོངས།

༤༡ ལོ་ཉི་ཤུ་ང་ཁྱོད་ཀྱི་ཁང་པ་ལ་འདུག ཁྱོད་ཀྱི་བུ་མོ་གཉིས་ཀྱི་ཕྱིར་ལོ་བཅུ་བཞི་དང་། ཁྱོད་ཀྱི་ར་ལུག་གི་ཕྱིར་ལོ་དྲུག་ཁྱོད་ཀྱི་གཡོག་བྱས་ཀྱང་། ཁྱོད་ཀྱིས་ངའི་གླ་ལན་བཅུ་ཙམ་བསྒྱུར།

༤༢ ངའི་ཕའི་དཀོན་མཆོག་ཨབ་ར་ཧམ་གྱི་དཀོན་མཆོག་དང་། ཨི་སཱག་གིས་བག་བྱེད་པའི་དཀོན་མཆོག་དེ་ང་དང་འགྲོགས་པ་མ་ཡིན་ན། ཁྱོད་ཀྱིས་ང་སྟོང་ལོག་ལ་བཏང་བ་ཡིན། ངའི་སྡུག་བསྔལ་དང་ངའི་དཀའ་ལས་ལ་དཀོན་མཆོག་གིས་གཟིགས་པས། མདང་མཚན་ལ་ཁྱོད་ལ་བཀའ་བཀྱོན་པ་ཡིན་ཞེས་སྨྲས་པའི་ལན་དུ།

༤༣ ལ་བན་གྱིས་བུ་མོ་རྣམས་ངའི་བུ་མོ་ཡིན། བུ་རྣམས་ངའི་བུ་ཡིན། ཁྱུ་རྣམས་ངའི་ཁྱུ་ཡིན། ཁྱོད་ཀྱིས་མཐོང་བ་ཐམས་ཅད་ངའི་ཡིན་ཀྱང་། ངའི་བུ་མོ་རྣམས་དང་། དེ་དག་ལ་སྐྱེས་པའི་ཕྲུ་གུ་རྣམས་ལ་ངས་ད་ལྟ་ཅི་བྱེད་པར་ནུས།

༤༤ ད་ཁྱོད་དང་ངའི་བར་ལ་དཔང་པོ་བྱེད་པའི་ཕྱིར་ཁྱོད་ང་དང་ཆད་ཀ་བྱེད་དུ་ཤོག་ཅིག་ཅེས་སྨྲས་སོ།

༤༥ དེ་ནས་ཡ་ཀོབ་ཀྱིས་རྡོ་ཞིག་ཁྱེར་ཏེ་ཐོ་ཡོར་དུ་བཙུགས་སོ།

༤༦ ཡང་ཡ་ཀོབ་སྤུན་རྣམས་ལ། རྡོ་ཚོལ་ཞིག་ཅེས་བསྒོ་ནས་དེ་དག་གིས་རྡོ་ཁྱེར་ཏེ་ཕུང་པོར་སྤུངས་པ་དང་། ཕུང་པོ་དེའི་མདུན་དུ་དེ་དག་གིས་ཁ་ཟས་ཟོས་སོ།

༤༧ ལ་བན་གྱིས་རྡོ་ཕུང་དེ་ལ་ཡེ་གར་ས་ཧ་དུ་ཐཱ་མིང་བཏགས་ཀྱིས། ཡ་ཀོབ་ཀྱིས་ག་ལེད་བཏགས་སོ།

༤༨ ཡང་ལ་བན་གྱིས་རྡོ་ཕུང་འདི་ནི་དེ་རིང་གི་ཉིན་ལ་ང་དང་ཁྱོད་ཀྱི་བར་ལ་དཔང་པོར་གྱུར་ཅིག་ཅེས་ཟེར་བའི་ཕྱིར་དེའི་མིང་ག་ལེད་བཏགས་སོ།

༤༩ དེ་ལ་མིས་པཱ་ཡང་ཟེར་རོ། གང་ལ་ཟེར་ན། ཁོས་འདི་སྐད་དུ། ངེད་གཉིས་སོ་སོར་གྱེས་ནས།

༥༠ ཁྱོད་ཀྱིས་ངའི་བུ་མོ་རྣམས་མི་མནན་ཞིང་། ངའི་བུ་མོ་རྣམས་མ་གཏོགས་པར་ཆུང་མ་གཞན་མ་ལེན་ན། མི་སུ་ཡང་འདི་རུ་མེད་དེ་ང་དང་ཁྱོད་ཀྱི་བར་ལ་དཀོན་མཆོག་དཔང་པོ་ཡིན་ཅེས་སྨྲས་སོ༎

༥༡ ཡང་ལ་བན་གྱིས་ཡ་ཀོབ་ལ། རྡོ་ཕུང་འདི་ལ་ལྟོས་ཤིག ང་དང་ཁྱོད་ཀྱི་བར་ལ་བཙུགས་པའི་ཐོ་ཡོར་ལ་ལྟོས་ཤིག

༥༢ གནོད་སྐྱེལ་དུ་རྡོ་ཕུང་འདི་རྒལ་ནས་ང་ཁྱོད་ཀྱི་ཕྱོགས་སུའང་མི་ཡོང་། ཡང་ཁྱོད་ཀྱང་རྡོ་ཕུང་དང་ཐོ་ཡོར་འདི་མི་རྒལ་བའི་དཔང་པོར་རྡོ་ཕུང་དང་ཐོ་ཡོར་འདི་གྱུར་ཅིག

༥༣ ཨབ་ར་ཧམ་གྱི་དཀོན་མཆོག་དང་། ན་ཧོར་གྱི་དཀོན་མཆོག་དང་། དེ་དག་གི་ཕའི་དཀོན་མཆོག་གིས་ངེད་ཀྱི་བར་ལ་ཤན་འབྱེད་པར་ཤོག་ཅིག་སྨྲས་སོ། ཡ་ཀོབ་ཀྱིས་ཕ་ཨི་སཱག་གིས་འཇིགས་པ་དཔང་དུ་བཙུགས་ཏེ་མནའ་བོར་རོ།

༥༤ ཡ་ཀོབ་ཀྱིས་རི་དེ་རུ་མཆོད་པ་ཞིག་ཕུལ་བ་དང་། སྤུན་རྣམས་ལ་ཁ་ཟས་དྲངས་པས་དེ་དག་གིས་ཁ་ཟས་ཟོས་ནས་རི་དེར་དགོངས་ས་བྱས་སོ།

༥༥ ཐོ་རངས་སྔ་དྲོ་ལ་བན་ལངས་ནས་རང་གི་བུ་དང་བུ་མོ་རྣམས་ལ་འོ་བྱས་ཏེ་བྱིན་རླབས་བཏང་ནས་རང་གི་གནས་སུ་ལོག་གོ།

༣༢

ཡ་ཀོབ་རང་གི་ལམ་ལ་ཞུགས་ཏེ་དཀོན་མཆོག་གི་ཕོ་ཉ་རྣམས་དེའི་རྩར་འོངས་སོ།

༢ ཡ་ཀོབ་དེ་དག་མཐོང་ནས་འདི་ནི་དཀོན་མཆོག་གི་དམག་ཚོགས་ཡིན་ཞེས་སྨྲས་ནས། གནས་དེའི་མིང་མ་ཧ་ནཱ་ཨིམ་ཞེས་བཏགས་སོ།

༣ ཡང་ཡ་ཀོབ་ཀྱིས་རང་གི་མདུན་ནས་སྤུན་ཨེ་སབ་ལ་ཨེ་དོམ་ཡུལ་འཁོར་སེ་ཨིར་བྱ་བའི་རི་རྒྱུད་དུ་བང་ཆེན་རྣམས་བཏང་ནས།

༤ དེ་དག་ལ་ཁྱོད་ཅག་གིས་ངའི་ཨ་ཇོ་ཨེ་སབ་ལ་ཞུས་ཤིག བྲན་ཡ་ཀོབ་ཀྱིས་ཁྱེད་ལ་འདི་ལྟར་ཞུ། ང་ལ་བན་གྱི་དྲུང་དུ་འདུག་སྟེ་ད་ལྟའི་བར་དུ་དེ་རུ་གནས་ནས།

༥ བ་གླང་དང་། བོང་བུ་དང་། ར་ལུག་དང་། གཡོག་པོ་དང་། གཡོག་མོ་རྣམས་ང་ལ་ཡོད། ཁྱེད་ལ་ངག་ལོན་ཞུ་བའི་མི་བཏང་བས་ཁྱེད་ཀྱིས་ང་ལ་ཐུགས་རྗེས་གཟིགས་སུ་གསོལ་ཞེས་ཞུ་བ་འབུལ་དགོས།

༦ ཡང་བང་ཆེན་རྣམས་ཡ་ཀོབ་ཀྱི་དྲུང་དུ་ཕྱིར་ལོག་ནས། ང་ཅག་ཁྱེད་ཀྱི་སྤུན་ཨེ་སབ་ཀྱི་རྩར་སླེབས། ཁོ་རང་ད་ལྟ་མི་བཞི་བརྒྱ་དང་བཅས་པ་ཁྱེད་ཀྱི་ཕྱོགས་སུ་ཡོང་གིན་ཡོད་ཞུས་སོ།

༧ ཡ་ཀོབ་ཤིན་ཏུ་འཇིགས་ཤིང་ཁོང་འཁྲུགས་ཏེ་རང་གི་ཡིན་པའི་མི་དང་ར་ལུག་དང་། བ་གླང་དང་རྔ་མོང་རྣམས་ཚོ་གཉིས་སུ་བགོས། ཅི་ལ་ཞེ་ན།

༨ ཡ་ཀོབ་ཀྱི་བསམ་པ་ལ་གལ་ཏེ་ཨེ་སབ་ཀྱིས་དགྲ་བྱེད་ཅིང་ཚོ་གཅིག་བཅོམ་ན། ཚོ་གཞན་གཅིག་ཐར་ཡོང་ཞེས་བསམས་པའི་ཕྱིར་རོ།

༩ དེ་ནས་ཡ་ཀོབ་ཀྱིས་འདི་སྐད་དུ། ཀྱེ་ཡ་ཧོ་ཝཱ་ངའི་ཡབ་ཨབ་ར་ཧམ་དང་ཨི་སཱག་གི་དཀོན་མཆོག ཁྱེད་ཀྱིས་ང་ལ། ཁྱོད་ཀྱི་ཕ་ཡུལ་དང་སྐྱེ་གནས་སུ་ཕྱིར་ལོག་ཅིག་དང་། ངས་ཁྱོད་ལ་སྐྱབས་བྱའོ་ཞེས་བཀའ་གནང་བས།

༡༠ ད་ཁྱེད་ཀྱིས་བྲན་ལ་མཛད་པའི་ཐུགས་རྗེ་དང་བརྩེ་བའི་སྐྱབས་ཐམས་ཅད་ཀྱི་ནང་ནས་ང་ལ་ཟུར་ཞིག་ཀྱང་ཐོབ་པར་མི་འོས། ཡོར་དན་ཆུ་འདི་ལས་བརྒལ་བའི་ཚེ། ང་ལ་དབྱུག་པ་འདི་གཅིག་ཡོད་པ་ཡིན། ད་ལྟ་ཚོ་གཉིས་སུ་གྱུར་པའི་ཕྱིར་རོ།

༡༡ ངའི་སྤུན་ཨེ་སབ་ཀྱི་ལག་པ་ནས་ང་ཐར་བར་མཛོད་ཅིག ཁོ་ཡོངས་ཏེ་ང་མ་སྨད་དང་བཅས་པ་གསད་པའི་ཕྱིར་འཇིགས་སོ།

༡༢ ད་ཁྱེད་ཀྱིས་ངས་ཁྱོད་ལ་སྐྱབས་བྱས་ཏེ་རྒྱ་མཚོའི་བྱེ་མའི་གྲངས་རྩི་མི་ཐུབ་པ་ལྟར་ངས་ཁྱོད་ཀྱི་བུ་བརྒྱུད་བྱེད་པར་འགྱུར་རོ་ཞེས་བཀའ་གནང་བ་ཡིན་ཞེས་ཞུས་སོ༎

༡༣ ཡང་མཚན་མོ་དེ་ལ་གནས་དེ་རུ་བསྡད་དེ་ཁོ་ལ་ཡོད་པའི་ནོར་གྱི་ནང་ནས་སྤུན་ཨེ་སབ་ལ་ཕྱག་རྟགས་ནི།

༡༤ ར་མ་ཉིས་བརྒྱ་དང་། ར་ཐུག་ཉི་ཤུ་དང་། ལུག་ཉིས་བརྒྱ་དང་། ལུག་ཐུག་ཉི་ཤུ་དང་།

༡༥ ནུ་མ་སྣུན་པའི་རྔ་མོང་རྔ་ཕྲུག་དང་བཅས་པ་སུམ་ཅུ་དང་། བ་བཞི་བཅུ་དང་། ཕ་གླང་བཅུ་དང་། བོང་མོ་ཉི་ཤུ་བོང་ཕྲུག་བཅུ་དང་བཅས་པ་དེ་ཐམས་ཅད།

༡༦ གཡོག་པོ་རྣམས་ཀྱི་ལག་ལ་བཏད་དེ་ཚོ་སོ་སོར་འཕྲལ་ནས་གཡོག་པོ་ལ། ཚོ་གཅིག་དང་གཅིག་བར་འགྱངས་བཅུག་ནས་ངའི་སྔོན་ལ་སོང་ཞིག

༡༧ ཚོ་པ་དང་པོ་ལ། ངའི་སྤུན་ཨེ་སབ་ཁྱོད་དང་ཕྲད་དེ་ཁྱོད་ལ། ཁྱོད་སུ་ཡིན། ག་རུ་འགྲོ། མདུན་ལ་ཡོད་པའི་ནོར་སུའི་ཡིན་འདྲི་ན།

༡༨ ཁྱོད་ཀྱིས་ཁྱེད་ཀྱི་བྲན་ཡ་ཀོབ་ཀྱིས་ཇོ་བོ་ཨེ་སབ་ལ་ཕུལ་བའི་ཕྱག་རྟེན་ཞིག་ཡིན། ད་ཁོ་རང་ཡང་རྗེས་ལ་ཡོད་ཅེས་ཞུས་ཤིག

༡༩ དེ་ལྟར་ཁོས་ཚོ་པ་གཉིས་པ་དང་གསུམ་པ་དང་ཚོ་རྣམས་ཀྱི་རྗེས་སུ་འགྲོ་བའི་ཚོ་པ་ཐམས་ཅད་ལ། ཁྱོད་ཀྱིས་ཨེ་སབ་དང་ཕྲད་ན་གཏམ་དེ་བཞིན་དུ་ཞུས་ཤིག

༢༠ དེ་ནས་ཡང་། གཟིགས་ཤིག ཁྱེད་ཀྱི་བྲན་ཡ་ཀོབ་ང་ཅག་གི་རྗེས་སུ་ཡོད་ཞུས་ཤིག ཅེས་སྨྲས་སོ། ཅི་ལ་སྨྲས་ཞེ་ན། དེས་ངའི་སྔོན་ལ་འགྲོ་བའི་ཕྱག་རྟགས་ཀྱིས་དེ་དང་བསྡུམ་པར་བྱས་པའི་འོག་ཏུ་ངས་དེའི་གདོང་ལ་ལྟ་བར་བྱའོ། དེ་ནས་ཁོས་ང་བསྙེན་པར་འགྱུར་ལས་ཆེ་ཞེས་བསམས་སོ།

༢༡ དེ་ལྟར་ཕྱག་རྟགས་དེའི་སྔོན་ལ་ཕ་རོལ་དུ་སོང་ནས། ཁོ་རང་མཚན་དེ་ལ་བྲང་ས་ལ་བསྡད་དོ༎

༢༢ དེ་ནས་མཚན་མོ་དེ་ལ་ལངས་ནས་ཆུང་མ་གཉིས་དང་གཡོག་མོ་གཉིས་དང་ཕྲུ་གུ་བཅུ་གཅིག་ཁྲིད་དེ་ཡབ་བོག་གྲོག་པོའི་རབས་བརྒལ་ཏེ།

༢༣ དེ་དག་ཁྲིད་དེ་གྲོག་པོའི་ཕ་རོལ་ཏུ་བཏང་། ཁོ་ལ་ཡོད་པ་ཐམས་ཅད་ཀྱང་ཕར་ཁ་ལ་བཏང་ངོ་།

༢༤ ཡ་ཀོབ་རང་གཅིག་པུར་ལུས་སོ། དེར་མི་ཞིག་གིས་དེ་དང་ཐོ་རངས་ཀྱི་བར་དུ་སྣོལ་བར་བྱས།

༢༥ མི་དེས་ཁོ་ལས་མི་རྒྱལ་བར་མཐོང་ནས་དེའི་བརླ་ཁུག་ལ་རེག་པས། སྣོལ་བའི་ནང་ན་ཡ་ཀོབ་ཀྱི་དཔྱིའི་བརླ་ཁུག་འབོག་པར་གྱུར་ཏོ།

༢༦ ཡང་མི་དེས་ད་ནམ་ལངས་པས་ང་འགྲོ་ཆུག་ཅེས་བཀའ་གནང་ངོ་། ཁོས་གལ་ཏེ་བྱིན་རླབས་མི་མཛད་ན་མི་གཏང་ཞེས་གསོལ་ཏོ།

༢༧ མི་དེས་ཁྱོད་ཀྱི་མིང་ཅི་ཡིན་གསུངས་ནས། དེས་ངའི་མིང་ཡ་ཀོབ་ཡིན་ཞུས་སོ།

༢༨ དེ་ནས་མི་དེས། ད་ཕྱིན་ཅད་ཁྱོད་ཀྱི་མིང་ལ་ཡ་ཀོབ་མི་ཟེར་གྱི། ཨིས་ར་ཨེལ་ཟེར་བར་འགྱུར། ཅི་ལ་ཞེ་ན། ཁྱོད་ཀྱིས་དཀོན་མཆོག་དང་མི་ལ་བརྒོལ་ཏེ་ཐུབ་པ་ཡིན་ཞེས་གསུངས་སོ།

༢༩ ཡ་ཀོབ་ཀྱིས་ཁྱེད་ཀྱི་མཚན་ལ་ཅི་ཞུ་ཞུས་པས། མི་དེས་ངའི་མིང་ཅི་ལ་འདྲི་གསུངས་ནས། ཁོང་གིས་གནས་དེ་རུ་དེ་ལ་བྱིན་རླབས་མཛད་དོ།

༣༠ ཡ་ཀོབ་ཀྱིས་གནས་དེའི་མིང་ཕེ་ནུ་ཨེལ་ཞེས་བཏགས་སོ། ཅིའི་ཕྱིར་ཞེ་ན། ངས་དཀོན་མཆོག་གི་ཞལ་ངོ་མཐོང་ནས་ངའི་སེམས་སོས་པར་གྱུར་ཏོ་ཞེས་སྨྲས་པས་སོ།

༣༡ ཁོ་ཕེ་ནུ་ཨེལ་ནས་ཐོན་ཏེ་ཉི་མ་ཤར་བ་དང་། དེའི་དཔྱི་ཞ་བོར་གྱུར་ཏོ།

༣༢ དེ་བས་ན་ཨིས་ར་ཨེལ་གྱི་བུ་བརྒྱུད་ཀྱིས་དེ་རིང་གི་ཉིན་མོའི་བར་དུ་དཔྱིའི་ཆུ་རྒྱུས་མི་ཟ། ཅི་ལ་ཟེར་ན། མི་དེས་ཡ་ཀོབ་ཀྱི་དཔྱིའི་ཆུ་རྒྱུས་ལ་རེག་པའི་ཕྱིར་རོ༎

༣༣

དེ་ནས་ཡ་ཀོབ་ཀྱིས་མིག་བཏེགས་ཏེ་བལྟས་པས། ལྟོས་ཤིག ཨེ་སབ་མི་བཞི་བརྒྱ་དང་བཅས་སུ་འོང་བར་མཐོང་ངོ་། ཁོས་ལེ་ཨ་དང་ར་ཧེལ་དང་བྲན་མོ་གཉིས་ལ་རང་རང་གི་ཕྲུ་གུ་རྣམས་གཏད་དོ།

༢ དང་པོར་བྲན་མོ་རྣམས་ཕྲུ་གུ་དང་བཅས་པ་དང་། བར་དུ་ལེ་ཨ་ཕྲུ་གུ་དང་བཅས་པ་དང་། མཐར་ར་ཧེལ་དང་ཡོ་སེབ་བཞག་གོ།

༣ དེ་དག་གི་སྔོན་ལ་ཁོ་རང་སོང་བ་དང་། རང་གི་སྤུན་རྩར་མ་སླེབ་པའི་བར་དུ་ལན་བདུན་ལུས་ས་ལ་རྡབ་ཀྱིན་འོངས་པ་ལས།

༤ ཨེ་སབ་བསུ་བར་བརྒྱུགས་ཏེ་ཁོ་སྐེ་ནས་འཁྱུད་ཅིང་ཁ་བསྐྱལ་ཏེ་དེ་གཉིས་ངུས་སོ།

༥ དེ་ནས་དེས་མིག་བཏེགས་ཏེ་བུ་མོ་རྣམས་ལ་བལྟས་ནས། ཁྱོད་དང་མཉམ་དུ་ཡོད་པ་དེ་སུ་ཡིན་དྲིས་ནས། དེས་ཞུས་པ། དཀོན་མཆོག་གི་ཐུགས་རྗེས་བྲན་ལ་གནང་བའི་ཕྲུ་གུ་རྣམས་ཡིན་ནོ།

༦ དེ་ནས་བྲན་མོ་རྣམས་ཕྲུ་གུ་དང་བཅས་པ་འོངས་ཏེ་ལུས་ས་ལ་བརྡབས།

༧ ལེ་ཨ་ཕྲུ་གུ་དང་བཅས་པ་འོངས་ཏེ་ལུས་ས་ལ་བརྡབས། མཐར་ཡོ་སེབ་དང་ར་ཧེལ་གཉིས་ཀྱང་འོངས་ཏེ་ལུས་ས་ལ་བརྡབས་སོ།

༨ དེ་ནས་དེས་ང་དང་ཕྲད་པའི་ཚོ་ཐམས་ཅད་ཀྱི་དོན་ཅི་ཡིན་སྨྲས་ནས། ཁོས་ང་ལ་ཇོ་བོའི་གཟིགས་པ་ཐོབ་པའི་ཕྱིར་རོ་ཞུས།

༩ ཨེ་སབ་ཀྱིས་ང་ལ་མང་པོ་ཡོད། སྤུན་རང་གི་ཡིན་པའི་ནོར་སྤུན་རང་གིས་འཇོག་ཅིག་སྨྲས་སོ།

༡༠ ཡ་ཀོབ་ཀྱིས་དེ་མི་འགྲིག ཨ་ཇོས་ང་ལ་ཐུགས་རྗེས་གཟིགས་ཏེ་ངའི་ལག་ནས་ཕུལ་བའི་ཕྱག་རྟེན་བཞེས་ཤིག ཅི་ལ་ཞེ་ན། ཁྱེད་ཀྱིས་ང་ལ་ཐུགས་རྗེས་གཟིགས་པས། ངས་ཁྱེད་ཀྱི་ཞལ་གདོང་མཐོང་བ་ནི་དཀོན་མཆོག་གི་ཞལ་རས་མཐོང་བ་ལྟར་ཡོད་པ་ཡིན་པའི་ཕྱིར་རོ།

༡༡ དཀོན་མཆོག་གིས་ང་ལ་ཐུགས་རྗེས་གཟིགས་ཏེ། ང་ལ་ནོར་ཡོད་པ་དེས་ཆོག་པས། ང་ལ་ཁྱེད་ཀྱི་ཕྱིར་བརྙེད་པའི་བྱིན་རླབས་དེ་བཞེས་ཤིག་ཅེས་ཡ་ཀོབ་ཀྱིས་ནན་གྱིས་ཞུས་ཏེ་ཁོས་ཕྱག་རྟགས་བླངས་སོ༎

༡༢ ཡང་དེས། ད་ངེད་ཅག་ཐེགས་ནས་འགྲོ་བར་བྱ། ང་ཁྱོད་ཀྱི་སྔོན་ལ་འགྲོ།

༡༣ ཡ་ཀོབ་ཀྱིས་དེ་ལ། ང་ལ་ཕྲུ་གུ་ཆུང་བ་དང་ནུ་ཞོ་སྣུན་པའི་ར་ལུག་དང་བ་གླང་ཡོད་པས། ཞག་གཅིག་ཚ་དེད་བཏང་ན་ཁྱུ་ཐམས་ཅད་ཤི་ཡོང་ཇོ་བོས་མཁྱེན་ནོ།

༡༤ ཇོ་བོ་བྲན་གྱི་སྔོན་ལ་བྱོན་ཞིག་དང་། ངའི་སྔོན་ལ་ཡོད་པའི་ཁྱུ་དང་ཕྲུ་གུ་འགྲུལ་བའི་འགྲོས་དང་བསྟུན་ཏེ་ཡང་ག་ལེར་འགྲུལ་ཞིང་། ཇོ་བོ་ཕེབས་རྗེས་སུ་སེ་ཨིར་ཡུལ་དུ་སླེབས་ཡོང་ཞེས་ཞུས་སོ༎

༡༥ ཨེ་སབ་ཀྱིས་ང་དང་མཉམ་དུ་ཡོད་པའི་མི་འགའ་ཞིག་ཁྱོད་ལ་རོགས་བྱེད་དུ་གཏོང་བར་གནོང་ཞེས་སྨྲས་པ་དང་། ཁོ་ན་རེ། རོགས་ཅི་ལ་དགོས། ང་ལ་ཇོ་བོའི་གཟིགས་པ་ཐོབ་པས་ཆོག་ཞུས་སོ།

༡༦ ཨེ་སབ་དེའི་ཉིན་པར་རང་གི་ལམ་ལ་སེ་ཨིར་ཡུལ་དུ་ཕྱིར་སོང་ངོ་།

༡༧ ཡ་ཀོབ་་སུ་ཀོད་ལ་སོང་ནས་དེར་ཁང་པ་བཟོས་པ་དང་། ལུག་ཕྱུགས་ལ་སྤྱིལ་པོ་རྣམས་བྱས་སོ། དེའི་ཕྱིར་གནས་དེའི་མིང་སུ་ཀོད་༼བོད་སྐད་དུ་སྤྱིལ་པོ་༽ཞེས་ཟེར་རོ༎

༡༨ ཡང་ཡ་ཀོབ་་ཕ་དན་ཨ་རམ་ཡུལ་ནས་འོངས་པའི་ཚེ། ཀ་ན་ཨན་ཡུལ་ན་ཡོད་པའི་གྲོང་ཁྱེར་སི་ཀེམ་བྱ་བ་ཞིག་ཏུ་ཁམས་བདེ་བར་བསླེབས་ནས་གྲོང་ཁྱེར་གྱི་ཕྱི་རོལ་དུ་གནས་སོ།

༡༩ ཡང་གུར་ཕུབ་པའི་ས་གནས་ཀྱི་ཞིང་དེའི་ཆ་གཅིག་སི་ཀེམ་གྱི་ཕ་ཧ་མོར་བྱ་བའི་བུ་རྣམས་ནས་རིན་ཀ་སི་ཐཱ་བྱ་བ་བརྒྱ་བསྐར་བཏང་ནས་ཉོས་སོ།

༢༠ ཡང་གནས་དེ་རུ་མཆོད་ཁྲི་ཞིག་བཟོས་ནས། དེའི་མིང་ཨིས་ར་ཨེལ་གྱི་དཀོན་མཆོག་ལགས་པའི་དཀོན་མཆོག་ཅེས་བཏགས་སོ༎

༣༤

ཡ་ཀོབ་ལ་ལེ་ཨ་ནས་ཐོབ་པའི་བུ་མོ་དི་ནཱ་བྱ་བ་དེ་ཡུལ་གྱི་མིའི་བུ་མོ་ལ་བལྟ་བར་སོང་ངོ་།

༢ ཡུལ་དེའི་རྒྱལ་ཕྲན་ཧི་ཝི་པ་ཕ་ཧ་མོར་གྱི་བུ་སི་ཀེམ་གྱིས་བུ་མོ་དེ་མཐོང་ནས། ཁོས་མོ་ཁྱེར་ནས་དེ་དང་འགྲོགས་ཏེ། མོའི་དམའ་ཕབ་བོ།

༣ མི་དེ་སྙིང་ཡ་ཀོབ་ཀྱི་བུ་མོ་དི་ནཱ་ལ་སོང་ནས་བུ་མོ་ལ་ཆགས་ཏེ་གཏམ་སྙན་པོ་བྱས་སོ།

༤ དེའི་ཕྱིར་སི་ཀེམ་གྱིས་ཕ་ཧ་མོར་ལ། བུ་མོ་དེ་ངའི་ཆུང་མར་ལོངས་ཤིག་ཟེར་ཏོ།

༥ ཡ་ཀོབ་ཀྱིས་རང་གི་བུ་མོ་དི་ནཱ་མི་གཙང་བར་བྱས་པ་དེ་ཐོས་ནས། བུ་རྣམས་ཕྱུགས་དང་མཉམ་དུ་ཐང་ལ་ཡོད་པས། དེ་དག་ཕྱིར་མ་ལོག་པའི་བར་དུ་ཁོས་ཅིའང་མ་སྨྲས་སོ།

༦ དེ་ནས་སི་ཀེམ་གྱི་ཕ་ཧ་མོར་་ཡ་ཀོབ་ལ་གཏམ་བྱེད་པར་ཐོན་པ་དང་།

༧ ཡ་ཀོབ་ཀྱི་བུ་རྣམས་ཀྱིས་གཏམ་དེ་ཐོས་པའི་ཚེ་ཐང་ནས་འོངས་སོ། དེ་དག་ཁོང་འཁྲུགས་ཏེ་མི་དེས་ཨིས་ར་ཨེལ་ལ་ལས་ངན་བྱས་ཏེ་ཡ་ཀོབ་ཀྱི་བུ་མོ་དང་འགྲོགས་ནས་བྱེད་དུ་མི་རུང་བ་བྱས་པས་ཤིན་ཏུ་ཁྲོས་སོ༎

༨ ཡང་ཧ་མོར་གྱིས་དེ་དག་ལ་སྨྲས་པ། ངའི་བུ་སི་ཀེམ་གྱིས་ཁྱེད་ཀྱི་བུ་མོ་སྙིང་ནས་འདོད་པས། དེ་ཁོའི་ཆུང་མར་ཐོང་ཞིག

༩ ཁྱེད་རྣམས་ཀྱིས་ངེད་ཅག་དང་གཉེན་བྱོས་ཤིག ཁྱེད་ཀྱི་བུ་མོ་རྣམས་ངེད་རྣམས་ལ་ཐོང་། ངེད་ཀྱི་བུ་མོ་རྣམས་ཁྱེད་རྣམས་ཀྱིས་བློངས་ཤིག

༡༠ ངེད་ཀྱི་རྩར་གཞིས་ཟུང་ལ་ཁྱེད་ཀྱི་མདུན་དུ་ཡུལ་གྱི་སྒོ་ཕྱེ་སྟེ་ཡོད་པའི་ཕྱིར་འདི་རུ་གནས་ཏེ་ཚོང་བྱེད་ཅིང་ནོར་བྱོས་ཤིག

༡༡ དེ་ནས་སི་ཀེམ་གྱིས་ཀྱང་བུ་མོའི་ཕ་དང་མིང་པོ་རྣམས་ལ། ཁྱེད་ཀྱིས་ང་ལ་ཐུགས་རྗེས་གཟིགས་ཏེ་ཁྱེད་ཅག་གིས་ང་ལ་ཅི་མོལ་བ་བཞིན་དུ་ངས་འབུལ་བར་བྱ།

༡༢ བག་མའི་རིན་དང་གནང་སྦྱིན་ཇི་གཅད་ཀྱང་། ཁྱེད་ཀྱིས་ཇི་ཙམ་ཟེར་བ་བཞིན་དུ་ངས་འབུལ་བར་བྱ། འོན་ཀྱང་བུ་མོ་ང་ལ་བག་མར་གནོང་ཞིག་ཅེས་ཞུས་སོ༎

༡༣ ཡ་ཀོབ་ཀྱི་བུ་རྣམས་ཀྱིས་སི་ཀེམ་དང་ཧ་མོར་གྱི་གཏམ་གྱི་ལན་དུ་གཡོ་སྒྱུའི་གཏམ་བྱས་སོ། གང་ལ་ཞེ་ན། ཁོས་སྲིང་མོ་དི་ནཱ་མི་གཙང་བར་བྱས་པའི་ཕྱིར་རོ།

༡༤ ཁོ་རྣམས་ཀྱིས་དེ་དག་ལ། གཏམ་དེ་བཞིན་ང་ཚོ་བྱེད་མི་ཐུབ། ང་ཚོའི་སྲིང་མོ་མདུན་ལྤགས་མ་བཅད་པའི་མི་ཞིག་ལ་བག་མར་གཏོང་བ་དེ་ནི་ངེད་རྣམས་ཀྱི་ལུགས་ལ་ངོ་ཚ་བྱེད་པའི་རྒྱུ་ཡིན་པས་མི་རུང་།

༡༥ གལ་ཏེ་ཁྱེད་ངེད་དང་འདྲ་བར་གྱུར་ཏེ་ཕོ་ཐམས་ཅད་ཀྱི་མདུན་ལྤགས་གཅོད་ན་ང་ཚོ་ཁྱོད་ཚོ་དང་མཐུན་ཡོང་།

༡༦ དེ་ནས་ངེད་ཀྱི་བུ་མོ་རྣམས་ཁྱེད་ལ་གཏོང་བ་དང་ཁྱེད་ཀྱི་བུ་མོ་རྣམས་ང་ཚོས་ལེན་པ་དང་། ཁྱེད་དང་མཉམ་དུ་གནས་ཤིང་མི་བརྒྱུད་གཅིག་པ་འགྱུར་ཡོང་།

༡༧ ཇི་སྟེ་ཁྱེད་རྣམས་ཀྱིས་ངེད་རྣམས་ལ་མི་ཉན་པར་མདུན་ལྤགས་མི་གཅོད་ན། ང་ཚོས་ངེད་ཀྱི་བུ་མོ་ཁྱེར་ཏེ་འདི་ནས་འགྲོའོ་ཞེས་སྨྲས་སོ༎

༡༨ གཏམ་དེ་ལ་ཧ་མོར་གྱི་བུ་སི་ཀེམ་དགའ་འོ།

༡༩ གཞོན་ནུས་ཡ་ཀོབ་ཀྱི་བུ་མོ་ལ་སྡུག་པར་འཛིན་པའི་ཕྱིར་དུ་གཏམ་དེ་བཞིན་དུ་བྱེད་པར་མ་འགོར་རོ། ཕའི་ཁང་པ་ལ་ཡོད་པའི་མི་ཐམས་ཅད་ལས་ཁོ་ཆེན་པོ་བརྩིས་པ་ཡིན།

༢༠ ཧ་མོར་དང་བུ་སི་ཀེམ་གཉིས་གྲོང་ཁྱེར་གྱི་རྒྱལ་སྒོར་སོང་ནས་གྲོང་ཁྱེར་གྱི་མི་རྣམས་ལ་འདི་སྐད་ཅེས་སྨྲས་པ།

༢༡ མི་འདི་རྣམས་ཀྱི་སེམས་ངེད་དང་ཉེ་བས། ངེད་དང་མཉམ་དུ་གནས་ཤིང་ཡུལ་ན་རང་གི་ཚོང་བྱེད་དུ་འགྲོ་བར་རུང་། ད་ཡུལ་ཕྱོགས་ཐམས་ཅད་དེ་དག་གི་མཐོང་ངོར་གུ་ཡངས་མོ་ཡིན་ཏེ། དེ་དག་གི་བུ་མོ་རྣམས་ངེད་ཀྱི་ཆུང་མར་ལེན་པ་དང་ངེད་ཀྱི་བུ་མོ་རྣམས་དེ་དག་ལ་གཏོང་བར་བྱའོ།

༢༢ འོན་ཀྱང་དེ་དག་གི་མདུན་ལྤགས་གཅོད་པ་ལྟར་ངེད་ཀྱི་ནང་གི་ཕོ་ཐམས་ཅད་ཀྱི་མདུན་ལྤགས་གཅོད་ན་དེ་འབའ་ཞིག་གིས་མི་དེ་དག་ངེད་དང་མཉམ་དུ་གནས་ཤིང་མི་བརྒྱུད་གཅིག་པ་འགྱུར་བར་མཐུན་ནོ།

༢༣ དེ་དག་གི་ནོར་རྫས་དང་དུད་འགྲོ་ཐམས་ཅད་ངེད་རྣམས་ལ་མི་ཡོང་ངམ། འོན་ཀྱང་དེ་དག་གི་གཏམ་བཞིན་དུ་བྱེད་དགོས། དེ་ནས་ངེད་དང་མཉམ་དུ་གནས་པར་འགྱུར་རོ།

༢༤ ཡང་ཡུལ་གྱི་རྒྱ་སྒོ་ལ་ཕན་ཚུན་འགྲོ་བའི་མི་ཐམས་ཅད་ཧ་མོར་དང་བུ་སི་ཀེམ་གྱི་བཀའ་ལ་ཉན་ཏེ། ཡུལ་གྱི་རྒྱ་སྒོར་ཕར་ཚུར་འགྲོ་བའི་ཕོ་ཐམས་ཅད་ཀྱི་མདུན་ལྤགས་བཅད་དོ༎

༢༥ དེ་ནས་ཞག་གསུམ་པ་ལ་ཟུག་རྔུ་མྱོང་བའི་ཚེ། ཡ་ཀོབ་ཀྱི་བུ་ཤིམ་ཨོན་དང་ལེ་ཝི་གཉིས་དི་ནཱ་ཡི་མིང་པོ་དེས། རང་རང་གི་རལ་གྲི་ཐོགས་ཤིང་ཧུན་མེད་ལ་ཡུལ་དུ་སོང་ནས་ཕོ་ཐམས་ཅད་བསད་དོ།

༢༦ ཧ་མོར་དང་བུ་སི་ཀེམ་རལ་གྲིའི་ཁས་བསད་ནས། སི་ཀེམ་གྱི་ཁང་པ་ནས་དི་ནཱ་ཁྲིད་དེ་སོང་ངོ་།

༢༧ ཡ་ཀོབ་ཀྱི་བུ་རྣམས་བསད་པའི་རོའི་ཐོག་ཏུ་འོངས་ནས་སྲིང་མོ་མི་གཙང་བར་བྱས་པའི་ཕྱིར་དུ་ཡུལ་བཅོམ་མོ།

༢༨ དེ་དག་གི་ལུག་དང་བ་གླང་དང་བོང་བུ་དང་། ཡུལ་གྱི་ནང་ན་ཅི་ཡོད་པ་དང་། ཞིང་ལ་ཡང་ཅི་ཡོད་པ་ཁྱེར།

༢༩ རྫས་ཐམས་ཅད་དང་དེ་དག་གི་ཕྲུ་གུ་དང་ཆུང་མ་རྣམས་དང་། ཁང་པའི་ནང་ན་ཡོད་པའི་ནོར་ཀུན་ཕྲོགས་ཏེ་ཁྱེར་ཏོ།

༣༠ དེར་ཡ་ཀོབ་ཀྱིས་ཤིམ་ཨོན་དང་ལེ་ཝི་གཉིས་ལ། ཁྱོད་ཀྱིས་ཡུལ་གྱི་མི་ཀ་ན་ཨན་པ་དང་ཕེ་རི་ཟི་པའི་དཀྱིལ་ན་ངའི་མིང་དྲི་མས་བརླགས་པར་བྱས་ཏེ་འཁྲུག་ཏུ་བཅུག་ནས། ང་མཉམ་མི་གྲངས་ཉུང་བས། དེ་དག་རུབ་སྟེ་ང་ལ་འཐབ་ཏུ་འོངས་ནས་ང་དང་ངའི་ཁང་ཚང་མེད་པར་བྱའོ་ཞེས་སྨྲས་སོ།

༣༡ དེ་དག་གིས་སྨད་འཚོང་མ་ལ་སྤྱོད་པ་ལྟར་ང་ཚོའི་སྲིང་མོ་ལ་སྤྱོད་པར་རུང་ངམ་སྨྲས་སོ༎

༣༥

དེ་ནས་དཀོན་མཆོག་གིས་ཡ་ཀོབ་ལ། འདི་ནས་གྱེན་ལ་བེད་ཨེལ་དུ་འགྲོ་སྟེ། དེ་རུ་གཞིས་ཕོབ་ལ་ཁྱོད་ཀྱི་སྤུན་ཨེ་སབ་ཀྱི་དྲུང་ནས་ཤོར་བའི་ཚེ། ཁྱོད་ཀྱིས་མཐོང་བར་གྱུར་པའི་དཀོན་མཆོག་ལ་མཆོད་ཁྲི་ཞིག་གནས་དེ་རུ་བྱོས་ཤིག་ཅེས་བཀའ་གནང་ངོ་།

༢ དེའི་ཚེ་ཡ་ཀོབ་ཀྱིས་རང་གི་ཁང་པའི་མི་དང་། དེ་དང་མཉམ་དུ་ཡོད་པའི་མི་ཐམས་ཅད་ལ། ཁྱེད་ཀྱི་ནང་ན་ཡོད་པའི་ཕྱི་པའི་ལྷ་རྣམས་ཀྱི་སྐུ་འདྲ་རྣམས་སྐྱུར་ཞིག་དང་། རང་གཙང་བར་བྱས་ནས་གོས་རྗེ་བར་བྱོས་ཤིག

༣ ངེད་རྣམས་འདི་ནས་གྱེན་ལ་བེད་ཨེལ་དུ་སོང་ནས། ང་སྡུག་བསྔལ་བའི་ཚེ་ན་དཀོན་མཆོག་གིས་ངའི་ཞུ་བ་ལ་གསན་ཞིང་། ང་འགྲོ་བའི་ལམ་ལ་ང་དང་འགྲོགས་པས། དཀོན་མཆོག་ལ་མཆོད་ཁྲི་ཞིག་བཟོ་བར་བྱའོ་ཞེས་སྨྲས་སོ།

༤ དེ་དག་གི་ལག་ན་ཡོད་པའི་ལྷའི་སྐུ་འདྲ་ཐམས་ཅད་དང་། རྣ་བ་ལ་བཏགས་པའི་རྒྱན་རྣམས་ཡ་ཀོབ་ལ་བཏང་ནས། ཡ་ཀོབ་ཀྱིས་དེ་ཐམས་ཅད་སི་ཀེམ་ཡུལ་དུ་ཡོད་པའི་བེ་ཤིང་གི་འོག་ལ་བསྐུངས་སོ༎

༥ དེ་ནས་ཆས་པ་དང་། ཡུལ་འཁོར་དེའི་གྲོང་ཁྱེར་རྣམས་ལ་འཇིགས་པ་ཆེན་པོ་ཞིག་འབབ་ཡོད་པས། དེ་དག་གིས་ཡ་ཀོབ་ཀྱི་བུ་རྣམས་ལ་མ་དེད་དོ།

༦ ཡང་ཡ་ཀོབ་མི་ཚོགས་ཐམས་ཅད་དང་བཅས་སུ་ཀ་ན་ཨན་ཡུལ་ན་ཡོད་པའི་ལུས་བྱ་བའི་ཡུལ་ཚོ་རུ་བསླེབས་སོ། ལུས་ལ་བེད་ཨེལ་ཡང་ཟེར་རོ།

༧ དེ་རུ་མཆོད་ཁྲི་ཞིག་བཟོས་ནས་གནས་ཀྱི་མིང་བེད་ཨེལ་གྱི་དཀོན་མཆོག་ཅེས་བཏགས་སོ། གང་ལ་ཞེ་ན། རང་གི་སྤུན་གྱི་དྲུང་ནས་ཤོར་བའི་ཚེ་གནས་དེ་རུ་ཁོས་དཀོན་མཆོག་མཐོང་བར་གྱུར་པའི་ཕྱིར་རོ།

༨ དེ་རུ་རིབ་ཀཱའི་འཚོ་རྫི་དེ་བོ་རཱ་བྱ་བ་ཤི་ནས་བེད་ཨེལ་གྱི་ཟུར་ལ་བེ་ཤིང་གི་འོག་ཏུ་དུར་དུ་བཅུག་གོ། བེ་ཤིང་དེ་ལ་ཨལ་ལོན་པཱ་ཁུད་༼བོད་སྐད་དུ་མྱ་ངན་བྱེད་པའི་བེ་ཤིང་༽བཏགས་སོ༎

༩ ཡང་ཡ་ཀོབ་ནི་ཕ་དན་ཨ་རམ་ཡུལ་ནས་ཡོངས་པའི་ཚེ་ཁོས་དཀོན་མཆོག་ཀྱང་མཐོང་བར་གྱུར་པ་དང་ཁོ་ལ་བྱིན་རླབས་མཛད་དོ།

༡༠ དཀོན་མཆོག་གིས་དེ་ལ་བཀའ་སྩལ་པ། ཁྱོད་ཀྱི་མིང་ཡ་ཀོབ་ཅེས་ཟེར་ཏེ། ད་ཕྱིན་ཅད་ཡ་ཀོབ་ཏུ་མི་ཟེར་གྱི། ཁྱོད་ཀྱི་མིང་ཨིས་ར་ཨེལ་ཟེར་དགོས། དེ་བས་ན་དེའི་མིང་ཨིས་ར་ཨེལ་ཞེས་བཏགས་སོ།

༡༡ ཡང་དཀོན་མཆོག་གིས་དེ་ལ་གསུངས་པ། ང་ནི་དཀོན་མཆོག་ཀུན་དབང་ཡིན་པས། བརྒྱུད་དང་ལྡན་པར་གྱུར་ཏེ་འཕེལ་ཞིག མི་བརྒྱུད་དང་མི་བརྒྱུད་ཀྱི་ཚོགས་རྣམས་ཁྱོད་ནས་འབྱུང་ཡོང་། རྒྱལ་པོ་རྣམས་ཁྱོད་ཀྱི་དཔྱིའི་ནང་ནས་འབྱུང་བར་འགྱུར།

༡༢ ཨབ་ར་ཧམ་དང་ཨི་སཱག་ལ་བཏང་བའི་ཡུལ་ངས་ཁྱོད་ལ་གཏང་། ཁྱོད་ཀྱི་རྗེས་ལ་ཡོང་བའི་བུ་བརྒྱུད་ལ་ཡུལ་འདི་གཏོང་བར་བྱའོ་ཞེས་བཀའ་གནང་ངོ་།

༡༣ དཀོན་མཆོག་གིས་དེ་ལ་གསུང་གླེང་མཛད་པའི་གནས་དེ་ནས་ཁོའི་དྲུང་ནས་འཕགས་སོ།

༡༤ གསུང་གླེང་མཛད་པའི་གནས་དེ་རུ་ཡ་ཀོབ་ཀྱིས་རྡོའི་ཐོ་ཡོར་ཞིག་བཙུགས་ནས། དེའི་ཐོག་ཏུ་གསེར་སྐྱེམས་བཏང་ནས། དེའི་ཁར་འབྲུ་མར་བླུགས་སོ།

༡༥ དཀོན་མཆོག་གིས་ཡ་ཀོབ་ལ་གསུང་གླེང་མཛད་པའི་གནས་དེའི་མིང་བེད་ཨེལ་བཏགས་སོ༎

༡༦ བེད་ཨེལ་ནས་སོང་སྟེ་ཨེབ་རད་དུ་ནར་ཞིག་མ་སླེབས་པར། ར་ཧེལ་ལ་སྐྱེ་ཟུག་བྱུང་ནས་སྐྱེ་རུ་དཀའ་བ་བྱུང་།

༡༧ ཡང་སྐྱེ་གཟེར་ཧ་ཅང་དཀའ་བས། པང་གཡོག་མས་དེ་ལ། འདི་ཡང་ཁྱོད་ཀྱི་བུ་ཡིན་པས་མ་འཇིགས་ཤིག

༡༨ དེའི་སྲོག་འཐོན་ཁར་ཁོས་བུའི་མིང་བེན་ཨོ་ནི་བཏགས་ནས་ཤིའོ། ཕས་བེན་ཡ་མིན་ཞེས་བཏགས་སོ།

༡༩ དེ་ལྟར་ར་ཧེལ་ཚེ་འདས་ནས་ཨེབ་རད་ཀྱི་ལམ་དུ་དུར་དུ་བཅུག གནས་དེ་ནི་བེད་ལེ་ཧེམ་ཡུལ་ཡིན་ནོ།

༢༠ ཡང་ཡ་ཀོབ་དེའི་དུར་གྱི་སྟེང་དུ་ཐོ་ཞིག་བསླངས་ནས། དེ་ནི་དེ་རིང་གི་ཉིན་མོའི་བར་དུ་ར་ཧེལ་གྱི་བང་སོ་ཁར་ཡོད་དོ།

༢༡ དེ་ནས་ཨིས་ར་ཨེལ་ཆས་ཏེ་ཨེ་དེར་བྱ་བའི་མཁར་གྱི་ཕ་རོལ་དུ་གུར་སྤུབས་སོ༎

༢༢ ཡང་ཨིས་ར་ཨེལ་ཡུལ་དེ་ན་གནས་པའི་ཚེ་ན། རུ་བེན་ཕའི་ཟུར་གྲོགས་བིལ་ཧཱ་དང་འགྲོགས་སོ། བྱ་བ་དེའི་རྒྱུས་ཨིས་ར་ཨེལ་ལ་སོང་ངོ་། ཡ་ཀོབ་ཀྱི་བུའི་གྲངས་ནི་བཅུ་གཉིས་སོ།

༢༣ ལེ་ཨ་ཡི་བུ་རྣམས་ནི། སྔོན་སྐྱེས་རུ་བེན་དང་། ཤིམ་ཨོན་དང་། ལེ་ཝི་དང་། ཡ་ཧུ་དཱ་དང་། ཨི་ས་གར་དང་། ཟེ་བུ་ལོན་ཡིན་ནོ།

༢༤ ར་ཧེལ་གྱི་བུ་རྣམས་ནི། ཡོ་སེབ་དང་། བེན་ཡ་མིན་ནོ།

༢༥ ཡང་ར་ཧེལ་གྱི་བྲན་མོ་བིལ་ཧཱའི་བུ་རྣམས་ནི་དཱན་དང་། ནབ་ཐ་ལིའོ།

༢༦ ཡང་ལེ་ཨཱ་ཡི་བྲན་མོ་ཟིལ་པཱའི་བུ་རྣམས་ནི་གད་དང་ཨ་ཤེར་རོ། དེ་ནི་ཡ་ཀོབ་ལ་ཕ་དན་ཨ་རམ་ཡུལ་ན་བྱོར་བའི་བུ་རྣམས་སོ༎

༢༧ དེ་ནས་ཡ་ཀོབ་ཕ་ཨི་སཱག་གི་དྲུང་དུ་ཁིར་ཡད་ཨར་བཱ་དང་ཉེ་བའི་མམ་རེ་རུ་འོངས་སོ། དེ་ལ་ཧེབ་རོན་ཡང་ཟེར། གནས་དེ་རུ་ཨབ་ར་ཧམ་དང་ཨི་སཱག་གིས་བྲང་ས་བྱས་པ་ཡིན།

༢༨ ཡང་ཨི་སཱག་གི་ཚེ་ལོ་བརྒྱ་དང་བརྒྱད་ཅུ་ལོན་ནས།

༢༩ ཨི་སཱག་གི་དབུགས་ཐིམ་ནས་ཚེ་འདས་སོ། རྒས་ཤིང་ཚེ་ཚད་ཚང་ནས་ཕ་མེས་རྣམས་ཀྱི་དྲུང་དུ་འཛོམས་པར་གྱུར་ཏོ། ཁོའི་བུ་ཨེ་སབ་དང་ཡ་ཀོབ་ཀྱིས་ཁོ་དུར་དུ་བཅུག་གོ།

༣༦

ཨེ་དོམ་ཡང་ཟེར་བའི་ཨེ་སབ་ཀྱི་རིགས་བརྒྱུད་རྣམས་འདི་ལྟར་རོ།

༢ ཨེ་སབ་ཀྱིས་ཀ་ན་ཨན་གྱི་བུ་མོ་རྣམས་ནས་ཧེད་པ་ཨེ་ལོན་གྱི་བུ་མོ་ཨ་དཱ་དང་། ཧི་ཝི་པ་ཚིབ་ཨོན་གྱི་ཚ་མོ་ཨ་ནཱ་ཡི་བུ་མོ་ཨོ་ཧོ་ལི་བ་མཱ་དང་།

༣ ཨིས་མ་ཨེལ་གྱི་བུ་མོ་ནེ་བཱ་ཡོད་ཀྱི་སྲིང་མོ་བས་མད་དང་གསུམ་ཆུང་མར་བླངས་སོ།

༤ ཡང་ཨ་དཱ་ནས་ཨེ་སབ་ལ་བུ་ཨེ་ལི་ཕཱ་སྐྱེས། ཡང་བས་མད་ལ་རེ་གུ་ཨེལ་སྐྱེས།

༥ ཡང་ཨོ་ཧོ་ལི་བ་མཱ་ལ་ཡེ་ཧུས་དང་། ཡ་ཨེ་ལམ་དང་། ཁོ་རག་དང་གསུམ་སྐྱེས་སོ། བུ་དེ་རྣམས་ཨེ་སབ་ལ་ཀ་ན་ཨན་ཡུལ་ན་བྱོར་ཏོ༎

༦ ཨེ་སབ་ཀྱིས་ཆུང་མ་རྣམས་དང་བུ་རྣམས་དང་བུ་མོ་རྣམས་དང་རང་གི་ཁང་པ་ན་ཡོད་པའི་མི་ཐམས་ཅད་དང་། ནོར་དང་དུད་འགྲོ་ཐམས་ཅད་ཀ་ན་ཨན་ཡུལ་ནས་བརྙེད་པའི་ནོར་རྫས་ཁྱེར་ཏེ་སྤུན་ཡ་ཀོབ་ཀྱི་ཐད་ཀ་ནས་ཡུལ་གཞན་ཞིག་ཏུ་སོང་ངོ་།

༧ དེ་དག་གི་ནོར་ཆེན་པོ་ཡིན་ཏེ། དུད་འགྲོ་ཤིན་ཏུ་མང་བས། གཞིས་བཟུང་བའི་ཡུལ་དེར་འཚོ་མ་ཐུབ་པའི་ཕྱིར་དེ་དག་གཅིག་ཏུ་གནས་མ་ཐུབ་བོ།

༨ དེ་བས་ན་ཨེ་སབ་་ཨེ་དོམ་ཡང་ཟེར་བ་དེ་སེ་ཨིར་རི་རྒྱུད་ལ་གཞིས་བཟུང་ངོ་༎

༩ སེ་ཨིར་རི་རྒྱུད་ལ་ཡོད་པའི་ཨེ་དོམ་པ་རྣམས་ཀྱི་ཕ་ཨེ་སབ་ཀྱི་རིགས་བརྒྱུད་འདི་ལྟར་རོ།

༡༠ ཨེ་སབ་ཀྱི་བུ་རྣམས་ཀྱི་མིང་ནི་ཨེ་སབ་ཀྱི་ཆུང་མ་ཨ་དཱ་ཡི་བུ་ཨེ་ལི་ཕཱ་དང་། ཨེ་སབ་ཀྱི་ཆུང་མ་བས་མད་ཀྱི་བུ་རེ་གུ་ཨེལ།

༡༡ ཨེ་ལི་ཕཱ་ཡི་བུ་རྣམས་ནི་ཐེ་མན་དང་། ཨོ་མར་དང་། ཚེ་ཕོ་དང་། ག་ཨེ་ཐམ་དང་། ཁེ་ནཱས།

༡༢ ཨེ་ལི་ཕཱ་ཡི་ཟུར་གྲོགས་ཐིམ་ནཱ་བྱ་བ་ནས་ཨེ་ལི་ཕཱ་ལ་བུ་ཨ་མ་ལེག་བྱོར་བ་དེ་དག་ཨེ་སབ་ཀྱི་ཆུང་མ་ཨ་དཱ་ཡི་བུ་རྣམས་སོ།

༡༣ རེ་གུ་ཨེལ་གྱི་བུ་རྣམས་ནི་ན་ཧད་དང་། སེ་རག་དང་། ཤམ་མཱ་དང་། མི་ཟཱ། དེ་དག་ཨེ་སབ་ཀྱི་ཆུང་མ་བས་མད་ཀྱི་བུ་རྣམས་སོ།

༡༤ ཡང་ཚིབ་ཨོན་གྱི་ཚ་མོ་ཨ་ནཱ་ཡི་བུ་མོ་ཨེ་སབ་ཀྱི་ཆུང་མ་ཨོ་ཧོ་ལི་བ་མཱའི་བུ་རྣམས་ནི། ཨེ་སབ་ལ་དེ་ནས་ཡེ་ཧུས་དང་། ཡ་ཨེ་ལམ་དང་། ཁོ་རག་སྐྱེས་སོ༎

༡༥ ཨེ་སབ་ཀྱི་བུ་སྐུ་དྲག་ཡིན་པ་རྣམས་འདི་ལྟར་རོ། ཨེ་སབ་ཀྱི་བུ་སྔོན་སྐྱེས་ཨེ་ལི་ཕཱ་ཡི་བུ་རྣམས་ལས་ཇོ་ཐེ་མན་དང་། ཇོ་ཨོ་མར་དང་། ཇོ་ཚེ་ཕོ་དང་། ཇོ་ཁེ་ནཱས་དང་།

༡༦ ཇོ་ཁོ་རག་དང་། ཇོ་ག་ཨེ་ཐམ་དང་། ཇོ་ཨ་མ་ལེག དེ་དག་ཨེ་དོམ་ཡུལ་ན་ཨེ་ལི་ཕཱ་ནས་ཆད་པའི་ཇོ་རྣམས་དང་། ཨ་དཱ་ཡི་བུ་རྣམས་ཡིན་ནོ།

༡༧ ཡང་ཨེ་སབ་ཀྱི་བུ་རེ་གུ་ཨེལ་གྱི་བུ་རྣམས་ནི། ཇོ་ན་ཧད་དང་། ཇོ་སེ་རག་དང་། ཇོ་ཤམ་མཱ་དང་། ཇོ་མི་ཟཱ། དེ་དག་ཨེ་དོམ་ཡུལ་ན་རེ་གུ་ཨེལ་ནས་ཆད་པའི་ཇོ་རྣམས་ཡིན་ཏེ། ཨེ་སབ་ཀྱི་ཆུང་མ་བས་མད་ཀྱི་བུ་རྣམས་ཡིན་ནོ།

༡༨ ཡང་ཨེ་སབ་ཀྱི་ཆུང་མ་ཨོ་ཧོ་ལི་བ་མཱའི་བུ་རྣམས་ནི། ཇོ་ཡེ་ཧུས་དང་། ཇོ་ཡ་ཨེ་ལམ་དང་། ཇོ་ཁོ་རག་རྣམས་སོ། དེ་དག་ཨ་ནཱ་ཡི་བུ་མོ་ཨེ་སབ་ཀྱི་ཆུང་མ་ཨོ་ཧོ་ལི་བ་མཱ་ནས་ཆད་པའི་ཇོ་རྣམས་ཡིན་ནོ།

༡༩ དེ་རྣམས་ནི་ཨེ་སབ་ཀྱི་བུ་རྣམས་དང་། ཇོ་རྣམས་ཡིན། ཨེ་སབ་རང་ནི་ཨེ་དོམ་ཡིན་ནོ༎

༢༠ ཡུལ་ན་གནས་པའི་ཧོར་པ་སེ་ཨིར་གྱི་བུ་རྣམས་འདི་ཡིན། ལོ་ཐན་དང་། ཤོ་བལ་དང་། ཚིབ་ཨོན་དང་། ཨ་ནཱ་དང་།

༢༡ དི་ཤོན་དང་། ཨེ་ཚེར་དང་། དི་ཤན། དེ་དག་ཨེ་དོམ་ཡུལ་ན་སེ་ཨིར་གྱི་བུ་རྣམས་ཡིན་ཏེ། ཧོར་པའི་ཇོ་རྣམས་ཡིན་ནོ།

༢༢ ལོ་ཐན་གྱི་བུ་རྣམས་ནི་ཧོ་རི་དང་། ཧེ་མམ་དང་། ལོ་ཐན་གྱི་སྲིང་མོ་ནི་ཐིམ་ནཱའོ།

༢༣ ཡང་ཤོ་བལ་གྱི་བུ་རྣམས་འདི་དག་ཡིན། ཨལ་ཝན་དང་། མ་ནཱ་ཧད་དང་། ཨེ་བལ་དང་། ཤེ་ཕོ་དང་། ཨོ་ནམ།

༢༤ ཡང་ཚིབ་ཨོན་གྱི་བུ་རྣམས་ནི་འདི་རྣམས་ཡིན། ཨ་ཡཱ་དང་། ཨ་ནཱ། ཨ་ནཱ་ནི་ཕ་ཚིབ་ཨོན་གྱི་བོང་བུ་རྣམས་འཚོ་ཙ་ན་འབྲོག་སྟོང་ན་ཆུ་ཚན་རྣམས་ཐོབ་པ་དེ་ཡིན་ནོ།

༢༥ ཨ་ནཱ་ཡི་ཕྲུ་གུ་འདི་དག་ཡིན། དི་ཤོན་དང་། ཨ་ནཱ་ཡི་བུ་མོ་ཨོ་ཧོ་ལི་བ་མཱ།

༢༦ ཡང་དི་ཤོན་གྱི་བུ་འདི་རྣམས་ཡིན། ཧེམ་དན་དང་། ཨེས་བན་དང་། ཡིད་རན་དང་། ཁེ་རན།

༢༧ ཡང་ཨེ་ཚེར་གྱི་བུ་འདི་རྣམས་ཡིན། བིལ་ཧན་དང་། ཟ་ཨ་ཝན་དང་། ཨ་ཁན།

༢༨ དི་ཤན་གྱི་བུ་རྣམས་ནི། ཨུས་དང་། ཨ་རན་ཡིན།

༢༩ ཡང་ཧོར་པའི་གཙོ་ཆེ་བ་རྣམས་ནི། ཇོ་ལོ་ཐན་དང་། ཇོ་ཤོ་བལ་དང་། ཇོ་ཚིབ་ཨོན་དང་། ཇོ་ཨ་ནཱ་དང་།

༣༠ ཇོ་དི་ཤོན་དང་། ཇོ་ཨེ་ཚེར་དང་། ཇོ་དི་ཤན་ཡིན་ནོ། དེ་དག་ཧོར་པའི་ཇོ་རྣམས་ཡིན་ཏེ། སེ་ཨིར་ཡུལ་གྱི་སྡེ་རྣམས་ལ་དབང་བྱས་པའི་ཇོ་རྣམས་ཡིན་ནོ༎

༣༡ ཡང་ཨིས་ར་ཨེལ་གྱི་བུ་རྣམས་ལ་རྒྱལ་པོ་ཞིག་གིས་ད་རུང་དབང་མ་བྱས་པའི་ཚེ། ཨེ་དོམ་ཡུལ་ན་དབང་བྱས་པའི་རྒྱལ་པོ་རྣམས་འདི་ལྟར་རོ།

༣༢ ཨེ་དོམ་ཡུལ་དུ་བེ་ཨོར་གྱི་བུ་བེ་ལཱ་བྱ་བ་རྒྱལ་པོ་བྱས་སོ། དེའི་རྒྱལ་སའི་མིང་ནི་དིན་ཧ་བཱ་ཟེར་རོ།

༣༣ བེ་ལཱ་ཚེ་འདས་ནས་དེའི་རྗེས་སུ་བོས་རཱ་པ་སེ་རག་གི་བུ་ཡོ་བབ་ཀྱིས་རྒྱལ་པོ་བྱས་སོ།

༣༤ དེ་ནས་ཡོ་བབ་ཚེ་འདས་ནས་དེའི་རྗེས་སུ་ཐེ་མན་པའི་ཡུལ་ནས་ཧུ་སམ་གྱིས་དེའི་མལ་དུ་རྒྱལ་པོ་བྱས་སོ།

༣༥ ཧུ་སམ་ཚེ་འདས་ནས་དེའི་རྗེས་སུ་བེ་དད་ཀྱི་བུ་ཧ་དད་དེའི་མལ་དུ་རྒྱལ་པོ་བྱས་ཏེ། མོ་ཨབ་ཀྱི་ཐང་དུ་མིད་ཨན་པ་བཅོམས་སོ། རྒྱལ་པོ་དེའི་གྲོང་ཁྱེར་གྱི་མིང་ཨ་ཝིད་ཟེར་རོ།

༣༦ ཡང་ཧ་དད་ཚེ་འདས་ནས་དེའི་རྗེས་སུ་མས་རེ་ཁ་ནས་ཡིན་པའི་སམ་ལཱ་རྒྱལ་པོ་བྱས་སོ།

༣༧ སམ་ལཱ་ཚེ་འདས་ནས་དེའི་རྗེས་སུ་ཆུའི་འགྲམ་ལ་ཡོད་པའི་རེ་ཧོ་བོད་ནས་ཡིན་པའི་ཤ་ཨུལ་གྱིས་རྒྱལ་པོ་བྱས་སོ།

༣༨ ཤ་ཨུལ་ཚེ་འདས་ནས་དེའི་རྗེས་སུ་ཨག་པོར་གྱི་བུ་བ་ཨཱལ་ཧ་ནན་གྱིས་རྒྱལ་པོ་བྱས་སོ།

༣༩ ཨག་པོར་གྱི་བུ་བ་ཨཱལ་ཧ་ནན་ཚེ་འདས་ནས་དེའི་རྗེས་སུ་ཧ་དར་གྱིས་རྒྱལ་པོ་བྱས། དེའི་རྒྱལ་སའི་མིང་ལ་ཕ་གུ་དང་། དེའི་ཆུང་མའི་མིང་ནི་མེ་ཧེ་ཐབ་ཨེལ་བྱ་བ་ནི་མེ་ས་ཧབ་ཀྱི་བུ་མོ་མེད་རེད་ཀྱི་བུ་མོ་ཡིན་ནོ༎

༤༠ ཡང་ཨེ་སབ་ནས་ཆད་པའི་ཇོ་རྣམས་རང་རང་གི་རིགས་བརྒྱུད་དང་། གནས་རྣམས་དང་། མིང་རྣམས་བཞིན་དུ་འདི་ལྟར་རོ། ཇོ་ཐིམ་ནཱ་དང་། ཇོ་ཨལ་ཝཱ་དང་། ཇོ་ཡེ་ཐེད་དང་།

༤༡ ཇོ་ཨོ་ཧོ་ལི་བ་མཱ་དང་། ཇོ་ཨེ་ལཱ་དང་། ཇོ་ཕི་ནོན་དང་།

༤༢ ཇོ་ཁེ་ནཱས་དང་། ཇོ་ཐེ་མན་དང་། ཇོ་མིབ་ཙར་དང་།

༤༣ ཇོ་མག་དི་ཨེལ་དང་། ཇོ་ཨི་རཱམ། འདི་རྣམས་ནི་རང་རང་གི་གནས་ས་དང་དབང་དུ་ཡོད་པའི་ཡུལ་གྱི་སྡེ་བཞིན་དུ་ཨེ་དོམ་གྱི་ཇོ་རྣམས་ཡིན་ནོ། འདི་ནི་ཨེ་དོམ་པ་རྣམས་ཀྱི་ཕ་ཨེ་སབ་ཡིན་ནོ༎

༣༧

ཡང་ཡ་ཀོབ་ཀྱི་ཕ་རྒྱལ་ཁམས་པ་ལྟར་གནས་པའི་ཀ་ན་ཨན་དུ་ཡ་ཀོབ་ཀྱང་གནས་སོ།

༢ ཡ་ཀོབ་ཀྱི་རིགས་བརྒྱུད་རྣམས་ནི་འདི་ལྟར་རོ། ཡོ་སེབ་ལོ་བཅུ་བདུན་ལོན་པའི་ཚེ་ན། སྤུན་རྣམས་དང་མཉམ་དུ་ཁྱུའི་རྫི་བོ་བྱས་ཏེ། ཁྱེའུ་ནི་ཕའི་ཆུང་མ་བིལ་ཧཱའི་བུ་རྣམས་དང་ཟིལ་པཱའི་བུ་རྣམས་དང་མཉམ་པོ་འདུག་སྟེ། དེ་དག་གི་གཏམ་ངན་རྣམས་ཕ་ལ་བཤད་དོ།

༣ ཡང་ཨིས་ར་ཨེལ་གྱི་སེམས་ལ་ཡོ་སེབ་ནི་ང་རྒད་པོའི་དུས་ཀྱི་བུ་ཡིན་བསམས་པས། རང་གི་བུ་ཐམས་ཅད་ལས་ཡོ་སེབ་ལ་ལྷག་པར་བྱམས་པ་བྱས་ཏེ། དེ་ལ་གོས་ཁྲ་གཟིག་ཅིག་བཟོས་སོ།

༤ ཕས་སྤུན་ཐམས་ཅད་ལས་དེ་ལ་བྱམས་པ་བྱེད་པ་སྤུན་རྣམས་ཀྱིས་མཐོང་ནས། དེ་ལ་སྡང་སྟེ་ཞི་བའི་གཏམ་བྱེད་མ་ཐུབ་བོ༎

༥ ཡང་ཡོ་སེབ་ཀྱིས་རྨི་ལམ་ཞིག་མཐོང་ནས་སྤུན་རྣམས་ལ་བཤད་པས། དེ་དག་ནི་ཁོ་ལ་ལྷག་པར་སྡང་ངོ་།

༦ ཁོས་དེ་དག་ལ། ངས་མཐོང་བའི་རྨི་ལམ་དེ་ཉོན་ཅིག

༧ ལྟོས་ཤིག་ངེད་ཅག་ཞིང་ལ་ཡོད་པ་ལས། ཕོན་པོ་བཅིངས་ཙ་ན་ངའི་ཕོན་པོ་ལངས་ནས་བསྡད། ལྟོས་ཤིག་ཁྱོག་ཅག་གི་ཕོན་པོ་རྣམས་ངའི་ཕོན་པོ་ལ་བསྐོར་ནས་དེ་ལ་བཏུད་དོ།

༨ སྤུན་རྣམས་ན་རེ། ཁྱོད་ངོ་ཐོག་ངེད་ཀྱི་རྒྱལ་པོར་གྱུར་ཏེ་ངེད་རྣམས་ལ་དབང་བྱའམ། ཡང་དེའི་རྨི་ལམ་རྣམས་དང་ཟེར་བའི་གཏམ་གྱི་ཕྱིར་དེ་ལ་ལྷག་པར་འཁོན་དུ་བཟུང་ངོ་།

༩ དེ་ནས་ཁོ་རྨི་ལམ་གཞན་ཞིག་ཀྱང་མཐོང་ནས་དེ་སྤུན་རྣམས་ལ་བཤད་ཅིང་སྨྲས་པ། ངས་ད་རུང་ཡང་རྨི་ལམ་རྨིས། ལྟོས་ཤིག་ཉི་མ་དང་། ཟླ་བ་དང་། སྐར་མ་བཅུ་གཅིག་ང་ལ་ཕྱག་བཙལ་བ་མཐོང་བྱུང་།

༡༠ ཞེས་ཕ་དང་སྤུན་རྣམས་ལ་བཤད་པས། ཕས་བཀའ་བཀྱོན་ཏེ་དེ་ལ། ཁྱོད་རྨིས་པའི་རྨི་ལམ་དེ་ཅི་ཡིན། ཁྱོད་ཀྱི་དྲུང་དུ་ང་དང་ཁྱོད་ཀྱི་མ་དང་། སྤུན་རྣམས་ཀྱིས་ངོ་ཐོག་ཁ་འབུབ་ལོག་ནས་ཕྱག་འཚལ་ཡོང་ངམ་སྨྲས་སོ།

༡༡ སྤུན་རྣམས་དེ་ལ་ཕྲག་དོག་བྱས་ཀྱི། ཕས་གཏམ་དེ་ཡིད་ལ་བཅངས་སོ༎

༡༢ ཡང་སྤུན་རྣམས་ཕའི་ཁྱུ་རྣམས་འཚོ་བའི་ཕྱིར་སི་ཀེམ་དུ་ཕྱིན་པའི་ཚེ།

༡༣ ཨིས་ར་ཨེལ་གྱིས་ཡོ་སེབ་ལ། ཁྱོད་ཀྱི་སྤུན་རྣམས་སི་ཀེམ་དུ་ཁྱུ་མི་འཚོ་འམ། ད་ཤོག་ལ་ངས་ཁྱོད་དེ་དག་གི་རྩར་གཏོང་རྒྱུ་ཡིན། ཁོས་ཞུས་པ། ང་འདི་རུ་ཡོད།

༡༤ དེས་ད་སོང་ལ་སྤུན་དང་ཁྱུ་རྣམས་བདེའམ་ལྟོས་ལ་ང་ལ་ལོན་ཁྱེར་ཤོག་ཟེར་ནས། ཧེབ་རོན་ལུང་པ་ནས་དེ་བཏང་བ་དང་། ཁོ་སི་ཀེམ་དུ་བསླེབས་སོ།

༡༥ ཁོ་ཐང་ལ་ལམ་ནོར་བའི་ཚེ་མི་ཞིག་དང་ཕྲད་དེ། མི་དེས་དེ་ལ་ཅི་འཚོལ་དྲིས་སོ།

༡༦ ཁོས་ངའི་སྤུན་རྣམས་འཚོལ། དེ་དག་གི་ཁྱུ་འཚོ་བའི་གནས་ང་ལ་ཤོད་ཅིག

༡༧ མི་དེས་སྨྲས་པ། དེ་དག་འདི་ནས་སོང་ཚར། ངེད་དོ་ཐན་དུ་འགྲོ་བར་བྱ་དེ་དག་ཟེར་བ་ངས་ཐོས་སོ། ཡོ་སེབ་རང་གི་སྤུན་རྣམས་ཀྱི་རྗེས་སུ་སོང་ནས་དོ་ཐན་ལ་ཐོབ་བོ།

༡༨ དེ་དག་གིས་ཁོ་ཐག་རིང་ནས་ཡོང་བར་མཐོང་ནས། ཉེ་བར་མ་སླེབས་པའི་སྔོན་ལ་ཁོ་གསོད་པའི་གྲོས་བྱས་སོ།

༡༩ གཅིག་གིས་གཅིག་ལ་ལྟོས་ཤིག་རྨི་ལམ་མཁན་དེ་ཡོང་གི་འདུག

༢༠ ད་ཤོག་ལ་ཁོ་བསད་ནས་ས་དོང་ཞིག་གི་ནང་དུ་དབྱུགས་པར་བྱ། གཅན་གཟན་ངན་པ་ཞིག་གིས་ཁོ་ཟོས་པ་ཡིན་ཟེར་བར་བྱ། དེ་ནས་དེའི་རྨི་ལམ་རྣམས་ཀྱི་དོན་ཅི་འཐོན་ངེད་ཀྱིས་བལྟ་བར་བྱ་ཟེར་ཏོ།

༢༡ རུ་བེན་གྱིས་གཏམ་དེ་ཐོས་པས། སྤུན་དེ་དག་གི་ལག་ནས་ཐར་བའི་ཕྱིར་དེ་རྣམས་ལ་སྨྲས་པ། ངེད་ཀྱིས་དེའི་སྲོག་མི་ལེན་ནོ།

༢༢ སླར་ཡང་རུ་བེན་གྱིས་དེ་དག་ལ། ཁྲག་མ་ཕོས་ཤིག འབྲོག་སྟོང་ལ་ཡོད་པའི་ས་དོང་འདིའི་ནང་དུ་དབྱུག་ཅིག འོན་ཀྱང་ཁྱེད་ཅག་གིས་ལག་པ་དེ་ལ་མ་རེག ཅེས་སྨྲས་པའི་དོན་ནི། ཁོས་སྤུན་དེ་དག་གི་ལག་པ་ནས་ཐར་བཅུག་ནས། ཕའི་རྩར་སྐྱེལ་བར་བྱ་བསམས་སོ།

༢༣ དེ་ནས་ཡོ་སེབ་རང་གི་སྤུན་རྣམས་ཀྱི་དྲུང་དུ་བསླེབས་ནས། དེ་དག་གིས་ཡོ་སེབ་ཀྱིས་གོན་པའི་གོས་ཁྲ་གཟིག་དེ་ཕུད་ནས།

༢༤ ཁོ་བཟུང་ནས་ས་དོང་ལ་བཅུག་གོ། ས་དོང་དེ་ཆུ་མེད་སྟོང་པ་ཡོད་པ་ཡིན།

༢༥ དེ་ནས་ཟན་ཟ་བར་བསྡད་པའི་ཚེ་མིག་བཏེགས་ཏེ་བལྟས་ནས། ལྟོས་ཤིག་ཨིས་མ་ཨེལ་པའི་ཚོ་ཞིག་གིལ་ཨད་ནས་ཡོང་མཁན་སྤོས་དང་། བལ་སམ་དང་། གུ་གུལ་འཁུར་བའི་རྔ་མོང་རྣམས་དང་བཅས་པ་མི་སེར་ཡུལ་དུ་འཁྱེར་འགྲོ་བར་མཐོང་ངོ་།

༢༦ ཡ་ཧུ་དཱ་ཡིས་སྤུན་རྣམས་ལ། ངེད་ཀྱིས་ནུ་བོ་བསད་ནས་དེའི་ཁྲག་སྦས་ན་ངེད་ལ་ཅི་ཕན།

༢༧ དེ་བས་ཁོ་ཨིས་མ་ཨེལ་པ་རྣམས་ལ་འཚོང་ན་དགའ། དེ་ནི་ངེད་ཀྱི་སྤུན་དང་ཤ་ཁྲག་ཡིན་པས། ངེད་ཁོ་ལ་ལག་པ་རེག་པའི་མི་རིགས་སོ་ཟེར་བ་དང་། སྤུན་རྣམས་དེ་ལ་ཉན་ཏོ།

༢༨ ཡང་མིད་ཨན་པ་ཚོང་པ་ཡིན་པའི་མི་དེ་རྣམས་ལམ་ལ་འགྲོ་པ་ལས། ཡོ་སེབ་ས་དོང་ནས་གྱེན་དུ་ཐེན་ཏེ་བཏོན་ནས། ཡོ་སེབ་་ཨིས་མ་ཨེལ་པ་རྣམས་ལ་རིན་དངུལ་ཉི་ཤུ་ལ་བཙོངས་སོ། དེ་དག་གིས་ཡོ་སེབ་་མི་སེར་ཡུལ་དུ་ཁྱེར་ཏོ།

༢༩ དེའི་རྗེས་སུ་རུ་བེན་ས་དོང་དུ་ཕྱིར་ཡོངས་ཏེ། ད་ཡོ་སེབ་ས་དོང་ན་མེད་པས། རང་གི་གོས་བཤགས་ཏེ།

༣༠ སྤུན་རྣམས་ཀྱི་རྩར་ཕྱིར་ལོག་ནས་ཟེར་པ། ཁྱེའུ་མེད་པས་ང་ག་རུ་འགྲོ།

༣༡ དེ་དག་གིས་ཡོ་སེབ་ཀྱི་གོས་བླངས་ཏེ། ར་ཕོ་ཞིག་བསད་ནས་ཁྲག་གི་ནང་དུ་གོས་བཅུག་པ་དང་།

༣༢ གོས་ཁྲ་གཟིག་དེ་ཕ་ལ་བསྐུར་ཏོ། དེ་དག་གིས་ང་ཅག་ལ་འདི་ཐོབ། ཁྱོད་ཀྱི་བུའི་གོས་ཡིན་མིན་ངོ་རྟགས་བྱོས་ཤིག་ཅེས་སྨྲས་སོ།

༣༣ དེས་དེ་མཐོང་ནས་འདི་ནི་ངའི་བུའི་གོས་ཡིན་ཏེ། གཅན་གཟན་ཞིག་གིས་བསད་ནས། ཐེ་ཚོམ་མེད་པར་ཡོ་སེབ་ཟོས་པ་ཡིན་ཟེར་ནས།

༣༤ ཡ་ཀོབ་ཀྱིས་གོས་བཤགས་ཏེ། རྐེད་པ་ལ་སྡུག་གོས་གོན་ཏེ་བུའི་ཕྱིར་ཞག་མང་པོ་མྱ་ངན་བྱས་སོ།

༣༥ ཡང་བུ་ཐམས་ཅད་དང་བུ་མོ་ཐམས་ཅད་དེའི་སེམས་གསོ་བའི་ཕྱིར་ལངས་ཀྱང་། སེམས་གསོ་བར་མ་བཏུབ། མྱ་ངན་བྱེད་ཅིང་ངའི་བུའི་དྲུང་དུ་གཤིན་ཡུལ་དུ་འབབ་པར་འགྱུར་རོ་ཞེས་སྨྲས་སོ། ཕ་དེའི་ཕྱིར་ངུས་སོ༎

༣༦ མིད་ཨན་པ་རྣམས་ཀྱིས་ཁོ་མི་སེར་ཡུལ་དུ་རྒྱལ་པོ་ཕར་ཨོའི་ཁབ་ཀྱི་མི་པོ་ཏི་ཕར་བྱ་བ་སྐུ་སྲུང་བའི་འགོ་པ་ཞིག་ལ་བཙོངས་སོ༎

༣༨

དུས་དེར་བྱུང་བ་ནི། ཡ་ཧུ་དཱ་སྤུན་རྣམས་ཀྱི་དྲུང་ནས་སོང་སྟེ། ཨ་དུལ་ལམ་པའི་མི་ཧི་རཱ་བྱ་བ་ཞིག་གི་རྩར་སོང་ངོ་།

༢ ཡ་ཧུ་དཱས་དེ་རུ་ཀ་ན་ཨན་པ་ཤུ་ཨ་བྱ་བའི་བུ་མོ་ཞིག་མཐོང་ནས་བླངས་སོ། ཁོ་དེ་དང་འགྲོགས་ནས།

༣ མོ་མངལ་དང་ལྡན་པར་གྱུར་ནས། ཁོས་དེ་ལ་སྐྱེས་པའི་བུའི་མིང་ཨེར་བཏགས་སོ།

༤ དེ་ནས་ཡང་མངལ་དང་ལྡན་པར་གྱུར་ནས་སྐྱེས་པའི་བུའི་མིང་ཨོ་ནན་བཏགས་སོ།

༥ དེ་ལ་ཡང་བུ་ཞིག་སྐྱེས། ཁོས་དེའི་མིང་ཤེ་ལཱ་བཏགས་སོ། བུ་དེ་མོ་ལ་སྐྱེས་པའི་ཚེ། ཁོ་ཀེ་ཟིབ་ཡུལ་དུ་ཡོད་པ་ཡིན།

༦ དེ་ནས་ཡ་ཧུ་དཱ་ཡིས་རང་གི་བུ་སྔོན་སྐྱེས་ཨེར་ལ་ཐ་མར་ཞེས་བྱ་བ་ཆུང་མར་བླངས་སོ།

༧ ཡ་ཧུ་དཱ་ལ་བྱོར་པའི་བུ་སྔོན་སྐྱེས་ཨེར་ནི་ཡ་ཧོ་ཝཱའི་ཞལ་ངོའི་མདུན་དུ་སྤྱོད་ངན་བྱས་ནས་ཡ་ཧོ་ཝཱས་དེ་བསད་དོ།

༨ ཡ་ཧུ་དཱས་ཨོ་ནན་ལ། ཁྱོད་རང་གི་སྤུན་གྱི་ཆུང་མ་དང་འགྲོགས་ལ་ཁྱོད་ཀྱི་སྤུན་ལ་བུ་བརྒྱུད་འབྱུང་བའི་ཕྱིར་སྤུན་གྱི་ཚབ་ཏུ་དེ་ཆུང་མར་བློངས་ཤིག་ཅེས་སྨྲས་སོ།

༩ ཨོ་ནན་ལས་བྱོར་པ་ནི་རང་གི་བུ་བརྒྱུད་ལ་མི་འགྱུར་བ་ཤེས་པས། ཨ་ཇོའི་ཆུང་མ་དང་འགྲོགས་སྐབས་ལ་སྤུན་ལ་བུ་བརྒྱུད་མི་འབྱུང་བའི་ཕྱིར་ཁོས་དེ་ནི་ས་རུ་དོར་རོ།

༡༠ བྱ་བ་དེ་ཡ་ཧོ་ཝཱའི་ཞལ་ངོའི་མདུན་དུ་ངན་པ་ཡིན་པས། ཁོང་གིས་དེ་ཡང་བསད་དོ།

༡༡ དེའི་རྗེས་ལ་ཡ་ཧུ་དཱས་བུའི་ཆུང་མ་ཐ་མར་ལ། ངའི་བུ་ཤེ་ལཱ་ཆེར་མ་སྐྱེས་པའི་བར་དུ་ཡུག་ས་སྲུང་ཞིང་ཕའི་ཁང་པ་ལ་སྡོད་ཅིག་ཅེས་བསྐུལ་ཏོ། ཅི་ལ་ཞེ་ན། སྤུན་རྣམས་ཤི་བ་ལྟར་ཁོ་མི་ཤི་བའི་ཕྱིར་རོ། ཐ་མར་སོང་ནས་ཕའི་ཁང་པ་རུ་བསྡད་དོ༎

༡༢ ཡུན་རིང་པོའི་འོག་ཏུ་ཡ་ཧུ་དཱའི་ཆུང་མ་ཤུ་ཨའི་བུ་མོ་ཤི་བ་དང་། ཡ་ཧུ་དཱ་མྱང་ངན་སངས་ནས་ཁོ་ནི་མཛའ་བོ་ཨ་དུལ་ལམ་པ་ཧི་རཱ་དང་བཅས་སུ་ལུག་གི་བལ་འབྲེག་མཁན་ལ་ལྟ་བའི་ཕྱིར་ཐིམ་ནཱ་རུ་སོང་ངོ་།

༡༣ ཡང་ཐ་མར་གྱིས་ད་ཁྱོད་ཀྱི་ཁྱོའི་ཕ་བལ་འབྲེག་པའི་ཕྱིར་ཐིམ་ནཱ་ལ་འགྲོའོ་ཞེས་པའི་གཏམ་ཐོས་སོ།

༡༤ ཁོས་རང་གི་ཡུག་ས་མོའི་གོས་ཕུད་ནས་གདོང་ཁེབས་གོན་ཏེ་རང་བཀབ་པ་དང་། ཐིམ་ནཱ་ཡི་ལམ་ལ་ཨེ་ནཱ་ཡིམ་ཡུལ་གྱི་རྒྱལ་སྒོའི་མདུན་དུ་བསྡད་དོ། ཅི་ལ་ཟེར་ན། ཤེ་ལཱ་ཆེར་སྐྱེས་ཀྱང་དེའི་ཆུང་མར་མ་གྱུར་པ་དེ་མཐོང་བའི་ཕྱིར་རོ།

༡༥ ཡ་ཧུ་དཱ་མོ་ལ་བལྟས་ཏེ་མོའི་གདོང་བཀབ་པས་སྨད་འཚོང་མ་ཡིན་བསམས་སོ།

༡༦ དེ་ལམ་ལ་སྡོད་པའི་དྲུང་དུ་སོང་བ་དང་། བུའི་ཆུང་མ་ཡིན་པར་མ་ཤེས་པར་མོ་ལ། ད་ང་ཁྱོད་དང་འགྲོགས་སུ་ཆུག་ཅིག་སྨྲས་སོ། དེ་ན་རེ། ཁྱོད་ང་དང་འགྲོགས་པའི་ཕྱིར་ཇི་ཙམ་གཏང་།

༡༧ ཁོས་ང་ཁྱུའི་ནང་ནས་ར་ཕོ་ཞིག་གཏང་། མོས་ཁྱོད་དེ་མ་བཏང་བའི་བར་དུ་གཏའ་མ་ཞིག་ང་ལ་འཇོག་གམ།

༡༨ ཁོས་ནི། ཁྱོད་ལ་གཏའ་མ་ཅི་འཇོག་དགོས་སྨྲས། མོས་དེ་ལ། ཁྱོད་ཀྱི་ཐེ་ཙེ་དང་ལུང་དང་ཁྱོད་ཀྱི་ལག་པ་ལ་ཡོད་པའི་དབྱུག་པ་ང་ལ་ཞོག་ཟེར་བས། ཁོས་བཞག་ནས་དེ་དང་འགྲོགས་པ་དང་། མོ་ཁོ་ལས་མངལ་དང་ལྡན་པར་གྱུར་ཏོ།

༡༩ དེ་ནས་མོ་ལངས་ཏེ་གདོང་ཁེབས་ཕུད་ནས་ཡུག་ས་མོའི་གོས་གོན་ཏོ༎

༢༠ ཡ་ཧུ་དཱས་ར་ཕོ་སྐུར་ནས་བུད་མེད་ཀྱི་ལག་པ་ནས་གཏའ་མ་བླུ་བའི་ཕྱིར་མཛའ་བོ་ཨ་དུལ་ལམ་བཏང་ཡང་། མོ་མ་བརྙེད་དོ།

༢༡ དེས་ཡུལ་གྱི་མི་རྣམས་ལ། ཨེ་ནཱ་ཡིམ་ལམ་ལ་སྡོད་པའི་སྨད་འཚོང་མ་ག་ན་ཡོད་དྲིས་ནས། དེ་དག་གིས་འདི་རུ་སྨད་འཚོང་མ་མེད་ཟེར་ཏོ།

༢༢ དེ་ནས་ཁོ་ཡ་ཧུ་དཱའི་རྩར་ཕྱིར་ལོག་སྟེ་དེ་ལ། མོ་ནི་མ་བརྙེད། ཡུལ་གྱི་མིས་ཀྱང་འདི་རུ་སྨད་འཚོང་མ་མེད་ཟེར་རོ་ཞེས་སྨྲས་སོ།

༢༣ དེ་ནས་ཡ་ཧུ་དཱས་ང་ལ་མིས་མི་ཁྲེལ་བའི་ཕྱིར་མོས་གཏའ་མ་ཁྱེར་ཆུག ད་ངས་ར་ཕོ་འདི་བསྐུར་ཡང་། ཁྱོད་ལ་མོ་མ་བརྙེད་དོ་ཞེས་སྨྲས་སོ༎

༢༤ དེ་ནས་ཟླ་བ་གསུམ་གྱི་རྗེས་སུ་ཡ་ཧུ་དཱ་ལ། ཁྱོད་ཀྱི་བུའི་ཆུང་མ་ཐ་མར་གྱིས་ལོག་གཡེམ་བྱས་ཏེ། ལོག་གཡེམ་གྱིས་མངལ་དང་ལྡན་པར་གྱུར་པའི་གཏམ་བཤད་དོ། ཡ་ཧུ་དཱས་དེ་མེ་ལ་སྲེག་པའི་ཕྱིར་བཟུང་སྟེ་ཁྲིད་ཤོག་སྨྲས་སོ།

༢༥ མོ་བཟུང་སྟེ་ཁྲིད་པ་དང་ཁོས་མི་ཞིག་བཏང་སྟེ་ཁྱོའི་ཕ་ལ། འདི་སུའི་ཡིན་པའི་མི་ནས་ང་མངལ་དང་ལྡན་པར་གྱུར་ཏོ་ཞེས་ལོན་བཏང་ནས། འདི་ཡང་ཟེར་པ། ཐེའུ་དང་ལུག་དང་། དབྱུག་པ་འདི་སུའི་ཡིན་རྟོགས་ཤིག

༢༦ ཡ་ཧུ་དཱ་ཡིས་དེ་ངོ་ཕྲོད་ནས་སྨྲས་པ། ང་བས་མོ་དྲང་པོ་ཡིན། ངས་ཁོ་ལ་བུ་ཤེ་ལཱ་མ་གཏང་བའི་ཕྱིར་བྱ་བ་དེ་བྱུང་ངོ་ཞེས་སྨྲས་སོ། དེའི་རྗེས་སུ་ཡང་ཁོ་དང་མ་འགྲོགས་སོ༎

༢༧ ཡང་སྐྱེ་བའི་དུས་ལ་བབས་ནས། ལྟོས་ཤིག་དེའི་མངལ་ན་མཚེ་མ་ཡོད་པ་ཡིན།

༢༨ ཡང་སྐྱེ་ཟུག་ནང་གཅིག་གི་ལག་པ་འཐོན་པས། པང་གཡོག་མས་དེ་བཟུང་ནས་ལག་པ་ལ་སྐུད་པ་དམར་པོ་ཞིག་བཏགས་ཏེ། འདི་ནི་དང་པོར་ཐོན་ཏོ་སྨྲས།

༢༩ དེ་ནས་དེས་ལག་པ་བསྐུམས་ནས་དེའི་སྤུན་ཐོན་པས། པང་གཡོག་མས་ཁྱོད་ཅི་ལ་འཚང་ནས་ཐོན་པ་ཡིན་སྨྲས་པས། དེའི་མིང་ཕེ་རེས་ཞེས་བཏགས་སོ།

༣༠ དེའི་རྗེས་ལ་ལག་པ་ལ་སྐུད་པ་དམར་པོ་ཡོད་པའི་སྤུན་ཐོན་ནས་དེའི་མིང་སེ་རག་བཏགས་སོ༎

༣༩

དེའང་ཡོ་སེབ་ནི་མི་སེར་ཡུལ་དུ་ཁྱེར་ནས། དེ་རུ་ཁྱེར་པའི་ཨིས་མ་ཨེལ་པའི་ལག་པ་ནས་ཕར་ཨོའི་ཁབ་ཀྱི་མི་སྐུ་སྲུང་བའི་འགོ་པ་མི་སེར་པ་ཡིན་པ་པོ་ཏི་ཕར་བྱ་བ་ཞིག་གིས་ཉོས་སོ།

༢ ཡང་ཡ་ཧོ་ཝཱས་ཡོ་སེབ་དང་འགྲོགས་པས། དེ་ནི་བསོད་བདེ་ཅན་གྱི་མི་ཞིག་ཡིན་ཏེ། རང་གི་དཔོན་པོ་མི་སེར་པ་དེའི་ཁྱིམ་ན་ཡོད་པ་ཡིན།

༣ ཡ་ཧོ་ཝཱས་དེ་དང་འགྲོགས་པ་དང་། དེའི་ལག་གིས་ཅི་དང་ཅི་བྱེད་པའི་ལས་ལ་ཡ་ཧོ་ཝཱས་ཐུགས་རྗེས་གཟིགས་པ་དེའི་དཔོན་པོས་མཐོང་ངོ་།

༤ དེའི་མིག་གིས་ཡོ་སེབ་ལ་རན་ནས། ཡོ་སེབ་ཀྱིས་དེ་ལ་ཞབས་ཕྱི་བྱས་པ་དང་། དེའི་ཁང་པ་དང་ཁོ་ལ་ཅི་ཡོད་པ་ཐམས་ཅད་དེའི་ལག་ཏུ་བཞག་སྟེ་ཕྱག་མཛོད་ཀྱི་ལས་བཅོལ་ལོ།

༥ ཡང་ནང་དང་ཁོ་ལ་ཡོད་པ་ཐམས་ཅད་དེའི་དབང་ལ་བཞག་སྟེ། གཉེར་པའི་ལས་བཅོལ་བའི་དུས་ནས་བཟུང་སྟེ། ཡ་ཧོ་ཝཱས་ཡོ་སེབ་ཀྱི་ཕྱིར་མི་སེར་པ་དེའི་ཁྱིམ་ལ་བྱིན་རླབས་མཛད་པ་དང་། ཁོ་ལ་ཡོད་པའི་ནང་དང་ཞིང་གཉིས་ལ་ཡ་ཧོ་ཝཱའི་བྱིན་རླབས་བབས་སོ།

༦ ཡང་མི་དེས་རང་གི་ཡིན་པ་ཐམས་ཅད་ཡོ་སེབ་ཀྱི་དབང་ལ་བཏང་ནས། ཁ་ཟས་ཟ་བར་མ་གཏོགས་པར་ཡོ་སེབ་ལ་བློ་བཀལ་ཞིང་དོན་གང་ལ་ཡང་མ་བལྟས་སོ༎

ཡང་ཡོ་སེབ་ཀྱི་བྱད་གཟུགས་མཛེས་ཤིང་གདོང་ཡང་ལྟ་ན་སྡུག་པའོ།

༧ བྱ་བ་དེའི་རྗེས་སུ་ཁྱིམ་བདག་གི་ཆུང་མས་དེ་མིག་གིས་མཐོང་བའི་སྒོ་ནས་སེམས་ཤོར་ཏེ་དེ་ལ། ང་མཉམ་ཉོལ་ཞིག་ཅེས་སྨྲས་སོ།

༨ དེས་མ་འདོད་དེ་ཁྱིམ་བདག་གི་ཆུང་མ་ལ། ལྟོས་ཤིག ང་འདི་རུ་འདུག་པས་ཁྱིམ་བདག་གིས་རང་གི་ནོར་ལ་མི་ལྟ་ཞིང་ཁང་པ་ལ་ཡོད་པའི་རྫས་དང་། ཁོའི་ཡིན་པ་ཐམས་ཅད་ངའི་དབང་ལ་བཅོལ་བས།

༩ ང་བས་ཆེན་པོ་ཞིག་ཁང་པ་འདི་ན་མེད། ཁྱོད་ཁོའི་ཆུང་མ་ཡིན་པ་མ་གཏོགས་པར། གཞན་ངའི་ལག་ལ་མ་བཏད་པ་ཅིའང་མེད། དཀོན་མཆོག་གི་བཀའ་དང་འགལ་བ་དེ་ནི་སྡིག་པའི་ལས་ཆེན་པོ་ཞིག་ཡིན་པས། འདི་ནི་མི་ཐུབ་བོ་ཞེས་སྨྲས་སོ།

༡༠ ཡང་མོས་ཉིན་རེ་བཞིན་དུ་ཡོ་སེབ་ལ་ནན་གྱིས་བསྐུལ་ཡང་། དེ་དང་འགྲོགས་ཤིང་ཉལ་བར་མ་ཉན་ཏོ།

༡༡ ཉིན་ཅིག་ཡོ་སེབ་ལས་བྱེད་པའི་ཕྱིར་ནང་དུ་སོང་ནས། ནང་མི་སུ་ཡང་ཁང་པ་ལ་མེད་དོ།

༡༢ བུད་མེད་ཀྱིས་དེའི་གོས་འཐམས་ཏེ་ང་མཉམ་ཉོལ་ཞིག་ཅེས་སྨྲས་པས། ཁོས་རང་གི་གོས་མོའི་ལག་པ་རུ་བོར་ཏེ། བྲོས་ནས་འཐོན་སོང་ངོ་།

༡༣ དེ་ནས་མོས་ནི་དེའི་གོས་རང་གི་ལག་པ་རུ་ལུས་ཏེ་ཁང་པ་ནས་ཤོར་བར་མཐོང་བས།

༡༤ རང་གི་ཁང་པའི་མི་རྣམས་ལ་བོས་ནས་དེ་དག་ལ། ལྟོས་ཤིག ཨིབ་རི་པ་འདིས་ང་ཚོ་ལ་ཚིག་པ་སྲེག་པའི་ཕྱིར་ཁོས་ངེད་ཀྱི་དྲུང་དུ་ཁྲིད། ཁོ་ང་དང་ཉལ་བའི་ཕྱིར་ནང་དུ་ཞུགས་ཀྱང་། ངས་སྐད་ཆེན་པོ་བཏང་།

༡༥ ཁོས་ནི་ངས་སྐད་ཆེན་པོས་འབོད་པར་ཐོས་ནས་ངའི་རྩར་གོས་ལུས་ཤིང་ཤོར་ཏེ་ཁང་པ་ནས་ཐོན་ནོ།

༡༦ དེའི་བདག་པོ་ཁང་པ་ལ་ཕྱིར་མ་ལོག་པའི་བར་དུ་གོས་རང་གི་རྩར་བཞག་གོ།

༡༧ དེ་ནས་མོས་ཁོ་ལ་རང་གི་གཏམ་འདི་ལྟར་ཟེར་པ། ཨིབ་རི་པའི་གཡོག་པོ་ཁྱོད་ཀྱིས་ངེད་ཀྱི་དྲུང་དུ་ཁྲིད་པ་དེས་ང་ལ་ཚིག་པ་སྲེག་པའི་ཕྱིར་འོངས་ཀྱི།

༡༨ ངས་སྐད་ཆེན་པོ་བཏང་བས། ཁོའི་གོས་ངའི་རྩར་ལུས་ཏེ་ཁང་པ་ནས་ཤོར་རོ།

༡༩ ཆུང་མས། ངས་སྨྲས་པ་བཞིན་དུ་ཁྱོད་ཀྱི་གཡོག་པོས་ང་ལ་བྱས་སོ་ཞེས་ཟེར་བའི་གཏམ་ཁྱིམ་བདག་གིས་ཐོས་པས་ཤིན་ཏུ་ཁྲོས་སོ།

༢༠ ཡོ་སེབ་ཀྱི་དཔོན་པོས་ཁོ་ཁྲིད་དེ་བཙོན་ཁང་གི་ལྕོག་ཏུ་བཏགས་སོ། གནས་དེ་རུ་རྒྱལ་པོའི་བཙོན་པ་རྣམས་བཅུག་པས། ཁོང་ཡང་བཙོན་ཁང་དེ་རུ་བཅུག་ནས་གནས་སོ།

༢༡ ཡ་ཧོ་ཝཱས་ཡོ་སེབ་དང་འགྲོགས་ཏེ་ཁོ་ལ་བཀའ་དྲིན་མཛད་པས། ཁོ་ལ་བཙོན་ཁང་གི་འགོ་པའི་དྲུང་དུ་བཀའ་དྲིན་བྱུང་ངོ་།

༢༢ ཡང་བཙོན་ཁང་གི་འགོ་པས་བཙོན་ཁང་དུ་ཡོད་པའི་བཙོན་པ་ཐམས་ཅད་ཡོ་སེབ་ཀྱི་དབང་དུ་བཏང་བ་དང་། དེ་རུ་ལས་ཅི་བྱེད་དགོས་པ་ཡོ་སེབ་ཀྱིས་བྱས་སོ།

༢༣ དེའི་དབང་དུ་གང་ཡོད་པ་ཐམས་ཅད་ལ་བཙོན་ཁང་གི་འགོ་པས་མ་བལྟས་སོ། གང་ལ་ཟེར་ན། ཡ་ཧོ་ཝཱ་དེ་དང་འགྲོགས་ཏེ་ཁོས་ལས་གང་བྱས་པ་དེ་ལ་ཡང་ཡ་ཧོ་ཝཱས་ཐུགས་རྗེ་གཟིགས་པའི་ཕྱིར་རོ༎

༤༠

བྱ་བ་དེའི་རྗེས་སུ་མི་སེར་ཡུལ་གྱི་རྒྱལ་པོའི་གཉེར་པ་དང་གསོལ་དཔོན་གཉིས་ཀྱིས་རྗེ་བོ་མི་སེར་ཡུལ་གྱི་རྒྱལ་པོ་ལ་ཉེས་པ་བྱས་སོ།

༢ ཕར་ཨོ་གཉེར་པ་ཆེན་པོ་དང་གསོལ་དཔོན་ཆེན་པོ་གཉིས་ལ་ཁྲོས་ཏེ།

༣ སྐུ་སྲུང་བའི་འགོ་པའི་ཁང་པར་ཡོ་སེབ་བཀར་ཡོད་པའི་བཙོན་ཁང་དུ་བཅུག་པ་དང་།

༤ སྐུ་སྲུང་བའི་འགོ་པས་དེ་དག་ཡོ་སེབ་ལ་བཏད་ནས། དེས་དེ་དག་ལ་ཞབས་ཏོག་བྱས་སོ། དེ་དག་དུས་ཧ་ལམ་ཞིག་བཙོན་ཁང་དུ་ལུས་ནས།

༥ དེ་གཉིས་ཀྱིས་རྨི་ལམ་མཐོང་སྟེ། མཚན་མོ་གཅིག་རང་ལ་རེ་རེས་རྨི་ལམ་མཐོང་། བཙོན་ཁང་ལ་འདུག་པའི་མི་སེར་ཡུལ་གྱི་རྒྱལ་པོའི་གཉེར་པ་དང་གསོལ་དཔོན་གཉིས་ཀྱིས་རེ་རེས་རང་གི་དོན་དུ་རྨི་ལམ་མཐོང་ངོ་།

༦ སྔ་དྲོ་ཡོ་སེབ་དེ་དག་གི་རྩར་སོང་སྟེ་བལྟས་པས། ཁོ་རྣམས་ཚེར་བ་མཐོང་ངོ་།

༧ ཁོ་རང་དང་མཉམ་དུ་ཁྱིམ་བདག་གི་ཁང་པ་རུ་བཙོན་དུ་བཅུག་པའི་ཕར་ཨོ་ཡི་ཁབ་ཀྱི་མི་རྣམས་ལ་དྲིས་པ། ཁྱོད་ཅག་དེ་རིང་སེམས་སྐྱོ་མོ་མཐོང་བ་དེ་ཅི་ཡིན་ཟེར་ཏོ།

༨ དེ་དག་གིས། ང་གཉིས་ཀྱི་རྨི་ལམ་རྨིས་ནས་དོན་འགྲེལ་མཁན་ཞིག་མེད་དོ། ཡོ་སེབ་ཀྱིས་དེ་རྣམས་ལ། དཀོན་མཆོག་གཅིག་པུས་དོན་འགྲེལ་བར་མི་མཛད་དམ། ད་ང་ལ་ཤོད་ཅིག་ཅེས་སྨྲས་ནས།

༩ གཉེར་པ་ཆེན་པོས་མཐོང་བའི་རྨི་ལམ་ཡོ་སེབ་ལ་བཤད་དེ་སྨྲས་པ། ངའི་རྨི་ལམ་ན་ངའི་མིག་གི་མདུན་དུ་རྒུན་ཤིང་ཡོད་པ་ཡིན།

༡༠ རྒུན་ཤིང་ལ་ཡོད་པའི་ཡལ་ག་གསུམ་ལ་ལོ་མ་སྐྱེས་མ་ཐག་ཏུ་མེ་ཏོག་ཡང་བྱུང་། རྒུན་འབྲུམ་གྱི་འབྲས་བུ་ཡང་ཆགས་ནས་སྨིན་པ་དང་།

༡༡ ཕར་ཨོ་ཡི་མཆོད་ཞལ་ཡང་ངའི་ལག་པ་ལ་ཡོད་པས་འབྲས་བུ་དེ་ཉིད་ཕར་ཨོ་ཡི་མཆོད་ཞལ་གྱི་ནང་དུ་བཙིར་ནས་མཆོད་ཞལ་ཕར་ཨོ་ཡི་ཕྱག་ཏུ་ཕུལ་བར་རྨིས་སོ།

༡༢ ཡོ་སེབ་ཀྱིས་དེ་ལ་དོན་འགྲེལ་འདི་ལྟ་སྟེ། ཡལ་ག་གསུམ་ནི་ཞག་གསུམ་ཡིན་ནོ།

༡༣ ཞག་གསུམ་གྱི་རྗེས་ལ་ཕར་ཨོ་ཡིས་ཁྱོད་ཀྱི་མགོ་བཏེགས་ཏེ། ཁྱོད་སྔར་གཉེར་པ་བྱས་ཏེ་ཕར་ཨོ་ཡི་ཕྱག་ཏུ་མཆོད་ཞལ་ཕུལ་བ་བཞིན་དུ་སྔར་གྱི་ལས་ཚན་དུ་ཡང་འཇུག་པར་འགྱུར་རོ།

༡༤ དེ་ནས་ཁྱོད་བདེ་བར་འགྱུར་བའི་ཚེ་ང་དྲན་ན། ཁྱོད་ཀྱིས་ངའི་དྲིན་དྲན་ཏེ་ཕར་ཨོ་ལ་ངའི་གཏམ་ཞུས་ནས་ཁང་པ་འདི་ལས་ང་ཐར་བར་བྱོས་ཤིག

༡༥ བདེན་པར་ང་ཨིབ་རི་པའི་ཡུལ་ནས་བརྐུས་ནས་འཁྱེར་འོངས་པ་ཡིན། འདིར་ཡང་ངས་བཙོན་དུ་འཇུག་པའི་ལས་ངན་ཅིའང་མ་བྱས་སོ་ཞེས་སྨྲས་སོ༎

༡༦ གསོལ་དཔོན་ཆེན་པོས་དོན་བཟང་པོ་འགྲེལ་བར་ཐོས་ནས་ཡོ་སེབ་ལ། ངས་ཀྱང་རྨི་ལམ་ན་བག་ལེབ་དཀར་པོས་གང་བའི་གཟེབ་མ་གསུམ་མགོའི་ཁར་ཁུར་ཡོད་པ་ཡིན།

༡༧ གོང་མའི་ནང་ན་ཕར་ཨོ་ཡི་ཕྱིར་གཡོས་པའི་བཞེས་སྤྲོ་སྣ་ཚང་ཡོད་ཀྱི། ངའི་མགོ་ལ་ཁུར་ཡོད་པའི་གཟེབ་མའི་ནང་ནས་བྱ་རྣམས་ཀྱིས་ཟ་ཞིང་ཁྱེར་བ་རྨིས་སོ་ཞེས་བཤད་དོ།

༡༨ ཡོ་སེབ་ཀྱིས་དེ་ལ་དོན་འགྲེལ་འདི་ཡིན། གཟེབ་མ་གསུམ་ནི་ཞག་གསུམ་ཡིན།

༡༩ ཞག་གསུམ་གྱི་རྗེས་ལ་ཕར་ཨོས་ཁྱོད་ཀྱི་མགོ་བཏེགས་ཏེ་ཤིང་ལ་བཏགས་ནས་བྱ་རྣམས་ཀྱིས་ཁྱོད་ཀྱི་ཤ་ཟ་བར་འགྱུར་རོ་ཞེས་སྨྲས་སོ༎

༢༠ ཡང་ཞག་གསུམ་གྱི་རྗེས་སུ་ཕར་ཨོ་ཡི་སྐྱེ་ཞག་ཡིན་པས། གཡོག་པོ་ཐམས་ཅད་ལ་སྟོན་མོ་ཞིག་བྱས་པ་དང་། གཉེར་པ་ཆེན་པོ་དང་གསོལ་དཔོན་ཆེན་པོ་གཉིས་ཀྱི་མགོ་གཡོག་པོའི་ཁྲོད་ལས་བཏེགས་ཏེ།

༢༡ ཡོ་སེབ་ཀྱིས་རྨི་ལམ་གྱི་དོན་འགྲེལ་བ་བཞིན་དུ་གཉེར་པ་ཆེན་པོས་མཆོད་ཞལ་ཕར་ཨོ་ཡི་ཕྱག་ཏུ་འབུལ་བའི་ཕྱིར་དུ་གཉེར་པའི་ལས་ཚན་དུ་བཅུག་གི།

༢༢ གསོལ་དཔོན་ཆེན་པོ་ཤིང་ལ་བཏགས་ཏེ་བསད་དོ།

༢༣ ཡང་གཉེར་པ་ཆེན་པོས་ཡོ་སེབ་ཀྱི་དྲིན་མ་དྲན་ཏེ་བརྗེད་དོ༎

༤༡

དེ་ནས་ལོ་གཉིས་ཧྲིལ་གྱིས་ལོན་ནས་ཕར་ཨོས་རྨི་ལམ་རྨིས་སོ། ཀྱེ་ཧོ། ཁོ་གཙང་པོའི་འགྲམ་ན་ལངས་ནས་ཡོད་པ་དང་།

༢ བ་ལྟ་ན་སྡུག་པ་ཤ་རྒྱགས་པ་བདུན་གཙང་པོ་ནས་བྱུང་སྟེ་ཆུའི་འགྲམ་ལ་རྩྭ་ཟོས་སོ།

༣ ཡང་ལྟོས་ཤིག དེའི་རྗེས་སུ་བ་ཤིན་ཏུ་མི་སྡུག་ཅིང་ཤ་རིད་པ་བདུན་གཙང་པོ་ནས་བྱུང་སྟེ། བ་སྔོན་མ་དེའི་རྩར་གཙང་པོའི་འགྲམ་དུ་བསྡད་དོ།

༤ བ་ལྟ་ན་མི་སྡུག་པ་ཤ་རིད་པས་བ་བཟང་ཞིང་རྒྱགས་པ་བདུན་པོ་ཟོས་པ་མཐོང་ནས། ཕར་ཨོ་གཉིད་སད་དོ།

༥ ཡང་གཉིད་ལོག་སྟེ་སླར་ཡང་རྨི་ལམ་ན། ལྟོས་ཤིག་རྩ་བ་གཅིག་ནས་སྐྱེས་པའི་སྙེ་མ་སྡུག་པ་བཟང་པོ་བདུན་བྱུང་ངོ་།

༦ དེའི་རྗེས་ལ་ཡང་སྙེ་མ་ཕྲ་མོ་ཤར་རླུང་གིས་སྐེམ་པ་བདུན་སྐྱེས་སོ།

༧ སྙེ་མ་ཕྲ་མོས་སྙེ་མ་སྡུག་པ་བཟང་པོ་བདུན་པོ་དེ་ཟོས་པ་མཐོང་ངོ་། ཡང་ཕར་ཨོ་གཉིད་སད་ནས། དེ་ནི་རྨི་ལམ་ཡིན་པར་ཤེས་སོ།

༨ དེ་ནས་སྔ་དྲོ་ཁོའི་སེམས་འཁྲུགས་པས་མི་སེར་ཡུལ་གྱི་འཕྲུལ་པ་ཐམས་ཅད་དང་མཁས་པ་ཐམས་ཅད་འབོད་བཅུག་ནས་ཕར་ཨོ་ཡིས་རང་གི་རྨི་ལམ་དེ་དག་ལ་བཤད་ཀྱང་། ཕར་ཨོ་ལ་དོན་འགྲེལ་མཁན་གང་ཡང་མ་བྱུང་ངོ་༎

༩ དེ་ནས་གཉེར་པ་ཆེན་པོས་ཕར་ཨོ་ལ། དེ་རིང་ངའི་སྡིག་པ་དྲན།

༡༠ ཕར་ཨོ་གཡོག་པོ་རྣམས་ལ་ཐུགས་ཁྲོས་ནས་ང་དང་གསོལ་དཔོན་ཆེན་པོ་གཉིས་སྐུ་སྲུང་བའི་འགོ་པའི་ཁང་པ་རུ་བཙོན་དུ་བཅུག་པའི་ཚེ།

༡༡ ངེད་ཅག་གིས་མཚན་མོ་རྨི་ལམ་མཐོང་སྟེ། རེ་རེས་དོན་སོ་སོ་རྨིས་སོ།

༡༢ དེར་ངེད་དང་མཉམ་དུ་ཨིབ་རི་པ་གཞོན་ནུ་སྐུ་སྲུང་བའི་འགོ་པའི་གཡོག་པོ་ཞིག་ཡིན་པ་དེ་ལ་ངེད་ཀྱིས་བཤད་པ་དང་། ཁོས་རེ་རེས་མཐོང་བའི་རྨི་ལམ་བཞིན་དུ་དོན་འགྲེལ་བྱས་སོ།

༡༣ དེ་ནས་ཁོས་དོན་འགྲེལ་བྱས་པ་བཞིན་དུ་བྱུང་སྟེ་ང་ལ་ལས་ཚན་ཕྱིར་ཐོབ། ཡང་དེ་ཤིང་ལ་བཏགས་ཏེ་བསད་པར་གྱུར་ཏོ་ཞེས་ཞུས་སོ༎

༡༤ དེ་ནས་ཕར་ཨོ་ཡིས་ཡོ་སེབ་འབོད་པའི་ཕྱིར་མི་བཏང་ནས་དེ་དག་གིས་ཁོ་བཙོན་ཁང་ནས་མྱུར་དུ་ལེན་པར་སོང་བ་དང་། དེས་སྐྲ་བཞར་ནས་གོས་བརྗེས་ཏེ་ཕར་ཨོའི་དྲུང་དུ་ནང་དུ་ཡོངས་སོ།

༡༥ དེར་ཕར་ཨོས་ཡོ་སེབ་ལ། ངས་རྨི་ལམ་ཞིག་མཐོང་ནས་དོན་འགྲེལ་ཐུབ་པ་སུའང་མེད་ཀྱི། ཁྱོད་རྨི་ལམ་ཞིག་བཤད་པ་ཐོས་མ་ཐག་ཏུ་དོན་ཡང་འགྲེལ་བ་ངས་ཐོས་སོ་ཞེས་སྨྲས་སོ།

༡༦ དེའི་ལན་དུ་ཡོ་སེབ་ཀྱིས་ཕར་ཨོ་ལ། དེ་ནི་ངའི་དབང་ལ་མི་འདུག དཀོན་མཆོག་གིས་ཕར་ཨོ་ལ་ལྟས་བཟང་ཞིག་སྟོན་པར་ཤོག་ཅིག་ཞུས་སོ།

༡༧ ཕར་ཨོས་ཡོ་སེབ་ལ། ལྟོས་ཤིག ང་གཙང་པོའི་འགྲམ་ལ་བསྡད་དེ།

༡༨ ཀྱེ་ཧོ་གཙང་པོ་ནས་བ་རྒྱགས་པ་ལྟ་ན་སྡུག་པ་བདུན་བྱུང་སྟེ། ཆུའི་འགྲམ་ལ་རྩྭ་ཟོས་སོ།

༡༩ དེའི་རྗེས་ལ་ཡང་བ་རིད་པ་ལྟ་ན་ཤིན་ཏུ་མི་སྡུག་པ་ཤ་སྐམ་པོ་བདུན་བྱུང་། དེ་ལྟ་བུའི་མི་སྡུག་པའི་བ་མི་སེར་ཡུལ་ཐམས་ཅད་ན་ངས་ནམ་ཡང་མ་མཐོང་ངོ་།

༢༠ དེ་ནས་བ་རིད་པ་མི་སྡུག་པ་བདུན་གྱིས་བ་སྔོན་མ་རྒྱགས་པ་རྣམས་ཟོས། དེ་དག་ཟོས་པའི་འོག་ཏུའང་དེ་དག་གིས་དེ་རྣམས་ཟོས་པའང་ཤེས་པར་མ་གྱུར་ཏོ།

༢༡ འོན་ཀྱང་སྔར་ཡོད་པ་བཞིན་མི་སྡུག་པ་ཡོད་པ་ཡིན། དེ་ལྟར་མཐོང་ནས་ང་གཉིད་སད་དོ།

༢༢ དེ་ནས་ཡང་རྨི་ལམ་དུ། རྐང་གཅིག་ལ་སྙེ་མ་སྡུག་པོ་བཟང་པོ་བདུན་བྱུང་བ་མཐོང་བྱུང་།

༢༣ དེའི་རྗེས་ལ་ཡང་སྙེ་ལོང་རྙིད་པོ་ཤར་རླུང་གིས་སྐེམ་པ་བདུན་སྐྱེས་ཏེ།

༢༤ སྙེ་མ་ཕྲ་མོ་བདུན་གྱིས་སྙེ་མ་བཟང་པོ་བདུན་ཟོས་སོ། དེ་ལྟར་མཐོང་ནས་འཕྲུལ་པ་རྣམས་ལ་བཤད་ཀྱང་། དེའི་དོན་འགྲེལ་ཐུབ་པ་གཅིག་ཀྱང་མ་ཐོན་ཞེས་སྨྲས་སོ༎

༢༥ ཡོ་སེབ་ཀྱིས་ཕར་ཨོ་ལ། རྨི་ལམ་དེ་གཉིས་ཀྱི་དོན་གཅིག་གོ། དཀོན་མཆོག་གིས་ཅི་མཛད་པར་འགྱུར་བ་དེ་ཕར་ཨོ་ལ་བཤད་པ་ཡིན།

༢༦ བ་བཟང་པོ་བདུན་ནི་ལོ་བདུན་ཡིན། སྙེ་མ་བཟང་པོ་བདུན་ཡང་ལོ་བདུན་ཡིན་ཏེ་རྨི་ལམ་གྱི་དོན་གཅིག་གོ།

༢༧ དེའི་རྗེས་སུ་བྱུང་བའི་བ་རིད་པ་མི་སྡུག་པ་བདུན་ཡང་ལོ་བདུན་ཡིན། དེ་ལྟར་སྙེ་མ་ཕྲ་མོ་ཤར་རླུང་གིས་སྐེམ་པ་བདུན་གྱི་དོན་ནི་ལོ་བདུན་གྱི་བར་དུ་མུ་གེ་འབྱུང་བར་འགྱུར་རོ།

༢༨ དཀོན་མཆོག་གིས་ཅི་མཛད་པར་འགྱུར་བ་ཕར་ཨོ་ལ་བསྟན་པ་ཡིན། དེ་ནི་ངས་ཕར་ཨོ་ལ་བཤད་པ་དེ་རང་ཡིན།

༢༩ གཟིགས་ཤིག མི་སེར་ཡུལ་ཚང་མ་ལ་ལོ་ལེགས་པ་བདུན་བྱུང་ནས།

༣༠ དེའི་རྟིང་ལ་ལོ་བདུན་གྱི་བར་དུ་མུ་གེ་འབྱུང་ཡོང་། མི་སེར་ཡུལ་ན་ཡོད་པའི་ལོ་ལེགས་པ་ཚང་མ་བརྗེད་ནས་མུ་གེས་ཡུལ་སྟོངས་པར་འགྱུར་རོ།

༣༡ མུ་གེ་དེ་ནི་ཤིན་ཏུ་ཆེ་བས། ཡུལ་ན་སྔོན་ལ་ཡོད་པའི་ལོ་ལེགས་པའི་ཤུལ་ལུས་པར་མི་འགྱུར་རོ།

༣༢ ཕར་ཨོས་ལན་གཉིས་ལྡབ་ནས་རྨི་ལམ་མཐོང་བའི་དོན་ནི། འདི་ནི་དཀོན་མཆོག་གི་ཐུགས་ལ་ཐག་བཅད་ནས། དཀོན་མཆོག་གིས་མྱུར་དུ་སྒྲུབ་པར་འགྱུར་རོ།

༣༣ ད་ཕར་ཨོས་མི་བློ་གྲོས་ཅན་མཁས་པ་ཞིག་བསྐོས་ཏེ། མི་སེར་ཡུལ་དེའི་དབང་དུ་གནང་ནས།

༣༤ ཕར་ཨོས་མི་དེ་ལ་ཡུལ་ན་བལྟ་མཁན་རྣམས་འཇོག་པ་དང་། ལོ་ལེགས་པ་བདུན་གྱི་རིང་དུ་མི་སེར་ཡུལ་གྱི་ལྔ་ཁག་ལེན་པའི་བཀའ་གནོང་ཞིག

༣༥ དེ་དག་གིས་འོང་བའི་ལོ་ལེགས་པ་བདུན་གྱི་ཁ་ཟས་ཐམས་ཅད་སོག་པ་དང་། ཕར་ཨོ་ལ་བདོག་པའི་ཕྱིར་གྲོ་ནས་སྤུངས་ནས། གྲོང་ཁྱེར་རྣམས་ན་ཡོད་པའི་བང་མཛོད་དུ་འཇུག་པར་དགོས།

༣༦ ཡང་མུ་གེའི་དུས་སུ་ཡུལ་མི་འཇིག་པའི་ཕྱིར་འཚོ་བ་འདི་ལོ་བདུན་གྱི་བར་དུ་མི་སེར་ཡུལ་ན་འོང་བའི་མུ་གེའི་ཕྱིར་ཚང་བའི་བཀའ་གནང་འཚལ་ཞེས་གསོལ་ཏོ༎

༣༧ གཏམ་དེ་ལ་ཕར་ཨོ་དང་དེའི་གཡོག་པོ་ཐམས་ཅད་དགའ་བས།

༣༨ ཕར་ཨོས་གཡོག་པོ་རྣམས་ལ། དཀོན་མཆོག་གི་ཐུགས་ཉིད་དང་ལྡན་པའི་མི་འདི་ལྟ་བུ་ཞིག་བརྙེད་པར་ཐུབ་བམ་ཞེས་སྨྲས་སོ།

༣༩ དེ་ནས་ཕར་ཨོས་ཡོ་སེབ་ལ། དཀོན་མཆོག་གིས་ཁྱོད་ལ་དེ་ཐམས་ཅད་མངོན་པར་མཛད་དེ་ཁྱོད་དང་འདྲ་བའི་མི་བློ་གྲོས་ཅན་མཁས་པ་སུའང་མེད་པས།

༤༠ ངའི་ཁྲི་གཅིག་པོ་ཁྱོད་ཀྱི་དབང་དུ་མི་འོང་། དེ་མིན་ཁྱོད་ཀྱིས་ངའི་ཁང་པ་ལ་དབང་བྱོས་ལ། ངའི་ཡུལ་གྱི་མི་ཐམས་ཅད་ཀྱིས་ཁྱོད་ཀྱི་བཀའ་ལ་ཉན་དགོས་ཤེས་བཀའ་གནང་ངོ་།

༤༡ ཡང་ཕར་ཨོས་ཡོ་སེབ་ལ། ལྟོས་ཤིག ངས་མི་སེར་ཡུལ་ཐམས་ཅད་ཁྱོད་ཀྱི་དབང་དུ་བཏང་ངོ་ཞེས་བཀའ་གནང་ནས།

༤༢ ཕར་ཨོས་རང་གི་ལག་པ་ནས་སོར་གདུབ་ཕྱུང་སྟེ་ཡོ་སེབ་ཀྱི་ལག་པ་ལ་བཏགས། རང་གོས་གོན་དུ་བཅུག གསེར་ཕྲེང་དེའི་མགུལ་དུ་བཏགས་སོ།

༤༣ ཡང་ཁོ་ལ་ཡོད་པའི་ཤིང་རྟ་འབྲིང་པོ་ལ་བསྐྱོན་པ་དང་། དེའི་སྔོན་དུ་མི་བཏང་སྟེ། དེ་དག་གིས། འདི་ལ་པུས་མོ་ཐུད་ཅེས་འབོད་བསྒྲགས་སོ། དེ་ལྟར་མི་སེར་ཡུལ་ཚང་མ་དེའི་དབང་དུ་བཏང་ངོ་།

༤༤ ཡང་ཕར་ཨོས་ཡོ་སེབ་ལ། ང་ཕར་ཨོ་ཡིན་ཏེ་ཁྱོད་ཀྱིས་མི་གནང་བར་མི་སེར་ཡུལ་ཐམས་ཅད་ཀྱི་མི་སུས་ཀྱང་རང་གི་ལག་པའམ་རྐང་པ་ཡང་འདེགས་པར་མི་དགོས་ཅེས་བསྒོ་བ་དང་།

༤༥ ཕར་ཨོས་ཡོ་སེབ་ཀྱི་མིང་ཚབ་ནད་ཕ་ནེ་ཨ་ཞེས་བཏགས་པ་དང་། ཨོན་ཡུལ་གྱི་བླ་མ་ཕོ་ཏི་ཕེ་རཱ་བྱ་བའི་བུ་མོ་ཨས་ནད་ཆུང་མར་བཏང་ངོ་། དེའི་རྗེས་སུ་ཡོ་སེབ་་མི་སེར་ཡུལ་དུ་རྒྱུ་བར་བྱས་སོ༎

༤༦ ཡོ་སེབ་་མི་སེར་ཡུལ་གྱི་རྒྱལ་པོ་ཕར་ཨོ་ཡི་དྲུང་དུ་བྱུང་བའི་དུས་སུ་ལོ་སུམ་ཅུ་ལོན་ནོ། ཡང་ཡོ་སེབ་ཕར་ཨོ་ཡི་དྲུང་ནས་སོང་བ་དང་མི་སེར་ཡུལ་ཀུན་ཏུ་འཁོར་ཏོ།

༤༧ ཡང་ལོ་ལེགས་པ་བདུན་གྱི་ནང་དུ་སྟོན་ཐོག་མང་པོ་བྱུང་ངོ་།

༤༨ ཁོས་མི་སེར་ཡུལ་ན་བྱུང་བའི་ལོ་ལེགས་པ་བདུན་གྱི་ནས་བཟན་ཐམས་ཅད་བསགས་པ་དང་། ནས་བཟན་གྲོང་ཁྱེར་རྣམས་སུ་བཞག གྲོང་ཁྱེར་རེ་རེའི་ཡུལ་འཁོར་ལ་ཡོད་པའི་ཞིང་ནས་ཐོན་པའི་ནས་བཟན་རྣམས་རང་རང་གི་གྲོང་ཁྱེར་དུ་བཞག་གོ།

༤༩ དེ་ལྟར་ཡོ་སེབ་ཀྱིས་གྲོ་ནས་རྒྱ་མཚོའི་བྱེ་མ་ལྟར་གྲངས་ལས་འདས་ཤིང་དཔག་ཏུ་མེད་པ་མང་པོ་སྤུངས་སོ༎

༥༠ ཡང་མུ་གེ་མ་ཤོར་བའི་སྔོན་ལ་ཨོན་ཡུལ་གྱི་བླ་མ་ཕོ་ཏི་ཕེ་རཱའི་བུ་མོ་ཨས་ནད་དང་བར་ལ་ཡོ་སེབ་ལ་བུ་གཉིས་སྐྱེས་སོ།

༥༡ ཡོ་སེབ་ཀྱིས་སྔོན་སྐྱེས་ཀྱི་མིང་མ་ན་ཤེ་བཏགས་སོ། གང་ལ་ཟེར་ན། དཀོན་མཆོག་གིས་ངའི་སྡུག་བསྔལ་ཐམས་ཅད་དང་ཕའི་ཁང་པ་ཐམས་ཅད་རྗེད་པར་མཛད་དོ་ཞེས་ཟེར་བའི་ཕྱིར་རོ།

༥༢ གཉིས་པའི་མིང་ཁོས་ཨེབ་ར་ཨིམ་བཏགས་ཏེ། དཀོན་མཆོག་གིས་ང་སྡུག་བསྔལ་མྱང་བའི་ཡུལ་ན་ང་བརྒྱུད་དང་ལྡན་པར་མཛད་དོ་ཞེས་སྨྲས་སོ༎

༥༣ ཡང་མི་སེར་ཡུལ་ན་ཡོད་པའི་ལོ་ལེགས་པ་བདུན་དེ་རྫོགས་ནས།

༥༤ ཡོ་སེབ་ཀྱིས་སྨྲས་པ་བཞིན་དུ་མུ་གེའི་ལོ་བདུན་འོང་བའི་འགོ་ཚུགས་པས། ཡུལ་ཐམས་ཅད་ལ་མུ་གེ་ཤོར་གྱི། མི་སེར་ཡུལ་ན་ཁ་ཟས་ཡོད་དོ།

༥༥ དེ་ནས་མི་སེར་ཡུལ་ཐམས་ཅད་ལ་ཡང་མུ་གེ་ཤོར་བའི་ཚེ། མི་རྣམས་ཀྱིས་ཕར་ཨོ་ལ། ངེད་ལ་ཁ་ཟས་གནོང་ཞིག་ཅེས་སྐད་ཆེན་པོས་ཞུས་ནས། ཕར་ཨོས་མི་སེར་པ་རྣམས་ལ། ཡོ་སེབ་ཀྱི་དྲུང་དུ་སོང་ལ་ཁོས་སྨྲས་པ་བཞིན་དུ་བྱོས་ཤིག་ཅེས་བཀའ་གནང་ངོ་།

༥༦ ད་ཡུལ་ཐམས་ཅད་ལ་མུ་གེ་ཤོར་བས། ཡོ་སེབ་ཀྱིས་བང་མཛོད་ཐམས་ཅད་ཕྱེ་སྟེ། མི་སེར་པ་རྣམས་ལ་གྲོ་ནས་བཙོངས་སོ།

༥༧ ཅི་ལ་ཟེར་ན། མི་སེར་ཡུལ་ན་མུ་གེ་ཆེ་བའི་ཕྱིར་རོ། ཡུལ་ཁམས་ཐམས་ཅད་ལ་ཡང་མུ་གེ་ཆེ་བས། ཡུལ་ཐམས་ཅད་ཀྱི་མིས་ཡོ་སེབ་ནས་གྲོ་ནས་ཉོ་བའི་ཕྱིར་མི་སེར་ཡུལ་དུ་འོངས་སོ༎

༤༢

ཡ་ཀོབ་ཀྱིས་མི་སེར་ཡུལ་ན་ནས་བཟན་ཡོད་པར་མཐོང་ནས་བུ་རྣམས་ལ། ཁྱེད་གཅིག་གིས་གཅིག་ལ་ལྟ་བ་དེ་ཅི་ཡིན་སྨྲས་ནས།

༢ ཡང་ལྟོས་ཤིག ངས་མི་སེར་ཡུལ་ན་ཉོ་བྱའི་གྲོ་ནས་ཡོད་པར་ཐོས་པས་དེར་སོང་ལ་ང་ཚོ་མ་ཤི་བར་གསོན་པའི་ཕྱིར་དེ་རུ་གྲོ་ནས་ཉོས་ཏེ་དྲོངས་ཤིག་ཅེས་སྨྲས་སོ།

༣ ཡོ་སེབ་ཀྱི་སྤུན་བཅུ་གྲོ་ནས་ཉོ་བའི་ཕྱིར་མི་སེར་ཡུལ་དུ་སོང་ངོ་།

༤ འོན་ཀྱང་ཡོ་སེབ་ཀྱི་སྤུན་བེན་ཡ་མིན་དེ་ཡ་ཀོབ་ཀྱིས་རང་གི་སེམས་ལ་དེ་ལ་བར་ཆད་འབྱུང་ལས་ཆེ་སྨྲས་པས། དེའི་སྤུན་རྣམས་དང་མཉམ་དུ་མ་བཏང་ངོ་།

༥ དེ་ལྟར་ཀ་ན་ཨན་ཡུལ་ན་མུ་གེ་ཤོར་བའི་དུས་སུ་དེ་རུ་གྲོ་ཉོ་བའི་མི་དང་མཉམ་དུ་ཨིས་ར་ཨེལ་གྱི་བུ་རྣམས་ཀྱང་གྲོ་ནས་ཉོ་བའི་ཕྱིར་སོང་ངོ་༎

༦ ཡང་ཡུལ་དེའི་རྒྱལ་མ་བློན་ཡོ་སེབ་ཀྱིས་ཡུལ་གྱི་མི་ཐམས་ཅད་ལ་གྲོ་ནས་བཙོངས་པས། ཡོ་སེབ་ཀྱི་སྤུན་རྣམས་དེ་རུ་ཕྱིན་ནས་དེའི་ཞབས་ལ་མགོ་བཏུད་དོ།

༧ ཡོ་སེབ་རང་གི་སྤུན་རྣམས་ལ་བལྟས་ནས་ངོ་ཤེས་ཀྱང་ངོ་མི་ཤེས་པ་ལྟར་བྱས་ཏེ། དེ་དག་ལ་གཏམ་དྲག་པོ་བྱས་ཏེ་གང་ནས་ཡོངས་སྨྲས་ནས། དེ་དག་གིས་ཀ་ན་ཨན་ཡུལ་ནས་ཁ་ཟས་ཉོ་བའི་ཕྱིར་ཡོངས་པ་ཡིན་སྨྲས་སོ།

༨ ཡོ་སེབ་ཀྱིས་རང་གི་སྤུན་རྣམས་ངོ་ཤེས་ཀྱང་། དེ་དག་གིས་ཁོ་ངོ་མ་ཤེས་སོ།

༩ ཡང་ཡོ་སེབ་ཀྱིས་དེ་དག་ལ་རྟེན་ཏེ་སྔར་རྨི་ལམ་གྱི་ནང་ན་ཅི་མཐོང་བ་རྣམས་དྲན་ཏེ་དེ་དག་ལ། ཁྱེད་ལྟ་ཉུལ་པ་ཡིན་ཏེ། ཡུལ་གྱི་ཚོད་ལྟ་བའི་ཕྱིར་ཉུལ་དུ་འོངས་པ་ཡིན་སྨྲས་སོ།

༡༠ དེ་དག་གིས་ཇོ་བོ་མ་ཡིན། བྲན་རྣམས་ཁ་ཟས་ཉོ་བའི་ཕྱིར་འོངས་པ་ཡིན།

༡༡ ངེད་ཐམས་ཅད་ནི་མི་གཅིག་གི་བུ་རྣམས་ཡིན་ཏེ། དྲང་པོ་བྱེད་ཅིང་བྲན་རྣམས་ཀྱིས་ནམ་ཡང་ལྟ་ཉུལ་པ་མ་བྱས་ཞུས་སོ།

༡༢ ཁོས་དེ་དག་ལ། དེ་བཞིན་དུ་མ་ཡིན་གྱི་ཡུལ་གྱི་ས་ཚོད་ལྟ་བའི་ཕྱིར་ཡོངས་པ་ཡིན་སྨྲས་པ་དང་།

༡༣ དེ་རྣམས་ཀྱིས་ཞུས་པ། ཇོ་བོའི་བྲན་པོ་རྣམས་སྤུན་བཅུ་གཉིས་ཡོད། ཀ་ན་ཨན་ཡུལ་ན་ཡོད་པའི་མི་ཞིག་གི་བུ་རྣམས་ཡིན། མཐའ་ཆུང་ད་ལྟ་ཕའི་ཁྱིམ་ན་ཡོད། གཅིག་ནི་མེད་དོ་སྨྲས་པ་ལས།

༡༤ ཡོ་སེབ་ཀྱིས། ངས་ཁྱེད་ལྟ་ཉུལ་པ་ཡིན་ཟེར་བ་བཞིན་དུ་ཡིན་པས།

༡༥ ངས་ཕར་ཨོ་ཡི་སྐུ་སྲོག་དཔང་དུ་འཛུག་ཅིང་། ཁྱོད་ཅག་གི་ཚོད་འདི་ལྟར་ལེན་པར་བྱ་སྟེ། ཁྱོད་ཅག་གི་སྤུན་མཐའ་ཆུང་འདིར་སླེབས་པའི་བར་དུ་ཁྱེད་ཅག་འདི་ནས་འགྲོ་བར་མི་བྱའོ།

༡༦ ཁྱེད་ཀྱི་ནང་ནས་གཅིག་སྤུན་འདི་རུ་ཁྲིད་དུ་ཐོང་ཞིག ཡང་ཁྱོད་ཅག་གི་གཏམ་བདེན་ནམ་མི་བདེན་སད་པའི་ཕྱིར་ཁྱོད་ཅག་བཙོན་རའི་ནང་སྡོད་ཅིག དེ་མིན་ངས་ཕར་ཨོ་ཡི་སྐུ་སྲོག་དཔང་དུ་འཛུག་སྟེ། ཁྱོད་ཅག་ལྟ་ཉུལ་པ་ཡིན་པར་ངེས་སོ་ཞེས་སྨྲས་སོ།

༡༧ ཡང་དེ་དག་ཐམས་ཅད་ཞག་གསུམ་གྱི་བར་དུ་བཙོན་དུ་བཅུག་གོ།

༡༨ དེ་ནས་ཞག་གསུམ་པ་ལ་ཡོ་སེབ་ཀྱིས་དེ་རྣམས་ལ། གཏམ་འདི་བཞིན་དུ་བྱེད་ན་འཚོ་བར་འགྱུར། ང་ཡང་དཀོན་མཆོག་ལ་འཇིགས་མཁན་ཞིག་ཡིན།

༡༩ ཁྱོད་ཅག་དྲང་པོ་ཡིན་ན་སྤུན་གྱི་ནང་ནས་གཅིག་བཙོན་ཁང་དུ་བཙོན་དུ་སྡོད་ལ། ཁྱོད་ཅག་ནི་ཁང་པའི་མི་ལ་དགོས་པའི་གྲོ་ནས་ཁྱེར་ཏེ་སོང་དང་།

༢༠ མཐའ་ཆུང་ངའི་རྩར་ཁྲིད་ཤོག དེ་ནས་ཁྱོད་ཅག་གི་གཏམ་བདེན་པ་ཡིན་པ་ངེས་པར་གྱུར་ནས་ཁྱོད་ཅག་ཤི་མི་ཡོང་སྨྲས་ཏེ། དེ་དག་གིས་དེ་བཞིན་དུ་བྱས་སོ།

༢༡ གཅིག་ལ་གཅིག་གིས་ངེད་སྤུན་ལ་ཉེས་པ་བྱེད་པའི་ཚེ། ཁོ་ཁོང་འཁྲུགས་ཤིང་ང་ཚོ་ལ་སྙིང་རྗེ་བྱོས་ཤིག་ཞུས་པ་ང་ཚོས་ཐོས་ཀྱང་མ་ཉན་པས། དེའི་ལན་དུ་སྡུག་བསྔལ་འདི་ངེད་རྣམས་ལ་བབས་སོ་ཞེས་ཟེར་ཏོ།

༢༢ རུ་བེན་གྱིས་དེ་དག་ལ། ངས་ཁྱེད་ལ་ཁྱེའུ་ལ་ཉེས་པ་མ་བྱེད་ཅིག་མ་ཟེར་རམ། འོན་ཀྱང་ཁྱེད་ཅག་གིས་གཏམ་དེ་ལ་མ་ཉན་པས། ལྟོས་ཤིག་ད་ལྟ་དེའི་ཁྲག་གི་ལན་ལེན་ནོ་ཞེས་ཟེར་ཏོ།

༢༣ སྐད་པ་ཞིག་གིས་སྐད་བསྒྱུར་ཏེ་ཡོ་སེབ་ཀྱིས་དེ་དག་ལ་གཏམ་བྱས་པས། དེ་དག་གིས་ཁོས་སྐད་ཧ་གོ་མཁན་ཡིན་པ་མ་ཤེས་སོ།

༢༤ དེའི་ཚེ་ཡོ་སེབ་དེ་དག་གི་དྲུང་ནས་སོང་སྟེ་ངུས་སོ། དེ་ནས་ཕྱིར་འོངས་ཏེ་དེ་དག་ལ་གཏམ་བྱས་པ་དང་། དེ་དག་གི་ནང་ནས་ཤིམ་ཨོན་བཟུང་ནས་དེ་དག་གི་མིག་གི་མདུན་དུ་བཀྱིགས་སོ༎

༢༥ དེའི་རྗེས་ལ་ཡོ་སེབ་ཀྱིས་དེ་དག་གི་ཕད་རྣམས་གྲོ་ནས་ཀྱིས་བཀང་སྟེ་རེ་རེའི་དངུལ་རང་གི་ཕད་ཀྱི་ནང་དུ་ཕྱིར་བཅུག་ནས་ལམ་རྒྱགས་ཀྱང་ཐོང་ཞིག་ཅེས་བཀའ་གནང་ནས། དེ་བཞིན་དུ་བྱས་སོ།

༢༦ དེ་དག་གིས་ནས་བཟན་བོང་བུ་རྣམས་ལ་བཀལ་ནས་སོང་ངོ་།

༢༧ དེ་ནས་དགོངས་ས་རུ་གཅིག་གིས་བོང་བུ་ལ་ཆག་སྟེར་བའི་ཕྱིར་ཕད་བཀྲོལ་ནས་དངུལ་མཐོང་། ལྟོས་ཤིག་ཕད་ཀྱི་ཁ་ལ་ཡོད་པར་མཐོང་ངོ་།

༢༨ སྤུན་རྣམས་ལ། དངུལ་ང་ལ་ཕྱིར་ལོག་བཏང་ནས་ངའི་ཕད་རང་གི་ནང་ན་འདུག ལྟོས་ཤིག་ཟེར་བ་དང་། དེ་དག་གི་དྲན་པ་སྟོར་ནས། འཇིགས་ཏེ་གཅིག་ལ་གཅིག་དཀོན་མཆོག་གིས་འདི་ང་ཚོ་ལ་མཛད་པའི་དོན་ཅི་ཡིན་ཞེས་ཟེར་ཏོ༎

༢༩ དེ་ནས་ཕའི་དྲུང་དུ་ཀ་ན་ཨན་ཡུལ་དུ་ཕྱིར་ལོག་ནས། དེ་རྣམས་ཀྱིས་ཅི་བྱུང་བ་དེ་ཐམས་ཅད་བཤད་ཅིང་སྨྲས་པ།

༣༠ ཡུལ་ན་དབང་བྱེད་པའི་མིས་ངེད་ལ་གཏམ་དྲག་པོ་བྱེད་དེ་ཁྱེད་ལྟ་ཉུལ་པ་ཡིན་ཟེར་ནས།

༣༡ ངེད་ཀྱིས་དེ་ལ། ངེད་མི་དྲང་པོ་རྣམས་ཡིན། ནམ་ཡང་ལྟ་ཉུལ་པ་མ་བྱས།

༣༢ ངེད་རྣམས་ཕ་གཅིག་གི་སྤུན་བཅུ་གཉིས་ཡོད། གཅིག་ནི་མེད། མཐའ་ཆུང་ནི་ཀ་ན་ཨན་ཡུལ་ན་ཕའི་ཁྱིམ་ན་ཡོད་ཟེར་བས།

༣༣ ཡུལ་གྱི་མངའ་བདག་གིས་ཁྱེད་དྲང་པོ་ཡིན་པ་ཤེས་པའི་ཕྱིར་སྤུན་གཅིག་ངའི་རྩར་ཞོག་ལ་ཁྱེད་ཀྱི་ཁང་པའི་ཕྱིར་འཚོ་རྒྱགས་ཁྱེར་ཏེ་སོང་ཞིག

༣༤ དེ་ནས་ཁྱེད་ལྟ་ཉུལ་པ་མ་ཡིན་པར་དྲང་པོ་ཡིན་པ་ངས་ཤེས་པའི་ཕྱིར་མཐའ་ཆུང་འདི་རུ་ཁྲིད་ཤོག་ཅིག དེ་བཞིན་དུ་བྱས་ན་ངས་ཁྱེད་ཀྱི་སྤུན་ཁྱེད་ལ་ཕྱིར་ཟློག་པ་དང་། ཁྱེད་ཡུལ་འདི་ན་ཉོ་ཚོང་བྱོས་ཤིག་ཅེས་སྨྲས་སོ༎

༣༥ དེ་ནས་དེ་དག་གི་ཕད་ཀྱི་གྲོ་ནས་བླུགས་ཙ་ན་ལྟོས་ཤིག རེ་རེའི་དངུལ་གྱི་ཐུམ་པོ་རང་རང་གི་ཕད་ནང་ཡོད་པ་ཡིན། དེ་དག་དང་། དེ་རྣམས་ཀྱི་ཕ་དངུལ་གྱི་ཐུམ་པོ་དེ་མཐོང་ནས་འཇིགས་སོ།

༣༦ ཕ་ཡ་ཀོབ་ཀྱིས་དེ་དག་ལ། ཁྱོད་ཅག་གིས་ང་ཕྲུ་གུ་དང་ཕྲལ་ནས། ཡོ་སེབ་ཀྱང་མེད། ཤིམ་ཨོན་མེད། ཁྱེད་ཀྱིས་ད་བེན་ཡ་མིན་ཡང་ཁྱེར་བར་སེམས་སོ། སྡུག་བསྔལ་ཚང་མ་ང་ལ་བབས་སོ་ཞེས་སྨྲས་སོ།

༣༧ རུ་བེན་གྱིས་ཕ་ལ་སྨྲས་པ། ངས་ཁྱེད་ལ་དེ་ཕྱིར་ལོག་ཁྲིད་མི་ཡོང་ན་ངའི་བུ་གཉིས་སོད་ཅིག ཁྱོད་ཁོ་ངའི་ལག་ཏུ་བཅོལ་ན་ངས་ཁོ་ཁྱེད་ལ་ཕྱིར་འཁྲིད་ཡོང་།

༣༨ དེས་སྨྲས་པ། ངའི་བུ་ཁྱེད་དང་མཉམ་དུ་མི་གཏོང་། དེའི་ཨ་ཇོ་ཤི་ནས་ཁོ་གཅིག་པུར་ལུས་པས། ད་ཁྱོད་ཅག་འགྲོ་བའི་ལམ་ལ་དེ་ལ་བར་ཆད་ཅིག་འབྱུང་ན། ཁྱོད་ཅག་གིས་ངའི་སྐྲ་དཀར་དེ་མྱ་ངན་དང་བཅས་སུ་དུར་ཁུང་ནང་འབེབས་པར་འགྱུར་རོ༎

༤༣

ཡང་ཡུལ་ན་མུ་གེ་དྲག་ཏུ་སོང་བ་དང་།

༢ མི་སེར་ཡུལ་ནས་སྦྱར་བའི་གྲོ་ནས་དེ་དག་གིས་ཟོས་ཚར་ནས་ཕས་དེ་དག་ལ། ནས་བཟན་ཅུང་ཞིག་ཉོ་བར་ཡང་སོང་ཞིག་ཅེས་སྨྲས་སོ།

༣ ཡ་ཧུ་དཱས་དེ་ལ། མི་དེས་ངེད་རྣམས་ལ་སྨྲས་པ། ཁྱེད་ཀྱི་སྤུན་ཁྱེད་དང་མཉམ་དུ་འཁྲིད་མི་ཡོང་ན། ཁྱེད་ངའི་ངོ་མཐོང་མི་ཡོང་ཞེས་ཡང་ཡང་ནན་གྱིས་སྨྲས་པས་ན།

༤ ཁྱེད་ཀྱིས་ནུ་བོ་ངེད་དང་མཉམ་དུ་གཏང་ན། ངེད་ཁྱེད་ཀྱི་ཕྱིར་ཁ་ཟས་ཉོ་བར་འགྲོ།

༥ ཇི་སྟེ་མི་གཏང་ན་ངེད་རྣམས་མི་འགྲོའོ། ཅི་ལ་ཟེར་ན། མི་དེས་ནུ་བོ་ཁྱེད་ཅག་དང་མཉམ་དུ་འཁྲིད་མི་ཡོང་ན་ངའི་ངོ་མཐོང་མི་ཡོང་སྨྲས་པའི་ཕྱིར་རོ།

༦ ཨིས་ར་ཨེལ་དེ་དག་ལ། ཅིའི་ཕྱིར་མི་དེ་ལ་ངེད་ལ་ད་རུང་ནུ་བོ་ཞིག་ཡོད་བཤད་དེ་ང་ལ་སྡུག་བསྔལ་དུ་བཅུག་ཟེར་ཏོ།

༧ དེ་དག་གིས་སྨྲས་པ། མི་དེས་ངེད་རང་དང་ངེད་ཀྱི་གཞིས་མད་ལ་ལྟ་སྟེ་ཁྱེད་ཀྱི་ཕ་གསོན་པོ་ཡོད་དམ། སྤུན་ཡང་ཡོད་དམ་ཡང་ཡང་དྲིས་པས་ངེད་ཀྱིས་གཏམ་དེ་བཞིན་དུ་བཤད་དོ། ཁོས་ངེད་ལ་སྤུན་མཉམ་པོ་ཁྲིད་ཤོག་ཟེར་ཡོང་ངེད་ཀྱིས་ཤེས་སྲིད་དམ།

༨ ཡ་ཧུ་དཱ་ཡིས་ཕ་ཨིས་ར་ཨེལ་ལ། ཁྱེའུ་ང་དང་མཉམ་དུ་འགྲོ་རུ་ཆུག དེ་ནས་ངེད་ཆས་འགྲོ་ཞིང་ངེད་དང་ཁྱེད་དང་ངེད་ཀྱི་ཕྲུ་གུ་མ་ཤི་སྟེ་འཚོ་བར་འགྱུར།

༩ ངས་ཁག་འཁུར་ཏེ་ཁྱེད་ཀྱིས་ང་ལ་དེ་ཕྱིར་ཐོང་ཞིག་སྨྲ་བར་རུང་། ངས་དེ་ཕྱིར་མ་ཁྲིད་དེ་ཁྱེད་ཀྱི་དྲུང་དུ་ཁོ་འཁྱེར་མི་ཡོང་ན་ང་མ་ཤི་བའི་བར་དུ་དེའི་སྡིག་པ་འཁུར་བར་བྱའོ།

༡༠ ངེད་ཀྱིས་འགོར་མ་བཅུག་པ་ཡིན་ན། ངེད་ད་ཐུག་བདེན་པར་ལན་གཉིས་ལོག་བསླེབས་པ་ཡིན་ཞེས་སྨྲས་སོ༎

༡༡ དེ་ནས་ཕ་ཨིས་ར་ཨེལ་གྱིས་དེ་དག་ལ། དེ་ལྟར་ཡིན་ན་གཏམ་འདི་བཞིན་དུ་བྱོས་ཤིག ཡུལ་ན་སྐྱེས་པའི་རྩི་ཐོག་བཟང་པོ་བལ་སམ་ཅུང་ཞིག་དང་། སྦྲང་རྩི་ཅུང་ཞིག་དང་། སྤོས་དང་། གུ་གུལ་དང་། ཚིག་གུ་དང་། རྒྱ་གར་སྟར་ག་རྣམས་ཕད་ཀྱི་ནང་དུ་ཆུག་ལ་མི་དེ་ལ་ཕྱག་རྟགས་སུ་ཁྱེར་ཅིག

༡༢ ཁྱེད་ཀྱི་ཕད་རྣམས་ཀྱི་ཁ་ལ་ཕྱིར་ལོག་བཏང་བའི་དངུལ་ཡང་ཁྱེར། ཅི་ཤེས་ནོར་བ་ཡིན། དེས་མ་ཚད་དངུལ་ཉིས་ལྡབ་ཀྱང་ལག་པར་ཁུར་ཞིག

༡༣ རང་གི་ནུ་བོ་ཡང་འཁྲིད་དེ་ཁྱེར་ལ་ད་ཆས་ཏེ་མི་དེའི་དྲུང་དུ་ཕྱིར་སོང་ཞིག

༡༤ ཡང་དཀོན་མཆོག་ཀུན་དབང་གིས་མི་དེས་ཁྱེད་ཀྱི་སྤུན་གཞན་མ་དེ་དང་བེན་ཡ་མིན་ཁྱེད་དང་མཉམ་དུ་ལོག་ཡོང་འཇུག་པར་ཐུགས་རྗེས་གཟིགས་པར་ཤོག་ཅིག ཡང་ང་ཕྲུ་གུ་དང་བྲལ་བ་ལྟར་གྱུར་ན་གྱུར་ཅིག་ཅེས་སྨྲས་སོ༎

༡༥ དེ་ལྟར་མི་དེ་རྣམས་ཕྱག་རྟགས་དེ་དང་། དངུལ་སྔ་ཕྱི་གཉིས་དང་། བེན་ཡ་མིན་ཁྱེར་ཏེ་ལངས་ནས་མི་སེར་ཡུལ་དུ་སོང་བ་དང་། ཡོ་སེབ་ཀྱི་མདུན་དུ་བྱུང་ངོ་།

༡༦ ཡོ་སེབ་དེ་དག་དང་བཅས་པ་བེན་ཡ་མིན་འོང་བར་མཐོང་བས། ཁང་པའི་གཉེར་པ་ལ། མི་དེ་དག་ཁང་པ་ལ་ཁྲིད་ཅིག་དང་། སོས་ཕྱུགས་བསད་ནས་ཤོམས་ཤིག དེ་དག་ང་དང་ལྷན་ཅིག་གུང་ཚིགས་ཟ་བར་འགྱུར་ཞེས་བཀའ་གནང་ངོ་།

༡༧ མི་དེས་ཡོ་སེབ་ཀྱི་བཀའ་བཞིན་དུ་བྱས་པ་དང་། དེ་དག་ཡོ་སེབ་ཀྱི་ཁང་པའི་ནང་དུ་ཁྲིད་དོ།

༡༨ ཡོ་སེབ་ཀྱི་ཁང་པ་ལ་ཁྲིད་པས་དེ་དག་འཇིགས་ཏེ་སེམས་ལ་ཁ་སྔོན་ཕད་ཀྱི་ནང་ན་ཕྱིར་ཐོབ་པའི་དངུལ་གྱི་ཕྱིར་ངེད་རྣམས་གློ་བུར་དུ་བཟུང་ནས་བྲན་དུ་འཇུག་པ་དང་། བོང་བུ་རྣམས་ཕྲོགས་པའི་ཕྱིར་འདིར་ཁྲིད་པ་ཡིན་བསམས་སོ།

༡༩ ཡོ་སེབ་ཀྱི་ཁང་པའི་གཉེར་པའི་རྩར་ཡོངས་ཏེ་ཁང་པའི་སྒོའི་འགྲམ་དུ་དེ་ལ་གཏམ་བྱེད་དེ་ཞུས་པ།

༢༠ ཇོ་བོ། ཁ་སྔོན་ངེད་ཁ་ཟས་སུ་གྲོ་ནས་ཉོ་བ་ཡོངས་པའི་ཚེ།

༢༡ དགོངས་ས་ལ་བསླེབས་ནས་ཕད་རྣམས་བཀྲོལ་བ་དང་། ལྟོས་ཤིག རེ་རེའི་ཕད་ཀྱི་ཁ་ལ་རང་རང་གི་དངུལ་སྐར་ཚད་བཞིན་དུ་ཡོད་པ་དེ་ད་ལྟ་ལག་ལ་ཕྱིར་ཁྱེར་ཡོངས།

༢༢ ད་ལྟ་ཡང་གྲོ་ནས་ཉོ་བའི་ཕྱིར་དངུལ་གཞན་ཡང་མཉམ་པོ་ཡོད། ངེད་ཀྱི་དངུལ་ཕད་ཀྱི་ནང་དུ་བཅུག་པའི་མི་སུ་ཡིན་མི་ཤེས།

༢༣ མི་དེས་བདེ་བར་གྱུར་ལ་མ་འཇིགས་ཤིག ཁྱེད་ཅག་གི་དཀོན་མཆོག་དང་ཁྱེད་རྣམས་ཀྱི་ཕའི་དཀོན་མཆོག་གིས་ཁྱེད་ཀྱི་ཕད་ཀྱི་ནང་དུ་གསང་བའི་གཏེར་ཞིག་གནང་བ་ཡིན་འགྲོ། ཁྱོད་ཅག་གི་དངུལ་ང་ལ་བྱུང་ངོ་། དེ་ནས་ཁོས་ཤིམ་ཨོན་བཏོན་ནས་དེ་དག་གི་རྩར་ཁྲིད་དོ།

༢༤ དེ་དག་ཡོ་སེབ་ཀྱི་ཁང་པའི་ནང་དུ་ཁྲིད་ནས་རྐང་པ་འཁྲུ་བའི་ཕྱིར་ཆུ་བསྟེར་བ་དང་། བོང་བུ་རྣམས་ལ་རྩྭ་ཆག་བཏང་ངོ་།

༢༥ དེ་དག་དེ་རུ་ཁ་ཟས་ཟ་དགོས་ཤེས་པས། ཡོ་སེབ་ཉིན་གུང་ལ་འོང་བས་ཕྱག་རྟགས་བཤམས་སོ༎

༢༦ དེ་ནས་ཡོ་སེབ་ཁང་པ་རུ་བསླེབས་པ་དང་། དེ་དག་གི་ལག་པ་ལ་ཡོད་པའི་ཕྱག་རྟགས་ཁང་པ་དེར་ཁོང་ལ་ཕུལ་ཏེ་ལུས་ས་ལ་བརྡབས་སོ།

༢༧ དེས་སྨྲས་པ། ཁྱེད་ཚོ་ཁམས་བདེའམ། ཡང་ཁྱེད་ཀྱིས་ང་ལ་བཤད་པའི་ཕ་རྒད་པོ་ཡང་ཁམས་བདེ་ཞིང་གསོན་པོར་འདུག་གམ།

༢༨ ཁོ་རྣམས་ཀྱིས། ཁྱེད་ཀྱི་བྲན་ངེད་ཀྱི་ཕ་ཁམས་བདེ་ཞིང་གསོན་པོར་ཡོད་ཞུས་ནས་མགོ་བོས་ཕྱག་བཙལ་ལོ།

༢༩ ཁོང་གིས་མིག་བཏེགས་ཏེ་རང་གི་མའི་བུ་རང་གི་ནུ་བོ་བེན་ཡ་མིན་ལ་བལྟས་ནས་ཁྱེད་ནི་ང་ལ་བཤད་པའི་སྤུན་མཐའ་ཆུང་འདི་ཡིན་ནམ་དྲིས་པ་དང་། དེ་ལ། ངའི་བུ་དཀོན་མཆོག་གིས་ཁྱོད་ལ་ཐུགས་རྗེ་མཛོད་ཅིག་ཟེར་ཏོ།

༣༠ ཡོ་སེབ་ཀྱི་སྙིང་ལ་རང་གི་སྤུན་ལ་བྱམས་པ་འབར་ཞིང་མྱུར་དུ་ངུ་བའི་གནས་བཙལ་ཏེ་གཟིམས་ཆུང་དུ་སོང་ནས་དེ་རུ་ངུས་སོ།

༣༡ གདོང་བཀྲུས་ནས་ཕྱིར་ཐོན་ཏེ་སྙིང་སྟོབས་བསྐྱེད་ནས་སྨྲས་པ། ད་ཁ་ཟས་ཁྱེར་ཤོག

༣༢ དེ་ནས་ཁོང་གི་ཕྱིར་ཁ་ཟས་སོ་སོར་དྲངས། དེ་དག་གི་ཕྱིར་སོ་སོར་དྲངས། ཁོང་མཉམ་ཟ་བའི་མི་སེར་པ་རྣམས་ཀྱི་ཕྱིར་ཡང་སོ་སོར་དྲངས་སོ། ཅི་ལ་ཟེར་ན། མི་སེར་པས་ཨིབ་རི་པ་དང་མཉམ་དུ་ཟས་ཟ་བ་མི་སེར་པའི་ལུགས་ལ་མི་གཙང་བ་ཞེན་ལོག་ཅིག་ཡིན་པས་ཟ་མ་བཏུབ་པ་ཡིན་པའི་ཕྱིར་རོ།

༣༣ ཁོ་རྣམས་དེའི་ཐད་དུ་འདུག་སྟེ་རྒན་གཞོན་རིམ་པ་བཞིན་སྔོན་སྐྱེས་ནས་མཐའ་ཆུང་གི་བར་དུ་བཞག་པས། མི་དེ་རྣམས་གཅིག་གིས་གཅིག་ལ་ལྟ་སྟེ་ངོ་མཚར་དུ་གྱུར་ཏོ།

༣༤ ཡང་དེས་རང་གི་དྲུང་ནས་བཟའ་བ་བླངས་ནས་སྐལ་བ་བཅད་ནས་དེ་དག་ལ་བཀལ་ཏོ། དེ་དག་གི་སྐལ་བ་ལས་བེན་ཡ་མིན་ལ་ལྔ་ལྡབ་ཐོབ། ཡང་ཁོང་དང་མཉམ་དུ་ཆང་འཐུང་ཞིང་སྐྱིད་པོ་བྱས་སོ༎

༤༤

ཁོང་གིས་རང་གི་ཁྱིམ་གྱི་གཉེར་པ་ལ། དེ་དག་གི་ཕད་རྣམས་ཀྱི་ནང་དུ་གྲོ་ནས་ཀྱི་ཐེག་ཚད་ཁོང་ཞིག་དང་། རེ་རང་གི་དངུལ་རང་གི་ཕད་ཀྱི་ཁ་རུ་ཆུག

༢ ངའི་ཕོར་པ་དངུལ་གྱི་ཕོར་པ་དེ་འབྲུའི་རིན་དང་བཅས་པ་མཐའ་ཆུང་གི་ཕད་ཀྱི་ཁ་ལ་ཆུག་ཅིག་ཅེས་བཀའ་གནང་ངོ་། དེས་ཡོ་སེབ་ཀྱིས་སྨྲས་པའི་བཀའ་བཞིན་དུ་བྱས་སོ།

༣ ནམ་ལངས་ཏེ་དེ་དག་བོང་བུ་རྣམས་དང་བཅས་པ་འགྲོར་བཅུག་གོ།

༤ དེ་དག་གྲོང་ཁྱེར་གྱི་ཕྱི་རུ་སོང་ནས་ད་རུང་ཐག་རིང་མེད་པའི་ཚེ། ཡོ་སེབ་ཀྱིས་རང་གི་གཉེར་པ་ལ་སྨྲས་པ། ད་སོང་ལ་མི་དེ་དག་གི་རྗེས་ལ་དེད་དེ། ཁོ་རྣམས་ལ་ནོན་པ་དང་དེ་དག་ལ། བཟང་ལན་ངན་གྱིས་བཅལ་བ་དེ་ཅི་ཡིན།

༥ ངའི་དཔོན་པོས་འདིའི་ནང་ནས་འཐུང་ཞིང་མངོན་མཁྱེན་ཡང་མི་གཏོང་ངམ། ཁྱེད་ཅག་གིས་འདི་ལྟར་བྱས་ནས་ངན་པ་བྱས་པ་ཡིན་ཞེས་སྨྲོས་ཤིག་ཅེས་བསྒོའོ༎

༦ དེས་ཁོ་རྣམས་ལ་ནོན་ནས་གཏམ་དེ་བཞིན་དུ་བྱས་སོ།

༧ དེ་དག་གིས་ཁོ་ལ། ཇོ་བོ་ཅིའི་ཕྱིར་དེ་ལྟ་བུ་གསུང་བར་མཛད། ཁྱེད་ཀྱི་བྲན་རྣམས་ལས་དེ་ལྟ་བུ་ཞིག་བྱེད་པ་མ་སྲིད་ཅིག

༨ གཟིགས་ཤིག་ངེད་ཀྱི་ཕད་རྣམས་ཀྱི་ཁ་ལ་ཐོབ་པའི་དངུལ་ང་ཚོས་ཀ་ན་ཨན་ཡུལ་ནས་ཁྱེད་ལ་ཕྱིར་ཁྱེར་ཡོངས། ངེད་ཁྱེད་ཀྱི་ཇོ་བོའི་གཟིམ་ཁང་ནས་གསེར་རམ་དངུལ་བརྐུས་ཏེ་འཁྱེར་བ་སྲིད་དམ།

༩ ཁྱེད་ཀྱི་བྲན་རྣམས་ཀྱི་ནང་ན་རྫས་དེ་སུ་ལ་ཡོད་པ་ཤི་དགོས། ང་ཚོ་ཡང་ཇོ་བོའི་བྲན་བྱེད་པར་བྱའོ་ཞེས་ཞུས་སོ།

༡༠ ཁོས་སྨྲས་པ། འོ་ན་ཁྱེད་ཀྱིས་ཟེར་བའི་གཏམ་བཞིན་དུ་གྱུར་ཅིག སུ་དང་མཉམ་དུ་དེ་ཐོབ་ན་དེ་ནི་ངའི་བྲན་བྱ། ཁྱོད་རྣམས་ལ་སྐྱོན་མི་ཡོང་།

༡༡ དེ་ནས་རེ་རེས་རང་གི་ཕད་མྱུར་དུ་ས་རུ་ཕབ་ནས་ཕད་རྣམས་བཀྲོལ་ལོ།

༡༢ མི་དེས་བཙལ་ཏེ་སྔོན་སྐྱེས་ནས་མཐའ་ཆུང་གི་བར་བཙལ་ནས་མཆོད་ཞལ་ནི་བེན་ཡ་མིན་གྱི་ཕད་ཀྱི་ནང་ན་ཐོབ་བོ།

༡༣ དེ་ནས་དེ་དག་རང་གི་གོས་རྣམས་དྲལ་བ་དང་། རེ་རེས་ཕད་རང་གི་བོང་བུ་ལ་བཀལ་ནས་གྲོང་ཁྱེར་དུ་ཕྱིར་ལོག་གོ།

༡༤ ཡ་ཧུ་དཱ་རང་གི་སྤུན་རྣམས་དང་མཉམ་དུ་ཡོ་སེབ་ཀྱི་ཁང་པ་ལ་སོང་ནས། ཁོང་ད་རུང་དེར་འདུག་པས་ལུས་ས་ལ་བརྡབས་སོ།

༡༥ ཡོ་སེབ་ཀྱིས་དེ་དག་ལ། ཁྱོད་ཀྱིས་བྱས་པའི་ལས་འདི་ཅི་ཡིན། ང་ལྟ་བུའི་མི་ཞིག་གིས་མངོན་ཤེས་ཀྱིས་ངེས་པར་ཤེས་ནུས་པར་ཁྱོད་ཚོས་མི་ཤེས་སམ།

༡༦ ཡ་ཧུ་དཱ་ཡིས་ཞུས་པ། ངེད་ཇོ་བོ་ལ་ཅི་ཞུ་དགོས། གཏམ་ཅི་བྱེད་པར་བྱ། ངེད་ལ་སྐྱོན་མེད་སྨྲ་ན་ཅི་ཕན་བྱུང་། དཀོན་མཆོག་གིས་ཁྱེད་ཀྱི་བྲན་རྣམས་ཀྱི་ཉེས་པའི་ལན་བཞེས་ཀྱིན་འདུག ད་ངེད་རྣམས་ངའི་ཇོ་བོའི་བྲན་བྱའོ། གང་གི་ལག་པ་ལ་མཆོད་ཞལ་ཐོབ་པ་དེ་ཡང་ཇོ་བོའི་བྲན་བྱའོ་ཞུས་པ་དང་།

༡༧ དེས་ངས་དེ་ལྟར་བྱེད་པ་མ་སྲིད་ཅིག གང་གི་ལག་པ་ལས་ཕོར་པ་ཐོབ་པ་དེ་ངའི་བྲན་བྱེད་དགོས། ཁྱེད་བདེ་བར་ཕའི་རྩར་ལོག་ཅིག

༡༨ དེ་ནས་ཡ་ཧུ་དཱ་དེའི་དྲུང་དུ་འོངས་ནས་ཞུས་པ། ཇོ་བོ། བྲན་གྱིས་ཇོ་བོའི་སྙན་དུ་ཞུ་བ་ཞིག་འབུལ་བར་གནོང་། ཁྱེད་ཕར་ཨོ་དང་ཁྱད་མེད་པས་བྲན་རྣམས་ལ་ཐུགས་ཁྲོ་མ་མཛད་ཅིག

༡༩ ངའི་ཇོ་བོས་བྲན་རྣམས་ལ། ཁྱེད་ལ་ཕ་ཞིག་གམ་སྤུན་ཞིག་ཡོད་དམ་བཀའ་འདྲི་མཛད་པས།

༢༠ བདག་ཅག་ཇོ་བོ་ལ། ཕ་རྒད་པོ་ཞིག་དང་ཕ་རྒས་པའི་དུས་ཀྱི་བུ་མཐའ་ཆུང་ཞིག་ཡོད། དེའི་ཨ་ཇོ་ཤི་ནས་ཁོ་ནི་མའི་ཕྲུ་གུའི་ནང་ནས་གཅིག་པོ་ལུས་མཁན་ཡིན་པས། ཕས་དེ་ལ་བྱམས་སོ།

༢༡ དེ་ནས་ཁྱེད་ཀྱི་བྲན་རྣམས་ལ། ངས་ཁོ་ལ་ལྟ་བའི་ཕྱིར་ཁྲིད་དེ་ཁྱེར་ཤོག་བཀའ་གནང་ངོ་།

༢༢ ངེད་རྣམས་ཇོ་བོ་ལ། ཁྱེའུ་ནི་ཕ་དང་འབྲལ་མི་ཐུབ། ཕ་དང་བྲལ་ན་ཕ་ཤི་ཡོང་ཞུས།

༢༣ ཁྱེད་ཀྱིས་བྲན་རྣམས་ལ་གསུངས་པ། གལ་ཏེ་ཁྱེད་ཀྱི་སྤུན་མཐའ་ཆུང་ཁྱེད་ཅག་དང་མཉམ་དུ་མི་ཡོང་ན། ཁྱེད་ངའི་གདོང་ཡང་མཐོང་མི་ཡོང་།

༢༤ ཡང་ངེད་རྣམས་ཁྱེད་ཀྱི་བྲན་པོ་ཕའི་མདུན་དུ་ཕྱིར་བསླེབས་ནས་ངའི་ཇོ་བོའི་བཀའ་དེ་ཁོ་ལ་བཤད་དོ།

༢༥ ངེད་ཀྱི་ཕས་ཁ་ཟས་ཀྱི་ཕྱིར་གྲོ་ནས་ཅུང་ཞིག་ཉོ་བ་ལ་ཡང་སོང་ཞིག་སྨྲས་སོ།

༢༦ ང་ཅག་གིས་ཟེར་པ། འགྲོ་མི་ཐུབ། གལ་ཏེ་ང་ཚོའི་སྤུན་མཐའ་ཆུང་ངེད་དང་མཉམ་དུ་ཡོད་ན་འགྲོ་བར་བྱ། ཅི་ལ་ཟེར་ན། མཐའ་ཆུང་ངེད་དང་མཉམ་དུ་མི་འགྲོ་ན་མི་དེའི་གདོང་མཐོང་མི་འོང་བའི་ཕྱིར་རོ།

༢༧ ཁྱེད་ཀྱི་བྲན་པོ་ངེད་ཀྱི་ཕས་ངེད་རྣམས་ལ། ངའི་ཆུང་མ་ནས་ང་ལ་བུ་གཉིས་བྱོར་བ་ཁྱེད་ཚོས་ཤེས།

༢༨ གཅིག་ནི་ང་ལས་བྲལ་སོང་ནས། ངས་དེ་རལ་བར་གྱུར་པ་ངེས་སོ་སྨྲས། ད་ལྟའི་བར་དུ་ངས་དེ་ཡང་མ་མཐོང་།

༢༩ ད་ཁྱེད་ཀྱིས་འདི་ཡང་ངའི་མདུན་ནས་ཁྱེར་ཏེ་འདི་ལ་ཡང་ཉེས་འབྱུང་ན། ཁྱེད་ཅག་གིས་ངའི་སྐྲ་དཀར་དེ་མྱ་ངན་དང་བཅས་སུ་དུར་ཁུང་ནང་གཏོང་བར་འགྱུར་རོ་སྨྲས་བྱུང་།

༣༠ དེའི་ཕྱིར་ཁྱེད་ཀྱི་བྲན་པོ་ངའི་ཕའི་རྩར་ང་ཕྱིར་ལོག་པའི་དུས་སུ་ཁྱེའུ་ངེད་དང་མཉམ་དུ་མེད་ན། ཕ་དང་ཁོའི་སྲོག་གཅིག་པ་ཡིན་པས།

༣༡ ཁྱེའུ་མེད་པར་མཐོང་སྟེ་ཁོ་ཤི་ཡོང་། ཡང་ཁྱེད་ཀྱི་བྲན་རྣམས་ཀྱིས་ཁྱེད་ཀྱི་བྲན་པོའམ་ངའི་ཕ་སྐྲ་དཀར་དེ་མྱ་ངན་དང་བཅས་སུ་དུར་ཁུང་ནང་འཇུག་པར་བྱའོ།

༣༢ ཁྱེད་ཀྱི་བྲན་ནི་ཕའི་མདུན་དུ་ཁྱེའུ་དེའི་ཕྱིར་ཁག་ཐེག་བྱས་ཏེ་དེ་ལ། ངས་ཁོ་ཁྱོད་ཀྱི་རྩར་ཕྱིར་མ་ཁྲིད་ན་མ་ཤི་བར་དུ་ཁྱོད་ལ་བྱས་པའི་སྡིག་པ་ངས་འཁུར་ཡོང་སྨྲས་པ་ཡིན།

༣༣ དེའི་ཕྱིར་བྲན་ནི་ཁྱེའུ་ཡི་ཚབ་ཏུ་ཇོ་བོའི་བྲན་བྱེད་དུ་འདིར་འདུག་པར་གནོང་ཞིག ཁྱེའུ་སྤུན་རྣམས་དང་མཉམ་དུ་ལོག་འགྲོ་བར་གནང་དུ་གསོལ།

༣༤ ཁྱེའུ་ང་དང་མཉམ་དུ་མེད་ན་ང་ཕའི་དྲུང་དུ་ལོག་པ་ཇི་ལྟར་ནུས། ངའི་ཕ་ལ་འཕོག་ཡོང་བའི་སྡུག་བསྔལ་དེ་མཐོང་མི་ཕོད་ཅེས་ཞུས་སོ༎

༤༥

དེ་ནས་ཡོ་སེབ་འཁོར་ཐམས་ཅད་ཀྱི་མདུན་དུ་བཟོད་མི་ཐུབ་པར་གྱུར་ནས། མི་ཚང་མ་ཕྱི་རུ་སོང་ཞིག་ཅེས་བཀའ་གནང་ངོ་། ཡོ་སེབ་རང་སུ་ཡིན་སྤུན་རྣམས་ལ་མངོན་པར་བྱེད་ཙམ་ན་མི་སུ་ཡང་ཡོ་སེབ་དང་མཉམ་དུ་མེད་དོ།

༢ ཁོང་ངུ་སྐད་ཆེན་པོས་ངུ་བས་མི་སེར་པ་རྣམས་ཀྱིས་ཀྱང་ཐོས། ཕར་ཨོ་ཡི་ཁབ་ཀྱི་མི་རྣམས་ཀྱིས་ཀྱང་ཐོས་སོ།

༣ ཡོ་སེབ་ཀྱིས་སྤུན་རྣམས་ལ། ང་ནི་ཡོ་སེབ་ཡིན། ད་རུང་ཕ་ཡང་གསོན་ནམ་དྲིས་ནས། སྤུན་རྣམས་དེའི་ངོའི་མདུན་དུ་ཧ་ཅང་སྤུ་ཟིང་བར་གྱུར་ཏེ་ལན་ཞུ་མ་བཏུབ་བོ།

༤ ཡོ་སེབ་ཀྱིས་སྤུན་རྣམས་ལ། ད་ངའི་དྲུང་དུ་ཚུར་ཤོག་སྨྲས་ནས། དེ་དག་དྲུང་དུ་ཡོངས་པ་དང་། ཁོང་གིས་ཁྱོད་ཅག་གིས་མི་སེར་ལ་བཙོངས་པའི་ཁྱེད་ཅག་གི་སྤུན་ཡོ་སེབ་ནི་ང་ཡིན།

༥ ད་ཁོང་འཁྲུགས་མ་བྱེད་ལ། ཁྱེད་ཚོས་ང་འདི་རུ་བཙོངས་པའི་ཕྱིར་ཁྱེད་ཀྱི་མིག་མ་འབབ་ཅིག སྲོག་སྐྱོབ་པའི་ཕྱིར་དཀོན་མཆོག་གིས་ང་ཁྱེད་ཀྱི་སྔོན་ལ་འདི་རུ་བཏང་བར་མཛད་དོ།

༦ ལོ་འདི་གཉིས་ལ་ཡུལ་ན་མུ་གེ་ཡོད་པ་ཡིན། ད་རུང་ལོ་ལྔ་མ་རྫོགས་པའི་བར་དུ་རྨོ་བ་ཡང་མེད་ལོ་ཐོག་ཡང་མི་ཡོང་།

༧ ཁྱེད་ས་ལ་འཚོ་བའི་ཕྱིར་དུ་སྐྱོང་བ་དང་། ཐར་ཐབས་ཆེན་པོ་ཞིག་ནས་ཚེ་ཐར་དུ་འཇུག་པའི་ཆེད་དུ་དཀོན་མཆོག་གིས་ང་ཁྱེད་ཀྱི་སྔོན་དུ་མངགས་སོ།

༨ དེ་བས་ན་ང་འདི་རུ་བཏང་མཁན་ནི་ཁྱེད་མ་ཡིན་ཏེ་དཀོན་མཆོག་ཡིན། ཁོང་གིས་ང་ཕར་ཨོ་ཡི་ཕ་དང་དེའི་མཁར་ཚང་མའི་དཔོན་པོ་དང་། མི་སེར་ཡུལ་ཐམས་ཅད་ཀྱི་མངའ་བདག་བྱེད་དུ་བཅུག་གོ།

༩ ད་ངའི་ཕའི་རྩར་རྒྱུག་ཅིག་དང་དེ་ལ་སྨྲོས་ཤིག ཁྱོད་ཀྱི་བུ་ཡོ་སེབ་ཀྱིས་འདི་སྐད་དུ། དཀོན་མཆོག་གིས་ང་མི་སེར་ཡུལ་ཐམས་ཅད་ཀྱི་མངའ་བདག་ཏུ་བཅུག་པས་མ་འགོར་བར་ངའི་རྩར་ཤོག་ཅིག

༡༠ ཁྱོད་གོ་ཤེན་ཡུལ་དུ་གནས་ཤིང་ཁྱོད་རང་དང་ཁྱོད་ཀྱི་བུ་རྣམས་དང་ཁྱོད་ཀྱི་ཚ་བོ་རྣམས་དང་། ལུག་ཕྱུགས་དང་ཁྱོད་ཀྱི་ཡིན་པ་ཐམས་ཅད་ང་དང་ཉེ་མོ་གནས་པར་འགྱུར།

༡༡ མུ་གེའི་ལོ་ལྔ་མ་རྫོགས་པའི་བར་དུ་ངས་ཁྱོད་ལ་འཚོ་བ་སྦྱོར་བ་དང་། ཁྱོད་རང་དང་ཁྱོད་ཀྱི་ཁང་པའི་མི་དང་ཁྱོད་ཀྱི་ཡིན་པ་ཐམས་ཅད་ཟས་སྐོམ་མི་ཐོབ་པ་ལས་སྐྱོབ་པར་བྱའོ་ཞེས་ཟེར་ཞིག

༡༢ ལྟོས་ཤིག་ཁྱེད་གཏམ་བྱེད་པའི་ཁ་ནི་ངའི་ཁ་ཡིན་པ་དེ་ཁྱེད་ཚོའི་མིག་གིས་མཐོང་། ངའི་སྤུན་བེན་ཡ་མིན་གྱི་མིག་གིས་ཀྱང་མཐོང་ངོ་།

༡༣ ཡང་མི་སེར་ཡུལ་ན་ང་ལ་ཡོད་པའི་དཔལ་ཐམས་ཅད་དང་། ཁྱེད་ཀྱིས་མཐོང་བ་ཐམས་ཅད་ཕ་ལ་ཤོད་ཅིག་དང་། ངའི་ཕ་མ་འགོར་བར་འདི་རུ་འཁྲིད་ཤོག་ཅེས་སྨྲས་སོ།

༡༤ དེ་ནས་ཁོས་སྤུན་བེན་ཡ་མིན་མགུལ་ནས་འཁྱུད་ཅིང་ངུས། བེན་ཡ་མིན་ཡང་དེ་ལ་འཁྱུད་དེ་ངུས་སོ།

༡༥ ཁོང་གིས་སྤུན་ཐམས་ཅད་ལ་ཡང་ཁ་བསྐྱལ་ཏེ་ངུས་སོ། དེའི་རྗེས་ལ་སྤུན་རྣམས་ཀྱིས་ཁོང་ལ་གཏམ་བྱས་སོ༎

༡༦ ཕར་ཨོ་ཡི་མཁར་ལ་ཡོ་སེབ་ཀྱི་སྤུན་རྣམས་ཡོངས་པའི་གཏམ་ཐོས་ནས། ཕར་ཨོ་དང་དེའི་འཁོར་གཡོག་རྣམས་དགའ་བར་གྱུར་ཏོ།

༡༧ ཕར་ཨོས་ཡོ་སེབ་ལ། ཁྱོད་ཀྱི་སྤུན་རྣམས་ལ་འདི་བཞིན་དུ་བྱོས་ཤིག དེ་དག་ལ་ཁལ་མ་རྣམས་ལ་ཁལ་ཁོལ་ཞིག་དང་ཀ་ན་ཨན་ཡུལ་དུ་སོང་ནས།

༡༨ ཁྱེད་ཀྱི་ཕ་དང་ཁྱེད་ཀྱི་གཞིས་མད་རྣམས་ཁྲིད་དེ་འདི་རུ་ངའི་རྩར་ཤོག ངས་མི་སེར་ཡུལ་གྱི་མཆོག་ཁྱེད་ཚོ་ལ་སྟེར་བ་དང་། ཁྱེད་ཅག་གིས་ཡུལ་གྱི་རྩི་བཅུད་དེ་ཟ་བར་འགྱུར་ཞེས་སྨྲོས་ཤིག

༡༩ ཁྱོད་ལ་དགོངས་པ་ཐོབ་ཚར་བས་དེ་དག་ལ་ཁྱོད་ཀྱིས་འདི་ལྟར་བྱོས་ཤིག མི་སེར་ཡུལ་ནས་ཕྲུ་གུ་དང་བཟའ་ཟླ་རྣམས་ཀྱི་ཕྱིར་ཤིང་རྟ་རྣམས་ཁྱེར་ཏེ་ཕ་ཁྲིད་ཤོག

༢༠ ཁྱེད་ཁང་པའི་རྫས་ལ་མ་ཚེར། མི་སེར་ཡུལ་ན་མཆོག་ཡིན་པ་དེ་ཁྱེད་ལ་འབྱུང་ཡོང་ཟེར་བ་དང་།

༢༡ ཨིས་ར་ཨེལ་གྱི་བུ་རྣམས་ཀྱིས་དེ་ལྟར་བྱས་སོ། ཡོ་སེབ་ཕར་ཨོས་བཀའ་གནང་བ་བཞིན་དུ་དེ་དག་ལ་ཤིང་རྟ་རྣམས་དང་ལམ་རྒྱགས་བཏང་ངོ་།

༢༢ དེ་ཐམས་ཅད་ལ་གོས་ཟུང་རེ་རེ་བསྟེར་ཏོ། བེན་ཡ་མིན་ལ་ཁོང་གིས་དངུལ་སུམ་བརྒྱ་དང་གོས་ཟུང་ལྔ་བསྟེར་རོ།

༢༣ ཡང་ཁོང་གིས་རང་གི་ཕ་ལ་བསྐུར་པ་རྣམས་འདི་ལྟར་རོ། མི་སེར་ཡུལ་གྱི་བཟང་ནོར་བཀལ་བའི་བོང་བུ་བཅུ་དང་། གྲོ་ནས་བཀལ་བའི་བོང་མོ་བཅུ་དང་། ཕའི་ཕྱིར་ལམ་རྒྱགས་ལ་བག་ལེབ་དང་ཁ་ཟས་ཀྱང་བསྐུར་རོ།

༢༤ དེ་ལྟར་ཁོས་སྤུན་རྣམས་འགྲོ་བཅུག་ཅིང་དེ་དག་ལ་སྨྲས་པ། ལམ་ལ་གཅིག་དང་གཅིག་མ་འཛིང་ཞིག

༢༥ དེ་དག་མི་སེར་ཡུལ་ནས་སོང་བ་དང་། ཀ་ན་ཨན་ཡུལ་དུ་ཕ་ཡ་ཀོབ་ཀྱི་རྩར་བསླེབས་སོ།

༢༦ ཡང་དེ་དག་གིས་ཁོང་ལ། ཡོ་སེབ་ནི་ད་རུང་གསོན་པོ་ཡོད། མི་སེར་ཡུལ་ཐམས་ཅད་ཀྱི་མངའ་བདག་ཡིན་ཅེས་བཤད་ནས། དེའི་སྙིང་དྲན་མེད་པར་གྱུར་ཏེ་ཡིད་མ་ཆེས་སོ།

༢༧ དེ་ནས་དེ་དག་གིས་ཡོ་སེབ་ཀྱིས་ཅི་དང་ཅི་སྨྲས་པའི་གཏམ་ཐམས་ཅད་བཤད་དེ། ཡོ་སེབ་ཀྱིས་ཕ་ཞོན་པའི་ཕྱིར་བསྐུར་བའི་ཤིང་རྟ་རྣམས་མཐོང་ནས། ཡ་ཀོབ་ཀྱི་སེམས་དྲན་སོས་པར་གྱུར་ཏེ།

༢༨ ཨིས་ར་ཨེལ་གྱིས་ད་དུང་ངའི་བུ་ཡོ་སེབ་གསོན་པོ་ཡིན་པས་ཆོག ང་མ་ཤི་གོང་དུ་སོང་ནས་ཁོ་མཐོང་བར་འགྱུར་སྨྲས་སོ༎

༤༦

དེ་ནས་ཨིས་ར་ཨེལ་རང་གི་ཡིན་པ་ཐམས་ཅད་དང་བཅས་སུ་ཆས་པ་དང་། བེ་ཨེར་ཤེ་བཱ་རུ་ཕྱིན་ནས་ཕ་ཨི་སཱག་གི་དཀོན་མཆོག་ལ་གནས་དེ་རུ་མཆོད་པ་རྣམས་ཕུལ་ལོ།

༢ ཡང་མཚན་མོའི་དུས་སུ་དཀོན་མཆོག་གིས་ཞལ་གཟིགས་ཀྱི་ནང་ཨིས་ར་ཨེལ་ལ། ཡ་ཀོབ་་ཡ་ཀོབ། དེས་ཞུས་པ། ང་འདི་རུ་ཡོད།

༣ ཁོང་གིས་གསུངས་པ། ང་ནི་དཀོན་མཆོག་ཡིན། ཁྱོད་ཀྱི་ཕའི་དཀོན་མཆོག་ཡིན། ཁྱོད་མི་སེར་ཡུལ་དུ་འགྲོ་བར་མ་འཇིགས་ཤིག ངས་དེ་རུ་ཁྱེད་མི་བརྒྱུད་ཆེན་པོ་ཞིག་ཏུ་བྱེད་པར་འགྱུར།

༤ ང་ཁྱོད་དང་མཉམ་དུ་མི་སེར་ཡུལ་དུ་སོང་ནས། བདེན་པར་འདི་རུ་ལོག་འཁྲིད་པར་བྱ། ཡང་ཡོ་སེབ་རང་གི་ལག་པ་ཁྱོད་ཀྱི་མིག་ལ་གཞག་ཡོང་གསུངས་སོ།

༥ དེའི་རྗེས་ལ་ཡ་ཀོབ་་བེ་ཨེར་ཤེ་བཱ་ནས་སོང་སྟེ། ཨིས་ར་ཨེལ་གྱི་བུ་རྣམས་ཀྱིས་ཕར་ཨོས་བཏང་བའི་ཤིང་རྟ་རྣམས་ལ་ཕ་ཡ་ཀོབ་དང་། ཕྲུ་གུ་རྣམས་དང་། བཟའ་ཟླ་རྣམས་ཞོན་པར་བསྐྱོན་ཏེ།

༦ ཀ་ན་ཨན་ཡུལ་ན་བྱོར་པའི་ལུག་ཕྱུགས་དང་རྫས་རྣམས་མཉམ་དུ་འཁྲིད་དེ། ཡ་ཀོབ་རང་གི་བུ་བརྒྱུད་ཐམས་ཅད་དང་བཅས་པ་མི་སེར་ཡུལ་དུ་ཕྱིན་ནོ།

༧ ཁོའི་བུ་རྣམས་དང་། དེ་དག་གི་བུ་རྣམས་དང་། བུ་བརྒྱུད་ཐམས་ཅད་མི་སེར་ཡུལ་དུ་མཉམ་པོ་ཁྲིད་དོ༎

༨ མི་སེར་ཡུལ་དུ་ཡོངས་པའི་ཨིས་ར་ཨེལ་གྱི་བུ་རྣམས་ཟེར་ན་ཡ་ཀོབ་དང་དེའི་བུ་རྣམས་ཀྱི་མིང་འདི་རྣམས་སོ། ཡ་ཀོབ་ཀྱི་སྔོན་སྐྱེས་ནི་རུ་བེན།

༩ རུ་བེན་གྱི་བུ་རྣམས་ནི་ཧ་ནོག་དང་། ཕལ་ལུ་དང་། ཧེས་རོན་དང་། ཀར་མི་དང་བཞིའོ།

༡༠ ཤིམ་ཨོན་གྱི་བུ་རྣམས་ནི་ཡེ་མུ་ཨེལ་དང་། ཡ་མིན་དང་། ཨོ་ཧད་དང་། ཡ་ཀིན་དང་། ཚོ་ཧར་དང་། ཀ་ན་ཨན་མའི་བུ་ཤ་ཨུལ་དང་དྲུག་གོ།

༡༡ ལེ་ཝི་ཡི་བུ་རྣམས་ནི་གེར་ཤོན་དང་། ཀོ་ཧད་དང་། མེ་རཱ་རི་དང་གསུམ་མོ།

༡༢ ཡ་ཧུ་དཱ་ཡི་བུ་རྣམས་ནི་ཨེར་དང་། ཨོ་ནན་དང་། ཤེ་ལཱ་དང་། ཕེ་རེས་དང་། སེ་རག་དང་ལྔའོ། འོན་ཀྱང་ཨེར་དང་ཨོ་ནན་གཉིས་ཀ་ན་ཨན་ཡུལ་ན་ཤིའོ། ཕེ་རེས་ཀྱི་བུ་རྣམས་ནི་ཧེས་རོན་དང་། ཧ་མུལ་དང་གཉིས་སོ།

༡༣ ཨི་ས་གར་གྱི་བུ་རྣམས་ནི་ཐོ་ལཱ་དང་ཕུ་ཝཱ་དང་། ཡོབ་དང་། ཤིམ་རོན་དང་བཞིའོ།

༡༤ ཟེ་བུ་ལོན་གྱི་བུ་རྣམས་ནི་སེ་རེད་དང་། ཨེ་ལོན་དང་། ཡ་ལེ་ཨེལ་དང་གསུམ་མོ།

༡༥ དེ་དག་ནི་ཕ་དན་ཨ་རམ་ཡུལ་ན་ཡ་ཀོབ་ལ་ལེ་ཨ་ནས་བྱོར་བའི་བུ་རྣམས་ཡིན། བུ་མོ་དི་ནཱ་དང་བཅས་པའོ། ཁོའི་བུ་རྣམས་དང་བུ་མོ་རྣམས་ཀྱི་སེམས་ཐམས་ཅད་ཀྱི་གྲངས་སུམ་ཅུ་སོ་གསུམ་མོ།

༡༦ ཡང་གད་ཀྱི་བུ་རྣམས་ནི་ཚིབ་ཡོན་དང་། ཧ་ཀི་དང་། ཤུ་ནི་དང་། ཨེས་བོན་དང་། ཨེ་རི་དང་། ཨ་རོ་དཱི་དང་། ཨ་རེ་ལི་དང་བདུན་ནོ།

༡༧ ཨ་ཤེར་གྱི་བུ་རྣམས་ནི་ཡིམ་ནཱ་དང་། ཡི་ཤ་ཝཱ་དང་། ཡི་ཤ་ཝི་དང་། བེ་རི་ཡཱ་དང་། སྲིང་མོ་སེ་རག་དང་ལྔའོ། བེ་རི་ཡཱའི་བུ་རྣམས་ནི་ཧེ་བེར་དང་། མལ་ཀི་ཨེལ་དང་གཉིས་སོ།

༡༨ དེ་དག་ནི་ལ་བན་གྱིས་རང་གི་བུ་མོ་ལེ་ཨ་ལ་བཏང་བའི་ཟིལ་པཱའི་བུ་རྣམས་ཡིན། ཡ་ཀོབ་ལ་དེ་དང་བར་ལ་བྱོར་བའི་གྲངས་ནི་བཅུ་དྲུག་གོ།

༡༩ ཡ་ཀོབ་ཀྱི་ཆུང་མ་ར་ཧེལ་གྱི་བུ་རྣམས་ནི་ཡོ་སེབ་དང་བེན་ཡ་མིན་གཉིས་སོ།

༢༠ ཡོ་སེབ་ལ་མི་སེར་ཡུལ་ན་ཨོན་ཡུལ་གྱི་བླ་མ་ཕོ་ཏི་ཕེ་རཱའི་བུ་མོ་ཨས་ནད་ནས་མ་ན་ཤེ་དང་ཨེབ་ར་ཨིམ་གཉིས་བྱོར།

༢༡ བེན་ཡ་མིན་གྱི་བུ་རྣམས་ནི་བེ་ལཱ་དང་། བེ་ཀེར་དང་། ཨས་བེལ་དང་། གེ་རཱ་དང་། ན་ཨ་མཱན་དང་། ཨེ་ཧི་དང་། རོ་ཤཱ་དང་། མུ་ཕིམ་དང་། ཧུ་ཕིམ་དང་། ཨ་རཱད་དང་བཅུའོ།

༢༢ དེ་དག་ནི་ཡ་ཀོབ་ལ་ར་ཧེལ་དང་བར་ལ་བྱོར་བའི་བུ་རྣམས་ཡིན། གྲངས་ནི་བཅུ་བཞིའོ།

༢༣ དཱན་གྱི་བུ་རྣམས་ནི་ཧུ་ཤིམ་གཅིག་གོ།

༢༤ ནབ་ཐ་ལི་ཡི་བུ་རྣམས་ནི་ཡ་ཚེ་ཨེལ་དང་། གུ་ནི་དང་། ཡེ་ཚེར་དང་། ཤིལ་ལེམ་དང་བཞིའོ།

༢༥ དེ་དག་ནི་ལ་བན་གྱིས་རང་གི་བུ་མོ་ར་ཧེལ་ལ་བཏང་བའི་བིལ་ཧཱ་ཡི་བུ་རྣམས་ཡིན། ཡ་ཀོབ་ལ་ཁོ་དང་བར་ལ་བྱོར་པ་ཐམས་ཅད་ཀྱི་གྲངས་ནི་བདུན་ནོ།

༢༦ ཡ་ཀོབ་ཀྱི་བུ་རྣམས་ཀྱི་ཆུང་མ་རྣམས་མ་གཏོགས་པར་ཡ་ཀོབ་ཀྱི་དཔྱི་ནས་བྱུང་བའི་མི་ཁོ་དང་མཉམ་དུ་མི་སེར་ཡུལ་དུ་སོང་བ་ཐམས་ཅད་ཀྱི་གྲངས་ནི་དྲུག་ཅུ་རེ་དྲུག་གོ།

༢༧ ཡོ་སེབ་ལ་མི་སེར་ཡུལ་ན་བྱོར་བའི་བུ་རྣམས་གཉིས་སོ། ཡ་ཀོབ་ཀྱི་ཁང་པའི་མི་རྣམས་མི་སེར་ཡུལ་དུ་ཡོངས་པའི་གྲངས་ནི་བདུན་ཅུའོ༎

༢༨ ཡང་ཁོས་རང་གི་སྔོན་ལ་ཡ་ཧུ་དཱ་་ཡོ་སེབ་ཀྱི་རྩར་བཏང་ངོ་། གང་ལ་ཟེར་ན། ཁོ་ལ་གོ་ཤེན་ལ་གནས་ས་སྟོན་པའི་ཕྱིར་རོ། དེ་ནས་ཁོ་རྣམས་གོ་ཤེན་ལྗོངས་སུ་བསླེབས་སོ།

༢༩ ཡོ་སེབ་ཤིང་རྟ་ལ་ཞོན་ཏེ་ཕ་ཨིས་ར་ཨེལ་བསུ་བར་གོ་ཤེན་དུ་བྱོན། དེ་རུ་ཁོ་དང་ཕྲད་ནས། དེའི་མགུལ་ནས་འཁྱུད་ཅིང་ཡུན་རིང་ཞིག་ངུས་སོ།

༣༠ ཨིས་ར་ཨེལ་གྱིས་ཡོ་སེབ་ལ་སྨྲས་པ། ད་ཁྱོད་གསོན་པོ་ཡིན་ཏེ་ང་ཁྱོད་ཀྱི་གདོང་མཐོང་ནས། ད་ང་ཤི་བར་དགའོ།

༣༡ ཡང་ཡོ་སེབ་ཀྱིས་སྤུན་རྣམས་དང་ཕའི་གཞིས་མད་ལ་སྨྲས་པ། ང་ཕར་ཨོའི་སྐུ་མདུན་དུ་སོང་ནས་འདི་བཤད་ཅིང་ཟེར་བ་བྱ། ངའི་སྤུན་རྣམས་དང་ངའི་ཕའི་གཞིས་མད་ཀ་ན་ཨན་ཡུལ་ལ་གནས་ནས་ངའི་དྲུང་དུ་ཡོངས།

༣༢ མི་དེ་རྣམས་རྫི་བོའི་ལས་བྱེད་ཅིང་དུད་འགྲོ་འབད་མཁན་ཡིན། ནོར་ཕྱུགས་དང་དེ་དག་གི་རྫས་ཐམས་ཅད་མཉམ་དུ་ཁྲིད་ནས་འདུག་ཅེས་ཞུ་བར་བྱ།

༣༣ དེ་ནས་ཕར་ཨོས་ཁྱོད་ཅག་བོས་ནས། ཁྱེད་ཀྱི་ལས་ཚན་གང་ཡིན་བཀའ་འདྲི་མཛད་ན།

༣༤ དེ་ནས་ཁྱེད་ཅག་གིས། ཁྱེད་ཀྱི་བྲན་རྣམས་ཕྲུ་གུའི་དུས་ནས་ད་ལྟའི་བར་དུ་ཡང་དུད་འགྲོ་འབད་མཁན་ཡིན། དེ་ལྟར་ཕ་མེས་ཀྱང་ཡོད་པ་ཡིན་ཞེས་ཞུས་ཤིག དེ་ནས་ཁྱོད་ཅག་གོ་ཤེན་ལྗོངས་ལ་གནས་པར་འགྱུར་རོ། གང་ལ་ཟེར་ན། རྫི་བོ་ཐམས་ཅད་ལ་མི་སེར་པ་རྣམས་ཀྱིས་ཞེན་ལོག་གོ།

༤༧

དེ་ནས་ཡོ་སེབ་ཕར་ཨོའི་སྐུ་མདུན་དུ་ཕྱིན་ནས། ཁོས་དེ་ལ། ངའི་ཕ་དང་ངའི་སྤུན་རྣམས་ལུག་ཕྱུགས་དང་དེ་དག་ལ་ཡོད་པ་ཐམས་ཅད་དང་བཅས་པ་ཀ་ན་ཨན་ཡུལ་ནས་ཡོངས་ཏེ་ད་གོ་ཤེན་ལྗོངས་ལ་འདུག་གོ་ཞེས་ཞུས་སོ།

༢ ཡང་རང་གི་སྤུན་རྣམས་ཀྱི་ནང་ནས་ལྔ་ཁྲིད་དེ་ཕར་ཨོའི་དྲུང་དུ་ཁྱེར་ཏོ།

༣ དེ་ནས་ཕར་ཨོས་སྤུན་རྣམས་ལ། ཁྱོད་ཅག་གི་ལས་ཀ་ཅི་ཡིན་དྲིས་ནས། དེ་དག་གིས་ཕར་ཨོ་ལ། ཁྱེད་ཀྱི་བྲན་རྣམས་རྫི་བོ་ཡིན། དེ་ལྟར་ངེད་ཀྱི་ཕ་མེས་ཀྱང་ཡོད་པ་ཡིན་ཞེས་ཞུས་སོ།

༤ ཡང་ཕར་ཨོ་ལ། ངེད་ཡུལ་ན་མི་ཡན་དུ་གནས་པའི་ཕྱིར་ཡོངས། ཀ་ན་ཨན་ཡུལ་ན་མུ་གེ་ཆེ་སྟེ་ཁྱེད་ཀྱི་བྲན་རྣམས་ལ་ཡོད་པའི་ལུག་ཕྱུགས་ལ་ཟ་རྒྱུ་མེད་པས། ཁྱེད་ཀྱི་བྲན་རྣམས་གོ་ཤེན་ཡུལ་དུ་གནས་པར་གནང་དུ་གསོལ་ཞུས་སོ།

༥ ཕར་ཨོས་ཡོ་སེབ་ལ། ཁྱོད་ཀྱི་ཕ་དང་ཁྱོད་ཀྱི་སྤུན་རྣམས་ཁྱོད་ཀྱི་རྩར་ཡོངས་ཏེ།

༦ ད་ཁྱོད་ཀྱི་མདུན་དུ་མི་སེར་ཡུལ་གྱི་སྒོ་ཕྱེ་སྟེ་ཡུལ་གྱི་ས་ཆ་ཀུན་ལས་བཟང་པོ་ན་ཁྱོད་ཀྱི་ཕ་དང་ཁྱོད་ཀྱི་སྤུན་རྣམས་གནས་ཆུག་ལ། དེ་དག་གོ་ཤེན་ཡུལ་དུ་གནས་པར་བྱོས་ཤིག་དང་། ཁྱེད་ཀྱིས་དེ་དག་གི་ནང་ན་མི་གོ་ཆོད་རྣམས་ཡོད་པར་ཤེས་ན། ངའི་ལུག་ཕྱུགས་ཀྱི་དཀོར་དཔོན་ལ་སྐོས་ཤིག་ཅེས་བཀའ་གནང་ངོ་༎

༧ དེ་ནས་ཡོ་སེབ་ཕ་ཡ་ཀོབ་ནང་དུ་ཁྲིད་ནས་ཕར་ཨོ་ཡི་སྐུ་མདུན་དུ་ཁྲིད་པ་དང་། ཡ་ཀོབ་ཀྱིས་ཕར་ཨོ་ལ་བྱིན་རླབས་བྱས་སོ།

༨ ཡང་ཕར་ཨོས་ཡ་ཀོབ་ལ། ཁྱོད་ཀྱི་ཚེའི་ལོ་གང་ཙམ་ཡིན་དྲིས་སོ།

༩ ཡ་ཀོབ་ཀྱིས་ཕར་ཨོ་ལ། ངའི་ཚེའི་ལོ་བརྒྱ་དང་སུམ་ཅུ་ཡིན། ང་ཕར་ཚུར་རྒྱུ་བའི་ཚེའི་ལོ་ཉུང་ངུ་དང་སྡུག་བསྔལ་ཅན་ཡོད་པ་ཡིན། ངའི་ཕ་མེས་ཀྱི་ཚེ་ཚད་དང་མི་འདྲའོ་ཞེས་ཞུས་སོ།

༡༠ ཡ་ཀོབ་ཀྱིས་ཕར་ཨོ་ལ་བྱིན་རླབས་བྱས་ཏེ་ཕར་ཨོ་ཡི་དྲུང་ནས་སོང་ངོ་།

༡༡ དེའི་རྗེས་ལ་ཡོ་སེབ་ཕར་ཨོས་བཀའ་གནང་བ་བཞིན་དུ་རང་གི་ཕ་དང་རང་གི་སྤུན་རྣམས་ལ་གཞིས་འཛིན་པའི་གནས་བཏང་ཞིང་། མི་སེར་ཡུལ་གྱི་ས་ཆ་ཀུན་ལས་བཟང་པོ་ར་ཨེམ་སེས་བྱ་བའི་ཡུལ་འཁོར་གནས་སར་བདག་ཏུ་བཏང་ངོ་།

༡༢ ཡང་ཡོ་སེབ་རང་གི་ཕ་དང་རང་གི་སྤུན་རྣམས་དང་ཕའི་ཁང་པའི་མི་ཐམས་ཅད་རེ་རེའི་ནང་མིའི་གྲངས་བཞིན་དུ་ཁ་ཟས་སྦྱོར་བར་བྱས་སོ༎

༡༣ མུ་གེ་ཤིན་ཏུ་ཆེ་བས། ཡུལ་ཐམས་ཅད་ན་ཟ་རྒྱུ་ཅིའང་མེད་དེ་མུ་གེ་དྲག་པོས་རྐྱེན་བྱས་ཏེ་མི་སེར་ཡུལ་དང་ཀ་ན་ཨན་ཡུལ་གཉིས་པོ་འཕུང་བར་གྱུར་ཏོ།

༡༤ ཡོ་སེབ་ཀྱིས་ཁོ་རྣམས་ལ་གྲོ་ནས་བཙོངས་ཤིང་། མི་སེར་ཡུལ་དང་ཀ་ན་ཨན་ཡུལ་ན་ཡོད་པའི་དངུལ་ཐམས་ཅད་བསྡུས་ནས་ཕར་ཨོའི་མཁར་ལ་ཁྱེར་ཏོ།

༡༥ དངུལ་ཐམས་ཅད་ཟད་ཚར་ནས་མི་སེར་པ་རྣམས་ཡོ་སེབ་ཀྱི་རྩར་བྱུང་སྟེ་ང་ཚོ་ལ་ཁ་ཟས་གནོང་ཞིག ཅིའི་ཕྱིར་ང་ཚོ་ཁྱེད་ཀྱི་མདུན་དུ་ཤི་དགོས། དངུལ་ཟད་ཟིན་ཏེ་མེད་ཅེས་སྨྲས་སོ།

༡༦ ཡོ་སེབ་ཀྱིས། དངུལ་ཟིན་ན་ཁྱོད་ཅག་གི་དུད་འགྲོ་ཁྱེར་ཤོག དུད་འགྲོའི་ཕྱིར་ངས་ཁྱོད་ལ་གཏང་ཡོང་།

༡༧ དེ་དག་གིས་དུད་འགྲོ་ཡོ་སེབ་ཀྱི་རྩར་ཁྲིད་པ་དང་། ཡོ་སེབ་ཀྱིས་རྟ་དང་། ལུག་ཕྱུགས་དང་། བོང་བུ་རྣམས་ཀྱི་ཚབ་ཏུ་དེ་དག་ལ་ཁ་ཟས་སྟེར་ཞིང་། དུད་འགྲོའི་ཕྱིར་ལོ་དེའི་རིང་ལ་ཁ་ཟས་སྦྱར་རོ།

༡༨ ལོ་དེ་རྫོགས་ནས། ལོ་རྟིང་མ་ལ་དེ་དག་ཁོའི་རྩར་བྱུང་སྟེ་དེ་ལ། ང་ཚོའི་དངུལ་དང་ནོར་ཕྱུགས་ཇོ་བོ་ལ་ཕུལ་ཚར་ནས། ང་རྣམས་ཀྱི་ལུས་དང་ཞིང་རྣམས་མ་གཏོགས་པར་རྫས་གང་ཡང་མ་ལུས་པས། དེ་ངེད་ཀྱིས་ཇོ་བོ་ལ་གསང་མི་ཐུབ།

༡༩ ཅིའི་ཕྱིར་ངེད་ཁྱེད་ཀྱི་མིག་གིས་མཐོང་ས་ལ་ཤི། ངེད་ཀྱི་ཞིང་ཡང་སྟོངས་ཡོང་། ཁ་ཟས་ཀྱི་ཕྱིར་ངེད་དང་ངེད་ཀྱི་ཞིང་ཉོས་ཤིག དེ་ནས་ངེད་དང་ངེད་ཀྱི་ཞིང་ཕར་ཨོ་ལ་བདག་པར་འགྱུར། ང་ཚོ་མ་ཤི་སྟེ་གསོན་པོར་ལུས་པ་དང་། ཞིང་མི་སྟོངས་པའི་ཕྱིར་ང་ཚོ་ལ་ས་བོན་གནོང་ཞིག་ཅེས་ཞུས་སོ༎

༢༠ དེ་ལྟར་ཡོ་སེབ་ཀྱིས་ཕར་ཨོའི་ཕྱིར་མི་སེར་ཡུལ་ཚང་མ་ཉོས། མུ་གེས་མི་སེར་པ་རྣམས་དྲག་པོར་མནར་པས། རེ་རེས་རང་གི་ཞིང་བཙོངས་སོ། དེ་ལྟར་ཞིང་ཐམས་ཅད་ཕར་ཨོ་ལ་ཐོབ་བོ།

༢༡ མི་རྣམས་ལ་བལྟས་ཏེ་ཁོས་མི་སེར་ཡུལ་གྱི་ས་མཚམས་ཀྱི་མགོ་ནས་མཇུག་དེ་དག་གྲོང་ཁྱེར་རྣམས་སུ་བསྡུས་སོ།

༢༢ བླ་མ་རྣམས་ཀྱི་ཞིང་འབའ་ཞིག་མ་ཉོས་སོ། ཅི་ལ་ཟེར་ན། སྔར་སྲོལ་བཞིན་ཕར་ཨོས་བླ་མ་རྣམས་ལ་ཕོགས་གནང་། ཕར་ཨོས་དེ་དག་ལ་ཕོགས་གནང་བ་དེ་དག་གིས་ཟོས་སོ། དེའི་ཕྱིར་རང་གི་ཞིང་མ་བཙོངས་སོ།

༢༣ དེ་ནས་ཡོ་སེབ་ཀྱིས་མི་རྣམས་ལ། ལྟོས་ཤིག ངས་དེ་རིང་གི་ཞག་ལ་ཁྱེད་དང་ཁྱེད་ཀྱི་ཞིང་ཕར་ཨོ་ལ་བདག་པའི་ཕྱིར་ཉོས་པས། ཞིང་ལ་ས་བོན་འདེབས་པའི་ཕྱིར་གྲོ་ནས་ལེན་ཞིག

༢༤ ལོ་ཐོག་ལ་བལྟས་ཏེ་འདི་ལྟར་བྱ། ཁྱེད་ལྔ་ཆ་གཅིག་ཕར་ཨོ་ལ་འབུལ། ཞིང་གི་ས་བོན་དང་། ཁྱེད་ཀྱི་ཁང་པ་རྣམས་ཀྱི་ནང་མི་དང་། ཁྱེད་ཀྱི་ཕྲུ་གུ་རྣམས་ཟ་བའི་ཕྱིར་ལྔ་ཆ་བཞི་ཁྱེད་ཚོའི་ཡིན་པར་འགྱུར་རོ་ཞེས་སྨྲས་སོ།

༢༥ དེ་དག་གིས། ཁྱོད་ཀྱིས་ང་ཚོའི་སྲོག་བསྐྱབས་པས། ཇོ་བོས་ང་ཚོ་ལ་ཐུགས་རྗེས་གཟིགས་མཛོད། ང་ཚོ་ཕར་ཨོའི་གཉའ་ཡལ་དུ་འགྱུར་འོང་ཞུས་སོ།

༢༦ དེ་ལྟར་ཡོ་སེབ་ཀྱིས་ཕར་ཨོ་ལ་ལྔ་ཆ་གཅིག་འབུལ་བའི་ཁྲིམས་བྱས་པ་དེ་མི་སེར་ཡུལ་ན་དེ་རིང་གི་བར་དུ་ཡོད་དོ། བླ་མ་རྣམས་ཀྱི་ཞིང་འབའ་ཞིག་ཕར་ཨོའི་ནོར་དུ་མ་གྱུར་ཏོ༎

༢༧ ཨིས་ར་ཨེལ་པ་མི་སེར་ཡུལ་ན་ཡོད་པའི་གོ་ཤེན་གྱི་ཡུལ་འཁོར་ལ་གནས་ཏེ། དེ་དག་གིས་དེར་ནོར་བྱས་ཏེ་བརྒྱུད་འཕེལ་ནས་ཤིན་ཏུ་མང་པོ་རྒྱས་སོ།

༢༨ ཡ་ཀོབ་ལོ་བཅུ་བདུན་མི་སེར་ཡུལ་ན་གནས་སོ། དེ་ལྟར་ཡ་ཀོབ་ཀྱི་ཚེ་ཚད་ནི་ལོ་བརྒྱ་དང་བཞི་བཅུ་ཞེ་བདུན་ནོ༎

༢༩ ཡང་ཨིས་ར་ཨེལ་ཤི་བའི་དུས་ཉེ་བས། ཁོས་ཡོ་སེབ་བོས་ནས་དེ་ལ། ད་ང་ལ་ཁྱོད་ཀྱི་མིག་གི་མདུན་ལ་བཀའ་དྲིན་ཐོབ་པ་ཡིན་ན། ཁྱོད་ཀྱི་ལག་པ་ངའི་དཔྱིའི་འོག་ཏུ་ཞོག་ལ། ཁྱོད་ཀྱིས་ང་མི་སེར་ཡུལ་ན་དུར་དུ་མི་འཇུག་པའི་བཀའ་དྲིན་དང་སེམས་དྲང་པོ་ང་ལ་བྱོས་ཤིག

༣༠ ང་ཕ་མེས་རྣམས་དང་ལྷན་ཅིག་གཉིད་ལོག་པའི་ཕྱིར་ང་མི་སེར་ཡུལ་ནས་ཁྱེར་ལ་དེ་དག་གི་དུར་ཁྲོད་དུ་ང་དུར་དུ་ཆུག་ཅིག་སྨྲས་ནས། དེས་ནི། ཁྱེད་ཀྱིས་སྨྲས་པ་བཞིན་དུ་ངས་བྱེད་པར་བྱའོ་སྨྲས་ནས།

༣༡ ཕས་ད་མནའ་བོར་ཞིག་སྨྲས་ནས། དེས་མནའ་བོར་རོ། དེ་ནས་ཨིས་ར་ཨེལ་གྱིས་མལ་སའི་སྔས་མགོའི་ཕྱོགས་སུ་ཕྱག་བཙལ་ལོ༎

༤༨

བྱ་བ་དེ་རྣམས་ཀྱི་རྗེས་ལ། སུ་གཅིག་གིས་ཡོ་སེབ་ལ། གཟིགས་ཤིག ཁྱེད་ཀྱི་ཕ་ནའོ་ཞེས་བཤད་པ་དང་། ཁོ་རང་གི་བུ་མ་ན་ཤེ་དང་ཨེབ་ར་ཨིམ་གཉིས་འཁྲིད་ནས་སོང་ངོ་།

༢ ཡང་གཅིག་གིས་ཡ་ཀོབ་ལ། ཁྱོད་ཀྱི་བུ་ཡོ་སེབ་ཁྱོད་མཇལ་དུ་ཡོང་འདུག་བཤད་པ་དང་། ཨིས་ར་ཨེལ་ཞེ་རུས་སྐྱེད་དེ་མལ་ས་ལ་ཙོག་པུར་བསྡད་དོ།

༣ ཡ་ཀོབ་ཀྱིས་ཡོ་སེབ་ལ་འདི་སྐད་དུ། དཀོན་མཆོག་ཀུན་དབང་ཀ་ན་ཨན་ཡུལ་ན་ལུས་བྱ་བའི་གནས་ལ་ངས་མཐོང་བར་གྱུར་ནས་ང་ལ་བྱིན་རླབས་མཛད་དེ།

༤ ང་ལ་གསུངས་པ། ལྟོས་ཤིག་ངས་ཁྱོད་བརྒྱུད་དང་ལྡན་པར་བྱེད་ཡོང་། ངས་ཁྱོད་སྤེལ་ཏེ་མི་བརྒྱུད་རྣམས་ཀྱི་ཚོགས་སུ་བྱེད་པར་བྱ། ཡུལ་འདི་ཁྱོད་ཀྱི་རྗེས་ལ་ཡོང་བའི་བུ་བརྒྱུད་ལ་རྟག་ཏུ་བདག་པའི་ཕྱིར་གཏོང་བར་འགྱུར་རོ་ཞེས་བཀའ་གནང་ངོ་།

༥ ད་ང་ཁྱོད་ཀྱི་རྩར་མི་སེར་ཡུལ་དུ་མ་ཡོངས་པའི་སྔོན་ལ་ཁྱོད་ལ་མི་སེར་ཡུལ་ན་ཐོབ་པའི་བུ་ཨེབ་ར་ཨིམ་དང་མ་ན་ཤེ་གཉིས་ནི་རུ་བེན་དང་ཤིམ་ཨོན་ངའི་བུ་ཡིན་པ་ལྟར་དེ་དག་ཀྱང་ངའི་བུ་ཡིན་ནོ།

༦ ཁྱོད་ལ་དེ་དག་གི་རྗེས་ལ་འབྱོར་བའི་བུ་བརྒྱུད་དེ་ཁྱོད་ཀྱི་ཡིན་ཏེ། སྤུན་རྣམས་ཀྱི་མིང་བཞིན་དུ་དེ་དག་གི་མིང་རེ་རང་གི་ཐོབ་ཐང་ནང་ན་གཏོགས་པར་དགོས།

༧ ང་ནི་ཕ་དན་ཡུལ་ནས་ཕྱིར་ལོག་པའི་ཚེ། ཀ་ན་ཨན་ཡུལ་དུ་ཨེབ་རད་བྱ་བ་ལ་མ་བསླེབས་པའི་ལམ་བར་ལ་ངའི་ར་ཧེལ་ཤི་ནས། ངས་ཁོ་ཨེབ་རད་་བེད་ལེ་ཧེམ་ཡང་ཟེར་བའི་ཡུལ་གྱི་ལམ་ལ་དུར་དུ་བཅུག་པ་ཡིན་ཞེས་སྨྲས་སོ༎

༨ ཡང་ཨིས་ར་ཨེལ་གྱིས་ཡོ་སེབ་ཀྱི་བུ་རྣམས་ལ་བལྟས་ནས། འདི་དག་སུ་ཡིན་དྲིས།

༩ ཡོ་སེབ་ཀྱིས་ཕ་ལ། དཀོན་མཆོག་གིས་འདི་རུ་ང་ལ་གནང་བའི་བུ་རྣམས་ཡིན་ཟེར་ནས། དེས་ནི་ངས་དེ་དག་ལ་བྱིན་རླབས་བྱེད་པའི་ཕྱིར་ངའི་རྩར་ཁྲིད་ཅིག་ཅེས་བཀའ་གནང་ངོ་།

༡༠ ཨིས་ར་ཨེལ་རྒས་པས། དེའི་མིག་གི་ཤེད་ཤོར་ནས་གསལ་པོ་མཐོང་མ་ཐུབ་བོ། ཁོས་ནི་དེ་དག་ཉེ་བར་ཁྲིད་ནས། དེས་ནི་དེ་དག་ལ་ཁ་བསྐྱལ་ཞིང་མགུལ་ནས་ཁྱུད་དོ།

༡༡ ཡང་ཨིས་ར་ཨེལ་གྱིས་ཡོ་སེབ་ལ། ངས་ཁྱོད་ཀྱི་གདོང་མཐོང་བར་མ་བསམས་ཀྱང་། ད་དཀོན་མཆོག་གིས་ངས་ཁྱོད་ཀྱི་བུ་བརྒྱུད་ཀྱང་མཐོང་བར་གནང་བྱུང་སྨྲས་སོ།

༡༢ དེ་ནས་ཡོ་སེབ་ཀྱིས་དེ་དག་དེའི་པུས་མོ་གཉིས་ཀྱི་བར་ལས་བཏོན་ཏེ། རང་གི་གདོང་ས་ལ་བཏུད་དོ།

༡༣ ཡོ་སེབ་ཀྱིས་དེ་གཉིས་ལག་པས་ཁྲིད་དེ། ཨེབ་ར་ཨིམ་རང་གི་གཡས་སུ་ཡ་ཀོབ་ཀྱི་གཡོན་དུ་དང་། མ་ན་ཤེ་རང་གི་གཡོན་དུ་ཨིས་ར་ཨེལ་གྱི་གཡས་སུ་ཉེ་བར་བཞག་གོ།

༡༤ དེ་ནས་ཨེབ་ར་ཨིམ་ནུ་བོ་དེ་ཡིན་ཀྱང་། ཨིས་ར་ཨེལ་ལག་པ་གཡས་པ་བརྐྱང་སྟེ་དེའི་མགོ་ལ་བཞག གཡོན་པ་ནི་མ་ན་ཤེའི་མགོ་ལ་བཞག་གོ། མ་ན་ཤེ་ནི་སྔོན་སྐྱེས་ཡིན་ཀྱང་། ཤེས་ཏེ་རང་གི་ལག་པ་དེ་ལྟར་བཞག

༡༥ དེ་ནས་ཡོ་སེབ་ལ་བྱིན་རླབས་མཛད་ཅིང་སྨྲས་པ། ངའི་ཕ་མེས་ཨབ་ར་ཧམ་དང་ཨི་སཱག་གཉིས་ཀྱིས་དཀོན་མཆོག་གི་ཞལ་ངོའི་མདུན་དུ་སྤྱོད་པ་སྤྱད། ངའི་ཚེ་གང་དེ་རིང་གི་ཉིན་མོའི་བར་དུ་ང་ལ་རྫི་བོ་མཛད་པའི་དཀོན་མཆོག

༡༦ ང་ངན་པ་ཐམས་ཅད་ལས་སྐྱོབ་པའི་ཕོ་ཉ་དེས་ནི་ཁྱེའུ་རྣམས་ལ་བྱིན་རླབས་མཛོད་ཅིག དེ་དག་དང་མཉམ་དུ་ངའི་མིང་དང་ངའི་ཕ་མེས་ཨབ་ར་ཧམ་དང་ཨི་སཱག་གི་མིང་བརྗོད་པར་གྱུར་ཏེ། ས་གཞིའི་གཞུང་ལ་མི་ཚོགས་མང་པོ་ཞིག་ཏུ་འཕེལ་བར་གྱུར་ཅིག་སྨྲས་པ་དང་།

༡༧ ཡོ་སེབ་ཀྱིས་ཕས་ལག་གཡས་པ་ཨེབ་ར་ཨིམ་གྱི་མགོ་ལ་བཞག་པར་མཐོང་ནས་མ་དགའ་སྟེ། ཕའི་ལག་པ་ཨེབ་ར་ཨིམ་གྱི་མགོ་ནས་མ་ན་ཤེའི་མགོ་ལ་འཇོག་པའི་ཕྱིར་བཟུང་ངོ་།

༡༨ ཡོ་སེབ་ཀྱིས་ཕ་ལ། ངའི་ཕ་འདི་ལྟར་མ་མཛད། འདི་ནི་སྔོན་སྐྱེས་ཡིན་པས། དེའི་མགོ་ལ་ལག་གཡས་པ་ཞོག་ཅིག་སྨྲས་སོ།

༡༩ ཕ་མ་ཉན་པར་དེ་ལ། ངའི་བུ་ངས་ཤེས། ངས་ཤེས། འདི་ཡང་མི་བརྒྱུད་ཅིག་ཏུ་གྱུར་ཏེ་ཆེན་པོ་འགྱུར་ཡོང་། ཡིན་ཀྱང་དེའི་ནུ་བོ་ནི་དེ་ལས་ཆེན་པོར་འགྱུར་བ་དང་མི་བརྒྱུད་རྣམས་ཀྱི་ཚོགས་སུ་འགྲོ་བར་འགྱུར་རོ་ཞེས་བཀའ་གནང་ངོ་།

༢༠ དེའི་ཉིན་མོ་ལ་ཁོས་དེ་དག་ལ་བྱིན་རླབས་བྱས་ཏེ་འདི་སྐད་དུ། དཀོན་མཆོག་གིས་ཁྱོད་ཨེབ་ར་ཨིམ་དང་མ་ན་ཤེ་ལྟར་མཛད་པར་ཤོག་ཅིག ཨིས་ར་ཨེལ་པས་འདི་ལྟར་བྱིན་གྱིས་རློབས་པའི་སྐབས་སུ་ཟེར་ཡོང་སྨྲས་སོ། ཅེས་ཁྱོད་ཀྱིས་རྐྱེན་བྱས་ཏེ་དེ་ལྟར་ཁོས་མ་ན་ཤེ་ལས་ཨེབ་ར་ཨིམ་ཆེན་པོར་བྱས་སོ།

༢༡ དེ་ནས་ཨིས་ར་ཨེལ་གྱིས་ཡོ་སེབ་ལ་སྨྲས་པ། ད་ང་འཆི་ཡང་། དཀོན་མཆོག་ཁྱོད་དང་འགྲོགས་ཏེ་ཕ་མེས་ཀྱི་ཡུལ་དུ་ཕྱིར་འཁྲིད་པར་འགྱུར།

༢༢ ཡང་ངས་ཁྱོད་ཀྱི་སྤུན་རྣམས་ལས་ཐེབ་ཁྱོད་ལ་ས་ཆ་ཞིག་བཏང་ཡོང་། གང་ལ་ཟེར་ན། ངས་ངའི་རལ་གྲི་དང་ངའི་གཞུ་ཡིས་ཨ་མོར་པའི་ལག་པ་ནས་བླངས་པ་དེ་ཡིན་ནོ༎

༤༩

དེ་ནས་ཡ་ཀོབ་ཀྱིས་རང་གི་བུ་རྣམས་བོས་ནས། ཁྱེད་ཅག་ལ་མ་འོངས་པའི་དུས་རྣམས་ལ་ཅི་དང་ཅི་འབྱུང་ཡོང་བ་དེ་ངས་བཤད་པའི་ཕྱིར་འདུས་ཤིག་གསུངས་སོ།

༢ ཡ་ཀོབ་ཀྱི་བུ་རྣམས་ཁྱེད་འདུས་ལ་ཉོན་ཅིག ཁྱེད་ཀྱི་ཕ་ཨིས་ར་ཨེལ་ལ་རྣ་བ་ཐོད་ཅིག

༣ རུ་བེན་ཁྱོད་ནི་ངའི་སྔོན་སྐྱེས་ངའི་བཅུད་དང་ངའི་ཤེད་ཀྱི་ཕུད། གོ་འཕང་ཆེ་ཞིང་དབང་ནང་མཆོག་ཡིན་ནོ།

༤ ཁྱོད་ཆུ་ལྟར་མི་བརྟན་པས་མཆོག་ཏུ་འགྱུར་མི་འོང་། ཕའི་མལ་ཁྲིར་ཁྱོད་འཛེགས་སོང་བས། ངའི་མལ་ཁྲིར་ཉལ་ཏེ་འབགས་པས་སོ༎

༥ ཤིམ་ཨོན་དང་ལེ་ཝི་གཉིས་སྤུན་ཟླ་ཡིན། དེ་དག་གི་རལ་གྲི་ནི་དབང་ཆོས་ཀྱི་མཚོན་ཆའོ།

༦ ཀྱེ་ངའི་སེམས་དེ་དག་གི་གྲོས་ནང་མ་འདྲེས་ཤིག ངའི་དཔལ་ཁྱོད་དེ་དག་གི་འདུན་མའི་ནང་གཅིག་པར་མ་གྱུར། ཁྲོ་ཡི་ནང་དེ་དག་གིས་མི་ཞིག་བསད། རང་རྒྱལ་ནང་གླང་རྣམས་ཀྱི་སུག་པ་བྲེག

༧ དེ་དག་གི་ཁྲོ་བ་དྲག་པོ་ལ་བཀྲ་མི་ཤིས། དེ་དག་གི་ངར་གྱི་ཁྲོ་གཏུམ་ལ་བཀྲ་མི་ཤིས། ཡ་ཀོབ་ཀྱི་ནང་ནས་ངས་དེ་འཕྲལ་ཞིང་། ཨིས་ར་ཨེལ་གྱི་ནང་ན་དེ་དག་ཁྲེ་གཏོར་བྱ།

༨ ཡ་ཧུ་དཱ་ཁྱོད་ལ་རང་གི་སྤུན་རྣམས་ཀྱིས་སྟོད་པར་འགྱུར། ཁྱོད་ཀྱི་ལག་པས་དགྲ་བོའི་གཉའ་ནས་བཟུང་། ཁྱོད་ཀྱི་ཕའི་བུ་རྣམས་ཁྱོད་མདུན་ལ་མགོ་འདུད་ཡོང་།

༩ ཡ་ཧུ་དཱ་ནི་སེང་གེ་དར་མ་ཡིན། ངའི་བུ་ཁྱོད་ཀྱིས་ལིངས་བཏང་སྟེ་ཡར་མཆོངས། ཁོ་ནི་སེང་གེ་དང་སེང་གེ་མོ་ལྟར་དུ་འཇབ་སྟེ་བསྡད་པས། སུས་ཁོ་དཀྲོག་པར་ནུས།

༡༠ ཡ་ཧུ་དཱ་ནས་དབང་དབྱུག་འབྲལ་མི་འགྱུར། ཞི་བདེ་ཕེབས་པའི་བར་དུ་དང་། མི་བརྒྱུད་རྣམས་ཀྱིས་དེའི་བཀའི་འབངས་བྱེད་པའི་བར། དེའི་ཞབས་ཀྱི་བར་ནས་མངའ་བདག་གི་དབང་དབྱུག་ཤོར་མི་ཡོང་།

༡༡ དེས་ནི་རང་གི་བོང་བུ་རྒུན་ཤིང་ལ་གདགས། བོང་མོའི་ཐུར་བུ་ཡལ་ག་ཅེས་པ་ལ་འདོགས་པར་འགྱུར། དེས་རང་གི་གོས་རྒུན་ཆང་དང་། རང་གི་ཕྱུ་པ་རྒུན་འབྲུམ་གྱི་ཁྲག་ནང་འཁྲུད་པར་བྱ།

༡༢ རྒུན་ཆང་གིས་དེའི་མིག་དམར་པོ་དང་། འོ་མས་དེའི་སོ་རྣམས་དཀར་པོ་ཡོད་པར་འགྱུར།

༡༣ ཟེ་བུ་ལོན་ནི་རྒྱ་མཚོའི་གྲུ་ཁ་ལ་གནས། གྲུ་རྣམས་ཀྱི་གྲུ་ཁ་ལ་ཁོ་འགྱུར་བར་འགྱུར། ཁོའི་ས་མཚམས་ཚི་དོན་དང་ཐུག་པར་འགྱུར་རོ༎

༡༤ ཨི་ས་གར་ནི་བོང་བུ་རིམ་པ་སྟེ། ལུག་གི་ལྷས་རྣམས་ཀྱི་གསེབ་ལ་ཉལ།

༡༥ བསྟི་གནས་ལེགས་པོ་ཞིག་དང་། ཡུལ་ནི་ཡིད་དུ་འོང་བར་མཐོང་ནས། ཁལ་འཁུར་ཕྱིར་རང་གི་དཔུང་པ་རྒུས། འུ་ལག་གི་ལས་ནང་གཉའ་ཡལ་ལྟར་བྱས།

༡༦ དཱན་ནི་ཨིས་ར་ཨེལ་གྱི་སྡེ་རྣམས་ན་གཅིག་དང་འདྲ། རང་གི་མི་བརྒྱུད་ལ་ཞལ་ཆེ་གཅོད་པར་འགྱུར།

༡༧ དཱན་ནི་ལམ་ཁའི་སྦྲུལ་ཞིག་སྟེ། ཤུལ་ལམ་གྱི་དུག་སྦྲུལ་ཞིག་ཡིན། དེས་ནི་རྟའི་རྟིང་པ་ལ་སོ་བཏབ་པས། ཞོན་མཁན་དེ་གན་རྐྱལ་ལ་འགྱེལ་ལོ༎

༡༨ ཀྱེ་ཡ་ཧོ་ཝཱ་ང་ཁྱེད་ཀྱི་སྐྱབས་ལ་སྒུག་ཅིང་ཡོད།

༡༩ གད་ལ་དམག་ཚོགས་ཤིག་གིས་རུབ་པར་བྱ། འོན་ཀྱང་ཁོས་དེ་དག་གིས་རྗེས་འདེད་ཡོང་།

༢༠ ཨ་ཤེར་ནས་བཅུད་ཅན་གྱི་ཁ་ཟས་འབྱུང་ཡོང་། རྒྱལ་པོ་རྣམས་ལ་གསོལ་རྒྱུ་ཞིམ་པོ་སྦྱོར་བར་འགྱུར་རོ༎

༢༡ ནབ་ཐ་ལི་ནི་ཤ་མོ་འཁྱམ་པོ་ཡིན། ཚིག་སྙན་པོ་གླེང་བར་བྱེད།

༢༢ ཡོ་སེབ་ནི་ཡལ་ག་འབྲས་བུ་ཅན་ཞིག་ཡིན། ཆུ་མིག་མདུན་གྱི་བཟའ་ཤིང་གི་ཡལ་ག་འབྲས་བུ་ཅན་ཞིག་ཡིན། དེའི་ཡལ་ག་རྣམས་རྩིག་པ་ནས་རྒལ་ལོ།

༢༣ མདའ་པ་རྣམས་ཀྱིས་དེ་ལ་རབ་ཏུ་ཁྲོ་དཀྲུགས་ནས། ཁོ་ལ་མདའ་བརྒྱབས་ནས་འཚེ་བར་བྱས།

༢༤ འོན་ཀྱང་དེའི་གཞུ་མོ་ཤེད་ཅན་ལུས། དེའི་ལག་པའི་ཕྲག་པ་ལ་ཡ་ཀོབ་ཀྱི་སྟོབས་པོ་ཆེའི་ཕྱག་གིས་ཤེད་ཅན་མཛད། ཨིས་ར་ཨེལ་གྱི་བྲག་ལས་རྫི་བོ་ཁོང་ཐོན་ཏོ།

༢༥ ཁྱོད་ཀྱི་ཕའི་དཀོན་མཆོག་གིས་ཁྱོད་ལ་སྐྱབས་མཛད་ཡོང་། ཀུན་དབང་གིས་སྟེང་གི་ནམ་མཁའི་བྱིན་རླབས་རྣམས་དང་། འོག་གི་རྒྱ་མཚོའི་གཏིང་གི་བྱིན་རླབས་རྣམས་དང་། ནུ་མ་དང་མངལ་གྱི་བྱིན་རླབས་རྣམས་དང་བྱིན་གྱིས་རློབས་པར་འགྱུར་རོ།

༢༦ ངའི་ཕ་མེས་ཀྱི་བྱིན་རླབས་རྣམས་ལས། ཁྱོད་ཀྱི་ཕའི་བྱིན་རླབས་རྣམས་ལྷག་པར་དྲག་སྟེ། སྔ་མའི་རི་བོ་རྣམས་ཀྱི་མཐའ་མའི་བར་དུ་ཡོ་སེབ་ཀྱི་མགོ་ཐོག་ཡོད་པར་འགྱུར། སྤུན་རྣམས་དང་བྲལ་བར་གྱུར་པའི་སྤྱི་གཙུག་གནས་པར་འགྱུར།

༢༧ བེན་ཡ་མིན་ནི་གསོད་པའི་སྤྱང་ཀི་སྟེ། སྔ་མོ་ལ་ཁོས་བསད་པ་དེ་ནི་ཟ། སྔ་དྲོ་དེས་ཁྱི་ར་བྱས་པ་ཟ། དགོངས་མོར་བཅོམ་ནོར་ལ་བགོ་བཤའ་བྱེད་པར་འགྱུར་རོ༎

༢༨ བཅུ་གཉིས་པོ་དེ་ནི་ཨིས་ར་ཨེལ་གྱི་སྡེ་བཅུ་གཉིས་ཡིན། ཕས་དེ་དག་ལ་ཡང་བསྐྱར་བཀའ་གནང་ཞིང་རང་རང་གི་བྱིན་རླབས་བཞིན་དུ་དེ་དག་བྱིན་གྱིས་བརླབས་སོ།

༢༩ ཡང་དེ་དག་ལ་གསུངས་པ། ད་ང་ངའི་ཕ་མེས་ཀྱི་བརྒྱུད་དང་འཛོམ་རྒྱུ་ཡིན་པས། ང་ཕ་མེས་ཀྱི་རྩར་ཧེད་པ་ཨེབ་རོན་གྱི་ཞིང་ལ་ཡོད་པའི་ཕུག་པ་རུ་དུར་དུ་ཆུག་ཅིག

༣༠ ཕུག་པ་དེ་ཀ་ན་ཨན་ཡུལ་ན་མམ་རེའི་ཐད་དུ་མག་ཕེ་ལཱ་བྱ་བའི་ཞིང་ལ་ཡོད། དེ་ནི་ཨབ་ར་ཧམ་བརྒྱུད་ཀྱི་དུར་ཁྲོད་ཡིན་པའི་ཕྱིར་ཧེད་པ་ཨེབ་རོན་ནས་ཉོས་ནས།

༣༡ དེ་རུ་ཨབ་ར་ཧམ་དང་དེའི་ཆུང་མ་ས་རཱ་དུར་དུ་བཅུག་པ་ཡིན། ཡང་དེ་རུ་ཨི་སཱག་དང་དེའི་ཆུང་མ་རིབ་ཀཱ་དུར་དུ་བཅུག་པ་ཡིན། ངས་དེ་རུ་ལེ་ཨ་ཡང་དུར་དུ་བཅུག་ཡོད།

༣༢ དེ་ལྟར་ཧེད་པའི་བུ་རྣམས་ནས་ཉོས་པའི་ཞིང་ཕུག་པ་དེའོ།

༣༣ ཡང་ཡ་ཀོབ་ཀྱིས་རང་གི་བུ་རྣམས་ལ་བཀའ་གནང་བ་ཟིན་ནས། མལ་སའི་ནང་རང་གི་རྐང་པ་བསྐུམས་ནས། ཚེ་འདས་པ་དང་རང་གི་ཕ་མེས་ཀྱི་བརྒྱུད་དང་འཛོམས་པར་གྱུར་ཏོ༎

༥༠

ཡང་ཡོ་སེབ་ཕའི་གདོང་ལ་བཏུད་ནས། ངུ་ཞིང་ཁ་བསྐྱལ་ལོ།

༢ དེ་ནས་ཡོ་སེབ་ཀྱིས་རང་གི་ཕ་ལ་དྲི་བཟང་འགེང་དུ་ཁོང་རང་གི་གཡོག་པོ་སྨན་པ་རྣམས་ལ་བཀའ་གནང་བ་དང་། སྨན་པ་རྣམས་ཀྱིས་ཨིས་ར་ཨེལ་ལ་སྤོས་ཆུ་བླུགས་ནས་བཏུམས་སོ།

༣ ཡང་ཁོའི་ཕྱིར་ཞག་བཞི་བཅུ་ཚང་ངོ་། གང་ལ་ཟེར་ན། དེ་ཙམ་སྤོས་ཆུ་བླུག་པ་ལ་འགོར་བའི་ཕྱིར་རོ། མི་སེར་པ་རྣམས་ཁོའི་ཕྱིར་ཞག་བདུན་ཅུའི་བར་དུ་མྱ་ངན་བྱས་སོ༎

༤ ཁོང་གི་ཕྱིར་མྱ་ངན་བྱེད་པའི་དུས་ཟིན་ནས། ཡོ་སེབ་ཀྱིས་ཕར་ཨོའི་ནང་མི་རྣམས་ལ། ཁྱེད་ཀྱིས་ང་ལ་ཐུགས་རྗེས་གཟིགས་ན། ཕར་ཨོ་ཡི་རྣ་བའི་མདུན་དུ་འདི་ལྟར་ཟེར།

༥ ངའི་ཕས་དབུ་མནའ་བཞེས་ཏེ་ང་ལ། ད་ང་འཆི་བས། ཀ་ན་ཨན་ཡུལ་ན་ངའི་ཕྱིར་བྲུས་པའི་དུར་དེའི་ནང་དུ་ཁྱོད་ཀྱིས་ང་ཆུག་ཅིག་ཅེས་བཀའ་གནང་བས། ང་ཕ་དུར་དུ་འཇུག་པའི་ཕྱིར་འགྲོ་བར་གནོང་ཞིག དེའི་རྗེས་ལ་ང་ཕྱིར་ལོག་ཡོང་ཞེས་ཞུས་ཤིག

༦ དེ་ལྟར་ཞུས་ནས། ཕར་ཨོས་ད་སོང་ལ་ཁྱོད་ཀྱི་ཕ་དུར་དུ་ཆུག་ཅིག་ཅེས་བཀའ་གནང་ངོ་།

༧ ཡོ་སེབ་ཕ་དུར་དུ་འཇུག་པའི་ཕྱིར་སོང་སྟེ། ཁོང་དང་མཉམ་དུ་ཕར་ཨོའི་འཁོར་གཡོག་ཐམས་ཅད་དང་། དེའི་འཁོར་གྱི་འགོ་པ་རྣམས་དང་། མི་སེར་ཡུལ་གྱི་འགོ་པ་ཐམས་ཅད་དང་།

༨ ཡོ་སེབ་ཀྱི་གཞིས་མད་དང་། དེའི་སྤུན་རྣམས་དང་། ཕའི་གཞིས་མད་སོང་ངོ་། ཕྲུ་གུ་ཆུང་བ་རྣམས་དང་ལུག་ཕྱུགས་འབའ་ཞིག་གོ་ཤེན་ཡུལ་དུ་ལུས་སོ།

༩ དེ་དང་མཉམ་དུ་ཤིང་རྟ་རྣམས་དང་རྟ་པ་རྣམས་ཀྱང་སོང་སྟེ་ཚོགས་ཆེན་པོ་ཞིག་ཡོད་པ་ཡིན།

༡༠ ཡོར་དན་ཆུའི་ཕ་རོལ་དུ་ཡོད་པའི་ཨ་ཐད་བྱ་བའི་གཡུལ་ཐང་གི་བར་དུ་ཕྱིན་ནས། དེ་རུ་མྱ་ངན་ཆེན་པོ་དང་ཧ་ཅང་དྲག་པོ་ཞིག་བྱས་ཏེ། ཁོས་ཕའི་ཕྱིར་ཞག་བདུན་མྱ་ངན་བྱས་སོ།

༡༡ ཨ་ཐད་ཀྱི་གཡུལ་ཐང་ལ་བྱས་པའི་མྱ་ངན་ཡུལ་མི་ཀ་ན་ཨན་པ་རྣམས་ཀྱིས་མཐོང་ནས། དེ་ནི་མི་སེར་པ་རྣམས་ལ་མྱ་ངན་ཆེན་པོ་ཞིག་ཡིན་སྨྲས་སོ། དེའི་ཕྱིར་ཡོར་དན་ཆུ་བོའི་ཕ་རོལ་དུ་ཡོད་པའི་གཡུལ་ཐང་དེ་ལ་ཨ་ཝེལ་མིས་ར་ཨིམ་༼བོད་སྐད་དུ་མི་སེར་པ་རྣམས་ཀྱི་མྱ་ངན་༽ཞེས་མིང་བཏགས་པ་ཡིན།

༡༢ ཡང་དེའི་བུ་རྣམས་ཀྱིས་ཡ་ཀོབ་ཀྱིས་བཀའ་གནང་བ་བཞིན་དུ་བྱས་སོ།

༡༣ དེ་དག་གིས་ཁོང་ཀ་ན་ཨན་ཡུལ་དུ་ཁྱེར་ནས། ཨབ་ར་ཧམ་གྱིས་ཧེད་པ་ཨེབ་རོན་ནས་བརྒྱུད་ཀྱི་དུར་ཁྲོད་ཡིན་པའི་ཕྱིར་ཞིང་དང་བཅས་པ་ཉོས་པའི་མག་ཕེ་ལཱ་ཟེར་བའི་ཕུག་པ་ལ་མམ་རེའི་ཐད་དུ་དུར་དུ་བཅུག་གོ།

༡༤ ཕ་དུར་དུ་བཅུག་ཚར་ནས་ཡོ་སེབ་དང་། དེའི་སྤུན་རྣམས་དང་། ཕ་དུར་དུ་འཇུག་པའི་ཕྱིར་སོང་བའི་མི་ཐམས་ཅད་མི་སེར་ཡུལ་དུ་ཕྱིར་ལོག་གོ།

༡༥ ཕ་ཤི་ནས་ཡོ་སེབ་ཀྱི་སྤུན་རྣམས་འཇིགས་ཏེ་ཡོ་སེབ་ཀྱིས་ང་ཚོ་ལ་སྡང་ཡོང་ང་ཚོས་ཁོ་ལ་བྱས་པའི་ངན་པ་ཐམས་ཅད་ཀྱི་ལན་ལེན་པར་འགྱུར་བསམས་སོ།

༡༦ དེ་དག་གིས་ཡོ་སེབ་ལ་ཕྲིན་སྐུར་ཞིང་སྨྲས་པ། ཁྱོད་ཀྱི་ཕ་ཚེ་མ་འདས་པའི་སྔོན་དུ་ཁོང་གིས་ངེད་རྣམས་ལ།

༡༧ ཁྱོད་ཚོས་ཡོ་སེབ་ལ། རང་གི་སྤུན་རྣམས་ཀྱི་ཉེས་པ་དང་། དེ་དག་གིས་ཁྱོད་ལ་བྱས་པའི་སྡིག་པའི་ཕྱིར་བཟོད་པར་གསོལ་ཞིག་ཅེས་གསུངས་པས། ད་ང་ཅག་ཁྱོད་ཀྱི་ཕའི་དཀོན་མཆོག་གི་གཡོག་པོ་རྣམས་ཀྱི་ཉེས་པའི་ཕྱིར་ཁྱོད་བཟོད་པ་མཛད་པར་གསོལ་ལོ་སྨྲས། ཡོ་སེབ་ཀྱིས་དེ་དག་གིས་སྨྲས་པའི་གཏམ་དེའི་ཕྱིར་ངུས་སོ།

༡༨ དེ་ནས་སྤུན་རྣམས་ཡོངས་ནས་དེའི་མདུན་དུ་ལུས་ས་ལ་བརྡབས་ཏེ་ང་ཚོ་ལ་གཟིགས་ཤིག ངེད་ནི་ཁྱོད་ཀྱི་བྲན་རྣམས་ཡིན་ཞེས་ཞུས་སོ།

༡༩ ཡོ་སེབ་ཀྱིས་དེ་དག་ལ་གསུངས་པ། མ་འཇིགས་ཤིག ང་དཀོན་མཆོག་ཡིན་ནམ།

༢༠ ཁྱོད་རྣམས་ང་ལ་ངན་པ་བྱེད་བསམས་དཀོན་མཆོག་གིས་བཟང་བའི་ཕྱོགས་སུ་དགོངས་ཏེ། མི་མང་པོའི་སྲོག་སྐྱོབ་པར་མཛད། དེ་ནི་དེ་རིང་གི་ཉིན་མོ་ལ་གསལ་པོར་བྱུང་ངོ་།

༢༡ དེའི་ཕྱིར་ད་མ་འཇིགས་ཤིག ངས་ཁྱེད་དང་ཁྱེད་ཀྱི་ཕྲུ་གུ་རྣམས་ཀྱི་ཕྱིར་འཚོ་བ་སྦྱོར་བར་བྱའོ། དེ་ལྟར་བྱམས་པའི་གཏམ་བྱས་ཏེ་དེ་དག་གི་སེམས་སོས་སོ༎

༢༢ དེ་ལྟར་ཡོ་སེབ་དང་རང་གི་ཕའི་ཁང་པའི་མི་རྣམས་མི་སེར་ཡུལ་ན་གནས་སོ། ཡང་ཡོ་སེབ་ལོ་བརྒྱ་དང་བཅུ་གསོན་པོར་ལུས་སོ།

༢༣ ཡོ་སེབ་ཀྱིས་ཨེབ་ར་ཨིམ་གྱི་བུ་རྣམས་མི་རབས་གསུམ་གྱི་བར་དུ་མཐོང་། ཡང་མ་ན་ཤེའི་བུ་མ་ཀིར་བྱ་བའི་བུ་རྣམས་ཀྱང་ཡོ་སེབ་ཀྱི་པུས་མོའི་སྟེང་དུ་སྐྱེས་པ་ཡིན།

༢༤ ཡང་ཡོ་སེབ་ཀྱིས་སྤུན་རྣམས་ལ། ད་ང་འཆིའོ། འོན་ཀྱང་དཀོན་མཆོག་གིས་ཁྱེད་ཅག་ལ་ཐུགས་བརྩེ་བར་དགོངས་ཏེ་ཡུལ་འདི་ནས་ཨབ་ར་ཧམ་དང་། ཨི་སཱག་དང་། ཡ་ཀོབ་ལ་དབུ་མནའ་བཞེས་པའི་ཡུལ་དུ་འཁྲིད་པར་འགྱུར་རོ་ཞེས་གསུངས་སོ།

༢༥ ཡོ་སེབ་ཀྱིས་ཨིས་ར་ཨེལ་གྱི་བུ་རྣམས་ལ་མནའ་བཀལ་ཞིང་དེ་དག་ལ། དཀོན་མཆོག་གིས་ཁྱེད་རྣམས་ལ་ངོ་ཐོག་གཟིགས་པར་འགྱུར་བས། ཁྱེད་ཅག་གིས་ངའི་རུས་པ་འདི་ནས་དེ་རུ་ཁྱེར་ཅིག་གསུངས་སོ།

༢༦ ཡང་ཡོ་སེབ་ཀྱི་ཚེ་ཚད་ལོ་བརྒྱ་དང་བཅུ་ལོན་ནས་ཚེ་འདས་པ་དང་། དེ་ལ་སྤོས་ཆུ་བླུགས་ནས་མི་སེར་ཡུལ་དུ་སྤུར་སྒམ་ཞིག་ཏུ་བཅུག་གོ། ༎

འཐེགས་པའམ་མོ་ཤེའི་མདོ་གཉིས་པ་བྱ་བ།

༡

རང་རང་གི་ནང་ཚང་དང་བཅས་སུ་ཡ་ཀོབ་མཉམ་མི་སེར་ཡུལ་དུ་འོངས་པའི་ཨིས་ར་ཨེལ་གྱི་བུ་རྣམས་ཀྱི་མིང་རྣམས་ནི།

༢ རུ་བེན་དང་། ཤིམ་ཨོན་དང་། ལེ་ཝི་དང་། ཡ་ཧུ་དཱ་དང་།

༣ ཨི་ས་གར་དང་། ཟེ་བུ་ལོན་དང་། བེན་ཡ་མིན་དང་།

༤ དཱན་དང་། ནབ་ཐ་ལི་དང་། གད་དང་། ཨ་ཤེར་རོ།

༥ ཡ་ཀོབ་ཀྱི་དཔྱི་ནས་བྱུང་བའི་སེམས་ཐམས་ཅད་ཀྱི་གྲངས་ནི་སེམས་བདུན་ཅུ་ཡིན་ཏེ། ཡོ་སེབ་སྔོན་ལ་མི་སེར་ཡུལ་དུ་ཡོད་པ་ཡིན།

༦ ཡོ་སེབ་དང་དེའི་སྤུན་ཐམས་ཅད་དང་མི་རབས་དེ་ཐམས་ཅད་ཤིའོ།

༧ ཨིས་ར་ཨེལ་གྱི་བུ་རྣམས་བརྒྱུད་རྒྱས་ནས་མང་པོ་འཕེལ་བ་ལས། ཧ་ཅང་དབང་ཆེ་བར་གྱུར་ཏེ། དེ་དག་ཡུལ་ནང་གང་ངོ་༎

༨ དེ་ནས་ཡོ་སེབ་ཀྱི་རྒྱུས་མེད་པའི་རྒྱལ་པོ་གསར་པ་ཞིག་མི་སེར་ཡུལ་དུ་བྱུང་ནས།

༩ དེས་རང་གི་མི་བརྒྱུད་ལ་སྨྲས་པ། ལྟོས་ཤིག་ངེད་རྣམས་ལས་ཨིས་ར་ཨེལ་གྱི་བུ་རྣམས་ནི་དཔུང་དང་དབང་ཆེ་བའི་མི་བརྒྱུད་དུ་སོང་བས།

༡༠ དེ་དག་ད་ལྟ་ནས་མི་འཕེལ་བ་དང་། དམག་གི་སྐབས་ལ་དེ་དག་གིས་ཀྱང་ངེད་ཀྱི་དགྲ་བོའི་ཕྱོགས་བྱེད་དེ། ངེད་རྣམས་ལ་དམག་དྲངས་ནས། དེ་དག་ཡུལ་གྱི་ནང་ནས་འཐོན་མི་འགྲོ་བའི་ཕྱིར། ངེད་ཀྱིས་དེ་དག་ལ་མཁས་བས་ཐབས་བྱེད་དགོས་སྨྲས་པས།

༡༡ དེ་དག་ཁྲལ་གྱིས་ནོན་པའི་ཕྱིར་དེ་རྣམས་ཀྱི་ཐོག་ཏུ་ཁྲལ་དཔོན་རྣམས་བཞག་གོ། དེ་དག་གིས་ཕར་ཨོ་ཡི་ཕྱིར་ཕི་ཐོམ་དང་ར་ཨེམ་སེས་བྱ་བའི་བང་མཛོད་ཀྱི་གྲོང་ཁྱེར་གཉིས་བཟོས་སོ།

༡༢ འོན་ཀྱང་དེ་དག་ཇི་ཙམ་མནན་པ་དེ་ཙམ་མང་པོ་འཕེལ་ཞིང་མཐའ་རྒྱས་པར་གྱུར་པས། ཁོ་རྣམས་ནི་ཨིས་ར་ཨེལ་གྱི་བུ་རྣམས་ལ་འཇིགས་སོ།

༡༣ དེའི་ཕྱིར་མི་སེར་པ་རྣམས་ཀྱིས་ཨིས་ར་ཨེལ་གྱི་བུ་རྣམས་དྲག་པོ་བྱས་ཏེ་བྲན་དུ་བཀོལ་ཏེ།

༡༤ རྫ་ས་དང་པག་གུ་བྱེད་པའི་ཁྲལ་ལྕི་བ་དང་། ཁྲལ་སོ་སོ་ཡིས་དེ་དག་མནན། ཞིང་གི་ལས་སྣ་ཚོགས་ཀྱིས་དེ་དག་སྡུག་ལ་སྦྱར་རོ༎

༡༥ ཡང་མི་སེར་ཡུལ་གྱི་རྒྱལ་པོས་ཨིབ་རི་པའི་པང་གཡོག་མ་ཤིབ་རཱ་དང་ཕུ་ཨ་བྱ་བ་གཉིས་ལ་འདི་སྐད་དུ།

༡༦ ཁྱོད་ཅག་གིས་ཨིབ་རི་པའི་བུད་མེད་རྣམས་ཀྱི་པང་གཡོག་བྱེད་པའི་སྐབས་སུ་དེ་ཚོའི་ཕོ་སྟེགས་ལ་བལྟས་ནས། གལ་ཏེ་བུ་ཕོ་ཡིན་ན་གསོད་ཅིག ཇི་སྟེ་བུ་མོ་ཡིན་ན་འཚོ་བས་ཆོག་ཅེས་སྨྲས་སོ།

༡༧ འོན་ཀྱང་པང་གཡོག་མ་རྣམས་དཀོན་མཆོག་ལ་འཇིགས་པས། མི་སེར་ཡུལ་གྱི་རྒྱལ་པོས་ཁོ་རྣམས་ལ་སྨྲས་པའི་བཀའ་བཞིན་དུ་མ་བྱས་ཏེ་བུ་ཕོ་རྣམས་ཀྱི་སྲོག་སྐྱབས་སོ།

༡༨ མི་སེར་ཡུལ་གྱི་རྒྱལ་པོས་པང་གཡོག་མ་རྣམས་བོས་ཏེ་དེ་དག་ལ། ཁྱེད་བུ་ཕོ་རྣམས་ཀྱི་སྲོག་སྐྱབས་ཏེ། དེ་ལྟར་ཅི་ལ་བྱས་པ་ཡིན་སྨྲས།

༡༩ དེའི་ལན་དུ་པང་གཡོག་མ་རྣམས་ཀྱིས་ཕར་ཨོ་ལ། མི་སེར་པའི་བུད་མེད་རྣམས་ལྟར་ཨིབ་རི་པའི་བུད་མེད་རྣམས་མ་ཡིན། དེ་དག་གི་ལུས་སྟོབས་ཆེ་བས། པང་གཡོག་མ་མ་སླེབས་གོང་དུ་དེ་དག་ལ་སྐྱེ་ཚར་འདུག་ཞུས་སོ།

༢༠ དཀོན་མཆོག་གིས་པང་གཡོག་མ་རྣམས་ལ་བཀའ་དྲིན་མཛད་དོ། མི་བརྒྱུད་ཡང་འཕེལ་ཞིང་ཤིན་ཏུ་དབང་ཅན་གྱུར་ཏོ།

༢༡ པང་གཡོག་མ་རྣམས་དཀོན་མཆོག་ལ་འཇིགས་པས། ཁོང་གིས་དེ་དག་ལ་ཁང་པ་རྣམས་ཚུགས་པར་མཛད་དོ།

༢༢ དེའི་རྗེས་ལ་ཕར་ཨོས་རང་གི་མི་བརྒྱུད་ཚང་མ་ལ། ད་བུ་ཕོ་སྐྱེས་པ་ཚང་མ་གཙང་པོ་ལ་དབྱུགས་ཤིག ཡང་བུ་མོ་རྣམས་འཚོ་རུ་ཆུག་ཅིག་བཀའ་གནང་ངོ་༎

༢

ཡང་ལེ་ཝིའི་བརྒྱུད་ཀྱི་མི་ཞིག་སོང་ནས་ལེ་ཝིའི་བུ་མོ་ཞིག་བག་མར་བླངས་སོ།

༢ བུད་མེ་དེ་མངལ་དང་ལྡན་པར་གྱུར་ནས་བུ་ཞིག་སྐྱེས། དེས་ཁོ་ཕྲུ་གུ་མཛེས་པ་ཞིག་ཡིན་པར་མཐོང་ནས་ཟླ་བ་གསུམ་གྱི་བར་དུ་སྦས་བཞག་གོ།

༣ དེ་ནས་ད་རུང་ཐེབ་སྦ་མ་ཐུབ་པ་དང་། ཁོས་སྨྱུག་མའི་གཟེབ་མ་ཞིག་བྱས་ནས། སྤོས་དཀར་དང་བྲག་ཞུན་བསྐུས་ཏེ་ཕྲུ་གུ་ནང་དུ་བཅུག་ནས་གཙང་པོའི་འགྲམ་ལ་འདམ་བུའི་གསེབ་ཏུ་བཞག་གོ།

༤ དེའི་སྲིང་མོ་ཁོ་ལ་ཅི་འབྱུང་ཡོང་ལྟ་བའི་ཕྱིར་རྒྱང་མར་བསྡད་དོ༎

༥ ཡང་ཕར་ཨོ་ཡི་སྲས་མོ་ཁྲུས་བྱེད་དུ་གཙང་པོའི་འགྲམ་ལ་ཡོངས་པ་དང་། དེའི་ཞལ་ཏ་མ་རྣམས་གཙང་པོའི་འགྲམ་ལ་འགྲུལ་བ་དང་། སྲས་མོས་འདམ་བུའི་གསེབ་ལ་ཡོད་པའི་གཟེབ་མ་དེ་མཐོང་སྟེ་ཞལ་ཏ་མ་ཞིག་ལེན་དུ་བཏང་ངོ་།

༦ དེའི་ཁ་ཕྱེས་པ་དང་ཕྲུ་གུ་དེ་མཐོང་། བུ་དེ་ངུ་ཡིན་ཡོད་པས། སྙིང་རྗེ་སྐྱེད་དེ། འདི་ནི་ཨིབ་རི་པའི་ཕྲུ་གུ་རྣམས་ལས་གཅིག་ཡིན་སྨྲས་སོ།

༧ དེ་ནས་དེའི་སྲིང་མོས་ཕར་ཨོའི་སྲས་མོ་ལ། ང་སོང་སྟེ་ནུ་མ་སྣུན་པའི་ཨིབ་རི་མ་ཞིག་ཕྲུ་གུ་འདི་ལ་ནུ་མ་བླུད་པའི་ཕྱིར་ཤོག་ཟེར་རམ་སྨྲས་ནས།

༨ ཕར་ཨོའི་སྲས་མོས་ད་སོང་ཞིག་ཟེར་བ་དང་། བུ་མོ་དེ་སོང་སྟེ་ཕྲུ་གུའི་ཨ་མ་བོས་སོ།

༩ ཕར་ཨོའི་སྲས་མོས་དེ་ལ། ངའི་དོན་དུ་ཕྲུ་གུ་འདི་ལ་ནུ་མ་སྟེར་བའི་ཕྱིར་ཁྱེར་ཞིག་དང་། ངས་ཁྱོད་ལ་གླ་གཏང་ངོ་སྨྲས་ནས། མོས་ཕྲུ་གུ་ལ་ནུ་མ་སྟེར་བའི་ཕྱིར་བླངས་སོ།

༡༠ ཕྲུ་གུ་ཆེར་སྐྱེས་ནས་མོས་ཁོ་ཕར་ཨོའི་སྲས་མོའི་རྩར་ཁྲིད་ནས་དེའི་བུ་ལ་གྱུར་ཏོ། ངས་ཁོ་ཆུ་ནས་བཏོན་པ་ཡིན་ཟེར་ནས། དེས་ཁོའི་མིང་མོ་ཤེ་བཏགས་སོ༎

༡༡ དུས་དེ་ཙམ་ན་མོ་ཤེ་ན་ཚོད་ལོན་པའི་ཚེ་ན་ཁོ་རང་གི་སྤུན་རྣམས་ཀྱི་རྩར་ཕྱི་རུ་སོང་བ་དང་། དེ་དག་གི་དཀའ་སྡུག་རྣམས་ལ་བལྟས་པ་ལས། མི་སེར་པ་ཞིག་གིས་སྤུན་ཨིབ་རི་པ་ཞིག་ལ་རྡུང་བར་མཐོང་ངོ་།

༡༢ ཁོས་ཕན་ཚུན་དུ་བལྟས་ཏེ་མི་སུ་ཡང་མ་མཐོང་བས། མི་སེར་པ་དེ་བསད་ནས། བྱེ་མའི་ནང་ན་སྦས་སོ།

༡༣ ཡང་དེའི་རྟིང་མ་ཞག་ལ་ཁོ་ཡང་ཕྱི་རུ་སོང་ནས་ཨིབ་རི་པ་གཉིས་གཅིག་ལ་གཅིག་འཛིང་མོ་བྱེད་པར་མཐོང་བས་སྐྱོན་ཅན་དེ་ལ། ཁྱོད་རང་གི་གྲོགས་པོ་ཅིའི་ཕྱིར་རྡུང་སྨྲས་སོ།

༡༤ དེ་ན་རེ། ང་རྣམས་ལ་དཔོན་པོའམ་ཁྲིམས་དཔོན་བྱེད་དུ་ཁྱོད་ལ་དབང་སུས་བསྐུར། མི་སེར་པ་བསད་པ་ལྟར་ང་ཡང་གསད་པར་བསམ་མམ་ཟེར་བས། མོ་ཤེ་འཇིགས་ཏེ་བྱ་བ་དེ་ངོ་ཐོག་རྒྱུས་སོང་བ་ཡིན་སྨྲས་སོ།

༡༥ ཕར་ཨོས་བྱ་བ་དེ་ཐོས་པའི་ཚེ་མོ་ཤེ་གསད་པར་བསམས་སོ། འོན་ཀྱང་མོ་ཤེ་ཕར་ཨོའི་དྲུང་ནས་བྲོས་པ་དང་། མིད་ཨན་ཡུལ་དུ་ཕྱིན་ཏེ་དེ་རུ་ཁྲོན་པ་ཞིག་གི་རྩར་བསྡད་དོ༎

༡༦ མིད་ཨན་ཡུལ་གྱི་བླ་མ་ལ་བུ་མོ་བདུན་ཡོད་པ་དེ་དག་ཡོངས་ནས་ཆུ་བཅུས་ཏེ་ཕའི་ལུག་རྣམས་ལ་ཆུ་བླུད་པའི་ཕྱིར་གཞོང་པ་རྣམས་བཀང་ངོ་།

༡༧ ཡང་ལུག་རྫི་རྣམས་ཡོངས་ཏེ་དེ་དག་བསྐྲད་དོ། མོ་ཤེ་ལངས་ནས་དེ་དག་གི་གྲོགས་བྱས་ཏེ་ལུག་རྣམས་ལ་ཆུ་བཏང་ངོ་།

༡༨ ཡང་དེ་དག་ཕ་རེ་གུ་ཨེལ་གྱི་རྩར་ཡོངས་པ་དང་ཕས། དེ་རིང་ཁྱེད་འདི་ཙམ་མགྱོགས་པ་འོང་བའི་རྒྱུ་ཅི་ཡིན་སྨྲས།

༡༩ དེ་དག་གིས། མི་སེར་པ་ཞིག་གིས་ངེད་རྫི་བོ་རྣམས་ཀྱི་ལག་པ་ལས་བསྐྱབས་ནས་གྲོགས་བྱས་ནས་ངེད་ཀྱི་ཕྱིར་ཆུ་བཅུས་ཏེ་ལུག་རྣམས་ལ་བླུད་དོ།

༢༠ དེས་བུ་མོ་རྣམས་ལ། མི་དེ་ག་ན་ཡོད། ཅིའི་ཕྱིར་ཁོ་བོར་བ་ཡིན། ཟན་ཟ་བའི་ཕྱིར་ཁོ་ལ་ཤོག་ཟེར་ཞེས་ཟེར་ཏོ།

༢༡ མོ་ཤེ་མི་དེ་དང་མཉམ་དུ་གནས་པར་དགའ་སྟེ། ཁོས་རང་གི་བུ་མོ་ཚིབ་ཕོ་རཱ་བྱ་བ་མོ་ཤེ་ལ་བག་མར་བཏང་ངོ་།

༢༢ དེ་ལ་བུ་ཞིག་སྐྱེས་ནས་ཁོས་དེའི་མིང་གེར་ཤོན་ཞེས་བཏགས། ཅི་ལ་ཟེར་ན། ང་ནི་གཞན་ཡུལ་ནང་རྒྱལ་ཁམས་པ་ཞིག་ཡིན་ཞེས་སྨྲས་པའི་ཕྱིར་རོ༎

༢༣ དེ་ནས་དུས་ཡུན་རིང་ཞིག་སོང་བ་དང་མི་སེར་ཡུལ་གྱི་རྒྱལ་པོ་དེ་ཤི། ཨིས་ར་ཨེལ་གྱི་བུ་རྣམས་ཚེ་གཡོག་བྱེད་དགོས་སྟབས་ཀྱིས་ཤུགས་ནར་བྱེད་ཅིང་ངུ་འབོད་བཏོན་ནས། ཚེ་གཡོག་གི་རྐྱེན་གྱིས་དེ་དག་གི་ངུ་སྐད་ནི་དཀོན་མཆོག་གི་སྐུ་མདུན་དུ་བསླེབས་སོ།

༢༤ ཡང་དཀོན་མཆོག་གིས་དེ་དག་གི་སྡུག་སྐད་གསན་ཏེ། དཀོན་མཆོག་གིས་ཨབ་ར་ཧམ་དང་། ཨི་སཱག་དང་ཡ་ཀོབ་དང་མཛད་པའི་ཞལ་ཆད་ཐུགས་ལ་དྲན་ནས།

༢༥ དཀོན་མཆོག་ཨིས་ར་ཨེལ་གྱི་བུ་རྣམས་ལ་གཟིགས་ནས། ཁོང་གིས་དེ་དག་གི་གནས་ཚུལ་མཁྱེན་ཏོ༎

༣

མོ་ཤེས་སྒྱུག་པོ་མིད་ཨན་གྱི་བླ་མ་ཡེ་ཏྲོ་བྱ་བའི་ལུག་འཚོ་སྟེ། ལུག་རྣམས་འབྲོག་སྟོང་གི་ཕར་ཕྱོགས་སུ་ཁྲིད་ནས་དཀོན་མཆོག་གི་རི་བོ་ཧོ་རེབ་ཀྱི་བར་དུ་ཕྱིན་ནོ།

༢ དེར་ཡ་ཧོ་ཝཱའི་ཕོ་ཉ་ཚེར་མ་མེ་ལྕེ་འབར་བ་ཞིག་གི་དཀྱིལ་ནས་ཁོ་ལ་མཐོང་བར་མཛད་པ་དང་། ཁོས་བལྟས་ནས། ལྟོས་ཤིག ཚེར་མ་ལ་མེ་འབར་ཡང་། ཚེར་མ་མེས་འཚིག་པར་མ་གྱུར་ཏོ།

༣ མོ་ཤེས་ཚེར་མ་མི་ཚིག་པའི་ལྟས་ཆེན་པོ་འདི་མཐོང་བའི་ཕྱིར་དེའི་རྩར་འགྲོ་བར་བྱ་སྨྲས་སོ།

༤ ཡང་ཡ་ཧོ་ཝཱས་ཁོ་ཚུར་ཡོང་བར་གཟིགས་ཏེ། དཀོན་མཆོག་གིས་ཚེར་མའི་དཀྱིལ་ནས་དེ་ལ་མོ་ཤེ། མོ་ཤེ་ཞེས་བཀའ་གནང་ངོ་། དེས་ང་འདི་རུ་ཡོད་ཞུས་པ་དང་།

༥ ཁོང་གིས་གསུངས་པ། འདི་དང་ཉེ་མོ་མ་ཡོང་། ཁྱོད་གང་ན་ཡོད་པའི་གནས་ནི་གནས་དམ་པ་ཞིག་ཡིན་པས། ཁྱོད་ཀྱི་ལྷམ་ཕུད་དེ་སྡོད་ཅིག

༦ སླར་ཡང་ཁོང་གིས་ང་ནི་ཁྱོད་ཀྱི་ཕའི་དཀོན་མཆོག་དང་། ཨབ་ར་ཧམ་གྱི་དཀོན་མཆོག་དང་། ཨི་སཱག་གི་དཀོན་མཆོག་དང་། ཡ་ཀོབ་ཀྱི་དཀོན་མཆོག་ཡིན་གསུངས་སོ། མོ་ཤེ་དཀོན་མཆོག་ལ་ལྟ་བར་འཇིགས་བས། རང་གི་གདོང་སྦས་སོ༎

༧ ཡང་ཡ་ཧོ་ཝཱས་ངའི་མི་སྡེ་མི་སེར་ཡུལ་ན་ཡོད་པའི་སྡུག་བསྔལ་མཐོང་ཞིང་ཁྲལ་དཔོན་རྣམས་ཀྱི་ཕྱིར་བཏོན་པའི་སྡུག་སྐད་ངས་གསན་ནས་ངས་དེ་དག་གི་དཀའ་སྡུག་མཁྱེན་ནོ།

༨ ངས་དེ་དག་མི་སེར་པ་རྣམས་ཀྱི་ལག་པ་ནས་སྐྱོབ་ཅིང་། ཡུལ་འདི་ནས་ཡུལ་བཟང་ཞིང་རྒྱ་ཆེ་བ་འོ་མ་དང་སྦྲང་རྩིས་གང་བ། ཀ་ན་ཨན་པ་དང་། ཧེད་པ་དང་། ཨ་མོར་པ་དང་། ཕེ་རི་ཟི་པ་དང་། ཧི་ཝི་པ་དང་། ཡེ་བུས་པ་རྣམས་ཀྱི་གནས་སུ་འཁྲིད་པའི་ཕྱིར་ང་མར་འབབ་པ་ཡིན།

༩ ལྟོས་ཤིག ཨིས་ར་ཨེལ་གྱི་བུ་རྣམས་ཀྱི་སྡུག་སྐད་ངའི་དྲུང་དུ་བྱུང་། ངས་མི་སེར་པས་དེ་དག་ལ་བྱེད་པའི་མགོ་ནོན་ཡང་ངས་གཟིགས་པ་ཡིན།

༡༠ ཁྱོད་ཀྱིས་ངའི་མི་སྡེ་ཨིས་ར་ཨེལ་གྱི་བུ་བརྒྱུད་མི་སེར་ཡུལ་གྱི་ནང་ནས་འདོན་པའི་ཕྱིར་ད་ངས་ཁྱོད་ཕར་ཨོའི་མདུན་དུ་གཏང་ངོ་། ཞེས་བཀའ་གནང་ངོ་།

༡༡ མོ་ཤེས་དཀོན་མཆོག་ལ། ང་ཕར་ཨོའི་དྲུང་དུ་འགྲོ་བ་དང་ཨིས་ར་ཨེལ་གྱི་བུ་བརྒྱུད་མི་སེར་ཡུལ་གྱི་ནང་ནས་ཕྱི་རོལ་དུ་འཁྲིད་པ་ལ་ང་སུ་ཡིན་ནམ་གསོལ་ཏོ།

༡༢ ཁོང་གིས་གསུངས་པ། ང་ཅིས་ཀྱང་ཁྱོད་དང་འགྲོགས་པར་བྱའོ། ཁྱོད་ཀྱིས་མི་བརྒྱུད་དེ་མི་སེར་ཡུལ་གྱི་ནང་ནས་བཏོན་ཏེ་ཁྱོད་ཅག་གིས་རི་འདི་རུ་དཀོན་མཆོག་ལ་བསྙེན་བཀུར་བྱེད་ཡོང་། དེ་ནི་ཁྱོད་ལ་ངས་ཁྱོད་བཏང་བའི་རྟགས་སུ་འབྱུང་བར་འགྱུར་ཞེས་བཀའ་གནང་ངོ་༎

༡༣ མོ་ཤེས་དཀོན་མཆོག་ལ། གཟིགས་ཤིག ང་ཨིས་ར་ཨེལ་གྱི་བུ་རྣམས་ཀྱི་རྩར་སོང་ནས་དེ་དག་ལ། ཁྱོད་ཅག་གི་ཕ་མེས་ཀྱི་དཀོན་མཆོག་གིས་ང་ཁྱེད་ཀྱི་དྲུང་དུ་མངག་ཞེས་ཟེར་ཏེ། གལ་ཏེ་དེ་དག་གིས་ང་ལ། ཁོང་གི་མཚན་ཅི་སྐད་བྱ་ཟེར་ན། ངས་དེ་དག་ལ་ཅི་ཟེར་དགོས་ཞུས་ནས།

༡༤ དཀོན་མཆོག་གིས་མོ་ཤེ་ལ། ང་ནི་ཡིན་པ་དེ་ང་ཡིན་ཞེས་གསུངས་ནས་ཡང་། ཨིས་ར་ཨེལ་གྱི་བུ་བརྒྱུད་ལ་ཁྱོད་ཀྱིས། ང་ཡིན་གྱིས་ང་ཁྱེད་ཅག་གི་དྲུང་དུ་སྩལ་ཏོ་ཞེས་ཟེར་ཞིག་བཀའ་སྩལ་ཏོ།

༡༥ དེ་ནས་དཀོན་མཆོག་གིས་སླར་ཡང་མོ་ཤེ་ལ། ཨིས་ར་ཨེལ་གྱི་བུ་བརྒྱུད་ལ་སྨྲོས་ཤིག ཡ་ཧོ་ཝཱ་ཁྱེད་ཀྱི་ཕ་མེས་ཀྱི་དཀོན་མཆོག་དང་། ཨབ་ར་ཧམ་གྱི་དཀོན་མཆོག་དང་། ཨི་སཱག་གི་དཀོན་མཆོག་དང་། ཡ་ཀོབ་ཀྱི་དཀོན་མཆོག་དེས་ནི་ང་ཁྱེད་རྣམས་ཀྱི་དྲུང་དུ་སྩལ་ཏོ། དེ་ནི་དུས་གཏན་གྱི་ཕྱིར་ངའི་མཚན་ཡིན་ཏེ། མི་རབས་ནས་མི་རབས་སུ་འདི་ནི་ང་དྲན་བྱ་དེ་ཡིན།

༡༦ ད་སོང་ལ་ཨིས་ར་ཨེལ་པའི་རྒན་པ་རྣམས་བསྡུས་ནས་དེ་དག་ལ། ཡ་ཧོ་ཝཱ་ཁྱེད་ཀྱི་ཕ་མེས་ཀྱི་དཀོན་མཆོག ཨབ་ར་ཧམ་དང་ཨི་སཱག་དང་ཡ་ཀོབ་ཀྱི་དཀོན་མཆོག་ང་ལ་སྣང་བར་གྱུར་ནས་ཁོང་གིས་ང་ལ། ངས་ཁྱོད་རྣམས་དང་ཁྱོད་རྣམས་ལ་མི་སེར་ཡུལ་ན་ཅི་དང་ཅི་ཕོག་པ་ངེས་པར་མཐོང་ངོ་ཞེས་དེ་དག་ལ་སྨྲོས་ཤིག

༡༧ ཡང་ཁྱེད་མི་སེར་ཡུལ་གྱི་སྡུག་བསྔལ་གྱི་ནང་ནས་ཀ་ན་ཨན་པ་དང་། ཧེད་པ་དང་། ཨ་མོར་པ་དང་། ཕེ་རི་ཟི་པ་དང་། ཧི་ཝི་པ་དང་། ཡེ་བུས་པ་རྣམས་ཀྱི་ཡུལ་འོ་མ་དང་སྦྲང་རྩིས་གང་བ་ཞིག་གི་ནང་དུ་འཁྲིད་པར་བྱའོ་ཞེས་ངས་གསུངས་པ་ཡིན།

༡༨ ཡང་དེ་དག་གིས་ཁྱོད་ཀྱི་བཀའ་ལ་ཉན་ནས། ཁྱོད་དང་ཨིས་ར་ཨེལ་པའི་རྒན་པ་རྣམས་མི་སེར་ཡུལ་གྱི་རྒྱལ་པོའི་དྲུང་དུ་སོང་སྟེ་དེ་ལ། ཡ་ཧོ་ཝཱ་ཨིབ་རི་པའི་དཀོན་མཆོག་ནི་ངེད་རྣམས་དང་ཕྲད་པ་ཡིན། ད་ང་ཚོས་ཡ་ཧོ་ཝཱ་ང་ཅག་གི་དཀོན་མཆོག་ལ་མཆོད་པ་འབུལ་བའི་ཕྱིར་ཞག་གསུམ་གྱི་ལམ་ལ་འབྲོག་སྟོང་དུ་འགྲོ་བར་གནོང་ཞིག་ཞུས་ཤིག

༡༩ འོན་ཀྱང་ཕྱག་མཐུ་ལྡན་གྱི་སྒོ་ནས་མ་གཏོགས་མི་སེར་ཡུལ་གྱི་རྒྱལ་པོས་ཁྱོད་ཅག་འགྲོ་རུ་མི་འཇུག་པ་ངས་མཁྱེན་ནོ།

༢༠ ངས་རང་གི་ཕྱག་བརྐྱངས་ཏེ་ངས་མི་སེར་ཡུལ་ལ་བརྡུང་ཞིང་དེའི་ནང་ན་བྱ་བ་ངོ་མཚར་ཆེ་བ་བྱེད་པར་བྱ། དེ་ནས་ཁོས་ཁྱེད་ཚོ་འགྲོ་འཇུག་པར་འགྱུར་རོ།

༢༡ ངས་ནི་མི་སེར་པས་མི་བརྒྱུད་འདི་ལ་དྲིན་བྱེད་པར་བྱས་ནས། དེ་དག་ཡུལ་ནས་འགྲོ་དུས་སུ་ལག་པ་སྟོང་པར་འགྲོ་མི་ཡོང་།

༢༢ བུད་མེད་རེ་རེས་ཁྱིམ་མཚེས་མ་དང་། རང་གི་ཁྱིམ་གྱི་ནང་ན་གནས་པའི་བུད་མེད་འགྲོན་པོ་ཡིན་པ་ལ་དངུལ་གྱི་རྒྱན་ཆ་དང་གསེར་གྱི་རྒྱན་ཆ་དང་གོས་རྣམས་ཐོང་ཞིག་ཟེར་ནས། ཁྱེད་ཀྱིས་དེ་དག་རང་གི་བུ་དང་བུ་མོ་རྣམས་ལ་བརྒྱན་ཏེ། ཁྱོད་ཅག་གིས་མི་སེར་པ་འཕྲོག་པར་འགྱུར་རོ་གསུངས་སོ༎

༤

ཡང་མོ་ཤེས་ཞུ་ལན་དུ། དེ་དག་ང་ལ་ཡིད་ཀྱང་མི་ཆེས། ངའི་གཏམ་ལའང་ཉན་པར་མི་འགྱུར། དེ་དག་གིས་ཁྱོད་ཀྱིས་ཡ་ཧོ་ཝཱ་མཐོང་བ་མ་ཡིན་ཟེར་ཡོང་ཞེས་གསོལ་ཏོ།

༢ ཡ་ཧོ་ཝཱས་ཁོ་ལ་གསུངས་པ། ཁྱོད་ཀྱི་ལག་པ་རུ་ཅི་ཡོད། ཁོས་དབྱུག་པ་ཡོད་ཞུས་སོ།

༣ ཁོང་གིས་དེ་ས་ལ་ཕོང་ཞིག་བཀའ་སྩལ་ནས། ཁོས་དེ་ས་ལ་ཕངས་པས་དབྱུག་པ་དེ་སྦྲུལ་དུ་གྱུར་ཏེ། མོ་ཤེ་བྲོས་སོ།

༤ ཡ་ཧོ་ཝཱས་མོ་ཤེ་ལ་གསུངས་པ། ལག་པ་བརྐྱངས་ཏེ་དེའི་རྔ་མ་བཟུང་ཞིག་བཀའ་གནང་ནས། ལག་པ་བརྐྱངས་ཏེ་བཟུང་བ་དང་། སྦྲུལ་དེ་དབྱུག་པར་གྱུར་ཏོ།

༥ ཁོང་གིས། ཡ་ཧོ་ཝཱ་དེ་དག་གི་ཕ་མེས་ཀྱི་དཀོན་མཆོག་ཨབ་ར་ཧམ་གྱི་དཀོན་མཆོག་དང་། ཨི་སཱག་གི་དཀོན་མཆོག་དང་། ཡ་ཀོབ་ཀྱི་དཀོན་མཆོག་ནི་ཁྱོད་ཀྱིས་མཐོང་བ་ཡིན་ཡིད་ཆེས་པའི་ཕྱིར་རོ་ཞེས་གསུངས་ནས།

༦ ཡ་ཧོ་ཝཱས་ཡང་སྐྱར་དེ་ལ། ཁྱོད་ཀྱི་ལག་པ་ཨམ་ཕྲག་གི་ནང་དུ་ཆུག་ཅིག་བཀའ་གནང་ངོ་། དེས་རང་གི་ལག་པ་ཨམ་ཕྲག་ནང་དུ་བཅུག་ནས། ཕྱིར་ཕྱུང་ཙ་ན། ལྟོས་ཤིག་ལག་པ་དེ་ལ་ཁ་བ་ལྟར་མཛེ་ནད་བྱུང་ངོ་།

༧ དེ་ནས་ཁོང་གིས་ལག་པ་ཨམ་ཕྲག་གི་ནང་དུ་ཕྱིར་ཆུག་ཅིག་གསུངས་ནས། ལག་པ་ཨམ་ཕྲག་ནང་དུ་ཕྱིར་བཅུག་སྟེ་ཨམ་ཕྲག་ནས་ཡང་ཕྱུང་ཙ་ན་རང་གི་ཤ་ལྟར་ཕྱིར་བྱུང་ངོ་།

༨ དེ་ནས་དཀོན་མཆོག་གིས་འདི་ལྟར་འབྱུང་འོང་། གལ་ཏེ་དེ་དག་གིས་ལྟས་དང་པོའི་ཕྱིར་ཁྱོད་ལ་ཡིད་མ་ཆེས་ཏེ་བཀའ་ལ་མི་ཉན་ན། ལྟས་གཉིས་པའི་ཕྱིར་བཀའ་ལ་ཉན་པར་འགྱུར་རོ།

༩ ཅི་སྟེ་དེ་དག་གིས་ལྟས་འདི་གཉིས་ཀྱི་ཕྱིར་ཁྱོད་ལ་ཡིད་མ་ཆེས་ཏེ་བཀའ་ལ་མི་ཉན་ན། གཙང་པོ་ནས་ཆུ་ཞིག་བཅུས་ཏེ་སྐམ་ས་རུ་བླུགས་ཤིག དེ་ནས་གཙང་པོ་ནས་བཅུས་པའི་ཆུ་སྐམ་ས་རུ་ཁྲག་ཏུ་འགྱུར་བར་འགྱུར་རོ་བཀའ་གནང་ངོ་༎

༡༠ ཡང་མོ་ཤེས་ཡ་ཧོ་ཝཱ་ལ། ཀྱེ་གཙོ་བོ་ང་ངག་དབང་ཅན་མིན་ཏེ། སྔོན་ལའང་མེད་པ་ཡིན། ཁྱེད་ཀྱིས་བྲན་པོ་ང་ལ་བཀའ་གནང་བ་ནས་ཚུན་དུའང་མ་གྱུར། ང་ཁ་མེད་དང་ལྕེ་ལྕི་བ་ཡིན་པའི་ཕྱིར་རོ་ཞེས་གསོལ་ཏོ།

༡༡ ཡང་ཡ་ཧོ་ཝཱས་དེ་ལ། མི་རྣམས་ལ་ཁ་སུས་བཏང་། ལྐུགས་པའམ། འོན་པའམ། མིག་གིས་མཐོང་བའམ། ལོང་བ་སུས་བྱས། ང་ཡ་ཧོ་ཝཱས་མ་མཛད་དམ།

༡༢ དེ་བས་ན་ཁྱོད་སོང་དང་། ང་ཁྱོད་ཀྱི་ཁ་དང་འགྲོགས་ཤིང་ཅི་དང་ཅི་སྨྲ་བར་དགོས་པ་ཁྱོད་ལ་སྟོན་པར་བྱའོ་གསུངས།

༡༣ དེས་ནི་ཀྱེ་གཙོ་བོ་ཁྱེད་ཀྱི་ཐུགས་སུ་འགྲོ་བའི་མི་ཞིག་གནང་བར་མཛད་དུ་གསོལ་ཞུས་པ་དང་།

༡༤ ཡ་ཧོ་ཝཱ་མོ་ཤེ་ལ་ཐུགས་ཁྲོས་ཤིང་དེ་ལ། ལེ་ཝི་པ་ཨ་རོན་ཁྱོད་ཀྱི་ཕུ་བོ་མེད་དམ། ངས་ཁོ་ངག་དབང་ཅན་ཡིན་པ་མཁྱེན་ནོ། ཁོ་རང་ཡང་ཁྱོད་བསུ་བར་འོང་བར་བྱེད་དེ། ཁོས་ཁྱོད་མཐོང་ནས་ཁོའི་སྙིང་དགའ་བར་འགྱུར་ཡོང་།

༡༥ ཡང་ཁྱོད་ཀྱིས་དེ་ལ་གཏམ་བྱེད་ཅིང་དེའི་ཁ་ལ་གཏམ་འཇུག་པར་དགོས། ཡང་ང་ཁྱོད་ཀྱི་ཁ་དང་དེའི་ཁ་དང་འགྲོགས་ནས། ཁྱོད་ཅག་གིས་ཅི་དང་ཅི་བྱེད་དགོས་པ་དེ་ངས་སྟོན་པར་བྱའོ།

༡༦ ཡང་ཁོས་ཁྱོད་ཀྱི་ཚབ་ཏུ་མི་རྣམས་ལ་གཏམ་བྱེད་པར་འགྱུར། ཁོ་ནི་ཁྱོད་ཀྱི་ཕྱིར་ཁ་དང་། ཁྱོད་ཁོའི་ཕྱིར་དཀོན་མཆོག་ལྟ་བུར་འགྱུར་བར་འགྱུར་རོ།

༡༧ ཡང་དབྱུག་པ་འདི་ལག་ཏུ་འཁུར་ནས་ཁྱེར་ཞིག འདི་དང་མཉམ་ཁྱོད་ཀྱིས་ལྟས་རྣམས་སྟོན་པར་འགྱུར་ཞེས་བཀའ་གནང་ངོ་༎

༡༨ དེ་ནས་མོ་ཤེ་སོང་སྟེ་ཆུང་མའི་ཕ་ཡེ་ཏྲོའི་དྲུང་དུ་ཕྱིར་ལོག་ནས་དེ་ལ། ང་མི་སེར་ཡུལ་ན་ཡོད་པའི་སྤུན་རྣམས་གསོན་པོར་ཡོད་དམ་ལྟ་བའི་ཕྱིར་དེ་རྣམས་ཀྱི་དྲུང་དུ་ཕྱིར་ལོག་པར་གནོང་ཞིག་ཅེས་སྨྲས་ཏེ་ཡེ་ཏྲོས་མོ་ཤེ་ལ། ཞི་བདེ་བར་སོང་ཞིག་སྨྲས་སོ།

༡༩ དེའི་ཚེ་མིད་ཨན་ཡུལ་ན་ཡ་ཧོ་ཝཱས་མོ་ཤེ་ལ། ད་མི་སེར་ཡུལ་དུ་ཕྱིར་ལོག་ཅིག་ཁྱོད་གསོད་པར་སེམས་པའི་མི་ཐམས་ཅད་ཤི་སྟེ་མེད་བཀའ་གནང་ངོ་།

༢༠ མོ་ཤེ་ཆུང་མ་དང་བུ་རྣམས་ཁྲིད་དེ་བོང་བུ་རྣམས་ལ་བསྐྱོན་ནས་མི་སེར་ཡུལ་དུ་ཕྱིར་ལོག་གོ། མོ་ཤེས་དཀོན་མཆོག་གི་དབྱུག་པ་ལག་ཏུ་བླངས་སོ།

༢༡ ཡང་ཡ་ཧོ་ཝཱས་མོ་ཤེ་ལ། ཁྱོད་མི་སེར་ཡུལ་དུ་ཕྱིར་ལོག་ནས་ཁྱོད་ཀྱི་ལག་ཏུ་བཞག་པའི་ལྟས་ཐམས་ཅད་ཕར་ཨོ་ཡི་མདུན་དུ་བསྟན་པ་དེ་ཡིད་ལ་ཆོངས་ཤིག ང་རང་གིས་དེའི་སྙིང་སྲ་བར་བྱ་བས་ཁོས་མི་སྡེ་འགྲོར་འཇུག་མི་ཡོང་།

༢༢ ཁྱོད་ཀྱིས་ཕར་ཨོ་ལ། ཡ་ཧོ་ཝཱས་འདི་སྐད་དུ། ཨིས་ར་ཨེལ་ནི་ངའི་སྔོན་སྐྱེས་ཀྱི་བུ་ཡིན་པས།

༢༣ ངས་ཁྱོད་ལ་འདི་ལྟར་སྐྲས་སོ། ངའི་བུ་ངའི་གཡོག་བྱེད་དུ་ཆུག་ཅིག ཇི་སྟེ་ཁྱོད་ཀྱིས་དེ་འགྲོར་མི་འཇུག་ན། ལྟོས་ཤིག་ངས་ཁྱོད་ཀྱི་སྔོན་སྐྱེས་ཀྱི་བུ་གསོད་པར་བྱའོ་ཞེས་སྨྲོས་ཤིག་གསུངས་སོ༎

༢༤ དེ་ནས་ལམ་ལ་ཞག་སྡོད་བྱེད་པའི་གནས་ཤིག་ཏུ་ཡ་ཧོ་ཝཱས་དེ་བཟུང་སྟེ་གསོད་པའི་ཐབས་མཛད་དོ།

༢༥ དེའི་ཚེ་ཚིབ་ཕོ་རཱས་བུའི་མདུན་ལྤགས་རྡོ་གྲི་ཞིག་གིས་བཅད་ནས་དེའི་རྐང་པའི་མདུན་དུ་འཕངས་ཏེ་སྨྲས་པ། ཁྱོད་ངའི་ཕྱིར་ཁྲག་གི་མག་པ་ཞིག་ཡིན་ནོ།

༢༦ དེ་ནས་ཁོང་གིས་དེའི་སྲོག་མ་བཅད་དོ། མོས་དེ་ལ་མདུན་ལྤགས་གཅོད་པའི་ཕྱིར་ཁྱོད་ཁྲག་གི་མག་པ་ཞིག་ཡིན་ནོ་ཞེས་སྨྲས་སོ༎

༢༧ ཡང་ཡ་ཧོ་ཝཱས་ཨ་རོན་ལ། མོ་ཤེ་ལ་བསུ་བར་འབྲོག་སྟོང་དུ་སོང་ཞིག་བཀའ་གནང་ངོ་། དེ་སོང་ནས་དཀོན་མཆོག་གི་རི་ལ་དེ་དང་ཕྲད་དེ་ཁ་བསྐྱལ་ལོ།

༢༨ ཡ་ཧོ་ཝཱས་མོ་ཤེ་བཏང་སྟེ་དེ་ལ་ཅི་བཀའ་གནང་བ་ཐམས་ཅད་དང་། ཁོས་ལྟས་གང་བསྟན་དགོས་པ་ཐམས་ཅད་ཁོས་ཨ་རོན་ལ་བཤད་དོ།

༢༩ མོ་ཤེ་དང་ཨ་རོན་གཉིས་སོང་ནས། ཨིས་ར་ཨེལ་གྱི་བུ་བརྒྱུད་ཀྱི་རྒན་པོ་ཐམས་ཅད་བསྡུས་ནས།

༣༠ ཡ་ཧོ་ཝཱས་མོ་ཤེ་ལ་གསུངས་པའི་བཀའ་དེ་ཐམས་ཅད་ཨ་རོན་གྱིས་སྨྲས་ཏེ། དེས་ནི་མི་རྣམས་ཀྱི་མིག་གི་མདུན་དུ་ལྟས་བསྟན་ནོ།

༣༡ ཡང་མི་རྣམས་ཡིད་ཆེས་ཏེ་ཡ་ཧོ་ཝཱས་ཨིས་ར་ཨེལ་གྱི་བུ་བརྒྱུད་ལ་ཐུགས་བརྩེ་བར་དགོངས་ཤིང་དེ་དག་གི་སྡུག་བསྔལ་གཟིགས་པས་མགོ་བཏུད་དེ་ཕྱག་བཙལ་ཏོ༎

༥

དེའི་རྗེས་སུ་མོ་ཤེ་དང་ཨ་རོན་གཉིས་སོང་ནས་ཕར་ཨོ་ལ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་ཁྱོད་ལ་འདི་སྐད་དུ། ངའི་མི་སྡེས་འབྲོག་སྟོང་ན་ང་ལ་དུས་ཆེན་ཞིག་བྱེད་པའི་ཕྱིར་དེ་དག་ཐོང་ཞིག་ཞེས་བཀའ་གནང་ངོ་སྨྲས་སོ།

༢ ཕར་ཨོས། མི་བརྒྱུད་དེ་ཐོང་ཞེས་ང་ལ་བཀའ་གནང་བའི་ཡ་ཧོ་ཝཱ་དེ་སུ་ཡིན། ངས་ཡ་ཧོ་ཝཱ་དེ་མི་ཤེས། ཨིས་ར་ཨེལ་པ་རྣམས་འགྲོ་རུ་མི་འཇུག་སྨྲས་སོ།

༣ དེ་དག་གིས་ཞུས་པ། ཨིབ་རི་པའི་དཀོན་མཆོག་ལགས་པ་དེ་ངེད་དང་མཇལ། ཁོང་གིས་ངེད་ལ་རིམས་ནད་དམ་རལ་གྲི་འཕོག་མི་འཇུག་པའི་ཕྱིར་ངེད་རྣམས་ཡ་ཧོ་ཝཱ་ངེད་ཀྱི་དཀོན་མཆོག་ལ་མཆོད་པ་འབུལ་དུ་ཞག་གསུམ་གྱི་ལམ་ལ་འབྲོག་སྟོང་གི་ནང་དུ་ངེད་འགྲོ་བར་གནོང་ཞིག

༤ མི་སེར་ཡུལ་གྱི་རྒྱལ་པོས་དེ་དག་ལ། ཁྱོད་མོ་ཤེ་དང་ཨ་རོན་གཉིས་ཀྱིས། ཅིའི་ཕྱིར་མི་སྡེ་དེ་རིང་གི་ལས་རྣམས་ལས་སྒྲོལ་བར་བྱེད། ཁྱོད་ཅག་རང་རང་གི་ཁྲལ་གྱི་ལས་བྱེད་དུ་སོང་ཞིག་ཅེས་སྨྲས་སོ།

༥ ཕར་ཨོས་ཡང་སྐྱར་ཀྱེ་ཧོ། ད་ལྟ་ཡང་ཡུལ་ན་མི་བརྒྱུད་འདིའི་གྲངས་ནི་ཆེ་སྟེ། ཁྱོད་ཅག་གིས་དེ་དག་ཁྲལ་གྱི་ལས་མི་བྱེད་པར་སྡོད་དུ་འཇུག་གོ་སྨྲས།

༦ ཡང་ཕར་ཨོ་ཡིས་དེ་རིང་གི་ཉིན་ལ་མི་སྡེ་དེའི་ཁྲལ་དཔོན་རྣམས་དང་འགོ་པ་རྣམས་ལ་འདི་སྐད་དུ།

༧ ཁྱོད་ཅག་གིས་སྔར་ལྟར་པག་གུ་བྱེད་པའི་ཕྱིར་མི་སྡེ་དེ་ལ་ཕུབ་མ་མ་གཏོང་ཞིག དེ་དག་རང་ཕུབ་མ་སྒྲུག་པའི་ཕྱིར་འགྲོ་དགོས།

༨ འོན་ཀྱང་པག་གུ་ཇི་ཙམ་སྔར་བྱས་པ་དེ་ཙམ་ཁྱོད་ཅག་གིས་དེ་དག་ལ་བཀལ་ཏེ། ཅིས་ཀྱང་མ་ཆག་ཅིག གང་ལ་ཟེར་ན། དེ་དག་ལེ་ལོ་བྱེད་པ་རྣམས་ཡིན་པས། སྐད་འདོན་ཏེ་ངེད་ཀྱི་དཀོན་མཆོག་ལ་མཆོད་པ་འབུལ་དུ་འགྲོ་བར་གནོང་ཟེར་བའི་ཕྱིར་རོ།

༩ མི་རྣམས་ཀྱིས་ལེ་ལོ་མི་བྱེད་དེ་རྫུན་གྱི་གཏམ་མི་འབད་པའི་ཕྱིར་དེ་དག་ལ་ཁྲལ་ལྕི་བ་ཁོལ་ཞིག་ཅེས་བསྒོའོ༎

༡༠ དེ་ནས་མི་སྡེ་དེའི་ཁྲལ་དཔོན་དང་འགོ་པ་རྣམས་སོང་ནས་མི་སྡེ་དེ་ལ། ཕར་ཨོ་ཡིས་བཀའ་སྩལ་བ། ད་ནས་ངས་ཁྱོད་ཅག་ལ་ཕུབ་མ་མི་གཏང་།

༡༡ ད་ཁྱེད་རང་སོང་ལ་གང་དུ་ཐོབ་ཐུབ་ན་ཕུབ་མ་ཁྱེར་ཤོག ཁྲལ་གྱི་ཚད་ནས་ཅུང་ཟད་ཀྱང་འཕྲི་མི་ཡོང་སྨྲས་སོ།

༡༢ མི་བརྒྱུད་དེས་ཕུབ་མ་བྱེད་དུ་སོག་རོ་བསྡུ་བའི་ཕྱིར་མི་སེར་ཡུལ་ཐམས་ཅད་དུ་རྒྱུའོ།

༡༣ ཡང་ཁྲལ་དཔོན་རྣམས་ཀྱིས་དེ་དག་མནན་ཏེ། ཕུབ་མ་མ་ཐོབ་པའི་ཚེ་དེ་དང་འདྲ་བར་ཁྱོད་ཅག་གི་ལས་ཞག་རེའི་ཚད་བཞིན་དུ་སྒྲུབ་ཅིག་ཟེར་ཏོ།

༡༤ ཕར་ཨོ་ཡི་ཁྲལ་དཔོན་རྣམས་ཀྱིས་ཨིས་ར་ཨེལ་གྱི་བུ་རྣམས་ཀྱི་སྟེང་དུ་བཞག་པའི་འགོ་པ་རྣམས་ལ་བརྡུངས་ནས་དེ་དག་ལ། སྔོན་མ་ལྟར་མདང་དང་དེ་རིང་ཁྱོད་ཅག་གིས་པག་གུ་ཚང་འགྲིག་ཅིའི་ཕྱིར་མ་བསྒྲུབས་སྨྲས་སོ༎

༡༥ དེ་ནས་ཨིས་ར་ཨེལ་གྱི་བུའི་འགོ་པ་རྣམས་འོངས་ཏེ་སྐད་ཆེན་པོས་ཕར་ཨོ་ལ། ཁྱེད་ཀྱི་བྲན་རྣམས་ལ་ཅིའི་ཕྱིར་འདི་ལྟར་མཛད་པར་དགོངས།

༡༦ ཁྱོད་ཀྱི་བྲན་རྣམས་ལ་ཕུབ་མ་ཅིའང་མ་བཏང་བར། དེ་དག་གིས་པག་གུ་བྱོས་དྲག་ཏུ་སྐུལ་ཞིང་། ཁྱོད་ཀྱི་བྲན་རྣམས་ལའང་རྡུང་ངོ་། འོན་ཀྱང་སྐྱོན་ནི་ཁྱེད་རང་གི་མི་བརྒྱུད་ཀྱི་ནང་ན་འདུག་ཅེས་གསོལ་ཡང་།

༡༧ ཁོས་ནི་ཁྱོད་ཅག་སྙོམས་ལས་ཅན་སྙོམས་ལས་ཅན་ཡིན་པས། ངེད་རྣམས་ཡ་ཧོ་ཝཱ་དེ་ལ་མཆོད་པ་འབུལ་དུ་འགྲོ་བར་དགའོ་ཞེས་ཟེར་ཏོ།

༡༨ ད་སོང་ལ་ལས་བྱོས་ཤིག ཁྱོད་ཚོ་ལ་ཕུབ་མ་མི་གཏང་། ཁྱོད་ཚོ་ལ་བཀལ་བའི་པག་གུའི་ཚད་སྒྲུབ་དགོས་བཀའ་གནང་ངོ་།

༡༩ པག་གུ་ཞག་རེའི་ལས་ཀྱི་ཚད་ལས་ཆག་མ་འཇུག་ཅེས་བཀའ་བྱུང་བས། ཨིས་ར་ཨེལ་གྱི་བུ་རྣམས་ཀྱི་འགོ་པ་རྣམས་ཀྱིས་དེ་དག་རང་རྐྱེན་ངན་ཞིག་ནང་འཁད་ཡོད་པ་མཐོང་ངོ་།

༢༠ ཡང་དེ་དག་ཕར་ཨོ་ཡི་དྲུང་ནས་ཡོངས་པ་དང་། ལམ་ལ་ཡོད་པའི་མོ་ཤེ་དང་ཨ་རོན་གཉིས་དང་ཕྲད་ནས། དེ་གཉིས་ལ།

༢༡ ཁྱོད་ཅག་གིས་ཕར་ཨོ་དང་དེའི་གཡོག་པོ་རྣམས་ཀྱི་དྲུང་དུ་ང་ཚོ་དྲི་ངན་དུ་བྱས་ཏེ། ངེད་གསོད་པའི་ཕྱིར་ཁྱོད་ཅག་གིས་དེ་དག་གི་ལག་ཏུ་རལ་གྲི་ཞིག་བཏང་བས། ཡ་ཧོ་ཝཱས་ཁྱོད་ཅག་ལ་གཟིགས་ཏེ་ཤན་འབྱེད་པར་ཤོག་ཅིག་ཅེས་སྨྲས་སོ༎

༢༢ དེ་ནས་མོ་ཤེ་ཡ་ཧོ་ཝཱའི་དྲུང་དུ་ལོག་སོང་ནས་ཞུས་པ། ཀྱེ་གཙོ་བོ་ཁྱེད་ཀྱིས་སྡུག་བསྔལ་དེ་ཙམ་ཞིག་མི་བརྒྱུད་འདི་ལ་ཅིའི་ཕྱིར་བཀལ་བར་མཛད། ཁྱེད་ཀྱིས་ང་སྩལ་བའི་དོན་ཅི་ཡིན།

༢༣ ངས་ཁྱེད་ཀྱི་མཚན་གྱི་ངང་ནས་ཕར་ཨོ་ལ་གཏམ་བྱེད་པའི་དུས་ནས་བཟུང་སྟེ་ཁོས་མི་སྡེ་ལ་ལྷག་པར་ངན་པ་བྱེད། ཁྱེད་ཀྱིས་ཀྱང་ཉིད་ཀྱི་མི་སྡེ་ཐར་དུ་མ་བཅུག་ཅེས་ཞུས་སོ༎

༦

ཡ་ཧོ་ཝཱས་མོ་ཤེ་ལ། ངས་ཕར་ཨོ་ལ་ཅི་བྱེད་པར་བྱ་བ་དེ་ཁྱོད་ཀྱིས་ད་ལྟ་མཐོང་ཡོང་། ཕྱག་མཐུ་ལྡན་གྱི་ཐབས་ཀྱིས་ཁོས་དེ་རྣམས་གཏོང་ཞིང་། ཕྱག་མཐུ་ལྡན་གྱིས་རྐྱེན་བྱས་ཏེ་ཁོས་དེ་དག་ཡུལ་གྱི་ཕྱི་རུ་འདོན་པར་འགྱུར་རོ་ཞེས་བཀའ་གནང་ངོ་༎

༢ དེ་ནས་དཀོན་མཆོག་གིས་ཡང་སྐྱར་མོ་ཤེ་ལ་འདི་སྐད་དུ། ང་ཡ་ཧོ་ཝཱ་ཡིན་ནོ།

༣ ང་ནི་དཀོན་མཆོག་ཀུན་དབང་ཨབ་ར་ཧམ་དང་ཨི་སཱག་དང་ཡ་ཀོབ་ཀྱིས་ང་ནི་ཀུན་དབང་གི་དཀོན་མཆོག་གི་ཚུལ་ནང་མཐོང་བ་ཡིན་ཀྱང་། ངའི་མཚན་ཡ་ཧོ་ཝཱའི་ནང་ན་ང་དེ་དག་ལ་མ་བསྟན་པ་ཡིན།

༤ དེ་དག་ཀ་ན་ཨན་ཡུལ་དུ་རྒྱལ་ཁམས་པར་གནས་པའི་ཡུལ་དེ་ངས་དེ་དག་གི་དབང་དུ་གཏང་ཡོང་ཞེས་ངས་དེ་དག་དང་ཞལ་ཆད་བྱས།

༥ དེའི་སྟེང་དུ་མི་སེར་པས་ཨིས་ར་ཨེལ་གྱི་བུ་བརྒྱུད་ཚེ་གཡོག་ཏུ་བཀོལ་ནས། ངས་དེ་དག་གིས་བཏོན་པའི་སྡུག་སྐད་ཐོས་ནས། ངས་བྱས་པའི་ཞལ་ཆད་ཐུགས་ལ་དྲན་པ་ཡིན།

༦ དེ་བས་ན་ཨིས་ར་ཨེལ་གྱི་བུ་བརྒྱུད་ལ་སྨྲོས་ཤིག ང་ནི་ཡ་ཧོ་ཝཱ་ཡིན་ཏེ། ངས་ཁྱོད་ཚོ་མི་སེར་ཡུལ་གྱི་ཁལ་གྱི་འོག་ནས་འདོན་ཞིང་། དེ་དག་གི་ཚེ་གཡོག་བྱེད་པ་ལས་སྒྲོལ་ཞིང་། ངས་ཕྱག་བརྐྱངས་ནས་ཞལ་ཆེ་དྲག་པོ་གཅོད་པ་རྣམས་ཀྱི་སྒོ་ནས་ཁྱོད་ཅག་ཐར་དུ་འཇུག་པར་བྱའོ།

༧ ཡང་ངས་ཁྱོད་ཚོ་ངའི་མི་བརྒྱུད་བྱེད་དུ་ལེན་ཞིང་། ང་ཁྱོད་ཚོའི་ཕྱིར་དཀོན་མཆོག་ཏུ་འགྱུར་འོང་། ཁྱོད་ཚོས་ང་ཡ་ཧོ་ཝཱ་ཁྱེད་རྣམས་ཀྱི་དཀོན་མཆོག་ཡིན་པས། ཁྱོད་ཚོ་མི་སེར་ཡུལ་གྱི་ཁུར་པོའི་འོག་ནས་འདོན་མཁན་ཡིན་པ་ཤེས་ཡོང་།

༨ ངས་ཨབ་ར་ཧམ་དང་། ཨི་སཱག་དང་། ཡ་ཀོབ་ལ་ཡུལ་གང་ཞིག་གཏོང་བའི་ཕྱིར་ངའི་ལག་པ་བཏེགས་ནས་ཡུལ་དེ་ཉིད་ཀྱི་ནང་དུ་ང་ཡ་ཧོ་ཝཱས་ཁྱོད་ཚོ་ཁྲིད་དེ་དབང་དུ་གཏང་ཡོང་ཞེས་བཀའ་གནང་ངོ་།

༩ དེ་ནས་མོ་ཤེས་བཀའ་དེ་བཞིན་དུ་ཨིས་ར་ཨེལ་གྱི་བུ་རྣམས་ལ་གཏམ་བྱས་ཀྱང་། སེམས་ཀྱི་སྐྱོ་ཤས་དང་ཚེ་གཡོག་གི་དཀའ་སྡུག་གིས་གདུངས་པས་མོ་ཤེ་ལ་མ་ཉན་ཏོ༎

༡༠ དེའི་ཚེ་ཡ་ཧོ་ཝཱས་མོ་ཤེ་ལ།

༡༡ མི་སེར་ཡུལ་གྱི་རྒྱལ་པོ་ཕར་ཨོའི་རྩར་སོང་ལ། དེ་ལ་ཨིས་ར་ཨེལ་གྱི་བུ་རྣམས་ཁྱོད་ཀྱི་ཡུལ་ནས་འགྲོ་བར་ཐོང་ཞེས་སྨྲོས་ཤིག་བཀའ་གནང་ངོ་།

༡༢ མོ་ཤེས་ཡ་ཧོ་ཝཱའི་སྐུ་མདུན་དུ་ཞུས་པ། གཟིགས་ཤིག་ཨིས་ར་ཨེལ་གྱི་བུ་རྣམས་ང་ལ་མ་ཉན་ན། ཕར་ཨོས་ང་ལ་ཉན་པ་ཇི་ལྟར་སྲིད། ངའི་ཁ་ལྤགས་གཙང་མ་མ་བྱས་པ་ཡིན་ནོ༎

༡༣ དེ་ནས་ཡ་ཧོ་ཝཱས་ཨིས་ར་ཨེལ་གྱི་བུ་རྣམས་དང་མི་སེར་ཡུལ་གྱི་རྒྱལ་པོ་ཕར་ཨོ་ཡི་ཕྱིར་མོ་ཤེ་དང་ཨ་རོན་ལ་འདི་སྐད་དུ། ཨིས་ར་ཨེལ་གྱི་བུ་རྣམས་མི་སེར་ཡུལ་གྱི་ནང་ནས་འཁྲིད་པར་བྱོས་ཤིག་ཅེས་བཀའ་གནང་ངོ་༎

༡༤ ཕ་ཚན་རེ་རེའི་ཕ་ཚན་དཔོན་རྣམས་འདི་ལྟར་རོ། ཨིས་ར་ཨེལ་གྱི་སྔོན་སྐྱེས་རུ་བེན་གྱི་བུ་རྣམས་ནི་ཧ་ནོག་དང་། ཕལ་ལུ་དང་། ཧེས་རོན་དང་། ཀར་མི་དང་བཞིའོ། དེ་ནི་རུ་བེན་ནས་བྱུང་བའི་ཕ་ཚན་རྣམས་ཡིན་ནོ།

༡༥ ཤིམ་ཨོན་གྱི་བུ་རྣམས་ནི་ཡེ་མུ་ཨེལ་དང་། ཡ་མིན་དང་། ཨོ་ཧད་དང་། ཡ་ཀིན་དང་། ཚོ་ཧར་དང་། ཀ་ན་ཨན་མའི་བུ་ཤ་ཨུལ་དང་དྲུག དེ་ནི་ཤིམ་ཨོན་གྱི་ཕ་ཚན་རྣམས་སོ།

༡༦ ཡང་ལེ་ཝི་ཡི་བུ་རྣམས་ཀྱི་མིང་རྣམས་རང་རང་གི་རིགས་བརྒྱུད་རྣམས་བཞིན་དུ་གེར་ཤོན་དང་། ཀོ་ཧད་དང་། མེ་རཱ་རི་དང་གསུམ་མོ། ཡང་ལེ་ཝི་ཡི་ཚེ་ཚད་ལོ་བརྒྱ་དང་སུམ་ཅུ་སོ་བདུན་ཙམ་དུ་ཕྱིན་ནོ།

༡༧ གེར་ཤོན་གྱི་བུ་རྣམས་རང་རང་གི་རིགས་བརྒྱུད་རྣམས་བཞིན་དུ་ལིབ་ནི་དང་། ཤི་མེ་ཨི་དང་གཉིས་སོ།

༡༨ ཀོ་ཧད་ཀྱི་བུ་རྣམས་ནི་ཨམ་རམ་དང་། ཡིས་ཧར་དང་། ཧེབ་རོན་དང་། ཨུ་ཟི་ཨེལ་དང་བཞིའོ། ཀོ་ཧད་ཀྱི་ཚེ་ཚད་ལོ་བརྒྱ་དང་སུམ་ཅུ་སོ་གསུམ་ཙམ་དུ་ཕྱིན་ནོ།

༡༩ མེ་རཱ་རི་ཡི་བུ་རྣམས་ནི་མག་ལི་དང་། མུ་ཤི་དང་གཉིས་སོ། དེ་ནི་ལེ་ཝི་ཡི་ཕ་ཚན་རྣམས་རང་རང་གི་རིགས་བརྒྱུད་བཞིན་དུ་ཡིན་ནོ།

༢༠ ཨམ་རམ་གྱིས་རང་གི་ཕའི་སྲིང་མོ་ཡོ་ཀེ་བེད་བཟའ་ཟླར་བླངས་ཏེ་ཁོ་དང་བར་ལ་ཨ་རོན་དང་མོ་ཤེ་གཉིས་སྐྱེས། ཨམ་རམ་གྱི་ཚེ་ཚད་ལོ་བརྒྱ་དང་སུམ་ཅུ་སོ་བདུན་ཙམ་དུ་ཕྱིན་ནོ།

༢༡ ཡིས་ཧར་གྱི་བུ་རྣམས་ནི་ཀོ་རཱ་དང་། ནེ་ཕེག་དང་། ཟིག་རི་དང་གསུམ་མོ།

༢༢ ཨུ་ཟི་ཨེལ་གྱི་བུ་རྣམས་ནི་མི་ཤ་ཨེལ་དང་། ཨེལ་ཚ་ཕན་དང་། སིད་རི་དང་གསུམ་མོ།

༢༣ ཡང་ཨ་རོན་གྱིས་ཨ་མི་ནཱ་དབ་ཀྱི་བུ་མོ་ན་ཧ་ཤོན་གྱི་སྲིང་མོ་ཨེ་ལི་ཤེ་བཱ་ཆུང་མར་བླངས་ནས། ཁོ་ལ་དེ་ནས་ནཱ་དབ་དང་། ཨ་བི་ཧུ་དང་། ཨེལ་ཨ་ཟར་དང་། ཨི་ཐ་མར་བྱོར་ཏོ།

༢༤ ཀོ་རཱ་ཡི་བུ་རྣམས་ནི་ཨས་སིར་དང་། ཨེལ་ཀཱ་ནཱ་དང་། ཨ་བི་ཨ་སབ་དང་གསུམ་མོ། དེ་ནི་ཀོ་རཱ་པ་རྣམས་ཀྱི་ཕ་ཚན་རྣམས་ཡིན་ནོ།

༢༥ ཡང་ཨ་རོན་གྱི་བུ་ཨེལ་ཨ་ཟར་གྱིས་ཕུ་ཏི་ཨེལ་གྱི་བུ་མོ་རྣམས་ནས་གཅིག་ཆུང་མར་བླངས་ཏེ། ཁོ་ལ་དེ་ནས་ཕི་ནེ་ཧས་ཐོབ་བོ། དེ་ནི་ལེ་ཝི་པའི་ཕ་ཚན་དཔོན་རྣམས་རང་རང་གི་སྡེ་རྣམས་བཞིན་དུ་ཡིན་ནོ།

༢༦ དེ་ནི་ཨ་རོན་དང་མོ་ཤེ་དེ་ཡིན་ཏེ། ཡ་ཧོ་ཝཱས་དེ་དག་ལ་ཨིས་ར་ཨེལ་གྱི་བུ་བརྒྱུད་ཀྱི་ཚོགས་སོ་སོ་ལྟར་མི་སེར་ཡུལ་གྱི་ནང་ནས་ཁྲིད་ཅིག་བཀའ་གནང་ངོ་།

༢༧ ཨིས་ར་ཨེལ་གྱི་བུ་རྣམས་མི་སེར་ཡུལ་ནས་འཁྲིད་པའི་ཕྱིར་མི་སེར་ཡུལ་གྱི་རྒྱལ་པོ་ཕར་ཨོ་ལ་གཏམ་བྱེད་པའི་མོ་ཤེ་དང་ཨ་རོན་དེ་ཡིན་ནོ༎

༢༨ ཡང་ཉིན་མོ་དེ་ཉིད་ལ་ཡ་ཧོ་ཝཱས་མི་སེར་ཡུལ་དུ་མོ་ཤེ་ལ་བཀའ་གནང་སྟེ།

༢༩ ཡ་ཧོ་ཝཱས་མོ་ཤེ་ལ་གསུངས་པ། ང་ཡ་ཧོ་ཝཱ་ཡིན། ངས་ཁྱོད་ལ་སྨྲས་པ་ཐམས་ཅད་ཁྱོད་མི་སེར་ཡུལ་གྱི་རྒྱལ་པོ་ཕར་ཨོ་ལ་སྨྲ་བར་དགོས།

༣༠ མོ་ཤེས་ཡ་ཧོ་ཝཱའི་དྲུང་དུ། གཟིགས་ཤིག ངའི་ཁ་ལྤགས་གཙང་བར་མ་བྱས་པ་ཡིན་པས། ཕར་ཨོས་ང་ལ་ཉན་པ་ཇི་ལྟར་སྲིད་ཞུས་སོ༎

༧

ཡང་ཡ་ཧོ་ཝཱས་མོ་ཤེ་ལ་འདི་སྐད་དུ། ལྟོས་ཤིག ངས་ཁྱོད་ཕར་ཨོའི་ཕྱིར་དཀོན་མཆོག་ལྟ་བུ་བྱས་པ་ཡིན། ཡང་ཁྱོད་ཀྱི་སྤུན་ཨ་རོན་ཁྱོད་ཀྱི་ལུང་སྟོན་པ་ཡིན་པར་བྱ།

༢ ངས་ཁྱོད་ལ་བསྒོ་བ་ཐམས་ཅད་ཁྱོད་ཀྱིས་སྨྲ་བ་དང་། ཕར་ཨོས་ཨིས་ར་ཨེལ་གྱི་བུ་རྣམས་ཡུལ་ནས་གཏོང་བའི་ཕྱིར་ཨ་རོན་གྱིས་ཕར་ཨོ་ལ་གཏམ་དེ་བྱེད་པར་དགོས།

༣ ངས་ནི་ཕར་ཨོའི་སྙིང་སྲ་བར་བྱེད་དེ་མི་སེར་ཡུལ་ན་ལྟས་ངོ་མཚར་ཆེ་བ་མང་པོ་སྟོན་པར་བྱ།

༤ འོན་ཀྱང་ཕར་ཨོས་ཁྱོད་ཅག་ལ་མི་ཉན་པའི་ཕྱིར་ངས་མི་སེར་ཡུལ་ལ་ངའི་ལག་པ་བཞག་སྟེ་ཁྲིམས་དྲག་པོ་རྣམས་གཅད་ཅིང་ངའི་མི་བརྒྱུད་ཀྱི་ཚོགས་སོ་སོ་རྣམས་ཨིས་ར་ཨེལ་གྱི་བུ་རྣམས་མི་སེར་ཡུལ་གྱི་ནང་ནས་འདོན་པར་བྱའོ།

༥ ངའི་ལག་པ་མི་སེར་ཡུལ་གྱི་སྟེང་དུ་རྐྱོང་ཞིང་དེ་དག་གི་དཀྱིལ་ནས་ཨིས་ར་ཨེལ་གྱི་བུ་རྣམས་འདོན་པའི་ཚེ། ང་ཡ་ཧོ་ཝཱ་ཡིན་པར་མི་སེར་པས་ཤེས་ཡོང་ཞེས་བཀའ་སྩལ་ཏོ།

༦ ཡང་མོ་ཤེ་དང་ཨ་རོན་གཉིས་ཀྱིས་དེ་ལྟར་བྱས། ཡ་ཧོ་ཝཱས་བཀའ་སྩལ་པ་བཞིན་དུ་བྱས་སོ།

༧ དེ་དག་གིས་ཕར་ཨོ་ལ་གཏམ་བྱེད་པའི་ཚེ་མོ་ཤེ་ལོ་བརྒྱད་ཅུ་དང་། ཨ་རོན་ལོ་བརྒྱད་ཅུ་གྱ་གསུམ་ལོན་ནོ༎

༨ ཡང་ཡ་ཧོ་ཝཱས་མོ་ཤེ་དང་ཨ་རོན་ལ་འདི་སྐད་དུ།

༩ གལ་ཏེ་ཕར་ཨོས་ཁྱོད་ཅག་ལ་ཁྱེད་ལྟས་ཤིག་སྟོན་ཅིག་ཅེས་སྨྲ་ན། ཁྱོད་ཀྱིས་ཨ་རོན་ལ། དབྱུག་པ་བློངས་ལ་ཕར་ཨོ་ཡི་དྲུང་དུ་དབྱུག་ཅིག་ཅེས་སྨྲོས་དང་། དེ་སྦྲུལ་དུ་འགྱུར་ཡོང་ཞེས་བཀའ་གནང་ངོ་།

༡༠ མོ་ཤེ་དང་ཨ་རོན་གཉིས་ཕར་ཨོ་ཡི་དྲུང་དུ་སོང་ནས། ཡ་ཧོ་ཝཱས་བཀའ་གནང་བ་བཞིན་དུ་བྱས་ཏེ་ཨ་རོན་གྱིས་དབྱུག་པ་ཕར་ཨོ་དང་དེའི་གཡོག་པོ་རྣམས་ཀྱི་དྲུང་དུ་དབྱུག་ནས་དེ་སྦྲུལ་དུ་གྱུར་ཏོ།

༡༡ དེའི་ཚེ་ཕར་ཨོས་མི་མཁས་པ་དང་རྫུ་འཕྲུལ་མཁན་རྣམས་བོས་ཏེ། མི་སེར་ཡུལ་གྱི་སྒྱུ་མ་མཁན་རྣམས་ཀྱིས་རྫུ་འཕྲུལ་གྱིས་དེ་བཞིན་དུ་བྱས་སོ།

༡༢ དེ་དག་གིས་རང་རང་གི་དབྱུག་པ་འཕངས་ནས། དེ་སྦྲུལ་དུ་གྱུར་ཏོ། འོན་ཀྱང་ཨ་རོན་གྱི་དབྱུག་པས་དེ་དག་གི་དབྱུག་པ་རྣམས་ཟོས་སོ།

༡༣ ཡང་ཕར་ཨོ་སྙིང་སྲ་བར་གྱུར་ཏེ། ཡ་ཧོ་ཝཱས་གསུངས་པ་བཞིན་དུ་དེ་དག་ལ་མ་ཉན་ཏོ༎

༡༤ དེ་ནས་ཡ་ཧོ་ཝཱས་མོ་ཤེ་ལ། ཕར་ཨོ་ཡི་སྙིང་སྲ་ཞིང་མི་སྡེ་གཏོང་བར་མི་བྱེད་དོ།

༡༥ ཐོ་རངས་ལ་ཁྱོད་ཕར་ཨོ་ཡི་རྩར་སོང་ཞིག ལྟོས་ཤིག ཁོ་ཆུའི་རྩར་ཕྱི་རུ་འགྲོ་བ་དང་། ཁྱོད་གཙང་པོའི་འགྲམ་ལ་དེའི་ཐད་དུ་སྡོད་ལ་སྦྲུལ་དུ་གྱུར་པའི་དབྱུག་པ་དེ་ལག་ཏུ་བཟུང་ཞིག

༡༦ དེ་ལ་འདི་ཟེར་དགོས། ཨིབ་རི་པའི་དཀོན་མཆོག་ཡ་ཧོ་ཝཱས་ང་ཁྱོད་ཀྱི་དྲུང་དུ་སྩལ་ནས་ཁྱོད་ལ། ངའི་མི་སྡེ་འབྲོག་སྟོང་དུ་ང་ལ་གཡོག་བྱེད་དུ་ཐོང་ཞིག་ཅེས་བཀའ་གནང་བྱུང་། ལྟོས་ཤིག་ད་ལྟའི་བར་དུ་ཁྱོད་བཀའ་ལ་མ་ཉན།

༡༧ ཡ་ཧོ་ཝཱས་འདི་སྐད་གསུང་། འདིའི་ངང་ནས་ང་ཡ་ཧོ་ཝཱ་ཡིན་ཁྱོད་རྟོགས་པར་དགོས། ལྟོས་ཤིག་ངའི་ལག་ཏུ་ཡོད་པའི་དབྱུག་པ་དང་ངས་གཙང་པོའི་ཆུ་རྣམས་ལ་བརྡུང་སྟེ། ཆུ་རྣམས་ཁྲག་ཏུ་འགྱུར་ཡོང་།

༡༨ གཙང་པོའི་ཉ་རྣམས་ཤི་བས། གཙང་པོ་ལ་དྲི་ངན་བྲོ་བར་འགྱུར། མི་སེར་པ་རྣམས་གཙང་པོའི་ཆུ་འཐུང་བ་ལ་ཞེན་ལོག་ཡོང་ཞེས་སྨྲོས་ཤིག་ཅེས་བཀའ་གནང་ངོ་།

༡༩ ཡང་ཡ་ཧོ་ཝཱས་མོ་ཤེ་ལ། ཁྱོད་ཀྱིས་ཨ་རོན་ལ། ཁྱོད་ཀྱི་དབྱུག་པ་བློངས་ལ་ཁྱོད་ཀྱི་ལག་པ་མི་སེར་ཡུལ་གྱི་ཆུ་རྣམས་དང་། གཙང་པོ་རྣམས་དང་། གྲོག་པོ་རྣམས་དང་། རྫིང་རྣམས་དང་། ལྟེང་ཀ་ཐམས་ཅད་ཀྱི་ཕྱོགས་སུ་ཐེག་ཅིག ཁྲག་ཏུ་འགྱུར་ཡོང་། མི་སེར་ཡུལ་ཐམས་ཅད་ན་ཤིང་གི་སྣོད་དང་། རྡོ་བའི་སྣོད་ལ་ཡང་ཁྲག་འབའ་ཞིག་ཡོད་པར་འགྱུར་ཞེས་བཀའ་སྩལ་ཏོ༎

༢༠ ཡ་ཧོ་ཝཱའི་བཀའ་བཞིན་དུ་མོ་ཤེ་དང་ཨ་རོན་གྱིས་བྱས་ཏེ་དབྱུག་པ་བཏེགས་ནས། ཕར་ཨོ་དང་དེའི་གཡོག་འཁོར་གྱི་མིག་གི་མདུན་དུ་གཙང་པོའི་ཆུ་རྣམས་ལ་བརྡུངས་ནས། གཙང་པོའི་ཆུ་རྣམས་ཁྲག་ཏུ་གྱུར་ཏོ།

༢༡ ཡང་གཙང་པོའི་ནང་ན་ཉ་རྣམས་ཤི་བ་དང་། གཙང་པོ་ལ་དྲི་ངན་བྲོ་བས། མི་སེར་པས་གཙང་པོའི་ཆུ་འཐུང་མ་ཐུབ་སྟེ། མི་སེར་ཡུལ་ཐམས་ཅད་ལ་ཁྲག་འབའ་ཞིག་ཡོད་པ་ཡིན།

༢༢ ཡང་མི་སེར་ཡུལ་གྱི་སྒྱུ་མ་མཁན་རྣམས་ཀྱིས་རྫུ་འཕྲུལ་གྱིས་དེ་དང་འདྲ་བར་བྱས་པས། ཡ་ཧོ་ཝཱས་གསུངས་པ་བཞིན་དུ་ཕར་ཨོ་ཡི་སྙིང་སྲ་བར་གྱུར་ཏེ་དེ་དག་ལ་མ་ཉན་ཏོ།

༢༣ དེ་ནས་ཕར་ཨོ་ཕྱིར་ཁང་པར་སོང་སྟེ། དེ་ཡང་སེམས་ལ་མ་བཞག་གོ།

༢༤ མི་སེར་པ་ཐམས་ཅད་གཙང་པོའི་ཆུ་འཐུང་མི་ཐུབ་པས། གཙང་པོའི་འགྲམ་ཐམས་ཅད་དུ་འཐུང་ཆུ་ཐོབ་པའི་ཕྱིར་ས་བྲུས་སོ༎

༢༥ ཡ་ཧོ་ཝཱས་གཙང་པོ་ལ་བརྡུངས་བ་ནས་བཟུང་སྟེ་ཞག་བདུན་མ་རྫོགས་སོ༎

༨

དེ་ནས་ཡ་ཧོ་ཝཱས་མོ་ཤེ་ལ། ནང་དུ་ཕར་ཨོའི་དྲུང་དུ་སོང་ནས་དེ་ལ། ཡ་ཧོ་ཝཱས་བཀའ་སྩལ་པ། ངའི་མི་སྡེ་ངའི་གཡོག་བྱེད་དུ་འགྲོ་ཆུག་ཅིག

༢ ཇི་སྟེ་ཁྱོད་ཀྱིས་དེ་དག་འགྲོ་མི་འཇུག་ན། ལྟོས་ཤིག་ངས་ཁྱོད་ཀྱི་རྒྱལ་ཁམས་ཐམས་ཅད་ལ་བརྡུང་སྟེ་སྦལ་པ་རྣམས་འོང་བར་འགྱུར།

༣ གཙང་པོ་སྦལ་པ་རྣམས་ཀྱིས་གང་བ་དང་། དེ་དག་འཐོན་ནས་ཁྱོད་ཀྱི་ཁང་པ་དང་། གཟིམ་ཁང་དང་། མལ་ཁྲི་དང་། ཁྱོད་ཀྱི་གཡོག་པོ་རྣམས་ཀྱི་ཁང་པ་དང་། ཁྱོད་ཀྱི་འབངས་རྣམས་དང་། ཁྱོད་ཀྱི་གཡོས་ཁང་དང་། གཞོང་པ་རྣམས་ཀྱི་ནང་དུ་འོང་བར་འགྱུར།

༤ ཁྱོད་རང་དང་ཁྱོད་ཀྱི་འབངས་དང་ཁྱོད་ཀྱི་གཡོག་ཐམས་ཅད་ལ་སྦལ་པ་རྣམས་འཛེག་པར་འགྱུར་རོ་ཞེས་སྨྲོས་ཤིག

༥ ཡང་ཡ་ཧོ་ཝཱས་མོ་ཤེ་ལ་གསུངས་པ། ཨ་རོན་ལ། དབྱུག་པ་ཐོགས་ཏེ་ལག་པ་གཙང་པོ་དང་། གྲོག་པོ་དང་། རྫིང་རྣམས་ཀྱི་ཕྱོགས་སུ་བརྐྱང་སྟེ། སྦལ་པ་རྣམས་མི་སེར་ཡུལ་དུ་ཡོང་ཆུག་ཅིག་སྨྲོས་ཤིག

༦ ཨ་རོན་གྱིས་མི་སེར་ཡུལ་གྱི་ཆུ་རྣམས་ཀྱི་ཕྱོགས་སུ་རང་གི་ལག་པ་བརྐྱངས་ནས་སྦལ་པ་ཡོང་སྟེ་མི་སེར་ཡུལ་བཀབ་བོ།

༧ ཡང་སྒྱུ་མ་མཁན་རྣམས་ཀྱིས་ཀྱང་རྫུ་འཕྲུལ་གྱིས་དེ་དང་འདྲ་བར་བྱས་ཏེ་སྦལ་པ་རྣམས་མི་སེར་ཡུལ་དུ་ཡོང་བཅུག་གོ།

༨ ཡང་ཕར་ཨོས་མོ་ཤེ་དང་ཨ་རོན་བོས་ནས་དེ་དག་ལ། ཡ་ཧོ་ཝཱས་ང་དང་ངའི་འབངས་རྣམས་སྦལ་པ་ནས་ཐར་བར་མཛད་པའི་ཕྱིར་སྨོན་ལམ་ཐོབ་ཅིག ངས་མི་བརྒྱུད་ཡ་ཧོ་ཝཱ་ལ་མཆོད་པ་བྱེད་དུ་གཏོང་བར་བྱའོ་ཞེས་སྨྲས་སོ།

༩ དེ་ནས་མོ་ཤེས་ཕར་ཨོ་ལ། སྦལ་པ་རྣམས་གཙང་པོ་འབའ་ཞིག་ན་ལུས་ཏེ་ཁྱེད་རང་དང་ཁྱེད་ཀྱི་ཁང་པ་རྣམས་ལ་མེད་པར་འགྱུར་བའི་ཕྱིར་ངས་ཁྱེད་རང་དང་གཡོག་པོ་རྣམས་དང་འབངས་རྣམས་ཀྱི་དོན་དུ་ནམ་གསོལ་བ་བཏབ་དགོས་ང་ལ་བཀའ་གནོང་ཞིག་ཞུས་ནས།

༡༠ དེས་སང་གསོལ་བ་ཐོབ་སྨྲས་ནས། ཁོས་ཁྱོད་ངེད་ཀྱི་དཀོན་མཆོག་ཡ་ཧོ་ཝཱ་དང་འདྲ་བའི་དཀོན་མཆོག་མེད་ཤེས་པའི་ཕྱིར་དུ་ཁྱེད་ཀྱི་བཀའ་ནང་ལྟར་འབྱུང་ཡོང་།

༡༡ སྦལ་པ་རྣམས་ཁྱེད་དང་ཁྱེད་ཀྱི་ཁང་པ་དང་། གཡོག་པོ་དང་འབངས་རྣམས་ལས་མེད་པར་གྱུར་ཏེ། གཙང་པོ་འབའ་ཞིག་ན་ལུས་པར་འགྱུར་རོ་ཞེས་སྨྲས་སོ།

༡༢ མོ་ཤེ་དང་ཨ་རོན་ཕར་ཨོའི་དྲུང་ནས་སོང་བ་དང་། མོ་ཤེས་ཕར་ཨོ་ལ་སྨྲས་པ་བཞིན་དུ་སྦལ་པ་རྣམས་ཀྱི་ཕྱིར་དུ་སྐད་ཆེན་པོས་ཡ་ཧོ་ཝཱ་ལ་གསོལ་བ་བཏབ་བོ།

༡༣ ཡ་ཧོ་ཝཱས་མོ་ཤེའི་ཞུ་བ་བཞིན་དུ་མཛད་དེ་ཁང་པ་དང་ཡབ་རིང་རྣམས་དང་ཞིང་རྣམས་ལ་ཡོད་པའི་སྦལ་པ་རྣམས་ཤིའོ།

༡༤ དེ་དག་བསྡུས་ཏེ་ཕུང་པོར་སྤུངས་པས་ཡུལ་ལ་དྲི་ངན་བྲོས་སོ།

༡༥ ཕར་ཨོས་སྐྱབས་བྱུང་མཐོང་ནས་ཡ་ཧོ་ཝཱས་གསུངས་པ་བཞིན་དུ་ཁོ་རང་གི་སྙིང་སྲ་བར་བྱེད་དེ་དག་ལ་མ་ཉན་ཏོ༎

༡༦ དེ་ནས་ཡ་ཧོ་ཝཱས་མོ་ཤེ་ལ་གསུངས་པ། ཨ་རོན་ལ་ཁྱོད་ཀྱི་དབྱུག་པ་རྐྱོང་ལ་སའི་ཐལ་བ་ལ་རྡུངས་ཤིག མི་སེར་ཡུལ་ཐམས་ཅད་དུ་ཐལ་བ་ནི་དུག་སྦྲང་དུ་འགྱུར་བའི་ཕྱིར་རོ་ཞེས་སྨྲོས་ཤིག

༡༧ དེ་དག་དེ་བཞིན་དུ་བྱས་ཏེ་ཨ་རོན་གྱིས་དབྱུག་པ་བཟུང་བའི་ལག་པ་བརྐྱངས་ནས། སའི་ཐལ་བ་ལ་བརྡུངས་པ་དང་། མི་དང་དུད་འགྲོ་ལ་དུག་སྦྲང་རྣམས་བྱུང་། མི་སེར་ཡུལ་ཐམས་ཅད་ན་སའི་ཐལ་བ་ཐམས་ཅད་དུག་སྦྲང་དུ་གྱུར་ཏོ།

༡༨ སྒྱུ་མ་མཁན་རྣམས་ཀྱིས་རྫུ་འཕྲུལ་གྱིས་དེ་དང་འདྲ་བར་དུག་སྦྲང་འབྱུང་འཇུག་པར་འདོད་ཀྱང་མ་ཐུབ་བོ། མི་དང་དུད་འགྲོ་ལ་དུག་སྦྲང་བྱུང་ངོ་།

༡༩ དེར་སྒྱུ་མ་མཁན་རྣམས་ཀྱིས་ཕར་ཨོ་ལ། འདི་ནི་དཀོན་མཆོག་གི་སྡིགས་མཛུབ་ཡིན་ཞེས་སྨྲས་སོ། ཡ་ཧོ་ཝཱས་གསུངས་པ་བཞིན་དུ་ཕར་ཨོའི་སྙིང་སྲ་བར་གྱུར་ཏེ་དེ་དག་ལ་མ་ཉན་ཏོ༎

༢༠ ཡང་ཡ་ཧོ་ཝཱས་མོ་ཤེ་ལ། ཐོ་རངས་ལ་ལོངས་ལ་ཕར་ཨོའི་དྲུང་དུ་སོང་ཞིག ལྟོས་ཤིག་ཁོ་ཆུའི་རྩར་ཕྱི་རོལ་ཏུ་འགྲོ་གིན་ཡོང་བས། དེ་ལ་འདི་སྐད་ཅེས་སྨྲས་ཤིག ཡ་ཧོ་ཝཱས་ངའི་མི་སྡེ་ང་ལ་གཡོག་བྱེད་དུ་ཐོང་ཞིག

༢༡ གལ་ཏེ་ཁྱོད་ངའི་མི་སྡེ་མི་གཏང་ན། ངས་ཁྱོད་དང་ཁྱོད་ཀྱི་གཡོག་པོ་རྣམས་དང་ཁྱོད་ཀྱི་མི་བརྒྱུད་དང་ཁྱོད་ཀྱི་ཁང་པ་རྣམས་ལ་འདམ་སྦྲང་གཏང་ཡོང་། མི་སེར་པ་རྣམས་ཀྱི་ཁང་པ་རྣམས་མ་ཟད་དེ། དེ་དག་གནས་པའི་ས་ཡང་འདམ་སྦྲང་གིས་གང་བར་འགྱུར།

༢༢ ཡང་ངས་ཉིན་དེ་ལ་ངའི་མི་སྡེ་གནས་པའི་གོ་ཤེན་ཡུལ་སོ་སོ་བྱས་ཏེ། དེ་རུ་འདམ་སྦྲང་འབྱུང་མི་ཡོང་། ས་གཞིའི་དབུས་ན་ང་ཡ་ཧོ་ཝཱ་ཡོད་པ་ཁྱོད་ཀྱིས་ཤེས་པའི་ཕྱིར་རོ།

༢༣ དེ་ལྟར་ངས་ངའི་མི་སྡེ་དང་ཁྱོད་ཀྱི་མི་སྡེའི་བར་ལ་ཁྱད་ཅིག་བྱ་བ་དང་། སང་ནི་ལྟས་དེ་འབྱུང་བར་འགྱུར་རོ་ཞེས་བཀའ་གནང་ངོ་།

༢༤ ཡ་ཧོ་ཝཱས་དེ་བཞིན་དུ་མཛད་དེ། འདམ་སྦྲང་གི་དཔུང་ཆེ་བ་ཕར་ཨོ་ཡི་ཁང་པ་དང་། གཡོག་པོ་རྣམས་ཀྱི་ཁང་པ་རུ་བྱུང་། མི་སེར་ཡུལ་ཐམས་ཅད་ན་འདམ་སྦྲང་གིས་ཡུལ་འཇིག་པར་གྱུར་ཏོ༎

༢༥ དེའི་ཚེ་ཕར་ཨོས་མོ་ཤེ་དང་ཨ་རོན་བོས་ཏེ་སྨྲས་པ། སོང་ལ་ཡུལ་གྱི་ནང་ན་ཁྱེད་ཀྱི་དཀོན་མཆོག་ལ་མཆོད་པ་ཕུལ་ཞིག

༢༦ མོ་ཤེས་དེ་ལྟར་བྱེད་དུ་མི་རིགས་ཏེ། མི་སེར་པས་ཞེན་ལོག་པ་དེ་ངེད་ཀྱིས་ཡ་ཧོ་ཝཱ་ངེད་རང་གི་དཀོན་མཆོག་ལ་མཆོད་པ་བྱེད་ཡོང་། ད་ངེད་ཀྱིས་མི་སེར་པས་ཞེན་ལོག་པ་དེ་དག་གི་མིག་གི་མདུན་དུ་མཆོད་པར་བྱེད་ན་དེ་དག་གིས་ངེད་རྣམས་རྡོ་རུབ་ལ་མི་གཏང་ངམ།

༢༧ ང་ཚོ་ཞག་གསུམ་གྱི་ལམ་ལ་འབྲོག་སྟོང་དུ་སོང་ནས། ཡ་ཧོ་ཝཱ་ངེད་ཀྱི་དཀོན་མཆོག་གིས་ངེད་རྣམས་ལ་བཀའ་སྩལ་པ་བཞིན་དུ་ཁོང་ལ་མཆོད་པ་བྱེད་པར་བྱའོ་ཞེས་སྨྲས་སོ།

༢༨ དེ་ནས་ཕར་ཨོས་ཟེར་པ། ངས་ཁྱོད་ཅག་འབྲོག་སྟོང་ན་ཡ་ཧོ་ཝཱ་ཁྱོད་རྣམས་ཀྱི་དཀོན་མཆོག་ལ་མཆོད་པ་བྱེད་དུ་འགྲོ་འཇུག་ཀྱང་། ཁྱོད་རྣམས་ཐག་རིང་མ་འགྲོ་བར། ངའི་ཕྱིར་གསོལ་བ་ཐོབ་ཅིག

༢༩ མོ་ཤེས་ཀྱེ་ཧོ་ང་ད་ལྟ་ཁྱོད་ཀྱི་དྲུང་ནས་འགྲོ་ཞིང་ངས་ཡ་ཧོ་ཝཱ་ལ་གསོལ་བ་བཏབ་སྟེ། སང་ཉིན་ལ་འདམ་སྦྲང་ཕར་ཨོ་དང་གཡོག་པོ་རྣམས་དང་། མི་སྡེ་ལས་མེད་པར་འགྱུར་རོ། འོན་ཀྱང་མི་སྡེ་ཡ་ཧོ་ཝཱ་ལ་མཆོད་པ་བྱེད་དུ་འགྲོ་མི་འཇུག་པའི་གཡོ་སྒྱུ་ཕར་ཨོས་མ་བྱེད་ཅིག་ཅེས་སྨྲས་སོ།

༣༠ དེ་ནས་མོ་ཤེ་ཕར་ཨོའི་དྲུང་ནས་སོང་སྟེ་ཡ་ཧོ་ཝཱ་ལ་གསོལ་བ་བཏབ་བོ།

༣༡ ཡ་ཧོ་ཝཱས་མོ་ཤེའི་གསོལ་བ་བཞིན་དུ་མཛད་དེ་ཕར་ཨོ་དང་དེའི་གཡོག་པོ་རྣམས་དང་། མི་བརྒྱུད་ལ་ཡོད་པའི་འདམ་སྦྲང་རྣམས་མེད་པར་མཛད་ཅིང་གཅིག་ཀྱང་མ་ལུས་སོ།

༣༢ ད་ལན་ཡང་ཕར་ཨོས་སྙིང་སྲ་བར་བྱེད་དེ་མི་སྡེ་མ་བཏང་ངོ་༎

༩

དེ་ནས་ཡ་ཧོ་ཝཱས་མོ་ཤེ་ལ། ནང་དུ་སོང་ལ་ཕར་ཨོའི་དྲུང་དུ་དེ་ལ་སྨྲོས་ཤིག ཡ་ཧོ་ཝཱ་ཨིབ་རི་པ་རྣམས་ཀྱི་དཀོན་མཆོག་གིས་འདི་སྐད་དུ། ངའི་མི་སྡེ་ངའི་གཡོག་བྱེད་དུ་ཐོང་ཞིག་ཅེས་བཀའ་གནང་ངོ་།

༢ ཅི་སྟེ་ཁྱོད་ཀྱིས་དེ་དག་ད་རུང་བཀག་སྟེ་འགྲོ་མི་འཇུག་ན།

༣ ལྟོས་ཤིག་ཡ་ཧོ་ཝཱའི་ཕྱག་གིས་ཁྱོད་ཀྱི་ཕྱུགས་ཞིང་ལ་ཡོད་པ་དང་། རྟ་དང་། བོང་བུ་དང་། རྔ་མོང་དང་། བ་གླང་དང་། ལུག་རྣམས་ལ་རིམས་ནད་ངན་པ་ཤིན་ཏུ་དྲག་པོ་ཞིག་སྩལ་བར་འགྱུར་རོ།

༤ ཡ་ཧོ་ཝཱས་ཨིས་ར་ཨེལ་པ་རྣམས་ཀྱི་ཕྱུགས་དང་། མི་སེར་པ་རྣམས་ཀྱི་ཕྱུགས་ཀྱི་བར་ལ་ཁྱད་མཛད་དེ། ཨིས་ར་ཨེལ་གྱི་བུ་རྣམས་ཀྱི་ཕྱུགས་ཐམས་ཅད་ལས་གཅིག་ཀྱང་ཤི་མི་ཡོང་ཞེས་སྨྲས་སོ།

༥ ཡང་ཡ་ཧོ་ཝཱས་ངས་སང་ཉིན་ལ་བྱ་བ་དེ་ཡུལ་གྱི་ནང་ན་བྱའོ་ཞེས་དུས་ར་མཛད་དོ།

༦ དེ་ནས་ཡ་ཧོ་ཝཱས་སང་ཉིན་བྱ་བ་དེ་མཛད་དེ་མི་སེར་པ་རྣམས་ཀྱི་ཕྱུགས་ཐམས་ཅད་ཤི། ཨིས་ར་ཨེལ་གྱི་བུ་རྣམས་ཀྱི་ཕྱུགས་ལས་གཅིག་ཀྱང་མ་ཤིའོ།

༧ ཕར་ཨོས་མི་བཏང་ནས། ལྟོས་ཤིག་ཨིས་ར་ཨེལ་གྱི་ཕྱུགས་ཀྱི་ནང་ནས་གཅིག་ཀྱང་མ་ཤི། འོན་ཀྱང་ཕར་ཨོའི་སྙིང་སྲ་བར་གྱུར་ཏེ་མི་སྡེ་མ་བཏང་ངོ་༎

༨ དེ་ནས་ཡ་ཧོ་ཝཱས་མོ་ཤེ་དང་ཨ་རོན་ལ། མེ་ཐབ་ནས་སྲེ་ནག་སྦར་བ་གང་རྣམས་བློངས་ལ། མོ་ཤེས་ཕར་ཨོའི་མིག་གི་མདུན་དུ་ནམ་མཁའི་ཕྱོགས་སུ་གཏོར་ཞིག་དང་།

༩ མི་སེར་ཡུལ་ཐམས་ཅད་ཀྱི་སྟེང་དུ་རྡུལ་དུ་འགྱུར་ཞིང་བབ་པ་དང་། མི་སེར་ཡུལ་ཐམས་ཅད་ན་མི་དང་ཕྱུགས་གཉིས་ལ་ཤུ་བ་འཐོན་ནས་འབྲུམ་ནག་ཏུ་འགྱུར་ཡོང་ཞེས་བཀའ་སྩལ་ནས།

༡༠ དེ་དག་གིས་མེ་ཐབ་ནས་སྲེ་ནག་བླངས་ཏེ་ཕར་ཨོའི་མདུན་དུ་འགྲེང་སྟེ། མོ་ཤེས་དེ་གནམ་གཏོར་བས། མི་དང་ཕྱུགས་གཉིས་ལ་ཤུ་བ་འཐོན་ནས་འབྲུམ་ནག་ཏུ་གྱུར་ཏོ།

༡༡ མི་སེར་པ་ཐམས་ཅད་དང་འདྲ་བར་སྒྱུ་མ་མཁན་དེ་དག་ལ་ཡང་ཤུ་བ་འཐོན་པའི་ཕྱིར་དུ་ཤུ་བའི་རྐྱེན་གྱིས་སྒྱུ་མ་མཁན་རྣམས་མོ་ཤེའི་མདུན་དུ་འཚུགས་མ་ཐུབ་བོ།

༡༢ ཡ་ཧོ་ཝཱས་མོ་ཤེ་ལ་གསུངས་པ་བཞིན་དུ་ཡ་ཧོ་ཝཱས་ཕར་ཨོ་ཡི་སྙིང་སྲ་བར་མཛད་དེ་དེ་དག་ལ་མ་ཉན་ཏོ༎

༡༣ དེའི་རྗེས་སུ་ཡ་ཧོ་ཝཱས་མོ་ཤེ་ལ་བཀའ་སྩལ་པ། ཐོ་རངས་ལ་ཕར་ཨོའི་དྲུང་དུ་སོང་ལ་དེ་ལ། ཨིབ་རི་པའི་དཀོན་མཆོག་ཡ་ཧོ་ཝཱས་འདི་སྐད་དུ། ངའི་མི་སྡེ་ངའི་གཡོག་བྱེད་དུ་ཐོང་ཞིག

༡༤ ད་ལྟ་ངས་ངའི་སྡུག་རིགས་ཐམས་ཅད་ཁྱོད་ཀྱི་སྙིང་དང་ཁྱོད་ཀྱི་གཡོག་པོ་རྣམས་དང་ཁྱོད་ཀྱི་མི་སྡེ་ལ་གཏང་བ་དང་། ཁྱོད་ཀྱིས་ང་དང་འདྲ་བ་ཞིག་ས་ཐམས་ཅད་ན་མེད་པ་ཤེས་པའི་ཕྱིར་རོ།

༡༥ ཁྱོད་ས་ལས་མེད་པར་བྱ་བའི་ཕྱིར་ད་ལྟ་ངའི་ལག་པ་བརྐྱངས་ནས་ཁྱོད་མི་སྡེ་དང་བཅས་པ་གཉན་ནད་འཕོག་འཇུག་པ་ཉེ།

༡༦ ཁྱོད་ཀྱིས་ངའི་མཐུ་མཐོང་བ་དང་། ས་ཐམས་ཅད་ཀྱི་མི་རྣམས་ཀྱིས་ངའི་མིང་བཤད་པའི་དོན་དུ་ངས་ཁྱོད་ལུས་པར་བྱས་སོ།

༡༧ ད་ལྟའི་བར་དུ་ཁྱོད་ངའི་མི་སྡེ་འགྲོ་རུ་མ་བཅུག་གོ།

༡༨ ལྟོས་ཤིག ངས་སང་ཉིན་ཐོ་རངས་ཀྱི་དུས་སུ་སེར་བ་ཤིན་ཏུ་དྲག་པོ་ཞིག་འབེབས་པར་བྱ། མི་སེར་ཡུལ་བཀོད་པའི་དུས་ནས་བཟུང་སྟེ་ད་ལྟའི་བར་དུ་དེ་དང་འདྲ་བའི་སེར་བ་ཞིག་ནམ་ཡང་མ་བྱུང་ངོ་།

༡༩ ད་ཁྱོད་ཀྱི་དུད་འགྲོ་དང་། ཞིང་ལ་ཡོད་པ་གང་ཁྱོད་ཀྱི་ཡིན་པ་ཐམས་ཅད་ཐར་བའི་ཕྱིར་མི་ཐོང་ཞིག མི་རེ་རེ་དང་། དུད་འགྲོ་ཁང་པ་ལ་མ་ཡོངས་ཏེ་ཞིང་ལ་བསྡད་པ་སེར་བ་བབ་ནས་ཤི་བར་འགྱུར་རོ། ཞེས་སྨྲོས་ཤིག

༢༠ ཕར་ཨོའི་གཡོག་པོ་རྣམས་ཀྱི་ནང་ཡ་ཧོ་ཝཱའི་བཀའ་ལ་འཇིགས་པ་དེས་གཡོག་པོ་རྣམས་དང་དུད་འགྲོ་ཁང་པ་རྣམས་སུ་དེད་ནས་ཤོར།

༢༡ སུས་ཡ་ཧོ་ཝཱའི་བཀའ་སྙིང་ལ་མ་བཟུང་བ་དེས་གཡོག་པོ་རྣམས་དང་དུད་འགྲོ་ཞིང་ལ་བསྡད་བཅུག་གོ།

༢༢ དེ་ནས་ཡ་ཧོ་ཝཱས་མོ་ཤེ་ལ། ཁྱོད་ཀྱི་ལག་པ་ནམ་མཁའི་ཕྱོགས་སུ་རྐྱོང་ཞིག་དང་། མི་སེར་ཡུལ་ཐམས་ཅད་ཀྱི་མི་རྣམས་དང་། དུད་འགྲོ་དང་མི་སེར་ཡུལ་ན་ཡོད་པའི་ཞིང་གི་སྔོ་ཚོད་ཐམས་ཅད་ལ་སེར་བ་འབེབས་པར་འགྱུར་བའི་ཕྱིར་རོ་ཞེས་བཀའ་གནང་ངོ་།

༢༣ མོ་ཤེས་རང་གི་དབྱུག་པ་གནམ་གྱི་ཕྱོགས་སུ་བརྐྱངས་ནས་ཡ་ཧོ་ཝཱས་འབྲུག་སྒྲ་དང་སེར་བ་གནང་སྟེ། མེ་འཁྱུག་པ་ས་ལ་བབ་བོ། དེ་ལྟར་ཡ་ཧོ་ཝཱས་མི་སེར་ཡུལ་ལ་སེར་བ་ཕབ་ཅིང་།

༢༤ སེར་བ་དང་སེར་བ་ལ་བསྲེས་པའི་མེ་ནི་སྡུག་བསྔལ་ཤིན་ཏུ་དྲག་པོ་ཞིག་ཡིན་ཏེ། མི་སེར་པ་དེ་རུ་གནས་སུ་མགོ་ཚུགས་པ་ནས་དེ་ལྟ་བུ་ཞིག་མི་སེར་ཡུལ་ཐམས་ཅད་ན་མ་བྱུང་ངོ་།

༢༥ ཡང་མི་སེར་ཡུལ་ཐམས་ཅད་ལ་ཞིང་ལ་ཡོད་པའི་མི་དང་དུད་འགྲོ་གཉིས་སེར་བས་བསད། ཞིང་གི་སྔོ་ཚོད་ཐམས་ཅད་སེར་བས་མེད་པར་གྱུར་པ་དང་། ཞིང་གི་ཤིང་ཐམས་ཅད་ཆག་གོ།

༢༦ ཨིས་ར་ཨེལ་གྱི་བུ་རྣམས་གནས་པའི་གོ་ཤེན་ལྗོངས་གཅིག་པུ་ན་སེར་བ་མ་བབ་བོ༎

༢༧ དེ་ནས་ཕར་ཨོས་མོ་ཤེ་དང་ཨ་རོན་འབོད་དུ་བཅུག་ནས་དེ་དག་ལ། ད་རེས་ངས་སྡིག་པ་བྱས་ཏེ་ཡ་ཧོ་ཝཱ་ཐུགས་དྲང་པོ་ཡིན། ང་དང་ངའི་མི་སྡེ་སེམས་ངན་པ་ཡིན་ནོ།

༢༨ དཀོན་མཆོག་གི་འབྲུག་སྒྲ་རྣམས་དང་སེར་བ་དེ་ལྟ་བུ་ཞིག་གཅོད་པའི་ཕྱིར་ཡ་ཧོ་ཝཱ་ལ་གསོལ་བ་ཐོབ་ཅིག དེ་ནས་ཁྱོད་ཅག་ད་རུང་འདི་རུ་མི་སྡོད་པའི་ཕྱིར་ངས་ཁྱོད་ཅག་གཏོང་བར་བྱའོ་ཞེས་སྨྲས་སོ།

༢༩ མོ་ཤེས་དེ་ལ་སྨྲས་པ། ང་ད་ལྟ་གྲོང་ཁྱེར་གྱི་ཕྱི་རོལ་ཏུ་ཕྱིན་ཏེ། ངས་ཡ་ཧོ་ཝཱའི་ཕྱོགས་སུ་ངའི་ལག་པ་བཏིང་ནས། འབྲུག་སྒྲ་རྣམས་འཆད་ཅིང་། སེར་བ་ཡང་མེད་པར་འགྱུར། ཁྱོད་ཀྱིས་ས་ནི་ཡ་ཧོ་ཝཱའི་ས་ཡིན་ཤེས་པའི་ཕྱིར་རོ།

༣༠ འོན་ཀྱང་ཁྱོད་དང་ཁྱོད་ཀྱི་གཡོག་པོ་རྣམས་ཡ་ཧོ་ཝཱ་དཀོན་མཆོག་ལ་ད་རུང་མི་འཇིགས་པ་ངས་ཤེས་སོ།

༣༡ ནས་ཀྱི་སྙེ་མ་འཐོན་ཞིང་ཤ་ནའི་མེ་ཏོག་ཤར་བའི་བསྒང་ལ་ཡོད་པས། ཤ་ན་དང་ནས་མེད་པར་སོང་།

༣༢ གྲོ་དང་གྲོ་རིལ་ཕྱིས་སྨིན་པས་མེད་པར་མ་གྱུར་ཏོ།

༣༣ ཡང་མོ་ཤེ་ཕར་ཨོ་ཡི་དྲུང་ནས་གྲོང་ཁྱེར་གྱི་ཕྱི་རོལ་ཏུ་སོང་ནས་ཡ་ཧོ་ཝཱའི་ཕྱོགས་སུ་ལག་པ་བཏིང་སྟེ། འབྲུག་རྣམས་དང་སེར་བ་ཆད། ཆར་པ་ས་ལ་འབབ་པ་ཡང་ཟིན་ཏོ།

༣༤ ཕར་ཨོས་ཆར་པ་དང་སེར་བ་དང་འབྲུག་ཆད་པར་མཐོང་ནས་སྡིག་པ་བྱེད་འཕྲོ་མ་བཅད་དེ། ཁོ་ནི་གཡོག་པོ་རྣམས་དང་བཅས་པ་སྙིང་སྲ་བར་བྱས་སོ།

༣༥ དེ་ལྟར་ཕར་ཨོའི་སྙིང་སྲ་བར་གྱུར་ནས། ཡ་ཧོ་ཝཱས་མོ་ཤེའི་ཁ་ནས་གསུངས་པ་བཞིན་དུ་ཨིས་ར་ཨེལ་གྱི་བུ་རྣམས་མ་བཏང་ངོ་༎

༡༠

ཡང་ཡ་ཧོ་ཝཱས་མོ་ཤེ་ལ། ཕར་ཨོའི་དྲུང་དུ་སོང་ཞིག ངས་དེའི་སྙིང་དང་། དེའི་གཡོག་པོ་རྣམས་ཀྱི་སྙིང་སྲ་བར་བྱས་སོ། དེ་ཅིའི་ཕྱིར་ཞེ་ན། ངས་ལྟས་དེ་རྣམས་དེ་དག་གི་དཀྱིལ་དུ་བསྟན་པའི་ཕྱིར་དང་།

༢ ངས་མི་སེར་པ་རྣམས་ཀྱི་དཀྱིལ་དུ་དེ་དག་ལ་ཕྲིན་ལས་ཅི་དང་ཅི་མཛད་པ་དང་ངའི་ལྟས་བསྟན་པ་རྣམས་ཁྱོད་ཀྱིས་རང་གི་བུ་དང་ཚ་བོའི་རྣ་བར་བཤད་པ་དང་། ཁྱོད་རྣམས་ཀྱིས་ང་ནི་ཡ་ཧོ་ཝཱ་ཡིན་པར་ཤེས་པའི་ཕྱིར་ཡིན་ཞེས་གསུངས་སོ༎

༣ མོ་ཤེ་དང་ཨ་རོན་ཕར་ཨོའི་དྲུང་དུ་སོང་སྟེ་དེ་ལ། ཡ་ཧོ་ཝཱ་ཨིབ་རི་པའི་དཀོན་མཆོག་གིས་བཀའ་འདི་གནང་། ནམ་གྱི་བར་དུ་ཁྱོད་ངའི་དྲུང་དུ་དམན་ཆ་མི་འཛིན་ཟེར་བར་བྱ། ངའི་མི་སྡེ་ངའི་གཡོག་བྱེད་དུ་ཐོང་ཞིག

༤ ཇི་སྟེ་ཁྱོད་ཀྱིས་ངའི་བུ་བརྒྱུད་གཏོང་བར་མི་དགའ་ན། ངས་སང་ཉིན་ཁྱོད་ཀྱི་ཡུལ་དུ་ཆ་ག་འབུ་རྣམས་གཏོང་བར་བྱ།

༥ དེ་དག་གིས་ཡུལ་གྱི་ངོས་ཐམས་ཅད་བཀབ་སྟེ་ཡུལ་གྱི་ངོས་མཐོང་མི་ཡོང་། ཁྱོད་ཅག་གི་ཕྱིར་སེར་བ་ལས་ཐར་བའི་ལྷག་ལུས་དང་། ས་ལས་སྐྱེས་པའི་ཤིང་ཐམས་ཅད་ཟ་བར་འགྱུར་རོ།

༦ ཡང་ཁྱོད་ཀྱི་ཁང་པ་དང་། ཁྱོད་ཀྱི་འཁོར་གཡོག་ཐམས་ཅད་ཀྱི་ཁང་པ་རྣམས་དང་། མི་སེར་པ་རྣམས་ཀྱི་ཁང་པ་རྣམས་གང་ཡོང་། དེ་ལྟ་བུ་ཞིག་ཁྱེད་ཀྱི་ཕ་རྣམས་དང་མེས་པོ་རྣམས་ས་ལ་སྐྱེས་པའི་དུས་ནས་བཟུང་སྟེ་ད་ལྟའི་བར་དུ་ནམ་ཡང་མ་མཐོང་བ་ཡིན་ཞེས་སྨྲས་སོ། ཁོ་ལོག་ཅིང་ཕར་ཨོའི་དྲུང་ནས་སོང་ངོ་༎

༧ དེ་ནས་ཕར་ཨོའི་གཡོག་པོ་རྣམས་ཀྱིས་དེ་ལ། ཇི་སྲིད་བར་དུ་མི་འདི་ངེད་འཛིན་པའི་རྙི་ཞིག་ཏུ་འགྱུར་འོང་བྱ། མི་དེ་ཚོ་ཡ་ཧོ་ཝཱ་ཁོ་རྣམས་ཀྱི་དཀོན་མཆོག་གི་གཡོག་བྱེད་དུ་ཐོང་ཞིག མི་སེར་ཡུལ་བཞིག་པ་ད་རུང་ཁྱེད་ཀྱིས་མི་ཤེས་སམ་ཞེས་ཞུས་སོ།

༨ མོ་ཤེ་དང་ཨ་རོན་ཕར་ཨོའི་དྲུང་དུ་ཕྱིར་ཁྱེར་ནས་ཁོས་དེ་དག་ལ། ཡ་ཧོ་ཝཱ་ཁྱེད་ཀྱི་དཀོན་མཆོག་གི་གཡོག་བྱེད་དུ་སོང་ཞིག འོན་ཀྱང་སུ་སུ་འགྲོ་བར་བྱ་དྲིས་སོ།

༩ མོ་ཤེས་སྨྲས་པ། ང་ཚོ་ཡ་ཧོ་ཝཱ་ལ་དུས་ཆེན་བྱེད་པའི་ཕྱིར་ངེད་རྣམས་རྒན་བྱིས་དང་། བུ་དང་བུ་མོ་རྣམས་དང་། ལུག་ཕྱུགས་དང་བཅས་སུ་འགྲོ་བར་བྱའོ་སྨྲས་པ་དང་།

༡༠ དེས། ངས་ཁྱོད་ཅག་ཕྲུ་གུ་དང་བཅས་སུ་གཏོང་བར་བྱའོ། ཡ་ཧོ་ཝཱ་ཁྱོད་ཅག་དང་འགྲོགས་ཤིག ཁྱོད་ཅག་གི་བསམ་པ་ངན་པ་མ་ཡིན་ནམ་ལྟོས་ཤིག

༡༡ དེ་མི་འགྲིག ཁྱོད་སྐྱེས་པ་ཡིན་པ་རྣམས་སོང་ལ་ཡ་ཧོ་ཝཱའི་གཡོག་བྱོས་ཤིག དེ་ནི་ཁྱེད་ཀྱི་སེམས་ཀྱིས་འདོད་པ་ཡིན་ཞེས་ཟེར་ནས། དེ་དག་ཕར་ཨོའི་དྲུང་ནས་བཏོན་ཏོ༎

༡༢ ཡ་ཧོ་ཝཱས་མོ་ཤེ་ལ། ཆ་ག་འབུ་རྣམས་མི་སེར་ཡུལ་དུ་འོང་སྟེ། སའི་སྔོ་ཚོད་ཐམས་ཅད་སེར་བ་ནས་ལུས་པ་ཐམས་ཅད་ཟ་བའི་ཕྱིར་ཁྱོད་ཀྱི་ལག་པ་མི་སེར་ཡུལ་གྱི་ཕྱོགས་སུ་རྐྱོང་ཞིག་བཀའ་གནང་ངོ་།

༡༣ མོ་ཤེས་དབྱུག་པ་མི་སེར་ཡུལ་གྱི་ཕྱོགས་སུ་བརྐྱང་ནས་ཡ་ཧོ་ཝཱས་ཉིན་མཚན་མེད་པར་ཤར་རླུང་གནང་སྟེ་སང་ཐོ་རངས་ལ་ཤར་རླུང་གིས་ཆ་ག་འབུ་ཁྱེར་འོངས་སོ།

༡༤ ཆ་ག་འབུ་མི་སེར་ཡུལ་ཚང་མ་ལ་ཡོངས་ཏེ། མི་སེར་ཡུལ་ཐམས་ཅད་ལ་ཤིན་ཏུ་མང་པོ་བབས། དེ་ལྟ་བུའི་ཆ་ག་འབུའི་ཚོགས་སྔོན་ལ་ཡང་མ་བྱུང་། རྟིང་ལ་ཡང་ནམ་ཡང་འབྱུང་མི་ཡོང་།

༡༥ ཡུལ་ཐམས་ཅད་ཀྱི་ངོས་བཀབ་ཅིང་བསྒྲིབས་ཏེ། སེར་བ་ལས་ལུས་པའི་ཡུལ་གྱི་སྔོ་ཚོད་ཐམས་ཅད་དང་། ཤིང་གི་འབྲས་བུ་ཐམས་ཅད་ཟོས་ནས། མི་སེར་ཡུལ་ན་ཤིང་དང་ཞིང་གི་སྔོ་ཚོད་ལས་སྔོན་པོ་ཅིའང་མ་ལུས་སོ།

༡༦ དེ་ནས་ཕར་ཨོས་མོ་ཤེ་དང་ཨ་རོན་མྱུར་དུ་བོས་ཏེ། ངས་ཡ་ཧོ་ཝཱ་ཁྱེད་ཀྱི་དཀོན་མཆོག་དང་ཁྱེད་ཀྱི་དྲུང་དུ་སྡིག་པ་བྱས།

༡༧ ངའི་སྡིག་པའི་ཕྱིར་ད་རུང་ལན་གཅིག་བཟོད་པ་བྱོས་དང་། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་འཆི་བ་འདི་ང་ནས་བཞེས་པའི་སྨོན་ལམ་ཐོབ་ཅིག་ཅེས་སྨྲས་སོ།

༡༨ ཁོ་ཕར་ཨོའི་དྲུང་ནས་སོང་སྟེ་ཡ་ཧོ་ཝཱ་ལ་སྨོན་ལམ་བཏབ་བོ།

༡༩ དེ་ནས་ཡ་ཧོ་ཝཱས་ནུབ་ཕྱོགས་ནས་རླུང་དྲག་པོ་ཞིག་ཡོང་བཅུག་ནས་ཆ་ག་འབུ་ཁྱེར་ཏེ་རྒྱ་མཚོ་དམར་པོ་༼མ་ཡིག་ཏུ་འདམ་བུའི་རྒྱ་མཚོ་༽ལ་ཕབ་ནས། མི་སེར་གྱི་ཁམས་ཐམས་ཅད་ལ་ཆ་ག་འབུ་གཅིག་ཀྱང་མ་ལུས་སོ།

༢༠ འོན་ཀྱང་ཡ་ཧོ་ཝཱས་ཕར་ཨོ་ཡི་སྙིང་སྲ་བར་མཛད་པས། དེས་ནི་ཨིས་ར་ཨེལ་གྱི་བུ་རྣམས་མ་བཏང་ངོ་༎

༢༡ དེ་ནས་ཡ་ཧོ་ཝཱས་མོ་ཤེ་ལ། ཁྱོད་ཀྱི་ལག་པ་ནམ་མཁའི་ཕྱོགས་སུ་རྐྱོང་ཞིག་དང་། ཉུག་ཡང་ནུས་པའི་མུན་པ་ཞིག་མི་སེར་ཡུལ་དུ་འབྱུང་བའི་ཕྱིར་རོ་ཞེས་བཀའ་གནང་ངོ་།

༢༢ མོ་ཤེས་ལག་པ་ནམ་མཁའི་ཕྱོགས་སུ་བརྐྱང་ནས་མུན་སྙུག་ཅིག་ཞག་གསུམ་གྱི་བར་དུ་མི་སེར་ཡུལ་ཐམས་ཅད་ལ་བྱུང་།

༢༣ ཞག་གསུམ་གྱི་བར་དུ་མི་དེ་དག་གཅིག་གིས་ཅིག་མ་མཐོང་། མི་སུ་ཡང་རང་གི་མལ་ནས་ཡང་མ་ལངས་སོ། འོན་ཀྱང་ཨིས་ར་ཨེལ་གྱི་བུ་རྣམས་ཀྱི་གནས་ཁང་རྣམས་ལ་འོད་ཡོད་པ་ཡིན།

༢༤ དེའི་ཚེ་ཕར་ཨོས་མོ་ཤེ་བོས་ནས་དེ་ལ། ཡ་ཧོ་ཝཱའི་གཡོག་བྱེད་དུ་སོང་ཞིག ཁྱོད་རྣམས་ཀྱི་ར་ལུག་དང་ཕྱུགས་འབའ་ཞིག་འདི་རུ་ལུས་དགོས། ཕྲུ་གུ་ཆུང་བ་རྣམས་དང་བཅས་སུ་ཡང་སོང་ཞིག་ཅེས་སྨྲས་སོ།

༢༥ མོ་ཤེས་ཁྱོད་ཀྱིས་ཡ་ཧོ་ཝཱ་ངེད་ཀྱི་དཀོན་མཆོག་ལ་སྦྱིན་སྲེག་ཏུ་གསོད་བྱའི་སེམས་ཅན་ཡང་ངེད་ཀྱི་ལག་ཏུ་གཏང་དགོས།

༢༦ དེ་བས་ན་ངེད་རྣམས་ཀྱི་དུད་འགྲོ་ཡང་མཉམ་དུ་འགྲོ་བར་དགོས། རྨིག་པ་གཅིག་ཀྱང་རྒྱབ་ལ་ལུས་པར་མི་དགོས། དེའི་ནང་ནས་ངེད་ཀྱིས་ཡ་ཧོ་ཝཱ་ངེད་ཀྱི་དཀོན་མཆོག་གི་གཡོག་བྱེད་པའི་ཕྱིར་བླང་གི། ངེད་གནས་དེ་རུ་མ་ཕྱིན་པའི་བར་དུ་ཡ་ཧོ་ཝཱའི་གཡོག་ཇི་ཞིག་གིས་བྱེད་དགོས་པ་ངེད་ཀྱིས་མི་ཤེས་པའི་ཕྱིར་རོ་ཞེས་སྨྲས་སོ།

༢༧ འོན་ཀྱང་ཡ་ཧོ་ཝཱས་ཕར་ཨོའི་སྙིང་སྲ་བར་མཛད་པས། དེ་དག་གཏོང་བར་མ་དགའོ།

༢༨ ཕར་ཨོས་དེ་ལ། ངའི་དྲུང་ནས་སོང་ལ་ངའི་གདོང་སླར་མཐོང་བ་ལས་སྲུངས་ཤིག ཁྱོད་ངའི་གདོང་མཐོང་བའི་ཉིན་ལ་ཤི་དགོས་ཤེས་སྨྲས་སོ།

༢༩ མོ་ཤེས་སྨྲས་པ། ཁྱོད་ཀྱིས་ཟེར་བའི་གཏམ་ལེགས་སོ། ཁྱོད་ཀྱི་གདོང་ངས་སླར་མཐོང་བར་མི་འགྱུར་རོ༎

༡༡

དེ་ནས་ཡ་ཧོ་ཝཱས་མོ་ཤེ་ལ་བཀའ་སྩལ་པ། ད་རུང་སྡུག་བསྔལ་གཅིག་ཕར་ཨོ་དང་མི་སེར་ཡུལ་ལ་ཡོང་འཇུག་པར་བྱ། དེ་ནས་ཁོས་ཁྱོད་རྣམས་འདི་ནས་གཏང་ཡོང་བ་མ་ཟད་དེ། ཁོས་ཁྱོད་ཚོ་ནམ་གཏོང་བའི་ཚེ་ཁྱོད་ཅག་ནན་གྱིས་ཀྱང་འདོན་པར་འགྱུར་རོ།

༢ ད་མི་སྡེའི་རྣ་བའི་མདུན་དུ་འདི་སྨྲོས་ཤིག་སྐྱེས་པ་རེ་རེས་རང་གི་ཁྱིམ་མཚེས་པ་དང་། བུད་མེད་རེ་རེས་རང་གི་ཁྱིམ་མཚེས་མ་ལ། དངུལ་གྱི་ཆས་རྣམས་དང་། གསེར་གྱི་ཆས་རྣམས་ང་ལ་ཐོང་ཞིག་ཅེས་ཟེར་དགོས།

༣ མི་སེར་པས་མི་སྡེ་འདི་ལ་དྲིན་བྱེད་པ་ནི་ཡ་ཧོ་ཝཱས་མཛད་པ་ཡིན། ཡང་སྐྱེས་བུ་མོ་ཤེ་ནི་མི་སེར་ཡུལ་དང་། ཕར་ཨོའི་འཁོར་གཡོག་རྣམས་དང་མི་སྡེའི་མདུན་དུ་ཤིན་ཏུ་ཆེན་པོ་ཡོད་པ་ཡིན་ནོ༎

༤ ཡང་མོ་ཤེས་ཡ་ཧོ་ཝཱས་འདི་སྐད་གསུང་། ནམ་ཕྱེད་ལ་ང་མི་སེར་ཡུལ་དབུས་སུ་འགྲོ་ཞིང་།

༥ རྒྱལ་ཁྲིར་སྡོད་པའི་ཕར་ཨོའི་སྔོན་སྐྱེས་ནས་བཟུང་སྟེ་རང་འཐག་ལ་ཡོད་པའི་བྲན་མོའི་སྔོན་སྐྱེས་ཀྱི་བར་དུ་མི་སེར་ཡུལ་གྱི་སྔོན་སྐྱེས་ཐམས་ཅད་དང་། དུད་འགྲོའི་སྔོན་སྐྱེས་ཐམས་ཅད་འཆི་བར་འགྱུར།

༦ ཡང་མི་སེར་ཡུལ་ཐམས་ཅད་དུ་འབྱུང་བའི་ངུ་འབོད་དེ་དང་འདྲ་བ་ཞིག་ནམ་ཡང་མ་བྱུང་། སླར་ནམ་ཡང་འབྱུང་མི་ཡོང་།

༧ འོན་ཀྱང་ཡ་ཧོ་ཝཱས་མི་སེར་པ་རྣམས་དང་ཨིས་ར་ཨེལ་གྱི་བར་ལ་ཁྱད་ཅིག་ཇི་ལྟར་མཛད་པ་དེ་ཁྱེད་ཤེས་པའི་ཕྱིར་ཨིས་ར་ཨེལ་གྱི་བུ་རྣམས་ཀྱི་ནང་ནས་མི་གཅིག་ལ་ཡང་ཁྱི་ཞིག་གིས་མི་རྨུག དུད་འགྲོ་ལ་ཡང་རྨུག་པར་མི་འགྱུར་རོ།

༨ དེ་ནས་ཁྱོད་ཀྱི་འཁོར་གཡོག་ཐམས་ཅད་ངའི་རྩར་འོང་སྟེ་ངའི་རྐང་པ་ལ་འདུད་ཅིང་འདི་སྐད་དུ། ཁྱོད་དང་ཁྱོད་ཀྱི་དབང་ལ་ཡོད་པའི་མི་སྡེ་ཐམས་ཅད་འདི་ནས་སོང་ཞིག་ཅེས་ཞུ་བར་འགྱུར། དེའི་རྗེས་ལ་ང་འགྲོ་བར་འགྱུར། ཞེས་སྨྲས་ནས། ཁོ་ཤིན་ཏུ་ཁྲོས་ཏེ་ཕར་ཨོའི་དྲུང་ནས་སོང་ངོ་།

༩ དེ་ནས་ཡ་ཧོ་ཝཱས་མོ་ཤེ་ལ། ཁྱོད་ཀྱི་བཀའ་ལ་ཕར་ཨོས་ཉན་པར་མི་འགྱུར། ངས་མི་སེར་ཡུལ་ལ་བྱེད་པའི་ལྟས་རྣམས་ཀྱི་གྲངས་ཚང་བར་འགྱུར་བའི་ཕྱིར་རོ༎

༡༠ དེ་ལྟར་མོ་ཤེ་དང་ཨ་རོན་གྱིས་ཕར་ཨོའི་མདུན་དུ་ལྟས་དེ་ཐམས་ཅད་བསྟན་ཡང་། ཡ་ཧོ་ཝཱས་ཕར་ཨོ་ཡི་སྙིང་སྲ་བར་མཛད་དེ། དེས་རང་གི་ཡུལ་ནས་ཨིས་ར་ཨེལ་གྱི་བུ་རྣམས་མ་བཏང་ངོ་༎

༡༢

ཡང་ཡ་ཧོ་ཝཱས་མི་སེར་ཡུལ་དུ་མོ་ཤེ་དང་ཨ་རོན་ལ་འདི་སྐད་དུ།

༢ ཟླ་བ་འདི་ནི་ཁྱོད་ཅག་གི་ཟླ་བ་རྣམས་ཀྱི་མཆོག་ཡིན། ལོའི་ཟླ་བ་རྣམས་ཀྱི་ནང་ནས་དེ་ནི་ཟླ་བ་དང་པོ་དེ་ཡིན་པར་དགོས་སོ།

༣ ཁྱོད་ཅག་ཨིས་ར་ཨེལ་གྱི་ཚོགས་ཐམས་ཅད་ལ་འདི་སྐད་ཅེས་སྨྲོས་ཤིག ཟླ་བ་འདིའི་ཚེས་བཅུ་པ་ལ་ཕ་ཚན་བཞིན་དུ་ཁྱིམ་ཚང་རྣམས་ཀྱི་ཁྱིམ་ཚང་རེ་རེའི་ཕྱིར་ལུག་གུ་རེ་རེ་ཁྱེར་ཞིག

༤ གལ་ཏེ་ལུག་གུ་ཟ་བ་ལ་ཁྱིམ་གྱི་མི་ཉུང་ངུ་ཡིན་ན། རང་གི་ཁྱིམ་དང་ཉེ་བའི་ཁྱིམ་མཚེས་དང་འགྲོགས་ཏེ། ཟ་མིའི་རྩིས་བཞིན་དུ་གཡོས་པའི་ལུག་གུའི་བགོ་བཤའ་བྱེད་པར་བྱའོ།

༥ ཁྱོད་ཅག་གིས་སྐྱོན་མེད་པའི་ཐོང་པ་ཞིག་ལུག་གམ་ར་མའི་ཁྲོད་ནས་ཁྱེར་བར་དགོས།

༦ ཡང་ཁྱོད་ཅག་གིས་ཟླ་བ་དེའི་ཚེས་བཅུ་བཞི་པའི་བར་དུ་དེ་ཕྱེས་ཏེ་བཞག་ནས། ཨིས་ར་ཨེལ་གྱི་ཚོགས་ཐམས་ཅད་ཀྱིས་ནུབ་མོའི་དུས་སུ་དེ་གསད་དགོས།

༧ ཡང་དེ་དག་གིས་དེའི་ཁྲག་ཁྱེར་ཏེ་ཁང་པ་གང་ན་ལུག་གུ་ཟ་བ་དེའི་སྒོའི་རི་བཞི་ཕན་ཚུན་དང་ཡ་ཐེམ་ལ་བསྐུ་དགོས།

༨ མཚན་མོ་དེ་ལ་མེ་ལ་བསླམས་པའི་ཤ་སྐྱུར་རྩི་མེད་པའི་བག་ལེབ་དང་བཅས་སུ་ཟ་བ་དང་། སྔོ་ཚོད་ཁ་བ་དང་ལྷན་ཅིག་ཟ་བར་དགོས་སོ།

༩ རྗེན་པའམ། ཆུ་ལ་བཙོས་པ་ཅིའང་མ་ཟ་སྟེ་མགོ་དང་དེའི་རྐང་པ་དང་དེའི་ནང་ཁྲོལ་དང་བཅས་སུ་མེ་ལ་བསླམས་པ་ཟོས་ཤིག

༡༠ སང་གི་བར་དུ་ཅིའང་ལུས་མ་འཇུག སང་གི་བར་དུ་ཅི་ལུས་པ་མེས་སྲེག་ཅིག

༡༡ ཡང་ཟ་ལུགས་ནི་འདི་ལྟ་བུའོ། ཁྱེད་ཀྱི་ཐུ་བ་བརྫེས་ཏེ། རྐང་པ་ལ་ལྷམ་གོན་ནས། དབྱུག་པ་ལག་ཏུ་བཟུང་སྟེ། འབྲོས་གྲབས་བྱེད་པ་ལྟར་ཟ་དགོས། དེ་ནི་ཡ་ཧོ་ཝཱའི་པེ་སག་ཡིན་ནོ།

༡༢ ང་ཡ་ཧོ་ཝཱ་མཚན་མོ་འདི་ལ་མི་སེར་ཡུལ་ནང་རྒྱུ་ཞིང་མི་སེར་ཡུལ་གྱི་མི་ནས་དུད་འགྲོའི་བར་དུ་སྔོན་སྐྱེས་ཐམས་ཅད་གསོད་ཅིང་། མི་སེར་ཡུལ་གྱི་ལྷ་རྣམས་ལ་ཁྲིམས་གཅོད་པར་བྱ། ང་ནི་ཡ་ཧོ་ཝཱ་ཡིན།

༡༣ ཡང་ཁྱེད་གང་ན་གནས་པའི་ཁང་པ་རྣམས་ལ་བསྐུས་པའི་ཁྲག་དེ་ནི་ཁྱེད་ཀྱི་ཕྱིར་རྟགས་ཡོད་པར་དགོས། ངས་མི་སེར་ཡུལ་དུ་རྒྱུ་བའི་ཚེ་ངས་ཁྲག་མཐོང་ཞིང་ཕར་རྒྱུ་སྟེ་འཇིག་བྱེད་ཀྱི་སྡུག་བསྔལ་ཁྱེད་ཚོ་ལ་ཕོག་པར་མི་འགྱུར་རོ༎

༡༤ ཡང་ཞག་དེ་ནི་ཁྱེད་ཅག་གི་ཕྱིར་དྲན་རྟེན་ཞིག་ལ་འགྱུར་ཡོང་། ཁྱེད་ཅག་དང་། ཁྱེད་ཀྱི་རྗེས་ལ་འབྱུང་བའི་མི་རབས་རྣམས་ཀྱིས་ཡ་ཧོ་ཝཱ་ལ་དུས་ཀྱི་དུས་ཆེན་བྱེད་པ་དང་། ཁྲིམས་དེ་ནི་ཁྱེད་ཅག་གིས་གཏན་དུ་སྲུང་བར་དགོས་སོ།

༡༥ ཞག་བདུན་གྱི་བར་དུ་སྐྱུར་རྩི་མེད་པའི་བག་ལེབ་ཟོས་ལ། ཞག་དང་པོ་ལ་ཁྱོད་ཅག་གི་ཁང་པ་རྣམས་ཀྱི་ནང་ན་སྐྱུར་རྩི་གང་ཡོད་པ་དེ་ཕྱི་རུ་ཕོང་ཞིག ཅི་ལ་ཞེ་ན། ཞག་དང་པོ་ནས་བདུན་པའི་བར་དུ་མི་སུས་སྐྱུར་རྩི་དང་ལྡན་པ་ཞིག་ཟ་བ་དེའི་སེམས་ཨིས་ར་ཨེལ་གྱི་ནང་ནས་མེད་པར་འགྱུར་དགོས་པའི་ཕྱིར་རོ།

༡༦ ཁྱེད་ཅག་འཛོམས་པའི་ཕྱིར་ཞག་དང་པོ་དེ་དམ་པ་ཡིན་པར་དགོས། ཞག་བདུན་པ་དེ་ཡང་ཁྱེད་ཅག་འཛོམས་པའི་ཕྱིར་དམ་པ་ཡོད་པར་དགོས། རེ་རེ་ལ་དགོས་པའི་འཚོ་བ་འབའ་ཞིག་མ་གཏོགས་པར། ཞག་དེ་རྣམས་ལ་ལས་གང་ཡང་མ་བྱེད་ཅིག

༡༧ དེ་ལྟར་ཁྱེད་སྐྱུར་རྩི་མེད་པའི་བག་ལེབ་ཀྱི་སྟོན་མོ་སྲུང་དགོས། ཞག་དེ་རང་ལ་ངས་ཁྱོད་ཀྱི་མི་ཚོགས་རྣམས་མི་སེར་ཡུལ་གྱི་ནང་ནས་ཁྲིད་པར་བྱས། དེའི་ཕྱིར་ཁྱེད་དང་ཁྱེད་ཅག་གི་རྗེས་ལ་འབྱུང་བའི་མི་རབས་ཐམས་ཅད་ཀྱིས་ཞག་དེ་ནི་དུས་གཏན་གྱི་ཁྲིམས་ཤིག་ཡིན་པས་སྲུང་དགོས་སོ།

༡༨ ཟླ་བ་དང་པོའི་ཚེས་བཅུ་བཞི་པའི་དགོངས་མོ་ནས་ཟླ་བ་དེའི་ཚེས་ཉི་ཤུ་རྩ་གཅིག་པའི་དགོངས་མོའི་བར་དུ་སྐྱུར་རྩི་མེད་པའི་བག་ལེབ་ཟ་དགོས།

༡༩ ཞག་བདུན་གྱི་བར་དུ་ཁྱོད་ཅག་གི་ཁང་པ་རྣམས་ཀྱི་ནང་ན་སྐྱུར་རྩི་ཞིག་ཐོབ་མི་དགོས། མི་ཡན་པའམ་ཡུལ་ན་སྐྱེས་པ་སུས་ཀྱང་སྐྱུར་རྩི་བཅུག་པ་ཞིག་ཟ་མཁན་དེའི་སེམས་ཨིས་ར་ཨེལ་གྱི་ཚོགས་ཀྱི་ནང་ནས་མེད་པར་བྱ།

༢༠ དེ་བས་ན་སྐྱུར་རྩི་ཡོད་པ་ཞིག་མ་ཟ། ཁྱོད་ཅག་གི་ཁང་པ་རྣམས་ཀྱི་ནང་ན་སྐྱུར་རྩི་མེད་པའི་བག་ལེབ་ཟོས་ཤིག་ཅེས་སྨྲོས་ཤིག་ཅེས་བཀའ་གནང་ངོ་༎

༢༡ ཡང་མོ་ཤེས་ཨིས་ར་ཨེལ་གྱི་རྒན་རབས་རྣམས་བོས་ཏེ་དེ་དག་ལ། ད་སོང་ལ་ཁྱོད་ཅག་གི་གཞིས་མད་བཞིན་དུ་ལུག་གུ་ཕྱེས་ཏེ་ཁྱེར་ནས་པེ་སག་གི་ཕྱིར་གསོད་ཅིག

༢༢ ཡང་ཨི་སོབ་བྱ་བའི་རྩྭའི་ཕོན་པོ་ཞིག་སྣོད་དུ་ཡོད་པའི་ཁྲག་གི་ནང་དུ་ཆུག་ཅིག་དང་། ཁྲག་དེ་སྒོའི་ཡ་ཐེམ་དང་རི་བཞི་ཕར་ཚུར་གཉིས་ལ་སྐུས་ཤིག ཡང་ཁྱེད་ཀྱི་ཁྲོད་ནས་སྔ་མོའི་བར་དུ་སུ་ཡང་རང་གི་ཁང་པ་ནས་མ་ཐོན་ཅིག

༢༣ ཅི་ལ་ཞེ་ན། ཡ་ཧོ་ཝཱ་གཤེགས་ཤིང་མི་སེར་པ་རྣམས་རྡུང་བ་དང་། སྒོའི་ཡ་ཐེམ་དང་རི་བཞི་ཕར་ཚུར་གཉིས་ལ་བསྐུས་པའི་ཁྲག་གཟིགས་ནས་ཕར་གཤེགས་ཤིང་འཇིག་བྱེད་དེ་ཁྱེད་ཀྱི་ཁང་པ་རྣམས་ཀྱི་ནང་དུ་ཞུགས་ནས་གསོད་དུ་མི་གནང་བའི་ཕྱིར་རོ།

༢༤ དེ་བས་ན་བཀའ་དེ་ནི་ཁྱོད་དང་ཁྱོད་ཀྱི་བུ་རྣམས་ཀྱི་ཕྱིར་དུས་གཏན་གྱི་ཁྲིམས་ཤིག་ཡིན་ཏེ་སྲུང་དགོས།

༢༥ ཡང་འདི་ལྟར་འབྱུང་ཡོང་། ཡ་ཧོ་ཝཱའི་བཀའ་བཞིན་དུ་ཁྱོད་ཅག་ལ་ཞལ་གྱིས་བཞེས་པའི་ཡུལ་དུ་ནམ་ཕྱིན་ན། ཁྱེད་ཁྲིམས་དེ་སྲུང་བར་དགོས།

༢༦ གལ་ཏེ་ཁྱོད་ཅག་གི་བུ་རྣམས་ཀྱིས་ཆོས་འདིའི་དོན་ཅི་ཡིན་དྲི་ན།

༢༧ ཁྱོད་ཅག་གིས་དེ་རྣམས་ལ། ཡ་ཧོ་ཝཱའི་པེ་སག་གི་མཆོད་པ་དེ་ཡིན། ཁོང་གིས་མི་སེར་པ་རྣམས་ལ་རྡུང་བའི་ཚེ། མི་སེར་ཡུལ་ན་ཡོད་པའི་ཨིས་ར་ཨེལ་གྱི་བུ་རྣམས་ཀྱི་ཁང་པ་རྣམས་ནས་ཕར་གཤེགས་ཏེ་ངེད་ཀྱི་ཁང་པ་རྣམས་ཐར་བར་མཛད་དོ་ཟེར་ཅིག་ཅེས་བཀའ་གནང་ངོ་། དེ་ནས་མི་ཚོགས་ཀྱིས་དཀོན་མཆོག་ལ་ཕྱག་བཙལ་ལོ༎

༢༨ ཡང་ཨིས་ར་ཨེལ་གྱི་བུ་རྣམས་སོང་སྟེ་དེ་བཞིན་དུ་བྱས། ཅི་དང་ཅི་ཡ་ཧོ་ཝཱས་མོ་ཤེ་དང་ཨ་རོན་ལ་བཀའ་གནང་བ་དེ་བཞིན་དུ་དེ་དག་གིས་བྱས་སོ༎

༢༩ ཡང་ནམ་ཕྱེད་ལ་ཡ་ཧོ་ཝཱས་མི་སེར་ཡུལ་ན་རྒྱལ་ཁྲི་ལ་སྡོད་པའི་ཕར་ཨོའི་སྔོན་སྐྱེས་ནས་བཟུང་སྟེ་བཙོན་དུ་བཅུག་ཡོད་པའི་བཙོན་པའི་སྔོན་སྐྱེས་ཀྱི་བར་དུ་ཐམས་ཅད་དང་། དུད་འགྲོའི་སྔོན་སྐྱེས་ཐམས་ཅད་བསད་དོ།

༣༠ མཚན་མོ་དེ་ལ་ཕར་ཨོ་དང་དེའི་གཡོག་པ་རྣམས་དང་། མི་སེར་པ་ཐམས་ཅད་ལངས་ཏེ་མི་སེར་ཡུལ་དུ་ངུ་སྐད་ཆེན་པོ་ཞིག་བྱུང་ངོ་། གང་ལ་ཟེར་ན། མི་མ་ཤི་མཁན་གྱི་ཁང་པ་གཅིག་ཀྱང་མེད་པའི་ཕྱིར་རོ།

༣༡ དེ་ནས་དེས་མཚན་མོ་ལ་མོ་ཤེ་དང་ཨ་རོན་བོས་ཏེ། ཁྱེད་རང་དང་ཨིས་ར་ཨེལ་གྱི་བུ་རྣམས་ངའི་མི་སྡེའི་ནང་ནས་ཆས་ཏེ་ཐོན་དང་། ཁྱེད་ཀྱིས་ཟེར་བ་བཞིན་དུ་ཡ་ཧོ་ཝཱའི་གཡོག་བྱེད་དུ་སོང་ཞིག

༣༢ ཁྱེད་ཀྱིས་ཟེར་བ་བཞིན་དུ་ལུག་ཕྱུགས་འཁྲིད་དེ་སོང་ལ་ང་ལ་ཡང་བྱིན་གྱིས་རློབས་ཤིག་ཅེས་སྨྲས་སོ༎

༣༣ དེའི་ཚེ་མི་སེར་པས་ངེད་ཐམས་ཅད་ཤི་ཡོང་སྨྲས་ཤིང་། ནན་གྱིས་བསྐུལ་ཏེ་མི་སྡེ་ཡུལ་ནས་མྱུར་དུ་བཏོན་ཏོ།

༣༤ ཡང་མི་རྣམས་སྐྱུར་རྩི་མེད་པའི་བག་ཟན་གྱི་ཟན་གཞོང་གོས་ཀྱིས་བཏུམས་ཏེ་གཉའ་བ་ལ་བཀུར་ནས་ཁྱེར་ཏོ།

༣༥ མོ་ཤེས་སྨྲས་པ་བཞིན་དུ་ཨིས་ར་ཨེལ་གྱི་བུ་རྣམས་ཀྱིས་བྱས་ཏེ་མི་སེར་པ་རྣམས་ལ་ཟེར་པ། དངུལ་གྱི་ཆས་རྣམས་དང་གསེར་གྱི་ཆས་རྣམས་དང་གོས་རྣམས་ཐོང་ཞིག

༣༦ ཡ་ཧོ་ཝཱས་མི་སེར་པ་རྣམས་མི་སྡེ་དེ་ལ་དྲིན་བྱེད་པར་མཛད་པས་དེ་དག་གིས་ཐོང་ཟེར་བ་བཞིན་དུ་ཐོབ་ནས། མི་སེར་པ་རྣམས་བཅོམ་ཁྱེར་ཏོ༎

༣༧ དེ་ལྟར་ཨིས་ར་ཨེལ་གྱི་བུ་རྣམས་ར་ཨེམ་སེས་ནས་ཆས་ཏེ་སུ་ཀོད་དུ་ཕྱིན་པའི་གྲངས་ནི་ཕྲུ་གུ་རྣམས་མ་གཏོགས་པར་མི་འབུམ་ཚོ་དྲུག་ཙམ་ཡོད་པ་ཡིན།

༣༨ དེ་དག་དང་མཉམ་དུ་མི་ཚོགས་འདྲེས་མ་ཞིག་དང་ལུག་ཕྱུགས་ཤིན་ཏུ་མང་པོ་སོང་ངོ་།

༣༩ ཡང་མི་སེར་ཡུལ་ནས་ཁྱེར་བའི་སྐྱུར་རྩི་མེད་པའི་བག་ཟན་ནས་སྐྱུར་མེད་པའི་བག་ལེབ་བཅོས་སོ། དེ་ཅིའི་ཕྱིར་ཞེ་ན། མི་སེར་ཡུལ་ནས་བཏོན་པས་འགོར་མ་ནུས་པ་དང་། རྒྱགས་གཞན་ཞིག་ཀྱང་མེད་པ་ཡིན་པའི་ཕྱིར་རོ༎

༤༠ ཨིས་ར་ཨེལ་གྱི་བུ་རྣམས་མི་སེར་ཡུལ་ན་གནས་པའི་དུས་ནི་ལོ་བཞི་བརྒྱ་དང་སུམ་ཅུའོ།

༤༡ ཡང་ལོ་བཞི་བརྒྱ་དང་སུམ་ཅུ་དེ་ཟིན་ནས་ཉིན་དེ་རང་ལ་ཡ་ཧོ་ཝཱའི་དམག་ཚོགས་ཐམས་ཅད་མི་སེར་ཡུལ་ནས་སོང་ངོ་།

༤༢ མཚན་མོ་དེ་ནི་ཡ་ཧོ་ཝཱས་དེ་དག་མི་སེར་ཡུལ་གྱི་ཕྱི་རོལ་ཏུ་འཁྲིད་པའི་མཚན་མོ་ཡིན་པས། ཨིས་ར་ཨེལ་གྱི་བུ་རྣམས་དང་དེ་དག་གི་རྗེས་སུ་འབྱུང་བའི་མི་རབས་ཐམས་ཅད་ཀྱིས་མཚན་མོ་དེ་ནི་ཡ་ཧོ་ཝཱ་ལ་དུས་ཆེན་བྱེད་པར་དགོས་སོ།

༤༣ ཡང་ཡ་ཧོ་ཝཱས་མོ་ཤེ་དང་ཨ་རོན་ལ། པེ་སག་གི་ཁྲིམས་ནི་འདི་ལྟར་རོ། གཞན་མི་སུས་ཀྱང་དེ་ལས་ཟ་བར་མི་རུང་།

༤༤ དངུལ་གྱིས་ཉོས་པའི་གཡོག་པོ་གང་ཡོད་པའི་མདུན་ལྤགས་ཁྱོད་ཀྱིས་བཅད་ཡོད་པ་དེས་ཟ་བར་རུང་ངོ་།

༤༥ བྱེས་པ་འམ། གླ་པས་དེ་ལས་ཟ་མི་དགོས།

༤༦ ཁང་པ་གཅིག་གི་ནང་ན་དེ་ཟ་དགོས། ཁྱེད་ཚོ་དེའི་ཤ་ལས་ཅི་ཡང་ཁང་པའི་ཕྱི་རོལ་ཏུ་མ་ཁྱེར། དེའི་རུས་པ་ཞིག་ཡང་གཅོག་པར་མི་དགོས།

༤༧ ཨིས་ར་ཨེལ་གྱི་ཚོགས་ཐམས་ཅད་ཀྱིས་དེ་ལྟར་བྱེད་དགོས།

༤༨ གལ་ཏེ་ཕྱི་མི་ཞིག་ཁྱོད་དང་མཉམ་དུ་གནས་ཏེ་ཡ་ཧོ་ཝཱ་ལ་པེ་སག་གི་དུས་ཆེན་བྱེད་པར་དགའ་ན། མི་དེའི་ཕོ་གང་ཡིན་པ་ཐམས་ཅད་ཀྱི་མདུན་ལྤགས་བཅད་ནས། ཁྱོད་དང་ཉེ་བར་འོངས་ནས་པེ་སག་བྱེད་པར་རུང་། དེ་ནས་དེ་ཡུལ་ན་སྐྱེས་པ་ལྟར་འགྱུར་འོང་། མ་བཅད་པ་གང་ཡང་རུང་བས་དེ་ལས་ཟ་མི་དགོས།

༤༩ ཡུལ་སྐྱེས་པ་དང་ཁྱོད་ཅག་གི་ཁྲོད་ན་གནས་པའི་མི་ཡན་གྱི་ཕྱིར་ཁྱད་མེད་པར་ཁྲིམས་གཅིག་འབའ་ཞིག་ཡོད་པར་དགོས་ཤེས་བཀའ་གནང་ངོ་།

༥༠ ཨིས་ར་ཨེལ་གྱི་བུ་ཐམས་ཅད་ཀྱིས་དེ་བཞིན་དུ་བྱས་ཏེ། ཅི་དང་ཅི་ཡ་ཧོ་ཝཱས་མོ་ཤེ་དང་ཨ་རོན་ལ་བཀའ་སྩལ་པ་བཞིན་དུ་བྱས་སོ།

༥༡ ཉིན་དེ་རང་ལ་ཡ་ཧོ་ཝཱས་ཨིས་ར་ཨེལ་གྱི་བུ་རྣམས་ཀྱི་ཚོགས་རྣམས་མི་སེར་ཡུལ་གྱི་ཕྱི་རོལ་ཏུ་འཁྲིད་པར་མཛད་དོ༎

༡༣

དེ་ནས་ཡ་ཧོ་ཝཱས་མོ་ཤེ་ལ་གསུངས་པ།

༢ ཨིས་ར་ཨེལ་གྱི་བུ་རྣམས་ཀྱི་ནང་ན་མི་དང་དུད་འགྲོའི་མངལ་དང་པོར་འབྱེད་པའི་སྔོན་སྐྱེས་གང་ཡོད་པ་ཐམས་ཅད་ངའི་ཡིན་པས། དེ་ང་ལ་སྔོས་ཤིག

༣ དེ་ནས་མོ་ཤེས་མི་ཚོགས་ལ། མི་སེར་ཡུལ་ཁྱེད་ཚོས་བྲན་བྱེད་པའི་ཁང་ནས་ཐོན་པའི་ཉིན་དེ་ཁྱེད་དྲན་པར་བྱོས་ཤིག ཡ་ཧོ་ཝཱ་དབང་ཆེན་པོའི་ཕྱག་གིས་ཁྱེད་ཅག་ཡུལ་དེ་ནས་བཏོན་པས། དེའི་ཕྱིར་ཁྱེད་སྐྱུར་རྩི་བཅུག་པ་ཞིག་ཟ་མི་དགོས།

༤ དེ་རིང་ཨ་བིབ་ཟེར་བའི་ཟླ་བ་ལ་ཁྱེད་ཚོ་ཕྱི་རོལ་ཏུ་ཐོན་ནོ།

༥ ཡ་ཧོ་ཝཱ་དབུ་མནའ་བཞེས་ཏེ་ཁྱོད་ཀྱི་ཕ་མེས་ལ། ངས་ཁྱོད་ཚོ་ལ་ཀ་ན་ཨན་པ་དང་། ཧེད་པ་དང་། ཨ་མོར་པ་དང་། ཧི་ཝི་པ་དང་ཡེ་བུས་པ་རྣམས་ཀྱི་ཡུལ་འོ་མ་དང་སྦྲང་རྩིས་གང་བ་དེ་གཏོང་བར་འགྱུར་ཞལ་བཞེས་མཛད་པ་དེ་བཞིན་ཁོང་གིས་ཁྱོད་ཚོ་དེ་རུ་ནམ་འཁྲིད་ན། ཟླ་བ་དེ་རང་ལ་ཁྱེད་ཀྱིས་ཁྲིམས་འདི་སྲུང་དགོས།

༦ ཞག་བདུན་གྱི་བར་དུ་ཁྱོད་སྐྱུར་རྩི་མེད་པའི་བག་ལེབ་འབའ་ཞིག་ཟོས་ལ། ཞག་བདུན་པ་ལ་ཡ་ཧོ་ཝཱ་ལ་དུས་ཆེན་བྱོས་ཤིག

༧ ཞག་བདུན་དེའི་ནང་ན་སྐྱུར་རྩི་མེད་པའི་བག་ལེབ་ཟ་དགོས། སྐྱུར་རྩི་ཡོད་པའི་བག་ལེབ་ཁྱོད་དང་མཉམ་དུ་མཐོང་བར་ཡང་མི་དགོས། ཁྱོད་ཀྱི་ས་སྣམ་ཐམས་ཅད་ནའང་སྐྱུར་རྩི་མཐོང་བར་མི་དགོས།

༨ ཡང་ཉིན་དེ་རང་ལ་ཁྱོད་ཀྱིས་རང་གི་བུ་ལ་ཡ་ཧོ་ཝཱས་ང་མི་སེར་ཡུལ་ནས་ཁྲིད་པའི་སྐབས་སུ་ང་ལ་དེ་ལྟར་མཛད་པའི་ཕྱིར་དུ་ཡིན་ཞེས་བཤད་དགོས།

༩ ཡ་ཧོ་ཝཱས་དབང་ཆེན་པོའི་ཕྱག་གིས་ཁྱོད་མི་སེར་ཡུལ་གྱི་ཕྱི་རོལ་ཏུ་ཁྲིད་པ་དེ་ནི་ཁྱོད་ཀྱི་ལག་པ་ལ་བཏགས་པའི་སེམས་རྟེན་ལྟར་དང་ཁྱོད་ཀྱི་མིག་གཉིས་ཀྱི་བར་ལ་རྗེས་སུ་དྲན་པའི་རྟགས་ཤིག་ཡིན་པར་བྱ། ཅི་ལ་ཟེར་ན། ཡ་ཧོ་ཝཱའི་བཀའ་ཁྲིམས་ཁྱོད་ཀྱི་ཁའི་ནང་ལ་གནས་པའི་ཕྱིར་རོ།

༡༠ དེའི་ཕྱིར་ཁྱོད་ཁྲིམས་དེ་ལོ་དང་ལོའི་དུས་དེ་རང་ལ་སྲུང་དགོས་སོ༎

༡༡ ད་ཡ་ཧོ་ཝཱ་མནའ་བཞེས་ཏེ་ཁྱོད་དང་ཁྱོད་ཀྱི་ཕ་མེས་ལ་ངས་ཁྱོད་ལ་ཡུལ་དེ་གཏོང་བར་འགྱུར་ཞེས་ཞལ་བཞེས་བཞིན་ཁོང་གིས་ཁྱོད་ཡུལ་དེའི་ནང་དུ་ཁྲིད་ནས།

༡༢ མངལ་འབྱེད་པའི་ཕོ་ཐམས་ཅད་དང་། ཁྱོད་ཀྱི་ཡིན་པའི་དུད་འགྲོའི་སྔོན་སྐྱེས་ཕོ་ཡིན་པ་ཐམས་ཅད་ཡ་ཧོ་ཝཱ་ལ་ཕྱེས་ཤིག

༡༣ བོང་བུའི་སྔོན་སྐྱེས་རེ་རེ་ལུག་གུ་ཞིག་གིས་བླུ་དགོས། ཅི་སྟེ་བླུ་བར་མི་དགའ་ན་དེའི་མཇིང་ཁུང་ཆོག་ཅིག མི་ལ་བལྟ་སྟེ་ཁྱོད་ཀྱི་བུ་རྣམས་ཀྱི་སྔོན་སྐྱེས་ཐམས་ཅད་བླུ་དགོས།

༡༤ དུས་ཕྱིས་ན་ཁྱོད་ཀྱི་བུས་དེ་ཅི་ཡིན་ཁྱོད་ལ་འདྲི་ན་ཁྱོད་ཀྱིས་དེ་ལ། ཡ་ཧོ་ཝཱས་དབང་ཆེན་པོའི་ཕྱག་གིས་ང་རྣམས་མི་སེར་ཡུལ་ནས་ངེད་བྲན་བྱེད་པའི་ཁང་པ་ལས་ཁྲིད་པར་མཛད།

༡༥ ཕར་ཨོ་སེམས་སྲ་སྟེ་ང་ཚོ་གཏོང་བར་མ་དགའ་བའི་སྐབས་སུ། ཡ་ཧོ་ཝཱས་མི་སེར་ཡུལ་དུ་ཡོད་པའི་སྔོན་སྐྱེས་ཐམས་ཅད་མིའི་སྔོན་སྐྱེས་ནས་དུད་འགྲོའི་སྔོན་སྐྱེས་ཀྱི་བར་དུ་བསད་དོ། དེའི་ཕྱིར་ངས་དང་པོར་མངལ་འབྱེད་པའི་ཕོ་ཐམས་ཅད་ཡ་ཧོ་ཝཱ་ལ་འབུལ། འོན་ཀྱང་ངའི་བུ་རྣམས་ལས་སྔོན་སྐྱེས་ཐམས་ཅད་བླུའོ།

༡༦ ཡ་ཧོ་ཝཱ་དབང་ཆེན་པོའི་ཕྱག་གིས་ང་ཅག་མི་སེར་ཡུལ་གྱི་ཕྱི་རོལ་ཏུ་ཁྲིད་པ་དེ་ནི་ཁྱོད་ཀྱི་ལག་པ་ལ་བཏགས་པའི་སེམས་རྟེན་དང་མིག་གཉིས་ཀྱི་བར་ལ་དྲན་པར་བྱེད་པའི་རྟགས་ཤིག་ཡིན་དགོས་ཞེས་ཤོད་ཅིག

༡༧ ཡང་ཕར་ཨོས་མི་བརྒྱུད་དེ་བཏང་ཚར་ནས། དཀོན་མཆོག་གིས་དེ་དག་ཕེ་ལེ་ཤེད་ཡུལ་གྱི་ཉེ་ལམ་ལ་མ་ཁྲིད་དོ། ཅི་ལ་ཞེ་ན། དཀོན་མཆོག་གི་ཐུགས་ལ་མི་བརྒྱུད་ནི་དམག་འཁྲུགས་འབྱུང་བ་ཞིག་མཐོང་ན། དེ་དག་འགྱོད་ཅིང་མི་སེར་ཡུལ་དུ་ཕྱིར་ལོག་ཀྱང་སྲིད་ཅེས་གསུངས་སོ།

༡༨ དཀོན་མཆོག་གིས་མི་བརྒྱུད་རྒྱ་མཚོ་དམར་པོའི་འགྲམ་ལ་འབྲོག་སྟོང་གི་ཀྱོག་ལམ་ལས་ཁྲིད། ཨིས་ར་ཨེལ་གྱི་བུ་རྣམས་དམག་ཆས་དང་བཅས་པ་མི་སེར་ཡུལ་ནས་སོང་ངོ་།

༡༩ མོ་ཤེས་ཡོ་སེབ་ཀྱི་རུས་པ་མཉམ་དུ་ཁྱེར་ཏོ། གང་ལ་ཟེར་ན། དེས་ནི་མནའ་ཆེན་པོ་བཀལ་ཏེ་ཨིས་ར་ཨེལ་གྱི་བུ་རྣམས་ལ་འདི་སྐད་དུ། དཀོན་མཆོག་གིས་ཁྱོད་ཚོ་ལ་གཟིགས་པར་འགྱུར་བ་ངེས་ཏེ། ཁྱོད་ཅག་ངའི་རུས་པ་འདི་ནས་མཉམ་དུ་ཁྱེར་ཅིག་ཅེས་སྨྲས་པ་ཡིན་ནོ།

༢༠ དེ་དག་སུ་ཀོད་ནས་ཆས་ནས་འབྲོག་སྟོང་གི་འགྲམ་ལ་ཨེ་ཐམ་བྱ་བའི་གནས་ལ་སྒར་བཏབ་བོ།

༢༡ ཡ་ཧོ་ཝཱ་ནི་ཉི་མའི་དུས་སུ་ལམ་ལ་འཁྲིད་པའི་ཕྱིར་སྤྲིན་གྱི་ཀ་བ་ཞིག་གི་དབྱིབས་སུ་དང་། མཚན་མོའི་དུས་སུ་འོད་སྣང་བའི་ཕྱིར་མེའི་ཀ་བ་ཞིག་གི་དབྱིབས་སུ་དེ་དག་གི་སྔོན་དུ་གཤེགས་ཏེ་ཁོ་རྣམས་ཉིན་མཚན་མེད་པར་འགྲོ་ནུས་པ་ཡིན།

༢༢ ཉིན་མོའི་དུས་ལ་སྤྲིན་གྱི་ཀ་བ་དང་མཚན་མོའི་དུས་ལ་མེའི་ཀ་བས་མི་སྡེ་ནི་ནམ་ཡང་མ་བཞག་གོ།

༡༤

ཡང་ཡ་ཧོ་ཝཱས་མོ་ཤེ་ལ།

༢ ཨིས་ར་ཨེལ་གྱི་བུ་རྣམས་ལ་སྨྲོས་ཤིག ཕྱིར་ལོག་ལ་མིག་དོལ་དང་རྒྱ་མཚོའི་བར་ལ་ཕི་ཧ་ཀི་རོད་བྱ་བའི་མདུན་དུ་སྒར་ཐོབ། བ་ཨཱལ་ཚེ་ཕོན་གྱི་ཐད་དུ་རྒྱ་མཚོའི་འགྲམ་ལ་སྒར་ཐོབ་ཅིག

༣ དེ་ནས་ཕར་ཨོའི་སེམས་ལ་ཨིས་ར་ཨེལ་གྱི་བུ་རྣམས་ཡུལ་ནང་འཁད་དེ་འབྲོག་སྟོང་གིས་བཀར་བ་ཡིན་བསམ་ཡོང་།

༤ ངས་ཕར་ཨོའི་སྙིང་སྲ་བར་བྱས་ཏེ་ཁོས་དེ་དག་གི་རྗེས་འདེད་པ་དང་། ངས་ཕར་ཨོ་དཔུང་གི་ཚོགས་ཐམས་ཅད་དང་བཅས་པ་ལ་ངའི་དབང་བསྟན་པས། མི་སེར་པ་རྣམས་ང་ཡ་ཧོ་ཝཱ་ཡིན་ཤེས་པར་འགྱུར་རོ་ཞེས་བཀའ་གནང་ནས་དེ་དག་གིས་དེ་བཞིན་དུ་བྱས་སོ༎

༥ མི་སེར་ཡུལ་གྱི་རྒྱལ་པོ་ལ་མི་སྡེ་དེ་ཤོར་སོང་བཤད་ནས། ཕར་ཨོ་དང་དེའི་གཡོག་པོ་རྣམས་ནི་མི་སྡེ་ལ་ལྟ་སྟེ་སེམས་གྱུར་ནས། ངེད་རྣམས་ཀྱི་གཡོག་བྱེད་པའི་ཨིས་ར་ཨེལ་བཏང་སྟེ་ངེད་ཀྱིས་ཅི་བྱས་ཟེར་ཏོ།

༦ ཁོས་རང་གི་ཞོན་པ་གྲལ་འགྲིག་བྱས་ཏེ་འཁོར་གཡོག་བསྡུས་ནས།

༧ འདམས་པའི་ཤིང་རྟ་དྲུག་བརྒྱ་དང་། མི་སེར་ཡུལ་གྱི་ཤིང་རྟ་ཇི་ཙམ་ཡོད་པ་དང་། ཞོན་པ་དེ་ཐམས་ཅད་ཀྱི་འགོ་པ་རྣམས་མཉམ་དུ་ཁྱེར་ཏོ།

༨ ཡ་ཧོ་ཝཱས་མི་སེར་ཡུལ་གྱི་རྒྱལ་པོ་ཕར་ཨོའི་སྙིང་སྲ་བར་མཛད་པས་ཨིས་ར་ཨེལ་གྱི་བུ་རྣམས་ཀྱི་རྗེས་སུ་དེད་དོ། ཅི་ལ་ཟེར་ན། ཨིས་ར་ཨེལ་གྱི་བུ་རྣམས་དཔག་ཅན་གྱི་ཚོགས་དུ་སོང་བའི་ཕྱིར་རོ།

༩ མི་སེར་པས་དེ་དག་གི་རྗེས་སུ་དེད་དེ་ཕར་ཨོའི་ཤིང་རྟ་རྣམས་ཀྱི་རྟ་པ་ཐམས་ཅད་དང་རྟ་པ་རྣམས་དང་དེའི་དཔུང་ཚོགས་རྒྱ་མཚོའི་འགྲམ་དུ་ཕི་ཧ་ཀི་རོད་ལ་བ་ཨཱལ་ཚེ་ཕོན་གྱི་མདུན་དུ་བྲང་ས་བྱོད་ཀྱིན་ཡོད་པ་དེ་དག་ལ་ནོན་ཏོ༎

༡༠ ཕར་ཨོ་ཉེ་བར་བསླེབས་ནས་ཨིས་ར་ཨེལ་གྱི་བུ་རྣམས་ཀྱི་མིག་བཏེགས་སྟེ་ལྟོས་མི་སེར་པ་རྣམས་རྗེས་དེད་པ་མཐོང་སྟེ་ཤིན་ཏུ་འཇིགས་ཤིང་ཡ་ཧོ་ཝཱ་ལ་སྐད་བཏོན་པ་དང་།

༡༡ མོ་ཤེ་ལ། མི་སེར་ཡུལ་ན་དུར་རྣམས་མེད་པས་ཁྱོད་ཀྱིས་ང་ཚོ་འབྲོག་སྟོང་ལ་ཤི་བའི་ཕྱིར་ཕྱི་རོལ་ཏུ་ཁྲིད་དམ། ཁྱོད་ཀྱིས་ང་ཚོ་མི་སེར་ཡུལ་ནས་འཁྲིད་པ་དེ་ཅི་བྱས་པ་ཡིན།

༡༢ ངེད་ཀྱིས་ཁྱོད་ལ། ང་ཚོ་མི་སེར་པ་རྣམས་ཀྱི་གཡོག་བྱེད་དུ་ཆུག་ཅིག འབྲོག་སྟོང་དུ་ཤི་བ་ལས་མི་སེར་པ་རྣམས་ལ་གཡོག་བྱེད་པ་དགའ་ཞེས་པའི་གཏམ་མི་སེར་ཡུལ་དུ་མ་ཟེར་རམ།

༡༣ མོ་ཤེས་མི་ཚོགས་ལ། མ་འཇིགས་ཤིག སེམས་བརྟན་པོ་སྐྱེད་ལ་ཡ་ཧོ་ཝཱས་འདི་རིང་གི་ཉིན་ལ་ཁྱོད་ཅག་ལ་མཛད་འོང་བའི་སྐྱབས་ལ་ལྟོས་ཤིག དེ་རིང་གི་ཉིན་ལ་ཁྱོད་ཅག་གིས་མཐོང་བའི་མི་སེར་པ་དེ་དག་ནི་ཁྱོད་ཅག་དུས་ནམ་ཡང་ཕྱིར་མཐོང་མི་ཡོང་།

༡༤ ཁྱོད་ཅག་ཁ་རོག་སྡོད་ཅིག་དང་། ཡ་ཧོ་ཝཱས་ཁྱོད་ཅག་གི་ཚབ་ཏུ་འཐབ་པར་འགྱུར་རོ་སྨྲས་སོ།

༡༥ དེ་ནས་ཡ་ཧོ་ཝཱས་མོ་ཤེ་ལ། ཁྱོད་ཀྱིས་ང་ལ་སྐད་འདོན་པ་དེ་ཅི་ཡིན། ཨིས་ར་ཨེལ་གྱི་བུ་རྣམས་ལ་མདུན་དུ་སོང་སྨྲོས་ཤིག

༡༦ ཁྱོད་ཀྱིས་དབྱུག་པ་བཏེགས་ཏེ་ལག་པ་རྒྱ་མཚོའི་ཕྱོགས་སུ་རྐྱོང་ལ་རྒྱ་མཚོ་གཤོག་ཅིག་དང་། ཨིས་ར་ཨེལ་གྱི་བུ་རྣམས་རྒྱ་མཚོའི་དཀྱིལ་དུ་སྐམ་ས་ལ་འགྲོ་བར་འགྱུར།

༡༧ ལྟོས་ཤིག ངས་མི་སེར་པ་རྣམས་ཀྱི་སྙིང་སྲ་བར་བྱས་ཏེ་ཁོ་རྣམས་དེ་དག་གི་རྗེས་དེད་ཡོང་། ཡང་ངས་ང་ལ་ཡོད་པའི་དབང་ཕར་ཨོ་དང་དེའི་དཔུང་ཚོགས་དང་། དེའི་ཤིང་རྟ་རྣམས་དང་དེའི་རྟ་པ་རྣམས་ལ་མངོན་དུ་བྱེད་པར་བྱ།

༡༨ ཡང་ངའི་དབང་ཕར་ཨོ་དང་དེའི་ཤིང་རྟ་དང་རྟ་པ་རྣམས་ལ་ནམ་མངོན་པར་བྱས་ཚེ། མི་སེར་པ་རྣམས་ང་ཡ་ཧོ་ཝཱ་ཡིན་ཤེས་པར་འགྱུར་རོ་ཞེས་བཀའ་གནང་ངོ་༎

༡༩ ཡང་དཀོན་མཆོག་གི་ཕོ་ཉ་ཨིས་ར་ཨེལ་གྱི་དམག་དཔུང་གི་སྔོན་ལ་གཤེགས་པ་དེ་བཞེངས་ཏེ་དེ་དག་གི་རྒྱབ་ཏུ་ཕེབས། སྤྲིན་གྱི་ཀ་བ་ཡང་དེ་དག་གི་སྣ་ནས་སོང་སྟེ་རྒྱབ་ཏུ་འདུག་གོ།

༢༠ དེ་ལྟར་དེ་ནི་མི་སེར་པ་རྣམས་ཀྱི་དམག་ཚོགས་དང་ཨིས་ར་ཨེལ་གྱི་དམག་ཚོགས་ཀྱི་བར་ལ་བཞུགས་སོ། སྤྲིན་གྱི་ཀ་བ་མུན་པ་ཡིན་ཀྱང་། མཚན་ལ་འོད་གནང་བས། དེ་དག་མཚན་གང་གཅིག་དང་གཅིག་ཉེ་བར་མ་འོངས་སོ༎

༢༡ དེ་ནས་མོ་ཤེས་རང་གི་ལག་པ་རྒྱ་མཚོའི་ཕྱོགས་སུ་བརྐྱངས་ཏེ་ཡ་ཧོ་ཝཱས་མཚན་གང་ཤར་རླུང་དྲག་པོ་ཞིག་རྒྱུག་བཅུག་ནས་རྒྱ་མཚོ་ནུར་བཅུག་སྟེ། རྒྱ་མཚོ་ནི་སྐམ་པོ་མཛད་དེ་ཆུ་རྣམས་ཁག་གཉིས་སུ་གྱུར་ཏོ།

༢༢ ཨིས་ར་ཨེལ་གྱི་བུ་རྣམས་རྒྱ་མཚོའི་དཀྱིལ་ནས་ས་སྐམ་ལ་འགྲུལ་ཏེ། ཆུ་རྣམས་གཡས་གཡོན་དུ་ལྕགས་རི་ལྟར་བསྡད་དོ།

༢༣ མི་སེར་པ་རྣམས་རྗེས་དེད་ཅིང་དེ་དག་གི་རྟིང་ལ་ཕར་ཨོའི་རྟ་རྣམས་དང་། དེའི་ཤིང་རྟ་རྣམས་དང་། དེའི་རྟ་པ་དེ་ཐམས་ཅད་རྒྱ་མཚོའི་དཀྱིལ་དུ་སོང་ངོ་།

༢༤ ནམ་ལངས་པའི་དུས་སུ་ཡ་ཧོ་ཝཱས་མེ་དང་སྤྲིན་གྱི་ཀ་བའི་ནང་ནས་མི་སེར་པ་རྣམས་ཀྱི་དམག་དཔུང་ལ་གཟིགས་ཏེ། མི་སེར་པའི་དམག་ཚོགས་འཁྲུག་ཏུ་བཅུག་གོ།

༢༥ ཁོང་གིས་ཤིང་རྟ་རྣམས་ཀྱི་འཁོར་ལོ་རྣམས་བཏོན་པ་དང་དེ་དག་འདེད་པ་དཀའ་བར་གྱུར་ཏོ། དེར་མི་སེར་པ་རྣམས་ཀྱིས། ངེད་ཨིས་ར་ཨེལ་གྱི་མདུན་ནས་འབྲོས་པར་བྱ། ཡ་ཧོ་ཝཱས་ཁོ་རྣམས་ཀྱི་ཚབ་ཏུ་མི་སེར་པ་རྣམས་དང་འཐབ་བོ་ཞེས་ཟེར་ཏོ༎

༢༦ ཡ་ཧོ་ཝཱས་མོ་ཤེ་ལ། ཆུ་རྣམས་མི་སེར་པ་རྣམས་དང་དེ་དག་གི་ཤིང་རྟ་རྣམས་དང་དེ་དག་གི་རྟ་པ་རྣམས་ཀྱི་ཁར་ཕྱིར་ལོག་འབབ་པའི་ཕྱིར་ཁྱོད་ཀྱི་ལག་པ་རྒྱ་མཚོའི་ཕྱོགས་སུ་རྐྱོང་ཞིག་བཀའ་གནང་ངོ་།

༢༧ མོ་ཤེས་ལག་པ་རྒྱ་མཚོའི་ཕྱོགས་སུ་བརྐྱངས་ནས། ཐོ་རངས་ཙམ་ལ་རྒྱ་མཚོ་ནི་རང་གི་ཤུགས་ནང་ལོག་པ་དང་མི་སེར་པ་རྣམས་དེའི་ཐད་དུ་བྲོས་པ་ལས། ཡ་ཧོ་ཝཱས་མི་སེར་པ་རྣམས་རྒྱ་མཚོའི་དཀྱིལ་དུ་མགོ་ལོག་ཏུ་སྩལ་ཏོ།

༢༨ དེ་ལྟར་ཆུ་རྣམས་མལ་དུ་ཕྱིར་ལོག་སྟེ་ཤིང་རྟ་རྣམས་དང་རྟ་པ་རྣམས་དང་། ཕར་ཨོའི་དམག་དཔུང་རྒྱ་མཚོའི་ནང་དུ་དེ་དག་གི་རྗེས་སུ་སོང་བ་ཐམས་ཅད་བཀབ་པ་དང་། ཁོ་རྣམས་ནས་གཅིག་ཀྱང་མ་ལུས་སོ།

༢༩ འོན་ཀྱང་ཨིས་ར་ཨེལ་གྱི་བུ་རྣམས་རྒྱ་མཚོའི་དཀྱིལ་དུ་ས་སྐམ་ལ་འགྲུལ་ཏེ། ཆུ་རྣམས་དེ་དག་གི་གཡས་གཡོན་དུ་ལྕགས་རི་ལྟར་བསྡད་པ་ཡིན།

༣༠ དེ་ལྟར་ཞག་དེ་ལ་ཡ་ཧོ་ཝཱས་ཨིས་ར་ཨེལ་་མི་སེར་པ་རྣམས་ཀྱི་ལག་ནས་ཐར་བར་མཛད་དོ། ཨིས་ར་ཨེལ་པས་མི་སེར་པ་རྣམས་ཀྱི་རོ་རྣམས་རྒྱ་མཚོའི་འགྲམ་ལ་མིག་གིས་མཐོང་ངོ་།

༣༡ ཨིས་ར་ཨེལ་གྱིས་ཡ་ཧོ་ཝཱས་མི་སེར་པ་རྣམས་ལ་བསྟན་པའི་མཛད་པ་ཆེན་པོ་དེ་མཐོང་བ་དང་། མི་སྡེ་དེ་ཡ་ཧོ་ཝཱ་ལ་འཇིགས་ཏེ། ཡ་ཧོ་ཝཱ་དང་ཁོང་གི་གཡོག་པོ་མོ་ཤེ་ལ་ཡིད་ཆེས་སོ༎

༡༥

དེ་ནས་མོ་ཤེ་དང་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ལ་སྟོད་དབྱངས་བྱེད་ཅིང་འདི་སྐད་དུ། ངས་ནི་ཡ་ཧོ་ཝཱ་ལ་སྟོད་དབྱངས་འབུལ་བར་བྱ། ཁོང་དཔལ་དང་བཅས་སུ་རྒྱལ་བྱུང་བས་སོ། རྟ་དང་དེ་ལ་ཞོན་མཁན་རྒྱ་མཚོར་དབྱུགས་པར་མཛད།

༢ ཡ་ཧོ་ཝཱ་ནི་ངའི་སྟོབས་དང་དབྱངས་ཡིན། ཁོང་ངའི་སྐྱབས་སུ་གྱུར་པ་ཡིན། ཁོང་ངའི་དཀོན་མཆོག་ལགས་པས་ངས་ཁོང་ལ་སྟོད་འོང་། ངའི་ཕའི་དཀོན་མཆོག་ཡིན་པས་ངས་ཁོང་ལ་གཟེངས་བསྟོད་པར་བྱ།

༣ ཡ་ཧོ་ཝཱ་ནི། དམག་གི་དཔའ་བོ་ཁོ་ན་ཡིན། ཡ་ཧོ་ཝཱ་ནི་ཁོང་གི་མཚན་ཡིན།

༤ ཕར་ཨོའི་ཤིང་རྟ་རྣམས་དང་དེའི་དམག་དཔུང་། ཁོང་གིས་རྒྱ་མཚོར་བསྐྱུར། དེའི་བརྒྱ་དཔོན་མཆོག་རྣམས་རྒྱ་མཚོ་དམར་པོར་ནུབ།

༥ གཏིང་ཟབ་རྣམས་ཀྱིས་དེ་དག་བཀབ། རྡོ་ལྟར་དེ་དག་རྒྱ་མཚོའི་མཐིལ་དུ་སོང་།

༦ ཀྱེ་ཡ་ཧོ་ཝཱ་དབང་ནང་ཁྱེད་ཀྱི་ཕྱག་གཡས་དཔལ་དང་ལྡན། ཀྱེ་ཡ་ཧོ་ཝཱ་ཁྱེད་ཀྱི་ཕྱག་གཡས་ཀྱིས་དགྲ་དག་དུམ་བུར་དྲལ།

༧ ཁྱེད་ཀྱི་དགྲར་ལྡང་བ་རྣམས་ཉིད་ཀྱི་ཆེ་བའི་སྟོབས་ཀྱིས་རྩ་རྩེ་བཟློགས། ཁྱེད་ཀྱིས་རང་གི་ཐུགས་ཁྲོའི་མེ་གནང་བ་དེས་ནི་དེ་དག་སོག་རོ་ལྟར་ཟོས་སོ།

༨ ཁྱེད་ཀྱི་ཞལ་གྱི་དབུགས་ཀྱིས་ཆུ་རྣམས་སྤུངས། ཆུ་ལོག་རྣམས་རགས་ལྟར་ལངས་ཏེ་བསྡད། རྒྱ་མཚོའི་སྙིང་ནང་ཆུ་རྣམས་སྲ་བར་སོང་།

༩ དགྲས་ངས་དེ་དག་འདེད་ཅིང་ནོན་པར་འགྱུར། བཅོམ་ནོར་ལ་བགོ་བཤའ་བྱ། ངས་དེ་དག་ལ་རང་དགའ་བྱ། རལ་གྲི་ཕྱུང་ནས་ངའི་ལག་གིས་དེ་དག་མེད་པར་བྱ།

༡༠ ཁྱེད་ཀྱིས་ཉིད་ཀྱི་རླུང་གིས་ཕུ་བཏབ་ནས་དེ་དག་རྒྱ་མཚོས་བཀབ། དེ་དག་ཞ་ཉེ་ལྟར་ཆུ་དྲག་པོ་རྣམས་ནང་ནུབ་བོ༎

༡༡ ཀྱེ་ཡ་ཧོ་ཝཱ། ལྷ་རྣམས་ཀྱི་ཁྲོད་དུ་ཁྱེད་དང་འདྲ་སུ་ཡོད། དམ་པ་ཉིད་ནང་ཁྱེད་ལྟར་དཔལ་དང་ལྡན་པ་སུ་ཡོད། སྟོད་སྒྲའི་དབང་གིས་འཇིགས་སུ་རུང་ཞིང་ངོ་མཚར་མཛད་པའི་ནང་ཁྱེད་འདྲ་སུ་ཡོད།

༡༢ ཁྱེད་ཀྱི་ཕྱག་གཡས་བརྐྱངས་ནས་སས་དེ་དག་ཁྱུར་མིད་བཏང་།

༡༣ ཁྱེད་ཀྱིས་བསྒྲལ་བའི་མི་སྡེ་ཉིད་ཀྱི་བྱམས་ཐུགས་ནང་ནས་ཁྲིད། ཁྱེད་ཉིད་མཐུས་དེ་དག་ཉིད་ཀྱི་དམ་པའི་གནས་སུ་དྲངས།

༡༤ མི་སྡེ་རྣམས་ཀྱིས་དེ་ཐོས་ནས་འདར་བ་ཡིན། ཕེ་ལེ་ཤེད་པ་རྣམས་ཟུག་རྔུས་བཟུང་།

༡༥ ཨེ་དོམ་གྱི་ཞང་བློན་རྣམས་ཧན་ཁྱོར། མོ་ཨབ་ཀྱི་དཔའ་བོ་རྣམས་ལ་འདར་ཡམ་གྱིས་བཟུང་། ཀ་ན་ཨན་པ་ཀུན་གྱི་སྙིང་སྟོབས་ཤོར་རོ།

༡༦ ཀྱེ་ཡ་ཧོ་ཝཱ་ཁྱེད་ཀྱི་མི་སྡེ་ཡུལ་ནས་ཕ་རོལ་མ་འཐོན་པའི་བར། ཁྱེད་རང་ཉིད་ཀྱི་ཕྱིར་ཉོས་པའི་མི་སྡེ་ཡུལ་ནས་མ་འཐོན་པའི་བར། ཁྱེད་ཀྱི་ཕྱག་གི་ཆེ་བས་དེ་དག་རྡོ་ལྟར་མི་འགུལ་ལོ།

༡༧ ཀྱེ་ཡ་ཧོ་ཝཱ་ཁྱེད་ཉིད་བཞུག་སུ་ཁྱེད་ཀྱིས་བཞེངས་པའི་གནས། ཀྱེ་ཡ་ཧོ་ཝཱ་ཁྱེད་ནི་རང་གི་ཕྱག་གིས་བཙུགས་པའི་མཆོད་ཁང་། ཁྱེད་ཀྱིས་ཁོ་རྣམས་ནང་དུ་འཁྲིད་དེ་ཁྱེད་ཀྱི་ནོར་སྐལ་གྱི་རི་ལ་འཛུགས་པར་འགྱུར་རོ།

༡༨ ཡ་ཧོ་ཝཱས་དུས་རྒྱུན་ནས་རྒྱུན་དུ་རྒྱལ་སྲིད་སྐྱོང་བར་འགྱུར།

༡༩ ཕར་ཨོ་ཡི་རྟ་རྣམས་ཤིང་རྟ་རྣམས་དང་བཅས་པ་དང་རྟ་པ་རྣམས་རྒྱ་མཚོར་ཆས་པ་དང་། ཡ་ཧོ་ཝཱས་རྒྱ་མཚོའི་ཆུ་རྣམས་དེ་དག་གི་ཐོག་ཏུ་སླར་དྲངས་སོ། ཨིས་ར་ཨེལ་གྱི་བུ་རྣམས་རྒྱ་མཚོའི་དཀྱིལ་ནས་སྐམ་ལ་འགྲུལ་ནས་སོང་ངོ་།

༢༠ ཡང་ཨ་རོན་གྱི་སྲིང་མོ་ལུང་སྟོན་མ་མིར་ཡམ་གྱིས་རྔ་ཞིག་བླངས་ནས་བུ་མོ་ཐམས་ཅད་རྔ་རྣམས་དང་བཅས་པ་ཐོན་ཏེ་བྲོ་བྱེད་ཅིང་དེའི་རྗེས་སུ་འབྲངས་སོ།

༢༡ དེ་དག་གི་ལན་དུ་མིར་ཡམ་གྱིས། ཡ་ཧོ་ཝཱ་དཔལ་དང་བཅས་སུ་རྣམ་པར་རྒྱལ་བས་ན། ཁོང་ལ་བསྟོད་པའི་དབྱངས་ལེན་ཞིག རྟ་དང་དེ་ལ་ཞོན་མཁན་ཁོང་གིས་རྒྱ་མཚོའི་ནང་དབྱུགས་སོ། ཞེས་སྟོད་དབྱངས་བྱས་སོ༎

༢༢ ཡང་མོ་ཤེས་ཨིས་ར་ཨེལ་་རྒྱ་མཚོ་དམར་པོ་ནས་ཆས་བཅུག་ནས་དེ་དག་ཤུར་གྱི་འབྲོག་སྟོང་དུ་སོང་སྟེ། ཞག་གསུམ་འབྲོག་སྟོང་ན་འགྲུལ་ནས་ཆུ་མ་ཐོབ།

༢༣ མ་རཱ་བྱ་བའི་གནས་སུ་ཕྱིན་པའི་ཚེ་མ་རཱ་ལ་ཡོད་པའི་ཆུ་ནི་ཁ་ཏིག་ཡིན་པས་འཐུང་མ་ནུས་སོ། དེའི་ཕྱིར་དེའི་མིང་མ་རཱ་ཞེས་ཟེར་རོ།

༢༤ དེར་མི་ཚོགས་ཀྱིས་མོ་ཤེ་ལ་འབར་ཞིང་། ང་ཚོས་ཅི་འཐུང་ཟེར་ཏོ།

༢༥ དེས་ཡ་ཧོ་ཝཱ་ལ་འབོད་བསྒྲགས་ནས། ཡ་ཧོ་ཝཱས་ཁོ་ལ་སྐྱེ་ཤིང་ཞིག་བསྟན་ཏེ། དེས་དེ་ཆུ་ལ་བཏབ་པ་དང་ཆུ་མངར་མོ་སོང་། དེར་ཡ་ཧོ་ཝཱས་དེ་དག་ལ་བསྲུང་བྱ་ཞིག་དང་ཁྲིམས་ཞིག་བཙུགས་ནས་ཁོ་རྣམས་ལ་ཚོད་བཞེས་ཏེ་གསུངས་པ།

༢༦ ཁྱོད་བརྩོན་འགྲུས་སྐྱེད་ཅིང་ཁྱོད་ཀྱི་དཀོན་མཆོག་ཡ་ཧོ་ཝཱའི་གསུང་ལ་ཉན་ཏེ། ཁོང་གི་སྤྱན་སྔར་རིགས་པ་ཡིན་པ་དེ་བྱེད་ཅིང་། ཁོང་གི་བཀའ་རྣམས་ལ་རྣ་བ་བཏུད་དེ། སྤྱད་མཚམས་ཐམས་ཅད་སྲུང་ན། ངས་མི་སེར་པ་རྣམས་ལ་ཕོག་བཅུག་པའི་ནད་གང་ཡང་ཁྱོད་ཅག་ལ་འཕོག་འཇུག་པར་མི་བྱའོ། ང་ནི་ཡ་ཧོ་ཝཱ་ཁྱོད་ཀྱི་གསོ་བྱེད་ཡིན་པའི་ཕྱིར་རོ༎

༢༧ དེ་ནས་ཁོ་རྣམས་ཨེ་ལིམ་དུ་ཕྱིན་ཏེ་དེ་རུ་ཁྲོན་པ་བཅུ་གཉིས་དང་ཁ་ཟུར་ཤིང་བདུན་ཅུ་ཡོད་པ་ཡིན། དེར་དེ་དག་གིས་ཆུ་རྣམས་ཀྱི་མདུན་དུ་སྒར་བཏབ་བོ༎

༡༦

དེ་ནས་ཨིས་ར་ཨེལ་གྱི་བུ་རྣམས་ཀྱི་ཚོགས་ཐམས་ཅད་ཨེ་ལིམ་ནས་སོང་ནས་མི་སེར་ཡུལ་ལས་ཐོན་ནས་ཟླ་བ་གཉིས་པའི་ཚེས་བཅོ་ལྔ་ལ་ཨེ་ལིམ་དང་སི་ནཱའི་བར་གྱི་སིན་བྱ་བའི་འབྲོག་སྟོང་དུ་ཕྱིན་ནོ།

༢ ཡང་འབྲོག་སྟོང་ན་ཨིས་ར་ཨེལ་གྱི་བུ་རྣམས་ཀྱི་ཚོགས་ཐམས་ཅད་ཀྱིས་མོ་ཤེ་དང་ཨ་རོན་ལ་འབར་ཞིང་།

༣ ཨིས་ར་ཨེལ་གྱི་བུ་རྣམས་ཀྱིས་དེ་དག་ལ། ང་ཚོ་མི་སེར་ཡུལ་ན་ཤའི་ཁོག་མའི་རྩར་བསྡད་དེ། འགྲང་འགྲང་ཟ་བའི་དུས་སུ་ཡ་ཧོ་ཝཱའི་ཕྱག་གིས་ཤི་བ་ཡིན་ན་ཅི་མ་རུང་། ཁྱེད་ཅག་གིས་ཚོགས་ཐམས་ཅད་ལྟོགས་པས་གསོད་པའི་ཕྱིར་འབྲོག་སྟོང་འདིར་ཁྲིད་པ་ཡིན་ཞེས་ཟེར་ཏོ༎

༤ ཡ་ཧོ་ཝཱས་མོ་ཤེ་ལ། ལྟོས་ཤིག ཁྱེད་ཅག་གི་ཕྱིར་ནམ་མཁའ་ནས་བག་ལེབ་འབེབས་པར་བྱ་སྟེ། མི་སྡེ་ཕྱི་རུ་སོང་སྟེ་ཉིན་རེ་བཞིན་ཉིན་གཅིག་གི་སྐལ་བ་བསྡུ་དགོས། དེ་དག་ངའི་ཁྲིམས་བཞིན་དུ་བྱའམ་མི་བྱ་ངས་ཚོད་ལེན་པའི་ཕྱིར་རོ།

༥ ཡང་དེ་དག་གིས་ཞག་དྲུག་པ་ལ་བསྡུས་པ་དེ་སྐོལ་དགོས། དེ་ནི་ཞག་རེ་ལ་བསྡུ་བ་བས་ཉིས་ལྡབ་ཡོད་པར་འགྱུར་ཞེས་བཀའ་གནང་ངོ་།

༦ དེ་ནས་མོ་ཤེ་དང་ཨ་རོན་གྱིས་ཨིས་ར་ཨེལ་གྱི་བུ་ཐམས་ཅད་ལ། ཡ་ཧོ་ཝཱས་ཁྱོད་རྣམས་མི་སེར་ཡུལ་གྱི་ཕྱི་རོལ་ཏུ་ཁྲིད་མཁན་ནི་ཡ་ཧོ་ཝཱ་ཡིན་པ་ཁྱོད་ཚོས་དགོངས་མོའི་དུས་སུ་ཤེས་ཡོང་།

༧ ཡ་ཧོ་ཝཱས་ཁྱོད་ཚོས་ཁོང་ལ་འབར་བ་གསན་པས། ཐོ་རངས་ལ་ཁྱོད་ཚོས་ཡ་ཧོ་ཝཱའི་གཟི་བརྗིད་མཐོང་བར་འགྱུར། ཁྱོད་ཅག་གིས་ང་གཉིས་ལ་འབར་བས་ངེད་ཅི་ཡིན་ཟེར་ནས།

༨ ཡང་མོ་ཤེས་ཁྱོད་ཅག་གིས་འབར་བ་རྣམས་ཡ་ཧོ་ཝཱ་ལ་འབར་བ་དེ་ཁོང་གསན་པས། ཁོང་གིས་ཁྱོད་ཅག་ལ་དགོངས་མོར་ཟ་བ་ལ་ཤ་དང་ཐོ་རངས་ལ་འགྲང་བའི་བག་ལེབ་སྦྱོར་བར་འགྱུར། ང་གཉིས་ཅི་ཡིན། ཁྱོད་ཅག་གིས་ངེད་ལ་འབར་བ་ནི་ངེད་ལ་མི་འབར་གྱི། ཡ་ཧོ་ཝཱ་ལ་འབར་རོ་སྨྲས་ནས།

༩ མོ་ཤེས་ཨ་རོན་ལ་ཟེར་པ། ཨིས་ར་ཨེལ་གྱི་བུ་རྣམས་ཀྱི་ཚོགས་ཐམས་ཅད་ལ། ཡ་ཧོ་ཝཱའི་ཞལ་ངོའི་མདུན་དུ་ཚུར་ཤོག ཁོང་གིས་ཁྱོད་ཅག་གིས་འབར་བ་གསན་པ་ཡིན་ཞེས་སྨྲོས་ཤིག་བྱས་ཏེ།

༡༠ ཨ་རོན་གྱིས་ཨིས་ར་ཨེལ་གྱི་ཚོགས་ཐམས་ཅད་ལ་གཏམ་བྱེད་ཚེ་དེ་དག་གིས་འབྲོག་སྟོང་གི་ཕྱོགས་སུ་བལྟས་ཏེ། ཀྱེ་ཧོ། སྤྲིན་གྱི་ནང་ཡ་ཧོ་ཝཱའི་གཟི་བརྗིད་མཐོང་བར་གྱུར་ཏོ།

༡༡ ཡང་སྐྱར་ཡ་ཧོ་ཝཱས་མོ་ཤེ་ལ་གསུངས་པ།

༡༢ ངས་ཨིས་ར་ཨེལ་གྱི་བུ་རྣམས་ཀྱིས་འབར་བ་གསན་པས། ཁྱོད་ཀྱིས་དེ་དག་ལ་སྨྲོས་ཤིག དགོངས་མོ་ལ་ཁྱོད་ཅག་ཤ་ཟ་ཡོང་། ཐོ་རངས་ལ་ཁ་ཟས་ཀྱིས་འགྲང་བར་འགྱུར། ཁྱོད་རྣམས་ནི་ང་ཡ་ཧོ་ཝཱ་ནི་ཁྱེད་ཅག་གི་དཀོན་མཆོག་ཡིན་ཤེས་པར་འགྱུར་ཞེས་བཀའ་གནང་ངོ་༎

༡༣ དེ་ནས་དགོངས་མོ་ལ་སྲེག་པ་རྣམས་ཡོངས་ནས་སྒར་བཀབ་བོ། ཐོ་རངས་ལ་སྒར་ཐམས་ཅད་ཀྱི་མཐའ་འཁོར་ལ་ཟིལ་པ་བབས་ནས་ཡོད་དེ།

༡༤ ཟིལ་པ་དེ་ཐིམ་པ་དང་ཀྱེ་ཧོ། རིལ་བུ་ཆུང་ཆུང་བ་མོ་ཕྲ་མོ་ཆགས་པ་ལྟ་བུ་ཞིག་འབྲོག་སྟོང་གི་ངོས་བཀབ་བོ།

༡༥ ཨིས་ར་ཨེལ་གྱི་བུ་རྣམས་ཀྱིས་དེ་མཐོང་ནས་གཅིག་གིས་གཅིག་ལ་སྨྲས་པ། དེ་ཅི་ཡིན། ཅི་ཡིན་མ་ཤེས་པས་མོ་ཤེས་དེ་དག་ལ། ཡ་ཧོ་ཝཱས་ཁྱོད་ཅག་ལ་ཟ་རུ་གནང་བའི་བག་ལེབ་དེ་ཡིན་ནོ།

༡༦ ཡ་ཧོ་ཝཱའི་བཀའ་ནི་འདི་ཡིན། རེ་རེས་རང་གི་ཟ་ཚོད་སྡུས་ལ། མི་རེས་རང་གི་ནང་མིའི་གྲངས་བཞིན་དུ་མི་རེ་ལ་གོ་མེར་རེ།

༡༧ ཨིས་ར་ཨེལ་གྱི་བུ་རྣམས་ཀྱིས་དེ་བཞིན་དུ་བྱས་ཏེ། ཁ་ཤས་ཀྱིས་མང་པོ་བསྡུས། ཁ་ཤས་ཀྱིས་ཉུང་བ་བསྡུས།

༡༨ གོ་མེར་ཚད་ཀྱིས་བཏབ་སྟེ་མང་པོ་བསྡུས་པ་དེ་ལ་ལྷག་ཡང་མ་ཐོབ། ཉུང་བ་བསྡུས་པ་དེས་ཉུང་བའང་མ་ཐོབ། རེ་རེས་རང་ཟ་ཚོད་བསྡུས་སོ།

༡༩ མོ་ཤེས་དེ་དག་ལ། མི་སུས་ཀྱང་སང་ཉིན་གྱི་བར་དུ་ལྷག་མ་ཅིའང་ལུས་མ་འཇུག་ཟེར་ཡང་།

༢༠ མོ་ཤེའི་བཀའ་ལ་མ་ཉན་ཏེ་ཁ་ཅིག་གིས་སང་གི་བར་དུ་ལྷག་མ་ལུས་བཅུག་པས། དེ་ལ་འབུ་བཏབ་ནས་དྲི་ངན་བྱུང་བས། མོ་ཤེ་དེ་དག་ལ་ཁྲོས་སོ།

༢༡ ཡང་སྔ་དྲོ་རེ་བཞིན་རེ་རེས་ཟ་ཚོད་བསྡུས། ཉི་མ་དྲོས་པ་དང་ཞུའོ༎

༢༢ ཡང་ཞག་དྲུག་པ་ལ་ཁོ་རྣམས་ཀྱིས་ཁ་ཟས་ཉིས་ལྡབ་རེའི་ཕྱིར་གོ་མེར་གཉིས་བསྒྲུགས་པས། ཚོགས་ཀྱི་སྡེ་དཔོན་ཐམས་ཅད་ཡོངས་ཏེ་མོ་ཤེ་ལ་དེ་བཤད་དོ།

༢༣ དེས་དེ་དག་ལ་སྨྲས་པ། ཡ་ཧོ་ཝཱའི་བཀའ་འདི་ལྟར་རོ། སང་ནི་དལ་བའི་ཞག་ཡ་ཧོ་ཝཱའི་དམ་པའི་ཤབ་བཱད་དེ་ཡིན་ཅི་སླམ་པར་དགའ་བ་སློམ་ཞིག ཅི་གཡོ་བར་དགའ་བ་གཡོས་ཤིག ཅི་ལུས་པ་ཐམས་ཅད་རང་གི་ཕྱིར་སང་གི་བར་དུ་ཞོག་ཅིག

༢༤ མོ་ཤེས་སྨྲས་པ་བཞིན་དུ་ཁོ་རྣམས་དེ་ནི་སང་གི་བར་དུ་བཞག་ནས་དྲི་ངན་ཡང་མ་བྱུང་དེའི་ནང་ན་འབུ་ཡང་མེད་དོ།

༢༥ དེ་ནས་མོ་ཤེས་དེ་རིང་དེ་ཟོས་ཤིག དེ་རིང་ཡ་ཧོ་ཝཱའི་ཤབ་བཱད་ཡིན་ཏེ། དེ་རིང་དེ་ཐང་ལ་ཐོབ་མི་ཡོང་།

༢༦ ཞག་དྲུག་ལ་སྒྲུགས་ཤིག ཞག་བདུན་པ་ནི་ཤབ་བཱད་ཡིན་པས་ཅི་ཡང་མི་ཡོང་།

༢༧ ཞག་བདུན་པ་ལ་མི་ཚོགས་ནས་ཁ་ཤས་སྒྲུག་པ་ལ་སོང་ཡང་ཅི་ཡང་མ་ཐོབ་བོ།

༢༨ དེར་ཡ་ཧོ་ཝཱས་མོ་ཤེ་ལ། ནམ་ཐུག་ཁྱེད་ཅག་ངའི་བཀའ་དང་ངའི་ཁྲིམས་མི་སྲུང་ཟེར་བར་བྱ།

༢༩ ལྟོས་ཤིག ཡ་ཧོ་ཝཱས་ཁྱོད་ཅག་ལ་ངལ་གསོ་བའི་ཉི་མ་དེ་གནང་བས། དེའི་ཕྱིར་ཁོང་གིས་ཁྱེད་ཚོ་ལ་ཞག་དྲུག་པ་ལ་ཞག་གཉིས་ཀྱི་ཁ་ཟས་སྦྱོར་རོ། མི་རེ་རང་གི་མལ་དུ་སྡོད་ལ་ཞག་བདུན་པ་ལ་མི་སུ་ཡང་རང་གི་གནས་ནས་མ་འགྲོ་ཞེས་བཀའ་གནང་ངོ་།

༣༠ དེ་ལྟར་མི་ཚོགས་ཞག་བདུན་པ་ལ་ངལ་གསོ་བྱས་སོ༎

༣༡ ཡང་ཨིས་ར་ཨེལ་གྱི་བུ་བརྒྱུད་ཀྱིས་དེའི་མིང་མན་ནཱ་ཞེས་བཏགས་སོ། དེ་ནི་འུ་སུ་ལྟར་དཀར་པོ་དང་། དེའི་རོ་ནི་སྦྲང་རྩི་ལས་བྱས་པའི་སྐྱ་ཁུར་ལྟར་ཡོད་པ་ཡིན།

༣༢ དེ་ནས་མོ་ཤེས་སྨྲས་པས། ཡ་ཧོ་ཝཱས་ཁྱེད་ཀྱི་རྗེས་སུ་འབྱུང་བའི་བུ་བརྒྱུད་ཀྱི་ཕྱིར་གོ་མེར་གང་ཞོག་ཅིག གང་ལ་ཟེར་ན། དེ་དག་ངས་ཁྱེད་མི་སེར་ཡུལ་གྱི་ཕྱི་རོལ་ཏུ་ཁྲིད་ཚེ་འབྲོག་སྟོང་དུ་ཁྱེད་ལ་ཟས་སུ་བསྟེར་བའི་ཁ་ཟས་དེ་མཐོང་བའི་ཕྱིར་རོ་ཞེས་བཀའ་གནང་ངོ་།

༣༣ མོ་ཤེས་ཨ་རོན་ལ། ཁོག་མ་ཞིག་ཁྱེར་ནས་གོ་མེར་གང་དེའི་ནང་དུ་ཆུག་ཅིག ཁྱེད་ཅག་གི་རྗེས་སུ་འབྱུང་བའི་བུ་བརྒྱུད་ཀྱིས་དྲན་པའི་དོན་དུ་ཡ་ཧོ་ཝཱའི་ཞལ་ངོའི་མདུན་དུ་ཞོག་ཅིག་ཅེས་སྨྲས་སོ།

༣༤ ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་ཨ་རོན་གྱིས་དེ་ནི་དཔང་མཛད་ཀྱི་མདུན་དུ་བཞག་གོ།

༣༥ ཨིས་ར་ཨེལ་གྱི་བུ་རྣམས་མི་རྣམས་ཚུགས་ཡོད་པའི་ཡུལ་དུ་སླེབས་པའི་བར་དུ་དེ་དག་གིས་ལོ་བཞི་བཅུ་མན་ནཱ་དེ་ཟོས་པ་ཡིན། ཀ་ན་ཨན་ཡུལ་གྱི་མཚམས་ལ་བསླེབས་པའི་བར་དུ་མན་ནཱ་དེ་ཟོས་སོ།

༣༦ གོ་མེར་གང་ནི་ཨེ་ཕའི་བཅུ་ཆ་ཡིན་ནོ༎

༡༧

དེ་ནས་ཨིས་ར་ཨེལ་གྱི་བུ་རྣམས་ཀྱི་ཚོགས་ཐམས་ཅད་སིན་ཟེར་བའི་འབྲོག་སྟོང་ནས་ཆས་པ་དང་། ཡ་ཧོ་ཝཱའི་བཀའ་བཞིན་དུ་ཞག་འགའི་ལམ་ལ་སོང་ནས་རེ་ཕི་དིམ་བྱ་བའི་གནས་ལ་སྒར་བཏབ་སྟེ། མི་སྡེ་ལ་འཐུང་བའི་ཆུ་མེད་དོ།

༢ མི་ཚོགས་དེས་མོ་ཤེ་ལ་བརྒོལ་ཏེ་འཐུང་བའི་ཕྱིར་ང་ཚོ་ལ་ཆུ་ཐོང་ཟེར་ཏོ། མོ་ཤེས་དེ་དག་ལ། ཁྱེད་ཚོས་ང་ལ་ཅི་ལ་རྒོལ། ཡ་ཧོ་ཝཱའི་ཐུགས་ཅིའི་ཕྱིར་སད་པར་བྱེད་ཅེས་སྨྲས་སོ།

༣ མི་ཚོགས་དེར་སྐོམ་གྱིས་གདུངས་ཏེ་མོ་ཤེ་ལ་འབར་ཞིང་། ཁྱོད་ཀྱིས་ངེད་དང་ངེད་ཀྱི་ཕྲུ་གུ་དང་ལུག་ཕྱུགས་སྐོམ་གྲིས་གསོད་པའི་ཕྱིར་དུ་མི་སེར་ཡུལ་ནས་འདི་རུ་ཁྲིད་དོ་ཟེར་ཏོ།

༤ མོ་ཤེས་ཡ་ཧོ་ཝཱ་ལ་འབོད་བསྒྲགས་ཏེ། མི་སྡེ་འདི་ལ་ངས་ཅི་བྱ། དེ་དག་གིས་ང་རྡོ་རུབ་ལ་གཏོང་གྲབས་འདུག་ཞུས་སོ།

༥ ཡ་ཧོ་ཝཱས་མོ་ཤེ་ལ། མི་སྡེའི་སྣ་ལ་སོང་ལ། ཁྱོད་དང་མཉམ་དུ་ཨིས་ར་ཨེལ་གྱི་རྒན་པ་འགའ་ཞིག་དང་། ཁྱོད་ཀྱིས་རང་གི་དབྱུག་པ་ཆུ་ལ་བརྡུངས་པ་དེ་རང་གི་ལག་ཏུ་ཁྱེར་ལ་སོང་ཞིག

༦ ལྟོས་ཤིག ང་དེར་ཧོ་རེབ་རིའི་བྲག་ཅིག་ལ་ཁྱོད་ཀྱི་མདུན་དུ་བཞེངས་བསྡོད་པར་བྱ་བ་དང་། ཁྱོད་ཀྱིས་བྲག་དེ་ལ་རྡུངས་ཤིག་དང་། མི་སྡེས་འཐུང་བའི་ཕྱིར་དེ་ལས་ཆུ་འཐོན་ཡོང་ཞེས་བཀའ་གནང་ངོ་། མོ་ཤེས་ཨིས་ར་ཨེལ་པའི་རྒན་པ་རྣམས་ཀྱི་མིག་གི་མདུན་དུ་དེ་བཞིན་དུ་བྱས་སོ།

༧ ཁོས་གནས་དེའི་མིང་མ་སཱ་དང་མེ་རི་བཱ་བཏགས་སོ། ཅི་ལ་ཟེར་ན། ཨིས་ར་ཨེལ་གྱི་བུ་བརྒྱུད་ཀྱིས་དེར་འཁྲབ་པ་དང་། ཡ་ཧོ་ཝཱའི་ཐུགས་སད་ཅིང་ཡ་ཧོ་ཝཱ་ངེད་ཀྱི་དཀྱིལ་དུ་བཞུགས་སམ་མི་བཞུགས་ཟེར་བའི་ཕྱིར་རོ༎

༨ དེ་ནས་ཨ་མ་ལེག་པ་ཡོངས་ཏེ། རེ་ཕི་དིམ་ན་ཨིས་ར་ཨེལ་དང་འཐབ་བོ།

༩ ཡང་མོ་ཤེས་ཡོ་ཤུ་ཨ་ལ། རང་ཅག་གི་ཕྱིར་མི་རྣམས་འདམས་ནས་ཨ་མ་ལེག་པ་དང་འཐབ་པ་ལ་སོང་ཞིག སང་ང་ནི་རིའི་རྩེ་ལ་ངའི་ལག་ལ་དཀོན་མཆོག་གི་དབྱུག་པ་དང་བཅས་བསྡད་ཡོང་ཟེར་ཏོ།

༡༠ ཡོ་ཤུ་ཨ་་མོ་ཤེས་སྨྲས་པ་བཞིན་དུ་བྱས་ཏེ་ཨ་མ་ལེག་དང་འཐབ་པའི་ཚེ། མོ་ཤེ་དང་ཨ་རོན་དང་ཧུར་རིའི་འབོག་གི་རྩེ་མོར་འཛེགས་སོ།

༡༡ ཡང་འདི་ལྟར་བྱུང་། ནམ་མོ་ཤེས་རང་གི་ལག་པ་བཏེགས་པའི་ཚེ་ཨིས་ར་ཨེལ་རྒྱལ། ནམ་ལག་པ་ཕབ་པའི་ཚེ་ཨ་མ་ལེག་པ་རྒྱལ།

༡༢ ཡང་མོ་ཤེའི་ལག་པ་ངལ་བས། དེ་དག་གིས་རྡོ་ཞིག་ཁྱེར་ཏེ་དེའི་གཡོག་ལ་བཅུག་པ་དང་། ཁོ་དེ་ལ་བསྡད་ནས། ཨ་རོན་དང་ཧུར་ནི་དེའི་ལག་པ་སྐྱོར་ཏེ་གཅིག་གིས་གཡས་དང་། གཅིག་གིས་གཡོན་ནས་བརྟེན་ནོ། དེ་ལྟར་དེའི་ལག་པ་ཉི་མ་ནུབ་པའི་བར་དུ་བརྟན་པོར་ལུས་སོ།

༡༣ ཡང་ཡོ་ཤུ་ཨས་ཨ་མ་ལེག་པ་དང་དེའི་མི་རྣམས་རལ་གྲིའི་ཁས་བརྡུངས་སོ༎

༡༤ དེ་ནས་ཡ་ཧོ་ཝཱས་མོ་ཤེ་ལ། ངས་ནི་ཨ་མ་ལེག་གི་མིང་ཡང་ནམ་མཁའི་འོག་ནས་རྩ་བ་ནས་གཅོད་པར་བྱ། གཏམ་དེ་དྲན་པའི་ཕྱིར་དཔེ་ཞིག་ཏུ་བྲིས་ཏེ་ཡོ་ཤུ་ཨའི་རྣ་བ་ལ་ཆུག་ཅིག་ཅེས་བཀའ་གནང་ངོ་།

༡༥ ཡང་མོ་ཤེས་མཆོད་ཁྲི་ཞིག་བཟོས་ནས་དེའི་མིང་ཡ་ཧོ་ཝཱ་ངའི་རུ་དར་ཞེས་བཏགས་ཏེ།

༡༦ འོ་ན་ཡ་ཧོ་ཝཱས་དབུ་མནའ་བཞེས་པ་ཡིན། ཡ་ཧོ་ཝཱས་ཨ་མ་ལེག་ལ་མི་རབས་ནས་མི་རབས་སུ་དམག་འདྲེན་པར་འགྱུར་རོ་ཞེས་སྨྲས་སོ༎

༡༨

ཡང་མིད་ཨན་ཡུལ་གྱི་བླ་མ་མོ་ཤེའི་སྒྱུག་པོ་ཡེ་ཏྲོ་དེས་དཀོན་མཆོག་གིས་ཅི་དང་ཅི་མོ་ཤེ་དང་དེའི་མི་བརྒྱུད་ཨིས་ར་ཨེལ་ལ་མཛད་པ་དང་། ཡ་ཧོ་ཝཱས་ཨིས་ར་ཨེལ་་མི་སེར་ཡུལ་གྱི་ཕྱི་རོལ་ཏུ་ཁྲིད་པ་དེ་ཐོས་སོ།

༢ མོ་ཤེའི་སྒྱུག་པོ་ཡེ་ཏྲོས་མོ་ཤེའི་ཆུང་མ་ཚིབ་ཕོ་རཱ་ཁོས་ཕྱིར་ལོག་བཏང་བ་དེ་དང་། དེའི་བུ་གཉིས་འཁྲིད་དེ་ཁྱེར།

༣ བུ་གཅིག་གི་མིང་ནི་གེར་ཤོན་ཞེས་ཟེར། གཞན་ཡུལ་ཞིག་ན་ང་རྒྱལ་ཁམས་པར་གྱུར་ཏོ་སྨྲས་པས་སོ།

༤ གཉིས་པའི་མིང་ཨེ་ལི་ཨེ་ཟེར་ཞེས་ཟེར་ཏེ། ངའི་ཕའི་དཀོན་མཆོག་གིས་ང་ལ་སྐྱབས་མཛད་ཅིང་ཕར་ཨོའི་རལ་གྲི་ནས་ཐར་བར་མཛད་པའི་ཕྱིར་རོ།

༥ དེ་ལྟར་མོ་ཤེའི་སྒྱུག་པོ་ཡེ་ཏྲོ་དེའི་བུ་རྣམས་དང་དེའི་ཆུང་མ་དང་བཅས་པ་འབྲོག་སྟོང་དུ་དཀོན་མཆོག་གི་རིའི་མདུན་དུ་དང་། མོ་ཤེ་སྒར་ལ་བསྡད་པ་དེ་རུ་ཕྱིན་ནོ།

༦ ཡང་ཁོས་མོ་ཤེ་ལ་ང་ཁྱོད་ཀྱི་སྒྱུག་པོ་ཡེ་ཏྲོ་ཁྱོད་ཀྱི་ཆུང་མ་དང་དེའི་བུ་གཉིས་བཅས་ཁྱོད་འདི་རུ་ཡོངས་ཡོད་པའི་ཕྲིན་བཏང་ངོ་།

༧ མོ་ཤེ་སྒྱུག་པོ་བསུ་བར་ཕྱི་རུ་སོང་སྟེ། དེའི་མདུན་དུ་མགོ་ཞུམ་ཞིང་ཁ་བསྐྱལ་ནས། ཕར་ཚུར་སྙུན་འདྲི་བྱས་ནས་གུར་གྱི་ནང་དུ་ཞུགས་སོ།

༨ དེ་ནས་མོ་ཤེས་སྒྱུག་པོ་ལ་ཡ་ཧོ་ཝཱ་ཨིས་ར་ཨེལ་གྱི་དོན་དུ་ཅི་དང་ཅི་ཕར་ཨོ་དང་མི་སེར་པ་རྣམས་ལ་མཛད་པ་དང་། ལམ་ལ་མྱང་བའི་སྡུག་བསྔལ་ཐམས་ཅད་དང་། ཡ་ཧོ་ཝཱས་མཛད་པའི་སྐྱབས་བཤད་དོ།

༩ ཡ་ཧོ་ཝཱས་ཨིས་ར་ཨེལ་ལ་བཀའ་དྲིན་མཛད་དེ། དེ་དག་མི་སེར་པ་རྣམས་ཀྱི་དབང་ནས་ཐར་བར་མཛད་པ་ཐམས་ཅད་ཀྱི་ཕྱིར་ཡེ་ཏྲོ་སེམས་དགའོ༎

༡༠ ཡང་ཡེ་ཏྲོས་ཡ་ཧོ་ཝཱ་ལ་ང་ཡིས་སྟོད་པར་བྱེད། ཁོང་གིས་ཁྱེད་མི་སེར་པ་རྣམས་ཀྱི་ལག་པ་དང་། ཕར་ཨོ་ཡི་ལག་ནས་ཐར་བར་མཛད། ཁོང་གིས་མི་སྡེ་འདི་མི་སེར་པ་རྣམས་ཀྱི་ལག་པའི་ནང་ནས་བསྒྲལ།

༡༡ ལྷ་ཐམས་ཅད་པས་ཡ་ཧོ་ཝཱ་ནི་ཆེ་བ་ངས་ད་ལྟ་ཤེས། ཁོ་རྣམས་ཀྱིས་ང་རྒྱལ་ནང་བྱས་པ་དེ་དག་ཁོང་ཉིད་ཀྱི་དབང་བསྟན་པའི་ཕྱིར་རོ།

༡༢ དེ་ནས་མོ་ཤེའི་སྒྱུག་པོ་ཡེ་ཏྲོས་དཀོན་མཆོག་ལ་སྦྱིན་སྲེག་ཅིག་དང་དམར་མཆོད་རྣམས་ཕུལ་བ་དང་། ཨ་རོན་་ཨིས་ར་ཨེལ་གྱི་རྒན་པ་རྣམས་དང་བཅས་སུ་མོ་ཤེའི་སྒྱུག་པོ་དང་མཉམ་དུ་དཀོན་མཆོག་གི་ཞལ་ངོར་བག་ལེབ་བཞེས་པ་ལ་འོངས་སོ༎

༡༣ དེའི་ཕྱི་ཉིན་ལ་མོ་ཤེ་མི་སྡེ་ལ་ཁྲིམས་གཅོད་པ་ལ་བཞུགས་ནས། སྔ་མོ་ནས་དགོངས་མོའི་བར་དུ་མི་སྡེ་མོ་ཤེའི་དྲུང་དུ་བསྡད་དོ།

༡༤ མོ་ཤེའི་སྒྱུག་པོ་དེས་མི་སྡེ་ལ་བྱེད་པ་ཐམས་ཅད་མཐོང་ནས་སྨྲས་པ། ཁྱོད་ནི་མི་སྡེ་ལ་བྱེད་ལུགས་འདི་ཅི་ཡིན། ཅི་ལ་གཅིག་པོ་འདུག་སྟེ་མི་སྡེ་ཐམས་ཅད་ཐོ་རངས་ནས་དགོངས་མོའི་བར་དུ་ཁྱོད་ཀྱི་དྲུང་དུ་སྡོད།

༡༥ མོ་ཤེས་སྒྱུག་པོ་ལ། མི་སྡེ་འདིས་དཀོན་མཆོག་ལ་ཐུགས་བརྟག་ཞུ་བར་ངའི་རྩར་འོང་།

༡༦ རྩོད་པ་ཞིག་འབྱུང་བ་དང་དེ་དག་ངའི་རྩར་ཡོངས་ནས་ངས་མི་དང་མིའི་བར་ལ་ཁྲིམས་གཅོད་དོ། ཡང་དཀོན་མཆོག་གི་བཀའ་རྣམས་དང་སྤྱད་མཚམས་རྣམས་ཁོ་རྣམས་ལ་སློབ་པར་བྱེད་དོ།

༡༧ མོ་ཤེའི་སྒྱུག་པོས་དེ་ལ། ཁྱོད་ཀྱི་བྱེད་ལུགས་དེ་ལེགས་པ་མ་ཡིན།

༡༨ ཁྱོད་དང་ཁྱོད་ཀྱི་དྲུང་དུ་ཡོད་པའི་མི་སྡེ་ཅིས་ཀྱང་བསུན་འོང་། བྱ་བ་དེ་ཁྱོད་ཀྱི་ཕྱིར་ལྕི་བས། ཁྱོད་གཅིག་པོས་དེ་བྱེད་མི་ནུས།

༡༩ ད་ངས་ཟེར་བའི་གཏམ་ལ་ཉོན་ཅིག ངས་ཁྱོད་ལ་གྲོས་འདེབས་ཏེ་དཀོན་མཆོག་ཁྱོད་དང་འགྲོགས་པར་འགྱུར། ཁྱོད་ནི་དཀོན་མཆོག་དང་མི་སྡེ་འདིའི་བར་ལ་བར་མི་བྱོས། ཡང་བྱ་བ་རྣམས་དཀོན་མཆོག་གི་དྲུང་དུ་ཁྱེར་ལ་ཕུལ་ཞིག

༢༠ ཁྱོད་དེ་དག་ལ་བཀའ་ཁྲིམས་དང་ཞལ་གདམས་རྣམས་སློབ་པ་དང་། དེ་དག་འགྲུལ་དགོས་པའི་ལམ་དང་བྱེད་དགོས་པའི་ལས་སྟོན་པར་བྱོས་ཤིག

༢༡ དེ་ནས་ཁྱོད་ཀྱིས་མི་སྡེ་འདི་ཐམས་ཅད་ཀྱི་ནང་ནས་མི་བརྟན་པོ། དཀོན་མཆོག་ལ་འཇིགས་པ། ཆོས་དྲང་པོ། ཕག་སུག་ལ་སྡང་བ་རྣམས་ཚོལ་ཞིག་དང་། དེ་དག་སྟོང་དཔོན་དང་། བརྒྱ་དཔོན་དང་། ལྔ་བཅུ་དཔོན་དང་། བཅུ་དཔོན་བྱེད་དུ་ཆུག་ཅིག

༢༢ དེ་དག་དུས་རྒྱུན་དུ་མི་བརྒྱུད་ལ་ཁྲིམས་གཅོད་དགོས་པ་ནི་འདི་ལྟར་སྟེ། བྱ་བ་ཆེན་པོ་གང་འབྱུང་བ་དེ་དག་ཁྱོད་ཀྱི་མདུན་དུ་འཁྱེར་འོང་བ་དང་། བྱ་བ་ཆུང་བ་གང་ཡོད་པ་དེ་དག་རང་གིས་ཐག་གཅོད་དགོས། དེ་ལྟར་ཁྱོད་ལ་ཡང་བ་དང་། དེ་དག་ཁྱོད་དང་མཉམ་འགན་འཁུར་ཡོང་།

༢༣ ཁྱོད་དེ་ལྟར་བྱེད་ན། དཀོན་མཆོག་གིས་ཁྱོད་ལ་བཀའ་གནང་བ་བཞིན་དུ་བྱེད་ལོང་འབྱུང་ཞིང་བྱེད་ཐུབ་པར་འགྱུར། མི་བརྒྱུད་འདི་ཐམས་ཅད་ཀྱང་བདེ་བར་རང་གི་གནས་སུ་འགྲོ་བར་འགྱུར་ཞེས་སྨྲས་སོ༎

༢༤ མོ་ཤེ་སྒྱུག་པོའི་གཏམ་ལ་ཉན་ཏེ། ཅི་སྨྲས་པ་ཐམས་ཅད་ལྟར་བྱས་སོ།

༢༥ མོ་ཤེ་་ཨིས་ར་ཨེལ་ཐམས་ཅད་ལས་མི་བརྟན་པ་རྣམས་འདམས་ཏེ་མི་བརྒྱུད་དེའི་དཔོན་པོ་རུ་བཅུག སྟོང་དཔོན་དང་། བརྒྱ་དཔོན་དང་། ལྔ་བཅུ་དཔོན་དང་། བཅུ་དཔོན་བྱེད་དུ་བཅུག་གོ།

༢༦ དེ་དག་གིས་དུས་རྟག་ཏུ་མི་སྡེ་དེའི་ཁྲིམས་གཅོད་ཅིང་བྱ་བ་ཆེན་པོ་རྣམས་མོ་ཤེའི་མདུན་དུ་བཞག བྱ་བ་ཆུང་བ་རེ་རེ་རང་གིས་ཐག་བཅད།

༢༧ དེ་ནས་མོ་ཤེས་རང་གི་སྒྱུག་པོ་བཏང་ནས་དེ་ནི་རང་གི་ཡུལ་དུ་ལོག་གོ།

༡༩

ཨིས་ར་ཨེལ་གྱི་བུ་རྣམས་མི་སེར་ཡུལ་གྱི་ཕྱི་རོལ་དུ་སོང་ནས་ཟླ་བ་གསུམ་པའི་ཚེས་དེ་རང་ལ་སི་ནཱ་བྱ་བའི་འབྲོག་སྟོང་དུ་ཕྱིན་ནོ།

༢ ཁོ་རྣམས་རེ་ཕི་དིམ་ནས་ཆས་ཏེ་སི་ནཱ་ཡི་འབྲོག་སྟོང་དུ་བསླེབས་ནས་སྒར་བཏབ། དེར་ཨིས་ར་ཨེལ་གྱིས་དེའི་ཐད་དུ་སྒར་བཏབ་བོ།

༣ མོ་ཤེ་གྱེན་དུ་འཛེགས་ཤིང་དཀོན་མཆོག་གི་དྲུང་དུ་སོང་བ་ལས། ཡ་ཧོ་ཝཱས་རི་ནས་དེ་ལ་བོས་པར་མཛད་ནས་དེ་ལ། ཁྱོད་ཀྱིས་ཡ་ཀོབ་ཁྱིམ་ལ་འདི་ལྟར་སྨྲོས། ཨིས་ར་ཨེལ་གྱི་བརྒྱུད་ལ་འདི་ལྟར་ཤོད་ཅིག

༤ ངས་མི་སེར་པ་རྣམས་ལ་ཇི་ལྟར་བྱས་པ་དང་། ཇི་ལྟར་ངས་ཁྱེད་ཅག་གླག་གི་ཤོག་པ་རྣམས་ཀྱི་ཁར་ཁུར་ཞིང་ངའི་དྲུང་དུ་འཁྲིད་པར་བྱས་པ་དེ་ཁྱེད་ཅག་གིས་མཐོང་བ་ཡིན།

༥ ད་ཁྱོད་ཅག་ནི་ངའི་བཀའ་ལ་ངོ་ཐོག་ཉན་ན། ངའི་ཞལ་ཆད་མ་གཡེངས་པར་སྲུང་ན། དེ་ནས་མི་བརྒྱུད་ཐམས་ཅད་ལས་ཁྱོད་ཅག་ནི་ངའི་ནོར་ཁྱད་པར་ཅན་ཞིག་ཡིན་པར་འགྱུར། ཅི་ལ་ཟེར་ན། ས་ཆེན་ཐམས་ཅད་ངའི་ཡིན་པའི་ཕྱིར་རོ།

༦ ཁྱེད་ནི་ངའི་ཕྱིར་དགེ་འདུན་གྱི་རྒྱལ་ཁམས་ཞིག་དང་མི་རབས་དམ་པ་ཞིག་ཡིན་པར་འགྱུར་རོ། གཏམ་དེ་དག་ཁྱོད་ཨིས་ར་ཨེལ་གྱི་བུ་བརྒྱུད་ལ་ཟེར་དགོས་པ་དེ་ཡིན་གསུངས་སོ༎

༧ དེ་ནས་མོ་ཤེ་ཡོངས་ཏེ་མི་བརྒྱུད་ཀྱི་རྒན་པ་རྣམས་བོས་ནས། ཡ་ཧོ་ཝཱས་ཁོ་རང་ལ་གནང་བའི་བཀའ་དེ་ཐམས་ཅད་དེ་དག་ལ་བཤད་དོ།

༨ དེའི་ལན་དུ་མི་བརྒྱུད་ཀྱིས་མགྲིན་གཅིག་ཏུ་ཡ་ཧོ་ཝཱས་ཅི་དང་ཅི་གསུངས་པ་བཞིན་དུ་ངེད་རྣམས་བྱེད་པར་དགའོ་ཞེས་སྨྲས་སོ། མོ་ཤེས་མི་བརྒྱུད་ཀྱི་གཏམ་དེ་ཡ་ཧོ་ཝཱ་ལ་ཞུས་སོ།

༩ དེ་ནས་ཡ་ཧོ་ཝཱས་མོ་ཤེ་ལ། ཀྱེ་ཧོ། ང་སྤྲིན་སྟུག་པོ་ཞིག་གི་ནང་ན་ཁྱོད་ཀྱི་རྩར་འོང་སྟེ་ངས་ཁྱོད་ལ་ནམ་གཏམ་བྱེད་པ་དེ་མི་སྡེས་ཀྱང་ཐོས་ཏེ། ཁྱོད་ལ་ཡང་རྟག་ཏུ་ཡིད་ཆེས་པའི་ཕྱིར་རོ་ཞེས་གསུངས་ནས། མོ་ཤེས་ཡ་ཧོ་ཝཱ་ལ་མི་སྡེའི་གཏམ་ཞུས་སོ།

༡༠ ཡང་སྐྱར་ཡ་ཧོ་ཝཱས་མོ་ཤེ་ལ། མི་སྡེའི་རྩར་སོང་ལ་དེ་རིང་དང་སང་དེ་དག་དམ་པར་བྱོས་ཤིག་དང་། དེ་དག་ལ་རང་གི་གོས་རྣམས་འཁྲུད་ཆུག

༡༡ ཞག་གསུམ་པ་ལ་གྲལ་འགྲིག་འདུག་པར་དགོས། གང་ལ་ཟེར་ན། ཞག་གསུམ་པ་ལ་ཡ་ཧོ་ཝཱ་མི་སྡེ་ཐམས་ཅད་ཀྱི་མིག་གི་མདུན་དུ་རི་སི་ནཱ་ལ་འབབ་རྒྱུ་ཡིན།

༡༢ ཁྱོད་ཀྱིས་མི་སྡེའི་ཕྱོགས་བཞིར་ར་བས་བསྐོར་ནས་དེ་དག་ལ། ཁྱོད་ཅག་རི་ལ་འཛེགས་པའམ་དེའི་ཟུར་ལ་ཐུག་པ་ལས་སྲུང་ཞིག སུས་ཀྱང་རི་ལ་ཐུག་པ་དེ་ཅིས་ཀྱང་གསོད་པར་དགོས། དེ་ལྟ་བུ་ཞིག་ལ་ལག་པ་མ་ཐུག་སྟེ་རྡོ་རུབ་གཏོང་བའམ་མདའ་རྒྱབ་ནས་གསོད་པར་བྱ།

༡༣ ཁོ་ལ་ལག་པ་མ་ཐུག་སྟེ་ཁོ་རྡོ་རུབ་གཏོང་བའམ་མདའ་ཡིས་ཤི་དགོས། དུད་འགྲོ་ཡིན་ནམ་མི་ཡིན་གསོན་མི་རུང་། དུང་གི་སྐད་ཡུན་རིང་དུ་འབྱུང་ཚེ་ན་དེ་དག་རི་ལ་འཛེགས་ཏེ་གྱེན་དུ་ཡོང་བར་རུང་ངོ་ཞེས་བཀའ་གནང་ངོ་།

༡༤ དེ་ནས་མོ་ཤེ་རི་ནས་བབས་ཏེ་མི་སྡེའི་རྩར་ཡོངས་པ་དང་། མི་སྡེ་དམ་པར་བྱས་ཏེ་དེ་དག་རང་གི་གོས་རྣམས་བཀྲུས་སོ།

༡༥ ཡང་མོ་ཤེས་མི་སྡེ་ལ། ཞག་གསུམ་པ་ལ་གྲལ་སྒྲིག་སྟེ་འདུག་ཅིག སུས་ཀྱང་བུད་མེད་ཅིག་དང་མ་འགྲོགས་ཤིག་ཅེས་བཀའ་གནང་ངོ་༎

༡༦ ཞག་གསུམ་པ་དེ་བྱུང་སྟེ་ནམ་ལངས་པའི་དུས་སུ་རི་ལ་འབྲུག་ལྡིར་ཞིང་གློག་འཁྱུག་པ་དང་། སྤྲིན་གྱི་མུན་སྟུག་དང་དུང་གི་སྐད་ཤིན་ཏུ་ཆེན་པོ་བྱུང་བས། སྒར་ལ་ཡོད་པའི་མི་སྡེ་འཇིགས་པས་འདར་རོ།

༡༧ མོ་ཤེས་མི་སྡེ་སྒར་གྱི་ཕྱི་རོལ་ཏུ་དཀོན་མཆོག་གི་དྲུང་དུ་ཁྲིད་ནས་དེ་དག་རིའི་རྩ་ལ་གྲལ་དུ་བསྡད་དོ།

༡༨ ཡ་ཧོ་ཝཱ་མེའི་ངང་ན་བབས་པས་རི་སི་ནཱ་ཐམས་ཅད་ནས་དུ་བ་འཐུལ་བ་དང་། ཞུ་བའི་ཐབ་ཀྱི་དུ་བ་ལྟར་དུ་བ་དེ་གྱེན་ལ་ལངས་ཤིང་། རི་ཚང་མ་དྲག་པོར་གཡོས་སོ།

༡༩ ཡང་དུང་གི་སྐད་འཕེལ་འཕེལ་ཏེ། མོ་ཤེས་གཏམ་ཞུས་ནས་དཀོན་མཆོག་གིས་སྒྲ་ཞིག་གིས་ལན་གསུངས་སོ།

༢༠ ཡ་ཧོ་ཝཱ་རི་སི་ནཱ་ལ་བབས། དེའི་རྩེ་མོ་ལ་བབས་ནས་ཡ་ཧོ་ཝཱས་མོ་ཤེ་ལ་རིའི་རྩེ་ལ་ཤོག་ཅེས་བཀའ་གནང་བས། མོ་ཤེ་འཛེགས་སོ།

༢༡ ཡ་ཧོ་ཝཱས་མོ་ཤེ་ལ་གསུངས་པ། མི་བརྒྱུད་དེས་ཡ་ཧོ་ཝཱ་མཐོང་བའི་ཕྱིར་མི་རུབ་པ་དང་ཁོ་རྣམས་ཀྱི་ནང་ནས་མང་པོ་མི་ཤི་བའི་ཕྱིར་དེ་དག་ལ་ཁག་ཁོལ་ཞིག

༢༢ ཡ་ཧོ་ཝཱ་དང་ཉེ་བར་ཡོང་བའི་བླ་མ་དེ་དག་གིས་རང་དམ་པར་བྱེད་དགོས། དེ་མིན་ཡ་ཧོ་ཝཱ་དེ་དག་གི་ཐོག་ཏུ་རྒྱང་མཆོང་བར་འགྱུར་བའང་སྲིད་ཅེས་བཀའ་གནང་ངོ་།

༢༣ མོ་ཤེས་ཡ་ཧོ་ཝཱ་ལ་ཞུས་པ། མི་སྡེ་ནི་རི་སི་ནཱ་ལ་འཛེགས་མི་ནུས། ཁྱེད་ཀྱིས་རི་འདི་ར་བས་སྐོར་ལ་དམ་པར་བྱོས་ཤིག་ཅེས་བཀའ་གནང་སྟེ་དེ་དག་ལ་ཁག་བཀལ་བར་མཛད་དོ།

༢༤ དེར་ཡ་ཧོ་ཝཱས་དེ་ལ། བོབས་ལ་སོང་ཞིག རྗེས་ལ་ཁྱོད་ཨ་རོན་དང་བཅས་པ་འཛེག་སྟེ་གྱེན་ལ་ཡོང་དགོས། འོན་ཀྱང་བླ་མ་རྣམས་དང་མི་སྡེ་ཡ་ཧོ་ཝཱའི་རྩར་འཛེག་ཕྱིར་མ་རུབ་ཅིག ཅིའི་ཕྱིར་ཞེ་ན། ཡ་ཧོ་ཝཱ་དེ་དག་གི་ཁྲོད་དུ་རྒྱང་མི་མཆོང་བའི་ཕྱིར་རོ་ཞེས་བཀའ་སྩལ་ཏོ།

༢༥ དེ་ནས་མོ་ཤེ་བབས། མི་སྡེའི་རྩར་སོང་ནས་དེ་དག་ལ་དེ་བཤད་དོ༎

༢༠

དཀོན་མཆོག་གིས་བཀའ་འདི་ཐམས་ཅད་གསུངས་ནས་འདི་སྐད་དུ།

༢ ཁྱོད་ཅག་མི་སེར་ཡུལ་གཉའ་ཡལ་གྱི་ཁང་པ་ནས་བཏོན་པའི་ཁྱོད་ཅག་གི་དཀོན་མཆོག་ཡ་ཧོ་ཝཱ་ནི་ང་ཡིན།

༣ ང་མ་གཏོགས་པར་གཞན་དཀོན་མཆོག་ཁྱོད་ལ་ཡོད་པར་མི་རུང་ངོ་༎

༤ སྐུ་འདྲ་དང་། སྟེང་གི་ནམ་མཁའ་འམ། འོག་གི་སའམ། ས་འོག་གི་ཆུ་ལ་ཡོད་པའི་སེམས་ཅན་ཞིག་གི་གཟུགས་བརྙན་གང་ཡང་ཁྱོད་ལ་མ་བྱེད།

༥ དེ་ལ་ཕྱག་མ་འཚལ། དེ་དག་ལ་བསྙེན་བཀུར་ཡང་མ་བྱེད་ཅིག གང་ལ་ཟེར་ན། ང་ཡ་ཧོ་ཝཱ་ཁྱོད་ཀྱི་དཀོན་མཆོག་ནི་འཁྲེན་ཅན་ཞིག་ཡིན་ཏེ། ཕ་རྣམས་ཀྱི་སྡིག་པའི་ཕྱིར་བུ་ང་ལ་སྡང་བ་རྣམས་ལ་བུ་ཚ་རབས་གསུམ་བཞིའི་བར་དུ་ཆད་པ་གཅོད།

༦ ང་ལ་ཆགས་ཤིང་བཀའ་བཞིན་དུ་བྱེད་པ་རྣམས་ལ་སྟོང་མང་པོ་རྣམས་ཀྱི་བར་དུ་སྙིང་རྗེ་མཛད་དོ༎

༧ ཡ་ཧོ་ཝཱ་ཁྱོད་ཀྱི་དཀོན་མཆོག་གི་མཚན་དོན་མེད་དུ་མ་ལེན་ཞིག ཅི་ལ་ཟེར་ན། སུས་ཀྱང་ཁོང་གི་མཚན་དོན་མེད་ལ་འཁུར་མཁན་དེ་ཡ་ཧོ་ཝཱས་སྐྱོན་མེད་རྩི་བར་མི་འགྱུར་རོ༎

༨ དམ་པར་སྲུང་བའི་ཕྱིར་ཤབ་བཱད་ཀྱི་ཉིན་མོ་ཡིད་ལ་འཇོག་ཅིག

༩ ཞག་དྲུག་གི་བར་དུ་འབད་ཅིང་རང་གི་ལས་ཚང་མ་བྱོས་ཤིག

༡༠ འོན་ཀྱང་ཞག་བདུན་པ་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཤབ་བཱད་ཡིན་པས། ཁྱོད་རང་དང་། ཁྱོད་ཀྱི་བུ་དང་། བུ་མོ་དང་གཡོག་པོ་གཡོག་མོ་དང་། ཁྱོད་ཀྱི་ཕྱུགས་དང་། ཁྱོད་ཀྱི་སྒོ་ཁང་ལ་ཡོད་པའི་འགྲོན་པོས་ལས་གང་ཡང་མ་བྱེད་ཅིག

༡༡ གང་ལ་ཟེར་ན། ཞག་དྲུག་ན་ཡ་ཧོ་ཝཱས་ནམ་མཁའ་དང་ས་དང་རྒྱ་མཚོ་དང་དེ་དག་གི་ནང་ན་ཡོད་པ་ཐམས་ཅད་མཛད་ནས། ཞག་བདུན་པ་ལ་དལ་བར་བཞུགས་སོ། དིའི་ཕྱིར་ཡ་ཧོ་ཝཱས་ཤབ་བཱད་ཀྱི་ཉིན་མོ་དེ་བྱིན་གྱིས་བརླབས་ནས་དམ་པར་མཛད་དོ༎

༡༢ ཡ་ཧོ་ཝཱ་དཀོན་མཆོག་གིས་ཁྱོད་ལ་གནང་བའི་ཡུལ་ནང་ཚེ་རིང་བར་འགྱུར་བའི་ཕྱིར་དུ་ཁྱོད་ཀྱི་ཕ་དང་མ་གཉིས་ལ་བཀུར་སྟི་བྱོས་ཤིག

༡༣ མི་མ་གསོད་ཅིག

༡༤ ལོག་གཡེམ་མ་བྱེད།

༡༥ མ་རྐུ་ཞིག

༡༦ ཁྱིམ་མཚེས་པར་རྫུན་གྱི་དཔང་པོ་མ་བྱེད་ཅིག

༡༧ ཁྱོད་ཀྱིས་གཞན་མིའི་ཁང་པ་ལ་མ་སྲེད་ཅིག ཁྱོད་གཞན་མིའི་ཆུང་མ་དང་། གཡོག་པོ་དང་། གཡོག་མོ་དང་། བ་གླང་དང་། བོང་བུ་དང་། ཁྱིམ་མཚེས་པའི་ཅི་ཡིན་པ་ཐམས་ཅད་ལ་མ་སྲེད་ཅིག་ཅེས་བཀའ་གནང་ངོ་༎

༡༨ མི་སྡེ་ཐམས་ཅད་ཀྱིས་འབྲུག་སྒྲ་རྣམས་དང་གློག་འཁྱུག་པ་དང་དུང་གི་སྐད་དང་རི་ལ་དུ་བ་འཐུལ་བ་དེ་མཐོང་བས། མི་སྡེ་ནི་ཕྱི་འགྲོས་སུ་ཤོར་ནས་རྒྱང་མ་རུ་བསྡད་དོ།

༡༩ ཡང་དེ་དག་གིས་མོ་ཤེ་ལ། ཁྱོད་ཀྱིས་ང་ཅག་ལ་གཏམ་བྱོས་ཤིག་དང་། ངེད་ཉན་པར་བྱ། འོན་ཀྱང་ང་རྣམས་མི་ཤི་བའི་ཕྱིར་དཀོན་མཆོག་གིས་ང་ཅག་ལ་མ་གསུང་ཞིག

༢༠ མོ་ཤེས་མི་སྡེ་ལ། མ་འཇིགས་ཤིག ཁྱོད་རྣམས་ཀྱི་སེམས་ཀྱི་ཚོད་བཞེས་པ་དང་། ཁྱོད་རྣམས་ཁོང་ལ་འཇིགས་ཏེ་སྡིག་པ་མི་བྱེད་པའི་ཕྱིར་དུ་དཀོན་མཆོག་ཕེབས་པ་ཡིན་ཞེས་སྨྲས་སོ།

༢༡ དེ་ལྟར་མི་སྡེ་ནི་རྒྱང་མར་བསྡད་དེ། མོ་ཤེ་ནི་དཀོན་མཆོག་བཞུགས་ཡོད་པའི་མུན་སྟུག་དང་ཉེ་བར་ཕྱིན་ཏོ༎

༢༢ ཡང་ཡ་ཧོ་ཝཱས་མོ་ཤེ་ལ། ཨིས་ར་ཨེལ་གྱི་བུ་རྣམས་ལ་སྨྲོས་ཤིག ངས་ནམ་མཁའ་ལས་ཁྱོད་ཅག་དང་གསུང་གླེང་མཛད་པ་ཁྱོད་ཚོས་མཐོང་བ་ཡིན།

༢༣ ངའི་དོ་ཟླར་ཅིའང་བྱེད་དུ་མི་རུང་སྟེ། དངུལ་སྐུའམ་གསེར་སྐུའི་ལྷ་རྣམས་བྱེད་པར་མི་དགོས།

༢༤ ས་ལས་མཆོད་ཁྲི་ཞིག་ངའི་ཕྱིར་བྱོས་ལ། དེའི་ཁར་ཁྱོད་ཀྱི་སྦྱིན་སྲེག་དང་། བདེ་བའི་མཆོད་པ་རྣམས་དང་། ཁྱོད་ཀྱི་ལུག་དང་གླང་གི་མཆོད་པ་འབུལ་དགོས། གང་དང་གང་དུ་ངའི་མཚན་དྲན་འཇུག་པའི་གནས་སུ་ང་ཁྱོད་ཀྱི་དྲུང་དུ་འོང་ཞིང་དེར་ངས་ཁྱོད་ལ་བྱིན་རླབས་གནང་བར་བྱའོ།

༢༥ ཡང་གལ་ཏེ་ཁྱོད་ཀྱིས་ངའི་ཕྱིར་རྡོ་བ་ལས་མཆོད་ཁྲི་ཞིག་བྱེད་ན། མ་བཞོགས་པའི་རྡོ་རྣམས་ནས་བཟོས་ཤིག ཇི་སྟེ་ཁྱོད་ཀྱིས་རང་གི་ལག་ཆ་དེ་ལ་རྒྱབ་ན། མི་གཙང་བར་བྱེད་དོ།

༢༦ ཡང་དེའི་ཐོག་ཁྱོད་ཀྱི་ངོ་ཚ་མི་མཐོང་བའི་ཕྱིར། ངའི་མཆོད་ཁྲི་ལ་ཐེམ་པ་ལས་མ་འཛེགས་ཤིག།

༢༡

ད་ཁྱོད་ཀྱིས་དེ་དག་གི་མདུན་དུ་གཞག་དགོས་པའི་ཁྲིམས་ཡིག་རྣམས་ནི་འདི་ལྟར་རོ༎

༢ ཁྱོད་ཀྱིས་ཨིབ་རི་པའི་གཉའ་ཡལ་ཞིག་ཉེ་ན་ལོ་དྲུག་གི་བར་དུ་བྲན་བྱས་ནས། ལོ་བདུན་པ་ལ་ཅིའང་མ་བཅལ་བར་ཐར་དགོས།

༣ ཁོ་གཅིག་པུ་ཡོད་ན། གཅིག་པུ་ཡང་འགྲོ་དགོས། ཁོ་ལ་བཟའ་ཟླ་ཡོད་ན། བཟའ་ཟླ་ཁོ་དང་མཉམ་དུ་འགྲོ་དགོས།

༤ དེའི་བདག་པོས་ཁོ་ལ་བཟའ་ཟླ་ཞིག་བཏང་ནས། གལ་ཏེ་མོ་ལས་བུའམ་བུ་མོ་རྣམས་ཆད་ཡོད་ན། བཟའ་ཟླ་རང་གི་ཕྲུ་གུ་རྣམས་དང་བཅས་པ་བདག་པོའི་ཡིན། མི་དེ་གཅིག་པོ་འགྲོ་དགོས།

༥ གལ་ཏེ་བྲན་པོས་ནི་ངའི་བདག་པོ་དང་ངའི་བཟའ་ཟླ་དང་ཕྲུ་གུ་རྣམས་ལ་གཅེས་པར་འཛིན་ཏེ་ཐར་བར་མི་དགའོ་ཞེས་གསལ་པོར་སྨྲ་ན།

༦ བདག་པོས་མི་དེ་ནི་མི་དཔོན་རྣམས་ཀྱི་མདུན་དུ་ཁྲིད་ནས་སྒོའམ་དེའི་རེ་བཞིའི་མདུན་དུ་འཇོག་ལ། བདག་པོས་དེའི་རྣ་ལ་སྙུང་བུས་བུག་པ་འདོན་པར་དགོས། ཡང་མི་དེས་གཏན་དུ་དེའི་བྲན་བྱེད་དགོས་སོ༎

༧ ཡང་མི་ཞིག་གིས་རང་གི་བུ་མོ་གཡོག་མོ་བྱེད་དུ་འཚོང་ན། ཚེ་གཡོག་ཐར་སྲོལ་བཞིན་དུ་མོ་ནི་ཐར་འཇུག་པའི་མི་རིགས་སོ།

༨ བདག་པོས་མོ་དེ་རང་གི་ཕྱིར་འདམས་ཀྱང་དེ་ལ་མི་དགའ་ན། བླུ་རིན་འཇལ་དགོས། མོ་དེ་ལ་ཟོག་བྱས་པས་ཕྱིའི་མི་བརྒྱུད་ཅིག་ལ་འཚོང་བའི་དབང་དེ་ལ་མེད་དོ།

༩ གལ་ཏེ་རང་གི་བུའི་ཕྱིར་མོ་དེ་འདམ་ན་དེ་ལ་བུ་མོ་རྣམས་ཀྱི་སྲོལ་བཞིན་བྱེད་པར་དགོས།

༡༠ ཇི་སྟེ་ཁོ་ལ་གཞན་མ་ཞིག་ཆུང་མར་བླང་ན། ལྟོ་གོས་དང་བག་མའི་སྐལ་བ་ཅི་ཡིན་འཕྲི་བར་མི་རུང་ངོ་།

༡༡ དེས་ནི་གསུམ་ཀ་དེ་མི་སྒྲུབ་ན། བླུ་རིན་མི་འཇལ་བར་མོ་ནི་ཐར་དགོས་སོ༎

༡༢ སུས་ཀྱང་མི་ཞིག་ཤི་བ་ཙམ་དུ་བརྡུངས་མཁན་དེའི་སྲོག་ཅི་ནས་ཀྱང་གཅོད་པར་དགོས།

༡༣ འོན་ཀྱང་ཁོས་མི་ལ་མ་འཇབ་སྟེ་དཀོན་མཆོག་གིས་མི་དེ་ཁོའི་ལག་ཏུ་བཏད་པ་ཡིན་ན། ངས་མི་དེ་ལ་འབྲོས་ས་ཞིག་སྟོན་པར་བྱའོ།

༡༤ ཇི་སྟེ་མི་ཞིག་གིས་ཤེས་བཞིན་དུ་རང་གི་ཁྱིམ་མཚེས་པ་གཡོ་སྒྱུའི་ཐབས་ཀྱིས་གསོད་དུ་འོང་ན། ཁྱོད་ཀྱིས་མི་དེ་ངའི་མཆོད་ཁྲིའི་དྲུང་ནས་ཀྱང་ཁྱེར་ནས་ཁོ་ཤི་དགོས་སོ།

༡༥ ཡང་རང་གི་ཕའམ་རང་གི་མ་ལ་རྡུང་མཁན་དེ་པ་ད་སྲོག་གཅོད་དགོས།

༡༦ སུས་ཀྱང་མི་གཞན་ཞིག་བརྐུས་ནས་འཚོང་ན། ཡང་ན་མི་དེ་ཁོའི་ལག་ནས་བརྙེད་ན། ཁོ་ཅིས་ཀྱང་གསོད་དགོས།

༡༧ ཡང་རང་གི་ཕའམ་རང་གི་མ་ལ་སྨོན་ལོག་འདེབས་མཁན་དེ་པ་ད་སྲོག་གཅོད་དགོས།

༡༨ ཡང་གལ་ཏེ་མི་གཉིས་རྒོལ་ཞིང་གཅིག་གིས་གཅིག་ལ་རྡོའམ་མུལ་ཐུག་བརྒྱབས་ནས། མི་དེ་མ་ཤི་བར་མལ་ས་ལ་ཉལ་ཏེ།

༡༩ གལ་ཏེ་ཕྱིར་ལང་ཞིང་དབྱུག་པ་ལ་རྟེན་ཏེ་ཕར་ཚུར་འགྲོ་ན་བརྡུངས་མཁན་དེ་ཐར་ཡང་། དེའི་ལས་ཆག་གི་ཕྱིར་དངུལ་འཇལ་ཞིང་མི་དེ་ཡོངས་སུ་ནད་མེད་བྱེད་དགོས་སོ།

༢༠ ཡང་མི་ཞིག་གིས་རང་གི་བྲན་པོ་ཡང་ན་རང་གི་བྲན་མོ་ལ་དབྱུག་པས་བརྡུངས་ནས་དེ་དེའི་ལག་ལས་ཤི་ན། དེ་ལ་ཅི་ནས་ཀྱང་ཁྲིམས་ཕོག་པར་དགོས།

༢༡ འོན་ཀྱང་ཞག་གཅིག་གམ་གཉིས་གསོན་ན། ཁོ་མི་དེའི་ནོར་ཡིན་པའི་ཕྱིར་ཁྲིམས་འཕོག་པར་མི་དགོས།

༢༢ ཡང་མི་གཉིས་རྒོལ་སྐབས་སུ་བུད་མེད་མངལ་དང་ལྡན་པ་ཞིག་ལ་ཕོག་པའི་རྐྱེན་གྱིས་མངལ་གནས་སྐྱུར་དུ་བཅུག་ནས། གལ་ཏེ་གནོད་པ་མི་འབྱུང་ན། བུད་མེད་ཀྱི་ཁྱོས་དེ་ལ་ཆད་པ་ཙམ་འགེལ་དང་ཁྲིམས་དཔོན་ཚོས་ཐག་གཅོད་པ་བཞིན་དུ་འཇལ་བར་དགོས་སོ།

༢༣ ཇི་སྟེ་གནོད་པ་འབྱུང་ན། དེ་ནས་སྲོག་ལ་སྲོག་ལན།

༢༤ མིག་ལ་མིག་ལན། སོ་ལ་སོ་ལན། ལག་ལ་ལག་ལན། རྐང་ལ་རྐང་ལན།

༢༥ སྲེག་པའི་ལན་ལ་སྲེག་པ། རྨ་ལ་རྨ་ལན། རྟ་ལྕག་གི་ལན་ལ་རྟ་ལྕག་རྒྱབ་པར་དགོས།

༢༦ ཡང་མི་ཞིག་གིས་རང་གི་བྲན་པོའི་མིག་གམ་རང་གི་བྲན་མོའི་མིག་ལ་བརྡུངས་པས་མིག་ནོངས་པར་བྱེད་ན། མིག་དེའི་ཕྱིར་ཁོ་བྲན་བྱེད་པ་ལས་སྒྲོལ་བར་དགོས།

༢༧ ཡང་ཁོས་རང་གི་བྲན་པོའི་སོའམ། རང་གི་བྲན་མོའི་སོ་གཅོག་ན། སོའི་ཕྱིར་དུ་སྒྲོལ་བར་དགོས་སོ༎

༢༨ གལ་ཏེ་གླང་ཞིག་གིས་སྐྱེས་པའམ་བུད་མེད་ཅིག་ལ་བརྡུངས་ནས་ཤི་ན། གླང་རྡོ་རུབ་ལ་བཏང་སྟེ་བསད་ནས། དེའི་ཤ་ཟ་བར་མི་རུང་། གླང་བདག་ལ་སྐྱོན་མེད་དོ།

༢༩ འོན་ཀྱང་གླང་སྔར་ནས་རྡུང་ལོབས་ཡོད་དེ། བདག་པོ་ལ་དཔང་ཕུད་ནས་ཀྱང་གླང་དེ་མ་བཀག་པས་སྐྱེས་པ་ཡང་ན་བུད་མེད་ཅིག་གསོད་ན། གླང་དེ་རྡོ་རུབ་ལ་བཏང་སྟེ་གསོད་པ་དང་གླང་བདག་ཀྱང་གསོད་པར་དགོས།

༣༠ གལ་ཏེ་མི་དེ་ལ་མི་ཤ་བཀལ་ན། ཙམ་བཀལ་བ་དེ་ནི་རང་གི་སྲོག་གི་བླུ་རིན་དུ་འཇལ་བར་དགོས་སོ།

༣༡ གལ་ཏེ་དེས་བུ་ཞིག་གམ་བུ་མོ་ཞིག་ལ་བརྡུངས་པ་ཡིན་ན། དེ་རང་གི་ཁྲིམས་བཞིན་དུ་བྱེད་དགོས་སོ།

༣༢ གླང་གིས་བྲན་པོའམ་བྲན་མོ་ཞིག་ལ་རྡུང་ན། ཁོས་དེ་དག་གི་བདག་པོ་ལ་དངུལ་སུམ་ཅུ་སྟེར་བ་དང་། གླང་རྡོ་རུབ་ལ་བཏང་སྟེ་གསོད་དགོས།

༣༣ ཡང་མི་ཞིག་གིས་དོང་ཞིག་གི་ཁ་ཕྱེས་པའམ་ཡང་ན་དོང་ཞིག་བྲུས་ནས་ཁ་མ་བཀབ་པས་གླང་ངམ་བོང་བུ་ནང་དུ་ལྟུང་ན།

༣༤ དོང་གི་བདག་པོས་དེའི་རིན་གླང་བདག་ལ་ཚབ་ལ་བཅལ་ནས། རོ་ནི་ཁོ་རང་གི་ཡིན་པའི་རིགས་སོ།

༣༥ ཡང་བདག་པོ་གཅིག་གི་གླང་གིས་བདག་པོ་གཞན་ཞིག་གི་གླང་ལ་བརྡུངས་པས་བསད་ན། གླང་གསོན་པོ་དེ་བཙོངས་ནས་དེའི་རིན་ཡང་བགོད་པ་དང་། རོ་ཡང་བགོ་བཤའ་བྱེད་པར་དགོས་སོ།

༣༦ འོན་ཀྱང་གླང་སྔར་ནས་རྡུང་བ་ལ་གོམས་པའི་རྒྱུས་ཡོད་ཀྱང་བདག་པོས་གླང་དེ་མ་བཀག་ན། གླང་གི་ཚབ་ལ་གླང་ཅིས་ཀྱང་གཏོང་བ་དང་། རོ་ནི་ཁོ་རང་གི་ཡིན་པའི་རིགས་སོ༎

༢༢

མི་ཞིག་གིས་གླང་ངམ་ལུག་ཅིག་རྐུས་ནས་གསོད་པ་ཡང་ན་འཚོང་ན། གླང་གཅིག་ལ་གླང་ལྔ་དང་། ལུག་གཅིག་ལ་ལུག་བཞི་གཏོང་བར་དགོས་སོ།

༢ གལ་ཏེ་གློ་རྟོལ་དུས་སུ་རྐུན་མ་ཐུབ་ནས་ཤི་བ་ཙམ་རྡུང་ན། དེའི་ཕྱིར་མི་ཤ་མི་འཕོག

༣ འོན་ཀྱང་གལ་ཏེ་ཉི་མ་ཤར་ཚར་ན་སྲོག་ལན་འབྱུང་དགོས། ཁོས་ཚབ་གཏོང་དགོས། ཁོ་ལ་ཚབ་གཏོང་རྒྱུ་མེད་ན། བརྐུས་པའི་ཕྱིར་ཁོ་འཚོང་བར་དགོས།

༤ ཅི་སྟེ་བརྐུས་པའི་བ་གླང་ངམ་བོང་བུའམ་ལུག་དེའི་ལག་ནས་གསོན་པོར་ཐོབ་ན། ཉི་ལྡབ་གཏོང་བར་དགོས།

༥ མི་ཞིག་གིས་ཞིང་ཡང་ན་རྒུན་ཚལ་ཞིག་ཟ་འཇུག་ཅིང་། རང་གི་ལུག་ཕྱུགས་མི་གཞན་ཞིག་གི་ཞིང་ཟ་རུ་ཕུད་ན། དེ་རང་གི་ཞིང་གི་ཐོག་དང་རང་གི་རྒུན་ཚལ་གྱི་ཐོག་ལས་མཆོག་ཡིན་པ་དེའི་དོད་དུ་གཏོང་བར་དགོས།

༦ མེ་ཞིག་ཤོར་ནས་ཚེར་ཐག་བསྲེགས་ནས་ཅོག་ཕུང་ངམ་མ་བརྔས་པའི་སྙེ་མའམ་ཞིང་འཚིག་ན། མེ་ཕུས་པ་དེས་ཅི་ནས་ཀྱང་ཚབ་འཇལ་དགོས་སོ༎

༧ མི་ཞིག་གིས་ཁྱིམ་མཚེས་པ་ལ་སྨར་རྐྱང་ངམ་རྫས་བཅོལ་ནས། དེའི་ཁང་པ་ལས་བཅོལ་བ་དེ་བརྐུས་ཁྱེར་ན། གལ་ཏེ་རྐུན་མ་ཐོབ་ན། དེས་ཉིས་ལྡབ་འཇལ་བར་དགོས།

༨ ཅི་སྟེ་རྐུན་མ་མི་ཐོབ་ན། ཁྱིམ་བདག་རང་གི་ལག་པས་ཁྱིམ་མཚེས་ཀྱི་ནོར་ལ་མ་རེག་པ་རྟོགས་པའི་ཕྱིར་དཀོན་མཆོག་གི་དྲུང་དུ་འཁྲིད་པར་དགོས།

༩ གླང་ངམ་བོང་བུའམ་ལུག་གམ་གོས་ལ་རྟེན་པའི་ཉེས་པ་གང་ཡིན་པ་དང་། སྟོར་བའི་རྫས་ཤིག་ལ་རྟེན་ནས་མི་ཞིག་གིས་ངོ་བརྟག་བྱེད་པ་ན། རྩོད་པའི་མི་གཉིས་ཀའི་རྒྱུ་རྐྱེན་དཀོན་མཆོག་གི་དྲུང་དུ་བཞག་པ་དང་། དཀོན་མཆོག་གིས་གང་ལ་ཉེས་སྐྱོན་འགེལ་བ་དེས་ཁྱིམ་མཚེས་པ་ལ་ཉིས་འགྱུར་འཇལ་དགོས་སོ༎

༡༠ མི་ཞིག་གིས་ཁྱིམ་མཚེས་པ་ལ་བོང་བུའམ་བ་གླང་ངམ་ལུག་གམ་གཞན་དུད་འགྲོ་གང་ཡིན་པ་འཆོལ་དུ་བཏང་བ་དེ་སུས་ཀྱང་མ་མཐོང་བར་ཤི་ན། ཡང་ན་སྣད་ན། ཡང་ན་བཟུང་ཁྱེར་ན།

༡༡ མི་དེ་རང་གི་ལག་པས་ཁྱིམ་མཚེས་ཀྱི་ནོར་ལ་མ་རེག་པ་དེ་གཉིས་ཀྱི་བར་ལ་ཡ་ཧོ་ཝཱ་དཔང་དུ་འཛུགས་ཤིང་མནའ་བསྐྱེལ་ཏེ། བདག་པོ་དེ་ལ་ཡིད་ཆེས་ན། གཞན་མ་དེས་ཚབ་འཇལ་བར་མི་དགོས་སོ།

༡༢ ཇི་སྟེ་ཁོའི་ལག་ནས་རྐུན་མ་ལ་ཤོར་ན། དེའི་བདག་པོ་ལ་ཚབ་འཇལ་བར་དགོས།

༡༣ གཅན་གཟན་གྱིས་དྲལ་བ་ཡིན་ན་དཔང་པོའི་ཕྱིར་དེའི་རོ་འཁྱེར་འོང་དགོས་རལ་བ་ལ་ཚབ་འཇལ་མི་དགོས་སོ༎

༡༤ ཡང་མི་ཞིག་གིས་ཁྱིམ་མཚེས་ནས་གཡར་ནས། བདག་པོ་དེ་དང་མཉམ་དུ་མེད་པའི་ཚེ་སྣད་པའམ་ཤི་ན། ཅིས་ཀྱང་ཚབ་འཇལ་དགོས།

༡༥ བདག་པོ་མཉམ་དུ་ཡོད་ན་འཇལ་མི་དགོས། གལ་ཏེ་དེ་ནི་གླ་ལ་ཡིན་ན་ནོར་གོད་ནི་དེའི་གླ་ལ་རྩི་ཡིན།

༡༦ མི་ཞིག་གིས་བག་མར་མ་གྱུར་པའི་བུ་མོ་གཙང་མ་བསླུས་ནས་དེ་དང་འགྲོགས་ན། རིན་ཐོ་འཇལ་ཞིང་ཅི་ནས་ཀྱང་བག་མར་ལེན་དགོས།

༡༧ ཕས་བུ་མོ་མི་དེ་ལ་གཏོང་བར་ཁྱོན་ནས་མི་དགའ་ན། བུ་མོ་གཙང་མ་རྣམས་ཀྱི་རིན་ཐོ་བཞིན་དུ་དངུལ་འཇལ་དགོས་སོ༎

༡༨ ངན་སྔགས་མ་ཞིག་ཁྱོད་ཀྱིས་འཚོ་བར་མ་འཇུག་ཅིག

༡༩ སུ་ཡང་དུད་འགྲོ་ཞིག་དང་མཉམ་ཉལ་བ་དེ་ཅིས་ཀྱང་སྲོག་དང་འཕྲལ་བར་དགོས།

༢༠ ཡ་ཧོ་ཝཱ་གཅིག་པུ་ལ་མ་གཏོགས་པར་གཞན་ལྷ་གང་ལའང་མཆོད་པ་འབུལ་བའི་མི་དེ་རྩ་ནས་མེད་པར་བྱོས།

༢༡ རྒྱལ་ཁམས་པ་ཞིག་ལ་སྡུག་མ་གཏོང་ཁོ་ལ་མ་འཚེ་ཞིག ཁྱེད་རང་ཡང་མི་སེར་ཡུལ་ན་མི་ཡན་བྱས་པའི་ཕྱིར་རོ།

༢༢ ཇི་སྟེ་ཁྱོད་ཀྱིས་མོ་རང་མོ་དང་དྭ་ཕྲུག་གང་ལའང་ཚོད་གཅད་མ་བྱེད།

༢༣ ལུགས་ཅི་ཞིག་གིས་དེ་དག་ལ་སྡུག་བསྔལ་དུ་བཅུག་ནས་དེ་དག་ངའི་ཕྱོགས་སུ་འོ་དོད་གཏང་ན། ངས་ཅིས་ཀྱང་དེ་ཚོའི་འོ་དོད་གསན་ཡིན།

༢༤ ངའི་ཐུགས་ཁྲོ་འབར་ཞིང་ཁྱོད་རལ་གྲིའི་ཁས་མེད་པར་བྱེད་པ་དང་། ཁྱོད་ཀྱི་བཟའ་ཟླ་རྣམས་མོ་རང་མོ་དང་། ཁྱོད་ཀྱི་ཕྲུ་གུ་རྣམས་དྭ་ཕྲུག་ཏུ་འགྱུར་ཡོང་།

༢༥ ངའི་མི་སྡེ་ལས་ཁྱོད་དང་མཉམ་དུ་ཡོད་པའི་དབུལ་པོ་རྣམས་ཀྱི་ནང་ནས་ཅིག་ལ་དངུལ་སྐྱི་ན། དེ་ལ་བུན་བདག་དྲག་པོའི་ལུགས་མ་བྱེད། དངུལ་སྐྱེད་ལེན་པར་མི་དགོས་སོ།

༢༦ ཁྱིམ་མཚེས་པའི་གོས་གཏའ་མ་ལ་བླངས་ན། ཉི་མ་ནུབ་དུས་སུ་དེ་ལ་ཕྱིར་གཏོང་བར་དགོས།

༢༧ དེ་མིན་དེ་ལ་འགེབས་རྒྱུ་དང་ལུས་གོས་མེད་པས། ཅི་གོན་ནས་གཉིད་ལོག་པར་བྱ། ཡང་མི་དེས་ང་ལ་འོ་དོད་བརྒྱབ་ན། ང་ནི་སྙིང་རྗེ་ཅན་ཡིན་ཏེ་དེའི་འོ་དོད་གསན་པར་བྱའོ༎

༢༨ དཀོན་མཆོག་ལ་སྐུར་པ་མ་འདེབས་ཤིག ཡང་ཁྱོད་ཀྱི་མི་སྡེའི་དཔོན་པོ་ཞིག་ལ་སྨོན་ལོག་མ་འདེབས་ཤིག

༢༩ ཁྱོད་ཀྱིས་རང་གི་ལོ་ཐོག་དང་རྒུན་ཆང་གི་ཕུད་གཉིས་འབུལ་བ་ལ་ཕྱི་བཤོལ་མ་བྱེད་ཅིག ཁྱོད་ཀྱི་བུ་རྣམས་ཀྱི་སྔོན་སྐྱེས་ང་ལ་གཏོང་དགོས།

༣༠ དེ་ལྟར་དུ་ཁྱོད་ཀྱི་ལུག་ཕྱུགས་དང་བྱེད་དེ། ཞག་བདུན་གྱི་བར་དུ་དེ་རང་གི་ཨ་མ་དང་མཉམ་དུ་འདུག་ཆུག་ལ་ཞག་བརྒྱད་པ་ལ་ང་ལ་གཏོང་བར་བྱ།

༣༡ ཁྱོད་རྣམས་ནི་ངའི་ཕྱིར་མི་དམ་པ་རྣམས་ཡིན་དགོས། དེའི་ཕྱིར་གཅན་གཟན་གྱིས་ཐང་ལ་བསད་པའི་ཤ་དེ་ཁྱེད་ཀྱིས་མ་ཟ། དེ་ཁྱི་རྣམས་ཀྱི་མདུན་ལ་དབྱུག་ཅིག།

༢༣

རྫུན་གྱི་གཏམ་མ་སྒྲོག་ཅིག རྫུན་གྱི་དཔང་པོ་བྱེད་དུ་མི་ངན་དང་མ་འདྲེས་ཤིག

༢ ངན་བྱེད་དུ་ཁྱོད་མི་ཚོགས་ཤིག་ལ་མ་འབྲང་ཞིག ཡང་ཁྲིམས་ནང་གཤགས་ལོག་བྱེད་ཕྱིར་མི་ཚོགས་ཀྱི་ངོ་ལ་བལྟས་ནས་ཅིའང་མ་ཟེར།

༣ དབུལ་པོ་ཞིག་གི་ཁ་མཆུ་ནང་དེ་ལ་ཕྱོགས་མ་བྱེད།

༤ ཁྱོད་ཀྱི་དགྲའི་བ་གླང་ངམ་བོང་བུ་འཁྱར་པོ་དང་ཐུག་ན། དེ་ཅིས་ཀྱང་ཁོའི་རྩར་ཕྱིར་འཁྲིད་དགོས།

༥ ཁྱོད་ལ་སྡང་བའི་མིའི་བོང་བུ་ཁལ་གྱིས་མནན་ཏེ་མཐོང་ན། ཁྱོད་ཀྱིས་དེ་ལ་རོགས་བྱེད་མི་འདོད་ཀྱང་། དེ་ནས་ཀྱང་དེ་ལ་ཅིས་ཀྱང་གྲོགས་བྱེད་དགོས།

༦ ཁྱོད་ཀྱིས་དབུལ་པོའི་ཁྲིམས་ནང་དེ་ལ་གཤགས་ལོག་མ་ཐོང་ཞིག

༧ རྫུན་གྱི་སྙད་འཛུག་པ་ལས་བྱོལ་ཞིག སྐྱོན་མེད་དྲང་པོ་ཞིག་མ་གསོད་ཅིག ཅི་ལ་ཟེར་ན། མི་ངན་པ་ངས་ནོངས་མེད་མི་རྩིའོ།

༨ ཕག་སུག་ཅིའང་མ་ལེན་ཞིག གང་ལ་ཟེར་ན། ཕག་སུག་གིས་ནི་མིག་མཐོང་བ་རྣམས་ཀྱང་ལོང་བར་བྱེད་དེ། མི་དྲང་པོའི་ཁྲིམས་མགོ་ལོག་ལ་གཏོང་ངོ་།

༩ རྒྱལ་ཁམས་པ་ལ་མགོ་ནོན་མ་ཐོང་། ཁྱེད་ཚོ་མི་སེར་ཡུལ་ན་རྒྱལ་ཁམས་པར་གནས་པས། རྒྱལ་ཁམས་པའི་སྙིང་གི་རྒྱུས་ཁྱོད་ཚོ་ལ་ཡོད་དོ༎

༡༠ ལོ་དྲུག་ཁྱོད་ཀྱིས་རང་གི་ས་གཞི་ལ་ས་བོན་འདེབས་ཤིང་། དེའི་ལོ་ཐོག་བསྡུ་དགོས།

༡༡ འོན་ཀྱང་ལོ་བདུན་པ་ལ་ཁྱོད་ཀྱིས་ཞིང་མ་རྨོས་ཏེ་ཐ་ལ་ལུས་འཇུག་པར་བྱ། དེ་ནས་ཁྱོད་ཀྱི་མི་སྡེའི་དབུལ་ཕོངས་རྣམས་དེ་ལས་ཟ་བ་དང་། ལུས་པའི་ལྷག་མ་རིའི་དུད་འགྲོ་རྣམས་ཀྱིས་ཟ་ཡོང་། དེ་བཞིན་དུ་ཁྱོད་ཀྱི་རྒུན་ཚལ་དང་ཁ་སྐྱུར་པོའི་ཚལ་རྣམས་ལའང་བྱེད་དགོས་སོ༎

༡༢ ཞག་དྲུག་ན་ཁྱོད་ཀྱིས་རང་གི་ལས་བྱས་ནས། ཞག་བདུན་པ་ལ་དལ་མོར་སྡོད། གང་ལ་ཟེར་ན། ཁྱོད་ཀྱི་བ་གླང་དང་བོང་བུ་ངལ་གསོ་བ་དང་། ཁྱོད་ཀྱི་བྲན་མོའི་བུ་དང་ཕྱི་མི་སྟོབས་གསར་སྐྱེད་པའི་ཕྱིར་རོ༎

༡༣ ངས་ཁྱེད་ལ་ཅི་དང་ཅི་སྨྲས་པ་ཚང་མའི་ནང་ཟོན་བྱོས་དང་། གཞན་ལྷ་རྣམས་ཀྱི་མིང་ཡང་མ་ལེན། དེ་ནི་ཁྱེད་ཀྱི་ཁ་ནས་ཐོས་པར་མི་དགོས།

༡༤ ལོ་རེ་ལ་ཁྱོད་ཀྱིས་ལན་གསུམ་ངའི་ཕྱིར་དུས་ཆེན་བྱེད་དགོས་ཏེ།

༡༥ སྐྱུར་རྩི་མེད་པའི་བག་ལེབ་ཀྱི་དུས་ཆེན་དེ་སྲུང་དགོས། ངས་ཁྱོད་ལ་བསྒོ་བ་བཞིན་དུ་ཁྱོད་མི་སེར་ཡུལ་ནས་ཐོན་པའི་ཟླ་བ་ཨ་བིབ་དེ་རང་ནང་ཞག་བདུན་གྱི་བར་དུ་སྐྱུར་རྩི་མེད་པའི་བག་ལེབ་ཟ་དགོས། ཡང་སུ་ཡང་ལག་སྟོང་ལ་ངའི་མདུན་དུ་འོང་མི་རུང་ངོ་།

༡༦ དེ་ནས་ཁྱོད་ཀྱིས་ཞིང་འབད་ཅིང་བཏབ་པའི་ས་བོན་ལས་ལོ་ཐོག་དང་པོ་བསྡུ་བའི་ཐོག་ཕུད་ཀྱི་དུས་ཆེན་དང་། ལོའི་མཇུག་ལ་ཁྱོད་ཀྱིས་འབད་པའི་འབྲས་བུ་ཞིང་ལས་བསྡུ་བའི་དུས་སུ་ལོ་ཐོག་བསྡུ་བའི་དུས་ཆེན་བྱེད་དགོས།

༡༧ ལོ་རེ་ནང་ལན་གསུམ་ཁྱོད་ཀྱི་སྐྱེས་པ་ཐམས་ཅད་ཡ་ཧོ་ཝཱ་དཀོན་མཆོག་གི་སྐུ་མདུན་དུ་འོང་བར་དགོས།

༡༨ ཁྱོད་ཀྱིས་ང་ལ་ཕུལ་བའི་དམར་མཆོད་ཀྱི་ཁྲག་དེ་སྐྱུར་རྩི་དང་ལྡན་པའི་བག་ལེབ་མཉམ་དུ་མ་ཕུལ། ཡང་ངའི་དུས་ཆེན་གྱི་ཚིལ་སང་གི་བར་དུ་ལུས་པར་མི་རུང་།

༡༩ ཁྱོད་ཀྱི་ས་གཞི་ནས་ཐོན་པའི་ལོ་ཐོག་འགོ་མའི་ཕུད་ཡ་ཧོ་ཝཱ་ཁྱོད་ཀྱི་དཀོན་མཆོག་གི་མཆོད་ཁང་དུ་འབུལ་བར་དགོས། ཁྱོད་ར་གུ་ཞིག་དེའི་ཨ་མའི་འོ་མའི་ནང་སྐོལ་བར་མི་རུང་ངོ་༎

༢༠ ལྟོས་ཤིག ཁྱོད་ལམ་ལ་སྐྱོང་ཞིང་། ངས་བཤམས་ཡོད་པའི་གནས་སུ་ཁྱོད་འཁྲིད་ཕྱིར་ངས་ཁྱོད་ཀྱི་སྔོན་དུ་ཕོ་ཉ་ཞིག་གཏོང་།

༢༡ ཁོང་ལ་ཟོན་བྱོས་ལ་ཁོང་གི་བཀའ་ལ་ཉོན། ཡང་ཁོང་གི་ཡིད་མ་འབྱིན་ཞིག ཅི་ལ་ཞེ་ན། ངའི་མཚན་ཁོང་གི་ནང་ན་ཡོད་པས། ཁོང་གིས་ཁྱོད་ཚོའི་ཉེས་པ་རྣམས་ལ་བཟོད་པ་བྱེད་མི་ཡོང་བའི་ཕྱིར་རོ༎

༢༢ འོན་ཀྱང་ཁྱོད་དེའི་བཀའ་ལ་ངོ་ཐོག་ཉན་ཏེ། ངས་ཅི་སྨྲས་པ་ཐམས་ཅད་བཞིན་དུ་བྱེད་ན། དེ་ནས་ང་ཁྱེད་ཀྱི་དགྲ་རྣམས་ཀྱི་དགྲ་བོ་དང་། ཁྱེད་ཀྱི་ཕ་རོལ་པ་རྣམས་ཀྱི་ཕ་རོལ་པ་ལ་འགྱུར་འོང་།

༢༣ ངའི་ཕོ་ཉ་དེ་ཁྱོད་ཀྱི་མདུན་དུ་བྱོན་ཏེ། ཁྱོད་ཨ་མོར་པ་དང་ཧེད་པ་དང་ཕེ་རི་ཟི་པ་དང་ཀ་ན་ཨན་པ་དང་ཧི་ཝི་པ་དང་ཡེ་བུས་པ་རྣམས་ཀྱི་ཡུལ་དུ་འཁྲིད་དེ། ངས་དེ་དག་རྩད་ནས་གཅོད་པར་བྱའོ།

༢༤ ཁྱོད་ཀྱིས་དེ་དག་གི་སྐུ་འདྲ་རྣམས་ལ་ཕྱག་ཀྱང་མ་འཚལ། བསྙེན་བཀུར་ཡང་མ་བྱེད། དེ་དག་གི་བྱེད་ལུགས་བཞིན་དུ་ཡང་མ་བྱེད་ཅིག འོན་ཀྱང་དེ་དག་མགོ་ལོག་ཏུ་གཏོང་ཞིང་། དེ་དག་གི་རྡོ་རིང་རྣམས་སིལ་བུར་བྱོས་ཤིག

༢༥ ཡང་ཁྱེད་ཀྱིས་ཡ་ཧོ་ཝཱ་ཁྱོད་ཚོའི་དཀོན་མཆོག་གི་གཡོག་བྱེད་པར་དགོས། ཁོང་གིས་ཁྱོད་ཀྱི་ཁ་ཟས་དང་ཁྱོད་ཀྱི་ཆུ་ལ་བྱིན་རླབས་མཛད་པར་འགྱུར། ངས་ཁྱེད་ཀྱི་དཀྱིལ་ནས་ནད་རིམས་མེད་པར་བྱའོ།

༢༦ མངལ་སྐྱུར་བའམ་མོ་གཤམ་ཞིག་ཁྱོད་ཀྱི་ཡུལ་ན་མི་འབྱུང་། ངས་ཁྱོད་ཀྱི་ཚེའི་ཚད་ཚང་འཇུག་པར་བྱའོ།

༢༧ ངས་ནི་རང་གི་འཇིགས་པ་ཁྱོད་ཀྱི་སྔོན་སྔོན་ལ་དུ་གཏང་ཡོང་། ཁྱོད་གང་མི་སྡེ་དང་ཐུག་པ་དེ་ཐམས་ཅད་ངས་འཇོམས་ཤིང་། ཁྱེད་ཀྱི་ཕ་རོལ་པ་ཐམས་ཅད་ཀྱིས་རང་གི་རྒྱབ་ཁྱོད་ལ་སྟོན་པར་འགྱུར་རོ།

༢༨ ཡང་ངས་ཁྱོད་ཀྱི་མདུན་དུ་བུང་བ་ཆེན་པོ་གཏང་བས། དེས་ཧི་ཝི་པ་དང་ཀ་ན་ཨན་པ་དང་ཧེད་པ་རྣམས་སྐྲོད་པར་བྱ།

༢༩ ཡུལ་སྟོངས་པར་འགྲོ་བ་དང་ཁྱོད་ལ་གནོད་པའི་གཅན་གཟན་རྣམས་འཕེལ་ཉེན་ཡོད་པས། ངས་མི་དེ་དག་ལོ་གཅིག་ལ་སྐྲོད་མི་བྱ།

༣༠ ཁྱོད་རང་གི་གྲངས་འཕེལ་ནས་ཡུལ་བདག་ཏུ་མ་འཛིན་པའི་བར་དུས་དུས་སུ་ཉུང་བ་ཙམ་སྐྲོད་པར་བྱའོ།

༣༡ ངས་ཁྱོད་ཀྱི་མཐའ་བཞི་རྣམས་ནི་རྒྱ་མཚོ་དམར་པོ་ནས་ཕེ་ལེ་ཤེད་པའི་རྒྱ་མཚོའི་བར་དུ་དང་། འབྲོག་སྟོང་ནས་གཙང་པོའི་བར་དུ་འཛུགས་རྒྱུ་ཡིན། ངས་ཡུལ་ན་ཡོད་པའི་མི་རྣམས་ཁྱོད་ཀྱི་ལག་ཏུ་གཏང་བས། ཁྱོད་ཀྱིས་དེ་དག་རང་གི་མདུན་ནས་སྐྲོད་པར་དགོས།

༣༢ ཁྱོད་དེ་དག་དང་དེ་དག་གི་ལྷ་རྣམས་དང་ཆད་ཀ་མ་བྱེད།

༣༣ དེ་དག་གིས་ཁྱེད་ཀྱིས་ང་ལ་སྡིག་པ་བྱེད་དུ་མི་སླུ་བའི་ཕྱིར་དེ་དག་ཁྱེད་ཀྱི་ཡུལ་ན་གནས་པར་མི་རུང་། ཇི་སྟེ་ཁྱེད་དེ་དག་གི་ལྷ་རྣམས་ལ་བསྙེན་བཀུར་བྱེད་ན། དེ་ཅིས་ཀྱང་ཁྱོད་འཛིན་པའི་རྙི་ཞིག་ཏུ་འགྱུར་འོང་༎

༢༤

དེ་ནས་ཁོང་གིས་མོ་ཤེ་ལ་འདི་སྐད་དུ། ཁྱོད་རང་དང་ཨ་རོན་དང་ནཱ་དབ་དང་ཨ་བི་ཧུ་དང་ཨིས་ར་ཨེལ་གྱི་རྒན་པ་བདུན་ཅུ་ཡ་ཧོ་ཝཱའི་དྲུང་དུ་ཡར་ལ་ཤོག་ཅིག་དང་། རྒྱང་མ་ནས་ཕྱག་ཕུལ་ཞིག

༢ འོན་ཀྱང་མོ་ཤེ་གཅིག་པུ་ཡ་ཧོ་ཝཱ་དང་ཉེ་བར་འོང་གི། དེ་དག་ཉེ་བར་ཡོང་མི་རུང་། མི་ཚོགས་ཀྱང་དེ་དང་མཉམ་དུ་གྱེན་དུ་འོང་མི་རུང་ངོ་། ཞེས་བཀའ་གནང་ངོ་༎

༣ ཡང་མོ་ཤེ་ཡོངས་ནས་ཡ་ཧོ་ཝཱའི་བཀའ་ཐམས་ཅད་དང་སྤྱད་མཚམས་ཐམས་ཅད་མི་ཚོགས་ལ་བཤད་པ་དང་། དེའི་ལན་དུ་མི་སྡེ་ཐམས་ཅད་ཁ་མཐུན་ཏེ། ཡ་ཧོ་ཝཱས་ཅི་གསུངས་པའི་བཀའ་བཞིན་དུ་ང་ཚོ་བྱེད་པར་བྱ་ཟེར་ཏོ།

༤ དེར་མོ་ཤེ་ནི་ཡ་ཧོ་ཝཱས་གསུངས་པ་ཐམས་ཅད་ཡི་གེར་བྲིས་ནས། ཐོ་རངས་ལ་ལངས་ཏེ་རིའི་འགྲམ་དུ་མཆོད་ཁྲི་ཞིག་དང་། ཨིས་ར་ཨེལ་གྱི་སྡེ་བཅུ་གཉིས་བཞིན་དུ་ཀ་བ་བཅུ་གཉིས་བཟོས་སོ།

༥ ཡང་ཁོས་ཨིས་ར་ཨེལ་གྱི་བུ་རྣམས་ཀྱི་གཞོན་ནུ་རྣམས་བཏང་བ་དང་། དེ་དག་གིས་སྦྱིན་སྲེག་རྣམས་ཕུལ་བ་དང་། གླང་རྣམས་བསད་ནས་བདེ་བའི་མཆོད་པ་རྣམས་ཡ་ཧོ་ཝཱ་ལ་ཕུལ་ལོ།

༦ མོ་ཤེས་ཁྲག་གི་ཕྱེད་གཞོང་པ་ལ་བླུགས་ནས། ཁྲག་གི་ཕྱེད་མཆོད་ཁྲི་ལ་གཡོགས་སོ།

༧ ཡང་ཞལ་ཆད་ཀྱི་ཕྱག་དཔེ་བླངས་ནས་མི་ཚོགས་ཀྱི་མདུན་དུ་བཀླགས་སོ། དེ་དག་གིས། ཡ་ཧོ་ཝཱས་ཅི་གསུངས་པ་ཐམས་ཅད་ངེད་ཀྱིས་བྱེད་པ་དང་། བཀའ་ལ་ཉན་པར་བྱའོ་ཞེས་ཞུས་སོ།

༨ དེ་ནས་མོ་ཤེས་ཁྲག་དེ་བླངས་ཏེ་མི་ཚོགས་ལ་གཏོར་ནས། ལྟོས་ཤིག བཀའ་དེ་ཐམས་ཅད་ལ་རྟེན་ཏེ་ཡ་ཧོ་ཝཱས་ཁྱེད་ཚོ་དང་མཛད་པའི་ཞལ་ཆད་ཀྱི་ཁྲག་དེ་ཡིན་ནོ༎

༩ ཡང་མོ་ཤེ་དང་ཨ་རོན་དང་ནཱ་དབ་དང་ཨ་བི་ཧུ་་ཨིས་ར་ཨེལ་གྱི་རྒན་པ་བདུན་ཅུ་དང་བཅས་འཛེགས་པ་དང་།

༡༠ ཁོ་རྣམས་ཀྱིས་ཨིས་ར་ཨེལ་གྱི་དཀོན་མཆོག་དེ་མཐོང་། ཁོང་གི་ཞབས་ཀྱི་འོག་ནམ་མཁའ་ལྟར་དངས་པའི་ཨིནྡྲ་ནཱི་ལ་སྔོན་པོའི་སྟེགས་འདྲ་བ་ཡོད་པ་ཡིན།

༡༡ འོན་ཀྱང་ཨིས་ར་ཨེལ་གྱི་བུ་རྣམས་ཀྱི་འགོ་བྱེད་རྣམས་ལ་ཁོང་གིས་རང་གི་ཕྱག་མ་བརྒྱབས། དེ་དག་གིས་དཀོན་མཆོག་མཐོང་ནས་ཟོས་ཏེ་བཏུངས་སོ༎

༡༢ ཡ་ཧོ་ཝཱས་མོ་ཤེ་ལ། ཁྱོད་ཀྱིས་ཁོ་རྣམས་ལ་སློབ་པའི་དོན་དུ་ང་རང་གིས་རྡོ་ལེབ་རྣམས་ལ་བྲིས་པའི་བཀའ་ཁྲིམས་དང་སྤྱད་མཚམས་དེ་ཁྱོད་ལ་གཏོང་བའི་ཕྱིར་ངའི་དྲུང་དུ་རི་ཁ་ལ་ཤོག་ལ། དེ་རུ་སྡོད་ཅིག་ཅེས་བཀའ་གནང་ངོ་།

༡༣ མོ་ཤེ་རང་གི་གཡོག་པོ་ཡོ་ཤུ་ཨ་དང་བཅས་པ་ཆས་ཏེ། མོ་ཤེ་དཀོན་མཆོག་གི་རི་ལ་འཛེགས་སོ།

༡༤ ཁོང་གིས་རྒན་པོ་རྣམས་ལ། ངེད་ཁྱེད་ཀྱི་རྩར་མ་ལོག་པའི་བར་དུ་འདི་རུ་སྡོད་དང་། ལྟོས་ཤིག ཨ་རོན་དང་ཧུར་ཁྱེད་དང་མཉམ་དུ་ཡོད་པས། མི་ཞིག་ལ་ཁྲིམས་ཞུ་རྒྱུ་འབྱུང་ན་དེ་དག་གི་རྩར་འགྲོ་དགོས་བཀའ་གནང་ངོ་༎

༡༥ མོ་ཤེ་རི་ལ་འཛེགས་ཏེ། རི་ནི་སྤྲིན་གྱིས་བཏུམས་སོ།

༡༦ རི་སི་ནཱ་ལ་ཡ་ཧོ་ཝཱའི་གཟི་བརྗིད་བཞུགས་པ་དང་། ཞག་དྲུག་གི་བར་དུ་སྤྲིན་གྱིས་རི་བཀབ་ནས། ཞག་བདུན་པ་ལ་ཁོང་གིས་སྤྲིན་གྱི་དཀྱིལ་ནས་མོ་ཤེ་ལ་ཚུར་ཤོག་གསུངས་སོ།

༡༧ ཨིས་ར་ཨེལ་གྱི་བུ་རྣམས་ཀྱི་མཐོང་སྣང་ལ་ཡ་ཧོ་ཝཱའི་གཟི་བརྗིད་ནི་རི་རྩེའི་ཁར་ཟ་བའི་མེ་ལྟ་བུ་ཡོད་པ་ཡིན།

༡༨ མོ་ཤེ་སྤྲིན་གྱི་དཀྱིལ་དུ་ཞུགས་ནས་རི་ལ་འཛེགས་ནས། ཉིན་མོ་བཞི་བཅུ་དང་མཚན་མོ་བཞི་བཅུ་མོ་ཤེ་རི་དེར་གནས་སོ༎

༢༥

ཡང་ཡ་ཧོ་ཝཱས་མོ་ཤེ་ལ་གསུང་གླེང་མཛད་ཅིང་།

༢ ཨིས་ར་ཨེལ་གྱི་བུ་རྣམས་ལ། ངའི་ཕྱིར་འབུལ་བ་རྣམས་འབུལ་བར་དགོས་སྨྲོས་ཤིག སེམས་དགའ་བཞིན་དུ་འབུལ་བའི་མི་ནས་ཁྱོད་ཚོས་ལེན་དགོས།

༣ དེ་དག་ནས་ལེན་པར་བྱ་བའི་མཆོད་པ་རྣམས་འདི་ལྟ་སྟེ། གསེར་དང་དངུལ་དང་རག་དང་།

༤ རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་དང་རལ་དང་།

༥ ལུག་ཐུག་གི་པགས་པ་རྒྱ་ཚོས་བརྒྱབས་པ་དང་སྲམ་གྱི་པགས་པ་རྣམས་དང་ཤིད་ཏིམ་ཤིང་དང་།

༦ མར་མེའི་ཕྱིར་མར་ཁུ་དང་། འབྱུག་པ་དང་དྲི་བསུང་བདག་པའི་ཕྱིར་སྤོས་རྣམས་དང་།

༧ མཆོང་རྣམས་དང་། ཨེ་ཕོད་དང་། བྲང་རྒྱན་གྱི་ཕྱིར་ཕྲ་རྣམས་སོ།

༨ ཡང་ང་ནི་དེ་དག་གི་དཀྱིལ་དུ་གནས་པའི་ཕྱིར་དུ་ཁོ་རྣམས་ཀྱིས་ང་ལ་གཙང་ཁང་ཞིག་བཟོ་བར་དགོས།

༩ གུར་མཆོག་གི་དཔེ་དང་། དེའི་ནང་གི་ཆས་ཐམས་ཅད་ཀྱི་དཔེ་ངས་ཁྱོད་རང་ལ་སྟོན་པར་བྱ་བའི་དཔེ་ཁོ་ན་བཞིན་དུ་བཟོ་བར་དགོས་སོ༎

༡༠ ཡང་ཁོ་རྣམས་ཀྱིས་ཤིད་ཏིམ་ཤིང་ནས་སྒྲོམ་ཞིག་བཟོ་བར་དགོས། དེའི་རིང་ཁྱད་ཁྲུ་ཕྱེད་དང་གསུམ། ཞེང་ཁྱད་ཁྲུ་ཕྱེད་དང་གཉིས། མཐོ་ཁྱད་ཁྲུ་ཕྱེད་དང་གཉིས་སོ།

༡༡ དེའི་ཕྱི་ནང་གཉིས་གསེར་བཙོ་མས་གཡོགས་ཤིག་དང་། དེའི་སྟེང་གི་མཐའ་འཁོར་ལ་གསེར་གྱི་མཐའ་རྒྱན་ཞིག་བཟོ་དགོས།

༡༢ དེའི་ཕྱིར་ཡང་གསེར་གྱི་ཨ་ལོང་བཞི་བླུགས་ནས་དེའི་གྲུ་བཞི་ལ་སྦྱོར་ལ། ཨ་ལོང་གཉིས་ལོགས་གཅིག་ལ་དང་ཨ་ལོང་གཉིས་ཡང་ལོགས་གཅིག་ལ་སྦྱོར་ཅིག

༡༣ ཡང་ཤིད་ཏིམ་ཤིང་ནས་གདང་བུ་གཉིས་བཟོས་ནས་དེ་གསེར་དང་གཡོགས་ཤིག

༡༤ སྒྲོམ་དེ་འཁུར་བའི་ཕྱིར་གདང་བུ་གཉིས་དེ་སྒྲོམ་གྱི་ལོགས་གཉིས་ཀྱི་ཨ་ལོང་རྣམས་ནང་ཆུག་ཅིག

༡༥ གདང་བུ་གཉིས་དེ་སྒྲོམ་གྱི་ཨ་ལོང་རྣམས་ནང་བཅུག་ནས་དེ་ལས་འདོན་པར་མི་རུང་ངོ་།

༡༦ ཡང་ངས་ཁྱོད་ལ་གནང་འོང་བའི་དཔང་པོ་དེ་སྒྲོམ་གྱི་ནང་དུ་འཇུག་དགོས།

༡༧ ཡང་ཁྱོད་ཀྱིས་གསེར་བཙོ་མ་ནས་ཐུགས་རྗེའི་བཞུགས་ཁྲི་ཞིག་བཟོ་དགོས། དེའི་རིང་ཁྱད་ནི་ཁྲུ་ཕྱེད་དང་གསུམ་དང་དེའི་ཞེང་ཁྱད་ཁྲུ་ཕྱེད་དང་གཉིས་སོ།

༡༨ ཐུགས་རྗེའི་བཞུགས་ཁྲིའི་མཐའ་མ་གཉིས་ལ་ཁྱོད་ཀྱིས་གསེར་ལྗང་རྡུང་གི་ཀེ་རུབ་གཉིས་བཟོས་ཤིག

༡༩ ཀེ་རུབ་གཅིག་མཐའ་མ་གཅིག་ལ་དང་། ཀེ་རུབ་གཅིག་མཐའ་མ་གཞན་དེ་ལ་བཟོས་ནས། ཐུགས་རྗེའི་བཞུགས་ཁྲིའི་མཐའ་མ་གཉིས་ལ་ཀེ་རུབ་གཉིས་ཡོད་པར་བྱ།

༢༠ ཀེ་རུབ་གཉིས་ནི་རང་གི་ཤོག་པ་དེའི་སྟེང་དུ་རྐྱོང་ཞིང་ཐུགས་རྗེའི་བཞུགས་ཁྲི་གཡོག་པ་དང་། དེ་དག་གི་ཞལ་གདོང་གཅིག་གིས་གཅིག་ལ་བལྟ་སྟེ། ཀེ་རུབ་གཉིས་ཀྱི་ཞལ་ཐུགས་རྗེའི་བཞུགས་ཁྲི་ལ་བལྟ་བར་དགོས་སོ།

༢༡ ཁྱོད་ཀྱིས་ཐུགས་རྗེའི་བཞུགས་ཁྲི་དེ་སྒྲོམ་གྱི་སྟེང་ལ་བཅུག་ནས། སྒྲོམ་གྱི་ནང་དུ་ངས་ཁྱོད་ལ་གཏོང་འོང་བའི་དཔང་མཛད་དེ་འཇུག་པར་བྱའོ།

༢༢ དེར་ང་ཁྱོད་དང་འཕྲད་ཅིང་ཐུགས་རྗེའི་བཞུགས་ཁྲིའི་སྟེང་ནས་ཟེར་ན། དཔང་པོའི་སྒྲོམ་གྱི་སྟེང་ལ་ཡོད་པའི་ཀེ་རུབ་གཉིས་ཀྱི་དཀྱིལ་ནས་ངས་ཁྱོད་ཨིས་ར་ཨེལ་གྱི་བུ་རྣམས་ལ་བཤད་འོང་བའི་གཏམ་ཐམས་ཅད་ཁྱོད་ལ་གསུང་བར་བྱའོ༎

༢༣ ཁྱོད་ཤིད་ཏིམ་ཤིང་ནས་གསོལ་ལྕོག་ཅིག་བཟོ་དགོས། དེའི་རིང་ཁྱད་ནི་ཁྲུ་གཉིས། ཞེང་ཁྱད་ཁྲུ་གཅིག མཐོ་ཁྱད་ཁྲུ་ཕྱེད་དང་གཉིས་སོ།

༢༤ ཁྱོད་ཀྱིས་དེ་ནི་གསེར་བཙོ་མས་གཡོགས་དང་། དེའི་མཐའ་འཁོར་ལ་གསེར་གྱི་མཐའ་རྒྱན་ཞིག་བཟོས་ཤིག

༢༥ དེ་ལ་ཤན་ཞེང་དུ་སོར་བཞི་པ་ཞིག་བྱས་ནས། དེའི་མཐའ་འཁོར་ལ་ཡང་གསེར་གྱི་མཐའ་རྒྱན་ཞིག་བྱོས་ཤིག

༢༦ ཡང་དེ་ལ་གསེར་གྱི་ཨ་ལོང་བཟོས་ཏེ། ཨ་ལོང་བཞི་དེའི་གྲུ་བཞིའི་རྐང་པ་བཞི་ལ་སྦྱོར་ཞིག

༢༧ ཤན་དང་ཅུང་ཞིག་མ་ཐུག་སྟེ་ཨ་ལོང་སྦྱར་ནས། གསོལ་ལྕོག་འཁྱེར་བའི་ཕྱིར་དེ་ནི་མདའ་རྣམས་ཀྱི་འཇུག་ས་ཡིན་ནོ།

༢༨ གསོལ་ལྕོག་ནི་འཁྱེར་བའི་ཕྱིར་ཁྱོད་མདའ་དེ་རྣམས་ཤིད་ཏིམ་ཤིང་ནས་བཟོས་ནས་གསེར་གྱིས་གཡོག་ཅིག

༢༩ ཁྱོད་ཀྱིས་དེའི་སྡེར་མ་དང་ཐུར་མ་རྣམས་དང་། དེའི་བུམ་པ་དང་མཆོད་ཞལ་རྣམས་སྐྱེམས་མཆོད་འབུལ་བའི་ཕྱིར་བཟོ་བར་དགོས། དེ་དག་གསེར་བཙོ་མ་ནས་བཟོ་དགོས་སོ།

༣༠ ཡང་གསོལ་ལྕོག་དེའི་ཁར་ཁྱོད་ཀྱིས་གཏན་དུ་ངའི་དྲུང་དུ་སྤྱན་གཟིགས་ཀྱི་བག་ལེབ་རྣམས་འཇོག་དགོས་སོ༎

༣༡ ཁྱོད་ཀྱིས་མར་མེའི་སྟེགས་བུ་ཞིག་གསེར་བཙོ་མ་ནས་བཟོ་བར་བྱོས། སྟེགས་བུ་རང་དང་། དེའི་ཞབས་གདན་དང་སྡོང་པོ་ནི་ལྗང་རྡུང་གིས་བཟོ་ཞིང་། དེའི་ཕོར་པ་རྣམས་དང་། འབྲས་བུ་དང་མེ་ཏོག་རྣམས་རང་བཅོས་ཡིན་པར་དགོས།

༣༢ ཡལ་ག་དྲུག་དེའི་ལོགས་གཉིས་ནས་འཐོན་པར་བྱ། སྟེགས་བུའི་ལོགས་ཡ་གཅིག་ནས་ཡལ་ག་གསུམ་དང་།

༣༣ སྟེགས་བུའི་ལོགས་ཡ་གཅིག་ནས་ཡལ་ག་གསུམ། ཡལ་ག་གཅིག་ལ་རྒྱ་གར་སྟར་ཀའི་མེ་ཏོག་ལྟར་བྱས་པའི་ཕོར་པ་གསུམ་དང་འབྲས་བུ་ཞིག་དང་མེ་ཏོག་ཞིག ཡལ་ག་གཞན་རྣམས་རེ་ལ་ཡང་རྒྱ་གར་སྟར་ཀའི་མེ་ཏོག་ལྟར་བྱས་པའི་ཕོར་པ་གསུམ་དང་འབྲས་བུ་ཞིག་དང་མེ་ཏོག་ཞིག་གོ། དེ་ལྟར་སྟེགས་བུ་ནས་འཐོན་པའི་ཡལ་ག་དྲུག་པོ་ལ་ཡོད་པར་དགོས།

༣༤ ཡང་སྟེགས་བུའི་སྡོང་པོ་ལ་རྒྱ་གར་སྟར་ཀའི་མེ་ཏོག་ལྟར་བྱས་པའི་ཕོར་པ་བཞི་དེ་ལ་འབྲས་བུ་ཞིག་དང་མེ་ཏོག་ཞིག་ཡོད་པ་དང་།

༣༥ དེའི་ཡལ་གའི་ཟུང་གཅིག་གི་འོག་ན་འབྲས་བུ་གཅིག ཡང་དེའི་ཡལ་གའི་ཟུང་གཅིག་གི་འོག་ན་འབྲས་བུ་གཅིག ཡང་དེའི་ཡལ་གའི་ཟུང་གཅིག་གི་འོག་ན་འབྲས་བུ་གཅིག སྟེགས་བུ་ལས་འབྱུང་བའི་ཡལ་ག་དྲུག་ལ་ཡོད་པར་དགོས་སོ།

༣༦ འབྲས་བུ་རྣམས་དང་ཡལ་ག་རྣམས་དེ་དང་གཅིག་ཏུ་སྦྲེལ་ཏེ། དེ་ཐམས་ཅད་ལྗང་རྡུང་གིས་བཟོ་བར་བྱས་པའི་གསེར་བཙོ་མ་ནས་ཡོད་པར་བྱའོ།

༣༧ ཡང་ཁྱོད་ཀྱིས་སྒྲོན་མ་བདུན་བྱོས་ཤིག དེ་རྣམས་ཀྱིས་ཚུར་འོད་ཤར་བའི་ཕྱིར་དེའི་སྟེང་དུ་ཆུག་ཅིག

༣༨ དེའི་སྒྲོན་མེའི་སྐམ་ཆུང་རྣམས་དང་སྡོང་རས་ཚིག་རོའི་སྣོད་རྣམས་གསེར་བཙོ་མ་ནས་བཟོ་བར་དགོས།

༣༩ མཆོད་རྫས་ཀྱི་སྣོད་དེ་ཐམས་ཅད་གསེར་བཙོ་མའི་ཀི་ཀཱར་གཅིག་གིས་བཟོ་བར་དགོས་སོ།

༤༠ ཁྱོད་ལ་རི་ལ་བསྟན་པའི་དཔེ་དེ་བཞིན་དུ་དེ་དག་བཟོ་བ་ལ་ཟོན་བྱོས་ཤིག།

༢༦

ཡང་ཁྱོད་ཀྱིས་བཞུགས་གནས་དེ་ནི་ཡོལ་བ་བཅུ་ནས་བཟོ་བར་དགོས། དེའི་རྒྱུ་ནི་ཀ་ཤི་ཀ་བསྒྲིམས་པ་དང་། རས་སྐུད་རྒྱ་སྨུག་དང་རྒྱ་ཁ་དང་། མཚལ་ཁ་ཐགས་མཁན་རྩལ་ཅན་ཡིན་པའི་ལས་བཞིན་དུ་ཀེ་རུབ་དང་ལྡན་པ་རྣམས་དེ་དག་འཐག་དགོས།

༢ ཡོལ་བ་རེའི་རིང་ཁྱད་ནི་ཁྲུ་ཉི་ཤུ་རྩ་བརྒྱད། ཡོལ་བ་རེའི་ཞེང་ཁྱད་ནི་ཁྲུ་བཞི་ཡོད་པར་བྱ། ཡོལ་བ་ཐམས་ཅད་ཀྱི་ཚད་ནི་དེ་ལྟར་རོ།

༣ ཡོལ་བ་ལྔ་ནི་གཅིག་དང་གཅིག་སྦྲེལ་བར་བྱ། ཡོལ་བ་ལྔ་གཞན་དེ་ནི་ཡང་སྦྲེལ་བར་དགོས་སོ།

༤ ཡང་ཡོལ་བ་རེའི་སྣེ་མོ་ལ་ཁྱོད་ཀྱིས་རྒྱ་སྨུག་གི་སྒྲོག་བུ་རྣམས་བྱས་ནས། དེ་དག་སྦྲེལ་ས་རེ་ལ་སྒྲོག་བུ་རེ་སྦྱོར་ཞིག དེ་བཞིན་དུ་ཁྱོད་ཀྱིས་ཐམས་ཅད་ལས་གཞུག་ཏུ་ཡོད་པའི་ཡོལ་བའི་སྣེ་མོ་ལ་སྦྲེལ་ས་གཉིས་པའི་ཕྱིར་བྱེད་དགོས།

༥ སྒྲོག་བུ་ལྔ་བཅུ་ཁྱོད་ཀྱིས་ཡོལ་བ་དང་པོ་བྱོས། ཡང་སྦྲེལ་ས་གཉིས་པ་ལ་ཡོད་པའི་ཡོལ་བ་དེའི་གཞུག་ལ་ཡང་སྒྲོག་བུ་ལྔ་བཅུ་བྱེད་དེ། སྒྲོག་བུ་རྣམས་གཅིག་དང་གཅིག་སྒྲིག་འཇུག་པར་དགོས།

༦ ཡང་གསེར་གྱི་ཀྱུ་ལྔ་བཅུ་བྱས་ནས། བཞུགས་གནས་ནི་ཚང་པོ་ཞིག་ཏུ་འགྱུར་བའི་ཕྱིར་ཡོལ་བ་གཅིག་དང་གཅིག་སྡིག་རྭས་སྦྲེལ་དགོས་སོ༎

༧ ཡང་ཁྱོད་ཀྱིས་བཞུགས་གནས་ཀྱི་ཐོག་གུར་གྱི་ཕྱིར་རལ་གྱི་ཡོལ་བ་རྣམས་བྱོས། དེ་འདྲའི་ཡོལ་བ་བཅུ་གཅིག་བྱེད་པར་དགོས།

༨ ཡོལ་བ་གཅིག་གི་རིང་ནི་ཁྲུ་སུམ་ཅུ། ཞེང་ནི་ཁྲུ་བཞི་ཡོད་དགོས། ཡོལ་བ་བཅུ་གཅིག་པོའི་ཚད་དེ་ལྟར་རོ།

༩ ཡོལ་བ་ལྔ་ནི་གཅིག་དང་གཅིག་སྦྲེལ། ཡོལ་བ་དྲུག་ནི་ཡང་གཅིག་དང་གཅིག་སྦྲེལ་ཞིག ཡོལ་བ་དྲུག་པ་དེ་གུར་གྱི་མདུན་ལོགས་ལ་ཉིས་ལྡབ་བྱོས་ཤིག

༡༠ ཡང་གཞུག་ལ་ཡོད་པའི་ཡོལ་བ་གཅིག་དེའི་སྣེ་མོར་སྦྲེལ་ས་དང་པོ་ལ་སྒྲོག་བུ་ལྔ་བཅུ་དང་། གཞུག་ལ་ཡོད་པའི་ཡོལ་བའི་སྣེ་མོར་སྦྲེལ་ས་གཉིས་པ་ལ་ཡང་སྒྲོག་བུ་ལྔ་བཅུ་བྱེད་པར་བྱ།

༡༡ ཁྱོད་ཀྱང་རག་ནས་ཡིན་པའི་སྡིག་རྭ་ལྔ་བཅུ་བྱས་ནས། དེ་དག་སྒྲོག་བུ་རྣམས་ལ་སྒྲིག་ཅིང་གུར་ནི་ཚང་པོ་ཞིག་འགྱུར་བའི་ཕྱིར་དེ་ལྟར་སྦྲེལ་ཞིག

༡༢ གུར་གྱི་ཐོག་ཡོལ་རྣམས་ནས་ལུས་པའི་ཆ། ཟེར་ན་ཡོལ་བའི་ཕྱེད་པོ་ནི་བཞུགས་གནས་ཀྱི་རྒྱབ་ལོགས་ལ་འཕྱང་དགོས།

༡༣ གུར་གྱི་ཡོལ་བ་རྣམས་ཀྱི་རང་གི་གཞུག་དེའི་གྲུ་གཅིག་དང་། གཞུག་གཞན་དེའི་གྲུ་གཅིག་བཞུགས་གནས་ཀྱི་ལོགས་གཉིས་ལ་འཕྱང་སྟེ་དེ་འགེབས་དགོས་སོ།

༡༤ ཁྱོད་ཀྱིས་རྒྱ་ཚོས་བརྒྱབས་པའི་ལུག་ཐུག་གི་པགས་པ་ནས་གུར་ཁེབས་ཤིག་དང་། དེའི་སྟེང་དུ་སྲམ་གྱི་པགས་པ་རྣམས་ནས་ཡང་ཁེབས་ཤིག་བྱེད་པར་བྱའོ༎

༡༥ ཁྱོད་ཀྱིས་བཞུགས་གནས་ཀྱི་ཕྱིར་ཤིད་ཏིམ་ཤིང་ནས་ཀྱེ་རེ་འདུག་པའི་སྤང་ལེབ་དེ་རྣམས་བྱོས་ཤིག

༡༦ སྤང་ལེབ་རེའི་རིང་ནི་ཁྲུ་བཅུ་དང་། སྤང་ལེབ་རེའི་ཞེང་ནི་ཁྲུ་ཕྱེད་དང་གཉིས་སོ།

༡༧ སྤང་ལེབ་གཅིག་དང་གཅིག་འབྲེལ་བའི་ཕྱིར་རེ་ལ་ཁོང་གཟེར་གཉིས་བྱོས་ཤིག་དང་། བཞུགས་གནས་ཀྱི་སྤང་ལེབ་ཐམས་ཅད་ལ་དེ་ལྟར་བྱའོ།

༡༨ བཞུགས་གནས་ཀྱི་སྤང་ལེབ་རྣམས་ལ་འདི་ལྟར་བྱ། ལྷོ་ཕྱོགས་སུ་སྤང་ལེབ་ཉི་ཤུ།

༡༩ སྤང་ལེབ་ཉི་ཤུ་དེའི་གཞུག་ལ་ཁྱོད་དངུལ་གྱི་ཞབས་གདན་བཞི་བཅུ་ཞེ་ན། སྤང་ལེབ་རེའི་ཁོང་གཟེར་གཉིས་ཀྱི་ཕྱིར་ཞབས་གདན་གཉིས་གཉིས་བྱོས་ཤིག

༢༠ བཞུགས་གནས་ཀྱི་ལོགས་གཞན་ཟེར་ན། བྱང་ཕྱོགས་སུ་སྤང་ལེབ་ཉི་ཤུ།

༢༡ དངུལ་གྱི་ཞབས་གདན་བཞི་བཅུ། སྤང་ལེབ་རེའི་གཞུག་ལ་ཞབས་གདན་གཉིས་གཉིས་བྱོས་ཤིག

༢༢ འོན་ཀྱང་བཞུགས་གནས་ཀྱི་རྒྱབ་ལོགས་ཞེ་ན། ནུབ་ཕྱོགས་སུ་ཁྱོད་སྤང་ལེབ་དྲུག་དང་།

༢༣ བཞུགས་གནས་ཀྱི་རྒྱབ་ལོགས་ཀྱི་གྲུ་གཉིས་ལ་སྤང་ལེབ་གཉིས་གཉིས་བྱེད་པར་བྱ།

༢༤ དེ་དག་གཞུག་ལ་ཡང་གཉིས་ལྡབ། དེ་བཞིན་དུ་ཡང་མགོའི་བར་དུ་ཡིན་པ་དང་། གྲུ་གཉིས་ལ་ཡོད་པའི་སྤང་ལེབ་གཉིས་དེ་དང་འདྲ་བ་ཡོད་པར་དགོས།

༢༥ དེ་ལྟར་སྤང་ལེབ་བརྒྱད་དང་། དེ་དག་གི་དངུལ་གྱི་ཞབས་གདན་བཅུ་དྲུག་ཡིན་ཏེ། སྤང་ལེབ་རེ་ལ་ཞབས་གདན་གཉིས་གཉིས་སོ༎

༢༦ དེ་ནས་ཁྱོད་ཤིད་ཏིམ་ཤིང་ནས་རྒྱབ་ལག་རྣམས་བྱེད་དགོས། བཞུགས་གནས་ཀྱི་ལོགས་གཅིག་གི་སྤང་ལེབ་རྣམས་ཀྱི་ཕྱིར་ལྔ་དང་།

༢༧ བཞུགས་གནས་ཀྱི་ལོགས་གཞན་དེའི་སྤང་ལེབ་རྣམས་ཀྱི་ཕྱིར་རྒྱབ་ལག་ལྔ་དང་། བཞུགས་གནས་ཀྱི་ནུབ་ཕྱོགས་སུ་ཡོད་པའི་རྒྱབ་ལོགས་དེའི་སྤང་ལེབ་རྣམས་ཀྱི་ཕྱིར་ཡང་རྒྱབ་ལག་ལྔའོ།

༢༨ སྤང་ལེབ་ཀྱི་དཀྱིལ་གྱི་རྒྱབ་ལག་དེ་དག་ལྟང་མགོ་ནས་གཞུག་ཏུ་སླེབས་དགོས།

༢༩ སྤང་ལེབ་དེ་དག་ཁྱོད་ཀྱིས་གསེར་གྱིས་གཡོགས་ཤིག་དང་། དེ་དག་གི་ཨ་ལོང་རྒྱབ་ལག་འཛིན་པ་རྣམས་གསེར་ནས་བྱོས་ཤིག རྒྱབ་ལག་ཀྱང་གསེར་གྱིས་གཡོགས་པར་བྱའོ།

༣༠ དེ་ལྟར་རི་ལ་ཁྱོད་ལ་བསྟན་པའི་དཔེ་དེ་བཞིན་དུ་བཞུགས་གནས་ནི་བཟོ་བར་དགོས་སོ༎

༣༡ ཡང་ཁྱོད་སྒོ་ཡོལ་ཞིག་བྱེད་པར་བྱ། དེའི་རྒྱུ་ནི་རས་སྐུད་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་བསྒྲིམས་སྟེ། ཐགས་མཁན་མཁས་པའི་ཐགས་ཚུལ་གྱི་ལས་བཞིན་དུ་ཀེ་རུབ་དང་ལྡན་པ་རྣམས་བྱོས་ཤིག

༣༢ ཁྱོད་སྒོ་ཡོལ་དེ་ཤིད་ཏིམ་ཤིང་གི་ཀ་བ་བཞི་གསེར་གྱིས་གཡོགས་པ་རྣམས་ལ་དཔྱང་དགོས། དེའི་ཀྱུ་རྣམས་གསེར་ནས་ཡིན་དགོས། ཀ་བ་རྣམས་དངུལ་གྱི་ཞབས་གདན་བཞི་ལ་རྟེན་ནོ།

༣༣ སྒོ་ཡོལ་དེ་ཀྱུ་ཆུང་དེ་རྣམས་ཀྱི་འོག་ཏུ་དཔྱངས་ནས། ཁྱོད་སྒོ་ཡོལ་གྱི་རྒྱབ་ནས་དཔང་པོའི་སྒྲོམ་ནི་འཇུག་པར་དགོས། དེ་ལྟར་ཁྱོད་རྣམས་ཀྱི་ཕྱིར་ཡོལ་བ་དེ་གནས་དམ་པ་དང་དམ་པའི་དམ་པ་དེའི་བར་ལ་མཚམས་གཅོད་པར་བྱོས།

༣༤ དམ་པའི་དམ་པ་རུ་ཁྱོད་ཀྱིས་དཔང་པོའི་སྒྲོམ་གྱི་ཁ་རུ་ཐུགས་རྗེའི་བཞུགས་ཁྲི་དེ་ཆུག་ཅིག

༣༥ གསོལ་ལྕོག་ནི་ཁྱོད་སྒོ་ཡོལ་གྱི་ཕྱི་ལོགས་སུ་དང་། གསོལ་ལྕོག་གི་ཐད་དུ་བཞུགས་གནས་ཀྱི་ལྷོ་ཕྱོགས་སུ་མར་མེའི་སྟེགས་བུ་དང་། གསོལ་ལྕོག་ནི་བྱང་ཕྱོགས་སུ་བཞག་པར་དགོས།

༣༦ གུར་མཆོག་གི་སྒོའི་ཕྱིར་ཁྱོད་ཀྱིས་སྒོ་ཡོལ་ཞིག་བྱོས། དེའི་རྒྱུ་ནི་རས་སྐུད་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་བསྒྲིམས་པ་ཚོས་སྣ་སྤེལ་བའི་ཐགས་ཚུལ་གྱི་ལས་ཡིན་པར་དགོས།

༣༧ སྒོ་ཡོལ་དེའི་ཕྱིར་ཤིད་ཏིམ་ཤིང་གི་ཀ་བ་ལྔ་གསེར་གྱིས་གཡོགས་པ་རྣམས་བྱོས་ལ། དེ་དག་གི་ཀྱུ་རྣམས་རྒྱུ་གསེར་ཡིན་པ་དེ་དག་གི་ཕྱིར་ཁྱོད་རག་གིས་ཞབས་གདན་ལྔ་བླུག་པར་བྱོས་ཤིག།

༢༧

ཡང་ཁྱོད་ཀྱིས་ཤིད་ཏིམ་ཤིང་ནས་མཆོད་ཁྲི་དེ་བཟོ་དགོས། དེའི་རིང་ནི་ཁྲུ་ལྔ་དང་དེའི་ཞེང་ནི་ཁྲུ་ལྔ་ཁ་གང་པ་དང་། དེའི་མཐོ་ཁྱད་ནི་ཁྲུ་གསུམ་མོ།

༢ དེའི་གྲུ་བཞི་ལ་ཁྱོད་ཀྱིས་རུ་བ་བཞི་བཟོས་ཤིག ཡང་རུ་བ་དང་མཆོད་ཁྲི་ནི་རང་བཅོས་ཡིན་དགོས། དེ་རྣམས་རག་གིས་གཡོགས་པར་བྱའོ།

༣ ཡང་ཁྱོད་ཀྱིས་དེའི་གོག་ཐལ་འཁྱེར་བའི་ཕྱིར་གཞོང་པ་རྣམས་དང་མེ་ཁྱེམ་དང་། ཏིང་དང་ལྕགས་མདའ་དང་མེ་ཕོར་བཟོ་བར་དགོས། སྣོད་དེ་ཐམས་ཅད་རག་ནས་བྱོས་ཤིག

༤ ཁྱོད་ཀྱིས་རག་ནས་ཡིན་པའི་དྲ་མིག་ཅིག་བཟོས་ནས། དྲ་མིག་དེའི་གྲུ་བཞི་ལ་རག་གི་ཨ་ལོང་བཞི་བྱོས།

༥ དྲ་མིག་ནི་མཆོད་ཁྲིའི་མུ་ཁྱུད་ཀྱི་འོག་ལ་བཅུག་སྟེ་མཆོད་ཁྲིའི་མཐོ་ཁྱད་ཀྱི་ཕྱེད་ཙམ་དུ་སླེབས་དགོས།

༦ མཆོད་ཁྲི་ལ་ཤིད་ཏིམ་ཤིང་ནས་གདང་བུ་གཉིས་བཟོས་ནས། དེ་དག་རག་གིས་གཡོགས་ཤིག

༧ དེའི་མདའ་གཉིས་ཨ་ལོང་རྣམས་སུ་བཅུག་ནས་མཆོད་ཁྲི་འཁུར་བའི་ཕྱིར་དེའི་ལོགས་གཉིས་ལ་ཡོད་པར་དགོས།

༨ དེའི་ནང་ནི་སྤང་ལེབ་ཁོག་སྟོང་རྣམས་ནས་བཟོ་བར་བྱ། རི་ལ་ཁྱོད་ལ་བསྟན་པ་བཞིན་དུ་དེ་དག་གིས་དེ་བཟོ་བར་དགོས་སོ༎

༩ ཁྱོད་ཀྱིས་བཞུགས་གནས་ཀྱི་ཁྱམས་དེ་བྱོས་ཤིག ལྷོ་ཕྱོགས་སུ་ཁྱམས་ཀྱི་ཕྱིར་ཀ་ཤི་ཀ་བསྒྲིམས་པ་ནས་ཡོལ་བ་རྣམས་ནི་ལོགས་གཅིག་གི་རིང་ནི་ཁྲུ་བརྒྱ།

༡༠ དེ་ལ་ཀ་བ་ཉི་ཤུ། དེ་ལ་རག་གི་ཞབས་གདན་ཉི་ཤུའོ། ཀ་བའི་ཀྱུ་རྣམས་དང་ཀ་བའི་རྟེན་མདའ་རྣམས་དངུལ་ནས་བཟོ་དགོས།

༡༡ དེ་བཞིན་དུ་བྱང་ཕྱོགས་ཀྱི་ལོགས་ལ་ཡང་ཡོལ་བ་རྣམས་ཡིན་པ་དེའི་རིང་ནི་ཁྲུ་བརྒྱ། ཀ་བ་ཉི་ཤུ། རག་གི་ཞབས་གདན་ཉི་ཤུ་དང་། ཀ་བའི་ཀྱུ་རྣམས་དང་དེའི་རྟེན་མདའ་རྣམས་དངུལ་ནས་བཟོ་དགོས།

༡༢ ཡང་ཁྱམས་ཀྱི་ཞེང་ཁྱད་ནི་ནུབ་ཕྱོགས་ལ་ཡོལ་བ་རྣམས་ཁྲུ་ལྔ་བཅུ། ཀ་བ་བཅུ། ཞབས་གདན་བཅུའོ།

༡༣ ཤར་ཕྱོགས་སུ་ཁྱམས་ཀྱི་ཞེང་ནི་ཁྲུ་ལྔ་བཅུའོ།

༡༤ སྒོའི་ལོགས་གཅིག་ལ་ཡོལ་བ་རྣམས་ཁྲུ་བཅོ་ལྔ། ཀ་བ་གསུམ་དང་དེའི་ཞབས་གདན་གསུམ་མོ།

༡༥ སྒོའི་ལོགས་གཞན་མ་ལ་ཡོལ་བ་ཁྲུ་བཅོ་ལྔ། ཀ་བ་གསུམ། དེའི་ཞབས་གདན་གསུམ་མོ།

༡༦ ཁྱམས་ཀྱི་སྒོ་ཡོལ་དེའི་རིང་ནི་ཁྲུ་ཉི་ཤུ་དང་། དེའི་རྒྱུ་ནི་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་བསྒྲིམས་པ་དང་། ཚོས་སྣ་སྤེལ་བའི་འཐག་ཚུལ་གྱི་ལས་ཡིན་ཏེ། དེའི་ཀ་བ་བཞི་དང་དེའི་ཞབས་གདན་བཞིའོ།

༡༧ ཁྱམས་ཀྱི་ཕྱོགས་བཞིའི་ཀ་བ་ཐམས་ཅད་དངུལ་གྱི་འབྲེལ་མདའ་ཡིས་འབྲེལ་བར་དགོས། དེ་དག་གི་ཀྱུ་རྣམས་དངུལ་ནས། དེ་དག་གི་རྐང་པ་རྣམས་རག་ཡིན་པར་དགོས་སོ།

༡༨ ཁྱམས་ཀྱི་རིང་ཁྱད་ཁྲུ་བརྒྱ་དང་། ཞེང་ཁྱད་ཁྲུ་ལྔ་བཅུ་དང་། མཐོ་ཁྱད་ཁྲུ་ལྔའོ། ཀ་ཤི་ཀ་བསྒྲིམས་པ་དང་། དེའི་ཞབས་གདན་རྣམས་རག་ལས་སོ།

༡༩ བཞུགས་གནས་ཀྱི་མཆོད་རྫས་ཀྱི་སྣོད་ཞབས་འདེགས་སྣ་ཚོགས་ཀྱི་ཕྱིར་བཞག་པ་ཐམས་ཅད་དང་། དེ་དག་གི་ཕུར་པ་ཐམས་ཅད་དང་། ཁྱམས་ཀྱི་ཕུར་པ་ཐམས་ཅད་ཀྱི་རྒྱུ་ནི་རག་ཡིན་པར་དགོས།

༢༠ ཁྱོད་ཀྱིས་ཨིས་ར་ཨེལ་གྱི་བུ་རྣམས་ལ། མར་མེ་རྒྱུན་དུ་འབར་བའི་ཕྱིར་ཁྱོད་ཚོས་བརྡུངས་ནས་བཏོན་པའི་ཁ་སྐྱུར་པོའི་འབྲུ་མར་དངས་མ་འོད་ཀྱི་ཕྱིར་ཁྱོད་དྲུང་འཁྱེར་འོང་དུ་སྨྲོས་ཤིག

༢༡ འདུན་མའི་གུར་མཆོག་ལ་བཞུགས་པའི་དཔང་པོ་དེའི་མདུན་དུ་ཡོད་པའི་སྒོ་ཡོལ་ནས་ཕྱི་ཕྱོགས་སུ་ཨ་རོན་དང་དེའི་བུ་རྣམས་ཀྱིས་ཡ་ཧོ་ཝཱའི་ཞལ་ངོར་དགོངས་མོ་ནས་སྔ་མོའི་བར་དུ་དེ་སྒྲིག་པར་དགོས། དེ་ནི་ཨིས་ར་ཨེལ་གྱི་བུ་རྣམས་ཀྱི་ནང་ན་དེ་དག་གི་བུ་བརྒྱུད་ཀྱི་ཕྱིར་དུ་གཏན་དུ་གནས་པའི་སྤྱད་མཚམས་ཤིག་ཡོད་པར་དགོས་སོ༎

༢༨

ཡང་ཁྱོད་ཀྱིས་ཨིས་ར་ཨེལ་གྱི་བུ་རྣམས་ཀྱི་དཀྱིལ་ནས་ཁྱོད་རང་གི་སྤུན་ཨ་རོན་བུ་རྣམས་དང་བཅས་པ་ངའི་ཕྱིར་བླ་མའི་ཞབས་འདེགས་བྱེད་དུ་ཨ་རོན་དང་དེའི་བུ་ནཱ་དབ་དང་ཨ་བི་ཧུ་དང་ཨེལ་ཨ་ཟར་དང་ཨི་ཐ་མར་ཁྱོད་ཀྱི་དྲུང་དུ་འོང་བར་ཆུག་ཅིག

༢ ཁྱོད་ཀྱི་སྤུན་ཨ་རོན་གྱི་ཕྱིར་ཆོས་གོས་དམ་པ་མཛེས་པ་དང་བརྗིད་ཅན་རྣམས་བཟོ་དགོས།

༣ མི་བློ་རྩལ་ཅན་ངས་ཤེས་རབ་ཀྱིས་ཁྱབ་པར་བྱས་པ་དེ་ཐམས་ཅད་ལ་གཏམ་བྱོས་ཤིག་དང་། ཨ་རོན་ངའི་ཕྱིར་བླ་མའི་ཞབས་འདེགས་བྱེད་པའི་དབང་སྐུར་སྐབས་ལ་དེ་དག་ཁོང་གི་ཆོས་གོས་རྣམས་བྱེད་པར་བྱའོ།

༤ དེ་དག་གིས་བྱེད་རྒྱུ་ཡིན་པའི་ན་བཟའ་རྣམས་འདི་ཡིན། བྲང་རྒྱན་དང་། ཨེ་ཕོད་དང་། སྨད་གཡོག་དང་། ཨང་ཐུང་ཆོལ་མིག་ཅན་དང་། ཐོད་དང་སྐ་རགས་སོ། དེ་ལྟ་བུའི་ན་བཟའ་དམ་པ་རྣམས་དེ་དག་ཁྱོད་ཀྱི་སྤུན་ཨ་རོན་དང་དེའི་བུ་རྣམས་ལ་བཟོ་བར་བྱ། ཁོས་ང་ལ་བླ་མའི་ཞབས་འདེགས་བྱེད་པའི་ཕྱིར་རོ།

༥ དེ་རྣམས་བྱེད་པ་ལ་གསེར་དང་རྒྱ་སྨུག་དང་རྒྱ་ཁ་དང་ཀ་ཤི་ཀ་ལེན་པར་བྱ།

༦ ཨེ་ཕོད་ནི་གསེར་དང་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་ནས་ལག་རྩལ་ཅན་གྱིས་བྱེད་དགོས།

༧ དེ་ལ་དཔུང་པའི་རྣམ་པ་གཉིས་ཡོད་དགོས་ཏེ། དེ་ནི་དེའི་སྣེ་མོ་གཉིས་ལ་འཛོམ་ཞིང་ཕན་ཚུན་འཆིང་བར་བྱའོ།

༨ ཡང་དེ་དང་བྲེལ་ཏེ་ཡོད་པའི་སྐ་རགས་འཆིང་བའི་ཕྱིར་དེ་འདྲའི་བཟོ་རིགས་ནས་བྱས་པ་དེ་དང་གཅིག་པ་ཡོད་དགོས། དེའི་རྒྱུ་ནི་གསེར་དང་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་བསྒྲིམས་པའོ།

༩ དེ་ནས་མཆོང་ཟེར་བའི་རྡོ་གཉིས་བློངས་ལ། དེའི་ཁར་ཨིས་ར་ཨེལ་གྱི་བུ་ཚོའི་མིང་རྣམས་རྐོས་ཤིག

༡༠ རྒན་གྲལ་གཞོན་གྲལ་བཞིན་དུ་དེ་དག་གི་མིང་རྡོ་གཅིག་ལ་དྲུག་དང་། མིང་དྲུག་རྡོ་གཉིས་པ་ལ་རྐོ་དགོས།

༡༡ རྡོ་རྐོ་མཁན་གྱིས་ཐེའུ་རྣམས་བྱེད་ཚུལ་བཞིན་དུ་རྡོ་དེ་གཉིས་ཀྱི་ཁར་ཨིས་ར་ཨེལ་གྱི་བུ་ཚོའི་མིང་རྣམས་རྐོས་ནས་གསེར་གྱི་འབུར་དྲིལ་གྱིས་སྐོར་བར་བྱ།

༡༢ རྡོ་དེ་གཉིས་ཨེ་ཕོད་ཀྱི་དཔུང་པའི་རྣམ་པ་གཉིས་ལ་སྦྱོར་ཞིག གང་ལ་ཟེར་ན། རྡོ་དེ་གཉིས་ལ་རྟེན་ཏེ་ཨིས་ར་ཨེལ་གྱི་བུ་རྣམས་མི་རྗེད་པའི་ཕྱིར་རོ། ཨ་རོན་གྱིས་དེ་དག་གི་མིང་རྣམས་ཀྱི་རྟེན་རང་གི་དཔུང་པ་གཉིས་ལ་ཡ་ཧོ་ཝཱའི་ཞལ་ངོའི་མདུན་ལ་འཁུར་བར་དགོས་སོ།

༡༣ ཁྱོད་ཀྱང་གསེར་གྱི་ཀྱུ་ཆུང་རྣམས་དང་།

༡༤ གསེར་བཙོ་མ་ནས་ཉག་ཐག་ལྷས་པའི་ཐག་གུ་གཉིས་བཟོས་ནས། དེ་དག་ནི་གསེར་ཀྱུ་ཆུང་པ་རྣམས་ལ་སྦྱོར་ཞིག

༡༥ ཡང་ཞལ་ཆེའི་བྲང་རྒྱན་ནི་བཀད་སྲུལ་བའི་འཐག་ཚུལ་དུ་ཨེ་ཕོད་བཞིན་དུ་བཟོ་བར་བྱ། དེའི་རྒྱུ་ནི་གསེར་དང་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་བསྒྲིམས་པ་ནས་བཟོ་བར་དགོས།

༡༦ དེ་ནི་ཁ་གང་དང་གཉིས་ལྟབ་དང་། དེའི་རིང་ནི་མཐོ་གང་ཞེང་ནི་ཡང་མཐོ་གང་ཡོད་པར་དགོས་སོ།

༡༧ ཁྱོད་དེ་ལ་རྡོ་རྣམས་སྦྱོར་བར་བྱ། རྡོ་རྣམས་ནི་གྲལ་བཞི་རུ་སྒྲིགས་ཤིག གྲལ་དང་པོ་ནི་ཅནྡྲ་ཁནྟ་དང་། ཕུག་རྫ་དང་། མ་རྒད་དང་གསུམ།

༡༨ གྲལ་གཉིས་པ་ནི་པདྨ་ར་ག་དང་། ཨིནྡྲ་ནཱི་ལ་དང་། རྡོ་རྗེ་ཕ་ལམ་དང་གསུམ།

༡༩ གྲལ་གསུམ་པ་ནི་བེ་དུ་རཱ་དང་། གཟི་དང་། བིན་གན་ཨི་དང་གསུམ།

༢༠ གྲལ་བཞི་པ་ནི་སུན་ན་རི་དང་། མཆོང་དང་། མཆིན་རྡོ་དང་གསུམ་མོ། དེ་དག་གསེར་གྱི་ཕྲ་ཁུང་ནང་སྦྱོར་བར་བྱ།

༢༡ ཨིས་ར་ཨེལ་གྱི་བུ་རྣམས་ཀྱི་མིང་བཞིན་དུ་རྡོ་བཅུ་གཉིས། དེ་རེ་རེ་ལ་མིང་རེ་ཐེའུ་ལ་ཡི་གེ་རྐོ་ལུགས་སུ་རྐོ་དགོས། ཨིས་ར་ཨེལ་གྱི་བུ་རྣམས་ཀྱི་སྡེ་བཅུ་གཉིས་རེ་རང་གི་མིང་བཞིན་དུ་རྐོ་བར་བྱའོ།

༢༢ བྲང་རྒྱན་ལ་གསེར་བཙོ་མ་ནས་ཉག་ཐག་ལྷས་པའི་ཉག་ཐག་འདྲ་བྱོས་ཤིག

༢༣ ཁྱོད་ཀྱིས་བྲང་རྒྱན་དེ་ལ་གསེར་གྱི་ཨ་ལོང་གཉིས་བཟོས་ནས། ཨ་ལོང་དེ་གཉིས་བྲང་རྒྱན་གྱི་གཞུག་གཉིས་ལ་སྦྱོར་ཞིག་དང་།

༢༤ གསེར་གྱི་ཉག་ཐག་དེ་གཉིས་བྲང་རྒྱན་གྱི་གཞུག་ལ་ཡོད་པའི་ཨ་ལོང་གཉིས་ལ་རྒྱུད་ཅིག

༢༥ དེ་ནས་ལྷས་པའི་ཉག་ཐག་གི་གཞུག་གཉིས་ཀྱུ་ཆུང་གཉིས་ལ་བཅུག་ནས། ཨེ་ཕོད་ཀྱི་དཔུང་པའི་རྣམ་པའི་མདུན་ལོགས་ལ་སྦྱོར་བར་དགོས།

༢༦ ཡང་ཁྱོད་ཀྱིས་གསེར་གྱི་ཨ་ལོང་གཞན་གཉིས་བྱས་ནས་བྲང་རྒྱན་གྱི་སྣ་ཁ་ཨེ་ཕོད་ཀྱི་ཕྱོགས་སུ་ལྟ་བ་དེའི་ནང་ལོགས་ལ་གྲུ་གཉིས་ཀ་ལ་ཆུག

༢༧ ཁྱོད་ད་དུང་ཡང་གསེར་གྱི་ཨ་ལོང་གཉིས་བྱས་ནས་ཨེ་ཕོད་ཀྱི་དཔུང་པའི་རྣམ་པ་གཉིས་ཀྱི་མདུན་ལོགས་སུ་འོག་ཕྱོགས་སུ་ཨེ་ཕོད་དང་སྐུ་རགས་ཀྱི་འབྲེལ་སའི་ཅུང་ཞིག་གོང་དུ་ཆུག་ཅིག

༢༨ བྲང་རྒྱན་དེའི་ཨ་ལོང་རྣམས་དང་བཅས་པ་ནི་ཨེ་ཕོད་ལ་ཡོད་པའི་ཨ་ལོང་རྣམས་ལ་རྒྱ་སྨུག་གི་ཉག་ཐག་གིས་སྡོམ་པར་དགོས། ཨེ་ཕོད་སྐུ་རགས་གང་དུ་དམ་དུ་གནས་པ་བྲང་རྒྱན་ཨེ་ཕོད་ནས་འགྲོལ་མི་ཡོང་བའི་ཕྱིར་རོ།

༢༩ དེ་ལྟར་ཨ་རོན་གནས་དམ་པ་རུ་ནམ་འགྲོ་སྐབས་སུ་ཨིས་ར་ཨེལ་གྱི་བུ་རྣམས་ཀྱི་མིང་ཞལ་ཆེའི་བྲང་རྒྱན་ལ་རྐོས་པ་རྣམས་སྙིང་ལ་འཁུར་ཏེ། དེ་ནས་ཡ་ཧོ་ཝཱའི་ཞལ་ངོར་རྒྱུན་དུ་མི་རྗེད་པའི་རྟེན་ཡོད་པར་དགོས།

༣༠ ཡང་ཞལ་ཆེའི་བྲང་རྒྱན་གྱི་ནང་དུ་འོད་དང་ཞལ་ཆེ་བྱ་བ་ཆུག་ལ་ཨ་རོན་གྱིས་ཨིས་ར་ཨེལ་གྱི་བུ་རྣམས་ཀྱི་ཕྱིར་ཞལ་ཆེ་ནི་དུས་རྒྱུན་དུ་ཡ་ཧོ་ཝཱའི་ཞལ་ངོར་རང་གི་སྙིང་ལ་འཁུར་དགོས་སོ༎

༣༡ ཡང་ཁྱོད་ཨེ་ཕོད་ཀྱི་སྨད་གཡོག་གི་རྒྱུ་ནི་རྒྱ་སྨུག་རང་ནས་བཟོ་བར་བྱ།

༣༢ དེའི་སྟོད་ཀྱི་དཀྱིལ་དུ་མགོའི་ཕྱིར་བུ་ག་ཞིག་ཡོད་དགོས། དེའི་མཐའ་འཁོར་ལ་འཐག་བཟོའི་སྣེ་མོ་ཞིག་ཡོད་དགོས། རལ་མི་ཡོང་བའི་ཕྱིར་གོ་ཁྲབ་ཀྱི་བུ་ག་ལྟར་རོ།

༣༣ ཡང་དེའི་སྣེ་མོའི་མཐའ་འཁོར་དུ་སེ་འབྲུ་རྣམས་ཁ་དོག་རྒྱ་སྨུག་དང་རྒྱ་ཁ་དང་མཚལ་ཁ་དང་དེའི་བར་ན་མཐའ་འཁོར་དུ་གསེར་གྱི་དྲིལ་བུ་རྣམས་བྱེད་དགོས།

༣༤ གསེར་གྱི་དྲིལ་བུ་ཅིག་དང་སེ་འབྲུ་ཅིག ཡང་གསེར་གྱི་དྲིལ་བུ་ཅིག་དང་སེ་འབྲུ་ཞེས་སྨད་གཡོག་གི་སྣེ་མོའི་མཐའ་འཁོར་ཐམས་ཅད་ལ་ཡོད་པར་དགོས་སོ།

༣༥ ཡང་ཨ་རོན་ཞབས་འདེགས་བྱེད་པ་ན་གོས་དེ་གོན་དགོས། གནས་དམ་པ་རུ་ཡ་ཧོ་ཝཱའི་ཞལ་ངོའི་དྲུང་དུ་ཕྱི་ནང་འགྲོ་སྐབས་སུ་ཁོ་མི་ཤི་བའི་ཕྱིར་གོས་དེའི་སྒྲ་སྐད་ཐོས་པར་འགྱུར་རོ༎

༣༦ ཡང་ཁྱོད་ཀྱིས་གསེར་བཙོ་མའི་བྱང་བུ་ཞིག་བྱས་ཏེ། དེའི་ཁར་སོར་གདུབ་ཀྱི་ཕྲའི་རྐོ་ལུགས་སུ། ཡ་ཧོ་ཝཱའི་ཕྱིར་དམ་པའོ་ཞེས་རྐོས་ཤིག

༣༧ ཡང་དེ་ལ་རྒྱ་སྨུག་གི་སྒྲོག་བུ་ཞིག་སྦྱར་ནས་དབུ་ཐོད་དམ། དབུ་ཐོད་ཀྱི་མདུན་ལོགས་ལ་ཡོད་པར་དགོས།

༣༨ དེ་ལྟར་དེ་ནི་ཨ་རོན་གྱི་དཔྲལ་བ་ལ་ཡོད་དེ། ཨིས་ར་ཨེལ་གྱི་བུ་རྣམས་ཀྱིས་ཅི་དང་ཅི་དམ་པར་བྱས་པའི་འབུལ་བ་འབུལ་ན། འབུལ་བ་དེ་རྣམས་ཀྱི་ཉེས་པ་ཨ་རོན་རང་གི་དཔྲལ་བ་ལ་འཁུར་བས། ཡ་ཧོ་ཝཱའི་ཞལ་ནས་དེ་དག་ལ་གཟིགས་པ་རྙེད་པའི་ཕྱིར་བྱང་བུ་དེ་གཏན་དུ་དེའི་དཔྲལ་བ་ལ་ཡོད་པར་དགོས་སོ།

༣༩ ཁྱོད་ཀྱིས་ཨང་ཐུང་དེ་ནི་ཀ་ཤི་ཀ་ནས་འཐག་པ་དང་། དབུ་ཐོད་ཀྱང་ཀ་ཤི་ཀ་ནས་བྱེད་དགོས། ཁྱོད་ཀྱིས་སྐུ་རགས་ཚོས་སྣ་སྤེལ་བའི་འཐག་ཚུལ་དུ་བྱེད་པར་བྱའོ༎

༤༠ ཡང་ཨ་རོན་གྱི་བུ་རྣམས་ལ་ཁྱོད་ཀྱིས་ཨང་ཐུང་རྣམས་བྱེད་པར་དགོས། དཔལ་དང་ཟིལ་གྱི་ཕྱིར་སྐུ་རགས་དང་དབུ་ཐོད་རྣམས་བྱོས་ཤིག

༤༡ ཁྱོད་ཀྱིས་ན་བཟའ་དེ་རྣམས་ཨ་རོན་ཁྱོད་ཀྱི་སྤུ་དང་། དེ་དང་མཉམ་དུ་དེའི་བུ་རྣམས་ལ་སྐོན་ཞིག སྤོས་ཆུས་འབྱུག་ཅིང་། དེ་དག་ངའི་ཕྱིར་བླ་མའི་ཞབས་འདེགས་བྱེད་པའི་ཕྱིར་བསྐོས་ཏེ་དམ་པར་བྱེད་དགོས་སོ།

༤༢ ཡང་དེ་དག་གི་ཤ་རྗེན་པ་གཡོག་པའི་ཕྱིར་རས་ཀྱི་གོས་ཐུང་རྐེད་པ་ནས་པུས་མོའི་བར་དུ་སླེབས་པ་རྣམས་བྱོས་ཤིག

༤༣ ཡང་ཨ་རོན་དང་དེའི་བུ་རྣམས་འདུན་མའི་གུར་མཆོག་གི་ནང་དུ་འཇུག་པའམ། མཆོད་ཁྲིའི་དྲུང་དུ་འོང་ཞིང་མཆོད་ཁང་ན་ཞབས་འདེགས་བྱེད་ཚེ་ཉེས་འགལ་ཕོག་ནས་མི་ཤི་བའི་ཕྱིར་དེ་དག་ལ་སྐོན་པར་དགོས། སྤྱད་མཚམས་དེ་ནི་དེ་རང་དང་དེའི་འོག་ཏུ་འབྱུང་བའི་བུ་བརྒྱུད་ཀྱི་ཕྱིར་དུས་རྒྱུན་དུའོ༎

༢༩

ཡང་དེ་དག་གིས་ང་ལ་བླ་མའི་ལས་ཚན་བྱེད་པའི་ཕྱིར་ཁྱེད་ཀྱིས་དེ་དག་འདི་ལྟར་དམ་པར་བྱེད་དགོས། གླང་ཐུག་གཞོན་པ་དང་ལུག་ཐུག་སྐྱོན་མེད་པ་གཉིས་དང་།

༢ སྐྱུར་རྩི་མེད་པའི་བག་ལེབ་དང་སྐྱུར་རྩི་མེད་པའི་བཞེས་ཁུར་མར་ཁུ་དང་འདྲེས་པ་རྣམས་དང་སྐྱུར་རྩི་མེད་པའི་འཁུར་པ་མར་བསྐུས་པ་རྣམས་གྲོའི་རྒྱ་ཞིབ་ནས་བྱས་ནས་བློངས་ལ།

༣ ཙེ་པོ་ཞིག་ཏུ་བཞག་ནས། ཙེ་པོའི་ནང་ན་ཡོད་པ་དང་གླང་ཐུག་དང་ལུག་ཐུག་གཉིས་མཆོད་པར་ཕུལ་ཞིག

༤ ཡང་ཨ་རོན་བུ་རྣམས་དང་བཅས་པ་འདུན་མའི་གུར་མཆོག་གི་སྒོའི་འགྲམ་དུ་ཁྲིད་ནས་དེ་དག་ཆུས་འཁྲུད་པ་དང་།

༥ ན་བཟའ་རྣམས་བླངས་ནས་ཨ་རོན་ལ་ཨང་ཐུང་དང་སྨད་གཡོག་དང་ཨེ་ཕོད་དང་བྲང་རྒྱན་གྱོན་འཇུག་པ་དང་། ཨེ་ཕོད་ཀྱི་སྐུ་རགས་ཀྱིས་བསྡམ་དགོས།

༦ ཡང་ཁྱོད་ཀྱིས་དེའི་མགོ་ལ་དབུ་ཐོད་སྐོན་ལ། དབུ་ཐོད་ལ་དམ་པའི་ཅོད་པན་སྦྱོར་ཞིག

༧ དེ་ནས་ཁྱོད་ཀྱིས་བྱུགས་སྤོས་དེའི་མགོ་རུ་བླུགས་ནས་དེ་ལ་བྱུགས་ཤིག

༨ ཡང་དེའི་བུ་རྣམས་དྲུང་དུ་ཁྲིད་ནས་ཨང་ཐུང་དེ་དག་ལ་སྐོན་ཞིག་དང་།

༩ སྐུ་རགས་ཨ་རོན་བུ་རྣམས་དང་བཅས་པ་ལ་བསྐོན་ནས། དབུ་ཞྭ་དེ་དག་ལ་སྐོན་ཞིག དེ་ལྟར་དེ་དག་ལ་བླ་མའི་ལས་ཚན་ཐོབ་ནས་གཏན་དུ་གནས་པའི་ཁྲིམས་ཡིན་ནོ། ཁྱོད་ཨ་རོན་བུ་རྣམས་དང་བཅས་པ་ལ་དབང་སྐུར་བར་དགོས།

༡༠ ཁྱོད་ཀྱིས་གླང་ཐུག་འདུན་མའི་གུར་མཆོག་གི་དྲུང་དུ་ཁྲིད་ནས། ཨ་རོན་བུ་རྣམས་དང་བཅས་པས་རང་གི་ལག་པ་གླང་ཐུག་གི་མགོ་ལ་གཞག་དགོས།

༡༡ ཡང་ཡ་ཧོ་ཝཱའི་ཞལ་ངོའི་དྲུང་དུ་འདུན་མའི་གུར་མཆོག་གི་སྒོའི་འགྲམ་ལ་གླང་ཐུག་སོད་ཅིག

༡༢ ཡང་ཁྱོད་གླང་ཐུག་གི་ཁྲག་ནས་བླངས་ནས་མཆོད་ཁྲིའི་རུ་བ་རྣམས་ལ་ཁྱོད་ཀྱི་མཛུབ་མོས་བསྐུས་ནས་ཁྲག་ཐམས་ཅད་མཆོད་ཁྲིའི་ཞབས་ལ་བླུགས་ཤིག

༡༣ ནང་ཁྲོལ་གྱི་ཚིལ་ཐམས་ཅད་དང་རྒྱུ་སྒྲོག་མཆིན་པའི་གོང་དུ་ཡོད་པ་དང་མཁལ་མ་གཉིས་ཚིལ་དང་མཉམ་དུ་བློངས་ལ་མཆོད་ཁྲིའི་ཁར་སྲེག་ཅིག

༡༤ ཡང་གླང་ཐུག་གི་ཤ་དང་པགས་པ་དང་ལྕི་བ་ཚོགས་རའི་ཕྱི་རོལ་ཏུ་མེས་སྲེག་པར་བྱའོ། དེ་ནི་སྡིག་མཆོད་ཅིག་ཡིན་པའི་ཕྱིར་རོ༎

༡༥ འོན་ཀྱང་ལུག་ཐུག་གཅིག་ཁྱོད་ཀྱིས་བླངས་ནས་ཨ་རོན་དང་དེའི་བུ་རྣམས་ཀྱིས་རང་གི་ལག་པ་ལུག་ཐུག་གི་མགོ་ལ་བཞག་དགོས།

༡༦ ལུག་ཐུག་དེ་བསད་ནས་དེའི་ཁྲག་བློངས་ལ་མཆོད་ཁྲིའི་ཕྱོགས་བཞི་རུ་གཡོགས་ཤིག

༡༧ ཁྱོད་ལུག་ཐུག་ལྷུ་ལྷུ་རུ་ཆོད་དང་། ནང་ཁྲོལ་དང་རྐང་ལག་བཀྲུས་ནས་ལྷུ་རྣམས་དང་མགོ་དང་མཉམ་དུ་ཞོག་ཅིག

༡༨ ལུག་ཐུག་ཧྲིལ་པོ་མཆོད་ཁྲིའི་ཁར་སྲེག་ཅིག དེ་ནི་ཡ་ཧོ་ཝཱའི་ཕྱིར་མེའི་རྐྱེན་གྱིས་ཕུལ་བའི་སྦྱིན་སྲེག་དྲི་བསུང་ཐུགས་མཉེས་པ་ཞིག་གོ།

༡༩ ཡང་ལུག་ཐུག་གཉིས་པ་བླངས་ཏེ་ཨ་རོན་དང་དེའི་བུ་རྣམས་ཀྱིས་རང་གི་ལག་པ་ལུག་ཐུག་གི་མགོ་ལ་བཞག་དགོས།

༢༠ དེ་ནས་ཁྱོད་ཀྱིས་ལུག་ཐུག་བསད་ནས་དེའི་ཁྲག་ལས་བླངས་ཏེ་ཨ་རོན་གྱི་རྣ་ཤལ་གཡས་པ་དང་། དེའི་བུ་རྣམས་ཀྱི་རྣ་ཤལ་གཡས་པ་དང་། དེ་དག་གི་ལག་པ་གཡས་པའི་མཐེ་བོ་དང་། དེ་དག་གི་རྐང་པ་གཡས་པའི་མཐེ་བོ་ལ་བསྐུས་ནས། ཁྲག་དེ་མཆོད་ཁྲིའི་ཕྱོགས་བཞི་ལ་གཏོར་ཞིག

༢༡ ཡང་མཆོད་ཁྲི་ལ་ཡོད་པའི་ཁྲག་དང་། བྱུགས་སྤོས་ལས་བླངས་ཏེ་ཨ་རོན་དང་དེའི་གོས་རྣམས་དང་། ཁོ་རང་གི་བུ་ཁོ་དང་མཉམ་དུ་ཡོད་པ་རྣམས་དང་དེ་དག་གི་གོས་རྣམས་ལ་གཏོར་ཞིག ཨ་རོན་གོས་དང་བཅས་པ་དང་། དེའི་བུ་རྣམས་གོས་རྣམས་དང་བཅས་པ་དམ་པར་འགྱུར་བའི་ཕྱིར་རོ༎

༢༢ དེ་ནས་ལུག་ཐུག་གི་ཚིལ་དང་རྔ་མའི་ཚིལ་དང་། ནང་ཁྲོལ་གྱི་ཚིལ་དང་རྒྱུ་སྒྲོག་མཆིན་ཡོལ་དང་། མཁལ་མ་གཉིས་ཚིལ་དང་མཉམ་དུ་དང་རྐང་པ་གཡས་པ་ལེན་ཞིག གང་ལ་ཟེར་ན། དེ་ནི་དབང་སྐུར་བའི་དུས་ཆེན་གྱི་ལུག་ཐུག་ཡིན་པའི་ཕྱིར་རོ།

༢༣ ཡང་བག་ལེབ་ཚང་པོ་གཅིག་དང་། བཞེས་ཁུར་མར་དང་ལྡན་པ་གཅིག་དང་། ཡ་ཧོ་ཝཱའི་ཞལ་ངོའི་མདུན་དུ་ཡོད་པའི་སྐྱུར་རྩི་མེད་པས་གང་བའི་ཙེ་པོ་ལས་མཆོད་པའི་འཁུར་བ་ལོང་ལ།

༢༤ རྫས་དེ་ཐམས་ཅད་ཨ་རོན་གྱི་ལག་པ་དང་བུ་རྣམས་ཀྱི་ལག་ཏུ་བཞག་ནས་ཕར་ཚུར་གཡོས་ཤིག དེ་ལ་ཡ་ཧོ་ཝཱ་ལ་གཡོ་བའི་མཆོད་པ་ཟེར་རོ།

༢༥ ཡང་དེ་ནི་དེ་དག་གི་ལག་པ་ནས་ཕྱིར་བླངས་ནས་སྦྱིན་སྲེག་གི་གོང་དུ་མཆོད་ཁྲི་ལ་མེས་སྲེག་ཅིག དེ་ནི་ཡ་ཧོ་ཝཱའི་ཕྱིར་མེའི་རྐྱེན་གྱིས་ཕུལ་བ་དྲི་བསུང་ལ་ཐུགས་དགྱེས་པ་ཞིག་གོ།

༢༦ ཡང་ཁྱོད་ཀྱིས་ཨ་རོན་ལ་དབང་སྐུར་བའི་དུས་ཆེན་གྱི་ལུག་ཐུག་གི་བྲང་ཡ་ཧོ་ཝཱའི་ཕྱིར་གཡོ་བའི་མཆོད་པ་ཡིན་པས་ཕར་ཚུར་གཡོས་ཤིག དེ་ནི་ཁྱེད་ཀྱི་སྐལ་བ་ཡིན་ཏེ་ཁྱེད་ཀྱི་ཡིན་པར་དགོས།

༢༧ ཡང་ཁྱོད་ཨ་རོན་དང་དེའི་བུ་རྣམས་ལ་དབང་སྐུར་བའི་དུས་ཆེན་གྱི་ལུག་ཐུག་ལས་གཡོ་བའི་བྲང་དང་འདེགས་པའི་ལག་པ་གཡོས་པ་དང་བཏེགས་པ་རྣམས་དམ་པར་བྱོས་ཤིག

༢༨ དེ་ནི་འདེགས་པའི་མཆོད་པ་ཡིན་པས། ཨ་རོན་དང་དེའི་བུ་རྣམས་ཀྱི་ཐོབ་སྐལ་ཡིན། དེ་ནི་ཨིས་ར་ཨེལ་གྱི་བུ་རྣམས་ཀྱིས་དེ་དག་ལ་གཏན་དུ་ཐོབ་ཐང་ལྟར་འཇལ་བར་དགོས་སོ། ཨིས་ར་ཨེལ་གྱི་བུ་རྣམས་ཀྱིས་བདེ་བའི་མཆོད་པ་རྣམས་འབུལ་སྐབས་སུ་དམར་མཆོད་རྣམས་ལས་ཡར་འདེགས་པའི་མཆོད་པ་འབུལ་བར་དགོས། དེ་ནི་ཡ་ཧོ་ཝཱའི་ཕྱིར་འདེགས་མཆོད་ཅིག་ཡིན་ནོ༎

༢༩ ཡང་ཨ་རོན་གྱི་ན་བཟའ་དམ་པ་རྣམས་ཁོང་གི་རྗེས་ལ་དེའི་བུ་རྣམས་ལ་ཐོབ་པར་དགོས། དེ་དག་ལ་བྱུགས་པ་དང་དབང་ཐོབ་པའི་སྐབས་སུ་ན་བཟའ་དེ་གོན་པའི་ཕྱིར་རོ།

༣༠ ནམ་དེའི་ཚབ་ཏུ་བུ་ནི་འདུན་མའི་གུར་མཆོག་ལ་བླ་མའི་ལས་ཚན་བྱེད་དུ་གནས་དམ་པ་རུ་འོང་ཙ་ན། ན་བཟའ་དེ་རྣམས་ཞག་བདུན་གྱི་བར་དུ་གོན་དགོས་སོ༎

༣༡ ཡང་དབང་སྐུར་བའི་དུས་ལུག་ཐུག་དེ་ཐོགས་ཏེ། དེའི་ཤ་གནས་དམ་པ་ཞིག་ལ་གཡོ་བར་དགོས།

༣༢ ཨ་རོན་དང་དེའི་བུ་རྣམས་ལུག་ཐུག་གི་ཤ་དང་ཙེ་པོ་ན་ཡོད་པའི་བག་ལེབ་འདུན་མའི་གུར་མཆོག་གི་ཕྱི་སྒོའི་འགྲམ་ན་ཟ་དགོས།

༣༣ དེ་དག་ལ་དབང་སྐུར་ཞིང་དམ་པར་བྱེད་པའི་ཕྱིར་སྡིག་བཤགས་སུ་ཕུལ་བའི་རྫས་རྣམས་ནི་དེ་དག་གིས་ཟའི། རྫས་དེ་དག་དམ་པ་ཡིན་པས། སྐྱ་བོས་དེ་ལས་ཟ་བར་མི་རུང་ངོ་།

༣༤ གལ་ཏེ་དབང་སྐུར་བའི་ཤ་དང་བག་ལེབ་ལས་སང་ཉིན་གྱི་བར་དུ་ལྷག་མ་ལུས་ན། ལྷག་མ་དེ་མེས་སྲེག་པར་དགོས། དེ་དམ་པ་ཡིན་པའི་ཕྱིར་ཟ་བར་མི་རུང་ངོ་༎

༣༥ ངས་ཁྱོད་ལ་ཅི་དང་ཅི་བསྒོ་བ་ཁོ་ན་བཞིན་དུ་ཨ་རོན་དང་དེའི་བུ་རྣམས་ལ་བྱོས་ཤིག ཞག་བདུན་དེ་དག་ལ་དབང་སྐུར་བར་བྱའོ།

༣༦ ཡང་སྡིག་བཤགས་བྱེད་པའི་ཕྱིར་ཁྱོད་ཀྱིས་ཞག་རེ་བཞིན་གླང་ཐུག་ཅིག་སྡིག་པའི་ཕྱིར་མཆོད་པར་འབུལ་དགོས། ཡང་ཁྱོད་མཆོད་ཁྲིའི་ཁར་སྡིག་བཤགས་འབུལ་བའི་སྒོ་ནས་དེ་དམ་པར་བྱས་ནས། དམ་པར་བྱེད་པའི་ཕྱིར་བྱུགས་སྤོས་ཀྱིས་བྱུགས་ཤིག

༣༧ ཁྱོད་ཞག་བདུན་གྱི་བར་དུ་མཆོད་ཁྲི་དམ་པར་བྱེད་པའི་ཕྱིར་སྡིག་བཤགས་ཀྱི་འབུལ་བ་རྣམས་འབུལ་དགོས། དེ་ལྟར་མཆོད་ཁྲི་ནི་ཐམས་ཅད་ལས་དམ་པ་ཞིག་ཡོད་པར་དགོས། སུས་ཀྱང་མཆོད་ཁྲི་ལ་རེག་ན་ཁོ་དམ་པ་འགྱུར་རོ༎

༣༨ ད་ཁྱོད་མཆོད་ཁྲི་ལ་ཞག་རེ་བཞིན་དུས་རྒྱུན་དུ་འབུལ་བྱ་ནི་འདི་ལྟར་སྟེ། ལུག་གུ་ལོ་གཅིག་པ་གཉིས་སོ།

༣༩ ལུག་གུ་གཅིག་སྔ་དྲོ་ལ་འབུལ་དགོས། ལུག་གུ་གཅིག་དགོངས་མོ་ལ་འབུལ་དགོས་སོ།

༤༠ རྒྱ་ཞིབ་ཨེ་ཕའི་བཅུ་ཆ་གཅིག་བརྡུངས་པའི་མར་ཁུ་ཧིན་བཞི་ཆ་གཅིག་དང་འདྲེས་པ། རྒུན་ཆང་ཧིན་བཞི་ཆ་གཅིག་ཁྱོད་ལུག་གུ་གཅིག་དང་མཉམ་དུ་གསེར་སྐྱེམས་ཀྱི་ཕྱིར་འབུལ་དགོས་སོ།

༤༡ ཡང་ལུག་གུ་གཞན་མ་དེ་དགོངས་མོའི་དུས་སུ་འབུལ་བ་དེ་སྔ་དྲོའི་ཞལ་ཟས་དང་དེའི་གསེར་སྐྱེམས་ཀྱི་ལུགས་སུ་ཡ་ཧོ་ཝཱའི་ཕྱིར་མེའི་རྐྱེན་གྱིས་དྲི་བསུང་ཐུགས་མཉེས་པ་ཞིག་འབུལ་བར་བྱའོ།

༤༢ དེ་ནི་ཁྱེད་ཀྱི་བུ་བརྒྱུད་ལ་རྒྱུན་ཆད་མེད་པའི་སྦྱིན་སྲེག་ཅིག་ཡོད་པར་དགོས། གནས་གང་ལ་ཞེ་ན། ཡ་ཧོ་ཝཱའི་ཞལ་ངོའི་མདུན་དུ་འདུན་མའི་གུར་མཆོག་གི་སྒོའི་འགྲམ་ལ་ངས་ཁྱེད་ལ་གཏམ་སྨྲ་བའི་ཕྱིར་ཁྱེད་དང་འཕྲད་པར་བྱ་བའི་གནས་ལའོ།

༤༣ དེར་ང་ནི་ཨིས་ར་ཨེལ་གྱི་བུ་རྣམས་དང་འཕྲད་དེ། ངའི་གུར་མཆོག་གཟི་བརྗིད་ཀྱིས་དམ་པར་འགྱུར་རོ།

༤༤ ཡང་ངས་ནི་འདུན་མའི་གུར་མཆོག་དང་མཆོད་ཁྲི་དམ་པར་བྱ། ཨ་རོན་དང་དེའི་བུ་རྣམས་ཀྱང་ང་ལ་ཞབས་འདེགས་བྱེད་པའི་བླ་མའི་ཕྱིར་ངས་དམ་པར་བྱའོ།

༤༥ ཡང་ང་ནི་ཨིས་ར་ཨེལ་གྱི་བུ་རྣམས་ཀྱི་དཀྱིལ་དུ་གནས་ཤིང་དེ་དག་གི་དཀོན་མཆོག་ཏུ་འགྱུར་བར་འགྱུར།

༤༦ ང་ནི་ཡ་ཧོ་ཝཱ་དེ་དག་གི་དཀོན་མཆོག་དེ་ཚོའི་དཀྱིལ་དུ་གནས་པའི་ཕྱིར་མི་སེར་ཡུལ་ནས་ཕྱི་རུ་ཁྲིད་པ་དེ་ང་ཡིན་པ་དེ་དག་གིས་ཤེས་པར་དགོས་སོ། འོ་ན་ང་ནི་ཡ་ཧོ་ཝཱ་དེ་དག་གི་དཀོན་མཆོག་གོ།

༣༠

ཁྱོད་ཀྱིས་བདུག་སྤོས་བདུག་པའི་མཆོད་ཁྲི་ཞིག་འདི་ལྟར་བྱ། དེའི་རྒྱུ་ཤིད་ཏིམ་ཤིང་།

༢ དེའི་རིང་ཁྲུ་གཅིག་དང་། ཞེང་ཁྲུ་གཅིག་སྟེ་ཁ་གང་ངོ་། མཐོ་ཁྱད་ཁྲུ་གཉིས་རུ་བ་རྣམས་དང་བཅས་པ་བཟོ་བར་བྱོས།

༣ ཡང་དེའི་ཐོག་དང་ལོགས་བཞི་དང་རུ་བ་རྣམས་གསེར་བཙོ་མས་གཡོགས་ཤིག ཡང་གསེར་གྱི་མཐའ་རྒྱན་ཞིག་དེའི་མཐའ་འཁོར་ལ་བྱོས་ཤིག

༤ མཐའ་རྒྱན་གྱི་འོག་ན་ལོགས་གཉིས་ཀ་ལ་ཨ་ལོང་གཉིས་སྦྱར་བ་དེ་མདའི་རྟེན་ཡིན་ཏེ་དེས་འཁུར་བའི་ཕྱིར་རོ།

༥ མདའ་དེ་ཤིད་ཏིམ་ཤིང་ནས་བྱོས་ལ་གསེར་གྱིས་གཡོགས་ཤིག

༦ ཡང་དཔང་པོའི་སྒྲོམ་དང་དཔང་པོའི་གོང་དུ་ཡོད་པའི་ཐུགས་རྗེའི་བཞུགས་ཁྲི་ང་ཁྱོད་དང་འཕྲད་པར་བྱ་བའི་གནས་དེ་ལ་ཡོད་པའི་སྒོ་ཡོལ་གྱི་ཕྱི་རོལ་ན་མཆོད་ཁྲི་དེ་ཞོག་ཅིག

༧ ཨ་རོན་གྱིས་དེའི་ཁར་དྲི་ཞིམ་བདུག་སྤོས་སྔ་མོ་རེ་བཞིན་བདུག་སྟེ་མར་མེ་རྣམས་གྲལ་འགྲིག་བྱེད་སྐབས་སུ་བདུག་པར་བྱ།

༨ ཡང་ཨ་རོན་གྱིས་མར་མེ་རྣམས་དགོངས་མོ་ལ་སྦར་བའི་ཚེ་ཁོས་དེ་བདུག་སྟེ། ཁྱེད་ཀྱི་བུ་བརྒྱུད་ཐམས་ཅད་ཀྱི་བར་དུ་རྒྱུན་ཆད་མེད་པའི་བདུག་སྤོས་བདུག་པ་དེ་ནི་ཡ་ཧོ་ཝཱའི་ཞལ་ངོར་ཡོད་པར་བྱའོ།

༩ དེའི་ཁར་བདུག་སྤོས་ཐུན་མོངས་ཤིག་གམ། སྦྱིན་སྲེག་གམ། ཞལ་ཟས་སམ། གསེར་སྐྱེམས་ཀྱི་མཆོད་པ་འབུལ་བར་མི་རུང་ངོ་།

༡༠ ཨ་རོན་གྱིས་ལོ་རེ་བཞིན་ལན་རེ་དེའི་རུ་བ་རྣམས་ཀྱི་སྟེང་དུ་སྡིག་སེལ་གྱི་ཆོ་ག་བྱེད་དགོས། སྡིག་སེལ་གྱི་སྐོར་ལ་སྡིག་པའི་ཕྱིར་ཕུལ་བའི་མཆོད་པ་དེའི་ཁྲག་གིས་ཁོས་དེའི་ཁར་ལོ་རེ་བཞིན་ལན་རེ་སྡིག་སེལ་གྱི་ཆོ་ག་དེ་བྱེད་པར་བྱ། ཁྱེད་ཀྱི་བུ་བརྒྱུད་ཐམས་ཅད་ཀྱི་བར་དུ་བྱེད་པར་དགོས། དེ་ནི་ཡ་ཧོ་ཝཱའི་ཕྱིར་ཀུན་ལས་དམ་པ་ཡིན་ནོ་ཞེས་བཀའ་གནང་ངོ་༎

༡༡ ཡང་སྐྱར་ཡ་ཧོ་ཝཱས་མོ་ཤེ་ལ་འདི་སྐད་དུ།

༡༢ ཁྱོད་ཨིས་ར་ཨེལ་གྱི་བུ་རྣམས་ཀྱི་གྲངས་རྩི་བའི་ཚེ། གྲངས་རྩི་སྐབས་སུ་མི་རེས་རང་གི་སེམས་ཀྱི་ཕྱིར་བླུ་རིན་ཞིག་ཡ་ཧོ་ཝཱ་ལ་འབུལ་དགོས། གང་ལ་ཟེར་ན། གྲངས་རྩི་སྐབས་སུ་དེ་དག་ལ་བར་ཆད་ཅིག་མི་འཕོག་པའི་ཕྱིར་རོ།

༡༣ དེ་དག་གིས་འབུལ་བ་ནི་འདི་ཡིན། གྲངས་རྩིས་ཟིན་པའི་མི་རེས་མཆོད་ཁང་གི་དངུལ་སྲང་བཞིན་དུ་དངུལ་སྲང་ཕྱེད་ཙམ་འབུལ་བར་བྱ། དངུལ་སྲང་གཅིག་ནི་གེ་ར་ཉི་ཤུ་དང་འདྲའོ། ཡ་ཧོ་ཝཱའི་ཕྱིར་འབུལ་བ་དེ་ནི་དངུལ་སྲང་ཕྱེད་ཡིན།

༡༤ ལོ་ཉི་ཤུ་དང་དེ་ལས་ཐལ་སོང་བའི་མིའི་གྲངས་རྩིས་ནས་ཐོན་པ་རེ་རེས་འབུལ་བ་དེ་ཡ་ཧོ་ཝཱའི་ཕྱིར་འབུལ་བའི་རིགས་སོ།

༡༥ ཁྱེད་ཀྱི་སེམས་བླུ་བའི་ཕྱིར་ཡ་ཧོ་ཝཱ་ལ་འབུལ་བྱའི་དངུལ་སྲང་ཕྱེད་ཙམ་ལས་མི་ཕྱུག་པོས་ལྷག་ཡང་མ་ཕུལ། མི་དབུལ་པོས་ཉུང་བའང་མ་ཕུལ།

༡༦ ཡང་ཨིས་ར་ཨེལ་གྱི་བུ་རྣམས་ལས་བླུ་རིན་དེ་བླངས་ནས་འདུན་མའི་གུར་མཆོག་གི་ཞབས་འདེགས་བྱེད་པའི་ཕྱིར་ཞོག་ཅིག དེ་ལྟར་ཁྱོད་ཀྱི་སེམས་བླུ་རྒྱུ་ཡིན་པ་དེ་ཡ་ཧོ་ཝཱའི་ཞལ་ངོར་ཨིས་ར་ཨེལ་གྱི་བུ་རྣམས་དྲན་པའི་རྟེན་ཡོད་པར་བྱའོ་ཞེས་བཀའ་གནང་ངོ་༎

༡༧ ཡང་སྐྱར་ཡ་ཧོ་ཝཱས་མོ་ཤེ་ལ་བཀའ་འདི་གནང་།

༡༨ ཁྱོད་ཀྱིས་འཁྲུད་པའི་ཕྱིར་ར་གན་གྱི་གཞོང་པ་ཞིག་དང་། དེའི་ཞབས་ར་འང་ར་གན་ལས་བཟོས་ནས། འདུན་མའི་གུར་མཆོག་དང་མཆོད་ཁྲིའི་བར་དུ་བཞག་ནས་དེའི་ནང་དུ་ཆུ་བླུགས་ཤིག

༡༩ ཨ་རོན་དང་དེའི་བུ་རྣམས་རང་གི་ལག་པ་དང་རྐང་པ་དེ་ལས་འཁྲུད་པར་དགོས།

༢༠ དེ་དག་འདུན་མའི་གུར་མཆོག་གི་ནང་དུ་འཇུག་པའམ། ཞབས་འདེགས་བྱེད་དུ་མཆོད་ཁྲི་དང་ཉེ་བར་འོངས་ཤིང་ཡ་ཧོ་ཝཱའི་ཕྱིར་སྦྱིན་སྲེག་ཅིག་སྦར་བའི་ཚེ། མི་འཆི་བའི་ཕྱིར་ཆུས་འཁྲུད་པར་དགོས།

༢༡ མི་འཆི་བའི་ཕྱིར་རང་གི་ལག་པ་དང་རྐང་པ་གཉིས་འཁྲུད་པར་དགོས་སོ། དེ་ནི་དེ་རང་དང་། དེའི་རྗེས་སུ་འོང་བའི་བུ་བརྒྱུད་ལ་དུས་རྒྱུན་དུ་ལུས་པའི་སྤྱད་མཚམས་ཤིག་ཡིན་པར་བྱ་ཞེས་བཀའ་གནང་ངོ་༎

༢༢ ཡང་སྐྱར་ཡ་ཧོ་ཝཱས་མོ་ཤེ་ལ་འདི་སྐད་དུ།

༢༣ ཁྱོད་ཀྱིས་ནི་སྤོས་རྣམས་ཀྱི་མཆོག་ཞེ་ན། རང་བཞིན་ལ་འཛག་པའི་གན་དྷ་ར་ས་དངུལ་སྲང་ལྔ་བརྒྱའི་སྐར་དང་། དེའི་ཕྱེད་ཤིང་ཚ་དངུལ་སྲང་ཉིས་བརྒྱ་དང་ལྔ་བཅུའི་སྐར་དང་། ཤུ་དག་དངུལ་སྲང་ཉིས་བརྒྱ་དང་ལྔ་བཅུའི་སྐར་དང་།

༢༤ ཁ་ཚི་ཡཱ་བྱ་བའི་ཤིང་མཆོད་ཁང་གི་སྐར་བཞིན་དུ་དངུལ་སྲང་ལྔ་བརྒྱ་དང་། ཁ་སྐྱུར་པོའི་མར་ཁུ་ཧིན་གཅིག་བློངས་ཤིག་དང་།

༢༥ རྒྱུ་དེས་བྱུགས་པ་དམ་པ་སྨན་སྡུད་མཁན་གྱི་ལུགས་སུ་སྦྱར་བའི་བྱུགས་སྤོས་བྱས་ནས། དེ་ནི་མཆོད་ཁང་བྱུགས་སྤོས་ཡོད་པར་དགོས་སོ།

༢༦ དེ་ནི་འདུན་མའི་གུར་མཆོག་དང་དཔང་པོའི་སྒྲོམ་དང་།

༢༧ གསོལ་ལྕོག་དང་དེའི་མཆོད་རྫས་ཀྱི་སྣོད་ཐམས་ཅད་དང་། མར་མེའི་སྟེགས་བུ་སྣོད་དང་བཅས་པ་དང་། བདུག་སྤོས་བདུག་པའི་མཆོད་ཁྲི་དང་།

༢༨ སྦྱིན་སྲེག་གི་མཆོད་ཁྲི་སྣོད་ཐམས་ཅད་དང་བཅས་པ་དང་། འཁྲུད་གཞོང་དང་དེའི་ཞབས་ར་ལ་འབྱུག་པར་དགོས།

༢༩ དེ་རྣམས་ཀུན་ལས་དམ་པར་འགྱུར་བའི་ཕྱིར་དེ་ལྟར་དམ་པར་བྱོས་ཤིག སུས་ཀྱང་དེ་དག་ལ་རེག་མཁན་དེ་ནི་དམ་པར་འགྱུར་རོ།

༣༠ ཁྱོད་ཀྱིས་ཨ་རོན་དང་དེའི་བུ་རྣམས་བྱུགས་པས་འབྱུག་པར་དགོས། དེ་དག་ང་ལ་བླ་མ་བྱེད་ཅིང་ཞབས་འདེགས་བྱེད་པའི་ཕྱིར་དམ་པར་བྱོས་ཤིག

༣༡ ཡང་ཨིས་ར་ཨེལ་གྱི་བུ་རྣམས་ལ་འདི་སྐད་སྨྲོས་ཤིག འདི་ནི་ཁྱོད་ཀྱི་བུ་བརྒྱུད་རྣམས་ཀྱི་བར་དུ་ངའི་ཕྱིར་བྱུགས་སྤོས་དམ་པ་ཞིག་ཡིན།

༣༢ མིའི་ཤའི་ཐོག་ཏུ་མ་བླུག དེ་དང་གཅིག་པ་ཡིན་པའི་ཡང་སྦྱོར་ལུགས་ལ་འདི་འདྲ་བ་ཅིའང་མ་བྱེད་ཅིག ཅི་ལ་ཞེ་ན། དེ་ནི་དམ་པ་ཞིག་ཡིན་པས། ཁྱོད་ཅག་ལ་དམ་པ་ཡིན་པར་དགོས་པའི་ཕྱིར་རོ།

༣༣ སུས་ཀྱང་དེ་འདྲའི་བྱུགས་སྤོས་ཀྱི་སྦྱར་ཐབས་བྱེད་པ་དང་། དེ་ལས་ཕྱི་མི་ཞིག་ལ་འབྱུག་པའི་མི་སུ་ཡིན་ཀྱང་། དེ་ནི་རང་གི་མི་བརྒྱུད་ལས་རྩད་ནས་གཅོད་པར་བྱའོ་ཞེས་བཀའ་གནང་ངོ་༎

༣༤ ཡང་ཡ་ཧོ་ཝཱས་མོ་ཤེ་ལ། སྤོས་འདི་རྣམས་ནི་གན་དྷ་ར་ས་དང་། དབང་ལག་དང་། གུ་གུལ་དང་། སྤོས་དཀར་དངས་མ་དང་བཞི། དེ་ལས་ཆ་རེའི་སྐར་ཚད་འདྲ་སྟེ་བློངས་ལ།

༣༥ སྨན་སྡུད་མཁན་གྱི་ལུགས་སུ་སྦྱར་བའི་བདུག་སྤོས་ཞིག་བྱོས་ཤིག་དེ་ལ་ཚྭ་བསྲེས་ནས་དངས་མ་དང་དམ་པ་ཞིག་ཡིན་པར་བྱ།

༣༦ དེ་ནི་ཕྱེ་མར་བཏགས་ནས། ཚད་ཅིག་འདུན་མའི་གུར་མཆོག་གི་ནང་དུ་དཔང་པོའི་སྒྲོམ་ང་ཁྱོད་དང་འཕྲད་ཡོང་བའི་གནས་དེའི་དྲུང་དུ་ཞོག་ཅིག དེ་ནི་ཁྱོད་ཀྱི་ཕྱིར་ཀུན་ལས་དམ་པ་ཡིན་པར་དགོས།

༣༧ ཡང་ཁྱེད་ཀྱིས་བྱེད་བྱའི་བདུག་སྤོས་དེ་སྦྱར་ཐབས་བཞིན་དུ་ཁྱེད་རང་གི་ཕྱིར་བྱེད་པར་མི་རུང་། ཡ་ཧོ་ཝཱའི་ཕྱིར་དེ་ནི་ཁྱེད་ལ་དམ་པ་ཡིན་པར་དགོས།

༣༨ དྲི་ཞིམ་སྣུམ་པའི་ཕྱིར་དེ་དང་འདྲ་བ་ཞིག་བྱེད་པའི་མི་སུ་ཡིན་ཀྱང་རང་གི་མི་བརྒྱུད་ལས་རྩད་ནས་གཅད་པར་དགོས་སོ་ཞེས་བཀའ་གནང་ངོ་༎

༣༡

ཡང་ཡ་ཧོ་ཝཱས་མོ་ཤེ་ལ་གསུངས་པ།

༢ ཀྱེ་ཧོ་ངས་ཡ་ཧུ་དཱ་ཡི་སྡེ་ལས་ཧུར་གྱི་བུ་ཨུ་རིའི་བུ་བེ་ཚ་ལེ་ཨེལ་བྱ་བ་མིང་གསལ་གྱིས་བོས་ནས།

༣ དེ་དཀོན་མཆོག་གི་ཐུགས་ཉིད་ཞེ་ན། ཡེ་ཤེས་དང་རིག་པ་དང་བློ་གྲོས་དང་བཟོ་སྣ་ཚོགས་ཀྱི་རྩལ་གྱིས་ཁྱབ་པར་བྱས་པས།

༤ རྩལ་ཅན་གྱི་ལས་རྣམས་དམིགས་ཏེ། གསེར་དངུལ་རག་གསུམ་བཟོའི་ལས་དང་།

༥ རིན་པོ་ཆེ་རྐོ་བ་དང་སྦྱར་བའི་ལས་དང་། ཤིང་རྐོ་བ་དང་མཁས་པའི་བཟོ་སྣ་ཚོགས་ཀྱི་ལས་བྱེད་པའི་ཕྱིར་རོ།

༦ ཡང་ལྟོས་ཤིག ངས་དེ་དང་། དཱན་གྱི་སྡེ་ནས་ཨ་ཧི་ས་མག་གི་བུ་ཨོ་ཧོ་ལི་ཨབ་གྲོགས་བྱེད་དུ་བསྐོས་ཏེ། མི་བློ་མཁས་པ་ཐམས་ཅད་ཀྱི་སྙིང་ལ་ངས་ཁྱོད་ལ་སྨྲས་པ་ཐམས་ཅད་བཞིན་དུ་བཟོ་བའི་ཕྱིར་ཤེས་རབ་གནང་ཡོད།

༧ འདུན་མའི་གུར་མཆོག་དང་། དཔང་པོའི་སྒྲོམ་དང་། ཐུགས་རྗེའི་ཞུགས་ཁྲི་དང་དེའི་སྟེང་དུ་ཡོད་པ་དང་། གུར་མཆོག་གི་མཆོད་རྫས་ཐམས་ཅད་དང་།

༨ གསོལ་ལྕོག་དང་དེའི་མཆོད་རྫས་རྣམས་དང་། གསེར་བཙོ་མའི་མར་མེའི་སྟེགས་བུ་དང་དེའི་མཆོད་རྫས་རྣམས་དང་། བདུག་སྤོས་བདུག་པའི་མཆོད་ཁྲི་དང་།

༩ སྦྱིན་སྲེག་གི་མཆོད་ཁྲི་དང་། དེའི་མཆོད་རྫས་ནམས་དང་། འཁྲུད་གཞོང་དང་དེའི་ཞབས་ར་དང་།

༡༠ བཀད་སྲུལ་བའི་འཐག་བཟོའི་གོས་རྣམས་དང་། བླ་མ་ཨ་རོན་གྱི་ན་བཟའ་དམ་པ་རྣམས་དང་། བླ་མའི་ཞབས་འདེགས་ཀྱི་ཕྱིར་དེའི་བུ་རྣམས་ཀྱི་གོས་རྣམས་དང་།

༡༡ བྱུགས་སྤོས་དང་བདུག་སྤོས་སྣ་ཚོགས་མཆོད་ཁང་གི་ཕྱིར་སྦྱར་བ་རྣམས་དེ་ཐམས་ཅད་ངས་ཁྱོད་ལ་སྨྲས་པ་ཁོ་ན་བཞིན་དུ་དེ་དག་གིས་བཟོ་བར་བྱའོ་ཞེས་བཀའ་གནང་ངོ་༎

༡༢ ཡང་སྐྱར་ཡ་ཧོ་ཝཱས་མོ་ཤེ་ལ།

༡༣ ཁྱོད་ཀྱིས་ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག ངའི་ཤབ་བཱད་རྣམས་བདེན་པར་སྲུངས་ཤིག ཅི་ལ་ཞེ་ན། དེ་ནི་ང་དང་ཁྱེད་ཀྱི་བར་ལ་རྟགས་ཤིག་ཡིན། ང་ནི་ཁྱེད་དམ་པར་བྱེད་པའི་ཡ་ཧོ་ཝཱ་ཡིན། དེ་ཁྱེད་ཀྱི་བུ་བརྒྱུད་རྣམས་ཀྱི་བར་དུ་ཤེས་པའི་ཕྱིར་རོ།

༡༤ དེ་བས་ན་ཤབ་བཱད་ཁྱེད་ཀྱི་ཕྱིར་དམ་པ་ཡིན་པ་དེ་སྲུང་ཞིག ཚུལ་ཁྲིམས་དེ་བཤིག་མཁན་ནི་སྲོག་དང་འཕྲལ་བར་གྱུར་ཅིག སུ་ཡང་ཉིན་དེ་ལ་ལས་བྱེད་པ་དེའི་སེམས་ནི་དེ་རང་གི་མི་སྡེའི་ཁྲོད་ལས་རྩད་ནས་གཅོད་པར་བྱའོ།

༡༥ ཞག་དྲུག་གི་བར་དུ་ལས་བྱེད་ཀྱི། ཞག་བདུན་པ་ནི་ཤབ་བཱད་ཡིན་ཏེ། ཡ་ཧོ་ཝཱའི་ཕྱིར་ངལ་གསོ་བའི་ཉི་མ་དམ་པའོ། ཤབ་བཱད་ཀྱི་ཉིན་ལ་ལས་བྱེད་པའི་མི་དེ་ཤི་དགོས་སོ།

༡༦ དེ་བས་ན་ཨིས་ར་ཨེལ་གྱི་བུ་རྣམས་ཀྱིས་ཤབ་བཱད་དེ་སྲུང་སྟེ། དེ་དག་གི་བུ་བརྒྱུད་རྣམས་ཀྱི་བར་དུ་ནམ་ཡང་མི་འགྱུར་བའི་ཆད་དོན་དེ་སྲུང་དགོས།

༡༧ ཆད་དོན་དེ་ནི་ང་དང་ཨིས་ར་ཨེལ་གྱི་བུ་རྣམས་ཀྱི་བར་ན་གཏན་དུ་གནས་པའི་རྟགས་ཡིན་ནོ། ཅི་ལ་ཞེ་ན། ཞག་དྲུག་གི་ནང་དུ་ཡ་ཧོ་ཝཱས་ནམ་མཁའ་དང་ས་གཞི་མཛད་ནས། ཞག་བདུན་པ་ལ་ཐུགས་དལ་ནས་སྐུ་ངལ་སོས་པ་ཡིན་ཞེས་བཀའ་གནང་ངོ་༎

༡༨ ཡང་ཁོང་གིས་རི་སི་ནཱ་རུ་མོ་ཤེ་ལ་གསུང་གླེང་མཛད་ཟིན་ནས། ཁོང་གིས་དཔང་པོའི་བྱང་བུ་གཉིས་གཉིས་དེ་ལ་གནང་ངོ་། དེ་གཉིས་ནི་དཀོན་མཆོག་གི་ཕྱག་མཛུབ་ཀྱིས་བྲིས་པའི་རྡོ་ལེབ་རྣམས་སོ༎

༣༢

ཡང་མོ་ཤེ་རི་ནས་འབབ་པ་ལ་ཕྱི་བཤོལ་བྱས་པ་མི་སྡེས་མཐོང་བས། མི་སྡེས་ཨ་རོན་གྱི་མདུན་དུ་ཕྱོགས་གཅིག་ཏུ་འཛོམས་ནས་དེ་ལ། ངེད་མི་སེར་ཡུལ་ནས་ཕྱི་རོལ་ཏུ་ཁྲིད་པའི་མོ་ཤེ་བྱ་བའི་མི་ལ་ཅི་བྱུང་མི་ཤེས་པས། ད་ལོངས་ལ་ངེད་ཀྱི་མདུན་དུ་འགྲོ་བའི་ལྷ་རྣམས་བཟོས་ཤིག་ཟེར་ཏོ།

༢ ཨ་རོན་གྱིས་དེ་དག་ལ། ཁྱེད་ཀྱི་ཆུང་མ་དང་བུ་དང་བུ་མོ་རྣམས་ཀྱི་གསེར་གྱི་རྣ་ལོང་རྣམས་བཅད་དེ་ངའི་མདུན་དུ་འཁྱེར་ཤོག་སྨྲས་སོ།

༣ མི་ཚོགས་ཐམས་ཅད་ཀྱིས་རྣ་ལ་ཡོད་པའི་གསེར་གྱི་ཨ་ལོང་རྣམས་བཅད་ནས་ཨ་རོན་གྱི་མདུན་དུ་འཁྱེར་འོངས་སོ།

༤ ཁོས་དེ་དག་གི་ལག་པ་ནས་བླངས་ནས། བེའུའི་བླུགས་སྐུ་ཞིག་བྱས་ཏེ་གཟོང་གིས་བཟོ་བཏོན་ཏོ། དེ་ནས་དེས་དེ་དག་ལ། འདི་དག་ནི་ཁྱོད་ཅག་མི་སེར་ཡུལ་གྱི་ནང་ནས་བཏོན་པའི་ལྷ་རྣམས་ཡིན་ཞེས་ཟེར་ཏོ།

༥ ཨ་རོན་གྱིས་དེ་མཐོང་བ་ལས། དེའི་མདུན་དུ་མཆོད་ཁྲི་ཞིག་བརྩིགས་ནས་ཨ་རོན་གྱིས། སང་ཉིན་ཡ་ཧོ་ཝཱའི་དུས་ཆེན་ཡིན་ནོ་ཅེས་བསྒྲགས་སོ།

༦ ཡང་སང་ཉིན་གྱི་ཐོ་རངས་ལ་ལངས་ནས་དེ་དག་གིས་སྦྱིན་སྲེག་རྣམས་དང་ཞི་བདེའི་མཆོད་པ་རྣམས་ཕུལ་ནས། མི་སྡེ་དེ་ཟན་ཟ་ཞིང་ཆང་འཐུང་དུ་བསྡད། རྩེད་མོ་བྱེད་དུ་ལངས་སོ༎

༧ དེའི་ཚེ་ཡ་ཧོ་ཝཱས་མོ་ཤེ་ལ། ཁྱོད་ལོང་ལ་རི་ལས་བོབས་ཤིག ཁྱོད་ཀྱིས་མི་སེར་ཡུལ་ནས་འདིར་ཡར་ཁྲིད་པའི་མི་སྡེ་དེ་བཞིག་ནས།

༨ ངས་དེ་དག་ལ་བཀའ་གནང་བའི་ལམ་དེ་ལས་མྱུར་དུ་འཁྱར་ཏེ། དེ་དག་གིས་བེའུ་ཞིག་བླུགས་སུ་བཏང་ནས་དེ་ལ་ཕྱག་ཕུལ་ཏེ། མཆོད་པ་ཡང་ཕུལ་ནས། ཀྱེ་ཨིས་ར་ཨེལ་ཁྱོད་མི་སེར་ཡུལ་ནས་ཡར་ཁྲིད་པའི་ལྷ་རྣམས་ནི་འདི་ཡིན་ཡང་སྨྲས་སོ་ཞེས་གསུངས་སོ།

༩ སླར་ཡང་ཡ་ཧོ་ཝཱས་མོ་ཤེ་ལ། ངས་མི་སྡེ་འདི་ལ་བལྟས་ནས། ཀྱེ་ཧོ་མི་བརྒྱུད་གཉའ་རེངས་ཅན་ཞིག་ཡིན།

༡༠ དེ་བས་ན་ངའི་ཁྲོ་བ་དེ་དག་གི་ཕྱོགས་སུ་འབར་ཞིང་ངས་དེ་དག་མེད་པར་བྱེད་དུ་ང་མ་ཁེགས་ཤིག ངས་ཁྱོད་མི་བརྒྱུད་ཆེན་པོ་ཞིག་ཏུ་བྱའོ་ཞེས་གསུངས་སོ༎

༡༡ མོ་ཤེས་ཡ་ཧོ་ཝཱ་རང་གི་དཀོན་མཆོག་གི་ཞལ་ངོར་ཞུ་བ་འབུལ་ཞིང་། ཀྱེ་ཡ་ཧོ་ཝཱ་ཁྱེད་ཀྱི་མཐུ་སྟོབས་ཆེ་བ་དང་ཕྱག་མཐུ་ལྡན་གྱིས་ཁྱེད་ཀྱི་ཡིན་པའི་མི་སྡེ་མི་སེར་ཡུལ་གྱི་ཕྱི་རོལ་ཏུ་ཁྲིད་པ་དེའི་ཐོག་ཏུ་ཁྱེད་ཀྱི་ཐུགས་ཁྲོ་བ་ཅིའི་ཕྱིར་མཛད་པར་དགོངས།

༡༢ མི་སེར་པ་རྣམས་ཀྱིས། དེ་དག་བཀྲ་མ་ཤིས་པ་མྱོང་བ་དང་། རི་ཁྲོད་དུ་གསད་ཅིང་ས་གཞིའི་དངོས་ནས་མེད་པར་མཛད་པའི་ཕྱིར་ཁོང་གིས་དེ་དག་ཕྱི་རོལ་ཏུ་ཁྲིད་དོ་ཞེས་ཟེར་རྒྱུ་ཅི་ལ་འབྱུང་དགོས། ཁྱེད་ཀྱི་ཐུགས་ཁྲོ་བའི་མེ་ལས་ཕྱིར་ལོག་ཅིག ཁྱེད་ཀྱི་མི་སྡེ་ལ་ངན་པ་དེ་མི་མཛད་པའི་ཐུགས་བཟོད་མཛོད་ཅིག

༡༣ ཁྱེད་ཀྱི་བྲན་ཨབ་ར་ཧམ་དང་། ཨི་སཱག་དང་། ཨིས་ར་ཨེལ་ཐུགས་ལ་འདོགས་པར་མཛད་དུ་གསོལ། ཁྱེད་ཀྱིས་རང་ཉིད་དཔང་དུ་འཛུགས་ཤིང་དེ་དག་ལ། ངས་ཁྱེད་ཀྱི་བུ་བརྒྱུད་ནམ་མཁའི་སྐར་མ་རྣམས་ཀྱི་གྲངས་ཙམ་དུ་སྤེལ། ངས་ཞལ་བཞེས་མཛད་པའི་ཡུལ་ཐམས་ཅད་ཁྱོད་ཀྱི་བུ་བརྒྱུད་ལ་སྟེར་བར་བྱ། ཞེས་གསུངས་པ་བཞིན་དུ་དེ་དག་ལ་རྟག་ཏུ་གནས་པའི་ནོར་སྐལ་དུ་ཐོབ་ཡོང་དབུ་མནའ་མ་བཞེས་སམ་ཞེས་ཞུས་སོ།

༡༤ ཡང་ཡ་ཧོ་ཝཱའི་ཐུགས་ལ་ཉིད་ཀྱི་མི་སྡེ་ལ་ངན་པ་བྱའོ་ཞེས་དགོངས་པ་ལས་ཐུགས་གྱུར་ཏོ༎

༡༥ ཡང་མོ་ཤེ་ཕྱིར་ལོག་ཅིང་རི་ལས་བབས་པ་དང་། དཔང་པོའི་རྡོ་ལེབ་གཉིས་ལག་གིས་ཁྱེར་ཏོ། རྡོ་ལེབ་རྣམས་ཀྱི་ལོགས་གཉིས་ཀར་ཡི་གེ་བྲིས་ནས་ཡོད། རྒྱབ་མདུན་གཉིས་ལ་ཡི་གེ་བྲིས་ཡོད་པ་ཡིན།

༡༦ རྡོ་ལེབ་རྣམས་ནི་དཀོན་མཆོག་གི་ཕྱག་བཟོ་དང་། ཡི་གེ་ནི་དཀོན་མཆོག་གིས་བྲིས་པ་ཡིན་ཏེ། རྡོ་ལེབ་རྣམས་ལ་བརྐོས་ནས་ཡོད་པ་ཡིན།

༡༧ ཡོ་ཤུ་ཨས་མི་སྡེས་འདོན་པའི་ཀུ་སྒྲའི་སྐད་ཐོས་ནས་མོ་ཤེ་ལ། དམག་སྒར་ན་དམག་འཐབ་ཀྱི་ཀུ་སྒྲ་འདུག་ཅེས་ཟེར་ཏོ།

༡༨ དེ་ན་རེ། འདི་ནི་རྒྱལ་བ་རྣམས་ཀྱི་སྒྲ་དེ་མ་ཡིན། ཕམ་པ་རྣམས་ཀྱི་སྒྲ་ཡང་མ་ཡིན་གྱི། ངས་ནི་གླུ་དབྱངས་བྱེད་པ་རྣམས་ཀྱི་སྒྲ་ཐོས་སོ།

༡༩ དེ་ནས་ཚོགས་ར་དང་ཉེ་བར་བསླེབས་ཏེ་བེའུ་དང་གར་རྩེ་བ་རྣམས་མཐོང་ནས། མོ་ཤེ་ཁྲོས་པར་གྱུར་ཏེ་རྡོ་ལེབ་རྣམས་ལག་པ་ནས་བསྐྱུར་ཏེ་རིའི་རྩ་བ་ལ་བཅག་གོ།

༢༠ ཁོང་གིས་དེ་དག་གིས་བཟོས་པའི་བེའུ་བླངས་ནས་མེས་བསྲེགས་ཏེ། ཕྱེ་མར་བཏགས་ནས་ཆུར་བཏབ་པ་དང་། ཨིས་ར་ཨེལ་གྱི་བུ་རྣམས་ལ་འཐུང་བཅུག་གོ།

༢༡ དེ་ནས་མོ་ཤེས་ཨ་རོན་ལ། ཁྱོད་ཀྱིས་མི་སྡེ་འདིའི་ཐོག་ཏུ་སྡིག་པ་དེ་ལྟ་བུ་ཆེན་པོ་ཞིག་ཅི་ལ་དྲངས་པ་ཡིན། མི་སྡེས་ཁྱོད་ལ་ཅི་བྱས་ཟེར་བ་དང་།

༢༢ ཨ་རོན་གྱིས། ངའི་ཇོ་བོས་ཐུགས་འཁྲོ་བར་མ་མཛད་ཅིག མི་སྡེ་འདི་ངན་པ་ཡིན་པ་ཁྱེད་ཀྱིས་མཁྱེན་པ་ལགས།

༢༣ དེ་དག་གིས་ང་ལ། ངེད་ཀྱི་མདུན་དུ་འགྲོ་བའི་ལྷ་རྣམས་ངེད་ཀྱི་ཕྱིར་བྱོས་ཤིག ངེད་མི་སེར་ཡུལ་ནས་ཕྱི་རུ་ཁྲིད་པའི་མོ་ཤེ་བྱ་བའི་མི་དེ་ལ་ཅི་སོང་མི་ཤེས་ཟེར་བྱུང་བ་དང་།

༢༤ ངས་དེ་དག་ལ། སུ་སུ་ལ་གསེར་ཡོད་པས་བཅད་དེ་འཁྱེར་ཤོག་སྨྲས་པ་དང་། ང་ལ་བཏང་ནས། མེ་ལ་བསྐྱུར་པ་དང་། དེ་ལས་བེའུ་འདི་བྱུང་ངོ་སྨྲས་སོ༎

༢༥ ཨ་རོན་གྱིས་མི་སྡེ་རང་འཐད་དུ་བཏང་ནས་དེ་དག་གི་ཕ་རོལ་པ་རྣམས་ཀྱི་གད་མོའི་རྒྱུ་རུ་བྱས་པ་མོ་ཤེས་མཐོང་ནས།

༢༦ མོ་ཤེ་ཚོགས་རའི་སྒོ་རུ་ལངས་ཏེ། སུ་ཡང་ཡ་ཧོ་ཝཱའི་ཕྱོགས་བྱེད་པ་དེ་ཚུར་ཤོག་ཅིག་ཅེས་སྨྲས་ནས། ལེ་ཝིའི་བུ་ཐམས་ཅད་དེའི་དྲུང་དུ་འདུས་སོ།

༢༧ ཡང་དེས་དེ་དག་ལ་སྨྲས་པ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་དུ། མི་རེས་རང་གི་རལ་གྲི་རྐེད་པ་ལ་བཏགས་ནས་ཚོགས་རའི་རྒྱ་སྒོ་ནས་རྒྱ་སྒོ་རུ་ཕར་ཚུར་སོང་ལ། མི་རེས་རང་གི་སྤུན་དང་། མི་རེས་རང་གི་གྲོགས་པོ་དང་། མི་རེས་རང་གི་ཁྱིམ་མཚེས་སོད་ཅིག་ཅེས་བཀའ་སྩལ་ཏོ།

༢༨ ལེ་ཝིའི་བུ་རྣམས་མོ་ཤེས་སྨྲས་པ་བཞིན་དུ་བྱས་པས། ཉིན་དེ་རང་ལ་མི་སྡེ་ལས་མི་སྟོང་གསུམ་ཤིའོ།

༢༩ ཡང་མོ་ཤེས་འདི་སྨྲས་པ། དེ་རིང་གི་ཉིན་མོ་ལ་ཡ་ཧོ་ཝཱའི་ཕྱིར་ཁྱོད་ཅག་གི་ནང་ནས་རེ་རེས་རང་གི་བུ་དང་རང་གི་སྤུན་ཕུལ་བས། དེ་རིང་གི་ཉིན་ལ་ཁྱེད་ཅག་ལ་བྱིན་རླབས་གནང་བར་འགྱུར་རོ༎

༣༠ ནང་པར་མོ་ཤེས་མི་བརྒྱུད་ལ། ཁྱོད་ཀྱིས་སྡིག་པ་ཆེན་པོ་ཞིག་གིས་ཉེས་པ་བྱས་པས། ང་ཡ་ཧོ་ཝཱའི་དྲུང་དུ་ཡར་འགྲོ་བར་བྱ། ངས་ཁྱེད་ཀྱི་ཉེས་པའི་ཕྱིར་སྡིག་བཤགས་བྱེད་ཀྱང་སྲིད་སྨྲས་པས།

༣༡ མོ་ཤེ་ཡ་ཧོ་ཝཱའི་ཞལ་ངོར་ཕྱིར་ལོག་ཅིང་ཞུས་པ། ངའི་མི་སྡེས་ཉེས་པ་ཆེན་པོ་ཞིག་བྱས་ཏེ། གསེར་སྐུ་རྣམས་བྱས་སོ།

༣༢ ད་དེ་དག་གི་ཉེས་པ་ལ་ཐུགས་བཟོད་མཛད་ན་འགྲིག དེ་མིན་ཁྱེད་ཀྱི་ཕྱག་གིས་བྲིས་པའི་གླེགས་བམ་ལས་ངའི་མིང་ལའང་སེལ་རྒྱབ་པར་མཛོད་ཅིག་ཞུས་སོ།

༣༣ ཡ་ཧོ་ཝཱས་མོ་ཤེ་ལ། ང་ལ་སྡིག་པ་བྱས་པའི་མི་དེ་ཀ་ནི་ངའི་གླེགས་བམ་ལས་མེད་པར་བྱ།

༣༤ ད་སོང་ལ་ངས་ཁྱོད་ལ་གཏམ་ཟེར་བའི་གནས་དེར་མི་སྡེ་ཁྲིད་ཤོག་དང་། ལྟོས་ཤིག་ངའི་ཕོ་ཉ་ཁྱོད་ཀྱི་མདུན་དུ་འགྲོ་བར་བྱ། ཡིན་ཀྱང་ངས་ལན་འཇལ་བའི་དུས་སུ་དེ་དག་གི་ཉེས་པའི་ལན་འཇལ་ཡོང་ཞེས་གསུངས་སོ༎

༣༥ དེ་ལྟར་མི་སྡེས་བྱས་ནས་ཨ་རོན་གྱིས་བཟོས་པའི་བེའུའི་རྐྱེན་གྱིས་ཡ་ཧོ་ཝཱས་དེ་དག་བརྡབས་སོ༎

༣༣

ཡང་ཡ་ཧོ་ཝཱས་མོ་ཤེ་ལ། ད་སོང་ལ་ཁྱོད་རང་དང་ཁྱོད་ཀྱིས་མི་སེར་ཡུལ་ནས་ཕྱི་རོལ་ཏུ་ཁྲིད་པའི་མི་སྡེ་དེ་ལ། ངས་གནང་འོང་བའི་ཡུལ་དུ་ཡར་དོང་ཞིག ངས་ཨབ་ར་ཧམ་དང་། ཨི་སཱག་དང་། ཡ་ཀོབ་ལ་ཡུལ་འདི་ངས་ཁྱོད་ཀྱི་བུ་བརྒྱུད་ལ་གཏོང་བར་བྱ་ཞེས་མནའ་བླངས་པའི་ཕྱིར་རོ།

༢ ངས་ནི་ཁྱོད་ཀྱི་མདུན་དུ་ཕོ་ཉ་ཞིག་རྫོང་བར་བྱ་སྟེ། ངས་ཀ་ན་ཨན་པ་དང་ཨ་མོར་པ་དང་ཧེད་པ་དང་ཕེ་རི་ཟི་པ་དང་ཧི་ཝི་པ་དང་ཡེ་བུས་པ་རྣམས་སྐྲོད་པར་བྱའོ།

༣ ཡུལ་དེར་འོ་མ་དང་སྦྲང་རྩི་འབྲུབ་བོ། ཁྱོད་ནི་མི་བརྒྱུད་གཉའ་རེངས་ཅན་ཞིག་ཡིན་པས། ངས་ཁྱོད་ལམ་དུ་མེད་པར་མི་བྱ་བའི་ཕྱིར། ང་རང་ཁྱོད་ཀྱི་དཀྱིལ་དུ་ཡར་འགྲོ་བར་མི་བྱ་ཞེས་བཀའ་སྩལ་ཏོ༎

༤ ཡང་མི་སྡེས་གསུང་ལོན་ངན་པ་དེ་ཐོས་པས་མྱ་ངན་བྱས་ཏེ། མི་སུས་ཀྱང་རྒྱན་ཆ་མ་བཏགས་སོ།

༥ ཡང་ཡ་ཧོ་ཝཱས་མོ་ཤེ་ལ། ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག ཁྱོད་ནི་མི་སྡེ་སྙིང་སྲ་བ་ཡིན་པས་ང་ནི་སྐད་ཅིག་ཙམ་ཡང་ཁྱོད་ཀྱི་དཀྱིལ་དུ་ཡར་འགྲོ་ན། ངས་ཁྱེད་ཅག་མེད་པར་བྱའོ། དེའི་ཕྱིར་ཁྱོད་ཀྱི་རྒྱན་ཆ་ཕུད་ཅིག་དང་། དེ་ནས་ངས་ཁྱོད་ལ་ཇི་ལྟར་བྱ་བར་དགོངས་པ་མཁྱེན་པར་འགྱུར་རོ་ཞེས་བཀའ་གནང་བས།

༦ ཨིས་ར་ཨེལ་གྱི་བུ་རྣམས་ཀྱིས་རི་ཧོ་རེབ་ནས་ཚུན་ཆད་རྒྱན་ཆ་རྣམས་ཕུད་དོ༎

༧ ཡང་མོ་ཤེས་གུར་ཐོགས་ཏེ་ཚོགས་རའི་ཕྱི་རོལ་ཏུ་ཚོགས་ར་དང་ཐག་རིང་པོར་ཕུབ་པ་དང་། དེ་ལ་འདུན་མའི་གུར་མཆོག་ཅེས་མིང་བཏགས་སོ། ཡ་ཧོ་ཝཱ་དང་མཇལ་བར་དགའ་བའི་མི་གང་ཡང་ཚོགས་རའི་ཕྱི་རོལ་ཏུ་ཡོད་པའི་འདུན་མའི་གུར་མཆོག་ཏུ་སོང་ངོ་།

༨ མོ་ཤེ་ནམ་གུར་མཆོག་ཏུ་ཆས་པའི་ཚེ། མི་སྡེ་ཐམས་ཅད་ལངས་ཏེ་མི་རེ་རེས་རང་གི་གུར་གྱི་སྒོར་འགྲེང་ཞིང་མོ་ཤེ་གུར་གྱི་ནང་དུ་མ་ཞུགས་པའི་བར་དུ་དེའི་རྒྱབ་ཏུ་བལྟས་སོ།

༩ ཡང་མོ་ཤེ་གུར་དུ་ནམ་ཞུགས་ཚེ་སྤྲིན་གྱི་ཀ་བ་བབས་ནས་གུར་གྱི་སྒོར་བཞུགས། ཡ་ཧོ་ཝཱས་མོ་ཤེ་ལ་གསུང་གླེང་མཛད་དོ།

༡༠ ཡང་མི་སྡེ་ཐམས་ཅད་ཀྱིས་གུར་མཆོག་གི་སྒོར་སྤྲིན་གྱི་ཀ་བ་བཞུགས་པར་མཐོང་ནས། མི་སྡེ་ཐམས་ཅད་ལངས་ནས་རེ་རེས་རང་གི་གུར་གྱི་སྒོའི་འགྲམ་དུ་ལུས་ས་ལ་བརྡབས་སོ།

༡༡ གྲོགས་པོས་གྲོགས་པོ་ལ་གླིང་བ་ལྟར། ཡ་ཧོ་ཝཱས་མོ་ཤེ་ལ་ཞལ་འཛོམ་དུ་གསུང་གླེང་མཛད་དོ། ཡང་མོ་ཤེ་ཚོགས་ར་རུ་ཕྱིར་ལོག་ནས། དེའི་གཡོག་པོ་ནུན་གྱི་བུ་གཞོན་ནུ་ཡོ་ཤུ་ཨ་གུར་གྱི་ནང་ན་མ་བྲལ་བར་བསྡད་དོ༎

༡༢ ཡང་མོ་ཤེས་ཡ་ཧོ་ཝཱ་ལ། གཟིགས་ཤིག ཁྱེད་ཀྱིས་ང་ལ་མི་སྡེ་འདི་ཡར་ཁྲིད་ཅིག་ཅེས་བཀའ་གནང་ཡང་། ང་དང་མཉམ་དུ་ཁྱེད་ཀྱིས་སུ་གནང་བར་བྱ་ང་ལ་མ་གསུངས། ཁྱེད་ཀྱིས་ང་ལ། ངས་ཁྱོད་མིང་གསལ་གྱིས་མཁྱེན་ཞིང་། ཁྱོད་ལ་ངས་ཐུགས་རྗེ་གཟིགས་པ་ཐོབ་པ་ཡིན་ཞེས་མ་གསུངས་སམ།

༡༣ ད་གལ་ཏེ་ང་ལ་ཁྱེད་ཀྱི་ཐུགས་རྗེའི་གཟིགས་པ་ཐོབ་པ་ཡིན་ན། ཁྱོད་ཀྱི་གཤེགས་ལམ་གང་ཡིན་པ་ང་ལ་སྟོན་པར་མཛོད་ཅིག དེ་ནས་ངས་ཁྱེད་ཤེས་ཤིང་ཁྱེད་ཀྱི་ཐུགས་རྗེའི་གཟིགས་པ་ཐོབ་པའི་དོན་ཅི་ཡིན་ངས་ཤེས་ཡོང་། ཡང་མི་བརྒྱུད་འདི་ནི་ཁྱེད་ཀྱི་མི་སྡེ་ཡིན་པ་ཐུགས་སུ་འཇོག་པར་མཛོད་ཅེས་ཞུས་པ་དང་ཁོང་གིས།

༡༤ ཁྱོད་དང་ང་དངོས་སུ་འགྲོགས་ཤིང་ངས་ཁྱོད་ལ་ངལ་གསོ་སྟེར་བར་བྱ་གསུངས་སོ།

༡༥ དེས་ཁོང་ལ་ཁྱེད་ཉིད་མཉམ་པོ་མི་ཕེབས་ན་ང་ཚོ་འདི་ནས་ཡར་མ་ཁྲིད་ཅིག

༡༦ ཁྱེད་ནི་ང་ཚོ་དང་འགྲོགས་ཏེ་ཕེབས་པ་དང་། ས་གཞི་ལ་ཡོད་པའི་མི་བརྒྱུད་ཐམས་ཅད་ལས་ང་དང་ཁྱེད་ཀྱི་འབངས་རྣམས་སོ་སོར་བཞག་པ་དེ་ནི། ང་དང་ཁྱེད་ཀྱི་མི་སྡེ་ལ་ཁྱེད་ཀྱི་གཟིགས་པ་ཐོབ་པའི་མངོན་རྟགས་དེ་མ་ཡིན་ནམ་ཞུས་ནས།

༡༧ ཡ་ཧོ་ཝཱས་མོ་ཤེ་ལ། ངས་ཁྱོད་ལ་ཐུགས་རྗེས་གཟིགས་ཤིང་ཁྱོད་མིང་གསལ་གྱིས་མཁྱེན་པས། ད་ལན་ཞུས་པ་བཞིན་དུ་ཡང་ངས་བྱེད་པར་བྱའོ་ཞེས་གསུངས་སོ།

༡༨ དེས་ཁྱེད་ཀྱི་གཟི་བརྗིད་ང་ལ་སྟོན་པར་མཛོད་ཅིག་ཞུས་པ་ལས།

༡༩ ཁོང་གིས་ངའི་བཟང་བ་ཉིད་ཐམས་ཅད་ཁྱོད་ཀྱི་མདུན་དུ་འགྲོར་འཇུག་ཅིང་། ཁྱོད་ཀྱི་མདུན་དུ་ཡ་ཧོ་ཝཱའི་མཚན་སྒྲོག་པར་བྱ། ངས་སུ་ལ་ཡང་སྙིང་རྗེ་མཛད་པར་མཉེས་པ་ལ་སྙིང་རྗེ་མཛད། ཡང་སུ་ལའང་ངས་བརྩེ་བར་མཛད་པ་ལ་དགྱེས་པ་དེ་ལ་བརྩེ་བར་མཛད་དོ་ཞེས་གསུངས་སོ།

༢༠ ཡང་ཁོང་གིས་ངའི་ཞལ་རས་ནི་ཁྱོད་ཀྱི་མིག་གིས་མཐོང་མི་ནུས། ཅི་ལ་ཞེ་ན། མིས་ང་མཐོང་ནས་འཚོ་བར་མི་ནུས་པའི་ཕྱིར་རོ།

༢༡ ཡང་ཡ་ཧོ་ཝཱས་ཀྱེ་ཧོ། ངའི་དྲུང་དུ་གནས་ཤིག་ཡོད། དེར་ཁྱོད་བྲག་དེར་འགྲེང་སྟེ་སྡོད།

༢༢ ངའི་དཔལ་བརྗིད་ཕར་འགྲོ་རིང་དུ་ངས་ཁྱོད་བྲག་སྲུབས་ཤིག་གི་ནང་དུ་འཇོག་པར་བྱ།

༢༣ ང་ཕར་མ་གཤེགས་པའི་བར་དུ་ངའི་ཕྱག་གིས་ཁྱོད་དགབ་བོ། དེ་ནས་ངས་རང་གི་ཕྱག་འཐེན་པ་དང་ཁྱོད་ཀྱིས་ངའི་སྐུ་རྒྱབ་མཐོང་ཡོང་། འོན་ཀྱང་ངའི་ཞལ་རས་མཐོང་བར་མི་འགྱུར་ཞེས་གསུངས་སོ༎

༣༤

དེ་ནས་ཡ་ཧོ་ཝཱས་མོ་ཤེ་ལ། སྔར་གྱི་རྡོ་ལེབ་རྣམས་དང་འདྲ་བའི་གཡའ་སྤང་གཉིས་རང་གི་ཕྱིར་ཆོད་ཅིག་དང་། ཁྱོད་ཀྱིས་བཅད་པའི་རྡོ་ལེབ་སྔར་ཡོད་པ་རྣམས་ཀྱི་ཁར་རྐོས་པའི་ཚིག་རྣམས་ནི་ངས་རྡོ་ལེབ་འདི་རྣམས་ལ་རྐོ་བར་བྱའོ།

༢ སང་ཐོ་རངས་ལ་ཁྱོད་རང་ཕྲལ་གྲིག་ནས་ཐོ་རངས་རི་སི་ནཱ་རུ་ཡར་ཡོངས་ཏེ་རི་རྩེ་ན་ངའི་དྲུང་དུ་འགྲེང་སྡོད་ཅིག

༣ ཁྱོད་དང་མཉམ་དུ་མི་སུ་ཡང་མ་ཡོང་། རི་ཐམས་ཅད་ན་ཡང་མི་སུ་ཞིག་མཐོང་མི་རུང་། ལུག་ཕྱུགས་ཀྱང་རི་དེའི་མདུན་དུ་འཚོ་བ་ལ་འཁྱེར་མི་རུང་ངོ་ཞེས་བཀའ་གནང་ངོ་།

༤ ཡང་མོ་ཤེས་སྔར་གྱི་རྡོ་ལེབ་རྣམས་དང་འདྲ་བ་གཉིས་བཅད་ནས། ཡ་ཧོ་ཝཱས་བཀའ་སྩལ་པ་བཞིན་དུ་ཐོ་རངས་ལ་ལངས་ནས། རྡོ་ལེབ་གཉིས་ལག་ཏུ་ཐོགས་ཏེ། རི་སི་ནཱ་རུ་སོང་།

༥ དེར་ཡ་ཧོ་ཝཱ་སྤྲིན་གྱི་ནང་ན་བབས་ནས། དེ་དང་མཉམ་དུ་བཞུགས་ཤིང་ཡ་ཧོ་ཝཱའི་མཚན་སྒྲོག་པར་མཛད་དོ།

༦ ཡ་ཧོ་ཝཱ་དེའི་མདུན་ནས་ཕར་ཕེབས་ཤིང་ཡ་ཧོ་ཝཱས་འདི་སྐད་དུ། ཡ་ཧོ་ཝཱ་གཙོ་བོ་དཀོན་མཆོག་ཐུགས་རྗེ་ཆེ་ཞིང་བརྩེ་བ་དང་ལྡན། ཐུགས་འཁྲོ་རུ་འགོར་མཁན་དང་། སྙིང་རྗེ་དང་དྲང་བ་ཉིད་ནང་ཕྱུགས་པོ་ལགས་ཏེ།

༧ བུ་ཚ་རབས་སྟོང་གི་བར་དུ་ཐུགས་རྗེ་མཛད་ཅིང་ཉེས་པ་དང་འགལ་བ་དང་སྡིག་པ་རྣམས་སེལ་ལོ། འོན་ཀྱང་ཉེས་པ་ཅན་ལ་རྩ་ནས་མི་སེལ་ཞིང་། ཕ་རྣམས་ཀྱི་སྡིག་པའི་ཆད་པ་བུ་དང་བུའི་རྣམས་ལ་བུ་ཚ་རབས་གསུམ་བཞིའི་བར་དུ་ཆད་པ་གཅོད་པ་ལགས་སོ་ཞེས་བསྒྲགས་སོ།

༨ ཡང་མོ་ཤེ་མྱུར་དུ་ལུས་ས་ལ་བརྡབས་ནས་ཕྱག་བཙལ་ཏོ།

༩ དེ་ནས་དེས་ཀྱེ་གཙོ་བོ་ང་ལ་ཁྱེད་ཀྱི་གཟིགས་པ་ཞིག་ཐོབ་ན། གཙོ་བོ་ང་ཚོའི་དཀྱིལ་དུ་ངེད་དང་འགྲོགས་ཤིང་ཕེབས་སུ་གསོལ། མི་སྡེ་འདི་གཉའ་རེངས་ཅན་ཡིན། ང་ཚོའི་ཉེས་པ་དང་སྡིག་པ་རྣམས་འདག་ནས། ང་ཅག་ཁྱེད་ཀྱི་ནོར་སྐལ་དུ་མཛོད་ཅིག་ཅེས་ཞུས་སོ༎

༡༠ ཡང་སྐྱར་ཁོང་གིས་གསུངས་པ། ལྟོས་ཤིག་ངས་ནི་ཞལ་ཆད་ཅིག་བྱེད་དེ། ཁྱོད་ཀྱི་མི་སྡེ་ཐམས་ཅད་ཀྱི་མཐོང་ངོར་ངས་བྱེད་པར་བྱ་བའི་མཛད་པ་ངོ་མཚར་ཆེ་བ་དེ་དག་ལྟར་ས་གཞི་ཀུན་དང་། མི་བརྒྱུད་གཅིག་ལ་ཡང་མ་བྱུང་། ཁྱོད་གང་མི་སྡེའི་དཀྱིལ་དུ་ཡོད་པ་དེས་ནི་ཡ་ཧོ་ཝཱའི་ཕྲིན་ལས་ཞེ་ན། ངས་ཁྱོད་ཀྱིས་སྒྲུབ་བྱའི་ལས་འཇིགས་སུ་རུང་བ་ཆེན་པོ་དེ་མཐོང་བར་དགོས་སོ༎

༡༡ ངས་དེ་རིང་གི་ཉིན་ལ་ཁྱོད་ལ་སྲུང་ཟེར་བ་དེ་སྲུང་ཞིག ལྟོས་ཤིག ངས་ཁྱོད་ཀྱི་མདུན་དུ་ཨ་མོར་པ་དང་། ཀ་ན་ཨན་པ་དང་། ཧེད་པ་དང་། ཕེ་རི་ཟི་པ་དང་། ཧི་ཝི་པ་དང་། ཡེ་བུས་པ་རྣམས་སྐྲོད་པར་བྱའོ།

༡༢ ཁྱོད་གང་ཡུལ་དུ་ཞུགས་པའི་མི་རྣམས་ཁྱོད་ཀྱི་དཀྱིལ་དུ་རྙི་རུ་འགྱུར་ཉེན་ཡོད་པས། དེ་དག་དང་ཆད་ཁ་བྱེད་པ་ལས་སྲུང་ཞིག

༡༣ འོན་ཀྱང་ཁྱོད་ཅག་དེ་དག་གི་མཆོད་ཁྲི་རྣམས་བཤིག་པ་དང་། ལྷ་རྟེན་རྣམས་གཅོག་པ་དང་། ཨ་ཤེ་རཱ་ཡི་སྐུ་འདྲ་རྣམས་རྩ་ནས་གཅོད་པར་དགོས་སོ།

༡༤ ཡ་ཧོ་ཝཱའི་མཚན་ནི་ཐུགས་འཁྲེན་ཅན་ཡིན་ཏེ། ཐུགས་འཁྲེན་ཅན་དཀོན་མཆོག་ཅིག་ལགས་པས། གཞན་ལྷ་རྣམས་ལ་ཕྱག་མ་འཚལ། ཁོང་གཅིག་པུ་ལ་ཕྱག་འབུལ་དགོས།

༡༥ ཁྱོད་ཀྱིས་ཡུལ་མི་དང་ཆད་ཁ་མ་བྱེད། དེ་དག་གིས་རང་གི་ལྷ་རྣམས་ཀྱི་རྗེས་སུ་འབྲང་ཞིང་ལོག་གཡེམ་བྱེད་ཅིང་། རང་གི་ལྷ་རྣམས་ལ་མཆོད་པ་བྱེད་སྐབས་སུ་ཁྱོད་མགྲོན་ལ་འབོད་དེ། ཁྱོད་དེ་དག་གི་མཆོད་རྫས་ལས་ཟ་བ་དང་།

༡༦ ཁྱོད་ཀྱི་བུ་རྣམས་ལ་དེ་དག་གི་བུ་མོ་རྣམས་བག་མ་བླངས་ནས། དེ་དག་གི་བུ་མོ་རྣམས་རང་གི་ལྷ་རྣམས་ཀྱི་རྗེས་སུ་འབྲང་ཞིང་ལོག་གཡེམ་བྱེད་ཅིང་ཁྱོད་ཀྱི་བུ་རྣམས་ཀྱིས་ཀྱང་དེ་དག་གི་ལྷ་རྣམས་ཀྱི་རྗེས་སུ་འབྲང་ཞིང་ལོག་གཡེམ་བྱེད་དུ་འཇུག་པ་དེ་ལས་སྲུང་ཞིག

༡༧ ཁྱོད་རང་གི་ཕྱིར་བླུགས་སྐུ་རྣམས་བྱེད་པར་མི་རུང་ངོ་༎

༡༨ སྐྱུར་རྩི་མེད་པའི་བག་ལེབ་ཀྱི་དུས་ཆེན་སྲུང་བར་དགོས། ཨ་བིབ་བྱ་བའི་ཟླ་བའི་དུས་སུ་ཁྱོད་མི་སེར་ཡུལ་ནས་འཐོན་འོངས་པའི་ཕྱིར་ཨ་བིབ་ཟླ་བའི་དུས་ཆེན་སྲུང་སྟེ། ངས་ཁྱོད་ལ་བཏང་བའི་བཀའ་བཞིན་དུ་ཞག་བདུན་གྱི་བར་དུ་སྐྱུར་རྩི་མེད་པའི་བག་ལེབ་ཟ་བར་དགོས།

༡༩ མངལ་འབྱེད་པ་ཐམས་ཅད་ནི་ངའི་ཡིན། ཁྱོད་ཀྱི་ལུག་ཕྱུགས་ནས་སྔོན་སྐྱེས་ཕོ་གང་ཡིན་པ་ཡང་ངའི་ཡིན།

༢༠ བོང་མོ་ལ་སྔོན་སྐྱེས་ཀྱི་དོད་དུ་བླུ་རིན་དུ་ལུ་གུ་གཅིག་འབུལ་བར་དགོས། ཇི་སྟེ་མི་བླུ་ན་དེའི་མཇིང་པ་གཅོག་པར་བྱ། ཁྱོད་ཀྱི་བུ་རྣམས་ཀྱི་སྔོན་སྐྱེས་ཐམས་ཅད་བླུ་བར་དགོས། གཅིག་ཀྱང་ལག་པ་སྟོང་པ་ངའི་ངོར་འབྱུང་བར་མི་རུང་ངོ་༎

༢༡ ཞག་དྲུག་གི་བར་དུ་ལས་བྱོས་ལ་ཞག་བདུན་པ་ལ་ངལ་གསོ་བར་སྡོད་དང་། ཞིང་རྨོ་དུས་དང་རྔ་དུས་དལ་བར་སྡོད་ཅིག

༢༢ དེའང་བདུན་ཕྲག་རྣམས་ཀྱི་དུས་ཆེན་ཞེ་ན། གྲོའི་ལོ་ཐོག་གི་ཕུད་དང་། ལོའི་གཞུག་ལ་ཤིང་འབྲས་ཀྱི་དུས་ཆེན་སྲུང་ཞིག

༢༣ ལོ་རེ་བཞིན་ལན་གསུམ་རེ་ཡ་ཧོ་ཝཱ་ཨིས་ར་ཨེལ་གྱི་གཙོ་བོ་དཀོན་མཆོག་གི་ཞལ་ངོར་ཁྱོད་ཀྱི་སྐྱེས་པ་གང་ཡིན་པ་འབྱུང་བར་དགོས།

༢༤ ངས་ནི་ཁྱོད་ཀྱི་མདུན་དུ་མི་བརྒྱུད་རྣམས་སྐྲོད་ཅིང་ཁྱོད་ཀྱི་མཚམས་རྣམས་སྐྱེད་པར་བྱའོ། ཁྱོད་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ངོར་ལོ་རེ་བཞིན་ལན་གསུམ་འོང་ན། དེ་ནས་མི་སུས་ཀྱང་ཁྱོད་ཀྱི་ཡུལ་ལ་ཧམ་པ་བྱེད་མི་ཡོང་།

༢༥ ང་ལ་ཕུལ་བའི་དམར་མཆོད་ཀྱི་ཁྲག་ནི་སྐྱུར་རྩི་དང་ལྡན་པའི་རྫས་དང་སྲེ་བའམ། པེ་སག་གི་དུས་ཆེན་གྱི་མཆོད་པ་སང་ཉིན་གྱི་བར་དུ་ལུས་པར་མི་རུང་ངོ་།

༢༦ ཁྱོད་ཀྱིས་ས་གཞིའི་སྔོན་སྐྱེས་ཀྱི་ཕུད་ཡ་ཧོ་ཝཱ་ཁྱོད་ཀྱི་དཀོན་མཆོག་གི་མཆོད་ཁང་དུ་འབུལ་བར་དགོས་སོ། རི་གུ་ཞིག་རང་གི་མའི་འོ་མ་ལ་གཡོ་བར་མི་རུང་ངོ་ཞེས་བཀའ་གནང་ངོ་༎

༢༧ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ། ཚིག་དེ་དག་བཞིན་དུ་ངས་ཁྱོད་དང་ཨིས་ར་ཨེལ་དང་ཞལ་ཆད་མཛད་པས། ཚིག་དེ་དག་གི་སྐོར་ལ་ཡི་གེར་ཁོད་ཅིག་ཅེས་བཀའ་གནང་ངོ་།

༢༨ དེ་ནི་ཡ་ཧོ་ཝཱའི་དྲུང་དུ་ཉིན་མཚན་བཞི་བཅུའི་བར་དུ་གནས་ཤིང་ཟན་ཡང་མ་ཟོས། ཆུ་ཡང་མ་འཐུངས་པ་དང་། རྡོ་ལེབ་རྣམས་ལ་ཞལ་ཆད་ཀྱི་བཀའ་ཞེ་ན། བཀའ་བཅུ་ཡི་གེར་བྲིས་སོ༎

༢༩ ཡང་མོ་ཤེ་རི་སི་ནཱ་ལས་བབ་ཚེ། མོ་ཤེ་རི་ལས་འབབ་སྐབས་སུ་མོ་ཤེའི་ལག་ཏུ་དཔང་པོའི་རྡོ་ལེབ་གཉིས་ཡོད་པ་ལས། ཁོང་གིས་དེ་ལ་གསུང་གླེང་མཛད་པའི་སྟབས་ཀྱིས་དེའི་གདོང་གི་པགས་པ་འོད་ཅན་གྱུར་པ་མོ་ཤེས་མ་ཤེས་སོ།

༣༠ ཨ་རོན་དང་ཨིས་ར་ཨེལ་གྱི་བུ་ཐམས་ཅད་ཀྱིས་མོ་ཤེ་ལ་བལྟས་ཤིང་དེའི་གདོང་གི་པགས་པ་འོད་ཅན་མཐོང་བས་དེ་དང་ཉེ་བར་འོང་བ་ལ་འཇིགས་སོ།

༣༡ ཡང་མོ་ཤེས་དེ་དག་ལ་བོས་ནས། ཨ་རོན་དང་ཚོགས་ཀྱི་སྡེ་དཔོན་ཐམས་ཅད་དེའི་ཕྱོགས་སུ་ལོག་འོངས་ནས། མོ་ཤེས་དེ་དག་ལ་གཏམ་བྱས་སོ།

༣༢ དེའི་རྗེས་སུ་ཨིས་ར་ཨེལ་གྱི་བུ་ཐམས་ཅད་ཚུར་འོངས་ནས་ཡ་ཧོ་ཝཱས་རི་སི་ནཱ་ལ་ཁོ་རང་ལ་གསུངས་པ་ཐམས་ཅད་དེ་དག་ལ་བཀའ་གནང་བ་བཞིན་དུ་སྨྲས་སོ།

༣༣ ཡང་མོ་ཤེས་གཏམ་ཟེར་བ་ཟིན་ནས། ཁོས་རང་གི་ངོ་གདོང་ཁེབས་ཤིག་གིས་བཀབ་བོ།

༣༤ ཡང་མོ་ཤེས་ཡ་ཧོ་ཝཱ་ལ་ཞུ་གླིང་བྱེད་དུ་ནང་དུ་ཁོང་གི་ཞལ་ངོར་ནམ་ཞུགས་པའི་ཚེ་ཕྱིར་མ་ལོག་པའི་བར་དུ་ཁེབས་ཕུད། རྗེས་སུ་ཡང་ཕྱི་རུ་བྱུང་ནས། དེ་ལ་བཀའ་གནང་བ་བཞིན་དུ་ཨིས་ར་ཨེལ་གྱི་བུ་རྣམས་ལ་གཏམ་བྱས་སོ།

༣༥ ཡང་ཨིས་ར་ཨེལ་གྱི་བུ་རྣམས་ཀྱིས་མོ་ཤེའི་གདོང་ལ་བལྟས་ནས་གདོང་གི་པགས་པ་ཟིལ་ཅན་མཐོང་བ་དང་། ཁོང་ལ་ཞུ་གླིང་བྱེད་པའི་ཕྱིར་ནང་དུ་མ་ཞུགས་པའི་བར་དུ་མོ་ཤེས་རང་གི་ངོ་གདོང་ཁེབས་ཀྱིས་བཀབ་བོ༎

༣༥

ཡང་མོ་ཤེས་ཨིས་ར་ཨེལ་གྱི་བུ་རྣམས་ཀྱི་ཚོགས་ཐམས་ཅད་བསུས་ནས་དེ་དག་ལ། ཁྱོད་ཅག་གིས་བྱེད་དགོས་པའི་ཡ་ཧོ་ཝཱའི་བཀའ་རྣམས་འདི་ཡིན།

༢ ཞག་དྲུག་ལས་བྱོས་ཤིག ཞག་བདུན་པ་ནི་ཁྱེད་ཚོའི་ཕྱིར་ཞག་དམ་པ་ཞིག་དང་། ཡ་ཧོ་ཝཱའི་ཕྱིར་ངལ་གསོ་བའི་ཤབ་བཱད་ཡིན་པས། ཞག་དེ་ལ་ལས་བྱེད་པའི་མི་སུ་ཡིན་ཀྱང་གསོད་པར་དགོས་སོ།

༣ ཤབ་བཱད་ཀྱི་ཉིན་ལ་ཁྱེད་ཀྱི་གནས་ཚང་རྣམས་ལ་མེ་འབུད་པར་མི་རུང་ཞེས་བཀའ་གནང་བ་ཡིན།

༤ ཡང་མོ་ཤེས་ཨིས་ར་ཨེལ་གྱི་བུ་རྣམས་ཀྱི་ཚོགས་ཐམས་ཅད་ལ། ཡ་ཧོ་ཝཱས་གནང་བའི་བཀའ་ནི་འདི་ཡིན།

༥ ཁྱེད་ཅག་རང་གི་ནང་ནས་ཡ་ཧོ་ཝཱ་ལ་འབུལ་བ་རྣམས་ཁུར་ཤོག སུ་ཡང་སེམས་དགའ་བ་དེས་ནི་ཡ་ཧོ་ཝཱའི་ཕྱིར་འབུལ་བ་འདི་དག་ཕུལ་ཞིག གསེར་དངུལ་རག་དང་།

༦ ཚོས་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་དང་རལ་དང་།

༧ ལུག་ཐུག་གི་པགས་པ་རྒྱ་ཚོས་བརྒྱབ་པ་དང་སྲམ་གྱི་པགས་པ་རྣམས་དང་ཤིད་ཏིམ་ཤིང་དང་།

༨ མར་མེའི་ཕྱིར་མར་ཁུ་དང་། བྱུགས་སྤོས་དང་བདུག་སྤོས་དང་།

༩ མཆོང་རྣམས་དང་ཨེ་ཕོད་དང་བྲང་རྒྱན་ལ་སྦྱར་བའི་རྡོ་རིན་པོ་ཆེ་རྣམས་སོ༎

༡༠ ཡང་ཁྱེད་ཀྱི་ནང་ན་མི་བློ་མཁས་པ་གང་ཡིན་པ་ཚུར་ཤོག་ལ། ཡ་ཧོ་ཝཱས་ཅི་དང་ཅི་བཀའ་སྩལ་པ་ཐམས་ཅད་བཟོ་བར་དགོས། འདི་ལྟ་སྟེ།

༡༡ བཞུགས་གནས་དང་དེའི་གུར་མཆོག་དང་དེའི་ཐོག་ཡོལ་དང་། ཀྱུ་ཆུང་དང་སྤང་ལེབ་དང་རྒྱབ་ལག་དང་། ཀ་བ་དང་ཀ་སྟེགས་རྣམས་སོ།

༡༢ སྒྲོམ་དེ་དང་དེའི་གདང་བུ་གཉིས་བཅས་པ་དང་། དེའི་ཐུགས་རྗེའི་བཞུགས་ཁྲི་དང་ཡོལ་བ་དང་།

༡༣ གསོལ་ལྕོག་དང་དེའི་གདང་བུ་རྣམས་དང་། དེ་ལ་གཏོགས་པའི་ཡོ་བྱད་རྣམས་དང་། སྤྱན་གཟིགས་ཀྱི་བག་ལེབ་དང་།

༡༤ མར་མེའི་སྟེགས་བུ་དང་དེའི་ཡོ་བྱད་དང་སྒྲོན་མའི་འོད་ཀྱི་ཕྱིར་མར་ཁུ་དང་།

༡༥ བདུག་སྤོས་བདུག་པའི་མཆོད་ཁྲི་དང་། དེའི་གདང་བུ་གཉིས་བཅས་པ་དང་། བྱུགས་སྤོས་དང་དྲི་ཞིམ་གྱི་བདུག་སྤོས་དང་། བཞུགས་གནས་ཀྱི་སྒོའི་ཕྱིར་སྒོ་ཡོལ་དང་།

༡༦ སྦྱིན་སྲེག་གི་མཆོད་ཁྲི་དེ་ལ་གཏོགས་པའི་རག་གི་དྲ་མིག་དང་གདང་བུ་དང་དེའི་ཡོ་བྱད་ཐམས་ཅད་དང་བཅས་པ་དང་། འཁྲུད་གཞོང་དང་དེའི་སྟེགས་དང་།

༡༧ ཁྱམས་ཀྱི་ཡོལ་བ་དང་ཀ་བ་དང་ཀ་སྟེགས་རྣམས་དང་། ཁྱམས་ཀྱི་སྒོ་ཡོལ་དང་།

༡༨ བཞུགས་གནས་ཀྱི་ཕུར་པ་དང་ཁྱམས་ཀྱི་ཕུར་པ་དང་ཆོམ་ཐག་རྣམས་དང་།

༡༩ གནས་དམ་པར་ཞབས་འདེགས་བྱེད་དུ་ན་བཟའ་རྣམས་དང་། ཨ་རོན་བླ་མ་ཡིན་པ་དེའི་གོས་དམ་པ་རྣམས་དང་། དེའི་བུ་རྣམས་བླ་མའི་ཞབས་འདེགས་བྱེད་པའི་ཕྱིར་གོས་རྣམས་སོ་ཞེས་བཀའ་གནང་ངོ་༎

༢༠ ཡང་ཨིས་ར་ཨེལ་གྱི་བུ་རྣམས་ཀྱི་ཚོགས་ཐམས་ཅད་མོ་ཤེའི་དྲུང་ནས་སོང་ངོ་།

༢༡ དེ་ནས་རང་གི་སྙིང་གིས་བསྐུལ་ཏེ་སེམས་དགའ་བཞིན་དུ་འབུལ་བའི་མི་ཐམས་ཅད་ཚུར་འོངས་ཏེ། འདུན་མའི་གུར་མཆོག་གི་ལས་དང་དེ་ན་ཡོད་པའི་ཞབས་འདེགས་དང་ན་བཟའ་དམ་པ་རྣམས་ཀྱི་ཕྱིར་ཡ་ཧོ་ཝཱ་ལ་འབུལ་བ་རྣམས་ཕུལ་ལོ།

༢༢ ཡང་སྙིང་དགའ་བའི་སྐྱེས་པ་དང་བུད་མེད་རྣམས་ཀྱིས་ཐམས་ཅད་གསེར་ལས་ཡིན་པའི་ལག་གདུབ་རྣམས་དང་། རྣ་རྒྱན་རྣམས་དང་ཨ་ལོང་རྣམས་དང་སྐེ་ཆ་རྣམས་འཁྱེར་འོངས་སོ། དེ་ལྟར་མི་ཀུན་གྱིས་ཡ་ཧོ་ཝཱའི་ཕྱིར་གསེར་གྱི་འབུལ་བ་ཕུལ་ཏོ།

༢༣ རྒྱ་སྨུག་དང་རྒྱ་ཁ་དང་མཚལ་ཁ་དང་། ཀ་ཤི་ཀ་དང་རལ་སྤུ་དང་ལུག་ཐུག་གི་པགས་པ་རྒྱ་ཚོས་བརྒྱབས་པ་དང་སྲམ་གྱི་པགས་པ་རྣམས་སུ་ལ་ཡོད་པ་དེས་འཁྱེར་འོངས་སོ།

༢༤ སུས་ཀྱང་དངུལ་དང་རག་གི་འབུལ་བ་ཞིག་འབུལ་སྙིང་ཡོད་པ་དེས་ཡ་ཧོ་ཝཱའི་ཕྱིར་འབུལ་བ་ཞིག་འཁྱེར་འོངས་པ་དང་། སུ་ལ་ཡང་ཞབས་འདེགས་ཀྱི་ལས་སྣ་ཚོགས་ཀྱི་ཕྱིར་ཤིད་ཏིམ་ཤིང་ཡོད་པ་དེ་འཁྱེར་འོངས་སོ།

༢༥ ཡང་བུད་མེད་བློ་རྩལ་ཅན་གང་ཡོད་པ་རྣམས་ཀྱིས་རང་གི་ལག་གིས་འཁལ་ནས། འཁལ་བའི་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་འཁྱེར་འོངས་སོ།

༢༦ རིག་པ་སྐྱེད་པ་ལ་དགའ་བའི་བུད་མེད་ཀུན་གྱིས་ཀྱང་རལ་འཁལ་བར་བྱས།

༢༧ ཡང་སྡེ་དཔོན་རྣམས་ཀྱིས་མཆོང་རྣམས་དང་། ཨེ་ཕོད་དང་། བྲད་རྒྱན་ལ་སྦྱར་བའི་ཕྱིར་རྡོ་རིན་པོ་ཆེ་རྣམས་དང་།

༢༨ སྤོས་དང་མར་ཁུ་མར་མེའི་ཕྱིར་དང་བྱུགས་སྤོས་དང་བདུག་སྤོས་ཀྱི་ཕྱིར་འཁྱེར་འོངས་སོ།

༢༩ ཡ་ཧོ་ཝཱས་མོ་ཤེ་ལ་སྒྲུབ་དགོས་པའི་བཀའ་གནང་བའི་ལས་ཐམས་ཅད་ཀྱི་ཕྱིར་རང་གི་སྙིང་གིས་བསྐུལ་བའི་ཨིས་ར་ཨེལ་གྱི་བུ་རྣམས་ཀྱི་སྐྱེས་པ་དང་བུད་མེད་རེ་རེས་ཡ་ཧོ་ཝཱའི་ཕྱིར་འབུལ་བ་རྣམས་ཕུལ་ལོ༎

༣༠ ཡང་མོ་ཤེས་ཨིས་ར་ཨེལ་གྱི་བུ་རྣམས་ལ་ལྟོས་ཤིག ཡ་ཧོ་ཝཱས་ཡུ་དཱའི་སྡེ་ནས་ཧུར་གྱི་བུ་ཨུ་རི་དེའི་བུ་བེ་ཚ་ལེ་ཨེལ་བྱ་བ་མིང་གསལ་གྱིས་བོས་ནས།

༣༡ དེ་ཞེ་ན། དེ་ལ་ཡེ་ཤེས་དང་རིག་པ་དང་བློ་གྲོས་དང་བཟོ་སྣ་ཚོགས་ཀྱི་རྩལ་གྱིས་དཀོན་མཆོག་གི་ཐུགས་ཉིད་ཀྱིས་ཁྱབ་པར་མཛད་པས།

༣༢ རྩལ་ལྡན་གྱི་ལས་རྣམས་དམིགས་ཤིང་གསེར་དངུལ་རག་གསུམ་བཟོའི་ལས་དང་།

༣༣ རིན་པོ་ཆེ་རྐོབ་དང་སྦྱར་བའི་བཟོའི་ལས་དང་ཤིང་བཟོའི་ལས་དང་རྩལ་ཅན་གྱི་བཟོ་སྣ་ཚོགས་ཀྱི་ལས་བྱེད་པའི་ཕྱིར་རོ།

༣༤ ཡང་མི་དེ་དང་དཱན་གྱི་སྡེ་ནས་ཨ་ཧི་ས་མག་གི་བུ་ཨོ་ཧོ་ལི་ཨབ་གཉིས་ཀ་ལ་མི་གཞན་མ་ལ་སློབ་པའི་རིག་པ་གནང་བ་དང་།

༣༥ རྡོ་བཟོ་པ་དང་ཤིང་བཟོ་པ་དང་བཀད་སྲུལ་བའི་འཐག་བཟོ་པ་དང་། རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་འཐག་བཟོ་པ་དང་། ཐུན་མོང་གི་འཐག་བཟོ་པའི་ལས་སྣ་ཚོགས་བྱེད་པའི་ཕྱིར་དེ་དག་གི་སེམས་རྩལ་གྱིས་ཁྱབ་པར་མཛད་པས། དེ་དག་གི་ལས་སྣ་ཚོགས་བྱེད་པ་དང་རྩལ་གྱིས་དམིགས་པར་དགོས་ཞེས་སྨྲས་སོ༎

༣༦

ཡང་བེ་ཚ་ལེ་ཨེལ་དང་ཨོ་ཧོ་ལི་ཨབ་དང་མི་སུ་ལ་ཡ་ཧོ་ཝཱས་ཤེས་རབ་དང་རིག་པ་གནང་བས། མི་བློ་རྩལ་ཅན་གྱི་ལས་བྱེད་ཤེས་པ་དེ་ཐམས་ཅད་ནི་ཡ་ཧོ་ཝཱས་ཅི་བཀའ་སྩལ་བའི་ལས་ཟེར་ན། མཆོད་ཁང་གི་ཞབས་འདེགས་སུ་རུང་བ་རྣམས་བྱེད་པར་དགོས་སོ༎

༢ དེ་ནས་མོ་ཤེས་བེ་ཚ་ལེ་ཨེལ་དང་ཨོ་ཧོ་ལི་ཨབ་དང་། མི་བློ་རྩལ་ཅན་སུ་ལ་ཡ་ཧོ་ཝཱས་ཤེས་རབ་སྙིང་དུ་གནང་བ་རེ་རེ་དང་། ལས་སྒྲུབ་པའི་ཕྱིར་རང་དགར་འོངས་པ་ཐམས་ཅད་ཚུར་བོས་ནས།

༣ མཆོད་ཁང་གི་ཞབས་འདེགས་ཕྱིར་སྒྲུབ་བྱའི་ལས་རྣམས་ཀྱི་དོན་དུ་ཨིས་ར་ཨེལ་གྱི་བུ་རྣམས་ཀྱིས་ཕུལ་བའི་སྦྱིན་པ་ཐམས་ཅད་མོ་ཤེའི་ལག་པ་ནས་དེ་དག་ལ་ཐོབ་བོ། དེ་དག་གིས་ད་དུང་ཡང་སྔ་མོ་རེ་རེ་བཞིན་རང་དགའ་སྟེ་སྦྱིན་པ་ཕུལ་བ་ཡིན།

༤ གཙང་ཁང་གི་ལས་བྱེད་མཁན་ཐམས་ཅད་བྱེད་པའི་མི་བློ་རྩལ་ཅན་ཀུན་རེ་རེ་རང་གི་ལས་བྱེད་པ་ལས་ལོག་འོངས་ཏེ།

༥ དེ་དག་གིས་མོ་ཤེ་ལ། ཡ་ཧོ་ཝཱས་སྒྲུབ་དགོས་གསུངས་པའི་ཞབས་འདེགས་ཀྱི་ལས་འདི་སྒྲུབ་པ་ལ་དགོས་པ་ལས་ལྷག་པར་མི་སྡེས་འཁྱེར་འོངས་པ་ཡིན་ཟེར་བས།

༦ མོ་ཤེས་བཀའ་བཀོད་པ་དེ་ཚོས་དམག་སྒར་ཀུན་ཏུ། ད་སྐྱེས་པའམ་བུད་མེད་སུས་ཀྱང་གཙང་ཁང་གི་ཕྱིར་འབུལ་བ་འབུལ་བའི་ཕྱིར་ལས་གང་ཡང་མ་བྱེད་ཅིག་ཅེས་སྐད་བཏང་བས། དེ་ལྟར་མི་སྡེ་ལ་འབུལ་དུ་མ་བཅུག་གོ།

༧ དེ་ཅི་ལ་ཞེ་ན། དེ་དག་ལ་ཐོབ་ཡོད་པའི་རྫས་རྣམས་ལས་ཚང་མ་སྒྲུབ་ཏུ་ཚང་བ་མ་ཟད་འཐེབ་ཀྱང་ཡོད་པ་ཡིན་ནོ༎

༨ ཡང་ལས་བྱེད་པ་རྣམས་ལས་མི་བློ་རྩལ་ཅན་ཐམས་ཅད་ཀྱིས་ཡོལ་བ་བཅུ་ནས་གུར་མཆོག་བྱས་ཏེ། དེའི་རྒྱུ་ནི་ཀ་ཤི་ཀ་བསྒྲིམས་པ་དང་རས་སྐུད་རྒྱ་སྨུག་དང་རྒྱ་ཁ་དང་མཚལ་ཁ་བཀད་སྲུལ་བའི་འཐག་བཟོའི་ཚུལ་དུ་ཀེ་རུབ་དང་བཅས་པ་རྣམས་བཟོས་སོ།

༩ ཡོལ་བ་རེའི་རིང་ནི་ཁྲུ་ཉི་ཤུ་རྩ་བརྒྱད་དང་། ཡོལ་བ་རེའི་ཞེང་ནི་ཁྲུ་བཞི། ཡོལ་བ་ཐམས་ཅད་ཀྱི་ཚད་དེ་ལྟར་རོ།

༡༠ ཁོས་ཡོལ་བ་ལྔ་གཅིག་དང་གཅིག་སྦྲེལ། ཡང་ཡོལ་བ་ལྔ་གཅིག་ལ་གཅིག་སྦྲེལ་ལོ།

༡༡ ཡོལ་བ་དང་པོའི་སྣེ་མོ་ལ་རྒྱ་སྨུག་གི་སྒྲོག་བུ་རྣམས་འབྲེལ་ས་རེ་རེ་ལ་བྱས་པ་དང་། དེ་བཞིན་དུ་ཐམས་ཅད་ལས་གཞུག་གི་ཡོལ་བའི་སྣེ་མོ་ལ་འབྲེལ་ས་གཉིས་པ་ལ་ཡང་བྱས་སོ།

༡༢ སྒྲོག་བུ་ལྔ་བཅུ་ཡོལ་བ་དང་པོ་ལ་བྱས་པ་དང་། འབྲེལ་ས་གཉིས་པར་ཡོད་པའི་ཡོལ་བའི་གཞུག་ལ་སྒྲོག་བུ་ལྔ་བཅུ་བྱས་ཏེ། སྒྲོག་བུ་རྣམས་གཅིག་དང་གཅིག་ཁ་བསྒྲིགས་སོ།

༡༣ ཡང་གསེར་གྱི་ཀྱུ་ཆུང་ལྔ་བཅུ་བྱས་ནས། བཞུགས་གནས་ཚང་པོ་ཞིག་ཡིན་པའི་ཕྱིར་དུ་ཡོལ་བ་གཅིག་དང་གཅིག་ཀྱུ་ཆུང་གིས་སྦྲེལ་བར་བྱས་སོ༎

༡༤ དེ་ནས་ཁོས་བཞུགས་གནས་ཀྱི་སྟེང་གི་གུར་གྱི་ཕྱིར་རལ་ནས་ཡོལ་བ་བཅུ་གཅིག་བྱས་སོ།

༡༥ ཡོལ་བ་རེ་རེའི་རིང་ནི་ཁྲུ་སུམ་ཅུ། ཞེང་ནི་ཁྲུ་བཞི། ཡོལ་བ་བཅུ་གཅིག་གི་ཚད་དེ་ལྟར་རོ།

༡༦ ཡོལ་བ་ལྔ་ནི་ཁོས་གཅིག་དང་གཅིག་སྦྲེལ། ཡོལ་བ་དྲུག་ཡང་གཅིག་དང་གཅིག་སྦྲེལ་ལོ།

༡༧ ཡང་གཞུག་ལ་ཡོད་པའི་ཡོལ་བ་དེའི་སྣེ་མོའི་ནང་འབྲེལ་ས་རུ་སྒྲོག་བུ་ལྔ་བཅུ་བྱས། ཡང་གཞུག་ལ་ཡོད་པའི་ཡོལ་བའི་སྣེ་མོ་ན་འབྲེལ་བ་གཉིས་པར་ཡང་སྒྲོག་བུ་ལྔ་བཅུ་བྱས་སོ།

༡༨ ཡང་རག་གི་ཀྱུ་ཆུང་ལྔ་བཅུ་བྱས་ནས་གུར་གྱི་ཐོག་ཚང་པོ་ཞིག་བྱ་བའི་ཕྱིར་དེ་ལྟར་སྦྲེལ་ལོ།

༡༩ ཡང་གུར་གྱི་ཐོག་གི་སྟེང་དུ་ཁོས་ལུག་ཐུག་གི་པགས་པ་རྒྱ་ཚོས་བརྒྱབས་པ་རྣམས་ལས་ཁེབས་ཤིག་བྱས། དེའི་སྟེང་དུ་སྲམ་གྱི་པགས་པ་རྣམས་ནས་ཡང་ཁེབས་ཤིག་བྱས་སོ༎

༢༠ དེ་ནས་ཁོས་བཞུགས་གནས་ཀྱི་ཕྱིར་ཤིད་ཏིམ་ཤིང་ནས་བསླང་བའི་སྤང་ལེབ་རྣམས་བྱས།

༢༡ སྤང་ལེབ་རེའི་རིང་ནི་ཁྲུ་བཅུ་དང་། སྤང་ལེབ་རེའི་ཞེང་ནི་ཁྲུ་ཕྱེད་དང་གཉིས་སོ།

༢༢ སྤང་ལེབ་རེ་ལ་ཁོང་གཟེར་གཉིས་ཐད་ཀ་ལ་བྱས། དེ་ལྟར་ཁོས་གུར་མཆོག་གི་སྤང་ལེབ་རེ་རེ་ལ་བྱས་སོ།

༢༣ ཡང་བཞུགས་གནས་ཀྱི་སྤང་ལེབ་རྣམས་འདི་ལྟ་སྟེ། ལྷོ་ཕྱོགས་སུ་སྤང་ལེབ་ཉི་ཤུ་དང་།

༢༤ སྤང་ལེབ་ཉི་ཤུ་དེའི་འོག་ན་དངུལ་གྱི་ཞབས་གདན་བཞི་བཅུ་ནི་སྤང་ལེབ་གཅིག་གི་ཁོང་གཟེར་གཉིས་ཀྱི་ཕྱིར་ཞབས་གདན་གཉིས་རེ་དང་། སྤང་ལེབ་གཞན་གྱི་ཁོང་གཟེར་གཉིས་ཀྱི་ཕྱིར་རེ་ལ་ཞབས་གདན་གཉིས་སོ།

༢༥ བཞུགས་གནས་ཀྱི་ལོགས་གཉིས་པ་བྱང་ཕྱོགས་སུ་ཁོས་སྤང་ལེབ་ཉི་ཤུ་དང་།

༢༦ དེའི་དངུལ་གྱི་ཞབས་གདན་བཞི་བཅུ་བྱས། ཞབས་གདན་གཉིས་སྤང་ལེབ་གཅིག་གི་འོག ཞབས་གདན་གཉིས་སྤང་ལེབ་གཞན་དེའི་འོག་ཏུ་བྱས་སོ།

༢༧ ནུབ་ཕྱོགས་སུ་བཞུགས་གནས་ཀྱི་རྒྱབ་ལོགས་ཀྱི་ཕྱིར་ཁོས་སྤང་ལེབ་དྲུག་བྱས་སོ།

༢༨ བཞུགས་གནས་ཀྱི་རྒྱབ་ལོགས་ལ་བཞུགས་གནས་ཀྱི་གྲུའི་ཕྱིར་སྤང་ལེབ་གཉིས་བྱས་སོ།

༢༩ དེ་དག་ནི་འོག་ན་ཉིས་ལྡབ་དང་དེ་བཞིན་དུ་ཡང་ཁོང་གཟེར་དང་པོའི་བར་དུ་ཉིས་ལྡབ་ཡོད་དེ། གྲུ་གཉིས་ལ་ཡོད་པའི་སྤང་ལེབ་གཉིས་དེ་ལྟར་བྱས་སོ།

༣༠ དེ་ནི་སྤང་ལེབ་བརྒྱད་དང་དེ་དག་གི་དངུལ་གྱི་ཞབས་གདན་ནི་ཞབས་གདན་བཅུ་དྲུག སྤང་ལེབ་རེ་རེ་ལ་ཞབས་གདན་གཉིས་གཉིས་སོ༎

༣༡ ཡང་ཤིད་ཏིམ་ཤིང་ནས་ཁོས་རྒྱབ་ལག་བྱས་ཏེ་བཞུགས་གནས་ཀྱི་ལོགས་གཅིག་གི་སྤང་ལེབ་རྣམས་ཀྱི་ཕྱིར་ལྔ་དང་།

༣༢ བཞུགས་གནས་ཀྱི་ལོགས་གཞན་དེའི་སྤང་ལེབ་རྣམས་ཀྱི་ཕྱིར་རྒྱབ་ལག་ལྔ་དང་། བཞུགས་གནས་ཀྱི་ནུབ་ཕྱོགས་སུ་རྒྱབ་ལོགས་ཀྱི་སྤང་ལེབ་རྣམས་ཀྱི་ཕྱིར་རྒྱབ་ལག་ལྔའོ།

༣༣ ཡང་སྤང་ལེབ་རྣམས་ཀྱི་དཀྱིལ་དུ་ཡོད་པའི་རྒྱབ་ལག་དེ་ནི་ཟུར་ནས་གཞན་ཟུར་གྱི་བར་དུ་སླེབས་པར་བྱས་སོ།

༣༤ ཡང་སྤང་ལེབ་རྣམས་གསེར་གྱིས་གཡོགས་ནས། དེ་དག་གི་རྒྱབ་ལག་རྣམས་འཛིན་པའི་ཨ་ལོང་རྣམས་གསེར་ནས་བྱས་པ་དང་། རྒྱབ་ལག་རྣམས་ཀྱང་གསེར་གྱིས་གཡོགས་སོ༎

༣༥ ཡང་ཁོས་ཡོལ་བའི་རྒྱུ་ནི་རས་སྐུད་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་བསྒྲིམས་པ་ལས་བྱས། བཀད་སྲུལ་བའི་འཐག་བཟོའི་ལས་ཀེ་རུབ་རྣམས་དང་ལྡན་པར་བྱས་སོ།

༣༦ དེའི་ཕྱིར་ཁོས་ཤིད་ཏིམ་ཤིང་ལས་ཀ་བ་བཞི་བཟོས་པ་དེ་གསེར་གྱིས་གཡོགས། དེ་དག་གི་ཀྱུ་ཆུང་རྣམས་གསེར་ནས་བྱས་པ་དང་། དེ་དག་གི་ཕྱིར་དངུལ་གྱི་ཞབས་གདན་བཞི་བླུགས་སོ།

༣༧ གུར་མཆོག་གི་སྒོའི་ཕྱིར་སྒོ་ཡོལ་ཞིག་བྱས་ཏེ་དེའི་རྒྱུ་ནི་རས་སྐུད་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་བསྒྲིམས་པ་ཡིན་ཏེ། ཚོས་སྣ་སྤེལ་བའི་འཐག་བཟོའི་ལས་ཡོད་པ་ཡིན།

༣༨ ཡང་དེའི་ཕྱིར་ཀ་བ་ལྔ་རང་གི་ཀྱུ་ཆུང་དང་བཅས་ཏེ་ཀ་གཞུ་རྣམས་དང་། མདའ་རྣམས་ཁོས་གསེར་གྱིས་གཡོགས་པ་དང་། དེའི་ཞབས་གདན་ལྔ་རག་ནས་ཡོད་པ་ཡིན་ནོ༎

༣༧

ཡང་བེ་ཚ་ལེ་ཨེལ་གྱིས་སྒྲོམ་ཞིག་ཤིད་ཏིམ་ཤིང་ནས་བཟོས་ཏེ། དེའི་རིང་ནི་ཁྲུ་ཕྱེད་དང་གསུམ། ཞེང་ནི་ཁྲུ་ཕྱེད་དང་གཉིས། མཐོ་ཁྱད་ནི་ཁྲུ་ཕྱེད་དང་གཉིས་སོ།

༢ ཁོས་དེའི་ཕྱི་ནང་གསེར་བཙོ་མས་གཡོགས་ནས། དེའི་མཐའ་འཁོར་ལ་གསེར་གྱི་ཕྲེང་བ་ཞིག་བཟོས་སོ།

༣ ཁོས་དེ་ལ་ཡང་གསེར་གྱི་ཨ་ལོང་བཞི་བླུགས་ནས། དེ་ནི་དེའི་གྲུ་བཞི་ལ་སྦྱར་ཏེ། ལོགས་གཅིག་ལ་ཨ་ལོང་གཉིས་དང་། ལོགས་གཅིག་ལ་ཡང་ཨ་ལོང་གཉིས་སྦྱར་རོ།

༤ ཤིད་ཏིམ་ཤིང་ནས་གདང་བུ་གཉིས་བྱས་ནས་གསེར་གྱིས་གཡོགས་སོ།

༥ སྒྲོམ་འཁུར་བའི་གདང་བུ་གཉིས་དེ་སྒྲོམ་གྱི་ལོགས་གཉིས་ལ་ཡོད་པའི་ཨ་ལོང་རྣམས་སུ་བཅུག་གོ།

༦ ཡང་ཁོས་ཐུགས་རྗེའི་ཁྲི་ཞིག་གསེར་བཙོ་མ་ནས་བཟོས་ཏེ། དེའི་རིང་ནི་ཁྲུ་ཕྱེད་དང་གསུམ། ཞེང་ནི་ཁྲུ་ཕྱེད་དང་གཉིས་སོ།

༧ ཡང་ཐུགས་རྗེའི་ཁྲིའི་མཐའ་གཉིས་ལ་ཀེ་རུབ་གཉིས་གསེར་ལྗང་རྡུང་གིས་བཟོས་སོ།

༨ ཀེ་རུབ་གཅིག་ཚུར་གྱི་མཐའ་མ་ལ། ཡང་ཀེ་རུབ་གཅིག་ཕར་གྱི་མཐའ་མ་ལ། ཐུགས་རྗེའི་ཁྲི་དང་འབྲེལ་ཞིང་དེའི་མཐའ་གཉིས་ལ་ཀེ་རུབ་དེ་རྣམས་བཟོས་སོ།

༩ ཀེ་རུབ་དེ་རྣམས་ཀྱིས་རང་གི་ཤོག་པ་རྣམས་གྱེན་དུ་བརྐྱངས་ནས་ཐུགས་རྗེའི་ཁྲི་ཤོག་པས་གཡོག་སྟེ། དེ་དག་གདོང་གཏད་དུ་ཐུགས་རྗེའི་ཁྲི་ལ་བལྟས་ནས་ཡོད་པ་ཡིན།

༡༠ ཡང་དེས་ཤིད་ཏིམ་ཤིང་ནས་གསོལ་ལྕོག་དེ་བྱས། དེའི་རིང་ནི་ཁྲུ་གཉིས། ཞེང་ནི་ཁྲུ་གཅིག མཐོ་ཁྱད་ཁྲུ་ཕྱེད་དང་གཉིས་སོ།

༡༡ དེ་ནི་གསེར་བཙོ་མས་གཡོགས་ནས། དེའི་མཐའ་འཁོར་ལ་གསེར་གྱི་ཕྲེང་བ་ཞིག་བཟོས་སོ།

༡༢ ཡང་དེའི་མཐའ་འཁོར་ལ་མཐའ་རྒྱན་ཞིག་བྱས། དེའི་མཐོ་ཁྱད་སོར་བཞི་དང་། དེའི་མཐའ་འཁོར་ལ་ཡང་གསེར་གྱི་ཕྲེང་བ་ཞིག་བཟོས་སོ།

༡༣ དེ་ལ་གསེར་གྱི་ཨ་ལོང་བཞི་བླུགས་ནས། ཨ་ལོང་དེ་རྣམས་དེའི་གྲུ་བཞིའི་རྐང་པ་བཞི་ལ་བཅུག་གོ།

༡༤ མཐའ་རྒྱན་ནས་ཅུང་ཞིག་འོག་ན་ཨ་ལོང་རྣམས་ཡོད་དེ། གསོལ་ལྕོག་འཁྱེར་བ་ལ་གདང་བུ་རྣམས་འཛིན་པའི་ཕྱིར་རོ།

༡༥ གདང་བུ་རྣམས་ཤིད་ཏིམ་ཤིང་ནས་བྱས་ནས། དེ་དག་གིས་གསོལ་ལྕོག་འཁྱེར་བའི་ཕྱིར་གསེར་གྱིས་གཡོགས་སོ།

༡༦ ཡང་དེས་གསོལ་ལྕོག་གི་ཡོ་བྱད་ཞེ་ན། དེའི་སྡེར་མ་དང་ཕོར་པ་རྣམས། མཆོད་ཞལ་དང་བུམ་པ་རྣམས་གསེར་སྐྱེམས་འབུལ་བའི་ཕྱིར་གསེར་བཙོ་མ་ནས་བཟོས་སོ༎

༡༧ དེས་མར་མེའི་སྟེགས་བུ་གསེར་བཙོ་མ་ནས་བཅོས། ལྗང་རྡུང་ལས་སྟེགས་བུ་དང་དེའི་ཞབས་ར་དང་སྡོང་པོ་བཅོས་སོ། དེའི་བུམ་པ་དང་འབྲས་བུ་དང་མེ་ཏོག་རྣམས་རང་བཅོས་ལ་བྱས་སོ།

༡༨ དེའི་ལོགས་གཉིས་ལས་ཡལ་ག་དྲུག་ཐོན་ཏེ། སྟེགས་བུའི་ལོགས་ཡ་གཅིག་ནས་ཡལ་ག་གསུམ་དང་། སྟེགས་བུའི་ལོགས་གཞན་དེ་ལས་ཡལ་ག་གསུམ་ཐོན་ཏོ།

༡༩ རྒྱ་གར་སྟར་ཀའི་མེ་ཏོག་གི་གཟུགས་ལྟར་བཟོས་པའི་བུམ་པ་གསུམ་རེ་ལ་འབྲས་བུ་ཞིག་དང་མེ་ཏོག་ཅིག་ཡལ་ག་གཅིག་ལ་ཡོད་པ་དང་། རྒྱ་གར་སྟར་ཀའི་མེ་ཏོག་གི་གཟུགས་ལྟར་བཟོས་པའི་བུམ་པ་གསུམ་རེ་ལ་འབྲས་བུ་ཞིག་དང་མེ་ཏོག་ཅིག་ཡལ་ག་གཞན་དེ་ལ་ཡོད་པ་ཡིན། དེ་བཞིན་དུ་སྟེགས་བུ་ལས་འབྱུང་བའི་ཡལ་ག་དྲུག་པོ་ལ་ཡོད་པ་ཡིན།

༢༠ ཡང་སྟེགས་བུ་རང་ལ་རྒྱ་གར་སྟར་ཀའི་མེ་ཏོག་གི་གཟུགས་ལྟར་བཟོས་པའི་བུམ་པ་བཞི་འབྲས་བུ་མེ་ཏོག་དང་བཅས་པ་ཡོད་པ་ཡིན།

༢༡ ཡང་དེ་ལས་འབྱུང་བའི་ཡལ་ག་གཉིས་ཀྱི་འོག་ན་འབྲས་བུ་གཅིག་དང་། དེ་ལས་ཐོན་པའི་ཡལ་ག་གཉིས་ཀྱི་འོག་ན་འབྲས་བུ་གཅིག་དང་། དེ་ལས་ཐོན་པའི་ཡལ་ག་གཉིས་ཀྱི་འོག་ན་ཡང་འབྲས་བུ་གཅིག་གོ། དེ་བཞིན་དུ་སྟེགས་བུ་ལས་ཐོན་པའི་ཡལ་ག་དྲུག་གི་ཕྱིར་བྱས་སོ།

༢༢ འབྲས་བུ་རྣམས་དང་ཡལ་ག་རྣམས་ལ་འབྱར་བ་ཐམས་ཅད་གསེར་བཙོ་མ་དང་ལྗང་རྡུང་ངོ་།

༢༣ ཡང་དེས་སྒྲོན་མ་བདུན་དང་དེའི་སྐམ་ཆུང་རྣམས་དང་། སྡོང་རོའི་སྣོད་རྣམས་གསེར་བཙོ་མ་ནས་བཟོས་སོ།

༢༤ དེ་རང་དང་དེའི་ཡོ་བྱད་རྣམས་དེས་གསེར་བཙོ་མ་ཀི་ཀཱར་གཅིག་གི་སྐར་ཚད་ལས་བཟོ་བར་བྱས་སོ༎

༢༥ དེས་བདུག་སྤོས་བདུག་པའི་མཆོད་ཁྲི་ཤིད་ཏིམ་ཤིང་ནས་བཟོ་བར་བྱས་པའི་རིང་ནི་ཁྲུ་གཅིག ཞེང་ཁྲུ་གཅིག་སྟེ་ཁ་གང་མའོ། མཐོ་ཁྱད་ཁྲུ་གཉིས་དང་། དེའི་རུ་བ་རྣམས་དེ་རང་ལས་ཐོན་ནོ།

༢༦ དེའི་སྟེང་དང་། དེའི་ལོགས་བཞི་དང་། དེའི་རུ་བ་རྣམས་གསེར་བཙོ་མས་གཡོགས་པ་དང་། གསེར་གྱི་ཕྲེང་བ་ཞིག་དེའི་མཐའ་འཁོར་ལ་བཟོས་སོ།

༢༧ དེའི་ལོགས་གཉིས་ལ་ཕྲེང་བའི་འོག་ལ་ཨ་ལོང་གཉིས་སྦྱར་བ་དེ་གདང་བུ་གཉིས་རྟེན་པ་དང་། འཁུར་བའི་ཕྱིར་ཡོད་པ་ཡིན།

༢༨ གདང་བུ་དེ་ཁོས་ཤིད་ཏིམ་ཤིང་ནས་བྱས་ནས་གསེར་གྱིས་གཡོགས་སོ༎

༢༩ དེས་བྱུགས་སྤོས་དམ་པ་དང་། བདུག་སྤོས་ནི་སྤོས་བཟང་པོ་སྣ་ཚོགས་ནས་སྦྱར་ཐབས་ཀྱི་བཟོ་ལུགས་ལ་བྱས་སོ༎

༣༨

དེས་སྦྱིན་སྲེག་གི་མཆོད་ཁྲི་ཤིད་ཏིམ་ཤིང་ནས་བཟོ་པ་དེའི་རིང་ཁྲུ་ལྔ། ཞེང་ཁྲུ་ལྔ་སྟེ་ཁ་གང་མའོ། མཐོ་ཁྱད་ཁྲུ་གསུམ་མོ།

༢ དེའི་གྲུ་བཞི་ལ་རུ་བ་བཞི་བཟོས་ནས། རུ་བ་དེ་དག་མཆོད་ཁྲི་ལས་ཐོན། དེ་ནི་ར་གན་གྱིས་གཡོགས་སོ།

༣ ཡང་མཆོད་ཁྲིའི་ཡོ་བྱད་ཐམས་ཅད་ཟེར་ན། གཞོང་པ་དང་། མེ་ཁྱེམ་དང་། ཏིང་དང་། ལྕགས་མདའ་དང་། མེ་ཕོར་དང་། སྣོད་དེ་ཐམས་ཅད་ར་གན་ནས་བྱས་སོ།

༤ མཆོད་ཁྲིའི་ཕྱིར་ཁོས་རག་ནས་དྲ་མིག་གི་ཁྲ་མ་ཞིག་མུ་ཁྱུད་ཀྱི་འོག་ན་མཐིལ་ནས་བཟུང་སྟེ་མཐོ་ཁྱད་ཀྱི་ཕྱེད་ཙམ་དུ་སླེབས་པ་བྱས་སོ།

༥ ཡང་རག་གི་ཁྲ་མ་དེའི་མཐའ་བཞིའི་ཕྱིར་ཁོས་ཨ་ལོང་བཞི་བླུགས་པ་དེ་ནི་གདང་བུ་གཉིས་འཛིན་པའི་ཕྱིར་རོ།

༦ གདང་བུ་གཉིས་དེ་ཤིད་ཏིམ་ཤིང་ནས་བྱས་ནས་རག་གིས་གཡོགས་སོ།

༧ གདང་བུ་དེ་གཉིས་ཀྱིས་མཆོད་ཁྲི་འཁུར་བའི་ཕྱིར་དེའི་ལོགས་ལ་ཡོད་པའི་ཨ་ལོང་རྣམས་སུ་དེ་དག་བཅུག་གོ། དེ་ནི་སྤང་ལེབ་ཁོག་སྟོང་རྣམས་ལས་བྱས་སོ༎

༨ ཡང་ར་གན་གྱི་གཞོང་པ་དང་དེའི་ར་གན་གྱི་ཞབས་ར་ནི་ཁོས་འདུན་མའི་གུར་མཆོག་གི་སྒོའི་མདུན་དུ་གཡོག་བྱེད་པའི་བུད་མེད་རྣམས་ཀྱི་མེ་ལོང་རྣམས་ནས་བཟོ་བར་བྱས་སོ༎

༩ དེ་ནས་ཁོས་ཁྱམས་དེ་བྱས་སོ། ལྷོ་ཕྱོགས་ལ་ཁྱམས་ཀྱི་ཡོལ་བ་རྣམས་ཀ་ཤི་ཀ་བསྒྲིམས་པ་དེའི་རིང་ནི་ཁྲུ་བརྒྱ།

༡༠ དེའི་ཀ་བ་ཉི་ཤུ་དང་ཞབས་གདན་ཉི་ཤུ་ར་གན་ནས་བྱས། ཀ་བའི་ཀྱུ་རྣམས་དང་མདའ་རྣམས་དངུལ་ནས་བཟོས་སོ།

༡༡ དེ་བཞིན་དུ་བྱང་ཕྱོགས་ལ་ཡང་རིང་ཁྲུ་བརྒྱ། དེའི་ཀ་བ་ཉི་ཤུ་དང་དེ་དག་གི་ཞབས་གདན་ཉི་ཤུ་ར་གན་ནས་བྱས་ཏེ། ཀ་བའི་ཀྱུ་རྣམས་དང་མདའ་རྣམས་དངུལ་ནས་བཟོས་སོ།

༡༢ ནུབ་ཕྱོགས་ལ་ཁྲུ་ལྔ་བཅུ། དེའི་ཀ་བ་བཅུ་དང་ཞབས་གདན་བཅུ། ཀ་བའི་ཀྱུ་རྣམས་དང་མདའ་རྣམས་དངུལ་ནས་བྱས་སོ།

༡༣ ཤར་ཕྱོགས་ལ་ཁྲུ་ལྔ་བཅུ།

༡༤ སྒོ་ཆེན་པོའི་ལོགས་གཅིག་ལ་ཡོལ་བ་ཁྲུ་བཅོ་ལྔ། དེའི་ཀ་བ་གསུམ། ཞབས་གདན་གསུམ།

༡༥ དེ་བཞིན་དུ་སྒོ་ཆེན་པོའི་ལོགས་གཞན་དེ་ལ་ཡང་བྱས་སོ། ཁྱམས་ཀྱི་སྒོ་ཆེན་པོའི་ལོགས་རེ་ལ་ཁྲུ་བཅོ་ལྔ། ཀ་བ་གསུམ། ཞབས་གདན་གསུམ་མོ།

༡༦ ཁྱམས་ཀྱི་ཡོལ་བ་ཀུན་ཕྱོགས་བཞི་ལ་ཀ་ཤི་ཀ་བསྒྲིམས་པ་ནས་ཡོད་དོ།

༡༧ ཀ་བ་རྣམས་ཀྱི་ཞབས་གདན་རྣམས་རག་དང་། ཀྱུ་རྣམས་དང་མདའ་རྣམས་དངུལ་དང་། ཀ་བའི་མགོ་རྣམས་དངུལ་གྱིས་གཡོགས། ཁྱམས་ཀྱི་ཀ་བ་ཐམས་ཅད་ཀྱི་མདའ་རྣམས་དངུལ་ནས་བྱས་ཡོད།

༡༨ ཁྱམས་ཀྱི་སྒོ་ཆེན་པོའི་ཡོལ་བ་དེའི་རྒྱུ་ནི་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་བསྒྲིམས་པ་ཚོས་སྣ་སྤེལ་བའི་འཐག་བཟོའི་ལུགས་ལ་ལ་བྱས། དེའི་རིང་ནི་ཁྲུ་ཉི་ཤུ། ཐམས་ཅད་ཀྱི་ཞེང་ཁྲུ་ལྔ། མཐོ་ཁྱད་ཁྱམས་ཀྱི་ཡོལ་བ་རྣམས་དང་འདྲའོ།

༡༩ ཀ་བ་བཞི་དང་ཞབས་གདན་བཞི་ར་གན། ཀྱུ་རྣམས་དངུལ། ཀ་གཞུ་རྣམས་དངུལ་གྱིས་གཡོགས། མདའ་རྣམས་དངུལ་ནས་བཟོས་པ་ཡིན།

༢༠ བཞུགས་གནས་དང་ཕྱོགས་བཞི་ལ་སྐོར་བའི་ཁྱམས་ཀྱི་ཕུར་པ་ཐམས་ཅད་ར་གན་ནས་ཡིན་ནོ༎

༢༡ མོ་ཤེས་བཀའ་གནང་བ་བཞིན་དུ་ལེ་ཝི་པ་རྣམས་ཀྱི་ཞབས་འདེགས་དང་བླ་མ་ཨ་རོན་གྱི་བུ་ཨི་ཐ་མར་གྱི་ལག་པས་རྩིས་བྱས་པའི་བཞུགས་གནས་སམ། དཔང་པོའི་བཞུགས་གནས་ཀྱི་རྫས་རྣམས་ཀྱི་རྩིས་ནི་འདི་ལྟར་རོ།

༢༢ ཡ་ཧོ་ཝཱས་མོ་ཤེ་ལ་ཅི་དང་ཅི་བཀའ་གནང་བ་སྒྲུབ་པ་ལ་ཡུ་དཱའི་སྡེ་ལས་ཧུར་གྱི་བུ་ཨུ་རི་དེའི་བུ་བེ་ཚ་ལེ་ཨེལ་དང་།

༢༣ དེའི་ལས་གྲོགས་དཱན་གྱི་སྡེ་ལས་ཨ་ཧི་ས་མག་གི་བུ་ཨོ་ཧོ་ལི་ཨབ་གཉིས་ནི་རྡོ་དང་ཤིང་བཟོ་དང་། རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་བཀད་སྲུལ་བའི་འཐག་བཟོ་དང་། ཚོས་སྣ་སྤེལ་བའི་འཐག་བཟོ་ལ་མཁས་པ་ཡོད་པ་ཡིན་ནོ༎

༢༤ གཙང་ཁང་གི་ཞབས་འདེགས་སྣ་ཚོགས་བྱས་པའི་ལས་ཀའི་ཕྱིར་ཕུལ་བའི་གསེར་ཐམས་ཅད་ནི་གསེར་གྱི་སྐར་དེ་གཙང་ཁང་གི་ཚད་བཞིན་དུ་ཀི་ཀཱར་ཉི་ཤུ་རྩ་དགུ་དང་། དངུལ་སྲང་བདུན་བརྒྱ་དང་སུམ་ཅུ་ཡིན།

༢༥ མི་ཚོགས་ཀྱི་གྲངས་རྩིས་ལས་བྱུང་བའི་དངུལ་སྲང་གི་སྐར་ནི་གཙང་ཁང་གི་སྐར་ཚད་བཞིན་དུ་ཀི་ཀཱར་བརྒྱ་དང་། དངུལ་སྲང་སྟོང་གཅིག་བདུན་བརྒྱ་བདུན་ཅུ་དོན་ལྔའོ།

༢༦ མི་གྲངས་རྩིས་ནས་ཐོན་པ་རེ་རེ་ལོ་ཉི་ཤུ་ནས་བཟུང་སྟེ་ཡན་ཆད་ཀྱི་གྲངས་ནི་འབུམ་དྲུག་སྟོང་གསུམ་ལྔ་བརྒྱ་དང་ལྔ་བཅུ་ཡོད་པ་ཡིན། བེ་ཀ་ཡང་ན་གཙང་ཁང་གི་དངུལ་སྲང་གི་སྐར་བཞིན་དུ་དངུལ་ཕྱེད་དོ།

༢༧ དངུལ་གྱི་ཀི་ཀཱར་བརྒྱ་དེ་ལས་གཙང་ཁང་གི་ཞབས་གདན་དང་ཡོལ་བའི་ཕྱིར་ཞབས་གདན་རྣམས་བླུགས་ལ་བཏང་། ཞབས་གདན་བརྒྱ་ལ་ཀི་ཀཱར་བརྒྱ། ཞབས་གདན་རེ་ལ་ཀི་ཀཱར་གཅིག་གོ།

༢༨ དངུལ་སྲང་སྟོང་བདུན་བརྒྱ་དང་བདུན་ཅུ་དོན་ལྔ་དེ་ལས་ཀ་བའི་ཀྱུ་རྣམས་བྱས། ཀ་གཞུ་རྣམས་གཡོགས་པ་དང་། ཀ་མདའ་རྣམས་བྱས་སོ།

༢༩ ཡང་ཕུལ་བའི་ར་གན་ནི་ཀི་ཀཱར་བདུན་ཅུ་དང་སྲང་སྟོང་གཉིས་དང་བཞི་བརྒྱའོ།

༣༠ དེ་ལས་དེས་འདུན་མའི་གུར་མཆོག་གི་སྒོའི་ཞབས་གདན་རྣམས་དང་། རག་ནས་ཡིན་པའི་མཆོད་ཁྲི་དང་། དེའི་ར་གན་གྱི་དྲ་མིག་དང་མཆོད་ཁྲིའི་ཡོ་བྱད་ཐམས་ཅད་བཟོས་སོ།

༣༡ ཕྱོགས་བཞི་ལ་བསྐོར་ཡོད་པའི་ཁྱམས་ཀྱི་ཞབས་གདན་རྣམས་དང་། ཁྱམས་ཀྱི་སྒོ་ཆེན་པོའི་ཞབས་གདན་རྣམས་དང་། བཞུགས་གནས་ཀྱི་ཕུར་པ་ཐམས་ཅད་དང་ཁྱམས་ཀྱི་ཕུར་པ་ཐམས་ཅད་ཕྱོགས་བཞི་ལ་དེ་ལས་བྱས་སོ༎

༣༩

མཆོད་ཁང་ལ་ཞབས་འདེགས་བྱེད་པའི་ཕྱིར་དེ་དག་གིས་བཀད་སྲུལ་བའི་འཐག་བཟོའི་གོས་རྣམས་བྱས། དེའི་རྒྱུ་ནི་རྒྱ་སྨུག་དང་རྒྱ་ཁ་དང་མཚལ་ཁ་ཡིན་ཏེ། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་གོས་དམ་པ་རྣམས་ཨ་རོན་གྱི་ཕྱིར་བཟོ་བར་བྱས་སོ༎

༢ ཨེ་ཕོད་ཀྱི་རྒྱུ་ནི་གསེར་དང་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་བསྒྲིམས་པའོ།

༣ དེ་དག་གིས་གསེར་ནི་གསེར་ཤོག་སྲབ་མོ་བརྡུངས་ནས་དྲས་ཏེ་སྐུད་པ་བྱས་ནས། རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་དང་བསྲེས་ཤིང་བཀད་སྲུལ་བའི་འཐག་བཟོའི་ལུགས་ལ་བཏགས་སོ།

༤ དེའི་ཕྱིར་དཔུང་པའི་རྣམ་པ་བཟོས་ནས། མདུན་ལོགས་རྒྱབ་ལོགས་གཉིས་གཅིག་དང་གཅིག་སྦྲེལ་བར་བྱས། གཉིས་ཀྱི་གཞུག་ལ་སྦྲེལ་བར་བྱས་སོ།

༥ དེ་དང་འབྲེལ་བའི་སྐུ་རགས་ནི་དེ་རང་གི་རྒྱུ་དང་དེ་རང་གི་འཐག་བཟོ་ཡིན་ཏེ། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་གསེར་དང་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་བསྒྲིམས་པ་ནས་བྱས་སོ༎

༦ ཡང་དེ་དག་གིས་མཆོང་རྣམས་ལ། བཟོ་བཏོན་ཏེ་གསེར་གྱི་ཕྲ་ཁུང་ནང་བཅུག་ནས། ཐེའུ་ལ་རྐོ་བའི་ལུགས་ལ་ཨིས་ར་ཨེལ་གྱི་བུ་རྣམས་ཀྱི་མིང་རྣམས་དེ་ལ་བརྐོས་སོ།

༧ རྡོ་དེ་རྣམས་ཨེ་ཕོད་ཀྱི་དཔུང་པའི་རྣམ་པ་གཉིས་སུ་བཅུག་ཅིང་། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་ཨིས་ར་ཨེལ་གྱི་བུ་རྣམས་ཀྱི་དྲན་རྟེན་དུ་རྡོ་དེ་རྣམས་འགྱུར་བའི་ཕྱིར་རོ༎

༨ དེ་ནས་དེས་བྲང་རྒྱན་དེ་བཀད་སྲུལ་བའི་འཐག་བཟོ་ནི་ཨེ་ཕོད་ཀྱི་བཟོ་ཚུལ་དང་འདྲ་བར་རྒྱ་སྨུག་དང་རྒྱ་ཁ་དང་མཚལ་ཁ་དང་ཀ་ཤི་ཀ་བསྒྲིམས་པ་ལས་བཟོས་སོ།

༩ བྲང་རྒྱན་དེ་ཁ་གང་དང་ཉིས་ལྟབ་བྱས། དེའི་རིང་ནི་མཐོ་གང་། ཞེང་ནི་ཡང་མཐོ་གང་དང་གཉིས་ལྟབ་བོ།

༡༠ དེ་ལ་རྡོ་རྣམས་གྲལ་བཞི་ནང་སྦྱར། གྲལ་དང་པོ་ལ་ཅནྡྲ་ཁནྟ་དང་ཕུག་རྫ་དང་། མ་རྒད་དང་གསུམ།

༡༡ གྲལ་གཉིས་པ་ལ་པདྨ་ར་ག་དང་། ཨིནྡྲ་ནཱི་ལ་དང་རྡོ་རྗེ་ཕ་ལམ་དང་གསུམ།

༡༢ གྲལ་གསུམ་པ་ལ་བེ་དུ་རཱ་དང་གཟི་དང་བིནྲ་གན་ཨི་དང་གསུམ།

༡༣ གྲལ་བཞི་པ་ལ་སུན་ན་རི་དང་མཆོང་དང་མཆིན་རྡོ་དང་གསུམ་མོ། དེ་དག་གསེར་གྱི་ཕྲ་ཁུང་ནང་བཅུག་གོ།

༡༤ རྡོ་དེ་དག་ཨིས་ར་ཨེལ་གྱི་བུ་རྣམས་ཀྱི་མིང་བཞིན་དུ་བཅུ་གཉིས་སོ། ཐེའུ་ལ་ཡི་གེ་རྐོ་བ་ལྟར་རྡོ་རེ་ལ་ཨིས་ར་ཨེལ་གྱི་སྡེ་བཅུ་གཉིས་ཀྱི་མིང་རེ་བརྐོས།

༡༥ བྲང་རྒྱན་དེ་ལ་གསེར་བཙོ་མ་ནས་ལྷས་པའི་ཉག་ཐག་རྣམས་བཟོ་བར་བྱས།

༡༦ གསེར་གྱི་ཀྱུ་ཆུང་གཉིས་དང་གསེར་གྱི་ཨ་ལོང་གཉིས་བཟོས་ནས། ཨ་ལོང་དེ་གཉིས་བྲང་རྒྱན་གྱི་གཞུག་གཉིས་ལ་སྦྱར།

༡༧ གསེར་གྱི་ཉག་ཐག་དེ་གཉིས་བྲང་རྒྱན་གྱི་གཞུག་ལ་ཡོད་པའི་ཨ་ལོང་གཉིས་སུ་བཅུག་གོ།

༡༨ ཉག་ཐག་གཉིས་ཀྱི་གཞུག་གཉིས་ཀྱུ་ཆུང་གཉིས་ལ་བཅུག་ནས་དེ་དག་ཨེ་ཕོད་ཀྱི་དཔུང་པའི་རྣམ་པ་གཉིས་ཀྱི་མདུན་ལོགས་སུ་བཏགས།

༡༩ དེ་དག་ལའང་གསེར་གྱི་ཨ་ལོང་གཉིས་བྱས་ནས་བྲང་རྒྱན་གྱི་གྲུ་ཨེ་ཕོད་ཀྱི་ཕྱོགས་སུ་ལྟ་སྟེ་དེའི་ནང་ལོགས་ལ་གྲུ་གཉིས་ཀ་ལ་བཅུག་གོ།

༢༠ དེ་ནས་ད་རུང་གསེར་གྱི་ཨ་ལོང་གཉིས་བྱས་ནས་ཨེ་ཕོད་ཀྱི་དཔུང་པའི་རྣམ་པ་གཉིས་ཀྱི་མདུན་ལོགས་ཀྱི་འོག་ཏུ་ཨེ་ཕོད་དང་སྐུ་རགས་ཀྱི་འབྲེལ་སའི་ཅུང་ཞིག་གོང་དུ་བཅུག་གོ།

༢༡ བྲང་རྒྱན་གྱི་ཨ་ལོང་རྣམས་དང་ཨེ་ཕོད་ཀྱི་ཨ་ལོང་རྣམས་རྒྱ་སྨུག་གི་སྐུད་པས་སྦྲེལ་བས། ཨེ་ཕོད་ཀྱི་སྐུ་རགས་ཀྱི་གོང་དུ་དམ་དུ་གནས་པ་དང་། བྲང་རྒྱན་ཨེ་ཕོད་ལས་འགྲོལ་མི་ནུས་པའི་ཕྱིར་རོ། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་ནོ༎

༢༢ དེས་ཨེ་ཕོད་ཀྱི་འོག་ལ་སྨད་གཡོག་ནི་རྒྱ་སྨུག་ཁོ་ན་ལས་འཐག་བཟོའི་ཚུལ་དུ་བྱས་སོ།

༢༣ སྨད་གཡོག་དེའི་དཀྱིལ་ན་གོང་བ་གོ་ཁྲབ་ཀྱི་གོང་བ་ལྟ་བུ་ཞིག་ཡིན་ཏེ། མི་འདྲལ་བའི་ཕྱིར་གོང་བ་དེའི་མཐའ་འཁོར་ལ་འདྲིལ་ཞིག་ཡོད་པ་ཡིན།

༢༤ དེ་དག་སྨད་གཡོག་གི་སྣེ་མོ་ལ་རྒྱ་སྨུག་དང་རྒྱ་ཁ་དང་མཚལ་ཁ་བསྒྲིམས་ནས་སེ་འབྲུ་རྣམས་བཟོ་བར་བྱས།

༢༥ གསེར་བཙོ་མ་ནས་དྲིལ་བུ་རྣམས་ཀྱང་བཟོས་ནས། སྨད་གཡོག་གི་སྣེ་མོ་ལ་སེ་འབྲུ་རྣམས་ཀྱི་བར་ལ་དྲིལ་བུ་རྣམས་བཅུག་ཅིང་། མཐའ་འཁོར་ཐམས་ཅད་ལ་སེ་འབྲུ་རྣམས་བར་ལ་བཅུག་གོ།

༢༦ དྲིལ་བུ་གཅིག་དང་སེ་འབྲུ་གཅིག ཡང་དྲིལ་བུ་གཅིག་དང་སེ་འབྲུ་གཅིག་སྨད་གཡོག་གི་སྣེ་མོའི་མཐའ་འཁོར་ལ་ཞབས་འདེབས་དུས་སུ་གོན་པའི་ཕྱིར་བཟོས་སོ། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་ནོ༎

༢༧ ཡང་ཨ་རོན་དང་དེའི་བུ་རྣམས་ལ་ཀ་ཤི་ཀ་ནས་འཐག་བཟོའི་ལས་ཡིན་པའི་ཨང་ཐུང་རྣམས་དང་།

༢༨ དེ་བཞིན་ཡང་ཀ་ཤི་ཀ་ནས་དབུ་ཐོད་དང་། ཀ་ཤི་ཀ་ནས་བླ་མ་རྣམས་ཀྱི་ཕྱིར་རྒྱན་གྱི་དབུ་ཞྭ་མཛེས་པོ་རྣམས་དང་། བསྒྲིམས་པའི་ཀ་ཤི་ཀ་ལས་གོས་ཐུང་རྣམས་བཟོ་བར་བྱས་སོ།

༢༩ སྐུ་རགས་ཀྱང་བསྒྲིམས་པའི་ཀ་ཤི་ཀ་དང་རྒྱ་སྨུག་དང་རྒྱ་ཁ་ནས་བཀད་སྲུལ་བའི་འཐག་བཟོའི་ལས་བཞིན་དུ་བྱས་སོ། དེ་ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུའོ།

༣༠ གསེར་བཙོ་མ་ནས་ཅོད་པན་དམ་པའི་བྱང་བུ་བཅོས་ནས། ཐེའུ་ལ་རྐོ་བཟོའི་ཚུལ་དུ་ཡ་ཧོ་ཝཱའི་ཕྱིར་དམ་པའོ་ཞེས་བརྐོས་ནས།

༣༡ དེ་ལ་རྒྱ་སྨུག་གི་སྐུད་པ་བཏགས་ནས་གོང་དུ་དབུ་ཐོད་ལ་སྦྱར་རོ། དེ་ནི་ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་ནོ༎

༣༢ དེ་ལྟར་བཞུགས་གནས་སམ་འདུན་མའི་གུར་མཆོག་གི་ཕྱིར་ལས་ཐམས་ཅད་རྫོགས་པ་དང་། ཡ་ཧོ་ཝཱས་མོ་ཤེ་ལ་ཅི་དང་ཅི་བཀའ་གནང་བ་བཞིན་དུ་ཨིས་ར་ཨེལ་གྱི་བུ་རྣམས་ཀྱིས་བྱས་ཏེ། དེ་ཀ་བཞིན་དུ་བྱས་སོ།

༣༣ དེ་ནས་དེ་དག་གིས་མོ་ཤེའི་དྲུང་དུ་བཞུགས་གནས་དང་། གུར་མཆོག་དང་དེའི་ཡོ་བྱད་ཐམས་ཅད་འཁྱེར་ཡོངས་སོ། དེའི་ཀྱུ་ཆུང་རྣམས་དང་། སྤང་ལེབ་དང་རྒྱབ་ལག་དང་། ཀ་བ་དང་དེའི་ཞབས་གདན་དང་།

༣༤ ལུག་ཐུག་གི་པགས་པ་རྒྱ་ཚོས་བརྒྱབས་པའི་ཐོག་ཡོལ་དང་། སྲམ་གྱི་པགས་པའི་གཡོག་ཡོལ་དང་། སྒོ་ཡོལ་དང་།

༣༥ དཔང་པོའི་སྒྲོམ་དང་དེའི་གདང་བུ་རྣམས་དང་། ཐུགས་རྗེའི་ཁྲི་དང་།

༣༦ གསོལ་ལྕོག་དང་དེའི་ཡོ་བྱད་ཐམས་ཅད་དང་སྤྱན་གཟིགས་ཀྱི་བག་ལེབ་དང་།

༣༧ མར་མེའི་སྟེགས་བུ་ལེགས་པོ་དང་དེའི་སྒྲོན་མ་དང་། དེ་ལ་གྲལ་དུ་སྒྲིག་པའི་སྒྲོན་མེ་རྣམས་དང་དེའི་ཡོ་བྱད་ཐམས་ཅད་དང་། མར་མེའི་ཕྱིར་མར་ཁུ་དང་།

༣༨ གསེར་གྱི་མཆོད་ཁྲི་དང་། བྱུགས་སྤོས་དང་དྲི་ཞིམ་གྱི་བདུག་སྤོས་དང་། གུར་མཆོག་གི་སྒོ་ཡོལ་དང་།

༣༩ རག་གི་མཆོད་ཁྲི་དང་། དེའི་རག་གི་ཡིན་པའི་དྲ་མིག་དང་དེའི་གདང་བུ་རྣམས་དང་དེའི་སྣོད་ཐམས་ཅད་དང་། འཁྲུད་གཞོང་དང་དེའི་སྟེགས་དང་།

༤༠ ཁྱམས་ཀྱི་ཡོལ་བ་རྣམས་དང་དེའི་ཀ་བ་དང་ཞབས་གདན་དང་། ཁྱམས་ཀྱི་སྒོ་ཆེན་པོའི་ཡོལ་བ་དང་དེའི་ཐག་པ་དང་ཕུར་པ་དང་། འདུན་མའི་གུར་མཆོག་གི་ཕྱིར་བཞུགས་གནས་ལ་ཞབས་འདེགས་བྱེད་དུ་ཡོ་བྱད་ཐམས་ཅད་དང་།

༤༡ བཞུགས་གནས་ལ་ཞབས་འདེགས་བྱེད་དུ་གོས་རྣམས་དང་། བླ་མ་ཨ་རོན་གྱི་ན་བཟའ་དམ་པ་རྣམས་དང་། དེའི་བུ་བླ་མའི་ལས་བྱེད་པ་རྣམས་ཀྱི་ཕྱིར་གོས་རྣམས་སོ།

༤༢ ཡ་ཧོ་ཝཱས་མོ་ཤེ་ལ་ཅི་དང་ཅི་བཀའ་གནང་བ་བཞིན་དུ་ཨིས་ར་ཨེལ་གྱི་བུ་རྣམས་ཀྱིས་ལས་ཀ་དེ་ཐམས་ཅད་བསྒྲུབས་སོ།

༤༣ དེ་ནས་མོ་ཤེས་ལས་དེ་ཐམས་ཅད་ལ་བལྟས་ནས། ལྟོས་ཤིག ལས་བསྒྲུབས་ཏེ། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་དེ་བསྒྲུབས་སོ། དེར་མོ་ཤེས་དེ་དག་ལ་བྱིན་གྱིས་བརླབས་སོ༎

༤༠

ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་བཀའ་གནང་བ།

༢ ཁྱོད་ཟླ་བ་དང་པོའི་ཚེས་དང་པོ་ལ་བཞུགས་གནས་ཀྱི་འདུན་མའི་གུར་མཆོག་སྒྲེང་བར་དགོས།

༣ དེའི་ནང་དུ་དཔང་པོའི་སྒྲོམ་བཞག་ནས། སྒྲོམ་དེའི་མདུན་དུ་ཡོལ་བ་འཕྱང་བར་བྱོས་ཤིག

༤ གསོལ་ལྕོག་ནང་དུ་བཞག་ནས། དེའི་ཁར་རྫས་གང་དགོས་པ་རྣམས་གྲལ་དུ་ཞོག་ཅིག མར་མེའི་སྟེགས་བུ་ནང་དུ་ཁྱེར་ཏེ། དེའི་སྒྲོན་མ་རྣམས་སྒྲིག་ཅིག

༥ གསེར་གྱི་མཆོད་ཁྲི་ལ་བདུག་སྤོས་བདུག་པའི་ཕྱིར་དེ་ཁྱོད་དཔང་པོའི་སྒྲོམ་གྱི་མདུན་དུ་ཞོག་ལ། བཞུགས་གནས་ཀྱི་སྒོ་རུ་ཡོལ་བ་དེ་ཆུག་ཅིག

༦ འདུན་མའི་གུར་མཆོག་གི་བཞུགས་གནས་ཀྱི་སྒོའི་མདུན་དུ་སྦྱིན་སྲེག་གི་མཆོད་ཁྲི་དེ་ཞོག་ཅིག

༧ འཁྲུད་གཞོང་ནི་འདུན་མའི་གུར་མཆོག་དང་མཆོད་ཁྲིའི་བར་ལ་བཞག་ནས། ནང་དུ་ཆུ་བླུག་ཅིག

༨ ཡང་དེའི་མཐའ་འཁོར་ལ་ཁྱམས་དེ་སྒྲེང་ཞིག་དང་། ཁྱམས་དེའི་སྒོ་ཆེན་པོའི་སྒོའི་ཡོལ་བ་དེ་འཕྱང་བར་བྱོས་ཤིག

༩ དེ་ནས་ཁྱོད་ཀྱིས་བྱུགས་སྤོས་བློང་ལ་བཞུགས་གནས་དང་དེའི་ནང་ན་ཡོད་པའི་མཆོད་རྫས་ཐམས་ཅད་ལ་བྱུགས་སྤོས་ཀྱིས་བྱུགས་ཤིང་། དེ་དང་དེའི་ཡོ་བྱད་ཐམས་ཅད་དམ་པར་བྱོས་ཤིག དེ་ནི་དམ་པར་བྱོས་ཤིག

༡༠ སྦྱིན་སྲེག་ནི་མཆོད་ཁྲི་དང་དེའི་ཡོ་བྱད་རྣམས་བྱུགས་སྤོས་ཀྱིས་བྱུགས་ལ་མཆོད་ཁྲི་དམ་པར་བྱོས་ཤིག མཆོད་ཁྲི་དེ་ཀུན་ལས་དམ་པ་ཡོད་པར་བྱའོ།

༡༡ ཁྱོད་འཁྲུད་གཞོང་དང་དེའི་ཞབས་ར་ལ་ཡང་བྱུགས་སྤོས་ཀྱིས་བྱུགས་ཏེ་དམ་པར་བྱོས་ཤིག

༡༢ ཁྱོད་ཀྱིས་ཨ་རོན་དང་དེའི་བུ་རྣམས་འདུན་མའི་གུར་མཆོག་གི་སྒོའི་དྲུང་དུ་ཁྲིད་ནས། ཁོ་རྣམས་ཆུས་འཁྲུད་དགོས།

༡༣ ཁྱོད་ཀྱིས་ཨ་རོན་ལ་ན་བཟའ་དམ་པ་རྣམས་སྐོན་ནས། ང་ལ་བླ་མའི་ཞབས་འདེགས་བྱེད་པའི་ཕྱིར་དེ་ལ་བྱུགས་སྤོས་ཀྱིས་བྱུགས་ཏེ། དེ་དམ་པར་བྱོས་ཤིག

༡༤ དེའི་བུ་རྣམས་ཀྱང་དྲུང་དུ་ཁྲིད་ལ་ཨང་ཐུང་རྣམས་དེ་དག་ལ་སྐོན་ཅིག

༡༥ དེ་དག་གི་ཕ་ལ་བྱུགས་སྤོས་ཀྱིས་བྱུགས་པ་ལྟར་དེ་དག་ང་ལ་བླ་མའི་ཞབས་འདེགས་བྱེད་པའི་ཕྱིར་བྱུགས་སྤོས་ཀྱིས་བྱུགས་ཤིག དེ་དག་གི་བྱུགས་པ་དེ་ནི་དེ་དག་ལ་བུ་བརྒྱུད་རྗེས་སུ་འབྱུང་བ་རྣམས་ཀྱི་བར་དུ་བླ་མའི་ལས་ཚན་རྒྱུན་ཆད་མེད་པ་ཞིག་ཡོད་པར་དགོས་སོ་ཞེས་བཀའ་གནང་ངོ་༎

༡༦ མོ་ཤེས་དེ་བཞིན་དུ་བྱས་ཤིང་། ཡ་ཧོ་ཝཱས་ཅི་དང་ཅི་བཀའ་གནང་བ་བཞིན་དུ་ཐམས་ཅད་བསྒྲུབས་སོ།

༡༧ དེ་ལྟར་ལོ་གཉིས་པའི་ཟླ་བ་དང་པོའི་ཚེས་དང་པོ་ལ་བཞུགས་གནས་དེ་བསྒྲེངས་སོ།

༡༨ མོ་ཤེས་བཞུགས་གནས་བསྒྲེངས་ཏེ་དེའི་ཞབས་གདན་རྣམས་བསྒྲིགས། སྤང་ལེབ་རྣམས་བསླངས། རྒྱབ་ལག་རྣམས་བཅུག ཀ་བ་རྣམས་ཀྱང་བསྒྲེངས་སོ།

༡༩ བཞུགས་གནས་ཀྱི་གུར་མཆོག་ཕུབ་ནས། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་གུར་གྱི་ཐོག་ཡོལ་ཡང་བཏིང་ངོ་།

༢༠ དེ་ནས་དཔང་པོ་དེ་བླངས་ནས་སྒྲོམ་དུ་བཞག གདང་བུ་རྣམས་སྒྲོམ་ལ་བཅུག ཐུགས་རྗེའི་བཞུགས་ཁྲི་དེ་སྒྲོམ་གྱི་སྟེང་དུ་བཞག་གོ།

༢༡ ཡང་སྒྲོམ་བཞུགས་གནས་སུ་ཁྱེར་ནས། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་དཔང་པོའི་སྒྲོམ་མི་མཐོང་བའི་ཕྱིར་དེའི་མདུན་དུ་ཡོལ་བ་འཕྱང་བར་བྱས་སོ།

༢༢ གསོལ་ལྕོག་དེ་འདུན་མའི་གུར་མཆོག་གི་ནང་དུ་བཞུགས་གནས་ཀྱི་ལོགས་གཅིག་ལ་བྱང་ཕྱོགས་སུ་ཡོལ་བའི་ཕྱི་རོལ་དུ་བཞག་པ་དང་།

༢༣ ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་དེའི་ཁར་ཡ་ཧོ་ཝཱའི་སྤྱན་གཟིགས་ཀྱི་བག་ལེབ་གྲལ་དུ་བཞག་གོ།

༢༤ དེ་ནས་མར་མེའི་སྟེགས་བུ་འདུན་མའི་གུར་མཆོག་གི་ནང་དུ་གསོལ་ལྕོག་གི་ཐད་དུ་ལྷོ་ཕྱོགས་སུ་བཞག་གོ།

༢༥ ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་ཁོས་དེའི་ཁར་ཡ་ཧོ་ཝཱའི་ཞལ་ངོར་མར་མེ་རྣམས་བཞག་གོ།

༢༦ མདུན་མའི་གུར་མཆོག་གི་ནང་དུ་ཡོལ་བའི་མདུན་དུ་གསེར་གྱི་མཆོད་ཁྲི་དེ་བཞག་ནས།

༢༧ ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་དེའི་ཁར་དྲི་ཞིམ་གྱི་བདུག་སྤོས་བདུགས་སོ།

༢༨ དེས་བཞུགས་གནས་ཀྱི་སྒོ་ཡོལ་དེ་ཡང་འཕྱང་བར་བྱས་སོ།

༢༩ འདུན་མའི་གུར་མཆོག་གི་བཞུགས་གནས་ཀྱི་སྒོའི་མདུན་དུ་ཁོས་སྦྱིན་སྲེག་གི་མཆོད་ཁྲི་དེ་བཞག་ནས། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་དེའི་ཁར་སྦྱིན་སྲེག་དང་ཞལ་ཟས་རྣམས་མཆོད་པར་ཕུལ་ལོ།

༣༠ ཡང་འདུན་མའི་གུར་མཆོག་དང་མཆོད་ཁྲིའི་བར་ལ་དེས་གཞོང་པ་བཞག་ནས། འཁྲུད་པའི་ཕྱིར་ཆུ་དེའི་ནང་དུ་བླུགས་སོ།

༣༡ གཞོང་པ་དེ་ལས་མོ་ཤེ་དང་ཨ་རོན་དང་དེའི་བུ་རྣམས་ཀྱིས་རང་གི་ལག་པ་དང་རྐང་པ་རྣམས་ཁྲུས་སོ།

༣༢ ཅི་ལ་ཞེ་ན། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་དེ་དག་འདུན་མའི་གུར་མཆོག་གི་ནང་དུ་ཞུགས་ནས། མཆོད་ཁྲིའི་དྲུང་དུ་འབྱུང་སྐབས་སུ་འཁྲུད་དགོས་པའི་ཕྱིར་རོ།

༣༣ དེ་ནས་བཞུགས་གནས་དང་མཆོད་ཁྲིའི་ཕྱོགས་བཞི་ནས་སྐོར་བའི་ཁྱམས་དེ་བསྒྲེངས་ནས། ཁྱམས་ཀྱི་སྒོ་ཆེན་པོའི་ཡོལ་བ་དེ་འཕྱང་བར་བྱས་སོ། དེ་ལྟར་མོ་ཤེས་ལས་ཀ་དེ་བསྒྲུབས་སོ༎

༣༤ དེའི་ཚེ་སྤྲིན་པའི་ཀ་བ་ནི་འདུན་མའི་གུར་མཆོག་གཡོགས་པ་དང་། ཡ་ཧོ་ཝཱའི་གཟི་བརྗིད་དེས་བཞུགས་གནས་ཁྱབ་བོ།

༣༥ མོ་ཤེ་འདུན་མའི་གུར་མཆོག་ཏུ་འཇུག་མ་ནུས་སོ། གང་ལ་ཟེར་ན། དེའི་སྟེང་ལ་སྤྲིན་པའི་ཀ་བ་གནས་ཤིང་ཡ་ཧོ་ཝཱའི་གཟི་བརྗིད་ནི་བཞུགས་གནས་བཀང་ཡོད་པའི་ཕྱིར་རོ།

༣༦ སྤྲིན་གྱི་ཀ་བ་ནི་བཞུགས་གནས་ནས་ནམ་བཞེངས་པའི་ཚེ། ཨིས་ར་ཨེལ་གྱི་བུ་རྣམས་རང་གི་ལམ་ཐམས་ཅད་དུ་ཆས་སོ།

༣༧ འོན་ཀྱང་སྤྲིན་གྱི་ཀ་བ་མ་བཞེངས་ན། དེ་མ་བཞེངས་པའི་ཞག་གི་བར་དུ་དེ་དག་མ་ཆས་སོ།

༣༨ ཅི་ལ་ཞེ་ན། ཨིས་ར་ཨེལ་གྱི་ཁྱིམ་ཚང་མའི་མཐོང་ངོར་དེ་དག་གི་ལམ་ཀུན་ལ་ཡ་ཧོ་ཝཱའི་སྤྲིན་གྱི་ཀ་བ་ཉིན་མོའི་དུས་སུ་བཞུགས་གནས་ཀྱི་སྟེང་དུ་གནས་ཏེ། མཚན་མོའི་དུས་སུ་དེའི་ངང་ན་མེ་ཞིག་ཡོད་པའི་ཕྱིར་རོ༎ ༎

ལེ་ཝིའི་ཚུལ་ཁྲིམས་སམ་མོ་ཤེའི་མདོ་གསུམ་པ་བྱ་བ།

༡

ཡང་ཡ་ཧོ་ཝཱས་མོ་ཤེ་ལ་འདུན་མའི་གུར་མཆོག་གི་ནང་ནས་བོས་ཏེ་དེ་ལ།

༢ ཨིས་ར་ཨེལ་གྱི་བུ་རྣམས་ལ་གཏམ་འདི་སྨྲོས་ཤིག ཁྱེད་ཀྱི་ནང་ནས་མི་སུས་ཀྱང་ཡ་ཧོ་ཝཱ་ལ་འབུལ་བ་ཞིག་འབུལ་བར་དགའ་ན། ཁྱེད་ཀྱི་འབུལ་བ་དེ་དུད་འགྲོའམ་ལུག་ཕྱུགས་དང་བ་ཁྱུ་ལས་འབུལ་བར་དགོས་སོ༎

༣ སྦྱིན་སྲེག་གི་ཕྱིར་ཕུལ་བའི་འབུལ་བ་དེ་ནི་བ་ཁྱུ་ལས་ཡིན་ན། ཡ་ཧོ་ཝཱའི་གཟིགས་ངོར་ཐུགས་ལ་འབྱོན་པའི་ཕྱིར་ཕོ་སྐྱོན་མེད་པ་ཞིག་འདུན་མའི་གུར་མཆོག་གི་སྒོའི་དྲུང་དུ་འབུལ་བར་དགོས།

༤ ཡང་དེས་རང་གི་ལག་པ་སྦྱིན་སྲེག་གི་དུད་འགྲོའི་མགོ་ལ་བཞོག་ཅིག གཟིགས་ངོ་དང་དེ་ནས་སྡིག་སེལ་ཐོབ་པའི་ཕྱིར་ཁོང་གི་ཐུགས་ལ་འབྱོན་པར་འགྱུར་རོ།

༥ དེ་ནས་དེས་ཡ་ཧོ་ཝཱའི་དྲུང་དུ་གླང་དེ་བསད་ནས་ཨ་རོན་གྱི་བུ་བླ་མ་བྱེད་པ་རྣམས་ཀྱིས་ཁྲག་འཁྱེར་འོང་ཞིང་འདུན་མའི་གུར་མཆོག་གི་སྒོའི་རྩར་ཡོད་པའི་མཆོད་ཁྲིའི་ཕྱོགས་བཞིར་ཁྲག་དེས་གཡོག་པར་བྱའོ།

༦ ཡང་སྦྱིན་སྲེག་གི་པགས་པ་ཤུས་ནས་དེའི་ཤ་ལྷུ་ལྷུ་རུ་བགོ་དགོས།

༧ ཡང་བླ་མ་ཨ་རོན་གྱི་བུ་རྣམས་ཀྱིས་མཆོད་ཁྲིའི་ཁར་མེ་སྤར་བ་དང་མེ་ལ་ཤིང་སྒྲིག་པར་དགོས།

༨ ཡང་ཨ་རོན་གྱི་བུ་བླ་མ་བྱེད་པ་རྣམས་ཀྱིས་ཆ་ཤས་དེ་དག་མགོ་དང་ཚིལ་བཅས་པ་མཆོད་ཁྲིའི་ཁར་ཡོད་པའི་མེ་ལ་བསྒྲིགས་པའི་ཤིང་གི་སྟེང་དུ་གྲལ་དུ་བཞག་པ་དང་།

༩ ནང་ཆ་དང་རྐང་ལག་ཆུས་ཁྲུས་ནས་བླ་མས་ཐམས་ཅད་མཆོད་ཁྲིའི་ཁར་མེ་མཉམ་ཕུལ་བའི་སྦྱིན་སྲེག་ཡ་ཧོ་ཝཱའི་ཕྱིར་དྲི་ཞིམ་གྱི་མཆོད་པར་འབུལ་དགོས་སོ༎

༡༠ གལ་ཏེ་འབུལ་བ་དེ་ལུག་གམ་ར་ཁྱུ་ལས་སྦྱིན་སྲེག་ཏུ་འབུལ་བར་དགའ་ན་ཕོ་སྐྱོན་མེད་པ་ཞིག་འབུལ་བར་དགོས།

༡༡ ཡང་མཆོད་ཁྲིའི་ལོགས་སུ་དེའི་བྱང་ཕྱོགས་སུ་ཡ་ཧོ་ཝཱའི་ཞལ་ངོར་བསད་ནས་ཨ་རོན་གྱི་བུ་བླ་མ་བྱེད་པ་རྣམས་ཀྱིས་དེའི་ཁྲག་མཆོད་ཁྲིའི་ཕྱོགས་བཞིར་གཡོག་པར་དགོས།

༡༢ ཡང་ལྷུ་ལྷུ་རུ་བགོ་ཞིང་མགོ་དང་ཚིལ་ཡང་མཉམ་པོ་བཞག་ནས་བླ་མས་མཆོད་ཁྲིའི་ཁར་ཡོད་པའི་མེ་ལ་བསྒྲིགས་པའི་ཤིང་གི་སྟེང་དུ་གྲལ་དུ་བཞག་པར་བྱ།

༡༣ ནང་ཆ་དང་རྐང་ལག་ཆུས་འཁྲུད་དགོས། བླ་མས་དེ་ཐམས་ཅད་འབུལ་ཞིང་མཆོད་ཁྲིའི་ཁར་སྲེག་པར་བྱ། དེ་ནི་སྦྱིན་སྲེག་ཅིག་ཡིན་ཏེ་མེའི་སྒོ་ནས་ཡ་ཧོ་ཝཱ་ལ་དྲི་ཞིམ་གྱི་མཆོད་པ་འབུལ་བ་ཞིག་གོ།

༡༤ ཡང་གལ་ཏེ་འདབ་ཆགས་ལས་ཡ་ཧོ་ཝཱའི་ཕྱིར་འབུལ་བྱའི་སྦྱིན་སྲེག་ཡོད་ན། ཐི་བའམ་ཕུག་རོན་གྱི་ཕྲུ་གུ་རྣམས་ལས་མཆོད་པར་འབུལ་ཞིང་།

༡༥ བླ་མས་དེ་དག་མཆོད་ཁྲིའི་རྩར་འཁྱེར་འོངས་ནས་དེའི་སྐེ་གཅུད་ཅིང་མགོ་དང་མཉམ་དུ་མཆོད་ཁྲི་ལ་སྦར་བར་བྱ། ཁྲག་ནི་མཆོད་ཁྲིའི་ལོགས་ལ་འཚིར་བར་དགོས།

༡༦ དེའི་ཨོག་སོག་དང་དྲི་མ་སོ་སོར་བཞག་ནས་མཆོད་ཁྲི་དང་ཉེ་མོ་ཤར་ཕྱོགས་སུ་ཡོད་པའི་གོག་གླིང་ནང་དབྱུག་དགོས།

༡༧ ཡང་གཤོག་པ་གཉིས་བཤག་པར་བྱེད་ཀྱང་དུམ་བུར་པད་མ་བགོས་ཏེ་བླ་མས་མཆོད་ཁྲི་ལ་ཡོད་པའི་མེ་རུ་བསྒྲིགས་པའི་ཤིང་གི་སྟེང་དུ་སྦར་ཏེ་མེས་ཕུལ་བའི་སྦྱིན་སྲེག་དེ་ནི་ཡ་ཧོ་ཝཱ་ལ་མེ་ཡིས་འབུལ་བའི་དྲི་ཞིམ་གྱི་མཆོད་པ་ཞིག་ཡིན་ནོ༎

༢

ཡང་གལ་ཏེ་མི་ཞིག་གིས་ཞལ་ཟས་ཤིག་ཡ་ཧོ་ཝཱ་ལ་མཆོད་པར་འབུལ་བར་དགའ་ན། དེའི་འབུལ་བ་ནི་རྒྱ་ཞིབ་སྟེ། དེ་ལ་མར་ཁུ་བླུག་པ་དང་སྤོས་དཀར་དེའི་སྟེང་དུ་བཞག་དགོས་སོ།

༢ ཡང་ཨ་རོན་གྱི་བུ་བླ་མ་བྱེད་པ་རྣམས་ལ་འཁྱེར་འོངས་ནས། བླ་མས་རྒྱ་ཞིབ་མར་ཁུ་དང་སྤོས་དཀར་དང་བཅས་པ་སྤར་བ་གང་ཞིག་བླངས་ནས། མཆོད་པའི་སྐལ་བ་དེ་མཆོད་ཁྲིའི་སྟེང་དུ་དྲན་པའི་དོན་དུ་སྦར་བར་དགོས། དེ་ནི་ཡ་ཧོ་ཝཱ་ལ་འབུལ་བའི་དྲི་ཞིམ་གྱི་མཆོད་པའོ།

༣ ཞལ་ཟས་ཀྱི་ལྷག་མ་དེ་ནི་ཡ་ཧོ་ཝཱ་ལ་སྦྱིན་སྲེག་རྣམས་ཀྱི་ནང་ནས་ཀུན་ལས་དམ་པ་ཡིན་པས་ཨ་རོན་བུ་རྣམས་དང་བཅས་པའི་ཡིན་པར་དགོས་སོ༎

༤ ཡང་གལ་ཏེ་ཐབ་ལ་བརྔོས་པའི་རྫས་ལས་ཞལ་ཟས་ཤིག་འབུལ་བར་དགའ་ན། རྒྱ་ཞིབ་ནས་བྱས་པའི་བག་ལེབ་སྐྱུར་རྩི་མེད་པ་མར་ཁུ་དང་འདྲེས་པ་ཡང་ན་བཞེས་ཁུར་མར་ཁུས་བསྐུས་པ་རྣམས་ཡོད་པར་བྱའོ།

༥ ཡང་གལ་ཏེ་ཁྱོད་ཀྱིས་ཞལ་ཟས་སུ་འབུལ་བ་ནི་སླ་ང་ལ་བརྔོས་པའི་རྫས་ཤིག་ཡིན་ན། རྒྱ་ཞིབ་ཀྱི་མར་ཁུས་བསྐུས་པ་སྐྱུར་རྩི་མེད་པ་ཞིག་ཡོད་པར་དགོས།

༦ དུམ་བུར་ཆོག་ལ་དེ་ལ་མར་ཁུ་བླུགས་ཤིག དེ་ནི་ཞལ་ཟས་ཤིག་ཡིན་ནོ།

༧ ཡང་གལ་ཏེ་ཁྱོད་ཀྱིས་ཞལ་ཟས་སུ་འབུལ་བ་ནི་ཟངས་ནང་བརྔོས་པ་ཞིག་ཡིན་ན་རྒྱ་ཞིབ་མར་ཁུ་དང་འདྲེས་པ་ནས་བྱེད་པར་དགོས།

༨ དེ་ལྟར་བརྔོས་པའི་ཞལ་ཟས་ཡ་ཧོ་ཝཱ་ལ་འབུལ་བ་ནི་བླ་མའི་དྲུང་དུ་འཁྱེར་འོངས་ནས། དེས་དེ་ནི་མཆོད་ཁྲིའི་དྲུང་དུ་འབུལ་བར་དགོས་སོ།

༩ ཡང་བླ་མས་ཞལ་ཟས་ནས་མཆོད་པའི་སྐལ་བ་བླངས་ནས་དེ་དྲན་པའི་དོན་དུ་མཆོད་ཁྲིའི་ཁར་སྦར་བར་དགོས། ཡ་ཧོ་ཝཱ་ལ་དྲི་ཞིམ་གྱི་སྦྱིན་སྲེག་ཞིག་ཡིན་པའི་ཕྱིར་རོ།

༡༠ ཞལ་ཟས་ཀྱི་ལྷག་མ་ནི་ཡ་ཧོ་ཝཱ་ལ་སྦྱིན་སྲེག་ཏུ་འབུལ་བ་རྣམས་ཀྱི་ནང་ནས་ཀུན་ལས་དམ་པ་ཡིན་པས་ཨ་རོན་དེའི་བུ་རྣམས་དང་བཅས་པའི་ཡིན་པར་དགོས་སོ༎

༡༡ ཁྱེད་ཀྱིས་ཡ་ཧོ་ཝཱ་ལ་འབུལ་བའི་ཞལ་ཟས་ཀྱི་མཆོད་པ་གང་ཡང་སྐྱུར་རྩི་དང་ལྡན་པར་མི་རུང་སྟེ། སྐྱུར་རྩི་ཡང་ན་སྦྲང་རྩི་གང་ཡང་ཡ་ཧོ་ཝཱ་ལ་སྦྱིན་སྲེག་ཏུ་འབུལ་བར་མི་རུང་ངོ་།

༡༢ ལོ་ཐོག་གི་ཐོག་ཕུད་ཀྱི་མཆོད་པ་ཡ་ཧོ་ཝཱ་ལ་འབུལ་ཆོག འོན་ཀྱང་མཆོད་ཁྲི་ལ་དེ་དྲི་ཞིམ་གྱི་ཕྱིར་ཡོང་མི་རུང་།

༡༣ ཡང་ཁྱོད་ཀྱིས་མཆོད་པ་ལ་འབུལ་བའི་ཞལ་ཟས་གང་ཡིན་པ་ལ་ཚྭ་འདེབས་པར་དགོས་ཏེ། ཁྱོད་ཀྱི་དཀོན་མཆོག་གི་ཞལ་ཆད་ཀྱི་ཚྭ་ཁྱོད་ཀྱིས་འབུལ་བའི་ཞལ་ཟས་ལ་མ་བཏབ་པར་མ་བྱེད། ཁྱོད་ཀྱིས་ཅི་དང་ཅི་མཆོད་པར་འབུལ་བ་ཚྭ་དང་མཉམ་དུ་འབུལ་བར་དགོས་སོ།

༡༤ ཡང་གལ་ཏེ་ལོ་ཐོག་གི་ཐོག་ཕུད་ཡ་ཧོ་ཝཱ་ལ་ཞལ་ཟས་སུ་འབུལ་བར་དགའ་ན་སྲུས་མེ་ལ་བརྔོས་ནས་མཉེད་པར་བྱས་པའི་འབྲུ་རྣམས་འབུལ་བར་བྱ། དེ་ནི་སྲུས་ཕུད་ཀྱི་འབྲས་བུའི་ཞལ་ཟས་སུ་ཕུལ་ཞིག

༡༥ དེ་ལ་མར་ཁུ་ཡང་བླུག་ལ། སྤོས་དཀར་ཡང་དེའི་སྟེང་དུ་བཞག་དགོས། དེ་ནི་ཞལ་ཟས་འབུལ་བ་ཞིག་ཡིན་ནོ།

༡༦ ཡང་བླ་མས་མཉེད་པར་བྱས་པའི་འབྲུ་རྣམས་དང་མར་ཁུ་སྤོས་དཀར་དང་བཅས་པའི་མཆོད་པའི་སྐལ་བ་དྲན་པའི་དོན་དུ་ཡ་ཧོ་ཝཱ་ལ་སྦྱིན་སྲེག་ཏུ་སྦར་བར་དགོས་སོ༎

༣

ཡང་གལ་ཏེ་མི་ཞིག་གི་འབུལ་བ་ནི་ཞི་བདེའི་མཆོད་པ་ཞིག་ཡིན་ན། ཕྱུགས་ལས་ཕོའམ་མོ་ཞིག་ཡིན་ན། ཡ་ཧོ་ཝཱའི་དྲུང་དུ་སྐྱོན་མེད་པ་ཞིག་འབུལ་བར་དགོས།

༢ ཡང་མཆོད་པར་འབུལ་བྱའི་དུད་འགྲོའི་མགོ་ལ་ཁོས་རང་གི་ལག་པ་བཞག་ནས་འདུན་མའི་གུར་མཆོག་གི་སྒོའི་འགྲམ་དུ་གསོད་པ་དང་། ཨ་རོན་གྱི་བུ་བླ་མ་བྱེད་པ་རྣམས་ཀྱིས་ཁྲག་མཆོད་ཁྲིའི་མཐའ་འཁོར་ལ་གཡོག་པར་དགོས།

༣ ཡང་ཞི་བདེའི་མཆོད་པ་ལས་ཡ་ཧོ་ཝཱ་ལ་སྦྱིན་སྲེག་ཅིག་འབུལ་བར་དགོས་པ་འདི་ལྟར་རོ། ནང་ཆ་འགེབས་པའི་ཚིལ་དང་རྒྱུ་མའི་ཚིལ་ཐམས་ཅད་དང་།

༤ མཁལ་མ་གཉིས་དེ་དག་གི་ཚིལ་དང་བཅས་པ་རྐེད་པ་ལ་ཡོད་པ་དང་། མཆིན་ཡོལ་དེ་མཁལ་མ་གཉིས་དང་བཅས་སུ་གཅོད་པར་བྱ།

༥ ཡང་ཨ་རོན་གྱི་བུ་རྣམས་ཀྱིས་མཆོད་ཁྲིའི་མེའི་གོང་དུ་བསྒྲིགས་པའི་ཤིང་ལ་བཞག་པའི་སྦྱིན་སྲེག་དེའི་སྟེང་དུ་དེ་སྦར་ཞིང་ཡ་ཧོ་ཝཱ་ལ་དྲི་ཞིམ་གྱི་སྦྱིན་སྲེག་ཏུ་འབུལ་དགོས་སོ༎

༦ ཇི་སྟེ་མི་དེའི་འབུལ་བ་ནི་ཞི་བདེའི་མཆོད་པ་ཞིག་ཡིན་པ་ར་ལུག་ལས་ཕོའམ་མོ་ཞིག་ཡིན་ན་སྐྱོན་མེད་པ་ཞིག་འཁྱེར་འོང་བར་དགོས་སོ།

༧ གལ་ཏེ་ལུག་ཅིག་མཆོད་པར་འབུལ་ན་ཡ་ཧོ་ཝཱའི་དྲུང་དུ་འབུལ་བ་དང་།

༨ མཆོད་པར་འབུལ་བྱའི་དུད་འགྲོའི་མགོ་ལ་ལག་པ་བཞག་ནས་འདུན་མའི་གུར་མཆོག་གི་དྲུང་དུ་གསོད་ཅིང་། ཨ་རོན་གྱི་བུ་རྣམས་ཀྱིས་དེའི་ཁྲག་མཆོད་ཁྲིའི་མཐའ་འཁོར་ལ་གཡོག་པར་དགོས་སོ།

༩ ཡང་ཞི་བདེའི་མཆོད་པ་ལས་ཡ་ཧོ་ཝཱ་ལ་སྦྱིན་སྲེག་ཅིག་འབུལ་བར་དགོས་པ་འདི་ལྟར་རོ། ཚིལ་དང་རྔ་མ་ཚིལ་དང་ལྡན་པ་སྒལ་ཚིགས་རང་ནས་བཅད་པ་དང་ནང་ཆ་འགེབས་པའི་ཚིལ་དང་རྒྱུ་མའི་ཚིལ་ཐམས་ཅད་དང་།

༡༠ མཁལ་མ་གཉིས་ཀྱི་ཚིལ་རྐེད་པ་ལ་ཡོད་པ་དང་བཅས་པ་དང་། མཆིན་ཡོལ་དེ་མཁལ་མ་གཉིས་དང་བཅས་སུ་གཅོད་པར་དགོས་སོ།

༡༡ ཡང་བླ་མས་དེ་མཆོད་ཁྲིའི་ཁར་སྦར་བར་བྱ། དེ་ནི་ཡ་ཧོ་ཝཱ་ལ་མེ་དང་བཅས་སུ་ཕུལ་བའི་ཞལ་ཟས་ཡིན་ནོ༎

༡༢ གལ་ཏེ་ཁོའི་འབུལ་བ་ནི་ར་མ་ཞིག་ཡིན་ན། ཡ་ཧོ་ཝཱ་ལ་དེ་འབུལ་བར་དགོས།

༡༣ ཡང་དེའི་མགོ་ལ་རང་གི་ལག་པ་བཞག་ནས་འདུན་མའི་གུར་མཆོག་གི་མདུན་དུ་བསད་ནས། ཨ་རོན་གྱི་བུ་རྣམས་ཀྱིས་དེའི་ཁྲག་མཆོད་ཁྲིའི་མཐའ་འཁོར་ལ་གཡོག་པར་དགོས་སོ།

༡༤ ཡང་མཆོད་པ་དེ་ལས་ཡ་ཧོ་ཝཱའི་ཕྱིར་སྦྱིན་སྲེག་ཅིག་འབུལ་བར་དགོས་པ་འདི་ལྟར་རོ། ནང་ཆ་འགེབས་པའི་ཚིལ་དང་རྒྱུ་མའི་ཚིལ་ཐམས་ཅད་དང་།

༡༥ མཁལ་མ་གཉིས་དེ་དག་གི་ཚིལ་རྐེད་པ་ལ་ཡོད་པ་དང་བཅས་པ་དང་། མཆིན་ཡོལ་དེ་མཁལ་མ་གཉིས་དང་བཅས་སུ་གཅོད་པར་དགོས་སོ།

༡༦ ཡང་བླ་མས་དེ་དག་མཆོད་ཁྲིའི་ཁར་སྦར་བར་དགོས། དེ་ནི་དྲི་ཞིམ་གྱི་ཕྱིར་མེ་མཉམ་ཕུལ་བའི་ཞལ་ཟས་ཡིན། ཚིལ་ཐམས་ཅད་ཡ་ཧོ་ཝཱའི་ཡིན་ནོ།

༡༧ ཚིལ་ལམ་ཁྲག་ཁྱོད་ཀྱི་རྩ་བ་ནས་མ་ཟ་ཞེས་པ་དེ་ནི་ཁྱེད་ཀྱི་གནས་ཁང་ཐམས་ཅད་ལ་བུ་བརྒྱུད་ནས་བུ་བརྒྱུད་ཀྱི་བར་དུ་རྟག་པའི་སྲུང་བྱ་ཞིག་ཡིན་ནོ༎

༤

ཡང་ཡ་ཧོ་ཝཱས་མོ་ཤེ་ལ་འདི་སྐད་དུ། ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག

༢ གལ་ཏེ་ཡ་ཧོ་ཝཱས་མ་བྱེད་ཅིག་ཅེས་བཀའ་གནང་བ་རྣམས་ཀྱི་ནང་ནས་སུ་ཞིག་གིས་མ་ཤེས་པར་དེ་དག་ལས་གཅིག་དང་འགལ་ཞིང་སྡིག་པ་བྱེད་ན།

༣ བྱུགས་པས་བྱུགས་པའི་བླ་མས་སྡིག་པ་བྱས་ཏེ་མི་སྡེའི་ཐོག་ཏུ་ཉེས་པ་འདྲེན་ཡོང་ན། དེས་རང་གིས་བྱས་པའི་སྡིག་པའི་དོན་དུ་གླང་ཐུག་སྐྱོན་མེད་པ་ཞིག་ཡ་ཧོ་ཝཱ་ལ་སྡིག་པའི་ཕྱིར་མཆོད་པར་འབུལ་བར་དགོས་སོ།

༤ ཡང་གླང་ཐུག་དེ་འདུན་མའི་གུར་མཆོག་གི་སྒོའི་འགྲམ་དུ་ཡ་ཧོ་ཝཱའི་དྲུང་དུ་འཁྲིད་པ་དང་། གླང་ཐུག་གི་མགོ་ལ་རང་གི་ལག་པ་བཞག་ནས་ཡ་ཧོ་ཝཱའི་ཞལ་ངོར་གླང་ཐུག་དེ་གསོད་པར་བྱ།

༥ ཡང་བྱུགས་ཀྱིས་བྱུགས་པའི་བླ་མས་གླང་ཐུག་གི་ཁྲག་ནས་བླངས་ནས་འདུན་མའི་གུར་མཆོག་གི་ནང་དུ་འཁྱེར་འོང་བ་དང་།

༦ བླ་མས་རང་གི་མཛུབ་མོ་ཁྲག་གི་ནང་དུ་བཅུག་ནས་ལན་བདུན་ཡ་ཧོ་ཝཱའི་ཞལ་ངོར་དམ་པའི་སྒོ་ཡོལ་གྱི་མདུན་དུ་འགྲེམ་པར་བྱ།

༧ ཡང་བླ་མས་འདུན་མའི་གུར་མཆོག་གི་ནང་ན་ཡོད་པའི་བདུག་སྤོས་དྲི་ཞིམ་བདུག་པའི་མཆོད་ཁྲིའི་རུ་བ་རྣམས་ལ་ཡ་ཧོ་ཝཱའི་དྲུང་དུ་ཁྲག་དེ་ལས་གཡོག་པ་དང་། གླང་ཐུག་གི་ཁྲག་ཐམས་ཅད་འདུན་མའི་གུར་མཆོག་གི་སྒོའི་ཕྱི་རོལ་ན་ཡོད་པའི་སྦྱིན་སྲེག་གི་མཆོད་ཁྲིའི་འགྲམ་དུ་བླུག་པར་དགོས་སོ།

༨ ཡང་སྡིག་པའི་ཕྱིར་ཕུལ་བའི་གླང་ཐུག་གི་ཚིལ་ཐམས་ཅད་ནི་ནང་ཆ་འགེབས་པའི་ཚིལ་དང་རྒྱུ་མའི་ཚིལ་ཐམས་ཅད་དང་།

༩ མཁལ་མ་གཉིས་དེ་དག་གི་ཚིལ་རྐེད་པ་ལ་ཡོད་པ་དང་བཅས་པ་དང་། མཆིན་ཡོལ་དེ་མཁལ་མ་གཉིས་ཀྱི་བར་དུ་བཅད་ནས།

༡༠ ཇི་ལྟར་ཞི་བདེའི་མཆོད་པར་ཕུལ་པའི་གླང་ཐུག་ནས་བླངས་པ་བཞིན་དུ་གླང་ཐུག་འདི་ནས་ཀྱང་བླངས་ནས་བླ་མས་སྦྱིན་སྲེག་གི་མཆོད་ཁྲིའི་ཁར་སྦར་བར་དགོས་སོ།

༡༡ ཡང་གླང་ཐུག་གི་པགས་པ་དང་ཤ་ཐམས་ཅད་མགོ་དང་རྐང་ལག་དང་ལྕི་བ་བཅས་པ།

༡༢ གླང་ཐུག་ཧྲིལ་པོ་ཚོགས་རའི་ཕྱི་རོལ་ཏུ་ས་གནས་མི་གཙང་བ་མེད་པ་ཞིག་ཏུ་འཁྱེར་བར་དགོས། ཐལ་བ་བླུག་པའི་ས་གནས་དེར་ཤིང་གི་སྟེང་དུ་མེས་སྲེག་ཐལ་བླུག་ས་ནས་སྲེག་པར་བྱའོ༎

༡༣ ཡང་གལ་ཏེ་ཨིས་ར་ཨེལ་གྱི་ཚོགས་ཐམས་ཅད་ཀྱིས་འགལ་ཁྲུལ་ཞིག་བྱས་པ་དེ་ཚོགས་ཀྱིས་མ་མཐོང་བར་གསང་སྟེ་ཡོད་པ་དང་། ཡ་ཧོ་ཝཱའི་བཀའ་རྒྱ་རྣམས་བཞིན་དུ་སྤྱོད་པར་མི་རུང་བའི་བྱ་བ་ཞིག་སྤྱད་པས་ཉེས་པ་བྱས་ནས།

༡༤ དེ་དག་གིས་བྱས་པའི་སྡིག་པ་མངོན་པར་འགྱུར་ན། ཚོགས་ཀྱིས་གླང་ཐུག་ཅིག་སྡིག་པའི་ཕྱིར་མཆོད་པར་འབུལ་བ་དང་འདུན་མའི་གུར་མཆོག་གི་མདུན་དུ་འཁྱེར་འོང་བར་དགོས།

༡༥ ཡང་ཚོགས་ཀྱི་རྒན་པོ་རྣམས་ཀྱིས་ཡ་ཧོ་ཝཱའི་ཞལ་ངོར་རང་གི་ལག་པ་རྣམས་གླང་ཐུག་གི་མགོ་ལ་བཞག་ནས་ཡ་ཧོ་ཝཱའི་དྲུང་དུ་གླང་ཐུག་གསོད་པར་བྱ།

༡༦ ཡང་བྱུགས་པས་བྱུགས་པའི་བླ་མས་གླང་ཐུག་གི་ཁྲག་ནས་འདུན་མའི་གུར་མཆོག་ཏུ་འཁྱེར་ཡོང་ཞིང་།

༡༧ བླ་མས་རང་གི་མཛུབ་མོ་ཁྲག་ནང་བཅུག་ནས་ཡ་ཧོ་ཝཱའི་ཞལ་ངོར་ལན་བདུན་སྒོ་ཡོལ་གྱི་མདུན་དུ་གཡོག་པར་དགོས།

༡༨ ཡང་ཁྲག་ལས་ཡ་ཧོ་ཝཱའི་དྲུང་དུ་འདུན་མའི་གུར་མཆོག་ལ་ཡོད་པའི་མཆོད་ཁྲིའི་རུ་བ་རྣམས་ལ་གཡོག་པ་དང་ཁྲག་ཐམས་ཅད་འདུན་མའི་གུར་མཆོག་གི་སྒོའི་ཕྱི་རོལ་ན་ཡོད་པའི་སྦྱིན་སྲེག་གི་མཆོད་ཁྲིའི་ཞབས་ལ་བླུག་པར་བྱ།

༡༩ ཡང་དེའི་ཚིལ་ཐམས་ཅད་བླངས་ནས་མཆོད་ཁྲིའི་ཁར་སྦར་བར་དགོས།

༢༠ ཡང་ཇི་ལྟར་སྡིག་པའི་ཕྱིར་ཕུལ་བའི་གླང་ཐུག་ལ་བྱས་པ་དང་འདྲ་བར་གླང་ཐུག་འདི་ལ་ཡང་བྱེད་པར་དགོས། བླ་མས་དེ་དག་གི་ཕྱིར་སྡིག་བཤགས་བྱས་ནས་དེ་དག་ལ་སྡིག་པ་སེལ་བ་ཐོབ་པར་འགྱུར་རོ།

༢༡ ཡང་གླང་ཐུག་ཚོགས་རའི་ཕྱི་རོལ་དུ་ཁྲིད་ནས་སྔར་གྱི་གླང་ཐུག་མེས་སྲེག་ཚུལ་དང་འདྲ་བར་འདི་ཡང་སྲེག་པར་དགོས། དེ་ནི་ཚོགས་ཀྱི་སྡིག་པའི་ཕྱིར་ཕུལ་བའི་མཆོད་པ་ཡིན་ནོ༎

༢༢ ཡང་སྡེ་དཔོན་ཞིག་གིས་འགལ་ཁྲུལ་བྱས་ཤིང་ཡ་ཧོ་ཝཱ་དཀོན་མཆོག་གི་བཀའ་རྒྱ་རྣམས་བཞིན་དུ་བྱ་བ་མི་རུང་བ་ཞིག་མ་ཤེས་པར་སྤྱད་པས་ཉེས་པ་བྱས་ནས།

༢༣ གལ་ཏེ་རང་གིས་བྱས་པའི་སྡིག་པ་རྟོགས་ན་ར་ཐུག་སྐྱོན་མེད་པ་ཞིག་མཆོད་པར་འབུལ་ཞིང་།

༢༤ ར་ཐུག་གི་མགོ་ལ་ཁོས་རང་གི་ལག་པ་བཞག་ནས། ཡ་ཧོ་ཝཱའི་དྲུང་དུ་སྦྱིན་སྲེག་གི་དུད་འགྲོ་གསོད་པའི་གནས་དེ་ན་ར་ཐུག་སྡིག་པའི་ཕྱིར་མཆོད་པར་འབུལ་དུ་གསོད་པར་དགོས་སོ།

༢༥ ཡང་བླ་མས་སྡིག་པའི་ཕྱིར་མཆོད་པར་འབུལ་བའི་ར་ཐུག་གི་ཁྲག་ལས་མཛུབ་མོས་བླངས་ནས་སྦྱིན་སྲེག་གི་མཆོད་ཁྲིའི་རུ་བ་རྣམས་ལ་གཡོག་པ་དང་། ཁྲག་ཐམས་ཅད་ནི་སྦྱིན་སྲེག་གི་མཆོད་ཁྲིའི་ཞབས་ལ་བླུག་པར་བྱའོ།

༢༦ ཡང་ཞི་བདེའི་མཆོད་པའི་ཚིལ་དང་འདྲ་བར་འདིར་ཡང་ཚིལ་ཐམས་ཅད་མཆོད་ཁྲིའི་ཁར་སྦར་བ་དང་བླ་མས་དེའི་ཕྱིར་སྡིག་བཤགས་བྱས་ནས་དེ་ལ་སྡིག་སེལ་ཐོབ་པར་འགྱུར་རོ༎

༢༧ ཡང་མི་སྐྱ་བོ་རྣམས་ལས་སུ་ཞིག་གིས་འགལ་ཁྲུལ་བྱས་ཤིང་ཡ་ཧོ་ཝཱའི་བཀའ་ཁྲིམས་རྣམས་དང་མི་མཐུན་པའི་བྱ་བ་ཞིག་མ་ཤེས་བཞིན་སྤྱད་པས་ཉེས་པ་བྱས་ནས།

༢༨ གལ་ཏེ་རང་གིས་བྱས་པའི་སྡིག་པ་ཁོ་ལ་བཤད་ནས། དེས་རང་གིས་བྱས་པའི་སྡིག་པའི་ཕྱིར་ར་མ་སྐྱོན་མེད་པ་ཞིག་མཆོད་པར་འབུལ་དགོས།

༢༩ ཡང་སྡིག་པའི་ཕྱིར་འབུལ་བའི་ར་མའི་མགོ་རུ་རང་གི་ལག་པ་བཞག་ནས་སྦྱིན་སྲེག་གི་དོན་དུ་འབུལ་བའི་དུད་འགྲོ་གསོད་ས་ལ་གསོད་པར་བྱའོ།

༣༠ ཡང་བླ་མས་མཛུབ་མོས་ཁྲག་ལས་བླངས་ནས་སྦྱིན་སྲེག་གི་མཆོད་ཁྲིའི་རུ་བ་རྣམས་ལ་གཡོག་པ་དང་། ཁྲག་ཐམས་ཅད་ནི་སྦྱིན་སྲེག་གི་མཆོད་ཁྲིའི་ཞབས་ལ་བླུག་པར་དགོས།

༣༡ ཡང་ཞི་བདེའི་མཆོད་པའི་བྱེད་ལུགས་ནང་བཞིན་འདིར་ཡང་ཚིལ་ཐམས་ཅད་སོ་སོར་བཞག་པ་དང་། བླ་མས་དེ་ཚང་མ་མཆོད་ཁྲིའི་ཁར་ཡ་ཧོ་ཝཱ་ལ་དྲི་ཞིམ་གྱི་ཕྱིར་སྦར་བར་བྱའོ། བླ་མས་ཁོའི་ཕྱིར་སྡིག་བཤགས་ཕུལ་ནས། དེ་ལ་སྡིག་སེལ་ཐོབ་པར་འགྱུར་རོ༎

༣༢ ཡང་གལ་ཏེ་ལུག་རྣམས་ལས་སྡིག་པའི་ཕྱིར་མཆོད་པ་ཞིག་འབུལ་ན་ལུ་གུ་མོ་ཡིན་པ་སྐྱོན་མེད་པ་ཞིག་ཡོད་པར་དགོས།

༣༣ ཡང་སྡིག་པའི་ཕྱིར་འབུལ་བའི་ལུག་གུའི་མགོ་རུ་ལག་པ་བཞག་ནས་སྦྱིན་སྲེག་གི་ཕྱིར་ཕུལ་བའི་དུད་འགྲོ་གསོད་སར་གསོད་པར་བྱའོ།

༣༤ ཡང་བླ་མས་སྡིག་པའི་ཕྱིར་ཕུལ་བའི་ལུག་གི་ཁྲག་ལས་མཛུབ་མོས་བླངས་ནས་སྦྱིན་སྲེག་གི་མཆོད་ཁྲིའི་རུ་བ་རྣམས་ལ་གཡོག་པ་དང་། ཁྲག་ཐམས་ཅད་མཆོད་ཁྲིའི་ཞབས་ལ་བླུག་པར་བྱ།

༣༥ ཡང་ཞི་བདེའི་མཆོད་པའི་བྱེད་ལུགས་ནང་བཞིན་འདིར་ཡང་ཚིལ་ཐམས་ཅད་སོ་སོར་བཞག་པ་དང་། བླ་མས་དེ་མཆོད་ཁྲིའི་ཁར་ཡ་ཧོ་ཝཱ་ལ་སྦྱིན་སྲེག་ཏུ་སྦར་བར་བྱ། ཡང་བླ་མས་དེའི་སྡིག་པའི་དོན་དུ་སྡིག་བཤགས་ཕུལ་ནས། དེ་ལ་སྡིག་སེལ་ཐོབ་པར་འགྱུར་རོ༎

༥

ཡང་གལ་ཏེ་མི་ཞིག་གིས་སྡིག་པ་འདི་ལྟར་བྱེད་ན། མནའ་སྐྱེལ་བའི་གཏམ་ཐོས་ནས་ཇི་མཐོང་བའམ་ཤེས་པ་དེ་ལ་རྟེན་ཏེ་དཔང་པོ་མི་བྱེད་ན་དེས་ཉེས་པ་ཞིག་བྱས།

༢ ཡང་ན་མི་ཞིག་གིས་མ་ཤེས་བཞིན་དུ་མི་གཙང་བའི་རྫས་གང་ཡིན་པ་ཟེར་ན། གཅན་གཟན་མི་གཙང་བའི་རོའམ་དུད་འགྲོ་མི་གཙང་བའི་རོའམ་སྲིན་བུ་མི་གཙང་བ་ཞིག་གི་རོ་ལ་རེག་པས་དེས་མི་གཙང་བར་སོང་སྟེ་ཉེས་པ་ཞིག་བྱས་པ།

༣ ཡང་ན་ཁོས་མ་ཤེས་བཞིན་དུ་མི་ལས་བྱུང་བའི་མི་གཙང་བ་གང་ཡང་རུང་བའི་མི་གཙང་བར་བྱེད་པའི་རྒྱུ་ལ་རེག་ན་ཉེས་པ་ཞིག་བྱས་པ།

༤ ཡང་ན་མི་ཞིག་གིས་དྲན་མེད་མནའ་སྐྱེལ་ན་ངན་པའམ་བཟང་པོ་ཞིག་བྱེད་པའི་དོན་དུ་དེའི་ཁ་ལས་མནའ་ཞིག་དྲན་མེད་ལ་ཡིན་པ་དེ་ནམ་ཤེས་ཡོང་བའི་ཚེ་དེ་ལྟ་བུའི་བྱ་བའི་རྐྱེན་གྱིས་ཁོ་ཉེས་པ་ཅན་འགྱུར་འོང་།

༥ དེ་ལྟ་བུའི་བྱ་བ་རྣམས་ཀྱི་ནང་ན་ཉེས་པ་བྱས་ཏེ། དེས་ཉེས་པ་བྱས་པ་དེ་མཐོལ་ནས།

༦ རང་གིས་བྱས་པའི་སྡིག་པའི་ཕྱིར་ཡ་ཧོ་ཝཱ་ལ་ཉེས་པ་སེལ་བའི་དོན་དུ་མཆོད་པ་ཞིག་འབུལ་བར་རུང་སྟེ། ཁྱུ་ལས་ལུག་གམ་ར་མ་མོ་ཞིག་སྡིག་པའི་ཕྱིར་མཆོད་པར་འབུལ་བར་དགོས། ཡང་བླ་མས་དེའི་སྡིག་པ་ལ་བལྟ་སྟེ་སྡིག་བཤགས་བྱེད་པར་འགྱུར་རོ༎

༧ ཡང་གལ་ཏེ་མི་དེ་ལ་ལུག་མི་ལྕོགས་ན། རང་གིས་བྱས་པའི་ཉེས་པའི་ཕྱིར་ཐི་བ་གཉིས་སམ་ཕུག་རོན་གཉིས་ཡ་ཧོ་ཝཱ་ལ་འབུལ་བར་བྱ། གཅིག་ནི་སྡིག་པའི་ཕྱིར་འབུལ་བའི་མཆོད་པ་དང་། གཅིག་ནི་སྦྱིན་སྲེག་ཏུ་འབུལ་བར་བྱའོ།

༨ ཡང་བླ་མའི་དྲུང་དུ་འཁྱེར་འོངས་ནས་དེས་སྔར་སྡིག་པའི་ཕྱིར་ཕུལ་བ་དེ་མཆོད་པར་འབུལ་ཞིང་སྐེ་གཅུད་ཅིང་མགོ་མ་གཅོད་ཅིག

༩ ཡང་སྡིག་པའི་ཕྱིར་ཕུལ་བའི་བྱ་དེའི་ཁྲག་ལས་མཆོད་ཁྲིའི་ལོགས་སུ་དབྱུག་པ་དང་། ཁྲག་གི་ལྷག་མ་ལུས་པ་དེ་མཆོད་ཁྲིའི་ཞབས་ལ་འཛག་པར་དགོས། དེ་ནི་སྡིག་པའི་ཕྱིར་ཕུལ་བའི་མཆོད་པ་ཡིན་ནོ།

༡༠ གཞན་མ་དེ་སྦྱིན་སྲེག་གི་ཚུལ་བཞིན་དུ་འབུལ་ཏེ་བླ་མས་མི་དེས་བྱས་པའི་སྡིག་པའི་དོན་དུ་སྡིག་བཤགས་བྱེད་པར་དགོས་པས་དེ་ལ་སྡིག་སེལ་ཐོབ་པར་འགྱུར་རོ༎

༡༡ ཡང་གལ་ཏེ་དེའི་ནོར་ཐི་བ་གཉིས་ཡང་ན་ཕུག་རོན་ཆུང་བ་གཉིས་མི་ལྕོགས་ན། རང་གི་སྡིག་པའི་ཕྱིར་དུ་རྒྱ་ཞིབ་ཨེ་ཕ་གཅིག་གི་བཅུ་ཆ་གཅིག་སྡིག་པའི་ཕྱིར་འབུལ་བ་དེ་འཁྱེར་འོང་དགོས། མར་ཁུ་དེ་ལ་མ་བླུག སྤོས་དཀར་ཡང་མ་འདེབས་ཤིག དེ་ཅིའི་ཕྱིར་ཞེ་ན། སྡིག་པའི་ཕྱིར་འབུལ་བའི་མཆོད་པ་ཡིན་པའི་ཕྱིར་རོ།

༡༢ ཡང་བླ་མའི་དྲུང་དུ་འཁྱེར་འོངས་ནས་བླ་མས་མཆོད་པའི་སྐལ་བ་ཡིན་པ་སྤར་ཚད་གཅིག་དེ་ལས་ལེན་པ་དང་མི་རྗེད་པའི་དོན་དུ་མཆོད་ཁྲིའི་ཁར་ཡ་ཧོ་ཝཱ་ལ་སྦྱིན་སྲེག་ཏུ་སྦར་དགོས། གང་ལ་ཟེར་ན། དེ་ནི་སྡིག་པའི་ཕྱིར་མཆོད་པ་ཞིག་ཡིན་ནོ།

༡༣ དེ་ལྟར་བླ་མས་མི་དེས་བྱས་པའི་སྡིག་པ་དེ་ལྟ་བུ་དག་གི་ཕྱིར་སྡིག་བཤགས་བྱས་ནས། དེ་ལ་སྡིག་པ་སེལ་བ་ཐོབ་པར་འགྱུར་རོ། དེའི་ལྷག་མ་ནི་ཞལ་ཟས་ཀྱི་མཆོད་པ་དང་འདྲ་བར་དེ་ཡང་བླ་མའི་ཡིན་པར་དགོས་སོ་ཞེས་བཀའ་སྩལ་ཏོ༎

༡༤ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༡༥ གལ་ཏེ་མི་ཞིག་གིས་སྡིག་པ་བྱེད་ཅིང་མ་ཤེས་བཞིན་དུ་ཡ་ཧོ་ཝཱ་ལ་དམ་པར་བྱས་པའི་མཆོད་རྫས་ལ་འགལ་ཁྲུལ་བྱེད་ན། དེའི་ནོངས་པའི་ཕྱིར་ཡ་ཧོ་ཝཱ་ལ་འབུལ་རྒྱུ་ཡིན་པའི་མཆོད་པ་ནི་ཁྱུ་ལས་སྐྱོན་མེད་པའི་ལུག་ཐུག་ཁྱོད་ཀྱིས་རིན་བཅད་པའི་དངུལ་སྲང་བཞིན་མཆོད་ཁང་གི་དངུལ་སྲང་བཞིན་དུ་ནོངས་པ་དེའི་ཕྱིར་མཆོད་པ་འབུལ་བར་དགོས།

༡༦ ཡང་གང་མཆོད་རྫས་ལ་དེས་ལོག་པར་བྱས་པ་དེའི་ཚབ་འཇལ་བ་དང་། དེའི་ལྔ་ཆ་གཅིག་གི་གོང་ཐང་སྣོན་ཏེ་འབུལ་བ་དང་བླ་མ་ལ་བཏད་ནས། བླ་མས་ནོངས་པ་དེའི་ཕྱིར་ཕུལ་བའི་ལུག་ཐུག་གིས་སྡིག་བཤགས་བྱེད་པར་དགོས་པ་དང་། དེ་ལ་སྡིག་པ་སེལ་བ་ཐོབ་པར་འགྱུར་རོ༎

༡༧ ཡང་གལ་ཏེ་མི་ཞིག་གིས་སྡིག་པ་བྱས་ཤིང་ཡ་ཧོ་ཝཱའི་བཀའ་རྒྱ་རྣམས་བཞིན་དུ་སྤྱོད་པར་མི་རུང་བའི་བྱ་བ་ཞིག་མ་ཤེས་ཏེ་བྱས་ཀྱང་། ནོངས་པ་བྱས་པས་དེ་ཆད་པ་གཅོད་འོས་པ་ཡིན།

༡༨ ཁོས་ཁྱུ་ལས་ལུག་ཐུག་སྐྱོན་མེད་པ་ཞིག་ཁྱོད་ཀྱིས་རིན་བཅད་པ་བཞིན་དུ་ནོངས་པའི་ཕྱིར་འབུལ་རྒྱུ་ཡིན་པའི་མཆོད་པ་བླ་མའི་དྲུང་དུ་འཁྱེར་དགོས། བླ་མས་མི་དེས་མ་ཤེས་པར་བྱས་པའི་འགལ་ཁྲུལ་གྱི་ཕྱིར་སྡིག་བཤགས་བྱེད་པར་བྱ་བ་དང་། དེ་ལ་སྡིག་སེལ་ཐོབ་པར་འགྱུར་རོ།

༡༩ དེ་ནི་ནོངས་པའི་ཕྱིར་འབུལ་བའི་མཆོད་པ་ཡིན་ཏེ་ཡ་ཧོ་ཝཱའི་དྲུང་དུ་ངེས་པར་ནོངས་པ་ཞིག་བྱས་སོ་ཞེས་བཀའ་སྩལ་ཏོ༎

༦

ཡང་ཡ་ཧོ་ཝཱས་མོ་ཤེ་ལ་གསུངས་པ།

༢ མི་ཞིག་གིས་སྡིག་པ་བྱེད་ཅིང་ཡ་ཧོ་ཝཱའི་དྲུང་དུ་ཉེས་པ་བྱས་ཏེ། མི་གཞན་མའི་བཅོལ་མའམ་ཕར་བཏང་ཚུར་ལེན་ནམ། འཕྲོག་བཅོམ་མམ། མི་གཞན་མ་ནས་གཡོ་སྒྱུའི་ཐབས་ཀྱིས་ཁྱེར་བའི་རྫས་གང་ཡིན་པ་མ་བརྙེད་ཅེས་རྫུན་དུ་སྨྲ་བའམ།

༣ རྫས་སྟོར་བ་ཞིག་བརྙེད་ནས་མ་བརྙེད་ཅེས་རྫུན་དུ་སྨྲ་བའམ་མིས་བྱས་པའི་ལས་གང་ལ་ཡང་རྟེན་ཏེ་རྫུན་གྱི་མནའ་བསྐྱེལ་ཞིང་སྡིག་པ་བྱས་ནས།

༤ གལ་ཏེ་དེ་ལྟ་བུའི་ཉེས་པས་ནོངས་པ་ཞིག་བྱས་ན། འཕྲོག་པར་ཁྱེར་བའམ་གཡོ་སྒྱུའི་ཐབས་ཀྱིས་ཁྱེར་བའམ་བཅོལ་མ་བརྙེད་པའམ་སྟོར་ནས་བརྙེད་པའི་རྫས་ཕྱིར་གཏོང་བའམ།

༥ གང་གི་རྫས་ལ་རྟེན་པའི་རྫུན་གྱི་མནའ་བསྐྱལ་བ་ཁོས་དེའི་རིན་འཇལ་བ་དང་། ལྔ་ཆ་གཅིག་སྣོན་ཞིང་བསྟེར་བར་དགོས། ནོངས་པའི་ཕྱིར་མཆོད་པ་འབུལ་བའི་ཉིན་མོར་རྫས་ཀྱི་བདག་པོ་ལ་འཇལ་བར་དགོས་སོ།

༦ ཡང་ནོངས་པའི་ཕྱིར་ཡ་ཧོ་ཝཱ་ལ་མཆོད་པར་འབུལ་བ་འདི་ལྟ་སྟེ། ལུག་རྣམས་ལས་ལུག་ཐུག་སྐྱོན་མེད་པ་ཞིག་ཁྱོད་ཀྱི་རིན་བཅད་པ་བཞིན་དུ་ནོངས་པའི་ཕྱིར་འབུལ་བྱའི་མཆོད་པ་རུ་བླ་མའི་མདུན་དུ་འཁྱེར་བ་དང་།

༧ བླ་མས་མི་དེའི་ཕྱིར་ཡ་ཧོ་ཝཱའི་དྲུང་དུ་སྡིག་བཤགས་བྱེད་པར་དགོས། དེ་ལྟར་མི་དེས་ནོངས་པ་གང་ཡང་བྱས་པའི་ཕྱིར་སྡིག་སེལ་ཐོབ་པར་འགྱུར་རོ་ཞེས་བཀའ་གནང་ངོ་༎

༨ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༩ ཨ་རོན་བུ་རྣམས་དང་བཅས་པ་ལ་སྨྲོས་ཤིག སྦྱིན་སྲེག་གི་ཚུལ་ཁྲིམས་འདི་ཡིན། སྦྱིན་སྲེག་ཏུ་ཕུལ་བའི་རྫས་རང་གི་མལ་དུ་མཆོད་ཁྲིའི་ཁར་མཚན་གང་སྔ་དྲོའི་བར་དུ་གནས་པར་བྱ། མཆོད་ཁྲིའི་མེ་མ་ཤི་སྟེ་སྦར་བར་དགོས་སོ།

༡༠ ཡང་བླ་མས་རང་གོས་གོན་པ་དང་། རས་ཀྱི་གོས་ཐུང་ལུས་ལ་གྱོན་ནས་སྦྱིན་སྲེག་གི་མཆོད་ཁྲིའི་ཁར་མེས་སྲེག་པ་ལས་ལུས་པའི་ཐལ་བ་དེ་ལེན་ཞིང་མཆོད་ཁྲིའི་འགྲམ་དུ་འཇོག་པར་དགོས་སོ།

༡༡ ཡང་རང་གི་གོས་རྣམས་ཕུད་ནས་གོས་གཞན་པ་རྣམས་གྱོན་ཞིང་ཐལ་བ་ཚོགས་རའི་ཕྱི་རོལ་ཏུ་གནས་གཙང་བ་ཞིག་ཏུ་འཁྱེར་བར་དགོས་སོ།

༡༢ ཡང་མཆོད་ཁྲི་ལ་ཡོད་པའི་མེ་ནམ་ཡང་མི་ཤི་སྟེ་འབར་བར་དགོས། བླ་མས་སྔ་དྲོ་རེ་བཞིན་དེའི་ཁར་ཤིང་སྦར་བ་དང་། དེའི་སྟེང་དུ་སྦྱིན་སྲེག་ཏུ་འབུལ་རྒྱུ་ཡིན་པ་དེ་བཞག་ནས་ཞི་བདེའི་མཆོད་པའི་ཚིལ་དེའི་ཁར་སྦར་བར་དགོས་སོ།

༡༣ རྒྱུན་ཆད་མེད་པའི་མེ་ཞིག་མཆོད་ཁྲིའི་ཁར་འབར་ཞིང་ནམ་ཡང་ཤི་བར་མི་རུང་ངོ་༎

༡༤ ཡང་ཞལ་ཟས་ལ་རྟེན་པའི་ཚུལ་ཁྲིམས་འདི་ཡིན། ཨ་རོན་གྱི་བུ་རྣམས་ཀྱིས་མཆོད་ཁྲིའི་ཁར་ཡ་ཧོ་ཝཱ་ལ་དེ་འབུལ་བར་དགོས་སོ།

༡༥ དེ་དག་ནས་གཅིག་གིས་ཞལ་ཟས་སུ་ཕུལ་བའི་རྒྱ་ཞིབ་ལས་ཁྱོར་བ་གང་ཞིག་དང་མར་ཁུ་དང་ཞལ་ཟས་སུ་ཕུལ་བའི་རྫས་ལ་ཡོད་པའི་སྤོས་དཀར་ཐམས་ཅད་བླངས་ནས་ཡ་ཧོ་ཝཱའི་ཕྱིར་མཆོད་པར་འབུལ་རྒྱུ་ཡོད་པའི་སྐལ་བ་དེ་མཆོད་ཁྲིའི་ཁར་དྲི་ཞིམ་གྱི་ཕྱིར་སྦར་བར་དགོས།

༡༦ ལུས་པའི་ལྷག་མ་ནི་ཨ་རོན་བུ་རྣམས་དང་བཅས་པས་ཟ་བར་དགོས། སྐྱུར་རྩི་མེད་པའི་གནས་དམ་པ་ལ་ཟ་དགོས། འདུན་མའི་གུར་མཆོག་གི་ཁྱམས་ན་ཟ་བར་དགོས་སོ།

༡༧ སྐྱུར་རྩི་དང་ལྡན་པར་རྔོད་པར་མི་རུང་སྟེ། ང་ལ་ཕུལ་བའི་སྦྱིན་སྲེག་རྣམས་ལས་ངས་དེ་དག་ལ་ཐོབ་རྒྱུ་ཡིན་པའི་སྐལ་བ་རུ་དེ་བསྟེར་བ་དང་། སྡིག་པ་དང་ནོངས་པའི་ཕྱིར་ཕུལ་བའི་མཆོད་པ་རྣམས་དང་འདྲ་བར་དེ་ཡང་ཀུན་ལས་དམ་པ་ཞིག་ཡིན་ནོ།

༡༨ ཨ་རོན་གྱི་བུ་རྣམས་ཀྱི་ནང་ན་སྐྱེས་པ་གང་ཡིན་པ་དེ་ལས་ཟ་བར་དགོས། དེ་ནི་ངའི་སྦྱིན་སྲེག་རྣམས་ཀྱི་ཐོབ་སྐལ་ནམ་ཡང་མི་འགྱུར་བ་ཞིག་ཁྱེད་ཀྱི་རྗེས་སུ་འོང་བའི་བུ་བརྒྱུད་རྣམས་ཀྱི་བར་དུ་ཡོད་པར་དགོས། སྦྱིན་སྲེག་དེ་ལ་རེག་པའི་མི་གང་ཡང་དེ་མི་དམ་པ་ཞིག་ཡོད་པར་དགོས་སོ་ཞེས་བཀའ་སྩལ་ཏོ༎

༡༩ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢༠ ཨ་རོན་བུ་རྣམས་དང་བཅས་པ་ལ་བྱུགས་པ་འབྱུག་པའི་ཉིན་མོར་དེ་དག་ཡ་ཧོ་ཝཱ་ལ་འབུལ་རྒྱུ་ཡིན་པའི་མཆོད་པ་ནི་འདི་ལྟ་སྟེ། རྒྱ་ཞིབ་ཨེ་ཕའི་བཅུ་ཆ་གཅིག དེ་ནི་གཏན་དུ་འབུལ་རྒྱུ་ཡིན་པའི་ཞལ་ཟས་ཡིན། དེའི་ཕྱེད་སྔ་མོ་ཕྱེད་དགོངས་མོ་ལ་འབུལ་དགོས་སོ།

༢༡ མར་ཁུ་དང་འདྲེས་པ་སླ་ང་ལ་གཡོ་བ་དང་བརྔོས་ཟིན་ནས་འབུལ་དགོས། དུམ་བུར་བཅག་ནས་ཞལ་ཟས་སུ་ཡ་ཧོ་ཝཱའི་ཕྱིར་དྲི་ཞིམ་དུ་འབུལ་བར་དགོས་སོ།

༢༢ ཡང་ཁོ་རང་གི་ཚབ་བྱེད་དུ་དེའི་བུ་རྣམས་ལས་བྱུགས་པའི་བླ་མ་དེས་འབུལ་བར་དགོས་པ་དེ་ཡ་ཧོ་ཝཱའི་སྐུ་སྐལ་ཚང་མ་མེས་སྲེག་པར་དགོས། དེ་ནི་ནམ་ཡང་མི་འགྱུར་བའི་བཀའ་ཁྲིམས་ཞིག་ཏུ་གྱུར་ཅིག

༢༣ བླ་མས་ཕུལ་བའི་ཞལ་ཟས་གང་ཡིན་པ་མ་ལུས་པར་སྲེག་པར་དགོས་པས་ཟ་བར་མི་རུང་ངོ་ཞེས་བཀའ་སྩལ་ཏོ༎

༢༤ ཡང་ཡ་ཧོ་ཝཱས་མོ་ཤེ་ལ་གསུངས་པ།

༢༥ ཨ་རོན་བུ་རྣམས་དང་བཅས་པ་ལ་འདི་སྐད་ཅེས་སྨྲོས་ཤིག སྡིག་པའི་ཕྱིར་འབུལ་བའི་མཆོད་པ་ལ་རྟེན་པའི་ཚུལ་ཁྲིམས་ནི་འདི་ཡིན། སྦྱིན་སྲེག་ཏུ་འབུལ་བའི་དུད་འགྲོ་གསོད་པའི་གནས་དེར་ཡ་ཧོ་ཝཱའི་དྲུང་དུ་སྡིག་པའི་ཕྱིར་འབུལ་བའི་དུད་འགྲོ་ཡང་གསོད་པར་དགོས། དེ་ཀུན་ལས་དམ་པ་ཡིན་ནོ།

༢༦ སྡིག་པའི་ཕྱིར་མཆོད་པ་འབུལ་བའི་བླ་མས་དེ་ཟ་བར་རུང་སྟེ་གནས་དམ་པར་འདུན་མའི་གུར་མཆོག་གི་ཁྱམས་ན་ཟ་བར་དགོས་སོ།

༢༧ སུ་ཡང་དེའི་ཤ་ལ་རེག་པ་དེ་ནི་དམ་པ་ཡོད་པར་དགོས། ཡང་གོས་གང་ལའང་ཁྲག་གཏོར་ཕོག་ཡོད་པ་དེས་གནས་དམ་པ་རུ་འཁྲུད་པར་དགོས་སོ།

༢༨ རྫའི་སྣོད་ནང་དེ་ནི་གཡོས་པ་ཡིན་ན་སྣོད་དེ་གཅོག་པར་དགོས། ཟངས་ཀྱི་སྣོད་ཀྱི་ནང་ན་གཡོས་ན་ཆུས་འཁྲུད་ཅིང་བཤལ་པར་དགོས་སོ།

༢༩ བླ་མ་རྣམས་ལས་སྐྱེས་པ་གང་ཡིན་པས་ཟ་བར་རུང་། དེ་ནི་ཀུན་ལས་དམ་པ་ཡིན་ནོ།

༣༠ སྡིག་པའི་ཕྱིར་ཕུལ་བའི་དུད་འགྲོའི་ཁྲག་ལས་འདུན་མའི་གུར་མཆོག་གི་ནང་དུ་ཁྱེར་ནས་ཁྲག་དེའི་སྒོ་ནས་མཆོད་ཁང་ན་སྡིག་བཤགས་བྱེད་པ་དེའི་ཤ་ཟ་བར་མི་རུང་ཞིང་མེས་སྲེག་པར་དགོས་སོ༎

༧

ཡང་ནོངས་པའི་ཕྱིར་ཕུལ་བའི་མཆོད་པ་ལ་རྟེན་པའི་ཚུལ་ཁྲིམས་ནི་འདི་ཡིན། དེ་ཀུན་ལས་དམ་པ་ཡིན་ནོ།

༢ སྦྱིན་སྲེག་གསོད་པའི་གནས་དེར་ནོངས་པའི་ཕྱིར་ཕུལ་མཁན་དེ་ཡང་གསོད་པ་དང་། དེའི་ཁྲག་མཆོད་ཁྲིའི་མཐའ་འཁོར་ལ་གཡོག་པར་དགོས།

༣ ཡང་ཚིལ་ཐམས་ཅད་དང་། རྔ་མ་ཚིལ་ཅན་དང་། ནང་ཆ་འགེབས་པའི་ཚིལ་དང་།

༤ མཁལ་མ་གཉིས་དང་དེ་དག་གི་ཚིལ་རྐེད་པ་ལ་ཡོད་པ་དང་། མཆིན་ཡོལ་མཁལ་མའི་བར་དུ་བཅད་པ་དེ་འབུལ་བར་དགོས།

༥ ཡང་བླ་མས་མཆོད་ཁྲིའི་ཁར་ཡ་ཧོ་ཝཱའི་ཕྱིར་སྦྱིན་སྲེག་ཏུ་སྦར་བར་དགོས། དེ་ནི་ནོངས་པའི་ཕྱིར་མཆོད་པ་ཞིག་ཡིན་ནོ།

༦ བླ་མ་རྣམས་ལས་སྐྱེས་པ་གང་ཡིན་པས་དེ་ཟ་ཞིང་། ཀུན་ལས་དམ་པ་ཡིན་པས་གནས་དམ་པར་ཟ་བར་བྱའོ།

༧ ཇི་ལྟར་སྡིག་པའི་ཕྱིར་ཕུལ་བའི་མཆོད་པ་ཡིན། དེ་ལྟར་ནོངས་པའི་ཕྱིར་ཕུལ་བའི་མཆོད་པ་ཡང་ཡིན་ཏེ། དེ་གཉིས་ཀྱི་ཚུལ་ཁྲིམས་གཅིག་པ་ཡིན་པས། དེའི་ཕྱིར་དེ་ནི་སྡིག་བཤགས་བྱེད་པའི་བླ་མའི་ཡིན་པར་དགོས་སོ།

༨ ཡང་མི་ཞིག་གིས་སྦྱིན་སྲེག་ཅིག་འབུལ་ན། སྦྱིན་སྲེག་གི་པགས་པ་བླ་མའི་ཡིན་པར་དགོས་སོ།

༩ ཡང་མེ་ཐབ་ལ་གཡོས་པའི་ཞལ་ཟས་གང་ཡིན་པ་དང་། ཟངས་སམ་སླ་ངའི་ནང་བརྔོས་པ་ཐམས་ཅད་འབུལ་བའི་བླ་མ་ལ་བདོག་པར་དགོས།

༡༠ ཡང་ཞལ་ཟས་མར་ཁུ་དང་འདྲེས་པ་དང་སྐམ་པོ་ནི་ཨ་རོན་གྱི་བུ་ཚང་མ་ལ་འདྲ་འདྲ་ཐོབ་པར་དགོས་སོ༎

༡༡ དེའང་ཡ་ཧོ་ཝཱ་ལ་འབུལ་བའི་ཞི་བདེའི་མཆོད་པ་རྣམས་ལ་རྟེན་པའི་ཚུལ་ཁྲིམས་ནི་འདི་ལྟ་སྟེ།

༡༢ གལ་ཏེ་སྟོད་པ་འབུལ་བའི་ཕྱིར་འབུལ་ན། སྟོད་པའི་མཆོད་པ་རུ་སྐྱུར་རྩི་མེད་པའི་བག་ལེབ་ལ་མར་ཁུ་བླུགས་པ་དང་བཞེས་ཁུར་མར་ཁུས་བྱུགས་བ་དང་རྒྱ་ཞིབ་མར་ཁུ་དང་འདྲེས་པ་ནས་བྱས་པའི་བག་ལེབ་མར་ཁུས་བྱུགས་པ་རྣམས་འབུལ་བར་དགོས།

༡༣ ཡང་སྟོད་པའི་མཆོད་པའི་ཕྱིར་དམར་མཆོད་འབུལ་བའི་འབུལ་བ་དང་ལྷན་ཅིག་ཏུ་བག་ལེབ་དང་སྐྱུར་བཅུག་པའི་བག་ལེབ་འབུལ་བར་དགོས་སོ།

༡༤ ཡང་ཕུལ་བའི་མཆོད་པ་ཧྲིལ་པོ་ལས་གཅིག་ཡ་ཧོ་ཝཱའི་ཕྱིར་འབུལ་བར་དགོས་པ་དེ་ནི་ཞི་བདེའི་མཆོད་པའི་ཁྲག་གཡོག་པའི་བླ་མའི་ཡིན་པར་དགོས།

༡༥ སྟོད་པ་དང་ཞི་བདེའི་མཆོད་པའི་ཤ་ནི་མཆོད་པར་འབུལ་བའི་ཉིན་དེ་རང་དུ་ཟ་བར་དགོས་ཏེ། སང་ཉིན་གྱི་བར་དུ་ཅིའང་ལུས་པར་མི་རུང་ངོ་།

༡༦ ཡང་གལ་ཏེ་མཆོད་པའི་འབུལ་བ་ནི་དམ་བཅའ་བླངས་པའམ་སེམས་དགའ་ནས་ཕུལ་བ་ཞིག་ཡིན་ན། མཆོད་པར་འབུལ་བའི་ཉིན་དེ་རང་དུ་ཟ་བར་དགོས་ཏེ། དེ་ལས་ལྷག་མ་ལུས་པ་ནི་སང་ཉིན་ཟ་ཡང་རུང་ངོ་།

༡༧ ཡང་མཆོད་པའི་ཤ་ལས་ལུས་པ་ནི་ཞག་གསུམ་པར་མེས་སྲེག་པར་དགོས་སོ།

༡༨ གལ་ཏེ་ཞི་བདེའི་མཆོད་པའི་ཤ་ལས་ཞག་གསུམ་པར་ཟ་ན། དེ་ལ་མཉེས་པར་མི་འགྱུར། མཆོད་པ་ཕུལ་བའི་མི་ལ་ཕན་པར་མི་འགྱུར། རྫས་དེ་ནི་མི་གཙང་བས་དེ་ལས་ཟ་བའི་སེམས་ལ་ཉེས་པ་འོང་བར་འགྱུར་རོ༎

༡༩ ཡང་མི་གཙང་བའི་རྫས་ལ་རེག་པའི་ཤ་ནི་ཟ་བར་མི་རུང་སྟེ་མེས་སྲེག་པར་དགོས། མི་གཙང་བ་མེད་པའི་མི་སུས་ཀྱང་ཤ་ཟ་བའི་རིགས་སོ།

༢༠ འོན་ཀྱང་མི་གཙང་བར་གྱུར་པའི་མི་ཞིག་གིས་གལ་ཏེ་ཡ་ཧོ་ཝཱ་ལ་ཕུལ་བའི་ཞི་བདེའི་མཆོད་པ་ལས་ཤ་ཟ་ན་དེའི་སེམས་རང་གི་མི་སྡེ་ལས་རྩད་ནས་གཅོད་པར་བྱའོ།

༢༡ ཡང་མི་ཞིག་གིས་རྫས་མི་གཙང་བ་ཞིག་མི་ནས་བྱུང་བའི་མི་གཙང་བའམ་དུད་འགྲོ་མི་གཙང་བ་ཞིག་གམ་སྲིན་བུ་མི་གཙང་བ་གང་ལ་ཡང་རེག་ནས། གལ་ཏེ་ཡ་ཧོ་ཝཱ་ལ་ཕུལ་བའི་ཞི་བདེའི་མཆོད་པའི་ཤ་ལས་ཟ་ན། དེའི་སེམས་རང་གི་མི་སྡེ་ལས་རྩད་ནས་གཅོད་པར་བྱའོ་ཞེས་བཀའ་གནང་ངོ་༎

༢༢ ཡང་ཡ་ཧོ་ཝཱས་མོ་ཤེ་ལ་གསུངས་པ།

༢༣ ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག གླང་ཐུག་དང་ར་དང་ལུག་གི་ཚིལ་གང་ཡང་ཟ་བར་མི་རུང་ངོ་།

༢༤ ཤི་བའི་དུད་འགྲོའི་ཚིལ་དང་གཅན་གཟན་གྱིས་བསད་པའི་དུད་འགྲོའི་ཚིལ་ལས་ཅི་ཞིག་གི་ཕྱིར་ལེན་ཆོག་ཀྱང་། དེ་ཟ་བར་མི་རུང་ངོ་།

༢༥ ཡ་ཧོ་ཝཱ་ལ་སྦྱིན་སྲེག་གི་ཕྱིར་ཕུལ་བའི་དུད་འགྲོའི་ཚིལ་ནས་ཟ་བའི་མི་དེའི་སེམས་རང་གི་མི་སྡེ་ལས་རྩད་ནས་གཅོད་པར་འགྱུར་བར་གྱུར་ཅིག

༢༦ ཡང་བྱའམ་དུད་འགྲོའི་ཁྲག་གང་ཡང་ཁྱེད་ཀྱི་གནས་ཁང་ཕྱི་ནང་གང་དུ་ཡང་ཟ་བར་མི་རུང་ངོ་།

༢༧ མི་སུས་ཀྱང་ཁྲག་ཟ་བ་དེའི་སེམས་རང་གི་མི་སྡེ་ལས་རྩད་ནས་གཅོད་པར་གྱུར་ཅིག་ཅེས་བཀའ་གནང་ངོ་༎

༢༨ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢༩ ཨིས་ར་ཨེལ་གྱི་བུ་རྣམས་ལ་འདི་སྨྲོས་ཤིག ཡ་ཧོ་ཝཱ་ལ་ཞི་བདེའི་མཆོད་པ་འབུལ་བའི་མི་དེ་རང་གིས་ཞི་བདེའི་མཆོད་པ་ལས་ཡ་ཧོ་ཝཱ་ལ་འབུལ་བ་འབུལ་བར་དགོས།

༣༠ མི་དེ་ནི་རང་གི་ལག་གིས་ཡ་ཧོ་ཝཱ་ལ་སྦྱིན་སྲེག་ནི་ཚིལ་དང་བྲང་འཁྱེར་འོངས་ནས། བྲང་ནི་ཕར་ཚུར་གཡོ་ཞིང་ཡ་ཧོ་ཝཱ་ལ་གཡོས་པའི་མཆོད་པར་འབུལ་བར་དགོས།

༣༡ ཡང་བླ་མས་མཆོད་ཁྲིའི་ཁར་ཚིལ་སྦར་བ་དང་། བྲང་ནི་ཨ་རོན་བུ་རྣམས་དང་བཅས་པའི་ཡིན་པར་དགོས་སོ།

༣༢ ཡང་རྐང་པ་གཡས་པ་ནི་ཞི་བདེའི་མཆོད་པ་རྣམས་ལས་སྤར་བའི་མཆོད་པ་ཡིན་ཏེ་བླ་མ་ལ་འབུལ་བར་དགོས།

༣༣ ཨ་རོན་གྱི་བུ་རྣམས་ལས་སུས་ཞི་བདེའི་མཆོད་པའི་ཁྲག་དང་ཚིལ་འབུལ་བ་དེའི་སྐལ་བ་ནི་རྐང་པ་གཡས་པ་ཡིན་ནོ།

༣༤ གང་ལ་ཞེ་ན། ཨིས་ར་ཨེལ་གྱི་བུ་རྣམས་ཀྱིས་ང་ལ་འབུལ་བའི་ཞི་བདེའི་མཆོད་པ་རྣམས་ལས་ཕར་ཚུར་གཡོས་པའི་བྲང་དང་སྤར་བའི་རྐང་པ་ངས་བླངས་ནས་ཨ་རོན་བུ་རྣམས་དང་བཅས་པ་ལ་འབུལ་བ་དེ་ནི་ཨིས་ར་ཨེལ་གྱི་བུ་རྣམས་ནས་ཐོབ་རྒྱུ་ཡིན་པའི་ཐོབ་སྐལ་རྒྱུན་ཆད་མེད་པ་ཞིག་ཡིན་ནོ། ཞེས་བཀའ་གནང་ངོ་།

༣༥ ཡ་ཧོ་ཝཱ་ལ་བླ་མ་བྱེད་པའི་ཕྱིར་ཨ་རོན་བུ་རྣམས་དང་བཅས་པ་ཚུར་འཁྲིད་པའི་ཉིན་པར་ཡ་ཧོ་ཝཱའི་སྦྱིན་སྲེག་རྣམས་ལས་དེ་དག་ལ་ཐོབ་པའི་སྐལ་བ་དེ་ཡིན་ཏེ།

༣༦ ཡ་ཧོ་ཝཱས་ཨིས་ར་ཨེལ་གྱི་བུ་རྣམས་ཀྱི་ནང་ནས་དེ་དག་ལ་བྱུགས་པ་བྱུགས་པའི་ཉིན་ལ་སྐལ་བ་དེ་ནི་དེ་དག་ལ་སྟེར་བར་དགོས་ཞེས་བཀའ་གནང་ངོ་། དེ་ནི་རྗེས་སུ་འོང་བའི་བུ་བརྒྱུད་ཀྱི་བར་དུ་རྒྱུན་ཆད་མེད་པའི་ཐོབ་སྐལ་ཡིན་ནོ༎

༣༧ དེ་ནི་སྦྱིན་སྲེག་དང་ཞལ་ཟས་དང་སྡིག་པ་དང་ནོངས་པའི་ཕྱིར་འབུལ་བའི་མཆོད་པ་དང་མཆོད་འབུལ་གྱི་མཆོད་པ་དང་ཞི་བདེའི་མཆོད་པ་ལ་རྟེན་པའི་ཚུལ་ཁྲིམས་ཡིན།

༣༨ རི་སི་ནཱ་རུ་ཡ་ཧོ་ཝཱས་མོ་ཤེ་ལ་ཨིས་ར་ཨེལ་གྱི་བུ་རྣམས་ཀྱི་ཕྱིར་སི་ནཱ་བྱ་བའི་འབྲོག་སྟོང་གི་ནང་ན་ཡ་ཧོ་ཝཱ་ལ་མཆོད་པ་འབུལ་བ་ལ་རྟེན་པའི་ཚུལ་ཁྲིམས་གནང་བའི་སྐབས་སུ་ཁོང་གིས་དེ་རྣམས་གནང་ངོ་༎

༨

ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢ ཨ་རོན་རང་གི་བུ་རྣམས་དང་མཉམ་དུ་དང་གོས་རྣམས་དང་བྱུགས་སྤོས་དང་སྡིག་པའི་ཕྱིར་འབུལ་བྱའི་གླང་ཐུག་དང་ལུག་ཐུག་གཉིས་དང་སྐྱུར་རྩི་མེད་པའི་བག་ལེབ་ཀྱི་ཙེ་པོ་ཁྱེར་ལ།

༣ མི་ཚོགས་ཐམས་ཅད་འདུན་མའི་གུར་མཆོག་གི་སྒོའི་འགྲམ་དུ་སྡུས་ཤིག་ཅེས་བཀའ་གནང་ངོ་།

༤ མོ་ཤེས་ཡ་ཧོ་ཝཱས་བཀའ་སྩལ་བ་བཞིན་དུ་བྱས་ནས། མི་ཚོགས་འདུན་མའི་གུར་མཆོག་གི་སྒོའི་མདུན་དུ་འདུས་སོ།

༥ དེའི་དུས་སུ་མོ་ཤེས་མི་ཚོགས་ལ་ཡ་ཧོ་ཝཱས་བཀའ་གནང་བ་འདི་ཡིན་སྨྲས་པ་དང་།

༦ ཨ་རོན་བུ་རྣམས་དང་བཅས་པ་ཁྲིད་ནས་དེ་དག་གི་ལུས་ཆུས་ཁྲུས་སོ།

༧ ཡང་དེ་ལ་ཨང་ཐུང་བསྐོན་ནས་སྐུ་རགས་ཡང་བཅིངས་པ་དང་། ཤན་ཐབས་ཀྱང་བསྐོན། ཨེ་ཕོད་བསྐོན། ཨེ་ཕོད་ཀྱི་སྐུ་རགས་ཀྱིས་བཅིངས་ནས་བསྐོན་ནོ།

༨ དེ་ནས་བྲང་རྒྱན་ཡང་བསྐོན་ནས། བྲང་རྒྱན་དེ་ལ་འོད་རྣམས་དང་ཞལ་ཆེ་རྣམས་ཞེས་བྱ་བ་བཅུག་གོ།

༩ ཡང་ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་དེའི་མགོ་ལ་དབུ་ཐོད་བསྐོན་ནས། དབུ་ཐོད་ཀྱི་མདུན་ལོགས་སུ་གསེར་གྱི་བྱང་བུ་ཞེ་ན། ཅོད་པན་དམ་པ་བཅུག་གོ།

༡༠ དེ་ནས་མོ་ཤེས་བྱུགས་སྤོས་བླངས་ནས་བཞུགས་གནས་དང་དེའི་ནང་ན་ཡོད་པའི་ཡོ་བྱད་ཐམས་ཅད་འབྱུག་ཅིང་དམ་པར་བྱས་སོ།

༡༡ ཡང་མཆོད་ཁྲི་ལ་ལན་བདུན་གཏོར་ནས་མཆོད་ཁྲིའི་ཡོ་བྱད་ཐམས་ཅད་དང་བཅས་པ་དང་། འཁྲུད་གཞོང་སྟེགས་བུ་དང་བཅས་པ་དམ་པར་བྱེད་དུ་བྱུགས་པས་བྱུགས་སོ།

༡༢ ཡང་ཨ་རོན་གྱི་མགོ་ལ་བྱུགས་སྤོས་ལས་བྱུགས་ནས་བྱུགས་པ་དང་དམ་པར་བྱས་སོ།

༡༣ ཡང་མོ་ཤེས་ཨ་རོན་གྱི་བུ་རྣམས་ཀྱང་ཚུར་ཁྲིད་ནས། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་ཨང་ཐུང་རྣམས་དེ་དག་ལ་བསྐོན། སྐུ་རགས་ཡང་བཅིངས། དབུ་ཞྭ་ཡང་བསྐོན་ནོ༎

༡༤ ཡང་སྡིག་པའི་ཕྱིར་འབུལ་བྱའི་གླང་ཐུག་ཚུར་ཁྲིད་ནས། ཨ་རོན་བུ་རྣམས་དང་བཅས་པས་རང་གི་ལག་པ་སྡིག་པའི་ཕྱིར་འབུལ་བྱའི་གླང་ཐུག་གི་མགོ་རུ་བཞག་གོ།

༡༥ ཡང་མོ་ཤེས་དེ་བསད་ནས་དེའི་ཁྲག་ལས་བླངས་ཤིང་རང་གི་མཛུབ་མོས་མཆོད་ཁྲིའི་རུ་བ་རྣམས་ཀྱི་མཐའ་འཁོར་ལ་གཡོགས་པས་མཆོད་ཁྲི་སྦྱངས་པར་བྱས་པ་དང་། ཁྲག་མཆོད་ཁྲིའི་འགྲམ་དུ་བླུགས་ནས་སྡིག་བཤགས་བྱེད་ཅིང་དམ་པར་བྱས་སོ།

༡༦ ཡང་ནང་ཆའི་ཚིལ་ཐམས་ཅད་དང་མཆིན་ཡོལ་དང་མཁལ་མ་གཉིས་ཚིལ་དང་བཅས་པ་བླངས་ནས་མཆོད་ཁྲིའི་ཁར་སྲེག་པར་བྱས་སོ།

༡༧ ཡང་ཡ་ཧོ་ཝཱས་མོ་ཤེ་ལ་བཀའ་སྩལ་པ་བཞིན་དུ་གླང་ཐུག་དེའི་པགས་པ་དང་ཤ་དང་ལྕི་བ་ཚོགས་རའི་ཕྱི་རོལ་དུ་མེས་བསྲེགས་སོ༎

༡༨ ཡང་སྦྱིན་སྲེག་གི་ཕྱིར་ལུག་ཐུག་ཚུར་ཁྲིད་ནས་ཨ་རོན་བུ་རྣམས་དང་བཅས་པས་རང་གི་ལག་པ་རྣམས་ལུག་ཐུག་གི་མགོར་བཞག་གོ།

༡༩ ཡང་མོ་ཤེས་དེ་བསད་ནས་ཁྲག་ནི་མཆོད་ཁྲིའི་མཐའ་འཁོར་དུ་གཏོར་ཏོ།

༢༠ ཡང་ལུག་ཐུག་ལྷུ་ལྷུར་བགོས་ནས་མོ་ཤེས་མགོ་དང་ལྷུ་ལྷུར་བགོས་པ་དང་ཚིལ་བསྲེགས་སོ།

༢༡ ཡ་ཧོ་ཝཱས་མོ་ཤེ་ལ་བཀའ་སྩལ་པ་བཞིན་དུ་ནང་ཆ་དང་རྐང་ལག་བཞི་ཆུས་ཁྲུས་ནས་མོ་ཤེས་ལུག་ཐུག་ཧྲིལ་པོ་མཆོད་ཁྲིའི་ཁར་སྦྱིན་སྲེག་ཏུ་སྦར་ཞིང་ཡ་ཧོ་ཝཱ་ལ་དྲི་ཞིམ་གྱི་ཕྱིར་མེའི་རྐྱེན་གྱིས་མཆོད་པར་ཕུལ་ལོ༎

༢༢ དེ་ནས་ལུག་ཐུག་གཉིས་པ་མཆོད་འབུལ་གྱི་ལུག་ཐུག་ཚུར་ཁྲིད་ནས། ཨ་རོན་དང་དེའི་བུ་རྣམས་ཀྱིས་རང་གི་ལག་པ་རྣམས་ལུག་ཐུག་གི་མགོར་བཞག་གོ།

༢༣ ཡང་མོ་ཤེས་དེ་བསད་ནས་དེའི་ཁྲག་ལས་བླངས་པ་དང་། ཨ་རོན་གྱི་རྣ་ཤལ་གཡས་པ་དང་ལག་པ་གཡས་པའི་མཐེབ་ཆེན་དང་རྐང་པ་གཡས་པའི་མཐེབ་ཆེན་ལ་བྱུགས་སོ།

༢༤ ཡང་ཨ་རོན་གྱི་བུ་རྣམས་ཚུར་ཁྲིད་ནས་མོ་ཤེས་ཁྲག་དེ་ལས་དེ་དག་གི་རྣ་ཤལ་གཡས་པ་དང་ལག་པ་གཡས་པའི་མཐེབ་ཆེན་དང་རྐང་པ་གཡས་པའི་མཐེབ་ཆེན་ལ་གཡོགས་ནས། མོ་ཤེས་ཁྲག་མཆོད་ཁྲིའི་མཐའ་འཁོར་ལ་གཡོགས་སོ།

༢༥ ཡང་ཚིལ་དང་རྔ་མ་ཚིལ་ཅན་དང་ནང་ཆའི་ཚིལ་ཐམས་ཅད་དང་མཆིན་ཡོལ་དང་མཁལ་མ་གཉིས་ཚིལ་དང་བཅས་པ་དང་རྐང་པ་གཡས་པ་དང་།

༢༦ ཡ་ཧོ་ཝཱའི་ཞལ་ངོར་ཡོད་པའི་ཙེ་པོ་སྐྱུར་རྩི་མེད་པའི་བག་ལེབ་ཀྱིས་གང་བ་ལས། སྐྱུར་རྩི་མེད་པའི་བག་ལེབ་ཅིག་བླངས་ནས་མར་ཁུས་བསྐུས་པའི་བཞེས་ཁུར་དང་འཁུར་བ་གཅིག་དང་བཅས་པ་ཚིལ་དང་རྐང་པ་གཡས་པའི་སྟེང་དུ་བཞག་པ་དང་།

༢༧ དེ་ཐམས་ཅད་ཨ་རོན་གྱི་ལག་པ་དང་དེའི་བུ་རྣམས་ཀྱི་ལག་པ་རྣམས་ལ་བཞག་ནས་ཡ་ཧོ་ཝཱའི་དྲུང་དུ་ཕར་ཚུར་གཡོ་ཞིང་གཡོ་བའི་མཆོད་པ་རུ་ཕུལ་ལོ།

༢༨ ཡང་མོ་ཤེས་དེ་དག་གི་ལག་པ་ནས་ཕྱིར་བླངས་ནས་སྦྱིན་སྲེག་གི་སྟེང་དུ་མཆོད་ཁྲིའི་ཁར་མཆོད་འབུལ་གྱི་མཆོད་པ་རུ་སྦར་བ་དང་ཡ་ཧོ་ཝཱ་ལ་དྲི་ཞིམ་གྱི་ཕྱིར་དུ་མེ་མཉམ་ཕུལ་ལོ།

༢༩ ཡང་མོ་ཤེས་མཆོད་འབུལ་གྱི་ལུག་ཐུག་གི་བྲང་བླངས་ནས་ཡ་ཧོ་ཝཱའི་དྲུང་དུ་ཕར་ཚུར་གཡོས་ཤིང་གཡོ་བའི་མཆོད་པར་ཕུལ་བ་དེ་ནི་ཡ་ཧོ་ཝཱས་མོ་ཤེས་ལ་བཀའ་སྩལ་པ་བཞིན་དུ་མོ་ཤེའི་ཡིན་པའི་སྐལ་བ་ཡིན་ནོ༎

༣༠ ཡང་མོ་ཤེས་བྱུགས་སྤོས་དང་མཆོད་ཁྲིའི་ཁར་ཡོད་པའི་ཁྲག་ལས་བླངས་ཏེ་ཨ་རོན་རང་དང་རང་གི་གོས་རྣམས་དང་དེའི་བུ་རྣམས་གོས་རྣམས་དང་བཅས་པ་ལ་གཏོར་ཏོ། དེ་ལྟར་ཨ་རོན་རང་གི་གོས་རྣམས་དང་བཅས་པ་དང་དེ་དང་མཉམ་དུ་དེའི་བུ་རྣམས་དང་བུ་རྣམས་ཀྱི་གོས་དང་བཅས་པ་དམ་པར་བྱས་སོ༎

༣༡ ཡང་མོ་ཤེས་ཨ་རོན་བུ་རྣམས་དང་བཅས་པ་ལ་འདི་གསུངས་པ། ཤ་ནི་འདུན་མའི་གུར་མཆོག་གི་སྒོའི་ཕྱི་རོལ་དུ་ཆུ་ལ་སྐོལ་ལ། མཆོད་འབུལ་གྱི་ཙེ་པོ་ནང་ཡོད་པའི་བག་ལེབ་དང་མཉམ་དུ་དེར་ཟོས་ཤིག ངས་ཁྱོད་རྣམས་ལ། ཨ་རོན་བུ་རྣམས་དང་བཅས་པས་ཟ་བར་དགོས། དེ་ལྟར་བསྒོ་བ་བཞིན་དུ་བྱོས་ཤིག

༣༢ ཡང་ཤ་དང་བག་ལེབ་ལས་ལྷག་མ་ལུས་པ་མེས་སྲེག་པར་དགོས།

༣༣ ཡང་དབང་སྐུར་བའི་ཉིན་མོ་རྣམས་མ་རྫོགས་པའི་བར་དུ་འདུན་མའི་གུར་མཆོག་གི་སྒོ་ནས་ཉིན་ཞག་བདུན་གྱི་བར་དུ་འགྲོ་བར་མི་རུང་ངོ་། གང་ལ་ཞེ་ན། ཞག་བདུན་གྱི་བར་དུ་ཁྱེད་ལ་དབང་སྐུར་བའི་དུས་ཡིན་པའི་ཕྱིར་རོ།

༣༤ དེ་རིང་གི་ཉིན་མོ་ལ་བྱས་པ་བཞིན་དུ་ཡ་ཧོ་ཝཱས་ཁྱོད་རྣམས་ཀྱི་ཕྱིར་སྡིག་བཤགས་བྱེད་དུ་བཀའ་གནང་ངོ་།

༣༥ ཁྱོད་རྣམས་ཉིན་མཚན་བདུན་གྱི་བར་དུ་འདུན་མའི་གུར་མཆོག་གི་སྒོའི་མདུན་དུ་གནས་ཤིང་ཁྱོད་རྣམས་ཤི་ཡིས་དོགས་པས། ཡ་ཧོ་ཝཱའི་ཕྱིར་ཅི་སྲུང་རྒྱུ་ཡིན་པ་སྲུང་བར་དགོས། དེ་ལྟར་ང་ལ་བཀའ་གནང་ངོ་ཞེས་སྨྲས་སོ།

༣༦ ཡང་ཨ་རོན་བུ་རྣམས་དང་བཅས་པས་ཡ་ཧོ་ཝཱས་མོ་ཤེའི་ངག་གི་སྒོ་ནས་ཅི་དང་ཅི་བཀའ་གནང་བ་བཞིན་དུ་བྱས་སོ༎

༩

ཡང་ཞག་བརྒྱད་པ་ལ་མོ་ཤེས་ཨ་རོན་བུ་རྣམས་དང་ཨིས་ར་ཨེལ་གྱི་རྒན་པོ་རྣམས་དང་བཅས་པ་བོས་ནས།

༢ ཨ་རོན་ལ་འདི་སྐད་དུ། ཁྱོད་ཀྱི་དོན་དུ་སྡིག་བཤགས་བྱེད་པའི་ཕྱིར་བེའུ་ཕོ་སྐྱོན་མེད་པ་ཞིག་དང་། སྦྱིན་སྲེག་གི་ཕྱིར་ལུག་ཐུག་སྐྱོན་མེད་པ་ཞིག་བློངས་ལ། ཡ་ཧོ་ཝཱའི་ཞལ་ངོར་མཆོད་པར་ཕུལ་ཞིག

༣ ཡང་ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག ར་ཐུག་ཅིག་སྡིག་པའི་ཕྱིར་མཆོད་པར་འབུལ་བ་དང་། བེའུ་དང་ལུག་གཉིས་ལོ་གཅིག་པ་སྐྱོན་མེད་པ་སྦྱིན་སྲེག་གི་དོན་དུ་བློངས་ལ།

༤ ཡ་ཧོ་ཝཱའི་ཞབས་དྲུང་དུ་ཞི་བདེའི་མཆོད་པ་འབུལ་དུ་གླང་ཐུག་དང་ལུག་ཐུག་དང་མར་ཁུས་འདྲེས་པའི་ཞལ་ཟས་ཁྱེར་ཤོག དེ་ཅིའི་ཕྱིར་ཞེ་ན། དེ་རིང་ཡ་ཧོ་ཝཱ་ཁྱོད་རྣམས་ཀྱིས་མཐོང་བར་འགྱུར་བའི་ཕྱིར་རོ་ཞེས་གསུངས་པས།

༥ མོ་ཤེས་ཅི་དང་ཅི་གསུངས་པ་འདུན་མའི་གུར་མཆོག་གི་སྒོའི་འགྲམ་དུ་ཁྱེར་འོངས་པ་དང་། མི་ཚོགས་ཐམས་ཅད་ཉེ་བར་འོངས་ནས་ཡ་ཧོ་ཝཱའི་ཞལ་ངོར་བྱུང་ངོ་།

༦ ཡང་མོ་ཤེས་ནི་ཡ་ཧོ་ཝཱས་དེ་ལྟར་བྱོས་ཤིག་ཅེས་བཀའ་སྩལ་པ་བཞིན་དུ་ཁྱོད་ཅག་གིས་བྱེད་ན། ཡ་ཧོ་ཝཱའི་ལྷན་ནེ་བ་ཁྱོད་རྣམས་ཀྱིས་མཐོང་བར་འགྱུར་ཡོང་ཞེས་སྨྲས་སོ།

༧ ཡང་མོ་ཤེས་ཨ་རོན་ལ། ད་མཆོད་ཁྲིའི་མདུན་དུ་ཚུར་ཤོག་དང་། ཁྱོད་ཀྱི་དོན་དུ་སྡིག་པའི་ཕྱིར་མཆོད་པ་དང་སྦྱིན་སྲེག་ཕུལ་ཞིག ཡ་ཧོ་ཝཱས་བཀའ་གནང་བ་བཞིན་དུ་ཁྱོད་རང་དང་མི་སྡེའི་ཕྱིར་སྡིག་བཤགས་བྱོས་ལ། མི་སྡེའི་ཕྱིར་མཆོད་པ་འབུལ་ཞིང་སྡིག་བཤགས་བྱོས་ཤིག་ཅེས་སྨྲས་སོ༎

༨ ཨ་རོན་མཆོད་ཁྲིའི་དྲུང་དུ་ཚུར་འོངས་ནས། རང་གི་དོན་དུ་སྡིག་པའི་ཕྱིར་བེའུ་མཆོད་པར་ཕུལ་ནས།

༩ ཨ་རོན་གྱི་བུ་རྣམས་ཀྱིས་དེ་ལ་ཁྲག་འཁྱེར་འོངས་ནས། མཛུབ་མོ་ཁྲག་ཏུ་བཅུག་ཅིང་མཆོད་ཁྲིའི་རུ་བ་རྣམས་ལ་བསྐུས་པ་དང་། ཁྲག་མཆོད་ཁྲིའི་འགྲམ་དུ་བླུགས་སོ།

༡༠ ཡ་ཧོ་ཝཱས་མོ་ཤེ་ལ་བཀའ་སྩལ་པ་བཞིན་དུ་སྡིག་པའི་ཕྱིར་འབུལ་བའི་མཆོད་པ་ཚིལ་དང་མཁལ་མ་གཉིས་དང་མཆིན་ཡོལ་མཆོད་ཁྲིའི་ཁར་སྦར་རོ།

༡༡ ཡང་ཤ་དང་པགས་པ་ཚོགས་རའི་ཕྱི་རོལ་ན་མེས་བསྲེགས་སོ༎

༡༢ ཡང་སྦྱིན་སྲེག་གི་ཕྱིར་དུད་འགྲོ་བསད་པ་དང་། ཨ་རོན་གྱི་བུ་རྣམས་ཀྱིས་དེའི་ཁྲག་འཁྱེར་འོངས་ནས་ཁོང་གིས་མཆོད་ཁྲིའི་མཐའ་འཁོར་དུ་གཡོགས་སོ།

༡༣ དེ་དག་གིས་སྦྱིན་སྲེག་གི་ཕྱིར་ལྷུ་ལྷུ་རུ་བགོས་པ་དེ་དང་མགོ་འཁྱེར་འོངས་ནས་ཁོང་གིས་དེ་མཆོད་ཁྲིའི་ཁར་བསྲེགས་སོ།

༡༤ ཡང་ནང་ཆ་དང་རྐང་ལག་བཞི་ཁྲུས་ནས་མཆོད་ཁྲིའི་ཁར་སྦྱིན་སྲེག་གི་སྟེང་དུ་སྦར་རོ༎

༡༥ ཡང་མི་སྡེའི་ཕྱིར་མཆོད་པ་ཕུལ་ནས་མི་སྡེའི་སྡིག་པའི་ཕྱིར་འབུལ་བའི་ལུག་ཐུག་བླངས་ནས་བསད་པ་དང་། གོང་གི་ལུག་ཐུག་དང་འདྲ་བར་སྡིག་པའི་ཕྱིར་མཆོད་པ་ཕུལ་ལོ།

༡༦ སྦྱིན་སྲེག་ཀྱང་འབུལ་ཞིང་། ཚུལ་ཁྲིམས་བཞིན་དུ་བྱས་སོ།

༡༧ ཞལ་ཟས་ཡང་འབུལ་ཞིང་དེ་ལས་ཁྱོར་བ་གང་བླངས་པ་དང་། སྔ་དྲོར་འབུལ་བའི་སྦྱིན་སྲེག་མ་གཏོགས་པར་དེ་ཡང་མཆོད་ཁྲིའི་ཁར་སྦར་རོ།

༡༨ ཡང་གླང་ཐུག་དང་ལུག་ཐུག་མི་སྡེའི་ཕྱིར་ཞི་བདེའི་མཆོད་པ་རུ་ཕུལ་ཏེ། ཨ་རོན་གྱི་བུ་རྣམས་ཀྱིས་དེའི་ཁྲག་དེ་ལ་འཁྱེར་འོངས་པ་དང་། དེས་ནི་དེ་མཆོད་ཁྲིའི་མཐའ་འཁོར་དུ་གཡོགས་སོ།

༡༩ ཡང་གླང་ཐུག་དང་ལུག་ཐུག་གི་ཚིལ་དང་རྔ་མ་ཚིལ་ཅན་དང་ནང་ཆ་འགེབས་པའི་ཚིལ་དང་མཁལ་མ་གཉིས་དང་མཆིན་ཡོལ་གྱི།

༢༠ ཚིལ་ཐམས་ཅད་བྲང་རྣམས་ཀྱི་སྟེང་དུ་བཞག་ནས་མཆོད་ཁྲིའི་ཁར་སྦར་བར་བྱས་སོ།

༢༡ ཡང་མོ་ཤེས་བསྒོ་བ་བཞིན་དུ་ཨ་རོན་གྱིས་བྲང་རྣམས་དང་རྐང་པ་གཡས་པ་ཡ་ཧོ་ཝཱའི་ཕྱིར་གཡོ་བའི་མཆོད་པ་རུ་ཕར་ཚུར་གཡོས་སོ༎

༢༢ དེ་ནས་ཨ་རོན་གྱིས་རང་གི་ལག་པ་མི་རྣམས་ཀྱི་ཕྱོགས་སུ་འདེགས་ཤིང་བྱིན་གྱིས་བརླབས་པ་དང་། སྡིག་པའི་ཕྱིར་འབུལ་བའི་མཆོད་པ་དང་སྦྱིན་སྲེག་དང་ཞི་བདེའི་མཆོད་པ་ཕུལ་ཟིན་ནས་བབས་སོ།

༢༣ ཡང་མོ་ཤེ་དང་ཨ་རོན་གཉིས་འདུན་མའི་གུར་མཆོག་གི་ནང་དུ་སོང་བའི་རྗེས་ལ་ཕྱི་རོལ་ཏུ་འོངས་ཤིང་མི་རྣམས་ལ་བྱིན་རླབས་མཛད་པ་ལས། ཡ་ཧོ་ཝཱའི་གཟི་བརྗིད་མི་ཐམས་ཅད་ཀྱིས་མཐོང་བར་གྱུར་ཏོ།

༢༤ ཡང་ཡ་ཧོ་ཝཱའི་དྲུང་ནས་མེ་ཞིག་བྱུང་ཞིང་མཆོད་ཁྲིའི་ཁར་ཡོད་པའི་སྦྱིན་སྲེག་དང་ཚིལ་ཟོས་པ་དང་། མི་ཐམས་ཅད་ཀྱིས་དེ་མཐོང་བས་ཅ་ཅོ་ཆེན་པོ་འདོན་ཞིང་ལུས་ས་ལ་བརྡབས་སོ༎

༡༠

ཡང་ཨ་རོན་གྱི་བུ་ནཱ་དབ་དང་ཨ་བི་ཧུ་གཉིས་ཀྱིས་རང་གི་སྤོས་ཕོར་བླངས་ནས་དེ་ནང་མེ་བཅུག་ནས། དེའི་སྟེང་དུ་བདུག་སྤོས་བཏབ་པ་དང་། ཡ་ཧོ་ཝཱས་བཀའ་མ་གནང་བའི་ཐུན་མོང་གི་མེ་ཞིག་ཡ་ཧོ་ཝཱའི་ཞལ་ངོར་འཁྱེར་འོངས་སོ།

༢ དེར་ཡ་ཧོ་ཝཱའི་དྲུང་ནས་མེ་ཞིག་བྱུང་ནས་དེ་དག་ཟོས་པས་ཡ་ཧོ་ཝཱའི་དྲུང་དུ་ཤིའོ།

༣ དེར་མོ་ཤེས་ཨ་རོན་ལ། ཡ་ཧོ་ཝཱས་འདི་སྐད་ཅེས་བཀའ་སྩལ་པ། ངའི་དྲུང་དུ་འོང་བ་རྣམས་ཀྱི་ནང་ན་ང་དམ་པར་བྱ་བ་དང་། མི་ཐམས་ཅད་ཀྱི་མཐོང་ངོར་དེ་དག་གིས་ང་ལ་སྟོད་པ་བྱེད་པར་འགྱུར་རོ་ཞེས་སྨྲས་པས་ཨ་རོན་ཁ་རོག་ཏུ་བསྡད་དོ༎

༤ ཡང་མོ་ཤེས་ཨ་རོན་གྱི་ཕའི་སྤུན་ཨུ་ཟི་ཨེལ་བྱ་བའི་བུ་མི་ཤ་ཨེལ་དང་ཨེལ་ཚ་ཕན་གཉིས་བོས་ནས་དེ་དག་ལ། ད་ཚུར་ཤོག་ལ་ཁྱེད་ཀྱི་སྤུན་གྱི་རོ་རྣམས་མཆོད་ཁང་གི་ནང་ནས་ཚོགས་རའི་ཕྱི་རོལ་ཏུ་ཁྱེར་ཞིག་ཅེས་སྨྲས་ནས།

༥ དེ་དག་ཚུར་འོངས་ནས་མོ་ཤེས་སྨྲས་པ་བཞིན་དུ་དེ་དག་གི་རོ་རྣམས་ཨང་ཐུང་མ་ཕུད་དེ་ཚོགས་རའི་ཕྱི་རོལ་ཏུ་ཁྱེར་ཏོ།

༦ ཡང་མོ་ཤེས་ཨ་རོན་དང་དེའི་བུ་ཨེལ་ཨ་ཟར་དང་ཨི་ཐ་མར་གཉིས་ལ། ཁྱེད་ཀྱི་མགོ་ལ་ཞྭ་མོ་མ་གོན་པར་མ་བྱེད་ལ་གོས་རྣམས་ཀྱང་མ་དྲལ་ཞིག ཅི་ལ་ཞེ་ན། ཁྱེད་མི་འཆི་བ་དང་མི་ཚོགས་ཐམས་ཅད་ལ་ཐུགས་ཁྲོ་བ་ཞིག་མི་འབབ་པའི་ཕྱིར་རོ། ཁྱེད་ཀྱི་སྤུན་རྣམས་ཨིས་ར་ཨེལ་གྱི་ཁྱིམ་ཚང་གིས་ཡ་ཧོ་ཝཱས་མཛད་པའི་མེ་འདིའི་ཕྱིར་སྨྲེ་སྔགས་འདོན་ཆོག་གོ།

༧ ཡང་ཁྱེད་ཅག་མི་འཆི་བའི་ཕྱིར་འདུན་མའི་གུར་མཆོག་གི་སྒོའི་ཕྱི་རུ་མ་འགྲོ་ཞིག ཡ་ཧོ་ཝཱའི་བྱུགས་སྤོས་ཁྱེད་ཀྱི་ལུས་ལ་ཡོད་པའི་ཕྱིར་རོ་ཞེས་སྨྲས་པས། དེ་དག་གིས་མོ་ཤེའི་བཀའ་བཞིན་དུ་བྱས་སོ༎

༨ ཡང་ཡ་ཧོ་ཝཱས་ཨ་རོན་ལ་འདི་སྐད་དུ།

༩ ཁྱེད་འདུན་མའི་གུར་མཆོག་གི་ནང་དུ་འཇུག་པའི་ཚེ་ཁྱོད་ཤི་ཡིས་དོགས་པས་ཁྱོད་བུ་རྣམས་དང་བཅས་པས་རྒུན་ཆང་ངམ་སྨྱོ་བྱེད་འཐུང་བར་མི་རུང་ངོ་། དེ་ནི་ཁྱེད་ཀྱི་བུ་བརྒྱུད་ཀྱི་བར་དུ་ནམ་ཡང་མི་འགྱུར་བའི་སྤྱད་མཚམས་ཤིག་ཡོད་པར་དགོས།

༡༠ དེ་ཅིའི་ཕྱིར་ཞེ་ན། ཁྱེད་ཀྱིས་རྫས་དམ་པ་དང་ཐུན་མོང་ཡིན་པ་དང་། གཙང་བ་ཡིན་པ་དང་གཙང་བ་མ་ཡིན་པའི་བྱེ་བྲག་ཤེས་པ་དང་།

༡༡ ཡ་ཧོ་ཝཱས་མོ་ཤེའི་ངག་གི་སྒོ་ནས་ཁྱེད་རྣམས་ལ་གསུང་པའི་བཀའ་ཐམས་ཅད་ཨིས་ར་ཨེལ་གྱི་བུ་རྣམས་སློབ་ཏུ་འཇུག་པའི་ཕྱིར་རོ་ཞེས་བཀའ་གནང་ངོ་༎

༡༢ ཡང་མོ་ཤེས་ཨ་རོན་དང་དེ་ལ་ལུས་པའི་བུ་ཨེལ་ཨ་ཟར་དང་ཨི་ཐ་མར་གཉིས་ལ་འདི་སྐད་དུ། ཡ་ཧོ་ཝཱ་ལ་ཕུལ་བའི་སྦྱིན་སྲེག་ལས་ལྷག་མ་ལུས་པའི་ཞལ་ཟས་ལེན་ཏེ་མཆོད་ཁྲིའི་མདུན་དུ་སྐྱུར་རྩི་མེད་པར་ཟོས་ཤིག ཀུན་ལས་དམ་པ་ཞིག་ཡིན་པའི་ཕྱིར་རོ།

༡༣ ཁྱེད་ཀྱིས་གནས་དམ་པ་རུ་དེ་ཟ་བར་དགོས། དེ་ཅིའི་ཕྱིར་ཞེ་ན། ཡ་ཧོ་ཝཱ་ལ་ཕུལ་བའི་སྦྱིན་སྲེག་རྣམས་ལས་དེ་ཁྱོད་ཀྱི་ཐོབ་སྐལ་ཡང་ཡིན་པའི་ཕྱིར་རོ། དེ་ལྟར་ང་ལ་བཀའ་གནང་ངོ་།

༡༤ ཡང་ཕར་ཚུར་གཡོས་པའི་བྲང་དང་སྤར་བའི་རྐང་པ་ཁྱོད་རང་བུ་དང་བུ་མོ་རྣམས་དང་བཅས་པས་གནས་མི་གཙང་བ་མེད་པ་ཞིག་ཏུ་ཟ་བར་དགོས། དེ་ནི་ཨིས་ར་ཨེལ་གྱི་བུ་རྣམས་ཀྱིས་ཕུལ་བའི་ཞི་བདེའི་མཆོད་པ་རྣམས་ལས་ཁྱོད་ཀྱི་ཐོབ་སྐལ་དང་ཁྱོད་ཀྱི་བུ་རྣམས་ཀྱི་ཐོབ་སྐལ་དུ་ཐོབ་པའི་ཕྱིར་རོ།

༡༥ དེ་དག་གིས་ཚིལ་གྱི་སྦྱིན་སྲེག་དང་མཉམ་དུ་ཡ་ཧོ་ཝཱ་ལ་ཕར་ཚུར་གཡོ་བའི་འབུལ་བའི་ཕྱིར་གཡོས་པའི་རྐང་པ་དང་སྤར་བའི་བྲང་འཁྱེར་འོང་བར་དགོས་པ་དེ་ཁྱོད་བུ་རྣམས་དང་བཅས་པའི་ཐོབ་སྐལ་རྟག་ཏུ་ཡོད་པར་དགོས་སོ། ཞེས་པའི་བཀའ་ཡ་ཧོ་ཝཱས་གནང་ངོ་ཞེས་སྨྲས་སོ༎

༡༦ ཡང་མོ་ཤེས་སྡིག་པའི་ཕྱིར་ཕུལ་བའི་ལུག་ཐུག་བཙལ་ནས། བསྲེགས་ཟིན་པར་མཐོང་བས། ཨ་རོན་གྱི་བུ་ལུས་པ་ཨེལ་ཨ་ཟར་དང་ཨི་ཐ་མར་གཉིས་ལ་ཁྲོས་ཏེ་དེ་དག་ལ།

༡༧ སྡིག་པའི་ཕྱིར་ཕུལ་བ་དེ་གནས་དམ་པ་རུ་ཁྱེད་ཀྱིས་ཅི་ལ་མ་ཟོས་པ་ཡིན། དེ་ནི་ཀུན་ལས་དམ་པ་ཡིན་ཏེ་ཁྱེད་ཀྱིས་མི་ཚོགས་ཀྱི་ནོངས་པ་འཁྱེར་ཞིང་ཡ་ཧོ་ཝཱའི་ཞབས་དྲུང་དུ་སྡིག་བཤགས་བྱེད་པའི་ཕྱིར་ཁོང་གིས་ཁྱོད་ཅག་ལ་མ་གནང་ངམ།

༡༨ ལྟོས་ཤིག་དེའི་ཁྲག་མཆོད་ཁང་གི་ནང་དུ་ངེས་པར་འཁྱེར་དགོས་པ་ཡིན། ང་ལ་བཀའ་སྩལ་པ་བཞིན་དུ་ཁྱོད་རྣམས་ཀྱིས་དེ་གནས་དམ་པ་རུ་ཟ་བར་དགོས་སོ་ཞེས་སྨྲས་པས།

༡༩ ཨ་རོན་གྱིས་མོ་ཤེ་ལ། གཟིགས་ཤིག་དེ་རིང་དེ་དག་གིས་རང་གི་སྡིག་པའི་ཕྱིར་མཆོད་པ་དང་སྦྱིན་སྲེག་ཡ་ཧོ་ཝཱ་ལ་འབུལ་ཞིང་ང་ལ་བྱ་བ་དེ་ལྟ་བུ་ཞིག་བྱུང་བས་དེ་དག་གིས་དེ་རིང་སྡིག་པའི་ཕྱིར་ཕུལ་བ་དེ་ཟོས་ན། ཡ་ཧོ་ཝཱས་དེ་ལ་ཐུགས་དགྱེས་པའང་སྲིད་དམ།

༢༠ ཞེས་སྨྲས་པ་མོ་ཤེས་ཐོས་ནས་དགའ་བར་གྱུར་ཏོ༎

༡༡

ཡང་ཡ་ཧོ་ཝཱས་མོ་ཤེ་དང་ཨ་རོན་ལ་གསུངས་པ།

༢ ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག ས་གཞི་ལ་ཡོད་པའི་དུད་འགྲོ་ཐམས་ཅད་ལས་ཁྱོད་ཀྱིས་ཟ་བར་རུང་བའི་དུད་འགྲོ་རྣམས་འདི་དག་གོ།

༣ དུད་འགྲོ་གང་ཡང་རུང་བའི་རྨིག་པ་ཁ་བྲག་རྨིག་པ་རྩེ་གཉིས་ཅན་དང་སྐྱུག་ལྡད་བྱེད་པ་རྣམས་ཟ་བར་རུང་ངོ་།

༤ དུད་འགྲོ་སྐྱུག་ལྡད་བྱེད་པ་དང་རྨིག་པ་ཁ་བྲག་རྣམས་ལས་འདི་འབའ་ཞིག་ཟ་བར་མི་རུང་ཞེ་ན། རྔ་མོང་ནི་སྐྱུག་ལྡད་བྱེད་ཀྱང་རྨིག་པ་ཁ་བྲག་དང་མི་ལྡན་པ་དེ་ཁྱེད་ཀྱི་ཕྱིར་མི་གཙང་བ་ཡིན་པར་དགོས།

༥ ཡང་འཕྱི་བ་སྐྱུག་ལྡད་བྱེད་ཀྱང་རྨིག་པ་ཁ་བྲག་མེད་པས་ཁྱེད་ཀྱི་ཕྱིར་མི་གཙང་བ་ཡིན།

༦ རི་བོང་ཡང་སྐྱུག་ལྡད་བྱེད་ཀྱང་རྨིག་པ་ཁ་བྲག་མེད་པས་ཁྱེད་ལ་མི་གཙང་བ་ཡིན།

༧ ཕག་པ་ཡང་རྨིག་པ་ཁ་བྲག་ཅན་རྨིག་པ་རྩེ་གཉིས་ཡོད་ཀྱང་། སྐྱུག་ལྡད་མི་བྱེད་པས་ཁྱེད་ཀྱི་ཕྱིར་མི་གཙང་བ་ཡིན།

༨ དེ་དག་གི་ཤ་ལས་ཀྱང་ཁྱོད་རྣམས་མ་ཟ། རོ་རྣམས་ལ་ཡང་མ་རེག དེ་དག་ཁྱེད་ཀྱི་ཕྱིར་མི་གཙང་བ་ཡིན་ནོ༎

༩ ཡང་ཆུ་ལ་ཡོད་པ་ཐམས་ཅད་ལས་ཟ་བར་རུང་བ་འདི་ལྟ་སྟེ། ཤོག་པ་དང་ཉ་སག་དང་ལྡན་པའི་ཉ་གང་ཡང་ཡིན་པ་ཆུ་ཞེ་ན། རྒྱ་མཚོའམ་གཙང་པོ་རྣམས་ལ་ཡོད་པ་ཟ་བར་རུང་གི།

༡༠ ཆུ་ལ་གནས་པའི་སྲོག་ཆགས་ཐམས་ཅད་དང་། རྒྱ་མཚོའམ་གཙང་པོ་རྣམས་ཀྱི་ཆུ་ལ་རྒྱུ་བ་ཐམས་ཅད་ལས་གང་ལ་ཉ་ཤོག་དང་ཉ་སག་མེད་པ་ཁྱེད་ཀྱི་ཕྱིར་མི་གཙང་བ་ཡིན་པར་དགོས་སོ།

༡༡ དེ་དག་ནི་ཁྱེད་ཀྱི་ཕྱིར་མི་གཙང་བ་ཡིན་པས་དེ་དག་གི་ཤ་ལས་མ་ཟ། རོ་ཡང་མི་གཙང་བར་རྩི་བར་དགོས་སོ།

༡༢ ཉ་ཤོག་དང་ཉ་སག་དང་མི་ལྡན་པའི་ཆུའི་སེམས་ཅན་གང་ཡང་རུང་བ་ཁྱེད་ཀྱི་ཕྱིར་མི་གཙང་བ་ཡིན།

༡༣ ཡང་འདབ་ཆགས་ལས་ཁྱོད་ཅག་གིས་མི་གཙང་བར་རྩི་རྒྱུ་ཡིན་པ་ནི་མི་གཙང་བ་ཡིན་པས་ཟ་བར་མི་རུང་བ་རྣམས་འདི་ཡིན། གླག་དང་ཕེ་རེས་དང་གོ་བོ་དང་།

༡༤ སྐྱ་ཁྲ་དང་བྱ་རྒོད་ཀྱི་རིགས་དང་།

༡༥ ཕོ་རོག་གི་རིགས་སྣ་ཚོགས་དང་།

༡༦ རྔ་མོང་བྱ་དང་བྱ་ཕ་ཝང་དང་ཁུ་བྱུག་དང་ཐང་དཀར་གྱི་རིགས་དང་།

༡༧ འུག་ཆུང་དང་ཆུ་སྐྱར་དང་འུག་རྒན་དང་།

༡༨ བཞད་དང་ཁ་སད་དང་གོག་རད་དང་།

༡༩ ཁྲུང་ཁྲུང་དང་ཆུ་སྲེག་གི་རིགས་དང་ཕུ་ཤུད་དང་ཕ་ཝང་རྣམས་སོ༎

༢༠ ཡང་འབུ་རྐང་བཞི་པ་ཤོག་པ་ཅན་ཐམས་ཅད་ཁྱེད་ཀྱི་ཕྱིར་མི་གཙང་བ་ཡིན་པར་དགོས།

༢༡ འབུ་རྐང་བཞི་པ་ཤོག་པ་ཅན་གྱི་རིགས་ལས་ཁྱེད་ཀྱིས་ཟ་བར་རུང་བ་རྣམས་འདི་འབའ་ཞིག་ཡིན། ས་ལ་མཆོང་བའི་ཕྱིར་རྐང་པའི་སྟོད་ལ་དལ་མོ་དང་ལྡན་པ་རྣམས་ལས།

༢༢ ཁྱེད་ཀྱིས་ཟ་བར་རུང་བ་རྣམས་འདི་ལྟ་སྟེ། ཆ་ག་འབུའི་རིགས་དང་ཀྱི་རིག་རྩེའི་རིགས་དང་ཅོག་ཅོག་པའི་རིགས་དང་ཚེ་རག་འབུའི་རིགས་སོ།

༢༣ འོན་ཀྱང་འབུ་རྐང་བཞི་བ་ཤོག་པ་ཅན་ཐམས་ཅད་ཁྱེད་ཀྱི་ཕྱིར་མི་གཙང་བ་ཡིན་པར་དགོས་སོ༎

༢༤ དེ་དག་གི་རྐྱེན་གྱིས་ཁྱེད་མི་གཙང་བར་འགྱུར་བས། སུས་ཀྱང་དེ་དག་གི་རོ་ལ་རེག་པ་དགོངས་མོའི་བར་དུ་མི་གཙང་བ་ཡིན་པར་བྱའོ།

༢༥ ཡང་སུས་ཀྱང་དེ་དག་གི་རོ་འཁྱེར་བས། རང་གི་གོས་རྣམས་འཁྲུད་དེ་དགོངས་མོའི་བར་དུ་མི་གཙང་བར་ཡིན་པར་དགོས་སོ།

༢༦ དུད་འགྲོ་གང་ཡང་རུང་བའི་རྨིག་པ་ཁ་བྲག་ཡོད་ཀྱང་རྨིག་པ་རྩེ་གཉིས་དང་མི་ལྡན་པ་དང་སྐྱུག་ལྡད་མི་བྱེད་པ་རྣམས་ཁྱེད་ཀྱི་ཕྱིར་མི་གཙང་བ་ཡིན། དེ་ལ་རེག་པའི་མི་སུ་ཡང་མི་གཙང་བ་ཡིན་པར་དགོས།

༢༧ ཡང་རྐང་བཞི་པའི་དུད་འགྲོའི་ཁྲོད་ནས་གང་རྣམས་སྦར་མོའི་ཁར་འགྲུལ་བ་ཐམས་ཅད་ཁྱེད་ཀྱི་ཕྱིར་མི་གཙང་བ་ཡིན་པར་དགོས། དེའི་རོ་ལ་རེག་པའི་མི་སུ་ཡིན་ཀྱང་དགོངས་མོའི་བར་དུ་མི་གཙང་བ་ཡིན་པར་དགོས།

༢༨ ཡང་དེའི་རོ་འཁུར་བའི་མིས་རང་གི་གོས་རྣམས་འཁྲུད་དེ་དགོངས་མོའི་བར་དུ་མི་གཙང་བ་ཡིན། དེ་དག་ཁྱེད་ཀྱི་ཕྱིར་མི་གཙང་བ་ཡིན་པའི་ཕྱིར་རོ༎

༢༩ ཡང་ས་རུ་ལྟོ་བས་འགྲུལ་བའི་སེམས་ཅན་རྣམས་ནས་ཁྱེད་ཀྱི་ཕྱིར་མི་གཙང་བ་འདི་དག་ཡིན། རྫ་བྲ་དང་བྱི་བ་དང་རྨིགས་པའི་རིགས་དང་།

༣༠ རྒག་ཅིག་དང་སྦལ་པ་དང་རུས་སྦལ་དང་སྐྱོགས་ལྟོ་བུ་དང་ཐིན་ཤ་མེད་དོ།

༣༡ འབུའི་རིགས་རྣམས་ནས་དེ་དག་ནི་ཁྱེད་ཀྱི་ཕྱིར་མི་གཙང་བ་ཡིན་པར་དགོས་པས། དེ་དག་གི་ཤི་རོ་ལ་སུས་ཀྱང་རེག་པ་དགོངས་མོའི་བར་དུ་མི་གཙང་བ་ཡིན་པར་དགོས་སོ།

༣༢ ཡང་རྫས་གང་ལ་དེ་དག་ལས་གཅིག་གི་ཤི་རོ་ལྟུང་བ་དེ་མི་གཙང་བ་ཡིན་པར་དགོས། ཤིང་གི་སྣོད་དམ། ཀོ་བའམ་གོས་སམ་ཕད་དམ་ལག་ཆ་གང་ཡིན་པ་ཆུར་འཇུག་པ་དང་དགོངས་མོའི་བར་དུ་མི་གཙང་བ་ཡིན་པར་དགོས། དེའི་རྗེས་ལ་གཙང་བར་བྱའོ།

༣༣ ཡང་དེ་དག་ལས་གཅིག་རྫའི་སྣོད་དུ་ལྟུང་ན་དེའི་ནང་ན་ཡོད་པ་ཐམས་ཅད་མི་གཙང་བར་གྱུར་པ་དང་སྣོད་རང་གཅོག་པར་དགོས་སོ།

༣༤ ཟ་རྒྱུ་ཡིན་པའི་ཁ་ཟས་གང་ལ་དེ་ལྟ་བུའི་ཆུ་འོང་བ་མི་གཙང་བ་དང་དེ་ལྟ་བུའི་སྣོད་གང་ལ་ཡང་འཐུང་རྒྱུ་ཡིན་པའི་བཏུང་བ་གང་ཡང་མི་གཙང་བ་ཡིན་པར་དགོས་སོ།

༣༥ ཡང་དེ་དག་གི་རོ་ལས་ཉུང་ངུ་ཞིག་གང་ཞིག་ཏུ་ལྟུང་བ་རྫས་དེ་མི་གཙང་བར་འགྱུར་བ་དང་མེ་ཐབ་ཡང་འཇིག་པར་དགོས་སོ། དེ་ཅིའི་ཕྱིར་ཞེ་ན། དེ་དག་མི་གཙང་བ་ཡིན་པས། ཁྱེད་ཀྱིས་མི་གཙང་བར་ཡང་རྩི་དགོས་པའི་ཕྱིར་རོ།

༣༦ ཆུ་མིག་དང་ཁྲོན་པ་དང་ཆུ་ཟོམ་རྣམས་གཅིག་པོ་གཙང་བ་ཡིན་གྱི། དེ་དག་གི་རོ་ལ་རེག་པའི་མི་ནི་མི་གཙང་བ་ཡིན་པར་བྱའོ།

༣༧ ཡང་གལ་ཏེ་དེ་དག་གི་རོ་ཞིག་འདེབས་རྒྱུ་ཡིན་པའི་ས་བོན་ཁྲོད་ལྟུང་ན་གཙང་བ་ཡིན།

༣༨ ཅི་སྟེ་ས་བོན་དེ་ལ་ཆུ་བརྒྱབ་ནས་དེ་དག་གི་རོ་ཞིག་དེ་ལ་ལྟུང་ན་ཁྱེད་ཀྱི་ཕྱིར་མི་གཙང་བར་གྱུར་ཅིག

༣༩ ཡང་གལ་ཏེ་ཁྱེད་ཀྱི་ཁ་ཟས་སུ་གནང་བའི་དུད་འགྲོ་ཞིག་ཤི་ན་དེའི་རོ་ལ་རེག་པའི་མི་དགོངས་མོའི་བར་དུ་མི་གཙང་བར་བྱ།

༤༠ ཡང་དེའི་རོ་ལས་ཟ་བའི་མིས་རང་གི་གོས་རྣམས་འཁྲུད་ཅིང་དགོངས་མོའི་བར་དུ་མི་གཙང་བ་ཡིན་པར་དགོས་པ་དང་། དེའི་རོ་འཁུར་བའི་མིས་རང་གི་གོས་རྣམས་འཁྲུད་ཅིང་དགོངས་མོའི་བར་དུ་མི་གཙང་བ་ཡིན་པར་བྱའོ༎

༤༡ ས་ལ་ལྟོ་བས་འགྲུལ་བའི་སྲིན་བུ་གང་ཡིན་པ་མི་གཙང་བ་ཡིན་པས་ཟ་བར་མི་རུང་ངོ་།

༤༢ ལྟོ་འགྲོ་གང་ཡིན་པ་རྐང་པ་བཞིའམ་དེ་ལས་ལྷག་པ་དང་ལྡན་པའི་སྲིན་བུ་ས་ལ་ལྟོ་བས་འགྲུལ་བ་ཐམས་ཅད་འབག་པ་ཡིན་པས་ཟ་བར་མི་རུང་ངོ་།

༤༣ ལྟོ་བས་འགྲུལ་བའི་སྲིན་བུ་དེ་ཐམས་ཅད་ཀྱི་རྐྱེན་གྱིས་ཁྱེད་ཀྱི་སེམས་འབག་པར་མ་བྱེད་ལ། ཁྱེད་དེ་དག་གི་སྒོ་ནས་མི་གཙང་བར་འགྱུར་བའི་རྐྱེན་གྱིས་ཁྱོད་རང་གིས་མི་གཙང་བར་བྱེད་པ་ལས་སྲུངས་ཤིག

༤༤ དེ་ཅིའི་ཕྱིར་ཞེ་ན། ང་ནི་ཡ་ཧོ་ཝཱ་ཁྱེད་ཅག་གི་དཀོན་མཆོག་དམ་པ་ཡིན་པས་ཁྱེད་ཀྱིས་ནི་རང་དམ་པར་བྱེད་ཅིང་དམ་པར་བྱ་སྟེ། ཁྱེད་རང་གི་སེམས་ས་ལ་ལྟོ་བས་འགྲུལ་བའི་སྲིན་བུ་རྣམས་ཀྱི་སྒོ་ནས་གང་གིས་ཀྱང་མི་གཙང་བར་བྱེད་པ་མི་རུང་བའི་ཕྱིར་རོ།

༤༥ ང་ཡ་ཧོ་ཝཱ་ནི་ཁྱོད་ཅག་གི་དཀོན་མཆོག་ཡིན་པའི་དོན་དུ་ཁྱོད་ཅག་མི་སེར་ཡུལ་ནས་ཡར་ཁྲིད་པས། ང་ནི་དམ་པ་ཡིན་པའི་ཕྱིར་དུ་ཁྱོད་ཅག་ཀྱང་དམ་པ་ཡིན་པར་དགོས་སོ་ཞེས་བཀའ་གནང་ངོ་༎

༤༦ དེ་ནི་དུད་འགྲོ་དང་འདབ་ཆགས་དང་ཆུ་ལ་རྒྱུ་བའི་སྲོག་ཆགས་ཐམས་ཅད་དང་ས་ལ་ལྟོ་བས་འགྲུལ་བའི་སྲོག་ཆགས་ཐམས་ཅད་ལ་རྟེན་པའི་ཚུལ་ཁྲིམས་ཡིན་ཏེ།

༤༧ གཙང་བ་ཡིན་པ་དང་གཙང་བ་མ་ཡིན་པ་དང་། ཟ་བར་རུང་བའི་དུད་འགྲོ་དང་ཟ་བར་མི་རུང་བའི་དུད་འགྲོའི་བྱེ་བྲག་རྟོགས་པའི་ཕྱིར་རོ༎

༡༢

ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢ ཨིས་ར་ཨེལ་གྱི་བུ་རྣམས་ལ་སྨྲོས་ཤིག བུད་མེད་ཅིག་མངལ་དང་ལྡན་པར་གྱུར་ནས་དེ་ལ་བུ་སྐྱེ་ན། ཟླ་མཚན་དང་ལྡན་པའི་སྐབས་སུ་མི་གཙང་བ་ཡིན་པ་དང་འདྲ་བར་ད་ཡང་ཞག་བདུན་གྱི་བར་དུ་མི་གཙང་བ་ཡིན་པར་དགོས་སོ།

༣ ཞག་བརྒྱད་པ་ལ་བུའི་མདུན་ལྤགས་ཀྱི་ཤ་གཅོད་པར་དགོས།

༤ ཡང་ཞག་སུམ་ཅུ་སོ་གསུམ་གཙང་སྦྲ་བྱེད་པའི་ཁྲག་ནང་མལ་ལ་སྡོད་ཅིང་། གཙང་སྦྲ་བྱེད་པའི་ཉིན་མོ་རྣམས་མ་རྫོགས་པའི་བར་དུ་རྫས་དམ་པ་ཞིག་ལ་རེག་པའམ་གནས་དམ་པ་རུ་འོང་བར་མི་རུང་ངོ་།

༥ ཡང་གལ་ཏེ་དེ་ལ་བུ་མོ་ཞིག་སྐྱེ་ན་ཟླ་མཚན་དང་ལྡན་སྐབས་སུ་མི་གཙང་བ་ཡིན་པ་དང་འདྲ་བར་བདུན་ཕྲག་གཉིས་ཀྱི་བར་དུ་མི་གཙང་བ་ཡིན་པར་དགོས་སོ། ཡང་གཙང་སྦྲ་བྱེད་པའི་ཁྲག་གི་ནང་དུ་ཞག་དྲུག་ཅུ་རེ་དྲུག་མལ་ལ་སྡོད་པར་དགོས།

༦ ཡང་བུའམ་བུ་མོའི་ཕྱིར་གཙང་སྦྲ་བྱེད་པའི་དུས་རྫོགས་ནས་བུད་མེད་ནི་གུར་མཆོག་གི་སྒོའི་འགྲམ་དུ་བླ་མ་ལ་སྦྱིན་སྲེག་ཏུ་ལུག་གུ་ལོ་གཅིག་པ་དང་། ཐི་བའམ་ཕུག་རོན་ཆུང་བ་ཞིག་སྡིག་པའི་ཕྱིར་འབུལ་བ་དང་མཆོད་པར་འབུལ་བར་དགོས་སོ།

༧ ཡང་བླ་མས་འབུལ་བ་དེ་རྣམས་ཡ་ཧོ་ཝཱ་ལ་འབུལ་ཞིང་བུད་མེད་ཀྱི་ཕྱིར་སྡིག་བཤགས་བྱེད་པར་དགོས། ད་ནས་དེ་མངལ་ཁྲག་ལས་གཙང་བར་འགྱུར་ཡོང་། དེ་ནི་བུ་དང་བུ་མོ་སྐྱེ་བའི་སྐབས་སུ་བུད་མེད་ལ་རྟེན་པའི་ཚུལ་ཁྲིམས་ཡིན་ནོ།

༨ ཡང་གལ་ཏེ་ལུག་གུ་འབུལ་བའི་ཕྱིར་བུད་མེད་ལ་ནོར་མེད་ན། ཐི་བ་གཉིས་སམ་ཕུག་རོན་ཆུང་བ་གཉིས་འཁྱེར་འོང་ནས་གཅིག་ནི་སྦྱིན་སྲེག་དང་གཅིག་སྡིག་པའི་ཕྱིར་མཆོད་པར་འབུལ་བར་དགོས་ཏེ། བླ་མས་དེའི་ཕྱིར་སྡིག་བཤགས་བྱས་ནས་མོ་གཙང་བར་འགྱུར་བར་བྱའོ་ཅེས་བཀའ་གནང་ངོ་༎

༡༣

ཡང་ཡ་ཧོ་ཝཱས་མོ་ཤེ་དང་ཨ་རོན་ལ་འདི་སྐད་དུ།

༢ མི་ཞིག་གི་ལུས་ཀྱི་པགས་པ་ལ་སྐྲང་འབུར་རམ་ཤུ་བའམ་ཐིག་ལེ་ལྷག་ལྷག་བྱུང་ནས་མི་དེའི་ལུས་ཀྱི་པགས་པ་རུ་མཛེ་གཉན་གྱི་རྟགས་སུ་འགྱུར་ན། བླ་མ་ཨ་རོན་ཡང་ན་དེའི་བུ་བླ་མ་བྱེད་པ་རྣམས་ཀྱི་དྲུང་དུ་འཁྲིད་དགོས་སོ།

༣ ཡང་བླ་མས་ལུས་ཀྱི་པགས་པ་ལ་ཡོད་པའི་རྟགས་ལ་བལྟས་ནས་རྟགས་ལ་ཡོད་པའི་བ་སྤུ་རྣམས་དཀར་པོར་འགྱུར་ཞིང་ལུས་ཀྱི་པགས་པ་ལས་རྟགས་དེ་དམའ་བར་འགྱུར་བར་མཐོང་ན། མཛེ་གཉན་གྱི་རྟགས་ཡིན་པས། བླ་མས་དེ་ལ་བལྟས་ནས་མི་དེ་མི་གཙང་བ་ཡིན་ཞེས་སྒྲོག་པར་དགོས།

༤ ཡང་གལ་ཏེ་ལུས་ཀྱི་པགས་པ་ལ་ཐིག་ལེ་དཀར་པོ་ཞིག་ཡོད་ཅིང་པགས་པ་ལས་དམའ་བར་མ་མཐོང་བ་དང་། བ་སྤུ་རྣམས་ཀྱང་དཀར་པོར་གྱུར་པ་མ་ཡིན་ན། རྟགས་དང་ལྡན་པའི་མི་དེ་བླ་མས་ཞག་བདུན་གྱི་བར་དུ་དགར་བར་དགོས།

༥ ཡང་ཞག་བདུན་པ་ལ་བླ་མས་དེ་ལ་བལྟས་ནས་རྟགས་ཀྱི་གཟུགས་མ་གྱུར་བར་སྔར་ལྟར་གནས་ཤིང་པགས་པ་རུ་རྟགས་མ་འཕེལ་བར་མཐོང་ན། བླ་མས་མི་དེ་ཡང་ཞག་བདུན་གྱི་བར་དུ་དགར་བར་དགོས།

༦ ཡང་ཞག་བདུན་པར་བླ་མས་དེ་ལ་སླར་ཡང་བལྟས་ནས་རྟགས་སྐྱ་བོར་གྱུར་ཞིང་པགས་པ་རུ་རྟགས་མ་འཕེལ་བར་མཐོང་ན། བླ་མས་མི་དེ་གཙང་མ་ཡིན་ཞེས་སྒྲོག་པར་དགོས། ཅི་ལ་ཟེར་ན། ཤུ་བ་ཡིན་པའི་ཕྱིར་རོ། མི་དེས་གོས་རྣམས་ཁྲུས་ནས་གཙང་བ་ཡིན་ནོ།

༧ འོན་ཀྱང་བླ་མས་དེ་ལ་བལྟས་པས་གཙང་བ་ཡིན་ཟེར་ནས་ཀྱང་དེའི་འོག་ཏུ་པགས་པ་ལ་འཕེལ་ན་སླར་ཡང་བླ་མས་མི་དེ་ལ་ལྟ་དགོས།

༨ ཡང་བླ་མས་དེ་ལ་བལྟས་ནས་པགས་པའི་ཤུ་བ་འཕེལ་བར་མཐོང་ན་མཛེ་ནད་ཡིན་པས་བླ་མས་མི་དེ་ནི་མི་གཙང་བ་ཡིན་ཞེས་སྒྲོག་པར་དགོས།

༩ མཛེ་ནད་ཀྱི་རྟགས་མི་ཞིག་ལ་ཡོད་ན་བླ་མའི་དྲུང་དུ་འཁྲིད་པར་དགོས།

༡༠ ཡང་བླ་མས་དེ་ལ་ལྟ་ཞིང་པགས་པ་ལ་སྐྲངས་འབུར་དཀར་པོ་དང་དེ་ལ་བ་སྤུ་རྣམས་དཀར་པོར་སོང་བ་དང་སྐྲངས་འབུར་ལ་ཤ་མདོག་དམར་པོའི་རྟགས་ཡོད་པར་མཐོང་ན།

༡༡ ལུས་ཀྱི་པགས་པ་ལ་མཛེ་ནད་རྙིང་པ་ཞིག་ཡིན་པས་བླ་མས་དེ་མི་གཙང་མ་ཡིན་ཞེས་སྒྲོག་པ་དང་། མི་དེ་མི་གཙང་བ་ཡིན་པའི་ཕྱིར་དགར་བར་མི་དགོས་སོ།

༡༢ ཡང་གལ་ཏེ་མཛེ་ནད་པགས་པ་ཀུན་ཏུ་འཐོར་ཞིང་མཛེ་ནད་ཀྱི་རྟགས་དང་ལྡན་པའི་མིའི་པགས་པ་ཀུན་བླ་མས་མཐོང་བ་ཙམ་དུ་མགོ་ནས་རྐང་པའི་བར་དུ་ཁྱབ་སྟེ།

༡༣ བླ་མས་དེ་ལ་ལྟ་ཞིང་ལུས་ཐམས་ཅད་མཛེ་ནད་ཀྱིས་ཁྱབ་པར་མཐོང་ན། རྟགས་དང་ལྡན་པའི་མི་དེ་ནི་གཙང་བ་ཡིན་ཞེས་སྒྲོག་པར་དགོས། དེ་ཅིའི་ཕྱིར་ཞེ་ན། ཐམས་ཅད་དཀར་པོ་སོང་བས་གཙང་མ་ཡིན་པའི་ཕྱིར་རོ།

༡༤ འོན་ཀྱང་བླ་མས་དེ་ལ་ལྟ་བའི་ཉིན་མོར་ཤ་རྗེན་པ་ཞིག་དེ་ལ་ཡོད་ན་མི་གཙང་བ་ཡིན་པར་དགོས་སོ།

༡༥ ཤ་རྗེན་པ་མི་གཙང་བ་ཡིན་ཏེ་མཛེ་ནད་ཡིན་པས། གལ་ཏེ་བླ་མས་ཤ་རྗེན་པ་མཐོང་ན་དེ་ནི་མི་གཙང་བ་ཡིན་ཞེས་སྒྲོག་པར་དགོས།

༡༦ འོན་ཀྱང་གལ་ཏེ་ཤ་རྗེན་པ་དཀར་པོ་རུ་གྱུར་ན་ཁོ་བླ་མའི་དྲུང་དུ་འོང་བ་དང་།

༡༧ བླ་མས་དེ་ལ་བལྟས་ནས་རྟགས་དཀར་པོ་རུ་གྱུར་པ་མཐོང་ན་རྟགས་དང་ལྡན་པ་ནི་གཙང་བར་གྱུར་པའི་ཕྱིར་བླ་མས་མི་དེ་གཙང་བ་ཡིན་ཞེས་སྒྲོག་པར་དགོས།

༡༨ ཡང་ལུས་ཀྱི་པགས་པ་ལ་ཐོར་བ་ཞིག་བྱུང་བའི་རྗེས་ལ་གསོ་བར་གྱུར་ནས།

༡༩ ཐོར་བའི་མལ་ལ་སྐྲངས་འབུར་དཀར་པོའམ་ཐིག་ལེ་སྐྱ་བོ་ཞིག་འབྱུང་ན་བླ་མས་དེ་ལ་ལྟ་བར་དགོས།

༢༠ ཡང་བླ་མས་དེ་ལ་ལྟ་ཞིང་པགས་པ་ལས་དེ་དམའ་བ་དང་བ་སྤུ་དཀར་པོ་གྱུར་པ་མཐོང་ན། མཛེ་ནད་ཀྱི་རྟགས་ཡིན་ཞིང་ཐོར་བའི་མལ་ན་འཐོར་བས་བླ་མས་མི་དེ་མི་གཙང་བ་ཡིན་ཞེས་སྒྲོག་པར་དགོས་སོ།

༢༡ ཇི་སྟེ་བླ་མས་དེ་ལ་བལྟས་ནས་བ་སྤུ་དཀར་པོ་མི་མཐོང་ཞིང་པགས་པ་ལས་དམའ་བ་མ་ཡིན་པ་དང་སྐྱ་བོ་ཡིན་པར་མཐོང་ན། བླ་མས་མི་དེ་ཞག་བདུན་གྱི་བར་དུ་དགར་བར་དགོས།

༢༢ ཡང་པགས་པ་རུ་འཕེལ་ན་མཛེ་ནད་ཀྱི་རྟགས་ཡིན་པའི་ཕྱིར་བླ་མས་དེ་མི་གཙང་བ་ཡིན་ཟེར་བར་དགོས།

༢༣ ཐིག་ལེ་དེ་མལ་ལ་སྡོད་ཅིང་མི་འཕེལ་ན་ཐོར་བའི་རྗེས་ཡིན་པས། བླ་མས་དེ་གཙང་བ་ཡིན་ཟེར་བར་དགོས།

༢༤ ཡང་ན་ལུས་ཀྱི་པགས་པ་ལ་འཚིག་པའི་རྨ་ཞིག་ཡིན་པས་འཚིག་པའི་རྨ་ནི་ཐིག་ལེ་སྐྱ་བོའམ་དཀར་པོར་གྱུར་ནས།

༢༥ བླ་མས་དེ་ལ་ལྟ་ཞིང་ཐིག་ལེ་ལ་བ་སྤུ་རྣམས་དཀར་པོར་སྒྱུར་བ་དང་པགས་པ་ལས་དམའ་བ་ཡིན་པར་མཐོང་ན་མཛེ་ནད་ཡིན། འཚིག་པའི་རྨ་ནི་འཐོར་ཞིང་མཛེ་གཉན་གྱི་རྟགས་ཀྱི་རྟགས་ཡིན་པས། བླ་མས་དེ་མི་གཙང་ངོ་ཞེས་སྒྲོག་པར་དགོས་སོ།

༢༦ ཡང་གལ་ཏེ་བླ་མས་དེ་ལ་བལྟས་ཤིང་ཐིག་ལེའི་བ་སྤུ་རྣམས་དཀར་པོར་མ་བསྒྱུར་པ་དང་པགས་པ་ལས་དམའ་བ་མ་ཡིན་ཏེ་སྐྱ་བོ་ཡིན་པར་མཐོང་ན། བླ་མས་མི་དེ་ཞག་བདུན་གྱི་བར་དུ་དགར་བར་དགོས།

༢༧ ཡང་ཞག་བདུན་པ་ལ་བླ་མས་དེ་ལ་བལྟས་ནས་གལ་ཏེ་པགས་པ་ལ་འཕེལ་ན། མཛེ་ནད་ཀྱི་རྟགས་ཡིན་པས་བླ་མས་མི་དེ་མི་གཙང་ངོ་ཞེས་སྒྲོག་པར་དགོས།

༢༨ ཇི་སྟེ་ཐིག་ལེ་དེ་མལ་ལ་སྡོད་ཅིང་པགས་པ་ལ་མི་འཕེལ་ཏེ་སྐྱ་བོ་ཡོད་ན། འཚིག་རྨའི་འབུར་བ་ཡིན་པ་དང་། འཚིག་རྨའི་རྗེས་ཡིན་པའི་ཕྱིར་བླ་མས་མི་དེ་གཙང་བ་ཡིན་ཟེར་བར་དགོས་སོ༎

༢༩ ཡང་གལ་ཏེ་སྐྱེས་པའམ་བུད་མེད་ཀྱི་མགོའམ་ཨག་ཚོམ་དུ་རྟགས་བྱུང་ནས།

༣༠ བླ་མས་རྟགས་ལ་ལྟ་ཞིང་པགས་པ་བས་དམའ་བ་ཡིན་ཏེ་སྐྲ་ཉག་གསེར་པོ་ཕྲ་མོ་དེ་རུ་མཐོང་ན་རྔོའམ། མགོའམ་ཨག་ཚོམ་གྱི་མཛེ་ནད་ཡིན་པས། བླ་མས་མི་དེ་མི་གཙང་ངོ་སྒྲོག་པར་དགོས་སོ།

༣༡ ཅི་སྟེ་བླ་མས་རྔོའི་རྟགས་ལ་བལྟས་ནས་པགས་པ་ལས་དམའ་བ་མེད་པ་དང་། སྐྲ་ནག་པོ་དེ་ན་མེད་པར་མཐོང་ན། བླ་མས་རྔོའི་རྟགས་དང་ལྡན་པའི་མི་དེ་ཞག་བདུན་གྱི་བར་དུ་དགར་བར་དགོས།

༣༢ ཡང་བླ་མས་ཞག་བདུན་པ་དེ་ལ་ལྟ་ཞིང་རྔོ་མ་འཕེལ་ཏེ་སྐྲ་ཉག་གསེར་པོ་ཞིག་དེ་ན་མེད་པ་དང་རྔོ་ནི་པགས་པ་ལས་དམའ་བ་མ་ཡིན་པར་མཐོང་ན།

༣༣ དེ་ནས་དེའི་སྐྲ་འབྲེག་པར་དགོས་ཀྱི། རྔོ་དེ་འབྲེག་པར་མི་རུང་སྟེ། རྔོ་དང་ལྡན་པའི་མི་དེ་བླ་མས་སླར་ཡང་ཞག་བདུན་གྱི་བར་དུ་དགར་བར་དགོས།

༣༤ ཡང་བླ་མས་ཞག་བདུན་པ་ལ་རྔོ་ལ་ལྟ་ཞིང་པགས་པ་ལ་རྔོ་མ་འཕེལ་ཏེ་པགས་པ་བས་དམའ་བ་མ་སོང་བ་མཐོང་ན། བླ་མས་མི་དེ་གཙང་བ་ཡིན་ཞེས་སྒྲོག་པར་དགོས་པ་དང་། དེས་རང་གི་གོས་རྣམས་ཁྲུས་ནས་གཙང་བ་ཡིན་ནོ།

༣༥ ཇི་སྟེ་གཙང་སྦྲ་བྱས་པའི་འོག་ཏུ་རྔོ་པགས་པ་ལ་འཕེལ་བ་དང་།

༣༦ བླ་མས་དེ་ལ་ལྟ་ཞིང་རྔོ་པགས་པ་རུ་འཕེལ་བར་མཐོང་ན། བླ་མས་སྐྲ་ཉག་གསེར་པོ་ལ་ལྟ་བར་མི་དགོས་ཏེ་མི་དེ་མི་གཙང་བ་འདུག་གོ།

༣༧ རྔོ་མལ་དུ་ལུས་ཏེ་དེའི་ནང་ན་སྐྲ་ནག་པོ་སྐྱེ་ན་རྔོ་གསོ་བར་གྱུར་ཏོ། མི་དེ་གཙང་བ་ཡིན་པས་བླ་མས་མི་དེ་གཙང་བ་ཡིན་ཞེས་སྒྲོག་པར་དགོས་སོ༎

༣༨ ཡང་གལ་ཏེ་སྐྱེས་པའམ་བུད་མེད་ལ་ལུས་ཀྱི་པགས་པ་ལ་ཐིག་ལེ་དཀར་པོ་བྱུང་ནས།

༣༩ བླ་མས་དེ་ལ་ལྟ་ཞིང་ལུས་ཀྱི་པགས་པ་ལ་ཐིག་ལེ་སྐྱ་བོའམ་དཀར་པོ་བྱུང་བར་མཐོང་ན་ཕོལ་སྐྱོན་མེད་པ་ཞིག་དེའི་པགས་པ་ལ་འཐོར་བས་མི་གཙང་བ་མི་འདུག

༤༠ ཡང་གལ་ཏེ་སྐྱེས་པ་ཞིག་གི་སྐྲ་སྤྱི་བོ་ནས་འབྱི་ནས་སྤྱི་ཐེར་འགྱུར་ན་མི་གཙང་བ་མ་ཡིན།

༤༡ ཡང་གལ་ཏེ་དཔྲལ་བའི་ཕྱོགས་སུ་མགོའི་སྐྲ་འབྱི་ནས་དཔྲལ་ཐེར་འགྲོ་ན་མི་གཙང་བ་མ་ཡིན།

༤༢ ཇི་སྟེ་སྤྱི་ཐེར་རམ་དཔྲལ་ཐེར་ལ་རྟགས་དཀར་དམར་ཞིག་འབྱུང་ན་སྤྱིའམ་དཔྲལ་བར་འཐོར་བའི་མཛེ་ནད་ཡིན་ནོ།

༤༣ ཡང་བླ་མས་དེ་ལ་ལྟ་ཞིང་ལུས་ཀྱི་པགས་པ་ལ་ཡོད་པའི་མཛེ་ནད་དང་འདྲ་བའི་རྟགས་ཀྱི་ཐོར་བ་དཀར་དམར་ཞིག་སྤྱི་བོའམ་དཔྲལ་བར་མཐོང་ན།

༤༤ མི་དེ་མཛེ་ཅན་ཡིན་པས་མི་གཙང་བ་ཡིན་པ་དང་། དེའི་མགོ་ལ་མཛེ་གཉན་ཡོད་པས། བླ་མས་མི་དེ་རྩ་ནས་མི་གཙང་བ་འདུག་ཅེས་ཟེར་བར་དགོས་སོ༎

༤༥ གཉན་དང་ལྡན་པའི་མི་མཛེ་ཅན་དེའི་གོས་རྣམས་དྲལ་བར་བྱ་བ་དང་། དེའི་མགོ་གཅེར་བུ་དང་ཡ་མཆུ་འགེབས་པར་དགོས་པ་དང་། མི་གཙང་མི་གཙང་ཞེས་སྐད་གཏོང་བར་དགོས་སོ།

༤༦ མི་དེས་གཉན་ནད་དེ་ཡོད་རིང་དུ་མི་གཙང་བ་ཡིན་པར་དགོས། མི་གཙང་བ་ཡིན་པས་གཅིག་པུར་གནས་ཤིང་ཚོགས་རའི་ཕྱི་རོལ་ན་དེའི་གནས་ཚང་ཡོད་པར་དགོས་སོ༎

༤༧ ཡང་གོས་ཤིག་ལ་མཛེ་ནད་ཀྱི་རྟགས་ཡོད་པ་ལ་རྟེན་ནས། སྣམ་བུའམ་རས་གོས་སམ།

༤༨ བལ་ལམ་རས་ཀྱི་རྒྱུའམ་སྤུན་ནམ། པགས་པའམ་ཀོ་བ་ནས་བྱས་པའི་ལས་གང་ཡང་རུང་བ་ལ་ཡོད་པས།

༤༩ གོས་སམ་པགས་པའམ་རྒྱུའམ་སྤུན་ནམ་ཀོ་བ་ནས་བྱས་པའི་རྫས་གང་ཡིན་པ་ལ་རྟགས་ལྗང་སྐྱའམ་དམར་སྐྱ་ཞིག་ཡོད་ན། མཛེ་ནད་ཀྱི་རྟགས་ཡིན་པས་བླ་མ་ལ་ལྟ་འཇུག་པར་དགོས།

༥༠ ཡང་བླ་མས་རྟགས་དེ་ལ་བལྟས་ནས་རྟགས་ཡོད་པའི་རྫས་དེ་བླ་མས་ཞག་བདུན་གྱི་བར་དུ་དགར་བར་དགོས།

༥༡ ཡང་ཞག་བདུན་པ་ལ་རྟགས་ལ་ལྟ་ཞིང་གོས་སམ་རྒྱུའམ་སྤུན་ནམ་པགས་པ་ཅི་དང་ཅི་ཀོ་བ་ནས་བྱས་པའི་རྫས་ལ་རྟགས་འཕེལ་བར་མཐོང་ན་རྟགས་དེ་ནི་མཛེ་ནད་འཐོར་བ་ཞིག་ཡིན་པས་མི་གཙང་བ་འདུག་གོ།

༥༢ ཡང་མཛེ་ནད་འཐོར་བ་དེ་བལ་ལམ་རས་ནས་བྱས་པའི་གོས་སམ་རྒྱུའམ་སྤུན་ནམ་ཀོ་བ་ནས་བྱས་པའི་རྫས་རྟགས་དང་ལྡན་པ་དེ་མེ་ལ་སྲེག་པར་དགོས་སོ༎

༥༣ ཡང་བླ་མས་དེ་ལ་ལྟ་ཞིང་གོས་སམ་རྒྱུའམ་སྤུན་ནམ་ཀོ་བ་ནས་བྱས་པའི་རྫས་ལ་ཡོད་པའི་རྟགས་མ་འཕེལ་བར་མཐོང་ན།

༥༤ བླ་མས་རྟགས་ཡོད་པའི་རྫས་འཁྲུད་དུ་བཅུག་ནས་སླར་ཡང་ཞག་བདུན་གྱི་བར་དུ་དགར་དགོས་སོ།

༥༥ ཡང་ཁྲུས་པའི་རྗེས་ལ་བླ་མས་རྟགས་ལ་ལྟ་ཞིང་རྟགས་ཀྱི་གཟུགས་མ་བསྒྱུར་ཏེ་མ་འཕེལ་བར་མཐོང་ན་མི་གཙང་བ་ཡིན་པས་མེས་སྲེག་པར་དགོས། དེ་ཅིའི་ཕྱིར་ཞེ་ན། རྒྱབ་ལོགས་སམ་མདུན་ལོགས་ལ་སྤུ་ཟིན་ཏེ་རྟགས་དམའ་ཞིང་འཐོར་བ་ཡོད་པའི་ཕྱིར་རོ།

༥༦ ཅི་སྟེ་བླ་མས་དེ་ལ་ལྟ་ཞིང་རྟགས་ཁྲུས་ནས་སྐྱ་བོར་གྱུར་པར་མཐོང་ན། རྟགས་གོས་སམ་ཀོ་བའམ་རྒྱུའམ་སྤུན་ལས་འདྲལ་བར་དགོས།

༥༧ ཇི་སྟེ་གོས་སམ་རྒྱུའམ་སྤུན་ནམ་ཀོ་བ་ནས་བྱས་པའི་རྫས་གང་ཡང་རུང་བ་ལ་ཕྱི་རུ་མཐོང་ན། མཛེ་ནད་འཐོར་བ་ཞིག་ཡིན་པས་རྟགས་ཡོད་པ་དེ་མེས་སྲེག་པར་དགོས་སོ།

༥༨ འོན་ཀྱང་ཁྱོད་ཀྱིས་ཁྲུས་པའི་གོས་སམ་རྒྱུའམ་སྤུན་ནམ་ཀོ་བ་ནས་བྱས་པའི་རྫས་གང་ཡིན་པ་ནས་རྟགས་མེད་ན། སླར་ཡང་འཁྲུད་པར་དགོས་ཏེ་གཙང་བར་འགྱུར་རོ༎

༥༩ བལ་ལམ་རས་ཀྱི་གོས་སམ་རྒྱུའམ་སྤུན་ནམ་ཀོ་བ་ནས་བྱས་པའི་རྫས་གང་ཡང་རུང་བ་ལ་འགོ་བའི་མཛེ་ནད་བཤད་པ་དང་། གཙང་བ་ཡིན་པ་དང་གཙང་བ་མ་ཡིན་པའི་ཚུལ་ཁྲིམས་རྣམས་དེ་ཡིན་ནོ་ཞེས་བཀའ་གནང་ངོ་༎

༡༤

ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢ མི་མཛེ་ཅན་ཞིག་གིས་གཙང་སྦྲ་བྱེད་སྐབས་སུ་དེ་ལ་རྟེན་པའི་ཚུལ་ཁྲིམས་འདི་ཡིན། བླ་མའི་དྲུང་དུ་ཁྲིད་པར་དགོས།

༣ ཡང་བླ་མ་ཚོགས་རའི་ཕྱི་རོལ་དུ་སོང་ནས་གལ་ཏེ་བླ་མས་དེ་ལ་ལྟ་ཞིང་མཛེ་ཅན་གྱི་མཛེ་ནད་གསོ་བར་གྱུར་པ་མཐོང་ན།

༤ བླ་མས་གཙང་སྦྲ་བྱེད་རྒྱུ་ཡིན་པའི་མིའི་ཕྱིར་བྱ་གསོན་པོ་གཙང་བ་གཉིས་དང་ཤུག་ཤིང་དང་མཚལ་ཁ་དང་ཨི་སོབ་བྱ་བ་འཁྱེར་འོང་དུ་འཇུག་པར་དགོས་སོ།

༥ ཡང་བླ་མས་བྱ་གཅིག་ཆུ་མིག་གི་ཆུས་གང་བའི་རྫའི་སྣོད་ཀྱི་སྟེང་དུ་གསོད་འཇུག་པར་དགོས།

༦ བྱ་གསོན་པོ་དང་ཤུག་ཤིང་དང་མཚལ་ཁ་དང་ཨི་སོབ་བླངས་ནས། བྱ་གསོན་པོ་དང་བཅས་པ་ཆུ་མིག་གི་ཆུའི་སྟེང་དུ་བསད་པའི་བྱའི་ཁྲག་གི་ནང་དུ་འཇུག་པར་དགོས་ཏེ།

༧ མཛེ་ནད་ཀྱི་ཕྱིར་གཙང་སྦྲ་བྱེད་པའི་མི་ལ་ལན་བདུན་གཡོགས་ཤིང་མི་དེ་གཙང་བར་བྱེད་དེ་བྱ་གསོན་པོ་ཐང་ལ་གཏོང་བར་དགོས་སོ།

༨ ཡང་གཙང་སྦྲ་བྱེད་པས་རང་གི་གོས་རྣམས་འཁྲུད་པ་དང་སྐྲ་འབྲེག་པ་དང་རང་གི་ལུས་ཆུས་ཁྲུས་ནས་གཙང་བར་འགྱུར། དེའི་འོག་ཏུ་ཚོགས་རར་འོང་ཆོག་ཀྱང་། རང་གི་གུར་གྱི་ཕྱི་རོལ་ན་ཞག་བདུན་གྱི་བར་གནས་པར་དགོས་སོ།

༩ ཡང་ཞག་བདུན་པ་ལ་མི་དེས་རང་གི་སྐྲ་ཐམས་ཅད་ཞེ་ན་མགོའི་སྐྲ་དང་སྨ་ར་དང་སྨིན་མའི་སྤུ་ཐམས་ཅད་འབྲེག་དགོས། ཡང་གོས་རྣམས་འཁྲུད་དགོས། ཡང་ལུས་ཀྱི་ཤ་ཆུས་འཁྲུད་པར་དགོས། དེའི་རྗེས་སུ་གཙང་མ་འདུག་གོ།

༡༠ ཡང་ཞག་བརྒྱད་པ་ལ་མི་དེས་ལུག་གུ་སྐྱོན་མེད་པ་གཉིད་དང་མོ་ལུག་ལོ་གཅིག་པ་སྐྱོན་མེད་པ་གཅིག་དང་རྒྱ་ཞིབ་ཨེ་ཕ་བཅུ་ཆ་གསུམ་མར་ཁུ་དང་བསྲེས་པ་དང་མར་ཁུ་ལཱོག་བྱ་བ་གཅིག་འཁྱེར་འོང་བར་དགོས་སོ།

༡༡ ཡང་གཙང་སྦྲའི་ཆོ་ག་བྱེད་པའི་བླ་མས་གཙང་སྦྲ་བྱེད་རྒྱུ་ཡིན་པའི་མི་དེ་དང་རྫས་དེ་དག་ཡ་ཧོ་ཝཱའི་ཞལ་ངོར་འདུན་མའི་གུར་མཆོག་གི་སྒོའི་འགྲམ་དུ་འཇོག་པར་དགོས།

༡༢ དེ་ནས་བླ་མས་ལུག་གུ་གཅིག་བླངས་ནས་ནོངས་པའི་ཕྱིར་མཆོད་པར་འབུལ་ཞིང་། དེ་དང་འདྲ་བར་ཡང་མར་ཁུའི་ལཱོག་དེ་ཡ་ཧོ་ཝཱའི་དྲུང་དུ་ཕར་ཚུར་གཡོ་བའི་འབུལ་བ་རུ་གཡོ་བར་དགོས།

༡༣ དེ་ནས་སྡིག་པའི་ཕྱིར་འབུལ་བའི་མཆོད་པ་དང་སྦྱིན་སྲེག་རྣམས་གསོད་ས་གནས་དམ་པ་དེ་རུ་ལུག་གུ་གསོད་པར་དགོས། གང་ལ་ཞེ་ན། ཇི་ལྟར་སྡིག་པའི་ཕྱིར་འབུལ་བ་དེ་ཡིན་དེ་ལྟར་ནོངས་པའི་ཕྱིར་འབུལ་བའི་མཆོད་པ་དེ་ཡང་བླ་མའི་ཡིན། ཀུན་ལས་དམ་པ་ཞིག་ཡིན་པའི་ཕྱིར་རོ།

༡༤ ཡང་ནོངས་པའི་ཕྱིར་ཕུལ་བའི་མཆོད་པ་དེའི་ཁྲག་ལས་བླ་མས་བླངས་ནས། བླ་མས་གཙང་སྦྲ་བྱེད་རྒྱུ་ཡིན་པའི་མིའི་རྣ་ཤལ་གཡས་པ་དང་ལག་པ་གཡས་པའི་མཐེབ་ཆེན་དང་རྐང་པ་གཡས་པའི་མཐེབ་ཆེན་ལ་འབྱུག་པར་བྱ།

༡༥ ཡང་མར་ཁུ་ལཱོག་གཅིག་དེ་ལས་བླ་མས་བླངས་ནས་རང་གི་ལག་གཡོན་པའི་ལག་མཐིལ་དུ་བླུག་པ་དང་།

༡༦ བླ་མས་མཛུབ་མོ་གཡས་པ་ལག་པ་གཡོན་ན་ཡོད་པའི་མར་ཁུའི་ནང་དུ་བཅུག་ནས། མར་ཁུ་དེ་ལས་མཛུབ་མོས་ཡ་ཧོ་ཝཱའི་ཞལ་ངོའི་མདུན་ལ་ལན་བདུན་གཏོར་བར་དགོས།

༡༧ ཡང་ལག་པ་ན་ཡོད་པའི་མར་ཁུའི་ལྷག་མ་ལུས་པ་བླ་མས་གཙང་སྦྲ་བྱེད་རྒྱུ་ཡིན་པའི་རྣ་ཤལ་གཡས་པ་དང་ལག་པ་གཡས་པའི་མཐེབ་ཆེན་དང་རྐང་པ་གཡས་པའི་མཐེབ་ཆེན་ནོངས་པའི་ཕྱིར་ཕུལ་བའི་མཆོད་པ་དེའི་ཁྲག་གི་སྟེང་དུ་འབྱུག་པར་དགོས།

༡༨ ཡང་བླ་མའི་ལག་ཏུ་ལྷག་མ་ལུས་པའི་མར་ཁུ་གཙང་སྦྲ་བྱེད་རྒྱུ་ཡིན་པའི་མིའི་མགོ་རུ་འཇུག་ཅིང་བླ་མས་ཡ་ཧོ་ཝཱའི་ཞལ་ངོར་དེའི་ཕྱིར་སྡིག་བཤགས་བྱེད་པར་དགོས།

༡༩ ཡང་བླ་མས་སྡིག་པའི་ཕྱིར་འབུལ་བའི་མཆོད་པ་དེ་ཕུལ་ཞིང་གཙང་སྦྲ་བྱེད་རྒྱུ་ཡིན་པ་དེ་རང་གི་མི་གཙང་བའི་ཕྱིར་སྡིག་བཤགས་བྱེད་པ་དང་། དེའི་རྗེས་ལ་སྦྱིན་སྲེག་གི་ཕྱིར་ལུག་གུ་གསོད་པར་དགོས་སོ།

༢༠ ཡང་བླ་མས་སྦྱིན་སྲེག་དང་ཞལ་ཟས་མཆོད་ཁྲིའི་ཁར་འཁྱེར་འོང་བ་དང་། བླ་མས་མི་དེའི་ཕྱིར་སྡིག་བཤགས་བྱེད་པར་དགོས་ཏེ། དེ་ནི་གཙང་བར་འགྱུར་རོ༎

༢༡ འོན་ཀྱང་མི་དེ་འབུལ་ཞིང་ནོར་དེ་ཙམ་དུ་མི་འབྱོར་ན། རང་གི་སྡིག་བཤགས་བྱེད་དུ་ནོངས་པའི་དོན་དུ་འབུལ་བའི་མཆོད་པ་དེའི་ཆེད་དུ་ལུག་གུ་ཞིག་ཕར་ཚུར་གཡོ་ཡིན་འབུལ་བ་དང་། རྒྱ་ཞིབ་ཨེ་ཕ་བཅུ་ཆ་གཅིག་མར་ཁུ་དང་བསྲེས་པ་དང་མར་ཁུ་ལཱོག་གཅིག་ཞལ་ཟས་སུ་འབུལ་བར་དགོས།

༢༢ དེ་ནས་དེའི་ལྕོགས་ཚོད་བཞིན་ཐི་བ་གཉིས་སམ་ཕུག་རོན་ཆུང་བ་གཉིས་ནས་གཅིག་སྡིག་པའི་ཕྱིར་མཆོད་པ་དང་། གཉིས་པ་དེ་སྦྱིན་སྲེག་ཏུ་འབུལ་བར་དགོས་སོ།

༢༣ ཡང་གཙང་སྦྲ་བྱས་པ་ནས་བཟུང་སྟེ་ཞག་བརྒྱད་རྗེས་ལ་འདུན་མའི་གུར་མཆོག་གི་སྒོའི་འགྲམ་དུ་ཡ་ཧོ་ཝཱའི་ཞལ་ངོར་བླ་མའི་དྲུང་དུ་ཕུལ་ནས།

༢༤ བླ་མས་ནོངས་པའི་ཕྱིར་ཕུལ་བའི་ལུག་གུ་དེ་དང་མར་ཁུ་ལཱོག་ཅིག་དེ་བླངས་ནས་ཡ་ཧོ་ཝཱའི་དྲུང་དུ་ཕར་ཚུར་གཡོ་བར་བྱ།

༢༥ ཡང་ནོངས་པའི་ཕྱིར་ཕུལ་བའི་ལུག་གུ་བསད་ནས། ནོངས་པའི་ཕྱིར་ཕུལ་བའི་མཆོད་པ་དེའི་ཁྲག་ནས་ལེན་ཞིང་གཙང་སྦྲ་བྱེད་པའི་མིའི་རྣ་ཤལ་གཡས་པ་དང་ལག་པ་གཡས་པའི་མཐེབ་ཆེན་དང་རྐང་པ་གཡས་པའི་མཐེབ་ཆེན་ལ་འབྱུག་པར་བྱ།

༢༦ ཡང་མར་ཁུ་ནས་བླ་མས་རང་གི་ལག་པ་གཡོན་པའི་ལག་མཐིལ་དུ་བླུགས་ནས།

༢༧ ལག་པ་གཡོན་པ་ན་ཡོད་པའི་མར་ཁུ་དེ་ལས་མཛུབ་མོ་གཡས་པས་ཡ་ཧོ་ཝཱའི་ཞལ་ངོར་ལན་བདུན་གཏོར་བར་དགོས།

༢༨ ཡང་བླ་མས་རང་གི་ལག་པ་ལ་ཡོད་པའི་མར་ཁུ་ལས་གཙང་སྦྲ་བྱེད་རྒྱུ་ཡིན་པའི་རྣ་ཤལ་གཡས་པ་དང་ལག་པ་གཡས་པའི་མཐེབ་ཆེན་དང་། རྐང་པ་གཡས་པའི་མཐེབ་ཆེན་ནོངས་པའི་ཕྱིར་ཕུལ་བའི་མཆོད་པའི་ཁྲག་གི་སྟེང་དུ་འབྱུག་པར་དགོས།

༢༩ ཡང་བླ་མའི་ལག་ཏུ་ལྷག་མ་ལུས་པའི་མར་ཁུ་གཙང་སྦྲ་བྱེད་རྒྱུ་ཡིན་པའི་མིའི་མགོ་རུ་འཇུག་ཅིང་ཡ་ཧོ་ཝཱའི་ཞལ་ངོར་དེའི་ཕྱིར་སྡིག་བཤགས་བྱེད་པར་དགོས་སོ།

༣༠ ཡང་དེས་འབུལ་ཐུབ་ཚོད་བཞིན་ཐི་བ་གཉིས་སམ་ཕུག་རོན་ཆུང་བ་གཉིས་ལས་གཅིག་མཆོད་པར་འབུལ་བ་འདི་ལྟ་སྟེ།

༣༡ དེ་ལ་ཅི་བྱོར་བ་ལས་གཅིག་ནི་སྡིག་པའི་ཕྱིར་འབུལ་བའི་མཆོད་པ་དང་གཉིས་པ་དེ་སྦྱིན་སྲེག་དང་བཅས་སུ་ཞལ་ཟས་ཀྱི་མཆོད་པ་ཡིན་གྱིས་བླ་མས་གཙང་སྦྲ་བྱེད་རྒྱུ་ཡིན་པའི་མི་ཡ་ཧོ་ཝཱའི་ཞལ་ངོར་སྡིག་བཤགས་བྱེད་པར་དགོས་སོ་ཞེས་བཀའ་གནང་ངོ་།

༣༢ དེ་ནི་མཛེ་གཉན་གྱིས་བཏབ་པའི་མི་ནོར་མེད་པའི་ཕྱིར་དུ་གཙང་སྦྲ་བྱེད་པ་ལ་རྟེན་པའི་ཚུལ་ཁྲིམས་ཡིན་ནོ༎

༣༣ ཡང་ཡ་ཧོ་ཝཱས་མོ་ཤེ་དང་ཨ་རོན་ལ་འདི་གསུངས་པ།

༣༤ ཁྱེད་ནི་ངས་ཁྱེད་ལ་བདག་ཏུ་འཛིན་པའི་ཀ་ན་ཨན་ཡུལ་དུ་ཞུགས་ནས། གལ་ཏེ་ངས་ཁྱེད་ལ་ནོར་སྐལ་དུ་གཏོང་བའི་ཡུལ་ན་ཁང་པ་ཞིག་ལ་མཛེ་ནད་ཡོད་ན།

༣༥ ཁང་པའི་བདག་པོ་ཚུར་འོང་བར་བྱ་སྟེ་བླ་མ་ལ་འདི་སྐད་དུ། ངའི་ཁང་པ་མཛེ་ནད་ཀྱི་རྟགས་ལྟ་བུ་ཞིག་ཐོན་སོང་ཅེས་ཟེར་བར་དགོས།

༣༦ ཡང་བླ་མ་དེའི་ནང་དུ་མ་ཞུགས་པའི་སྔོན་ལ་ཁང་པ་སྟོང་པ་བྱོས་ཤིག་ཟེར་བར་བྱ། དེ་ནས་བླ་མ་རྟགས་ལ་ལྟ་རུ་ནང་དུ་འཇུག་དགོས། དེ་ལྟར་མ་བྱས་ན། ཁང་པ་ལ་ཡོད་པའི་རྫས་གང་ཡང་མི་གཙང་བར་འགྱུར་ཡོང་། དེའི་རྗེས་སུ་བླ་མས་ཁང་པ་ལ་ལྟ་རུ་ནང་དུ་འཇུག་པར་དགོས་སོ།

༣༧ ཡང་རྟགས་དེ་ལ་ལྟ་ཞིང་རྩིག་པ་ལ་རྟགས་ལྗང་སྐྱའམ་དམར་པོ་ཡོད་དེ་རྩིག་པ་བས་དམའ་བ་འདུག་པ་མཐོང་ན།

༣༨ བླ་མས་ཁང་པའི་ཕྱི་རོལ་ཏུ་ཐོན་ནས་ཁང་པའི་སྒོ་ཞག་བདུན་གྱི་བར་དུ་རྒྱབ་དགོས།

༣༩ ཡང་ཞག་བརྒྱད་པ་ལ་ཡང་འོངས་ནས་ཁང་པའི་རྩིག་པ་ལ་རྟགས་འཕེལ་བར་མཐོང་ན།

༤༠ བླ་མས་རྟགས་ཡོད་པའི་རྡོ་རྣམས་རྩིག་པ་ལས་འདོན་པ་དང་གྲོང་ཁྱེར་གྱི་ཕྱི་རོལ་དུ་གནས་མི་གཙང་བ་ཞིག་ཏུ་འཁྱེར་བར་དགོས་བཀའ་གནང་དགོས།

༤༡ ཡང་ཁང་པའི་ནང་གི་འཇིམ་པ་ཐམས་ཅད་དྲད་ནས་དྲད་པའི་འཇིམ་པ་གྲོང་ཁྱེར་གྱི་ཕྱི་རོལ་དུ་གནས་མི་གཙང་བ་ཞིག་ཏུ་སྐྱུར་བར་དགོས།

༤༢ དེ་ནས་རྡོ་གཞན་མ་རྣམས་བླངས་ནས་སྔར་གྱི་རྡོ་རྣམས་ཀྱི་ཚབ་ཏུ་འཇུག་པ་དང་། འཇིམ་པ་གཞན་མ་བླངས་ནས་རྩིག་པ་ལ་རྒྱབ་པར་དགོས།

༤༣ ཡང་རྡོ་རྣམས་བཏོན་པ་དང་རྩིག་པ་དྲད་པའི་རྗེས་སུ་ཕྱིར་གསར་དུ་བརྒྱབས་ནས། གལ་ཏེ་རྟགས་ཕྱིར་འབྱུང་ཞིང་ཁང་པ་ན་མཐོང་བར་གྱུར་པས།

༤༤ བླ་མས་དེ་ལ་ལྟ་རུ་འོང་ཞིང་ཁང་པ་ལ་རྟགས་འཕེལ་བར་མཐོང་ན། ཁང་པ་ན་མཛེ་ནད་ངན་པ་ཞིག་ཡིན་པས་མི་གཙང་བ་འདུག་གོ།

༤༥ ཁང་པ་དེ་བཤིག་ནས་དེའི་རྡོ་དང་ཤིང་དང་ཁང་པའི་འཇིམ་པ་ཐམས་ཅད་གྲོང་ཁྱེར་གྱི་ཕྱི་རོལ་ཏུ་གནས་མི་གཙང་བ་ཞིག་ཏུ་འཁྱེར་བར་དགོས་སོ།

༤༦ ཡང་ཁང་པའི་སྒོ་རྒྱབ་ཏུ་དེའི་ནང་དུ་འཇུག་པའི་མི་དགོངས་མོའི་བར་དུ་མི་གཙང་བ་ཡིན་པར་དགོས།

༤༧ ཡང་སུ་ཡང་ཁང་པ་དེའི་ནང་ན་ཉལ་བ་དེས་གོས་རྣམས་འཁྲུད་པ་དང་། ཁང་པ་དེ་ན་ཁ་ཟས་ཟ་བ་དེས་གོས་རྣམས་འཁྲུད་པར་དགོས།

༤༨ ཇི་སྟེ་བླ་མ་འོངས་ནས་ཁང་པ་ལ་འཇིམ་པ་བརྒྱབ་པའི་འོག་རྟགས་ཁང་པ་ལ་མ་འཕེལ་བར་མཐོང་ན་རྟགས་མེད་པར་སོང་བས། བླ་མས་ཁང་པ་དེ་གཙང་བ་ཡིན་ཞེས་སྒྲོག་པར་དགོས།

༤༩ ཡང་ཁང་པ་ལ་གཙང་སྦྲ་བྱེད་པའི་ཕྱིར་བྱ་གཉིས་དང་ཤུག་ཤིང་དང་མཚལ་ཁ་དང་ཨི་སོབ་བྱ་བ་འཁྱེར་འོངས་ནས།

༥༠ བྱ་གཅིག་ཆུ་མིག་གི་ཆུས་གང་བའི་རྫའི་སྣོད་ཀྱི་སྟེང་དུ་གསོད་པ་དང་།

༥༡ ཤུག་ཤིང་དང་ཨི་སོབ་དང་མཚལ་ཁ་དང་བྱ་གསོན་པོ་བླངས་ནས་ཆུ་མིག་གི་ཆུའི་སྟེང་དུ་བསད་པའི་བྱའི་ཁྲག་གི་ནང་དུ་འཇུག་པ་དང་། ཁང་པ་དེ་ལ་ལན་བདུན་གཏོར་བར་དགོས།

༥༢ དེ་ལྟར་བྱའི་ཁྲག་དང་ཆུ་དང་བྱ་གསོན་པོ་དང་ཤུག་ཤིང་དང་ཨི་སོབ་དང་མཚལ་ཁའི་རྐྱེན་གྱིས་ཁང་པ་དེ་ལ་གཙང་སྦྲ་བྱེད་པར་དགོས།

༥༣ དེའི་རྗེས་སུ་བྱ་གསོན་པོ་གྲོང་ཁྱེར་གྱི་ཕྱི་རོལ་ན་ཐང་ལ་གཏོང་བ་དང་ཁང་པ་གཙང་བར་འགྱུར་བའི་ཕྱིར་དུ་དེ་ལྟར་གཙང་སྦྲ་བྱེད་པར་དགོས་སོ་ཞེས་བཀའ་གནང་ངོ་༎

༥༤ དེ་ནི་མཛེ་ནད་ཀྱི་རིགས་སྣ་ཚོགས་དང་རྔོ་དང་།

༥༥ གོས་རྣམས་དང་ཁང་པ་རྣམས་ལ་འབྱུང་བའི་མཛེ་ནད་དང་།

༥༦ ཐོར་བ་རྣམས་དང་ཤུན་པགས་དང་ཐིག་ལེ་ལ་རྟེན་པའི་ཚུལ་ཁྲིམས་ཡིན་ཏེ།

༥༧ མི་གཙང་བ་ཡིན་པ་དང་གཙང་བ་ཡིན་པའི་བྱེ་བྲག་རྟོགས་པའི་ཕྱིར་མཛེ་ནད་ཀྱི་ཚུལ་ཁྲིམས་དེ་ཡིན་ནོ༎

༡༥

ཡང་ཡ་ཧོ་ཝཱས་མོ་ཤེ་དང་ཨ་རོན་ལ་འདི་སྐད་དུ།

༢ ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག གལ་ཏེ་སྐྱེས་པ་ཞིག་གི་ཤ་ནས་གྲང་ནད་ཀྱི་རྣག་འཛག་ན། རྣག་དེ་ནི་མི་གཙང་བ་ཡིན།

༣ ཡང་སྐྱེས་པ་དེའི་རྣག་རྟོལ་ན་མི་གཙང་བ་འདི་ལྟ་སྟེ། གལ་ཏེ་དེའི་ཤ་ལས་རྣག་འཛག་པའམ་རྣག་གི་རྐྱེན་གྱིས་ཤ་ནི་བཀག་པ་ཡིན་ན། དེ་ནི་ཁོའི་མི་གཙང་བ་ཡིན་ནོ།

༤ མལ་ས་གང་ལ་ཡང་གྲང་བ་ན་བའི་མི་དེ་ཉལ་ན་མི་གཙང་བ་ཡིན་པ་དང་། རྫས་གང་གི་སྟེང་དུ་མི་དེ་སྡོད་ན་མི་གཙང་བ་ཡིན་པར་བྱའོ།

༥ ཡང་མི་དེའི་མལ་ས་ལ་རེག་པའི་མིས་རང་གི་གོས་རྣམས་འཁྲུད་ཅིང་ལུས་ཆུས་ཁྲུས་ནས་དགོངས་མོའི་བར་དུ་མི་གཙང་བ་ཡིན་པར་དགོས་སོ།

༦ ཡང་རྫས་གང་གི་སྟེང་དུ་གྲང་བ་ན་བའི་མི་དེ་སྔར་བསྡད་པ་ཡིན་པའི་རྗེས་ལ་རྫས་དེ་རང་ལ་མི་སུ་བསྡད་པ་དེས་རང་གི་གོས་རྣམས་འཁྲུད་པ་དང་ལུས་ཆུས་ཁྲུས་ནས། དགོངས་མོའི་བར་དུ་མི་གཙང་བ་ཡིན་པར་དགོས་སོ།

༧ ཡང་གྲང་བ་ན་བའི་ལུས་ལ་རེག་པ་དེས་རང་གི་གོས་རྣམས་འཁྲུད་པ་དང་ལུས་ཆུས་ཁྲུས་ནས་དགོངས་མོའི་བར་དུ་མི་གཙང་བར་ཡིན་པར་དགོས་སོ།

༨ ཡང་གལ་ཏེ་གྲང་བ་ན་བའི་མིས་རང་གི་མཆིལ་མ་མི་གཙང་བ་མེད་པའི་མི་ལ་འདོར་ན། མི་དེས་རང་གི་གོས་རྣམས་འཁྲུད་པ་དང་ལུས་ཆུས་ཁྲུས་ནས་དགོངས་མོའི་བར་དུ་མི་གཙང་བ་ཡིན་པར་དགོས་སོ།

༩ ཡང་སྒ་གང་གི་སྟེང་ལ་གྲང་བ་ན་བའི་མི་སྡོད་པ་མི་གཙང་བ་ཡིན་པར་དགོས་སོ།

༡༠ ཡང་མི་དེའི་འོག་ན་ཡོད་པའི་རྫས་གང་ཡང་རུང་བ་ལ་རེག་པའི་མི་དེ་དགོངས་མོའི་བར་དུ་མི་གཙང་བ་ཡིན་པར་དགོས་པ་དང་། རྫས་དེ་གྱོན་པའི་མིས་རང་གི་གོས་རྣམས་ཁྲུད་པ་དང་ལུས་ཆུས་ཁྲུས་ནས་དགོངས་མོའི་བར་དུ་མི་གཙང་བ་ཡིན་པར་དགོས་སོ།

༡༡ ཡང་གྲང་བ་ན་བའི་མི་སྔར་རང་གི་ལག་པ་ཆུས་མ་ཁྲུས་པའི་འོག་ཏུ་མི་ཞིག་ལ་རེག་ན། མི་དེས་རང་གི་གོས་རྣམས་འཁྲུད་པ་དང་ལུས་ཆུས་ཁྲུས་ནས་དགོངས་མོའི་བར་དུ་མི་གཙང་བ་ཡིན་པར་དགོས།

༡༢ ཡང་རྫའི་སྣོད་གང་ལ་གྲང་བ་ན་བའི་མིས་རེག་པ་དེ་གཅོག་དགོས། ཡང་ཤིང་གི་སྣོད་གང་ཡང་ཆུས་བཤལ་བར་དགོས།

༡༣ ཡང་གལ་ཏེ་གྲང་བ་ན་བའི་མི་གྲང་བ་ནས་གཙང་བར་འགྱུར་ན། གཙང་བར་གྱུར་པ་ནས་བཟུང་སྟེ་ཞག་བདུན་བརྩིས་ཏེ་གོས་རྣམས་འཁྲུད་པ་དང་ཆུ་མིག་གི་ཆུས་རང་གི་ལུས་ཁྲུས་ནས་གཙང་བར་གྱུར་ཏོ།

༡༤ ཡང་ཞག་བརྒྱད་པ་ལ་ཐི་བ་གཉིས་སམ། ཕུག་རོན་ཆུང་བ་གཉིས་བླངས་ནས་ཡ་ཧོ་ཝཱའི་ཞལ་ངོར་འདུན་མའི་གུར་མཆོག་གི་སྒོའི་འགྲམ་དུ་ཡོངས་ནས་བླ་མ་ལ་འབུལ་བར་དགོས་སོ།

༡༥ ཡང་བླ་མས་དེ་དག་ལས་གཅིག་སྡིག་པའི་ཕྱིར་མཆོད་པ་དང་། གཞན་མ་དེ་སྦྱིན་སྲེག་ཏུ་འབུལ་ཞིང་ཡ་ཧོ་ཝཱའི་ཞལ་ངོར་གྲང་བའི་ནད་ཀྱི་དོན་དུ་སྡིག་བཤགས་བྱེད་པར་དགོས་སོ༎

༡༦ ཡང་སྐྱེས་པ་ཞིག་ས་བོན་འཛག་ན་ལུས་ཚང་མ་ཆུས་འཁྲུད་དགོས། དགོངས་མོའི་བར་དུ་མི་གཙང་བ་ཡིན་པར་དགོས།

༡༧ ཡང་གོས་དང་པགས་པ་གང་ལ་ཡང་ས་བོན་འཕོག་ན་ཆུས་འཁྲུད་པ་དང་དགོངས་མོའི་བར་དུ་མི་གཙང་བ་ཡིན་པར་དགོས་སོ།

༡༨ ཡང་གལ་ཏེ་ཁྱོས་རང་གི་ཆུང་མ་དང་འགྲོགས་ཤིང་ས་བོན་འཛག་ན། དེ་དག་རང་གི་ལུས་ཆུས་འཁྲུད་པ་དང་དགོངས་མོའི་བར་དུ་མི་གཙང་བ་ཡིན་པར་དགོས་སོ༎

༡༩ ཡང་གལ་ཏེ་བུད་མེད་ཟླ་མཚན་དང་ལྡན་པ་དེའི་ལུས་ནས་ཁྲག་འབྱུང་ན། ཞག་བདུན་གྱི་བར་དུ་མི་གཙང་བ་ཡིན་ཏེ་དེ་ལ་རེག་པའི་མི་དགོངས་མོའི་བར་དུ་མི་གཙང་བ་ཡིན་པར་དགོས།

༢༠ ཡང་བུད་མེད་མི་གཙང་བ་ཡོད་པའི་བར་དུ་རྫས་གང་གི་སྟེང་དུ་ཉལ་བ་དེ་མི་གཙང་། གང་གི་སྟེང་དུ་སྡོད་པ་ཡང་མི་གཙང་བ་ཡིན་པར་དགོས།

༢༡ ཡང་སུས་ཀྱང་དེའི་མལ་ས་ལ་རེག་པ་རང་གི་གོས་རྣམས་འཁྲུད་པ་དང་ལུས་ཆུས་ཁྲུས་ནས་དགོངས་མོའི་བར་དུ་མི་གཙང་བ་ཡོད་པར་དགོས།

༢༢ ཡང་རྫས་གང་གི་སྟེང་དུ་ཁོ་བསྡད་པ་དེ་ལ་མི་ཞིག་གིས་རེག་ན་རང་གི་གོས་རྣམས་འཁྲུད་པ་དང་། ལུས་ཆུས་ཁྲུས་ནས་དགོངས་མོའི་བར་དུ་མི་གཙང་བ་ཡིན་པར་དགོས།

༢༣ ཡང་བུད་མེད་གང་ལ་སྡོད་པའི་མལ་སའམ་སྟན་གྱི་སྟེང་དུ་རྫས་ཤིག་ཡོད་དེ། རྫས་དེ་ལ་མི་ཞིག་གིས་རེག་ན་དགོངས་མོའི་བར་དུ་མི་གཙང་བ་ཡིན་པར་དགོས།

༢༤ ཡང་སྐྱེས་པ་ཞིག་དེ་དང་འགྲོགས་ཤིང་མོའི་གྲིབ་དེ་ལ་ཡོད་ན། དེ་ཡང་ཞག་བདུན་གྱི་བར་དུ་མི་གཙང་བ་སོང་སྟེ་དེ་ནི་གང་དུ་ཉལ་བའི་མལ་ས་ཡང་མི་གཙང་བ་ཡིན་པར་དགོས་སོ༎

༢༥ ཡང་བུད་མེད་ཅིག་ཟླ་མཚན་དང་མི་ལྡན་ཏེ་ཞག་མང་པོ་ཁྲག་གི་ནད་ཀྱིས་བཏབ་པའམ། ཟླ་མཚན་གྱི་དུས་ལས་ལྷག་པར་ཁྲག་འཛག་ན། ཟླ་མཚན་གྱི་དུས་དང་འདྲ་བར་མི་གཙང་བའི་ཁྲག་མ་འཛག་པའི་བར་དུ་དུས་ཚང་མ་མི་གཙང་བ་ཡིན་པར་དགོས།

༢༦ ཁྲག་འཛག་པའི་བར་དུ་མོ་གང་དུ་ཉལ་བའི་མལ་ས་དང་ཟླ་མཚན་གྱི་སྐབས་ཀྱི་མལ་ས་གཅིག་པ་རྩི་བར་དགོས་ཏེ། ཟླ་མཚན་གྱི་དུས་དང་འདྲ་བར་མོ་གང་གི་སྟེང་དུ་སྡོད་པའི་རྫས་མི་གཙང་བ་ཡིན་པར་དགོས།

༢༧ ཡང་དེ་ལ་རེག་པའི་མི་མི་གཙང་བ་ཡིན་ཏེ་གོས་རྣམས་འཁྲུད་དགོས་ཏེ། རང་གི་ལུས་ཆུས་ཁྲུས་ནས་དགོངས་མོའི་བར་དུ་མི་གཙང་བ་ཡིན་པར་བྱའོ།

༢༨ ཡང་གལ་ཏེ་བུད་མེད་རང་གི་ཁྲག་ལས་གཙང་སོང་བའི་རྗེས་སུ་ཞག་བདུན་རྩི་བར་དགོས། དེ་ནས་གཙང་བར་འགྱུར་ཡོང་།

༢༩ ཡང་ཞག་བརྒྱད་པ་ལ་ཐི་བ་གཉིས་སམ་ཕུག་རོན་ཆུང་བ་གཉིས་བླངས་ནས་བླ་མ་ལ་འདུན་མའི་གུར་མཆོག་གི་སྒོའི་འགྲམ་ལ་འཁྱེར་འོང་བར་དགོས།

༣༠ ཡང་བླ་མས་དེ་གཉིས་ལས་གཅིག་སྡིག་པའི་ཕྱིར་མཆོད་པ་དང་། གཞན་མ་དེ་སྦྱིན་སྲེག་ཏུ་འབུལ་ཞིང་བླ་མས་དེའི་ཁྲག་གི་མི་གཙང་བའི་ཕྱིར་ཡ་ཧོ་ཝཱའི་ཞལ་ངོར་སྡིག་བཤགས་བྱེད་པར་དགོས་སོ༎

༣༡ དེ་ལྟར་ཨིས་ར་ཨེལ་གྱི་བུ་རྣམས་ཀྱིས་ངའི་གནས་ཁང་དེ་དག་གི་དབུས་སུ་ཡོད་པ་དེ་མི་གཙང་བ་མི་བྱེད་པ་དང་། མི་གཙང་བའི་རྐྱེན་གྱིས་འཆི་བའི་ཉེན་ཡོད་པས། དེ་དག་རང་གི་མི་གཙང་བ་སྣ་ཚགས་ལས་སྲུང་བར་བྱོས་ཤིག་ཅེས་བཀའ་གནང་ངོ་༎

༣༢ དེ་ནི་གྲང་བའི་ནད་བཏབ་པ་དང་། མ་འགྲོགས་པར་ས་བོན་འཛག་པས་མི་གཙང་བར་གྱུར་པ་དང་།

༣༣ ཟླ་མཚན་དང་ལྡན་པས་མི་གཙང་བ་དང་། ས་བོན་ནམ་ཁྲག་འཛག་པའི་སྐྱེས་པའམ་བུད་མེད་དང་། བུད་མེད་མི་གཙང་བ་ཡིན་པ་དང་། དེ་དང་འགྲོགས་པའི་མི་ལ་རྟེན་པའི་ཚུལ་ཁྲིམས་ཡིན་ནོ༎

༡༦

ཨ་རོན་གྱི་བུ་གཉིས་ཡ་ཧོ་ཝཱའི་དྲུང་དུ་བྱུང་བས་ཤི་བའི་རྗེས་ལ་ཡ་ཧོ་ཝཱས་མོ་ཤེ་ལ་གསུང་གླེང་མཛད་ཅིང་།

༢ ཡ་ཧོ་ཝཱས་མོ་ཤེ་ལ་འདི་སྐད་དུ། ཁྱོད་ཀྱིས་ཨ་ཇོ་ཨ་རོན་ལ་སྨྲོས་ཤིག ཁྱོད་རང་མི་འཆི་བའི་ཕྱིར་རྟག་ཏུ་གནས་དམ་པ་རུ་སྒྲོམ་གྱི་ཁར་ཡོད་པའི་ཐུགས་རྗེའི་ཁྲི་ཡོལ་བའི་རྒྱབ་ན་ཡོད་པ་དེའི་དྲུང་དུ་མ་འགྲོ་ཞིག དེ་ཅིའི་ཕྱིར་ཞེ་ན། ང་ནི་སྤྲིན་གྱི་ནང་ན་ཐུགས་རྗེའི་ཁྲིའི་སྟེང་ན་སྣང་བར་འགྱུར་རོ།

༣ ཨ་རོན་གནས་དམ་པ་རུ་འཇུག་སྐབས་སུ་སྡིག་པའི་ཕྱིར་འབུལ་བྱའི་གླང་ཐུག་གཞོན་པ་དང་སྦྱིན་སྲེག་གི་ཕྱིར་ལུག་ཐུག་གཅིག་འཁྲིད་ཅིང་འཇུག་པར་དགོས།

༤ རས་གོས་དམ་པ་ཞིག་གོན་པ་དང་། དེའི་ཤ་རས་ཀྱི་གོས་ཐུང་གིས་འགེབས་པ་དང་། རས་ཀྱི་སྐུ་རགས་ཤིག་འཆིང་བ་དང་། རས་ཀྱི་དབུ་ཐོད་གོན་པར་བྱ། དེ་ནི་ན་བཟའ་དམ་པ་རྣམས་ཡིན་ཏེ། རང་གི་ཤ་ལུས་ཆུས་ཁྲུས་ནས་དེ་རྣམས་གོན་པར་དགོས་སོ།

༥ ཡང་ཨིས་ར་ཨེལ་གྱི་བུ་རྣམས་ཀྱི་ཚོགས་ནས་ར་ཐུག་གཉིས་སྡིག་པའི་ཕྱིར་འབུལ་དུ་དང་སྦྱིན་སྲེག་ཏུ་ལུག་ཐུག་གཅིག་ལེན་པར་དགོས།

༦ ཡང་ཨ་རོན་གྱིས་རང་གི་སྡིག་པའི་ཕྱིར་འབུལ་བྱའི་གླང་ཐུག་འཁྱེར་འོངས་ནས་རང་དང་ཁྱིམ་གྱི་མིའི་ཕྱིར་སྡིག་བཤགས་བྱེད་པར་དགོས།

༧ ཡང་ར་ཐུག་དེ་གཉིས་བླངས་ནས་ཡ་ཧོ་ཝཱའི་སྤྱན་སྔར་འདུན་མའི་གུར་མཆོག་གི་སྒོའི་འགྲམ་དུ་གཞག་པར་བྱ།

༨ ཡང་ཨ་རོན་གྱིས་ར་ཐུག་དེ་གཉིས་ལ་རྟགས་རིལ་བརྒྱབས་ནས། རྟགས་རིལ་གཅིག་ནི་ཡ་ཧོ་ཝཱ་དང་། རྟགས་རིལ་གཞན་དེ་ཨ་ཟ་ཟིལ་གྱི་ཕྱིར་རོ།

༩ ཡང་རྟགས་རིལ་གྱིས་ཡ་ཧོ་ཝཱའི་ཕྱིར་ཐོན་པའི་ར་ཐུག་དེ་ཨ་རོན་གྱིས་འཁྱེར་འོངས་ནས་སྡིག་པའི་ཕྱིར་མཆོད་པར་འབུལ་གྱི།

༡༠ རྟགས་རིལ་གྱིས་ཨ་ཟ་ཟིལ་གྱི་ཕྱིར་ཐོན་པའི་ར་ཐུག་དེ་གསོན་པོར་ཡ་ཧོ་ཝཱའི་དྲུང་དུ་འཇོག་པར་བྱ། གང་ལ་ཞེ་ན། སྡིག་བཤགས་བྱེད་དེ་ཨ་ཟ་ཟིལ་གྱི་དོན་དུ་འབྲོག་སྟོང་དུ་གཏོང་བའི་ཕྱིར་རོ༎

༡༡ ཡང་ཨ་རོན་གྱིས་རང་གི་སྡིག་པའི་ཕྱིར་འབུལ་བྱའི་གླང་ཐུག་འཁྱེར་འོང་ཞིང་ཁོ་རང་ཁྱིམ་དང་བཅས་པའི་ཕྱིར་སྡིག་བཤགས་བྱེད་དུ་རང་གི་སྡིག་པའི་ཕྱིར་འབུལ་བྱའི་གླང་ཐུག་གསོད་པར་དགོས།

༡༢ ཡང་ཡ་ཧོ་ཝཱའི་མཆོད་ཁྲི་ནས་བླངས་པའི་སོལ་མེས་གང་བའི་སྤོས་ཕོར་དང་། བདུག་སྤོས་ཞིབ་པར་བཏགས་པ་ལག་པ་གཉིས་གང་བ་བླངས་ནས་ཡོལ་བའི་རྒྱབ་ཏུ་འཁྱེར་དགོས།

༡༣ ཡང་བདུག་སྤོས་ཡ་ཧོ་ཝཱའི་དྲུང་དུ་མེ་རུ་འདེབས་པར་དགོས། ཅི་ལ་ཞེ་ན། བདུག་སྤོས་ཀྱི་དུད་པའི་སྤྲིན་གྱིས་དཔང་པོའི་ཁར་ཡོད་པའི་ཐུགས་རྗེའི་ཁྲི་གཡོག་པས་མི་དེ་མི་འཆི་བའི་ཕྱིར་རོ།

༡༤ ཡང་གླང་ཐུག་གི་ཁྲག་ལས་བླངས་ནས་རང་གི་མཛུབ་མོས་ཐུགས་རྗེའི་ཁྲིའི་མདུན་ལོགས་ལ་ཤར་ཕྱོགས་སུ་གཡོག་པ་དང་། ཐུགས་རྗེའི་ཁྲིའི་མདུན་དུ་ལན་བདུན་མཛུབ་མོས་ཁྲག་གཡོག་པར་དགོས།

༡༥ ཡང་མི་ཚོའི་སྡིག་པའི་ཕྱིར་འབུལ་བྱའི་ར་ཐུག་བསད་ནས། དེའི་ཁྲག་ཡོལ་བའི་རྒྱབ་ཏུ་ནང་དུ་འཁྱེར་འོང་ཞིང་། གླང་ཐུག་གི་ཁྲག་དང་བྱས་པ་དང་འདྲ་བར་ཁྲག་འདི་དང་བྱེད་དེ་ཐུགས་རྗེའི་ཁྲིའི་གོང་དུ་དང་ཐུགས་རྗེའི་ཁྲིའི་མདུན་དུ་གཡོག་པ་དང་།

༡༦ གནས་དམ་པ་ལ་ཨིས་ར་ཨེལ་གྱི་བུ་རྣམས་མི་དག་པ་དང་། དེ་དག་གི་འགལ་སྐྱོན་དང་སྡིག་པ་ཐམས་ཅད་ཀྱི་ཕྱིར་སྡིག་བཤགས་བྱེད་ཅིང་། དེ་དག་གི་མི་གཙང་བའི་དབུས་སུ་བཞུགས་པའི་འདུན་མའི་གུར་མཆོག་ལ་ཡང་དེ་ལྟར་བྱེད་པར་དགོས།

༡༧ ཡང་དེས་གནས་དམ་པ་ལ་སྡིག་བཤགས་བྱེད་དུ་ནང་དུ་འཇུག་པ་ནས་ཕྱི་རུ་མཐོན་པའི་བར་དུ་མི་སུ་ཡང་འདུན་མའི་གུར་མཆོག་ན་ཡོད་པར་མི་དགོས། དེ་ལྟར་ཁོ་རང་དང་རང་གི་ཁྱིམ་དང་ཨིས་ར་ཨེལ་གྱི་བུ་རྣམས་ཀྱི་ཚོགས་ཀྱི་ཕྱིར་སྡིག་བཤགས་བྱེད་པར་དགོས།

༡༨ དེ་ནས་ཡ་ཧོ་ཝཱའི་དྲུང་དུ་ཡོད་པའི་མཆོད་ཁྲིའི་རྩར་ཐོན་ནས་དེ་ལ་སྡིག་བཤགས་བྱེད་ཅིང་གླང་ཐུག་གི་ཁྲག་དང་ར་ཐུག་གི་ཁྲག་ལས་བླངས་ནས་ཕྱོགས་བཞིར་མཆོད་ཁྲིའི་རུ་བ་རྣམས་ལ་གཡོག་པར་དགོས།

༡༩ དེའི་སྟེང་དུ་རང་གི་མཛུབ་མོས་ལན་བདུན་ཁྲག་ལས་གཡོག་ཅིང་ཨིས་ར་ཨེལ་གྱི་བུ་རྣམས་ཀྱི་མི་གཙང་བ་རྣམས་ལས་གཙང་བ་དང་དམ་པར་བྱེད་པར་དགོས་སོ༎

༢༠ ནམ་གནས་དམ་པ་དང་འདུན་མའི་གུར་མཆོག་དང་མཆོད་ཁྲི་ལ་སྡིག་བཤགས་བྱེད་ཟིན་པའི་ཚེ་ར་ཐུག་གསོན་པོ་དེ་འཁྱེར་འོང་བར་དགོས།

༢༡ ཡང་ཨ་རོན་གྱིས་ར་ཐུག་གསོན་པོའི་མགོ་ལ་ལག་པ་གཉིས་ཀ་བཞག་ནས་དེའི་གོང་ལ་ཨིས་ར་ཨེལ་གྱི་བུ་རྣམས་ཀྱི་ཉེས་པ་ཐམས་ཅད་དང་དེ་དག་གི་སྡིག་པ་ཐམས་ཅད་ལས་འབྱུང་བའི་འགལ་འཁྲུལ་ཐམས་ཅད་མཐོལ་ཞིང་དེ་དག་ར་ཐུག་གི་མགོ་ལ་བཀལ་ནས། དེར་གྲལ་སྒྲིག་ཡོད་པའི་མི་ཞིག་གིས་འབྲོག་སྟོང་དུ་གཏོང་བར་དགོས།

༢༢ དེ་ལྟར་ར་ཐུག་དེ་དག་གི་ཉེས་པ་ཐམས་ཅད་འཁུར་ཞིང་གནས་དབྱེན་པ་ཞིག་ཏུ་འཁྱེར་བའི་ཕྱིར་ཁོས་ར་ཐུག་འབྲོག་སྟོང་དུ་གཏོང་བར་དགོས།

༢༣ ཡང་ཨ་རོན་འདུན་མའི་གུར་མཆོག་གི་ནང་དུ་ཞུགས་ནས་སྔར་གནས་དམ་པར་ཞུགས་པའི་སྐབས་སུ་གོན་པའི་རས་གོས་རྣམས་ཕུད་ཅིང་དེར་བཞག་པ་དང་།

༢༤ གནས་དམ་པ་རུ་རང་གི་ཤ་ལུས་ཆུས་ཁྲུས་ནས་རང་གི་གོས་རྣམས་གོན་པ་དང་། ཕྱིར་ཐོན་ནས་རང་གི་ཕྱིར་སྦྱིན་སྲེག་ཅིག་དང་མི་བརྒྱུད་ཀྱི་ཕྱིར་སྦྱིན་སྲེག་ཅིག་འབུལ་ཞིང་རང་དང་མི་ཚོའི་ཕྱིར་སྡིག་བཤགས་བྱེད་པར་དགོས།

༢༥ ཡང་སྡིག་པའི་ཕྱིར་ཕུལ་བའི་དུད་འགྲོའི་ཚིལ་མཆོད་ཁྲིའི་ཁར་མེས་སྲེག་པར་བྱ།

༢༦ ཡང་ཨ་ཟ་ཟིལ་གྱི་ཕྱིར་ར་ཐུག་ཕ་རོལ་དུ་ཁྱེར་བའི་མི་དེས་རང་གི་གོས་རྣམས་འཁྲུད་པ་དང་རང་གི་ཤ་ལུས་ཆུས་ཁྲུས་པའི་རྗེས་སུ་ཚོགས་རའི་ནང་དུ་འགྲོ་ཆོག་གོ།

༢༧ ཡང་སྡིག་པའི་ཕྱིར་ཕུལ་བའི་གླང་ཐུག་དང་སྡིག་པའི་ཕྱིར་ཕུལ་བའི་ར་ཐུག་དེ་གཉིས་ཀྱི་ཁྲག་གིས་གནས་དམ་པར་སྡིག་བཤགས་བྱེད་དུ་ནང་དུ་ཁྱེར་ནས། དེ་གཉིས་ཀྱི་རོ་ཚོགས་རའི་ཕྱི་རོལ་ཏུ་འཁྱེར་བ་དང་དེ་དག་གི་ཤ་དང་ལྕི་བ་མེས་སྲེག་པར་དགོས།

༢༨ ཡང་སྲེག་པའི་མི་དེས་རང་གི་གོས་རྣམས་འཁྲུད་པ་དང་རང་གི་ཤ་ལུས་ཆུས་ཁྲུས་པའི་འོག་ཏུ་ཚོགས་རའི་ནང་དུ་འགྲོ་ཆོག་གོ།

༢༩ ཡང་ཁྱེད་ཅག་གི་ཕྱིར་དུས་རྒྱུན་གྱི་སྤྱད་མཚམས་འདི་ཡོད་པར་དགོས། ཟླ་བ་བདུན་པའི་ཚེས་བཅུ་པ་ལ་སྨྱུང་བར་བྱེད་དེ་གཞིས་ལ་སྐྱེས་པའམ་ཕྱི་མི་གང་གིས་ཀྱང་ལས་བྱེད་པར་མི་རུང་ངོ་།

༣༠ དེ་ཅིའི་ཕྱིར་ཞེ་ན། ཉིན་དེ་ཉིད་དུ་ཁྱེད་རང་གི་སྡིག་པ་ཐམས་ཅད་ཀྱི་ཕྱིར་སྡིག་བཤགས་ཐོབ་ཅིང་ཡ་ཧོ་ཝཱའི་ཞལ་ངོར་ཁྱེད་དག་པར་མཛད་ཡོང་བའི་ཕྱིར་རོ།

༣༡ ཉིན་དེ་ནི་ཁྱེད་ཀྱི་ཕྱིར་ཤབ་བཱད་ཀྱི་དམ་པའི་ངལ་གསོ་བའི་ཉི་མ་ཡིན་ཏེ། དེ་སྲུང་བ་བྱེད་པ་ནི་རྟག་པའི་སྤྱད་མཚམས་ཤིག་ཡོད་པར་དགོས་སོ།

༣༢ ཡང་བྱུགས་པའི་སྒོ་ནས་ཕའི་ཚབ་ཏུ་བླ་མ་བྱེད་པའི་དབང་ཐོབ་པའི་བླ་མས་སྡིག་བཤགས་བྱེད་ཅིང་། རས་གོས་དམ་པ་རྣམས་གྱོན་ཏེ།

༣༣ གནས་དམ་པའི་དམ་པ་དང་འདུན་མའི་གུར་མཆོག་དང་མཆོད་ཁྲིའི་དོན་དུ་སྡིག་བཤགས་བྱེད་པ་དང་། བླ་མ་རྣམས་དང་མི་ཚོའི་ཚོགས་ཐམས་ཅད་ཀྱི་ཕྱིར་སྡིག་བཤགས་བྱེད་པར་དགོས།

༣༤ ཨིས་ར་ཨེལ་གྱི་བུ་རྣམས་ཀྱི་སྡིག་པ་ཐམས་ཅད་ཀྱི་ཕྱིར་ལོ་རེ་བཞིན་ལན་རེ་སྡིག་བཤགས་བྱེད་པ་ནི་རྟག་པའི་སྤྱད་མཚམས་ཤིག་ཡོད་པར་དགོས་སོ་ཞེས་བཀའ་སྩལ་ཏོ༎

ཡང་ཡ་ཧོ་ཝཱས་མོ་ཤེ་ལ་བཀའ་སྩལ་པ་བཞིན་དུ་ཨ་རོན་གྱིས་བྱས་སོ༎

༡༧

ཡང་ཡ་ཧོ་ཝཱས་མོ་ཤེ་ལ་འདི་གསུངས་པ།

༢ ཨ་རོན་དང་། དེའི་བུ་རྣམས་དང་། ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག ཡ་ཧོ་ཝཱས་བཀའ་གནང་བ་འདི་ལྟ་སྟེ།

༣ ཨིས་ར་ཨེལ་གྱི་ཁྱིམ་ནས་མི་སུས་ཀྱང་གླང་ངམ། ལུག་གམ། ར་མ་སྒར་གྱི་ནང་ན་བསད་པའམ། སྒར་གྱི་ཕྱི་རོལ་ན་བསད་པ།

༤ གལ་ཏེ་ཡ་ཧོ་ཝཱའི་བཞུགས་གནས་ཀྱི་མདུན་དུ་ཡ་ཧོ་ཝཱ་ལ་མཆོད་པར་འབུལ་བའི་ཕྱིར་འདུན་མའི་གུར་མཆོག་གི་སྒོའི་འགྲམ་དུ་མི་འབུལ་ན། ཁྲག་དེ་ནི་མི་དེ་ལ་ཉེས་པ་ལྟར་རྩི་བར་དགོས་ཤིང་། ཁྲག་ཕོས་པས་མི་དེ་ནི་རང་གི་མི་སྡེའི་དཀྱིལ་ནས་རྩད་ནས་གཅོད་པར་དགོས་སོ།

༥ ཅི་ལ་ཞེ་ན། ཨིས་ར་ཨེལ་གྱི་བུ་རྣམས་ཀྱིས་ཐང་ན་མཆོད་པ་འབུལ་བ་དང་གསོད་པའི་དུད་འགྲོ་རྣམས་ཡ་ཧོ་ཝཱའི་དྲུང་དུ་འདུན་མའི་གུར་མཆོག་གི་འགྲམ་དུ་བླ་མ་ལ་འཁྱེར་འོང་བ་དང་། ཡ་ཧོ་ཝཱ་ལ་བདེ་བའི་མཆོད་པ་རྣམས་འབུལ་བའི་ཕྱིར་རོ།

༦ ཡང་བླ་མས་ཁྲག་ནི་འདུན་མའི་གུར་མཆོག་གི་སྒོའི་འགྲམ་ན་ཡོད་པའི་ཡ་ཧོ་ཝཱའི་མཆོད་ཁྲི་ལ་གཡོག་པ་དང་། ཚིལ་ནི་ཡ་ཧོ་ཝཱའི་ཕྱིར་དྲི་ཞིམ་དུ་སྦར་བར་དགོས་སོ།

༧ ཡང་ཕྱིན་ཆད་དུ་ར་ཐུག་རྣམས་ལ་རྟེན་ཞིང་གཡེམ་པོ་ཡིན་པས་དེ་དག་ལ་མཆོད་པར་འབུལ་བའི་ཕྱིར་དུད་འགྲོ་རྣམས་གསོད་པར་མི་བྱའོ། དེ་ནི་དེ་དག་དང་རྗེས་སུ་འབྱུང་བའི་བུ་བརྒྱུད་ཀྱི་ཕྱིར་དུས་རྟག་ཏུ་ཚུལ་ཁྲིམས་ཡིན་ནོ༎

༨ ཡང་ཁྱོད་ཀྱིས་དེ་དག་ལ་འདི་སྐད་ཅེས་སྨྲོས་ཤིག ཨིས་ར་ཨེལ་གྱི་ཁྱིམ་གྱི་མི་དང་དེ་དག་གི་ཁྲོད་དུ་གནས་པའི་ཕྱི་མི་གང་གིས་ཀྱང་སྦྱིན་སྲེག་གམ་དམར་མཆོད་ཅིག་འབུལ་བའི་སྐབས་སུ།

༩ གལ་ཏེ་ཡ་ཧོ་ཝཱ་ལ་འབུལ་བའི་ཕྱིར་འདུན་མའི་གུར་མཆོག་གི་སྒོའི་འགྲམ་དུ་འཁྱེར་མི་འོང་ན། མི་དེ་ནི་མི་སྡེ་ལས་རྩད་ནས་གཅོད་པར་དགོས་སོ༎

༡༠ ཡང་ཨིས་ར་ཨེལ་གྱི་ཁྱིམ་དང་དེ་དག་གི་ཁྲོད་དུ་གནས་པའི་ཕྱི་མི་གང་གིས་ཀྱང་གལ་ཏེ་ཁྲག་ཟ་ན། ངས་ཁྲག་ཟ་བའི་མི་ལས་ཞལ་བསྒྱུར་ཏེ། དེ་རང་གི་མི་ཚོ་ལས་རྩད་ནས་གཅོད་པར་འགྱུར་རོ།

༡༡ གང་ལ་ཞེ་ན། ཤའི་སྲོག་ནི་ཁྲག་ན་ཡོད་དེ། ཁྲག་ནི་སྲོག་དོད་དུ་བྱེད་པའི་རྫས་ཡིན་པས། ངས་དེ་ནི་ཁྱོད་ཅག་གི་སེམས་ཀྱི་དོད་བྱེད་པར་མཆོད་ཁྲི་ལ་བསྟེར་བའི་ཕྱིར་རོ།

༡༢ དེ་བས་ན་ངས་ཨིས་ར་ཨེལ་གྱི་བུ་རྣམས་ལ་འདི་སྐད་དུ། ཁྱེད་ཀྱི་ནང་ནས་མི་སུས་ཀྱང་ཁྲག་ཟ་བར་མི་རུང་། ཡང་ཁྱོད་ཅག་གི་ནང་དུ་གནས་པའི་ཕྱི་མི་གང་གིས་ཀྱང་ཁྲག་ཟ་བར་མི་རུང་ངོ་ཞེས་སྨྲས་སོ།

༡༣ ཨིས་ར་ཨེལ་གྱི་ཁྱིམ་མི་དང་དེ་དག་གི་ཁྲོད་དུ་གནས་པའི་ཕྱི་མི་གང་གིས་ཀྱང་ཁྱི་ར་ལ་རི་དྭགས་སམ་ཟ་བར་རུང་བའི་བྱ་གསོད་ན། ཁྲག་ཕོས་ནས་ས་དང་འགེབས་པར་དགོས་སོ༎

༡༤ གང་ལ་ཞེ་ན། ཤ་ཐམས་ཅད་ཀྱི་སྲོག་ལ་ལྟ་ན། དེའི་ཁྲག་ནི་དེའི་སྲོག་དང་གཅིག་པ་ཡིན། དེའི་ཕྱིར་ངས་ཨིས་ར་ཨེལ་གྱི་བུ་རྣམས་ལ། ཤ་ལུས་ཐམས་ཅད་ཀྱི་སྲོག་ནི་ཁྲག་ཡིན་པས་ཁྱོད་ཅག་གིས་ལུས་གང་གི་ཡང་ཁྲག་མ་ཟ། ཟ་བའི་མི་རྩད་ནས་གཅོད་པར་དགོས་ཤེས་སྨྲས་པའི་ཕྱིར་རོ།

༡༥ ཡང་གཞིས་སྐྱེས་སམ་ཕྱི་མི་གང་གིས་ཀྱང་ཤི་བའམ་གཅན་གཟན་གྱིས་བསད་པའི་དུད་འགྲོའི་ཤ་ཟ་བ་དེས་གོས་རྣམས་འཁྲུད་པ་དང་། ལུས་ཡང་ཆུས་འཁྲུད་པ་དང་། དགོངས་མོའི་བར་དུ་མི་གཙང་བར་ཡོད་པར་བྱ། དེའི་རྗེས་སུ་གཙང་མ་འདུག་གོ།

༡༦ ཇི་སྟེ་གོས་དང་ལུས་མི་འཁྲུད་ན་ཉེས་པ་དེ་ལ་གནས་སོ་ཞེས་བཀའ་གནང་ངོ་༎

༡༨

ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢ ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག ང་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་ཡིན་ནོ།

༣ གང་ན་ཁྱེད་རང་གནས་པའི་མི་སེར་ཡུལ་གྱི་ལུགས་སྲོལ་བཞིན་དུ་ཁྱེད་ཀྱིས་བྱེད་པར་མི་རུང་བ་དང་། གང་དུ་ངས་ཁྱེད་འཁྲིད་པའི་ཀ་ན་ཨན་ཡུལ་གྱི་ལུགས་སྲོལ་བཞིན་དུ་ཁྱེད་ཀྱིས་མ་བྱེད། དེ་དག་གི་སྤྱད་མཚམས་བཞིན་དུ་ཡང་སྤྱོད་པར་མི་རུང་ངོ་།

༤ ངའི་ཁྲིམས་རྣམས་བཞིན་དུ་དང་། ངའི་སྤྱད་མཚམས་སྲུང་སྟེ་དེ་བཞིན་དུ་བྱེད་པར་དགོས། ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་པའི་ཕྱིར་རོ།

༥ ངའི་སྤྱད་མཚམས་དང་བཀའ་ཁྲིམས་རྣམས་སྲུང་དང་། མི་སུས་ཀྱང་དེ་བཞིན་དུ་བྱེད་པ་ནི་དེ་དག་གི་ཐབས་ཀྱིས་འཚོ་བར་འགྱུར་རོ༎

༦ མི་སུས་ཀྱང་རང་གི་གཉེན་ཉེ་བ་རྣམས་ཀྱི་ནང་ནས་སུ་ཞིག་གི་ཤ་ལུས་གཅེར་བུར་འབྱིན་དུ་དེའི་རྩར་མ་འགྲོ། གང་ལ་ཞེ་ན། ང་ནི་ཡ་ཧོ་ཝཱ་ཡིན་པའི་ཕྱིར་རོ།

༧ ཁྱོད་ཀྱི་ཕའི་ཤ་ལུས་དང་ཁྱོད་ཀྱི་མའི་ཤ་ལུས་རྗེན་པར་མ་འདོན། ཁྱོད་ཀྱི་མ་ཡིན་པའི་ཕྱིར་དེའི་ཤ་ལུས་གཅེར་བུར་བྱེད་པར་མི་རུང་ངོ་།

༨ ཁྱོད་ཀྱི་ཕའི་ཆུང་མའི་ཤ་ལུས་གཅེར་བུར་མ་འབྱིན་ཞིག དེ་ནི་ཁྱོད་ཀྱི་ཕའི་ཤ་ལུས་དང་གཅིག་པ་ཡིན་པའི་ཕྱིར་རོ།

༩ ཁྱོད་ཀྱི་སྲིང་མོ་ཞེ་ན། ཁྱོད་ཀྱི་ཕའི་བུ་མོའམ། ཁྱོད་ཀྱི་མའི་བུ་མོ་ཁང་པ་ན་སྐྱེས་པ་ཡང་ན་ཕྱི་རུ་སྐྱེས་པ་ཡིན་པ་དེའི་ཤ་ལུས་གཅེར་བུར་འབྱིན་པར་མི་རུང་ངོ་།

༡༠ ཁྱོད་ཀྱི་བུའི་བུ་མོའམ། ཁྱོད་ཀྱི་བུ་མོའི་བུ་མོའི་ཤ་ལུས་གཅེར་བུར་བྱེད་པར་མི་རུང་ངོ་། ཁྱོད་རང་གི་ཤ་ལུས་དང་གཅིག་པ་ཡིན་པའི་ཕྱིར་རོ།

༡༡ ཁྱོད་ཀྱི་ཕའི་ཆུང་མའི་བུ་མོའི་ཤ་ལུས་གཅེར་བུར་བྱེད་པར་མི་རུང་ངོ་། ཁྱོད་ཀྱི་ཕ་ནས་ཆད་པས་ཁྱོད་ཀྱི་སྲིང་མོ་ཡིན་པའི་ཕྱིར་རོ།

༡༢ ཁྱོད་ཀྱི་ཕའི་སྲིང་མོའི་ཤ་ལུས་གཅེར་བུར་འབྱིན་པར་མི་རུང་ངོ་། ཁྱོད་ཀྱི་ཕའི་གཉེན་ཉེ་བ་ཡིན་པའི་ཕྱིར་རོ།

༡༣ ཁྱོད་ཀྱི་མའི་ནུ་མོའི་ཤ་ལུས་གཅེར་བུར་འབྱིན་པར་མི་རུང་ངོ་། ཁྱོད་ཀྱི་མའི་གཉེན་ཉེ་བ་ཡིན་པའི་ཕྱིར་རོ།

༡༤ ཁྱོད་ཀྱི་ཕའི་ནུ་བོའི་ཤ་ལུས་གཅེར་བུར་བྱེད་པའམ། དེའི་ཆུང་མ་དང་འགྲོགས་པར་མི་རུང་། ཁྱོད་ཀྱི་ནེ་ནེ་ཡིན་པའི་ཕྱིར་རོ།

༡༥ ཁྱོད་ཀྱི་མནའ་མའི་ཤ་ལུས་གཅེར་བུར་མ་བྱེད། ཁྱོད་ཀྱི་བུའི་ཆུང་མ་ཡིན་པས་དེའི་ལུས་རྗེན་པར་འདོན་པར་མི་རུང་ངོ་།

༡༦ ཁྱོད་ཀྱི་ནུ་བོའི་ཆུང་མའི་འདོམས་མི་འགེབས་པར་མ་བྱེད། ཁྱོད་ཀྱི་ནུ་བོའི་ཤ་ལུས་དང་འདྲ་བ་ཡིན་པའི་ཕྱིར་རོ།

༡༧ བུད་མེད་གཅིག་དང་དེའི་བུ་མོའི་ཤ་ལུས་གཅེར་བུར་མ་འབྱིན། ཡང་དེའི་བུའི་བུ་མོ་དང་། བུ་མོའི་བུ་མོ་དེའི་ཤ་ལུས་གཅེར་བུར་བྱེད་དུ་མ་འབྱིན་ཞིག གཉེན་ཉེ་བ་ཡིན་པའི་ཕྱིར་རོ། ལས་དེ་ནི་མི་གཙང་བ་ཞིག་ཡིན་ནོ།

༡༨ ཡང་ཆུང་མ་གསོན་པའི་ཚེ་དེའི་བུ་མོ་ཟུར་གྲོགས་བྱེད་དུ་དེའི་ཤ་ལུས་གཅེར་བུར་མ་བྱེད། ཕྲག་དོག་མི་སྐྱེད་པའི་ཕྱིར་རོ༎

༡༩ ཡང་བུད་མེད་ཅིག་ཟླ་མཚན་དང་ལྡན་ཞིང་མི་གཙང་བ་ཡིན་པའི་བར་དུ་དེའི་ཤ་ལུས་གཅེར་བུར་མ་འབྱིན། དེ་དང་མ་འགྲོགས་ཤིག

༢༠ ཡང་ཁྱིམ་མཚེས་པའི་ཆུང་མ་དང་འགྲོགས་པའི་སྒོ་ནས་ཁྱོད་རང་འབག་པར་མི་རུང་ངོ་།

༢༡ ཡང་མོ་ལེག་གི་དོན་དུ་ཁྱོད་ཀྱིས་རང་གི་ས་བོན་ལས་སུ་ཡང་མེ་ལ་སྲེག་པར་མ་གཏོང་ཞིག ཁྱོད་ཀྱི་དཀོན་མཆོག་གི་མཚན་མི་གཙང་བར་མ་བྱེད་ཅིག ང་ནི་ཡ་ཧོ་ཝཱ་ཡིན་ནོ།

༢༢ ཡང་བུད་མེད་དང་འགྲོགས་པའི་ཚུལ་དུ་སྐྱེས་པ་དང་མ་འགྲོགས་ཤིག ལས་ཞེན་ལོག་ཡིན་ནོ།

༢༣ ཡང་རང་འབགས་པའི་ཕྱིར་དུད་འགྲོ་གང་དང་མ་འགྲོགས་ཤིག ཡང་བུད་མེད་སུའང་དུད་འགྲོ་ཞིག་དང་འགྲོགས་པའི་ཕྱིར་དེའི་མདུན་དུ་སྡོད་པར་མི་རུང་ངོ་། དེ་ནི་ཤིན་ཏུ་མི་རུང་བའོ༎

༢༤ ངས་ཁྱོད་ཅག་གི་སྔོན་དུ་སྐྲོད་པའི་མི་བརྒྱུད་རྣམས་ཀྱིས་བྱ་བ་དེ་ཐམས་ཅད་ཀྱིས་འབགས་པས། ཁྱོད་ཅག་དེ་དག་གིས་འབགས་པར་མ་གྱུར་ཅིག

༢༥ ཡུལ་ཡང་འབགས་པར་གྱུར་ནས། ངས་དེ་དག་གི་ཉེས་ལན་འཇལ་ཅིང་། ཡུལ་གྱིས་ཡུལ་པ་རྣམས་བསྐྱུགས་སོ།

༢༦ འོན་ཀྱང་ཁྱེད་ཀྱིས་ངའི་སྤྱད་མཚམས་དང་བཀའ་ཁྲིམས་རྣམས་སྲུང་ལ། གཞིས་སྐྱེས་པའམ་ཁྱེད་ཀྱི་ཁྲོད་དུ་གནས་པའི་ཕྱི་མིས་ཀྱང་ལས་མི་གཙང་བ་དེ་ཐམས་ཅད་ལས་ཅིའང་མ་བྱེད་ཅིག

༢༧ ཅི་ལ་ཞེ་ན། ཁྱེད་ཀྱི་སྔོན་ལ་ཡོད་པའི་ཡུལ་མི་རྣམས་ཀྱིས་ལས་མི་གཙང་བ་དེ་ཐམས་ཅད་བྱས་པས། ཡུལ་འབག་པར་གྱུར་པའི་ཕྱིར་རོ།

༢༨ ཅི་སྟེ་ཁྱོད་ཀྱིས་དེ་ལྟར་བྱེད་ན། ཁྱོད་ཅག་གི་སྔར་ཡོད་པའི་མི་བརྒྱུད་དེ་ཡུལ་གྱིས་བསྐྱུགས་པ་ལྟར་ཁྱོད་ཀྱང་གལ་ཏེ་ཡུལ་འབག་པར་བྱེད་ན་འདོར་བར་འགྱུར་རོ།

༢༩ ད་མི་སུས་ལས་ཞེ་ལོག་མི་གཙང་བ་དེ་ཐམས་ཅད་ལས་གཅིག་ཀྱང་བྱེད་ན། དེ་ལྟར་བྱེད་པའི་མི་རང་གི་མི་ཚོ་ལས་རྩད་ནས་གཅོད་པར་བྱའོ།

༣༠ དེ་བས་ན་ང་ལ་བརྟེན་ནས་སྲུང་རྒྱུ་ཐམས་ཅད་སྲུང་ཞིག ཁྱེད་ཀྱི་སྔར་ཡོད་པའི་ཁྲིམས་མི་གཙང་བ་རྣམས་དང་འདྲ་བར་ཅིས་ཀྱང་མ་བྱེད་དེ་འབགས་པ་ལས་སྲུང་ཞིག ང་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་ཡིན་ནོ་ཞེས་བཀའ་གནང་ངོ་༎

༡༩

ཡང་སྐྱར་ཡ་ཧོ་ཝཱས་མོ་ཤེ་ལ་འདི་སྐད་གསུངས་པ།

༢ ཨིས་ར་ཨེལ་གྱི་བུ་རྣམས་ཀྱི་ཚོགས་ཐམས་ཅད་ལ་འདི་སྐད་ཅེས་སྨྲོས་ཤིག ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་དམ་པ་ཡིན་པ་ལྟར་ཁྱེད་ཀྱང་དམ་པ་ཡིན་པར་དགོས་སོ།

༣ ཁྱོད་རྣམས་ལས་རེས་རང་གི་ཕ་དང་མ་ལ་བཀུར་སྟི་བྱེད་པ་དང་། ངའི་ཤབ་བཱད་རྣམས་སྲུང་བར་དགོས། ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་ནོ།

༤ ལྷ་རྣམས་ཀྱི་ཕྱོགས་སུ་མ་ལོག་དང་། བླུགས་སྐུ་རྣམས་ཁྱེད་ཀྱི་ཕྱིར་མ་བཟོས་ཤིག ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་ནོ།

༥ ཡང་ཡ་ཧོ་ཝཱ་ལ་བདེ་བའི་མཆོད་པ་ཞིག་འབུལ་ན། ཁྱེད་ལ་མཉེས་པའི་ཕྱིར་འབུལ་བར་དགོས་སོ།

༦ མཆོད་པར་ཕུལ་བའི་ཉིན་དེ་རང་དང་དེའི་སང་ཉིན་ལ་ཟ་བར་དགོས་ཀྱི། ཞག་གསུམ་པའི་བར་དུ་ལུས་པ་ནི་མེས་སྲེག་པར་བྱའོ།

༧ ཅི་སྟེ་ཞག་གསུམ་པར་ཟ་ན། མི་གཙང་བ་ཡིན་པས་ཐུགས་སུ་མི་འབབ།

༨ ཟ་བའི་མི་ལ་ཉེས་ལན་ཕོག་འོས་ཏེ། ཡ་ཧོ་ཝཱའི་ཕྱིར་རྫས་དམ་པ་ཞིག་མི་གཙང་བར་བྱས་པས་དེའི་སེམས་ནི་རང་གི་མི་སྡེ་ལས་རྩད་ནས་གཅོད་པར་དགོས་སོ༎

༩ ཡང་ཁྱེད་ཀྱི་ས་གཞིའི་ལོ་ཐོག་རྔ་བའི་ཚེ་ཞིང་གི་གྲུ་རྣམས་ལས་ཡོངས་སུ་མ་རྔ་། བརྔས་པའི་ཤུལ་སྡུ་བར་མི་རུང་ངོ་།

༡༠ རྒུན་ཚལ་གྱི་ཤུལ་དང་ལྷུང་བའི་རྒུན་འབྲུམ་རྣམས་སྡུ་བར་མི་རུང་གི། དབུལ་པོ་དང་ཕྱི་མིའི་ཕྱིར་ལུས་པར་དགོས་སོ། ང་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་ཡིན་ནོ༎

༡༡ ཁྱེད་ཀྱིས་མ་རྐུ། མགོ་མ་སྐོར་ཞིག གཅིག་གིས་གཅིག་ལ་རྫུན་མ་ཟེར།

༡༢ རང་གི་དཀོན་མཆོག་གི་མཚན་འབག་པར་བྱེད་དུ་ངའི་མཚན་བརྗོད་ཅིང་བརྫུན་གྱི་མནའ་མ་སྐྱེལ། ང་ནི་ཡ་ཧོ་ཝཱ་ཡིན་ནོ༎

༡༣ ཁྱོད་ཀྱི་ཁྱིམ་མཚེས་པ་ནོན་པ་དང་དེའི་ནོར་འཕྲོག་པར་མི་རུང་ངོ་། གླ་པའི་གླ་ནི་སང་ཉིན་གྱི་བར་དུ་ཁྱོད་ཀྱི་ལག་ཏུ་ལུས་མ་འཇུག

༡༤ མི་འོན་པ་ཞིག་ལ་སྨོན་ལོག་མ་འདེབས། མི་ལོང་བའི་ལམ་དུ་ལྟུང་རྒྱུ་ཞིག་མ་འཇོག་གི། ཁྱེད་ཀྱི་དཀོན་མཆོག་ལ་འཇིགས་པར་དགོས་སོ། ང་ནི་ཡ་ཧོ་ཝཱ་ཡིན་ནོ༎

༡༥ ཞལ་ཆེ་གཅོད་སྐབས་སུ་མི་རིགས་པར་མ་བྱེད། མི་དབུལ་པོའི་ངོ་ལ་ལྟ་བ་དང་། མི་ཆེན་གྱི་ངོ་ལ་ཡང་བཀུར་བར་མི་རུང་གི། ཇི་རིགས་པ་བཞིན་དུ་ཁྱོད་ཀྱི་ཁྱིམ་མཚེས་པའི་ཞལ་ཆེ་གཅོད་པར་དགོས་སོ།

༡༦ གཏམ་ངན་གཏོང་བའི་ཕྱིར་ཁྱོད་ཀྱི་མི་སྡེའི་ནང་དུ་མ་འཁོར་ཞིག ཁྱོད་ཀྱི་ཁྱིམ་མཚེས་པའི་སྲོག་ལ་མ་རྔམ་ཞིག ང་ནི་ཡ་ཧོ་ཝཱ་ཡིན་ནོ༎

༡༧ ཁྱོད་ཀྱི་སྙིང་ནང་ན་སྤུན་ལ་དགྲར་སྡང་བར་མི་རུང་གི། ཁྱིམ་མཚེས་པའི་ཕྱིར་ཁྱོད་ལ་ཉེས་པ་མི་འཕོག་པའི་ཕྱིར་དེ་ལ་བསླབ་བྱ་བྱེད་པར་དགོས་སོ།

༡༨ ཁྱོད་ཀྱི་མི་སྡེའི་བུ་རྣམས་ལས་ལན་ལེན་པ་དང་འཁོན་པའི་སེམས་མི་སྐྱེད་ཀྱིས། ཁྱོད་རང་དང་འདྲ་བར་ཁྱིམ་མཚེས་པ་ལ་གཅེས་པར་འཇིན་པར་དགོས། ང་ནི་ཡ་ཧོ་ཝཱ་ཡིན་ནོ༎

༡༩ ངའི་སྤྱད་མཚམས་རྣམས་སྲུང་བར་དགོས་སོ། ཁྱོད་ཀྱི་དུད་འགྲོའི་རིགས་སོ་སོ་ཡིས་འཁྲིག་པ་བྱེད་དུ་མ་འཇུག ཡང་ཁྱོད་ཀྱི་ཞིང་ལ་ས་བོན་གྱི་རིགས་སོ་སོ་གཉིས་མ་འདེབས། རྒྱུ་སོ་སོ་གཉིས་ལས་བྱས་པའི་གོས་ཁྱེད་གོན་པར་མི་རུང་ངོ་༎

༢༠ ཡང་སྐྱེས་པ་ཞིག་བུད་མེད་ལ་སྦྱོར་བ་བྱས་པས་གལ་ཏེ་མོ་དེ་ནི་བྲན་མོ་ཡིན་ཞིང་སྐྱེས་པ་གཞན་མ་ལ་བག་མར་བཏང་གི་བླུ་བའི་རིན་མ་ཕྲོད་དམ། ཐར་དུ་མ་བཅུག་ན། མོ་དེ་ཐར་བར་གྱུར་པ་མ་ཡིན་པས། དེ་གཉིས་ལ་ཆད་པས་གཅོད་པར་དགོས་ཀྱང་། གསོད་པར་མི་དགོས་སོ།

༢༡ ཁོས་རང་གི་ནོངས་པ་སེལ་བའི་ཕྱིར་མཆོད་པ་ཞིག་ཡ་ཧོ་ཝཱ་ལ་འདུན་མའི་གུར་མཆོག་གི་འགྲམ་དུ་ལུག་ཐུག་ཅིག་ནོངས་སེལ་གྱི་མཆོད་པར་འཁྱེར་འོང་བར་དགོས་སོ།

༢༢ ཡང་བླ་མས་ནོངས་སེལ་བའི་ཕྱིར་ཕུལ་བའི་ལུག་ཐུག་གི་སྒོ་ནས་མི་དེས་བྱས་པའི་སྡིག་པ་ལ་བརྟེན་ནས་ཡ་ཧོ་ཝཱའི་ཞལ་ངོར་སྡིག་བཤགས་བྱེད་པ་དང་། དེས་བྱས་པའི་སྡིག་པ་སེལ་བར་འགྱུར་དགོས་སོ༎

༢༣ ཁྱེད་ཚོ་ནམ་ཡུལ་དུ་ཕྱིན་ནས་བཟའ་ཤིང་སྣ་ཚོགས་བཙུགས་པའི་ཚེ་དེ་དག་གི་ཤིང་ཐོག་མདུན་ལྤགས་དང་འདྲ་བར་རྩི་ཞིང་ལོ་གསུམ་གྱི་བར་དུ་དེ་མ་བཅད་པ་ལྟར་ཤེས་ཏེ་ཟ་ཆོག

༢༤ ལོ་བཞི་པ་ལ་ཤིང་ཐོག་ཐམས་ཅད་ཡ་ཧོ་ཝཱ་ལ་སྟོད་པའི་ཕྱིར་དམ་པར་འགྱུར་བར་དགོས་སོ།

༢༥ འོན་ཀྱང་ལོ་ལྔ་པར་དེ་དག་གི་འབྲས་བུ་ཟ་ཞིང་ཤིང་གི་ལོ་ཐོག་ཁྱེད་ཀྱི་ཕྱིར་སྡུ་བར་རུང་ངོ་། ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་ནོ༎

༢༦ ཁྱེད་ཚོས་གང་ཞིག་དེའི་ཁྲག་མཉམ་ཟ་བར་མི་རུང་ངོ་། སྔགས་ཟླ་བ་དང་མོ་མ་འདེབས་ཤིག

༢༧ ཁྱེད་ཀྱི་མགོའི་སྐྲའི་མཐའ་མ་ཟླུམ་པོར་འབྲེག་པ་དང་། ཁ་སྤུའི་མཐའ་མ་འབྲེག་པར་མི་རུང་ངོ་།

༢༨ གཤིན་པོ་ཞིག་གི་ཕྱིར་དུ་ཁྱེད་ཀྱི་ཤ་ལ་རི་མོ་རྣམས་འབྲི་བ་དང་། ཁྱོད་ཀྱི་ལུས་ལ་རྟགས་རྣམས་གང་ཡང་འཚོག་པར་མི་རུང་ངོ་། ང་ནི་ཡ་ཧོ་ཝཱ་ཡིན་ནོ༎

༢༩ ཁྱེད་ཀྱི་བུ་མོ་སྨད་ཚོང་མ་བྱེད་དུ་མ་འཇུག་མི་གཙང་བ་མ་བྱེད་ཅིག ཇི་སྟེ་བྱེད་ན་ཡུལ་ལོག་གཡེམ་བྱེད་དུ་ཞུགས་ཡོང་བ་དང་ཉེས་པས་གང་བར་འགྱུར་རོ།

༣༠ ངའི་ཤབ་བཱད་རྣམས་སྲུང་བ་དང་། ངའི་མཆོད་ཁང་ལ་འཇིགས་པར་དགོས་སོ། ང་ནི་ཡ་ཧོ་ཝཱ་ཡིན་ནོ༎

༣༡ མོ་པ་རྣམས་དང་། མཐུ་འདེབས་པ་རྣམས་ཀྱི་ཕྱོགས་སུ་མ་ལྟ། ཁྱེད་དེ་དག་གི་སྒོ་ནས་འབག་པར་མི་འགྱུར་བའི་ཕྱིར་དེ་དག་མ་འཚོལ་ཞིག ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་ནོ༎

༣༢ སྐྲ་དཀར་སྐྱེས་པའི་མདུན་ལ་ལོངས། ཡང་རྒད་པོའི་ངོ་ལ་བཀུར་སྟི་བྱོས་ཤིག་དང་ཁྱོད་ཀྱི་དཀོན་མཆོག་ལ་འཇིགས་པར་དགོས་སོ༎

༣༣ གལ་ཏེ་ཕྱི་མི་ཞིག་ཁྱེད་ཀྱི་ཡུལ་ན་ཁྱོད་དང་མཉམ་དུ་གནས་ན་དེ་ལ་མི་རིགས་པར་མ་བྱེད།

༣༤ གཞིས་སྐྱེས་པ་དང་འདྲ་བར་ཕྱི་མི་ཁྱེད་དང་མཉམ་དུ་གནས་པ་དེ་ཡིན་ཏེ། ཁྱོད་རང་དང་འདྲ་བར་དེ་ལ་ཡང་གཅེས་པར་འཛིན་པར་དགོས། ཁྱེད་རང་ཡང་མི་སེར་ཡུལ་ན་ཕྱི་མི་ལྟར་གནས་པ་ཡིན་པའི་ཕྱིར་རོ། ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་ནོ༎

༣༥ ཁྱེད་ཀྱིས་ཁྲིམས་གཅོད་པ་དང་། ཁྲུ་འདེབས་པ་དང་། སྲང་དང་བྲེ་ལ་གཡོ་ཟོལ་མ་བྱེད་ཅིག

༣༦ སྲང་དྲང་པོ་དང་། རྡོ་སྲང་དྲང་པོ་དང་། ཨེ་ཕ་དྲང་པོ་དང་། ཧིན་དྲང་པོ་ཁྱེད་ལ་ཡོད་པར་དགོས་སོ། ང་ནི་ཡ་ཧོ་ཝཱ་ཁྱེད་མི་སེར་ཡུལ་གྱི་ཕྱི་རོལ་དུ་ཁྲིད་པའི་དཀོན་མཆོག་ཡིན་ནོ།

༣༧ ཡང་ངའི་སྤྱད་མཚམས་ཐམས་ཅད་དང་ངའི་ཁྲིམས་ཐམས་ཅད་སྲུང་ལ་དེ་བཞིན་དུ་བྱོས་ཤིག ང་ནི་ཡ་ཧོ་ཝཱ་ཡིན་ནོ་ཞེས་བཀའ་གནང་ངོ་༎

༢༠

ཡང་ཡ་ཧོ་ཝཱས་མོ་ཤེ་ལ་འདི་གསུངས་པ།

༢ ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག ཨིས་ར་ཨེལ་གྱི་བུ་དང་ཕྱི་མི་ཨིས་ར་ཨེལ་གྱི་ནང་དུ་གནས་པ་རྣམས་ལས་མི་སུས་ཀྱང་རང་གི་བུ་བརྒྱུད་ནས་མོ་ལེག་གི་ཕྱིར་གཏོང་བ་དེ་གསོད་པར་དགོས། ཡུལ་མི་རྣམས་ཀྱིས་རྡོ་རུབ་ལ་གཏོང་ཞིང་གསོད་པར་དགོས་སོ།

༣ ཡང་དེ་ལྟ་བུའི་མི་ལ་ང་འཁྲོ་ཞིང་། རང་གི་མི་སྡེ་ལས་རྩད་ནས་གཅོད་པར་བྱའོ། གང་ལ་ཞེ་ན། ཁོས་ནི་རང་གི་བུ་བརྒྱུད་ལས་མོ་ལེག་གི་ཕྱིར་བཏང་བས་ངའི་མཆོད་ཁང་སྦག་པ་དང་ངའི་མིང་དམ་པ་དེ་མི་གཙང་བར་བྱས་པའི་ཕྱིར་རོ།

༤ ཡང་རང་གི་བུ་བརྒྱུད་ལས་མོ་ལེག་གི་ཕྱིར་བཏང་བའི་མི་དེའི་ཉེས་པ་ལ་ཡུལ་མི་རྣམས་ཀྱིས་མི་ལྟ་བ་ལྟར་སྦེད་ཅིང་མི་དེ་ནི་མི་གསོད་ན།

༥ ངས་ནི་མི་དེ་དང་དེའི་བུ་བརྒྱུད་ལ་འཁྲོ་ཞིང་། མི་དེ་དང་དེའི་རྗེས་སུ་ལོག་པར་གཡེམ་པ་དང་། མོ་ལེག་ལ་ལོག་གཡེམ་བྱེད་པ་ཐམས་ཅད་རང་གི་མི་སྡེ་ལས་རྩད་ནས་གཅོད་པར་བྱའོ༎

༦ ཡང་འགོང་ཞུགས་དང་ལྟས་སྟོན་པ་རྣམས་ཀྱི་ཕྱོགས་སུ་ལྟ་ཞིང་དེ་དག་གི་རྗེས་སུ་ལོག་གཡེམ་བྱེད་པའི་མིའི་སེམས་ལ་ང་འཁྲོ་ཞིང་རང་གི་མི་སྡེ་ལས་རྩད་ནས་གཅོད་པར་འགྱུར་རོ།

༧ ཁྱེད་རང་དམ་པར་བྱོས་དང་དམ་པར་གྱུར་ཅིག ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་པའི་ཕྱིར་རོ།

༨ ཡང་ངའི་སྤྱད་མཚམས་སྲུང་ཞིང་དེ་བཞིན་དུ་བྱོས་ཤིག ང་ནི་ཁྱོད་ཅག་དམ་པར་བྱེད་པའི་ཡ་ཧོ་ཝཱ་ཡིན་ནོ།

༩ རང་གི་ཕའམ་མ་ལ་སྨོན་ལོག་འདེབས་པའི་མི་སུ་ཡིན་ཀྱང་གསོད་པར་དགོས། ཕ་མ་ལ་སྨོན་ལོག་བཏབ་པས་དེའི་སྲོག་སྡིག་དེ་རང་གི་ཁར་ལུས་པར་འགྱུར།

༡༠ མི་ཞིག་གིས་མི་གཞན་གྱི་ཆུང་མ་དང་ལོག་གཡེམ་བྱེད་པ་ཞེ་ན། ཁྱིམ་མཚེས་ཀྱི་ཆུང་མ་ལ་ལོག་གཡེམ་བྱེད་ན། གཡེམ་པོ་དང་གཡེམ་མོ་གཉིས་པོ་གསོད་པར་དགོས་སོ།

༡༡ མི་ཞིག་རང་གི་ཕའི་ཆུང་མ་དང་འགྲོགས་པ་དེས་རང་གི་ཕའི་ཤ་ལུས་གཅེར་བུར་བྱས་པས། དེ་གཉིས་གསོད་པར་དགོས། དེ་དག་གི་སྲོག་སྡིག་ནི་དེ་དག་ཁར་ལུས་པར་འགྱུར།

༡༢ ཡང་མི་ཞིག་རང་གི་མནའ་མ་དང་འགྲོགས་ན། ལས་ཤིན་ཏུ་མི་གཙང་བ་ཞིག་བྱས་པས་དེ་གཉིས་གསོད་པར་དགོས། དེ་དག་གི་སྲོག་སྡིག་ནི་དེ་དག་རང་ཁར་ལུས་ཡོང་།

༡༣ སྐྱེས་པ་ཞིག་གིས་བུད་མེད་མཉམ་ཉལ་བ་ལྟར་བྱེད་ཅིང་ཕོ་དང་འགྲོགས་ན། དེ་གཉིས་ཀྱིས་ལས་མི་གཙང་བ་བྱས་པས་གསོད་པར་དགོས། དེ་དག་གི་སྲོག་སྡིག་ནི་དེ་དག་རང་ལ་འབབ་པར་འགྱུར།

༡༤ སྐྱེས་པ་ཞིག་གིས་བུ་མོ་དང་དེའི་ཨ་མ་གཉིས་ཆུང་མར་ལེན་ན། དེ་ནི་ཉེས་པ་ཡིན་པས། ཁྱེད་ཀྱི་ནང་ན་ཉེས་པ་གང་ཡང་མེད་པའི་ཕྱིར་མི་དེ་དང་མོ་གཉིས་མེས་སྲེག་པར་དགོས་སོ།

༡༥ ཡང་མི་ཞིག་དུད་འགྲོ་ཞིག་དང་འགྲོགས་ན་གསོད་པར་དགོས། དུད་འགྲོ་ཡང་གསོད་པར་དགོས་སོ།

༡༦ ཡང་བུད་མེད་ཅིག་གིས་དུད་འགྲོ་ཞིག་དང་འགྲོགས་ན། ཁྱེད་ཀྱི་བུད་མེད་དང་དུད་འགྲོ་གཉིས་གསོད་ཅིང་མེད་པར་བྱེད་པར་བྱའོ། དེ་དག་གི་སྲོག་སྡིག་ནི་དེ་དག་ཁར་ལུས་འོང་།

༡༧ མི་ཞིག་གིས་རང་གི་སྲིང་མོ་ཞེ་ན། ཕའི་བུ་མོའམ་མའི་བུ་མོ་བླངས་ནས། དེའི་ལུས་གཅེར་བུ་ལ་ལྟ་བ་དང་མོས་ཀྱང་ཁོའི་ལུས་གཅེར་བུ་ལ་ལྟ་ན། ངོ་ཚ་བའི་ལས་ཡིན་པས་རང་གི་མི་སྡེའི་བུ་རྣམས་ཀྱི་མཐོང་ངོར་དེ་གཉིས་རྩད་ནས་གཅོད་པར་དགོས་སོ། སྲིང་མོའི་ཤ་ལུས་གཅེར་བུར་བྱས་པའི་ཕྱིར་ཉེས་ལན་འཕོག་འོས་པའི་ཕྱིར་རོ།

༡༨ མི་ཞིག་ནི་ཟླ་མཚན་དང་ལྡན་པའི་བུད་མེད་ཅིག་དང་འགྲོགས་ཤིང་དེའི་ལུས་གཅེར་བུར་བྱེད་ཅིང་དེའི་ཁྲོན་པ་མཐོང་བ་དང་། མོ་ཡང་རང་གི་ཁྲོན་པའི་ཁྲག་མི་འགེབས་པར་བྱེད་ན། མི་དེ་གཉིས་རང་གི་མི་སྡེ་ལས་རྩད་ནས་གཅོད་པར་དགོས་སོ།

༡༩ ཡང་ཁྱོད་ཀྱི་མའི་ནུ་མོ་དང་ཕའི་སྲིང་མོའི་ཤ་ལུས་གཅེར་བུར་བྱེད་པར་མི་རུང་། རང་གི་གཉེན་ཉེ་བ་གཅེར་བུར་བྱེད་པས། རང་གི་ཉེས་ལན་འཕོག་འོས་སོ།

༢༠ མི་སུ་རང་གི་ཕའི་ནུ་བོའི་ཆུང་མ་དང་འགྲོགས་ན། ཕའི་ནུ་བོའི་ལུས་གཅེར་བུར་བྱས་པ་དང་འདྲ་བར་བྱས་པས། ཉེས་ལན་འཕོག་འོས་པས། རབས་ཆད་པར་འགྱུར་རོ།

༢༡ མི་ཞིག་གིས་གལ་ཏེ་ནུ་བོའི་ཆུང་མ་ལེན་ན། ལས་མི་གཙང་བ་བྱེད་ཅིང་། ནུ་བོའི་ཤ་ལུས་གཅེར་བུར་བྱས་པ་དང་འདྲ་བས། དེ་གཉིས་ཀྱི་རབས་ཆད་པར་དགོས་སོ༎

༢༢ དེ་ལྟར་ཁྱེད་ཚོས་ངའི་སྤྱད་མཚམས་ཐམས་ཅད་དང་ངའི་བཀའ་ཁྲིམས་ཐམས་ཅད་སྲུང་ལ་དེ་བཞིན་དུ་བྱོས་ཤིག དེ་ནས་གང་དུ་ངས་ཁྱེད་འཁྲིད་ཅིང་ཁྱེད་དེར་གནས་པའི་ཡུལ་དེས་ཁྱེད་སྐྱུག་པར་མི་བྱ།

༢༣ ཡང་ངས་ཁྱེད་ཀྱི་སྔོན་དུ་སྐྲོད་པའི་མི་བརྒྱུད་རྣམས་ཀྱི་ལུགས་སྲོལ་བཞིན་དུ་སྤྱོད་པར་མི་རུང་ངོ་། ཅི་ལ་ཞེ་ན། དེ་དག་གིས་ཉེས་པ་དེ་ཐམས་ཅད་བྱས་པས། ངས་དེ་དག་དོར་བ་ཡིན།

༢༤ འོན་ཀྱང་ངས་ཁྱོད་ཚོ་ལ་ཁྱེད་ལ་དེ་དག་གི་ཡུལ་ནི་ནོར་སྐལ་དུ་ཐོབ་སྟེ། ངས་འོ་མ་དང་སྦྲང་རྩིས་གང་བའི་ཡུལ་དེ་ནི་ཁྱེད་ལ་བདག་ཏུ་འཛིན་པའི་ཕྱིར་སྟེར་བར་བྱའོ་ཞེས་སྨྲས་སོ། ཁྱེད་མི་བརྒྱུད་ཀྱི་ནང་ནས་སོ་སོར་བཞག་པ་ནི་ང་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་ནོ།

༢༥ དེ་བས་ན་ཁྱེད་ཀྱིས་དུད་འགྲོ་གཙང་བ་ཡིན་པ་དང་གཙང་བ་མ་ཡིན་པ་རྣམས་དང་། བྱའི་རིགས་གཙང་བ་མ་ཡིན་པ་དང་གཙང་བ་ཡིན་པ་རྣམས་ཀྱི་དབྱེ་བ་བྱོས་དང་། ངས་ཁྱེད་ལ་འདི་ནི་མི་གཙང་བ་ཡིན་ཞེས་བསྟན་པའི་དུད་འགྲོ་དང་། བྱ་དང་ལྟོ་འགྲོ་གང་ཡིན་པའི་རྐྱེན་གྱིས་འབག་པར་མ་གྱུར་ཅིག

༢༦ ཡང་ང་ཡ་ཧོ་ཝཱ་ནི་དམ་པ་ཡིན་པའི་ཕྱིར་ཁྱེད་ཀྱང་ངའི་ཕྱིར་དམ་པ་ཡིན་པར་དགོས་སོ། ཁྱོད་ཅག་ངའི་འབངས་ཡིན་པའི་ཕྱིར་མི་སྡེ་རྣམས་ལས་སོ་སོར་བཞག་གོ།

༢༧ ཡང་འགོང་ཞུགས་དང་ལྟས་སྟོན་པའི་མཐུ་དང་ལྡན་པའི་སྐྱེས་པའམ་བུད་མེད་གང་ཡང་རྡོ་རུབ་ལ་བཏང་སྟེ་གསོད་པར་དགོས་སོ། དེ་དག་གི་སྲོག་སྡིག་ནི་དེ་དག་རང་གི་ཁར་ལུས་པར་འགྱུར་ཞེས་བཀའ་གནང་ངོ་༎

༢༡

ཡང་ཡ་ཧོ་ཝཱས་མོ་ཤེ་ལ་འདི་སྐད་དུ། བླ་མ་རྣམས་སམ། ཨ་རོན་གྱི་བུ་རྣམས་ལ་འདི་སྐད་ཅེས་སྨྲོས་ཤིག མི་སུས་ཀྱང་རང་གི་མི་སྡེའི་ནང་ན་གཤིན་པོ་ཞིག་གི་ཕྱིར་དུ་རང་མི་གཙང་བར་བྱེད་དུ་མི་རུང་གི།

༢ རང་དང་གཉེན་ཉེ་བ་ཞེ་ན་མ་དང་། ཕ་དང་། བུ་དང་། བུ་མོ་དང་། ནུ་བོ་དང་།

༣ སྲིང་མོ་ནི་གལ་ཏེ་བུ་མོ་ན་ཆུང་ཡིན་ཞིང་རང་དང་མཉམ་དུ་ཡོད་པ་དང་། ཁྱོ་ད་དུང་མ་ཤེས་ན། དེ་དག་གི་ཕྱིར་མི་གཙང་བར་འགྱུར་བས་ཆོག་གོ།

༤ ཡང་མི་དེ་ནི་རང་གི་མི་སྡེའི་ནང་ན་ཁྱིམ་བདག་ཡིན་པས་གྲིབ་ཅན་མི་འགྱུར་བའི་ཕྱིར་རང་མི་གཙང་བར་བྱེད་པར་མི་རུང་ངོ་།

༥ ཡང་དེ་དག་གི་མགོ་སྤྱི་ཐེར་འབྲེག་པ་དང་། ཁ་སྤུའི་མཐའ་མ་འབྲེག་པ་དང་། ལུས་ཀྱི་ཤ་ལ་རི་མོ་ཞིག་བྱེད་པར་མི་རུང་ངོ་།

༦ དེ་དག་རང་གི་དཀོན་མཆོག་གི་ཕྱིར་དམ་པ་ཡིན་ཏེ། དེ་དག་གི་དཀོན་མཆོག་གི་མཚན་གྲིབ་ཅན་བྱེད་དུ་མི་རུང་ངོ་། གང་ལ་ཟེར་ན། ཡ་ཧོ་ཝཱའི་ཕྱིར་སྦྱིན་སྲེག་རྣམས། དཀོན་མཆོག་གི་ཞལ་ཟས་རྣམས་འབུལ་བའི་ཕྱིར་དེ་དག་དམ་པ་ཡིན་པར་དགོས་པའི་ཕྱིར་རོ།

༧ སྨད་འཚོང་མ་དང་བུ་མོ་མི་ཚངས་པར་གྱུར་པ་ཞིག་བག་མར་ལེན་པའམ། ཁྱོ་དང་ཕྲལ་བའི་བུད་མེད་ཅིག་དེ་དག་གིས་ལེན་པའི་མི་རིགས། དེ་ནི་དཀོན་མཆོག་གི་ཕྱིར་དམ་པ་ཡིན་པའི་ཕྱིར་རོ།

༨ མི་དེ་ཁྱོད་ཀྱི་ཕྱིར་དམ་པ་ཡིན་པར་དགོས། ཁྱོད་ཀྱི་དཀོན་མཆོག་གི་ཞལ་ཟས་འབུལ་བའི་ཕྱིར་དམ་པ་རྩི་བར་དགོས་སོ། ཅིའི་ཕྱིར་ཞེ་ན། ང་ནི་ཡ་ཧོ་ཝཱ་ཡིན་པས། ཁྱོད་རྣམས་དམ་པར་བྱེད་ཅིང་རང་དམ་པ་ཡིན་པའི་ཕྱིར་རོ།

༩ ཡང་བླ་མ་ཞིག་གི་བུ་མོས་གལ་ཏེ་ལོག་གཡེམ་བྱེད་པར་རྩོམ་ན། ཕ་མི་གཙང་བར་བྱེད་པས་མོ་མེས་སྲེག་པར་དགོས་སོ༎

༡༠ ཡང་རང་གི་སྤུན་རྣམས་ཀྱི་ཁྲོད་ནས་བླ་མ་ཆེན་པོ་བྱེད་པའི་དོན་དུ་དབུ་ལ་བྱུགས་པ་བླུགས་པ་དང་ན་བཟའ་གསོལ་བའི་ཕྱིར་དབང་བསྐུར་བ་དེས་རང་གི་དབུ་མི་འགེབས་པ་དང་། གོས་འདྲལ་བ་དང་།

༡༡ གཤིན་པོ་ཞིག་གི་རོའི་དྲུང་དུ་འོང་བར་མི་རུང་སྟེ། ཕ་མའི་ཕྱིར་མི་གཙང་བར་འགྱུར་བར་ཡང་མི་རུང་ངོ་།

༡༢ མཆོད་ཁང་ནས་འཐོན་པ་དང་རང་གི་དཀོན་མཆོག་གི་མཆོད་ཁང་གྲིབ་ཅན་བྱེད་པར་མི་རུང་ངོ་། ཅིའི་ཕྱིར་ཞེ་ན། རང་གི་དཀོན་མཆོག་གི་བྱུགས་པས་དབང་སྐུར་དེ་ལ་ཡོད་པའི་ཕྱིར་རོ། ང་ནི་ཡ་ཧོ་ཝཱ་ཡིན་ནོ།

༡༣ ཁྱོ་མི་ཤེས་པའི་བུད་མེད་ཅིག་བག་མར་ལེན་པར་དགོས་སོ།

༡༤ མོ་རང་མོ་དང་ཁྱོས་ཕྲལ་བ་དང་། མི་ཚངས་པར་གྱུར་བ་དང་། སྨད་འཚོང་མ་དེས་མི་བླང་བར་རང་གི་མི་སྡེ་ལས་ཁྱོ་མི་ཤེས་པའི་བུ་མོ་ཞིག་བག་མར་ལེན་པར་དགོས།

༡༥ རང་གི་མི་སྡེའི་ཁྲོད་དུ་རང་གི་བུ་བརྒྱུད་གྲིབ་ཅན་བྱེད་པར་མི་རུང་ངོ་། ང་ནི་ཡ་ཧོ་ཝཱ་ཡིན་ཏེ་མི་དེ་དམ་པར་བྱེད་མཁན་ཡིན་པའི་ཕྱིར་རོ་ཞེས་གསུངས་སོ༎

༡༦ ཡང་ཡ་ཧོ་ཝཱས་མོ་ཤེ་ལ་གསུངས་པ།

༡༧ ཨ་རོན་ལ་འདི་སྐད་ཅེས་སྨྲོས་ཤིག ཁྱོད་ཀྱི་ས་བོན་ལས་རྗེས་སུ་འོང་བའི་རིགས་བརྒྱུད་རྣམས་ནས་ལུས་ཀྱི་སྐྱོན་དང་ལྡན་པའི་མི་སུ་ཡང་དཀོན་མཆོག་གི་ཞལ་ཟས་འབུལ་དུ་ཚུར་འོང་བར་མི་རུང་ངོ་།

༡༨ མི་སུ་ཡང་སྐྱོན་དང་ལྡན་པ་ཞེ་ན། ལོང་བའམ། ཞ་བོའམ། སྣ་སྐྱོན་ཅན་ནམ། ཡན་ལག་ཐེབ་ཡོད་པའམ།

༡༩ རྐང་པའམ་ལག་པ་ཆག་པ་དང་ལྡན་པའམ།

༢༠ དགུར་པོའམ། མིའུའམ། མིག་མཛེར་ཅན་ནམ། རྔོའམ་ཤུ་བའམ། འབྲས་བུ་སྣད་པོ་ཅན་ཚུར་འོང་བར་མི་རུང་ངོ་།

༢༡ བླ་མ་ཨ་རོན་གྱི་མི་བརྒྱུད་ནས་མི་ལུས་སྐྱོན་ཅན་སུ་ཡང་ཡ་ཧོ་ཝཱའི་སྦྱིན་སྲེག་འབུལ་དུ་ཚུར་འོང་བར་མི་རུང་ངོ་། ལུས་སྐྱོན་ཅན་ཡིན་པས་རང་གི་དཀོན་མཆོག་གི་ཞལ་ཟས་འབུལ་དུ་ཚུར་འོང་བར་མི་རུང་ངོ་།

༢༢ དཀོན་མཆོག་གི་ཞལ་ཟས་དམ་པའི་དམ་པ་དང་། དམ་པའི་གནས་ལས་ཟ་བར་རུང་གི།

༢༣ ལུས་སྐྱོན་ཅན་ཡིན་པས་སྒོ་ཡོལ་གྱི་དྲུང་དུ་འོང་བ་དང་མཆོད་ཁྲི་དང་ཉེ་བར་འོང་བ་འབའ་ཞིག་ཏུ་མི་རུང་ངོ་། ཇི་སྟེ་འོང་ན་ངའི་མཆོད་རྫས་རྣམས་མི་གཙང་བར་བྱའོ། ང་ནི་ཡ་ཧོ་ཝཱ་ཡིན་ཏེ་དེ་དག་དམ་པར་བྱེད་མཁན་ཡིན་པའི་ཕྱིར་རོ་ཞེས་གསུངས་སོ༎

༢༤ མོ་ཤེས་ཨ་རོན་དང་། དེའི་བུ་རྣམས་དང་། ཨིས་ར་ཨེལ་གྱི་བུ་ཐམས་ཅད་ལ་དེ་སྨྲས་སོ༎

༢༢

ཡང་སྐྱར་ཡ་ཧོ་ཝཱས་མོ་ཤེ་ལ་འདི་སྐད་དུ།

༢ ཨ་རོན་དང་དེའི་བུ་རྣམས་ལ་འདི་སྨྲོས་ཤིག ཨིས་ར་ཨེལ་གྱི་རྫས་དམ་པ་ཟེར་ན། དེ་དག་གིས་ངའི་ཕྱིར་དམ་པར་བྱས་པའི་རྫས་རྣམས་ལས་རང་སྲུང་ཞིང་ངའི་མཚན་དམ་པ་མི་གཙང་བར་མ་བྱེད། ང་ནི་ཡ་ཧོ་ཝཱ་ཡིན་ནོ།

༣ དེ་དག་ལ་འདི་སྐད་ཅེས་སྨྲོས་ཤིག ཁྱོད་ཀྱི་རྗེས་སུ་འོང་བའི་བུ་བརྒྱུད་རྣམས་ལས་སུ་ཡང་ཁྱོད་ཀྱི་ས་བོན་ནས་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ལ་དམ་པར་བྱས་པའི་རྫས་དམ་པ་རྣམས་དང་ཉེ་བར་ཡོང་མཁན་ནི། གལ་ཏེ་མི་གཙང་བ་ཡིན་ན། མི་དེའི་སེམས་ངའི་ཞལ་ངོ་ལས་རྩད་ནས་གཅོད་པར་དགོས་སོ། ང་ནི་ཡ་ཧོ་ཝཱ་ཡིན་ནོ།

༤ ཨ་རོན་གྱི་བུ་བརྒྱུད་ནས་མི་སུ་ཡང་མཛེ་ཅན་ནམ། ལུས་ནས་གྲང་ཆུ་འཛག་པ་ཡིན་མཁན་དེ། གཙང་བར་མ་གྱུར་བའི་བར་དུ་དམ་པར་བྱས་པའི་རྫས་ལས་ཟ་བར་མི་རུང་ངོ་། ཡང་རོ་ཞིག་གིས་མི་གཙང་བར་གྱུར་པའི་རྫས་ཤིག་ལ་རེག་པའམ། ས་བོན་འཛག་པའམ།

༥ འབུ་མི་གཙང་བའམ། མི་གཙང་བའི་རྫས་གང་གིས་ཀྱང་མི་གཙང་བར་གྱུར་པའི་མི་ཞིག་ལ་རེག་ན།

༦ དེ་ལ་རེག་པ་དགོངས་མོའི་བར་དུ་མི་གཙང་བ་ཡིན་ཏེ་རང་གི་ལུས་ཆུས་མ་འཁྲུད་ན། རྫས་དམ་པ་ལས་ཟ་བར་མི་རུང་།

༧ ཉི་མ་ནུབ་པ་དང་གཙང་མ་སོང་ནས་དམ་པ་ཡིན་པའི་རྫས་ལས་ཟ་བར་རུང་ངོ་། ཁོའི་ཁ་ཟས་ཡིན་པའི་ཕྱིར་རོ།

༨ ཤི་བའམ་གཅན་གཟན་གྱིས་བསད་པའི་དུད་འགྲོའི་ཤ་ཟ་ཞིང་དེ་དང་འབག་པ་ལས་སྲུང་བར་དགོས། ང་ནི་ཡ་ཧོ་ཝཱ་ཡིན།

༩ དེ་བས་ན་དེ་དག་གིས་སྡིག་པ་སྤྱོད་ཅིང་མི་གཙང་བར་བྱེད་པའི་རྐྱེན་གྱིས་ཤི་ཉེན་ཡོད་པས་ངའི་ཕྱིར་སྲུང་རྒྱུ་ཡིན་པའི་བྱ་བ་དག་སྲུང་བར་དགོས་སོ། ང་ནི་དེ་དག་དམ་པར་བྱེད་པའི་ཡ་ཧོ་ཝཱ་ཡིན་ནོ༎

༡༠ ཡང་ཕྱི་མི་གང་གིས་ཀྱང་རྫས་དམ་པ་ཡིན་པ་ཞིག་ཟ་བར་མི་རུང་སྟེ། བླ་མ་ཞིག་གི་འགྲོན་པོའམ་གླ་པ་གང་གིས་ཀྱང་རྫས་དམ་པ་ཡིན་པ་ལས་ཟ་བར་མི་རུང་ངོ་།

༡༡ འོན་ཀྱང་བླ་མ་ཞིག་གིས་དངུལ་གྱིས་མི་ཞིག་ཉོས་ཏེ་བརྙེད་ནས། མི་དེས་དེ་ལས་ཟ་བ་དང་། ཁྱིམ་ན་སྐྱེས་པ་དེས་ཀྱང་དེའི་ཁ་ཟས་ལས་ཟ་བར་རུང་ངོ་།

༡༢ ཡང་གལ་ཏེ་བླ་མའི་བུ་མོ་ཕྱི་མི་ཞིག་གི་ཆུང་མར་སོང་ཡོད་ན། དམ་པར་བྱས་པའི་སྤར་བའི་མཆོད་པ་ལས་ཟ་བའི་མི་རིགས་སོ།

༡༣ ཇི་སྟེ་བླ་མའི་བུ་མོ་མོ་རང་མོའམ། ཁྱོ་དང་ཕྲལ་བར་གྱུར་ཏེ་ཕྲུ་གུ་མེད་པས་གཞོན་དུས་དང་འདྲ་བར་ཕའི་ཁྱིམ་དུ་ཕྱིར་ལོག་ན་ཕའི་ཁ་ཟས་ལས་ཟ་བར་རུང་། འོན་ཀྱང་ཕྱི་མི་གང་གིས་ཀྱང་དེ་ལས་ཟ་བར་མི་རུང་ངོ་།

༡༤ ཡང་གལ་ཏེ་མི་ཞིག་གིས་མ་ཤེས་བཞིན་དུ་རྫས་དམ་པ་ལས་ཟ་ན། དེའི་ལྔ་ཆ་གཅིག་བསྣན་ཏེ་བླ་མ་ལ་དམ་པར་བྱས་པའི་རྫས་འབུལ་བར་དགོས་སོ།

༡༥ ཨིས་ར་ཨེལ་གྱི་བུ་རྣམས་ཀྱིས་དམ་པར་བྱས་པའི་རྫས་ཡ་ཧོ་ཝཱ་ལ་མཆོད་པར་ཕུལ་བ་དེ་རྣམས་གྲིབ་ཅན་བྱེད་ཅིང་།

༡༦ རྫས་དམ་པར་བྱས་པ་ཞིག་ཟ་བས། དེ་དག་ལ་ཆད་པ་གཅོད་འོས་པའི་ཉེས་པ་ཞིག་བྱེད་པའི་མི་རིགས་སོ། ང་ནི་དེ་དག་དམ་པར་བྱེད་པའི་ཡ་ཧོ་ཝཱ་ཡིན་པའི་ཕྱིར་རོ་ཞེས་གསུངས་སོ༎

༡༧ ཡང་སྐྱར་ཡ་ཧོ་ཝཱས་མོ་ཤེ་ལ་འདི་སྐད་དུ།

༡༨ ཨ་རོན་དང་དེའི་བུ་རྣམས་དང་། ཨིས་ར་ཨེལ་གྱི་བུ་ཐམས་ཅད་ལ་འདི་སྐད་ཅེས་སྨྲོས་ཤིག ཨིས་ར་ཨེལ་གྱི་ཁྱིམ་དང་། ཨིས་ར་ཨེལ་གྱི་ཁྲོད་ན་གནས་པའི་ཕྱི་མི་རྣམས་ནས་མི་གང་གིས་འབུལ་བ་ཞིག་འབུལ་སྐབས་སུ་གལ་ཏེ་སྡོམ་པ་བླངས་པ་བཞིན་དུ་སྒྲུབ་པའི་ཕྱིར་རམ། རང་དགར་ཡ་ཧོ་ཝཱ་ལ་སྦྱིན་སྲེག་ཅིག་འབུལ་ན།

༡༩ ཁྱེད་ལ་ཐུགས་རྗེས་གཟིགས་པ་ཐོབ་པའི་ཕྱིར་བ་གླང་ཚོ་དང་ར་ལུག་རྣམས་ལས་སྐྱོན་མེད་ཕོ་ཞིག་འབུལ་བར་དགོས་སོ།

༢༠ སྐྱོན་དང་ལྡན་པ་གང་ཡང་འབུལ་བར་མི་རུང་ངོ་། ཐུགས་ལ་འབྱོན་པར་མི་འགྱུར་བའི་ཕྱིར་རོ།

༢༡ ཡང་གལ་ཏེ་མི་ཞིག་གིས་སྡོམ་པ་བླངས་པ་བཞིན་དུ་སྒྲུབ་པའི་ཕྱིར་རམ། རང་དགར་ལུག་ཕྱུགས་ལས་ཡ་ཧོ་ཝཱ་ལ་བདེ་བའི་མཆོད་པ་ཞིག་འབུལ་ན། ཐུགས་སུ་འགྲོ་བའི་ཕྱིར་སྐྱོན་མེད་པ་དགོས། སྐྱོན་གང་ཡང་དེ་ལ་ཡོད་པར་མི་རུང་ངོ་།

༢༢ ལོང་བའམ། རུས་པ་ཆག་པའམ། རྨ་བྱུང་བའམ། ལྦ་བའམ་རྔོའམ་ཤུ་བ་དང་ལྡན་པ་ཞིག་ཡ་ཧོ་ཝཱ་ལ་འབུལ་བར་མི་རུང་སྟེ། དེ་ལྟ་བུ་ཞིག་ཡ་ཧོ་ཝཱའི་མཆོད་ཁྲི་ལ་སྦྱིན་སྲེག་ཏུ་འབུལ་བར་མི་རིགས་སོ།

༢༣ ཡང་བ་གླང་ངམ་ལུག་ཡན་ལག་མང་བའམ་ཉུང་བ་དང་ལྡན་པ་རང་དགར་འབུལ་བའི་མཆོད་པར་འབུལ་བར་རུང་ཡང་། སྡོམ་པ་བླངས་པ་བཞིན་དུ་སྒྲུབ་པའི་ཕྱིར་ཐུགས་སུ་མི་འགྲོའོ།

༢༤ ཡང་དུད་འགྲོ་ཞིག་གི་འབྲས་བུ་གནན་པའམ། བརྫིས་པའམ། ཕྱུང་བའམ། བཅད་པ་ཡིན་པ་གང་ཡང་ཡ་ཧོ་ཝཱ་ལ་མ་འབུལ། ཁྱེད་ཀྱི་ཡུལ་ན་དེ་ལྟ་བུ་ཞིག་བྱེད་པའི་མི་རིགས་སོ།

༢༥ ཕྱི་མིའི་བུའི་ལག་པ་ནས་ཁྱེད་ཀྱིས་དེ་ལྟ་བུ་གང་ལས་ཀྱང་དཀོན་མཆོག་གི་ཞལ་ཟས་སུ་འབུལ་བར་མི་རུང་ངོ་། དེ་དག་གི་ལུས་སྣད་ནས་སྐྱོན་ཅན་ཡིན་པས་ཐུགས་རྗེས་གཟིགས་པ་ཁྱེད་ལ་ཐོབ་མི་ཡོང་བའི་ཕྱིར་རོ་ཞེས་གསུངས་སོ༎

༢༦ ཡང་སྐྱར་ཡ་ཧོ་ཝཱས་མོ་ཤེ་ལ་འདི་གསུངས་པ།

༢༧ གླང་ངམ་ར་ལུག་ཅིག་སྐྱེས་ནས་ཞག་བདུན་གྱི་བར་དུ་ཨ་མ་དང་མཉམ་དུ་སྡོད་དགོས། ཞག་བརྒྱད་པ་ནས་ཕྱིན་དུ་ཡ་ཧོ་ཝཱ་ལ་སྦྱིན་སྲེག་ཏུ་མཆོད་པར་འབུལ་བའི་ཕྱིར་ཐུགས་སུ་འགྲོ་བར་འགྱུར་རོ།

༢༨ འོན་ཀྱང་གླང་དང་ལུག་ཕྲུ་གུ་དང་མཉམ་དུ་གཉིས་པོ་ཉིན་དེ་རང་དུ་གསོད་པར་མི་རུང་ངོ་།

༢༩ ཡང་ཡ་ཧོ་ཝཱ་ལ་གཏང་རག་འབུལ་བའི་མཆོད་པ་འབུལ་བའི་ཚེ་ཐུགས་རྗེས་གཟིགས་པ་ཁྱེད་ལ་ཐོབ་པའི་ལུགས་སུ་འབུལ་བར་དགོས་སོ།

༣༠ ཉིན་དེ་ཉིད་དུ་ཟ་བར་དགོས་ཏེ། སང་ཉིན་གྱི་བར་དུ་ཅིའང་ལུས་འཇུག་པར་མི་རུང་ངོ་། ང་ནི་ཡ་ཧོ་ཝཱ་ཡིན་ནོ༎

༣༡ དེའི་ཕྱིར་ཁྱེད་ཚོས་ངའི་སྤྱད་མཚམས་རྣམས་སྲུང་ཞིང་དེ་བཞིན་དུ་བྱེད་པར་དགོས་སོ། ང་ནི་ཡ་ཧོ་ཝཱ་ཡིན་ནོ།

༣༢ ང་ནི་ཨིས་ར་ཨེལ་གྱི་བུ་རྣམས་ཀྱི་ནང་ན་དམ་པར་བྱ་བའི་ཕྱིར་ངའི་མིང་དམ་པ་དེ་ནི་འབག་པར་མ་བྱེད་ཅིག ང་ནི་ཡ་ཧོ་ཝཱ་ཡིན་ཏེ་ཁྱེད་དམ་པར་བྱེད་མཁན་དང་།

༣༣ ངས་ཁྱེད་ཀྱི་དཀོན་མཆོག་ཡིན་པའི་དོན་དུ་ཁྱེད་མི་སེར་ཡུལ་གྱི་ཕྱི་རོལ་དུ་ཁྲིད་པ་ཡིན། ང་ནི་ཡ་ཧོ་ཝཱ་ཡིན་ནོ༎

༢༣

ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢ ཨིས་ར་ཨེལ་གྱི་བུ་རྣམས་ལ་སྨྲོས་ཤིག ཁྱེད་ཀྱིས་སྒྲོག་དགོས་པའི་འདུན་མ་དམ་པ་རྣམས་ཟེར་ན། ཡ་ཧོ་ཝཱའི་དུས་ཆེན་རྣམས་ནི་ང་ལ་རྟེན་པའི་དུས་ཆེན་རྣམས་ཡིན་ནོ།

༣ ཞག་དྲུག་གི་བར་དུ་ལས་བྱེད་པར་དགོས། འོན་ཀྱང་ཞག་བདུན་པ་ནི་ངལ་གསོ་བའི་དུས་ཆེན་ཡིན་ཞིང་འདུན་མ་དམ་པ་ཡིན་པས། ལས་གང་ཡང་བྱེད་པར་མི་རུང་སྟེ་ཁྱེད་ཀྱི་གནས་ཚང་ཐམས་ཅད་ན་ཡ་ཧོ་ཝཱའི་ཕྱིར་ཤབ་བཱད་ཡིན་ནོ།

༤ ཡ་ཧོ་ཝཱའི་དུས་ཆེན་དང་འདུན་མ་དམ་པ་རྣམས་རེ་རང་གི་དུས་ཚོད་ལ་ཁྱེད་ཀྱིས་སྒྲོག་པར་དགོས་པ་འདི་དག་གོ།

༥ ཟླ་བ་དང་པོའི་ཚེས་བཅུ་བཞི་པ་ལ་དགོངས་མོའི་དུས་སུ་ཡ་ཧོ་ཝཱའི་ཕྱིར་པེ་སག་ཡིན་ནོ།

༦ ཡང་ཟླ་བ་དེ་ཉིད་ཀྱི་ཚེས་བཅོ་ལྔ་པ་ལ་ཡ་ཧོ་ཝཱའི་ཕྱིར་སྐྱུར་རྩི་མེད་པའི་བག་ལེབ་ཀྱི་དུས་ཆེན་ཡིན་ཏེ། ཞག་བདུན་གྱི་བར་དུ་སྐྱུར་རྩི་མེད་པའི་བག་ལེབ་ཟ་བར་རུང་ངོ་།

༧ ཞག་དང་པོ་ལ་ཁྱེད་ལ་འདུན་མ་དམ་པ་ཡིན་ཏེ་འཇིག་རྟེན་གྱི་ལས་གང་ཡང་མ་བྱེད་ཅིག

༨ འོན་ཀྱང་ཡ་ཧོ་ཝཱ་ལ་ཞག་བདུན་གྱི་བར་དུ་སྦྱིན་སྲེག་རྣམས་འབུལ་བར་དགོས་སོ། ཞག་བདུན་པར་འདུན་མ་དམ་པ་ཡོད་པས་འཇིག་རྟེན་གྱི་ལས་གང་ཡང་མ་བྱེད་ཅིག་ཅེས་གསུངས་སོ༎

༩ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༡༠ ཨིས་ར་ཨེལ་གྱི་བུ་རྣམས་ལ་སྨྲོས་ཤིག ངས་ཁྱོད་རྣམས་ལ་སྟེར་འོང་བའི་ཡུལ་གྱི་ནང་དུ་འཇུག་པའི་ཚེ། ལོ་ཐོག་བསྡུ་བའི་སྐབས་སུ་སྔར་བསྡུས་པའི་ཆག་པ་བླ་མའི་དྲུང་དུ་ཁྱེར་ཤོག

༡༡ ཁྱེད་ལ་ཐུགས་རྗེས་གཟིགས་པ་ཐོབ་པའི་ཕྱིར་དེས་ནི་ཆག་པ་དེ་ཡ་ཧོ་ཝཱའི་དྲུང་དུ་ཕར་ཚུར་གཡོ་ཞིང་། ཤབ་བཱད་ཀྱི་ཕྱི་ཉིན་ལ་བླ་མས་གཡོ་བར་དགོས།

༡༢ ཡང་ཆག་པ་ཕར་ཚུར་གཡོ་བའི་ཉིན་དུ་ཁྱོད་ཚོས་ལུག་སྐྱོན་མེད་ལོ་གཅིག་པ་ཡ་ཧོ་ཝཱའི་ཕྱིར་སྦྱིན་སྲེག་ཏུ་དང་།

༡༣ ཞལ་ཟས་ཟེར་ན། རྒྱ་ཞིབ་ཨེ་ཕ་བཅུ་ཆ་གཉིས་སྣུམ་དང་འདྲེས་པ་ཡ་ཧོ་ཝཱའི་ཕྱིར་མེའི་རྐྱེན་གྱིས་ཕུལ་བ་དྲི་བསུང་ཐུགས་དགྱེས་པ་ཞིག་དང་། གསེར་སྐྱེམས་ནི་རྒུན་ཆང་ཧིན་གྱི་བཞི་ཆ་གཅིག་འབུལ་བར་དགོས་སོ།

༡༤ ཡང་ཉིན་དེ་ཉིད་ཀྱི་བར་དུ་ཁྱེད་ཀྱིས་དཀོན་མཆོག་ལ་མཆོད་པ་མ་ཕུལ་བའི་སྔོན་དུ་བག་ལེབ་བམ་ཡོས་སམ་སྲུས་ཟ་བར་མི་རུང་ངོ་། དེ་ནི་ཁྱེད་ཀྱི་བུ་བརྒྱུད་ཀྱི་ཕྱིར་ཁྱེད་ཀྱི་གནས་ཚང་ཐམས་ཅད་དུ་སྲུང་བྱའི་སྤྱད་མཚམས་མི་འགྱུར་བ་ཞིག་ཡིན་ནོ༎

༡༥ ཡང་ཤབ་བཱད་ཀྱི་ཕྱི་ཉིན་ཞེ་ན་ཕར་ཚུར་གཡབ་པའི་ཆག་པ་ཕུལ་བའི་ཉིན་ནས་བདུན་ཕྲག་བདུན་ཧྲིལ་པོ་རྩི་བར་དགོས།

༡༦ ཤབ་བཱད་བདུན་པའི་ཕྱི་ཉིན་གྱི་བར་དུ་ཞག་ལྔ་བཅུ་རྩི་སྟེ་ཞལ་ཟས་གསར་པ་ཞིག་ཡ་ཧོ་ཝཱ་ལ་ཕུལ་ཞིག

༡༧ ཁྱེད་རྣམས་ཀྱི་གནས་ཚང་རྣམས་ནས་ཕར་ཚུལ་གཡོ་བའི་བག་ལེབ་གཉིས་འབུལ་བ་དེ་ནི་རྒྱ་ཞིབ་ཨེ་ཕ་བཅུ་ཆ་གཉིས་ནས་བྱས་པ་གཉིས་ཡིན་ཏེ། སྐྱུར་རྩི་དང་ལྡན་པར་གཡོས་ནས་ཡ་ཧོ་ཝཱའི་ཕྱིར་ཐོག་ཕུད་དུ་འབུལ་བར་དགོས་སོ།

༡༨ ཡང་བག་ལེབ་དང་མཉམ་དུ་ལུག་གུ་བདུན་སྐྱོན་མེད་ལོ་གཅིག་པ་དང་གླང་གཞོན་པ་གཅིག་དང་ལུག་ཐུག་གཉིས་འབུལ་དགོས། དེ་དག་ནི་ཡ་ཧོ་ཝཱའི་ཕྱིར་སྦྱིན་སྲེག་དང་དེ་དང་མཉམ་དུ་འབུལ་བའི་ཞལ་ཟས་དང་གསེར་སྐྱེམས་མེའི་རྐྱེན་གྱིས་མཆོད་པར་ཕུལ་བ་ནི་ཡ་ཧོ་ཝཱའི་ཕྱིར་དྲི་བསུང་ཐུགས་མཉེས་པ་ཞིག་ཡོད་པར་དགོས་སོ།

༡༩ ཡང་སྡིག་པའི་ཕྱིར་ར་ཐུག་ཅིག་དང་། ཞི་བདེའི་མཆོད་པ་ལ་ལུག་གུ་ལོ་གཅིག་པ་གཉིས་འབུལ་བར་དགོས་སོ།

༢༠ ཡང་བླ་མས་དེ་དག་ཐོག་ཕུད་ཀྱི་བག་ལེབ་རྣམས་དང་ལུག་གུ་གཉིས་དང་མཉམ་དུ་ཡ་ཧོ་ཝཱའི་ཕྱིར་ཕར་ཚུར་གཡབ་པའི་མཆོད་པར་གཡབ་ནས། ཡ་ཧོ་ཝཱའི་ཕྱིར་དམ་པར་བྱས་པ་ཡིན་པས་བླ་མ་ལ་ཐོབ་པར་དགོས་སོ།

༢༡ ཡང་ཉིན་དེ་རང་དུ་ཁྱོད་རྣམས་ཀྱིས་སྒྲོག་པར་དགོས། འདུན་མ་དམ་པ་ཞིག་བྱེད་པ་དང་། འཇིག་རྟེན་གྱི་ལས་གང་ཡང་བྱེད་པར་མི་རུང་ངོ་། དེ་ནི་གནས་ཚང་ཐམས་ཅད་ལ་ཁྱེད་ཀྱི་བུ་བརྒྱུད་རྣམས་ཀྱི་ཕྱིར་སྤྱད་མཚམས་མི་འགྱུར་བ་ཞིག་ཡོད་པར་དགོས་སོ༎

༢༢ ཡང་ཁྱེད་ཀྱི་ཡུལ་གྱི་ལོ་ཐོག་རྔ་བའི་ཚེ། ཞིང་གི་གྲུ་རྣམས་ནས་ཡོངས་སུ་མ་རྔ་། ལོ་ཐོག་གི་ཡང་ཤུལ་ཡང་སྡུ་བར་མི་རུང་ངོ་། དབུལ་པོ་དང་ཕྱི་མིའི་ཕྱིར་བཞག་པར་དགོས་སོ། ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་ནོ་ཞེས་གསུངས་སོ༎

༢༣ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢༤ ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག ཟླ་བ་བདུན་པའི་ཚེས་དང་པོ་ལ་ངལ་གསོ་བའི་ཉི་མ་ཡིན་ཏེ་དུང་འབུད་པ་དྲན་པའི་ཕྱིར་འདུན་མ་དམ་པ་ཞིག་ཡོད་པར་དགོས་སོ།

༢༥ འཇིག་རྟེན་གྱི་ལས་གང་ཡང་མ་བྱེད་དེ་ཡ་ཧོ་ཝཱའི་ཕྱིར་སྦྱིན་སྲེག་འབུལ་བར་དགོས་སོ་ཞེས་གསུངས་སོ༎

༢༦ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢༧ འོན་ཀྱང་ཟླ་བ་བདུན་པའི་ཚེས་བཅུ་པ་ལ་སྡིག་བཤགས་མཛད་པའི་ཉིན་མོ་ཡིན་པས། འདུན་མ་དམ་པ་བྱེད་ཅིང་ཁྱེད་ཀྱི་སེམས་ལ་སྡུག་པོ་གཏོང་ཞིང་ཡ་ཧོ་ཝཱ་ལ་སྦྱིན་སྲེག་ཅིག་འབུལ་བར་དགོས་སོ།

༢༨ ལས་གང་ཡང་ཉིན་དེ་ཉིད་དུ་མ་བྱེད་ཅིག དེ་ཅིའི་ཕྱིར་ཞེ་ན། སྡིག་བཤགས་བྱེད་པའི་ཉིན་དེ་རང་ལ་ཁྱེད་ཚོ་ཡ་ཧོ་ཝཱ་ཁྱེད་ཀྱི་དཀོན་མཆོག་དང་སྡུམ་པར་བྱེད་པའི་ཕྱིར་རོ།

༢༩ འོན་ཀྱང་ཉིན་དེ་རང་ལ་སེམས་ལ་སྡུག་པོ་གཏོང་མི་གཏོང་བ་སུ་ཡིན་ཡང་དེ་རང་གི་བུ་བརྒྱུད་ཀྱི་ནང་ནས་རྩད་ནས་གཅོད་པར་དགོས།

༣༠ ཡང་སེམས་གང་གིས་ཀྱང་ཉིན་དེ་ཉིད་དུ་ལས་ཀ་གང་ཡང་བྱེད་པ་དེ་ངས་རང་གི་མི་སྡེའི་དཀྱིལ་ནས་རྩད་ནས་གཅོད་པར་བྱའོ།

༣༡ དེའི་ཕྱིར་ལས་གང་ཡང་མ་བྱེད་ཅིག དེ་ནི་ཁྱེད་ཀྱི་བུ་བརྒྱུད་ནས་བུ་བརྒྱུད་དུ་གནས་ཚང་ཐམས་ཅད་ལ་སྤྱད་མཚམས་འགྱུར་བ་མེད་པ་ཞིག་ཡིན་པར་བྱའོ།

༣༢ ཉིན་དེ་རང་ཁྱེད་ཀྱི་ཕྱིར་ངལ་གསོ་བའི་ཤབ་བཱད་དམ་པ་ཞིག་ཡིན་ཏེ་ཁྱེད་རང་གི་སེམས་ལ་སྡུག་ཐོང་ཞིག ཟླ་བ་དེའི་ཚེས་དགུ་པའི་དགོངས་མོ་ནས་དགོངས་མོའི་བར་དུ་ཤབ་བཱད་སྲུང་བར་དགོས་སོ། ཞེས་གསུངས་སོ༎

༣༣ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༣༤ ཨིས་ར་ཨེལ་གྱི་བུ་རྣམས་ལ་སྨྲོས་ཤིག ཟླ་བ་བདུན་པའི་ཚེས་བཅོ་ལྔ་ལ་ལོ་མའི་སྤྱིལ་བུའི་དུས་ཆེན་ཡིན་པ་དེ་ཡ་ཧོ་ཝཱའི་ཕྱིར་ཞག་བདུན་གྱི་བར་དུ་བྱེད་པར་དགོས།

༣༥ ཞག་དང་པོ་ལ་འདུན་མ་ཡིན་ཞིང་འཇིག་རྟེན་གྱི་ལས་གང་ཡང་བྱེད་པའི་མི་རིགས་སོ།

༣༦ ཞག་བདུན་གྱི་བར་དུ་ཡ་ཧོ་ཝཱ་ལ་སྦྱིན་སྲེག་འབུལ་བར་དགོས། ཞག་བརྒྱད་པ་ལ་འདུན་མ་དམ་པ་ཡིན་ཏེ་ཡ་ཧོ་ཝཱ་ལ་སྦྱིན་སྲེག་འབུལ་བར་དགོས་སོ༎

༣༧ དེ་ནི་ཡ་ཧོ་ཝཱའི་དུས་ཆེན་རྣམས་ཡིན་ཏེ། འདུན་མ་དམ་པ་རྣམས་སྒྲོག་པ་དང་ཡ་ཧོ་ཝཱ་ལ་མེའི་རྐྱེན་གྱིས་འབུལ་བའི་མཆོད་པ་རྣམས་ཟེར་ན་སྦྱིན་སྲེག་དང་ཞལ་ཟས་དང་དམར་མཆོད་དང་གསེར་སྐྱེམས་རེ་རང་གི་ཉིན་མོ་ལ་འབུལ་བ་རྣམས་སོ།

༣༨ དེ་རྣམས་མ་གཏོགས་པར་ཡ་ཧོ་ཝཱའི་ཤབ་བཱད་རྣམས་དང་ཁྱེད་ཚོའི་འབུལ་བ་རྣམས་དང་། ཡ་ཧོ་ཝཱ་ལ་འབུལ་རྒྱུ་ཡིན་པའི་སྡོམ་པ་བླངས་པ་འབུལ་བ་དང་རང་དགར་འབུལ་བ་རྣམས་འབུལ་བར་བྱའོ༎

༣༩ འོན་ཀྱང་ཟླ་བ་བདུན་པའི་ཚེས་བཅོ་ལྔ་པ་ལ་ས་གཞིའི་ལོ་ཐོག་བསྡུ་བའི་ཚེ་ཡ་ཧོ་ཝཱའི་དུས་ཆེན་ཞག་བདུན་གྱི་བར་དུ་བྱེད་པར་དགོས་པ་འདི་ཡིན། ཞག་དང་པོ་ལ་ངལ་གསོ་བའི་ཉིན་མོ་ཡང་ཡིན། ཞག་བདུན་པ་ལ་ཡང་ངལ་གསོ་བའི་ཉིན་མོ་ཡིན་ནོ།

༤༠ ཡང་ཞག་དང་པོ་ལ་ལྗོན་ཤིང་གི་འབྲས་བུ་དང་ཁ་ཟུར་གྱི་ལོ་མ་དང་ཤིང་ལོ་མ་ཅན་དང་ལྕང་མའི་ཡལ་ག་བློངས་ལ་ཡ་ཧོ་ཝཱ་ཁྱེད་ཀྱི་དཀོན་མཆོག་གི་ཞལ་ངོར་ཞག་བདུན་གྱི་བར་དུ་དགའ་མགུ་རང་ཞིག

༤༡ ཡང་ལོ་རེ་བཞིན་དུ་ཉིན་ཞག་བདུན་གྱི་བར་དུ་ཁྱེད་ཚོས་ཡ་ཧོ་ཝཱའི་དུས་ཆེན་བྱོས་ཤིག དེ་ནི་ཁྱེད་ཀྱི་བུ་བརྒྱུད་ཀྱི་ཕྱིར་སྤྱད་མཚམས་འགྱུར་བ་མེད་པ་ཞིག་ཡིན་ཏེ་ཟླ་བ་བདུན་པ་ལ་དུས་ཆེན་དེ་བྱེད་པར་དགོས།

༤༢ སྤྱིལ་བུའི་ནང་ན་ཞག་བདུན་གྱི་བར་དུ་གནས་ཤིང་། ཨིས་ར་ཨེལ་པ་ཚང་མ་སྤྱིལ་བུའི་ནང་ན་གནས་པར་དགོས་སོ།

༤༣ གང་ལ་ཞེ་ན། ངས་ཨིས་ར་ཨེལ་གྱི་བུ་རྣམས་མི་སེར་ཡུལ་གྱི་ནང་ནས་ཁྲིད་སྐབས་སུ་དེ་དག་སྤྱིལ་བུ་རྣམས་ན་གནས་བཅུག་པ་དེ་ཁྱེད་ཀྱི་བུ་བརྒྱུད་ཀྱིས་ཤེས་པའི་ཕྱིར་རོ། ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་ནོ་ཞེས་གསུངས་སོ༎

༤༤ ཡང་མོ་ཤེས་ཡ་ཧོ་ཝཱའི་དུས་ཆེན་རྣམས་ཨིས་ར་ཨེལ་གྱི་བུ་བརྒྱུད་ལ་བསྟན་ཏོ༎

༢༤

ཡང་ཡ་ཧོ་ཝཱས་མོ་ཤེ་ལ་གསུངས་པ།

༢ ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག ཁ་སྐྱུར་པོའི་འབྲས་བུའི་སྣུམ་ལེགས་པར་བརྡུངས་པ་མར་མེའི་སྟེགས་བུ་ལ་མར་མེ་རྟག་ཏུ་སྦར་བའི་ཕྱིར་ཁྱེར་ཤོག

༣ འདུན་མའི་གུར་མཆོག་ནང་དཔང་པོའི་ཡོལ་བའི་ཕྱི་ལོགས་ལ་ཨ་རོན་གྱིས་དགོངས་མོ་ནས་སྔ་དྲོའི་བར་དུ་ཡ་ཧོ་ཝཱའི་སྤྱན་སྔར་རྟག་ཏུ་སྒྲིག་པར་དགོས། དེ་ནི་ཁྱེད་ཀྱི་བུ་བརྒྱུད་ཀྱི་ཕྱིར་རྟག་ཏུ་གནས་པའི་སྤྱད་མཚམས་ཡོད་དོ།

༤ སྟེགས་བུ་ལེགས་པ་ལ་ཡ་ཧོ་ཝཱའི་ཞལ་ངོར་རྟག་ཏུ་མར་མེ་རྣམས་སྒྲིག་པར་དགོས་སོ༎

༥ ཡང་རྒྱ་ཞིབ་བློངས་ལ་དེ་ལས་བག་ལེབ་བཅུ་གཉིས་བཙོས་ཤིག ཨེ་ཕ་བཅུ་ཆ་གཉིས་ལས་བག་ལེབ་གཅིག་ཡོད་པར་དགོས།

༦ ཡང་གྲལ་གཉིས་སུ་སྒྲིག་ལ། གྲལ་རེ་རེ་ལ་དྲུག་དྲུག་གསོལ་ལྕོག་གཙང་བ་ལ་ཡ་ཧོ་ཝཱའི་སྤྱན་སྔར་སྒྲིག་ཅིག

༧ ཡང་གྲལ་རེ་རེའི་སྟེང་དུ་སྤོས་དཀར་དྭངས་མ་འཇོག་ཅིག་དང་། དེ་བག་ལེབ་དང་བཅས་སུ་ཐུགས་དྲན་པའི་རྟགས་དང་ཡ་ཧོ་ཝཱ་ལ་སྦྱིན་སྲེག་ཅིག་ཡོད་པར་བྱའོ།

༨ ཤབ་བཱད་རེ་རེ་ལ་དེ་ཡ་ཧོ་ཝཱའི་སྤྱན་སྔར་རྟག་ཏུ་སྒྲིག་པར་དགོས་ཏེ། ཨིས་ར་ཨེལ་གྱི་བུ་རྣམས་ཀྱི་དོན་དུ་ཞལ་ཆད་འགྱུར་བ་མེད་པ་ཞིག་ཡོད་པར་དགོས་སོ།

༩ དེ་ནི་ཨ་རོན་དང་དེའི་བུ་རྣམས་ཀྱི་ཡིན། དེ་དག་གིས་དེ་གནས་དམ་པ་རུ་ཟ་བར་རུང་ངོ་། དེ་ཅིའི་ཕྱིར་ཞེ་ན། ཡ་ཧོ་ཝཱ་ལ་མེའི་རྐྱེན་གྱིས་མཆོད་པར་ཕུལ་བའི་རྫས་ཀྱི་ནང་ནས་ཀུན་ལས་དམ་པ་ཞིག་ཡིན་པ་དང་དེའི་ཐོབ་སྐལ་དུས་རྒྱུན་དུའོ་ཞེས་གསུངས་སོ༎

༡༠ ཡང་ཨིས་ར་ཨེལ་གྱི་བུད་མེད་དང་མི་སེར་པ་དེ་གཉིས་ཀྱི་བུ་ཞིག་ནི་ཨིས་ར་ཨེལ་པ་རྣམས་ཀྱི་དཀྱིལ་དུ་སོང་ནས། ཨིས་ར་ཨེལ་མའི་བུ་དེས་སྒར་ལ་ཨིས་ར་ཨེལ་པའི་མི་ཞིག་དང་རྩོད་པ་བྱས་སོ།

༡༡ ཡང་ཨིས་ར་ཨེལ་པའི་བུད་མེད་ཀྱི་བུས་མཚན་དམ་པ་ལ་སྐུར་པ་བཏབ་ནས་སྨོན་ལོག་བཏབ་པས། དེ་དག་གིས་མི་དེ་མོ་ཤེའི་དྲུང་དུ་ཁྲིད་དོ། དཱན་གྱི་སྡེའི་དིབ་རཱིའི་བུ་མོ་ཤེ་ལོ་མིད་ནི་དེའི་མའི་མིང་ངོ་།

༡༢ ཡང་དེ་དག་ལ་ཡ་ཧོ་ཝཱའི་ཞལ་ནས་ཞལ་གདམས་མ་བྱུང་བའི་བར་དུ་མི་དེ་བཙོན་དུ་བཅུག་གོ།

༡༣ དེའི་ཚེ་ཡ་ཧོ་ཝཱས་མོ་ཤེ་ལ་གསུངས་པ།

༡༤ སྨོན་ལོག་འདེབས་མཁན་དེ་སྒར་གྱི་ཕྱི་རོལ་ཏུ་ཁྲིད་དང་། ཐོས་མཁན་ཐམས་ཅད་ཀྱིས་རང་གི་ལག་པ་དེའི་མགོ་ལ་བཞག་ནས། ཚོགས་ཐམས་ཅད་ཀྱིས་རྡོ་རུབ་ལ་བཏང་སྟེ་གསོད་པར་དགོས།

༡༥ ཡང་ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག དཀོན་མཆོག་ལ་སྨོན་ལོག་འདེབས་མཁན་གྱི་ཉེས་པ་ནི་ཁོ་རང་ལ་འཕོག་པར་འགྱུར།

༡༦ ཡང་ཡ་ཧོ་ཝཱའི་མཚན་ལ་སྐུར་པ་བཏབ་པའི་མི་ནི་སྲོག་དང་འཕྲལ་བར་དགོས་སོ། ཕྱི་མིའམ་གཞིས་སྐྱེས་གང་ཡིན་ཀྱང་ཚོགས་ཐམས་ཅད་ཀྱིས་མི་དེ་རྡོ་རུབ་ལ་བཏང་སྟེ་གསོད་པར་དགོས། མཚན་ལ་སྐུར་པ་བཏབ་པའི་མི་འཆི་བར་དགོས་སོ།

༡༧ ཡང་གལ་ཏེ་མི་ཞིག་གིས་མི་གཞན་ཞིག་བསད་ན། མི་དེ་སྲོག་དང་ཕྲལ་བར་དགོས།

༡༨ ཡང་གལ་ཏེ་མི་ཞིག་གིས་དུད་འགྲོ་ཞིག་བསད་ན་དེའི་ཚབ་ལ་སྲོག་ལན་སྲོག་འཇལ་བར་དགོས།

༡༩ ཡང་གལ་ཏེ་མི་ཞིག་གིས་མི་གཞན་ཞིག་གི་ལུས་སྐྱོན་ཅན་བྱེད་ན། མི་དེས་བྱས་པ་བཞིན་དུ་དེ་ལ་ཡང་བྱེད་པར་དགོས་སོ།

༢༠ འདི་ལྟ་སྟེ། བཅག་པའི་ལན་ལ་གཅོག་པ། མིག་ལན་ལ་མིག སོ་ལན་ལ་སོ། ཇི་ལྟར་མི་གཞན་ཞིག་ལུས་སྐྱོན་ཅན་བྱས་པ། དེ་ལྟར་དེ་ལའང་བྱེད་པར་དགོས་སོ།

༢༡ ཡང་མི་སུས་ཀྱང་དུད་འགྲོ་ཞིག་བསད་ན་ཚབ་འཇལ་བར་དགོས། འོན་ཀྱང་མི་ཞིག་བསད་ན་སྲོག་དང་འཕྲལ་བར་དགོས།

༢༢ ཕྱི་མི་དང་གཞིས་སྐྱེས་ལ་རྟེན་ནས་ཁྲིམས་གཅིག་པ་ཁྱེད་ལ་ཡོད་པར་དགོས། ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་པའི་ཕྱིར་རོ་ཞེས་གསུངས་སོ༎

༢༣ ཡང་མོ་ཤེས་ཨིས་ར་ཨེལ་གྱི་བུ་རྣམས་ལ་གཏམ་སྨྲས་པ་དང་། སྨོན་ལོག་འདེབས་མཁན་དེ་སྒར་གྱི་ཕྱི་རོལ་དུ་ཁྲིད་ནས་རྡོ་རུབ་ལ་བཏང་སྟེ་བསད་དོ། ཡ་ཧོ་ཝཱས་མོ་ཤེ་ལ་བཀའ་སྩལ་པ་བཞིན་དུ་ཨིས་ར་ཨེལ་གྱི་བུ་རྣམས་ཀྱིས་བྱས་སོ༎

༢༥

ཡང་ཡ་ཧོ་ཝཱས་རི་སི་ནཱ་རུ་མོ་ཤེ་ལ་འདི་སྐད་དུ།

༢ ཨིས་ར་ཨེལ་གྱི་བུ་རྣམས་ལ་སྨྲོས་ཤིག ངས་ཁྱོད་ཅག་ལ་གཏོང་བར་བྱ་བའི་ཡུལ་དུ་འཇུག་པའི་ཚེ་ན་ཡུལ་གྱིས་ཡ་ཧོ་ཝཱའི་ཕྱིར་ཤབ་བཱད་སྲུང་བར་དགོས།

༣ ལོ་དྲུག་གི་བར་དུ་ཁྱོད་ཀྱིས་ཞིང་ལ་ས་བོན་འདེབས་པ་དང་། ལོ་དྲུག་གི་བར་དུ་རྒུན་ཚལ་སྒོར་ཞིང་དེའི་ལོ་ཐོག་སྡུ་བར་བྱོས་ཤིག

༤ འོན་ཀྱང་ལོ་བདུན་པར་ཡ་ཧོ་ཝཱ་ལ་རྟེན་པའི་ཤབ་བཱད་ཅེ་ན་ཡུལ་གྱི་ཕྱིར་ངལ་གསོ་བའི་ཤབ་བཱད་ཅིག་སྲུང་བར་དགོས་ཤིང་། ཞིང་ལ་ས་བོན་འདེབས་པ་དང་། རྒུན་ཚལ་སྒོར་བར་མི་རུང་ངོ་།

༥ རང་བཞིན་ལ་སྐྱེས་པའི་ལོ་ཐོག་ཀྱང་མ་སྡུ། མ་སྒོར་པའི་རྒུན་ཤིང་གི་རྒུན་འབྲུམ་ཡང་མ་བསྡུ། ཡུལ་གྱི་ཕྱིར་ངལ་གསོ་བའི་ལོ་ཞིག་ཡིན་པར་དགོས་སོ།

༦ ཡང་ཤབ་བཱད་ཀྱི་ལོ་དེ་ནི་ཁྱེད་ཀྱི་ཁ་ཟས་ཀྱི་ཕྱིར་ཡོད་དེ། ཁྱོད་རང་དང་། གཡོག་པོ་གཡོག་མོ་དང་། གླ་པ་དང་། འགྲོན་པོ་ཁྱོད་དང་མཉམ་དུ་གནས་པ་དང་།

༧ ཁྱོད་ཀྱི་དུད་འགྲོ་དང་། ཡུལ་ན་ཡོད་པའི་སེམས་ཅན་རྣམས་ཀྱི་ཕྱིར་ཡུལ་གྱི་ལོ་ཐོག་དེ་ཁ་ཟས་སུ་ཡོད་པར་དགོས་སོ༎

༨ ཡང་ཁྱོད་ཀྱིས་ཤབ་བཱད་ཀྱི་ལོ་བདུན་ཞེ་ན། ལོ་བདུན་ནི་བདུན་འགྱུར་རྩི་བར་དགོས་པ་དེ་ལོ་བཞི་བཅུ་ཞེ་དགུ་རུ་ཡིན་ནོ།

༩ ཡང་ཟླ་བ་བདུན་པའི་ཚེས་བཅུ་པར་ཆོས་དུང་འབུད་དུ་ཆུག སྡིག་བཤགས་བྱེད་པའི་ཉིན་པར་ཁྱེད་ཀྱི་ཡུལ་ཐམས་ཅད་ལ་ཆོས་དུང་འབུད་དུ་ཆུག་ཅིག

༡༠ ཡང་ལོ་ལྔ་བཅུ་པ་དམ་པར་སྲུང་ཞིག་དང་། ཡུལ་ན་ཡོད་པའི་མི་ཐམས་ཅད་ལ། རང་དབང་བྱུང་ཅེས་སྒྲོགས་ཤིག དེ་ཅིའི་ཕྱིར་ཞེ་ན། ཆོས་དུང་འབུད་པའི་ལོ་ཡིན་པས་ཁྱེད་ཀྱིས་ཕྱིར་ལོག་ཅིང་མི་རེ་རང་གི་ནོར་སྐལ་དང་། མི་རེ་རང་གི་བརྒྱུད་དུ་ཚུར་ལོག་པའི་རིགས་སོ།

༡༡ ལོ་ལྔ་བཅུ་པ་ཁྱེད་ཀྱི་ཕྱིར་དུང་འབུད་པའི་ལོ་ཞིག་ཡིན་པར་དགོས། ས་བོན་འདེབས་པ་དང་། རང་བཞིན་གྱིས་སྐྱེས་པ་བསྡུ་བ་དང་། མ་སྒོར་པའི་རྒུན་ཤིང་ལས་འབྲས་བུ་བསྡུ་བར་མི་རུང་ངོ་།

༡༢ དེ་ཅིའི་ཕྱིར་ཞེ་ན། ཆོས་དུང་འབུད་པའི་ལོ་ཡིན་ཏེ་ཁྱེད་ཀྱི་ཕྱིར་དམ་པ་ཡིན་པར་རུང་བ་དང་། རང་བཞིན་གྱིས་ཞིང་ལ་སྐྱེས་པའི་ལོ་ཐོག་ཟ་བར་དགོས་པའི་ཕྱིར་རོ༎

༡༣ དུང་འབུད་པའི་ལོ་འདི་ལ་ཁྱེད་ཚོའི་ནང་ནས་རེ་རང་གི་ནོར་སྐལ་དུ་ཕྱིར་ལོག་པར་དགོས་སོ།

༡༤ ཡང་གལ་ཏེ་ཁྱིམ་མཚེས་ལ་རྫས་ཤིག་འཚོང་བའམ། ཁྱིམ་མཚེས་ཀྱི་ལག་ནས་རྫས་ཤིག་ཉོ་ན། གཅིག་གིས་གཅིག་ལ་དྲང་པོ་བྱེད་པར་དགོས།

༡༥ དུང་འབུད་པའི་ལོ་ནས་བཟུང་སྟེ་ལོ་རྣམས་ཀྱི་གྲངས་བཞིན་དུ་ཁྱིམ་མཚེས་ནས་ཉོ་བ་དང་། ལོའི་སྟོན་ཐོག་རྣམས་ཀྱི་གྲངས་བཞིན་དུ་མི་དེས་ཁྱེད་ལ་འཚོང་བར་དགོས།

༡༦ ལོ་རྣམས་ཀྱི་མང་གྲངས་བཞིན་དུ་དེའི་རིན་སྤེལ་བ་དང་། ལོ་རྣམས་ཀྱི་ཉུང་གྲངས་བཞིན་དུ་དེའི་རིན་འཕྲི་བར་དགོས། གང་ལ་ཞེ་ན། ལོ་ཐོག་གི་གྲངས་ཁྱེད་ལ་བཙོངས་པའི་ཕྱིར་རོ།

༡༧ ཡང་ཁྱེད་ལས་མི་གང་གིས་ཀྱང་ཁྱིམ་མཚེས་པ་མ་ནོན་ཞིག་ཁྱེད་ཀྱི་དཀོན་མཆོག་ལ་འཇིགས་པར་དགོས་སོ། ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་པའི་ཕྱིར་རོ༎

༡༨ དེ་བས་ན་ཁྱེད་ཡུལ་ན་དལ་བར་གནས་པའི་ཕྱིར་ངའི་སྤྱད་མཚམས་རྣམས་བཞིན་དུ་བྱེད་པ་དང་། ངའི་བཀའ་ཁྲིམས་རྣམས་སྲུང་ཞིང་དེ་བཞིན་དུ་བྱེད་པར་དགོས་སོ།

༡༩ ཡང་ས་གཞི་ནི་རང་གི་འབྲས་བུ་སྐྱེད་ཅིང་། ཁྱེད་འགྲང་བ་ཙམ་དུ་ཟ་ཞིང་བདེ་བར་དེ་ན་གནས་འགྱུར་རོ།

༢༠ ཡང་གལ་ཏེ་ཁྱེད་ཀྱིས་འདི་སྐད་དུ། ལོ་བདུན་པར་ས་བོན་མ་བཏབ་སྟེ་ལོ་ཐོག་མ་བསྡུས། ཅི་ཟ་ཡོང་ཞེས་སྨྲ་ན།

༢༡ ངས་རང་གི་བྱིན་རླབས་ཁྱེད་ལ་ལོ་དྲུག་པ་ལ་གཏོང་ཞིང་། ལོ་གསུམ་གྱི་སྟོན་ཐོག་སྟེར་བར་འགྱུར་རོ།

༢༢ ཡང་ལོ་བརྒྱད་པ་ལ་ས་བོན་འདེབས་པའི་དུས་ལ་སྔོན་མའི་ལོ་ཐོག་ལས་ཟ་ཡོང་། ལོ་དགུ་པའི་སྟོན་ཐོག་མ་བྱུང་བའི་བར་དུ་སྔོན་མ་ལས་ཟ་བར་འགྱུར་རོ༎

༢༣ ཡང་དུས་རྒྱུན་གྱི་ཕྱིར་ས་ཆ་འཚོང་བར་མི་རུང་ངོ་། ཅི་ལ་ཞེ་ན། ས་གཞི་ནི་ངའི་ཡིན་པས་ཁྱེད་ནི་ངའི་མདུན་དུ་གནས་པའི་འགྲོན་པོ་དང་ཕྱི་མི་རྣམས་ཡིན་པའི་ཕྱིར་རོ།

༢༤ ཡང་ཁྱེད་ལ་ནོར་སྐལ་དུ་ཐོབ་པའི་ཡུལ་ཀུན་ཏུ་ས་ཆ་བླུ་བའི་སྐབས་གཏོང་བར་དགོས།

༢༥ གལ་ཏེ་ཁྱེད་ཀྱི་སྤུན་དབུལ་པོར་གྱུར་པས་རང་གི་ནོར་སྐལ་ལས་ས་ཆ་ཞིག་བཙོངས་ནས། ཁོའི་གཉེན་རྣམས་ལས་ཉེ་བ་ཡིན་པ་དེས་བླུ་བའི་ཕྱིར་ཡོང་སྟེ། སྤུན་གྱིས་བཙོངས་པ་དེ་བླུ་བར་དགོས་སོ།

༢༦ ཡང་གལ་ཏེ་མི་ཞིག་ལ་བླུ་མཁན་མེད་པས་ཁོ་རང་ཕྱུག་པོ་སོང་སྟེ་བླུ་བའི་ནོར་རྙེད་ན།

༢༧ བཙོངས་པ་ནས་བཟུང་སྟེ་ལོ་རྣམས་ཀྱི་གྲངས་རྩིས་ནས་སུ་ལ་བཙོངས་པའི་མི་དེ་ལ་ལྷག་ལུས་ཕྱིར་ལོག་ནས་རང་གི་ནོར་སྐལ་ཕྱིར་ཐོབ་པར་དགོས་སོ།

༢༨ ཇི་སྟེ་མི་དེས་རིན་ཕྱིར་ལོག་པ་གཏོང་བ་ཙམ་རྙེད་པར་མི་ནུས་ན། བཙོངས་པའི་ས་ཆ་དེ་ནི་ཉོས་པའི་མིའི་ལག་པ་རུ་དུང་འབུད་པའི་ལོའི་བར་དུ་ལུས་པའི་རིགས་སོ། དུང་འབུད་པའི་ལོ་རུ་རང་དབང་བར་གྱུར་པས་རང་གི་ནོར་གྱི་བདག་པོར་འགྱུར་དགོས།

༢༩ གལ་ཏེ་མི་ཞིག་གིས་གྲོང་ཁྱེར་ལྕགས་རིས་བསྐོར་བ་ན་ཡོད་པའི་གནས་ཁང་ཞིག་འཚོང་ན། བཙོངས་པ་ནས་བཟུང་སྟེ་ལོ་ཧྲིལ་པོ་ཅིག་གི་བར་དུ་བླུ་བར་སྲིད་པ་དང་། ལོ་གཅིག་གི་བར་དུ་བླུ་བའི་སྐབས་ཡོད་པར་རུང་ངོ་།

༣༠ ཇི་སྟེ་ལོ་ཚང་མ་མ་འདས་པའི་སྔོན་དུ་མི་བླུ་ན་གྲོང་ཁྱེར་ལྕགས་རིས་བསྐོར་བ་ན་ཡོད་པའི་ཁང་པ་དེ་ནི་ཉོས་པའི་མིའི་ལག་ཏུ་རང་གི་བུ་བརྒྱུད་ཀྱི་བར་དུ་ལུས་པར་བྱ། དུང་འབུད་པའི་ལོ་རུ་ཡང་འབུད་པར་མི་འགྱུར་རོ།

༣༡ འོན་ཀྱང་ཡུལ་ཚོ་ལྕགས་རིས་མ་བསྐོར་བའི་ཁང་པ་རྣམས་ཡུལ་གྱི་ཞིང་ལྟར་རྩི་ཞིང་བླུ་བར་སྲིད་པས་དུང་འབུད་པའི་ལོ་ནང་འབུད་པར་དགོས་སོ།

༣༢ འོན་ཀྱང་ལེ་ཝི་པ་རྣམས་ཀྱི་གྲོང་ཁྱེར་རྣམས་ཟེར་ན། དེ་དག་གི་ནོར་སྐལ་གྱི་གྲོང་ཁྱེར་གྱི་ཁང་པ་རྣམས་ལ་བརྟེན་ནས་ལེ་ཝི་པ་རྣམས་དུས་ནམ་ཡང་བླུ་བར་སྲིད་པའི་རིགས་སོ།

༣༣ ཡང་གལ་ཏེ་ལེ་ཝི་པ་རྣམས་ལས་མི་སུས་ཀྱང་མི་བླུ་ན། བཙོངས་པའི་ཁང་པ་དང་དེའི་ནོར་སྐལ་ལ་གཏོགས་པའི་གྲོང་ཁྱེར་དུང་འབུད་པའི་ལོ་རུ་རང་དབང་བར་འགྱུར། གང་ལ་ཞེ་ན། ལེ་ཝི་པ་རྣམས་ཀྱི་གྲོང་ཁྱེར་གྱི་ཁང་པ་ཨིས་ར་ཨེལ་གྱི་བུ་དག་གི་ནང་ན་ཡོད་པ་རྣམས་དེ་དག་གི་ནོར་སྐལ་ཡིན་པའི་ཕྱིར་རོ།

༣༤ ཡང་དེ་དག་གི་གྲོང་ཁྱེར་རྣམས་ཀྱི་ཡུལ་འཁོར་གྱི་ཞིང་དེ་དག་ལ་དུས་རྒྱུན་དུ་ཡོད་པའི་ནོར་སྐལ་ཡིན་པས་འཚོང་བར་མི་རུང་ངོ་༎

༣༥ ཡང་གལ་ཏེ་ཁྱེད་ཀྱི་སྤུན་དབུལ་པོར་གྱུར་ནས་ཁྱོད་ཀྱི་དོན་དུ་རང་གི་ལག་པས་ནོར་རྙེད་པར་མི་ནུས་ན། ཕྱི་མི་དང་འགྲོན་པོ་ལྟ་བུར་དེ་ལ་ར་མདའ་བྱོས་དང་། ཁྱོད་དང་མཉམ་དུ་འཚོ་བར་དགོས་སོ།

༣༦ མི་དེ་ལས་སྐྱེད་དང་ཤོགས་མ་ལེན་པར་ཁྱེད་ཀྱི་དཀོན་མཆོག་ལ་འཇིགས་ཤིག་དང་། ཁྱོད་ཀྱི་སྤུན་ཁྱོད་དང་མཉམ་པོ་འཚོ་ཡོང་།

༣༧ ཁྱོད་ཀྱི་དངུལ་མི་དེ་ལ་སྐྱེད་ལ་གཏོང་བར་མི་དགོས། ཁྱོད་ཀྱི་ཟ་རྒྱུ་སྐྱེད་ལ་མ་སྟེར་ཞིག

༣༨ ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཁྱེད་ལ་ཀ་ན་ཨན་ཡུལ་བསྟེར་བ་དང་། ཁྱེད་ཀྱི་དཀོན་མཆོག་ཡིན་པའི་ཕྱིར། མི་སེར་ཡུལ་གྱི་ནང་ནས་ཕྱི་རོལ་དུ་ཁྲིད་པ་ཡིན།

༣༩ ཡང་གལ་ཏེ་ཁྱོད་དང་མཉམ་དུ་ཡོད་པའི་སྤུན་དབུལ་པོར་གྱུར་པས་རང་གི་ལུས་ཁྱོད་ལ་འཚོང་ན། ཁྱོད་ཀྱིས་གཉའ་ཡལ་གྱི་ལས་རྣམས་དེ་ལ་འགེལ་བར་མི་རུང་གི།

༤༠ གླ་པ་དང་འགྲོན་པོ་ལྟར་ཁྱོད་དང་མཉམ་དུ་སྡོད་ཅིང་དུང་འབུད་པའི་ལོ་མ་འབབ་པའི་བར་དུ་ཁྱོད་ལ་གཡོག་བྱེད་པར་དགོས།

༤༡ དེ་ནས་དེ་རང་དང་དེའི་ཕྲུ་གུ་རྣམས་ཐར་ཏེ་ཁྱོད་ཀྱི་ཁང་པ་ནས་འཐོན་པར་ནུས། རང་གི་རིགས་བརྒྱུད་དུ་ཕྱིར་ལོག་ཅིང་རང་གི་ཕ་མེས་ཀྱི་ནོར་སྐལ་ཚུར་རྙེད་པར་རུང་ངོ་།

༤༢ དེ་ཅིའི་ཕྱིར་ཞེ་ན། ངས་མི་སེར་ཡུལ་གྱི་ཕྱི་རོལ་དུ་ཁྲིད་པ་རྣམས་ནི་ངའི་བྲན་རྣམས་ཡིན་པས། གཉའ་ཡལ་འཚོང་བ་ལྟར་དེ་དག་འཚོང་བར་མི་རུང་བའི་ཕྱིར་རོ།

༤༣ དེ་དག་ལ་དྲག་པོར་དབང་མ་བྱེད། ཁྱེད་ཀྱི་དཀོན་མཆོག་ལ་འཇིགས་པར་དགོས་སོ།

༤༤ འོན་ཀྱང་ཁྱེད་ལ་ཡོད་པའི་གཉའ་ཡལ་དང་གཉའ་ཡལ་མོ་རྣམས་ནི་ཁྱེད་ཀྱི་མཐའ་འཁོར་ལ་ཡོད་པའི་མི་བརྒྱུད་རྣམས་ལས་ཚེ་གཡོག་དང་ཚེ་གཡོག་མོ་རྣམས་ཉོ་བའི་རིགས་སོ།

༤༥ ཡང་ཁྱེད་ཀྱི་ནང་ན་གནས་པའི་ཕྱི་མི་ཚོའི་བུ་རྣམས་དང་། དེ་དག་གི་རིགས་བརྒྱུད་ཁྱེད་ཀྱི་ནང་ན་ཡོད་པ་དང་ཁྱེད་ཀྱི་ཡུལ་ན་སྐྱེས་པ་དེ་ལས་ཚེ་གཡོག་རྣམས་ཉོ་ཆོག དེ་དག་ཁྱེད་ལ་ཡོད་པར་རུང་ངོ་།

༤༦ དེ་དག་ཁྱེད་ཀྱི་བུ་རྣམས་ལ་བདོག་པའི་ཕྱིར་ཁྱེད་ཀྱིས་བུ་རྣམས་ལ་དེ་དག་ནོར་སྐལ་དུ་སྟེར་བ་དང་། དུས་རྒྱུན་དུ་དེ་དག་ཚེ་གཡོག་ལ་འཛིན་པའི་རིགས་སོ། འོན་ཀྱང་ཁྱེད་ཀྱི་སྤུན་ཨིས་ར་ཨེལ་གྱི་བུ་རྣམས་ལས་གཅིག་གིས་གཅིག་ལ་དྲག་པོར་དབང་བྱེད་པར་མི་རུང་ངོ་༎

༤༧ ཡང་གལ་ཏེ་ཁྱེད་ཀྱི་ནང་ན་འགྲོན་པོའམ་ཕྱི་མི་ཞིག་ཕྱུག་པོར་གྱུར་བ་དང་། ཁྱོད་དང་འགྲོགས་པའི་སྤུན་དབུལ་པོར་གྱུར་པས་རང་གི་ལུས་ཁྱོད་དང་མཉམ་དུ་ཡོད་པའི་འགྲོན་པོའམ་ཕྱི་མི་ཡང་ན་ཕྱི་མིའི་བརྒྱུད་ལས་ཆད་པའི་བུ་ཞིག་ལ་འཚོང་ན།

༤༨ རང་གི་ལུས་བཙོངས་ཟིན་པ་དེ་བླུ་བར་སྲིད་པས་སྤུན་རྣམས་ལས་གཅིག་གིས་དེ་བླུ་བ་སྲིད་དོ།

༤༩ ཁུ་བོའམ་ཁུ་བོའི་བུ་ཡིས་མི་དེ་བླུ་བའམ། དེའི་བརྒྱུད་ལས་གཉེན་ཉེ་བ་ཡིན་པས་མི་དེ་བླུ་བའམ། མི་དེ་རང་ཕྱུག་པོར་གྱུར་ན་རང་བླུ་བའི་རིགས་སོ།

༥༠ མི་དེས་རང་གི་ལུས་བཙོངས་པའི་ལོ་ནས་བཟུང་སྟེ་དུང་འབུད་པའི་ལོའི་བར་དུ་ཁོ་ཉོས་པའི་མི་དང་རྩིས་བྱེད་དགོས། འཚོང་རིན་ནི་ལོ་རྣམས་ཀྱི་གྲངས་དང་། གླ་པས་ལས་བྱེད་པའི་དུས་བཞིན་དུ་ཁོ་དང་མཉམ་དུ་བྱེད་པར་དགོས་སོ།

༥༡ གལ་ཏེ་ལོ་མང་པོ་ད་རུང་ལུས་ཡོད་ན། ལོ་དེ་རྣམས་བཞིན་དུ་འཚོང་རིན་ལས་བླུ་རིན་ཕྱིར་ཟློག་གཏོང་བར་བྱ།

༥༢ དུང་འབུད་པའི་ལོའི་བར་དུ་ལོ་ཉུང་བ་ལུས་ན་དེ་བཞིན་དུ་རྩིས་བྱེད་ཅིང་། ལོའི་གྲངས་བཞིན་དུ་བླུ་རིན་ཕྱིར་ཟློག་དགོས་སོ།

༥༣ ལོ་རེ་བཞིན་གླ་ཆད་བཞག་པའི་གླ་པ་ལྟར་དེ་ཡང་བྱེད་དགོས། ཁྱོད་ཀྱི་མཐོང་ངོར་དེས་མི་དེ་ལ་དྲག་པོར་དབང་བྱེད་དུ་མ་ཆུག

༥༤ ཡང་གལ་ཏེ་ཚུལ་དེ་བཞིན་དུ་བླུ་མི་ཡོང་ན་དུང་འབུད་པའི་ལོ་རུ་མི་དེ་རང་གི་ཕྲུ་གུ་རྣམས་དང་བཅས་པ་རང་དབང་བའི་རིགས་སོ།

༥༥ དེ་ཅི་ལ་ཞེ་ན། ཨིས་ར་ཨེལ་གྱི་བུ་རྣམས་ངའི་ཕྱིར་གཡོག་པོ་ཡིན། ངས་མི་སེར་ཡུལ་གྱི་ཕྱི་རོལ་ཏུ་ཁྲིད་པའི་གཡོག་པོ་རྣམས་ངའི་ཡིན་པའི་ཕྱིར་རོ། ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་ནོ༎

༢༦

ཁྱེད་ཀྱིས་སྐུ་འདྲ་རྣམས་མ་བྱེད། བཙོག་སྐུའམ་རྡོ་རིང་གང་ཡང་མ་འཛུགས་ཤིག ཁྱེད་ཀྱི་ཡུལ་ན་ཕྱག་འབུལ་བའི་ཕྱིར་རྡོ་སྐུ་གང་ཡང་མ་སྒྲེང་། ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་པའི་ཕྱིར་རོ།

༢ ངའི་ཤབ་བཱད་རྣམས་སྲུང་ལ། ངའི་གནས་དམ་པ་ལ་བསྙེན་བཀུར་བྱོས་ཤིག ང་ནི་ཡ་ཧོ་ཝཱ་ཡིན་ནོ༎

༣ གལ་ཏེ་ཁྱེད་ཅག་གིས་ངའི་སྤྱད་མཚམས་རྣམས་བཞིན་དུ་འགྲུལ་ཞིང་། ངའི་བཀའ་ཁྲིམས་རྣམས་སྲུང་ཞིང་དེ་བཞིན་དུ་བྱེད་ན།

༤ ངས་ནི་ཁྱེད་ལ་ཆར་དུས་སུ་ཆར་པ་རྣམས་སྟེར་བ་དང་། ས་གཞིས་རང་གི་ལོ་ཐོག་དང་། ས་གཞིའི་རྩི་ཤིང་གིས་རང་གི་འབྲས་བུ་སྟེར་བར་འགྱུར་རོ།

༥ རྒུན་འབྲུམ་བསྡུ་བའི་དུས་ཀྱི་བར་དུ་གཡུལ་ཁ་གཅོག་པར་འགྱུར། ཡང་རྒུན་འབྲུམ་བསྡུ་བའི་དུས་ཀྱི་བར་དུ་ས་བོན་འདེབས་པར་འགྱུར། ཁྱེད་ཀྱི་ཁ་ཟས་འགྲང་བ་ཙམ་དུ་ཟ་བ་དང་། ཁྱེད་ཀྱི་ཡུལ་ན་བདེ་བར་གནས་པར་འགྱུར་རོ།

༦ ཡང་ངས་ཁྱེད་ཀྱི་ཡུལ་དུ་བདེ་བའི་དུས་སྟེར་བས་གཉིད་ལོག་པའི་དུས་སུ་མི་སུས་ཀྱང་ཁྱེད་འཇིགས་འཇུག་མི་ཡོང་། ཡང་ངས་ཁྱེད་ཀྱི་ཡུལ་ནས་གཅན་གཟན་རྣམས་མེད་པར་བྱ། རལ་གྲི་ཡང་ཁྱེད་ཀྱི་ཡུལ་ལ་རྒྱུ་བར་མི་འགྱུར་རོ།

༧ ཡང་ཁྱེད་ཀྱིས་དགྲ་རྣམས་དེད་དེ། དེ་དག་རལ་གྲིའི་ཁ་ཡིས་ཁྱེད་ཀྱི་མདུན་དུ་འགྱེལ་ཡོང་།

༨ ཁྱེད་ལས་མི་ལྔས་མི་བརྒྱ་འདེད་པ་དང་། ཁྱེད་ལས་མི་བརྒྱས་མི་ཁྲི་གཅིག་འདེད་ཅིང་། དགྲ་རྣམས་ཁྱེད་ཀྱི་མདུན་དུ་རལ་གྲིའི་ཁས་འགྱེལ་བར་འགྱུར་རོ།

༩ ཡང་ངས་ཁྱེད་ཀྱི་ཕྱོགས་བྱེད་ཅིང་ཁྱེད་ཀྱི་བརྒྱུད་སྤེལ་ཞིང་ཤིན་དུ་སྤེལ་བ་དང་། ཁྱེད་རྣམས་དང་བྱས་པའི་ཁ་ཆད་བརྟན་པོར་བྱེད་པར་འགྱུར་རོ།

༡༠ ཡང་ཁྱེད་ཀྱིས་ནམ་ནས་བསགས་པའི་རྙིང་པ་དེ་ཟ་བ་དང་། གསར་པ་བྱུང་བས་རྙིང་པ་འདོན་པར་འགྱུར།

༡༡ ཡང་ངའི་བཞུགས་གནས་ཁྱེད་ཀྱི་དཀྱིལ་དུ་འཛུགས་པ་དང་། ངའི་སེམས་ཀྱིས་ཁྱེད་ཁྱད་དུ་མི་གསོད།

༡༢ ང་ཁྱོད་རྣམས་ཀྱི་ནང་ན་འགྲོ་ཞིང་ཁྱེད་ཀྱི་དཀོན་མཆོག་ཡིན་པ་དང་། ཁྱེད་ངའི་མི་སྡེ་ཡིན་པར་འགྱུར་རོ།

༡༣ ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་ཏེ། ཁྱེད་ཀྱིས་དེ་དག་ལ་ཚེ་གཡོག་མི་བྱེད་པའི་ཕྱིར་ངས་ཁྱེད་མི་སེར་ཡུལ་གྱི་ཕྱི་རོལ་དུ་ཁྲིད་དེ། ཁྱོད་ཀྱི་གཉའ་ཤིང་གི་བང་ཐག་བཅད་ནས་ཐེར་ལངས་ཏེ་འགྲུལ་བར་བྱས་སོ༎

༡༤ འོན་ཀྱང་ཁྱེད་ངའི་ཁ་ལ་མི་ཉན་ཞིང་ངའི་སྤྱད་མཚམས་རྣམས་བཞིན་དུ་བྱེད་པར་མི་དགའ་ན།

༡༥ ངའི་ཚུལ་ཁྲིམས་རྣམས་སྤངས་ཏེ། ཁྱེད་ཀྱི་སེམས་ཀྱིས་ངའི་ཁྲིམས་རྣམས་ཁྱད་དུ་སད་དེ་ངའི་བཀའ་བཞིན་དུ་མི་བྱེད་པར་ངའི་ཞལ་ཆད་གཅོག་ན།

༡༦ ངས་ཁྱོད་ཅག་ལ་ལན་འཇལ་བ་འདི་ལྟ་སྟེ། ངས་ཁྱེད་ལ་དངང་སྐྲག་དང་གཅོང་ནད་དང་ཚད་པའི་ནད་འབེབས་པ་དེས་ཁྱེད་ཀྱི་མིག་རྣམས་མེད་པར་བྱེད་པ་དང་ཁྱོད་ཀྱི་སེམས་ཉམས་པ་དང་། ཁྱེད་ཀྱིས་ས་བོན་དོན་མེད་པར་འདེབས་པ་དང་། ཁྱེད་ཀྱི་དགྲ་རྣམས་ཀྱིས་འབྲས་བུ་ཟ་བར་འགྱུར་རོ།

༡༧ ཡང་ངས་ཁྱེད་ལ་རྒོལ་བས་ཁྱོད་ཅག་གི་དགྲ་རྣམས་ཀྱིས་ཁྱོད་འཕམ་པར་བྱེད་དེ། ཁྱེད་ལ་དགྲ་བྱེད་པའི་མི་རྣམས་ཀྱིས་ཁྱེད་ལ་དབང་བྱེད་ཅིང་། མི་སུས་ཀྱང་ཁྱེད་མི་དེད་ཀྱང་ཁྱེད་འབྲོས་པར་འགྱུར་རོ།

༡༨ ཡང་གལ་ཏེ་བྱ་བ་དེ་དག་གི་རྐྱེན་གྱིས་ངའི་ཁ་ལ་ཉན་མི་ཡོང་ན། ངས་ཁྱེད་ཀྱི་སྡིག་པའི་ཕྱིར་བདུན་ལྡབ་དྲག་པོར་འཇུན་པར་བྱ།

༡༩ ངས་ཁྱེད་ཀྱི་སྟོབས་ཀྱི་ང་རྒྱལ་གཅོག་ཅིང་། ཁྱེད་ཀྱི་ནམ་མཁའ་ལྕགས་དང་། ཁྱེད་ཀྱི་ས་གཞི་རག་ལྟར་བྱེད་པས།

༢༠ ཁྱེད་ཀྱིས་དོན་མེད་པར་དཀའ་ལས་བྱེད་ཅིང་ཁྱེད་ཀྱི་ཞིང་གིས་ལོ་ཐོག་ཡང་མི་སྟེར། ས་གཞིའི་བཟའ་ཤིང་ལ་འབྲས་བུ་ཡང་ཆགས་པར་མི་འགྱུར་རོ༎

༢༡ ཡང་གལ་ཏེ་ཁྱེད་ཀྱིས་ང་ལ་རྒོལ་ཞིང་ངའི་ཁ་ལ་ཉན་པར་མི་དགའ་ན། ངས་ཁྱེད་ཀྱི་སྡིག་པ་རྣམས་བཞིན་དུ་ཁྱེད་ལ་བདུན་ལྡབ་རྡུང་ཡོང་།

༢༢ ངས་ཁྱེད་ཀྱི་ཐོག་ཏུ་ས་གཞིའི་གཅན་གཟན་རྣམས་བཏང་བས་དེ་དག་གིས་ཁྱེད་ཀྱི་ཕྲུ་གུ་རྣམས་འཕྲོག་ཅིང་འཁྱེར་བ་དང་། ཁྱེད་ཀྱི་ལུག་ཕྱུགས་གསོད་པ་དང་། ཁྱེད་ཀྱི་གྲངས་ཉུང་བར་བྱེད་པའི་ཕྱིར་ཁྱེད་ཀྱི་ལམ་སྲང་རྣམས་འཇིག་པར་བྱའོ༎

༢༣ ཡང་གལ་ཏེ་བྱ་བ་དེ་དག་གི་རྐྱེན་གྱིས་མི་འགྱུར་ཞིང་ང་ལ་ལོག་པར་བྱེད་ན།

༢༤ ངས་ཀྱང་ཁྱེད་ལ་ལོག་པར་བྱེད་ཅིང་། ངས་ཁྱེད་ཀྱི་སྡིག་པའི་ཕྱིར་བདུན་ལྡབ་ཁྱེད་ལ་རྡུང་བར་བྱའོ།

༢༥ ཡང་ངའི་ཞལ་ཆད་ཀྱི་ཕྱིར་ལན་འཇལ་བའི་རལ་གྲི་དེ་ནི་ཁྱེད་ཀྱི་ཐོག་ཏུ་གཏང་བས་ཁྱེད་ཚོ་རང་གི་གྲོང་ཁྱེར་རྣམས་ནང་ཚོགས་པ་དང་། ངས་ཁྱེད་ཀྱི་དཀྱིལ་དུ་རིམས་ནད་གཏང་ཞིང་། ཁྱེད་ཀྱི་དགྲ་རྣམས་ཀྱི་ལག་ཏུ་གཏོང་བར་བྱའོ།

༢༦ ངས་ཁྱོད་རྣམས་ཀྱི་ཟ་རྒྱུའི་གཏད་སོ་མེད་པར་བྱེད་དུས་སུ། བུད་མེད་བཅུས་ཁྱེད་ཀྱི་བག་ལེབ་ཐབ་གཅིག་གི་ནང་ན་བཙོས་ནས་ཁྱེད་ཀྱི་བག་ལེབ་དེ་བསྐུར་ཏེ་ཁྱེད་ལ་བཏང་བས་ཁྱེད་ཀྱིས་ཟ་ཡང་འགྲང་བར་མི་འགྱུར་རོ༎

༢༧ ཡང་གལ་ཏེ་བྱ་བ་དེ་རྣམས་ཀྱི་རྐྱེན་གྱིས་ངའི་བཀའ་ལ་མི་ཉན་ཞིང་ང་ལ་ལོག་པར་བྱེད་ན།

༢༨ ངས་ཀྱང་ཁྲོ་གཏུམ་ནང་ཁྱེད་ལ་ལོག་པར་བྱེད་ཅིང་། ཁྱེད་ཀྱི་སྡིག་པའི་ཕྱིར་བདུན་ལྡབ་འཇུན་པར་བྱའོ།

༢༩ ཁྱེད་ཀྱིས་རང་གི་བུ་རྣམས་ཀྱི་ཤ་ཟ་བར་འགྱུར། བུ་མོ་རྣམས་ཀྱི་ཤ་ཡང་ཟ་བར་འགྱུར་རོ།

༣༠ ཡང་ངས་ཁྱེད་ཀྱི་མཐོ་གླིང་རྣམས་མེད་པར་བྱེད་དེ། ཉི་མའི་སྐུ་འདྲ་རྣམས་རྩད་ནས་གཅོད་ཅིང་། ཁྱེད་ཀྱི་ལྷ་རྟེན་རྣམས་ཀྱི་རོའི་སྟེང་དུ་ཁྱེད་རང་གི་རོ་རྣམས་དབྱུག་པ་དང་། ངའི་ཐུགས་ཀྱིས་ཁྱེད་ལ་ཞེན་ལོག་པར་འགྱུར་རོ།

༣༡ ཡང་ངས་ཁྱེད་ཀྱི་གྲོང་ཁྱེར་རྣམས་སྟོངས་པར་བྱེད་དེ། ཁྱེད་ཀྱི་གནས་དམ་པ་རྣམས་འཇིག་པ་དང་། ཁྱེད་ཀྱི་དྲི་ཞིམ་སྣུམ་པར་དགའ་མི་ཡོང་།

༣༢ ཡང་ངས་ཡུལ་འཇིག་པར་བྱ་སྟེ། དེ་རུ་ཁྱེད་ཀྱི་དགྲ་གནས་པ་རྣམས་ཀྱིས་ཀྱང་ཡ་མཚན་བྱེད་པར་འགྱུར་རོ།

༣༣ ཁྱོད་ཅག་ནི་ངས་མི་བརྒྱུད་རྣམས་ཀྱི་ནང་དུ་ཁྲེ་འཐོར་བྱེད་དེ། ཁྱེད་ཀྱི་རྒྱབ་ཏུ་ངས་རལ་གྲི་གདེང་བས། ཁྱེད་ཀྱི་ཡུལ་ནི་མྱ་ངམ་ལྟར་དང་། ཁྱེད་ཀྱི་གྲོང་ཁྱེར་རྣམས་སྟོངས་པའི་གནས་སུ་འགྱུར་ཡོང་།

༣༤ དེ་ནས་ཡུལ་གྱིས་རང་གི་ཤབ་བཱད་རྣམས་ལ་དགའ་ཞིང་། ཡུལ་བཞིག་པ་དང་ཁྱེད་ནི་དགྲ་རྣམས་ཀྱི་ཡུལ་ན་མ་གནས་པའི་བར་དུ་ཡུལ་ངལ་གསོ་ཞིང་ཤབ་བཱད་རྣམས་རྩི་བར་འགྱུར།

༣༥ ཡུལ་སྟོངས་ཡོད་རིང་ངལ་གསོ་བར་འགྱུར། ཇི་ལྟར་ཁྱེད་དེ་ན་གནས་པའི་དུས་སུ་ཤབ་བཱད་རྣམས་ལ་ངལ་མ་སོས་སོ།

༣༦ ཡང་ཁྱེད་ཀྱི་ལྷག་ལུས་རྣམས་ལ་བརྟེན་ནས་ངས་དགྲ་རྣམས་ཀྱི་ཡུལ་རྣམས་ལ་གནས་པ་དག་ལ་སྙིང་ཉམས་ཆུང་བ་ཞིག་བསྟེར་ནས། རླུང་གིས་དེད་པའི་ལོ་མའི་སྐད་ཀྱིས་འཇིགས་ཤིང་རལ་གྲི་ནས་འབྲོས་པ་ལྟར་འབྲོས། མི་སུས་ཀྱང་མི་འདེད་ཀྱང་ལྟུང་།

༣༧ མི་སུས་ཀྱང་མི་འདེད་ཀྱང་རལ་གྲིས་རྡུང་བ་ལྟར་གཅིག་གི་སྟེང་དུ་གཅིག་གི་འགྱེལ་ཞིང་། ཁྱེད་ཀྱི་དགྲ་རྣམས་ཀྱི་མདུན་དུ་འགྲེང་བའི་སྙིང་སྟོབས་འཆོར་བར་འགྱུར་རོ།

༣༨ ཡང་ཁྱེད་མི་བརྒྱུད་རྣམས་ཀྱི་ནང་ནས་མེད་པར་འགྱུར། ཁྱེད་ཀྱི་དགྲ་རྣམས་ཀྱིས་ཁྱེད་ཟ་བར་འགྱུར་རོ།

༣༩ ཡང་ཁྱེད་ཀྱི་ནང་ནས་ལུས་པ་རྣམས་རང་གི་ཉེས་པའི་རྐྱེན་གྱིས་ཁྱེད་ཀྱི་དགྲ་རྣམས་ཀྱི་ཡུལ་གྱི་ནང་ན་འཕུང་བར་འགྱུར། དེ་དག་གི་མེས་པོ་རྣམས་ཀྱི་ཉེས་པའི་རྐྱེན་གྱིས་འཕུང་བར་འགྱུར་རོ༎

༤༠ དེ་ནས་དེ་དག་གིས་རང་གི་ཉེས་པ་དང་། རང་གི་ཕ་མེས་ཀྱིས་ང་ལ་བྱས་པའི་ཉེས་པ་དང་། ང་ལ་ཡང་རྒོལ་བའི་སྤྱོད་ངན་བྱས་པའི་ཕྱིར་མཐོལ་བཤགས་བྱེད་པར་འགྱུར།

༤༡ ངས་ཀྱང་དེ་དག་ལ་རྒོལ་བའི་སྤྱོད་པ་བྱས་ཏེ་ཁོ་རྣམས་ཀྱི་དགྲ་ཚོའི་ཡུལ་དུ་ཁྲིད་པ་ཡིན། ད་དེ་དག་རང་གིས་མ་བཏུལ་བའི་སེམས་སྒྱུར་ཞིང་འདུལ་བ་དང་རང་གི་ཉེས་པའི་ཆད་པ་འཁུར་ན།

༤༢ ངས་ཡ་ཀོབ་དང་བྱས་པའི་ཞལ་ཆད་དང་། ཨི་སཱག་དང་བྱས་པའི་ཞལ་ཆད་དང་། ཨབ་ར་ཧམ་དང་བྱས་པའི་ཞལ་ཆད་དྲན་ཏེ། ཡུལ་ཡང་དྲན་པར་བྱའོ།

༤༣ ཡང་དེ་དག་གིས་བཞག་པའི་ཡུལ་སྟོང་པ་ཡོད་པའི་ཚེ་ཡུལ་ནི་ཤབ་བཱད་རྣམས་ལ་དགའ་བ་དང་། དེ་དག་གིས་ཉེས་པའི་ཆད་པ་འཁྱེར་བར་འགྱུར་རོ། གང་ཉེས་པ་ཞེ་ན། དེ་དག་གིས་ངའི་བཀའ་ཁྲིམས་ལ་བརྙས་ཤིང་དེ་དག་གི་སེམས་ཀྱིས་ངའི་སྤྱད་མཚམས་རྣམས་ལ་ཁྱད་དུ་སད་པ་དེ་ཡིན་ནོ།

༤༤ འོན་ཀྱང་དེ་ལྟར་ཡོད་ཀྱང་དེ་དག་དགྲ་རྣམས་ཀྱི་ཡུལ་ན་ཡོད་པའི་ཚེ་ངས་དེ་དག་ཡོངས་སུ་རྩད་ནས་གཅོད་ཅིང་། ངས་དེ་དག་དང་བྱས་པའི་ཞལ་ཆད་གཅོག་པ་ཙམ་གྱིས་དེ་དག་ལ་ཁྱད་དུ་སོད་པར་མི་བྱའོ། ང་ནི་ཡ་ཧོ་ཝཱ་དེ་དག་གི་དཀོན་མཆོག་ཡིན་པའི་ཕྱིར་རོ།

༤༥ ང་དེ་དག་གི་མེས་པོ་རྣམས་ཀྱི་དཀོན་མཆོག་ཡིན་པས། དེ་དག་མི་བརྒྱུད་རྣམས་ཀྱི་མཐོང་ངོར་མི་སེར་ཡུལ་གྱི་ཕྱི་རོལ་དུ་ཁྲིད་ནས། ངས་དེ་དག་གི་དོན་དུ་མེས་པོ་རྣམས་དང་བྱས་པའི་ཞལ་ཆད་དྲན་པར་བྱའོ། ང་ནི་ཡ་ཧོ་ཝཱ་ཡིན་ནོ་ཞེས་གསུངས་སོ།

༤༦ འདི་དག་ནི་ཡ་ཧོ་ཝཱ་ཉིད་དང་ཨིས་ར་ཨེལ་གྱི་བུ་རྣམས་ཀྱི་བར་ལ་རི་སི་ནཱ་རུ་མོ་ཤེའི་ལག་གིས་གཏན་ལ་ཕབ་པའི་སྤྱད་མཚམས་དང་ཁྲིམས་དང་བཀའ་ཁྲིམས་རྣམས་སོ༎

༢༧

ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢ ཨིས་ར་ཨེལ་གྱི་བུ་རྣམས་ལ་འདི་སྨྲོས་ཤིག མི་ཞིག་གིས་དམ་བཅའ་པ་ཞིག་སྒྲུབ་ན། ཁྱོད་ཀྱིས་རིན་བཅད་པ་བཞིན་དུ་ཡ་ཧོ་ཝཱ་ལ་མི་དེའི་གོང་ཐང་ཡོད་པར་རུང་ངོ་།

༣ ཡང་ཁྱོད་ཀྱིས་བཅད་པ་བཞིན་དུ་སྐྱེས་པ་ལོ་ཉི་ཤུ་པ་ནས་དྲུག་ཅུ་པའི་བར་དུ་མཆོད་ཁང་གི་དངུལ་སྲང་བཞིན་དུ་དངུལ་སྲང་ལྔ་བཅུ་ཙམ་དུ་རྩི་བར་བྱའོ།

༤ ཡང་གལ་ཏེ་བུད་མེད་ཡིན་ན། ཁྱོད་ཀྱིས་བཅད་པའི་དངུལ་སྲང་སུམ་ཅུ་ཡིན།

༥ ཡང་ལོ་ལྔ་པ་ནས་ཉི་ཤུ་པའི་བར་དུ་ཡིན་ན་ཕོ་ལ་དངུལ་སྲང་ཉི་ཤུ་དང་། མོ་ལ་དངུལ་སྲང་བཅུ་གཅོད་དགོས།

༦ ཡང་ཟླ་བ་གཅིག་སོང་བ་ནས་ལོ་ལྔ་པའི་བར་དུ་བུ་ཞིག་ལ་དངུལ་སྲང་ལྔ་དང་བུ་མོ་ལ་དངུལ་སྲང་གསུམ་གཅོད།

༧ ཡང་ལོ་དྲུག་ཅུ་པ་ནས་བཟུང་སྟེ་ཡན་ཆད་སྐྱེས་པ་ལ་དངུལ་སྲང་བཅོ་ལྔ་དང་། བུད་མེད་ལ་དངུལ་སྲང་བཅུ་རྩིས་ཤིག

༨ ཡང་གལ་ཏེ་མི་དེ་དབུལ་བས་ཁྱོད་ཀྱིས་བཅད་པ་བཞིན་དུ་མི་ནུས་ན། བླ་མའི་མདུན་དུ་ཁྲིད་ལ་བླ་མས་ཚོད་བྱེད་ཅིང་། དམ་བཅས་པ་སྒྲུབ་པའི་མིའི་ལག་པས་ཅི་ནུས་པ་བཞིན་དུ་བླ་མས་གཅོད་པར་དགོས་སོ༎

༩ ཡང་ཡ་ཧོ་ཝཱ་ལ་མཆོད་པར་འབུལ་རྒྱུ་ཡིན་པ་དེ་ནི་དུད་འགྲོ་ཞིག་ཡིན་ན། མིས་གང་ཕུལ་བ་ཐམས་ཅད་ཡ་ཧོ་ཝཱའི་ཕྱིར་དམ་པ་ཡོད་པར་དགོས་སོ།

༡༠ སྡེབ་པར་མི་བྱ། བཟང་བའི་ཚབ་ཏུ་ངན་པའམ། ངན་པའི་ཚབ་ཏུ་བཟང་བ་གང་ཡང་སྡེབ་པར་མི་རུང་ངོ་། ཡང་གལ་ཏེ་དུད་འགྲོ་ཞིག་སྡེབ་ན། སྔ་མ་དེ་དང་ཚབ་ཏུ་ཕུལ་བ་གཉིས་པོ་དམ་པ་ཡོད་པར་འགྱུར།

༡༡ ཡང་དུད་འགྲོ་གཙང་བ་མ་ཡིན་པ་ཡ་ཧོ་ཝཱ་ལ་མཆོད་པར་འབུལ་བར་མི་རུང་བ་ཞིག་ཡིན་ན། དུད་འགྲོ་དེ་བླ་མའི་མདུན་དུ་ཁྲིད་ལ།

༡༢ བླ་མས་དེའི་བཟང་ངན་ལ་བལྟས་ཏེ་རིན་བཅད་དེ། བླ་མས་རིན་བཅད་པ་བཞིན་དུ་གནས་པར་འགྱུར།

༡༣ ཡང་གལ་ཏེ་བླུ་བར་དགའ་ན། རིན་བཅད་པའི་རིན་གྱི་ལྔ་ཆ་གཅིག་སྣོན་ཞིག

༡༤ ཡང་གལ་ཏེ་མི་ཞིག་གིས་རང་གི་ཁང་པ་ཡ་ཧོ་ཝཱ་ལ་དམ་པར་བྱེད་ན་བླ་མས་དེའི་བཟང་ངན་ལ་བལྟས་ནས་རིན་བཅད་དེ། བླ་མས་རིན་བཅད་པ་བཞིན་དུ་གནས་པར་དགོས་སོ།

༡༥ ཡང་དམ་བཅའ་བླངས་པའི་མིས་རང་གི་ཁང་པ་བླུ་བར་དགའ་ན། རིན་བཅད་པའི་དངུལ་གྱི་ལྔ་ཆ་གཅིག་བསྣན་ནས་མི་དེ་ལ་གནས་པར་དགོས་སོ༎

༡༦ ཡང་མི་ཞིག་གིས་རང་གི་ནོར་སྐལ་གྱི་ཞིང་ལས་ཆ་ཞིག་ཡ་ཧོ་ཝཱ་ལ་དམ་པར་བྱེད་ན། ས་བོན་གྱི་ཚོད་བཞིན་དུ་རིན་གཅོད་པ་ནི་འདི་ལྟ་སྟེ། ནས་ཀྱི་གོ་མེར་གཅིག་གི་ས་བོན་ལ་དངུལ་སྲང་ལྔ་བཅུའོ།

༡༧ གལ་ཏེ་དུང་འབུད་པའི་ལོ་ནས་བཟུང་སྟེ་ཞིང་ཞིག་དམ་པར་བྱེད་ན་ཁྱོད་ཀྱིས་རྩིས་བྱེད་པ་བཞིན་དུ་ཡོད་པར་དགོས་སོ།

༡༨ ཇི་སྟེ་རྭ་དུང་འབུད་པའི་ལོའི་རྟིང་ནས་རང་གི་ཞིང་དམ་པར་བྱེད་ན། བླ་མས་དུང་འབུད་པའི་ལོའི་བར་དུ་ལྷག་ལུས་ཀྱི་ལོ་རྣམས་ཀྱི་གྲངས་བཞིན་དུ་དངུལ་བརྩིས་ནས་ཁྱོད་ཀྱི་རྩིས་ལས་འཕྲི་བར་དགོས་སོ།

༡༩ ཡང་གལ་ཏེ་ཞིང་དམ་པར་བྱས་པའི་མིས་བླུ་བར་དགའ་ན། ཁྱོད་ཀྱིས་རིན་བཅད་པའི་ལྔ་ཆ་གཅིག་བསྣན་ནས་ཞིང་ཁོ་ལ་གནས་དགོས།

༢༠ ཇི་སྟེ་ཞིང་མ་བླུས་པར་མི་གཞན་ཞིག་ལ་འཚོང་ན་རྗེས་ལ་བླུ་བར་མི་དགོས།

༢༡ ཡང་ཞིང་དེ་ནི་དུང་འབུད་པའི་ལོ་རུ་རང་དབང་བར་གྱུར་ནས་ཡ་ཧོ་ཝཱ་ལ་དམ་པ་ཡོད་པ་དེ་ཕུལ་བའི་ཞིང་དང་འདྲ་བར་འགྱུར་ཞིང་། བླ་མ་ལ་གནས་པར་དགོས་སོ།

༢༢ ཡང་མི་ཞིག་རང་གིས་ཉོས་པའི་ཞིང་ནི་རང་གི་ནོར་སྐལ་ལ་མི་གཏོགས་པ་ཞིག་ཡ་ཧོ་ཝཱ་ལ་དམ་པར་བྱེད་ན།

༢༣ བླ་མས་དུང་འབུད་པའི་ལོའི་བར་དུ་ཁྱོད་ཀྱིས་བརྩིས་པའི་རིན་བཅད་པ་བཞིན་དུ་རྩི་བ་དང་། མི་དེས་དེ་རང་གི་ཉིན་པར་ཁྱོད་ཀྱིས་བརྩིས་པའི་རིན་ཡ་ཧོ་ཝཱ་ལ་དམ་པར་བྱས་པ་དེ་འབུལ་བར་དགོས།

༢༤ དུང་འབུད་པའི་ལོ་ལ་གང་ནས་ཞིང་ཉོས་པའི་མི་དེ་ལ་ཞིང་ཟློག་པར་དགོས། ནོར་སྐལ་དུ་ཡོད་པའི་མི་དེ་ལ་ཟློག་པར་བྱའོ།

༢༥ ཡང་ཁྱོད་ཀྱིས་རྩིས་བྱེད་པ་ཐམས་ཅད་ནི་མཆོད་ཁང་གི་དངུལ་སྲང་བཞིན་དུ་ཞེ་ན། དངུལ་སྲང་གཅིག་ལ་གེ་ར་ཉི་ཤུ་ཡོད་པར་དགོས།

༢༦ དུད་འགྲོ་གང་ལས་ཀྱང་སྔོན་སྐྱེས་ཞིག་ནི་སྔོན་དུ་སྐྱེས་པ་ཡིན་པས། ཡ་ཧོ་ཝཱའི་ཡིན་པས་མི་སུས་ཀྱང་དེ་དམ་པར་བྱེད་པར་མི་རུང་ངོ་། གླང་ཡིན་རུང་ལུག་ཡིན་རུང་ཡ་ཧོ་ཝཱའི་ཡིན་ནོ།

༢༧ ཇི་སྟེ་དུད་འགྲོ་གཙང་བ་མ་ཡིན་པ་རྣམས་ལས་ཡིན་ན། ཁྱེད་ཀྱིས་རིན་གཅོད་པ་བཞིན་དུ་བླུས་ནས་ལྔ་ཆ་གཅིག་སྣོན་པར་དགོས། མི་བླུ་ན་ཁྱོད་ཀྱིས་བཅད་པའི་རིན་ལ་འཚོང་བར་དགོས།

༢༨ ཕུལ་ཚར་བ་གང་ཡང་མི་ཞིག་གིས་རང་གི་ནོར་ཐམས་ཅད་ཅེ་ན། མིའམ་དུད་འགྲོའམ་རང་གི་ནོར་སྐལ་གྱི་ཞིང་ལས་ཡ་ཧོ་ཝཱ་ལ་དམ་པར་བྱས་པ་རྣམས་འཚོང་བའམ་བླུ་བར་མི་རུང་ངོ་། གང་ལ་ཞེ་ན། ཕུལ་ཚར་བ་གང་ཡིན་པ་ཡ་ཧོ་ཝཱ་ལ་ཀུན་ལས་དམ་པ་ཡིན་པའི་ཕྱིར་རོ།

༢༩ མི་རྣམས་ལས་བསྔོས་པ་ཡིན་པའི་མི་ནི་བླུ་བར་མི་དགོས་ཏེ། ཅི་ནས་ཀྱང་དེའི་སྲོག་གཅོད་པར་དགོས།

༣༠ ཡང་ས་གཞིའི་ས་བོན་དང་ཤིང་ཐོག་ལས་ཡུལ་གྱི་བཅུ་ཁག་ཡ་ཧོ་ཝཱའི་ཡིན་པས། ཡ་ཧོ་ཝཱ་ལ་བསྔོས་པ་ཡིན་ནོ།

༣༡ ཡང་གལ་ཏེ་མི་ཞིག་གིས་རང་གི་བཅུ་ཁག་ལས་བླུ་བར་དགའ་ན་དེའི་ལྔ་ཆ་གཅིག་སྣོན་པར་དགོས།

༣༢ ཡང་ལུག་ཕྱུགས་རྫི་བོའི་དབྱུག་པའི་འོག་ཏུ་འགྲོ་བ་ལ་སོགས་པ་ཐམས་ཅད་ཀྱི་བཅུ་ཁག་ཡ་ཧོ་ཝཱ་ལ་སྔོ་བར་དགོས་སོ།

༣༣ དེ་ནི་བཟང་པོའམ་ངན་པ་ཡིན་རྩར་མ་གཅོད་ཅིག ཡང་སྡེབ་པར་ཡང་མི་རུང་ངོ་། གལ་ཏེ་སྡེབ་ན་དེ་རང་དང་ཚབ་ཏུ་ཕུལ་བ་གཉིས་ཀ་དམ་པ་ཡིན་པས་བླུ་བར་མི་རུང་ངོ་ཞེས་གསུངས་སོ༎

༣༤ འདི་དག་ནི་ཡ་ཧོ་ཝཱས་རི་སི་ནཱ་རུ་ཨིས་ར་ཨེལ་གྱི་བུ་རྣམས་ཀྱི་ཕྱིར་མོ་ཤེ་ལ་གནང་བའི་བཀའ་བཀོད་པ་རྣམས་ཡིན་ནོ༎ ༎

གྲངས་ཀའམ་མོ་ཤེའི་མདོ་བཞི་པ་བྱ་བ།

༡

ཡང་མི་སེར་ཡུལ་ནས་འཐོན་འོངས་པ་ནས་བཟུང་སྟེ་ལོ་གཉིས་པའི་ཟླ་བ་གཉིས་པའི་ཚེས་དང་པོ་ལ་འབྲོག་སྟོང་སི་ནཱ་རུ་ཡ་ཧོ་ཝཱས་མོ་ཤེ་ལ་འདུན་མའི་གུར་མཆོག་ན་འདི་སྐད་དུ།

༢ ཨིས་ར་ཨེལ་གྱི་བུ་རྣམས་ཀྱི་ཚོགས་ཐམས་ཅད་ཀྱི་གྲངས་བརྒྱུད་དང་ཕ་རྣམས་ཀྱི་ཁང་པ་བཞིན་དུ་རེ་རེའི་མིང་ཞེ་ན།

༣ སྐྱེས་པ་གང་ཡོད་པ་ལོ་ཉི་ཤུ་པ་ནས་ཡན་ཆད་ཨིས་ར་ཨེལ་གྱི་དམག་འདྲེན་དུ་འགྲོ་ཐུབ་པ་རེ་ནི་ཁྱོད་དང་ཨ་རོན་གྱིས་དམག་ཚོགས་བཞིན་དུ་རྩི་བར་དགོས།

༤ ཡང་སྡེ་རེ་ལས་མི་གཅིག་རང་གི་ཕའི་ཁང་པའི་འགོ་བྱེད་ཡིན་པ་དེ་ཁྱེད་དང་འགྲོགས་པར་དགོས་སོ།

༥ ཡང་ཁྱེད་དང་འགྲོགས་པའི་མི་རྣམས་ཀྱི་མིང་འདི་ཡིན། རུ་བེན་ནས་ཤེ་དེ་ཨུར་གྱི་བུ་ནི་ཨེ་ལི་ཚུར་དང་།

༦ ཤིམ་ཨོན་ནས་ཚུ་རི་ཤད་དཱ་ཨི་ཡི་བུ་ཤེ་ལུ་མི་ཨེལ་དང་།

༧ ཡ་ཧུ་དཱ་ནས་ཨ་མི་ནཱ་དབ་ཀྱི་བུ་ན་ཧ་ཤོན་དང་།

༨ ཨི་ས་གར་གྱི་ཕྱིར་ཚུ་ཨར་གྱི་བུ་ནེ་ཐན་ཨེལ་དང་།

༩ ཟེ་བུ་ལོན་གྱི་ཕྱིར་ཧེ་ལོན་གྱི་བུ་ཨེ་ལི་ཨབ་དང་།

༡༠ ཡོ་སེབ་ཀྱི་བུ་གཉིས་ཨེབ་ར་ཨིམ་ནས་ཨམ་མི་ཧུད་ཀྱི་བུ་ཨེ་ལི་ཤ་མཱ་དང་། མ་ན་ཤེ་ནས་ཕེ་དཱ་ཚུར་གྱི་བུ་ག་མ་ལི་ཨེལ་དང་།

༡༡ བེན་ཡ་མིན་ནས་གིད་ཨོ་ནིའི་བུ་ཨ་བི་དན་དང་།

༡༢ དཱན་ནས་ཨམ་མི་ཤད་ད་ཨི་ཡི་བུ་ཨ་ཧི་ཨེ་ཟེར་དང་།

༡༣ ཨ་ཤེར་གྱི་ཕྱིར་ཨོག་རན་གྱི་བུ་ཕ་གི་ཨེལ་དང་།

༡༤ གད་ནས་དེ་ཨུ་ཨེལ་གྱི་བུ་ཨེལ་ཡ་སབ་དང་།

༡༥ ནབ་ཐ་ལི་ནས་ཨེ་ནན་གྱི་བུ་ཨ་ཀི་རཱའོ།

༡༦ དེ་དག་ནི་ཆོས་ཚོགས་ལས་བོས་པ་ཡིན་ཞིང་ཕ་མེས་ཀྱི་སྡེ་རྣམས་ཀྱི་དཔོན་པོ་དང་། ཨིས་ར་ཨེལ་གྱི་སྟོང་དཔོན་རྣམས་ཡིན་ནོ༎

༡༧ ཡང་མོ་ཤེ་དང་ཨ་རོན་གཉིས་ཀྱིས་མིང་ནས་བརྗོད་པའི་མི་དེ་རྣམས་ཁྲིད་དེ།

༡༨ ཟླ་བ་གཉིས་པའི་ཚེས་དང་པོ་ལ་ཆོས་ཚོགས་ཐམས་ཅད་བསྡུས་ནས་ཡ་ཧོ་ཝཱས་མོ་ཤེ་ལ་བཀའ་སྩལ་པ་བཞིན་དུ་དེ་དག་གི་རིགས་བརྒྱུད་དང་ཕ་རྣམས་ཀྱི་ཁང་པ་རྣམས་ལོ་ཉི་ཤུ་པ་ནས་ཡན་ཆད་མིང་རེ་བཞིན་དུ་ཐོ་རུ་འབྲི་བཅུག་གོ།

༡༩ ཡང་འབྲོག་སྟོང་སི་ནཱ་རུ་དེ་དག་གི་གྲངས་བརྩིས་སོ༎

༢༠ ཡང་ཨིས་ར་ཨེལ་གྱི་སྔོན་སྐྱེས་ཀྱི་བུ་རུ་བེན་གྱི་བུ་རྣམས་དེ་དག་གི་བུ་རབས་དང་རིགས་བརྒྱུད་དང་ཕའི་ཁང་པ་ལྟར་སྐྱེས་པ་རེ་རེའི་མིང་གི་གྲངས་བཞིན་དུ་ལོ་ཉི་ཤུ་པ་ནས་ཡན་ཆད་དམག་འཐབ་ནུས་པ་ཐམས་ཅད།

༢༡ རུ་བེན་གྱི་སྡེ་ལས་བརྩིས་པའི་གྲངས་བཞི་ཁྲི་དྲུག་སྟོང་ལྔ་བརྒྱའོ༎

༢༢ ཤིམ་ཨོན་གྱི་བུ་རྣམས་དེ་དག་གི་བུ་རབས་དང་རིགས་བརྒྱུད་དང་ཕའི་ཁང་པ་ལྟར་སྐྱེས་པ་རེའི་མིང་གི་གྲངས་བཞིན་དུ་ལོ་ཉི་ཤུ་པ་ཡན་ཆད་དམག་འཐབ་པར་ནུས་པ་ཐམས་ཅད།

༢༣ ཤིམ་ཨོན་གྱི་སྡེ་ལས་བརྩིས་པའི་མིའི་གྲངས་ནི་ལྔ་ཁྲི་དགུ་སྟོང་གསུམ་བརྒྱའོ༎

༢༤ གད་ཀྱི་བུ་རྣམས་དེ་དག་གི་བུ་རབས་དང་རིགས་བརྒྱུད་དང་ཕའི་ཁང་པར་སྐྱེས་པ་རེའི་མིང་གི་གྲངས་བཞིན་དུ་ལོ་ཉི་ཤུ་པ་ཡན་ཆད་དམག་འཐབ་པར་ནུས་པ་ཐམས་ཅད།

༢༥ གད་ཀྱི་སྡེ་ལས་བརྩིས་པའི་མིའི་གྲངས་ནི་བཞི་ཁྲི་ལྔ་སྟོང་དྲུག་བརྒྱ་དང་ལྔ་བཅུའོ༎

༢༦ ཡ་ཧུ་དཱ་ཡི་བུ་རྣམས་དེ་དག་གི་བུ་རབས་དང་རིགས་བརྒྱུད་དང་ཕའི་ཁང་པ་ལྟར་སྐྱེས་པ་རེའི་མིང་གི་གྲངས་བཞིན་དུ་ལོ་ཉི་ཤུ་པ་ཡན་ཆད་དམག་འཐབ་པར་ནུས་པ་ཐམས་ཅད།

༢༧ ཡ་ཧུ་དཱ་ཡི་སྡེ་ལས་བརྩིས་པའི་མིའི་གྲངས་ནི་བདུན་ཁྲི་བཞི་སྟོང་དྲུག་བརྒྱའོ༎

༢༨ ཨི་ས་གར་གྱི་བུ་རྣམས་དེ་དག་གི་བུ་རབས་དང་རིགས་བརྒྱུད་དང་ཕའི་ཁང་པ་ལྟར་སྐྱེས་པ་རེའི་མིང་གི་གྲངས་བཞིན་དུ་ལོ་ཉི་ཤུ་པ་ཡན་ཆད་དམག་འཐབ་པར་ནུས་པ་ཐམས་ཅད།

༢༩ ཨི་ས་གར་གྱི་སྡེ་ལས་བརྩིས་པའི་མིའི་གྲངས་ནི་ལྔ་ཁྲི་བཞི་སྟོང་བཞི་བརྒྱའོ༎

༣༠ ཟེ་བུ་ལོན་གྱི་བུ་རྣམས་དེ་དག་གི་བུ་རབས་དང་རིགས་བརྒྱུད་དང་ཕའི་ཁང་པ་ལྟར་སྐྱེས་པ་རེའི་མིང་གི་གྲངས་བཞིན་དུ་ལོ་ཉི་ཤུ་པ་ཡན་ཆད་དམག་འདྲེན་པར་ནུས་པ་ཐམས་ཅད།

༣༡ ཟེ་བུ་ལོན་གྱི་སྡེ་ལས་བརྩིས་པའི་མིའི་གྲངས་ནི་ལྔ་ཁྲི་བདུན་སྟོང་བཞི་བརྒྱའོ༎

༣༢ ཡོ་སེབ་ཀྱི་བུ་རྣམས་ཟེར་ན་ཨེབ་ར་ཨིམ་གྱི་བུ་རྣམས་དེ་དག་གི་བུ་རབས་དང་རིགས་བརྒྱུད་དང་ཕའི་ཁང་པ་ལྟར་རེའི་མིང་གི་གྲངས་བཞིན་དུ་ལོ་ཉི་ཤུ་པ་ཡན་ཆད་དམག་འཐབ་པར་ནུས་པ་ཐམས་ཅད།

༣༣ ཨེབ་ར་ཨིམ་གྱི་སྡེ་ལས་བརྩིས་པའི་མིའི་གྲངས་ནི་བཞི་ཁྲི་ལྔ་བརྒྱའོ༎

༣༤ མ་ན་ཤེའི་བུ་རྣམས་དེ་དག་གི་བུ་རབས་དང་རིགས་བརྒྱུད་དང་ཕའི་ཁང་པ་ལྟར་རེའི་མིང་གི་གྲངས་བཞིན་དུ་ལོ་ཉི་ཤུ་པ་ཡན་ཆད་དམག་འཐབ་པར་ནུས་པ་ཐམས་ཅད།

༣༥ མ་ན་ཤེའི་སྡེ་ལས་བརྩིས་པའི་མིའི་གྲངས་ནི་སུམ་ཁྲི་ཉིས་སྟོང་ཉིས་བརྒྱའོ༎

༣༦ བེན་ཡ་མིན་གྱི་བུ་རྣམས་དེ་དག་གི་བུ་རབས་དང་རིགས་བརྒྱུད་དང་ཕའི་ཁང་པ་ལྟར་རེའི་མིང་གི་གྲངས་བཞིན་དུ་ལོ་ཉི་ཤུ་པ་ཡན་ཆད་དམག་འཐབ་པར་ནུས་པ་ཐམས་ཅད།

༣༧ བེན་ཡ་མིན་གྱི་སྡེ་ལས་བརྩིས་པའི་མིའི་གྲངས་ནི་སུམ་ཁྲི་ལྔ་སྟོང་བཞི་བརྒྱའོ༎

༣༨ དཱན་གྱི་བུ་རྣམས་དེ་དག་གི་བུ་རབས་དང་རིགས་བརྒྱུད་དང་ཕའི་ཁང་པ་རེའི་མིང་གི་གྲངས་བཞིན་དུ་ལོ་ཉི་ཤུ་པ་ཡན་ཆད་དམག་འཐབ་པར་ནུས་པ་ཐམས་ཅད།

༣༩ དཱན་གྱི་སྡེ་ལས་བརྩིས་པའི་མིའི་གྲངས་ནི་དྲུག་ཁྲི་ཉིས་སྟོང་བདུན་བརྒྱའོ༎

༤༠ ཨ་ཤེར་གྱི་བུ་རྣམས་དེ་དག་གི་བུ་རབས་དང་རིགས་བརྒྱུད་དང་ཕའི་ཁང་པ་རེའི་མིང་གི་གྲངས་བཞིན་དུ་ལོ་ཉི་ཤུ་པ་ཡན་ཆད་དམག་འཐབ་པར་ནུས་པ་ཐམས་ཅད།

༤༡ ཨ་ཤེར་གྱི་སྡེ་ལས་བརྩིས་པའི་མིའི་གྲངས་ནི་བཞི་ཁྲི་གཅིག་སྟོང་ལྔ་བརྒྱའོ༎

༤༢ ནབ་ཐ་ལི་ཡི་བུ་རྣམས་དེ་དག་གི་བུ་རབས་དང་རིགས་བརྒྱུད་དང་ཕའི་ཁང་པ་རེའི་མིང་གི་གྲངས་བཞིན་དུ་ལོ་ཉི་ཤུ་པ་ཡན་ཆད་དམག་འཐབ་པར་ནུས་པ་ཐམས་ཅད།

༤༣ ནབ་ཐ་ལི་ཡི་སྡེ་ལས་བརྩིས་པའི་མིའི་གྲངས་ནི་ལྔ་ཁྲི་སུམ་སྟོང་བཞི་བརྒྱའོ༎

༤༤ དེ་ནི་མོ་ཤེ་དང་ཨ་རོན་དང་ཨིས་ར་ཨེལ་གྱི་སྡེ་དཔོན་བཅུ་གཉིས་པོས་བརྩིས་པའི་མི་ནི་ཕའི་ཁང་པ་རེ་ལས་མི་རེའི་གྲངས་ཡིན་ཏེ།

༤༥ ཨིས་ར་ཨེལ་གྱི་བུ་རྣམས་ལས་ཕའི་ཁང་པ་རྣམས་བཞིན་དུ་ལོ་ཉི་ཤུ་པ་ཡན་ཆད་ཨིས་ར་ཨེལ་ན་དམག་འཐབ་པར་ནུས་པ་ཐམས་ཅད།

༤༦ བརྩིས་པར་གྱུར་པ་ཐམས་ཅད་ཀྱི་གྲངས་ནི་དྲུག་འབུམ་སུམ་སྟོང་ལྔ་བརྒྱ་ལྔ་བཅུའོ༎

༤༧ འོན་ཀྱང་ལེ་ཝི་པ་རྣམས་རང་གི་ཕ་རྣམས་ཀྱི་རིགས་བརྒྱུད་བཞིན་དུ་དེ་དག་དང་མཉམ་དུ་རྩི་བར་མ་གྱུར་ཏོ།

༤༨ ཅི་ལ་ཟེར་ན། ཡ་ཧོ་ཝཱས་མོ་ཤེ་ལ་འདི་སྐད་དུ།

༤༩ ལེ་ཝིའི་སྡེ་འབའ་ཞིག་ཨིས་ར་ཨེལ་གྱི་བུ་རྣམས་དང་མཉམ་དུ་རྩི་བ་དང་དེ་དག་གི་གྲངས་འདེབས་པར་མི་རུང་།

༥༠ འོན་ཀྱང་དཔང་པོའི་གུར་མཆོག་དང་དེའི་མཆོད་རྫས་ཐམས་ཅད་དང་དེ་ལ་གཏོགས་པ་ཀུན་གྱི་ཁག་དེ་དག་ལ་ཁོལ་ཞིག དེ་རྣམས་ཀྱིས་གུར་མཆོག་མཆོད་རྫས་ཐམས་ཅད་དང་བཅས་པ་འཁུར་བ་དང་དེའི་ཞབས་ཏོག་བྱེད་པ་དང་། གུར་མཆོག་གི་མཐའ་འཁོར་དུ་རང་གི་གུར་རྣམས་འདེབས་པར་དགོས་སོ།

༥༡ ཡང་གུར་མཆོག་འཕོ་བའི་དུས་སུ་ལེ་ཝི་པ་རྣམས་ཀྱིས་དེ་འབེབས་པ་དང་། གུར་མཆོག་བཞུགས་པའི་དུས་སུ་ལེ་ཝི་པ་རྣམས་ཀྱིས་དེ་འབུབས་པར་དགོས། འོན་ཀྱང་ཉེ་བར་འོང་བའི་ཕྱིར་མི་དེ་གསོད་པར་དགོས་སོ།

༥༢ ཡང་ཨིས་ར་ཨེལ་གྱི་བུ་རྣམས་རེ་རང་གི་གུར་རེ་རང་གི་དར་པོ་ཆེའི་མདུན་དུ་དང་། རེ་རང་གི་ཚོ་རྣམས་བཞིན་དུ་སྒར་འདེབས་པར་དགོས།

༥༣ འོན་ཀྱང་ཨིས་ར་ཨེལ་གྱི་བུ་རྣམས་ཀྱི་ཆོས་ཚོགས་ལ་ཐུགས་ཁྲོ་མི་འབབ་པའི་ཕྱིར་ལེ་ཝི་པ་རྣམས་དཔང་པོའི་གུར་མཆོག་གི་མཐའ་འཁོར་དུ་སྒར་འདེབས་པ་དང་། ལེ་ཝི་པ་རྣམས་ཀྱིས་དཔང་པོའི་གུར་མཆོག་གི་ཞབས་ཏོག་བྱེད་པར་དགོས་སོ་ཞེས་བཀའ་གནང་ངོ་།

༥༤ ཡང་ཨིས་ར་ཨེལ་གྱི་བུ་རྣམས་ཀྱིས་དེ་བཞིན་དུ་བྱས། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་དེ་དག་གིས་ཐམས་ཅད་བྱས་སོ༎

༢

ཡང་ཡ་ཧོ་ཝཱས་མོ་ཤེ་དང་ཨ་རོན་ལ་འདི་སྐད་ཅེས་གསུངས་པ།

༢ ཨིས་ར་ཨེལ་གྱི་བུ་རྣམས་ཀྱིས་རེ་རེ་རང་གི་དར་པོ་ཆེ་དང་ཕ་རྣམས་ཀྱི་ཁང་པའི་དར་ཆེན་གྱི་མདུན་དུ་གུར་འབུབས་དགོས། འདུན་མའི་གུར་མཆོག་སྐོར་ཏེ་དེའི་ཐད་དུ་གུར་འབུབས་པར་དགོས་སོ།

༣ ཡང་ཉི་མ་ཤར་བའི་ཕྱོགས་སུ་གུར་འབུབས་པ་རྣམས་ནི་ཡ་ཧུ་དཱ་ཡི་སྒར་ཚོགས་ཀྱི་དར་པོ་ཆེ་དང་། ཡ་ཧུ་དཱ་ཡི་བུ་རྣམས་ཀྱི་སྡེ་དཔོན་ཨ་མི་ནཱ་དབ་ཀྱི་བུ་ན་ཧ་ཤོན་དང་།

༤ དེའི་ཚོགས་དང་གྲངས་བརྩིས་པའི་མི་རྣམས་བདུན་ཁྲི་བཞི་སྟོང་དྲུག་བརྒྱའོ།

༥ དེ་རྣམས་དང་སྒྲིག་སྟེ་གུར་འབུབས་པ་རྣམས་ནི་སྡེ་ཡིས་ཀར་དང་། ཨི་ས་གར་གྱི་བུ་རྣམས་ཀྱི་སྡེ་དཔོན་ཚུ་ཨར་གྱི་བུ་ནེ་ཐན་ཨེལ་དང་།

༦ དེའི་ཚོགས་དང་གྲངས་བརྩིས་པའི་མི་ལྔ་ཁྲི་བཞི་སྟོང་བཞི་བརྒྱའོ།

༧ སྡེ་ཟེ་བུ་ལོན་དང་། ཟེ་བུ་ལོན་གྱི་བུ་རྣམས་ཀྱི་སྡེ་དཔོན་ཧེ་ལོན་གྱི་བུ་ཨེ་ལི་ཨབ་དང་།

༨ དེའི་ཚོགས་དང་གྲངས་བརྩིས་པའི་མི་རྣམས་ལྔ་ཁྲི་བདུན་སྟོང་བཞི་བརྒྱའོ།

༩ ཡ་ཧུ་དཱ་ཡི་སྒར་ལས་གྲངས་བརྩིས་པའི་མི་ཐམས་ཅད་རང་གི་ཚོགས་བཞིན་དུ་འབུམ་གཅིག་བརྒྱད་ཁྲི་དྲུག་སྟོང་བཞི་བརྒྱའོ། དེ་དག་ནི་སྔོན་དུ་འགྲོ་བར་དགོས་སོ༎

༡༠ ལྷོ་ཕྱོགས་ན་རང་གི་ཚོགས་རྣམས་བཞིན་དུ་རུ་བེན་གྱི་སྒར་གྱི་དར་པོ་ཆེ་དང་། རུ་བེན་གྱི་བུ་རྣམས་ཀྱི་སྡེ་དཔོན་ཤེ་དེ་ཨུར་གྱི་བུ་ཨེ་ལི་ཚུར་དང་།

༡༡ དེའི་ཚོགས་དང་གྲངས་བརྩིས་པའི་མི་རྣམས་བཞི་ཁྲི་དྲུག་སྟོང་ལྔ་བརྒྱའོ།

༡༢ ཡང་དེ་རྣམས་དང་སྒྲིག་སྟེ་གུར་འབུབས་པ་རྣམས་ནི་སྡེ་ཤིམ་ཨོན་དང་། ཤིམ་ཨོན་གྱི་བུ་རྣམས་ཀྱི་སྡེ་དཔོན་ཚུ་རི་ཤད་དཱ་ཨི་ཡི་བུ་ཤེ་ལུ་མི་ཨེལ་དང་།

༡༣ དེའི་ཚོགས་དང་གྲངས་བརྩིས་པའི་མི་རྣམས་ནི་ལྔ་ཁྲི་དགུ་སྟོང་སུམ་བརྒྱའོ།

༡༤ ཡང་སྡེ་གད་དང་གད་ཀྱི་བུ་རྣམས་ཀྱི་སྡེ་དཔོན་རེ་གུ་ཨེལ་གྱི་བུ་ཨེལ་ཡ་སབ་དང་།

༡༥ དེའི་ཚོགས་དང་གྲངས་བརྩིས་པའི་མི་རྣམས་ནི་བཞི་ཁྲི་ལྔ་སྟོང་དྲུག་བརྒྱ་དང་ལྔ་བཅུའོ།

༡༦ རུ་བེན་གྱི་སྒར་ལས་གྲངས་བརྩིས་པའི་མི་ཐམས་ཅད་ནི་རང་གི་ཚོགས་རྣམས་བཞིན་དུ་འབུམ་གཅིག་ལྔ་ཁྲི་གཅིག་སྟོང་བཞི་བརྒྱ་ལྔ་བཅུའོ། འགྲོ་དུས་སུ་དེ་དག་ནི་གཉིས་པ་ཡིན།

༡༧ དེའི་འོག་ཏུ་འདུན་མའི་གུར་མཆོག་འགྲོ་ཞིང་ལེ་ཝི་པ་རྣམས་ཀྱི་སྒར་ནི་སྒར་རྣམས་ཀྱི་དཀྱིལ་དུ་ཡོད་དེ། ཇི་ལྟར་སྒར་འདེབས་པ་དེ་ལྟར་རེ་རེ་རང་གི་གྲལ་ལ་དར་པོ་ཆེ་རྣམས་བཞིན་དུ་འགྲོ་བར་དགོས་སོ༎

༡༨ ནུབ་ཕྱོགས་སུ་རང་གི་ཚོགས་རྣམས་བཞིན་དུ་ཨེབ་ར་ཨིམ་གྱི་སྒར་གྱི་དར་པོ་ཆེ་དང་། ཨེབ་ར་ཨིམ་གྱི་བུ་རྣམས་ཀྱི་སྡེ་དཔོན་ཨམ་མི་ཧུད་ཀྱི་བུ་ཨེ་ལི་ཤ་མཱ་དང་།

༡༩ དེའི་ཚོགས་དང་གྲངས་བརྩིས་པའི་མི་རྣམས་བཞི་ཁྲི་ལྔ་བརྒྱའོ།

༢༠ ཡང་དེ་རྣམས་དང་སྒྲིག་སྟེ་སྡེ་མ་ན་ཤེ་དང་། མ་ན་ཤེའི་བུ་རྣམས་ཀྱི་སྡེ་དཔོན་ཕེ་དཱ་ཚུར་གྱི་བུ་ག་མ་ལི་ཨེལ་དང་།

༢༡ དེའི་ཚོགས་དང་གྲངས་བརྩིས་པའི་མི་རྣམས་སུམ་ཁྲི་ཉིས་སྟོང་ཉིས་བརྒྱའོ།

༢༢ ཡང་སྡེ་བེན་ཡ་མིན་དང་བེན་ཡ་མིན་གྱི་བུ་རྣམས་ཀྱི་སྡེ་དཔོན་གིད་ཨོ་ནི་ཡི་བུ་ཨ་བི་དན་དང་།

༢༣ དེའི་ཚོགས་དང་གྲངས་བརྩིས་པ་རྣམས་ནི་སུམ་ཁྲི་ལྔ་སྟོང་བཞི་བརྒྱའོ།

༢༤ ཨེབ་ར་ཨིམ་གྱི་སྒར་ལས་གྲངས་བརྩིས་པའི་མི་ཐམས་ཅད་ནི་རང་གི་ཚོགས་རྣམས་བཞིན་དུ་འབུམ་གཅིག་བརྒྱད་སྟོང་དང་བརྒྱའོ། དེ་དག་ནི་གསུམ་པ་ཡིན་ཏེ་འགྲོ་བར་དགོས་སོ༎

༢༥ བྱང་ཕྱོགས་སུ་རང་གི་ཚོགས་རྣམས་བཞིན་དུ་དཱན་གྱི་སྒར་གྱི་དར་པོ་ཆེ་དང་། དཱན་གྱི་བུ་རྣམས་ཀྱི་སྡེ་དཔོན་ཨམ་མི་ཤད་ད་ཨི་ཡི་བུ་ཨ་ཧི་ཨེ་ཟེར་དང་།

༢༦ དེའི་ཚོགས་དང་གྲངས་བརྩིས་པའི་མི་རྣམས་ནི་དྲུག་ཁྲི་ཉིས་སྟོང་དང་བདུན་བརྒྱའོ།

༢༧ ཡང་དེ་རྣམས་དང་སྒྲིག་སྟེ་སྡེ་ཨ་ཤེར་དང་། ཨ་ཤེར་གྱི་བུ་རྣམས་ཀྱི་སྡེ་དཔོན་ཨོག་རན་གྱི་བུ་ཕ་གི་ཨེལ་དང་།

༢༨ དེའི་ཚོགས་དང་གྲངས་བརྩིས་པའི་མི་རྣམས་བཞི་ཁྲི་གཅིག་སྟོང་ལྔ་བརྒྱའོ།

༢༩ ཡང་སྡེ་ནབ་ཐ་ལི་དང་ནབ་ཐ་ལི་ཡི་བུ་རྣམས་ཀྱི་སྡེ་དཔོན་ཨེ་ནན་གྱི་བུ་ཨ་ཀི་རཱ་དང་།

༣༠ དེའི་ཚོགས་དང་གྲངས་བརྩིས་པའི་མི་རྣམས་ལྔ་ཁྲི་སུམ་སྟོང་བཞི་བརྒྱའོ།

༣༡ དཱན་གྱི་སྒར་ལས་གྲངས་བརྩིས་པའི་མི་ཐམས་ཅད་ནི་འབུམ་གཅིག་ལྔ་ཁྲི་བདུན་སྟོང་དྲུག་བརྒྱའོ། དེ་དག་མདུང་དར་རྣམས་བཞིན་དུ་གཞུག་ལ་འགྲོ་བར་དགོས་སོ༎

༣༢ ཨིས་ར་ཨེལ་གྱི་བུ་རྣམས་ལས་ཕའི་ཁང་པ་རྣམས་བཞིན་དུ་གྲངས་བརྩིས་པ་རྣམས་ཤེ་ན་རང་གི་ཚོགས་བཞིན་དུ་སྒར་རྣམས་ལས་གྲངས་བརྩིས་པ་ཐམས་ཅད་ནི་དྲུག་འབུམ་སུམ་སྟོང་ལྔ་བརྒྱ་ལྔ་བཅུ་ཡིན་ནོ།

༣༣ འོན་ཀྱང་ཡ་ཧོ་ཝཱས་མོ་ཤེ་ལ་བཀའ་སྩལ་པ་བཞིན་དུ་ཨིས་ར་ཨེལ་གྱི་བུ་རྣམས་ལས་ལེ་ཝི་པ་རྣམས་ཀྱི་གྲངས་མ་བརྩིས་སོ༎

༣༤ ཡང་ཨིས་ར་ཨེལ་གྱི་བུ་རྣམས་ཀྱིས་དེ་ལྟར་བྱས་ཤིང་ཡ་ཧོ་ཝཱས་མོ་ཤེ་ལ་ཅི་དང་ཅི་བཀའ་གནང་བ་བཞིན་དུ་དེ་དག་གི་དར་པོ་ཆེ་ལ་བལྟས་ཤིང་གུར་ཕུབ་པ་དང་། མི་རེ་རེ་རང་གི་རིགས་བརྒྱུད་དང་ཕའི་ཁང་པའི་རིམ་པ་བཞིན་དུ་དོང་ངོ་༎

༣

ཡང་ཡ་ཧོ་ཝཱས་མོ་ཤེ་ལ་རི་སི་ནཱ་ལ་གསུང་གླེང་མཛད་པའི་དུས་སུ་ཨ་རོན་དང་མོ་ཤེའི་རིགས་བརྒྱུད་ནི་འདི་དག་སྟེ།

༢ ཨ་རོན་གྱི་བུ་རྣམས་ཀྱི་མིང་ནི་སྔོན་སྐྱེས་ནཱ་དབ་དང་། ཨ་བི་ཧུ་དང་། ཨེལ་ཨ་ཟར་དང་། ཨི་ཐ་མར་དང་བཞིའོ།

༣ དེ་ནི་ཨ་རོན་གྱི་བུ་རྣམས་ཤེ་ན། བྱུགས་པས་བྱུགས་པའི་བླ་མ་དང་བླ་མའི་ཞབས་ཏོག་བྱེད་དུ་དབང་སྐུར་བར་གྱུར་པ་རྣམས་སོ།

༤ ཡང་ནཱ་དབ་དང་ཨ་བི་ཧུ་གཉིས་ཀྱིས་འབྲོག་སྟོང་སི་ནཱ་ལ་ཡ་ཧོ་ཝཱའི་ཞལ་ངོར་ཐུན་མོང་གི་མེ་ཕུལ་བས། དེ་གཉིས་ཤི་སྟེ་བུ་མེད་ནས། ཨེལ་ཨ་ཟར་དང་ཨི་ཐ་མར་གཉིས་ཀྱིས་ཕ་ཨ་རོན་གྱི་མདུན་དུ་བླ་མའི་ལས་བྱས་སོ༎

༥ ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་གསུངས་པ།

༦ སྡེ་ལེ་ཝི་ཚུར་འཁྲིད་ལ་དེ་དག་གིས་བླ་མ་ཨ་རོན་ལ་ཞབས་ཕྱི་བྱེད་པའི་ཕྱིར་དེའི་མདུན་དུ་ཞོག་ཅིག

༧ ཡང་དེ་དག་གིས་དེའི་ཞབས་ཕྱི་དང་། འདུན་མའི་གུར་མཆོག་གི་མདུན་དུ་འདུས་པའི་ཆོས་ཚོགས་ཐམས་ཅད་ཀྱི་ཞབས་ཕྱི་བྱེད་ཅིང་གུར་མཆོག་གི་ཞབས་ཏོག་བྱེད་པར་དགོས།

༨ ཡང་འདུན་མའི་གུར་མཆོག་གི་མཆོད་རྫས་ཐམས་ཅད་སྲུང་ཞིང་ཨིས་ར་ཨེལ་གྱི་བུ་རྣམས་ལ་ཞབས་ཕྱི་བྱེད་དེ་གུར་མཆོག་ལ་ཞབས་ཏོག་བྱེད་པར་དགོས་སོ།

༩ ཡང་ཁྱོད་ཀྱིས་ལེ་ཝི་པ་རྣམས་ཨ་རོན་དང་དེའི་བུ་རྣམས་ལ་སྟེར་དགོས། ཨིས་ར་ཨེལ་གྱི་བུ་རྣམས་ཀྱི་ཕྱོགས་ནས་དེ་དག་དེ་ལ་གཏོང་བར་དགོས།

༡༠ ཨ་རོན་དང་དེའི་བུ་རྣམས་ལ་བླ་མའི་ལས་བྱེད་པའི་དོན་དུ་འཆོལ་བར་དགོས་སོ། གཞན་ཉེ་བར་འོང་བའི་མི་ཡན་ནི་གསོད་པར་དགོས།

༡༡ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༡༢ ལྟོས་ཤིག་ངས་རང་གི་ཕྱིར་ཨིས་ར་ཨེལ་གྱི་བུ་རྣམས་ཀྱི་ནང་ནས་སྔོན་སྐྱེས་དང་ཨིས་ར་ཨེལ་གྱི་བུ་རྣམས་ལས་མངལ་ནས་དང་པོར་འབྱུང་བ་གང་ཡིན་པ་དེའི་དོད་དུ་ལེ་ཝི་པ་རྣམས་བཞག་པས། ལེ་ཝི་པ་རྣམས་ངའི་ཡིན་པར་དགོས།

༡༣ དེ་ཅིའི་ཕྱིར་ཞེ་ན། སྔོན་སྐྱེས་གང་ཡིན་པ་ངའི་ཡིན་ཏེ། ངས་མི་སེར་ཡུལ་ན་སྔོན་སྐྱེས་ཐམས་ཅད་བསད་པའི་ཉིན་པར་ཨིས་ར་ཨེལ་གྱི་སྔོན་སྐྱེས་མི་དང་དུད་འགྲོ་གཉིས་ང་ལ་དམ་པར་བྱས་པས། ངའི་ཡིན་པར་དགོས་པས་སོ། ང་ནི་ཡ་ཧོ་ཝཱ་ཡིན་ནོ་ཞེས་བཀའ་གནང་ངོ་༎

༡༤ ཡང་ཡ་ཧོ་ཝཱས་འབྲོག་སྟོང་སི་ནཱ་རུ་མོ་ཤེ་ལ་འདི་སྐད་དུ།

༡༥ ལེ་ཝིའི་བུ་རྣམས་ཀྱི་གྲངས་རེ་རང་གི་ཕའི་ཁང་པ་དང་རིགས་བརྒྱུད་རྣམས་བཞིན་དུ་རྩི་ཞིང་ཟླ་བ་གཅིག་པ་ཡན་ཆད་ཕོ་གང་ཡིན་པ་ཐམས་ཅད་རྩི་བར་དགོས་ཤེས་བཀའ་གནང་བས།

༡༦ ཡ་ཧོ་ཝཱས་བཀའ་གནང་བ་བཞིན་དུ་དེ་དག་གི་གྲངས་བརྩིས་སོ།

༡༧ ལེ་ཝིའི་བུ་རྣམས་ཀྱི་མིང་འདི་ཡིན། གེར་ཤོན་དང་ཀོ་ཧད་དང་མེ་རཱ་རི་དང་གསུམ་མོ།

༡༨ ཡང་གེར་ཤོན་གྱི་བུ་རྣམས་ཀྱི་མིང་རང་གི་བརྒྱུད་བཞིན་དུ་ལིབ་ནི་དང་ཤི་མེ་ཨི་དང་གཉིས་སོ།

༡༩ ཡང་ཀོ་ཧད་ཀྱི་བུ་རྣམས་རང་གི་བརྒྱུད་བཞིན་དུ་ཨམ་རམ་དང་ཡིས་ཧར་དང་ཧེབ་རོན་དང་ཨུ་ཟི་ཨེལ་དང་བཞིའོ།

༢༠ ཡང་མེ་རཱ་རི་ཡི་བུ་རྣམས་རང་གི་བརྒྱུད་བཞིན་དུ་མག་ལི་དང་མུ་ཤི་དང་གཉིས་སོ། ལེ་ཝི་པ་རྣམས་ཀྱི་རིགས་བརྒྱུད་ཕའི་ཁང་པ་རྣམས་བཞིན་དུ་འདི་ཀ་ཡིན་ནོ༎

༢༡ གེར་ཤོན་ནས་ལིབ་ནི་པ་རྣམས་ཀྱི་བརྒྱུད་དང་ཤི་མེ་ཨི་པ་རྣམས་ཀྱི་བརྒྱུད་ཡིན་ཏེ་དེ་དག་གེར་ཤོན་གྱི་བརྒྱུད་རྣམས་ཡིན་ནོ།

༢༢ གྲངས་བརྩིས་ནས་ཟླ་བ་གཅིག་པ་ཕོ་གང་ཡིན་པ་ཡན་ཆད་བརྩིས་པའི་གྲངས་བདུན་སྟོང་ལྔ་བརྒྱའོ།

༢༣ གེར་ཤོན་པའི་བརྒྱུད་རྣམས་གུར་མཆོག་གི་རྒྱབ་ཏུ་ནུབ་ཕྱོགས་ལ་སྒར་འདེབས་དགོས།

༢༤ གེར་ཤོན་པ་རྣམས་ཀྱི་ཕའི་ཁང་པའི་སྡེ་དཔོན་ནི་ལ་ཨེལ་གྱི་བུ་ཨེལ་ཡ་སབ་ཡིན་ནོ།

༢༥ ཡང་གེར་ཤོན་གྱི་བུ་རྣམས་ཀྱི་ཁག་འདུན་མའི་གུར་མཆོག་ན་འདི་ཡིན། གནས་དམ་པ་དང་གུར་མཆོག་དང་དེའི་ཐོག་ཡོལ་དང་འདུན་མའི་གུར་མཆོག་གི་སྒོ་ཡོལ་དང་།

༢༦ ཁྱམས་ཀྱི་ཡོལ་བ་རྣམས་དང་ཁྱམས་ཀྱི་སྒོ་ཡོལ་གནས་དམ་པ་དང་མཆོད་ཁྲི་སྐོར་བ་དང་དེ་ལ་གཏོག་པའི་ཐག་པ་རྣམས་སོ༎

༢༧ ཡང་ཀོ་ཧད་ནས་ཨམ་རམ་པའི་བརྒྱུད་དང་ཡིས་ཧར་དང་ཧེབ་རོན་པའི་བརྒྱུད་དང་ཨུ་ཟི་ཨེལ་པའི་བརྒྱུད་ནི་དེ་དག་ཀོ་ཧད་པའི་བརྒྱུད་རྣམས་སོ།

༢༨ ཟླ་བ་གཅིག་པ་ཡན་ཆད་ཕོ་གང་ཡིན་པའི་གྲངས་ནི་བརྒྱད་སྟོང་དང་དྲུག་ཅུ་ཡིན་པ་དེ་གནས་དམ་པ་བསྲུངས་སོ།

༢༩ ཀོ་ཧད་ཀྱི་བུ་རྣམས་ཀྱི་བརྒྱུད་རྣམས་གུར་མཆོག་གི་ལྷོ་ཕྱོགས་ལ་སྒར་བཏབ་བོ།

༣༠ ཡང་ཀོ་ཧད་པ་རྣམས་ཀྱི་བརྒྱུད་རྣམས་ཀྱི་ཕའི་ཁང་པའི་སྡེ་དཔོན་ནི་ཨུ་ཟི་ཨེལ་གྱི་བུ་ཨེ་ལི་ཚ་ཕན་ཡིན་ནོ།

༣༡ ཡང་དེ་དག་གི་ཁག་ནི་སྒྲོམ་དང་གསོལ་ལྕོག་དང་མར་མེའི་སྟེགས་བུ་དང་གནས་དམ་པའི་མཆོད་རྫས་ཞབས་འདེགས་པ་དང་སྒོ་ཡོལ་དང་དེ་ལ་གཏོགས་པ་ཐམས་ཅད་དོ།

༣༢ ལེ་ཝིའི་སྡེ་དཔོན་རྣམས་ཀྱི་སྡེ་དཔོན་ནི་བླ་མ་ཨ་རོན་གྱི་བུ་ཨེལ་ཨ་ཟར་གྱིས་གནས་དམ་པ་སྲུང་བའི་མི་རྣམས་ཀྱི་མགོ་བྱེད་ཡིན་ནོ༎

༣༣ མེ་རཱ་རི་ནས་མག་ལི་པ་རྣམས་ཀྱི་བརྒྱུད་དང་མུ་ཤི་པ་རྣམས་ཀྱི་བརྒྱུད་གཉིས་དེ་ནི་མེ་རཱ་རི་ཡི་བརྒྱུད་རྣམས་སོ།

༣༤ ཡང་ཟླ་བ་གཅིག་པ་ཡན་ཆད་ཕོ་གང་ཡིན་པའི་གྲངས་བརྩིས་པ་ནི་དྲུག་སྟོང་ཉིས་བརྒྱའོ།

༣༥ ཡང་མེ་རཱ་རི་ཡི་བརྒྱུད་ཀྱི་ཕའི་ཁང་པའི་སྡེ་དཔོན་ནི་ཨ་བི་ཧ་ཨིལ་གྱི་བུ་ཚུ་རི་ཨེལ་ཡིན། དེ་དག་གིས་གུར་མཆོག་གི་བྱང་ཕྱོགས་སུ་སྒར་བཏབ་བོ།

༣༦ ཡང་མེ་རཱ་རི་ཡི་བུ་རྣམས་ཀྱི་ཁག་དང་ལས་ཀ་ནི་གུར་མཆོག་གི་སྤང་ལེབ་དང་རྒྱབ་ལག་དང་ཀ་བ་དང་རྐང་སྟེགས་རྣམས་དང་དེ་ལ་གཏོགས་པའི་ཆ་སྤྱད་ཐམས་ཅད་དང་།

༣༧ དེ་ལ་སྐོར་བའི་ཁྱམས་ཀྱི་ཀ་བ་དང་རྐང་སྟེགས་དང་ཕུར་པ་དང་ཐག་པ་རྣམས་སོ༎

༣༨ ཡང་ཤར་ཕྱོགས་སུ་བཞུགས་སའི་མདུན་ལོགས་ལ་འདུན་མའི་གུར་མཆོག་གི་ཉི་མ་ཤར་བའི་ཕྱོགས་སུ་སྒར་བཏབ་པ་རྣམས་ནི་མོ་ཤེ་དང་ཨ་རོན་དང་དེའི་བུ་རྣམས་ཡིན། དེ་དག་གིས་ཨིས་ར་ཨེལ་གྱི་བུ་རྣམས་ཀྱི་ཚབ་ཏུ་གནས་དམ་པའི་ཁག་འཁུར་དགོས། གཞན་མི་ཡན་ཉེ་བར་འོང་བ་གསོད་དགོས།

༣༩ ཡ་ཧོ་ཝཱའི་བཀའ་བཞིན་དུ་མོ་ཤེ་དང་ཨ་རོན་གྱིས་རང་གི་བརྒྱུད་རྣམས་བཞིན་དུ་བརྩིས་པའི་ལེ་ཝི་པ་ཟླ་བ་གཅིག་པ་ཡན་ཆད་ཕོ་གང་ཡིན་པ་དེ་དག་གི་གྲངས་ནི་ཉིས་ཁྲི་ཉིས་སྟོང་ངོ་༎

༤༠ ཡང་ཡ་ཧོ་ཝཱས་མོ་ཤེ་ལ་གསུངས་པ། ཨིས་ར་ཨེལ་གྱི་བུ་རྣམས་ལས་སྔོན་དུ་སྐྱེས་པའི་ཕོ་ཟླ་བ་གཅིག་པ་ཡན་ཆད་གང་ཡིན་བརྩིས་ཏེ་དེ་དག་གི་མིང་གི་གྲངས་རྩིས་ཤིག

༤༡ ང་ནི་ཡ་ཧོ་ཝཱ་ཡིན་པས། ཨིས་ར་ཨེལ་གྱི་བུ་རྣམས་ཀྱི་སྔོན་སྐྱེས་ཐམས་ཅད་ཀྱི་དོད་དུ་ལེ་ཝི་པ་རྣམས་ངའི་ཕྱིར་ཞོག་ཅིག་དང་། ཨིས་ར་ཨེལ་གྱི་བུ་རྣམས་ཀྱི་དུད་འགྲོ་ལས་ཀྱང་སྔོན་སྐྱེས་ཐམས་ཅད་ཀྱི་དོད་དུ་ལེ་ཝི་པ་རྣམས་ཀྱི་དུད་འགྲོ་འཇོག་པར་དགོས་ཤེས་གསུངས་སོ།

༤༢ ཡ་ཧོ་ཝཱས་བཀའ་སྩལ་པ་བཞིན་དུ་མོ་ཤེས་ཨིས་ར་ཨེལ་པ་རྣམས་ལས་སྔོན་སྐྱེས་ཐམས་ཅད་ཀྱི་གྲངས་བརྩིས་ནས།

༤༣ ཕོ་སྔོན་དུ་སྐྱེས་པ་ཟླ་བ་གཅིག་པ་ཡན་ཆད་ཐམས་ཅད་ཀྱི་མིང་གི་གྲངས་བཞིན་དུ་བརྩིས་པ་ནི་ཉིས་ཁྲི་ཉིས་སྟོང་ཉིས་བརྒྱ་དང་བདུན་ཅུ་དོན་གསུམ་མོ༎

༤༤ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༤༥ ཨིས་ར་ཨེལ་གྱི་བུ་རྣམས་ལས་སྔོན་སྐྱེས་ཐམས་ཅད་ཀྱི་དོད་དུ་ལེ་ཝི་པ་རྣམས་ཞོག་ལ་དེ་དག་གི་དུད་འགྲོའི་དོད་དུ་ལེ་ཝི་པ་རྣམས་ཀྱི་དུད་འགྲོ་ཞོག་ཅིག ང་ནི་ཡ་ཧོ་ཝཱ་ཡིན་པས་ལེ་ཝི་པ་རྣམས་ངའི་ཡིན་པར་དགོས་སོ།

༤༦ ཡང་ཨིས་ར་ཨེལ་གྱི་བུ་རྣམས་ཀྱི་སྔོན་སྐྱེས་ཉིས་བརྒྱ་དང་བདུན་ཅུ་དོན་གསུམ་ལེ་ཝི་པ་རྣམས་ལས་ལྷག་ཡོད་པ་དེ་བླུ་བའི་རིན་གྱི་ཕྱིར།

༤༧ མི་རེ་ལས་ཤེ་ཀེལ་ལྔ་ལྔ་བློངས་ཤིག མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་རེ་ལ་གེ་ར་ཉི་ཤུ་བརྩིས་ནས་ལེན་དགོས།

༤༨ ཡང་དངུལ་དེ་དེ་དག་ལས་ལྷག་ཡོད་པ་དེ་བླུ་བའི་རིན་ཡིན་པས། ཨ་རོན་དང་དེའི་བུ་རྣམས་ལ་སྟེར་བར་དགོས་བཀའ་གནང་ངོ་།

༤༩ ཡང་མོ་ཤེས་ལེ་ཝི་པ་རྣམས་ཀྱིས་བླུས་པ་རྣམས་ལས་ཐལ་བ་རྣམས་ཀྱི་བླུ་རིན་བླངས་པ་དང་།

༥༠ ཨིས་ར་ཨེལ་གྱི་བུ་རྣམས་ཀྱི་སྔོན་སྐྱེས་རྣམས་ལས་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་ཆིག་སྟོང་སུམ་བརྒྱ་དྲུག་ཅུ་རེ་ལྔ་བླངས་སོ།

༥༡ ཡ་ཧོ་ཝཱའི་བཀའ་བཞིན་དུ་མོ་ཤེས་བླུ་རིན་ཨ་རོན་དང་དེའི་བུ་རྣམས་ལ་གནང་ངོ་། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་ནོ༎

༤

ཡང་ཡ་ཧོ་ཝཱས་མོ་ཤེ་དང་ཨ་རོན་ལ་བཀའ་གནང་ཞིང་འདི་སྐད་དུ།

༢ ལེ་ཝི་པའི་བུ་རྣམས་ལས་ཀོ་ཧད་ཀྱི་བུ་རྣམས་ཀྱི་གྲངས་རང་གི་བརྒྱུད་དང་ཕའི་ཁང་པ་རྣམས་བཞིན་དུ།

༣ ལོ་སུམ་ཅུ་པ་ནས་ལོ་ལྔ་བཅུ་པའི་བར་དུ་ལས་ཀ་བྱེད་དུ་རུང་བ་འདུན་མའི་གུར་མཆོག་ན་ཞབས་ཏོག་བྱེད་པ་ཐམས་ཅད་རྩིས་ཤིག

༤ ཀོ་ཧད་ཀྱི་བུ་རྣམས་ལ་འདུན་མའི་གུར་མཆོག་གི་ནང་ན་དམ་པའི་དམ་པ་རུ་ལས་ཚན་ནི་འདི་ཡིན།

༥ སྒར་འཕོ་བའི་ཚེ་ན་ཨ་རོན་དང་དེའི་བུ་རྣམས་ནང་དུ་འཇུག་ཅིང་ཡོལ་བ་ཕབ་ནས་དེས་དཔང་པོའི་སྒྲོམ་འགེབས་པ་དང་།

༦ དེའི་སྟེང་དུ་སྲམ་གྱི་པགས་པའི་སྟན་དང་དེའི་སྟེང་དུ་རས་སྔོན་སང་འདིང་བ་དང་། དེའི་གདང་བུ་གཉིས་དེ་ནང་འཇུག་པར་དགོས།

༧ ཡང་སྤྱན་གཟིགས་ཀྱི་བག་ལེབ་ཀྱི་གསོལ་ལྕོག་གི་སྟེང་དུ་རས་སྔོན་སང་ཞིག་བཏིང་ནས། དེའི་སྟེང་དུ་སྡེར་མ་དང་ཕོར་པ་དང་བུམ་པ་དང་མཆོད་ཞལ་སྐྱེམས་ཀྱི་མཆོད་པ་འབུལ་དུ་ཡོད་པ་རྣམས་འཇོག་པ་དང་། རྒྱུན་ཆད་མེད་པའི་བག་ལེབ་ཡང་དེའི་སྟེང་དུ་ཡོད་པར་དགོས།

༨ དེ་རྣམས་ཀྱི་སྟེང་དུ་སྣམ་བུ་མཚལ་ཁ་བཏིང་ནས་དེ་སྲམ་གྱི་པགས་པའི་སྟན་གྱིས་འགེབས་པ་དང་། དེའི་གདང་བུ་གཉིས་དེ་ནང་འཇུག་པར་དགོས།

༩ ཡང་སྣམ་བུ་སྔོན་པོ་བླངས་ནས་འོད་ཀྱི་སྟེགས་བུ་དང་སྒྲོན་མ་རྣམས་དང་སྐམ་ཆུང་དང་ཆན་པ་དང་ཞབས་ཏོག་བྱེད་དུ་འབྲུ་མར་གྱི་སྣོད་ཐམས་ཅད་སྣམ་བུས་འགེབས་པ་དང་།

༡༠ དེ་དང་དེའི་མཆོད་རྫས་དང་མཉམ་དུ་སྲམ་གྱི་པགས་པའི་སྟན་གྱིས་བསྒྲིལ་ནས་གདང་ལ་འཇོག་པར་དགོས།

༡༡ ཡང་གསེར་གྱི་མཆོད་ཁྲིའི་སྟེང་དུ་སྣམ་བུ་སྔོན་པོ་ཞིག་བཏིང་ནས་སྲམ་གྱི་པགས་པའི་སྟན་གྱིས་འགེབས་པ་དང་། གདང་བུ་གཉིས་འཇུག་པར་དགོས་སོ།

༡༢ ཡང་གནས་དམ་པ་རུ་ཞབས་ཏོག་བྱེད་པའི་ཕྱིར་དགོས་པའི་མཆོད་རྫས་ཐམས་ཅད་ལེན་པ་དང་སྣམ་བུ་སྔོན་པོས་བསྒྲིལ་ནས་སྲམ་གྱི་པགས་པའི་སྟན་གྱིས་འགེབས་པ་དང་གདང་ལ་འཇོག་པར་དགོས།

༡༣ ཡང་མཆོད་ཁྲིའི་ཐལ་བ་ཕྱག་དར་བྱས་ནས་དེའི་སྟེང་དུ་སྣམ་བུ་དམར་པོ་འདིང་བ་དང་།

༡༤ དེའི་ཁར་ཞབས་ཏོག་གི་ཕྱིར་དགོས་པའི་མཆོད་རྫས་མེ་ཕོར་དང་ཤ་འཛིན་དང་མེ་ཁྱེམ་དང་མཆོད་ཞལ་རྣམས་དང་མཆོད་ཁྲིའི་མཆོད་རྫས་ཐམས་ཅད་བཞག་ནས་དེའི་སྟེང་དུ་སྲམ་གྱི་པགས་པའི་སྟན་འདིང་བ་དང་། གདང་བུ་གཉིས་དེ་ལ་འཇུག་པར་དགོས་སོ།

༡༥ ཡང་སྒར་འཕོ་བའི་ཚེ་ན་ཨ་རོན་དང་དེའི་བུ་རྣམས་གནས་དམ་པ་དང་གནས་དང་པའི་རྫས་ཐམས་ཅད་འགེབས་ཟིན་ན། ཀོ་ཧད་ཀྱི་བུ་རྣམས་ཀྱིས་དེ་འཁུར་བའི་ཕྱིར་ནང་དུ་འཇུག་པར་བྱ། འོན་ཀྱང་དེ་དག་མི་འཆི་བའི་ཕྱིར་རྫས་དམ་པ་དེ་ལ་རེག་པར་མི་རུང་ངོ་། ཀོ་ཧད་ཀྱི་བུ་རྣམས་ཀྱིས་འདུན་མའི་གུར་མཆོག་གི་རྫས་འཁུར་བར་དགོས་པ་ནི་ལས་ཚན་དེ་ཡིན་ནོ༎

༡༦ ཡང་བླ་མ་ཨ་རོན་གྱི་བུ་ཨེལ་ཨ་ཟར་གྱི་ཁག་འདི་ཡིན། མར་མེའི་སྟེགས་བུའི་འབྲུ་མར་དང་དྲི་ཞིམ་བདུག་སྤོས་དང་རྒྱུན་མི་ཆད་པའི་ཞལ་ཟས་དང་བྱུགས་སྤོས་དམ་པ་དང་གུར་མཆོག་དང་དེའི་ནང་ན་ཡོད་པ་ཐམས་ཅད་ཅེ་ན་གནས་དམ་པ་དེའི་མཆོད་རྫས་རྣམས་སོ༎

༡༧ ཡང་ཡ་ཧོ་ཝཱས་མོ་ཤེ་དང་ཨ་རོན་ལ་འདི་གསུངས་པ།

༡༨ ལེ་ཝི་པ་རྣམས་ཀྱི་ནང་ནས་ཀོ་ཧད་པ་རྣམས་ཀྱི་བརྒྱུད་ཀྱི་སྡེ་མེད་པར་འགྱུར་བར་མ་འཇུག

༡༩ དེ་དག་དམ་པའི་དམ་པའི་དྲུང་དུ་ཉེ་བར་འོང་བའི་དུས་སུ་མ་ཤི་བར་གསོན་པོར་ལུས་པའི་ཕྱིར་ཁྱེད་ཀྱིས་དེ་དག་ལ་བྱེད་དགོས་པའི་ལས་ཀ་འདི་སྟོན་དགོས། ཨ་རོན་བུ་རྣམས་དང་བཅས་པ་ནང་དུ་སོང་ནས་དེ་དག་རེ་རང་གི་ལས་དང་རེ་རེས་ཅི་འཁུར་བར་དགོས་པ་སྟོན་པར་བྱའོ།

༢༠ འོན་ཀྱང་དེ་དག་མི་འཆི་བའི་ཕྱིར་གནས་དམ་པ་ལ་སྐད་ཅིག་ཀྱང་ལྟ་བའི་ཕྱིར་ནང་དུ་འཇུག་པར་མི་རུང་ངོ་༎

༢༡ ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་བཀའ་སྩལ་པ།

༢༢ གེར་ཤོན་གྱི་བུ་རྣམས་ཀྱི་གྲངས་ཀྱང་ཕའི་ཁང་པ་དང་བརྒྱུད་རྣམས་བཞིན་དུ་རྩིས་ཤིག

༢༣ ལོ་སུམ་ཅུ་པ་ཡན་ཆད་ལྔ་བཅུ་པའི་བར་དུ་ལས་བྱེད་དུ་རུང་ཞིང་འདུན་མའི་གུར་མཆོག་ལ་ཞབས་ཏོག་བྱེད་པ་ཐམས་ཅད་རྩིས་ཤིག

༢༤ གེར་ཤོན་པའི་བརྒྱུད་རྣམས་ཀྱིས་ཞབས་ཏོག་བྱེད་པ་དང་འཁུར་བའི་ལས་ཚན་འདི་ལྟ་སྟེ།

༢༥ དེ་དག་གིས་གུར་མཆོག་གི་སྟན་རྣམས་དང་འདུན་མའི་གུར་མཆོག་དང་དེའི་ཐོག་ཡོལ་དང་དེའི་སྟེང་ན་ཡོད་པའི་སྲམ་གྱི་པགས་པའི་སྟན་དང་འདུན་མའི་གུར་མཆོག་གི་སྒོ་ཡོལ་དང་།

༢༦ ཁྱམས་ཀྱི་ཡོལ་བ་རྣམས་དང་བཞུགས་ས་དང་མཆོད་ཁྲི་སྐོར་བའི་ཁྱམས་ཀྱི་སྒོ་ཡོལ་དང་ཐག་པ་རྣམས་དང་ཞབས་ཏོག་བྱེད་པའི་ཕྱིར་རྫས་ཐམས་ཅད་འཁྱེར་བ་དང་། དེ་ལ་ཅི་བྱེད་རྒྱུ་ཡིན་པ་དེ་དག་གིས་བྱེད་པར་དགོས་སོ།

༢༧ གེར་ཤོན་པའི་བུ་རྣམས་ཀྱིས་ལས་གང་ཡང་བྱེད་ཅིང་ཅི་དང་ཅི་འཁུར་བ་དང་ཞབས་ཏོག་བྱེད་པ་ནི་ཨ་རོན་དང་དེའི་བུ་རྣམས་ཀྱིས་ཟེར་བ་བཞིན་དུ་བྱེད་དགོས། ཡང་དེ་དག་གིས་ཅི་འཁུར་བའི་རྫས་ཐམས་ཅད་ཀྱི་ཁག་ནི་ཁྱེད་ཀྱིས་དེ་དག་ལ་འགེལ་བར་དགོས་སོ།

༢༨ གེར་ཤོན་པའི་བུ་རྣམས་ཀྱི་བརྒྱུད་ཀྱི་ལས་ཚན་ནི་འདུན་མའི་གུར་མཆོག་ལ་བརྟེན་པ་དེ་ཡིན་ཏེ་དེ་དག་གི་ཁག་ནི་བླ་མ་ཨ་རོན་གྱི་བུ་ཨི་ཐ་མར་གྱི་ལག་ཏུ་ཡོད་པར་དགོས་སོ༎

༢༩ མེ་རཱ་རི་ཡི་བུ་རྣམས་ལ་རྟེན་ཏེ་དེ་དག་གི་གྲངས་རང་གི་བརྒྱུད་དང་ཕའི་ཁང་པ་བཞིན་དུ་རྩི་དགོས།

༣༠ ལོ་སུམ་ཅུ་པ་ཡན་ཆད་ལོ་ལྔ་བཅུ་པའི་བར་དུ་ལས་བྱེད་དུ་རུང་ཞིང་འདུན་མའི་གུར་མཆོག་ལ་ཞབས་ཏོག་བྱེད་པ་ཐམས་ཅད་བརྩིས་ཤིག

༣༡ ཡང་དེ་དག་གི་ལས་ཚན་འདུན་མའི་གུར་མཆོག་ལ་བརྟེན་པ་ཐམས་ཅད་བཞིན་དུ་དེ་དག་གིས་འཁུར་བར་ཁག་བཀལ་པ་འདི་ཡིན། གནས་དམ་པའི་སྤང་ལེབ་དང་རྒྱབ་ལག་དང་ཀ་བ་དང་རྐང་སྟེགས་རྣམས་དང་།

༣༢ མཐའ་འཁོར་གྱི་ཁྱམས་ཀྱི་ཀ་བ་དང་དེའི་རྐང་སྟེགས་དང་ཕུར་པ་དང་ཐག་པ་དང་དེ་ལ་གཏོགས་པའི་རྫས་ཐམས་ཅད་དོ། དེ་དག་གིས་སྲུང་བ་དང་འཁུར་བར་བསྐོས་ནས་རྫས་རྣམས་རེ་རེའི་མིང་བརྗོད་ནས་དེ་དག་ལ་ཐོད་ཅིག

༣༣ མེ་རཱ་རི་ཡི་བུ་རྣམས་ཀྱི་བརྒྱུད་རྣམས་ཀྱི་ལས་ཀ་འདུན་མའི་གུར་མཆོག་ན་ཞབས་ཏོག་ཅི་བྱེད་རྒྱུ་ཡིན་པ་དེ་ནི་བླ་མ་ཨ་རོན་གྱི་བུ་ཨི་ཐ་མར་གྱི་ལག་ཏུ་ཡོད་དོ༎

༣༤ ཡང་མོ་ཤེ་དང་ཨ་རོན་དང་ཆོས་ཚོགས་ཀྱི་སྡེ་དཔོན་རྣམས་ཀྱིས་ཀོ་ཧད་ཀྱི་བུ་ཚོའི་གྲངས་རང་གི་བརྒྱུད་དང་ཕའི་ཁང་པ་རྣམས་བཞིན་དུ་བརྩིས་ཤིང་།

༣༥ ལོ་སུམ་ཅུ་པ་ཡན་ཆད་ལོ་ལྔ་བཅུ་པའི་བར་དུ་ལས་བྱེད་དུ་རུང་ཞིང་འདུན་མའི་གུར་མཆོག་ལ་ཞབས་ཏོག་བྱེད་པ་ཐམས་ཅད་བརྩིས་སོ།

༣༦ ཡང་རང་གི་བརྒྱུད་བཞིན་དུ་བརྩིས་པའི་གྲངས་ནི་ཉིས་སྟོང་བདུན་བརྒྱ་ལྔ་བཅུའོ།

༣༧ ཡ་ཧོ་ཝཱས་མོ་ཤེ་ལ་བཀའ་སྩལ་པ་བཞིན་དུ་མོ་ཤེ་དང་ཨ་རོན་གྱིས་ཀོ་ཧད་པའི་བརྒྱུད་འདུན་མའི་གུར་མཆོག་ལ་ཞབས་ཏོག་བྱེད་པ་ཐམས་ཅད་ཀྱི་གྲངས་བརྩིས་པ་དེ་ཡིན་ནོ༎

༣༨ ཡང་གེར་ཤོན་གྱི་བུ་ཚོའི་གྲངས་རང་གི་བརྒྱུད་དང་ཕའི་ཁང་པ་རྣམས་བཞིན་དུ་བརྩིས་པ་རྣམས།

༣༩ ལོ་སུམ་ཅུ་པ་ཡན་ཆད་ལོ་ལྔ་བཅུ་པའི་བར་དུ་ལས་བྱེད་དུ་རུང་བ་དང་འདུན་མའི་གུར་མཆོག་ལ་ཞབས་ཏོག་བྱེད་པ་ཐམས་ཅད་ཀྱི་གྲངས་ནི།

༤༠ རང་གི་བརྒྱུད་དང་ཕའི་ཁང་པ་བཞིན་དུ་ཉིས་སྟོང་དྲུག་བརྒྱ་སུམ་ཅུའོ།

༤༡ ཡ་ཧོ་ཝཱས་བཀའ་སྩལ་གནང་བས་མོ་ཤེ་དང་ཨ་རོན་གྱིས་གེར་ཤོན་གྱི་བུ་ཚོའི་བརྒྱུད་འདུན་མའི་གུར་མཆོག་ན་ཞབས་ཏོག་བྱེད་པ་ཐམས་ཅད་ཀྱི་གྲངས་བརྩིས་པ་དག་དེ་ཡིན་ནོ༎

༤༢ ཡང་མེ་རཱ་རི་ཡི་བུ་ཚོའི་བརྒྱུད་ལས་རང་གི་བརྒྱུད་དང་ཕའི་ཁང་པ་བཞིན་དུ་བརྩིས་པ་ནི།

༤༣ ལོ་སུམ་ཅུ་པ་ཡན་ཆད་ལོ་ལྔ་བཅུ་པའི་བར་དུ་ལས་བྱེད་པར་རུང་ཞིང་འདུན་མའི་གུར་མཆོག་ན་ཞབས་ཏོག་བྱེད་པ་ཐམས་ཅད་ཀྱི་གྲངས་ནི།

༤༤ རང་གི་བརྒྱུད་བཞིན་དུ་བརྩིས་ནས་སུམ་སྟོང་དང་ཉིས་བརྒྱའོ།

༤༥ ཡ་ཧོ་ཝཱས་མོ་ཤེ་རྒྱུད་དེ་བཀའ་གནང་བ་བཞིན་དུ་མོ་ཤེ་དང་ཨ་རོན་གྱིས་མེ་རཱ་རི་ཡི་བུ་རྣམས་ཀྱི་བརྒྱུད་ཀྱི་གྲངས་བརྩིས་པ་དག་དེ་ཡིན་ནོ༎

༤༦ གྲངས་བརྩིས་པར་གྱུར་པ་ཐམས་ཅད་ནི་མོ་ཤེ་དང་ཨ་རོན་དང་ཨིས་ར་ཨེལ་གྱི་སྡེ་དཔོན་ལེ་ཝི་པ་རྣམས་ཀྱིས་རང་གི་བརྒྱུད་དང་ཕའི་ཁང་པ་རྣམས་བཞིན་དུ་བརྩིས་པ་དག

༤༧ ལོ་སུམ་ཅུ་པ་ཡན་ཆད་ལོ་ལྔ་བཅུ་པའི་བར་དུ་ལས་བྱེད་པར་རུང་ཞིང་འདུན་མའི་གུར་མཆོག་ན་ཞབས་ཏོག་བྱེད་པ་དང་འཁུར་བའི་ལས་བྱེད་པ་ཐམས་ཅད་ཀྱི་གྲངས་ནི།

༤༨ བརྒྱད་སྟོང་ལྔ་བརྒྱ་དང་བརྒྱད་ཅུའོ།

༤༩ ཡ་ཧོ་ཝཱས་བཀའ་གནང་བ་བཞིན་དུ་མོ་ཤེས་མི་རེ་རང་གི་ལས་དང་རེ་རང་གི་ཁུར་འཁུར་བའི་ཕྱིར་བརྩིས་སོ། དེ་ལྟར་ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་དེ་དག་བརྩིས་སོ༎

༥

ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་བཀའ་སྩལ་པ།

༢ ཨིས་ར་ཨེལ་གྱི་བུ་ཚོ་ལ་མི་མཛེ་ཅན་དང་། རྣག་འཛག་པ་དང་། རོ་ཞིག་གི་ཕྱིར་མི་གཙང་བར་གྱུར་པ་གང་ཡང་སྒར་གྱི་ཕྱི་རོལ་ཏུ་འདོན་པར་སྨྲོས་ཤིག

༣ སྐྱེས་པའམ་བུད་མེད་གང་ཡིན་པ་དེ་འདོན་པ་དང་། ང་ཁྱེད་ཀྱི་དབུས་ན་གནས་པས། དེ་དག་གིས་ཁྱོད་ཀྱི་སྒར་མི་གཙང་བར་མི་བྱེད་པའི་ཕྱིར་དེ་དག་སྒར་གྱི་ཕྱི་རོལ་ཏུ་འདོན་པར་དགོས་སོ།

༤ ཡང་ཨིས་ར་ཨེལ་གྱི་བུ་རྣམས་ཀྱིས་དེ་ལྟར་བྱས་ཤིང་དེ་དག་སྒར་གྱི་ཕྱི་རོལ་ཏུ་བཏོན་པ་དང་། ཅི་དང་ཅི་ཡ་ཧོ་ཝཱས་མོ་ཤེ་ལ་གསུངས་པ་བཞིན་དུ་ཨིས་ར་ཨེལ་གྱི་བུ་ཚོས་བྱས་སོ༎

༥ ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་གསུངས་པ།

༦ ཨིས་ར་ཨེལ་གྱི་བུ་རྣམས་ལ་སྨྲོས་ཤིག སྐྱེས་པའམ་བུད་མེད་ཅིག་གིས་ཡ་ཧོ་ཝཱ་ལ་རྒོལ་ཞིང་མིས་སྡིག་པ་བྱེད་པ་བཞིན་དུ་ཉེས་པ་ཞིག་བྱེད་དེ་སེམས་ནོངས་པ་ཅན་འགྱུར་ན།

༧ རང་གིས་བྱས་པའི་སྡིག་པའི་ཕྱིར་མཐོལ་བཤགས་བྱེད་པ་དང་། ནོངས་པ་བྱས་པའི་རིན་ཚང་འགྲིག་འཇལ་ཞིང་དེའི་ལྔ་ཆ་བསྣན་ཏེ། གནོད་པ་ཕོག་པའི་མི་ལ་སྟེར་བར་དགོས།

༨ ཇི་སྟེ་མི་དེ་ལ་གནོད་པ་འཇལ་བའི་ཕྱིར་གཉེན་ཞིག་མེད་ན། དེའི་སྡིག་བཤགས་བྱེད་རྒྱུ་ཡིན་པའི་ལུག་ཐུག་དེ་མ་གཏོགས་པར་ཡ་ཧོ་ཝཱ་ལ་བཅལ་བའི་རིན་བླ་མ་ལ་ཐོབ་པར་དགོས།

༩ ཡང་ཨིས་ར་ཨེལ་གྱི་བུ་རྣམས་ཀྱིས་དམ་པར་བྱས་པའི་སྤར་བའི་མཆོད་པ་གང་ཡང་བླ་མ་ལ་ཕུལ་བ་དེ་བླ་མའི་ཡིན་པར་དགོས།

༡༠ ཡང་སུས་ཀྱང་དམ་པར་བྱས་པའི་རྫས་གང་ཡང་རུང་བ་བླ་མའི་ཡིན་པར་དགོས། མི་སུས་ཀྱང་རྫས་གང་ཡང་རུང་བ་བླ་མ་ལ་འབུལ་བ་དེ་བླ་མའི་ཡིན་པར་དགོས་ཤེས་སྨྲོས་ཤིག

༡༡ ཡང་ཡ་ཧོ་ཝཱས་མོ་ཤེ་ལ་འདི་སྐད་བཀའ་གནང་ངོ་།

༡༢ ཨིས་ར་ཨེལ་གྱི་བུ་ཚོ་ལ་འདི་སྐད་དུ། ཁྱོ་ཞིག་གི་ཆུང་མས་ཉེས་པ་བྱེད་ཅིང་།

༡༣ སྐྱེས་པ་ཞིག་མོ་དང་འཛོམ་ནས་ཁྱོ་ལ་རྒྱུས་མ་བྱུང་བ་དང་། མོ་ནི་གསང་སྟེ་མི་གཙང་བར་གྱུར་བའི་དཔང་པོ་སུ་ཡང་མེད་པས་མ་བཟུང་ཡང་།

༡༤ གལ་ཏེ་ཁྱོ་འགྲན་སེམས་ཀྱིས་བཟུང་བས་ངའི་ཆུང་མ་མི་གཙང་སོང་ངམ་མ་སོང་ཞེས་འཁྲེན་སེམས་སྐྱེད་ན།

༡༥ ཁྱོས་རང་གི་ཆུང་མ་བླ་མའི་མདུན་དུ་འཁྲིད་པ་དང་། མོའི་ཕྱིར་དུ་ནས་ཕྱེའི་ཨེ་ཕ་ཡི་བཅུ་ཆ་གཅིག་མཆོད་པར་འབུལ་བ། དེའི་སྟེང་དུ་འབྲུ་མར་ཡང་བླུག་པ་དང་སྤོས་དཀར་ཡང་དེ་ལ་འདེབས་པའི་མི་རིགས་སོ། དེ་ཅིའི་ཕྱིར་ཞེ་ན། འགྲན་སེམས་ཀྱི་ཞལ་ཟས་དང་ཉེས་པ་དྲན་བྱེད་པའི་ཞལ་ཟས་དེ་ཡིན་པའི་ཕྱིར་རོ༎

༡༦ ཡང་བླ་མས་བུད་མེད་དེ་ཚུར་འཁྲིད་ཅིང་ཡ་ཧོ་ཝཱའི་ཞལ་ངོར་འཇོག་པར་བྱ།

༡༧ ཡང་བླ་མས་རྫ་བུམ་ཞིག་ཏུ་ཆུ་དམ་པ་དང་བཞུགས་ས་རུ་ཡོད་པའི་ས་ཐལ་ནས་བླངས་ནས་བླ་མས་ཐལ་བ་དེ་ཆུ་རུ་འདེབས་པར་དགོས།

༡༨ ཡང་བླ་མས་མོ་དེ་ཡ་ཧོ་ཝཱའི་ཞལ་ངོར་བཞག་ནས་བུད་མེད་ཀྱི་མགོའི་སྐྲ་བཀྲོལ་ནས། དྲན་བྱེད་པའི་ཞལ་ཟས་ནི་འཁྲེན་སེམས་ཀྱི་ཞལ་ཟས་ཡིན་པ་དེ་མོའི་ལག་ཏུ་འཇོག་པར་དགོས། ཡང་བླ་མའི་ལག་ཏུ་སྨོན་ལོག་འགུག་པའི་ཆུ་ཁ་བ་ཡོད་པར་དགོས།

༡༩ དེ་ནས་བླ་མས་བུད་མེད་ལ་མནའ་འབོར་དུ་འཇུག་ཅིང་དེ་ལ། གལ་ཏེ་སྐྱེས་པ་སུ་ཡང་ཁྱོད་དང་མ་འཛོམས་པ་དང་། ཁྱོད་མི་གཙང་བར་གྱུར་པ་དང་། ཁྱོ་ལ་ཉེས་པ་མ་བྱས་ན་རྔན་འགུག་པའི་ཆུ་ཁ་བའི་མཐུ་ལས་ཐར་བར་གྱུར་ཅིག

༢༠ ཇི་སྟེ་ཁྱོ་ལ་ཉེས་པ་བྱས་ཤིང་མི་གཙང་བ་གྱུར་པ་དང་། ཁྱོད་ཀྱི་ཁྱོ་མ་ཡིན་པའི་སྐྱེས་པ་ཞིག་གིས་ཁྱོད་དང་འཛོམས་པ་ཡིན་ན།

༢༡ བླ་མས་བུད་མེད་ལ་དམོད་པའི་མནའ་བཀལ་ཏེ་བླ་མས་མོ་ལ་འདི་སྐད་ཅེས་སྨྲ་བར་དགོས། ཡ་ཧོ་ཝཱས་ཁྱོད་ཀྱི་ཡུལ་མིའི་དཀྱིལ་ན་ཁྱོད་དམོད་པ་དང་མནའ་རུ་མཛད་ཅིང་། ཡ་ཧོ་ཝཱས་ཁྱོད་ཀྱི་དཔྱི་འབུད་ཅིང་ཁྱོད་ཀྱི་གསུས་པ་སྤོ་བར་མཛད་པར་ཤོག་ཅིག

༢༢ ཡང་རྔན་འདེབས་པའི་ཆུ་འདི་ཁྱོད་ཀྱི་རྒྱུ་མ་རུ་སོང་བས་གསུས་པ་སྦོ་བར་དང་དཔྱི་འབུད་འཇུག་པར་ཤོག་ཅིག ཡང་བུད་མེད་ཀྱིས་ཨ་མེན་ཞེས་ཟེར་བར་དགོས།

༢༣ ཡང་བླ་མས་དམོད་པ་དེ་དག་དཔེའི་ནང་དུ་བྲིས་ནས་བྲིས་པ་དེ་ཆུ་ཁ་བ་ལ་བཤལ་ཞིང་འཕྱི་བར་དགོས།

༢༤ དེ་ནས་བུད་མེད་ཀྱིས་ཆུ་ཁ་བ་རྔན་འདེབས་པ་དེ་འཐུང་དུ་བཅུག་ནས་རྔན་འདེབས་པའི་ཆུ་མོའི་ནང་དུ་ཞུགས་ཏེ་ཁ་བར་འགྱུར་བར་དགོས་སོ།

༢༥ ཡང་བླ་མས་བུད་མེད་ཀྱི་ལག་པ་ནས་འཁྲེན་སེམས་ཀྱི་ཞལ་ཟས་བླངས་ནས་ཡ་ཧོ་ཝཱའི་ཞལ་ངོར་ཞལ་ཟས་དེ་ཕར་ཚུར་གཡོ་བ་དང་མཆོད་ཁྲིའི་ཁར་འབུལ་བར་དགོས།

༢༦ ཡང་བླ་མས་ཞལ་ཟས་ནས་སྤར་བ་གང་དྲན་བྱེད་པའི་སྐལ་བ་དེ་བླངས་ནས་མཆོད་ཁྲིའི་ཁར་སྲེག་པ་དང་། དེའི་རྗེས་ལ་བུད་མེད་ཀྱིས་ཆུ་འཐུང་འཇུག་པར་དགོས།

༢༧ ཡང་མོ་ལ་ཆུ་འཐུང་བཅུག་ནས་འདི་ལྟར་འབྱུང་བར་འགྱུར། གལ་ཏེ་མི་གཙང་བར་གྱུར་ཅིང་ཁྱོ་ལ་ཉེས་པ་བྱས་པ་ཡིན་ན། རྔན་འདེབས་པའི་ཆུ་མོའི་ནང་དུ་ཞུགས་ནས་ཁ་བར་འགྱུར་ཞིང་གསུས་པ་སྦོ་བ་དང་དཔྱི་འབུད་ཅིང་མོ་དེ་ཡུལ་མིའི་དཀྱིལ་དུ་དམོད་པར་འགྱུར་རོ།

༢༨ ཇི་སྟེ་བུད་མེད་མི་གཙང་བ་མ་ཡིན་ཏེ་དག་པ་ཡིན་ན། ཆད་པ་མི་གཅོད་ཅིང་བརྒྱུད་དང་ལྡན་པར་འགྱུར་རོ་ཞེས་སྨྲོས་ཤིག

༢༩ དེ་ནི་འཁྲེན་སེམས་ལ་བརྟེན་པའི་བཀའ་ཁྲིམས་དེ་ཡིན་ནོ། གལ་ཏེ་བུད་མེད་ཅིག་གིས་ཁྱོ་ལ་ཉེས་པ་བྱས་ཤིང་མི་གཙང་བ་གྱུར་པའམ།

༣༠ ཁྱོ་ཞིག་འཁྲེན་སེམས་ཀྱིས་བཟུང་བས་ཆུང་མ་ལ་འཁྲེན་སེམས་སྐྱེད་ན། ཆུང་མ་ཡ་ཧོ་ཝཱའི་ཞལ་ངོར་འཇོག་པ་དང་། བླ་མས་བུད་མེད་ལ་བཀའ་ཁྲིམས་དེ་ཐམས་ཅད་བཞིན་དུ་བྱེད་པར་བྱའོ།

༣༡ ཡང་ཁྱོད་ནོངས་མེད་ཡིན་ཏེ། བུད་མེད་དེས་རང་གི་ནོངས་པའི་འབྲས་བུ་ཟ་བར་དགོས་སོ༎

༦

ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢ ཨིས་ར་ཨེལ་གྱི་བུ་རྣམས་ལ་སྨྲོས་ཤིག སྐྱེས་པའམ་བུད་མེད་ཀྱིས་དེ་རང་ཡ་ཧོ་ཝཱའི་ཕྱིར་སོ་སོར་འཇོག་པའི་དམ་བཅའ་ཆེན་པོའམ་ན་ཟིར་གྱི་དམ་བཅའ་བླང་ན།

༣ རྒུན་ཆང་དང་བཏུང་བ་སྟོབས་ཅན་དང་། རྒུན་ཆང་གི་སྐྱུར་རྩི་དང་བཏུང་བ་སྟོབས་ཅན་གྱི་སྐྱུར་རྩི་དང་། རྒུན་འབྲུམ་ལས་བཙིར་བའི་བཅུད་གང་ཡང་རུང་བ་འཐུང་མི་དགོས། ཡང་རྒུན་འབྲུམ་གསར་པའམ་སྐམ་པོ་ཡང་ཟ་བའི་མི་རིགས་སོ།

༤ དམ་བཅས་པ་སྲུང་བའི་ཞག་རྣམས་མ་རྫོགས་པའི་བར་དུ་རྒུན་ཤིང་ལ་ཅི་དང་ཅི་ཆགས་པ་ནི་རྒུན་འབྲུམ་གྱི་ས་བོན་ནས་པགས་པའི་བར་དུ་ཅིའང་ཟ་བར་མི་རུང་ངོ་༎

༥ རང་སོ་སོར་འཇོག་པའི་དམ་བཅས་པའི་ཞག་རྣམས་མ་རྫོགས་པའི་བར་དུ་སྤུ་གྲི་གང་ཡང་དེའི་མགོ་ལ་འོང་བར་མི་རུང་སྟེ། ཡ་ཧོ་ཝཱའི་ཕྱིར་དམ་བཅས་པའི་ཞག་དེ་དག་གི་གྲངས་མ་རྫོགས་པའི་བར་དུ་མི་དེ་དམ་པ་ཡིན་པས་མགོའི་སྐྲ་མི་འབྲེག་པར་སྐྱེ་འཇུག་པར་དགོས།

༦ རང་ཉིད་ཡ་ཧོ་ཝཱའི་ཕྱིར་སོ་སོར་འཇོག་པའི་ཉིན་མོ་ཐམས་ཅད་ནང་གཤིན་པོའི་རོ་དང་ཉེ་བར་འོང་བར་མི་རུང་།

༧ རང་གི་ཕ་མ་དང་མིང་སྲིང་གལ་ཏེ་ཤི་ན་དེ་དག་གི་ཕྱིར་མི་གཙང་བར་འགྱུར་བར་མི་རུང་ངོ་། དཀོན་མཆོག་གི་ཕྱིར་རང་སོ་སོར་འཇོག་པ་ནི་དེའི་མགོ་ལ་ཡོད་པའི་ཕྱིར་རོ།

༨ སོ་སོར་འཇོག་པའི་ཞག་ཐམས་ཅད་ཀྱི་བར་དུ་དེ་ནི་ཡ་ཧོ་ཝཱ་ལ་དམ་པ་ཡིན་ནོ༎

༩ ཡང་གལ་ཏེ་དེའི་དྲུང་དུ་མི་ཞིག་བློ་བུར་དུ་ཤི་ནས་དེའི་སོ་སོར་འཇོག་པའི་མགོ་མི་གཙང་བར་འགྱུར་ན། གཙང་སྦྲ་བྱེད་པའི་ཉིན་ལ་མགོའི་སྐྲ་ཞག་བདུན་པ་ལ་འབྲེག་པར་དགོས།

༡༠ ཞག་བརྒྱད་པ་ལ་ཁོས་ཐི་བ་གཉིས་སམ་ཕུག་རོན་ཆུང་བ་གཉིས་འདུན་མའི་གུར་མཆོག་གི་སྒོར་བླ་མ་ལ་ཕུལ་ནས།

༡༡ བླ་མས་གཅིག་ནི་སྡིག་པའི་མཆོད་པའི་ཕྱིར་དང་། གཅིག་ནི་སྦྱིན་སྲེག་ཏུ་འབུལ་ཞིང་མི་དེ་རོའི་རྐྱེན་གྱིས་སྡིག་པ་བྱས་པས། སྡིག་བཤགས་བྱེད་དེ་དེའི་མགོ་ཉིན་དེ་ཉིད་དུ་དམ་པར་བྱེད་པར་དགོས།

༡༢ ཡང་ཡ་ཧོ་ཝཱ་ལ་དམ་བཅས་པའི་ཉིན་མོ་རྣམས་དམ་པར་བྱེད་ཅིང་ལུག་གུ་ཕོ་ལོ་གཅིག་པ་ཞིག་ནོངས་པ་སེལ་བའི་ཕྱིར་མཆོད་པར་འབུལ་བར་དགོས། འོན་ཀྱང་དམ་བཅས་པ་མི་གཙང་བར་གྱུར་པའི་ཕྱིར་སྔར་གྱི་ཞག་རྣམས་རྩི་བར་མི་འགྱུར་རོ༎

༡༣ ན་ཟིར་པ་རྣམས་ཀྱི་ཚུལ་ཁྲིམས་འདི་ལྟ་སྟེ། དམ་བཅས་པའི་ཉིན་མོ་རྣམས་རྫོགས་པའི་ཉིན་ལ་མི་དེ་འདུན་མའི་གུར་མཆོག་གི་སྒོའི་འགྲམ་དུ་འཁྲིད་པར་དགོས།

༡༤ དེས་ནི་ཡ་ཧོ་ཝཱ་ལ་རང་གི་འབུལ་བ་ནི་ལུག་གུ་ཕོ་ལོ་གཅིག་པ་སྐྱོན་མེད་པ་ཞིག་སྦྱིན་སྲེག་ཏུ་འབུལ་བ་དང་། ལུག་གུ་མོ་ལོ་གཅིག་པ་སྐྱོན་མེད་པ་ཞིག་སྡིག་པའི་ཕྱིར་འབུལ་བ་དང་། ལུག་ཐུག་སྐྱོན་མེད་པ་ཞིག་བདེ་བའི་མཆོད་པར་འབུལ་བ་དང་།

༡༥ ཙེ་པོ་ཞིག་རྒྱ་ཞིབ་ནས་བྱས་པའི་བག་ལེབ་སྐྱུར་རྩི་མེད་པ་དང་བཞེས་ཁུར་འབྲུ་མར་དང་འདྲེས་པ་དང་འཁུར་བ་འབྲུ་མར་གྱི་བྱུགས་པ་དང་དེ་དག་གི་ཞལ་ཟས་དང་སྐྱེམ་གྱི་མཆོད་པ་འབུལ་བར་དགོས།

༡༦ ཡང་བླ་མས་དེ་ཚོ་ཡ་ཧོ་ཝཱའི་ཞལ་ངོར་འབུལ་ཞིང་སྡིག་པའི་ཕྱིར་དེའི་མཆོད་པ་དང་སྦྱིན་སྲེག་འབུལ་བར་དགོས།

༡༧ ཡང་ཡ་ཧོ་ཝཱ་ལ་བདེ་བའི་མཆོད་པ་ལ་ལུག་ཐུག་བག་ལེབ་སྐྱུར་རྩི་མེད་པ་གང་བའི་ཙེ་པོ་དང་བཅས་པ་འབུལ་བ་དང་། བླ་མས་དེའི་ཞལ་ཟས་དང་སྐྱེམ་གྱི་མཆོད་པ་འབུལ་བར་བྱའོ།

༡༨ ཡང་ན་ཟིར་པས་འདུན་མའི་གུར་མཆོག་གི་སྒོའི་འགྲམ་ན་རང་གི་མགོ་དམ་པའི་སྐྲ་བྲེག་ནས། རང་གི་མགོ་དམ་པའི་སྐྲ་བླངས་ནས་བདེ་བའི་མཆོད་པའི་འོག་ན་ཡོད་པའི་མེ་རུ་འདེབས་པར་དགོས།

༡༩ ཡང་བླ་མས་ལུག་ཐུག་གི་ལག་པ་བཙོས་པ་དང་བཞེས་ཁུར་སྐྱུར་རྩི་མེད་པ་གཅིག་དང་འཁུར་བ་སྐྱུར་རྩི་མེད་པ་གཅིག་བླངས་ཏེ། ན་ཟིར་གྱིས་མགོའི་སྐྲ་བྲེག་ནས་དེའི་ལག་ཏུ་འཇོག་པར་དགོས།

༢༠ ཡང་བླ་མས་ཡ་ཧོ་ཝཱའི་ཞལ་ངོར་དེ་ཕར་ཚུར་གཡབ་པའི་མཆོད་པ་ལྟར་ཕར་ཚུར་གཡབ་པར་དགོས། དེ་ནི་ཕར་ཚུར་གཡབ་པའི་བྲང་དང་སྤར་བའི་རྐང་པ་དང་བཅས་སུ་བླ་མའི་ཕྱིར་དམ་པ་ཡིན་ནོ། དེའི་འོག་ཏུ་ན་ཟིར་པས་རྒུན་ཆང་འཐུང་བར་རུང་ངོ་༎

༢༡ ན་ཟིར་གྱི་དམ་བཅས་པའི་སྐོར་ལ་རང་གིས་ལྕོག་པ་མ་གཏོགས་པར་ཡ་ཧོ་ཝཱ་ལ་ཁས་བླངས་པའི་འབུལ་བ་ལ་བརྟེན་ནས་ན་ཟིར་པའི་ཚུལ་ཁྲིམས་དེ་ཡིན་ནོ། དམ་བཅས་པའི་ཚུལ་ཁྲིམས་ལ་བརྟེན་ནས་རང་གི་དམ་བཅས་པ་བཞིན་དུ་དེས་བྱེད་པར་དགོས་ཤེས་བཀའ་གནང་ངོ་༎

༢༢ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢༣ ཨ་རོན་དང་དེའི་བུ་རྣམས་ལ་འདི་སྨྲོས་ཤིག ཁྱེད་ཅག་གིས་ཨིས་ར་ཨེལ་གྱི་བུ་རྣམས་ལ་འདི་ལྟར་བྱིན་རླབས་བྱེད་ཅིང་དེ་དག་ལ།

༢༤ ཡ་ཧོ་ཝཱས་ཁྱེད་ལ་བྱིན་རླབས་མཛད་ཅིང་སྲུང་བར་ཤོག་ཅིག

༢༥ ཡ་ཧོ་ཝཱའི་ཞལ་རས་ཁྱེད་ཐོག་ཤར་ཏེ་ཐུགས་རྗེ་མཛད་པར་ཤོག་ཅིག

༢༦ ཡ་ཧོ་ཝཱས་ཉིད་ཀྱི་ཞལ་ངོ་ཁྱེད་ཀྱི་གོང་དུ་འདེགས་ཏེ་ཁྱེད་ལ་ཞི་བདེ་གནང་བར་ཤོག་ཅིག་ཅེས་སྨྲོས་ཤིག

༢༧ དེ་ལྟར་དེ་རྣམས་ཀྱིས་ངའི་མཚན་ཨིས་ར་ཨེལ་གྱི་བུ་རྣམས་ཀྱི་སྟེང་དུ་འཇོག་ཅིང་ངས་དེ་དག་ལ་བྱིན་རླབས་བྱེད་པར་བྱའོ་ཞེས་གསུངས་སོ༎

༧

ཡང་མོ་ཤེས་བཞུགས་གནས་བཞེང་བ་བསྒྲུབས་ནས་དེ་བྱུགས་པས་བྱུགས་ཤིང་དམ་པར་བྱས་ཏེ། དེའི་མཆོད་རྫས་ཐམས་ཅད་དང་། མཆོད་ཁྲི་མཆོད་རྫས་ཐམས་ཅད་དང་བཅས་པ་བྱུགས་པས་བྱུགས་ཤིང་དམ་པར་བྱས་པའི་ཉིན་མོ་ལ།

༢ ཨིས་ར་ཨེལ་གྱི་དཔོན་པོ་དག་ཕའི་ཁང་པ་ཚང་མའི་འགོ་བྱེད་རྣམས་ནི་སྡེ་དཔོན་གྲངས་བརྩིས་པའི་མི་ཚོའི་འགོ་བྱེད་རྣམས་ཀྱིས།

༣ རང་གི་འབུལ་བ་རྣམས་ཡ་ཧོ་ཝཱའི་ཞལ་ངོར་ཕུལ་པ་འདི་ལྟར་རོ། ཡོལ་བ་བཀབ་ཡོད་པའི་ཤིང་རྟ་དྲུག་དང་གླང་བཅུ་གཉིས་ཤེ་ན་སྡེ་དཔོན་གཉིས་གཉིས་ནས་ཤིང་རྟ་རེ་དང་རེ་རེ་ནས་གླང་རེ་བཞུགས་གནས་ཀྱི་དྲུང་དུ་འཁྱེར་འོངས་སོ།

༤ ཡང་ཡ་ཧོ་ཝཱས་མོ་ཤེ་ལ་གསུངས་པ།

༥ འདུན་མའི་གུར་མཆོག་གི་བདག་རྐྱེན་གྱི་ཕྱིར་དེ་དག་ནས་དེ་རྣམས་བླངས་ནས་ལེ་ཝི་པ་རྣམས་ལ་རེ་རེའི་ལས་ཚན་བཞིན་དུ་ཐོང་ཞིག་ཅེས་བཀའ་གནང་ངོ་།

༦ མོ་ཤེས་ཤིང་རྟ་དང་གླང་བླངས་ནས་ལེ་ཝི་པ་རྣམས་ལ་བསྟེར།

༧ གེར་ཤོན་གྱི་བུ་རྣམས་ལ་རང་གི་ལས་ཚན་བཞིན་དུ་ཤིང་རྟ་གཉིས་དང་གླང་བཞི་བསྟེར།

༨ མེ་རཱ་རི་ཡི་བུ་རྣམས་ལ་རང་གི་ལས་ཚན་བཞིན་དུ་ཤིང་རྟ་བཞི་དང་གླང་བརྒྱད་བཏང་བ་དང་། དེ་ཚོ་བླ་མ་ཨ་རོན་གྱི་བུ་ཨི་ཐ་མར་གྱི་ལག་གི་འོག་ཏུ་བཞག་གོ།

༩ འོན་ཀྱང་ཀོ་ཧད་ཀྱི་བུ་རྣམས་ལ་གནས་དམ་པའི་ལས་ཚན་ཡོད་དེ། དེ་དག་གིས་དེ་གཉའ་བར་འཁུར་བས། དེ་རྣམས་ལ་ཅིའང་མ་བཏང་ངོ་།

༡༠ ཡང་མཆོད་ཁྲི་ལ་བྱུགས་པས་བྱུགས་པའི་ཉིན་ལ་སྡེ་དཔོན་དག་གིས་མཆོད་ཁྲིའི་མཆོད་འབུལ་བྱེད་པའི་འབུལ་བ་རྣམས་འཁྱེར་འོངས་སྡེ་དཔོན་རྣམས་ཀྱིས་འབུལ་བ་རྣམས་མཆོད་ཁྲིའི་བདུན་དུ་འཁྱེར་འོངས་སོ།

༡༡ ཡང་ཡ་ཧོ་ཝཱས་མོ་ཤེ་ལ། ཞག་རེ་ལ་སྡེ་དཔོན་གཅིག་གིས་མཆོད་ཁྲིའི་མཆོད་འབུལ་བྱེད་པའི་ཕྱིར་འབུལ་བ་རྣམས་འཁྱེར་འོང་བར་དགོས་ཞེས་བཀའ་གནང་ངོ་༎

༡༢ ཡང་ཞག་དང་པོ་ལ་རང་གི་འབུལ་བ་འཁྱེར་འོངས་པ་ནི་སྡེ་ཡ་ཧུ་དཱ་ནས་ཨ་མི་ནཱ་དབ་ཀྱི་བུ་ན་ཧ་ཤོན་ཡིན་ནོ།

༡༣ དེའི་འབུལ་བ་དང་དངུལ་གྱི་སྡེར་མ་ཤེ་ཀེལ་བརྒྱ་དང་སུམ་ཅུའི་སྐར་ཀ་དང་། དངུལ་གྱི་མཆོད་ཞལ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བདུན་ཅུ་ཡིན་ཏེ། དེ་གཉིས་ཞལ་ཟས་ཀྱི་ཕྱིར་རྒྱ་ཞིབ་ཀྱིས་གང་སྟེ་འབྲུ་མར་བསྲེས་ཡོད་པ་ཡིན།

༡༤ གསེར་གྱི་ཕོར་པ་ཤེ་ཀེལ་བཅུ་བདུག་སྤོས་ཀྱིས་གང་བ་དང་།

༡༥ སྦྱིན་སྲེག་གི་ཕྱིར་གླང་ཐུག་གཞོན་པ་གཅིག་དང་ལུག་ཐུག་གཅིག་དང་ལུག་གུ་ལོ་གཅིག་པ་དང་།

༡༦ སྡིག་པའི་ཕྱིར་འབུལ་དུ་ར་ཐུག་གཅིག་དང་།

༡༧ བདེ་བའི་མཆོད་པའི་ཕྱིར་གླང་གཉིས་དང་ལུག་ཐུག་ལྔ་དང་ར་ཐུག་ལྔ་དང་ལུག་གུ་ལོ་གཅིག་པ་ལྔ། ཨ་མི་ནཱ་དབ་ཀྱི་བུ་ན་ཧ་ཤོན་གྱི་འབུལ་བ་དེ་ཡིན་ནོ༎

༡༨ ཞག་གཉིས་པར་ཨི་ས་གར་གྱི་སྡེ་དཔོན་ཚུ་ཨར་གྱི་བུ་ནེ་ཐན་ཨེལ་གྱིས་འཁྱེར་འོངས་པའི་འབུལ་བ་ནི།

༡༩ དངུལ་གྱི་སྡེར་མ་ཤེ་ཀེལ་བརྒྱ་དང་སུམ་ཅུའི་སྐར་ཀ་དང་། དངུལ་གྱི་མཆོད་ཞལ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བདུན་ཅུ་ཡིན་ཏེ། དེ་གཉིས་ཞལ་ཟས་ཀྱི་ཕྱིར་རྒྱ་ཞིབ་ཀྱིས་གང་ཞིང་འབྲུ་མར་བསྲེས་ཡོད་པ་ཡིན།

༢༠ གསེར་གྱི་ཕོར་པ་ཤེ་ཀེལ་བཅུ་བདུག་སྤོས་ཀྱིས་གང་བ་དང་།

༢༡ སྦྱིན་སྲེག་གི་ཕྱིར་གླང་ཐུག་གཞོན་པ་གཅིག་དང་ལུག་ཐུག་གཅིག་དང་ལུག་གུ་ལོ་གཅིག་པ་དང་།

༢༢ སྡིག་པའི་ཕྱིར་འབུལ་དུ་ར་ཐུག་གཅིག་དང་།

༢༣ བདེ་བའི་མཆོད་པའི་ཕྱིར་གླང་གཉིས་དང་ལུག་ཐུག་ལྔ་དང་ར་ཐུག་ལྔ་དང་ལུག་གུ་ལོ་གཅིག་པ་ལྔ། ཚུ་ཨར་གྱི་བུ་ནེ་ཐན་ཨེལ་གྱི་འབུལ་བ་དེ་ཡིན་ནོ༎

༢༤ ཞག་གསུམ་པ་ལ་ཟེ་བུ་ལོན་གྱི་སྡེ་དཔོན་ཧེ་ལོན་གྱི་བུ་ཨེ་ལི་ཨབ་ནི།

༢༥ དེའི་འབུལ་བ་དང་དངུལ་གྱི་སྡེར་མ་ཤེ་ཀེལ་བརྒྱ་དང་སུམ་ཅུའི་སྐར་ཀ་དང་། དངུལ་གྱི་མཆོད་ཞལ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བདུན་ཅུ་ཡིན་ཏེ། དེ་གཉིས་ཞལ་ཟས་ཀྱི་ཕྱིར་རྒྱ་ཞིབ་ཀྱིས་གང་སྟེ་འབྲུ་མར་བསྲེས་ཡོད་པ་ཡིན།

༢༦ གསེར་གྱི་ཕོར་པ་ཤེ་ཀེལ་བཅུ་བདུག་སྤོས་ཀྱིས་གང་བ་དང་།

༢༧ སྦྱིན་སྲེག་གི་ཕྱིར་གླང་ཐུག་གཞོན་པ་གཅིག་དང་ལུག་ཐུག་གཅིག་དང་ལུག་གུ་ལོ་གཅིག་པ་དང་།

༢༨ སྡིག་པའི་ཕྱིར་འབུལ་དུ་ར་ཐུག་གཅིག་དང་།

༢༩ བདེ་བའི་མཆོད་པ་ལ་གླང་གཉིས་དང་ལུག་ཐུག་ལྔ་དང་ལུག་གུ་ལོ་གཅིག་པ་ལྔ། ཧེ་ལོན་གྱི་བུ་ཨེ་ལི་ཨབ་ཀྱི་འབུལ་བ་དེ་ཡིན་ནོ༎

༣༠ ཞག་བཞི་པར་རུ་བེན་གྱི་བུ་རྣམས་ཀྱི་སྡེ་དཔོན་ཤེ་དེ་ཨུར་གྱི་བུ་ཨེ་ལི་ཚུར་ཏེ།

༣༡ དེའི་འབུལ་བ་འདི་ཡིན། དངུལ་གྱི་སྡེར་མ་ཤེ་ཀེལ་བརྒྱ་དང་སུམ་ཅུའི་སྐར་ཀ་དང་། དངུལ་གྱི་མཆོད་ཞལ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བདུན་ཅུ་ཡིན། དེ་གཉིས་ཞལ་ཟས་ཀྱི་ཕྱིར་རྒྱ་ཞིབ་ཀྱིས་གང་སྟེ་འབྲུ་མར་བསྲེས་ཡོད་པ་ཡིན།

༣༢ གསེར་གྱི་ཕོར་པ་ཤེ་ཀེལ་བཅུ་བདུག་སྤོས་ཀྱིས་གང་བ་དང་།

༣༣ སྦྱིན་སྲེག་གི་ཕྱིར་གླང་ཐུག་གཞོན་པ་གཅིག་དང་ལུག་ཐུག་གཅིག་དང་ལུག་གུ་ལོ་གཅིག་པ་དང་།

༣༤ སྡིག་པའི་ཕྱིར་འབུལ་དུ་ར་ཐུག་གཅིག་དང་།

༣༥ བདེ་བའི་མཆོད་པའི་ཕྱིར་གླང་གཉིས་དང་ལུག་ཐུག་ལྔ་དང་ལུག་གུ་ལོ་གཅིག་པ་ལྔ། ཤེ་དེ་ཨུར་གྱི་བུ་ཨེ་ལི་ཚུར་གྱི་འབུལ་བ་དེ་ཡིན་ནོ༎

༣༦ ཞག་ལྔ་པར་ཤིམ་ཨོན་གྱི་བུ་རྣམས་ཀྱི་སྡེ་དཔོན་ཚུ་རི་ཤད་དཱ་ཨིའི་བུ་ཤེ་ལུ་མི་ཨེལ་སྟེ།

༣༧ དེའི་འབུལ་བ་འདི་ཡིན། དངུལ་གྱི་སྡེར་མ་ཤེ་ཀེལ་བརྒྱ་དང་སུམ་ཅུའི་སྐར་ཀ་དང་། དངུལ་གྱི་མཆོད་ཞལ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བདུན་ཅུ་ཡིན། དེ་གཉིས་ཞལ་ཟས་ཀྱི་ཕྱིར་རྒྱ་ཞིབ་ཀྱིས་གང་སྟེ་འབྲུ་མར་བསྲེས་ཡོད་པ་ཡིན།

༣༨ གསེར་གྱི་ཕོར་པ་ཤེ་ཀེལ་བཅུ་བདུག་སྤོས་ཀྱིས་གང་བ་དང་།

༣༩ སྦྱིན་སྲེག་གི་ཕྱིར་གླང་ཐུག་གཞོན་པ་གཅིག་དང་ལུག་ཐུག་གཅིག་དང་ལུག་གུ་ལོ་གཅིག་པ་དང་།

༤༠ སྡིག་པའི་ཕྱིར་འབུལ་དུ་ར་ཐུག་གཅིག་དང་།

༤༡ བདེ་བའི་མཆོད་པའི་ཕྱིར་གླང་གཉིས་དང་ལུག་ཐུག་ལྔ་དང་ར་ཐུག་ལྔ་དང་ལུག་གུ་ལོ་གཅིག་པ་ལྔ། ཚུ་རི་ཤད་དཱ་ཨི་ཡི་བུ་ཤེ་ལུ་མི་ཨེལ་གྱི་འབུལ་བ་དེ་ཡིན་ནོ༎

༤༢ ཞག་དྲུག་པ་ལ་གད་ཀྱི་བུ་རྣམས་ཀྱི་སྡེ་དཔོན་དེ་ཨུ་ཨེལ་གྱི་བུ་ཨེལ་ཡ་སབ་སྟེ།

༤༣ དེའི་འབུལ་བ་འདི་ལྟར་རོ། དངུལ་གྱི་སྡེར་མ་ཤེ་ཀེལ་བརྒྱ་དང་སུམ་ཅུའི་སྐར་ཀ་དང་། དངུལ་གྱི་མཆོད་ཞལ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བདུན་ཅུ་ཡིན། དེ་གཉིས་ཞལ་ཟས་ཀྱི་ཕྱིར་རྒྱ་ཞིབ་ཀྱིས་གང་སྟེ་འབྲུ་མར་བསྲེས་ཡོད་པ་ཡིན།

༤༤ གསེར་གྱི་ཕོར་པ་ཤེ་ཀེལ་བཅུ་བདུག་སྤོས་ཀྱིས་གང་བ་དང་།

༤༥ སྦྱིན་སྲེག་གི་ཕྱིར་གླང་ཐུག་གཞོན་པ་གཅིག་དང་ལུག་ཐུག་གཅིག་དང་ལུག་གུ་ལོ་གཅིག་པ་གཅིག་དང་།

༤༦ སྡིག་པའི་ཕྱིར་འབུལ་དུ་ར་ཐུག་གཅིག་དང་།

༤༧ བདེ་བའི་མཆོད་པའི་ཕྱིར་གླང་གཉིས་དང་ལུག་ཐུག་ལྔ་དང་ར་ཐུག་ལྔ་དང་ལུག་གུ་ལོ་གཅིག་པ་ལྔ། དེ་ཨུ་ཨེལ་གྱི་བུ་ཨེལ་ཡ་སབ་ཀྱི་འབུལ་བ་དེ་ཡིན་ནོ༎

༤༨ ཞག་བདུན་པར་ཨེབ་ར་ཨིམ་གྱི་བུ་རྣམས་ཀྱི་སྡེ་དཔོན་ཨམ་མི་ཧུད་ཀྱི་བུ་ཨེ་ལི་ཤ་མཱ་སྟེ།

༤༩ དེའི་འབུལ་བ་འདི་ཡིན། དངུལ་གྱི་སྡེར་མ་ཤེ་ཀེལ་བརྒྱ་དང་སུམ་ཅུའི་སྐར་ཀ་དང་། དངུལ་གྱི་མཆོད་ཞལ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བདུན་ཅུ་ཡིན། དེ་གཉིས་ཞལ་ཟས་ཀྱི་ཕྱིར་རྒྱ་ཞིབ་ཀྱིས་གང་སྟེ་འབྲུ་མར་བསྲེས་ཡོད་པ་ཡིན།

༥༠ གསེར་གྱི་ཕོར་པ་ཤེ་ཀེལ་བཅུ་བདུག་སྤོས་ཀྱིས་གང་བ་དང་།

༥༡ སྦྱིན་སྲེག་གི་ཕྱིར་གླང་ཐུག་གཞོན་པ་གཅིག་དང་ལུག་གུ་ལོ་གཅིག་པ་གཅིག་དང་།

༥༢ སྡིག་པའི་ཕྱིར་འབུལ་དུ་ར་ཐུག་གཅིག་དང་།

༥༣ བདེ་བའི་མཆོད་པའི་ཕྱིར་བ་གླང་གཉིས་དང་ལུག་ཐུག་ལྔ་དང་ར་ཐུག་ལྔ་དང་ལུག་གུ་ལོ་གཅིག་པ་ལྔ། ཨམ་མི་ཧུད་ཀྱི་བུ་ཨེ་ལི་ཤ་མཱ་ཡི་འབུལ་བ་དེ་ཡིན་ནོ༎

༥༤ ཞག་བརྒྱད་པ་ལ་མ་ན་ཤེའི་བུ་རྣམས་ཀྱི་སྡེ་དཔོན་ཕེ་དཱ་ཚུར་གྱི་བུ་ག་མ་ལི་ཨེལ་སྟེ།

༥༥ དེའི་འབུལ་བ་འདི་ཡིན། དངུལ་གྱི་སྡེར་མ་ཤེ་ཀེལ་བརྒྱ་དང་སུམ་ཅུའི་སྐར་ཀ་དང་། དངུལ་གྱི་མཆོད་ཞལ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བདུན་ཅུ་ཡིན། དེ་གཉིས་ཞལ་ཟས་ཀྱི་ཕྱིར་རྒྱ་ཞིབ་ཀྱིས་གང་སྟེ་འབྲུ་མར་དང་འདྲེས་པ་དང་།

༥༦ གསེར་གྱི་ཕོར་པ་ཤེ་ཀེལ་བཅུ་བདུག་སྤོས་ཀྱིས་གང་བ་དང་།

༥༧ སྦྱིན་སྲེག་གི་ཕྱིར་གླང་ཐུག་གཞོན་པ་གཅིག་དང་ལུག་ཐུག་གཅིག་དང་ལུག་གུ་ལོ་གཅིག་པ་གཅིག་དང་།

༥༨ སྡིག་པའི་ཕྱིར་འབུལ་དུ་ར་ཐུག་གཅིག་དང་།

༥༩ བདེ་བའི་མཆོད་པའི་ཕྱིར་བ་གླང་གཉིས་དང་ལུག་ཐུག་ལྔ་དང་ར་ཐུག་ལྔ་དང་ལུག་གུ་ལོ་གཅིག་པ་ལྔ། ཕེ་དཱ་ཚུར་གྱི་བུ་ག་མ་ལི་ཨེལ་གྱི་འབུལ་བ་དེ་ཡིན་ནོ༎

༦༠ ཞག་དགུ་པར་བེན་ཡ་མིན་གྱི་བུ་རྣམས་ཀྱི་སྡེ་དཔོན་གིད་ཨོ་ནི་ཡི་བུ་ཨ་བི་དན་ཏེ།

༦༡ དེའི་འབུལ་བ་འདི་ལྟར་རོ། དངུལ་གྱི་སྡེར་མ་ཤེ་ཀེལ་བརྒྱ་དང་སུམ་ཅུའི་སྐར་ཀ་དང་། དངུལ་གྱི་མཆོད་ཞལ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བདུན་ཅུ་ཡིན། དེ་གཉིས་ཞལ་ཟས་ཀྱི་ཕྱིར་རྒྱ་ཞིབ་ཀྱིས་གང་སྟེ་འབྲུ་མར་བསྲེས་ཡོད་པ་ཡིན།

༦༢ གསེར་གྱི་ཕོར་པ་ཤེ་ཀེལ་བཅུ་བདུག་སྤོས་ཀྱིས་གང་བ་དང་།

༦༣ སྦྱིན་སྲེག་གི་ཕྱིར་གླང་ཐུག་གཞོན་པ་གཅིག་དང་ལུག་ཐུག་གཅིག་དང་ལུག་གུ་ལོ་གཅིག་པ་གཅིག་དང་།

༦༤ སྡིག་པའི་ཕྱིར་འབུལ་དུ་ར་ཐུག་གཅིག་དང་།

༦༥ བདེ་བའི་མཆོད་པའི་ཕྱིར་བ་གླང་གཉིས་དང་ལུག་ཐུག་ལྔ་དང་ར་ཐུག་ལྔ་དང་ལུག་གུ་ལོ་གཅིག་པ་ལྔ། གིད་ཨོ་ནི་ཡི་བུ་ཨ་བི་དན་གྱི་འབུལ་བ་དེ་ཡིན་ནོ༎

༦༦ ཞག་བཅུ་པ་ལ་དཱན་གྱི་བུ་རྣམས་ཀྱི་སྡེ་དཔོན་ཨམ་མི་ཤད་ད་ཨི་ཡི་བུ་ཨ་ཧི་ཨེ་ཟེར་ཏེ།

༦༧ དེའི་འབུལ་བ་འདི་ཡིན། དངུལ་གྱི་སྡེར་མ་ཤེ་ཀེལ་བརྒྱ་དང་སུམ་ཅུའི་སྐར་ཀ་དང་། དངུལ་གྱི་མཆོད་ཞལ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བདུན་ཅུ་ཡིན། དེ་གཉིས་ཞལ་ཟས་ཀྱི་ཕྱིར་རྒྱ་ཞིབ་ཀྱིས་གང་སྟེ་འབྲུ་མར་བསྲེས་ཡོད་པ་ཡིན།

༦༨ གསེར་གྱི་ཕོར་པ་ཤེ་ཀེལ་བཅུ་བདུག་སྤོས་ཀྱིས་གང་བ་དང་།

༦༩ སྦྱིན་སྲེག་གི་ཕྱིར་གླང་ཐུག་གཞོན་པ་གཅིག་དང་ལུག་ཐུག་གཅིག་དང་ལུག་གུ་ལོ་གཅིག་པ་གཅིག་དང་།

༧༠ སྡིག་པའི་ཕྱིར་འབུལ་དུ་ར་ཐུག་གཅིག་དང་།

༧༡ བདེ་བའི་མཆོད་པ་ལ་གླང་གཉིས་དང་ལུག་ཐུག་ལྔ་དང་ར་ཐུག་ལྔ་དང་ལུག་གུ་ལོ་གཅིག་པ་ལྔ། ཨམ་མི་ཤད་ད་ཨི་ཡི་བུ་ཨ་ཧི་ཨེ་ཟེར་གྱི་འབུལ་བ་དེ་ཡིན་ནོ༎

༧༢ ཞག་བཅུ་གཅིག་པར་ཨ་ཤེར་གྱི་བུ་རྣམས་ཀྱི་སྡེ་དཔོན་ཨོག་རན་གྱི་བུ་ཕ་གི་ཨེལ་སྟེ།

༧༣ དེའི་འབུལ་བ་འདི་ཡིན། དངུལ་གྱི་སྡེར་མ་ཤེ་ཀེལ་བརྒྱ་དང་སུམ་ཅུའི་སྐར་ཀ་དང་། དངུལ་གྱི་མཆོད་ཞལ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བདུན་ཅུ་ཡིན། དེ་གཉིས་ཞལ་ཟས་ཀྱི་ཕྱིར་རྒྱ་ཞིབ་ཀྱིས་གང་སྟེ་འབྲུ་མར་བསྲེས་ཡོད་པ་ཡིན།

༧༤ གསེར་གྱི་ཕོར་པ་ཤེ་ཀེལ་བཅུ་བདུག་སྤོས་ཀྱིས་གང་བ་དང་།

༧༥ སྦྱིན་སྲེག་གི་ཕྱིར་གླང་ཐུག་གཞོན་པ་གཅིག་དང་ལུག་ཐུག་གཅིག་དང་ལུག་གུ་ལོ་གཅིག་པ་དང་།

༧༦ སྡིག་པའི་ཕྱིར་འབུལ་དུ་ར་ཐུག་གཅིག་དང་།

༧༧ བདེ་བའི་མཆོད་པའི་ཕྱིར་གླང་གཉིས་དང་ལུག་ཐུག་ལྔ་དང་ར་ཐུག་ལྔ་དང་ལུག་གུ་ལོ་གཅིག་པ་ལྔ། ཨོག་རན་གྱི་བུ་ཕ་གི་ཨེལ་གྱི་འབུལ་བ་དེ་ཡིན་ནོ༎

༧༨ ཞག་བཅུ་གཉིས་པར་ནབ་ཐ་ལི་ཡི་བུ་རྣམས་ཀྱི་སྡེ་དཔོན་ཨེ་ནན་གྱི་བུ་ཨ་ཀི་རཱ་སྟེ།

༧༩ དེའི་འབུལ་བ་འདི་ལྟར་རོ། དངུལ་གྱི་སྡེར་མ་ཤེ་ཀེལ་བརྒྱ་དང་སུམ་ཅུའི་སྐར་ཀ་དང་། དངུལ་གྱི་མཆོད་ཞལ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བདུན་ཅུ་ཡིན། དེ་གཉིས་ཞལ་ཟས་ཀྱི་ཕྱིར་རྒྱ་ཞིབ་ཀྱིས་གང་སྟེ་འབྲུ་མར་བསྲེས་ཡོད་པ་ཡིན།

༨༠ གསེར་གྱི་ཕོར་པ་ཤེ་ཀེལ་བཅུ་བདུག་སྤོས་ཀྱིས་གང་བ་དང་།

༨༡ སྦྱིན་སྲེག་གི་ཕྱིར་གླང་ཐུག་གཞོན་པ་གཅིག་དང་ལུག་ཐུག་གཅིག་དང་ལུག་གུ་ལོ་གཅིག་པ་གཅིག་དང་།

༨༢ སྡིག་པའི་ཕྱིར་འབུལ་དུ་ར་ཐུག་གཅིག་དང་།

༨༣ བདེ་བའི་མཆོད་པའི་ཕྱིར་གླང་གཉིས་དང་ལུག་ཐུག་ལྔ་དང་ར་ཐུག་ལྔ་དང་ལུག་གུ་ལོ་གཅིག་པ་ལྔ། ཨེ་ནན་གྱི་བུ་ཨ་ཀི་རཱ་ཡི་འབུལ་བ་དེ་ཡིན་ནོ༎

༨༤ མཆོད་ཁྲི་ལ་བྱུགས་པས་བྱུགས་པའི་ཉིན་མོ་ལ་ཨིས་ར་ཨེལ་གྱི་སྡེ་དཔོན་དག་གིས་མཆོད་འབུལ་བྱེད་པའི་ཕྱིར་ཕུལ་བའི་འབུལ་བ་འདི་ཡིན། དངུལ་གྱི་སྡེར་མ་བཅུ་གཉིས་དང་དངུལ་གྱི་མཆོད་ཞལ་བཅུ་གཉིས་དང་གསེར་གྱི་ཕོར་པ་བཅུ་གཉིས་སོ།

༨༥ སྡེར་མ་རེའི་སྐར་ཀ་ཤེ་ཀེལ་བརྒྱ་དང་སུམ་ཅུ་དང་། མཆོད་ཞལ་རེའི་སྐར་ཀ་ཤེ་ཀེལ་བདུན་ཅུ་ཡིན། སྣོད་རྣམས་ཀྱི་དངུལ་ཐམས་ཅད་ནི་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་ཉིས་སྟོང་བཞི་བརྒྱའོ།

༨༦ གསེར་གྱི་ཕོར་པ་བདུག་སྤོས་ཀྱིས་གང་བ་བཅུ་གཉིས་ནི་ཕོར་པ་རེའི་སྐར་ཀ་མཆོད་ཁང་གི་ཤེ་ཀེལ་བཞིན་དུ་ཤེ་ཀེལ་བཅུ་ཡིན། ཕོར་པ་རྣམས་ཀྱི་གསེར་ཐམས་ཅད་ནི་ཤེ་ཀེལ་བརྒྱ་དང་ཉི་ཤུའོ།

༨༧ སྦྱིན་སྲེག་གི་ཕྱིར་ཕུལ་བའི་བ་གླང་ཐམས་ཅད་ནི་གླང་ཐུག་བཅུ་གཉིས་དང་ལུག་ཐུག་བཅུ་གཉིས་དང་ལུག་གུ་ལོ་གཅིག་པ་བཅུ་གཉིས་དང་ཞལ་ཟས་དང་། སྡིག་པའི་ཕྱིར་འབུལ་དུ་ར་ཐུག་བཅུ་གཉིས་སོ།

༨༨ བདེ་བའི་མཆོད་པའི་ཕྱིར་ཕུལ་བའི་གླང་ཐམས་ཅད་གླང་ཐུག་ཉི་ཤུ་རྩ་བཞི་དང་ལུག་ཐུག་དྲུག་ཅུ་དང་ར་ཐུག་དྲུག་ཅུ་དང་ལུག་གུ་ལོ་གཅིག་པ་དྲུག་ཅུའོ། མཆོད་ཁྲི་ལ་བྱུགས་པ་བྱུགས་ནས་མཆོད་འབུལ་བྱས་པའི་འབུལ་བ་དེ་ཡིན་ནོ༎

༨༩ ཡང་མོ་ཤེས་ཁོང་ལ་ཞུ་གླེང་བྱེད་དུ་འདུན་མའི་གུར་མཆོག་ཏུ་ཞུགས་པའི་དུས་སུ་རང་ལ་གསུང་གླེང་མཛད་པའི་སྒྲ་དཔང་པོའི་སྒྲོམ་ལ་ཡོད་པའི་ཐུགས་རྗེའི་ཁྲི་དང་ཀེ་རུབ་གཉིས་ཀྱི་བར་ལས་འབྱུང་བར་ཐོས་ཤིང་ཁོང་གིས་དེ་ལ་གསུང་བར་མཛད་དོ༎

༨

ཡང་ཡ་ཧོ་ཝཱས་མོ་ཤེ་ལ།

༢ ཨ་རོན་ལ་འདི་སྐད་ཅེས་སྨྲོས་ཤིག ཁྱོད་ཀྱིས་སྒྲོན་མེ་སྦར་དུས་སུ་སྟེགས་བུའི་མདུན་ལོགས་ལ་སྒྲོན་མེ་བདུན་པོའི་འོད་སྣང་བར་དགོས་ཤེས་གསུངས་སོ།

༣ ཨ་རོན་གྱིས་དེ་བཞིན་དུ་བྱས་ཏེ། མར་མེའི་སྟེགས་བུའི་མདུན་ལོགས་ལ་འོད་སྣང་བ་བྱས་ཏེ་སྒྲོན་མེ་རྣམས་སྦར་བར་བྱས། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་ནོ།

༤ ཡང་མར་མེའི་སྟེགས་བུའི་བཟོ་ཚུལ་ནི་གསེར་ལྗང་རྡུང་གི་བཟོ་ཡིན་ཏེ། ཞབས་ར་ནས་དེའི་མེ་ཏོག་གི་བར་དུ་རྡུང་བའི་བཟོ་ཚུལ་བཞིན་དུ་བྱས་པ་ཡིན། ཡ་ཧོ་ཝཱས་མོ་ཤེ་ལ་བསྟན་པའི་མ་དཔེ་བཞིན་དུ་སྟེགས་བུ་བྱས་པ་ཡིན་ནོ༎

༥ ཡ་ཧོ་ཝཱས་མོ་ཤེ་ལ་འདི་གསུངས་པ།

༦ ལེ་ཝི་པ་རྣམས་ཨིས་ར་ཨེལ་གྱི་དཀྱིལ་ནས་འཁྲིད་དེ་གཙང་བར་བྱོས་ཤིག

༧ ཡང་དེ་དག་གཙང་བར་བྱེད་པའི་ཕྱིར་འདི་ལྟར་བྱོས་ཤིག སྡིག་བཤགས་ཀྱི་ཆུ་དེ་དག་ལ་གཡོགས་ལ། དེ་དག་གིས་སྤུ་གྲི་རང་གི་ལུས་ཚང་མ་ལ་སྲུལ་འཇུག་སྟེ། རང་གི་གོས་རྣམས་འཁྲུད་ཅིང་གཙང་སྦྲ་བྱེད་པར་དགོས།

༨ དེ་ནས་གླང་ཐུག་གཞོན་པ་དང་དེ་ལ་གཏོགས་པའི་ཞལ་ཟས་ལ་རྒྱ་ཞིབ་འབྲུ་མར་དང་བསྲེས་པ་ལེན་པ་དང་། སྡིག་པའི་ཕྱིར་འབུལ་དུ་ཡང་གླང་ཐུག་ཅིག་ལེན་པར་དགོས་སོ།

༩ ཡང་འདུན་མའི་གུར་མཆོག་གི་མདུན་དུ་ལེ་ཝི་པ་རྣམས་ཚུར་ཁྲིད་ནས་ཨིས་ར་ཨེལ་གྱི་བུ་ཚོའི་ཆོས་ཚོགས་ཐམས་ཅད་སྡུད་པར་དགོས།

༡༠ ཡང་ཁྱོད་ཀྱིས་ལེ་ཝི་པ་རྣམས་ཡ་ཧོ་ཝཱའི་ཞལ་ངོར་འཁྱེར་འོངས་ནས། ཨིས་ར་ཨེལ་གྱི་བུ་ཚོས་རང་གི་ལག་པ་ལེ་ཝི་པ་དག་གི་མགོ་ལ་འཇོག་པར་དགོས།

༡༡ ཡང་ཨ་རོན་གྱིས་ཨིས་ར་ཨེལ་གྱི་བུ་ཚོའི་དོན་དུ་ལེ་ཝི་པ་རྣམས་ཡ་ཧོ་ཝཱའི་ཞལ་ངོར་ཕར་ཚུར་གཡབ་པའི་མཆོད་པ་བཞིན་ཏུ་འབུལ་བར་བྱ། དེ་དག་གིས་ཡ་ཧོ་ཝཱའི་ཞབས་ཏོག་བྱེད་པའི་ཕྱིར་རོ།

༡༢ ཡང་ལེ་ཝི་པ་རྣམས་ཀྱིས་རང་གི་ལག་པ་གླང་ཐུག་གཉིས་ཀྱི་མགོ་ལ་འཇོག་པ་དང་། ལེ་ཝི་པ་རྣམས་ཀྱི་ཕྱིར་སྡིག་བཤགས་བྱེད་དུ་ཡ་ཧོ་ཝཱ་ལ་གླང་ཐུག་གཅིག་སྡིག་པའི་ཕྱིར་འབུལ་བ་དང་། གླང་ཐུག་གཅིག་སྦྱིན་སྲེག་ཏུ་འབུལ་བར་དགོས་སོ།

༡༣ ཡང་ཁྱོད་ཀྱིས་ལེ་ཝི་པ་རྣམས་ཨ་རོན་དང་དེའི་བུ་རྣམས་ཀྱི་མདུན་དུ་འཇོག་ཅིང་དེ་རྣམས་ཡ་ཧོ་ཝཱའི་ཕྱིར་ཕན་ཚུན་གཡབ་པའི་མཆོད་པ་རུ་འབུལ་བར་བྱའོ༎

༡༤ ཨིས་ར་ཨེལ་གྱི་བུ་རྣམས་ཀྱི་དཀྱིལ་ནས་ལེ་ཝི་པ་དེ་དག་སོ་སོར་བྱེད་དེ། དེ་དག་ནི་ངའི་ཡིན་པར་དགོས།

༡༥ དེ་ནས་ལེ་ཝི་པ་རྣམས་ཀྱིས་འདུན་མའི་གུར་མཆོག་ལ་ཞབས་ཏོག་བྱེད་དུ་འགྲོ་བ་དང་། ཁྱོད་ཀྱིས་དེ་དག་གཙང་བར་བྱེད་ཅིང་ཕར་ཚུར་གཡབ་པའི་མཆོད་པ་རུ་ཕར་ཚུར་གཡབ་པར་དགོས།

༡༦ དེ་ཅིའི་ཕྱིར་ཞེ་ན། དེ་དག་ནི་ཨིས་ར་ཨེལ་གྱི་བུ་ཚོའི་དཀྱིལ་ནས་ང་ལ་རྩ་ནས་ཡོད་པར་གྱུར་པས། ཨིས་ར་ཨེལ་གྱི་བུ་ཚོའི་སྔོན་སྐྱེས་མངལ་ནས་དང་པོར་ཐོན་པའི་ཚབ་ཏུ་ངས་རང་གི་ཕྱིར་དེ་དག་བླངས་པའི་ཕྱིར་རོ།

༡༧ ངས་མི་སེར་ཡུལ་ན་སྔོན་སྐྱེས་པ་རྣམས་བསད་པའི་ཉིན་ལ་ཨིས་ར་ཨེལ་གྱི་བུ་ཚོ་ལས་མི་དང་དུད་འགྲོའི་སྔོན་སྐྱེས་ཐམས་ཅད་ནས་རང་གི་ཕྱིར་དམ་པར་བྱས་བས་ངའི་ཡིན་ནོ།

༡༨ ཡང་ངས་ཨིས་ར་ཨེལ་གྱི་བུ་ཚོའི་སྔོན་སྐྱེས་ཐམས་ཅད་ཀྱི་དོད་དུ་ལེ་ཝི་པ་རྣམས་བླངས་པ་དང་།

༡༩ ཨིས་ར་ཨེལ་གྱི་བུ་རྣམས་ཀྱི་དཀྱིལ་ནས་ལེ་ཝི་པ་རྣམས་ཨ་རོན་དང་དེའི་བུ་རྣམས་ལ་སྩལ་བ་ཡིན། གང་ལ་ཞེ་ན། དེ་དག་གིས་འདུན་མའི་གུར་མཆོག་ན་ཨིས་ར་ཨེལ་གྱི་བུ་རྣམས་ཀྱི་ཚབ་ཏུ་ཞབས་ཏོག་བྱེད་པ་དང་། ཨིས་ར་ཨེལ་གྱི་བུ་རྣམས་ཀྱི་ཕྱིར་སྡིག་བཤགས་བྱེད་པའི་ཕྱིར་རོ། ཇི་སྟེ་ཨིས་ར་ཨེལ་གྱི་བུ་རྣམས་གནས་དམ་པ་དང་ཉེ་བར་འོང་ན། ཨིས་ར་ཨེལ་གྱི་བུ་རྣམས་ལ་སྡུག་བསྔལ་ཞིག་འབབ་ཉེན་མི་ཡོང་། ཞེས་བཀའ་གནང་ངོ་༎

༢༠ ཡང་མོ་ཤེ་དང་ཨ་རོན་དང་ཨིས་ར་ཨེལ་གྱི་བུ་རྣམས་ཀྱི་ཆོས་ཚོགས་ཀྱིས་ལེ་ཝི་པ་རྣམས་ལ་དེ་ལྟར་བྱས། ཡ་ཧོ་ཝཱས་མོ་ཤེ་ལ་ལེ་ཝི་པ་རྣམས་ལ་བརྟེན་ནས་ཅི་དང་ཅི་བཀའ་གནང་བ་བཞིན་དུ་ཨིས་ར་ཨེལ་གྱི་བུ་ཚོས་བྱས་སོ།

༢༡ ཡང་ལེ་ཝི་པ་རྣམས་ཀྱིས་རང་གི་ཕྱིར་སྡིག་བཤགས་བྱས་ཤིང་གོས་རྣམས་ཀྱང་བཀྲུས་ནས། ཨ་རོན་གྱིས་དེ་རྣམས་ཕར་ཚུར་གཡབ་པའི་མཆོད་པ་རུ་ཡ་ཧོ་ཝཱའི་ཞལ་ངོར་ཕར་ཚུར་གཡབས་པ་དང་། ཨ་རོན་གྱིས་དེ་དག་གཙང་བར་བྱེད་པའི་ཕྱིར་སྡིག་བཤགས་བྱས་སོ།

༢༢ དེ་ནས་ལེ་ཝི་པ་རྣམས་ཀྱིས་ཨ་རོན་དང་དེའི་བུ་རྣམས་ཀྱི་མདུན་དུ་འདུན་མའི་གུར་མཆོག་ན་ཞབས་ཏོག་བྱེད་དུ་ནང་དུ་ཞུགས་པ་དང་། ཡ་ཧོ་ཝཱས་མོ་ཤེ་ལ་ལེ་ཝི་པ་རྣམས་ལ་བརྟེན་ནས་ཅི་དང་ཅི་བཀའ་གནང་བ་བཞིན་དུ་དེ་དག་ལ་བྱས་སོ༎

༢༣ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢༤ ལེ་ཝི་པ་རྣམས་ལ་རག་ལུས་པ་ནི་འདི་ལྟ་སྟེ། ལོ་ཉི་ཤུ་རྩ་ལྔ་པ་ཡན་ཆད་མི་གང་གིས་ཀྱང་འདུན་མའི་གུར་མཆོག་ལ་ཞབས་ཏོག་བྱེད་པའི་གྲལ་དུ་འཇུག་པར་དགོས།

༢༥ ཡང་ལོ་ལྔ་བཅུ་རུ་ཕྱིན་པ་ཞབས་ཏོག་བྱེད་པའི་གྲལ་ནས་འཐོན་ཞིང་ཞབས་ཏོག་བྱེད་པར་མི་དགོས།

༢༦ ཞབས་ཏོག་མི་བྱེད་ཀྱང་འདུན་མའི་གུར་མཆོག་ན་རང་གི་སྤུན་རྣམས་ལ་གྲོགས་བྱེད་དེ་ལས་བྱེད་པར་རུང་ངོ་། དེ་ལྟར་ཁྱོད་ཀྱིས་ལེ་ཝི་པ་རྣམས་ཀྱི་ལས་ཚན་ལ་རྟེན་ནས་བྱེད་པའི་རིགས་སོ་ཞེས་བཀའ་གནང་ངོ་༎

༩

ཡང་མི་སེར་ཡུལ་ནས་ཐོན་ནས་ལོ་གཉིས་པའི་ཟླ་བ་དང་པོ་ལ་ཡ་ཧོ་ཝཱས་མོ་ཤེ་ལ་འབྲོག་སྟོང་སི་ནཱ་རུ་འདི་སྐད་དུ།

༢ ད་ཨིས་ར་ཨེལ་གྱི་བུ་རྣམས་ཀྱིས་བཙུགས་ཡོད་པའི་དུས་སུ་པེ་སག་བྱེད་པར་དགོས།

༣ ཟླ་བ་དེའི་ཚེས་བཅུ་བཞི་པའི་ནུབ་མོ་ལ་བཙུགས་ཡོད་པའི་དུས་བཞིན་དུ་དེ་བྱེད་ཅིང་། དེའི་སྤྱད་མཚམས་དང་ཚུལ་ཁྲིམས་ཐམས་ཅད་བཞིན་དུ་དེ་བྱེད་པར་དགོས་སོ་བཀའ་གནང་ངོ་།

༤ མོ་ཤེས་ཨིས་ར་ཨེལ་གྱི་བུ་རྣམས་ཀྱིས་པེ་སག་སྲུང་བར་བསྐུལ་ཏོ།

༥ ཡང་དེ་དག་གིས་ཟླ་བ་དང་པོའི་ཚེས་བཅུ་བཞི་པའི་ནུབ་མོའི་དུས་སུ་འབྲོག་སྟོང་སི་ནཱ་རུ་པེ་སག་སྲུང་ཞིང་། ཡ་ཧོ་ཝཱས་མོ་ཤེ་ལ་བཀའ་སྩལ་པ་བཞིན་དུ་ཨིས་ར་ཨེལ་གྱི་བུ་ཚོས་བྱས་སོ།

༦ ཡང་ཤི་བའི་མི་ཞིག་གི་རོའི་ཕྱིར་མི་གཙང་བར་གྱུར་པའི་མི་ཁ་ཤས་ཡོད་པ་དེས་དེ་རང་གི་ཉིན་པར་པེ་སག་བྱེད་མི་ནུས་པས་དེ་རང་གི་ཉིན་པར་མོ་ཤེ་དང་ཨ་རོན་གྱི་དྲུང་དུ་བྱུང་བ་དང་།

༧ ཁོ་རྣམས་ཀྱིས་དེ་ལ། ངེད་མི་ཞིག་གི་རོ་ནས་མི་གཙང་བར་གྱུར་ཏེ་ངེད་ཀྱིས་ཨིས་ར་ཨེལ་གྱི་བུ་རྣམས་དང་མཉམ་དུ་བཙུགས་པའི་དུས་སུ་ཡ་ཧོ་ཝཱ་ལ་མཆོད་པ་འབུལ་བར་ཅིའི་ཕྱིར་འགེགས་ཡོང་ཞེས་ཞུས་སོ།

༨ མོ་ཤེས་ཁོ་རྣམས་ལ། ཡ་ཧོ་ཝཱས་ཁྱེད་ཀྱི་སྐོར་ལ་བཀའ་ཅི་གནང་བར་ཐོས་པའི་བར་དུ་སྒུག་ཅིག་ཅེས་སྨྲས་སོ༎

༩ ཡ་ཧོ་ཝཱས་མོ་ཤེ་ལ་འདི་གསུངས་པ།

༡༠ ཨིས་ར་ཨེལ་གྱི་བུ་ཚོ་ལ་སྨྲོས་ཤིག ཁྱེད་རང་དང་རྗེས་སུ་འབྱུང་བའི་བུ་བརྒྱུད་ཀྱི་ནང་ནས་གལ་ཏེ་མི་ཞིག་རོ་ཞིག་གི་སྒོ་ནས་མི་གཙང་བར་གྱུར་པའམ། ལམ་ཐག་རིང་བ་ཞིག་ལ་ཡོད་ན། དེས་ཡ་ཧོ་ཝཱ་ལ་པེ་སག་བྱེད་དགོས།

༡༡ ཟླ་བ་གཉིས་པའི་ཚེས་བཅུ་བཞི་པའི་ནུབ་མོའི་དུས་སུ་དེ་སྲུང་། སྐྱུར་རྩི་མེད་པའི་བག་ལེབ་དང་མཉམ་དུ་ཟ་བ། སྔོ་ཚོད་ཁ་བ་དང་མཉམ་དུ་ཟ་དགོས་སོ།

༡༢ དེ་དག་གིས་དེ་ལས་ཅིའང་ལུས་སུ་འཇུག་མི་རུང་། དེའི་རུས་པ་གང་ཡང་གཅོག་པར་མི་རུང་སྟེ། པེ་སག་གི་ཚུལ་ཁྲིམས་ཐམས་ཅད་བཞིན་དུ་དེ་སྲུང་བར་དགོས།

༡༣ འོན་ཀྱང་མི་ཞིག་གིས་མི་གཙང་བ་མ་ཡིན་ཏེ། ལམ་དུ་ཡང་མ་ཡིན་པ་གལ་ཏེ་པེ་སག་སྲུང་བར་མི་བྱེད་ན། མི་དེས་བཙུགས་ཡོད་པའི་དུས་སུ་རང་གི་མཆོད་པ་ཡ་ཧོ་ཝཱ་ལ་མ་ཕུལ་བས། རང་གི་སྡིག་པ་འཁུར་ཞིང་དེའི་སེམས་མི་ཚོགས་ལས་རྩད་ནས་གཅོད་པར་བྱའོ།

༡༤ ཡང་གལ་ཏེ་ཕྱི་མི་ཞིག་ཁྱེད་དང་ལྷན་ཅིག་ཏུ་གནས་ཏེ། ཡ་ཧོ་ཝཱ་ལ་པེ་སག་བྱེད་པར་འདོད་ན། པེ་སག་གི་སྤྱད་མཚམས་དང་ཚུལ་ཁྲིམས་རྣམས་བཞིན་དུ་སྲུང་བར་དགོས་ཏེ། ཕྱི་མི་དང་གཞི་སྐྱེས་པ་གཉིས་ལ་ཚུལ་ཁྲིམས་གཅིག་པ་ཡོད་པའི་རིགས་སོ་ཞེས་བཀའ་གནང་ངོ་༎

༡༥ ཡང་བཞུགས་གནས་བཞེངས་པའི་ཉིན་པར་དཔང་པོའི་གུར་མཆོག་གི་བཞུགས་གནས་སྤྲིན་གྱིས་བཀབ་ནས། དགོངས་མོ་ནས་སྔ་མོའི་བར་དུ་བཞུགས་གནས་ཀྱི་སྟེང་དུ་མེའི་འོད་ལྟ་བུར་ཡོད་པ་ཡིན།

༡༦ དེ་ལྟར་སྤྲིན་གྱིས་བཀབ་པ་དང་མཚན་མོའི་མེའི་འོད་ཤར་བ་དེ་གཏན་དུ་གནས་སོ།

༡༧ ཡང་ནམ་གུར་མཆོག་ནས་སྤྲིན་པ་བཞེངས་པའི་ཚེ་ཨིས་ར་ཨེལ་གྱི་བུ་རྣམས་ཆས་པ་དང་། སྤྲིན་བཞུགས་པའི་གནས་དེར་ཨིས་ར་ཨེལ་གྱི་བུ་ཚོས་སྒར་བཏབ་བོ།

༡༨ ཡ་ཧོ་ཝཱས་བཀའ་གནང་བ་བཞིན་དུ་སྒར་བཏབ་པ་ནས་ཨིས་ར་ཨེལ་གྱི་བུ་རྣམས་ཆས་པ་དང་། ཡ་ཧོ་ཝཱས་བཀའ་གནང་བ་བཞིན་དུ་སྤྲིན་བཞུགས་གནས་ཀྱི་སྟེང་དུ་བཞུགས་པའི་ཉིན་ཐམས་ཅད་དུ་དེ་དག་བསྡད་དོ།

༡༩ ཡང་སྤྲིན་བཞུགས་གནས་ཀྱི་སྟེང་ན་ཞག་མང་པོ་བཞུགས་པའི་ཚེ་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱའི་བཀའ་སྲུང་ཞིང་མ་ཆས་སོ།

༢༠ རེས་འགའ་སྤྲིན་ཞག་ཉུང་བ་འབའ་ཞིག་བཞུགས་གནས་ཀྱི་སྟེང་དུ་བཞུགས་པ་ཡང་བྱུང་། དེ་དག་ཡ་ཧོ་ཝཱས་བཀའ་གནང་བ་བཞིན་དུ་སྒར་ཡང་བཏབ། ཡ་ཧོ་ཝཱས་བཀའ་གནང་བ་བཞིན་དུ་ཡང་ཆས་སོ།

༢༡ ཡང་སྤྲིན་དགོངས་མོ་ནས་སྔ་མོའི་བར་དུ་བཞུགས་ནས་སྔ་མོར་སྤྲིན་བཞེངས་པས་དེ་དག་ཆས་སོ། ཉི་མའམ་མཚན་མོའི་དུས་སུ་སྤྲིན་ནམ་བཞེངས་པའི་ཚེ་དེ་དག་ཆས་སོ།

༢༢ ཡང་ན་ཞག་གཉིས། ཡང་ན་ཟླ་བ་གཅིག ཡང་ན་དེ་བས་དུས་རིང་ཞིག་སྤྲིན་བཞུགས་གནས་ཀྱི་སྟེང་ན་བཞུགས་ཏེ་མ་བཞེངས་ན། ཨིས་ར་ཨེལ་གྱི་བུ་རྣམས་མ་ཆས་ཤིང་གུར་ན་བསྡད་དོ། ནམ་བཞེངས་པའི་ཚེ་དེ་དག་ཆས་སོ།

༢༣ ཡ་ཧོ་ཝཱས་བཀའ་གནང་བ་བཞིན་དུ་དེ་དག་གིས་སྒར་བཏབ། ཡ་ཧོ་ཝཱས་བཀའ་གནང་བ་བཞིན་དུ་ཆས་སོ། ཡ་ཧོ་ཝཱས་མོ་ཤེ་རྒྱུད་དེ་བཀའ་གནང་བ་བཞིན་དུ་ཡ་ཧོ་ཝཱའི་བཀའ་དེ་དག་གིས་བསྲུངས་སོ༎

༡༠

ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢ དངུལ་གྱི་དུང་གཉིས་རྡུང་བའི་བཟོ་ཚུལ་དུ་བྱོས། ཆོས་ཚོགས་འགུག་པ་དང་སྒར་རྣམས་ཆས་པའི་ཕྱིར་བྱོས་ཤིག

༣ ཡང་གལ་ཏེ་གཉིས་ཀ་འབུད་ན་འདུན་མའི་གུར་མཆོག་གི་སྒོའི་འགྲམ་དུ་ཆོས་ཚོགས་ཚང་མ་ཁྱོད་ཀྱི་རྩར་འདུ་དགོས།

༤ ཇི་སྟེ་གཅིག་པུ་འབུད་ན་སྡེ་དཔོན་རྣམས་ཞེ་ན་ཨིས་ར་ཨེལ་གྱི་སྟོང་དཔོན་རྣམས་ཁྱེད་ཀྱི་དྲུང་དུ་འདུ་དགོས།

༥ ཡང་གལ་ཏེ་དུང་དྲག་པོར་འབུད་ན་ཤར་ཕྱོགས་སུ་ཡོད་པའི་སྒར་རྣམས་ཆས་པ་དང་།

༦ ལན་གཉིས་དུང་དྲག་པོར་འབུད་ན་ལྷོ་ཕྱོགས་སུ་ཡོད་པའི་སྒར་རྣམས་ཆས་ཤིང་། ལམ་དུ་འཇུག་པའི་ཕྱིར་དུང་དྲག་པོར་འབུད་དགོས།

༧ ཇི་སྟེ་འདུན་མ་སྡུད་ན་ཁྱེད་ཀྱིས་དྲག་པོར་མི་འབུད་ཅིང་འཇམ་པོར་འབུད་དགོས།

༨ ཡང་བླ་མ་ཨ་རོན་གྱི་བུ་རྣམས་ཀྱིས་དུང་འབུད་པ་དང་། དེ་དག་ཁྱོད་བུ་བརྒྱུད་དང་བཅས་པའི་ཕྱིར་སྤྱད་མཚམས་རྒྱུན་ཆད་མེད་པ་ཞིག་ཡོད་པར་དགོས་སོ།

༩ ཡང་ཁྱོད་ཀྱི་ཡུལ་ན་ཁྱོད་ལ་འཚེ་བར་བྱེད་པའི་དགྲ་དང་གཡུལ་ངོར་ཞུགས་ན། དུང་དྲག་པོར་ཕུས། ཡ་ཧོ་ཝཱ་ཁྱེད་ཀྱི་དཀོན་མཆོག་གི་སྤྱན་སྔར་ཁྱེད་དྲན་པར་འགྱུར་ཡོང་། ཁྱེད་དགྲ་བྱེད་པ་རྣམས་ལས་ཐར་བར་འགྱུར་རོ།

༡༠ ཡང་སྐྱིད་པའི་ཉི་མ་དང་བཙུགས་པའི་དུས་ཆེན་རྣམས་དང་། ཚེས་དང་པོའི་དུས་ཆེན་དང་། སྦྱིན་སྲེག་དང་བདེ་བའི་མཆོད་པ་རྣམས་འབུལ་དུས་སུ་དུང་འབུད་པར་དགོས། དེ་ལྟར་ཁྱེད་ཀྱི་དཀོན་མཆོག་གི་སྤྱན་སྔར་དྲན་པར་འགྱུར་བར་འགྱུར་རོ། ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་པའི་ཕྱིར་རོ་ཞེས་གསུངས་སོ༎

༡༡ ཡང་ལོ་གཉིས་པའི་ཟླ་བ་གཉིས་པའི་ཚེས་ཉི་ཤུ་པ་ལ་དཔང་པོའི་བཞུགས་གནས་ནས་སྤྲིན་བཞེངས་པ་དང་།

༡༢ ཨིས་ར་ཨེལ་གྱི་བུ་རྣམས་རང་གི་ལམ་གྲལ་བཞིན་དུ་འབྲོག་སྟོང་སི་ནཱ་ནས་ཆས་ཏེ། འབྲོག་སྟོང་ཕ་རན་དུ་སྤྲིན་བཞུགས་སོ།

༡༣ ཡང་ཡ་ཧོ་ཝཱས་མོ་ཤེའི་ཁ་ནས་བཀའ་གནང་བ་བཞིན་དུ་དང་པོར་ཆས་པ་རྣམས་ནི།

༡༤ རང་གི་ཚོགས་བཞིན་དུ་ཡ་ཧུ་དཱ་ཡི་བུ་ཚོའི་སྒར་གྱི་དར་པོ་ཆེ་སྔོན་དུ་ཆས་པ་དང་། ཚོགས་དེའི་འགོ་བྱེད་ནི་ཨ་མི་ནཱ་དབ་ཀྱི་བུ་ན་ཧ་ཤོན།

༡༥ ཨི་ས་གར་གྱི་བུ་རྣམས་ཀྱི་སྡེའི་ཚོགས་ཀྱི་འགོ་བྱེད་ནི་ཚུ་ཨར་གྱི་བུ་ནེ་ཐན་ཨེལ་དང་།

༡༦ ཟེ་བུ་ལོན་གྱི་བུ་རྣམས་ཀྱི་སྡེའི་ཚོགས་ཀྱི་འགོ་བྱེད་ནི་ཧེ་ལོན་གྱི་བུ་ཨེ་ལི་ཨབ་བོ༎

༡༧ ཡང་བཞུགས་གནས་བཀྲོལ་ནས་བཞུགས་གནས་འཁུར་བའི་གེར་ཤོན་གྱི་བུ་དང་མེ་རཱ་རི་ཡི་བུ་རྣམས་ཆས་སོ།

༡༨ དེ་ནས་རང་གི་ཚོགས་རྣམས་བཞིན་དུ་རུ་བེན་གྱི་སྒར་གྱི་དར་པོ་ཆེ་ཆས་པ་དང་། དེའི་ཚོགས་ཀྱི་འགོ་བྱེད་ནི་ཤེ་དེ་ཨུར་གྱི་བུ་ཨེ་ལི་ཚུར་དང་།

༡༩ ཤིམ་ཨོན་གྱི་བུ་རྣམས་ཀྱི་སྡེའི་ཚོགས་ཀྱི་འགོ་བྱེད་ནི་ཚུ་རི་ཤད་དཱ་ཨི་ཡི་བུ་ཤེ་ལུ་མི་ཨེལ་དང་།

༢༠ གད་ཀྱི་བུ་རྣམས་ཀྱི་སྡེའི་ཚོགས་ཀྱི་འགོ་བྱེད་ནི་དེ་ཨུ་ཨེལ་གྱི་བུ་ཨེལ་ཡ་སབ་བོ༎

༢༡ ཡང་ཀོ་ཧད་པ་བཞུགས་གནས་དམ་པ་འཁུར་བ་རྣམས་ཆས་པ་དང་། དེ་དག་འོང་བའི་བར་དུ་སྔར་སོང་བ་རྣམས་ཀྱིས་བཞུགས་གནས་ཕུབ་ཚར་རོ།

༢༢ ཡང་རང་གི་ཚོགས་རྣམས་བཞིན་དུ་ཨེབ་ར་ཨིམ་གྱི་བུ་ཚོའི་སྒར་གྱི་དར་པོ་ཆེ་ཆས་པ་དང་། དེའི་ཚོགས་ཀྱི་འགོ་བྱེད་ནི་ཨམ་མི་ཧུད་ཀྱི་བུ་ཨེ་ལི་ཤ་མཱ་དང་།

༢༣ མ་ན་ཤེའི་བུ་ཚོའི་སྡེའི་ཚོགས་ཀྱི་འགོ་བྱེད་ནི་ཕེ་དཱ་ཚུར་གྱི་བུ་ག་མ་ལི་ཨེལ་དང་།

༢༤ བེན་ཡ་མིན་གྱི་བུ་ཚོའི་སྡེའི་ཚོགས་ཀྱི་འགོ་བྱེད་ནི་གིད་ཨོ་ནི་ཡི་བུ་ཨ་བི་དན་ནོ༎

༢༥ ཡང་སྒར་ཐམས་ཅད་ཀྱི་གཞུག་ལ་རང་གི་ཚོགས་རྣམས་བཞིན་དུ་དཱན་གྱི་བུ་ཚོའི་སྒར་གྱི་དར་པོ་ཆེ་ཆས་པ་དང་། དེའི་ཚོགས་ཀྱི་འགོ་བྱེད་ནི་ཨམ་མི་ཤད་ད་ཨི་ཡི་བུ་ཨ་ཧི་ཨེ་ཟེར་དང་།

༢༦ ཨ་ཤེར་གྱི་བུ་ཚོའི་སྡེའི་ཚོགས་ཀྱི་འགོ་བྱེད་ནི་ཨོག་རན་གྱི་བུ་ཕ་གི་ཨེལ་དང་།

༢༧ ནབ་ཐ་ལི་ཡི་བུ་ཚོའི་སྡེའི་ཚོགས་ཀྱི་འགོ་བྱེད་ནི་ཨེ་ནན་གྱི་བུ་ཨ་ཀི་རཱའོ།

༢༨ ཨིས་ར་ཨེལ་གྱི་བུ་ཚོའི་ལམ་གྱི་གྲལ་རང་གི་ཚོགས་སོ་སོ་བཞིན་དུ་དེ་ཡིན་པས་དེ་བཞིན་དུ་ཆས་སོ༎

༢༩ ཡང་མོ་ཤེས་རང་གི་གྱོས་པོ་མིད་ཨན་པ་རེ་གུ་ཨེལ་གྱི་བུ་ཧོ་བཱབ་ལ་སྨྲས་པ། ཡ་ཧོ་ཝཱས་ངས་ཁྱོད་ཚོ་ལ་གནས་གནང་བར་བྱའོ་ཞེས་གསུངས་ནས་ངེད་ཚོ་དེར་ཆས་པས། ཁྱོད་ངེད་དང་འགྲོགས་ཏེ་འགྲོ་ན། ངེད་ཀྱིས་ཁྱེད་ལ་དྲིན་བྱེད་པར་བྱ། གང་ལ་ཟེར་ན། ཡ་ཧོ་ཝཱས་ཨིས་ར་ཨེལ་པའི་སྐོར་ལ་བཀའ་ལེགས་པ་ཞིག་མཛད་པའི་ཕྱིར་རོ།

༣༠ དེས་ནི་ང་ཁྱོད་དང་འགྲོགས་ཏེ་མི་འགྲོའི། ངའི་ཡུལ་དང་གཉེན་བཤེས་ཀྱི་རྩར་འགྲོ་བར་བྱ་ཟེར།

༣༡ དེས་ནི་ང་ཚོས་འབྲོག་སྟོང་ན་གང་ན་གུར་འབུབས་པ་ཁྱེད་ཤེས་ཏེ། ཁྱེད་ཀྱིས་ངེད་ཀྱི་མིག་ལྟ་བུར་བྱེད་པའི་ཕྱིར་ངེད་ཚོ་འབོར་བར་མ་བྱེད།

༣༢ ཡང་གལ་ཏེ་ཁྱེད་ངེད་དང་འགྲོགས་ཤིང་འགྲོ་བ་དང་། ཡ་ཧོ་ཝཱས་ངེད་ལ་བཟང་བ་གནང་བར་དགོངས་པ་བཞིན་དུ་འགྱུར་ན། ངེད་ཀྱིས་ཁྱེད་ལ་དྲིན་བྱེད་པར་བྱའོ་ཞེས་སྨྲས་སོ༎

༣༣ དེ་རྣམས་ཡ་ཧོ་ཝཱའི་རི་ནས་ཆས་ཏེ་ཉིན་ཞག་གསུམ་གྱི་ལམ་སོང་བ་དང་། ཁོ་རྣམས་ཀྱི་ཕྱིར་གནས་ས་འཚོལ་དུ་ཡ་ཧོ་ཝཱའི་ཞལ་ཆད་ཀྱི་སྒྲོམ་ཉིན་ཞག་གསུམ་གྱི་བར་དུ་དེ་དག་གི་སྔོན་དུ་སོང་ངོ་།

༣༤ ཡང་དེ་རྣམས་སྒར་ནས་ཆས་པ་ལས་ཡ་ཧོ་ཝཱའི་སྤྲིན་ཉིན་མོ་ལ་དེ་དག་གི་སྟེང་དུ་བཞུགས་སོ༎

༣༥ ཡང་སྒྲོམ་ཆས་པའི་ཚེ་མོ་ཤེས་འདི་སྐད་དུ། ཀྱེ་ཡ་ཧོ་ཝཱ་ཁྱེད་ཀྱི་དགྲ་རྣམས་འཐོར་ཞིང་། ཁྱེད་ལ་སྡང་བ་རྣམས་ཁྱེད་ཀྱི་ཞལ་ངོ་ནས་འབྲོས་པའི་ཕྱིར་དུ་བཞེངས་སུ་གསོལ་ཞེས་ཞུས་པ་དང་།

༣༦ བཞུགས་པའི་ཚེ་དེས་ཀྱེ་ཡ་ཧོ་ཝཱ་ཨིས་ར་ཨེལ་གྱི་སྟོང་རྣམས་ཀྱི་ཚོགས་ཀྱི་རྩར་ཕྱིར་གཤེགས་སུ་གསོལ་ཞེས་ཞུས་སོ༎

༡༡

ཡང་མི་ཚོགས་ཡ་ཧོ་ཝཱའི་སྙན་དུ་འབར་ཞིང་གཏམ་ངན་བྱེད་པ་ལྟར་གྱུར་པ་དང་། ཡ་ཧོ་ཝཱས་དེ་གསན་ནས་ཐུགས་ཁྲོས་ཤིང་ཡ་ཧོ་ཝཱའི་མེ་དེ་དག་གི་ནང་ན་འབར་བ་ལས་སྒར་གྱི་མཐའ་མ་ནས་ཟོས་སོ།

༢ ཡང་མི་སྡེས་མོ་ཤེའི་ཕྱོགས་སུ་ངུ་སྐད་བོས་ནས་མོ་ཤེས་ཡ་ཧོ་ཝཱ་ལ་གསོལ་བ་བཏབ་པས་མེ་ཤིའོ།

༣ ཡང་གནས་དེའི་མིང་ནི་ཐ་བེ་ཨེ་རཱ་ཞེས་བཏགས་སོ། དེ་དག་གི་ནང་ན་ཡ་ཧོ་ཝཱའི་མེ་འབར་བའི་ཕྱིར་རོ༎

༤ ཡང་དེ་དག་གི་ཁྲོད་དུ་ཡོད་པའི་རིགས་ངན་རྣམས་ཀྱིས་འདོད་ཆགས་སྐྱེད་པ་དང་། ཨིས་ར་ཨེལ་གྱི་བུ་རྣམས་ཀྱིས་ཀྱང་ངུ་ཞིང་འདི་སྐད་དུ། སུས་ང་ཚོ་ལ་ཁབ་ཟས་སུ་ཤ་སྟེར་ཡོང་།

༥ ང་ཚོ་མི་སེར་ཡུལ་ན་རིན་མེད་ལ་ཟོས་པའི་ཉ་དང་གོན་དང་ག་གོན་དང་རི་སྒོག་དང་བཙོང་དང་སྒོག་པ་དྲན་ནོ།

༦ ང་ཚོའི་སེམས་སྐྱོ་སྟེ། ཅིའང་མི་གདའ་སྟེ་མན་ནཱ་གཅིག་པོ་དེ་ལ་ང་ཚོས་ལྟ་བར་བྱེད་ཟེར་ཏོ༎

༧ མན་ནཱ་དེ་ནི་འུ་སུའི་ས་བོན་ལྟར་ཡིན་ཞིང་དེ་ལ་ལྟ་ན་བེ་དེལ་ཡོན་ལྟར་ཡོད་དོ།

༨ མི་སྡེ་སོང་སྟེ་དེ་བསྡུས་ནས་རང་འཐག་དང་བཏགས། གཏུན་ནང་བརྡུངས། སྣོད་ཀྱི་ནང་ན་བསྐོལ། དེ་ལས་བག་ལེབ་ཡང་བྱས་སོ། དེའི་རོ་ནི་མར་ཁུའི་བག་ལེབ་ཀྱི་རོ་དང་འདྲའོ།

༩ ཡང་མཚན་མོ་ལ་སྒར་ལ་ཟིལ་པ་བབ་པའི་ཚེ་དེའི་ཁར་མན་ནཱ་ཡང་བབས་སོ༎

༡༠ ཡང་མི་ཚོགས་རང་གི་བརྒྱུད་བརྒྱུད་བཞིན་དུ་མི་རེ་རང་གི་གུར་གྱི་སྒོའི་འགྲམ་དུ་ངུ་བ་དེ་མོ་ཤེས་ཐོས་པ་ལས་ཡ་ཧོ་ཝཱའི་ཐུགས་ཁྲོ་བ་རབ་ཏུ་འབར་བ་དང་། མོ་ཤེ་ཡང་མི་དགའ་བར་གྱུར་ཏོ།

༡༡ ཡང་མོ་ཤེས་ཡ་ཧོ་ཝཱ་ལ་འདི་སྐད་དུ། ཁྱེད་ཀྱི་བྲན་པོ་ལ་ཅིའི་ཕྱིར་དེ་ལྟར་ངན་པར་མཛད། ཁྱེད་ཀྱིས་བདག་ལ་ཅིའི་ཕྱིར་ཐུགས་རྗེས་མ་གཟིགས། ཁྱེད་ཀྱིས་མི་བརྒྱུད་འདི་ཐམས་ཅད་ཀྱི་ཁལ་ང་ལ་བཀལ་ལོ།

༡༢ ཁྱེད་ང་ལ། ཇི་ལྟར་འཚོ་རྫིས་ཞོ་འཐུང་པང་ལ་འཁུར་བ་དེ་ལྟར་ཁྱོད་ཀྱི་ཕ་མེས་ལ་དབུ་མནའ་བཞེས་བཞིན་གནང་རྒྱུ་ཡིན་པའི་ཡུལ་དེ་རུ་མི་བརྒྱུད་དེ་པང་ལ་འཁུར་ཞིང་འཁྱེར་ཅིག་ཅེས་གསུང་བར་སྲིད་དམ། མི་བརྒྱུད་འདི་ནི་ངའི་མངལ་དུ་ཞུགས་སམ་ངའི་མངལ་ནས་བྱུང་ངམ།

༡༣ དེ་ཚོས་ང་ལ་ཟ་བའི་ཕྱིར་ཤ་ང་ཚོ་ལ་སྟེར་ཞིག་ཅེས་ངུ་ཞིང་ང་ལ་ཟེར། མི་སྡེ་འདི་ཐམས་ཅད་ལ་སྟེར་བའི་ཕྱིར་ངས་ཤ་གང་ནས་རྙེད།

༡༤ མི་སྡེ་འདི་ཐམས་ཅད་ངའི་ཕྱིར་ལྕི་བ་ཡིན་པས་ང་གཅིག་པུས་དེ་འཁུར་མི་ནུས་སོ།

༡༥ ཡང་ཁྱེད་ཀྱིས་ང་ལ་དེ་ལྟར་མཛད་པར་དགོངས་ན་ང་ནི་རང་གི་སྡུག་བསྔལ་མི་མཐོང་བའི་ཕྱིར་ཐུགས་རྗེས་གཟིགས་ལ་བདག་གསོད་པར་མཛོད་ཅིག་ཅེས་ཞུས་སོ༎

༡༦ ཡ་ཧོ་ཝཱས་མོ་ཤེ་ལ། ཨིས་ར་ཨེལ་གྱི་རྒན་པོ་རྣམས་ནས་བདུན་ཅུ་དེ་ནི། ཁྱོད་དེ་དག་མི་ཚོགས་ཀྱི་རྒན་པོ་དང་འགོ་པ་ཡིན་པར་ཤེས་པ་དེ་ངའི་ཕྱིར་སྡུས་ལ་དེ་དག་ཁྱོད་དང་སྒྲིག་སྟེ་སྡོད་པའི་ཕྱིར་འདུན་མའི་གུར་མཆོག་གི་མདུན་དུ་འཁྲིད་ཤོག

༡༧ ཡང་ང་ནི་བབས་ནས་ཁྱོད་དང་དེར་གསུང་གླེང་བྱེད་ཅིང་ཁྱོད་ཀྱི་སྟེང་ན་ཡོད་པའི་སེམས་ཉིད་ལས་བླངས་ནས་དེ་དག་གི་སྟེང་དུ་འཇོག་པར་འགྱུར། ཁྱོད་གཅིག་པུས་མི་ཚོགས་ཀྱི་ཁལ་མི་འཁུར་གྱི་དེ་དག་ཁྱོད་དང་མཉམ་དུ་དེ་འཁུར་བའི་ཕྱིར་རོ།

༡༨ ཡང་ཁྱོད་ཀྱིས་མི་ཚོགས་ལ་འདི་སྐད་ཅེས་སྨྲ་བར་དགོས། ཤ་ཟ་བའི་ཕྱིར་ཁྱོད་ཅག་གིས་སང་ཉིན་གྱི་ཆེད་དུ་རང་དམ་པར་བྱོས་ཤིག ཅི་ལ་ཞེ་ན། ཁྱོད་ཚོ་ཡ་ཧོ་ཝཱའི་སྙན་གྱི་མདུན་དུ་ངུ་ཞིང་ང་ཚོ་ལ་ཤ་སུས་སྟེར། མི་སེར་ཡུལ་ན་ངེད་བདེ་བར་ཡོད་པ་ཡིན་ཞེས་ཟེར་བས། ད་ཁྱོད་ཚོ་ཤ་ཟ་བར་ཡ་ཧོ་ཝཱས་ཁྱོད་ཅག་ལ་གནང་ཡོང་།

༡༩ ཞག་གཅིག་གམ་ཞག་གཉིས་སམ་ཞག་ལྔའམ་ཞག་བཅུའམ་ཞག་ཉི་ཤུ་འབའ་ཞིག་ཁྱེད་ཀྱིས་ཟ་མི་ཡོང་།

༢༠ ཟླ་གཅིག་ཙམ་ཁྱོད་ཅག་གིས་ཟ་བ་དང་། ཁྱོད་རྣམས་ཀྱི་སྣ་ནས་འཐོན་ཞིང་སྐྱུག་བྲོ་བའི་བར་དུ་ཟ་བར་འགྱུར་རོ། ཁྱོད་རྣམས་ཀྱི་དཀྱིལ་དུ་བཞུགས་པའི་ཡ་ཧོ་ཝཱ་འདོར་བ་དང་ཁོང་གི་ཞལ་ངོར་ངུ་ཞིང་། ངེད་མི་སེར་ཡུལ་ནས་ཅིའི་ཕྱིར་ཐོན་སྨྲ་བའི་ཕྱིར་རོ་ཞེས་གསུངས་སོ།

༢༡ མོ་ཤེས་ཞུས་པ། གང་གི་ནང་ན་ང་ཡོད་པའི་མི་སྡེ་འདིའི་གྲངས་ནི་རྐང་ཐང་པ་དྲུག་འབུམ་ཡིན་གྱི། ཁྱོད་ཀྱིས་ངས་དེ་དག་ལ་ཟླ་གཅིག་གི་བར་དུ་ཤ་ཟ་རུ་གནང་བར་བྱ་ཞེས་གསུང་།

༢༢ དེ་དག་ལ་ཆོག་པར་འགྱུར་བའི་ཕྱིར་ལུག་ཕྱུགས་གསོད་དམ། དེ་དག་ལ་ཆོག་པར་འགྱུར་བའི་ཕྱིར་རྒྱ་མཚོའི་ཉ་ཐམས་ཅད་གཅིག་ཏུ་སྡུད་པར་དགོས་སམ།

༢༣ ཡང་ཡ་ཧོ་ཝཱས་མོ་ཤེ་ལ། ཡ་ཧོ་ཝཱའི་ལག་པ་ཐུང་ངུ་སོང་ངམ། ངས་སྨྲས་པ་བཞིན་དུ་འགྱུར་རམ་མི་འགྱུར་ཁྱོད་ད་ལྟ་མཐོང་ཡོང་ཞེས་གསུངས་སོ༎

༢༤ ཡང་མོ་ཤེ་ཕྱི་རོལ་ཏུ་སོང་ནས་ཡ་ཧོ་ཝཱས་ཅི་གསུངས་པ་མི་ཚོགས་ལ་བཤད་ནས། མི་སྡེའི་རྒན་པོ་རྣམས་ནས་མི་བདུན་ཅུ་བསྡུས་པ་དང་། གུར་གྱི་མཐའ་འཁོར་ལ་བཞག་གོ།

༢༥ དེ་ནས་སྤྲིན་གྱི་ནང་ན་ཡ་ཧོ་ཝཱ་བབས་ནས་དེ་ལ་གསུང་མཛད་པ་དང་། དེའི་སྟེང་ན་ཡོད་པའི་ཐུགས་ཉིད་ལས་བཞེས་ཤིང་རྒན་པོ་བདུན་ཅུའི་སྟེང་དུ་བཞག་པས། ཐུགས་ཉིད་དེ་དག་གི་སྟེང་དུ་བཞུགས་པའི་བར་དུ་ལུང་བསྟན། རྗེས་སུ་ཡང་ལུང་མ་བསྟན་ཏོ༎

༢༦ དེར་མི་གཉིས་ནི། གཅིག་གི་མིང་ཨེལ་དཱད་དང་གཅིག་གི་མིང་མེ་དཱད་ཡིན་པ་དེ་སྒར་ན་ལུས་པ་དང་། གཉིས་ཀའི་མིང་བྲིས་པས་ཐུགས་ཉིད་དེ་དག་གི་སྟེང་ན་བཞུགས་ཀྱང་གུར་མཆོག་གི་ཕྱི་རོལ་ཏུ་མ་སོང་། གུར་ན་ལུང་བསྟན་ཏོ།

༢༧ ཡང་གཞོན་ནུ་ཞིག་བརྒྱུགས་ནས་མོ་ཤེ་ལ། ཨེལ་དཱད་དང་མེ་དཱད་གཉིས་ཀྱིས་སྒར་ན་ལུང་སྟོན་གྱིན་ཡོད་ཟེར་ཏོ།

༢༨ དེའི་ལན་དུ་ནུན་གྱི་བུ་ཡོ་ཤུ་ཨ་གཞོན་དུས་ནས་མོ་ཤེའི་ཞབས་ཕྱི་ཡིན་པ་དེས་ཇོ་བོ་མོ་ཤེ་ལ། དེ་གཉིས་འགེགས་སུ་གསོལ་ཞུས་སོ།

༢༩ མོ་ཤེས་དེ་ལ། དེའི་ཕྱིར་ཕྲག་དོག་སྐྱེད་དམ། ཡ་ཧོ་ཝཱས་རང་གི་ཐུགས་ཉིད་མི་སྡེ་ཐམས་ཅད་ཀྱི་སྟེང་དུ་གནང་ནས་མི་སྡེ་ཐམས་ཅད་ཀྱིས་ལུང་སྟོན་པ་ཡིན་ན་ཅི་མ་རུང་ཞེས་སྨྲས་སོ།

༣༠ ཡང་མོ་ཤེ་དང་ཨིས་ར་ཨེལ་གྱི་རྒན་པོ་རྣམས་སྒར་དུ་ལོག་གོ།

༣༡ ཡང་ཡ་ཧོ་ཝཱའི་དྲུང་ནས་རླུང་ཞིག་བྱུང་ནས་རྒྱ་མཚོའི་ཕྱོགས་ནས་སྲེག་པ་ཚོ་འཁྱེར་འོངས་ཤིང་སྒར་ལ་ཕབ་པ་དང་། ཕྱོགས་གཅིག་ལ་ཉིན་ལམ་གཅིག་དང་ཕྱོགས་གཞན་ལ་ཉིན་ལམ་གཅིག་གི་བར་དུ་སྒར་སྐོར་ཏེ་ས་གཞི་ལས་ཁྲུ་གཉིས་མཐོན་པོ་སོང་།

༣༢ ཡང་མི་ཚོགས་ལངས་ནས་དེ་ཉིན་གང་དང་མཚན་གང་དང་དེའི་རྗེས་སུ་འོང་བའི་ཉིན་གང་སྲེག་པ་བསྡུས་པ་དང་། ཉུང་བ་བསྡུས་མཁན་ནི་ཧོ་མེར་བཅུ་བསྡུས་སོ། ཡང་སྒར་གྱི་ཕྱོགས་བཞིར་རྒྱས་སོ།

༣༣ ཤ་ད་རུང་དེ་དག་གི་སོའི་བར་ན་ཡོད་ཅིང་ད་རུང་ལྡད་མ་ཟིན་པའི་ཚེ་ཡ་ཧོ་ཝཱའི་ཐུགས་ཁྲོ་བ་མི་ཚོགས་ལ་འབར་ཞིང་། ཡ་ཧོ་ཝཱས་མི་སྡེ་རིམས་ནད་ཤིན་ཏུ་དྲག་པོས་བརྡུང་སོ།

༣༤ ཡང་གནས་དེའི་མིང་ཁིབ་རོད་ཧད་ཐ་ཨ་ཝཱ་༼བོད་སྐད་དུ་འདོད་ཆགས་ཀྱི་དུར་ཚོ་༽ཞེས་བཏགས་སོ། འདོད་ཆགས་སྐྱེད་པའི་མི་ཚོགས་དེར་དུར་དུ་བཙུད་པའི་ཕྱིར་རོ།

༣༥ ཁིབ་རོད་ཧད་ཐ་ཨ་ཝཱ་ནས་མི་ཚོགས་ཧ་ཚེ་རོད་ཀྱི་ཕྱོགས་སུ་སོང་ནས། ཧ་ཚེ་རོད་ན་གནས་སོ༎

༡༢

ཡང་མོ་ཤེས་ཀུས་མ་ཞིག་ཆུང་མར་བླངས་པས་ཀུས་མ་བུད་མེད་དེའི་ཕྱིར་མིར་ཡམ་དང་ཨ་རོན་གྱིས་དེ་ལ་རྒོལ་བར་བྱས་སོ།

༢ དེ་གཉིས་ཀྱིས། ཡ་ཧོ་ཝཱས་མོ་ཤེ་འབའ་ཞིག་ལ་གསུང་གླེང་མཛད་པ་ཡིན་ནམ། ངེད་ལ་ཡང་ཁོང་གིས་གསུང་གླེང་མཛད་པ་མ་ཡིན་ནམ་ཞེས་སྨྲས་པ་ཡ་ཧོ་ཝཱས་གསན་ནོ།

༣ འོན་ཀྱང་ས་གཞི་ལ་ཡོད་པའི་མི་ཐམས་ཅད་པས་སྐྱེས་བུ་མོ་ཤེ་ཤིན་ཏུ་སེམས་དུལ་པོ་ཡོད་པ་ཡིན།

༤ ཡང་གློ་བུར་དུ་ཡ་ཧོ་ཝཱས་མོ་ཤེ་དང་ཨ་རོན་དང་མིར་ཡམ་ལ་འདི་སྐད་དུ། ཁྱེད་གསུམ་ཀ་ཕྱི་རུ་འདུན་མའི་གུར་མཆོག་གི་མདུན་དུ་སོང་ཞིག་ཅེས་བཀའ་གནང་བས། གསུམ་ཀ་ཕྱི་རོལ་ཏུ་སོང་ངོ་།

༥ ཡང་ཡ་ཧོ་ཝཱ་སྤྲིན་གྱི་ཀ་བ་ཞིག་གི་ནང་ན་བབས་ནས་གུར་མཆོག་གི་སྒོ་རུ་བཞུགས་པ་དང་། ཨ་རོན་དང་མིར་ཡམ་གཉིས་ཀ་ལ་བོས་པར་མཛད་ནས། དེ་གཉིས་ཕྱི་རོལ་ཏུ་བྱུང་ངོ་།

༦ ཡང་ཁོང་གིས། ངའི་གཏམ་ལ་ཉོན་ཞིག ཡ་ཧོ་ཝཱའི་ལུང་སྟོན་པ་ཞིག་ཁྱེད་ཀྱི་ནང་ན་ཡོད་ན། ཞལ་གཟིགས་ནང་ངས་དེ་ལ་ང་རང་མངོན་པར་བྱེད་དེ། རྨི་ལམ་ནང་ངས་དེ་ལ་གསུང་བར་བྱ།

༧ དེ་ལྟར་ངའི་གཡོག་པོ་མོ་ཤེ་མ་ཡིན། དེ་ནི་ངའི་ཁང་པ་ཚང་མའི་ནང་ན་བློ་དྲང་བ་ཡིན།

༨ ངས་དེ་ལ་གབ་ཚིག་ནང་མི་གསུང་བར། མངོན་སུམ་དུ་སྨྲ། དེས་ནི་ཡ་ཧོ་ཝཱའི་དབྱིབས་ཀྱང་གདོང་ནས་གདོང་ལ་མཐོང་ངོ་། ད་ཁྱེད་ཀྱིས་ངའི་གཡོག་པོ་མོ་ཤེ་ལ་གཏམ་ངན་བྱེད་པ་ལ་ཅིའི་ཕྱིར་མི་འཇིགས་ཤེས་གསུངས་ནས།

༩ ཡ་ཧོ་ཝཱའི་ཐུགས་ཁྲོ་དེ་གཉིས་ལ་འབར་ཞིང་ཁོང་ཕར་ཕེབས་སོ།

༡༠ ཡང་སྤྲིན་གུར་མཆོག་ནས་ཕེབས་ནས། ལྟོས་ཤིག་མིར་ཡམ་ཁ་བ་ལྟར་མཛེ་ནད་ཀྱིས་བཏབ་པ་དང་། ཨ་རོན་་མིར་ཡམ་ལ་བལྟས་ནས། ལྟོས་ཤིག་དེ་ནི་མཛེ་ཅན་གྱུར་ཏོ།

༡༡ དེར་ཨ་རོན་གྱིས་མོ་ཤེ་ལ། ཇོ་བོ་ངེད་གླེན་པར་སོང་ནས་སྡིག་པ་བྱས་པས། སྡིག་པའི་ལ་ཡོགས་དེ་ངེད་ལ་འགེལ་བར་མ་མཛད་ཅིག

༡༢ དེ་ནི་མའི་མངལ་ནས་ཤི་ཚར་འཐོན་པ་དང་ཤ་ཕྱེད་རུལ་བ་ཡིན་པ་ལྟར་འགྱུར་བར་མ་གནང་ཞེས་ཞུས་སོ།

༡༣ མོ་ཤེས་ཡ་ཧོ་ཝཱ་ལ། ཀྱེ་དཀོན་མཆོག་ཁོ་གསོ་བར་མཛོད་ཅིག་ཅེས་འབོད་ཅིང་ཞུས་སོ།

༡༤ ཡ་ཧོ་ཝཱས་མོ་ཤེ་ལ། གལ་ཏེ་ཕས་དེའི་གདོང་ལ་མཆིལ་མ་གཏོར་ན། མོ་དེ་ཞག་བདུན་གྱི་བར་དུ་ངོ་ཚ་མི་བྱའམ། ཞག་བདུན་གྱི་བར་དུ་ཁོ་སྒར་གྱི་ཕྱི་རོལ་ཏུ་བཀག་ནས། དེའི་རྗེས་སུ་ཡང་ནང་དུ་འཁྲིད་པར་རུང་ངོ་ཞེས་གསུངས་སོ།

༡༥ ཡང་མིར་ཡམ་སྒར་གྱི་ཕྱི་རོལ་ཏུ་ཞག་བདུན་གྱི་བར་དུ་བཀག་པར་གྱུར་ཏོ། མིར་ཡམ་ཡང་སྐྱར་ནང་དུ་མ་ཁྲིད་པའི་བར་དུ་མི་ཚོགས་མ་ཆས་སོ།

༡༦ དེའི་རྗེས་སུ་མི་ཚོགས་ཧ་ཚེ་རོད་ནས་སོང་བ་དང་། འབྲོག་སྟོང་ཕ་རན་ན་སྒར་བཏབ་བོ༎

༡༣

ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༢ ངས་ཨིས་ར་ཨེལ་གྱི་བུ་ཚོ་ལ་སྟེར་བར་བྱ་བའི་ཀ་ན་ཨན་ཡུལ་གྱི་ཚོད་ལྟ་བའི་ཕྱིར་ཁྱོད་ཀྱིས་མི་རྣམས་ཐོང་ལ། ཕ་རྣམས་ཀྱི་སྟེ་རེ་ལས་མི་རེ་ཞེ་ན། དེ་དག་གི་སྡེ་དཔོན་རེ་ཐོང་ཞིག་ཅེས་བཀའ་གནང་ངོ་།

༣ མོ་ཤེས་ཡ་ཧོ་ཝཱས་བཀའ་གནང་བ་བཞིན་དུ་འབྲོག་སྟོང་ཕ་རན་ནས་ཨིས་ར་ཨེལ་གྱི་བུ་ཚོའི་འགོ་བྱེད་ཡིན་པའི་མི་རྣམས་བཏང་ངོ་།

༤ དེ་དག་གི་མིང་ནི་སྡེ་རུ་བེན་གྱི་ཕྱིར་ཟག་ཀུར་གྱི་བུ་ཤམ་མུ་ཨ་དང་།

༥ སྡེ་ཤིམ་ཨོན་གྱི་ཕྱིར་ཧོ་རིའི་བུ་ཤ་ཕད་དང་།

༦ སྡེ་ཡ་ཧུ་དཱ་ཡི་ཕྱིར་ཡེ་ཕུན་ནེའི་བུ་ཀ་ལེབ་དང་།

༧ སྡེ་ཨི་ས་གར་གྱི་ཕྱིར་ཡོ་སེབ་ཀྱི་བུ་ཡི་གལ་དང་།

༨ སྡེ་ཨེབ་ར་ཨིམ་གྱི་ཕྱིར་ནུན་གྱི་བུ་ཧོ་ཤེ་ཨ་དང་།

༩ སྡེ་བེན་ཡ་མིན་གྱི་ཕྱིར་ར་ཕུའི་བུ་ཕལ་ཏི་དང་།

༡༠ སྡེ་ཟེ་བུ་ལོན་གྱི་ཕྱིར་སོ་དཱིའི་བུ་གད་དི་ཨེལ་དང་།

༡༡ སྡེ་ཡོ་སེབ་ནས་མ་ན་ཤེའི་ཕྱིར་སུ་སིའི་བུ་གད་དཱི་དང་།

༡༢ སྡེ་དཱན་གྱི་ཕྱིར་གེ་མལ་ལིའི་བུ་ཨམ་མི་ཨེལ་དང་།

༡༣ སྡེ་ཨ་ཤེར་གྱི་ཕྱིར་མི་ཀ་ཨེལ་གྱི་བུ་སེ་ཐཱར་དང་།

༡༤ སྡེ་ནབ་ཐ་ལི་ཡི་ཕྱིར་ཝོབ་སིའི་བུ་ནག་བི་དང་།

༡༥ སྡེ་གད་ཀྱི་ཕྱིར་མ་ཀིའི་བུ་གེ་ཨུ་ཨེལ་ལོ།

༡༦ མོ་ཤེས་ཡུལ་གྱི་ཚོད་ལེན་པའི་ཕྱིར་བཏང་བའི་མི་རྣམས་ཀྱི་མིང་དེ་ཡིན། མོ་ཤེས་ནུན་གྱི་བུ་ཧོ་ཤེ་ཨའི་མིང་ནི་ཡོ་ཤུ་ཨ་ཞེས་བཏགས་སོ༎

༡༧ མོ་ཤེས་དེ་དག་ཀ་ན་ཨན་ཡུལ་གྱི་ཚོད་ལེན་པའི་ཕྱིར་བཏང་བའི་སྐབས་སུ་དེ་དག་ལ་འདི་སྐད་དུ། ལྷོ་ཡུལ་དུ་སོང་ནས། གྱེན་ལ་རི་རྒྱུད་དུ་སོང་ཞིག

༡༨ ཡུལ་ནི་ཅི་ལྟར་ཡོད་པ་དང་། དེར་གནས་པའི་མི་བརྒྱུད་སྟོབས་ཅན་ནམ་སྟོབས་ཆུང་བ་ཡིན་པ་དང་། མང་པོའམ་ཉུང་བ་ཡོད་པ་དང་།

༡༩ དེ་དག་ཚུགས་པའི་ཡུལ་ནི་བཟང་པོའམ་ངན་པ་ཡིན་པ་དང་། གང་ན་དེ་དག་གནས་པའི་གྲོང་ཁྱེར་ནང་དེ་དག་སྒར་རམ་རྫོང་རྣམས་ནང་གནས་པ་དང་།

༢༠ ས་གཞི་ནི་བཅུད་ཅན་ནམ་བཅུད་མེད་པ་དང་། དེར་ཤིང་སྡོང་ཡོད་དམ་མེད་ལྟོས་དང་། སྙིང་ཆེན་པོ་སྐྱེད་ལ་ཡུལ་ན་སྐྱེས་པའི་འབྲས་བུ་ལས་འཁྱེར་ཤོག་ཅིག་ཅེས་སྨྲས་སོ། དེའི་དུས་ནི་སྔོན་དུ་སྨིན་པའི་རྒུན་འབྲུམ་གྱི་དུས་ཡིན་ནོ༎

༢༡ ཡང་དེ་དག་གྱེན་དུ་སོང་སྟེ་འབྲོག་སྟོང་ཚིན་ནས་ཧ་མད་ཀྱི་ལམ་ལ་ཡོད་པའི་རེ་ཧོབ་ཀྱི་བར་དུ་ཡུལ་གྱི་ཚོད་བླངས་སོ།

༢༢ ལྷོ་ཡུལ་དུ་ཡང་སོང་སྟེ་ཧེབ་རོན་དུ་ཕྱིན་པ་དང་། དེར་ཨ་ནག་གི་བུ་རྣམས་ཨ་ཧི་མན་དང་ཤེ་ཤཱ་ཨི་དང་ཐལ་མཱ་ཨི་གསུམ་ཡོད་པ་ཡིན། མི་སེར་ཡུལ་ན་ཚོ་ཨན་ལས་ཧེབ་རོན་ནི་ལོ་བདུན་སྔར་ཚུགས་པ་ཡིན།

༢༣ ཡང་ཁོ་རྣམས་ལུང་པ་ཨེས་ཀོལ་གྱི་བར་དུ་ཕྱིན་ཏེ། དེར་རྒུན་ཤིང་གི་ཡལ་ག་རྒུན་འབྲུམ་དང་བཅས་པ་ཞིག་བཅད་ནས་མི་གཉིས་ཀྱིས་དེ་གདང་བུ་ཞིག་ལ་ཁུར་ཏེ། སེ་འབྲུ་དང་སེ་ཡབ་ཡང་ཁྱེར་ཏོ།

༢༤ ཨིས་ར་ཨེལ་གྱི་བུ་རྣམས་ཀྱིས་རྒུན་འབྲུམ་བཅད་པའི་ཕྱིར་དུ་གནས་དེའི་མིང་ནི་ལུང་པ་ཨེས་ཀོལ་ཞེས་བཏགས་སོ༎

༢༥ ཡང་ཉིན་ཞག་བཞི་བཅུ་སོང་ནས་དེ་དག་ཡུལ་གྱི་ཚོད་བླངས་ནས་ཕྱིར་ལོག་གོ།

༢༦ ཡང་འགྲོ་བ་ལས་འབྲོག་སྟོང་ཕ་རན་ན་ཡོད་པའི་ཁ་དཱེས་སུ་མོ་ཤེ་དང་ཨ་རོན་དང་ཨིས་ར་ཨེལ་གྱི་བུ་རྣམས་ཀྱི་ཚོགས་ཀྱི་མདུན་དུ་ཕྱིན་ནས་དེ་དག་ཚོགས་ཚང་མ་དང་བཅས་པ་ལ་གནས་ཚུལ་བཤད་ནས་ཡུལ་གྱི་ཤིང་ཐོག་དེ་དག་ལ་བསྟན་ཏོ།

༢༧ ཡང་དེ་དག་གིས་དེ་ལ་འདི་སྐད་དུ། ཁྱེད་ཀྱིས་གང་གི་ཡུལ་དུ་ངེད་བཏང་བ་དེར་ཕྱིན་པ་དང་། དེ་ནི་ངོ་ཐོག་འོ་མ་དང་སྦྲང་རྩིས་གང་འདུག དེའི་ཤིང་ཐོག་འདི་ཡིན།

༢༨ འོན་ཀྱང་ཡུལ་ན་གནས་པའི་མི་བརྒྱུད་སྟོབས་ཆེ་བ་དང་། གྲོང་ཁྱེར་རྣམས་ལྕགས་རིས་བསྐོར་ཡོད་པ་དང་བཙན་པོ་ཡིན་ཏེ། ངེད་ཀྱིས་དེར་ཨ་ནག་གི་བུ་ཚོ་ཡང་མཐོང་ངོ་།

༢༩ ལྷོ་ཡུལ་ན་ཨ་མ་ལེག་པ་རྣམས་གནས། ཧེད་པ་དང་ཡེ་བུས་པ་དང་ཨ་མོར་པ་དེ་དག་རི་རྣམས་ལ་གནས། རྒྱ་མཚོའི་འགྲམ་དང་ཡོར་དན་ཆུ་བོའི་ཕྱོགས་སུ་ཀ་ན་ཨན་པ་རྣམས་གནས་སོ་ཞེས་བཤད་དོ༎

༣༠ འོན་ཀྱང་ཀ་ལེབ་ཀྱིས་མོ་ཤེའི་མདུན་དུ་མི་ཚོགས་ཞི་བར་བྱས་ཤིང་སྨྲས་པ། ངེད་ཀྱིས་ཡུལ་དེ་ཐུབ་པ་ལས་སླ་པོ་ཡིན། ངེད་གྱེན་དུ་འགྲོ་ཞིང་འཇོམས་པར་བྱ།

༣༡ འོན་ཀྱང་ཁོ་དང་འགྲོགས་ཏེ་གྱེན་དུ་སོང་བའི་མི་དེ་དག་གིས། ངེད་ལས་མི་བརྒྱུད་དེ་སྟོབས་ཆེ་བས་ངེད་ཀྱིས་དེ་དག་ལ་རྒོལ་བའི་ཕྱིར་གྱེན་དུ་འགྲོ་བར་མི་ནུས་ཞེས་ཟེར་ཏོ།

༣༢ དེ་རྣམས་ཀྱིས་ཚོད་བླངས་པའི་ཡུལ་གྱི་གཏམ་ཨིས་ར་ཨེལ་གྱི་བུ་ཚོའི་མདུན་དུ་ངན་པར་བྱེད་དེ། གང་ལ་ངེད་ཀྱིས་ཚོད་བླངས་ཤིང་རྒྱུ་བའི་ཡུལ་དེས་དེར་གནས་པའི་མི་རྣམས་ཟ་བ་དང་། ངེད་དེར་མཐོང་བའི་མི་བརྒྱུད་ཐམས་ཅད་ནི་ལུས་གཟུགས་རིང་བ་ཡིན།

༣༣ དེར་སྟོབས་ཆེན་པོ་རྣམས་ནས་ཆད་པའི་སྟོབས་ཆེན་པོ་ཨ་ནག་གི་བུ་ཚོ་ཡང་མཐོང་སྟེ་ང་ཚོའི་མཐོང་སྣང་ལ་ང་ཚོ་ཆ་ག་འབུ་ལྟར་ཡོད་པ་དང་། དེ་ལྟར་དེ་དག་གི་མཐོང་སྣང་ལ་ངེད་ཀྱང་ཡོད་པ་ཡིན་ཞེས་སྨྲས་སོ༎

༡༤

ཡང་ཆོས་ཚོགས་ཐམས་ཅད་ཀྱིས་སྐད་དྲག་པོ་བཏང་ནས། མི་ཚོགས་ཀྱིས་མཚན་དེ་ལ་ངུས་སོ།

༢ ཨིས་ར་ཨེལ་གྱི་བུ་ཐམས་ཅད་ཀྱིས་མོ་ཤེ་དང་ཨ་རོན་ལ་ཁྲོས་ཏེ། ཆོས་ཚོགས་ཚང་མས་དེ་གཉིས་ལ་སྨྲས་པ། ཀྱེ་མ། ང་ཚོ་མི་སེར་ཡུལ་དུ་ཤི་བ་ཡིན་ན། ཡང་ན་འབྲོག་སྟོང་དུ་ཤི་བ་ཡིན་ན་ལེགས་པ།

༣ ང་ཅག་རལ་གྲིས་འཆི་བའི་ཕྱིར་ཡ་ཧོ་ཝཱས་ང་ཅག་ཡུལ་འདིའི་ནང་དུ་ཅི་ལ་ཁྲིད། ང་རྣམས་ཀྱི་ཆུང་མ་དང་ཕྲུ་གུ་རྣམས་བཅོམ་ནོར་དུ་འགྱུར་བའི་ཕྱིར་ང་ཚོ་མི་སེར་ཡུལ་དུ་ཕྱིར་ལོག་ན་ཡག་པོ་མེད་དམ།

༤ ཡང་གཅིག་གིས་གཅིག་ལ། མི་སེར་ཡུལ་དུ་ཕྱིར་ལོག་པའི་སྐོར་ལ་ངེད་ཀྱིས་དཔོན་པོ་ཞིག་བསྐོ་བར་བྱ་ཞེས་ཟེར་ཏོ༎

༥ དེ་ནས་ཨིས་ར་ཨེལ་གྱི་བུ་རྣམས་འཛོམས་ཡོད་པའི་ཆོས་ཚོགས་ཀྱི་མདུན་དུ་མོ་ཤེ་དང་ཨ་རོན་ཞལ་འབུབ་ཏུ་ཉལ་ལོ།

༦ ཡང་ནུན་གྱི་བུ་ཡོ་ཤུ་ཨ་དང་ཡེ་ཕུན་ནེའི་བུ་ཀ་ལེབ་ཡུལ་བསྐོར་མཁན་རྣམས་ལས་ཡིན་པ་གཉིས་ཀྱིས་རང་གི་གོས་དྲལ་ནས།

༧ ཨིས་ར་ཨེལ་གྱི་བུ་ཚོའི་ཆོས་ཚོགས་ཐམས་ཅད་ལ་ངེད་ཀྱིས་བསྐོར་ཞིང་ཚོད་བླངས་པའི་ཡུལ་དེ་ནི་ཤིན་ཏུ་བཟང་པོ་ཞིག་ཡིན།

༨ ཡ་ཧོ་ཝཱས་ཐུགས་རྗེས་གཟིགས་ན། ང་ཅག་ཡུལ་དེའི་ནང་དུ་ཁྲིད་ནས་ང་ཚོ་ལ་གནང་ཡོང་། དེ་ནི་འོ་མ་དང་སྦྲང་རྩིས་གང་བའི་ཡུལ་ཞིག་ཡིན།

༩ འོན་ཀྱང་ཡ་ཧོ་ཝཱ་ལ་ངོ་ལོག་ཅིས་ཀྱང་མ་བྱེད། ཡུལ་དེའི་མི་རྣམས་ལ་ཡང་མ་འཇིགས། གང་ལ་ཟེར་ན། དེ་དག་ང་ཚོའི་བག་ལེབ་ཡིན། ཁོ་རྣམས་སྐྱབས་དང་བྲལ་ཡང་། ཡ་ཧོ་ཝཱ་ངེད་དང་མཉམ་དུ་བཞུགས་པས། དེ་དག་ལ་མ་འཇིགས་ཤིག་ཟེར་ཏོ།

༡༠ འོན་ཀྱང་ཆོས་ཚོགས་ཐམས་ཅད་ཀྱིས། རྡོ་རུབ་ལ་སོད་ཅིག་སྨྲས་སོ། ཡང་འདུན་མའི་གུར་མཆོག་གི་ནང་ན་ཡ་ཧོ་ཝཱའི་གཟི་བརྗིད་ཆོས་ཚོགས་ཐམས་ཅད་ལ་ཤར་རོ༎

༡༡ ཡང་ཡ་ཧོ་ཝཱས་མོ་ཤེ་ལ། ནམ་གྱི་བར་དུ་མི་སྡེ་འདིས་ང་ལ་ཁྱད་དུ་གསོད། ངས་དེ་དག་གི་ཁྲོད་དུ་ལྟས་ཐམས་ཅད་བསྟན། ནམ་གྱི་བར་དུ་ང་ལ་དད་པ་བྱེད་མི་ཡོང་།

༡༢ ངས་དེ་དག་གཉན་ནད་ཀྱིས་བརྡུང་བ་དང་། ནོར་སྐལ་མི་ཐོབ་པ་བྱེད། དེ་དག་ལས་མི་བརྒྱུད་ཆེ་བ་དང་དབང་དང་ལྡན་པ་ཞིག་ཁྱོད་ཀྱི་ནང་ནས་བྱེད་པར་བྱའོ་གསུངས།

༡༣ ཡང་མོ་ཤེས་ཡ་ཧོ་ཝཱ་ལ་ཞུས་པ། དེ་ནས་མི་སེར་པ་རྣམས་ཀྱིས་དེ་ཐོས་པར་འགྱུར། ཅི་ལ་ཞེ་ན། ཁྱེད་ནི་ཉིད་ཀྱི་དབང་གིས་མི་སྡེ་འདི་དེ་དག་གི་དཀྱིལ་ནས་འདི་རུ་ཁྲིད་པ་ཡིན་ཏེ།

༡༤ དེ་དག་གིས་ཡུལ་འདི་ལ་གནས་པ་རྣམས་ལ་བཤད་ཡོང་། ཁྱེད་ཡ་ཧོ་ཝཱ་མི་སྡེ་འདིའི་དཀྱིལ་དུ་བཞུགས་འདུག་དེ་དག་གིས་དེ་ཐོས་པ་ཡིན། ཅི་ལ་ཟེར་ན། ཁྱེད་ཡ་ཧོ་ཝཱ་གདོང་ནས་གདོང་དུ་མཐོང་བ་དང་། ཁྱེད་ཀྱི་སྤྲིན་ནི་ཁོ་རྣམས་ཀྱི་སྟེང་དུ་ཀྱེ་རེ་འགྲེང་། ཉི་མ་ལ་ཁྱེད་ནི་སྤྲིན་གྱི་ཀ་བ་ཞིག་གི་ངང་ལ་དང་། མཚན་མོ་ལ་མེའི་ཀ་བ་ཞིག་གི་ངང་ལ་ཁོ་རྣམས་ཀྱི་སྔོན་དུ་ཕེབས་པའི་ཕྱིར་རོ།

༡༥ ད་ཁྱེད་ཀྱིས་མི་བརྒྱུད་འདི་མི་གཅིག་ལྟར་མེད་པར་མཛད་ན། དེ་ནས་ཁྱེད་ཀྱི་སྙན་གྲགས་ཐོས་པའི་མི་བརྒྱུད་རྣམས་ལབ་ཅིང་འདི་ཟེར་ཡོང་།

༡༦ ཡ་ཧོ་ཝཱ་མནའ་ཡིས་དེ་དག་ལ་གནང་བའི་ཡུལ་དུ་འཁྲིད་མ་ཐུབ། དེའི་ཕྱིར་ཁོང་གིས་འབྲོག་སྟོང་དུ་དེ་དག་མེད་པར་མཛད་དོ།

༡༧ ད་ངས་ཞུ་བ་འདི་འབུལ། ཡ་ཧོ་ཝཱའི་དབང་ཆེན་པོ་ཡིན་པར་སྟོན་ཅིག ཁྱེད་རང་གིས་བཀའ་གསུངས་པ་བཞིན་དུ་འདི་ལྟར་རོ།

༡༨ ཡ་ཧོ་ཝཱ་ནི་ཐུགས་འཁྲོ་རུ་འགོར་ཞིང་། ཐུགས་བརྩེ་བ་ཆེ། ཉེས་སྡིག་དང་འགལ་སེལ་ཞིང་། ནོངས་ཅན་ཡིན་པ་དེ་རྩ་ནས་འདག་པར་མི་བྱ། ཕ་རྣམས་ཀྱི་ཉེས་སྡིག་མི་རབས་གསུམ་པ་དང་བཞི་པའི་བར་དུ་ཕྲུ་གུ་རྣམས་ལ་ཆད་པ་མྱོང་བར་མཛད་དོ།

༡༩ ཁྱེད་ཀྱི་ཐུགས་རྗེ་ཆེན་པོ་བཞིན་དུ་མི་སྡེ་འདིའི་ཉེས་སྡིག་སེལ་བར་མཛོད་ཅིག མི་སེར་ཡུལ་ནས་དེ་རིང་གི་བར་དུ་མི་སྡེ་འདི་ལ་སྡིག་སེལ་གནང་བ་བཞིན་ནོ་ངས་ཁྱེད་ལ་གསོལ་བ་འདེབས་སོ་ཞུས་ནས།

༢༠ ཡ་ཧོ་ཝཱས་གསུངས་པ། ངས་ཁྱོད་ཀྱི་གསོལ་བ་ནང་བཞིན་བཟོད་ཅིང་ཆད་པ་མ་བཅད་དོ།

༢༡ འོན་ཀྱང་ང་ནི་ངེས་པར་གསོན་པོ་ཡིན་པ་དང་། ཡ་ཧོ་ཝཱའི་གཟི་བརྗིད་ཀྱིས་ས་གཞི་ཚང་མ་དགང་བར་བྱ་བ་ལྟར།

༢༢ མི་འདི་ཐམས་ཅད་ཀྱིས་ངའི་གཟི་བརྗིད་དང་ངས་མི་སེར་ཡུལ་དང་འབྲོག་སྟོང་དུ་བསྟན་པའི་ལྟས་མཐོང་ཡང་། ལན་བཅུ་ང་ལ་ཚོད་ལེན་ཞིང་ངའི་སྒྲ་ལ་མ་ཉན་ཏོ།

༢༣ ངས་དེ་དག་གི་ཕ་མེས་ལ་མནའ་ཡིས་བཏང་བའི་ཡུལ་ནི་དེ་དག་གི་ནང་ནས་སུས་ཀྱང་མཐོང་མི་ཡོང་། ང་ལ་མ་བལྟས་པ་རྣམས་ནས་གང་གིས་ཀྱང་དེ་མཐོང་བར་མི་འགྱུར་རོ།

༢༤ འོན་ཀྱང་ངའི་གཡོག་པོ་ཀ་ལེབ་སེམས་ཉིད་གཞན་ཞིག་ཡོད་དེ། རྩ་ནས་ངའི་རྗེས་སུ་འབྲངས་ཏེ་ཡུལ་ལྟ་རུ་སོང་མཁན་དེ་ནི་ངས་ཡུལ་དེའི་ནང་དུ་འཁྲིད་པར་བྱ། དེའི་ས་བོན་ལ་དེ་ཐོབ་པར་འགྱུར་རོ།

༢༥ ད་ལྟ་ཨ་མ་ལེག་པ་དང་ཀ་ན་ཨན་པ་རྣམས་ལུང་པ་དེའི་ནང་ན་གནས་སོ། སང་ཉིན་ཁྱེད་རྒྱབ་སྒྱུར་ནས་རྒྱ་མཚོ་དམར་པོའི་ལམ་ནས་འབྲོག་སྟོང་དུ་སོང་ཞིག

༢༦ ཡང་ཡ་ཧོ་ཝཱས་མོ་ཤེ་དང་ཨ་རོན་ལ་འདི་སྐད་ཅེས་གསུངས་པ།

༢༧ ཆོས་ཚོགས་ངན་པ་འདིས་ང་ལ་འཁྲོ་བའི་ཕྱིར་ནམ་བར་དུ་བཟོད་པ་བྱེད་པར་དགོས། ཨིས་ར་ཨེལ་གྱི་བུ་རྣམས་ཀྱིས་ང་ལ་མི་དགའ་བའི་གཏམ་བྱེད་པ་དེ་ངས་ཐོས་སོ།

༢༨ ཁོ་རྣམས་ལ་འདི་ཟེར་ཞིག ཡ་ཧོ་ཝཱས་འདི་སྐད་དུ། ང་གསོན་པོ་ཡིན་པ་ལྟར། ཇི་ལྟར་ཁྱོད་ཚོས་ངའི་སྙན་ལ་གཏམ་བྱས་པ་དེ་ལྟར་ངས་ངེས་པར་བྱེད་པར་བྱ།

༢༩ ཁྱོད་ཅག་གི་གཟུགས་པོ་རྣམས་འབྲོག་སྟོང་འདིའི་ནང་ན་ཤི་དགོས། ཁྱེད་ལོ་ཉི་ཤུ་ནས་གྱེན་ལ་བརྩིས་པར་གྱུར་པ་དང་ང་ལ་མི་དགའ་བའི་གཏམ་བྱས་པ་ཐམས་ཅད་གང་ཡུལ་དུ་གནས་པར་བྱ་བའི་ཕྱིར་ངས་དེའི་སྟེང་དུ་ལག་པ་བཏེགས་ཀྱང་།

༣༠ ཡེ་ཕུན་ནེ་ཡི་བུ་ཀ་ལེབ་དང་ནུན་གྱི་བུ་ཡོ་ཤུ་ཨ་མ་གཏོགས་པར་དེའི་ནང་དུ་གང་ཡང་འཇུག་པར་མི་བྱའོ།

༣༡ འོན་ཀྱང་ཁྱོད་ཚོའི་ཕྲུ་གུ་ཆུང་བ་རྣམས། ཁྱེད་ཀྱིས་ཁོ་རྣམས་བཅོམ་ནོར་ཞིག་ཏུ་འགྱུར་ཡོང་ཞེས་ཟེར་བ་དེ་དག་ངས་ནང་དུ་ཁྲིད་ནས། ཁྱེད་ཀྱིས་སྤངས་པའི་ཡུལ་དེ་ཤེས་པར་འགྱུར་རོ།

༣༢ ཁྱོད་རང་རྣམས་ལ་བལྟ་སྟེ། ཁྱེད་གཟུགས་པོ་རྣམས་དང་བཅས་པ་འབྲོག་སྟོང་འདི་ན་འཇིག་པར་བྱའོ།

༣༣ ཁྱོད་ཅག་གི་ཕྲུ་གུ་རྣམས་འབྲོག་སྟོང་འདི་ན་ལོ་བཞི་བཅུའི་བར་དུ་ལུག་རྫི་རྣམས་ཡོད་པ་དང་། རང་གི་ལོག་གཡེམ་གྱིས་ཁྱེད་ཀྱི་གཟུགས་པོ་རྣམས་འབྲོག་སྟོང་དུ་མེད་པར་མ་སོང་བའི་བར་དུ་རང་གི་ལོག་གཡེམ་འཁུར་དགོས།

༣༤ ཁྱེད་ཀྱིས་ཡུལ་བསྐོར་ཞིང་དེའི་ཚོད་བླངས་པའི་ཞག་བཞི་བཅུ་དེ་ལ་རྟེན་ཏེ་ཞག་རེ་ལོ་གཅིག་བརྩིས་ནས། ལོ་བཞི་བཅུ་བར་དུ་ཁྱེད་རང་གི་ཉེས་སྡིག་འཁུར་དགོས། ངས་ཁྱེད་ཚོ་ལ་སྐྱབས་མི་བྱེད་པ་དེ་གང་ཡིན་ཁྱེད་ཤེས་པའི་ཕྱིར་རོ།

༣༥ ང་ཡ་ཧོ་ཝཱས་ནི་སྨྲས་སོ། ང་ལ་འཐབ་པའི་ཕྱིར་འཛོམས་ཡོད་པའི་ཚོགས་ངན་དེ་ལ་ངས་ནན་ཏན་དེ་ལྟར་བྱེད་པར་བྱ། འབྲོག་སྟོང་འདི་ན་དེ་དག་མེད་པར་བྱ། དེ་ན་དེ་ཚོ་ཤི་དགོས་སོ་ཞེས་གསུངས་སོ༎

༣༦ ཡང་མོ་ཤེས་ཡུལ་གྱི་ཚོད་ལེན་པའི་དོན་དུ་བཏང་བའི་མི་དེ་དག་ལོག་ནས་ཡུལ་གྱི་གནས་ཚུལ་ངན་པ་ཞིག་ཡིན་ཟེར་བའི་སྒོ་ནས་ཆོས་ཚོགས་ཐམས་ཅད་ཁོང་ལ་ཚིག་པ་ཟར་བཅུག་སྟེ།

༣༧ ཡུལ་ངན་པ་ཡིན་ཅེས་པའི་སྐད་ཆ་འཁྱེར་འོངས་མཁན་དེ་དག་རང་ཡ་ཧོ་ཝཱའི་དྲུང་དུ་གཉན་ནད་ཀྱིས་ཤིའོ།

༣༨ འོན་ཀྱང་ནུན་གྱི་བུ་ཡོ་ཤུ་ཨ་དང་ཡེ་ཕུན་ནེའི་བུ་ཀ་ལེབ་གཉིས་ཡུལ་ལ་འཁོར་མཁན་གྱི་མིའི་ནང་ནས་གསོན་པོར་ལུས་སོ༎

༣༩ ཡང་མོ་ཤེས་གཏམ་དེ་ཨིས་ར་ཨེལ་གྱི་བུ་ཐམས་ཅད་ལ་བཤད་དོ། ཡང་མི་རྣམས་ཀྱིས་འབར་བར་བྱས་སོ།

༤༠ ཡང་ཁོ་རྣམས་སང་ཉིན་སྔ་དྲོ་ལངས་ནས་རི་རྩེ་ལ་སོང་བ་དང་ཟེར་པ། ལྟོས་ཤིག ང་ཚོ་འདིར་ཡོད་དེ། ད་གྱེན་དུ་ཡ་ཧོ་ཝཱས་ཞལ་བཞེས་པའི་གནས་སུ་འགྲོ་བར་བྱ། ང་ཚོས་སྡིག་པ་བྱས་པའི་ཕྱིར་རོ།

༤༡ མོ་ཤེས་གསུངས་པ། ཁྱེད་ད་ལྟ་གང་གི་སྐོར་ལ་ཡ་ཧོ་ཝཱའི་བཀའ་དང་འགལ། དེ་ནི་བཀྲ་ཤིས་པ་ཞིག་ཏུ་འགྲོ་མི་ཡོང་ཤེས་ཤིག

༤༢ ཡ་ཧོ་ཝཱ་ཁྱོད་ཚོ་དང་མཉམ་དུ་མི་བཞུགས་པས། དགྲ་རྣམས་ཀྱིས་ཁྱེད་ཚོ་མི་འཇོམས་པའི་ཕྱིར་གྱེན་དུ་མ་འགྲོ།

༤༣ གང་ལ་ཟེར་ན། ཨ་མ་ལེག་པ་དང་ཀ་ན་ཨན་པ་རྣམས་ཁྱོད་ཚོའི་གདོང་དུ་ཡོད་དེ། རལ་གྲི་ནས་ཤི་ཡོང་། ཁྱོད་ཚོ་ཡ་ཧོ་ཝཱའི་རྗེས་སུ་འབྲངས་པ་དེ་སྤངས་བས། ཡ་ཧོ་ཝཱ་ཁྱེད་དང་མཉམ་དུ་བཞུགས་པར་མི་འགྱུར་རོ།

༤༤ ཡིན་ཀྱང་དེ་དག་བཀའ་ལ་མ་ཉན་ཏེ། རིའི་རྩེ་ལ་སོང་ཡང་། ཡ་ཧོ་ཝཱའི་ཞལ་ཆད་ཀྱི་སྒྲོམ་དང་མོ་ཤེ་ནི་སྒར་ནས་མ་ཕེབས་སོ།

༤༥ དེ་ནས་ཨ་མ་ལེག་པ་དང་ཀ་ན་ཨན་པ་རྣམས་བབས་ནས། ཁོ་རྣམས་ལ་བརྡུངས་པ་དང་། ཧོར་མཱ་བྱ་བའི་གནས་ཀྱི་བར་དུ་དེད་དོ༎

༡༥

ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་གསུངས་པ།

༢ ཨིས་ར་ཨེལ་གྱི་བུ་རྣམས་ལ་ལབ་ཅིང་དེ་དག་ལ་སྨྲོས་ཤིག ཡ་ཧོ་ཝཱས་ཁྱོད་ཚོ་ལ་གནང་བའི་གནས་ཁང་ཡོད་པའི་ཡུལ་དུ་ཕྱིན་པའི་ཚེ།

༣ ཡ་ཧོ་ཝཱ་ལ་མེ་ཡིས་མཆོད་པ་ཟེར་ན། སྦྱིན་སྲེག་ཅིག་གམ། དམ་བཅའ་ལེན་པའི་མཆོད་པའམ། སེམས་དགའ་བའི་མཆོད་པའམ། དུས་ཆེན་རྣམས་ཀྱི་སྐབས་སུ་ཡ་ཧོ་ཝཱ་ལ་གླང་ཡང་ན་ལུག་ཁྱུ་ནས་དྲི་ཞིམ་གྱི་མཆོད་པ་འབུལ་བའི་དུས་སུ།

༤ མཆོད་པ་འབུལ་མཁན་དེས་ཨེ་ཕའི་བཅུ་ཆ་ཞིག་རྒྱ་ཞིབ་མར་ཁུ་དང་འདྲེས་པ་ཡ་ཧོ་ཝཱ་ལ་ཞལ་ཟས་ཀྱི་མཆོད་པར་འབུལ་དགོས་ཏེ།

༥ གསེར་སྐྱེམས་ཀྱི་མཆོད་པའི་ཕྱིར་རྒུན་ཆང་ཧིན་གྱི་བཞི་ཆ་གཅིག་སྦྱིན་སྲེག་གམ་དམར་མཆོད་ཀྱི་དོན་དུ་ལུག་གུ་རེའི་ཕྱིར་དེ་ཙམ་གྲལ་སྒྲིག་དགོས།

༦ ལུག་ཐུག་གཅིག་གི་ཕྱིར་ཁྱོད་ཀྱིས་ཞལ་ཟས་ཀྱི་མཆོད་པ་ལ་ཨེ་ཕ་ཞིག་གི་བཅུ་ཆ་གཉིས་རྒྱ་ཞིབ་ཧིན་གྱི་གསུམ་ཆ་ཞིག་མར་ཁུ་དང་འདྲེས་པ་དང་།

༧ སྐྱེམས་ཀྱི་སྐོར་ལ་རྒུན་ཆང་ཧིན་གྱི་གསུམ་ཆ་ཞིག་ཡ་ཧོ་ཝཱ་ལ་དྲི་ཞིམ་གྱི་མཆོད་པ་འབུལ་དགོས།

༨ ཡང་དམ་བཅའ་ལེན་པའམ། ཞི་བདེའི་མཆོད་པ་སྦྱིན་སྲེག་གམ། དམར་མཆོད་ཀྱི་ཕྱིར་གླང་ཐུག་ཅིག་གྲལ་སྒྲིག་ན།

༩ དེ་ནས་གླང་ཐུག་དང་མཉམ་དུ་ཞལ་ཟས་ཀྱི་མཆོད་པ་ཞིག་ལ་ཨེ་ཕ་ཞིག་གི་བཅུ་ཆ་གསུམ་རྒྱ་ཞིབ་དང་ཧིན་གྱི་ཕྱེད་ཅིག་མར་ཁུ་དང་འདྲེས་པ་དང་།

༡༠ སྐྱེམས་ཀྱི་ཕྱིར་རྒུན་ཆང་ཧིན་གྱི་ཕྱེད་ཅིག་མེ་ཡིས་འབུལ་བའི་མཆོད་པ་དེ་ཡ་ཧོ་ཝཱ་ལ་དྲི་ཞིམ་དུ་འབུལ་དགོས།

༡༡ དེ་ལྟར་གླང་ཐུག་རེའམ། ལུག་ཐུག་རེའམ། ཕོ་ལུག་གུའམ་ར་གུ་རེའི་སྐོར་ལ་བྱེད་པར་བྱའོ།

༡༢ ཇི་ལྟར་ཁྱེད་ཀྱིས་གྲལ་སྒྲིག་པའི་མཆོད་པའི་གྲངས་བཞིན་དུ་བྱེད་པ། དེ་ལྟར་ཞལ་ཟས་དང་སྐྱེམས་ཀྱི་མཆོད་པའི་གྲངས་ཀྱང་ཡོད་པར་དགོས།

༡༣ ཡ་ཧོ་ཝཱ་ལ་མེ་ཡིས་དྲི་ཞིམ་དུ་འབུལ་བའི་མཆོད་པ་དེ་གཞིས་སྐྱེས་པ་ཐམས་ཅད་ཀྱིས་ལུགས་སྲོལ་དེ་བཞིན་དུ་བྱེད་པར་དགོས།

༡༤ ཡང་ཕྱི་མི་ཞིག་ཁྱོད་ཚོ་དང་མཉམ་དུ་སྡོད་པའམ། རྗེས་སུ་འབྱུང་བའི་རབས་རྣམས་ལ་བསྡད་ན། དེས་མེ་ཡིས་འབུལ་བའི་མཆོད་པ་ཞིག་ཡ་ཧོ་ཝཱ་ལ་དྲི་ཞིམ་དུ་འབུལ་བར་དགའ་ན། དེས་ནི་ཁྱེད་བཞིན་དུ་བྱེད་པར་བྱའོ།

༡༥ ཆོས་ཚོགས་ཀྱི་ཕྱིར་ཁྱོད་དང་ཕྱི་མི་ལ་སྤྱད་མཚམས་གཅིག་པ་ཡོད་པར་དགོས། ཁྱེད་ཀྱི་རྗེས་སུ་འབྱུང་བའི་མི་རབས་ཐམས་ཅད་དུ་སྤྱད་མཚམས་གཅིག་པ་ཡོད་པར་དགོས། ཡ་ཧོ་ཝཱའི་དྲུང་དུ་ཁྱེད་ཡོད་པ་བཞིན་དུ་ཕྱི་མི་དེ་ཡང་ཡོད་པར་དགོས།

༡༦ བཀའ་ཁྲིམས་གཅིག་པ་དང་སྤྱད་མཚམས་གཅིག་པ་ཁྱོད་དང་ཁྱོད་ཅག་གི་ཁྲོད་དུ་གནས་པའི་ཕྱི་མི་ལ་ཡོད་པར་དགོས་སོ༎

༡༧ ཡང་ཡ་ཧོ་ཝཱས་མོ་ཤེ་ལ་གསུངས་པ།

༡༨ ཨིས་ར་ཨེལ་གྱི་བུ་ཚོ་ལ་ལབ་ཅིང་དེ་དག་ལ་སྨྲོས་ཤིག ཡ་ཧོ་ཝཱས་ཁྱོད་ཚོ་ཡུལ་དུ་འཁྲིད་ཅིང་དེར་ཕྱིན་པའི་ཚེ།

༡༩ དེ་ནས་ཁྱེད་ཀྱིས་ཡུལ་དེའི་བག་ལེབ་ཟ་བའི་དུས་སུ་ཁྱེད་ནི་ཡ་ཧོ་ཝཱ་ལ་སྤར་བའི་མཆོད་པ་ཞིག་འབུལ་དགོས།

༢༠ གཡུལ་ཁའི་སྤར་བའི་མཆོད་འབུལ་བ་ལྟར་ཁྱོད་ཚོས་བག་ཟན་དང་པོ་ནས་བག་ལེབ་ཅིག་སྤར་བའི་མཆོད་པར་འབུལ་བར་དགོས།

༢༡ བག་ཟན་དང་པོ་ནས་ཁྱེད་ཀྱིས་རྗེས་སུ་འབྱུང་བའི་མི་རབས་རྣམས་ལ་ཡ་ཧོ་ཝཱ་ལ་སྤར་བའི་མཆོད་པ་འབུལ་བར་དགོས་སོ༎

༢༢ ཡང་ཁྱེད་འཕྱུགས་ཏེ་ཡ་ཧོ་ཝཱས་མོ་ཤེ་ལ་གནང་བའི་བཀའ་ཚང་མ་མི་སྲུང་བ་འབྱུང་ཚེ།

༢༣ ཡ་ཧོ་ཝཱས་མོ་ཤེ་རྒྱུད་དེ་ཁྱོད་རྣམས་ལ་བཀའ་གནང་བའི་ཞག་དང་པོ་ནས་ཚུན་ཆད་རབས་ཐམས་ཅད་དུ་དེ་ལྟར་མཛད་པའི་ཕྱིར་དུ།

༢༤ འདི་ལྟར་བྱ། ཆོས་ཚོགས་ཀྱིས་མ་ཤེས་ཏེ་དེ་འཕྱུག་པ་ཡིན་ན། ཆོས་ཚོགས་ཐམས་ཅད་ཀྱིས་གླང་གཞོན་པ་ཞིག་ཡ་ཧོ་ཝཱ་ལ་དྲི་ཞིམ་གྱི་སྦྱིན་སྲེག་ཅིག་ཏུ་འབུལ་བ་དང་། དེ་དང་མཉམ་དུ་སྤྱད་མཚམས་བཞིན་དུ་དེའི་ཞལ་ཟས་ཀྱི་མཆོད་པ་དང་། དེའི་སྐྱེམས་ཀྱི་མཆོད་པ་དང་། སྡིག་པའི་ཕྱིར་ར་ཕོ་གཅིག་མཆོད་པ་འབུལ་བར་དགོས།

༢༥ ཡང་བླ་མས་ཨིས་ར་ཨེལ་གྱི་བུ་ཚོའི་ཆོས་ཚོགས་ཀྱི་ཕྱིར་སྡིག་བཤགས་བྱེད་དགོས་པ་དང་། དེ་བྱས་ནས་དེ་དག་ལ་སྡིག་སེལ་ཐོབ་པར་བྱའོ། གང་ལ་ཟེར་ན། དེ་ནི་འཕྱུགས་པ་ཞིག་ཡིན་པས། དེ་དག་གིས་རང་གི་མཆོད་པ་ཟེར་ན། ཡ་ཧོ་ཝཱ་ལ་མེ་ཡིས་ཕུལ་བའི་མཆོད་པ་དང་། རང་གི་སྡིག་པ་དང་རང་གི་ནོར་འཁྲུལ་གྱི་ཕྱིར་ཡ་ཧོ་ཝཱའི་དྲུང་དུ་མཆོད་པ་ཕུལ་བའི་ཕྱིར་རོ།

༢༦ ཨིས་ར་ཨེལ་གྱི་བུ་རྣམས་དང་དེའི་ནང་ན་གནས་པའི་ཕྱི་མིའི་སྡིག་པ་སེལ་བར་འགྱུར་ཡོང་། ཅི་ལ་ཞེ་ན། མི་དེ་ཐམས་ཅད་ལ་བལྟ་སྟེ། དེ་ནི་མི་ཤེས་བཞིན་དུ་བྱས་པ་ཞིག་ཡིན་པའི་ཕྱིར་རོ༎

༢༧ མི་གཅིག་གིས་མི་ཤེས་བཞིན་དུ་སྡིག་པ་བྱེད་ན། དེས་སྡིག་པའི་ཕྱིར་ལོ་གཅིག་པའི་ར་མ་ཞིག་འབུལ་བར་དགོས།

༢༨ ཡང་བླ་མས་ནོར་བའི་སེམས་ཀྱི་ཕྱིར་སྡིག་བཤགས་བྱེད་དགོས། ཡ་ཧོ་ཝཱའི་དྲུང་དུ་མ་ཤེས་བཞིན་སྡིག་པ་བྱས་པས། སྡིག་བཤགས་བྱེད་པའི་སྒོ་ནས་དེའི་སྡིག་པ་སེལ་བར་འགྱུར་བར་འགྱུར་རོ།

༢༩ ཨིས་ར་ཨེལ་གྱི་བུ་རྣམས་ཀྱི་ནང་ན་གང་ཞིག་མི་ཤེས་བཞིན་དུ་བྱེད་པའི་གཞིས་སྐྱེས་པ་དང་དེ་དག་གི་ཁྲོད་དུ་གནས་པའི་ཕྱི་མི་གཉིས་ཀྱི་ཕྱིར་ཁྱེད་ལ་ཁྲིམས་གཅིག་པ་ཡོད་པར་དགོས།

༣༠ འོན་ཀྱང་གཞིས་སྐྱེས་པའམ་ཕྱི་མི་ཞིག་གིས་ང་རྒྱལ་གྱིས་ཡ་ཧོ་ཝཱའི་དབུ་འཕང་སྨད་ན། དེ་ནི་རང་གི་མི་བརྒྱུད་ནས་གཅོད་པར་བྱ།

༣༡ དེས་ནི་ཡ་ཧོ་ཝཱའི་བཀའ་ལ་རྔན་ཆེན་བྱས་པ་དང་། ཁོང་གི་བཀའ་བཅག་པས། མི་དེ་ནི་ཡོངས་སུ་རྩད་ནས་གཅོད་པར་བྱའོ༎

༣༢ ཡང་ཨིས་ར་ཨེལ་གྱི་བུ་ཚོ་འབྲོག་སྟོང་དུ་གནས་པ་ལས། མིས་ཤབ་བཱད་ཀྱི་ཉི་མ་ལ་ཤིང་བསྡུ་བའི་མི་ཞིག་ཐོབ་བོ།

༣༣ ཡང་ཤིང་བསྡུ་མཁན་དེ་བརྙེད་ནས་དེ་དག་གིས་མོ་ཤེ་དང་ཨ་རོན་དང་ཆོས་ཚོགས་ཐམས་ཅད་ཀྱི་མདུན་དུ་ཁྲིད་དོ།

༣༤ ཡང་དེ་ལ་གང་བྱེད་དགོས་པ་དེ་ད་རུང་ཐག་མ་བཅད་པས་བཙོན་ཁང་དུ་བཅུག་གོ།

༣༥ ཡང་ཡ་ཧོ་ཝཱས་མོ་ཤེ་ལ་གསུངས་པ། མི་དེའི་སྲོག་ཅིས་ཀྱང་གཅོད་པར་བྱ། ཆོས་ཚོགས་ཐམས་ཅད་ཀྱིས་ཁོ་ཚོགས་རའི་ཕྱི་རོལ་ཏུ་རྡོ་རུབ་ལ་གསོད་པར་དགོས།

༣༦ ཡང་ཆོས་ཚོགས་ཐམས་ཅད་ཀྱིས་ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་ཁོ་སྒར་གྱི་ཕྱི་རོལ་ཏུ་ཁྲིད་ནས། རྡོ་རུབ་ལ་བཏང་ནས་རྡོ་ཡིས་ཤིའོ༎

༣༧ ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་གསུངས་པ།

༣༨ ཁྱོད་ཨིས་ར་ཨེལ་གྱི་བུ་རྣམས་ལ་བཀའ་སྒོ་ཞིང་ཁོ་རྣམས་ལ། ཁྱེད་ཐམས་ཅད་ཀྱིས་རང་གི་གོས་རྣམས་ཀྱི་སྣེ་མོ་རྣམས་ལ་ཕོན་ཕོན་སྦྱར་ཏེ། སྣེ་མོ་རེའི་སྟེང་དུ་ཕྲེང་བ་སྔོན་པོ་ཞིག་འཚེམ་དགོས།

༣༩ ཁྱོད་ཚོས་སྣེ་མོ་དེའི་ཕོན་ཕོན་ལ་བལྟ་བའི་སྒོ་ནས་ཡ་ཧོ་ཝཱའི་བཀའ་ཐམས་ཅད་དྲན་ཞིང་དེ་བཞིན་དུ་བྱེད་པ་དང་། སྔར་ལོག་གཡེམ་པ་ལྟར་ཁྱེད་རང་གི་སྙིང་དང་རང་གི་མིག་གི་རྗེས་སུ་མི་འགྲོ་བའི་ཕྱིར་རོ་ཞེས་སྨྲོས་ཤིག

༤༠ ཁྱེད་ཀྱིས་ངའི་བཀའ་ཐམས་ཅད་དྲན་ཏེ་སྲུང་བ་དང་། ཁྱེད་རང་གི་དཀོན་མཆོག་ལ་དམ་པ་ཡོད་པའི་ཕྱིར་རོ།

༤༡ ང་ནི་ཁྱེད་ཀྱི་དཀོན་མཆོག་ཡིན་པའི་ཕྱིར་དུ་ངས་ཁྱེད་མི་སེར་ཡུལ་ནས་ཁྲིད་པའི་ཡ་ཧོ་ཝཱ་དཀོན་མཆོག་ཡིན། ང་ནི་ཡ་ཧོ་ཝཱ་ཁྱོད་རྣམས་ཀྱི་དཀོན་མཆོག་ལགས་སོ༎

༡༦

ཡང་ཡིས་ཧར་གྱི་བུ་ཀོ་རཱ། དེ་ནི་ཀོ་ཧད་ཀྱི་བུ། དེ་ནི་ལེ་ཝིའི་བུ། ཨེ་ལི་ཨབ་ཀྱི་བུ་དཱ་ཐན་དང་ཨ་ཧི་རམ་གཉིས་བཅས་པ་དང་། ཕེ་ལེད་ཀྱི་བུ་ཨོན། རུ་བེན་གྱི་བུ་རྣམས་ཀྱིས་ཕྱོགས་བྱེད་མཁན་རྣམས་འཁྲིད་འོངས་པ་དང་།

༢ མོ་ཤེའི་རྩར་འཁྲུག་པ་བྱེད་པའི་མི་ཉིས་བརྒྱ་དང་ལྔ་བཅུ་ཟེར་ན། ཨིས་ར་ཨེལ་གྱི་བུ་ཚོའི་ཆོས་ཚོགས་ཀྱི་གཙོ་བྱེད་པ་དང་། འདུན་མའི་གྲོས་མི་དང་། སྙན་གྲགས་ཅན་ཡིན་པའི་མི།

༣ དེ་དག་འདུས་ནས། ངོ་ལོག་བྱེད་ཅིང་མོ་ཤེ་དང་ཨ་རོན་ལ་སྨྲས་པ། ཁྱེད་ཅག་གིས་རང་ཧ་ཅང་ཆེན་པོ་སེམས། ཆོས་ཚོགས་ཐམས་ཅད་དང་། དེའི་ནང་ན་ཡོད་པའི་མི་རེ་རེ་དམ་པ་ཡིན་པར་མཐོང་སྟེ། ཡ་ཧོ་ཝཱ་དེ་དག་གི་ཁྲོད་ན་བཞུགས་སོ། དེ་ནས་ཅིའི་ཕྱིར་ཁྱེད་ནི་ཡ་ཧོ་ཝཱའི་ཆོས་ཚོགས་ལས་རང་མཐོན་པོ་བྱེད་ཅེས་སྨྲས་སོ།

༤ མོ་ཤེས་དེ་ཐོས་ནས། ཞལ་འབུབ་ཏུ་གྱེལ་བ་དང་།

༥ ཀོ་རཱ་དང་དེ་མཉམ་འཛོམས་ཡོད་པ་ཐམས་ཅད་ལ་གསུངས་པ། སང་སྔ་དྲོ་ཡ་ཧོ་ཝཱས་སུ་ཁོང་གི་ཡིན་པ། སུ་དམ་པ་ཡིན་པ་དང་། སུ་ཁོང་རང་དང་ཉེ་བར་འོང་འཇུག་པ་ཟེར་ན། ཁོང་དང་ཉེ་བར་འོང་དགོས་པ་སུ་ཡིན་ཁོང་གིས་འདམས་པར་འགྱུར་རོ།

༦ འདི་བྱོས་ཤིག སང་ཉིན་ཀོ་རཱ་མཉམ་འཛོམས་ཡོད་པ་ཐམས་ཅད་ཀྱིས་སྤོས་ཕོར་རྣམས་ལོན་ལ།

༧ ཡ་ཧོ་ཝཱའི་དྲུང་དུ་དེ་དག་གི་ནང་དུ་མེ་དང་། དེའི་སྟེང་དུ་སྤོས་ཞོག་ཅིག དེ་ནས་ཡ་ཧོ་ཝཱས་གང་འདམས་པར་མཛད་པའི་མི་དེ་ནི་དམ་པ་ཡིན་པར་འགྱུར། ལེ་ཝིའི་བུ་དག ཁྱོད་ཚོ་ཧ་ཅང་ཆེ་བ་ཡིན།

༨ ཡང་མོ་ཤེས་ཀོ་རཱ་ལ་གསུངས་པ། ལེ་ཝིའི་བུ་དག ད་ཉོན་ཅིག

༩ ཨིས་ར་ཨེལ་གྱི་དཀོན་མཆོག་གིས་ཁྱེད་ཚོ་ཨིས་ར་ཨེལ་གྱི་ཆོས་ཚོགས་དང་སོ་སོར་བཞག ཁྱེད་ཁོང་དང་ཉེ་བར་ཡོང་བར་གནང་། ཡ་ཧོ་ཝཱའི་བཞུགས་གནས་ལ་ཞབས་འདེགས་བྱེད་པ་དང་། ཨིས་ར་ཨེལ་གྱི་ཆོས་ཚོགས་ཀྱི་དོན་དུ་ཞབས་འདེགས་པ་དེ་ནི་ཉུང་བ་ཡིན་པར་བསམ་མམ།

༡༠ ཁོང་གིས་ཁྱེད་ཀྱི་སྤུན་ལེ་ཝིའི་བུ་ཐམས་ཅད་ཁྱེད་དང་བཅས་པ་རང་དང་ཉེ་བར་མཛད། ད་ཁྱེད་ཚོས་བླ་མའི་ལས་དེ་ཡང་འཚོལ་ལམ།

༡༡ དེའི་ཕྱིར་ཁྱོད་དང་ཁྱོད་ཀྱི་འཛོམས་ཡོད་པའི་ཚོགས་ཚང་མ་ཡ་ཧོ་ཝཱ་དང་ཨ་རོན་ལ་འཁྲུག་པ་བྱེད་པའི་ཕྱིར་འཛོམས། ཨ་རོན་དེ་ཅི་ཡིན། ཁོ་ལ་འབར་མཁན་སུ་ཡིན།

༡༢ ཡང་མོ་ཤེས་ཨེ་ལི་ཨབ་ཀྱི་བུ་དཱ་ཐན་དང་ཨ་ཧི་རམ་གཉིས་ལ་འབོད་པའི་ཕྱིར་མི་བཏང་ནས། དེ་དག་གིས། ངེད་མི་ཡོང་།

༡༣ ཁྱོད་ཀྱིས་ང་ཚོ་འབྲོག་སྟོང་དུ་གསོད་པའི་ཕྱིར་འོ་མ་དང་སྦྲང་རྩིས་གང་བའི་ཡུལ་ནས་འཁྲིད་པ་དེ་ཉུང་བ་ཞིག་ཡིན་ནམ། མ་ཟད་དེ་ཁྱོད་ནི་ང་ཚོ་ལ་དབང་ཡང་བྱེད་པར་དགོས་སམ།

༡༤ དེའི་སྟེང་དུ་ཁྱོད་ཀྱིས་ང་ཚོ་འོ་མ་དང་སྦྲང་རྩིས་གང་བའི་ཡུལ་དུ་མ་ཁྲིད། ཁྱོད་ཀྱིས་ངེད་ལ་ཞིང་དང་རྒུན་ཤིང་རྣམས་ནོར་སྐལ་དུ་མ་བཏང་། ཁྱོད་ནི་མི་འདི་དག་གི་མིག་རྣམས་འདོན་པར་བྱའམ། ང་ཚོ་མི་ཡོང་།

༡༥ མོ་ཤེ་ཤིན་ཏུ་ཁྲོས་ཏེ་ཡ་ཧོ་ཝཱ་ལ་གསོལ་པ། དེ་རྣམས་ཀྱི་མཆོད་པ་ལ་མ་གཟིགས་ཤིག་ངས་དེ་དག་ནས་བོང་བུ་གཅིག་ཀྱང་མ་བླངས། ཁོ་རྣམས་ཀྱི་ནང་ན་གཅིག་ལ་ཡང་གནོད་པ་མ་བྱས་སོ།

༡༦ ཡང་མོ་ཤེས་ཀོ་རཱ་ལ་གསུངས་པ། སང་ཉིན་ཁྱོད་དང་ཁྱོད་ཀྱི་ཚོགས། ཁྱོད་དང་དེ་དག་དང་ཨ་རོན་ཡ་ཧོ་ཝཱའི་དྲུང་དུ་བྱུང་ཞིག་དང་།

༡༧ ཁྱེད་ཀྱི་མི་རེ་རེས་རང་གི་སྤོས་ཕོར་ལོང་ལ། དེ་དག་ནང་སྤོས་བཞག་ནས། མི་རེས་རང་གི་སྤོས་ཕོར་ཞེ་ན། སྤོས་ཕོར་ཉིས་བརྒྱ་དང་ལྔ་བཅུ་ཡ་ཧོ་ཝཱའི་སྐུ་མདུན་དུ་འཁྱེར་འོང་བ་དང་། ཁྱོད་དང་ཨ་རོན་ཡང་རེས་རང་གི་སྤོས་ཕོར་འཁྱེར་ཤོག

༡༨ དེ་ནས་མི་རེས་རང་གི་སྤོས་ཕོར་བླངས་ནས། དེ་དག་གི་ནང་དུ་མེ་དང་མེའི་སྟེང་དུ་སྤོས་བཞག་པ་དང་། མོ་ཤེ་་ཨ་རོན་དང་བཅས་པ་འདུན་མའི་གུར་མཆོག་གི་སྒོའི་འགྲམ་དུ་འགྲེང་ངོ་།

༡༩ ཡང་ཀོ་རཱས་དེ་དག་དང་མི་མཐུན་པའི་ཚོགས་ཚང་མ་འདུན་མའི་གུར་མཆོག་གི་མདུན་དུ་བསྡུས་སོ། དེར་ཡ་ཧོ་ཝཱའི་གཟི་བརྗིད་ཆོས་ཚོགས་ཐམས་ཅད་ཀྱིས་མཐོང་བར་གྱུར་ཏོ༎

༢༠ ཡང་ཡ་ཧོ་ཝཱས་མོ་ཤེ་དང་ཨ་རོན་ལ་འདི་སྐད་གསུངས་པ།

༢༡ ངས་དེ་དག་སྐད་གཅིག་ལ་མེད་པར་བྱེད་པའི་ཕྱིར་ཁྱེད་ནི་ཆོས་ཚོགས་དེ་དང་སོ་སོར་འདུག་ཅིག

༢༢ ཡང་དེ་དག་ཞལ་འབུབ་ཏུ་ཉལ་ནས་ཞུས་པ། ཀྱེ་དཀོན་མཆོག་ལུས་ཅན་ཐམས་ཅད་ཀྱི་སེམས་ཉིད་རྣམས་ཀྱི་དཀོན་མཆོག མི་གཅིག་གིས་སྡིག་པ་བྱས་པས། ཁྱེད་ཀྱིས་ཚོགས་དེ་ཚང་མ་ལ་ཐུགས་ཁྲོ་མཛད་དམ།

༢༣ ཡ་ཧོ་ཝཱས་མོ་ཤེ་ལ་འདི་སྐད་ཅེས་གསུངས་པ།

༢༤ ཆོས་ཚོགས་ལ་སྨྲོས་ཤིག ཀོ་རཱ་དང་དཱ་ཐན་དང་ཨ་ཧི་རམ་གྱི་གནས་སའི་འཁོར་ནས་ལོང་ཞིག

༢༥ མོ་ཤེ་ལངས་པ་དང་། དཱ་ཐན་དང་ཨ་ཧི་རམ་གྱི་རྩར་ཕེབས་ཅིང་། ཨིས་ར་ཨེལ་གྱི་རྒན་པོ་རྣམས་ཁོང་གི་རྗེས་སུ་འབྲངས་སོ།

༢༦ ཡང་ཆོས་ཚོགས་ལ་གསུངས་པ། མི་ངན་འདི་དག་གི་གུར་རྣམས་ནས་སོང་ཞིག་དང་། ཁྱེད་མེད་པར་མི་འགྱུར་བའི་ཕྱིར་དུ་དེ་དག་གི་ཡིན་པ་གང་ལ་ཡང་མ་རེག

༢༧ དེའི་ཕྱིར་ཁོ་རྣམས་ཀོ་རཱ་དང་དཱ་ཐན་དང་ཨ་ཧི་རམ་གྱི་གནས་སའི་ཕྱོགས་བཞི་ནས་སོང་ངོ་། ཡང་དཱ་ཐན་དང་ཨ་ཧི་རམ་དང་དེའི་ཆུང་མ་རྣམས་དང་། བུ་དང་ཆུང་བ་རྣམས་འཐོན་ཏེ་རང་གི་གུར་རྣམས་ཀྱི་སྒོ་རུ་འགྲེང་ངོ་།

༢༨ ཡང་མོ་ཤེས་གསུངས་པ། ངས་ལས་ཀ་དེ་དག་རང་གི་བསམ་པ་བཞིན་དུ་མ་བྱས། བྱ་བ་དེ་ཐམས་ཅད་བྱེད་པའི་ཕྱིར་ཡ་ཧོ་ཝཱས་ང་མངགས་པ་ཡིན་པ་དེ་འདིའི་སྒོ་ནས་ཤེས་པར་འགྱུར།

༢༩ གལ་ཏེ་མི་འདི་དག་མི་ཐམས་ཅད་ཀྱི་ཐུན་མོང་གི་ལུགས་ལ་འཆི་བའམ། མི་ཐམས་ཅད་ལ་སྡུག་བསྔལ་འཕོག་པ་བཞིན་དུ་ཁོ་རྣམས་ལ་ཡང་ཕོག་ན། དེ་ནས་ཡ་ཧོ་ཝཱས་ང་མ་མངགས་པ་ཡིན།

༣༠ ཇི་སྟེ་ཡ་ཧོ་ཝཱས་བྱ་བ་གསར་པ་ཞིག་མཛད་ཅིང་ས་ནི་རང་གི་ཁ་འབྱེ་སྟེ་ཁོ་དང་ཁོ་རྣམས་ལ་ཡོད་པ་ཐམས་ཅད་མིད་པ་དང་གསོན་པོར་གཤིན་ཡུལ་དུ་འབབ་ན། དེ་ནས་མི་འདི་དག་གིས་ཡ་ཧོ་ཝཱ་ལ་སྨད་པ་ཡིན་ཤེས་པར་འགྱུར།

༣༡ ཡང་ཁོང་གིས་ཚིག་དེ་ཐམས་ཅད་ཟེར་ཚར་ནས། དེ་དག་གི་འོག་ཏུ་ས་གས་ཏེ།

༣༢ སས་རང་གི་ཁ་ཕྱེས་ནས། དེ་དག་རང་དང་། རང་གི་གཞིས་མད་དང་། ཀོ་རཱ་ཡི་མི་ཐམས་ཅད་དེའི་དངོས་པོ་ཐམས་ཅད་མིད་དོ།

༣༣ དེ་ལྟར་དེ་དག་རང་དང་། ཁོ་རྣམས་ལ་གཏོགས་པ་ཐམས་ཅད་གསོན་པོར་གཤིན་ཡུལ་དུ་སོང་། སས་ནི་ཁོ་རྣམས་བཀབ་པ་དང་ཆོས་ཚོགས་ཀྱི་ནང་ནས་མེད་པར་སོང་ངོ་།

༣༤ ཡང་དེ་དག་གི་འཁོར་དུ་ཡོད་པའི་ཨིས་ར་ཨེལ་ཐམས་ཅད་ཀྱིས་ཁོ་རྣམས་ཀྱི་འཇིགས་སྐྲག་གི་སྐད་ཐོས་ནས་བྲོས། སས་ནི་ང་ཚོ་མིད་ཡོང་ཞེས་ཟེར་བའི་ཕྱིར་རོ།

༣༥ སྤོས་བདུག་པའི་མི་ཉིས་བརྒྱ་དང་ལྔ་བཅུ་ཡ་ཧོ་ཝཱའི་ཕྱོགས་ནས་བྱུང་བའི་མེས་ཁོ་རྣམས་ཟོས་སོ༎

༣༦ ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་བཀའ་སྩལ་པ།

༣༧ ཨ་རོན་གྱི་བུ་བླ་མ་ཨེལ་ཨ་ཟར་དེ་ལ་སྨྲོས་ཤིག མེ་རོའི་ནང་ནས་སྤོས་ཕོར་དེ་དག་ཐོན་ཞིག་དང་། མེ་ཕར་གཏོར་ཞིག དེ་དག་དམ་པ་ཡིན་པའི་ཕྱིར་རོ།

༣༨ སྡིག་ཅན་དེ་དག་གི་སྤོས་ཕོར་ཁོ་ན་དེའི་སྲོག་ལ་བབ་པ་དེ་མཆོད་ཁྲི་ལ་གཡོག་པའི་ཕྱིར་ལེབ་ལེབ་ཏུ་རྡུང་བར་ཆུག་ཅིག གང་ལ་ཟེར་ན། དེ་དག་གིས་དེ་ཚོ་ཡ་ཧོ་ཝཱ་ལ་ཕུལ་བས། དམ་པ་ཡིན་པ་དང་། ཨིས་ར་ཨེལ་གྱི་བུ་རྣམས་ལ་རྟགས་ཤིག་ཡིན་པའི་ཕྱིར་རོ།

༣༩ ཡང་བླ་མ་ཨེལ་ཨ་ཟར་གྱིས་སྲེག་པར་གྱུར་པའི་མི་དེ་དག་གིས་རང་གི་སྤོས་ཕོར་ཕུལ་བ་དེ་བླངས་ནས་མཆོད་ཁྲི་གཡོག་པའི་ཕྱིར་ལེབ་ལེབ་རྡུང་བཅུག་པ་དང་།

༤༠ ཨིས་ར་ཨེལ་གྱི་བུ་རྣམས་དེ་དྲན་པའི་ཕྱིར་རྟགས་ཤིག་ཡིན་པས། ཨ་རོན་གྱི་ས་བོན་ལས་མ་ཡིན་པའི་ཕྱི་མི་ཞིག་དྲུང་དུ་ཡོངས་ནས་ཡ་ཧོ་ཝཱ་ལ་སྤོས་མི་བདུག་པ་དང་། དེ་ལ་ཀོ་རཱ་དང་དེ་དང་འགྲོགས་པའི་ཚོ་ལྟར་མི་འབྱུང་བའི་ཕྱིར་རོ། ཡ་ཧོ་ཝཱས་མོ་ཤེ་རྒྱུད་དེ་བཀའ་གནང་བ་བཞིན་ནོ༎

༤༡ ཡང་སང་ཉིན་ལ་ཨིས་ར་ཨེལ་གྱི་བུ་ཚོའི་ཆོས་ཚོགས་ཐམས་ཅད་མོ་ཤེ་དང་ཨ་རོན་ལ་འཁྲུག་པ་བྱེད་ཅིང་སྨྲས་པ། ཁྱེད་ཀྱིས་ཡ་ཧོ་ཝཱའི་མི་རྣམས་བསད་དོ།

༤༢ ཡང་ཆོས་ཚོགས་མོ་ཤེ་དང་ཨ་རོན་ལ་འཁྲུག་པ་བྱེད་པའི་ཕྱིར་འཛོམས་ཡོད་པ་དང་། འདུན་མའི་གུར་མཆོག་གི་ཕྱོགས་སུ་ལྟ་བ་ཙམ་གྱིས། ཀྱེ་ཧོ། དེ་ནི་སྤྲིན་ཞིག་གིས་གཡོགས་པ་དང་། ཡ་ཧོ་ཝཱའི་གཟི་བརྗིད་མཐོང་བར་གྱུར་ཏོ།

༤༣ ཡང་མོ་ཤེ་དང་ཨ་རོན་འདུན་མའི་གུར་མཆོག་གི་མདུན་ལོགས་སུ་ཕེབས་སོ།

༤༤ ཡ་ཧོ་ཝཱས་མོ་ཤེ་ལ་བཀའ་སྩལ་པ།

༤༥ ངས་ནི་དེ་དག་སྐད་གཅིག་ལ་མེད་པར་བྱེད་པའི་ཕྱིར་ཁྱེད་ཆོས་ཚོགས་འདིའི་ནང་ནས་ཐོན་ཅིག་ཅེས་གསུངས་ནས། དེ་དག་ཞལ་འབུབ་ཏུ་གྱེལ་ལོ།

༤༦ མོ་ཤེས་ཨ་རོན་ཟེར་པ། སྤོས་ཕོར་ལེན་ཞིག་དང་། མཆོད་ཁྲི་ནས་མེ་བླངས་ནས་དེའི་ནང་དུ་ཞོག དེའི་སྟེང་དུ་སྤོས་བཞག་པ་དང་། མགྱོགས་པར་ཆོས་ཚོགས་དེ་རུ་སོང་ལ། ཁོ་རྣམས་ཀྱི་དོན་དུ་སྡིག་བཤགས་བྱོས་ཤིག གང་ལ་ཟེར་ན། ཡ་ཧོ་ཝཱ་ནས་ཐུགས་ཁྲོ་བྱུང་། གཉན་ནད་ནི་མགོ་འཛུག་ཚར་བའི་ཕྱིར་རོ།

༤༧ ཨ་རོན་གྱིས་མོ་ཤེས་སྨྲས་པ་བཞིན་དུ་ཆོས་ཚོགས་ཀྱི་དཀྱིལ་དུ་བརྒྱུགས་ནས། ལྟོས་ཤིག ད་གཉན་ནད་འཛུགས་ཚར། ཁོང་གིས་སྤོས་བདུག་པ་དང་ཆོས་ཚོགས་ཀྱི་དོན་དུ་སྡིག་བཤགས་བྱས་སོ།

༤༨ ཡང་ཁོང་ནི་གཤིན་པོ་དང་གསོན་པོ་གཉིས་ཀྱི་བར་ལ་འགྲེང་ངོ་།

༤༩ གཉན་ནད་ནས་ཤི་བ་རྣམས་ཀྱི་གྲངས་ནི། ཀོ་རཱ་ཡི་དོན་དུ་ཤི་བ་དེ་མ་རྩི་བར། སྟོང་བཅུ་བཞི་དང་བདུན་བརྒྱའོ།

༥༠ ཨ་རོན་འདུན་མའི་གུར་མཆོག་ཏུ་མོ་ཤེའི་རྩར་ལོག་ནས། གཉན་ནད་ཆད་དོ༎

༡༧

ཡང་ཡ་ཧོ་ཝཱས་མོ་ཤེ་ལ་འདི་སྐད་གསུངས་པ།

༢ ཨིས་ར་ཨེལ་བུ་ཚོ་ལ་སྨྲོས་ཤིག་དང་། ཁོ་རྣམས་ནས་དབྱུག་པ་བཅུ་གཉིས་ཟེར་ན། གཙོ་བྱེད་ཐམས་ཅད་རང་རང་གི་བརྒྱུད་བཞིན་དུ་དབྱུག་པ་གཅིག་བླངས་ནས། རེ་རེའི་སྟེང་དུ་ཁོ་རང་གི་མིང་བྲིས་ཤིག

༣ ལེ་ཝིའི་དབྱུག་པ་ལ་ཨ་རོན་གྱི་མིང་འབྲི་དགོས། ཅི་ལ་ཞེ་ན། ཕ་ཚོའི་ཁང་པ་རྣམས་ཀྱི་གཙོ་བྱེད་རེའི་སྐོར་ལ་དབྱུག་པ་གཅིག་དགོས་སོ།

༤ ཡང་ཁྱོད་ཀྱིས་དབྱུག་པ་དེ་དག་འདུན་མའི་གུར་མཆོག་གི་ནང་ན་ང་ཁྱོད་དང་འཕྲད་པའི་དཔང་པོའི་སྒྲོམ་གྱི་དྲུང་དུ་འཇོག་པར་དགོས།

༥ ཡང་ངས་འདམས་རྒྱུ་ཡིན་པའི་མི་དེའི་དབྱུག་པ་སྐྱེ་བར་འགྱུར། ཨིས་ར་ཨེལ་གྱི་བུ་ཚོས་ཁྱོད་ལ་འཁྲུག་པ་བྱེད་པ་དེ་ད་ནས་མེད་པར་བྱེད་པའི་ཕྱིར་རོ།

༦ ཡང་མོ་ཤེས་ཨིས་ར་ཨེལ་གྱི་བུ་རྣམས་ལ་གཏམ་བྱས་ནས། དེ་དག་གཙོ་བྱེད་ཐམས་ཅད་ཀྱིས་ཁོང་ལ་དབྱུག་པ་བཏང་སྟེ། གཙོ་བྱེད་རེས་དབྱུག་པ་གཅིག ཕ་ཚོའི་ཁང་པ་དེ་དག་བཞིན་དུ་དབྱུག་པ་བཅུ་གཉིས་བཏང་ངོ་།

༧ ཡང་མོ་ཤེས་དབྱུག་པ་དེ་དག་དཔང་པོའི་གུར་མཆོག་ན་ཡ་ཧོ་ཝཱའི་དྲུང་དུ་བཞག་གོ།

༨ ཡང་སང་ཉིན་མོ་ཤེ་དཔང་པོའི་གུར་མཆོག་གི་ནང་དུ་སོང་ནས། ལྟོས་ཤིག ཨ་རོན་གྱི་དབྱུག་པ་ལེ་ཝིའི་ཁང་པའི་ཕྱིར་དུ་སྐྱེས་ཏེ་མྱུ་གུ་དང་སྦལ་མིག་དང་། མེ་ཏོག་དང་རྒྱ་གར་སྟར་ཀ་སྨིན་པ་རྣམས་ཐོན་ཡོད་པ་ཡིན།

༩ མོ་ཤེས་ཡ་ཧོ་ཝཱའི་དྲུང་ནས་དབྱུག་པ་དེ་ཐམས་ཅད་ཕྱི་རུ་ཨིས་ར་ཨེལ་གྱི་བུ་ཚོའི་རྩར་འཁྱེར་འོངས་པ་དང་། ཁོ་རྣམས་དེ་དག་ལ་བལྟས་ཏེ། མི་རེས་རང་གི་དབྱུག་པ་བླངས་སོ།

༡༠ ཡང་ཡ་ཧོ་ཝཱས་མོ་ཤེ་ལ་བཀའ་སྩལ་པ། ཨ་རོན་གྱི་དབྱུག་པ་དེ་དཔང་པོའི་སྒྲོམ་གྱི་དྲུང་དུ་ཕྱིར་ཞོག་ཅིག དེ་ནི་ངོ་ལོག་བྱེད་པའི་ཨིས་ར་ཨེལ་གྱི་བུ་ཚོ་ལ་སྐུལ་བའི་རྟགས་ཤིག་ཡིན་པས། དེ་བདོག་པར་དགོས། མི་འཆི་བའི་ཕྱིར་དེ་དག་གིས་ང་ལ་འཁྲུག་པ་བྱེད་པ་དེ་ཁྱོད་ཀྱིས་ཟིན་འཇུག་པའི་ཕྱིར་རོ།

༡༡ ཡང་ཡ་ཧོ་ཝཱས་བཀའ་གནང་བ་བཞིན་དུ་མོ་ཤེས་དེ་ལྟར་བྱས་སོ༎

༡༢ ཡང་ཨིས་ར་ཨེལ་གྱི་བུ་རྣམས་ཀྱིས་མོ་ཤེ་ལ། གཟིགས་ཤིག ང་ཚོ་འཇིག་ཅིང་འགུམ། ངེད་ཐམས་ཅད་གུམ་མོ།

༡༣ ཉེ་བར་ཡོད་མཁན་རེ་རེ། ཡ་ཧོ་ཝཱའི་གུར་མཆོག་དང་ཉེ་བར་ཡོང་མཁན་དེ་འཆིའོ། ངེད་ཐམས་ཅད་མེད་པར་འགྲོ་དགོས་སམ་ཟེར་ཏོ༎

༡༨

ཡང་ཡ་ཧོ་ཝཱས་ཨ་རོན་ལ་གསུངས་པ། ཁྱོད་དང་ཁྱོད་ཀྱི་བུ་རྣམས་དང་ཁྱོད་ཀྱི་ཕའི་ཁང་པ་ཁྱོད་དང་བཅས་པ་དེས་གཙང་ཁང་གི་ཉེས་སྡིག་འཁུར་དགོས། ཡང་ཁྱོད་དང་ཁྱོད་ཀྱི་བུ་རྣམས་དང་བཅས་པ་ཁྱེད་རང་གི་བླ་མའི་ལས་ཚན་གྱི་ཉེས་སྡིག་འཁུར་བར་བྱའོ།

༢ ཡང་ཁྱོད་ཀྱི་སྤུན་རྣམས། ཁྱོད་ཀྱི་ཕའི་སྡེ་ཟེར་ན། ལེ་ཝི་པའི་སྡེ་ཡིན་པ་དེ་ཡང་ཁྱོད་དང་འགྲོགས་པ་དང་། ཁྱོད་ལ་ཞབས་ཏོག་བྱེད་དུ་ཉེ་བར་འདུག་པའི་ཕྱིར་མཉམ་དུ་འཁྲིད་དགོས། འོན་ཀྱང་ཁྱོད་དང་ཁྱོད་ཀྱི་བུ་རྣམས་དང་བཅས་པ་དཔང་པོའི་གུར་མཆོག་གི་དྲུང་དུ་འདུག་དགོས་སོ།

༣ དེ་དག་གིས་ཁྱོད་ཀྱི་ཞབས་ཏོག་དང་གུར་མཆོག་གི་ཞབས་ཏོག་ཐམས་ཅད་བྱེད་དགོས་ཀྱང་། གཙང་ཁང་གི་སྣོད་དང་མཆོད་ཁྲི་གཅིག་པོ་དེའི་དྲུང་དུ་ཡོང་མི་དགོས། དེ་དག་དང་ཁྱེད་གཉིས་མི་འཆི་བའི་ཕྱིར་རོ།

༤ དེ་དག་ཁྱེད་དང་འགྲོགས་ཏེ་གུར་དང་འདུན་མའི་གུར་མཆོག་གི་ཞབས་ཏོག་ཐམས་ཅད་སྲུང་བར་དགོས། ཕྱི་མི་ཞིག་ཁྱེད་དང་འགྲོགས་པའི་མི་རིགས་སོ།

༥ ཨིས་ར་ཨེལ་གྱི་བུ་རྣམས་ལ་ད་རུང་ཐུགས་ཁྲོ་བ་མི་འཕོག་པའི་ཕྱིར་ཁྱེད་ཀྱིས་གཙང་ཁང་གི་ཞབས་འདེགས་དང་མཆོད་ཁྲིའི་ཞབས་འདེགས་བྱེད་པར་བྱའོ།

༦ ཡང་ལྟོས་ཤིག ངས་ནི་ཁྱེད་ཀྱི་སྤུན་ལེ་ཝི་པ་རྣམས་ཨིས་ར་ཨེལ་གྱི་བུ་རྣམས་ཀྱི་ནང་ནས་བླངས་ཏེ། དེ་དག་གིས་འདུན་མའི་གུར་མཆོག་གི་ཞབས་ཏོག་བྱེད་པ་དེ་ནི་ཁྱེད་ཀྱི་ཕྱིར་ཡ་ཧོ་ཝཱ་ལ་སྦྱིན་པ་ཞིག་ཕུལ་བ་དང་འདྲའོ།

༧ ཁྱོད་ནི་རང་གི་བུ་རྣམས་དང་བཅས་པ་མཆོད་ཁྲིའི་ལས་རེ་རེ་དང་། ཡོལ་བའི་ནང་ལ་བླ་མའི་ལས་ཚན་སྲུང་དགོས། ཁྱེད་ཀྱིས་ཞབས་འདེགས་བྱེད་པར་བྱ། ཁྱེད་ཀྱི་བླ་མའི་ལས་ཚན་དེ་ངས་ཁྱེད་ལ་ནང་སྦྱིན་ལྟར་སྟེར་རོ། གཞན་མི་ཞིག་ཉེ་བར་འོང་ན་གསོད་པར་དགོས།

༨ ཡང་ཡ་ཧོ་ཝཱས་ཨ་རོན་ལ་གསུངས་པ། ལྟོས་ཤིག ངས་ནི་ངའི་སྤར་བའི་མཆོད་པ་རྣམས་ཟེར་ན། ཨིས་ར་ཨེལ་གྱི་བུ་རྣམས་ཀྱིས་དམ་པར་བྱས་པའི་སྐལ་བ་རྣམས་ཁྱེད་ལ་བསྟེར། བྱུགས་པས་བྱུགས་ཡོད་པའི་དོན་དུ་ངས་དེ་དག་ཁྱོད་དང་ཁྱོད་ཀྱི་བུ་རྣམས་ལ་དགོས་པ་ཞིག་ཡིན་པ་བཞིན་དུ་དུས་རྒྱུན་གྱི་ཕྱིར་བཏང་ངོ་།

༩ མེ་ལ་མ་སྲེག་པའི་འབུལ་བ་ཀུན་ལས་དམ་པ་ཡིན་པ་དེ་ཁྱོད་ཀྱི་ཡིན་པར་བྱ། དེ་དག་གིས་འབུལ་བ་རེ་རེ་ཞེ་ན། ཞལ་ཟས་ཀྱི་འབུལ་བ་དང་། སྡིག་པའི་ཕྱིར་དུ་འབུལ་བ་དང་། ནོངས་པའི་ཕྱིར་འབུལ་བ་ང་ལ་འབུལ་བ་རྣམས་ནི་ཁྱོད་དང་ཁྱོད་ཀྱི་བུ་རྣམས་ཀྱི་ཕྱིར་ཀུན་ལས་དམ་པ་ཡིན་པར་བྱའོ།

༡༠ ཀུན་ལས་དམ་པ་ཡིན་པ་སྐལ་བ་དེ་དག་ནས་ཁྱོད་ཀྱིས་ཟ་དགོས། ཕོ་ཡིན་པ་རེ་རེས་དེ་ལས་ཟ་དགོས་སོ། དེ་ནི་ཁྱོད་ལ་ཀུན་ནས་དམ་པ་ཡིན་པར་བྱའོ།

༡༡ ཡང་ཁྱོད་ཀྱི་ཡིན་པ་དེ་འདི་ཡིན། དེ་དག་གིས་འབུལ་བའི་སྤར་བའི་མཆོད་པ་ཟེར་ན། ཨིས་ར་ཨེལ་གྱི་བུ་རྣམས་ཀྱི་གཡོ་བའི་མཆོད་པ་ཐམས་ཅད་ངས་ཁྱོད་དང་ཁྱོད་ཀྱི་བུ་དང་བུ་མོ་རྣམས་ཞེ་ན། ཁྱོད་ཀྱི་ཁྱིམ་ན་གཙང་བ་ཡིན་པ་རེ་རེ་དགོས་པ་ཞིག་ཡིན་པ་ལྟར་བསྟེར་རོ།

༡༢ སྣུམ་ནས་ཀུན་ལས་བཟང་པོ་ཡིན་པ་དང་། རྒུན་འབྲུམ་ནས་ཀུན་ལས་བཟང་པོ་དང་། འབྲུ་སྣའི་ཐོག་ཕུད་ཡ་ཧོ་ཝཱ་ལ་འབུལ་བ་དེ་ངས་ཁྱོད་ལ་བསྟེར་བ་ཡིན་ནོ།

༡༣ ཁོ་རྣམས་ཀྱི་ཡུལ་གྱི་ནང་ན་གང་ཡོད་པའི་འབྲས་བུ་སྔར་སྨིན་པ་ཐམས་ཅད་དེ་ཁྱོད་ཀྱི་ཡིན། ཁྱོད་ཀྱི་ཁང་པ་ལ་གཙང་བ་ཡིན་པ་དག་གིས་དེ་ལས་ཟ་བར་བྱའོ།

༡༤ ཨིས་ར་ཨེལ་གྱི་ནང་ན་བསྔོས་པ་ཐམས་ཅད་ཁྱོད་ཀྱི་ཡིན་པར་འགྱུར།

༡༥ མངལ་འབྱེད་པ་རེ་རེ་མིའམ། དུད་འགྲོ་ཡིན་པ་ཡ་ཧོ་ཝཱ་ལ་འབུལ་བའི་ཤ་ཐམས་ཅད་ཁྱོད་ཀྱི་ཡིན། ཡིན་ཀྱང་མིའི་སྔོན་སྐྱེས་དེ་གང་གིས་ཀྱང་བླུ་བར་དགོས། དུད་འགྲོ་མི་གཙང་བ་རྣམས་ཀྱི་སྔར་སྐྱེས་པ་དེ་བླུ་བར་དགོས་སོ།

༡༦ ཡང་དེ་དག་གིས་བླུ་བར་བྱ་བ་རྣམས་ན་ཚོད་ཟླ་བ་གཅིག་ལོན་ནས་བླུ་བར་དགོས། ཁྱོད་ཀྱིས་བླུ་རིན་བཅོད་པ་དེ་ནི་མཆོད་ཁང་གི་ཤེ་ཀེལ་བཞིན་དུ་དངུལ་གྱི་ཤེ་ཀེལ་ལྔ་ཡིན། ཤེ་ཀེལ་གཅིག་ནི་གེ་ར་ཉི་ཤུ་དང་འདྲའོ།

༡༧ འོན་ཀྱང་གླང་གི་སྔོན་སྐྱེས་སམ། ལུག་གི་སྔོན་སྐྱེས་སམ། རའི་སྔོན་སྐྱེས་དེ་བླུ་བར་མ་འཇུག དེ་དག་དམ་པ་ཡིན། དེ་ཚོའི་ཁྲག་ཁྱོད་མཆོད་ཁྲི་ལ་གཡོག་པ་དང་། ཚིལ་ནི་ཡ་ཧོ་ཝཱ་ལ་དྲི་ཞིམ་དུ་མེ་ཡིས་འབུལ་བའི་མཆོད་པ་ཞིག་ཡིན་པའི་ཕྱིར་རོ།

༡༨ དེ་དག་གི་ཤ་ནི་ཁྱོད་ཀྱི་ཡིན། དེ་བཞིན་དུ་ཡང་གཡབ་པའི་བྲང་དང་ལག་པ་གཡས་པ་ཁྱོད་ཀྱི་ཡིན་པར་བྱའོ།

༡༩ ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ལ་སྤར་བའི་མཆོད་པ་ལྟར་འབུལ་བ་རྣམས་ཀྱི་ཐོབ་ཐང་རྣམས་ངས་ཁྱོད་དང་། ཁྱོད་ཀྱི་བུ་དང་ཁྱོད་དང་མཉམ་དུ་ཡོད་པའི་བུ་མོ་རྣམས་ལ་དགོས་པ་ཞིག་ཡིན་པ་བཞིན་དུ་བསྟེར་རོ། དེ་ནི་ཡ་ཧོ་ཝཱའི་མདུན་དུ་ཁྱོད་རང་དང་ཁྱོད་དང་བཅས་པ་ཡོད་པའི་ས་བོན་ལ་གཏན་དུ་གནས་པའི་ཚྭའི་ཞལ་ཆད་ཅིག་ཡོད་དོ།

༢༠ ཡང་ཡ་ཧོ་ཝཱས་ཨ་རོན་ལ་གསུངས་པ། ཁྱོད་ལ་དེ་དག་གི་ཡུལ་གྱི་ནང་ན་ས་སྐལ་ཞིག་ཡོད་པར་མི་འགྱུར། དེ་ཚོའི་ཁྲོད་དུ་ཁྱོད་ལ་སྐལ་བ་ཞིག་བདོག་པར་མི་དགོས། ཨིས་ར་ཨེལ་གྱི་བུ་རྣམས་ཀྱི་ནང་ན་ང་ནི་ཁྱོད་ཀྱི་སྐལ་བ་དང་ཁྱོད་ཀྱི་ནོར་སྐལ་ཡིན་ནོ༎

༢༡ ཡང་ལྟོས་ཤིག ལེ་ཝིའི་བུ་རྣམས་ལ་ངས་ཨིས་ར་ཨེལ་ན་བཅུ་ཁག་ཐམས་ཅད་ནོར་སྐལ་དུ་བཏང་། དེ་དག་གི་འདུན་མའི་གུར་མཆོག་གི་ཞབས་ཏོག་དེའི་དྲིན་གཟོ་བའི་ཕྱིར་བཏང་ངོ་།

༢༢ ཡང་འདི་ནས་ཚུན་ཆད་ཨིས་ར་ཨེལ་གྱི་བུ་རྣམས་ནི་འདུན་མའི་གུར་མཆོག་དང་ཉེ་བར་ཡོང་མི་དགོས། སྡིག་པ་འཁུར་ཞིང་མི་འཆི་བའི་ཕྱིར་རོ།

༢༣ ལེ་ཝི་པ་དེ་དག་གིས་འདུན་མའི་གུར་གྱི་ཞབས་ཏོག་བྱེད་དགོས་ཏེ། རང་གི་ཉེས་སྡིག་འཁུར་དགོས། དེ་ནི་མི་རབས་ནས་མི་རབས་སུ་དུས་གཏན་གྱི་སྤྱད་མཚམས་ཤིག་ཡིན་ཏེ། ཨིས་ར་ཨེལ་གྱི་བུ་ཚོའི་ནང་ན་དེ་དག་ལ་ནོར་སྐལ་མི་ཐོབ།

༢༤ ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ལ་འབུལ་བའི་སྤར་བའི་མཆོད་པ་རྣམས་ངས་ལེ་ཝི་པ་རྣམས་ལ་ནོར་སྐལ་དུ་བསྟེར། དེའི་ཕྱིར་ངས་དེ་དག་ལ། ཨིས་ར་ཨེལ་གྱི་བུ་ཚོའི་ནང་ན་ཁོ་རྣམས་ལ་ནོར་སྐལ་ཡོད་པར་མི་དགོས་གསུངས་པ་ཡིན་ནོ༎

༢༥ ཡང་ཡ་ཧོ་ཝཱས་མོ་ཤེ་ལ་འདི་སྐད་གསུངས་པ།

༢༦ དེའི་སྟེང་དུ་ཁྱོད་ལེ་ཝི་པ་རྣམས་ལ་འདི་སྐད་ཅེས་སྨྲོས་ཤིག ཡ་ཧོ་ཝཱས་ཨིས་ར་ཨེལ་གྱི་བུ་ཚོའི་བཅུ་ཁག་ཁྱེད་ལ་ནོར་སྐལ་དུ་བཏང་བ་དེ་ཁོ་རྣམས་ནས་ལེན་པའི་ཚེ། ཁྱོད་ཅག་གིས་དེ་ལས་ཡ་ཧོ་ཝཱའི་ཕྱིར་སྤར་བའི་མཆོད་པ་ཟེར་ན། བཅུ་ཁག་གི་བཅུ་ཁག་ཅིག་འབུལ་དགོས།

༢༧ ཡང་ཁྱོད་ཅག་གི་སྤར་བའི་མཆོད་པ་ནི་གཡུལ་ཁའི་འབྲུ་དང་རྒུན་འབྲས་འཚིར་བ་དེ་མང་དུ་འགྱུར་བ་ལྟར་རང་ཕྱོགས་སུ་རྩི་བར་དགོས།

༢༨ དེ་ལྟར་ཁྱེད་ཚོས་ཨིས་ར་ཨེལ་པའི་བུ་རྣམས་ནས་ཐོབ་པའི་བཅུ་ཁག་ཐམས་ཅད་ལས་ཡ་ཧོ་ཝཱ་ལ་སྤར་བའི་མཆོད་པ་ཞིག་འབུལ་བར་དགོས། ཡང་ཡ་ཧོ་ཝཱའི་སྤར་བའི་མཆོད་པ་དེ་ནི་ཁྱེད་ཀྱིས་བླ་མ་ཨ་རོན་ལ་གཏོང་བར་བྱའོ།

༢༩ ཁྱེད་ཚོ་ལ་ཐོབ་པའི་སྦྱིན་པ་ཐམས་ཅད་ལས་ཡ་ཧོ་ཝཱའི་སྤར་བའི་མཆོད་པ་རེ་རེ་ཞེ་ན། དམ་པར་བྱས་པའི་ཀུན་ལས་བཟང་པོ་ཡིན་པའི་སྐལ་བ་རྣམས་ལས་འབུལ་བར་དགོས་སོ།

༣༠ དེའི་ཕྱིར་དེ་དག་ལ་སྨྲོས་ཤིག ཁྱེད་ཚོས་དེ་ལས་ཀུན་ལས་བཟང་པོ་ཡིན་པ་དེ་སྤར་བའི་ཚེ། དེ་ནས་གཡུལ་ཁའི་ཐོབ་ཐང་ལྟར་དང་རྒུན་འབྲས་འཚིར་བའི་ཐོབ་ཐང་ལྟར་ལེ་ཝི་པ་རྣམས་ལ་རྩི་བར་དགོས།

༣༡ ཡང་ཁྱེད་དང་ཁྱེད་ཀྱི་ནང་མི་རྣམས་ཀྱིས་གནས་གང་དུ་ཡང་ཟ་ཆོག ཅི་ལ་ཞེ་ན། ཁྱེད་ཚོས་འདུན་མའི་གུར་མཆོག་ན་ཞབས་ཏོག་བྱེད་པའི་དྲིན་ལན་གཏོང་བ་དེ་ཡིན་པའི་ཕྱིར་རོ།

༣༢ ཁྱེད་ཚོས་དེ་ལས་ཀུན་ལས་བཟང་པོ་ཡིན་པ་དེ་སྤར་བའི་སྒོ་ནས་ཁྱེད་སྡིག་པ་ཞིག་འཁུར་མི་ཡོང་། ཡིན་ཀྱང་ཁྱེད་མི་འཆི་བའི་ཕྱིར་ཨིས་ར་ཨེལ་གྱི་བུ་རྣམས་ལ་ཡོད་པའི་རྫས་དམ་པ་རྣམས་ལ་སྨད་པར་མི་དགོས་སོ༎

༡༩

ཡང་ཡ་ཧོ་ཝཱས་མོ་ཤེ་དང་ཨ་རོན་ལ་འདི་སྐད་ཅེས་གསུངས་པ།

༢ ཡ་ཧོ་ཝཱས་གནང་བའི་བཀའ་ཁྲིམས་ཀྱི་སྤྱད་མཚམས་འདི་ཡིན། ཨིས་ར་ཨེལ་གྱི་བུ་རྣམས་ལ་སྨྲོས་ཤིག བ་དམར་པོ་རྨེ་བ་དང་སྐྱོན་མེད་པ་དང་གཉའ་ཤིང་ནམ་ཡང་མ་བཀལ་བ་ཞིག་ངའི་རྩར་འཁྲིད་ཡོངས་ཤིག

༣ བ་དེ་ནི་བླ་མ་ཨེལ་ཨ་ཟར་ལ་གཏོང་དགོས། ཡང་དེས་བ་དེ་ནི་སྒར་གྱི་ཕྱི་རོལ་ཏུ་ཁྲིད་ནས། མི་ཞིག་གིས་ཁོང་གི་མཐོང་ས་ལ་གསོད་པར་བྱ།

༤ ཡང་བླ་མ་ཨེལ་ཨ་ཟར་དེའི་ཁྲག་མཛུག་གུས་བླངས་ཏེ། དེའི་ཁྲག་འདུན་མའི་གུར་མཆོག་གི་མདུན་ལོགས་ཀྱི་ཕྱོགས་སུ་ལན་བདུན་གཡོག་པ་དང་།

༥ མི་ཞིག་གིས་བ་གཞོན་པ་དེ་སྲེག་དགོས། དེའི་པགས་པ་དང་ཤ་དང་ཁྲག་དང་དེའི་ལྕི་བ་དང་བཅས་པ་སྲེག་པར་དགོས་སོ།

༦ ཡང་བླ་མས་ཤུག་ཤིང་དང་ཨི་སོབ་དང་མཚལ་ཁ་བླངས་ནས་བ་གཞོན་པ་འཚིག་པའི་མེའི་དཀྱིལ་དུ་དབྱུག་དགོས།

༧ དེ་ནས་བླ་མས་རང་གི་གོས་འཁྲུད་པ་དང་། རང་གི་ལུས་ཆུ་ལ་བཀྲུས་པའི་རྗེས་ལ་སྒར་དུ་ཡོང་ཆོག ཡང་དགོངས་མོའི་བར་དུ་བླ་མ་མི་གཙང་བར་འགྱུར།

༨ བ་སྲེག་པའི་མི་དེས་ཀྱང་རང་གི་གོས་འཁྲུད་དེ། རང་གི་ལུས་ཆུ་ལ་བཀྲུས་ནས། དགོངས་མོའི་བར་དུ་མི་གཙང་བར་འགྱུར།

༩ ཡང་གཙང་བ་ཡིན་པའི་མི་ཞིག་གིས་བ་གཞོན་པའི་ཐལ་བ་བསྡུ་བ་དང་། སྒར་གྱི་ཕྱི་རོལ་ཏུ་གནས་གཙང་བ་ཞིག་ཏུ་བཞག་པ་དང་། ཨིས་ར་ཨེལ་གྱི་བུ་རྣམས་ཀྱི་ཕྱིར་འདག་པར་བྱེད་པའི་ཆུ་ཞིག་ཡིན་པའི་དོན་དུ་བདོག་པར་བྱའོ། དེ་ནི་སྡིག་པའི་ཕྱིར་དུ་མཆོད་པ་ཞིག་གོ།

༡༠ ཡང་བ་གཞོན་པ་དེའི་ཐལ་བ་བསྡུ་བའི་མི་དེས་རང་གི་གོས་བཀྲུས་ནས། དགོངས་མོའི་བར་དུ་མི་གཙང་བར་འགྱུར། དེ་ནི་ཨིས་ར་ཨེལ་གྱི་བུ་རྣམས་དང་དེའི་ཁྲོད་དུ་སྡོད་པའི་ཕྱི་མིའི་ཕྱིར་དུ་རྒྱུན་དུ་གནས་པའི་སྤྱད་མཚམས་ཤིག་ཡོད་པར་དགོས་སོ༎

༡༡ གཤིན་པོ་ཞིག་གི་རོ་ཅི་ཡོད་ཀྱང་རེག་པའི་མི་ནི་ཞག་བདུན་མི་གཙང་བར་འགྱུར།

༡༢ དེས་ཞག་གསུམ་པ་ལ་རང་གཙང་བར་བྱེད་དགོས་ཏེ། ཞག་བདུན་པ་ལ་གཙང་བར་འགྱུར། ཇི་ལྟེ་ཞག་གསུམ་པ་ལ་རང་འདག་པར་མ་བྱས་ན། ཞག་བདུན་པ་ལ་གཙང་བར་མི་འགྱུར།

༡༣ སུ་ཞིག་གིས་ཤི་སོང་བའི་མི་ཞིག་གི་རོ་ཉུག་པ་དང་རང་གཙང་བར་མི་བྱེད་པ་དེས་ཡ་ཧོ་ཝཱའི་བཞུགས་གནས་མི་གཙང་བར་བྱེད། སེམས་དེ་ནི་ཨིས་ར་ཨེལ་གྱི་ནང་ནས་རྩ་ནས་གཅོད་པར་བྱ། འདག་པར་བྱེད་པའི་ཆུ་ནི་མ་གཡོགས་པའི་ཕྱིར་རོ། དེའི་མི་གཙང་བ་ནི་ད་རུང་ཁོ་ལ་གནས་སོ༎

༡༤ མི་ཞིག་གི་གུར་གྱི་ནང་ན་ཤི་བའི་དུས་སུ་ཁྲིམས་འདི་ལྟར་རོ། གུར་གྱི་ནང་དུ་ཡོད་མཁན་རེ་དང་། གུར་གྱི་ནང་ན་ཡོད་པ་རེ་རེ་ཞག་བདུན་གྱི་བར་དུ་མི་གཙང་བ་ཡོད།

༡༥ ཡང་ཁ་གཅོད་མེད་པའི་ཁ་མ་བཀབ་པའི་སྣོད་ཚང་མ་མི་གཙང་བ་ཡིན།

༡༦ ཡང་གང་ཞིག་ཐང་ལ་ཡོད་པ་དེས་རལ་གྲིས་བསད་པ་ཞིག་ལ་ཉུག་པའམ། ཤི་རོའམ་མིའི་རུས་པའམ། དུར་ཞིག་རེག་པ་དེ་ནི་ཞག་བདུན་གྱི་བར་དུ་མི་གཙང་བར་འགྱུར།

༡༧ ཡང་མི་གཙང་བ་ཡིན་པ་དེའི་དོན་དུ་མེ་ཡིས་ཕུལ་བའི་མཆོད་པ་དེའི་ཐལ་བ་སྣོད་ཅིག་གི་ནང་ན་འབབ་ཆུ་དང་འདྲེས་པ་དེ།

༡༨ གཙང་བ་ཡིན་པའི་མི་ཞིག་གིས་ཨི་སོབ་བླངས་ནས་ཆུ་དེའི་ནང་དུ་སྙུགས་པ་དང་། གུར་གྱི་སྟེང་དུ་དང་སྣོད་ཐམས་ཅད་ཀྱི་སྟེང་དུ་དང་། མི་དེ་རུ་ཡོད་པ་རྣམས་ཀྱི་སྟེང་དུ་དང་། རུས་པའམ། བསད་ཡོད་པའམ། ཤི་རོའམ། དུར་ལ་རེག་པའི་མི་དེའི་སྟེང་དུ་གཡོག་པར་དགོས་སོ།

༡༩ ཡང་གཙང་བ་ཡིན་པའི་མི་དེས་ཞག་གསུམ་པ་དང་ཞག་བདུན་པ་ལ་མི་གཙང་བ་ཡིན་པ་དེའི་སྟེང་དུ་གཡོག་དགོས། ཡང་ཞག་བདུན་པ་ལ་དེ་གཙང་བར་བྱེད་པར་བྱ། དེས་ཀྱང་རང་གི་གོས་བཀྲུས་ནས། དགོངས་མོ་ལ་གཙང་བར་འགྱུར།

༢༠ འོན་ཀྱང་མི་གཙང་བ་ཡིན་པའི་མི་དེས་རང་གཙང་བར་མི་བྱེད་ན། སེམས་དེ་ནི་ཆོས་ཚོགས་ཀྱི་དཀྱིལ་ནས་རྩ་ནས་གཅོད་པར་བྱ། ཡ་ཧོ་ཝཱའི་བཞུགས་གནས་མི་གཙང་བར་བྱས་པའི་ཕྱིར་རོ། འདག་པར་བྱེད་པའི་ཆུ་ནི་དེའི་སྟེང་དུ་མ་གཡོགས་པས། ཁོ་མི་གཙང་བ་ཡོད་དོ།

༢༡ དེ་ནི་དེ་དག་ལ་དུས་རྒྱུན་དུ་གནས་པའི་སྤྱད་མཚམས་ཤིག་ཡོད་པར་བྱ། འདག་པར་བྱེད་པའི་ཆུ་གཡོག་པའི་མི་དེས་རང་གི་གོས་འཁྲུད་པར་དགོས། ཡང་འདག་པར་བྱེད་པའི་ཆུ་ལ་རེག་པའི་མི་ནི་དགོངས་མོའི་བར་དུ་མི་གཙང་བར་འགྱུར།

༢༢ མི་གཙང་བ་ཡིན་པའི་མི་དེས་གང་ཞིག་ལ་ཉུག་པ་ཐམས་ཅད་མི་གཙང་བའོ། དེ་ནི་རེག་པའི་མི་སུ་ཡིན་རུང་སེམས་དེ་དགོངས་མོའི་བར་དུ་མི་གཙང་ངོ་༎

༢༠

ཡང་ཨིས་ར་ཨེལ་གྱི་བུ་རྣམས་ཀྱི་ཆོས་ཚོགས་ཐམས་ཅད་འབྲོག་སྟོང་ཚིན་བྱ་བ་རུ་ཟླ་བ་དང་པོ་ལ་ཕྱིན་ནས། མི་ཚོ་ནི་ཁ་དཱེས་ལ་བསྡད་དོ། དེ་རུ་མིར་ཡམ་ཤི་ནས་དེ་རུ་བསྐུངས་སོ༎

༢ ཡང་གནས་དེ་ལ་ཆོས་ཚོགས་ཀྱི་ཕྱིར་ཆུ་མེད་པས། མོ་ཤེ་དང་ཨ་རོན་ལ་འཁྲུག་པ་བྱེད་པའི་ཕྱིར་འཛོམས་སོ།

༣ ཡང་འཁྲུག་པ་བྱེད་ཅིང་མོ་ཤེ་ལ་ཟེར་པ། ང་ཚོའི་སྤུན་རྣམས་ཡ་ཧོ་ཝཱའི་དྲུང་དུ་ཤི་བའི་དུས་སུ་ངེད་ཀྱང་ཤི་བ་ཡིན་ན་ལེགས་སོ།

༤ གང་གི་དོན་དུ་ཁྱེད་ཀྱིས་ངེད་ཡ་ཧོ་ཝཱའི་མི་ཚོ་རང་དང་རང་གི་ལུག་ཕྱུགས་འབྲོག་སྟོང་འདི་ན་འཆི་བའི་ཕྱིར་འདི་རུ་ཅི་ལ་ཁྲིད།

༥ ཡང་གང་གི་དོན་དུ་ཁྱེད་ཀྱིས་ང་ཚོ་མི་སེར་ཡུལ་ནས་ས་ཆ་ངན་པ་འདི་རུ་འགྲོ་བར་ཅི་ལ་བྱས། འདི་ནི་ས་བོན་ནམ། སེ་ཡབ་བམ། རྒུན་ཤིང་ངམ། སེ་འབྲུའི་ས་ཆ་ཞིག་མི་འདུག འཐུང་བའི་ཆུ་ཡང་ཅིའང་མེད་དོ།

༦ ཡང་མོ་ཤེ་དང་ཨ་རོན་མི་ཚོ་ནས་འདུན་མའི་གུར་མཆོག་གི་སྒོ་རུ་སོང་ནས་ཕྱག་བཙལ་བ་དང་། ཡ་ཧོ་ཝཱའི་གཟི་བརྗིད་ཁོ་རྣམས་ལ་བྱུང་ངོ་།

༧ ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་གསུངས་པ།

༨ ད་དབྱུག་པ་བླངས་ནས། ཆོས་ཚོགས་འདུ་བར་བྱོས་ལ། ཁྱོད་དང་ཁྱོད་ཀྱི་སྤུན་ཨ་རོན་དེ་དག་གི་མཐོང་ས་ལ་བྲག་གིས་རང་གི་ཆུ་སྟེར་བའི་ཕྱིར་དེ་ལ་སྨྲོས་ཤིག་དང་། ཁྱོད་ཀྱིས་བྲག་དེའི་ནང་ནས་དེ་དག་ལ་ཆུ་འདོན་པར་བྱ། དེ་ལྟར་ཁྱོད་ཀྱིས་ཆོས་ཚོགས་དང་དེའི་ལུག་ཕྱུགས་ལ་ཆུ་བླུད་པར་དགོས་སོ།

༩ ཡང་མོ་ཤེས་ཡ་ཧོ་ཝཱའི་བཀའ་བཞིན་དུ་ཁོང་གི་དྲུང་ནས་དབྱུག་པ་དེ་བླངས་སོ༎

༡༠ ཡང་མོ་ཤེ་དང་ཨ་རོན་གྱིས་ཆོས་ཚོགས་བྲག་གི་འགྲམ་དུ་བསྡུས་ནས་ཁོ་རྣམས་ལ་སྨྲས་པ། ད་ཁྱེད་ངོ་ལོག་པ་དག་ད་ཉོན་ཅིག ངེད་ཀྱིས་བྲག་འདི་ནས་ཁྱེད་ཚོ་ལ་ཆུ་འདོན་པར་བྱའམ།

༡༡ དེ་ནས་མོ་ཤེས་ལག་པ་བཏེགས་ཏེ་དབྱུག་པས་བྲག་ལ་ལན་གཉིས་བརྡུངས་པ་དང་། ཆུ་མང་པོ་འཐོན་ཞིང་། ཆོས་ཚོགས་དང་དེའི་ལུག་ཕྱུགས་འཐུངས་སོ།

༡༢ དེར་ཡ་ཧོ་ཝཱས་མོ་ཤེ་དང་ཨ་རོན་གཉིས་ལ་གསུངས་པ། ཁྱེད་ཀྱིས་ང་ལ་དད་པ་མ་བྱས་པའི་སྒོ་ནས་ཨིས་ར་ཨེལ་གྱི་བུ་རྣམས་ཀྱི་དྲུང་དུ་ང་དམ་པར་མ་བྱས་པས། དེའི་ཕྱིར་ཁྱོད་ཅག་གིས་མི་འདི་དག་ལ་ངས་གནང་བར་བྱ་བའི་ཡུལ་དུ་འཁྲིད་པར་མི་འགྱུར།

༡༣ དེ་ནི་མེ་རི་བཱ་བྱ་བའི་ཆུ་རྣམས་ཡིན། ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ལ་འཁྲུག་པ་བྱས་པས་ཁོང་གིས་ཁོ་རྣམས་ཀྱི་ངང་ནས་རང་དམ་པར་བསྟན་པའི་ཕྱིར་རོ༎

༡༤ ཡང་མོ་ཤེས་ཁ་དཱེས་ནས་ཨེ་དོམ་གྱི་རྒྱལ་པོ་ལ་བང་ཆེན་རྣམས་བཏང་ངོ་། ཁྱོད་ཀྱི་སྤུན་ཨིས་ར་ཨེལ་གྱིས་ཁྱོད་ལ་འདི་ལྟར་ཟེར། ང་ཅག་ལ་བྱུང་བའི་སྡུག་བསྔལ་ཐམས་ཅད་ཁྱོད་ཀྱིས་ཤེས་སོ།

༡༥ ཇི་ལྟར་ང་ཚོའི་མེས་པོ་རྣམས་མི་སེར་ཡུལ་དུ་མར་སོང་བ་དང་། ང་ཚོ་མི་སེར་ཡུལ་ན་ཡུན་རིང་པོ་ཞིག་བསྡད། མི་སེར་པ་རྣམས་ཀྱིས་ཐབས་ངན་བྱས་ཏེ་ངེད་དང་ངེད་ཀྱི་མེས་པོ་རྣམས་དཀའ་ལས་མང་པོས་མནན་ཏོ།

༡༦ ཡང་ང་ཅག་གིས་ཡ་ཧོ་ཝཱ་ལ་འོ་དོད་བཏང་སྟེ་གསོལ་བ་བཏབ་པའི་ཚེ། ཁོང་གིས་དེ་ཚོའི་སྐད་གསན་ནས་ཕོ་ཉ་ཞིག་མངགས་ཏེ། དེས་ང་ཚོ་མི་སེར་ཡུལ་ནས་ཁྲིད་དེ་ཐར་བར་མཛད་དོ། ད་ལྟོས་ཤིག ང་ཚོ་ད་ལྟ་ཁྱོད་ཀྱི་ཡུལ་གྱི་མཐའ་རུ་ཡོད་པའི་གྲོང་ཁྱེར་ཁ་དཱེས་ལ་ཡོད།

༡༧ ད་ཁྱོད་ཀྱི་ཡུལ་རྒྱུད་དེ་ངེད་ལ་ལམ་གནོང་དུ་ཞུའོ། ངེད་ནི་ཞིང་དང་རྒུན་ཚལ་རྒྱུད་དེ་མི་འགྲོ། ཁྱོད་ཀྱི་ཁྲོན་པ་རྣམས་ཀྱི་ཆུ་ཡང་མི་འཐུང་། རྒྱལ་པོའི་རྒྱ་ལམ་ལ་འགྲོ་བར་བྱ། ང་ཚོ་ཁྱོད་ཀྱི་ས་མཚམས་ནས་འཐོན་ཚར་བའི་བར་དུ་ལམ་གྱི་གཡས་གཡོན་དུ་སྒྱུར་བར་མི་བྱའོ།

༡༨ ཡང་ཨེ་དོམ་གྱིས་ཁོང་ལ་ཟེར་པ། ངའི་ཡུལ་རྒྱུད་དེ་ཁྱོད་འགྲོ་མི་དགོས། ཁྱོད་ལ་དམག་འཐབ་པ་ལ་ང་རལ་གྲི་དང་བཅས་པ་འཐོན་མི་དགོས་པའི་ཕྱིར་རོ།

༡༩ ཨིས་ར་ཨེལ་གྱི་བུ་ཚོས་ཁོ་ལ་ཟེར་པ། ངེད་རྒྱ་ལམ་ལ་ཡར་འགྲོ་བ་དང་། ངེད་དང་ངེད་ཀྱི་ལུག་ཕྱུགས་ཁྱོད་ཀྱི་ཆུ་ནས་འཐུང་ན། དེའི་རིན་ཁྱོད་ལ་གཏང་། གཞན་ཅིའང་མི་དགོས་ཏེ། རྐང་ཐང་ལ་ཡུལ་རྒྱུད་ཅིང་ངེད་འགྲོ་བར་གནོང་ཞིག

༢༠ ཁོས་ཡང་སྨྲས་པ། ཁྱོད་ཡུལ་རྒྱུད་དེ་འགྲོ་མི་དགོས་སོ། དེ་ནས་ཨེ་དོམ་མི་མང་པོ་དང་དབང་ཆེན་པོ་དང་བཅས་པ་ཁོ་རྣམས་འཐབ་པའི་ཕྱིར་ཕྱི་རུ་ཐོན་ནོ།

༢༡ དེ་ལྟར་ཨེ་དོམ་གིས་རང་གི་ཡུལ་རྒྱུད་དེ་ཨིས་ར་ཨེལ་ལ་ལམ་མ་བཏང་ངོ་། དེའི་ཕྱིར་ཨིས་ར་ཨེལ་གྱིས་ཁོ་བཞག་ནས་སོང་ངོ་༎

༢༢ ཡང་ཁོ་རྣམས་ཆས་དེ་ཁ་དཱེས་ནས་སོང་བ་དང་། ཨིས་ར་ཨེལ་གྱི་བུ་རྣམས་ཀྱི་ཆོས་ཚོགས་ཐམས་ཅད་ཧོར་ཟེར་བའི་རི་དེ་རུ་བསླེབས་སོ།

༢༣ ཡང་ཡ་ཧོ་ཝཱས་ཨེ་དོམ་ཡུལ་གྱི་ས་མཚམས་དང་ཉེ་བར་ཡོད་པའི་རི་ཧོར་ན་མོ་ཤེ་དང་ཨ་རོན་ལ་འདི་སྐད་ཅེས་གསུངས་པ།

༢༤ ཨ་རོན་ནི་རང་གི་མི་སྡེའི་ཁྲོད་དུ་འཛོམ་པར་འགྱུར། ངས་ཨིས་ར་ཨེལ་གྱི་བུ་རྣམས་ལ་བསྟེར་བའི་ཡུལ་དུ་ཁོ་འཇུག་པར་མི་དགོས། གང་ལ་ཞེ་ན། དེས་ནི་མེ་རི་བཱའི་ཆུ་རྣམས་ཀྱི་རྩར་ངའི་བཀའ་བཅག་པ་ཡིན།

༢༥ ཨ་རོན་དང་དེའི་བུ་ཨེལ་ཨ་ཟར་གྱེན་དུ་རི་ཧོར་ལ་ཁྲིད་ཅིག་དང་།

༢༦ ཨ་རོན་གྱི་གོས་རྣམས་ཤུས་ནས། དེའི་བུ་ཨེལ་ཨ་ཟར་ལ་སྐོན་ཞིག ཡང་ཨ་རོན་ནི་རང་གི་མི་སྡེ་དང་འཛོམ་པ་ལ་དེར་འཆི་བར་དགོས་སོ།

༢༧ ཡང་མོ་ཤེས་ཡ་ཧོ་ཝཱའི་བཀའ་བཞིན་དུ་བྱས་ཏེ། ཆོས་ཚོགས་ཐམས་ཅད་ཀྱི་མཐོང་ས་ལ་གྱེན་དུ་རི་ཧོར་དུ་སོང་ངོ་།

༢༨ ཡང་མོ་ཤེས་ཨ་རོན་གྱི་གོས་རྣམས་བཤུས་ནས། དེའི་བུ་ཨེལ་ཨ་ཟར་ལ་བསྐོན་ནོ། ཡང་ཨ་རོན་རི་དེའི་རྩེ་མོ་ལ་གྲོངས་སོ། མོ་ཤེ་དང་ཨེལ་ཨ་ཟར་རི་ནས་བབས་སོ།

༢༩ དེ་ནས་ཨ་རོན་གྲོངས་བ་ཆོས་ཚོགས་ཐམས་ཅད་ཀྱིས་མཐོང་ནས། ཁོ་རྣམས་ཞེ་ན། ཨིས་ར་ཨེལ་གྱི་བརྒྱུད་ཐམས་ཅད་ཨ་རོན་གྱི་དོན་དུ་ཞག་སུམ་ཅུའི་བར་དུ་ཆོ་ངེས་བྱས་སོ༎

༢༡

ཡང་ཀ་ན་ཨན་པ་ལྷོ་ཕྱོགས་སུ་གནས་པའི་ཨ་རཱད་ཀྱི་རྒྱལ་པོ་དེས་ཨིས་ར་ཨེལ་་ཨ་ཐ་རིམ་གྱི་ལམ་ནས་ཡོང་འདུག་ཟེར་བ་ཐོས་ནས། ཨིས་ར་ཨེལ་ལ་དམག་འཐབ་པ་དང་། མི་ཁ་ཤས་བཙོན་དུ་བཟུང་ངོ་།

༢ དེར་ཨིས་ར་ཨེལ་གྱིས་ཡ་ཧོ་ཝཱ་ལ་དམ་བཅའ་ཞིག་བཅས་ཏེ། ཁྱེད་ནི་ངོ་ཐོག་མི་ཚོ་དེ་ངའི་ལག་ཏུ་གནང་བར་མཛད་ན། ངས་དེ་དག་གི་གྲོང་ཁྱེར་རྣམས་མེད་པར་བྱའོ་ཞེས་ཞུས་སོ།

༣ ཡ་ཧོ་ཝཱས་ཨིས་ར་ཨེལ་གྱི་ཞུ་སྐད་ལ་གསན་ཞིང་། ཀ་ན་ཨན་པ་རྣམས་དེ་ཚོའི་ལག་ཏུ་གནང་ནས། དེ་དག་དང་དེ་དག་གི་གྲོང་ཁྱེར་རྣམས་རྩ་ནས་བཤིག ཡང་གནས་དེའི་མིང་ནི་ཧོར་མཱ་ཞེས་བཏགས་སོ༎

༤ ཡང་ལམ་དུ་ཞུགས་ནས་ཨེ་དོམ་ཡུལ་འཁོར་ནས་འགྲོ་བའི་ཕྱིར་རི་བོ་ཧོར་ནས་རྒྱ་མཚོ་དམར་པོའི་ལམ་ནས་སོང་ངོ་། ཡང་ལམ་གྱི་ཕྱིར་མི་ཚོ་སྐྱོ་ཞིང་ཡི་ཆད་ནས།

༥ དཀོན་མཆོག་དང་མོ་ཤེ་གཉིས་ལ་རྒོལ་ཚིག་ཞུ་ཞིང་སྨྲས་པ། ཁྱེད་ཀྱིས་ང་ཚོ་འཆི་བའི་དོན་དུ་མི་སེར་གྱི་ནང་ནས་འབྲོག་སྟོང་དུ་ཁྲིད། བག་ལེབ་ཀྱང་མེད་ཆུ་ཡང་མེད་དེ། བག་ལེབ་ངན་པ་དེ་ང་ཚོའི་སེམས་ཀྱིས་ཞེན་ལོག་གོ་སྨྲས་པས།

༦ ཡ་ཧོ་ཝཱས་མེ་ལྟ་བུའི་སྦྲུལ་རྣམས་མི་སྡེའི་ཁྲོད་དུ་བཏང་ནས། དེ་དག་གིས་མི་རྣམས་ལ་འཐམས་པ་དང་། ཨིས་ར་ཨེལ་གྱི་མི་མང་པོ་ཤིའོ།

༧ ཡང་མི་ཚོ་ཡོངས་ཏེ་མོ་ཤེ་ལ། ངེད་ཀྱིས་ཡ་ཧོ་ཝཱ་དང་ཁྱེད་ལ་འཁྲུག་པ་བྱས་པས། སྡིག་པ་བྱས། ཡ་ཧོ་ཝཱས་སྦྲུལ་དེ་རྣམས་ངེད་ནས་འཁྱེར་བར་མཛད་པའི་ཕྱིར་ཁྱེད་ཀྱིས་ཁོང་ལ་གསོལ་བ་ཐོབ་ཅིག་ཞུས་པ་དང་། མོ་ཤེས་མི་རྣམས་ཀྱི་དོན་དུ་གསོལ་བ་བཏབ་བོ།

༨ དེ་ནས་ཡ་ཧོ་ཝཱས་མོ་ཤེ་ལ། མེ་ལྟ་བུའི་སྦྲུལ་ཞིག་བཟོས་ཤིག་དང་། དེ་མདུང་གི་ཁར་འཕྱར་བར་བྱོས། དེ་ནས་འཐམས་པའི་མི་རེ་རེས་དེ་ལ་ལྟ་བའི་དུས་སུ་གསོན་པར་འགྱུར་གསུངས་ནས།

༩ མོ་ཤེས་ཟངས་ཀྱི་སྦྲུལ་ཞིག་བཟོས་ནས་མདུང་གི་ཁར་བཏགས་སོ། དེ་ནས་སྦྲུལ་གྱིས་འཐམས་པའི་མི་སུ་ཡིན་ཀྱང་། ཟངས་ཀྱི་སྦྲུལ་ལ་ནམ་ལྟ་བ་དང་གསོན་པོར་ལུས།

༡༠ ཡང་ཨིས་ར་ཨེལ་གྱི་བུ་རྣམས་ཆས་པ་དང་། ཨོ་བོད་བྱ་བའི་གནས་ལ་སྒར་བཏབ་བོ།

༡༡ ཡང་ཨོ་བོད་ནས་ལམ་དུ་ཞུགས་པ་དང་། མོ་ཨབ་ཀྱི་རྩར་འབྲོག་སྟོང་དུ་ཡོད་པའི་ཨི་ཡེ་ཨ་བ་རིམ་ཟེར་བའི་གནས་ཀྱི་ཤར་ཕྱོགས་སུ་སྒར་བཏབ་བོ།

༡༢ དེ་ནས་ཆས་ཏེ་ལུང་པ་སེ་རེད་ལ་སྒར་བཏབ་བོ།

༡༣ དེ་ནས་ཁོ་རྣམས་ལམ་དུ་ཞུགས་ནས་ཨར་ནོན་ཆུ་བའི་ཕ་རོལ་ཏུ་སྒར་བཏབ་བོ། དེ་ནི་ཨ་མོར་པ་རྣམས་ཀྱི་མཐའ་འཁོར་གྱི་ནང་ནས་འབྱུང་བའི་འབྲོག་སྟོང་ན་ཡོད། ཨར་ནོན་དེ་ནི་མོ་ཨབ་དང་ཨ་མོར་པ་རྣམས་ཀྱི་བར་ལ་ས་མཚམས་ཡིན་པའི་ཕྱིར་རོ།

༡༤ གང་གི་དོན་དུ་ཡ་ཧོ་ཝཱའི་དམག་རྣམས་ཀྱི་ལོ་རྒྱུས་ཀྱི་དཔེ་ཆའི་ནང་ན་འདི་སྐད་དུ། སུ་ཕཱའི་ནང་ན་ཝ་ཧེབ་དང་། ཨར་ནོན་གྱི་ལུང་པ་རྣམས་དང་།

༡༥ ལུང་པ་རྣམས་ཀྱི་ཐུར་འབབ་ནི། ཨཱར་ཡུལ་ཕྱོགས་སུ་འབབ། མོ་ཨབ་ཀྱི་ས་མཚམས་ལ་རྟེན་ནོ༎

༡༦ དེ་ནས་དེ་དག་བེ་ཨེར་༼བོད་སྐད་དུ་ཁྲོན་པ་༽རུ་སོང་། གང་གི་ཕྱིར་ཡ་ཧོ་ཝཱས་མོ་ཤེ་ལ། མི་ཚོ་ནི་སྡུས་ཤིག་དང་། དེ་དག་ལ་ཆུ་སྟེར་ཡོང་། ཞེས་གསུངས་པའི་ཁྲོན་པ་དེ་རང་ཡིན།

༡༧ དེར་ཨིས་ར་ཨེལ་གྱིས་དབྱངས་འདི་བླངས། ཀྱེ་ཁྲོན་པ་འཕར་བར་བྱོས། དེའི་ཕྱིར་གླུ་ལེན་ཅིག

༡༨ གཙོ་ཆེ་རྣམས་ཀྱིས་བྲུས་པའི་ཁྲོན་པ་དང་མི་སྡེའི་སྐུ་དྲག་རྣམས་ཀྱི་དབང་དབྱུག་དང་འཁར་བས་བྲུས་པའི་ཁྲོན་པ་ཡིན། ཡང་འབྲོག་སྟོང་ནས་ཁོ་རྣམས་མད་ཐ་ནཱ་རུ་སོང་།

༡༩ མད་ཐ་ནཱ་ནས་ན་ཧ་ལི་ཨེལ་དང་། ན་ཧ་ལི་ཨེལ་ནས་བ་མོ་དཱ་རུ།

༢༠ བ་མོ་དཱ་ནས་མོ་ཨབ་ཀྱི་ས་ཆ་ལ་ཡོད་པའི་ལུང་པ་རྒྱུད་དེ། མར་འབྲོག་སྟོང་དུ་ལྟ་བའི་རི་ཕིས་ཀཱ་དེའི་རྩེ་ལ་སོང་ངོ་༎

༢༡ ཡང་ཨིས་ར་ཨེལ་གྱིས་ཨ་མོར་པའི་རྒྱལ་པོ་སི་ཧོན་ལ་བང་ཆེན་རྣམས་བཏང་སྟེ་ཟེར་པ།

༢༢ ཁྱོད་ཀྱི་ཡུལ་རྒྱུད་དེ་ལམ་གནོང་ཞིག ངེད་ནི་ཞིང་ངམ། རྒུན་ཚལ་གྱི་ནང་དུ་མི་འགྲོ། ཁྲོན་པའི་ཆུ་ཡང་མི་འཐུང་། ངེད་ཁྱོད་ཀྱི་ཡུལ་གྱི་ས་མཚམས་ནས་འཐོན་པའི་བར་དུ་རྒྱལ་པོའི་རྒྱ་ལམ་ནས་འགྲོ་བར་བྱའོ།

༢༣ སི་ཧོན་གྱིས་རང་གི་ས་མཚམས་ནས་འགྲོ་བའི་ཕྱིར་ཨིས་ར་ཨེལ་ལ་ལམ་གཏོང་བར་མ་དགའ། འོན་ཀྱང་དེས་རང་གི་མི་ཐམས་ཅད་འཛོམ་བཅུག་ནས། ཕྱི་རུ་བྱུང་བ་དང་། ཨིས་ར་ཨེལ་ལ་དམག་འཐབ་པའི་ཕྱིར་འབྲོག་སྟོང་དུ་ཡ་ཧཱས་བྱ་བ་ལ་བསླེབས་ནས། ཨིས་ར་ཨེལ་ལ་དམག་འཐབ་བོ།

༢༤ ཡང་ཨིས་ར་ཨེལ་གྱིས་ཁོ་རལ་གྲིའི་ཁས་བརྡུངས་པ་དང་། ཨར་ནོན་ནས་ཡབ་བོག་ཅེ་ན་ཨམ་མོན་གྱི་བུ་ཚོའི་བར་དུ་དེའི་ཡུལ་བཟུང་། ཨམ་མོན་གྱི་བུ་ཚོའི་མཚམས་བཙན་པོ་ཡིན་པའི་ཕྱིར་རོ།

༢༥ ཡང་ཨིས་ར་ཨེལ་གྱིས་གྲོང་ཁྱེར་དེ་ཐམས་ཅད་བཟུང་ནས། ཨིས་ར་ཨེལ་ནི་ཧེས་བོན་བྱ་བ་རུ་ཨ་མོར་པའི་གྲོང་ཁྱེར་ཚང་མ་དང་གྲོང་ཚོ་ཐམས་ཅད་ལ་གནས་སོ།

༢༦ ཅི་ལ་ཞེ་ན། ཧེས་བོན་དེ་ནི་ཨ་མོར་པ་རྣམས་ཀྱི་རྒྱལ་པོ་སི་ཧོན་གྱི་རྒྱལ་ས་ཡིན་པའི་ཕྱིར་རོ། དེས་ནི་མོ་ཨབ་དེའི་སྔོན་གྱི་རྒྱལ་པོ་ལ་དམག་དྲངས་ཏེ། དེའི་ཡུལ་ཨར་ནོན་བར་དུ་ཐམས་ཅད་བཟུང་ངོ་།

༢༧ དེའི་ཕྱིར་གཏམ་དཔེའི་སྒོ་ནས་ཟེར་བ་དག་གིས་འདི་སྐད་དུ། སི་ཧོན་གྱི་རྒྱལ་ས་ནི་བཟོ་ཞིང་བཙུགས་པའི་ཕྱིར་ཁྱེད་ནི་ཧེས་བོན་དུ་ཤོག

༢༨ གང་ལ་ཞེ་ན། ཧེས་བོན་ལས་མེ་ཞིག་ཐོན་བྱུང་། སི་ཧོན་གྱི་གྲོང་ཁྱེར་ལས་མེ་ལྕེ་ཞིག་བྱུང་། དེས་ནི་མོ་ཨབ་ཀྱི་ཨཱར་དང་། ཨར་ནོན་གྱི་སྒང་རྣམས་ཀྱི་ཇོ་དག་ཟོས་སོ།

༢༩ ཁྱོད་མོ་ཨབ་ནི་བཀྲ་མ་ཤིས། ཀེ་མོས་ཀྱི་མི་ཚོ་ཀྱེ་ཁྱེད་ནི་ཕམ། དེས་རང་གི་བུ་བཙོན་པ་ལྟར་བཏང་། རང་གི་བུ་མོ་རྣམས་ཨ་མོར་པའི་རྒྱལ་པོ་ལ་བཏད་དོ།

༣༠ ངེད་ཀྱིས་དེ་དག་ལ་མདའ་བརྒྱབས་ནས་དི་བོན་བར་དུ་ཧེས་བོན་ནི་ཚར་ཆད། གང་མེ་དེ་བཱ་ལ་ཐུག་པའི་ནོ་ཕཱའི་བར་དུ་སྟོངས་སུ་བཅུག་པ་ཡིན།

༣༡ དེ་ལྟར་ཨིས་ར་ཨེལ་་ཨ་མོར་པ་རྣམས་ཀྱི་ཡུལ་དུ་གནས་སོ།

༣༢ ཡང་ཡ་ཟེར་བྱ་བའི་ཡུལ་གྱི་ཚོད་ལེན་པའི་ཕྱིར་མོ་ཤེས་ལྟ་མཁན་རྣམས་བཏང་ནས། དེའི་གྲོང་ཁྱེར་རྣམས་བཟུང་བ་དང་། དེར་གནས་པའི་ཨ་མོར་པ་རྣམས་བསྐྲད་དོ།

༣༣ ཡང་ཁོ་རྣམས་ལོག་སྟེ་ཡར་བཱ་ཤན་ཡུལ་གྱི་ལམ་དུ་ཞུགས་སོ། བཱ་ཤན་ཡུལ་གྱི་རྒྱལ་པོ་ཨོག་བྱ་བ་དེས་ནི་རང་གི་མི་ཐམས་ཅད་དང་ཨེ་དྲེ་ཨི་བྱ་བར་དམག་འཐབ་པའི་དོན་དུ་ཕྱི་རུ་བྱུང་ངོ་།

༣༤ དེར་ཡ་ཧོ་ཝཱས་མོ་ཤེ་ལ། ངས་དེ་དག་དང་དེའི་མི་ཐམས་ཅད་དང་དེའི་ཡུལ་ཁྱོད་ཀྱི་ལག་ཏུ་བཏང་བས། མ་འཇིགས་ཤིག ཁྱོད་ཀྱིས་ཧེས་བོན་ལ་བསྡད་པའི་ཨ་མོར་པའི་རྒྱལ་པོ་སི་ཧོན་ལ་བྱས་པ་ལྟར་འདི་ལ་ཡང་བྱོས་ཤིག་ཅེས་གསུངས་སོ།

༣༥ ཡང་ཁོ་རྣམས་ཀྱིས་དེ་དང་དེའི་བུ་རྣམས་དང་དེའི་མི་ཐམས་ཅད་བསད་དེ། གཅིག་ཀྱང་མ་ལུས་སོ། ཡང་དེའི་ཡུལ་ལ་བདག་པོ་བྱས་སོ༎

༢༢

ཡང་ཨིས་ར་ཨེལ་གྱི་བུ་རྣམས་ཆས་ཏེ་ལམ་དུ་ཞུགས་པ་དང་། ཡོར་དན་གྱི་ཕ་རོལ་དུ་མོ་ཨབ་ཀྱི་ཐང་ལ་ཡེ་རི་ཀོའི་རྩར་སྒར་བཏབ་བོ༎

༢ ཡང་ཚིབ་ཕོར་གྱི་བུ་བ་ལག་བྱ་བ་དེས་ཨིས་ར་ཨེལ་གྱིས་ཨ་མོར་པ་རྣམས་ལ་ཅི་བྱས་པ་མཐོང་ངོ་།

༣ ཡང་མི་སྡེ་དེ་མང་པོ་ཡོད་པས་མོ་ཨབ་འཇིགས་སྐྲག་སྟེ། ཨིས་ར་ཨེལ་གྱི་བུ་རྣམས་ཀྱི་རྐྱེན་གྱིས་མོ་ཨབ་ལ་སྡུག་བསྔལ་ཆེན་པོ་བྱུང་ངོ་།

༤ ཡང་མོ་ཨབ་ཀྱིས་མིད་ཨན་པའི་རྒན་པ་རྣམས་ལ། གླང་གིས་ཐང་གི་རྩྭ་ཟ་བ་ལྟར་དཔུང་ཚོགས་འདིས་ངེད་ཀྱི་ཉེ་འཁོར་པ་ཐམས་ཅད་ཟ་ཡོང་། དེ་དུས་སུ་ཚིབ་ཕོར་གྱི་བུ་བ་ལག་ནི་མོ་ཨབ་ཀྱི་རྒྱལ་པོ་ཡོད་པ་ཡིན།

༥ དེས་ནི་བེ་ཨོར་གྱི་བུ་བ་ལ་ཨམ་བྱ་བ་གཙང་པོའི་འགྲམ་དུ་ཡོད་པའི་ཕེ་ཐོར་དུ་ཁོའི་མིའི་བརྒྱུད་ཀྱི་ཡུལ་དུ་བང་ཆེན་རྣམས་བཏང་སྟེ། དེ་ལ་ཤོག་ཟེར་ཞིང་སྨྲས་པ། ལྟོས་ཤིག མི་སེར་ཡུལ་ནས་ཡོངས་པའི་མི་སྡེ་ཞིག་འདུག ལྟོས་ཤིག དེ་དག་གིས་སའི་ངོས་འགེབས་ཤིང་། ད་ངའི་ཐད་ཀ་ལ་སྡོད་པས།

༦ དེ་དག་ང་ལས་སྟོབས་ཆེ་བས། ཕེབས་ཤིག་དང་། མི་སྡེ་དེ་ལ་སྨོན་ལོག་འདེབས་བར་བྱོས་ཤིག དེ་ནས་ང་དེ་དག་ལས་རྒྱལ་ཞིང་། རང་ཅག་ཚང་མས་ཁོ་རྣམས་ཡུལ་ནས་སྐྲོད་པའང་སྲིད། གང་ལ་ཞེ་ན། ཁྱོད་ཀྱིས་སུ་ལ་བྱིན་གྱིས་རློབས་པ་དེ་བྱིན་གྱིས་བརླབས། ཁྱོད་ཀྱིས་སུ་ལ་དམོད་འབོར་བ་དེ་དམོད་པ་རུ་འགྱུར་བས་སོ་ཞེས་ཞུས་སོ༎

༧ ཡང་མོ་ཨབ་དང་མིད་ཨན་གྱི་རྒན་པ་རྣམས་མངོན་ཤེས་ཀྱི་རྔན་པ་ལག་པ་འཁུར་ནས་ཆས་པ་དང་། བ་ལ་ཨམ་གྱི་རྩར་བསླེབས་ནས་བ་ལག་གི་ཕྲིན་དེ་ལ་སྤྲད་དོ།

༨ དེས་ཁོ་རྣམས་ལ་སྨྲས་པ། ཞག་སྡོད་བྱོས་ལ། ཡ་ཧོ་ཝཱས་ང་ལ་གང་གསུང་བ་བཞིན་དུ་ཁྱེད་ལ་ལོན་ཟེར་ཡོང་། ཡང་མོ་ཨབ་ཀྱི་གཙོ་ཆེ་རྣམས་བ་ལ་ཨམ་དང་མཉམ་དུ་བསྡད་དོ།

༩ ཡང་ཡ་ཧོ་ཝཱ་བ་ལ་ཨམ་གྱི་རྩར་བྱུང་ནས་གསུངས་པ། ཁྱོད་དང་མཉམ་དུ་སྡོད་པའི་མི་རྣམས་སུ་ཡིན།

༡༠ བ་ལ་ཨམ་གྱིས་དཀོན་མཆོག་ལ། ཚིབ་ཕོར་གྱི་བུ་བ་ལག་་མོ་ཨབ་ཀྱི་རྒྱལ་པོས་ང་ལ་ཕྲིན་བསྐུར་ནས།

༡༡ མི་སེར་ཡུལ་ནས་ཡོངས་པའི་མི་སྡེས་སའི་ངོས་འགེབས་སོ། ད་ཤོག་ལ། ངའི་དོན་དུ་མི་དེ་རྣམས་ལ་སྨོན་ལོག་འདེབས་ཤིག་དེ་ནས་ངས་དེ་ཚོ་ལ་དམག་འཐབ་ཅིང་སྐྲོད་ཐུབ་པའང་སྲིད་ཅེས་ཟེར་བྱུང་ཞུས་སོ།

༡༢ དཀོན་མཆོག་གིས་བ་ལ་ཨམ་ལ། ཁྱོད་དེ་དག་དང་མཉམ་དུ་མ་འགྲོ། མི་སྡེ་དེ་ལ་ངན་འདེབས་པར་མི་དགོས། དེ་དག་བྱིན་གྱིས་བརླབས་པ་ཡིན་པའི་ཕྱིར་རོ་ཞེས་གསུངས་སོ།

༡༣ བ་ལ་ཨམ་སྔ་མོ་ལངས་ནས་བ་ལག་གི་ཇོ་བོ་རྣམས་ལ། ང་ཁྱེད་དང་མཉམ་དུ་འགྲོ་བ་ལ་ཡ་ཧོ་ཝཱས་དགོངས་པ་མ་གནང་བས་ཁྱེད་ཅག་རང་ཡུལ་དུ་ལོག་སོང་ཟེར་ཏོ།

༡༤ ཡང་མོ་ཨབ་ཀྱི་ཇོ་བོ་རྣམས་ཆས་ཏེ་བ་ལག་གི་རྩར་ཕྱིན་ནས་དེ་ལ་སྨྲས་པ། བ་ལ་ཨམ་ངེད་དང་མཉམ་དུ་ཡོང་མ་ཉན།

༡༥ ཡང་བ་ལག་གིས་དེ་དག་ལས་ད་དུང་ཇོ་བོ་མང་པོ་དང་ལྷག་པར་སྙན་གྲགས་ཅན་རྣམས་བཏང་ངོ་།

༡༦ ཡང་དེ་དག་བ་ལ་ཨམ་གྱི་དྲུང་དུ་ཕྱིན་ནས་དེ་ལ་སྨྲས་པ། ཚིབ་ཕོར་གྱི་བུ་བ་ལག་གིས་ཁྱེད་ལ། ཁྱོད་ངའི་རྩར་ཕེབས་པ་དེ་གང་གིས་ཀྱང་འགེགས་པར་མ་གནང་ཞེས་གསོལ་ལོ།

༡༧ ངས་ཁྱོད་ཀྱི་གོ་ས་ཤིན་ཏུ་མཐོ་བར་བྱ། ཁྱོད་ཀྱིས་ང་ལ་གང་གསུང་བ་བཞིན་དུ་བྱེད་པར་བྱའོ། དེའི་ཕྱིར་ངའི་རྩར་ཕེབས་ལ། མི་སྡེ་འདི་ལ་དམོད་པ་བོར་ཞིག་གསོལ་ཏོ།

༡༨ ཡང་བ་ལ་ཨམ་གྱིས་བ་ལག་གི་གཡོག་པོ་རྣམས་ལ་ཟེར་པ། བ་ལག་གིས་རང་གི་ཁང་པ་དངུལ་དང་གསེར་ནས་གང་བ་དེ་ང་ལ་གནང་ཡང་། ངས་ཡ་ཧོ་ཝཱ་ངའི་དཀོན་མཆོག་གི་བཀའ་ལས་ཐལ་ཏེ་མང་ཉུང་ཅིའང་བྱེད་པར་མི་ནུས།

༡༩ དེའི་ཕྱིར་ཡ་ཧོ་ཝཱས་ང་ལ་ད་རུང་ཅི་ཅི་གསུང་ཡོང་ཤེས་པའི་ཕྱིར་ཁྱེད་མཚན་འདི་ལ་ཡང་སྡོད་ཅིག

༢༠ ཡང་མཚན་ལ་དཀོན་མཆོག་བ་ལ་ཨམ་གྱི་རྩར་བྱུང་ནས་གསུངས་པ། མི་དེ་ཁྱོད་ལ་ཤོག་ཟེར་བའི་དོན་དུ་ཡོངས་པ་ཡིན་ན། ཡར་ལངས་ནས་དེ་དག་དང་མཉམ་དུ་སོང་ཞིག འོན་ཀྱང་ངས་ཁྱོད་ལ་ཅི་གསུང་བ་དེ་ཀ་བཞིན་བྱོས་ཤིག་ཅེས་གསུངས་སོ༎

༢༡ ཡང་བ་ལ་ཨམ་སྔ་མོ་ལངས་ནས། རང་གི་བོང་མོ་ལ་སྒ་བརྒྱབས་ཏེ། མོ་ཨབ་ཀྱི་ཇོ་བོ་རྣམས་དང་མཉམ་དུ་སོང་ངོ་།

༢༢ འོན་ཀྱང་ཁོ་སོང་བའི་དོན་དུ་དཀོན་མཆོག་གི་ཐུགས་ཁྲོ་འབར་ནས། ཡ་ཧོ་ཝཱའི་ཕོ་ཉ་ཕེབས་ཏེ་དེ་ལ་དགྲ་བྱེད་པའི་ཕྱིར་ལམ་དུ་འགྲེང་ངོ་། ད་དེ་ནི་རང་གི་བོང་མོ་ལ་ཞོན་ཏེ། རང་གི་གཡོག་པོ་གཉིས་མཉམ་དུ་ཡོད་པ་ཡིན།

༢༣ ཡང་བོང་མོས་ཡ་ཧོ་ཝཱའི་ཕོ་ཉ་ཕྱག་ཏུ་རལ་གྲི་རྗེན་པ་ཡོད་ཅིང་ལམ་ལ་འགྲེང་བར་མཐོང་བས། བོང་མོ་ནུར་ཏེ་ལམ་ནས་ཞིང་དུ་སོང་ངོ་། ཡང་བ་ལ་ཨམ་གྱིས་བོང་མོ་ལམ་ལ་སྒྱུར་བའི་ཕྱིར་བརྡུངས་སོ།

༢༤ ཡང་ཡ་ཧོ་ཝཱའི་ཕོ་ཉ་རྒུན་ཚལ་རྣམས་ཀྱི་བར་དུ་ལམ་དོག་པོ་ལོགས་རེ་ལ་ར་བ་ཡོད་པ་དེར་ཕེབས་ནས་འགྲེང་ངོ་།

༢༥ བོང་མོས་ཡ་ཧོ་ཝཱའི་ཕོ་ཉ་མཐོང་ཞིང་ར་བའི་ཕྱོགས་སུ་འཚང་བ་དང་། བ་ལ་ཨམ་གྱི་རྐང་པ་ར་བས་བཙིར་ཏོ། ད་རུང་ལྷག་པར་བརྡུངས་སོ།

༢༦ ཡ་ཧོ་ཝཱའི་ཕོ་ཉ་ད་རུང་ཕར་ཙམ་ཕེབས་ནས། གཡས་གཡོན་དུ་ནུར་མི་ཐུབ་པའི་ས་དོག་པོ་ཞིག་ལ་འགྲེང་ངོ་།

༢༧ བོང་མོས་ཡ་ཧོ་ཝཱའི་ཕོ་ཉ་མཐོང་སྟེ། བ་ལ་ཨམ་གྱི་གཡོག་ལ་ཉལ་ལོ། ད་བ་ལ་ཨམ་གྱི་སེམས་ཁྲོ་འབར་ཞིང་དབྱུག་པས་བོང་མོ་ལ་བརྡུངས་སོ།

༢༨ དེར་ཡ་ཧོ་ཝཱས་བོང་བུའི་ཁ་ཕྱེས་པ་དང་། དེས་བ་ལ་ཨམ་ལ། ད་ཁྱོད་ཀྱིས་ང་ལ་ལན་གསུམ་བརྡུངས་པ་ཡིན་པས། ངས་ཁྱོད་ལ་ཅི་བྱས་སྨྲས།

༢༩ བ་ལ་ཨམ་གྱིས་བོང་མོ་ལ་ཟེར་པ། ཁྱོད་ང་ལ་མ་ཉན་པའི་ཕྱིར་རོ། ངའི་ལག་པ་ལ་རལ་གྲི་ཞིག་ཡོད་པ་ཡིན་ན། ཁྱོད་ད་ལྟ་བསད་པ་ཡིན།

༣༠ ཡང་བོང་བུས་བ་ལ་ཨམ་ལ། ང་ནི་ཁྱོད་ཀྱི་བོང་བུ་མ་ཡིན་ནམ། ཁྱོད་དེ་རིང་གི་ཞག་གི་བར་དུ་ཚེ་གང་ང་ལ་མ་ཞོན་ནམ། གང་གི་དུས་སུ་ངས་ཁྱོད་ལ་འདི་ལྟར་བྱས་སམ་ཟེར་ནས་དེས། མ་བྱས་ཟེར་ཏོ༎

༣༡ དེ་ནས་ཡ་ཧོ་ཝཱས་བ་ལ་ཨམ་གྱི་མིག་ཕྱེས་པ་དང་། ཁོས་ཡ་ཧོ་ཝཱའི་ཕོ་ཉ་ཕྱག་ཏུ་རལ་གྲི་རྗེན་པ་ཡོད་པར་མཐོང་ནས། ཁ་འབུབ་ཏུ་འགྱེལ་ཞིང་ཕྱག་བཙལ་ཏོ།

༣༢ ཡང་ཡ་ཧོ་ཝཱའི་ཕོ་ཉས་དེ་ལ། ཁྱོད་ཅིའི་ཕྱིར་རང་གི་བོང་བུ་དེ་ལན་གསུམ་བརྡུངས། ལྟོས་ཤིག ང་ནི་ཁྱོད་ལ་སྡང་དུ་འོངས་པ་ཡིན། ཅི་ལ་ཟེར་ན། ཁྱོད་ཀྱི་ལམ་ངའི་མིག་གི་མདུན་དུ་མགོ་ལོག་ཡིན།

༣༣ བོང་བུས་ང་མཐོང་བས། ལན་གསུམ་ནུར། མ་ནུར་པ་ཡིན་ན། ངས་ཁྱོད་རྩ་ནས་བསད་ནས། བོང་མོའི་སྲོག་ཐར་དུ་བཅུག་པ་ཡིན།

༣༤ ཡང་བ་ལ་ཨམ་གྱིས་ཡ་ཧོ་ཝཱའི་ཕོ་ཉ་ལ་གསོལ་པ། ངས་སྡིག་པ་བྱས་སོ། གང་ལ་ཞེ་ན། ཁྱེད་ཀྱིས་ངའི་ལམ་བཀག་པ་ངས་མ་ཤེས། ད་ཁྱེད་དེ་ལ་ཐུགས་མི་དགའ་ན་ང་ལོག་འགྲོ།

༣༥ ཡ་ཧོ་ཝཱའི་ཕོ་ཉས་བ་ལ་ཨམ་ལ་བཀའ་སྩལ་པ། མི་དེ་དག་དང་མཉམ་དུ་སོང་ཞིག འོན་ཀྱང་ངས་ཁྱོད་ལ་ཟེར་བར་བྱ་བའི་བཀའ་མིན་པ་གཞན་ཅིའང་མ་ཟེར་ཞེས་གསུངས་པ་དང་། བ་ལ་ཨམ་ནི་བ་ལག་གི་ཇོ་བོ་རྣམས་དང་མཉམ་དུ་སོང་ངོ་༎

༣༦ བ་ལག་གིས་བ་ལ་ཨམ་ཡོང་འདུག་ཟེར་བ་ཐོས་ནས། མོ་ཨབ་ཀྱི་གྲོང་ཁྱེར་ཨར་ནོན་གྱི་མཐའ་ནས་ཞེ་ན། ཐམས་ཅད་ལས་གཞུག་ལ་ཡོད་པའི་ས་མཚམས་ཀྱི་བར་དུ་བསུ་བར་སོང་ངོ་།

༣༧ ཡང་བ་ལག་གིས་བ་ལ་ཨམ་ལ། ངས་ཁྱོད་ཀྱི་དྲུང་དུ་ཨུ་ཚུགས་བྱས་ནས་མི་མ་བཏང་ངམ། གང་གི་དོན་དུ་ངའི་རྩར་མ་ཡོངས། ངས་ཁྱོད་ལ་ངོ་ཐོག་གོ་ས་མཐོན་པོར་བྱེད་མི་ཐུབ་བམ་ཞེས་ཟེར་ཏོ།

༣༨ བ་ལ་ཨམ་གྱིས་བ་ལག་ལ་སྨྲས་པ། ལྟོས་ཤིག ད་ཁྱོད་ཀྱི་རྩར་ཡོངས་པ་ཡིན། ད་ལྟ་ང་ལ་ཅི་ཞིག་སྨྲ་བའི་དབང་ཡོད་དམ། དཀོན་མཆོག་གིས་གང་བཀའ་ངའི་ཁ་རུ་གནང་བ་དེ་ངས་སྨྲ་བར་བྱའོ།

༣༩ ཡང་བ་ལ་ཨམ་་བ་ལག་དང་ལྷན་ཅིག་ཏུ་སོང་བ་དང་། ཁོང་གཉིས་ཁིར་ཡད་ཧུ་ཚོད་བྱ་བ་དེར་བསླེབས་སོ།

༤༠ ཡང་བ་ལག་གིས་གླང་དང་ལུག་རྣམས་མཆོད་པར་འབུལ་བ་དང་། བ་ལ་ཨམ་དང་དེ་དང་མཉམ་དུ་ཡོད་པའི་ཇོ་བོ་རྣམས་ལ་མི་བཏང་ངོ་༎

༤༡ ཡང་སྔ་དྲོ་ལ་བ་ལག་གིས་བ་ལ་ཨམ་བ་ཨཱལ་གྱི་མཐོ་གླིང་རྣམས་ལ་ཁྲིད་དེ། ས་ཆ་དེ་ནས་ཁོས་མི་སྡེ་དེའི་རྟིང་མཇུག་དེ་མཐོང་ངོ་༎

༢༣

ཡང་བ་ལ་ཨམ་གྱིས་བ་ལག་ལ་སྨྲས་པ། འདི་རུ་ང་ལ་མཆོད་ཁྲི་བདུན་བཟོས་ཤིག་དང་། གླང་བདུན་དང་ལུག་ཐུག་བདུན་འདི་རུ་ང་ལ་གྲལ་སྒྲིགས་ཤིག

༢ བ་ལག་གིས་བ་ལ་ཨམ་གྱིས་སྨྲས་པ་བཞིན་དུ་བྱས་པ་དང་། བ་ལག་དང་བ་ལ་ཨམ་གཉིས་ཀྱིས་མཆོད་ཁྲི་རེ་ལ་གླང་ཅིག་དང་ལུག་ཐུག་ཅིག་མཆོད་པར་ཕུལ་ལོ།

༣ དེ་ནས་བ་ལ་ཨམ་གྱིས་བ་ལག་ལ་ཟེར་པ། ཁྱོད་ནི་རང་གི་སྦྱིན་སྲེག་གི་རྩར་སྡོད་ཅིག་དང་། ང་འགྲོའོ། གཅིག་བྱེད་ན་ཡ་ཧོ་ཝཱ་ང་དང་ཐུག་ཏུ་ཕེབས་ཡོང་། ཁོང་གིས་ང་ལ་གང་གསུང་ཡང་ཁྱོད་ལ་བཤད་པར་བྱའོ། ཡང་ཁོ་རི་འབོག་སྟོང་པ་ཞིག་ལ་སོང་ངོ་།

༤ ཡང་དཀོན་མཆོག་བ་ལ་ཨམ་དང་ཐུག་ནས། དེས་དཀོན་མཆོག་ལ་ངས་མཆོད་ཁྲི་བདུན་བརྩིགས་པ་དང་། མཆོད་ཁྲི་རེ་ལ་གླང་ཅིག་དང་ལུག་ཐུག་ཅིག་འབུལ་བར་ཕུལ་ལོ།

༥ ཡ་ཧོ་ཝཱས་བ་ལ་ཨམ་གྱི་ཁ་རུ་བཀའ་ཞིག་གནང་ཞིང་གསུངས་པ། བ་ལག་གི་རྩར་ཕྱིར་ལོག་ལ་འདི་ལྟར་སྨྲོས་ཤིག

༦ དེའི་རྩར་ལོག་ནས། ལྟོས་ཤིག དེ་དང་མོ་ཨབ་ཀྱི་ཇོ་བོ་ཐམས་ཅད་དེའི་སྦྱིན་སྲེག་གི་རྩར་འགྲེང་ངོ་།

༧ ཡང་དེས་རང་གི་གཏམ་ནང་འདི་སྐད་དུ། ཨ་རམ་ནས་བ་ལག་གིས་ང་བོས། མོ་ཨབ་རྒྱལ་པོས་ང་ཤར་རི་ནས་ཁྲིད། ཤོག་ལ་ཡ་ཀོབ་ལ་ངའི་དོན་དམོད་བོར་ཞིག་ཤོག་ལ་ཨིས་ར་ཨེལ་ལ་སྨད་པར་བྱོས།

༨ དཀོན་མཆོག་གིས་དམོད་མ་བོར་བ་ལ། ངས་ཇི་ལྟར་དམོད་འབོར་བར་བྱ།

༩ བྲག་གི་རྩེ་ནས་ངས་དེ་དག་མཐོང་རི་རྣམས་ནས་ངས་དེ་རྣམས་མཐོང་། ལྟོས་དེ་གཅིག་པུར་གནས་པའི་མི་སྡེ་ཞིག་ཡིན། གཞན་མི་བརྒྱུད་རྣམས་ནང་དེ་ནི་རྩི་མི་ཡོང་།

༡༠ ཡ་ཀོབ་ཀྱི་རྡུལ་རྣམས་སུས་རྩི་ནུས། ཨིས་ར་ཨེལ་གྱི་བཞི་ཆའི་གྲངས་སུས་རྩི་ཐུབ། ཆོས་དྲང་པོའི་ཤི་ལུགས་ང་ལ་ཤོག ངའི་ཚེ་མཇུག་དེ་དག་ལྟར་གྱུར་ཤོག

༡༡ ཡང་བ་ལག་གིས་བ་ལ་ཨམ་ལ་སྨྲས་པ། ཁྱོད་ཀྱིས་ང་ལ་ཅི་བྱས། ངའི་དགྲ་ཚོ་ལ་སྨོན་ལོག་འདེབས་པའི་དོན་དུ་ཁྱོད་འཁྲིད་ཡོངས། ཡང་ལྟོས་ཤིག དེ་ཐམས་ཅད་ལ་བྱིན་གྱིས་བརླབས་སོ།

༡༢ ལན་དུ་ཁོས་དེ་ལ། ཡ་ཧོ་ཝཱས་ངའི་ཁའི་ནང་དུ་གནང་བ་ལ་ངས་ཟོན་བྱེད་མི་དགོས་སམ།

༡༣ བ་ལག་གིས་དེ་ལ། དེ་དག་ཐམས་ཅད་མི་མཐོང་ཡང་། དེ་ཚོའི་གཞུག་གི་ཆ་ཤས་མཐོང་བའི་ཕྱིར་ང་དང་མཉམ་དུ་གནས་གཞན་ཞིག་ཏུ་ཕེབས་ཤིག་དེ་ནས་ཁོ་རྣམས་ལ་ངན་ཐོབ་ཅིག་ཅེས་ཞུའོ་སྨྲས་ཏེ།

༡༤ ཚོ་ཕིམ་བྱ་བའི་ཐང་ལ་ཕིས་ཀཱ་ཟེར་བའི་རི་རྩེ་རུ་ཁྲིད་པ་དང་། མཆོད་ཁྲི་བདུན་བརྩིགས་ནས། མཆོད་ཁྲི་རེ་ལ་གླང་ཞིག་དང་ལུག་ཐུག་ཅིག་ཕུལ་ལོ།

༡༥ ཡང་བ་ལ་ཨམ་གྱིས་བ་ལག་ལ། ང་ཡ་ཧོ་ཝཱ་དང་མཇལ་དུ་ཕར་འགྲོ་རིང་དུ། ཁྱོད་ནི་འདི་རུ་རང་གི་སྦྱིན་སྲེག་གི་རྩར་འགྲེང་སྟེ་སྡོད་ཅིག་སྨྲས་ནས།

༡༦ ཡ་ཧོ་ཝཱ་བ་ལ་ཨམ་དང་ཐུག་ནས། ཁོང་གིས་དེའི་ཁའི་ནང་དུ་བཀའ་ཞིག་གནང་ཞིང་དེ་ལ། བ་ལག་གི་རྩར་ལོག་ཅིག་དང་། འདི་ལྟར་སྨྲོས་ཤིག་གསུངས་ནས།

༡༧ ཁོ་དེའི་རྩར་ཕྱིར་ལོག་པ་དང་། ལྟོས་ཤིག་ཁོ་ནི་མོ་ཨབ་ཀྱི་ཇོ་བོ་རྣམས་དང་བཅས་པ་རང་གི་སྦྱིན་སྲེག་གི་མདུན་དུ་འགྲེང་སྟེ་བསྡད་ཡོད་དེ། བ་ལག་གིས་ཡ་ཧོ་ཝཱས་ཅི་གསུངས་དྲིས་པ་དང་།

༡༨ དེས་རང་གི་གཏམ་དཔེ་ནང་འདི་ལྟར་གསུངས་པ། བ་ལག་ད་ལོངས་ཤིག་དང་ཉོན་ཞིག་ཚིབ་ཕོར་གྱི་བུ་ང་ལ་གསན་དང་།

༡༩ དཀོན་མཆོག་ནི་རྫུན་གསུང་བའི་མི་མ་ཡིན། ཐུགས་འགྱོད་མཛད་དུ་ཁོང་མིའི་བུའང་མིན། ཁོང་གིས་གསུངས་ནས་དེ་མི་མཛད་དམ། ཡང་ན་ཁོང་གིས་གསུངས་པ་དེ་སྒྲུབ་པར་མི་མཛད་དམ།

༢༠ ལྟོས་ང་ལ་བྱིན་རླབས་བྱེད་པའི་བཀའ་ཕེབས། ཁོང་གིས་བྱིན་གྱིས་བརླབས་པ་ངས་ཟློག་མི་ནུས།

༢༡ ཁོང་གིས་ཡ་ཀོབ་ཀྱི་ནང་ཉེས་པ་མི་གཟིགས། ཨིས་ར་ཨེལ་གྱི་ཁྲོད་དུ་མི་རིགས་པ་ཡང་མ་གཟིགས་སོ། དེ་དག་གི་དཀོན་མཆོག་ཡ་ཧོ་ཝཱ་དེ་དག་མཉམ་དུ་བཞུགས། རྒྱལ་པོ་ཞིག་གི་འུར་སྒྲ་དེའི་ཁྲོད་དུ་འདུག

༢༢ དཀོན་མཆོག་གིས་ཁོ་རྣམས་མི་སེར་ནང་ནས་བཏོན་མཛད་དེ། དེ་ལ་འབྲོང་དང་བའི་སྟོབས་འདུག

༢༣ ཡ་ཀོབ་དང་བཅས་སུ་སྔགས་འདེབས་པ་ཅིའང་མེད། ཨིས་ར་ཨེལ་དང་བཅས་སུ་མོ་འདེབས་པའང་མེད། དཀོན་མཆོག་གིས་ཇི་ལྟ་བུའི་མཛད་པ་མཛད་པ་ཡིན། ཞེས་ཡ་ཀོབ་དང་ཨིས་ར་ཨེལ་སྐོར་ཟེར་བར་འགྱུར།

༢༤ ལྟོས་མི་སྡེ་དེ་སེང་གི་མོ་ལྟར་ལང་། སེང་གེ་ལྟར་དུ་ཡར་སྒྲེང་སྟེ། ཁྱི་ར་མ་ཟ་བའི་བར་དུ་དང་། དེའི་ཁྲག་མ་བཏུང་བའི་བར་དུ་དེ་ནི་ཉལ་མི་འོང་།

༢༥ ཡང་བ་ལག་གིས་བ་ལ་ཨམ་ལ། དེ་ཚོ་ལ་དམོད་པའང་ཅིའང་མ་འདེབས། བྱིན་རླབས་ཀྱང་ཅི་ཡང་དེ་དག་ལ་མ་བྱེད་ཟེར་ཏོ།

༢༦ འོན་ཀྱང་བ་ལ་ཨམ་གྱིས་བ་ལག་ལ། ངས་ནི་ཡ་ཧོ་ཝཱས་ཅི་གསུང་བ་ཐམས་ཅད་ངས་བྱེད་པར་དགོས་ཞེས་ཁྱོད་ལ་མ་ཟེར་རམ་སྨྲས་པ་དང་།

༢༧ ཡང་བ་ལག་གིས་བ་ལ་ཨམ་ལ། ད་ཕེབས་ཤིག་དང་། ངས་ཁྱོད་ས་ཆ་གཞན་ཞིག་ཏུ་ཁྲིད་ནས། དཀོན་མཆོག་ཐུགས་དགྱེས་ན། ཁྱོད་ས་དེ་ནས་ངའི་ཕྱིར་དེ་ཚོ་ལ་དམོད་པ་འབོར་བ་གནང་བ་ཡང་སྲིད་ཅེས་སྨྲས་སོ།

༢༨ དེ་ནས་བ་ལག་གིས་བ་ལ་ཨམ་འབྲོག་སྟོང་ལ་གདོང་སྟོན་པའི་ཕེ་ཨོར་བྱ་བའི་རི་དེའི་རྩེ་ལ་ཁྲིད་དོ།

༢༩ ཡང་བ་ལ་ཨམ་གྱིས་བ་ལག་ལ། འདི་རུ་ང་ལ་མཆོད་ཁྲི་བདུན་བཟོ་བར་བྱོས་ཤིག་དང་། གླང་བདུན་དང་ལུག་ཐུག་བདུན་གྲལ་སྒྲིག་བྱོས་ཟེར་ཏེ།

༣༠ བ་ལག་་བ་ལ་ཨམ་གྱིས་ཟེར་པ་བཞིན་དུ་བྱས་པ་དང་། མཆོད་ཁྲི་རེ་ལ་གླང་ཅིག་དང་ལུག་ཐུག་ཅིག་མཆོད་པར་ཕུལ་ལོ༎

༢༤

ཡང་བ་ལ་ཨམ་གྱིས་ཨིས་ར་ཨེལ་ལ་བྱིན་རླབས་བྱེད་པ་ལ་ཡ་ཧོ་ཝཱ་ཐུགས་དགྱེས་པ་དེ་མཐོང་ནས། སྔར་བཞིན་དུ་ལྟས་རྣམས་ལ་མ་བལྟ་བར་འབྲོག་སྟོང་གི་ཕྱོགས་སུ་བལྟས་སོ།

༢ ཡང་བ་ལ་ཨམ་རང་གི་མིག་བཏེགས་ཏེ། ཨིས་ར་ཨེལ་ནི་རང་གི་སྡེ་སོ་སོ་བཞིན་དུ་གནས་པ་མཐོང་ནས། དཀོན་མཆོག་གི་ཐུགས་ཉིད་ཁོ་ལ་བབས་སོ།

༣ ཡང་རང་གི་གཏམ་དཔེ་ནང་འདི་སྐད་དུ། བེ་ཨོར་གྱི་བུ་བ་ལ་ཨམ་གྱིས་འདི་ན་རེ། མིག་བཙུམ་ཡོད་པའི་སྐྱེས་པས་འདི་སྐད་དུ།

༤ དཀོན་མཆོག་གི་བཀའ་རྣམས་ཐོས་མཁན་དེས་འདི་ན་རེ། དེས་ཀུན་དབང་གི་གཟིགས་སྣང་རྣམས་མཐོང་ངོ་། ཕྱག་འཚལ་བ་དང་དེའི་མིག་ཕྱེས་ཡོད་དེ།

༥ ཀྱེ་ཡ་ཀོབ་ཁྱེད་ཀྱི་གུར་རྣམས་ཇི་ལྟར་ཡིད་དུ་འོང་བ་ལགས། ཀྱེ་ཨིས་ར་ཨེལ་ཁྱེད་ཀྱི་གུར་ཁང་རྣམས་ཇི་ལྟར་མཚར།

༦ དེ་ནི་ལུང་པ་རྣམས་རྒྱས་པ་འདྲ། གཙང་འགྲམ་གྱི་སྐྱེད་མོ་ཚལ་དང་འདྲ། ཡ་ཧོ་ཝཱས་བཙུགས་པའི་ཤིང་ཨ་ལོ་ཨེ་འདྲ། ཆུ་དང་ཉེ་བའི་འགྱམ་ཤིང་རྣམས་དང་འདྲ།

༧ དེའི་ཟོ་བ་ལས་ཆུ་ནི་འབབ་པར་འགྱུར། དེའི་ས་བོན་ཆུ་ཆེན་པོ་རྣམས་ནང་འབབ་པར་འགྱུར། དེའི་རྒྱལ་པོ་ནི་ཨ་གག་ལས་མཐོ་བར་འགྱུར། ཁོང་གི་རྒྱལ་ཁམས་དེ་ནི་འཕགས་པར་འགྱུར།

༨ དཀོན་མཆོག་གིས་ཁོང་མི་སེར་ཡུལ་ནས་འཁྲིད་མཛད་ཅིང་། འབྲོང་དང་འདྲ་བའི་སྟོབས་དེ་ལ་ཡོད། དེ་ལ་དགྲ་བྱེད་མི་བརྒྱུད་རྣམས་ཟ་བར་འགྱུར། དེ་དག་གི་རུས་པ་རྣམས་ནི་གཏུབ་པར་འགྱུར། རང་གི་མདས་དེ་དག་རྟོལ་ཞིང་གསོད་པར་འགྱུར།

༩ དེ་ནི་འཇབ་ཅིང་སེང་གེ་ལྟར་ཉལ་ནས་འདུག སེང་གེ་མོ་ལྟར་ཉལ་བས་སུས་དེ་སློང་བར་འགྱུར། ཁྱོད་ལ་བྱིན་རླབས་བྱེད་མཁན་ཚང་མ་བྱིན་གྱིས་རློབས་པར་འགྱུར། ཁྱོད་ལ་དམོད་པ་འབོར་མཁན་ཚང་མ་དམོད་པར་འགྱུར་ཞེས་སྨྲས་པ་དང་།

༡༠ བ་ལག་གི་ཁྲོ་བ་ནི་བ་ལ་ཨམ་ལ་འབར་ནས། རང་གི་ལག་པ་གཅིག་གིས་གཅིག་ལ་བརྡུངས་ཏེ། བ་ལག་གིས་བ་ལ་ཨམ་ལ། ང་ལ་དགྲ་བྱེད་པ་རྣམས་ལ་དམོད་པ་བྱེད་པའི་ཕྱིར་ཁྱོད་ལ་བོས་ཀྱང་། ལྟོས། ཁྱོད་ཀྱིས་དེ་དག་ལ་ད་ལན་གསུམ་བྱིན་རླབས་བྱས་སོ།

༡༡ དེའི་ཕྱིར་ད་ཁྱོད་རང་གི་གནས་སུ་བྲོས་ཤིག ངས་ཁྱོད་ཀྱི་གོ་ས་མཐོ་བར་བྱའོ་བསམས་ཀྱང་། ཀྱེ་ཧོ། ཡ་ཧོ་ཝཱས་ཁྱོད་ལ་དེ་མ་གནང་ངོ་སྨྲས་ནས།

༡༢ བ་ལ་ཨམ་གྱིས་བ་ལག་ལ། ཁྱོད་ཀྱིས་ངའི་རྩར་བཏང་བའི་བང་ཆེན་རྣམས་ལ་ཡང་།

༡༣ གལ་ཏེ་བ་ལག་གིས་རང་གི་ཁང་པ་དངུལ་དང་གསེར་གྱིས་གང་ཡོད་པ་ང་ལ་སྟེར་ན་ཡང་། ཡ་ཧོ་ཝཱའི་བཀའ་ལས་ཐལ་ཏེ་རང་དགར་ངའི་བློ་ལ་རྟེན་ཏེ་བཟང་བའམ་ངན་པ་བྱེད་མི་ཐུབ། ཡ་ཧོ་ཝཱས་ཅི་གསུང་བ་དེ་ངས་བྱེད་དགོས་མ་ཟེར་ཏམ།

༡༤ ཡང་ལྟོས་ཤིག ང་ནི་ངའི་མི་བརྒྱུད་ཀྱི་རྩར་འགྲོའོ། ཤོག་ལ། ཕྱི་མའི་དུས་ཤིག་ལ་འདི་མི་ཚོས་ཁྱོད་ཀྱི་མི་བརྒྱུད་ལ་གང་བྱེད་ཡོང་ཁྱོད་ལ་བསྟན་པར་བྱའོ།

༡༥ ཡང་ཁོང་ནི་རང་གི་གཏམ་དཔེའི་ནང་འདི་སྐད་དུ། བེ་ཨོར་གྱི་བུ་བ་ལ་ཨམ་གྱིས་འདི་ན་རེ། མིག་བཙུམ་ཡོད་པའི་སྐྱེས་པས་འདི་སྐད་དུ།

༡༦ དཀོན་མཆོག་གི་བཀའ་རྣམས་ཐོས་པ་དེས་འདི་ན་རེ། དཀོན་མཆོག་གི་ཡེ་ཤེས་དང་ལྡན་ཏེ། བླ་ན་མེད་པའི་གཟིགས་སྣང་དང་ལྡན་པ། ཕྱག་འཚལ་བ་དང་དེའི་མིག་ནི་ཕྱེས་ཡོད་དེ།

༡༧ ངས་ཁོང་མཐོང་ཡོང་ཡང་ད་ལྟ་ནི་མི་མཐོང་། ངས་ཁོང་མཇལ་ཡོང་ཡང་ཉེ་མོ་ནས་མི་མཇལ། ཡ་ཀོབ་ཀྱི་ནང་ནས་སྐར་མ་ཞིག་འཐོན་འོང་། ཨིས་ར་ཨེལ་གྱི་ནང་ནས་དབང་དབྱུག་ཅིག་འཐོན་འོང་ཞིང་། མོ་ཨབ་ཀྱི་ཟུར་རྣམས་འཇོམས་པར་བྱ། འཁྲུག་བྱེད་ཀྱི་བུ་ཀུན་འཇོམས་པར་བྱ།

༡༨ ཡང་དེའི་དགྲ་བོ་ཨེ་དོམ་དང་སེ་ཨིར་གཉིས་པོ་དེས་བདོག་པར་འགྱུར། ཨིས་ར་ཨེལ་གྱིས་དཔའ་རྩལ་སྟོན་པར་བྱེད།

༡༩ ཡ་ཀོབ་ཀྱི་ནང་ནས་མངའ་བདག་དེ་ནི་འཐོན་པར་འགྱུར་ཞིང་། གྲོང་ཁྱེར་གྱི་ཕྱི་ལུས་རྣམས་ནི་སྣུབ་པར་བྱའོ་ཞེས་སྨྲས་སོ།

༢༠ ཡང་དེས་ཨ་མ་ལེག་ལ་བལྟས་ནས་དེས་རང་གི་གཏམ་དཔེ་ནང་འདི་སྐད་དུ། མི་བརྒྱུད་རྣམས་ཀྱི་ནང་ན་ཨ་མ་ལེག་ནི་དང་པོ་ཡོད་པ་ཡིན། འོན་ཀྱང་དེའི་མཐའ་མ་ནི་སྟོངས་པ་ཡིན།

༢༡ ཡང་ཀེ་ནི་པ་རྣམས་ལ་བལྟས་ཏེ་ཁོང་གིས་རང་གི་གཏམ་དཔེ་ནང་འདི་ན་རེ། ཁྱོད་ཀྱི་གནས་ས་བཙན་པོ་ཡོད། ཁྱོད་ཀྱི་ཚང་ནི་བྲག་ནང་བྱས་ནས་འདུག

༢༢ ཡིན་ཀྱང་ཨ་སུར་གྱིས་ཁྱོད་བཙོན་དུ་འཁྱེར་བའི་བར་དུ། ཀེ་ནི་སྟོངས་པར་འགྱུར་རོ།

༢༣ ཡང་ཁོང་གིས་རང་གི་གཏམ་དཔེའི་ནང་འདི་ལྟར་དུ། ཀྱེ་མ། དཀོན་མཆོག་གིས་འདི་ལྟར་མཛད་དུས་ལ་སུ་གསོན་འོང་།

༢༤ འོན་ཀྱང་ཀི་ཐིམ་གྱི་འགྲམ་ནས་གྲུ་རྣམས་འོང་འགྱུར་ཞིང་། ཨ་སུར་་ཨེ་བེར་གཉིས་པོ་མནར་འཇུག་འོང་། དེ་ནས་དེ་རང་ཡང་མེད་པར་འགྱུར།

༢༥ དེ་ནས་བ་ལ་ཨམ་ལངས་ནས་རང་ཡུལ་དུ་ལོག་པ་དང་། བ་ལག་ཀྱང་རང་གི་ལམ་དུ་ཞུགས་ནས་སོང་ངོ་༎

༢༥

ཡང་ཨིས་ར་ཨེལ་་ཤིད་ཏིམ་བྱ་བ་ལ་བསྡད་དོ། ཡང་མི་སྡེས་མོ་ཨབ་ཀྱི་བུ་མོ་རྣམས་དང་ལོག་གཡེམ་བྱེད་པ་ལ་ཞུགས་སོ།

༢ གང་ལ་ཟེར་ན། དེ་དག་གིས་རང་གི་ལྷ་རྣམས་ལ་མཆོད་པ་འབུལ་བའི་སྐབས་སུ་མི་སྡེ་ལ་བོས་པ་དང་། མི་སྡེས་ཟ་བ་དང་། དེ་དག་གི་ལྷ་རྣམས་ལ་ཕྱག་ཕུལ་ལོ།

༣ ཡང་ཨིས་ར་ཨེལ་གྱིས་བ་ཨཱལ་ཕེ་ཨོར་ལ་བརྟེན་པའི་ཕྱིར་ཡ་ཧོ་ཝཱའི་ཐུགས་ཁྲོ་འབར་རོ།

༤ ཡང་ཡ་ཧོ་ཝཱས་མོ་ཤེ་ལ་བཀའ་སྩལ་པ། མི་སྡེའི་འགོ་པ་ཐམས་ཅད་བཟུང་ནས། ཡ་ཧོ་ཝཱའི་ཕྱིར་ཉི་མའི་ནང་འཕྱར་དུ་ཐོང་ཞིག ཡ་ཧོ་ཝཱའི་ཁྲོ་གཉན་ཞི་བའི་ཕྱིར་རོ།

༥ ཡང་མོ་ཤེས་ཨིས་ར་ཨེལ་གྱི་ཁྲིམས་དཔོན་རྣམས་ལ་གསུངས་པ། ཁྱོད་རྣམས་རེ་རེས་རང་གི་མི་ཟེར་ན། བ་ཨཱལ་ཕེ་ཨོར་གྱི་ཕྱོགས་སུ་སོང་བའི་མི་དེ་དག་གསོད་ཅིག

༦ ཡང་ལྟོས་ཤིག མོ་ཤེ་དང་ཨིས་ར་ཨེལ་གྱི་བུ་རྣམས་ཀྱི་ཆོས་ཚོགས་ཐམས་ཅད་འདུན་མའི་གུར་མཆོག་གི་སྒོ་རུ་ངུ་སྐད་བཏོན་པ་དང་། ཐམས་ཅད་ཀྱི་མཐོང་ས་ལ། ཨིས་ར་ཨེལ་གྱི་བུ་ཚོའི་ནང་ནས་གཅིག་གིས་ནི་མིད་ཨན་པའི་བུད་མེད་ཅིག་སྤུན་རྣམས་ཀྱི་རྩར་འཁྲིད་ཡོངས་སོ།

༧ ཡང་བླ་མ་ཨ་རོན་གྱི་བུ་ཨེལ་ཨ་ཟར། དེའི་བུ་ཕི་ནེ་ཧས་ཀྱིས་དེ་མཐོང་མ་ཐག་ཆོས་ཚོགས་ཀྱི་དཀྱིལ་ནས་ལངས་ནས། མདུང་ཞིག་ལག་ཏུ་བླངས་ཏེ།

༨ ཨིས་ར་ཨེལ་གྱི་མི་དེའི་རྗེས་སུ་གུར་ཐོག་གི་གནམ་ལིང་གི་ནང་དུ་སོང་སྟེ། ཨིས་ར་ཨེལ་གྱི་མི་དེ་དང་བུད་མེད་གཉིས་ཀྱི་གྲོད་པ་ཕིགས་སོ། དེ་ལྟར་ཨིས་ར་ཨེལ་གྱི་ཁྲོད་དུ་གཉན་ནད་མེད་པར་སོང་ངོ་།

༩ ཡང་གཉན་ནད་དྲག་པོ་དེས་ཤི་བའི་མིའི་གྲངས་ནི་སྟོང་ཕྲག་ཉི་ཤུ་རྩ་བཞིའོ༎

༡༠ ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་གསུངས་པ།

༡༡ བླ་མ་ཨ་རོན་གྱི་བུ་ཨེལ་ཨ་ཟར། དེའི་བུ་ཕི་ནེ་ཧས་དེ་ནི་ཨིས་ར་ཨེལ་གྱི་ནང་ན་ང་ལ་བརྟེན་ཞིང་། ངའི་དོན་དུ་ཁྲག་རླུང་ལང་ནས་ཨིས་ར་ཨེལ་གྱི་བུ་རྣམས་ལས་ཡ་ཧོ་ཝཱའི་ཁྲོ་བ་བསྒྱུར་པས། ཨིས་ར་ཨེལ་གྱི་བུ་རྣམས་མེད་པར་མ་བྱས་སོ།

༡༢ དེའི་ཕྱིར་དེ་ལ། ཀྱེ་ཧོ། ཡ་ཧོ་ཝཱས་རང་གི་ཞི་བདེའི་ཞལ་ཆད་ཁྱོད་ལ་སྟེར་རོ།

༡༣ དེ་ནི་ཁྱོད་རང་དང་ཁྱོད་ཀྱི་རྗེས་སུ་འབྱུང་བའི་ས་བོན་གྱི་དོན་དུ་རྒྱུན་ཆད་མེད་པའི་ཁ་ཆད་ཅིག་ཡོད་པར་འགྱུར། ཁྱོད་ཀྱིས་ནི་དཀོན་མཆོག་ལ་བརྟེན་ཞིང་ཁྲག་རླུང་ནང་ཨིས་ར་ཨེལ་གྱི་བུ་ཚོའི་ཕྱིར་སྡིག་བཤགས་བྱས་པའི་ཕྱིར་རོ། ད་བསད་པའི་ཨིས་ར་ཨེལ་གྱི་མི་ཟེར་ན།

༡༤ མིད་ཨན་པའི་བུད་མེད་དང་བཅས་པ་བསད་པར་གྱུར་པ་དེའི་མིང་ནི་ས་ལུ་བྱ་བའི་བུ་ཟིམ་རི་ཟེར་བ་དང་། ཤིམ་ཨོན་གྱི་སྡེ་ན་ཕའི་ཁང་པ་ཞིག་གི་འགོ་པ་ཡོད་པ་ཡིན།

༡༥ ཡང་བསད་པའི་མིད་ཨན་པའི་བུད་མེད་དེའི་མིང་ནི་ཙུར་ཟེར་བའི་བུ་མོ་ཀོས་བི་བྱ་བ་ཡོད་པ་ཡིན། ཙུར་ནི་མིད་ཨན་པའི་ཡུལ་དུ་ཕའི་ཁང་པ་ཞིག་གི་མི་ཚོའི་འགོ་པ་ཡོད་དོ༎

༡༦ ཡང་ཡ་ཧོ་ཝཱས་མོ་ཤེ་ལ་འདི་སྐད་དུ།

༡༧ མིད་ཨན་པ་རྣམས་དཀྲུག་ཅིག་དང་། དེ་དག་ལ་རྡུངས་ཤིག་ཅེས་བཀའ་གནང་ངོ་།

༡༨ གང་ལ་ཟེར་ན། དེ་དག་གིས་གཡོ་སྒྱུ་ནས་ཕེ་ཨོར་དང་མིད་ཨན་པའི་འགོ་པའི་བུ་མོ་དེ་དག་གི་སྲིང་མོ་གཉན་ནད་ཀྱི་ཞག་ལ་བསད་པའི་ཀོས་བིས་ཁྱོད་ཚོ་སླུ་བར་བྱས་པའི་ཕྱིར་རོ༎

༢༦

ཡང་གཉན་ནད་དེའི་རྗེས་ལ་ཡ་ཧོ་ཝཱས་མོ་ཤེ་དང་བླ་མ་ཨ་རོན་གྱི་བུ་ཨེལ་ཨ་ཟར་ལ་འདི་སྐད་བཀའ་གནང་ངོ་།

༢ ཨིས་ར་ཨེལ་གྱི་ཆོས་ཚོགས་ཚང་མའི་མི་ལོ་ཉི་ཤུ་དང་ན་ཚོད་ལྷག་ཡོད་པ་དང་། དེ་དག་གི་ཕ་ཚོའི་ཁང་པ་སོ་སོ་བཞིན་དུ་ཨིས་ར་ཨེལ་ན་དམག་ལ་འགྲོ་ཐུབ་པ་ཐམས་ཅད་ཀྱི་གྲངས་རྩིས་ཤིག

༣ ཡང་མོ་ཤེ་དང་བླ་མ་ཨེལ་ཨ་ཟར་གྱིས་མོ་ཨབ་ཀྱི་ཐང་ལ་ཡོར་དན་གྱི་འགྲམ་ལ་ཡོད་པའི་ཡེ་རི་ཀོ་རུ་དེ་དག་ལ་སྨྲས་པ།

༤ ཡ་ཧོ་ཝཱས་མོ་ཤེ་དང་མི་སེར་ཡུལ་ནས་ཡོངས་པའི་ཨིས་ར་ཨེལ་གྱི་བུ་རྣམས་ལ་བཀའ་གནང་བ་བཞིན་དུ། ཆོས་ཚོགས་ན་ལོ་ཉི་ཤུ་དང་ན་ཚོད་ལྷག་ཡོད་པ་རྣམས་ཀྱི་གྲངས་རྩི་བར་དགོས་སོ༎

༥ ཨིས་ར་ཨེལ་གྱི་སྔོན་སྐྱེས་རུ་བེན། རུ་བེན་གྱི་བུ་རྣམས་ནི། ཧ་ནོག་ནས་ཧ་ནོག་གི་བརྒྱུད་ཆད། ཕལ་ལུ་ནས་ཕལ་ལུའི་བརྒྱུད།

༦ ཧེས་རོན་ནས་ཧེས་རོན་གྱི་བརྒྱུད། ཀར་མི་ནས་ཀར་མིའི་བརྒྱུད་ཆད་དོ།

༧ དེ་དག་ནི་རུ་བེན་པ་རྣམས་ཀྱི་བརྒྱུད་དོ། དེའི་ནང་ནས་བརྩིས་པར་གྱུར་པ་རྣམས་ནི་སྟོང་བཞི་བཅུ་ཞེ་གསུམ་དང་བདུན་བརྒྱ་དང་སུམ་ཅུའོ།

༨ ཡང་ཕལ་ལུའི་བུ་རྣམས་ནི། ཨེ་ལི་ཨབ།

༩ ཨེ་ལི་ཨབ་ཀྱི་བུ་རྣམས། ནེ་མུ་ཨེལ་དང་། དཱ་ཐན་་ཨ་ཧི་རམ་དང་གསུམ་མོ། དེ་ནི་ཆོས་ཚོགས་ཀྱི་ནང་ན་འགོ་པ་ཡོད་པའི་དཱ་ཐན་དང་ཨ་ཧི་རམ་ཡ་ཧོ་ཝཱའི་བཀའ་ལ་མ་ཉན་པའི་དུས་སུ་ཀོ་རཱ་དང་འགྲོགས་སྟེ། མོ་ཤེ་དང་ཨ་རོན་ལ་འཁྲུག་པ་བྱེད་མཁན་དེ་ཡིན།

༡༠ དེ་དག་ཤི་བའི་སྐབས་སུ་སས་ནི་རང་གི་ཁ་ཕྱེས་ཏེ། ཀོ་རཱ་དང་མཉམ་དུ་མིད་དོ། དུས་དེ་རང་ལ་མེས་ནི་མི་ཉིས་བརྒྱ་དང་ལྔ་བཅུ་ཟོས་པས། དེ་དག་རྟགས་ཤིག་ཏུ་གྱུར་ཏོ།

༡༡ ཡིན་ཀྱང་ཀོ་རཱ་ཡི་བུ་རྣམས་མ་ཤིའོ༎

༡༢ ཤིམ་ཨོན་གྱི་བུ་ཚོའི་བརྒྱུད་རྣམས་ནི། ནེ་མུ་ཨེལ་ནས་ནེ་མུ་ཨེལ་པ་རྣམས་ཀྱི་བརྒྱུད་ཆད། ཡ་མིན་ནས་ཡ་མིན་པ་རྣམས་ཀྱི་བརྒྱུད། ཡ་ཀིན་ནས་ཡ་ཀིན་པ་རྣམས་ཀྱི་བརྒྱུད།

༡༣ སེ་རག་ནས་སེ་རག་པ་རྣམས་ཀྱི་བརྒྱུད། ཤ་ཨུལ་ནས་ཤ་ཨུལ་པ་རྣམས་ཀྱི་བརྒྱུད་དོ།

༡༤ ཤིམ་ཨོན་པ་རྣམས་ཀྱི་བརྒྱུད་རྣམས་ཀྱི་ནང་ནས་སྟོང་ཉི་ཤུ་རྩ་གཉིས་དང་ཉིས་བརྒྱའོ༎

༡༥ གད་ཀྱི་བུ་རྣམས་ཀྱི་བརྒྱུད་རྣམས་བཞིན་དུ་འདི་ཡིན། ཚེ་ཕོན་ནས་ཚེ་ཕོན་པ་རྣམས་ཀྱི་བརྒྱུད། ཧག་གི་ནས་ཧག་གི་པ་རྣམས་ཀྱི་བརྒྱུད། ཤུ་ནི་ནས་ཤུ་ནི་པ་རྣམས་ཀྱི་བརྒྱུད།

༡༦ ཨོས་ནི་ནས་ཨོས་ནི་པ་རྣམས་ཀྱི་བརྒྱུད། ཨེ་རི་ནས་ཨེ་རི་པ་རྣམས་ཀྱི་བརྒྱུད།

༡༧ ཨ་རོད་ནས་ཨ་རོད་པ་རྣམས་ཀྱི་བརྒྱུད། ཨ་རེ་ལི་ནས་ཨ་རེ་ལི་པ་རྣམས་ཀྱི་བརྒྱུད།

༡༨ དེ་དག་ནི་གད་ཀྱི་བུ་ཚོའི་བརྒྱུད་བརྩིས་པར་གྱུར་པ་རྣམས་ཡིན་ནོ། སྟོང་བཞི་བཅུ་དང་ལྔ་བརྒྱའོ༎

༡༩ ཡུ་དཱ་ཡི་བུ་རྣམས་ནི་ཨེར་དང་ཨོ་ནན། ཨེར་དང་ཨོ་ནན་གཉིས་དེ་ནི་ཀ་ན་ཨན་ཡུལ་དུ་ཤིའོ།

༢༠ ཡུ་དཱ་ཡི་བུ་རྣམས་རང་གི་བརྒྱུད་རྣམས་བཞིན་དུ་འདི་ཡིན། ཤེ་ལཱ་ནས་ཤེ་ལཱ་པ་རྣམས་ཀྱི་བརྒྱུད། ཕེ་རེས་ནས་ཕེ་རེས་པ་རྣམས་ཀྱི་བརྒྱུད། སེ་རག་ནས་སེ་རག་པ་རྣམས་ཀྱི་བརྒྱུད།

༢༡ ཡང་ཕེ་རེས་ཀྱི་བུ་རྣམས་ནི། ཧེས་རོན་ནས་ཧེས་རོན་པ་རྣམས་ཀྱི་བརྒྱུད། ཧ་མུལ་ནས་ཧ་མུལ་པ་རྣམས་ཀྱི་བརྒྱུད་དོ།

༢༢ དེ་དག་ནི་ཡུ་དཱ་ཡི་བུ་བརྩིས་པར་གྱུར་པ་དག་གོ། སྟོང་བདུན་ཅུ་དོན་དྲུག་དང་ལྔ་བརྒྱའོ༎

༢༣ ཨི་ས་གར་གྱི་བུ་ཚོ་རང་གི་བརྒྱུད་རྣམས་བཞིན་དུ་འདི་ཡིན། ཐོ་ལཱ་ནས་ཐོ་ལཱ་པ་རྣམས་ཀྱི་བརྒྱུད། ཕུ་ཝཱ་ནས་ཕུ་ཝཱ་པ་རྣམས་ཀྱི་བརྒྱུད།

༢༤ ཡ་ཤུབ་ནས་ཡ་ཤུབ་པ་རྣམས་ཀྱི་བརྒྱུད། ཤིམ་རོན་ནས་ཤིམ་རོན་པ་རྣམས་ཀྱི་བརྒྱུད།

༢༥ དེ་དག་ནི་ཨི་ས་གར་གྱི་བུ་བརྩིས་པར་གྱུར་པ་དག་གོ། སྟོང་དྲུག་ཅུ་རེ་བཞི་དང་གསུམ་བརྒྱའོ༎

༢༦ ཟེ་བུ་ལོན་གྱི་བུ་རྣམས་རང་གི་བརྒྱུད་རྣམས་བཞིན་དུའོ། སེ་རེད་ནས་སེ་རེད་པ་རྣམས་ཀྱི་བརྒྱུད། ཨེ་ལོན་ནས་ཨེ་ལོན་པ་རྣམས་ཀྱི་བརྒྱུད། ཡ་ལེ་ཨེལ་ནས་ཡ་ལེ་ཨེལ་པ་རྣམས་ཀྱི་བརྒྱུད་དོ།

༢༧ དེ་དག་ནི་ཟེ་བུ་ལོན་གྱི་བུ་བརྩིས་པར་གྱུར་པ་དག་གོ། སྟོང་དྲུག་ཅུ་དང་ལྔ་བརྒྱའོ༎

༢༨ ཡོ་སེབ་ཀྱི་བུ་རྣམས་རང་གི་བརྒྱུད་རྣམས་བཞིན་དུ། མ་ན་ཤེ་དང་ཨེབ་ར་ཨིམ།

༢༩ མ་ན་ཤེའི་བུ་རྣམས། མ་ཀིར་ནས་མ་ཀིར་པ་རྣམས་ཀྱི་བརྒྱུད། མ་ཀིར་ནས་གིལ་ཨད་ཆད་དོ། གིལ་ཨད་ནས་གིལ་ཨད་པ་རྣམས་ཀྱི་བརྒྱུད།

༣༠ གིལ་ཨད་ཀྱི་བུ་རྣམས་ནི། ཨི་ཨེ་ཟེར་ནས་ཨི་ཨེ་ཟེར་པ་རྣམས་ཀྱི་བརྒྱུད། ཧེ་ལེག་ནས་ཧེ་ལེག་པ་རྣམས་ཀྱི་བརྒྱུད།

༣༡ ཨས་རི་ཨེལ་ནས་ཨས་རི་ཨེལ་པ་རྣམས་ཀྱི་བརྒྱུད། སི་ཀེམ་ནས་སི་ཀེམ་པ་རྣམས་ཀྱི་བརྒྱུད།

༣༢ ཤེ་མི་དཱ་ནས་ཤེ་མི་དཱ་པ་རྣམས་ཀྱི་བརྒྱུད། ཧེ་ཕེར་ནས་ཧེ་ཕེར་པ་རྣམས་ཀྱི་བརྒྱུད།

༣༣ ཡང་ཧེ་ཕེར་གྱི་བུ་ཚེ་ལོ་ཕེ་ཧད་བྱ་བ་དེ་ལ་བུ་མེད་དེ། བུ་མོ་འབའ་ཞིག་ཡོད་དོ། ཚེ་ལོ་ཕེ་ཧད་ཀྱི་བུ་མོ་རྣམས་ཀྱི་མིང་ནི། མ་ལཱ་དང་། ནོ་ཨ་དང་། ཧོག་ལཱ་དང་། མིལ་ཀཱ་དང་ཐིར་ཙཱའོ།

༣༤ དེ་དག་མ་ན་ཤེའི་བུ་ནས་བརྩིས་པར་གྱུར་པ་རྣམས་སོ། སྟོང་ལྔ་བཅུ་ལྔ་གཉིས་དང་བདུན་བརྒྱའོ༎

༣༥ ཨེབ་ར་ཨིམ་གྱི་བུ་ཚོ་རང་གི་བརྒྱུད་རྣམས་བཞིན་དུ་ནི། ཤུ་ཏེ་ལཱ་ནས་ཤུ་ཏེ་ལཱ་པ་རྣམས་ཀྱི་བརྒྱུད། བེ་ཀེར་ནས་བེ་ཀེར་པ་རྣམས་ཀྱི་བརྒྱུད། ཐ་ཧན་ནས་ཐ་ཧན་པ་རྣམས་ཀྱི་བརྒྱུད་དོ།

༣༦ ཡང་ཤུ་ཏེ་ལཱ་ཡི་བུ་རྣམས་ནི། ཨེ་རན་ནས་ཨེ་རན་པ་རྣམས་ཀྱི་བརྒྱུད་དོ།

༣༧ དེ་དག་ནི་ཨེབ་ར་ཨིམ་གྱི་བུ་བརྩིས་པར་གྱུར་པ་རྣམས་སོ། སྟོང་སུམ་ཅུ་སོ་གཉིས་དང་ལྔ་བརྒྱའོ། དེ་ནི་ཡོ་སེབ་ཀྱི་བུ་རྣམས་རང་གི་བརྒྱུད་རྣམས་བཞིན་ནོ༎

༣༨ བེན་ཡ་མིན་གྱི་བུ་རྣམས་རང་གི་བརྒྱུད་རྣམས་བཞིན་དུ་འདི་ཡིན། བེ་ལཱ་ནས་བེ་ལཱ་པ་རྣམས་ཀྱི་བརྒྱུད། ཨས་བེལ་ནས་ཨས་བེལ་པ་རྣམས་ཀྱི་བརྒྱུད། ཨ་ཧི་རམ་ནས་ཨ་ཧི་རམ་པ་རྣམས་ཀྱི་བརྒྱུད།

༣༩ ཤེ་ཕུ་ཕམ་ནས་ཤེ་ཕུ་ཕམ་པ་རྣམས་ཀྱི་བརྒྱུད། ཧུ་ཕམ་ནས་ཧུ་ཕམ་པ་རྣམས་ཀྱི་བརྒྱུད་དོ།

༤༠ ཡང་བེ་ལཱ་ཡི་བུ་རྣམས་ནི་ཨ་རཱད་དང་ན་ཨ་མཱན། ཨ་རཱད་ནས་ཨ་རཱད་པ་རྣམས་ཀྱི་བརྒྱུད། ན་ཨ་མཱན་ནས་ན་ཨ་མཱན་པ་རྣམས་ཀྱི་བརྒྱུད་དོ།

༤༡ དེ་ནི་བེན་ཡ་མིན་གྱི་བུ་རྣམས་ཀྱི་བརྒྱུད་བཞིན་དུ་དེ་ཡིན། དེ་དག་ནས་བརྩིས་པར་གྱུར་པ་རྣམས་ནི་སྟོང་བཞི་བཅུ་ཞེ་ལྔ་དང་དྲུག་བརྒྱའོ༎

༤༢ དཱན་གྱི་བུ་རྣམས་རང་རང་གི་བརྒྱུད་བཞིན་དུ་འདི་ཡིན། ཤུ་ཧམ་ནས་ཤུ་ཧམ་པ་རྣམས་ཀྱི་བརྒྱུད།

༤༣ དེ་ནི་དཱན་གྱི་བརྒྱུད་རྣམས་རང་རང་གི་བརྒྱུད་བཞིན་དུ་ཡིན་ནོ། ཤུ་ཧམ་པ་རྣམས་ཀྱི་བརྒྱུད་ནས་བརྩིས་པར་གྱུར་པ་ཐམས་ཅད་ནི་སྟོང་དྲུག་ཅུ་རེ་བཞི་དང་བཞི་བརྒྱའོ༎

༤༤ ཨ་ཤེར་གྱི་བུ་རང་རང་བརྒྱུད་བཞིན་དུ། ཡིམ་ནཱ་ནས་ཡིམ་ནཱ་པ་རྣམས་ཀྱི་བརྒྱུད། ཡི་ཤ་ཝི་ནས་ཡི་ཤ་ཝི་པ་རྣམས་ཀྱི་བརྒྱུད། བེ་རི་ཡཱ་ནས་བེ་རི་ཡཱ་པ་རྣམས་ཀྱི་བརྒྱུད།

༤༥ ཡང་བེ་རི་ཡཱ་ཡི་བུ་རྣམས་ནི། ཧེ་བེར་ནས་ཧེ་བེར་པ་རྣམས་ཀྱི་བརྒྱུད། མལ་ཀི་ཨེལ་ནས་མལ་ཀི་ཨེལ་པ་རྣམས་ཀྱི་བརྒྱུད།

༤༦ ཡང་ཨ་ཤེར་གྱི་བུ་མོའི་མིང་ནི་སེ་རག་ཅེས་བྱའོ།

༤༧ དེ་དག་ནི་ཨ་ཤེར་གྱི་བུ་རྣམས་ཀྱི་བརྒྱུད་ཀྱི་བརྩིས་པར་གྱུར་པ་རྣམས་ཡིན། སྟོང་ལྔ་བཅུ་ལྔ་གསུམ་དང་བཞི་བརྒྱའོ༎

༤༨ ནབ་ཐ་ལི་ཡི་བུ་རྣམས་ཀྱི་བརྒྱུད་རྣམས་ནི། ཡ་ཚེ་ཨེལ་ནས་ཡ་ཚེ་ཨེལ་པ་རྣམས་ཀྱི་བརྒྱུད། གུ་ནི་ནས་གུ་ནི་པ་རྣམས་ཀྱི་བརྒྱུད།

༤༩ ཡེ་ཚེར་ནས་ཡེ་ཚེར་པ་རྣམས་ཀྱི་བརྒྱུད། ཤིལ་ལེམ་ནས་ཤིལ་ལེམ་པ་རྣམས་ཀྱི་བརྒྱུད།

༥༠ དེ་དག་ནི་ནབ་ཐ་ལི་ཡི་བརྒྱུད་རྣམས་ཀྱི་བརྒྱུད་བཞིན་ནོ། དེ་ལས་བརྩིས་པར་གྱུར་པ་རྣམས་སྟོང་བཞི་བཅུ་ཞེ་ལྔ་དང་བཞི་བརྒྱའོ༎

༥༡ དེ་དག་ནི་ཨིས་ར་ཨེལ་གྱི་བུ་རྣམས་ལས་བརྩིས་པར་གྱུར་པ་དེ་རྣམས་སོ། འབུམ་ཚོ་དྲུག་སྟོང་གཅིག་བདུན་བརྒྱ་དང་སུམ་ཅུའོ༎

༥༢ ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་བཀའ་སྩལ་པ།

༥༣ ཁྱོད་ཀྱིས་དེ་དག་ལ་རང་རང་གི་མིང་གི་གྲངས་ཀ་བཞིན་དུ་ཡུལ་དེ་ནོར་སྐལ་དུ་བགོ་བཤའ་བྱེད་པར་དགོས་སོ།

༥༤ གྲངས་ཀ་ལ་བལྟས་ཏེ་མི་མང་པོ་ཡོད་པ་དེ་ལ་ནོར་སྐལ་མང་པོ། གྲངས་ལ་ཉུང་བ་ཡོད་པ་རྣམས་ལ་ནོར་སྐལ་ཉུང་བ་སྟེར་བར་བྱ། བརྩིས་པར་གྱུར་པ་བཞིན་དུ་རེ་རེ་ལ་དེའི་ནོར་སྐལ་གཏོང་བར་བྱའོ།

༥༥ ཡིན་ཀྱང་ཡུལ་ནི་རྒྱན་གྱིས་བགོ་བཤའ་བྱེད་པར་དགོས། ཕ་རྣམས་ཀྱི་སྡེའི་མིང་ལ་རྟེན་ཏེ་སྐལ་ནོར་ཐོབ་པར་དགོས།

༥༦ ནོར་སྐལ་དེ་གྲངས་ལ་མང་པོ་དང་གྲངས་ལ་ཉུང་བ་ཡོད་པ་རྣམས་ཀྱི་བར་ལ་བགོ་བཤའ་བྱེད་པར་དགོས་སོ༎

༥༧ ཡང་ལེ་ཝི་པ་རྣམས་ཀྱི་བརྒྱུད་རྣམས་བཞིན་དུ་བརྩིས་པར་གྱུར་པ་རྣམས་འདི་ཡིན། གེར་ཤོན་ནས་གེར་ཤོན་པ་རྣམས་ཀྱི་བརྒྱུད། ཀོ་ཧད་ནས་ཀོ་ཧད་པ་རྣམས་ཀྱི་བརྒྱུད། མེ་རཱ་རི་ནས་མེ་རཱ་རི་པ་རྣམས་ཀྱི་བརྒྱུད་དོ།

༥༨ ལེ་ཝིའི་བརྒྱུད་པ་རྣམས་འདི་ཡིན། ལིབ་ནི་པ་རྣམས་ཀྱི་བརྒྱུད། ཧེབ་རོན་པ་རྣམས་ཀྱི་བརྒྱུད། མ་ཧཱ་ལི་པ་རྣམས་ཀྱི་བརྒྱུད། མུ་ཤི་པ་རྣམས་ཀྱི་བརྒྱུད། ཀོ་རཱ་པ་རྣམས་ཀྱི་བརྒྱུད་དོ། ཡང་ཀོ་ཧད་ནས་ཨམ་རམ་ཆད་དོ།

༥༩ ཡང་ཨམ་རམ་གྱི་ཆུང་མ་ལེ་ཝིའི་བུ་མོ་ཡིན་པ་དེའི་མིང་ནི་ཡོ་ཀེ་བེད་ཅེས་བྱ་བ་དེ་མི་སེར་ཡུལ་དུ་ལེ་ཝི་ལས་ཆད། དེ་ལ་ཨ་རོན་དང་མོ་ཤེ་དང་དེ་གཉིས་ཀྱི་སྲིང་མོ་མིར་ཡམ་་ཨམ་རམ་དང་བར་ལ་ཆད་དོ།

༦༠ ཡང་ཨ་རོན་ལ་ནཱ་དབ་དང་ཨ་བི་ཧུ་དང་ཨེལ་ཨ་ཟར་དང་ཨི་ཐ་མར་ཆད།

༦༡ ཡང་ནཱ་དབ་དང་ཨ་བི་ཧུ་གཉིས་ནི་ཡ་ཧོ་ཝཱ་ལ་མེ་དཀྱུས་མ་ཕུལ་བའི་དུས་སུ་ཤིའོ།

༦༢ དེ་དག་ལས་ཟླ་བ་གཅིག་དང་དེ་ལས་ན་ཚོད་ལྷག་ཡོད་པའི་ཕོ་རེ་རེ་བརྩིས་པར་གྱུར་པ་རྣམས་སྟོང་ཉི་ཤུ་རྩ་གསུམ་མོ། གང་ལ་ཞེ་ན། ཁོ་རྣམས་ཨིས་ར་ཨེལ་གྱི་བུ་རྣམས་ཀྱི་ནང་ན་མ་བརྩིས་ཏེ། ཨིས་ར་ཨེལ་པའི་བུ་ཚོ་དང་བཅས་པ་ནོར་སྐལ་མ་ཐོབ་པའི་ཕྱིར་རོ༎

༦༣ དེ་དག་མོ་ཤེ་དང་བླ་མ་ཨེལ་ཨ་ཟར་གྱིས་བརྩིས་སོ། དེ་གཉིས་ཀྱིས་ནི་མོ་ཨབ་ཀྱི་ཐང་ལ་ཡོར་དན་གྱི་འགྲམ་ལ་ཡོད་པའི་ཡེ་རི་ཀོ་རུ་ཨིས་ར་ཨེལ་གྱི་བུ་རྣམས་རྩི་བར་བྱས་སོ།

༦༤ འོན་ཀྱང་མོ་ཤེ་དང་བླ་མ་ཨ་རོན་གྱིས་འབྲོག་སྟོང་སི་ནཱ་ལ་བརྩིས་པའི་ཨིས་ར་ཨེལ་གྱི་བུ་རྣམས་ནས་འདི་དག་གི་ནང་ན་མི་གཅིག་ཀྱང་མེད་དོ།

༦༥ ཅི་ལ་ཞེ་ན། ཡ་ཧོ་ཝཱས་དེ་དག་ལ་གཟིགས་ཏེ། དེ་དག་གདོན་མི་ཟ་བར་འབྲོག་སྟོང་དུ་འཆི་དགོས་ཞེས་གསུངས་པའི་ཕྱིར་རོ། དེ་དག་གི་ཁྲོད་ལས་ཡེ་ཕུན་ནེའི་བུ་ཀ་ལེབ་དང་ནུན་གྱི་བུ་ཡོ་ཤུ་ཨ་མ་གཏོགས་པར་གཞན་མི་སུ་ཞིག་ཀྱང་མ་ལུས་སོ༎

༢༧

དེ་ནས་ཚེ་ལོ་ཕེ་ཧད་ཀྱི་བུ་མོ་རྣམས་དྲུང་དུ་འོངས་སོ། ཚེ་ལོ་ཕེ་ཧད་ནི་ཧེ་ཕེར་གྱི་བུ། དེ་ནི་གིལ་ཨད་ཀྱི་བུ། དེ་ནི་མ་ཀིར་གྱི་བུ། དེ་ནི་མ་ན་ཤེ་ཡི་བུ། མ་ན་ཤེ་ཡི་བརྒྱུད་རྣམས་ཀྱི་ནང་ན་ཡོ་སེབ་ཀྱི་བུའོ། བུ་མོ་དེ་རྣམས་ཀྱི་མིང་ནི། མ་ལཱ་དང་། ནོ་ཨ་དང་། ཧོག་ལཱ་དང་། མིལ་ཀཱ་དང་། ཐིར་ཙཱ་དང་ལྔའོ།

༢ དེ་དག་འདུན་མའི་གུར་མཆོག་གི་སྒོ་རུ་མོ་ཤེ་དང་བླ་མ་ཨེལ་ཨ་ཟར་དང་ཆོས་ཚོགས་ཚང་མའི་མདུན་དུ་འགྲེང་སྟེ།

༣ ང་ཚོའི་ཕ་འབྲོག་སྟོང་དུ་ཤི། ཁོང་ནི་ཡ་ཧོ་ཝཱ་ལ་མ་ཉན་པའི་ཀོ་རཱ་ལ་འགྲོགས་པའི་མི་ཚོའི་ནང་ན་མེད་དེ། རང་གི་སྡིག་པའི་ནང་དུ་ཤིའོ། ཡང་ཁོང་ལ་བུ་མེད་དོ།

༤ བུ་མེད་པའི་ཕྱིར་ང་ཚོའི་ཕའི་མིང་རང་གི་བརྒྱུད་ལས་ཅི་ལ་འབུད་པར་བྱ། ཕའི་སྤུན་ཚོའི་ཁྲོད་དུ་ང་ཚོ་ལ་ནོར་སྐལ་ཞིག་གནོང་ཞིག

༥ ཡང་མོ་ཤེས་ཁོ་རྣམས་ཀྱི་ཞུ་བ་ཡ་ཧོ་ཝཱའི་དྲུང་དུ་འཁྱེར་འོངས་སོ།

༦ ཡ་ཧོ་ཝཱས་མོ་ཤེ་ལ་བཀའ་གནང་ཞིང་གསུངས་པ།

༧ ཚེ་ལོ་ཕེ་ཧད་ཀྱི་བུ་མོ་རྣམས་ཀྱིས་ཁྲིག་ཟེར་པ་ཡིན། ཁྱོད་ཀྱིས་དེ་ཚོའི་ཕའི་སྤུན་གྱི་ཁྲོད་དུ་གང་གིས་ཀྱང་ནོར་སྐལ་བདོགས་པའི་ཕྱིར་དེ་དག་ལ་སྟེར་དགོས།

༨ ཡང་ཁྱོད་ཀྱིས་ཨིས་ར་ཨེལ་གྱི་བུ་རྣམས་ལ་ཟེར་དགོས། མི་ཞིག་བུ་མེད་པར་ཤི་ན། དེ་ནས་དེའི་ནོར་སྐལ་དེའི་བུ་མོའི་ལག་ཏུ་སླེབ་འཇུག་པར་དགོས།

༩ ཡང་དེ་ལ་བུ་མོ་མེད་ན། དེ་ནས་དེའི་ནོར་སྐལ་དེའི་སྤུན་རྣམས་ལ་གཏོང་བར་བྱ།

༡༠ ཡང་ཁོ་ལ་སྤུན་མེད་ན། དེ་ནས་དེའི་ནོར་སྐལ་དེའི་ཕའི་སྤུན་རྣམས་ལ་གཏོང་བར་བྱ།

༡༡ ཡང་དེའི་ཕ་ལ་སྤུན་རྣམས་མེད་ན། དེ་ནས་དེའི་ནོར་སྐལ་དེའི་བརྒྱུད་ནང་ཡོད་པའི་གཉེན་ཁོ་དང་ཉེ་བ་ཡོད་པ་དེ་ལ་སྟེར་བར་དགོས། དེ་ནི་ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་ཨིས་ར་ཨེལ་གྱི་བུ་རྣམས་ལ་རྟོགས་པའི་ཁྲིམས་ཤིག་ཡོད་པར་དགོས་སོ༎

༡༢ ཡང་ཡ་ཧོ་ཝཱས་མོ་ཤེ་ལ་གསུངས་པ། ངས་ནི་ཨིས་ར་ཨེལ་གྱི་བུ་རྣམས་ལ་སྟེར་ཡོང་བའི་ཡུལ་དེ་ལ་ཁྱོད་བལྟ་བའི་ཕྱིར་ཨ་བ་རིམ་གྱི་རི་འདི་ལ་འཛེགས་ཤིག

༡༣ ཡང་དེ་ལ་བལྟས་ནས། ཁྱོད་ཀྱང་ཁྱོད་ཀྱི་སྤུན་ཨ་རོན་བཞིན་དུ་རང་གི་མི་བརྒྱུད་དང་འཛོམ་པར་འགྱུར།

༡༤ ཁྱེད་གཉིས་ཚིན་གྱི་འབྲོག་སྟོང་དུ་ངའི་བཀའ་ལ་མ་ཉན་ཞིང་། ཆུའི་སྐོར་དུ་ཆོས་ཚོགས་ཀྱིས་འཁྲུག་པ་བྱས་ནས། དེ་དག་གི་མིག་གི་མདུན་དུ་ང་དམ་པ་མ་བྱས་པའི་ཕྱིར་རོ། དེ་ནི་ཚིན་གྱི་འབྲོག་སྟོང་དུ་ཁ་དཱེས་ཀྱི་མེ་རི་བཱའི་ཆུ་རྣམས་སོ།

༡༥ ཡང་མོ་ཤེས་ཡ་ཧོ་ཝཱ་ལ་གསོལ་པ།

༡༦ ཡ་ཧོ་ཝཱ་ལུས་ཅན་ཐམས་ཅད་ཀྱི་སེམས་ཉིད་རྣམས་ཀྱི་དཀོན་མཆོག་གིས་ཆོས་ཚོགས་འདི་འཁྲིད་མཁན་ཞིག་སྐོ་འཇུག་པར་གནོང་ཞིག་དང་།

༡༧ ཁོ་རྣམས་ཀྱི་སྔོན་དུ་ཕྱི་རུ་འགྲོ་བ་དང་། ནང་དུ་ཡོང་བ་དང་། ཁོ་རྣམས་ཕྱི་ནང་དུ་འཁྲིད་པ་དང་། རྫི་བོ་མེད་པའི་ཆོས་ཚོགས་ཤིག་མི་ལུས་པའི་ཕྱིར་རོ།

༡༨ ཡང་ཡ་ཧོ་ཝཱས་མོ་ཤེ་ལ་གསུངས་པ། ནུན་གྱི་བུ་ཡོ་ཤུ་ཨ་ཐུགས་ཉིད་ཡོད་པ་དེ་ཁྲིད་ལ། ཁྱོད་རང་གི་ལག་པ་ཁོ་ལ་ཞོག་ཅིག་དང་།

༡༩ བླ་མ་ཨེལ་ཨ་ཟར་དང་ཆོས་ཚོགས་ཐམས་ཅད་ཀྱི་དྲུང་དུ་བཞག་ནས། དེ་དག་གི་མཐོང་ས་ལ་དེ་ལ་ལས་ཚན་གཏད་པར་བྱོས་ཤིག

༢༠ ཡང་ཨིས་ར་ཨེལ་གྱི་བུ་རྣམས་ཀྱི་ཆོས་ཚོགས་དེའི་བཀའ་ལ་ཉན་པའི་ཕྱིར། ཁྱོད་རང་ལ་ཡོད་པའི་ཞེ་ས་དེ་ཁོ་ལ་ཐོང་ཞིག

༢༡ ཡང་བླ་མ་ཨེལ་ཨ་ཟར་གྱི་རྩར་འགྲེང་སྟེ། དེས་ཁོང་གི་ཕྱིར་ཡ་ཧོ་ཝཱའི་དྲུང་དུ་ཨུ་རིམ་ལས་ཐུགས་བརྟག་ཞུ་བར་འགྱུར། དེའི་བཀའ་བཞིན་དུ་ཁོ་རང་དང་མཉམ་དུ་ཨིས་ར་ཨེལ་གྱི་བུ་ཐམས་ཅད་ཟེར་ན། ཆོས་ཚོགས་ཚང་མ་ཕྱི་རུ་འགྲོ་བ་དང་། ནང་དུ་ཡོང་བར་དགོས་སོ།

༢༢ ཡང་མོ་ཤེས་ཡ་ཧོ་ཝཱས་བཀའ་གནང་བ་བཞིན་དུ་བྱས་པ་དང་། ཡོ་ཤུ་ཨ་འཁྲིད་དེ་བླ་མ་ཨེལ་ཨ་ཟར་དང་ཆོས་ཚོགས་ཐམས་ཅད་ཀྱི་མདུན་དུ་བཞག་ནས།

༢༣ ཁོང་གི་མགོ་ལ་ཕྱག་འཇོག་ཅིང་ཡ་ཧོ་ཝཱས་བཀའ་གནང་བ་བཞིན་ཡོ་ཤུ་ཨ་ལ་ལས་ཚན་བཏད་དོ༎

༢༨

ཡང་ཡ་ཧོ་ཝཱས་མོ་ཤེ་ལ་བཀའ་གནང་ཞིང་འདི་སྐད་དུ།

༢ ཨིས་ར་ཨེལ་གྱི་བུ་ཚོ་ལ་འདི་སྐད་སྒོ་བར་བྱོས་ཤིག ཡ་ཧོ་ཝཱའི་ཞལ་ཟས་ཀྱི་མཆོད་པ་དེ་ནི་མེ་ཡིས་ཁོང་ལ་དྲི་ཞིམ་དུ་འབུལ་བའི་མཆོད་པ་ཡིན་ཏེ། ཁྱེད་ཚོས་སྲུང་དགོས་ཟེར་ན། དུས་ཀྱི་ཁར་ཁོང་གི་ཕྱིར་འབུལ་དགོས་སོ།

༣ ཡང་དེ་དག་ལ་སྨྲོས་ཤིག ཡ་ཧོ་ཝཱ་ལ་མེ་ཡིས་འབུལ་བར་བྱ་བའི་མཆོད་པ་ནི། ལོ་གཅིག་སོང་བའི་ལུག་གུ་ཕོ་སྐྱོན་མེད་པ་གཉིས་ཞག་རེ་བཞིན་དུས་རྒྱུན་དུ་སྦྱིན་སྲེག་ཏུ་འབུལ་དགོས་པ་དེ་ཡིན།

༤ ལུག་གུ་གཅིག་སྔ་དྲོ་ལ། ལུག་གུ་གཅིག་དགོངས་མོ་ལ་མཆོད་པར་འབུལ་དགོས།

༥ ཡང་ཞལ་ཟས་ཀྱི་མཆོད་པའི་ཕྱིར་ཨེ་ཕ་ཡི་བཅུ་ཆ་ཞིག་རྒྱ་ཞིབ་ཧིན་གྱི་བཞི་ཆ་ཞིག་བརྡུངས་པའི་མར་ཁུ་དང་འདྲེས་པ་འབུལ་བར་བྱའོ།

༦ དེ་ནི་དུས་རྒྱུན་གྱི་སྦྱིན་སྲེག་ཅིག་ཡིན། དེ་ནི་རི་སི་ནཱ་ལ་གཏན་ལ་ཕབ་པ་ཡིན། དྲི་ཞིམ་གྱི་ཕྱིར་མེ་དང་ཡ་ཧོ་ཝཱ་ལ་འབུལ་བའི་མཆོད་པ་ཞིག་གོ།

༧ ཡང་དེའི་སྐྱེམས་ཀྱི་མཆོད་པ་དེ་ལུག་གུ་གཅིག་གི་ཕྱིར་ཧིན་གྱི་བཞི་ཆ་ཞིག་ཡོད་པར་དགོས། སྐྱེམས་ཀྱི་བཏུང་བ་སྟོབས་ཅན་དེ་ཁྱོད་དམ་པའི་གནས་སུ་ཡ་ཧོ་ཝཱ་ལ་བླུག་པར་དགོས་སོ།

༨ ལུག་གུ་གཞན་མ་དེ་དགོངས་མོའི་དུས་སུ་འབུལ་བར་བྱའོ། སྔ་དྲོའི་ཞལ་ཟས་ཀྱི་མཆོད་པ་བཞིན་དུ་དང་། དེའི་སྐྱེམས་ནང་ལྟར་དེ་འབུལ་བར་བྱ། དྲི་ཞིམ་གྱི་ཕྱིར་མེ་དང་ཡ་ཧོ་ཝཱ་ལ་འབུལ་བར་བྱའོ༎

༩ ཡང་ཤབ་བཱད་ཀྱི་ཉི་མ་ལ་ལོ་གཅིག་སོང་བའི་ལུག་གུ་ཕོ་སྐྱོན་མེད་པ་གཉིས་དང་། ཞལ་ཟས་ཀྱི་མཆོད་པའི་ཕྱིར་ཨེ་ཕའི་བཅུ་ཆ་གཉིས་རྒྱ་ཞིབ་མར་ཁུ་དང་འདྲེས་པ་དང་། དེའི་སྐྱེམས་འབུལ་བར་དགོས།

༡༠ དེ་ནི་ཤབ་བཱད་རེ་རེའི་སྦྱིན་སྲེག་ཡིན་པ་མ་ཟད་དེ། དུས་རྒྱུན་གྱི་སྦྱིན་སྲེག་དང་དེའི་སྐྱེམས་ཀྱི་མཆོད་པ་ཡང་ཡིན་ནོ༎

༡༡ ཡང་ཟླ་བ་རྣམས་ཀྱི་ཚེས་ལ་ཁྱོད་ཅག་གིས་ཡ་ཧོ་ཝཱ་ལ་སྦྱིན་སྲེག་ཅིག་འབུལ་དགོས། གླང་གཞོན་པ་གཉིས་དང་། ལུག་ཐུག་གཅིག་དང་ལུག་གུ་ཕོ་ལོ་གཅིག་སོང་བ་སྐྱོན་མེད་པ་བདུན།

༡༢ ཞལ་ཟས་ཀྱི་ཕྱིར་གླང་རེའི་ཕྱིར་ཨེ་ཕའི་བཅུ་ཆ་གསུམ་རྒྱ་ཞིབ་མར་ཁུ་དང་འདྲེས་པ། ཞལ་ཟས་མཆོད་པའི་ཕྱིར་ལུག་ཐུག་གཅིག་དེའི་ཆེད་དུ་བཅུ་ཆ་གཉིས་རྒྱ་ཞིབ་མར་ཁུ་དང་འདྲེས་པ།

༡༣ ཞལ་ཟས་ཀྱི་མཆོད་པའི་ཕྱིར་བཅུ་ཆ་ཞིག་ཙམ་རྒྱ་ཞིབ་མར་ཁུ་དང་འདྲེས་པ་ལུག་གུ་རེའི་ཕྱིར་རོ། དེ་ནི་དྲི་ཞིམ་གྱི་དོན་དུ་སྦྱིན་སྲེག་ཅིག་ཡིན། མེ་དང་ཡ་ཧོ་ཝཱ་ལ་འབུལ་བའི་མཆོད་པ་ཞིག་གོ།

༡༤ དེ་དག་གི་སྐྱེམས་ཀྱི་མཆོད་པ་ནི། གླང་རེའི་ཕྱིར་ཧིན་གྱི་ཕྱེད་ཅིག་རྒུན་སྐྱེམས། ལུག་ཐུག་གི་ཕྱིར་ཧིན་གྱི་གསུམ་ཆ་ཞིག ལུག་གུ་རེའི་ཕྱིར་ཧིན་གྱི་བཞི་ཆ་ཞིག་གོ། དེ་ནི་ལོ་འཁོར་གྱི་ཟླ་བ་རྣམས་ནང་ཟླ་བ་རེ་རེའི་སྦྱིན་སྲེག་ཡིན་ནོ།

༡༥ ཡང་སྡིག་བཤགས་ཕྱིར་ར་ཕོ་གཅིག་ཡ་ཧོ་ཝཱ་ལ་འབུལ་དགོས། དེ་ནི་དུས་རྒྱུན་གྱི་སྦྱིན་སྲེག་དང་དེའི་སྐྱེམས་ཀྱི་མཆོད་པའི་སྟེང་དུ་འབུལ་བར་བྱའོ༎

༡༦ ཡང་ཟླ་བ་དང་པོའི་ཚེས་བཅུ་བཞི་པ་ལ་ཡ་ཧོ་ཝཱའི་པེ་སག་ཡིན་ཏེ།

༡༧ ཟླ་བ་དེ་རང་གི་ཚེས་བཅོ་ལྔ་ལ་དུས་ཆེན་ཞིག་ཡོད་པར་དགོས། ཞག་བདུན་གྱི་བར་དུ་སྐྱུར་རྩི་མེད་པའི་བག་ལེབ་ཟ་བར་དགོས།

༡༨ ཞག་དང་པོ་ལ་ཚོགས་འདུས་དམ་པ་ཞིག་ཡོད་པར་དགོས།

༡༩ ཁྱོད་ཚོས་བྲན་གྱི་ལས་ཀ་བྱེད་པར་མི་བྱ། འོན་ཀྱང་མེ་དང་འབུལ་བའི་མཆོད་པ་ཟེར་ན། ཡ་ཧོ་ཝཱ་ལ་སྦྱིན་སྲེག་ཅིག་འབུལ་བར་དགོས། གླང་གཞོན་པ་གཉིས་དང་། ལུག་ཐུག་གཅིག་དང་། ལོ་གཅིག་པའི་ལུག་གུ་ཕོ་སྐྱོན་མེད་པ་བདུན་ནོ།

༢༠ ཡང་དེ་དག་གི་ཞལ་ཟས་ཀྱི་མཆོད་པ་ནི་རྒྱ་ཞིབ་མར་ཁུ་དང་འདྲེས་པ་བཅུ་ཆ་གསུམ་གླང་གཅིག་གི་ཕྱིར་དུ། བཅུ་ཆ་གཉིས་ལུག་ཐུག་དེའི་ཕྱིར།

༢༡ བཅུ་ཆ་ཞིག་ལུག་གུ་བདུན་དེ་ལས་ལུག་གུ་རེའི་ཕྱིར་འབུལ་དགོས།

༢༢ ཡང་ར་ཕོ་གཅིག་ཁྱོད་ཅག་གི་དོན་དུ་སྡིག་བཤགས་བྱེད་པའི་ཕྱིར་རོ།

༢༣ སྔ་དྲོའི་དུས་རྒྱུན་གྱི་སྦྱིན་སྲེག་དེའི་སྟེང་དུ་ཁྱོད་ཅག་གིས་དེ་དག་འབུལ་བར་དགོས།

༢༤ དེ་ལུགས་ལ་ཁྱོད་ཚོས་ཞག་བདུན་གྱི་བར་དུ་ཞག་དང་ཞག་མེ་དང་འབུལ་བའི་ཞལ་ཟས་དྲི་ཞིམ་གྱི་དོན་དུ་ཡ་ཧོ་ཝཱ་ལ་འབུལ་བར་བྱ། དེ་ནི་ཁྱེད་ཀྱིས་དུས་རྒྱུན་གྱི་སྦྱིན་སྲེག་དང་དེའི་སྐྱེམས་ཀྱི་མཆོད་པའི་སྟེང་དུ་འབུལ་བར་བྱའོ།

༢༥ ཡང་ཞག་བདུན་པ་ལ་བྲན་གྱི་ལས་ཀ་མི་བྱེད་པ་དང་། ཚོགས་འདུས་དམ་པ་ཞིག་ཁྱོད་ཚོ་ལ་ཡོད་པར་དགོས་སོ༎

༢༦ ཡང་ཐོག་ཕུད་ཀྱི་དུས་སུ་ཁྱེད་ཀྱིས་ཡ་ཧོ་ཝཱ་ལ་ཞལ་ཟས་ཀྱི་མཆོད་པ་གསར་པ་ཞིག་འབུལ་བའི་ཚེ། ཁྱོད་རྣམས་ཀྱི་བདུན་ཕྲག་རྣམས་ཀྱི་དུས་ཆེན་ལ་ཚོགས་འདུས་དམ་པ་ཞིག་ཡོད་པར་དགོས། བྲན་གྱི་ལས་ཀ་བྱེད་པར་མི་བྱ།

༢༧ འོན་ཀྱང་ཡ་ཧོ་ཝཱ་ལ་དྲི་ཞིམ་གྱི་དོན་དུ་སྦྱིན་སྲེག་ཅིག་འབུལ་བར་དགོས། གླང་གཞོན་པ་གཉིས། ལུག་ཐུག་གཅིག ལུག་གུ་ཕོ་ལོ་གཅིག་པ་བདུན་དང་།

༢༨ དེ་དག་གི་ཞལ་ཟས་ཀྱི་མཆོད་པ་ནི། གླང་རེའི་ཕྱིར་བཅུ་ཆ་གསུམ་རྒྱ་ཞིབ་མར་ཁུ་དང་འདྲེས་པ། ལུག་ཐུག་གི་ཕྱིར་བཅུ་ཆ་གཉིས་དང་།

༢༩ ལུག་གུ་བདུན་ལས་ལུག་གུ་རེའི་ཕྱིར་བཅུ་ཆ་གཅིག

༣༠ ཁྱོད་རྣམས་ཀྱི་སྡིག་བཤགས་བྱེད་པའི་དོན་དུ་ར་ཕོ་གཅིག

༣༡ རྒྱུན་གྱི་སྦྱིན་སྲེག་དང་དེའི་ཞལ་ཟས་ཀྱི་མཆོད་པའི་སྟེང་དུ་དེ་དག་འབུལ་བར་དགོས། ཡང་དེ་དག་བཏུང་བའི་མཆོད་པ་རྣམས་ཁྱོད་ཚོ་ལ་སྐྱོན་མེད་ཡོད་པར་དགོས་སོ༎

༢༩

ཡང་ཟླ་བ་བདུན་པ་དེའི་ཚེས་གཅིག་ལ་ཁྱོད་རྣམས་ལ་ཚོགས་འདུས་དམ་པ་ཞིག་ཡོད་པར་བྱ། བྲན་གྱི་ལས་ཅིའང་མ་བྱེད། དེ་ནི་ཁྱོད་ཚོ་ལ་དུང་འབུད་པའི་ཞག་ཅིག་ཡིན།

༢ ཡང་ཡ་ཧོ་ཝཱ་ལ་དྲི་ཞིམ་གྱི་དོན་དུ་སྦྱིན་སྲེག་ཅིག་འབུལ་བར་དགོས། གླང་གཅིག ལུག་ཐུག་གཅིག ལོ་གཅིག་པའི་ལུག་གུ་ཕོ་སྐྱོན་མེད་པ་བདུན་དང་།

༣ དེའི་ཞལ་ཟས་ཀྱི་མཆོད་པ་རྒྱ་ཞིབ་མར་ཁུ་དང་འདྲེས་པ་བཅུ་ཆ་གསུམ་གླང་གི་ཕྱིར་དང་། ལུག་ཐུག་གི་ཕྱིར་བཅུ་ཆ་གཉིས་དང་།

༤ ལུག་གུ་བདུན་ལས་ལུག་གུ་རེའི་ཕྱིར་བཅུ་ཆ་གཅིག་དང་།

༥ ཁྱེད་ཀྱི་དོན་དུ་སྡིག་བཤགས་བྱེད་པའི་ཕྱིར་ར་ཕོ་གཅིག་གོ།

༦ དེ་མ་ཟད་པར་ཟླ་གསར་གྱི་དུས་ཀྱི་སྦྱིན་སྲེག་དང་དེའི་ཞལ་ཟས་ཀྱི་མཆོད་པ་དང་། རྒྱུན་གྱི་སྦྱིན་སྲེག་དང་དེའི་ཞལ་ཟས་ཀྱི་མཆོད་པ་དང་། དེའི་སྐྱེམས་ཀྱི་མཆོད་པ་རྣམས་ཁྲིམས་བཞིན་དུ་དྲི་ཞིམ་གྱི་དོན་དུ་ཡ་ཧོ་ཝཱ་ལ་མེ་དང་མཆོད་པར་འབུལ་བར་བྱའོ༎

༧ ཡང་ཟླ་བ་བདུན་པ་འདིའི་ཚེས་བཅུ་པ་ལ་ཁྱོད་རྣམས་ལ་འདུ་བ་དམ་པ་ཞིག་ཡོད་པར་དགོས། རང་གི་སེམས་ལ་སྡུག་སྟོན་ཅིག ལས་ཀ་གང་རུང་ཡང་མ་བྱེད་ཅིག

༨ འོན་ཀྱང་དྲི་ཞིམ་གྱི་དོན་དུ་ཡ་ཧོ་ཝཱ་ལ་སྦྱིན་སྲེག་ཅིག་འབུལ་བར་དགོས། གླང་གཅིག་དང་། ལུག་ཐུག་གཅིག་དང་། ལུག་གུ་ཕོ་སྐྱོན་མེད་པ་བདུན་དང་།

༩ དེ་དག་གི་ཞལ་ཟས་ཀྱི་མཆོད་པ་ནི། རྒྱ་ཞིབ་མར་ཁུ་དང་འདེས་པ་བཅུ་ཆ་གསུམ་གླང་གི་ཕྱིར་དང་། བཅུ་ཆ་གཉིས་ལུག་ཐུག་གི་ཕྱིར།

༡༠ བཅུ་ཆ་གཅིག་ལུག་གུ་བདུན་ལས་ལུག་གུ་རེའི་ཕྱིར་ཡང་དེ་མ་ཟད་པར་ར་ཕོ་གཅིག་སྡིག་པའི་ཕྱིར།

༡༡ སྡིག་བཤགས་བྱེད་པའི་མཆོད་པ་དང་། རྒྱུན་གྱི་སྦྱིན་སྲེག་དང་དེའི་ཞལ་ཟས་ཀྱི་མཆོད་པ་དང་། དེ་དག་གི་སྐྱེམས་ཀྱི་མཆོད་པ་རྣམས་སོ༎

༡༢ ཡང་ཟླ་བ་བདུན་པའི་ཚེས་བཅོ་ལྔ་ལ་ཁྱོད་ཅག་ལ་ཚོགས་འདུས་དམ་པ་ཞིག་ཡོད་པར་བྱ། བྲན་གྱི་ལས་ཀ་མ་བྱེད། ཡ་ཧོ་ཝཱ་ལ་ཞག་བདུན་བར་དུ་དུས་ཆེན་བྱེད་པར་དགོས།

༡༣ ཡང་ཁྱེད་ཀྱིས་སྦྱིན་སྲེག་ཅིག་འབུལ་བར་བྱ་ཞེ་ན། དྲི་ཞིམ་གྱི་དོན་དུ་ཡ་ཧོ་ཝཱ་ལ་མེ་དང་འབུལ་བའི་མཆོད་པ་ཞིག་འབུལ་དགོས། གླང་གཞོན་པ་བཅུ་གསུམ་དང་། ལུག་ཐུག་གཉིས་དང་། ལོ་གཅིག་པའི་ལུག་གུ་ཕོ་བཅུ་བཞི་སྐྱོན་མེད་པ་དང་།

༡༤ དེ་རྣམས་ཀྱི་ཞལ་ཟས་ཀྱི་མཆོད་པ་དང་། རྒྱ་ཞིབ་མར་ཁུ་དང་འདྲེས་པ་བཅུ་ཆ་གསུམ་གླང་བཅུ་གསུམ་ལས་གླང་རེའི་ཕྱིར། བཅུ་ཆ་གཉིས་ལུག་ཐུག་གཉིས་ལས་རེའི་ཕྱིར།

༡༥ བཅུ་ཆ་གཅིག་ལུག་གུ་བཅུ་བཞི་ལས་ལུག་གུ་རེའི་ཕྱིར།

༡༦ ཡང་ར་ཕོ་གཅིག་སྡིག་པའི་ཕྱིར་དུ་མ་ཟད་དེ། རྒྱུན་གྱི་སྦྱིན་སྲེག་དང་། དེའི་ཞལ་ཟས་ཀྱི་མཆོད་པ་དང་། དེའི་སྐྱེམས་ཀྱི་མཆོད་པ་རྣམས་སོ༎

༡༧ ཡང་ཞག་གཉིས་པ་ལ་ཁྱོད་ཚོས་གླང་གཞོན་པ་བཅུ་གཉིས་དང་། ལུག་ཐུག་གཉིས་དང་། ལོ་གཅིག་པའི་ལུག་གུ་ཕོ་སྐྱོན་མེད་པ་བཅུ་བཞི་འབུལ་དགོས་པ་དང་།

༡༨ གླང་དང་། ལུག་ཐུག་དང་། ལུག་གུ་རྣམས་གྲངས་བཞིན་དུ་དང་ཁྲིམས་ནང་ལྟར་དང་། ར་ཕོ་གཅིག་སྡིག་པའི་ཕྱིར་འབུལ་དགོས། དེ་མ་ཟད་པར།

༡༩ རྒྱུན་གྱི་སྦྱིན་སྲེག་དང་། དེའི་ཞལ་ཟས་ཀྱི་མཆོད་པ་དང་། དེ་རྣམས་ཀྱི་སྐྱེམས་ཀྱི་མཆོད་པ་རྣམས་སོ༎

༢༠ ཡང་ཞག་གསུམ་པ་ལ་གླང་བཅུ་གཅིག ལུག་ཐུག་གཉིས། ལོ་གཅིག་པའི་ལུག་གུ་ཕོ་སྐྱོན་མེད་པ་བཅུ་བཞི་དང་།

༢༡ དེ་དག་གི་ཞལ་ཟས་ཀྱི་མཆོད་པ་དང་། སྐྱེམས་ཀྱི་མཆོད་པ་གླང་དང་ལུག་ཐུག་དང་ལུག་གུ་རྣམས་ཀྱི་ཕྱིར་གྲངས་བཞིན་དུ་དང་ཁྲིམས་ནང་ལྟར་དང་།

༢༢ ར་ཕོ་གཅིག་སྡིག་པའི་ཕྱིར་དེ་མ་ཟད་དེ། རྒྱུན་གྱི་སྦྱིན་སྲེག་དང་། དེའི་ཞལ་ཟས་ཀྱི་མཆོད་པ་དང་། དེའི་སྐྱེམས་ཀྱི་མཆོད་པའོ༎

༢༣ ཡང་ཞག་བཞི་པ་ལ་གླང་བཅུ། ལུག་ཐུག་གཉིས། ལོ་གཅིག་པའི་ལུག་གུ་ཕོ་སྐྱོན་མེད་པ་བཅུ་བཞི་དང་།

༢༤ དེ་དག་གི་ཞལ་ཟས་ཀྱི་མཆོད་པ་དང་། སྐྱེམས་ཀྱི་མཆོད་པ་རྣམས་གླང་དང་ལུག་ཐུག་དང་ལུག་གུ་རྣམས་ཀྱི་ཕྱིར་གྲངས་བཞིན་དང་ཁྲིམས་ནང་ལྟར་དང་།

༢༥ ར་ཕོ་གཅིག་སྡིག་པའི་ཕྱིར། དེ་མ་ཟད་དེ། རྒྱུན་གྱི་སྦྱིན་སྲེག་དང་། དེའི་ཞལ་ཟས་ཀྱི་མཆོད་པ་དང་། སྐྱེམས་ཀྱི་མཆོད་པ་རྣམས་སོ༎

༢༦ ཡང་ཞག་ལྔ་པ་ལ་གླང་དགུ། ལུག་ཐུག་གཉིས་ལོ་གཅིག་པའི་ལུག་གུ་ཕོ་སྐྱོན་མེད་པ་བཅུ་བཞི་དང་།

༢༧ དེའི་ཞལ་ཟས་ཀྱི་མཆོད་པ་དང་། སྐྱེམས་ཀྱི་མཆོད་པ་དང་གླང་དང་ལུག་ཐུག་དང་ལུག་གུ་རྣམས་གྲངས་བཞིན་དུ་དང་།

༢༨ ར་ཕོ་གཅིག་སྡིག་པའི་ཕྱིར། དེ་མ་ཟད་དེ། རྒྱུན་གྱི་སྦྱིན་སྲེག་དང་། དེའི་ཞལ་ཟས་ཀྱི་མཆོད་པ་དང་། དེའི་སྐྱེམས་ཀྱི་མཆོད་པའོ༎

༢༩ ཡང་ཞག་དྲུག་པ་ལ་གླང་བརྒྱད། ལུག་ཐུག་གཉིས། ལོ་གཅིག་པའི་ལུག་གུ་ཕོ་སྐྱོན་མེད་པ་བཅུ་བཞི་དང་།

༣༠ དེ་ཚོའི་ཞལ་ཟས་ཀྱི་མཆོད་པ་དང་། སྐྱེམས་ཀྱི་མཆོད་པ་གླང་དང་ལུག་ཐུག་དང་ལུག་གུ་རྣམས་ཀྱི་ཕྱིར་གྲངས་དང་ཁྲིམས་ནང་ལྟར་དང་།

༣༡ ར་ཕོ་གཅིག་སྡིག་པའི་ཕྱིར། དེ་མ་ཟད་དེ། རྒྱུན་གྱི་སྦྱིན་སྲེག་དང་། དེའི་ཞལ་ཟས་ཀྱི་མཆོད་པ་དང་། སྐྱེམས་ཀྱི་མཆོད་པ་རྣམས་སོ༎

༣༢ ཡང་ཞག་བདུན་པ་ལ་གླང་བདུན། ལུག་ཐུག་གཉིས་ལོ་གཅིག་པའི་ལུག་གུ་ཕོ་སྐྱོན་མེད་པ་བཅུ་བཞི་དང་།

༣༣ དེའི་ཞལ་ཟས་ཀྱི་མཆོད་པ་དང་། སྐྱེམས་ཀྱི་མཆོད་པ་གླང་དང་ལུག་ཐུག་དང་ལུ་གུ་རྣམས་གྲངས་དང་ཁྲིམས་བཞིན་དུ་དང་།

༣༤ ར་ཕོ་གཅིག་སྡིག་པའི་ཕྱིར། དེ་མ་ཟད་དེ། རྒྱུན་གྱི་སྦྱིན་སྲེག་དང་། དེའི་ཞལ་ཟས་ཀྱི་མཆོད་པ་དང་། སྐྱེམས་ཀྱི་མཆོད་པའོ༎

༣༥ ཡང་ཞག་བརྒྱད་པ་ལ། ཁྱོད་རྣམས་ལ་ཚོགས་འདུས་དམ་པ་ཞིག་ཡོད་པར་དགོས། བྲན་གྱི་ལས་མ་བྱེད།

༣༦ འོན་ཀྱང་ཁྱོད་ཚོས་སྦྱིན་སྲེག་ཅིག་ཟེར་ན། དྲི་ཞིམ་གྱི་དོན་དུ་ཡ་ཧོ་ཝཱ་ལ་མེ་དང་མཆོད་པ་ཞིག་འབུལ་དགོས། གླང་གཅིག ལུག་ཐུག་གཅིག ལོ་གཅིག་པའི་ལུ་གུ་ཕོ་སྐྱོན་མེད་པ་བདུན་དང་།

༣༧ དེའི་ཞལ་ཟས་ཀྱི་མཆོད་པ་དང་། སྐྱེམས་ཀྱི་མཆོད་པ་རྣམས་གླང་དང་ལུག་ཐུག་དང་ལུ་གུ་རྣམས་ཀྱི་ཕྱིར་གྲངས་དང་ཁྲིམས་བཞིན་དུ་དང་།

༣༨ ར་ཕོ་གཅིག་སྡིག་པའི་ཕྱིར། དེ་མ་ཟད་དེ། རྒྱུན་གྱི་སྦྱིན་སྲེག་དང་། དེའི་ཞལ་ཟས་ཀྱི་མཆོད་པ་དང་། སྐྱེམས་ཀྱི་མཆོད་པ་རྣམས་སོ༎

༣༩ མཆོད་པ་དེ་དག་ཁྱོད་རྣམས་ཀྱི་ཕྱིར་བཙུགས་ཡོད་པའི་དུས་ཆེན་རྣམས་ཀྱི་དུས་སུ་ཡ་ཧོ་ཝཱ་ལ་འབུལ་དགོས། དེ་མ་ཟད་དེ། ཁྱེད་ཀྱིས་རང་གི་དམ་བཅའ་དང་། སེམས་དགའ་བའི་མཆོད་པ་རྣམས་དང་སྦྱིན་སྲེག་དང་། ཞལ་ཟས་ཀྱི་མཆོད་པ་དང་། སྐྱེམས་ཀྱི་མཆོད་པ་དང་། ཁྱེད་ཀྱི་ཞི་བདེའི་མཆོད་པ་རྣམས་འབུལ་ལོ༎

༤༠ ཡང་ཡ་ཧོ་ཝཱས་མོ་ཤེ་ལ་བཀའ་གནང་བ་ཐམས་ཅད་བཞིན་དུ་མོ་ཤེས་ཨིས་ར་ཨེལ་གྱི་བུ་རྣམས་ལ་བཤད་དོ༎

༣༠

ཡང་མོ་ཤེས་ཨིས་ར་ཨེལ་གྱི་བུ་ཚོའི་འགོ་པ་རྣམས་ལ་སྨྲས་པ། ཡ་ཧོ་ཝཱས་བཀའ་གནང་བ་ནི་འདི་ཡིན།

༢ མི་ཞིག་གིས་ཡ་ཧོ་ཝཱ་ལ་དམ་བཅའ་བྱེད་པའམ། མནའ་ཞིག་སྐྱེལ་ཞིང་རང་གི་སེམས་སྡོམ་པ་ཞིག་གིས་བསྡམས་ནས། རང་གི་དམ་ཚིག་གཅོག་པར་མི་དགོས། རང་གི་ཁའི་ནང་ནས་བྱུང་བ་ཐམས་ཅད་སྲུང་བར་དགོས་སོ།

༣ དེ་བཞིན་དུ་ཡང་བུད་མེད་ན་ཆུང་མ་རང་གི་ཨ་ཕའི་ཁང་པ་ལ་ཡོད་པ་ཞིག་གིས་ཡ་ཧོ་ཝཱ་ལ་དམ་བཅའ་བྱེད་པའི་དུས་སུ་སྡོམ་པ་ཞིག་གིས་བསྡམས་ཏེ།

༤ ཨ་ཕས་དེའི་དམ་ཚིག་ཐོས་ཀྱང་། གང་ཡང་མི་ཟེར་ན། དེ་ནས་མོས་རང་བསྡམས་པའི་དམ་ཚིག་ཐམས་ཅད་སྲུང་ཞིང་བརྟན་པོར་རྩི་དགོས།

༥ འོན་ཀྱང་ཨ་ཕས་དེ་ཐོས་པའི་ཞག་ལ་བུ་མོ་ལ་མ་གནང་ན། དེ་ནས་མོའི་དམ་ཚིག་གམ། རང་གི་སེམས་བསྡམས་པའི་སྡོམ་པ་ནི་བརྟན་པོ་རྩི་བར་མི་དགོས། ཕས་མ་གནང་བའི་ཕྱིར་ཡ་ཧོ་ཝཱས་མོ་ལ་བཤགས་པ་མཛད་པར་འགྱུར།

༦ ཡང་མོས་དམ་བཅའ་རྣམས་མ་བསྒྲུབ་པར་ཡོད་ན། ཡང་ན་མོས་རང་གི་སེམས་བསྡམས་པའི་དམ་ཚིག་ཁ་ལྤགས་ནས་མགྱོགས་པར་བཏོན་པའི་དུས་སུ་བག་མར་སོང་ཡོད་དེ།

༧ དེའི་ཁྱོས་དེ་ཐོས་ཀྱང་། ཐོས་པའི་ཞག་ལ་མོ་ལ་ཅི་ཡང་མ་ཟེར་པ་ཡིན་ན། དེ་ནས་དེའི་དམ་ཚིག་རྣམས་བརྟན་པར་རྩི་བ་དང་། རང་གི་སེམས་བསྡམས་པའི་སྡོམ་པ་རྣམས་བརྟན་པར་གནས་པར་བྱའོ།

༨ ཇི་སྟེ་མོའི་ཁྱོས་དེ་ཐོས་པའི་ཞག་ལ་དེ་ལ་མ་གནང་ན། དེ་ནས་དེའི་ཁར་ཡོད་པའི་དམ་ཚིག་དང་། རང་གི་སེམས་བསྡམས་པའི་སྡོམ་པའི་ནང་ནས་མགྱོགས་པར་བཏོན་པ་དེ་དོན་མེད་བྱས་པས། ཡ་ཧོ་ཝཱས་མོ་ལ་བཤགས་པ་གནང་བར་འགྱུར་རོ།

༩ འོན་ཀྱང་མོ་རང་མོའམ། ཡང་ན་ཁྱོ་དང་ཕྲལ་བ་ཞིག་གིས་རང་གི་སེམས་བསྡམས་པའི་དམ་ཚིག་ཐམས་ཅད་དེས་སྒྲུབ་པར་བྱའོ།

༡༠ ཡང་དེས་ནི་རང་གི་ཁྱོའི་ཁང་པ་ལ་ཡོད་པའི་དུས་སུ་དམ་བཅའ་བྱས་པ་ཡིན་ན། ཡང་ན་མནའ་སྐྱེལ་ཞིང་རང་གི་སེམས་སྡོམ་པ་ཞིག་གིས་བསྡམས་ཏེ།

༡༡ དེའི་ཁྱོས་ཐོས་ཀྱང་། གང་ཡང་དེ་ལ་མ་ཟེར་ཏེ་མ་བཀག་པ་ཡིན་ན། དེ་ནས་དེའི་དམ་ཚིག་ཐམས་ཅད་བརྟན་པར་རྩི་བ་དང་། རང་གི་སེམས་བསྡམས་པའི་སྡོམ་པ་རེ་རེ་བརྟན་པར་རྩི་བར་བྱའོ།

༡༢ ཇི་སྟེ་མོའི་ཁྱོས་དེ་རྣམས་ཐོས་པའི་ཞག་ལ་བཅག་ན། དེ་ནས་དམ་བཅའ་ལ་རྟེན་ཏེ་མོའི་ཁའི་ནང་ནས་གང་བཏོན་པའམ། དེའི་སེམས་ཀྱི་སྡོམ་པ་ལ་རྟེན་ཏེ་བརྟན་པར་རྩི་བར་མི་བྱ། ཁྱོས་ནི་དེ་བཅག་པས། ཡ་ཧོ་ཝཱས་བུད་མེད་ལ་བཤགས་པ་གནང་བར་འགྱུར་རོ།

༡༣ དམ་ཚིག་རེ་རེ་དང་། སེམས་སྡུག་སྟེར་བའི་མནའ་རེ་རེ་ཁྱོས་བརྟན་པར་བྱེད་པ་དང་གཅོག་པ་ཆོག་གོ།

༡༤ འོན་ཀྱང་མོའི་ཁྱོས་ཞག་དང་ཞག་དེ་ལ་གང་ཡང་མ་ཟེར་པ་ཡིན་ན། དེ་ནས་ཁོས་དེའི་སྟེང་དུ་གནས་པའི་དམ་བཅའ་ཐམས་ཅད་དམ། སྡོམ་པ་ཐམས་ཅད་བརྟན་པར་བྱས། ཁོས་དེ་རྣམས་ཐོས་པའི་ཞག་ལ་དེ་ལ་གང་ཡང་མ་ཟེར་པས། དེ་རྣམས་བརྟན་པར་གྱུར་པའི་ཕྱིར་རོ།

༡༥ ཇི་སྟེ་ཁོས་ནི་དེ་རྣམས་ཐོས་པའི་རྗེས་ལ་གཅོག་ན། དེ་ནས་དེས་མོའི་ཉེས་པ་འཁུར་བར་འགྱུར།

༡༦ འདི་རྣམས་ནི་ཡ་ཧོ་ཝཱས་མོ་ཤེ་ལ་ཁྱོ་དང་ཁྱོ་མོ་དང་། ཕ་དང་བུ་མོ་དང་བུ་མོ་རང་གི་ཕའི་ཁང་པ་ལ་གཞོན་ནུ་མར་སྡོད་དུས་ཕྱིར་གནང་བའི་བཀའ་ཁྲིམས་དེ་རྣམས་ཡིན་ནོ༎

༣༡

ཡང་ཡ་ཧོ་ཝཱས་མོ་ཤེ་ལ་བཀའ་གནང་ཞིང་འདི་སྐད་དུ།

༢ ཨིས་ར་ཨེལ་གྱི་བུ་རྣམས་ཀྱི་དོན་དུ་མིད་ཨན་པ་རྣམས་ལ་ལན་འཇལ་བར་བྱོས་ཤིག་དང་། དེའི་རྗེས་ལ་ཁྱོད་ནི་རང་གི་མི་དང་འཛོམ་པར་འགྱུར་གསུངས་ནས།

༣ མོ་ཤེས་མི་སྡེ་ལ། ཁྱོད་ཚོས་རང་གི་ནང་ནས་དམག་གི་ཕྱིར་དམག་ཆས་སྤྲོད་ཅིག་དང་། དེ་དག་གིས་མིད་ཨན་པ་རྣམས་ལ་འཐབ་ནས་ཡ་ཧོ་ཝཱས་མིད་ཨན་ལ་ལན་འཇལ་བའི་ཕྱིར་རོ།

༤ ཁྱེད་ཀྱིས་ཨིས་ར་ཨེལ་གྱི་སྡེ་ཐམས་ཅད་ཀྱི་ནང་ནས་སྡེ་རེ་རེ་ལས་མི་སྟོང་རེ་རེ་དམག་ལ་གཏོང་ཞིག་གསུངས་པས།

༥ དེ་ལྟར་ཨིས་ར་ཨེལ་གྱི་སྟོང་རྣམས་ཀྱི་ནང་ནས་སྡེ་རེ་ནས་སྟོང་ཞིག་ཟེར་ན། སྟོང་བཅུ་གཉིས་མཚོན་ཆ་དང་ལྡན་པ་དམག་གི་དོན་དུ་བྱུང་ངོ་།

༦ ཡང་མོ་ཤེས་སྡེ་རེ་ནས་སྟོང་ཅིག་དམག་ལ་བཏང་། དེ་དག་དང་བླ་མ་ཨེལ་ཨ་ཟར་གྱི་བུ་ཕི་ནེ་ཧས་དམ་པའི་བཞུགས་གནས་ཀྱི་སྣོད་དང་འུར་སྒྲ་བྱེད་པའི་ཕྱིར་དུང་རྣམས་དང་བཅས་པ་དམག་ལ་བཏང་ངོ་།

༧ ཡང་ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་མིད་ཨན་ལ་དམག་འཐབ་པ་དང་། ཕོ་ཡོད་པ་ཐམས་ཅད་བསད་དོ།

༨ ཡང་ཨེ་ཝི་དང་། རེ་ཁེམ་དང་། ཙུར་དང་། ཧུར་དང་། རེ་བཱ་ནི་མིད་ཨན་པའི་རྒྱལ་པོ་ལྔ་དང་བཅས་ཚོ་བསད་པ་རྣམས་ཀྱི་ཕྱི་ལུས་དག་ཀྱང་བསད་དོ། བེ་ཨོར་གྱི་བུ་བ་ལ་ཨམ་ཡང་རལ་གྲིས་བསད་དོ།

༩ ཡང་ཨིས་ར་ཨེལ་གྱི་བུ་རྣམས་ཀྱིས་མིད་ཨན་གྱི་བུད་མེད་དང་དེ་དག་གི་ཕྲུ་གུ་ཆུང་བ་དང་། ཕྱུགས་ཐམས་ཅད་དང་། ཁྱུ་ཐམས་ཅད་དང་། དེ་དག་གི་དངོས་པོ་ཐམས་ཅད་བཅོམ་ནོར་དུ་ཁྱེར་ཏོ།

༡༠ ཡང་དེ་དག་གནས་པའི་གྲོང་ཁྱེར་དང་སྒར་རྣམས་མེས་བསྲེགས་སོ།

༡༡ ཁོ་རྣམས་ཀྱིས་མི་དང་དུད་འགྲོ་བཅོམ་ནས་བཅོམ་ནོར་ཐམས་ཅད་བཟུང་ངོ་།

༡༢ ཡང་ཁོ་རྣམས་ཀྱིས་བཙོན་པ་ཐམས་ཅད་དང་། བཅོམས་པ་གང་ཡོད་པ་ཐམས་ཅད་མོ་ཤེ་དང་བླ་མ་ཨེལ་ཨ་ཟར་དང་། ཨིས་ར་ཨེལ་གྱི་བུ་རྣམས་ཀྱི་ཆོས་ཚོགས་ཚང་མ་ཡོར་དན་གྱི་འགྲམ་ལ་ཡོད་པའི་ཡེ་རི་ཀོ་་མོ་ཨབ་ཀྱི་ཐང་ལ་བཏབ་ཡོད་པའི་སྒར་ལ་དེ་ཚོའི་དྲུང་དུ་འཁྱེར་ཡོངས་སོ༎

༡༣ ཡང་མོ་ཤེ་དང་བླ་མ་ཨེལ་ཨ་ཟར་དང་ཆོས་ཚོགས་ཀྱི་འགོ་པ་རྣམས་ཕེབས་ཏེ། སྒར་གྱི་ཕྱི་རོལ་ཏུ་དེ་དག་བསུ་བར་སོང་།

༡༤ ཡང་མོ་ཤེ་ནི་དམག་གི་དཔོན་པོ་ཟེར་ན། དམག་གི་དཔོན་པོའི་ལས་བྱས་པའི་སྟོང་དཔོན་དང་བརྒྱ་དཔོན་རྣམས་ལ་ཁྲོས་སོ།

༡༥ མོ་ཤེས་ཁོ་རྣམས་ལ་སྨྲས་པ། ཁྱོད་ཅག་གིས་བུད་མེད་དེ་ཐམས་ཅད་གསོན་བཅུག་གམ།

༡༦ ལྟོས་ཤིག བ་ལ་ཨམ་གྱི་གྲོས་བཞིན། དེ་དག་ཨིས་ར་ཨེལ་གྱི་བུ་རྣམས་ཕེ་ཨོར་གྱི་སྐོར་ལ་ཡ་ཧོ་ཝཱ་ལ་སྡིག་པ་བྱས་པའི་རྐྱེན་གྱིས་ཡ་ཧོ་ཝཱའི་ཆོས་ཚོགས་ཀྱི་ནང་ན་གཉན་ནད་བྱུང་ངོ་།

༡༧ དེའི་ཕྱིར་ད་ཕྲུ་གུ་ཆུང་བ་རྣམས་ཀྱི་ནང་ཕོ་ཡོད་པ་དང་། སྐྱེས་པ་དང་འཛོམས་ཡོད་པར་ཤེས་པའི་བུད་མེད་རེ་རེ་གསོད་ཅིག

༡༨ འོན་ཀྱང་སྐྱེས་པ་དང་མ་འཛོམས་པའི་མོ་ཡོད་པའི་ཕྲུ་གུ་དེ་དག་མ་བསད་དེ་རང་གི་དོན་དུ་གསོན་ཆུག་ཅིག

༡༩ ཡང་སྒར་གྱི་ཕྱི་རོལ་ཏུ་ཞག་བདུན་སྡོད་ཅིག་དང་། སུས་ཀྱང་མི་ཞིག་བསད་པའམ། བསད་ཡོད་པ་ཞིག་རེག་པ་དེས་ཞག་གསུམ་དང་ཞག་བདུན་པ་ལ་རང་དང་རང་གི་བཙོན་རྣམས་གཙང་བར་བྱེད་དགོས།

༢༠ ཡང་གོས་ལ་བལྟས་ཏེ་གོས་རེ་དང་། པགས་པ་ནས་བྱས་པ་དང་། རལ་ལས་བྱས་པ་ཐམས་ཅད་དང་། ཤིང་ནས་བྱས་པ་ཐམས་ཅད་ཁྱེད་ཚོས་གཙང་བ་བྱེད་པར་བྱའོ༎

༢༡ ཡང་བླ་མ་ཨེལ་ཨ་ཟར་གྱིས་དམག་ལ་སོང་བའི་དམག་མི་རྣམས་ལ་སྨྲས་པ། ཡ་ཧོ་ཝཱས་མོ་ཤེ་ལ་གནང་བའི་བཀའ་ཁྲིམས་བཞིན་དུ་བཀའ་ནི།

༢༢ གསེར་དང་། དངུལ་དང་རག་དང་ལྕགས་དང་ཞ་དཀར་དང་ཞ་ཉེ་དང་།

༢༣ མེ་ནང་ལུས་ཐུབ་པ་རེ་རེ་ཁྱེད་ཀྱིས་མེ་རུ་བཅུག་ཅིང་གཙང་བ་བྱེད་པར་དགོས། ཡིན་ཀྱང་དམ་པར་བྱེད་པའི་ཆུ་ནི་དེ་ལ་ཡང་གཏོར་དགོས་པ་དང་། མེ་ནང་མི་ལུས་པ་དེ་ཆུ་རུ་འཇུག་པར་བྱའོ།

༢༤ ཡང་ཞག་བདུན་པ་ལ་ཁྱེད་ཚོས་རང་གི་གོས་རྣམས་བཀྲུས་ནས་གཙང་བར་འགྱུར་བས། དེའི་རྗེས་སུ་སྒར་དུ་ཡོང་ཆོག་གོ།

༢༥ ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་གསུངས་པ།

༢༦ ཁྱོད་དང་བླ་མ་ཨེལ་ཨ་ཟར་དང་ཆོས་ཚོགས་ཀྱི་ཁང་པ་རྣམས་ཀྱི་འགོ་པ་རྣམས་ཀྱིས་དམག་ནང་བཟུང་བའི་མི་དང་དུད་འགྲོའི་གྲངས་རྩིས་ཤིག་དང་།

༢༧ དམག་འཐབ་པ་ལ་སོང་མཁན་རྩལ་ཅན་རྣམས་དང་ཆོས་ཚོགས་ཐམས་ཅད་ཀྱི་བར་ལ་བཅོམ་ནོར་ཁག་གཉིས་སུ་བགོས་ཤིག་དང་།

༢༨ དམག་འཐབ་པ་ལ་སོང་བའི་དམག་མི་རྣམས་ནས་ཡ་ཧོ་ཝཱ་ལ་འབུལ་བའི་དཔྱ་ཁྲལ་ཞིག་ལོན་ལ། མི་དང་བ་གླང་དང་བོང་བུ་དང་ར་ལུག་ལྔ་བརྒྱ་ལྔ་བརྒྱའི་ནང་ནས་སེམས་གཅིག་ལེན་པར་བྱོས་ཤིག

༢༩ དེ་ཚོའི་ཕྱེད་ཁ་ནས་ཡ་ཧོ་ཝཱའི་སྤར་བའི་མཆོད་པའི་དོན་དུ་བླངས་ཏེ། བླ་མ་ཨེལ་ཨ་ཟར་ལ་ཐོང་ཞིག

༣༠ ཡང་ཨིས་ར་ཨེལ་གྱི་བུ་རྣམས་ཀྱི་ཕྱེད་ཁ་མི་དང་བ་གླང་དང་བོང་བུ་དང་ར་ལུག་ལྔ་བཅུ་ལྔ་བཅུ་ནས་གཅིག་བླངས་ནས། ཡ་ཧོ་ཝཱའི་འདུན་མའི་གུར་མཆོག་གི་ལས་ཀ་བྱེད་པའི་ལེ་ཝི་པ་རྣམས་ལ་སྟེར་ཞིག

༣༡ ཡང་མོ་ཤེ་དང་བླ་མ་ཨེལ་ཨ་ཟར་གྱིས་ཡ་ཧོ་ཝཱས་བཀའ་གནང་བ་བཞིན་དུ་བྱས་སོ༎

༣༢ ད་དམག་མི་རྣམས་ཀྱིས་བཟུང་བའི་བཅོམ་ནོར་འབུམ་ཚོ་དྲུག་དང་སྟོང་བདུན་ཅུ་དོན་ལྔ་ལུག་དང་།

༣༣ སྟོང་བདུན་ཅུ་དོན་གཉིས་བ་གླང་དང་།

༣༤ སྟོང་དྲུག་ཅུ་རེ་གཅིག་བོང་བུ་དང་།

༣༥ སྐྱེས་པ་དང་ཉལ་མ་ཤེས་པའི་བུ་མོ་རྣམས་སྟོང་སུམ་ཅུ་སོ་གཉིས་སོ།

༣༦ ཡང་དམག་ལ་སོང་བ་རྣམས་ཀྱི་ཕྱེད་ཁ་དེ་དག་གི་བགོ་སྐལ་ཡིན་པ་ནི་འབུམ་ཚོ་གསུམ་དང་སྟོང་སུམ་ཅུ་སོ་བདུན་དང་ལྔ་བརྒྱ་ལུག་དང་།

༣༧ ལུག་དེ་རྣམས་ནས་ཡ་ཧོ་ཝཱ་ལ་དྲུག་བརྒྱ་དང་བདུན་ཅུ་དོན་ལྔ།

༣༨ ཡང་བ་གླང་ནི་སྟོང་དྲུག་ཅུ་རེ་དྲུག དེ་དག་ལས་ཡ་ཧོ་ཝཱ་ལ་བདུན་ཅུ་དོན་གཉིས།

༣༩ ཡང་བོང་བུ་ནི་སྟོང་སུམ་ཅུ་དང་ལྔ་བརྒྱ། དེ་དག་ལས་ཡ་ཧོ་ཝཱ་ལ་དྲུག་ཅུ་རེ་གཅིག

༤༠ ཡང་བུ་མོ་ནི་སྟོང་བཅུ་དྲུག དེ་དག་ལས་ཡ་ཧོ་ཝཱ་ལ་སུམ་ཅུ་སོ་གཉིས་སོ།

༤༡ ཡང་ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་མོ་ཤེས་ཡ་ཧོ་ཝཱའི་སྤར་བའི་མཆོད་པ་ནི་བླ་མ་ཨེལ་ཨ་ཟར་ལ་བཏང་ངོ་༎

༤༢ ཡང་མོ་ཤེས་དམག་འཐབ་པ་རྣམས་ནས་ཨིས་ར་ཨེལ་གྱི་བུ་རྣམས་ལ་བགོ་བཤའ་བྱས་པའི་ཕྱེད་ཁ་ཟེར་ན།

༤༣ ཨིས་ར་ཨེལ་གྱི་ཆོས་ཚོགས་ཀྱི་ཕྱེད་ཁ་དེ་ནི་ཡང་འབུམ་གསུམ་དང་སྟོང་སུམ་ཅུ་སོ་བདུན་དང་ལྔ་བརྒྱ་ལུག

༤༤ སྟོང་སུམ་ཅུ་སོ་དྲུག་བ་གླང་།

༤༥ སྟོང་སུམ་ཅུ་དང་ལྔ་བརྒྱ་བོང་བུ།

༤༦ མིའི་སེམས་ནི་སྟོང་བཅུ་དྲུག་གོ།

༤༧ ཨིས་ར་ཨེལ་གྱི་ཕྱེད་ཁ་དེ་ལས་ཡ་ཧོ་ཝཱས་བཀའ་གནང་བ་བཞིན་དུ་མོ་ཤེས་ལྔ་བཅུ་ལྔ་བཅུ་ནས་གཅིག་བླངས་ནས། ཡ་ཧོ་ཝཱའི་འདུན་མའི་གུར་མཆོག་གི་ལས་ཀ་བྱེད་པའི་ལེ་ཝི་པ་རྣམས་ལ་བསྟེར་རོ༎

༤༨ ཡང་དམག་གི་སྟོང་རྣམས་ཀྱི་དཔོན་པོ་ཟེར་ན། སྟོང་དཔོན་དང་བརྒྱ་དཔོན་རྣམས་མོ་ཤེའི་རྩར་བྱུང་ནས།

༤༩ མོ་ཤེ་ལ་སྨྲས་པ། ཁྱེད་ཀྱི་གཡོག་པོ་ཞེ་ན་ངེད་རྣམས་ཀྱི་ཁག་ལ་ཡོད་པའི་དམག་མིའི་སྡོམ་བརྩིས་ནས། མི་གཅིག་ཀྱང་མ་ཚང་བ་མེད།

༥༠ ཡང་ང་ཚོ་མི་རེ་རེ་ལ་ཐོབ་པའི་གསེར་གྱི་རྒྱན་ཆ། རྐང་གདུབ། ལག་གདུབ། སོར་གདུབ། སྙན་རྒྱན། ཕྱག་རྒྱན་ཡ་ཧོ་ཝཱ་ལ་འབུལ་བ་དང་། ངེད་ཀྱི་སེམས་ཀྱི་དོན་དུ་ཡ་ཧོ་ཝཱའི་དྲུང་དུ་སྡིག་བཤགས་བྱེད་པའི་ཕྱིར་འཁྱེར་འོངས་སོ།

༥༡ ཡང་མོ་ཤེ་དང་ཨེལ་ཨ་ཟར་གྱིས་ཁོ་རྣམས་ནས་གསེར་གྱི་རྒྱན་ཆ་ཐམས་ཅད་བླངས་སོ།

༥༢ ཡང་སྟོང་དཔོན་དང་བརྒྱ་དཔོན་རྣམས་ནས་ཐོབ་པ་དེ་ནི་ཡ་ཧོ་ཝཱ་ལ་ཕུལ་བའི་སྤར་བའི་མཆོད་པའི་གསེར་ནི་ཤེ་ཀེལ་སྟོང་བཅུ་དྲུག་བདུན་བརྒྱ་དང་ལྔ་བཅུ་ཡོད་པ་ཡིན།

༥༣ གང་ལ་ཟེར་ན། དམག་མི་རྣམས་ཀྱིས་རང་རང་གི་ཕྱིར་བཅོམ་ནོར་བླངས་པའི་ཕྱིར་རོ།

༥༤ ཡང་མོ་ཤེ་དང་བླ་མ་ཨེལ་ཨ་ཟར་གྱིས་སྟོང་དཔོན་དང་བརྒྱ་དཔོན་རྣམས་ནས་བརྙེད་པའི་གསེར་དེ་བླངས་ཏེ། ཨིས་ར་ཨེལ་གྱི་བུ་རྣམས་ལ་མི་བརྗེད་པའི་རྟགས་ཤིག་ཡིན་པའི་དོན་དུ་འདུན་མའི་གུར་མཆོག་ན་ཡ་ཧོ་ཝཱའི་དྲུང་དུ་བཞག་གོ།

༣༢

ཡང་རུ་བེན་གྱི་བུ་དང་གད་ཀྱི་བུ་རྣམས་ལ་ལུག་ཕྱུགས་ཤིན་ཏུ་མང་པོ་ཡོད་དོ། དེ་དག་གིས་ནི་ཡ་ཟེར་ཡུལ་དང་གིལ་ཨད་ཡུལ་ནི་ཕྱུགས་ཀྱི་ཕྱིར་ས་ཆ་ཞིག་ཡིན་པར་མཐོང་ནས།

༢ གད་དང་རུ་བེན་གྱི་བུ་རྣམས་ཡོངས་ཏེ། མོ་ཤེ་དང་བླ་མ་ཨེལ་ཨ་ཟར་དང་ཆོས་ཚོགས་ཀྱི་འགོ་པ་རྣམས་ལ་འདི་སྐད་ཅེས་སྨྲས་པ།

༣ ཨ་ཐ་རོད་དང་། དི་བོན་དང་། ཡ་ཟེར་དང་། ནིམ་རཱ་དང་། ཧེས་བོན་དང་། ཨེ་ལེ་ཨ་ལེ་དང་། སེ་བམ་དང་། ནེ་བོ་དང་། བེ་ཨོན་ན།

༤ ཡ་ཧོ་ཝཱས་ཨིས་ར་ཨེལ་གྱི་དཔུང་ཚོགས་ཀྱི་མདུན་ལ་བསད་པའི་ཡུལ་དེ་ནི་དུད་འགྲོའི་ཕྱིར་ལེགས་ཏེ། ཡང་ཁྱེད་ཀྱི་གཡོག་པོ་རྣམས་ལ་དུད་འགྲོ་ཡོད་ཟེར་ནས་ཡང་།

༥ གལ་ཏེ་ང་ཚོ་ལ་ཁྱེད་ཀྱི་གཟིགས་ངོར་ཐུགས་རྗེ་ཐོབ་ན། ཡོར་དན་གྱི་ཕ་རོལ་ཏུ་མི་འགྲོ་བའི་དོན་དུ་ཁྱེད་ཀྱི་གཡོག་པོ་རྣམས་ལ་ཡུལ་འདི་བདག་ཏུ་གནང་བར་ཆུག་ཅིག

༦ ཡང་མོ་ཤེས་གད་ཀྱི་བུ་རྣམས་དང་རུ་བེན་གྱི་བུ་རྣམས་ལ་སྨྲས་པ། ཁྱོད་ཅག་གི་སྤུན་རྣམས་དམག་འཐབ་པ་ལ་འགྲོ་བ་དང་། ཁྱོད་ཚོ་ནི་འདི་རུ་སྡོད་པར་བྱའམ།

༧ ཡ་ཧོ་ཝཱས་ཨིས་ར་ཨེལ་གྱི་བུ་རྣམས་ལ་གནང་ཡོད་པའི་ཡུལ་དུ་ཕར་ཕྱོགས་སུ་འགྲོ་བ་ལ་ཁྱོད་ཚོས་ཅི་ལ་དེ་དག་གི་སྙིང་སྟོབས་ཉམས་པར་བྱེད།

༨ ཁྱེད་ཀྱི་ཕ་ཚོས་ངས་ཁོ་རྣམས་ཁ་དཱེས་བར་ནེ་ཨ་ནས་ཡུལ་ཚོད་ལེན་པའི་ཕྱིར་བཏང་ཚེ་ཡང་འདི་ལྟར་བྱས་སོ།

༩ གང་ལ་ཟེར་ན། དེ་དག་གྱེན་དུ་ཨེས་ཀོལ་ལུང་པ་རུ་སོང་སྟེ། ཡུལ་དེ་མཐོང་ནས། ཡ་ཧོ་ཝཱས་གནང་བའི་ཡུལ་དེའི་ནང་དུ་མི་འགྲོ་བའི་ཕྱིར་དུ་ཨིས་ར་ཨེལ་གྱི་བུ་རྣམས་ཀྱི་སྙིང་སྟོབས་ཉམས་པར་བྱས་ནས།

༡༠ ཡ་ཧོ་ཝཱའི་ཐུགས་ཁྲོ་འབར་བར་གྱུར་ཏེ། དབུ་མནའ་སྐྱེལ་ཞིང་།

༡༡ མི་སེར་ཡུལ་ནས་ཡོངས་པའི་མི་ལོ་ཉི་ཤུ་ཡན་ཆད་དེ་དག་གི་ནང་ནས་སུ་ཡང་ངས་ཨབ་ར་ཧམ་དང་། ཨི་སཱག་དང་། ཡ་ཀོབ་ལ་མནའ་ཡིས་བསྟེར་བའི་ཡུལ་དེ་མཐོང་བར་མི་འགྱུར། སྙིང་ནས་ངའི་རྗེས་སུ་མ་འབྲངས་པའི་ཕྱིར་རོ།

༡༢ ཀེ་ནི་ཟི་པ་ཡེ་ཕུན་ནེའི་བུ་ཀ་ལེབ་དང་། ནུན་གྱི་བུ་ཡོ་ཤུ་ཨ་གཉིས་ནི་སྙིང་ཚང་མ་ནས་ངའི་རྗེས་སུ་འབྲངས་པས། དེ་གཉིས་ཀྱིས་མཐོང་ཡོང་གསུངས་སོ།

༡༣ ཡང་ཡ་ཧོ་ཝཱའི་ཐུགས་ཁྲོ་ནི་ཨིས་ར་ཨེལ་ལ་འབར་ཞིང་། ཡ་ཧོ་ཝཱའི་གཟིགས་ངོར་ངན་པ་བྱས་པའི་མི་རབས་ཐམས་ཅད་མེད་པར་མ་གྱུར་བའི་བར་དུ་འབྲོག་སྟོང་དུ་ཕར་ཚུར་འཁོར་བཅུག་པར་མཛད་དོ།

༡༤ ཡང་ལྟོས་ཤིག ཁྱོད་ཚོ་ཕ་མེས་ཀྱི་ཚབ་ཏུ་བྱུང་སྟེ། ལྷག་པར་སྡིག་ཅན་བྱུང་། ཡ་ཧོ་ཝཱའི་ཐུགས་ཁྲོ་དྲག་པོ་ད་རུང་ཡང་འཕེལ་ཡོང་།

༡༥ གལ་ཏེ་ཁྱེད་ཚོས་ཁོང་གི་རྗེས་སུ་མི་འབྲང་ན། ཁོང་གིས་ཁྱོད་རྣམས་ཀྱང་འབྲོག་སྟོང་དུ་ལུས་སུ་འཇུག་ཅིང་། མི་སྡེ་འདི་ཐམས་ཅད་ཀྱང་འཇིག་པར་འགྱུར་བསྒོ་བ་དང་།

༡༦ དེ་དག་ཉེ་བར་ཡོངས་ཏེ་ཁོང་ལ། ང་ཚོའི་ར་ལུག་དང་ཕྱུགས་ཀྱི་ཕྱིར་དུ་ལྷས་ར་རྣམས་བཟོ་བ་དང་། ངེད་ཀྱི་བུ་ཆུང་བ་རྣམས་ལ་གྲོང་ཚོ་རྣམས་རྩིག་པར་བྱའོ།

༡༧ འོན་ཀྱང་ཨིས་ར་ཨེལ་གྱི་བུ་རྣམས་ནི་རང་གི་གནས་ས་རུ་མ་སྐྱེལ་བའི་བར་དུ་ང་ཚོ་མཚོན་ཆ་དང་བཅས་དེ་དག་གི་སྔོན་དུ་འགྲོ་བར་བྱ། ངེད་ཀྱི་ཆུང་བ་རྣམས་ཡུལ་འདིའི་མི་ལས་སྐྱོབ་པའི་ཕྱིར་ལྕགས་རིས་བསྐོར་ཡོད་པའི་གྲོང་ཁྱེར་རྣམས་ལ་གནས་པར་འགྱུར།

༡༨ ཡང་ཨིས་ར་ཨེལ་གྱི་བུ་རེ་རེས་རང་གི་ནོར་སྐལ་མ་ཐོབ་པའི་བར་དུ་ངེད་རང་གི་ཁང་པ་རྣམས་སུ་ཕྱིར་ལོག་པར་མི་བྱ།

༡༩ ང་ཚོ་ཁོ་རྣམས་དང་བཅས་སུ་ཡོར་དན་གྱི་ཕར་ལོགས་ལ་ནོར་སྐལ་ཐོབ་པར་མི་དགའ། ཕ་ཚོའི་ནོར་སྐལ་ནི་ཡོར་དན་གྱི་ཚུར་ལོགས་སུ་ཤར་ཕྱོགས་སུ་ཡོད་པའི་ཕྱིར་རོ་ཞེས་སྨྲས་ནས།

༢༠ མོ་ཤེས་སྨྲས་པ། ཁྱོད་རྣམས་ཀྱིས་དེ་ལྟར་བྱེད་ན། ཡ་ཧོ་ཝཱའི་སྔོན་དུ་དམག་ལ་འགྲོ་བའི་ཕྱིར་གོ་ཆ་གོན་ན།

༢༡ ཡ་ཧོ་ཝཱས་ཉིད་ཀྱི་དགྲ་རྣམས་ཡུལ་ནས་མ་བསྐྲད་པའི་བར་དུ་ཁྱེད་ཀྱི་ནང་ནས་གོ་ཆ་གོན་ཡོད་པ་རེ་རེ་ཁོང་གི་སྔོན་དུ་ཡོར་དན་གྱི་ཕར་ལོགས་སུ་འགྲོ་བར་དགའ་ན།

༢༢ ཡ་ཧོ་ཝཱའི་ཞལ་ངོར་ཡུལ་བཅོམ་ནས། དེའི་རྗེས་ལ་ཁྱེད་ཕྱིར་ལོག་ཡོངས་ཏེ། ཡ་ཧོ་ཝཱ་དང་ཨིས་ར་ཨེལ་གྱི་དྲུང་དུ་སྐྱོན་མེད་པས། ཡུལ་འདི་ནི་ཡ་ཧོ་ཝཱའི་སྤྱན་སྔར་ཁྱོད་རྣམས་ལ་བདག་ཏུ་བཟུང་བ་ཞིག་ཡོད་པར་འགྱུར།

༢༣ འོན་ཀྱང་དེ་བཞིན་དུ་མི་བྱེད་ན། དེ་ནས་ཁྱེད་ཚོ་ཡ་ཧོ་ཝཱའི་དྲུང་སྡིག་ཅན་དུ་གྱུར་ཏེ། ཁྱོད་ཅག་གི་སྡིག་པས་ཁྱོད་ཅག་འཛིན་འོང་བར་ཧ་གོ་ཤིག

༢༤ ད་ཁྱོད་རྣམས་ཀྱི་ཆུང་བ་རྣམས་ཀྱི་ཕྱིར་དུ་གྲོང་ཚོ་རྣམས་རྩིགས་ཤིག་དང་། ལུག་ཕྱུགས་ལ་ལྷས་ར་རྣམས་བཟོ་བར་བྱོས་ཤིག་དང་། ཁྱེད་ཀྱི་ཁ་ནས་གང་བྱུང་བ་དེ་སྲུངས་ཤིག

༢༥ ཡང་གད་དང་རུ་བེན་གྱི་བུ་རྣམས་ཀྱིས་མོ་ཤེ་ལ། ངེད་ཀྱི་ཇོ་བོས་བཀའ་གནང་བ་ལྟར་ཁྱེད་ཀྱི་གཡོག་པོ་རྣམས་ཀྱིས་བྱེད་པར་བྱའོ།

༢༦ ངེད་ཀྱི་བུ་ཆུང་བ་དང་ཆུང་མ་རྣམས་དང་། ཁྱུ་རྣམས་དང་ཕྱུགས་ཐམས་ཅད་གིལ་ཨད་གྲོང་ཁྱེར་རྣམས་ལ་གནས་ཏེ།

༢༧ ཁྱེད་ཀྱིས་བཀའ་གནང་བ་བཞིན་དུ་ཁྱེད་ཀྱི་གཡོག་པོ་དམག་གི་དོན་དུ་གོ་ཆ་གོན་ཡོད་མཁན་རེ་རེས་འཐབ་པའི་ཕྱིར་ཡ་ཧོ་ཝཱའི་སྔོན་དུ་ཕར་ཕྱོགས་སུ་འགྲོ་བར་བྱའོ་ཞེས་ཞུས་སོ༎

༢༨ དེ་དག་ལ་བལྟ་སྟེ་མོ་ཤེས་ནི་བླ་མ་ཨེལ་ཨ་ཟར་དང་། ནུན་གྱི་བུ་ཡོ་ཤུ་ཨ་དང་། ཨིས་ར་ཨེལ་གྱི་བུ་རྣམས་ཀྱི་སྡེ་ཚང་མའི་ཁང་པ་རྣམས་ཀྱི་འགྲོ་བ་དག་ལ།

༢༩ གལ་ཏེ་གད་ཀྱི་བུ་དང་རུ་བེན་གྱི་བུ་རྣམས་དམག་འཐབ་པའི་ཕྱིར་གོ་ཆ་གོན་མཁན་རེ་རེ་ཁྱོད་རྣམས་དང་མཉམ་དུ་ཡ་ཧོ་ཝཱའི་དྲུང་ནས་ཡོར་དན་གྱི་ཕ་རོལ་ཏུ་སོང་ནས། ཡུལ་འཇོམས་པར་བྱ་ན། དེ་ནས་ཁྱེད་ཀྱིས་གིལ་ཨད་ཡུལ་དེ་ཁོ་རྣམས་ལ་བདག་ཏུ་གཏོང་དགོས།

༣༠ ཇི་སྟེ་གོ་ཆ་གོན་པ་དང་། ཁྱོད་ཚོ་དང་མཉམ་དུ་ཕར་ཕྱོགས་སུ་མི་འགྲོ་ན། ཁོ་རྣམས་ལ་ཀ་ན་ཨན་ཡུལ་དུ་ཁྱོད་རྣམས་ཀྱི་ནང་ནས་སྐལ་ཐོབ་པར་འགྱུར།

༣༡ ཡང་གད་དང་རུ་བེན་གྱི་བུ་རྣམས་ཀྱིས་གསོལ་པ། ཡ་ཧོ་ཝཱས་ཁྱེད་ཀྱི་གཡོག་པོ་རྣམས་ལ་གསུངས་པ་དེ་བཞིན་དུ་བྱེད་པར་དགའོ།

༣༢ གོ་ཆ་གོན་ཏེ་ང་ཚོ་ཡ་ཧོ་ཝཱའི་སྔོན་དུ་ཀ་ན་ཨན་ཡུལ་དུ་འགྲོ་ཞིང་། ངེད་ཀྱི་ས་སྐལ་ཡོར་དན་གྱི་ཚུར་ལོགས་སུ་ངེད་ལ་ཡོད་པར་དགོས་སོ༎

༣༣ ཡང་མོ་ཤེས་གད་ཀྱི་བུ་རྣམས་དང་རུ་བེན་གྱི་བུ་རྣམས་དང་། ཡོ་སེབ་ཀྱི་བུ་མ་ན་ཤེའི་སྡེ་ཕྱེད་པོ་ལ་སི་ཧོན་གྱི་རྒྱལ་ཁམས་ཀྱི་ནང་ཨ་མོར་པ་རྣམས་ཀྱི་རྒྱལ་པོ་དང་། ཨོག་བྱ་བའི་རྒྱལ་ཁམས་ན་བཱ་ཤན་གྱི་རྒྱལ་པོའི་ཡུལ་དེ་དང་མཐའ་འཁོར་ཐམས་ཅད་ལ་ཡོད་པའི་གྲོང་ཁྱེར་རྣམས་དང་བཅས་པ་བཏང་ངོ་།

༣༤ ཡང་གད་ཀྱི་བུ་རྣམས་ཀྱིས་དི་བོན་དང་། ཨ་ཐ་རོད་དང་། ཨ་རོ་ཨེར་དང་།

༣༥ ཨད་རོད་ཧོ་ཕན་དང་། ཡ་ཟེར་དང་། ཡོག་བེ་ཧཱ་དང་།

༣༦ བེད་ནིམ་རཱ་དང་། བེད་ཧ་རན་དང་། ལྕགས་རི་ཡོད་པའི་གྲོང་ཁྱེར་རྣམས་དང་། ལུག་གི་ཕྱིར་ལྷས་ར་རྣམས་བརྩིགས་སོ།

༣༧ ཡང་རུ་བེན་གྱི་བུ་རྣམས་ཀྱིས་ཧེས་བོན་དང་། ཨེ་ལེ་ཨ་ལེ་དང་། ཁིར་ཡད་ཨ་ཨིམ་དང་།

༣༨ ནེ་བོ་དང་། བ་ཨཱལ་མེ་ཨོན་དང་། མིང་བསྒྱུར་ཏེ། སིབ་མཱ། བརྩིགས་པའི་གྲོང་ཁྱེར་རྣམས་ལ་མིང་གཞན་མ་བཏགས་སོ།

༣༩ ཡང་མ་ན་ཤེའི་བུ་མ་ཀིར་དེའི་བུ་རྣམས་གིལ་ཨད་དུ་སོང་ནས། དེ་བཟུང་བ་དང་དེའི་ནང་ན་གནས་པའི་ཨ་མོར་པ་རྣམས་བསྐྲད་དོ།

༤༠ མོ་ཤེས་གིལ་ཨད་དེ་མ་ན་ཤེའི་བུ་མ་ཀིར་ལ་བསྟེར་བ་དང་། དེ་ནི་དེའི་ནང་ན་བསྡད་དོ།

༤༡ ཡང་མ་ན་ཤེའི་བུ་ཡ་ཨིར་བྱ་བ་དེ་སོང་ནས་དེའི་གྲོང་ཁྱེར་རྣམས་བཟུང་བ་དང་། དེའི་མིང་ཧ་ཝོད་ཡ་ཨིར་ཞེས་བཏགས་སོ།

༤༢ ཡང་ནོ་བཱ་སོང་ནས་ཁེ་ནད་དང་དེའི་གྲོང་ཚོ་རྣམས་བཟུང་བ་དང་། དེ་ལ་རང་གི་མིང་ནོ་བཱ་བཏགས་སོ༎

༣༣

ཨིས་ར་ཨེལ་གྱི་བུ་རྣམས་རང་གི་དཔུང་ཚོགས་བཞིན་དུ་མོ་ཤེ་དང་ཨ་རོན་གྱི་ཕྱག་གི་འོག་ཏུ་མི་སེར་ཡུལ་ནས་འཐོན་དུས་ནས་འགྲོ་ལམ་རྣམས་འདི་ཡིན།

༢ ཡང་ཡ་ཧོ་ཝཱའི་བཀའ་ལ་རྟེན་ཏེ་མོ་ཤེས་ཁོ་རྣམས་ཀྱི་ལམ་བཞིན་དུ་སྒར་བཏབ་པའི་གནས་རྣམས་ཡི་གེར་བྲིས་སོ། དེ་ནང་ལྟར་དེ་ཚོའི་ལམ་རྣམས་འདི་ལྟར་རོ།

༣ ཟླ་བ་དང་པོའི་ཚེས་བཅོ་ལྔ་ལ་ཁོ་རྣམས་ར་ཨེམ་སེས་ནས་ལམ་དུ་ཞུགས། པེ་སག་གི་རྗེས་ལ་སང་ཉིན་སྔ་དྲོ་ལ་མི་སེར་པ་ཐམས་ཅད་ཀྱིས་མིག་གིས་མཐོང་སྟེ། ཨིས་ར་ཨེལ་གྱི་བུ་རྣམས་ལག་པ་གདེང་ནས་ཐོན་པའི་དུས་སུ།

༤ མི་སེར་པ་རྣམས་ཀྱིས་རང་གི་སྔོན་སྐྱེས་ཡ་ཧོ་ཝཱས་བསད་པ་དེ་དག་ས་ལ་བསྐུངས་སོ། དེ་དག་གི་ལྷ་རྣམས་ལ་ཡ་ཧོ་ཝཱས་ཀྱང་ཁྲིམས་བཅད་དོ༎

༥ ཡང་ཨིས་ར་ཨེལ་གྱི་བུ་ཚོ་ར་ཨེམ་སེས་ནས་སོང་སྟེ་སུ་ཀོད་དུ་སྒར་བཏབ་བོ།

༦ ཡང་ཆས་ཏེ་འབྲོག་སྟོང་གི་ཟུར་དུ་ཡོད་པའི་ཨེ་ཐམ་ལ་སྒར་བཏབ།

༧ ཡང་ཆས་ཏེ་ཨེ་ཐམ་ནས་སོང་སྟེ། བ་ཨཱལ་ཚེ་ཕོན་མདུན་དུ་ཡོད་པའི་ཕི་ཧ་ཀི་རོད་དུ་ལོག་པ་དང་། མིག་དོལ་དུ་སྒར་བཏབ།

༨ ཡང་ཆས་ཏེ་ཕི་ཧ་ཀི་རོད་ནས་རྒྱ་མཚོ་རྒྱུད་དེ་ཤུར་གྱི་འབྲོག་སྟོང་དུ་སོང་། ཡང་ཨེ་ཐམ་གྱི་འབྲོག་སྟོང་དུ་ཞག་གསུམ་གྱི་ལམ་སོང་ནས། མ་རཱ་ལ་སྒར་བཏབ།

༩ ཡང་མ་རཱ་ནས་སོང་བ་དང་། ཨེ་ལིམ་དུ་ཕྱིན་ནོ། ཨེ་ལིམ་དེ་རུ་ཆུ་མིག་བཅུ་གཉིས་དང་ཁ་ཟུར་ཤིང་བདུན་ཅུ་ཡོད་པས། དེ་རུ་སྒར་བཏབ་བོ།

༡༠ ཡང་ཨེ་ལིམ་ནས་སོང་སྟེ་རྒྱ་མཚོ་དམར་པོའི་འགྲམ་དུ་སྒར་བཏབ་བོ།

༡༡ ཡང་རྒྱ་མཚོ་དམར་པོ་ནས་སོང་ནས། སིན་བྱ་བའི་འབྲོག་སྟོང་དུ་སྒར་བཏབ།

༡༢ ཡང་སིན་འབྲོག་སྟོང་ནས་ལམ་དུ་ཞུགས་ནས། དོབ་ཀཱ་ལ་སྒར་བཏབ།

༡༣ ཡང་དོབ་ཀཱ་ནས་ལམ་དུ་ཞུགས་ནས། ཨ་ལུས་ལ་སྒར་བཏབ།

༡༤ ཡང་ཨ་ལུས་ནས་སོང་བ་དང་། མི་ལ་འཐུང་བའི་ཆུ་མེད་པའི་གནས་རེ་ཕི་དིམ་ལ་སྒར་བཏབ།

༡༥ ཡང་ཆས་ཏེ་རེ་ཕི་དིམ་ནས་སོང་བ་དང་། འབྲོག་སྟོང་སི་ནཱ་ཟེར་བ་ལ་སྒར་བཏབ།

༡༦ ཡང་འབྲོག་སྟོང་སི་ནཱ་ནས་ཆས་ཏེ་ཁིབ་རོད་ཧད་ཐ་ཨ་ཝཱ་ལ་སྒར་བཏབ།

༡༧ ཡང་ཁིབ་རོད་ཧད་ཐ་ཨ་ཝཱ་ནས་ཆས་ཏེ། ཧ་ཚེ་རོད་དུ་སྒར་བཏབ།

༡༨ ཡང་ལམ་དུ་ཞུགས་ནས། ཧ་ཚེ་རོད་ནས་རི་ཐི་མཱ་ལ་སྒར་བཏབ།

༡༩ ཡང་ཆས་ཏེ་རི་ཐི་མཱ་ནས་རིམ་མོན་ཕེ་རེས་ལ་སྒར་བཏབ།

༢༠ ཡང་རིམ་མོན་ཕེ་རེས་ནས་ཆས་ཏེ་ལིབ་ནཱ་རུ་སྒར་བཏབ།

༢༡ ཡང་ལིབ་ནཱ་ནས་ལམ་དུ་ཞུགས་ནས། རི་སཱ་ལ་སྒར་བཏབ།

༢༢ ཡང་རི་སཱ་ནས་སོང་བ་དང་། ཀེ་ཧེ་ལ་ཐཱ་ལ་སྒར་བཏབ།

༢༣ ཀེ་ཧེ་ལ་ཐཱ་ནས་ཆས་པ་དང་། རི་སེ་ཕེར་དུ་སྒར་བཏབ།

༢༤ རི་སེ་ཕེར་ནས་ཆས་པ་དང་། ཧ་ར་དཱ་ལ་སྒར་བཏབ།

༢༥ ཧ་ར་དཱ་ནས་སོང་བ་དང་། མ་ཀེ་ཧེ་ལོད་དུ་སྒར་བཏབ།

༢༦ མ་ཀེ་ཧེ་ལོད་ནས་སོང་བ་དང་། ཐ་ཧད་དུ་སྒར་བཏབ།

༢༧ ཐ་ཧད་ནས་ཆས་པ་དང་། ཐེ་རཱ་ལ་སྒར་བཏབ།

༢༨ ཐེ་རཱ་ནས་ཆས་པ་དང་། མིད་ཀཱ་རུ་སྒར་བཏབ།

༢༩ མིད་ཀཱ་ནས་ལམ་དུ་ཞུགས་ནས། ཧས་མོ་ནཱ་རུ་སྒར་བཏབ།

༣༠ ཧས་མོ་ནཱ་ནས་ཆས་པ་དང་། མོ་སེ་རོད་དུ་སྒར་བཏབ།

༣༡ མོ་སེ་རོད་ནས་ཆས་པ་དང་། བེ་ནེ་ཡ་ཀན་ལ་སྒར་བཏབ།

༣༢ བེ་ནེ་ཡ་ཀན་ནས་སོང་ནས། ཧོར་ཧག་གིད་གད་ལ་སྒར་བཏབ།

༣༣ ཧོར་ཧག་གིད་གད་ནས་སོང་བ་དང་། ཡོད་བད་ཐཱ་རུ་སྒར་བཏབ།

༣༤ ཡོད་བད་ཐཱ་ནས་སོང་བ་དང་། ཨ་བྲོ་ནཱ་རུ་སྒར་བཏབ།

༣༥ ཨ་བྲོ་ནཱ་ནས་ཆས་པ་དང་། ཨེ་ཙོན་གེ་བེར་ལ་སྒར་བཏབ།

༣༦ ཨེ་ཙོན་གེ་བེར་ནས་སོང་བ་དང་། འབྲོག་སྟོང་ཚིན་དུ་སྒར་བཏབ་བོ། དེའི་མིང་ནི་ཁ་དཱེས་ཀྱང་ཟེར་རོ།

༣༧ ཁ་དཱེས་ནས་ཆས་པ་དང་། ཨེ་དོམ་ཡུལ་གྱི་ཟུར་དུ་རི་ཧོར་དུ་སྒར་བཏབ་བོ༎

༣༨ ཡང་ཨིས་ར་ཨེལ་གྱི་བུ་རྣམས་མི་སེར་ཡུལ་ནས་ཐོན་པ་ནས་ལོ་བཞི་བཅུ་པ་དེའི་ཟླ་བ་ལྔ་པའི་ཚེས་དང་པོ་ལ་བླ་མ་ཨ་རོན་ཡ་ཧོ་ཝཱའི་བཀའ་བཞིན་དུ་རི་ཧོར་ལ་འཛེགས་ནས་དེར་གྲོངས་སོ།

༣༩ ཨ་རོན་ནི་རི་ཧོར་དུ་གྲོངས་པའི་དུས་སུ་ལོ་བརྒྱ་དང་ཉི་ཤུ་རྩ་གསུམ་ལོན་པ་ཡིན་ནོ༎

༤༠ ཡང་ཀ་ན་ཨན་པ་རྒྱལ་པོ་ཨ་རཱད་བྱ་བ་དེས་ཨིས་ར་ཨེལ་གྱི་བུ་ཚོ་འོང་བ་ཐོས་པ་ཡིན།

༤༡ ཨིས་ར་ཨེལ་པ་རི་ཧོར་ནས་ཆས་ཏེ། ཚལ་མོ་ནཱ་ལ་སྒར་བཏབ།

༤༢ ཚལ་མོ་ནཱ་ནས་ཆས་པ་དང་། ཕུ་ནོན་དུ་སྒར་བཏབ།

༤༣ ཕུ་ནོན་ནས་སོང་བ་དང་། ཨོ་བོད་དུ་སྒར་བཏབ།

༤༤ ཨོ་བོད་ནས་སོང་ནས། མོ་ཨབ་ཀྱི་མཐའ་ལ་ཨི་ཡེ་ཨ་བ་རིམ་དུ་སྒར་བཏབ།

༤༥ ཨི་ཡེ་ཨ་བ་རིམ་ནས་ཆས་པ་དང་། དི་བོན་གད་དུ་སྒར་བཏབ།

༤༦ དི་བོན་གད་ནས་ཆས་པ་དང་། ཨལ་མོན་དིབ་ལཱ་ཐ་ཨིམ་དུ་སྒར་བཏབ།

༤༧ ཨལ་མོན་དིབ་ལཱ་ཐ་ཨིམ་ནས་སོང་ནས། རི་བརྒྱུད་ཨ་བ་རིམ་ནང་ནེ་བོའི་རྩར་སྒར་བཏབ།

༤༨ རི་བརྒྱུད་ཨ་བ་རིམ་ནས་ཆས་པ་དང་། མོ་ཨབ་ཀྱི་ཐང་ལ་ཡོར་དན་དང་ཉེ་བའི་ཡེ་རི་ཀོ་ལ་སྒར་བཏབ།

༤༩ ཡང་ཡོར་དན་གྱི་འགྲམ་དུ་བེད་ཡིས་མོད་ནས་མོ་ཨབ་ཀྱི་ཐང་ལ་ཨ་བེལ་ཤིད་ཏིམ་བར་དུ་སྒར་བཏབ་བོ༎

༥༠ ཡང་མོ་ཨབ་ཀྱི་ཐང་ལ་ཡོར་དན་དང་ཉེ་བའི་ཡེ་རི་ཀོ་རུ་ཡ་ཧོ་ཝཱས་མོ་ཤེ་ལ་གསུངས་པ།

༥༡ ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག ཁྱོད་རྣམས་ཀ་ན་ཨན་ཡུལ་དུ་འཇུག་པའི་ཕྱིར་དུ་ཡོར་དན་རྒལ་ན།

༥༢ ཡུལ་ན་གནས་པའི་མི་ཐམས་ཅད་མདུན་ནས་འདེད་ཅིང་། སྐྲོད་ཅིང་། དེ་དག་གི་རྡོ་བའི་ཀ་བ་རྣམས་འཇིག་པ་དང་། དེ་དག་གི་བླུག་སྐུ་རྣམས་མེད་པར་བྱེད་དེ། དེ་དག་གི་མཐོ་གླིང་རྣམས་ས་དང་སྙོམས་པར་བྱོས།

༥༣ ཡང་ཁྱོད་ཚོས་ཡུལ་བཟུང་ནས། དེའི་ནང་ན་གནས་པར་བྱོས། གང་ལ་ཞེ་ན། བདག་ཏུ་བྱེད་པའི་དོན་དུ་ངས་ཡུལ་དེ་ཁྱོད་རྣམས་ལ་བསྟེར་བ་ཡིན།

༥༤ ཡང་ཁྱེད་ཀྱི་ཁང་པའི་ནང་མི་བཞིན་དུ་རྟགས་རིལ་བཏང་ནས་ཡུལ་དེ་ས་སྐལ་དུ་ཐོབ་བར་འགྱུར། མང་པོ་ལ་སྐལ་ནོར་མང་པོ། ཉུང་བ་རྣམས་ལ་ས་སྐལ་ཉུང་བ་སྟེར་དགོས། གང་དུ་ཡང་མི་སུ་ཞིག་ལ་རྟགས་རིལ་ནང་ཅི་ཐོབ་ན། དེ་ནི་ཁོའི་ས་སྐལ་ཡིན། ཁྱོད་ཚོའི་ཕ་རྣམས་ཀྱི་སྡེ་བཞིན་དུ་ས་སྐལ་ཐོབ་དགོས་སོ།

༥༥ འོན་ཀྱང་ཁྱོད་རྣམས་ཀྱིས་ཡུལ་ན་གནས་པ་རྣམས་མདུན་ནས་འདེད་ཅིང་སྐྲོད་པར་མི་དགའ་ན། དེ་ནས་ཡུལ་ན་སྡོད་བཅུག་པ་རྣམས་ནི་ཁྱེད་ཀྱི་མིག་ཏུ་འཛུམ་པ་ཞིག་དང་། ཁྱེད་ཀྱི་གཞོགས་ལ་ཚེར་མ་ལྟར་འགྱུར་ཞིང་། ཁྱེད་གནས་པའི་ཡུལ་ན་ཁྱེད་ཚོ་སྐྱོ་འཇུག་པའི་རྒྱུ་ཞིག་ཡོད་པར་འགྱུར་རོ།

༥༦ ཡང་ཡ་ཧོ་ཝཱས་དེ་དག་ལ་ཇི་ལྟར་མཛད་པར་དགོངས་པ་ལྟར། ཁྱོད་རྣམས་ལ་མཛད་པར་འགྱུར་རོ༎

༣༤

ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་བཀའ་སྩལ་པ།

༢ ཨིས་ར་ཨེལ་གྱི་བུ་རྣམས་ལ་བཀའ་གནང་ཞིང་ཁོ་རྣམས་ལ་སྨྲོས་ཤིག ནམ་ཁྱོད་ཚོ་ལ་ས་སྐལ་དུ་གནང་བར་བྱ་བའི་ཡུལ་ཀ་ན་ཨན་དེའི་ས་མཚམས་བཞི་ལ་རྟེན་ཞིང་ནང་དུ་ཡོང་བའི་དུས་སུ།

༣ ཁྱེད་ཀྱི་ལྷོ་ཡུལ་ཁག་ནི་འབྲོག་སྟོང་ཚིན་ནས་ཨེ་དོམ་གྱི་འགྲམ་དང་། ལྷོ་ཕྱོགས་ཀྱི་མཐའ་དེ་ཚྭ་མཚོ་ནས་ཤར་ཕྱོགས་སུ་ཡོད་པར་བྱ།

༤ དེ་ནས་ཁྱེད་ཀྱི་ས་མཚམས་ནི་ཨག་རབ་བིམ་གྱེན་འཛེག་གི་ཤར་ཕྱོགས་སུ་འཁོར་ཞིང་ཚིན་གྱི་ཟུར་ལ་འགྲོ་བ་དང་། དེ་ནས་ཤར་རེ་ཁ་དཱེས་བར་ནེ་ཨ་དེའི་ལྷོ་ཕྱོགས་སུ་ཡོད་པར་དགོས། ཡང་ཧ་ཚར་ཨད་དར་གྱི་ལམ་བརྒྱུད་ཅིང་ཨ་ཚ་མོན་དུ་ཕྱིན་པར་བྱ།

༥ ཡང་ས་མཚམས་ནི་ཨ་ཚ་མོན་ནས་འཁོར་ཏེ་མི་སེར་གྱི་གྲོག་པོ་རུ་སོང་ནས། ཤར་རེ་རྒྱ་མཚོའི་རྩར་ཡོད་པར་བྱོའོ༎

༦ ཡང་ནུབ་ཕྱོགས་ཀྱི་ས་མཚམས་ལ་བལྟ་སྟེ། ཁྱེད་ལ་རྒྱ་མཚོ་ཆེན་པོ་དེ་ནི་ནུབ་ཕྱོགས་ཀྱི་མཐའ་ཡོད་པར་བྱ།

༧ རྒྱ་མཚོ་ཆེན་པོ་ནས་ཁྱེད་ཀྱི་བྱང་ཕྱོགས་ཀྱི་མཐའ་ནི་འདི་ཡོད་པར་བྱ། རང་གི་ཕྱིར་རི་ཧོར་དུ་རྟགས་རྒྱོབ་ཅིག

༨ རི་ཧོར་ནས་སོང་ནས་ཧ་མད་ནང་དུ་འཇུག་ས་བར་དུ་རྟགས་རྒྱོབ་དང་། ས་མཚམས་ནི་ཤར་རེ་ཚེ་དཱད་ཡོད་པར་བྱ།

༩ དེ་ནས་ས་མཚམས་ནི་ཚིབ་རོན་བརྒྱུད་ནས། ཤར་རེ་ཧ་ཚར་ཨེ་ནན་དུ་ཡོད་པར་བྱ། དེ་ནི་ཁྱེད་ཀྱི་བྱང་ཕྱོགས་ཀྱི་ས་མཚམས་ཡོད་པར་དགོས་སོ༎

༡༠ ཡང་ཤར་ཕྱོགས་ཀྱི་ས་མཚམས་ནི་ཧ་ཚར་ཨེ་ནན་་ཤེབ་ཨམ་དུ་རྟགས་རྒྱབ་དགོས།

༡༡ དེ་ནས་ས་མཚམས་ནི་ཤེབ་ཨམ་ནས་ཨ་ཡིན་གྱི་ཤར་ཕྱོགས་སུ་ཡོད་པའི་རིབ་ལཱ་རུ་འབབ་པར་བྱ། ས་མཚམས་ཡང་འབབ་ཅིང་ཤར་ཕྱོགས་སུ་ཡོད་པའི་མཚོ་ཀིན་ནེ་རེད་དུ་ཕྱིན་པར་བྱ།

༡༢ དེ་ནས་ས་མཚམས་ནི་ཡོར་དན་དུ་འབབ་པ་དང་། ཤར་རེ་ཚྭ་མཚོ་ལ་ཡོད་པར་དགོས་སོ། དེ་ནི་ཁྱོད་ཅག་གི་ཡུལ་དང་དེའི་མཐའ་བཞིའི་ས་མཚམས་ཡོད་པར་དགོས་སོ༎

༡༣ ཡང་མོ་ཤེས་ཨིས་ར་ཨེལ་གྱི་བུ་རྣམས་ལ་བཀའ་གནང་ཞིང་གསུངས་པ། དེ་ནི་ཁྱོད་ཚོ་ལ་རྟགས་རིལ་ནང་ཐོབ་པར་བྱ་བའི་ཡུལ་དེ་ཡིན་ནོ། དེ་ནི་སྡེ་དགུ་དང་སྡེ་ཕྱེད་ལ་སྟེར་བའི་དོན་དུ་ཡ་ཧོ་ཝཱས་བཀའ་གནང་ངོ་།

༡༤ རུ་བེན་གྱི་བུ་རྣམས་ཀྱིས་ནི་རང་གི་ཕ་རྣམས་ཀྱི་ཁང་ཚོ་བཞིན་དུ་དང་། གད་ཀྱི་བུ་རྣམས་ཀྱིས་ནི་རང་གི་ཕ་རྣམས་ཀྱི་ཁང་པ་བཞིན་དུ་ཐོབ། མ་ན་ཤེའི་སྡེ་ཕྱེད་དེས་ཀྱང་རང་གི་ས་སྐལ་ཐོབ་བོ།

༡༥ སྡེ་གཉིས་དང་སྡེ་ཕྱེད་དེས་ནི་ཡོར་དན་གྱི་ཕ་རོལ་དུ་ཡེ་རི་ཀོའི་འཁོར་དུ་ཉི་མ་ཤར་བའི་ཤར་ཕྱོགས་སུ་རང་གི་ས་སྐལ་ཐོབ་བོ༎

༡༦ ཡང་ཡ་ཧོ་ཝཱས་མོ་ཤེ་ལ་བཀའ་གནང་ཞིང་གསུངས་པ།

༡༧ ཁྱོད་རྣམས་ལ་ཡུལ་ནི་ས་སྐལ་དུ་བགོ་བར་བྱ་བའི་མིའི་མིང་རྣམས་འདི་ཡིན། བླ་མ་ཨེལ་ཨ་ཟར་དང་། ནུན་གྱི་བུ་ཡོ་ཤུ་ཨའོ།

༡༨ ཡང་ཁྱེད་ཀྱིས་ཡུལ་ནི་སྐལ་ནོར་དུ་བགོ་བའི་ཕྱིར་སྡེ་རེ་རེ་ནས་འགོ་པ་གཅིག་བསྐོ་དགོས།

༡༩ མི་དེ་དག་གི་མིང་འདི་ཡིན། ཡུ་དཱ་ཡི་སྡེ་ནས་ཡེ་ཕུན་ནེའི་བུ་ཀ་ལེབ།

༢༠ ཤིམ་ཨོན་གྱི་བུ་རྣམས་ཀྱི་སྡེ་ནས་ཤེ་མུ་ཨེལ་གྱི་བུ་ཨམ་མི་ཧུད།

༢༡ བེན་ཡ་མིན་གྱི་སྡེ་ནས་ཁིས་ལོན་གྱི་བུ་ཨེ་ལི་དཱད།

༢༢ དཱན་གྱི་བུ་རྣམས་ཀྱི་སྡེ་ནས་གཙོ་ཆེ་བ་ཞིག ཡོག་ལིའི་བུ་བུག་ཀི།

༢༣ ཡོ་སེབ་ཀྱི་བུ་རྣམས་ཞེ་ན། མ་ན་ཤེའི་བུ་རྣམས་ཀྱི་སྡེ་ནས་གཙོ་ཆེ་བ་ཞིག་ཨེ་ཕོད་ཀྱི་བུ་ཧམ་ནི་ཨེལ།

༢༤ ཨེབ་ར་ཨིམ་གྱི་བུ་རྣམས་ཀྱི་སྡེ་ནས་གཙོ་ཆེ་བ་ཞིག་ཤིབ་ཏན་གྱི་བུ་ཁེ་མུ་ཨེལ།

༢༥ ཟེ་བུ་ལོན་གྱི་བུ་རྣམས་ཀྱི་སྡེ་ནས་གཙོ་ཆེ་བ་ཞིག་ཕར་ནག་གི་བུ་ཨེ་ལི་ཚ་ཕན།

༢༦ ཨི་ས་གར་གྱི་བུ་རྣམས་ཀྱི་སྡེ་ནས་གཙོ་ཆེ་བ་ཞིག ཨ་ཚན་གྱི་བུ་ཕལ་ཏི་ཨེལ།

༢༧ ཨ་ཤེར་གྱི་བུ་རྣམས་ཀྱི་སྡེ་ནས་གཙོ་ཆེ་ཞིག ཤེ་ལོ་མིའི་བུ་ཨ་ཧི་ཧུད།

༢༨ ནབ་ཐ་ལིའི་བུ་རྣམས་ཀྱི་སྡེ་ནས་གཙོ་ཆེ་ཞིག ཨམ་མི་ཧུད་ཀྱི་བུ་ཕེ་ད་ཧེལ་ཞེས་བྱ་བ་རྣམས་སོ༎

༢༩ དེ་ནི་ཀ་ན་ཨན་ཡུལ་དུ་ཨིས་ར་ཨེལ་གྱི་བུ་རྣམས་ལ་ས་སྐལ་བགོ་བཤའ་བྱེད་པའི་དོན་དུ་ཡ་ཧོ་ཝཱ་ནས་བཀའ་ཐོབ་པ་དེ་དག་གོ།

༣༥

ཡང་མོ་ཨབ་ཀྱི་ཐང་ལ་ཡོར་དན་གྱི་འགྲམ་དུ་ཡེ་རི་ཀོའི་རྩར་ཡ་ཧོ་ཝཱས་མོ་ཤེ་ལ་བཀའ་གནང་ཞིང་གསུངས་པ།

༢ ཨིས་ར་ཨེལ་གྱི་བུ་རྣམས་ལ་སྨྲོས་ཤིག ཁྱོད་རྣམས་ཀྱིས་བདག་ཏུ་བྱས་པའི་ནོར་སྐལ་ནས་ལེ་ཝི་པ་རྣམས་དེའི་ནང་དུ་གནས་པའི་ཕྱིར་གྲོང་ཁྱེར་རྣམས་དང་། དེ་དག་གི་འཁོར་ལ་ཡོད་པའི་གྲོང་ཚོ་ལེ་ཝི་པ་རྣམས་ལ་གཏོང་དགོས།

༣ ཡང་གནས་པའི་ཕྱིར་གྲོང་ཁྱེར་དེ་དག་ཁོ་རྣམས་ལ་དགོས་ཏེ། དེ་དག་གི་ཡུལ་འཁོར་ནི་ཁོ་རྣམས་ཀྱི་ཕྱུགས་དང་། རྫས་གང་ཡོད་པ་དང་། དུད་འགྲོ་ཐམས་ཅད་ཀྱི་དོན་དུ་ཡོད་པར་དགོས་སོ།

༤ ཡང་ཁྱོད་ཚོས་ལེ་ཝི་པ་རྣམས་ལ་སྟེར་བར་བྱ་བའི་གྲོང་ཁྱེར་གྱི་ཡུལ་འཁོར་དེ་དག་ནི་གྲོང་ཁྱེར་གྱི་ལྕགས་རི་ནས་ཕྱི་ལོགས་སུ་ཁྲུ་སྟོང་ཕྲག་གཅིག་ཡོད་པར་དགོས།

༥ ཡང་གྲོང་ཁྱེར་གྱི་ཕྱི་རོལ་ཏུ་ཁྱེད་ཀྱིས་ཤར་ཕྱོགས་སུ་ཁྲུ་སྟོང་གཉིས་དང་། ལྷོ་ཕྱོགས་སུ་ཁྲུ་སྟོང་གཉིས་དང་། ནུབ་ཕྱོགས་སུ་ཁྲུ་སྟོང་གཉིས་དང་། བྱང་ཕྱོགས་སུ་ཁྲུ་སྟོང་གཉིས་དང་། གྲོང་ཁྱེར་ནི་དཀྱིལ་དུ་ཆུད་དགོས། དེ་ནི་དེ་དག་ལ་གྲོང་ཁྱེར་རྣམས་ཀྱི་ཡུལ་འཁོར་ཡིན་ནོ།

༦ ཡང་ཁྱེད་ཀྱིས་ལེ་ཝི་པ་རྣམས་ལ་གཏོང་བར་བྱ་བའི་གྲོང་ཁྱེར་རྣམས་ཀྱི་ནང་ན་ཐར་བ་གླིང་གི་གྲོང་ཁྱེར་དྲུག་ཡོད་པར་དགོས། མི་བསད་མཁན་ནི་ཐར་བའི་ཕྱིར་རེའི་ནང་དུ་རྒྱུག་པའི་ཕྱིར་གཏོང་དགོས། དེ་མ་གཏོགས་ཁྱེད་ཀྱིས་ད་རུང་གྲོང་ཁྱེར་བཞི་བཅུ་ཞེ་གཉིས་སྟེར་དགོས།

༧ ལེ་ཝི་པ་རྣམས་ལ་སྟེར་བར་བྱ་བའི་གྲོང་ཁྱེར་ཐམས་ཅད་ནི་གྲོང་ཁྱེར་བཞི་བཅུ་ཞེ་བརྒྱད་དོ། དེ་དག་དང་མཉམ་དུ་ཡུལ་འཁོར་དེ་རྣམས་ཀྱང་གཏོང་བར་དགོས།

༨ ཨིས་ར་ཨེལ་གྱི་བུ་ཚོས་བདག་ཏུ་བྱས་པ་དེའི་ནང་ནས་ལེ་ཝི་པ་རྣམས་ལ་གཏོང་དགོས་པའི་གྲོང་རྣམས་ལ་བལྟ་སྟེ། མང་པོ་ཡོད་པ་རྣམས་ནས་མང་པོ་ལེན། ཉུང་བ་ཡོད་པ་རྣམས་ནས་ཉུང་བ་ལེན་ཅིག རང་གི་ནོར་སྐལ་གང་ཐོབ་པ་བཞིན་དུ་རེ་རེས་གྲོང་ཁྱེར་རྣམས་ནས་ལེ་ཝི་པ་རྣམས་ལ་གཏོང་བར་བྱའོ༎

༩ ཡང་ཡ་ཧོ་ཝཱས་མོ་ཤེ་ལ་འདི་སྐད་ཅེས་གསུངས་པ།

༡༠ ཨིས་ར་ཨེལ་གྱི་བུ་རྣམས་ལ་འདི་ཟེར་ཅིག ནམ་ཁྱོད་ཚོ་ཡོར་དན་བརྒལ་ཞིང་ཀ་ན་ཨན་ཡུལ་གྱི་ནང་དུ་འཇུག་པའི་ཚེ།

༡༡ དེ་ནས་ཁྱེད་ཀྱིས་རང་གི་ཕྱིར་ཐར་བ་གླིང་གི་གྲོང་ཁྱེར་རྣམས་ཕྱེས་ཤིག མི་ཞིག་གསོད་པར་མ་བསམས་ཀྱང་། བསད་པར་བྱས་པའི་མི་དེ་ཐར་བའི་དོན་དུ་འབྲོས་ཐུབ་པའི་ཕྱིར་རོ།

༡༢ གྲོང་ཁྱེར་དེ་དག་ནི་ཁྱོད་ཚོའི་སྲོག་ལན་ལེན་མཁན་ནས་ཐར་ས་ཞིག་ཡོད་པ་དང་། མི་བསད་མཁན་དེ་ཆོས་ཚོགས་ཀྱི་དྲུང་དུ་འགྲེང་སྟེ་ཁྲིམས་མ་བཅད་པའི་བར་དུ་མི་འཆི་བའི་ཕྱིར་རོ།

༡༣ ཡང་ཁྱེད་ཀྱིས་གཏོང་བར་བྱ་བའི་གྲོང་ཁྱེར་རྣམས་ནི་དྲུག་ཡོད་པར་དགོས།

༡༤ གྲོང་ཁྱེར་གསུམ་ཁྱེད་ཀྱིས་ཡོར་དན་གྱི་ཚུར་རོལ་དུ་གཏོང་དགོས། ཡང་གྲོང་ཁྱེར་གསུམ་ཀ་ན་ཨན་ཡུལ་དུ་སྟེར་བར་བྱོས། དེ་དག་ནི་ཐར་བ་གླིང་གི་གྲོང་ཁྱེར་རྣམས་ཡིན་པར་དགོས་སོ།

༡༥ ཨིས་ར་ཨེལ་པའི་བུ་ཚོ་དང་། ཕྱི་མི་དང་། དེའི་ནང་ན་ཡོད་པའི་བྱེས་པ་རྣམས་ཀྱི་དོན་དུ་ཐར་དུ་འབྲོས་པའི་གྲོང་ཁྱེར་དྲུག་དེ་ཡིན་པ་དང་། མི་སུ་ཡང་གསོད་དུ་མ་བསམས་ཀྱང་། བསད་པར་བྱས་མཁན་དེའི་ནང་དུ་འབྲོས་པའི་ཕྱིར་རོ༎

༡༦ འོན་ཀྱང་ཁོས་ནི་ལྕགས་ཀྱི་ལག་ཆ་ནས་དེ་ཤི་བ་ཙམ་དུ་བརྡུངས་པ་ཡིན་ན། ཁོ་ནི་མི་བསད་མཁན་ཞིག་ཡིན། མི་བསད་མཁན་དེ་ཅིས་ཀྱང་གསོད་པར་དགོས་སོ།

༡༧ ཡང་ན་ལག་པ་ལ་ཡོད་པའི་རྡོ་ཞིག་གིས་བརྡུངས་པས་རྡོ་ཡིས་ཤི་ན། ཁོ་ནི་མི་བསད་མཁན་ཡིན་ཏེ། མི་བསད་མཁན་དེ་ཅིས་ཀྱང་གསོད་པར་དགོས།

༡༨ ཡང་ན་ཤིང་གི་མཚོན་གྱིས་འཆི་ཐུབ་པས། ཤིང་གི་མཚོན་ཞིག་གིས་བརྡུངས་པས་ཤི་ན། དེ་ནི་མི་བསད་མཁན་ཡིན་ཏེ། མི་བསད་མཁན་དེ་ཅིས་ཀྱང་གསོད་པར་བྱའོ།

༡༩ ཁྲག་ལན་ལེན་མཁན་དེས་རང་གིས་མི་བསད་མཁན་དེ་གསོད་པར་དགོས།

༢༠ ཡང་ཁོས་ཞེ་སྡང་གིས་དེ་ལ་ཕུལ་རྡེགས་བྱེད་དམ། སྒུག་ནས་བསྡད་པ་དང་གང་ཞིག་དེ་ལ་བརྒྱབ་པས་ཤི་ན།

༢༡ ཡང་ན་དགྲ་བྱེད་པའི་ངང་ནས་རང་གི་ལག་པས་བརྡུངས་པའི་སྒོ་ནས་ཤི་ན། བརྡུངས་མཁན་དེ་ནི་ཅིས་ཀྱང་གསོད་པར་བྱ། དེ་ནི་མི་བསད་མཁན་ཡིན་པས། ཁྲག་ལན་ལེན་མཁན་དེས་ཁོ་དང་ཐུག་ཚེ་ཅིས་ཀྱང་གསོད་དགོས་སོ༎

༢༢ འོན་ཀྱང་ཞེ་སྡང་མེད་དེ་གློ་བུར་དུ་དེ་ལ་ཕུལ་རྡེག་གམ།

༢༣ སྒུག་ནས་མ་བསྡད་དེ་རྡོ་རྒྱབ་པ་ནས་མི་ཞིག་འཆི་ཐུབ་པས། མི་དེ་མ་མཐོང་། དེའི་དགྲ་མ་བྱས། དེའི་གནོད་པ་མ་བཙལ་ཡང་། དེ་ལ་རྡོ་བརྒྱབ་ནས་ཤི་ན།

༢༤ དེ་ནས་ཆོས་ཚོགས་ཀྱིས་བསད་མཁན་དང་ཁྲག་ལན་ལེན་མཁན་གཉིས་ཀྱི་བར་ལ་རྟོགས་པ་དང་། རྟོགས་པ་དེ་བཞིན་དུ།

༢༥ ཆོས་ཚོགས་ཀྱིས་མི་བསད་མཁན་དེ་ཁྲག་ལན་ལེན་མཁན་གྱི་ལག་ནས་ཐར་བར་བྱེད་པར་དགོས། ཡང་ཁོ་གང་དུ་འབྲོས་པའི་གྲོང་ཁྱེར་དུ་ཕྱིར་ལོག་བཏང་ནས། བྱུགས་པ་དམ་པས་བྱུགས་ཡོད་པའི་བླ་མ་ཆེན་པོ་མ་ཤི་བར་དུ་དེའི་ནང་ན་གནས་པར་བྱའོ།

༢༦ འོན་ཀྱང་མི་བསད་མཁན་དུས་གང་ཡོད་ཀྱང་རང་ཐར་བའི་གྲོང་ཁྱེར་ནས་ཐོན་ཏེ་དེའི་མཐའ་ནས་ཕར་ཐལ་སོང་བ་དང་།

༢༧ ཁྲག་ལན་ལེན་མཁན་དེས་ཁོ་བསད་ན། ཁྲག་དེ་ནི་ཁོ་ལ་ཕོག་མི་ཡོང་།

༢༨ ཅི་ལ་ཟེར་ན། དེ་ནི་བླ་མ་ཆེན་པོ་མ་ཤི་བར་དུ་རང་གི་ཐར་བ་གླིང་ལ་བསྡད་དགོས་པ་ཡིན་པའི་ཕྱིར་རོ། བླ་མ་ཆེན་པོ་ཤི་བའི་རྗེས་ལ་མི་བསད་མཁན་དེ་རང་གི་ཞིང་ཁང་གི་ཡུལ་དུ་ཕྱིར་ལོག་དགོས།

༢༩ དེ་ནི་ཁྱོད་ཚོའི་མི་རབས་ཐམས་ཅད་དུ་ཁང་པ་རེ་རེའི་ནང་ན་རྟོགས་པའི་སྤྱད་མཚམས་ཤིག་ཡིན་པར་དགོས་སོ༎

༣༠ འོན་ཀྱང་སུས་ཀྱང་མི་ཞིག་གསད་ན། བསད་མཁན་དེ་དཔང་པོ་རྣམས་ཀྱི་ཁ་ལ་རྟེན་ཏེ་གསོད་པར་བྱའོ། འོན་ཀྱང་དཔང་པོ་གཅིག་ནི་མི་སུ་ཞིག་འཆི་བའི་ཕྱིར་དཔང་པོ་བྱེད་པར་མི་དགོས།

༣༡ དེའི་སྟེང་དུ་ཁྱེད་ཀྱིས་འཆི་དགོས་པའི་བསད་མཁན་ཞིག་གི་སྲོག་གླུད་མ་ལེན་ཅིག དེ་ནི་ཅིས་ཀྱང་ཤི་དགོས།

༣༢ ཡང་རང་ཐར་བའི་གྲོང་ཁྱེར་དུ་བྲོས་པ་དེའི་ཕྱིར་ཡང་གླུད་ཅིག་མ་ལེན། བླ་མ་ཆེན་པོ་མ་ཤི་ཚེ་ཡུལ་དུ་གནས་པའི་དོན་དུ་ལོག་མི་ཡོང་བའི་ཕྱིར་རོ།

༣༣ དེ་ལྟར་ཁྱོད་ཚོས་གནས་པའི་ཡུལ་དེ་གྲིབ་ཅན་བྱེད་མི་དགོས། གང་ལ་ཟེར་ན། ཁྲག་ལ་རྟེན་ཏེ། ཁྲག་དེས་ནི་ཡུལ་གྲིབ་ཅན་བྱེད་པའི་ཕྱིར་རོ། ཡང་ཁྲག་བླུགས་ཡོད་པའི་ཡུལ་གྱི་ཕྱིར་ཁྲག་བླུགས་མཁན་དེའི་ཁྲག་འབའ་ཞིག་གིས་སྡིག་བཤགས་བྱེད་པར་ནུས་སོ།

༣༤ ཡང་ཁྱོད་གནས་པའི་ཡུལ་དེ་ཁྱོད་ཀྱིས་རྨེ་གྲིབ་ཅན་བྱེད་མི་དགོས། ང་ནི་དེའི་དཀྱིལ་དུ་གནས་པའི་ཕྱིར་རོ། ང་ཡ་ཧོ་ཝཱ་ནི་ཨིས་ར་ཨེལ་གྱི་བུ་རྣམས་ཀྱི་དཀྱིལ་དུ་གནས་སོ༎

༣༦

ཡང་གིལ་ཨད་ཀྱི་བརྒྱུད་ཀྱི་བུ་རྣམས་ཀྱི་ཕ་ཚོའི་འགོ་པ་རྣམས་ནི། ཡོ་སེབ་ཀྱི་བུ་བརྒྱུད་རྣམས་ནས་བྱུང་བའི་མ་ན་ཤེ། མ་ན་ཤེ་དེའི་བུ་མ་ཀིར། མ་ཀིར་གྱི་བུ། མོ་ཤེ་དང་། ཨིས་ར་ཨེལ་གྱི་བུ་རྣམས་ཀྱི་ཕ་ཚོའི་ཁྱིམ་རྣམས་ཀྱི་གཙོ་ཆེ་བ་དག་གི་དྲུང་དུ་འོངས་ནས། གསོལ་པ།

༢ ཡ་ཧོ་ཝཱས་ངའི་ཇོ་བོ་ལ། ཨིས་ར་ཨེལ་གྱི་བུ་རྣམས་ལ་ཡུལ་ནི་རྟགས་རིལ་ནང་ས་སྐལ་དུ་གཏོང་བར་བཀའ་གནང་བྱུང་། ཡང་ཡ་ཧོ་ཝཱས་ངའི་ཇོ་བོ་ལ། ང་ཚོའི་སྤུན་ཚེ་ལོ་ཕེ་ཧད་ཀྱི་ས་སྐལ་དེའི་བུ་མོ་རྣམས་ལ་གནང་དགོས་བཀའ་སྩལ་ལོ།

༣ ཡང་དེ་དག་ཨིས་ར་ཨེལ་གྱི་བུ་ཚོའི་སྡེ་གཞན་ཞིག་གི་བུ་རྣམས་ལས་གང་ཞིག་གི་ཆུང་མ་ཡོད་ན། དེ་ནས་དེ་དག་གི་ས་སྐལ་ང་ཚོའི་ཕ་རྣམས་ཀྱི་ས་སྐལ་ནས་བླངས་དང་། དེ་དག་གི་སྡེ་གང་ཡིན་པ་དེ་ལ་རྩི་བར་བྱ། དེ་ལྟར་ང་ཅག་གི་མོ་ཡི་ནོར་སྐལ་འཕྲི་བ་འབྱུང་ཡོང་།

༤ ཡང་ཨིས་ར་ཨེལ་གྱི་བུ་རྣམས་ཀྱི་དུང་འབུད་པའི་ལོ་ནམ་བྱུང་ཡོད་པའི་ཚེ། དེ་ནས་ཁོ་རྣམས་ཀྱི་ནོར་སྐལ་ཁོ་རྣམས་ལ་གང་ཡོད་པའི་སྡེའི་ནོར་སྐལ་དུ་རྩི་བར་བྱའོ། དེ་ལྟར་ཁོ་རྣམས་ཀྱི་ནོར་སྐལ་ནི་ངེད་ཀྱི་ཕ་རྣམས་ཀྱི་སྡེ་ཚོའི་ནོར་སྐལ་ནས་ལེན་ཞིང་འབྲི་བར་འགྱུར།

༥ ཡང་མོ་ཤེས་ཡ་ཧོ་ཝཱའི་བཀའ་ནང་ལྟར་ཨིས་ར་ཨེལ་གྱི་བུ་ཚོ་ལ་བཀའ་གནང་ཞིང་སྨྲས་པ། ཡོ་སེབ་ཀྱི་བུ་ཚོའི་སྡེས་ནི་དྲང་པོ་གསུངས་སོ།

༦ ཡ་ཧོ་ཝཱས་ཚེ་ལོ་ཕེ་ཧད་ཀྱི་བུ་མོ་རྣམས་ལ་གཟིགས་ཏེ་ད་ལྟ་གསུང་བར་མཛད་པ་འདི་ཡིན། ཁོ་རྣམས་ཀྱིས་སུའི་ཆུང་མ་ཡིན་པར་དགའ་བ་དེ་ནི་སྒྲིག་བསམ་ན་ཆོག ཡིན་ཀྱང་རང་གི་ཕ་བརྒྱུད་ཀྱི་སྡེ་གཅིག་པོ་ལ་ཁྱོ་ཤུག་བྱེད་པར་དགོས།

༧ དེ་ལྟར་ཨིས་ར་ཨེལ་གྱི་བུ་རྣམས་ཀྱི་ནོར་སྐལ་ནི་སྡེ་ནས་སྡེ་རུ་ཤོར་བར་མི་བྱ། ཨིས་ར་ཨེལ་གྱི་བུ་རེ་རེས་རང་གི་ཕ་རྣམས་ཀྱི་སྡེ་ཡི་ནོར་སྐལ་དུ་སྦྱར་ཡོད་པ་ལ་གནས་དགོས་པའི་ཕྱིར་རོ།

༨ ཡང་བུ་མོ་རེ་རེ་ལ་ཨིས་ར་ཨེལ་གྱི་བུ་ཚོའི་སྡེ་གང་ཞིག་གི་ནང་ན་ནོར་སྐལ་ཞིག་ཡོད་པ། དེ་ནི་རང་གི་ཕ་ཚན་གྱི་སྡེའི་བརྒྱུད་ལ་གཏོགས་པའི་མི་ཞིག་གི་ཆུང་མ་ཡིན་པར་བྱ། ཨིས་ར་ཨེལ་གྱི་བུ་ཚོའི་མི་རེ་རེས་རང་གི་ཕའི་ནོར་སྐལ་བདོག་པའི་ཕྱིར་རོ།

༩ དེ་ལྟར་ནོར་སྐལ་གང་ཡང་སྡེ་ཅིག་ནས་སྡེ་གཞན་གཅིག་ལ་ཤོར་མི་ཡོང་། ཅི་ལ་ཞེ་ན། ཨིས་ར་ཨེལ་གྱི་བུ་ཚོའི་སྡེ་རྣམས་ནས་རེ་རེས་རང་གི་ནོར་སྐལ་ལ་སྦྱར་ཡོད་པའི་ཕྱིར་རོ༎

༡༠ ཡ་ཧོ་ཝཱས་མོ་ཤེ་ལ་ཇི་ལྟར་བཀའ་གནང་བ། དེ་རང་བཞིན་དུ་ཚེ་ལོ་ཕེ་ཧད་ཀྱི་བུ་མོ་རྣམས་ཀྱིས་བྱས་སོ།

༡༡ མ་ལཱ་དང་། ཐིར་ཙཱ་དང་། ཧོག་ལཱ་དང་། མིལ་ཀཱ་དང་། ནོ་ཨ་་ཚེ་ལོ་ཕེ་ཧད་ཀྱི་བུ་མོ་ལྔ་ནི་རང་གི་ཕའི་སྤུན་གྱི་བུ་རྣམས་ཀྱི་ཆུང་མར་གྱུར་པའི་ཕྱིར་རོ།

༡༢ དེ་དག་ནི་ཡོ་སེབ་ཀྱི་བུ་མ་ན་ཤེ་དེའི་བུ་རྣམས་ཀྱི་བརྒྱུད་སོ་སོ་རུ་ཁྱོ་ཤུག་ཏུ་བསྡུས་པ་ཡིན་ནོ༎

༡༣ དེ་དག་ནི་ཡ་ཧོ་ཝཱས་མོ་ཨབ་ཀྱི་ཐང་ཡུལ་དུ་ཡོར་དན་འགྲམ་ལ་ཡེ་རི་ཀོ་རུ་མོ་ཤེ་རྒྱུད་དེ་ཨིས་ར་ཨེལ་གྱི་བུ་རྣམས་ལ་གནང་བའི་བཀའ་ཁྲིམས་དང་སྤྱད་མཚམས་རྣམས་ཡིན་ནོ༎ ༎

བཀའ་ལུང་ངམ་མོ་ཤེའི་མདོ་ལྔ་པ་བྱ་བ།

༡

མོ་ཤེས་ཨིས་ར་ཨེལ་ཐམས་ཅད་ལ་བྱས་པའི་གཏམ་འདི་ལྟར་རོ། གང་ན་བྱས་ཤེ་ན། ཡོར་དན་ཆུའི་ཕ་རོལ་ན་ཡོད་པའི་འབྲོག་སྟོང་། སུབ་ཀྱི་ཐད་དུ་ཕ་རན་དང་ཏོ་ཕེལ་དང་ལ་བན་དང་ཧ་ཚེ་རོད་དང་དི་ཟ་ཧཱབ་ལྔའི་བར་ལ་ཡོད་པའི་ཐང་ན་བྱས་སོ།

༢ ཧོ་རེབ་ནས་རི་རྒྱུད་སེ་ཨིར་བྱ་བའི་ལམ་ལ་འཇུག་ནས་ཁ་དཱེས་བར་ནེ་ཨ་ཡི་བར་དུ་ཞག་བཅུ་གཅིག་གི་ལམ་ཡིན་ནོ།

༣ ཡང་ལོ་བཞི་བཅུ་པའི་ཟླ་བ་བཅུ་གཅིག་པའི་ཚེས་དང་པོ་ལ་མོ་ཤེས་ཡ་ཧོ་ཝཱས་ཨིས་ར་ཨེལ་གྱི་བུ་རྣམས་ཀྱི་ཕྱིར་དེ་ལ་བཀའ་གནང་བ་ཐམས་ཅད་བཞིན་དུ་དེ་དག་ལ་གཏམ་བྱས་སོ།

༤ ཧེས་བོན་ན་གནས་པའི་ཨ་མོར་པའི་རྒྱལ་པོ་སི་ཧོན་བྱ་བ་དང་། ཨས་ཐཱ་རོད་དང་ཨེ་དྲེ་ཨི་ན་གནས་པའི་བཱ་ཤན་གྱི་རྒྱལ་པོ་ཨོག་བྱ་བ་དྲལ་ནས།

༥ མོ་ཤེས་ཡོར་དན་ཆུའི་ཕ་རོལ་ན་མོ་ཨབ་ཡུལ་ན་བཀའ་ཁྲིམས་འདི་འཆད་པར་བརྩམས་ཤིང་འདི་སྐད་ཅེས་སྨྲས་པ།

༦ ཡ་ཧོ་ཝཱ་ངེད་ཀྱི་དཀོན་མཆོག་གིས་རི་ཧོ་རེབ་ལ་ངེད་རྣམས་ལ་འདི་སྐད་དུ། ཁྱོད་ཅག་རི་འདི་ལ་མང་དུ་གནས་པས།

༧ ད་ལོག་ལ་འདི་ནས་ཆས་ཏེ་ཨ་མོར་པའི་རི་རྒྱུད་དང་། དེའི་ཡུལ་འཁོར་དང་། ཐང་དང་། རི་རྣམས་དང་སྨད་ཡུལ་དང་ལྷོ་ཕྱོགས་ཀྱི་ཡུལ་དང་། རྒྱ་མཚོའི་འགྲམ་ལ་གནས་པའི་མི་རྣམས་ཤེ་ན། ཀ་ན་ཨན་པ་རྣམས་ཀྱི་ཡུལ་དང་རི་ལི་བ་ནོན་དང་གཙང་པོ་ཡུབ་རཱད་བྱ་བའི་གཙང་པོ་ཆེན་པོའི་ཕྱོགས་སུ་སོང་ཞིག

༨ ཀྱེ་ཧོ་ངས་ཡུལ་དེ་ཁྱོད་ཀྱི་མདུན་དུ་བཞག་སྟེ། ངས་ཡུལ་དེ་ཁྱེད་ཀྱི་ཕ་མེས་ཨབ་ར་ཧམ་དང་། ཨི་སཱག་དང་། ཡ་ཀོབ་དང་། དེ་དག་གི་རྗེས་སུ་འོང་བའི་བུ་བརྒྱུད་ལ་གཏོང་བའི་ཕྱིར་དབུ་མནའ་བྱས་པ་དེ་རུ་སོང་ལ་བདག་ཏུ་བཟུང་ཤིག་ཅེས་བཀའ་སྩལ་ཏོ༎

༩ ཡང་ངས་དུས་དེ་ཉིད་དུ་ཁྱོད་རྣམས་ལ་འདི་སྐད་དུ། ང་གཅིག་པུ་ཁྱོད་རྣམས་ཀྱི་འགན་འཁུར་མི་ནུས་སོ།

༡༠ ཡ་ཧོ་ཝཱ་ཁྱོད་རྣམས་ཀྱི་དཀོན་མཆོག་ཁྱོད་རྣམས་སྤེལ་བས། ལྟོས་ཤིག་ཁྱོད་རྣམས་ཀྱི་གྲངས་ནི་དེ་རིང་གི་ཞག་ལ་ནམ་མཁའི་སྐར་མ་ལྟར་འཕེལ་ཏེ།

༡༡ ཡ་ཧོ་ཝཱ་ཁྱེད་ཀྱི་ཕ་མེས་ཀྱི་དཀོན་མཆོག་གིས་ཁྱེད་ཀྱི་གྲངས་སྟོང་འགྱུར་སྤེལ་ཞིང་། ཁྱོད་རྣམས་ལ་ཞལ་གྱིས་བཞེས་པ་བཞིན་དུ་བྱིན་རླབས་མཛད་པར་ཤོག་ཅིག

༡༢ ད་ང་གཅིག་པུས་ཁྱོད་རྣམས་ཀྱི་ཉོན་མོངས་དང་འགན་དང་རྩོད་པ་འཁུར་བར་ཇི་ལྟར་ནུས།

༡༣ རང་རང་གི་སྡེ་ལས་མི་མཁས་པ་དང་བློ་གྲོས་ཅན་དང་། མིང་ཅན་ཡིན་པ་རྣམས་འདམ་པར་བྱོས། ངས་དེ་དག་ཁྱེད་ཀྱི་འགོ་བྱེད་དུ་གཞུག་གོ་ཞེས་སྨྲས་པའི་ལན་དུ།

༡༤ དེའི་ལན་དུ་ཁྱེད་ཅག་གིས་ང་ལ་ཁྱེད་ཀྱིས་གསུངས་པ་བཞིན་དུ་བྱེད་པ་ངེད་ལ་ལེགས་སོ་ཞེས་སྨྲས་པས།

༡༥ ངས་ཁྱེད་ཀྱི་སྡེ་རྣམས་ཀྱི་འགོ་བྱེད་རྣམས་ཀྱི་ནང་ནས་མི་མཁས་པ་དང་མིང་དང་ལྡན་པ་རྣམས་ཁྲིད་དེ། ཁྱོད་ཅག་གི་སྡེ་རྣམས་བཞིན་དུ་སྟོང་དཔོན་དང་། བརྒྱ་དཔོན་དང་། ལྔ་བཅུ་དཔོན་དང་། བཅུ་དཔོན་དང་། ལས་ཚན་པ་རྣམས་བཅུག་པ་ཡིན།

༡༦ དེའི་ཚེ་ངས་ཁྱེད་ཀྱི་ཁྲིམས་དཔོན་རྣམས་ལ་འདི་སྐད་དུ། ཁྱེད་ཀྱི་སྤུན་རྣམས་ཀྱི་རྒྱུ་རྐྱེན་ལ་ཉོན་ལ་མི་ཞིག་དང་དེའི་སྤུན་གྱི་བར་དང་། དེ་དང་མཉམ་དུ་ཡོད་པའི་མི་ཡན་གྱི་བར་ལ་ཁྲིམས་དྲང་པོར་ཕྱེས་ཤིག

༡༧ ཁྲིམས་བྱེད་སྐབས་སུ་མིའི་ངོ་མི་སྲུང་ཞིང་། མི་ཆུང་བ་དང་ཆེན་པོའི་རྒྱུ་རྐྱེན་ཉན་ཏེ། མི་ཞིག་གི་ངོ་ལ་འཇིགས་པའི་མི་རིགས་སོ། དེ་ཅིའི་ཕྱིར་ཞེ་ན། ཞལ་ཆེ་གཅོད་པ་ནི་དཀོན་མཆོག་གི་ཡིན་པའི་ཕྱིར་རོ། ཡང་ཁྱོད་ལ་ཐག་ཆོད་པར་དཀའ་བའི་རྩོད་རྒྱུ་ཞིག་འབྱུང་ན། ངའི་མདུན་དུ་ཞོག་དང་ངས་དེ་ལ་ཉན་པར་བྱའོ།

༡༨ ཞེས་པའི་གཏམ་ཐམས་ཅད་བཞིན་དུ་ཁྱོད་རྣམས་ཀྱིས་བྱེད་དུ་ངས་དེའི་དུས་སུ་ཁྱེད་ལ་གདམས་པ་ཡིན།

༡༩ དེ་ནས་ངེད་རྣམས་ཧོ་རེབ་ནས་ཆས་ནས་ཡ་ཧོ་ཝཱ་ངེད་ཀྱི་དཀོན་མཆོག་གིས་བཀའ་སྩལ་པ་བཞིན་དུ་ཨ་མོར་པའི་རི་རྒྱུད་ཀྱི་ལམ་དུ་ཞུགས་ཤིང་ཁྱོད་རྣམས་ཀྱིས་མཐོང་བའི་འབྲོག་སྟོང་ཆེ་བ་དང་འཇིགས་སུ་རུང་བ་ཀུན་ཏུ་རྒྱུ་ནས་ཁ་དཱེས་བར་ནེ་ཨ་རུ་ཕྱིན་ཏོ།

༢༠ ཡང་ངས་ཁྱེད་རྣམས་ལ་ཡ་ཧོ་ཝཱ་ངེད་ཀྱི་དཀོན་མཆོག་གིས་ངེད་ལ་གནང་བའི་ཨ་མོར་པའི་རི་རྒྱུད་ཀྱི་བར་དུ་ཁྱེད་ཅག་འོངས་ནས།

༢༡ ཀྱེ་ཧོ་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ཀྱི་མདུན་དུ་ཡུལ་དེ་གནང་བས། ཡ་ཧོ་ཝཱ་ཁྱེད་ཀྱི་ཕ་མེས་ཀྱི་དཀོན་མཆོག་གིས་ཁྱེད་ལ་བཀའ་སྩལ་པ་བཞིན་དུ་གྱེན་དུ་སོང་ལ། བདག་ཏུ་ཟུངས་ཤིག་མ་འཇིགས་ཏེ་ཉམས་མ་ང་ཞིག་ཅེས་སྨྲས་པ་ཡིན།

༢༢ ཡང་ཁྱོད་ཐམས་ཅད་ངའི་མདུན་དུ་འོངས་ཏེ་ང་ལ། ངེད་རང་གི་སྔོན་དུ་མི་འགའ་ཞིག་གཏོང་བ་དང་། དེ་དག་གིས་ངེད་ཀྱི་ཕྱིར་ཡུལ་ལ་ལྟ་ཉུལ་བྱས་ནས་གང་ལམ་ལ་ངེད་གྱེན་དུ་འགྲོ་བ་དང་། ལམ་ནང་ངེད་ལ་གྲོང་ཁྱེར་གང་རྣམས་འོང་བར་འགྱུར་ཞེས་པའི་ཕྲིན་ངེད་ལ་ཕྱིར་ཁྱེར་འོང་བར་དགོས་སོ་ཞེས་སྨྲས་སོ།

༢༣ གཏམ་དེ་ལ་ང་དགའ་བས་ཁྱེད་ཀྱི་ནང་ནས་མི་བཅུ་གཉིས་སྡེ་རེ་ལས་མི་རེ་འདམས་སོ།

༢༤ དེ་དག་སོང་ནས་རི་ཁྲོད་དུ་དོང་བ་དང་ཨེས་ཀོལ་བྱ་བའི་ལུང་པའི་བར་དུ་ཕྱིན་ཞིང་ལྟ་ཉུལ་བྱས།

༢༥ དེ་དག་གི་ལག་པས་ཡུལ་གྱི་ཤིང་ཐོག་ལས་སླངས་ནས་ངེད་ཀྱི་དྲུང་དུ་ཁྱེར་འོང་ཞིང་ཡ་ཧོ་ཝཱ་ངེད་ཀྱི་དཀོན་མཆོག་གིས་ངེད་ལ་གནང་བའི་ཡུལ་དེ་བཟང་བ་ཡིན་ནོ་ཞེས་པའི་འཕྲིན་ངེད་ལ་ཕྱིར་ཁྱེར་འོངས་སོ༎

༢༦ འོན་ཀྱང་ཁྱོད་རྣམས་གྱེན་དུ་འགྲོ་བར་མ་དགའ་སྟེ་ཡ་ཧོ་ཝཱ་ཁྱེད་ཀྱི་དཀོན་མཆོག་གི་བཀའ་ལ་བརྒོལ་ཏེ།

༢༧ ཁྱེད་ཀྱི་གུར་གྱི་ནང་ན་འབར་ཞིང་ཡ་ཧོ་ཝཱས་ངེད་ལ་སྲུང་ཞིང་ངེད་ཨ་མོར་པའི་ལག་ཏུ་སྩལ་ཏེ། ངེད་མེད་པར་མཛད་དུ་ངེད་མི་སེར་ཡུལ་གྱི་ཕྱི་རོལ་ཏུ་ཁྲིད་པར་མཛད་དོ།

༢༨ གྱེན་དུ་གར་འདོང་བར་བྱ། ངེད་ཀྱི་སྤུན་རྣམས་ཀྱིས་ངེད་རྣམས་ལ་ངེད་ལས་སྡེ་ཆེ་ཞིང་ལུས་གཟུགས་རིང་པོ་དང་། གྲོང་ཁྱེར་ཆེན་པོ་དང་ནམ་མཁའ་ལ་ཐུག་པའི་ལྕགས་རིས་བསྐོར་བ་རྣམས་དང་། ཨ་ནག་གི་བུ་རྣམས་ཀྱང་ངེད་ཀྱིས་དེར་མཐོང་ངོ་ཞེས་སྨྲས་ཤིང་ངེད་ཀྱི་ངོ་འབེབས་པར་བྱས་སོ་ཞེས་ཟེར་བ་ཡིན།

༢༩ དེ་ནས་ངས་ཁྱོད་རྣམས་ལ་མ་འཇིགས་ལ་དེ་དག་ལ་མ་སྐྲག་ཅིག

༣༠ ཡ་ཧོ་ཝཱ་ཁྱེད་ཀྱི་དཀོན་མཆོག་ཁྱེད་ཅག་གི་སྔོན་ལ་གཤེགས་ཏེ་ཁྱོད་རྣམས་ཀྱི་ཚབ་ཏུ་འཐབ་པར་འགྱུར། ཁོང་གིས་མི་སེར་ཡུལ་ན་ཁྱེད་ཀྱི་མཐོང་ངོར་ཅི་དང་ཅི་མཛད་པ་དང་།

༣༡ ཁྱེད་ཀྱིས་མཐོང་བའི་འབྲོག་སྟོང་ན་མི་ཞིག་གིས་རང་གི་བུ་འཁུར་བ་དང་འདྲ་བར་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་འགྲོ་བའི་ལམ་ཐོག་ཐག་གནས་འདི་རུ་འོང་བའི་བར་དུ་ཁྱེད་རྣམས་འཁུར་བར་མཛད་པ་བཞིན་དུ་མཛད་པར་འགྱུར་རོ་ཞེས་ཟེར་ཏོ།

༣༢ ཡིན་ཀྱང་ཁྱེད་ཀྱིས་གཏམ་དེ་ཐོས་ཀྱང་། ཡ་ཧོ་ཝཱ་ཁྱེད་ཀྱི་དཀོན་མཆོག་གི་བཀའ་ལ་མ་ཉན།

༣༣ ཁོང་ནི་ཁྱེད་ཀྱི་ཕྱིར་སྒར་འདེབས་པའི་གནས་ཤིག་འཚོལ་ཞིང་། ཁྱེད་འགྲོ་བའི་ལམ་སྟོན་དུ་མཚན་མོའི་དུས་སུ་མེ་དང་། ཉིན་མོའི་དུས་སུ་སྤྲིན་གྱི་ངང་ན་ཁྱེད་ཀྱི་སྔོན་དུ་གཤེགས་སོ༎

༣༤ ཡང་ཡ་ཧོ་ཝཱས་ཁྱེད་ཀྱི་གཏམ་རྣམས་ཀྱི་སྒྲ་གསན་པས་ཐུགས་ཁྲོས་ཤིང་འདི་སྐད་དུ།

༣༥ མི་རབས་ངན་པའི་མི་འདི་རྣམས་ལས་གཅིག་གིས་ཀྱང་ཡུལ་བཟང་པོ་དེ་མཐོང་བར་མི་འགྱུར་རོ། ཡུལ་གང་ཞེ་ན། ངས་ཁྱེད་ཀྱི་ཕ་མེས་ལ་གཏང་ངོ་ཞེས་མནའ་བྱས་པ་དེ་ཡིན་ནོ།

༣༦ ཡེ་ཕུན་ནེའི་བུ་ཀ་ལེབ་འབའ་ཞིག་གིས་ཡུལ་དེ་མཐོང་སྟེ་ངས་དེ་དང་བུ་རྣམས་དང་བཅས་པ་ལ་ཁོའི་རྐང་པས་གནན་པའི་ཡུལ་གཏོང་བར་བྱའོ། དེ་ནི་མ་གཡེངས་པར་ཡ་ཧོ་ཝཱའི་ཕྱི་བཞིན་བྲངས་པའི་ཕྱིར་རོ་ཞེས་དབུ་མནའ་བཞེས་སོ།

༣༧ ཡང་ཁྱེད་ཀྱིས་ངོ་ལོག་བྱེད་སྐབས་སུ་ཡ་ཧོ་ཝཱས་ང་ལ་ཡང་ཐུགས་ཁྲོས་ཏེ་འདི་སྐད་དུ། ཁྱོད་ཀྱང་དེར་འཇུག་པར་མི་རུང་གི།

༣༨ ནུན་གྱི་བུ་ཡོ་ཤུ་ཨ་ཁྱོད་ཀྱི་མདུན་དུ་འགྲེང་བ་དེ་འཇུག་པར་འགྱུར། དེས་ནི་ཨིས་ར་ཨེལ་ལ་ཡུལ་དེ་ས་སྐལ་དུ་རྙེད་པར་འཇུག་པའི་ཕྱིར་ཁྱོད་ཀྱིས་ཁོ་ལ་རུས་ཆུག་ཅིག

༣༩ ཡང་ཁྱེད་ཀྱི་ནང་ན་ཡོད་པའི་ཆུང་བ་དག་ལ་བལྟས་ཏེ་དེ་རྣམས་འཕྲོག་བྱར་འགྱུར་ཞེས་ཁྱེད་ཀྱིས་ཟེར་བ་འདི་དང་། ཁྱེད་ཀྱི་བུ་དེ་རིང་བཟང་པོའམ་ངན་པ་མི་ཤེས་པ་དག་ནང་དུ་འཇུག་པ་དང་། ངས་དེ་དག་ལ་ཡུལ་དེ་གཏོང་ཞིང་བདག་པར་འགྱུར་རོ།

༤༠ ཁྱོད་རྣམས་ལོག་ལ་འབྲོག་སྟོང་གི་ཕྱོགས་སུ་རྒྱ་མཚོ་དམར་པོའི་ལམ་དུ་འཇུག་སྟེ་སོང་ཞིག་ཅེས་བཀའ་སྩལ་ཏོ༎

༤༡ ཡང་དེའི་ལན་དུ་ཁྱེད་ཚོས་ང་ལ་ངེད་ཀྱིས་ཡ་ཧོ་ཝཱ་ལ་བརྟེན་ནས་སྡིག་པ་བྱས་པས་ངེད་གྱེན་དུ་འགྲོ་ཞིང་ཡ་ཧོ་ཝཱ་ངེད་ཀྱི་དཀོན་མཆོག་གིས་ཅི་དང་ཅི་ངེད་ལ་བཀའ་གནང་བ་བཞིན་དུ་འཐབ་པར་བྱའོ་ཞེས་སྨྲས་པ་ལས་ཁྱེད་ལས་རེ་རང་གི་མཚོན་ཆ་བཅིངས་ནས་བསྐུལ་མ་ལ་མ་ཉན་ཞིང་རི་ལ་གྱེན་དུ་སོང་ངོ་།

༤༢ དེའི་ཚེ་ཡ་ཧོ་ཝཱས་ང་ལ་བཀའ་སྩལ་པ། དེ་དག་ལ་འདི་སྐད་དུ། མ་འགྲོ། འཐབ་པར་མ་བྱེད་ཅིག ང་ཁྱོད་རྣམས་ཀྱི་དཀྱིལ་དུ་མེད་པས་ཁྱེད་དགྲ་བོའི་མདུན་དུ་འཕམ་པར་མི་འགྱུར་བའི་ཕྱིར་རོ་ཞེས་སྨྲོས་ཤིག

༤༣ ངས་ཁྱེད་ལ་གཏམ་ཟེར་ཡང་། ཁྱེད་ཀྱིས་དེ་ལ་མ་ཉན་ཏེ་ཡ་ཧོ་ཝཱའི་བཀའ་ལ་ངོ་ལོག་བྱས་ནས། ང་རྒྱལ་སྐྱེད་ཅིང་རི་ལ་གྱེན་དུ་སོང་ངོ་།

༤༤ ཡང་ཨ་མོར་པ་རི་ལ་གནས་པ་རྣམས་ཁྱེད་ལ་འཐབ་པའི་ཕྱིར་ཐོན་ནས། སྦྲང་མས་འདེད་པ་ལྟར་ཁྱོད་ཅག་ལ་བདས། སེ་ཨིར་ནས་ཧོར་མཱའི་བར་དུ་བརྡུང་ཞིང་དེད་དོ།

༤༥ ཡང་ཁྱེད་ཕྱིར་ལོག་སྟེ་ཡ་ཧོ་ཝཱའི་སྤྱན་སྔར་ངུ་ནའང་། ཡ་ཧོ་ཝཱས་ཁྱེད་ཀྱི་སྒྲ་ལ་མ་གསན། སྙན་དུའང་མ་བཟུང་ངོ་།

༤༦ དེ་ལྟར་ཁྱེད་དེར་གནས་པའི་ཞག་རྣམས་ཀྱི་གྲངས་བཞིན་དུ་ཁ་དཱེས་ལ་ཞག་མང་པོ་གནས་སོ༎

༢

ཡང་ངེད་རྒྱུ་ཞིང་ཡ་ཧོ་ཝཱས་ང་ལ་གསུངས་པ་བཞིན་དུ་རྒྱ་མཚོ་དམར་པོའི་ལམ་དུ་ཞུགས་ཏེ་འབྲོག་སྟོང་གི་ཕྱོགས་སུ་སོང་ནས་ཞག་མང་པོའི་བར་དུ་སེ་ཨིར་རི་རྒྱུད་ལ་འཁོར་བ་ཡིན།

༢ ཡང་ཡ་ཧོ་ཝཱས་ང་ལ།

༣ ཁྱོད་རྣམས་རི་འདི་ལ་མང་པོ་འཁོར་བ་ཡིན། ད་བྱང་ཕྱོགས་སུ་སོང་ཞིག

༤ ཡང་མི་ཚོགས་ལ་འདི་སྐད་དུ། ཁྱོད་ད་ལྟ་སེ་ཨིར་ན་གནས་པའི་སྤུན་རྣམས་ཤེ་ན། ཨེ་སབ་ཀྱི་བུ་རྣམས་ཀྱི་ས་མཚམས་ནས་རྒྱུ་བར་བྱ་བས། དེ་དག་ཁྱོད་རྣམས་ལ་འཇིགས་པར་འགྱུར། དེ་དག་ལས་ཁྱེད་ཅག་རང་ལེགས་པར་སྲུངས་ཤིག

༥ དེ་ཅིའི་ཕྱིར་ཞེ་ན། ངས་ཨེ་སབ་ལ་སེ་ཨིར་རི་རྒྱུད་བཏང་བས། ཁྱོད་རྣམས་ལ་དེ་དག་གི་ཡུལ་ལས་རྐང་མཐིལ་གང་ཙམ་ཡང་ངས་གཏོང་བར་མི་བྱ་བའི་ཕྱིར་རོ།

༦ དངུལ་གྱི་རིན་བཏང་ནས་དེ་དག་ལས་ལྟོ་ཟས་ཉོས་ནས་ཟ་བར་དགོས། དངུལ་གྱི་རིན་བཏང་ནས་དེ་དག་ལས་ཆུ་ཡང་བརྙེད་ནས་འཐུང་བར་དགོས་ཤེས་སྒོ་བར་དགོས་སོ།

༧ གང་ལ་ཞེ་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་ལག་པའི་ལས་ཐམས་ཅད་ལ་བྱིན་རླབས་མཛད་དོ། ཁོང་གིས་ཁྱོད་འབྲོག་སྟོང་ཆེན་པོ་འདི་རུ་རྒྱུ་བ་ལ་ཐུགས་རྗེས་གཟིགས་ཤིང་། ཡ་ཧོ་ཝཱ་ཁྱོད་ཀྱི་དཀོན་མཆོག་ལོ་བཞི་བཅུ་འདི་དག་གི་ནང་ཁྱོད་དང་འགྲོགས་ཏེ་དངོས་པོ་གང་ཡང་ཁྱོད་ཅག་ལ་མ་ཟད་པ་ཡིན་ཞེས་གསུངས་སོ༎

༨ ཡང་ངེད་ཨེ་ལད་དང་ཨེ་ཙོན་གེ་བེར་ནས་ཐང་གི་ལམ་ལ་ཞུགས་ཤིང་སེ་ཨིར་ན་གནས་པའི་སྤུན་རྣམས་ཨེ་སབ་ཀྱི་བུ་རྣམས་ནས་ཕ་ཟད་སོང་བ་ལས་ལམ་འགྱུར་ཏེ་མོ་ཨབ་ཀྱི་འབྲོག་སྟོང་གི་ལམ་ལ་སོང་བ་ཡིན།

༩ ཡང་ཡ་ཧོ་ཝཱས་ང་ལ་ཁྱོད་ཀྱིས་མོ་ཨབ་པ་རྣམས་མ་ནོན། དེ་དག་ལ་དམག་ཡང་མ་འདྲེན་ཞིག ངས་ལོད་ཀྱི་བུ་རྣམས་ལ་ཨཱར་བྱ་བའི་ཡུལ་བདག་ཏུ་འཛིན་པར་བཏང་བས། དེ་དག་གི་ཡུལ་ལས་ཁྱོད་ལ་ཅིའང་གཏོང་བར་མི་བྱ།

༡༠ སྔོན་དུས་སུ་ཨེ་མིམ་བྱ་བའི་མི་ཚོ་ཆེན་པོ་དང་མང་པོ་དང་ལུས་གཟུགས་རིང་པོ་ཨ་ནག་པ་རྣམས་དང་འདྲ་བ་ཞིག་ཡུལ་དེར་གནས་པ་དང་།

༡༡ དེ་དག་ཨ་ནག་པ་རྣམས་དང་འདྲ་བར་རེ་ཕ་ཨིམ་༼བོད་སྐད་དུ་གྱད་པ་རྣམས་༽སུ་བརྩིས་པར་གྱུར་ཏོ། དེ་དག་ལ་མོ་ཨབ་པ་རྣམས་ཀྱིས་ཨེ་མིམ་གྱི་མིང་བཏགས་སོ།

༡༢ ཡང་སེ་ཨིར་ན་སྔོན་དུས་སུ་ཧོར་པ་རྣམས་གནས་པ་དང་། ཨེ་སབ་ཀྱི་བུ་རྣམས་ཀྱིས་དེ་དག་བསྐྲད་ཅིང་ཡུལ་དེ་ལས་རང་གི་མདུན་ནས་མེད་པར་བྱས་ནས་དེ་དག་གི་མལ་དུ་དེར་གནས་སོ། ཨིས་ར་ཨེལ་གྱིས་ཡ་ཧོ་ཝཱས་དེ་དག་ལ་བདག་ཏུ་གནང་བའི་ཡུལ་ལ་བྱས་པ་བཞིན་ནོ།

༡༣ ད་ལོང་ལ་གྲོག་པོ་སེ་རེད་ཀྱི་ཕ་རོལ་དུ་སོང་ཞིག་ཅེས་བཀའ་སྩལ་ནས་ངེད་རྣམས་གྲོག་པོ་སེ་རེད་བརྒལ་ལོ།

༡༤ ངེད་རྣམས་ཁ་དཱེས་བར་ནེ་ཨ་ནས་ཆས་པ་ནས་བཟུང་སྟེ་གྲོག་པོ་སེ་རེད་བརྒལ་བའི་བར་དུ་ལོ་སུམ་ཅུ་སོ་བརྒྱད་ཙམ་སོང་ངོ་། དུས་དེའི་བར་དུ་ཡ་ཧོ་ཝཱས་དེ་དག་ལ་དབུ་མནའ་བཞེས་པ་བཞིན་དུ་དམག་མིའི་མི་རབས་ཐམས་ཅད་སྒར་གྱི་ནང་ནས་མེད་པར་བྱས་སོ།

༡༥ ཡང་དེ་དག་མེད་པར་མཛད་དུ་སྒར་གྱི་ནང་ནས་འཇིག་པར་མཛད་པའི་ཕྱིར་ཡ་ཧོ་ཝཱའི་ཕྱག་གིས་དེ་དག་ལ་བརྒོལ་ལོ༎

༡༦ ཡང་དམག་མི་ཐམས་ཅད་མི་སྡེའི་ནང་ནས་ཟད་ཅིང་ཤི་ཟིན་པའི་ཚེ།

༡༧ ཡ་ཧོ་ཝཱས་ང་ལ་འདི་སྐད་དུ།

༡༨ ཁྱོད་དེ་རིང་ཨཱར་ཞེས་པའི་མོ་ཨབ་ཀྱི་མཐའ་འཁོར་ནས་བརྒལ་ནས།

༡༩ ཨམ་མོན་གྱི་བུ་རྣམས་དང་ཉེ་བར་འོང་བས། དེ་དག་མ་འཚེ་བར་དམག་ཀྱང་མ་འདྲེན། ངས་ཡུལ་དེ་ལོད་ཀྱི་བུ་རྣམས་ལ་བདག་ཏུ་འཛིན་པར་བཏང་བས། ཨམ་མོན་གྱི་བུ་རྣམས་ཀྱི་ཡུལ་ནས་ཁྱོད་ལ་ཅིའང་བདག་ཏུ་འཛིན་པར་གནང་བར་མི་བྱ་བའི་ཕྱིར་རོ།

༢༠ ཡུལ་དེ་ཡང་གྱད་པ་རྣམས་ཀྱི་ཡུལ་ནང་བརྩིས་པར་གྱུར་ཏོ། དེ་རུ་གནས་པའི་གྱད་པ་རྣམས་ལ་ཨམ་མོན་པས་ཟམ་ཟུ་མིམ་པ་ཞེས་ཟེར་ཏོ།

༢༡ རིགས་བརྒྱུད་དེ་ནི་ཆེན་པོ་དང་མང་པོ་དང་ལུས་གཟུགས་རིང་པོ་ཨ་ནག་པ་རྣམས་དང་འདྲ་བ་ཡོད་དོ། རིགས་བརྒྱུད་དེ་ནི་དེ་དག་གི་མདུན་ནས་ཡ་ཧོ་ཝཱས་མེད་པར་མཛད་པས། དེ་དག་ཡུལ་དེ་ལས་བསྐྲད་ནས། དེ་དག་གི་མལ་དུ་དེར་གནས་སོ།

༢༢ དེ་བཞིན་དུ་སེ་ཨིར་ན་གནས་པའི་ཨེ་སབ་ཀྱི་བུ་རྣམས་ཀྱི་དོན་དུ་ཡང་མཛད་ཅིང་། ཧོར་པ་དེ་དག་གི་མདུན་ནས་མེད་པར་མཛད་པས། དེ་དག་ཡུལ་དེ་ལས་བསྐྲད་ནས་དེ་རིང་གི་ཉིན་མོའི་བར་དུ་དེ་དག་གི་མལ་དུ་དེར་གནས་སོ།

༢༣ དེ་བཞིན་དུ་ག་ཟཱ་ཡི་བར་དུ་ཡུལ་ཚོ་རྣམས་ན་གནས་པའི་ཨ་ཝིམ་པ་རྣམས་ནི་ཀབ་ཐོར་ཡུལ་ནས་ཐོན་པའི་ཀབ་ཐོར་པས་མེད་པར་བྱས་ནས་དེ་དག་གི་མལ་དུ་དེར་གནས་སོ།

༢༤ ལངས་ནས་སོང་ལ་གྲོག་ཆུ་ཨར་ནོན་ལས་རྒོལ་ཞིག ཀྱེ་ཧོ་ངས་ཧེས་བོན་གྱི་རྒྱལ་པོ་ཨ་མོར་པ་སི་ཧོན་དེའི་ཡུལ་དང་བཅས་སུ་ཁྱོད་ཀྱི་ལག་ཏུ་གཏང་ངོ་། ཡུལ་དེ་བདག་ཏུ་འཛིན་པ་ལ་ཆུག་ཅིག་དང་། དེ་ལ་དམག་དྲོང་ཞིག

༢༥ དེ་རིང་གི་ཉིན་པར་ངས་ནམ་མཁའ་ཐམས་ཅད་ཀྱི་འོག་ན་གནས་པའི་མི་བརྒྱུད་རྣམས་ཁྱོད་ལ་དངང་སྐྲག་ཏུ་འཇུག་པར་འགྱུར་བ་དང་། སུས་ཀྱང་ཁྱོད་ཀྱི་གཏམ་ཐོས་པ་རྣམས་ཀྱིས་ཁྱོད་ཀྱི་ཕྱིར་འདར་བ་དང་ཉམས་ང་བར་འགྱུར་རོ་ཞེས་བཀའ་སྩལ་ཏོ༎

༢༦ ཡང་ངས་འབྲོག་སྟོང་ཁེ་དེ་མོད་བྱ་བ་ནས་ཧེས་བོན་གྱི་རྒྱལ་པོ་སི་ཧོན་གྱི་དྲུང་དུ་བང་ཆེན་རྣམས་བཏང་ནས་དེ་དག་གིས་བཟང་སྒྲིག་བྱེད་པའི་གཏམ་སྨྲ་ཞིང་།

༢༧ ང་ཁྱོད་ཀྱི་ཡུལ་དུ་རྒྱུད་ཞིང་རྒྱ་ལམ་ལ་འགྲུལ་ཏེ་གཡས་སམ་གཡོན་དུ་མི་བཟློག་གོ།

༢༨ ཁྱོད་ཀྱིས་ངས་དངུལ་གྱི་རིན་གཏོང་ཞིང་ལྟོ་ཟས་ཉོ་བར་བཅུག་ནས་ཟ་བར་འགྱུར། ཁྱོད་ཀྱིས་ངས་དངུལ་གྱི་རིན་གཏོང་ཞིང་ཆུ་གནང་ནས་ང་འཐུང་བར་འགྱུར། ང་རྐང་ཐང་དུ་འགྲུལ་ཞིང་ཕར་འགྲོ་བ་འབའ་ཞིག་ལ་དགའོ།

༢༩ ཅི་ལྟར་སེ་ཨིར་ན་གནས་པའི་ཨེ་སབ་ཀྱི་བུ་རྣམས་དང་། ཨཱར་ན་གནས་པའི་མོ་ཨབ་པ་རྣམས་ཀྱིས་ང་ལ་གནང་བ་དེ་ལྟར་ཁྱོད་ཀྱིས་ཀྱང་ང་ཡོར་དན་ཆུ་ལས་བརྒལ་ནས། ཡ་ཧོ་ཝཱ་ངེད་ཀྱི་དཀོན་མཆོག་གིས་ང་ལ་གནང་བའི་ཡུལ་དུ་ཕྱིན་པའི་བར་དུ་གནོང་ཞིག་ཅེས་ཞུས་སོ།

༣༠ ཡང་ཧེས་བོན་གྱི་རྒྱལ་པོ་སི་ཧོན་ངེད་དེའི་ཡུལ་རྒྱུད་དེ་ཕར་འགྲོ་བར་མ་གནང་ངོ་། དེ་ཅིའི་ཕྱིར་ཞེ་ན། དེ་རིང་གི་ཉིན་པར་མངོན་པར་གྱུར་པ་བཞིན་དུ་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་དེ་ཁྱེད་ཀྱི་ལག་ཏུ་གནང་བའི་དོན་དུ་དེའི་སེམས་ནི་གྱོང་ཞིང་སྙིང་སྲ་བར་མཛད་པའི་ཕྱིར་རོ།

༣༡ ཡང་ཡ་ཧོ་ཝཱས་ང་ལ་ལྟོས་ཤིག་ངས་ཁྱོད་ཀྱི་མདུན་དུ་སི་ཧོན་དང་དེའི་ཡུལ་ཁྱོད་ལ་གཏོང་བར་བརྩམས་པས། ཁྱོད་ལ་དེའི་ཡུལ་ནོར་སྐལ་དུ་ཐོབ་པའི་ཕྱིར་བདག་ཏུ་འཛིན་པ་ལ་ཞུགས་ཤིག་བཀའ་སྩལ་ཏོ།

༣༢ ཡང་སི་ཧོན་རང་གི་མི་ཐམས་ཅད་དང་བཅས་སུ་ངེད་ལ་དམག་འདྲེན་དུ་ཡ་ཧཱས་རུ་ཚུར་འོངས་ནས།

༣༣ ཡ་ཧོ་ཝཱ་ངེད་ཀྱི་དཀོན་མཆོག་གིས་དེ་ངེད་ཀྱི་དབང་དུ་གནང་བས། ཁོ་རང་དང་བུ་རྣམས་དང་མི་ཐམས་ཅད་དང་བཅས་པ་དྲལ་བ་ཡིན།

༣༤ ཡང་ངེད་ཀྱིས་དེའི་དུས་སུ་དེའི་གྲོང་ཁྱེར་ཐམས་ཅད་ཁྱེར་པ་དང་། གྲོང་ཁྱེར་གང་ཡང་སྐྱེས་པ་དང་བུད་མེད་དང་བྱིས་པ་རྣམས་དང་བཅས་སུ་དམོད་པར་བྱས་ཤིང་མི་གཅིག་ཀྱང་ལུས་སུ་མ་བཅུག

༣༥ ལུག་ཕྱུགས་དང་བརྙེད་པའི་གྲོང་ཁྱེར་རྣམས་ཀྱི་བཅོམ་ནོར་འབའ་ཞིག་ངེད་ཀྱི་ཕྱིར་བླངས་པ་ཡིན།

༣༦ གྲོག་པོ་ཨར་ནོན་གྱི་ཕ་རོལ་གྱི་འགྲམ་ན་ཡོད་པའི་ཨ་རོ་ཨེར་དང་གྲོག་པོའི་འགྲམ་ན་ཡོད་པའི་གྲོང་ཁྱེར་ནས་བཟུང་སྟེ་གིལ་ཨད་ཀྱི་བར་དུ་ངེད་ཀྱིས་མ་ཐུབ་པའི་གྲོང་ཁྱེར་གང་ཡང་མེད་པ་ཡིན། ཡ་ཧོ་ཝཱ་ངེད་ཀྱི་དཀོན་མཆོག་གིས་ཐམས་ཅད་ངེད་ཀྱི་དབང་དུ་གནང་ངོ་།

༣༧ ཨམ་མོན་གྱི་བུ་རྣམས་ཀྱི་ཡུལ་དང་། གྲོག་པོ་ཡབ་བོག་གི་འཁོར་ཀུན་དང་། རི་རྒྱུད་ཀྱི་གྲོང་ཁྱེར་རྣམས་ལ། ཡ་ཧོ་ཝཱ་ངེད་ཀྱི་དཀོན་མཆོག་གིས་ངེད་ལ་མ་གནང་ཞིང་ཁྱོད་ཉེ་བར་མ་འགྲོ་གསུངས་པ་འབའ་ཞིག་ཏུ་མ་སོང་བ་ཡིན༎

༣

ཡང་ངེད་ཆས་པ་ལས་བཱ་ཤན་གྱི་ལམ་ལ་གྱེན་དུ་སོང་བས། བཱ་ཤན་གྱི་རྒྱལ་པོ་ཨོག་བྱ་བ་རང་གི་མི་ཐམས་ཅད་དང་བཅས་པས་ངེད་ལ་དམག་འདྲེན་དུ་ཨེ་དྲེ་ཨི་རུ་ཚུར་འོངས་སོ།

༢ དེའི་ཚེ་ཡ་ཧོ་ཝཱས་ང་ལ། ངས་དེ་རང་དང་དེའི་མི་ཐམས་ཅད་དང་དེའི་ཡུལ་ཁྱོད་ཀྱི་ལག་ཏུ་བཏང་བས་མ་འཇིགས་ཤིག ཁྱོད་ཀྱིས་ཨ་མོར་པའི་རྒྱལ་པོ་སི་ཧོན་་ཧེས་བོན་ན་གནས་པ་ལ་བྱས་པ་དང་འདྲ་བར་དེ་ལ་ཡང་བྱེད་པར་འགྱུར་རོ་ཞེས་བཀའ་སྩལ་ཏོ།

༣ ཡང་ཡ་ཧོ་ཝཱ་ངེད་ཀྱི་དཀོན་མཆོག་གིས་བཱ་ཤན་གྱི་རྒྱལ་པོ་ཨོག་དང་དེའི་མི་ཐམས་ཅད་ངེད་ཀྱི་ལག་ཏུ་གནང་བས་ངེད་ཀྱིས་དེ་ལས་གཅིག་ཀྱང་མ་ལུས་པའི་བར་དུ་མེད་པར་བྱས་སོ།

༤ ཡང་ངེད་ཀྱིས་དེའི་དུས་སུ་ཁོའི་གྲོང་ཁྱེར་ཐམས་ཅད་བླངས་ནས། གྲོང་ཁྱེར་མ་བཅོམ་པ་གཅིག་ཀྱང་མ་ལུས་སོ། བཱ་ཤན་ན་ཨོག་གི་རྒྱལ་ཁམས་ཀྱི་གྲོང་ཁྱེར་དྲུག་ཅུ་ཡོད་པའི་ཨར་གོབ་ཀྱི་ཡུལ་འཁོར་ཐམས་ཅད་བླངས་སོ།

༥ གྲོང་ཁྱེར་དེ་ཐམས་ཅད་ལྕགས་རི་མཐོན་པོ་དང་རྒྱ་སྒོ་དང་ཨར་ཤིང་རྣམས་དང་ལྡན་པ་ཡོད་པ་ཡིན། དེ་མ་གཏོགས་པར་ལྕགས་རི་མེད་པའི་ཡུལ་ཚོ་ཤིན་ཏུ་མང་པོ་ཡོད་པ་ཡིན།

༦ ཡང་ངེད་ཀྱིས་ཧེས་བོན་གྱི་རྒྱལ་པོ་སི་ཧོན་ལ་བྱས་པ་བཞིན་དུ་དེ་དག་གི་གྲོང་ཁྱེར་རེའི་སྐྱེས་པ་དང་བུད་མེད་དང་བྱིས་པ་རྣམས་མེད་པར་བྱས་སོ།

༧ ཕྱུགས་ཐམས་ཅད་དང་གྲོང་ཁྱེར་རྣམས་ཀྱི་བཅོམ་ནོར་ངེད་ཀྱི་ཕྱིར་བླངས་པ་ཡིན།

༨ དུས་དེ་རང་ལ་ངེད་ཀྱིས་ཡོར་དན་ཆུའི་ཕ་རོལ་ན་ཡོད་པའི་ལུང་བ་གྲོག་པོ་ཨར་ནོན་ནས་རི་ཧེར་མོན་གྱི་བར་དུ་ཨ་མོར་པའི་རྒྱལ་པོ་གཉིས་ཀྱི་ལག་པ་ནས་ལེན་པ་ཡིན།

༩ ཧེར་མོན་དེའི་མིང་ཚི་དོན་པ་རྣམས་ཀྱིས་སིར་ཡོན་དང་ཨ་མོར་པ་རྣམས་ཀྱིས་སེ་ནིར་ཞེས་བཏགས་སོ།

༡༠ ཐང་ལ་ཡོད་པའི་གྲོང་ཁྱེར་ཐམས་ཅད་དང་གིལ་ཨད་ཡུལ་ཐམས་ཅད་དང་བཱ་ཤན་པ་ཨོག་གི་རྒྱལ་ཁམས་ཀྱི་གྲོང་ཁྱེར་སལ་ཀཱ་དང་ཨེ་དྲེ་ཨི་ཡི་བར་དུ་བཱ་ཤན་ཡུལ་ཐམས་ཅད་ངེད་ཀྱིས་བླངས་སོ།

༡༡ བཱ་ཤན་གྱི་རྒྱལ་པོ་ཨོག་གཅིག་པོ་གྱད་པ་རྣམས་ཀྱི་ལྷག་མ་ནས་ལུས་པ་ཡིན་ནོ། ལྟོས་ཤིག དེའི་མལ་ཁྲི་ནི་ལྕགས་ཀྱིས་བཟོས་པའི་མལ་ཁྲིའི་རིང་ཁྱད་མིའི་ཁྲུ་ཚད་བཞིན་དུ་ཁྲུ་དགུ། ཞེང་ཁྱད་ཁྲུ་བཞི་ཡིན་ཏེ། མལ་ཁྲི་དེ་ཨམ་མོན་གྱི་བུ་རྣམས་ཀྱི་ཡུལ་རབ་བཱ་བྱ་བ་རུ་མེད་དམ།

༡༢ ཡང་དེའི་དུས་སུ་ངེད་ལ་བདག་ཏུ་ཐོབ་པའི་ཡུལ་ནས་གྲོག་པོ་ཨར་ནོན་གྱི་ཕ་རོལ་ན་ཡོད་པའི་ཨ་རོ་ཨེར་ནས་བཟུང་སྟེ་རི་རྒྱུད་གིལ་ཨད་ཀྱི་ཕྱེད་དང་དེ་ན་ཡོད་པའི་གྲོང་ཁྱེར་རྣམས་ངས་རུ་བེན་དང་གད་ལ་བཏང་ངོ་།

༡༣ ཡང་གིལ་ཨད་ཀྱི་ལྷག་མ་དང་ཨོག་གི་རྒྱལ་ཁམས་བཱ་ཤན་ཐམས་ཅད་མ་ན་ཤེའི་སྡེ་ཕྱེད་ལ་བཏང་ངོ་། ཡུལ་གང་ཞེ་ན། ཡུལ་འཁོར་ཨར་གོབ་ཐམས་ཅད་གྱད་པ་རྣམས་ཀྱི་ཡུལ་ཞེས་ཟེར་བའི་བཱ་ཤན་ཡུལ་ཀུན་དང་བཅས་པའོ།

༡༤ མ་ན་ཤེའི་བུ་ཡ་ཨིར་གྱིས་ཨར་གོབ་དེ་རིང་གི་ཉིན་མོའི་བར་དུ་རང་གི་མིང་བཞིན་དུ་བཱ་ཤན་་ཧ་ཝོད་ཡ་ཨིར་ཞེས་བཏགས་ནས་ཡུལ་འཁོར་གེ་ཤུ་རི་དང་མ་ཨ་ཀད་ཀྱི་ས་མཚམས་ཀྱི་བར་དུ་བཟུང་ངོ་།

༡༥ ཡང་མ་ཀིར་ལ་ངས་གིལ་ཨད་བཏང་ངོ་།

༡༦ ཡང་རུ་བེན་དང་གད་ལ་ངས་གིལ་ཨད་ནས་བཟུང་སྟེ་གྲོག་པོ་ཨར་ནོན་གྱི་བར་དུ་ལུང་པ་ཕྱེད་དང་། གྲོག་པོ་ཡབ་བོག་གི་བར་དུ་ཨམ་མོན་གྱི་བུ་རྣམས་ཀྱི་ས་མཚམས་ཡོད་པའི་མཐའ་འཁོར་དང་།

༡༧ ཐང་དང་ཡོར་དན་དང་དེའི་འགྲམ་ཀིན་ནེ་རེད་ནས་ཤར་ཕྱོགས་ཀྱི་རི་ཕིས་ཀཱའི་ཟུར་ན་ཡོད་པའི་ཚྭ་མཚོ་ཞེས་བྱ་བའི་ཐང་གི་མཚོའི་བར་དུ་བཏང་ངོ་༎

༡༨ དེའི་ཚེ་ངས་ཁྱོད་རྣམས་ལ་འདི་སྐད་དུ། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཡུལ་འདི་བདག་ཏུ་འཛིན་པའི་ཕྱིར་གནང་ངོ་། ཁྱོད་ལས་དམག་འདྲེན་དུ་རུང་བ་དཔའ་རྩལ་ཅན་གང་ཡིན་པ་གོ་ཆ་གོན་ཏེ་ཁྱེད་ཀྱི་སྤུན་ཨིས་ར་ཨེལ་གྱི་བུ་རྣམས་ཀྱི་སྔོན་དུ་ཕ་རོལ་ཏུ་འགྲོ་བའི་རིགས་སོ།

༡༩ ཁྱེད་ཀྱི་བཟའ་ཟླ་རྣམས་དང་ཕྲུ་གུ་རྣམས་དང་ཕྱུགས་འབའ་ཞིག་ངས་ཁྱེད་ལ་བཏང་བའི་གྲོང་ཁྱེར་རྣམས་ལ་གནས་པར་རུང་། ངས་ཁྱེད་ལ་ཕྱུགས་མང་པོ་ཡོད་པར་ཤེས་སོ།

༢༠ ནམ་གྱི་བར་དུ་འགྲོ་དགོས་ཞེ་ན། ཡ་ཧོ་ཝཱས་ཁྱེད་དང་འདྲ་བར་ཁྱེད་ཀྱི་སྤུན་རྣམས་ལ་ཡང་ངལ་གསོ་བ་གནང་ཞིང་། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཡོར་དན་ཆུའི་ཕ་རོལ་ན་གནང་རྒྱུ་ཡོད་པའི་ཡུལ་དེ་དེ་དག་གིས་བདག་ཏུ་མ་བཟུང་བའི་བར་དུའོ། དེའི་འོག་ཏུ་ངས་ཁྱེད་ལས་རེ་རེ་ལ་བཏང་བའི་ས་ཞིང་དང་ཁང་པ་རུ་ཕྱིར་ལོག་པའི་རིགས་སོ་ཞེས་བསྐུལ་ཏོ།

༢༡ ཡང་དེའི་ཚེ་ངས་ཡོ་ཤུ་ཨ་ལ་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་རྒྱལ་པོ་དེ་གཉིས་ལ་ཅི་དང་ཅི་མཛད་པ་ཁྱོད་ཀྱི་མིག་གིས་མ་མཐོང་ངམ། དེ་བཞིན་དུ་ཁྱོད་གང་དུ་འགྲོ་བའི་རྒྱལ་ཁམས་ཐམས་ཅད་ལ་ཡ་ཧོ་ཝཱས་མཛད་པར་འགྱུར་རོ།

༢༢ དེ་དག་ལ་མ་འཇིགས་ཤིག ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ཀྱི་ཚབ་ཏུ་དགྲ་བྱེད་པ་རྣམས་གཞོམ་མོ་ཞེས་བསྐུལ་ཏོ༎

༢༣ དེའི་ཚེ་ངས་ཡ་ཧོ་ཝཱ་ལ་འདི་སྐད་དུ།

༢༤ ཀྱེ་ཡ་ཧོ་ཝཱ་དཀོན་མཆོག ཁྱེད་ཀྱིས་ཉིད་ཀྱི་མངའ་ཐང་དང་ཕྱག་མཐུ་ལྡན་ནི་ཉིད་ཀྱི་བྲན་པོ་ལ་སྟོན་པར་བརྩམས། ཁྱེད་ཀྱི་ཕྲིན་ལས་དང་ཁྱེད་ཀྱི་མངའ་ཐང་བཞིན་དུ་མཛད་པའི་དཀོན་མཆོག་ནམ་མཁའ་དང་ས་ལ་གང་ན་ཡོད།

༢༥ བདག་ཡོར་དན་གྱི་ཕ་རོལ་ན་ཡོད་པའི་ཡུལ་བཟང་པོ། རི་རྒྱུད་བཟང་པོ་འདི་དང་རི་ལི་བ་ནོན་མཐོང་བར་དགའ་བས། བདག་ཕ་རོལ་ཏུ་འགྲོ་བར་གནོང་ཞིག་ཅེས་གསོལ་པས།

༢༦ ཡ་ཧོ་ཝཱ་ཁྱོད་རྣམས་ཀྱི་རྐྱེན་གྱིས་ང་ལ་ཐུགས་ཁྲོས་ཤིང་ངའི་ཞུ་བ་ལ་མ་གསན་ཏེ་ཡ་ཧོ་ཝཱས་ང་ལ། ད་ཆོག བྱ་བ་དེའི་གཏམ་ང་ལ་ལྷག་པར་མ་ཞུ།

༢༧ རི་ཕིས་ཀཱའི་རྩེ་མོ་ལ་འཛེག་ནས། ཁྱོད་ཀྱི་མིག་ནུབ་དང་བྱང་དང་ལྷོ་དང་ཤར་ཕྱོགས་སུ་ཐེག་ལ་ཁྱོད་ཀྱི་མིག་གིས་ལྟོས་ཤིག དེ་ཅིའི་ཕྱིར་ཞེ་ན། ཁྱོད་ཡོར་དན་ཆུའི་ཕ་རོལ་ཏུ་འགྲོ་བར་མི་འགྱུར།

༢༨ ཡོ་ཤུ་ཨ་ལ་དབང་བསྐུར་ནས་དེ་ལ་བརྟན་པོར་བྱོས་ལ་དེའི་སྟོབས་སྤེལ་བར་བྱོས་ཤིག དེ་ནི་མི་སྡེ་འདིའི་མདུན་དུ་ཕ་རོལ་ཏུ་འགྲོ་ཞིང་། ཁྱོད་ཀྱིས་མཐོང་བའི་ཡུལ་ནི་དེ་དག་གིས་བདག་ཏུ་འཛིན་དུ་འཇུག་པར་འགྱུར་རོ་ཞེས་བཀའ་གནང་ངོ་།

༢༩ དེ་ལྟར་ངེད་ལུང་པ་རུ་བེད་ཕེ་ཨོར་བྱ་བའི་ཐང་དུ་གནས་སོ༎

༤

ད་ཀྱེ་ཨིས་ར་ཨེལ་ངས་ཁྱེད་ཀྱིས་དེ་བཞིན་དུ་བྱེད་པའི་ཕྱིར་སྟོན་པའི་སྤྱད་མཚམས་དང་བཀའ་ཁྲིམས་དེ་ལ་ཉོན་ཅིག གང་ལ་ཞེ་ན། ཁྱེད་འཚོ་བ་དང་། ཡ་ཧོ་ཝཱ་ཁྱེད་ཀྱི་ཕ་མེས་ཀྱི་དཀོན་མཆོག་གིས་ཁྱེད་ལ་གནང་བའི་ཡུལ་དུ་འཇུག་ཅིང་བདག་ཏུ་འཛིན་པའི་ཕྱིར་རོ།

༢ ངས་ཁྱེད་ལ་སྐུལ་བའི་བཀའ་དེ་ལ་མ་སྣོན་དེ་ལས་ཡང་མ་འཕྲི་བར་ཡ་ཧོ་ཝཱ་ཁྱེད་ཀྱི་དཀོན་མཆོག་གི་བཀའ་ཁྲིམས་དེས་ཁྱེད་ལ་སྐུལ་བ་རྣམས་སྲུངས་ཤིག

༣ ཁྱེད་ཀྱི་མིག་གིས་ནི་ཡ་ཧོ་ཝཱས་བ་ཨཱལ་ཕེ་ཨོར་གྱི་ཕྱིར་ཅི་དང་ཅི་མཛད་པ་མཐོང་བ་ཡིན། མི་གང་ཡང་བ་ཨཱལ་ཕེ་ཨོར་གྱི་རྗེས་སུ་འབྲངས་པ་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ཀྱི་ནང་ནས་མེད་པར་མཛད་དོ།

༤ ཡ་ཧོ་ཝཱ་ཁྱེད་ཀྱི་དཀོན་མཆོག་ལ་རྟེན་པ་ཁྱེད་ཐམས་ཅད་དེ་རིང་གི་ཉིན་པར་གསོན་ནོ།

༥ ཀྱེ་ཧོ་ཡ་ཧོ་ཝཱ་ངའི་དཀོན་མཆོག་གིས་ང་ལ་བཀའ་སྩལ་པ་བཞིན་དུ་ངས་ཁྱོད་ལ་སྤྱད་མཚམས་དང་བཀའ་ཁྲིམས་རྣམས་བསྟན་ཏོ། ཁྱེད་ཅི་བདག་ཏུ་འཛིན་དུ་འགྲོ་བའི་ཡུལ་དེར་དེ་བཞིན་དུ་བྱེད་པའི་ཕྱིར་རོ།

༦ དེ་བས་ན་དེ་བཞིན་དུ་བྱོས་ལ་སྲུངས་ཤིག དེ་ནི་མི་སྡེ་རྣམས་ཀྱི་མཐོང་ངོར་ཁྱེད་ཀྱི་ཤེས་རབ་དང་བློ་གྲོས་ཡིན་ཏེ། དེ་དག་གིས་བཀའ་ཁྲིམས་འདི་ཐམས་ཅད་ཐོས་ཤིང་འདི་སྐད་དུ། མི་སྡེ་ཆེན་པོ་འདི་ཤེས་རབ་དང་བློ་གྲོས་དང་ལྡན་པ་ཡིན་པར་ངེས་སོ་ཞེས་སྨྲ་བར་འགྱུར་རོ།

༧ ཅི་ལ་ཞེ་ན། ངེད་ཀྱི་དཀོན་མཆོག་གིས་ངེད་ཀྱིས་ཁོང་ལ་ནམ་གསོལ་བ་འདེབས་སྐབས་ཀུན་ཏུ་ངེད་ལ་ཐུགས་ཉེ་བ་ལྟར་མཛད་དེ།

༨ མི་བརྒྱུད་ཆེན་པོ་གཞན་ཞིག་དེ་ལྟ་བུའི་དཀོན་མཆོག་དང་ལྡན་པ་གང་ཡོད་པ་ངས་ཁྱེད་ལ་དེ་རིང་གཏན་ལ་འབེབས་པའི་སྤྱད་མཚམས་དང་ཁྲིམས་དྲང་པོ་རྣམས་དང་འདྲ་བའི་བཀའ་ཁྲིམས་དང་ལྡན་པའི་མི་བརྒྱུད་ཆེན་པོ་གང་དུ་ཡོད།

༩ འོན་ཀྱང་ཁྱོད་ཀྱི་མིག་གིས་མཐོང་བའི་བྱ་བ་རྣམས་མི་རྗེད་པ་དང་ཁྱོད་མ་འཆི་བའི་བར་དུ་ཞག་རེ་བཞིན་ཁྱོད་ཀྱི་སྙིང་ནས་འཚོར་བར་མི་འཇུག་གི། ཁྱོད་ཀྱི་བུ་རྣམས་དང་། ཁྱོད་ཀྱི་བུ་རྣམས་ཀྱི་བུ་རྣམས་ལ་སྟོན་པ་ལ་ཟོན་བྱོས་ལ་སེམས་སྲུངས་ཤིང་།

༡༠ བྱ་བ་གང་ཞེ་ན། ཁྱོད་ཡ་ཧོ་ཝཱ་ཁྱོད་ཀྱི་དཀོན་མཆོག་གི་སྤྱན་སྔར་རི་ཧོ་རེབ་ཀྱི་དྲུང་དུ་བྱུང་བའི་ཉིན་མོར་ཡ་ཧོ་ཝཱས་ང་ལ་མི་སྡེ་ངའི་ཕྱིར་སྡུས་དང་། དེ་དག་ས་ལ་ནམ་འཚོ་བའི་བར་དུ་ང་ལ་འཇིགས་པ་དང་། དེ་དག་གིས་རང་གི་བུ་རྣམས་ལ་སློབ་པའི་ཕྱིར་ངས་དེ་དག་གིས་སློབ་རྒྱུ་ཡིན་པའི་བཀའ་རྣམས་སྟོན་པར་བྱའོ་ཞེས་བཀའ་སྩལ་ཏོ།

༡༡ ཡང་ཁྱེད་ཉེ་བར་འོངས་ཏེ་རིའི་རྩ་བའི་མདུན་དུ་འགྲེང་བའི་ཚེ། རི་ནམ་མཁའི་གཞུང་གི་བར་དུ་མེས་འབར་བ་དང་། གློག་སྤྲིན་དང་མུན་པ་མུན་ནག་བྱུང་ངོ་།

༡༢ ཡང་མེའི་དཀྱིལ་ནས་ཡ་ཧོ་ཝཱས་ཁྱེད་ལ་གསུངས་པ་དང་། གསུང་གི་སྒྲ་ཁྱེད་ཀྱིས་ཐོས་ཀྱང་། སྒྲ་མ་གཏོགས་པར་སྐུ་གཟུགས་གང་ཡང་མ་མཐོང་།

༡༣ ཡང་ཁོང་གིས་ཉིད་ཀྱི་ཞལ་ཆད་ཞེ་ན་བཀའ་བཅུ་ནི་ཁྱོད་རྣམས་ལ་བསྒྲགས་ཤིང་ཁྱེད་ཀྱིས་དེ་བཞིན་དུ་བྱེད་པར་དགོས་ཤེས་བཀའ་སྩལ་ནས། རྡོ་ལེབ་གཉིས་ཀྱི་ཁར་བྲིས་པར་མཛད་དོ།

༡༤ དེའི་ཚེ་ཡ་ཧོ་ཝཱས་ང་ལ། དེ་དག་ལ་སྤྱད་མཚམས་དང་བཀའ་ཁྲིམས་རྣམས་སྟོན་ལ། དེ་དག་གང་གི་ཡུལ་བདག་ཏུ་འཛིན་པར་ཕ་རོལ་ཏུ་འགྲོ་ན། ཡུལ་དེ་ན་དེ་བཞིན་དུ་བྱེད་པར་དགོས་སོ་ཞེས་བཀའ་གནང་ངོ་༎

༡༥ དེ་བས་ན་ཡ་ཧོ་ཝཱས་རི་ཧོ་རེབ་ལ་མེའི་དཀྱིལ་ནས་གསུང་མཛད་པའི་ཉིན་མོར་ཁྱེད་ཀྱིས་གཟུགས་བརྙན་གང་ཡང་མ་མཐོང་བས།

༡༦ ཁྱེད་ཀྱིས་རང་སླད་པར་མི་བྱེད་པའི་ཕྱིར་ཁྱེད་ལ་སྐུ་འདྲ་ཞིག་བཟོ་བ་ལས་རང་གི་སེམས་ཞིབ་པར་སྲུངས་ཤིག སྐུ་འདྲ་གང་ཞེ་ན། གཟུགས་བརྙན་གྱི་དབྱིབས་གང་རུང་དང་། ཕོ་མོའི་དབྱིབས་དང་།

༡༧ ས་གཞི་ལ་ཡོད་པའི་དུད་འགྲོ་ཡི་དབྱིབས་གང་རུང་དང་། བར་སྣང་ན་འཕུར་བའི་འདབ་ཆགས་ཀྱི་དབྱིབས་གང་རུང་དང་།

༡༨ ས་ལ་ལྟོ་འགྲོའི་དབྱིབས་གང་རུང་དང་། སའི་འོག་ན་ཡོད་པའི་ཉའི་དབྱིབས་གང་རུང་ངོ་།

༡༩ ཡང་ཁྱོད་ཀྱི་མིག་ནམ་མཁའི་ཕྱོགས་ལ་འདེགས་ཤིང་། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ནམ་མཁའ་ཐམས་ཅད་ཀྱི་འོག་ན་ཡོད་པའི་མི་ཐམས་ཅད་ལ་བགོས་པར་མཛད་པའི་ཉི་མ་དང་ཟླ་བ་དང་སྐར་མ་རྣམས་ཞེ་ན། ནམ་མཁའི་ཚོགས་ཐམས་ཅད་ལ་ཁྱོད་ཀྱིས་མཐོང་ཞིང་ལྟ་བ་ལོག་ནས་དེ་དག་ལ་ཕྱག་འབུལ་ཞིང་གཡོག་བྱེད་པ་ལས་སྲུངས་ཤིག

༢༠ ཡང་ཡ་ཧོ་ཝཱས་ཁྱོད་རྣམས་བཟུང་ནས། དེ་རིང་གི་ཞག་ལ་འོང་བ་བཞིན་དུ་ཁྱེད་ཁོང་གིས་བདག་ཏུ་མཛད་པའི་རིགས་བརྒྱུད་འབྱུང་བའི་ཕྱིར་དུ་མི་སེར་ཡུལ་གྱི་ལྕགས་ཀྱི་མེ་ཐབ་ཀྱི་ནང་ནས་བཏོན་པར་མཛད།

༢༡ ཡང་ཁྱོད་རྣམས་ཀྱི་རྐྱེན་གྱིས་ཡ་ཧོ་ཝཱས་ང་ལ་ཐུགས་ཁྲོས་ཤིང་ང་ཡོར་དན་ཆུའི་ཕ་རོལ་ཏུ་མི་འགྲོ་སྟེ། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་ནོར་སྐལ་དུ་གནང་བའི་ཡུལ་བཟང་པོ་དེར་ཕྱིན་པ་མི་འགྱུར་བའི་ཕྱིར་དབུ་མནའ་བཞེས་སོ།

༢༢ ང་ནི་ཡུལ་འདི་ན་འཆི་སྟེ་ཡོར་དན་གྱི་ཕ་རོལ་ཏུ་མི་འགྲོའི། ཁྱེད་འགྲོ་ཞིང་ཡུལ་བཟང་པོ་དེ་བདག་ཏུ་འཛིན་པར་འགྱུར་རོ།

༢༣ ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་དང་མཛད་པའི་ཞལ་ཆད་བརྗེད་དེ། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་བཀག་པའི་སྐུ་འདྲའམ་རྫས་ཤིག་གི་དབྱིབས་གང་ཡང་བཟོ་བ་ལས་སྲུངས་ཤིག

༢༤ ཡ་ཧོ་ཝཱ་ཁྱོད་ཀྱི་དཀོན་མཆོག་ནི་ཟ་བའི་མེ་ལྟ་བུ་དང་། དཀོན་མཆོག་འགྲན་སེམས་ཅན་ཞིག་ལགས་པའི་ཕྱིར་རོ༎

༢༥ ཁྱེད་ལས་བུ་རྣམས་དང་། བུ་རྣམས་ཀྱི་བུ་རྣམས་བྱུང་བ་དང་ཡུན་རིང་ཞིག་ཡུལ་དེ་ན་གནས་པར་འགྱུར་བའི་ཚེ་ན། གལ་ཏེ་ཁྱོད་ཀྱིས་རང་སླད་པར་བྱེད་དེ་སྐུ་འདྲའམ་རྫས་ཤིག་གི་དབྱིབས་གང་ཡང་བཟོས་པས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་སྤྱན་སྔར་ངན་པ་སྤྱོད་ཅིང་ཁོང་གི་ཐུགས་ཁྲོ་དཀྲུག་ན།

༢༦ ངས་དེ་རིང་གི་ཞག་ལ་ཁྱེད་ཀྱི་ཕྱིར་ནམ་མཁའ་དང་ས་དཔང་པོར་འཛུག་ཏེ་ཁྱེད་མྱུར་དུ་གང་གི་ཡུལ་བདག་ཏུ་འཛིན་པའི་ཕྱིར་ཡོར་དན་ཆུའི་ཕ་རོལ་ཏུ་འགྲོ་བ་དེའི་ནང་ན་ཁྱོད་རྣམས་ནི་ཡུན་རིང་ཞིག་ཏུ་མ་གནས་པར་ཁྱོན་ནས་མེད་པར་འགྱུར་རོ།

༢༧ ཡང་ཡ་ཧོ་ཝཱས་ཁྱེད་མི་བརྒྱུད་རྣམས་ཀྱི་ཁྲོད་དུ་འབྱེར་བར་མཛད་དེ། གཞན་མི་བརྒྱུད་རྣམས་ཀྱི་ཁྲོད་དུ་ཡ་ཧོ་ཝཱས་ཁྱོད་སྐྲོད་པར་འགྱུར་བ་དེར་ཁྱེད་གྲངས་ཉུང་བ་འབའ་ཞིག་ལུས་པར་འགྱུར་རོ།

༢༨ དེར་ཁྱེད་ཀྱིས་མིས་བཟོས་པའི་ལྷ་རྡོ་དང་ཤིང་ནས་བཟོས་པ་མིག་མི་མཐོང་པ། རྣ་བས་མི་ཐོས་པ། ཁ་ཟས་མི་ཟ་བ། སྣས་མི་སྣུམ་པ་རྣམས་ལ་གཡོག་བྱའོ།

༢༩ ཡང་ཁྱོད་ཀྱིས་དེ་ནས་ཡ་ཧོ་ཝཱ་ཁྱོད་ཀྱི་དཀོན་མཆོག་འཚོལ་ན། གལ་ཏེ་སྙིང་ཚང་མ་དང་སེམས་ཚང་མ་ནས་འཚོལ་ན་རྙེད་པར་འགྱུར་རོ།

༣༠ ཁྱོད་སྡུག་བསྔལ་མྱོང་ཞིང་མཐའ་མའི་དུས་སུ་གཏམ་དེ་རྣམས་བཞིན་དུ་ཁྱོད་ལ་འབྱུང་བའི་ཚེ་གལ་ཏེ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱོགས་སུ་སེམས་སྒྱུར་ཏེ་ཁོང་གི་བཀའ་ལ་ཉན་ན།

༣༡ ཡ་ཧོ་ཝཱ་ཁྱོད་ཀྱི་དཀོན་མཆོག་ནི་དཀོན་མཆོག་ཐུགས་བརྩེ་བར་དགོངས་པ་ལགས་པས། ཁོང་གིས་ཁྱོད་མི་སྤོང་། མི་གཞིག དབུ་མནའ་བཞེས་ཤིང་ཁྱོད་ཀྱི་ཕ་མེས་དང་མཛད་པའི་ཞལ་ཆད་དེ་ཐུགས་གཡེལ་བར་མི་འགྱུར་རོ༎

༣༢ འོ་ན་སྔོན་འདས་པའི་དུས་སུ་ཁྱོད་ད་རུང་མ་གསོན་པའི་ཚེ་དཀོན་མཆོག་གིས་ས་གཞི་ལ་ཐོག་མར་མི་ནི་བཀོད་པའི་ཉི་མ་ནས་བཟུང་སྟེ་ནམ་མཁའི་ཕྱོགས་གཅིག་ནས་ཕྱོགས་གཞན་མའི་བར་དུ་འདི་ལྟ་བུ་ཆེན་པོ་ཞིག་ཡོད་པ་ཡིན་ནམ་ཐོས་པར་གྱུར་པ་འདྲིས་ཤིག

༣༣ ཁྱོད་དང་འདྲ་བར་མི་བརྒྱུད་གཅིག་གིས་མེའི་གཞུང་ལས་དཀོན་མཆོག་གིས་གསུང་བ་ཐོས་ནས་འཚོའམ།

༣༤ ཡ་ཧོ་ཝཱ་ཁྱེད་ཀྱི་དཀོན་མཆོག་གིས་མི་སེར་ཡུལ་ན་ཁྱེད་ཀྱི་མཐོང་ངོར་ཅི་དང་ཅི་ཁྱེད་ལ་མཛད་པ་དང་འདྲ་བར་དཀོན་མཆོག་གིས་མི་བརྒྱུད་ཅིག་མི་བརྒྱུད་གཞན་ཞིག་གི་དབུས་ནས་ཉམས་ཚོད་བཞེས་པའི་ཐབས་དང་ལྟས་དང་ཕྲིན་ལས་ངོ་མཚར་ཆེ་བ་དང་དམག་དང་མཐུ་ལྡན་པའི་བརྐྱང་བའི་ཕྱག་དང་སྡུག་བསྔལ་ཆེ་བ་རྣམས་ཀྱི་སྒོ་ནས་ཉིད་ཀྱི་ཕྱིར་ནམ་འདམ་པར་མཛད་པ་ཡིན།

༣༥ ཁྱོད་ལ་དེ་བསྟན་པར་གྱུར་བའི་དོན་ནི། ཡ་ཧོ་ཝཱ་ནི་དཀོན་མཆོག་ལགས་ཤིང་ཁོང་མ་གཏོགས་པར་དཀོན་མཆོག་གཞན་ཞིག་མེད་པ་ཁྱོད་ཀྱིས་རྟོགས་པའི་ཕྱིར་ཡིན་ནོ།

༣༦ ཁྱོད་ལ་ཞལ་གདམས་མཛད་པའི་ཕྱིར་ནམ་མཁའ་ལས་ཉིད་ཀྱི་གསུང་ཁྱོད་ལ་ཐོས་སུ་བཅུག ས་རུ་ཁོང་གི་མེ་ཆེན་པོ་ཁྱོད་ལ་མཐོང་དུ་བཅུག ཁོང་གི་བཀའ་མེའི་གཞུང་ལས་ཐོན་པ་རྣམས་ཁྱོད་ཀྱིས་ཐོས་སོ།

༣༧ ཡང་ཁོང་གིས་ཁྱོད་ཀྱི་ཕ་མེས་ལ་བྱམས་པས། དེའི་ཕྱིར་དུ་ཁོང་གིས་དེ་ཚོའི་རྗེས་སུ་དེ་དག་གི་ས་བོན་འདམས་ནས། ཁོང་མཉམ་པོ་བཞུགས་ཤིང་རང་གི་དབང་ཆེ་བས་ཁྱེད་མི་སེར་ཡུལ་ནས་ཁྲིད་དོ།

༣༨ ཁྱོད་ལས་མི་བརྒྱུད་ཆེ་བ་དང་དབང་ཅན་རྣམས་ཁྱེད་ཀྱི་སྔོན་དུ་བསྐྲད་ནས། ཁྱེད་ནང་དུ་འཁྲིད་པ་དང་། ཁྱོད་ལ་དེ་དག་གི་ཡུལ་ས་སྐལ་དུ་གནང་བའི་ཕྱིར་རོ། ཇི་ལྟར་དེ་རིང་གི་ཉིན་མོ་ལ་ཡོད་དོ།

༣༩ དེ་བས་ན་ཡ་ཧོ་ཝཱ་མ་གཏོགས་པར་སྟེང་གི་ནམ་མཁའ་དང་འོག་གི་ས་རུ་དཀོན་མཆོག་གཞན་སུ་ཡང་མེད། དེ་ནི་དེ་རིང་གི་ཉིན་པར་སྒོམས་ལ་སྙིང་ལ་ཆོང་ཞིག

༤༠ ཡང་ཁོང་གི་སྤྱད་མཚམས་དང་བཀའ་ཁྲིམས་ངས་དེ་རིང་ཁྱོད་ལ་སྐུལ་བ་རྣམས་སྲུང་ཤིག དེ་བཞིན་དུ་བྱ་ན་ཁྱོད་བུ་རྣམས་དང་བཅས་པ་བདེ་བར་འགྱུར་བ་དང་། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དུས་རྒྱུན་ཕྱིར་ཁྱོད་ལ་གནང་བའི་ཡུལ་དེར་ཡུན་རིང་པོར་འཚོ་བར་འགྱུར་རོ་ཞེས་བཀའ་སྩལ་ཏོ༎

༤༡ དེའི་འོག་ཏུ་མོ་ཤེས་ཡོར་དན་ཆུའི་ཕ་རོལ་ན་ཤར་ཕྱོགས་སུ་གྲོང་ཁྱེར་གསུམ་འདམས་སོ།

༤༢ དེ་ཅིའི་ཕྱིར་ཞེ་ན། མི་ཞིག་གིས་ཁྱིམ་མཚེས་ལ་སྔོན་ནས་འཁོན་མེད་པར་མ་ཤེས་པར་བསད་མཁན་དེ་ཤོར་ཏེ། གལ་ཏེ་གྲོང་ཁྱེར་དེ་དག་ལས་གཅིག་ཏུ་འབྲོས་ན་གསོན་པོར་ལུས་པའི་ཕྱིར་རོ།

༤༣ གྲོང་ཁྱེར་གང་ཞེ་ན། རུ་བེན་པ་རྣམས་ཀྱི་ཁྲོད་དུ་ཐང་སྟོང་ལ་འབྲོག་སྟོང་ན་བེ་ཚེར་དང་། གད་པ་རྣམས་ཀྱི་ཁྲོད་དུ་གིལ་ཨད་ན་རཱ་མོད་དང་། མ་ན་ཤེ་པ་རྣམས་ཀྱི་ཁྲོད་དུ་བཱ་ཤན་ན་གོ་ལན་ཞེས་བྱ་བའོ༎

༤༤ དེ་ནི་མོ་ཤེས་ཨིས་ར་ཨེལ་གྱི་བུ་རྣམས་ལ་བསྟན་པའི་བཀའ་ཁྲིམས་ལགས་སོ།

༤༥ ཨིས་ར་ཨེལ་གྱི་བུ་རྣམས་མི་སེར་ཡུལ་གྱི་ཕྱི་རོལ་ཏུ་ཐོན་ནས། མོ་ཤེ་དེ་དག་ལ་བསྟན་པའི་དཔང་མཛད་རྣམས་དང་སྤྱད་མཚམས་རྣམས་དང་བཀའ་ཁྲིམས་རྣམས་ཡིན།

༤༦ གནས་གང་ན་བསྟན་ཞེ་ན། ཡོར་དན་ཆུའི་ཕ་རོལ་ན་ཡོད་པའི་ལུང་པ་བེད་ཕེ་ཨོར་གྱི་ཐད་དུ་ཧེས་བོན་དུ་གནས་པའི་ཨ་མོར་པའི་རྒྱལ་པོ་སི་ཧོན་གྱི་ཡུལ་དུ་བསྟན་ཏོ། མོ་ཤེ་དང་ཨིས་ར་ཨེལ་གྱི་བུ་རྣམས་མི་སེར་ཡུལ་གྱི་ནང་ནས་ཐོན་ནས་རྒྱལ་པོ་དེ་ལས་རྒྱལ་ནས།

༤༧ དེ་དང་བཱ་ཤན་གྱི་རྒྱལ་པོ་ཨོག་ནི་ཨ་མོར་པ་རྣམས་ཀྱི་རྒྱལ་པོ་དེ་གཉིས་ཀྱི་ཡུལ་ཡོར་དན་ཆུའི་ཕ་རོལ་ཏུ་ཤར་ཕྱོགས་སུ་ཡོད་པ་དེ་བདག་ཏུ་བཟུང་ངོ་།

༤༨ ཡུལ་དེ་ནི་གྲོག་པོ་ཨར་ནོན་གྱི་འགྲམ་ན་ཡོད་པའི་ཨ་རོ་ཨེར་ནས་ཧེར་མོན་བྱ་བའི་རི་སི་ཡོན་གྱི་བར་དུ་དང་།

༤༩ ཡོར་དན་གྱི་ཕ་རོལ་ཏུ་ཤར་ཕྱོགས་སུ་ཡོད་པའི་ཐང་ཐམས་ཅད་དང་རི་ཕིས་ཀཱ་ཡི་ངོགས་ལ་ཡོད་པའི་ཐང་གི་མཚོའི་བར་དུ་འདུག་གོ།

༥

ཡང་མོ་ཤེས་ཨིས་ར་ཨེལ་ཐམས་ཅད་བོས་ནས་དེ་དག་ལ་འདི་སྐད་ཅེས་སྨྲས་པ། ཀྱེ་ཨིས་ར་ཨེལ་དེ་རིང་ངས་ཁྱེད་ཀྱི་རྣ་བར་སྨྲ་བའི་སྤྱད་མཚམས་དང་བཀའ་ཁྲིམས་རྣམས་ལ་ཉོན་ལ་སློབ་དང་། དེ་བཞིན་བྱེད་དུ་བྱ་ར་བྱོས་ཤིག

༢ ཡ་ཧོ་ཝཱ་ངེད་ཀྱི་དཀོན་མཆོག་གིས་ཧོ་རེབ་ལ་ངེད་དང་ཞལ་ཆད་མཛད་དོ།

༣ ངེད་ཀྱི་ཕ་མེས་དང་ཡ་ཧོ་ཝཱས་ཞལ་ཆད་འདི་མ་མཛད་ཀྱིས། ངེད་རང་དེ་རིང་འདི་རུ་གསོན་པོར་འདུག་པ་ཐམས་ཅད་དང་ཞལ་ཆད་མཛད་པ་ཡིན།

༤ ཡ་ཧོ་ཝཱས་ཞལ་ངོས་སུ་མེའི་དཀྱིལ་ནས་རི་ལ་ཁྱེད་ལ་གསུང་གླེང་མཛད།

༥ ཡང་ཁྱེད་མེས་འཇིགས་ཤིང་རི་ལ་མ་འཛེགས་པས། ངས་ཁྱེད་ལ་ཡ་ཧོ་ཝཱའི་བཀའ་སྒྲོག་པའི་དོན་དུ་དེའི་དུས་སུ་ཡ་ཧོ་ཝཱ་དང་ཁྱེད་ཀྱི་བར་ལ་འགྲེང་བསྡད་པ་ཡིན།

༦ ཡང་ཁོང་གིས་འདི་སྐད་དུ། ང་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་ལགས་པས། ཁྱོད་མི་སེར་ཡུལ་བྲན་བྱེད་པའི་ཁང་པ་ནས་བཏོན་པ་ཡིན།

༧ ང་མ་གཏོགས་པར་གཞན་ལྷ་རྣམས་ལ་ཁྱོད་རང་རྟེན་པར་མི་རུང་།

༨ སྐུ་འདྲ་དང་། སྟེང་གི་ནམ་མཁའ་འམ། འོག་གི་སའམ། ས་འོག་གི་ཆུ་ལ་ཡོད་པའི་སེམས་ཅན་ཞིག་གི་གཟུགས་བརྙན་གང་ཡང་ཁྱོད་ཀྱི་ཕྱིར་མ་བྱེད།

༩ དེ་ལ་ཕྱག་མ་འཚལ། རིམ་གྲོ་ཡང་མ་བྱེད་ཅིག དེ་ཅིའི་ཕྱིར་ཞེ་ན། ང་ཡ་ཧོ་ཝཱ་ཁྱོད་ཀྱི་དཀོན་མཆོག་ནི་འགྲན་སེམས་ཅན་ཞིག་ཡིན་ཏེ་ཕ་རྣམས་ཀྱི་སྡིག་པའི་དོན་དུ་བུ་ང་ལ་སྡང་བ་རྣམས་ལ་བུ་ཚ་རབས་གསུམ་བཞིའི་བར་དུ་ཆད་པས་གཅོད།

༡༠ ང་ལ་ཆགས་ཤིང་བཀའ་བཞིན་དུ་བྱེད་པ་རྣམས་ལ་བུ་ཚ་རབས་སྟོང་གི་བར་དུ་བརྩེ་བར་བྱེད་དོ༎

༡༡ ཡ་ཧོ་ཝཱ་ཁྱོད་ཀྱི་དཀོན་མཆོག་གི་མཚན་དོན་མེད་ལ་མ་ལེན་ཞིག གང་ལ་ཞེ་ན། སུས་ཀྱང་ཁོང་གི་མཚན་དོན་མེད་ལ་ལེན་པ་དེ་ཡ་ཧོ་ཝཱས་སྐྱོན་མེད་རྩི་བར་མི་འགྱུར་རོ༎

༡༢ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་བཀའ་གནང་བ་བཞིན་དུ་ཤབ་བཱད་ཀྱི་ཉིན་མོ་དམ་པར་སྲུང་ཞིག

༡༣ ཞག་དྲུག་ནང་འབད་ཅིང་རང་གི་ལས་ཚང་མ་བྱོས་ཤིག

༡༤ འོན་ཀྱང་ཞག་བདུན་པ་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཤབ་བཱད་ཡིན་པས། ཁྱོད་རང་དང་ཁྱོད་ཀྱི་བུ་དང་། བུ་མོ་དང་། གཡོག་པོ་དང་། གཡོག་མོ་དང་། གླང་དང་། བོང་བུ་དང་། ཕྱུགས་ཐམས་ཅད་དང་། ཁྱོད་ཀྱི་སྒོ་ཁང་ལ་ཡོད་པའི་ཕྱི་མིས་ཀྱང་ལས་གང་ཡང་མ་བྱེད་དེ་ཁྱོད་རང་དང་འདྲ་བར་ཁྱོད་ཀྱི་གཡོག་པོ་དང་གཡོག་མོ་ངལ་གསོ་བའི་རིགས་སོ།

༡༥ ཁྱོད་མི་སེར་ཡུལ་ན་གཡོག་པོ་བྱས་ནས། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཕྱག་མཐུ་ལྡན་བརྐྱང་བས་དེ་ལས་ཕྱི་རོལ་ཏུ་བཏོན་པ་དེ་དྲན་ཞིག དེའི་དོན་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཤབ་བཱད་ཀྱི་ཉིན་མོ་སྲུང་ཞིག་ཅེས་བཀའ་གནང་ངོ་༎

༡༦ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་བཀའ་སྩལ་པ་བཞིན་དུ་ཁྱོད་ཀྱི་ཕ་མ་གཉིས་ལ་བཀུར་སྟི་བྱོས་ཤིག ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་ཡུལ་ནང་བདེ་བར་གནས་ཏེ་ཚེ་རིང་བར་འགྱུར་རོ༎

༡༧ མི་མ་གསོད།

༡༨ ལོག་གཡེམ་མ་བྱེད།

༡༩ མ་རྐུ།

༢༠ རང་གི་ཁྱིམ་མཚེས་པ་ལ་རྫུན་གྱི་དཔང་པོ་མ་བྱེད།

༢༡ ཁྱིམ་མཚེས་པའི་ཆུང་མ་ལ་མ་སྲེད་ཅིག ཁྱིམ་མཚེས་པའི་ཁང་པ་དང་། ཞིང་དང་། གཡོག་པོ་དང་། གཡོག་མོ་དང་། གླང་དང་། བོང་བུ་དང་། ཁྱིམ་མཚེས་པའི་ཅི་ཡིན་ཚད་ལ་མ་ཧམ་ཞིག

༢༢ ཅེས་པའི་བཀའ་རྣམས་ཡ་ཧོ་ཝཱས་རི་ལ་མེ་དང་སྤྲིན་པ་དང་མུན་པ་ཤིན་ཏུ་མུན་ནག་གི་དཀྱིལ་ལས་གསུང་ཆེན་པོས་ཁྱེད་ཀྱི་འདུན་མ་ཐམས་ཅད་ལ་མཛད་དེ་དེ་བས་ལྷག་པར་མ་གསུངས། ཡང་བཀའ་དེ་རྣམས་རྡོ་ལེབ་གཉིས་ཀྱི་ཁར་བྲིས་པར་མཛད་ནས་ང་ལ་གཏད་བྱུང་།

༢༣ ཡང་ཁྱེད་ཀྱིས་མུན་པ་ལས་བྱུང་བའི་གསུང་ཐོས་ཏེ། རི་ལ་མེ་འབར་བའི་ཚེ་ཁྱེད་ཀྱི་སྡེ་རྣམས་ཀྱི་འགོ་བྱེད་ཐམས་ཅད་དང་ཁྱེད་ཀྱི་རྒན་པོ་རྣམས་ང་དང་ཉེ་བར་འོངས་ཏེ།

༢༤ ཀྱེ་ཧོ་ཡ་ཧོ་ཝཱ་ངེད་ཀྱི་དཀོན་མཆོག་གིས་ཉིད་ཀྱི་གཟི་བརྗིད་དང་མངའ་ཐང་ངེད་ལ་བསྟན་ཏེ། ཁོང་གི་གསུང་མེའི་དཀྱིལ་ནས་ངེད་ཀྱིས་ཐོས་པས། དཀོན་མཆོག་གིས་མི་ལ་གསུང་མཛད་ཀྱང་མི་གསོན་པར་གནས་པར་ངེད་ཀྱིས་དེ་རིང་གི་ཉི་མ་ལ་མཐོང་ངོ་།

༢༥ ད་གང་གི་དོན་དུ་ངེད་འཆི་བར་དགོས། མེ་ཆེན་པོ་འདིས་ངེད་ཟ་ཡོང་གལ་ཏེ་ཡ་ཧོ་ཝཱ་ངེད་ཀྱི་དཀོན་མཆོག་གི་གསུང་ད་དུང་ཐོས་ན་ངེད་འཆི་བར་འགྱུར་རོ།

༢༦ དེ་ཅིའི་ཕྱིར་ཞེ་ན། དཀོན་མཆོག་གསོན་པོའི་གསུང་མེའི་དཀྱིལ་ནས་མཛད་པ་ངེད་ཅག་དང་འདྲ་བར་ཐོས་ནས་གསོན་པོར་ལུས་པའི་ལུས་ཅན་སུ་ཡོད།

༢༧ དེས་ན་ཁྱོད་ཉེ་བར་སོང་ལ་ཡ་ཧོ་ཝཱ་ངེད་ཀྱི་དཀོན་མཆོག་གིས་ཅི་དང་ཅིག་གསུང་བར་འགྱུར་བ་དེ་ལ་ཉོན་ཞིག་དང་། ཡ་ཧོ་ཝཱ་ངེད་ཀྱི་དཀོན་མཆོག་གིས་ཁྱོད་ལ་བཀའ་གནང་བ་ཐམས་ཅད་ངེད་རྣམས་ལ་ཤོད་ཅིག དེ་ནས་ངེད་ཀྱིས་ཉན་ཏེ་དེ་བཞིན་དུ་བྱའོ་ཞེས་སྨྲས་བྱུང་།

༢༨ ཡང་ཡ་ཧོ་ཝཱས་ཁྱེད་ཀྱིས་ང་ལ་གཏམ་ཟེར་སྐབས་སུ་ཁྱེད་ཀྱི་གཏམ་གྱི་སྒྲ་གསན་པས་ཡ་ཧོ་ཝཱས་ང་ལ། ངས་མི་སྡེ་འདིས་ཁྱོད་ལ་ཟེར་བའི་གཏམ་གྱི་སྒྲ་ཐོས་པ་དང་། དེ་དག་གིས་ཟེར་བའི་ཚིག་ཐམས་ཅད་ལེགས་པར་སྨྲས་སོ།

༢༩ དེ་དག་རང་བུ་རྣམས་དང་བཅས་པ་ལ་གཏན་དུ་བདེ་བར་འགྱུར་བའི་ཕྱིར་ང་ལ་འཇིགས་ཤིང་རྟག་ཏུ་ངའི་བཀའ་ཁྲིམས་ཐམས་ཅད་སྲུང་བའི་སྙིང་ཞིག་དེ་དག་ལ་འབྱུང་ན་ལེགས་སོ།

༣༠ ཁྱོད་ཀྱིས་དེ་དག་ལ། གུར་རྣམས་སུ་ཕྱིར་ལོག་ཅིག་ཅེས་ཟེར་བའི་དོན་དུ་སོང་ཞིག

༣༡ ཁྱོད་རང་ནི་འདིར་ངའི་དྲུང་དུ་འདུག་དང་། ངས་ཁྱོད་ལ་བཀའ་དང་སྤྱད་མཚམས་དང་ཁྲིམས་ཐམས་ཅད་སྟོན་པར་བྱ། དེ་ནས་ངས་དེ་རྣམས་ཀྱིས་བདག་ཏུ་འཛིན་པའི་ཕྱིར་བཏང་བའི་ཡུལ་ན་དེ་དག་གིས་དེ་བཞིན་དུ་བྱེད་པའི་ཕྱིར་ཁྱོད་ཀྱིས་དེ་དག་ལ་བཀའ་ཁྲིམས་དེ་རྣམས་སློབ་པར་དགོས་སོ་ཞེས་བཀའ་སྩལ་ཏོ།

༣༢ དེ་བས་ན་གཡས་སམ་གཡོན་དུ་སྙིང་ན་མ་ཟློག་པར་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ་བཀའ་གནང་བ་བཞིན་དུ་བྱེད་དུ་ཟོན་གྱིས་ཤིག

༣༣ ཁྱེད་འཚོ་ཞིང་ཁྱེད་ཀྱིས་བདག་ཏུ་འཛིན་པར་བྱ་བའི་ཡུལ་ན་ཡུན་རིང་བདེ་བར་གནས་པའི་ཕྱིར་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ་བཀའ་གནང་བའི་ལམ་ཀུན་ལ་འགྲུལ་བར་བྱོས་ཤིག།

༦

ད་ཁྱེད་བདག་ཏུ་འཛིན་པའི་ཕྱིར་ཕ་རོལ་ཏུ་འགྲོ་བའི་ཡུལ་ན་ཡ་ཧོ་ཝཱ་ཁྱེད་ཀྱི་དཀོན་མཆོག་གི་བཀའ་དང་སྤྱད་མཚམས་དང་བཀའ་ཁྲིམས་རྣམས་བཞིན་དུ་བྱེད་པའི་ཕྱིར་ཁོང་གིས་འདི་རྣམས་དེ་དག་ལ་སློབ་པར་དགོས་ཤེས་བཀའ་གནང་ངོ་།

༢ དེ་ཅིའི་ཕྱིར་ཞེ་ན། ཁྱོད་རང་དང་ཁྱོད་ཀྱི་བུ་དང་བུ་བརྒྱུད་ནམ་འཚོའི་བར་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་སྤྱད་མཚམས་དང་བཀའ་ཁྲིམས་ངས་ཁྱོད་ལ་སྐུལ་བ་ཐམས་ཅད་སྲུང་ཞིང་ཁོང་ལ་འཇིགས་པས་ཚེ་རིང་པོར་འཚོ་བའི་ཕྱིར་རོ།

༣ དེ་བས་ན་ཀྱེ་ཨིས་ར་ཨེལ་ཉོན་ལ་དེ་བཞིན་དུ་བྱེད་དུ་ཟོན་གྱིས་ཤིག དེ་ནས་ཡ་ཧོ་ཝཱ་ཁྱེད་ཀྱི་ཕ་མེས་ཀྱི་དཀོན་མཆོག་གིས་ཞལ་གྱིས་བཞེས་པ་བཞིན་དུ་ཁྱོད་བདེ་བར་འགྱུར་ཞིང་འོ་མ་དང་སྦྲང་རྩིས་གང་བའི་ཡུལ་ན་ཤིན་ཏུ་འཕེལ་བར་འགྱུར་རོ༎

༤ ཀྱེ་ཨིས་ར་ཨེལ་ཡ་ཧོ་ཝཱ་ངེད་ཀྱི་དཀོན་མཆོག་ནི་ཡ་ཧོ་ཝཱ་གཅིག་པོ་ལགས་སོ།

༥ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་སྙིང་ཚང་མ་དང་། སེམས་ཚང་མ་དང་། སྟོབས་ཚང་མ་ནས་གཅེས་པར་ཟུང་ཞིག

༦ ཅེས་པའི་བཀའ་ངས་དེ་རིང་གི་ཉིན་པར་ཁྱོད་ལ་སྐུལ་བ་རྣམས་སྙིང་དུ་ཟུང་ལ།

༧ ཁྱོད་ཀྱི་ཕྲུ་གུ་རྣམས་ལ་བརྩོན་འགྲུས་ཀྱིས་དེ་དག་སློབ་ཅིག ཡང་ཁྱོད་ཁང་པ་རུ་སྡོད་པ་དང་། བྱེས་སུ་འགྲོ་བ་དང་། ཉལ་བ་དང་། ལང་བའི་ཚེ་དེ་དག་གི་སྐོར་གཏམ་བྱོས།

༨ དེ་དག་རྟགས་ཀྱི་ཕྱིར་ལག་པ་ལ་ཐོག་ཅིག་མིག་གཉིས་ཀྱི་བར་ལ་སྲུང་བ་ལྟར་འགྱུར་བར་འགྱུར།

༩ ཁྱོད་ཀྱི་ཁང་པའི་སྒོ་དང་རྟ་སྒོའི་ཡ་ཐེམ་རྣམས་ཀྱི་ཁར་འབྲི་བར་དགོས་སོ༎

༡༠ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཕ་མེས་ཨབ་ར་ཧམ་དང་། ཨི་སཱག་དང་ཡ་ཀོབ་ལ་དབུ་མནའ་བཞེས་ཤིང་། ངས་ཡུལ་དེ་ཁྱོད་ལ་གཏང་ངོ་ཞེས་གསུངས་པ་བཞིན་དུ་ཁྱོད་ཡུལ་དེར་འཁྲིད་པར་འགྱུར་བའི་ཚེ། ཡུལ་དེ་ན་ཁྱོད་ཀྱིས་མ་རྩིགས་པའི་གྲོང་ཁྱེར་ཆེ་ཞིང་བཟང་བ་རྣམས་དང་།

༡༡ ཁྱོད་ཀྱིས་མ་བསགས་པའི་ནོར་རྫས་སྣ་ཚོགས་ཀྱིས་གང་བའི་ཁང་པ་རྣམས་དང་། ཁྱོད་ཀྱིས་མ་བྲུས་པའི་ཁྲོན་པ་དང་། ཁྱོད་ཀྱིས་མ་བཙུགས་པའི་རྒུན་ཚལ་དང་། ཁ་སྐྱུར་པོའི་རྩི་ཤིང་རྣམས་ཡོད་པས། ཁྱོད་ཁ་ཟས་ཟོས་ནས་འགྲངས་པའི་དུས་སུ།

༡༢ ཁྱོད་མི་སེར་ཡུལ་བྲན་འཁོལ་གྱི་ཁང་པ་ལས་བཏོན་པར་མཛད་པའི་ཡ་ཧོ་ཝཱ་རྗེད་པ་ལས་སྲུངས་ཤིག

༡༣ ཁྱོད་ཀྱིས་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་འཇིགས་ཤིང་གཡོག་བྱེད་པ་དང་། ཁོང་དཔང་དུ་བཙུགས་ནས་མནའ་བྱེད་པར་དགོས་སོ།

༡༤ ཁྱེད་ཀྱི་མཐའ་འཁོར་ལ་ཡོད་པའི་ཕྱིའི་མི་བརྒྱུད་རྣམས་ཀྱི་ལྷ་གཞན་མ་རྣམས་ཀྱི་རྗེས་སུ་མ་འབྲང་ཞིག

༡༥ གང་ལ་ཞེ་ན། ཡ་ཧོ་ཝཱ་ཁྱོད་ཀྱི་དཀོན་མཆོག་ནི་ཁྱོད་ཀྱི་དབུས་སུ་བཞུགས་པ་ནི་ཐུགས་འཁྲེན་ཅན་ལགས་པས། ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཐུགས་ཁྲོ་ཁྱོད་ཀྱི་ཕྱིར་མི་འབར་ཞིང་ཁོང་གིས་ཁྱོད་སའི་ངོས་ནས་འཇིག་པར་མི་མཛད་པའི་ཕྱིར་རོ༎

༡༦ ཁྱེད་ཀྱིས་མ་སཱ་བྱ་བའི་གནས་སུ་ཡ་ཧོ་ཝཱ་ཁྱེད་ཀྱི་དཀོན་མཆོག་གི་ཐུགས་སད་པ་དང་འདྲ་བར་ཁོང་གི་ཐུགས་མ་སད།

༡༧ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱེད་ལ་གནང་བའི་བཀའ་དང་དཔང་མཛད་དང་སྤྱད་མཚམས་རྣམས་ཞིབ་པར་སྲུང་དང་།

༡༨ ཡ་ཧོ་ཝཱའི་ཞལ་ངོར་ཅི་རིགས་པ་དང་བཟང་བ་གང་ཡིན་པ་དེ་བྱོས་ཤིག དེ་ལྟར་བྱེད་ན་ཁྱོད་བདེ་བར་འགྱུར། ཡང་ཡ་ཧོ་ཝཱས་ཁྱོད་ཀྱི་མེས་པོ་རྣམས་ལ་དབུ་མནའ་བཞེས་པའི་ཡུལ་བཟང་པོ་དེའི་ནང་ཞུགས་ནས་བདག་པར་བྱེད་ཐུབ་ཅིང་།

༡༩ ཡ་ཧོ་ཝཱས་གསུངས་པ་བཞིན་དུ་ཁྱོད་ཀྱི་དགྲ་རྣམས་ཁྱོད་ཀྱི་མདུན་ནས་སྐྲོད་པར་བྱའོ༎

༢༠ ཡང་གལ་ཏེ་དུས་ཕྱིས་ནས་ཁྱོད་ཀྱི་བུས། ཡ་ཧོ་ཝཱ་ངེད་ཀྱི་དཀོན་མཆོག་གིས་ཁྱེད་ལ་གནང་བའི་དཔང་མཛད་དང་སྤྱད་མཚམས་དང་བཀའ་ཁྲིམས་རྣམས་ཀྱི་དོན་ཅི་ཡིན་ཞེས་ཁྱོད་ལ་འདྲི་ན།

༢༡ ཁྱོད་ཀྱིས་བུ་ལ། ངེད་མི་སེར་ཡུལ་ན་ཕར་ཨོའི་བྲན་འཁོལ་བྱས་ནས། ཡ་ཧོ་ཝཱའི་ཕྱག་མཐུ་ལྡན་གྱིས་ངེད་མི་སེར་ཡུལ་གྱི་ཕྱི་རོལ་ཏུ་བཏོན་ཏེ།

༢༢ ཡ་ཧོ་ཝཱས་ངེད་ཀྱི་མཐོང་ངོར་མི་སེར་ཡུལ་དང་ཕར་ཨོ་དང་དེའི་ཁྱིམ་ཐམས་ཅད་ལ་ལྟས་དང་ངོ་མཚར་ཆེ་བའི་ཕྲིན་ལས་ཆེན་པོ་དང་འཇིགས་སུ་རུང་བ་རྣམས་བསྟན་ཏོ།

༢༣ ཡང་མེས་པོ་རྣམས་ལ་དབུ་མནའ་བཞེས་པ་བཞིན་དུ་ངེད་ལ་ཡུལ་འདི་གནང་བའི་ཕྱིར་ཡུལ་དེའི་ཕྱི་རོལ་ཏུ་ཁྲིད་ནས་འདི་རུ་འོང་བར་བཅུག་གོ།

༢༤ དེ་རིང་གི་ཉིན་མོ་ལྟར་ངེད་གསོན་པོར་ལུས་པའི་ཕྱིར། ངེད་རང་གི་ཕན་པའི་དོན་དུ་ཡ་ཧོ་ཝཱ་ངེད་ཀྱི་དཀོན་མཆོག་ལ་འཇིགས་པའི་ཕྱིར་དུ་ཡ་ཧོ་ཝཱས་ངེད་རྣམས་ལ་སྤྱད་མཚམས་དེ་ཐམས་ཅད་སྲུངས་ཤིག་ཅེས་བཀའ་སྩལ་ཏོ།

༢༥ ཡང་ཡ་ཧོ་ཝཱ་ངེད་ཀྱི་དཀོན་མཆོག་གིས་བཀའ་སྩལ་པ་བཞིན་དུ་ངེད་ཀྱིས་ཁོང་གི་བཀའ་ཁྲིམས་དེ་ཐམས་ཅད་སྲུང་བ་ནི་ངེད་ཀྱི་དྲང་བ་ཉིད་དུ་འགྱུར་རོ་ཞེས་སྨྲོས་ཤིག།

༧

ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱིས་བདག་པར་བྱ་བའི་ཡུལ་དུ་འཇུག་པའི་ཕྱིར་ཁྱོད་དེར་འཁྲིད་དེ་ཕྱིའི་མི་བརྒྱུད་མང་པོ་འདི་ནི་ཧེད་པ་དང་། གིར་ག་ཤི་པ་དང་། ཨ་མོར་པ་དང་། ཀ་ན་ཨན་པ་དང་། ཕེ་རི་ཟི་པ་དང་། ཧི་ཝི་པ་དང་། ཡེ་བུས་པའི་མི་བརྒྱུད་ཁྱོད་ལས་གྲངས་ཆེ་ཞིང་དྲག་པོ་བདུན་དེ་ཁྱོད་ཀྱི་མདུན་ནས་སྐྲོད་པར་མཛད་པའི་ཚེ།

༢ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དེ་དག་ཁྱོད་ཀྱི་དབང་དུ་གནང་བས། དེ་དག་ལས་རྒྱལ་སྐབས་སུ་ཁྱོད་ཚོས་དེ་དག་ཁྱོན་ནས་མེད་པར་བྱེད་ཅིང་། དེ་དག་དང་ཁ་ཆད་བྱེད་པའམ་དེ་དག་ལ་དྲིན་བྱེད་པའི་མི་རིགས་སོ།

༣ ཡང་དེ་དག་དང་གཉེན་འབྲེལ་མ་བྱེད་པར་ཁྱོད་ཀྱི་བུ་མོ་དེའི་བུའི་ཕྱིར་དང་། དེའི་བུ་མོ་ཁྱོད་ཀྱི་བུའི་ཕྱིར་ལེན་དུ་མི་རུང་ངོ་།

༤ གང་ལ་ཞེ་ན། དེས་ནི་ཁྱོད་ཀྱི་བུ་ངའི་རྗེས་སུ་འབྲང་བ་ལས་བཟློགས་ནས་གཞན་ལྷ་རྣམས་ལ་རིམ་གྲོ་བྱེད་དུ་འཇུག་པས། ཡ་ཧོ་ཝཱའི་ཐུགས་ཁྲོ་འབར་ཞིང་ཁོང་གིས་མྱུར་དུ་ཁྱོད་མེད་པར་མཛད་པར་འགྱུར།

༥ འོན་ཀྱང་ཁྱོད་ཀྱིས་དེ་དག་ལ་འདི་ལྟར་བྱེད་པར་དགོས། དེ་དག་གི་མཆོད་ཁྲི་རྣམས་འཇིག་པ་དང་། རྟེན་རྣམས་གཅོག་པ་དང་། ལྷ་ཤིང་རྣམས་གཅོད་པ་དང་། སྐུ་འདྲ་རྣམས་མེས་སྲེག་པར་དགོས་སོ།

༦ ཁྱོད་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་མི་སྡེ་དམ་པ་ཞིག་ལགས་ཏེ་ཁྱོད་ནི་ས་གཞིའི་ངོས་ལ་ཡོད་པའི་མི་བརྒྱུད་ཐམས་ཅད་ལས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་མི་སྡེ་ཁྱད་པར་ཅན་ཞིག་ལ་འགྱུར་བའི་དོན་དུ་ཁོང་གིས་ཁྱོད་འདམས་པར་མཛད་དོ༎

༧ ཡ་ཧོ་ཝཱས་ཁྱེད་ལ་ཐུགས་བྱམས་པ་མཛད་ཅིང་འདམས་པར་མཛད་པ་ནི། མི་སྡེ་ཐམས་ཅད་ལས་ཁྱེད་ཀྱི་གྲངས་ཆེ་བས་ནི་མ་ཡིན་ཏེ། མི་སྡེ་ཐམས་ཅད་ལས་ཁྱེད་ཀྱི་གྲངས་ཉུང་བ་ཡོད་པ་ཡིན་ནོ།

༨ འོན་ཀྱང་ཡ་ཧོ་ཝཱས་ཁྱེད་ལ་བརྩེ་བར་དགོངས་ཏེ་ཁྱེད་ཀྱི་མེས་པོ་རྣམས་ལ་དབུ་མནའ་བཞེས་པ་དེ་སྒྲུབ་པའི་ཕྱིར་ཡ་ཧོ་ཝཱའི་ཕྱག་ཐུག་ལྡན་གྱིས་ཁྱེད་ཕྱི་རོལ་ཏུ་ཁྲིད་དེ་བྲན་ཁོལ་གྱི་ཁང་པ་མི་སེར་ཡུལ་གྱི་རྒྱལ་པོ་ཕར་ཨོའི་ལག་པ་ལས་སྒྲོལ་བར་མཛད་དོ།

༩ དེས་ན་ཡ་ཧོ་ཝཱ་ཁྱོད་ཀྱི་དཀོན་མཆོག་ནི་དཀོན་མཆོག་ཡིན་པ་རྟོགས་པར་བྱོས། ཁོང་ལ་ཆགས་ཤིང་བཀའ་བཞིན་དུ་བྱེད་པ་རྣམས་ལ་བུ་ཚ་རབས་སྟོང་གི་བར་དུ་ཞལ་ཆད་སྲུང་ཞིང་བརྩེ་བར་དགོངས་པའི་དཀོན་མཆོག་གདེང་ཅན་དེ་ལགས་སོ།

༡༠ ཁོང་ལ་སྡང་བ་རྣམས་ལ་ངོ་གདོང་དུ་ལན་འཇལ་ཞིང་མེད་པར་མཛད་དོ། ཁོང་ལ་སྡང་བ་ལ་མ་འགོར་བར་ངོ་གདོང་དུ་ལན་མཇལ་བར་འགྱུར་རོ།

༡༡ དེའི་ཕྱིར་བཀའ་དང་སྤྱད་མཚམས་དང་ཁྲིམས། དེ་རིང་ངས་ཁྱེད་ཀྱིས་དེ་བཞིན་དུ་བྱོས་ཤིག་ཅེས་སྐུལ་བ་རྣམས་སྲུང་ཞིག

༡༢ དེ་བས་ན་ཁྱེད་ཀྱིས་གལ་ཏེ་བཀའ་ཁྲིམས་དེ་རྣམས་ལ་ཉན་ཏེ་སྲུང་ཞིང་དེ་བཞིན་དུ་བྱེད་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་མེས་པོ་རྣམས་ལ་དབུ་མནའ་བཞེས་པ་བཞིན་དུ་ཁྱོད་དང་མཛད་པའི་ཞལ་ཆད་དང་ཐུགས་རྗེ་སྲུང་བར་འགྱུར་རོ།

༡༣ ཡང་ཁོང་གིས་ཁྱོད་ལ་ཐུགས་བརྩེ་ཞིང་བྱིན་གྱིས་རློབ་སྟེ་སྤེལ་བར་མཛད་པ་འདི་ལྟར་རོ། ཁོང་གིས་ཁྱོད་ཀྱི་མེས་པོ་རྣམས་ལ། ངས་ཁྱོད་ལ་ཡུལ་འདི་གནང་འོང་ཞེས་དབུ་མནའ་བཞེས་ནས་ཡུལ་དེ་ན་ཁྱོད་ཀྱི་མངལ་གྱི་འབྲས་བུ་དང་། ཞིང་གི་ཐོག་དང་། འབྲུ་དང་། རྒུན་ཆང་དང་། འབྲུ་མར་དང་། ཕྱུགས་ནས་བྱུང་བའི་འཕེལ་དང་། ར་ལུག་ནས་བྱུང་བའི་འཕེལ་ལ་བྱིན་གྱིས་རློབ་པར་འགྱུར་རོ།

༡༤ མི་བརྒྱུད་ཐམས་ཅད་ལས་ཁྱོད་བྱིན་གྱིས་བརླབས་པར་འགྱུར། ཁྱོད་རང་དང་ཁྱོད་ཀྱི་ལུག་ཕྱུགས་ཀྱི་ཁྲོད་དུ་ས་བོན་མེད་པའམ་རབས་ཆད་གང་ཡང་མེད་པར་འགྱུར་རོ།

༡༥ ཡང་ཡ་ཧོ་ཝཱས་ཁྱོད་ནད་ཐམས་ཅད་ལས་སྲུང་སྟེ་ཁྱོད་ཀྱིས་ཤེས་པའི་མི་སེར་ཡུལ་གྱི་ནད་ངན་པ་ཐམས་ཅད་ཁྱོད་ལ་འཕོག་པར་མ་བཅུག་སྟེ་ཁྱོད་ལ་སྡང་བ་ཐམས་ཅད་ལ་འཕོག་འཇུག་ཡོང་།

༡༦ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་ལག་ཏུ་གནང་བའི་མི་བརྒྱུད་ཐམས་ཅད་མེད་པར་བྱོས་ཤིག སྙིང་རྗེ་སྐྱེད་ཅིང་ཁྱོད་ཀྱི་མིག་གིས་དེ་དག་ལ་ལྟ་བའམ་དེ་དག་གི་ལྷ་རྣམས་ལ་རིམ་གྲོ་མ་བྱེད། ཅི་ལ་ཞེ་ན། དེ་ནི་ཁྱོད་འཛིན་པའི་རྙི་ལྟ་བུར་འགྱུར་བའི་ཕྱིར་རོ༎

༡༧ ཁྱོད་ཀྱིས་འདི་སྙམ་དུ། ང་ཅག་ལས་མི་བརྒྱུད་འདི་རྣམས་ཀྱི་གྲངས་ཆེ་བས་ཡུལ་ནས་ཇི་ལྟར་སྐྲོད་པར་སྲིད་ཅེས་བསམ་ནའང་།

༡༨ དེ་དག་ལ་མ་འཇིགས་ཤིག ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཕར་ཨོ་དང་མི་སེར་ཡུལ་ཐམས་ཅད་ལ་ཇི་ལྟར་མཛད་པ་ནི།

༡༩ ཁྱོད་ཀྱི་མིག་གིས་མཐོང་བའི་ཉམས་ཚོད་བཞེས་པའི་ཐབས་ཆེན་པོ་རྣམས་དང་ལྟས་དང་འཕྲིན་ལས་ངོ་མཚར་ཆེ་བ་རྣམས་དང་ཡ་ཧོ་ཝཱའི་ཕྱག་མཐུ་ལྡན་བརྐྱང་བས་ཁྱོད་ཕྱི་རོལ་ཏུ་འཁྲིད་ཚུལ་དེ་ཞིག་ཏུ་དྲན་པར་གྱིས་ཤིག ཁྱོད་གང་ལ་འཇིགས་པའི་མི་བརྒྱུད་ཐམས་ཅད་ལ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དེ་ལྟར་མཛད་ཡོང་།

༢༠ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དེ་དག་གི་ཁྲོད་དུ་སྤྲང་བུ་ལིང་གོལ་མ་རྣམས་ཡང་གཏོང་བས། དེ་དག་གི་ནང་ནས་ལུས་པ་དང་ཁྱོད་ཀྱི་དྲུང་ནས་གབ་པ་རྣམས་ཀྱི་བར་དུ་འཇིག་པར་བྱའོ།

༢༡ དེ་དག་ལ་མ་འཇིགས་ཤིག ཡ་ཧོ་ཝཱ་ཁྱོད་ཀྱི་དཀོན་མཆོག་ནི་དཀོན་མཆོག་དབང་ལྡན་ཞིང་འཇིགས་སུ་རུང་བ་དེ་ཁྱོད་ཀྱི་ཡུལ་ན་བཞུགས་ཡོད།

༢༢ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་མི་བརྒྱུད་འདི་རྣམས་ཁྱོད་ཀྱི་མདུན་ནས་ཉུང་ངུ་དང་ཉུང་ངུ་ཞིག་སྐྲོད་པར་འགྱུར། ཁྱོད་ཀྱིས་མྱུར་དུ་དེ་དག་མེད་པར་བྱེད་པར་མི་ནུས་སོ། གང་ལ་ཞེ་ན། ཐང་གི་གཅན་གཟན་རྣམས་ཁྱོད་ཀྱིས་མི་ཐུབ་པ་ཙམ་དུ་མི་འཕེལ་བའི་ཕྱིར་རོ།

༢༣ འོན་ཀྱང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དེ་དག་ཁྱོད་ཀྱི་དབང་དུ་གནང་བ་དང་། དེ་དག་མེད་པར་མ་གྱུར་བའི་བར་དུ་འཇིག་པ་དྲག་པོས་འཇིག་པར་མཛད་ཡོང་།

༢༤ ཡང་དེ་དག་གི་རྒྱལ་པོ་རྣམས་ཁྱོད་ཀྱི་ལག་ཏུ་གནང་བས་ཁྱོད་ཀྱིས་དེ་དག་གི་མིང་ཡང་ནམ་མཁའི་འོག་ནས་མེད་པར་བྱེད་པར་འགྱུར། ཁྱོད་ཀྱིས་དེ་དག་མེད་པར་མ་བྱས་པའི་བར་དུ། ཁྱོད་ཐུབ་པའི་མི་གང་ཡང་འབྱུང་མི་ཡོང་།

༢༥ དེ་དག་གི་ལྷའི་འདྲ་སྐུ་རྣམས་མེས་སྲེག་པར་བྱོས་ཤིག དེ་དག་ལ་བཏགས་པའི་དངུལ་ལམ་གསེར་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་གི་སྤྱན་སྔར་མི་གཙང་བ་ཡིན་པའི་ཕྱིར་དེ་ལ་མ་ཧམ། རྫས་དེ་ནི་ཁྱོད་འཛིན་པའི་རྙི་རུ་མི་འགྱུར་བའི་ཕྱིར་ཁྱོད་ཀྱི་ཕྱིར་མ་ལེན་ཞིག

༢༦ ཁྱོད་ཀྱི་ཁང་པ་རུ་ཡང་རྫས་མི་གཙང་བ་ཞིག་མ་འཁྱེར་ཞིག ཇི་སྟེ་འཁྱེར་ན་རྫས་དེ་རང་དང་འདྲ་བར་ཁྱེད་ཀྱང་མེད་པར་འགྱུར་བར་འགྱུར་རོ། དམོད་བོར་བའི་རྫས་ཡིན་པས་དེ་ཁྱོན་ནས་སྤོང་བ་དང་མི་གཙང་བར་རྩི་བར་རུང་ངོ་༎

༨

ངས་དེ་རིང་ཁྱོད་ལ་སྐུལ་བའི་བཀའ་རྣམས་སྲུང་ལ་དེ་བཞིན་དུ་བྱོས་ཤིག་དང་། ཁྱོད་འཚོ་ཞིང་འཕེལ་བར་འགྱུར་ཞིང་། ཡ་ཧོ་ཝཱས་ཁྱོད་ཀྱི་མེས་པོ་རྣམས་ལ་དབུ་མནའ་བཞེས་པ་བཞིན་དུ་ཡུལ་དེ་བདག་ཏུ་འཛིན་པའི་ཕྱིར་དེར་འགྲོ་བར་འགྱུར་རོ།

༢ ཡང་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ཀྱི་སེམས་སྨད་དུ་འཇུག་པ་དང་ཁྱོད་ཀྱི་ཉམས་ཚོད་བཞེས་པ་དང་། ཁྱོད་ཀྱི་སྙིང་གི་གནས་ཚུལ་ནི་ཁྱོད་ཀྱིས་ཁོང་གི་བཀའ་སྲུང་ངམ་མི་སྲུང་རྟོགས་པའི་ཕྱིར་ལོ་བཞི་བཅུ་དེའི་བར་དུ་འབྲོག་སྟོང་ན་ཁྲིད་པར་མཛད་པའི་ལམ་ཚང་མ་དྲན་པར་གྱིས་ཤིག

༣ ཡང་ཁོང་གིས་ཁྱོད་ཀྱི་སེམས་སྨད་དུ་འཇུག་པ་དང་བཀྲེས་སུ་འཇུག་པ་དང་། ཁྱོད་རང་དང་ཁྱོད་ཀྱི་མེས་པོ་རྣམས་ཀྱིས་སྔར་མ་ཤེས་པའི་མན་ནཱ་ནི་ཟ་རུ་བཅུག་གོ། གང་ལ་ཞེ་ན། བག་ལེབ་འབའ་ཞིག་གིས་མི་ནི་མི་འཚོའི། ཡ་ཧོ་ཝཱའི་ཞལ་ནས་འབྱུང་བའི་བཀའ་ཐམས་ཅད་ཀྱིས་འཚོ་བ་ནི་ཁྱོད་ལ་སློབ་པར་མཛད་པའི་ཕྱིར་རོ།

༤ ཁྱོད་ཀྱིས་གོན་པའི་གོས་རྣམས་ལོ་བཞི་བཅུ་དེའི་བར་དུ་མ་བརྙིངས། རྐང་པ་ཡང་མ་བསྐྲངས་སོ།

༥ ཡང་མི་ཞིག་གིས་རང་གི་བུ་འདུལ་བ་ལྟར་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་འདུལ་བར་མཛད་པ་སྙིང་ལ་ཆོང་ཞིག

༦ དེ་བས་ན་ཡ་ཧོ་ཝཱ་ཁྱོད་ཀྱི་དཀོན་མཆོག་གི་བཀའ་རྣམས་སྲུང་ལ། ཁོང་གི་ལམ་རྣམས་ལ་འགྲུལ་ཞིང་ཁོང་ལ་འཇིགས་ཤིག

༧ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་གང་གི་ཡུལ་བཟང་པོ་རུ་འཁྲིད་པར་འགྱུར་བའི་གནས་ཚུལ་འདི་ལྟར་རོ། ཡུལ་དེ་ན་གྲོག་པོ་དང་ལུང་པ་དང་རི་རྣམས་ལས་འཐོན་པོའི་ཆུ་མིག་དང་གཙང་པོ་རྣམས་ཡོད།

༨ གྲོ་ནས་དང་རྒུན་ཤིང་དང་སེ་ཡབ་དང་སེ་འབྲུ་དང་། ཁ་སྐྱུར་པོ་དང་སྦྲང་རྩི་མང་པོ།

༩ ཡུལ་དེ་ན་ཁྱོད་ལ་ཟ་རྒྱུ་དཀོན་པ་མེད་དེ། དེར་མེད་མཁན་ཅིའང་མེད། ཡང་ཡུལ་དེའི་རྡོ་བ་ནི་ལྕགས་ཡིན་ཏེ། རི་རྣམས་ལས་ཟངས་འབྲུ་བར་ཐུབ།

༡༠ ད་ཁྱོད་ཀྱིས་ཟོས་ནས་འགྲང་བར་གྱུར་པའི་དུས་སུ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་ཡུལ་བཟང་པོའི་ཕྱིར་ཁོང་ལ་སྟོད་བསྔགས་པའི་རིགས་སོ༎

༡༡ ཡ་ཧོ་ཝཱ་ཁྱོད་ཀྱི་དཀོན་མཆོག་མི་དྲན་པ་དང་། ངས་དེ་རིང་ཁྱོད་ལ་སྐུལ་བའི་བཀའ་དང་ཁྲིམས་དང་སྤྱད་མཚམས་ལས་འགལ་གྱིས་དོགས་པས་གཅང་གྱིས་ཤིག

༡༢ ཁྱོད་ཟོས་ནས་འགྲང་བར་འགྱུར་བ་དང་། ཁང་པ་བཟང་པོ་རྣམས་བརྩིགས་ནས་དེའི་ནང་ན་གནས་པ་དང་།

༡༣ ཁྱོད་ཀྱི་ལུག་ཕྱུགས་འཕེལ་བར་འགྱུར་བ་དང་། ཁྱོད་ཀྱི་དངུལ་དང་གསེར་དང་ཁྱོད་ལ་ཡོད་པའི་ནོར་ཐམས་ཅད་འཕེལ་བར་འགྱུར་བའི་དུས་སུ།

༡༤ ཁྱོད་ཀྱི་སྙིང་ང་རྒྱལ་གྱིས་བསྙེམས་ཏེ་ཁྱོད་བྲན་འཁོལ་གྱི་ཁང་པ་མི་སེར་ཡུལ་གྱི་ཕྱི་རོལ་ཏུ་འཁྲིད་པའི་ཡ་ཧོ་ཝཱ་ཁྱོད་ཀྱི་དཀོན་མཆོག་མི་རྗེད་པ་ལ་བྱ་ར་བྱོས།

༡༥ ཁོང་གིས་ནི་ཁྱོད་འབྲོག་སྟོང་ཆེན་པོ་འཇིགས་སུ་རུང་བ་དུག་སྦྲུལ་དྲག་པོ་དང་སྡིག་པ་རྭ་ཅན་དང་ཆུ་མེད་པའི་གནས་ཀྱི་ཕ་རོལ་ཏུ་འཁྲིད་ཅིང་བྲག་ལས་ཁྱོད་ཀྱི་ཕྱིར་ཆུ་བཏོན་པ་དང་།

༡༦ ཁྱོད་ཀྱི་སེམས་སྨད་དུ་འཇུག་པ་དང་ཁྱོད་ཀྱི་ཉམས་ཚོད་བཞེས་པ་དང་། མཐའ་མར་ཁྱོད་ལ་བཀའ་དྲིན་མཛད་པའི་ཕྱིར་ཁྱོད་ཀྱི་མེས་པོ་རྣམས་ཀྱིས་མ་ཤེས་བའི་མན་ནཱ་ནི་འབྲོག་སྟོང་ན་ཟ་རུ་འཇུག་པར་མཛད་དོ།

༡༧ ད་ཁྱོད་ཀྱིས་སྙིང་དུ་ངའི་སྟོབས་དང་ངའི་ལག་པའི་མཐུས་ནོར་འདི་བརྙེད་པ་ཡིན་ཞེས་མ་བསམས་པར།

༡༨ ཡ་ཧོ་ཝཱ་ཁྱོད་ཀྱི་དཀོན་མཆོག་དྲན་པར་གྱིས་ཤིག ཅི་ལ་ཞེ་ན། ཁོང་གིས་ཁྱོད་ཀྱི་ཕ་མེས་པོ་རྣམས་ལ་དབུ་མནའ་བཞེས་པའི་ཞལ་ཆད་གཏན་ལ་འབེབས་པའི་ཕྱིར་དེ་རིང་གི་ཉིན་མོ་ལ་ཡོད་པ་བཞིན་དུ་ཁྱོད་ལ་ནོར་རྙེད་དུ་སྟོབས་སྩལ་པ་དེ་ཁོང་ཉིད་ལགས་སོ།

༡༩ ཡང་གལ་ཏེ་ཁྱོད་ཡ་ཧོ་ཝཱ་ཁྱོད་ཀྱི་དཀོན་མཆོག་ཁྱོན་ནས་མ་དྲན་ཏེ་གཞན་ལྷ་རྣམས་ཀྱི་རྗེས་སུ་འབྲང་ཞིང་། དེ་དག་ལ་རིམ་གྲོ་བྱེད་ཅིང་ཕྱག་འཚལ་ན། དེ་ནས་ཁྱོད་རྣམས་ངོ་ཐོག་ནུབ་པར་འགྱུར་ཞེས་ངས་དེ་རིང་ཁྱོད་རྣམས་ལ་དཔང་འབུད་དོ།

༢༠ ཡ་ཧོ་ཝཱས་ཁྱོད་ཀྱི་མདུན་དུ་མི་བརྒྱུད་རྣམས་མེད་པར་མཛད་འོང་བ་དང་འདྲ་བར་ཁྱོད་རྣམས་ཀྱང་ཡ་ཧོ་ཝཱ་ཁྱོད་ཀྱི་དཀོན་མཆོག་གི་བཀའ་ལ་མི་ཉན་པའི་དོན་དུ་མེད་པར་འགྱུར་འོང་༎

༩

ཀྱེ་ཨིས་ར་ཨེལ་ཉོན་ཞིག ཁྱོད་ད་ལྟ་ཡོར་དན་གྱི་ཕ་རོལ་ཏུ་འགྲོ་དགོས་པས། ཁྱོད་རང་ལས་མི་བརྒྱུད་ཆེ་ཞིང་དྲག་པོ་རྣམས་དང་གྲོང་ཁྱེར་ཆེན་པོ་དང་ནམ་མཁའ་ལ་ཐུག་པའི་ལྕགས་རིས་བསྐོར་བ་རྣམས་དང་།

༢ མི་བརྒྱུད་ཆེན་པོ་ལུས་གཟུགས་རིང་པོ་ཡོད་པའི་ཨ་ནག་དེའི་བུ་བརྒྱུད་ཁྱོད་ཀྱིས་ཤེས་པ་དེ་དག་ལ་བརྟེན་ནས་ཨ་ནག་དེའི་བུ་བརྒྱུད་སུས་ཐུབ་པར་ནུས་ཞེས་ཟེར་བར་ཁྱོད་ཀྱིས་ཐོས་ཀྱང་དེ་དག་ཁྱོད་ཀྱིས་བདག་ཏུ་འཛིན་དུ་འགྲོ་བར་འགྱུར་རོ།

༣ དེ་བས་དེ་རིང་འདི་ཡིད་ལ་འཇོག་ཅིག ཁྱོད་ཀྱི་སྔོན་དུ་ཕ་རོལ་ཏུ་གཤེགས་པ་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་ལགས་པ་དེ་ཟ་བའི་མེ་ལྟ་བུ་ཞིག་ཡིན་ཏེ་ཁོང་གིས་དེ་དག་མེད་པར་མཛད་དེ། ཁྱོད་ཀྱི་མདུན་དུ་ཆམ་ལ་འབེབས་པར་མཛད་འོང་། ཡ་ཧོ་ཝཱས་ཁྱོད་ལ་གསུངས་པ་བཞིན་དུ་ཁྱོད་ཀྱིས་དེ་དག་སྐྲོད་ཅིང་མྱུར་དུ་མེད་པར་བྱེད་ཡོང་།

༤ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་མི་བརྒྱུད་འདི་དག་ནི་དེ་དག་རང་གི་སེམས་ངན་གྱི་ཕྱིར་བསྐྲད་པས། ཁྱོད་ཀྱི་སྙིང་ནང་ངས་སེམས་དྲང་པོ་སྐྱེད་པས་ཡ་ཧོ་ཝཱས་ཡུལ་འདི་ངས་བདག་པའི་དོན་དུ་འདིར་དྲངས་པ་ཡིན་ཞེས་མ་སེམས་ཤིག

༥ ཁྱོད་ཀྱིས་དེ་དག་གི་ཡུལ་བདག་ཏུ་འཛིན་པའི་ཕྱིར་ནང་དུ་འཇུག་པའི་རྒྱུ་ནི་ཁྱོད་ཆོས་དྲང་ཞིང་ཁྱོད་ཀྱི་སྙིང་ཟོལ་ཟོག་དང་བྲལ་བ་ཡིན་པས་མ་ཡིན་གྱི། མི་བརྒྱུད་དེ་དག་སེམས་ངན་བསྐྱེད་པའི་ཕྱིར་དང་། ཡ་ཧོ་ཝཱས་ཁྱོད་ཀྱི་ཕ་མེས་ཨབ་ར་ཧམ་དང་ཨི་སཱག་དང་ཡ་ཀོབ་ལ་དབུ་མནའ་བཞེས་པ་བཞིན་དུ་སྒྲུབ་པའི་དོན་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དེ་དག་ཁྱོད་ཀྱི་མདུན་ནས་སྐྲོད་དོ༎

༦ ཁྱོད་ནི་མི་བརྒྱུད་གཉའ་རེངས་པ་ཞིག་ཡིན་པས། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཡུལ་བཟང་པོ་དེ་ཁྱོད་ལ་བདག་ཏུ་འཛིན་པར་གནང་བའི་རྒྱུ་ནི་ཁྱོད་ཀྱི་དྲང་བ་ཉིད་མ་ཡིན་པ་ཤེས་པར་དགོས།

༧ ཁྱོད་ཀྱིས་འབྲོག་སྟོང་ན་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཐུགས་ཁྲོ་དཀྲུགས་པ་དེ་མ་རྗེད་པར་དྲན་ཞིག ནམ་ཞེ་ན་ཁྱོད་མི་སེར་ཡུལ་ནས་ཐོན་པའི་ཉིན་མོ་ནས་བཟུང་སྟེ་གནས་འདིར་མ་ཕྱིན་བར་དུ་ཁྱོད་རྣམས་ཀྱིས་ཡ་ཧོ་ཝཱ་ལ་ངོ་ལོག་བྱས་སོ།

༨ རི་ཧོ་རེབ་ཀྱི་སྐབས་སུ་ཡང་ཁྱོད་རྣམས་ཀྱིས་ཡ་ཧོ་ཝཱའི་ཐུགས་ཁྲོ་དཀྲུགས་ནས། ཡ་ཧོ་ཝཱའི་ཐུགས་ལ་ཁྱེད་མེད་པར་བྱ་ཞེས་དགོངས་པའི་བར་དུ་ཁྱོད་རྣམས་ལ་ཐུགས་ཁྲོས་སོ།

༩ ཡ་ཧོ་ཝཱས་ཁྱེད་དང་མཛད་པའི་ཞལ་ཆད་ཀྱི་རྡོ་ལེབ་རྣམས་ངས་ལེན་དུ་རི་ལ་འཛེགས་སྐབས་སུ་ང་རི་ལ་ཉིན་མཚན་བཞི་བཅུའི་བར་དུ་གནས་ཏེ་ཁ་ཟས་མ་ཟོས། ཆུ་ཡང་མ་འཐུང་ངོ་།

༡༠ ཡང་དཀོན་མཆོག་གི་ཕྱག་མཛུབ་ཀྱིས་བྲིས་པའི་རྡོ་ལེབ་གཉིས་ཡ་ཧོ་ཝཱས་ང་ལ་གནང་བ་དང་། རྡོ་ལེབ་དེ་གཉིས་ལ་འདུན་མའི་ཉིན་མོར་ཡ་ཧོ་ཝཱས་རི་ལ་མེའི་གཞུང་ལས་ཁྱོད་རྣམས་ལ་བཀའ་ཅི་དང་ཅི་མཛད་པ་བྲིས་པ་འདུག་གོ།

༡༡ ཡང་ཉིན་མཚན་བཞི་བཅུ་རྫོགས་པ་ལས་ཡ་ཧོ་ཝཱས་ཞལ་ཆད་ཀྱི་རྡོ་ལེབ་དེ་གཉིས་ང་ལ་གནང་ཞིང་།

༡༢ ཡ་ཧོ་ཝཱས་ང་ལ་འདི་སྐད་དུ། ཁྱོད་ཀྱི་མི་སྡེ་ཁྱོད་ཀྱིས་མི་སེར་ཡུལ་ནས་ཕྱི་རོལ་ཏུ་ཁྲིད་པ་དེས་རང་སླད་པར་བྱས་ཏེ། ངས་དེ་དག་ལ་བསྒོ་བའི་ལམ་ལས་མྱུར་དུ་ཟློགས་ཏེ་བླུགས་སྐུ་ཞིག་བཅོས་པས། ད་འདི་ནས་མྱུར་དུ་འབོབ་ཅིག་ཅེས་གསུངས་སོ༎

༡༣ སླར་ཡང་ཡ་ཧོ་ཝཱས་ང་ལ་འདི་སྐད་དུ། ངས་མི་སྡེ་འདི་ལ་བལྟས་པ་ལས་ཀྱེ་ཧོ་མི་སྡེ་གཉའ་རེངས་ཅན་ཞིག་ཡིན་ནོ།

༡༤ ད་ང་ལ་དེ་དག་མེད་པར་བྱེད་དུ་ཆུག་ཅིག་དང་། དེ་དག་གི་མིང་ནམ་མཁའི་འོག་ནས་མེད་པར་བྱས་ནས། ཁྱོད་ལས་མི་བརྒྱུད་ལྷག་པར་མཐུ་ལྡན་དང་གྲངས་ཆེ་བ་ཞིག་མཛད་པར་བྱ་ཞེས་བཀའ་གནང་ངོ་།

༡༥ དེ་ནས་ང་སོང་སྟེ་མེ་འབར་བའི་རི་ལས་བབས་ཏེ། ཞལ་ཆད་ཀྱི་རྡོ་ལེབ་གཉིས་ངའི་ལག་པ་གཉིས་ཀྱིས་ཁྱེར་ཏོ།

༡༦ ཡང་ངས་བལྟས་པ་ལས་ལྟོས་ཤིག་ཁྱེད་ཀྱིས་ཡ་ཧོ་ཝཱ་ཁྱེད་ཀྱི་དཀོན་མཆོག་ལ་སྡིག་པ་བྱས་ཏེ། བླུགས་མའི་བེའུ་ཞིག་ཁྱེད་ཀྱི་ཕྱིར་བཅོས་ནས། ཡ་ཧོ་ཝཱས་ཁྱོད་རྣམས་ལ་བཀའ་སྩལ་པའི་ལམ་ལས་མགྱོགས་པ་འཁྱར་བ་ཡིན།

༡༧ ཡང་ངས་རྡོ་ལེབ་དེ་གཉིས་བཟུང་སྟེ་ངའི་ལག་པ་གཉིས་ནས་ཕར་དབྱུགས་ནས་ཁྱེད་ཀྱི་མཐོང་ངོར་བཅག་གོ།

༡༨ ཡང་ཁྱོད་ཚོས་ཡ་ཧོ་ཝཱའི་ཞལ་ངོར་ངན་པ་ཡིན་པ་དེ་སྤྱད་ཅིང་ཁོང་གི་ཐུགས་ཁྲོ་དཀྲུགས་ནས། སྡིག་པ་བྱས་པ་ཐམས་ཅད་ཀྱི་དོན་དུ་ཡ་ཧོ་ཝཱའི་ཞལ་ངོར་ངས་ལུས་ས་ལ་བརྡབས་ནས་སྔ་མ་བཞིན་དུ་ཉིན་མཚན་བཞི་བཅུའི་བར་དུ་ཁ་ཟས་ཀྱང་མ་ཟོས་ཆུ་ཡང་མ་འཐུང་ངོ་།

༡༩ གང་ལ་ཞེ་ན། ཡ་ཧོ་ཝཱས། ངས་དེ་དག་ཚར་གཅོད་པར་བྱ་ཞེས་དགོངས་པ་ཙམ་དུ་ཐུགས་ཁྲོས་པས་ཁོང་གི་ཁྲོ་བ་དང་རྔམ་བརྗིད་ཀྱིས་འཇིགས་པའི་ཕྱིར་རོ། འོན་ཀྱང་ད་ལན་ཡང་ཡ་ཧོ་ཝཱས་ངའི་ཞུ་བ་ལ་གསན་ཏོ།

༢༠ ཡ་ཧོ་ཝཱས། ཨ་རོན་ཡང་མེད་པར་བྱ་ཞེས་དགོངས་པ་ཙམ་དུ་དེ་ལ་ཤིན་ཏུ་ཐུགས་ཁྲོས་པ་དང་། ངས་ཨ་རོན་གྱི་དོན་དུ་ཡང་དེའི་དུས་སུ་གསོལ་བ་བཏབ་བོ།

༢༡ ཡང་ངས་ཁྱོད་ཀྱི་ཉེས་པ་ཞེ་ན། ཁྱོད་ཀྱིས་བྱས་པའི་བེའུ་ཁྱེར་ཞིང་མེས་སྲེགས་ནས་བཅག་པ་དང་། ཕྱེ་མར་འཐག་པ་ཙམ་དུ་ཞིབ་མོར་བཀྲལ་ནས། དེའི་ཐལ་བ་རི་ལས་བབ་པའི་གྲོག་ཆུའི་ནང་དུ་བསྐྱུར་ཏོ༎

༢༢ ཡང་ཐ་བེ་ཨེ་རཱ་དང་མ་སཱ་དང་ཁིབ་རོད་ཧད་ཐ་ཨ་ཝཱ་བྱ་བའི་གནས་རྣམས་སུ་ཁྱོད་ཀྱིས་ཡ་ཧོ་ཝཱའི་ཐུགས་ཁྲོ་དཀྲུགས་སོ།

༢༣ དེའང་ཡ་ཧོ་ཝཱས་ཁྱོད་ཚོ་ཁ་དཱེས་བར་ནེ་ཨ་ནས་རྫོང་སྐབས་སུ་ཁྱོད་རྣམས་ལ། ད་ངས་ཁྱེད་ལ་གནང་བའི་ཡུལ་དེ་བདག་ཏུ་འཛིན་པའི་ཕྱིར་གྱེན་དུ་སོང་ཞིག་ཅེས་བཀའ་སྩལ་ཙ་ན། ཁྱོད་རྣམས་ཀྱིས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་བཀའ་བཅག་ནས། ཁོང་ལ་དད་པ་མ་བྱས་ཏེ། ཁོང་གི་གསུང་ལ་ཡང་མ་ཉན་ཏོ།

༢༤ ངས་ཁྱོད་ཚོ་ངོ་ཤེས་པའི་ཉིན་མོ་ནས་བཟུང་སྟེ། ཁྱོད་རྣམས་ཀྱིས་ཡ་ཧོ་ཝཱ་ལ་འབངས་གྱེན་ཟློག་བྱས།

༢༥ ཡ་ཧོ་ཝཱས། ངས་དེ་དག་མེད་པར་བྱ་ཞེས་གསུངས་པའི་ཕྱིར་དུ་སྔར་ངས་ལུས་ས་ལ་བརྡབས་པ་བཞིན་དུ་ད་ཡང་ཡ་ཧོ་ཝཱའི་སྤྱན་སྔར་ཉིན་མཚན་བཞི་བཅུའི་བར་དུ་ལུས་ས་ལ་བརྡབས་པ་ཡིན།

༢༦ ཡང་ངས་ཡ་ཧོ་ཝཱ་ལ་གསོལ་བ་འདེབས་ཤིང་འདི་སྐད་དུ། ཀྱེ་ཡ་ཧོ་ཝཱ་དཀོན་མཆོག ཁྱེད་ཀྱིས་བདག་ཏུ་མཛད་པའི་མི་སྡེ་དེ་ཁྱེད་ཀྱི་དབང་གིས་བསྒྲལ་བར་མཛད་ཅིང་། ཁྱེད་ཀྱི་ཕྱག་མཐུ་ལྡན་གྱིས་མི་སེར་ཡུལ་གྱི་ཕྱི་རོལ་ཏུ་བཏོན་པ་དེ་མེད་པར་མ་མཛད་ཅིག

༢༧ ཁྱེད་ཀྱི་བྲན་པོ་ཨབ་ར་ཧམ་དང་ཨི་སཱག་དང་ཡ་ཀོབ་ཐུགས་ལ་འདོགས་ཏེ་མི་བརྒྱུད་འདིས་བསྐྱེད་པའི་སེམས་གྱོང་པོ་དང་ངན་སེམས་དེ་དག་གིས་བྱས་པའི་ཉེས་པ་ལ་གཟིགས་པར་མ་མཛད།

༢༨ ཇི་སྟེ་དེ་ལ་གཟིགས་ན་གང་གི་ཡུལ་གྱི་ཕྱི་རོལ་དུ་ཁྱེད་ཀྱིས་ངེད་ཁྲིད་པ་ཡུལ་དེའི་མི་རྣམས་ཀྱིས། ཡ་ཧོ་ཝཱས་དེ་དག་ལ་ཞལ་གྱིས་བཞེས་པའི་ཡུལ་གྱི་ནང་དུ་འཁྲིད་པར་མ་ནུས་པ་དང་དེ་དག་ལ་ཐུགས་འཁྲོ་བར་མཛད་པའི་དོན་དུ་ཁོང་གིས་དེ་དག་འབྲོག་སྟོང་ན་འཆི་རུ་འཇུག་པའི་དོན་དུ་ཕྱི་རོལ་ཏུ་ཁྲིད་པ་ཡིན་ཞེས་སྨྲ་བར་འགྱུར་རོ།

༢༩ དེ་དག་ཁྱེད་ཀྱིས་བདག་ཏུ་མཛད་པའི་མི་བརྒྱུད་ཁྱེད་ཀྱི་ཕྱག་མཐུ་ལྡན་བརྐྱང་བས་ཕྱི་རོལ་ཏུ་ཁྲིད་པ་མ་ཡིན་ནམ་ཞེས་གསོལ་ཏོ༎

༡༠

དེའི་ཚེ་ཡ་ཧོ་ཝཱས་ང་ལ། སྔ་མ་བཞིན་དུ་རྡོ་ལེབ་གཉིས་ཁྱོད་ཀྱི་ཕྱིར་བཟོས་ལ། ངའི་དྲུང་དུ་རི་ལ་འཛེགས་ཏེ། ཤིང་གི་སྒྲོམ་ཞིག་ཡང་བཟོས་ཤིག

༢ དེ་ནས་ངས་སྔར་གྱི་རྡོ་ལེབ་ཁྱོད་ཀྱིས་བཅག་པ་རྣམས་ཀྱི་ཁར་བྲིས་པ་བཞིན་དུ་རྡོ་ལེབ་དེ་རྣམས་ཀྱི་སྟེང་དུ་བཀའ་རྣམས་བྲིས་ནས་ཁྱོད་ཀྱིས་དེ་དག་སྒྲོམ་གྱི་ནང་དུ་འཇོག་པར་དགོས་ཤེས་བཀའ་གནང་ངོ་།

༣ ཡང་ངས་ཤིད་ཏིམ་ཤིང་གི་སྒྲོམ་བཟོས་པ་དང་། སྔ་མ་བཞིན་དུ་རྡོ་ལེབ་གཉིས་ཀྱང་བཟོས་རྡོ་ལེབ་དེ་གཉིས་ལག་གིས་ཁྱེར་ཞིང་རི་ལ་འཛེགས་སོ།

༤ ཡང་ཁོང་གིས་སྔར་བྲིས་པ་དང་འདྲ་བར་འདུན་མའི་ཉིན་ལ་རི་ལ་མེས་གཞུང་ལས་ཡ་ཧོ་ཝཱས་ཁྱོད་ཅག་ལ་གནང་བའི་བཀའ་བཅུ་རྡོ་ལེབ་རྣམས་ཀྱི་ཁར་འབྲི་བར་མཛད་ནས་ཡ་ཧོ་ཝཱས་དེ་དག་ང་ལ་གནང་ངོ་།

༥ ཡང་ང་ལོག་ཅིང་རི་ལས་བབས་ནས་རྡོ་ལེབ་རྣམས་ངས་བྱས་པའི་སྒྲོམ་གྱི་ནང་དུ་བཞག་སྟེ། ཡ་ཧོ་ཝཱས་ང་ལ་བཀའ་སྩལ་པ་བཞིན་དུ་དེ་རུ་བཞག་ཡོད།

༦ དེ་ནས་ཨིས་ར་ཨེལ་གྱི་བུ་རྣམས་བེ་རོད་བེ་ནེ་ཨ་ཁན་༼བོད་སྐད་དུ་ཨ་ཁན་གྱི་བུ་རྣམས་ཀྱི་ཁྲོན་པ་༽ཞེས་བྱ་བའི་གནས་ནས་མོ་སེ་རཱ་བར་དུ་ཞུགས་སོ། དེ་རུ་ཨ་རོན་གྲོངས་ནས་བསྐུངས་པ་ཡིན། ཡང་དེའི་ཚབ་ཏུ་བུ་ཨེལ་ཨ་ཟར་ལ་བླ་མའི་ལས་ཚན་ཐོབ་བོ།

༧ གནས་དེ་ནས་གུད་གོ་དཱ་རུ་དང་། གུད་གོ་དཱ་ནས་གྲོག་པོ་རྣམས་ཡོད་པའི་ཡུལ་ཡོད་བད་ཐཱ་རུ་སོང་ངོ་།

༨ དུས་དེ་ཉིད་དུ་ཡ་ཧོ་ཝཱས་ལེ་ཝི་ཡི་སྡེ་ནི་དེ་རིང་གི་བར་དུ་ཡ་ཧོ་ཝཱའི་ཞལ་ཆད་ཀྱི་སྒྲོམ་འཁུར་བ་དང་། ཡ་ཧོ་ཝཱའི་སྤྱན་སྔར་འགྲེང་ཞིང་ཁོང་ལ་ཞབས་ཏོག་བྱེད་པ་དང་། ཁོང་གི་མཚན་ནས་རྗོད་དེ་བྱིན་རླབས་བྱེད་དུ་བསྐོས་སོ།

༩ དེའི་ཕྱིར་ལེ་ཝི་ལ་སྤུན་རྣམས་དང་ལྷག་ཅིག་ཏུ་བགོ་སྐལ་དང་ནོར་སྐལ་མ་ཐོབ་སྟེ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དེ་ལ་ཞལ་གྱིས་བཞེས་པ་བཞིན་དུ་ཡ་ཧོ་ཝཱ་ནི་དེའི་ནོར་སྐལ་ལགས་སོ༎

༡༠ ཡང་སྔ་མ་བཞིན་དུ་ང་ཉིན་མཚན་བཞི་བཅུའི་བར་དུ་རི་ལ་གནས་པའི་ཚེ་ད་ལན་ཡང་ཡ་ཧོ་ཝཱས་ངའི་ཞུ་བ་ལ་གསན་ཞིང་ཁྱོད་རྣམས་ཚར་མ་བཅད་དོ།

༡༡ ཡང་ཡ་ཧོ་ཝཱས་ང་ལ། ད་ལོངས་ལ་མི་བརྒྱུད་ཀྱི་མགོ་བྱེད་ཅིང་། ལམ་དུ་ཞུགས་དང་། ངས་དེ་དག་གི་ཕ་མེས་རྣམས་ལ་ཡུལ་དེ་གཏང་ངོ་ཞེས་མནའ་བྱས་པ་བཞིན་དུ་དེ་དག་ལ་ཡུལ་དེ་བདག་ཏུ་འཛིན་པར་འགྲོ་བར་དགོས་སོ་ཞེས་བཀའ་གནང་ངོ་༎

༡༢ ད་ཀྱེ་ཨིས་ར་ཨེལ། ཁྱོད་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་འཇིགས་ཏེ་ཁོང་གི་གཤེགས་ལམ་ཐམས་ཅད་ནང་འགྲུལ་ཞིང་། ཁོང་ལ་བྱམས་པ་བྱེད་ཅིང་སྙིང་ཚང་མ་དང་སེམས་ཚང་མ་ནས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་གཡོག་བྱེད་པ་དང་།

༡༣ ཡ་ཧོ་ཝཱའི་བཀའ་དང་སྤྱད་མཚམས་ངས་དེ་རིང་ཁྱོད་ལ་སྐུལ་བ་རྣམས་ཁྱོད་རང་གི་ཕན་པའི་དོན་དུ་སྲུང་བ་མ་གཏོགས་པར་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་གཞན་ཅི་འཚོལ།

༡༤ ཀྱེ་ཧོ་ནམ་མཁའ་དང་ནམ་མཁའི་ནམ་མཁའ་དང་ས་གཞི་དང་དེའི་ནང་ན་ཡོད་པ་ཐམས་ཅད་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཡིན་ནོ།

༡༥ འོན་ཀྱང་ཡ་ཧོ་ཝཱས་ཁྱོད་ཀྱི་མེས་པོ་རྣམས་འབའ་ཞིག་ལ་དགྱེས་ཏེ་དེ་དག་ལ་བརྩེ་ཞིང་དེ་རིང་གི་ཉིན་པར་མཐོང་བ་བཞིན་དུ་དེ་དག་གི་རྗེས་སུ་འོངས་པའི་ས་བོན། ཁྱོད་རྣམས་མི་བརྒྱུད་ཐམས་ཅད་ལས་འདམས་པར་མཛད་དོ།

༡༦ དེ་བས་ན་ཁྱེད་ཀྱི་སྙིང་གི་མདུན་ལྤགས་ཆོད་ལ། ད་རུང་སེམས་གྱོང་པོ་མ་བྱེད་ཅིག

༡༧ ཅི་ལ་ཞེ་ན། ཡ་ཧོ་ཝཱ་ཁྱེད་ཀྱི་དཀོན་མཆོག་ནི་ལྷ་རྣམས་ཀྱི་དཀོན་མཆོག གཙོ་བོ་རྣམས་ཀྱི་གཙོ་བོ། དཀོན་མཆོག་ཆེན་པོ་མཐུ་ལྡན་འཇིགས་སུ་རུང་བ། ཕྱོགས་རིས་མེད་པ།

༡༨ ལྐོག་ནོར་མི་བཞེས་པ། དྭ་ཕྲུག་དང་མོ་རང་མོ་རྣམས་ཀྱི་གཤགས་མཛད་མཁན། རྒྱལ་ཁམས་པ་ལ་ལྟོ་དང་གོས་སྦྱོར་ཞིང་བརྩེ་བར་མཛད་པ་ལགས་པའི་ཕྱིར་རོ།

༡༩ དེ་བས་ན་ཁྱེད་མི་སེར་ཡུལ་ན་རྒྱལ་ཁམས་པ་ཡོད་པ་ཡིན་པས། ད་རྒྱལ་ཁམས་པ་ལ་གཅེས་པར་འཛིན་པའི་རིགས་སོ།

༢༠ ཡ་ཧོ་ཝཱ་ཁྱོད་ཀྱི་དཀོན་མཆོག་ལ་འཇིགས་ཤིང་། ཁོང་གི་གཡོག་བྱེད་པ་དང་། ཁོང་ལ་རྟེན་པ་དང་། ཁོང་གི་མཚན་དཔང་དུ་བཙུགས་ཏེ་མནའ་བྱེད་པའི་རིགས་སོ།

༢༡ ཁོང་གིས་ཁྱོད་ཀྱི་མིག་གིས་མཐོང་བའི་ཕྲིན་ལས་ཆེ་བ་དང་འཇིགས་སུ་རུང་བ་འདི་རྣམས་ཁྱོད་ཀྱི་དོན་དུ་མཛད་པ་པོ་དེ་ནི་ཁྱོད་ཀྱི་སྟོད་པའི་རྒྱུ་དང་ཁྱོད་ཀྱི་དཀོན་མཆོག་ལགས་སོ།

༢༢ ཁྱོད་ཀྱི་ཕ་མེས་མི་སེར་ཡུལ་དུ་སོང་བའི་ཚེ་དེ་དག་གི་གྲངས་ནི་བདུན་ཅུ་ཙམ་ཡོད་ཀྱི། ད་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་གྲངས་ནི་ནམ་མཁའི་སྐར་མ་རྣམས་དང་འདྲ་བར་མཛད་དོ༎

༡༡

དེ་བས་ན་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་གཅེས་པར་བཟུང་ལ། དུས་རྒྱུན་དུ་ཁོང་གི་བསྲུང་བྱའི་སྤྱད་མཚམས་དང་བཀའ་དང་ཁྲིམས་རྣམས་སྲུངས་ཤིག

༢ ཁྱོད་རྣམས་ཀྱིས་དེ་རིང་གི་ཉིན་པར་འདི་རྟོགས་པར་གྱིས་ཤིག ངས་ཁྱོད་རྣམས་ཀྱི་ཕྲུ་གུ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་གདམས་རྣམས་མ་རྟོགས་ཤིང་མ་མཐོང་བ་རྣམས་ལ་གཏམ་མི་སྨྲའོ། ཞལ་གདམས་གང་ཞེ་ན། ཁོང་གི་དབང་དང་ཕྱག་མཐུ་ལྡན་བརྐྱངས་པ་དང་།

༣ ཁོང་གི་ལྟས་དང་ཕྲིན་ལས་མི་སེར་ཡུལ་གྱི་དཀྱིལ་དུ་མི་སེར་ཡུལ་གྱི་རྒྱལ་པོ་ཕར་ཨོ་དང་དེའི་ཡུལ་ཐམས་ཅད་ལ་མཛད་པ་དང་།

༤ མི་སེར་ཡུལ་གྱི་དམག་ཚོགས་དང་རྟ་དང་ཤིང་རྟ་རྣམས་དང་ཁྱེད་ཀྱི་རྗེས་སུ་དེད་སྐབས་སུ་དེ་དག་གི་སྟེང་དུ་རྒྱ་མཚོ་དམར་པོའི་ཆུ་འདྲེན་པར་མཛད་པས། ཡ་ཧོ་ཝཱས་དེ་དག་དེ་རིང་གི་ཉིན་མོའི་བར་དུ་མེད་པར་མཛད་པ་དང་།

༥ ཁྱེད་གནས་འདིར་མ་ཕྱིན་པའི་བར་དུ་འབྲོག་སྟོང་ན་ཁྱེད་ལ་ཅི་དང་ཅི་མཛད་པ་དང་།

༦ རུ་བེན་གྱི་བུ་ཨེ་ལི་ཨབ་དང་དེའི་བུ་དཱ་ཐན་དང་ཨ་ཧི་རམ་གཉིས་ཀྱི་ཕྱོགས་སུ་སས་ནི་རང་གི་ཁ་ཕྱེས་ནས་དེ་དག་ནང་ཚང་དང་གུར་རྣམས་ཨིས་ར་ཨེལ་ཐམས་ཅད་ཀྱི་ཁྲོད་ལས་དེ་དག་གི་ཕྱོགས་བྱེད་པ་ཐམས་ཅད་མིད་དུ་བཅུག་པར་མཛད་དོ།

༧ འོན་ཀྱང་ཁྱོད་ཀྱི་མིག་གིས་ཡ་ཧོ་ཝཱས་མཛད་པའི་ཕྲིན་ལས་ཆེ་བ་ཐམས་ཅད་མཐོང་བ་ཡིན།

༨ དེ་བས་ན་ངས་ཁྱོད་ལ་དེ་རིང་སྐུལ་བའི་བཀའ་ཐམས་ཅད་སྲུང་ཞིག ཁྱོད་ཀྱིས་དེ་བཞིན་དུ་བྱེད་ན། ཁྱོད་སྟོབས་དང་ལྡན་པར་འགྱུར་ཏེ་གང་གི་ཡུལ་བདག་ཏུ་འཛིན་པའི་ཕྱིར་འགྲོ་ནུས་སུ་ཡོད་པ་དེ་བདག་ཏུ་འཛིན་དུ་འཇུག་པར་འགྱུར་ཞིང་།

༩ ཡ་ཧོ་ཝཱས་ཁྱོད་ཀྱི་མེས་པོ་རྣམས་ལ། ངས་འོ་མ་དང་སྦྲང་རྩིས་གང་བའི་ཡུལ་དེ་ཁྱེད་བུ་བརྒྱུད་དང་བཅས་པ་ལ་གཏང་ངོ་ཞེས་དབུ་མནའ་བཞེས་པའི་ཡུལ་ན་ཁྱེད་ཚེ་རིང་བར་འགྱུར་རོ།

༡༠ དེའང་ཁྱེད་ཀྱིས་བདག་ཏུ་འཛིན་དུ་འགྲོ་བའི་ཡུལ་དེ་ནི་ཁྱོད་ཐོན་འོངས་པའི་མི་སེར་ཡུལ་དེ་དང་མི་འདྲ་སྟེ། དེ་རུ་ཁྱོད་ཀྱིས་ས་བོན་བཏབ་ནས་སྔོ་ཚོད་ཀྱི་ཚལ་ལྟ་བུ་ལ་ཁྱོད་ཀྱི་རྐང་པ་དང་ཆུ་བཏང་བ་ཡིན་ཀྱང་།

༡༡ ཁྱོད་ཀྱིས་བདག་ཏུ་འཛིན་པར་འགྲོ་བའི་ཡུལ་ནི་རི་དང་ལུང་པའི་ཡུལ་ཡིན་ཏེ། ནམ་མཁའ་ལས་འབབ་པའི་ཆར་ཆུ་འཐུང་ཞིང་།

༡༢ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཡུལ་དེ་སྐྱོང་ཞིང་ལོའི་མགོ་མཇུག་གཉིས་ཀྱི་བར་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་སྤྱན་གྱིས་དེ་ལ་གཟིགས་སོ༎

༡༣ ཡང་གལ་ཏེ་ངས་དེ་རིང་ཁྱོད་རྣམས་སྐུལ་བའི་བཀའ་རྣམས་ཞིབ་པར་ཉན་ཞིང་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་གཅེས་པར་འཛིན་ཏེ། ཁྱེད་ཀྱི་སྙིང་ཚང་མ་དང་སེམས་ཚང་མ་ནས་བསྙེན་བཀུར་བྱེད་ན།

༡༤ ངས་དུས་ཀྱི་ཁར་ཁྱེད་ཀྱི་ཡུལ་ལ་ཆར་པ་སྔ་ཕྱི་གཉིས་པོ་འབེབས་པར་བྱ་ཞིང་། ཁྱོད་ཀྱིས་རང་གི་ཕྱིར་འབྲུ་དང་རྒུན་འབྲུམ་དང་འབྲུ་མར་བསྡུ་བར་འགྱུར་རོ།

༡༥ ཡང་ངས་ཁྱོད་ཀྱི་ཐང་ལ་ཁྱོད་ཀྱི་ཕྱུགས་ཀྱི་ཕྱིར་རྩྭ་གཏང་བས་ཁྱོད་ཟ་ཞིང་འགྲང་བར་འགྱུར་རོ།

༡༦ ཁྱོད་ཀྱི་སྙིང་སླུ་བར་འགྱུར་ཏེ་ཟློག་ཅིང་གཞན་ལྷ་རྣམས་ལ་རིམ་གྲོ་བྱེད་པ་དང་དེ་དག་ལ་ཕྱག་འབུལ་བ་ལས་སྲུང་ཞིག

༡༧ ཇི་སྟེ་མི་སྲུང་ན། ཡ་ཧོ་ཝཱའི་ཐུགས་ཁྲོ་བ་ཁྱེད་ཀྱི་ཕྱིར་འབར་ཞིང་ཁོང་གིས་གནམ་སྒོ་གཅོད་ཅིང་ཆར་ཆུ་མི་འབབ་པ་དང་། ཞིང་གིས་ལོ་ཐོག་སྐྱེ་བར་མི་བྱེད་དེ། ཡ་ཧོ་ཝཱས་ཁྱེད་ལ་གནང་བའི་ཡུལ་བཟང་བ་དེ་ལས་ཁྱེད་མྱུར་དུ་ནུབ་པར་འགྱུར་རོ༎

༡༨ དེའི་ཕྱིར་ངའི་གཏམ་དེ་ཚོ་ཁྱེད་ཀྱི་སྙིང་དང་སེམས་ལ་ཆོངས་ཤིག་དང་། ལག་པ་ལ་རྟགས་སུ་ཐོག་ཅིག མིག་གི་བར་ན་སྲུང་བ་ལྟར་འདོགས་པ་དང་།

༡༩ ཁྱོད་ཁང་པར་སྡོད་པ་དང་ལམ་ལ་འགྲུལ་བ་དང་། ཉལ་བ་དང་ལང་བའི་ཚེ་དེ་དག་གི་གཏམ་བྱེད་ཅིང་ཁྱེད་ཀྱི་བུ་ཚོ་ལ་བཤད་པ་དང་།

༢༠ ཁང་པའི་ཡ་ཐེམ་དང་རྒྱ་སྒོ་རྣམས་ཀྱི་སྟེང་དུ་འབྲི་བའི་རིགས་སོ།

༢༡ དེ་ནས་ཡ་ཧོ་ཝཱས་ཁྱེད་ཀྱི་ཕ་མེས་རྣམས་ལ། ངས་ཡུལ་དེ་ཁྱེད་ལ་གནང་བར་བྱ་ཞེས་དབུ་མནའ་བཞེས་ནས། ཡུལ་དེའི་སྟེང་དུ་ནམ་མཁའ་ཡོད་པའི་ཞག་གི་བར་དུ་ཁྱེད་དང་ཁྱེད་ཀྱི་བུ་རྣམས་ཀྱི་ཚེའི་གྲངས་འཕེལ་བར་འགྱུར་རོ།

༢༢ ཅི་ལ་ཞེ་ན། ཁྱོད་རྣམས་ཀྱིས་ངས་ཁྱོད་ལ་དེ་བཞིན་དུ་བྱོས་ཤིག་ཅེས་སྐུལ་བའི་བཀའ་རྣམས་ཞིབ་པར་སྲུང་སྟེ་ཡ་ཧོ་ཝཱ་ཁྱེད་ཀྱི་དཀོན་མཆོག་ལ་གཅེས་པར་འཛིན་ཞིང་ཁོང་གི་གཤེགས་ལམ་ཀུན་ནང་འགྲུལ་ཏེ་ཁོང་ལ་རྟེན་ན།

༢༣ ཡ་ཧོ་ཝཱས་མི་བརྒྱུད་དེ་ཐམས་ཅད་ཁྱོད་ཀྱི་མདུན་ནས་སྐྲོད་འོང་། ཁྱེད་རང་ལས་མི་བརྒྱུད་ཆེ་བ་དང་དྲག་པོ་རྣམས་ལ་དབང་བྱེད་པར་འགྱུར་རོ།

༢༤ ཁྱེད་ཀྱི་རྐང་མཐིལ་གྱིས་ནོན་པའི་གནས་གང་ཡང་ཁྱེད་ཀྱི་ཡིན་པར་འགྱུར་བ་དང་། འབྲོག་སྟོང་དང་རི་ལི་བ་ནོན་དང་ཡུབ་རཱད་གཙང་པོ་ནས་ཕྱི་རོལ་གྱི་རྒྱ་མཚོའི་བར་དུ་ཁྱེད་ཀྱི་ས་མཚམས་ཡིན་པར་འགྱུར་རོ།

༢༥ ཁྱེད་སུས་ཀྱང་མི་ཐུབ་སྟེ། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ་གསུངས་པ་བཞིན་དུ་གང་གི་ཡུལ་ཁྱེད་ཀྱི་རྐང་པས་རྫི་བ་དེ་ཁྱེད་ཀྱིས་འཇིགས་སྐྲག་ཏུ་འཇུག་པར་མཛད་པར་འགྱུར་རོ༎

༢༦ ཀྱེ་ཧོ་ངས་དེ་རིང་ཁྱེད་ཀྱི་མདུན་དུ་བྱིན་རླབས་དང་དམོད་པ་གཉིས་འཇོག་གོ།

༢༧ གལ་ཏེ་ཡ་ཧོ་ཝཱ་ཁྱེད་ཀྱི་དཀོན་མཆོག་གི་བཀའ་དེ་རིང་ངས་ཁྱེད་ལ་སྒོ་བ་རྣམས་ལ་ཉན་ན། བྱིན་རླབས་ཐོབ་པར་འགྱུར།

༢༨ གལ་ཏེ་ཡ་ཧོ་ཝཱ་ཁྱེད་ཀྱི་དཀོན་མཆོག་གི་བཀའ་རྣམས་ལ་མ་ཉན་པར། དེ་རིང་ངས་ཁྱེད་ལ་འགྲུལ་བར་བྱོས་ཟེར་བའི་ལམ་དེ་སྤངས་ཏེ། ཁྱེད་ཀྱིས་ངོ་མི་ཤེས་པའི་གཞན་ལྷ་རྣམས་ཀྱི་རྗེས་སུ་འབྲང་ན། དམོད་པ་འཕོག་པར་འགྱུར་རོ།

༢༩ ཡང་ཁྱོད་ཀྱིས་བདག་ཏུ་འཛིན་པར་འགྲོ་བའི་ཡུལ་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་འཁྲིད་པའི་ཚེ་རི་གེ་རི་ཟིམ་ལ་བྱིན་རླབས་དང་། རི་ཨེ་བལ་ལ་དམོད་པའི་ཚིག་སྨྲ་བར་དགོས་སོ།

༣༠ རི་དེ་གཉིས་ཡོར་དན་གྱི་ཕ་རོལ་ཏུ་ཉི་མ་ནུབ་པའི་ཕྱོགས་སུ་མོ་རིའི་བེ་ཤིང་གི་མདུན་དུ་ཡོད་པའི་གིལ་གལ་གྱི་ཐད་དུ་ཐང་ན་གནས་པའི་ཀ་ན་ཨན་པའི་ཡུལ་ན་མ་ཡིན་ནམ།

༣༡ གང་ལ་ཞེ་ན། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ་གནང་བའི་ཡུལ་བདག་ཏུ་འཛིན་པའི་ཕྱིར་ཡོར་དན་གྱི་ཕ་རོལ་ཏུ་དེར་འཇུག་པ་དང་། བདག་ཏུ་བཟུང་ནས་དེར་གནས་པར་འགྱུར་བའི་ཕྱིར་རོ།

༣༢ ད་དེ་རིང་ངས་ཁྱེད་ལ་སྟོན་པའི་སྤྱད་མཚམས་དང་བཀའ་ཁྲིམས་ཐམས་ཅད་སྲུང་བ་ལ་གཅང་བྱོས་ཤིག།

༡༢

ཡ་ཧོ་ཝཱ་ཁྱོད་ཀྱི་ཕ་མེས་རྣམས་ཀྱི་དཀོན་མཆོག་གིས་ཁྱོད་ཀྱིས་བདག་ཏུ་འཛིན་པའི་ཕྱིར་གནང་བའི་ཡུལ་ན་ཁྱེད་ས་གཞི་རུ་གསོན་རིང་ཞག་རེ་བཞིན་སྲུང་ཞིང་སྒྲུབ་པར་དགོས་པའི་སྤྱད་མཚམས་དང་བཀའ་ཁྲིམས་རྣམས་འདི་ལྟ་སྟེ།

༢ ཕྱིའི་མི་བརྒྱུད་ཁྱོད་ཚོའི་དབང་དུ་འོང་བ་རྣམས་ཀྱི་གནས་ཐམས་ཅད་ཁྱོན་ནས་མེད་པར་བྱོས་ཤིག གནས་གང་ཞེ་ན། དེ་དག་གི་ལྷ་རྣམས་ལ་ཕྱག་འབུལ་བའི་རི་མཐོན་པོ་དང་རི་ཕྲན་དང་ཤིང་སྔོན་པོ་གང་ཡོད་ཀྱི་གནས་རྣམས་སོ།

༣ ཡང་དེ་དག་གི་མཆོད་ཁྲི་རྣམས་བཤིག རྟེན་རྣམས་ཆོག ལྷ་ཤིང་རྣམས་མེས་སྲེགས། ལྷའི་སྐུ་འདྲ་རྣམས་གཅོད་ཅིང་དེ་དག་གི་མིང་རྣམས་གནས་དེ་ལས་མེད་པར་བྱེད་པར་དགོས་སོ།

༤ དེ་དང་འདྲ་བར་ཡ་ཧོ་ཝཱ་ཁྱེད་ཀྱི་དཀོན་མཆོག་ལ་མ་བྱེད།

༥ འོན་ཀྱང་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་རང་ཉིད་ཀྱི་མཚན་འཇོག་པ་དང་བཞུགས་ས་མཛད་པའི་ཕྱིར་གང་གི་གནས་ཁྱེད་ཀྱི་སྡེ་ཐམས་ཅད་ཀྱི་ཁྲོད་ལས་འདམས་པར་འགྱུར་བ་དེ་ཁྱེད་ཀྱིས་སྲུང་སྟེ་དེ་རུ་འོང་བའི་རིགས་སོ།

༦ དེ་རུ་ཁྱེད་ཀྱི་སྦྱིན་སྲེག་དང་དམར་མཆོད་དང་བཅུ་ཁག་དང་ཁྱེད་ཀྱི་ལག་པའི་འབུལ་བ་དང་། དམ་བཅས་པའམ་རང་དགར་བྱེད་པའི་མཆོད་པ་དང་ལུག་ཕྱུགས་ཀྱི་ཕུད་འཁྱེར་འོང་བར་བྱོས།

༧ ཡང་དེར་ཡ་ཧོ་ཝཱ་ཁྱེད་ཀྱི་དཀོན་མཆོག་གི་སྤྱན་སྔར་ཁ་ཟས་ཟ་ཞིང་རྫས་གང་ལ་ཡང་ཁྱེད་རང་དང་། ཡ་ཧོ་ཝཱ་ཁྱེད་ཀྱི་དཀོན་མཆོག་གི་བྱིན་རླབས་ཀྱིས་ཁྱེད་ལ་གནང་བའི་ནང་ཚང་གི་ལག་པས་འབད་པ་ལ་དགའ་བར་བྱོས།

༨ ང་རྣམས་ལས་རེ་རེས་ཇི་རིགས་པ་སེམས་པ་བཞིན་དུ་དེ་རིང་བྱེད་པ་དང་འདྲ་བར་ཁྱེད་ཀྱིས་བྱེད་དུ་མི་རུང་ངོ་།

༩ གང་ལ་ཞེ་ན། ད་ཡང་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ་གནང་རྒྱུ་ཡོད་པའི་ངལ་གསོ་བ་དང་ནོར་སྐལ་དུ་ད་རུང་མ་ཕྱིན་པའི་ཕྱིར་རོ།

༡༠ འོན་ཀྱང་ཁྱོད་ཚོ་ཡོར་དན་གྱི་ཕ་རོལ་དུ་སོང་ནས་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ་ནོར་སྐལ་དུ་གནང་བའི་ཡུལ་ན་གནས་ཏེ། ཁོང་གིས་ཁྱེད་ཀྱི་མཐའ་འཁོར་ལ་ཡོད་པའི་དགྲ་བྱེད་པ་རྣམས་ལས་ཐར་བར་མཛད་ནས། ཞི་བདེ་བར་འདུག་འཇུག་པར་འགྱུར་བའི་ཚེ།

༡༡ ཡ་ཧོ་ཝཱ་ཁྱེད་ཀྱི་དཀོན་མཆོག་གིས་རང་གི་མཚན་གནས་འཇུག་པའི་ཕྱིར་བསྐོ་བའི་གནས་དེར་ངས་ཁྱེད་ལ་སྟོན་པ་ཐམས་ཅད་ཁྱེར་འོང་ཞིག དེ་ཅི་ཡིན་ཞེ་ན། ཁྱེད་ཀྱི་སྦྱིན་སྲེག་དང་དམར་མཆོད་དང་བཅུ་ཁག་དང་ཁྱེད་ཀྱི་ལག་པས་འབུལ་བ་དང་། ཁྱེད་ཀྱིས་ཡ་ཧོ་ཝཱ་ལ་འབུལ་དུ་དམ་བཅས་པའི་མཆོད་པ་འདམས་པ་ཐམས་ཅད་དོ།

༡༢ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གི་སྤྱན་སྔར་ཁྱེད་རང་དང་བུ་དང་བུ་མོ་དང་གཡོག་པོ་དང་གཡོག་མོ་རྣམས་དང་ཁྱེད་ཀྱི་སྒོ་ཁང་ལ་ཡོད་པའི་ལེ་ཝི་པ་ལ་ཁྱོད་དང་ལྷན་གཅིག་ཏུ་བགོ་སྐལ་དང་ནོར་སྐལ་མ་ཐོབ་པས་དེ་ཡང་དགའ་བར་འགྱུར་བའི་རིགས་སོ།

༡༣ ཁྱོད་ཀྱིས་གནས་མཐོང་ཚད་ལ་ཡང་སྦྱིན་སྲེག་རྣམས་འབུལ་བ་ལས་སྲུངས་ཤིག

༡༤ ཁྱོད་ཀྱི་སྡེ་རྣམས་ལས་ཡ་ཧོ་ཝཱས་བསྐོ་བར་མཛད་པའི་གནས་གཅིག་པུ་དེ་རུ་ཁྱོད་ཀྱི་སྦྱིན་སྲེག་འབུལ་བ་དང་ངས་ཁྱོད་སྐུལ་བ་ཐམས་ཅད་བཞིན་དུ་དེར་བྱེད་པར་དགོས་སོ༎

༡༥ འོན་ཀྱང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་བྱིན་རླབས་བཞིན་དུ་ཁྱོད་ཀྱི་སྒོ་ཁང་ཐམས་ཅད་ལ་ཁྱོད་ཀྱི་སེམས་ལ་དགའ་བའི་ཤ་བསད་ནས་ཟ་བར་རུང་། གཙང་བ་ཡོད་པ་དང་གཙང་བ་མེད་པའི་མིས་གནའ་བ་དང་ཤ་བ་ཟ་བར་རུང་ཡང་།

༡༦ ཁྲག་འབའ་ཞིག་མ་ཟ་སྟེ་ཆུ་ལྟར་ས་རུ་བླུག་པར་དགོས།

༡༧ ཁྱོད་ཀྱི་འབྲུ་དང་རྒུན་ཆང་དང་འབྲུ་མར་གྱི་བཅུ་ཁག་དང་། ལུག་ཕྱུགས་ཀྱི་སྔོན་སྐྱེས་དང་། འབུལ་བའི་ཕྱིར་དམ་བཅས་པའམ། རང་དགར་བྱས་པའི་མཆོད་པ་དང་། ཁྱོད་ཀྱི་ལག་པས་འདུལ་བ་རྣམས་ཁྱོད་ཀྱི་སྒོ་ཁང་རྣམས་སུ་ཟ་བར་མི་རུང་གི།

༡༨ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་བསྐོ་བར་མཛད་པའི་གནས་སུ་ཁྱོད་རང་བུ་དང་བུ་མོ་དང་གཡོག་པོ་དང་གཡོག་མོ་དང་ཁྱོད་ཀྱི་སྒོ་ཁང་ལ་ཡོད་པའི་ལེ་ཝི་པས་ཁྱོད་ཀྱི་དཀོན་མཆོག་གི་སྤྱན་སྔར་ཟ་ཞིང་། རྫས་གང་ཡང་ཁྱོད་ཀྱི་ལག་པས་འབད་པ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་སྤྱན་སྔར་དགའ་བར་བྱོས་ཤིག

༡༩ ཁྱོད་རང་ཡུལ་ན་གསོན་རིང་ལེ་ཝི་པ་རྣམས་མི་སྤོང་བའི་ཕྱིར་བྱ་ར་གྱིས་ཤིག

༢༠ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གསུངས་པ་བཞིན་དུ་ཁྱོད་ཀྱི་ས་མཚམས་རྣམས་སྐྱེད་པར་མཛད་པའི་ཚེ། ཁྱོད་ཀྱི་སེམས་ནང་ཤ་ཟ་བར་འདོད་ཅིང་ངས་ཤ་ཟ་བར་འདོད་ཟེར་ན། ཁྱོད་ཀྱི་སེམས་ཀྱི་འདོད་པ་ལྟར་ཤ་ཟ་བར་རུང་ངོ་།

༢༡ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཉིད་ཀྱི་མཚན་འཇོག་ཏུ་འདམས་པའི་གནས་ཁྱོད་དང་ཐག་རིང་ཡོད་ན། ངས་ཁྱོད་ལ་བསྟན་པ་བཞིན་དུ་ཡ་ཧོ་ཝཱས་ཁྱོད་ལ་གནང་བའི་ལུག་ཕྱུགས་ལས་སོད་ལ་སྒོ་ཁང་རྣམས་ལ་ཁྱོད་ཀྱིས་སེམས་ལ་དགའ་བ་ཟོས་ཤིག

༢༢ གནའ་བ་དང་ཤ་བ་ཟ་བ་དང་འདྲ་བར་ཟ་བར་རུང་། གཙང་བ་མེད་པའི་མི་དང་གཙང་བ་ཡོད་པས་ཁྱད་མེད་པར་ཟ་བའི་རིགས་སོ།

༢༣ འོན་ཀྱང་ཁྲག་མི་ཟ་བ་ལ་ཞིབ་པར་ཟོན་བྱོས་ཤིག ཅི་ལ་ཞེ་ན། ཁྲག་ནི་སྲོག་ཡིན་པས་ཤ་དང་ལྷན་གཅིག་ཏུ་སྲོག་ཟ་བར་མི་རུང་བའི་ཕྱིར་རོ།

༢༤ དེ་ནི་མ་ཟ། ཆུ་ལྟར་ས་རུ་བླུག་པར་དགོས།

༢༥ དེ་ཟ་བར་མི་རུང་། ཁྱོད་ཀྱིས་ཡ་ཧོ་ཝཱའི་ཞལ་ངོར་ཅི་རིགས་པ་ཡིན་པ་སྒྲུབ་པར་འགྱུར་ན། ཁྱོད་རང་དང་ཁྱོད་ཀྱི་རྗེས་སུ་འོང་བའི་ཕྲུ་གུ་རྣམས་ལ་བདེ་བར་འགྱུར་བར་འགྱུར་རོ།

༢༦ ཁྱོད་ཀྱིས་དམ་པར་བྱས་པའི་འབུལ་བ་དང་དམ་བཅས་པའི་འབུལ་བ་རྣམས་འབའ་ཞིག་ཁྱེར་འོང་ལ། ཡ་ཧོ་ཝཱས་འདམ་པར་བྱ་བའི་གནས་སུ་ཤོག་དང་།

༢༧ སྦྱིན་སྲེག་རྣམས་ཞེ་ན། ཤ་དང་ཁྲག་ཡ་ཧོ་ཝཱ་ཁྱོད་ཀྱི་དཀོན་མཆོག་གི་མཆོད་ཁྲིའི་ཁར་ཕུལ་ནས། ཁྱོད་ཀྱི་དམར་མཆོད་རྣམས་ཀྱི་ཁྲག་ཡ་ཧོ་ཝཱ་ཁྱོད་ཀྱི་དཀོན་མཆོག་གི་མཆོད་ཁྲིའི་ཁར་བླུག་པར་དགོས། ཤ་ཁྱོད་ཀྱིས་ཟ་བར་རུང་ངོ་།

༢༨ ངས་ཁྱོད་ལ་སྟོན་པའི་བཀའ་དེ་ཐམས་ཅད་ལ་ཉོན་ལ། དེ་བཞིན་དུ་སྒྲུབ་ཅིག གལ་ཏེ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ངོར་ཅི་བཟང་བ་དང་རིགས་པ་ཡིན་པ་བཞིན་དུ་སྲུང་ན། ཁྱོད་རང་དང་རྗེས་སུ་འོང་བའི་བུ་བརྒྱུད་ལ་རྟག་ཏུ་བདེ་བར་འགྱུར་རོ༎

༢༩ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱིས་བདག་ཏུ་འཛིན་འོང་བའི་མི་བརྒྱུད་དེ་དག་ཁྱོད་ཀྱི་མདུན་ནས་མེད་པར་མཛད་ནས། ཁྱོད་དེ་དག་གི་ཚབ་ཏུ་དེ་དག་གི་ཡུལ་ན་གནས་པར་འགྱུར་བའི་དུས་སུ།

༣༠ དེ་དག་ཁྱོད་ཀྱི་མདུན་ནས་མེད་པར་གྱུར་ནས། མི་བརྒྱུད་དེ་ཚོས་རང་གི་ལྷ་རྣམས་ལ་རིམ་གྲོ་ཇི་ལྟར་བྱེད་ཅེས་འདྲི་ཞིང་དེ་དག་གི་ཕྱི་བཞིན་འབྲང་བའི་རྙི་ནང་མི་ཚུད་པའི་ཕྱིར་གཅང་བྱོས་ཤིག

༣༡ ཁྱོད་ཀྱིས་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་དེ་བཞིན་དུ་བྱེད་པར་མི་རུང་ངོ་། ཅི་ལ་ཞེ་ན། ཡ་ཧོ་ཝཱའི་ཞལ་ངོར་མི་གཙང་བ་གང་ཡོད་པ་ཁོང་གིས་སྡང་བའི་བྱ་བ་རྣམས་དེ་དག་རང་གི་ལྷ་རྣམས་ལ་ཕུལ་ཏེ། དེ་དག་རང་གི་བུ་དང་བུ་མོ་རྣམས་ཀྱང་རང་གི་ལྷ་རྣམས་ཀྱི་ཕྱིར་མེས་སྲེག་པར་བྱེད་དོ།

༣༢ ངས་ཁྱེད་ལ་ཅི་དང་ཅི་སྲུང་བའི་ཕྱིར་བསྒོ་ཞིང་སྟོན་པའི་བཀའ་ཐམས་ཅད་ནང་མ་སྣོན། དེ་དག་ལས་འཕྲི་བར་ཡང་མ་བྱེད་ཅིག།

༡༣

གལ་ཏེ་ཁྱེད་ཚོའི་ནང་ལས་ལུང་སྟོན་པའམ་རྨི་ལམ་མཐོང་མཁན་འབྱུང་སྟེ་ཁྱོད་ལ་ལྟས་སམ་ལས་ཡ་མཚན་ཞིག་བསྟན་ནས།

༢ ཁྱོད་ལ་ཟེར་བའི་ལྟས་སམ་ལས་ངོ་མཚར་བ་བཞིན་དུ་འབྱུང་བས་ཁྱོད་ཀྱིས་མི་ཤེས་པའི་གཞན་ལྷ་རྣམས་ལ་ལྟ་སྟེ་ཁྱོད་ལ། ངེད་གཞན་ལྷ་རྣམས་ཀྱི་རྗེས་སུ་འབྲང་ཞིང་དེ་དག་ལ་རིམ་གྲོ་བྱའོ་ཞེས་སྨྲ་ན།

༣ ལུང་སྟོན་པའམ་རྨི་ལམ་མཐོང་མཁན་དེའི་གཏམ་ལ་ཉན་པར་མི་རུང་ངོ་། དེ་ཅིའི་ཕྱིར་ཞེ་ན། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ཀྱིས་ཡ་ཧོ་ཝཱ་ཁྱེད་ཀྱི་དཀོན་མཆོག་ལ་སྙིང་ཚང་མ་དང་སེམས་ཚང་མ་ནས་གཅེས་པར་འཛིན་ནམ་མི་འཛིན་མཁྱེན་པའི་ཕྱིར་ཉམས་ཚོད་བཞེས་སོ།

༤ ཡ་ཧོ་ཝཱ་ཁྱེད་ཀྱི་དཀོན་མཆོག་གི་རྗེས་སུ་འབྲང་ཞིང་ཁོང་ལ་འཇིགས་ཏེ། ཁོང་གི་བཀའ་རྣམས་སྲུང་ཞིང་། ཁོང་གི་གསུང་ལ་ཉན་ཏེ། ཁོང་ལ་རིམ་གྲོ་བྱེད་ཅིང་ཁོང་ལ་རྟེན་པར་དགོས་སོ།

༥ ལུང་སྟོན་པའམ་རྨི་ལམ་མཐོང་མཁན་དེས་ནི་ཁྱོད་མི་སེར་ཡུལ་གྱི་ཕྱི་རོལ་དུ་ཁྲིད་ཅིང་བྲན་ཁོལ་གྱི་ཁང་པ་ལས་སྒྲོལ་བར་མཛད་པའི་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་ཁྱེད་ཀྱིས་ངོ་ལོག་བྱེད་དུ་བཅུག་པའི་དོན་དུ་གཏམ་སྨྲས་པ་དང་། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ལམ་འདི་ལ་འགྲུལ་ཞིག་ཅེས་བཀའ་གནང་བས། མི་དེས་ཁྱོད་ལམ་དེ་ལས་ཟློག་ཏུ་འཇུག་པར་བསམས་པས་གསོད་པར་དགོས། དེ་ལྟར་ཁྱོད་ཀྱི་དཀྱིལ་ནས་ངན་པ་ཅི་ཡོད་པ་མེད་པར་བྱེད་པར་དགོས་སོ༎

༦ གལ་ཏེ་ཁྱོད་ཀྱི་སྤུན་ཁྱོད་ཀྱི་མའི་བུའམ། ཁྱོད་ཀྱི་བུའམ་བུ་མོའམ་ཁྱོད་ཀྱི་པང་ལ་ཉལ་བའི་བཟའ་ཟླའམ། ཁྱོད་རང་གི་སེམས་དང་འདྲ་བའི་གྲོགས་པོས་ཁྱོད་གསང་སྟེ་ལོག་པར་འདྲེན་དུ་ངེད་གཞན་ལྷ་རྣམས་ལ་རིམ་གྲོ་བྱེད་དུ་འགྲོ་བར་བྱ་ཅེས་སྐུལ་ཞིང་ཁྱོད་དང་ཁྱོད་ཀྱི་ཕ་མེས་རྣམས་ཀྱིས་མི་ཤེས་པའི་གཞན་ལྷ་རྣམས་ཤེ་ན།

༧ ཁྱོད་ཀྱི་མཐའ་འཁོར་ལ་ཡོད་པའི་ཕྱི་པའི་བརྒྱུད་ས་གཞིའི་ཕྱོགས་གཅིག་ནས་ཕྱོགས་གཞན་གྱི་བར་དུ་ཐག་ཉེ་བའམ་ཐག་རིང་བ་ཡོད་པ་རྣམས་ཀྱི་ལྷ་རྣམས་ལ་ལྟ་ན།

༨ དེ་དང་ཁ་མ་འཆམ། དེ་ལ་ཉན་པར་མི་དགོས། ཁྱོད་ཀྱི་མིག་གིས་དེ་ལ་སྙིང་རྗེ་བར་མ་བྱེད། དེ་ལ་ཕངས་པའང་མ་ཚོར། དེ་སྦ་བར་ཡང་མི་རུང་།

༩ ཅིས་ཀྱང་མེད་པར་བྱེད་ཅིང་གསོད་པར་བྱེད་དུ་སྔར་ཁྱོད་ཀྱིས་དེ་ལ་ལག་པ་བརྒྱབས་ནས། དེའི་རྗེས་སུ་མི་སྡེ་ཐམས་ཅད་ལག་པས་རྡུང་བར་དགོས།

༡༠ མི་དེ་འཆི་བའི་ཕྱིར་རྡོ་རུབ་ལ་གཏོང་ཞིང་སོད་ཅིག ཅི་ལ་ཞེ་ན། དེས་ནི་ཁྱོད་མི་སེར་ཡུལ་བྲན་ཁོལ་གྱི་ཁང་པའི་ཕྱི་རོལ་དུ་ཁྲིད་པའི་ཡ་ཧོ་ཝཱ་ཁྱོད་ཀྱི་དཀོན་མཆོག་ལས་ཁྱོད་འཕྲལ་བར་བསམས་པའི་ཕྱིར་རོ།

༡༡ ཡང་ཨིས་ར་ཨེལ་ཐམས་ཅད་ཀྱིས་དེ་ཐོས་ནས་འཇིགས་པ་དང་། ཁྱོད་ཀྱི་དཀྱིལ་དུ་སླར་དེ་འདྲའི་ལས་ངན་ཞིག་བྱེད་པར་མི་འགྱུར་རོ༎

༡༢ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་གནས་པའི་ཕྱིར་གནང་བའི་གྲོང་ཁྱེར་དེ་རྣམས་ནས་གཅིག་གི་སྐོར་དུ།

༡༣ ཁྱོད་ཀྱི་དཀྱིལ་ནས་མི་ཐ་ཤལ་རྣམས་ཐོན་ནས། གྲོང་ཁྱེར་པ་རྣམས་ལ་ཁྱེད་ཀྱིས་མི་ཤེས་པའི་གཞན་ལྷ་རྣམས་ལ་རིམ་གྲོ་བྱའོ་ཟེར་ཞིང་མི་རྣམས་ལོག་པར་འདྲེན་པ་ཡིན་ན། ཞེས་ཟེར་བའི་གཏམ་ཐོས་ཡོང་ན།

༡༤ ཁྱོད་ཀྱིས་སར་གཅོད་ཅིང་ཞིབ་དཔྱོད་བྱེད་དགོས། ཡང་ལྟོས་ཤིག མི་གཙང་བ་དེ་ལྟ་བུ་ཞིག་གལ་ཏེ་ཁྱེད་ཀྱི་དཀྱིལ་ན་བྱུང་བ་བདེན་ན།

༡༥ ཁྱོད་ཀྱིས་གྲོང་ཁྱེར་དེའི་མི་ཚོ་རལ་གྲིའི་ཁས་ཅིས་ཀྱང་རྡུང་ཞིང་། ཁྱོན་ནས་མེད་པར་བྱེད་དེ། དེ་ན་ཡོད་པ་ཐམས་ཅད་དང་། ཕྱུགས་ཀྱང་རལ་གྲིའི་ཁས་རྡུང་བར་དགོས།

༡༦ དེའི་བཅོམ་ནོར་ཐམས་ཅད་ལམ་སྲང་གི་དཀྱིལ་དུ་བསྡུས་ནས། ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་གྲོང་ཁྱེར་དང་བཅོམ་ནོར་ཚང་མ་ཡོངས་སུ་མེས་སྲེག་པར་དགོས། ཡང་དུས་རྒྱུན་དུ་ས་ཕུང་དུ་ལུས་པར་དགོས། སླར་ནམ་ཡང་རྩིག་པར་མི་བྱའོ།

༡༧ ཡང་ཡ་ཧོ་ཝཱའི་ཐུགས་ཁྲོ་བ་ཞི་ནས་དེ་ཁྱོད་ལ་ཐུགས་རྗེས་གཟིགས་ཤིང་བརྩེ་བར་དགོངས་པ་དང་། ཁྱོད་ཀྱི་ཕ་མེས་རྣམས་ལ་དབུ་མནའ་བཞེས་པ་བཞིན་དུ་ཁྱོད་འཕེལ་བར་མཛད་པའི་ཕྱིར་དམོད་པར་བྱས་པའི་རྫས་གང་ཡང་ཁྱོད་ཀྱི་ལག་པ་ལ་འབྱར་བར་མི་རུང་ངོ་།

༡༨ ཁྱོད་ཀྱིས་གལ་ཏེ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་གསུང་ལ་ཉན་ཏེ་ཁོང་གི་བཀའ་ངས་དེ་རིང་ཁྱོད་ལ་སྒོ་བ་དག་སྲུང་སྟེ། ཡ་ཧོ་ཝཱ་ཁྱོད་ཀྱི་དཀོན་མཆོག་གི་སྤྱན་སྔར་ཅི་རིགས་པ་ཡིན་པ་བཞིན་དུ་བྱེད་ན། ཁོང་གིས་དེ་བཞིན་དུ་མཛད་པར་འགྱུར་རོ༎

༡༤

ཁྱེད་ཅག་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་གི་སྲས་རྣམས་ཡིན་པས། གཤིན་པོའི་དོན་དུ་ཁྱེད་རང་རྨས་པར་མ་བྱེད། སྨིན་མའང་འབྲེག་པར་མི་རུང་ངོ་།

༢ གང་ལ་ཞེ་ན། ཁྱོད་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་གི་དམ་པའི་མི་སྡེ་དང་། ཁྱོད་ནི་ཡ་ཧོ་ཝཱའི་མི་སྡེ་ཁྱད་མཚར་ཅན་ཞིག་ལ་འགྱུར་བའི་ཕྱིར་དུ། ས་གཞིའི་མི་སྡེ་ཐམས་ཅད་ཀྱི་ནང་ནས་འདམས་པ་ཡིན་ནོ༎

༣ ཁྱོད་ཀྱིས་ཞེན་ལོག་ཅིག་ཟ་བར་མི་རུང་ངོ་།

༤ ཁྱོད་ཀྱིས་ཟ་བར་རུང་བའི་དུད་འགྲོ་ནི་འདི་ལྟ་སྟེ། བ་གླང་དང་། ལུག་དང་། ར་མ་དང་།

༥ ཤ་བ་དང་། གནའ་བ་དང་། ཁ་ཤ་དང་། སྐྱིན་དང་། དི་ཤོན་དང་། འབྲོང་དང་། ཟེ་མེར་ཞེས་བྱ་བའོ།

༦ དུད་འགྲོ་གང་ཡང་རྨིག་པ་ཁ་སྦྲག་རྨིག་པ་གཉིས་སུ་བྱེས་ཡོད་པ་དང་། སྐྱུག་ལྡད་བྱེད་པའི་དུད་འགྲོ་རྣམས་ཁྱེད་ཟ་བར་དགོས།

༧ ཡིན་ཀྱང་སྐྱུག་ལྡད་བྱེད་པ་དང་། རྨིག་པ་ཁ་བྲག་རྣམས་ལས་རྔ་བོང་དང་། རི་བོང་དང་། འཕྱི་བ་ཟ་བར་མི་རུང་། ཅི་ལ་ཞེ་ན། དེ་དག་སྐྱུག་ལྡད་བྱེད་ཀྱང་རྨིག་པ་ཁ་བྲག་མེད་པས་ཁྱེད་ཀྱི་ཕྱིར་མི་གཙང་བ་ཡིན་པའི་ཕྱིར་རོ།

༨ ཡང་ཕག་པ་རྨིག་པ་ཁ་བྲག་ཡོད་ཀྱང་སྐྱུག་ལྡད་མི་བྱེད་པས་ཁྱེད་ཀྱི་ཕྱིར་མི་གཙང་བ་ཡིན་ཏེ། དེ་དག་གི་ཤ་ལས་ཀྱང་མ་ཟ། རོ་རྣམས་ལ་ཡང་མ་རེག་ཅིག

༩ ཡང་ཆུ་ལ་ཡོད་པ་ཐམས་ཅད་ལས་ཉ་ཤོག་དང་ཉ་སག་དང་ལྡན་པ་ཐམས་ཅད་ཟ་བར་རུང་གི།

༡༠ ཉ་ཤོག་དང་ཉ་སག་མེད་པ་ཐམས་ཅད་ཁྱེད་ཀྱི་ཕྱིར་མི་གཙང་བ་ཡིན་པས་མ་ཟ་ཞིག

༡༡ འདབ་ཆགས་གཙང་བ་ཐམས་ཅད་ལས་ཟ་བར་རུང་གི།

༡༢ ཟ་བར་མི་རུང་བ་རྣམས་འདི་ལྟ་སྟེ། གླག་དང་། ཕེ་རེས་དང་། གོ་བོ་དང་།

༡༣ ཁྲ་དང་། བྱ་རྒོད་དང་། ད་ཡཱ་ཡི་རིགས་དང་།

༡༤ ཕོ་རོག་གི་རིགས་དང་།

༡༥ བྱ་འུག་པ་དང་། ཁུ་བྱུག་དང་། ནེ་ཙོའི་རིགས་དང་།

༡༦ འུག་ཆུང་དང་། འུག་རྒོད་དང་། བཞད་དང་།

༡༧ ཁ་སཱད་དང་། ར་ག་མ་དང་། ཤ་ལག་དང་།

༡༨ ཀ་སི་དཱ་དང་། སྐྱར་པོའི་རིགས་དང་། ཕུ་ཤད་དང་། ཕ་ཝང་རྣམས་སོ།

༡༩ ཡང་ལྟོ་འགྲོ་ཤོག་པ་དང་ལྡན་པ་ཐམས་ཅད་ཁྱེད་ཀྱི་ཕྱིར་མི་གཙང་བ་ཡིན་པས་ཟ་བར་མི་རུང་།

༢༠ འདབ་ཆགས་གཙང་བ་ཐམས་ཅད་ལས་ཟོས་ཤིག

༢༡ ཤི་རོའི་རྫས་གང་ཡང་ཁྱོད་ཀྱིས་མ་ཟ་སྟེ་ཁྱོད་ཀྱི་སྒོ་ཁང་ལ་ཡོད་པའི་འགྲོན་པོས་ཟ་བའི་ཕྱིར་དེ་ལ་གཏོང་བའམ། ཕྱི་མི་ཞིག་ལ་འཚོང་བར་རུང་ངོ་། ཁྱོད་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་དམ་པར་གྱུར་པའི་རིགས་བརྒྱུད་ཡིན་པའི་ཕྱིར་རོ༎

རི་གུ་ཞིག་རང་གི་མའི་འོ་མ་ལ་མ་འཚོད་ཅིག

༢༢ ལོ་རེ་བཞིན་ཁྱོད་ཀྱི་ཞིང་ལས་འབྱུང་བའི་ས་བོན་གྱི་བཅུ་ཁག་འབུལ་བར་དགོས།

༢༣ ཁྱོད་ཉིན་རེ་བཞིན་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་འཇིགས་པ་སློབ་པའི་ཕྱིར་ཡ་ཧོ་ཝཱས་རང་གི་མཚན་འཇོག་ཏུ་འདམས་པར་འགྱུར་བའི་གནས་སུ་ཁོང་གི་ཞལ་ངོར་ཁྱོད་ཀྱི་འབྲུ་དང་རྒུན་ཆང་དང་འབྲུ་མར་གྱི་བཅུ་ཁག་དང་ལུག་ཕྱུགས་ཀྱི་སྔོན་སྐྱེས་པ་རྣམས་ཟ་བར་དགོས།

༢༤ ཡང་གལ་ཏེ་ཁྱོད་ཀྱི་ཕྱིར་ལམ་ཐག་རིང་པོ་ཡོད་པས་དེ་རུ་འཁྱེར་མི་ཐུབ་པའམ། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཉིད་ཀྱི་མཚན་འཇོག་ཏུ་འདམས་པའི་གནས་ཁྱོད་དང་རྒྱང་རིང་པོར་ཡོད་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་བྱིན་རླབས་མཛད་པས།

༢༥ དངུལ་སྨར་རྐྱང་དུ་བསྒྱུར་ནས་བཏུམ་སྟེ་ལག་པས་འཁྱེར་ཞིང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་འདམས་པའི་གནས་སུ་འགྲོ་བ་དང་།

༢༦ དངུལ་དེའི་རིན་དུ་ཁྱོད་ཀྱིས་སེམས་རྫས་གང་ལ་དགའ་བ་ཞེ་ན། བ་གླང་ངམ། ལུག་གམ། རྒུན་ཆང་ངམ་ཆང་ལ་སོགས་པ་ལ་ཁྱོད་ཀྱི་སེམས་གང་དགའ་ན།

༢༧ ཁྱོད་རང་དང་ཁྱོད་ཀྱི་ནང་ཚང་དང་ཁྱོད་ཀྱི་སྒོ་ཁང་ལ་ཡོད་པའི་ལེ་ཝི་པས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ངོར་དེ་རུ་ཟ་ཞིང་སེམས་སྐྱིད་བྱོས་ཤིག ལེ་ཝི་པ་ལ་ཁྱོད་དང་མཉམ་དུ་བགོ་སྐལ་དང་ནོར་སྐལ་མེད་པས་དེ་ལ་བདག་རྐྱེན་བྱོས་ཤིག

༢༨ ལོ་གསུམ་གསུམ་རྫོགས་པའི་དུས་སུ་ལོ་དེ་རང་གི་ནོར་སྐྱེད་ཀྱི་བཅུ་ཁག་ཐམས་ཅད་ཕྱི་རོལ་ཏུ་ཁྱེར་ལ་སྒོ་ཁང་གི་ནང་དུ་ཞོག་དང་།

༢༩ ཁྱོད་དང་མཉམ་དུ་བགོ་སྐལ་དང་ནོར་སྐལ་མ་ཐོབ་པའི་ལེ་ཝི་པ་དང་འགྲོན་པོ་དང་དྭ་ཕྲུག་དང་མོ་རང་མོ་ཁྱོད་ཀྱི་སྒོ་ཁང་ལ་ཡོད་པ་རྣམས་ཀྱིས་ཟ་ཞིང་འགྲང་བར་དགོས། དེ་ནས་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་ལག་པས་བྱེད་པའི་ལས་ཐམས་ཅད་ལ་བྱིན་གྱིས་རློབ་པར་འགྱུར་རོ༎

༡༥

ལོ་བདུན་བདུན་རྫོགས་སྐབས་སུ་ཁྱོད་ཀྱིས་འབུད་གཏོང་བར་དགོས།

༢ འབུད་གཏོང་ཚུལ་ནི་འདི་ལྟར་རོ། བུན་བདག་གང་གིས་ཀྱང་ནོར་རྫས་ཤིག་ཁྱིམ་མཚེས་ལ་བསྐྱིས་པ་དེ་འབུད་གཏོང་བར་དགོས། དེ་ནི་ཡ་ཧོ་ཝཱའི་ཕྱིར་འབུད་གཏོང་བའི་ལོ་ཡིན་པ་བཀར་བཏགས་པ་ཡིན་པས་སོ། ཁྱིམ་མཚེས་སམ་སྤུན་ལས་བུ་ལོན་འདེད་པར་མི་རུང་ངོ་།

༣ ཕྱི་མི་ཞིག་ལས་བུ་ལོན་འདེད་ཆོག་ཀྱང་། ཁྱོད་ཀྱི་ནོར་ནས་སྤུན་ལ་ཅི་ཡོད་པ་གཏོང་བར་དགོས།

༤ འོན་ཀྱང་དབུལ་པོ་སུ་ཡང་ཁྱོད་ཀྱི་དཀྱིལ་ན་ཡོད་པར་མི་རུང་ངོ་། གང་ལ་ཞེ་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་ནོར་སྐལ་དུ་བདོག་པའི་ཕྱིར་གནང་བར་འགྱུར་བའི་ཡུལ་དེ་ན་ཡ་ཧོ་ཝཱས་ཁྱོད་ལ་ངོ་ཐོག་བྱིན་རླབས་མཛད་པར་འགྱུར་རོ།

༥ ཁྱོད་ཀྱིས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་གསུང་ལ་ཞིབ་ཏུ་ཉན་ཏེ་ངས་དེ་རིང་ཁྱོད་ལ་སྐུལ་བའི་བཀའ་ཐམས་ཅད་སྲུང་ཞིང་སྒྲུབ་ན། ཁོང་གིས་དེ་བཞིན་དུ་མཛད་པར་འགྱུར་རོ།

༦ དེའང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གསུངས་པ་བཞིན་དུ་ཁྱོད་ལ་བྱིན་གྱིས་རློབ་འོང་བས། ཁྱོད་ཀྱིས་ཕྱིའི་མི་བརྒྱུད་མང་པོ་ལ་ནོར་སྐྱིའི། ཁྱོད་ཀྱིས་གང་ནས་ཀྱང་ནོར་སྐྱི་བར་མི་འགྱུར། ཡང་ཁྱོད་ཀྱིས་ཕྱིའི་མི་བརྒྱུད་མང་པོ་ལ་སྲིད་བྱེད་ཡོང་། དེ་དག་གིས་ཁྱོད་ལ་སྲིད་བྱེད་བར་མི་འགྱུར་རོ༎

༧ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་ཡུལ་ན་ཁྱོད་ཀྱི་གྲོང་ཁྱེར་གང་ལ་ཡང་གལ་ཏེ་ཁྱོད་ཀྱི་སྤུན་གྱི་ནང་ན་མི་དབུལ་པོ་ཞིག་ཡོད་ན། ནོར་མེད་པའི་སྤུན་ལ་བལྟས་ནས་སྙིང་སྲ་བར་མི་བྱེད་དེ་རང་གི་ལག་པ་བསྡམ་པར་མ་བྱེད།

༨ སེམས་དགའ་བཞིན་ཁྱོད་ཀྱི་ལག་པ་དེའི་ཕྱོགས་སུ་ཕྱེ་སྟེ། དེ་ལ་དགོས་པ་ལ་ཚང་བ་ཅིས་ཀྱང་སྐྱི་བར་དགོས།

༩ ཁྱོད་ཀྱི་སྙིང་ངན་པ་ལ་ལོ་བདུན་པ་ཞེ་ན། འབུད་གཏོང་བའི་ལོ་ཉེ་བར་འོངས་སོ་ཞེས་བསམས་ཤིང་ཁྱོད་ཀྱི་སྤུན་དབུལ་པོ་ལ་ངོ་ནག་བསྟན་ཏེ་སྦྱིན་པ་ཅིའང་མ་བྱིན་པས། དེས་ཁྱོད་ཀྱི་ཕྱིར་ཡ་ཧོ་ཝཱ་ལ་འོ་དོད་འདོན་ཞིང་། བྱ་བ་དེ་ཁྱོད་ཀྱི་ཕྱིར་སྡིག་པའི་རྒྱུར་འགྱུར་འོང་བ་ལས་སྲུངས་ཤིག

༡༠ ཅི་ནས་ཀྱང་དེ་ལ་སྦྱིན་ཞིག་དང་། སྦྱིན་སྐབས་སུ་སེམས་མི་དགའ་བར་བྱེད་དུ་མི་རུང་ངོ་། ཅི་ལ་ཞེ་ན། བྱ་བ་དེའི་དོན་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱིས་བྱེད་པའི་ལས་ཐམས་ཅད་དང་། ཁྱོད་ཀྱིས་གང་ལ་ལག་པ་རེག་པའི་རྫས་ལ་བྱིན་རླབས་མཛད་པར་འགྱུར་བའི་ཕྱིར་རོ།

༡༡ དབུལ་ཕོངས་རྣམས་ཁྱོད་ཀྱི་ཡུལ་ནས་ནམ་ཡང་མེད་པར་མི་འགྱུར་བས་ངས་ཁྱོད་ལ། ཁྱོད་ཀྱི་ཡུལ་ན་སྤུན་སྡུག་ཕོངས་པ་ནོར་མེད་པའི་ཕྱོགས་སུ་ཁྱོད་ཀྱི་ལག་པ་ཅིས་ཀྱང་ཕྱེས་ནས་ཞོག་དགོས་ཤེས་བཀའ་སྒོའོ༎

༡༢ ཡང་ཁྱོད་ཀྱི་སྤུན་ཨིབ་རི་པའམ་ཨིབ་རི་མས་ལོ་དྲུག་གི་བར་དུ་ཁྱོད་ཀྱི་གཡོག་བྱེད་པའི་ཕྱིར་ཁྱོད་ལ་འཚོང་བར་འགྱུར་ན་ལོ་བདུན་པར་ཁྱོད་ཀྱིས་དེ་གཏོང་ཞིང་ཐར་དུ་འཇུག་པར་དགོས།

༡༣ ཡང་ཐར་དུ་འཇུག་སྐབས་སུ་ལག་སྟོང་གཏོང་བའི་མི་རིགས་པས།

༡༤ ཁྱོད་ཀྱི་ལུག་ཁྱུ་དང་གཡུལ་ཁ་དང་འཆག་གཞོང་ལས་དེ་ལ་འཚོ་བ་རྒྱས་པར་སྦྱོར་བར་དགོས། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་བྱིན་གྱིས་བརླབས་པའི་ནོར་ཁྱོད་ལ་ཡོད་པ་ལས་དེ་ལ་སྦྱིན་ཞིག

༡༥ ཁྱོད་མི་སེར་ཡུལ་ན་བྲན་བྱས་ནས་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཐར་བར་མཛད་པ་དེ་དྲན་པར་བྱོས། དེའི་ཕྱིར་ངས་དེ་རིང་གཏམ་དེ་ཁྱོད་ལ་དྲན་སྐུལ་ལོ།

༡༦ ཡང་མི་དེས་ཁྱོད་རང་དང་ནང་ཚང་ལ་བྱམས་པར་འཛིན་ཏེ་ཁྱོད་དང་འགྲོགས་ཏེ་བདེ་བར་གནས་པའི་ཕྱིར་གལ་ཏེ་ཁྱོད་ལ་ང་ཁྱོད་དང་འབྲལ་བར་མི་དགའ་ཟེར་ན།

༡༧ སྙུང་བུ་ཞིག་ཐོགས་ཏེ་རྣ་བ་སྒོ་ལ་བཞག་ནས་ཕིགས་ཤིག རྟག་ཏུ་ཁྱོད་ཀྱི་གཡོག་བྱེད་པར་དགོས། དེ་བཞིན་དུ་ཁྱོད་ཀྱི་གཡོག་མོ་ལ་ཡང་བྱེད་པར་དགོས།

༡༨ ད་ཐར་དུ་འཇུག་ཅིང་གཏོང་བ་དེ་ནི་དཀའོ་ཞེས་མ་སེམས་ཤིག དེས་གླ་པ་གཉིས་དང་འདྲ་བའི་ལོ་དྲུག་ཁྱོད་ཀྱི་གཡོག་བྱས་པ་ཡིན། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱིས་བྱ་བའི་ལས་ཐམས་ཅད་ལ་བྱིན་གྱིས་རློབ་པར་འགྱུར་རོ༎

༡༩ ཁྱོད་ཀྱི་ལུག་ཕྱུགས་ནས་བྱུང་བའི་སྔོན་སྐྱེས་ཕོ་གང་ཡིན་པ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་དམ་པར་བྱོས་ཤིག ཁྱོད་ཀྱི་བ་གླང་གི་སྔོན་སྐྱེས་ལ་ལས་གང་ཡང་མ་འགེལ། ལུག་གི་སྔོན་སྐྱེས་ཀྱི་བལ་ཡང་མ་འབྲེག་ཅིག

༢༠ ལོ་རེ་བཞིན་ཡ་ཧོ་ཝཱས་འདམ་པར་བྱ་བའི་གནས་སུ་ཁྱོད་ནང་ཚང་དང་བཅས་པས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ངོར་དེ་ཟ་བར་དགོས།

༢༡ དེ་ནི་ཞ་བོའམ་ལོང་བའམ་སྐྱོན་ངན་པ་ལ་སོགས་པའི་སྐྱོན་ཡོད་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་མཆོད་པར་མི་འབུལ་ཏེ།

༢༢ ཁྱོད་ཀྱི་སྒོ་ཁང་ན་གཙང་བ་ཡིན་པ་དང་གཙང་བ་མ་ཡིན་པས་ཁྱད་མེད་པར་གནའ་བ་དང་ཤ་བ་ཟ་བ་དང་འདྲ་བར་དེ་ཡང་ཟ་དགོས།

༢༣ འོན་ཀྱང་དེའི་ཁྲག་མ་ཟ་སྟེ་ཆུ་ལྟར་ས་རུ་བླུག་ཅིག།

༡༦

ཟླ་བ་ཨ་བིབ་སྲུང་ལ། ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་པེ་སག་གི་དུས་ཆེན་བྱོས་ཤིག ཅི་ལ་ཞེ་ན། ཟླ་བ་ཨ་བིབ་ནང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་མཚན་མོའི་དུས་སུ་མི་སེར་ཡུལ་གྱི་ཕྱི་རོལ་ཏུ་ཁྲིད་པར་མཛད་དོ།

༢ ཁྱོད་ཀྱིས་ཡ་ཧོ་ཝཱས་རང་གི་མཚན་འཇོག་ཏུ་འདམ་པར་བྱ་བའི་གནས་སུ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་ཁྱོད་ཀྱི་ལུག་ཕྱུགས་ལས་པེ་སག་གསོད་པར་དགོས།

༣ དེ་དང་མཉམ་དུ་སྐྱུར་རྩི་མ་ཟ་སྟེ། ཞག་བདུན་གྱི་བར་དུ་སྐྱུར་རྩི་མེད་པའི་བག་ལེབ་སྡུག་བསྔལ་གྱི་བག་ལེབ་ཞེས་བྱ་བ་ཟོག་ཤིག ཁྱོད་ཚ་དྲག་བྱེད་ཅིང་མི་སེར་ཡུལ་གྱི་ཕྱི་རོལ་ཏུ་སོང་བའི་ཕྱིར་རོ། དེ་ལྟར་མི་སེར་ཡུལ་ནས་འོངས་པའི་ཉིན་མོ་དེ་ནམ་འཚོ་བའི་བར་དུ་དྲན་པར་བྱོས་ཤིག

༤ ཁྱོད་ཀྱི་ས་མཚམས་ཐམས་ཅད་ལ་ཞག་བདུན་གྱི་བར་དུ་སྐྱུར་རྩི་གང་ཡང་མཐོང་བར་མི་དགོས། ཞག་དང་པོའི་དགོང་མོ་ལ་མཆོད་པར་ཕུལ་བའི་ཤ་ལས་ཅིའང་མཚན་གང་སྔ་མོའི་བར་དུ་ལུས་པར་མི་རུང་ངོ་།

༥ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་གྲོང་ཁྱེར་གང་གི་ནང་དུའང་པེ་སག་མི་གསད་ཀྱི།

༦ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཉིད་ཀྱི་མཚན་འཇོག་པའི་ཕྱིར་འདམ་པར་བྱ་བའི་གནས་དེར་དགོངས་མོ་ཉི་མ་ནུབ་པའི་ཚེ། ཁྱོད་མི་སེར་ཡུལ་ནས་འོངས་པའི་དུས་ཚོད་དུ་པེ་སག་གསོད་པར་དགོས།

༧ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་འདམ་པར་བྱ་བའི་གནས་སུ་བརྔོས་ནས་ཟོས་དང་། སྔ་མོ་ལ་ཁྱོད་རང་གི་གུར་རྣམས་སུ་ཕྱིར་ལོག་ཅིག

༨ ཞག་དྲུག་གི་བར་དུ་སྐྱུར་རྩི་མེད་པའི་བག་ལེབ་ཟོས་ཤིག ཞག་བདུན་པ་ལ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་འདུན་མ་ཆེན་པོ་ཡིན་པས་ལས་གང་ཡང་མ་བྱེད་ཅིག

༩ བདུན་ཕྲག་བདུན་འདི་ལྟར་རྩིས་ཤིག སྟོན་ཐོག་ལ་ཟོར་བ་བརྒྱབ་པ་ནས་བཟུང་སྟེ་བདུན་ཕྲག་བདུན་པོ་དེ་རྩི་བ་ལ་ཞུགས་ཤིག

༡༠ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་བྱིན་རླབས་མཛད་པ་བཞིན་དུ་ཁྱོད་ཀྱི་ལག་པས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་རང་དགར་ཕུལ་བའི་མཆོད་པའི་སྒོ་ནས་བདུན་ཕྲག་རྣམས་ཀྱི་དུས་ཆེན་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་སྲུང་ལ།

༡༡ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་རང་གི་མཚན་འཇོག་པའི་ཕྱིར་འདམ་པར་མཛད་པའི་གནས་སུ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ངོར་ཁྱོད་བུ་དང་བུ་མོ་དང་གཡོག་པོ་དང་གཡོག་མོ་དང་ཁྱོད་ཀྱི་སྒོ་ཁང་ལ་ཡོད་པའི་ལེ་ཝི་པ་དང་ཁྱེད་ཀྱི་ནང་ན་ཡོད་པའི་ཕྱི་མི་དང་དྭ་ཕྲུག་དང་མོ་རང་མོ་དང་མཉམ་དུ་སེམས་དགའ་བར་བྱོས།

༡༢ ཡང་ཁྱོད་མི་སེར་ཡུལ་ན་བྲན་འཁོལ་བྱས་པ་དྲན་པར་བྱེད་དེ་སྤྱད་མཚམས་དེ་རྣམས་སྲུང་ལ་སྒྲུབ་ཅིག

༡༣ ཁྱོད་ཀྱི་འབྲུ་དང་རྒུན་འབྲུམ་བསྡུས་ནས། ཞག་བདུན་གྱི་བར་དུ་སྤྱིལ་བུ་རྣམས་ཀྱི་དུས་ཆེན་སྲུང་ཞིག

༡༤ ཁྱོད་ཀྱི་དུས་ཆེན་དེའི་སྐབས་སུ་ཁྱོད་བུ་དང་བུ་མོ་དང་གཡོག་པོ་དང་གཡོག་མོ་དང་ལེ་ཝི་པ་དང་ཕྱི་མི་དང་དྭ་ཕྲུག་དང་མོ་རང་མོ་ཁྱོད་ཀྱི་སྒོ་ཁང་ལ་ཡོད་པ་དང་ལྷན་ཅིག་ཏུ་སེམས་དགའ་བར་བྱོས་ཅིག

༡༥ ཞག་བདུན་གྱི་བར་དུ་ཡ་ཧོ་ཝཱས་འདམ་པར་བྱ་བའི་གནས་སུ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་དུས་ཆེན་ཆེ་བ་ཞིག་བྱེད་པར་དགོས། གང་ལ་ཞེ་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་ལོ་ཐོག་ཐམས་ཅད་དང་ཁྱོད་ཀྱི་ལག་པའི་ལས་ཐམས་ཅད་ལ་བྱིན་རླབས་མཛད་པས་ངོ་ཐོག་སེམས་དགའ་བར་བྱ་བའི་ཕྱིར་རོ།

༡༦ ལོ་རེ་བཞིན་ལན་གསུམ་ཁྱོད་ཀྱི་ནང་ན་ཕོ་གང་ཡིན་པ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ངོར་ཁོང་གིས་འདམ་པར་བྱ་བའི་གནས་སུ་འབྱུང་བའི་རིགས་སོ། ནམ་ཞེ་ན། སྐྱུར་རྩི་མེད་པའི་བག་ལེབ་ཀྱི་དུས་ཆེན་དང་། བདུན་ཕྲག་རྣམས་ཀྱི་དུས་ཆེན་དང་། སྤྱིལ་བུ་རྣམས་ཀྱི་དུས་ཆེན་གསུམ་གྱི་སྐབས་སུ་དེ་དག་ལག་པ་སྟོང་པར་ཡ་ཧོ་ཝཱའི་ཞལ་ངོར་འབྱུང་བར་མི་རུང་གི།

༡༧ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་བྱིན་རླབས་བཞིན་དུ་མི་རེ་རེས་ཅི་ནུས་ཀྱིས་འབུལ་བར་དགོས་སོ༎

༡༨ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་གྲོང་ཁྱེར་ཐམས་ཅད་དུ་ཁྱོད་ཀྱི་སྡེ་རྣམས་བཞིན་དུ་ཁྱོད་ཀྱི་ཕྱིར་ཁྲིམས་དཔོན་རྣམས་དང་འགོ་བྱེད་རྣམས་སྐོས་ཤིག་དང་། དེ་དག་གིས་མི་སྡེའི་ཁྲིམས་དྲང་པོར་གཅོད་པར་དགོས།

༡༩ གཤགས་ལོག་མ་གཅོད་ཅིག མིའི་ངོ་ལ་མ་ལྟ། ཕག་སུག་ཀྱང་མ་ལེན་ཞིག གང་ལ་ཞེ་ན། ཕག་སུག་གིས་མི་བློ་གྲོས་ཅན་གྱི་མིག་རྣམས་ལོང་བར་བྱེད་དེ། ཆོས་དྲང་པོའི་གཏམ་རྣམས་རློག་པར་བྱེད།

༢༠ ཡོངས་སུ་དྲང་པོ་ཡིན་པའི་རྗེས་སུ་འབྲོང་དང་། འཚོ་ཞིང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་ཡུལ་ནོར་སྐལ་དུ་ཐོབ་པར་འགྱུར་རོ༎

༢༡ ཡ་ཧོ་ཝཱ་ཁྱོད་ཀྱི་དཀོན་མཆོག་གི་མཆོད་ཁྲི་རང་གི་ཕྱིར་རྩིག་པར་བྱ་བའི་མདུན་དུ་ཤིང་རིགས་གང་ནས་ཀྱང་བཅོས་པའི་རྟེན་འཛུག་པར་མི་རུང་།

༢༢ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་སྡང་བའི་སྐུ་འདྲ་ཞིག་དེར་མ་སློང་ཞིག།

༡༧

ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་བ་གླང་ངམ་ར་ལུག་མི་སྡུག་པ་སྐྱོན་ཅན་ཞིག་མཆོད་པར་མ་ཕུལ། དེ་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ངོར་རྫས་མི་གཙང་བ་ཞིག་ཡིན་པའི་ཕྱིར་རོ༎

༢ ཁྱོད་ཀྱི་དཀྱིལ་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་སྒོ་ཁང་ཞིག་ན་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ངོར་ངན་པ་སྤྱོད་ཅིང་ཁོང་གི་ཞལ་ཆད་ལས་འགལ་བའི་སྐྱེས་པའམ་བུད་མེད་ཅིག་ཡོད་དེ།

༣ མི་དེ་སོང་ནས། ངས་མ་བསྒོ་བའི་གཞན་ལྷ་རྣམས། ཡང་ན་ཉི་མའམ། ཟླ་བའམ། ནམ་མཁའི་ཚོགས་ཐམས་ཅད་ལ་རིམ་གྲོ་བྱེད་ཅིང་དེ་དག་ལ་ཕྱག་འབུལ་ན།

༤ གལ་ཏེ་ཁྱོད་ཀྱི་གཏམ་དེ་ཤེས་པར་གྱུར་ཏེ་ཐོས་ནས་རྒྱས་པར་རྩར་བཅད་དེ། ཀྱེ་ཧོ་བྱ་བ་མི་གཙང་བ་དེ་ཨིས་ར་ཨེལ་གྱི་ནང་ན་བྱུང་ངོ་ཞེས་པའི་གཏམ་ངེས་ཤིང་བདེན་ན།

༥ བྱ་བ་ངན་པ་དེ་བྱས་པའི་སྐྱེས་པའམ་བུད་མེད་དེ་ཁྱེད་ཀྱི་སྒོ་ཁང་གི་ཕྱི་རོལ་ཏུ་ཁྲིད་ནས། སྐྱེས་པའམ་བུད་མེད་དེ་འཆི་བའི་ཕྱིར་རྡོ་རུབ་ལ་གཏོང་ཞིང་སོད་ཅིག

༦ གསོད་རྒྱུ་ཡིན་པའི་མིའི་ཕྱིར་མི་གཉིས་སམ་གསུམ་གྱིས་དཔང་བྱས་པས་གསོད་པར་དགོས། འོན་ཀྱང་མི་གཅིག་གཅིག་གིས་དཔང་བྱེད་ན་གསོད་པར་མི་རུང་ངོ་།

༧ མི་དེ་གསོད་པའི་ཕྱིར་སྔར་དཔང་པོ་རྣམས་ཀྱིས་དེ་ལ་ལག་གིས་བཟུང་ནས། དེའི་རྗེས་སུ་མི་ཐམས་ཅད་ཀྱིས་ལག་གིས་ཀྱང་བཟུང་དགོས། དེ་ལྟར་ཁྱེད་ཀྱི་ནང་ནས་ངན་པ་མེད་པར་བྱོས་ཤིག

༨ ཡང་གལ་ཏེ་ཁྱོད་ཀྱི་གྲོང་ཚོ་རྣམས་ན་ཕན་ཚུན་གསོད་པའམ། མི་གཉིས་ཕན་ཚུན་རྩོད་པའམ། ནམ་གཅིག་གིས་གཅིག་ལ་རྡུང་བ་ལ་སོགས་པའི་རྩོད་རྒྱུ་རྣམས་ཀྱི་ཕྱིར་ཁྱོད་ཀྱིས་ཐག་ཆོད་པར་དཀའ་བ་ཞིག་བྱུང་ན། ལོངས་ལ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་འདམ་པར་བྱ་བའི་གནས་སུ་གྱེན་དུ་སོང་ལ།

༩ ལེ་ཝི་པ་ཡིན་པའི་བླ་མ་རྣམས་དང་དེའི་དུས་སུ་འབྱུང་བར་འགྱུར་བའི་ཁྲིམས་དཔོན་གྱི་མདུན་དུ་འོངས་ནས། དེ་དག་གིས་ཁྱོད་ལ་དྲིས་ཤིག་དང་ཁྱོད་ལ་ཐག་གཅོད་ལུགས་སྟོན་པར་འགྱུར།

༡༠ ཡང་དེ་དག་གིས་ཡ་ཧོ་ཝཱས་འདམ་པར་བྱ་བའི་གནས་སུ་ཁྱོད་ལ་བསྒྲགས་པའི་བཀའ་བཞིན་དུ་བྱེད་ཅིང་དེ་དག་གིས་ཁྱོད་ལ་ཅི་དང་ཅི་སྟོན་པ་བཞིན་དུ་སྒྲུབ་པ་ལ་ཟོན་བྱོས་ཤིག

༡༡ དེ་དག་གིས་ཁྱོད་ལ་སློབ་པར་བྱ་བའི་བཀའ་ཁྲིམས་ཀྱི་ཚིག་དང་། དེ་དག་གིས་ཁྱོད་ལ་སྟོན་པར་བྱ་བའི་ཞལ་ཆེ་བཞིན་དུ་བྱེད་དེ་དེ་དག་གིས་ཁྱོད་ལ་སྒྲོག་པའི་བཀའ་ལས་གཡས་སམ་གཡོན་དུ་ཟློག་པར་མི་རུང་ངོ་།

༡༢ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་དེར་ཞབས་ཏོག་བྱེད་དུ་འགྲེང་བའི་བླ་མའམ་ཞལ་ཆེ་བ་ལ་མི་ཉན་ཞིང་མི་འཇིགས་པའི་མི་དེ་འཆི་བར་དགོས། ཁྱོད་ཀྱིས་ཨིས་ར་ཨེལ་གྱི་ནང་ནས་ངན་པ་དེ་མེད་པར་བྱོས་ཤིག

༡༣ ཡང་མི་ཐམས་ཅད་ཀྱིས་དེ་ཐོས་ནས་འཇིགས་ཏེ། སླར་འཇིགས་མེད་པའི་ལས་ཀ་བྱེད་པར་མི་འགྱུར་རོ༎

༡༤ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་ཡུལ་དུ་ཞུགས་ཤིང་བདག་ཏུ་བཟུང་ནས་དེར་གནས་པའི་དུས་སུ། ཁྱོད་ཀྱིས་ངའི་མཐའ་འཁོར་ལ་ཡོད་པའི་ཕྱིའི་མི་བརྒྱུད་ཐམས་ཅད་དང་འདྲ་བར་ང་ལ་སྲིད་བྱེད་པའི་རྒྱལ་པོ་ཞིག་འཇོག་པར་བྱའོ་ཞེས་སྨྲ་ན།

༡༥ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་སྐོས་པའི་རྒྱལ་པོ་མ་གཏོགས་པར་གཞན་ཞིག་མ་འཇོག ཁྱོད་ཀྱི་སྤུན་གྱི་ཁྲོད་ལས་ཁྱོད་ལ་དབང་བྱེད་པའི་རྒྱལ་པོ་ཞོག་ལ། ཁྱོད་ཀྱི་སྤུན་མ་ཡིན་པའི་མི་ཡན་ཞིག་གིས་ཁྱོད་ལ་དབང་བྱེད་དུ་མ་ཞོག་ཅིག

༡༦ འོན་ཀྱང་དེས་རང་གི་ཕྱིར་རྟ་རྣམས་སྤེལ་བའམ། རྟ་སྤེལ་བའི་དོན་དུ་མི་བརྒྱུད་མི་སེར་ཡུལ་ཕྱིར་ལོག་ཏུ་འཇུག་པར་མི་རུང་ངོ་། ཅི་ལ་ཞེ་ན། ཡ་ཧོ་ཝཱས་ཁྱེད་རྣམས་ལ་ད་ཕྱིན་ཅད་ལམ་དེ་ལ་ཁྱེད་ཕྱིར་ལོག་པར་མི་འགྱུར་རོ་ཞེས་བཀའ་གནང་བའི་ཕྱིར་རོ།

༡༧ ཁོའི་སྙིང་མི་འགྱུར་བའི་ཕྱིར་ཆུང་མ་མང་པོ་མ་ལེན། ཡང་དངུལ་གསེར་མང་པོ་སྤུང་བར་མི་རུང་ངོ་།

༡༨ ཡང་རང་གི་རྒྱལ་སྲིད་ཀྱི་ཁྲི་ལ་སྡོད་པའི་ཚེ་བླ་མ་རྣམས་དང་ལེ་ཝི་པ་རྣམས་ཀྱི་མདུན་དུ་ཡོད་པའི་བཀའ་ཁྲིམས་རྣམས་རང་གི་ཕྱིར་དཔེ་ཆ་ཞིག་ནང་ཤུ་བར་དགོས་སོ།

༡༩ ཡང་དེ་ནི་རང་དང་མཉམ་དུ་འཇོག་ཅིང་། ནམ་འཚོ་བའི་བར་དུ་ཞག་རེ་བཞིན་དེ་ཀློག་པར་དགོས། དེ་ནས་ཡ་ཧོ་ཝཱ་རང་གི་དཀོན་མཆོག་ལ་འཇིགས་ཏེ། བཀའ་ཁྲིམས་དང་སྤྱད་མཚམས་དེ་རྣམས་ཀྱི་བཀའ་ཐམས་ཅད་སྲུང་ཞིང་སྒྲུབ་པར་སློབ་པར་འགྱུར་རོ།

༢༠ དེ་བཞིན་དུ་བྱེད་ན་དེའི་སྙིང་སྤུན་གྱི་ཕྱོགས་སུ་ང་རྒྱལ་མ་སྐྱེད་དེ། བཀའ་ལས་གཡས་སམ་གཡོན་དུ་མ་ཟློག་པར་རང་གི་རྒྱལ་སྲིད་ཀྱི་ནང་ན་རང་གི་བུ་རྣམས་དང་བཅས་སུ་ཨིས་ར་ཨེལ་གྱི་དཀྱིལ་ན་ཚེ་རིང་བར་གནས་པར་འགྱུར་རོ༎

༡༨

བླ་མ་བྱེད་པའི་ལེ་ཝི་པ་རྣམས་དང་ལེ་ཝི་ཡི་སྡེ་ཐམས་ཅད་ལ་ཨིས་ར་ཨེལ་དང་ལྷན་ཅིག་ཏུ་བགོ་སྐལ་དང་ནོར་སྐལ་ཐོབ་པར་མི་འགྱུར་བས། ཡ་ཧོ་ཝཱ་ལ་ཕུལ་བའི་སྦྱིན་སྲེག་རྣམས་དང་ཁོང་གི་ནོར་སྐལ་ཟ་བར་དགོས།

༢ དེ་བས་ན་དེ་དག་གི་སྤུན་རྣམས་ཀྱི་ནང་ན་ནོར་སྐལ་མ་ཐོབ་སྟེ། ཡ་ཧོ་ཝཱས་དེ་དག་ལ་གསུངས་པ་བཞིན་དུ་ཁོང་ནི་དེ་དག་གི་ནོར་སྐལ་ཡིན་ནོ།

༣ ཡང་མི་རྣམས་ལས་གཅིག་གིས་བ་གླང་ངམ་ལུག་མཆོད་པར་འབུལ་སྐབས་སུ་བླ་མའི་ཐོབ་སྐལ་ནི། དེ་དག་གིས་བླ་མ་ལ་སོག་པ་དང་འགྲམ་པ་གཉིས་དང་གྲོད་པ་གཏོང་བར་དགོས།

༤ ཡང་ཁྱོད་ཀྱི་འབྲུ་དང་རྒུན་ཆང་དང་འབྲུ་མར་དང་ལུག་གི་བལ་འབྲེག་པའི་ཕུད་དེ་དག་ལ་གཏོང་བར་དགོས།

༥ གང་ལ་ཞེ་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དེ་དང་དེའི་བུ་རྣམས་ཀྱིས་ཡ་ཧོ་ཝཱའི་མཚན་ནང་རྟག་ཏུ་ཞབས་ཏོག་བྱེད་དུ་འགྲེང་བའི་དོན་དུ་དེའི་སྡེ་ཐམས་ཅད་ཀྱི་ནང་ནས་འདམས་པར་མཛད་པའི་ཕྱིར་རོ༎

༦ ཡང་གལ་ཏེ་ལེ་ཝི་པ་ཞིག་ཨིས་ར་ཨེལ་ཐམས་ཅད་ན་ཁྱོད་ཀྱི་གྲོང་ཚོ་གང་ལ་ཡང་གནས་པ་དེ་ནས་གདུང་བའི་སེམས་སྐྱེད་དེ་ཡ་ཧོ་ཝཱས་འདམས་པར་མཛད་འོང་བའི་གནས་སུ་འོང་ན།

༧ དེའི་སྤུན་ལེ་ཝི་པ་ཡ་ཧོ་ཝཱའི་སྤྱན་སྔར་འགྲེང་བ་རྣམས་ཀྱིས་དེར་བྱེད་པ་དང་འདྲ་བར་དེས་ཀྱང་ཡ་ཧོ་ཝཱ་དེའི་དཀོན་མཆོག་གི་མཚན་གྱི་ངང་ན་ཞབས་ཏོག་བྱེད་པར་དགོས།

༨ ཕའི་ནོར་སྐལ་འཚོང་བ་ལས་བྱུང་བ་མ་གཏོགས་པར་དེ་དག་ལ་ཟ་རུ་སྐལ་བ་འདྲ་བ་རྙེད་པར་དགོས་སོ༎

༩ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་ཡུལ་དུ་ཕྱིན་པའི་ཚེ། མི་བརྒྱུད་དེ་རྣམས་ཀྱི་ལས་མི་གཙང་བ་རྣམས་བྱེད་པ་སློབ་པར་མ་བྱེད།

༡༠ ཁྱོད་ཀྱི་ནང་ནས་སུས་ཀྱང་རང་གི་བུའམ་བུ་མོ་མེའི་ནང་སྲུལ་བ་དང་། མངོན་ཤེས་སྟོན་པ་དང་། ནག་རྩིས་པ་སྔགས་པ་དང་། པྲ་མོ་དང་།

༡༡ མཐུ་འདེབས་མཁན་དང་། མི་མ་ཡིན་འགུགས་མཁན་དང་། ངན་སྔགས་མཁན་དང་། གཤིན་འདྲེ་འགུག་མཁན་རྙེད་པར་འགྱུར་བར་མི་རུང་ངོ་།

༡༢ བྱ་བ་དེ་དག་བྱེད་པ་གང་ཡང་ཡ་ཧོ་ཝཱའི་སྤྱན་སྔར་མི་གཙང་བའི་མི་ཡིན་པས། བྱ་བ་མི་གཙང་བ་དེ་དག་གི་ཕྱིར་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དེ་རྣམས་ཁྱོད་ཀྱི་མདུན་ནས་སྐྲོད་པར་མཛད་དོ།

༡༣ ཁྱོད་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱོགས་སུ་ཡོངས་སུ་ཆོས་དྲང་པོ་ཡོད་པར་དགོས།

༡༤ ཁྱོད་ཀྱིས་བདག་ཏུ་འཛིན་པའི་མི་བརྒྱུད་རྣམས་ཀྱིས་ནག་རྩིས་པ་དང་མངོན་ཤེས་སྟོན་པ་རྣམས་ལ་ཉན་ཀྱང་། ཁྱོད་ལ་དེ་བཞིན་དུ་བྱེད་པར་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་མ་གནང་ངོ་།

༡༥ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་ཕྱིར་ང་དང་འདྲ་བའི་ལུང་སྟོན་པ་ཞིག་ཁྱོད་ཞེ་ན་ཁྱོད་ཀྱི་སྤུན་རྣམས་ཀྱི་ཁྲོད་ལས་འདོན་པར་འགྱུར། ཁོང་ལ་ཉན་པར་དགོས།

༡༦ ཁྱོད་ཀྱིས་རི་ཧོ་རེབ་ལ་འདུན་མའི་ཉིན་པར་ཡ་ཧོ་ཝཱ་ཁྱོད་ཀྱི་དཀོན་མཆོག་ལ། ང་མི་འཆི་བའི་ཕྱིར་ད་རུང་ཡང་ཡ་ཧོ་ཝཱ་ངའི་དཀོན་མཆོག་གི་གསུང་ཐོས་པ་དང་། མེ་ཆེན་པོ་དེ་མཐོང་དུ་མ་འཇུག་ཅིག་ཅེས་ཞུས་པ་ཐམས་ཅད་བཞིན་དུ།

༡༧ ཡ་ཧོ་ཝཱས་ང་ལ་དེ་དག་གིས་ཟེར་བའི་ཚིག་རྣམས་ལེགས་པར་སྨྲས་སོ།

༡༨ ངས་དེ་དག་གི་ཕྱིར་ཁྱོད་དང་འདྲ་བའི་ལུང་སྟོན་པ་ཞིག་དེ་དག་གི་སྤུན་གྱི་ནང་ནས་བསླང་བར་བྱ་བ་དང་། ངས་དེའི་ཁའི་ནང་དུ་ངའི་ཚིག་རྣམས་བཞག་ནས། ངས་དེ་ལ་བསྟན་པ་ཐམས་ཅད་དེ་དག་ལ་སྟོན་པར་འགྱུར་རོ།

༡༩ ཡང་ངའི་བཀའ་ནི་དེས་ངའི་མིང་གི་ངང་ན་སྟོན་པར་འགྱུར་བ་རྣམས་ལ་གལ་ཏེ་མི་ཞིག་གིས་མི་ཉན་ན། ངས་མི་དེ་ལས་ལན་ལེན་པར་བྱའོ།

༢༠ འོན་ཀྱང་ལུང་སྟོན་པ་ཞིག་གིས་ངས་དེ་ལ་གཏམ་ཞིག་སྟོན་པར་མ་བསྒོ་ཡང་། ངའི་མིང་གི་ངང་ན་གཏམ་སྨྲ་བ་ལྟར་རྫུན་བྱེད་དམ། གཞན་ལྷ་རྣམས་ཀྱི་མིང་གི་ངང་ན་གཏམ་སྨྲ་བར་བྱ་ན། ལུང་སྟོན་པ་དེ་འཆི་དགོས་སོ་ཞེས་བཀའ་གནང་ངོ་།

༢༡ ཡང་ཁྱོད་ཀྱི་སེམས་ལ་ཡ་ཧོ་ཝཱས་མ་གསུངས་པའི་བཀའ་ཅི་ལྟར་རྟོགས་པར་ནུས་སམ་བསམ་ན།

༢༢ གལ་ཏེ་ལུང་སྟོན་པ་ཞིག་གིས་ཡ་ཧོ་ཝཱའི་མཚན་གྱི་ངང་ན་བཀའ་སྟོན་ཀྱང་། བཀའ་དེ་བཞིན་དུ་མི་འབྱུང་བའམ་མི་འགྲུབ་ན། བཀའ་དེ་ནི་ཡ་ཧོ་ཝཱས་མ་གསུང་ཏེ་ལུང་སྟོན་པས་རང་འདོད་ནས་སྨྲས་པའི་རྟགས་ཡིན་པས། དེ་ལ་ཁྱོད་མ་འཇིགས་ཤིག།

༡༩

ཡ་ཧོ་ཝཱ་ཁྱོད་ཀྱི་དཀོན་མཆོག་གིས་མི་བརྒྱུད་རྣམས་མེད་པར་མཛད་ནས། དེའི་ཡུལ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བས། དེ་དག་གི་ཚབ་ཏུ་ཁྱོད་དེ་དག་གི་གྲོང་ཁྱེར་རྣམས་དང་ཁང་པ་རྣམས་ལ་གནས་པའི་དུས་སུ།

༢ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱིས་བདག་ཏུ་འཛིན་པའི་ཕྱིར་གནང་བའི་ཡུལ་གྱི་གཞུང་ལ་གྲོང་ཁྱེར་གསུམ་ཁྱོད་ཀྱི་ཕྱིར་སོ་སོར་འཇོག་ཅིག

༣ རང་གི་ཕྱིར་ལམ་ཤོམ་པ་དང་། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་ནོར་སྐལ་དུ་གནང་བའི་ཡུལ་འཁོར་དེ་ཁག་གསུམ་དུ་བགོད་པར་དགོས། ཅི་ལ་ཞེ་ན། མི་གསོད་པ་གང་ཡོད་པ་རྣམས་དེ་རུ་འབྲོས་པའི་ཕྱིར་རོ༎

༤ ཡང་དེ་རུ་བྲོས་ནས་གསོན་པོར་ཡོད་པའི་མི་བསད་ཀྱི་བྱ་བ་ནི་འདི་ལྟར་རོ། མི་ཞིག་གིས་ཁྱིམ་མཚེས་པ་ལ་སྔར་འཁོན་མེད་དེ་མ་ཤེས་བཞིན་དུ་བསད་པ་ཡིན་ན།

༥ དཔེར་ན་མི་ཞིག་གིས་ཁྱིམ་མཚེས་པ་དང་འགྲོགས་ཏེ་ཤིང་གཅོད་དུ་ནགས་སུ་སོང་ནས། སྟ་རིས་ཤིང་གཅོད་སྐབས་སུ་ལག་པ་འདེགས་པ་ལས། སྟ་རི་ཡུ་བ་ལས་ཤོར་ནས་ཁྱིམ་མཚེས་པ་ལ་ཕོག་པས་འཆི་བའི་དཔེ་བཞིན་དུ་མི་དེ་གྲོང་ཁྱེར་དེ་རྣམས་ལས་གཅིག་ཏུ་འབྲོས་ཏེ་གསོན་པོར་ལུས་དགོས།

༦ ཇི་སྟེ་འབྲོས་ས་མེད་ན། དེས་སྔར་འཁོན་སེམས་མ་བསྐྱེད་པས་འཆི་འོས་པའི་ལས་མ་བྱས་ཀྱང་། ཁྲག་ལན་ལེན་པས་ཞེ་སྡང་སྐྱེད་པའི་བར་དུ་མི་གསོད་དེའི་རྗེས་སུ་འདེད་དེ། ལམ་རྒྱང་རིང་བ་ཞིག་ཡོད་པས་དེ་དང་ཕྲད་ནས་སྲོག་གཅོད་པའང་སྲིད་དོ།

༧ དེ་བས་ན་ངས་ཁྱོད་ལ་གྲོང་ཁྱེར་གསུམ་ཁྱོད་ཀྱི་ཕྱིར་ཕྱེས་ཤིག་གསུངས་པ་ཡིན།

༨ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་ཕ་མེས་རྣམས་ལ་དབུ་མནའ་བཞེས་པ་བཞིན་དུ་ཁྱོད་ཀྱི་ས་མཚམས་སྐྱེད་པར་མཛད་དེ། ཕ་མེས་ལ་ཞལ་བཞེས་མཛད་པ་བཞིན་དུ་ཡུལ་དེ་ཐམས་ཅད་ཁྱོད་ལ་གནང་སྟེ།

༩ གལ་ཏེ་ངས་དེ་རིང་གི་ཞག་ལ་ཁྱོད་ལ་བསྟན་པའི་བཀའ་ཐམས་ཅད་སྲུང་ཞིང་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་གཅེས་པར་འཛིན་ཞིང་ཁོང་གི་གཤེགས་ལམ་ཐམས་ཅད་ལ་དུས་རྒྱུན་དུ་འགྲུལ་ན། དེ་ནས་ཁྱོད་ཀྱིས་རང་གི་ཕྱིར་གྲོང་ཁྱེར་གསུམ་དེ་མ་ཐེ་བར་ཡང་གསུམ་སྣོན་པར་བྱའོ།

༡༠ གང་ལ་ཞེ་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་བདག་ཏུ་གནང་བའི་ཡུལ་ན་ནོངས་མེད་པའི་ཁྲག་ཅིག་བླུག་པར་མི་འགྱུར་བར། ཁྲག་གི་ནོངས་པ་ཁྱོད་ལ་མི་འབྱུང་བའི་ཕྱིར་རོ༎

༡༡ འོན་ཀྱང་གལ་ཏེ་མི་ཞིག་གིས་ཁྱིམ་མཚེས་ལ་སྡང་ཞིང་དེ་ལ་སྒུག་ནས་ལང་བ་དང་། འཆི་བའི་བར་དུ་བརྡུང་ནས་བསད་དེ། གྲོང་ཁྱེར་དེ་རྣམས་ལས་གཅིག་གི་ནང་དུ་འབྲོས་ན།

༡༢ མི་དེའི་གྲོང་ཁྱེར་གྱི་རྒན་པོ་རྣམས་ཀྱིས་མི་ཞིག་དེ་རུ་བཏང་ནས་འཛིན་ཞིང་འཁྱེར་བ་དང་། ཁོ་འཆི་བའི་ཕྱིར་ཁྲག་ལན་ལེན་པའི་ལག་ཏུ་གཏོང་བར་དགོས།

༡༣ ཁྱོད་བདེ་བར་གནས་པའི་དོན་དུ་ཁྱོད་ཀྱི་མིག་གིས་སྙིང་རྗེ་སྐྱེད་ཅིང་དེ་ལ་མ་བལྟས་ཏེ་ནོངས་མེད་པའི་ཁྲག་ཨིས་ར་ཨེལ་ནས་སེལ་བར་དགོས་སོ༎

༡༤ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་བདག་ཏུ་འཛིན་པའི་ཕྱིར་གནང་བའི་ཡུལ་གྱི་ནང་ན་ཐོབ་སྐལ་དུ་བརྙེད་པའི་ནོར་སྐལ་དེ་ལ་ཕ་མེས་རྣམས་ཀྱིས་བཙུགས་པའི་ས་ཚིགས་རྣམས་ཁྱོད་ཀྱིས་ཕན་ཚུན་སྐྱེད་པར་མི་རུང་ངོ་༎

༡༥ ཉེས་པའམ་སྡིག་པ་གང་ཡང་བྱས་པའི་མིས་སྡིག་པ་བྱས་པའི་དོན་དུ་དཔང་པོ་གཅིག་ལང་བས་མི་འགྲིག དཔང་པོ་གཉིས་སམ་གསུམ་གྱི་ཁ་ལས་བྱ་བ་དེ་དག་བྱེད་དགོས།

༡༦ གལ་ཏེ་མི་གང་ལ་ཡང་རྫུན་གྱི་དཔང་པོ་ཞིག་འབྱུང་སྟེ་མི་དེས་ངོ་ལོག་བྱས་སོ་ཞེས་དཔང་པོ་བྱེད་ན།

༡༧ དུས་དེ་ལ་འོང་བར་འགྱུར་བའི་བླ་མ་དང་ཞལ་ཆེ་བའི་དྲུང་དུ་རྩོད་པ་བྱེད་མི་དེ་གཉིས་ཡ་ཧོ་ཝཱའི་སྤྱན་སྔར་བྱུང་ནས།

༡༨ ཞལ་ཆེ་བ་རྣམས་ཀྱིས་ཞིབ་ཏུ་རྟོག་པར་དགོས། ཡང་གལ་ཏེ་དེ་དག་གིས་ཀྱེ་ཧོ་མི་དེ་ནི་རྫུན་གྱི་དཔང་པོ་ཡིན་ཞིང་སྤུན་ལ་བཀལ་བའི་སྐྱོན་དེ་རྫུན་ཡིན་ཞེས་རྟོགས་ན།

༡༩ མི་དེས་སྤུན་ལ་བྱེད་པར་བསམས་པ་དང་འདྲ་བར་དེ་ལ་བྱོས་ཤིག་དང་། ཁྱོད་ཀྱི་དཀྱིལ་ནས་ངན་པ་མེད་པར་བྱོས་ཤིག

༢༠ དེ་ལྟར་བྱེད་ན། གཞན་མ་རྣམས་ཀྱིས་ཀྱང་ཐོས་ཏེ་འཇིགས་པར་འགྱུར་ཏེ། ཁྱེད་ཀྱི་ཁྲོད་དུ་དེ་ལྟ་བུའི་གཏམ་ངན་བྱེད་འཕྲོ་གཅོད་པར་འགྱུར་རོ།

༢༡ ཁྱོད་ཀྱི་མིག་གིས་སྙིང་རྗེ་མི་སྐྱེད་ཅིང་སྲོག་ལ་སྲོག་ལན། མིག་ལ་མིག་ལན། སོ་ལ་སོ་ལན། ལག་ལ་ལག་ལན། རྐང་པ་ལ་རྐང་ལན་འཇལ་བར་རུང་ངོ་༎

༢༠

ཁྱོད་ཀྱི་ཕ་རོལ་པ་རྣམས་ལ་གཡུལ་འགྱེད་དུ་འགྲོ་བའི་རྟ་དང་ཤིང་རྟ་རྣམས་དང་མི་བརྒྱུད་ཁྱོད་རང་ལས་ཆེ་བ་ཞིག་མཐོང་ན་དེ་དག་ལ་མ་འཇིགས་ཤིག ཁྱོད་མི་སེར་ཡུལ་ནས་གྱེན་དུ་ཁྲིད་པའི་ཡ་ཧོ་ཝཱ་ཁྱོད་ཀྱི་དཀོན་མཆོག་ཁྱོད་དང་འགྲོགས་སོ།

༢ ཡང་ཁྱོད་ཀྱིས་གཡུལ་འགྱེད་པ་དང་ཉེ་བར་འོང་བའི་ཚེ་བླ་མ་ཚུར་འོངས་ནས་མི་ཚོགས་ལ་གཏམ་བྱེད་པར་དགོས།

༣ དེས་དེ་དག་ལ་འདི་སྐད་དུ། ཀྱེ་ཨིས་ར་ཨེལ་ཉོན་ཞིག ཁྱེད་ཀྱིས་ད་ལྟ་ཕ་རོལ་པ་རྣམས་ལ་དམག་འཐབ་པས། ཁྱེད་ཀྱི་སྙིང་ཆུང་བར་མ་བྱེད་མ་འཇིགས། དེ་དག་ལ་ཉམས་མ་ང་སྟེ་དངང་སྐྲག་མ་སྐྱེད་ཅིག

༤ ཅི་ལ་ཞེ་ན། ཡ་ཧོ་ཝཱ་ཁྱེད་ཀྱི་དཀོན་མཆོག་ཁྱེད་དང་འགྲོགས་ཏེ་གཤེགས་ཤིང་ཁྱེད་ལ་སྐྱབས་མཛད་པའི་ཕྱིར་ཁྱེད་ཀྱི་དོན་དུ་འཐབ་པར་འགྱུར་རོ་ཞེས་སྐུལ་བར་དགོས།

༥ ཡང་འགོ་བྱེད་རྣམས་ཀྱིས་མི་ཚོགས་ལ་འདི་སྐད་དུ། ཁང་པ་གསར་བ་ཞིག་བརྩིགས་ནས་རབ་གནས་མ་བྱས་པའི་མི་སུ་ཡོད། མི་དེ་དམག་འཐབ་པའི་སྐབས་སུ་ཤི་ནས་མི་གཞན་ཞིག་གིས་རབ་གནས་བྱེད་པའང་སྲིད་པས། ཁང་པར་ཕྱིར་ལོག་པར་དགོས།

༦ ཡང་རྒུན་ཚལ་བཙུགས་ནས་དེའི་འབྲས་བུ་མ་ཟོས་པའི་མི་སུ་ཡོད། མི་དེ་དམག་འཐབ་སྐབས་སུ་ཤི་ནས་མི་གཞན་ཞིག་གིས་འབྲས་བུ་ཟ་བའང་སྲིད་པས། ཁང་པར་ཕྱིར་ལོག་པར་དགོས།

༧ ཡང་བག་མ་ཐོབ་ཀྱང་། བཟའ་མི་ད་རུང་མ་བྱས་པའི་མི་སུ་ཡོད། མི་དེ་དམག་འཐབ་སྐབས་སུ་ཤི་ནས་མི་གཞན་ཞིག་གིས་མོ་ཆུང་མར་ལེན་པའང་སྲིད་པས། ཁང་པར་ཕྱིར་ལོག་པར་དགོས་ཤེས་སྨྲ་བར་དགོས།

༨ དེ་ནས་འགོ་བྱེད་རྣམས་ཀྱིས་ཡང་སྐྱར་མི་ཚོགས་ལ་འདི་སྐད་དུ། འཇིགས་ཤིང་ཉམས་ཆུང་བ་སུ་ཡོད་པ། མི་དེ་རང་གི་སྙིང་ཉམས་ཆུང་བ་དང་འདྲ་བར་སྤུན་གྱི་སྙིང་ཡང་ཉམས་ཆུང་བར་མི་བྱེད་པའི་ཕྱིར་ཁང་པར་ཕྱིར་ལོག་པར་དགོས།

༩ དེས་འགོ་བྱེད་རྣམས་ཀྱིས་མི་ཚོགས་ལ་ཟེར་ཚར་ནས། མི་ཚོགས་འཁྲིད་པའི་དམག་དཔོན་རྣམས་འཇོག་པར་བྱའོ༎

༡༠ ཁྱོད་ཀྱིས་གྲོང་ཁྱེར་ཞིག་ལ་དམག་འདྲེན་དུ་ཉེ་བར་སླེབ་ན། དེ་དང་བཟང་སྒྲིག་བྱེད་དུ་སྐད་ཐོང་ཞིག

༡༡ ཡང་གལ་ཏེ་བཟང་སྒྲིག་བྱེད་པའི་ལན་འདེབས་ཤིང་སྒོ་རྣམས་འབྱེད་ན། དེ་ལས་རྙེད་པར་འགྱུར་བའི་མི་ཐམས་ཅད་ཀྱིས་ཁྱེད་ལ་དཔྱ་འབུལ་ཞིང་ཁྱོད་ཀྱི་གཡོག་བྱེད་པར་དགོས།

༡༢ ཇི་སྟེ་ཁྱོད་དང་བཟང་སྒྲིག་མ་བྱས་ཏེ་ཁྱོད་ལ་རྒོལ་ན་མཐའ་སྐོར་ཅིག

༡༣ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་གྲོང་ཁྱེར་དེ་ཁྱོད་ཀྱི་ལག་ཏུ་གནང་ན། ཕོ་གང་ཡིན་པ་རལ་གྲིའི་ཁས་རྡུང་ཞིག

༡༤ བུད་མེད་དང་བྱིས་པ་རྣམས་དང་ལུག་ཕྱུགས་དང་གྲོང་ཁྱེར་ན་ཡོད་པའི་རྫས་ཐམས་ཅད་ལ་སོགས་པའི་བཅོམ་ནོར་བློངས་ལ། ཁྱོད་ཀྱི་ཕ་རོལ་པ་རྣམས་ལས་བླངས་པའི་བཅོམ་ནོར་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བ་དེ་ཟོས་ཤིག

༡༥ འདིར་ཡོད་པའི་མི་བརྒྱུད་རྣམས་ཀྱིས་མི་བདོག་པའི་གྲོང་ཁྱེར་ཁྱོད་དང་ཤིན་ཏུ་ས་ཐག་རྒྱང་རིང་བ་རྣམས་ལའང་དེ་བཞིན་དུ་བྱེད་པར་དགོས་ཀྱི།

༡༦ དེར་ཡོད་པའི་མི་བརྒྱུད་རྣམས་ཀྱི་གྲོང་ཁྱེར་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་བདག་ཏུ་གནང་བ་རྣམས་ལས་ཁྱོད་ཀྱིས་དབུགས་དང་ལྡན་པ་གང་ཡང་གསོན་པོར་ལུས་མ་ཆུག

༡༧ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་བཀའ་གནང་བ་བཞིན་དུ་ཧེད་པ་དང་། ཨ་མོར་པ་དང་། ཀ་ན་ཨན་པ་དང་། ཕེ་རི་ཟི་པ་དང་། ཧི་ཝི་པ་དང་། ཡེ་བུས་པ་རྣམས་ཡོངས་སུ་ཚར་གཅོད་པར་དགོས་སོ།

༡༨ གང་ལ་ཞེ་ན། དེ་དག་གིས་རང་གི་ལྷ་རྣམས་ལ་བྱས་པའི་བྱ་བ་མི་གཙང་བ་ཐམས་ཅད་བཞིན་དུ་ཁྱོད་ཀྱིས་ཀྱང་བྱེད་དུ་བསླབས་ནས། ཁྱོད་ཀྱིས་ཡ་ཧོ་ཝཱ་ཁྱེད་ཀྱི་དཀོན་མཆོག་ལ་བརྟེན་ནས་སྡིག་པ་བྱེད་ཉེན་ཡོད་པའི་ཕྱིར་རོ༎

༡༩ ཁྱོད་ཀྱིས་ཡུན་རིང་ཞིག་གྲོང་ཁྱེར་ཞིག་གི་མཐའ་བསྐོར་ཏེ་དེ་དབང་གིས་འཁྱེར་བའི་ཕྱིར་དམག་འདྲེན་ན། སྟ་རིས་དེ་ན་ཡོད་པའི་ཤིང་རྣམས་མེད་པར་མ་བྱེད། ཁྱེད་ཀྱིས་དེ་ལས་ཟ་བའང་སྲིད། ཐང་གི་ཤིང་ནི་མིའི་ཡིན་ནམ། དེ་ལ་དམག་གིས་མ་སྐོར།

༢༠ ཁྱོད་ཀྱིས་བཟའ་ཤིང་མིན་པ་ཡིན་པར་ཤེས་པའི་སྐྱེ་ཤིང་འབའ་ཞིག་ཆོད་ཅིག་དང་། དེ་ལས་ཁྱོད་ཀྱིས་རྒོལ་བའི་གྲོང་ཁྱེར་དེ་ཆག་པའི་བར་དུ་སྤེའུ་རྣམས་བཟོ་བར་བྱོས༎

༢༡

ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་བདག་ཏུ་འཛིན་པར་གནང་བའི་ཡུལ་ན་གལ་ཏེ་བསད་པའི་མི་ཞིག་གི་རོ་ཐང་ལ་ཡོད་པ་ཞིག་རྙེད་ནས་སུས་དེ་བསད་པ་ཡིན་གཏོལ་མེད་ན།

༢ ཁྱོད་ཀྱི་རྒད་པོ་རྣམས་དང་ཞལ་ཆེ་བ་རྣམས་མདུན་དུ་འོངས་ནས། བསད་པའི་རོ་ཡོད་པའི་གནས་ནས་ཉེ་འཁོར་ལ་ཡོད་པའི་གྲོང་ཁྱེར་རྣམས་ཀྱི་རྒྱང་རིང་ཐུང་གི་ཚོད་ལེན་པར་དགོས།

༣ ཡང་བསད་པའི་མི་དང་ཉེ་བའི་གྲོང་ཁྱེར་གྱི་རྒན་པོ་རྣམས་ཀྱིས་བེའུ་མོ་ལས་ཀ་ནམ་ཡང་མ་བྱས་པ། གཉའ་ཤིང་ནམ་ཡང་མ་འཁུར་བ་ཞིག་འཁྱེར་འོང་བ་དང་།

༤ གྲོང་ཁྱེར་དེའི་རྒད་པོ་རྣམས་ཀྱིས་བེའུ་མོ་དེ་ནམ་ཡང་མ་རྨོས་པ་ས་བོན་ནམ་ཡང་མ་བཏབ་པའི་གནས་སུ་གྲོག་པོའི་འགྲམ་དུ་ཁྲིད་ནས། གྲོག་པོ་དེ་རུ་བེའུ་མོའི་སྐེ་འབྲེག་པར་དགོས།

༥ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ལེ་ཝི་པས་རང་གི་ཞབས་ཏོག་བྱེད་པ་དང་། ཡ་ཧོ་ཝཱའི་མཚན་གྱི་ངང་ན་བྱིན་རླབས་བྱེད་པ་དང་། རྩོད་པ་དང་རྡུང་བའི་རྒྱུ་ཐམས་ཅད་ཀྱི་ཕྱིར་དེ་དག་གི་ཁས་ཐག་གཅོད་པར་འདམས་པར་མཛད་པས། བླ་མ་དང་ལེ་ཝི་ཡི་བུ་རྣམས་དྲུང་དུ་འོང་སྟེ།

༦ བསད་པའི་མི་དང་ཉེ་བའི་གྲོང་ཁྱེར་གྱི་རྒན་པོ་ཐམས་ཅད་ཀྱིས་གྲོག་པོ་ལ་སྐེ་བྲེགས་པའི་བེའུ་མོའི་གོང་དུ་ལག་པ་ཁྲུས་ནས།

༧ ལན་འདེབས་ཤིང་འདི་སྐད་དུ། ངེད་ཀྱི་ལག་གིས་ཁྲག་འདི་མ་བླུགས། ངེད་ཀྱི་མིག་གིས་བྱ་བ་དེ་མ་མཐོང་བས།

༨ ཀྱེ་ཡ་ཧོ་ཝཱ་ཁྱེད་ཀྱིས་བསྒྲལ་བར་མཛད་པའི་ཨིས་ར་ཨེལ་གྱི་བུ་བརྒྱུད་ལ་ཐུགས་བརྩེ་བར་དགོངས་ཤིག ནོངས་མེད་པའི་ཁྲག་གི་ཁག་ཨིས་ར་ཨེལ་གྱི་མི་བརྒྱུད་ལ་འགེལ་བར་མ་མཛད་ཅིག་ཅེས་ཞུས་ནས། ཁྲག་དེའི་ལན་དེ་དག་ལས་སེལ་བར་འགྱུར་རོ།

༩ དེ་བཞིན་དུ་ཁྱོད་ཀྱིས་ཡ་ཧོ་ཝཱའི་ཞལ་ངོར་རིགས་པ་གང་ཡིན་པ་བྱེད་ན། ཁྱེད་ཀྱི་དཀྱིལ་ནས་ནོངས་མེད་པའི་ཁྲག་གི་ལན་སེལ་བར་རུང་ངོ་༎

༡༠ ཁྱོད་ཀྱིས་ཕ་རོལ་པ་ལ་དམག་འདྲེན་དུ་འགྲོ་བའི་ཚེ། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དེ་དག་ཁྱོད་ཀྱི་ལག་ཏུ་གནང་བས། གལ་ཏེ་དེ་དག་ལས་འགའ་ཞིག་བཙོན་དུ་འཁྱེར་བ་དང་།

༡༡ བཙོན་པའི་ཁྲོད་དུ་བུ་མོ་མཛེས་མ་ཞིག་མཐོང་ནས་བག་མར་ལེན་དུ་འདོད་ན།

༡༢ ཁྱོད་ཀྱི་ཁང་པའི་ནང་དུ་ཁྲིད་ལ་མོ་དེས་རང་གི་མགོའི་སྐྲ་འབྲེགས་པ་དང་། སེན་མོ་གཅོད་པ་དང་།

༡༣ བཙོན་པའི་གོས་ཕུད་ནས་ཟླ་བ་ཧྲིལ་པོ་གཅིག་ཕ་མའི་ཕྱིར་མྱ་ངན་བྱེད་དུ་ཁྱོད་ཀྱི་ཁང་པར་སྡོད་པར་དགོས། དེའི་རྗེས་ལ་ཁྱོད་དེ་དང་འགྲོགས་ཏེ་ཁྱོད་དེའི་ཁྱོ་དང་། མོ་ཁྱོད་ཀྱི་ཆུང་མ་བྱེད་པའི་རིགས་སོ།

༡༤ ཡང་གལ་ཏེ་ཁྱོད་དེ་ལ་སྡུག་པར་མི་འཛིན་ན། གར་དགའ་བར་འགྲོར་འཇུག་ཀྱང་། ཁྱོད་ཀྱིས་མོའི་དམའ་ཕབ་པས་དངུལ་གྱི་ཕྱིར་འཚོང་བའམ། ཚེ་གཡོག་མོ་ལྟར་དེ་ལ་མ་བྱེད་ཅིག

༡༥ མི་ཞིག་ལ་ཆུང་མ་གཉིས་ཡོད་དེ། གཅིག་ནི་གཅེས་པ་དང་གཅིག་ནི་གཅེས་པ་མིན་པ་ཡོད་དེ། གཅེས་པ་དང་གཅེས་པ་མིན་པ་གཉིས་ནས་བུ་ཕྲུག་སྐྱེས་ན། གལ་ཏེ་བུ་སྔོན་སྐྱེས་གཅེས་པ་མ་ཡིན་པ་ལ་སྐྱེ་ན།

༡༦ མི་དེས་རང་གི་ནོར་རྣམས་ལ་བདག་ཏུ་གཏོང་སྐབས་སུ་གཅེས་པ་མིན་པའི་བུ་སྔོན་སྐྱེས་ཀྱི་ཚབ་ཏུ་གཅེས་པའི་བུ་ལ་སྔོན་སྐྱེས་པ་ལྟར་བྱེད་དུ་མི་རུང་།

༡༧ གཅེས་པ་མ་ཡིན་པའི་བུ་ལ་རང་གི་ནོར་ལས་སྐལ་བ་ཉིས་ལྡབ་གཏོང་བའི་སྒོ་ནས་འདི་ནི་སྔོན་སྐྱེས་ཡིན་ཞེས་སྟོན་པར་དགོས། ཅི་ལ་ཞེ་ན། དེ་ནི་མི་དེའི་ཤ་ཁྲག་བཅུད་ཀྱི་ཕུད་ཡིན་ཏེ་སྔོན་སྐྱེས་ཀྱི་ཐོབ་སྐལ་དེའི་ཡིན་པའི་ཕྱིར་རོ༎

༡༨ མི་ཞིག་གི་བུ་ནི་གྱོང་པོ་ངོ་ལོག་བྱེད་པ། ཕའི་ཁའམ་མའི་ཁ་ལ་མི་ཉན་པ་དང་། དེ་དག་གིས་འཇུན་ནའང་ཁ་ལ་མི་ཉན་པ་ཞིག་ཡིན་ན།

༡༩ ཕ་དང་མས་བུ་དེ་བཟུང་ནས་རང་གི་གྲོང་ཁྱེར་གྱི་རྒན་པོ་རྣམས་ཀྱི་དྲུང་དུ་གནས་དེའི་སྒོ་ཁང་དུ་འཁྲིད་དེ།

༢༠ གྲོང་ཁྱེར་གྱི་རྒན་པོ་རྣམས་ལ་ངེད་ཀྱི་བུ་འདི་ནི་གྱོང་པོ་ངོ་ལོག་བྱེད་པ་ངེད་ཀྱི་ཁ་ལ་མི་ཉན་པ་ནོར་གོད་ལ་གཏོང་མཁན་ཆང་འཐུང་ཡིན་ཞེས་ཟེར་བར་དགོས།

༢༡ ཡང་གྲོང་ཁྱེར་དེའི་མི་ཐམས་ཅད་ཀྱིས་མི་དེ་རྡོ་རུབ་ལ་བཏང་སྟེ་གསོད་པར་དགོས། དེ་ལྟར་ཁྱོད་ཀྱི་དཀྱིལ་ནས་ངན་པ་མེད་པར་བྱེད་པ་དང་། ཨིས་ར་ཨེལ་ཐམས་ཅད་ཀྱིས་ཐོས་ནས་འཇིགས་པར་འགྱུར་རོ༎

༢༢ ཡང་གལ་ཏེ་མི་ཞིག་གིས་གསོད་པ་ལ་ཐུག་པའི་ཉེས་པ་ཞིག་བྱས་ཡོད་ན། དེ་བསད་ནས་ཤིང་ལ་འཕྱར་བར་དགོས།

༢༣ མཚན་གང་རོ་ཤིང་ལ་མ་འཕྱར་བར་ཉིན་དེ་རང་ལ་ཅིས་ཀྱང་དུར་དུ་འཛུད་པར་དགོས། དེ་གང་ལ་ཞེ་ན། སུ་ཡང་ཤིང་ནས་འཕྱར་པ་དཀོན་མཆོག་གི་ཆད་པའི་འོག་ཏུ་གྱུར་པས། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་བདག་ཏུ་གནང་བའི་ཡུལ་དེ་ཁྱོད་ཀྱིས་མི་གཙང་བར་མི་བྱེད་པའི་ཕྱིར་རོ༎

༢༢

ཁྱོད་ཀྱི་སྤུན་གྱི་བ་གླང་ངམ་ལུག་འཁྱར་བར་མཐོང་ན་དེ་མ་མཐོང་བ་ལྟར་མ་བྱེད་པར། སྤུན་གྱི་མདུན་དུ་ཅིས་ཀྱང་ཕྱིར་འཁྲིད་པར་དགོས།

༢ ཡང་སྤུན་དེ་ཁྱོད་དང་ཐག་ཉེ་བ་མེད་པའམ། ཁྱོད་ཀྱིས་དེ་ངོ་མི་ཤེས་ན། ཁྱོད་རང་གི་ཁང་པར་ཁྲིད་ལ་སྤུན་གྱིས་མ་བཙལ་བའི་བར་དུ་ཁྱོད་ཀྱི་རྩར་བཞག་ནས་དེ་ལ་ཕྱིར་གཏོང་བར་དགོས།

༣ དེ་བཞིན་དུ་དེའི་བོང་བུ་དང་། དེ་བཞིན་དུ་དེའི་གོས་དང་། དེ་བཞིན་དུ་སྤུན་གྱི་རྫས་སྟོར་བ་གང་ཡིན་པ་ཟེར་ན། དེ་ལས་སྟོར་ནས་ཁྱོད་ཀྱིས་ཐོབ་པ་རྣམས་ལ་དེ་ལྟར་བྱེད་པར་དགོས། དེ་མ་མཐོང་བ་ལྟར་དུ་བྱེད་དུ་མི་རུང་ངོ་།

༤ ཁྱོད་ཀྱིས་སྤུན་གྱི་བོང་བུའམ་བ་གླང་ལམ་དུ་འགྱེལ་བར་མཐོང་ནས། དེ་མི་མཐོང་བ་ལྟར་མ་བྱེད་ཀྱི་སློང་བའི་ཕྱིར་དེ་ལ་ཅིས་ཀྱང་རོགས་བྱེད་དགོས།

༥ བུད་མེད་ཅིག་གིས་སྐྱེས་པའི་ཆས་སམ། སྐྱེས་པས་བུད་མེད་ཀྱི་གོས་གོན་པར་མི་རུང་ངོ་། ཅི་ལ་ཟེར་ན། དེ་ལྟར་བྱེད་པ་གང་ཡང་ཡ་ཧོ་ཝཱ་ཁྱེད་ཀྱི་དཀོན་མཆོག་གི་སྤྱན་སྔར་མི་གཙང་བ་ཡིན་པའི་ཕྱིར་རོ༎

༦ ཁྱོད་ཀྱི་ལམ་ལ་བྱའི་ཚང་ཤིང་ངམ་ས་ལ་ཡོད་པ་ཞིག་ཐོབ་སྟེ། བྱ་ཕྲུག་གམ་སྒོ་ང་དང་། བྱ་ཕྲུག་གམ་སྒོ་ངའི་སྟེང་དུ་འགབ་པའི་བྱ་མོ་དེར་ཡོད་ན།

༧ བྱ་ཕྲུག་བྱ་མོ་དང་ལྷན་ཅིག་ཏུ་མ་ཁྱེར་ལ། བྱ་མོ་ཕུད་བཏང་ནས་བྱ་ཕྲུག་རྣམས་འཁྱེར་ན་ཆོག ཁྱོད་བདེ་བར་གནས་ཤིང་ཚེ་རིང་པོར་འཚོ་བར་འགྱུར་རོ༎

༨ ཁྱོད་ཀྱིས་ཁང་པ་སོ་མ་ཞིག་རྩིག་ན། ཐོག་གི་མཐའ་མ་རུ་རྟ་རྒྱབ་ཅིག་བྱེད་པར་དགོས། དེ་ཅིའི་ཕྱིར་ཞེ་ན། མི་ཞིག་ཐོག་ནས་མི་ལྟུང་ཞིང་ཁྱོད་ཀྱི་ཁང་པ་ལ་མི་ཤ་མི་འཕོག་པའི་ཕྱིར་རོ༎

༩ ཁྱོད་ཀྱི་རྒུན་ཚལ་ལ་ས་བོན་གྱི་རིགས་སོ་སོ་འདྲེས་པར་འདེབས་པར་མི་རུང་། ཅི་སྟེ་འདེབས་ན་ཁྱོད་ཀྱིས་བཏབ་པའི་ས་བོན་གྱི་འབྲས་བུ་དང་རྒུན་ཚལ་གྱི་འབྲས་བུ་གཉིས་ཀ་བསྡམ་པར་བྱེད་པར་འགྱུར་རོ།

༡༠ བ་གླང་དང་འགྲོགས་ཏེ་བོང་བུས་རྨོ་བར་མི་རུང་ངོ་།

༡༡ རྒྱུ་སྤུན་སོ་སོ་གཉིས་ཟེར་ན། བལ་དང་རས་ཀྱི་རྒྱུ་སྤུན་གཉིས་བསྲེས་ནས་བཅོས་པའི་གོས་མ་གོན།

༡༢ ཁྱོད་ཀྱིས་གོན་པའི་བླ་གབ་ཀྱི་གྲུ་བཞི་རུ་ཁ་ཚར་རྣམས་བྱོས་ཤིག

༡༣ གལ་ཏེ་མི་ཞིག་གིས་བུ་མོ་ཞིག་བག་མར་བླངས་ནས་དེ་དང་འགྲོགས་པ་དང་། རྗེས་སུ་སྡང་བས།

༡༤ ལས་ངན་ཞིག་དེ་ལ་འགེལ་ཏེ། དེ་ནི་བུ་མོ་དེ་བླངས་ཤིང་དེ་དང་འགྲོགས་སྐབས་སུ་བུ་མོ་གཙང་མ་མ་ཡིན་པར་རྟོགས་སོ་ཞེས་སྙད་འཛུགས་ཤིང་དེའི་མིང་ངན་པར་བྱེད་ན།

༡༥ བག་མའི་ཕ་མ་གཉིས་ཀྱིས་བག་མ་ནི་བུ་མོ་གཙང་མ་ཡིན་པའི་རྟགས་གྲོང་ཁྱེར་གྱི་རྒད་པོ་རྣམས་ཀྱི་མདུན་དུ་སྒོ་ཁང་དུ་འཁྱེར་འོངས་ནས།

༡༦ བག་མའི་ཕས་རྒན་པོ་རྣམས་ལ། ངའི་བུ་མོ་མི་འདི་ལ་བག་མར་བཏང་ནས། དེས་མོ་ལ་རྗེས་སུ་སྡང་བས།

༡༧ ད་ལས་ངན་འགེལ་ཞིང་ཁྱོད་ཀྱི་བུ་མོ་གཙང་མ་མ་ཡིན་པར་རྟོགས་སོ་ཞེས་སྙད་བཙུག་པས། ངའི་བུ་མོ་ནི་གཙང་མ་ཡིན་པའི་རྟགས་འདིར་ཡོད་ཅེས་ཟེར་བས། གྲོང་ཁྱེར་གྱི་རྒན་པོ་རྣམས་ཀྱི་མདུན་དུ་གོས་རྣམས་འདིང་དགོས་སོ།

༡༨ ཡང་གྲོང་ཁྱེར་དེའི་རྒན་པོ་རྣམས་ཀྱིས་མི་དེ་ཁྱེར་ནས་འཇུན་པ་དང་།

༡༩ དངུལ་བརྒྱ་ཙམ་དེ་ལ་ཆད་པ་བཀལ་ནས། ཨིས་ར་ཨེལ་གྱི་བུ་མོ་ཞིག་གི་མིང་ངན་པ་བྱས་པས། དངུལ་དེ་བག་མའི་ཕ་ལ་གཏོང་བར་དགོས། ཡང་བུ་མོ་དེ་མི་དེའི་ཆུང་མ་ཡིན་ཏེ། ནམ་འཚོ་བའི་བར་དུ་འཕྲལ་བར་མི་བྱའོ།

༢༠ འོན་ཀྱང་གཏམ་དེ་བདེན་པས། བག་མའི་ནང་ན་བུ་མོ་གཙང་མའི་རྟགས་མ་ཐོབ་ན།

༢༡ བག་མ་ཕའི་ཁང་པའི་སྒོའི་ཕྱི་རོལ་ཏུ་ཁྲིད་ནས། གྲོང་ཁྱེར་གྱི་མི་རྣམས་ཀྱིས་མོ་རྡོ་རུབ་ལ་བཏང་སྟེ་གསོད་པར་དགོས། ཅི་ལ་ཞེ་ན། མོ་དེས་ཕའི་ཁང་པ་ལ་སྨད་འཚོང་མ་བྱས་ཏེ་ཨིས་ར་ཨེལ་གྱི་དཀྱིལ་ན་ལས་གླེན་པ་ཞིག་སྤྱད་པའི་ཕྱིར་རོ། དེ་ལྟར་ཁྱེད་ཀྱི་ནང་ལས་ངན་པ་མེད་པར་བྱེད་དགོས་སོ༎

༢༢ གལ་ཏེ་མི་ཞིག་གིས་ཁྱོའི་ཆུང་མ་ཡིན་པའི་བུད་མེད་ཅིག་དང་འཁྲིག་པ་བྱེད་པ་རྙེད་པ་ན། བུད་མེད་དང་འཁྲིག་པ་བྱེད་པའི་མི་དང་བུད་མེད་དེ་གཉིས་ཀ་འཆི་བར་དགོས། དེ་ལྟར་ཨིས་ར་ཨེལ་ལས་ངན་པ་སེལ་བར་རུང་ངོ་༎

༢༣ གལ་ཏེ་བུ་མོ་གཙང་མ་ཞིག་མི་ཞིག་གི་བག་མར་གྱུར་པ་ཐག་ཆོད་ནས། མོ་དེ་གྲོང་ཁྱེར་གྱི་སྐྱེས་པ་ཞིག་ཕྲད་ནས་དེ་དང་འཁྲིག་པ་བྱེད་ན།

༢༤ གཉིས་ཀ་གྲོང་ཁྱེར་དེའི་རྒྱ་སྒོའི་ཕྱི་རོལ་ཏུ་ཁྲིད་ལ་རྡོ་རུབ་ལ་བཏང་སྟེ་སོད་ཅིག བུ་མོ་ནི་གྲོང་ཁྱེར་ན་ཡོད་ཀྱང་ཀུ་སྒྲ་མ་བཏང་བ་དང་། སྐྱེས་པ་ནི་ཁྱིམ་མཚེས་པའི་བག་མ་སྨད་པར་བྱས་པའི་ཕྱིར་རོ། དེ་ལྟར་ཁྱོད་ཀྱི་དཀྱིལ་ནས་ངན་པ་སེལ་བར་དགོས་སོ༎

༢༥ འོན་ཀྱང་མི་ཞིག་ཞིང་ན་བག་མ་ཡིན་པའི་བུ་མོ་ཞིག་དང་ཕྲད་ནས། ནན་གྱིས་བཟུང་ཞིང་དེ་དང་འགྲོགས་ན། མོ་དང་འགྲོགས་པའི་མི་དེ་གཅིག་པོ་འཆིའོ།

༢༦ བུ་མོ་ལ་གསོད་པ་ལ་ཐུག་པའི་ཉེས་པ་མ་ཡིན་པས་དེ་ལ་ཅིའང་མ་བྱེད་ཅིག མི་ཞིག་གིས་ཁྱིམ་མཚེས་ཀྱི་སྲོག་གཅོད་པའི་ཕྱིར་བླང་བ་དང་འདྲ་བར་བྱ་བ་འདི་ཡང་ཡིན་ནོ།

༢༧ མི་དེ་ཞིང་ལ་མོ་དང་ཕྲད་ནས། བག་མ་ཡིན་པ་དེས་ཀུ་སྒྲ་བཏང་ཡང་རོགས་བྱེད་པ་སུ་ཡང་མ་བྱུང་བ་ཡིན།

༢༨ མི་ཞིག་བག་མར་མ་གྱུར་པའི་བུ་མོ་གཙང་མ་ཡིན་པ་དང་ཕྲད་པ་དང་། བཟུང་ནས་དེ་དང་ཉལ་བ་ཐོབ་ན།

༢༩ འགྲོགས་པར་བྱས་པའི་མིས་བུ་མོའི་ཕ་ལ་དངུལ་ལྔ་བཅུ་འཇལ་བ་དང་། མོ་སྨད་པར་བྱས་པའི་ཕྱིར་བག་མར་ལེན་པར་དགོས་ཏེ། ནམ་འཚོ་བའི་བར་དུ་འཕྲལ་བར་མི་རུང་ངོ་༎

༣༠ མི་ཞིག་གིས་ཕའི་ཆུང་མ་བག་མར་འཁྱེར་བའམ། ཕའི་ཐུ་བ་སློག་པར་མི་རུང་ངོ་༎

༢༣

རླིག་པ་མཉེས་མཁན་ནམ་ཕོ་མཚན་བཅད་མཁན་ནི་ཡ་ཧོ་ཝཱའི་འདུན་མའི་ནང་འོང་བར་མི་དགོས།

༢ ནལ་ཕྲུག་ཡ་ཧོ་ཝཱའི་འདུན་མར་འཇུག་པར་མི་རུང་སྟེ། དེའི་བུ་ཚ་རབས་བཅུ་པ་ཡང་ཡ་ཧོ་ཝཱའི་འདུན་མར་འཇུག་པར་མི་རུང་ངོ་༎

༣ ཨམ་མོན་པའམ་མོ་ཨབ་པ་སུ་ཡང་ཡ་ཧོ་ཝཱའི་འདུན་མར་འཇུག་པར་མི་རུང་སྟེ། དེའི་བུ་ཚ་རབས་བཅུ་པ་ཡང་ཡ་ཧོ་ཝཱའི་འདུན་མར་འཇུག་པར་མི་རུང་ངོ་།

༤ གང་ལ་ཞེ་ན། ཁྱོད་རྣམས་མི་སེར་ཡུལ་གྱི་ཕྱི་རོལ་ཏུ་ཐོན་སྐབས་སུ་དེ་དག་གིས་བག་ལེབ་དང་ཆུ་འཁུར་ནས་ཁྱོད་རྣམས་ལ་བསུར་མ་འོངས་པར། མེ་སོ་པོ་ཏ་མི་ཨ་ཡུལ་གྱི་ཕེ་ཐོར་པ་བེ་ཨོར་གྱི་བུ་བ་ལ་ཨམ་ཁྱོད་ལ་དམོད་མོ་འདེབས་སུ་བོས་པའི་ཕྱིར་རོ།

༥ འོན་ཀྱང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་བ་ལ་ཨམ་གྱི་གཏམ་ལ་མ་གསན་ཏེ་ཡ་ཧོ་ཝཱ་ཁྱོད་ཀྱི་དཀོན་མཆོག་ཁྱོད་ལ་བརྩེ་བར་དགོངས་པས། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དམོད་མོ་དེ་བྱིན་རླབས་སུ་བསྒྱུར་བར་མཛད་དོ།

༦ དེ་དག་དང་མཐུན་པ་དང་དེ་དག་གི་དོན་ལ་ལྟ་བར་ཁྱེད་ནམ་འཚོ་བའི་བར་དུ་ནམ་ཡང་མ་བྱེད་ཅིག

༧ ཨེ་དོམ་པ་ནི་ཁྱོད་ཀྱི་སྤུན་ཡིན་པས་དེ་མི་གཙང་བ་ལྟར་རྩི་བར་མི་རུང་། མི་སེར་པ་ཞིག་མི་གཙང་བ་ལྟར་རྩི་བར་མི་རུང་། ཁྱོད་དེའི་ཡུལ་ན་འགྲོན་པོར་གནས་པའི་ཕྱིར་རོ།

༨ དེ་དག་ལས་ཆད་པའི་བུ་ཚ་རབས་གསུམ་པ་ཡ་ཧོ་ཝཱའི་འདུན་མར་འཇུག་པར་རུང་ངོ་༎

༩ ཁྱོད་ཀྱི་ཕ་རོལ་པ་རྣམས་ལ་དམག་འདྲེན་ཅིང་རྒོལ་དུ་འགྲོ་བའི་དུས་སུ་བྱ་བ་ངན་པ་གང་ལས་ཀྱང་སྲུང་ཞིག

༡༠ གལ་ཏེ་མཚན་མོ་ལ་མི་གཙང་བར་འགྱུར་བའི་རྐྱེན་གྱིས་མི་གཙང་བའི་མི་ཞིག་ཁྱེད་ཀྱི་ནང་ན་ཡོད་ན། དམག་སྒར་གྱི་ཕྱི་རོལ་ཏུ་སོང་ནས་དམག་སྒར་གྱི་ནང་དུ་འགྲོ་བར་མི་བྱའོ།

༡༡ དགོངས་མོའི་དུས་སུ་མི་དེ་རང་གི་ལུས་ཆུས་ཁྲུས་པ་དང་། ཉི་མ་ནུབ་ནས་དམག་སྒར་དུ་ཕྱིར་ལོག་པའི་རིགས་སོ༎

༡༢ ཁྱོད་ལ་དམག་སྒར་གྱི་ཕྱི་རོལ་ན་གནས་ཤིག་ཡོད་དེ། དེར་ཕྱི་རོལ་དུ་འགྲོ་བར་དགོས།

༡༣ མཚོན་ཆའི་སྟེང་དུ་ཁྱོད་ལ་ཁྱེམ་ཆུང་ཞིག་ཡོད་དེ། ཕྱི་རོལ་དུ་འགྲོ་སྐབས་སུ་དེས་ས་བྲུས་ལ་ཁྱོད་ལས་བྱུང་བའི་བྲུན་ཁོབ་ཅིག

༡༤ གང་ལ་ཟེར་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་སྒར་གྱི་དཀྱིལ་ན་གཤེགས་ཤིང་ཁྱོད་ལ་སྐྱབས་མཛད་པ་དང་ཁྱོད་ཀྱི་མདུན་དུ་ཕ་རོལ་པ་རྣམས་འཕམ་པར་མཛད་པར་དགོས་པས། ཁོང་གིས་རྫས་མི་གཙང་བ་གང་ཡང་མི་གཟིགས་པ་དང་ཁྱོད་འདོར་བར་མཛད་ཀྱིས་དོགས་པས། ཁྱོད་ཀྱི་དམག་སྒར་དམ་པར་འགྱུར་བར་དགོས་པའི་ཕྱིར་རོ༎

༡༥ རང་གི་བདག་པོ་ནས་ཁྱོད་ཀྱི་དྲུང་དུ་ཤོར་བའི་བྲན་པོ་བདག་པོ་ལ་ཕྱིར་མ་གཏོང་།

༡༦ ཁྱོད་དང་འགྲོགས་ཏེ་ཁྱོད་ཀྱི་དཀྱིལ་ན་ཁྱོད་ཀྱི་སྒོ་ཁང་རྣམས་ལ་འདམས་པར་འགྱུར་བའི་གནས་གང་དགའ་བར་གནས་པར་ཆོག་སྟེ་ཁྱོད་ཀྱིས་དེ་མ་ནོན་ཞིག

༡༧ ཨིས་ར་ཨེལ་གྱི་བུ་མོ་རྣམས་ལས་སྨད་འཚོང་མ་དང་ཨིས་ར་ཨེལ་གྱི་བུ་རྣམས་ལས་ཕོ་ལ་སྤྱོད་པ་སུ་ཡང་ཡོད་པར་མི་དགོས།

༡༨ སྨད་འཚོང་མའི་གླའམ་ཁྱིའི་རིན་དམ་བཅས་པ་འཇལ་བའི་ཕྱིར་ཡ་ཧོ་ཝཱ་ཁྱོད་ཀྱི་དཀོན་མཆོག་གི་མཆོད་ཁང་དུ་འཁྱེར་བར་མི་དགོས་སོ། ཅི་ལ་ཟེར་ན། དེ་གཉིས་ཀ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ངོར་རྫས་མི་གཙང་བ་ཡིན་པའི་ཕྱིར་རོ༎

༡༩ ཁྱོད་ཀྱི་སྤུན་ནས་ཁེ་སྤོགས་ལེན་དུ་མི་རུང་ངོ་། སྤོགས་གང་ཞེ་ན། དངུལ་དང་འཚོ་རྫས་དང་སྤོགས་བྱེད་པའི་རྫས་གང་ཡང་ཡོད་པའི་སྤོགས་སོ།

༢༠ ཕྱི་མི་ཞིག་ནས་ཁེ་སྤོགས་ལེན་དུ་རུང་གི། སྤུན་ནས་ཁེ་སྤོགས་ལེན་དུ་མི་རུང་ངོ་། གང་ལ་ཞེ་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་བདག་ཏུ་འཛིན་པར་འགྲོ་བའི་ཡུལ་ན་ཁྱོད་ཀྱི་ལག་པས་རྫས་གང་ལ་རེག་པ་ལ་བྱིན་རླབས་མཛད་པའི་ཕྱིར་རོ༎

༢༡ ཁྱོད་ཀྱིས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་དམ་བཅའ་ཞིག་བླང་བའི་ཚེ་དེ་སྒྲུབ་ཏུ་ལེ་ལོ་མ་བྱེད། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ངེས་པར་ཁྱོད་ལས་དེ་འཚོལ་ཡོང་བས། ཁྱོད་ཉེས་པ་ཅན་རྩི་བར་འགྱུར།

༢༢ ཇི་སྟེ་དམ་བཅའ་མ་བླངས་ན། ཁྱོད་ལ་སྡིག་པ་ཡོང་ཉེན་མེད་དོ།

༢༣ རང་གི་ཁ་ནས་བྱུང་བའི་ཁས་ལེན་པ་སྲུང་ཞིང་དེ་བཞིན་དུ་བྱེད་པར་དགོས། ཁྱོད་ཀྱིས་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་རང་དགར་འབུལ་དུ་དམ་བཅས་པ་བཞིན་དུ་རང་གི་ཁས་བླངས་པ་སྲུང་ཞིག

༢༤ ཁྱོད་ཀྱི་ཁྱིམ་མཚེས་ཀྱི་རྒུན་ཚལ་དུ་འཇུག་ན་འགྲང་བའི་བར་དུ་རང་དགར་རྒུན་འབྲུམ་ཟ་བ་ཆོག འོན་ཀྱང་སྣོད་དུ་མ་འཇུག

༢༥ ཁྱིམ་མཚེས་པའི་འབྲུ་ཞིང་དུ་འཇུག་ན་ལག་པས་སྙེ་མ་འཐུ་བ་ཆོག་གི། ཁྱོད་ཀྱི་ཁྱིམ་མཚེས་ཀྱི་འབྲུ་ཞིང་ན་ཟོར་བས་མ་རྔ་ཞིག།

༢༤

མི་ཞིག་གིས་བག་མ་བླངས་ཏེ་ཆུང་མ་བྱས་ནས་མོའི་ནང་ན་མི་གཙང་བ་ཞིག་རྟོགས་པས་མོ་ལ་མི་དགའ་ན། འབྲལ་ཡིག་ཅིག་བྲིས་ནས་མོའི་ལག་ཏུ་བཏང་ནས་རང་གི་ཁང་པ་ནས་འགྲོར་འཇུག་པར་དགོས་སོ།

༢ ཡང་ཁང་པ་ནས་སོང་ནས་མི་གཞན་ཞིག་གི་བག་མར་འགྱུར་ཆོག

༣ ཡང་གལ་ཏེ་ཁྱོ་གཉིས་པས་མོ་ལ་སྡང་བས་འབྲལ་ཡིག་བྲིས་པ་དང་། མོའི་ལག་ཏུ་བཏང་ནས་ཁང་པ་ནས་འགྲོར་འཇུག་པའམ། མོ་བག་མར་བླངས་པའི་ཁྱོ་གཉིས་པ་འཆི་ན།

༤ མོ་མི་གཙང་བར་གྱུར་བའི་འོག་ཏུ་སྔར་ཡོད་པའི་ཁྱོས་དེ་བཏང་ཟིན་པས་སྐྱར་ཆུང་མར་ལེན་དུ་མི་རུང་ངོ་། བྱ་བ་དེ་ནི་ཡ་ཧོ་ཝཱའི་ཞལ་ངོར་མི་གཙང་བ་ཡིན་ཏེ། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་ནོར་བདག་ཏུ་གནང་བའི་ཡུལ་གྱིས་སྡིག་པ་བྱེད་དུ་མ་འཇུག

༥ མི་ཞིག་གིས་བག་མ་གསར་བ་བླངས་ནས་དམག་འདྲེན་དུ་འགྲོ་བའམ། བྱ་བ་ཞིག་གི་ཁག་གང་ཡང་དེ་ལ་འགེལ་བར་མི་རིགས་ཀྱི། རང་དགར་བྱེད་དུ་ལོ་གཅིག་བར་དུ་ཁང་པར་སྡོད་དེ་བླངས་པའི་བག་མ་ལ་སེམས་དགའ་བའི་རིགས་སོ༎

༦ མི་སུས་ཀྱང་རང་འཐག་ལག་སྐོར་གྱི་སྟེང་རྡོའམ་འོག་རྡོ་གཏའ་མར་མ་ལེན། དེ་ལྟར་བྱེད་པས་མིའི་འཚོ་བ་གཏའ་མར་འཁྱེར་བའི་ཕྱིར་རོ༎

༧ མི་ཞིག་གིས་རང་གི་སྤུན་ཨིས་ར་ཨེལ་གྱི་བུ་རྣམས་ལས་མི་གཅིག་བརྐུས་ནས་ཚོང་ཟོང་ལྟར་འཚོང་བ་དང་ཐུག་ཡོང་ན། རྐུན་མ་གསོད་ཅིག་དང་། ཁྱེད་ཀྱི་དཀྱིལ་ནས་ངན་པ་སེལ་བར་དགོས་སོ༎

༨ མཛེ་ནད་ལས་སྲུང་ལ། ངས་བླ་མ་དང་ལེ་ཝི་པ་རྣམས་ལ་དེ་བཞིན་དུ་བྱེད་པར་དགོས་ཤེས་བསྟན་པ་བཞིན་དུ་དེ་དག་གིས་ཁྱོད་ལ་ཅི་དང་ཅི་བསྟན་ཡོང་བ་ཞིབ་པར་སྒྲུབ་ཅིག

༩ ཁྱེད་མི་སེར་ཡུལ་གྱི་ཕྱི་རོལ་ཏུ་འོངས་པའི་རྗེས་སུ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ལམ་ལ་མིར་ཡམ་ལ་ཅི་མཛད་པ་དྲན་པར་གྱིས་ཤིག

༡༠ ཁྱོད་ཀྱིས་སྤུན་ལ་སྐྱིན་པ་ཞིག་སྐྱི་ན། མི་དེ་རྫས་ཤིག་གཏའ་མར་གཏོང་བའི་ཕྱིར། ཁྱོད་དེའི་ཁང་པར་མ་འཇུག

༡༡ ཁྱོད་ཕྱི་རོལ་ན་སྡོད་པ་དང་། སྐྱིན་པ་ཐོབ་པའི་མིས་གཏའ་མ་ཕྱི་རོལ་ཏུ་འཁྱེར་བའི་རིགས་སོ།

༡༢ གལ་ཏེ་མི་དེ་དབུལ་བ་ཡིན་ན་དེའི་གཏའ་མ་ཕྱིར་ལག་ཏུ་མ་བཏང་བར་ཉལ་དུ་མ་འགྲོ།

༡༣ ཉི་མ་ནུབ་པའི་དུས་སུ་དེའི་གཏའ་མ་ཅི་ནས་ཀྱང་ཕྱིར་ཐོང་དང་། དེས་རང་གི་གོས་གོན་ཏེ་ཉལ་བས་ཁྱོད་ཀྱི་ཕྱིར་སྨོན་ལམ་འདེབས་པར་འགྱུར། ཡང་ཁྱོད་ཀྱིས་བྱས་པ་དེ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ངོར་དྲང་བ་ཉིད་དུ་རྩི་བར་འགྱུར་རོ༎

༡༤ ཁྱོད་ཀྱི་སྤུན་རྣམས་སམ་ཡུལ་ན་ཁྱོད་ཀྱི་སྒོ་ཁང་རྣམས་ལ་ཡོད་པའི་ཕྱི་མི་རྣམས་ལས་གླ་པ་སྡུག་ཕོངས་པ་ཞིག་མ་ནོན།

༡༥ ཞག་རེའི་གླ་ཞག་རེ་བཞིན་དེ་ལ་སྟེར་ཏེ་མ་སྟེར་བར་ཉི་མ་ནུབ་པར་མི་དགོས། དེ་མིན་མི་དེ་ནི་དབུལ་ཕོངས་ཡིན་ཏེ། གླ་ཆ་སེམས་ནས། ཁྱོད་ཀྱི་ཕྱིར་ཡ་ཧོ་ཝཱ་ལ་འོ་དོད་ཞུ་སྟེ། དེ་ནི་ཁྱོད་ལ་སྡིག་པར་རྩི་བར་འགྱུར།

༡༦ བུ་ཕྲུག་རྣམས་ཀྱི་ཉེས་ལན་དུ་ཕ་རྣམས་གསོད་པའམ། ཕ་རྣམས་ཀྱི་ཉེས་ལན་དུ་བུ་ཕྲུག་རྣམས་གསོད་པར་མི་རུང་གི། མི་རེ་རང་གི་ཉེས་ལན་དུ་གསོད་པའི་རིགས་སོ༎

༡༧ ཕྱི་མིའམ་དྭ་ཕྲུག་གི་ཁྲིམས་མ་ཤིག་ཅིག མོ་རང་མོའི་གོས་གཏའ་མར་མ་ལེན།

༡༨ ཁྱོད་ཅག་མི་སེར་ཡུལ་ན་གཉའ་ཡལ་དུ་ཡོད་དེ། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དེ་ལས་བསྒྲལ་བར་མཛད་པས། ཁྱོད་ཀྱིས་འདི་བཞིན་དུ་བྱེད་དུ་ངས་སྐུལ་ལོ༎

༡༩ ཁྱོད་ཀྱི་འབྲུ་ཞིང་རྔ་བའི་དུས་སུ་ཞིང་ལ་ཕོན་པོ་ཞིག་ལུས་པས་ཡང་ལེན་དུ་མ་འགྲོ། ཕྱི་མི་དང་དྭ་ཕྲུག་དང་མོ་རང་མོའི་ཕྱིར་ལུས་པར་དགོས། དེ་བཞིན་དུ་བྱེད་ན་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་ལག་པའི་ལས་ཐམས་ཅད་ལ་བྱིན་རླབས་མཛད་པར་འགྱུར་རོ།

༢༠ ཡང་ཁ་སྐྱུར་པོའི་ཤིང་ལས་འབྲས་བུ་སྒྲུག་སྐབས་སུ་ཡལ་ག་རྣམས་ལས་སླར་མ་འཚོལ། ཕྱི་མི་དང་དྭ་ཕྲུག་དང་མོ་རང་མོའི་ཕྱིར་ལུས་པར་དགོས།

༢༡ རྒུན་ཚལ་ལ་རྒུན་འབྲུམ་བསྡུ་སྐབས་སུ་ཡང་སྐྱར་མ་བསྡུ། ཕྱི་མི་དང་དྭ་ཕྲུག་དང་མོ་རང་མོའི་ཕྱིར་ལུས་པར་དགོས།

༢༢ ཁྱོད་མི་སེར་ཡུལ་ན་སྒོ་ཡལ་དུ་ཡོད་པ་དྲན་པར་བྱོས་དང་། དེའི་ཕྱིར་ཁྱོད་ཀྱིས་འདི་བཞིན་དུ་བྱེད་དུ་ངས་སྐུལ་ལོ༎

༢༥

མི་རྣམས་ཀྱི་བར་ལ་རྩོད་པ་འབྱུང་ན། ཞལ་ཆེ་བས་དེ་དག་གི་ཞལ་ཆེ་གཅོད་དགོས། ཆོས་དྲང་པོ་རྒྱལ་དུ་འཇུག་པ་དང་ཆོས་མེད་པ་ཕམ་དུ་འཇུག་པའི་རིགས་སོ།

༢ ཡང་གལ་ཏེ་ཆོས་མེད་པ་ནི་རྡུང་བར་འགྱུར་བར་འོས་ན་ཞལ་ཆེ་བས་དེ་ཉལ་དུ་བཅུག་ནས་རང་གི་མཐོང་ངོར་ཉེས་པའི་ཚད་བཞིན་དུ་རྟ་ལྕག་གིས་རྡུང་དུ་འཇུག་པར་དགོས།

༣ རྟ་ལྕག་བཞི་བཅུ་ལས་ལྷག་པར་དེ་ལ་རྒྱབ་པར་མི་རུང་། ཇི་སྟེ་དེ་བས་ལྷག་པར་རྟ་ལྕག་མང་པོ་རྒྱབ་ན། ཁྱོད་ཀྱི་མདུན་དུ་སྤུན་སྨད་པར་འགྱུར་ཡོང་།

༤ གཡུལ་ཁར་འབྲུ་འདོན་པའི་བ་གླང་གི་ཁ་མ་འཆིངས་ཤིག

༥ སྤུན་མཉམ་པོར་གནས་པ་རྣམས་ལས་གཅིག་ལ་བུ་བརྒྱུད་མ་ཆད་པར་ཤི་ན། ཤི་བ་དེའི་ཆུང་མ་ཕྱི་རོལ་གྱི་མི་གཞན་ཞིག་དང་བཟའ་མི་མི་བྱེད་པར་ཁྱོའི་ནུ་བོས་མོ་དང་འགྲོགས་ཏེ་ཆུང་མར་ལེན་ཞིང་། ཁྱོའི་སྤུན་གྱི་ཁག་འཁུར་བ་བཞིན་དུ་མོ་ལ་བྱེད་པར་དགོས།

༦ ཡང་འདས་པའི་སྤུན་གྱི་མིང་ཨིས་ར་ཨེལ་ལས་འཇིག་པར་མི་འགྱུར་བའི་ཕྱིར་མོ་ལ་སྐྱེས་པའི་སྔོན་སྐྱེས་ཤི་བའི་སྤུན་གྱི་མིང་བཞིན་དུ་རྩི་བར་དགོས།

༧ ཇི་སྟེ་མི་དེས་ཕུ་བོའི་ཨ་ཇོའི་ཆུང་མ་བག་མར་ལེན་དུ་མི་དགའ་ན། ཨ་ཇོའི་ཆུང་མ་རྒྱ་སྒོར་རྒན་པོ་རྣམས་ཀྱི་དྲུང་དུ་སོང་ནས། ངའི་ཁྱོའི་སྤུན་གྱིས་ཨིས་ར་ཨེལ་ན་ཨ་ཇོའི་མིང་གི་བརྒྱུད་སྐྱེད་པར་མི་དགའ་སྟེ་ངའི་ཁྱོའི་ནུ་བོའི་ཁག་འཁུར་བར་མི་བྱེད་དོ་ཞེས་ཟེར་བར་དགོས།

༨ དེ་ནས་མི་དེའི་གྲོང་ཁྱེར་གྱི་རྒན་པོ་རྣམས་ཀྱིས་དེ་བོས་ནས་དེ་ལ་ལབ་པ་དང་། གལ་ཏེ་སེམས་མ་བསྒྱུར་ཏེ་ངས་མོ་དེ་ལེན་པར་མི་དགའ་ཟེར་ན།

༩ ཨ་ཇོའི་ཆུང་མ་རྒན་པོ་རྣམས་ཀྱི་མཐོང་ངོར་དེའི་མདུན་དུ་སོང་ནས་དེའི་རྐང་པ་ལས་ལྷམ་ཕུད་དེ། གདོང་ལ་མཆིལ་མ་འདོར་ཞིང་། ལན་དུ་དེ་ལ། རང་གི་ཨ་ཇོའི་རིགས་བརྒྱུད་སྐྱེད་པར་མི་དགའ་བའི་མི་ལ་འདི་ལྟར་བྱེད་པར་བྱ་ཞེས་ཟེར་བར་དགོས།

༡༠ ཡང་མི་དེའི་མིང་ནི་ཨིས་ར་ཨེལ་གྱི་ནང་ན་ལྷམ་ཕུད་མཁན་གྱི་མིའི་ཁང་པ་དེ་ཡིན་ནོ་ཞེས་མིང་ཟེར་བར་བྱའོ༎

༡༡ མི་གཉིས་གཅིག་གིས་གཅིག་ལ་རྒོལ་བ་ལས། གཅིག་གི་ཆུང་མས་རང་གི་ཁྱོ་རྡུང་བའི་མིའི་ལག་པ་ལས་སྒྲོལ་བའི་ཕྱིར་ཚུར་འོང་བ་དང་། མི་དེའི་གསང་གནས་ལག་པས་འཛིན་ན།

༡༢ དེའི་ལག་པ་ཆོད་དང་། ཁྱོད་ཀྱི་མིག་གིས་དེ་ལ་སྙིང་རྗེ་མ་སྐྱེད་ཅིག

༡༣ ཁྱོད་ཀྱི་སྒྱིའུ་ཡི་ནང་སྐར་ཚད་སོ་སོ་ཆེ་བ་དང་ཆུང་བ་མ་འཇོག་ཅིག

༡༤ ཁྱོད་ཀྱི་ཁང་པར་བྲེ་སོ་སོ་ཆེ་བ་དང་ཆུང་བ་ཡོད་པར་མི་རུང་།

༡༥ སྐར་ཚད་ཚད་ལྡན་དྲང་པོ་དང་། བྲེ་ཚད་ལྡན་དྲང་པོ་ཁྱོད་ལ་ཡོད་པར་དགོས། ཅི་ལ་ཞེ་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་ཡུལ་ན་ཁྱོད་ཀྱི་ཚེ་རིང་བར་འགྱུར་བའི་ཕྱིར་རོ།

༡༦ བྱ་བ་དེ་ལྟ་བུ་དག་སྤྱོད་པ་དང་མི་རིགས་པའི་ལས་བྱེད་པ་ཐམས་ཅད་ཡ་ཧོ་ཝཱ་ཁྱེད་ཀྱི་དཀོན་མཆོག་གི་ཞལ་ངོར་མི་གཙང་བ་རྣམས་ཡིན་ནོ༎

༡༧ ཁྱོད་རྣམས་མི་སེར་ཡུལ་གྱི་ཕྱི་རོལ་ཏུ་ཐོན་པའི་ལམ་དུ་ཨ་མ་ལེག་གིས་ཁྱེད་ལ་ཅི་བྱས་པ་དྲན་ཞིག

༡༨ དེས་ནི་དཀོན་མཆོག་ལ་མ་འཇིགས་པར་ལམ་དུ་ཁྱོད་དང་ཕྲད་དེ། ཁྱོད་ཉམས་ཆུང་ཞིང་ངལ་བའི་ཚེ་ཁྱོད་ཀྱི་མཇུག་ཏུ་ལུས་པ་ཞན་པ་གང་ཡིན་པ་མ་བཅོམ་མམ།

༡༩ དེ་བས་ན་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་ནོར་སྐལ་དུ་བདོག་པའི་ཕྱིར་གནང་བའི་ཡུལ་དེར་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་མཐའ་འཁོར་ལ་ཡོད་པའི་ཕ་རོལ་པ་ཐམས་ཅད་ལས་ཐར་པ་གནང་བའི་ཚེ་ཨ་མ་ལེག་གི་མིང་ནམ་མཁའི་འོག་ནས་མེད་པར་བྱེད་པ་ཡིད་ལ་ཆོང་ཞིག།

༢༦

ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་ནོར་སྐལ་དུ་གནང་བའི་ཡུལ་དུ་ཞུགས་ནས། བདག་ཏུ་འཛིན་ཞིང་དེར་གནས་པའི་ཚེ།

༢ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་ཡུལ་གྱི་ས་ལས་བསྡུས་པའི་ཞིང་གི་ལོ་ཐོག་གི་ཕུད་ལས་བླངས་ནས་གཟེབ་མ་ཞིག་ཏུ་ཞོག་ལ། གང་གནས་སུ་ཡ་ཧོ་ཝཱ་ཁྱོད་ཀྱི་དཀོན་མཆོག་ཉིད་ཀྱི་མཚན་འཇོག་པའི་ཕྱིར་འདམ་པར་བྱ་བ་དེར་སོང་ཞིག

༣ ཡང་ཞག་དེ་རྣམས་སུ་ཡོད་པའི་བླ་མའི་དྲུང་དུ་འོངས་ནས་འདི་སྐད་དུ། ངས་དེ་རིང་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་དཔང་པོ་བྱེད་པ་འདི་ལྟ་སྟེ། ཡ་ཧོ་ཝཱས་ངེད་ཀྱི་ཕ་མེས་རྣམས་ལ་འདི་ནི་ཁྱོད་ཅག་ལ་སྟེར་བར་བྱ་ཞེས་དབུ་མནའ་བཞེས་པ་བཞིན་དུ་ང་འདིར་འོངས་པ་ཡིན་ཞེས་སྨྲོས་ཤིག

༤ ཡང་བླ་མས་གཟེབ་མ་ཁྱོད་ཀྱི་ལག་པ་ནས་ཁྱེར་ནས། ཡ་ཧོ་ཝཱ་ཁྱོད་ཀྱི་དཀོན་མཆོག་གི་མཆོད་ཁྲིའི་དྲུང་དུ་འཇོག་པར་དགོས།

༥ དེ་ནས་ཁྱོད་ཀྱིས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་སྤྱན་སྔར་འདི་སྐད་དུ། ངའི་ཕ་ནི་ཨ་རམ་པ་འཁྱམ་པོ་ཞིག་ཡིན་ཏེ་མི་སེར་ཡུལ་དུ་སོང་ནས་མི་ཉུང་བ་དང་བཅས་པ་དེར་རྒྱལ་ཁམས་པ་ལྟར་གནས་པ་དང་། དེར་མི་བརྒྱུད་ཆེན་པོ་དྲག་པོ་གྲངས་ཆེ་བར་གྱུར་ཏོ།

༦ ཡང་མི་སེར་པ་རྣམས་ཀྱིས་ངེད་ལ་ངན་བྱས་ཏེ་སྡུག་པོ་བཏང་ནས་ལས་ལྕི་བ་རྣམས་བཀལ་ལོ།

༧ ཡང་ངེད་ཀྱིས་ཡ་ཧོ་ཝཱ་ཕ་མེས་ཀྱི་དཀོན་མཆོག་གི་ཕྱོགས་སུ་འོ་དོད་བཏོན་པའི་ཚེ་ཡ་ཧོ་ཝཱས་ངེད་ཀྱི་སྒྲ་ལ་གསན་ཞིང་ངེད་ཀྱི་སྡུག་བསྔལ་དང་དཀའ་ལས་དང་མྱ་ངན་ལ་བརྩེ་བར་དགོངས་ནས།

༨ ཡ་ཧོ་ཝཱས་ཕྱག་མཐུ་ལྡན་དང་བརྐྱངས་པའི་ཕྲག་པ་དང་ཕྲིན་ལས་ཆེ་བ་འཇིགས་སུ་རུང་བ་དང་། ལྟས་དང་། བྱ་བ་ངོ་མཚར་ཆེ་བ་རྣམས་ཀྱི་སྒོ་ནས་ངེད་མི་སེར་ཡུལ་གྱི་ཕྱི་རོལ་ཏུ་ཁྲིད་པ་དང་།

༩ གནས་འདིར་ཁྲིད་ཅིང་འོ་མ་དང་སྦྲང་རྩིས་གང་བའི་ཡུལ་འདི་ངེད་ལ་གནང་ངོ་།

༡༠ ད་ཀྱེ་ཡ་ཧོ་ཝཱ་ཁྱེད་ཀྱིས་ངེད་ལ་གནང་བའི་ཡུལ་གྱི་ལོ་ཐོག་གི་ཕུད་ངེད་ཀྱིས་ཁྱེད་ལ་ཕུལ་བ་ལ་གཟིགས་ཤིག་ཅེས་གསོལ་ཞིང་། ཡ་ཧོ་ཝཱ་ཁྱོད་ཀྱི་དཀོན་མཆོག་གི་དྲུང་དུ་བཞག་ནས། ཡ་ཧོ་ཝཱ་ཁྱོད་ཀྱི་དཀོན་མཆོག་གི་སྤྱན་སྔར་བསྙེན་བཀུར་བྱེད་དེ།

༡༡ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་དང་ཁྱོད་ཀྱི་ནང་ཚང་དང་བཅས་པ་ལ་གནང་བའི་གནང་སྦྱིན་བཟང་པོ་ཚང་མ་ལེ་ཝི་པ་དང་། ཁྱོད་ཀྱི་དཀྱིལ་ན་ཡོད་པའི་ཕྱི་མི་རྣམས་དང་མཉམ་དུ་སྐྱིད་པོ་བྱོས་ཤིག

༡༢ ཡང་ལོ་གསུམ་པ་ཞེ་ན་བཅུ་ཁག་འབུལ་བའི་ལོ་ན་ཁྱོད་ཀྱི་སྤེལ་སྐྱེད་ཀྱི་བཅུ་ཁག་ཐམས་ཅད་འབུལ་བ་ཚར་ནས་ལེ་ཝི་པ་དང་། ཕྱི་མི་དང་། དྭ་ཕྲུག་དང་། མོ་རང་མོ་ཁྱོད་ཀྱི་སྒོ་ཁང་དུ་ཟ་ཞིང་ཆོག་པར་འགྱུར་བའི་ཕྱིར་དེ་དག་ལ་བྱིན་པའི་ཚེ།

༡༣ ཡ་ཧོ་ཝཱ་ཁྱོད་ཀྱི་དཀོན་མཆོག་གི་སྤྱན་སྔར་ཁྱོད་ཀྱིས་འདི་སྐད་དུ། བཀའ་དམ་པར་བྱས་པའི་རྫས་རྣམས་ངའི་ཁང་པའི་ཕྱི་རོལ་ཏུ་བཞག་ནས་ཁྱེད་ཀྱིས་ང་ལ་བཀའ་གནང་བའི་སྤྱད་མཚམས་ཐམས་ཅད་བཞིན་དུ་ལེ་ཝི་པ་དང་ཕྱི་མི་དང་དྭ་ཕྲུག་དང་མོ་རང་མོ་ལ་བྱིན་ཏེ་ཁྱོད་ཀྱི་བཀའ་མ་བཅག་མ་བརྗེད་པ་ཡིན།

༡༤ ངས་མྱ་ངན་བྱེད་སྐབས་སུ་དེ་ལས་མ་ཟོས། དོན་མི་གཙང་བ་ཞིག་གི་ཕྱིར་དུ་ངས་དེ་ལས་ཅིའང་མ་ཁྱེར། གཤིན་པོའི་དོན་དུ་ཡང་ངས་དེ་ལས་ཅིའང་མ་ཕུལ་བར་ཡ་ཧོ་ཝཱ་ངའི་དཀོན་མཆོག་གི་བཀའ་ལ་ཉན་ཏེ་ཁྱེད་ཀྱིས་ང་ལ་ཅི་དང་ཅི་བཀའ་གནང་བ་བཞིན་དུ་བསྒྲུབས་སོ།

༡༥ ཁྱེད་ཀྱི་བཞུགས་གནས་དམ་པ་ནམ་མཁའ་ལ་ཡོད་པ་ལས་གཟིགས་ལ། ཁྱེད་ཀྱི་མི་སྡེ་ཨིས་ར་ཨེལ་དང་ཁྱེད་ཀྱིས་ཕ་མེས་ལ་དབུ་མནའ་བཞེས་པ་བཞིན་དུ་ང་ཅག་ལ་གནང་བའི་ཡུལ་འོ་མ་དང་སྦྲང་རྩིས་གང་བ་དེ་ལ་བྱིན་རླབས་མཛད་དུ་གསོལ་ཞེས་ཞུ་དགོས་སོ༎

༡༦ དེ་རིང་གི་ཉིན་པར་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་སྤྱན་མཚམས་དང་ཁྲིམས་དེ་དག་སྲུངས་ཤིག་ཅེས་བཀའ་གནང་བས། ཁྱོད་ཀྱི་སྙིང་ཚང་མ་དང་སེམས་ཚང་མ་ནས་དེ་དག་སྲུང་ཞིང་སྒྲུབ་པའི་རིགས་སོ།

༡༧ ཁྱོད་ཀྱིས་དེ་རིང་ཡ་ཧོ་ཝཱ་ལ། ཁྱེད་ངའི་དཀོན་མཆོག་ལགས་པས། ང་ཁྱེད་ཀྱི་གཤེགས་ལམ་རྣམས་ནང་འགྲུལ་ཞིང་ཁྱེད་ཀྱི་སྤྱད་མཚམས་དང་བཀའ་དང་ཁྲིམས་རྣམས་སྲུང་སྟེ་ཁྱེད་ཀྱི་གསུང་ལ་ཉན་པར་བྱའོ་ཞེས་དམ་བཅས་པ་དང་།

༡༨ ཡ་ཧོ་ཝཱས་དེ་རིང་ཁྱོད་ལ། ཁྱོད་ཀྱིས་ངས་བསྒོ་བ་ཐམས་ཅད་སྲུང་བའི་ཕྱིར་ངས་ཁྱོད་ལ་ཞལ་གྱིས་བཞེས་པ་བཞིན་དུ་ཁྱོད་ནི་མི་སྡེ་ཁྱད་མཚར་ཅན་ཞིག་ཏུ་མཛད་པ་ཡིན།

༡༩ ཁོང་གིས་བཀོད་པའི་མི་བརྒྱུད་ཐམས་ཅད་ལས་ཁྱོད་འཕགས་ཤིང་བསྟོད་པ་དང་སྙན་གྲགས་དང་བཀུར་སྟི་སྟེར་ཏེ། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཞལ་གྱིས་བཞེས་པ་བཞིན་ཁྱོད་རང་ཁོང་གི་ཕྱིར་མི་སྡེ་དམ་པ་ཞིག་ཏུ་འགྱུར་ཡོང་༎

༢༧

ཡང་མོ་ཤེ་དང་ཨིས་ར་ཨེལ་གྱི་རྒན་པོ་རྣམས་ཀྱིས་མི་སྡེ་ལ་འདི་སྐད་དུ། ངས་དེ་རིང་ཁྱོད་ཅག་ལ་སྐུལ་བའི་བཀའ་ཐམས་ཅད་སྲུང་ཞིག

༢ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་ཡུལ་དུ་ཡོར་དན་གྱི་ཕ་རོལ་དུ་འགྲོ་བའི་ཉིན་མོར་ཁྱོད་ཀྱིས་རྡོ་ཆེན་པོ་རྣམས་བཙུགས་ནས་དཀར་རྩི་སྐུད་པར་བྱོས།

༣ ཡང་ཕ་རོལ་དུ་སོང་ནས་དེ་དག་གི་ཁར་བཀའ་ཁྲིམས་འདིའི་ཚིག་ཐམས་ཅད་འབྲི་བར་དགོས། གང་ལ་ཞེ་ན། ཡ་ཧོ་ཝཱ་ཁྱོད་ཀྱི་ཕ་མེས་ཀྱི་དཀོན་མཆོག་གིས་ཁྱོད་ལ་ཞལ་གྱིས་བཞེས་པ་བཞིན་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་ཡུལ་འོ་མ་དང་སྦྲང་རྩིས་གང་བ་རུ་འཇུག་པར་འགྱུར་བའི་ཕྱིར་རོ།

༤ དེ་བས་ན་ཁྱེད་ཡོར་དན་གྱི་ཕ་རོལ་དུ་སོང་ནས། དེ་རིང་ངས་ཁྱེད་ལ་བསྒོ་བའི་རྡོ་རྣམས་རི་ཨེ་བལ་དུ་འཛུགས་ཏེ། དཀར་རྩི་སྐུད་པར་དགོས།

༥ དེ་རུ་ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱིར་མཆོད་ཁྲི་རྒྱུ་རྡོ་ནས་མཆོད་ཁྲི་ཞིག་བཟོ་སྟེ་ལྕགས་རིགས་གང་ཡང་དེ་ལ་མ་རྒྱབ།

༦ ཡ་ཧོ་ཝཱ་ཁྱོད་ཀྱི་དཀོན་མཆོག་གི་མཆོད་ཁྲི་མ་བཞོགས་པའི་རྡོ་རྣམས་ལས་བཟོ་བ་དང་། དེའི་ཁར་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་སྦྱིན་སྲེག་རྣམས་ཕུལ་ཞིག

༧ བདེ་བའི་མཆོད་པ་རྣམས་ཀྱང་འབུལ་ཏེ། དེར་ཟ་ཞིང་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ངོར་སེམས་དགའ་བར་བྱོས།

༨ ཡང་རྡོ་རྣམས་ཀྱི་སྟེང་དུ་བཀའ་ཁྲིམས་འདིའི་ཚིག་ཐམས་ཅད་ཤིན་ཏུ་གསལ་པོར་འབྲི་བར་དགོས་ཤེས་བསྒོའོ༎

༩ ཡང་མོ་ཤེ་དང་བླ་མ་རྣམས་དང་ལེ་ཝི་པ་རྣམས་ཀྱིས་ཨིས་ར་ཨེལ་ཐམས་ཅད་ལ། ཀྱེ་ཨིས་ར་ཨེལ་ཁ་རོག་སྡོད་ཅིང་ཉོན། དེ་རིང་གི་ཞག་ལ་ཁྱོད་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་གི་མི་སྡེ་ལ་གྱུར་པ་ཡིན།

༡༠ དེ་བས་ན་ཡ་ཧོ་ཝཱ་ཁྱོད་ཀྱི་དཀོན་མཆོག་གི་གསུང་ལ་ཉོན་དང་། ངས་དེ་རིང་ཁྱོད་ལ་བསྐུལ་བའི་ཁོང་གི་བཀའ་དང་སྤྱད་མཚམས་རྣམས་སྲུངས་ཤིག་ཅེས་ཟེར་ཏོ༎

༡༡ ཡང་མོ་ཤེས་ཉིན་དེ་རང་ལ་མི་སྡེ་ལ་ནན་ཏན་བྱས་ཏེ་འདི་སྐད་དུ།

༡༢ ཁྱེད་ཡོར་དན་གྱི་ཕ་རོལ་དུ་ཕྱིན་པའི་དུས་སུ་མི་བརྒྱུད་ལ་བྱིན་རླབས་བྱེད་དུ་གེ་རི་ཟིམ་རི་ལ་ཤིམ་ཨོན་དང་། ལེ་ཝི་དང་། ཡུ་དཱ་དང་། ཨི་ས་གར་དང་། ཡོ་སེབ་དང་། བེན་ཡ་མིན་འགྲེང་སྡོད་ཅིག

༡༣ རི་ཨེ་བལ་ཁར་རུ་བེན་དང་། གད་དང་། ཨ་ཤེར་དང་། ཟེ་བུ་ལོན་དང་། དཱན་དང་། ནབ་ཐ་ལི་འགྲེང་སྡོད་ཅིག

༡༤ ཡང་ལེ་ཝི་པས་ཨིས་ར་ཨེལ་གྱི་མི་ཐམས་ཅད་ལ་སྐད་ཆེན་པོས་འདི་སྐད་དུ།

༡༥ ཡ་ཧོ་ཝཱའི་ཕྱིར་རྫས་མི་གཙང་བ་ཡིན་པའི་སྐུ་འདྲའམ་བླུགས་སྐུ་བཟོ་བའི་ལག་གིས་བྱས་པའི་བཟོ་གང་ཡང་མི་ཞིག་གིས་བཅོས་ནས་གསང་བའི་གནས་ཤིག་སློང་མཁན་གྱི་མི་དེ་གླུད་དུ་གྱུར་ཅིག ཅེས་པའི་ལན་དུ་མི་ཐམས་ཅད་ཀྱིས་ཨ་མེན་ཞེས་ཟེར་བར་དགོས།

༡༦ རང་གི་ཕའམ་མ་ལ་སྨད་པ་དེ་གླུད་དུ་གྱུར་ཅིག ཡང་མི་ཐམས་ཅད་ཀྱིས་ཨ་མེན་ཟེར་བར་དགོས།

༡༧ རང་གི་ཁྱིམ་མཚེས་པའི་ས་རྟགས་འཐེན་མཁན་དེ་གླུད་དུ་གྱུར་ཅིག ཡང་མི་ཐམས་ཅད་ཀྱིས་ཨ་མེན་ཟེར་དགོས།

༡༨ མི་ལོང་བ་ཞིག་ལམ་ལས་འཁྱར་འཇུག་པ་དེ་གླུད་དུ་གྱུར་ཅིག ཡང་མི་ཐམས་ཅད་ཀྱིས་ཨ་མེན་ཟེར་དགོས།

༡༩ སུས་ཀྱང་ཕྱི་མི་དང་། དྭ་ཕྲུག་དང་། མོ་རང་མོའི་ཁྲིམས་སླད་པ་དེ་གླུད་དུ་གྱུར་ཅིག ཡང་མི་ཐམས་ཅད་ཀྱིས་ཨ་མེན་ཟེར་བར་དགོས།

༢༠ སུ་ཡང་ཕའི་ཆུང་མ་དང་འགྲོགས་ཏེ་ཕའི་ཐུ་བ་སློག་པ་དེ་མི་གླུད་དུ་གྱུར་ཅིག ཡང་མི་ཐམས་ཅད་ཀྱིས་ཨ་མེན་ཟེར་བར་དགོས།

༢༡ དུད་འགྲོ་གང་རུང་དང་འཁྲིག་པ་བྱེད་པ་མི་གླུད་དུ་གྱུར་ཅིག ཡང་མི་ཐམས་ཅད་ཀྱིས་ཨ་མེན་ཟེར་དགོས།

༢༢ རང་གི་སྲིང་མོ་ཞེ་ན་ཕའི་བུ་མོའམ། མའི་བུ་མོ་དང་འགྲོགས་པ་དེ་མི་གླུད་དུ་གྱུར་ཅིག ཡང་མི་ཐམས་ཅད་ཀྱིས་ཨ་མེན་ཟེར་དགོས།

༢༣ རང་གི་སྒྱུག་མོ་དང་འགྲོགས་པ་དེ་མི་གླུད་དུ་གྱུར་ཅིག ཡང་མི་ཐམས་ཅད་ཀྱིས་ཨ་མེན་ཟེར་བར་དགོས།

༢༤ རང་གི་ཁྱིམ་མཚེས་ཀྱི་སྲོག་གསང་སྟེ་གཅོད་པ་དེ་མི་གླུད་དུ་གྱུར་ཅིག ཡང་མི་ཐམས་ཅད་ཀྱིས་ཨ་མེན་ཟེར་བར་དགོས།

༢༥ མི་ནོངས་མེད་ཀྱི་སྲོག་གཅོད་པའི་ཕྱིར་ཕག་སུག་ལེན་པ་དེ་མི་གླུད་དུ་གྱུར་ཅིག ཡང་མི་ཐམས་ཅད་ཀྱིས་ཨ་མེན་ཟེར་བར་དགོས།

༢༦ བཀའ་ཁྲིམས་འདིའི་ཚིག་རྣམས་སྲུང་དུ་དེ་རྣམས་ནང་བརྟན་པར་མི་གནས་པ་དེ་མི་གླུད་དུ་གྱུར་ཅིག ཡང་མི་ཐམས་ཅད་ཀྱིས་ཨ་མེན་ཟེར་བར་དགོས་སོ༎

༢༨

ཡང་གལ་ཏེ་ཁྱོད་ཀྱིས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་གསུང་ལ་ཡིད་གཞུང་ཞིང་ཉན་ཏེ། ཁོང་གི་བཀའ་ངས་དེ་རིང་ཁྱོད་ལ་སྐུལ་བ་ཐམས་ཅད་སྲུང་ཞིང་བྱེད་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ས་གཞི་ལ་ཡོད་པའི་མི་བརྒྱུད་ཐམས་ཅད་ལས་ཁྱོད་མཐོ་སར་འཇོག་སྟེ།

༢ ཡ་ཧོ་ཝཱ་ཁྱོད་ཀྱི་དཀོན་མཆོག་གི་གསུང་ལ་ཉན་པས་བྱིན་རླབས་འདི་ཐམས་ཅད་ཁྱོད་ལ་འབབ་ཅིང་ཕྲད་པར་འགྱུར་རོ།

༣ ཁྱོད་གྲོང་ཁྱེར་ནའང་བཀྲ་ཤིས་པར་འགྱུར། ཞིང་ནའང་བཀྲ་ཤིས་པར་འགྱུར།

༤ ཁྱོད་ཀྱི་ལུས་ཀྱི་འབྲས་བུ་དང་། ས་ལས་བྱུང་བའི་འབྲས་བུ་དང་། དུད་འགྲོའི་འབྲས་བུ་དང་། སྒོ་ཕྱུགས་ཀྱི་འཕེལ་དང་། ལུག་ཕྱུགས་ཀྱི་ཕྲུ་གུ་རྣམས་བཀྲ་ཤིས་པར་འགྱུར།

༥ ཁྱོད་ཀྱི་གཟེབ་མ་དང་ཟན་གཞོང་བཀྲ་ཤིས་པར་འགྱུར།

༦ ཁྱོད་ནང་དུ་འཇུག་དུས་བཀྲ་ཤིས་པར་འགྱུར། ཕྱི་རོལ་དུ་འགྲོ་དུས་བཀྲ་ཤིས་པར་འགྱུར།

༧ ཁྱོད་ལ་འཐབ་ཏུ་ལང་བའི་ཕ་རོལ་པ་རྣམས་ཡ་ཧོ་ཝཱས་ཁྱོད་ཀྱི་མདུན་དུ་འཕམ་པར་མཛད་ཅིང་། ལམ་གཅིག་ནས་དེ་དག་གིས་ཁྱོད་ལ་དམག་འདྲེན་དུ་འོང་ཡང་། ལམ་བདུན་ནས་ཁྱོད་ཀྱི་དྲུང་ནས་འབྲོས་པར་འགྱུར་རོ།

༨ ཁྱོད་ཀྱི་བང་ཁང་རྣམས་དང་། ཁྱོད་ཅག་གིས་གང་ལ་ལག་པ་རེག་ཚད་ལ་ཡ་ཧོ་ཝཱས་བཀྲ་ཤིས་པའི་བཀའ་གནང་ཞིང་། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་ཡུལ་ན་ཁྱོད་བཀྲ་ཤིས་པར་འགྱུར་རོ།

༩ ཁྱོད་ཀྱིས་གལ་ཏེ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་བཀའ་རྣམས་སྲུང་སྟེ་ཁོང་གི་གཤེགས་ལམ་རྣམས་ནང་འགྲུལ་ན། ཁོང་གིས་ཁྱོད་ལ་དབུ་མནའ་བཞེས་པ་བཞིན་དུ་ཁོང་རང་གི་ཕྱིར་ཁྱོད་མི་སྡེ་དམ་པ་ཞིག་ཏུ་མཛད་དེ་བརྟན་པར་མཛད་པར་འགྱུར་རོ།

༡༠ ཡང་ས་གཞིའི་མི་བརྒྱུད་ཐམས་ཅད་ཀྱིས་ཁྱོད་ལ་ཡ་ཧོ་ཝཱའི་མཚན་གྱིས་མིང་ཐོགས་པ་མཐོང་བས་ཁྱོད་ལ་འཇིགས་པར་འགྱུར་རོ།

༡༡ ཡང་ཡ་ཧོ་ཝཱས་ཁྱོད་ཀྱི་ནོར་རྫས་ཤེ་ན། ལུས་ཀྱི་འབྲས་བུ་དང་། ལུག་ཕྱུགས་ཀྱི་འབྲས་བུ་དང་། ཡ་ཧོ་ཝཱས་ཕ་མེས་ལ་དབུ་མནའ་བཞེས་པ་བཞིན་དུ་ཁྱོད་ལ་གནང་ཡོང་བའི་ཡུལ་དེའི་ཞིང་གི་འབྲས་བུ་འཕེལ་བར་མཛད་པར་འགྱུར་རོ།

༡༢ ཡ་ཧོ་ཝཱས་ཁྱོད་ལ་རང་གི་གཏེར་བཟང་པོ་ཟེར་ན། ནམ་མཁའ་འབྱེད་དེ། དུས་སུ་ཁྱོད་ཀྱི་ཡུལ་ལ་ཆར་ཆུ་འབེབས་པ་དང་། ཁྱོད་ཀྱི་ལག་པའི་ལས་ཐམས་ཅད་ལ་བྱིན་རླབས་མཛད་པས། ཁྱོད་ཀྱིས་ཕྱིའི་མི་བརྒྱུད་མང་པོ་ལ་སྐྱིའི། དེ་དག་ལས་སྐྱིན་པ་ལེན་པར་མི་འགྱུར་རོ།

༡༣ ཡང་ཡ་ཧོ་ཝཱས་ཁྱོད་མགོ་རུ་འཇོག་ཅིང་མཇུག་ཏུ་མི་འཇོག་པར། ཁྱོད་རྟག་ཏུ་གོང་ན་ཡོད་པ་དེ་འོག་ན་ཡོད་པར་མི་འགྱུར་རོ། དེ་བཞིན་དུ་ཁྱོད་ལ་ནམ་འབྱུང་ཡོང་ཟེར་ན། གལ་ཏེ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་བཀའ་ངས་དེ་རིང་ཁྱོད་ལ་སྒོ་བ་རྣམས་ལ་ཉན་ཞིང་སྲུང་སྟེ་དེ་བཞིན་དུ་བྱེད་དེ།

༡༤ ངས་དེ་རིང་ཁྱོད་ལ་ཟེར་བའི་གཏམ་གང་ལས་ཀྱང་གཡས་སམ་གཡོན་དུ་མི་ཟློག་སྟེ་གཞན་ལྷ་རྣམས་ཀྱི་ཕྱི་བཞིན་མི་འབྲང་ཞིང་དེ་དག་ལ་རིམ་གྲོ་མི་བྱེད་ན། དེ་བཞིན་དུ་ཁྱོད་ལ་འབྱུང་བར་འགྱུར་རོ༎

༡༥ ཇི་སྟེ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་གསུང་ལ་མི་ཉན་ཞིང་། ཁོང་གི་བཀའ་དང་སྤྱད་མཚམས་ངས་དེ་རིང་ཁྱོད་ལ་སྒོ་བ་རྣམས་མི་སྲུང་སྟེ་མི་བྱེད་ན། དམོད་པ་འདི་ཐམས་ཅད་ཁྱོད་ལ་འབབ་ཅིང་ཐུག་པར་འགྱུར་རོ།

༡༦ ཁྱོད་གྲོང་ཁྱེར་ན་དམོད་པར་འགྱུར། ཞིང་ན་དམོད་པར་འགྱུར།

༡༧ ཁྱོད་ཀྱི་གཟེབ་མ་དང་ཟན་གཞོང་དམོད་པར་འགྱུར།

༡༨ ཁྱོད་ཀྱི་ལུས་ཀྱི་འབྲས་བུ་དང་། ཞིང་གི་འབྲས་བུ་དང་། ལུག་ཕྱུགས་ཀྱི་སྐྱེད་འཕེལ་དམོད་པར་འགྱུར།

༡༩ ཁྱོད་ནང་དུ་འཇུག་ན་དམོད་པར་འགྱུར། ཕྱི་རོལ་དུ་འགྲོ་ཡང་དམོད་པར་འགྱུར།

༢༠ ཁྱོད་ཀྱིས་ལས་ངན་བྱེད་དེ་ང་སྤངས་པས། ཁྱོད་མེད་པར་གྱུར་ཅིང་མྱུར་དུ་འཇིག་པར་གྱུར་པའི་བར་དུ་ཁྱོད་ཀྱིས་ལས་བྱེད་དུ་རྫས་གང་ལ་ལག་པ་རེག་ན་ཡང་། ཡ་ཧོ་ཝཱས་ཁྱོད་ལ་དམོད་པ་དང་འཁྲུག་པ་དང་བཀའ་བཀྱོན་འབེབས་ཡོང་།

༢༡ ཡ་ཧོ་ཝཱས་ཁྱོད་ད་ལྟ་བདག་ཏུ་འཛིན་པའི་ཕྱིར་ནང་དུ་འགྲོ་བའི་ཡུལ་ལས་མེད་པར་མ་མཛད་པའི་བར་དུ་རིམས་ནད་ཁྱོད་ལ་འབྱར་འཇུག་པར་འགྱུར།

༢༢ ཡ་ཧོ་ཝཱས་ཁྱོད་གཅོང་དང་། ཚད་པ་དང་། འཚིག་པའི་ནད་དང་། རུས་ནད་དང་། རལ་གྲི་དང་། འབྲུ་རླུང་གིས་སྐེམ་པ་དང་། སྙེ་དཀར་གྱིས་འདེབས་པར་འགྱུར་བས། ཁྱོད་འཇིག་པར་མ་གྱུར་པའི་བར་དུ་ཁྱོད་ལ་འབྱར་བར་འགྱུར་རོ།

༢༣ ཡང་ཁྱོད་ཀྱི་མགོའི་སྟེང་དུ་ཡོད་པའི་ནམ་མཁའ་ནི་རག་ལྟར་དང་། ཁྱོད་ཀྱི་འོག་ན་ཡོད་པའི་ས་ལྕགས་ལྟར་ཡོད་པར་འགྱུར།

༢༤ ཁྱོད་ཀྱི་ཡུལ་གྱི་ཆར་པ་ཡ་ཧོ་ཝཱས་ཐལ་བ་རྡུལ་དུ་སྒྱུར་བར་མཛད་དེ། ཁྱོད་མེད་པར་མ་གྱུར་པའི་བར་དུ་ནམ་མནའ་ལས་དེ་འབབ་ཡོང་།

༢༥ ཡ་ཧོ་ཝཱས་ནི་ཕ་རོལ་པ་རྣམས་ཀྱིས་ཁྱོད་འཕམ་པར་མཛད་པས། དེ་དག་ལ་དམག་འདྲེན་དུ་ཁྱོད་ལམ་གཅིག་ཏུ་སོང་ནས། ལམ་བདུན་དུ་དེ་དག་གི་དྲུང་ནས་འབྲོས་ཏེ། ས་གཞིའི་རྒྱལ་ཁམས་ཐམས་ཅད་དུ་འབྱེར་ཡོང་།

༢༦ ཡང་ཁྱོད་ཀྱི་རོ་ནི་བར་སྣང་གི་འདབ་ཆགས་ཐམས་ཅད་དང་ས་གཞིའི་གཅན་གཟན་གྱི་ཁ་ཟས་སུ་འགྱུར་ཞིང་། སུས་ཀྱང་དེ་དག་དཀྲོག་པར་མི་འགྱུར་རོ།

༢༧ ཡ་ཧོ་ཝཱས་ཁྱོད་ལ་མི་སེར་ཡུལ་གྱི་ཤུ་བ་དང་འབྲུམ་པ་དང་། རྔོ་དང་། ཟ་བུན་གསོ་ཐབས་མེད་པ་རྣམས་ཀྱིས་གདུངས་པར་བྱའོ།

༢༨ ཡ་ཧོ་ཝཱས་ཁྱོད་ལ་སྨྱོ་འབོག་དང་ལོང་བ་དང་བློ་རྨོངས་པས་རྡབ་ཅིང་།

༢༩ མི་ལོང་བ་ཞིག་མུན་ནག་ནང་མུན་ཉུག་གཏོང་བ་བཞིན་དུ་ཁྱོད་ཉིན་གུང་ལ་མུན་ཉུག་གཏང་འོང་། ལས་ནང་གོ་མི་ཆོད་པར་ཞག་རེ་བཞིན་མགོ་ནོན་འབྱུང་ཞིང་འཇོམས་པར་འགྱུར། སྐྱབས་བྱེད་པ་སུ་ཡང་འབྱུང་བར་མི་འགྱུར་རོ།

༣༠ ཁྱོད་ཀྱིས་བུ་མོ་ཞིག་བག་མར་བླང་ཡང་། གཞན་ཞིག་གིས་དེ་ལེན་པར་བྱ། ཁྱོད་ཀྱིས་ཁང་པ་ཞིག་རྩིག་ཀྱང་། ཁྱོད་དེའི་ནང་ན་མི་གནས། ཁྱོད་ཀྱིས་རྒུན་ཚལ་ཞིག་བཙུགས་ཀྱང་། ཁྱོད་དེའི་འབྲས་བུ་ཟ་མི་ཡོང་།

༣༡ ཁྱོད་ཀྱི་བ་གླང་ཁྱོད་ཀྱི་མཐོང་ངོར་གསོད་པར་འགྱུར་ཡང་དེའི་ཤ་ལས་ཟ་བར་མི་འགྱུར། ཁྱོད་ཀྱི་བོང་བུ་ཁྱོད་ཀྱི་དྲུང་ནས་འཕྲོག་སྟེ་འཁྱེར་བར་འགྱུར་ཡང་ཁྱོད་ལ་ཕྱིར་འབྱུང་བར་མི་འགྱུར། ཁྱོད་ཀྱི་ལུག་རྣམས་ཁྱོད་ཀྱི་ཕ་རོལ་པ་རྣམས་ཀྱི་ལག་ཏུ་སླེབ་ཀྱང་། སྐྱབས་བྱེད་པ་སུ་ཡང་འབྱུང་བར་མི་འགྱུར།

༣༢ ཁྱོད་ཀྱི་བུ་དང་བུ་མོ་རྣམས་མི་བརྒྱུད་གཞན་ལ་གཏང་བར་འགྱུར་ཅིང་ཁྱོད་ཀྱི་མིག་གིས་དེ་མཐོང་སྟེ་ཉིན་གང་དེ་དག་ལ་གདུང་ཡང་ཁྱོད་ཀྱི་ལག་པས་ཅིའང་བྱེད་མི་ཐུབ།

༣༣ ཁྱོད་ཀྱི་ཞིང་གི་འབྲས་བུ་དང་། ཁྱོད་ཀྱི་ལས་ཐམས་ཅད་ཁྱོད་ཀྱིས་མི་ཤེས་པའི་མི་བརྒྱུད་ཅིག་གིས་ཟ་བར་འགྱུར་བ་དང་། ཁྱོད་རྟག་ཏུ་ཡོངས་སུ་ནོན་ཞིང་རྫི་བར་འགྱུར་བས།

༣༤ ཁྱོད་ཀྱི་མིག་གིས་དེ་ལ་ལྟ་ཞིང་མཐོང་བའི་རྐྱེན་གྱིས་སྨྱོ་བར་འགྱུར།

༣༥ ཡ་ཧོ་ཝཱས་ཁྱོད་ཀྱི་པུས་མོ་དང་རྐང་པ་ལ་ཤུ་བ་གསོ་ཐབས་མེད་པས་རྐང་མཐིལ་ནས་སྤྱི་བོའི་བར་དུ་འདེབས་པར་འགྱུར།

༣༦ ཡ་ཧོ་ཝཱས་ཁྱོད་དང་ཁྱོད་རང་གི་ཕྱིར་བསྐོས་པའི་རྒྱལ་པོ་ཁྱོད་དང་ཕ་མེས་རྣམས་ཀྱིས་ངོ་མི་ཤེས་པའི་མི་བརྒྱུད་ཀྱི་རྩར་འཁྲིད་པ་དང་། དེར་ཤིང་དང་རྡོ་ནས་བཟོས་པའི་ལྷ་རྣམས་ལ་རིམ་གྲོ་བྱེད་པར་འགྱུར་རོ།

༣༧ ཡང་ཡ་ཧོ་ཝཱས་ཁྱོད་གང་མི་བརྒྱུད་རྣམས་ཀྱི་ཁྲོད་དུ་འཁྲིད་པ་དེར་ཁྱོད་ངོ་མཚར་བའི་རྒྱུ་དང་ཁ་དཔེ་ལྟར་དགོད་བྲོ་རུ་འགྱུར་ཡོང་།

༣༨ ཁྱོད་ཞིང་ལ་ས་བོན་མང་པོ་འདེབས་ཀྱི། ཆ་ག་འབུས་ཟ་བས་ཉུང་བ་བསྡུ་བར་འགྱུར།

༣༩ རྒུན་ཚལ་བཙུགས་ནས་འབད་ཀྱང་། འབུ་རྣམས་ཀྱིས་ཟ་བས། ཁྱོད་རྒུན་ཆང་འཐུང་བ་དང་རྒུན་འབྲུམ་བསྡུ་བར་མི་འགྱུར།

༤༠ ཁ་སྐྱུར་པོའི་ཤིང་རྣམས་ཁྱོད་ཀྱི་ས་མཚམས་ཐམས་ཅད་དུ་མོད་ཀྱི། ཁྱོད་ཀྱི་ཁ་སྐྱུར་པོ་འབུད་འོངས་བས། དེའི་སྣུམ་ཁྱོད་ཀྱིས་རང་ལ་སྐུད་པར་མི་འགྱུར།

༤༡ ཁྱོད་ལ་བུ་དང་བུ་མོ་རྣམས་སྐྱེད་ན་ཡང་། དེ་དག་བཙོན་དུ་འཁྱེར་བར་འགྱུར་བས། ཁྱོད་ཀྱི་ཕྱིར་ལུས་པར་མི་འགྱུར།

༤༢ ཁྱོད་ཀྱི་ཡུལ་གྱི་ཤིང་དང་ཤིང་ཐོག་ཐམས་ཅད་ཆ་ག་འབུས་ཟ་ཡོང་།

༤༣ ཁྱོད་ཀྱི་དཀྱིལ་དུ་ཡོད་པའི་ཕྱི་མི་ཁྱོད་ལས་ཤིན་ཏུ་མཐོ་བ་དང་། ཁྱོད་ཤིན་ཏུ་དམའ་བར་འགྱུར།

༤༤ དེས་ཁྱོད་ལ་སྐྱིའི་ཁྱོད་ཀྱིས་དེ་ལ་མི་སྐྱི་བས། དེ་ནི་མགོ་དང་ཁྱོད་རྔ་མ་ལ་འགྱུར་བར་འགྱུར་རོ།

༤༥ དེའང་ཁྱོད་ཀྱིས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་གསུང་ལ་ཉན་ཏེ་ཁོང་གིས་ཁྱོད་ལ་གནང་བའི་བཀའ་དང་སྤྱད་མཚམས་རྣམས་མ་བསྲུངས་པའི་ཕྱིར། ཁྱོད་མེད་པར་མི་འགྱུར་བའི་བར་དུ་དམོད་མོ་འདི་ཐམས་ཅད་ཀྱི་སྟེང་དུ་འོང་ཞིང་ཁྱོད་འདེད་དེ་འཛིན་པར་འགྱུར་བ་དང་།

༤༦ དེ་རྣམས་ནི་ཁྱོད་དང་ཁྱོད་ཀྱི་བུ་བརྒྱུད་ལ་རྟག་ཏུ་རྟགས་དང་ལྟས་ལྟར་ལུས་པར་འགྱུར།

༤༧ ཁྱོད་ལ་ལོངས་སྤྱོད་ཐམས་ཅད་ཡོད་བཞིན་དུ་སྤྲོ་བ་བསྐྱེད་ཅིང་སེམས་དགའ་བཞིན་ཡ་ཧོ་ཝཱ་ཁྱོད་ཀྱི་དཀོན་མཆོག་གི་གཡོག་མ་བྱས་པས།

༤༨ ཡ་ཧོ་ཝཱས་ཁྱོད་ཀྱི་ཐོག་ཏུ་སྩལ་བའི་ཕ་རོལ་པ་རྣམས་ཀྱི་གཡོག་བྱེད་དེ། ལྟོགས་པ་དང་སྐོམ་པ་དང་གོས་མེད་པ་དང་ཅི་ཚང་མའི་དགོས་འདོམ་ཤར་ནས། དེས་ཁྱོད་མེད་པར་མ་བྱས་པའི་བར་དུ་ཁྱོད་ཀྱི་གཉའ་ལ་ལྕགས་ཀྱི་གཉའ་ཤིང་འགེལ་བར་འགྱུར།

༤༩ ཡ་ཧོ་ཝཱས་ཁྱོད་ལ་འཐབ་ཏུ་ཐག་རིང་པོ་ནས་ས་གཞིའི་མཐའ་མ་ནས་མྱུར་དུ་འཕུར་བའི་གོ་བོ་ལྟ་བུའི་མི་བརྒྱུད་ཅིག་འདྲེན་པར་འགྱུར། ཁྱོད་ཀྱིས་དེའི་སྐད་གོ་བར་མི་འགྱུར།

༥༠ མི་བརྒྱུད་དེའི་གདོང་ནག་ཅིང་མི་རྒད་པོ་ལ་མི་ལྟ། ཕྲུ་གུ་ལ་ཡང་སྙིང་རྗེ་མི་སྐྱེད།

༥༡ ཁྱོད་མེད་པར་མ་གྱུར་པའི་བར་དུ་ཁྱོད་ཀྱི་ཕྱུགས་ཀྱི་འབྲས་བུ་དང་། ཞིང་གི་འབྲས་བུ་ཟ་བར་འགྱུར། ཡང་དེས་ཁྱོད་ཚར་མ་གཅོད་པའི་བར་དུ་ཁྱོད་ལ་འབྲུའམ་རྒུན་འབྲུམ་མམ་འབྲུ་མར་རམ་ལུག་ཕྱུགས་ཀྱི་སྐྱེད་འཕེལ་ལུས་སུ་མི་གཞུག

༥༢ ཁྱོད་ཀྱིས་གདེང་ཚད་བསྐྱེད་པའི་ལྕགས་རི་མཐོན་པོ་དང་སྲ་བ་རྣམས་ཁྱོད་ཀྱི་ཡུལ་ཚང་མ་རུ་མ་རྟིབ་པའི་བར་དུ་ཁྱོད་ཀྱི་རྒྱ་སྒོ་ཐམས་ཅད་སྐོར་ཡོང་།

༥༣ ཡང་དམག་བསྐོར་ཡོད་དུས་དང་ཕ་རོལ་པས་ཁྱོད་ལ་སྡུག་བསྔལ་དུ་འཇུག་སྐབས་སུ་ཁྱོད་ཀྱིས་རང་གི་ལུས་ཀྱི་འབྲས་བུའམ། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་གནང་བའི་བུ་དང་བུ་མོ་རྣམས་ཀྱི་ཤ་ཟ་བར་འགྱུར།

༥༤ ཁྱོད་རྣམས་ཀྱི་ནང་ན་སྐྱེས་པ་ཤ་འཇམ་པ་སྐྱིད་ཆོས་བྱེད་པ་དེ་ལ་སྤུན་དང་པང་གི་ཆུང་མ་དང་། རང་གི་ཕྲུ་གུ་ཕྱི་ལུས་རྣམས་ལ་མིག་ཅེ་རེ་ལྟ་ཞིང་།

༥༥ རང་གི་ཕྲུ་གུའི་ཤ་རང་གིས་ཟ་བར་འདོད་པས། དེ་དག་ལས་སུ་ལ་ཡང་དེ་ལས་གཏོང་བར་མི་འགྱུར་རོ། ཅི་ལ་ཞེ་ན། དམག་བསྐོར་བ་དང་ཕ་རོལ་པ་རྣམས་ཀྱིས་ཁྱོད་ཀྱི་རྒྱ་སྒོ་ཐམས་ཅད་དུ་ཁྱོད་ལ་སྡུག་བསྔལ་དུ་འཇུག་པའི་དུས་སུ་དེ་ལ་ཟ་རྒྱུ་གང་ཡང་ལུས་པར་མི་འགྱུར་བའི་ཕྱིར་རོ།

༥༦ ཁྱོད་རྣམས་ཀྱི་ནང་ན་བུད་མེད་ཤ་འཇམ་པ་སྐྱིད་ཆོས་བྱེད་པ། ཤ་འཇམ་ཞིང་སྐྱིད་ཆོས་བྱེད་པའི་རྒྱུ་ནས་རང་གི་རྐང་མཐིལ་ས་ལ་འཛུགས་པར་མ་བཏུབ་པ་དེས་པང་གི་ཁྱོ་དང་བུ་དང་བུ་མོ་དང་།

༥༧ རང་གི་རྐང་པའི་བར་ལས་ཐོན་པའི་བྱིས་པ་དང་། རང་ལ་སྐྱེ་བར་བྱ་བའི་བུ་རྣམས་ལ་མིག་ཅེ་རེ་ལྟ་བར་འགྱུར། གང་ལ་ཞེ་ན། མོ་དེ་ལ་ཟ་རྒྱུ་མེད་པས་དམག་བསྐོར་བ་དང་ཕ་རོལ་པ་རྣམས་ཀྱིས་ཁྱོད་ཀྱི་རྒྱ་སྒོ་ཐམས་ཅད་དུ་ཁྱོད་ལ་སྡུག་བསྔལ་དུ་འཇུག་པའི་དུས་སུ་དེ་དག་གསང་སྟེ་ཟ་བར་འགྱུར་བའི་ཕྱིར་རོ༎

༥༨ གླེགས་བམ་འདིར་བྲིས་པའི་བཀའ་ཁྲིམས་འདིའི་ཚིག་ཐམས་ཅད་ནི་གལ་ཏེ་མི་སྲུང་ཞིང་མི་བྱེད་པར། ཡ་ཧོ་ཝཱ་ཁྱོད་ཀྱི་དཀོན་མཆོག་ཅེས་བྱ་བའི་མཚན་འཕགས་པ་འཇིགས་སུ་རུང་བ་དེ་ལ་མི་འཇིགས་ན།

༥༩ ཁྱོད་ཀྱི་སྡུག་བསྔལ་དང་ཁྱོད་ཀྱི་བུ་རྣམས་ཀྱི་སྡུག་བསྔལ་རྣམས་ངོ་མཚར་ཆེ་བར་མཛད་དེ། སྡུག་བསྔལ་དྲག་པོ་མྱུར་དུ་མི་ཟིན་པ་རྣམས་དང་གཉན་ནད་ངན་ཞིང་མགྱོགས་པར་མི་ཟིན་པ་རྣམས་གནང་བར་འགྱུར་རོ།

༦༠ ཡང་ཁྱེད་འཇིགས་པའི་མི་སེར་ཡུལ་གྱི་རིམས་ཐམས་ཅད་ཁྱོད་ལ་འདེབས་པས། དེ་རྣམས་ཁྱོད་ལ་འབྱར་བར་འགྱུར་རོ།

༦༡ ཡང་ཁྱོད་མེད་པར་མ་གྱུར་པའི་བར་དུ་བཀའ་ཁྲིམས་འདིའི་གླེགས་བམ་ནང་མ་བྲིས་པའི་སྡུག་བསྔལ་ཚང་མ་ཡ་ཧོ་ཝཱས་ཁྱོད་ཀྱི་སྟེང་དུ་འདྲེན་པར་འགྱུར།

༦༢ ཁྱེད་ཀྱི་གྲངས་ནི་ནམ་མཁའི་སྐར་མ་དང་འདྲ་བར་འབྱུང་བ་ཡིན་རུང་། ཁྱོད་ཀྱི་གྲངས་ཉུང་བ་འབའ་ཞིག་ལུས་ཡོང་། གང་ལ་ཞེ་ན། ཡ་ཧོ་ཝཱ་ཁྱོད་ཀྱི་དཀོན་མཆོག་གི་གསུང་ལ་ཉན་པར་མ་དགའ་བའི་ཕྱིར་རོ།

༦༣ ཡང་ཇི་ལྟར་ཡ་ཧོ་ཝཱས་སྔར་ཁྱོད་རྣམས་ལ་བཀའ་དྲིན་མཛད་པ་དང་ཁྱོད་རྣམས་རྒྱས་པར་མཛད་པ་ལ་ཐུགས་དགྱེས་པ། དེ་ལྟར་ཡ་ཧོ་ཝཱས་ཁྱོད་རྣམས་སྣུབ་པ་དང་མེད་པར་མཛད་པ་ལ་ཐུགས་དགྱེས་ཤིང་། ཁྱོད་རྣམས་ཀྱིས་བདག་ཏུ་འཛིན་དུ་འགྲོ་བའི་ཡུལ་དེ་ལས་རྩད་ནས་གཅོད་པར་འགྱུར་རོ།

༦༤ ཡང་ཡ་ཧོ་ཝཱས་ཁྱོད་ས་ཆེན་པོའི་མཐའ་གཅིག་ནས་མཐའ་གཞན་གྱི་བར་དུ་མི་བརྒྱུད་ཐམས་ཅད་ཀྱི་ཁྲོད་དུ་གཏོར་བས། དེར་ཁྱོད་དང་ཕ་མེས་ཀྱིས་མ་ཤེས་པ་རྣམས་ཟེར་ན། ཤིང་དང་རྡོ་རྣམས་ལ་རིམ་གྲོ་བྱེད་ཡོང་།

༦༥ ཡང་མི་བརྒྱུད་དེ་རྣམས་ཀྱི་ཁྲོད་ན་ཁྱོད་ལ་སེམས་སྐྱིད་པོ་མི་རྙེད་པར་ཁྱོད་ཀྱི་རྐང་མཐིལ་ལ་ངལ་གསོ་ཐོབ་པར་མི་འགྱུར། འོན་ཡ་ཧོ་ཝཱས་ཁྱོད་ལ་དེར་འཇིགས་པས་འདར་བའི་སྙིང་དང་། རེ་བ་མེད་པར་གདུང་བའི་མིག་དང་། སྙིང་གཟེར་གནང་བས།

༦༦ སྲོག་དང་བྲལ་གྱིས་དོགས་པའི་སྐོར་ལ་ཉིན་མཚན་དུ་དངང་སྟེ་འཚོ་བའི་གདེང་ཚད་མེད་པའི་ངང་ནས།

༦༧ ཁྱོད་ཀྱི་སྙིང་དངང་སྐྲག་པ་དང་། ཁྱོད་ཀྱི་མིག་གི་མཐོང་བའི་རྐྱེན་གྱིས་སྔ་དྲོ་ལ་དགོངས་མོ་འོང་ན་ལེགས་དང་དགོངས་མོ་ལ་སྔ་དྲོ་འོང་ན་ལེགས་སོ་ཞེས་ཟེར་བར་འགྱུར་རོ།

༦༨ ཡང་ཡ་ཧོ་ཝཱས་ཁྱོད་ལ་ལམ་དེ་ཁྱོད་ཀྱིས་ཕྱིར་མཐོང་བར་མི་འགྱུར་ཞེས་གསུངས་ཀྱི། ལམ་དེར་ཁྱོད་གྲུ་གཟིངས་རྣམས་ལ་བསྐྱོན་ཏེ་མི་སེར་ཡུལ་དུ་ཕྱིར་ཁྲིད་ནས། དེར་ཁྱོད་ཀྱི་ཕ་རོལ་པ་རྣམས་ཀྱི་བྲན་པོ་དང་བྲན་མོ་བྱེད་དུ་འཚོང་བར་འགྱུར་ཀྱང་། སུས་ཀྱང་ཁྱོད་ཉོ་བར་མི་འགྱུར་རོ་ཞེས་སྨྲས་སོ༎

༢༩

རི་ཧོ་རེབ་ཏུ་ཡ་ཧོ་ཝཱས་ཨིས་ར་ཨེལ་གྱི་བུ་རྣམས་དང་མཛད་པའི་ཞལ་ཆད་ལ་མི་གཏོགས་ཤིང་། མོ་ཨབ་ཡུལ་ན་ཁོང་གིས་མོ་ཤེ་ལ་ངའི་ཕྱིར་དེ་དག་དང་ཁ་ཆད་བྱོས་ཤིག་ཅེས་གསུངས་ནས་ཞལ་ཆད་དེའི་བཀའ་རྣམས་ཀྱི་དོན་འདི་ལྟར་རོ༎

༢ ཡང་མོ་ཤེས་ཨིས་ར་ཨེལ་ཐམས་ཅད་ལ་སྐད་བཏང་ནས་དེ་དག་ལ་གསུངས་པ། ཡ་ཧོ་ཝཱས་ཁྱེད་ཀྱི་མཐོང་ངོར་མི་སེར་ཡུལ་ན་ཕར་ཨོ་དང་དེའི་གཡོག་པོ་ཐམས་ཅད་དང་དེའི་ཡུལ་ཀུན་ལ་ཅི་དང་ཅི་མཛད་པ་དང་།

༣ ཁྱོད་ཀྱི་མིག་གིས་མཐོང་བའི་ཉམས་ཚོད་བཞེས་པའི་ཐབས་ཆེ་བ་དང་ལྟས་དང་ཕྲིན་ལས་ངོ་མཚར་ཆེ་བ་རྣམས་མཐོང་ཡང་།

༤ དེ་རིང་གི་བར་དུ་ཡང་ཡ་ཧོ་ཝཱས་ཁྱེད་ལ་རྟོགས་པའི་སྙིང་དང་མཐོང་བའི་མིག་དང་ཐོས་པའི་རྣ་བ་མ་གནང་ངོ་།

༥ ཡང་ངས་ཁྱོད་རྣམས་ལོ་བཞི་བཅུའི་བར་དུ་འབྲོག་སྟོང་གི་ནང་ན་ཁྲིད་པའི་དུས་སུ་ཁྱེད་ཀྱིས་གོན་པའི་གོས་རྣམས་རྙིང་པར་མ་གྱུར། ཁྱེད་ཀྱི་རྐང་པ་ལ་གོན་པའི་ལྷམ་རྙིང་པར་མ་སོང་།

༦ བག་ལེབ་ཁྱེད་ཀྱིས་མ་ཟོས། རྒུན་ཆང་ངམ་ཆང་རིགས་ཁྱེད་ཀྱིས་མ་འཐུངས་སོ། ཁྱེད་ཀྱིས་ང་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་ཡིན་པར་རྟོགས་པའི་ཕྱིར་རོ།

༧ ཡང་ངེད་གནས་འདིར་འོངས་པའི་ཚེ་ཧེས་བོན་གྱི་རྒྱལ་པོ་སི་ཧོན་དང་། བཱ་ཤན་གྱི་རྒྱལ་པོ་ཨོག་བྱ་བས་ངེད་ལ་དམག་འདྲེན་དུ་ཚུར་འོངས་ནས། ངེད་ཀྱིས་དེ་དག་བཅོམ་པས།

༨ དེ་དག་གི་ཡུལ་བླངས་ཏེ་རུ་བེན་པ་དང་། གད་པ་དང་། མ་ན་ཤེའི་སྡེ་ཕྱེད་ལ་ནོར་སྐལ་དུ་བཏང་བ་ཡིན།

༩ དེ་བས་ན་ཁྱོད་རྣམས་ཀྱིས་བྱེད་པའི་ལས་ཐམས་ཅད་ཀྱི་ནང་ན་བདེ་བར་འགྱུར་བའི་ཕྱིར་ཞལ་ཆད་འདིའི་བཀའ་རྣམས་སྲུང་ལ་དེ་བཞིན་དུ་གྱིས་ཤིག

༡༠ ཁྱོད་ཐམས་ཅད་ཞེ་ན། ཁྱོད་ཀྱི་སྡེ་དཔོན་རྣམས་དང་རྒན་པོ་རྣམས་དང་འགོ་བྱེད་རྣམས་ཨིས་ར་ཨེལ་པ་ཐམས་ཅད་དང་།

༡༡ ཁྱོད་ཀྱི་ཕྲུ་གུ་རྣམས་དང་ཆུང་མ་རྣམས་དང་སྒར་ན་ཡོད་པའི་ཕྱི་མི་ཤིང་གཞོག་མཁན་ནས་ཆུ་ལེན་མཁན་གྱི་བར་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་སྤྱན་སྔར་དེ་རིང་འགྲེང་བའི་དོན་ནི།

༡༢ ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་དང་མཛད་པའི་ཞལ་ཆད་ནང་འཇུག་ཅིང་། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ཀྱི་ཕྱིར་མཛད་པའི་དམ་བཅའ་དེ་ཁྱེད་ཀྱིས་འཛིན་པར་དགོས་སོ།

༡༣ གང་ལ་ཞེ་ན། ཁྱེད་དེ་རིང་ཁོང་ཉིད་ལ་བདོག་པའི་མི་སྡེ་མཛད་དེ། ཁྱོད་ལ་གསུངས་པ་དང་། ཁྱོད་ཀྱི་ཕ་མེས་ཨབ་ར་ཧམ་དང་། ཨི་སཱག་དང་། ཡ་ཀོབ་ལ་དབུ་མནའ་བཞེས་པ་བཞིན་དུ་ཁྱོད་ཀྱི་དཀོན་མཆོག་འགྱུར་བའི་ཕྱིར་རོ།

༡༤ འོན་ཀྱང་ངས་ཞལ་ཆད་དང་དམ་བཅའ་འདི་ཁྱོད་འབའ་ཞིག་དང་མི་བྱེད་པར།

༡༥ དེ་རིང་ངེད་དང་མཉམ་དུ་ཡ་ཧོ་ཝཱ་ངེད་ཀྱི་དཀོན་མཆོག་གི་སྤྱན་སྔར་འགྲེང་བའི་མི་དང་། དེ་རིང་ངེད་དང་ལྷན་ཅིག་ཏུ་འདིར་མེད་པའི་མི་རྣམས་དང་ཡང་བྱེད་དོ༎

༡༦ ངེད་མི་སེར་ཡུལ་ན་གནས་པ་དང་། ཁྱེད་གང་མི་བརྒྱུད་ཀྱི་ནང་ནས་ཇི་ལྟར་ཐོན་པའི་མི་བརྒྱུད་རྣམས་ཀྱི་ནང་ནས་ང་ཅག་ཐོན་པ་ཁྱོད་ཚོ་ལ་རྒྱུས་ཡོད།

༡༧ དེ་དག་གི་ཞེན་ལོག་དང་ཤིང་དང་རྡོ་དང་དངུལ་དང་གསེར་གྱི་སྐུ་འདྲ་རྣམས་དེ་དག་གི་རྩར་ཡོད་པ་མཐོང་བ་ཡིན།

༡༨ ཁྱོད་ཀྱི་ནང་ནས་སྐྱེས་པའམ་བུད་མེད་དང་ནང་ཚང་ངམ་སྡེ་ཞིག་གི་སྙིང་གིས་དེ་རིང་ཡ་ཧོ་ཝཱ་ངེད་ཀྱི་དཀོན་མཆོག་ལ་ངོ་ལོག་བྱེད་ཅིང་། མི་བརྒྱུད་འདི་དག་གི་ལྷ་རྣམས་ལ་རིམ་གྲོ་བྱེད་དུ་འགྲོ་བ་ལས་སྲུངས་ཤིག ཁྱོད་ཀྱི་ནང་ན་རྩ་བ་དུག་དང་ཁན་པ་སྐྱེད་པ་ཞིག་འབྱུང་བ་ལས་སྲུངས་ཤིག

༡༩ དཔེར་ན་མི་ཞིག་གིས་དམོད་པ་འདིའི་ཚིག་རྣམས་ཐོས་ནས་རང་གིས་རང་གི་སྙིང་དུ་རང་ལ་བྱིན་རླབས་བྱེད་དེ་འདི་སྙམ་དུ། ངའི་སེམས་གྱོང་པོའི་ནང་འགྲུལ་ཡང་བདེ་བར་གནས་ཤིང་། སྐམ་པོ་དང་མཉམ་དུ་རློན་པ་མེད་པ་བྱེད་ནའང་ང་བདེ་བར་འགྱུར་ཞེས་བསམ་ན།

༢༠ ཡ་ཧོ་ཝཱས་ཐུགས་བཟོད་མི་མཛད་དེ། ཡ་ཧོ་ཝཱའི་ཐུགས་ཁྲོ་དང་ཐུགས་འཁྲེན་གྱི་དུ་བ་མི་དེའི་ཕྱིར་འཐུལ་ཞིང་། གླེགས་བམ་འདིར་བྲིས་པའི་དམོད་པ་ཐམས་ཅད་དེའི་སྟེང་དུ་འབབ་ཅིང་། ཡ་ཧོ་ཝཱས་དེའི་མིང་ནམ་མཁའི་འོག་ནས་མེད་པར་མཛད་པར་འགྱུར་རོ།

༢༡ ཡང་ན་ཞལ་ཆད་ཀྱི་དམོད་པ་བཀའ་ཁྲིམས་ཀྱི་གླེགས་བམ་འདིར་བྲིས་པ་ཐམས་ཅད་བཞིན་དུ་ཡ་ཧོ་ཝཱས་མི་དེ་མེད་པར་མཛད་པའི་ཕྱིར་ཨིས་ར་ཨེལ་གྱི་སྡེ་ཐམས་ཅད་ནས་དེ་རང་སོ་སོར་འབྱེད་པར་མཛད་པར་འགྱུར་རོ།

༢༢ ཡང་འོང་བར་བྱ་བའི་རབས་ཟེར་ན། ཁྱེད་ཀྱི་ཕྲུ་གུ་ཁྱེད་ཀྱི་རྗེས་སུ་འབྱུང་བ་རྣམས་དང་། ཡུལ་ཐག་རིང་ནས་སླེབ་ཡོང་བའི་ཕྱི་མིས་ཡུལ་དེའི་སྡུག་བསྔལ་དང་ཡ་ཧོ་ཝཱས་རིམས་རྣམས་ཕབ་པ་དང་།

༢༣ ཡ་ཧོ་ཝཱའི་ཐུགས་ཁྲོ་དང་ཁྲོ་གཏུམ་ནང་། སོ་དོམ་དང་གོ་མོ་རཱ་དང་ཨད་མཱ་དང་ཚེ་བོ་ཨིམ་རྩ་རྩེ་བཟློགས་བར་མཛད་པ་དང་འདྲ་བར། དེའི་ཡུལ་ཚང་མ་ནི་མུ་ཟི་དང་ཚྭ་ལ་གྱུར་ཏེ་ཚིག་ནས། ས་བོན་འདེབས་པར་མི་བྱེད། རྩ་སྔོ་ཚོད་རྡོལ་བའམ་སྐྱེ་མི་ཡོང་བ་དེ་མཐོང་བའི་ཚེ་དེ་དག་དང་།

༢༤ མི་བརྒྱུད་ཐམས་ཅད་ཀྱིས་འདི་སྐད་དུ། ཡ་ཧོ་ཝཱས་ཡུལ་འདི་ལ་ཅིའི་ཕྱིར་དེ་ལྟར་མཛད། ཁོང་གི་ཐུགས་ཁྲོ་གཏུམ་ཆེན་པོའི་མེའི་དོན་ཅི་ཡིན་ཅེས་འདྲི་བས།

༢༥ མི་རྣམས་ཀྱིས་ལན་དུ། ཡ་ཧོ་ཝཱ་དེ་དག་གི་ཕ་མེས་ཀྱི་དཀོན་མཆོག་གིས་དེ་དག་མི་སེར་ཡུལ་གྱི་ཕྱི་རོལ་ཏུ་ཁྲིད་པའི་ཚེ་དེ་དག་དང་མཛད་པའི་ཞལ་ཆད་དེ་ལས་དེ་དག་འགལ་བ་དང་།

༢༦ གཞན་ལྷ་རྣམས་ལ་རིམ་གྲོ་བྱེད་དུ་སོང་ཞིང་དེ་དག་གིས་མ་ཤེས་ཏེ་མ་གནང་བའི་གཞན་ལྷ་རྣམས་ལ་ཕྱག་ཕུལ་བའི་ཕྱིར།

༢༧ ཡ་ཧོ་ཝཱའི་ཐུགས་ཁྲོ་བ་ཡུལ་དེའི་ཕྱོགས་སུ་འབར་བས། གླེགས་བམ་འདི་ན་བྲིས་པའི་དམོད་པ་ཐམས་ཅད་དེ་ལ་ཕབ་བོ།

༢༨ ཡང་དེ་རིང་གི་ཉིན་མོ་དང་འདྲ་བར་ཡ་ཧོ་ཝཱའི་ཐུགས་ཁྲོ་དང་ཁྲོ་གཏུམ་ནང་མཛད་དེ་ཤིན་ཏུ་ཐུགས་ཁྲོ་ནང་དེ་དག་གི་ཡུལ་ནས། རྩད་ནས་བཅད་དེ་ཡུལ་གཞན་ཞིག་ཏུ་བསྐྱུར་བར་མཛད་དོ་ཞེས་སྨྲ་བར་འགྱུར་རོ༎

༢༩ གསང་བ་རྣམས་ནི་ཡ་ཧོ་ཝཱ་ངེད་ཀྱི་དཀོན་མཆོག་གི་ཕྱག་ཏུ་ཡོད། མངོན་པར་གྱུར་པ་ནི་ངེད་བུ་རྣམས་དང་བཅས་པའི་ལག་པར་རྟག་ཏུ་ཡོད་པས་ངེད་ཀྱིས་བཀའ་ཁྲིམས་འདིའི་ཚིག་ཐམས་ཅད་བཞིན་དུ་བྱེད་པར་དགོས་སོ༎

༣༠

ཡང་བྱ་བ་དེ་ཐམས་ཅད་ངས་ཁྱེད་ཀྱི་མདུན་དུ་བཞག་པའི་བྱིན་རླབས་དང་དམོད་པ་ཁྱོད་ལ་འབབ་པ་དང་། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་གང་མི་བརྒྱུད་ཐམས་ཅད་ཀྱི་ཁྲོད་དུ་བསྐྲད་པ་དེ་རུ་དྲན་ཞིང་།

༢ ཁྱོད་དང་ཁྱོད་ཀྱི་བུ་བརྒྱུད་ཀྱིས་སྙིང་ཚང་མ་ནས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱོགས་སུ་ཕྱིར་ལོག་སྟེ། ངས་དེ་རིང་ཁྱོད་ལ་སྐུལ་བ་ཐམས་ཅད་བཞིན་དུ་ཁོང་གི་བཀའ་ལ་ཉན་ན།

༣ ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་བཙོན་གྱི་ཚུལ་དེ་མེད་པར་མཛད་དེ། ཁྱོད་ལ་ཐུགས་བརྩེ་བར་དགོངས་ནས་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་གང་མི་བརྒྱུད་ཐམས་ཅད་ཀྱི་ཁྲོད་དུ་ཁྱོད་གཏོར་བ་དེ་ནས་ཕྱིར་ལོག་འཁྲིད་ཅིང་སྡུད་པར་འགྱུར་རོ།

༤ ཁྱོད་ལས་སུ་ཞིག་ས་གཞིའི་མཐའ་མ་ལ་འཁྱར་ཡོད་ནའང་། དེ་ནས་ཀྱང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་བསྡུས་ནས་ཕྱིར་འཁྲིད་པར་འགྱུར།

༥ ཡང་ཁྱོད་ཀྱི་ཕ་མེས་ཀྱིས་བདག་ཏུ་བཟུང་བའི་ཡུལ་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཕྱིར་ཁྲིད་ནས་ཁྱོད་ཀྱིས་བདག་པར་འགྱུར། ཁོང་གིས་ཁྱོད་ལ་བཀའ་དྲིན་མཛད་དེ། ཁྱོད་ཀྱི་ཕ་མེས་ལས་ཀྱང་ཁྱོད་རྒྱས་པར་མཛད་པར་འགྱུར་རོ།

༦ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་སྙིང་ཚང་མ་དང་སེམས་ཚང་མ་ནས་གཅེས་པར་འཛིན་ཞིང་འཚོ་བར་འགྱུར་བའི་དོན་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་སྙིང་དང་ཁྱོད་ཀྱི་བུ་བརྒྱུད་ཀྱི་སྙིང་གི་མདུན་ལྤགས་གཅོད་པར་འགྱུར།

༧ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་དམོད་པ་དེ་ཐམས་ཅད་ཁྱོད་ཀྱི་ཕ་རོལ་པ་རྣམས་དང་ཁྱོད་ལ་སྡང་ཞིང་འཚེ་བ་རྣམས་ལ་འབེབས་པར་འགྱུར།

༨ ཡང་ཁྱོད་ཕྱིར་ལོག་སྟེ་ཡ་ཧོ་ཝཱའི་གསུང་ལ་ཉན་ཞིང་ཁོང་གི་བཀའ་ངས་དེ་རིང་ཁྱོད་ལ་སྒོ་བ་ཐམས་ཅད་སྒྲུབ་པར་འགྱུར་རོ།

༩ ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་ལག་པའི་ལས་ཀུན་དང་། ཁྱོད་ཀྱི་ལུས་ཀྱི་འབྲས་བུ་དང་། ཕྱུགས་ཀྱི་འབྲས་བུ་དང་། ཞིང་གི་འབྲས་བུ་ཁྱོད་ཀྱི་དོན་དུ་འཕེལ་བར་མཛད་པར་འགྱུར་རོ། གང་ལ་ཞེ་ན། ཡ་ཧོ་ཝཱས་ཕ་མེས་ལ་ཐུགས་དགྱེས་པ་དང་འདྲ་བར། ཁྱོད་ལ་བཀའ་དྲིན་མཛད་པའི་དོན་དུ་སླར་ཐུགས་དགྱེས་པར་འགྱུར།

༡༠ ཁྱོད་ཀྱིས་གལ་ཏེ་ཡ་ཧོ་ཝཱ་ཁྱོད་ཀྱི་དཀོན་མཆོག་གི་གསུང་ལ་ཉན་ཏེ་བཀའ་ཁྲིམས་ཀྱི་གླེགས་བམ་ནང་བྲིས་པའི་བཀའ་དང་སྤྱད་མཚམས་རྣམས་སྲུང་བ་དང་། ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཕྱོགས་སུ་སྙིང་ཚང་མ་དང་སེམས་ཚང་མ་ནས་ཕྱིར་ལོག་ན། དེ་བཞིན་དུ་འབྱུང་བར་འགྱུར་རོ༎

༡༡ དེའང་ངས་དེ་རིང་ཁྱོད་ལ་སྐུལ་བའི་བཀའ་དེ་ཁྱོད་ཀྱི་བསམ་གྱིས་མི་ཁྱབ་པ་ཡང་མེད། ཐག་རིང་ཡང་མེད།

༡༢ ནམ་མཁའ་རུ་ཡང་མེད་དོ། དེའི་ཕྱིར་ཁྱོད་ཀྱིས་འདི་སྐད་དུ། ངེད་ཀྱིས་བཀའ་དེ་ཐོས་ནས་དེ་བཞིན་དུ་བྱེད་པའི་ཕྱིར་ནམ་མཁའ་རུ་སུ་འགྲོ་ཞིང་ངེད་ལ་འཁྱེར་འོང་ཟེར་བར་མི་དགོས།

༡༣ རྒྱ་མཚོའི་ཕ་རོལ་དུ་ཡང་མེད་དོ། དེའི་ཕྱིར་ཁྱོད་ཀྱིས་འདི་སྐད་དུ། ངེད་ཀྱིས་བཀའ་དེ་ཐོས་ནས་དེ་བཞིན་དུ་བྱེད་པའི་ཕྱིར་རྒྱ་མཚོའི་ཕ་རོལ་དུ་སུ་འགྲོ་ཞིང་ངེད་ལ་འཁྱེར་འོང་ཞེས་ཟེར་བར་མི་དགོས་ཏེ།

༡༤ བཀའ་ནི་ཁྱོད་དང་ཤིན་ཏུ་ཉེ་སྟེ་ཁྱོད་ཀྱི་ཁ་དང་སྙིང་གི་ནང་ན་བཞུགས་པས། དེ་བཞིན་དུ་བྱེད་པར་རུང་ངོ་༎

༡༥ ཀྱེ་ཧོ་ངས་དེ་རིང་ཁྱོད་ཀྱི་མདུན་དུ་གསོན་པ་ཉིད་དང་བཟང་བ་ཉིད་དང་། འཆི་བ་རྐྱེན་ངན་འཇོག་སྟེ།

༡༦ དེ་རིང་ཁྱོད་གསོན་ཞིང་འཕེལ་བ་དང་། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱིས་བདག་ཏུ་འཛིན་དུ་འགྲོ་བའི་ཡུལ་དེར་ཁྱོད་ལ་བྱིན་རླབས་མཛད་པའི་ཕྱིར་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་གཅེས་པར་འཛིན་ཞིང་ཁོང་གི་གཤེགས་ལམ་རྣམས་ནང་འགྲུལ་ཞིང་། ཁོང་གི་བཀའ་དང་སྤྱད་མཚམས་དང་ཁྲིམས་རྣམས་སྲུང་ཞིག་ཅེས་ངས་སྒོའོ།

༡༧ འོན་ཀྱང་སྙིང་གིས་ངོ་ལོག་བྱེད་ཅིང་བཀའ་ལ་མ་ཉན་པར་གོལ་བར་གྱུར་ཏེ། གཞན་ལྷ་རྣམས་ལ་བསྙེན་བཀུར་དང་རིམ་གྲོ་བྱེད་ན།

༡༨ ངས་དེ་རིང་ཁྱོད་ལ་ཁྱོད་བདེན་པར་ནུབ་ཅིང་། གང་གི་ཡུལ་བདག་ཏུ་འཛིན་པའི་ཕྱིར་ཡོར་དན་གྱི་ཕ་རོལ་དུ་འགྲོ་བ་དེར་ཚེ་རིང་བར་མི་འགྱུར་རོ་ཞེས་སྒྲོག་གོ།

༡༩ ངས་དེ་རིང་གི་ཞག་ལ་ཁྱེད་ཀྱི་ཕྱིར་ནམ་མཁའ་དང་ས་དཔང་དུ་འཛུགས་ཏེ་ངས་ཁྱེད་ཀྱི་མདུན་དུ་གསོན་པ་དང་འཆི་བ། བྱིན་རླབས་དང་དམོད་པ་འཇོག་གོ། དེ་བས་ན་ཁྱོད་རང་བུ་བརྒྱུད་དང་བཅས་པ་ཚེ་འཚོ་བའི་ཕྱིར་གསོན་པ་འདོམ་ཞིག

༢༠ ཁྱོད་ཀྱིས་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་གཅེས་པར་འཛིན་ཞིང་ཁོང་གི་བཀའ་ལ་ཉན་ཏེ། ཁོང་ལ་རྟེན་པར་དགོས། གང་ལ་ཞེ་ན། ཁོང་ནི་ཁྱོད་ཀྱི་སྲོག་དང་ཚེ་རིང་བ་ཡིན་ཏེ། ཡ་ཧོ་ཝཱས་ཁྱོད་ཀྱི་ཕ་མེས་ཨབ་ར་ཧམ་དང་ཨི་སཱག་དང་ཡ་ཀོབ་ལ་ངས་ཡུལ་དེ་ཁྱོད་ལ་གནང་འོང་ཞེས་དབུ་མནའ་བཞེས་ནས་ཁྱོད་ཡུལ་དེ་ན་གནས་པའི་ཕྱིར་རོ་ཞེས་བསྐུལ་ཏོ༎

༣༡

ཡང་མོ་ཤེ་སོང་ནས་ཨིས་ར་ཨེལ་ཐམས་ཅད་ལ་གཏམ་འདི་རྣམས་བསྟན་ཞིང་དེ་དག་ལ་འདི་སྐད་དུ།

༢ ང་དེ་རིང་ལོ་བརྒྱ་དང་ཉི་ཤུ་ཙམ་དུ་ཕྱིན་ཏེ། ད་ང་ཕྱི་ནང་དུ་འགྲོ་བར་མི་ནུས། དེའང་ཡ་ཧོ་ཝཱས་ང་ལ། ཁྱོད་ཡོར་དན་འདིའི་ཕ་རོལ་དུ་འགྲོ་བར་མི་འགྱུར་ཞེས་བཀའ་གནང་ངོ་།

༣ ཡ་ཧོ་ཝཱ་ཁྱོད་ཀྱི་དཀོན་མཆོག་ཁྱོད་ཀྱི་སྔོན་ལ་ཕ་རོལ་ཏུ་གཤེགས་ཤིང་། ཁྱོད་ཀྱི་སྔོན་ལ་མི་བརྒྱུད་དེ་དག་མེད་པར་མཛད་དེ། ཁྱོད་དེ་རྣམས་བདག་པར་འགྱུར་ཏེ། ཡ་ཧོ་ཝཱས་གསུངས་པ་བཞིན་དུ་ཡོ་ཤུ་ཨ་ཁྱོད་ཀྱི་སྔོན་ལ་ཕ་རོལ་དུ་འགྲོ་བར་འགྱུར་རོ།

༤ ཡང་ཡ་ཧོ་ཝཱས་ཨ་མོར་པ་རྣམས་ཀྱི་རྒྱལ་པོ་སི་ཧོན་བྱ་བ་དང་ཨོག་བྱ་བ་དང་ཁོ་རྣམས་ཀྱི་ཡུལ་མེད་པར་མཛད་པ་ལྟར་དེ་དག་ལ་ཡང་མཛད་པར་འགྱུར་རོ།

༥ ཡང་ཡ་ཧོ་ཝཱས་དེ་དག་ཁྱོད་ཀྱི་དབང་དུ་གནང་བའི་ཚེ་ངས་ཁྱོད་ལ་བསྒོ་བའི་བཀའ་ཐམས་ཅད་བཞིན་དུ་དེ་དག་ལ་བྱེད་པར་དགོས།

༦ རེམ་པར་གྱུར་ཏེ་སྤོབས་པ་སྐྱེད་ཅིག མ་འཇིགས་པར་དེ་དག་ལ་མ་འཚབས་ཤིག ཁྱོད་དང་འགྲོགས་ཏེ་གཤེགས་པ་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་ལགས་པས་ཁྱོད་སྐྱུར་བར་མི་བྱ་སྤོང་བར་ཡང་མི་མཛད། ཅེས་སྨྲས་སོ༎

༧ ཡང་མོ་ཤེས་ཡོ་ཤུ་ཨ་ལ་བོས་ནས་ཨིས་ར་ཨེལ་ཐམས་ཅད་ཀྱི་མཐོང་ངོར་དེ་ལ། རེམ་ཞིང་སྙིང་སྟོབས་དང་ལྡན་པར་གྱུར་ཅིག གང་ལ་ཞེ་ན། ཡ་ཧོ་ཝཱས་མི་སྡེ་འདིའི་ཕ་མེས་ལ། ངས་དེ་དག་ལ་ཡུལ་དེ་གནང་བར་བྱ་ཞེས་དབུ་མནའ་བཞེས་ནས་ཁྱོད་དེ་དག་དང་མཉམ་དུ་ཡུལ་དེར་འགྲོ་ཞིང་། ཁྱོད་ཀྱིས་ཡུལ་དེ་འདི་དག་གི་ས་སྐལ་དུ་སྦྱིན་པར་འགྱུར།

༨ ཡང་ཁྱོད་ཀྱི་སྔོན་ལ་གཤེགས་པ་ནི་ཡ་ཧོ་ཝཱ་ལགས་པས། ཁོང་ཁྱོད་དང་འགྲོགས་ཏེ་ཁྱོད་སྐྱུར་བར་ཡང་མི་བྱ་སྤོང་བར་ཡང་མཛད་མི་འོང་བས། མ་འཇིགས་ལ་དངང་མ་སྐྲག་ཅིག་ཅེས་སྨྲས་སོ༎

༩ ཡང་མོ་ཤེས་བཀའ་ཁྲིམས་འདི་བྲིས་ནས། ཡ་ཧོ་ཝཱའི་ཞལ་ཆད་ཀྱི་སྒྲོམ་འཁུར་བའི་བླ་མ་ལེ་ཝིའི་བུ་ཡིན་པའི་བླ་མ་རྣམས་དང་ཨིས་ར་ཨེལ་གྱི་རྒན་པོ་ཐམས་ཅད་ལ་གཏད་དོ།

༡༠ ཡང་མོ་ཤེས་དེ་དག་ལ་འདི་སྐད་དུ། ལོ་བདུན་བདུན་གྱི་མཐའ་མར་འབུད་གཏོང་བའི་ལོ་ཞེས་བྱ་བའི་དུས་སུ་སྤྱིལ་བུ་རྣམས་ཀྱི་དུས་ཆེན་བྱེད་དུ།

༡༡ ཨིས་ར་ཨེལ་ཐམས་ཅད་ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ངོར་ཁོང་གིས་འདམ་པར་བྱ་བའི་གནས་སུ་འབྱུང་སྐབས་སུ་ཁྱོད་ཀྱིས་བཀའ་ཁྲིམས་འདི་ཨིས་ར་ཨེལ་ཐམས་ཅད་ཀྱི་རྣ་བའི་མདུན་དུ་ཀློག་པར་དགོས།

༡༢ སྐྱེས་པ་དང་བུད་མེད་དང་ཕྲུ་གུ་རྣམས་དང་ཁྱོད་ཀྱི་སྒོ་ཁང་ན་ཡོད་པའི་ཕྱི་མི་སྡུས་ཤིག ཅི་ལ་ཞེ་ན། དེ་དག་གིས་ཐོས་ཤིང་སློབ་པ་དང་། ཡ་ཧོ་ཝཱ་ཁྱོད་ཀྱི་དཀོན་མཆོག་ལ་འཇིགས་པས་བཀའ་ཁྲིམས་འདིའི་གསུང་ཐམས་ཅད་སྲུང་ཞིང་སྒྲུབ་པ་དང་།

༡༣ དེ་དག་གི་ཕྲུ་གུ་ཅིའང་མི་ཤེས་པ་རྣམས་ཀྱིས་ཐོས་ནས། ཁྱོད་གང་གི་ཡུལ་བདག་ཏུ་འཛིན་པའི་ཕྱིར་ཡོར་དན་གྱི་ཕ་རོལ་དུ་འགྲོ་བ་དེར་ནམ་འཚོ་བའི་བར་དུ་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་འཇིགས་པ་སློབ་པའི་ཕྱིར་རོ་ཞེས་གསུངས་སོ༎

༡༤ ཡང་ཡ་ཧོ་ཝཱས་མོ་ཤེ་ལ། ཀྱེ་ཧོ་ཁྱོད་ཚེ་འདའ་བའི་དུས་དང་ཉེ་བར་སླེབ་པས། ཡོ་ཤུ་ཨ་བོས་ལ། ངས་དེ་ལ་ཁག་འགེལ་བའི་ཕྱིར་ཁྱོད་གཉིས་འདུན་མའི་གུར་ཆོག་ཏུ་ཤོག་ཅིག་ཅེས་བཀའ་གནང་བས། མོ་ཤེ་དང་ཡོ་ཤུ་ཨ་གཉིས་སོང་ནས་འདུན་མའི་གུར་མཆོག་ན་འོངས་སོ།

༡༥ ཡང་ཡ་ཧོ་ཝཱ་གུར་མཆོག་ནང་སྤྲིན་གྱི་ཀ་བ་ཞིག་གི་ངང་ན་མཐོང་བར་གྱུར་ཅིང་། སྤྲིན་གྱི་ཀ་བ་དེ་གུར་མཆོག་གི་སྒོའི་སྟེང་དུ་བཞུགས་སོ༎

༡༦ ཡང་ཡ་ཧོ་ཝཱས་མོ་ཤེ་ལ། ཀྱེ་ཧོ་ཁྱོད་ཕ་མེས་རྣམས་དང་མཉམ་དུ་གཉིད་ལོག་འོང་། མི་སྡེ་འདི་ནི་ལྡང་ཞིང་དེ་དག་གང་ཕྱི་པ་རྣམས་ཀྱི་ཁྲོད་དུ་གནས་པའི་ཕྱིར་འགྲོ་བའི་ཡུལ་དུ་ཕྱི་པ་དེ་དག་གི་ལྷ་རྣམས་ཀྱི་རྗེས་སུ་ལྡོག་ཅིང་ལོག་པར་གཡེམ་ཞིང་། ང་འབོར་ཞིང་ངས་དེ་དག་དང་བྱས་པའི་ཁ་ཆད་དང་འགལ་བར་འགྱུར་རོ།

༡༧ ཡང་ཞག་དེ་ན་ངའི་ཐུགས་ཁྲོ་འབར་ཏེ་ངས་དེ་དག་འབོར་ཞིང་ངའི་ཞལ་གདོང་དེ་དག་ལས་སྦ་བར་བྱ་བས། དེ་དག་མེད་པར་འགྱུར་ཅིང་སྡུག་བསྔལ་དང་ངན་པ་མང་པོ་དེ་དག་ལ་འབབ་ཡོང་། ཡང་དུས་དེ་རང་དུ་དེ་དག་གིས་ངེད་ཀྱི་དཀོན་མཆོག་ངེད་ཀྱི་དཀྱིལ་ན་མི་བཞུགས་པའི་ཕྱིར་སྡུག་བསྔལ་དེ་རྣམས་ངེད་ཀྱི་སྟེང་དུ་མ་བབས་སམ་ཞེས་ཟེར་བར་འགྱུར།

༡༨ ཡང་དེ་དག་གིས་ལས་ངན་ཐམས་ཅད་བྱེད་ཅིང་གཞན་ལྷ་རྣམས་ཀྱི་རྗེས་སུ་ལྡོག་པས། ཉིན་དེ་རང་དུ་ངའི་ཞལ་རས་གདོན་མི་ཟ་བར་སྦ་བར་བྱའོ།

༡༩ དེ་བས་ན་ད་གླུ་འདི་ཁྱོད་ཀྱི་དོན་དུ་བྲིས་ལ། གླུ་འདི་ཨིས་ར་ཨེལ་གྱི་བུ་རྣམས་ལ་བལྟས་ནས་ངའི་དཔང་པོར་འགྱུར་བའི་ཕྱིར། ཨིས་ར་ཨེལ་གྱི་བུ་རྣམས་སློབ་ཅིང་དེ་དག་གི་ཁའི་ནང་འཇུག་པར་བྱོས་ཤིག

༢༠ གང་ལ་ཞེ་ན། ངས་དེ་དག་གི་ཕ་མེས་རྣམས་ལ་དབུ་མནའ་བཞེས་པ་བཞིན་དུ་ངས་དེ་དག་འོ་མ་དང་སྦྲང་རྩིས་གང་བའི་ཡུལ་དུ་ཁྲིད་ནས། དེ་དག་གིས་ཟོས་ཤིང་འགྲངས་ནས་རྒྱགས་པར་གྱུར་པ་དང་། དེ་དག་གཞན་ལྷ་རྣམས་ཀྱི་རྗེས་སུ་ལྡོག་ཅིང་དེ་དག་ལ་རིམ་གྲོ་བྱེད་དེ། ང་ལ་ངོ་ལོག་བྱེད་ཅིང་ངའི་ཞལ་ཆད་དང་འགལ་བར་འགྱུར།

༢༡ དེ་ནས་དེ་དག་ལ་རྐྱེན་ངན་དང་སྡུག་བསྔལ་མང་པོ་འབབ་པའི་དུས་སུ། དེའི་བུ་བརྒྱུད་ཀྱི་ཁ་ནས་རྗེད་པར་མི་འགྱུར་བའི་གླུ་འདིས་དཔང་པོ་དང་འདྲ་བར་དེ་དག་ལ་དཔང་པོ་བྱེད་ཡོང་། ཅི་ལ་ཞེ་ན། ངས་དབུ་མནའ་བཞེས་པའི་ཡུལ་དུ་དེ་དག་མ་ཁྲིད་པའི་སྔོན་དུ་དེ་དག་གིས་བསྐྱེད་པའི་བསམ་པ་ངས་ཤེས་པའི་ཕྱིར་རོ་ཞེས་གསུངས་སོ།

༢༢ དེ་ལྟར་མོ་ཤེས་དེ་རང་གི་ཉིན་ལ་གླུ་འདི་བྲིས་ཏེ་ཨིས་ར་ཨེལ་གྱི་བུ་རྣམས་ལ་བསླབས་སོ༎

༢༣ ཡང་ནུན་གྱི་བུ་ཡོ་ཤུ་ཨ་ལ་བཀའ་སྩལ་ཞིང་འདི་སྐད་དུ། རེམ་ཞིང་སྙིང་སྟོབས་སྐྱེད་ཅིག གང་ལ་ཞེ་ན། ངས་དེ་དག་ལ་དབུ་མནའ་བཞེས་པའི་ཡུལ་དེར་ཁྱོད་ཀྱིས་ཨིས་ར་ཨེལ་གྱི་བུ་རྣམས་འཁྲིད་ཡོང་། ཡང་ང་ཁྱོད་དང་འགྲོགས་པར་འགྱུར་རོ་ཞེས་གསུངས་སོ༎

༢༤ ཡང་མོ་ཤེས་བཀའ་ཁྲིམས་འདིའི་བཀའ་རྣམས་གླེགས་བམ་ཞིག་ནང་བྲིས་ཟིན་ཏེ་བསྒྲུབས་ནས།

༢༥ མོ་ཤེས་ཡ་ཧོ་ཝཱའི་ཞལ་ཆད་ཀྱི་སྒྲོམ་འཁུར་བའི་ལེ་ཝི་པ་རྣམས་ལ།

༢༦ གླེགས་བམ་འདི་ཁྱེར་ལ། ཡ་ཧོ་ཝཱ་ཁྱོད་ཀྱི་དཀོན་མཆོག་གི་ཞལ་ཆད་ཀྱི་སྒྲོམ་གྱི་ལོགས་ཤིག་ཏུ་ཞོག་དང་། དེ་ནི་ཁྱོད་ཅག་ལ་བལྟས་ནས་དཔང་པོར་འགྱུར་བའི་ཕྱིར་རོ།

༢༧ དེ་ཅིའི་ཕྱིར་ཞེ་ན། ངས་ཁྱོད་ཀྱིས་ངོ་ལོག་བྱེད་པ་དང་གཉའ་རེངས་ཤེས་སོ། ཀྱེ་ཧོ་ང་གསོན་པོར་དེ་རིང་ཁྱོད་དང་མཉམ་དུ་ཡོད་དུས་སུ་ཁྱོད་ཀྱིས་ཡ་ཧོ་ཝཱ་ལ་ངོ་ལོག་བྱས། ད་ང་འཆི་བའི་འོག་ཏུ་ཁྱེད་ཀྱིས་དེ་བས་ལྷག་པར་མི་བྱའམ།

༢༨ ཁྱེད་ཀྱི་སྡེ་རྣམས་ཀྱི་རྒན་པོ་དང་འགོ་བྱེད་ཐམས་ཅད་ངའི་མདུན་དུ་འདུས་ཤིག་དང་། ངས་དེ་དག་གི་རྣ་བར་གཏམ་འདི་རྣམས་འཆད་ཅིང་། དེ་དག་ལ་བལྟས་ནས་དཔང་པོར་ནམ་མཁའ་དང་ས་ལ་འབོད་པར་བྱའོ།

༢༩ ཅི་ལ་ཞེ་ན། ང་འཆི་བའི་འོག་ཏུ་ཁྱེད་རང་གིས་རང་ཡོངས་སུ་སླད་པར་བྱེད་དེ་ངས་ཁྱོད་ལ་བསྟན་པའི་ལམ་ལས་འཁྱོར་ཞིང་། ཡ་ཧོ་ཝཱའི་ཞལ་ངོར་ངན་པ་བྱེད་ཅིང་ཁྱེད་ཀྱི་ལག་པའི་ལས་ཀྱིས་ཁོང་གི་ཐུགས་ཁྲོ་དཀྲུགས་པས། མཐའ་མའི་དུས་སུ་རྐྱེན་ངན་པ་ཁྱེད་ལ་འབབ་པར་འགྱུར་བ་ངས་ཤེས་སོ་ཞེས་སྨྲས་སོ༎

༣༠ ཡང་མོ་ཤེས་ཨིས་ར་ཨེལ་གྱི་ཆོས་ཚོགས་ཐམས་ཅད་ཀྱི་རྣ་བར་གླུ་འདིའི་བཀའ་རྣམས་རྫོགས་པའི་བར་དུ་འདི་སྐད་ཅེས་གསུངས་པ་བཤད་དོ༎

༣༢

ཁྱེད་ནམ་མཁའ་རྣམས་ནི་ཉོན་ལ། ངས་གཏམ་སྨྲ་བར་བྱ། ས་ནི་ངའི་ཁ་ཡི་གླེང་མོ་དེ་ལ་ཉོན་ཞིག

༢ ཆར་པ་ལྟར་ངའི་བསྟན་པ་འབབ་ཡོང་། ངའི་གཏམ་ནི་ཟིལ་པ་ལྟར་འཛག ཆར་ཆུང་ལྟར་རྩྭ་འཇམ་ལ་དེ་འབབ་ཡོང་། དྲག་ཆར་ལྟར་དེ་སྔོ་ཚོད་ལ་འབབ་པར་འགྱུར།

༣ ཅེས་ཟེར་ཞིང་ངས་ཡ་ཧོ་ཝཱའི་མཚན་སྒྲོག་པར་བྱ། ངེད་ཀྱི་དཀོན་མཆོག་གི་མཚན་ལ་སྙན་གྲགས་ཕུལ་ཞིག

༤ ཁོང་ནི་བྲག་ལགས་དང་ཁོང་གི་ཕྲིན་ལས་རྫོགས། ཁོང་གི་གཤེགས་ལམ་ཐམས་ཅད་ཆོས་ཁྲིམས་བཞིན། དཀོན་མཆོག་གཏན་ལྡན་འགྱུར་མེད་ཉེས་དང་བྲལ་བ་ཞིག་ཐུགས་དྲང་དང་མི་ནོར་བ་ཞིག་གོ།

༥ དེ་དག་ཁོང་ལ་ངོ་ལོག་བྱས་ཏེ་ཁོང་གི་ཕྲུ་གུ་མིན། རང་གི་རང་གྲིབ་ཅན། ཁོ་རྣམས་གོ་ལྡོག་ཁྱོག་པོ་ཡིན་པའི་མི་བརྒྱུད་ཅིག

༦ ཁྱོད་ཚོས་ཡ་ཧོ་ཝཱའི་བཀའ་དྲིན་དེ་ལྟར་གཟོ། ཀྱེ་བློ་གྲོས་མེད་པའི་མི་ཚོ་གླེན་ཅན་ཁྱོད། ཁོང་ནི་ཁྱོད་ཉོས་མཁན་གྱི་ཡབ་མེད་དམ། ཁོང་ནི་ཁྱོད་བཀོད་ནས་བརྟན་པར་མ་བཙུགས་སམ།

༧ སྔོན་འདས་པའི་ཞག་རྣམས་དྲན་པར་བྱོས། སྔོན་རབས་མང་པོ་དེ་ལ་བསམ་བློ་ཐོང་། ཕ་ལ་དྲིས་ཤིག་དེས་ནི་ཁྱོད་ལ་བཤད་པར་བྱ། ཁྱོད་ཀྱི་རྒད་པོ་རྣམས་ལ་དྲིས་ཤིག་དེས་ཀྱང་ཁྱོད་ལ་ཟེར་བར་འགྱུར།

༨ དཀོན་མཆོག་གིས་མི་བརྒྱུད་རྣམས་ལ་རང་རང་གི་བགོ་སྐལ་གནང་དུས་སུ། མི་དེ་དག་གི་བུ་རྣམས་སོ་སོར་བཞག་པའི་ཚེ། ཨིས་ར་ཨེལ་གྱི་བུ་རྣམས་ཀྱི་གྲངས་བཞིན་དུ།

༩ ཁོང་ནི་མི་ཚོའི་མཐའ་རྣམས་བཙུགས་པར་མཛད། ཡ་ཧོ་ཝཱའི་སྐལ་བ་ནི་ཁོང་རང་གི་མི་ཚོ་ཡིན། ཁོང་གི་ནོར་སྐལ་དེ་ནི་ཡ་ཀོབ་ལགས།

༡༠ ཁོང་གིས་འབྲོག་སྟོང་ཡུལ་ཞིག་ན་དེ་ཐོབ། ས་སྟོང་འུར་སྒྲ་འདོན་པའི་མྱ་ངམ་ན་བརྙེད་དོ། དེ་དང་ཐུག་ནས་སྐྱབས་དང་གསོ་སྐྱོང་མཛད། རང་གི་སྤྱན་འབྲས་ལྟར་ཁོ་སྲུང་བར་མཛད།

༡༡ ཇི་ལྟར་གོ་བོས་ཚང་ལ་རང་གི་ཕྲུ་གུ་སློང་། དེའི་སྟེང་དུ་ལྡིང་ཞིང་ཤོག་པ་རྒྱང་། ཕྲུ་གུ་བཟུང་ནས་ཤོག་པར་བསྐྱོན་ཏེ་འཁྱེར།

༡༢ ཡ་ཧོ་ཝཱ་གཅིག་པོས་ནི་དེ་འཁྲིད་མཛད། བདེན་མེད་དཀོན་མཆོག་དེ་དང་མི་འགྲོགས།

༡༣ ཁོང་ནི་དེ་ས་གཞིའི་མཐོ་སར་ཕྱིན་པར་མཛད། ཞིང་གི་འབྲས་བུ་རྣམས་དེས་ཟས་པ་དང་། བྲག་ལས་སྦྲང་རྩི་འཇིབས་པ་དང་། སྲ་བའི་བྲག་གི་ནང་ནས་འབྲུ་མར་གནང་ངོ་། གྲོ་ཡི་མཁལ་མའི་ཚིལ་དང་བཅས་པ།

༡༤ བ་ཡི་མར་ཁུ་ལུག་གི་འོ་མ་ལུག་གུའི་ཚིལ་དང་བཅས། བཱ་ཤན་བརྒྱུད་ཡིན་པའི་ལུག་ཐུག་ར་ཐུག་དང་། རྒུན་འབྲུམ་གྱི་ཁྲག་དེའི་རྒུན་ཆང་ཁྱོད་ཀྱིས་འཐུང་ངོ་༎

༡༥ འོན་ཀྱང་ཚོན་པོ་གྱུར་པའི་ཡེ་ཤུ་རུན་དེས་འཕྲས་རྒྱབ། ཁྱོད་ནི་ཚོན་ཞིང་སྦོམ་ལྡིར་ལྡེམ་པར་གྱུར། གཡེང་ཞིང་རང་གི་སྐྱབས་ཀྱི་བྲག་མ་བརྩིས་སོ༎

༡༦ དེ་དག་གིས་གཞན་ལྷ་རྣམས་བརྩིས་པས་ཁོང་གི་འགྲན་ཐུགས་བཞེངས། རྫས་མི་གཙང་བ་རྣམས་ཀྱིས་ཁོང་གི་ཐུགས་ཁྲོ་བྱུང་།

༡༧ དེ་དག་གིས་མ་ཤེས་པའི་ལྷ་དང་། ཁ་སང་བྱུང་བའི་ལྷ་གསར་པ་དང་། ཁྱོད་ཀྱི་ཕ་མེས་མ་འཇིགས་པའི་ལྷ་ཚོ་དང་། དཀོན་མཆོག་མེད་པའི་ལྷ་རྣམས་ལ་མཆོད་པ་ཕུལ་ལོ༎

༡༨ ཁྱོད་བསྐྱེད་པའི་བྲག་དེ་མ་དྲན་ནོ། ཁྱོད་བཀོད་པའི་དཀོན་མཆོག་དེ་བརྗེད།

༡༩ ཡ་ཧོ་ཝཱས་གཟིགས་ཏེ་ཐུགས་མ་མཉེས། ཁོང་གི་བུ་དང་བུ་མོ་རྣམས་ཁོང་ཐུགས་ཁྲོ་བའི་རྒྱུ་རུ་སོང་།

༢༠ ངས་ངའི་ངོ་དེ་དག་གི་མདུན་ནས་འགེབས་པར་བྱ། དེ་དག་གི་མཐའ་ནི་ཇི་ལྟར་འབྱུང་ཡོང་ལྟ་རྒྱུ་ཡིན། དེ་ཚོ་ཤིན་ཏུ་རང་རྒྱལ་བྱེད་པའི་རིགས་ཤིག་ཡིན་པའི་ཕྱིར། དད་པ་མེད་པའི་ཕྲུ་གུ་རྣམས་ཡིན་གསུངས།

༢༡ དཀོན་མཆོག་མ་ཡིན་པའི་ལྷ་ཚོས་ངའི་འགྲན་སེམས་བསླངས། གླེན་པའི་ལས་ཀས་དེ་ཚོས་ངའི་སེམས་ཁྲོ་བསླངས་པས། མི་བརྒྱུད་ཅིག་མ་ཡིན་ཞིག་གིས་ངས་ཀྱང་དེའི་འགྲན་སེམས་སླང་། གླེན་པའི་མི་བརྒྱུད་ཅིག་ནས་དེ་ཚོའི་ཁྲོ་བ་སླང་རྒྱུ་ཡིན།

༢༢ ངའི་ཁྲོ་བ་ལ་མེ་ཞིག་སྦར་སོང་། ཐམས་ཅད་ལས་གཏིང་བར་དུ་འབར་བས། ས་དང་དེའི་བསྐྱེད་དང་བཅས་པ་མིད། རི་རྣམས་ཀྱི་རྨང་བར་དུ་འབར་བར་བྱེད།

༢༣ ངས་དེ་ཚོའི་སྟེང་དུ་བཀྲ་མི་ཤིས་རྣམས་སྤུང་བར་བྱ། ངའི་མདའ་ཐམས་ཅད་ཁོ་རྣམས་ལ་རྒྱབ་ཅིང་འཚར་འཇུག་པར་བྱ།

༢༤ ལྟོགས་པས་དེ་དག་རིད་པར་བྱ། འཚིག་པའི་ཚ་བས་དེ་དག་མེད་པར་བྱ། དཀའ་བོའི་འཆི་བ་དང་། གཅན་གཟན་རྣམས་ཀྱི་སོ་དང་། ལྟོ་འགྲོའི་དུག་དེ་དག་ལ་གཏོང་བར་བྱའོ༎

༢༥ ཕྱི་རོལ་ཏུ་རལ་གྲིས་འཕྲལ་བ་དང་། ཁང་མིག་ལ་འཇིགས་སྐྲག་ནས་འཕྲལ་བར་བྱ། ངས་གཞོན་ནུ་དང་ན་ཆུང་མ་གཉིས་དང་། འོ་འཐུང་སྐྲ་དཀར་སྐྱེ་མཁན་དང་བཅས་པ་མེད་པར་བྱའོ༎

༢༦ ངས་དེ་དག་ཐག་རིང་དུ་གཏོར་བར་བྱ། ངས་དེ་དག་མི་ཡིས་རྗེད་ཅིང་མིས་དྲན་མི་ཡོང་ཞེས་སྨྲས།

༢༧ དགྲ་ཡིས་སེམས་ཁྲོ་རུ་འཇུག་སྲིད་པས། དེ་ལ་མ་འཇིགས་པ་ཡིན་ན། ཡ་ཧོ་ཝཱས་དེ་ཐམས་ཅད་མ་བསྒྲུབས། དེ་དག་ལ་རྒོལ་བ་རྣམས་ཀྱི་གོ་ལྡོག་བསམ་ཞིང་། ང་ཚོའི་ལག་ནི་སྟོབས་ཆེའོ་ཞེས་ཟེར་མི་ཐུབ་པའི་ཕྱིར་རོ༎

༢༨ དེ་དག་གྲོས་དང་བྲལ་བའི་མི་བརྒྱུད་ཅིག་ཡིན། ཁོ་རྣམས་ཀྱི་ནང་ན་བློ་གྲོས་མེད་དོ༎

༢༩ ཀྱེ་ཧོ་དེ་དག་ཤེས་རབ་ཅན་སོང་སྟེ་དེ་ཧ་གོ་ན་ལེགས། དེ་དག་རང་གི་མཐའ་མ་ལ་བསམ་བློ་གཏོང་ན་ལེགས།

༣༠ དེ་དག་གི་བྲག་གིས་ཁོ་རྣམས་མ་བཙོངས་པ་དང་དགྲའི་ལག་ཏུ་མ་གནང་བ་ཡིན་ན། ཇི་ལྟར་གཅིག་གིས་ནི་སྟོང་ཞིག་དེད། གཉིས་ཀྱིས་ནི་ཁྲི་ཚོ་འབྲོས་འཇུག་པར་འགྱུར་རོ༎

༣༡ ང་ཚོའི་བྲག་ནི་དེ་ཚོའི་བྲག་དང་མི་འདྲ་བའི་ཕྱིར་རོ། ངེད་ཀྱི་དགྲ་རང་ཚོའི་ཐག་གཅོད་པ་བཞིན་ནོ༎

༣༢ དེ་ཚོའི་རྒུན་ཤིང་སོ་དོམ་གྱི་རྒུན་ཤིང་། གོ་མོ་རཱ་ཡི་ཞིང་ཁ་ནས་བྱུང་། དེའི་རྒུན་འབྲུམ་མཁྲིག་པའི་རྒུན་འབྲུམ། དེའི་འབྲས་བུ་ནི་བསྐ་བ་ཡིན།

༣༣ དེའི་རྒུན་ཆང་འབྲུག་རྣམས་ཀྱི་དུག འབུ་རིང་གི་སྙིང་རྗེ་མེད་པའི་ཟས་ངན།

༣༤ དེ་ངའི་མཛོད་དུ་མ་བཞག་གམ། ངའི་གཏེར་ཚོ་དང་མཉམ་དུ་ཐེ་ཚེ་མ་བརྒྱབ་བམ།

༣༥ དེ་དག་གི་རྐང་པ་འབྲེད་པའི་དུས་སུ། ལན་ལེན་པ་དང་གླ་སྟེར་བ་དེ་ངའི་ཡིན། དེ་དག་གི་བཀྲ་མི་ཤིས་པའི་ཉིན་མོ་དེ་ཉེ། དེ་ཚོའི་སྟེང་དུ་འབབ་ཡོང་བའི་བྱ་བ་རྣམས་འགོར་བར་མི་བྱ།

༣༦ ཡ་ཧོ་ཝཱས་རང་གི་མི་ཚོ་ལ་ཞལ་ཆེ་གཅད་ཡོང་། དེ་དག་གི་དབང་མེད་པར་གཟིགས་ཚེ། རང་གི་གཡོག་པོ་ཚོའི་སྐོར་དུ་འགྱོད་སེམས་སྐྱེ་ཡོང་། བཙོན་དུ་ཡོད་དམ་ཡུལ་འཁོར་མཁན་གང་ཡང་མ་ལུས།

༣༧ ཡང་ཁོང་གིས། དེ་དག་གི་ལྷ་ཚོ་གང་དུ་ཡོད། དེ་དག་བློ་གདེང་བྱེད་པའི་བྲག་གི་གནས། གང་ཡིན་ཞེས་གསུང་ཡོང་།

༣༨ དེ་ཚོས་མཆོད་པ་རྣམས་ཀྱི་ཚིལ་མ་ཟོས་སམ། དེའི་སྐྱེམས་ཀྱི་རྒུན་ཆང་མ་འཐུངས་སམ། ཁོ་རྣམས་ལངས་ནས། ཁྱེད་ལ་སྐྱབས་བྱེད་དུ་ཆུག

༣༩ ད་ལྟོས་ཤིག ང་ནི་ང་རང་གཅིག་པོ་དེ་ཡོད། ང་མ་གཏོགས་པར་གཞན་དཀོན་མཆོག་ཅིག་མེད། ངས་ནི་གསོད་དང་ངས་ནི་གསོན་པོར་བྱེད། ངས་ནི་རྨ་བཟོ་དང་རྨ་གསོ་བར་བྱེད། ཡང་སུས་ཀྱང་ངའི་ལག་ནས་ཐར་བྱེད་པར་མི་ཐུབ།

༤༠ ངས་ནི་རང་གི་ལག་པ་ནམ་མཁར་འདེགས་ཏེ། ང་རྒྱུན་དུ་གསོན་ནོ་ཞེས་ཟེར།

༤༡ ངས་ནི་ངའི་གྲི་ཟིལ་ཅན་དེའི་ཁ་འདོན་དང་། ངའི་ལག་པས་ཞལ་ཆེ་འཛིན་ན། ངས་དགྲ་རྣམས་ལ་ལན་འཇལ་ཏེ། ང་ལ་ཞེ་སྡང་བྱེད་པ་རྣམས་གླ་གཏོང་བར་འགྱུར་རོ༎

༤༢ ངའི་དགྲ་ཚོ་འཁྲིད་པའི་དཔོན་པོ་རྣམས་ཀྱི་ཁྲག་དང་། བསད་པར་གྱུར་པ་དང་བཙོན་པ་རྣམས་ཀྱི་ཁྲག་གིས། ངས་ངའི་མདའ་རྣམས་ར་བཟི་བར་བྱ། ངའི་རལ་གྲིས་ཤ་ཟ་བར་འགྱུར་རོ༎

༤༣ ཀྱེ་ཧོ་ཕྱི་མིའི་བརྒྱུད་རྣམས་ཁོང་གི་མི། ཁོང་གི་མི་བརྒྱུད་དང་མཉམ་དུ་དགའ་མགུ་བར་གྱུར་ཅིག ཁོང་གིས་རང་གི་འབངས་རྣམས་ཀྱི་ཁྲག་གི་ལན་བཞེས་པ་དང་། ཁོང་རང་གི་དགྲ་ལ་དགྲ་ལན་འཇལ་བར་འགྱུར་བའི་ཕྱིར་རོ༎

༤༤ ཡང་མོ་ཤེ་ཡོངས་ནས་ཁོ་དང་ནུན་གྱི་བུ་ཧོ་ཤེ་ཨས་དབྱངས་དེའི་གསུང་ཐམས་ཅད་མི་ཚོའི་རྣ་བ་རུ་སྒྲོག་པར་བྱས་སོ༎

༤༥ ཡང་མོ་ཤེས་གསུང་དེ་ཐམས་ཅད་ཨིས་ར་ཨེལ་ཀུན་ལ་སྒྲོག་པར་རྫོགས་ནས་དེ་དག་ལ་འདི་སྐད་དུ།

༤༦ ངས་དེ་རིང་ཁྱེད་ལ་དཔང་པོ་བྱེད་པའི་བཀའ་ཐམས་ཅད་སྙིང་ལ་ཆོངས་ཤིག་དང་། ཁྱེད་ཀྱི་བུ་རྣམས་ལ་བཀའ་ཁྲིམས་འདིའི་གསུང་ཐམས་ཅད་སྒྲུབ་པར་ཟོན་གྱིས་ཤིག་ཅེས་ཟེར་བར་དགོས་སོ།

༤༧ གང་ལ་ཞེ་ན། བཀའ་དེ་ནི་དོན་མེད་པ་མ་ཡིན་ཏེ། ཁྱོད་ཀྱི་སྲོག་དེ་ཡིན་པས། དེའི་རྒྱུ་ནས་ཁྱོད་གང་གི་ཡུལ་བདག་ཏུ་འཛིན་པའི་ཕྱིར་ཡོར་དན་གྱི་ཕྱི་རོལ་དུ་འགྲོ་བ་དེར་ཚེ་རིང་ཡོང་བའི་ཕྱིར་རོ་ཞེས་སྨྲས་སོ༎

༤༨ ཡང་ཉིན་དེ་རང་ལ་ཡ་ཧོ་ཝཱས་མོ་ཤེ་ལ་འདི་སྐད་དུ།

༤༩ མོ་ཨབ་ཡུལ་ན་ཡེ་རི་ཀོའི་ཐད་དུ་ཡོད་པའི་རི་རྒྱུད་ཨ་བ་རིམ་གྱི་རི་ནེ་བོ་བྱ་བ་དེ་ལ་འཛེག་ནས། ངས་ཨིས་ར་ཨེལ་གྱི་བུ་རྣམས་ལ་ནོར་བདག་ཏུ་གཏོང་བའི་ཀ་ན་ཨན་ཡུལ་དེ་ལ་ལྟོས་དང་།

༥༠ ཇི་ལྟར་ཨ་ཇོ་ཨ་རོན་རི་ཧོར་དུ་ཤི་ནས་མེས་པོ་རྣམས་ཀྱི་དྲུང་དུ་འཛོམ་གྱུར་པ། དེ་ལྟར་ཁྱོད་གང་ལ་འཛེག་པའི་རི་ལ་ཤི་ནས་མེས་པོ་རྣམས་ཀྱི་དྲུང་དུ་འཛོམ་པར་གྱུར་ཅིག

༥༡ གང་ལ་ཞེ་ན། ཁྱོད་ཀྱིས་ཚིན་བྱ་བའི་འབྲུག་སྟོང་ན་མེ་རི་བཱ་་ཁ་དཱེས་བྱ་བའི་ཆུ་མིག་རྣམས་སུ་ཨིས་ར་ཨེལ་གྱི་བུ་རྣམས་ཀྱི་ནང་ན་ངའི་བཀའ་ལས་འགལ་ཞིང་། ཨིས་ར་ཨེལ་གྱི་བུ་རྣམས་ཀྱི་དཀྱིལ་ནང་དམ་པར་མ་བྱས་པའི་ཕྱིར་རོ།

༥༢ ཁྱོད་ཀྱི་མདུན་དུ་ཡུལ་དེ་མཐོང་བར་འགྱུར་གྱི། ངས་ཨིས་ར་ཨེལ་གྱི་བུ་རྣམས་ལ་སྟེར་བའི་ཡུལ་དེའི་ནང་དུ་ཁྱོད་འཇུག་པར་མི་འགྱུར་རོ་ཞེས་བཀའ་གནང་ངོ་༎

༣༣

ཡང་དཀོན་མཆོག་གི་སྐྱེས་བུ་མོ་ཤེ་ཚེ་འདའ་བའི་སྔོན་དུ་ཨིས་ར་ཨེལ་གྱི་བུ་རྣམས་ལ་བྱས་པའི་བྱིན་རླབས་འདི་ལྟར་རོ༎

༢ དེས་ནི་གསུངས་པ། ཡ་ཧོ་ཝཱ་ནི་རི་སི་ནཱ་ནས་ཕེབས། སེ་ཨིར་ནས་དེ་དག་གི་ཕྱོགས་སུ་བཞེངས། ཁོང་ནི་རི་བརྒྱུད་ཕ་རན་གྱི་ཕྱོགས་ནས་ཤར་ཏེ། སྐྱེས་བུ་དམ་པ་ཁྲི་ཚོ་ནས་གཤེགས། ཁོང་གི་ཕྱག་གཡས་སུ་དེ་དག་གི་དོན་དུ་མེ་ལྡན་པའི་བཀའ་ཁྲིམས་ཤིག་ཡོད།

༣ འོན་ཁོང་གིས་མི་ཚོ་ལ་བྱམས་པ་མཛད། ཁོང་གི་སྐྱེས་བུ་དམ་པ་ཐམས་ཅད་ཁྱོད་ཀྱི་ལག་ཏུ་ཡོད། ཡང་དེ་ཚོ་ཁྱོད་ཀྱི་ཞབས་དྲུང་དུ་བསྡད། ཁྱོད་ཀྱི་བཀའ་རྣམས་ལས་རེ་རེས་ཐོབ་ཡོང་།

༤ མོ་ཤེས་ང་ཚོ་ལ་བཀའ་ཁྲིམས་ཤིག་བཤད། ཡ་ཀོབ་ཀྱི་ཆོས་ཚོགས་ལ་ནོར་སྐལ་ཞིག་ཡིན།

༥ མི་ཚོའི་འགོ་བྱེད་རྣམས་འདུས་སྐབས་སུ། ཨིས་ར་ཨེལ་གྱི་སྡེ་ཐམས་ཅད་མཉམ་དུ་ཡོད་དུས་སུ། ཁོང་ནི་ཡེ་ཤུ་རུན་རྒྱལ་པོ་མཛད་དོ༎

༦ རུ་བེན་དེ་མ་ཤི་སྟེ་འཚོ་བར་བྱ། དེའི་མི་རྣམས་མང་པོ་མེད་ཀྱང་ཆོག

༧ ཡང་ཡུ་དཱ་ཡི་བྱིན་རླབས་འདི་ཡིན་ཟེར་པ། ཡུ་དཱ་ཡི་སྐད་ཡ་ཧོ་ཝཱས་གསན་པར་མཛོད། ཁོ་རང་གི་མི་ཚོའི་ཁྲོད་དུ་དེ་འཁྲིད་པར་མཛོད། རང་གི་ལག་ནས་ཁོས་ནི་རང་ལ་བརྟེན་ཏེ་འཐབ་མོ་བྱས། ཁོ་རང་གི་དགྲ་ལ་བལྟས་ཏེ་ཁྱོད་ནི་གྲོགས་མཛད་དོ༎

༨ ཡང་ལེ་ཝི་ལ་རྟེན་ཏེ་ཁོང་རང་གིས་འདི་ཟེར་པ། ཁྱོད་ཀྱི་ཐུམ་མིམ་དང་ཁྱོད་ཀྱི་ཨུ་རིམ་ཁྱོད་ཀྱི་མི་དམ་པ་དང་བཅས། ཁྱོད་ནི་མ་སཱ་བྱ་བའི་སྐབས་སུ་ཁོང་གི་ཐུགས་སད། མེ་རི་བཱ་ཡི་ཆུ་རྣམས་དེར་འཁྲུག་པ་བྱས།

༩ དེས་རང་གི་ཕ་དང་རང་གི་མ་ལ་བརྟེན་ཏེ་སྨྲས་པ། ངས་དེ་དག་མ་མཐོང་། རང་གི་སྤུན་རྣམས་ཡང་ངོ་མ་ཤེས། དེ་དག་གིས་ཁྱོད་ཀྱི་བཀའ་བསྲུངས། ཁྱོད་ཀྱི་ཞལ་ཆད་བཞིན་བྱེད་དོ༎

༡༠ དེ་དག་གིས་ཡ་ཀོབ་ལ་ཁྱེད་ཀྱི་སྤྱད་མཚམས་དང་། ཨིས་ར་ཨེལ་ལ་ཁྱེད་ཀྱི་བཀའ་ཁྲིམས་སྟོན་པར་བྱ། དེ་དག་བདུག་སྤོས་ཁྱེད་ཀྱི་དྲུང་དུ་བཞག སྦྱིན་སྲེག་ཧྲིལ་པོ་རྣམས་མཆོད་ཁྲིའི་སྟེང་དུ་འབུལ་བར་བྱ།

༡༡ ཀྱེ་ཡ་ཧོ་ཝཱ་དེ་ཚོའི་ནོར་རྫས་བྱིན་གྱིས་རློབས། དེ་དག་གི་ལག་པའི་ལས་ཀ་བཞེས་པར་མཛོད། དེའི་ཐོག་ཏུ་ལང་མཁན་རྣམས་ཀྱི་རྐེད་པ་གཅོག་པར་མཛོད། ཡང་དེའི་དགྲ་བྱེད་དེ་ལ་སྡང་བ་རྣམས། ཡང་སྐྱར་ལང་མི་ནུས་པར་མཛོད།

༡༢ བེན་ཡ་མིན་གྱི་སྐོར་ལ་འདི་སྐད་དུ། ཡ་ཧོ་ཝཱའི་གཅེས་པ་དེ་ནི་ཁོང་དང་འཇིགས་མེད་ལ་གནས། ཁོང་གིས་དེ་ནི་ཉིན་གང་སྐྱོང་བར་མཛད། ཁོང་གི་སྐུ་ཕྲག་གཉིས་ལ་སྡོད་དོ༎

༡༣ ཡོ་སེབ་ཀྱི་སྐོར་ལ་སྨྲས་པ། དེའི་ཡུལ་ཡ་ཧོ་ཝཱས་བྱིན་གྱིས་བརླབས། ནམ་མཁའི་རིན་པོ་ཆེ་ནི་ཟིལ་པ་དེ་དང་། འོག་ན་ཉལ་བའི་གཏིང་རིང་གི་ཕྱིར་རོ༎

༡༤ ཉི་མའི་རྫས་ཀྱི་འབྲས་བུ་རིན་ཅན་དང་། ཟླ་བའི་རྫས་རིན་ཅན་དེའི་སྐྱེ་བའི་བསྐྱེད།

༡༥ ཡང་རྙིང་པའི་དུས་ཀྱི་རི་བོ་ཚོའི་རྫས་མཆོག རྒྱུན་དུ་གནས་པའི་རི་བོའི་རྫས་རིན་ཅན།

༡༦ ས་གཞིའི་འབྲས་བུ་དཔལ་ཅན་དང་། དེའི་ནང་ན་ཇི་ཡོད་པ་དང་། ཚེར་སེབ་ལ་བཞུགས་ཡོད་པ་དེའི་ཐུགས་རྗེས། ཡོ་སེབ་ཀྱི་མགོ་ལ་བྱིན་རླབས་འབབ་པར་ཤོག རང་གི་སྤུན་ཚོ་དང་བྲལ་ཡོད་པ་དེའི་སྤྱི་བོ་ལ་འབབ་པར་བྱའོ༎

༡༧ རང་གི་གླང་ཐུག་གི་སྔོན་སྐྱེས། རྔོམ་བརྗིད་དེའི་ཡིན། དེའི་རྭ་རྣམས་འབྲོང་གི་རྭ་དང་འདྲ། དེས་ནི་མི་ཚོ་ཐམས་ཅད་ཅེ་ན། ས་གཞི་ཐམས་ཅད་རྡུང་བར་བྱ། དེ་ནི་ཨེབ་ར་ཨིམ་གྱི་ཁྲི་ཚོ་རྣམས་དང་། མ་ན་ཤེའི་སྟོང་ཕྲག་དེ་རྣམས་ཡིན།

༡༨ ཡང་ཟེ་བུ་ལོན་གྱི་སྐོར་ལ་སྨྲས་པ། ཟེ་བུ་ལོན་དེ་རང་གི་ཕྱི་རོལ་ཏུ་འཐོན་པ། དེ་ལ་དགའ་བར་གྱུར་ཅིག་དང་། ཨི་ས་གར་དེ་རང་གི་གུར་རྣམས་ན་དེ་བཞིན་ནོ༎

༡༩ དེ་དག་གིས་མི་ཚོ་ལ་རིའི་ཕྱོགས་སྐད་གཏང་། དེ་རུ་དྲང་བ་ཉིད་ཀྱི་མཆོད་པ་འབུལ་བར་བྱ། རྒྱ་མཚོའི་ལོངས་སྤྱོད་དེ་དག་གིས་འཐུང་ཡོང་། བྱེ་མ་དེའི་གསང་བའི་གཏེར་མྱོང་བར་འགྱུར།

༢༠ གད་ལ་བརྟེན་ནས་སྨྲས་པ། གད་རྒྱས་པར་བྱེད་མཁན་བཀྲ་ཤིས་པར་གྱུར་ཅིག ཁོ་སེང་གེ་མོ་ལྟར་ཉལ། ལག་རལ་བར་བྱེད་མ་ཟད། སྤྱི་བོ་རལ་བར་བྱེད་དོ༎

༢༡ རང་གི་དོན་དུ་ནོར་སྐལ་དང་པོ་འབྱོར་བར་བྱས། སྡེ་དཔོན་གྱི་སྐལ་བ་དེར་བཞག་ཡོད་པའི་ཕྱིར་རོ། ཁོང་ནི་རང་གི་མི་ཚོའི་འགོ་བྱེད་རྣམས་དང་བཅས་པ་ཕེབས། ཡ་ཧོ་ཝཱ་ཡི་ཁྲིམས་དེ་དྲང་པོ་དང་། ཨིས་ར་ཨེལ་གྱི་ཁྲིམས་ཡང་དེ་བཞིན་བཤག

༢༢ དཱན་གྱི་སྐོར་ལ་སྨྲས་པ། དཱན་ནི་སེང་གེ་ཞིག་གི་ཕྲུ་གུ་ཡིན། བཱ་ཤན་ནང་ནས་མཆོང་ངོ་༎

༢༣ ཡང་ནབ་ཐ་ལིའི་སྐོར་ལ་འདི་ལྟར་རོ། ཀྱེ་ནབ་ཐ་ལི་བཀའ་དྲིན་ནས་ཚིམ་ཡོད་པ། ཡ་ཧོ་ཝཱའི་བྱིན་རླབས་ཀྱིས་ཁྱབ་པ། ཁྱོད་ནུབ་དང་ལྷོ་གཉིས་བདག་ཏུ་ཟུངས་ཤིག

༢༤ ཡང་ཨ་ཤེར་ལ་བརྟེན་ཏེ་སྨྲས་པ། ཨ་ཤེར་ལ་ཕྲུ་གུ་འབྱུང་བའི་བྱིན་གྱིས་རློབས་པར་གྱུར་ཅིག རང་གི་སྤུན་ཚོའི་དྲུང་དུ་དྲིན་ཐོབ་པར་བྱ།

༢༥ རང་གི་རྐང་པ་མར་ཁུས་སྙུག་པར་བྱ། ཁྱོད་ཀྱི་སྒོ་གཏན་ལྩགས་དང་རག་གི་ཡིན་པར་བྱ། ཡང་ཁྱོད་ཀྱི་སྐྱེ་ཞག་ལྟར་དུ་ཁྱོད་ཀྱི་ཉམས་སྟོབས་ཡོད་པར་དགོས།

༢༦ ཀྱེ་ཡེ་ཤུ་རུན། དཀོན་མཆོག་དང་འདྲ་བར་སུ་ཡང་མེད། ཁྱོད་ལ་གྲོགས་མཛད་པའི་དོན་དུ་ཁོང་ནམ་མཁའ་ལ་ཞོན། ཁོང་རང་གི་དཔལ་བརྗིད་ནམ་མཁའ་ལ་རྒྱུའོ༎

༢༧ ཐོག་མཐའ་མེད་པའི་དཀོན་མཆོག་དེ་ནི། ཁྱོད་ཀྱི་གནས་ས་ཡིན། འོག་ན་ནམ་ཡང་ཆད་མི་ཡོང་བའི་ཕྱག་རྣམས་ཡོད། དགྲ་བོ་ཁོང་གིས་ཁྱོད་ཀྱི་མདུན་ནས་སྐྲོད་པར་མཛད། ཡང་ཁོང་གིས། བཤིག་ཅིག་ཅེས་གསུངས་སོ༎

༢༨ ཨིས་ར་ཨེལ་ཞི་བདེ་ལ་སོ་སོར་གནས། ཡ་ཀོབ་ཁྲོན་པ་འབྲུ་དང་རྒུན་ཆང་ལྡན་པའི་ཡུལ་དུ་ཡོད། ནམ་མཁའ་དེས་ནི་ཟིལ་པ་འཛག་པར་མཛད།

༢༩ ཀྱེ་ཨིས་ར་ཨེལ་ཁྱོད་ནི་བདེའོ། ཁྱོད་དང་འདྲ་བར་སུ་ཡོད། ཡ་ཧོ་ཝཱས་ཐར་བར་མཛད་པའི་མི་ཚོ། ཁྱོད་ཀྱི་གྲོགས་མཛད་པའི་ཕུབ། དེ་ནི་ཁྱོད་ཀྱི་དཔལ་གྱི་རལ་གྲི། ཁྱོད་ཀྱི་དགྲ་རྣམས་ཁྱོད་ལ་མགོ་དགུར་བྱེད་པར་འགྱུར། ཡང་དེའི་མཐོ་ས་རྣམས་ཁྱོད་ཀྱིས་རྫི་བར་བྱའོ་ཞེས་གསུངས་སོ༎

༣༤

ཡང་མོ་ཤེ་་མོ་ཨབ་ཀྱི་ཐང་ནས་རི་ནེ་བོ་་ཕིས་ཀཱའི་རྩེ་ཡེ་རི་ཀོ་ཡི་ཐད་ཡོད་པ་དེར་འཛེགས་སོ། ཡང་ཡ་ཧོ་ཝཱས་དེ་ལ་གིལ་ཨད་ཀྱི་ཡུལ་ཐམས་ཅད་དཱན་གྱི་བར་དུ་དང་།

༢ ནབ་ཐ་ལིའི་ཡུལ་ཐམས་ཅད་དང་། ཨེབ་ར་ཨིམ་དང་མ་ན་ཤེའི་ཡུལ་དང་། ཡུ་དཱ་ཡི་ཡུལ་ཐམས་ཅད་ཕ་རོལ་གྱི་རྒྱ་མཚོའི་བར་དུ་དང་།

༣ ལྷོ་ཕྱོགས་ཀྱི་ཡུལ་དང་ཁ་ཟུར་ཤིང་གི་གྲོང་ཁྱེར་ཡེ་རི་ཀོའི་ལུང་པའི་ཡུལ་འཁོར་ཚོ་ཨར་གྱི་བར་དུ་བསྟན་ཏོ།

༤ ཡང་ཡ་ཧོ་ཝཱས་དེ་ལ། ངས་ཨབ་ར་ཧམ་དང་། ཨི་སཱག་དང་ཡ་ཀོབ་ལ་སྨྲས་པ། ཡུལ་དེ་ནི་ངས་ཁྱོད་ཀྱི་བུ་བརྒྱུད་ལ་གཏོང་བར་འགྱུར་རོ་ཞེས་མནའ་བྱས་པའི་ཡུལ་དེ་ཡིན་ནོ། ངས་ཁྱོད་ཀྱི་མིག་གིས་དེ་མཐོང་དུ་བཅུག་ཀྱང་། ཁྱོད་དེར་ཕར་འགྲོ་མི་ཡོང་ཞེས་བཀའ་གནང་ངོ་།

༥ དེ་ལྟར་ཡ་ཧོ་ཝཱའི་གཡོག་པོ་མོ་ཤེ་ཡ་ཧོ་ཝཱའི་བཀའ་བཞིན་དུ་མོ་ཨབ་ཀྱི་ཡུལ་ན་ཚེ་འདས་སོ།

༦ ཡང་ཁོང་གིས་མོ་ཨབ་ཡུལ་ན་བེད་ཕེ་ཨོར་གྱི་ཐད་དུ་དེ་དུར་དུ་བཅུག་ནས། དེ་རིང་གི་ཉིན་མོའི་བར་དུ་དེའི་དུར་སུས་ཀྱང་མ་ཤེས་སོ།

༧ ཡང་མོ་ཤེ་ཚེ་འདས་པའི་དུས་སུ་ལོ་བརྒྱ་དང་ཉི་ཤུ་ཙམ་དུ་ཕྱིན་ཏེ། མིག་ཤེད་མ་ཤོར་བ་དང་རྒད་མ་འཁོགས་སོ།

༨ ཡང་ཨིས་ར་ཨེལ་གྱི་བུ་རྣམས་མོ་ཤེའི་དོན་དུ་ཞག་སུམ་ཅུ་ཙམ་མོ་ཨབ་ཀྱི་ཐང་ན་ཆོ་ངེས་བཏོན་པ་དང་། དེ་ལྟར་མོ་ཤེའི་ཕྱིར་དུ་ཆོ་ངེས་འདོན་ཞིང་མྱ་ངན་བྱེད་པའི་ཞག་དེ་དག་རྫོགས་སོ༎

༩ ཡང་མོ་ཤེས་ནུན་གྱི་བུ་ཡོ་ཤུ་ཨ་ལ་ཕྱག་བཞག་པས། ཤེས་རབ་ཀྱི་ཐུགས་ཉིད་ཀྱིས་ཁྱབ་པར་གྱུར་པ་དང་། ཨིས་ར་ཨེལ་གྱི་བུ་རྣམས་དེས་དེ་ལ་ཉན་ཏེ། ཡ་ཧོ་ཝཱས་མོ་ཤེ་ལ་བཀའ་གནང་བ་བཞིན་དུ་བྱས་སོ།

༡༠ དེ་ཕྱིན་ཆད་ཡ་ཧོ་ཝཱས་དངོས་སུ་མཁྱེན་པའི་མོ་ཤེ་དང་འདྲ་བའི་ལུང་སྟོན་པ་ཨིས་ར་ཨེལ་གྱི་ནང་ན་མ་བྱུང་།

༡༡ ཡ་ཧོ་ཝཱས་ཁོང་མི་སེར་ཡུལ་དུ་ཕར་ཨོ་དང་དེའི་གཡོག་པོ་ཀུན་དང་དེའི་ཡུལ་ཚང་མ་ལ་ངོ་མཚར་ཆེ་བའི་ལྟས་དང་།

༡༢ དབང་ཆེ་བའི་ལག་པ་དང་འཇིགས་སྐྲག་ཆེན་པོ་ཨིས་ར་ཨེལ་ཐམས་ཅད་ཀྱི་མཐོང་ངོར་མཛད་པའི་ཕྱིར་དུ་མངགས་སོ༎ ༎

ཡོ་ཤུ་ཨའི་མདོ།

༡

དེའང་ཡ་ཧོ་ཝཱའི་བྲན་པོ་མོ་ཤེ་ཚེ་འདས་པའི་འོག་ཏུ་ཡ་ཧོ་ཝཱས་མོ་ཤེའི་གཡོག་པོ་ནུན་གྱི་བུ་ཡོ་ཤུ་ཨ་ལ་འདི་སྐད་དུ།

༢ ངའི་བྲན་པོ་མོ་ཤེ་ཤི་བས། ད་ལོང་ལ་ཁྱོད་རང་མི་སྡེ་འདི་ཐམས་ཅད་དང་བཅས་པ་ངས་ཨིས་ར་ཨེལ་གྱི་བུ་རྣམས་ལ་གནང་བར་བྱ་བའི་ཡུལ་དུ་ཡོར་དན་ཆུའི་ཕ་རོལ་དུ་སོང་ཞིག

༣ ངས་མོ་ཤེ་ལ་གསུངས་པ་བཞིན་དུ་ཁྱོད་ཀྱི་རྐང་མཐིལ་གྱིས་ནོན་པའི་ས་ཆ་ཚང་མ་ངས་ཁྱོད་ཅག་ལ་གནང་བ་ཡིན།

༤ འབྲོག་སྟོང་དང་རི་ལི་བ་ནོན་འདི་ནས་བཟུང་ནས་ཡུབ་རཱད་བྱ་བའི་གཙང་པོ་ཆེན་པོ་དང་། ཧེད་པ་རྣམས་ཀྱི་ཡུལ་ཀུན་དང་། ནུབ་ཕྱོགས་སུ་རྒྱ་མཚོ་ཆེན་པོའི་བར་དུ་ཁྱེད་ཀྱི་ས་མཚམས་སླེབ་པར་འགྱུར་རོ།

༥ ཁྱོད་ནམ་འཚོ་བའི་བར་དུ་མི་སུས་ཀྱང་ཁྱོད་ཐུབ་པར་མི་འགྱུར། ང་མོ་ཤེ་དང་འགྲོགས་པ་ལྟར་ཁྱོད་དང་ཡང་འགྲོགས་ཤིང་ངས་རྒྱབ་ཏུ་ཡང་མི་སྐྱུར། ངས་སྤང་བར་ཡང་མི་བྱའོ།

༦ རེམ་ཞིང་སྙིང་རུས་སྐྱེད་ཅིག དེ་ཅིའི་ཕྱིར་ཞེ་ན། ཁྱོད་ཀྱིས་མི་སྡེ་འདི་ལ་ཡུལ་དེ་ས་སྐལ་དུ་གཏོང་བར་བྱ། ཡུལ་གང་ཞེ་ན། ངས་དེ་དག་གི་ཕ་མེས་རྣམས་ལ་གནང་བའི་ཕྱིར་མནའ་བཞེས་པ་དེ་ཡིན་ནོ།

༧ འོན་ཀྱང་ངའི་བྲན་པོ་མོ་ཤེས་ཁྱོད་ལ་བསྒོ་བའི་བཀའ་ཁྲིམས་ཐམས་ཅད་བཞིན་དུ་བྱེད་དུ་ཟོན་བྱེད་པའི་ཕྱིར་ཤིན་ཏུ་རེམ་ཞིང་སྙིང་རུས་སྐྱེད་ཅིག ཁྱོད་གང་དུ་འགྲོ་ནའང་ལས་དོན་འགྲུབ་ཕྱིར་བཀའ་ཁྲིམས་དེ་ལས་གཡས་སུ་ཡང་མ་ལྡོག གཡོན་དུ་ཡང་མ་ལྡོག་ཅིག

༨ བཀའ་ཁྲིམས་ཀྱི་མདོ་འདི་ཁྱོད་ཀྱི་ཁ་ལས་མ་འབྲལ་བར་དེའི་ནང་ན་བྲིས་པ་ཐམས་ཅད་བཞིན་དུ་སྤྱོད་དུ་ཟོན་བྱེད་ཅིང་ཉིན་མཚན་མེད་པར་སྒོམ་ཞིག དེ་བཞིན་དུ་བྱེད་ན་ཁྱོད་ཀྱི་ལམ་དོན་སྒྲུབ་སྟེ། ལས་དོན་ལེགས་པར་འགྲུབ་པར་འགྱུར་རོ།

༩ རེམ་པ་བྱེད་ཅིང་སྙིང་རུས་སྐྱེད་ཅིག་ཅེས་ངས་ཁྱོད་ལ་མ་སྨྲས་སམ། ད་མ་འཇིགས་པར་སྙིང་མ་ཆུང་ཞིག དེ་ཅིའི་ཕྱིར་ཞེ་ན། ཁྱོད་གང་དུ་འགྲོ་ཡང་ང་ཡ་ཧོ་ཝཱ་ཁྱོད་ཀྱི་དཀོན་མཆོག་ཁྱོད་དང་འགྲོགས་སོ་ཞེས་བཀའ་སྩལ་ཏོ༎

༡༠ དེ་ནས་ཡོ་ཤུ་ཨས་མི་སྡེའི་འགོ་བྱེད་རྣམས་ལ་འདི་སྐད་དུ།

༡༡ སྒར་གྱི་དཀྱིལ་དུ་རྒྱུད་དེ་སོང་ནས་མི་སྡེ་ལ་འདི་སྐད་ཅེས་སྨྲོས་ཤིག ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ཚོ་ལ་བདག་ཏུ་འཛིན་པར་གནང་བའི་ཡུལ་དེར་འགྲོ་ཞིང་བདག་ཏུ་འཛིན་པའི་དོན་དུ་ཉིན་ཞག་གསུམ་གྱི་རྗེས་ལ་ཡོར་དན་ཆུ་འདིའི་ཕ་རོལ་དུ་འགྲོ་བའི་སྐོར་ལ་ལམ་རྒྱགས་ཤོམ་ཞིག་ཅེས་བསྒོའོ༎

༡༢ ཡང་རུ་བེན་པ་དང་གད་པ་དང་མ་ན་ཤེའི་སྡེ་ཕྱེད་ཀྱི་མི་རྣམས་ལ་ཡོ་ཤུ་ཨས།

༡༣ ཡ་ཧོ་ཝཱ་ཡི་བྲན་པོ་མོ་ཤེས་ཁྱེད་ཚོ་ལ་བསྐུལ་བའི་གཏམ་དྲན་ཞིག ཟེར་ན། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་རྣམས་ལ་ངལ་གསོ་གནང་སྟེ་ཡུལ་དེ་གནང་ངོ་།

༡༤ ཁྱེད་ཀྱི་ཨ་མ་ཕྲུ་གུ་རྣམས་དང་ཁྱེད་ཀྱི་ཕྱུགས་ཀྱི་ཁྱུ་རྣམས་མོ་ཤེས་ཁྱེད་ལ་བཏང་བའི་ཡུལ་ཡོར་དན་གྱི་ཕ་རོལ་ན་ཡོད་པ་དེར་ལུས་པས་ཆོག ཁྱེད་ཚོ་ནས་མི་ལུས་སྟོབས་ཅན་ཐམས་ཅད་གོ་ཆ་གོན་ཏེ་སྤུན་རྣམས་ཀྱི་སྔོན་དུ་འགྲོ་ཞིང་དེ་དག་ལ་གྲོགས་བྱེད་པར་དགོས།

༡༥ ཡང་ཡ་ཧོ་ཝཱས་ཁྱེད་དང་འདྲ་བར་ཁྱེད་ཀྱི་སྤུན་ལ་ངལ་གསོ་གནང་སྟེ། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་དེ་དག་ལ་གནང་བའི་ཡུལ་དེ་དག་གིས་བདག་ཏུ་བཟུང་བའི་རྗེས་སུ་ཁྱེད་ཚོ་ལ་བདག་ཏུ་གནང་བའི་ཡུལ་ཡ་ཧོ་ཝཱའི་བྲན་པོ་མོ་ཤེས་ཡོར་དན་ཆུའི་ཕ་རོལ་ཏུ་ཤར་ཕྱོགས་སུ་ཁྱེད་ཅག་ལ་བཏང་བ་དེ་འཛིན་དུ་འགྲོ་ཆོག་གོ་ཞེས་སྨྲས་སོ།

༡༦ གཏམ་དེའི་ལན་དུ་དེ་དག་གིས་ཡོ་ཤུ་ཨ་ལ། ཁྱེད་ཀྱིས་ངེད་རྣམས་ལ་ཅི་དང་ཅི་བཀའ་གནང་བ་དེ་བཞིན་དུ་ངེད་ཀྱིས་བྱ་ཞིང་། ངེད་རྣམས་གང་དུ་གཏོང་ཡང་འགྲོ་བར་བྱ།

༡༧ ངེད་མོ་ཤེའི་བཀའ་ལ་ཉན་པ་ལྟར་ཁྱད་མེད་པར་ཁྱེད་ཀྱི་བཀའ་ལ་ཉན་པར་བྱ། ཇི་ལྟར་ཡ་ཧོ་ཝཱ་ཁྱེད་ཀྱི་དཀོན་མཆོག་མོ་ཤེ་དང་འགྲོགས་པ། དེ་ལྟར་ཁྱེད་དང་འགྲོགས་པར་ཤོག་ཅིག

༡༨ སུས་ཀྱང་ཁྱེད་ཀྱི་བཀའ་ལ་ངོ་ལོག་བྱེད་དེ་ཁྱེད་ཀྱིས་གང་གསུང་བའི་གཏམ་ཐམས་ཅད་ལ་མི་ཉན་པ་དེ་འཆི་བར་དགོས། ད་རེམ་ཞིང་སྙིང་རུས་རང་སྐྱེད་ཅིག་ཅེས་ཞུས་སོ༎

༢

ཡང་ནུན་གྱི་བུ་ཡོ་ཤུ་ཨས་ཤིད་ཏིམ་ནས་མི་གཉིས་གསང་སྟེ་ལྟ་ཉུལ་བྱེད་དུ་བཏང་ཞིང་དེ་གཉིས་ལ་ཡུལ་དང་ཡེ་རི་ཀོ་ལ་ལྟ་རུ་སོང་ཞིག་ཅེས་ཟེར་བས། དེ་རྣམས་སོང་ནས་ར་ཧབ་ཞེས་བྱ་བའི་སྨད་འཚོང་མ་ཞིག་གི་ཁང་པ་རུ་ཞུགས་ནས་དེ་རུ་ཉལ་ཏོ།

༢ ཡང་ཡེ་རི་ཀོའི་རྒྱལ་པོ་ལ། ཀྱེ་ཧོ་མཚན་མོ་འདི་ལ་ཨིས་ར་ཨེལ་གྱི་བུ་རྣམས་ལས་ཡུལ་གྱི་ཚོད་ལེན་པའི་མི་འགའ་ཞིག་འདིར་འོངས་སོ་ཞེས་པའི་གཏམ་བསྙད་པས།

༣ ཡེ་རི་ཀོའི་རྒྱལ་པོས་ཁྱོད་ཀྱི་ཁང་པའི་ནང་དུ་ཁྱོད་ཀྱི་རྩར་འོངས་པའི་མི་རྣམས་འདོན་ནས་ཐོང་ཞིག མི་དེ་རྣམས་ཡུལ་ཐམས་ཅད་ལ་ལྟ་ཉུལ་དུ་འོངས་སོ་ཞེས་ར་ཧབ་ལ་ལོན་བཏང་ངོ་།

༤ བུད་མེད་ཀྱིས་མི་དེ་གཉིས་ཁྱེར་ཏེ་སྦས་ནས། འོ་ན་མི་རྣམས་ངའི་དྲུང་དུ་འོངས་ཀྱང་གང་ནས་འོངས་པ་ངས་མི་ཤེས།

༥ ཡང་རྒྱ་སྒོ་གཅོད་པའི་དུས་ཙམ་ན་མུན་རུབ་པའི་ཚེ་མི་དེ་རྣམས་སོང་གི། གང་དུ་སོང་ཆ་མེད། དེ་དག་གི་རྗེས་སུ་མྱུར་དུ་རྒྱུག་དང་། འཛིན་པར་འགྱུར་རོ་ཞེས་ཟེར་ཏོ།

༦ འོན་ཀྱང་མོས་དེ་གཉིས་སྟེང་ཐོག་ལ་ཁྲིད་དེ། ཐོག་གི་ཁར་རིམ་པ་བཞིན་བཏིང་ཡོད་པའི་སོ་མ་ར་ཙའི་ཤིང་གི་འོག་ཏུ་སྦས་སོ།

༧ ཡང་མི་རྣམས་ཡོར་དན་གྱི་ལམ་དུ་ཆུ་རབས་རྣམས་ཀྱི་བར་དུ་དེ་དག་ལ་བདས་ནས། བདའ་མཁན་རྣམས་སོང་མ་ཐག་རྒྱལ་སྒོ་བཅད་དོ༎

༨ དེ་གཉིས་གཉིད་མ་ལོག་པའི་སྔོན་ལ་མོ་ཐོག་ཁར་དེ་དག་གི་རྩར་འཛེགས་ཏེ།

༩ མི་དེ་གཉིས་ལ། ཡ་ཧོ་ཝཱས་ཡུལ་འདི་ཁྱེད་ཚོ་ལ་གནང་བས། ཁྱེད་ཅག་གི་འཇིགས་པ་ང་ཚོ་ལ་བབས་ཏེ། ཡུལ་གྱི་མི་ཐམས་ཅད་ཁྱེད་ཅག་ལ་འཇིགས་ཤིང་འདར་བ་ངས་ཤེས་སོ།

༡༠ དེ་ཅིའི་ཕྱིར་ཞེ་ན། ཁྱེད་མི་སེར་ཡུལ་ནས་ཐོན་པའི་ཚེ་ཡ་ཧོ་ཝཱས་ཁྱེད་ཀྱི་སྔོན་དུ་རྒྱ་མཚོ་དམར་པོའི་ཆུ་རྣམས་སྐེམ་པར་མཛད་པ་དང་། ཁྱེད་ཀྱིས་ཡོར་དན་ཆུའི་ཕ་རོལ་ཏུ་ཡོད་པའི་ཨ་མོར་པའི་རྒྱལ་པོ་སི་ཧོན་དང་ཨོག་དེ་གཉིས་ཡོངས་སུ་སྣུབ་པ་དང་། ཁྱེད་ཅག་གིས་དེ་དག་ལ་ཅི་བྱས་པའི་གཏམ་ང་ཚོས་ཐོས་པ་ཡིན།

༡༡ བྱ་བ་དེ་ཐོས་པའི་ཚེ་ངེད་ཀྱི་སྙིང་འདར་ནས། མི་གང་ལའང་སྙིང་མལ་དུ་མ་ལུས་སོ། ཅི་ལ་ཞེ་ན། ཡ་ཧོ་ཝཱ་ཁྱེད་ཅག་གི་དཀོན་མཆོག་ནི་སྟེང་གི་ནམ་མཁའ་དང་། འོག་གི་ས་གཞིའི་དཀོན་མཆོག་ལགས་པའི་ཕྱིར་རོ།

༡༢ དེས་ན་ངས་ཁྱེད་ལ་སྙིང་རྗེ་བྱས་པས། ཁྱེད་ཀྱིས་ཀྱང་ངའི་ཕའི་ཁང་པ་ལ་སྙིང་རྗེ་བྱ་བའི་ཕྱིར་ཡ་ཧོ་ཝཱ་དཔང་དུ་འཛུགས་ཤིང་མནའ་བོར་ལ་ཁྱེད་ཀྱིས་དྲང་པོར་བྱེད་པའི་རྟགས་ཤིག་གཏོང་ཞིང་།

༡༣ ངའི་ཕ་མ་དང་མིང་སྲིང་རྣམས་དང་དེ་དག་ལ་གཏོགས་པ་ཐམས་ཅད་གསོན་པོར་ལུས་ཏེ། ངེད་ཀྱི་སེམས་འཆི་བ་ལས་ཐར་དུ་ཆུག་ཅིག་ཅེས་ཞུས་པས།

༡༤ མི་དེ་གཉིས་ཀྱིས་མོ་ལ། ཁྱོད་ཅག་གིས་ངེད་ཀྱི་ལས་དོན་མི་རྣམས་ལ་མི་བཤད་ན། ཁྱོད་ཅག་གི་སྲོག་ཁག་ངེད་ཀྱིས་འཁུར་རོ། ཡ་ཧོ་ཝཱས་ངེད་ལ་ཡུལ་འདི་གནང་བའི་ཚེ་ན་ངེད་ཀྱིས་ཁྱོད་ལ་སྙིང་རྗེ་བྱེད་ཅིང་དྲང་པོ་བྱེད་པར་བྱའོ་ཞེས་ཟེར་ཏོ༎

༡༥ དེ་ནས་མོས་དེ་དག་དཀར་ཁུང་ནས་ཐག་པ་དང་མཉམ་དུ་ཕབ་བོ། མོའི་ཁང་པ་ནི་ལྕགས་རིའི་སྟེང་དུ་བརྩིགས་ཡོད་པས། མོ་ལྕགས་རིའི་ཐོག་ཏུ་གནས་པ་ཡིན་ནོ།

༡༦ ཡང་མོས་དེ་དག་ལ། ཁྱེད་ཅག་ལ་བདའ་མཁན་རྣམས་དང་མི་འཕྲད་པའི་ཕྱིར་རི་ལ་སོང་སྟེ། བདའ་མཁན་རྣམས་མ་ལོག་པའི་བར་དུ་ཞག་གསུམ་དེར་ཡིབ་སྡོད། དེའི་འོག་ཏུ་རང་གི་ལམ་དུ་སོང་ཞིག་ཅེས་སྨྲས་སོ།

༡༧ མི་དེ་གཉིས་ཀྱིས་མོ་ལ། ཁྱོད་ཀྱིས་ངེད་ལ་མནའ་བཀལ་བའི་ནང་འགལ་བར་མི་འགྱུར་རོ།

༡༨ ལྟོས་ཤིག་ངེད་ཡུལ་གྱི་ནང་དུ་བསླེབ་ཚེ། གང་གི་དཀར་ཁུང་ལས་ང་ཚོ་བཏོན་པ་དེ་ལ་སྐུད་པ་དམར་པོའི་ཐག་པ་འདི་འདོགས་པར་བྱོས། ཡང་ཁྱོད་ཀྱི་ཕ་མ་དང་སྤུན་རྣམས་དང་ཕའི་ཁང་པའི་མི་ཐམས་ཅད་རང་གི་ཁང་པ་རུ་སྡུས་ཤིག

༡༩ ཡང་མི་སུ་ཡང་ཁྱོད་ཀྱི་ཁང་པའི་སྒོ་རྣམས་ནས་ལམ་སྲང་དུ་འཐོན་པ་དེའི་ཁྲག་ནི་དེ་རང་གི་མགོ་ལ་བོབས་ཤིག ངེད་ལ་སྐྱོན་མེད་དོ། འོན་ཀྱང་ཁྱོད་དང་འགྲོགས་ཤིང་ཁང་པ་རུ་ཡོད་པའི་མི་གང་ལ་ཡང་མི་ཞིག་གིས་ལག་པ་རེག་ན། དེའི་ཁྲག་ནི་ངེད་ཀྱི་མགོ་ལ་བོབས་ཤིག

༢༠ ཡང་ཁྱོད་ཀྱིས་ངེད་ཀྱི་ལས་དོན་མི་རྣམས་ལ་བཤད་ན་ངེད་ཀྱིས་ཁྱོད་ལ་མནའ་བཞག་ཅིང་དམ་བཅས་པ་ལས་ཐར་རོ་ཞེས་ཟེར་ཏོ།

༢༡ ཡང་མོས། ཁྱེད་ཅག་གིས་སྨྲས་པ་བཞིན་དུ་གྱུར་ཅིག་ཟེར་ནས་དེ་དག་འགྲོར་བཅུག་སྟེ་སོང་བ་དང་། ཁོས་ཐག་པ་དམར་པོ་ཞིག་དཀར་ཁུང་ལ་བཏགས་སོ༎

༢༢ དེ་དག་སོང་སྟེ་རི་ལ་བསླེབས་ནས། ཁོ་གཉིས་ལ་བདའ་མཁན་རྣམས་མ་ལོག་པའི་བར་དུ་ཞག་གསུམ་དེར་བསྡད་དོ། བདའ་མཁན་རྣམས་ཀྱིས་དེ་དག་ལམ་ཚང་མ་ལ་བཙལ་ཡང་མ་བརྙེད་དོ།

༢༣ དེ་ནས་མི་དེ་གཉིས་ལོག་ཅིང་རི་ནས་བབས་ཏེ་ཕ་རོལ་དུ་སོང་ནས་ནུན་གྱི་བུ་ཡོ་ཤུ་ཨ་ཡི་དྲུང་དུ་འོངས་པ་དང་། ཅི་དང་ཅི་ཁོ་རྣམས་ལ་བྱུང་བའི་གཏམ་དེ་ལ་བཤད་ཅིང་།

༢༤ ཡོ་ཤུ་ཨ་ལ་འདི་སྐད་དུ། ཡུལ་ཐམས་ཅད་ཡ་ཧོ་ཝཱས་ང་རྣམས་ཀྱི་ལག་ཏུ་གནང་བས། ཡུལ་མི་ཐམས་ཅད་ངེད་ལ་མང་པོ་འཇིགས་སོ་ཞེས་སྨྲས་སོ༎

༣

ཡང་ཡོ་ཤུ་ཨ་ཐོ་རངས་ལ་ལངས་ནས་ཤིད་ཏིམ་ནས་ཆས་ཏེ་ཁོ་རང་དང་ཨིས་ར་ཨེལ་གྱི་བུ་རྣམས་ཡོར་དན་ཆུའི་འགྲམ་དུ་ཕྱིན་ནས་མ་རྒལ་བའི་སྔོན་ལ་དེ་རུ་སྒར་བཏབ་བོ།

༢ ཡང་ཞག་གསུམ་སོང་བ་ལས་འགོ་པ་རྣམས་སྒར་ཁྲོད་དུ་རྒྱུ་ཞིང་མི་སྡེ་ལ་འདི་སྐད་དུ།

༣ ཁྱེད་ཀྱིས་ཡ་ཧོ་ཝཱ་ཁྱེད་ཀྱི་དཀོན་མཆོག་གི་ཞལ་ཆད་ཀྱི་སྒྲོམ་དང་བླ་མ་བྱེད་པའི་ལེ་ཝི་པ་རྣམས་ཀྱིས་སྒྲོམ་དེ་འཁྱེར་བར་མཐོང་བའི་ཚེ་ཁྱེད་རང་གི་གནས་ནས་ཆས་ཏེ་དེའི་རྗེས་སུ་འབྲང་བར་དགོས།

༤ འོན་ཀྱང་ཁྱོད་ཚོ་དང་དེའི་བར་ལ་བཏབ་ནས་ཁྲུ་ཉི་སྟོང་ཙམ་གྱི་བར་ཞིག་ཞོག་ཅིག་ཁྱོད་ཚོ་ལམ་གང་དུ་འགྲོ་བར་ཤེས་པའི་ཕྱིར་དེ་དང་ཉེ་བར་མ་ཡོང་ཞིག དེ་ཅིའི་ཕྱིར་ཞེ་ན། ལམ་དེ་ལ་ཁྱེད་སྔོན་ལ་ནམ་ཡང་མ་སོང་བའི་ཕྱིར་རོ་ཞེས་བཀའ་སྩལ་ཏོ།

༥ ཡང་ཡོ་ཤུ་ཨས་མི་རྣམས་ལ། སང་ཉིན་ཡ་ཧོ་ཝཱས་ཁྱེད་ཀྱི་དཀྱིལ་ན་ཕྲིན་ལས་ངོ་མཚར་ཆེ་བ་མཛད་པས་ཁྱེད་རང་གཙང་སྦྲ་བྱོས་ཤིག་ཅེས་བཀའ་སྩལ་ནས།

༦ ཡོ་ཤུ་ཨས་བླ་མ་རྣམས་ལ། ཞལ་ཆད་ཀྱི་སྒྲོམ་ཁྱེར་ལ་མི་རྣམས་ཀྱི་སྔོན་དུ་དོང་ཞིག་ཅེས་སྨྲས་པས། དེ་དག་གིས་ཞལ་ཆད་ཀྱི་སྒྲོམ་འཁྱེར་ཞིང་མི་རྣམས་ཀྱི་སྔོན་དུ་སོང་ངོ་༎

༧ ཡང་ཡ་ཧོ་ཝཱས་ཡོ་ཤུ་ཨ་ལ། ང་མོ་ཤེ་དང་འགྲོགས་པ་ལྟར་ཁྱོད་དང་འགྲོགས་པ་དེ་ནི་ཨིས་ར་ཨེལ་ཐམས་ཅད་ཀྱིས་རྟོགས་པའི་ཕྱིར་དུ། ངས་དེ་རིང་གི་ཉིན་པར་དེ་དག་གི་མཐོང་ངོར་ཁྱོད་ཆེན་པོར་བྱེད་དུ་འགོ་འཛུག་པར་བྱའོ།

༨ ད་ཞལ་ཆད་ཀྱི་སྒྲོམ་འཁྱེར་བའི་བླ་མ་རྣམས་ལ། ཁྱོད་ཚོ་ཡོར་དན་ཆུ་བོའི་ཟུར་ཁར་བསླེབས་པའི་ཚེ། ཡོར་དན་ཆུ་བོའི་ནང་དུ་སྡོད་ཅིག་ཅེས་སྨྲོས་ཤིག་བཀའ་སྩལ་ཏོ།

༩ ཡང་ཡོ་ཤུ་ཨས་ཨིས་ར་ཨེལ་གྱི་བུ་རྣམས་ལ། ཡ་ཧོ་ཝཱ་ཁྱེད་ཀྱི་དཀོན་མཆོག་གི་བཀའ་རྣམས་ཐོས་སུ་ཚུར་ཤོག་ཅེས་སྨྲས་ནས།

༡༠ ཡོ་ཤུ་ཨས་འདི་སྐད་དུ། དཀོན་མཆོག་གསོན་པོ་ཞིག་ཁྱེད་ཀྱི་དཀྱིལ་དུ་བཞུགས་ཤིང་། ཀ་ན་ཨན་པ་དང་། ཧེད་པ་དང་། ཧི་ཝི་པ་དང་། ཕེ་རི་ཟི་པ་དང་། གིར་ག་ཤི་པ་དང་། ཨ་མོར་པ་དང་། ཡེ་བུས་པ་རྣམས་ཁྱེད་ཀྱི་དྲུང་ནས་སྐྲོད་པར་མཛད་པའི་མངོན་རྟགས་འདི་ནས་རྟོགས་པར་དགོས།

༡༡ ཀྱེ་ཧོ་ས་གཞི་ཐམས་ཅད་ཀྱི་གཙོ་བོའི་ཞལ་ཆད་ཀྱི་སྒྲོམ་ཁྱེད་རྣམས་ཀྱི་སྔོན་ལ་ཡོར་དན་ཆུའི་ཕ་རོལ་དུ་འགྲོ་བར་བྱའོ།

༡༢ སྡེ་རེ་ལས་མི་རེའི་རྩིས་ཀྱིས་ཨིས་ར་ཨེལ་གྱི་སྡེ་རྣམས་ལས་མི་བཅུ་གཉིས་སྐོས་ཤིག

༡༣ ཡང་ཡ་ཧོ་ཝཱ་ས་གཞི་ཐམས་ཅད་ཀྱི་གཙོ་བོའི་ཞལ་ཆད་ཀྱི་སྒྲོམ་འཁྱེར་བའི་བླ་མ་རྣམས་ཀྱི་རྐང་མཐིལ་ཡོར་དན་ཆུར་འཇོག་དུས་སུ། ཡོར་དན་ཆུ་འཆད་དེ་ཡར་ནས་འབབ་པའི་ཆུ་ཕུང་པོར་གྱུར་ཏེ་སྡོད་པར་འགྱུར་ཞེས་སྨྲས་སོ༎

༡༤ ཡང་མི་སྡེ་ཡོར་དན་ཆུའི་ཕ་རོལ་ཏུ་འགྲོ་བའི་ཕྱིར་གུར་རྣམས་ནས་ཆས་ཏེ། ཞལ་ཆད་ཀྱི་སྒྲོམ་འཁྱེར་བའི་བླ་མ་རྣམས་མི་རྣམས་ཀྱི་སྔོན་དུ་སོང་བ་དང་།

༡༥ སྒྲོམ་འཁྱེར་མཁན་རྣམས་ཡོར་དན་ཆུའི་ཟུར་དུ་བསླེབས་ནས། སྒྲོམ་འཁྱེར་བའི་བླ་མ་རྣམས་ཀྱི་རྐང་པ་ཆུའི་ཟུར་དུ་ནུབ་པ་ཙམ་དུ།

༡༦ ཡར་ནས་བབ་པའི་ཆུ་སྡོད་ཅིང་ཕུང་པོར་གྱུར་ཏེ་འགྲེང་ཞིང་རྒྱང་རིང་དུ་ཙ་རེ་ཐན་གྱི་ཟུར་དུ་ཡོད་པའི་གྲོང་ཁྱེར་ཨ་དམ་གྱི་མདུན་དུ་བསྡད་དེ། ཐང་གི་རྒྱ་མཚོའམ་ཚྭ་མཚོ་ཡང་ཟེར་བའི་ཕྱོགས་སུ་འབབ་པའི་ཆུ་ཡོངས་སུ་སོ་སོར་གྱེས་སོ། ཡང་ལོ་ཏོག་བསྡུ་བའི་དུས་མ་རྫོགས་པའི་བར་དུ་ཡོར་དན་གྱི་ཆུ་འགྲམ་ལས་ལུད་དོ། ཡང་མི་བརྒྱུད་ཡེ་རི་ཀོའི་ཐད་དུ་ཕ་རོལ་ཏུ་ཕྱིན་ནོ།

༡༧ ཡང་ཡ་ཧོ་ཝཱའི་ཞལ་ཆད་ཀྱི་སྒྲོམ་འཁྱེར་བའི་བླ་མ་རྣམས་ཡོར་དན་གྱི་དཀྱིལ་དུ་སྐམ་སར་བརྟན་པོར་ལང་ནས་བསྡད། ཡང་མི་བརྒྱུད་ཐམས་ཅད་ཡོར་དན་ཆུའི་ཕ་རོལ་ཏུ་ཕྱིན་མ་ཟིན་པའི་བར་དུ་ཨིས་ར་ཨེལ་ཀུན་སྐམ་སར་འགྲོ་ཞིང་ཐོན་ནོ༎

༤

ཡང་མི་བརྒྱུད་ཐམས་ཅད་ཡོར་དན་ཆུ་བོའི་ཕ་རོལ་ཏུ་ཕྱིན་ཟིན་པའི་ཚེ་ཡ་ཧོ་ཝཱས་ཡོ་ཤུ་ཨ་ལ།

༢ མི་སྡེ་ལས་མི་བཅུ་གཉིས་ཞེ་ན། སྡེ་རེ་ལས་མི་རེ་ཤོག་ཟེར་ནས།

༣ དེ་དག་ལ་འདི་སྐད་དུ། འདིར་ཡོར་དན་ཆུའི་དབུས་སུ་བླ་མ་རྣམས་ཀྱི་རྐང་པ་བཞག་པའི་ས་ནས་རྡོ་བཅུ་གཉིས་ལེན་ཏེ་ཁྱེད་ཅག་དང་མཉམ་དུ་ཁྱེར་ཞིང་། མཚན་འདི་ལ་ཁྱེད་ཀྱིས་དགོངས་ས་བྱེད་སར་ཞོག་ཅིག་ཅེས་སྒོ་བར་བྱོས་སྨྲོས་ཤིག་གསུངས་སོ།

༤ ཡང་ཡོ་ཤུ་ཨས་ཨིས་ར་ཨེལ་གྱི་བུ་རྣམས་ལས་བསྐོས་པའི་མི་བཅུ་གཉིས་ནི་སྡེ་རེ་ལས་མི་རེ་བོས་ནས།

༥ ཡོ་ཤུ་ཨས་དེ་དག་ལ། ཡ་ཧོ་ཝཱ་ཁྱེད་ཀྱི་དཀོན་མཆོག་གི་སྒྲོམ་ལས་ཕར་འགྲོ་ཞིང་ཡོར་དན་གྱི་དབུས་སུ་སོང་ལ། ཨིས་ར་ཨེལ་གྱི་བུ་དག་གི་སྡེ་རྣམས་ཀྱི་གྲངས་བཞིན་དུ་མི་རེས་རྡོ་རེ་ཐོགས་ཏེ་རང་གི་དཔུང་པ་ལ་ཁུར་ཅིག

༦ དེ་ནས་རྡོ་དེ་ཁྱེད་ཚོའི་ནང་ན་རྟགས་སུ་འགྱུར་བར་འགྱུར། མ་འོངས་པའི་དུས་ན་གལ་ཏེ་ཁྱེད་ཀྱི་ཕྲུག་གུ་རྣམས་ཀྱིས་རྡོ་འདི་རྣམས་ཀྱི་དོན་གང་ཡིན་འདྲི་ན།

༧ ཁྱེད་ཚོས་དེ་དག་ལ་ཡ་ཧོ་ཝཱ་ཡི་ཞལ་ཆད་ཀྱི་སྒྲོམ་གྱི་དྲུང་ནས་ཡོར་དན་གྱི་ཆུ་ཆད་པའི་དོན་དེ་ཡིན། སྒྲོམ་དེ་ཡོར་དན་གྱི་ཕ་རོལ་ཏུ་ཕྱིན་པའི་སྐབས་སུ་ཡོར་དན་གྱི་ཆུ་ཆད་པས། རྡོ་འདི་རྣམས་ནི་དུས་རྒྱུན་དུ་ཨིས་ར་ཨེལ་གྱི་བུ་རྣམས་ཀྱི་ཕྱིར་དྲན་པའི་རྟགས་ཡོད་པར་དགོས་ཞེས་སྨྲོས་ཤིག

༨ ཡང་ཨིས་ར་ཨེལ་གྱི་བུ་རྣམས་ཀྱིས་ཡོ་ཤུ་ཨས་བསྒོ་བ་བཞིན་དུ་བྱས། ཡ་ཧོ་ཝཱས་ཡོ་ཤུ་ཨ་ལ་གསུངས་པ་ལྟར་ཨིས་ར་ཨེལ་གྱི་བུ་ཚོ་ལས་སྡེ་རྣམས་ཀྱི་གྲངས་བཞིན་དུ། ཡོར་དན་ཆུའི་དཀྱིལ་ནས་རྡོ་བཅུ་གཉིས་ཐོགས་ནས་དགོངས་སར་མཉམ་དུ་ཁྱེར་ཞིང་དེར་བཞག་གོ།

༩ ཡང་ཞལ་ཆད་ཀྱི་སྒྲོམ་ཁྱེར་བའི་བླ་མ་རྣམས་ཀྱི་རྐང་པ་བཞག་པའི་གནས་ཡོར་དན་ཆུའི་དཀྱིལ་དུ་དེར་ཡོ་ཤུ་ཨས་རྡོ་བཅུ་གཉིས་བཙུགས་སོ། དེ་དག་དེ་རིང་གི་ཉིན་མོའི་བར་དུ་དེར་ཡོད་དོ།

༡༠ ཡང་ཡ་ཧོ་ཝཱས་མི་སྡེ་ལ་ཅི་དང་ཅི་གནང་རྒྱུ་ཡོད་པའི་བཀའ་ནི་མོ་ཤེས་ཡོ་ཤུ་ཨ་ལ་བཀའ་གནང་བ་བཞིན་དུ་ཚང་མ་མ་སྒྲུབ་པའི་བར་དུ་སྒྲོམ་ཁྱེར་བའི་བླ་མ་རྣམས་ཡོར་དན་ཆུའི་དཀྱིལ་དུ་བསྡད་དོ༎

ཡང་མི་སྡེ་རྒྱུག་ཅིང་ཕ་རོལ་ཏུ་སོང་ངོ་།

༡༡ ཡང་མི་བརྒྱུད་ཐམས་ཅད་ཕ་རོལ་ཏུ་ཕྱིན་ཟིན་པའི་རྗེས་ལ་ཡ་ཧོ་ཝཱའི་སྒྲོམ་དང་བླ་མ་རྣམས་མི་སྡེའི་མཐོང་ངོར་ཕ་རོལ་ཏུ་སོང་ངོ་།

༡༢ ཡང་རུ་བེན་གྱི་བུ་རྣམས་དང་གད་ཀྱི་བུ་རྣམས་དང་མ་ན་ཤེའི་སྡེ་ཕྱེད་ནི་མོ་ཤེས་དེ་དག་ལ་བཀའ་གནང་བ་བཞིན་དུ། དམག་ཆས་སྤྲད་དེ་ཨིས་ར་ཨེལ་གྱི་བུ་རྣམས་ཀྱི་སྔོན་དུ་ཕ་རོལ་ཏུ་སོང་ངོ་།

༡༣ དམག་ཚོགས་གོ་ཆ་གོན་པ་ཁྲི་བཞི་ཙམ་ཡ་ཧོ་ཝཱའི་མདུན་དུ་འཐབ་མོ་བྱེད་དུ་ཡེ་རི་ཀོའི་ཐང་རྣམས་སུ་སོང་ངོ་།

༡༤ ཉིན་དེ་རང་དུ་ཡ་ཧོ་ཝཱས་ཡོ་ཤུ་ཨ་་ཨིས་ར་ཨེལ་ཐམས་ཅད་ཀྱི་སྣང་ངོར་ཆེན་པོར་མཛད་པས། དེ་དག་མོ་ཤེ་ལ་འཇིགས་པ་ལྟར་དེ་ནམ་འཚོ་བའི་བར་དུ་དེ་ལ་ཡང་འཇིགས་སོ༎

༡༥ ཡང་ཡ་ཧོ་ཝཱས་ཡོ་ཤུ་ཨ་ལ།

༡༦ དཔང་པོའི་སྒྲོམ་འཁྱེར་བའི་བླ་མ་རྣམས་ལ་ད་ཡོར་དན་ལས་གྱེན་དུ་འོང་ཞིག་ཅེས་སྨྲོས་ཤིག་ཅེས་བཀའ་སྩལ་ཏོ།

༡༧ དེ་ནས་ཡོ་ཤུ་ཨས་བླ་མ་རྣམས་ལ་ཡོར་དན་ལས་གྱེན་དུ་ཤོག་ཅིག་ཅེས་སྨྲས་པས།

༡༨ ཡ་ཧོ་ཝཱའི་ཞལ་ཆད་ཀྱི་སྒྲོམ་འཁྱེར་བའི་བླ་མ་རྣམས་ཡོར་དན་གྱི་དཀྱིལ་ནས་གྱེན་དུ་འོང་ཞིང་། བླ་མ་རྣམས་ཀྱི་རྐང་མཐིལ་སྐམ་སར་བཞག་པ་དང་ཡོར་དན་གྱི་ཆུ་རང་གི་མལ་དུ་ཕྱིར་ལོག་ཅིང་སྔར་བཞིན་འགྲམ་ཐམས་ཅད་ལས་ལུད་དོ༎

༡༩ ཟླ་བ་དང་པོའི་ཚེས་བཅུ་པ་ལ་མི་སྡེ་ཡོར་དན་ཆུ་ལས་གྱེན་དུ་ཡོངས་པ་དང་། ཡེ་རི་ཀོའི་ཤར་ཕྱོགས་སུ་གིལ་གལ་དུ་སྒར་བཏབ་བོ།

༢༠ ཡང་དེ་དག་གིས་ཡོར་དན་ཆུ་ལས་ཁྱེར་བའི་རྡོ་བཅུ་གཉིས་དེ་ནི་ཡོ་ཤུ་ཨས་གིལ་གལ་དུ་བཙུགས་ནས།

༢༡ ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲས་པ། མ་འོངས་པའི་དུས་སུ་ཁྱེད་ཀྱི་བུ་རྣམས་ཀྱིས་རང་གི་ཕ་རྣམས་ལས་རྡོ་འདི་དག་གི་དོན་ནི་གང་ཡིན་འདྲི་ན།

༢༢ ཁྱེད་ཀྱི་བུ་རྣམས་ལ། ས་སྐམ་ལ་འགྲོ་ཞིང་ཨིས་ར་ཨེལ་་ཡོར་དན་ཆུ་ལས་བརྒལ་བ་ཡིན།

༢༣ ཡ་ཧོ་ཝཱ་ཁྱེད་ཀྱི་དཀོན་མཆོག་གིས་རྒྱ་མཚོ་དམར་པོའི་སྐབས་སུ་མཛད་ཅིང་ངེད་ཕ་རོལ་ཏུ་ཕྱིན་མ་ཟིན་པའི་བར་དུ་ངེད་ཀྱི་སྔོན་སྐེམས་པར་མཛད་པའི་ཚུལ་དུ། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ཅག་ཕ་རོལ་ཏུ་ཕྱིན་མ་ཟིན་པའི་བར་དུ་ཡོར་དན་གྱི་ཆུ་ཁྱེད་ཅག་གི་སྔོན་དུ་སྐེམས་པར་མཛད་དོ།

༢༤ དེ་ཅིའི་ཕྱིར་ཞེ་ན། ས་གཞིའི་མི་བརྒྱུད་ཐམས་ཅད་ཀྱིས་ཡ་ཧོ་ཝཱའི་ཕྱག་མཐུ་ལྡན་ལགས་པ་དེ་རྟོགས་ཤིང་། ཡ་ཧོ་ཝཱ་ཁྱེད་ཀྱི་དཀོན་མཆོག་ལ་དུས་རྒྱུན་དུ་འཇིགས་པའི་ཕྱིར་ཡིན་ཞེས་འཆད་པར་དགོས༎

༥

ཡང་ཨ་མོར་པའི་རྒྱལ་པོ་ཡོར་དན་ཆུའི་ཕ་རོལ་ན་རྒྱ་མཚོའི་ཕྱོགས་སུ་གནས་པ་ཐམས་ཅད་དང་། ཀ་ན་ཨན་པའི་རྒྱལ་པོ་རྒྱ་མཚོའི་འགྲམ་ལ་གནས་པ་ཐམས་ཅད་ཀྱིས། ངེད་ཕ་རོལ་དུ་མ་ཕྱིན་བར་དུ་ཡ་ཧོ་ཝཱས་ཨིས་ར་ཨེལ་གྱི་བུ་རྣམས་ཀྱི་མདུན་ལ་ཡོར་དན་ཆུའི་སྐེམས་པར་མཛད་པའི་གཏམ་ཐོས་པས། དེ་དག་འདར་ཞིང་ཨིས་ར་ཨེལ་གྱི་བུ་རྣམས་ཀྱི་རྐྱེན་གྱིས་སེམས་མལ་དུ་མ་ལུས་སོ༎

༢ དེའི་ཚེ་ཡ་ཧོ་ཝཱས་ཡོ་ཤུ་ཨ་ལ། ཁྱོད་ཀྱི་ཕྱིར་རྡོ་གྲི་རྣམས་བྱོས་ལ་སླར་ཡང་ཨིས་ར་ཨེལ་གྱི་བུ་རྣམས་ཀྱི་མདུན་ལྤགས་ཆོད་ཅིག་ཅེས་གསུངས་པས།

༣ ཡོ་ཤུ་ཨས་རྡོ་གྲི་རྣམས་བྱས་ནས་རི་ཕྲན་ཨ་ར་ལོད་དུ་ཨིས་ར་ཨེལ་གྱི་བུ་རྣམས་ཀྱི་མདུན་ལྤགས་བཅད་དོ།

༤ ཡང་ཡོ་ཤུ་ཨས་བཅད་པའི་དོན་ནི། མི་སེར་ཡུལ་ནས་ཐོན་པའི་མི་སྡེའི་སྐྱེས་པ་གང་ཡིན་པའི་དམག་མི་ཐམས་ཅད་མི་སེར་ཡུལ་ནས་ཐོན་པ་ནས་བཟུང་སྟེ་ལམ་ལ་འབྲོག་སྟོང་ན་ཤི་བ་ཡིན་ནོ།

༥ ཐོན་འོངས་པའི་མི་སྡེ་ཐམས་ཅད་བཅད་པ་ཡིན་གྱི། མི་སེར་ཡུལ་ནས་ཐོན་པའི་རྗེས་ལ་ལམ་དུ་འབྲོག་སྟོང་ན་སྐྱེས་པའི་མི་སྡེ་ཐམས་ཅད་བཅད་པ་མ་ཡིན་ནོ།

༦ ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱའི་བཀའ་ལ་མ་ཉན་པའི་ཕྱིར་མི་སེར་ཡུལ་ནས་ཐོན་པའི་དམག་མིའི་ཚོགས་ཐམས་ཅད་ནུབ་པའི་བར་དུ་འབྲོག་སྟོང་ན་ལོ་བཞི་བཅུ་རྒྱུ་བ་ཡིན། དེ་ཅིའི་ཕྱིར་ཞེ་ན། ཡ་ཧོ་ཝཱས་དེ་དག་ལ། ངས་ཁྱོད་ཅག་གི་མེས་པོ་རྣམས་ལ་ཁྱོད་ཚོ་ལ་འོ་མ་དང་སྦྲང་རྩིས་གང་བའི་ཡུལ་དེ་གཏོང་བའི་མནའ་བླངས་ཀྱི། ཡུལ་དེ་ཁྱོད་ཚོས་མཐོང་བར་མི་འགྱུར་རོ་ཞེས་དབུ་མནའ་བཞེས་པའི་ཕྱིར་རོ།

༧ འོན་ཀྱང་མི་དེ་དག་གི་ཚབ་ཏུ་འབྱུང་བར་མཛད་པའི་བུ་རྣམས་ཀྱི་མདུན་ལྤགས་ལམ་ན་མ་བཅད་པར་མདུན་ལྤགས་དང་ལྡན་པས། ཡོ་ཤུ་ཨས་བཅད་དོ༎

༨ ཡང་མི་བརྒྱུད་ཐམས་ཅད་བཅད་ཟིན་ནས། དེ་དག་གི་རྨ་མ་གསོས་པའི་བར་དུ་སྒར་ན་རང་གི་མལ་ན་བསྡད་དོ།

༩ ཡང་ཡ་ཧོ་ཝཱས་ཡོ་ཤུ་ཨ་ལ་དེ་རིང་གི་ཉིན་པར་ང་མི་སེར་ཡུལ་གྱི་སྨད་པ་ཁྱོད་ཅག་ནས་བསལ་ལོ་ཞེས་གསུངས་པས། དེ་རིང་གི་ཉིན་མོའི་བར་དུ་གནས་འདིའི་མིང་གིལ་གལ་ཞེས་ཟེར་རོ༎

༡༠ དེའི་ཚེ་ཨིས་ར་ཨེལ་གྱི་བུ་རྣམས་ཀྱིས་གིལ་གལ་ན་སྒར་བཏབ་ཅིང་ཡེ་རི་ཀོའི་ཐང་ན་ཟླ་དེ་རང་གི་ཚེས་བཅུ་བཞི་པ་ལ་པེ་སག་བྱས་སོ།

༡༡ ཡང་པེ་སག་གི་ཕྱི་ཉིན་རང་དུ་ཡུལ་དེའི་འབྲུ་རྙིང་པ་ལས་སྐྱུར་རྩི་མེད་པའི་བག་ལེབ་དང་ཡོས་ཟོས་སོ།

༡༢ དེ་དག་གིས་ཡུལ་གྱི་འབྲུ་རྙིང་པ་ལས་ཟས་པའི་འོག་ཕྱི་ཉིན་མན་ནཱ་ཆད་དེ། དེ་ཕྱིན་ཆད་ཨིས་ར་ཨེལ་གྱི་བུ་རྣམས་ལ་མན་ནཱ་མེད་པས། ལོ་དེ་ལ་ཀ་ན་ཨན་ཡུལ་གྱི་ལོ་ཐོག་ལས་ཟོས་སོ༎

༡༣ ཡང་ཡོ་ཤུ་ཨས་ཡེ་རི་ཀོ་དང་ཉེ་བའི་ཚེ་མིག་བཏེགས་ནས་བལྟས་པ་ལས། ཀྱེ་ཧོ་ཕྱག་གིས་རལ་གྲི་སྤར་ཡོད་པའི་སྐྱེས་བུ་ཞིག་དེའི་ཐད་དུ་བཞུགས་ཡོད་པས། ཡོ་ཤུ་ཨ་དྲུང་དུ་སོང་སྟེ་ཁོང་ལ། ཁྱེད་ཀྱིས་ངེད་ཀྱི་ཕྱོགས་མཛད་དམ། ཡང་ན་ཕ་རོལ་པ་རྣམས་ཀྱི་ཕྱོགས་མཛད་ཅེས་ཞུས་པས།

༡༤ ཁོང་གིས་མིན། ད་ལྟ་ང་ནི་ཡ་ཧོ་ཝཱའི་དམག་དཔུང་གི་དཔོན་པོར་འོངས་སོ་ཞེས་གསུངས་སོ། ཡང་ཡོ་ཤུ་ཨས་ལུས་ས་ལ་བརྡབས་ཏེ་ཕྱག་བཙལ་ནས་ཁོང་ལ། གཙོ་བོས་བྲན་ལ་བཀའ་ཅི་གནང་ཞེས་ཞུས་པས།

༡༥ ཡ་ཧོ་ཝཱའི་དམག་དཔུང་གི་དཔོན་པོས་ཡོ་ཤུ་ཨ་ལ། ཁྱོད་གང་ན་ཡོད་ས་ནི་གནས་དམ་པ་ཞིག་ཡིན་པས། ཁྱོད་ཀྱི་རྐང་པ་ལས་ལྷམ་ཕུད་ཅིག་ཅེས་བཀའ་སྩལ་པས། ཡོ་ཤུ་ཨས་དེ་བཞིན་དུ་བྱས་སོ༎

༦

ཡང་ཨིས་ར་ཨེལ་གྱི་བུ་རྣམས་ཀྱི་ཕྱིར་ཡེ་རི་ཀོའི་རྒྱ་སྒོ་རྣམས་དམ་དུ་བཅད་དེ། སུ་ཡང་ནང་ནས་མ་ཐོན་ནང་དུ་ཡང་མ་ཞུགས་སོ།

༢ དེའི་ཚེ་ཡ་ཧོ་ཝཱས་ཡོ་ཤུ་ཨ་ལ། ཀྱེ་ཧོ་ངས་ཡེ་རི་ཀོ་དང་དེའི་རྒྱལ་པོ་དང་དམག་མི་རྩལ་ཅན་རྣམས་དང་བཅས་པ་ཁྱོད་ཀྱི་ལག་ཏུ་གནང་བ་ཡིན།

༣ ཁྱོད་ཀྱི་དམག་མི་ཐམས་ཅད་གྲོང་ཁྱེར་གྱི་མཐའ་བསྐོར་ཏེ་ལན་གཅིག་དེ་ལ་སྐོར་བར་དགོས། དེ་བཞིན་དུ་ཞག་དྲུག་གི་བར་དུ་བྱོས་ཤིག

༤ ཡང་བླ་མ་བདུན་གྱིས་ལུག་ཐུག་གི་རྭ་དུང་བདུན་སྒྲོམ་གྱི་སྔོན་ལ་འཁྱེར་བར་དགོས། ཡང་ཞག་བདུན་པ་ལ་གྲོང་ཁྱེར་གྱི་མཐའ་འཁོར་ལན་བདུན་འཁོར་བར་བྱོས། བླ་མ་རྣམས་ཀྱིས་དུང་འབུད་པར་དགོས་སོ།

༥ ཡང་དེ་དག་གིས་རྭ་དུང་བུས་ཏེ་ཁྱེད་ཀྱིས་དུང་གི་འུར་སྒྲ་ཐོས་པའི་ཚེ་མི་སྡེ་ཐམས་ཅད་ཀྱིས་ཀུ་སྒྲ་དྲག་པོ་ཞིག་བྱེད་པར་དགོས། དེ་ནས་གྲོང་ཁྱེར་གྱི་ལྕགས་རི་རྡིབ་འོང་། མི་སྡེ་ལས་རེ་རང་གི་ཐད་ཀ་ལས་ཤར་རེ་འཛེགས་ཤིག་ཅེས་བཀའ་གནང་ངོ་།

༦ ཡང་ནུན་གྱི་བུ་ཡོ་ཤུ་ཨས་བླ་མ་རྣམས་བོས་ནས་དེ་དག་ལ། ཞལ་ཆད་ཀྱི་སྒྲོམ་ཁྱེར་དང་། བླ་མ་བདུན་གྱིས་རྭ་དུང་བདུན་ཡ་ཧོ་ཝཱའི་སྒྲོམ་གྱི་སྔོན་ལ་འཁྱེར་བར་དགོས་ཞེས་བསྒོའོ།

༧ ཡང་དེ་དག་གིས་མི་སྡེ་ལ་ད་སོང་ལ་གྲོང་ཁྱེར་ལ་དམག་སྐོར་ཞིག་དང་། གོ་ཆ་གོན་པ་རྣམས་ཡ་ཧོ་ཝཱ་ཡི་སྒྲོམ་གྱི་སྔོན་དུ་འགྲོ་དགོས་ཤེས་སྨྲས་སོ༎

༨ ཡང་ཡོ་ཤུ་ཨས་མི་སྡེ་ལ་གཏམ་ཟེར་ཟིན་ནས། ཡ་ཧོ་ཝཱའི་དྲུང་དུ་རྭ་དུང་བདུན་འཁྱེར་བའི་བླ་མ་བདུན་སོང་ནས་དུང་བུས་པ་དང་། ཡ་ཧོ་ཝཱའི་ཞལ་ཆད་ཀྱི་སྒྲོམ་དེ་དག་གི་རྗེས་སུ་བྲངས་སོ།

༩ ཡང་དུང་བུས་པའི་བླ་མ་རྣམས་ཀྱི་སྔོན་དུ་གོ་ཆ་གོན་པ་རྣམས་དང་། མི་ཚོགས་གཞན་མ་སྒྲོམ་གྱི་རྗེས་སུ་སོང་བ་དང་། དེ་དག་གིས་དུང་འབུད་ཀྱིན་སོང་ངོ་།

༡༠ ཡང་ཡོ་ཤུ་ཨས་མི་སྡེ་ལ། ངས་ཁྱོད་ཚོ་ལ་ཀུ་སྒྲ་ཐོང་ཞིག་ཅེས་མ་ཟེར་བའི་ཉིན་མོའི་བར་དུ་ཁྱོད་ཚོས་ཀུ་སྒྲ་མ་འདོན་ལ། ངག་བཅད་དེ་ཁྱོད་ཅག་གི་ཁ་ནས་ཚིག་གཅིག་ཀྱང་མ་འདོན། དེའི་རྗེས་སུ་ཁྱོད་ཚོས་ཀུ་སྒྲ་འདོན་པར་དགོས་སྨྲས་སོ།

༡༡ ཡང་ཡ་ཧོ་ཝཱའི་སྒྲོམ་གྱིས་གྲོང་ཁྱེར་གྱི་མཐའ་འཁོར་ལན་གཅིག་བསྐོར་ནས་དེ་དག་སྒར་དུ་ཕྱིར་སོང་སྟེ་མཚན་མོ་སྒར་ན་ཉལ་ལོ༎

༡༢ ཡང་ཡོ་ཤུ་ཨ་ཐོ་རངས་ལ་ལངས་ནས་བླ་མ་རྣམས་ཀྱིས་ཡ་ཧོ་ཝཱའི་སྒྲོམ་ཁྱེར་ཏོ།

༡༣ ཡང་ཡ་ཧོ་ཝཱའི་སྒྲོམ་གྱི་སྔོན་དུ་རྭ་དུང་བདུན་འཁྱེར་བའི་བླ་མ་བདུན་གྱིས་དུང་འབུད་ཀྱིན་ཆས་པ་དང་། གོ་ཆ་གོན་པ་རྣམས་དེ་དག་གི་སྔོན་དུ་སོང་ཡང་ཚོགས་གཞན་མ་ཡ་ཧོ་ཝཱའི་སྒྲོམ་གྱི་རྗེས་སུ་སོང་ཞིང་ཡང་དང་ཡང་དུ་དུང་བུས་སོ།

༡༤ ཞག་གཉིས་པ་ལ་ཡང་གྲོང་ཁྱེར་གྱི་མཐའ་འཁོར་ལན་གཅིག་བསྐོར་ནས་སྒར་དུ་ཕྱིར་ལོག་གོ། དེ་བཞིན་དུ་ཞག་དྲུག་གི་བར་དུ་བྱས་སོ༎

༡༥ ཞག་བདུན་པ་ལ་ནམ་ལངས་ཐོ་རངས་ཀྱི་དུས་སུ་དེ་དག་ཆས་ཏེ། དེ་ཀ་ལྟར་གྲོང་ཁྱེར་གྱི་མཐའ་འཁོར་ལན་བདུན་བསྐོར་ཏེ་ཉིན་དེ་འབའ་ཞིག་ཏུ་གྲོང་ཁྱེར་གྱི་མཐའ་འཁོར་ལན་བདུན་བསྐོར་ཏོ།

༡༦ ཡང་ལན་བདུན་པ་ལ་བླ་མ་རྣམས་ཀྱིས་དུང་བུས་པའི་ཚེ་ཡོ་ཤུ་ཨས་མི་སྡེ་ལ་ད་ཀུ་སྒྲ་ཐོང་དང་། ཡ་ཧོ་ཝཱས་གྲོང་ཁྱེར་ཁྱེད་ཅག་ལ་གནང་ངོ་།

༡༧ ཡང་གྲོང་ཁྱེར་དེའི་ནང་ན་ཡོད་པ་ཐམས་ཅད་དང་བཅས་སུ་ཡ་ཧོ་ཝཱའི་ཕྱིར་བསྔོ་བར་བྱོས་ཤིག སྨད་འཚོང་མ་ར་ཧབ་དང་ཁོ་མཉམ་ཁང་པར་ཡོད་པ་ཐམས་ཅད་དང་བཅས་པ་འབའ་ཞིག་གསོན་པོར་གནས་པར་དགོས། དེ་ཅིའི་ཕྱིར་ཞེ་ན། ངེད་ཀྱིས་བཏང་བའི་མི་རྐང་བཙུགས་རྣམས་མོས་སྦས་པའི་ཕྱིར་རོ།

༡༨ འོན་ཀྱང་ཁྱེད་རང་དམོད་པར་མི་འགྱུར་བ་དང་བསྔོས་པའི་དངོས་པོ་རྣམས་ལས་འཁྱེར་བའི་རྐྱེན་གྱིས་ཨིས་ར་ཨེལ་གྱི་སྒར་དམོད་པར་འགྱུར་དུ་འཇུག་ཅིང་དེ་ལ་གནོད་པ་བསྐྱེལ་གྱིས་དོགས་པས་བསྔོས་པའི་རྫས་ལ་ཟོན་བྱོས་ཤིག

༡༩ ཡང་དངུལ་དང་གསེར་དང་ར་གན་དང་ལྕགས་ཀྱི་སྣོད་གང་ཡང་རུང་བ་ཡ་ཧོ་ཝཱའི་ཕྱིར་དམ་པ་ཡིན་ཏེ་ཡ་ཧོ་ཝཱའི་དཀོར་མཛོད་དུ་འབྱུང་བར་དགོས་ཞེས་བཀའ་གནང་ངོ་།

༢༠ ཡང་མི་སྡེས་ཀུ་སྒྲ་བཏོན་ཏེ་དུང་བུས་སོ། ཡང་མི་སྡེས་དུང་གི་འུར་སྒྲ་ཐོས་མ་ཐག་ཏུ་ཀུ་སྒྲ་ཆེན་པོ་བཏོན་པ་དང་། ལྕགས་རི་རྡིབས་ནས་མི་སྡེ་ལས་རེ་རང་གི་ཐད་ཀ་ནས་འཛེགས་ཤིང་གྲོང་ཁྱེར་བཅོམ་མོ།

༢༡ ཡང་གྲོང་ཁྱེར་གྱི་ནང་ན་ཡོད་པའི་སྐྱེས་པ་དང་བུད་མེད་རྒན་བྱིས་གཉིས་དང་། གླང་དང་ལུག་དང་བོང་བུ་ཐམས་ཅད་རལ་གྲིའི་ཁས་ཡོངས་སུ་ཚར་བཅད་དོ༎

༢༢ ཡང་ཡུལ་ལ་ལྟ་ཉུལ་བྱས་པའི་མི་གཉིས་ལ་ཡོ་ཤུ་ཨས། བུད་མེད་སྨད་འཚོང་མའི་ཁང་པར་སོང་ལ་དེ་ལ་མནའ་བྱས་པ་བཞིན་དུ་བུད་མེད་དེ་དང་དེ་ལ་ཅི་ཡོད་ཐམས་ཅད་དེ་ནས་ཕྱི་རོལ་ཏུ་ཁྲིད་ཅིག

༢༣ ཡང་གཞོན་ནུ་ལྟ་ཉུལ་པ་གཉིས་སོང་ནས་ར་ཧབ་དང་དེའི་ཕ་མ་དང་མིང་པོ་རྣམས་དང་དེ་ལ་ཅི་ཡོད་ཐམས་ཅད་ཕྱི་རོལ་ཏུ་བཏོན་ཏེ། དེའི་ཉེ་འབྲེལ་ཀུན་ཀྱང་ཕྱི་རོལ་ཏུ་ཁྲིད་ནས་ཨིས་ར་ཨེལ་གྱི་སྒར་གྱི་ཕྱི་རོལ་དུ་བཞག་གོ།

༢༤ འོན་ཀྱང་གྲོང་ཁྱེར་དང་དེའི་ནང་ན་ཡོད་པ་ཐམས་ཅད་མེས་སྲེགས་ཤིང་། དངུལ་དང་གསེར་དང་ར་གན་དང་ལྕགས་ཀྱི་སྣོད་རྣམས་འབའ་ཞིག་ཡ་ཧོ་ཝཱའི་མཆོད་ཁང་གི་དཀོར་མཛོད་ཀྱི་ཕྱིར་ཕུལ་ལོ།

༢༥ ཡོ་ཤུ་ཨས་སྨད་འཚོང་མ་ར་ཧབ་དང་དེའི་ཕའི་ཁང་པ་དང་དེ་ལ་ཡོད་པ་ཐམས་ཅད་ཀྱི་སྲོག་སྐྱོབ་པར་བྱས་སོ། ཡང་དེ་ནི་དེ་རིང་གི་ཉིན་མོའི་བར་དུ་ཨིས་ར་ཨེལ་གྱི་ཁྲོད་དུ་གནས་སོ། ཅི་ལ་ཞེ་ན། དེས་ནི་ཡོ་ཤུ་ཨས་ཡེ་རི་ཀོར་ལྟ་ཉུལ་དུ་བཏང་པའི་མི་རྣམས་བཅབ་པའི་ཕྱིར་རོ༎

༢༦ དེའི་ཚེ་ཡོ་ཤུ་ཨས་མནའ་བཀལ་ཏེ་དེ་དག་ལ་འདི་སྐད་དུ། གྲོང་ཁྱེར་ཡེ་རི་ཀོ་འདི་རྩིག་པའི་ཕྱིར་ལང་པའི་མི་དེ་ནི། ཡ་ཧོ་ཝཱའི་སྤྱན་སྔར་མི་གླུད་ལ་གྱུར་ཅིང་། དེའི་བུ་སྔོན་སྐྱེས་ནི་རྩིག་རྨང་འདིང་དུས་དང་། དེའི་བུ་མཐའ་ཆུང་ནི་རྒྱ་སྒོ་འཛུག་དུས་སུ་སྟོར་བར་ཤོག་ཅིག་སྨྲས་སོ༎

༢༧ དེའང་ཡ་ཧོ་ཝཱ་ཡོ་ཤུ་ཨ་དང་འགྲོགས་པས། ཡུལ་དེ་ཐམས་ཅད་ནང་དེའི་གྲགས་པ་དར་ཏོ༎

༧

འོན་ཀྱང་ཨིས་ར་ཨེལ་གྱི་བུ་རྣམས་ཀྱིས་བསྔོས་པའི་ནོར་ལ་བལྟས་ཏེ་ཉེས་པ་བྱས་སོ། ཡུ་དཱའི་སྡེ་ལས་སེ་རག་གི་བུ་ཟབ་དཱི་དེའི་བུ་ཀར་མི་དེའི་བུ་ཨ་ཁན་གྱིས་བསྔོས་པའི་ནོར་ལས་བླངས་པས། ཡ་ཧོ་ཝཱའི་ཐུགས་ཁྲོ་ཨིས་ར་ཨེལ་གྱི་བུ་རྣམས་ཀྱི་ཐོག་ཏུ་འབར་རོ༎

༢ ཡང་ཡོ་ཤུ་ཨས་ཡེ་རི་ཀོ་ནས་བེད་ཨེལ་གྱི་ཤར་ཕྱོགས་སུ་བེད་ཨ་ཝེན་དང་ཉེ་བའི་ཨ་ཨི་རུ་མི་རྣམས་བཏང་ཞིང་དེ་དག་ལ་འདི་སྐད་དུ། ཡུལ་ལ་ལྟ་ཉུལ་བྱེད་དུ་གྱེན་ལ་སོང་ཞིག་ཟེར་བས་མི་རྣམས་ཨ་ཨི་ལྟ་རུ་གྱེན་ལ་སོང་ངོ་།

༣ ཡང་དེ་དག་ཡོ་ཤུ་ཨའི་མདུན་དུ་ཕྱིར་ལོག་ནས་དེ་ལ། མི་སྡེ་ཐམས་ཅད་གྱེན་དུ་འགྲོ་མི་དགོས་ཏེ། ཨ་ཨི་འཇོམ་པ་ལ་མི་སྟོང་གཉིས་གསུམ་གྱེན་དུ་འགྲོ་བས་ཆོག དེ་དག་གི་གྲངས་ཉུང་བ་ཡིན་པས་མི་སྡེ་ཐམས་ཅད་ལ་དཀའ་ལས་འགེལ་བར་མི་རུང་ངོ་ཞེས་སྨྲས་སོ།

༤ དེས་ན་མི་སྡེ་ལས་སྟོང་གསུམ་ཙམ་དེར་སོང་ནས། ཨ་ཨིའི་མི་རྣམས་ཀྱི་དྲུང་ནས་བྲོས་པ་དང་།

༥ ཨ་ཨི་པ་རྣམས་ཀྱིས་དེ་དག་ལས་མི་སུམ་ཅུ་སོ་དྲུག་ཙམ་བསད་ནས། རྒྱ་སྒོ་ནས་ཤེ་བཱ་རིམ་གྱི་བར་དུ་དེ་དག་ལ་དེད་ཅིང་ཐུར་འབབ་ལ་ཡང་དེ་དག་ལས་རྒྱལ་ལོ། དེའི་ཕྱིར་མི་སྡེའི་སྙིང་འདར་ནས་ཆུ་ལྟར་གྱུར་ཏོ༎

༦ ཡང་ཡོ་ཤུ་ཨས་རང་གི་གོས་རྣམས་དྲལ་ཞིང་དགོངས་མོའི་བར་དུ་ཡ་ཧོ་ཝཱའི་སྒྲོམ་གྱི་མདུན་དུ་ལུས་ས་ལ་བརྡབས་ཏེ། དེ་རང་དང་ཨིས་ར་ཨེལ་གྱི་རྒན་པོ་རྣམས་ཀྱིས་རང་གི་མགོ་ལ་ཐལ་བ་གཡོགས་སོ།

༧ ཡང་ཡོ་ཤུ་ཨས་འདི་སྐད་དུ། ཀྱེ་གཙོ་བོ་ཡ་ཧོ་ཝཱ། ངེད་འཆི་བའི་ཕྱིར་ཨ་མོར་པ་རྣམས་ཀྱི་ལག་ཏུ་གནང་བའི་དོན་དུ་ཁྱེད་ཀྱིས་མི་བརྒྱུད་འདི་ཡོར་དན་གྱི་ཚུ་རོལ་ཅི་ལ་དྲངས་པ་ཡིན། ངེད་ཀྱི་ཚོད་བཟུང་ནས་ཡོར་དན་གྱི་ཕ་རོལ་དུ་བསྡད་པ་ཡིན་ན་ཅི་མ་རུང་།

༨ ཀྱེ་གཙོ་བོ་ཨིས་ར་ཨེལ་གྱིས་ཕ་རོལ་པ་རྣམས་ལ་རྒྱབ་བསྟན་ཞིང་ཤོར་བའི་འོག་ཏུ་ངས་ཅི་གསོལ་བར་བྱ།

༩ ཀ་ན་ཨན་པ་དང་ཡུལ་ན་གནས་པའི་མི་ཐམས་ཅད་ཀྱིས་གཏམ་དེ་ཐོས་ནས། ངེད་ལ་མཐའ་བསྐོར་ནས་ངེད་ཀྱི་མིང་ས་གཞིའི་ངོས་ལས་མེད་པར་བྱ། ཡང་ཁྱེད་རང་གི་མཚན་ཆེན་པོའི་སླད་དུ་ཅི་མཛད་པར་བྱ་ཞེས་ཞུས་སོ༎

༡༠ དེར་ཡ་ཧོ་ཝཱས་ཡོ་ཤུ་ཨ་ལ་ད་ལོངས་ཤིག ཅིའི་ཕྱིར་ཁྱོད་ལུས་ས་ལ་རྡབས་ཏེ་ཉལ།

༡༡ ཨིས་ར་ཨེལ་གྱིས་ཉེས་པ་བྱས་ཏེ་ངས་དེ་དག་ལ་བསྒོ་བའི་ཞལ་ཆད་ལས་འགལ་ནས། དེ་དག་གིས་བསྔོས་པའི་ནོར་ལས་བརྐུས་ཏེ་ཁྱེར་ནས་སྦས་ཏེ་ཡོ་བྱད་ཀྱི་ཁྲོད་དུ་བཞག་ཡོད།

༡༢ ད་ཨིས་ར་ཨེལ་གྱི་བུ་རྣམས་དམོད་པར་གྱུར་པས་ཕ་རོལ་པ་རྣམས་ཀྱི་ངོར་ཚུགས་མི་ཐུབ་པར་ཕ་རོལ་པ་རྣམས་ལ་ཤུལ་རྒྱབ་སྟོན་ནོ། བསྔོས་པའི་རྫས་དེ་ནི་ཁྱེད་ཀྱི་དཀྱིལ་ནས་མེད་པར་མི་བྱེད་པའི་བར་དུ་ང་ད་ཕྱིན་ཆད་ཁྱེད་དང་འགྲོགས་པར་མི་བྱའོ།

༡༣ ད་ལོངས་ལ་མི་སྡེ་ཐམས་ཅད་གཙང་སྦྲ་བྱོས་ལ་འདི་སྐད་ཅེས་སྨྲོས་ཤིག ནང་པར་གྱི་ཕྱིར་ཁྱེད་རྣམས་གཙང་སྦྲ་བྱོས་ཤིག དེ་ཅིའི་ཕྱིར་ཞེ་ན། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས། ཀྱེ་ཨིས་ར་ཨེལ། བསྔོས་པའི་རྫས་ཤིག་ཁྱོད་ཀྱི་དཀྱིལ་ན་ཡོད་པས། བསྔོས་པ་དེ་ཁྱོད་ཅག་གི་དཀྱིལ་ནས་མེད་པར་མ་བྱས་པའི་བར་དུ་ཁྱོད་ཅག་གི་ཕ་རོལ་པ་རྣམས་ཀྱི་ངོར་འཚུགས་པར་མི་ནུས་ཞེས་བཀའ་གནང་ངོ་།

༡༤ སང་སྔ་དྲོ་ཁྱེད་ཀྱིས་སྡེ་རྣམས་རིམ་བཞིན་ཚུར་འདྲེན་ཏེ། ཡ་ཧོ་ཝཱས་འཛིན་པའི་སྡེ་དེ་རང་གི་བརྒྱུད་རྣམས་རིམ་པ་བཞིན་ཚུར་འོང་བ་དང་། ཡ་ཧོ་ཝཱས་བསྟན་པའི་བརྒྱུད་དེ་རང་གི་ཁྱིམ་རྣམས་རིམ་བཞིན་ཚུར་འོང་བ་དང་། ཡ་ཧོ་ཝཱས་བཟུང་བའི་ཁྱིམ་དེ་རང་གི་སྐྱེས་པ་རྣམས་རིམ་པ་བཞིན་ཚུར་འོང་བར་དགོས།

༡༥ ཡང་བསྔོས་པའི་རྫས་དེ་ཡོད་པའི་མི་དེ་བཟུང་ནས་མི་དེ་ལ་གཏོགས་པ་ཐམས་ཅད་དང་བཅས་པ་མེས་སྲེག་པར་དགོས། དེ་ཅིའི་ཕྱིར་ཞེ་ན། མི་དེས་ཡ་ཧོ་ཝཱའི་ཞལ་ཆད་ལས་འགལ་ཞིང་ཨིས་ར་ཨེལ་གྱི་ཁྲོད་ན་ཉེས་པ་ཞིག་བྱས་པའི་ཕྱིར་རོ་ཞེས་བཀའ་གནང་ངོ་༎

༡༦ དེ་ནས་ཡོ་ཤུ་ཨ་ཐོ་རངས་ལ་ལངས་ཏེ་ཨིས་ར་ཨེལ་པའི་སྡེ་རྣམས་རིམ་བཞིན་ཚུར་འོང་བཅུག་ནས་ཡུ་དཱའི་སྡེ་བཟུང་ངོ་།

༡༧ ཡང་ཡུ་དཱའི་བརྒྱུད་རྣམས་ཚུར་འོང་བཅུག་ནས་སེ་རག་པའི་བརྒྱུད་བཟུང་། ཡང་སེ་རག་པའི་བརྒྱུད་སྐྱེས་པ་རེ་རེ་བཞིན་ཚུར་འོང་བཅུག་ནས་ཟབ་དཱི་བཟུང་།

༡༨ ཡང་དེའི་ཁྱིམ་གྱི་མི་རེ་ཚུར་འོང་བཅུག་ནས་ཡུ་དཱ་སྡེ་ལས་སེ་རག་གི་བུ་ཟབ་དཱི་དེའི་བུ་ཀར་མི་དེའི་བུ་ཨ་ཁན་བཟུང་ངོ་།

༡༩ ཡང་ཡོ་ཤུ་ཨས་ཨ་ཁན་ལ། ངའི་བུ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་སྟོད་ཅིང་ཁོང་གི་དྲུང་དུ་མཐོལ་བར་བྱོས་ཤིག་ང་ལ་མ་གསང་བར་ཁྱོད་ཀྱིས་ཅི་བྱས་པ་ང་ལ་ཤོད་ཅིག

༢༠ ཅེས་སྨྲས་པའི་ལན་དུ་ཨ་ཁན་གྱིས་ཡོ་ཤུ་ཨ་ལ། ངས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་སྤྱན་སྔར་ངོ་ཐོག་སྡིག་པ་བྱས་པ་ཡིན། ངས་འདི་དང་འདི་བྱས་པ་ཡིན།

༢༡ ངས་བཅོམ་ནོར་གྱི་ནང་ན་ཤི་ནེ་ཨར་པའི་ཨང་ཐུང་མཛེས་པ་ཞིག་དང་དངུལ་སྲང་ཉིས་བརྒྱ་དང་གསེར་གྱི་པག་བུ་གསེར་ལྔ་བཅུ་སྐར་ཡོད་པ་ཞིག་མཐོང་ནས། ནོར་བརྣབས་བྱུང་ནས་དེ་དག་ཁྱེར་པ་ཡིན། ཡང་ལྟོས་ཤིག ངའི་གུར་གྱི་གཞུང་ལ་སའི་འོག་ཏུ་སྦས་ཡོད། ཡང་མཐིལ་ན་དངུལ་དེ་ཡོད་ཅེས་བཤད་དོ༎

༢༢ ཡང་ཡོ་ཤུ་ཨས་བཏང་བའི་མི་དེ་རྣམས་གུར་དུ་བརྒྱུགས་པ་དང་། དེ་ནི་གུར་ན་སྦས་ཡོད་དེ་དངུལ་མཐིལ་ན་འདུག་གོ།

༢༣ ཡང་དེ་དག་གིས་དེ་རྣམས་གུར་གྱི་གཞུང་ནས་བླངས་ཏེ་ཡོ་ཤུ་ཨ་དང་ཨིས་ར་ཨེལ་གྱི་བུ་རྣམས་ཀྱི་མདུན་དུ་ཁྱེར་བ་དང་། ཡ་ཧོ་ཝཱའི་དྲུང་དུ་བཞག་གོ།

༢༤ དེ་ནས་ཡོ་ཤུ་ཨས་ཨིས་ར་ཨེལ་ཐམས་ཅད་དང་ལྷན་ཅིག་ཏུ་སེ་རག་གི་བུ་ཨ་ཁན་ནི་དངུལ་དང་ཨང་ཐུང་དང་གསེར་གྱི་པག་བུ་དང་། དེའི་བུ་དང་བུ་མོ་དང་ཕྲུ་གུ་དང་བོང་བུ་དང་ལུག་རྣམས་དང་གུར་དང་དེ་ལ་གཏོགས་པ་ཐམས་ཅད་དང་བཅས་པ་ཨ་ཀོར་གྱི་ལུང་པར་ཁྱེར་ཏེ།

༢༥ ཡོ་ཤུ་ཨས་དེ་ལ། ཁྱོད་ཀྱིས་ངེད་ལ་ཅི་ལ་སྡུག་བསྔལ་དུ་བཅུག ད་ཉིན་འདི་ལ་ཡ་ཧོ་ཝཱས་ཁྱོད་ལ་སྡུག་པོ་གནང་བར་འགྱུར་ཞེས་སྨྲས་ནས། ཨིས་ར་ཨེལ་ཐམས་ཅད་ཀྱིས་མི་དེ་རྡོ་རུབ་ལ་བཏང་སྟེ་བསད་པ་དང་། དེ་དག་རྡོ་རུབ་ཀྱིས་བསད་པའི་འོག་མེས་སྲེགས་སོ།

༢༦ དེའི་སྟེང་དུ་རྡོ་ཕུང་ཆེན་པོ་ཞིག་བརྩིགས་ནས་དེ་རིང་གི་ཉིན་མོའི་བར་དུ་ཡོད་དོ། དེ་ནས་ཡ་ཧོ་ཝཱའི་ཐུགས་ཁྲོ་དྲག་པོ་ཞི་བར་གྱུར་ཏོ། དེའི་ཕྱིར་དེ་རིང་གི་ཉིན་མོའི་བར་དུ་གནས་དེའི་མིང་ལ་ལུང་པ་ཨ་ཀོར་ཞེས་ཟེར་རོ༎

༨

ཡང་ཡ་ཧོ་ཝཱས་ཡོ་ཤུ་ཨ་ལ། མ་འཇིགས་ཤིག་སྙིང་མ་ཆུང་ཞིག དམག་མི་ཐམས་ཅད་ཁྱོད་དང་མཉམ་དུ་འཁྲིད་དེ་འདི་ནས་ཆས་ཏེ་ཨ་ཨི་རུ་གྱེན་དུ་སོང་ཞིག ལྟོས་ཤིག ངས་ཨ་ཨི་ཡི་རྒྱལ་པོ་དང་དེའི་མི་རྣམས་དང་གྲོང་ཁྱེར་དང་ཡུལ་ཁྱོད་ཀྱི་ལག་ཏུ་གནང་བ་ཡིན།

༢ ཇི་ལྟར་ཡེ་རི་ཀོ་དང་དེའི་རྒྱལ་པོ་ལ་བྱས་པ་ལྟར་ཨ་ཨི་དང་དེའི་རྒྱལ་པོ་ལ་ཡང་བྱེད་པར་དགོས་ཀྱི། དེར་རྙེད་པའི་ནོར་དང་ཕྱུགས་ཁྱེད་ཀྱི་ཕྱིར་བཅོམ་ནོར་དུ་ཁྱེར་ཞིག ད་གྲོང་ཁྱེར་གྱི་རྒྱབ་ཏུ་ལྐོག་འཇབ་པ་འཇོག་ཅིག་ཅེས་བཀའ་གནང་ངོ་༎

༣ དེའི་ཚེ་ཡོ་ཤུ་ཨ་དང་དམག་མི་ཐམས་ཅད་ཨ་ཨི་རུ་གྱེན་དུ་འགྲོ་བར་ཆས་སོ། ཡང་ཡོ་ཤུ་ཨས་དམག་མི་རྩལ་ཅན་རིམ་པ་སུམ་ཁྲི་འདམས་ནས་མཚན་དུས་སུ་བཏང་ནས།

༤ དེ་དག་ལ། ཁྱེད་གྲོང་ཁྱེར་གྱི་རྒྱབ་ན་ལྐོག་འཇབ་བྱེད་ཅིང་ཤིན་ཏུ་ཐག་རིང་པོར་མི་སྡོད་པར་ཁྱེད་ཐམས་ཅད་འཕྲལ་འགྲིག་སྡོད་ཅིག

༥ འོན་ཀྱང་ང་དང་། ང་དང་མཉམ་ཡོད་པའི་མི་ཚོགས་གྲོང་ཁྱེར་དང་ཉེ་བར་འགྲོ་ཞིང་དེ་དག་སྔར་ལྟར་ངེད་དང་འཕྲད་དུ་ཕྱི་རོལ་ཏུ་འཐོན་པའི་ཚེ་ངེད་དེ་དག་གི་དྲུང་ནས་འབྲོས་པར་བྱ།

༦ དེ་དག་གྲོང་ཁྱེར་དང་འཕྲལ་བའི་ཕྱིར་ངེད་ཀྱིས་དེ་དག་ངེད་ཀྱི་རྗེས་སུ་འདེད་འཇུག་པས། དེ་དག་གིས་སྔར་ལྟར་ངེད་ཀྱི་དྲུང་ནས་དེ་དག་འབྲོས་སོ་ཞེས་ཟེར་ཡོང་། ངེད་དེ་དག་གི་དྲུང་ནས་འབྲོས་པ་དང་།

༧ ཁྱེད་འཇབས་ལས་ཐོན་ཏེ་གྲོང་ཁྱེར་འཇོམས་པར་དགོས། ཡང་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་དེ་ཁྱེད་ཀྱི་ལག་ཏུ་གནང་བར་འགྱུར་རོ།

༨ ཡང་ཁྱེད་ཀྱིས་གྲོང་ཁྱེར་བཅོམ་ནས་གྲོང་ཁྱེར་ལ་མེ་རྒྱབ་པར་དགོས། ཡ་ཧོ་ཝཱའི་བཀའ་སྩལ་པ་བཞིན་དུ་བྱོས་ཤིག ལྟོས་ངས་ཁྱེད་ཚོ་ལ་བསྒོ་བ་ཡིན་ཞེས་སྨྲས་སོ།

༩ ཡང་ཡོ་ཤུ་ཨས་ལྐོག་འཇབ་བྱེད་དུ་མི་དེ་རྣམས་བཏང་བས། བེད་ཨེལ་དང་ཨ་ཨིའི་བར་ལ་ཨ་ཨིའི་ནུབ་ཕྱོགས་སུ་འཇབ་ཅིང་བསྡད་པ་དང་། མཚན་མོ་ལ་ཡོ་ཤུ་ཨ་མི་སྡེའི་ཁྲོད་དུ་བསྡད་དོ༎

༡༠ ཡང་ཡོ་ཤུ་ཨ་ཐོ་རངས་ལ་ལངས་ཏེ་མི་སྡེ་བསྡུས་ནས། ཨིས་ར་ཨེལ་གྱི་རྒན་པོ་དང་བཅས་པ་མི་སྡེའི་སྔོན་དུ་ཨ་ཨིའི་ཕྱོགས་སུ་གྱེན་དུ་སོང་ངོ་།

༡༡ ཡང་དེ་དང་མཉམ་དུ་ཡོད་པའི་དམག་མི་ཐམས་ཅད་གྱེན་དུ་འགྲོ་ཞིང་ཉེ་བར་བསླེབས་ཏེ་གྲོང་ཁྱེར་གྱི་མདུན་དུ་ཕྱིན་ནས་བྱང་ཕྱོགས་སུ་སྒར་བཏབ་པ་དང་། དེ་དག་དང་ཨ་ཨི་ཡི་བར་ལ་ལུང་པ་ཞིག་ཡོད་པ་ཡིན།

༡༢ ཡང་མི་ལྔ་སྟོང་ལྐོག་འཇབ་བྱེད་དུ་བེད་ཨེལ་དང་ཨ་ཨི་ཡི་བར་ན་གྲོང་ཁྱེར་གྱི་ནུབ་ཕྱོགས་སུ་བཞག་གོ།

༡༣ ཡང་དེ་དག་གིས་མི་སྡེ་ཞེ་ན་གྲོང་ཁྱེར་གྱི་བྱང་ཕྱོགས་སུ་ཡོད་པའི་དམག་སྒར་དང་། གྲོང་ཁྱེར་གྱི་ནུབ་ཕྱོགས་སུ་སྒུག་པ་རྣམས་བསྒྲིགས་ནས་ཡོ་ཤུ་ཨ་མཚན་མོ་དེ་ལ་ལུང་པའི་གཞུང་དུ་དོང་ངོ་།

༡༤ ཡང་ཨ་ཨི་ཡི་རྒྱལ་པོས་དེ་མཐོང་བའི་ཚེ་ཐོ་རངས་ལ་མྱུར་དུ་ལངས་ཏེ་གྲོང་ཁྱེར་གྱི་མི་རྣམས་སམ། རྒྱལ་པོ་དང་དེའི་མི་བརྒྱུད་ཨིས་ར་ཨེལ་ལ་འཐབ་མོ་བྱེད་དུ་ཁ་འཆམ་པའི་གནས་སུ་ཐང་གི་མདུན་ལ་ཕྱི་རོལ་ཏུ་ཐོན། གྲོང་ཁྱེར་གྱི་རྒྱབ་ཏུ་རང་གི་ཕྱིར་ལྐོག་འཇབ་བཞག་ཡོད་པ་མ་ཤེས་སོ།

༡༥ ཡང་ཡོ་ཤུ་ཨ་དང་ཨིས་ར་ཨེལ་ཐམས་ཅད་དེ་དག་ལས་ཕམ་པ་ལྟར་བྱས་ཤིང་འབྲོག་སྟོང་གི་ལམ་ལ་ཤོར་བས།

༡༦ གྲོང་ཁྱེར་ན་ཡོད་པའི་མི་ཐམས་ཅད་དེ་དག་ལ་འདེད་པའི་ཕྱིར་བོས་ནས་ཡོ་ཤུ་ཨ་ལ་བདས་པ་དང་། གྲོང་ཁྱེར་ལས་འགྱངས་སོ།

༡༧ ཨ་ཨི་དང་བེད་ཨེལ་གྱི་མི་གཅིག་ཀྱང་མ་ལུས་པར་ཨིས་ར་ཨེལ་གྱི་རྗེས་སུ་དེད་པ་དང་། གྲོང་ཁྱེར་གྱི་རྒྱ་སྒོ་རྣམས་ཀྱང་ཕྱེས་ཏེ་བཞག་ནས། ཨིས་ར་ཨེལ་ལ་བདས་སོ༎

༡༨ དེའི་ཚེ་ཡ་ཧོ་ཝཱས་ཡོ་ཤུ་ཨ་ལ་ཁྱོད་ཀྱི་ལག་ཏུ་ཡོད་པའི་མདུང་ཨ་ཨིའི་ཕྱོགས་སུ་རྐྱོང་ཞིག ངས་དེ་ཁྱོད་ཀྱི་ལག་ཏུ་གཏོང་ངོ་ཞེས་བཀའ་གནང་བས། ཡོ་ཤུ་ཨས་ལག་ཏུ་ཡོད་པའི་མདུང་གྲོང་ཁྱེར་གྱི་ཕྱོགས་སུ་བརྐྱངས་སོ།

༡༩ ཡང་ལག་པ་རྐྱང་མ་ཐག་འཇབ་མཁན་རྣམས་རང་གི་གནས་ནས་མྱུར་དུ་རྒྱུག་ཅིང་གྲོང་ཁྱེར་གྱི་ནང་དུ་འོངས་ནས་བཅོམ་ནས། མྱུར་དུ་གྲོང་ཁྱེར་ལ་མེ་བརྒྱབ་བོ།

༢༠ ཡང་ཨ་ཨི་པ་རྣམས་ཕྱི་མིག་བལྟས་པས་ད་གྲོང་ཁྱེར་གྱི་དུ་བ་ནམ་མཁར་འཐུལ་བར་མཐོང་བའི་ཚེ། འདིར་རམ་དེར་ཤོར་བའི་སྟོབས་ཡལ་བས། འབྲོག་སྟོང་གི་ཕྱོགས་སུ་ཤོར་བའི་མི་སྡེ་ནི་དེད་པ་རྣམས་ཀྱི་ཕྱོགས་སུ་ཕྱིར་ལོག་གོ།

༢༡ འོན་ཀྱང་ཡོ་ཤུ་ཨ་དང་ཨིས་ར་ཨེལ་ཀུན་གྱིས་ནི་འཇབ་མཁན་རྣམས་ཀྱིས་གྲོང་ཁྱེར་བཅོམ་ནས་གྲོང་ཁྱེར་ནས་དུ་བ་འཐུལ་བར་མཐོང་བས་ཕྱིར་ལོག་ཅིང་ཨ་ཨི་པ་རྣམས་ཕམ་པར་བྱས་སོ།

༢༢ ཡང་ཁོ་རྣམས་དེ་དག་གི་ཕྱོགས་སུ་གྲོང་ཁྱེར་གྱི་ནང་ནས་ཐོན་ཅིང་ཆ་གཅིག་ནི་འདི་ཕྱོགས་ནས་ཆ་གཅིག་ནི་དེ་ཕྱོགས་ནས་འོངས་ཏེ། དེ་དག་ཨིས་ར་ཨེལ་གྱི་དཀྱིལ་དུ་འཁད་པས། དེ་དག་ལས་གཅིག་ཀྱང་ལུས་མ་བཅུག་འབྲོས་སུའང་མ་བཅུག་གོ།

༢༣ ཨ་ཨི་ཡི་རྒྱལ་པོ་ཡང་གསོན་པོར་བཟུང་ནས་ཡོ་ཤུ་ཨའི་དྲུང་དུ་ཁྲིད་དོ༎

༢༤ ཡང་ཨིས་ར་ཨེལ་གྱིས་ཨ་ཨི་པ་ཐམས་ཅད་ཞིང་དང་འབྲོག་སྟོང་ན་གང་དུ་དེ་དག་ལ་བདས་ས་དེར་བསད་ཚར་པ་དང་། གཅིག་ཀྱང་མ་ལུས་པ་ཙམ་དུ་ཐམས་ཅད་རལ་གྲིའི་ཁས་འགུམ་ཟིན་ནས། ཨིས་ར་ཨེལ་ཀུན་གྱིས་ཨ་ཨིའི་ཕྱོགས་སུ་སོང་ཞིང་དེར་ཡོད་པའི་མི་རྣམས་ཀྱང་རལ་གྲིའི་ཁས་བརྡུངས་སོ།

༢༥ ཡང་ཉིན་དེ་རང་དུ་བསད་པའི་ཨ་ཨི་པ་སྐྱེས་པ་དང་བུད་མེད་ཐམས་ཅད་ཀྱི་གྲངས་ནི་སྟོང་བཅུ་གཉིས་སོ།

༢༦ ཨ་ཨི་པ་ཐམས་ཅད་མེད་པར་མ་གྱུར་བའི་བར་དུ་ཡོ་ཤུ་ཨས་ལག་པར་ཐོགས་པའི་མདུང་བརྐྱངས་པ་དེ་ནི་ཕྱིར་མ་བླངས་སོ།

༢༧ ཡ་ཧོ་ཝཱས་ཡོ་ཤུ་ཨ་ལ་བཀའ་གནང་བ་བཞིན་དུ་ཨིས་ར་ཨེལ་གྱིས་གྲོང་ཁྱེར་དེའི་ཕྱུགས་དང་ནོར་འབའ་ཞིག་བཅོམ་ནོར་དུ་ཁྱེར་ཏོ།

༢༨ ཡང་ཡོ་ཤུ་ཨས་ཨ་ཨི་མེས་བསྲེགས་ནས་དེ་རིང་གི་ཉིན་མོའི་བར་དུ་འཇིགས་པའི་ཕུང་པོ་དུས་རྒྱུན་དུ་ལུས་པ་ཞིག་བྱས་སོ།

༢༩ ཡང་ཨ་ཨིའི་རྒྱལ་པོ་དགོངས་མོའི་བར་དུ་ཤིང་ལ་འཕྱར་བ་དང་། ཉི་མ་ནུབ་དུས་སུ་ཡོ་ཤུ་ཨས་བསྒོ་བ་བཞིན་དུ་དེ་དག་གིས་རོ་ཤིང་ལས་བཀྲོལ་ཞིང་གྲོང་ཁྱེར་གྱི་རྒྱ་སྒོའི་འགྲམ་དུ་བསྐྱུར་ནས། དེའི་སྟེང་དུ་བརྩིགས་པའི་རྡོ་ཕུང་ཆེན་པོ་ཞིག་དེ་རིང་གི་བར་དུ་ཡོད་དོ༎

༣༠ དེའི་ཚེ་ཡོ་ཤུ་ཨས་རི་ཨེ་བལ་དུ་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་མཆོད་ཁྲི་ཞིག་བརྩིགས་ཏེ།

༣༡ ཡ་ཧོ་ཝཱའི་བྲན་པོ་མོ་ཤེས་ཨིས་ར་ཨེལ་གྱི་བུ་རྣམས་ལ་བསྒོ་བ་དང་བསྟུན་ཏེ། མོ་ཤེའི་བཀའ་ཁྲིམས་ཀྱི་མདོ་ན་གསུངས་པ་བཞིན་དུ་མཆོད་ཁྲི་དེ་ནི་མ་བཟོས་ཤིང་ལྕགས་གང་ཡང་མ་བཏབ་པའི་རྡོ་རྣམས་ཡིན་ཏེ། དེའི་ཁར་ཡ་ཧོ་ཝཱ་ལ་སྦྱིན་སྲེག་རྣམས་ཀྱང་མཆོད་པར་ཕུལ། བདེ་བའི་དམར་མཆོད་རྣམས་ཀྱང་ཕུལ་ལོ།

༣༢ མོ་ཤེས་ཨིས་ར་ཨེལ་གྱི་བུ་རྣམས་ཀྱི་མཐོང་ངོར་ཡི་གེར་བྲིས་ཡོད་པའི་བཀའ་ཁྲིམས་ཀྱི་དཔེ་བཞིན་དུ། ཡོ་ཤུ་ཨས་གནས་དེར་རྡོ་རྣམས་ཀྱི་ཁར་འདྲ་དཔེ་ཞིག་བརྐོས་སོ།

༣༣ ཡང་སྔར་ཡ་ཧོ་ཝཱའི་བྲན་པོ་མོ་ཤེས་ཨིས་ར་ཨེལ་གྱི་བུ་བརྒྱུད་ལ་ཇི་ལྟར་དུ་བྱིན་རླབས་བྱེད་པར་དགོས་ཤེས་བསྟན་པ་བཞིན་དུ། ཨིས་ར་ཨེལ་ཐམས་ཅད་དང་རྒན་པོ་རྣམས་དང་འགོ་བྱེད་རྣམས་དང་ཁྲིམས་དཔོན་རྣམས་སྒྲོམ་གྱི་ཕྱོགས་གཉིས་སུ། ཡ་ཧོ་ཝཱའི་ཞལ་ཆད་ཀྱི་སྒྲོམ་འཁྱེར་བའི་ལེ་ཝི་པ་བླ་མ་རྣམས་ཀྱི་ཐད་དུ་མི་ཡན་དང་གཞིས་སྐྱེས་མ་ལུས་པར་ཚོགས་ཀྱི་ཕྱེད་ཅིག་གེ་རི་ཟིམ་རིའི་ཕྱོགས་དང་། ཕྱེད་ཅིག་རི་ཨེ་བལ་གྱི་ཕྱོགས་སུ་བསྡད་དོ།

༣༤ དེའི་འོག་ཏུ་བཀའ་ཁྲིམས་ཀྱི་མདོ་ན་གསུངས་པ་ཁོ་ན་བཞིན་དུ་དེས་ནི་བཀའ་ཁྲིམས་ཀྱི་ཚིག་ཐམས་ཅད་བྱིན་རླབས་དང་དམོད་པ་རྣམས་བཀླགས་སོ།

༣༥ མོ་ཤེས་བསྒོ་བའི་གསུང་ཐམས་ཅད་ལས་ཚིག་གཅིག་ཀྱང་མ་ལུས་པར་ཡོ་ཤུ་ཨས་ཨིས་ར་ཨེལ་གྱི་ཚོགས་ཐམས་ཅད་བུད་མེད་དང་བྱིས་པ་དང་དེ་དག་གི་ཁྲོད་དུ་འགྲོ་བའི་མི་ཡན་དང་བཅས་པ་རྣམས་ཀྱི་མདུན་དུ་བཀླགས་སོ༎

༩

ཡང་ཡོར་དན་གྱི་ཕ་རོལ་ན་རི་བརྒྱུད་དང་ཐང་དང་ལི་བ་ནོན་གྱི་ཕྱོགས་སུ་རྒྱ་མཚོ་ཆེན་པོའི་འགྲམ་ཐམས་ཅད་ན་གནས་པའི་རྒྱལ་པོ་ཀུན་ཧེད་པ་དང་ཨ་མོར་པ་དང་ཀ་ན་ཨན་པ་དང་ཕེ་རི་ཟི་པ་དང་ཧི་ཝི་པ་དང་ཡེ་བུས་པའི་རྒྱལ་པོ་ཀུན་གྱིས་གཏམ་དེ་ཐོས་པའི་ཚེ།

༢ སེམས་མཐུན་པར་ཡོ་ཤུ་ཨ་དང་ཨིས་ར་ཨེལ་ལ་དམག་འདྲེན་དུ་དེ་དག་ཐམས་ཅད་གཅིག་ཏུ་འདུས་སོ༎

༣ གི་བེ་ཨོན་གྱི་ཡུལ་མིས་ནི་ཡོ་ཤུ་ཨས་ཡེ་རི་ཀོ་དང་ཨ་ཨི་ལ་ཇི་ལྟར་བྱས་པའི་གཏམ་ཐོས་ནས།

༤ གཡོ་སྒྱུ་བྱས་ཏེ་བང་ཆེན་ལྟར་བྱས་ནས། ལམ་རྒྱགས་ཤོམ་ཞིང་བོང་བུ་རྣམས་ལ་ཕད་རྙིང་དང་རྒུན་ཆང་གི་ཕྱིར་རྐྱལ་པ་རྙིང་ཞིང་རལ་བ་ཐ་གུས་བཅིངས་པ་རྣམས་བཀལ་བ་དང་།

༥ རྐང་པ་ལ་ལྷམ་རྙིང་ལྷན་པ་བཏབ་པ་དང་། ལུས་ལ་གོས་རྙིང་གོན་པ་དང་། ལམ་རྒྱགས་ཀྱི་བག་ལེབ་ཚང་མ་བམ་པར་ཆགས་མཁན་སྐམ་པོ་ཁྱེར་ཏོ།

༦ ཡང་དེ་དག་གིལ་གལ་དུ་ཡོད་པའི་སྒར་དུ་ཡོ་ཤུ་ཨའི་དྲུང་དུ་ཕྱིན་ནས་དེ་དང་ཨིས་ར་ཨེལ་གྱི་མི་རྣམས་ལ་སྨྲས་པ། ངེད་ཡུལ་ཐག་རིང་བ་ཞིག་ནས་འོངས་པས་ངེད་དང་ཁ་ཆད་ཅིག་བྱོས་ཞིག

༧ ཨིས་ར་ཨེལ་གྱི་མི་རྣམས་ཧི་ཝི་པ་རྣམས་ལ་ཁྱོད་ཅག་ངའི་དཀྱིལ་དུ་གནས་ཡོད་ལས་ཆེ། ངས་ཁྱོད་དང་ཁ་ཆད་བྱེད་པ་ཇི་ལྟར་ནུས་ཤེས་ཟེར་བ་ལས།

༨ དེ་དག་གིས་ཡོ་ཤུ་ཨ་ལ་ངེད་ནི་ཁྱེད་ཀྱི་བྲན་པོ་རྣམས་ཡིན་ནོ་ཞེས་སྨྲས་སོ། ཡང་ཡོ་ཤུ་ཨས་དེ་དག་ལ་ཁྱེད་སུ་ཡིན། གང་ནས་བྱུང་བྱས་པ་དང་།

༩ དེ་དག་གིས་དེ་ལ་ཡ་ཧོ་ཝཱ་ཁྱེད་ཀྱི་དཀོན་མཆོག་གི་མཚན་གྱི་ཕྱིར་ཁྱེད་ཀྱི་བྲན་རྣམས་ཡུལ་ཤིན་ཏུ་ཐག་རིང་བ་ནས་འོངས་ཏེ། ཁོང་གི་སྙན་གྲགས་དང་མི་སེར་ཡུལ་ན་ཅི་མཛད་པ་ཐམས་ཅད་དང་།

༡༠ ཡོར་དན་ཆུ་བོའི་ཕ་རོལ་ན་ཡོད་པའི་ཨ་མོར་པའི་རྒྱལ་པོ་གཉིས་སམ། ཧེས་བོན་གྱི་རྒྱལ་པོ་སི་ཧོན་དང་ཨས་ཐཱ་རོད་ན་གནས་པའི་བཱ་ཤན་གྱི་རྒྱལ་པོ་ཨོག་ལ་ཅི་མཛད་པ་ཐམས་ཅད་ངེད་ཀྱིས་ཐོས་སོ།

༡༡ ཡང་ངེད་ཀྱི་རྒན་པོ་རྣམས་ཡུལ་མི་ཐམས་ཅད་དང་བཅས་པས་ངེད་ལ་འདི་སྐད་ཅེས་སྨྲས་པ། ཁྱེད་ཀྱི་ལག་ཏུ་ལམ་རྒྱགས་ཁྱེར་ཞིང་དེ་དག་བསུར་སོང་ལ་དེ་དག་ལ་ངེད་ནི་ཁྱེད་ཀྱི་བྲན་ཡིན་པས་ངེད་དང་ཁ་ཆད་བྱོས་ཤིག་ཅེས་ཞུས་ཤིག

༡༢ ཡང་ངེད་ནི་ཁྱེད་དང་མཇལ་དུ་ཆས་པའི་ཉིན་མོ་ལ་བག་ལེབ་འདི་ནི་ལམ་རྒྱགས་སུ་ཁང་པ་ནས་ཁྱེར་ཙ་ན་ཚ་བ་མོད་ཀྱི། ད་ལྟོས་ཤིག་གྱོང་པོ་དང་བམ་པར་སོང་།

༡༣ ཡང་རྐྱལ་པ་རྣམས་རྒུན་ཆང་གིས་བཀང་ཚེ་གསར་པ་མོད་ཀྱི། ད་ལྟོས་དང་རལ་བར་གྱུར་པ་དང་། ལམ་ཐག་ཤིན་ཏུ་རིང་བའི་རྐྱེན་གྱིས་ངེད་ཀྱི་གོས་དང་ལྷམ་འདི་རྣམས་རྙིང་བར་གྱུར་ཏོ་ཞེས་སྨྲས་སོ།

༡༤ ཡང་མི་རྣམས་ཀྱིས་ཡ་ཧོ་ཝཱའི་ཞལ་ནས་བཀའ་ལན་མ་ཞུས་པར་དེ་དག་གི་ལམ་རྒྱགས་ལས་བླངས་སོ།

༡༥ ཡང་ཡོ་ཤུ་ཨས་དེ་དག་དང་བཟང་སྒྲིག་བྱས་ཤིང་དེ་དག་འཚོར་བཅུག་ཕྱིར་ཁ་ཆད་བྱས་པ་དང་། དེ་ལ་བརྟེན་ནས་མི་ཚོགས་ཀྱི་འགོ་བྱེད་རྣམས་ཀྱིས་མནའ་བཞག་གོ།

༡༦ ཡང་དེ་དག་དང་ཁ་ཆད་བྱས་པ་ནས་བཟུང་སྟེ་ཞག་གསུམ་ལོན་པའི་འོག་ཏུ་དེ་དག་གིས་མི་དེ་རྣམས་ངེད་དང་ཐག་ཉེ་བར་ངེད་ཀྱི་དཀྱིལ་དུ་གནས་སོ་ཞེས་པའི་གཏམ་ཐོས་སོ།

༡༧ ཡང་ཨིས་ར་ཨེལ་གྱི་བུ་རྣམས་ཆས་ནས་ཞག་གསུམ་པ་ལ་དེ་དག་གི་གྲོང་ཁྱེར་གི་བེ་ཨོན་དང་ཀེ་ཕི་རཱ་དང་བེ་ཨེ་རོད་དང་ཁིར་ཡད་ཡེ་ཨ་རིམ་དང་བཞི་རུ་ཕྱིན་ནས།

༡༨ མི་ཚོགས་ཀྱི་འགོ་བྱེད་རྣམས་ཀྱིས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་དཔང་དུ་བཙུགས་ཏེ། དེ་དག་ལ་མནའ་བོར་བའི་ཕྱིར་ཨིས་ར་ཨེལ་གྱི་བུ་རྣམས་ཀྱིས་དེ་དག་ལ་དམག་མ་དྲངས་པས། མི་ཚོགས་ཐམས་ཅད་ཀྱིས་འགོ་བྱེད་རྣམས་ལ་འབར་བར་བྱས།

༡༩ ཡང་འགོ་བྱེད་ཐམས་ཅད་ཀྱིས་མི་ཚོགས་ལ་ངེད་ཀྱིས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་དཔང་དུ་བཙུགས་ཏེ་དེ་དག་ལ་མནའ་བོར་བས། ངེད་ཀྱིས་དེ་དག་ལ་རེག་པའི་མི་རིགས་ཀྱི།

༢༠ ངེད་ཀྱིས་དེ་དག་ལ་བོར་བའི་མནའི་རྐྱེན་གྱིས་ངེད་ལ་ཐུགས་ཁྲོ་འབབ་ཀྱིས་དོགས་པས། དེ་དག་འཚོར་འཇུག་ཅིང་དེ་དག་ལ་འདི་རང་བྱེད་པར་བྱ་ཞེས་ཟེར་པ་དང་།

༢༡ འགོ་བྱེད་རྣམས་ཀྱིས་དེ་དག་ལ་ད་འཚོ་བས་ཆོག་གོ་ཞེས་བྱས་ཤིང་། འགོ་བྱེད་རྣམས་ཀྱིས་དེ་དག་ལ་གཏམ་བྱས་པ་བཞིན་དུ་མི་ཚོགས་ཐམས་ཅད་ཀྱི་ཕྱིར་ཤིང་པ་དང་ཆུ་པར་གྱུར་ཏོ༎

༢༢ དེར་ཡོ་ཤུ་ཨས་དེ་དག་བོས་ནས་འདི་སྐད་དུ། ཁྱེད་ཚོས་ཅིའི་ཕྱིར་ངེད་ལ་གཡོ་སྒྱུ་བྱེད་ཅིང་ངེད་ནི་ཁྱེད་དང་ཐག་ཤིན་ཏུ་རིང་བ་ཡོད་ཅེས་བརྫུན་ཟེར་ཡང་ངེད་རྣམས་ཀྱི་དཀྱིལ་ན་གནས།

༢༣ དེས་ན་ཁྱེད་དམོད་པར་འགྱུར་ཏེ་ཁྱེད་ཀྱི་ཁྲོད་ལས་དཀོན་མཆོག་གི་མཆོད་ཁང་གི་ཕྱིར་གཡོག་པོ་དང་ཤིང་པ་དང་ཆུ་པ་འབྱུང་བ་ནམ་ཡང་ཟིན་པར་མི་འགྱུར་རོ་ཞེས་སྨྲས་པའི་ལན་དུ།

༢༤ དེ་དག་གིས་ཡོ་ཤུ་ཨ་ལ། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཉིད་ཀྱི་བྲན་པོ་མོ་ཤེ་ལ་འདི་སྐད་དུ། ངས་ཁྱོད་ཅག་ལ་ཡུལ་ཐམས་ཅད་གཏོང་ཞིང་ཡུལ་མི་ཐམས་ཅད་ཁྱེད་ཀྱི་སྔོན་ལ་མེད་པར་བྱེད་པར་འགྱུར་ཞེས་བཀའ་སྩལ་པ་དེའི་གཏམ་ཁྱེད་ཀྱི་བྲན་རྣམས་ལ་ཏན་ཏན་བཤད་བྱུང་བས། ང་ཚོའི་སྲོག་གི་ཕྱིར་ཁྱེད་ལ་འཇིགས་ཏེ་དེ་ལྟར་བྱས་སོ།

༢༥ ད་གཟིགས་ཤིག་ང་ཚོ་ཁྱེད་ཀྱི་ཕྱག་ཏུ་ཡོད་པས་ཁྱེད་ཀྱི་ཐུགས་དགོངས་ལ་ཅི་རིགས་ཤིང་ལེགས་པ་ཡིན་པ་ང་ཚོ་ལ་མཛད་དུ་གསོལ་ཞེས་ཞུས་པས།

༢༦ དེས་ནི་དེ་བཞིན་དུ་བྱེད་དེ་དེ་དག་མ་བསད་པར་ཨིས་ར་ཨེལ་གྱི་བུ་རྣམས་ཀྱི་ལག་པ་ནས་ཐར་བར་བྱས་སོ།

༢༧ ཡང་ཉིན་དེ་རང་ལ་ཡོ་ཤུ་ཨས་དེ་དག་མི་ཚོགས་དང་། ཡ་ཧོ་ཝཱས་ཉིད་ཀྱི་མཆོད་ཁྲིའི་ཕྱིར་འདམས་པའི་གནས་ཀྱི་ཆེད་དུ་དེ་རིང་གི་བར་དུ་ཤིང་པ་དང་ཆུ་པ་བྱེད་དུ་བཅུག་གོ།

༡༠

ཡང་ཡོ་ཤུ་ཨས་ཨ་ཨི་བཅོམ་ནས་དམོད་པར་བྱས་པ་དང་། ཡེ་རི་ཀོ་དང་དེའི་རྒྱལ་པོ་ལ་བྱས་པ་ལྟར་ཨ་ཨི་དང་དེའི་རྒྱལ་པོ་ལ་ཡང་བྱས་པ་དང་། གི་བེ་ཨོན་པས་ཨིས་ར་ཨེལ་དང་བཟང་སྒྲིག་བྱས་པས་དེ་དག་གི་དཀྱིལ་དུ་ཡོད་པའི་གཏམ་དེ་ཡེ་རུ་ཤ་ལེམ་གྱི་རྒྱལ་པོ་ཨ་དོ་ནི་ཚེ་དེག་གིས་ཐོས་པས།

༢ འཇིགས་སྐྲགས་སོ། དེ་ཅིའི་ཕྱིར་ཞེ་ན། གི་བེ་ཨོན་ནི་གྲོང་ཁྱེར་ཆེན་པོ་ཞིག་ཡིན་ཅིང་རྒྱལ་ས་རྣམས་ལས་རྒྱལ་ས་ལྟ་བུ་ཞིག་ཡིན་ཏེ། ཨ་ཨི་བས་ཆེན་པོ་དང་དེའི་སྐྱེས་པ་ཐམས་ཅད་དམག་རྩལ་ཅན་ཡིན་པའི་ཕྱིར་རོ།

༣ དེས་ན་ཡེ་རུ་ཤ་ལེམ་གྱི་རྒྱལ་པོ་ཨ་དོ་ནི་ཚེ་དེག་གིས་ཧེབ་རོན་གྱི་རྒྱལ་པོ་ཧོ་ཧམ་དང་། ཡར་མུད་ཀྱི་རྒྱལ་པོ་པིར་ཨམ་དང་། ལཱ་ཁིས་ཀྱི་རྒྱལ་པོ་ཡ་ཕི་ཡཱ་དང་། ཨེག་ལོན་གྱི་རྒྱལ་པོ་དེ་བིར་བཞི་ལ་ཕོ་ཉ་བཏང་ཞིང་དེ་དག་ལ།

༤ ང་ལ་གྲོགས་བྱེད་དུ་གྱེན་དུ་ཤོག་དང་། གི་བེ་ཨོན་གྱིས་ཡོ་ཤུ་ཨ་དང་ཨིས་ར་ཨེལ་གྱི་བུ་རྣམས་དང་བཟང་སྒྲིག་བྱས་པས་ངེད་ཀྱིས་གི་བེ་ཨོན་བཅོམ་པར་བྱ་ཞེས་སྦྲན་ནོ།

༥ ཡང་ཨ་མོར་པའི་རྒྱལ་པོ་རྣམས་ཞེ་ན་ཡེ་རུ་ཤ་ལེམ་གྱི་རྒྱལ་པོ་དང་། ཧེབ་རོན་གྱི་རྒྱལ་པོ་དང་། ཡར་མུད་ཀྱི་རྒྱལ་པོ་དང་། ལཱ་ཁིས་ཀྱི་རྒྱལ་པོ་དང་། ཨེག་ལོན་གྱི་རྒྱལ་པོ་ལྔ་དམག་དཔུང་ཐམས་ཅད་དང་བཅས་པ་འདུས་ཤིང་འོངས་པས་གི་བེ་ཨོན་གྱི་ཐད་དུ་དམག་སྒར་བཏབ་ནས་དེ་ལ་དམག་དྲངས་སོ༎

༦ ཡང་གི་བེ་ཨོན་པས་ཡོ་ཤུ་ཨའི་དྲུང་དུ་གིལ་གལ་ན་ཡོད་པའི་སྒར་དུ་ཕོ་ཉ་བཏང་ཞིང་དེ་ལ་རི་རྒྱུད་ན་གནས་པའི་ཨ་མོར་པའི་རྒྱལ་པོ་ཐམས་ཅད་ཀྱིས་བདག་ཅག་གི་དགྲ་བྱེད་དུ་འདུས་པས། བྲན་རྣམས་ཁྱེད་ཀྱི་ཕྱག་ནས་མི་སྤང་བར་མྱུར་དུ་བདག་ཅག་ལ་ར་མདའ་མཛད་དུ་གཤེགས་ཤིང་སྐྱོབ་པར་མཛད་དུ་གསོལ་ཞིག་ཅེས་སྤྲིངས་པས།

༧ ཡོ་ཤུ་ཨ་རང་དང་ལྷན་ཅིག་ཏུ་དམག་མི་ཐམས་ཅད་དང་མི་གྱད་པ་ཐམས་ཅད་གིལ་གལ་ནས་གྱེན་དུ་སོང་ངོ་།

༨ ཡང་ཡ་ཧོ་ཝཱས་ཡོ་ཤུ་ཨ་ལ་འདི་སྐད་དུ། དེ་དག་ལ་མ་འཇིགས་ཤིག ངས་དེ་དག་ཁྱོད་ཀྱི་ལག་ཏུ་བཏང་བས་སྐྱེས་པ་གང་ཞིག་ཀྱང་ཁྱོད་ཀྱི་འགྲན་ཟླ་བྱེད་པར་མི་འགྱུར་རོ་ཞེས་བཀའ་སྩལ་ཏོ།

༩ ཡང་ཡོ་ཤུ་ཨ་་གིལ་གལ་ནས་མཚན་ཐོག་ཐག་སོང་ནས་གློ་བུར་དུ་དེ་དག་གི་ཐོག་ཏུ་བྱུང་བ་དང་།

༡༠ ཡ་ཧོ་ཝཱས་དེ་དག་ཨིས་ར་ཨེལ་གྱི་མདུན་ནས་འཁྲུག་ཏུ་བཅུག་ཅིང་གི་བེ་ཨོན་དུ་གསོད་གཅོད་དྲག་པོས་དེ་དག་བརྡུངས་ནས་གྱེན་དུ་བེད་ཧོ་རོན་གྱི་ལམ་ལ་བདས་པ་དང་། ཨ་ཟེ་ཀཱ་དང་མ་ཀེ་དཱ་ཡི་བར་དུ་དེ་དག་ལ་བརྡུངས་སོ།

༡༡ ཡང་དེ་དག་ཨིས་ར་ཨེལ་གྱི་དྲུང་ནས་ཤོར་ཞིང་བེད་ཧོ་རོན་དུ་འབབ་པ་ལས། ཡ་ཧོ་ཝཱས་ནམ་མཁའ་ལས་དེ་དག་གི་ཐོག་ཏུ་ཨ་ཟེ་ཀཱའི་བར་དུ་རྡོ་བ་ཆེ་བ་རྣམས་ཕབ་པས་དེ་དག་ཤིའོ། ཡང་ཨིས་ར་ཨེལ་གྱི་བུ་རྣམས་ཀྱི་རལ་གྲིས་བསད་པའི་གྲངས་ལས་སེར་བས་བསད་པའི་མིའི་གྲངས་ཆེའོ༎

༡༢ ཡ་ཧོ་ཝཱས་ཨ་མོར་པ་རྣམས་ཨིས་ར་ཨེལ་གྱི་བུ་རྣམས་ཀྱི་དབང་དུ་གནང་བའི་ཉིན་དེ་ཉིད་ལ་ཡོ་ཤུ་ཨས་ཨིས་ར་ཨེལ་གྱི་མཐོང་ངོར་ཡ་ཧོ་ཝཱ་ལ་ཞུ་གླེང་འདི་ཞུས་པ། ཉི་མ་ཁྱེད་ནི་གི་བེ་ཨོན་ནས་ཕར་མ་འགྲོ། ཟླ་བ་ཁྱོད་ནི་ལུང་པ་ཨ་ཡ་ལོན་དུ་སྡོད།

༡༣ མི་བརྒྱུད་ཀྱིས་དགྲ་ལས་དགྲ་ལན་བླང་བའི་བར། ཉི་མ་ཕར་མ་སོང་ཞིག་ཟླ་བ་སྡོད་པར་བྱོས། དེ་སྐད་ཅེས་ཡ་ཤཱ་ཨར་༼བོད་སྐད་དུ་ཆོས་དྲང་བ་རྣམས་༽ཀྱི་མདོ་ཞེས་བྱ་བ་ན་བྲིས་པ་མ་ཡིན་ནམ། ཡང་ཉི་མ་ནམ་མཁའི་དབུས་ན་མ་གཡོ་བར་བསྡད་ཅིང་ཉིན་ཧྲིལ་པོ་ཙམ་ནུབ་པ་ལ་མ་རིངས་སོ།

༡༤ ཡ་ཧོ་ཝཱས་སྐྱེས་པ་ཞིག་གི་སྐད་ལ་གསན་པ་དང་འདྲ་བའི་ཉིན་མོ་སྔར་ཡང་མ་བྱུང་། རྗེས་སུ་ཡང་མ་བྱུང་ངོ་། དེ་ཅིའི་ཕྱིར་ཞེ་ན། ཡ་ཧོ་ཝཱས་ཨིས་ར་ཨེལ་གྱི་ཕྱོགས་མཛད་ཅིང་འཐབ་པའི་ཕྱིར་རོ༎

༡༥ ཡང་ཡོ་ཤུ་ཨ་དང་ཨིས་ར་ཨེལ་ཐམས་ཅད་དེ་དང་ལྷན་ཅིག་ཏུ་གིལ་གལ་ན་ཡོད་པའི་སྒར་དུ་ཕྱིར་ལོག་གོ།

༡༦ ཡང་རྒྱལ་པོ་ལྔ་དེ་ཤོར་ནས་མ་ཀེ་དཱ་ཡི་ཕུག་པར་ཡིབ་པར་བྱས་སོ།

༡༧ དེར་དེ་དག་གིས་ཡོ་ཤུ་ཨ་ལ་རྒྱལ་པོ་ལྔ་དེ་མ་ཀེ་དཱའི་ཕུག་པ་ན་བརྙེད་དོ་ཞེས་སྦྲན་པས།

༡༨ ཡོ་ཤུ་ཨ་ན་རེ། ཕུག་པའི་ཁའི་རྩར་རྡོ་ཆེན་པོ་རྣམས་སྒྲིལ་ལ་སྲུང་བའི་མི་རྣམས་དེར་ཞོག་ཅིག

༡༩ འོན་ཀྱང་ཁྱེད་རང་ནི་ཕ་རོལ་པ་རྣམས་ལ་འདེད་ཅིང་དེ་དག་གི་རྟིང་མཇུག་ལ་རྡུངས་ཤིག་དང་། དེ་དག་རང་གི་གྲོང་ཁྱེར་རྣམས་སུ་འབྲོས་སུ་མ་འཇུག་ཅིག ཡ་ཧོ་ཝཱ་ཁྱེད་ཀྱི་དཀོན་མཆོག་གིས་དེ་དག་ཁྱོད་ཀྱི་ལག་ཏུ་གནང་བའི་ཕྱིར་རོ།

༢༠ ཡང་ཡོ་ཤུ་ཨ་དང་ཨིས་ར་ཨེལ་གྱི་བུ་རྣམས་ཀྱིས་དེ་དག་གསོད་གཅོད་དྲག་པོས་བརྡུངས་ཤིང་མེད་པར་བྱེད་པ་ཚར་ནས། དེ་དག་ལས་ལུས་པ་རྣམས་རྫོང་རྣམས་སུ་ཤོར་ཞིང་ཐར་རོ།

༢༡ ཡང་མི་སྡེ་ཐམས་ཅད་ཁམས་བདེ་བར་ཡོ་ཤུ་ཨའི་དྲུང་དུ་མ་ཀེ་དཱ་རུ་ཡོད་པའི་སྒར་དུ་ཕྱིར་ལོག་ཅིང་། ཨིས་ར་ཨེལ་གྱི་བུ་རྣམས་ལས་གང་ལ་ཡང་མི་སུས་ཀྱང་ལྕེ་སྒུལ་བར་མ་བཏུབ་བོ༎

༢༢ དེ་ནས་ཡོ་ཤུ་ཨས་ད་ཕུག་པའི་ཁ་ཕྱེས་ནས་ཕུག་པའི་ནང་ནས་རྒྱལ་པོ་ལྔ་དེ་ངའི་དྲུང་དུ་ཁྲིད་ཅིག་བསྒོ་བ་དང་། དེ་དག་གིས་དེ་བཞིན་དུ་བྱེད་ཅིང་དེའི་དྲུང་དུ་ཕུལ་པ་ལས་ཕྱི་རོལ་དུ་ཁྲིད་པའི་རྒྱལ་པོ་ལྔ་ནི།

༢༣ ཡེ་རུ་ཤ་ལེམ་གྱི་རྒྱལ་པོ་དང་ཧེབ་རོན་གྱི་རྒྱལ་པོ་དང་ཡར་མུད་ཀྱི་རྒྱལ་པོ་དང་ལཱ་ཁིས་ཀྱི་རྒྱལ་པོ་དང་ཨེག་ལོན་གྱི་རྒྱལ་པོ་དང་ལྔའོ།

༢༤ ཡང་དེ་དག་གིས་རྒྱལ་པོ་ལྔ་དེ་ཡོ་ཤུ་ཨའི་དྲུང་དུ་ཕྱི་རོལ་ཏུ་ཁྲིད་པའི་ཚེ། ཡོ་ཤུ་ཨས་ཨིས་ར་ཨེལ་གྱི་མི་ཐམས་ཅད་ཚུར་བོས་ནས་ཁོ་རང་དང་མཉམ་དུ་སོང་བའི་དམག་དཔོན་རྣམས་ལ། ད་ཚུར་ཤོག་ལ་རྒྱལ་པོ་འདི་དག་གི་མཇིང་པ་ལ་ཁྱེད་ཀྱི་རྐང་པ་ཞོག་ཅིག་ཅེས་བསྒོ་བས། དེ་དག་ཚུར་འོངས་ཤིང་དེ་དག་གི་མཇིང་པ་ལ་རྐང་པ་བཞག་གོ།

༢༥ ཡང་ཡོ་ཤུ་ཨས་དེ་དག་ལ་མ་འཇིགས་ཤིག་ཉམས་མ་ང་བར་སྙིང་རུས་སྐྱེད་ལ་བརྟན་པར་གནས་ཤིག དེ་ཅིའི་ཕྱིར་ཞེ་ན། ཡ་ཧོ་ཝཱས་ནི་ཁྱེད་ཀྱིས་འཐབ་པའི་ཕ་རོལ་པ་ཐམས་ཅད་ལ་འདི་དང་འདྲ་བར་མཛད་པར་འགྱུར་རོ་ཞེས་སྨྲས་སོ།

༢༦ ཡང་དེའི་འོག་ཏུ་ཡོ་ཤུ་ཨས་དེ་དག་ལ་བརྡུངས་ནས་བསད་དེ། སྐྱེ་ཤིང་ལྔ་ལ་འཕྱར་ནས་དགོངས་མོའི་བར་དུ་ཤིང་ལས་དཔྱངས་པར་གནས་སོ།

༢༧ ཡང་ཉི་མ་ནུབ་དུས་སུ་ཡོ་ཤུ་ཨས་བསྒོ་བས་དེ་དག་ཤིང་སྡོང་ལས་ཕབ་སྟེ། གང་ན་ཡིབ་པའི་ཕུག་པར་དེ་དག་གི་རོ་རྣམས་བསྐྱུར་ནས་དེ་རིང་གི་བར་དུ་ཕུག་པའི་ཁ་ལ་རྡོ་ཆེན་པོ་རྣམས་བསྒྲིལ་ཏོ༎

༢༨ ཡང་ཉིན་དེ་ཉིད་ལ་ཡོ་ཤུ་ཨས་མ་ཀེ་དཱ་བཅོམ་ཞིང་རལ་གྲིའི་ཁས་བརྡུངས་ནས། དེའི་རྒྱལ་པོ་དང་དེར་གནས་པའི་མི་ཐམས་ཅད་ཡོངས་སུ་ཚར་བཅད་དེ། མི་གཅིག་ཀྱང་ཤོར་མ་བཅུག་གོ། ཡེ་རི་ཀོའི་རྒྱལ་པོ་ལ་བྱས་པ་ལྟར་མ་ཀེ་དཱ་ཡི་རྒྱལ་པོ་ལ་ཡང་བྱས་སོ༎

༢༩ དེའི་རྗེས་སུ་ཡོ་ཤུ་ཨ་་ཨིས་ར་ཨེལ་ཐམས་ཅད་དང་བཅས་པ་ལིབ་ནཱ་རུ་སོང་ནས་དེ་ལ་དམག་དྲངས་སོ།

༣༠ དེ་ཡང་རྒྱལ་པོ་དང་བཅས་པ་ཡ་ཧོ་ཝཱས་ཨིས་ར་ཨེལ་གྱི་ལག་ཏུ་གནང་ཞིང་དེར་ཡོད་པའི་སེམས་ཐམས་ཅད་རལ་གྲིའི་ཁས་བརྡུངས་ནས། མི་གཅིག་ཀྱང་ཤོར་མ་བཅུག་གོ། ཡེ་རི་ཀོའི་རྒྱལ་པོ་ལ་བྱས་པ་ལྟར་དེ་དག་གི་རྒྱལ་པོ་ལ་ཡང་བྱས་སོ༎

༣༡ དེའི་རྗེས་སུ་ཡོ་ཤུ་ཨ་་ཨིས་ར་ཨེལ་ཐམས་ཅད་དང་བཅས་སུ་ལིབ་ནཱ་ནས་ལཱ་ཁིས་སུ་སོང་བ་དང་། དམག་སྒར་བཏབ་ནས་དེ་ལ་དམག་དྲངས་སོ།

༣༢ ཡང་ཡ་ཧོ་ཝཱས་ལཱ་ཁིས་་ཨིས་ར་ཨེལ་གྱི་ལག་ཏུ་གནང་བས་ཞག་གཉིས་པ་ལ་བཅོམ་ཞིང་དེར་ཡོད་པའི་སེམས་ཐམས་ཅད་རལ་གྲིའི་ཁས་བརྡུངས། ལིབ་ནཱ་ལ་བྱས་པ་ཁོ་ན་བཞིན་ནོ།

༣༣ དེའི་ཚེ་ལཱ་ཁིས་ལ་ར་མདའ་བྱེད་དུ་གེ་ཟེར་གྱི་རྒྱལ་པོ་ཧོ་རམ་གྱེན་དུ་འོངས་ཀྱི། ཡོ་ཤུ་ཨས་དེ་དང་དེའི་མི་ཚོགས་ལ་བརྡུངས་ནས་མི་གཅིག་ཀྱང་མ་ཐར་རོ༎

༣༤ དེ་ནས་ཡོ་ཤུ་ཨ་དང་ཨིས་ར་ཨེལ་ཐམས་ཅད་ལཱ་ཁིས་ནས་ཨེག་ལོན་དུ་སོང་བ་དང་། དམག་སྒར་བཏབ་ཅིང་དེ་དག་ལ་དམག་དྲངས་སོ།

༣༥ ཡང་ཉིན་དེ་ཉིད་དུ་བཅོམ་ནས་དེར་ཡོད་པའི་སེམས་ཐམས་ཅད་རལ་གྲིའི་ཁས་བརྡུངས་པ་དང་། ལཱ་ཁིས་ལ་བྱས་པ་ཁོ་ན་བཞིན་དུ་ཉིན་དེ་ཉིད་དུ་རྩད་ནས་མེད་པར་བྱས་སོ༎

༣༦ ཡང་ཡོ་ཤུ་ཨ་ནི་ཨིས་ར་ཨེལ་ཐམས་ཅད་དང་བཅས་པ་ཨེག་ལོན་ནས་ཧེབ་རོན་དུ་སོང་ནས་དེ་ལ་དམག་དྲངས་སོ།

༣༧ ཡུལ་དེ་བཅོམ་ནས་རྒྱལ་པོ་དང་གྲོང་ཚོ་ཐམས་ཅད་དང་དེར་ཡོད་སེམས་ཐམས་ཅད་རལ་གྲིའི་ཁས་བརྡུངས་ནས། ཨེག་ལོན་ལ་བྱས་པ་ཁོ་ན་བཞིན་དུ་མི་གཅིག་ཀྱང་ཐར་མ་བཅུག་པར་གནས་དེ་ཉིད་དང་དེར་ཡོད་པའི་སེམས་ཐམས་ཅད་ཚར་བཅད་དོ༎

༣༨ དེ་ནས་ཡོ་ཤུ་ཨ་་ཨིས་ར་ཨེལ་ཐམས་ཅད་དང་བཅས་སུ་དེ་བིར་གྱི་ཕྱོགས་སུ་བསྒྱུར་ཞིང་དེ་ལ་དམག་དྲངས་སོ།

༣༩ ཡུལ་དེ་དང་དེའི་རྒྱལ་པོ་དང་གྲོང་ཚོ་ཐམས་ཅད་བཅོམ་ནས། རལ་གྲིའི་ཁས་བརྡུངས་ཤིང་དེར་ཡོད་པའི་མི་ཐམས་ཅད་མེད་པར་བྱས་ཏེ། ཧེབ་རོན་ལ་བྱས་པ་དང་ལིབ་ནཱ་དང་དེའི་རྒྱལ་པོ་ལ་བྱས་པ་ཁོ་ན་བཞིན་དུ་དེ་བིར་དང་དེའི་རྒྱལ་པོ་ལ་ཡང་བྱས་ཤིང་མི་གཅིག་ཀྱང་ཐར་མ་བཅུག་གོ།

༤༠ ཡང་ཡོ་ཤུ་ཨས་ཡུལ་ཐམས་ཅད་རི་ཡུལ་དང་ལྷོ་ཕྱོགས་ཀྱི་ཡུལ་དང་མདོ་དང་། ཕྲེད་ཀྱི་ཡུལ་འཁོར་དང་། དེ་དག་གི་རྒྱལ་པོ་ཐམས་ཅད་བརྡུངས་ཤིང་མི་གཅིག་ཀྱང་ཐར་མ་བཅུག་སྟེ། དབུགས་དང་ལྡན་པ་ཐམས་ཅད་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་བཀའ་སྩལ་པ་བཞིན་དུ་མེད་པར་བྱས་སོ།

༤༡ ཁ་དཱེས་བར་ནེ་ཨ་ནས་ག་ཟཱའི་བར་དུ་དང་། གོ་ཤེན་ཡུལ་འཁོར་ཐམས་ཅད་གི་བེ་ཨོན་གྱི་བར་དུ་ཡོ་ཤུ་ཨས་བརྡུངས་སོ།

༤༢ ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་ཨིས་ར་ཨེལ་གྱི་ཕྱོགས་མཛད་ཅིང་འཐབ་པར་མཛད་པས་ཡོ་ཤུ་ཨས་ལན་གཅིག་ཏུ་རྒྱལ་པོ་དེ་ཐམས་ཅད་དང་དེ་དག་གི་ཡུལ་བཅོམ་མོ།

༤༣ ཡང་ཡོ་ཤུ་ཨ་་ཨིས་ར་ཨེལ་ཐམས་ཅད་དང་བཅས་པ་གིལ་གལ་ན་ཡོད་པའི་སྒར་དུ་ཕྱིར་ལོག་གོ།

༡༡

ཡང་ཧ་ཙོར་གྱི་རྒྱལ་པོ་ཡ་བིན་གྱིས་གཏམ་དེ་ཐོས་ནས། མ་དོན་གྱི་རྒྱལ་པོ་ཡོ་བབ་དང་ཤིམ་རོན་གྱི་རྒྱལ་པོ་དང་ཨག་ཤབ་ཀྱི་རྒྱལ་པོ་དང་།

༢ བྱང་ཕྱོགས་ཀྱི་རི་རྒྱུད་དང་ཐང་ཀིན་ནེ་རེད་ཀྱི་ལྷོ་ཕྱོགས་དང་མདོ་དང་རྒྱ་མཚོའི་འགྲམ་ལ་ཡོད་པའི་དཱོར་གྱི་རི་ཆུང་ན་གནས་པའི་རྒྱལ་པོ་རྣམས་དང་།

༣ ཤར་ཕྱོགས་དང་ནུབ་ཕྱོགས་ལ་ཡོད་པའི་ཀ་ན་ཨན་པ་དང་། ཨ་མོར་པ་དང་ཧེད་པ་དང་ཕེ་རི་ཟི་པ་དང་ཡེ་བུས་པ་རི་རྒྱུད་ལ་གནས་པ་རྣམས་དང་། མིས་པཱའི་ཡུལ་ན་རི་ཧེར་མོན་གྱི་འགྲམ་ལ་གནས་པའི་ཧི་ཝི་པ་རྣམས་ལ་ཕོ་ཉ་བཏང་ངོ་།

༤ དེ་དག་དཔུང་ཚོགས་ཐམས་ཅད་དང་བཅས་ཏེ་རྒྱ་མཚོའི་འགྲམ་ལ་ཡོད་པའི་བྱེ་མ་ལྟ་བུའི་ཚོགས་ཆེན་པོ་ཞེ་ན། མིའི་ཚོགས་དང་རྟ་དང་ཤིང་རྟ་རབ་ཏུ་མང་པོ་དམག་འདྲེན་དུ་ཐོན་ཏེ།

༥ རྒྱལ་པོ་དེ་ཐམས་ཅད་གཅིག་ཏུ་འདུས་ནས་ཨིས་ར་ཨེལ་ལ་དམག་འདྲེན་དུ་མེ་རོམ་ཆུའི་འགྲམ་དུ་དམག་སྒར་བཏབ་བོ༎

༦ དེའི་ཚེ་ཡ་ཧོ་ཝཱས་ཡོ་ཤུ་ཨ་ལ་དེ་དག་ལ་མ་འཇིགས་ཤིག སང་ཉིན་དུས་ཚོད་འདི་རང་ལ་ངས་དེ་ཐམས་ཅད་ཨིས་ར་ཨེལ་གྱི་བུ་རྣམས་ཀྱི་མདུན་དུ་གསོད་པར་བྱའོ། ཁྱོད་ཀྱིས་དེ་དག་གི་རྟ་རྣམས་ཀྱི་སུག་པ་འབྲེགས་ཤིག་དང་། ཤིང་རྟ་རྣམས་མེས་སྲེག་པར་དགོས་ཞེས་བཀའ་སྩལ་ཏོ།

༧ ཡང་ཡོ་ཤུ་ཨ་དམག་མི་ཐམས་ཅད་དང་བཅས་མེ་རོམ་ཆུ་འགྲམ་དུ་ཡོད་པ་དེ་དག་ལ་བློ་བུར་དུ་རུབ་པར་བྱས་པ་དང་།

༨ ཡ་ཧོ་ཝཱས་དེ་དག་ཨིས་ར་ཨེལ་གྱི་ལག་ཏུ་གནང་བས། དེ་དག་འཕམ་པར་བྱས་ནས་ཚི་དོན་ཆེན་པོ་དང་མིས་རེ་ཕོད་མཱ་ཨིམ་དང་ཤར་ཕྱོགས་སུ་མིས་པཱའི་བར་དུ་དེ་དག་གི་རྗེས་སུ་དེད་དེ། དེ་དག་ལས་ཐར་བ་གཅིག་ཀྱང་མ་ལུས་པར་ཕམ་པར་བྱས་སོ།

༩ དེ་ནས་ཡོ་ཤུ་ཨས་ནི་ཡ་ཧོ་ཝཱས་བཀའ་གནང་བ་བཞིན་དུ་དེ་དག་གི་རྟ་རྣམས་ཀྱི་སུག་པ་བྲེགས་ཏེ་ཤིང་རྟ་རྣམས་མེས་བསྲེགས་སོ༎

༡༠ ཡང་དེའི་ཚེ་ཡོ་ཤུ་ཨ་ཕྱིར་ལོག་ཅིང་ཧ་ཙོར་བཅོམ་ནས་དེའི་རྒྱལ་པོ་ལ་རལ་གྲིས་བརྡུངས་སོ། སྔར་གྱི་དུས་སུ་ཧ་ཙོར་ནི་རྒྱལ་ཁམས་དེ་ཐམས་ཅད་ཀྱི་མགོ་ཡོད་པ་ཡིན་ཏེ།

༡༡ དེར་ཡོད་པའི་མི་ཐམས་ཅད་རྩད་ནས་མེད་པར་བྱེད་ཅིང་རལ་གྲིའི་ཁས་བརྡུངས་ནས། དབུགས་ཐོགས་ཚད་གང་ཡང་མ་ལུས། ཧ་ཙོར་མེས་སྲེགས་སོ།

༡༢ རྒྱལ་པོ་དེ་དག་གི་གྲོང་ཁྱེར་ཐམས་ཅད་རྒྱལ་པོ་རང་རྣམས་དང་བཅས་པ་ཡོ་ཤུ་ཨས་བཟུང་ནས་རལ་གྲིའི་ཁས་བརྡུངས་པ་དང་། ཡ་ཧོ་ཝཱའི་བྲན་པོ་མོ་ཤེས་བསྒོ་བ་བཞིན་དུ་ཚར་བཅད་དོ།

༡༣ འོན་ཀྱང་རི་ཕྲན་ཁར་ཡོད་པའི་གྲོང་ཁྱེར་རྣམས་ལས་ཡོ་ཤུ་ཨས་བསྲེགས་པའི་ཧ་ཙོར་མ་གཏོགས་པར་གཞན་ཨིས་ར་ཨེལ་གྱིས་མེས་མ་སྲེགས་སོ།

༡༤ ཡང་གྲོང་ཁྱེར་དེ་ཐམས་ཅད་ཀྱི་ནོར་དང་ཕྱུགས་ཨིས་ར་ཨེལ་གྱི་བུ་རྣམས་ཀྱིས་བཅོམ་ནོར་དུ་ཁྱེར་གྱི། མི་ཐམས་ཅད་རལ་གྲིའི་ཁས་བརྡུངས་ནས་དབུགས་ཡོད་པ་གང་ཡང་ལུས་མ་བཅུག་གོ།

༡༥ ཡ་ཧོ་ཝཱས་བྲན་པོ་མོ་ཤེ་ལ་བཀའ་སྩལ་པ་བཞིན་དུ་མོ་ཤེས་ཀྱང་ཡོ་ཤུ་ཨ་ལ་བསྒོ་བ་དང་། ཡོ་ཤུ་ཨས་དེ་བཞིན་དུ་བསྒྲུབས་ཤིང་། ཡ་ཧོ་ཝཱས་མོ་ཤེ་ལ་ཅི་དང་ཅི་བཀའ་གནང་བ་ཐམས་ཅད་མ་བསྒྲུབས་པར་ཅིའང་ལུས་སུ་མ་བཅུག་གོ།

༡༦ ཡང་ཡོ་ཤུ་ཨས་བཅོམ་པའི་ཡུལ་ཐམས་ཅད་ནི་འདི་ལྟ་སྟེ། རི་རྒྱུད་དང་ལྷོ་ཕྱོགས་ཀྱི་ཡུལ་ཐམས་ཅད་དང་གོ་ཤེན་ཡུལ་ཐམས་ཅད་དང་ལུང་པ་དང་ཐང་དང་ཨིས་ར་ཨེལ་གྱི་རི་རྒྱུད་དང་དེར་ཡོད་པའི་ལུང་པ།

༡༧ སེ་ཨིར་གྱི་ཕྱོགས་སུ་གྱེན་དུ་འགྲོ་བའི་རི་སྟོང་ནས་བཟུང་སྟེ་རི་ཧེར་མོན་གྱི་འགྲམ་ལ་ལི་བ་ནོན་གྱི་ལུང་པར་ཡོད་པའི་བ་ཨཱལ་གད་ཀྱི་བར་དུའོ། ཡང་དེ་དག་གི་རྒྱལ་པོ་ཐམས་ཅད་བཟུང་ནས་འཕམ་པར་བྱས་ཤིང་བསད་དོ།

༡༨ ཡུན་རིང་པོའི་བར་དུ་ཡོ་ཤུ་ཨས་རྒྱལ་པོ་དེ་ཐམས་ཅད་ལ་དམག་དྲངས་སོ།

༡༩ གི་བེ་ཨོན་ན་གནས་པའི་ཧི་ཝི་པ་རྣམས་མ་གཏོགས་པར་ཨིས་ར་ཨེལ་གྱི་བུ་རྣམས་དང་བཟང་སྒྲིག་བྱེད་ཅིང་དེ་དག་ལ་འབངས་བྱེད་པའི་གྲོང་ཁྱེར་ཅིག་ཀྱང་མ་ལུས་པར་ཐམས་ཅད་ལ་འཐབ་མོ་བྱས་པའི་རྐྱེན་གྱིས་བཟུང་ངོ་།

༢༠ དེ་ཅིའི་ཕྱིར་ཞེ་ན། ཡ་ཧོ་ཝཱས་དེ་དག་རྩད་ནས་མེད་པར་མཛད་ཅིང་ཐུགས་བཟོད་མ་བསྟན་པར་ཉིད་ཀྱིས་མོ་ཤེ་ལ་བཀའ་གནང་བ་བཞིན་དུ། དེ་དག་མེད་པར་མཛད་པའི་སླད་དུ་དེ་དག་གི་སྙིང་སྲ་བར་མཛད་པས། དེ་དག་གིས་འཐབ་མོ་བྱེད་པའི་བྱ་བ་དེ་ཡ་ཧོ་ཝཱ་ནས་བྱུང་བའི་ཕྱིར་རོ༎

༢༡ ཡང་དུས་དེ་ཉིད་དུ་ཡོ་ཤུ་ཨ་འོངས་ཤིང་རི་རྒྱུད་དང་ཧེབ་རོན་དང་དེ་བིར་དང་ཨ་ནབ་དང་ཡུ་དཱ་ཡི་རི་རྒྱུད་ཐམས་ཅད་དང་ཨིས་ར་ཨེལ་གྱི་རི་རྒྱུད་ཐམས་ཅད་ལས་ཨ་ནག་པ་རྣམས་མེད་པར་བྱས་ཤིང་། ཡོ་ཤུ་ཨས་དེ་དག་གི་གྲོང་ཁྱེར་དང་ལྷན་ཅིག་ཏུ་མེད་པར་བྱས་སོ།

༢༢ ཨིས་ར་ཨེལ་གྱི་བུ་རྣམས་ཀྱི་ཡུལ་གྱི་ནང་ན་ཨ་ནག་པ་སུ་ཡང་མ་ལུས་ཀྱི་ག་ཟཱ་དང་གད་དང་ཨས་དོད་འབའ་ཞིག་ན་ལུས་སོ།

༢༣ དེ་ལྟར་ཡ་ཧོ་ཝཱས་མོ་ཤེ་ལ་ཅི་དང་ཅི་བཀའ་སྩལ་པ་བཞིན་དུ་ཡོ་ཤུ་ཨས་ཡུལ་ཐམས་ཅད་བཅོམ་ནས་ཨིས་ར་ཨེལ་གྱི་སྡེ་དང་བརྒྱུད་རིམ་བཞིན་དུ་དེ་དག་གིས་བདག་ཏུ་འཛིན་པའི་ཕྱིར་བཏང་ངོ་། ཡང་དམག་འཁྲུག་ལས་ཡུལ་དལ་བར་གྱུར་ཏོ༎

༡༢

ཡོར་དན་ཆུའི་ཕ་རོལ་ཏུ་ཉི་མ་ཤར་བའི་ཕྱོགས་སུ་གྲོག་པོ་ཨར་ནོན་ནས་རི་ཧེར་མོན་གྱི་བར་དུ་དང་ཤར་ཕྱོགས་ཀྱི་ཐང་ཐམས་ཅད་ཡུལ་དེ་ཨིས་ར་ཨེལ་གྱི་བུ་རྣམས་ཀྱིས་བདག་ཏུ་བཟུང་སྟེ། དེ་དག་གིས་ཡུལ་དེའི་རྒྱལ་པོ་བཅོམ་པ་རྣམས་ནི་འདི་ལྟ་སྟེ།

༢ ཨ་མོར་པའི་རྒྱལ་པོ་སི་ཧོན་་ཧེས་བོན་ན་གནས་པ་དེའི་རྒྱལ་སྲིད་ནི། གྲོག་ཆུ་ཨར་ནོན་གྱི་འགྲམ་དང་གྲོག་པོའི་གཞུང་ན་ཡོད་པའི་ཨ་རོ་ཨེར་ནས་གིལ་ཨད་ཀྱི་ཡུལ་འཁོར་གྱི་ཕྱེད་དང་། ཨམ་མོན་པའི་ཕྱོགས་སུ་ཡོད་པའི་ས་མཚམས་ཡབ་བོག་གྲོག་པོ་དང་།

༣ ཤར་ཕྱོགས་སུ་ཐང་མཚོ་ཀིན་ནེ་རེད་དང་། ཤར་ཕྱོགས་སུ་ཐང་གི་རྒྱ་མཚོའམ་ཚྭ་མཚོ་དང་བེད་ཡེ་ཤི་མོད་དུ་འགྲོ་བའི་ལམ་དང་། ལྷོ་ཕྱོགས་སུ་རི་ཕིས་ཀཱའི་འགྲམ་གྱི་བར་དུའོ།

༤ ཡང་བཱ་ཤན་གྱི་རྒྱལ་པོ་ཨོག་གི་ས་མཚམས་སུ་ཡོད་པའི་རེ་ཕ་ཨིམ་༼བོད་སྐད་དུ་གྱད་པ་རྣམས་༽ཀྱི་བརྒྱུད་པ་ཡིན་པ་ཨས་ཐཱ་རོད་དང་ཨེ་དྲེ་ཨི་རུ་གནས་པ་ཡིན།

༥ ཧེར་མོན་གྱི་རི་རྒྱུད་དང་སལ་ཀཱ་དང་གེ་ཤུ་རི་པ་དང་མམ་ཨ་ཀད་པ་རྣམས་ཀྱི་ས་མཚམས་ཀྱི་བར་དུ་བཱ་ཤན་ཡུལ་ཐམས་ཅད་དང་། གིལ་ཨད་ཡུལ་ཕྱེད་ཧེས་བོན་གྱི་རྒྱལ་པོ་སི་ཧོན་གྱི་ས་མཚམས་ཀྱི་བར་དུ་སྲིད་བྱས་སོ།

༦ ཡ་ཧོ་ཝཱའི་བྲན་པོ་མོ་ཤེ་དང་ཨིས་ར་ཨེལ་གྱི་བུ་རྣམས་ཀྱིས་དེ་དག་བཅོམ་ནས། ཡ་ཧོ་ཝཱའི་བྲན་པོ་མོ་ཤེས་ཡུལ་དེ་རུ་བེན་པ་དང་གད་པ་རྣམས་དང་མ་ན་ཤེའི་སྡེ་ཕྱེད་ལ་བདག་ཏུ་འཛིན་བའི་ཕྱིར་བཏང་ངོ་༎

༧ ཡང་ཡོར་དན་ཆུའི་ཕ་རོལ་ཏུ་རྒྱ་མཚོའི་ཕྱོགས་སུ་ལི་བ་ནོན་གྱི་ལུང་པ་ན་ཡོད་པའི་བ་ཨཱལ་གད་ནས་བཟུང་སྟེ། སེ་ཨིར་གྱི་ཕྱོགས་སུ་འགྲོ་བའི་རི་སྟོང་གི་བར་དུ་ཡུལ་དེ་ཡོ་ཤུ་ཨ་དང་ཨིས་ར་ཨེལ་གྱི་བུ་རྣམས་ཀྱིས་བཅོམ་ནས། རི་རྒྱུད་དང་མདོ་དང་ཐང་དང་ཕྲེད་དང་འབྲོག་སྟོང་དང་།

༨ ལྷོ་ཕྱོགས་ཀྱི་ཡུལ་ན་ཧེད་པ་དང་ཨ་མོར་པ་དང་ཀ་ན་ཨན་པ་དང་ཕེ་རི་ཟི་པ་དང་ཧི་ཝི་པ་དང་ཡེ་བུས་པ་རྣམས་ནི་ཡོ་ཤུ་ཨས་ཨིས་ར་ཨེལ་གྱི་སྡེ་རྣམས་ལ་རང་རང་གི་བརྒྱུད་བཞིན་དུ་བདག་ཏུ་འཛིན་པའི་ཕྱིར་བཏང་ངོ་། དེ་དག་གིས་བཅོམ་པའི་ཡུལ་དེའི་རྒྱལ་པོ་རྣམས་ནི་འདི་ལྟ་སྟེ།

༩ ཡེ་རི་ཀོའི་རྒྱལ་པོ་གཅིག ཨ་ཨི་་བེད་ཨེལ་གྱི་ཟུར་ན་ཡོད་པའི་རྒྱལ་པོ་གཅིག

༡༠ ཡེ་རུ་ཤ་ལེམ་གྱི་རྒྱལ་པོ་གཅིག ཧེབ་རོན་གྱི་རྒྱལ་པོ་གཅིག

༡༡ ཡར་མུད་ཀྱི་རྒྱལ་པོ་གཅིག ལཱ་ཁིས་ཀྱི་རྒྱལ་པོ་གཅིག

༡༢ ཨེག་ལོན་གྱི་རྒྱལ་པོ་གཅིག གེ་ཟེར་གྱི་རྒྱལ་པོ་གཅིག

༡༣ དེ་བིར་གྱི་རྒྱལ་པོ་གཅིག གེ་དེར་གྱི་རྒྱལ་པོ་གཅིག

༡༤ ཧོར་མཱའི་རྒྱལ་པོ་གཅིག ཨ་རཱད་ཀྱི་རྒྱལ་པོ་གཅིག

༡༥ ལིབ་ནཱ་ཡི་རྒྱལ་པོ་གཅིག ཨ་དུལ་ལམ་གྱི་རྒྱལ་པོ་གཅིག

༡༦ མ་ཀེ་དཱའི་རྒྱལ་པོ་གཅིག བེད་ཨེལ་གྱི་རྒྱལ་པོ་གཅིག

༡༧ ཐ་ཕུ་ཨའི་རྒྱལ་པོ་གཅིག ཧེ་ཕེར་གྱི་རྒྱལ་པོ་གཅིག

༡༨ ཨ་ཕེག་གི་རྒྱལ་པོ་གཅིག ལ་ཤཱ་རོན་གྱི་རྒྱལ་པོ་གཅིག

༡༩ མ་དོན་གྱི་རྒྱལ་པོ་གཅིག ཧ་ཙོར་གྱི་རྒྱལ་པོ་གཅིག

༢༠ ཤིམ་རོན་མེ་རོན་གྱི་རྒྱལ་པོ་གཅིག ཨག་ཤབ་ཀྱི་རྒྱལ་པོ་གཅིག

༢༡ ཐ་ཨ་ནག་གི་རྒྱལ་པོ་གཅིག མེ་གིད་དོའི་རྒྱལ་པོ་གཅིག

༢༢ ཀེ་དེས་ཀྱི་རྒྱལ་པོ་གཅིག རི་ཀར་མེལ་ན་ཡོད་པའི་ཡོག་ནེ་ཨམ་གྱི་རྒྱལ་པོ་གཅིག

༢༣ དཱོར་གྱི་རི་ཆུང་ན་ཡོད་པའི་དཱོར་གྱི་རྒྱལ་པོ་གཅིག གིལ་གལ་ན་ཡོད་པའི་གོ་ཡིམ་གྱི་རྒྱལ་པོ་གཅིག

༢༤ ཐིར་ཙཱའི་རྒྱལ་པོ་གཅིག རྒྱལ་པོ་དེ་ཐམས་ཅད་ཀྱི་གྲངས་ནི་སུམ་ཅུ་སོ་གཅིག་གོ།

༡༣

ཡང་ཡོ་ཤུ་ཨ་རྒས་ཤིང་ལོ་ཆེན་པོར་ཕྱིན་པའི་ཚེ་ཡ་ཧོ་ཝཱས་དེ་ལ་བཀའ་སྩལ་པ། ཁྱོད་རྒས་ཤིང་ལོ་ཆེན་པོར་ཕྱིན་ཏེ་ད་དུང་བདག་འཛིན་པའི་ཡུལ་ཤིན་ཏུ་མང་པོ་ལུས་སོ།

༢ ད་དུང་ལུས་ཡོད་པའི་ཡུལ་རྣམས་ནི། ཕེ་ལེ་ཤེད་པའི་ཡུལ་འཁོར་དང་གེ་ཤུ་རི་ཐམས་ཅད་དང་།

༣ མི་སེར་ཡུལ་གྱི་མདུན་དུ་ཡོད་པའི་ཆུ་བོ་སི་ཧོར་ནས་བྱང་ཕྱོགས་སུ་ཨེག་རོན་གྱི་ས་མཚམས་ཀྱི་བར་དུ་ཡུལ་དེ་ཀ་ན་ཨན་པ་ལ་གཏོགས་པར་བརྩིས་པ་ཡིན། འདི་ལྟ་སྟེ། ཕེ་ལེ་ཤེད་པའི་སྡེ་དཔོན་ནི་ག་ཟཱ་པ་དང་ཨས་དོད་པ་དང་ཨས་ཀ་ལོན་པ་དང་གད་པ་དང་ཨེག་རོན་པ་དང་ལྔའོ། ཡང་ལྷོ་ཕྱོགས་སུ་ཨ་ཝིམ་པ་རྣམས་དང་།

༤ ཀ་ན་ཨན་པ་རྣམས་ཀྱི་ཡུལ་ཐམས་ཅད་དང་། ཚི་དོན་པའི་མེ་ཨ་རཱ་་ཨ་ཕེག་དང་ཨ་མོར་པ་རྣམས་ཀྱི་ས་མཚམས་ཀྱི་བར་དུའོ།

༥ ཡང་གེ་བལ་པའི་ཡུལ་དང་ཤར་ཕྱོགས་སུ་རི་རྒྱུད་ལི་བ་ནོན་རི་ཧེར་མོན་གྱི་འགྲམ་དུ་ཡོད་པའི་བ་ཨཱལ་གད་ནས་ཧ་མད་དུ་ཕྱིན་པའི་བར་དུའོ།

༦ རི་རྒྱུད་ལི་བ་ནོན་ནས་མིས་རེ་ཕོད་མཱ་ཨིམ་གྱི་བར་དུ་གནས་པའི་ཚི་དོན་པ་ཐམས་ཅད་ངས་ཨིས་ར་ཨེལ་གྱི་བུ་རྣམས་ཀྱི་མདུན་ནས་སྐྲོད་པར་བྱ། ད་ངས་ཁྱོད་ལ་བསྒོ་བ་བཞིན་དུ་རྟགས་རིལ་རྒྱབ་ཅིང་ཡུལ་དེ་ཨིས་ར་ཨེལ་ལ་ནོར་སྐལ་དུ་བགོས་ལ།

༧ སྐབས་འདིར་ཡུལ་འདི་སྡེ་དགུ་དང་མ་ན་ཤེའི་སྡེ་ཕྱེད་ཀྱི་ནོར་སྐལ་དུ་བགོས་ཤིག

༨ དེ་དང་མཉམ་དུ་རུ་བེན་པ་དང་གད་པ་རྣམས་ལ་མོ་ཤེས་ཤར་ཕྱོགས་སུ་ཡོར་དན་ཆུ་བོའི་ཕ་རོལ་ན་བཏང་བའི་ཡུལ་དེ་བརྙེན་ཟིན་ཏོ། ཡ་ཧོ་ཝཱའི་བྲན་པོ་མོ་ཤེས་དེ་དག་ལ་བཏང་བའི་ཡུལ་གང་ཞེ་ན།

༩ གྲོག་པོ་ཨར་ནོན་གྱི་འགྲམ་ལ་ཡོད་པའི་ཨ་རོ་ཨེར་དང་། གྲོག་པོའི་གཞུང་ན་ཡོད་པའི་གྲོང་ཁྱེར་དང་མེ་དེ་བཱ་ཡི་ཐང་ནས་བཟུང་སྟེ་དི་བོན་གྱི་བར་དུའོ།

༡༠ ཡང་ཨ་མོར་པའི་རྒྱལ་པོ་སི་ཧོན་གྱིས་ཧེས་བོན་ལ་དབང་བྱས་པ་དེའི་གྲོང་ཁྱེར་ཐམས་ཅད་ཨམ་མོན་གྱི་བུ་རྣམས་ཀྱི་ས་མཚམས་ཀྱི་བར་དུའོ།

༡༡ ཡང་གིལ་ཨད་དང་གེ་ཤུ་རི་པ་དང་མ་ཨ་ཀད་པ་རྣམས་ཀྱི་ཡུལ་འཁོར་དང་། རི་ཧེར་མོན་ཐམས་ཅད་དང་སལ་ཀཱའི་བར་དུ་ཡུལ་བཱ་ཤན་ཐམས་ཅད་ཞེ་ན།

༡༢ ཨས་ཐཱ་རོད་དང་ཨེ་དྲེ་ཨི་རུ་དབང་བྱས་པའི་ཨོག་གྱད་པ་རྣམས་ལས་ལུས་པ་དེའི་རྒྱལ་ཁམས་བཱ་ཤན་བྱ་བ་ཐམས་ཅད་དོ། དེ་དག་མོ་ཤེས་དྲལ་ནས་བསྐྲད་དོ།

༡༣ འོན་ཀྱང་ཨིས་ར་ཨེལ་གྱི་བུ་རྣམས་ཀྱིས་གེ་ཤུ་རི་པ་དང་མ་ཨ་ཀད་པ་རྣམས་བསྐྲད་པར་མ་བྱས་ཤིང་དེ་རིང་གི་བར་དུ་གེ་ཤུར་དང་མ་ཨ་ཀད་ཅེས་བྱ་བ་ཨིས་ར་ཨེལ་གྱི་དབུས་ན་གནས་སོ༎

༡༤ ལེ་ཝི་ཡི་སྡེ་འབའ་ཞིག་ལ་ས་སྐལ་མ་བཏང་ངོ་། དེ་ཅིའི་ཕྱིར་ཞེ་ན། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་ཕུལ་བའི་མཆོད་པ་རྣམས་དེ་དག་གི་ནོར་སྐལ་ཡིན་ཞེས་དེ་དག་ལ་གསུངས་པ་བཞིན་དུའོ༎

༡༥ ཡང་རུ་བེན་གྱི་བུ་རྣམས་ཀྱི་སྡེ་ལ་རང་རང་གི་བརྒྱུད་རྣམས་བཞིན་དུ་མོ་ཤེས་བཏང་བའི་ས་སྐལ་གྱི་ས་ཚིགས་ནི།

༡༦ གྲོག་པོ་ཨར་ནོན་གྱི་འགྲམ་ལ་ཡོད་པའི་ཨ་རོ་ཨེར་དང་གྲོག་པོའི་གཞུང་ལ་ཡོད་པའི་གྲོང་ཁྱེར་དང་མེ་དེ་བཱའི་ཐང་ཐམས་ཅད་དང་།

༡༧ ཧེས་བོན་དང་དེའི་གྲོང་ཁྱེར་ཐང་ན་ཡོད་པ་ཐམས་ཅད་ཞེ་ན། དི་བོན་དང་བ་མོད་བ་ཨཱལ་དང་བེད་བ་ཨཱལ་མེ་ཨོན་དང་།

༡༨ ཡ་ཧཱས་དང་ཁེ་དེ་མོད་དང་མེ་ཕ་ཨད་དང་།

༡༩ ཁིར་ཡད་ཨ་ཨིམ་དང་སིབ་མཱ་དང་ལུང་པའི་ནང་ན་རིར་ཡོད་པའི་ཚེ་རེད་ཤཱ་ཧར་དང་།

༢༠ བེད་ཕེ་ཨོར་དང་རི་ཕིས་ཀཱའི་ལོགས་དང་བེད་ཡེ་ཤི་མོད་དང་།

༢༡ ཐང་གི་གྲོང་ཁྱེར་ཐམས་ཅད་དང་། ཨ་མོར་པའི་རྒྱལ་པོ་སི་ཧོན་གྱིས་ཧེས་བོན་ལ་དབང་བྱས་པ་དེའི་རྒྱལ་ཁམས་ཐམས་ཅད་དོ། རྒྱལ་པོ་དེ་དང་མིད་ཨན་གྱི་སྡེ་དཔོན་ཨེ་ཝི་དང་རེ་ཁེམ་དང་ཙུར་དང་ཧུར་དང་རེ་བཱ་་སི་ཧོན་གྱི་འོག་ཏུ་ཡུལ་ན་གནས་པའི་རྒྱལ་ཕྲན་ལྔ་དང་བཅས་པ་མོ་ཤེས་བཏུལ་བར་བྱས་སོ།

༢༢ ཡང་ཨིས་ར་ཨེལ་གྱི་བུ་རྣམས་ཀྱིས་དྲལ་བ་རྣམས་ཀྱི་ཁྲོད་དུ་བེ་ཨོར་གྱི་བུ་ལྷ་པ་བ་ལ་ཨམ་ཡང་རལ་གྲིས་བསད་དོ།

༢༣ ཡང་རུ་བེན་གྱི་བུ་རྣམས་ཀྱི་ས་ཚིགས་ནི་ཡོར་དན་ཆུ་དང་དེའི་ཡུལ་འཁོར་རོ། དེ་ནི་རུ་བེན་གྱི་བུ་རྣམས་ཀྱི་བརྒྱུད་རེ་བཞིན་དུ་ནོར་སྐལ་ལ་གཏོགས་པའི་གྲོང་ཁྱེར་དང་ཡུལ་ཚོ་རྣམས་སོ༎

༢༤ ཡང་མོ་ཤེས་གད་ཀྱི་སྡེ་ཞེ་ན། གད་ཀྱི་བུ་རྣམས་ཀྱི་བརྒྱུད་རེ་བཞིན་དུ་དེ་དག་ལ་བཏང་བ་ནི་གང་ཡིན་ཞེ་ན།

༢༥ དེ་དག་གི་ས་ཚིགས་ནི་ཡ་ཟེར་དང་གིལ་ཨད་ཀྱི་གྲོང་ཁྱེར་ཐམས་ཅད་དང་ཨམ་མོན་གྱི་བུ་རྣམས་ཀྱི་ཡུལ་ཕྱེད་རབ་བཱའི་མདུན་དུ་ཡོད་པའི་ཨ་རོ་ཨེར་གྱི་བར་དུའོ།

༢༦ ཡང་ཧེས་བོན་ནས་ར་མད་མིས་ཕེ་དང་བེ་ཏོ་ནིམ་དང་མ་ཧ་ནཱ་ཨིམ་ནས་དེ་བིར་གྱི་ས་མཚམས་ཀྱི་བར་དུའོ།

༢༧ ཡང་ལུང་པ་ན་བེད་ཧ་རམ་དང་བེད་ནིམ་རཱ་དང་ཧེས་བོན་གྱི་རྒྱལ་པོ་སི་ཧོན་གྱི་རྒྱལ་ཁམས་ཀྱི་ལྷག་ལུས་སུ་ཀོད་དང་ཚ་ཕོན་གཉིས་ཡོར་དན་དང་དེའི་ཡུལ་འཁོར་ཤར་ཕྱོགས་སུ་ཡོར་དན་ཆུ་བོའི་ཕ་རོལ་ན་ཀིན་ནེ་རེད་ཀྱི་མཚོའི་མཐའ་མའི་བར་དུའོ།

༢༨ དེ་ནི་གད་ཀྱི་བུ་རྣམས་ཀྱི་བརྒྱུད་རེ་བཞིན་དུ་ས་སྐལ་ལ་གཏོགས་པའི་གྲོང་ཁྱེར་དང་ཡུལ་ཚོ་རྣམས་སོ༎

༢༩ ཡང་མོ་ཤེས་མ་ན་ཤེའི་སྡེ་ཕྱེད་ལ་ས་སྐལ་བཏང་ནས། མ་ན་ཤེའི་བུ་རྣམས་ཀྱི་སྡེ་ཕྱེད་ལ་བརྒྱུད་རེ་བཞིན་དུ་བྱུང་བ་ནི་འདི་ལྟ་སྟེ།

༣༠ དེ་དག་གི་ས་ཚིགས་མ་ཧ་ནཱ་ཨིམ་ནས་བཱ་ཤན་ཐམས་ཅད་ཅེ་ན། བཱ་ཤན་གྱི་རྒྱལ་པོ་ཨོག་གི་རྒྱལ་ཁམས་ཐམས་ཅད་དང་། ཡ་ཨིར་གྱི་ཡུལ་བཱ་ཤན་གྱི་ཁྲོད་ན་ཡོད་པ་ཐམས་ཅད་གྲོང་ཁྱེར་དྲུག་ཅུ་དང་།

༣༡ གིལ་ཨད་ཀྱི་ཕྱེད་དང་ཨས་ཐཱ་རོད་དང་ཨེ་དྲེ་ཨི་ཞེ་ན་བཱ་ཤན་ན་ཨོག་གི་རྒྱལ་ཁམས་ཀྱི་གྲོང་ཁྱེར་གཉིས་ནི་མ་ན་ཤེའི་བུ་མ་ཀིར་གྱི་བུ་རྣམས་ལས་བརྒྱུད་རེ་བཞིན་དུ་མ་གིར་གྱི་བུ་རྣམས་ཀྱི་ཕྱེད་ལ་ཐོབ་བོ༎

༣༢ ཤར་ཕྱོགས་སུ་ཡེ་རི་ཀོ་ནས་ཡོར་དན་གྱི་ཕ་རོལ་ཏུ་མོ་ཨབ་ཀྱི་ཐང་རྣམས་ལ་མོ་ཤེས་བགོས་པའི་ཡུལ་དེ་ཡིན་ནོ།

༣༣ འོན་ཀྱང་ལེ་ཝིའི་སྡེ་ལ་མོ་ཤེས་ས་སྐལ་ཅིའང་མ་བཏང་ངོ་། དེ་ཅིའི་ཕྱིར་ཞེ་ན། ཡ་ཧོ་ཝཱས་གསུངས་པ་བཞིན་དུ་ཨིས་ར་ཨེལ་གྱི་དཀོན་མཆོག་ཁོང་ཉིད་དེ་དག་གི་ནོར་སྐལ་ལགས་པའི་ཕྱིར་རོ༎

༡༤

༡-༢ ཨིས་ར་ཨེལ་གྱི་བུ་རྣམས་ཀྱིས་ཀ་ན་ཨན་ཡུལ་ན་བདག་ཏུ་འཛིན་པའི་ཕྱིར་གང་བརྙེད་ཞེ་ན། ཡ་ཧོ་ཝཱས་མོ་ཤེའི་སྒོ་ནས་བཀའ་སྩལ་པ་བཞིན་དུ་བླ་མ་ཨེལ་ཨ་ཟར་དང་ནུན་གྱི་བུ་ཡོ་ཤུ་ཨ་དང་ཨིས་ར་ཨེལ་གྱི་སྡེ་དཔོན་རྣམས་ཀྱིས་རང་རང་གི་ནོར་སྐལ་གྱི་ཕྱིར་རྟགས་རིལ་བརྒྱབས་ནས་སྡེ་དགུ་དང་སྡེ་ཕྱེད་ལ་བདག་ཏུ་འཛིན་པར་བགོད་པ་ནི་འདི་ལྟ་སྟེ།

༣ མོ་ཤེས་སྡེ་གཉིས་དང་སྡེ་ཕྱེད་ལ་རང་རང་གི་ས་སྐལ་ཡོར་དན་ཆུའི་ཕ་རོལ་ན་བཏང་གི། ལེ་ཝི་པ་རྣམས་ལ་དེ་དག་གི་དབུས་སུ་ནོར་སྐལ་ཅིའང་བཏང་བ་མ་ཡིན།

༤ ཡོ་སེབ་ཀྱི་བུ་རྣམས་ནི་སྡེ་གཉིས་ཏེ་མ་ན་ཤེ་དང་ཨེབ་ར་ཨིམ་མོ། ལེ་ཝི་པ་རྣམས་གནས་པ་དང་། རང་གི་ཕྱུགས་དང་ནོར་འཇོག་པའི་ཕྱིར་གྲོང་ཁྱེར་རྣམས་དང་དེ་དག་གི་ཡུལ་འཁོར་མ་གཏོགས་པར་ཡུལ་ན་ས་སྐལ་མ་བཏང་ངོ་།

༥ ཡ་ཧོ་ཝཱས་མོ་ཤེ་ལ་བཀའ་སྩལ་པ་བཞིན་དུ་ཨིས་ར་ཨེལ་གྱི་བུ་རྣམས་ཀྱིས་དེ་ལྟར་བྱས་ཤིང་ཡུལ་བགོས་སོ༎

༦ ཡང་གིལ་གལ་ན་ཡུ་དཱའི་བུ་རྣམས་ཡོ་ཤུ་ཨའི་དྲུང་དུ་བྱུང་ནས། ཀེ་ནི་ཟི་པ་ཡེ་ཕུན་ནེའི་བུ་ཀ་ལེབ་ཀྱིས་དེ་ལ་ཁ་དཱེས་བར་ནེ་ཨ་རུ་ཡ་ཧོ་ཝཱ་དཀོན་མཆོག་ནས་བྱུང་བའི་སྐྱེས་བུ་མོ་ཤེ་ལ་ང་དང་ཁྱོད་གཉིས་ཀྱི་ཕྱིར་གསུངས་པའི་བཀའ་དེ་ཁྱོད་ཀྱིས་ཤེས་སོ།

༧ དཀོན་མཆོག་གི་བྲན་པོ་མོ་ཤེས་ཁ་དཱེས་བར་ནེ་ཨ་ནས་ང་ཡུལ་ལ་ལྟ་ཉུལ་བྱེད་དུ་བཏང་བ་དང་། ངས་ནི་རང་གི་ཤེས་བཞིན་ཕྲིན་ཞུ་བའི་ཚེ་ང་ལོ་བཞི་བཅུ་ཙམ་ལོན་ནོ།

༨ འོན་ཀྱང་ང་དང་འགྲོགས་ཤིང་ཡར་ལ་སོང་བའི་སྤུན་རྣམས་ཀྱིས་མི་བརྒྱུད་ཀྱི་སྙིང་སྟོབས་ཉམས་པར་བྱས་ཀྱི། ང་ནི་ཡོངས་སུ་ཡ་ཧོ་ཝཱ་ངའི་དཀོན་མཆོག་གི་རྗེས་སུ་བྲངས་སོ།

༩ ཉིན་དེ་ཉིད་དུ་མོ་ཤེས་འདི་སྐད་དུ། ཁྱོད་ཡོངས་སུ་ཡ་ཧོ་ཝཱ་ངའི་དཀོན་མཆོག་གི་རྗེས་སུ་བྲངས་པས། ཁྱོད་ཀྱི་རྐང་པ་བཞག་པའི་ཡུལ་དེ་ནི་ཁྱོད་བུ་རྣམས་དང་བཅས་པས་དུས་རྒྱུན་དུ་བདག་ཏུ་འཛིན་པར་འགྱུར་བར་ངེས་སོ་ཞེས་མནའ་བོར་རོ།

༡༠ ད་ལྟོས་ཤིག ཡ་ཧོ་ཝཱས་མོ་ཤེ་ལ་གསུང་འདི་མཛད་པ་ནས་བཟུང་སྟེ་ཨིས་ར་ཨེལ་འབྲོག་སྟོང་གི་ནང་ན་རྒྱུ་བའི་ལོ་བཞི་བཅུ་ཞེ་ལྔ་འདིའི་རིང་དུ་ཡ་ཧོ་ཝཱས་གསུངས་པ་བཞིན་དུ་ང་འཚོ་རུ་བཅུག་པས། ད་དེ་རིང་གི་ཉིན་ཐུག་ང་ལོ་བརྒྱད་ཅུ་གྱ་ལྔ་ལོན་ཏོ།

༡༡ མོ་ཤེས་ང་བཏང་བའི་ཉིན་དང་འདྲ་བར་དེ་རིང་གི་ཉིན་མོ་ལ་ཡང་ང་རེམ་པ་ཡིན། དེའི་དུས་སུ་ང་ལ་ཡོད་པའི་སྟོབས་དང་འདྲ་བར་ད་ལྟ་ཡང་དམག་འདྲེན་སྐབས་སུ་ཕྱིའམ་ནང་དུ་འགྲོ་བའི་སྟོབས་ང་ལ་ཡོད་དོ།

༡༢ ཡ་ཧོ་ཝཱས་ཉིན་དེ་ཉིད་དུ་གསུང་མཛད་པའི་རི་རྒྱུད་དེ་ནི་ང་ལ་ཐོང་ཞིག དེ་ཅིའི་ཕྱིར་ཞེ་ན། ཨ་ནག་པ་རྣམས་དེར་གནས་ཤིང་གྲོང་ཁྱེར་ཆེ་ཞིང་བཙན་པོ་རྣམས་དེར་ཡོད་ཅེས་པའི་གཏམ་ཉིན་དེ་ཉིད་དུ་ཁྱོད་ཀྱིས་ཐོས་པ་ཡིན། ཡ་ཧོ་ཝཱས་ང་ལ་གསུངས་པ་བཞིན་དུ་ཁོང་གིས་ང་ལ་སྐྱབས་མཛད་པས་ངས་དེ་དག་སྐྲོད་ལས་ཆེ་ཞེས་ཞུས་སོ༎

༡༣ ཡང་ཡོ་ཤུ་ཨས་དེ་ལ་བྱིན་རླབས་བྱས་ཤིང་ཡེ་ཕུན་ནེའི་བུ་ཀ་ལེབ་ལ་ཧེབ་རོན་བདག་ཏུ་འཛིན་པའི་ཕྱིར་བཏང་ངོ་།

༡༤ དེ་ལྟར་ཀེ་ནི་ཟི་པ་ཡེ་ཕུན་ནེའི་བུ་ཀ་ལེབ་ཡོངས་སུ་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་རྗེས་སུ་བྲངས་པའི་ཕྱིར་དེ་རིང་གི་བར་དུ་ཧེབ་རོན་དེ་ལ་བརྙེས་སོ།

༡༥ ཧེབ་རོན་གྱི་མིང་ནི་སྔོན་དུས་སུ་ཨར་བཱའི་གྲོང་ཁྱེར་ཡོད་པ་ཡིན། ཨར་བཱ་ནི་ཨ་ནག་པའི་ཁྲོད་ན་དཔའ་བོ་ཡོད་པ་ཡིན། ཡང་དམག་ཁྲུག་ལས་ཡུལ་དལ་བར་གྱུར་ཏོ༎

༡༥

ཡང་རྟགས་རིལ་བརྒྱབས་ནས་ཡུ་དཱའི་བུ་རྣམས་ཀྱི་སྡེ་རེ་རང་གི་བརྒྱུད་རྣམས་བཞིན་དུ་ཐོན་པ་དེ་ནི་ལྷོ་ཕྱོགས་སུ་ཨེ་དོམ་གྱི་ས་མཚམས་དང་འབྲོག་སྟོང་ཚིན་ལས་ལྷོ་ཕྱོགས་ཀྱི་བར་དུའོ།

༢ དེ་དག་གི་ས་ཚིགས་ནི་ལྷོ་ཕྱོགས་སུ་ཚྭ་མཚོའི་མཇུག་དང་ལྷོ་ཕྱོགས་སུ་ལྟ་བའི་མཚོ་ཁུག་ནས།

༣ ལྷོ་ཕྱོགས་སུ་རི་ཨག་རབ་བིམ་གྱི་བར་དུ་ཕྱིན་པ་དང་། ཚིན་དུ་ཕྱིན་ནས་ཁ་དཱེས་བར་ནེ་ཨ་ཡི་ལྷོ་ཕྱོགས་སུ་ཡར་སོང་བ་དང་། ཕ་རོལ་ཏུ་ཧེས་རོན་རྒྱུད་ནས་ཨ་དཱར་དུ་ཡར་སོང་ཞིང་ཁར་ཁ་ཨ་རུ་འཁོར་ནས།

༤ ཨ་ཚ་མོན་དུ་ཕ་རོལ་ཏུ་ཕྱིན་ནས་མི་སེར་ཡུལ་གྱི་གྲོག་པོ་རུ་ཕྱིན་ནོ། ཡང་ས་ཚིགས་ཀྱི་ཟུར་ནི་རྒྱ་མཚོའི་བར་དུའོ། དེ་ནི་ཁྱེད་ཀྱི་ཕྱིར་ལྷོ་ཕྱོགས་ཀྱི་ས་ཚིགས་ཡོད་པར་དགོས་སོ།

༥ ཡང་ཤར་ཕྱོགས་ཀྱི་ས་ཚིགས་ནི་ཚྭ་མཚོ་་ཡོར་དན་གྱི་མཐའ་མའི་བར་དུའོ། བྱང་ཕྱོགས་ཀྱི་ས་ཚིགས་ནི་མཚོ་ཁུག་ཡོར་དན་ཆུ་བོའི་མཇུག་ཏུ་ཡོད་པ་ནས།

༦ ས་ཚིགས་བེད་ཧོག་ལཱའི་ཕྱོགས་སུ་ཡར་སོང་ནས་བྱང་ཕྱོགས་སུ་བེད་ཨ་ར་བཱ་ཡི་ཕར་སོང་བ་དང་། རུ་བེན་གྱི་བུ་བོ་ཧན་གྱི་རྡོའི་བར་དུ་ས་མཐའ་ཡར་སོང་ངོ་།

༧ ཡང་ལུང་པ་ཨ་ཀོར་ནས་ས་མཚམས་ནི་དེ་བིར་གྱི་ཕྱོགས་སུ་ཡར་སོང་བ་དང་། བྱང་ཕྱོགས་སུ་ཨ་དུམ་མེམ་གྱི་རིའི་ཐད་དུ་གྲོག་པོའི་ལྷོ་ཕྱོགས་སུ་ཡོད་པའི་གིལ་གལ་གྱི་ཕྱོགས་སུ་འཁོར་བ་དང་། ས་མཚམས་ནི་ཨེན་ཤེ་མེས་ཀྱི་ཆུ་རྣམས་ཀྱི་བར་དུ་ཕ་རོལ་ཏུ་རྒྱུ་ཞིང་ཨེན་རོ་གེལ་དུ་ཕྱིན་ནོ།

༨ ཡང་ས་མཚམས་ཧིན་ནོམ་གྱི་བུའི་ལུང་པ་རྒྱུད་དེ་ཡེ་བུས་པའི་གནས་སམ་ཡེ་རུ་ཤ་ལེམ་གྱི་ལྷོ་ཕྱོགས་སུ་ཡར་སོང་ངོ་། དེ་ནས་ཡང་ས་ཚིགས་ནི་ཧིན་ནོམ་ལུང་པ་ནས་རྒྱ་མཚོའི་ཕྱོགས་དང་རེ་ཕ་ཨིམ་གྱི་ལུང་པའི་མཇུག་ཏུ་བྱང་ཕྱོགས་སུ་ཡོད་པའི་རི་རྩེར་ཡར་འཛེགས་སོ།

༩ ཡང་ས་ཚིགས་ནི་རིའི་རྩེ་མོ་ནས་གྲོག་པོ་ནེབ་ཐོ་ཨའི་ཆུ་མིག་གི་བར་དུ་རྒྱུ་ཞིང་རི་རྒྱུད་ཨེབ་རོན་གྱི་གྲོང་ཁྱེར་རྣམས་ཀྱི་བར་དུ་ཕྱིན་པ་དང་། ས་ཚིགས་ནི་བ་ཨ་ལཱའི་ཁིར་ཡད་ཡེ་ཨ་རིམ་གྱི་བར་དུ་འཁོར་རོ།

༡༠ ཡང་བ་ཨ་ལཱ་ནས་ས་ཚིགས་ནི་རྒྱ་མཚོའི་ཕྱོགས་སུ་རི་རྒྱུད་སེ་ཨིར་གྱི་བར་དུ་འཁོར་ཞིང་། ཡེ་ཨ་རིམ་མམ་ཀེས་ལོན་གྱི་ཟུར་གྱི་བྱང་ཕྱོགས་སུ་ཕ་རོལ་ཏུ་སོང་ནས་བེད་ཤེ་མེས་སུ་བབ་སྟེ་ཕ་རོལ་ཏུ་ཐིམ་ནཱ་རུ་སོང་།

༡༡ ཡང་ས་ཚིགས་ནི་ཨེག་རོན་གྱི་ཟུར་གྱི་བྱང་ཕྱོགས་སུ་ཕྱིན་ནས། ས་ཚིགས་སེག་རོན་གྱི་བར་དུ་ཐོན་ཏེ་རི་བ་ཨ་ལཱའི་བར་དུ་ཕ་རོལ་ཏུ་སོང་བ་དང་། ཡབ་ནེ་ཨེལ་ལ་ཕྱིན་ནས། ས་མཚམས་ཀྱི་མཐའ་མ་རྒྱ་མཚོ་རུ་ཕྱིན་ནོ།

༡༢ ཡང་ནུབ་ཕྱོགས་ཀྱི་ས་མཚམས་ནི་རྒྱ་མཚོ་ཆེན་པོ་དང་དེའི་ཉེ་འཁོར་རོ། དེ་ནི་རེ་རང་གི་བརྒྱུད་བཞིན་དུ་ཡུ་དཱ་ཡི་བུ་རྣམས་ཀྱི་ས་ཚིགས་སོ༎

༡༣ ཡང་ཡ་ཧོ་ཝཱས་ཡོ་ཤུ་ཨ་ལ་བཀའ་གནང་བཞིན་དུ་ཡུ་དཱ་ཡི་བུ་རྣམས་ཀྱི་དབུས་སུ་ཡེ་ཕུན་ནེའི་བུ་ཀ་ལེབ་ལ། ཨ་ནག་པའི་ཕ་ཨར་བཱ་ཡི་གྲོང་ཁྱེར་ཧེབ་རོན་ཞེས་བྱ་བ་ས་སྐལ་དུ་བཏང་ངོ་།

༡༤ ཡང་ཀ་ལེབ་ཀྱིས་དེའི་ནང་ནས་ཨ་ནག་གི་བརྒྱུད་ལས་ཆད་པའི་ཨ་ནག་གི་བུ་ཤེ་ཤཱ་ཨི་དང་ཨ་ཧི་མན་དང་ཐལ་མཱ་ཨི་གསུམ་བསྐྲད་དོ།

༡༥ ཡང་དེ་ནས་དེ་བིར་པ་རྣམས་ལ་དམག་འདྲེན་དུ་ཡར་སོང་ངོ་། སྔར་གྱི་དུས་སུ་དེ་བིར་གྱི་མིང་ནི་ཁིར་ཡད་སེ་ཕེར་ཡོད་པ་ཡིན།

༡༦ ཡང་ཀ་ལེབ་ན་རེ། ཁིར་ཡད་སེ་ཕེར་བརྡུངས་ཤིང་བཅོམ་པའི་མི་དེ་ལ་ནི་ངའི་བུ་མོ་ཨག་སཱ་བག་མར་བཏང་ངོ་།

༡༧ ཡང་ཁེ་ནཱས་ཀྱི་བུ་ཀ་ལེབ་ཀྱི་སྤུན་ཨོད་ནི་ཨེལ་གྱིས་ཡུལ་དེ་བཅོམ་པས་བུ་མོ་ཨག་སཱ་དེ་ལ་བག་མར་བཏང་ངོ་།

༡༨ ཡང་མོ་དྲུང་དུ་འོངས་པའི་ཚེ་མོས་དེ་ལ་ཕ་ནས་ཞིང་ཞིག་འཚོལ་དགོས་ཤེས་བསྐུལ་བ་དང་བོང་བུ་ལས་བབས་སོ། ཡང་ཀ་ལེབ་ཀྱིས་བུ་མོ་ལ་ཁྱོད་ཀྱི་དོན་ཅི་ཡིན་ཞེས་བྱས་པའི་ལན་དུ།

༡༩ བྱིན་རླབས་ཤིག་གནོང་ཞིག ལྷོ་ཕྱོགས་སུ་ས་ཆ་ཞིག་བདག་ལ་གནང་ནས། ཆུ་མིག་རྣམས་ཀྱང་གནོང་ཞིག་ཞུས་པས།

༢༠ དེས་མོ་ལ་གོང་འོག་གཉིས་ན་ཡོད་པའི་ཆུ་མིག་རྣམས་གནང་ངོ་། དེ་ནི་སྡེ་ཡུ་དཱ་ཡི་བུ་རྣམས་ཀྱི་ནོར་སྐལ་རེ་རང་གི་བརྒྱུད་བཞིན་དུའོ།

༢༡ ཡང་ཡུ་དཱའི་བུ་རྣམས་ཀྱི་སྡེའི་ས་ཚིགས་ནི་ལྷོ་ཡུལ་ན་ཨེ་དོམ་གྱི་ས་མཚམས་ན་ཡོད་པའི་གྲོང་ཁྱེར་རྣམས་འདི་ལྟ་སྟེ། ཁབ་ཙེ་ཨེལ་དང་། ཨེ་དེར་དང་ཡ་གུར་དང་།

༢༢ ཁི་ནཱ་དང་དི་མོ་ནཱ་དང་ཨ་ད་དཱ་དང་།

༢༣ ཀེ་དེས་དང་ཧ་ཙོར་དང་ཨིད་ནན་དང་།

༢༤ སིབ་དང་ཏེ་ལེམ་དང་བེ་ཨ་ལོད་དང་།

༢༥ ཧ་ཙོར་ཧད་ཐཱ་དང་། ཁེར་ཡོད་ཧེས་རོན་ནམ་ཧ་ཙོར་རོ།

༢༦ ཡང་ཨ་མམ་དང་ཤེ་མཱ་དང་མོ་ལ་དཱ་དང་།

༢༧ ཧ་ཚར་གད་དཱ་དང་ཧེས་མོན་དང་བེད་ཕེ་ལེད་དང་།

༢༨ ཧ་ཚར་ཤུ་ཨལ་དང་བེ་ཨེར་ཤེ་བཱ་དང་བིས་ཡོད་ཡཱའོ།

༢༩ ཡང་བ་ཨ་ལཱ་དང་ཨི་ཡིམ་དང་ཨེ་ཚེམ་དང་།

༣༠ ཨེལ་ཐོ་ལད་དང་ཀེ་སིལ་དང་ཧོར་མཱ་དང་།

༣༡ ཙིག་ལག་དང་མད་མན་ནཱ་དང་སན་སན་ནཱ་དང་།

༣༢ ལེ་བ་ཨོད་དང་ཤིལ་ཧིམ་དང་ཨ་ཡིན་དང་རིམ་མོན་དང་གྲོང་ཁྱེར་ཐམས་ཅད་ཀྱི་གྲངས་ནི་ཉི་ཤུ་རྩ་དགུ་དེ་དག་གི་ཡུལ་ཚོ་རྣམས་དང་བཅས་པའོ༎

༣༣ ཡང་ལུང་པ་ན་ཨེས་ཐ་ཨོལ་དང་ཚོར་ཨ་དང་ཨས་ནཱ་དང་།

༣༤ ཟ་ནོ་ཨ་དང་ཨེན་གན་ནིམ་དང་ཐ་ཕུ་ཨ་དང་ཨེ་ནམ་མོ།

༣༥ ཡང་ཡར་མུད་དང་ཨ་དུལ་ལམ་དང་སོ་ཀོ་དང་ཨ་ཟེ་ཀཱ་དང་།

༣༦ ཤ་ཨ་རཱ་ཨིམ་དང་ཨ་དི་ཐ་ཡིམ་དང་གེ་དེ་རཱ་དང་གེ་དེ་རོ་ཐཱ་ཨིམ་དང་གྲོང་ཁྱེར་བཅུ་བཞི་དེ་དག་གི་ཡུལ་ཚོ་དང་བཅས་པའོ༎

༣༧ ཡང་ཚེ་ནན་དང་ཧ་ད་ཤཱ་དང་མིག་དལ་གད་དང་།

༣༨ དིལ་ཧན་དང་མིས་ཕེ་དང་ཡོག་ཐེ་ཨེལ་དང་།

༣༩ ལཱ་ཁིས་དང་བོས་ཁད་དང་ཨེག་ལོན་དང་།

༤༠ ཀབ་བོན་དང་ལག་མས་དང་ཀིད་ལིས་དང་།

༤༡ གེ་དེ་རོད་དང་བེད་ད་གོན་དང་ན་ཨ་མཱ་དང་མ་ཀེ་དཱ་དང་གྲོང་ཁྱེར་བཅུ་དྲུག་དེ་དག་གི་ཡུལ་ཚོ་རྣམས་དང་བཅས་པའོ༎

༤༢ ཡང་ལིབ་ནཱ་དང་ཨེ་ཐེར་དང་ཨ་ཤན་དང་།

༤༣ ཡིབ་ཐཱ་དང་ཨས་ནཱ་དང་ནེ་ཚིབ་དང་།

༤༤ ཀེ་ཨི་ལཱ་དང་ཨག་ཟིབ་དང་མ་རེ་ཤཱ་དང་གྲོང་ཁྱེར་དགུ་དེ་དག་གི་ཡུལ་ཚོ་རྣམས་དང་བཅས་པའོ༎

༤༥ ཡང་ཨེག་རོན་དང་དེ་ལ་གཏོགས་པའི་གྲོང་ཁྱེར་དང་ཡུལ་ཚོ་རྣམས་སོ།

༤༦ ཡང་ཨེག་རོན་དང་རྒྱ་མཚོའི་ཕྱོགས་ནས་ཨས་དོད་དང་དེའི་ཡུལ་ཚོའི་ཟུར་ན་ཡོད་པ་ཐམས་ཅད་དོ༎

༤༧ ཡང་ཨས་དོད་དང་དེ་ལ་གཏོགས་པའི་གྲོང་ཁྱེར་དང་ཡུལ་ཚོ་རྣམས་དང་། ག་ཟཱ་དང་དེ་ལ་གཏོགས་པའི་གྲོང་ཁྱེར་དང་ཡུལ་ཚོ་རྣམས་མི་སེར་ཡུལ་གྱི་གྲོག་པོའི་བར་དུ་ཕྱིན་པ་དང་རྒྱ་མཚོ་ཆེན་པོ་དང་དེའི་ཉེ་འཁོར་རྣམས་སོ༎

༤༨ ཡང་རི་རྒྱུད་ལ་ཤ་མིར་དང་ཡ་ཐིར་དང་སོ་ཀོ་དང་།

༤༩ དན་ནཱ་དང་ཁིར་ཡད་སན་ནཱའམ་དེ་བིར་དང་།

༥༠ ཨ་ནབ་དང་ཨེས་ཐེ་མོ་དང་ཨ་ནིམ་དང་།

༥༡ གོ་ཤེན་དང་ཧོ་ལོན་དང་གི་ལོ་དང་གྲོང་ཁྱེར་བཅུ་གཅིག་དེ་དག་གི་ཡུལ་ཚོ་རྣམས་དང་བཅས་པའོ༎

༥༢ ཡང་ཨ་རཱབ་དང་དུ་མཱ་དང་ཨེ་ས་ཨན་དང་།

༥༣ ཡ་ནུམ་དང་བེད་ཐ་ཕུ་ཨ་དང་ཨ་ཕེ་ཀཱ་དང་།

༥༤ ཧུམ་ཏཱ་དང་ཁིར་ཡད་ཨར་བཱ་འམ་ཧེབ་རོན་དང་ཚི་ཨོར་དང་གྲོང་ཁྱེར་དགུ་དེ་དག་གི་ཡུལ་ཚོ་རྣམས་དང་བཅས་པའོ༎

༥༥ ཡང་མཱ་ཨོན་དང་ཀར་མེལ་དང་སིབ་དང་ཡུ་ཏཱ་དང་།

༥༦ ཡིས་རེ་ཨེལ་དང་ཡོག་དེ་ཨམ་དང་ཟ་ནོ་ཨ་དང་།

༥༧ ཁ་ཡིན་དང་གི་བེ་ཨ་དང་ཐིམ་ནཱ་དང་གྲོང་ཁྱེར་བཅུ་དེ་དག་གི་ཡུལ་ཚོ་རྣམས་དང་བཅས་པའོ༎

༥༨ ཡང་ཧལ་ཧུལ་དང་བེད་ཙུར་དང་གེ་དོར་དང་།

༥༩ མ་ཨ་རད་དང་བེད་ཨ་ནོད་དང་ཨེལ་ཐེ་ཁོན་དང་གྲོང་ཁྱེར་དྲུག་དེ་དག་གི་ཡུལ་ཚོ་རྣམས་དང་བཅས་པའོ༎

༦༠ ཡང་ཁིར་ཡད་བ་ཨཱལ་ལམ་ཁིར་ཡད་ཡེ་ཨ་རིམ་དང་རབ་བཱ་དང་གྲོང་ཁྱེར་གཉིས་དེ་དག་གི་ཡུལ་ཚོ་རྣམས་དང་བཅས་པའོ༎

༦༡ ཡང་འབྲོག་སྟོང་ན་བེད་ཨ་ར་བཱ་དང་མིད་དིན་དང་སེ་ཀ་ཀཱ་དང་།

༦༢ ནིབ་ཤན་དང་ཨིར་ཧ་མེ་ལག་དང་ཨེན་གེ་དཱི་དང་གྲོང་ཁྱེར་དྲུག་དེ་དག་གི་ཡུལ་ཚོ་རྣམས་དང་བཅས་པའོ༎

༦༣ འོན་ཀྱང་ཡེ་རུ་ཤ་ལེམ་ན་གནས་པའི་ཡེ་བུས་པ་རྣམས་ཡུ་དཱ་ཡི་བུ་རྣམས་ཀྱིས་མ་བསྐྲད་པས། དེ་རིང་གི་བར་དུ་ཡེ་བུས་པ་རྣམས་ཡུ་དཱའི་བུ་རྣམས་དང་འགྲོགས་ཤིང་ཡེ་རུ་ཤ་ལེམ་ན་གནས་སོ༎

༡༦

ཡང་རྟགས་རིལ་བརྒྱབས་ནས་ཡོ་སེབ་ཀྱི་བུ་རྣམས་ཀྱི་ཕྱིར་ཐོན་པ་ནི་འདི་ལྟ་སྟེ། ཡེ་རི་ཀོའི་མདུན་དུ་ཡོར་དན་གཙང་པོ་ནས་ཡེ་རི་ཀོའི་ཆུའི་ཤར་ཕྱོགས་སུ་ཡེ་རི་ཀོ་ནས་རི་རྒྱུད་བེད་ཨེལ་གྱི་བར་དུ་འགྲོ་བའི་འབྲོག་སྟོང་ངོ་།

༢ ཡང་བེད་ཨེལ་ནས་ལུས་ཀྱི་བར་དུ་སོང་ནས་ཕ་རོལ་ཏུ་ཨར་ཁི་པའི་ས་མཚམས་ན་ཡོད་པའི་ཨ་ཐ་རོད་དུ་ཕྱིན་པ་དང་།

༣ རྒྱ་མཚོའི་ཕྱོགས་སུ་ཡབ་ལེ་ཏི་པའི་ས་མཚམས་སུ་བེད་ཧོ་རོན་འོག་བྱ་བའི་ཡུལ་འཁོར་དང་གེ་ཟེར་གྱི་བར་དུ་འབབ་ཅིང་རྒྱ་མཚོའི་ཕྱོགས་སུ་ཕྱིན་ཏོ༎

༤ དེ་ལྟར་ཡོ་སེབ་ཀྱི་བུ་མ་ན་ཤེ་དང་ཨེབ་ར་ཨིམ་གཉིས་ལ་ས་སྐལ་ཐོབ་བོ༎

༥ ཡང་ཨེབ་ར་ཨིམ་གྱི་བུ་རྣམས་ཀྱི་ས་ཚིགས་རེ་རང་གི་བརྒྱུད་རྣམས་བཞིན་དུ་འདི་ལྟ་སྟེ། དེ་དག་གི་ནོར་སྐལ་གྱི་ས་ཚིགས་ནི་ཤར་ཕྱོགས་སུ་ཨད་རོད་ཨད་དར་ནས་བེད་ཧོ་རོན་གོང་གི་བར་དུའོ།

༦ ཡང་ས་ཚིགས་ནི་རྒྱ་མཚོའི་ཕྱོགས་སུ་མིག་མེ་ཐད་ཀྱི་བྱང་ཕྱོགས་སུ་ཕྱིན་ནོ། ཡང་ས་མཚམས་ནི་ཤར་ཕྱོགས་སུ་ཐ་ཨན་ནད་ཤི་ལོའི་བར་དུ་འཁོར་བ་དང་ཡུལ་དེ་ནས་ཕར་སོང་ཞིང་ཤར་ཕྱོགས་སུ་ཡ་ནོ་ཧཱ་རུ་ཕྱིན་ནས།

༧ ཡ་ནོ་ཧཱ་ནས་ཨ་ཐ་རོད་དང་ན་ཨ་རད་དུ་བབས་པ་དང་ཡེ་རི་ཀོར་བསླེབས་ནས་ཡོར་དན་གྱི་བར་དུ་ཕྱིན་ནོ།

༨ ཡང་ཐ་ཕུ་ཨ་ནས་ས་ཚིགས་ནི་རྒྱ་མཚོའི་ཕྱོགས་སུ་གྲོག་པོ་ཁ་ནཱ་རུ་སོང་ནས་རྒྱ་མཚོའི་ཕྱོགས་སུ་ཕྱིན་ནོ། དེ་ནི་ཨེབ་ར་ཨིམ་གྱི་བུ་རྣམས་ཀྱི་སྡེ་དང་དེའི་རིགས་བརྒྱུད་རྣམས་ཀྱི་ནོར་སྐལ་ཡིན་པ་མ་ཟད་དེ།

༩ མ་ན་ཤེའི་བུ་རྣམས་ཀྱི་ནོར་སྐལ་གྱི་དབུས་སུ་ཨེབ་ར་ཨིམ་གྱི་བུ་རྣམས་ཀྱི་ཕྱིར་བཞག་པའི་གྲོང་ཁྱེར་སོ་སོ་དག་དང་བཅས་ཏེ། དེ་དག་གི་གྲོང་ཁྱེར་རྣམས་ཡུལ་ཚོ་ཐམས་ཅད་དང་བཅས་པའོ།

༡༠ འོན་ཀྱང་གེ་ཟེར་ན་གནས་པའི་ཀ་ན་ཨན་པ་རྣམས་མ་བསྐྲད་པས། ཀ་ན་ཨན་པ་རྣམས་དེ་རིང་གི་བར་དུ་ཨེབ་ར་ཨིམ་གྱི་ཁྲོད་དུ་གནས་ཤིང་དེ་དག་གི་བྲན་དུ་གྱུར་ཏེ་འུ་ལག་གི་ལས་བྱེད་དོ༎

༡༧

ཡང་རྟགས་རིལ་བརྒྱབས་ནས་མ་ན་ཤེ་ནི་ཡོ་སེབ་ཀྱི་སྔོན་སྐྱེས་ཡིན་པས་དེའི་སྡེ་ལ་ནོར་སྐལ་བརྙེད་དོ། མ་ན་ཤེའི་སྔོན་སྐྱེས་གིལ་ཨད་ཀྱི་ཕ་མ་ཀིར་མི་དཔའ་ཅན་ཞིག་ཡོད་པས་གིལ་ཨད་དང་བཱ་ཤན་དེ་ལ་བརྙེད་དོ།

༢ ཡང་མ་ན་ཤེའི་བུ་གཞན་རྣམས་དེ་དག་གི་བརྒྱུད་དང་བཅས་པ་ནི། ཨ་བི་ཨེ་སེར་གྱི་བུ་རྣམས་དང་ཧེ་ལེག་གི་བུ་རྣམས་དང་ཨས་རི་ཨེལ་གྱི་བུ་རྣམས་དང་སི་ཀེམ་གྱི་བུ་རྣམས་དང་ཧེ་ཕེར་གྱི་བུ་རྣམས་དང་ཤེ་མི་དཱ་ཡི་བུ་རེ་ལ་ནོར་སྐལ་རེ་བྱུང་ངོ་། དེ་དག་ནི་ཡོ་སེབ་ཀྱི་བུ་མ་ན་ཤེ་ནས་ཆད་པའི་སྐྱེས་པ་དག་རེ་རང་གི་བརྒྱུད་བཞིན་ནོ།

༣ འོན་ཀྱང་མ་ན་ཤེའི་བུ་མ་ཀིར། དེའི་བུ་གིལ་ཨད། དེའི་བུ་ཧེ་ཕེར། དེའི་བུ་ཚེ་ལོ་ཕེ་ཧད་དེ་ལ་ནི་བུ་མེད་ཀྱི་བུ་མོ་རྣམས་ཡོད་པས་བུ་མོ་རྣམས་ཀྱི་མིང་ནི། མ་ལཱ། ནོ་ཨ། ཧོག་ལཱ། མིལ་ཀཱ། ཐིར་ཙཱ་དང་ལྔའོ།

༤ དེ་དག་བླ་མ་ཨེལ་ཨ་ཟར་དང་ནུན་གྱི་བུ་ཡོ་ཤུ་ཨ་དང་སྡེ་དཔོན་རྣམས་ཀྱི་དྲུང་དུ་བྱུང་སྟེ། ཡ་ཧོ་ཝཱས་མོ་ཤེ་ལ་ངེད་ཀྱི་སྤུན་རྣམས་ཀྱི་ཁྲོད་ན་ནོར་སྐལ་ཞིག་བཏང་བའི་ཕྱིར་བཀའ་སྩལ་མཛད་དོ་དེ་སྐད་ཅེས་བྱས་པས། ཡ་ཧོ་ཝཱའི་བཀའ་བཞིན་དུ་ཕའི་སྤུན་གྱི་ཁྲོད་ན་དེ་དག་ལ་ནོར་སྐལ་ཞིག་བཏང་ངོ་།

༥ ཡང་ཡོར་དན་ཆུའི་ཕ་རོལ་ན་ཡོད་པའི་གིལ་ཨད་དང་བཱ་ཤན་ཡུལ་གཉིས་མ་གཏོགས་པར་མ་ན་ཤེ་ལ་ཡུལ་གྱི་ཆ་བཅུ་ཐོབ་བོ།

༦ མ་ན་ཤེའི་བུ་མོ་རྣམས་ལ་དེའི་བརྒྱུད་ཀྱི་ཁྲོད་དུ་ནོར་སྐལ་ཐོབ་པའི་ཕྱིར་རོ། ཡང་གིལ་ཨད་ཡུལ་མ་ན་ཤེའི་བུ་གཞན་དག་ལ་ཐོབ་བོ༎

༧ ཡང་མ་ན་ཤེའི་ས་ཚིགས་ནི་ཨ་ཤེར་ནས་སི་ཀེམ་གྱི་མདུན་དུ་ཡོད་པའི་མིག་མེ་ཐད་ཀྱི་བར་དུ་ཡོད་དེ། གཡས་སུ་ས་ཚིགས་ནི་ཨེན་ཐ་ཕུ་ཨ་པ་རྣམས་ཀྱི་བར་དུ་ཕྱིན་ཏོ།

༨ ཡུལ་འཁོར་ཐ་ཕུ་ཨ་་མ་ན་ཤེ་ལ་བརྙེད་ཀྱི། མ་ན་ཤེའི་ས་ཚིགས་ཀྱི་གན་དུ་ཡོད་པའི་ཐ་ཕུ་ཨ་རང་ཨེབ་ར་ཨིམ་གྱི་བུ་རྣམས་ལ་བརྙེད་དོ།

༩ ཡང་ས་མཚམས་ནི་གྲོག་པོ་ཁ་ནཱ་དེའི་བྱང་ཕྱོགས་སུ་བབས་པ་དང་། མ་ན་ཤེའི་གྲོང་ཁྱེར་རྣམས་ཀྱི་ཁྲོད་ན་གྲོང་ཁྱེར་འདི་དག་ཨེབ་ར་ཨིམ་ལ་ཐོབ་བོ། ཡང་མ་ན་ཤེའི་ས་མཚམས་ནི་གྲོག་པོ་བྱང་ཕྱོགས་སུ་སོང་ནས་རྒྱ་མཚོའི་ཕྱོགས་སུ་ཕྱིན་ཏོ།

༡༠ ལྷོ་ཕྱོགས་ཀྱི་ཡུལ་ཨེབ་ར་ཨིམ་ལ་ཐོབ་ཀྱང་བྱང་ཕྱོགས་ཀྱི་ཡུལ་ནི་མ་ན་ཤེ་ལ་བརྙེད་ཅིང་དེའི་ས་ཚིགས་ནི་རྒྱ་མཚོའོ། བྱང་ཕྱོགས་སུ་ཨ་ཤེར་དང་འབྲེལ་ཞིང་ཤར་ཕྱོགས་སུ་ཨི་ས་གར་དང་འབྲེལ་ལོ།

༡༡ ཡང་ཨི་ས་གར་དང་ཨ་ཤེར་གྱི་ཁྲོད་ན་མ་ན་ཤེ་ལ་ཐོབ་པ་ནི་འདི་ལྟ་སྟེ། བེད་ཤེ་ཨན་དེའི་གྲོང་ཁྱེར་རྣམས་དང་བཅས་པ་དང་། ཡིབ་ལེ་ཨམ་དེའི་གྲོང་ཁྱེར་རྣམས་དང་བཅས་པ་དང་། དཱོར་པ་རྣམས་ཀྱང་དེའི་གྲོང་ཁྱེར་རྣམས་དང་བཅས་པ་དང་། ཨེན་དོར་པ་རྣམས་དེའི་གྲོང་ཁྱེར་རྣམས་དང་བཅས་པ་དང་། ཐ་ཨ་ནག་པ་རྣམས་དེའི་གྲོང་ཁྱེར་རྣམས་དང་བཅས་པ་དང་། མེ་གིད་དོ་པ་རྣམས་དེའི་གྲོང་ཁྱེར་རྣམས་དང་བཅས་པ་རི་ལ་ཡོད་པའི་གྲོང་ཁྱེར་གསུམ་པོ་དེ་ཡིན་ནོ།

༡༢ འོན་ཀྱང་མ་ན་ཤེའི་བུ་རྣམས་ཀྱིས་གྲོང་ཁྱེར་དེ་དག་ནང་ཡོད་པ་རྣམས་སྐྲོད་མ་ཐུབ་པར་ཀ་ན་ཨན་པ་རྣམས་ཡུལ་དེར་གནས་སོ།

༡༣ ཡང་ཨིས་ར་ཨེལ་གྱི་བུ་དག་གི་སྟོབས་འཕེལ་བའི་ཚེ་ན་ཀ་ན་ཨན་པ་རྣམས་བྲན་འཁོལ་དུ་བཅུག་གིས་སྐྲོད་པར་མ་བྱས་སོ༎

༡༤ ཡང་ཡོ་སེབ་ཀྱི་བུ་རྣམས་ཀྱིས་ཡོ་ཤུ་ཨ་ལ་འདི་སྐད་དུ། ད་ཙམ་གྱི་བར་དུ་ཡ་ཧོ་ཝཱས་ང་ལ་བྱིན་རླབས་མཛད་པས་ང་ནི་མི་ཚོགས་གྲངས་ཆེ་བ་ཡིན་ཀྱང་ས་བདག་ཏུ་འཛིན་པའི་ཕྱིར་ཁྱོད་ཀྱིས་ཅིའི་ཕྱིར་ནོར་སྐལ་གཅིག་དང་ཐོབ་ཐང་གཅིག་འབའ་ཞིག་བཏང་ཞེས་སྨྲས་པས།

༡༥ ཡོ་ཤུ་ཨས་དེ་དག་ལ་ཁྱོད་ནི་མི་ཚོགས་གྲངས་ཆེ་བ་ཡིན་པས། གལ་ཏེ་རི་རྒྱུད་ཨེབ་ར་ཨིམ་ཁྱོད་ཀྱི་ཕྱིར་གནས་དོག་པོ་ཡོད་ན། ཡར་སོང་ལ་ནགས་སུ་ཕེ་རི་ཟི་པ་དང་རེ་ཕ་ཨིམ་པའི་ཡུལ་ན་ཁྱོད་ལ་གནས་ཐོབ་པའི་ཕྱིར་ནགས་ཀྱི་ཤིང་ཆོད་ཅིག་ཅེས་ཟིར་ནས།

༡༦ ཡོ་སེབ་ཀྱི་བུ་དག་ན་རེ། རི་རྒྱུད་འདི་ངེད་ཀྱི་ཕྱིར་མི་ཆོག་ཅིང་ལུང་པ་ན་གནས་པའི་ཀ་ན་ཨན་པ་ཐམས་ཅད་ཅེ་ན། བེད་ཤེ་ཨན་པ་རྣམས་དེ་དག་གི་གྲོང་ཁྱེར་དང་བཅས་པ་དང་ཡིས་རེ་ཨེལ་གྱི་ལུང་པ་ན་གནས་པ་དག་ལ་ལྕགས་ཀྱི་ཤིང་རྟ་རྣམས་ཡོད་དོ།

༡༧ ཡང་ཡོ་ཤུ་ཨས་ཡོ་སེབ་ཀྱི་ཁྱིམ་ཨེབ་ར་ཨིམ་དང་མ་ན་ཤེ་ལ་འདི་སྐད་དུ། ཁྱོད་མི་ཚོགས་གྲངས་ཆེ་ཞིང་དབང་ཅན་ཡོད་པས་ནོར་སྐལ་གཅིག་འབའ་ཞིག་ཐོབ་པར་མི་རུང་གི།

༡༨ རི་རྒྱུད་ཅིག་ཁྱོད་ལ་བརྙེད་པར་འགྱུར། ནགས་ཡིན་པས་དེ་བཅད་དེ་དེའི་མཐའ་འཁོར་ཁྱོད་ཀྱི་ཡིན་པར་རུང་ངོ་། དེ་ཅིའི་ཕྱིར་ཞེ་ན། ཁྱོད་ཀྱིས་ནི་ལྕགས་ཀྱི་ཤིང་རྟ་རྣམས་དང་ལྡན་པའི་ཀ་ན་ཨན་པ་དབང་ཆེ་བ་རྣམས་སྐྲོད་པར་འགྱུར་བའི་ཕྱིར་རོ༎

༡༨

ཡང་ཨིས་ར་ཨེལ་གྱི་བུ་རྣམས་ཀྱི་ཚོགས་ཐམས་ཅད་ཤི་ལོ་རུ་འདུས་ནས། དེར་འདུ་བའི་གུར་མཆོག་བཙུགས་པ་དང་། ཡུལ་དེ་དེ་དག་གི་མངའ་འོག་ཏུ་གྱུར་ཡོད་པ་ཡིན་ནོ།

༢ ཡང་ཨིས་ར་ཨེལ་གྱི་བུ་རྣམས་ཀྱི་ཁྲོད་དུ་ས་སྐལ་མ་རྙེད་པའི་སྡེ་བདུན་ལུས་པས།

༣ ཡོ་ཤུ་ཨས་ཨིས་ར་ཨེལ་གྱི་བུ་རྣམས་ལ། ཇི་སྲིད་བར་དུ་དལ་བར་སྡོད་ཅིང་ཡ་ཧོ་ཝཱ་མེས་པོ་རྣམས་ཀྱི་དཀོན་མཆོག་གིས་ཁྱེད་ཅག་ལ་གནང་བའི་ཡུལ་བདག་ཏུ་འཛིན་ཕྱིར་མི་འགྲོ།

༤ ད་སྡེ་རེ་ལས་མི་གསུམ་ཐོང་ལ་ངས་དེ་དག་བཏང་ཞིང་ཡུལ་ཀུན་ཏུ་རྒྱུ་བ་དང་རེའི་ནོར་སྐལ་གྱི་ཚད་བྲིས་ནས་ངའི་དྲུང་དུ་ཕྱིར་འོང་བར་དགོས་སོ།

༥ དེ་ནས་དེ་དག་གིས་ཡུལ་ཁག་བདུན་དུ་བགོད་པར་དགོས། ལྷོ་ཕྱོགས་སུ་ཡུ་དཱ་རང་གི་ས་མཚམས་དང་། བྱང་ཕྱོགས་སུ་ཡོ་སེབ་ཀྱི་ཁྱིམ་རང་གི་ས་མཚམས་ན་གནས་པར་དགོས་སོ།

༦ ཡང་ཁྱེད་ཀྱིས་ཡུལ་ཆ་བདུན་དུ་བགོས་ཤིང་བྲིས་ལ་ངའི་མདུན་དུ་ཁྱེར་འོང་དང་ངས་འདིར་ཡ་ཧོ་ཝཱ་ངེད་ཀྱི་དཀོན་མཆོག་གི་སྤྱན་སྔར་ཁྱོད་ཅག་གི་ཕྱིར་རྟགས་རིལ་འདེབས་པར་བྱ།

༧ ལེ་ཝི་པ་རྣམས་ལ་ཁྱེད་ཅག་གི་ཁྲོད་དུ་ནོར་སྐལ་མེད་ཀྱི། ཡ་ཧོ་ཝཱའི་བླ་མ་བྱེད་པའི་ལས་ཚན་ནི་དེ་དག་གི་ནོར་སྐལ་ཡིན་ནོ། ཡང་ཤར་ཕྱོགས་སུ་ཡོར་དན་ཆུའི་ཕ་རོལ་དུ་གད་དང་རུ་བེན་དང་མ་ན་ཤེའི་སྡེ་ཕྱེད་ལ་རེ་རང་གི་ནོར་སྐལ་བརྙེད་ཟིན་པས། ཡ་ཧོ་ཝཱའི་བྲན་པོ་མོ་ཤེས་དེ་དག་ལ་དེ་བཏང་ངོ་ཞེས་སྨྲས་སོ༎

༨ ཡང་མི་དེ་དག་ཆས་ཤིང་སོང་བ་དང་། ཡུལ་གྱི་ས་གནས་འབྲི་རུ་འགྲོ་བ་རྣམས་ལ་ཡོ་ཤུ་ཨས་འདི་སྐད་དུ། ད་སོང་ལ་ཡུལ་ཀུན་ཏུ་རྒྱུ་ཞིང་བྲིས་ནས་ངའི་དྲུང་དུ་ཕྱིར་ལོག་དང་། ཤི་ལོ་འདིར་ཡ་ཧོ་ཝཱའི་ཞལ་ངོར་ངས་ཁྱེད་ཀྱི་ཕྱིར་རྟགས་རིལ་འདེབས་པར་བྱའོ་ཞེས་བསྒོའོ།

༩ ཡང་མི་དེ་དག་སོང་ནས་ཡུལ་ཀུན་ཏུ་རྒྱུ་ཞིང་གྲོང་ཁྱེར་གྱི་གྲངས་བཞིན་དུ་ཆ་བདུན་དུ་བགོད་ཅིང་དཔེ་ཆ་ཞིག་ཏུ་བྲིས་ནས་ཤི་ལོ་ན་ཡོད་པའི་སྒར་དུ་ཡོ་ཤུ་ཨའི་དྲུང་དུ་ཕྱིར་ལོག་འོངས་སོ།

༡༠ དེ་ནས་ཡོ་ཤུ་ཨས་དེ་དག་གི་ཕྱིར་ཤི་ལོ་ན་ཡ་ཧོ་ཝཱའི་ཞལ་ངོར་རྟགས་རིལ་བརྒྱབ་ནས་ཡོ་ཤུ་ཨས་དེར་ཨིས་ར་ཨེལ་གྱི་བུ་རྣམས་ལ་རེ་རང་གི་སྡེ་བཞིན་དུ་ཡུལ་བགོས་སོ༎

༡༡ ཡང་རྟགས་རིལ་འདེབས་ཤིང་བེན་ཡ་མིན་གྱི་བུ་རྣམས་ཀྱི་སྡེ་རེ་རང་གི་བརྒྱུད་བཞིན་དུ་དེ་དག་ལ་ས་སྐལ་བརྙེད་པས། ས་སྐལ་གྱི་ས་མཚམས་ནི་ཡུ་དཱ་ཡི་བུ་རྣམས་དང་ཡོ་སེབ་ཀྱི་བུ་རྣམས་ཀྱི་བར་ན་ཐོན་ནོ།

༡༢ དེ་དག་གི་ས་ཚིགས་ནི་བྱང་ཕྱོགས་སུ་ཡོར་དན་ཆུ་རྒྱུད་ཅིང་། ཡེ་རི་ཀོའི་ཕྱོགས་ནས་བྱང་ཕྱོགས་སུ་ཡར་སོང་བ་ལས་རྒྱ་མཚོའི་ཕྱོགས་སུ་རི་རྒྱུད་དུ་ཡར་སོང་བ་དང་། འབྲོག་སྟོང་གི་ཕྱོགས་སུ་བེད་ཨ་ཝེན་དུ་ཕྱིན་ཏོ།

༡༣ དེ་ནས་ཡང་ས་ཚིགས་ནི་ལུས་ཀྱི་བར་དུ་ཕར་སོང་བ་དང་། ལུས་སམ་བེད་ཨེལ་གྱི་ལོགས་ནས་ལྷོ་ཕྱོགས་སུ་སོང་ནས། ས་མཚམས་ནི་ཨད་རོད་ཨད་དར། བེད་ཧོ་རོན་འོག་གི་ལྷོ་ཕྱོགས་སུ་ཡོད་པའི་རིའི་བར་དུ་བབས་སོ།

༡༤ ཡང་ས་མཐའ་དེ་རྒྱུ་རྒྱ་མཚོའི་ཕྱོགས་སུ་བེད་ཧོ་རོན་གྱི་ལྷོ་ཕྱོགས་ན་ཡོད་པའི་རི་ནས་ལྷོ་ཕྱོགས་སུ་འཁོར་བ་ནས། ཡུ་དཱ་ཡི་བུ་རྣམས་ཀྱི་གྲོང་ཁྱེར་ཁིར་ཡད་བ་ཨཱལ་ལམ་ཁིར་ཡད་ཡེ་ཨ་རིམ་གྱི་ཕྱོགས་སུ་ཕྱིན་ཏོ། དེ་ནི་རྒྱ་མཚོའི་ཕྱོགས་ཡིན་ནོ།

༡༥ ཡང་ལྷོ་ཕྱོགས་སུ་ཁིར་ཡད་ཡེ་ཨ་རིམ་གྱི་མཐའ་མ་ནས་ས་མཚམས་རྒྱ་མཚོའི་ཕྱོགས་སུ་ཕྱིན་ནས་ཆུ་ནེབ་ཐོ་ཨ་ཡི་ཆུ་མིག་གི་བར་དུ་སོང་ངོ་།

༡༦ ཡང་ས་མཐའ་ནི་ཧིན་ནོམ་གྱི་བུའི་ལུང་པའི་མདུན་དུ་ཡོད་པའི་རི་རེ་ཕ་ཨིམ་གྱི་ལུང་པའི་བྱང་ཕྱོགས་སུ་ཡོད་པ་དེའི་མཐའ་མའི་བར་དུ་བབས་པ་དང་། ཧིན་ནོམ་གྱི་ལུང་པར་ཡེ་བུས་པའི་ལོགས་ནས་ལྷོ་ཕྱོགས་སུ་བབས་ཏེ་ཨེན་རོ་གེལ་གྱི་བར་དུ་བབས་སོ།

༡༧ ཡང་བྱང་ཕྱོགས་སུ་རྒྱུ་ཞིང་ཨེན་ཤེ་མེས་སུ་ཕྱིན་ནས། རི་ཨ་དུམ་མིམ་གྱི་ཐད་དུ་གི་ལི་ལོད་ཀྱི་བར་དུ་ཐོན་ཏེ། རུ་བེན་གྱི་བུ་བོ་ཧན་གྱི་རྡོ་རུ་བབས་སོ།

༡༨ ཡང་ཨ་ར་བཱ་༼བོད་སྐད་དུ་ཐང་༽གི་ཐད་དུ་ཡོད་པའི་རིར་བྱང་ཕྱོགས་སུ་ཕ་རོལ་ཏུ་སོང་ནས་ཨ་ར་བཱ་ལ་བབས་པ་དང་།

༡༩ ས་མཚམས་ནི་བེད་ཧོག་ལཱ་ནས་བྱང་ཕྱོགས་སུ་ཡོད་པའི་རིའི་ཕ་རོལ་ཏུ་སོང་ངོ་། ཡང་ས་མཚམས་བྱང་ཕྱོགས་སུ་ཚྭ་མཚོའི་མཚོ་ཁུག་གི་ཕྱོགས་དང་ཡོར་དན་ཆུའི་མཇུག་ཏུ་ལྷོ་ཕྱོགས་སུ་ཕྱིན་ཏོ། དེ་ནི་ལྷོ་ཕྱོགས་ཀྱི་ས་མཚམས་སོ།

༢༠ ཡང་ཤར་ཕྱོགས་སུ་ཡོར་དན་ཆུ་བོ་ནི་ས་མཚམས་སོ། དེ་ནི་རེ་རང་གི་བརྒྱུད་བཞིན་དུ་བེན་ཡ་མིན་གྱི་བུ་རྣམས་ཀྱི་ནོར་སྐལ་གྱི་ས་མཚམས་ཡིན།

༢༡ ཡང་རེ་རང་གི་བརྒྱུད་བཞིན་དུ་བེན་ཡ་མིན་གྱི་བུ་རྣམས་ཀྱི་སྡེ་ལ་གཏོགས་པའི་གྲོང་ཁྱེར་རྣམས་ནི་འདི་ལྟ་སྟེ། ཡེ་རི་ཀོ་དང་། བེད་ཧོག་ལཱ་དང་། ཨེ་མེག་ཁེ་ཚིས་དང་།

༢༢ བེད་ཨ་ར་བཱ་དང་། ཚེ་མ་རཱ་ཨིམ་དང་། བེད་ཨེལ་དང་།

༢༣ ཨ་ཝིམ་དང་། ཕ་རཱ་དང་། ཨོབ་རཱ་དང་།

༢༤ ཀེ་ཕར་ཨམ་མོ་ནི་དང་ཨོབ་ནི་དང་། གེ་བཱ་དང་གྲོང་ཁྱེར་བཅུ་གཉིས་ནི་དེ་དག་གི་ཡུལ་ཚོ་རྣམས་དང་བཅས་པའོ།

༢༥ ཡང་གི་བེ་ཨོན་དང་། རཱ་མཱ་དང་། བེ་ཨེ་རོད་དང་།

༢༦ མིས་ཕེ་དང་། ཀེ་ཕི་རཱ་དང་། མོ་ཙཱ་དང་།

༢༧ རེ་ཁེམ་དང་། ཡིར་ཕེ་ཨེལ་དང་། ཐ་ར་ལཱ་དང་།

༢༨ ཙེ་ལཱ་དང་། ཨེ་ལེབ་དང་། ཡེ་བུས་སམ་ཡེ་རུ་ཤ་ལེམ་དང་། གི་བེ་ཨད་དང་། ཁིར་ཡད་དང་གྲོང་ཁྱེར་བཅུ་བཞི་ནི་དེ་དག་གི་ཡུལ་ཚོ་རྣམས་དང་བཅས་པའོ། དེ་ནི་རེ་རང་གི་བརྒྱུད་བཞིན་དུ་བེན་ཡ་མིན་གྱི་བུ་རྣམས་ཀྱི་ས་སྐལ་ལོ༎

༡༩

ཡང་ཤིམ་ཨོན་གྱི་ཕྱིར་རྟགས་རིལ་འདེབས་ཤིང་ནོར་སྐལ་གཉིས་པ་ནི་ཤིམ་ཨོན་གྱི་བུ་རྣམས་ཀྱི་སྡེ་རེ་རང་གི་བརྒྱུད་བཞིན་དུ་ཐོན་ནས། ཡུ་དཱ་ཡི་བུ་རྣམས་ཀྱི་ནོར་སྐལ་གྱི་དབུས་སུ་དེ་དག་ལ་ས་སྐལ་བརྙེད་དོ།

༢ ཡང་དེ་དག་ལ་བརྙེད་པའི་ས་སྐལ་ནི་བེ་ཨེར་ཤེ་བཱའམ་ཤེ་བཱ་དང་མོ་ལ་དཱ་དང་།

༣ ཧ་ཚར་ཤུ་ཨལ་དང་། བ་ལཱ་དང་། ཨེ་ཚེམ་དང་།

༤ ཨེལ་ཐོ་ལད་དང་། བེ་ཐུལ་དང་། ཧོར་མཱ་དང་།

༥ ཙིག་ལག་དང་། བེད་མར་ཁ་བོད་དང་། ཧ་ཚར་སུ་སཱ་དང་།

༦ བེད་ལེ་བ་ཨོད་དང་། ཤ་རུ་ཧེན་དང་གྲོང་ཁྱེར་བཅུ་གསུམ་དེ་དག་གི་ཡུལ་ཚོ་རྣམས་དང་བཅས་པའོ།

༧ ཡང་ཨ་ཨིན་དང་། རིམ་མོན་དང་། ཨེ་ཐེར་དང་། ཨ་ཤན་དང་གྲོང་ཁྱེར་བཞི་དེ་དག་གི་ཡུལ་ཚོ་རྣམས་སུ་བཅས་པ་དང་།

༨ བ་ཨ་ལད་བེ་ཨེར་རམ་རཱ་མད་ཀྱི་བར་དུ་ལྷོ་ཕྱོགས་སུ་ཡུལ་ཚོ་ཐམས་ཅད་གྲོང་ཁྱེར་དེ་རྣམས་ཀྱི་ཡུལ་འཁོར་དུ་ཡོད་པ་རྣམས་སོ། དེ་ནི་རེ་རང་གི་བརྒྱུད་བཞིན་དུ་ཤིམ་ཨོན་གྱི་བུ་རྣམས་ཀྱི་སྡེ་ལ་བརྙེད་པའི་ས་སྐལ་ལོ།

༩ ཤིམ་ཨོན་གྱི་བུ་རྣམས་ཀྱི་ས་སྐལ་ནི་ཡུ་དཱ་ཡི་བུ་རྣམས་ཀྱི་ཐོབ་ཐང་ལས་བྱུང་ངོ་། དེ་ཅིའི་ཕྱིར་ཞེ་ན། ཡུ་དཱ་ཡི་བུ་རྣམས་ཀྱི་ཐོབ་ཐང་ནི་རང་གི་ཕྱིར་ཧ་ཅང་མང་བ་ཡིན་པས་དེ་དག་གི་ནོར་སྐལ་གྱི་དབུས་ནས་ཤིམ་ཨོན་གྱི་བུ་རྣམས་ལ་ནོར་སྐལ་བརྙེད་དོ༎

༡༠ ཡང་རྟགས་རིལ་འདེབས་ཤིང་རེ་རང་གི་བརྒྱུད་བཞིན་དུ་ཟེ་བུ་ལོན་གྱི་བུ་རྣམས་ཀྱི་ཕྱིར་ནོར་སྐལ་གསུམ་པ་ཐོན་ནོ། དེ་དག་གི་ས་མཚམས་ནི་ས་རིད་ཀྱི་བར་དུ་ཕྱིན་ནོ།

༡༡ ཡང་དེ་དག་གི་ས་ཚིགས་ནི་རྒྱ་མཚོའི་ཕྱོགས་སུ་མར་ཧ་ལཱ་ཡི་བར་དུ་ཡར་སོང་ནས། དབ་བ་ཤེད་དུ་ཕྱིན་ནས་ཡོག་ནེ་ཨམ་གྱི་མདུན་དུ་ཡོད་པའི་གྲོག་པོ་ཐུག་ཕྱིན་ཏོ།

༡༢ ཡང་ས་རིད་ནས་ཤར་ཕྱོགས་སུ་ཀིས་ལོད་ཐ་བོར་གྱི་མཐར་ཉི་ཤར་ཕྱོགས་སུ་འཁོར་ནས། དབ་རད་དུ་ཐོན་པ་དང་ཡ་ཕི་ཡཱ་ཡི་བར་དུ་ཡར་ཕྱིན་ཏོ།

༡༣ ཡང་དེ་ནས་ཉི་ཤར་ཕྱོགས་སུ་གད་ཧེ་ཕེར་དང་ཨེད་ཁ་ཚིན་གྱི་བར་དུ་ཕ་རོལ་ཏུ་སོང་བ་དང་། རིམ་མོན་གྱི་བར་དུ་ཐོན་ནས་ནེ་ཨ་ཐུག་ཕྱིན་ཏོ།

༡༤ ཡང་ས་ཚིགས་ནི་ཡུལ་དེ་འཁོར་ནས་བྱང་ཕྱོགས་སུ་ཧན་ན་ཐོན་གྱི་བར་དུ་སོང་བ་དང་ལུང་པ་ཡིབ་ཐ་ཨེལ་དུ་ཕྱིན་ཏོ།

༡༥ ཡང་ཁད་ཏད་དང་། ན་ཧ་ལལ་དང་། ཤིམ་རོན་དང་། ཡིད་ཨ་ལཱ་དང་། བེད་ལེ་ཧེམ་དང་གྲོང་ཁྱེར་བཅུ་གཉིས་ནི་དེ་དག་གི་ཡུལ་ཚོ་རྣམས་དང་བཅས་པའོ།

༡༦ དེ་ནི་རེ་རང་གི་བརྒྱུད་བཞིན་དུ་ཟེ་བུ་ལོན་གྱི་བུ་རྣམས་ཀྱི་ས་སྐལ་ཞེ་ན་གྲོང་ཁྱེར་རྣམས་ནི་དེ་དག་གི་ཡུལ་ཚོ་རྣམས་དང་བཅས་པའོ༎

༡༧ ཡང་ཨི་ས་གར་གྱི་ཕྱིར་རྟགས་རིལ་འདེབས་ཤིང་རེ་རང་གི་བརྒྱུད་བཞིན་དུ་ཨི་ས་གར་གྱི་བུ་རྣམས་ལ་ས་སྐལ་བཞི་པ་ཐོན་ནོ།

༡༨ དེ་དག་གི་ས་ཚིགས་ནི་ཡིས་རེ་ཨེལ་དང་། ཀེ་སུལ་ལོད་དང་། ཤུ་ནེམ་དང་།

༡༩ ཧ་ཕར་ཨིམ་དང་། ཤི་ཨོན་དང་། ཨ་ན་ཧ་རད་དང་།

༢༠ ར་བིད་དང་། ཁིས་ཡོན་དང་། ཨེ་བེས་དང་།

༢༡ རེ་མེད་དང་། ཨེན་གན་ནིམ་དང་། ཨེན་ཧད་དཱ་དང་། བེད་ཕ་ཚེས་རྣམས་སོ།

༢༢ ཡང་ས་མཚམས་ཐ་བོར་དང་། ཤ་ཧ་ཚི་མཱ་དང་། བེད་ཤེ་མེས་ཐུག་སླེབས་ནས་དེའི་ས་མཚམས་ཡོར་དན་དུ་ཕྱིན་པ་དང་། གྲོང་ཁྱེར་བཅུ་དྲུག་དེ་དག་གི་ཡུལ་ཚོ་རྣམས་དང་བཅས་པའོ།

༢༣ ཡང་དེ་ནི་རེ་རང་གི་བརྒྱུད་བཞིན་དུ་ཨི་ས་གར་གྱི་བུ་རྣམས་ཀྱི་སྡེའི་ས་སྐལ་ཞེ་ན་གྲོང་ཁྱེར་རྣམས་ནི་དེ་དག་གི་ཡུལ་ཚོ་རྣམས་དང་བཅས་པའོ༎

༢༤ ཡང་རྟགས་རིལ་འདེབས་ཤིང་རེ་རང་གི་བརྒྱུད་བཞིན་དུ་ཨ་ཤེར་གྱི་བུ་རྣམས་ཀྱི་སྡེའི་ཕྱིར་ས་སྐལ་ལྔ་པ་ཐོན་ནས།

༢༥ དེ་དག་གི་ས་ཚིགས་ནི་ཧེལ་ཁད་དང་། ཧ་ལི་དང་། བེ་ཏེན་དང་། ཨག་ཤབ་དང་།

༢༦ ཨལ་ལམ་མེ་ལེག་དང་། ཨམ་ཨད་དང་། མི་ཤེ་ཨལ་དང་། རྒྱ་མཚོའི་ཕྱོགས་སུ་རི་ཀར་མེལ་དང་ཤི་ཧོར་ལིབ་ནད་དུ་ཕྱིན་ནོ།

༢༧ ཡང་ཤར་ཕྱོགས་སུ་བེད་ད་གོན་དུ་འཁོར་ནས་ཟེ་བུ་ལོན་དང་། བེད་ཨེ་མེག་དང་། ནེ་ཨི་ཨེལ་གྱི་བྱང་ཕྱོགས་སུ་ལུང་པ་ཡིབ་ཐ་ཨེལ་དུ་ཕྱིན་ནས་གཡོན་ཕྱོགས་སུ་ཡོད་པའི་ཀ་བུལ་དུ་ཕྱིན་པ་དང་།

༢༨ ཨེབ་རོན་དང་། རེ་ཧོབ་དང་། ཧམ་མོན་དང་། ཁ་ནཱ་་ཚི་དོན་ཆེན་པོའི་བར་དུ་སོང་ངོ་།

༢༩ ཡང་ས་ཚིགས་རཱ་མཱ་དང་གྲོང་ཁྱེར་བཙན་པོ་ཚོར་གྱི་བར་དུ་འཁོར་རོ། ཡང་ས་མཚམས་ཧོ་སཱ་རུ་འཁོར་ནས་ཨག་ཟིབ་ཀྱི་ངོགས་ནས་རྒྱ་མཚོའི་ཕྱོགས་སུ་ཕྱིན་ཏོ།

༣༠ ཡང་ཨུ་མཱ་དང་། ཨ་ཕེག་དང་། རེ་ཧོབ་དང་གྲོང་ཁྱེར་ཉི་ཤུ་རྩ་གཉིས་དེ་དག་གི་ཡུལ་ཚོ་རྣམས་དང་བཅས་པའོ།

༣༡ དེ་ནི་རེ་རང་གི་བརྒྱུད་བཞིན་དུ་ཨ་ཤེར་གྱི་བུ་རྣམས་ཀྱི་སྡེའི་ས་སྐལ་ཞེ་ན་གྲོང་ཁྱེར་དེ་རྣམས་དེ་དག་གི་ཡུལ་ཚོ་རྣམས་དང་བཅས་པའོ༎

༣༢ ཡང་ནབ་ཐ་ལིའི་བུ་རྣམས་ཀྱི་ཕྱིར་རྟགས་རིལ་འདེབས་ཤིང་རེ་རང་གི་བརྒྱུད་བཞིན་དུ་ནབ་ཐ་ལི་ཡི་བུ་རྣམས་ལ་ས་སྐལ་དྲུག་པ་ཐོན་ནོ།

༣༣ ཡང་དེ་དག་གི་ས་མཚམས་ནི་ཧེ་ལེབ་དང་། ཚ་ཨ་ནན་ནིམ་དང་ཉེ་བའི་བེ་ཤིང་དང་། ཨ་ད་མི་ནེ་ཁེབ་དང་། ཡབ་ནེ་ཨེལ་ནས་ལ་ཁུམ་གྱི་བར་དུ་སོང་བ་དང་ཡོར་དན་ཆུ་བོ་ཐུག་ཕྱིན་ཏོ།

༣༤ ཡང་ས་མཚམས་ནི་རྒྱ་མཚོའི་ཕྱོགས་སུ་ཨས་ནོད་ཐ་བོར་དུ་འཁོར་ཞིང་དེ་ནས་ཧུ་ཁོག་ཏུ་ཕྱིན་ཏེ། ལྷོ་ཕྱོགས་སུ་ཟེ་བུ་ལོན་དང་རྒྱ་མཚོའི་ཕྱོགས་སུ་ཨ་ཤེར་དང་ཡུ་དཱ་དང་འབྲེལ་བས་ཤར་ཕྱོགས་སུ་ཡོར་དན་ཆུ་བོའོ།

༣༥ ཡང་གྲོང་ཁྱེར་བཙན་པོ་རྣམས་ནི་ཚིད་དིམ་དང་། ཚེར་དང་། ཧམ་མད་དང་། ར་ཁད་དང་། ཀིན་ནེ་རེད་དང་།

༣༦ ཨ་ད་མཱ་དང་། རཱ་མཱ་དང་། ཧ་ཙོར་དང་།

༣༧ ཀེ་དེས་དང་། ཨེ་དྲེ་ཨི་དང་། ཨེན་ཧ་ཙོར་དང་།

༣༨ ཡི་རེ་ཨོན་དང་། མིག་དལ་ཨེལ་དང་། ཧོ་རེམ་དང་། བེད་ཨ་ནད་དང་། བེད་ཤེ་མེས་དང་གྲོང་ཁྱེར་བཅུ་དགུ་དེ་དག་གི་ཡུལ་ཚོ་རྣམས་དང་བཅས་པའོ།

༣༩ དེ་ནི་རེ་རང་གི་བརྒྱུད་བཞིན་དུ་ནབ་ཐ་ལི་ཡི་བུ་རྣམས་ཀྱི་སྡེའི་ས་སྐལ་ཞེ་ན། གྲོང་ཁྱེར་དེ་རྣམས་ནི་དེ་དག་གི་ཡུལ་ཚོ་རྣམས་དང་བཅས་པའོ༎

༤༠ ཡང་རྟགས་རིལ་འདེབས་ཤིང་རེ་རང་གི་བརྒྱུད་བཞིན་དུ་དཱན་གྱི་བུ་རྣམས་ཀྱི་སྡེའི་ཕྱིར་ས་སྐལ་བདུན་པ་ཐོན་ནོ།

༤༡ དེ་དག་གི་ནོར་སྐལ་གྱི་ས་མཚམས་ནི་ཚོར་ཨ་དང་། ཨེས་ཐ་ཨོལ་དང་། ཨིར་ཤེ་མེས་དང་།

༤༢ ཤ་ཨལ་ལཱ་བིན་དང་། ཨ་ཡ་ལོན་དང་། ཡིད་ལཱ་དང་།

༤༣ ཨེ་ལོན་དང་། ཐིམ་ན་ཐཱ་དང་། ཨེག་རོན་དང་།

༤༤ ཨེལ་ཐེ་ཁེ་དང་། གིབ་བེ་ཐོན་དང་། བ་ཨ་ལད་དང་།

༤༥ ཡེ་ཧུད་དང་། བེ་ནེ་བེ་རག་དང་། གད་རིམ་མོན་དང་།

༤༦ མེ་ཡར་ཁོན་དང་། རཱ་ཁོན། ཡོ་ཕཱའི་ཐད་དུ་ཡོད་པའི་ཡུལ་འཁོར་དང་བཅས་པའོ།

༤༧ ཡང་དཱན་གྱི་བུ་རྣམས་ཀྱི་ས་མཚམས་ནི་དེ་བས་ཕར་ཐལ་བས། དཱན་གྱི་བུ་རྣམས་སོང་བ་ལས་ལེ་ཤེམ་ལ་དམག་དྲངས་ནས། བཅོམ་ཞིང་རལ་གྲིའི་ཁས་བརྡུངས་པ་དང་། ཡུལ་དེ་བླངས་ཤིང་བཟུང་ནས་དེ་དག་གིས་ལེ་ཤེམ་གྱི་མིང་ཕའི་མིང་ལྟར་དུ་དཱན་ཞེས་བཏགས་སོ།

༤༨ དེ་ནི་རེ་རང་གི་བརྒྱུད་བཞིན་དུ་དཱན་གྱི་བུ་རྣམས་ཀྱི་སྡེའི་ས་སྐལ་ཞེ་ན་གྲོང་ཁྱེར་དེ་རྣམས་དེ་དག་གི་ཡུལ་ཚོ་རྣམས་དང་བཅས་པའོ༎

༤༩ ཡང་ཡུལ་དེ་རང་གི་ས་མཚམས་རྣམས་བཞིན་དུ་བགོད་ཟིན་ནས་ཨིས་ར་ཨེལ་གྱི་བུ་རྣམས་ཀྱིས་རང་གི་དབུས་ན་ནུན་གྱི་བུ་ཡོ་ཤུ་ཨ་ལ་ས་སྐལ་ཞིག་བཏང་ངོ་།

༥༠ དེས་བཙལ་བའི་ཐིམ་ནད་སེ་རཱ་་ཨེབ་ར་ཨིམ་གྱི་རི་རྒྱུད་ན་ཡོད་པའི་གྲོང་ཁྱེར་དེ་ཡ་ཧོ་ཝཱའི་བཀའ་བཞིན་དུ་ཁོ་ལ་བཏང་ནས། དེས་གྲོང་ཁྱེར་དེ་བརྩིགས་ནས་དེར་གནས་སོ༎

༥༡ བླ་མ་ཨེལ་ཨ་ཟར་དང་ནུན་གྱི་བུ་ཡོ་ཤུ་ཨ་དང་ཨིས་ར་ཨེལ་གྱི་བུ་རྣམས་ཀྱི་སྡེ་དཔོན་དག་གིས་རྟགས་རིལ་འདེབས་ཤིང་། ཤི་ལོ་རུ་ཡ་ཧོ་ཝཱའི་ཞལ་ངོར་འདུ་བའི་གུར་མཆོག་གི་སྒོའི་འགྲམ་དུ་བགོས་པའི་ནོར་སྐལ་དེ་རྣམས་ཡིན་པས། ཡུལ་ལ་བགོ་བཤའ་བྱེད་པ་རྫོགས་སོ༎

༢༠

ཡང་ཡ་ཧོ་ཝཱས་ཡོ་ཤུ་ཨ་ལ་འདི་སྐད་དུ།

༢ ཨིས་ར་ཨེལ་གྱི་བུ་རྣམས་ལ་འདི་སྐད་ཅེས་སྨྲོས་ཤིག ཁྱོད་ཅག་ལ་ངས་མོ་ཤེའི་ངག་གི་སྒོ་ནས་གཏམ་བྱས་པའི་སྐྱབས་གནས་རྣམས་ཕྱེས་ཤིག

༣ དེ་ཅིའི་ཕྱིར་ཞེ་ན། མི་གསོད་གཅིག་གིས་བསམ་པ་མེད་ཅིང་མ་ཤེས་བཞིན་མི་སུ་ཞིག་བསད་པའི་མི་བསད་དེ། ཁྲག་ལན་ལེན་མཁན་ལས་ཁྱེད་འབྲོས་ཤིང་སྐྱབས་གནས་སུ་འགྱུར་བའི་ཕྱིར་རོ།

༤ ཡང་གྲོང་ཁྱེར་དེ་དག་ལས་གཅིག་ཏུ་འབྲོས་པའི་མི་གང་ཡང་གྲོང་ཁྱེར་གྱི་རྒྱ་སྒོའི་འགྲམ་ན་སྡོད་ཅིང་། གྲོང་ཁྱེར་དེ་རང་གི་རྒན་པོ་རྣམས་ཀྱིས་ཐོས་པར་རང་གི་རྒྱུ་རྐྱེན་སྙད་པར་དགོས། ཡང་དེ་དག་གིས་མི་དེ་གྲོང་ཁྱེར་དུ་ཁྲིད་ནས་དེ་དག་གི་ཁྲོད་ན་གཞིས་བཟུང་བའི་གནས་ཤིག་གཏོང་བར་དགོས་སོ།

༥ ཡང་ཁྲག་ལན་ལེན་པ་པོས་དེའི་རྗེས་སུ་རྒྱུག་ན་དེའི་ལག་ཏུ་མི་གསོད་དེ་ནི་གཏོང་བའི་མི་རིགས་སོ། དེ་ཅིའི་ཕྱིར་ཞེ་ན། སྔར་སྡང་སེམས་མེད་ཅིང་ཁྱིམ་མཚེས་མ་ཤེས་བཞིན་བསད་པའི་ཕྱིར་རོ།

༦ ཡང་ཚོགས་ཀྱི་འདུན་མས་དེའི་ཞལ་ཆེ་མ་བཅད་པར་དུས་དེའི་བླ་མ་ཆེན་པོ་མ་ཤི་བའི་བར་དུ་གྲོང་ཁྱེར་དེར་གནས་པར་རུང་གི། དེའི་རྗེས་སུ་མི་གསོད་དེ་ནི་ཕྱིར་ལོག་ཅིང་གང་ནས་བྲོས་པའི་གྲོང་ཁྱེར་དང་རང་གི་ཡུལ་དང་ཁང་པར་འགྲོ་བའི་རིགས་སོ། ཞེས་བཀའ་སྩལ་ཏོ༎

༧ ཡང་དེ་དག་གིས་ག་ལིལ་ཡུལ་ན་ནབ་ཐ་ལི་ཡི་རི་རྒྱུད་དུ་ཀེ་དེས་དང་། ཨེབ་ར་ཨིམ་གྱི་རི་རྒྱུད་ན་སི་ཀེམ་དང་། ཡུ་དཱ་ཡི་རི་རྒྱུད་ན་ཁིར་ཡད་ཨར་བཱའམ་ཧེབ་རོན་ཕྱེས་སོ།

༨ ཡང་ཡོར་དན་གྱི་ཕ་རོལ་ན་ཡེ་རི་ཀོའི་ཕྱོགས་སུ་རུ་བེན་གྱི་སྡེ་ལས་འབྲོག་སྟོང་གི་ཐང་ན་བེ་ཚེར་དང་། གད་ཀྱི་སྡེ་ལས་གིལ་ཨད་ཡུལ་ན་རཱ་མོད་དང་། མ་ན་ཤེའི་སྡེ་ལས་བཱ་ཤན་ཡུལ་ན་གོ་ལན་ཞེས་བྱ་བ་དག་ཕྱེས་སོ།

༩ དེ་ནི་ཨིས་ར་ཨེལ་གྱི་བུ་རྣམས་དང་དེ་དག་གི་ཁྲོད་དུ་གཞིས་བཟུང་བའི་མི་ཡན་པ་རྣམས་ཀྱི་དོན་དུ་ཕྱེས་པའི་གྲོང་ཁྱེར་རྣམས་ཡིན་ཏེ། མི་གང་གིས་ཀྱང་མི་གཞན་ཞིག་མ་ཤེས་བཞིན་བསད་ནས་ཁྲག་ལན་ལེན་པའི་ལག་པས་མི་འཆི་བའི་ཕྱིར་ཚོགས་ཀྱི་འདུན་མས་དེའི་ཞལ་ཆེ་མ་བཅད་ཅིང་དེར་འབྲོས་པའི་ཕྱིར་རོ༎

༢༡

ཡང་ལེ་ཝི་པ་རྣམས་ཀྱི་སྡེ་དཔོན་རྣམས་བླ་མ་ཨེལ་ཨ་ཟར་དང་ནུན་གྱི་བུ་ཡོ་ཤུ་ཨ་དང་། ཨིས་ར་ཨེལ་གྱི་བུ་རྣམས་ཀྱི་སྡེ་དཔོན་རྣམས་ཀྱི་དྲུང་དུ་བྱུང་སྟེ།

༢ ཀ་ན་ཨན་ཡུལ་ན་ཤི་ལོ་རུ་དེ་དག་ལ་ཡ་ཧོ་ཝཱས་མོ་ཤེའི་ངག་གི་སྒོ་ནས་ངེད་རྣམས་གནས་པའི་གྲོང་ཁྱེར་རྣམས་དང་། ངེད་ཀྱི་ལུག་ཕྱུགས་འཚོ་བའི་ཕྱིར་དེ་དག་གི་ཡུལ་འཁོར་གཏོང་བའི་བཀའ་གནང་ངོ་ཞེས་སྨྲས་པས།

༣ ཡ་ཧོ་ཝཱའི་བཀའ་བཞིན་དུ་ཨིས་ར་ཨེལ་གྱི་བུ་རྣམས་ཀྱིས་རང་གི་ས་སྐལ་ནས་ལེ་ཝི་པ་རྣམས་ལ་བཏང་བའི་གྲོང་ཁྱེར་རྣམས་དེ་དག་གི་ཡུལ་འཁོར་དང་བཅས་པ་ནི་འདི་ལྟ་སྟེ།

༤ རྟགས་རིལ་འདེབས་ཤིང་ཀོ་ཧད་པའི་རིགས་བརྒྱུད་རྣམས་ཀྱི་ཕྱིར་ཐོན་པ་ནི་བླ་མ་ཨ་རོན་གྱི་བུ་ལེ་ཝི་པ་རྣམས་ལ་ཡུ་དཱའི་སྡེ་དང་ཤིམ་ཨོན་པའི་སྡེ་དང་བེན་ཡ་མིན་གྱི་སྡེ་ལས་རྟགས་རིལ་འདེབས་ཤིང་གྲོང་ཁྱེར་བཅུ་གསུམ་ཐོན་ཏོ།

༥ ཀོ་ཧད་ཀྱི་བུ་རྣམས་ཀྱི་ལྷག་ལུས་ལ་ཨེབ་ར་ཨིམ་གྱི་སྡེའི་རི་བརྒྱུད་རྣམས་དང་དཱན་གྱི་སྡེ་དང་མ་ན་ཤེའི་སྡེ་ཕྱེད་ལས་རྟགས་རིལ་འདེབས་ཤིང་གྲོང་ཁྱེར་བཅུ་བྱུང་ངོ་༎

༦ ཡང་གེར་ཤོན་གྱི་བུ་རྣམས་ལ་སྡེ་ཨི་ས་གར་གྱི་རིགས་བརྒྱུད་རྣམས་དང་། ཨ་ཤེར་གྱི་སྡེ་དང་ནབ་ཐ་ལིའི་སྡེ་དང་བཱ་ཤན་ན་མ་ན་ཤེའི་སྡེ་ཕྱེད་ལས་རྟགས་རིལ་འདེབས་ཤིང་གྲོང་ཁྱེར་བཅུ་གསུམ་བྱུང་ངོ་༎

༧ མེ་རཱ་རིའི་བུ་རྣམས་ལ་རེ་རང་གི་རིགས་བརྒྱུད་བཞིན་དུ་རུ་བེན་གྱི་སྡེ་དང་གད་ཀྱི་སྡེ་དང་ཟེ་བུ་ལོན་གྱི་སྡེ་ལས་གྲོང་ཁྱེར་བཅུ་གཉིས་བྱུང་ངོ་༎

༨ དེ་ལྟར་ཡ་ཧོ་ཝཱས་མོ་ཤེའི་ངག་གི་སྒོ་ནས་བཀའ་གནང་བ་བཞིན་དུ་ཨིས་ར་ཨེལ་གྱི་བུ་རྣམས་ཀྱིས་རྟགས་རིལ་འདེབས་ཤིང་ལེ་ཝི་པ་རྣམས་ལ་གྲོང་ཁྱེར་དེ་དག་གི་ཡུལ་འཁོར་དང་བཅས་པ་འདི་རྣམས་བཏང་ངོ་༎

༩ ཡང་དེ་དག་གིས་ཡུ་དཱའི་སྡེའི་བུ་རྣམས་དང་ཤིམ་ཨོན་གྱི་སྡེའི་བུ་རྣམས་ལས་བཏང་བའི་གྲོང་ཁྱེར་རྣམས་ཀྱི་མིང་རྣམས་བསྒྲགས་པ་ནི།

༡༠ ལེ་ཝིའི་བུ་རྣམས་ལས་ཀོ་ཧད་པའི་རིགས་བརྒྱུད་རྣམས་ནས་ཨ་རོན་གྱི་བུ་རྣམས་ལ་སྐལ་བ་དང་པོ་བྱུང་ངོ་།

༡༡ དེ་དག་གིས་ཡུ་དཱའི་རི་རྒྱུད་དུ་ཨ་ནག་གི་ཕ་ཨར་བཱའི་གྲོང་ཁྱེར་ཧེབ་རོན་བྱ་བའི་འཁོར་ལ་ཡོད་པའི་ཡུལ་འཁོར་དང་བཅས་པ་དེ་དག་ལ་བཏང་གི།

༡༢ གྲོང་ཁྱེར་གྱི་ཞིང་དང་དེའི་ཡུལ་ཚོ་རྣམས་ཡེ་ཕུན་ནེའི་བུ་ཀ་ལེབ་ལ་བདག་ཏུ་འཛིན་པར་བཏང་ངོ་༎

༡༣ ཡང་བླ་མ་ཨ་རོན་གྱི་བུ་རྣམས་ལ་མི་གསོད་ཀྱི་སྐྱབས་གནས་ཧེབ་རོན་ཡུལ་འཁོར་དང་བཅས་པ་དང་། ལིབ་ནཱ་ཡུལ་འཁོར་དང་བཅས་པ་དང་།

༡༤ ཡ་ཐིར་ཡུལ་འཁོར་དང་བཅས་པ་དང་། ཨེས་ཐེ་མོ་ཨ་ཡུལ་འཁོར་དང་བཅས་པ་དང་།

༡༥ ཧོ་ལོན་ཡུལ་འཁོར་དང་བཅས་པ་དང་། དེ་བིར་ཡུལ་འཁོར་དང་བཅས་པ་དང་།

༡༦ ཨ་ཨིན་ཡུལ་འཁོར་དང་བཅས་པ་དང་། ཡུ་ཏཱ་ཡུལ་འཁོར་དང་བཅས་པ་དང་། བེད་ཤེ་མེས་ཡུལ་འཁོར་དང་བཅས་པ་སྡེ་དེ་གཉིས་ལས་གྲོང་ཁྱེར་དགུའོ།

༡༧ ཡང་བེན་ཡ་མིན་གྱི་སྡེ་ལས་གི་བེ་ཨོན་ཡུལ་འཁོར་དང་བཅས་པ་དང་། གེ་བཱ་ཡུལ་འཁོར་དང་བཅས་པ་དང་།

༡༨ ཨ་ན་ཐོད་ཡུལ་འཁོར་དང་བཅས་པ་དང་། ཨལ་མོན་ཡུལ་འཁོར་དང་བཅས་པ་གྲོང་ཁྱེར་བཞིའོ།

༡༩ ཨ་རོན་གྱི་བུ་བླ་མ་བྱས་པ་དག་གི་གྲོང་ཁྱེར་རྣམས་ཀྱི་གྲངས་ནི་གྲོང་ཁྱེར་ཡུལ་འཁོར་དང་བཅས་པ་བཅུ་གསུམ་མོ༎

༢༠ ཡང་ཀོ་ཧད་ཀྱི་བུ་ལེ་ཝི་པ་རྣམས་ཀྱི་རིགས་བརྒྱུད་ཀོ་ཧད་ཀྱི་བུ་རྣམས་ཀྱི་ལྷག་ལུས་ཀྱི་སྐལ་བ་ནི་ཨེབ་ར་ཨིམ་གྱི་སྡེ་ལས་གྲོང་ཁྱེར་རྣམས་ཡིན་ནོ།

༢༡ ཡང་དེ་དག་ལ་ཨེབ་ར་ཨིམ་གྱི་རི་རྒྱུད་ན་མི་གསོད་ཀྱི་སྐྱབས་གནས་སི་ཀེམ་ཡུལ་འཁོར་དང་བཅས་པ་དང་། གེ་ཟེར་ཡུལ་འཁོར་དང་བཅས་པ་དང་།

༢༢ ཁིབ་ཚ་ཨིམ་ཡུལ་འཁོར་དང་བཅས་པ་དང་། བེད་ཧོ་རོན་ཡུལ་འཁོར་དང་བཅས་པ་གྲོང་ཁྱེར་བཞིའོ།

༢༣ ཡང་དཱན་གྱི་སྡེ་ལས་ཨེལ་ཐེ་ཁེ་ཡུལ་འཁོར་དང་བཅས་པ་དང་། གིབ་བེ་ཐོན་ཡུལ་འཁོར་དང་བཅས་པ་དང་།

༢༤ ཨ་ཡ་ལོན་ཡུལ་འཁོར་དང་བཅས་པ་དང་། གད་རིམ་མོན་ཡུལ་འཁོར་དང་བཅས་པ་གྲོང་ཁྱེར་བཞིའོ།

༢༥ ཡང་མ་ན་ཤེའི་སྡེ་ཕྱེད་ལས་ཐ་ཨ་ནག་ཡུལ་འཁོར་དང་བཅས་པ་དང་། གད་རིམ་མོན་ཡུལ་འཁོར་དང་བཅས་པ་གྲོང་ཁྱེར་གཉིས་སོ།

༢༦ ཀོ་ཧད་ཀྱི་བུ་དག་གི་ལྷག་ལུས་ཀྱི་རིགས་བརྒྱུད་རྣམས་ཀྱི་གྲོང་ཁྱེར་ཡུལ་འཁོར་དང་བཅས་པ་ཐམས་ཅད་ཀྱི་གྲངས་ནི་བཅུའོ༎

༢༧ ཡང་ལེ་ཝི་པ་རྣམས་ཀྱི་རིགས་བརྒྱུད་རྣམས་ལས་གེར་ཤོན་གྱི་བུ་རྣམས་ལ་མ་ན་ཤེའི་སྡེ་ཕྱེད་ལས་མི་གསོད་ཀྱི་སྐྱབས་གནས་བཱ་ཤན་ན་ཡོད་པའི་གོ་ལན་ཡུལ་འཁོར་དང་བཅས་པ་དང་། བེ་ཨེས་ཐེ་རཱ་ཡུལ་འཁོར་དང་བཅས་པ་གྲོང་ཁྱེར་གཉིས་སོ།

༢༨ ཡང་ཨི་ས་གར་གྱི་སྡེ་ལས་ཁིས་ཡོན་ཡུལ་འཁོར་དང་བཅས་པ་དང་། དབ་རེད་ཡུལ་འཁོར་དང་བཅས་པ་དང་།

༢༩ ཡར་མུད་ཡུལ་འཁོར་དང་བཅས་པ་དང་། ཨེན་གན་ནིམ་ཡུལ་འཁོར་དང་བཅས་པ་གྲོང་ཁྱེར་བཞིའོ།

༣༠ ཡང་ཨ་ཤེར་གྱི་སྡེ་ལས་མི་ཤེ་ཨལ་ཡུལ་འཁོར་དང་བཅས་པ་དང་། ཨབ་དོན་ཡུལ་འཁོར་དང་བཅས་པ་དང་།

༣༡ ཧེལ་ཁད་ཡུལ་འཁོར་དང་བཅས་པ་དང་། རེ་ཧོབ་ཡུལ་འཁོར་དང་བཅས་པ་གྲོང་ཁྱེར་བཞིའོ།

༣༢ ཡང་ནབ་ཐ་ལི་ཡི་སྡེ་ལས་མི་གསོད་ཀྱི་སྐྱབས་གནས་ག་ལིལ་ཡུལ་ན་ཀེ་དེས་ཡུལ་འཁོར་དང་བཅས་པ་དང་། ཧམ་མོད་དོར་ཡུལ་འཁོར་དང་བཅས་པ་དང་། ཁར་ཐན་ཡུལ་འཁོར་དང་བཅས་པ་གྲོང་ཁྱེར་གསུམ་མོ།

༣༣ རེ་རང་གི་རིགས་བརྒྱུད་རྣམས་བཞིན་དུ་གེར་ཤོན་པའི་གྲོང་ཁྱེར་ཐམས་ཅད་ཀྱི་གྲངས་ནི་གྲོང་ཁྱེར་ཡུལ་འཁོར་དང་བཅས་པ་བཅུ་གསུམ་མོ༎

༣༤ ཡང་ལེ་ཝི་པ་ལྷག་ལུས་རྣམས་ནི་མེ་རཱ་རིའི་བུ་རྣམས་ཀྱི་རིགས་བརྒྱུད་རྣམས་ལ་ཟེ་བུ་ལོན་གྱི་སྡེ་ལས་ཡོག་ནེ་ཨམ་ཡུལ་འཁོར་དང་བཅས་པ་དང་། ཁར་ཐཱ་ཡུལ་འཁོར་དང་བཅས་པ་དང་།

༣༥ དིམ་ནཱ་ཡུལ་འཁོར་དང་བཅས་པ་དང་། ན་ཧ་ལལ་ཡུལ་འཁོར་དང་བཅས་པ་གྲོང་ཁྱེར་བཞིའོ།

༣༦ ཡང་རུ་བེན་གྱི་སྡེ་ལས་བེ་ཚེར་ཡུལ་འཁོར་དང་བཅས་པ་དང་། ཡ་ཧཱས་ཡུལ་འཁོར་དང་བཅས་པ་དང་།

༣༧ ཁེ་དེ་མོད་ཡུལ་འཁོར་དང་བཅས་པ་དང་། མེ་ཕ་ཨད་ཡུལ་འཁོར་དང་བཅས་པ་གྲོང་ཁྱེར་བཞིའོ།

༣༨ ཡང་གད་ཀྱི་སྡེ་ལས་མི་གསོད་ཀྱི་སྐྱབས་གནས་གིལ་ཨད་ན་རཱ་མོད་ཡུལ་འཁོར་དང་བཅས་པ་དང་། མ་ཧ་ནཱ་ཨིམ་ཡུལ་འཁོར་དང་བཅས་པ་དང་།

༣༩ ཧེས་བོན་ཡུལ་འཁོར་དང་བཅས་པ་དང་། ཡ་ཟེར་ཡུལ་འཁོར་དང་བཅས་པ་གྲོང་ཁྱེར་སྡོམ་བཞིའོ།

༤༠ ལེ་ཝི་པའི་རིགས་བརྒྱུད་རྣམས་ཀྱི་ལྷག་ལུས་མེ་རཱ་རི་ཡི་བུ་དག་གི་རིགས་བརྒྱུད་རྣམས་ཀྱི་གྲོང་ཁྱེར་ཐམས་ཅད་ནི་དེ་དག་གི་ས་སྐལ་གྲོང་ཁྱེར་བཅུ་གཉིས་སོ༎

༤༡ ལེ་ཝི་པ་རྣམས་ཀྱི་གྲོང་ཁྱེར་ནི་ཨིས་ར་ཨེལ་གྱི་བུ་དག་གི་ནོར་སྐལ་གྱི་དབུས་སུ་ཡོད་པ་རྣམས་ཀྱི་གྲངས་ནི་གྲོང་ཁྱེར་ཡུལ་འཁོར་དང་བཅས་པ་བཞི་བཅུ་ཞེ་བརྒྱད་དོ།

༤༢ གྲོང་ཁྱེར་རེ་རེ་ཡུལ་འཁོར་དང་བཅས་སུ་ཡིན་ཏེ་དེ་བཞིན་དུ་གྲོང་ཁྱེར་ཐམས་ཅད་ཡོད་པ་ཡིན།

༤༣ ཡང་ཡ་ཧོ་ཝཱས་ཕ་མེས་ལ་གནང་བའི་ཕྱིར་དབུ་མནའ་བཞེས་པ་བཞིན་དུ་ཡུལ་དེ་ཐམས་ཅད་ཨིས་ར་ཨེལ་ལ་གནང་བས་དེ་དག་གིས་བདག་ཏུ་བཟུང་ནས་དེར་གནས་སོ།

༤༤ ཡང་ཡ་ཧོ་ཝཱས་མེས་པོ་རྣམས་ལ་དབུ་མནའ་བཞེས་པ་བཞིན་དུ་ཕྱོགས་བཞི་ནས་དེ་དག་ལ་དུས་བདེ་གནང་བར་མཛད་པས། ཕ་རོལ་པའི་ནང་ནས་མི་གཅིག་ཀྱང་དེ་དག་ལ་འགྲན་མ་བཏུབ་བོ། ཡ་ཧོ་ཝཱས་ཕ་རོལ་པ་ཐམས་ཅད་དེ་དག་གི་ལག་ཏུ་གནང་ངོ་།

༤༥ ཡ་ཧོ་ཝཱས་ཨིས་ར་ཨེལ་གྱི་ཁྱིམ་ལ་མཛད་པའི་གསུང་བཟང་པོ་ཀུན་གྱི་ནང་ནས་གཅིག་ཀྱང་མ་ཆག་པར་ཐམས་ཅད་བསྒྲུབས་སོ༎

༢༢

དེའི་ཚེ་ཡོ་ཤུ་ཨས་རུ་བེན་པ་དང་གད་པ་རྣམས་དང་མ་ན་ཤེའི་སྡེ་ཕྱེད་བོས་ཏེ།

༢ དེ་དག་ལ་ཡ་ཧོ་ཝཱའི་བྲན་པོ་མོ་ཤེས་ཅི་དང་ཅི་ཁྱེད་ཅག་ལ་བཀའ་སྩལ་པ་ཁྱེད་ཀྱིས་བསྲུངས་པ་དང་། ངས་ཁྱེད་ཅག་ལ་ཅི་དང་ཅི་སྨྲས་པ་ལ་ཁྱེད་ཀྱིས་ཉན་ཞིང་།

༣ འདི་ཙམ་ཡུན་རིང་ཞིག་དེ་རིང་གི་བར་དུ་ཁྱེད་ཀྱི་སྤུན་རྣམས་མ་བོར་ཏེ་ཡ་ཧོ་ཝཱ་ཁྱེད་ཀྱི་དཀོན་མཆོག་གི་བཀའ་སྲུང་དགོས་པ་དེ་བསྲུངས་སོ།

༤ ད་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ཀྱི་སྤུན་ལ་ཞལ་གྱིས་བཞེས་པ་བཞིན་དུ་དེ་དག་ལ་སེམས་དལ་གནང་བས་ད་སོང་ལ། ཡ་ཧོ་ཝཱའི་བྲན་པོ་མོ་ཤེས་ཁྱེད་ལ་ཡོར་དན་ཆུའི་ཕ་རོལ་ཏུ་བདག་ཏུ་འཛིན་པའི་ཕྱིར་བཏང་བའི་ཡུལ་དང་ཁྱེད་ཀྱི་གུར་རྣམས་སུ་ཕྱིར་ལོག་ཅིག

༥ འོན་ཀྱང་ཡ་ཧོ་ཝཱའི་བྲན་པོ་མོ་ཤེས་ཁྱེད་ལ་བསྒོ་བའི་བཀའ་དང་བཀའ་ཁྲིམས་ཤེ་ན། ཡ་ཧོ་ཝཱ་ཁྱེད་ཀྱི་དཀོན་མཆོག་ལ་གཅེས་པར་འཛིན་ཞིང་། ཁོང་གི་ལམ་ཐམས་ཅད་ནང་འགྲུལ་ཞིང་། ཁོང་གི་སྤྱད་མཚམས་རྣམས་སྲུང་སྟེ་ཁོང་ལ་ཆགས་ཤིང་ཁྱེད་ཀྱི་སྙིང་ཚང་མ་དང་སེམས་ཚང་མ་ནས་ཁོང་ལ་གཡོག་བྱེད་དུ་ཟོན་གྱིས་ཤིག་ཅེས་སྨྲས་པ་དང་།

༦ ཡོ་ཤུ་ཨས་དེ་དག་ལ་བྱིན་རླབས་བྱས་ནས་འགྲོར་བཅུག་པས་དེ་དག་རང་གི་གུར་རྣམས་སུ་སོང་ངོ་༎

༧ མ་ན་ཤེའི་སྡེ་ཕྱེད་ལ་མོ་ཤེས་བཱ་ཤན་ཡུལ་ན་ས་སྐལ་བཏང་བ་དང་། སྡེ་ཕྱེད་ལ་ཡོ་ཤུ་ཨས་རང་གི་སྤུན་རྣམས་ཀྱི་ཁྲོད་དུ་ཡོར་དན་ཆུའི་ཚུ་རོལ་ཏུ་རྒྱ་མཚོའི་ཕྱོགས་སུ་བཏང་ངོ་། ཡང་ཡོ་ཤུ་ཨས་དེ་དག་རང་གི་གུར་རྣམས་སུ་བཏང་བའི་ཚེ་བྱིན་རླབས་བྱེད་ཅིང་དེ་དག་ལ།

༨ ནོར་ཆེན་པོ་དང་ལུག་ཕྱུགས་ཤིན་ཏུ་མང་པོ་དང་། དངུལ་དང་གསེར་དང་ཟངས་དང་ལྕགས་དང་། གོས་མང་པོ་དང་བཅས་ཁྱེད་ཕྱིར་ལོག་པས་ཁྱེད་ཀྱི་ཕ་རོལ་པ་རྣམས་ལས་བརྙེད་པའི་བཅོམ་ནོར་སྤུན་རྣམས་ཀྱི་ཁྲོད་དུ་བགོད་པར་གྱིས་ཤིག་ཅེས་སྨྲས་སོ༎

༩ དེ་ལྟར་ཨིས་ར་ཨེལ་གྱི་བུ་རྣམས་ལས་རུ་བེན་དང་གད་ཀྱི་བུ་རྣམས་དང་མ་ན་ཤེའི་སྡེ་ཕྱེད་ནི་ཀ་ན་ཨན་ཡུལ་ན་ཡོད་པའི་ཤི་ལོ་ནས་སོང་བ་དང་། ཡ་ཧོ་ཝཱས་མོ་ཤེའི་ངག་གི་སྒོ་ནས་བཀའ་གནང་བ་བཞིན་དུ་དེ་དག་རང་གིས་བདག་ཏུ་བཟུང་བའི་ས་སྐལ་གྱི་ཡུལ་ཞེ་ན། གིལ་ཨད་ཡུལ་དུ་འགྲོ་བ་ལས།

༡༠ ཀ་ན་ཨན་ཡུལ་ན་ཡོད་པའི་ཡོར་དན་གྱི་མཐའ་འཁོར་དུ་བསླེབས་པ་དང་། རུ་བེན་དང་གད་ཀྱི་བུ་རྣམས་དང་མ་ན་ཤེའི་སྡེ་ཕྱེད་ཀྱིས་ཡོར་དན་ཆུ་བོའི་འགྲམ་དུ་མཆོད་ཁྲི་ཞིག་བརྩིགས་ནས། མཆོད་ཁྲི་དེ་ནི་ལྟ་ན་ཆེ་བའོ།

༡༡ ཡང་ཨིས་ར་ཨེལ་གྱི་བུ་རྣམས་ཀྱིས། ཀྱེ་ཧོ་རུ་བེན་དང་གད་ཀྱི་བུ་རྣམས་དང་མ་ན་ཤེའི་སྡེ་ཕྱེད་ཀྱིས་ཀ་ན་ཨན་ཡུལ་གྱི་ཐད་དུ་ཡོར་དན་ཆུའི་མཐའ་འཁོར་ལ་ཨིས་ར་ཨེལ་གྱི་བུ་རྣམས་ལས་ཟུར་དུ་མཆོད་ཁྲི་ཞིག་བརྩིགས་སོ་ཞེས་པའི་གཏམ་ཐོས་ནས།

༡༢ ཨིས་ར་ཨེལ་གྱི་བུ་རྣམས་ཀྱིས་གཏམ་དེ་ཐོས་ཤིང་། ཨིས་ར་ཨེལ་གྱི་བུ་རྣམས་ཀྱི་ཚོགས་ཐམས་ཅད་ཡར་དེ་དག་ལ་དམག་འདྲེན་དུ་འགྲོ་བའི་ཕྱིར་ཤི་ལོ་རུ་འདུས་སོ༎

༡༣ ཡང་ཨིས་ར་ཨེལ་གྱི་བུ་རྣམས་ཀྱིས་རུ་བེན་དང་གད་ཀྱི་བུ་རྣམས་དང་མ་ན་ཤེའི་སྡེ་ཕྱེད་ཀྱི་མདུན་དུ་གིལ་ཨད་ཡུལ་དུ་བླ་མ་ཨེལ་ཨ་ཟར་གྱི་བུ་ཕི་ནེ་ཧས་དང་།

༡༤ ཨིས་ར་ཨེལ་གྱི་སྡེ་ཐམས་ཅད་ལས་སྡེ་དཔོན་བཅུ་ཞེ་ན། འགོ་བྱེད་ཀྱི་ཁྱིམ་རེ་ལས་སྡེ་དཔོན་རེ་བཏང་ཞིང་དེ་དག་རེ་རེ་ནི་ཨིས་ར་ཨེལ་གྱི་སྟོང་ཚོ་ལས་སྡེ་ཁྱིམ་གྱི་གཙོ་བྱེད་རེ་རེ་ཡོད་དོ།

༡༥ ཡང་དེ་དག་རུ་བེན་དང་གད་ཀྱི་བུ་རྣམས་དང་མ་ན་ཤེའི་སྡེ་ཕྱེད་ཀྱི་མདུན་དུ་གིལ་ཨད་ཡུལ་དུ་འོངས་ནས་དེ་དག་ལ་འདི་སྐད་ཅེས་སྨྲས་པ།

༡༦ ཡ་ཧོ་ཝཱའི་ཚོགས་ཐམས་ཅད་ཀྱིས་འདི་སྐད་དུ། ཁྱེད་ཀྱིས་ཨིས་ར་ཨེལ་གྱི་དཀོན་མཆོག་གི་བཀའ་དང་འགལ་ཏེ་དེ་རིང་ཡ་ཧོ་ཝཱ་ལ་རྒྱབ་སྟོན་ཞིང་། ཡ་ཧོ་ཝཱ་ལ་ངོ་ལོག་བྱེད་དུ་མཆོད་ཁྲི་ཞིག་བརྩིགས་པའི་ཉེས་པ་དེ་ཅི་ཡིན།

༡༧ ཕེ་ཨོར་གྱི་ཉེས་པ་ལས་ངེད་དེ་རིང་གི་བར་དུ་ད་དུང་འབྱོང་བ་མ་ཡིན་པ་དེ་ཉུང་ངམ། ཡང་དེའི་རྐྱེན་གྱིས་ཡ་ཧོ་ཝཱའི་ཚོགས་ལ་སྡུག་བསྔལ་ཕོག་གོ།

༡༨ འོན་ཀྱང་ཁྱེད་ཀྱིས་དེ་རིང་ཡ་ཧོ་ཝཱ་ལ་རྒྱབ་སྟོན། ཡང་ཁྱེད་ཀྱིས་དེ་རིང་ཡ་ཧོ་ཝཱ་ལ་ངོ་ལོག་བྱེད་ན། སང་ཉིན་ཁོང་གི་ཐུགས་ཁྲོ་བ་ཨིས་ར་ཨེལ་གྱི་ཚོགས་ཐམས་ཅད་ལ་འབབ་པར་འགྱུར་རོ།

༡༩ འོ་ན་གལ་ཏེ་ཁྱེད་ཅག་གིས་བདག་ཏུ་འཛིན་པའི་ཡུལ་མི་གཙང་བ་ཡོད་ན། ཡ་ཧོ་ཝཱས་བདག་ཏུ་བཞེས་པའི་ཡུལ། ཡ་ཧོ་ཝཱའི་བཞུགས་ས་གང་ན་བར་ཕ་རོལ་ཏུ་འོང་ལ་ངེད་ཀྱི་དབུས་སུ་གཞིས་ཟུང་ཞིག འོན་ཀྱང་ཡ་ཧོ་ཝཱ་ངེད་ཀྱི་དཀོན་མཆོག་གི་མཆོད་ཁྲི་མ་གཏོགས་པར་གཞན་མཆོད་ཁྲི་ཞིག་རྩིག་ཅིང་ཡ་ཧོ་ཝཱ་ལ་ཡང་ངོ་ལོག་བྱེད་པ་དང་ངེད་ལའང་ངོ་ལོག་བྱེད་པ་ལས་སྲུངས་ཤིག

༢༠ སེ་རག་གི་བུ་ཨ་ཁན་གྱིས་དམོད་པར་བྱས་པའི་ནོར་ལ་རྟེན་ཏེ་ཉེས་པ་མ་བྱས་སམ། ཡང་མི་དེས་བྱས་པའི་ཉེས་པའི་རྐྱེན་གྱིས་ཁོ་གཅིག་འབའ་ཞིག་སྟོངས་པ་མ་ཟད་དེ་ཨིས་ར་ཨེལ་གྱི་ཚོགས་ཐམས་ཅད་ལ་ཡང་ཐུགས་ཁྲོ་བ་བབས་སོ་ཞེས་སྨྲས་པའི་ལན་དུ།

༢༡ རུ་བེན་དང་གད་གཉིས་ཀྱི་བུ་རྣམས་དང་མ་ན་ཤེའི་སྡེ་ཕྱེད་ཀྱིས་ཨིས་ར་ཨེལ་གྱི་སྟོང་ཚོའི་འགོ་བྱེད་རྣམས་ལ།

༢༢ དཀོན་མཆོག་ཡ་ཧོ་ཝཱ་དཀོན་མཆོག དཀོན་མཆོག་ཡ་ཧོ་ཝཱ་དཀོན་མཆོག་གིས་མཁྱེན་ཞིང་ཨིས་ར་ཨེལ་གྱིས་ཀྱང་ཤེས་པར་ཤོག་ཅིག

༢༣ གལ་ཏེ་ངོ་ལོག་བྱེད་པའམ་ཡ་ཧོ་ཝཱའི་བཀའ་ལས་འགལ་བའི་རྒྱུའམ། ཡ་ཧོ་ཝཱ་ལ་རྒྱབ་སྟོན་པའི་ཕྱིར་དུ་མཆོད་ཁྲི་བརྩིགས་པ་ཡིན་ན། ཉིན་འདི་ཉིད་དུ་ཁྱེད་ཀྱི་སྐྱབས་ངེད་དང་འབྲལ་བར་ཤོག་ཅིག གལ་ཏེ་དེའི་ཁར་སྦྱིན་སྲེག་དང་ཞལ་ཟས་དང་ཞི་བདེའི་མཆོད་པ་དག་འབུལ་དུ་བརྩིགས་པ་ཡིན་ན། ཡ་ཧོ་ཝཱས་ངེད་ལས་ལན་བཞེས་པར་ཤོག་ཅིག

༢༤ ངེད་ཀྱིས་འདི་སྙམ་དུ་སང་ཉིན་ཁྱེད་ཀྱི་བུ་རྣམས་ཀྱིས་ངེད་ཀྱི་བུ་རྣམས་ལ་འདི་སྐད་དུ། ཁྱེད་དང་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་དོན་ཅི་ཡིན།

༢༥ ཡ་ཧོ་ཝཱས་ངེད་དང་ཁྱེད་རུ་བེན་དང་གད་གཉིས་ཀྱི་བུ་རྣམས་ཀྱི་བར་ལ་ཡོར་དན་ཆུ་ས་མཚམས་སུ་བཙུགས་པས། ཡ་ཧོ་ཝཱ་ལས་ཁྱེད་ཅག་ལ་སྐལ་བ་མེད་དོ་ཞེས་སྨྲ་བར་འགྱུར་བས། ངེད་ཀྱི་བུ་རྣམས་ཀྱིས་ཡ་ཧོ་ཝཱ་ལ་བསྙེན་བཀུར་བྱེད་པ་ལས་ཁྱེད་ཀྱི་བུ་རྣམས་ཀྱིས་བཀག་གིས་དོགས་པས་ངེད་ཀྱིས་ཤེས་བཞིན་དུ་དེ་ལྟར་མ་བྱས་སམ།

༢༦ དེ་བས་ན་ངེད་ཀྱིས་འདི་སྐད་ཅེས་སྨྲས་པ། འདི་ལྟར་བྱེད་པར་བྱ། སྦྱིན་སྲེག་དང་དམར་མཆོད་འབུལ་དུ་མཆོད་ཁྲི་ཞིག་མི་རྩིག་གི།

༢༧ ངེད་དང་ཁྱེད་ཀྱི་བར་དུ། ཡང་དེའི་འོག་ཏུ་ངེད་ཀྱི་བུ་བརྒྱུད་དང་ཁྱེད་ཀྱི་བུ་བརྒྱུད་ཀྱི་བར་ལ་དཔང་བྱེད་དུ་རྩིག་པར་བྱ། དེ་བཞིན་དུ་བྱེད་ན་ངེད་ཀྱིས་སྦྱིན་སྲེག་དང་དམར་མཆོད་དང་ཞི་བདེའི་མཆོད་པ་རྣམས་འབུལ་ཞིང་ཡ་ཧོ་ཝཱའི་ཞལ་ངོར་ཁོང་ལ་ཞབས་ཏོག་བྱེད་ཅིང་སང་ཉིན་ཁྱེད་ཀྱི་བུ་རྣམས་ཀྱིས་ངེད་ཀྱི་བུ་རྣམས་ལ་ཡ་ཧོ་ཝཱ་ལས་ཁྱེད་ལ་སྐལ་བ་མེད་དོ་ཅེས་སྨྲ་རྒྱུ་མེད་དོ།

༢༨ ཡང་ངེད་ཀྱིས་འདི་སྐད་དུ། གལ་ཏེ་དེ་དག་གིས་ངེད་དང་ངེད་ཀྱི་བུ་བརྒྱུད་ལ་དེ་ལྟ་བུའི་གཏམ་བྱེད་ན་ངེད་ཀྱིས་དེ་དག་ལ་འདི་ལྟར་ཟེར་བར་བྱ། ཡ་ཧོ་ཝཱའི་མཆོད་ཁྲིའི་འདྲ་དཔེ་ངེད་ཀྱི་མེས་པོ་རྣམས་ཀྱིས་བརྩིགས་པ་ལ་ལྟོས་དང་། སྦྱིན་སྲེག་དང་དམར་མཆོད་རྣམས་འབུལ་བའི་ཕྱིར་མ་ཡིན་གྱི་ངེད་དང་ཁྱེད་ཀྱི་བར་ལ་དཔང་བྱེད་པའི་དོན་ནོ་ཞེས་སྨྲ་འོང་།

༢༩ ཡ་ཧོ་ཝཱ་ངེད་ཀྱི་དཀོན་མཆོག་གི་བཞུགས་ས་ཡི་མདུན་དུ་ཡོད་པའི་མཆོད་ཁྲི་མ་གཏོགས་པར་སྦྱིན་སྲེག་དང་ཞལ་ཟས་དང་དམར་མཆོད་འབུལ་དུ་མཆོད་ཁྲི་ཞིག་རྩིག་ཅིང་ཡ་ཧོ་ཝཱ་ལ་ངོ་ལོག་བྱེད་ཅིང་དེ་རིང་ཡ་ཧོ་ཝཱ་ལ་ངེད་ཀྱི་རྒྱབ་སྟོན་པར་མ་སྲིད་ཅིག་ཅེས་སྨྲས་སོ༎

༣༠ ཡང་བླ་མ་ཕི་ནེ་ཧས་རང་དང་ལྷན་ཅིག་ཏུ་ཡོད་པའི་ཚོགས་ཀྱི་འགོ་བྱེད་དང་ཨིས་ར་ཨེལ་གྱི་སྟོང་དཔོན་དག་གིས་རུ་བེན་དང་གད་དང་མ་ན་ཤེ་གསུམ་གྱི་བུ་རྣམས་ཀྱིས་བྱས་པའི་ཚིག་རྣམས་ཐོས་པས་དགའ་བར་གྱུར་ཏོ།

༣༡ ཡང་བླ་མ་ཨེལ་ཨ་ཟར་གྱི་བུ་ཕི་ནེ་ཧས་ཀྱིས་རུ་བེན་དང་གད་དང་མ་ན་ཤེ་གསུམ་གྱི་བུ་རྣམས་ལ། ཁྱེད་ཀྱིས་ཡ་ཧོ་ཝཱ་ལ་ཉེས་པ་དེ་མ་བྱས་པས་ཡ་ཧོ་ཝཱ་ངེད་ཀྱི་དབུས་སུ་བཞུགས་པ་ངེད་ཀྱིས་ཉིན་འདི་ཉིད་དུ་རྟོགས་སོ། ད་ཁྱེད་ཀྱིས་ཨིས་ར་ཨེལ་གྱི་བུ་རྣམས་ཡ་ཧོ་ཝཱའི་ཕྱག་ལས་བསྒྲལ་ལོ་ཞེས་སྨྲས་སོ༎

༣༢ དེ་ནས་བླ་མ་ཨེལ་ཨ་ཟར་གྱི་བུ་ཕི་ནེ་ཧས་དང་འགོ་བྱེད་རྣམས་གིལ་ཨད་ཡུལ་ནས་རུ་བེན་དང་གད་གཉིས་ཀྱི་བུ་དག་ལས་ཀ་ན་ཨན་ཡུལ་དུ་ཨིས་ར་ཨེལ་གྱི་བུ་རྣམས་ཀྱི་དྲུང་དུ་ཕྱིར་ལོག་ཅིང་དེ་དག་ལ་ལན་བསྙད་དོ།

༣༣ ཡང་བྱ་བ་དེའི་ཕྱིར་ཨིས་ར་ཨེལ་གྱི་བུ་རྣམས་དགའ་བར་གྱུར་པས། ཨིས་ར་ཨེལ་གྱི་བུ་རྣམས་ཀྱིས་དཀོན་མཆོག་ལ་སྟོད་པར་བྱས་ཤིང་གང་དུ་རུ་བེན་དང་གད་གཉིས་ཀྱི་བུ་དག་གནས་པའི་ཡུལ་འཇིག་པའི་ཕྱིར་དེ་དག་ལ་དམག་འདྲེན་དུ་ཡར་འགྲོ་བའི་བསམ་པ་ལས་གྱུར་ཏོ༎

༣༤ ཡང་རུ་བེན་དང་གད་གཉིས་ཀྱི་བུ་རྣམས་ཀྱིས་མཆོད་ཁྲི་དེའི་མིང་ནི་ཡ་ཧོ་ཝཱ་ནི་དཀོན་མཆོག་ལགས་པས་ངེད་ཀྱི་ཕྱིར་དཔང་བྱེད་པ་འདི་ཡིན་ནོ་ཞེས་བཏགས་སོ༎

༢༣

དུས་རིང་ཞིག་གི་འོག་ཏུ་ཡ་ཧོ་ཝཱས་མཐའ་འཁོར་ཐམས་ཅད་དུ་ཡོད་པའི་ཕ་རོལ་པ་གང་གིས་ཀྱང་ཨིས་ར་ཨེལ་ལ་གཡུལ་འགྱེད་པ་ལས་ཞི་བར་མཛད་པ་དང་། ཡོ་ཤུ་ཨ་རྒས་ཤིང་ལོ་ཆེན་པོར་ཕྱིན་པའི་ཚེ།

༢ ཡོ་ཤུ་ཨས་ཨིས་ར་ཨེལ་ཐམས་ཅད་དང་དེ་དག་གི་རྒན་པོ་རྣམས་དང་འགོ་བྱེད་རྣམས་དང་ཁྲིམས་དཔོན་རྣམས་དང་འགོ་པ་རྣམས་བོས་ཏེ་དེ་དག་ལ་འདི་སྐད་དུ། ང་ནི་རྒས་ཤིང་ལོ་ཆེན་པོར་ཕྱིན་ནོ།

༣ ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ཀྱི་ཕྱོགས་མཛད་ཅིང་འཐབ་མོ་མཛད་པས། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ཀྱི་མདུན་དུ་མི་བརྒྱུད་འདི་ཐམས་ཅད་ལ་ཅི་དང་ཅི་མཛད་པ་ཁྱེད་ཀྱིས་མཐོང་ངོ་།

༤ ཀྱེ་ཧོ་ངས་རྟགས་རིལ་འདེབས་ཤིང་ལྷག་ལུས་ཀྱི་མི་བརྒྱུད་འདི་དག་ནི་ཁྱེད་ཀྱི་སྡེ་རྣམས་ཀྱི་ནོར་སྐལ་དུ་བགོས་སོ། མི་བརྒྱུད་གང་ཞེ་ན། ཡོར་དན་ཆུ་བོ་ནས་བཟུང་སྟེ་ངས་མེད་པར་བྱས་པའི་མི་བརྒྱུད་ཐམས་ཅད་དང་ནུབ་ཕྱོགས་སུ་རྒྱ་མཚོ་ཆེན་པོའི་བར་དུའོ།

༥ ཡང་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་དེ་དག་ཁྱེད་ཀྱི་སྔོན་དུ་སྐྲོད་ཅིང་ཕྱི་རོལ་ཏུ་འདོན་པ་དང་། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ་གསུངས་པ་བཞིན་དུ་ཡུལ་དེ་ཁྱེད་ཀྱིས་འཇོམས་པར་འགྱུར་རོ།

༦ དེས་ན་མོ་ཤེའི་བཀའ་ཁྲིམས་ཀྱི་མདོ་ན་ཅི་དང་ཅི་བྲིས་པ་སྲུང་ཞིང་དེ་བཞིན་དུ་བྱེད་དེ་གཡས་སམ་གཡོན་དུ་མི་ཟློག་པ་ལ་སྙིང་རུས་སྐྱེད་ལ།

༧ ཁྱེད་ཀྱི་ཁྲོད་ན་ལུས་པའི་མི་བརྒྱུད་རྣམས་དང་འདྲེ་ཞིང་དེ་དག་གི་ལྷ་རྣམས་ཀྱི་མིང་ཡང་མ་ཁུར། ལྷ་དེ་རྣམས་ཀྱི་མནའང་མ་སྐྱེལ། རིམ་གྲོའང་མ་བྱེད། ཕྱག་ཀྱང་མ་འཚལ།

༨ ཁྱེད་ཀྱིས་དེ་རིང་གི་བར་དུ་སྤྱད་པ་དང་འདྲ་བར་ཡ་ཧོ་ཝཱ་ཁྱེད་ཀྱི་དཀོན་མཆོག་ལ་འཁྲིལ་ནས་སྡོད་ཅིག

༩ ཡ་ཧོ་ཝཱས་ཁྱེད་ཀྱི་མདུན་ནས་མི་བརྒྱུད་ཆེ་ཞིང་སྟོབས་ཅན་དག་བསྐྲད་པས། དེ་རིང་གི་བར་དུ་མི་སུའང་ཁྱེད་ཀྱི་མདུན་དུ་འགྲེང་བར་མ་ནུས་སོ།

༡༠ ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ་གསུངས་པ་བཞིན་དུ་ཁོང་ཉིད་ཀྱིས་ཁྱེད་ཀྱི་ཚབ་ཏུ་འཐབ་པས། ཁྱེད་ཀྱི་ནང་ནས་མི་གཅིག་གིས་མི་སྟོང་ཙམ་འདེད་པར་འགྱུར་རོ།

༡༡ དེས་ན་ཡ་ཧོ་ཝཱ་ཁྱེད་ཀྱི་དཀོན་མཆོག་གཅེས་པར་འཛིན་པའི་ཕྱིར་ཁྱེད་ཀྱིས་ཤིན་ཏུ་གཅང་གྱིས་ཤིག

༡༢ ཇི་སྟེ་ཁྱེད་ལོག་ཅིང་ཁྱེད་ཀྱི་དབུས་སུ་ལུས་པའི་མི་བརྒྱུད་འདི་དག་དང་འདྲེས་ཏེ། ཁྱེད་ཀྱིས་དེ་དག་དང་གཉེན་འབྲེལ་བྱེད་ཅིང་ཁྱེད་ཅག་དེ་དག་གི་ཁྲོད་དང་། དེ་དག་ཁྱེད་ཅག་གི་ཁྲོད་དུ་འོང་ན།

༡༣ ཡ་ཧོ་ཝཱ་ཁྱེད་ཀྱི་དཀོན་མཆོག་གིས་མི་བརྒྱུད་འདི་ཁྱེད་ཀྱི་མདུན་དུ་སྐྲོད་པར་མཛད་འཕྲོ་གཅོད་པས། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ་གནང་བའི་ཡུལ་བཟང་པོ་འདི་ལས་ཁྱེད་མེད་པར་མི་འགྱུར་བའི་བར་དུ་མི་བརྒྱུད་འདི་ཁྱེད་ཀྱི་ཕྱིར་རྙི་དང་ཞགས་པ་དང་། ཁྱེད་ཀྱི་གཞོགས་ལ་རྡུང་བའི་རྟ་ལྕགས་དང་མིག་ལ་འཛུགས་པའི་ཚེར་མ་རུ་འགྱུར་བ་ཤེས་པར་གྱིས་ཤིག

༡༤ ཀྱེ་ཧོ་ང་ནི་དེ་རིང་འཇིག་རྟེན་ཐམས་ཅད་ཀྱི་ལམ་དེའི་ནང་འགྲོ་བས། ཁྱེད་ཀྱི་སྙིང་ཚང་མ་དང་སེམས་ཚང་མས་འདི་རྟོགས་པར་དགོས། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ཀྱི་ཕྱིར་མཛད་པའི་གསུང་བཟང་པོ་གང་ལས་ཀྱང་གསུང་གཅིག་ཀྱང་དོན་མེད་པར་མ་གྱུར་གྱི། ཁྱེད་ཀྱི་ཕྱིར་ཐམས་ཅད་བསྒྲུབས་ཤིང་གསུང་གཅིག་ཀྱང་མ་ལུས་པ་དོན་མེད་པར་མ་གྱུར་ཏོ།

༡༥ དེ་བས་ན་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ་མཛད་པའི་གསུང་བཟང་པོ་གང་ཡང་ཁྱེད་ཀྱི་ཕྱིར་བསྒྲུབས་པ་ལྟར། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ་གནང་བའི་ཡུལ་བཟང་པོ་འདི་ལས་ཁྱེད་མེད་པར་མ་མཛད་པའི་བར་དུ་ཡ་ཧོ་ཝཱས་བཀའ་ཆད་ཀྱི་གསུང་ཚང་མ་ཁྱེད་ཀྱི་ཐོག་ཏུ་འདྲེན་པར་འགྱུར་རོ།

༡༦ ཡང་གལ་ཏེ་ཁྱེད་ཀྱིས་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ་བཀའ་གནང་བའི་ཞལ་ཆད་ལས་འགལ་ཞིང་གཞན་ལྷ་རྣམས་ལ་རིམ་གྲོ་བྱེད་དེ་ཕྱག་འཚལ་དུ་འགྲོ་ན། ཡ་ཧོ་ཝཱའི་ཐུགས་ཁྲོ་བ་ཁྱེད་ཀྱི་ཕྱོགས་སུ་འབར་ནས་ཁོང་གིས་ཁྱེད་ལ་གནང་བའི་ཡུལ་བཟང་པོ་འདི་ལས་ཁྱེད་ཕྲལ་དུ་མེད་པར་འགྱུར་ཞེས་བསྒོའོ༎

༢༤

ཡང་ཡོ་ཤུ་ཨས་ཨིས་ར་ཨེལ་གྱི་སྡེ་ཐམས་ཅད་སི་ཀེམ་དུ་བསྡུས་ནས། ཨིས་ར་ཨེལ་གྱི་རྒན་པོ་རྣམས་དང་འགོ་བྱེད་རྣམས་དང་ཁྲིམས་དཔོན་རྣམས་དང་འགོ་པ་རྣམས་བོས་པ་དང་། དེ་དག་དཀོན་མཆོག་གི་དྲུང་དུ་བྱུང་ངོ་།

༢ ཡང་ཡོ་ཤུ་ཨས་མི་སྡེ་ཐམས་ཅད་ལ་འདི་སྐད་དུ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་དུ། སྔོན་འདས་པའི་དུས་སུ་ཁྱེད་ཀྱི་མེས་པོ་རྣམས་སམ། ཨབ་ར་ཧམ་དང་ན་ཧོར་གྱི་ཕ་ཐ་རཱ་གཙང་པོའི་ཕ་རོལ་ན་གནས་ཤིང་གཞན་ལྷ་རྣམས་ལ་རིམ་གྲོ་བྱས་པ་ལས།

༣ ངས་ཁྱེད་ཀྱི་ཕ་ཨབ་ར་ཧམ་གཙང་པོའི་ཕ་རོལ་ནས་ཁྲིད་དེ་ཀ་ན་ཨན་ཡུལ་ཀུན་ཏུ་རྒྱུ་རུ་བཅུག་ནས་དེའི་བརྒྱུད་སྤེལ་ཞིང་བུ་ཨི་སཱག་དེ་ལ་གནང་བ་ཡིན།

༤ ཨི་སཱག་ལ་ངས་བུ་ཡ་ཀོབ་དང་ཨེ་སབ་བསྩལ་ནས་ཨེ་སབ་ལ་རི་རྒྱུད་སེ་ཨིར་བདག་ཏུ་འཛིན་པའི་ཕྱིར་གནང་གི། ཡ་ཀོབ་བུ་རྣམས་དང་བཅས་པ་མི་སེར་ཡུལ་དུ་མར་སོང་ངོ་།

༥ ཡང་ངས་མོ་ཤེ་དང་ཨ་རོན་གཉིས་བཏང་ནས་མི་སེར་ཡུལ་གྱི་དབུས་སུ་བྱ་བ་བྱས་པ་བཞིན་དུ་ཡུལ་དེ་ལ་སྡུག་བསྔལ་འབྱུང་བཅུག་པ་དང་། དེའི་འོག་ཏུ་ངས་དེ་དག་ཕྱི་རོལ་ཏུ་ཁྲིད་དོ།

༦ ཡང་ངས་ཁྱེད་ཀྱི་ཕ་མེས་རྣམས་མི་སེར་ཡུལ་ནས་ཁྲིད་པས་རྒྱ་མཚོ་རུ་ཕྱིན་ནས་མི་སེར་པ་རྣམས་ཤིང་རྟ་དང་རྟ་པ་རྣམས་དང་བཅས་སུ་ཁྱེད་ཀྱི་ཕ་མེས་རྣམས་ཀྱི་རྗེས་སུ་རྒྱ་མཚོ་དམར་པོའི་བར་དུ་བདས་སོ།

༧ དེའི་ཚེ་དེ་དག་གིས་ཡ་ཧོ་ཝཱའི་ཕྱོགས་སུ་འོ་དོད་བཏོན་པས་ཁྱེད་རང་དང་མི་སེར་པ་རྣམས་ཀྱི་བར་ལ་མུན་པ་ཞིག་བཞག་པ་དང་། རྒྱ་མཚོ་དེ་དག་གི་ཐོག་ཏུ་དྲངས་ནས་བཀབ་པ་ཡིན། ངས་མི་སེར་པ་རྣམས་ལ་བྱས་པ་ཁྱེད་ཀྱི་མིག་གིས་མཐོང་། ཡང་ཁྱེད་ཅག་ཡུན་རིང་ཞིག་འབྲོག་སྟོང་ན་གནས་སོ།

༨ ཡང་ངས་ཁྱེད་ཅག་ཡོར་དན་ཆུའི་ཕ་རོལ་ན་གནས་པའི་ཨ་མོར་པ་རྣམས་ཀྱི་ཡུལ་དུ་ཁྲིད་པས། དེ་དག་གིས་ཁྱེད་ལ་དམག་དྲངས་ཀྱི། ངས་དེ་དག་ཁྱེད་ཀྱི་ལག་ཏུ་གནང་བས་ཁྱེད་ཀྱིས་དེ་དག་གི་ཡུལ་བཅོམ་པ་དང་། ངས་དེ་དག་ཁྱེད་ཀྱི་མདུན་ལས་མེད་པར་བྱས་སོ།

༩ དེ་ནས་མོ་ཨབ་ཀྱི་རྒྱལ་པོ་ཚིབ་ཕོར་གྱི་བུ་བ་ལག་ལངས་ནས་ཨིས་ར་ཨེལ་ལ་འཐབ་མོ་བྱས་པ་དང་། བེ་ཨོར་གྱི་བུ་བ་ལ་ཨམ་ནི་ཁྱེད་ལ་སྨོན་ལོག་བྱེད་པའི་ཕྱིར་འབོད་དུ་བཅུག་གོ།

༡༠ འོན་ཀྱང་ངས་བ་ལ་ཨམ་ལ་མ་ཉན་པར་ཁྱེད་ལ་བྱིན་རླབས་བྱེད་ཅིང་ཁྱེད་དེའི་ལག་པ་ལས་བསྒྲལ་ལོ།

༡༡ ཡང་ཁྱེད་ཡོར་དན་ཆུའི་ཕ་རོལ་ཏུ་སོང་ནས་ཡེ་རི་ཀོའི་མདུན་དུ་ཕྱིན་པ་དང་། ཡེ་རི་ཀོའི་ཡུལ་མི་དང་ཨ་མོར་པ་དང་ཕེ་རི་ཟི་པ་དང་ཀ་ན་ཨན་པ་དང་ཧེད་པ་དང་གིར་ག་ཤི་པ་དང་ཧི་ཝི་པ་དང་ཡེ་བུས་པ་རྣམས་ཀྱིས་ཁྱེད་ལ་འཐབ་པས། ངས་དེ་དག་ཁྱེད་ཀྱི་ལག་ཏུ་གནང་བ་ཡིན།

༡༢ ཡང་ངས་ཁྱེད་ཀྱི་མདུན་དུ་ལིང་གོལ་མ་བཏང་བས་དེས་ནི་དེ་དག་ཁྱེད་ཀྱི་མདུན་ནས་བསྐྲད་ཅིང་། ཨ་མོར་པའི་རྒྱལ་པོ་དེ་གཉིས་ཁྱེད་ཀྱི་རལ་གྲིའམ་གཞུའི་རྐྱེན་གྱིས་སྐྲོད་པར་མ་གྱུར་ཏོ།

༡༣ ཁྱེད་ཀྱིས་མ་འབད་པའི་ཡུལ་དང་། གཞིས་འཛིན་པའི་ཕྱིར་ཁྱོད་ཀྱིས་མ་རྩིགས་པའི་གྲོང་ཁྱེར་རྣམས་དང་། ཁ་ཟས་སུ་ཁྱེད་ཀྱིས་མ་བཙུགས་པའི་རྒུན་ཚལ་དང་ཁ་སྐྱུར་པོའི་ཤིང་རྣམས་ངས་ཁྱེད་ལ་གནང་བ་ཡིན།

༡༤ ད་ཡ་ཧོ་ཝཱ་ལ་བག་བྱེད་དེ་སེམས་དྲང་ཞིང་དྲང་པོས་ཁོང་ལ་བསྙེན་བཀུར་བྱོས་ལ། གང་ལ་གཙང་པོའི་ཕ་རོལ་དང་མི་སེར་ཡུལ་ན་ཁྱེད་ཀྱི་མེས་པོ་རྣམས་ཀྱིས་རིམ་གྲོ་བྱས་པའི་ལྷ་རྣམས་བསྐྱུར་ནས་ཡ་ཧོ་ཝཱ་ལ་རིམ་གྲོ་བྱོས་ཤིག

༡༥ གལ་ཏེ་ཡ་ཧོ་ཝཱ་ལ་བསྙེན་བཀུར་བྱེད་པ་ལ་ཁྱེད་ཀྱི་སྣང་ངོར་མི་དགའ་བ་ཞིག་ཡིན་ན། གང་ལ་ཁྱེད་ཀྱི་ཕ་མེས་རྣམས་ཀྱིས་གཙང་པོའི་ཕ་རོལ་ན་རིམ་གྲོ་བྱས་པའི་ལྷ་རྣམས་སམ། ཨ་མོར་པ་རྣམས་ཀྱི་ཡུལ་གང་ན་ཁྱེད་གནས་པའི་ལྷ་རྣམས་དེ་གཉིས་ལ་གང་ལ་ཁྱེད་ཀྱིས་རིམ་གྲོ་བྱེད་པ་ལ་དགའ་བ་དེ་རིང་གི་ཉིན་ལ་འདམ་པར་གྱིས་ཤིག འོན་ཀྱང་ང་ནི་ངའི་ཁྱིམ་དང་བཅས་པས་ཡ་ཧོ་ཝཱ་ལ་བསྙེན་བཀུར་བྱེད་པར་བྱ།

༡༦ ཞེས་སྨྲས་པའི་ལན་དུ་མི་སྡེས། ངེད་ཀྱིས་གཞན་ལྷ་རྣམས་ལ་རིམ་གྲོ་བྱེད་དུ་ཡ་ཧོ་ཝཱ་འབོར་བ་མ་སྲིད་ཅིག

༡༧ ཡ་ཧོ་ཝཱ་ནི་ངེད་ཀྱི་དཀོན་མཆོག་ལགས་ཏེ་ཁོང་གིས་ངེད་དང་ཕ་མེས་རྣམས་བྲན་འཁོལ་བའི་ཁང་པ་མི་སེར་ཡུལ་གྱི་ཕྱི་རོལ་ཏུ་ཁྲིད་དེ། ངེད་ཀྱི་མཐོང་ངོར་ལྟས་དེ་ཙམ་ཆེ་བ་རྣམས་མཛད་ནས། ངེད་འགྲོ་བའི་ལམ་ཐམས་ཅད་དང་མི་བརྒྱུད་གང་རྣམས་ཀྱི་དབུས་སུ་ངེད་རྒྱུ་སྐབས་ཐམས་ཅད་དུ་ངེད་སྐྱོང་བར་མཛད་དོ།

༡༨ དེའང་མི་བརྒྱུད་ཐམས་ཅད་དང་ངེད་ཀྱི་གོང་དུ་ཡུལ་ན་གནས་པའི་ཨ་མོར་པ་རྣམས་ཡ་ཧོ་ཝཱས་བསྐྲད་དོ། དེ་ནས་ཡ་ཧོ་ཝཱ་ནི་ངེད་ཀྱི་དཀོན་མཆོག་ལགས་པས་ངེད་ཀྱིས་ཁོང་ལ་བསྙེན་བཀུར་བྱེད་པར་བྱ་ཞེས་ཟེར་ཏོ༎

༡༩ ཡང་ཡོ་ཤུ་ཨས་མི་སྡེ་ལ་ཡ་ཧོ་ཝཱ་ནི་དཀོན་མཆོག་དམ་པ་འཁྲེན་ཅན་ལགས་པས་ཁྱེད་ཀྱིས་ཁོང་ལ་བསྙེན་བཀུར་བྱེད་པར་མི་ནུས། ཁྱེད་ཀྱི་ཉེས་པ་དང་སྡིག་པ་རྣམས་སེལ་བར་མཛད་པར་མི་འགྱུར་རོ།

༢༠ ཁྱེད་ཀྱིས་གལ་ཏེ་ཡ་ཧོ་ཝཱ་འབོར་ཏེ་མི་ཡན་པ་རྣམས་ཀྱི་ལྷ་རྣམས་ལ་རིམ་གྲོ་བྱེད་ན། ཁོང་གིས་སྔར་ཁྱེད་ལ་བཀའ་དྲིན་མཛད་པའི་འོག་ཏུ་ཁྱེད་ལ་བཀའ་ཆད་གཅོད་ཅིང་མེད་པར་མཛད་པའི་ཕྱོགས་སུ་ཉིད་ཀྱི་ཐུགས་ལོག་པར་འགྱུར་རོ་ཞེས་སྨྲས་སོ།

༢༡ དེར་མི་སྡེས་ཡོ་ཤུ་ཨ་ལ། དེ་ལྟར་མི་བྱ། ངེད་ཀྱིས་ཡ་ཧོ་ཝཱ་ལ་བསྙེན་བཀུར་བྱེད་པར་བྱ་ཟེར་བ་དང་།

༢༢ ཡོ་ཤུ་ཨས་མི་སྡེ་ལ་ཁྱེད་རང་གིས་ཡ་ཧོ་ཝཱ་ལ་བསྙེན་བཀུར་བྱེད་པ་འདམས་པའི་ཕྱིར་ཁྱེད་ཀྱིས་རང་ལ་དཔང་བྱེད་དོ་ཟེར་བའི་ལན་དུ་དེ་དག་གིས། དཔང་པོ་ཡིན་བྱས་པ་དང་།

༢༣ དེ་ན་རེ། ད་ཁྱེད་ཀྱི་ཁྲོད་ན་ཡོད་པའི་ཕྱི་པའི་ལྷ་རྣམས་སྤོངས་ཤིག ཁྱེད་ཀྱི་སྙིང་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་ཕྱོགས་སུ་སྒྱུར་ཅིག

༢༤ མི་སྡེས་ཡོ་ཤུ་ཨ་ལ་ངེད་ཀྱིས་ཡ་ཧོ་ཝཱ་ངེད་ཀྱི་དཀོན་མཆོག་ལ་བསྙེན་བཀུར་བྱེད་དེ་ཁོང་གི་བཀའ་ལ་ཉན་པར་བྱའོ་ཞེས་ཟེར་ཏོ།

༢༥ དེར་ཡོ་ཤུ་ཨས་ཉིན་དེ་ཉིད་དུ་མི་སྡེ་དང་ཁ་ཆད་བྱེད་ཅིང་སི་ཀེམ་ན་དེ་དག་ལ་སྤྱད་མཚམས་དང་ཁྲིམས་རྣམས་བཀོད་དོ།

༢༦ ཡང་ཡོ་ཤུ་ཨས་བྱ་བ་དེ་དག་དཀོན་མཆོག་གི་བཀའ་ཁྲིམས་ཀྱི་གླེགས་བམ་ན་ཡི་གེར་བཀོད་ནས། རྡོ་ཆེན་པོ་ཞིག་ཁྱེར་ཞིང་ཡ་ཧོ་ཝཱའི་བཞུགས་སར་ཡོད་པའི་བེ་ཤིང་གི་འོག་ཏུ་བསླངས་སོ།

༢༧ ཡང་ཡོ་ཤུ་ཨས་མི་སྡེ་ཐམས་ཅད་ལ། ཀྱེ་ཧོ་རྡོ་འདིས་ནི་ཡ་ཧོ་ཝཱས་ངེད་ལ་ཅི་དང་ཅི་གསུངས་པ་ཐམས་ཅད་ཐོས་པས། ངེད་ལ་དཔང་པོར་གྱུར་པས། ཁྱེད་ཀྱིས་རང་གི་དཀོན་མཆོག་ལ་ངོ་ལོག་མི་བྱེད་པའི་དོན་དུ་ཁྱེད་ལ་དཔང་པོ་བྱེད་པར་དགོས་ཞེས་སྨྲས་པའི་འོག་ཏུ།

༢༨ ཡོ་ཤུ་ཨས་མི་སྡེ་རང་རང་གི་ས་སྐལ་དུ་བཏང་ངོ་༎

༢༩ བྱ་བ་དེའི་རྗེས་སུ་ཡ་ཧོ་ཝཱའི་བྲན་ནུན་གྱི་བུ་ཡོ་ཤུ་ཨ་ལོ་བརྒྱ་དང་བཅུ་ལོན་ཏེ་ཚེ་འདས་ཏེ།

༣༠ དེ་རང་གི་ས་སྐལ་གྱི་ཡུལ་འཁོར་རི་ཨེབ་ར་ཨིམ་ན་རི་གཱ་ཨས་ཀྱི་བྱང་ཕྱོགས་སུ་ཐིམ་ནད་སེ་རཱ་རུ་དུར་དུ་བཙུད་དོ༎

༣༡ ཡང་ཡོ་ཤུ་ཨའི་ཚེ་གང་དང་། ཡ་ཧོ་ཝཱས་ཨིས་ར་ཨེལ་ལ་མཛད་པའི་བཀའ་ཐམས་ཅད་ངོ་ཤེས་པའི་རྒན་པོ་ཡོ་ཤུ་ཨའི་འོག་ཏུ་དུས་རིང་ཞིག་གསོན་པ་རྣམས་ཀྱི་ཚེ་གང་གི་བར་དུ་ཨིས་ར་ཨེལ་གྱིས་ཡ་ཧོ་ཝཱ་ལ་བསྙེན་བཀུར་བྱས་སོ༎

༣༢ ཡང་ཨིས་ར་ཨེལ་གྱི་བུ་རྣམས་ཀྱིས་མི་སེར་ཡུལ་ནས་ཡར་འཁྱེར་འོངས་པའི་ཡོ་སེབ་ཀྱི་རོ་སི་ཀེམ་ན་ཡ་ཀོབ་ཀྱིས་ཞིང་གི་ཆ་གཅིག་སི་ཀེམ་གྱི་ཕ་ཧ་མོར་གྱི་བུ་རྣམས་ནས་ཀ་སི་ཐཱ་བྱ་བ་བརྒྱའི་རིན་དུ་ཉོས་པ་དེར་དུར་དུ་བཙུད་པས། ཡོ་སེབ་ཀྱི་བུ་རྣམས་ཀྱི་ས་སྐལ་དུ་གྱུར་ཏོ༎

༣༣ ཡང་ཨ་རོན་གྱི་བུ་ཨེལ་ཨ་ཟར་ཚེ་འདས་ནས། བུ་ཕི་ནེ་ཧས་ལ་རི་ཨེབ་ར་ཨིམ་ན་བྱུང་བའི་གྲོང་ཁྱེར་གི་བེ་ཨ་རུ་དུར་དུ་བཙུད་དོ༎ ༎

ཁྲིམས་དཔོན་གྱི་མདོ།

༡

ཡོ་ཤུ་ཨ་ཚེ་འདས་པའི་རྗེས་སུ་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ལ། ཀ་ན་ཨན་པ་རྣམས་ལ་འཐབ་འཛིང་བྱེད་པའི་ཕྱིར་བདག་ཅག་གི་ནང་ནས་སྔོན་དུ་སུ་འགྲོ་བར་བྱ། ཞེས་ཐུགས་བརྟག་ཞུས་པ་དང་།

༢ ཡ་ཧོ་ཝཱས་གསུངས་པ། ཡ་ཧུ་དཱ་འགྲོ་བར་རུང་། ལྟོས་ཤིག ཡུལ་དེ་ཁོའི་ལག་ཏུ་བཏད་པ་ཡིན་ནོ།

༣ དེར་ཡ་ཧུ་དཱས་རང་གི་སྤུན་ཤིམ་ཨོན་ལ་འདི་སྐད་དུ། ཁྱོད་ང་དང་མཉམ་དུ་ངའི་ས་སྐལ་ཡོད་ས་ལ་ཤོག་ལ། ངེད་གཉིས་ཀྱིས་ཀ་ན་ཨན་པ་རྣམས་ལ་འཐབ་འཛིང་བྱེད་པར་བྱ། དེ་ནས་ང་ཡང་ཁྱོད་དང་མཉམ་དུ་ཁྱོད་ཀྱི་ས་སྐལ་ལ་འགྲོ་བར་འགྱུར། ཞེས་སྨྲས་ནས་ཤིམ་ཨོན་དེ་དང་མཉམ་དུ་ཕྱིན་ཏོ།

༤ ཡང་ཡ་ཧུ་དཱ་ཡར་སོང་ནས། ཡ་ཧོ་ཝཱས་ཀ་ན་ཨན་པ་དང་ཕེ་རི་ཟི་པ་རྣམས་དེ་དག་གི་ལག་ཏུ་གནང་ནས། དེ་དག་གིས་བེ་ཙེག་ཏུ་དམག་མི་ཁྲི་གཅིག་འཕམ་པར་བྱས་སོ།

༥ བེ་ཙེག་ཏུ་ཨ་དོ་ནི་བེ་ཙེག་དང་ཕྲད་པ་ལས། དེ་དང་འཐབ་འཛིང་བྱས་ཏེ། ཀ་ན་ཨན་པ་དང་ཕེ་རི་ཟི་པ་རྣམས་འཕམ་པར་བྱས་སོ།

༦ ཨ་དོ་ནི་བེ་ཙེག་བྲོས་པ་དང་། དེ་དག་རྗེས་སུ་དེད་ཅིང་བཟུང་ནས། རྐང་ལག་གཉིས་ཀྱི་མཐེ་བོ་རྣམས་བཅད་དོ།

༧ དེར་ཨ་དོ་ནི་བེ་ཙེག་གིས་འདི་སྐད་དུ། རྐང་ལག་གཉིས་པོའི་མཐེ་བོ་རྣམས་བཅད་ཡོད་པའི་རྒྱལ་པོ་བདུན་ཅུས་ངའི་རྒྱ་ལྕོག་གི་འོག་ཏུ་ཤའི་དུམ་བུ་བསྒྲུགས་པ་ཡིན། ང་རང་གིས་བྱས་པ་ལྟར་དཀོན་མཆོག་གིས་ང་ལ་ལན་གནང་བྱུང་ཞེས་སྨྲས་སོ། ཡང་དེ་དག་གིས་ཁོ་ཡེ་རུ་ཤ་ལེམ་དུ་ཁྱེར་ནས་དེ་རུ་ཤིའོ༎

༨ ཡང་ཡ་ཧུ་དཱའི་བུ་རྣམས་ཀྱིས་ཡེ་རུ་ཤ་ལེམ་ལ་འཐབ་འཛིང་བྱས་ཏེ་བཟུང་ནས། རལ་གྲིའི་སོ་ཡིས་བརྡུངས་པ་དང་། གྲོང་ཁྱེར་མེས་བསྲེགས་སོ།

༩ དེའི་རྗེས་སུ་ཡ་ཧུ་དཱའི་བུ་རྣམས་ཕུ་དང་ལྷོ་ཡུལ་དང་མདོ་གསུམ་ན་གནས་པའི་ཀ་ན་ཨན་པ་རྣམས་ལ་འཐབ་འཛིང་བྱེད་པའི་ཕྱིར་མར་སོང་ངོ་།

༡༠ ཡང་ཡ་ཧུ་དཱ་་ཧེབ་རོན་ལ་གནས་པའི་ཀ་ན་ཨན་པ་རྣམས་ཀྱི་ཐོག་ཏུ་སོང་ནས། ཤེ་ཤཱ་ཨི་དང་ཨ་ཧི་མན་དང་ཐལ་མཱ་ཨི་གསུམ་འཕམ་པར་བྱས་སོ། ཡང་ཧེབ་རོན་གྱི་མིང་སྔོན་ལ་ཁིར་ཡད་ཨར་བཱ་ཡོད་པ་ཡིན།

༡༡ དེ་ནས་དཱེ་བིར་པ་རྣམས་ཀྱི་ཕྱོགས་སུ་སོང་ངོ་། དཱེ་བིར་གྱི་མིང་ནི་སྔར་གྱི་དུས་སུ་ཁིར་ཡད་སེ་ཕེར་ཞེས་ཟེར་རོ།

༡༢ ཡང་ཀ་ལེབ་ཀྱིས། སུས་ཁིར་ཡད་སེ་ཕེར་འཕམ་པར་བྱས་ཤིང་བཟུང་བ་དེ་ལ་ངའི་བུ་མོ་ཨག་སཱ་བག་མར་གཏོང་བར་བྱ་ཞེས་སྨྲས་སོ།

༡༣ དེར་ཁེ་ནཱས་ཀྱི་བུ་ཀ་ལེབ་ཀྱི་ནུ་བོ་ཨོད་ནི་ཨེལ་གྱིས་ཡུལ་དེ་བཅོམས་པ་ལས། བུ་མོ་ཨག་སཱ་དེ་ལ་བག་མར་བཏང་ངོ་།

༡༤ ཡང་མོ་ཁོའི་དྲུང་དུ་འོངས་པའི་ཚེ་ཁོས་དེ་ལ། ཕ་ནས་ཞིང་ཞིག་ཞུ་དགོས་ཤེས་བསྐུལ་བ་དང་། ཁོ་བོང་བུ་ནས་བབ་བོ། དེར་ཀ་ལེབ་ཀྱིས་མོ་ལ། ཁྱོད་ལ་ཅི་འདོད།

༡༥ ཅེས་དྲིས་པའི་ལན་དུ་མོས་ཁོ་ལ། ང་ལ་བྱིན་རླབས་ཤིག་གནོང་ཞིག ཁྱེད་ཀྱིས་ང་ལྷོ་ཕྱོགས་ཀྱི་གནས་སུ་བཞག་པས། ཆུ་མིག་རྣམས་ཀྱང་ང་ལ་སྩོལ་ཞིག་ཅེས་ཞུས་པས། ཀ་ལེབ་ཀྱིས་མོ་ལ་སྟོད་སྨད་གཉིས་ཀྱི་ཆུ་མིག་རྣམས་བཏད་དོ༎

༡༦ དེ་ནས་མོ་ཤེའི་གྱོས་པོ་ཀེ་ནི་བྱ་བ་དེའི་བུ་རྣམས་ཡ་ཧུ་དཱའི་བུ་རྣམས་དང་མཉམ་དུ་ཁ་ཟུར་ཤིང་གི་གྲོང་ཁྱེར་ནས་ཨ་རཱད་ཀྱི་ལྷོ་ཕྱོགས་སུ་ཡོད་པའི་ཡ་ཧུ་དཱ་བྱ་བའི་འབྲོག་སྟོང་དུ་སོང་ངོ་། དེ་རུ་སོང་ནས་མི་བརྒྱུད་དེའི་ཁྲོད་དུ་གནས་སོ།

༡༧ ཡང་ཡ་ཧུ་དཱ་རང་གི་སྤུན་ཤིམ་ཨོན་དང་མཉམ་དུ་སོང་ནས། ཚེ་ཕད་ལ་གནས་པའི་ཀ་ན་ཨན་པ་རྣམས་བཅོམས་ཤིང་བཤིག་ནས། གྲོང་ཁྱེད་དེའི་མིང་ཧོར་མཱ་ཞེས་བཏགས་སོ།

༡༨ ཡང་ཡ་ཧུ་དཱས་ག་ཟཱ་ཡུལ་འཁོར་དང་། ཨས་ཀ་ལོན་ཡུལ་འཁོར་དང་། ཨེག་རོན་ཡུལ་འཁོར་དང་བཅས་པ་བཟུང་ངོ་།

༡༩ ཡང་ཡ་ཧོ་ཝཱ་ཡ་ཧུ་དཱ་དང་འགྲོགས་ཏེ། དེས་ཡུལ་སྟོད་ཀྱི་མི་རྣམས་བཟུང་ངོ་། ཡུལ་སྨད་པ་རྣམས་ལ་ལྕགས་ཀྱི་ཤིང་རྟ་ཡོད་པས། བསྐྲད་པར་མ་ནུས།

༢༠ མོ་ཤེས་བཀའ་སྩལ་པ་བཞིན་དུ་དེ་དག་གིས་ཀ་ལེབ་ལ་ཧེབ་རོན་བཏད་པ་དང་། དེས་ཨ་ནག་གི་བུ་གསུམ་དེའི་ནང་ནས་བཏོན་ཏོ།

༢༡ ཡང་བེན་ཡ་མིན་གྱི་བུ་རྣམས་ཀྱིས་ཡེ་རུ་ཤ་ལེམ་དུ་གནས་པའི་ཡེ་བུས་པ་རྣམས་མ་བཏོན་ཏེ། དེ་རིང་གི་བར་དུ་ཡེ་བུས་པ་རྣམས་ནི་བེན་ཡ་མིན་གྱི་བུ་རྣམས་དང་མཉམ་དུ་དེར་གནས་སོ༎

༢༢ ཡོ་སེབ་ཀྱི་བརྒྱུད་ཀྱང་བེད་ཨེལ་དུ་ཡར་སོང་སྟེ། ཡ་ཧོ་ཝཱ་དེ་དག་དང་འགྲོགས་སོ།

༢༣ ཡང་ཡོ་སེབ་ཀྱི་བརྒྱུད་ཀྱིས་བེད་ཨེལ་དུ་སོ་པ་བཏང་ངོ་། གྲོང་ཁྱེར་དེའི་མིང་ནི་སྔོན་དུས་སུ་ལུས་ཟེར་བ་ཡིན།

༢༤ སོ་པ་རྣམས་ཀྱིས་གྲོང་ཁྱེར་ལས་ཐོན་པའི་མི་ཞིག་མཐོང་སྟེ་དེ་ལ། གྲོང་ཁྱེར་གྱི་ནང་དུ་འཛུལ་བའི་ཐབས་ཤིག་སྟོན་རོགས་གནང་ན། ང་ཚོས་ཁྱོད་ལ་དྲིན་བྱའོ་ཞེས་སྨྲས་པ་ལས།

༢༥ དེས་གྲོང་ཁྱེར་ལ་འཛུལ་ཐབས་ཤིག་བསྟན་ཏོ། དེ་དག་གིས་གྲོང་ཁྱེར་དེ་རལ་གྲིའི་སོ་ཡིས་བརྡུངས་ཀྱང་། མི་དེ་དང་དེའི་བརྒྱུད་ཐམས་ཅད་ལ་མ་བརྡུངས་པར་བཏང་ངོ་།

༢༦ མི་དེ་ཧེད་པའི་ཡུལ་དུ་ཕྱིན་ཏེ། གྲོང་ཁྱེར་ཞིག་བརྩིགས་ནས། དེའི་མིང་ལུས་བཏགས་སོ། དེ་རིང་གི་བར་དུ་ཡང་དེའི་མིང་དེ་སྐད་ཟེར་རོ༎

༢༧ ཡང་བེད་ཤེ་ཨན་དང་དེའི་གྲོང་ཁྱེར་རྣམས་དང་། ཐ་ཨ་ནག་དང་དེའི་གྲོང་ཁྱེར་རྣམས་དང་། དཱོར་པ་དང་དེའི་གྲོང་ཁྱེར་རྣམས་དང་། ཡིབ་ལེ་ཨམ་དང་དེའི་གྲོང་ཁྱེར་རྣམས་དང་། མེ་གིད་དོ་པ་དང་དེའི་གྲོང་ཁྱེར་རྣམས་མ་ན་ཤེས་མ་བསྐྲད་དོ། འོན་ཀྱང་ཀ་ན་ཨན་པ་རྣམས་ཡུལ་དེ་ན་གནས་པར་དགའོ།

༢༨ དེ་ལྟར་ཨིས་ར་ཨེལ་དབང་དང་ལྡན་པར་གྱུར་ནས། ཀ་ན་ཨན་པ་རྣམས་ལ་འུ་ལག་བསྐུལ་ཕྱིར་དུ་ཡོངས་སུ་མ་བསྐྲད་དོ༎

༢༩ ཡང་ཨེབ་ར་ཨིམ་གྱིས་གནས་པའི་ཀ་ན་ཨན་པ་རྣམས་མ་བཏོན་པས། ཀ་ན་ཨན་པ་རྣམས་དེ་དག་གི་ཁྲོད་དུ་གེ་ཟེར་དུ་གནས་སོ༎

༣༠ ཟེ་བུ་ལོན་གྱིས་ཁིད་རོན་པ་རྣམས་དང་ན་ཧ་ལལ་པ་རྣམས་མ་བསྐྲད་པས། ཀ་ན་ཨན་པ་རྣམས་དེ་དག་གི་ཁྲོད་དུ་གནས་ཏེ། དེ་དག་གིས་དཔྱ་ཁྲལ་འབུལ་རྒྱུ་བྱས།

༣༡ ཨ་ཤེར་གྱིས་ཨ་ཀོ་པ་རྣམས་དང་། ཚི་དོན་པ་རྣམས་དང་། ཨ་ཧེ་ལབ་པ་རྣམས་དང་། ཨག་ཟིབ་པ་རྣམས་དང་། ཧེལ་བཱ་པ་རྣམས་དང་། ཨ་ཕིག་པ་རྣམས་དང་། རེ་ཧོབ་པ་རྣམས་མ་བསྐྲད་པས།

༣༢ ཨ་ཤེར་པ་རྣམས་ཡུལ་དེ་ལ་གནས་པའི་ཀ་ན་ཨན་པའི་ཁྲོད་དུ་གནས་སོ། དེ་ཅིའི་ཕྱིར་ཞེ་ན། དེ་དག་མ་བསྐྲད་པའི་ཕྱིར་རོ༎

༣༣ ནབ་ཐ་ལི་ཡིས་བེད་ཤེ་མེས་པ་རྣམས་དང་བེད་ཨ་ནད་པ་རྣམས་མ་བསྐྲད་དེ། ཡུལ་དེ་ལ་གནས་པའི་ཀ་ན་ཨན་པའི་ཁྲོད་དུ་གནས་ཏེ། བེད་ཤེ་མེས་པ་དང་བེད་ཨ་ནད་པ་རྣམས་ཀྱིས་དཔྱ་ཁྲལ་འབུལ་རྒྱུ་བྱས་སོ༎

༣༤ ཡང་ཨ་མོར་པ་རྣམས་ཀྱིས་དཱན་གྱི་བུ་རྣམས་ལུང་པ་རུ་འོང་དུ་མ་བཅུག་པར། རི་ཁྲོད་དུ་ནན་གྱིས་དེད་དོ།

༣༥ ཡང་ཨ་མོར་པ་རྣམས་ཧེ་རེས་རི་དང་། ཨ་ཡ་ལོན་དང་། ཤ་ཨལ་བིམ་དུ་གནས་ཆོག་གོ། འོན་ཀྱང་ཡོ་སེབ་ཀྱི་བརྒྱུད་ཀྱིས་དབང་བྱས་ནས། དེ་རྣམས་ཀྱིས་དཔྱ་ཁྲལ་འབུལ་རྒྱུ་བྱས་སོ།

༣༦ ཡང་ཨ་མོར་པའི་ས་མཚམས་ནི་ཨག་རབ་བིམ་གྱི་ཕྲེད་ནས་བྲག་ནས་གྱེན་དུ་ཕྱིན་ཏོ༎

༢

དེ་ནས་ཡ་ཧོ་ཝཱའི་ཕོ་ཉ་ཞིག་གིལ་གལ་ནས་བོ་ཁིམ་དུ་ཡར་འོངས་ནས་གསུངས་པ། ངས་ཁྱོད་རྣམས་མི་སེར་ཡུལ་ནས་བཏོན་ཏེ། ཁྱོད་རྣམས་ཀྱི་ཕ་མེས་རྣམས་ལ་མནའ་སྐྱེལ་བའི་ཡུལ་འདིའི་ནང་དུ་ཁྲིད་པ་ཡིན། ཡང་ངས་རང་གི་ཞལ་ཆད་ནི་ནམ་ཡང་གཅོག་པར་མི་བྱ་ཞེས་གསུངས་པ་ཡིན།

༢ ཡང་ཁྱོད་རྣམས་ཀྱིས་ཡུལ་འདིའི་མི་རྣམས་དང་ཁ་ཆད་མ་བྱེད་པར། དེ་དག་གི་མཆོད་ཁྲི་རྣམས་ཤིག་པར་བྱོས་ཅེས་གསུངས་ཀྱང་། ཁྱོད་རྣམས་ཀྱིས་ངའི་བཀའ་ལ་མ་ཉན་ཏོ། ཁྱོད་ཅག་གིས་ཅི་ལ་འདི་ལྟར་བྱས་པ་ཡིན།

༣ དེའི་ཕྱིར་ངས་ཁྱོད་ཅག་ལ། ངས་དེ་དག་ཁྱོད་ཀྱི་མདུན་ནས་སྐྲོད་པར་མི་བྱ། དེ་དག་ཁྱོད་ཅག་གི་ཕྱིར་རྙི་རུ་འགྱུར་ཞིང་། དེ་དག་གི་སྐུ་འདྲ་རྣམས་ཁྱོད་ཅག་གི་ཕྱིར་ཞགས་པ་རུ་འགྱུར་འོང་ཞེས་གསུངས་སོ།

༤ ཡང་ཡ་ཧོ་ཝཱའི་ཕོ་ཉས་ཨིས་ར་ཨེལ་གྱི་བུ་རྣམས་ལ་བཀའ་འདི་གསུངས་ཟིན་ནས། མི་ཚོགས་ཀྱིས་སྐད་ཆེན་པོས་ངུས་སོ།

༥ ཡང་དེ་དག་གིས་གནས་དེའི་མིང་བོ་ཁིམ་ཞེས་བཏགས་ཏེ། ཡ་ཧོ་ཝཱ་ལ་མཆོད་པ་ཕུལ་ལོ༎

༦ དེ་ནས་ཡོ་ཤུ་ཨས་མི་ཚོགས་འགྲོར་བཅུག་ནས། ཨིས་ར་ཨེལ་གྱི་བུ་རྣམས་ཀྱི་ནང་ནས་མི་རེ་རེ་རང་རང་གི་ས་སྐལ་གྱི་ས་ཆ་བདག་ཏུ་འཛིན་པར་ཕྱིན་ཏོ།

༧ ཡང་ཡོ་ཤུ་ཨ་དང་། ཡ་ཧོ་ཝཱས་ཨིས་ར་ཨེལ་གྱི་དོན་དུ་མཛད་པའི་འཕྲིན་ལས་ཆེ་བ་ཐམས་ཅད་མཐོང་བའི་མི་རྒད་པོ་རྣམས་ཀྱི་མི་ཚེའི་རིང་དུ། མི་ཚོགས་དེས་ཡ་ཧོ་ཝཱ་ལ་བསྙེན་བཀུར་བྱས་སོ།

༨ དེར་ནུན་གྱི་བུ་ཡ་ཧོ་ཝཱའི་ཞབས་ཕྱི་ཡོ་ཤུ་ཨ་ནི་ལོ་བརྒྱ་དང་བཅུ་ལོན་ནས། ཚེ་འདས་པ་དང་།

༩ དེ་དག་གིས་གཱ་ཨས་ཟེར་བའི་རིའི་བྱང་ཕྱོགས་སུ་ཡོད་པའི་ཨེབ་ར་ཨིམ་གྱི་རིའི་གསེབ་ཏུ་ཁོང་རང་གི་ས་སྐལ་གྱི་ས་ཆ་ཐིམ་ནད་ཧེ་རེས་ཀྱི་འགྲམ་ལ་དུར་དུ་བཅུག་གོ།

༡༠ དེའང་མི་བརྒྱུད་དེ་ཐམས་ཅད་ནི་རང་གི་ཕ་མེས་རྣམས་ཀྱི་དྲུང་དུ་འཛོམས་པའི་རྗེས་སུ། ཡ་ཧོ་ཝཱ་དང་ཁོང་གིས་ཨིས་ར་ཨེལ་གྱི་དོན་དུ་མཛད་པའི་འཕྲིན་ལས་རྣམས་མ་ཤེས་པའི་མི་བརྒྱུད་གཞན་ཞིག་བྱུང་ངོ་༎

༡༡ དེ་ནས་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱའི་སྤྱན་སྔར་སྤྱོད་པ་ངན་པ་སྤྱད་ཅིང་། བ་ཨཱལ་རྣམས་ལ་བསྙེན་བཀུར་བྱས་པ་ལས།

༡༢ དེ་དག་གིས་ཡ་ཧོ་ཝཱ་རང་གི་ཕ་མེས་རྣམས་ཀྱི་དཀོན་མཆོག་མི་སེར་ཡུལ་ནས་འཁྲིད་པར་མཛད་མཁན་དེ་སྤངས་ཏེ། རང་གི་མཐའ་འཁོར་གྱི་མི་བརྒྱུད་རྣམས་ཀྱི་ལྷ་རྣམས་ཀྱི་སྐུ་འདྲ་རྣམས་ཀྱི་རྗེས་སུ་འབྲངས་ཤིང་། དེ་དག་ལ་ཕྱག་བཙལ་ནས། ཡ་ཧོ་ཝཱ་ལ་ཐུགས་ཁྲོ་དཀྲུགས་སོ།

༡༣ དེ་དག་གིས་ཡ་ཧོ་ཝཱ་སྤངས་ཏེ། བ་ཨཱལ་དང་ཨས་ཐཱ་རོད་ཀྱི་རིམ་གྲོ་བྱས་སོ།

༡༤ དེ་ནས་ཡ་ཧོ་ཝཱའི་ཐུགས་ཁྲོ་ནི་ཨིས་ར་ཨེལ་གྱི་ཐོག་ཏུ་འབར་ཞིང་། ཁོང་གིས་དེ་དག་གི་ནོར་ཇག་པ་རྣམས་ཀྱི་ལག་ཏུ་གནང་སྟེ། ཁོང་གིས་དེ་རྣམས་ཀྱི་མཐའ་འཁོར་ལ་ཡོད་པའི་དེ་དག་གི་དགྲ་བོ་རྣམས་ཀྱི་ལག་ཏུ་བཙོངས་ནས། དེ་དག་རང་གི་དགྲ་བོ་རྣམས་ཀྱི་མདུན་དུ་འཚུགས་མ་ཐུབ་བོ།

༡༥ ཡ་ཧོ་ཝཱས་གསུངས་པ་དང་། ཡ་ཧོ་ཝཱས་དབུ་མནའ་བཞེས་པ་བཞིན་དུ་དེ་རྣམས་གར་སོང་ཡང་། ཡ་ཧོ་ཝཱའི་ཕྱག་ནི་དེ་དག་ལ་དགྲར་བཞེངས་པ་དང་། དེ་དག་ཤིན་ཏུ་སྡུག་བསྔལ་གྱིས་གདུངས་སོ༎

༡༦ འོན་ཀྱང་ཡ་ཧོ་ཝཱས་ཁྲིམས་དཔོན་རྣམས་བསྐོས་ཏེ། དེ་དག་གིས་ཁོ་རྣམས་ཇག་པ་རྣམས་ཀྱི་ལག་ནས་ཐར་བར་བྱས་སོ།

༡༧ ད་དུང་ཡང་དེ་དག་གིས་རང་གི་ཁྲིམས་དཔོན་རྣམས་ཀྱི་བཀའ་ལ་མི་ཉན་པ་མ་ཟད་དེ། སྐུ་འདྲ་གཞན་རྣམས་ཀྱི་རྗེས་སུ་འབྲངས་ཏེ། དེ་དག་དང་མཉམ་དུ་ལོག་གཡེམ་བྱས་ཏེ། དེ་དག་ལ་ཕྱག་བཙལ་ཏོ། མེས་པོ་རྣམས་ཡ་ཧོ་ཝཱའི་བཀའ་ལ་ཉན་ཅིང་འགྲོ་བའི་ལམ་ནས་ཁོ་རྣམས་མགྱོགས་པར་འཁྱར་ནས། དེ་དག་ལྟར་མ་བྱས་སོ།

༡༨ ཡ་ཧོ་ཝཱས་དེ་དག་གི་ཕྱིར་ཁྲིམས་དཔོན་རྣམས་བསྐོས་པའི་ཚེ། ཡ་ཧོ་ཝཱ་ནི་ཁྲིམས་དཔོན་དང་འགྲོགས་ཤིང་། ཁྲིམས་དཔོན་དེའི་མི་ཚེའི་རིང་ལ་དེ་རྣམས་རང་གི་དགྲ་བོའི་ལག་ནས་ཐར་དུ་འཇུག་པར་མཛད་དོ། དེ་ཅིའི་ཕྱིར་ཞེ་ན། དེ་རྣམས་ཀྱིས་རང་ལ་གནོད་ཅིང་བཙེས་པའི་མི་རྣམས་ཀྱི་ཕྱིར་སྨྲེ་སྔགས་བཏོན་པས། ཡ་ཧོ་ཝཱས་ཐུགས་འགྱོད་མཛད་དོ།

༡༩ ཁྲིམས་དཔོན་ཚེ་འདས་པའི་དུས་སུ་འདི་ལྟར་བྱུང་། ཁོ་རྣམས་ཕྱིར་ལོག་སྟེ། སྐུ་འདྲ་གཞན་རྣམས་ཀྱི་རྗེས་སུ་འབྲངས་ཤིང་། རིམ་གྲོ་བྱས་ཏེ། ཕྱག་འཚལ་གྱིན། རང་གི་ཕ་མེས་རྣམས་ལས་ལྷག་པར་སྤྱོད་པ་ངན་པ་སྤྱད་དོ། ཡང་དེ་དག་གིས་རང་གི་བྱེད་ཚུལ་དང་། སྤྱོད་པ་ངན་པ་མ་སྤངས་སོ།

༢༠ དེ་ནས་ཡ་ཧོ་ཝཱའི་ཐུགས་ཁྲོ་ཨིས་ར་ཨེལ་གྱི་ཐོག་ཏུ་འབར་ཞིང་ཁོང་གིས། ངས་འདི་དག་གི་ཕ་མེས་ལ་བཀའ་གནང་བའི་ཞལ་ཆད་དང་མི་བརྒྱུད་འདི་འགལ་ཏེ། ངའི་གསུང་སྐད་ལ་མ་ཉན་པས།

༢༡ ངས་ཀྱང་ཡོ་ཤུ་ཨ་ཚེ་འདས་པའི་དུས་སུ་ལུས་བཅུག་པའི་མི་བརྒྱུད་རྣམས་ཀྱི་ནང་ནས་སུའང་སྐྲོད་པར་མི་བྱའོ།

༢༢ དེ་ནས་ངས་དེ་རྣམས་ཀྱི་སྒོ་ནས་ཨིས་ར་ཨེལ་གྱི་མེས་པོ་རྣམས་ཀྱིས་བྱས་པ་ལྟར། ཁོ་རྣམས་ཀྱིས་ཀྱང་ཡ་ཧོ་ཝཱའི་ལམ་བསྲུང་སྟེ། དེ་ནང་འགྲུལ་ལམ་མི་འགྲུལ་ཚོད་ལེན་པར་བྱའོ་ཞེས་གསུངས་སོ།

༢༣ དེའི་ཕྱིར་ཡ་ཧོ་ཝཱས་མི་བརྒྱུད་དེ་དག་མགྱོགས་པར་མ་བསྐྲད་པར། ལུས་བཅུག་སྟེ། ཡོ་ཤུ་ཨ་ཡི་ལག་ཏུ་ཡང་མ་གནང་ངོ་༎

༣

ཡ་ཧོ་ཝཱས་ཨིས་ར་ཨེལ་གྱི་སེམས་ཚོད་བཞེས་པའི་ཕྱིར། བཞག་པར་མཛད་པའི་མི་བརྒྱུད་ཀ་ན་ཨན་གྱི་དམག་ཐམས་ཅད་མ་ཤེས་པ་རྣམས་འདི་ལྟ་སྟེ།

༢ ཨིས་ར་ཨེལ་གྱི་བརྒྱུད་ཀྱི་ནང་ནས། སྔོན་དུ་དམག་མ་ཤེས་པ་རྣམས་ཀྱིས་དམག་བསླབ་སྟེ། ཤེས་ཐུབ་པའི་ཕྱིར་རོ།

༣ མིང་གསལ་གྱིས་ཕེ་ལེ་ཤེད་པ་རྣམས་ཀྱི་རྗེ་བོ་ལྔ་དང་། ཀ་ན་ཨན་པ་དང་། ཚི་དོན་པ་རྣམས་དང་། རི་བ་ཨཱལ་ཧེར་མོན་ནས་བཟུང་སྟེ། ཧ་མད་དུ་འགྲོ་བའི་ལམ་གྱི་བར་དུ། རི་ལི་བ་ནོན་གྱི་འགྲམ་ལ་གནས་པའི་ཧི་ཝི་པ་རྣམས་སོ།

༤ ཡང་དེ་དག་དེར་ཡོད་པའི་དོན་ནི། ཡ་ཧོ་ཝཱའི་བཀའ། མོ་ཤེའི་ལག་པའི་སྒོ་ནས་ཨིས་ར་ཨེལ་གྱི་མེས་པོ་རྣམས་ལ་གནང་བའི་བཀའ་ལ་ཉན་ནམ་མི་ཉན་སེམས་ཚོད་ལེན་ཞིང་ཤེས་པའི་དོན་ནོ།

༥ དེར་ཨིས་ར་ཨེལ་གྱི་བུ་རྣམས་ཀ་ན་ཨན་པ་དང་། ཧེད་པ་དང་། ཨ་མོར་པ་དང་། ཕེ་རི་ཟི་པ་དང་། ཧི་ཝི་པ་དང་། ཡེ་བུས་པ་རྣམས་ཀྱི་ཁྲོད་དུ་གནས་པ་དང་།

༦ དེ་དག་གི་བུ་མོ་རྣམས་ཆུང་མར་བླང་སྟེ། རང་གི་བུ་མོ་རྣམས་ཀྱང་དེ་དག་གི་བུ་རྣམས་ལ་བག་མར་བཏང་ཞིང་། དེ་དག་གི་སྐུ་འདྲ་རྣམས་ལ་རིམ་གྲོ་བྱས་སོ༎

༧ ཡང་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱའི་སྤྱན་སྔར་སྤྱོད་པ་ངན་པ་སྤྱད་པ་དང་། ཡ་ཧོ་ཝཱ་རང་གི་དཀོན་མཆོག་བརྗེད་ནས། བ་ཨཱལ་དང་ཨ་ཤེ་རཱ་རྣམས་ལ་བསྙེན་བཀུར་བྱས་སོ།

༨ དེ་ནས་ཡ་ཧོ་ཝཱའི་ཐུགས་ཁྲོ་ཨིས་ར་ཨེལ་གྱི་ཐོག་ཏུ་འབར་ཞིང་། ཆུ་བོ་གཉིས་འཛོམ་སའི་མེ་སོ་པོ་ཏ་མི་ཨ་ཡུལ་གྱི་རྒྱལ་པོ་ཀུ་ཤན་རིས་ཨ་ཏ་ཨིམ་གྱི་ལག་ཏུ་བཙོངས་ནས། དེ་རྣམས་ཀྱིས་ལོ་བརྒྱད་ཀྱི་བར་དུ་ཀུ་ཤན་རིས་ཨ་ཏ་ཨིམ་གྱི་གཡོག་བྱས་སོ།

༩ དེ་ནས་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ལ་འོ་དོད་བོས་པས། ཡ་ཧོ་ཝཱས་ཨིས་ར་ཨེལ་གྱི་བུ་རྣམས་ལ་ཀ་ལེབ་ཀྱི་ནུ་བོ་ཁེ་ནཱས་ཀྱི་བུ་ཨོད་ནི་ཨེལ་སྲོག་སྐྱོབ་ཏུ་བསྐོས་ནས། དེས་དེ་དག་ཐར་བར་བྱས་སོ།

༡༠ ཡ་ཧོ་ཝཱའི་ཐུགས་ཉིད་ཁོའི་སྟེང་དུ་བབ་ནས། ཨིས་ར་ཨེལ་ལ་ཁྲིམས་བཅད་དེ། དམག་ལ་ཡང་ཐོན་པ་དང་། ཡ་ཧོ་ཝཱས་མེ་སོ་པོ་ཏ་མི་ཨ་ཡུལ་གྱི་རྒྱལ་པོ་ཀུ་ཤན་རིས་ཨ་ཏ་ཨིམ་ཁོའི་ལག་ཏུ་གནང་ཞིང་། ཀུ་ཤན་རིས་ཨ་ཏ་ཨིམ་ཁོའི་ལག་ཏུ་གནང་ངོ་།

༡༡ ཡང་ཡུལ་དེ་ནི་ལོ་བཞི་བཅུའི་བར་དུ་དུས་བདེའི་ནང་དུ་གནས་ཤིང་། ཁེ་ནཱས་ཀྱི་བུ་ཨོད་ནི་ཨེལ་ཚེ་ལས་འདས་སོ༎

༡༢ སླར་ཡང་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱའི་སྤྱན་སྔར་སྤྱོད་པ་ངན་པ་སྤྱད་པས། ཡ་ཧོ་ཝཱས་མོ་ཨབ་ཀྱི་རྒྱལ་པོ་ཨེག་ལོན་་ཨིས་ར་ཨེལ་གྱི་ཐོག་ཏུ་དབང་ཅན་དུ་མཛད་དོ། དེ་ཅིའི་ཕྱིར་ཞེ་ན། དེ་དག་གིས་ཡ་ཧོ་ཝཱའི་སྤྱན་སྔར་སྤྱོད་པ་ངན་པ་སྤྱད་པའི་ཕྱིར་རོ།

༡༣ ཁོས་ཨམ་མོན་དང་ཨ་མ་ལེག་གི་བུ་རྣམས་རང་གི་རྩར་བསྡུས་ནས་སོང་བ་དང་། ཨིས་ར་ཨེལ་བཅོམ་སྟེ། ཁ་ཟུར་ཤིང་གི་གྲོང་ཁྱེར་དེ་བདག་ཏུ་བཟུང་ངོ་།

༡༤ དེ་ལྟར་ཨིས་ར་ཨེལ་གྱི་བུ་རྣམས་ཀྱིས་ལོ་བཅོ་བརྒྱད་ཀྱི་བར་དུ་མོ་ཨབ་ཀྱི་རྒྱལ་པོ་ཨེག་ལོན་གྱི་གཡོག་བྱས་སོ༎

༡༥ དེ་ནས་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ལ་འོ་དོད་བོས་པས། ཡ་ཧོ་ཝཱས་དེ་དག་ལ་བེན་ཡ་མིན་པ་གེ་རཱ་ཡི་བུ་ཨེ་ཧུད་ལག་གཡོན་དེ་སྲོག་སྐྱོབ་ཏུ་བསྐོས་ཏེ། ཨིས་ར་ཨེལ་གྱི་བུ་རྣམས་ཀྱིས་ཁོ་རྒྱུད་དེ་མོ་ཨབ་ཀྱི་རྒྱལ་པོ་ཨེག་ལོན་ལ་ཕྱག་རྟགས་ཤིག་ཕུལ་ཏོ།

༡༦ དེ་ནས་ཨེ་ཧུད་ཀྱིས་རང་གི་ཕྱིར་རལ་གྲི་ཁ་གཉིས་མ་རིང་ཐུང་ཁྲུ་གཅིག་ཡོད་པ་ཞིག་བཟོས་ནས། རང་གི་གཞོགས་གཡས་ཀྱི་གོས་ཀྱི་འོག་ཏུ་བཏགས་སོ།

༡༧ དེ་བཞིན་དུ་མོ་ཨབ་ཀྱི་རྒྱལ་པོ་ཨེག་ལོན་གྱི་རྩར་ཕྱག་རྟགས་དེ་ཁྱེར་ཏོ། ཨེག་ལོན་ནི་མི་ཤིན་ཏུ་རྒྱགས་པ་ཞིག་ཡོད་པ་ཡིན།

༡༨ ཡང་ཁོས་ཕྱག་རྟགས་དེ་སྤྲད་ཚར་བ་དང་། ཕྱག་རྟགས་འཁུར་འོང་བའི་མི་རྣམས་སྐྱེལ་དུ་ཕྱིན་ནས།

༡༩ གིལ་གལ་དང་ཐག་ཉེ་བའི་སྐུ་འདྲ་རྣམས་ཡོད་ས་ནས་ཁོ་ཚུར་ལོག་འོང་སྟེ། ཀྱེ་རྒྱལ་པོ། ངས་ཁྱེད་ལ་གསང་གཏམ་ཞིག་ཞུ་རྒྱུ་ཡོད་ཅེས་ཞུས་པ་དང་། དེས་ཁ་རོག་སྡོད་ཅིག་སྨྲས་ཤིང་། ཁོའི་མདུན་དུ་ལངས་བསྡད་པའི་མི་ཐམས་ཅད་ཕྱི་རོལ་ཏུ་ཐོན་ནོ།

༢༠ ཁོ་ནི་རང་གི་རབ་གསལ་བསིལ་མོའི་ནང་ན་གཅིག་པུར་བསྡད་དེ། ཨེ་ཧུད་ཁོའི་མདུན་དུ་ནང་དུ་ཞུགས་ནས། ཨེ་ཧུད་ཀྱིས། དཀོན་མཆོག་གི་ཕྲིན་ཞིག་ཁྱེད་ལ་ཞུ་རྒྱུ་ཡོད་ཅེས་ཟེར་བ་ལས། ཁོ་ནི་རང་གི་ཤིང་ཁྲི་ནས་ལངས་སོ།

༢༡ དེ་ནས་ཨེ་ཧུད་ཀྱིས་རང་གི་ལག་པ་གཡོན་པ་བརྐྱངས་པ་དང་། གཞོགས་གཡས་པ་ནས་རལ་གྲི་བླངས་ནས།

༢༢ གྲིའི་ཁ་མ་ཟད་དེ། ཡུ་བ་ཡང་ནང་དུ་ནུབ་ཅིང་། ཚིལ་གྱིས་གྲི་བཀབ་བོ། ཅི་ལ་ཟེར་ན། རལ་གྲི་དེ་གྲོད་པའི་ནང་ནས་མ་བཏོན་ནོ། དེ་ནས་ཁོ་རྟ་སྒོ་ནས་ཐོན་སོང་ངོ་།

༢༣ ཨེ་ཧུད་ཀ་ཕིབས་ལ་ཐོན་ཏེ། རབ་གསལ་གྱི་སྒོ་བརྒྱབ་ནས། སྒོ་ལྕགས་བརྒྱབ་བོ༎

༢༤ ཁོ་ཐོན་ཚར་ནས། ཨེག་ལོན་གྱི་ཞབས་ཕྱི་རྣམས་འོང་སྟེ། བལྟས་པས། རབ་གསལ་གྱི་སྒོ་བརྒྱབས་ཡོད་པ་མཐོང་སྟེ། ཁོ་རབ་གསལ་གྱི་ནང་ན་བདེ་བར་ཡོད་པར་ངེས་སོ་ཞེས་སྨྲས་སོ།

༢༥ དེ་དག་སྒུག་སྲན་མ་ཚུགས་པའི་བར་དུ་སྒུག་བསྡད་ཀྱང་། ཁོས་རབ་གསལ་གྱི་སྒོ་མ་ཕྱེས་པས། དེ་དག་གིས་ལྡེ་མིག་བླངས་ཤིང་སྒོ་ཕྱེས་པ་དང་། ལྟོས་ཤིག དེ་དག་གི་དཔོན་པོ་སའི་ཁར་གྱེལ་ཞིང་ཤི་ཚར་འདུག་གོ།

༢༦ དེ་དག་འགོར་གཞི་ཆེ་བས། ཨེ་ཧུད་བྲོས་ཏེ། སྐུ་འདྲ་རྣམས་ཡོད་ས་ནས་ཕར་ཕྱིན་ཏེ། སེ་ཨི་རཱ་རུ་སོང་ནས་ཐར་རོ།

༢༧ དེ་རུ་བསླེབ་ཙ་ན། ཁོས་ཨེབ་ར་ཨིམ་རི་ལ་དུང་ཞིག་ཕུས་པ་དང་། ཨིས་ར་ཨེལ་གྱི་བུ་རྣམས་ཁོ་དང་མཉམ་དུ་རི་ནས་བབས་ཏེ། ཁོ་རང་དེ་དག་གི་སྔོན་དུ་ཕྱིན་ཏོ།

༢༨ ཡང་ཁོས་དེ་རྣམས་ལ་འདི་སྐད་དུ། ངའི་རྗེས་སུ་ཤོག་ཅིག ཅི་ལ་ཟེར་ན། ཡ་ཧོ་ཝཱས་མོ་ཨབ་པ་ཁྱོད་རྣམས་ཀྱི་དགྲ་བོ་དེ་དག་ཁྱོད་ཅག་ལག་ཏུ་གནང་བ་ཡིན། ཅེས་སྨྲས་པ་དང་། དེ་དག་ཁོའི་རྗེས་སུ་མར་ལ་འབྲངས་ནས། ཡོར་དན་གྱི་ཆུ་རབས་མོ་ཨབ་ཕྱོགས་སུ་ཡོད་པ་རྣམས་བཟུང་ཞིང་། མི་གཅིག་ཀྱང་ཕ་རོལ་དུ་འགྲོ་བར་མ་བཅུག་གོ།

༢༩ དེའི་དུས་སུ་ཁོ་རྣམས་ཀྱིས་མོ་ཨབ་པ་མི་སྟོབས་ཅན་དང་། དཔའ་རྩལ་ཅན་སྟོང་ཕྲག་བཅུ་ཙམ་གྱི་ནང་ནས་མི་གཅིག་ཀྱང་མ་ཐར་བར་འཕམ་པར་བྱས་སོ།

༣༠ དེ་བཞིན་དུ་མོ་ཨབ་ཉིན་དེ་ལ་ཨིས་ར་ཨེལ་གྱི་དབང་འོག་ཏུ་གྱུར་ནས། ཡུལ་དེ་ལ་ལོ་བརྒྱད་ཅུའི་བར་དུ་དུས་བདེ་ནང་གནས་སོ༎

༣༡ དེའི་རྗེས་སུ་ཨ་ནད་ཀྱི་བུ་ཤམ་གཱར་བྱུང་སྟེ། ཕེ་ལེ་ཤེད་པ་དྲུག་བརྒྱ་གླང་ལྕག་ཅིག་གིས་བརྡུངས་ཤིང་བསད་དོ། ཁོས་ཀྱང་ཨིས་ར་ཨེལ་ཐར་བར་བྱས་སོ༎

༤

ཨེ་ཧུད་ཚེ་འདས་པ་དང་། ཨིས་ར་ཨེལ་གྱི་བུ་རྣམས་ཀྱིས་ཡང་ཡ་ཧོ་ཝཱའི་སྤྱན་སྔར་སྤྱོད་པ་ངན་པར་སྤྱད་དོ།

༢ དེ་ནས་ཡ་ཧོ་ཝཱས་དེ་དག་ཧ་ཙོར་ཡུལ་དུ་སྲིད་བྱེད་པའི་ཀ་ན་ཨན་གྱི་རྒྱལ་པོ་ཡ་བིན་གྱི་དབང་དུ་བཙོངས་སོ། དེའི་དམག་དཔོན་ནི་ཕྱི་པའི་ཧ་རོ་ཤེད་ཅེས་བྱ་བའི་ཡུལ་དུ་གནས་པའི་སི་སེ་རཱ་བྱ་བ་དེ་ཡོད་པ་ཡིན།

༣ དེར་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ལ་འོ་དོད་བོས་སོ། ཅི་ལ་ཟེར་ན། ཁོ་ལ་ལྕགས་ཀྱི་ཤིང་རྟ་དགུ་བརྒྱ་ཡོད་དེ། ཨིས་ར་ཨེལ་གྱི་བུ་རྣམས་ལོ་ཉི་ཤུའི་བར་དུ་དབང་གིས་མནན་ཏོ༎

༤ དེའི་དུས་སུ་ལུང་སྟོན་མ། ལབ་པི་དོད་ཀྱི་ཆུང་མ་དེ་བོ་རཱས་ཨིས་ར་ཨེལ་ལ་ཁྲིམས་བཅད་དོ།

༥ མོ་ནི་ཨེབ་ར་ཨིམ་རི་ཁྲོད་ལ་རཱ་མཱ་དང་བེད་ཨེལ་གྱི་བར་དུ་དེ་བོ་རཱའི་ཁ་ཟུར་ཤིང་བྱ་བའི་འོག་ཏུ་གནས་ཏེ། ཨིས་ར་ཨེལ་གྱི་བུ་རྣམས་ཁྲིམས་ཞུ་བའི་ཕྱིར་དེའི་རྩར་ཡར་སོང་ངོ་།

༦ དེ་ནས་མོས་ཀེ་དེས་་ནབ་ཐ་ལི་ནས་ཨ་བི་ནོ་ཨམ་གྱི་བུ་བ་རག་ལ་འབོད་མི་བཏང་ནས་དེ་ལ། ལྟོས་ཤིག ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་ཁྱོད་ལ་འདི་སྐད་དུ། ད་སོང་ལ། ནབ་ཐ་ལི་པ་དང་། ཟེ་བུ་ལོན་པའི་ཁྲོད་ནས་མི་ཁྲི་ཚོ་གཅིག་ཁྲིད་དེ། ཐ་བོར་རིའི་ཕྱོགས་སུ་སོང་ཞིག

༧ ངས་ཡ་བིན་གྱི་དམག་དཔོན་སི་སེ་རཱ་དེའི་ཤིང་རྟ་རྣམས་དང་། དཔུང་ཚོགས་དང་བཅས་སུ་ཁྱོད་ཀྱི་མདུན་དུ་གཙང་པོ་ཀི་ཤོན་གྱི་འགྲམ་དུ་དྲང་སྟེ། ཁྱོད་ཀྱི་ལག་ཏུ་གཏད་པར་བྱའོ།

༨ ཞེས་སྨྲས་པའི་ལན་དུ་བ་རག་གིས། གལ་ཏེ་ཁྱོད་ང་དང་མཉམ་དུ་འགྲོ་ན། ང་ཡང་འགྲོ། ཁྱོད་མི་འགྲོ་ན། ང་ཡང་མི་འགྲོ་ཞེས་སྨྲས་སོ།

༩ མོས་ལན་དུ། ང་ཁྱོད་དང་མཉམ་དུ་འགྲོ་བར་དགའ་ཡང་། ཁྱོད་འགྲུལ་བའི་ལམ་གྱི་སྙན་གྲགས་དེ་ཁྱོད་རང་ལ་འབྱུང་བར་མི་འགྱུར་གྱི། བུད་མེད་ཅིག་གི་ལག་ཏུ་ཡ་ཧོ་ཝཱས་སི་སེ་རཱ་བཙོང་བར་འགྱུར་ཞེས་སྨྲས་ནས། དེ་བོ་རཱ་ལངས་ཏེ། བ་རག་དང་མཉམ་དུ་ཀེ་དེས་ལ་སོང་ངོ་།

༡༠ དེ་ནས་བ་རག་གིས་ཟེ་བུ་ལོན་དང་ནབ་ཐ་ལི་གཉིས་ཀ་ཀེ་དེས་ལ་བོས་པ་དང་། ཁོའི་རྗེས་སུ་མི་ཁྲི་ཚོ་གཅིག་ཡར་སོང་སྟེ། དེ་བོ་རཱ་ཁོ་དང་མཉམ་དུ་ཕྱིན་ཏོ༎

༡༡ འོན་ཀྱང་ཀེ་ནི་པ་ཧེ་བེར་ཞེས་བྱ་བ་དེ་གཞན་ཀེ་ནི་པ་རྣམས་མོ་ཤེའི་གྱོས་པོ་ཧོ་བཱབ་ཀྱི་བུ་རྣམས་དང་བྲལ་ཏེ། ཀེ་དེས་དང་ཐག་ཉེ་བའི་ཚ་ཨ་ནན་ནིམ་གྱི་བེ་ཤིང་གི་ཕྱོགས་སུ་རང་གི་གུར་ཕུབས་སོ༎

༡༢ དེ་དག་གིས་སི་སེ་རཱ་ལ། ཨ་བི་ནོ་ཨམ་གྱི་བུ་བ་རག་དེ་ནི་ཐ་བོར་ཞེས་ཟེར་བའི་རི་ལ་ཡར་སོང་ངོ་། ཞེས་ལོན་བསྐུར་ཏོ།

༡༣ དེར་སི་སེ་རཱས་རང་གི་ཤིང་རྟ། ལྕགས་ཀྱི་ཤིང་རྟ་དགུ་བརྒྱ་ཡོད་པ་དེ་ཐམས་ཅད་དང་། ཁོ་དང་མཉམ་དུ་ཡོད་པའི་མི་ཚོགས་ཕྱི་པའི་ཧ་རོ་ཤེད་ཅེས་ཟེར་ས་ནས་གཙང་པོ་ཀི་ཤོན་བར་དུ་བསྡུས་སོ།

༡༤ དེ་བོ་རཱས་བ་རག་ལ། ལོངས་ཤིག འདི་ནི་ཡ་ཧོ་ཝཱས་སི་སེ་རཱ་ཁྱོད་ཀྱི་ལག་ཏུ་གནང་བའི་ཉིན་མོ་ཡིན་པས། ཡ་ཧོ་ཝཱ་ནི་ཁྱོད་ཀྱི་སྔོན་དུ་མ་ཕེབས་སམ་ཞེས་སྨྲས་ནས། བ་རག་རི་ཐ་བོར་ནས་མར་བབ་སྟེ། མི་ཁྲི་ཚོ་གཅིག་ཁོའི་རྗེས་སུ་འབྲངས་སོ།

༡༥ དེར་ཡ་ཧོ་ཝཱས་སི་སེ་རཱ་དང་དེའི་ཤིང་རྟ་ཐམས་ཅད་དང་ཁོའི་དམག་དཔུང་ཚང་མ་བ་རག་གི་མདུན་དུ་རལ་གྲིའི་ཁ་ཡིས་འཁྲུག་ཏུ་བཅུག་པ་དང་། སི་སེ་རཱ་ཤིང་རྟ་ལས་བབ་ཅིང་། རྐང་ཐང་དུ་བྲོས་སོ།

༡༦ བ་རག་ནི་ཤིང་རྟ་རྣམས་དང་དམག་དཔུང་གི་རྗེས་སུ་ཕྱི་པའི་ཧ་རོ་ཤེད་ཀྱི་བར་དུ་དེད་དེ། སི་སེ་རཱའི་དམག་ཚོགས་ཐམས་ཅད་རལ་གྲིའི་ཁ་ཡིས་བསད་དེ། གཅིག་ཀྱང་མ་ལུས་སོ༎

༡༧ སི་སེ་རཱ་ནི་རྐང་ཐང་དུ་ཀེ་ནི་པ་ཧེ་བེར་གྱི་ཆུང་མ་ཡ་ཨེལ་གྱི་གུར་དུ་བྲོས་སོ། ཅི་ལ་ཟེར་ན། ཧ་ཙོར་གྱི་རྒྱལ་པོ་ཡ་བིན་དང་ཀེ་ནི་པ་ཧེ་བེར་གྱི་བརྒྱུད་གཉིས་མཐུན་ཡོད་པའི་ཕྱིར་རོ།

༡༨ དེར་ཡ་ཨེལ་ནི་སི་སེ་རཱ་བསུ་བར་ཐོན་ཏེ་དེ་ལ། ནང་དུ་ཕེབས་ཤིག བདག་གི་དཔོན་པོ། བདག་གི་རྩར་ནང་དུ་ཕེབས་ཤིག ཐུགས་མ་ཚབས་ཤིག ཅེས་ཟེར་བ་ལས། ཁོ་མོའི་རྩར་གུར་དུ་ཞུགས་ཏེ། མོས་ཉལ་གཟན་ཅིག་གིས་བཀབ་པ་དང་།

༡༩ ཁོས་མོ་ལ། ང་སྐོམ་པས་ང་ལ་ཆུ་ཅུང་ཟད་ཅིག་གནོང་ཞིག་ཅེས་ཞུས་པས། མོས་འོ་རྐྱལ་གྱི་ཁ་ཕྱེ་སྟེ། འཐུང་དུ་བཅུག་ནས་གོས་བཀབ་བོ།

༢༠ ཡང་ཁོས་མོ་ལ། གུར་གྱི་སྒོ་འགྲམ་ལ་ལངས་སྡོད་དང་། མི་ཞིག་འོང་སྟེ་ཁྱེད་ལ། འདི་རུ་སུ་ཞིག་ཡོད་ཅེས་འདྲི་ན། མེད་ཅེས་སྨྲོས་ཤིག་ཟེར་ཏོ།

༢༡ དེར་ཧེ་བེར་གྱི་ཆུང་མ་ཡ་ཨེལ་གྱིས་ལྕགས་ཕུར་བླང་སྟེ། ཐོ་བ་ཡང་རང་གི་ལག་པས་བཟུང་ནས། ཁོའི་མདུན་དུ་ཁ་རོག་ལ་ཕྱིན་པ་དང་། ལྕགས་ཕུར་དེ་སའི་ནང་དུ་ཚུད་པ་ཙམ་དུ་ཁོའི་བྱ་རུ་བའི་ནང་དུ་བརྒྱབ་བོ། ཅི་ལ་ཟེར་ན། ཁོ་ལ་གཉིད་ལྕི་བ་ཁུག་པས། དྲན་མེད་དུ་བརྒྱལ་ནས་ཤིའོ།

༢༢ ཡང་ལྟོས་ཤིག བ་རག་ནི་སི་སེ་རཱའི་རྗེས་སུ་དེད་པ་ལས། ཡ་ཨེལ་ཐོན་ཞིང་བསུ་བར་སོང་ནས་དེ་ལ། ཕེབས་ཤིག་དང་། ཁྱེད་ཀྱིས་འཚོལ་བའི་མི་དེ་ཁྱེད་ལ་སྟོན་པར་བྱ། ཞེས་ཟེར་བ་དང་། ཁོ་མོའི་རྩར་ནང་དུ་ཞུགས་ཏེ། ལྟོས་ཤིག དེ་རུ་སི་སེ་རཱ་ཤི་ཡོད་པ་དང་། ཁོའི་བྱ་རུ་བའི་ནང་ན་ལྕགས་ཕུར་དེ་མཐོང་ངོ་༎

༢༣ དེ་ལྟར་དེའི་ཉིན་མོ་དཀོན་མཆོག་གིས་ཀ་ན་ཨན་གྱི་རྒྱལ་པོ་ཡ་བིན་དེ་ཨིས་ར་ཨེལ་གྱི་བུ་རྣམས་ཀྱི་མདུན་དུ་འཕམ་པར་མཛད་དོ།

༢༤ ཡང་ཨིས་ར་ཨེལ་གྱི་བུ་རྣམས་ཀྱིས་ཀ་ན་ཨན་གྱི་རྒྱལ་པོ་ཡ་བིན་མེད་པར་བྱས་པའི་བར་དུ། དབང་ལྷག་པར་ཆེ་བ་བྱས་སོ༎

༥

དེའི་ཉིན་མོར་དེ་བོ་རཱ་དང་ཨ་བི་ནོ་ཨམ་གྱི་བུ་བ་རག་གཉིས་ཀྱིས་གླུ་དབྱངས་ལེན་ཅིང་འདི་སྐད་དུ།

༢ ཨིས་ར་ཨེལ་གྱི་ནང་ན་དཔོན་པོ་རྣམས་ཀྱིས་ཁྲིད་ཅིང་། མི་བརྒྱུད་ཀྱང་དགའ་བར་གྱུར་པས། ཡ་ཧོ་ཝཱ་ལ་སྟོད་སྔོགས་ཤིག

༣ ཀྱེ་རྒྱལ་པོ་རྣམས་གསན་ཅིག ཀྱེ་རྗེ་བོ་རྣམས་ཟོན་གྱིས་ཤིག ངས་ཡ་ཧོ་ཝཱ་ལ་གླུ་དབྱངས་བླང་བར་བྱ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་རོལ་མོ་འཁྲོལ་བར་དགའོ༎

༤ ཡ་ཧོ་ཝཱ་ཁྱེད་སེ་ཨིར་ནས་ཐོན་ནས། ཨེ་དོམ་གྱི་ཐང་ལས་ཕེབས་པའི་ཚེ། ས་གཞི་གཡོས་ཤིང་ནམ་མཁའ་གཟགས། སྤྲིན་རྣམས་ལས་ཀྱང་ཆུ་གཟགས་སོ༎

༥ ཡ་ཧོ་ཝཱའི་ཞལ་ངོའི་དྲུང་དུ་རི་རྣམས་དང་། སི་ནཱ་རི་འདི་ནི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་དྲུང་དུ་གཡོས་སོ༎

༦ ཨ་ནད་ཀྱི་བུ་ཤམ་གཱར་གྱི་དུས་དང་། ཡ་ཨེལ་གྱི་དུས་སུ་རྒྱ་ལམ་རྣམས་སྟོང་པར་གྱུར་པ་དང་། ལམ་ཁར་འགྲུལ་མི་རྣམས་ཀྱོག་ལམ་རྣམས་སུ་ཞུགས་ཏེ་སོང་ངོ་༎

༧ ང་དེ་བོ་རཱ་ནི་ཨིས་ར་ཨེལ་གྱི་མ་བྱས་ཤིང་། མ་ལངས་པའི་བར་དུ། ཨིས་ར་ཨེལ་གྱི་རྗེ་བོ་རྣམས་ཀྱང་ཆད་པར་གྱུར་ཏོ༎

༨ ལྷ་གསར་པ་རྣམས་འདམས་པས། རྒྱལ་སྒོ་རྣམས་ཀྱི་མདུན་དུ་དམག་འཁྲུག་བྱུང་ངོ་། ཨིས་ར་ཨེལ་གྱི་ཁྲི་ཚོ་བཞིའི་ཁྲོད་ན། ཕུབ་བམ་མདུང་གཅིག་ཀྱང་མཐོང་བར་གྱུར་ཏམ།

༩ ཨིས་ར་ཨེལ་གྱི་དཔོན་པོ་རྣམས་དང་། མི་བརྒྱུད་ཀྱི་ཁྲོད་ནས་རང་དགའ་བར་བློས་གཏོང་བ་རྣམས་ཀྱི་ཕྱོགས་སུ་ངའི་སྙིང་ཡོད་དོ། ཡ་ཧོ་ཝཱ་ལ་སྟོད་པ་ཕུལ་ཞིག

༡༠ ཁྱེད་བོང་མོ་དཀར་པོ་ལ་ཞོན་མཁན་རྣམས་དང་། ཁྱེད་གོས་ཆེན་གྱི་གདན་གྱི་ཁར་སྡོད་མཁན་རྣམས་དང་། ལམ་ལ་འགྲོ་མཁན་ཁྱོད་རྣམས་ཀྱིས་གཏམ་བྱོས་ཤིག

༡༡ མདའ་པ་རྣམས་ཀྱིས་སྐད་དང་འབྲལ་བར་ཆུ་འཆུ་བའི་གནས་སུ། དེ་དག་གིས་ཡ་ཧོ་ཝཱའི་འཕྲིན་ལས་དང་པོ་རྣམས་དང་། ཨིས་ར་ཨེལ་གྱི་ཁྲོད་དུ་ཁོང་གི་མངའ་ཐང་གི་ཕྱག་ལས་རྣམས་འཆད་པར་བྱའོ། དེའི་དུས་སུ་ཡ་ཧོ་ཝཱའི་མི་བརྒྱུད་ནི་རྒྱལ་སྒོ་རྣམས་ཀྱི་རྩར་མར་བབ་བོ༎

༡༢ ལོངས་ཤིག ལོངས་ཤིག ཀྱེ་དེ་བོ་རཱ། ལོངས་ཤིག་ལོངས་ཤིག གླུ་ཞིག་ལེན་པར་གྱིས། ཀྱེ་བ་རག་་ཨ་བི་ནོ་ཨམ་གྱི་བུ། ཁྱེད་ལོངས་ཤིག ཁྱེད་ཀྱི་བཙོན་པ་རྣམས་བཙོན་དུ་ཁྲིད་ཅིག

༡༣ དེའི་དུས་སུ་མི་ཚོགས་དང་དཔོན་པོ་རྣམས་ཀྱི་ལྷག་མ་ཞིག་མར་འོང་སྟེ། ཡ་ཧོ་ཝཱ་ནི་དཔའ་བོ་རྣམས་ཀྱི་ཁྲོད་དུ་བདག་གི་རྩར་བབས་སོ༎

༡༤ ཨེབ་ར་ཨིམ་གྱི་ཁྲོད་ནས་ཨ་མ་ལེག་གི་བརྒྱུད་པ་ཡིན་པ་རྣམས་འོང་སྟེ། ཀྱེ་བེན་ཡ་མིན། དེ་དག་ཁྱེད་ཀྱི་མི་ཚོགས་ཀྱི་ཁྲོད་ན་ཁྱེད་ཀྱི་རྗེས་སུ་བྲངས་སོ། མ་ཀིར་ནས་མངའ་བདག་རྣམས་དང་། ཟེ་བུ་ལོན་ནས་ཁྲིམས་རྒྱུག་འཁུར་མཁན་རྣམས་བབ་བོ༎

༡༥ ཨིས་ར་ཨེལ་གྱི་རྗེ་བོ་རྣམས་དེ་བོ་རཱ་དང་འགྲོགས་ཤིང་། ཨི་ས་གར་དེ་ནི་བ་རག་དང་འདྲ་བར་གྱུར་ཏེ་རྐང་ཐང་དུ་ལུང་པ་རུ་བརྒྱུགས་སོ། རུ་བེན་གྱི་གཙང་པོ་རྣམས་ཀྱི་ལམ་ནས། གྲོས་བྱེད་པ་དཀའ་ལས་ཁགས་པོ་བྱུང་ངོ་༎

༡༦ ཁྱོད་ཅིའི་ཕྱིར་ལུག་རའི་ནང་དུ་བསྡད་པ་ཡིན། ཁྱུ་རྣམས་ཀྱི་དོན་དུ་གླིང་བུ་གཏོང་བ་ལ་ཉན་པའི་ཕྱིར་ཡིན་ནམ། རུ་བེན་གྱི་གཙང་པོ་རྣམས་ཀྱི་ལམ་ནས། གྲོས་བྱེད་པ་དཀའ་ལས་ཁགས་པོ་བྱུང་ངོ་༎

༡༧ གིལ་ཨད་ནི་ཡོར་དན་གྱི་ཕ་རོལ་ཏུ་གནས། དཱན་དེ་ནི་ཅིའི་ཕྱིར་གྲུ་རྣམས་ཀྱི་ནང་ན་བསྡད། ཨ་ཤེར་ནི་མཚོའི་ངོགས་སུ་སྡོད་ཅིང། ཆུའི་རབས་ཁ་ན་གནས་སོ༎

༡༨ ཟེ་བུ་ལོན་རང་སྲོག་འཆི་བར་བློས་གཏོང་བའི་མི་ཚོགས་ཡིན་ཏེ། ནབ་ཐ་ལིས་ཞིང་གི་ས་མཐོ་བའི་སྒང་ལ་དེ་ལྟར་བྱས།

༡༩ རྒྱལ་པོ་རྣམས་ཕེབས་ནས་འཐབ་འཛིང་བྱས། ཀ་ན་ཨན་གྱི་རྒྱལ་པོ་རྣམས་ཀྱིས། མེ་གིད་དོའི་གྲོག་ཆུ་རྣམས་ཀྱི་འགྲམ་དུ་ཡོད་པའི་ཐ་ཨ་ནག་ཟེར་བའི་གནས་སུ་འཐབ་འཛིང་བྱས་ཀྱང་། དངུལ་གྱི་ཁེ་སྤོགས་དེ་དག་གིས་བླངས་སོ༎

༢༠ གནམ་ནས་འཐབ་འཛིང་བྱས། སྐར་མ་རྣམས་ཀྱིས་རང་གི་ལམ་ནས་སི་སེ་རཱ་ལ་རྒོལ་བར་བྱས།

༢༡ ཀི་ཤོན་གྲོག་ཆུ་དེས་དེ་དག་ཁྱེར་ཏེ། ཀི་ཤོན་གྲོག་ཆུ་ནི་འཐབ་འཛིང་བྱེད་པའི་གྲོག་པོ་ལགས་སོ། ཀྱེ་ངའི་སེམས། དབང་དང་བཅས་སུ་འགོས་བར་བྱོས་ཤིག

༢༢ དེའི་དུས་སུ་དཔའ་བོ་རྣམས་རྒྱུག་པ་ལས། རྟའི་རྨིག་པ་རྡོག་པས་ས་ལ་བརྡུངས་སོ༎

༢༣ མེ་རོས་ལ་དམོད་མོ་རྒྱོབ་ཅིག་ཅེས་ཡ་ཧོ་ཝཱའི་ཕོ་ཉས་བཀའ་སྩལ་ཏོ། དེའི་ཡུལ་མི་ཐམས་ཅད་ལ་དམོད་མོ་ངན་པ་རྒྱོབ་ཅིག ཅི་ལ་ཟེར་ན། དེ་དག་ཡ་ཧོ་ཝཱའི་སྐྱབས་སུ་མ་འོངས། དཔའ་བོ་རྣམས་ཀྱི་ཁྲོད་དུ་ཡ་ཧོ་ཝཱའི་སྐྱབས་སུ་མ་འོངས་པའི་ཕྱིར་རོ༎

༢༤ ཀེ་ནི་པ་ཧེ་བེར་གྱི་ཆུང་མ་ཡ་ཨེལ་ནི། བུད་མེད་ཀུན་ལས་བཀྲ་ཤིས་པར་ཤོག གུར་གྱི་ནང་ན་བུད་མེད་ཐམས་ཅད་ལས་བཀྲ་ཤིས་པར་ཤོག

༢༥ ཁོས་ཆུ་ཞིག་གནོང་ཞིག་ཞུས་པས་འོ་མ་སྟེར་རོ། རིན་པོ་ཆེའི་སྐྱོགས་ཀྱི་ནང་ནས་བྱིན་ཏོ༎

༢༦ མོའི་ལག་པ་ལྕགས་ཕུར་གྱི་ཕྱོགས་དང་། ལག་གཡས་ནི་བཟོ་པའི་ཐོ་བའི་ཕྱོགས་སུ་བརྐྱངས་ནས། སི་སེ་རཱ་ལ་ཐོ་བས་བརྡུངས་ཤིང་དེའི་མགོ་ལ་བརྒྱབ་ནས། བྱ་རུ་བ་བཅག་སྟེ་བརྟོལ་ལོ༎

༢༧ མོའི་རྐང་པའི་མདུན་དུ་ཁོ་ཁ་འབུབ་ཏུ་གྱེལ་ཞིང་ཉལ། མོའི་རྐང་པའི་མདུན་དུ་ཁོ་ཁ་འབུབ་ཏུ་བཏུད་དེ་གྱེལ། གང་དུ་བཏུད་པའི་གནས་སུ་གྱེལ་ཞིང་ཤིའོ༎

༢༨ སི་སེ་རཱའི་མས་དཀར་ཁུང་ནས་བལྟ་སྟེ། དྲ་མིག་ནས་འོ་དོད་བོས་ཤིང་འདི་སྐད་དུ། ཁོའི་ཤིང་རྟ་སླེབ་པར་ཅིའི་ཕྱིར་ཡུན་རིང་པོར་འགོར། ཤིང་རྟ་རྣམས་ཀྱི་འཁོར་ལོ་ནི་ཅིའི་ཕྱིར་འགོར་ཞེས་ཟེར་རོ༎

༢༩ བཙུན་མོ་མཁས་པ་རྣམས་ཀྱིས་དེ་ལ་ལན་བཏབ་ཀྱང་། མོས་ནི་རང་གཏམ་རང་ལ་བཤད་ཅིང་འདི་སྐད་དུ།

༣༠ དེ་དག་ལ་བཅོམ་ནོར་ཐོབ་སྟེ་མ་བགོས་སམ། སྐྱེས་པ་རེ་ལ་ན་ཆུང་གཅིག་གམ་གཉིས། སི་སེ་རཱའི་ཕྱིར་ཚོས་སྣ་ཚོགས་ཡོད་པའི་གོས་ཀྱི་བཅོམ་ནོར། འཐགས་པའི་གོས་ཚོས་སྣ་ཚོགས་ཀྱི་བཅོམ་ནོར། ན་བཟའ་དང་རྒྱལ་མོའི་མགུལ་གྱི་ཕྱིར་གཟན་ཚོས་སྣ་ཚོགས་ཡོད་པའི་བཅོམ་ནོར།

༣༡ ཀྱེ་ཡ་ཧོ་ཝཱ། དེ་ལྟར་ཁྱེད་ཀྱི་དགྲ་བོ་ཐམས་ཅད་མེད་པར་གྱུར་ཅིག ཁོང་ལ་ཆགས་པ་རྣམས་ནི་རང་གི་ཤུགས་ཀྱིས་འཆར་བའི་ཉི་མ་དང་འདྲ་བར་གྱུར་ཅིག

ཡང་ཡུལ་དེ་ལོ་བཞི་བཅུའི་བར་དུ་དུས་བདེའི་ནང་གནས་སོ༎

༦

ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱའི་སྤྱན་སྔར་སྤྱོད་པ་ངན་པ་སྤྱད་པས། ཡ་ཧོ་ཝཱས་དེ་དག་ལོ་བདུན་གྱི་བར་དུ་མིད་ཨན་གྱི་ལག་ཏུ་གནང་བ་དང་།

༢ མིད་ཨན་གྱི་ལག་པ་ཨིས་ར་ཨེལ་གྱི་ཐོག་ཏུ་དབང་ཅན་དུ་གྱུར་ཏོ། མིད་ཨན་གྱི་ཕྱིར་ཨིས་ར་ཨེལ་གྱི་བུ་རྣམས་ཀྱིས་རི་གསེབ་ཏུ་སྡོད་ས་དང་བྲག་ཕུག་དང་རྫོང་བཟོས་སོ།

༣ ཡང་ཨིས་ར་ཨེལ་གྱིས་ས་བོན་བཏབ་ཟིན་པའི་ཚེ། མིད་ཨན་པ་དང་ཨ་མ་ལེག་པ་དང་ཤར་ཕྱོགས་ཀྱི་བུ་ཐམས་ཅད་བསླེབ་སྟེ། དེ་རྣམས་ཀྱི་རྩར་འོངས་པ་དང་།

༤ དེ་རྣམས་ཀྱི་ཐོག་ཏུ་དམག་སྒར་བརྒྱབས་ནས། ག་ཟཱའི་བར་དུ་ཡུལ་གྱི་ལོ་ཐོག་མེད་པར་བྱས་ཏེ། ཨིས་ར་ཨེལ་གྱི་ནང་ན་ཟ་རྒྱུ་དང་ལུག་དང་བ་གླང་དང་བོང་བུ་ཡང་མ་བཞག་གོ།

༥ ཅི་ལ་ཟེར་ན། དེ་དག་ཁྱུ་དང་གུར་རྣམས་དང་བཅས་སུ་ཡར་འོང་སྟེ། དེ་དག་གི་གྲངས་ནི་ཆ་ག་འབུ་རྣམས་དང་འདྲའོ། དེ་དག་དང་དེ་དག་གི་རྔ་མོང་གི་གྲངས་མེད་དེ། ཡུལ་དེ་འཇོམས་པའི་ཕྱིར་འོངས་པ་དང་།

༦ ཨིས་ར་ཨེལ་ནི་མིད་ཨན་གྱི་དྲུང་དུ་ཤིན་ཏུ་དམའ་བར་གྱུར་པས། ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ལ་འོ་དོད་བོས་སོ༎

༧ ཨིས་ར་ཨེལ་གྱི་བུ་རྣམས་ཀྱིས་མིད་ཨན་གྱི་ཕྱིར་ཡ་ཧོ་ཝཱ་ལ་འོ་དོད་བོས་པས།

༨ ཡ་ཧོ་ཝཱས་ལུང་སྟོན་པ་ཞིག་ཨིས་ར་ཨེལ་གྱི་བུ་རྣམས་ཀྱི་རྩར་སྩལ་ཏེ་དེ་དག་ལ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་ཅེས་གསུང་། ངས་ཁྱེད་ཚོ་མི་སེར་ཡུལ་ནས་ཡར་ཁྲིད་དེ། གཡོག་བྱེད་པའི་ཁང་པའི་ནང་ནས་བཏོན།

༩ མི་སེར་པའི་ལག་པ་དང་། ཁྱོད་ཅག་གནན་པ་རྣམས་ཀྱི་ལག་པ་ནས་བསྒྲལ། དེ་དག་ཁྱོད་ཅག་གི་མདུན་ནས་བསྐྲད་ནས། དེ་དག་གི་ཡུལ་ཁྱོད་རྣམས་ལ་གནང་བ་ཡིན།

༡༠ ཡང་ངས་ཁྱོད་རྣམས་ལ། ང་ནི་ཡ་ཧོ་ཝཱ་ཁྱོད་རྣམས་ཀྱི་དཀོན་མཆོག་ལགས་སོ། ཁྱོད་རྣམས་གནས་སའི་ཨ་མོར་པའི་ཡུལ་གྱི་ལྷ་རྣམས་ལ་རིམ་གྲོ་མ་བྱེད་ཅིག ཅེས་སྨྲས་ཀྱང་། ཁྱོད་ཚོས་ངའི་གསུང་སྐད་ལ་ཉན་པ་མ་ཡིན་ཞེས་གསུངས་སོ༎

༡༡ དེ་ནས་ཡ་ཧོ་ཝཱའི་ཕོ་ཉ་ཕེབས་ཏེ། ཨ་བི་ཨེས་རི་པ་ཡོ་ཨས་བྱ་བའི་ཨོབ་རཱ་ཟེར་བའི་གནས་ལ་ཡོད་པའི་བེ་ཤིང་གི་འོག་ཏུ་བཞུགས་པ་ལས། དེའི་བུ་གིད་ཡོན་གྱིས་རྒུན་འབྲུམ་བཙིར་བའི་འཆག་ཞོང་གི་ནང་དུ་གྲོ་བརྡུངས་སོ། ཅི་ལ་ཟེར་ན། མིད་ཨན་པ་རྣམས་ལས་སྲུང་བའི་ཕྱིར་རོ།

༡༢ ཡང་ཁོས་ཡ་ཧོ་ཝཱའི་ཕོ་ཉ་མཐོང་བར་གྱུར་ཏེ། དེས་ཁོ་ལ། ཡ་ཧོ་ཝཱ་ཁྱོད་དང་མཉམ་དུ་བཞུགས་ཤིག ཁྱོད་དཔའ་བོ་སྙིང་སྟོབས་ཅན་ནོ་ཅེས་གསུངས་སོ།

༡༣ དེར་གིད་ཡོན་གྱིས་ཁོང་ལ། བདག་གི་གཙོ་བོ་ལགས། གལ་ཏེ་ཡ་ཧོ་ཝཱ་བདག་ཅག་དང་འགྲོགས་ན། འདི་ཐམས་ཅད་བདག་ཅག་ལ་ཅི་ལ་བྱུང་། ཡང་བདག་ཅག་གི་ཕ་མེས་རྣམས་ཀྱིས་བདག་ཅག་ལ། ཡ་ཧོ་ཝཱས་བདག་ཅག་མི་སེར་ཡུལ་ནས་ཡར་ཁྲིད་པར་མ་མཛད་དམ། ཞེས་སྨྲས་ཤིང་བཤད་པའི་ཡ་མཚན་ཆེ་བའི་ཕྲིན་ལས་རྣམས་ག་རེ། ད་ཡ་ཧོ་ཝཱས་བདག་ཅག་བོར་བར་མཛད་ཅིང་མིད་ཨན་པའི་ལག་ཏུ་གནང་ངོ་།

༡༤ ཡང་ཡ་ཧོ་ཝཱས་ཁོ་ལ་གཟིགས་ཏེ་གསུངས་པ། ཁྱོད་ཀྱི་མཐུ་སྟོབས་འདིའི་ངང་ན་སོང་ལ། ཨིས་ར་ཨེལ་་མིད་ཨན་པའི་ལག་ནས་སྐྱོབ་ཅིག ངས་ཁྱོད་བཏང་བ་མ་ཡིན་ནམ།

༡༥ དེར་ཁོས། གཙོ་བོ་ལགས། བདག་གིས་ཨིས་ར་ཨེལ་ཐབས་གང་གིས་བསྐྱབ། ཀྱེ་ཧོ། བདག་གི་བརྒྱུད་ནི་མ་ན་ཤེའི་ནང་ན་ཐམས་ཅད་ལས་ཆུང་བ་ཡིན་ཏེ། བདག་ཀྱང་ཕའི་ཁང་པའི་ནང་ཚང་མ་ལས་ཆུང་ངོ་ཞེས་ཞུས་པ་དང་།

༡༦ ཡ་ཧོ་ཝཱས་དེ་ལ་གསུངས་པ། ང་ཁྱོད་དང་མཉམ་དུ་ཡོད་པར་ངེས་པས། ཁྱོད་ཀྱིས་མིད་ཨན་པ་རྣམས་མི་གཅིག་དང་འདྲ་བར་འཕམ་པར་བྱའོ།

༡༧ ཁོས་ཞུས་པ། གལ་ཏེ་ཁྱེད་ཀྱི་སྤྱན་གྱིས་བདག་ལ་ཐུགས་རྗེས་གཟིགས་ན། བདག་ལ་བཀའ་གནང་མཁན་དེ་ཁྱེད་ཡིན་པའི་རྟགས་ཤིག་བདག་ལ་གནོང་ཞིག

༡༨ བདག་ཁྱེད་ཀྱི་སྐུ་དྲུང་དུ་འོང་སྟེ། བདག་གི་འབུལ་བ་ཁྱེར་ཞིང་མ་ཕུལ་བའི་བར་དུ་འདི་ནས་ཕར་མ་ཕེབས་ཤིག ཁོང་གིས་གསུངས་པ། ཁྱོད་ཚུར་མ་ལོག་པའི་བར་དུ་ང་འདི་རུ་སྒུག་པར་བྱའོ་གསུངས་སོ༎

༡༩ དེར་གིད་ཡོན་ནང་དུ་སོང་ནས། ར་ཕྲུག་གཅིག་དང་། གྲོ་ཞིབ་བྲེ་གང་གི་རུ་མ་མེད་པའི་བག་ལེབ་གཡོས་ཏེ། ཤ་དེ་ནི་སློ་མ་ཞིག་གི་ནང་དུ་བཞག ཤ་ཁུ་ནི་སྣོད་སྤྱད་ཀྱི་ནང་དུ་བླུགས་ནས། ཁོང་གི་སྐུ་དྲུང་དུ་བེ་ཤིང་གི་འོག་ཏུ་ཁྱེར་ཏེ་ཕུལ་ལོ།

༢༠ དེར་དཀོན་མཆོག་གི་ཕོ་ཉས་ཁོ་ལ། ཤ་དང་རུ་མ་མེད་པའི་བག་ལེབ་རྣམས་ཁྱེར་ཏེ། ཕ་བོང་དེའི་ཁར་བཞག་ནས། ཤ་ཁུ་བླུགས་ཤིག་གསུངས་པས། ཁོས་དེ་བཞིན་དུ་བྱས་སོ།

༢༡ དེ་ནས་ཡ་ཧོ་ཝཱའི་ཕོ་ཉས་རང་གི་ཕྱག་ན་ཡོད་པའི་ཕྱག་འཁར་གྱི་མགོ་ཡིས་ཤ་དང་རུ་མ་མེད་པའི་བག་ལེབ་རྣམས་ལ་རེག་པས། ཕ་བོང་དེ་ནས་མེ་འཐོན་ཏེ། ཤ་དང་རུ་མ་མེད་པའི་བག་ལེབ་རྣམས་འཚིག དེ་ནས་ཡ་ཧོ་ཝཱའི་ཕོ་ཉ་དེ་ཁོའི་མཐོང་ས་ནས་བཞུད་དོ།

༢༢ དེར་གིད་ཡོན་གྱིས་དེ་ནི་ཡ་ཧོ་ཝཱའི་ཕོ་ཉ་ཞིག་ཡིན་པར་ཤེས་ཏེ། གིད་ཡོན་གྱིས། ཀྱེ་མ། ཀྱེ་གཙོ་བོ་ཡ་ཧོ་ཝཱ། བདག་གིས་ཡ་ཧོ་ཝཱའི་ཕོ་ཉ་ཞིག་ངོས་སུ་མཇལ། ཞེས་ཞུས་པས།

༢༣ ཡ་ཧོ་ཝཱས་དེ་ལ། ཞི་བདེ་བར་གྱུར་ཅིག མ་འཇིགས་ཤིག ཁྱོད་འཆི་བར་མི་འགྱུར་ཞེས་གསུངས་སོ།

༢༤ དེ་ནས་གིད་ཡོན་གྱིས་ཡ་ཧོ་ཝཱའི་ཆེད་དུ་དེར་མཆོད་ཁྲི་ཞིག་བརྩིགས་ནས། དེ་ལ། ཡ་ཧོ་ཝཱ་ནི་སྐྱབས་ལགས་སོ་ཞེས་བཏགས། དེ་ནི་དེ་རིང་གི་བར་དུ་ཨ་བི་ཨེས་རི་པ་རྣམས་ཀྱི་ཨོབ་རཱ་ན་ཡོད་དོ༎

༢༥ ཡང་མཚན་མོ་དེ་རང་ལ་ཡ་ཧོ་ཝཱས་ཁོ་ལ། ཁྱོད་ཀྱི་གཡོག་པོའི་ནང་ནས་མི་བཅུ་དང་། ལོ་བདུན་པའི་གླང་གཅིག་ཁྲིད་ལ། ཁྱོད་ཀྱི་ཕ་ལ་ཡོད་པའི་བ་ཨཱལ་གྱི་མཆོད་ཁྲི་དེ་བཤིག་སྟེ། དེའི་འགྲམ་ལ་ཡོད་པའི་ཨ་ཤེ་རཱ་དེ་ཆོད་ཅིག

༢༦ ཡང་རང་གི་དཀོན་མཆོག་ཡ་ཧོ་ཝཱའི་ཕྱིར་བསྐོས་པའི་གནས་སུ་ཕ་བོང་འདིའི་སྟེང་དུ་མཆོད་ཁྲི་ཞིག་བརྩིགས་ནས། གླང་གཉིས་པ་དེ་བླངས་ནས། ཁྱོད་ཀྱིས་བཅད་པའི་ཨ་ཤེ་རཱ་ཡི་ཤིང་གིས་སྦྱིན་སྲེག་གི་མཆོད་པར་ཕུལ་ཞིག་ཅེས་བསྒོ་བས།

༢༧ གིད་ཡོན་གྱིས་རང་གི་གཡོག་པོའི་ནང་ནས་མི་བཅུ་ཁྲིད་དེ། ཡ་ཧོ་ཝཱས་གསུངས་པ་བཞིན་དུ་བྱས་སོ། ལར་ཁོས་རང་གི་ཕ་ཡི་བརྒྱུད་དང་གྲོང་ཁྱེར་གྱི་མི་རྣམས་ལ་འཇིགས་པས། ལས་དེ་ནི་ཉིན་མོར་བྱེད་མ་ཐུབ་པར། མཚན་མོར་བྱས་སོ༎

༢༨ གྲོང་ཁྱེར་གྱི་མི་རྣམས་སྔ་དྲོ་ལངས་པའི་ཚེ། བ་ཨཱལ་གྱི་མཆོད་ཁྲི་བསློག་སྟེ། དེ་རུ་ཡོད་པའི་ཨ་ཤེ་རཱ་དེ་ནི་བཅད་དེ། མཆོད་ཁྲི་བརྩིགས་པའི་སྟེང་དུ་གླང་གཉིས་པ་དེ་མཆོད་པར་ཕུལ་བཞག་ཡོད་པ་ཡིན།

༢༩ དེར་དེ་དག་གིས་གཅིག་གིས་གཅིག་ལ། འདི་ནི་སུས་བྱས་འདྲིས་པ་དང་། དེ་དག་གིས་ཞིབ་དཔྱད་ནས་འདྲིས་པའི་ཚེ་མི་རྣམས་ཀྱིས། ཡོ་ཨས་ཀྱི་བུ་གིད་ཡོན་གྱིས་དེ་ལྟར་བྱས། ཤེས་སྨྲས་སོ།

༣༠ དེ་ནས་གྲོང་ཁྱེར་གྱི་མི་རྣམས་ཀྱིས་ཡོ་ཨས་ལ། ཁྱོད་ཀྱི་བུ་ཕྱི་རོལ་ཏུ་ཁྲིད་ཤོག ཁོ་གསོད་པར་རུང་ངོ་། དེ་ཅིའི་ཕྱིར་ཞེ་ན། ཁོས་བ་ཨཱལ་གྱི་མཆོད་ཁྲི་བསློགས་ནས། དེའི་མདུན་དུ་ཡོད་པའི་ཨ་ཤེ་རཱ་བཅད་དོ། ཞེས་སྨྲས་སོ།

༣༡ དེ་ནས་ཡོ་ཨས་ཀྱིས་རང་གི་མདུན་དུ་ལངས་བསྡད་པའི་མི་ཚོགས་ལ། ཁྱོད་ཅག་གིས་བ་ཨཱལ་གྱི་དོན་དུ་འཁྲབ་བམ། དེ་ལ་སྐྱབས་བྱེད་དམ། དེའི་དོན་དུ་འཁྲབ་མཁན་དེ་ནི་སྔ་དྲོའི་དུས་སུ་གསོད་པར་རུང་ངོ་། གལ་ཏེ་ཁོ་དཀོན་མཆོག་གཅིག་ལགས་ན། མི་ཞིག་གིས་ཁོའི་མཆོད་ཁྲི་བསློགས་པའི་ཕྱིར་ཁོས་ནི་འཁྲབ་པར་འོས་སོ་ཞེས་སྨྲས་སོ།

༣༢ དེའི་ཕྱིར་ཉིན་དེ་ནས་བཟུང་སྟེ། གིད་ཡོན་གྱི་མིང་ཡེ་རུབ་བ་ཨཱལ་ཞེས་བཏགས་སོ། ཅིའི་ཕྱིར་ཞེ་ན། ཁོས་བ་ཨཱལ་གྱི་མཆོད་ཁྲི་བསློགས་པས། བ་ཨཱལ་གྱིས་དེའི་ཕྱིར་ཁྲོབ་ཅིག་སྨྲས་པའི་ཕྱིར་རོ༎

༣༣ དེ་ནས་མིད་ཨན་པ་དང་། ཨ་མ་ལེག་པ་དང་། ཤར་ཕྱོགས་པ་དེ་ཐམས་ཅད་འདུས་ཏེ། ཕར་འཐོན་ཅིང་། ཡིས་རེ་ཨེལ་གྱི་ཐད་དུ་གུར་ཕུབས།

༣༤ དེ་རུ་ཡ་ཧོ་ཝཱའི་ཐུགས་ཉིད་གིད་ཡོན་ལ་བབ་པ་ལས། ཁོས་དུང་ཕུས་ཏེ། ཨ་བི་ཨེས་རི་པ་ནི་ཁོའི་རྗེས་སུ་འབྲངས་ཤིང་འཛོམ་མོ།

༣༥ ཡང་ཁོས་མ་ན་ཤེ་ལ་བང་ཆེན་བརྫང་སྟེ། དེ་དག་ཀྱང་ཁོའི་རྗེས་སུ་འབྲང་བར་འཛོམ་པ་དང་། ཡང་ཁོས་ཨ་ཤེར་དང་ཟེ་བུ་ལོན་དང་ནབ་ཐ་ལིའི་རྩར་བང་ཆེན་བརྫང་བས། དེ་དག་ཀྱང་ཁོ་རྣམས་བསུ་རུ་འོངས་སོ༎

༣༦ དེ་ནས་གིད་ཡོན་གྱིས་དཀོན་མཆོག་ལ། ཁྱེད་ཀྱིས་གསུངས་པ་བཞིན་དུ་བདག་གི་ལག་ནས་ཨིས་ར་ཨེལ་ལ་སྐྱབས་མཛད་པར་མཉེས་ན།

༣༧ གཟིགས་ཤིག བདག་གིས་བལ་རྒྱབ་བཤུས་ཞིག་གཡུལ་ཁ་ལ་གཞག གལ་ཏེ་ཟིལ་པ་ནི་བལ་གཅིག་པོའི་སྟེང་དུ་བབ་སྟེ། དེའི་འཁོར་གྱིས་ཐམས་ཅད་སྐམ་པོར་ལུས་ན། ཁྱེད་ཀྱིས་གསུངས་པ་བཞིན་དུ་ཁྱེད་ཀྱིས་ཨིས་ར་ཨེལ་ལ་བདག་གི་ལག་ནས་སྐྱབས་མཛད་པར་མཉེས་པར་བདག་གིས་ཤེས་པར་འགྱུར་ཞེས་ཞུས་སོ།

༣༨ དེ་བཞིན་དུ་གྱུར་ཏོ། ཁོ་སང་སྔ་དྲོ་ལངས་ཏེ། བལ་དེ་བསྡུས་ཏེ་བཙིར་བས། ཆུ་ཕོར་པ་གང་འཐོན་ནོ།

༣༩ དེར་གིད་ཡོན་གྱིས་དཀོན་མཆོག་ལ། བདག་གིས་ད་རུང་ལན་གཅིག་ཞུ་ན་ཡང་། ཁྱེད་ཀྱི་ཐུགས་ཁྲོ་བདག་གི་ཐོག་ཏུ་མ་སྦར་ཞིག ད་དུང་ལན་གཅིག་བལ་གྱི་སྒོ་ནས་ཚོད་ལྟ་བར་བྱ། ད་ལྟ་བལ་དེ་གཅིག་པོ་སྐམ་པོར་ལུས་དེ། ས་ཚང་མའི་སྟེང་དུ་ཟིལ་པ་འབེབས་པར་གནོང་ཞིག་ཅེས་ཞུས་པས།

༤༠ དཀོན་མཆོག་གིས་མཚན་མོ་དེ་རང་ལ་དེ་ལྟར་མཛད་དེ། བལ་དེ་གཅིག་པོ་སྐམ་པོར་ལུས་ཏེ། ས་ཚང་མའི་སྟེང་དུ་ཟིལ་པ་བབས་སོ༎

༧

དེ་ནས་ཡེ་རུབ་བ་ཨཱལ་ཟེར་བའམ་གིད་ཡོན་དང་ཁོ་དང་བཅས་སུ་ཡོད་པ་ཐམས་ཅད་སྔ་དྲོ་ལངས་ནས། ཧ་རོད་ཀྱི་ཆུ་དོང་གི་རྩར་གུར་ཕུབ་སྟེ། མིད་ཨན་གྱི་དམག་སྒར་ནི་བྱང་ཕྱོགས་སུ་མོ་རེའི་རི་དང་ཉེ་བའི་ཐང་དུ་ཡོད་པ་ཡིན།

༢ དེ་ནས་ཡ་ཧོ་ཝཱས་གིད་ཡོན་ལ། ཁྱོད་དང་མཉམ་དུ་ཡོད་པའི་མི་རྣམས་ཤིན་ཏུ་མང་བས། ངས་མིད་ཨན་པ་རྣམས་དེ་དག་གི་ལག་ཏུ་གཏོང་མི་ཕོད། དེ་མིན། ཨིས་ར་ཨེལ་གྱིས་ངའི་དྲུང་དུ་ཡུས་བྱས་ཏེ། ང་རང་གི་ལག་གིས་ང་ཐར་བར་གྱུར་ཏོ་ཞེས་ཟེར་ཡོང་།

༣ དེ་བས་ན་ཁྱོད་སོང་ལ། མི་ཚོགས་ཀྱི་རྣ་བར་འདི་སྐད་དུ། སུ་ཞིག་སེམས་འཚབས་མཁན་དང་འཇིགས་མཁན་ཡོད་ན། དེ་ནི་ཕྱིར་ལོག་སྟེ་གིལ་ཨད་རི་ནས་འགྲོ་ཡང་རུང་ཞེས་སྨྲོས་ཤིག དེར་མི་ཚོགས་དེའི་ནང་ནས་མི་ཉི་ཁྲི་ཉི་སྟོང་ལོག་ནས། ཆིག་ཁྲི་ལུས་སོ༎

༤ ཡང་ཡ་ཧོ་ཝཱས་གིད་ཡོན་ལ། མི་རྣམས་ད་དུང་ཡང་ཤིན་ཏུ་མང་བས། ཁོ་རྣམས་ཆུའི་རྩར་ཁྲིད་ཤོག་དང་། ངས་ཁྱོད་ཀྱི་ཕྱིར་དེ་དག་ལ་ཚོད་ལེན་པར་བྱ། དེ་ནས་འདི་ལྟར་འབྱུང་ཡོང་དེ་རུ་ངས་ཁྱོད་ལ། ཁྱོད་དང་བཅས་འདི་འགྲོ་དགོས་ཟེར་ན། དེ་ཉིད་ཁྱོད་དང་བཅས་སུ་འགྲོ་བར་རུང་ངོ་། ཡང་སུ་ཞིག་ལ་རྟེན་ཏེ་ངས་ཁྱོད་ལ། འདི་ཁྱོད་དང་བཅས་འགྲོ་མི་ཆོག་ཟེར་ན། དེ་ཉིད་ཁྱོད་དང་བཅས་འགྲོ་བར་མི་རུང་ངོ་ཞེས་གསུངས་པས།

༥ ཁོས་མི་རྣམས་ཆུའི་རྩར་མར་ཁྲིད་ནས། ཡ་ཧོ་ཝཱས་གིད་ཡོན་ལ། སུས་ཀྱང་ཁྱི་ལྟར་ཆུ་ལྕེ་ཡིས་ལྡག་སྟེ་འཐུང་བ་རྣམས་ནི་རང་རང་སོ་སོར་ཞོག་དང་། དེ་བཞིན་དུ་སུས་ཀྱང་པུས་མོ་འཛུགས་ཤིང་ལག་པས་འཐུང་བ་རྣམས་སོ་སོར་ཞོག་ཅེས་གསུངས་པ་དང་།

༦ དེར་རང་གི་ཁ་རུ་ལག་པས་བཞག་ནས་ལྡག་སྟེ་འཐུང་བ་རྣམས་ཀྱི་གྲངས་ནི་མི་གསུམ་བརྒྱ་ཡོད་པ་ཡིན། གཞན་ཐམས་ཅད་ཀྱིས་ཆུ་འཐུང་བར་རང་གི་པུས་མོ་བཙུགས་སོ།

༧ དེ་ནས་ཡ་ཧོ་ཝཱས་གིད་ཡོན་ལ། ཆུ་ལྡག་སྟེ་བཏུངས་པའི་མི་གསུམ་བརྒྱ་དེའི་སྒོ་ནས་ངས་ཁྱོད་ཅག་ལ་སྐྱབས་བྱ་བ་དང་། མིད་ཨན་པ་རྣམས་ཁྱོད་ཀྱི་ལག་ཏུ་གཏོད་པར་བྱ། མི་གཞན་དེ་ཐམས་ཅད་རང་རང་གི་གནས་སུ་ལོག་པར་རུང་ངོ་ཞེས་གསུངས་པས།

༨ མི་རྣམས་ཀྱིས་རྒྱགས་དང་དུང་རང་གི་ལག་ཏུ་འཁུར་ཏེ། ཁོས་ཨིས་ར་ཨེལ་པ་གཞན་མ་རྣམས་རང་རང་གི་གུར་དུ་བཏང་ནས། མི་གསུམ་བརྒྱ་དེ་ནི་རང་གི་རྩར་བཞག་གོ། མིད་ཨན་གྱི་དམག་སྒར་ནི་ཁོའི་འོག་ཏུ་ཐང་ལ་ཡོད་པ་ཡིན།

༩ ཡང་མཚན་མོ་དེ་རང་ལ་ཡ་ཧོ་ཝཱས་ཁོ་ལ། ད་ལོངས་ལ། འོག་གི་དམག་སྒར་དུ་སོང་ཞིག་ངས་དེ་ནི་ཁྱོད་ཀྱི་ལག་ཏུ་བཏད་པ་ཡིན།

༡༠ གལ་ཏེ་ཁྱོད་འགྲོ་བར་འཚབ་ན། ཁྱོད་ཀྱི་གཡོག་པོ་ཕུ་རཱ་དང་བཅས་དམག་སྒར་དུ་སོང་ཞིག་དང་།

༡༡ དེ་རུ་དེ་དག་གིས་ཅི་ཟེར་བ་ལ་ཉན་ན། དམག་སྒར་དུ་འགྲོ་བར་ཁྱོད་ཀྱི་ལག་པ་ཤེད་ཅན་དུ་འགྱུར་ཡོང་གསུངས་པས། དེ་ནི་རང་གི་གཡོག་པོ་ཕུ་རཱ་དང་བཅས་དམག་སྒར་གྱི་མཐའ་མ་ན་ཡོད་པའི་དམག་མི་རྣམས་ཀྱི་རྩར་སོང་ངོ་།

༡༢ དེར་མིད་ཨན་པ་དང་ཨ་མ་ལེག་པ་དང་ཤར་ཕྱོགས་པ་ཐམས་ཅད་ཆ་ག་འབུའི་ཚོགས་ལྟར་ཐང་ལ་ཡོད་པ་དང་། དེ་དག་གི་རྔ་མོང་རྣམས་རྒྱ་མཚོའི་འགྲམ་གྱི་བྱེ་མ་ལྟར་གྲངས་མེད་འདུག་གོ།

༡༣ ཡང་གིད་ཡོན་བསླེབས་པ་དང་། མི་ཞིག་གིས་རང་གི་གྲོགས་པོ་ལ་རྨི་ལམ་བཤད་དེ་འདི་སྐད་དུ། ལྟོས་ཤིག ངས་རྨི་ལམ་ཞིག་རྨིས་པ་འདི་ལྟ་སྟེ། ནས་ཕྱེའི་བག་ལེབ་ཅིག་མིད་ཨན་པའི་དམག་སྒར་དུ་འགྲིལ་གྱིན་འོང་སྟེ། གུར་གྱི་སྟེང་དུ་བསླེབ་ནས། དེ་ལ་ཕོག་སྟེ་གྱེལ། ཡང་གུར་དེ་མགོ་ལོག་ཏུ་སོང་།

༡༤ ཞེས་སྨྲས་པའི་ལན་དུ་མི་གཞན་དེས། འདི་ནི་ཨིས་ར་ཨེལ་པ་ཡོ་ཨས་ཀྱི་བུ་གིད་ཡོན་གྱི་རལ་གྲི་མ་གཏོགས་པར་གཞན་ཅིའང་མིན། དེ་ཅིའི་ཕྱིར་ཞེ་ན། དཀོན་མཆོག་གིས་མིད་ཨན་པ་དང་དམག་སྒར་ཐམས་ཅད་ཁོའི་ལག་ཏུ་གནང་བ་ཡིན་སྨྲས་སོ༎

༡༥ ཡང་འདི་ལྟར་བྱུང་། གིད་ཡོན་གྱིས་རྨི་ལམ་དང་དེའི་དོན་འཆད་པར་ཐོས་པས། ཕྱག་འཚལ་ནས། ཨིས་ར་ཨེལ་པའི་དམག་སྒར་དུ་ཕྱིར་ལོག་ནས་འདི་སྐད་དུ། ད་ལོངས་ཤིག ཡ་ཧོ་ཝཱས་མིད་ཨན་པའི་དམག་ཚོགས་ཁྱོད་ཅག་གི་ལག་ཏུ་གནང་བ་ཡིན།

༡༦ དེར་ཁོས་མི་གསུམ་བརྒྱ་དེ་ཚོ་གསུམ་དུ་བགོས་ནས། མི་རེའི་ལག་ཏུ་དུང་རེ་དང་། རྫ་སྟོང་རེ་དང་། རྫ་མའི་ནང་དུ་སྤ་འབར་རེ་བཏང་སྟེ།

༡༧ དེ་དག་ལ། ང་ལ་ལྟོས་ཤིག་དང་དེ་བཞིན་དུ་བྱོས་ཤིག དམག་སྒར་གྱི་མཐའ་མ་རུ་སླེབ་པའི་ཚེ། ངས་བྱེད་པ་བཞིན། ཁྱོད་ཅག་གིས་ཀྱང་བྱོས་ཤིག

༡༨ ང་རང་དང་ང་དང་མཉམ་ཡོད་པ་ཐམས་ཅད་ཀྱིས་དུང་འབུད་པའི་ཚེ། ཁྱོད་ཅག་གིས་ཀྱང་དམག་སྒར་གྱི་ཕྱོགས་ཚང་མ་ནས་དུང་ཕུས་ཏེ། ཡ་ཧོ་ཝཱ་དང་གིད་ཡོན་གྱི་རལ་གྲི། ཞེས་སྐད་ཆེན་པོ་རྒྱོབ་ཅིག་སྨྲས་སོ༎

༡༩ དེ་ནས་གིད་ཡོན་དང་ཁོ་དང་མཉམ་ཡོད་པའི་མི་བརྒྱ་པོ་དེ་དམག་སྒར་གྱི་མཐའ་མ་རུ་མར་འོངས་སོ། དེའི་དུས་སུ་སོ་པ་རྣམས་བཞག་ཡོད་པ་ཡིན། དེ་ནས་དེ་དག་གིས་དུང་ཕུས་ཏེ། ལག་ཏུ་ཡོད་པའི་རྫ་མ་རྣམས་བཅག་གོ།

༢༠ ཡང་ཚོ་གསུམ་ཀས་ལྷན་ཅིག་ཏུ་དུང་ཕུས། རྫ་མ་རྣམས་བཅག སྤ་འབར་རྣམས་ལག་གཡོན་པ་དང་། འབུད་པའི་ཕྱིར་དུང་རྣམས་ལག་གཡས་སུ་བཟུང་ངོ་། དེ་ནས་དེ་དག་གིས་སྐད་ཆེན་པོས། ཡ་ཧོ་ཝཱ་དང་གིད་ཡོན་གྱི་རལ་གྲི་ཞེས་བོས་སོ།

༢༡ དེ་ནས་དམག་སྒར་གྱི་ཕྱོགས་བཞི་རུ། མི་རེ་རེ་རང་རང་གི་ས་ཆ་ལ་ལངས་ཤིང་བསྡད་དེ། དམག་ཚོགས་ཐམས་ཅད་ཕར་ཚུར་རྒྱུག་སྟེ། སྐད་ཆེན་པོ་རྒྱབ་པ་དང་། བྲོས་སོ།

༢༢ མི་གསུམ་བརྒྱ་པོ་དེ་དག་གིས་དུང་ཕུས་པས། ཡ་ཧོ་ཝཱས་དམག་སྒར་གྱི་མི་རེའི་རལ་གྲི་རང་གི་གྲོགས་པོ་ལ་རྒྱབ་པར་གནང་བས། དམག་སྒར་གྱི་མི་ཐམས་ཅད་ཙེ་རེ་རཱའི་ཕྱོགས་སུ་བེད་ཧ་ཤིད་དཱ་དང་ཏ་བཱད་ཀྱི་འགྲམ་གྱི་ཨ་བེལ་མེ་ཧོ་ལཱའི་ས་མཚམས་ཀྱི་བར་དུ་བྲོས་སོ།

༢༣ དེ་ནས་ཨིས་ར་ཨེལ་པ་རྣམས་ནབ་ཐ་ལི་དང་ཨ་ཤེར་དང་མ་ན་ཤེ་ནས་ལྷན་ཅིག་ཏུ་འཛོམ་ནས། མིད་ཨན་པ་རྣམས་ཀྱི་རྗེས་སུ་དེད་དོ༎

༢༤ ཡང་གིད་ཡོན་གྱིས་ཨེབ་ར་ཨིམ་གྱི་རི་ཐམས་ཅད་དུ་བང་ཆེན་བརྫང་སྟེ་དེ་དག་ལ། མིད་ཨན་པ་རྣམས་ཀྱི་ཕྱིར་མར་ཤོག་ལ། དེ་དག་གི་སྔོན་དུ་བེད་བ་རཱ་དང་ཡོར་དན་གྱི་བར་དུ་ཆུ་རྣམས་ཟུང་ཞིག་ཅེས་བསྐུལ་བས། ཨེབ་ར་ཨིམ་གྱིས་མི་ཐམས་ཅད་འདུས་ཏེ། བེད་བ་རཱ་དང་ཡོར་དན་གྱི་བར་དུ་ཆུ་རྣམས་བཟུང་ངོ་།

༢༥ ཡང་དེ་དག་གིས་མིད་ཨན་པའི་རྒྱལ་ཕྲན་ཨོ་རེབ་དང་ཟེབ་གཉིས་ཀ་བཟུང་བ་དང་། ཨོ་རེབ་ནི་ཨོ་རེབ་ཀྱི་བྲག་གི་སྟེང་དུ་བསད། ཟེབ་ནི་ཟེབ་ཀྱི་རྒུན་འབྲུམ་འཚིར་ས་རུ་བསད་ནས། མིད་ཨན་པའི་རྗེས་སུ་དེད་པ་དང་། ཨོ་རེབ་དང་ཟེབ་གཉིས་ཀྱི་མགོ་ཡོར་དན་གྱི་ཕ་རོལ་དུ་གིད་ཡོན་གྱི་དྲུང་དུ་ཕུལ་ཏོ༎

༨

དེ་ནས་ཨེབ་ར་ཨིམ་པ་རྣམས་ཀྱིས་དེ་ལ། ཁྱེད་ཀྱིས་ཅིའི་ཕྱིར་བདག་ཅག་ལ་དེ་ལྟར་བྱས་པ་ཡིན། ཁྱེད་ནི་མིད་ཨན་པ་རྣམས་ལ་འཐབ་འཛིང་བྱེད་དུ་འགྲོ་བའི་ཚེ། བདག་ཅག་ལ་བོས་པ་མ་ཡིན་ཞེས་སྨྲས་པ་དང་། དེ་དག་གིས་དེ་ལ་གཤེ་གཤེ་དྲག་པོར་བཏང་ངོ་༎

༢ ཁོས་དེ་དག་ལ། ད་ལྟ་ངས་ཁྱོད་ཅག་གི་ལས་དང་སྡུར་ཏེ་ཅི་བྱས་པ་ཡིན། ཨེབ་ར་ཨིམ་གྱིས་མ་བསྒྲུགས་པའི་རྒུན་འབྲུམ་དེ་ནི་ཨ་བི་ཨེ་སེར་གྱི་རྒུན་འབྲུམ་གྱི་ལོ་ཐོག་ལས་ལེགས་པ་མི་འདུག་གམ།

༣ དཀོན་མཆོག་གིས་མིད་ཨན་གྱི་རྒྱལ་ཕྲན་ཨོ་རེབ་དང་ཟེབ་གཉིས་ཁྱོད་ཅག་གི་ལག་ཏུ་གནང་བས། ཁྱོད་ཅག་གི་ལས་དང་སྡུར་ན། ངས་ཅི་བྱེད་ཐུབ་པ་ཡིན། ཞེས་སྨྲས་པས། དེ་དག་གི་ཁྲོ་བ་ཞི་བར་གྱུར་ཏོ༎

༤ ཡང་གིད་ཡོན་་ཡོར་དན་དུ་འོངས་ནས། ཁོ་རང་དང་ཁོ་དང་མཉམ་ཡོད་པའི་མི་གསུམ་བརྒྱ་དེ་ཕ་རོལ་ཏུ་འཐོན་ཏེ། ཐང་ཆད་ཀྱང་། དེ་དག་དེད་དོ།

༥ དེ་རུ་ཁོས་སུ་ཀོད་པ་རྣམས་ལ། ང་དང་མཉམ་དུ་ཡོད་པའི་མི་རྣམས་ལ་བག་ལེབ་སྟེར་ཞིག ངས་མིད་ཨན་གྱི་རྒྱལ་པོ་ཟེ་བཱ་དང་ཟལ་མུ་ནཱ་གཉིས་ལ་དེད་པས། དེ་དག་ཐང་ཆད་པར་གྱུར་ཏོ་ཞེས་སྨྲས་ཀྱང་།

༦ སུ་ཀོད་ཀྱི་གྲོང་དཔོན་རྣམས་ཀྱིས། བདག་ཅག་གིས་ཁྱོད་ཀྱི་དམག་དཔུང་ལ་བག་ལེབ་སྦྱིན་པ་ལ། ཟེ་བཱ་དང་ཟལ་མུ་ནཱའི་ལག་པ་ད་ལྟ་ཁྱོད་ཀྱི་དབང་དུ་ཡོད་དམ།

༧ ཞེས་འདྲིས་པའི་ལན་དུ་གིད་ཡོན་གྱིས། ཡ་ཧོ་ཝཱས་ཟེ་བཱ་དང་ཟལ་མུ་ནཱ་གཉིས་ངའི་ལག་ཏུ་བཞག་པའི་ཚེ། ངས་ཁྱོད་རྣམས་ཀྱི་ཤ་དེ་ཚེར་རྒོད་དང་སེ་བའི་ཚེར་མ་ཡིས་གཅད་པར་བྱའོ་ཞེས་སྨྲས་ནས།

༨ ཁོ་ཡུལ་དེ་ནས་ཕེ་ནུ་ཨེལ་དུ་སོང་ནས། དེ་དག་ལ་དེ་བཞིན་དུ་སྨྲས་པ་དང་། ཕེ་ནུ་ཨེལ་པ་རྣམས་ཀྱིས་ཁོ་ལ་སུ་ཀོད་པ་རྣམས་ཀྱིས་ལན་བཏབ་པ་ལྟར་ལན་བཏབ་བོ།

༩ དེར་ཁོས་ཕེ་ནུ་ཨེལ་གྱི་མི་རྣམས་ལ། ང་ཁམས་བདེ་བར་ཕྱིར་ལོག་པའི་ཚེ། ངས་མཁར་འདི་འཇིག་པར་བྱ་ཞེས་སྨྲས་སོ༎

༡༠ ཟེ་བཱ་དང་ཟལ་མུ་ནཱ་གཉིས་རང་གི་དམག་ཚོགས་དང་བཅས་ཀར་ཀོར་དུ་གནས་སོ། དེ་དག་གི་གྲངས་ནི། ཤར་ཕྱོགས་པའི་དམག་ཚོགས་ཐམས་ཅད་ལས་ལུས་པའི་མི་ནི་སྟོང་བཅོ་ལྔ་ཙམ་དང་། ཤི་བའི་གྲངས་ནི་མི་འབུམ་གཅིག་དང་སྟོང་ཉི་ཤུ་ཡོད་དེ། དེ་ཐམས་ཅད་ནི་རལ་གྲི་ཐོགས་མཁན་ལགས་སོ།

༡༡ དེ་ནས་གིད་ཡོན་་ནོ་བཱ་དང་ཡོག་བེ་ཧཱ་ཡི་ཤར་ཕྱོགས་ཀྱི་རྒྱ་ལམ་ལ་སོང་སྟེ། དམག་དཔུང་གིས་གཅང་པོ་མ་བྱས་པས། ཁོ་དམག་སྒར་ལ་འོངས་ནས། དེ་དག་འཕམ་པར་བྱས་སོ།

༡༢ ཟེ་བཱ་དང་ཟལ་མུ་ནཱ་བྲོས་ཀྱང་། ཁོས་དེ་དག་དེད་དེ། མིད་ཨན་པའི་རྒྱལ་པོ་ཟེ་བཱ་དང་ཟལ་མུ་ནཱ་གཉིས་བཟུང་ནས། དམག་ཚོགས་ཐམས་ཅད་ཐོར་དུ་བཅུག་གོ།

༡༣ ཉི་མ་མ་འཆར་བའི་དུས་སུ་ཧེ་རེས་ཀྱི་གྱེན་ན་ཡོ་ཨས་ཀྱི་བུ་གིད་ཡོན་དམག་ནས་ལོག་པ་དང་།

༡༤ སུ་ཀོད་པ་རྣམས་ནས་གཞོན་ནུ་ཞིག་བཟུང་ནས། དེ་ལ་དྲི་བ་འདྲིས་པ་དང་། དེས་ཁོའི་དོན་དུ་སུ་ཀོད་ཀྱི་གྲོང་དཔོན་དང་རྒན་མི་རྣམས་ཀྱི་མིང་བདུན་ཅུ་དོན་བདུན་ཡོད་པ་དེ་བཤད་དེ་བྲིས་སོ།

༡༥ དེ་ནས་སུ་ཀོད་པ་རྣམས་ཀྱི་མདུན་དུ་འོངས་ནས་དེ་དག་ལ། ལྟོས་ཤིག སྔོན་དུ་ཁྱོད་རྣམས་ཀྱིས་ང་ལ། ཐང་ཆད་པའི་མི་རྣམས་ལ་བག་ལེབ་སྦྱིན་པ་ལ། ཟེ་བཱ་དང་ཟལ་མུ་ནཱའི་ལག་པ་ཁྱོད་ཀྱི་དབང་དུ་ཡོད་དམ་འདྲིས་པ་དེ་ཚོ་ད་ལྟ་འདི་རུ་འདུག་ཅེས་སྨྲས་སོ།

༡༦ དེ་ནས་ཁོས་གྲོང་ཁྱེར་གྱི་རྒན་པོ་རྣམས་བཟུང་བ་དང་། ཚེ་རྒོད་དང་སེ་བའི་ཚེར་མ་བླང་སྟེ། སུ་ཀོད་པ་རྣམས་དེ་ཡིས་བཅུན་ཏོ།

༡༧ ཡང་ཁོས་ཕེ་ནུ་ཨེལ་གྱི་མཁར་བཤིག་ནས། གྲོང་ཁྱེར་གྱི་མི་རྣམས་བསད་དོ༎

༡༨ དེར་ཁོས་ཟེ་བཱ་དང་ཟལ་མུ་ནཱ་ལ། ཐ་བོར་དུ་ཁྱོད་གཉིས་ཀྱིས་བསད་པའི་མི་རྣམས་ག་འདྲ་ཡོད་པ་ཡིན་ཞེས་འདྲིས་པས། དེ་གཉིས་ཀྱིས་ལན་དུ། ཁོ་རྣམས་ཁྱེད་ལྟར་ཡོད་པ་ཡིན། མི་རེ་རེ་རྒྱལ་སྲས་ལྟར་ཡོད་པ་ཡིན་ཞུས་པས།

༡༩ ཁོ་ན་རེ། དེ་དག་ངའི་སྤུན་ཟླ་དང་ངའི་མ་ཡི་བུ་ཡོད་པ་ཡིན། ཡ་ཧོ་ཝཱ་གསོན་པོར་ངེས་པ་ལྟར། ཁྱོད་གཉིས་ཀྱིས་དེ་དག་གསོན་པོར་བཞག་པ་ཡིན་ན། ངས་ཁྱོད་གཉིས་མི་གསད་ཅེས་ཟེར་བ་དང་།

༢༠ ཁོས་རང་གི་སྔོན་སྐྱེས་ཡེ་ཐེར་ལ། ལོངས་ལ། དེ་གཉིས་སོད་ཟེར་ཀྱང་། གཞོན་ནུ་དེས་རང་གི་རལ་གྲི་མ་བཏོན། དེ་ཅིའི་ཕྱིར་ཞེ་ན། ཁོ་ད་དུང་ཕྲུ་གུ་ཡིན་པས་འཇིགས་སོ༎

༢༡ དེ་རུ་ཟེ་བཱ་དང་ཟལ་མུ་ནཱས་སྨྲས་པ། ཁྱོད་རང་ལོངས་ལ་ང་གཉིས་སོད་ཅིག ཅི་ལ་ཞེ་ན། སྐྱེས་པ་ཡིན་པ་ལྟར་ཁོའི་ཤེད་ཀྱང་ཡིན། དེའི་ཕྱིར་གིད་ཡོན་ལངས་ཏེ། ཟེ་བཱ་དང་ཟལ་མུ་ནཱ་བསད་དེ། དེ་གཉིས་ཀྱི་རྔ་མོང་རྣམས་ཀྱི་མཇིང་པར་ཡོད་པའི་རྒྱན་རྣམས་བླངས་སོ༎

༢༢ དེ་ནས་ཨིས་ར་ཨེལ་པ་རྣམས་ཀྱིས་གིད་ཡོན་ལ། ཁྱེད་ཀྱིས་བདག་ཅག་ལ་སྲིད་བྱོས་ཤིག ཁྱེད་རང་དང་ཁྱེད་ཀྱི་བུ་དང་བུའི་བུས་ཀྱང་དེ་ལྟར་བྱོས་ཤིག དེ་ཅིའི་ཕྱིར་ཞེ་ན། ཁྱེད་ཀྱིས་བདག་ཅག་མིད་ཨན་པའི་ལག་ནས་ཐར་དུ་བཅུག་པ་ཡིན།

༢༣ ཞེས་ཞུས་པའི་ལན་དུ་གིད་ཡོན་གྱིས་དེ་དག་ལ། ངས་ཁྱོད་ཅག་ལ་སྲིད་མི་བྱའི། ཡ་ཧོ་ཝཱས་ཁྱོད་ཅག་ལ་སྲིད་མཛད་པར་རུང་ངོ་ཞེས་སྨྲས་སོ།

༢༤ ཡང་གིད་ཡོན་གྱིས་དེ་དག་ལ་འདི་སྐད་དུ། ངས་ཁྱོད་ཅག་ལ་ཞུ་བ་ཞིག་འབུལ། ཁྱོད་ཅག་མི་རེ་རེས་བཅོམ་པའི་ཨ་ལོང་རྣམས་ང་ལ་བྱིན་ཅིག ཅི་ལ་ཞེ་ན། དེ་དག་ཨིས་མ་ཨེལ་པ་ཡིན་པས། དེ་དག་ལ་གསེར་གྱི་ཨ་ལོང་ཡོད་པ་ཡིན།

༢༥ དེར་དེ་དག་གིས། བདག་ཅག་དགའ་ཞིང་ཁྱེད་ལ་སྦྱིན་པར་བྱ། སྨྲས་ཤིང་གཟན་གོས་ཤིག་བཏིང་ནས། མི་རེ་རེས་རང་གི་བཅོམ་ནོར་གྱི་ཨ་ལོང་རྣམས་དེའི་ཁར་དབྱུགས་སོ།

༢༦ ཡང་ཟླ་བ་འདྲ་བའི་རྒྱན་རྣམས་དང་། རྣ་བ་ལ་བཏགས་པའི་རྒྱན་རྣམས་དང་། ལོང་ཟི་དམར་པོའི་གོས་མིད་ཨན་པའི་རྒྱལ་པོ་རྣམས་ཀྱིས་གྱོན་པ་དང་། དེ་དག་གི་རྔ་མོང་རྣམས་ཀྱི་མཇིང་པར་བཏགས་པའི་ཉག་ཐག་རྣམས་མ་གཏོགས་པར། ཁོས་གནོང་ཞིག་ཞུས་པའི་གསེར་གྱི་ཨ་ལོང་རྣམས་ཀྱི་སྐར་ཚད་ཤེ་ཀེལ་སྟོང་གཅིག་དང་བདུན་བརྒྱ་བྱུང་ངོ་།

༢༧ དེ་ནས་གིད་ཡོན་གྱིས་དེ་རྣམས་ནས་ཨེ་ཕོད་ཅིག་བཟོས་ནས། རང་གི་གྲོང་ཁྱེར་ཨོབ་རཱ་རུ་བཞག་སྟེ། ཨིས་ར་ཨེལ་ཐམས་ཅད་དེར་ཁོའི་རྗེས་སུ་སྤྱོད་ངན་བྱེད་མཁན་དུ་གྱུར་ནས། དེ་ནི་གིད་ཡོན་དང་ཁོ་རང་གི་བརྒྱུད་ཀྱི་ཕྱིར་རྙི་རུ་གྱུར་ཏོ༎

༢༨ དེ་ལྟར་མིད་ཨན་པ་རྣམས་ཨིས་ར་ཨེལ་གྱི་བུ་རྣམས་ཀྱི་མདུན་དུ་འཕམ་སྟེ། ཕྱིར་མགོ་མ་བཏེགས་སོ། ཡང་གིད་ཡོན་གྱི་ཚེའི་དུས་སུ་ལོ་བཞི་བཅུའི་བར་དུ་ཡུལ་དུ་ཞི་བདེ་བྱུང་ངོ་༎

༢༩ དེ་ནས་ཡོ་ཨས་ཀྱི་བུ་ཡེ་རུབ་བ་ཨཱལ་སོང་ནས། རང་གི་ཁང་པར་གནས་སོ།

༣༠ གིད་ཡོན་ལ་ཆུང་མ་མང་པོ་ཡོད་པས། རང་བུ་ཕྲུག་ཚོ་བདུན་ཅུ་ཁོ་ལ་ཡོད་པ་ཡིན།

༣༡ ཡང་ཁོའི་ལྐོག་གི་ཆུང་མ་སི་ཀེམ་དུ་གནས་པ་དེ་ལའང་བུ་ཞིག་སྐྱེས་པ་དང་། དེའི་མིང་ཨ་བི་མེ་ལེག་བཏགས་སོ།

༣༢ དེ་ནས་ཡོ་ཨས་ཀྱི་བུ་གིད་ཡོན་ཤིན་ཏུ་རྒས་ཏེ། ཚེ་འདས་ནས། ཨ་བི་ཨེས་རི་པ་རྣམས་ཀྱི་ཨོབ་རཱ་རུ་རང་གི་ཕའི་དུར་དུ་བཅུག་གོ།

༣༣ ཡང་འདི་ལྟར་བྱུང་། གིད་ཡོན་ནོངས་མ་ཐག་ཏུ། ཨིས་ར་ཨེལ་གྱི་བུ་རྣམས་སྤྱོད་པ་བསྲུང་ཏེ། བ་ཨཱལ་རྣམས་ཀྱི་རྗེས་སུ་ཕྱིན་ཏེ། སྡིག་པ་བྱས་ཏེ། བ་ཨཱལ་བེ་རེད་རང་གི་དཀོན་མཆོག་ཏུ་བྱས་སོ།

༣༤ ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་རང་གི་དཀོན་མཆོག་ཕྱོགས་བཞིའི་དགྲ་བོ་ཐམས་ཅད་ཀྱི་ལག་ནས་ཐར་བར་མཛད་མཁན་དེ་མ་དྲན་ཏོ།

༣༥ ཡེ་རུབ་བ་ཨཱལ་ལམ་གིད་ཡོན་གྱིས་ཨིས་ར་ཨེལ་པ་རྣམས་ལ་ཕན་ཐོགས་པའི་ལས་བྱས་པ་བཞིན་དུ། དེ་དག་གིས་ཁོའི་བརྒྱུད་ལ་དྲིན་མ་བགྱིས་སོ༎

༩

དེ་ནས་ཡེ་རུབ་བ་ཨཱལ་གྱི་བུ་ཨ་བི་མེ་ལེག་་སི་ཀེམ་དུ་ཁོ་རང་གི་མ་ཡི་སྤུན་རྣམས་ཀྱི་དྲུང་དུ་སོང་ནས། དེ་དག་དང་ཁོའི་མ་ཡི་བརྒྱུད་ཚང་མ་དང་གཏམ་བྱས་ཏེ། དེ་དག་ལ།

༢ ཁྱོད་རྣམས་ཀྱིས་སི་ཀེམ་གྱི་མི་ཀུན་གྱི་རྣ་བར་འདི་ལྟར་འདྲི་བར་དགོས། ཡེ་རུབ་བ་ཨཱལ་གྱི་བུ་བདུན་ཅུ་ཡོད་པ་ཐམས་ཅད་ཀྱིས་ཁྱོད་ཅག་ལ་དབང་བྱེད་རུང་ངམ། གཅིག་གིས་དབང་བྱེད་རུང་། དེ་གཉིས་ཀྱི་བར་ལ་ལེགས་པ་གང་ཡིན་སྨྲོས་ཤིག ང་ནི་ཁྱོད་རྣམས་ཀྱི་རུས་པ་དང་ཤ་ཡིན་པ་དེ་ཡང་ཡིད་དུ་ཞོག་ཅིག་ཅེས་སྨྲས་པས།

༣ ཁོའི་མ་ཡི་སྤུན་རྣམས་ཀྱིས་ཁོའི་དོན་དུ་གཏམ་དེ་དག་སི་ཀེམ་པ་རྣམས་ཀྱི་རྣ་བར་སྨྲས་པས། དེ་དག་གི་སྙིང་ཨ་བི་མེ་ལེག་གི་རྗེས་སུ་འབྲང་བར་འདོད་དོ། དེ་ཅིའི་ཕྱིར་ཞེ་ན། དེ་དག་གིས་ཁོ་ནི་ངེད་ཀྱི་སྤུན་ཡིན་ཞེས་སྨྲས་སོ།

༤ ཡང་དེ་དག་གིས་བ་ཨཱལ་བེ་རིད་ཀྱི་མཆོད་ཁང་ནས་ཁོ་ལ་དངུལ་བདུན་ཅུ་བཏད་ནས། དངུལ་དེའི་སྒོ་ནས་ཨ་བི་མེ་ལེག་གིས་མི་ཡ་མེད་དང་ངན་པ་མང་པོ་ལ་གླ་བཏང་ནས། དེ་རྣམས་ཁོའི་རྗེས་སུ་འབྲངས་སོ།

༥ དེ་ནས་ཁོ་ཨོབ་རཱ་རུ་རང་གི་ཕའི་ཕོ་བྲང་དུ་སོང་བ་དང་། ཡེ་རུབ་བ་ཨཱལ་གྱི་བུ་བདུན་ཅུ་ཁོ་རང་གི་སྤུན་ཡིན་པ་རྣམས་རྡོ་གཅིག་གི་སྒང་ལ་བསད་དོ། ཡེ་རུབ་བ་ཨཱལ་གྱི་བུ་ལོ་ཆུང་ཡོ་ཐམ་དེ་ནི་ཡིབ་སྟེ་བསྡད་པས། མ་ཤི་བར་ལུས་སོ།

༦ དེ་ནས་སི་ཀེམ་པ་དང་མིལ་ལཱོ་རུ་གནས་པ་ཐམས་ཅད་འཛོམ་སྟེ་སོང་ནས། སི་ཀེམ་ན་ཡོད་པའི་བེ་ཤིང་གི་འོག་ཏུ་ཨ་བི་མེ་ལེག་ནི་རྒྱལ་པོར་བསྐོས་སོ༎

༧ མི་རྣམས་ཀྱིས་དེ་ལྟར་ཡོ་ཐམ་ལ་བཤད་པས་ཁོ་གེ་རི་ཟིམ་གྱི་རིའི་རྩེ་ལ་སོང་ནས། ལངས་ནས། སྐད་དྲག་པོས་བོས་ཏེ། དེ་དག་ལ་འདི་སྐད་དུ།

༨ ཀྱེ་སི་ཀེམ་པ་རྣམས། དཀོན་མཆོག་གིས་ཁྱོད་ཅག་ལ་གསན་པའི་ཕྱིར་ང་ལ་ཉོན་ཅིག དུས་ནམ་ཞིག་གི་ཚེ། ཤིང་རྣམས་ཀྱིས་རང་གི་སྟེང་དུ་རྒྱལ་པོ་ཞིག་སྐོ་བར་བྱུག་པ་འབྱུག་ཏུ་སོང་སྟེ། དེ་དག་གིས་ཁ་སྐྱུར་པོའི་ཤིང་ལ། ཁྱོད་ཀྱིས་བདག་ཅག་ལ་སྲིད་བྱོས་ཤིག ཅེས་ཞུས་པས།

༩ ཁ་སྐྱུར་པོའི་ཤིང་གིས་དེ་དག་ལ། ལྷ་དང་མི་རྣམས་ཀྱིས་ང་ལ་ང་རང་གི་མར་བཅུད་ཀྱི་དོན་དུ་བཀུར་སྟི་བྱེད། དེ་ནི་ངས་སྤང་སྟེ། ཤིང་རྣམས་ལ་སྲིད་བྱའམ། ཞེས་སྨྲས་པས།

༡༠ ཤིང་རྣམས་ཀྱིས་སེ་ཡབ་ཤིང་ལ། ཤོག་དང་། བདག་ཅག་ལ་སྲིད་བྱོས་ཤིག་ཅེས་ཞུས་སོ།

༡༡ འོན་ཀྱང་སེ་ཡབ་ཀྱིས་དེ་དག་ལ། ངས་རང་གི་མངར་དང་འབྲས་བུ་བཟང་པོ་དེ་སྤངས་ཏེ། ཤིང་རྣམས་ལ་སྲིད་བྱེད་དུ་འགྲོའམ། ཟེར་ནས།

༡༢ ཤིང་རྣམས་ཀྱིས་རྒུན་ཤིང་ལ། ཤོག་དང་། བདག་ཅག་ལ་དབང་གྱིས་ཤིག་ཞུས་པས།

༡༣ རྒུན་ཤིང་གིས་དེ་དག་ལ། ངས་རང་གི་རྒུན་ཆང་ལྷ་དང་མི་རྣམས་དགའ་བར་བྱེད་པ་དེ་སྤངས་ནས། ཤིང་རྣམས་ལ་དབང་བྱེད་དུ་འགྲོའམ། ཞེས་སྨྲས་སོ།

༡༤ དེར་ཤིང་རྣམས་ཀྱིས་ཚེར་མ་ལ། ཤོག་དང་། བདག་ཅག་ལ་དབང་གིས་ཤིག་བྱས་པས།

༡༥ ཚེར་མས་ཤིང་རྣམས་ལ། གལ་ཏེ་ཁྱོད་ཅག་གིས་ཐེ་ཚོམ་མེད་པར་ང་རྒྱལ་པོར་སྐོ་བར་དགའ་ན། ཤོག་ལ། ངའི་བསིལ་གྲིབ་ལ་སྡོད་ཅིག དེ་མིན། ཚེར་མ་ནས་མེ་འཐོན་ནས། ལི་བ་ནོན་གྱི་ཤུག་ཤིང་རྣམས་འཚིག་པར་འགྱུར་རོ་ཞེས་སྨྲས་སོ༎

༡༦ ད་ལྟ་ཁྱོད་ཅག་གིས་ཨ་བི་མེ་ལེག་རྒྱལ་པོ་རུ་བཀུར། ཡེ་རུབ་བ་ཨཱལ་གྱི་ལག་པའི་སྒོ་ནས་ཁྱོད་ཅག་གི་དོན་དུ་ཕྲིན་ལས་མཛད་པའི་ལན་དུ། ཁྱོད་ཅག་གིས་ཁོ་རང་དང་ཁོའི་བརྒྱུད་ལ་ལས་བཟང་པོ་བྱས་པ་ཡིན་ན་ལེགས་སོ།

༡༧ ཅིའི་ཕྱིར་ཞེ་ན། ངའི་ཕས་ཁྱོད་ཅག་གི་ཆེད་དུ་འཐབ་འཛིང་བྱས་ཏེ། རང་གི་སྲོག་དང་བསྡོས་ཏེ། ཁྱོད་ཅག་མིད་ཨན་པའི་ལག་ནས་ཐར་དུ་བཅུག་གོ།

༡༨ དེ་རིང་ཁྱོད་ཅག་ངའི་ཕའི་བརྒྱུད་ཀྱི་ཐོག་ཏུ་དགྲར་ལངས་ཏེ། ཁོའི་བུ་བདུན་ཅུ་རྡོ་གཅིག་གི་སྒང་ལ་བསད་ནས། ཁོའི་གཡོག་མོའི་བུ་ཨ་བི་མེ་ལེག་ཁྱོད་ཅག་གི་སྤུན་ཡིན་པ་དེ་སི་ཀེམ་པའི་རྒྱལ་པོར་བསྐོས་པ་ཡིན།

༡༩ གལ་ཏེ་ཁྱོད་ཅག་གིས་དེ་རིང་གི་ཉིན་པར་ཡེ་རུབ་བ་ཨཱལ་དང་ཁོའི་བརྒྱུད་ལ་བདེན་པ་དང་དྲང་པོའི་སྤྱོད་ཚུལ་བཞིན་དུ་བྱས་པ་ཡིན་ན། ཁྱོད་ཅག་ཨ་བི་མེ་ལེག་ལ་དགའ་སྟེ། ཁོ་ཡང་ཁྱོད་ཅག་ལ་དགའ་བར་གྱུར་ཅིག

༢༠ དེ་ལྟར་མིན་ན། ཨ་བི་མེ་ལེག་ནས་མེ་ཞིག་འཐོན་ཏེ། སི་ཀེམ་པ་དང་མིལ་ལཱོ་རུ་གནས་པ་རྣམས་འཚིག་པར་གྱུར་ཅིག ཡང་སི་ཀེམ་པ་དང་མིལ་ལཱོ་རུ་གནས་པ་རྣམས་ནས་མེ་ཞིག་འཐོན་ཏེ། ཨ་བི་མེ་ལེག་འཚིག་པར་གྱུར་ཅིག་ཅེས་སྨྲས་སོ།

༢༡ དེ་ནས་ཡོ་ཐམ་རྒྱུགས་ཤིང་བྲོས་ཏེ། བེ་ཨེར་དུ་སོང་ནས། རང་གི་སྤུན་ཨ་བི་མེ་ལེག་ལ་འཇིག་སྟེ་དེར་གནས་སོ༎

༢༢ ཨ་བི་མེ་ལེག་གིས་ཨིས་ར་ཨེལ་པ་རྣམས་ལ་ལོ་གསུམ་གྱི་བར་དུ་སྲིད་བྱས་པའི་ཚེ།

༢༣ དཀོན་མཆོག་གིས་ཨ་བི་མེ་ལེག་དང་སི་ཀེམ་པའི་བར་ལ་འཐབ་འཛིང་བྱེད་པའི་འདྲེ་ཞིག་མངགས་པས། སི་ཀེམ་པ་རྣམས་ཀྱིས་ཨ་བི་མེ་ལེག་ལ་སྡང་པོ་བྱས།

༢༤ དེ་ཅིའི་ཕྱིར་ཞེ་ན། ཡེ་རུབ་བ་ཨཱལ་གྱི་བུ་བདུན་ཅུ་ལ་ལས་ངན་གྱི་ལན་གཏོང་བ་དང་། དེ་དག་གི་ཁྲག་ནི་དེ་དག་བསད་པའི་སྤུན་ཨ་བི་མེ་ལེག་དང་། ཁོ་ལ་རང་གི་སྤུན་རྣམས་གསོད་དུ་གྲོག་བྱེད་པའི་སི་ཀེམ་པ་ཀུན་གྱི་ཐོག་ཏུ་འབེབས་པའི་ཕྱིར་རོ།

༢༥ དེ་ནས་སི་ཀེམ་པ་ཀུན་གྱིས་ཁོའི་ཕྱིར་རི་རྣམས་ཀྱི་མགོ་ལ་འཕྲོག་བཅོམ་བྱེད་མཁན་བཞག་སྟེ། དེ་དག་གིས་ལམ་དེ་ལ་འགྲུལ་བ་ཐམས་ཅད་བཅོམ་མོ། དེ་ལྟ་བུའི་ལོན་ཨ་བི་མེ་ལེག་གིས་ཐོས་སོ༎

༢༦ ཡང་ཨེ་བེད་ཀྱི་བུ་ག་ཨལ་རང་གི་སྤུན་རྣམས་དང་བཅས་འོང་སྟེ། སི་ཀེམ་གྱི་ཕྱོགས་སུ་ཕྱིན་པ་དང་། སི་ཀེམ་པ་རྣམས་ཀྱིས་དེ་ལ་བློ་གཏད་བྱས་སོ།

༢༧ དེར་དེ་དག་ཀླུངས་སུ་སོང་ནས། རྒུན་ཚལ་ནས་འབྲས་བུ་བསྒྲུག་སྟེ། རྒུན་འབྲུམ་རྫིས་པ་དང་སྐྱིད་པོ་བྱས། ཡང་རང་གི་ལྷ་ཁང་དུ་སོང་ནས། ཟོས་ཤིང་བཏུང་སྟེ་ཨ་བི་མེ་ལེག་ལ་དམོད་པ་བཏབ་བོ།

༢༨ དེ་ནས་ཨེ་བེད་ཀྱི་བུ་ག་ཨལ་གྱིས། ཨ་བི་མེ་ལེག་སུ་ཡིན། སི་ཀེམ་ཅི་ཡིན། ངེད་ཀྱིས་ཁོ་ལ་གཡོག་བྱའམ། ཁོ་ཡེ་རུབ་བ་ཨཱལ་གྱི་བུ་མ་ཡིན་ནམ། ཟེ་བུལ་ནི་ཁོའི་ངོ་ཚབ་མ་ཡིན་ནམ། ཁྱོད་རྣམས་ཀྱིས་སི་ཀེམ་གྱི་ཕ་ཧ་མོར་གྱི་མི་རྣམས་ཀྱི་གཡོག་བྱོས་ཤིག ངེད་ཀྱིས་ཁོའི་གཡོག་ཅིའི་ཕྱིར་བྱ།

༢༩ དཀོན་མཆོག་གིས་མི་འདི་དག་ངའི་ལག་ཏུ་གནང་བ་ཡིན་ན། ངས་ཨ་བི་མེ་ལེག་བཏོན་པར་དགའ། དེ་ནས་ངས་ཨ་བི་མེ་ལེག་ལ། ཁྱོད་ཀྱི་དམག་མི་མང་དུ་བཏང་ནས་འཐོན་ཤོག་ཅེས་སྨྲ་བར་དགའོ། ཞེས་སྨྲས་སོ༎

༣༠ དེར་གྲོང་ཁྱེར་གྱི་དཔོན་པོ་ཟེ་བུལ་གྱིས་ཨེ་བེད་ཀྱི་བུ་ག་ཨལ་གྱི་གཏམ་ཐོས་པའི་ཚེ་ཁྲོས་པ་དང་།

༣༡ ལྐོག་ཏུ་ཨ་བི་མེ་ལེག་གི་མདུན་དུ་ཕོ་ཉ་བཏང་སྟེ་དེ་ལ། ལྟོས་ཤིག ཨེ་བེད་ཀྱི་བུ་ག་ཨལ་དང་དེའི་སྤུན་རྣམས་སི་ཀེམ་དུ་འོང་སྟེ། དེ་དག་གིས་ཁྱེད་ཀྱི་ཕྱིར་གྲོང་ཁྱེར་དེ་བཙན་པོ་བྱེད།

༣༢ དེ་བས་ན་ཁྱེད་རང་དང་། ཁྱེད་ཀྱི་དྲུང་དུ་ཡོད་པའི་མི་རྣམས་མཚན་མོར་ལངས་ཏེ། ཞིང་གི་དཀྱིལ་དུ་འཇབས་ཏེ་སྡོད།

༣༣ སྔ་དྲོ་ཉི་མ་ཤར་བ་དང་། ཁྱེད་སྔ་གསར་ལངས་ནས། གྲོང་ཁྱེར་ལ་འབྱོར་བར་བྱོས་ཤིག ཁོ་རང་དང་ཁོ་དང་མཉམ་དུ་ཡོད་པ་རྣམས་ཁྱེད་ལ་འཐབ་འཛིང་བྱེད་དུ་འོང་བའི་ཚེ། ཁྱེད་ཀྱིས་དེ་དག་ལ་གང་འོས་པ་དེ་གྱིས་ཤིག་ཅེས་བསྐུལ་ཏོ༎

༣༤ དེ་ནས་ཨ་བི་མེ་ལེག་དང་། ཁོ་དང་མཉམ་དུ་ཡོད་པ་ཐམས་ཅད་མཚན་མོར་ལངས་ཏེ། ཚོ་བཞི་བྱས་ནས། སི་ཀེམ་གྱི་དོན་དུ་འཇབས་ཏེ་བསྡད་དོ།

༣༥ དེ་ནས་ཨེ་བེད་ཀྱི་བུ་ག་ཨལ་ཕྱི་ལོགས་སུ་འཐོན་ནས། གྲོང་ཁྱེར་གྱི་རྒྱལ་སྒོའི་འགྲམ་དུ་ལངས་བསྡད་པས། ཨ་བི་མེ་ལེག་དང་ཁོ་དང་མཉམ་དུ་ཡོད་པའི་མི་རྣམས་འཇབས་ས་ནས་ལངས་སོ།

༣༦ ག་ཨལ་གྱིས་མི་ཚོགས་མཐོང་བའི་ཚེ་ཟེ་བུལ་ལ། ལྟོས་དང་། རི་རྣམས་ཀྱི་རྩེ་ནས་མི་རྣམས་འོང་ངོ་། སྨྲས་པའི་ལན་དུ་ཟེ་བུལ་གྱིས་དེ་ལ། ཁྱེད་ཀྱིས་རི་རྣམས་ཀྱི་གྲིབ་མ་མི་རྣམས་དང་འདྲ་བ་མཐོང་ངོ་ཅེས་སྨྲས་སོ།

༣༧ སླར་ཡང་ག་ཨལ་གྱིས། ལྟོས་དང་། མི་རྣམས་ཡུལ་གྱི་དཀྱིལ་ནས་བབ་སྟེ་འོང་། ཚོ་གཅིག་ནི་མེ་ཨོ་ནེ་ནིམ་༼བོད་སྐད་དུ་འབའ་བོ༽འི་བེ་ཤིང་གི་ཕྱོགས་ནས་འོང་ཞེས་སྨྲས་པས།

༣༨ ཟེ་བུལ་གྱིས་ཁོ་ལ། ད་ཁྱོད་ཀྱིས་ཨ་བི་མེ་ལེག་སུ་ཡིན། ངེད་ཀྱིས་ཁོའི་གཡོག་བྱེད་པར་རུང་ངམ་སྨྲས་པའི་ཁ་དེ་གང་ཡོད། ཁྱོད་ཀྱིས་སྡང་བའི་མི་རྣམས་འདི་མ་ཡིན་ནམ།

༣༩ ད་འཐོན་ཏེ་ཁོ་རྣམས་དང་དམག་རྒྱོབ་ཅིག་ཅེས་བསྐུལ་བས། ག་ཨལ་གྱིས་སི་ཀེམ་པ་རྣམས་ཀྱི་དམག་དཔོན་བྱས་ཏེ། ཕྱི་ལོག་ཏུ་འཐོན་ནས། ཨ་བི་མེ་ལེག་དང་འཐབ་འཛིང་བྱས་ཏེ།

༤༠ ཨ་བི་མེ་ལེག་གིས་ཁོ་ལ་དེད་པ་ལས། ཁོ་འབྲོས་ཏེ། རྒྱལ་སྒོའི་འགྲམ་དུ་མི་བསད་པ་དང་སྣད་པོ་མང་པོ་གྱེལ་ཏོ།

༤༡ ཡང་ཨ་བི་མེ་ལེག་་ཨ་རུ་མཱ་ལ་གནས་པ་དང་། ཟེ་བུལ་གྱིས་ག་ཨལ་དང་དེའི་སྤུན་རྣམས་སི་ཀེམ་དུ་མི་གནས་པར་ཕྱི་ལ་བཏོན་ནོ༎

༤༢ ཡང་དེའི་སང་ཉིན་མི་རྣམས་ཐང་དུ་འཐོན་པ་དང་། ཨ་བི་མེ་ལེག་གིས་དེ་ཐོས་པས།

༤༣ ཁོས་མི་རྣམས་ཁྲིད་ནས། ཚོ་གསུམ་དུ་བགོས་ཏེ། ཐང་དུ་འཇབས་བསྡད་དེ་བསྒུགས། དེ་ནས་ཁོས་མི་རྣམས་གྲོང་ཁྱེར་ནས་འཐོན་པར་མཐོང་སྟེ། ཁོ་འཐབ་འཛིང་བྱེད་དུ་ལངས་ནས། དེ་དག་ལ་འཐབ་སྟེ།

༤༤ ཨ་བི་མེ་ལེག་རང་དང་དེ་དང་བཅས་ཡོད་པའི་དམག་དཔུང་ནི་མདུན་དུ་འཚང་སྟེ། གྲོང་ཁྱེར་གྱི་རྒྱལ་སྒོའི་འགྲམ་དུ་ལངས་བསྡད་པ་ལས། དམག་དཔུང་གཞན་གཉིས་པོ་དེ་ཞིང་ལ་ཡོད་པའི་མི་རྣམས་ཀྱི་ཐོག་ཏུ་ལངས་ཏེ། དེ་དག་བསད་དོ།

༤༥ ཉིན་དེ་ལ་ཨ་བི་མེ་ལེག་གིས་ཉིན་གང་གྲོང་ཁྱེར་ལ་འཐབ་འཛིང་བྱས་ཏེ་བཟུང་ངོ་། དེའི་ནང་ན་ཡོད་པ་རྣམས་བསད་ནས་གྲོང་ཁྱེར་དེ་ཁྲེ་གཏོར་བྱས་ནས། དེ་ལ་ཚྭ་བཏབ་བོ༎

༤༦ སི་ཀེམ་གྱི་རྫོང་གི་མི་ཐམས་ཅད་ཀྱིས་དེ་ལྟ་བུའི་གནས་ཚུལ་ཐོས་པའི་ཚེ། བ་ཨཱལ་བེ་རིད་ཀྱི་ལྷ་ཁང་གི་མཁར་ནང་ཞིག་ཏུ་ཞུགས།

༤༧ དེ་ནས་ཨ་བི་མེ་ལེག་ལ། སི་ཀེམ་གྱི་རྫོང་གི་མི་ཐམས་ཅད་དེ་རུ་འཛོམ་ཞེས་སྨྲས་པས།

༤༨ ཨ་བི་མེ་ལེག་དང་། ཁོ་རང་དང་བཅས་ཡོད་པའི་མི་ཐམས་ཅད་རི་ཙལ་མོན་ལ་འཛེག་སྟེ། ཨ་བི་མེ་ལེག་གིས་ལག་ཏུ་སྟ་གྲི་ཞིག་བླངས་ནས། ཤིང་རྣམས་ལས་ཡལ་ག་ཅིག་བཅད་དེ་བླང་ནས། དཔུང་པ་ལ་བཞག ཡང་རང་དང་མཉམ་དུ་ཡོད་པའི་མི་རྣམས་ལ། ཁྱོད་རྣམས་ཀྱིས་ངས་ཅི་བྱེད་པར་མཐོང་བ་དེ་བཞིན་དུ་མྱུར་དུ་གྱིས་ཤིག་ཅེས་བསྐུལ་བས།

༤༩ མི་ཐམས་ཅད་ཀྱིས་ཀྱང་རང་རང་གི་ཕྱིར་ཡལ་ག་བཅད་ནས། ཨ་བི་མེ་ལེག་གི་རྗེས་སུ་ཕྱིན་ཏེ། དེ་རྣམས་མཁར་གྱི་སྒང་ལ་བཞག་ནས་མེ་བརྒྱབས་སོ། དེ་ལྟར་སི་ཀེམ་གྱི་མཁར་གྱི་སྐྱེས་པ་དང་བུད་མེད་ཐམས་ཅད་སྡོམ་མི་སྟོང་གཅིག་ཙམ་ཤིའོ༎

༥༠ དེ་ནས་ཨ་བི་མེ་ལེག་་ཐེ་བེས་སུ་ཕྱིན་ནས། ཐེ་བེས་ཀྱི་མདུན་དུ་དམག་སྒར་རྒྱབ་ཅིང་ས་བཟུང་ངོ་།

༥༡ འོན་ཀྱང་གྲོང་ཁྱེར་གྱི་ནང་ཁུག་ཏུ་མཁར་བཙན་པོ་ཞིག་ཡོད་པས། དེའི་ནང་དུ་སྐྱེས་པ་དང་བུད་མེད་དང་གྲོང་ཁྱེར་པ་ཐམས་ཅད་བྲོས་ནས། སྒོ་རྒྱབས་ནས། མཁར་གྱི་ཐོག་ཏུ་འཛེག་སྟེ་བསྡད་དོ།

༥༢ དེ་ནས་ཨ་བི་མེ་ལེག་མཁར་ལ་འོངས་ཏེ། དེ་ལ་འཐབ་འཛིང་བྱས་ནས། མཁར་གྱི་སྒོའི་རྩར་མེ་རྒྱག་ཏུ་འོངས་པས།

༥༣ བུད་མེད་གཅིག་གིས་རང་ཐག་གི་རྡོ་ཞིག་ཨ་བི་མེ་ལེག་གི་མགོ་ཡི་སྒང་ལ་དབྱུག་སྟེ། ཁོའི་མགོ་རུས་བཅག

༥༤ དེར་ཁོས་རང་གི་ཁྲབ་འཁུར་བའི་གཞོན་ནུ་ལ་མྱུར་དུ་བོས་ཤིང་དེ་ལ། ཁྱོད་ཀྱིས་རལ་གྲི་བཏོན་ནས་ང་སོད། དེ་མིན། མི་རྣམས་ཀྱིས་ང་བུད་མེད་གཅིག་གིས་བསད་པ་ཡིན་ཟེར་བར་བྱ་སྨྲས་སོ། དེ་ནས་གཞོན་ནུ་དེས་ཁོ་ལ་རལ་གྲི་བཙུགས་པས་ཁོ་ཚེ་འདས་སོ།

༥༥ ཨིས་ར་ཨེལ་པ་རྣམས་ཀྱིས་ཨ་བི་མེ་ལེག་ཚེ་འདས་པར་མཐོང་བས། དེ་དག་རང་རང་གི་གནས་སུ་ལོག་གོ།

༥༦ དེ་ལྟར་དཀོན་མཆོག་གིས་ཨ་བི་མེ་ལེག་གིས་བྱས་པའི་ངན་པ་དེ་ཟློག་པར་མཛད་དོ། དེ་ཅིའི་ཕྱིར་ཞེ་ན། ཁོས་རང་གི་སྤུན་བདུན་ཅུ་བསད་དེ། རང་གི་ཕ་ལ་ངན་པ་བྱས་སོ།

༥༧ སི་ཀེམ་གྱི་མི་རྣམས་ཀྱིས་བྱས་པའི་ངན་པ་ཐམས་ཅད་དཀོན་མཆོག་གིས་དེ་དག་གི་མགོ་ལ་ཕབ་པར་མཛད་དེ། ཡེ་རུབ་བ་ཨཱལ་གྱི་བུ་ཡོ་ཐམ་གྱི་དམོད་པ་དེ་ནི་དེ་དག་གི་མགོ་ལ་བབས་སོ༎

༡༠

ཡང་ཨ་བི་མེ་ལེག་གི་རྗེས་སུ་ཨི་ས་གར་པ་དོ་དོའི་ཚ་བོ། ཕུ་ཨ་ཡི་བུ་ཐོ་ལཱ་ནི་ཨིས་ར་ཨེལ་པ་རྣམས་ལ་སྐྱབས་བྱེད་དུ་བྱུང་ངོ་། དེ་ནི་ཨེབ་ར་ཨིམ་གྱི་རིའི་ཤ་མིར་དུ་གནས་ཏེ།

༢ ཨིས་ར་ཨེལ་ལ་ལོ་ཉེར་གསུམ་གྱི་བར་དུ་ཞལ་ཆེ་བཅད་དེ། ཚེ་འདས་ནས་ཤ་མིར་དུ་བསྐུངས་སོ༎

༣ ཡང་དེའི་རྗེས་སུ་གིལ་ཨད་པ་ཡ་ཨིར་བྱུང་ནས། ཨིས་ར་ཨེལ་ལ་ལོ་ཉེར་གཉིས་ཀྱི་བར་དུ་ཞལ་ཆེ་བཅད་དོ།

༤ དེ་ལ་བུ་སུམ་ཅུ་ཡོད་དེ་བོང་ཕྲུག་སུམ་ཅུའི་ཁར་ཞོན་པ་དང་། དེ་དག་ལ་གྲོང་ཁྱེར་སུམ་ཅུ་ཡོད་པ་ཡིན། དེ་རྣམས་གིལ་ཨད་ཡུལ་ན་འདུག་སྟེ། དེ་རིང་གི་བར་དུ་དེ་དག་གི་མིང་ནི་ཡ་ཨིར་གྱི་ཡུལ་ཚོ་རྣམས་ཟེར་རོ།

༥ ཡ་ཨིར་གྲོངས་ནས། ཀ་མོན་དུ་བསྐུངས་སོ༎

༦ དེ་ནས་ཡང་སྐྱར་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱའི་སྤྱན་སྔར་སྤྱོད་པ་ངན་པ་སྤྱད་དེ། བ་ཨ་ལིམ་དང་ཨས་ཐཱ་རོད་དང་ཨ་རམ་གྱི་ལྷ་རྣམས་དང་། ཚི་དོན་གྱི་ལྷ་རྣམས་དང་། ཨམ་མོན་པའི་ལྷ་རྣམས་དང་། ཕེ་ལེ་ཤེད་པའི་ལྷ་རྣམས་ལ་བརྟེན་ཅིང་། ཡ་ཧོ་ཝཱ་སྤངས་ནས། ཁོང་ལ་བསྙེན་བཀུར་མ་བྱས་སོ།

༧ དེ་ནས་ཡ་ཧོ་ཝཱའི་ཐུགས་ཁྲོ་ཨིས་ར་ཨེལ་ལ་འབར་ནས། ཁོང་གིས་དེ་དག་ཕེ་ལེ་ཤེད་པའི་ལག་པ་དང་ཨམ་མོན་པའི་ལག་ཏུ་བཙོངས་སོ།

༨ ལོ་དེ་ནས་བཟུང་སྟེ། ལོ་བཅོ་བརྒྱད་ཀྱི་བར་དུ་དེ་དག་གིས་ཨིས་ར་ཨེལ་གྱི་བུ་རྣམས་ལ་སྡང་ཞིང་སྡུག་པོ་བཏང་ངོ་། དེ་ག་རུ་བྱུང་ཟེར་ན། གིལ་ཨད་ན་ཡོད་པའི་ཨ་མོར་པའི་ཡུལ་དང་ཡོར་དན་གྱི་ཕ་རོལ་དུ་གནས་པའི་ཨིས་ར་ཨེལ་གྱི་བུ་ཐམས་ཅད་ལ་དེ་ལྟར་བྱུང་ངོ་།

༩ དེ་མ་ཟད་ཨམ་མོན་གྱི་བུ་རྣམས་ནི་ཡ་ཧུ་དཱ་དང་། བེན་ཡ་མིན་དང་། ཨེབ་ར་ཨིམ་གྱི་བརྒྱུད་ལ་འཐབ་འཛིང་བྱེད་དུ་ཡོར་དན་བརྒལ་བས། ཨིས་ར་ཨེལ་ལ་སྡུག་བསྔལ་མང་པོ་བྱུང་ངོ་༎

༡༠ དེ་རུ་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ལ་འོ་དོད་འབོད་ཅིང་ཁོང་ལ། བདག་ཅག་གིས་ཁྱེད་ཀྱི་དྲུང་དུ་སྡིག་པ་བྱས་ཏེ། རང་གི་དཀོན་མཆོག་སྤངས་ནས། བ་ཨ་ལིམ་ལ་བརྟེན་པ་ཡིན་ཞུས་པས།

༡༡ ཡ་ཧོ་ཝཱས་ཨིས་ར་ཨེལ་གྱི་བུ་རྣམས་ལ། ངས་ཁྱོད་ཅག་མི་སེར་པ་རྣམས་དང་། ཨ་མོར་པ་རྣམས་དང་། ཨམ་མོན་གྱི་བུ་རྣམས་དང་། ཕེ་ལེ་ཤེད་པ་རྣམས་ཀྱི་ལག་ནས་ཐར་བར་མ་བྱས་སམ།

༡༢ ཡང་ཚི་དོན་པ་རྣམས་དང་། ཨ་མ་ལེག་པ་རྣམས་དང་། མ་ཨོན་པ་རྣམས་ཀྱིས་ཁྱོད་ཅག་ལ་སྡུག་པོ་བཏང་བའི་ཚེ། ཁྱོད་ཅག་གིས་ང་ལ་བོས་པས། ངས་ཁྱོད་ཅག་དེ་དག་གི་ལག་ནས་ཐར་དུ་བཅུག་པ་ཡིན།

༡༣ ད་དུང་ཡང་ཁྱོད་ཅག་གིས་ང་སྤང་སྟེ། ལྷ་གཞན་དག་ལ་རྟེན་པ་ཡིན། དེའི་ཕྱིར་ངས་ཁྱོད་ཅག་ལ་ད་ཕྱིན་ཆད་སྐྱབས་མི་བྱ།

༡༤ ད་སོང་ལ། ཁྱོད་ཅག་གིས་འདམས་པའི་ལྷ་རྣམས་ནས་སྐྱབས་ཚོལ་ཞིག དེ་དག་གིས་ཁྱོད་ཅག་གི་སྡུག་པོའི་དུས་སུ་སྐྱབས་བྱེད་པར་རུང་ངོ་།

༡༥ དེ་ནས་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ལ། བདག་ཅག་གིས་སྡིག་པ་བྱས་པས། ཁྱེད་ཀྱི་ཐུགས་ལ་གང་ལེགས་པ་བཞིན་བདག་ཅག་ལ་མཛོད། དེ་རིང་གཅིག་པོ་བདག་ཅག་ལ་སྐྱབས་མཛོད་ཅིག་ཅེས་ཞུས་སོ།

༡༦ དེ་རུ་དེ་དག་གིས་ཕྱི་པའི་ལྷ་རྣམས་རང་གི་ཁྲོད་ནས་སྤངས་ནས། ཡ་ཧོ་ཝཱ་ལ་བརྟེན་པས། ཁོང་གི་ཐུགས་ཨིས་ར་ཨེལ་པའི་སྡུག་བསྔལ་གྱི་ཕྱིར་ཁྲུགས་སོ༎

༡༧ དེའི་ཕྱིར་ཨམ་མོན་གྱི་བུ་རྣམས་འདུས་ཏེ་གིལ་ཨད་དུ་གུར་ཕུབ་པ་དང་། ཨིས་ར་ཨེལ་གྱི་བུ་རྣམས་ཀྱང་འདུས་ཏེ་མིས་པཱ་རུ་གུར་ཕུབ་བོ།

༡༨ དེ་ནས་གིལ་ཨད་པ་དང་། དེ་དག་གི་རྗེ་བོ་རྣམས་ཀྱིས་གཅིག་གིས་གཅིག་ལ་འདི་སྐད་དུ། ཨམ་མོན་གྱི་བུ་རྣམས་ལ་འཐབ་འཛིང་བྱེད་པར་བརྩམས་པའི་མི་དེ་སུ་ཡིན། ཁོ་ནི་གིལ་ཨད་ཀྱི་ཡུལ་པ་ཐམས་ཅད་ཀྱི་དཔོན་པོར་འགྱུར་བར་རུང་ངོ་ཞེས་སྨྲས་སོ༎

༡༡

གིལ་ཨད་པ་ཡེབ་ཐཱ་ནི་མི་རྩལ་ཅན་ཞིག་ཡིན་ཀྱང་། སྨད་ཚོང་མ་ཞིག་གི་བུ་དང་། དེའི་ཕ་ནི་གིལ་ཨད་ཡོད་པ་ཡིན།

༢ ཡང་གིལ་ཨད་ཀྱི་ཆུང་མ་ལ་བུ་རྣམས་སྐྱེས་པ་དང་། ཆུང་མའི་བུ་རྣམས་ན་ཚོད་ལོན་པ་དང་། དེ་དག་གིས་ཡེབ་ཐཱ་བཏོན་བཏང་ནས་དེ་ལ། ཁྱོད་བུད་མེད་གཞན་ཞིག་གི་བུ་ཡིན་པས། ངེད་ཀྱི་ཕའི་ཁང་པ་ལ་ཁྱོད་ལ་ནོར་སྐལ་མི་རྙེད། སྨྲས་པས།

༣ ཡེབ་ཐཱ་རང་གི་སྤུན་རྣམས་ཀྱི་མདུན་ནས་བྲོས་པ་དང་། ཏོབ་ཀྱི་ཡུལ་ན་གནས་སོ། དེར་ཡེབ་ཐཱ་ཡི་མདུན་དུ་མི་གཡག་སྐྱ་རྣམས་འདུས་ཏེ། དེ་དག་ཁོ་དང་བཅས་ཕྱི་ལ་འཐོན་ཏེ་འགྲུལ་ལོ༎

༤ དུས་ཤིག་ན་ཨམ་མོན་གྱི་བུ་རྣམས་ཀྱིས་ཨིས་ར་ཨེལ་ལ་དམག་བརྒྱབས་པས།

༥ ཨམ་མོན་གྱི་བུ་རྣམས་ཀྱིས་ཨིས་ར་ཨེལ་པ་དང་འཐབ་འཛིང་བྱེད་པའི་ཚེ། གིལ་ཨད་ཡུལ་གྱི་རྒད་པོ་རྣམས་ཡེབ་ཐཱ་དེ་ནི་ཏོབ་ཀྱི་ཡུལ་ནས་འདྲེན་དུ་ཕྱིན་ཏེ།

༦ དེ་དག་གིས་ཡེབ་ཐཱ་ལ། ཕེབས་ལ། བདག་ཅག་གི་དཔོན་པོ་མཛོད། བདག་ཅག་གིས་ཨམ་མོན་གྱི་བུ་རྣམས་ལ་འཐབ་འཛིང་བྱེད་པར་བྱ་ཞེས་ཟེར་བས།

༧ ཡེབ་ཐཱས་གིལ་ཨད་ཀྱི་རྒད་པོ་རྣམས་ལ། ཁྱོད་ཅག་གིས་ང་ལ་སྡང་བར་བྱས་ཏེ། ངའི་ཕའི་ཁང་པ་ནས་བཏོན་བཏང་བ་མ་ཡིན་ནམ། ད་ལྟ་ཁྱོད་ཅག་ལ་སྡུག་བསྔལ་ཕོག་པའི་ཚེ། ངའི་མདུན་དུ་ཅིའི་ཕྱིར་འོང་ཞེས་དྲིས་པའི་ལན་དུ།

༨ གིལ་ཨད་ཀྱི་རྒད་པོ་རྣམས་ཀྱིས་ཡེབ་ཐཱ་ལ། ད་ལྟ་བདག་ཅག་འདིའི་དོན་དུ་ཁྱེད་ཀྱི་དྲུང་དུ་འོང་། ཁྱེད་བདག་ཅག་དང་མཉམ་དུ་འོང་སྟེ། ཨམ་མོན་གྱི་བུ་རྣམས་ལ་འཐབ་འཛིང་བྱེད་དུ་འགྲོ་ན། ཁྱེད་ནི་བདག་ཅག་དང་གིལ་ཨད་པ་ཐམས་ཅད་ཀྱི་དཔོན་པོར་རྩི་བར་འགྱུར་རོ་ཞེས་སྨྲས་པས།

༩ ཡེབ་ཐཱས་གིལ་ཨད་ཀྱི་རྒད་པོ་རྣམས་ལ། གལ་ཏེ་ཁྱོད་ཅག་གིས་ང་ནི་ཨམ་མོན་གྱི་བུ་རྣམས་ལ་སླར་ཡང་འཐབ་འཛིང་བྱེད་དུ་ཁང་པ་ལ་ཁྲིད་དེ། ཡ་ཧོ་ཝཱས་དེ་དག་ངའི་མདུན་དུ་འཕམ་པར་མཛད་ན། ང་ཁྱོད་རྣམས་ཀྱི་དཔོན་པོར་འགྱུར་བར་ཁྱོད་དགའ་འམ་ཞེས་དྲིས་པས།

༡༠ གིལ་ཨད་ཀྱི་རྒད་པོ་རྣམས་ཀྱིས་ཡེབ་ཐཱ་ལ། གལ་ཏེ་བདག་ཅག་གིས་ཁྱེད་ཀྱིས་སྨྲས་པ་བཞིན་མི་བྱེད་ན། ཡ་ཧོ་ཝཱས་ངེད་རྣམས་ཀྱི་བར་ལ་དཔང་པོ་མཛོད་ཅིག་ཞུས་སོ།

༡༡ དེར་ཡེབ་ཐཱ་་གིལ་ཨད་ཀྱི་རྒད་པོ་རྣམས་དང་མཉམ་སོང་ནས། མི་ཚོགས་ཀྱིས་དེ་ནི་དཔོན་པོ་དང་འདེད་དཔོན་དུ་བསྐོས་ནས། ཡེབ་ཐཱས་མིས་པཱ་རུ་ཡ་ཧོ་ཝཱའི་དྲུང་དུ་རང་གི་དམ་བཅའ་ཐམས་ཅད་ཞུས་སོ༎

༡༢ དེ་ནས་ཡེབ་ཐཱས་ཨམ་མོན་གྱི་བུ་རྣམས་ཀྱི་རྒྱལ་པོའི་དྲུང་དུ་བང་ཆེན་བཏང་སྟེ་དེ་ལ། ཁྱོད་ནི་ངའི་ཡུལ་དུ་ང་ལ་དམག་རྒྱག་ཏུ་འོངས་པའི་དོན་ཅི་ཡིན།

༡༣ ཨམ་མོན་གྱི་བུ་རྣམས་ཀྱི་རྒྱལ་པོས་ཡེབ་ཐཱའི་བང་ཆེན་རྣམས་ལ་ལན་དུ་འདི་སྐད་དུ། ཨིས་ར་ཨེལ་ནི་མི་སེར་ནས་འཐོན་པའི་ཚེ། དེས་ནི་ངའི་ཡུལ་ཨར་ནོན་ནས་ཡབ་བོག་དང་ཡོར་དན་གྱི་བར་དུ་བཟུང་བས། ཁྱོད་ཀྱིས་ཡུལ་དེ་རྣམས་ནི་བདེ་བའི་ལུགས་སུ་ལོག་སྟེ་བྱིན་ཅིག་བསྐུལ་ཀྱང་།

༡༤ ཡེབ་ཐཱས་ཨམ་མོན་གྱི་བུ་རྣམས་ཀྱི་རྒྱལ་པོའི་དྲུང་དུ་སླར་ཡང་བང་ཆེན་བཏང་སྟེ།

༡༥ དེ་ལ། ཡེབ་ཐཱས་འདི་ལྟར་ཟེར། ཨིས་ར་ཨེལ་གྱིས་མོ་ཨབ་པའི་ཡུལ་དང་ཨམ་མོན་གྱི་བུ་རྣམས་ཀྱི་ཡུལ་མ་བཟུང་བ་ཡིན།

༡༦ འོན་ཀྱང་ཨིས་ར་ཨེལ་་མི་སེར་ཡུལ་ནས་འཐོན་ཏེ། འབྲོག་སྟོང་རྒྱུད་ནས་རྒྱ་མཚོ་དམར་པོ་རུ་སོང་ནས། ཁ་དཱེས་སུ་བསླེབ་པའི་ཚེ།

༡༧ ཨིས་ར་ཨེལ་གྱིས་ཨེ་དོམ་གྱི་རྒྱལ་པོའི་དྲུང་དུ་བང་ཆེན་བཏང་སྟེ་དེ་ལ། བདག་ཅག་ཁྱེད་ཀྱི་ཡུལ་རྒྱུད་དེ་འགྲོ་བར་གནོང་ཞིག་ཞུས་ཀྱང་། ཨེ་དོམ་གྱི་རྒྱལ་པོས་དེ་ལ་མ་ཉན་ཏོ། དེ་བཞིན་དུ་དེ་དག་གིས་མོ་ཨབ་ཀྱི་རྒྱལ་པོའི་དྲུང་དུ་བཏངས་ཀྱང་། ཁོས་ཀྱང་མ་ཉན་ཏོ། དེའི་ཕྱིར་ཨིས་ར་ཨེལ་ནི་ཁ་དཱེས་སུ་གནས་ནས།

༡༨ འབྲོག་སྟོང་རྒྱུད་དེ་སོང་ནས། ཨེ་དོམ་གྱི་ཡུལ་དང་མོ་ཨབ་ཀྱི་ཡུལ་དུ་འཁོར་ཞིང་སོང་སྟེ། མོ་ཨབ་ཀྱི་ཡུལ་གྱི་ཤར་ཕྱོགས་ཀྱི་ཡུལ་ཞིག་ཏུ་འོང་སྟེ། ཨར་ནོན་གྱི་ཕར་ཕྱོགས་སུ་གུར་ཕུབ་བོ། མོ་ཨབ་ཀྱི་ས་མཚམས་ནི་ཨར་ནོན་ཡིན་པས། དེ་དག་མོ་ཨབ་ཀྱི་ས་མཚམས་སུ་མ་ཕྱིན་ཏོ།

༡༩ དེ་ནས་ཨིས་ར་ཨེལ་གྱིས་ཧེས་བོན་གྱི་རྒྱལ་པོའམ། ཨ་མོར་པའི་རྒྱལ་པོ་སི་ཧོན་གྱི་དྲུང་དུ་བང་ཆེན་བཏང་ནས། ཨིས་ར་ཨེལ་གྱིས་དེ་ལ། བདག་ཅག་ཁྱེད་ཀྱི་ཡུལ་རྒྱུད་དེ་རང་གི་གནས་སུ་འགྲོ་བར་གནོང་ཞིག་ཞུས་ཀྱང་།

༢༠ སི་ཧོན་གྱིས་ཨིས་ར་ཨེལ་ནི་རང་གི་ཡུལ་རྒྱུད་དེ་འགྲོ་བར་ཡིད་མ་ཆེས་པས། སི་ཧོན་གྱིས་རང་གི་མི་རྣམས་བསྡུས་ཏེ། ཡ་ཧཱས་སུ་གུར་ཕུབ་ནས། ཨིས་ར་ཨེལ་ལ་འཐབ་འཛིང་བྱས་སོ།

༢༡ དེར་ཨིས་ར་ཨེལ་གྱི་དཀོན་མཆོག་ཡ་ཧོ་ཝཱས་སི་ཧོན་དང་དེའི་མི་ཐམས་ཅད་ཨིས་ར་ཨེལ་པའི་ལག་ཏུ་གནང་བས། དེ་དག་ཁོ་རྣམས་ནས་རྒྱལ་ཏེ། ཨིས་ར་ཨེལ་གྱིས་ཨ་མོར་པའི་ཡུལ་ཐམས་ཅད་དང་། ཡུལ་དེ་ན་གནས་པ་ཐམས་ཅད་བཟུང་ངོ་།

༢༢ དེ་ལྟར་དེ་དག་གིས་ཨར་ནོན་ནས་ཡབ་བོག་ཐུག་དང་། འབྲོག་སྟོང་ནས་ཡོར་དན་ཐུག་ཡུལ་ཐམས་ཅད་བཟུང་བ་ཡིན་ནོ།

༢༣ ད་ཨིས་ར་ཨེལ་གྱི་དཀོན་མཆོག་ཡ་ཧོ་ཝཱས་ཁོང་ཉིད་ཀྱི་འབངས་ཨིས་ར་ཨེལ་གྱི་མདུན་ནས་ཨ་མོར་པ་རྣམས་བཏོན་ཀྱང་། ཁྱོད་ཀྱིས་དེ་དག་གི་ཡུལ་འཛིན་པར་དགའ་འམ།

༢༤ ཁྱོད་ཀྱི་ལྷ་ཀེ་མོས་ཀྱིས་ཁྱོད་ལ་ཡུལ་ཞིག་གནང་ན། དེ་ནི་ཁྱོད་ཀྱི་ནོར་སྐལ་དུ་མི་འགྱུར་རམ། བདག་ཅག་གི་དཀོན་མཆོག་ཡ་ཧོ་ཝཱས་སུ་ཞིག་བདག་ཅག་གི་མདུན་ནས་སྐྲོད་པར་མཛད་ན། དེའི་ནོར་ནི་བདག་ཅག་གི་ནོར་དུ་མི་འགྱུར་རམ།

༢༥ ད་ཁྱོད་ཚིབ་ཕོར་གྱི་བུ་བ་ལག མོ་ཨབ་ཀྱི་རྒྱལ་པོ་ལས་དྲག་པ་ཡིན་ནམ། ཁོས་ཨིས་ར་ཨེལ་ལ་འཛིང་མོ་བཏང་སྟེ། དེ་ལ་འཐབ་འཛིང་བྱས་སམ།

༢༦ ཨིས་ར་ཨེལ་ནི་ཧེས་བོན་དང་དེ་ལ་ཡོད་པའི་གྲོང་ཁྱེར་རྣམས་དང་། ཨ་རོ་ཨེར་དང་དེ་ལ་གཏོགས་པའི་གྲོང་ཁྱེར་རྣམས་དང་། ཨར་ནོན་གྱི་ཕྱོགས་གཉིས་ལ་ཡོད་པའི་གྲོང་ཁྱེར་རྣམས་དང་། དེ་ཐམས་ཅད་ཀྱི་ནང་ན་ལོ་གསུམ་བརྒྱའི་བར་དུ་གནས་པའི་རིང་དུ། ཁྱོད་ཅག་གིས་དེ་དག་ཅིའི་ཕྱིར་མ་བཟུང་བ་ཡིན།

༢༧ ངས་ཁྱོད་ལ་གནོད་པ་མ་སྐྱེལ་བར། ཁྱོད་ཀྱིས་ང་ལ་དམག་རྒྱབ་ན། ངན་པ་བྱེད། དེ་རིང་གི་ཉིན་པར་ཡ་ཧོ་ཝཱ་ཁྲིམས་དཔོན་ལགས་པ་དེས་ཨིས་ར་ཨེལ་དང་ཨམ་མོན་གྱི་བུ་རྣམས་ཀྱི་བར་དུ་ཞིབ་དཔྱོད་མཛོད་ཅིག ཅེས་བསྐུལ་ཀྱང་།

༢༨ ཨམ་མོན་གྱི་བུ་རྣམས་ཀྱི་རྒྱལ་པོས་ཡེབ་ཐཱས་བཏངས་པའི་ལོན་རྣམས་ལ་མ་ཉན་ཏོ༎

༢༩ དེར་ཡ་ཧོ་ཝཱའི་ཐུགས་ཉིད་ཡེབ་ཐཱ་ལ་བབས་ཏེ། དེ་ནི་གིལ་ཨད་དང་མ་ན་ཤེ་དང་གིལ་ཨད་ཀྱི་མིས་པཱ་རུ་སོང་སྟེ། གིལ་ཨད་ཀྱི་མིས་པཱ་ནས་ཨམ་མོན་གྱི་བུ་རྣམས་ཀྱི་ཕྱོགས་སུ་ཕྱིན་ཏོ།

༣༠ དེ་ནས་ཡེབ་ཐཱས་ཡ་ཧོ་ཝཱ་ལ་དམ་བཅའ་ཕུལ་ཞིང་ཞུས་པ། ཁྱེད་ཀྱིས་ཐེ་ཚོམ་མེད་པར་ཨམ་མོན་གྱི་བུ་རྣམས་བདག་གི་ལག་ཏུ་གནང་ན།

༣༡ བདག་ནི་ཨམ་མོན་གྱི་བུ་རྣམས་ཀྱི་དམག་ནས་ཞི་བདེ་བར་ཕྱིར་ལོག་པའི་ཚེ། སུ་ཞིག་བདག་གི་ཁང་པའི་སྒོའི་ནང་ནས་སྔོན་དུ་བདག་ལ་བསུ་བར་འཐོན་པ་དེ་ནི་ངེས་པར་ཡ་ཧོ་ཝཱའི་ནོར་སྐལ་དུ་འགྱུར་ཏེ། ངས་དེ་ནི་སྦྱིན་སྲེག་གི་མཆོད་པར་འབུལ་ཞེས་ཞུས་སོ།

༣༢ དེ་ནས་ཡེབ་ཐཱ་་ཨམ་མོན་གྱི་བུ་རྣམས་ལ་ཕར་ཕྱོགས་སུ་འཐབ་འཛིང་བྱེད་པར་འཐོན་ཏེ། ཡ་ཧོ་ཝཱས་དེ་དག་ཁོའི་ལག་ཏུ་གནང་ངོ་།

༣༣ ཁོས་དེ་དག་ཨ་རོ་ཨེར་ནས་མིན་ནིད་ཐུག་ཐུག་གསོད་གཅོད་ཆེན་པོ་བྱས་ཏེ། ཨ་བིལ་ཀེ་རཱ་མིམ་ཐུག་གྲོང་ཁྱེར་ཉི་ཤུ་བཟུང་ངོ་། དེ་ལྟར་ཨམ་མོན་གྱི་བུ་རྣམས་ནི་ཨིས་ར་ཨེལ་གྱི་བུ་རྣམས་ཀྱི་མདུན་དུ་ཕམ་པར་གྱུར་ཏོ༎

༣༤ ཡང་ཡེབ་ཐཱ་་མིས་པཱ་རུ་རང་གི་ཁང་པར་འོངས་པ་དང་། ལྟོས་ཤིག དེའི་བུ་མོ་རྔ་ཁྲོལ་གྱིན་དང་གར་རྩེ་ཞིང་བསུ་བར་འོངས་སོ། དེ་ནི་ཁོའི་ཕྲུ་གུ་གཅིག་པོ་ཡིན་ཏེ། བུ་མོ་འདི་མ་གཏོགས་པར་ཁོ་ལ་བུའམ་བུ་མོ་མེད་པ་ཡིན།

༣༥ ཁོས་བུ་མོ་མཐོང་བར་ཙམ་གྱིས་རང་གི་གོས་ཧྲལ་ཞིང་དེ་ལ། ཀྱེ་ངའི་བུ་མོ། ཁྱོད་ཀྱིས་ང་ཤིན་ཏུ་དམའ་བར་བྱེད་དེ། ཁྱོད་ནི་ང་ལ་སྡུག་པོ་གཏོང་མཁན་ཞིག་ཡིན་ཞེས་སྨྲས་པས། དེ་ཅིའི་ཕྱིར་ཞེ་ན། ངས་ཡ་ཧོ་ཝཱའི་དྲུང་དུ་ཁས་བླངས་པ་ཡིན་པས། ང་དེ་ལས་སྒྱུར་མི་ནུས། ཞེས་སྨྲས་པས།

༣༦ བུ་མོས་ཁོ་ལ། ཀྱེ་ངའི་ཕ། ཁྱེད་ཀྱིས་ཡ་ཧོ་ཝཱ་ལ་ཁས་བླང་སྟེ་འོང་ན། ཁྱེད་ཀྱི་ཁ་ནས་འཐོན་པ་བཞིན་དུ་ང་ལ་གྱིས། ཅི་ལ་ཞེ་ན། ཡ་ཧོ་ཝཱས་ཁྱེད་ཀྱི་དགྲ་བོ་ཨམ་མོན་གྱི་བུ་རྣམས་ལས་ལན་བཞེས་པ་ཡིན་སྨྲས་སོ།

༣༧ ཡང་བུ་མོས་རང་གི་ཕ་ལ། ངའི་ཕྱིར་འདི་ཙམ་གྱིས་ཤིག ང་རང་དང་ངའི་ཟླ་གྲོགས་རྣམས་ཀྱིས་ང་ན་སོ་ཆུང་བའི་ཕྱིར་མྱ་ངན་བྱེད་དུ་ང་རི་རྣམས་ལ་འགྲོ་རུ། ང་ལ་ཟླ་བ་གཉིས་ཀྱི་བར་དུ་དགོངས་པ་གནོང་ཞིག

༣༨ ཅེས་ཞུས་པའི་ལན་དུ་དེས། ཁྱོད་སོང་སྨྲས་ཏེ། བུ་མོ་ཟླ་བ་གཉིས་ཀྱི་བར་དུ་འགྲོ་རུ་བཅུག་གོ། དེ་ནས་བུ་མོ་རང་གི་ཟླ་གྲོགས་རྣམས་དང་མཉམ་དུ་སོང་ནས། རི་རྣམས་ཀྱི་ཁར་རང་ན་སོ་ཆུང་བའི་ཕྱིར་མྱ་ངན་བྱས་སོ།

༣༩ ཟླ་བ་གཉིས་ཀྱི་རྗེས་སུ་བུ་མོ་རང་གི་ཕའི་དྲུང་དུ་ལོག་འོང་སྟེ། དེས་བུ་མོ་ལ་རང་གི་དམ་བཅའ་བླངས་པ་བཞིན་དུ་བྱས་སོ། བུ་མོ་དེས་སྐྱེས་པ་སུའང་མ་ཤེས་སོ། དེའི་ཕྱིར་ཨིས་ར་ཨེལ་པའི་ཁྲོད་དུ་འདི་ལྟ་བུའི་ལུགས་སྲོལ་ཞིག་བྱུང་།

༤༠ ཨིས་ར་ཨེལ་གྱི་བུ་མོ་རྣམས་ལོ་རེ་བཞིན། གིལ་ཨད་པ་ཡེབ་ཐཱའི་བུ་མོའི་དོན་དུ་ལོ་རེ་ལ་ཞག་བཞིའི་བར་མྱ་ངན་བྱེད་དུ་འགྲོའོ༎

༡༢

དེ་ནས་ཨེབ་ར་ཨིམ་པ་རྣམས་ལྷན་ཅིག་ཏུ་འདུས་ཏེ། བྱང་ཕྱོགས་སུ་སོང་ནས། ཡེབ་ཐཱ་ལ། ཁྱོད་ཨམ་མོན་གྱི་བུ་རྣམས་ལ་འཐབ་འཛིང་བྱེད་པར་ཕར་ཕྱོགས་སུ་འཐོན་པའི་ཚེ། བདག་ཅག་ཁྱེད་དང་མཉམ་དུ་འགྲོ་བ་ལ་ཅིའི་ཕྱིར་མ་བོས་པ་ཡིན། ད་བདག་ཅག་གིས་ཁྱོད་ཀྱི་ཁང་པ་ཁྱོད་རང་གི་ཐོག་ཏུ་མེར་སྲེག་པར་བྱ་སྨྲས་པས།

༢ ཡེབ་ཐཱས་ལན་དུ། ང་དང་ངའི་མི་རྣམས་ཨམ་མོན་གྱི་བུ་རྣམས་དང་དྲག་པོར་འཁྲུགས་པའི་ཚེ། ངས་ཁྱོད་ཅག་ལ་བོས་པར་བྱས་ཀྱང་། ཁྱོད་ཅག་གིས་ང་དེ་དག་གི་ལག་པ་ནས་ཐར་བར་མ་བྱས་པ་ཡིན།

༣ ཁྱོད་རྣམས་ཀྱིས་གྲོགས་བྱེད་པར་ངས་མ་མཐོང་བས། ངས་རང་གི་སྲོག་ལག་མཐིལ་དུ་བཞག་ནས། ཨམ་མོན་གྱི་བུ་རྣམས་ལ་འཐབ་འཛིང་བྱེད་དུ་སོང་བ་ཡིན། ཡང་ཡ་ཧོ་ཝཱས་དེ་དག་ངའི་ལག་ཏུ་གནང་ངོ་། དེ་རིང་གི་ཉིན་པར་ཁྱོད་ཅག་ཅིའི་ཕྱིར་ངའི་ཕྱོགས་སུ་ང་ལ་འཐབ་འཛིང་བྱེད་པར་འོང་ཞེས་སྨྲས་པས།

༤ ཡེབ་ཐཱས་གིལ་ཨད་ཀྱི་མི་ཐམས་ཅད་བསྡུས་ཏེ། ཨེབ་ར་ཨིམ་པ་རྣམས་དང་དམག་རྒྱབ་པས། གིལ་ཨད་པ་རྣམས་ཀྱིས་ཨེབ་ར་ཨིམ་པ་རྣམས་འཕམ་དུ་བཅུག་གོ། ཅིའི་ཕྱིར་ཞེ་ན། གིལ་ཨད་ནི་ཨེབ་ར་ཨིམ་དང་མ་ན་ཤེའི་དཀྱིལ་དུ་ཡིན་པས། དེ་དག་གིས་ཁྱོད་ཅག་ཨེབ་ར་ཨིམ་ནས་བྲོས་མཁན་ཡིན་ཞེས་སྨྲས་སོ།

༥ གིལ་ཨད་པ་རྣམས་ཀྱིས་ཨེབ་ར་ཨིམ་པ་རྣམས་ཀྱི་ཐད་དུ་ཡོད་པའི་ཡོར་དན་གྱི་ཆུ་རབས་རྣམས་བཟུང་སྟེ་འདི་ལྟར་བྱས། བྲོས་སོང་བའི་ཨེབ་ར་ཨིམ་པ་རྣམས་ཀྱིས། ང་ཕར་ཕྱོགས་སུ་འགྲོ་ཆུག་ཞུ་བའི་ཚེ། གིལ་ཨད་པ་རྣམས་ཀྱིས་དེ་ལ། ཁྱོད་ཨེབ་ར་ཨིམ་པ་ཡིན་ནམ་ཞེས་དྲིས་སོ། གལ་ཏེ་ཁོས་མིན་ཟེར་ན།

༦ དེ་དག་གིས་ཁོ་ལ། ཤིབ་བོ་ལེད་སྨྲོས་ཟེར་བས། ཁོས་དེ་གསལ་པོར་སྨྲ་མ་ནུས་པར། སིབ་བོ་ལེད་སྨྲས་སོ། དེ་ནས་དེ་དག་གིས་ཁོ་བཟུང་བ་དང་། ཡོར་དན་གྱི་རབས་རྣམས་ཀྱི་གནས་སུ་བསད་དོ། དེའི་དུས་སུ་ཨེབ་ར་ཨིམ་པ་མི་སྟོང་བཞི་བཅུ་ཞེ་གཉིས་བསད་དོ༎

༧ ཡེབ་ཐཱས་ཨིས་ར་ཨེལ་པ་རྣམས་ལ་ལོ་དྲུག་གི་བར་དུ་ཁྲིམས་བྱས། དེ་ནས་གིལ་ཨད་པ་ཡེབ་ཐཱ་ཚེ་འདས་ནས། གིལ་ཨད་ཀྱི་གྲོང་ཁྱེར་ཞིག་གི་ནང་དུ་དུར་དུ་བཙུད་དོ༎

༨ དེའི་རྗེས་སུ་བེད་ལེ་ཧེམ་པ་ཨིབ་ཙན་གྱིས་ཨིས་ར་ཨེལ་ལ་ཁྲིམས་བྱས་སོ།

༩ དེ་ལ་བུ་སུམ་ཅུ་དང་བུ་མོ་སུམ་ཅུ་ཡོད་པ་ལས། ཁོས་དེ་དག་ཕྱི་ལོག་ལ་བག་མར་བཏང་བས། ཕྱི་ལོག་ནས་བུ་མོ་སུམ་ཅུ་རང་གི་བུ་རྣམས་ལ་བག་མར་གནང་སྟེ། ལོ་བདུན་གྱི་བར་དུ་ཨིས་ར་ཨེལ་ལ་ཁྲིམས་བྱས་ནས།

༡༠ ཨིབ་ཙན་ཚེ་ཕོས་ཏེ། བེད་ལེ་ཧེམ་དུ་བསྐུངས་སོ༎

༡༡ དེའི་རྗེས་སུ་ཟེ་བུ་ལོན་པ་ཨེ་ལོན་གྱིས་ཨིས་ར་ཨེལ་ལ་ཁྲིམས་བྱས་ཏེ། ཨིས་ར་ཨེལ་ལ་ལོ་བཅུའི་བར་དུ་ཁྲིམས་བྱས།

༡༢ ཟེ་བུ་ལོན་པ་ཨེ་ལོན་ཚེ་འདས་ནས། ཟེ་བུ་ལོན་གྱི་ཡུལ་ན་ཨ་ཡ་ལོན་དུ་དུར་དུ་བཙུད་དོ༎

༡༣ དེའི་རྗེས་སུ་པི་ར་ཐོན་པ་ཧིལ་ལེལ་གྱི་བུ་ཨབ་དོན་གྱིས་ཨིས་ར་ཨེལ་ལ་ཁྲིམས་བྱས་སོ།

༡༤ དེ་ལ་བུ་བཞི་བཅུ་དང་ཚ་བོ་སུམ་ཅུ་བོང་ཕྲུག་བདུན་ཅུའི་ཁར་ཞོན་མཁན་ཡོད་པ་ཡིན། ཁོས་ཨིས་ར་ཨེལ་ལ་ལོ་བརྒྱད་ཀྱི་བར་དུ་ཁྲིམས་བྱས་སོ།

༡༥ དེ་ནས་པི་ར་ཐོན་པ་ཧིལ་ལེལ་གྱི་བུ་ཨབ་དོན་ཚེ་ཕོས་ནས། ཨ་མ་ལེག་པའི་རི་ན་ཨེབ་ར་ཨིམ་གྱི་པི་ར་ཐོན་དུ་དུར་དུ་བཙུད་དོ༎

༡༣

དེ་ནས་ཡང་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱའི་སྤྱན་སྔར་ངན་པ་སྤྱད་པ་ལས། ཡ་ཧོ་ཝཱས་དེ་དག་ལོ་བཞི་བཅུའི་བར་དུ་ཕེ་ལེ་ཤེད་པའི་ལག་ཏུ་གནང་ངོ་༎

༢ དཱན་པའི་སྡེ་ཡི་ཚོར་ཨ་ནས་མ་ནོ་ཨ་བྱ་བའི་མི་ཞིག་ཡོད་དེ་མི་དེའི་ཆུང་མ་རབས་ཆད་མ་ཡིན་པས། ཕྲུ་གུ་མ་སྐྱེས་སོ།

༣ དེ་ནས་ཡ་ཧོ་ཝཱའི་ཕོ་ཉ་ཞིག་བུད་མེད་དེའི་མདུན་བྱུང་ནས་མོ་ལ། ཀྱེ་ཧོ། ཁྱོད་རབས་ཆད་མ་ཡིན་ཏེ། སྐྱེས་རྒྱུ་མེད་ཀྱང་། ཁྱོད་མངལ་དང་ལྡན་པར་གྱུར་ཏེ། བུ་ཞིག་སྐྱེ་བར་འགྱུར་རོ།

༤ ད་དེ་བས་ན་ཟོན་གྱིས་ལ། རྒུན་ཆང་ངམ་སྨྱོ་བྱེད་ཀྱི་ཆང་མ་འཐུང་སྟེ། མི་གཙང་བ་ཅིའང་མ་ཟ།

༥ ཅིའི་ཕྱིར་ཞེ་ན། ལྟོས་ཤིག ཁྱོད་མངལ་དང་ལྡན་པར་གྱུར་ཏེ། བུ་ཞིག་སྐྱེ་བར་འགྱུར། བུ་དེའི་མགོ་ལ་སྐྲ་གྲི་ཞིག་རེག་མི་ཆོག་པ་དང་། ཕྲུ་གུ་དེ་མངལ་ནས་བཟུང་སྟེ། དཀོན་མཆོག་གི་དམ་པ་ལ་འགྱུར་ཏེ། ཨིས་ར་ཨེལ་པ་རྣམས་ཕེ་ལེ་ཤེད་པའི་ལག་ནས་ཐར་དུ་འཇུག་པར་བརྩོམ་པར་འགྱུར་རོ།

༦ ཞེས་སྨྲས་པས་བུད་མེད་དེ་འོང་སྟེ། རང་གི་ཁྱོ་ལ་བཤད་དེ་འདི་སྐད་དུ། དཀོན་མཆོག་གི་སྐྱེས་པ་ཞིག་ངའི་མདུན་དུ་འོངས་སོ། དེའི་གདོང་དཀོན་མཆོག་གི་ཕོ་ཉ་ཞིག་གི་གདོང་ལྟར་ཤིན་ཏུ་འཇིགས་སུ་རུང་བ་ཞིག་ཡོད་པ་ཡིན། འོན་ཀྱང་ངས་དེ་ལ། ཁྱོད་གང་ནས་ཡིན་མ་དྲིས། ཁོས་ཀྱང་ང་ལ་རང་གི་མིང་མ་བཤད་དོ།

༧ དེས་ང་ལ། ལྟོས། ཁྱོད་མངལ་དང་ལྡན་པར་འགྱུར་ཏེ། བུ་ཞིག་སྐྱེ་བར་འགྱུར། ད་ཁྱོད་ཀྱིས་རྒུན་ཆང་ངམ་སྨྱོ་བྱེད་ཀྱི་ཆང་མ་འཐུང་སྟེ། མི་གཙང་བ་ཅིའང་མ་ཟ། ཅི་ལ་ཞེ་ན། ཕྲུ་གུ་དེ་མངལ་ནས་འཆི་བའི་ཞག་གི་བར་དུ། དཀོན་མཆོག་གི་དམ་པ་ཞིག་ཡིན་པར་འགྱུར་གསུང་བྱུང་ཅེས་སྨྲས་སོ༎

༨ དེར་མ་ནོ་ཨས་ཡ་ཧོ་ཝཱ་ལ་ཞུ་བ་ཕུལ་ཞིང་འདི་སྐད་དུ། ཀྱེ་བདག་གི་གཙོ་བོ། ཁྱེད་ཀྱིས་མངགས་པའི་དཀོན་མཆོག་གི་སྐྱེས་པ་དེ་བདག་ཅག་གི་མདུན་དུ་ཡང་སྐྱར་འོང་དུ་གནོང་། ཡང་ཕྲུ་གུ་སྐྱེ་བར་འགྱུར་བ་དེ་ལ་བདག་ཅག་གིས་ཅི་བྱེད་དགོས་པ་སྟོན་པར་མཛོད་ཅེས་ཞུས་སོ།

༩ དཀོན་མཆོག་གིས་མ་ནོ་ཨ་ཡི་སྐད་ལ་གསན་ཏེ། བུད་མེད་དེ་ཞིང་ལ་ཡོད་པའི་ཚེ། དཀོན་མཆོག་གི་ཕོ་ཉ་དེ་ཡང་སྐྱར་མོའི་མདུན་དུ་འོངས་སོ། དེའི་དུས་སུ་ཁྱོ་མ་ནོ་ཨ་དེ་ནི་མོ་དང་མཉམ་དུ་མེད་པ་ཡིན།

༡༠ དེར་བུད་མེད་དེ་རྒྱུགས་ནས། རང་གི་ཁྱོ་ལ་བཤད་དེ་ཁོ་ལ། ལྟོས་ཤིག འདས་ཞག་ངའི་མདུན་དུ་འོངས་པའི་མི་དེ་ད་ལྟ་ཡང་ང་ལ་མངོན་པར་གྱུར་ཏོ་ཞེས་སྨྲས་སོ།

༡༡ དེར་མ་ནོ་ཨ་ལངས་ཏེ། རང་གི་ཆུང་མའི་རྗེས་སུ་སོང་བ་དང་། མི་དེའི་མདུན་དུ་འོངས་སྟེ་དེ་ལ། ཁྱེད་ནི་བུད་མེད་ལ་གཏམ་བྱས་པའི་མི་དེ་ཡིན་ནམ་ཞུས་པས། དེས་ང་ཡིན་སྨྲས་སོ།

༡༢ དེ་ནས་མ་ནོ་ཨས་དེ་ལ། ཁྱེད་ཀྱི་གཏམ་རྣམས་འགྲུབ་ན། ཕྲུ་གུ་དེ་ལ་ཅི་ལྟར་བྱེད་དགོས། དེ་ནི་ཅི་ལྟར་སྲུང་དགོས། ཞེས་དྲིས་པས།

༡༣ ཡ་ཧོ་ཝཱའི་ཕོ་ཉ་དེས་མ་ནོ་ཨ་ལ། ངས་སྨྲས་པ་ཐམས་ཅད་ལ་བུད་མེད་དེས་གཅང་བྱེད་པའི་རིགས་སོ།

༡༤ མོས་རྒུན་ཤིང་ནས་འབྱུང་བའི་དངོས་པོ་ཅིའང་ཟ་བར་མི་རུང་སྟེ། རྒུན་ཆང་ངམ་སྨྱོ་བྱེད་ཀྱི་ཆང་འཐུང་མི་ཆོག མི་གཙང་བ་ཅིའང་ཟ་མི་ཆོག ངས་མོ་ལ་བཀའ་གནང་བ་ཐམས་ཅད་སྲུང་བའི་རིགས་སོ། གསུངས་པས།

༡༥ མ་ནོ་ཨས་ཡ་ཧོ་ཝཱའི་ཕོ་ཉ་ལ། ཁྱེད་ཅུང་ཟད་སྒུག་སྟེ་བཞུགས་ཤིག བདག་ཅག་གིས་ཁྱེད་ཀྱི་ཆེད་དུ་ར་ཕྲུག་ཅིག་ཤོམ་པར་བྱ་ཞུས་པ་དང་།

༡༦ ཡ་ཧོ་ཝཱའི་ཕོ་ཉས་མ་ནོ་ཨ་ལ། ཁྱོད་ཀྱིས་ང་འདི་རུ་བཀག་ཀྱང་། ངས་ཁྱོད་ཀྱི་བག་ལེབ་མི་ཟ། གལ་ཏེ་ཁྱོད་སྦྱིན་སྲེག་གི་མཆོད་པ་ཞིག་འབུལ་བར་འདོད་ན། ཁྱོད་ཀྱིས་ཡ་ཧོ་ཝཱ་ལ་འབུལ་བའི་རིགས་སོ། ཅི་ལ་ཞེ་ན། མ་ནོ་ཨས་དེ་ནི་ཡ་ཧོ་ཝཱའི་ཕོ་ཉ་ཞིག་ཡིན་པ་མ་ཤེས་སོ།

༡༧ ཡང་མ་ནོ་ཨས་ཡ་ཧོ་ཝཱའི་ཕོ་ཉ་ལ། ཁྱེད་ཀྱི་མཚན་ལ་ཅི་སྐད་བྱ། ཁྱེད་ཀྱི་གསུང་རྣམས་འགྲུབ་པའི་ཚེ། བདག་ཅག་གིས་ཁྱེད་ལ་སྟོད་པ་འབུལ་བར་དགའ།

༡༨ ཞེས་དྲིས་པའི་ལན་དུ་ཡ་ཧོ་ཝཱའི་ཕོ་ཉས་ཁོ་ལ། ཁྱོད་ཀྱིས་ངའི་མིང་གསང་བ་ཡིན་པ་ཤེས་བཞིན་དུ། ཅིའི་ཕྱིར་འདྲིས་པ་ཡིན་ཞེས་གསུངས་སོ།

༡༩ དེ་ནས་མ་ནོ་ཨས་ར་ཕྲུག་ཅིག་ཞལ་ཟས་ཀྱི་མཆོད་པ་དང་བཅས་བླངས་ནས། ཕ་བོང་ཞིག་གི་སྒང་ལ་ཡ་ཧོ་ཝཱ་ལ་ཕུལ་ཏོ། དེའི་སྐབས་སུ་མ་ནོ་ཨ་དང་དེའི་ཆུང་མའི་མཐོངས་རུ་ཕོ་ཉ་དེས་ཡ་མཚན་གྱི་བྱ་བ་བྱས་སོ།

༢༠ གང་ལ་ཞེ་ན། མཆོད་ཁྲི་ནས་མེ་ལྕེ་ནམ་མཁའི་ཕྱོགས་སུ་འཐོན་པའི་ཚེ། ཡ་ཧོ་ཝཱའི་ཕོ་ཉ་མེ་ལྕེ་ཡི་ནང་ན་མཆོད་ཁྱི་ནས་ནམ་མཁར་འཛེགས་སོ། ཡང་མ་ནོ་ཨ་དང་ཁོའི་ཆུང་མས་དེ་མཐོང་བས། ས་ལ་ཁ་འབུབ་ཏུ་གྱེལ་ཏོ༎

༢༡ ཡ་ཧོ་ཝཱའི་ཕོ་ཉ་དེ་མ་ནོ་ཨ་དང་དེའི་ཆུང་མ་ལ་ཡང་སྐྱར་མངོན་པར་མ་གྱུར་ཏོ། དེ་ནས་མ་ནོ་ཨས་དེ་ནི་ཡ་ཧོ་ཝཱའི་ཕོ་ཉ་ཞིག་ཡིན་པར་ཤེས་སོ།

༢༢ དེ་ནས་མ་ནོ་ཨས་རང་གི་ཆུང་མ་ལ། བདག་ཅག་གིས་དཀོན་མཆོག་མཇལ་བས། བདག་ཅག་འཆི་བར་འགྱུར་ཞེས་སྨྲས་པར།

༢༣ ཁོའི་ཆུང་མས། ཡ་ཧོ་ཝཱས་བདག་ཅག་གསོད་པར་མཉེས་ན། ཁོང་གིས་བདག་ཅག་གི་ལག་ནས་སྦྱིན་སྲེག་གི་མཆོད་པ་དང་ཞལ་ཟས་ཀྱི་མཆོད་པ་བཞེས་ཏེ། ཁོང་གིས་བདག་ཅག་ལ་འདི་ཐམས་ཅད་བསྟན་པ་མ་ཡིན། ད་ལྟའི་གཏམ་རྣམས་ཀྱང་གསུངས་པ་མ་ཡིན་ཞེས་སྨྲས་སོ།

༢༤ དེ་ནས་བུད་མེད་དེ་ལ་བུ་ཞིག་སྐྱེས་ནས། དེའི་མིང་སམ་སོན་བཏགས་སོ། ཡང་ཕྲུ་གུ་དེ་ཆེར་སྐྱེས་ནས། ཡ་ཧོ་ཝཱས་དེ་ལ་བྱིན་རླབས་མཛད་དོ།

༢༥ ཡ་ཧོ་ཝཱའི་ཐུགས་ཉིད་ཀྱིས་ཁོ་ལ་ཚོར་ཨ་དང་ཨེས་ཐ་ཨོལ་གྱི་མཚམས་སུ་ཡོད་པའི་མ་ཧ་ནེ་དཱན་དུས་དུས་སུ་བསྐུལ་བར་མཛད་དོ༎

༡༤

དེ་ནས་སམ་སོན་་ཐིམ་ནཱ་རུ་མར་ཕྱིན་པ་དང་། ཐིམ་ནཱ་རུ་ཕེ་ལེ་ཤེད་པའི་བུ་མོ་ཞིག་མཐོང་ངོ་།

༢ ཡང་ཡར་འོངས་ནས། རང་གི་ཕ་མ་ལ་བཤད་དེ་ཟེར་པ། ངས་ཐིམ་ནཱ་རུ་ཕེ་ལེ་ཤེད་པའི་བུ་མོ་ཞིག་མཐོང་བ་ཡིན། བུ་མོ་དེ་ནི་ང་ལ་ཆུང་མར་གནོང་ཞིག་ཅེས་ཞུས་པས།

༣ ཁོའི་ཕ་མས་ལན་དུ། ཁྱོད་ལ་མདུན་ལྤགས་མ་བཅད་པའི་ཕེ་ལེ་ཤེད་པ་རྣམས་ནས་ཆུང་མ་ལེན་པར་འདོད་དམ། ཁྱོད་ཀྱི་སྤུན་གྱི་བུ་མོ་རྣམས་དང་ངའི་སྡེ་ཐམས་ཅད་ཀྱི་ཁྲོད་དུ་བུད་མེད་གཅིག་ཀྱང་མི་འདུག་གམ། དྲིས་པའི་ལན་དུ་སམ་སོན་གྱིས། ང་བུ་མོ་དེ་ལ་རབ་ཏུ་དགའ་བས། དེ་ནི་ངའི་ཕྱིར་གནོང་ཞིག་ཅེས་ཞུས་ཀྱང་།

༤ ཁོའི་ཕ་མས་ནི། ཡ་ཧོ་ཝཱས་ཕེ་ལེ་ཤེད་པ་རྣམས་དང་འཐབ་འཛིང་བྱེད་པའི་སྐབས་ཤིག་འཚོལ་བས། དེ་ནི་ཁོང་གིས་གནང་བ་ཡིན་པར་མ་ཤེས་སོ། ཅིའི་ཕྱིར་ཞེ་ན། དེའི་དུས་སུ་ཕེ་ལེ་ཤེད་པ་རྣམས་ཀྱིས་ཨིས་ར་ཨེལ་ལ་སྲིད་བྱས་སོ༎

༥ དེའི་རྗེས་སུ་སམ་སོན་རང་གི་ཕ་མ་དང་མཉམ་དུ་ཐིམ་ནཱ་རུ་མར་ཕྱིན་ནས། ཐིམ་ནཱ་ཡི་རྒུན་ཚལ་རྣམས་ལ་བསླེབས་པ་དང་། ལྟོས་ཤིག སེང་གེ་དར་མ་ཞིག་གིས་ངར་སྐད་བཏོན་ཏེ། མདུན་དུ་བྱུང་ངོ་།

༦ དེ་ནས་ཡ་ཧོ་ཝཱའི་ཐུགས་ཉིད་ཁོའི་སྟེང་དུ་བབ་པ་ལས། ཁོའི་ལག་ཏུ་གང་ཡང་མེད་ཀྱང་། ཁོས་སེང་གེ་དེ་ནི་ར་ཕྲུག་ཅིག་གསོད་པ་ལྟར་བསད་དོ། ཡང་ཁོས་གང་བྱས་པ་དེ་ནི་རང་གི་ཕ་མ་ལ་མ་བཤད་དོ།

༧ ཡང་མར་ཕྱིན་ནས། ཁོས་བུད་མེད་དེ་དང་གཏམ་ལབ་པ་དང་། སམ་སོན་དགའ་བར་གྱུར་ཏོ།

༨ དུས་ཤིག་གི་རྗེས་སུ་ཁོ་བུ་མོ་དེ་ལེན་དུ་ཕྱིན་ཏེ། སེང་གེའི་རོ་ལ་ལྟ་བར་འདོད་ནས་སོང་བ་དང་། ཀྱེ་ཧོ། སེང་གེའི་རོའི་ནང་ན་སྦྲང་མའི་ཚོགས་དང་སྦྲང་རྩི་ཡོད་པ་ཡིན།

༩ དེ་ནི་ལག་ཏུ་བླངས་ནས། ཟ་ཞིང་སོང་བ་དང་། རང་གི་ཕ་མའི་མདུན་དུ་འོང་སྟེ། དེ་གཉིས་ལ་ཡང་བྱིན་པས། དེ་གཉིས་ཀྱིས་ཟོས་སོ། འོན་ཀྱང་ཁོས་སྦྲང་རྩི་དེ་སེང་གེའི་རོའི་ནང་ནས་བླངས་པ་ཡིན་པར་མ་བཤད་དོ༎

༡༠ དེ་ནས་ཁོའི་ཕ་བུད་མེད་དེའི་རྩར་མར་ཕྱིན་པ་དང་། སམ་སོན་གྱིས་མགྲོན་ཞིག་བཤམས་སོ། ཅི་ལ་ཞེ་ན། གཞོན་ནུ་རྣམས་ཀྱི་ལུགས་སྲོལ་དེ་ལྟར་ཡོད་པ་ཡིན།

༡༡ ཡང་མི་རྣམས་ཀྱིས་ཁོ་མཐོང་ནས། དེ་དག་གིས་ཁོ་དང་མཉམ་དུ་སྡོད་པ་ལ་གྲོགས་སུམ་ཅུ་དེར་ཁྲིད་དོ།

༡༢ སམ་སོན་གྱིས་དེ་དག་ལ། ངས་ཁྱོད་རྣམས་ལ་ཚོད་ལྡེམ་ཞིག་འདྲི་བར་བྱ། གལ་ཏེ་ཁྱོད་རྣམས་ཀྱིས་མགྲོན་གྱི་ཞག་བདུན་གྱི་བར་དུ་ང་ལ་བཤད་དེ་སྟོན་པར་ནུས་ན། ངས་ཁྱོད་ཅག་ལ་རས་གོས་སུམ་ཅུ་དང་གོས་བཟང་པོ་སུམ་ཅུ་སྦྱིན་པར་བྱ།

༡༣ གལ་ཏེ་ཁྱོད་ཅག་གིས་ང་ལ་དེ་སྟོན་པར་མ་ཐུབ་ན། ཁྱོད་ཅག་གིས་ང་ལ་རས་གོས་སུམ་ཅུ་དང་གོས་བཟང་པོ་སུམ་ཅུ་གཏོང་བར་དགོས་སོ། ཞེས་སྨྲས་ཏེ། དེ་དག་གིས་ཁོ་ལ། ཁྱོད་ཀྱི་ཚོད་ལྡེམ་དེ་ཤོད། ངེད་རྣམས་ཀྱིས་དེ་ཉན་པར་དགའོ་ཞེས་ཟེར་ཏོ།

༡༤ དེར་ཁོས་དེ་དག་ལ། ཟ་མཁན་ནས་ཟས་ཐོན། སྟོབས་ཅན་ནས་མངར་མོ་ཐོན། ཞེས་པའི་ཚོད་ལྡེམ་དེའི་དོན་དེ་དག་གིས་ཉིན་གསུམ་གྱི་བར་དུ་བཤད་མ་ཐུབ་པས།

༡༥ ཞག་བཞི་པ་ལ་དེ་དག་གིས་སམ་སོན་གྱི་ཆང་མ་ལ། ངེད་རྣམས་ལ་ཚོད་ལྡེམ་དེ་བཤད་པའི་ཕྱིར་ཁྱོད་ཀྱི་ཁྱོ་སླུས། དེ་མིན། ང་རྣམས་ཀྱིས་ཁྱོད་དང་ཁྱོད་ཀྱི་ཕའི་ཁང་པ་མེར་སྲེག་པར་བྱ། ཁྱོད་ཅག་གིས་ངེད་དབུལ་ཕོངས་བྱེད་དུ་བོས་པ་ཡིན་ནམ། ཟེར་ཏོ།

༡༦ དེར་སམ་སོན་གྱི་ཆུང་མ་ཁོའི་མདུན་དུ་ངུ་ཞིང་ཟེར་པ། ཁྱོད་ཀྱིས་ང་ལ་དགྲ་བྱེད་དེ། བྱམས་པོ་མི་བྱེད། ཁྱོད་ཀྱིས་ངའི་བརྒྱུད་ཀྱི་མི་རྣམས་ནས་ཚོད་བྱ་ཞིག་འདྲིས་ཀྱང་། ང་ལ་དེ་ནི་བཤད་པ་མ་ཡིན། ཞེས་པའི་ལན་དུ་ཁོས། ལྟོས། ངས་རང་གི་ཕའམ་མ་ལ་ཡང་དེ་ནི་མ་བཤད་པ་ཡིན། དེ་ནས་ཁྱོད་ལ་ཇི་འཆད་པར་བྱའམ་སྨྲས་སོ།

༡༧ བུ་མོ་ཁོའི་མདུན་དུ་མགྲོན་མ་ཚར་བའི་ཞག་བདུན་གྱི་བར་དུ་ངུ་ཞིང་བསྡད་པས། ཞག་བདུན་པར་བུ་མོ་ལ་བཤད་དོ། ཅིའི་ཕྱིར་ཞེ་ན། བུ་མོས་ཁོ་ལ་སྡུག་མང་པོ་གཏོང་གིན་འདུག་གོ། དེ་ནས་བུ་མོས་ཚོད་བྱ་དེ་རང་གི་བརྒྱུད་ཀྱི་མི་རྣམས་ལ་བཤད་དོ།

༡༨ དེ་ནས་ཞག་བདུན་པར། ཉི་མ་མ་རྒས་པའི་སྔོན་ལ། གྲོང་ཁྱེར་པ་རྣམས་ཀྱིས་ཁོ་ལ། སྦྲང་རྩི་ལས་མངར་བ་ཅི་ཡོད། སེང་གེ་ལས་སྟོབས་ཆེ་བ་སུ་ཡོད། ཞེས་སྨྲས་པའི་ལན་དུ་ཁོས་དེ་དག་ལ། ཁྱོད་ཅག་གིས་ངའི་བེའུ་ཡིས་རྨོས་པ་མ་ཡིན་ན། ངའི་ཚོད་བྱ་དེ་ཚོད་པ་མ་ཡིན་ཞེས་ཟེར་ཏོ༎

༡༩ དེ་ནས་ཡ་ཧོ་ཝཱའི་ཐུགས་ཉིད་ཁོའི་སྟེང་དུ་བབས་པས། ཁོ་ཨས་ཀ་ལོན་དུ་མར་ཕྱིན་ནས། དེར་མི་སུམ་ཅུ་བསད་པ་དང་། དེ་དག་གི་གོས་བླང་སྟེ། གོས་དེ་རྣམས་ཚོད་ལྡེམ་ཚོད་མཁན་རྣམས་ལ་བྱིན་ཏོ། ཡང་ཁོ་ཁྲོས་ནས། རང་གི་ཕའི་ཁང་པར་ཕྱིན་ཏོ།

༢༠ འོན་ཀྱང་སམ་སོན་གྱི་ཆུང་མ་ནི་ཁོས་མཛའ་བོར་བཟུངས་པའི་གྲོགས་པོ་ཞིག་ལ་བཏང་བར་གྱུར་ཏོ༎

༡༥

དུས་ཤིག་གི་རྗེས་སུ་གྲོ་རྔ་བའི་དུས་སུ། སམ་སོན་གྱིས་ར་ཕྲུག་ཅིག་ཁྲིད་ཅིང་རང་གི་ཆུང་མ་འཕྲད་དུ་སོང་སྟེ་འདི་སྐད་དུ། ང་ནང་དུ་རང་གི་ཆུང་མའི་མདུན་དུ་འགྲོ་བར་དགའ་སྨྲས་ཀྱང་། མོའི་ཕས་ཁོ་ནང་དུ་འགྲོ་བར་མ་བཅུག་གོ།

༢ མོའི་ཕ་ན་རེ། ཁྱོད་ཀྱིས་མོ་ལ་སྡང་བར་བྱེད་ཅེས་ངས་ངེས་པར་བསམས་པ་ཡིན། དེའི་ཕྱིར་ངས་བུ་མོ་དེ་ཁྱོད་ཀྱི་གྲོགས་པོ་ལ་བྱིན་པ་ཡིན། མོའི་ནུ་མོ་དེ་ལས་མཛེས་པ་མི་འདུག་གམ། དེའི་ཚབ་ཏུ་ནུ་མོ་ལེན་ཅིག་བསྐུལ་ཀྱང་།

༣ སམ་སོན་གྱིས་དེ་དག་ལ། ད་ལྟ་ངས་ཕེ་ལེ་ཤེད་པ་རྣམས་ལ་གནོད་པ་སྐྱེལ་ན་ཡང་། ངའི་སྐྱོན་མེད་དོ་ཞེས་སྨྲས་སོ།

༤ ཡང་སམ་སོན་སོང་བ་དང་། ཝ་མོ་གསུམ་བརྒྱ་བཟུང་སྟེ། གཉིས་གཉིས་ཀྱི་གཞུག་གུ་སྦྲེལ་ནས། གཞུག་གུ་གཉིས་ཀྱི་བར་ལ་སྤ་འབར་བཏགས་སོ།

༥ ཡང་ཁོས་སྤ་འབར་རྣམས་བཏག་ཚར་ཏེ། དེ་དག་ཕེ་ལེ་ཤེད་པའི་མ་རྔས་པའི་སྟོན་ཐོག་གི་ནང་དུ་བཏང་བས། ཕོན་པོ་དང་མ་རྔས་པའི་སྙེ་མ་རྣམས་དང་ཁ་སྐྱུར་པོའི་ཤིང་རྣམས་བསྲེགས་སོ།

༦ དེར་ཕེ་ལེ་ཤེད་པ་རྣམས་ཀྱིས། འདི་ནི་སུས་བྱས་ཤེས་འདྲིས་པས་དེ་དག་གིས། སམ་སོན་་ཐིམ་ནཱ་པའི་མག་པས་དེ་ལྟར་བྱས། དེས་ཁོའི་ཆུང་མ་ཕྲོགས་ནས། ཁོའི་གྲོགས་པོ་ལ་བྱིན་ཏོ་ཞེས་ཟེར་བས། ཕེ་ལེ་ཤེད་པ་རྣམས་ཡར་སོང་སྟེ། མོ་དང་དེའི་ཕ་གཉིས་མེར་བསྲེགས་སོ།

༧ དེར་སམ་སོན་གྱིས་དེ་དག་ལ། ཁྱོད་ཅག་གིས་དེ་ལྟར་བྱས་ན། ངས་ད་དུང་ཡང་ལན་མ་འཇལ་བའི་བར་དུ་ངལ་གསོ་བར་མི་བྱ་ཞེས་ཟེར་ཏོ།

༨ ཡང་ཁོས་དེ་དག་གི་བརླ་ཤ་དང་དཔྱི་མགོ་རྣམས་དྲག་པོར་བརྡུངས་ནས་བསད་དེ། མར་སོང་ནས། ཨེ་ཏམ་གྱི་བྲག་ཁུང་དུ་གནས་སོ༎

༩ དེ་ནས་ཕེ་ལེ་ཤེད་པ་རྣམས་ཡར་འོང་སྟེ། ཡ་ཧུ་དཱ་རུ་སྒར་རྒྱབ་ཅིང་། ལེ་ཧི་ཁྱབ་པར་བྱས་སོ།

༡༠ ཡང་ཡ་ཧུ་དཱ་པ་རྣམས་ཀྱིས། ཅིའི་ཕྱིར་ཁྱོད་རྣམས་བདག་ཅག་ལ་འཐབ་འཛིང་བྱེད་དུ་འོངས་པ་ཡིན། ཞེས་འདྲིས་པའི་ལན་དུ་དེ་དག་གིས། སམ་སོན་འཆིང་བ་ལ་ངེད་རྣམས་ཡར་འོང་བ་ཡིན། ཁོས་ངེད་རྣམས་ལ་བྱས་པ་ལྟར། ངེད་རྣམས་ཀྱིས་ཁོ་ལ་བྱེད་དུ་འོང་བ་ཡིན་ཞེས་ཟེར་ཏོ།

༡༡ དེར་ཡ་ཧུ་དཱ་པ་མི་སྟོང་གསུམ་ཨེ་ཏམ་གྱི་བྲག་ཁུང་དུ་མར་སོང་ནས་སམ་སོན་ལ། ཕེ་ལེ་ཤེད་པ་རྣམས་ཀྱིས་ངེད་རྣམས་ལ་སྲིད་བྱེད་པ་ཁྱེད་ཀྱིས་མི་ཤེས་སམ། ཁྱེད་ཀྱིས་བདག་ཅག་ལ་ཅིའི་ཕྱིར་དེ་ལྟར་བྱས་པ་ཡིན། ཞེས་འདྲིས་པས་ཁོས་དེ་དག་ལ། ཁོ་རྣམས་ཀྱིས་ང་ལ་བྱས་པ་བཞིན། ངས་ཀྱང་ཁོ་རྣམས་ལ་བྱས་པ་ཡིན། ཟེར་ཏོ།

༡༢ དེ་དག་གིས་ཁོ་ལ། བདག་ཅག་གིས་ཁྱོད་བཅིང་ནས། ཕེ་ལེ་ཤེད་པའི་ལག་ཏུ་གཏོད་དུ་མར་འོང་བ་ཡིན། ཞེས་ཟེར་བས་སམ་སོན་གྱིས་དེ་དག་ལ། ཁྱོད་ཅག་རང་གིས་ང་མི་བསོད་པའི་མནའ་སྐྱོལ་ཞིག་སྨྲས་པས།

༡༣ དེ་དག་གིས་ཁོ་ལ། མིན། བདག་ཅག་གིས་ཁྱེད་བསྡམ་སྟེ། དེ་དག་གི་ལག་ཏུ་གཏོད་པར་བྱ་ན་ཡང་། བདག་ཅག་གིས་ཁྱེད་ངེས་པར་མི་གསད་སྨྲས་པས། དེ་དག་གིས་ཁོ་ཐག་པ་གསར་པ་གཉིས་ཀྱིས་བསྡམ་སྟེ། བྲག་ནས་ཡར་ཁྲིད་དོ༎

༡༤ ལེ་ཧི་རུ་བསླེབ་པའི་ཚེ། ཕེ་ལེ་ཤེད་པ་རྣམས་ཀྱིས་ཁོ་དང་ཕྲད་ནས། སྐད་ཆེན་པོ་རྒྱབས་པ་དང་། ཡ་ཧོ་ཝཱའི་ཐུགས་ཉིད་ཁོའི་སྟེང་དུ་བབ་པ་ལས། ལག་པ་བཅིངས་པའི་ཐག་པ་གཉིས་ནི་མེར་བསྲེགས་པའི་རྩྭ་ཐག་ལྟར་གྱུར་ཏེ། བཀྱིག་ཐག་རྣམས་ལག་པ་ནས་བྲལ་ཏོ།

༡༥ དེ་ནས་ཁོ་ལ་བོང་བུའི་འགྲམ་རུས་གསར་པ་ཞིག་བརྙེད་པས། ལག་པ་བརྐྱངས་ཏེ་བླང་ནས། དེ་ཡིས་མི་སྟོང་གཅིག་བསད་དོ།

༡༦ དེར་སམ་སོན་གྱིས་ཟེར་པ། བོང་བུའི་འགྲམ་རུས་གཅིག་གིས་དེ་དག་ལ་དྲག་པོར་བརྡུངས་པ་ཡིན། བོང་བུའི་འགྲམ་རུས་གཅིག་གིས་ངས་མི་སྟོང་གཅིག་བསད་པ་ཡིན།

༡༧ ཡང་འདི་ལྟར་བྱུང་། ཁོས་གཏམ་དེ་ལབ་ཚར་ཏེ། ཁོས་འགྲམ་རུས་དེ་ལག་པ་ནས་དབྱུགས་པ་ཡིན། དེ་ནས་གནས་དེའི་མིང་ནི་ར་མད་ལེ་ཧི་བཏགས་སོ༎

༡༨ དེ་ནས་ཁོ་ཤིན་ཏུ་བསྐོམས་པས། ཡ་ཧོ་ཝཱ་ལ་བོས་ཤིང་ཁོང་ལ། ཁྱེད་ཀྱིས་ཉིད་ཀྱི་གཡོག་པོའི་ལག་གིས་སྐྱབས་ཆེན་པོ་འདི་གནང་ཡང་། ད་བདག་སྐོམ་རི་ལ་འཆི་བ་དང་། མདུན་ལྤགས་མ་བཅད་པའི་ལག་ཏུ་འཆི་བར་འགྱུར་རམ་ཞེས་ཞུས་པས།

༡༩ དཀོན་མཆོག་གིས་ལེ་ཧི་རུ་དོང་ཞིག་ཕྱེ་བར་མཛད་པས། དེ་ནས་ཆུ་འཐོན་ནོ། ཁོས་འཐུང་ཚར་ཏེ། ཁོའི་དབུགས་ཡང་སྐྱར་གསོས་ནས་སྟོབས་ཅན་དུ་སོང་། དེའི་ཕྱིར་དེའི་མིང་ནི་འབོད་མཁན་གྱི་ཆུ་མིག་བཏགས་སོ། དེ་ནི་དེ་རིང་གི་བར་དུ་ལེ་ཧི་རུ་འདུག་གོ།

༢༠ ཁོས་ནི་ཕེ་ལེ་ཤེད་པ་རྣམས་ཀྱི་དུས་སུ་ཨིས་ར་ཨེལ་ལ་ལོ་ཉི་ཤུའི་བར་དུ་ཁྲིམས་བཅད་དོ༎

༡༦

དེ་ནས་སམ་སོན་་ག་ཟཱ་རུ་སོང་སྟེ། དེར་སྨད་ཚོང་མ་ཞིག་མཐོང་ནས། དེའི་རྩར་ནང་དུ་ཞུགས་སོ།

༢ ཡང་ག་ཟཱ་པ་རྣམས་ཀྱིས། སམ་སོན་འདིར་བསླེབས་ཟེར་བར་ཐོས་པས། དེ་དག་གིས་ཁང་པའི་མཐའ་བསྐོར་ནས། གྲོང་ཁྱེར་གྱི་རྒྱ་སྒོའི་རྩར་མཚན་གང་ཁོའི་ཕྱིར་འཇབས་བསྡད། སྔ་དྲོ་ནམ་ལང་བའི་ཚེ་ངེད་རྣམས་ཀྱིས་ཁོ་གསོད་པར་བྱ་ཟེར་ཏེ། མཚན་གང་ཁ་རོག་ལ་བསྡད་དོ།

༣ སམ་སོན་མཚན་ཕྱེད་ཀྱི་བར་དུ་ཉལ་བསྡད་ནས། མཚན་ཕྱེད་ལ་ལངས་ཏེ། གྲོང་ཁྱེར་གྱི་རྒྱ་སྒོའི་སྤང་ལེབ་གཉིས་དང་སྒོའི་རི་བཞི་དང་རྒྱབ་ལག་དེ་ཐམས་ཅད་བླང་སྟེ། དེ་རྣམས་རང་གི་དཔུང་པར་བཞག་ནས། ཧེབ་རོན་གྱི་མདུན་དུ་ཡོད་པའི་རི་ཞིག་གི་རྩེ་མོ་ལ་ཁྱེར་ཏོ༎

༤ དེའི་རྗེས་སུ་གྲོག་པོ་སོ་རེག་གི་འགྲམ་དུ་གནས་པའི་དཱེ་ལི་ལཱ་བྱ་བའི་བུད་མེད་ཅིག་ལ་དགའ་བས།

༥ ཕེ་ལེ་ཤེད་པའི་རྗེ་བོ་རྣམས་མོའི་མདུན་དུ་འོངས་ནས་དེ་ལ། ཁྱོད་ཀྱིས་ཁོ་བསླུས་ཏེ། ཁོའི་སྟོབས་ཆེན་པོ་དེ་ག་རུ་ཡོད་པ་དང་། ཐབས་གང་གིས་ངེད་ཁོ་ལས་རྒྱལ་བར་འགྱུར་ལྟོས། ངེད་རྣམས་ཀྱིས་ཁོ་བཏུལ་ཏེ་འཆིང་ན། ངེད་མི་རེ་རེས་ཁྱོད་ལ་དངུལ་བརྒྱ་བཅུ་གཅིག་བཅུ་གཅིག་སྦྱིན་པར་བྱ་ཟེར་བས།

༦ དཱེ་ལི་ལཱས་སམ་སོན་ལ། ཁྱོད་ཀྱི་སྟོབས་ཆེན་པོ་དེ་ག་ན་ཡོད། ཡང་ཐབས་གང་གིས་ཁྱོད་འདུལ་བ་དང་སྡོམ་པར་དགོས། དེ་ནི་ང་ལ་ཤོད་ཅེས་ཞུས་པས།

༧ སམ་སོན་གྱིས་མོ་ལ། གལ་ཏེ་དེ་དག་གིས་ང་རྩྭ་ཐག་མ་བསྐམས་པ་བདུན་གྱིས་བསྡམས་ན། ང་ཤེད་མེད་དུ་གྱུར་ཏེ། མི་གཞན་ལྟར་འགྱུར་འོང་ཞེས་སྨྲས་པས།

༨ ཕེ་ལེ་ཤེད་པའི་རྗེ་བོ་རྣམས་ཀྱིས་མོ་ལ་རྩྭ་ཐག་མ་བསྐམས་པ་བདུན་བཏད་དེ། མོས་ཁོ་དེ་རྣམས་ཀྱིས་བསྡམས་སོ།

༩ བུད་མེད་ཀྱིས་བསྐུལ་བ་བཞིན་འཇབ་ཡོད་པའི་མི་འགའ་ཞིག་མོ་དང་མཉམ་ནང་མིག་ཏུ་བསྡད་དེ་ཡོད་པ་ཡིན། དེ་རུ་བུད་མེད་ཀྱིས། ཀྱེ་སམ་སོན། ཕེ་ལེ་ཤེད་པ་རྣམས་ཁྱེད་ཀྱི་ཐོག་ཏུ་འོང་ངོ་ཞེས་བོས་པས། སྐུད་པ་ཞིག་མེ་ལ་ཐུག་པའི་ཚེ་ཆད་པ་ལྟར། ཁོས་རྩྭ་ཐག་རྣམས་བཅད་དོ། དེ་ལྟར་ཁོའི་སྟོབས་དེ་ག་ནས་བྱུང་བ་མ་ཤེས་སོ༎

༡༠ དཱེ་ལི་ལཱས་སམ་སོན་ལ། ལྟོས། ཁྱོད་ཀྱིས་ང་ལ་སྨད་ཅིང་རྫུན་ལབ་པ་ཡིན། ད་ཁྱོད་ཅི་ཡིས་འཆིང་བར་ནུས་ང་ལ་ཤོད་ཅེས་ཟེར་བས།

༡༡ ཁོས་མོ་ལ། གལ་ཏེ་དེ་དག་གིས་ང་ཐག་པ་གསར་བ་ནམ་ཡང་མ་བཀོལ་པ་རྣམས་ཀྱིས་བསྡམ་ན། ང་ཤེད་མེད་དུ་འགྱུར་ཏེ། མི་གཞན་ལྟར་འགྱུར་འོང་ཟེར་ཏོ།

༡༢ དེའི་ཕྱིར་དཱེ་ལི་ལཱས་ཐག་པ་གསར་པ་བླངས་ནས། དེ་ཡིས་ཁོ་བསྡམ་སྟེ། འཇབ་མཁན་རྣམས་ནང་མིག་ཏུ་བསྡད་པའི་ཚེ་ཁོ་ལ། ཀྱེ་སམ་སོན། ཕེ་ལེ་ཤེད་པ་རྣམས་ཁྱོད་ཀྱི་ཐོག་ཏུ་འོང་ངོ་ཞེས་བོས་པས། ཁོས་རང་གི་ལག་པའི་ཐག་པ་ནི་སྐུད་པ་ལྟར་བཅད་དོ༎

༡༣ ཡང་དཱེ་ལི་ལཱས་སམ་སོན་ལ། ད་ལྟའི་བར་དུ་ཁྱོད་ཀྱིས་ང་ལ་སྨད་ཅིང་རྫུན་ལབ་པ་ཡིན། ད་ཅི་ཐབས་ཀྱིས་ཁྱོད་འཆིང་བར་ནུས་ང་ལ་ཤོད་ཞུས་པས། ཁོས་མོ་ལ། གལ་ཏེ་ཁྱོད་ཀྱིས་ངའི་མགོའི་རལ་པ་བདུན་རྒྱུ་དང་མཉམ་འཐག་སྟེ། འཐག་ཕུར་ལ་བཏག་ན། ང་ཤེད་མེད་དང་མི་གཞན་ལྟར་འགྱུར་འོང་ཞེས་སྨྲས་པས།

༡༤ ཁོ་གཉིད་ལོག་པའི་དུས་སུ། དཱེ་ལི་ལཱས་ཁོའི་མགོའི་རལ་པ་བདུན་བླངས་ནས། རྒྱུ་དང་མཉམ་འཐག་སྟེ། འཐག་ཕུར་ལ་བཏགས་ནས། ཁོ་ལ། ཀྱེ་སམ་སོན། ཕེ་ལེ་ཤེད་པ་རྣམས་ཁྱོད་ཀྱི་ཐོག་ཏུ་འོང་ངོ་ཞེས་བོས་པ་དང་། ཁོ་གཉིད་བསད་དེ། བསྡམས་ཡོད་པའི་ཐགས་ཕུར་དེ་རྒྱུ་དང་མཉམ་དུ་བཏོན་ཏོ༎

༡༥ དེ་ནས་མོས་ཁོ་ལ། ཁྱོད་ཀྱི་སྙིང་ང་ལ་མ་ཆགས་ཀྱང་། ངས་ཁྱོད་ལ་གཅེས་པར་འཛིན། ཅིའི་ཕྱིར་ཁྱོད་ཀྱིས་ང་ལ་དེ་ལྟར་ཟེར་བ་ཡིན། ཁྱོད་ཀྱིས་ལན་གསུམ་ང་ལ་སྨད་ཅིང་ཁྱོད་ཀྱི་སྟོབས་ཆེན་པོ་དེ་ག་ན་ཡོད་པ་ང་ལ་བཤད་པ་མ་ཡིན།

༡༦ ཞེས་ཟེར་ཞིང་། ཉིན་རེ་བཞིན་ནན་གྱིས་སྐུལ་གྱིན་བསྡད་པས། ཁོའི་སེམས་འཆི་བ་ལ་ཐུག་པའི་བར་དུ་ཁྲུགས་སོ།

༡༧ དེར་ཁོས་མོ་ལ་རང་གི་སྙིང་གཏམ་བཤད་ཅིང་འདི་སྐད་དུ། ང་མའི་མངལ་ནས་བཟུང་སྟེ་དཀོན་མཆོག་གི་དྲུང་དུ་དམ་བཅའ་བླངས་པའི་སྐྱེས་པ་ཞིག་ཡིན། ངའི་མགོའི་ཁར་སྐྲ་གྲི་ཞིག་ནམ་ཡང་མ་བཞག་གོ། གལ་ཏེ་ངའི་སྐྲ་བཞར་ན། ངའི་སྟོབས་ང་ནས་འཐོན་པར་འགྱུར་ཏེ། ང་སྟོབས་མེད་དང་མི་གཞན་ལྟར་འགྱུར་འོང་ཞེས་སྨྲས་པས།

༡༨ དཱེ་ལི་ལཱས། ཁོས་སྙིང་གཏམ་བཤད་པར་ཤེས་པས། ཕེ་ལེ་ཤེད་པའི་རྗེ་བོ་རྣམས་ལ་ལོན་བཏང་ཞིང་དེ་དག་ལ། ཁོས་ང་ལ་སྙིང་གཏམ་ཚང་མ་བཤད་པས། ཁྱེད་རྣམས་ད་དུང་ཐེང་གཅིག་འདིར་ཕེབས་ཤིག་ཟེར་བས། ཕེ་ལེ་ཤེད་པའི་རྗེ་བོ་རྣམས་དངུལ་ལག་པར་ཁྱེར་ཏེ་འོངས་སོ།

༡༩ དེ་ནས་མོས་རང་གི་པུས་མོའི་ཁར་ཁོ་བསྙལ་ནས། མི་ཞིག་ལ་བོས་ཏེ། ཁོའི་མགོ་ཡི་རལ་པ་བདུན་པོ་དེ་བཞར་དུ་བཅུག་གོ། དེ་ནས་ཁོ་ཤེད་མེད་དུ་གྱུར་ཏེ། ཁོའི་སྟོབས་ཁོ་ནས་ཐོན་ཏོ།

༢༠ དེར་མོས། ཀྱེ་སམ་སོན། ཕེ་ལེ་ཤེད་པ་རྣམས་ཁྱོད་ཀྱི་ཐོག་ཏུ་འོང་ངོ་ཞེས་ཟེར་བས། ཁོ་གཉིད་སད་ནས། ངས་རང་གི་ལུས་སྤྲུག་སྟེ་ཐར་བར་འགྱུར་བསམས་སོ། འོན་ཀྱང་ཡ་ཧོ་ཝཱ་ཁོ་ལས་བྲལ་བ་ཡིན་པ་མ་ཤེས་སོ།

༢༡ དེ་ནས་ཕེ་ལེ་ཤེད་པ་རྣམས་ཀྱིས་ཁོ་བཟུང་སྟེ། མིག་གཉིས་བཏོན་ནས། ག་ཟཱ་རུ་མར་ཁྲིད་དེ། ར་གན་གྱི་ཐག་པས་བཅིངས་སོ། དེ་ནས་ཁོ་བཙོན་ཁང་དུ་རང་འཐག་སྐོར་གྱིན་བསྡད་དོ།

༢༢ འོན་ཀྱང་སྐྲ་བཞར་བའི་རྗེས་སུ་ཡང་སྐྱར་སྐྲ་སྐྱེས་སོ༎

༢༣ ཡང་ཕེ་ལེ་ཤེད་པ་རྣམས་ཀྱི་རྗེ་བོ་རྣམས་ཀྱིས་རང་གི་ལྷ་དཱ་གོན་ལ་མཆོད་པ་འབུལ་བ་དང་དགའ་སྟོན་བྱེད་པར་འཛོམས་སོ། ཅི་ལ་ཞེ་ན། དེ་དག་གིས་ངེད་ཀྱི་ལྷ་ཡིས་ངེད་ཀྱི་དགྲ་བོ་སམ་སོན་དེ་ནི་ངེད་ཀྱི་ལག་ཏུ་བཏད་པ་ཡིན་ཞེས་ཟེར་ཏོ།

༢༤ མི་རྣམས་ཀྱིས་ཁོ་མཐོང་བའི་ཚེ། དེ་དག་གིས་རང་གི་ལྷ་ལ་སྟོད་པ་ཕུལ་ཏོ། ཅི་ལ་ཞེ་ན། དེ་དག་གིས། ངེད་ཀྱི་ལྷ་ཡིས་ངེད་ཀྱི་དགྲ་བོ་ངེད་ཀྱི་ཡུལ་ཤིག་མཁན་དང་ངེད་རྣམས་ཀྱི་ནང་ནས་མང་པོ་བསད་མཁན་དེ་ནི་ངེད་ཀྱི་ལག་ཏུ་བཏད་པ་ཡིན་ཞེས་ཟེར་ཏོ།

༢༥ ཡང་འདི་ལྟར་བྱུང་། དེ་དག་གི་སྙིང་ལ་དགའ་སྤྲོ་བྱུང་བའི་ཚེ་དེ་དག་གིས། ངེད་ལ་ལྟད་མོ་སྟོན་པའི་ཕྱིར་སམ་སོན་ལ་བོས་ཤིག་ཅེས་སྨྲས་པས། དེ་དག་གིས་ཁོ་བཙོན་ཁང་ནས་བཏོན་ཏེ། ཁོ་དེ་དག་ལ་ལྟད་མོ་སྟོན་དུ་བཅུག་གོ། དེ་དག་གིས་ཁོ་ཀ་བ་གཉིས་ཀྱི་བར་ལ་བཞག་གོ།

༢༦ དེ་ནས་སམ་སོན་གྱིས་ཁོ་རང་གི་ལག་པ་ནས་ཟིན་པའི་ཁྱེའུ་ལ། ང་ཁང་པ་འདི་འཁུར་བའི་ཀ་བ་གཉིས་ལ་རྟེན་པའི་ཕྱིར་རེག་ཏུ་ཆུག་ཅིག་ཅེས་ཞུས་སོ།

༢༧ ཁང་པ་དེ་སྐྱེས་པ་དང་བུད་མེད་ཀྱིས་གང་ཡོད་པ་དང་། ཕེ་ལེ་ཤེད་པའི་རྗེ་བོ་རྣམས་དེར་ཡོད་པ་ཡིན། སམ་སོན་གྱི་ལྟད་མོ་སྟོན་པ་ལ་ཐོག་གི་ཁ་ནས་ལྟ་མཁན་གྱི་སྐྱེས་པ་དང་བུད་མེད་ཀྱི་གྲངས་སྟོང་གསུམ་ཙམ་ཞིག་ཡོད་དོ༎

༢༨ དེ་ནས་སམ་སོན་གྱིས་ཡ་ཧོ་ཝཱ་ལ། བོས་ཤིང་འདི་སྐད་དུ། ཀྱེ་གཙོ་བོ་ཡ་ཧོ་ཝཱ། བདག་ཐུགས་ལ་དགོངས་པར་གསོལ། ཀྱེ་དཀོན་མཆོག བདག་གིས་ཕེ་ལེ་ཤེད་པ་རྣམས་ནས་རང་གི་མིག་གཉིས་ཀྱི་ལན་ལོན་པའི་ཕྱིར། ད་ལན་བདག་ལ་ཤེད་གནང་དུ་གསོལ་ཞུས་སོ།

༢༩ དེར་སམ་སོན་གྱིས་ཁང་པ་དེ་འཁུར་བའི་དཀྱིལ་མའི་ཀ་བ་གཉིས། གཅིག་ལག་གཡས་དང་། གཅིག་ལག་གཡོན་མ་ཡིས་བཟུང་ཞིང་ཤེད་བཏང་ནས།

༣༠ སམ་སོན་གྱིས། ང་ཡང་ཕེ་ལེ་ཤེད་པ་དང་མཉམ་དུ་འཆི་བར་ཤོག་ཅེས་བོས་ཏེ། ཁོས་ཤེད་ཚང་མས་དགུས་པ་དང་། ཁང་པ་དེ་གང་ཡོད་པའི་རྗེ་བོ་རྣམས་དང་ནང་ན་ཡོད་པའི་མི་ཚོགས་ཐམས་ཅད་ཀྱི་ཐོག་ཏུ་བརྡིབས་སོ། དེ་ལྟར་ཁོ་ཤི་བའི་ཚེ་བསད་པ་རྣམས་ཀྱི་གྲངས་ནི་ཁོ་གསོན་པོའི་དུས་སུ་བསད་པ་རྣམས་ལས་ལྷག་པར་མང་བར་གྱུར་ཏོ།

༣༡ དེ་ནས་ཁོའི་སྤུན་དང་ཁོའི་ཁང་པའི་མི་ཐམས་ཅད་མར་འོངས་ནས། ཁོ་བླང་སྟེ་ཡར་ཁྱེར་ཏེ། ཚོར་ཨ་དང་ཨེས་ཐ་ཨོལ་གྱི་བར་ན་ཁོའི་ཕ་མ་ནོ་ཨ་ཡི་དུར་ས་རུ་བསྐུངས་སོ། ཁོས་ཨིས་ར་ཨེལ་ལ་ལོ་ཉི་ཤུའི་བར་དུ་གཤགས་བྱས་སོ༎

༡༧

དེ་ནས་ཨེབ་ར་ཨིམ་རིའི་ཡུལ་ལ་མི་ཀཱ་བྱ་བའི་མི་ཞིག་ཡོད་པ་ཡིན།

༢ དེས་རང་གི་མ་ལ། ཁྱེད་ནས་ཁྱེར་བའི་དངུལ་བརྒྱ་བཅུ་གཅིག ཁྱེད་ཀྱིས་དེའི་ཕྱིར་དམོད་པ་བོར་ནས་ངའི་རྣ་བ་ལ་ཡང་སྨྲས་པའི་དངུལ་དེ། ལྟོས་ཤིག དངུལ་དེ་ངའི་ལག་ཏུ་ཡོད། ངས་དེ་བླངས་པ་ཡིན་གྱིས། ད་ལྟ་ངས་ཕྱིར་ལོག་འབུལ་བར་བྱ་ཞེས་ཟེར་བས། ཁོའི་མས་དེ་ལ། ཡ་ཧོ་ཝཱས་ཁྱོད་ལ་བྱིན་རླབས་གནོང་ཞིག ངའི་བུ། ཞེས་སྨྲས་པ་དང་།

༣ ཁོས་དངུལ་བརྒྱ་བཅུ་གཅིག་དེ་རང་གི་མ་ལ་ཕྱིར་ཕུལ་བས། མ་ན་རེ། དངུལ་དེ་ངས་རང་གི་ལག་པ་ནས་ངའི་བུའི་དོན་དུ་ཡ་ཧོ་ཝཱ་ལ་ཕུལ་བ་ཡིན། དེའི་ནང་ནས་རྐོས་པའི་སྐུ་དང་བླུགས་མའི་སྐུ་ཞིག་བཟོ་བར་བྱ། ད་དེའི་དོན་དུ་ངས་ཁྱོད་ལ་ཕྱིར་གཏོང་ངོ་ཞེས་སྨྲས་ཀྱང་།

༤ ཁོས་དངུལ་དེ་རང་གི་མ་ལ་ཕྱིར་ཕུལ་བ་དང་། ཁོའི་མས་དངུལ་ཉིས་བརྒྱ་བླངས་ནས། བཟོ་པ་ལ་བཏད་དེ། དེས་དེ་རྣམས་ནས་རྐོས་སྐུ་དང་བླུགས་སྐུ་ཞིག་བཟོས་ནས། དེ་ནི་མི་ཀཱའི་ཁང་པར་བཞག་གོ།

༥ ཡང་སྐྱེས་པ་མི་ཀཱ་ལ་དཀོན་མཆོག་མཆོད་ཁང་ཞིག་ཡོད་དེ། ཨེ་ཕོད་ཅིག་དང་ཏེ་ར་ཕིམ་བཟོས་ནས། རང་གི་བུ་རྣམས་ལས་གཅིག་བླ་མར་འགྱུར་དུ་དམ་པར་བྱས་སོ།

༦ དེའི་ཚེ་ཨིས་ར་ཨེལ་གྱི་ནང་དུ་རྒྱལ་པོ་མེད་པས། མི་རེ་རེས་རང་གི་འདོད་པ་བཞིན་དུ་བྱས་སོ༎

༧ ཡང་ཡ་ཧུ་དཱའི་བརྒྱུད་ནས་བེད་ལེ་ཧེམ་ཡ་ཧུ་དཱའི་ལེ་ཝི་པ་མི་གཞོན་ནུ་ཞིག་བསླེབ་སྟེ། འགྲུལ་པ་ལྟར་དེར་གནས་སོ།

༨ ཡང་མི་དེ་བེད་ལེ་ཧེམ་ཡ་ཧུ་དཱའི་གྲོང་ཁྱེར་ནས་འཐོན་ཏེ། འགྲུལ་པ་ལྟར་གནས་ས་གང་དུ་ཐོབ་ལྟ་བའི་ཕྱིར་སོང་ངོ་། ཡང་ཁོ་འགྲོ་གིན་འགྲོ་གིན་ཨེབ་ར་ཨིམ་གྱི་རིའི་ཡུལ་ལ་མི་ཀཱའི་ཁྱིམ་དུ་བསླེབ་སྟེ།

༩ མི་ཀཱས་དེ་ལ། ཁྱོད་གང་ནས་འོངས་འདྲིས་པའི་ལན་དུ་དེས་ཁོ་ལ། ང་བེད་ལེ་ཧེམ་ཡ་ཧུ་དཱའི་ལེ་ཝི་པ་ཞིག་ཡིན། ཡང་གང་དུ་གནས་ཤིག་རྙེད་སར་ང་གནས་པའི་ཕྱིར་འགྲོ་བ་ཡིན་ཟེར་ཏོ།

༡༠ དེར་མི་ཀཱས་ཁོ་ལ། ཁྱོད་ང་དང་མཉམ་དུ་བསྡད་ནས། ངའི་ཕ་དང་བླ་མར་གྱུར་ཅིག ངས་ཁྱོད་ལ་ལོ་རེར་དངུལ་བཅུ་དང་གོས་དང་རྒྱགས་སྦྱིན་པར་བྱ་ཟེར་བས། ལེ་ཝི་པ་དེ་ནང་དུ་སོང་ངོ་།

༡༡ ལེ་ཝི་པ་ནི་མི་དེ་དང་མཉམ་སྡོད་པར་དགའ་སྟེ། མི་གཞོན་ནུ་དེ་ནི་ཁོའི་བུ་རྣམས་ལས་གཅིག་དང་འདྲ་བར་གྱུར་ཏོ།

༡༢ དེ་ལྟར་མི་ཀཱས་ལེ་ཝི་པ་དེ་དམ་པར་བྱས་ཏེ། མི་གཞོན་ནུ་དེ་ཁོའི་བླ་མར་གྱུར་ཏེ། མི་ཀཱའི་ཁྱིམ་དུ་གནས་སོ།

༡༣ དེ་ནས་མི་ཀཱས་ན་རེ། ད་ང་ལ་ལེ་ཝི་པ་ཞིག་བླ་མར་ཡོད་པས། ཡ་ཧོ་ཝཱས་ང་ལ་ཕན་པ་མཛད་པར་ཤེས་སོ་ཞེས་སྨྲས་སོ༎

༡༨

དེའི་དུས་ན་ཨིས་ར་ཨེལ་ན་རྒྱལ་པོ་ཞིག་མེད་པ་ཡིན། ཡང་དེའི་དུས་སུ་དཱན་གྱི་སྡེ་ཡིས་རང་གནས་པའི་ཕྱིར་ས་སྐལ་ཞིག་བཙལ་ཏོ། ཅིའི་ཕྱིར་ཞེ་ན། དུས་དེའི་བར་དུ་དེ་དག་ལ་ཨིས་ར་ཨེལ་པའི་སྡེ་རྣམས་ཀྱི་ཁྲོད་དུ་ས་སྐལ་མ་བརྙེད་དོ།

༢ དེ་ནས་དཱན་གྱི་བུ་རྣམས་ཀྱིས་རང་གི་ནང་མིའི་ནང་ནས་མི་རྩལ་ཅན་ལྔ་རང་གི་ཡུལ་ཚོར་ཨ་དང་ཨེས་ཐ་ཨོལ་ནས་བཏང་སྟེ། ཡུལ་དུ་སོ་པ་བྱེད་པ་དང་རྩད་གཅོད་པར་བཏང་སྟེ། དེ་དག་ལ། སོང་ལ། ཡུལ་གྱི་རྩད་ཆོད་ཅིག་ཅེས་བསྐུལ་བས། དེ་དག་ཨེབ་ར་ཨིམ་རིའི་ཡུལ་ལ་མི་ཀཱའི་ཁང་པར་བསླེབ་པས་དེར་གནས་སོ།

༣ དེ་དག་མི་ཀཱའི་ཁང་པར་བསླེབ་པའི་ཚེ། ལེ་ཝི་པ་གཞོན་ནུ་དེའི་སྐད་ལུགས་ངོ་ཤེས་ཏེ་དེ་ལ། ཁྱོད་འདིར་སུས་ཁྲིད། ཁྱོད་ཀྱིས་གནས་འདི་ལ་ཅི་བྱེད། འདིར་ཅི་ཡོད་འདྲིས་པས།

༤ ཁོས་དེ་དག་ལ། མི་ཀཱས་ང་ལ་དེ་ལྟར་བྱས། ང་ལ་གླ་སྤྲད་ནས། ང་ཁོའི་བླ་མར་གྱུར་ཞེས་ཟེར་བས།

༥ དེ་དག་གིས་ཁོ་ལ། བདག་ཅག་འགྲོ་བའི་ལམ་དེ་ནི་བཀྲ་ཤིས་པར་འགྱུར་རམ་མི་འགྱུར་རྟོགས་པའི་ཕྱིར་དཀོན་མཆོག་ནས་ཐུགས་བརྟག་ཞུས་ཤིག་ཟེར་བས།

༦ བླ་མས་དེ་དག་ལ། ཞི་བདེ་བར་སོང་ཞིག ཁྱོད་ཅག་འགྲོ་བའི་ལམ་དེ་ཡ་ཧོ་ཝཱའི་དྲུང་དུ་བཟང་པོ་ལགས་ཤེས་སྨྲས་སོ༎

༧ དེ་ནས་མི་ལྔ་པོ་དེ་ཕྱིན་ནས། ལ་ཨིས་ཡུལ་དུ་བསླེབས་པ་དང་། དེ་དག་གིས་དེར་ཡོད་པ་རྣམས་ཚི་དོན་པའི་ལུགས་སྲོལ་བཞིན་དུ་བརྟན་པོར་གནས་ཤིང་། ཞི་བདེ་བ་དང་འཇིགས་པ་མེད་པར་གནས་པར་མཐོང་ངོ་། ཡུལ་དེར་གནོད་པ་བྱེད་མཁན་དང་དཔོན་པོ་བྱེད་མཁན་ཞིག་མེད་དེ། དེ་དག་ཚི་དོན་པ་རྣམས་དང་ཐག་རིང་ཡོད་པས། སུ་ཞིག་དང་འབྲེལ་བ་མེད་པ་ཡིན།

༨ དེ་ནས་དེ་དག་སོང་སྟེ། ཚོར་ཨ་དང་ཨེས་ཐ་ཨོལ་དུ་རང་གི་སྤུན་རྣམས་ཀྱི་མདུན་དུ་འོངས་པ་དང་། དེ་དག་གི་སྤུན་རྣམས་ཀྱིས་དེ་དག་ལ། ཁྱོད་ཅག་གིས་ཅི་ཟེར་ཞེས་དྲིས་པས།

༩ དེ་དག་ན་རེ། ལོངས་ཤིག ངེད་དེ་རྣམས་ལ་འཐབ་འཛིང་བྱེད་དུ་འགྲོ། ཅི་ལ་ཞེ་ན། བདག་ཅག་གིས་ཡུལ་དེ་མཐོང་བ་ཡིན། ཡང་ལྟོས་ཤིག དེ་ནི་ཤིན་ཏུ་བཟང་པོ་ཡིན་ཏེ། ད་ཁྱོད་རྣམས་ཁ་རོག་ལ་སྡོད་དམ། ཡུལ་དེ་བདག་ཏུ་བྱེད་པར་ལེ་ལོ་མ་བྱེད་ཅིག

༡༠ ཁྱོད་ཅག་འགྲོ་ན། མི་ཚོགས་བཙན་པོར་གནས་པ་དང་ཡུལ་ཆེན་པོ་ཞིག་ཏུ་སླེབ་པར་འགྱུར། དཀོན་མཆོག་གིས་དེ་ནི་ཁྱོད་ཅག་གི་ལག་ཏུ་གནང་བ་ཡིན། ས་གཞི་འདི་ལ་ཡོད་པའི་དངོས་པོ་ནས་གཅིག་ཀྱང་མ་ལུས་པར་ཡུལ་དེར་ཡོད་དོ༎

༡༡ དེ་ནས་དཱན་གྱི་སྡེ་ལ་ཡོད་པའི་ཚོར་ཨ་དང་ཨེས་ཐ་ཨོལ་ནས་མི་དྲུག་བརྒྱ་དམག་ཆས་གྱོན་ཏེ་ཐོན་ཏོ།

༡༢ ཡང་དེ་དག་ཡར་སོང་སྟེ། ཡ་ཧུ་དཱའི་ཁིར་ཡད་ཡེ་ཨ་རིམ་དུ་གུར་ཕུབས་སོ། དེའི་ཕྱིར་གནས་དེ་ལ་དེ་རིང་གི་བར་དུ་མ་ཧ་ནེ་དཱན་༼བོད་སྐད་དུ་དཱན་གྱི་དམག་སྒར་༽བཏགས་སོ། དེ་ནི་ཁིར་ཡད་ཡེ་ཨ་རིམ་གྱི་རྒྱབ་ལོགས་སུ་ཡོད་དོ།

༡༣ ཡང་དེ་དག་དེ་ནས་ཨེབ་ར་ཨིམ་གྱི་རིའི་ཡུལ་ལ་སོང་སྟེ། མི་ཀཱའི་ཁང་པར་བསླེབས་སོ༎

༡༤ དེ་ནས་ལ་ཨིས་ཀྱི་ཕྱོགས་སུ་སོ་པ་བྱེད་པར་སོང་བའི་མི་ལྔ་པོ་དེས་རང་གི་སྤུན་རྣམས་ལ་ལན་འདེབས་ཤིང་འདི་སྐད་དུ། ཁྱིམ་འདི་རྣམས་ཀྱི་ནང་ན་ཨེ་ཕོད་ཅིག་དང་ཏེ་ར་ཕིམ་ཅིག་དང་། བརྐོས་སྐུ་ཞིག་དང་བླུགས་སྐུ་ཞིག་ཡོད་པར་རྒྱུས་ཡོད་དམ། ད་དེའི་ཕྱིར་ཁྱོད་ཅག་གིས་ཅི་བྱེད་དགོས་བསམ་བློ་ཐོང་ཞིག་ཅེས་བསྐུལ་བས།

༡༥ དེ་དག་དེ་ཕྱོགས་སུ་ཁ་བསྒྱུར་ནས། ལེ་ཝི་པ་གཞོན་ནུ་དེའི་ཁང་པའམ་མི་ཀཱའི་ཁང་པར་འོངས་ཏེ་དེ་ལ། ཁྱེད་ཁམས་བཟང་ངམ་ཞེས་དྲིས་སོ།

༡༦ ཡང་དཱན་གྱི་བརྒྱུད་ནས་ཡིན་པའི་མི་དམག་ཆས་གྱོན་པ་དྲུག་བརྒྱ་དེ་རྟ་སྒོའི་མདུན་དུ་བསྡད་དོ།

༡༧ དེ་ནས་སོ་པ་བྱེད་དུ་སྔར་སོང་བའི་མི་ལྔ་པོ་དེ་ཡར་སོང་ནས། ནང་དུ་ཞུགས་ཏེ། བརྐོས་སྐུ་དང་ཨེ་ཕོད་དང་ཏེ་ར་ཕིམ་དང་བླུག་སྐུ་བླངས་པས། བླ་མ་དེ་དང་མཉམ་དམག་ཆས་གྱོན་པའི་མི་དྲུག་བརྒྱ་དེ་ནི་རྟ་སྒོའི་མདུན་དུ་འདུག་གོ།

༡༨ དེ་དག་མི་ཀཱའི་ཁྱིམ་དུ་ཞུགས་ཏེ། བརྐོས་སྐུ་དང་ཨེ་ཕོད་དང་ཏེ་ར་ཕིམ་དང་བླུག་སྐུ་བླངས་ནས། བླ་མས་དེ་དག་ལ། ཁྱོད་ཅག་གིས་ཅི་བྱེད་ཅེས་འདྲིས་པས།

༡༩ དེ་དག་གིས་ཁོ་ལ། ཁ་རོག་སྡོད། ཁྱོད་ཀྱི་ལག་པ་རང་གི་ཁ་ལ་ཁོབ། ཁྱོད་ངེད་རྣམས་དང་མཉམ་དུ་འགྲུལ་ཏེ། ངེད་རྣམས་ཀྱི་ཕ་དང་བླ་མ་བྱོས། ཁྱོད་ནི་མི་གཅིག་གི་ཁང་པའི་བླ་མ་བྱེད་པར་ལེགས་པ་ཡིན་ནམ། ཡང་ན་ཨིས་ར་ཨེལ་གྱི་བུ་རྣམས་ཀྱི་སྡེ་ཞིག་གི་བླ་མ་བྱེད་པར་ལེགས་པ་ཡིན། ཞེས་འདྲིས་སོ།

༢༠ དེར་བླ་མའི་སྙིང་དགའ་བར་གྱུར་ཏེ། ཨེ་ཕོད་དང་ཏེ་ར་ཕིམ་དང་བརྐོས་སྐུ་བླངས་ཤིང་། མི་རྣམས་ཀྱི་དཀྱིལ་དུ་སོང་ངོ་༎

༢༡ དེ་ནས་དེ་དག་ཕྱིར་ལོག་བསྒྱུར་ནས། ཕྲུ་གུ་རྣམས་དང་ཕྱུགས་དང་ནོར་རྣམས་སྔོན་དུ་བཏང་ནས་འཐོན་ནོ།

༢༢ དེ་དག་མི་ཀཱའི་ཁྱིམ་ནས་ཐག་རིང་པོར་བསླེབ་པའི་ཚེ། མི་ཀཱའི་ཁྱིམ་དང་ཉེ་བའི་ཁང་པ་རྣམས་ཀྱི་མི་རྣམས་འདུས་ཏེ། དཱན་གྱི་བུ་རྣམས་ཀྱི་རྗེས་སུ་དེད་ནས་བཟུང་ངོ་།

༢༣ དཱན་གྱི་བུ་རྣམས་ལ་བོས་པས། དེ་དག་གིས་གདོང་བསྒྱུར་ཏེ་མི་ཀཱ་ལ། ཁྱོད་མི་ཚོགས་འདི་ཙམ་ཞིག་དང་མཉམ་དུ་འོང་བ་དེ་ཅི་ཡིན་ཞེས་དྲིས་པས།

༢༤ ཁོ་ན་རེ། ངས་བཟོས་པའི་སྐུ་འདྲ་རྣམས་དང་བླ་མ་དེ་ཐམས་ཅད་ཁྱོད་ཅག་གིས་འཁྱེར་ཏེ་སོང་བ་ཡིན། ད་ང་ལ་ཅི་ལུས། ཡང་ཁྱོད་ཅག་གིས་ང་ལ། ཁྱོད་ལ་ཅི་བྱུང་ཟེར་བ་དེ་ཅི་ཡིན།

༢༥ ཞེས་འདྲིས་པའི་ལན་དུ་དཱན་གྱི་བུ་རྣམས་ཀྱིས་ཁོ་ལ། ཁྱོད་ཀྱི་སྒྲ་ངེད་རྣམས་ཀྱི་ཁྲོད་དུ་ཐོས་མ་འཇུག དེ་མིན། ངེད་རྣམས་ཀྱི་ཁྲོད་ནས་མི་ཁྲོ་བོ་རྣམས་ཁྱོད་ཀྱི་ཐོག་ཏུ་འོང་། དེ་ནས་ཁྱོད་ཀྱིས་རང་གི་སྲོག་དང་རང་གི་མི་ཚང་གི་སྲོག་སྟོར་བར་འགྱུར།

༢༦ དེ་ནས་དཱན་གྱི་བུ་རྣམས་རང་གི་ལམ་དུ་ཞུགས་ཏེ། མི་ཀཱས་དེ་དག་ཁོ་རང་ལས་ཤིན་ཏུ་དཔུང་ཆེ་བར་མཐོང་བས། ཕྱིར་ལོག་བསྒྱུར་ཏེ། རང་གི་ཁྱིམ་དུ་ལོག་གོ།

༢༧ མི་ཀཱས་བཟོས་པའི་ཡོ་བྱད་དང་དེ་ལ་ཡོད་པའི་བླ་མ་དེ་དག་གིས་ཁྲིད་ནས། ལ་ཨིས་ཕྱོགས་སུ་སོང་ངོ་། དེ་རུ་མི་བརྟན་པོ་དང་ཞི་བདེ་བར་བསྡད་པའི་མི་རྣམས་ཡོད་པ་ཡིན། དེ་དག་ཁོ་རྣམས་ཀྱི་ཐོག་ཏུ་འོང་སྟེ། རལ་གྲིས་བསད་དེ། གྲོང་ཁྱེར་དེ་མེས་བསྲེགས་སོ།

༢༨ དེ་དག་ལ་སྐྱབས་བྱེད་མཁན་གཅིག་ཀྱང་མེད་པ་ཡིན། ཅི་ལ་ཞེ་ན། ཚི་དོན་ནི་ཐག་རིང་དང་། དེ་དག་མི་སུ་ཞིག་དང་བྲེལ་ནས་མེད་པ་ཡིན། དེ་ནི་བེད་རེ་ཧོབ་ཀྱི་ལུང་པའི་ནང་ན་ཡོད་པ་ཡིན། དེ་ནས་དེ་དག་གིས་གྲོང་ཁྱེར་དེ་ཡང་སྐྱར་བརྩིགས་ནས། དེའི་ནང་དུ་གནས་སོ།

༢༩ ཡང་དེ་དག་གིས་གྲོང་ཁྱེར་དེ་ནི་ཨིས་ར་ཨེལ་ལ་སྐྱེས་པའི་རང་གི་མེས་པོ་དཱན་གྱི་མིང་བཞིན་དུ་དཱན་བཏགས་སོ། འོན་ཀྱང་སྔར་གྱི་དུས་སུ་གྲོང་ཁྱེར་དེའི་མིང་ནི་ལ་ཨིས་ཡོད་པ་ཡིན།

༣༠ དཱན་གྱི་བུ་རྣམས་ཀྱིས་རང་གི་དོན་དུ་བརྐོས་སྐུ་དེ་བཞག་སྟེ། མོ་ཤེའི་བུ་གེར་ཤོམ་གྱི་བུ་ཡོ་ན་ཐན་དང་དེའི་བུ་རྣམས་ཡུལ་དེ་མ་འཛིན་པའི་དུས་ཀྱི་བར་དུ་དཱན་གྱི་བུ་རྣམས་ཀྱི་བླ་མར་གྱུར་པ་ཡིན་ནོ།

༣༡ ཡང་དཀོན་མཆོག་གི་མཆོད་ཁང་ནི་ཤི་ལོ་རུ་ཡོད་པའི་དུས་ཀྱི་བར་དུ་དེ་དག་གིས་མི་ཀཱས་བཟོས་པའི་བརྐོས་སྐུ་དེ་རང་གི་དོན་དུ་བཞག་གོ།

༡༩

དེའི་ཚེ་ཨིས་ར་ཨེལ་ལ་རྒྱལ་པོ་མེད་པ་ཡིན། ཡང་ཨེབ་ར་ཨིམ་གྱི་རིའི་ཁྲོད་དུ་གནས་པའི་ལེ་ཝི་པ་ཞིག་གིས་བེད་ལེ་ཧེམ་ཡ་ཧུ་དཱ་ནས་ལྐོག་གི་ཆུང་མ་ཞིག་བླངས་ནས།

༢ ལྐོག་གི་ཆུང་མ་དེས་ཁོ་ལ་ལོག་པར་བྱས་ཏེ། ཁོའི་མདུན་ནས་རང་གི་ཕའི་ཁང་པར་བེད་ལེ་ཧེམ་ཡ་ཧུ་དཱ་རུ་སོང་ནས། ཟླ་བ་བཞི་ཧྲིལ་པོར་དེར་གནས་སོ།

༣ དེ་ནས་མོའི་ཁྱོ་ལངས་ཏེ། མོ་ལ་གཏམ་འཇག་པོ་བྱེད་པ་དང་། ལོག་འཁྲིད་པའི་ཕྱིར་མོའི་རྗེས་སུ་སོང་སྟེ། ཁོ་དང་མཉམ་དུ་གཡོག་པོ་ཞིག་དང་བོང་བུ་གཉིས་ཡོད་པ་ཡིན། ཡང་མོས་དེ་ནི་རང་གི་ཕ་ཡི་ཁང་པར་ཁྲིད་དེ། མོའི་ཕས་ཁོ་མཐོང་བ་དང་། ཁོ་དང་འཕྲད་པར་ཤིན་ཏུ་དགའ་བར་གྱུར་ཏོ།

༤ ཁོའི་གྱོས་པོའམ་མོའི་ཕས་ཁོའི་ལག་པ་ནས་བཟུང་ཞིང་། ནང་དུ་ཁྲིད་དེ། དེ་ནི་ཞག་གསུམ་གྱི་བར་དུ་ཁོ་དང་མཉམ་བསྡད་དེ། ཟ་ཞིང་བཏུང་སྟེ། དེར་གནས་སོ།

༥ དེ་ནས་ཞག་བཞི་པ་ལ་དེ་དག་ཤིན་ཏུ་སྔ་དྲོ་ལངས་ཏེ། ཁོ་འགྲོ་བར་བསམས་སོ། དེ་རུ་བུ་མོའི་ཕས་མག་པ་ལ། ཁྱོད་ཀྱིས་རང་གི་སྙིང་བག་ལེབ་ཁམ་གཅིག་གིས་ཚིམ་པར་གྱིས། དེའི་རྗེས་སུ་ལམ་དུ་ཞུགས་ཤིག་བསྐུལ་བས།

༦ དེ་གཉིས་བསྡད་ཅིང་ལྷན་ཅིག་ཏུ་ཟ་ཞིང་འཐུང་ངོ་། དེ་ནས་བུ་མོའི་ཕས་མི་དེ་ལ། སེམས་ཚིམ་པར་མཚན་གང་སྡོད། ཁྱོད་ཀྱི་སྙིང་དགའ་བར་གྱིས་ཤིག་ཅེས་བསྐུལ་ཏོ།

༧ དེ་ནས་མི་དེ་འགྲོ་བར་ལངས་པའི་ཚེ། ཁོའི་གྱོས་པོས་ཁོ་ལ་ཨུ་ཚུགས་བྱས་ནས། ཁོ་དེར་ད་དུང་བསྡད་དོ།

༨ ཡང་ཞག་ལྔ་པར་སྔ་དྲོ་འགྲོ་བའི་ཕྱིར་ལངས་པའི་ཚེ། བུ་མོའི་ཕས་དེ་ལ། ཁྱོད་ཀྱི་སེམས་ཚིམ་པར་གྱིས་ཏེ། ཉི་མ་བཞུད་པའི་བར་དུ་སྡོད་ཅིག་ཅེས་བསྐུལ་བས། གཉིས་ཀས་བཟས་སོ།

༩ ཡང་མི་དེ་དང་ཁོའི་ལྐོག་གི་ཆུང་མ་དང་གཡོག་པོ་འགྲོ་བར་ལངས་པའི་ཚེ། ཁོའི་གྱོས་པོའམ་བུ་མོའི་ཕས་ཁོ་ལ། ལྟོས་ཤིག ད་ཉི་མ་བཞུད་ཀྱི་འདུག ཁྱོད་གཉིས་མཚན་ལ་སྡོད། ལྟོས་ཤིག ཉི་མ་རྒས་ཚར། ཁྱོད་ཀྱི་སྙིང་དགའ་བའི་ཕྱིར་མཚན་ལ་འདིར་སྡོད། སང་ཞོག་ཁྱོད་ཀྱི་ཁྱིམ་དུ་འགྲོ་བའི་ཕྱིར་སྔ་དྲོ་ལམ་དུ་ཞུགས་ཤིག་ཅེས་སྨྲས་ཀྱང་།

༡༠ མི་དེ་མཚན་དེ་ལ་སྡོད་པར་མ་འདོད་དེ། ལངས་ནས་འཐོན་ནོ། དེ་དག་ཡེ་བུས་ཀྱི་ཁ་ཐུག་ལ་བསླེབ་བོ། ཡེ་བུས་བྱ་བ་ནི་ཡེ་རུ་ཤ་ལེམ་ཡིན། མི་དེ་དང་མཉམ་དུ་བོང་བུ་སྒ་རྒྱབ་པ་ཞིག་དང་ལྐོག་གི་ཆུང་མ་དེ་ཡོད་པ་ཡིན།

༡༡ དེ་དག་ཡེ་བུས་དང་ཉེ་བར་བསླེབ་པའི་ཚེ། ཉི་མ་རྒས་པས། གཡོག་པོས་རང་གི་དཔོན་པོ་ལ། ཕེབས་དང་། ངེད་ཡེ་བུས་ཀྱི་གྲོང་ཁྱེར་གྱི་ནང་དུ་སོང་ནས། དེར་སྡོད་པར་བྱ་ཞུས་ཀྱང་།

༡༢ དེའི་དཔོན་པོས་ཁོ་ལ། ཨིས་ར་ཨེལ་པ་མེད་པའི་ཕྱི་པའི་གྲོང་ཁྱེར་གྱི་ནང་དུ་ངེད་མི་འགྲོ། གི་བེ་ཨ་རུ་འགྲོ་བར་བྱ་ཞེས་སྨྲས་པ་དང་།

༡༣ དེས་རང་གི་གཡོག་པོ་ལ། ཤོག་དང་། ངེད་གནས་འདི་རྣམས་ནས་གཅིག་གི་ནང་དུ་འགྲོ་བར་བྱ། གི་བེ་ཨའམ་རཱ་མཱ་རུ་ཞག་སྡོད་བྱ་ཞེས་སྨྲས་སོ།

༡༤ དེ་ནས་དེ་དག་ལམ་དུ་སོང་བ་ལས། བེན་ཡ་མིན་པའི་གི་བེ་ཨ་དང་ཉེ་བར་བསླེབ་པའི་ཚེ། ཉི་མ་དེ་དག་ནས་བཞུད་དོ།

༡༥ དེ་ནས་དེ་དག་གི་བེ་ཨ་རུ་སྡོད་པའི་ཕྱིར་དེར་སོང་ནས། ནང་དུ་ཞུགས་ཏེ། གྲོང་ཁྱེར་གྱི་ལམ་སྲང་ཞིག་ལ་བསྡད་དོ། དེ་ཅིའི་ཕྱིར་ཞེ་ན། དེ་དག་ལ་ཁང་པའི་གནས་ཚང་གཏོང་མཁན་སུ་ཡང་མེད་པ་ཡིན།

༡༦ ཡང་དགོངས་མོ་མི་རྒད་པོ་ཞིག་ཞིང་གི་ལས་བྱས་ནས་དེར་ལོག་གོ། ཁོ་ཨེབ་ར་ཨིམ་གྱི་རིའི་ཡུལ་ནས་ཡོད་པ་ཡིན། གི་བེ་ཨ་རུ་གནས་མཁན་ཞིག་ཡིན། འོན་ཀྱང་ས་ཆ་དེའི་མི་རྣམས་བེན་ཡ་མིན་པ་ཡིན་ནོ།

༡༧ དེས་མིག་འདེགས་ཤིང་བལྟས་པས། གྲོང་ཁྱེར་གྱི་ལམ་སྲང་ན་མི་འགྲུལ་པ་ཞིག་མཐོང་བས། མི་རྒད་པོ་དེས། ཁྱོད་གང་དུ་འགྲོ། གང་ནས་འོངས་ཤེས་འདྲིས་པས།

༡༨ ཁོས་དེ་ལ། ང་བེད་ལེ་ཧེམ་ཡ་ཧུ་དཱ་ནས་འོང་སྟེ། ཨེབ་ར་ཨིམ་གྱི་རིའི་ཕྱོགས་སུ་འགྲོ། ང་དེ་ནས་ཡིན། ང་བེད་ལེ་ཧེམ་ཡ་ཧུ་དཱ་རུ་སོང་བ་ཡིན། ད་ལྟ་ང་ཡ་ཧོ་ཝཱའི་མཆོད་ཁང་དུ་འགྲོ། འདི་རང་ལ་གནས་ཚང་གཏོང་མཁན་མི་སུའང་མི་འདུག

༡༩ འོན་ཀྱང་ངའི་བོང་བུ་རྣམས་ཀྱི་ཕྱིར་རྩྭ་ཆག་ཡོད། ཡང་ང་རང་དང་ཁྱེད་ཀྱི་གཡོག་མོ་དང་ཁྱེད་ཀྱི་གཡོག་པོ་རྣམས་དང་མཉམ་དུ་ཡོད་པའི་གཞོན་ནུ་དེ་ཐམས་ཅད་ཀྱི་ཕྱིར་བག་ལེབ་དང་རྒུན་ཆང་ཡོད། ཅིའང་དགོས་པ་མེད་ཅེས་སྨྲས་སོ།

༢༠ དེ་ནས་མི་རྒད་པོ་དེས། ཁྱེད་ཞི་བདེ་བར་གྱུར་ཅིག ཁྱེད་ལ་དགོས་པ་ཐམས་ཅད་ངའི་ཁག་ཡིན། འོན་ཀྱང་ལམ་སྲང་དུ་མ་སྡོད་ཅེས་བསྐུལ་བས།

༢༡ ཁོས་དེ་ནི་རང་གི་ཁང་པར་ཁྲིད་ནས། བོང་བུ་རྣམས་ལ་ཆག་སྟེར་ཏེ། དེ་དག་གིས་རང་གི་རྐང་པ་བཀྲུས་ཏེ། ཟོས་ཤིང་བཏུངས་སོ༎

༢༢ དེ་དག་གིས་སྙིང་དགའ་སྤྲོ་བྱེད་པའི་དུས་སུ། གྲོང་ཁྱེར་དེའི་མི་རྣམས་ལས་མི་ངན་པ་འགའ་ཞིག་གིས་ཁང་པ་དེ་བསྐོར་ཏེ། སྒོ་བརྡུང་ཞིང་། ཁང་བདག་རྒད་པོ་དེ་ལ། ཁྱོད་ཀྱི་ཁང་པའི་ནང་དུ་འོངས་པའི་མི་དེ་ངེད་རྣམས་ཀྱིས་ཤེས་པའི་ཕྱིར་ཕྱི་ལོགས་ལ་ཁྲིད་ཤོག་ཅེས་ཟེར་ཏོ།

༢༣ ཁང་བདག་དེ་ཕྱི་ལོགས་ལ་ཁོ་རྣམས་ཀྱི་རྩར་འཐོན་ནས་དེ་དག་ལ། མིན། ངའི་སྤུན་རྣམས། དེ་ལྟར་ངན་པ་མ་བྱེད། མི་དེ་ངའི་ཁྱིམ་དུ་འོང་བར་མཐོང་སྟེ། བླུན་པོའི་ལས་མ་བྱེད།

༢༤ ལྟོས་ཤིག ངའི་བུ་མོ་ན་ཆུང་དང་ཁོའི་ལྐོག་གི་ཆུང་མ་འདིར་ཡོད། ངས་དེ་གཉིས་ཕྱི་ལ་འཁྲིད་པར་བྱ། ཁྱོད་ཅག་གིས་དེ་གཉིས་ལ་ཁྲེལ་མེད་བགྱིས་ཏེ། ཁྱོད་ཅག་གི་འདོད་པ་བཞིན་དེ་གཉིས་ལ་གྱིས། འོན་ཀྱང་མི་དེ་ལ་མི་འོས་པའི་ལས་ངན་པ་མ་བྱེད། ཅེས་བསྐུལ་ཀྱང་།

༢༥ མི་དེ་རྣམས་ཀྱིས་ཁོ་ལ་མ་ཉན་ཏེ། མི་དེས་རང་གི་ལྐོག་གི་ཆུང་མ་དེ་བཟུང་ནས། དེ་དག་གི་རྩར་ཕྱི་ལོགས་སུ་ཁྲིད་པ་དང་། དེ་དག་གིས་མཚན་གང་སྔ་དྲོའི་བར་དུ་མོ་ལ་ངན་པ་བྱས་ཏེ། ནམ་ལང་བའི་ཚེ་མོ་བཏང་ངོ་།

༢༦ དེ་ནས་ནམ་ལང་བའི་ཚེ། བུད་མེད་དེ་འོང་སྟེ། རང་གི་དཔོན་པོ་ཡོད་སའི་མི་དེའི་ཁང་པའི་སྒོའི་འགྲམ་དུ་གྱེལ་ཏེ། ཉི་མ་མ་ཤར་བའི་བར་དུ་དེར་ལུས་སོ༎

༢༧ དེ་ནས་མོའི་དཔོན་པོ་སྔ་དྲོ་ལངས་ཏེ། ཁང་པའི་སྒོ་ཕྱེས་ནས། ལམ་དུ་འགྲོ་བའི་ཕྱིར་འཐོན་པ་དང་། བུད་མེད་དེའམ་ཁོའི་ལྐོག་གི་ཆུང་མ་དེ་ཁང་པའི་སྒོའི་འགྲམ་དུ་གྱེལ་ཏེ། ལག་པ་ཐེམ་པའི་ཁར་བརྐྱང་ཞིང་ཉལ་ཏོ།

༢༨ ཁོས་མོ་ལ། ལོངས་ཤིག ངེད་འགྲོ་བར་བྱ་སྨྲས་ཀྱང་། ལན་གང་ཡང་མ་བྱུང་ངོ་། དེར་མི་དེས་བུ་མོ་དེ་བོང་བུ་ཞིག་གི་ཁར་བཀལ་ཏེ། མི་དེ་ལངས་ནས། རང་གི་གནས་སུ་སོང་ངོ་།

༢༩ ཁོ་ཁང་པར་བསླེབ་པའི་ཚེ། གྲི་ཞིག་བླང་ནས། རང་གི་ལྐོག་གི་ཆུང་མ་ལ་འཐམས་ཏེ། མོའི་རུས་པ་བཞིན་དུམ་པོ་བཅུ་གཉིས་བྱས་ཏེ་བཏུབ་བོ། དེ་ནི་ཁོས་ཨིས་ར་ཨེལ་གྱི་ས་མཚམས་ཐམས་ཅད་ཀྱི་བར་དུ་བཏང་ངོ་།

༣༠ དེ་ནས་དེ་མཐོང་མཁན་ཐམས་ཅད་ཀྱིས་འདི་སྐད་དུ། ཨིས་ར་ཨེལ་གྱི་བུ་རྣམས་མི་སེར་ཡུལ་ནས་འཐོན་པའི་དུས་ནས་དེ་རིང་གི་བར་དུ་བྱ་བ་འདི་ལྟ་བུ་ཞིག་མ་བྱུང་སྟེ། མཐོང་ཡང་མ་མཐོང་ངོ་། དེ་ལ་བསམ་བློ་བཏང་སྟེ། གྲོས་བྱས་ཏེ་སྨྲོས་ཤིག།

༢༠

དེ་ནས་ཨིས་ར་ཨེལ་གྱི་བུ་རྣམས་འཐོན་ཏེ། མི་ཚོགས་ཐམས་ཅད་དཱན་ནས་བེ་ཨེར་ཤེ་བཱ་ཡི་བར་དུ། གིལ་ཨད་ཀྱི་ཡུལ་དང་བཅས་པ་མི་གཅིག་དང་འདྲ་བར་མཉམ་དུ་མིས་པཱ་རུ་ཡ་ཧོ་ཝཱའི་དྲུང་དུ་འཛོམ་མོ།

༢ ཡང་མི་བརྒྱུད་ཐམས་ཅད་དམ་ཨིས་ར་ཨེལ་གྱི་སྡེ་ཐམས་ཅད་ཀྱི་དཔོན་པོ་རྣམས་འཛོམ་མོ། དཀོན་མཆོག་གི་མི་བརྒྱུད་ཀྱི་འཛོམ་ས་དེར་རྐང་དམག་རལ་གྲི་ཐོགས་མཁན་འབུམ་བཞི།

༣ དེ་ནས་བེན་ཡ་མིན་གྱི་བུ་རྣམས་ཀྱིས་ཨིས་ར་ཨེལ་གྱི་བུ་རྣམས་མིས་པཱ་རུ་སོང་བར་ཐོས་སོ། དེར་ཨིས་ར་ཨེལ་གྱི་བུ་རྣམས་ཀྱིས། བྱ་བ་ངན་པ་དེ་ཅི་ལྟར་བྱུང་ཤོད་ཅིག་ཅེས་འདྲིས་པས།

༤ ལེ་ཝི་པ་བུད་མེད་ཤི་མཁན་དེའི་ཁྱོ་ཡིས་དེ་དག་ལ། ང་དང་ངའི་ལྐོག་གི་ཆུང་མ་མཚན་དུ་སྡོད་པའི་ཕྱིར། ང་གཉིས་བེན་ཡ་མིན་གྱི་གི་བེ་ཨ་རུ་འོང་སྟེ།

༥ གི་བེ་ཨ་པ་རྣམས་ཀྱིས་ང་ལ་སྡང་བར་བྱས་ཏེ། མཚན་མོར་ངའི་དོན་དུ་ཁང་པ་ལ་བསྐོར་ཏེ། ང་གསོད་པར་བསམས་སོ། ཡང་དེ་དག་གིས་ངའི་ལྐོག་གི་ཆུང་མ་ལ་མི་འོས་པ་བྱས་པས་ཤིའོ།

༦ དེ་ནས་ངས་རང་གི་ལྐོག་གི་ཆུང་མ་བླངས་ནས། དུམ་བུར་བཅད་ཅིང་། ཨིས་ར་ཨེལ་གྱི་ནོར་སྐལ་གྱི་ཡུལ་ཐམས་ཅད་དུ་བཏང་བ་ཡིན། ཅི་ལ་ཞེ་ན། དེ་དག་གིས་ཨིས་ར་ཨེལ་གྱི་ཁྲོད་དུ་མི་འོས་པ་དང་བླུན་པོའི་ལས་ཤིག་བྱས་སོ།

༧ ཀྱེ་ཨིས་ར་ཨེལ་གྱི་བུ་འདིར་འཛོམ་པ་ཁྱོད་ཐམས་ཅད། ད་འདིར་གྲོས་བྱེད་ཅིང་གཏམ་ཟེར་ཞིག་སྨྲས་པས།

༨ མི་ཐམས་ཅད་མི་གཅིག་ལྟར་ལངས་ཤིང་འདི་སྐད་དུ། ངེད་རྣམས་ལས་སུའང་རང་གི་གུར་དུ་མ་འགྲོ། ངེད་རྣམས་ལས་སུའང་རང་གི་ཁང་པར་མ་ལོག་ཅིག

༩ ད་ངེད་ཀྱིས་གི་བེ་ཨ་ལ་འདི་ལྟར་བྱ། ངེད་རྣམས་ཀྱིས་རྟགས་རིལ་བརྒྱབ་ནས། དེ་ལ་དམག་རྒྱབ་པར་བྱ།

༡༠ ཡང་ཨིས་ར་ཨེལ་གྱི་སྡེ་ཐམས་ཅད་ནས་ངེད་རྣམས་ཀྱིས་མི་བརྒྱའི་ནང་ནས་བཅུ་དང་། མི་སྟོང་གི་ནང་ནས་བརྒྱ་དང་། མི་ཁྲིའི་ནང་ནས་སྟོང་ཕྱེ་སྟེ། དེ་དག་གིས་མི་བརྒྱུད་ཀྱི་དོན་དུ་རྒྱགས་འདྲེན་པར་བྱ། མི་རྣམས་ནི་བེན་ཡ་མིན་གྱི་གི་བེ་ཨ་རུ་འོང་བའི་ཚེ། ཨིས་ར་ཨེལ་གྱི་ཁྲོད་དུ་དེ་དག་གིས་བྱས་པའི་བླུན་པོའི་ལས་བཞིན་དུ་དེ་དག་ལ་བྱའོ་ཞེས་སྨྲས་སོ།

༡༡ དེ་ནས་ཨིས་ར་ཨེལ་པ་ཐམས་ཅད་མི་གཅིག་ལྟར་མཉམ་དུ་འཛོམ་སྟེ། གྲོང་ཁྱེར་དེའི་ཕྱོགས་སུ་དམག་དྲངས་སོ༎

༡༢ ཨིས་ར་ཨེལ་གྱི་སྡེ་རྣམས་ཀྱིས་བེན་ཡ་མིན་གྱི་སྡེ་ཐམས་ཅད་དུ་མི་བཏང་ནས་དེ་དག་ལ། ཁྱོད་རྣམས་ཀྱི་ཁྲོད་དུ་བྱུང་བའི་ལས་ངན་པ་དེ་ཅི་ཡིན།

༡༣ ད་དེ་བས་ན་གི་བེ་ཨ་རུ་གནས་པའི་མི་ངན་པ་དེ་དག་ངེད་རྣམས་ལ་ཐོང་། ངེད་རྣམས་ཀྱིས་དེ་དག་བསད་ནས། ཨིས་ར་ཨེལ་གྱི་ནང་ནས་ངན་པ་དེ་འདོན་པར་བྱ་ཞེས་བསྐུལ་ཏོ། འོན་ཀྱང་བེན་ཡ་མིན་གྱི་བུ་རྣམས་ཀྱིས་རང་གི་སྤུན་ཨིས་ར་ཨེལ་གྱི་བུ་རྣམས་ཀྱི་གཏམ་ལ་མ་ཉན་ཏོ།

༡༤ དེར་བེན་ཡ་མིན་གྱི་བུ་རྣམས་ཨིས་ར་ཨེལ་གྱི་བུ་རྣམས་ལ་དམག་རྒྱབ་པའི་ཕྱིར། གྲོང་ཁྱེར་ཐམས་ཅད་ཀྱི་ནང་ནས་འཐོན་ཏེ། གི་བེ་ཨ་རུ་འདུས་སོ།

༡༥ དེའི་ཉིན་པར་གི་བེ་ཨ་རུ་གནས་པ་དང་འདམས་པའི་མི་བདུན་བརྒྱ་མ་གཏོགས་པར། གྲོང་ཁྱེར་རྣམས་ནས་འཛོམ་པའི་བེན་ཡ་མིན་གྱི་བུ་རྣམས་ཀྱི་གྲངས་ནི་རལ་གྲི་ཐོགས་མཁན་མི་སྟོང་ཉེར་དྲུག་བྱུང་ངོ་།

༡༦ མི་དེ་དག་གི་ནང་ནས་འདམས་པའི་མི་བདུན་བརྒྱ་ནི་ལག་གཡོན་ཡིན་ཏེ། རེ་རེས་མ་འཕྱུགས་པར་སྐྲ་ཉག་གཅིག་ལ་འུར་རྡོ་རྒྱབ་ཐུབ་པ་ཡོད་པ་ཡིན།

༡༧ བེན་ཡ་མིན་མ་གཏོགས་པར། ཨིས་ར་ཨེལ་གྱི་མི་རལ་གྲི་ཐོགས་མཁན་འབུམ་བཞི་བྱུང་སྟེ། དེ་ཐམས་ཅད་ནི་དམག་མི་ཡོད་པ་ཡིན།

༡༨ དེ་ནས་ཨིས་ར་ཨེལ་གྱི་བུ་རྣམས་ལངས་ཏེ། ཡར་བེད་ཨེལ་དུ་སོང་སྟེ། དཀོན་མཆོག་ནས་གསུང་བརྟགས་ཞུས་ཤིང་ཁོང་ལ། བདག་ཅག་ལས་དང་པོར་བེན་ཡ་མིན་གྱི་བུ་རྣམས་ལ་དམག་རྒྱབ་ཏུ་སུ་འགྲོ་བར་རུང་ཞེས་ཞུས་པས། ཡ་ཧོ་ཝཱས་ལན་དུ། དང་པོར་ཡ་ཧུ་དཱ་འགྲོ་བར་རུང་ཞེས་གསུངས་པས།

༡༩ ཨིས་ར་ཨེལ་གྱི་བུ་རྣམས་སྔ་དྲོ་ལངས་ཏེ། གི་བེ་ཨའི་ཐད་དུ་དམག་སྒར་བརྒྱབས་སོ།

༢༠ ཡང་ཨིས་ར་ཨེལ་པ་རྣམས་བེན་ཡ་མིན་ལ་དམག་རྒྱབ་ཏུ་ཕྱིར་འཐོན་ཏེ། ཨིས་ར་ཨེལ་པ་རྣམས་ཀྱིས་གི་བེ་ཨ་ཡི་ཕྱོགས་སུ་དེ་དག་གི་ཐད་དུ་དམག་གྲལ་བསྒྲིགས་སོ།

༢༡ དེ་ནས་བེན་ཡ་མིན་གྱི་བུ་རྣམས་ནི་གི་བེ་ཨ་ནས་འཐོན་ཏེ། ཉིན་དེ་ལ་ཨིས་ར་ཨེལ་པ་སྟོང་ཕྲག་ཉེར་གཉིས་ས་ལ་བརྡབས་སོ།

༢༢ ཡང་མི་ཚོགས་སམ་ཨིས་ར་ཨེལ་གྱི་མི་རྣམས་ཀྱིས་སྤོབས་པ་སྐྱེད་ཅིང་། ཞག་སྔོན་མ་དམག་གྲལ་བསྒྲིགས་པའི་སར་ཡང་དམག་གྲལ་བསྒྲིགས་སོ།

༢༣ ཨིས་ར་ཨེལ་གྱི་བུ་རྣམས་ཡར་སོང་སྟེ། དགོངས་མོའི་བར་དུ་ཡ་ཧོ་ཝཱའི་དྲུང་དུ་ངུ་ཞིང་ཡ་ཧོ་ཝཱ་ནས་ཐུགས་བརྟག་ཞུས་ཏེ་འདི་སྐད་དུ། བདག་ཅག་ནི་རང་གི་སྤུན་བེན་ཡ་མིན་གྱི་བུ་རྣམས་ལ་ཡང་སྐྱར་དམག་རྒྱབ་ཏུ་འགྲོ་བར་རུང་ངམ་ཞུས་པས། ཡ་ཧོ་ཝཱས། ཡར་འགྲོ་བར་རུང་ངོ་ཞེས་གསུངས་སོ༎

༢༤ ཞག་གཉིས་པ་རུ་ཨིས་ར་ཨེལ་གྱི་བུ་རྣམས་ནི་བེན་ཡ་མིན་གྱི་བུ་རྣམས་ཀྱི་ཕྱོགས་སུ་ཉེ་བར་ཕྱིན་ཏེ།

༢༥ ཞག་གཉིས་པའི་ཉིན་ལ་བེན་ཡ་མིན་པ་རྣམས་གི་བེ་ཨ་ནས་འཐོན་ཏེ། ཨིས་ར་ཨེལ་གྱི་བུ་རྣམས་ནས་རལ་གྲི་ཐོགས་མཁན་མི་སྟོང་བཅོ་བརྒྱད་ས་ལ་མེད་པར་བྱས་སོ།

༢༦ དེ་ནས་ཨིས་ར་ཨེལ་གྱི་བུ་ཐམས་ཅད་དང་མི་ཚོགས་ཚང་མ་ལངས་ཏེ། བེད་ཨེལ་དུ་ཡར་སོང་ནས། ངུ་ཞིང་ཡ་ཧོ་ཝཱའི་དྲུང་དུ་དེར་བསྡད་པ་དང་། ཉིན་དེ་ལ་དགོངས་མོའི་བར་དུ་སྨྱུང་གནས་བསྲུངས་སོ། དེ་ནས་ཡ་ཧོ་ཝཱའི་དྲུང་དུ་སྦྱིན་སྲེག་གི་མཆོད་པ་དང་ཞི་བདེ་ཡི་མཆོད་པ་རྣམས་ཕུལ་ཏོ།

༢༧ དེའི་དུས་སུ་དཀོན་མཆོག་གི་ཞལ་ཆད་ཀྱི་སྒྲོམ་ནི་དེར་ཡོད་པས། ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱ་ནས་ཐུགས་བརྟག་ཞུས་སོ།

༢༨ དེའི་དུས་སུ་ཨེལ་ཨ་ཟར་གྱི་བུ་ཕི་ནེ་ཧས། ཨ་རོན་གྱི་ཚ་བོ་ཡིན་པ་དེ་ཁོང་གི་དྲུང་དུ་བསྡད་དོ། དེ་དག་གིས་ཡ་ཧོ་ཝཱ་ལ། བདག་ནི་རང་གི་སྤུན་བེན་ཡ་མིན་གྱི་བུ་རྣམས་ལ་ད་དུང་ཡང་དམག་རྒྱབ་ཏུ་འགྲོ་བར་རུང་ངམ་མི་རུང་ཞེས་ཞུས་པས། ཡ་ཧོ་ཝཱས་ནི། སོང་ཞིག སང་ཉིན་ངས་དེ་དག་ཁྱོད་ཀྱི་ལག་ཏུ་གཏད་ཅེས་གསུངས་སོ༎

༢༩ དེར་ཨིས་ར་ཨེལ་གྱིས་གི་བེ་ཨའི་མཐའ་སྐོར་ཏེ། སོ་པ་བཏང་ནས།

༣༠ ཞག་གསུམ་པར་ཨིས་ར་ཨེལ་གྱི་བུ་རྣམས་ཀྱིས་བེན་ཡ་མིན་གྱི་བུ་རྣམས་ལ་འཐབ་འཛིང་བྱས་ནས། གི་བེ་ཨའི་ཐད་དུ་སྔར་བཞིན་དུ་དམག་གྲལ་བསྒྲིགས་སོ།

༣༡ ཡང་བེན་ཡ་མིན་གྱི་བུ་རྣམས་མི་ཚོགས་ལ་འཐབ་འཛིང་བྱེད་དུ་འཐོན་ཏེ། གྲོང་ཁྱེར་ནས་ཐག་རིང་དུ་སོང་སྟེ། སྔོན་མ་ལྟར་དེ་དག་གིས་མི་ཚོགས་ཀྱི་ནང་ནས་མི་འགའ་ཞིག་ལམ་སྲང་ན་རྡུང་སྟེ་བསད་དོ། ལམ་སྲང་གཅིག་ནི་བེད་ཨེལ་གྱི་ཕྱོགས་དང་གཞན་དེ་ཐང་རྒྱུད་དེ་གི་བེ་ཨ་ཡི་ཕྱོགས་སུ་འགྲོ་ས་ཡོད་པ་ཡིན། དེ་རུ་དེ་དག་གིས་ཨིས་ར་ཨེལ་ནས་མི་སུམ་ཅུ་ཙམ་བསད་དོ།

༣༢ བེན་ཡ་མིན་གྱི་བུ་རྣམས་ཀྱིས། ཁོ་རྣམས་སྔར་ལྟར་ངེད་ཀྱི་མདུན་དུ་འཕམ་པར་འགྱུར་བསམས་ཀྱང་། ཨིས་ར་ཨེལ་གྱི་བུ་རྣམས་ན་རེ། ངེད་བྲོས་ཏེ། དེ་དག་གྲོང་ཁྱེར་ནས་རྒྱ་ལམ་ལ་འཁྲིད་པར་རུང་ངོ་ཞེས་ཟེར་བས།

༣༣ ཨིས་ར་ཨེལ་གྱི་མི་ཐམས་ཅད་རང་རང་གི་སྡོད་ས་ནས་ལངས་ཏེ། བ་ཨཱལ་ཏ་མར་དུ་དམག་གྲལ་བསྒྲིགས་ཏེ། ཨིས་ར་ཨེལ་གྱི་སོ་པ་རྣམས་རང་རང་གི་སྡོད་ས་གི་བེ་ཨའི་ཐང་ནས་འཐོན་ནོ།

༣༤ ཡང་ཨིས་ར་ཨེལ་ཐམས་ཅད་ནས་འདམས་པའི་མི་སྟོང་བཅུ་གི་བེ་ཨའི་ཐད་དུ་འོངས་ཏེ། དམག་དྲག་པོར་གྱུར་ཏོ། འོན་ཀྱང་དེ་དག་གི་རྐྱེན་ངན་པ་ཉེ་བར་ཡོད་པ་མ་ཤེས་སོ།

༣༥ དེ་ལྟར་ཡ་ཧོ་ཝཱས་བེན་ཡ་མིན་དེ་ནི་ཨིས་ར་ཨེལ་གྱི་མདུན་དུ་འཕམ་པར་མཛད་དེ། ཉིན་དེ་ལ་ཨིས་ར་ཨེལ་གྱི་བུ་རྣམས་ཀྱིས་བེན་ཡ་མིན་པ་སྟོང་ཕྲག་ཉེར་ལྔ་དང་ཆིག་བརྒྱ་བསད་དོ། དེ་ཐམས་ཅད་རལ་གྲི་ཐོགས་མཁན་གྱི་མི་ལགས་སོ༎

༣༦ དེ་རུ་བེན་ཡ་མིན་གྱི་བུ་རྣམས་ཀྱིས་རང་འཕམ་པར་གྱུར་བར་ཤེས་སོ། ཨིས་ར་ཨེལ་གྱི་མི་རྣམས་ཀྱིས་བེན་ཡ་མིན་པ་ལ་རང་གི་གནས་སུ་ཚུར་འོང་དུ་བཅུག་གོ། ཅི་ལ་ཞེ་ན། དེ་དག་གིས་གི་བེ་ཨ་རུ་བཞག་པའི་སོ་པ་རྣམས་ལ་བློ་བཏད་དོ།

༣༧ དེ་ནས་སོ་པ་རྣམས་ཀྱིས་མགྱོགས་ཤོར་བྱས་ཏེ། གི་བེ་ཨ་ལ་བརྒྱུགས་སོང་སྟེ། སོ་པ་རྣམས་ཡན་ནས་འོངས་ཏེ། གྲོང་ཁྱེར་ཚང་མ་རལ་གྲིས་མེད་པར་བྱས་སོ།

༣༨ ད་ཨིས་ར་ཨེལ་པ་དང་སོ་པ་གཉིས་ཀྱི་བར་ལ། གྲོང་ཁྱེར་ནས་མེ་ལྕེ་ཆེན་པོའི་དུད་པ་འཐོན་འཇུག་པའི་རྟགས་ཤིག་བྱས་ཡོད་པ་ཡིན།

༣༩ ཡང་ཨིས་ར་ཨེལ་པ་རྣམས་དམག་གི་ནང་དུ་ལོག་འགྲོ་བའི་ཚེ། བེན་ཡ་མིན་གྱིས་ཨིས་ར་ཨེལ་པ་ལ་རྡུང་དུ་ཕྱིན་ནས། མི་སུམ་ཅུ་ཙམ་བསད་དོ། ཅི་ལ་ཞེ་ན། དེ་དག་གིས། སྔོན་མའི་དམག་ལྟར་ཁོ་རྣམས་ངེད་ཀྱི་མདུན་དུ་ངེས་པར་ཕམ་མོ་ཞེས་བསམས་སོ།

༤༠ འོན་ཀྱང་མེ་ལྕེ་དེ་དུད་པའི་ཀ་བ་ལྟར་གྲོང་ཁྱེར་ནས་ལང་བའི་ཚེ། བེན་ཡ་མིན་པ་རྣམས་ཀྱིས་ཕྱི་མིག་བལྟས་པས། ཀྱེ་ཧོ། མེ་ལྕེ་དེ་གྲོང་ཁྱེར་ཐམས་ཅད་ནས་ནམ་མཁའི་བར་དུ་ལངས་སོ།

༤༡ ཡང་ཨིས་ར་ཨེལ་པ་རྣམས་ཚུར་འཁོར་བ་དང་། བེན་ཡ་མིན་པ་རྣམས་ཚབས་སོ། ཅིའི་ཕྱིར་ཞེ་ན། དེ་དག་གིས་རྐྱེན་ངན་ནི་དེ་དག་རང་གི་ཐོག་ཏུ་འབབ་པར་ཤེས་སོ།

༤༢ དེའི་ཕྱིར་དེ་དག་གིས་ཨིས་ར་ཨེལ་པ་རྣམས་ཀྱི་མདུན་ནས་ཕྱིར་ལོག་སྒྱུར་ཅིང་། འབྲོག་སྟོང་གི་ལམ་དུ་ཞུགས་ཀྱང་། དམག་གིས་དེ་དག་གི་རྗེས་སུ་དེད་དོ། ཡང་གྲོང་ཁྱེར་གྱི་ནང་ནས་འོངས་པ་རྣམས་ཀྱིས་དེ་དག་ནི་དེའི་དཀྱིལ་དུ་མེད་པར་བྱས།

༤༣ དེ་དག་གིས་བེན་ཡ་མིན་པ་རྣམས་ལ་བསྐོར་ཏེ། དེད་དེ། ཤར་ཕྱོགས་ཀྱི་གི་བེ་ཨའི་ཐད་དུ་ཡོད་པའི་ས་ཆ་རྣམས་སུ་བརྫིས་སོ།

༤༤ དེ་རུ་བེན་ཡ་མིན་གྱི་ནང་ནས་མི་སྟོང་བཅོ་བརྒྱད་ཤིའོ། དེ་ཐམས་ཅད་ནི་མི་རྩལ་ཅན་ཡོད་པ་ཡིན།

༤༥ ཡང་དེ་དག་ཕྱིར་ལོག་བསྒྱུར་ནས། འབྲོག་སྟོང་གི་ཕྱོགས་སུ་རིམ་མོན་གྱི་བྲག་ཏུ་བྲོས་ཏེ། ཁོ་རྣམས་ཀྱིས་དེ་དག་ནས་ལམ་སྲང་རྣམས་སུ་མི་སྟོང་ལྔ་ཕྱེས་ཤིང་། གི་དོམ་གྱི་བར་དུ་དྲག་ཏུ་དེད་པས། དེ་དག་གི་ནང་ནས་མི་སྟོང་གཉིས་བསད་དོ།

༤༦ དེ་ལྟར་ཉིན་དེ་ལ་བེན་ཡ་མིན་པ་རལ་གྲི་ཐོགས་མཁན་ཤི་བའི་གྲངས་ནི་སྟོང་ཕྲག་ཉེར་ལྔ་ཡོད་པ་ཡིན། དེ་ཐམས་ཅད་མི་རྩལ་ཅན་ཡོད་པ་ཡིན།

༤༧ འོན་ཀྱང་མི་དྲུག་བརྒྱ་ཕྱིར་ལོག་བསྒྱུར་ཏེ། འབྲོག་སྟོང་གི་ཕྱོགས་སུ་རིམ་མོན་གྱི་བྲག་ཏུ་བྲོས་ཏེ། རིམ་མོན་གྱི་བྲག་གི་ཁྲོད་དུ་ཟླ་བ་བཞིའི་བར་དུ་བསྡད་དོ།

༤༨ དེ་ནས་ཨིས་ར་ཨེལ་པ་རྣམས་བེན་ཡ་མིན་གྱི་བུ་རྣམས་ཀྱི་ཐད་དུ་ཡང་སྐྱར་ཕྱིར་ལོག་ནས། གྲོང་ཁྱེར་གྱི་མི་དང་། དུད་འགྲོ་དང་། ལག་ཏུ་ཐེབས་པ་ཐམས་ཅད་རལ་གྲིས་མེད་པར་བྱས་སོ། ཡང་དེ་དག་བསླེབས་པའི་གྲོང་ཁྱེར་ཐམས་ཅད་མེར་བསྲེགས་སོ༎

༢༡

དེ་ནས་ཨིས་ར་ཨེལ་པ་རྣམས་ཀྱིས་མིས་པཱ་རུ་མནའ་སྐྱེལ་ཞིང་འདི་སྐད་དུ། ངེད་རྣམས་ལས་སུས་ཀྱང་རང་གི་བུ་མོ་བེན་ཡ་མིན་པ་ཞིག་ལ་བག་མར་གཏོང་བར་མི་རུང་ངོ་ཞེས་སྨྲས་སོ།

༢ ཡང་མི་རྣམས་བེད་ཨེལ་དུ་འོངས་ཏེ། དེར་དགོངས་མོའི་བར་དུ་དཀོན་མཆོག་གི་དྲུང་དུ་བསྡད་ནས། སྐད་ཆེན་པོ་བཏོན་ཏེ། དྲག་ཏུ་ངུས་པ་དང་།

༣ དེ་དག་གིས། ཀྱེ་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག དེ་རིང་ཨིས་ར་ཨེལ་གྱི་ཁྲོད་དུ་སྡེ་གཅིག་ཆད་འགྲོ་བ་དེ་ནི་ཨིས་ར་ཨེལ་ན་ཅིའི་སླད་དུ་བྱུང་ཞེས་བོས་སོ།

༤ སང་ཉིན་མི་རྣམས་སྔ་དྲོ་ལངས་པ་དང་། དེར་མཆོད་ཁྲི་ཞིག་བརྩིགས་ནས། སྦྱིན་སྲེག་གི་མཆོད་པ་དང་། ཞི་བདེའི་མཆོད་པ་རྣམས་ཕུལ་ཏོ།

༥ ཡང་ཨིས་ར་ཨེལ་གྱི་བུ་རྣམས་ཀྱིས། ཨིས་ར་ཨེལ་གྱི་སྡེ་ཐམས་ཅད་ཀྱི་ཁྲོད་ནས་མི་ཚོགས་དང་བཅས་ཡ་ཧོ་ཝཱའི་དྲུང་དུ་ཡར་མ་འཛོམ་པ་དེ་སུ་ཡིན་འདྲིས་སོ། ཅིའི་ཕྱིར་ཞེ་ན། དེ་དག་གིས་མིས་པཱ་རུ་ཡ་ཧོ་ཝཱའི་དྲུང་དུ་མི་འོང་བ་ལ་རྟེན་ཏེ་མནའ་ཆེན་པོ་སྐྱེལ་ཞིང་འདི་སྐད་དུ། ཁོ་ངེས་པར་གསོད་པར་རུང་ཞེས་སྨྲས་སོ།

༦ དེ་ནས་ཨིས་ར་ཨེལ་གྱི་བུ་རྣམས་ཀྱིས་རང་གི་སྤུན་བེན་ཡ་མིན་གྱི་ཕྱིར་འགྱོད་པ་སྐྱེད་ཅིང་། དེ་རིང་ཨིས་ར་ཨེལ་གྱི་སྡེ་གཅིག་ཆད།

༧ ལུས་པ་རྣམས་ཀྱི་དོན་དུ་ངེད་ཀྱིས་ཆུང་མའི་ཕྱིར་ཅི་བྱ། ངེད་ཀྱིས་དེ་དག་ལ་ངེད་རང་གི་བུ་མོ་རྣམས་ཆུང་མར་མི་གཏོང་བར་ཡ་ཧོ་ཝཱའི་དྲུང་དུ་མནའ་སྐྱེལ་ཡོད་པ་ཡིན་ཞེས་སྨྲས་ནས།

༨ དེ་དག་གིས། ཨིས་ར་ཨེལ་གྱི་སྡེ་རྣམས་ཀྱི་ཁྲོད་ནས་མིས་པཱ་རུ་ཡ་ཧོ་ཝཱའི་དྲུང་དུ་མ་འོངས་མཁན་སུ་ཡིན་འདྲིས་པས། ཀྱེ་ཧོ། ཡ་བེས་གིལ་ཨད་ནས་སུ་ཞིག་ཀྱང་དམག་སྒར་དུ་མི་ཚོགས་ཀྱི་ཁྲོད་དུ་མ་འོངས་སོ།

༩ དེར་མི་རྣམས་བགྲང་རྒྱབ་ནས། ཀྱེ་ཧོ། ཡ་བེས་གིལ་ཨད་ཀྱི་ཡུལ་མི་རྣམས་ནས་གཅིག་ཀྱང་དེར་མ་བརྙེད་དོ།

༡༠ དེ་ནས་མི་ཚོགས་ཀྱིས་མི་རྩལ་ཅན་སྟོང་བཅུ་གཉིས་དེར་བཏང་ཞིང་དེ་དག་ལ། ཁྱོད་ཅག་སོང་ལ། ཡ་བེས་གིལ་ཨད་ཀྱི་ཡུལ་མི་རྣམས་བུད་མེད་དང་བྱིས་པ་རྣམས་དང་བཅས་ཏེ་རལ་གྲིས་སོད་ཅིག

༡༡ ཡང་ཁྱོད་ཅག་གིས་འདི་ལྟར་བྱེད་དགོས། སྐྱེས་པ་རེ་རེ་དང་བུད་མེད་སྐྱེས་པ་དང་ཉལ་མཁན་རེ་རེ་ཡོངས་སུ་མེད་པར་བྱོས་ཤིག་ཅེས་བསྐུལ་ཏོ།

༡༢ དེ་ནས་དེ་དག་ལ་ཡ་བེས་གིལ་ཨད་ཀྱི་ཡུལ་མི་རྣམས་ཀྱི་ཁྲོད་དུ་སྐྱེས་པ་མི་ཤེས་པ་དང་སུ་དང་མཉམ་དུ་མ་ཉལ་བའི་བུད་མེད་ན་ཆུང་བཞི་བརྒྱ་བརྙེད་དེ། དེ་དག་ནི་ཀ་ན་ཨན་གྱི་ཡུལ་ན་ཡོད་པའི་ཤི་ལོ་རུ་དམག་སྒར་དུ་ཁྲིད་དོ༎

༡༣ དེ་ནས་མི་ཚོགས་ཀྱིས་མི་འགའ་ཞིག་བཏང་ཞིང་། རིམ་མོན་གྱི་བྲག་ཁྲོད་དུ་གནས་པའི་བེན་ཡ་མིན་གྱི་བུ་རྣམས་ལ་གཏམ་ལབ་པ་དང་། ཞི་བདེ་བར་འབོད་དུ་བཏང་བས།

༡༤ དེའི་ཚེ་བེན་ཡ་མིན་ལོག་འོངས་པ་དང་། དེ་དག་གིས་ཁོ་རྣམས་ལ་ཡ་བེས་གིལ་ཨད་ཀྱི་བུད་མེད་རྣམས་ལས་གསོན་ཏེ་ལུས་པ་རྣམས་ནི་ཆུང་མར་བཏང་ཡང་། དེ་དག་ཁོ་རྣམས་ཀྱི་དོན་དུ་མ་ཆོག་གོ།

༡༥ ཡ་ཧོ་ཝཱས་ཨིས་ར་ཨེལ་གྱི་སྡེ་རྣམས་ཀྱི་ནང་དུ་བར་ཆད་འབྱུང་བར་མཛད་པས། མི་རྣམས་ཀྱིས་བེན་ཡ་མིན་གྱི་ཕྱིར་འགྱོད་པ་བྱས་སོ༎

༡༦ དེ་ནས་མི་ཚོགས་ཀྱི་རྒན་པོ་རྣམས་ན་རེ། བེན་ཡ་མིན་གྱི་ཁྲོད་ནས་བུད་མེད་མེད་པར་བྱས་ནས། ངེད་ཀྱིས་ལུས་པ་རྣམས་ཀྱི་དོན་དུ་ཆུང་མའི་ཕྱིར་ཅི་བྱ། ཞེས་འདྲིས་སོ།

༡༧ དེའི་ལན་དུ་དེ་དག་གིས། ཨིས་ར་ཨེལ་ནས་སྡེ་ཅིག་མེད་པར་མི་འགྲོ་བའི་ཕྱིར། བེན་ཡ་མིན་ནས་ལུས་པ་རྣམས་ལ་ནོར་སྐལ་ཞིག་འཇོག་པར་རུང་ངོ་།

༡༨ ངེད་ཀྱིས་རང་གི་བུ་མོ་རྣམས་ལས་གཅིག་ཀྱང་དེ་དག་ལ་ཆུང་མར་གཏོང་མི་ཆོག ཅི་ལ་ཞེ་ན། ཨིས་ར་ཨེལ་གྱི་བུ་རྣམས་ཀྱིས་འདི་སྐད་དུ། བེན་ཡ་མིན་པ་ལ་ཆུང་མ་གཏོང་མཁན་དེ་ནི་བཀྲ་མི་ཤིས། ཤེས་སྨྲས་ཏེ། མནའ་བསྐྱལ་བ་ཡིན།

༡༩ དེ་ནས་དེ་དག་གིས། ལྟོས་ཤིག ཤི་ལོ་རུ་ལོ་རེ་བཞིན་ཡ་ཧོ་ཝཱའི་དུས་ཆེན་ཞིག་ཡོད། དེ་ནི་བེད་ཨེལ་གྱི་བྱང་ཕྱོགས་དང་། བེད་ཨེལ་ནས་སི་ཀེམ་དུ་ཡར་འགྲོ་བའི་རྒྱ་ལམ་གྱི་ཤར་ཕྱོགས་དང་། ལེ་བོ་ནཱ་ཡི་ལྷོ་ཕྱོགས་སུ་ཡོད་དོ་ཞེས་སྨྲས་ནས།

༢༠ དེ་དག་གིས་བེན་ཡ་མིན་གྱི་བུ་རྣམས་ལ། སོང་ལ། རྒུན་ཚལ་རྣམས་ཀྱི་ནང་ན་འཇབ་སྡོད་ཅིག

༢༡ ཡང་ལྟོས་ཤིག ཀྱེ་ཧོ། ཤི་ལོའི་བུ་མོ་རྣམས་གར་རྩེ་གིན་ཕྱིར་འཐོན་པའི་ཚེ། ཁྱོད་ཅག་ནི་རྒུན་ཚལ་རྣམས་ནས་འཐོན་ཏེ། ཤི་ལོའི་བུ་མོ་རྣམས་ལས་རེ་རེ་རང་རང་གི་ཕྱིར་ཆུང་མར་བཟུང་ནས། བེན་ཡ་མིན་གྱི་ཡུལ་དུ་སོང་ཞིག

༢༢ ཡང་འདི་ལྟར་འབྱུང་ཡོང་། དེ་དག་གི་ཕ་རྣམས་སམ་སྤུན་རྣམས་ང་ཚོའི་རྩར་ཕྲ་མ་བྱེད་དུ་འོང་ན། ང་ཚོས་དེ་རྣམས་ལ། ཐུགས་རྗེ་གཟིགས་ཏེ་དེ་དག་ང་ཅག་ལ་གནོང་ཞིག ཅི་ལ་ཞེ་ན། ང་ཚོས་དམག་གི་སྐབས་སུ་མི་རེ་རེའི་ཕྱིར་ཆུང་མ་རེ་བཞག་པ་མ་ཡིན། མ་ཟད། ཁྱོད་རྣམས་ཀྱིས་དེ་དག་ཁོ་ཀུན་ལ་བཏང་བ་མ་ཡིན། དེ་མིན། ཁྱོད་རྣམས་ནོངས་ཅན་དུ་འགྱུར་བ་ཡིན། ཟེར་བར་བྱ་ཞེས་བསྐུལ་ཏོ།

༢༣ བེན་ཡ་མིན་གྱི་བུ་རྣམས་ཀྱིས་དེ་བཞིན་དུ་བྱས་ཏེ། རང་གི་གྲངས་བཞིན་དུ་གར་རྩེས་མཁན་རྣམས་ལས་བཟུང་ནས། ཆུང་མར་བླངས་སོ། དེ་ནས་དེ་དག་རང་གི་ས་སྐལ་གྱི་གནས་སུ་ལོག་སོང་ནས། གྲོང་ཁྱེར་རྣམས་ཞིག་གསོས་བྱས་ཏེ། ནང་དུ་གནས་སོ།

༢༤ དུས་དེ་ལ་ཨིས་ར་ཨེལ་གྱི་བུ་རྣམས་རང་རང་གི་སྡེ་དང་བརྒྱུད་ཀྱི་རྩར་སོང་སྟེ། དེ་ནས་འཐོན་ཏེ་རང་རང་གི་ས་སྐལ་གྱི་གནས་སུ་ཕྱིན་ཏོ༎

༢༥ དེའི་ཚེ་ཨིས་ར་ཨེལ་གྱི་ནང་དུ་རྒྱལ་པོ་མེད་པས། མི་རེ་རེས་རང་གི་མིག་གི་མདུན་དུ་བཟང་པོ་གང་ཡིན་པ་དེ་བཞིན་དུ་བྱས་སོ༎ ༎

རུད་ཀྱི་མདོ།

༡

ཡང་ཁྲིམས་དཔོན་རྣམས་ཀྱིས་ཁྲིམས་གཅོད་པའི་ཚེ། ཡུལ་གྱི་ནང་ན་མུ་གེ་ཞིག་བྱུང་བས། ཡ་ཧུ་དཱ་ཡུལ་གྱི་བེད་ལེ་ཧེམ་གྱི་མི་ཞིག་ཆུང་མ་དང་བུ་གཉིས་དང་བཅས་ཏེ་མོ་ཨབ་ཡུལ་གྱི་ནང་ན་གནས་པའི་ཕྱིར་སོང་ངོ་།

༢ དེ་རྣམས་ནི་ཡ་ཧུ་དཱ་ཡི་བེད་ལེ་ཧེམ་གྱི་ཨེབ་རད་པ་ཡིན་པ་དང་། མི་དེའི་མིང་ཨེ་ལི་མེ་ལེག་དང་། ཆུང་མའི་མིང་ནཱ་ཨོ་མི་དང་། བུ་གཉིས་ཀྱི་མིང་ལ་མག་ལོན་དང་ཁིལ་ཡོན་ཞེས་ཟེར་རོ། དེ་རྣམས་མོ་ཨབ་ཡུལ་དུ་སླེབས་ནས་དེར་གནས་སོ།

༣ ཡང་ནཱ་ཨོ་མིའི་ཁྱོ་ཨེ་ལི་མེ་ལེག་ཤི་སྟེ། ནཱ་ཨོ་མི་དང་བུ་གཉིས་ལུས་སོ།

༤ དེ་གཉིས་ཀྱིས་མོ་ཨབ་ཡུལ་གྱི་བུ་མོ་རྣམས་ཀྱི་ཁྲོད་ནས་ཆུང་མ་བླངས་ནས། གཅིག་གི་མིང་ནི་ཨོར་བཱ་དང་། གཞན་དེའི་མིང་ལ་རུད་ཅེས་ཟེར་རོ། དེ་རྣམས་ལོ་བཅུ་ཙམ་གྱི་བར་དུ་དེར་གནས་སོ།

༥ ཡང་མག་ལོན་དང་ཁིལ་ཡོན་གཉིས་ཀ་ཤི་སྟེ། བུད་མེད་དེ་ནི་བུ་གཉིས་དང་ཁྱོ་དང་བྲལ་ཏེ་གཅིག་པོར་ལུས་སོ༎

༦ དེ་ནས་ཡ་ཧོ་ཝཱས་ཉིད་ཀྱི་འབངས་རྣམས་ལ་ཐུགས་བརྩེ་བར་དགོངས་ནས། དེ་དག་ལ་ཁ་ཟས་གནང་བའི་ལོན་དེ་མོ་ཨབ་ཡུལ་དུ་ཐོས་པས། མོ་ཨབ་ཡུལ་ནས་ལོག་པའི་ཕྱིར་མནའ་མ་གཉིས་དང་མཉམ་དུ་ལངས་སོ།

༧ ཡང་བུད་མེད་དེ་ནི་མནའ་མ་གཉིས་དང་མཉམ་དུ་རང་གི་གནས་ས་ནས་ཐོན་ཏེ། ཡ་ཧུ་དཱ་ཡུལ་དུ་ལོག་པའི་ཕྱིར་ལམ་དུ་ཞུགས་སོ།

༨ དེ་ནས་ནཱ་ཨོ་མིས་མནའ་མ་གཉིས་ལ། ཁྱོད་རེ་རེ་རང་གི་མའི་ཁང་པར་ལོག་ནས་སོང་ཞིག ཁྱོད་གཉིས་ཀྱིས་ཤི་མཁན་རྣམས་དང་ང་ལ་དྲིན་བྱས་པ་ལྟར། ཡ་ཧོ་ཝཱས་ཁྱོད་གཉིས་ལ་བཀའ་དྲིན་མཛད་པར་ཤོག་ཅིག

༩ གལ་ཏེ་ཡ་ཧོ་ཝཱས་ཐུགས་རྗེ་གཟིགས་ན། ཁྱོད་རང་གི་ཁྱོའི་ཁང་པར་ཞི་བདེ་བར་གནས་པར་འགྱུར་རོ་ཞེས་སྨྲས་པ་དང་། དེ་གཉིས་ལ་འོ་བྱས་སོ།

༡༠ དེ་ནས་མནའ་མ་གཉིས་ཀྱིས་ངུ་འབོད་འདོན་ཞིང་། ང་གཉིས་ཁྱོད་དང་མཉམ་དུ་ཁྱོད་ཀྱི་བརྒྱུད་ཀྱི་རྩར་ལོག་པར་དགའོ། ཞེས་ཞུས་པས།

༡༡ ནཱ་ཨོ་མིས་སྨྲས་པ། ངའི་བུ་མོ་རྣམས་ལོག་ཅིག ང་དང་མཉམ་དུ་ཅིའི་ཕྱིར་འགྲོ། ཁྱོད་ཀྱི་ཁྱོ་ལ་འགྱུར་བའི་ཕྱིར་ངའི་མངལ་ན་ད་དུང་ཡང་བུ་ཡོད་དམ།

༡༢ ངའི་བུ་མོ་རྣམས་ད་ལོག་ཅིག ང་ནི་ཤིན་ཏུ་རྒད་མོ་ཡིན་པས། ཁྱོ་ཞིག་བླང་བའི་འོས་མིན་ཏེ། གལ་ཏེ་ངས། ང་ལ་རེ་བ་ཡོད་ཅེས་སྨྲས་ཏེ། མཚན་མོ་འདིར་ང་ལ་ཁྱོ་ཞིག་ཡོད་དེ། བུ་སྐྱེ་ན་ཡང་།

༡༣ དེ་ནི་ན་སོ་མ་ལོན་པའི་བར་དུ་ཁྱོད་གཉིས་སྒུག་པར་བྱའམ། དེའི་ཕྱིར་ཁྱོད་ཅག་གིས་ཁྱོ་མི་ལེན་ནམ། ངའི་བུ་མོ་རྣམས། ཁྱོད་ཀྱི་ཕྱིར་དུ་ང་ལ་སེམས་འཁྲལ་ཤིན་ཏུ་ཆེ་བ་འབྱུང་། དེ་ཅིའི་ཕྱིར་ཞེ་ན། ཡ་ཧོ་ཝཱའི་ཕྱག་གིས་ང་གནན་པར་མཛད་དོ།

༡༤ དེ་གཉིས་ཀྱིས་ཀུ་སྒྲ་བཏོན་ནས། ཡང་སྐྱར་ངུས་པས། ཨོར་བཱས་སྒྱུག་མོ་ལ་འོ་བྱས་སོ། འོན་ཀྱང་རུད་དེ་ལ་ཆགས་སོ༎

༡༥ དེ་ནས་སྒྱུག་མོས། ལྟོས་ཤིག ཁྱོད་ཀྱི་ཨ་ཆེ་ནི་རང་གི་མི་རྣམས་དང་རང་གི་ལྷའི་ཕྱོགས་སུ་ལོག་ཕྱིན་པས། ཁྱོད་ཀྱང་དེའི་རྗེས་སུ་ལོག་ཅིག་ཅེས་སྨྲས་ཀྱང་།

༡༦ རུད་ཀྱིས་ཞུས་པ། ང་དང་བྲལ་ཏེ་ལོག་ཅིག་ཅེས་ནན་གྱིས་མ་སྐུལ་ཞིག ཁྱེད་གང་དུ་འགྲོ་ན། ང་ཡང་འགྲོ། ཁྱོད་གང་དུ་གནས་ན། ང་ཡང་གནས། ཁྱེད་ཀྱི་བརྒྱུད་ནི་ངའི་བརྒྱུད་དང་། ཁྱེད་ཀྱི་དཀོན་མཆོག་ནི་ངའི་དཀོན་མཆོག་ཡིན།

༡༧ ཁྱེད་གང་དུ་འཆི་ན། དེ་རུ་ང་ཡང་ཤི་སྟེ་དུར་དུ་འཛུད་པར་འགྱུར། འཆི་བ་མ་གཏོགས་གཞན་ཅི་ཞིག་གིས་ཁྱེད་དང་ང་འཕྲལ་ན། གཙོ་བོས་ང་ལ་འདི་འདྲའམ། འདི་ལས་ཀྱང་ལྷག་པར་མཛད་པར་ཤོག་ཅེས་སྨྲས་སོ།

༡༨ རུད་ནི་མཉམ་དུ་འགྲོ་སེམས་བརྟན་པོ་སྐྱེད་པར་མཐོང་བས། ནཱ་ཨོ་མིས་གཏམ་བྱེད་འཕྲོ་བཞག་གོ།

༡༩ དེ་གཉིས་ཕྱིན་ནས། བེད་ལེ་ཧེམ་དུ་བསླེབས་པའི་ཚེ། དེ་གཉིས་ཀྱི་ཕྱིར་གྲོང་ཁྱེར་ཚང་མ་རུ་གཏམ་རྒྱས་སོ། ཧི་ལིངས་བྱུང་ནས། བུད་མེད་རྣམས་ཀྱིས། འདི་ནི་ནཱ་ཨོ་མི་ཡིན་ནམ། ཞེས་སྨྲས་པ་དང་།

༢༠ མོས་དེ་དག་ལ། ང་ལ་ནཱ་ཨོ་མི་༼བོད་སྐད་དུ་དགའ་བ་༽མ་ཟར་ཞིག ང་ལ་མ་རཱ་༼བོད་སྐད་དུ་ཁ་བ་༽ཟེར་མིང་ཐོགས་ཤིག དེ་ཅིའི་ཕྱིར་ཞེ་ན། ཀུན་དབང་གིས་ང་ལ་ཤིན་ཏུ་དཀའ་བ་བསྟེན་བྱུང་བའི་ཕྱིར་རོ།

༢༡ ང་ལྟེམ་གང་ནས་སོང་བ་ཡིན་ཏེ། ཡ་ཧོ་ཝཱས་ང་སྟོང་པར་ཕྱིར་ལོག་ཁྱིམ་དུ་དྲངས། ཡ་ཧོ་ཝཱས་ང་ལ་སྡང་བར་མཛད་ཅིང་། ཀུན་དབང་གིས་ང་ལ་སྡུག་པོ་གནང་བ་བཞིན་དུ། ཁྱོད་རྣམས་ཀྱིས་ང་ལ་ནཱ་ཨོ་མི་ཅིའི་ཕྱིར་ཟེར་ཞེས་སྨྲས་སོ༎

༢༢ དེ་ལྟར་ནཱ་ཨོ་མི་རང་གི་མནའ་མ་རུད། མོ་ཨབ་མ་དེ་དང་མཉམ་དུ་མོ་ཨབ་ཡུལ་ནས་ལོག་པ་དང་། ནས་མ་རྔས་གོང་དུ་བེད་ལེ་ཧེམ་དུ་བསླེབས་སོ༎

༢

ཡང་ཨེ་ལི་མེ་ལེག་གི་བརྒྱུད་ཀྱི་མི་ཤིན་ཏུ་ཕྱུག་པོ་བོ་ཨས་བྱ་བའི་ནཱ་ཨོ་མིའི་ཁྱོའི་གཉེན་ཞིག་ཡོད་པ་ཡིན།

༢ ཡང་མོ་ཨབ་མ་རུད་ཀྱིས་ནཱ་ཨོ་མི་ལ། ང་ད་ལྟ་ཞིང་ལ་འགྲོ་སྟེ། སུས་ང་ལ་བཀའ་དྲིན་བྱེད་པ་དེའི་རྗེས་སུ་ཕྱིན་ཏེ། སྙེ་མ་སྒྲུག་པར་བྱའོ། ཞེས་ཞུས་པའི་ལན་དུ་ནཱ་ཨོ་མིས། ངའི་བུ་མོ། སོང་ཞིག་ཅེས་སྨྲས་སོ།

༣ ཡང་མོ་སོང་སྟེ། ཞིང་རྔ་མཁན་གྱི་རྗེས་སུ་འབྲང་སྟེ། ཞིང་ལ་སྙེ་མ་སྒྲུག་པ་ལས། ཨེ་ལི་མེ་ལེག་གི་བརྒྱུད་པ་བོ་ཨས་ཀྱི་ཡིན་པའི་ཞིང་གི་སྐལ་བའི་ནང་མ་ཤེས་པར་བསླེབས་སོ།

༤ ཡང་ལྟོས་ཤིག བོ་ཨས་་བེད་ལེ་ཧེམ་ནས་འོང་སྟེ། རྔ་མཁན་རྣམས་ལ། ཡ་ཧོ་ཝཱ་ཁྱོད་རྣམས་དང་འགྲོགས་པར་གྱུར་ཅིག་ཅེས་སྨྲས་པའི་ལན་དུ་དེ་དག་གིས། ཡ་ཧོ་ཝཱས་ཁྱེད་ལ་བྱིན་རླབས་མཛོད་ཅིག་ཅེས་ཞུས་སོ།

༥ དེ་ནས་བོ་ཨས་ཀྱིས་རྔ་མཁན་རྣམས་ཀྱི་མགོ་བྱེད་ལ། འདི་ནི་སུའི་བུ་མོ་ཡིན།

༦ ཅེས་འདྲིས་པའི་ལན་དུ་རྔ་མཁན་རྣམས་ཀྱི་མགོ་བྱེད་ཀྱིས། མོ་ཨབ་ཡུལ་ནས་ནཱ་ཨོ་མི་དང་མཉམ་དུ་ལོག་འོངས་པའི་མོ་ཨབ་མ་དེ་ཡིན་ཏེ།

༧ དེས་ང་ལ། རྔ་མཁན་རྣམས་ཀྱི་རྗེས་སུ་འབྲང་སྟེ། པང་འཁོད་རྣམས་ཀྱི་བར་ལ་སྙེ་མ་སྒྲུག་པར་གནོང་ཞིག་ཅེས་ཞུས་པ་དང་། མོ་འོངས་ནས་ཅུང་ཟད་ཁང་པར་བསྡད་པར་མ་གཏོགས། སྔ་དྲོ་ནས་ད་ལྟའི་བར་དུ་འདིར་ཡོད་པ་ཡིན་ཅེས་སྨྲས་སོ༎

༨ དེ་ནས་བོ་ཨས་ཀྱིས་རུད་ལ། ངའི་བུ་མོ། ད་ཉོན་ཅིག སྙེ་མ་སྒྲུག་པའི་ཕྱིར་ཞིང་གཞན་དུ་མ་འགྲོ་བར། འདི་ནས་མ་འཐོན་པར། ངའི་གཡོག་མོ་རྣམས་དང་མཉམ་དུ་འདི་རུ་སྡོད།

༩ ཁོ་རྣམས་ཀྱིས་རྔ་བའི་ཞིང་ལ་ལྟ་ཞིང་། ཁོ་རྣམས་ཀྱི་རྗེས་སུ་སོང་། ཁྱོད་ལ་མི་རེག་པའི་ཕྱིར་ངས་གཞོན་ནུ་རྣམས་ལ་བསྒོ་བ་མ་ཡིན་ནམ། ཡང་ཁྱོད་སྐོམ་པའི་ཚེ། སྣོད་ཀྱི་རྩར་སོང་སྟེ། གཞོན་ནུ་རྣམས་ཀྱིས་བཅུས་པ་དེ་ཐུང་ཞིག་ཅེས་སྨྲས་སོ།

༡༠ དེ་རུ་བུ་མོས་ཁ་འབུབ་ཏུ་ལུས་ས་ལ་བརྡབ་སྟེ། ང་ནི་རྒྱལ་ཁམས་མ་ཞིག་ཡིན་བཞིན་དུ། ཁྱེད་ཀྱིས་ཅིའི་ཕྱིར་ང་ཐུགས་རྗེས་གཟིགས་ཏེ་ང་ལ་གཟིགས་པ་དེ་ཅི་ལགས།

༡༡ ཅེས་ཞུས་པའི་ལན་དུ་བོ་ཨས་ཀྱིས་དེ་ལ། ཁྱོད་ཀྱིས་ཁྱོ་ཤི་བའི་འོག་ཏུ་སྒྱུག་མོ་ལ་ཅི་ལྟར་བྱས་པ་དང་། ཕ་མ་གཉིས་དང་ཕ་ཡུལ་བོར་ཞིང་། སྔར་ཁྱོད་ལ་རྒྱུས་མེད་པའི་ཡུལ་ཞིག་ཏུ་འོངས་པ་དེ་ཐམས་ཅད་ང་ལ་རྒྱས་པར་བཤད་བྱུང་།

༡༢ ཡ་ཧོ་ཝཱས་ཁྱོད་ཀྱི་ལས་ལ་རྔན་པ་གནང་སྟེ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་ཤོག་པའི་འོག་ཏུ་ཁྱོད་སྐྱབས་སུ་འོངས་པ་ཁྱོད་ལ་ཁོང་གིས་བྱ་དགའ་ཚང་པོ་གནང་བར་ཤོག་ཅིག་ཅེས་སྨྲས་སོ།

༡༣ དེ་ནས་བུ་མོ་དེས། ཀྱེ་བདག་གི་དཔོན་པོ། བདག་ནི་ཁྱེད་ཀྱི་གཡོག་མོ་གཅིག་དང་འདྲ་བ་མ་ཡིན་ཀྱང་། ཁྱེད་ཀྱིས་བདག་གི་སེམས་གསོ་བར་མཛད་ནས། ཁྱེད་ཀྱི་གཡོག་མོ་ལ་ཐུགས་རྗེའི་ནང་གཏམ་གླེང་མཛད་བྱུང་། བདག་ལ་ཐུགས་རྗེས་གཟིགས་སུ་མཛོད་ཅེས་ཞུས་སོ༎

༡༤ ཡང་ཟས་ཟ་བའི་དུས་སུ་བོ་ཨས་ཀྱིས་མོ་ལ། ཚུར་ཤོག་དང་། བག་ལེབ་ཟོས་ཏེ་ཁམ་ཚད་རྒུན་ཆང་སྐྱུར་མོ་ལ་སྦོང་ཞེས་སྨྲས་ནས། མོ་རྔ་མཁན་རྣམས་དང་མཉམ་དུ་བསྡད་དེ། དེས་མོ་ལ་ཡོས་བསྟེར་ནས། ཟོས་ཏེ་ཚིམ་པར་གྱུར་ཏེ། ལྷག་མ་ཡང་ལུས་སོ།

༡༥ བུ་མོ་དེ་སྙེ་མ་སྒྲུག་པའི་ཕྱིར་ལང་བའི་འོག་ཏུ། བོ་ཨས་ཀྱིས་གཞོན་ནུ་རྣམས་ལ། མོ་ལ་མ་སྨད་པར། པང་འཁོད་རྣམས་ཀྱི་བར་ལ་ཡང་སྒྲུག་ཏུ་ཆུག་ཅིག

༡༦ ཡང་མོའི་ཕྱིར་དུ་པང་འཁོད་ཀྱི་ནང་ནས་ཁ་ཤས་བཏོན་ནས་ལུས་ཆུག་ཅིག་མོ་ལ་ཁ་མི་གཏོང་བར། སྒྲུག་ཏུ་ཆུག་ཅིག་ཅེས་བཀའ་སྩལ་ཏོ༎

༡༧ དེ་ལྟར་མོས་དགོངས་མོའི་བར་དུ་ཞིང་ལ་བསྒྲུགས་ནས། བསྒྲུགས་པ་དེ་བརྡུང་སྟེ། ནས་ཀྱི་ཨེ་ཕ་གཅིག་ཙམ་ཡོད་པས། དེ་ཁྱེར་ནས་གྲོང་ཁྱེར་དུ་སོང་ངོ་།

༡༨ ཡང་སྒྱུག་མོས་བསྒྲུགས་པ་དེ་མཐོང་པ་དང་། བུ་མོས་འགྲངས་པའི་ལྷག་མ་དེ་བཏོན་ནས་སྒྱུག་མོ་ལ་བཏད་དོ།

༡༩ ཡང་སྒྱུག་མོས་དེ་ལ། དེ་རིང་གང་དུ་བསྒྲུག་སྟེ། གང་དུ་ལས་བྱས་པ་ཡིན། ཁྱོད་ལ་ཐུགས་རྗེས་གཟིགས་པ་དེ་བཀྲ་ཤིས་པར་གྱུར་ཅིག་ཅེས་སྨྲས་སོ། ཡང་བུ་མོས་སྒྱུག་མོ་ལ་སུའི་རྩར་ལས་བྱས་པ་ཡིན་བསྟན་ཏེ་འདི་སྐད་དུ། ངས་དེ་རིང་བོ་ཨས་བྱ་བའི་མིའི་རྩར་ལས་བྱས་པ་ཡིན། སྨྲས་པས།

༢༠ ནཱ་ཨོ་མིས་མནའ་མ་ལ། གསོན་པོ་དང་གཤིན་པོ་གཉིས་ཀ་ལ་བཀྲེན་པོ་མ་བྱེད་པར་བཀའ་དྲིན་མཛད་པའི་མི་དེ་ལ་ཡ་ཧོ་ཝཱས་བྱིན་རླབས་མཛོད་ཅིག མི་དེ་ནི་ངེད་ཀྱི་བརྒྱུད་དང་གཉེན་ཞིག་ཡིན་སྨྲས་སོ།

༢༡ ཡང་མོ་ཨབ་མ་རུད་ཀྱིས། འོ་ན། ཁོས་ང་ལ། ངའི་སྟོན་ཐོག་སྡུ་ཟིན་པའི་བར་དུ་ངའི་ལས་མི་རྣམས་འབའ་ཞིག་དང་ཉེ་བར་སྡོད་ཅེས་བསྒོའོ།

༢༢ ཡང་ནཱ་ཨོ་མིས་མནའ་མ་ལ། ངའི་བུ་མོ། ཞིང་གཞན་ཞིག་ཏུ་འགྲོ་མི་དགོས་པར། ཁོའི་གཡོག་མོ་རྣམས་དང་མཉམ་དུ་འགྲོ་བ་ལེགས་སོ་ཞེས་སྨྲས་སོ།

༢༣ དེ་ལྟར་ནས་དང་གྲོ་གཉིས་ཀྱི་སྟོན་ཐོག་གི་མཐའ་མའི་བར་དུ། སྒྲུག་པའི་ཕྱིར་དུ་བོ་ཨས་ཀྱི་གཡོག་མོ་རྣམས་དང་འགྲོགས་ཏེ། སྒྱུག་མོ་དང་མཉམ་དུ་གནས་སོ༎

༣

ཡང་ནཱ་ཨོ་མིས་མནའ་མ་ལ། ངའི་བུ་མོ་ཁྱོད་ལེགས་པའི་ཕྱིར། ངས་ཁྱོད་ཀྱི་དོན་དུ་ངལ་གསོ་འཚོལ་བར་མི་དགོས་སམ།

༢ ད་ཁྱོད་ངེད་ཀྱི་གཉེན་བོ་ཨས་ཀྱི་གཡོག་མོ་རྣམས་དང་མཉམ་དུ་ཡོད་དེ། དེས་ནི་མཚན་མོ་འདི་ལ་གཡུལ་ཁ་ལ་ནས་འཕྱར་བར་བྱ།

༣ དེའི་ཕྱིར་ལུས་བཀྲུས་ཏེ། སྣུམ་བྱུགས་ནས། གོས་གོན་ཏེ། གཡུལ་ཁར་སོང་ཞིག་དང་། མི་དེས་ཟ་བ་དང་བཏུང་བ་མ་ཚར་བའི་བར་རང་གི་ངོ་མ་སྟོན་ཅིག

༤ ཡང་ཁོ་ཉལ་བའི་དུས་སུ་ཁོའི་ཉལ་ས་ལ་བལྟས་ནས་དེ་རུ་སོང་སྟེ། ཁོའི་རྐང་པའི་ཕྱོགས་སུ་མལ་གོས་འཐེན་ཏེ་དེ་རུ་ཉོལ་དང་། མི་དེས་ཁྱོད་ལ་ཅི་བྱེད་པར་རུང་སྨྲ་བར་བྱའོ།

༥ ཞེས་སྨྲས་པའི་ལན་དུ་བུ་མོས། ཁྱེད་ཀྱིས་བསླབས་པ་ཐམས་ཅད་ངས་བྱའོ་ཞེས་ཞུས་སོ༎

༦ ཡང་གཡུལ་ཁར་སོང་ནས། སྒྱུག་མོས་བསླབས་པ་ཐམས་ཅད་བཞིན་དུ་བྱས་སོ།

༧ ཡང་བོ་ཨས་ཀྱིས་ཟ་བ་དང་བཏུང་ཟིན་ནས། སེམས་སྐྱིད་པོར་གྱུར་ཏེ། འབྲུའི་ཕུང་པོའི་ཟུར་ཞིག་ལ་ཉལ་དུ་སོང་བ་ལས། བུ་མོ་དེ་ག་ལེར་འོངས་ནས། མི་དེའི་རྐང་པ་ལས་མལ་གོས་འཐེན་ཏེ། དེར་ཉལ་ལོ།

༨ ཡང་མཚན་ཕྱེད་ལ་མི་དེ་འདྲོགས་ཏེ་ལུས་བསྒྱུར་ནས། ཀྱེ་ཧོ། རང་གི་རྐང་པའི་མདུན་དུ་བུད་མེད་ཅིག་ཉལ་ཏེ་འདུག་གོ།

༩ ཡང་ཁོས། ཁྱོད་སུ་ཡིན། ཞེས་འདྲིས་པའི་ལན་དུ་བུ་མོས། ང་ནི་ཁྱེད་ཀྱི་གཡོག་མོ་རུད་བྱ་བ་དེ་ཡིན། ཁྱེད་གཉེན་ཞིག་ཡིན་པས། ཁྱེད་ཀྱི་གོས་ཁྱེད་རང་གི་གཡོག་མོའི་སྟེང་དུ་ཁེབས་པར་མཛོད་ཅིག་ཅེས་ཞུས་སོ།

༡༠ ཡང་མི་དེས། ངའི་བུ་མོ། ཡ་ཧོ་ཝཱས་ཁྱོད་ལ་བྱིན་རླབས་མཛོད་ཅིག ཁྱོད་གཞོན་ནུ་དབུལ་བའམ་ཕྱུག་པོ་རྣམས་ལ་མ་འབྲངས་པས། ཐོག་མ་བས་མཐའ་མར་དྲིན་ལྷག་པར་བསྟན་པ་ཡིན།

༡༡ ད་ངའི་བུ་མོ། མ་འཇིགས་ཤིག ཁྱོད་ཀྱིས་སྨྲས་པ་བཞིན་དུ་ངས་ཐམས་ཅད་སྒྲུབ་པར་བྱ། དེ་ཅིའི་ཕྱིར་ཞེ་ན། ངེད་ཀྱི་གྲོང་ཁྱེར་གྱི་མི་ཐམས་ཅད་ཀྱིས་ཁྱོད་བུད་མེད་བཟང་མོ་ཞིག་ཡིན་པར་ཤེས་སོ།

༡༢ ཡང་ང་ནི་ཁྱོད་ཀྱི་གཉེན་ཉེ་བ་ཞིག་ཡིན་པར་བདེན་ཡང་། ང་ལ་གཉེན་ཚན་ཉེ་བ་ཞིག་ཡོད།

༡༣ མཚན་མོ་འདི་ལ་ཁྱོད་འདི་རུ་སྡོད། ཐོ་རངས་གལ་ཏེ་མི་དེས་ཁྱོད་ལ་གཉེན་ལུགས་བྱེད་པར་དགའ་ན། ལེགས། ཁོ་གཉེན་ལུགས་བྱེད་པར་ཆུག་ཅིག ཇི་སྟེ་ཁོས་གཉེན་ལུགས་མི་བྱེད་ན། ངས་ནི་ཡ་ཧོ་ཝཱ་གསོན་པོ་དཔང་དུ་བཙུགས་ནས། ཁྱོད་ལ་གཉེན་ལུགས་བྱའོ། ད་སྔ་དྲོའི་བར་དུ་འདི་རུ་ཉོལ་ཞེས་སྨྲས་སོ༎

༡༤ ཡང་ནམ་མ་ལངས་པའི་བར་དུ་ཁོའི་རྐང་པའི་མདུན་དུ་ཉལ་ནས། མི་ངོ་མི་ཤེས་པའི་སྔོན་དུ་ལངས་སོ། དེ་ཅིའི་ཕྱིར་ཞེ་ན། བོ་ཨས་ཀྱིས། བུ་མོ་གཡུལ་ཁར་འོངས་པ་མི་སུས་ཀྱང་ཤེས་པར་མི་རུང་ཞེས་སྙམ་དུ་བསམས་སོ།

༡༥ དེ་ནས་བོ་ཨས་ཀྱིས། ཁྱོད་ཀྱིས་གོན་པའི་གཟན་གོས་དེ་ཚུར་ཁུར་ཤོག་དང་། དེ་ཟུངས་ཤིག་སྨྲས་པ་དང་། མོས་བཟུངས་ནས། བོ་ཨས་ཀྱིས་ནས་བྲེ་དྲུག་བཅལ་ནས་བུ་མོ་དེ་ལ་བཀལ་ནས། ཁོ་རང་གྲོང་ཁྱེར་དུ་སོང་ངོ་།

༡༦ ཡང་མོ་སྒྱུག་མོའི་མདུན་དུ་བསླེབས་པ་དང་། སྒྱུག་མོས་དེ་ལ། ངའི་བུ་མོ། ཁྱོད་ལ་ཅི་བྱུང་། འདྲིས་པའི་ལན་དུ་བུ་མོས་མི་དེས་བྱས་པ་ཐམས་ཅད་བཤད་དེ་འདི་སྐད་དུ།

༡༧ མི་དེས་ནས་བྲེ་དྲུག་པོ་འདི་ང་ལ་གནང་སྟེ་ང་ལ། ཁྱོད་ཀྱི་སྒྱུག་མོའི་མདུན་དུ་སྟོང་པར་འགྲོ་མི་རུང་ཞེས་སྨྲས་སོ།

༡༨ དེ་ནས་སྒྱུག་མོས། ངའི་བུ་མོ། བྱ་བ་འདི་ཅི་ལྟར་འབྱུང་བར་འགྱུར་མ་ཤེས་པའི་བར་དུ་འདི་རུ་ཁ་རོག་ཏུ་སྡོད་དང་། བྱ་བ་དེ་ཉིན་འདི་ལ་མ་སྒྲུབ་པའི་བར་དུ་མི་དེའི་སེམས་བདེ་བར་མི་འགྱུར་ཞེས་སྨྲས་སོ༎

༤

ཡང་བོ་ཨས་གྲོང་ཁྱེར་གྱི་རྒྱ་སྒོ་ལ་ཕྱིན་ནས་དེར་བསྡད་དོ། ཡང་ལྟོས་ཤིག བོ་ཨས་ཀྱིས་སྔར་སྨྲས་པའི་གཉེན་ཚན་དེ་ནི་དེར་བསླེབས་ནས། བོ་ཨས་ཀྱིས་ཁོ་ལ། ཨ་རེ་ཁྱེད་ཚུར་ཟུར་དུ་ཤོག་ལ་འདིར་སྡོད་ཅིག་ཅེས་སྨྲས་པ་དང་། མི་དེ་ནི་ཚུར་ཟུར་ལ་འོངས་ནས་བསྡད་དོ།

༢ དེ་ནས་བོ་ཨས་ཀྱིས་གྲོང་ཁྱེར་གྱི་རྒན་པོ་རྣམས་ལས་མི་བཅུ་བོས་ནས། ཁྱོད་རྣམས་འདིར་སྡོད་ཅིག་ཅེས་སྨྲས་པ་དང་། དེ་དག་དེར་བསྡད་དོ།

༣ ཡང་ཁོས་གཉེན་ཚན་དེ་ལ། ནཱ་ཨོ་མི་་མོ་ཨབ་ཡུལ་ནས་ཕྱིར་ལོག་པ་དེས་ནི་ངེད་ཀྱི་སྤུན་ཨེ་ལི་མེ་ལེག་ལ་ཡོད་པའི་ས་ཆ་འཚོང་ངོ་།

༤ ད་ངས་ཁྱོད་ལ། འདི་རུ་སྡོད་པ་རྣམས་དང་ངའི་མི་བརྒྱུད་ཀྱི་རྒན་པོ་རྣམས་ཀྱི་མདུན་དུ་དེ་ཉོས་ཤིག་ཅེས་ཟེར་བར་བསམས་པ་ཡིན། གལ་ཏེ་ཁྱོད་དེ་བླུ་བར་འདོད་ན། བླུ་བར་བྱོས། ཅི་སྟེ་བླུ་བར་མི་འདོད་ན། ངས་ཤེས་པའི་ཕྱིར་ང་ལ་ཤོད། དེ་ཅིའི་ཕྱིར་ཞེ་ན། ཁྱོད་མིན་པར་བླུ་མཁན་གཞན་མེད་པས། ཁྱོད་ཀྱི་རྗེས་སུ་ངའི་ཁག་ཡིན། ཞེས་སྨྲས་པའི་ལན་དུ་མི་དེས། ངས་བླུ་བར་བྱའོ་ཞེས་སྨྲས་སོ།

༥ དེ་ནས་བོ་ཨས་ཀྱིས། ཁྱོད་ཀྱིས་ནཱ་ཨོ་མི་ནས་ཞིང་དེ་ཉོ་བའི་སྐབས་སུ། ཤི་མཁན་དེའི་ཆུང་མ་མོ་ཨབ་མ་རུད་དེ་ནི་ཆུང་མར་བླང་དགོས། དེ་ཅིའི་ཕྱིར་ཞེ་ན། ཤི་མཁན་དེའི་མིང་ནི་རང་གི་ས་སྐལ་ནས་འབུད་པར་མི་འགྱུར་བའི་ཕྱིར་རོ་ཞེས་བསྐུལ་ཏོ།

༦ ཡང་གཉེན་ཚན་དེས། ང་རང་གི་ས་སྐལ་ལ་གནོད་པ་འབྱུང་གིས་དོགས་པས། ངས་ཞིང་དེ་བླུ་བར་མི་ནུས། ངའི་ཐོབ་ཚིར་དེ་ཁྱོད་ཀྱིས་བླུས་ཤིག ངས་བླུ་བར་མི་ནུས་ཞེས་སྨྲས་སོ༎

༧ སྔོན་མའི་དུས་སུ་ཨིས་ར་ཨེལ་གྱི་མི་བརྒྱུད་ཀྱི་ནང་ན་བླུ་བ་དང་རྗེ་བའི་སྐབས་སུ་ཐམས་ཅད་བརྟན་པོ་བྱེད་པའི་ཕྱིར་དུ་ལུགས་སོྲལ་འདི་ལྟར་རོ། མིས་རང་གི་ལྷམ་ཕུད་ནས། ཁྱིམ་མཚེས་པ་ལ་བཏད་དོ། ཨིས་ར་ཨེལ་པའི་ཁྲོད་དུ་བརྟན་པོ་བྱེད་པའི་ཕྱིར་དེ་ལྟར་བྱས་སོ།

༨ ཡང་གཉེན་ཚན་དེས་བོ་ཨས་ལ། ཁྱོད་ཀྱིས་རང་གི་ཕྱིར་ཞིང་དེ་ཉོ་བར་བྱོས་ཤིག་སྨྲས་ནས། རང་གི་ལྷམ་ཕུད་དོ།

༩ ཡང་བོ་ཨས་ཀྱིས་རྒན་པོ་རྣམས་དང་དེ་རུ་ཡོད་པའི་མི་ཐམས་ཅད་ལ། ཉིན་མོ་འདི་ལ་ཨེ་ལི་མེ་ལེག་གི་ཤུལ་ཐམས་ཅད་དང་། ཁིལ་ཡོན་དང་མག་ལོན་གཉིས་ཀའི་ཤུལ་ཐམས་ཅད་ངས་ནི་ནཱ་ཨོ་མི་ནས་ཉོས་པའི་དཔང་པོར་ཁྱེད་ཅག་འཛུག་པར་བྱེད་ཅེས་སྨྲས་སོ།

༡༠ དེ་མ་ཟད་དེ། མོ་ཨབ་མ་རུད་བྱ་བ་མག་ལོན་གྱི་ཆུང་མ་ངས་བག་མར་ཉོས་པ་ཡིན། དེ་ཅིའི་ཕྱིར་ཞེ་ན། ཤི་མཁན་གྱི་མིང་དེ་རང་གི་ས་སྐལ་ནང་གནས་པ་དང་། ཤི་མཁན་གྱི་མིང་དེ་རང་གི་སྤུན་རྣམས་དང་རང་གི་ཡུལ་གྱི་རྒྱ་སྒོ་ནས་འབུད་པར་མི་འགྱུར་བའི་ཕྱིར་རོ། ཁྱོད་རྣམས་ཉིན་མོ་འདི་ལ་དཔང་པོར་གྱུར་ཅིག་ཅེས་སྨྲས་སོ།

༡༡ ཡང་རྒྱ་སྒོ་རུ་ཡོད་པའི་མི་ཐམས་ཅད་དང་རྒན་པོ་རྣམས་ཀྱིས། ང་ཚོས་དཔང་བྱེད་དོ། ཡ་ཧོ་ཝཱས་ཁྱོད་ཀྱི་ཁྱིམ་དུ་འོངས་པའི་བུད་མེད་འདི་ནི་ར་ཧེལ་དང་ལེ་ཨ་་ཨིས་ར་ཨེལ་པའི་བུ་བརྒྱུད་རྒྱས་པར་བཅུག་པ་དེ་གཉིས་དང་འདྲ་བར་མཛོད་ཅིག་དང་། ཁྱེད་རང་ནི་ཨེབ་རད་ན་ལེགས་པར་དར་ཏེ། བེད་ལེ་ཧེམ་དུ་སྙན་གྲགས་འབྱུང་བར་ཤོག་ཅིག་དང་།

༡༢ ཡ་ཧོ་ཝཱས་ཁྱོད་ལ་བུད་མེད་ན་ཆུང་འདི་ནས་སྐྱེས་པའི་ས་བོན་གནང་སྟེ། ཁྱོད་ཀྱི་བུ་བརྒྱུད་ནི་ཐ་མར་གྱིས་ཡ་ཧུ་དཱ་ལ་བསྐྱེས་པའི་ཕེ་རེས་བྱ་བའི་བརྒྱུད་དང་འདྲ་བར་གྱུར་ཅིག་ཅེས་སྨྲས་སོ༎

༡༣ དེ་ལྟར་བོ་ཨས་ཀྱིས་རུད་བག་མར་བླངས་པ་དང་། མོ་དེ་ནི་ཁོའི་ཆུང་མར་གྱུར་ཏོ། ཁོ་དང་འགྲོགས་ནས། ཡ་ཧོ་ཝཱས་ཐུགས་རྗེ་མཛད་དེ། བུད་མེད་དེ་ནི་མངལ་དང་ལྡན་པར་གྱུར་ཏེ། བུ་ཞིག་སྐྱེས་སོ།

༡༤ ཡང་བུད་མེད་རྣམས་ཀྱིས་ནཱ་ཨོ་མི་ལ། ཁྱོད་ཉིན་མོ་འདི་ལ་གཉེན་མེད་པར་མ་བཞག་པའི་དཀོན་མཆོག་ལ་སྟོད་བསྔགས་པར་གྱུར་ཅིག ཡང་ཨིས་ར་ཨེལ་གྱི་ཁྲོད་དུ་ཁོང་གི་མཚན་སྙན་གྲགས་དང་ལྡན་པར་གྱུར་ཅིག

༡༥ དེ་ནི་ཁྱོད་ལ་སྲོག་སྐྱོབ་མཁན་དང་ཁྱོད་རྒས་དུས་ཀྱི་ཁ་ཟས་སྟེར་མཁན་དུ་འགྱུར་བར་འགྱུར་རོ། དེ་ཅིའི་ཕྱིར་ཞེ་ན། ཁྱོད་ཀྱི་མནའ་མ་ཁྱོད་ལ་ཆགས་པས། བུ་བདུན་ལས་ལེགས་པ་ཡིན་པ་དེ་ལ་སྐྱེས་པའི་ཕྱིར་རོ་ཞེས་སྨྲས་སོ།

༡༦ ཡང་ནཱ་ཨོ་མིས་ཕྲུ་གུ་དེ་བླངས་ཏེ། རང་གི་པང་པར་བཞག་ནས། དེའི་འཚོ་རྫི་ལ་གྱུར་ཏོ།

༡༧ ཡང་ཁྱིམ་མཚེས་མ་རྣམས་ཀྱིས། ནཱ་ཨོ་མི་ལ་བུ་སྐྱེས་སོ། ཞེས་སྨྲས་ཏེ། ཕྲུ་གུ་དེ་ལ་མིང་བཏགས་ནས། དེའི་མིང་ལ་ཨོ་བེད་ཅེས་བཏགས་སོ། ཁོ་ནི་ཨི་ཤཱའི་ཕ་དང་། ཨི་ཤཱ་ནི་དཱ་བིད་ཀྱི་ཕ་ལགས་སོ༎

༡༨ ཕེ་རེས་ཀྱི་གདུང་རབས་ནི། ཕེ་རེས་ཀྱི་བུ་ཧེས་རོན་དང་།

༡༩ ཧེས་རོན་གྱི་བུ་རཱམ་དང་། རཱམ་གྱི་བུ་ཨ་མི་ནཱ་དབ་དང་།

༢༠ ཨ་མི་ནཱ་དབ་ཀྱི་བུ་ན་ཧ་ཤོན་དང་། ན་ཧ་ཤོན་གྱི་བུ་སལ་མཱ་དང་།

༢༡ སལ་མཱ་ཡི་བུ་བོ་ཨས་དང་། བོ་ཨས་ཀྱི་བུ་ཨོ་བེད་དང་།

༢༢ ཨོ་བེད་ཀྱི་བུ་ཨི་ཤཱ་དང་། ཨི་ཤཱའི་བུ་དཱ་བིད་ལགས་སོ༎ ༎

ཤ་མུ་ཨེལ་གྱི་མདོ་དང་པོ།

༡

ཨེལ་ཀཱ་ནཱ་ཞེས་བྱ་བའི་མི་ཞིག་ཡོད་པ་ཡིན། མི་དེ་ནི་ཨེབ་ར་ཨིམ་གྱི་རིའི་ཡུལ་དང་། ཙུབ་ཀྱི་བརྒྱུད་དང་། རཱ་མཱའི་ཡུལ་ཚོ་ནས་ཡོད་པ་དང་། ཨེལ་ཀཱ་ནཱ་ནི་ཡེ་རོ་ཧམ་གྱི་བུ། དེ་ནི་ཨེ་ལི་ཧུ་ཡི་བུ། དེ་ནི་ཐོ་ཧུ་ཡི་བུ། དེ་ནི་ཨེབ་རད་པ་ཙུབ་ཅེས་བྱ་བ་ཞིག་གི་བུ་ལགས་སོ།

༢ ཨེལ་ཀཱ་ནཱ་ལ་ཆུང་མ་གཉིས་ཡོད་པ་ཡིན། གཅིག་གི་མིང་ཧན་ནཱ། གཞན་མའི་མིང་ཕེན་ནི་ནཱ་ཞེས་ཟེར་རོ། ཕེན་ནི་ནཱ་ལ་ཕྲུ་གུ་ཡོད་པ་དང་། ཧན་ནཱ་ལ་ཕྲུ་གུ་མེད་དོ༎

༣ མི་དེ་ནི་ལོ་རེ་བཞིན་ཡུལ་ནས་འཐོན་ཏེ། དཔུང་ཚོགས་ཀྱི་ཡ་ཧོ་ཝཱ་ལ་སྨོན་ལམ་འདེབས་པ་དང་། མཆོད་པ་འབུལ་བའི་ཕྱིར་ཤི་ལོ་ཞེས་བྱ་བའི་གྲོང་ཁྱེར་དུ་འགྲོ་གྱིན་ཡོད་དོ། དེ་རུ་ཨེ་ལི་ཡི་བུ་ཧོབ་ནི་དང་ཕི་ནེ་ཧས་གཉིས་ཀྱིས་ཡ་ཧོ་ཝཱའི་དྲུང་དུ་བླ་མ་བྱས་སོ།

༤ མཆོད་པ་ནམ་འབུལ་བའི་ཚེ་ཨེལ་ཀཱ་ནཱས་རང་གི་ཆུང་མ་ཕེན་ནི་ནཱ་དང་། དེའི་ཕྲུ་གུ་རྣམས་ལ་མཆོད་པར་འབུལ་བའི་སྐལ་བ་བཏད་དེ།

༥ ཧན་ནཱ་ལ་གཉིས་སྐལ་བཏད་དོ། དེ་ཅིའི་ཕྱིར་ཞེ་ན། ཁོས་ཧན་ནཱ་ལ་གཅེས་པར་བཟུང་ངོ་། འོན་ཀྱང་ཡ་ཧོ་ཝཱས་མོ་དེ་ནི་མོ་གཤམ་དུ་བཞག་གོ།

༦ ཡང་དགྲ་དེས་མོ་ལ་རྔན་ཆེན་བྱས་ཤིང་ཚེར་དུ་བཅུག་གོ། ཡ་ཧོ་ཝཱས་དེ་ནི་མོ་གཤམ་དུ་བཞག་པའི་ཕྱིར་མོ་ལ་སྨད་དོ།

༧ དེ་བཞིན་དུ་ལོ་ལྟར་བྱུང་སྟེ། ཡ་ཧོ་ཝཱའི་མཆོད་ཁང་དུ་མོ་ནམ་འགྲོ་བའི་ཚེ། མོ་ལ་རྔན་ཆེན་བྱས་པས། མོ་ངུ་ཞིང་གང་ཡང་མ་བཟས་སོ།

༨ ཡང་མོའི་ཁྱོ་ཨེལ་ཀཱ་ནཱས། ཀྱེ་ཧན་ནཱ། ཁྱོད་ཅིའི་ཕྱིར་ངུ་ཞིང་ཟས་མི་ཟ། ཁྱོད་ཀྱི་སྙིང་ཅིའི་ཕྱིར་ཚེར། བུ་བཅུ་ལས་ཀྱང་ང་ནི་ཁྱོད་ཀྱི་མདུན་དུ་ལྷག་པ་མ་ཡིན་ནམ། ཞེས་སྨྲས་པས།

༩ དེ་དག་གིས་ཤི་ལོ་རུ་བཟས་ཤིང་བཏུང་བའི་རྗེས་སུ་ཧན་ནཱ་ཡར་ལངས་སོ། བླ་མ་ཨེ་ལི་ནི་ཡ་ཧོ་ཝཱའི་མཆོད་ཁང་གི་སྒོའི་མདུན་དུ་ཤིང་ཁྲི་ཞིག་གི་ཁར་བསྡད་པ་དང་།

༡༠ ཧན་ནཱ་སེམས་ཤིན་ཏུ་ཚེར་ཏེ། ཡ་ཧོ་ཝཱ་ལ་སྨོན་ལམ་འདེབས་ཤིང་ངུས་སོ།

༡༡ དེ་ནས་ཧན་ནཱས་དམ་བཅས་ཤིང་ཞུས་པ། བདག་ལ་ཐུགས་བརྩེ་བར་དགོངས་ཏེ། ཁྱེད་ཀྱི་བྲན་མོ་བདག་གི་སྡུག་བསྔལ་འདི་ལ་གཟིགས་ཤིག ཀྱེ་དཔུང་ཚོགས་ཀྱི་ཡ་ཧོ་ཝཱ། གལ་ཏེ་ཁྱེད་ཀྱིས་ཉིད་ཀྱི་བྲན་མོ་བདག་ལ་ཐུགས་མ་གཡེལ་བར་བུ་ཞིག་གནང་ན། བུ་དེ་ནི་མ་འཆི་བའི་བར་དུ་ཡ་ཧོ་ཝཱ་ལ་འབུལ་བར་བྱ། དེའི་མགོར་སྐྲ་གྲི་ནམ་ཡང་རེག་པར་མི་བྱའོ༎

༡༢ མོས་ཡ་ཧོ་ཝཱའི་དྲུང་དུ་ཡུན་རིང་ཞིག་ཏུ་སྨོན་ལམ་འདེབས་པའི་ཚེ། ཨེ་ལིས་བུད་མེད་དེའི་ཁ་ལ་བལྟས་སོ།

༡༣ ཧན་ནཱས་རང་གི་སྙིང་གི་མཐིལ་ནས་སྨོན་ལམ་བཏབ་པས། སྐད་མ་བཏོན་ཏེ། ཁ་ལྤགས་འབའ་ཞིག་གཡོ་བས། ཨེ་ལིས་བུད་མེད་དེ་ནི་ར་བཟི་བར་གྱུར་ཏོ་ཞེས་བསམས་སོ།

༡༤ དེའི་ཕྱིར་ཨེ་ལིས་མོ་ལ། ཁྱོད་ནམ་བར་དུ་ར་བཟི་ཞིང་གནས་པར་འགྱུར། ཁྱོད་ལ་ཡོད་པའི་རྒུན་ཆང་ཁྱོད་ནས་ཕར་ཞོག་ཅིག

༡༥ ཅེས་བསྐུལ་བའི་ལན་དུ་ཧན་ནཱས། ཀྱེ་ཇོ་བོ། དེ་ལྟར་མིན། ང་ནི་སེམས་མི་བདེ་བའི་བུད་མེད་ཅིག་ཡིན། ངས་རྒུན་ཆང་དང་ཆང་དྲག་པོ་མི་འཐུང་། ངས་སྙིང་ནས་ཡ་ཧོ་ཝཱ་ལ་སྨོན་ལམ་བཏབ་པ་ཡིན།

༡༦ ཁྱེད་ཀྱི་བྲན་མོ་ང་ནི་བུ་མོ་སྤྱོད་པ་ངན་པ་ཞིག་ཡིན་པར་མ་སེམས་ཤིག ཁོང་འཁྲུག་དང་སེམས་མི་བདེ་བར་གྱུར་ནས། གསོལ་བ་བཏབ་པ་ཡིན་ཞེས་ཞུས་ནས།

༡༧ དེའི་ལན་དུ་ཨེ་ལིས། ཞི་བདེ་བར་སོང་ཞིག ཨིས་ར་ཨེལ་གྱི་དཀོན་མཆོག་གིས་ཁྱོད་ཀྱི་གསོལ་བ་བཞིན་དུ་གནང་བར་གྱུར་ཅིག་ཅེས་སྨྲས་ནས།

༡༨ ཡང་མོས། ཁྱེད་ཀྱི་སྤྱན་སྔར་བྲན་མོ་ང་ལ་ཐུགས་རྗེ་གཟིགས་ཞུས་ནས། བུད་མེད་དེ་རང་གི་ལམ་དུ་ཕྱིན་ཏེ། དེར་བཟའ་མ་བཟས་ནས། གདོང་ནང་ཁོང་འཁྲུག་ལྟར་མེད་པ་ཡིན།

༡༩ ཡང་དེ་དག་སང་སྔ་དྲོ་ལངས་ཏེ། ཡ་ཧོ་ཝཱ་ལ་སྨོན་ལམ་བཏབ་ནས། རཱ་མཱ་རུ་རང་གི་ཁང་པར་ཕྱིར་ལོག་གོ། ཨེལ་ཀཱ་ནཱས་རང་གི་ཆུང་མ་ཧན་ནཱ་དང་འགྲོགས་ནས། ཡ་ཧོ་ཝཱས་དེ་ནི་ཐུགས་སུ་དྲན་ཏོ།

༢༠ དུས་ལ་བབ་སྟེ། ཧན་ནཱ་མངལ་དང་ལྡན་པར་གྱུར་ཏེ། བུ་ཞིག་སྐྱེས་ནས། དེའི་མིང་ཤ་མུ་ཨེལ་ཞེས་བཏགས་སོ། ཤ་མུ་ཨེལ་ཞེས་བཏགས་པའི་དོན་ནི། ཕྲུ་གུ་འདི་ཡ་ཧོ་ཝཱ་ནས་ཞུས་པ་ཡིན་ནོ༎

༢༡ དེ་ནས་ཨེལ་ཀཱ་ནཱས་གཞིས་མད་འཁྲིད་ནས། ཡ་ཧོ་ཝཱ་ལ་ལོ་རེའི་མཆོད་པ་དང་དམ་བཅའ་རྣམས་འབུལ་བའི་ཕྱིར་ཡར་འགྲོ་བ་ལས།

༢༢ ཧན་ནཱ་ཡར་མ་འགྲོ་བར། མོས་རང་གི་ཁྱོ་ལ། ཕྲུ་གུ་ལ་འོ་མ་བཅད་པའི་བར་དུ་ང་ཡར་མི་འགྲོ། དེ་ནས་ངས་བུ་འདི་འཁྲིད་དེ། ཡ་ཧོ་ཝཱའི་དྲུང་དུ་རྒྱུན་དུ་གནས་པའི་ཕྱིར་ཁོང་ལ་འབུལ་བར་བྱ་ཞེས་སྨྲས་པ་དང་།

༢༣ དེའི་ཁྱོ་ཨེལ་ཀཱ་ནཱས། ཁྱོད་ཀྱི་འདོད་པ་བཞིན་དུ་འོ་ཐག་མ་ཆོད་པའི་བར་དུ་ཁང་པ་རུ་བསྡད་དེ། ཡ་ཧོ་ཝཱ་ཁོང་ཉིད་ཀྱིས་བཀའ་གནང་བ་ཐམས་ཅད་སྒྲུབ་པར་གནོང་ཞིག་ཅེས་སྨྲས་སོ། དེའི་ཕྱིར་འོ་ཐག་མ་ཆོད་བར་ཁང་པར་གནས་སོ།

༢༤ ཡང་འོ་ཐག་ཆོད་ནས། ཕྲུ་གུ་དང་། གླང་གསུམ་དང་། ཕྱེ་ཁལ་གཅིག་དང་། རྒུན་ཆང་རྐྱལ་པ་གཅིག་བཅས། ཡ་ཧོ་ཝཱ་ལ་འབུལ་བའི་ཕྱིར་ཤི་ལོ་ཡི་མཆོད་ཁང་དུ་ཁྱེར་ཏོ། བུ་ད་དུང་ཆུང་བ་ཞིག་ཡིན་ནོ།

༢༥ ཡང་གླང་དེ་བསད་ནས་ཨེ་ལིའི་མདུན་དུ་ཕྲུ་གུ་ཁྲིད་དོ།

༢༦ དེར་ཧན་ནཱས། ཀྱེ་ངའི་ཇོ་བོ། ཁྱེད་ཀྱི་སེམས་གསོན་པོ་གནས་པར་ངེས་པ་ལྟར། ང་ནི་སྔོན་འདིར་འོངས་པ་དང་། ཡ་ཧོ་ཝཱ་ལ་སྨོན་ལམ་བཏབས་པའི་བུད་མེད་དེ་ཡིན་པར་ངེས་སོ།

༢༧ ངས་བུ་འདིའི་ཕྱིར་སྨོན་ལམ་བཏབ་པ་ཡིན། ཡང་ཡ་ཧོ་ཝཱས་ངའི་གསོལ་བ་བཞིན་དུ་གནང་ངོ་།

༢༨ དེའི་ཕྱིར་ངས་ཀྱང་བུ་འདི་ནི་ཡ་ཧོ་ཝཱ་ལ་མ་འཆི་བའི་བར་དུ་འབུལ། ཞེས་ཞུས་སོ༎

དེ་ལྟར་དེ་ནི་ཡ་ཧོ་ཝཱ་ལ་ཕྱག་འཚལ་གྱིན་དེར་གནས་སོ༎

༢

དེ་ནས་ཧན་ནཱས་སྨོན་ལམ་འདེབས་ཤིང་འདི་སྐད་དུ། བདག་གི་སྙིང་ནི་ཡ་ཧོ་ཝཱའི་ནང་ན་སྤྲོ་བ་སྐྱེད། ཡ་ཧོ་ཝཱའི་ནང་ན་བདག་གི་རྭ་མཐོ་བ་ལགས། ཁྱེད་ཀྱིས་སྲོག་སྐྱོབ་པས་བདག་ལ་སྤྲོ་བ་བྱུང་། དགྲ་ཐམས་ཅད་ཀྱི་མདུན་དུ་བདག་གི་ཁ་འབྱེའོ༎

༢ ཁྱེད་ཡ་ཧོ་ཝཱ་མིན་པར་དམ་པ་གང་ཡང་མེད། བདག་གི་དཀོན་མཆོག་ལྟ་བུའི་བྲག་སུ་ཡང་མེད།

༣ དེའི་ཕྱིར་ང་རྒྱལ་གྱི་གཏམ་ལྷག་པར་མ་བྱེད། ང་རྒྱལ་བསྙེམས་པའི་ཚིག་ངན་ཁ་ནས་འདོན་མ་འཇུག ཡ་ཧོ་ཝཱ་ནི་ཐམས་ཅད་མཁྱེན་པའི་དཀོན་མཆོག་ལགས། བྱ་བ་ཐམས་ཅད་ལ་གཟིགས་པའི་དཀོན་མཆོག་ལགས།

༤ མི་དཔའ་བོའི་གཞུ་རྣམས་ཆག ཉམས་ཐག་པ་ནི་སྟོབས་ཀྱི་སྐ་རགས་དང་ལྡན་ནོ༎

༥ སྔོན་ལོངས་སྤྱོད་ཡོད་པའི་མི་ནི་བག་ལེབ་རྙེད་ཕྱིར་གླ་པར་གྱུར། སྔོན་བཀྲེས་པར་གྱུར་པའི་མི་ནི་དལ་བར་གནས་སོ། བུད་མེད་མོ་གཤམ་ལ་ཕྲུ་གུ་བདུན་སྐྱེས་པ་ལས། ཕྲ་གུ་མང་པོ་ཡོད་པའི་བུད་མེད་ཉམས་པར་གྱུར་ཏོ༎

༦ ཡ་ཧོ་ཝཱས་སྲོག་ཀྱང་གཅོད་གསོན་པོར་ཡང་མཛད། གཤིན་ཡུལ་དུ་ཁྲིད་ཀྱང་ཡར་ཡང་འཁྲིད་དོ༎

༧ ཡ་ཧོ་ཝཱས་མི་ནི་དབུལ་པོ་དང་ཕྱུག་པོར་མཛད། མངའ་བདག་གནོན་གྱི། དམའ་བ་རྣམས་མཐོ་བར་མཛད།

༨ ཁོང་གིས་དབུལ་ཕོངས་རྣམས་ནི་ཐལ་ཁྲོད་ནས་སློང་། ཁོང་གིས་དམན་པ་རྣམས་ནི་རྫབ་ནས་སློང་། རྒྱལ་པོ་རྣམས་ཀྱི་ཁྲོད་དུ་འཇོག་པའི་ཕྱིར། དེ་དག་ལ་དཔལ་འབྱོར་གྱི་ཁྲི་ནི་ནོར་སྐལ་དུ་སྩལ། འཇིག་རྟེན་གྱི་ཀ་བ་རྣམས་ཡ་ཧོ་ཝཱའི་ལགས། དེའི་སྟེང་དུ་ཁོང་གིས་ས་གཞི་བཙུགས།

༩ ཁོང་གིས་དམ་པ་རྣམས་ཀྱི་རྐང་པ་སྲུང་བར་མཛད། ངན་པ་རྣམས་ནི་མུན་པ་རུ་ཁ་རོག་ལུས་པར་འགྱུར། རང་སྟོབས་ཀྱིས་སུའང་རྒྱལ་བར་མི་འགྱུར་རོ༎

༡༠ ཡ་ཧོ་ཝཱ་ལ་དགྲ་བྱེད་པ་རྣམས་ཆག་ཅིང་དུམ་བུར་འགྱུར། དེ་དག་གི་ཐོག་ཏུ་གནམ་ནས་འབྲུག་ལྡིར་བར་བྱ། ས་གཞིའི་མཐའ་མའི་བར་དུ་ཡ་ཧོ་ཝཱས་ཞལ་ཆེ་གཅད། ཁོང་ཉིད་ཀྱི་རྒྱལ་པོ་ལ་དབང་སྐུར་བྱ། སྤོས་ཀྱིས་བྱུགས་པའི་རྭ་ནི་མཐུ་ལྡན་པར་གནང་ངོ་༎

༡༡ དེ་ནས་ཨེལ་ཀཱ་ནཱ་་རཱ་མཱ་རུ་རང་གི་ཁང་པར་ཕྱིན་ཏེ། ཤ་མུ་ཨེལ་གྱིས་བླ་མ་ཨེ་ལིའི་མདུན་དུ་ཡ་ཧོ་ཝཱ་ལ་བསྙེན་བཀུར་ཞུས་སོ༎

༡༢ ཨེ་ལིའི་བུ་གཉིས་ནི་ངན་བརྒྱུད་ལྟ་བུར་གྱུར་ནས། ཡ་ཧོ་ཝཱ་དང་མི་བརྒྱུད་ཀྱི་བླ་མ་ཞིག་ལ་འོས་པ་ཅི་ཡོད་དེ་མ་དྲན་ཏོ།

༡༣ ཡང་བླ་མ་རྣམས་དང་མི་ཚོགས་དང་མཉམ་དུ་ལུགས་སྲོལ་ཞིག་ཡོད་པ་ཡིན། མི་ཞིག་གིས་མཆོད་པ་འབུལ་བ་དང་ཤ་ཚོས་ཀྱིན་ཡོད་པའི་ཚེ། བླ་མའི་གཡོག་པོ་འོངས་ནས། ལག་པ་ལ་སོ་གསུམ་ཡོད་པའི་ཤ་འཛིན་ཞིག་ཁྱེར་ཏེ།

༡༤ སླང་ངའམ་ཟངས་སམ་ཁྲོའམ་ཁོག་མའི་ནང་དུ་བཙུག་སྟེ། ཤ་འཛིན་གྱིས་བཏོན་པའི་ཤ་ནི་བླ་མས་ཁྱེར་ཏོ། དེ་ལྟར་ཤི་ལོ་རུ་འོངས་པའི་ཨིས་ར་ཨེལ་པ་ཐམས་ཅད་ལ་བྱས་སོ།

༡༥ ཡང་ཚིལ་ལུ་སྲེག་པའི་སྔོན་དུ་བླ་མའི་གཡོག་པོ་འོངས་ནས། མཆོད་པ་འབུལ་བའི་མི་ལ། བླ་མ་ལ་རྔོད་པའི་ཕྱིར་ཤ་ཞིག་གནོང་། བླ་མ་ནི་བཙོས་པའི་ཤ་ལ་མི་དགའ་བས། རྗེན་པ་ལ་དགའ་ཞེས་སྨྲས་སོ།

༡༦ གལ་ཏེ་མི་དེས། དང་པོར་ཚིལ་ལུ་སྲེག་པའི་རིགས་སོ། དེ་ནས་ཁྱོད་ཀྱི་སེམས་ལ་ཅི་དགའ་བ་ཁྱེར་ཆོག་ཅེས་སྨྲས་ཀྱང་། དེས་ལན་དུ། མིན། ད་ལྟ་རང་གནོང་ཞིག མི་གནང་ན། འཕྲོག་པར་བྱ་ཞེས་ཟེར་བས།

༡༧ གཞོན་ནུ་དེ་དག་གིས་ཡ་ཧོ་ཝཱའི་མཆོད་པ་ལ་སྨད་པས། དེ་དག་གི་སྡིག་པ་ཡ་ཧོ་ཝཱའི་སྤྱན་སྔར་ཆེན་པོར་གྱུར་ཏོ༎

༡༨ འོན་ཀྱང་ཤ་མུ་ཨེལ་ནི་ཕྲུ་གུ་ཡིན་ཏེ། ཨེ་ཕོད་བྱ་བའི་རས་ཀྱི་བླ་གོས་གོན་ཏེ། ཡ་ཧོ་ཝཱའི་དྲུང་དུ་ཞབས་ཏོག་ཞུས་སོ།

༡༩ ད་དུང་ཡང་དེའི་མས་སྟོད་ཐུང་ཆུང་ངུ་ཞིག་བཟོས་ཏེ། རང་གི་ཁྱོ་དང་མཉམ་དུ་ལོ་རེའི་མཆོད་པ་འབུལ་དུ་འོང་སྐབས་དེ་ནི་མཉམ་དུ་ཁྱེར་ཏོ།

༢༠ དེ་ནས་ཨེ་ལིས་ཨེལ་ཀཱ་ནཱ་དང་དེའི་ཆུང་མ་ལ་བྱིན་རླབས་མཛད་ཅིང་འདི་སྐད་དུ། ཕྲུ་གུ་འདི་ཡ་ཧོ་ཝཱ་ལ་བུ་ལོན་དུ་ཕུལ་བ་དེའི་ཚབ་ཏུ་ཡ་ཧོ་ཝཱས་ཁྱོད་ལ་བུད་མེད་འདི་ནས་ད་དུང་ཡང་བརྒྱུད་འཛིན་གནོང་ཞིག་ཅེས་བརྗོད་ནས། དེ་དག་རང་གི་གནས་སུ་ཕྱིར་ལོག་གོ།

༢༡ ཡ་ཧོ་ཝཱས་ཧན་ནཱ་ལ་གཟིགས་པས། ཡང་མངལ་དང་ལྡན་པར་གྱུར་ཏེ། བུ་གསུམ་དང་བུ་མོ་གཉིས་སྐྱེས་པ་དང་། ཁྱེའུ་ཤ་མུ་ཨེལ་ནི་ཡ་ཧོ་ཝཱའི་དྲུང་དུ་སྐྱེད་དུ་འོངས་སོ༎

༢༢ ཨེ་ལི་ནི་ཤིན་ཏུ་རྒས་ནས། ཁོའི་བུ་གཉིས་ཀྱིས་ཨིས་ར་ཨེལ་པ་ཐམས་ཅད་ལ་ཅི་ལྟར་བྱས་པ་དང་། ཡ་ཧོ་ཝཱའི་གུར་མཆོག་གི་སྒོའི་འགྲམ་དུ་ལས་བྱེད་པའི་བུད་མེད་དང་འགྲོགས་པའི་སྐད་ཆ་ཐོས་པས།

༢༣ ཁོས་དེ་དག་ལ། ཅིའི་ཕྱིར་དེ་ལྟར་བྱེད། ཁྱོད་གཉིས་ཀྱིས་བྱས་པའི་བྱ་བ་ངན་པ་དེ་ངས་མི་བརྒྱུད་འདི་ཐམས་ཅད་ནས་ཐོས་སོ།

༢༤ ངའི་བུ་རྣམས། ངས་ཐོས་པའི་གཏམ་དེ་ནི་བཟང་པོ་མིན། ཁྱོད་གཉིས་ཀྱིས་ཡ་ཧོ་ཝཱའི་མི་བརྒྱུད་ནི་ཁོང་གི་བཀའ་ལས་འགལ་དུ་བཅུག་པ་ཡིན།

༢༥ གལ་ཏེ་མི་ཞིག་གིས་གཞན་མི་ཞིག་ལ་མི་རུང་བའི་ལས་བྱེད་ན། དཀོན་མཆོག་གིས་དེ་ལ་ཞལ་ཆེ་གཅོད་དོ། གལ་ཏེ་མི་ཞིག་གིས་ཡ་ཧོ་ཝཱའི་དྲུང་དུ་སྡིག་པ་བྱེད་ན། དེའི་དོན་དུ་སུས་ཞུ་བ་འབུལ་བར་འགྱུར། དེ་ལྟར་སྨྲས་ཀྱང་། དེ་དག་གིས་ཕའི་བཀའ་ལ་མ་ཉན་ཏོ། དེ་ཅིའི་ཕྱིར་ཞེ་ན། ཡ་ཧོ་ཝཱས་དེ་གཉིས་གསོད་པར་ཐག་བཅད་དོ༎

༢༦ ཡང་ཕྲུ་གུ་ཤ་མུ་ཨེལ་ནི་ཆེ་རུ་སོང་ནས། དཀོན་མཆོག་གི་ཐུགས་དགྱེས་པ་དང་། མིའི་ཕྱོགས་ནས་བློ་ཉེ་བ་འཕེལ་ལོ༎

༢༧ ཡང་དཀོན་མཆོག་གིས་མངགས་པའི་མི་ཞིག་ཨེ་ལིའི་མདུན་དུ་འོངས་ནས། དེ་ལ། ཡ་ཧོ་ཝཱས་འདི་སྐད་དུ། ཁྱོད་ཀྱི་ཕ་མེས་མི་སེར་ཡུལ་གྱི་རྒྱལ་པོ་ཕར་ཨོའི་མདུན་དུ་གཡོག་བྱེད་པའི་ཚེ། ང་ནི་དེ་དག་གི་ཕྱིར་དངོས་སུ་མ་བྱུང་ངམ།

༢༨ ཁྱོད་ཀྱི་བརྒྱུད་ནི་ངའི་བླ་མ་བྱེད་པ་དང་། མཆོད་ཁྲིའི་ཁར་མཆོད་པ་འབུལ་བ་དང་། བདུག་སྤོས་ཀྱིས་བདུག་པ་དང་། ཨེ་ཕོད་གོན་པའི་ཕྱིར་བསྐོས་པ་མ་ཡིན་ནམ། ཨིས་ར་ཨེལ་པ་ཐམས་ཅད་ཀྱིས་འབུལ་བའི་སྦྱིན་སྲེག་རྣམས་ཁྱོད་ཀྱི་བརྒྱུད་ལ་གནང་བ་མ་ཡིན་ནམ།

༢༩ ངའི་མཆོད་ཁང་ན་འབུལ་འོས་པའི་ཡོན་དང་མཆོད་པ་ལ་ཅིའི་ཕྱིར་རྡོག་རྒྱག་གཞུ་ཞིང་སྨད། ཨིས་ར་ཨེལ་ངའི་མི་བརྒྱུད་ཀྱིས་ང་ལ་ཕུལ་བའི་མཆོད་པ་བཟང་པོ་དེ་རང་གིས་ཁྱོད་རྣམས་ཀྱི་ལུས་རྒྱགས་པར་བྱས། ཁྱོད་ཀྱིས་ང་བས་རང་གི་བུ་ལ་ལྷག་པར་བཀུར་སྟི་བྱེད་དམ།

༣༠ དེའི་ཕྱིར་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་དུ། ཕ་མེས་ཀྱི་བརྒྱུད་དང་ཁྱོད་ཀྱི་བརྒྱུད་རྟག་ཏུ་ངའི་མདུན་དུ་འགྲུལ་བར་དགོས། ཤེས་བཀའ་སྩལ་བར་ཡིན་པར་ངེས་ཀྱང་། ད་ལྟ་ཡ་ཧོ་ཝཱས། དེ་ལྟར་མིན། ང་ལ་བཀུར་སྟི་བྱེད་པའི་མི་ལ་ངས་ཀྱང་བཀུར་སྟི་བྱ། ང་ལ་སྨད་པའི་མི་ལ་ངས་ཀྱང་སྨད་པར་བྱའོ།

༣༡ ཀྱེ་ཧོ། ཁྱོད་ཀྱི་ལག་པ་དང་། ཁྱོད་ཀྱི་ཕ་མེས་ཀྱི་བརྒྱུད་ཀྱི་ལག་པ་གཅོད་པའི་ཉིན་མོ་ཞིག་འོང་བར་འགྱུར། ཁྱོད་ཀྱི་ཁྱིམ་ན་མི་རྒད་པོ་གཅིག་ཀྱང་རྙེད་པར་མི་འགྱུར་རོ།

༣༢ ཡ་ཧོ་ཝཱས་ཨིས་ར་ཨེལ་ལ་ལོངས་སྤྱོད་གནང་བའི་དུས་སུ། ངའི་གནས་ཁང་ལ་དགྲ་བྱེད་པའི་མི་ནི་མཐོང་བར་འགྱུར། དེར་ཁྱོད་ཀྱི་ཁང་པར་མི་རྒད་པོ་ཞིག་ནམ་ཡང་རྙེད་པར་མི་འགྱུར་རོ།

༣༣ ཡང་ངས་ཁྱོད་ཀྱི་མི་གཅིག་ནི་ངའི་མཆོད་ཁྲི་ནས་མི་གཅོད་པར་ལུས་པ་དེས་ནི། ཁྱོད་ཀྱི་མིག་ལ་འཚིག་པ་དང་། ཁྱོད་ཀྱི་སེམས་ལ་སྡུག་བསྔལ་འགོད་པར་བྱའོ། ཡང་ཁྱོད་ཀྱི་བརྒྱུད་ནས་ཁག་ཆེ་བ་ཞིག་ལང་ཚོའི་དཔལ་གྱི་དུས་སུ་འཆི་བར་འགྱུར་རོ།

༣༤ ཡང་རྟགས་འདི་ལྟར་འབྱུང་། དེ་ནི་ཁྱོད་ཀྱི་བུ་ཧོབ་ནི་དང་ཕི་ནེ་ཧས་གཉིས་ཀྱི་སྟེང་དུ་འོང་བར་འགྱུར། དེ་གཉིས་ཀ་ཉིན་གཅིག་གི་ནང་ན་འཆི་བར་འགྱུར།

༣༥ ཡང་ངས་བླ་མ་གཡོ་སྒྱུ་མེད་པ་ཞིག་བསླང་བར་བྱ་སྟེ། བླ་མ་དེས་ངའི་སྙིང་དང་དགོངས་པ་བཞིན་དུ་གཡོག་བྱའོ། ཡང་ངས་དེ་ལ་ཁང་པ་བརྟན་པ་ཞིག་བརྩིགས་ནས། བླ་མ་དེ་ནི་ངས་བྱུག་པས་བྱུགས་པའི་མདུན་དུ་རྒྱུན་ཆད་མེད་པར་འགྲོ་བར་འགྱུར།

༣༦ ཡང་ཁྱོད་ཀྱི་བརྒྱུད་ནས་ལུས་པའི་མི་ནི་བླ་མ་དེའི་དྲུང་དུ་འོངས་ཏེ། དོང་ཙེའམ་བག་ལེབ་ཀྱི་ཆག་དུམ་ཞིག་རྙེད་པའི་ཕྱིར་ཕྱག་འཚལ་གྱིན་འདི་ལྟར་ཞུ་བར་བྱ། ངས་བག་ལེབ་ཁམ་ཅིག་ཟ་བའི་ཕྱིར། བླ་མའི་ལས་ཚན་ཞིག་གི་ནང་གཡོག་བྱེད་དུ་ཆུག་ཅིག་ཅེས་ཞུ་བར་འགྱུར་རོ། ཞེས་གསུངས་སོ༎

༣

དེ་ནས་ཕྲུ་གུ་ཤ་མུ་ཨེལ་གྱིས་ཨེ་ལིའི་མདུན་དུ་ཡ་ཧོ་ཝཱ་ལ་ཞབས་ཏོག་བྱས་སོ། དེའི་དུས་སུ་ཡ་ཧོ་ཝཱའི་བཀའ་ནི་དཀོན་པ་ཡིན་ཏེ། ཞལ་གཟིགས་ཀྱང་མངོན་སུམ་དུ་མ་བྱུང་ངོ་།

༢ དེ་ནས་[འདི་ལྟར་བྱུང་ངོ་།]ཨེ་ལི་ནི་རང་གི་མལ་ས་ལ་ཉལ་ཞིང་ཁོའི་མིག་ཤེད་ཉམས་ནས་མཐོང་མ་ཐུབ་པའི་ཚེ་ན།

༣ ཡ་ཧོ་ཝཱའི་མཆོད་ཁང་ན་དཀོན་མཆོག་གི་སྒྲོམ་ཡོད་ས་རུ། དཀོན་མཆོག་གི་སྒྲོན་མེ་བསྣམས་མ་ཟིན་པར། ཤ་མུ་ཨེལ་དེར་གཉིད་ལོག་པའི་ཚེ།

༤ ཡ་ཧོ་ཝཱས། ཤ་མུ་ཨེལ་ཞེས་བཀའ་སྩལ་བས་དེས་ལན་དུ། ང་འདིར་ཡོད་ཞུས་ནས།

༥ ཨེ་ལིའི་མདུན་དུ་བརྒྱུགས་ནས། ང་འདི་རུ་ཡོད། ཁྱེད་ཀྱིས་ང་ལ་བོས་པ་ཡིན། ཞེས་ཞུས་པའི་ལན་དུ་དེས་ནི། ངས་མ་བོས། སླར་ཡང་གཉིད་ལོག་ཏུ་སོང་ཞིག་ཅེས་བསྐུལ་བས། ཁོ་སོང་སྟེ་གཉིད་ལོག་གོ།

༦ ཡ་ཧོ་ཝཱས་སླར་ཡང་ཤ་མུ་ཨེལ་ཅེས་བོས་སོ། ཡང་ཤ་མུ་ཨེལ་ལངས་ནས། ཨེ་ལིའི་མདུན་དུ་སོང་སྟེ། ང་འདི་རུ་ཡོད། ཁྱེད་ཀྱིས་ང་ལ་བོས་པ་ཡིན། ཞེས་ཞུས་སོ། དེས་ལན་དུ། ངའི་བུ། ངས་མ་བོས། སླར་ཡང་གཉིད་ལོག་ཏུ་སོང་ཞིག་ཅེས་བསྒོའོ།

༧ ཤ་མུ་ཨེལ་གྱིས་དེའི་བར་དུ་ཡ་ཧོ་ཝཱ་ངོ་མ་ཕྲོད་པ་མ་ཟད། ཡ་ཧོ་ཝཱའི་བཀའ་ཡང་དེའི་བར་དུ་ཁོ་ལ་མ་བབས་སོ།

༨ ཡང་ལན་གསུམ་པ་རུ་ཡ་ཧོ་ཝཱས་ཤ་མུ་ཨེལ་ལ་བོས་པས། ཁོ་ལངས་ནས། ཨེ་ལིའི་མདུན་དུ་སོང་སྟེ། ང་འདི་རུ་ཡོད། ཁྱེད་ཀྱིས་ང་ལ་བོས་པ་ཡིན་ཞེས་ཞུས་སོ། དེར་ཨེ་ལིས། ཕྲུ་གུ་ལ་འབོད་མཁན་དེ་ནི་ཡ་ཧོ་ཝཱ་ལགས་པར་བརྟགས་སོ།

༩ དེའི་ཕྱིར་ཨེ་ལིས་ཤ་མུ་ཨེལ་ལ། ད་སོང་ལ། ཉལ་ནས་སྡོད། ཕྱིར་ཡང་ཁྱོད་ལ་སྐད་ཅིག་འབྱུང་ཞིང་འབོད་ན། འདི་ལྟར་ཞུས་ཤིག ཀྱེ་ཡ་ཧོ་ཝཱ། གསུང་བར་མཛོད། ཁྱེད་ཀྱི་བྲན་པོས་ཉན་ནོ་ཞེས་སྨྲོས་ཤིག་བསྐུལ་བས། ཤ་མུ་ཨེལ་སོང་སྟེ། རང་གི་མལ་ས་ལ་ཉལ་ཏོ༎

༡༠ ཡང་ཡ་ཧོ་ཝཱ་ཕེབས་ཏེ་བཞེངས་ནས། སྔོན་མ་ལྟར། ཤ་མུ་ཨེལ། ཤ་མུ་ཨེལ་ཞེས་བོས་སོ། དེར་ཤ་མུ་ཨེལ་གྱིས། གསུང་བར་མཛོད། ཁྱེད་ཀྱི་བྲན་པོས་ཉན་ནོ་ཞེས་ཞུས་སོ།

༡༡ ཡང་ཡ་ཧོ་ཝཱས་ཤ་མུ་ཨེལ་ལ་འདི་སྐད་དུ། ཀྱེ་ཧོ། ངས་ཨིས་ར་ཨེལ་གྱི་ཁྲོད་དུ་བྱ་བ་ཞིག་བྱེད་པར་འགྱུར། བྱ་བ་དེའི་ལོན་ཐོས་པའི་མི་རེའི་རྣ་བ་གཉིས་ཀ་གཡའ་བར་འགྱུར།

༡༢ དེའི་ཉིན་པར་ངས་ཨེ་ལི་དང་དེའི་བརྒྱུད་ཀྱི་སྐོར་ལ་སྨྲས་པའི་གཏམ་ཐམས་ཅད་ཐོག་མ་ནས་མཐའ་མའི་བར་དུ་སྒྲུབ་པར་བྱའོ།

༡༣ དེ་ཅིའི་ཕྱིར་ཞེ་ན། ངས་ཁོ་ལ། ཁྱོད་ཀྱི་བརྒྱུད་ཀྱིས་བྱས་པའི་སྡིག་པ་ཐམས་ཅད་ཀྱི་ཕྱིར་ངས་རྒྱུན་ཆད་མེད་པར་ཞལ་ཆེ་གཅོད་པར་བྱ། སྔོན་དུ་སྨྲས་པ་བཞིན་དུ་བྱའོ་ཞེས་བསྐུལ་ཀྱང་། དེས་ནི་རང་གི་བུ་གཉིས་ཀྱིས་བྱ་བ་ངན་པ་བྱས་པ་དང་། ཁོང་ཁྲོ་ཕོག་འོས་པར་འགྱུར་བར་ཤེས་ཀྱང་མ་བཀག་གོ།

༡༤ དེའི་ཕྱིར་ངས་འདི་ལྟར་མནའ་བསྐྱེལ་བ་ཡིན། ཨེ་ལི་དང་དེའི་བརྒྱུད་ཀྱི་སྡིག་པ་ནི་མཆོད་པ་དང་སྦྱིན་སྲེག་གིས་ནམ་ཡང་སེལ་བར་མི་འགྱུར་རོ། ཞེས་གསུངས་སོ༎

༡༥ ཡང་ཤ་མུ་ཨེལ་སྔ་དྲོ་བར་དུ་ཉལ་ཏེ། ལངས་ནས། ཡ་ཧོ་ཝཱའི་མཆོད་ཁང་གི་སྒོ་ཕྱེས་སོ། ཤ་མུ་ཨེལ་ནི་ཨེ་ལི་ལ་ཞལ་གཟིགས་དེ་སྟོན་པར་འཇིགས་སོ།

༡༦ དེ་ནས་ཨེ་ལིས་ཤ་མུ་ཨེལ་ལ། ཀྱེ་ཤ་མུ་ཨེལ། ངའི་བུ། ཞེས་བོས་པའི་ལན་དུ་དེས་ནི། ང་འདི་རུ་ཡོད་ཅེས་ཞུས་སོ།

༡༧ ཡང་དེས་ནི། ཡ་ཧོ་ཝཱས་ཁྱོད་ལ་གསུངས་པའི་གསུང་དེ་ཅི་ཡིན་ཤོད། དེ་ནི་ང་ནས་མ་སྦེད། ཁྱོད་ལ་གསུངས་པའི་གསུང་དེ་ང་ནས་སྦེད་ན། དཀོན་མཆོག་གིས་ཁྱོད་ལ་བཀའ་ཆད་འདི་དང་འདི་ལས་ལྷག་པར་འཕོག་པར་མཛོད་ཅིག་ཅེས་སྨྲས་པས།

༡༨ ཤ་མུ་ཨེལ་གྱིས་གསུང་ཐམས་ཅད་བཤད་ནས། གང་ཡང་མ་སྦས་སོ། ཡང་ཨེ་ལིས། འདི་ནི་ཡ་ཧོ་ཝཱ་ལགས་པས། དཀོན་མཆོག་གིས་གང་ལེགས་པར་གཟིགས་པ་དེ་མཛོད་ཅིག་ཅེས་སྨྲས་སོ༎

༡༩ ཡང་ཤ་མུ་ཨེལ་ཆེ་རུ་སོང་ནས། ཡ་ཧོ་ཝཱ་ནི་ཁོ་དང་མཉམ་དུ་བཞུགས་ཏེ། ཁོང་གིས་གསུངས་པའི་བཀའ་གཅིག་ཀྱང་ས་ལ་འགྲིལ་མ་བཅུག་གོ།

༢༠ ཡང་དཱན་ནས་བེ་ཨེར་ཤེ་བཱ་ཡི་བར་དུ་ཨིས་ར་ཨེལ་ཐམས་ཅད་ཀྱིས། ཤ་མུ་ཨེལ་ནི་ཡ་ཧོ་ཝཱས་བསྐོས་པའི་ལུང་སྟོན་པ་ཡིན་པར་ཤེས་སོ།

༢༡ ཡ་ཧོ་ཝཱ་ནི་སླར་ཡང་ཤི་ལོ་རུ་མངོན་སུམ་དུ་བྱུང་ངོ་། ཅི་ལྟར་བྱུང་ཞེ་ན། ཡ་ཧོ་ཝཱ་ཉིད་ཀྱི་བཀའི་སྒོ་ནས་ཤི་ལོ་རུ་ཤ་མུ་ཨེལ་ལ་མངོན་པར་མཛད་དོ༎

༤

ཤ་མུ་ཨེལ་གྱིས་ཨིས་ར་ཨེལ་ཐམས་ཅད་ལ་བོས་པས། ཨིས་ར་ཨེལ་པ་ནི་ཕེ་ལེ་ཤེད་པ་རྣམས་ལ་དམག་རྒྱབ་ཏུ་ཐོན་ནས། ཨེ་བེན་ཨེ་ཟེར་ན་གུར་ཕུབ་པ་དང་། ཕེ་ལེ་ཤེད་པ་རྣམས་ཀྱིས་ཨ་ཕེག་ཏུ་གུར་ཕུབ་བོ།

༢ ཡང་དེ་དག་གིས་ཨིས་ར་ཨེལ་པ་རྣམས་ལ་དམག་རྒྱབ་པའི་ཕྱིར། དམག་གི་རུ་སྒྲིག་བྱས་ནས། དམག་རྒྱབ་པ་དང་། ཨིས་ར་ཨེལ་པ་རྣམས་ནི་ཕེ་ལེ་ཤེད་པའི་མདུན་དུ་ཕམ་པ་དང་། དེའི་དམག་དཔུང་ནས་མི་བཞི་སྟོང་ཙམ་བསད་དོ།

༣ དེ་ནས་མི་ཐམས་ཅད་དམག་སྒར་གྱི་ནང་དུ་བསླེབ་ཙ་ན། ཨིས་ར་ཨེལ་པའི་རྒན་མི་རྣམས་ཀྱིས་སྨྲས་པ། དེ་རིང་ཡ་ཧོ་ཝཱས་ངེད་རྣམས་ཕེ་ལེ་ཤེད་པའི་མདུན་དུ་ཅིའི་ཕྱིར་ཕམ་པར་མཛད། ཤི་ལོ་ནས་ཡ་ཧོ་ཝཱའི་ཞལ་ཆད་ཀྱི་སྒྲོམ་དེ་ལེན་དུ་སོང་ཞིག ཁོང་ནི་ངེད་རྣམས་ཀྱི་ཁྲོད་དུ་བཞུགས་ན། དེ་ནས་ངེད་རྣམས་དགྲ་བོའི་ལག་པ་ནས་ཐར་བར་འགྱུར་རོ་ཞེས་སྨྲས་སོ།

༤ དེའི་ཕྱིར་ཨིས་ར་ཨེལ་པ་རྣམས་ཀྱིས་ཡ་ཧོ་ཝཱ་ཀེ་རུ་བིམ་གྱི་གོང་དུ་བཞུགས་པའི་དཔུང་ཆེན་གྱི་ཞལ་ཆད་ཀྱི་སྒྲོམ་ནི་ཤི་ལོ་ནས་ལེན་པའི་ཕྱིར་མི་འགའ་ཞིག་བཏང་ངོ་། ཨེ་ལིའི་བུ་ཧོབ་ནི་དང་ཕི་ནེ་ཧས་གཉིས་ཀྱིས་དཀོན་མཆོག་གི་ཞལ་ཆད་ཀྱི་སྒྲོམ་སྲུང་ཞིང་ཡོད་པ་ཡིན།

༥ ཡང་ཡ་ཧོ་ཝཱའི་ཞལ་ཆད་ཀྱི་སྒྲོམ་ནི་དམག་སྒར་དུ་བསླེབ་པར་ཙམ་གྱིས། ཨིས་ར་ཨེལ་པ་ཐམས་ཅད་ཀྱིས་ས་གཞི་གཡོ་བའི་བར་དུ་དྲག་པོར་འབོད་བསྒྲགས་སོ།

༦ ཡང་ཕེ་ལེ་ཤེད་པ་རྣམས་ཀྱིས་འུར་སྒྲ་དེ་ཐོས་པས། དེ་རྣམས་ཀྱིས། ཨིབ་རི་པའི་དམག་སྒར་གྱི་ནང་ན་འུར་སྒྲ་ཆེན་པོ་འབྱུང་བའི་དོན་ཅི་ལགས། འདྲིས་པ་ལས། ཡ་ཧོ་ཝཱའི་སྒྲོམ་ནི་ཨིས་ར་ཨེལ་པའི་དམག་སྒར་དུ་བསླེབ་ཡོད་པར་ཤེས་སོ།

༧ དེ་ནས་ཕེ་ལེ་ཤེད་པ་རྣམས་འཇིགས་སྐྲགས་སོ། དེ་ཅིའི་ཕྱིར་ཞེ་ན། དེ་དག་གིས། དཀོན་མཆོག་ནི་[ཨིབ་རི་པའི་]དམག་སྒར་དུ་ཕེབས་པར་ཤེས་སོ། དེ་ནས་དེ་དག་གིས། ངེད་རྣམས་ལ་བཀྲ་མི་ཤིས། སྔོན་དུ་དེ་ལྟ་བུ་ཞིག་ནམ་ཡང་མ་བྱུང་།

༨ ངེད་རྣམས་ལ་བཀྲ་མི་ཤིས། ལྷ་དབང་ལྡན་དེ་དག་གི་ཕྱག་ནས་ངེད་རྣམས་ནི་སུས་སྒྲོལ་བར་བྱ། ལྷ་དེ་དག་གིས་འབྲོག་སྟོང་ན་མི་སེར་པ་རྣམས་རིམས་ནད་སྣ་ཚོགས་ཀྱིས་ཕམ་པར་བྱས་སོ།

༩ སྟོབས་ཅན་དུ་གྱུར་ཅིག མི་དཔའ་བོའི་ཚུལ་གྱིས་ཤིག ཀྱེ་ཕེ་ལེ་ཤེད་པ་རྣམས། སྔོན་དུ་ཨིབ་རི་པ་རྣམས་ཀྱིས་ཁྱོད་ཅག་གི་གཡོག་བྱས་པ་ལྟར། ཁྱོད་ཅག་ནི་དེ་དག་གི་བྲན་པོར་མི་འགྱུར་བའི་ཕྱིར་སྤོབས་པ་སྐྱེད་ཅིང་དམག་རྒྱོབ་ཅིག་བསྐུལ་ཏོ།

༡༠ དེ་ནས་ཕེ་ལེ་ཤེད་པ་རྣམས་ཀྱིས་དམག་བརྒྱབ་ནས། ཡང་སྐྱར་ཨིས་ར་ཨེལ་ཕམ་སྟེ། མི་རྣམས་རེ་རེ་རང་གི་གུར་དུ་བྲོས་པས། གསོད་གཅོད་ཆེན་པོ་བྱུང་ངོ་། ཨིས་ར་ཨེལ་གྱི་ནང་ནས་རྐང་དམག་ཁྲི་གསུམ་དེར་ཤིའོ།

༡༡ ཡང་དཀོན་མཆོག་གི་སྒྲོམ་ནི་ཕེ་ལེ་ཤེད་པས་ཕྲོགས་ནས། ཨེ་ལིའི་བུ་ཧོབ་ནི་དང་ཕི་ནེ་ཧས་གཉིས་བསད་དོ༎

༡༢ དེར་བེན་ཡ་མིན་པ་ཞིག་དམག་དཔུང་ནས་བརྒྱུགས་ནས། ཉིན་དེ་ལ་ཤི་ལོ་རུ་བསླེབས་སོ། མི་དེའི་གོས་ཧྲལ་ཏེ། མགོའི་ཁར་ས་ཕུར་རོ།

༡༣ ཡང་མི་དེ་བསླེབ་པའི་ཚེ། ཨེ་ལིས་ནི། དཀོན་མཆོག་གི་སྒྲོམ་མིས་འཕྲོག་ཡོང་བསམ་ནས། སྙིང་འདར་ཞིང་ཤིང་ཁྲི་ཞིག་གི་ཁར་ལམ་གྱི་ཕྱོགས་སུ་སྒུག་གིན་བསྡད་དོ། མི་དེ་གྲོང་ཁྱེར་དུ་འོངས་ནས། བཤད་པར་ཙམ་གྱིས། གྲོང་ཁྱེར་གྱི་མི་རྣམས་ཀྱིས་མྱ་ངན་གྱི་སྐད་ངན་བཏོན་ནོ།

༡༤ ཨེ་ལིས་མྱ་ངན་གྱི་སྐད་དེ་ཐོས་པས། སྐད་ངན་ཆེན་པོ་འདིའི་དོན་ཅི་ལགས་ཤེས་འདྲིས་སོ། མི་དེ་རྒྱུག་འོངས་ནས། ཐམས་ཅད་ཨེ་ལི་ལ་བཤད་དོ།

༡༥ ཨེ་ལི་ལོ་དགུ་བཅུ་གོ་བརྒྱད་ལོན་ཏེ། མིག་གྲིབ་ནས། མཐོང་མ་ཐུབ་བོ།

༡༦ མི་དེས་ཨེ་ལི་ལ། ང་ནི་དམག་དཔུང་ནས་འོངས་པ་དང་། དམག་དཔུང་ནས་དེ་རིང་བྲོས་འོང་བའི་མི་ཞིག་ཡིན། སྨྲས་པས་ཁོས་དེ་ལ། ངའི་བུ། དེ་རུ་ཅི་བྱུང་། འདྲིས་པ་དང་།

༡༧ དེའི་ལན་དུ་ལོན་ཁྱེར་འོང་བའི་མི་དེས། ཨིས་ར་ཨེལ་པ་རྣམས་ཕེ་ལེ་ཤེད་པའི་མདུན་ནས་བྲོས་ཏེ། གསོད་གཅོད་ཆེན་པོ་ཞིག་བྱུང་ནས། ཁྱེད་ཀྱི་བུ་ཧོབ་ནི་དང་ཕི་ནེ་ཧས་གཉིས་ཀྱང་ཤི་སྟེ། དཀོན་མཆོག་གི་སྒྲོམ་ནི་ཕེ་ལེ་ཤེད་པ་རྣམས་ཀྱིས་ཕྲོག་གོ་ཞེས་ཞུས་སོ།

༡༨ མི་དེས་དཀོན་མཆོག་གི་སྒྲོམ་ཕྲོག་པའི་གཏམ་བཤད་པར་ཙམ་གྱིས། ཨེ་ལི་ཤིང་ཁྲི་ནས་གན་རྐྱལ་དུ་སྒོའི་འགྲམ་དུ་གྲིལ་བས། མཇིང་པ་ཆག་ནས་ཤིའོ། དེ་ཅིའི་ཕྱིར་ཞེ་ན། ཁོ་ལུས་ལྕི་ཞིང་རྒད་པོ་ལགས་པས་སོ། ཁོས་ཨིས་ར་ཨེལ་པ་རྣམས་ལ་ལོ་བཞི་བཅུའི་བར་དུ་ཁྲིམས་དཔོན་བྱས་སོ༎

༡༩ དུས་དེ་ལ་ཁོའི་མནའ་མ། ཕི་ནེ་ཧས་ཀྱི་ཆུང་མ་ནི་མངལ་དང་ལྡན་པ་ཡིན་ཏེ། ཕྲུ་གུ་སྐྱེ་བའི་དུས་ཉེ་བར་བསླེབས་སོ། མོས་དཀོན་མཆོག་གི་སྒྲོམ་ཕྲོག་པ་དང་། ཁྱོ་དང་གྱོས་པོ་གཉིས་ཤི་བའི་ལོན་ཐོས་པར་ཙམ་གྱིས། གཟུག་གཟེར་བྱུང་ནས་ལུས་དགུར་རོ། དེ་ཅིའི་ཕྱིར་ཞེ་ན། ཕྲུ་གུ་སྐྱེས་སོ།

༢༠ ཡང་མོ་འཆི་བའི་དུས་ཙམ་ལ། མོ་དང་ཉེ་བར་ཡོད་པའི་བུད་མེད་རྣམས་ཀྱིས། མ་འཇིགས་ཤིག ཁྱོད་ལ་བུ་ཞིག་སྐྱེས་སོ་སྨྲས་ཀྱང་། མོས་ལན་གང་ཡང་མ་བཏབ་སྟེ། གཏམ་དེ་ལ་སྣང་རྟགས་མ་བྱས་སོ།

༢༡ ཡང་མོས། དཔལ་འབྱོར་ཐམས་ཅད་ཨིས་ར་ཨེལ་ནས་ཡལ་ལོ་ཞེས་ཟེར་ནས། ཕྲུ་གུ་དེའི་མིང་ཨི་ཁ་བོད་ཅེས་བཏགས་སོ། དེ་ཅིའི་ཕྱིར་ཞེ་ན། དཀོན་མཆོག་གི་སྒྲོམ་ཕྲོག་པ་དང་། ཁྱོ་དང་གྱོས་པོ་གཉིས་ཤི་བའི་ཕྱིར་རོ།

༢༢ ཡང་མོས། དཀོན་མཆོག་གི་སྒྲོམ་ཕྲོག་པའི་ཕྱིར། ཨིས་ར་ཨེལ་ནས་དཔལ་འབྱོར་ཐོན་ཚར་ཞེས་སྨྲས་སོ༎

༥

དེ་ནས་ཕེ་ལེ་ཤེད་པ་རྣམས་ཀྱིས་དཀོན་མཆོག་གི་སྒྲོམ་ཕྲོགས་ནས། ཨེ་བེན་ཨེ་ཟེར་ནས་ཨས་དོད་དུ་ཁྱེར་ཏོ།

༢ ཕེ་ལེ་ཤེད་པ་རྣམས་ཀྱིས་སྒྲོམ་དེ་ནི་དཱ་གོན་གྱི་ལྷ་ཁང་དུ་ཁྱེར་ནས། དཱ་གོན་གྱི་འགྲམ་དུ་བཞག་གོ།

༣ ཡང་ཨས་དོད་པ་རྣམས་སྔ་དྲོ་ལངས་པའི་ཚེ། ཀྱེ་ཧོ། དཱ་གོན་ནི་ཡ་ཧོ་ཝཱའི་སྒྲོམ་གྱི་མདུན་དུ་ས་ལ་ཁ་བུབ་ཏུ་འགྲིལ་ནས་ཡོད་པ་ཡིན། དེ་དག་གིས་དཱ་གོན་ལེན་ནས། ཡང་སྐྱར་རང་གནས་སུ་བཞག་གོ།

༤ དེ་ནས་དེ་དག་སང་ཉིན་སྔ་དྲོ་ལངས་པའི་ཚེ། ཀྱེ་ཧོ། དཱ་གོན་ནི་ཡ་ཧོ་ཝཱའི་སྒྲོམ་གྱི་མདུན་དུ་ས་ལ་ཁ་བུབ་ཏུ་འགྲིལ་ནས་ཡོད་པ་ཡིན། ཡང་དཱ་གོན་གྱི་མགོ་དང་ལག་པ་གཉིས་སྒོ་ཐེམ་གྱི་ཁར་ཆད་དེ། དཱ་གོན་གྱི་བྱང་ཁོག་འབའ་ཞིག་ལུས་སོ།

༥ དེའི་ཕྱིར་དེ་རིང་གི་བར་དུ། དཱ་གོན་གྱི་བླ་མའམ། ཨས་དོད་ན་ཡོད་པའི་དཱ་གོན་གྱི་ལྷ་ཁང་དུ་འོང་བའི་མི་སུས་ཀྱང་དཱ་གོན་གྱི་སྒོ་ཐེམ་ནམ་ཡང་མི་རྒལ་ལོ༎

༦ འོན་ཀྱང་དཀོན་མཆོག་གི་ཕྱག་ནི་ཨས་དོད་པ་རྣམས་ཀྱི་སྟེང་དུ་ལྕི་བར་ཡོད་པས། ཁོང་གིས་ཨས་དོད་དང་དེའི་ས་མཚམས་ཀྱི་བར་དུ་གཉན་ནད་སྩལ་བས། དེ་དག་མེད་པར་མཛད་དོ།

༧ ཨས་དོད་པ་རྣམས་ཀྱིས་དེ་ལྟར་འབྱུང་བར་ཤེས་ནས་འདི་སྐད་དུ། ཨིས་ར་ཨེལ་པའི་དཀོན་མཆོག་གི་སྒྲོམ་ནི་ངེད་རྣམས་ཀྱི་ཁྲོད་དུ་མ་ཞོག་ཅིག ཁོང་གི་ཕྱག་ནི་ངེད་རྣམས་དང་ངེད་རྣམས་ཀྱི་ལྷ་དཱ་གོན་གྱི་ཁར་ལྕི་བ་ལགས་ཤེས་སྨྲས་སོ།

༨ དེའི་ཕྱིར་དེ་དག་གིས་མི་ཞིག་བཏང་ཞིང་། ཕེ་ལེ་ཤེད་པའི་དཔོན་པོ་རྣམས་དེ་དག་གི་མདུན་དུ་འཛོམ་པ་དང་འདི་སྐད་དུ། ཨིས་ར་ཨེལ་གྱི་དཀོན་མཆོག་གི་སྒྲོམ་ལ་ངེད་རྣམས་ཀྱིས་ཅི་བྱ། དེ་དག་གིས་ལན་དུ། ཨིས་ར་ཨེལ་གྱི་དཀོན་མཆོག་གི་སྒྲོམ་ནི་གད་ཡུལ་དུ་ཁྱེར་ཞིག་སྨྲས་པས། ཨིས་ར་ཨེལ་གྱི་དཀོན་མཆོག་གི་སྒྲོམ་དེ་རུ་ཁྱེར་ཏོ།

༩ ཡང་འདི་ལྟར་བྱུང་། དེ་རུ་ཁྱེར་བའི་རྗེས་སུ་ཡ་ཧོ་ཝཱའི་ཕྱག་ནི་གྲོང་ཁྱེར་དེའི་སྟེང་དུ་ལྕི་བར་གྱུར་ཏེ། འཇིགས་སྐྲགས་ཆེན་པོ་བྱུང་ནས། ཁོང་གིས་གྲོང་ཁྱེར་དེའི་མི་ཆུང་བ་དང་ཆེ་བ་གཉིས་ལ་ནད་སྩལ་བས། ཤ་བུར་ཐོན་ནོ།

༡༠ དེའི་ཕྱིར་དཀོན་མཆོག་གི་སྒྲོམ་ནི་ཨེག་རོན་དུ་བཏང་ངོ་། ཡང་འདི་ལྟར་བྱུང་། དཀོན་མཆོག་གི་སྒྲོམ་ནི་ཨེག་རོན་དུ་བསླེབ་པའི་ཚེ། ཨེག་རོན་པ་རྣམས་ཀྱིས་སྐད་དྲག་པོ་བཏོན་ཞིང་འདི་སྐད་དུ། ངེད་རྣམས་དང་ངེད་རྣམས་ཀྱི་ཡུལ་མི་ཐམས་ཅད་གསོད་པའི་ཕྱིར་དེ་དག་གིས་ཨིས་ར་ཨེལ་གྱི་དཀོན་མཆོག་གི་སྒྲོམ་ནི་ངེད་རྣམས་ཀྱི་མདུན་དུ་ཁྱེར་ཏེ་བསླེབས་སོ།

༡༡ དེའི་ཕྱིར་དེ་དག་གིས་མི་ཞིག་བཏང་སྟེ། ཕེ་ལེ་ཤེད་པའི་དཔོན་པོ་རྣམས་འཛོམ་དུ་བཅུག་ནས་དེ་དག་ལ། བདག་ཅག་དང་བདག་ཅག་གི་བརྒྱུད་མི་གསོད་པའི་ཕྱིར། ཨིས་ར་ཨེལ་གྱི་དཀོན་མཆོག་གི་སྒྲོམ་འདི་ནས་ཁྱེར་ཏེ། རང་གི་གནས་སུ་ཡང་སྐྱར་འགྲོ་རུ་ཆུག་ཅིག དེ་ཅིའི་ཕྱིར་ཞེ་ན། གྲོང་ཁྱེར་ཐམས་ཅད་ཀྱི་ནང་དུ་འཇིགས་སྐྲགས་འཆི་བ་ལ་ཐུག་པ་ཞིག་བྱུང་བ་དང་། དཀོན་མཆོག་གི་ཕྱག་དེ་རུ་ལྕི་བར་གྱུར་ཏོ།

༡༢ ཡང་མི་མ་ཤི་བ་ཐམས་ཅད་ལ་ཤ་བུར་ཐོན་ཏེ། གྲོང་ཁྱེར་དེའི་ངུ་སྐད་ནི་ནམ་མཁའ་ཡི་བར་དུ་བྱུང་ངོ་༎

༦

ཡ་ཧོ་ཝཱའི་སྒྲོམ་ནི་ཟླ་བ་བདུན་གྱི་བར་དུ་ཕེ་ལེ་ཤེད་པའི་ཡུལ་དུ་ཡོད་པ་ཡིན།

༢ དེ་ནས་ཕེ་ལེ་ཤེད་པས་བླ་མ་དང་ལྷ་པ་རྣམས་ལ་བོས་ནས་དེ་དག་ལ། ཡ་ཧོ་ཝཱའི་སྒྲོམ་དེ་དང་ངེད་རྣམས་ཀྱིས་ཅི་བྱ། རང་གི་གནས་སུ་ཇི་ལྟར་གཏོང་བར་བྱ་སྟོན་ཅིག

༣ ཡང་དེ་དག་གིས། གལ་ཏེ་ཁྱོད་རྣམས་ཀྱིས་ཨིས་ར་ཨེལ་གྱི་དཀོན་མཆོག་གི་སྒྲོམ་གཏོང་ན། སྟོང་པར་མ་གཏོང་ཞིག ཉེས་པའི་མཆོད་པ་ཞིག་མཉམ་དུ་ཐོང་ཞིག དེ་ནས་ཁྱོད་རྣམས་ཀྱི་ནད་གསོས་པར་འགྱུར་ཏེ། ཁོང་གི་ཕྱག་ནི་ཁྱོད་རྣམས་ནས་ཅིའི་ཕྱིར་ད་དུང་མ་འཐེན་པ་ཤེས་པར་འགྱུར།

༤ དེ་དག་གིས་སྡིག་པའི་ཕྱིར་འབུལ་འོས་པའི་མཆོད་པ་དེ་ཅི་ཞིག་ཡིན། ཅེས་འདྲིས་པའི་ལན་དུ་དེ་རྣམས་ཀྱིས། ཕེ་ལེ་ཤེད་པའི་དཔོན་པོ་རྣམས་ཀྱི་གྲངས་བཞིན་དུ། གསེར་ནས་བཟོས་པའི་ཤ་བུར་ལྔ་དང་། གསེར་ནས་བཟོས་པའི་བྱི་བ་ལྔ་ཕུལ་ཞིག དེ་ཅིའི་ཕྱིར་ཞེ་ན། ཁྱོད་རྣམས་དང་ཁྱོད་རྣམས་ཀྱི་དཔོན་པོ་རྣམས་ལ་ཕོག་པའི་ནད་ཡམས་གཅིག་རང་ཡིན།

༥ དེའི་ཕྱིར་ཁྱོད་རྣམས་ཀྱི་ཤ་བུར་དང་། ཡུལ་འདི་འཇིག་པར་བྱེད་པའི་བྱི་བའི་འདྲ་བཟོས་ནས། ཨིས་ར་ཨེལ་གྱི་དཀོན་མཆོག་ལ་སྟོད་པ་ཕུལ་ཞིག དེའི་སྒོ་ནས་ཁོང་ཉིད་ཀྱི་ཕྱག་ནི་ཁྱོད་རྣམས་དང་། ཁྱོད་རྣམས་ཀྱི་སྐུ་འདྲ་དང་། ཁྱོད་རྣམས་ཀྱི་ཡུལ་ནས་འཐེན་པར་འགྱུར།

༦ མི་སེར་པ་དང་རྒྱལ་པོ་ཕར་ཨོ་དེ་རྣམས་ཀྱིས་སྙིང་གྱོང་པོ་བྱས་པ་ལྟར། ཁྱོད་རྣམས་ཀྱིས་ཅིའི་ཕྱིར་སྙིང་གྱོང་པོ་བྱེད། ཁོང་གིས་ཕྲིན་ལས་ཡ་མཚན་ཅན་མཛད་ནས། དེ་དག་གིས་མི་བརྒྱུད་འགྲོ་མ་བཅུག་གམ། ཁོ་རྣམས་ནི་མ་སོང་ངམ།

༧ དེའི་ཕྱིར་ཤིང་རྟ་གསར་པ་ཞིག་བཟོས་ནས། འོ་མ་ཡོད་པའི་བ་གཉིས། གཉའ་ཤིང་གིས་ད་དུང་མ་གནན་མཁན་གཉིས་ཁྲིད་ནས། བ་གཉིས་པོ་དེ་ཤིང་རྟ་ལ་བཏགས་ཏེ། བེའུ་རྣམས་ཕྱིར་ཁང་པ་ལ་ཁྲིད་ཅིག

༨ ཡ་ཧོ་ཝཱའི་སྒྲོམ་བླང་སྟེ། ཤིང་རྟ་དེའི་ཁར་བཞག་ནས། ཉེས་པའི་མཆོད་པར་འབུལ་འོས་པའི་གསེར་གྱི་རིན་པོ་ཆེ་དེ་རྣམས་ནི་དེའི་ལོགས་སུ་སྒྲོམ་ཞིག་གི་ནང་དུ་བཞག་ནས། འགྲོ་བར་ཆུག་ཅིག

༩ ཡང་ལྟོས་ཤིག གལ་ཏེ་ཤིང་རྟ་དེ་རང་གི་ས་མཚམས་ཀྱི་ལམ་རྒྱུད་དེ་བེད་ཤེ་མེས་ཀྱི་ཕྱོགས་སུ་འགྲོ་ན། ཁོང་ཉིད་ཀྱིས་ངེད་རྣམས་ལ་སྡུག་བསྔལ་ཆེན་པོ་འདི་གནང་བ་ཡིན་པར་ཤེས་ཤིག གལ་ཏེ་དེར་མ་འགྲོ་ན། ཁོང་གི་ཕྱག་གིས་ངེད་རྣམས་ལ་རྡུང་བ་མིན་པར་ངེས་སོ། ངེད་རྣམས་ལ་བྱུང་བའི་འགལ་རྐྱེན་ཞིག་ཡོད་པར་ཤེས་ཤིག ཞེས་སྨྲས་པས།

༡༠ མི་རྣམས་ཀྱིས་དེ་ལྟར་བྱས་ཏེ། འོ་མ་ཡོད་པའི་བ་གཉིས་ཁྲིད་ནས། ཤིང་རྟ་ལ་བཏགས་ཏེ། བེའུ་རྣམས་ཁང་པར་བཀག་གོ།

༡༡ དེ་ནས་ཡ་ཧོ་ཝཱའི་སྒྲོམ་དང་གསེར་ལས་བཟོས་པའི་བྱི་བ་དང་ཤ་བུར་གྱི་འདྲའི་སྒྲོམ་གཉིས་ཤིང་རྟའི་ཁར་བཞག་གོ།

༡༢ ཡང་བ་དེ་གཉིས་ནི་ལམ་དྲང་པོར་བེད་ཤེ་མེས་ཀྱི་ལམ་དུ་ཞུགས་ཤིང་། སྐད་རྒྱབ་ཀྱིན་རྒྱ་ལམ་གྱི་ཁར་འགྲུལ་ཏེ། གཡས་ཕྱོགས་སམ། གཡོན་ཕྱོགས་སུ་གང་དུ་ཡང་མ་གྱུར་ཏོ། ཕེ་ལེ་ཤེད་པའི་དཔོན་པོ་རྣམས་བེད་ཤེ་མེས་ཀྱི་ས་མཚམས་ཀྱི་བར་དུ་རྗེས་སུ་ཕྱིན་ཏོ།

༡༣ ཉིན་དེ་ལ་བེད་ཤེ་མེས་པ་རྣམས་ལུང་པ་རུ་གྲོའི་སྟོན་ཐོག་རྔ་གྱིན་ཡོད་པ་ལས། མིག་བཏེགས་ཏེ་སྒྲོམ་མཐོང་བས། དགའ་བར་གྱུར་ཏོ།

༡༤ ཤིང་རྟ་དེ་ནི་བེད་ཤེ་མེས་པ་ཡོ་ཤུ་ཨ་ཡི་ཞིང་དུ་བསླེབ་སྟེ། ཕ་བོང་ཆེན་པོ་ཞིག་གི་མདུན་དུ་བསྡད་དོ། དེ་ནས་དེ་དག་གིས་ཤིང་རྟའི་ཤིང་གཤག་ནས། བ་དེ་གཉིས་སྦྱིན་སྲེག་ཏུ་ཡ་ཧོ་ཝཱ་ལ་ཕུལ་ཏོ།

༡༥ དེ་ནས་ལེ་ཝི་པ་རྣམས་ཀྱིས་ཡ་ཧོ་ཝཱའི་སྒྲོམ་དང་དེར་ཡོད་པའི་གསེར་གྱི་རིན་པོ་ཆེའི་སྒྲོམ་ཕབ་ནས། ཕ་བོང་ཆེན་པོ་དེའི་ཁར་བཞག་གོ། ཉིན་དེ་ལ་བེད་ཤེ་མེས་པ་རྣམས་ཀྱིས་ཡ་ཧོ་ཝཱ་ལ་སྦྱིན་སྲེག་གི་མཆོད་པ་དང་མཆོད་པ་གཞན་ཡང་མང་པོ་ཕུལ་ཏོ།

༡༦ ཕེ་ལེ་ཤེད་པའི་དཔོན་པོ་ལྔ་ཡིས་དེ་མཐོང་སྟེ། དེའི་ཉིན་པར་ཨེག་རོན་དུ་ཕྱིར་ལོག་གོ།

༡༧ ཡང་ཕེ་ལེ་ཤེད་པས་ཡ་ཧོ་ཝཱ་ལ་ཉེས་པའི་མཆོད་པར་ཕུལ་བའི་གསེར་གྱི་ཤ་བུར་ནི་འདི་ཡིན། ཨས་དོད་ཀྱི་ཕྱིར་གཅིག ག་ཟཱ་ཡི་ཕྱིར་གཅིག ཨས་ཀ་ལོན་གྱི་ཕྱིར་གཅིག གད་ཀྱི་ཕྱིར་གཅིག ཨེག་རོན་གྱི་ཕྱིར་གཅིག་ཕུལ་ཏོ།

༡༨ ཡང་གསེར་གྱི་བྱི་བ་ནི་ཕེ་ལེ་ཤེད་པའི་དཔོན་པོ་ལྔ་ལ་ཡོད་པའི་ལྕགས་རིས་བསྐོར་བའི་གྲོང་ཁྱེར་དང་། ཡ་ཧོ་ཝཱའི་སྒྲོམ་བཞག་པའི་ཕ་བོང་ཆེན་པོའི་བར་ལ་ཡོད་པའི་ཡུལ་ཚོ་རྣམས་ཀྱི་གྲངས་བཞིན་དུ་ཕུལ་ཏོ། ཕ་བོང་དེ་ནི་དེ་རིང་གི་བར་དུ་ཡང་བེད་ཤེ་མེས་པ་ཡོ་ཤུ་ཨ་ཡི་ཞིང་ན་ཡོད་དོ༎

༡༩ བེད་ཤེ་མེས་པ་རྣམས་ཀྱིས་ཡ་ཧོ་ཝཱའི་སྒྲོམ་གྱི་ནང་དུ་བལྟས་པས། ཁོང་གིས་མི་དེའི་ནང་ནས་སྟོང་ལྔ་བཅུ་དང་བདུན་ཅུ་བསད་དོ། ཡ་ཧོ་ཝཱས་མི་བརྒྱུད་ལ་འདི་ལྟར་གསོད་གཅོད་ཆེན་པོས་བརྡུང་བས། མི་བརྒྱུད་ཀྱིས་མྱ་ངན་བྱས་སོ།

༢༠ ཡང་བེད་ཤེ་མེས་པ་རྣམས་ཀྱིས་འདི་སྐད་དུ། དམ་པའི་དཀོན་མཆོག་ཡ་ཧོ་ཝཱའི་སྤྱན་སྔར་སུ་གནས་པར་ནུས། ཁོང་ནི་ངེད་ཅག་གི་ཕྱོགས་ནས་སུའི་རྩར་ཕེབས་པར་བྱ་ཞེས་ཞུས་ནས།

༢༡ བང་ཆེན་འགའ་ཞིག་ཁིར་ཡད་ཡེ་ཨ་རིམ་གྱི་མི་རྣམས་ཀྱི་མདུན་དུ་བཏང་ནས་དེ་དག་ལ། ཕེ་ལེ་ཤེད་པས་ཡ་ཧོ་ཝཱའི་སྒྲོམ་ནི་འདི་རུ་ཁྱེར་ཏོ། དེའི་ཕྱིར་ཁྱེད་ཅག་འོངས་ནས། ཁྱེད་རང་གི་ཡུལ་དུ་ཁྱེར་ཞིག་ཅེས་བསྐུལ་ཏོ༎

༧

ཡང་ཁིར་ཡད་ཡེ་ཨ་རིམ་པ་རྣམས་འོངས་ནས། ཡ་ཧོ་ཝཱའི་སྒྲོམ་ཡར་གདན་དྲངས་ནས། རི་ན་གནས་པའི་ཨ་བི་ནཱ་དབ་ཀྱི་ཁང་པར་ཁྱེར་ཏེ། དེའི་བུ་ཨེལ་ཨ་ཟར་ལ་ཡ་ཧོ་ཝཱའི་སྒྲོམ་དེ་སྲུང་བར་དམ་པར་བྱས་སོ།

༢ སྒྲོམ་དེ་ཁིར་ཡད་ཡེ་ཨ་རིམ་དུ་དུས་ཡུན་རིང་ཞིག་ལུས་ཏེ། ཡུན་ཇི་ཙམ་ཞེ་ན། ལོ་ཉི་ཤུའི་བར་དེ་རུ་ལུས་སོ། ཡང་ཨིས་ར་ཨེལ་གྱི་བརྒྱུད་ཐམས་ཅད་ཀྱིས་ཡ་ཧོ་ཝཱའི་དྲུང་དུ་མྱ་ངན་བྱས་སོ༎

༣ དེ་རུ་ཤ་མུ་ཨེལ་གྱིས་ཨིས་ར་ཨེལ་གྱི་བརྒྱུད་ཐམས་ཅད་ལ། གལ་ཏེ་ཁྱོད་རྣམས་ཀྱིས་སྙིང་གི་གཏིང་ནས་ཡ་ཧོ་ཝཱའི་དྲུང་དུ་ལོག་འདོད་ན། མི་ཡན་པའི་སྐུ་འདྲ་དང་ཨས་ཐཱ་རོད་ཁྱོད་རྣམས་རང་གི་ཁྲོད་ནས་འདོན་པར་བྱས་ཏེ། སྙིང་ཚང་མ་ཡ་ཧོ་ཝཱ་ལ་འབུལ་ཞིང་། ཁོང་ཉིད་འབའ་ཞིག་ལ་ཞབས་ཏོག་ཞུ་ན། ཁོང་གིས་ཁྱོད་རྣམས་ཕེ་ལེ་ཤེད་པའི་ལག་ནས་སྒྲོལ་བར་བྱའོ་ཞེས་སྨྲས་སོ།

༤ དེ་ནས་ཨིས་ར་ཨེལ་པ་རྣམས་ཀྱིས་བ་ཨ་ལིམ་དང་ཨས་ཐཱ་རོད་ཀྱི་སྐུ་འདྲ་རྣམས་བཏོན་ནས། ཡ་ཧོ་ཝཱ་འབའ་ཞིག་ལ་བསྙེན་བཀུར་ཞུས་སོ༎

༥ ཡང་ཤ་མུ་ཨེལ་གྱིས། ཨིས་ར་ཨེལ་ཐམས་ཅད་མིས་པཱ་རུ་འཛོམ་དུ་ཆུག་ཅིག ངས་ཁྱོད་ཅག་གི་དོན་དུ་ཡ་ཧོ་ཝཱ་ལ་སྨོན་ལམ་འདེབས་པར་བྱ་ཞེས་སྨྲས་པས།

༦ དེ་དག་མིས་པཱ་རུ་འཛོམ་པ་དང་། ཆུ་བཅུས་ནས། ཡ་ཧོ་ཝཱའི་དྲུང་དུ་བླུགས་སོ། ཉིན་དེ་ལ་སྨྱུང་གནས་སྲུང་ཞིང་། ཡ་ཧོ་ཝཱའི་དྲུང་དུ་བདག་ཅག་གིས་སྡིག་པ་བྱས་པ་ཡིན་ཞེས་ཞུས་སོ། ཤ་མུ་ཨེལ་གྱིས་ཨིས་ར་ཨེལ་པ་རྣམས་ལ་མིས་པཱ་རུ་ཞལ་ཆེ་བཅད་དོ།

༧ ཡང་ཕེ་ལེ་ཤེད་པ་རྣམས་ཀྱིས་ནི། ཨིས་ར་ཨེལ་པ་རྣམས་མིས་པཱ་རུ་འཛོམས་སོ་ཞེས་ཐོས་པས། ཕེ་ལེ་ཤེད་པའི་དཔོན་པོ་རྣམས་ཀྱིས་ཨིས་ར་ཨེལ་པའི་ཕྱོགས་སུ་དམག་དྲངས་སོ། ཨིས་ར་ཨེལ་པས་དེ་ལྟ་བུའི་སྐད་ཆ་ཐོས་པས། ཕེ་ལེ་ཤེད་པ་ལ་འཇིགས་པར་གྱུར་ཏོ།

༨ ཨིས་ར་ཨེལ་པ་རྣམས་ཀྱིས་ཤ་མུ་ཨེལ་ལ། བདག་ཅག་ཕེ་ལེ་ཤེད་པའི་ལག་པ་ནས་སྒྲོལ་བའི་ཕྱིར། ཡ་ཧོ་ཝཱ་བདག་ཅག་གི་དཀོན་མཆོག་ལ་སྨོན་ལམ་འདེབས་པར་མ་སྤོངས་ཤིག་ཅེས་ཞུས་སོ།

༩ དེར་ཤ་མུ་ཨེལ་གྱིས་ལུག་གུ་འོ་འཐུང་ཞིག་བླངས་ནས། ཡོངས་སུ་ཡ་ཧོ་ཝཱ་ལ་སྦྱིན་སྲེག་གི་མཆོད་པར་ཕུལ་ཏེ། ཤ་མུ་ཨེལ་གྱིས་ཨིས་ར་ཨེལ་གྱི་དོན་དུ་ཡ་ཧོ་ཝཱ་ལ་སྨོན་ལམ་བཏབ་ནས། ཡ་ཧོ་ཝཱས་དེ་ལ་གསན་ནོ།

༡༠ ཡང་ཤ་མུ་ཨེལ་གྱིས་སྦྱིན་སྲེག་འབུལ་བར་ཙམ་གྱིས། ཕེ་ལེ་ཤེད་པ་རྣམས་ཨིས་ར་ཨེལ་ལ་དམག་རྒྱབ་ཏུ་འོངས་སོ། ཉིན་དེ་ལ་ཡ་ཧོ་ཝཱས་ཕེ་ལེ་ཤེད་པའི་སྟེང་དུ་འབྲུག་སྒྲ་ཆེན་པོ་དང་བཅས་ལྡིར་བས། དེ་དག་འཇིགས་སྐྲགས་ཏེ། ཨིས་ར་ཨེལ་གྱི་མདུན་དུ་ཕམ་པར་གྱུར་ཏོ།

༡༡ ཨིས་ར་ཨེལ་པ་རྣམས་ནི་མིས་པཱ་ནས་ཐོན་ཏེ། ཕེ་ལེ་ཤེད་པའི་རྗེས་སུ་འདེད་ཅིང་བསད་པ་དང་། བེད་ཀར་གྱི་འོག་ཏུ་བསླེབས་སོ༎

༡༢ ཡང་ཤ་མུ་ཨེལ་གྱིས་རྡོ་ཞིག་བླངས་ནས། མིས་པཱ་དང་ཤེན་གཉིས་ཀྱི་བར་ལ་བཞག་སྟེ། དུས་འདིའི་བར་དུ་ཡ་ཧོ་ཝཱས་བདག་ཅག་ལ་སྐྱབས་མཛད་དོ་ཞེས་སྨྲས་ཏེ། རྡོ་དེའི་མིང་ཨེ་བེན་ཨེ་ཟེར་ཞེས་བཏགས་སོ།

༡༣ དེ་ལྟར་ཕེ་ལེ་ཤེད་པ་རྣམས་ཕམ་ནས། དེ་དག་ཨིས་ར་ཨེལ་གྱི་ས་མཚམས་སུ་ཕྱིར་ལོག་སྟེ་འོང་རྒྱུ་མ་བྱུང་ངོ་། ཤ་མུ་ཨེལ་གྱི་ཚེ་གང་གི་རིང་ལ་ཡ་ཧོ་ཝཱའི་ཕྱག་གིས་ཕེ་ལེ་ཤེད་པ་རྣམས་བཀག་གོ།

༡༤ ཡང་ཕེ་ལེ་ཤེད་པས་བཟུང་བའི་ཨིས་ར་ཨེལ་གྱི་གྲོང་ཁྱེར། ཨེག་རོན་ནས་གད་ཀྱི་བར་དུ་ཨིས་ར་ཨེལ་ལ་ཕྱིར་ལོག་སྟེ་ཐོབ་ནས། དེ་དག་གི་ས་མཚམས་ནི་ཨིས་ར་ཨེལ་གྱིས་ཕེ་ལེ་ཤེད་པའི་ལག་པ་ནས་བསྒྲལ་ལོ། ཨིས་ར་ཨེལ་དང་ཨ་མོར་པ་གཉིས་མཐུན་པར་གྱུར་ཏོ༎

༡༥ ཤ་མུ་ཨེལ་གྱིས་ཁོང་ཉིད་ཀྱི་ཚེའི་རིང་ལ་ཨིས་ར་ཨེལ་ཐམས་ཅད་ལ་ཞལ་ཆེ་བཅད་དོ།

༡༦ ལོ་ནས་ལོ་འཁོར་བ་དང་། བེད་ཨེལ་དང་གིལ་གལ་དང་མིས་པཱ་ཡུལ་དུ་སོང་སྟེ། དེ་རྣམས་ཀྱི་གནས་ཐམས་ཅད་ཀྱི་ནང་ན་ཞལ་ཆེ་བཅད་དོ།

༡༧ རཱ་མཱ་རུ་ཤ་མུ་ཨེལ་གྱི་ཁང་པ་ཡོད་པས། དེར་ཕྱིར་ལོག་སྟེ། དེ་རུ་ཡང་ཨིས་ར་ཨེལ་ལ་ཞལ་ཆེ་བཅད་ཅིང་། ཡ་ཧོ་ཝཱ་ལ་མཆོད་ཁྲི་ཞིག་བརྩིགས་སོ༎

༨

དེ་ནས་ཤ་མུ་ཨེལ་རྒས་པའི་ཚེ། རང་གི་བུ་གཉིས་ཨིས་ར་ཨེལ་གྱི་ཁྲིམས་དཔོན་དུ་བསྐོས་སོ།

༢ སྔོན་སྐྱེས་ཀྱི་མིང་ཡོ་ཨེལ་དང་། བུ་གཉིས་པའི་མིང་ཨ་བི་ཡཱ་བྱ་བ། དེ་གཉིས་ཀྱིས་བེ་ཨེར་ཤེ་བཱ་རུ་ཁྲིམས་དཔོན་བྱས་སོ།

༣ ཡང་བུ་དེ་གཉིས་ནི་ཁོང་གི་ལམ་ལ་མ་འགྲུལ་ཏེ། ནོར་བརྣབ་ཅན་ཡིན་ཏེ། ཕག་སུག་བླངས་ནས། གཤགས་ལོག་བཏང་ངོ་༎

༤ དེ་ནས་ཨིས་ར་ཨེལ་གྱི་རྒན་མི་ཐམས་ཅད་འཛོམ་ནས། རཱ་མཱ་རུ་ཤ་མུ་ཨེལ་གྱི་དྲུང་དུ་བསླེབ་སྟེ།

༥ དེ་དག་གིས་ཁོང་ལ། གཟིགས་ཤིག ཁྱེད་ནི་རྒས་པ་དང་། ཁྱེད་རང་གི་བུ་གཉིས་ནི་ཁྱེད་ཀྱི་ལམ་ལ་མི་འགྲུལ་བས། ད་བདག་ཅག་ལ་མི་བརྒྱུད་གཞན་མ་ཐམས་ཅད་ཀྱི་ཁྲིམས་བཞིན་དུ་ཞལ་ཆེ་གཅོད་པའི་ཕྱིར་རྒྱལ་པོ་ཞིག་གནོང་ཞིག་ཅེས་ཞུས་སོ།

༦ དེ་དག་གིས། བདག་ཅག་ལ་ཞལ་ཆེ་གཅོད་པའི་ཕྱིར་རྒྱལ་པོ་ཞིག་གནོང་ཞིག་ཞུས་པས། ཤ་མུ་ཨེལ་གཏམ་དེ་ལ་མི་དགའ་བར་གྱུར་ཏེ། ཡ་ཧོ་ཝཱ་ལ་སྨོན་ལམ་བཏབ་བོ།

༧ དེ་ནས་ཡ་ཧོ་ཝཱས་ཤ་མུ་ཨེལ་ལ། གཏམ་དེ་ཚང་མའི་ནང་ན་མི་རྣམས་ཀྱི་སྒྲ་ལ་ཉོན། དེ་དག་གིས་ཁྱོད་མ་སྤང་སྟེ། ང་ནི་དེ་དག་གི་སྟེང་དུ་རྒྱལ་པོ་མི་བྱེད་པའི་ཕྱིར་སྤངས་སོ།

༨ ངས་མི་བརྒྱུད་འདི་ནི་མི་སེར་ཡུལ་ནས་ཁྲིད་པ་ནས་བཟུང་སྟེ། དེ་རིང་གི་བར་དུ་དེ་དག་གིས་ང་སྤང་སྟེ། ལྷ་གཞན་མ་རྣམས་ལ་བརྟེན་ཏོ། དེ་ལྟ་བུའི་བྱ་བ་བཞིན་དུ་དེ་དག་གིས་ཁྱོད་ལ་ཡང་བྱེད་དོ།

༩ དེའི་ཕྱིར་མི་རྣམས་ཀྱི་སྒྲ་ལ་ཉོན། འོན་ཀྱང་དེ་དག་གི་གྲོས་དང་མ་མཐུན་པར། དེ་དག་ལ་སྲིད་བྱེད་པའི་རྒྱལ་པོའི་ཁྲིམས་ཐམས་ཅད་གསལ་པོར་ཤོད་ཅེས་གསུངས་སོ༎

༡༠ ཡང་ཤ་མུ་ཨེལ་གྱིས་ཡ་ཧོ་ཝཱའི་གསུང་ཐམས་ཅད་རྒྱལ་པོ་ཞུས་པའི་མི་རྣམས་ལ་བཤད་དེ།

༡༡ འདི་སྐད་དུ། ཁྱོད་རྣམས་ལ་སྲིད་བྱེད་པའི་རྒྱལ་པོའི་ཁྲིམས་ནི་འདི་ཡིན། ཁོང་གིས་ཁྱོད་ཅག་གི་བུ་རྣམས་འཛིན་ནས། རང་གི་ཤིང་རྟའི་མིའམ་རྟ་པར་བསྐོས་ཏེ། རྒྱལ་པོའི་ཤིང་རྟའི་མདུན་དུ་རྒྱུག་པར་འགྱུར་རོ།

༡༢ ཡང་རྒྱལ་པོ་དེས་མི་སྟོང་རེ་ལ་མི་དཔོན་དང་མི་ལྔ་བཅུ་རེ་ལ་མི་དཔོན་རེ་བསྐོ་བ་དང་། དེ་དག་གིས་ཁོང་གི་ཞིང་རྨོ་བ་དང་། སྟོན་ཐོག་རྔ་བ་དང་། དམག་ཆས་བཟོ་བ་དང་། ཤིང་རྟའི་ལག་ཆ་བཟོ་བར་བྱའོ།

༡༣ ཡང་ཁྱོད་ཅག་གི་བུ་མོ་རྣམས་ནི་སྤོས་ཆུ་འབྱུག་མཁན་དང་། གསོལ་ཐབ་པ་དང་། གཡོག་མོར་འཇུག་པར་བྱའོ།

༡༤ ཡང་ཁྱོད་རྣམས་ཀྱི་ཞིང་དང་རྒུན་ཚལ་དང་སྐྱུ་རུ་རའི་ཚལ་བཟང་པོ་རྣམས་ཕྲོགས་ནས། ཁོང་རང་གི་གཡོག་པོ་རྣམས་ལ་གཏོང་བར་བྱའོ།

༡༥ ཡང་ཁྱོད་རྣམས་ཀྱི་ས་བོན་དང་རྒུན་ཚལ་རྣམས་ནས་བཅུ་ཁག་ལེན་ནས། རང་གི་ལས་ཚན་པ་དང་གཡོག་པོ་རྣམས་ལ་གཏོང་བར་བྱའོ།

༡༦ ཡང་ཁྱོད་ཅག་གི་གཡོག་པོ་དང་གཡོག་མོ་དང་བྱད་གཟུགས་ལེགས་པའི་མི་གཞོན་ནུ་དང་། བོང་བུ་རྣམས་ཕྲོག་སྟེ། ཁོ་རང་གི་ལས་བྱེད་དུ་འཇུག་པར་འགྱུར་རོ།

༡༧ ཁྱོད་ཚོའི་ལུག་ཁྱུའི་ནང་ནས་བཅུ་ཁག་ལེན་ཏེ། ཁྱོད་རྣམས་ནི་ཁོང་གི་གཡོག་པོར་འགྱུར་བར་འགྱུར་རོ།

༡༨ ཉིན་དེ་ལ་ཁྱོད་རྣམས་ནི་རང་གིས་བསྐོས་པའི་རྒྱལ་པོའི་ཕྱིར་ངུ་སྟེ། ཡ་ཧོ་ཝཱས་ཉིན་དེ་ལ་ཁྱོད་རྣམས་ཀྱི་ངུ་སྐད་ལ་གསན་པར་མི་བྱའོ༎

༡༩ ཤ་མུ་ཨེལ་གྱིས་དེ་ལྟར་སྨྲས་ཀྱང་། མི་རྣམས་ཀྱིས་དེའི་སྒྲ་ལ་མ་ཉན་ཏེ། མིན། བདག་ཅག་གི་སྟེང་དུ་རྒྱལ་པོ་ཞིག་ཡོད་པར་དགའ།

༢༠ བདག་ཅག་མི་བརྒྱུད་གཞན་ཐམས་ཅད་དང་འདྲ་བར་འགྱུར་ཅིང་། བདག་ཅག་ལ་རང་གི་རྒྱལ་པོས་ཞལ་ཆེ་བཅད་དེ། ཁོང་བདག་ཅག་གི་མདུན་དུ་འགྲོ་ཞིང་། བདག་ཅག་གི་དོན་དུ་དམག་རྒྱག་པར་བྱའོ།

༢༡ ཡང་ཤ་མུ་ཨེལ་གྱིས་མི་བརྒྱུད་ཀྱི་གཏམ་ཐམས་ཅད་ཐོས་ནས། ཡ་ཧོ་ཝཱའི་སྙན་ལམ་དུ་ཡང་སྐྱར་ཞུས་པ་དང་།

༢༢ ཡ་ཧོ་ཝཱས་ཤ་མུ་ཨེལ་ལ། དེ་དག་གི་སྒྲ་ལ་ཉན་ཏེ། དེ་དག་ལ་རྒྱལ་པོ་ཞིག་སྐོས་ཤིག་ཅེས་གསུངས་པས། ཤ་མུ་ཨེལ་གྱིས་ཨིས་ར་ཨེལ་པ་རྣམས་ལ། ཁྱེད་མི་རེ་རང་གི་གྲོང་ཁྱེར་དུ་སོང་ཞིག་ཅེས་སྨྲས་སོ༎

༩

དེའི་ཚེ་བེན་ཡ་མིན་པ་དབང་ཅན་དང་ཕྱུག་པོ། མིང་ལ་ཀིས་བྱ་བ་ཞིག་ཡོད་དེ། དེ་ནི་ཨ་བི་ཨེལ་གྱི་བུ། དེ་ནི་ཙེ་རོར་གྱི་བུ། དེ་ནི་བེ་ཁོ་རད་ཀྱི་བུ། དེ་ནི་བེན་ཡ་མིན་པ་ཨ་ཕི་ཡཱ་ཡི་བུ་ཡོད་པ་ཡིན།

༢ དེ་ལ་བུ་ཞིག་ཡོད་དེ། དེའི་མིང་ཤ་ཨུལ་ཞེས་ཟེར་རོ། དེ་ནི་གཞོན་ནུ་དང་བྱད་གཟུགས་ལེགས་པའི་མི་ལགས་ཏེ། དེ་བས་བྱད་གཟུགས་ལེགས་པའི་མི་ཞིག་ཨིས་ར་ཨེལ་པའི་ཁྲོད་ན་མེད་པ་ཡིན། མི་བརྒྱུད་ཐམས་ཅད་ལས་དེའི་དཔུང་པ་མཐོ་བ་ཡོད་པ་ཡིན་ནོ༎

༣ ཡང་ཤ་ཨུལ་གྱི་ཕ་ཀིས་ཀྱི་བོང་བུ་རྣམས་སྟོར་བས། ཀིས་ཀྱིས་རང་གི་བུ་ཤ་ཨུལ་ལ། གཡོག་པོའི་ནང་ནས་གཅིག་མཉམ་དུ་ཁྲིད་དེ། ལོང་ལ། བོང་བུ་རྣམས་འཚོལ་བར་སོང་ཞེས་བསྒོ་བས།

༤ དེ་གཉིས་ཨེབ་ར་ཨིམ་གྱི་རི་བརྒྱུད་དང་ཤ་ལི་ཤཱ་ཡུལ་རྒྱུད་དེ་འགྲོ་ན་ཡང་མ་བརྙེད་དོ། དེ་ནས་ཤ་ལིམ་ཡུལ་བརྒྱུད་དེ་འགྲོ་ན་ཡང་། དེ་རུ་ཡང་བོང་བུ་མེད་པས། བེན་ཡ་མིན་པའི་ཡུལ་རྒྱུད་དེ་ཕྱིན་ན་ཡང་། མ་བརྙེད་དོ༎

༥ དེ་དག་ཙུབ་ཡུལ་གྱི་བར་དུ་བསླེབ་ཙ་ན། ཤ་ཨུལ་གྱིས་མཉམ་དུ་ཡོད་པའི་གཡོག་པོ་ལ། ད་ཤོག་དང་། ངེད་གཉིས་ལོག་འགྲོ། མ་ལོག་ན། ཕ་ནི་བོང་བུའི་ཕྱིར་སེམས་འཁྲལ་བར་སྤང་སྟེ། ངེད་གཉིས་ཀྱི་ཕྱིར་སེམས་འཁྲལ་བར་འགྱུར་རོ། ཞེས་སྨྲས་པ་དང་།

༦ དེས་ཤ་ཨུལ་ལ། ད་གཟིགས་ཤིག གྲོང་ཁྱེར་འདི་ན་དཀོན་མཆོག་གི་མི་ཞིག་བཞུགས། མི་དེས་ཅི་ཞིག་གསུང་ན་ཡང་། བདེན་པར་འགྲུབ། ད་ངེད་དེ་རུ་འགྲོ་སྟེ། མི་དེས་ངེད་ལ་འགྲོ་འོས་པའི་ལམ་སྟོན་པར་བྱའོ་ཞེས་ཞུས་སོ།

༧ ཤ་ཨུལ་གྱིས་རང་གི་གཡོག་པོ་ལ། ལྟོས་དང་། ངེད་དེ་རུ་འགྲོ་ན། མི་དེ་ལ་ཅི་དབུལ། ངེད་ཀྱི་སྣོད་ཀྱི་ནང་ན་ཡོད་པའི་བག་ལེབ་ནི་རྫོགས་ཚར། དཀོན་མཆོག་གི་མི་དེ་ལ་དབུལ་བའི་ནོར་གཅིག་ཀྱང་མེད། ངེད་ལ་ཅི་ཡོད་ཅེས་འདྲིས་པས།

༨ གཡོག་པོས་ཤ་ཨུལ་ལ་ལན་བཏབ་ཅིང་ཞུས་པ། ད་གཟིགས་ཤིག འདི་རུ་བདག་གི་ལག་ལ་དངུལ་གྱི་ཊམ་ཀའི་བཞི་ཆ་གཅིག་ཡོད། དེ་ནི་ངེད་ལ་ལམ་སྟོན་པའི་ཕྱིར་དཀོན་མཆོག་གི་མི་དེ་ལ་འབུལ་བར་བྱ།

༩ སྔོན་དུས་ཨིས་ར་ཨེལ་གྱི་ཁྲོད་ན་མི་ཞིག་གིས་དཀོན་མཆོག་ནས་གྲོས་འདྲི་བར་འགྲོ་བའི་ཚེ། འདི་ལྟར་ཞེས་སྨྲས་པ། ཤོག་དང་། ངེད་རྣམས་གཟིགས་མཁན་དེའི་དྲུང་དུ་འགྲོ་བར་བྱ། དེང་སང་ལུང་སྟོན་པ་སུ་ལ་ཟེར་ན། སྔོན་དུས་སུ་གཟིགས་མཁན་ཞེས་བཏགས་སོ།

༡༠ དེ་ནས་ཤ་ཨུལ་གྱིས་རང་གི་གཡོག་པོ་ལ། ཁྱོད་ཀྱིས་སྨྲས་པ་ནི་ལེགས་སོ། ད་ཤོག་དང་། ངེད་འགྲོ་བར་བྱ། དེ་ལྟར་དེ་དག་དཀོན་མཆོག་གི་མི་བཞུགས་ཡོད་སའི་གྲོང་ཁྱེར་དུ་སོང་ངོ་༎

༡༡ གྲོང་ཁྱེར་དེའི་རི་ལ་ཡར་འཛེགས་པ་དང་། གཞོན་ནུ་མ་ཆུ་བཅུ་བའི་ཕྱིར་འཐོན་པ་རྣམས་དང་ཐུག་པས། དེ་དག་ལ་གཟིགས་མཁན་འདི་རུ་འདུག་གམ་ཞེས་འདྲིས་པས།

༡༢ དེ་དག་གིས་ལན་དུ། ཁོང་འདུག ལྟོས་ཤིག ཁོང་ནི་ཁྱེད་ཀྱི་མདུན་དུ་བཞུགས་འདུག ད་རྒྱུག་ཅིག དེ་རིང་གནས་མཐོ་བ་རུ་ཡུལ་མི་རྣམས་ཀྱི་དོན་དུ་མཆོད་པ་དབུལ་བའི་ཕྱིར། ཁོང་ནི་གྲོང་ཁྱེར་དུ་ཕེབས་སོ།

༡༣ ཁྱེད་གཉིས་གྲོང་ཁྱེར་དུ་སླེབ་པར་ཙམ་གྱིས། ཁོང་རི་ལ་གསོལ་བ་བཞེས་སུ་མ་ཕེབས་པའི་སྔོན་དུ་ཁོང་དང་མགྱོགས་པར་མཇལ་བར་འགྱུར་རོ། མི་ཚོགས་ཀྱིས་ཁོང་མ་ཕེབས་བར་དུ་ཟས་བཟའ་མི་འོང་། རྗེས་སུ་ཁོང་གིས་མཆོད་པ་ལ་བྱིན་རླབས་གནང་ནས། མགྲོན་དུ་བོས་པ་རྣམས་ཀྱིས་ཟ་བར་འགྱུར། དེའི་ཕྱིར་ལོངས་ལ། དུས་འདི་ཉིད་དུ་ཁོང་དང་མཇལ་བར་འགྱུར་རོ་ཞེས་སྨྲས་སོ།

༡༤ དེ་ནས་དེ་གཉིས་ཡར་གྲོང་ཁྱེར་དུ་སོང་སྟེ། གྲོང་ཁྱེར་གྱི་ནང་ན་བསླེབ་པའི་ཚེ། ལྟོས་ཤིག ཤ་མུ་ཨེལ་ནི་གནས་མཐོ་བའི་རི་ལ་ཕེབས་ཤིང་། མི་དེ་གཉིས་ཀྱི་ཕྱོགས་སུ་འགྲུལ་ཏོ༎

༡༥ ཤ་ཨུལ་འོང་བའི་ཉི་མ་གཅིག་གི་སྔོན་ལ་ཡ་ཧོ་ཝཱས་ཤ་མུ་ཨེལ་ལ། གསུང་སྟེ་འདི་སྐད་དུ།

༡༦ སང་ཉིན་ཆུ་ཚོད་འདིའི་དུས་སུ་ངས་ཁྱོད་ཀྱི་མདུན་དུ་བེན་ཡ་མིན་ཡུལ་གྱི་མི་ཞིག་གཏོང་བར་བྱ། མི་དེས་ང་རང་གི་མི་བརྒྱུད་ཨིས་ར་ཨེལ་ནི་ཕེ་ལེ་ཤེད་པའི་ལག་པ་ནས་སྒྲོལ་བའི་ཕྱིར་མི་དཔོན་དུ་འབྱུག་པར་རུང་། ངས་རང་གི་མི་བརྒྱུད་ལ་བལྟས་པ་ཡིན། དེ་ཅིའི་ཕྱིར་ཞེ་ན། དེ་དག་གི་ངུ་སྐད་ང་རང་གི་མདུན་དུ་འོང་བ་ཡིན་ནོ།

༡༧ ཡང་ཤ་མུ་ཨེལ་གྱིས་ཤ་ཨུལ་མཐོང་བར་ཙམ་གྱིས། ཡ་ཧོ་ཝཱས་དེ་ལ། ངས་ཁྱོད་ལ་སྨྲས་པའི་མི་འདི་ལ་ལྟོས། དེས་ནི་ང་རང་གི་མི་བརྒྱུད་ལ་རྒྱལ་སྲིད་སྐྱོང་བར་བྱ་ཞེས་གསུངས་སོ།

༡༨ དེ་ནས་ཤ་ཨུལ་རྒྱལ་སྒོའི་ནང་ན་ཤ་མུ་ཨེལ་དང་ཉེ་བར་འོངས་ནས། གཟིགས་མཁན་གྱི་ཁང་པ་གང་དུ་ཡོད་ང་ལ་སྟོན་པར་མཛོད། ཅེས་ཞུས་པ་དང་།

༡༩ ཤ་མུ་ཨེལ་གྱིས་ཤ་ཨུལ་ལ། གཟིགས་མཁན་དེ་ནི་ང་ཡིན། ཁྱོད་ངའི་སྔོན་དུ་གནས་མཐོ་བ་ལ་སོང་ཞིག་དང་། དེ་རིང་ཁྱོད་ང་དང་མཉམ་དུ་ཟས་ཟ་བར་འགྱུར། སང་སྔ་པོ་ངས་ཁྱོད་འགྲོ་འཇུག་སྟེ། ཁྱོད་ཀྱི་སྙིང་ལ་གང་ཡོད་པ་ཁྱོད་ལ་འཆད་པར་བྱའོ།

༢༠ ཡང་ཁྱོད་ཀྱི་བོང་བུ་ཞག་གསུམ་གྱི་སྔོན་དུ་སྟོར་བ་དེའི་ཕྱིར་བསམ་བློ་མ་ཐོང་། བོང་བུ་དེ་རྣམས་རྙེད་ཟིན་ནོ། ཡང་ཨིས་ར་ཨེལ་ཐམས་ཅད་ནི་སུའི་ཕྱིར་དགའ་ཟེར་ན། ཁྱོད་རང་དང་ཁྱོད་ཀྱི་ཕ་ཡི་བརྒྱུད་ཀྱི་ཕྱིར་དགའ་ཞེས་སྨྲས་སོ།

༢༡ ཤ་ཨུལ་གྱིས་དེའི་ལན་དུ། བདག་ནི་ཨིས་ར་ཨེལ་གྱི་ཁྲོད་ན་ཐམས་ཅད་ལས་ཆུང་བའི་བེན་ཡ་མིན་གྱི་སྡེ་ཡི་མི་ཞིག་མ་ཡིན་ནམ། བདག་གི་ཕ་ཡི་བརྒྱུད་ནི་བེན་ཡ་མིན་གྱི་སྡེ་ཡི་ཁྲོད་ན་ཐམས་ཅད་ལས་དམའ་བ་མ་ཡིན་ནམ། ཁྱེད་ཀྱིས་བདག་ལ་དེ་ལྟ་བུའི་གཏམ་ཅིའི་ཕྱིར་སྨྲས་ཤེས་ཞུས་པས།

༢༢ ཤ་མུ་ཨེལ་གྱིས་ཤ་ཨུལ་དང་དེའི་གཡོག་པོ་ལ་བོས་ནས། ཁང་པར་ཁྲིད་པ་དང་། མགྲོན་དུ་བོས་པ་རྣམས་ཀྱི་ཁྲོད་དུ་གྲལ་མགོ་རུ་སྡོད་དུ་བཅུག་གོ། དེ་དག་གི་གྲངས་ནི་སུམ་ཅུ་ཙམ་ཡིན་ནོ།

༢༣ དེ་ནས་ཤ་མུ་ཨེལ་གྱིས་གསོལ་དཔོན་ལ། སྔར་ངས་ཁྱོད་ལ། འདི་ནི་སོ་སོར་ཞོག་ཅེས་ལབ་པའི་ཤའི་སྐལ་བ་འདི་རུ་ཁྱེར་ཤོག་ཅེས་བསྐུལ་བས།

༢༤ གསོལ་དཔོན་གྱིས་རྐང་པ་ལ་སོགས་པའི་ཤ་བླངས་ནས། ཤ་ཨུལ་གྱི་མདུན་དུ་བཞག་གོ། ཡང་ཤ་མུ་ཨེལ་གྱིས། ད་ལྟོས་ཤིག འདི་ནི་སོ་སོར་བཞག་པ་ཡིན། ད་ལེན་ཏེ་ཟོ། ངས་ཁྱོད་ལ། མི་རྣམས་མགྲོན་དུ་བོས་པ་ཡིན་ཞེས་སྨྲས་པའི་དུས་ནས་ད་ལྟའི་བར་དུ་འདི་ནི་ཁྱོད་ཀྱི་ཕྱིར་སོ་སོར་བཞག་གོ་ཞེས་སྨྲས་པས།

དེའི་ཉིན་པར་ཤ་ཨུལ་ནི་ཤ་མུ་ཨེལ་དང་མཉམ་དུ་བཟས་སོ༎

༢༥ དེ་ནས་དེ་དག་གནས་མཐོ་བ་ནས་གྲོང་ཁྱེར་དུ་བབ་ནས། ཤ་མུ་ཨེལ་གྱིས་ཤ་ཨུལ་དང་མཉམ་དུ་ཁང་པའི་ཐོག་གི་ཁར་གཏམ་བྱས་སོ།

༢༦ སྐྱ་རེངས་ཀྱི་དུས་སུ་ཤ་མུ་ཨེལ་གྱིས་ཐོག་གི་ཁར་ཉལ་བའི་ཤ་ཨུལ་ལ། ད་ལོངས་ལ། ངས་ཁྱོད་ནི་འགྲོ་བར་འཇུག་གོ་ཞེས་སྨྲས་པས། ཤ་ཨུལ་ལངས་ནས། ཁོ་དང་ཤ་མུ་ཨེལ་གཉིས་ཡུལ་གྱི་ཕྱི་རོལ་ཏུ་སོང་ངོ་།

༢༧ དེ་གཉིས་གྲོང་ཁྱེར་གྱི་མཐའ་ལ་བསླེབ་པའི་ཚེ། ཤ་མུ་ཨེལ་གྱིས་ཤ་ཨུལ་ལ། ཁྱོད་ཀྱི་གཡོག་པོ་ལ། ངེད་ཀྱི་སྔོན་དུ་སོང་ཞེས་སྐུལ་ཞིག་སྨྲས་ནས། ཤ་ཨུལ་ལ། ད་ལྟ་ཁྱོད་ཅུང་ཟད་ཅིག་སྡོད། ངས་ཁྱོད་ལ་དཀོན་མཆོག་གི་གསུང་ཞིག་འཆད་པར་བྱའོ་ཞེས་སྨྲས་སོ༎

༡༠

དེ་ནས་ཤ་མུ་ཨེལ་གྱིས་སྣུམ་གྱི་སྣོད་ཅིག་བླང་ནས། ཤ་ཨུལ་གྱི་མགོ་ལ་བླུག་སྟེ། འོ་བྱས་ཤིང་སྨྲས་པ། ཡ་ཧོ་ཝཱས་ཁྱོད་ནི་ཁོང་ཉིད་ཀྱི་མི་བརྒྱུད་ཀྱི་རྗེ་དཔོན་དུ་བྱུགས་པར་མ་མཛད་དམ། ཁྱོད་ཀྱིས་ཡ་ཧོ་ཝཱའི་མི་བརྒྱུད་ཀྱི་ཐོག་ཏུ་དབང་བྱས་ཏེ། དགྲ་བོ་ཐམས་ཅད་ཀྱི་ལག་ནས་སྒྲོལ་བར་བྱའོ།

༢ ཡང་ཁྱོད་ཀྱིས་བདེན་པར་ཡ་ཧོ་ཝཱའི་མི་བརྒྱུད་ལ་དབང་བྱེད་པའི་རྟགས་འདི་ཡིན། དེ་རིང་ཁྱོད་ངའི་མདུན་ནས་ཕྱིན་ནས་བེན་ཡ་མིན་གྱི་ས་མཚམས་ཀྱི་ཙེལ་ཙཱ་རུ། ར་ཧེལ་གྱི་དུར་ས་ཡི་གནས་སུ་མི་གཉིས་དང་འཕྲད་ནས། དེ་གཉིས་ཀྱིས་ཁྱོད་ལ། ཁྱོད་ཀྱིས་བཙལ་བའི་བོང་བུ་རྣམས་བརྙེད་ཟིན། ཡང་ལྟོས་ཤིག ཁྱོད་ཀྱི་ཕ་ནི་བོང་བུའི་ཕྱིར་ཚེར་ཟིན་ནས། ངའི་བུའི་ཕྱིར་ཅི་ལྟར་བྱ་ཞེས་འབོད་ཀྱིན་དང་འཚེར་རོ། སྨྲ་བར་བྱ།

༣ གནས་དེ་ནས་ཁྱོད་ཕྱིན་ནས། ཐ་བོར་གྱི་བེ་ཤིང་གི་མདུན་དུ་སླེབ་པར་ཙམ་གྱིས། བེད་ཨེལ་གྱི་ཕྱོགས་སུ་དཀོན་མཆོག་ལ་ཞུ་བར་འགྲོ་བའི་མི་གསུམ་དང་འཕྲད་པར་འགྱུར། མི་དེ་གསུམ་གྱི་ནང་ནས་གཅིག་གིས་རི་གུ་གསུམ། གཞན་དེས་བག་ལེབ་གསུམ་དང་། གསུམ་པས་རྒུན་ཆང་གི་རྐྱལ་པ་ཞིག་འཁུར་འོང་བར་བྱ།

༤ དེ་དག་གིས་ཁྱོད་ལ་ཁམས་བཟང་ངམ་ཞེས་ཞུས་ནས། བག་ལེབ་གཉིས་འབུལ་བ་དང་། ཁྱོད་ཀྱིས་དེ་དག་གི་ལག་ནས་ལེན་པར་རུང་ངོ་།

༥ དེ་ནས་ཁྱོད་ཕེ་ལེ་ཤེད་པའི་སོ་པ་ཡོད་པའི་ལྷ་རིའི་མདུན་དུ་སླེབ་ནས། དེ་རུ་གྲོང་ཁྱེར་དུ་འགྲོ་བར་ཙམ་གྱིས། ལུང་སྟོན་པའི་ཚོགས་གནས་མཐོ་བ་ནས་འབབ་པ་ཞིག་དང་འཕྲད་པར་འགྱུར། དེ་དག་གིས་པི་ཝང་དང་རྔ་དང་གླིང་བུ་དང་སྒྲ་སྙན་འཁྲོལ་ཞིང་ལུང་སྟོན་པར་བྱ།

༦ ཡང་ཡ་ཧོ་ཝཱའི་ཐུགས་ཉིད་དབང་དང་ལྡན་པར་ཁྱོད་ལ་འབབ་ནས། དེ་དག་དང་བཅས་སུ་ལུང་སྟོན་ཞིང་། ཁྱོད་མི་གསར་པ་ཞིག་ཏུ་འགྱུར་བར་འགྱུར།

༧ ཡང་ངས་ཁྱོད་ལ་བསྟན་པའི་རྟགས་དེ་རྣམས་འགྲུབ་པའི་ཚེ། དཀོན་མཆོག་ཁྱོད་དང་མཉམ་དུ་བཞུགས་པས། ཁྱོད་ལ་བྱུང་བ་བཞིན་བྱོས་ཤིག

༨ ཁྱོད་ངའི་སྔོན་དུ་གིལ་གལ་དུ་སོང་ཞིག་དང་། ཀྱེ་ཧོ། ངས་དེ་རུ་སྦྱིན་སྲེག་འབུལ་བ་དང་། ཞི་བདེའི་མཆོད་པ་འབུལ་བའི་ཕྱིར་ཁྱོད་ཀྱི་མདུན་དུ་འོང་བར་འགྱུར། ང་ཁྱོད་ཀྱི་མདུན་དུ་མ་སླེབ་པའི་བར་དུ་ཞག་བདུན་སྒུག་དགོས། དེ་ནས་ཁྱོད་ཀྱིས་ཅི་བྱ་བར་འོས་པ་དེ་ངས་སྟོན་པར་བྱའོ་ཞེས་གསུངས་སོ༎

༩ དེ་ནས་ཤ་ཨུལ་་ཤ་མུ་ཨེལ་གྱི་དྲུང་ནས་རྒྱབ་ལོག་སྟེ་འགྲོ་བའི་ཚེ། དཀོན་མཆོག་གིས་དེ་ལ་སྙིང་གསར་པ་ཞིག་གནང་བ་དང་། དེའི་ཉིན་མོར་སྔར་བསྟན་པའི་མངོན་རྟགས་ཐམས་ཅད་གྲུབ་པར་གྱུར་ཏོ།

༡༠ ཡང་དེ་དག་རིའི་མདུན་དུ་བསླེབ་པའི་ཚེ། ལུང་སྟོན་པའི་ཚོགས་ཤིག་དང་འཕྲད་དེ། དཀོན་མཆོག་གི་ཐུགས་ཉིད་དེ་ལ་དབང་དང་ལྡན་པར་བབ་པས། དེས་ནི་དེ་དག་གི་ཁྲོད་དུ་ལུང་བསྟན་ཏོ།

༡༡ དེ་ནས་སྔར་ཁོ་ངོ་ཤེས་པའི་མི་རྣམས་ཀྱིས་ཁོ་ནི་ལུང་སྟོན་པའི་ཁྲོད་ན་ལུང་སྟོན་པར་མཐོང་བས། གཅིག་གིས་གཅིག་ལ། ལྟོས་ཤིག ཀིས་ཀྱི་བུ་ལ་བྱུང་བ་འདི་ཅི་ཡིན། ཤ་ཨུལ་ལུང་སྟོན་པའི་ཁྲོད་ན་ཡོད་དམ་ཞེས་འདྲིས་སོ།

༡༢ ཡང་ཡུལ་དེའི་མི་ཞིག་གིས་ལན་དུ། དེ་དག་གི་ཕ་སུ་ཡིན་ཞེས་སྨྲས་སོ། དེའི་ཕྱིར། ཤ་ཨུལ་ལུང་སྟོན་པའི་ཁྲོད་ན་ཡོད་དམ། ཞེས་ཟེར་བའི་གཏམ་དཔེ་ཞིག་བྱུང་ངོ་།

༡༣ ཡང་ཤ་ཨུལ་གྱིས་ལུང་བསྟན་ཟིན་ནས། གནས་མཐོ་བར་བསླེབས་སོ༎

༡༤ དེ་ནས་ཤ་ཨུལ་གྱི་ཞང་པོས་ཁོ་རང་དང་ཁོའི་གཡོག་པོ་ལ། ཁྱོད་གཉིས་གང་དུ་ཕྱིན་པ་ཡིན་ཞེས་འདྲིས་པས། ཁོས་ལན་དུ། ང་ཚོ་བོང་བུ་རྣམས་འཚོལ་བར་ཕྱིན་པ་ཡིན། བོང་བུ་རྣམས་མ་བརྙེད་པས། ཤ་མུ་ཨེལ་གྱི་དྲུང་དུ་ཕྱིན་པ་ཡིན་ཞེས་སྨྲས་སོ།

༡༥ ཤ་ཨུལ་གྱི་ཞང་པོས། ཤ་མུ་ཨེལ་གྱིས་ཁྱོད་ལ་གང་སྨྲས་པ་དེ་ང་ལ་ཤོད་ཅེས་འདྲིས་པས།

༡༦ ཤ་ཨུལ་གྱིས་རང་གི་ཞང་པོ་ལ། དེས་ང་ཚོ་ལ་བོང་བུ་རྣམས་བརྙེད་པའི་གཏམ་གསལ་པོར་བཤད་དོ་ཞེས་སྨྲས་ཀྱང་། རྒྱལ་ཁམས་ཀྱི་ཕྱིར་ཤ་མུ་ཨེལ་གྱིས་ཅི་གསུངས་པ་དེ་ནི་མ་བཤད་དོ༎

༡༧ དེ་ནས་ཤ་མུ་ཨེལ་གྱིས་མི་བརྒྱུད་རྣམས་མིས་པཱ་རུ་ཡ་ཧོ་ཝཱའི་དྲུང་དུ་བོས་ནས།

༡༨ ཨིས་ར་ཨེལ་གྱི་བུ་རྣམས་ལ་འདི་སྐད་དུ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་ཅེས་གསུངས་པ། ངས་ཨིས་ར་ཨེལ་་མི་སེར་ཡུལ་ནས་བཏོན་ནས། མི་སེར་པ་དང་། ཁྱོད་རྣམས་ལ་གནོན་པའི་རྒྱལ་ཁམས་ཐམས་ཅད་ཀྱི་ལག་པ་ནས་སྒྲོལ་བར་བྱས་པ་ཡིན།

༡༩ དེ་རིང་གི་ཉིན་པར་ཁྱོད་རྣམས་ཀྱིས་རང་ཉིད་ཀྱི་དཀོན་མཆོག སྡུག་བསྔལ་དང་ཉོན་མོངས་ཐམས་ཅད་ནས་བསྒྲལ་བར་མཛད་མཁན་དེ་ནི་སྤངས་ནས་ཁོང་ལ། བདག་ཅག་ལ་རྒྱལ་པོ་ཞིག་སྐོ་བར་མཛོད་ཅིག་ཅེས་ཞུས་པས། ད་ལྟ་ཁྱོད་རྣམས་ནི་སྡེ་དང་སྟོང་ཕྲག་བཞིན་དུ་ཡ་ཧོ་ཝཱའི་དྲུང་དུ་འཛོམས་ཤིག་ཅེས་བཀའ་སྩལ་ཏོ༎

༢༠ དེ་ནས་ཤ་མུ་ཨེལ་གྱིས་ཨིས་ར་ཨེལ་གྱི་སྡེ་ཐམས་ཅད་ཉེ་བར་འཛོམ་དུ་བཅུག་ནས། བེན་ཡ་མིན་གྱི་སྡེ་འདམས་སོ།

༢༡ བེན་ཡ་མིན་གྱི་སྡེ་ནི་ཁོའི་ཁང་པའི་བརྒྱུད་བཞིན་དུ་འོང་དུ་བཅུག་ནས། མད་རིའི་བརྒྱུད་བསྐོས་སོ། མད་རིའི་བརྒྱུད་ནི་མི་རེ་བཞིན་དུ་འོང་དུ་བཅུག་ནས། ཀིས་ཀྱི་བུ་ཤ་ཨུལ་བསྐོས་སོ། མི་དེ་ནི་བཙལ་ཀྱང་། མ་བརྙེད་དོ།

༢༢ ཡང་དེ་དག་གིས་ཡ་ཧོ་ཝཱ་ལ། མི་དེ་འདི་རུ་ཡོད་དམ། ཞེས་ཞུས་པས། ཡ་ཧོ་ཝཱས། ཀྱེ་ཧོ། ཁོ་ནི་དམག་ཆས་ཀྱི་ཁྲོད་ན་ཡིབ་བོ་ཞེས་གསུངས་སོ།

༢༣ དེའི་ཕྱིར་མི་རྣམས་བརྒྱུག་ནས། ཁོ་ཁྲིད་པ་དང་། ཁོ་ནི་མི་བརྒྱུད་ཀྱི་ཁྲོད་ན་ལངས་ཏེ། ཁོའི་དཔུང་པ་ཡན་ཆད་མི་ཐམས་ཅད་ལས་མཐོ་བ་ཡོད་པ་ཡིན།

༢༤ དེ་ནས་ཤ་མུ་ཨེལ་གྱིས་མི་བརྒྱུད་ཐམས་ཅད་ལ། ད་ཡ་ཧོ་ཝཱས་བསྐོས་པར་མཛད་པ་དེ་ལ་ལྟོས་ཤིག དེ་དང་འདྲ་བ་མི་བརྒྱུད་ཐམས་ཅད་ཀྱི་ཁྲོད་ན་གཅིག་ཀྱང་མི་འདུག་ཅེས་སྨྲས་པས། མི་བརྒྱུད་ཐམས་ཅད་ཀྱིས་སྐད་ཆེན་པོ་བརྒྱབ་ཅིང་། རྒྱལ་པོ་བཀྲ་ཤིས་པར་གྱུར་ཅིག་ཅེས་འབོད་གྲགས་སོ༎

༢༥ དེ་ནས་ཤ་མུ་ཨེལ་གྱིས་མི་བརྒྱུད་ལ་རྒྱལ་ཁམས་ཀྱི་ཁྲིམས་ལུགས་བཤད་དེ། གླེགས་བམ་ཞིག་གི་ནང་དུ་བྲིས་ནས། ཡ་ཧོ་ཝཱའི་དྲུང་དུ་བཞག་གོ། ཡང་ཤ་མུ་ཨེལ་གྱིས་མི་བརྒྱུད་ཐམས་ཅད་མི་རེ་རང་གི་ཁང་པར་ཕྱིར་ལོག་བཏང་ངོ་།

༢༦ ཡང་ཤ་ཨུལ་་གི་བེ་ཨ་རུ་རང་གི་ཁང་པར་ཕྱིན་པ་དང་། དེ་དང་མཉམ་དུ་དཀོན་མཆོག་གིས་སྙིང་བཟང་བར་མཛད་པའི་གཞོན་ནུའི་ཚོགས་ཤིག་ཕྱིན་ཏོ།

༢༧ དེར་ངན་པ་ཉིད་ཀྱི་བུ་རྣམས་ཀྱིས། མི་འདིས་ངེད་རྣམས་ཅི་ལྟར་སྒྲོལ་བར་བྱ་ཞེས་ཟེར་ཞིང་ཁོ་ལ་སྨད་དེ། འབུལ་བ་གང་ཡང་མ་ཕུལ་ཀྱང་། ཁོང་ཞལ་རོག་ལ་བཞུགས་སོ༎

༡༡

དེ་ནས་ཨམ་མོན་པའི་རྒྱལ་པོ་ནཱ་ཧས་འོངས་ནས། ཡ་བེས་གིལ་ཨད་ཀྱི་མདུན་དུ་དམག་སྒར་བཏད་ནས། ཡ་བེས་པ་རྣམས་ཀྱིས་ནཱ་ཧས་ལ། བདག་ཅག་དང་མཉམ་དུ་ཁ་ཆད་ཅིག་མཛོད་དང་། བདག་ཅག་གིས་ཉིད་ཀྱི་གཡོག་བྱའོ་ཞེས་ཞུས་པ་དང་།

༢ ཨམ་མོན་པ་ནཱ་ཧས་ཀྱིས། ངས་ཁྱོད་ཅག་དང་མཉམ་དུ་འདི་ལྟ་བུའི་ཁ་ཆད་ཅིག་བྱ། ཁྱོད་ཅག་མི་རེ་རེའི་མིག་གཡས་པ་དེ་བཏོན་ནས། དེའི་སྐྱོན་ཨིས་ར་ཨེལ་ལ་ཐམས་ཅད་ལ་འགེལ་བར་བྱ་ཞེས་སྨྲས་པས།

༣ ཡ་བེས་ཀྱི་རྒན་པོ་རྣམས་ཀྱིས། བདག་ཅག་གིས་ཨིས་ར་ཨེལ་གྱི་ས་མཚམས་ཐམས་ཅད་ཀྱི་བར་དུ་བང་ཆེན་གཏོང་བའི་ཕྱིར། ཞག་བདུན་གྱི་བར་དུ་བཀའ་འགྱང་གནོང་ཞིག ཉིན་དེའི་བར་དུ་སྲོག་སྐྱོབ་བྱེད་མཁན་གཅིག་ཀྱང་མི་བྱུང་ན། བདག་ཅག་ཡུལ་ནས་འཐོན་ཏེ། སྐུ་ཉིད་ཀྱི་དྲུང་དུ་འོང་བར་འགྱུར་ཞེས་ཞུས་སོ།

༤ དེ་ནས་བང་ཆེན་རྣམས་གི་བེ་ཨ་རུ་ཤ་ཨུལ་གྱི་དྲུང་དུ་བསླེབ་སྟེ། མི་ཐམས་ཅད་ཀྱི་རྣ་བར་གཏམ་དེ་རྣམས་བཤད་པས། མི་ཐམས་ཅད་ཀྱིས་སྐད་ཆེན་པོ་རྒྱབ་ཅིང་ངུས་སོ༎

༥ ཤ་ཨུལ་ནི་ཞིང་ནས་བ་ཁྱུའི་རྗེས་སུ་འོང་ནས། ཤ་ཨུལ་གྱིས། མི་རྣམས་ཅིའི་ཕྱིར་ངུ་ཞེས་འདྲིས་པས། དེ་དག་གིས་ཁོ་ལ་ཡ་བེས་པའི་གཏམ་བཤད་དོ།

༦ ཤ་ཨུལ་གྱིས་གཏམ་དེ་ཐོས་པའི་ཚེ། དཀོན་མཆོག་གི་ཐུགས་ཉིད་དབང་དང་ལྡན་པ་དེ་ལ་བབས་ནས། ཁྲོ་བ་ཤིན་ཏུ་ཆེ་བ་བྱུང་ངོ་།

༧ དེར་ཤ་ཨུལ་གྱིས་གླང་དོར་གཅིག་བཟུང་སྟེ། དུམ་བུར་བཏུབ་ནས། བང་ཆེན་གྱི་ལག་པས་ཨིས་ར་ཨེལ་གྱི་ས་མཚམས་ཀྱི་བར་དུ་བཀྲམ་ཞིང་འདི་ལྟར་སྨྲས་པ། མི་སུ་ཞིག་ཤ་ཨུལ་དང་ཤ་མུ་ཨེལ་གྱི་རྗེས་སུ་མི་འོང་ན། མི་དེའི་བ་གླང་རྣམས་ལ་ཡང་འདི་ལྟར་བྱེད་པར་འགྱུར་རོ། དེ་ནས་མི་བརྒྱུད་ཐམས་ཅད་ལ་ཡ་ཧོ་ཝཱ་ལ་འཇིགས་པའི་སེམས་བབ་པས། མི་གཅིག་ལྟར་བྱུང་ངོ་།

༨ བེ་ཙེག་ཏུ་མིའི་གྲངས་བརྩི་བའི་ཚེ། ཨིས་ར་ཨེལ་པའི་གྲངས་འབུམ་ཚོ་གསུམ་དང་། ཡ་ཧུ་དཱ་པའི་གྲངས་ནི་ཁྲི་ཚོ་གསུམ་མོ།

༩ དེ་དག་གིས་དེ་རུ་འོངས་པའི་བང་ཆེན་རྣམས་ལ། ཡ་བེས་གིལ་ཨད་པ་རྣམས་ལ་འདི་ལྟར་ཤོད་ཅིག སང་ཞོག་ཉི་དྲོད་ཀྱི་དུས་སུ་ཁྱོད་རྣམས་ལ་སྐྱབས་འབྱུང་བར་འགྱུར་ཞེས་སྨྲས་པ་དང་། བང་ཆེན་རྣམས་སོང་སྟེ། ཡ་བེས་པ་རྣམས་ལ་དེ་ལྟ་བུའི་ལོན་བཤད་པས། དགའ་བར་གྱུར་ཏོ།

༡༠ དེའི་ཕྱིར་ཡ་བེས་པ་རྣམས་ཀྱིས་ནཱ་ཧས་ལ། སང་ཞོག་བདག་ཅག་ཁྱེད་ཉིད་ཀྱི་སྐུ་དྲུང་དུ་འོང་སྟེ། ཁྱེད་ཉིད་ཀྱི་ཐུགས་སུ་བཟང་པོ་ཅི་འབྱུང་ན། དེ་བཞིན་དུ་མཛོད་ཅིག་ཅེས་ཞུས་སོ།

༡༡ ཡང་སང་ཉིན་ཤ་ཨུལ་གྱིས་མི་རྣམས་དམག་དཔུང་གསུམ་དུ་བསྒྲིགས་ནས། སྔ་དྲོ་སོ་པ་སྤོ་བའི་དུས་སུ་དམག་སྒར་གྱི་དཀྱིལ་དུ་འོངས་ནས། ཉི་དྲོ་བར་དུ་ཨམ་མོན་པ་རྣམས་དང་དམག་རྒྱབ་ཅིང་། འདི་ལྟར་བྱུང་། མ་ཤི་བ་ཐམས་ཅད་འཐོར་བས། མི་གཉིས་ཀྱང་མཉམ་དུ་མ་ལུས་སོ༎

༡༢ དེ་ནས་མི་རྣམས་ཀྱིས་ཤ་མུ་ཨེལ་ལ། ཤ་ཨུལ་གྱིས་ངེད་རྣམས་ཀྱི་སྟེང་དུ་སྲིད་བྱེད་དུ་རུང་ངམ་ཞེས་ཟེར་བའི་མི་དེ་སུ་ཡིན། མི་དེ་རྣམས་འདི་རུ་ཁྲིད་ཤོག དེ་རྣམས་གསོད་པའི་རིགས་སོ་ཞེས་སྨྲས་སོ།

༡༣ ཡང་ཤ་ཨུལ་གྱིས། དེ་རིང་གི་ཉིན་པར་ཡ་ཧོ་ཝཱས་ཨིས་ར་ཨེལ་གྱི་སྲོག་སྐྱོབ་པར་མཛད་པས། ཉིན་འདི་ལ་མི་གཅིག་ཀྱང་གསོད་པར་མི་རུང་ངོ་ཞེས་བཀའ་སྩལ་ཏོ།

༡༤ དེ་ནས་ཤ་མུ་ཨེལ་གྱིས་མི་རྣམས་ལ། ད་ཤོག་དང་། ངེད་རྣམས་གིལ་གལ་དུ་རྒྱལ་ཁམས་གསར་དུ་འཛུག་པའི་ཕྱིར་འགྲོ་བར་བྱ་ཞེས་བསྐུལ་བས།

༡༥ མི་བརྒྱུད་ཐམས་ཅད་གིལ་གལ་དུ་ཕྱིན་ནས། ཤ་ཨུལ་ནི་ཡ་ཧོ་ཝཱའི་སྤྱན་སྔར་གིལ་གལ་དུ་རྒྱལ་པོར་བསྐོས་སོ། དེ་ནས་དེ་དག་གིས་ཡ་ཧོ་ཝཱའི་དྲུང་དུ་ཞི་བདེའི་མཆོད་པ་ཕུལ་ཞིང་། ཤ་ཨུལ་དང་ཨིས་ར་ཨེལ་གྱི་མི་ཐམས་ཅད་ཤིན་ཏུ་དགའ་བར་གྱུར་ཏོ༎

༡༢

དེ་ནས་ཤ་མུ་ཨེལ་གྱིས་ཨིས་ར་ཨེལ་ཐམས་ཅད་ལ། ལྟོས་ཤིག ཁྱོད་ཅག་གིས་ང་ལ་ཅི་ཞུ་ན་ཡང་། དེའི་ནང་ན་ངས་ཁྱོད་ཅག་གི་སྒྲ་ལ་ཉན་ནས། ཁྱོད་ཅག་ལ་རྒྱལ་པོ་ཞིག་བསྐོས་པ་ཡིན།

༢ ཡང་ལྟོས་ཤིག ད་ལྟ་རྒྱལ་པོ་ཁྱོད་ཅག་གི་མདུན་དུ་བཞུགས་ཏེ། ང་ནི་རྒན་ཁོག་ཤིང་། སྐྲ་ནི་དཀར་པོར་གྱུར། ཡང་ལྟོས་ཤིག ངའི་བུ་རྣམས་ཁྱོད་ཅག་གི་ཁྲོད་ན་གནས་ཏེ། ང་ནི་ལང་ཚོའི་དུས་ནས་ད་ལྟའི་བར་དུ་ཁྱོད་ཅག་གི་མདུན་དུ་འགྲུལ་བ་ཡིན།

༣ ང་འདི་རུ་ཡོད། ཡ་ཧོ་ཝཱ་དང་ཁོང་གིས་བྱུགས་པ་གཉིས་ཀྱི་དྲུང་དུ་དཔང་པོ་བྱོས་ཤིག ངས་སུ་ཞིག་གི་བ་གླང་ངམ་བོང་བུ་ཕྲོག་པ་ཡིན་ནམ། ངས་སུ་ཞིག་ལ་བསླུས་པའམ་མནན་པ་ཡིན་ནམ། ངའི་མིག་སྒྲིབ་པའི་ཕྱིར་སུའི་ལག་པ་ནས་ངས་ལྐོག་རྔན་བླངས་པ་ཡིན་ན། ངས་ཁྱོད་རྣམས་ལ་ཕྱིར་ལོག་གཏོང་བར་བྱ།

༤ ཞེས་སྨྲས་པའི་ལན་དུ་དེ་དག་གིས། ཁྱེད་ཀྱིས་བདག་ཅག་བསླུས་ཤིང་མནན་པ་མ་ཡིན། མི་སུ་ཞིག་གི་ལག་པ་ནས་ཁྱེད་ཀྱིས་གང་ཡང་བླངས་པ་མ་ཡིན། ཞེས་ཞུས་པས།

༥ ཁོང་གིས་དེ་དག་ལ། དེ་རིང་གི་ཉིན་པར་ཡ་ཧོ་ཝཱ་དང་ཁོང་གིས་བྱུགས་པ་གཉིས་ཁྱོད་ཅག་གི་མདུན་དུ་དཔང་པོར་འཛུགས་པས། ཁྱོད་ཅག་གིས་ངའི་ལག་ཏུ་གང་ཡང་བརྙེད་པ་མ་ཡིན་ཞེས་སྨྲས་པས། དེ་དག་གིས། ཁོང་ཉིད་དཔང་པོ་ལགས་ཤེས་ཞུས་སོ༎

༦ ཡང་ཤ་མུ་ཨེལ་གྱིས་མི་རྣམས་ལ། མོ་ཤེ་དང་ཨ་རོན་གཉིས་བསྐོས་ཤིང་། ཁྱོད་ཅག་གི་མེས་པོ་རྣམས་མི་སེར་ཡུལ་ནས་ཁྲིད་པའི་ཡ་ཧོ་ཝཱ་དེ་ནི་ལགས་སོ།

༧ དེའི་ཕྱིར་འདི་རུ་ཁ་རོག་སྡོད་ཅིག ཁྱོད་རྣམས་དང་ཁྱོད་རྣམས་ཀྱི་མེས་པོའི་དོན་དུ་ཡ་ཧོ་ཝཱས་མཛད་པའི་འཕྲིན་ལས་བཟང་པོ་ཐམས་ཅད་ངས་ཁྱོད་རྣམས་ལ་ཡ་ཧོ་ཝཱའི་དྲུང་དུ་སྟོན་པར་བྱ།

༨ ཡ་ཀོབ་་མི་སེར་ཡུལ་དུ་བསླེབ་པའི་ཚེ། ཁྱོད་ཅག་གི་མེས་པོ་རྣམས་ཀྱིས་ཡ་ཧོ་ཝཱ་ལ་འོ་དོད་ཕུལ་བས། ཡ་ཧོ་ཝཱས་མེས་པོ་རྣམས་མི་སེར་ཡུལ་ནས་འཁྲིད་པའི་ཕྱིར་མོ་ཤེ་དང་ཨ་རོན་གཉིས་བསྐོས་ཏེ། དེ་དག་ཡུལ་འདི་ན་གནས་པར་གནང་ངོ་།

༩ ཡང་དེ་དག་གིས་ཡ་ཧོ་ཝཱ་རང་གི་དཀོན་མཆོག་བརྗེད་པས། ཁོང་གིས་དེ་དག་ཧ་ཙོར་གྱི་དམག་དཔོན་སི་སེ་རཱ་དང་། ཕེ་ལེ་ཤེད་པ་དང་། མོ་ཨབ་ཀྱི་རྒྱལ་པོའི་ལག་ཏུ་བཙོངས་པར་མཛད་ནས། དེ་དག་གིས་དེ་རྣམས་ལ་དམག་རྒྱབ་བོ།

༡༠ དེ་ནས་དེ་དག་གིས་ཡ་ཧོ་ཝཱ་ལ་འོ་དོད་འབོད་ཅིང་འདི་སྐད་དུ། བདག་ཅག་གིས་ཡ་ཧོ་ཝཱ་སྤངས་ནས། བ་ཨ་ལིམ་དང་ཨས་ཐཱ་རོད་གཉིས་ལ་ཕྱག་ཕུལ་བས། སྡིག་པ་བྱས་པ་ཡིན། ད་ཁྱེད་ཀྱིས་བདག་ཅག་དགྲ་བོའི་ལག་ནས་སྒྲོལ་བར་མཛོད་ཅིག བདག་ཅག་གིས་ཁྱེད་གཅིག་པོ་ལ་བསྙེན་བཀུར་བྱའོ།

༡༡ ཞེས་ཞུས་པས། ཡ་ཧོ་ཝཱས་ཡེ་རུབ་བ་ཨཱལ་དང་། བེ་དཱན་དང་། ཡེབ་ཐཱ་དང་། ཤ་མུ་ཨེལ་མངགས་ཤིང་། ཁྱོད་ཅག་ཕྱོགས་བཞི་རུ་འཁོར་བའི་དགྲ་བོ་རྣམས་ཀྱི་ལག་ནས་བསྒྲལ་བས། ཁྱོད་ཅག་ཞི་བདེ་བར་གནས་པར་གནང་ངོ་།

༡༢ ཡང་ཁྱོད་ཅག་གིས་ཨམ་མོན་པའི་རྒྱལ་པོ་ནཱ་ཧས་ཁྱོད་ཅག་གི་སྟེང་དུ་འོང་བར་མཐོང་བའི་ཚེ། ཡ་ཧོ་ཝཱ་ཁྱོད་ཅག་གི་དཀོན་མཆོག་ནི་ཁྱོད་ཅག་གི་རྒྱལ་པོ་ཡིན་ན་ཡང་། ཁྱོད་ཅག་གིས་ང་ལ། དེ་ལྟར་མིན། རྒྱལ་པོ་ཞིག་གིས་བདག་ཅག་ལ་སྲིད་བྱེད་པར་རུང་ངོ་ཞེས་ཁྱོད་ཅག་གིས་སྨྲས་པ་ཡིན།

༡༣ ད་ཁྱོད་ཅག་གིས་འདམས་པ་དང་ཞུས་པའི་རྒྱལ་པོ་འདི་ལ་ལྟོས་ཤིག ཡ་ཧོ་ཝཱས་ཁྱོད་ཅག་ལ་རྒྱལ་པོ་དེ་བསྐོས་པར་གནང་ངོ་།

༡༤ གལ་ཏེ་ཁྱོད་ཅག་ཡ་ཧོ་ཝཱ་ལ་འཇིགས་ཏེ། ཁོང་ལ་བསྙེན་བཀུར་ཞུས་ཤིང་། ཁོང་གི་བཀའ་ལ་ཉན་ཏེ། ཁོང་གི་བཀའ་རྒྱ་དང་ནམ་ཡང་མི་འགལ་ན། ཁྱོད་ཅག་དང་ཁྱོད་ཅག་ལ་སྲིད་བྱེད་པའི་རྒྱལ་པོ་ཡ་ཧོ་ཝཱ་རང་གི་དཀོན་མཆོག་གི་རྗེས་སུ་འབྲང་བ་འགྱུར་བ་དེ་ནི་ལེགས་སོ།

༡༥ གལ་ཏེ་ཁྱོད་ཅག་གིས་ཡ་ཧོ་ཝཱའི་བཀའ་ལ་མི་ཉན་ཏེ། ཡ་ཧོ་ཝཱའི་བཀའ་རྒྱ་དང་འགལ་ན། ཁྱོད་ཅག་གི་ཕ་མེས་ཀྱི་ཐོག་ཏུ་ཡ་ཧོ་ཝཱའི་ཕྱག་ཇི་ལྟར་ལྕི་བ་གྱུར་པ་ཡིན། དེ་ལྟར་ཁྱོད་ཅག་གི་ཐོག་ཏུ་ཡང་ལྕི་བར་འགྱུར་བར་འགྱུར།

༡༦ ད་དེའི་ཕྱིར་ད་ལྟ་འདི་རུ་ཁ་རོག་སྡོད་ལ། ཡ་ཧོ་ཝཱས་ཁྱོད་ཅག་གི་མིག་གི་མདུན་དུ་བྱ་བ་ཆེན་པོ་ཅི་ཞིག་མཛད་པར་འགྱུར་དེ་ལ་ལྟོས་ཤིག

༡༧ དེ་རིང་གྲོ་རྔ་བའི་ཉིན་མོ་མ་ཡིན་ནམ། ངས་ཡ་ཧོ་ཝཱའི་མཚན་བརྗོད་ཅིང་། ཁོང་གིས་འབྲུག་སྒྲ་དང་ཆར་པ་གནང་བར་འགྱུར། ཁྱོད་ཅག་གིས་ཡ་ཧོ་ཝཱའི་སྤྱན་སྔར། བདག་ཅག་ལ་རྒྱལ་པོ་ཞིག་གནོང་ཞིག་ཅེས་ཞུས་པས། སྡིག་པ་ཅི་ལྟར་ཆེ་བ་བྱས་པར། ངོ་རྟོགས་ཤིང་མཐོང་བར་འགྱུར་ཞེས་སྨྲས་སོ།

༡༨ ཤ་མུ་ཨེལ་གྱིས་ཡ་ཧོ་ཝཱའི་མཚན་བརྗོད་པས། ཡ་ཧོ་ཝཱས་ཉིན་དེ་ལ་འབྲུག་སྒྲ་དང་ཆར་པ་གནང་བས། མི་ཐམས་ཅད་ཡ་ཧོ་ཝཱ་དང་ཤ་མུ་ཨེལ་གཉིས་ལ་ཤིན་ཏུ་འཇིགས་སྐྲགས་པར་གྱུར་ཏོ༎

༡༩ ཡང་མི་ཐམས་ཅད་ཀྱིས་ཤ་མུ་ཨེལ་ལ། བདག་ཅག་གིས་སྔར་སྡིག་པ་མང་པོ་བྱས་ཀྱང་། ད་ལྟ་ཡང་རྒྱལ་པོ་ཞིག་ཞུས་པའི་སྡིག་པ་ལྷག་པར་བྱས་པས། བདག་ཅག་མི་འཆི་བའི་ཕྱིར་ཁྱེད་ཀྱིས་རང་ཉིད་ཀྱི་བྲན་པོ་རྣམས་ཀྱི་དོན་དུ་ཡ་ཧོ་ཝཱ་ཉིད་ཀྱི་དཀོན་མཆོག་ལ་གསོལ་བ་ཐོབ་ཅིག་ཅེས་ཞུས་སོ།

༢༠ ཡང་ཤ་མུ་ཨེལ་གྱིས་མི་བརྒྱུད་དེ་ལ་འདི་སྐད་དུ། མ་འཇིགས་ཤིག ཁྱོད་ཅག་གིས་ཉེས་པ་འདི་ཐམས་ཅད་བྱས་ཀྱང་། ཡ་ཧོ་ཝཱའི་རྗེས་སུ་འབྲང་བ་ནས་མ་ལོག་ཅིག འོན་ཀྱང་སྙིང་ཚང་མ་ནས་ཡ་ཧོ་ཝཱ་ལ་བསྙེན་བཀུར་གྱིས་ཤིག

༢༡ དོན་མེད་ཀྱི་རྗེས་སུ་མ་འགྲོ་ཞིག དེ་དག་ནི་ཕན་མེད་ཀྱི་དངོས་པོ་ཡིན་པས། སྒྲོལ་བར་མི་ནུས་སོ།

༢༢ ཡ་ཧོ་ཝཱའི་མཚན་ཆེ་བ་ལགས་པས། ཁོང་གིས་རང་ཉིད་ཀྱི་མི་བརྒྱུད་སྤོང་བར་མི་བྱའོ། དེ་ཅིའི་ཕྱིར་ཞེ་ན། ཡ་ཧོ་ཝཱས་ཁྱོད་རྣམས་ཁོང་ཉིད་ཀྱི་མི་བརྒྱུད་དུ་འདམ་པར་ཐུགས་དགྱེས་སོ།

༢༣ ང་ནི་ཁྱོད་རྣམས་ཀྱི་དོན་དུ་ཡ་ཧོ་ཝཱ་ལ་སྨོན་ལམ་འདེབས་པ་སྤོང་བའི་སྡིག་པ་ནས་དཀོན་མཆོག་གིས་ང་སྲུང་བར་མཛོད་ཅིག དེ་བས་ན་ངས་ཁྱོད་ཅག་ལ་ལམ་བཟང་པོ་དང་དྲང་པོ་དེ་སྟོན་པར་བྱའོ།

༢༤ ཁྱོད་ཅག་ནི་ཡ་ཧོ་ཝཱ་གཅིག་པོ་ལ་འཇིགས་ཏེ། བདེན་པའི་ནང་ན་སྙིང་ཚང་མ་ནས་ཁོང་ལ་བསྙེན་བཀུར་བྱོས་ཤིག ཁོང་ཉིད་ཀྱིས་ཁྱོད་ཅག་གི་དོན་དུ་ཕྲིན་ལས་ཇི་ལྟར་ཆེ་བ་རྣམས་མཛད་པ་དེ་དྲན་པར་བྱོས་ཤིག

༢༥ ཡང་ཁྱོད་ཅག་གིས་ད་དུང་ཡང་ལས་ངན་བྱེད་ན། ཁྱོད་ཅག་དང་ཁྱོད་ཅག་གི་རྒྱལ་པོ་དེ་ཡང་མེད་པར་འགྱུར་རོ་ཞེས་སྨྲས་སོ༎

༡༣

ཤ་ཨུལ་གྱིས་རྒྱལ་སྲིད་འཛིན་པའི་དུས་སུ་ལོ་[སུམ་ཅུ་]ལོན་ཡོད་དེ། ཁོང་གིས་ལོ་གཉིས་ཨིས་ར་ཨེལ་ལ་སྲིད་བྱས་སོ།

༢ ཤ་ཨུལ་གྱིས་ཁོང་རང་གི་དོན་དུ་ཨིས་ར་ཨེལ་གྱི་ནང་ནས་མི་སྟོང་གསུམ་འདམས་ཏེ། དེའི་ནང་ནས་མི་སྟོང་གཉིས་ཤ་ཨུལ་དང་མཉམ་དུ་མིག་མས་དང་བེད་ཨེལ་གྱི་རི་ལ་གནས་ཤིང་། མི་སྟོང་གཅིག་ཡོ་ན་ཐན་དང་མཉམ་དུ་བེན་ཡ་མིན་གྱི་གི་བེ་ཨ་རུ་གནས་སོ། དེ་ནས་ལུས་པའི་མི་རྣམས་ནི་རེ་རེ་རང་གི་གུར་དུ་ལོག་སྟེ་བཏང་ངོ་།

༣ དེ་ནས་ཡོ་ན་ཐན་གྱིས་ཕེ་ལེ་ཤེད་པའི་སོ་པ་གེ་བཱ་རུ་གནས་པ་རྣམས་བསད་པས། ཕེ་ལེ་ཤེད་པ་རྣམས་ཀྱིས་དེ་ལྟ་བུའི་ལོན་ཐོས་སོ། ཡང་ཤ་ཨུལ་གྱིས་ཡུལ་ཐམས་ཅད་དུ་དུང་འབུད་ཅིང་སྨྲས་པ། ཨིབ་རི་པ་རྣམས་ཀྱིས་ཐོས་སུ་ཆུག་ཅིག

༤ ཤ་ཨུལ་གྱིས་ཕེ་ལེ་ཤེད་པའི་སོ་པ་བསད་པས། ཨིས་ར་ཨེལ་ནི་ཕེ་ལེ་ཤེད་པའི་མདུན་དུ་སྐྱུག་བྲོ་བོར་གྱུར་བར་ཨིས་ར་ཨེལ་ཐམས་ཅད་ཀྱིས་ཐོས་སོ། དེ་ནས་མི་ཐམས་ཅད་ཤ་ཨུལ་གྱི་རྗེས་སུ་འབྲང་བའི་ཕྱིར་གིལ་གལ་དུ་འཛོམས་སོ༎

༥ ཡང་ཕེ་ལེ་ཤེད་པ་རྣམས་ནི་ཨིས་ར་ཨེལ་ལ་དམག་རྒྱབ་པར་འཛོམ་སྟེ། དེ་རྣམས་ཀྱི་གྲངས་ནི། དམག་གི་ཤིང་རྟ་སྟོང་གསུམ་དང་། རྟ་དམག་སྟོང་དྲུག་དང་། རྐང་ཐང་པ་ནི་རྒྱ་མཚོའི་མཐའ་རུ་ཡོད་པའི་བྱེ་མ་དང་འདྲ་བར་གྱུར་ཏོ། དེ་རྣམས་ཡར་འོངས་ནས། བེད་ཨ་ཝེན་གྱི་ཤར་ཕྱོགས་སུ་མིག་མས་སུ་གུར་ཕུབ་བོ།

༦ ཨིས་ར་ཨེལ་གྱི་མི་རྣམས་ཀྱིས་སྡུག་བསྔལ་འབྱུང་བར་ཤེས་པའི་ཚེ། འཚེར་བར་གྱུར་ཏེ། མི་ཐམས་ཅད་བྲག་ཕུག་དང་། ཚེར་ཕུང་དང་། བྲག་དང་། མཁར་ཁུང་དང་། ས་ཁུང་གི་ནང་དུ་ཡིབ་ཏུ་སོང་ངོ་།

༧ ཡང་ཨིབ་རི་པའི་ནང་ནས་འགའ་ཞིག་ཡོར་དན་གཙང་པོ་རྒྱུད་དེ། གད་དང་གིལ་ཨད་དུ་སོང་སྟེ། ཤ་ཨུལ་ནི་གིལ་གལ་དུ་གནས་ཤིང་། མི་ཐམས་ཅད་འདར་གྱིན་དང་ཁོང་གི་རྗེས་སུ་འབྲངས་སོ༎

༨ ཡང་ཤ་མུ་ཨེལ་གྱིས་བཀའ་སྩལ་པ་བཞིན་དུ་ཞག་བདུན་གྱི་བར་དུ་དེ་རུ་འགོར་ཞིང་བསྡད་པའི་ཚེ། ཤ་མུ་ཨེལ་ནི་གིལ་གལ་དུ་ད་དུང་མ་ཕེབས་པས། མི་རྣམས་ནི་ཁོང་གི་ཕྱོགས་ནས་འཐོར་བར་གྱུར་ཏོ།

༩ དེའི་ཕྱིར་ཤ་ཨུལ་གྱིས། སྦྱིན་སྲེག་དང་ཞི་བདེའི་མཆོད་པ་གཉིས་ངའི་མདུན་དུ་ཁུར་ཤོག་ཅེས་བསྒོ་བས། སྦྱིན་སྲེག་གི་མཆོད་པ་ཕུལ་ཏོ།

༡༠ ཡང་འདི་ལྟར་བྱུང་། ཤ་ཨུལ་གྱིས་སྦྱིན་སྲེག་ཕུལ་ཟིན་པར་ཙམ་གྱིས། ཤ་མུ་ཨེལ་ཕེབས་པས། ཤ་ཨུལ་ཁོང་མཇལ་དུ་ཕྱིན་ནས། ཕྱག་ཕུལ་ཏོ།

༡༡ དེར་ཤ་མུ་ཨེལ་གྱིས། ཁྱོད་ཀྱིས་ཅི་བྱས་པ་ཡིན། ཞེས་འདྲིས་པས། ཤ་ཨུལ་གྱིས། མི་ཐམས་ཅད་ངའི་ཕྱོགས་ནས་འཐོར་བར་གྱུར་པ་དང་། ཁྱེད་ནི་སྔོན་དུ་བསྟན་པའི་ཞག་ཆད་ལ་ཕེབས་པ་མ་ཡིན། ཕེ་ལེ་ཤེད་པ་རྣམས་མིག་མས་ན་འཛོམས་སོ།

༡༢ དེའི་ཕྱིར་ངས་འདི་ལྟར་སྨྲས་པ་ཡིན། བདག་ཅག་གིས་ཡ་ཧོ་ཝཱ་ལ་གསོལ་བ་མ་བཏབ་པའི་སྔོན་དུ་ཕེ་ལེ་ཤེད་པ་རྣམས་གིལ་གལ་དུ་བདག་གི་ཐོག་ཏུ་སླེབ་པར་འགྱུར། དེའི་ཕྱིར་བདག་གིས་སྤོབས་པ་བསྐྱེད་དེ། སྦྱིན་སྲེག་ཕུལ་བ་ཡིན། ཞེས་ཞུས་པས།

༡༣ ཤ་མུ་ཨེལ་གྱིས་ཤ་ཨུལ་ལ། ཁྱོད་ཀྱིས་ཡ་ཧོ་ཝཱ་རང་གི་དཀོན་མཆོག་གིས་གནང་བའི་བཀའ་མ་སྲུངས་ཤིང་། གླེན་པའི་ལུགས་སུ་བྱས་པ་ཡིན། སྲུངས་པ་ཡིན་ན། ད་ལྟ་ཡ་ཧོ་ཝཱས་ཁྱོད་ཀྱི་རྒྱལ་སྲིད་ཨིས་ར་ཨེལ་གྱི་ཐོག་ཏུ་རྒྱུན་ཆད་མེད་པར་བརྟན་པོར་མཛད་པར་ངེས་སོ།

༡༤ ད་ཁྱོད་ཀྱི་རྒྱལ་སྲིད་ནི་གཏན་དུ་གནས་པར་མི་འགྱུར། ཡ་ཧོ་ཝཱས་ཁོང་ཉིད་ཀྱི་ཐུགས་བཞིན་དུ་མི་ཞིག་བཙལ་བར་མཛད་དེ། དེ་ནི་ཡ་ཧོ་ཝཱ་ཁོང་ཉིད་ཀྱི་མི་བརྒྱུད་ཀྱི་དཔོན་པོར་བསྐོས་པར་མཛད་དོ། དེ་ཅིའི་ཕྱིར་ཞེ་ན། ཁྱོད་ཀྱིས་ཡ་ཧོ་ཝཱས་ཁྱོད་ལ་གནང་བའི་བཀའ་མ་སྲུངས་པའི་ཕྱིར་རོ།

༡༥ ཞེས་སྨྲས་ནས། ཤ་མུ་ཨེལ་ལངས་ཏེ། གིལ་གལ་ནས་བེན་ཡ་མིན་གྱི་གི་བེ་ཨ་རུ་ཕྱིན་ཏོ༎

དེ་ནས་ཤ་ཨུལ་གྱིས་རང་དང་མཉམ་དུ་ཡོད་པའི་མི་རྣམས་ཀྱི་གྲངས་བརྩིས་ནས། མི་དྲུག་བརྒྱ་ཙམ་ཞིག་ཡོད་པ་ཡིན།

༡༦ དེ་རུ་ཤ་ཨུལ་དང་དེའི་སྲས་ཡོ་ན་ཐན་དང་། དེ་གཉིས་དང་མཉམ་དུ་ཡོད་པའི་མི་ཐམས་ཅད་བེན་ཡ་མིན་གྱི་གེ་བཱ་རུ་གནས་ཏེ། ཕེ་ལེ་ཤེད་པ་རྣམས་ཀྱིས་མིག་མས་ལ་སྒར་རྒྱབ་བོ།

༡༧ དེ་ནས་འཛོམས་པ་རྣམས་དམག་དཔུང་རུ་གསུམ་བཞིན་དུ་ཕེ་ལེ་ཤེད་པའི་དམག་སྒར་གྱི་ནང་ནས་འཐོན་ཏེ། དམག་དཔུང་གཅིག་ཨོབ་རཱ་རུ་འགྲོ་བའི་ལམ་ལ་ཞུགས་ནས། ཤ་ཨུལ་ཡུལ་གྱི་ཕྱོགས་སུ་སོང་ངོ་།

༡༨ དམག་དཔུང་གཉིས་པ་བེད་ཧོ་རོན་གྱི་ལམ་དུ་ཞུགས་པ་དང་། དམག་དཔུང་གསུམ་པ་འབྲོག་སྟོང་གི་ཕྱོགས་སུ་ལུང་པ་ཚེ་བོ་ཨིམ་དུ་སྟོན་པའི་ས་མཚམས་ཀྱི་ལམ་དུ་ཞུགས་སོ༎

༡༩ དེར་ཨིས་ར་ཨེལ་གྱི་ཡུལ་ཐམས་ཅད་དུ་མགར་བ་གཅིག་ཀྱང་མ་བརྙེད་དོ། དེ་ཅིའི་ཕྱིར་ཞེ་ན། ཕེ་ལེ་ཤེད་པས། ཨིབ་རི་པ་རྣམས་ཀྱིས་རལ་གྲིའམ། མདུང་རང་གི་དོན་དུ་བཟོ་བར་བྱ་བསམ་པའི་ཕྱིར་རོ།

༢༠ དེའི་ཕྱིར་ཨིས་ར་ཨེལ་པ་རྣམས་ནི། རང་གི་གཤོལ་ལྕགས་སམ། འཇོར་རམ། སྟ་རིའམ། རྒྱ་ཟོར་ལ་ཁ་འདོན་པའི་ཕྱིར་ཕེ་ལེ་ཤེད་པའི་མདུན་དུ་སོང་ངོ་།

༢༡ ལོ་ཐོག་གི་དུས་སུ་གཤོལ་ལྕགས་སམ། རྒྱ་ཟོར་རམ། སྟ་རིའམ། ཟོར་བ་ལ་ཁ་འདོན་བྱེད་པའི་ཕྱིར་མགོ་རེ་རེ་ལ་ཤེ་ཀེལ་གསུམ་འཇལ་དགོས་བྱུང་ངོ་།

༢༢ དེའི་ཕྱིར་དམག་གི་ཉིན་པར་འདི་ལྟར་བྱུང་། ཤ་ཨུལ་དང་དེའི་སྲས་ཡོ་ན་ཐན་གཉིས་དང་མཉམ་དུ་ཡོད་པའི་མི་རྣམས་ཀྱི་ལག་ཏུ་རལ་གྲིའམ་མདུང་མ་བརྙེད་ཀྱང་། ཤ་ཨུལ་དང་ཁོང་གི་སྲས་ཡོ་ན་ཐན་དང་མཉམ་དུ་བརྙེད་དོ།

༢༣ དེ་ནས་ཕེ་ལེ་ཤེད་པའི་དམག་ཚོགས་དམག་སྒར་ནས་ཐོན་ཏེ། མིག་མས་ཀྱི་ལ་རུ་སོང་ངོ་༎

༡༤

ཉིན་གཅིག་ཏུ་ཤ་ཨུལ་གྱི་སྲས་ཡོ་ན་ཐན་གྱིས་རང་གི་གོ་ཁྲབ་འཁུར་བའི་ཁྱེའུ་ལ། ད་ཤོག་དང་། ངེད་གཉིས་ཕ་རོལ་དུ་ཡོད་པའི་ཕེ་ལེ་ཤེད་པའི་སོ་པའི་རྩར་འགྲོ་བར་བྱ་ཞེས་ཟེར་ཀྱང་། རང་གི་ཕ་ལ་ལོན་མ་བཏང་ངོ་།

༢ ཤ་ཨུལ་ནི་གི་བེ་ཨ་ཡི་ས་མཚམས་སུ། མིག་རོན་དུ་ཡོད་པའི་སེ་འབྲུ་ཤིང་གི་འོག་ཏུ་བསྡད་དེ། ཁོང་དང་མཉམ་དུ་མི་དྲུག་བརྒྱ་དང་།

༣ ཨེ་ཕོད་གོན་པའི་བླ་མ་ཨ་ཧི་ཡཱ་བྱ་བ་དེ་གནས་སོ། དེ་ནི་ཨ་ཧི་ཏུབ་ཀྱི་བུ་དང་། ཨི་ཁ་བོད་ཀྱི་ནུ་བོ། ཨི་ཁ་བོད་ནི་ཕི་ནེ་ཧས་ཀྱི་བུ། དེ་ནི་ཤི་ལོ་རུ་བཞུགས་པའི་ཡ་ཧོ་ཝཱའི་བླ་མ་ཨེ་ལིའི་བུ་ཡིན་ནོ། ཡང་མི་རྣམས་ལ་ཡོ་ན་ཐན་འགྲོ་བའི་ལོན་མེད་པ་ཡིན།

༤ ཕེ་ལེ་ཤེད་པའི་སོ་པ་རྣམས་ཀྱི་རྩར་འགྲོ་བའི་ཕྱིར་ཡོ་ན་ཐན་གྱིས་ལམ་བཙལ་ཏེ། ལའི་བར་དུ་བྲག་གི་སོ་གཉིས། འདི་ཕྱོགས་སུ་གཅིག དེ་ཕྱོགས་སུ་གཅིག་ཡོད་པ་ཡིན། གཅིག་གི་མིང་བོ་ཙེས་དང་། གཞན་དེའི་མིང་སེ་ནེ་ཞེས་ཟེར་རོ།

༥ བྲག་གི་སོ་གཅིག་བྱང་དུ་མིག་མས་ཀྱི་ཕྱོགས་སུ་བཏད་པ་དང་། གཞན་དེ་ལྷོ་རུ་གེ་བཱ་ཡི་ཕྱོགས་སུ་བཏད་དེ་ཡོད་པ་ཡིན།

༦ དེར་ཡོ་ན་ཐན་གྱིས་གོ་ཁྲབ་འཁུར་བའི་ཁྱེའུ་ལ། ད་འོངས་དང་། ངེད་གཉིས་ཕ་རོལ་དུ་ཡོད་པའི་མདུན་ལྤགས་མ་བཅད་པ་རྣམས་ཀྱི་སོ་པའི་ཚོགས་ཀྱི་རྩར་འགྲོ་བར་བྱ། ཡ་ཧོ་ཝཱས་ངེད་ཀྱི་དོན་དུ་ཕྲིན་ལས་མཛད་པར་བྱ། མང་བའམ་ཉུང་བའི་སྒོ་ནས་སྐྱབས་མཛད་པར་ཡ་ཧོ་ཝཱའི་དྲུང་དུ་གཅིག་པའོ། ཞེས་སྨྲས་པས།

༧ གོ་ཁྲབ་འཁུར་བའི་ཁྱེའུ་དེས། ཁྱེད་ཀྱི་ཐུགས་ལ་གང་ཡོད་པ་དེ་བཞིན་དུ་མཛོད་ཅིག ད་གཟིགས་ཤིག ཁྱེད་ཀྱི་སྙིང་གིས་སྟོན་པ་བཞིན་དུ་བདག་ནི་ཁྱེད་དང་བཅས་སུ་འགྲོ་བར་བྱ། ཞེས་ཞུས་ནས།

༨ ཡོ་ན་ཐན་གྱིས། ད་ལྟོས། ངེད་གཉིས་མི་དེ་རྣམས་ཀྱི་མདུན་དུ་སོང་སྟེ། ངེད་སུ་ཡིན་སྟོན་པར་བྱ།

༩ གལ་ཏེ་དེ་དག་གིས། ང་ཚོ་འོང་བའི་བར་དུ་སྲིང་ཞིག་ཟེར་ན། ངེད་གཉིས་དེ་དག་གི་མདུན་དུ་མ་སོང་སྟེ། འདུག་པའི་ས་གནས་སུ་སྡོད་པར་འགྱུར།

༡༠ གལ་ཏེ་དེ་དག་གིས། ང་ཚོའི་མདུན་དུ་གྱེན་དུ་འོང་ཞིག་ཅེས་ཟེར་ན། གཏམ་དེ་ནི་ཡ་ཧོ་ཝཱས་དེ་དག་ངེད་གཉིས་ཀྱི་ལག་ཏུ་གནང་བའི་རྟགས་ཤིག་ཡིན་པས། ངེད་གཉིས་དེ་རུ་འགྲོ་བར་བྱ། སྨྲས་སོ།

༡༡ དེ་ནས་དེ་གཉིས་ཀྱིས་ཕེ་ལེ་ཤེད་པའི་སོ་པ་རྣམས་ལ་རང་གི་ལུས་བསྟན་ནས། ཕེ་ལེ་ཤེད་པ་རྣམས་ཀྱིས། ད་ལྟོས་ཤིག ས་ཁུང་ན་ཡིབ་སྟེ་ཡོད་པའི་ཨིབ་རི་པ་རྣམས་འཐོན་ནོ་ཞེས་སྨྲས་སོ།

༡༢ དེ་ནས་སོ་པ་རྣམས་ཀྱིས་ཡོ་ན་ཐན་དང་དེའི་གོ་ཁྲབ་འཁུར་བའི་ཁྱེའུ་ལ། ང་ཚོའི་མདུན་དུ་གྱེན་དུ་འོང་ཞིག ང་ཚོས་ཁྱོད་གཉིས་ལ་ཁྲིམས་སྟོན་པར་བྱ་ཞེས་ཟེར་བས། ཡོ་ན་ཐན་གྱིས་གོ་ཁྲབ་འཁུར་མཁན་ལ། ཡ་ཧོ་ཝཱས་མི་དེ་ཐམས་ཅད་ཨིས་ར་ཨེལ་གྱི་ལག་ཏུ་གནང་བའི་ཕྱིར་ཁྱོད་ངའི་རྗེས་སུ་འབྲངས་ཏེ་འོང་ཞེས་བསྐུལ་ཏོ།

༡༣ དེ་ནས་ཡོ་ན་ཐན་གོག་སྟེ་རི་དེའི་གྱེན་དུ་འཛེགས་ཏེ། གོ་ཁྲབ་འཁུར་མཁན་དེ་རྗེས་སུ་འབྲངས་སོ། དེ་རུ་ཕེ་ལེ་ཤེད་པ་རྣམས་ཡོ་ན་ཐན་གྱི་མདུན་དུ་གྱེལ་ཏེ། གོ་ཁྲབ་འཁུར་མཁན་དེས་འབྲངས་ཏེ་བསད་དོ།

༡༤ མི་གསོད་དེ་ནི་ཡོ་ན་ཐན་དང་གོ་ཁྲབ་འཁུར་མཁན་དེའི་འཐབ་འཁྲུག་དང་པོ་ཡིན་ཏེ། མདའ་དང་ཞིང་གི་རྡོ་བའི་སྒོ་ནས་བསད་པའི་མིའི་གྲངས་ནི་ཉི་ཤུ་ཙམ་ཡོད་པ་ཡིན།

༡༥ དེ་རུ་ཞིང་གི་དམག་སྒར་དང་། མི་རྣམས་དང་། སོ་པ་དང་། འཛོམས་པ་རྣམས་འཇིགས་སྐྲག་པར་གྱུར་ཏེ། ས་ཡང་འགུལ་བས། དཀོན་མཆོག་གིས་གནང་བའི་འཇིགས་སྐྲག་དེ་ནི་དྲག་པོར་གྱུར་ཏོ༎

༡༦ དེ་ནས་བེན་ཡ་མིན་གྱི་གི་བེ་ཨ་ནས་ཤ་ཨུལ་གྱི་སོ་པ་རྣམས་ཀྱིས་བལྟས་པས། དམག་ཚོགས་མེད་པར་འགྱུར་བ་དང་། ཕར་ཚུར་རྒྱུག་པར་མཐོང་ངོ་།

༡༧ ཤ་ཨུལ་གྱིས་དྲུང་དུ་ཡོད་པའི་མི་རྣམས་ལ། ད་རྩིས་ཤིག་དང་། ངེད་རྣམས་ཀྱི་ཕྱོགས་ནས་སུ་སོང་ངོ་མཐོང་བར་འགྱུར་བསྒོ་བས། རྩིས་ཟིན་ཏེ། ཡོ་ན་ཐན་དང་དེའི་གོ་ཁྲབ་འཁུར་བའི་ཁྱེའུ་གཉིས་མི་འདུག་པར་ཤེས་སོ།

༡༨ དེར་ཤ་ཨུལ་གྱིས་ཨ་ཧི་ཡཱ་ལ། དཀོན་མཆོག་གི་སྒྲོམ་འདི་རུ་ཁུར་ཤོག་ཅེས་བཀའ་སྩལ་ཏོ། དེའི་དུས་སུ་དཀོན་མཆོག་གི་སྒྲོམ་ཨིས་ར་ཨེལ་པའི་ཁྲོད་དུ་ཡོད་པ་ཡིན།

༡༩ ཡང་ཤ་ཨུལ་གྱིས་བླ་མ་ལ་གཏམ་གླེང་བའི་ཚེ། ཕེ་ལེ་ཤེད་པའི་དམག་སྒར་གྱི་ནང་ནས་སྐད་དྲག་པོ་འབྱུང་གིན་འབྱུང་གིན་འཕེལ་བར་གྱུར་བས། ཤ་ཨུལ་གྱིས་བླ་མ་དེ་ལ། ཁྱོད་ཀྱི་ལག་པ་ཞོག་ཅིག་ཅེས་བཀའ་སྩལ་ནས།

༢༠ ཤ་ཨུལ་དང་དེ་དང་བཅས་སུ་ཡོད་པའི་མི་རྣམས་འཛོམ་སྟེ། དམག་རྒྱབ་ཏུ་སོང་ངོ་། དེ་རུ་རྡབ་པ་ཆེན་པོ་ཞིག་བྱུང་བས། ཀྱེ་ཧོ། མི་ཐམས་ཅད་ཀྱིས་རང་རང་གི་རལ་གྲི་གཞན་གྱི་ཕྱོགས་སུ་འདེབས་པར་གྱུར་ཏོ།

༢༡ ཡང་དུས་ཡུན་རིང་ཞིག་ནས་ཕེ་ལེ་ཤེད་པ་ལ་གཏོགས་པ་དང་། དེ་དང་མཉམ་དུ་དམག་ཏུ་འོང་བའི་ཨིབ་རི་པ་རྣམས་ནི་ཨིས་ར་ཨེལ་པ་དང་ཤ་ཨུལ་དང་ཡོ་ན་ཐན་གྱི་ཕྱོགས་སུ་གྱུར་ཏོ།

༢༢ ཡང་རི་ཨེབ་ར་ཨིམ་གྱི་ནང་ན་ཡིབ་སྟེ་ཡོད་པའི་ཨིས་ར་ཨེལ་པ་རྣམས་ཀྱིས། ཕེ་ལེ་ཤེད་པ་ཐམས་ཅད་བྲོས་སོ་ཞེས་ཐོས་པས། དེ་དག་ཀྱང་དམག་རྒྱབ་ཅིང་ཕེ་ལེ་ཤེད་པའི་རྗེས་སུ་འདེད་པར་སོང་ངོ་།

༢༣ དེ་ལྟར་ཡ་ཧོ་ཝཱས་ཨིས་ར་ཨེལ་སྒྲོལ་བར་མཛད་དེ། གསོད་གཅོད་དེ་ནི་བེད་ཨ་ཝེན་གྱི་བར་དུ་བྱུང་ངོ་༎

༢༤ དེའི་ཉིན་པར་ཨིས་ར་ཨེལ་པ་རྣམས་ངལ་ཀྱང་། ཤ་ཨུལ་གྱིས་མི་བརྒྱུད་དེ་ལ། མི་ཞིག་གིས་ནུབ་མོའམ། ངས་རང་གི་དགྲ་བོ་རྣམས་ལ་ལན་ངན་འདེབས་པའི་བར་དུ་བག་ལེབ་ཅིག་ཟ་ན། མི་དེ་ལ་བཀྲ་མི་ཤིས། ཤེས་པའི་མནའ་བསྐྱེལ་བས། མི་རྣམས་ཀྱིས་གང་ཡང་མ་བཟས་སོ།

༢༥ མི་རྣམས་ནི་ནགས་ཚལ་ཞིག་ཏུ་སོང་སྟེ། དེ་རུ་སའི་ཁར་སྦྲང་རྩི་ཡོད་པ་ཡིན།

༢༦ དེ་ནས་མི་རྣམས་ནགས་ཚལ་དེའི་ནང་དུ་བྱོན་ཏེ། སྦྲང་མ་འཐོན་ཏེ་མཐོང་ན་ཡང་། མནའ་དེ་ལ་འཇིགས་པས། མི་སུས་ཀྱང་རང་གི་ལག་པ་ཁ་རུ་མ་རེག་གོ།

༢༧ ཡོ་ན་ཐན་གྱིས། རང་གི་ཕས་མི་རྣམས་ལ་མནའ་བོར་བར་མ་ཐོས་བས། རང་གི་ལག་ཏུ་ཡོད་པའི་དབྱུག་པའི་རྩེ་མོ་སྦྲང་རྩིའི་ཚང་གི་ནང་དུ་བཅུག་སྟེ། རང་གི་ལག་པས་ཁ་རུ་རེག་པ་དང་། དེའི་མིག་གསལ་བར་གྱུར་ཏོ།

༢༨ དེ་རུ་མི་བརྒྱུད་ཀྱི་ནང་ནས་གཅིག་གིས། མི་ཐམས་ཅད་ངལ་ན་ཡང་། ཁྱེད་ཀྱི་ཡབ་ཀྱིས་མི་རྣམས་ལ་མནའ་སྐྱེལ་ཞིང་དེ་དག་ལ། དེ་རིང་གི་ཉིན་པར་ལྟོ་ཟ་བའི་མི་དེ་ལ་བཀྲ་མི་ཤིས་སྨྲས་སོ།

༢༩ ཞེས་ཞུས་པའི་ལན་དུ་ཡོ་ན་ཐན་གྱིས། ངའི་ཕས་ཡུལ་ཐམས་ཅད་ལ་ཚེར་བར་བཅུག་གོ། ད་ལྟོས་ཤིག ངས་སྦྲང་རྩི་ཕྲན་བུ་ཞིག་མྱངས་པས། མིག་ཅི་ལྟར་གསལ་བར་གྱུར།

༣༠ གལ་ཏེ་མི་ཐམས་ཅད་ཀྱིས་དགྲ་བོས་སྤངས་པའི་ལྟོ་ནས་བཟོས་པ་ཡིན་ན། ཕེ་ལེ་ཤེད་པ་འཕམ་པར་འགྱུར་བ་ནི། འདི་ལས་ལྷག་པར་ཆེ་བར་གྱུར་བ་མ་ཡིན་ནམ་ཞེས་སྨྲས་སོ༎

༣༡ མི་ཐམས་ཅད་ཤིན་ཏུ་ངལ་ཀྱང་། ཉིན་དེ་ལ་ཕེ་ལེ་ཤེད་པ་མིག་མས་ནས་ཨ་ཡ་ལོན་གྱི་བར་དུ་ཕམ་མོ།

༣༢ དེ་ནས་མི་རྣམས་ཀྱིས་དེ་དག་གི་ནོར་བཅོམ་སྟེ། ལུག་དང་། བ་གླང་དང་། བེ་ཏོ་ཁྱེར་ཞིང་། ས་དེ་རུ་བསད་ནས། ཁྲག་དང་མཉམ་དུ་བཟོས་སོ།

༣༣ དེར་མི་འགའ་ཞིག་གིས་ཤ་ཨུལ་ལ། མི་རྣམས་ཀྱིས་ཁྲག་དང་མཉམ་དུ་ཤ་ཟ་ཞིང་། ཡ་ཧོ་ཝཱའི་དྲུང་དུ་སྡིག་པ་བྱེད་དོ། ཞེས་སྤྲིངས་པས། ཤ་ཨུལ་གྱིས། ཁྱོད་རྣམས་ཀྱིས་སྡིག་པ་བྱེད། ད་རྡོ་བ་ཆེན་པོ་ཞིག་ངའི་མདུན་དུ་སྒྲིལ་ཞིག

༣༤ དེ་ནས་ཤ་ཨུལ་གྱིས། ཁྱོད་ཅག་མི་རྣམས་ཀྱི་ཁྲོད་དུ་སོང་སྟེ། མི་རྣམས་ལ། མི་རེ་རེས་རང་གི་བ་གླང་ངམ་ལུག་ཁྲིད་དེ། འདི་རུ་བསད་ནས་ཟོས་ཤིག ཁྲག་དང་མཉམ་དུ་ཟ་ཞིང་། ཡ་ཧོ་ཝཱའི་དྲུང་དུ་སྡིག་པ་མ་བྱེད། ཅེས་སྐུལ་ཅིག དེའི་ཕྱིར་མི་རྣམས་ཀྱིས་རེ་རང་གི་བ་གླང་ཁྲིད་དེ། མཚན་གྱི་དུས་སུ་དེ་རུ་བསད་དོ།

༣༥ དེ་ནས་ཤ་ཨུལ་གྱིས་ཡ་ཧོ་ཝཱ་ལ་མཆོད་ཁྲི་ཞིག་བརྩིགས་སོ། དེ་ནི་ཤ་ཨུལ་གྱིས་ཡ་ཧོ་ཝཱ་ལ་བརྩིགས་པའི་མཆོད་ཁྲི་དང་པོ་ལགས་སོ༎

༣༦ དེ་ནས་ཤ་ཨུལ་གྱིས། མཚན་གྱི་དུས་སུ་ཕེ་ལེ་ཤེད་པའི་རྗེས་སུ་འདེད་ཅིང་། ཐོ་རངས་ཀྱི་བར་དུ་བཅོམ་སྟེ། དེ་དག་གི་ནང་ནས་མི་གཅིག་ཀྱང་ཐར་དུ་མ་ཆུག་ཅིག་ཅེས་བསྐུལ་བས། མི་ཐམས་ཅད་ཀྱིས། ཁྱེད་ཀྱི་སྤྱན་དྲུང་དུ་བཟང་པོ་གང་ལགས། དེ་བཞིན་དུ་མཛོད་ཅིག་ཅེས་ཞུས་སོ། དེར་བླ་མས། ད་ལྟ་ངེད་རྣམས་དཀོན་མཆོག་གི་དྲུང་དུ་འདུས་ཤིག་ཅེས་བསྐུལ་བས།

༣༧ ཤ་ཨུལ་གྱིས་དཀོན་མཆོག་ལ། བདག་ནི་ཕེ་ལེ་ཤེད་པའི་རྗེས་སུ་འདེད་པར་རུང་ངམ། ཁྱེད་ཀྱིས་དེ་དག་ཨིས་ར་ཨེལ་གྱི་ལག་ཏུ་གནང་བར་མཛད་དམ་ཞེས་ཞུས་ཀྱང་། ཉིན་དེ་ལ་གསུང་ལན་གང་ཡང་མ་བྱུང་ངོ་།

༣༨ དེའི་ཕྱིར་ཤ་ཨུལ་གྱིས། དེ་རིང་བྱུང་བའི་ཉེས་སྡིག་ཆེ་བ་ནི་གང་དུ་བྱུང་ལྟ་ཞིང་རྟོགས་པའི་ཕྱིར། མི་བརྒྱུད་ཀྱི་རྗེ་བོ་རྣམས་འདིར་འཛོམ་ཞིག

༣༩ ཡ་ཧོ་ཝཱ་ཨིས་ར་ཨེལ་གྱི་སྐྱབས་མགོན་གསོན་པོར་བཞུགས་པར་ངེས་པའི་ཕྱིར། མི་དེ་ནི་ཡོ་ན་ཐན་ང་རང་གི་བུ་ཡིན་ན་ཡང་། ཁོ་ངེས་པར་འཆི་བར་འགྱུར། ཞེས་སྨྲས་ཀྱང་། མི་བརྒྱུད་ཀྱི་ནང་ནས་མི་གཅིག་གིས་ཀྱང་ལན་མ་ཞུས་སོ།

༤༠ དེ་ནས་ཁོང་གིས་ཨིས་ར་ཨེལ་ཐམས་ཅད་ལ། ཁྱོད་རྣམས་ཕྱོགས་གཅིག་ཏུ་སྡོད་ཅིག་དང་། ང་རང་དང་། རང་གི་བུ་ཡོ་ན་ཐན་ཡང་ཕྱོགས་གཅིག་ཏུ་སྡོད་པར་བྱ་ཞེས་སྨྲས་པས། མི་རྣམས་ཀྱིས་ཤ་ཨུལ་ལ། ཁྱེད་ཀྱི་སྤྱན་དྲུང་དུ་བཟང་པོ་གང་ལགས། དེ་བཞིན་དུ་མཛོད་ཅིག་ཅེས་ཞུས་སོ།

༤༡ དེའི་ཕྱིར་ཤ་ཨུལ་གྱིས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ། ངེས་པར་རྟོགས་པར་གནོང་ཞིག་ཅེས་ཞུས་ཤིང་། རྟགས་རིལ་བརྒྱབ་ནས། ཤ་ཨུལ་དང་ཡོ་ན་ཐན་གཉིས་ལ་བབས་ཏེ། མི་རྣམས་ཐར་རོ།

༤༢ དེར་ཤ་ཨུལ་གྱིས། ད་ལྟ་ངའི་བུ་ཡོ་ན་ཐན་དང་ང་རང་གཉིས་ཀྱི་བར་དུ་རྟགས་རིལ་རྒྱོབ་ཅིག་སྨྲས་ནས། ཡོ་ན་ཐན་ལ་བབ་བོ༎

༤༣ དེར་ཤ་ཨུལ་གྱིས་ཡོ་ན་ཐན་ལ། ཁྱོད་ཀྱིས་ཅི་བྱས་པ་ཡིན་ང་ལ་ཤོད་ཅེས་སྨྲས་པས། ཡོ་ན་ཐན་གྱིས་བཤད་དེ་ཁོང་ལ། ངས་ནི་རང་གི་ལག་ཏུ་ཡོད་པའི་དབྱུག་པའི་རྩེ་མོ་ལ་སྦྱར་བའི་སྦྲང་རྩི་ནས་ཅུང་ཟད་ཅིག་མྱངས་པས། ང་འཆི་བར་ངེས་སོ་ཞེས་ཞུས་སོ།

༤༤ དེ་ནས་ཤ་ཨུལ་གྱིས། དཀོན་མཆོག་གིས་འདི་ལྟ་བུའམ་དེ་ལས་ལྷག་པ་ཞིག་མཛད་ཀྱང་། ཀྱེ་ཡོ་ན་ཐན། ཁྱོད་ནི་འཆི་བར་ངེས་སོ་ཞེས་སྨྲས་སོ།

༤༥ དེའི་ཕྱིར་མི་རྣམས་ཀྱིས་ཤ་ཨུལ་ལ། ཡོ་ན་ཐན་་ཨིས་ར་ཨེལ་ལ་སྐྱབས་ཆེ་བ་མཛད་མཁན་དེ་ནི་འཆི་བར་འགྱུར་རམ། དཀོན་མཆོག་གིས་དེ་ལྟར་འབྱུང་བར་མ་གནོང་ཞིག ཡ་ཧོ་ཝཱ་གསོན་པོ་ལགས་པའི་ཕྱིར། དེའི་མགོའི་སྐྲ་ཉག་གཅིག་ཀྱང་ས་རུ་འབུད་པར་མ་གྱུར་ཅིག ཁོང་གིས་དེ་རིང་གི་ཉིན་པར་དཀོན་མཆོག་དང་བཅས་སུ་འཕྲིན་ལས་མཛད་དོ་ཞེས་ཞུས་པས། མི་བརྒྱུད་ཀྱིས་ཡོ་ན་ཐན་འཆི་བ་ལས་ཐར་དུ་བཅུག་གོ།

༤༦ དེ་ནས་ཤ་ཨུལ་་ཕེ་ལེ་ཤེད་པའི་ཕྱི་བཞིན་འདེད་པ་ནས་ལོག་སྟེ་ཕྱིན་པ་དང་། ཕེ་ལེ་ཤེད་པ་རྣམས་རང་གི་ཡུལ་དུ་སོང་ངོ་༎

༤༧ དེ་ལྟར་ཤ་ཨུལ་ལ་ཨིས་ར་ཨེལ་གྱི་རྒྱལ་སྲིད་ཀྱི་དབང་ཐོབ་སྟེ། ཕྱོགས་བཞི་རུ་གནས་པའི་དགྲ་བོ། མོ་ཨབ་དང་། ཨམ་མོན་གྱི་བུ་རྣམས་དང་། ཨེ་དོམ་དང་། ཙོ་བཱ་ཡི་རྒྱལ་པོ་དང་། ཕེ་ལེ་ཤེད་པ། དེ་ཐམས་ཅད་ལ་དམག་དྲངས་སོ། གང་དུ་ཕེབས་པ་དེར་རྒྱལ་ཏོ།

༤༨ ཡང་ཤ་ཨུལ་གྱིས་སྤོབས་པ་སྐྱེད་ཅིང་། ཨ་མ་ལེག་པ་རྣམས་ལས་རྒྱལ་བར་གྱུར་ཏེ། ཨིས་ར་ཨེལ་བཅོམ་པའི་ལག་ནས་བསྒྲལ་ལོ༎

༤༩ ཤ་ཨུལ་གྱི་སྲས་རྣམས་ནི། ཡོ་ན་ཐན་དང་། ཡི་ཤ་ཝི་དང་། མལ་ཀི་ཤུ་ཨ་གསུམ་ཡོད་པ་ཡིན། ཡང་ཁོང་གི་སྲས་མོ་གཉིས་ནི། སྔོན་སྐྱེས་ཀྱི་མིང་ནི་མེ་རཱབ་དང་། ནུ་མོའི་མིང་ནི་མི་ཁལ་བྱ་བའོ།

༥༠ ཤ་ཨུལ་གྱི་ཆུང་གྲོགས་ཀྱི་མིང་ཨ་ཧི་ནོ་ཨམ་ཞེས་བྱ་བ་དེ་ནི་ཨ་ཧི་མ་ཨས་ཀྱི་སྲས་མོ་ཡིན་ནོ། དམག་ཚོགས་ཀྱི་དཔོན་པོའི་མིང་ཨབ་ནེར་ཞེས་བྱ་བ་དེ་ནི་ཤ་ཨུལ་གྱི་ཞང་པོ་ནེར་གྱི་བུ་ཡིན་ནོ།

༥༡ ཤ་ཨུལ་གྱི་ཕ་ཀིས་དང་། ཨབ་ནེར་གྱི་ཕ་ནེར་བྱ་བ་དེ་གཉིས་ཨ་བི་ཨེལ་གྱི་བུ་ཡོད་པ་ཡིན།

༥༢ ཤ་ཨུལ་གྱི་ཚེའི་དུས་སུ་ཕེ་ལེ་ཤེད་པ་དང་དམག་དྲག་པོ་གཏོང་དགོས་བྱུང་ངོ་། ཤ་ཨུལ་གྱིས་མི་ལུས་སྟོབས་ཆེ་བའམ་སྙིང་རུས་ཅན་ཞིག་མཐོང་ན། མི་དེ་རང་དང་མཉམ་དུ་ཁྲིད་པར་བྱས་སོ༎

༡༥

དེ་ནས་ཤ་མུ་ཨེལ་གྱིས་ཤ་ཨུལ་ལ། སྔར་ཡ་ཧོ་ཝཱས་ཁྱོད་ཨིས་ར་ཨེལ་ཁོང་ཉིད་ཀྱི་མི་བརྒྱུད་ཀྱི་རྒྱལ་པོར་འབྱུག་པར་ང་བརྫངས་པས། ད་ལྟ་ཁྱོད་ཀྱིས་ཡ་ཧོ་ཝཱའི་བཀའ་སྩལ་གྱི་གསུང་ལ་ཉོན།

༢ དཔུང་ཆེན་གྱི་ཡ་ཧོ་ཝཱས་འདི་སྐད་དུ། ཨིས་ར་ཨེལ་་མི་སེར་ཡུལ་ནས་ཐོན་པའི་ཚེ། ཨ་མ་ལེག་གིས་དེ་ལ་ལམ་ན་ཆོམ་པོ་ལྟར་བསྒུག་སྟེ། ཅི་ལྟར་བྱས་པ་དེ་ངས་དྲན་ནོ།

༣ དེའི་ཕྱིར་ཁྱོད་སོང་ལ། ཨ་མ་ལེག་ལ་འཐབ་འཛིང་བྱོས་ཤིག སྙིང་རྗེ་མ་བྱེད་པར། དེ་དག་ལ་ཅི་ཡོད་པ་ཐམས་ཅད་མེད་པར་བྱེད་ཅིང་། སྐྱེས་པ་དང་བུད་མེད་དང་། ཕྲུ་གུ་དང་འོ་འཐུང་དང་། བ་གླང་དང་ལུག་དང་། རྔ་བོང་དང་བོང་བུ་ཐམས་ཅད་གསོད་ཅིག

༤ ཅེས་སྨྲས་པས། ཤ་ཨུལ་གྱིས་མི་བརྒྱུད་ལ་དམག་སྐུལ་བཏང་སྟེ། ཏེ་ལཱ་ཨིམ་དུ་དེ་དག་གི་གྲངས་བརྩིས་ནས། རྐང་ཐང་པའི་གྲངས་འབུམ་ཚོ་གཉིས་དང་། ཡ་ཧུ་དཱ་པའི་གྲངས་ཁྲི་ཚོ་གཅིག་གོ།

༥ དེ་ནས་ཤ་ཨུལ་་ཨ་མ་ལེག་གི་རྒྱལ་ས་རུ་ཕྱིན་ནས། གྲོག་པོ་ཞིག་གི་ལུང་པ་རུ་བསྒུག་སྟེ།

༦ ཀེ་ནི་པ་རྣམས་ལ་ཤ་ཨུལ་གྱིས་འདི་སྐད་དུ། ཨིས་ར་ཨེལ་པ་རྣམས་མི་སེར་ཡུལ་ནས་ཐོན་པའི་ཚེ། ཁྱོད་རྣམས་ཀྱིས་དེ་དག་ལ་སྙིང་རྗེ་བསྟན་པས། ཁྱོད་རྣམས་ཨ་མ་ལེག་པའི་ཁྲོད་ནས་ཐོན་ལ་སོང་ཞིག མ་ཐོན་ན། དེ་དག་དང་བཅས་སུ་མེད་པར་འགྱུར་བར་འགྱུར་རོ་ཞེས་བསྐུལ་བས། ཀེ་ནི་པ་རྣམས་ཨ་མ་ལེག་པའི་ཁྲོད་ནས་ཐོན་ནོ།

༧ དེར་ཤ་ཨུལ་གྱིས་ཨ་མ་ལེག་པ་རྣམས་ལ། ཧ་ཝི་ལཱ་ནས་མི་སེར་ཡུལ་གྱི་ཤར་ཕྱོགས་ཤུར་གྱི་བར་དུ་འཐབ་འཛིང་བྱས་ཏེ།

༨ ཨ་མ་ལེག་པའི་རྒྱལ་པོ་ཨ་གག་ཅེས་བྱ་བ་དེ་གསོན་པོར་བཟུང་སྟེ། མི་ཐམས་ཅད་རལ་གྲིའི་ཁས་མེད་པར་བྱས་ཀྱང་།

༩ ཤ་ཨུལ་དང་མི་བརྒྱུད་གཉིས་ཀྱིས་ཨ་གག་དང་། ལུག་བཟང་པོ་དང་། བ་གླང་བཟང་པོ་དང་། ཕྱུགས་ཚོན་པོ་དང་། ལུག་གུ་དང་། ལེགས་པ་གང་ཡོད་པ་ཐམས་ཅད་མེད་པར་མ་བྱས་ཏེ། སྙིང་རྗེ་བསྟན་ཏོ། ཕན་མེད་ཅིང་མི་འདོད་པ་གང་ཡོད་པ་དེ་ཐམས་ཅད་མེད་པར་བྱས་སོ༎

༡༠ དེའི་ཕྱིར་ཡ་ཧོ་ཝཱའི་བཀའ་ཤ་མུ་ཨེལ་ལ་བྱུང་ཤིང་འདི་སྐད་དུ།

༡༡ ཤ་ཨུལ་རྒྱལ་པོར་བསྐོས་པའི་ཕྱིར་ངས་འགྱོད་པ་བསྐྱེད་དོ། དེ་ནི་ངའི་ཕྱི་བཞིན་འབྲང་བ་ལས་གྱུར་ནས། ངའི་བཀའ་བཞིན་དུ་མི་སྒྲུབ་པའི་ཕྱིར་རོ། ཡང་ཤ་མུ་ཨེལ་ཁོང་འཁྲུགས་ཏེ། མཚན་གང་ཡ་ཧོ་ཝཱ་ལ་སྨོན་ལམ་ཞུས་སོ།

༡༢ སང་ཞོག་ཤ་མུ་ཨེལ་མྱུར་དུ་ཤ་ཨུལ་དང་འཕྲད་པར་ལངས་ཙ་ན། མི་རྣམས་ཀྱིས་ཤ་མུ་ཨེལ་ལ། ཤ་ཨུལ་་ཀར་མེལ་དུ་སོང་སྟེ། རང་གི་ཕྱིར་རྟགས་ཤིག་བཙུགས་སོ། ད་ལྟ་ཕར་འགྲུལ་ཞིང་། ཐོན་ཏེ། གིལ་གལ་དུ་སོང་ངོ་ཞེས་ཞུས་སོ།

༡༣ དེ་ནས་ཤ་མུ་ཨེལ་་ཤ་ཨུལ་གྱི་མདུན་དུ་ཕྱིན་པས། ཤ་ཨུལ་གྱིས་ཁོང་ལ། ཡ་ཧོ་ཝཱས་ཁྱེད་ལ་བྱིན་རླབས་གནོང་ཞིག ངས་ཡ་ཧོ་ཝཱའི་བཀའ་བཞིན་དུ་སྒྲུབ་པར་བྱས་པ་ཡིན། ཅེས་ཞུས་པས།

༡༤ ཤ་མུ་ཨེལ་གྱིས། ལུག་གུ་དང་བ་གླང་གིས་སྐད་རྒྱབ་པ་ངའི་རྣ་བར་ཐོས་པ་དེ་ཅི་ཡིན།

༡༥ ཞེས་འདྲིས་པའི་ལན་དུ་ཤ་ཨུལ་གྱིས། ཁོ་རྣམས་ཀྱིས་དེ་དག་ཨ་མ་ལེག་པ་ནས་བཟུང་ངོ་། ལུག་དང་བ་གླང་ཐམས་ཅད་ལས་ལེགས་པ་རྣམས་ནི་མི་བརྒྱུད་ཀྱིས་ཡ་ཧོ་ཝཱ་ཁྱེད་ཀྱི་དཀོན་མཆོག་ལ་མཆོད་པར་འབུལ་བའི་ཕྱིར་བཞག་སྟེ། གཞན་ཐམས་ཅད་ང་ཚོས་མེད་པར་བྱས་པ་ཡིན།

༡༦ ཞེས་སྨྲས་པས། ཤ་མུ་ཨེལ་གྱིས་ཤ་ཨུལ་ལ། སྒུགས་ཤིག་དང་མཚན་མོ་འདི་ལ་ཡ་ཧོ་ཝཱས་ང་ལ་གསུངས་པའི་གསུང་སྐད་དེ་ཁྱོད་ལ་འཆད་པར་བྱ། ཞེས་པའི་ལན་དུ་དེས་ནི། འཆད་པར་མཛོད་ཅིག་ཞུས་སོ༎

༡༧ དེར་ཤ་མུ་ཨེལ་གྱིས། ཁྱོད་ནི་རང་གི་མིག་གི་མདུན་དུ་ཆུང་ངུ་ཡིན་པའི་ཚེ། ཁྱོད་ཨིས་ར་ཨེལ་གྱི་མི་བརྒྱུད་ཐམས་ཅད་ཀྱི་སྡེ་དཔོན་དུ་གྱུར་ཏེ། ཡ་ཧོ་ཝཱས་ཁྱོད་ཨིས་ར་ཨེལ་གྱི་རྒྱལ་པོར་འབྱུག་པར་མ་མཛད་དམ།

༡༨ དེ་ནས་ཡ་ཧོ་ཝཱས་ཁྱོད་ལམ་དུ་མངགས་ཤིང་འདི་སྐད་དུ། ད་ཁྱོད་སོང་ལ། ཨ་མ་ལེག་པ་སྡིག་ཅན་དེ་རྣམས་ཁྱོན་ནས་མེད་པར་བྱོས་ཤིག་དང་། དེ་དག་ཚར་བཅད་པའི་བར་དུ་འཐབ་འཛིང་བྱོས་ཤིག་ཅེས་བསྐུལ་ཀྱང་།

༡༩ ཁྱོད་ཀྱིས་ཡ་ཧོ་ཝཱའི་བཀའ་ལ་མ་ཉན་པར། བཅོམ་ནོར་ལ་ཧབ་ཐོབ་རྒྱབ་ཅིང་། ཡ་ཧོ་ཝཱའི་སྤྱན་སྔར་ལས་ངན་ཡིན་པ་དེ་ཅིའི་ཕྱིར་བྱས་པ་ཡིན།

༢༠ ཞེས་འདྲིས་པས། ཤ་ཨུལ་གྱིས་ཤ་མུ་ཨེལ་ལ། ཀྱེ་ཧོ། ངས་ནི་ཡ་ཧོ་ཝཱའི་བཀའ་ལ་ཉན་ཏེ། ཡ་ཧོ་ཝཱས་མངགས་པའི་ལམ་ལ་འགྲུལ་བ་ཡིན། ཨ་མ་ལེག་པའི་རྒྱལ་པོ་ཨ་གག་བཟུང་ནས། ཨ་མ་ལེག་པ་ཐམས་ཅད་ཡོངས་སུ་མེད་པར་བྱས་པ་ཡིན།

༢༡ འོན་ཀྱང་བཅོམས་པའི་ལུག་དང་བ་གླང་ལེགས་པ་ཀུན་ཡ་ཧོ་ཝཱ་ཁྱེད་ཀྱི་དཀོན་མཆོག་ལ་མཆོད་པར་འབུལ་བའི་ཕྱིར་མི་བརྒྱུད་ཀྱིས་གིལ་གལ་དུ་ཁྲིད་དོ།

༢༢ ཞེས་ཞུས་པའི་ལན་དུ་ཤ་མུ་ཨེལ་གྱིས། སྦྱིན་སྲེག་དང་མཆོད་པའམ། ཡ་ཧོ་ཝཱའི་བཀའ་ལ་ཉན་པ། དེ་གཉིས་ཡ་ཧོ་ཝཱའི་སྤྱན་སྔར་འདྲ་བ་ཡིན་ནམ། ད་ལྟོས་ཤིག བཀའ་ལ་ཉན་པ་ནི་མཆོད་པ་བས་བཟང་པོ་དང་། བཀའ་ལ་ཉན་པ་ནི་ལུག་ཐུག་གི་ཚིལ་ལུ་ལས་བཟང་པོ་ལགས་སོ།

༢༣ ངོ་ལོག་པའི་སེམས་ནི་ཕྲ་མེན་གྱི་སྡིག་པ་དང་། མི་ཉན་པའི་སེམས་ནི་ངན་ཆོས་དང་སྐུ་འདྲའི་ཆོས་དང་འདྲ་བ་ཡིན། ཁྱོད་ཀྱིས་ཡ་ཧོ་ཝཱའི་བཀའ་དོར་བས། ཡ་ཧོ་ཝཱས་ཁྱོད་ཀྱང་རྒྱལ་པོ་བྱེད་པ་ལས་དོར་རོ༎

༢༤ ཞེས་སྨྲས་པའི་ལན་དུ་ཤ་ཨུལ་གྱིས་ཤ་མུ་ཨེལ་ལ། བདག་ནི་མི་བརྒྱུད་ལ་འཇིགས་ཏེ། དེ་དག་གི་སྒྲ་ལ་ཉན་ཅིང་། ཡ་ཧོ་ཝཱའི་བཀའ་དང་ཁྱེད་ཀྱི་གཏམ་ལས་འགལ་ཏེ། སྡིག་པ་བྱས་པ་ཡིན།

༢༥ ད་ཁྱེད་ཀྱིས་བདག་གི་སྡིག་པ་སེལ་བར་མཛོད་ལ། བདག་དང་མཉམ་དུ་ཕེབས་ཤིག་དང་། བདག་གིས་ཡ་ཧོ་ཝཱ་ལ་ཕྱག་འབུལ་བར་བྱ། ཞེས་ཞུས་པས།

༢༦ ཤ་མུ་ཨེལ་གྱིས་ཤ་ཨུལ་ལ། ང་ནི་ཁྱོད་དང་མཉམ་དུ་མི་ལོག ཁྱོད་ཀྱིས་ཡ་ཧོ་ཝཱའི་བཀའ་དོར་བས། ཡ་ཧོ་ཝཱས་ཁྱོད་ནི་ཨིས་ར་ཨེལ་གྱི་ཐོག་ཏུ་རྒྱལ་པོ་བྱེད་པ་ལས་དོར་རོ།

༢༧ ཞེས་སྨྲས་ནས། ཤ་མུ་ཨེལ་འགྲོ་བའི་ཕྱིར་ལུས་བསྒྱུར་བར་ཙམ་གྱིས། ཤ་ཨུལ་གྱིས་ཁོང་གི་གོས་ཀྱི་ཐུ་བ་བཟུང་བས། གོས་རལ་ལོ།

༢༨ དེར་ཤ་མུ་ཨེལ་གྱིས་དེ་ལ། དེ་ལྟར་ཡ་ཧོ་ཝཱས་དེ་རིང་གི་ཉིན་པར་ཨིས་ར་ཨེལ་གྱི་རྒྱལ་སྲིད་ཁྱོད་ཀྱི་ལག་པ་ནས་ཧྲལ་ཏེ། ཁྱོད་ཀྱི་ཁྱིམ་མཚེས་པ་ཁྱོད་ལས་བཟང་པོ་ཞིག་ལ་གནང་ངོ་།

༢༩ ཨིས་ར་ཨེལ་གྱི་སྟོབས་ཆེན་གྱིས་ཞལ་རྫུན་ཡང་མི་གསུང་། ཐུགས་འགྱོད་ཡང་མི་སྐྱེད། ཁོང་ནི་འགྱོད་པ་སྐྱེད་པའི་མི་དང་འདྲ་བ་མི་ལགས།

༣༠ ཞེས་སྨྲས་ནས་དེས། བདག་གིས་ཉེས་སྡིག་བྱས་པ་ཡིན། བྱས་ཀྱང་། ད་ཁྱེད་ཀྱིས་བདག་གི་མི་བརྒྱུད་ཀྱི་རྒན་པོ་དང་། ཨིས་ར་ཨེལ་གྱི་མིག་གི་མདུན་དུ་བདག་ལ་བཀུར་སྟི་མཛད་ཅིང་། བདག་དང་མཉམ་དུ་ལོག་ཅིག་དང་། བདག་གིས་ཡ་ཧོ་ཝཱ་ཁྱེད་ཀྱི་དཀོན་མཆོག་ལ་ཕྱག་འབུལ་བར་བྱའོ། ཞེས་ཞུས་ནས།

༣༡ ཤ་མུ་ཨེལ་་ཤ་ཨུལ་གྱི་ཕྱི་བཞིན་དུ་འབྲངས་ཏེ། ཤ་ཨུལ་གྱིས་ཡ་ཧོ་ཝཱ་ལ་ཕྱག་ཕུལ་ཏོ༎

༣༢ དེ་ནས་ཤ་མུ་ཨེལ་གྱིས། ཨ་མ་ལེག་པའི་རྒྱལ་པོ་ཨ་གག་ངའི་མདུན་དུ་འདིར་ཁྲིད་ཤོག ཅེས་བཀའ་སྩལ་བས། ཨ་གག་གིས། འཆི་བ་བྲོ་བ་ཁ་བ་དེ་ནི་ངེས་པར་མྱངས་ཟིན་ནོ་ཞེས་སྨྲས་ནས། དགའ་ཞིང་དེར་སོང་ངོ་།

༣༣ ཡང་ཤ་མུ་ཨེལ་གྱིས། ཁྱོད་ཀྱི་རལ་གྲིས་བུད་མེད་མང་པོ་ཕྲུ་གུ་མེད་པར་བྱས་པ་ལྟར། བུད་མེད་རྣམས་ཀྱི་ཁྲོད་དུ་ཁྱོད་ཀྱི་མ་ནི་ཕྲུ་གུ་མེད་པར་གྱུར་ཅིག་ཅེས་སྨྲས་ནས། ཤ་མུ་ཨེལ་གྱིས་ཨ་གག་ནི་གིལ་གལ་དུ་ཡ་ཧོ་ཝཱའི་དྲུང་དུ་དུམ་བུར་བཅད་དོ༎

༣༤ དེ་ནས་ཤ་མུ་ཨེལ་་རཱ་མཱ་རུ་ཕྱིན་ཏེ། ཤ་ཨུལ་ནི་ཤ་ཨུལ་གྱི་གི་བེ་ཨ་རུ་རང་གི་ཁང་པར་ཡར་སོང་ངོ་།

༣༥ ཡང་ཤ་མུ་ཨེལ་ཚེ་མ་འདས་པའི་བར་དུ་ཤ་ཨུལ་ལ་ལྟ་བར་མ་འོང་སྟེ། ཤ་མུ་ཨེལ་གྱིས་ཤ་ཨུལ་གྱི་དོན་དུ་མྱ་ངན་བྱས་ཏེ། ཤ་ཨུལ་་ཨིས་ར་ཨེལ་གྱི་རྒྱལ་པོར་བསྐོས་པའི་ཕྱིར་ཡ་ཧོ་ཝཱ་ལ་ཡང་ཐུགས་འགྱོད་བྱུང་ངོ་༎

༡༦

དེ་ནས་ཡ་ཧོ་ཝཱས་ཤ་མུ་ཨེལ་ལ། ཁྱོད་ཀྱིས་ཤ་ཨུལ་གྱི་ཕྱིར་ཇི་སྲིད་བར་དུ་མྱ་ངན་བྱེད་པར་བྱ། ད་ལྟོས་ཤིག ཨིས་ར་ཨེལ་གྱི་ཐོག་ཏུ་རྒྱལ་པོ་མི་བྱེད་པའི་ཕྱིར་ངས་དེ་ནི་སྤངས་པ་ཡིན། ཁྱོད་ཀྱི་རྭ་སྣུམ་གྱིས་སྐོང་ལ་སོང་དང་། ངས་བེད་ལེ་ཧེམ་པ་ཨི་ཤཱ་ཞེས་བྱ་བ་ཞིག་གི་བུ་རྣམས་ཀྱི་ཁྲོད་ནས་རྒྱལ་པོ་ཞིག་བསྐོས་པ་ཡིན་པས། ངས་ཁྱོད་དེ་རུ་གཏོང་བར་བྱ་ཞེས་སྨྲས་པས།

༢ ཤ་མུ་ཨེལ་གྱིས། ང་ཅི་ལྟར་འགྲོ། ཤ་ཨུལ་གྱིས་དེ་ཐོས་ན། ང་གསོད་པར་བྱ། ཞེས་ཞུས་པའི་ལན་དུ་ཡ་ཧོ་ཝཱས། བེའུ་ཞིག་ཁྱོད་དང་མཉམ་དུ་འཁྲིད་ཅིང་འདི་ལྟར་སྨྲོས། ང་ནི་ཡ་ཧོ་ཝཱ་ལ་མཆོད་པ་འབུལ་བའི་ཕྱིར་འོང་ངོ་ཞེས་སྨྲོས་ཤིག

༣ ཡང་ཨི་ཤཱ་མཆོད་པ་རུ་བོས་དང་། ཁྱོད་ཀྱིས་ཅི་བྱེད་པར་རུང་བ་དེ་ནི་ངས་སྟོན་པར་བྱའོ། ཡང་ངས་ཁྱོད་ལ་མིང་སྟོན་པ་དེ་ལ་སྣུམ་གྱིས་བྱུགས་ཤིག

༤ ཅེས་ཡ་ཧོ་ཝཱས་གསུངས་པ་བཞིན་དུ་ཤ་མུ་ཨེལ་གྱིས་སྒྲུབ་པར་བྱས་ཏེ། བེད་ལེ་ཧེམ་དུ་བསླེབ་བོ། གྲོང་ཁྱེར་དེའི་རྒན་པོ་རྣམས་ཤ་མུ་ཨེལ་ཕྲད་དུ་འདར་གྱིན་འོང་སྟེ། ཁྱེད་ཞི་བདེ་བར་ཕེབས་སམ་ཞེས་ཞུས་པས།

༥ དེས་ནི། ང་ཞི་བདེ་ཞིང་ཡ་ཧོ་ཝཱ་ལ་མཆོད་པ་འབུལ་བར་འོངས་པས། ཁྱོད་རྣམས་ཀྱིས་རང་རང་གི་ལུས་གཙང་སྦྲ་བྱོས་ལ། ང་དང་བཅས་སུ་མཆོད་པར་ཤོག་ཅིག་བསྐུལ་ནས། ཨི་ཤཱ་དང་དེའི་བུ་རྣམས་གཙང་སྦྲ་བྱས་ནས། མཆོད་པ་རུ་བོས་སོ༎

༦ ཡང་དེ་རྣམས་བསླེབ་པར་ཙམ་གྱིས། ཤ་མུ་ཨེལ་གྱིས་ཨེ་ལི་ཨབ་ལ་བལྟས་ཤིང་། ཡ་ཧོ་ཝཱའི་དྲུང་དུ་འབྱུགས་པར་རུང་བ་དེ་ནི་ངེས་པར་ལགས་སོ་ཞེས་སྨྲས་སོ།

༧ དེར་ཡ་ཧོ་ཝཱས་ཤ་མུ་ཨེལ་ལ། མི་འདིའི་གདོང་ངམ་ལུས་རིང་བ་ལ་མ་བལྟ། ངས་དེ་ནི་སྤངས་པ་ཡིན། ཡ་ཧོ་ཝཱས་གཟིགས་པ་ནི་མི་ཀུན་གྱིས་ལྟ་བ་དང་འདྲ་བ་མིན། མི་རྣམས་ཀྱིས་མིག་གི་མདུན་དུ་ཡོད་པ་ལ་ལྟའི། ཡ་ཧོ་ཝཱས་ནི་སྙིང་ལ་གཟིགས་སོ་ཞེས་གསུངས་སོ།

༨ དེ་ནས་ཨི་ཤཱས་ཨ་བི་ནཱ་དབ་ལ་བོས་ནས། ཤ་མུ་ཨེལ་གྱི་དྲུང་དུ་འགྲོ་རུ་བཅུག་པས། དེས་ནི། ཡ་ཧོ་ཝཱས་འདི་ཡང་མ་བསྐོས་སོ་ཞེས་སྨྲས་པས།

༩ ཡང་ཨི་ཤཱས་ཤམ་མཱ་དྲུང་དུ་འགྲོ་རུ་བཅུག་སྟེ། དེས་ནི། ཡ་ཧོ་ཝཱས་འདི་ཡང་མ་བསྐོས་སོ་ཞེས་སྨྲས་པས།

༡༠ ཨི་ཤཱས་རང་གི་བུ་བདུན་ཤ་མུ་ཨེལ་གྱི་དྲུང་དུ་འགྲོ་རུ་བཅུག་ཀྱང་། ཤ་མུ་ཨེལ་གྱིས་ཨི་ཤཱ་ལ། ཡ་ཧོ་ཝཱས་འདི་དག་ཀྱང་མ་བསྐོས་སོ་ཞེས་སྨྲས་སོ།

༡༡ ཡང་ཤ་མུ་ཨེལ་གྱིས་ཨི་ཤཱ་ལ། ཁྱེད་ཀྱི་བུ་ཚང་མ་འདི་རུ་ཡོད་དམ་ཞེས་འདྲིས་པའི་ལན་དུ་དེས། བུ་ཆུང་ཤོས་ད་དུང་ལུས། ཡང་ལྟོས། ཁོ་ལུག་འཚོ་གྱིན་ཡོད་ཟེར་བས། ཤ་མུ་ཨེལ་གྱིས་ཨི་ཤཱ་ལ། དེ་ལ་འབོད་པར་མི་ཞིག་ཐོང་། ཁོ་མ་བསླེབ་བར་དུ་ངེད་རྣམས་ས་ལ་མི་སྡོད།

༡༢ ཅེས་སྨྲས་པ་བཞིན་དུ་མི་ཞིག་བཏང་བས། བསླེབས་སོ། བུ་དེ་ལ་ལྟ་ན། སྐྲ་སེར་ཞིང་། མིག་མཛེས་པ་དང་། བྱད་གཟུགས་ལེགས་པ་ཞིག་ལགས་སོ། དེའི་ཚེ་ཡ་ཧོ་ཝཱས། འདི་ནི་བསྐོས་པ་དེ་ཡིན་པས། ད་ལངས་ཏེ་དེ་ལ་འབྱུག་པར་བྱོས་ཤིག་ཅེས་བཀའ་སྩལ་བས།

༡༣ ཤ་མུ་ཨེལ་གྱིས་འབྲུ་མར་གྱི་རྭ་དེ་བླངས་ཤིང་། ཁོའི་སྤུན་ཟླ་རྣམས་ཀྱི་ཁྲོད་དུ་ཁོ་ལ་བྱུགས་སོ། ཉིན་དེ་ནས་བཟུང་སྟེ། དཱ་བིད་ལ་ཡ་ཧོ་ཝཱའི་ཐུགས་ཉིད་དབང་དང་ལྡན་པར་འབབ་བོ། དེ་ནས་ཤ་མུ་ཨེལ་ལངས་ཏེ་རཱ་མཱ་རུ་སོང་ངོ་༎

༡༤ ཡང་ཡ་ཧོ་ཝཱའི་ཐུགས་ཉིད་བཟང་པོ་ཤ་ཨུལ་གྱི་ཕྱོགས་ནས་ཕར་བཞུད་ནས། ཡ་ཧོ་ཝཱས་མངགས་པའི་འདྲེ་ངན་པ་ཞིག་གིས་དེ་ལ་འཇིགས་སྐྲག་ཏུ་བཅུག་གོ།

༡༥ དེའི་ཕྱིར་ཤ་ཨུལ་གྱི་གཡོག་འཁོར་རྣམས་ཀྱིས་ཁོང་ལ་ད་གཟིགས་དང་། དཀོན་མཆོག་གིས་མངགས་པའི་འདྲེ་ངན་པ་ཞིག་གིས་ཁྱེད་ཉིད་ལ་འཇིགས་སྐྲག་ཏུ་བཅུག་པས།

༡༦ ཀྱེ་བདག་གི་དཔོན་པོ། ཁྱེད་ཉིད་ཀྱིས་སྐུ་མདུན་དུ་ཡོད་པའི་གཡོག་པོ་རྣམས་ལ། སྒྲ་སྙན་སྐྲོག་པར་མཁས་པའི་མི་ཞིག་འཚོལ་བའི་ཕྱིར་བཀའ་གནོང་ཞིག་དང་། དཀོན་མཆོག་གིས་མངགས་པའི་འདྲེ་ངན་པས་ཁྱེད་ཉིད་ལ་འཇིགས་སྐྲག་བྱེད་པའི་ཚེ། མི་དེས་སྒྲ་སྙན་སྐྲོག་པར་ཙམ་གྱིས། ཁྱེད་ཉིད་ལ་ཕན་པར་འགྱུར་ཞེས་ཞུས་པས།

༡༧ ཤ་ཨུལ་གྱིས་གཡོག་འཁོར་རྣམས་ལ། ད་སྐྲོག་མཁས་པའི་མི་ཞིག་ངའི་ཕྱིར་བཙལ་ཏེ། ངའི་མདུན་དུ་ཁྲིད་ཤོག

༡༨ ཅེས་སྨྲས་པའི་ལན་དུ་གཞོན་ནུའི་ནང་ནས་གཅིག་གིས། ཀྱེ་ཧོ། ངས་བེད་ལེ་ཧེམ་པ་ཨི་ཤཱའི་བུ་ཞིག་མཐོང་བ་ཡིན། དེ་ནི་སྐྲོག་མཁས་པ་དང་། མི་དཔའ་ཅན་དང་། ཁྱོ་ག་པ་དང་། གཏམ་ལ་མཁས་པ་དང་། བྱད་གཟུགས་ལེགས་པ་དང་། ཡ་ཧོ་ཝཱ་ཁོ་དང་མཉམ་དུ་བཞུགས་སོ། ཞེས་ཞུས་པས།

༡༩ ཤ་ཨུལ་གྱིས་ཨི་ཤཱའི་མདུན་དུ་བང་ཆེན་བཏང་ནས་དེ་ལ། ཁྱོད་རང་གི་བུ་དཱ་བིད་ལུག་ཁྱུ་སྲུང་མཁན་དེ་ངའི་རྩར་ཐོང་ཞིག་ཅེས་སྨྲས་པས།

༢༠ ཨི་ཤཱས་བག་ལེབ་བཀལ་བའི་བོང་བུ་དང་། རྒུན་ཆང་གིས་བཀང་བའི་རྐྱལ་པ་དང་། རི་གུ་ཞིག་བཟུང་སྟེ། རང་གི་བུ་དཱ་བིད་དང་བཅས་སུ་ཤ་ཨུལ་གྱི་དྲུང་དུ་བཏང་ངོ་།

༢༡ དཱ་བིད་་ཤ་ཨུལ་གྱི་དྲུང་དུ་བསླེབས་ནས། དེའི་དྲུང་དུ་གཡོག་བྱས་སོ། ཁོང་གིས་དེ་ལ་ཤིན་ཏུ་གཅེས་པར་བཟུང་བས། དེ་ནི་ཁོང་གི་གོ་ཁྲབ་འཁུར་མཁན་དུ་གྱུར་ཏོ།

༢༢ དེ་ནས་ཤ་ཨུལ་གྱིས་ཨི་ཤཱ་ལ། དཱ་བིད་ངའི་མདུན་དུ་གནས་སུ་ཆུག་ཅིག ཁོ་ལ་ངའི་མིག་གི་མདུན་དུ་བཀའ་དྲིན་བརྙེད་དོ་ཞེས་པའི་ཕྲིན་བསྐུར་ཏོ།

༢༣ དེ་ནས་དཀོན་མཆོག་གིས་མངགས་པའི་འདྲེ་ངན་པ་ནི་ཤ་ཨུལ་གྱི་ཐོག་ཏུ་བབ་པའི་ཚེ། དཱ་བིད་ཀྱིས་སྒྲ་སྙན་བླང་སྟེ། ལག་པས་བསྐྲོགས་པས། ཤ་ཨུལ་གྱི་སེམས་ནི་བདེ་བར་གྱུར་ཞིང་ཕན་ནས། འདྲེ་ངན་པ་དེ་ཁོ་ནས་ཐོན་ནོ༎

༡༧

དེ་ནས་ཕེ་ལེ་ཤེད་པ་རྣམས་ཀྱིས་ཡ་ཧུ་དཱ་ལ་གཏོགས་པའི་སོ་ཀོ་རུ་དམག་རྒྱབ་པའི་ཕྱིར་དམག་ཚོགས་ཐམས་ཅད་འཛོམ་དུ་བཅུག་ནས། སོ་ཀོ་དང་ཨེ་ཕེས་དམ་མིམ་གྱི་ཨ་ཟེ་ཀཱ་གཉིས་ཀྱི་བར་ལ་དམག་སྒར་བརྒྱབ་བོ།

༢ ཤ་ཨུལ་དང་ཨིས་ར་ཨེལ་པ་རྣམས་ཀྱང་འཛོམ་ནས། ཨེ་ལཱ་ཡི་ལུང་པ་ཞིག་ན་དམག་སྒར་བརྒྱབ་སྟེ། ཕེ་ལེ་ཤེད་པ་རྣམས་ལ་དམག་རྒྱབ་ཏུ་བཤམས་སོ།

༣ ཡང་རིའི་ཕྱོགས་གཅིག་ལ་ཕེ་ལེ་ཤེད་པ་དང་། རི་གཞན་དེའི་ཕྱོགས་ལ་ཨིས་ར་ཨེལ་པ་བསྡད་དེ། དེ་གཉིས་ཀྱི་བར་ལ་ལུང་པ་ཞིག་ཡོད་པ་ཡིན།

༤ དེ་ནས་ཕེ་ལེ་ཤེད་པའི་དམག་སྒར་ནས་གད་པ་གོལ་ཡད་ཞེས་བྱ་བའི་གྱད་པ་ཞིག་ཐོན་ཏེ། མི་དེའི་གཟུགས་ཚད་ཁྲུ་དྲུག་དང་མཐོ་གཅིག་ཡོད་པ་དང་།

༥ མི་དེའི་མགོ་ལ་ར་གན་གྱི་རྨོག་དང་། གོས་སུ་ཁྲབ་གོན་ཏེ། ཁྲབ་དེའི་ལྕིད་ཤེ་ཀེལ་སྟོང་ལྔ་ཙམ་ཡོད་པ་དང་།

༦ ཁོའི་རྐང་པ་ལ་ར་གན་གྱི་པུས་ཤུབས་དང་། དཔུང་པ་གཉིས་ཀྱི་བར་ལ་ར་གན་གྱི་མེ་ལོང་ཡོད་པ་ཡིན།

༧ ཡང་དེའི་མདུང་གི་ཡུ་བ་ནི་ཀ་བ་ལྟ་བུ་དང་། མདུང་ལྕེའི་ལྕིད་ལྕགས་ཤེ་ཀེལ་དྲུག་བརྒྱ་ཡིན་ཏེ། མི་དེའི་མདུན་དུ་ཕུབ་འཁུར་མཁན་ཞིག་ཕྱིན་ཏོ།

༨ དེ་ནས་མི་དེ་ལངས་ཏེ། ཨིས་ར་ཨེལ་གྱི་དམག་ཚོགས་ལ་འབོད་ཅིང་། ཁྱོད་ཅག་དམག་ཤོམ་བྱེད་པར་ཅིའི་ཕྱིར་འོངས། ང་ནི་ཕེ་ལེ་ཤེད་པ་དང་། ཁྱོད་ཅག་ནི་ཤ་ཨུལ་གྱི་བྲན་མ་ཡིན་ནམ། ཁྱོད་ཅག་གི་ནང་ནས་མི་ཞིག་བསལ་ཏེ། ངའི་མདུན་དུ་འོང་དུ་ཆུག་ཅིག

༩ གལ་ཏེ་ཁོས་ང་དང་འཐབ་ཅིང་ང་གསད་ན། ང་ཚོས་ཁྱོད་རྣམས་ཀྱི་གཡོག་བྱེད་པར་བྱ། གལ་ཏེ་ང་ཁོ་ལས་རྒྱལ་ཏེ་གསད་ན། ཁྱོད་རྣམས་ང་ཚོའི་གཡོག་ཏུ་འགྱུར་ཏེ། ང་ཚོས་གཡོག་བྱེད་པར་འགྱུར་ཞེས་སྨྲས་སོ།

༡༠ ཡང་ཕེ་ལེ་ཤེད་པས། དེ་རིང་ངས་ཨིས་ར་ཨེལ་གྱི་དམག་དཔུང་ལ་སྨད་དོ། མི་ཞིག་ཐོང་དང་། ང་གཉིས་ཀྱིས་འཐབ་པར་བྱ་ཞེས་སྨྲས་པས།

༡༡ ཤ་ཨུལ་དང་ཨིས་ར་ཨེལ་ཐམས་ཅད་ཀྱིས་གཏམ་དེ་ཐོས་པ་ཙམ་གྱིས། སྙིང་སྟོབས་ཉམས་ཏེ། ཤིན་ཏུ་འཇིགས་སྐྲགས་སོ༎

༡༢ དཱ་བིད་ནི་བུ་བརྒྱད་ཡོད་པའི་ཡ་ཧུ་དཱ་ཡི་བེད་ལེ་ཧེམ་པ་ཨི་ཤཱ་བྱ་བ། ཨེབ་རད་པ་དེའི་བུ་ལགས་ཏེ། ཤ་ཨུལ་གྱི་དུས་སུ་མི་དེ་ནི་རྒད་པོའི་ཁྲོད་དུ་བརྩིས་སོ།

༡༣ ཨི་ཤཱ་ཡི་བུ་རྒན་པ་གསུམ་ཤ་ཨུལ་གྱི་རྗེས་སུ་དམག་ཏུ་སོང་ངོ་། འཐབ་ཏུ་སོང་བའི་བུ་གསུམ་གྱི་མིང་ནི། སྔོན་སྐྱེས་ཀྱི་མིང་ཨེ་ལི་ཨབ། གཉིས་པའི་མིང་ཨ་བི་ནཱ་དབ། གསུམ་པའི་མིང་ཤམ་མཱ་ཞེས་ཟེར་རོ།

༡༤ དཱ་བིད་ནི་ཐམས་ཅད་ལས་ཆུང་བའོ། བུ་རྒན་པ་གསུམ་ཤ་ཨུལ་གྱི་རྗེས་སུ་ཕྱིན་པ་དང་།

༡༥ དཱ་བིད་་ཤ་ཨུལ་ལ་མི་འབྲང་བར་ཕར་ཚུར་འགྲོ་ཞིང་། བེད་ལེ་ཧེམ་དུ་རང་གི་ཕ་ཡི་ལུག་ཁྱུ་འཚོ་བར་སོང་ངོ་།

༡༦ ཡང་ཕེ་ལེ་ཤེད་པ་དེ་སྔ་དྲོ་དང་ཕྱི་དྲོར་འོང་སྟེ། ཞག་བཞི་བཅུའི་བར་དུ་རང་གི་ལུས་བསྟན་ཏོ༎

༡༧ དེ་ནས་ཨི་ཤཱས་རང་གི་བུ་དཱ་བིད་ལ། ཁྱོད་སྤུན་ཟླའི་དམག་སྒར་དུ་སོང་དང་། རང་གི་སྤུན་ཟླ་རྣམས་ཀྱི་ཕྱིར་ཡོས་ཨེ་ཕ་གཅིག་དང་། བག་ལེབ་བཅུ་པོ་འདི་ལེན་ནས་ཁྱེར་ཞིག

༡༨ ཡང་དེ་དག་གི་སྟོང་དཔོན་ལ་འོ་ཐུད་བཅུ་པོ་འདི་འཁྱེར་ཏེ། སྤུན་ཟླ་རྣམས་ཀྱི་གནས་ཚུལ་ལ་ལྟ་སྟེ། དེ་དག་གི་ཕྱོགས་ནས་རྟགས་སྣ་ཞིག་འཁྱེར་ཏེ་འོང་།

༡༩ ཞེས་ཟེར་བའི་སྐབས་སུ་ཤ་ཨུལ་དང་། དེ་དག་དང་། ཨིས་ར་ཨེལ་པ་ཐམས་ཅད། ཕེ་ལེ་ཤེད་པ་རྣམས་དང་འཐབ་ཕྱིར། ཨེ་ལཱ་ཞེས་ཟེར་བའི་རོང་ལ་བསྡད་དོ།

༢༠ དཱ་བིད་ནི་ཉི་མ་ཤར་བའི་གོང་དུ་ལངས་ནས། ལུག་རྣམས་སྲུང་མི་ཞིག་ལ་བཏད་དེ། རྒྱགས་འཁུར་ཞིང་། ཨི་ཤཱ་ཡི་བཀའ་སྩལ་བཞིན་དུ་སོང་བ་དང་། ཤིང་རྟའི་གནས་སུ་བསླེབས་པའི་ཚེ། དམག་ཚོགས་ནི་དམག་རྒྱབ་ཏུ་འགྲོ་ཞིང་། དམག་སྐད་བཏོན་ནོ།

༢༡ ཨིས་ར་ཨེལ་དང་ཕེ་ལེ་ཤེད་པ་གཉིས་ཀྱིས་དམག་བཤམས་ནས། དམག་དཔུང་ཕན་ཚུན་དུ་བཞག་གོ།

༢༢ དེ་ནས་དཱ་བིད་ཀྱིས་རང་གི་ཆས་ནི་ཆས་སྲུང་མིའི་ལག་ཏུ་བཞག་ནས། དམག་ཚོགས་ཀྱི་དཀྱིལ་དུ་རྒྱུག་ཅིང་སོང་བ་དང་། སྤུན་ཟླ་རྣམས་ལ་ཕྱག་བཙལ་ནས།

༢༣ དེ་དག་དང་མཉམ་དུ་གཏམ་བྱས་པ་ལ། ཀྱེ་ཧོ། ཕེ་ལེ་ཤེད་པའི་དམག་ཚོགས་ཀྱི་ནང་ནས་གད་ཡུལ་གྱི་ཕེ་ལེ་ཤེད་པ། གྱད་པ། གོལ་ཡད་ཞེས་བྱ་བ་དེ་ནི་ཐོན་ཏེ། སྔོན་ཟེར་བ་ལྟ་བུའི་གཏམ་བྱས་པས། དཱ་བིད་ཀྱིས་ཐོས་སོ༎

༢༤ ཡང་ཨིས་ར་ཨེལ་པ་རྣམས་ཀྱིས་མི་དེ་མཐོང་བའི་ཚེ། ཤིན་ཏུ་འཇིགས་སྐྲགས་ཤིང་། དེའི་མདུན་ནས་བྲོས་སོ།

༢༥ དེ་ནས་ཨིས་ར་ཨེལ་པ་རྣམས་ཀྱིས། མི་དེ་ནི་ཡར་འོང་བར་མཐོང་ངམ། མི་དེ་ནི་ཨིས་ར་ཨེལ་ལ་སྨད་པའི་ཕྱིར་འོང་བར་ངེས་སོ། སུ་ཞིག་གིས་མི་དེ་བསད་ན། དེ་ལ་རྒྱལ་པོས་ནོར་ཆེན་པོ་དང་ཉིད་ཀྱི་སྲས་མོ་གནང་ཞིང་། དེའི་ཕའི་ཁང་པ་ལ་འབབ་ཁྲལ་མི་འཕོག་པར་མཛད་འོང་།

༢༦ ཞེས་པ་ཐོས་པས། དཱ་བིད་ཀྱིས་རང་གི་མདུན་དུ་ཡོད་པའི་མི་ཀུན་ལ། ཕེ་ལེ་ཤེད་པ་འདི་གསོད་ཅིང་ཨིས་ར་ཨེལ་གྱི་རལ་ཁ་སྐྲོད་པའི་མི་དེ་ལ་ཇི་ལྟར་བྱ་འོང་། དཀོན་མཆོག་གསོན་པོའི་དམག་དཔུང་ལ་སྨད་པའི་ཕེ་ལེ་ཤེད་པ་མདུན་ལྤགས་མ་བཅད་པ་འདི་སུ་ཡིན།

༢༧ ཅེས་སྨྲས་པའི་ལན་དུ་མི་རྣམས་ཀྱིས། ཕེ་ལེ་ཤེད་པ་གསོད་པའི་མི་ལ་སྔོན་ཟེར་བ་ལྟར་བྱའོ་སྨྲས་སོ༎

༢༨ དཱ་བིད་ཀྱི་ཕུ་བོ་ཨེ་ལི་ཨབ་ཀྱིས་ཁོ་ནི་མི་རྣམས་དང་གཏམ་བྱེད་པར་ཐོས་པས། ཨེ་ལི་ཡབ་ལ་དཱ་བིད་ཀྱི་ཕྱིར་ཁྲོ་བ་བྱུང་ནས། ཁྱོད་འདིར་ཅིའི་ཕྱིར་འོངས། འབྲོག་སྟོང་དུ་ཡོད་པའི་ལུག་ཕྲན་བུ་དེ་སུའི་རྩར་བཞག ངས་ཁྱོད་ཀྱི་ཁ་ཕོ་དང་བསྟན་བཤིག་དེ་ཤེས་ཏེ། དམག་རྒྱབ་པ་མཐོང་བར་འདོད་པས། ཁྱོད་འདིར་འོང་བ་ཡིན་ཞེས་སྨྲས་སོ།

༢༩ དེའི་ལན་དུ་དཱ་བིད་ཀྱིས། ད་ལྟ་ངས་ཅི་བྱས་པ་ཡིན། གཏམ་ཞིག་མིན་པར་གཞན་ཅིའང་མེད།

༣༠ ཞེས་སྨྲས་ནས། དེའི་ཕྱོགས་ནས་ལོགས་ཏེ། གཞན་ཞིག་ལ་སྔོན་མ་ལྟར་གཏམ་བྱས་པས། མི་རྣམས་ཀྱིས་སྔོན་བཞིན་ལན་བཏབ་བོ༎

༣༡ དཱ་བིད་ཀྱིས་སྨྲས་པའི་གཏམ་ཐོས་ནས། དེ་དག་གིས་ཤ་ཨུལ་གྱི་དྲུང་དུ་ཕྱིར་སྙད་པས། དེས་ཁོ་ལ་འབོད་པར་མི་ཞིག་བཏང་ངོ་།

༣༢ དེར་དཱ་བིད་ཀྱིས་ཤ་ཨུལ་ལ། མི་སུ་ཞིག་གི་སྙིང་མ་ཆུང་ཞིག ཁྱེད་ཀྱི་བྲན་པོ་བདག་དེར་འགྲོ་ནས། ཕེ་ལེ་ཤེད་པ་དེ་དང་འཐབ་པར་བྱའོ།

༣༣ ཞེས་ཞུས་པས། ཤ་ཨུལ་གྱིས་དཱ་བིད་ལ། ཁྱོད་ཕེ་ལེ་ཤེད་པ་དེ་དང་འཐབ་པའི་ཕྱིར་འགྲོ་བར་མི་ནུས། ཁྱོད་ནི་ཁྱེའུ་ཞིག་ཡིན་གྱི། ཁོ་ནི་ཆུང་ངུ་ནས་དམག་རྩལ་ཅན་ཡིན་ནོ།

༣༤ ཞེས་སྨྲས་ནས། དཱ་བིད་ཀྱིས་ཤ་ཨུལ་ལ། ཁྱེད་ཀྱི་བྲན་པོ་བདག་གིས་ཕ་ཡི་ལུག་ཁྱུ་བསྲུངས་པའི་ཚེ། སེང་གེ་དང་དོམ་གཉིས་འོང་སྟེ། ལུག་ཁྱུའི་ནང་ནས་ལུག་གུ་ཞིག་ཁྱེར་བས།

༣༥ བདག་ནི་རྗེས་སུ་འདེད་ཅིང་། བརྡུངས་ནས། དེའི་ཁ་ནས་ལུག་གུ་བསྒྲལ་བ་ཡིན། ཡང་གཅན་གཟན་དེ་བདག་གི་མདུན་དུ་ལངས་པས། བདག་གིས་དེ་ནི་ཁ་སྤུ་ནས་བཟུང་ཞིང་། བརྡུངས་ནས་བསད་པ་ཡིན།

༣༦ ཁྱེད་ཀྱི་བྲན་པོ་བདག་གིས་སེང་གེ་དང་དོམ་གཉིས་བསད་པ་ལྟར། མདུན་ལྤགས་མ་བཅད་པའི་ཕེ་ལེ་ཤེད་པ་དེ་ཡང་དེ་དང་འདྲ་བར་འགྱུར། མི་དེས་དཀོན་མཆོག་གསོན་པོའི་དམག་དཔུང་ལ་སྨད་པའི་ཕྱིར་རོ།

༣༧ དེ་ནས་དཱ་བིད་ཀྱིས། ཡ་ཧོ་ཝཱས་བདག་ནི་སེང་གེ་དང་དོམ་གྱི་ལག་པ་ནས་བསྒྲལ་བ་ལྟར། ཕེ་ལེ་ཤེད་པ་འདིའི་ལག་པ་ནས་ཀྱང་སྒྲོལ་བར་མཛད་པར་བྱའོ་ཞེས་ཞུས་པས། ཤ་ཨུལ་གྱིས་དཱ་བིད་ལ། ད་སོང་དང་། ཡ་ཧོ་ཝཱ་ཁྱོད་དང་མཉམ་དུ་བཞུགས་ཤིག ཅེས་བསྐུལ་ནས།

༣༨ ཤ་ཨུལ་གྱིས་དཱ་བིད་ལ་རང་གི་གོས་བསྐོན་ཏེ། ར་གན་གྱི་དབུ་རྨོག་མགོ་ལ་བཞག་ནས། ཁྲབ་ཡང་བསྐོན་ཏོ།

༣༩ དེ་ནས་དཱ་བིད་ཀྱིས་ཁྲབ་དེའི་སྟེང་དུ་རལ་གྲི་བཅིངས་ནས། འགྲུལ་བར་ནུས་སམ་མི་ནུས་ཚོད་བལྟ་སྟེ། སྔར་ཉམས་ལེན་མ་བྱས་པས། དཱ་བིད་ཀྱིས་ཤ་ཨུལ་ལ། སྔར་ངས་མ་སྦྱངས་པས། ང་འགྲུལ་བར་མི་ནུས། ཤེས་ཞུས་པས། དཱ་བིད་ཀྱིས་དེ་རྣམས་ཕུད་དོ།

༤༠ དེ་ནས་རང་གི་བེར་ཀ་ལག་པར་བཀུར་ཞིང་། གྲོག་པོ་ནས་རྡོ་བ་འཇམ་པོ་ལྔ་ཕྱེས་ཏེ། རང་ལ་ཡོད་པའི་རྫི་བོའི་སྒྱི་གུའམ་སྐ་རགས་ཀྱི་ནང་དུ་བཞག་པ་དང་། ལག་ཏུ་འུར་རྡོ་བཀུར་ཏེ། ཕེ་ལེ་ཤེད་པ་དང་ཉེ་བར་སོང་ངོ་༎

༤༡ ཕེ་ལེ་ཤེད་པ་ཡང་འོངས་ནས། དཱ་བིད་དང་ཉེ་བར་བསླེབས་པ་དང་། ཕུབ་འཁུར་བའི་མི་དེ་ཁོའི་མདུན་དུ་སོང་ངོ་།

༤༢ ཕེ་ལེ་ཤེད་པས་ཕན་ཚུན་བལྟས་པའི་ཚེ། དཱ་བིད་ནི་བྱད་གཟུགས་ལེགས་པའི་གཞོན་ནུ་སྐྲ་སེར་པོ་ལགས་པར་མཐོང་བས། དེ་ལ་སྨད་དོ།

༤༣ དེར་ཕེ་ལེ་ཤེད་པས་དཱ་བིད་ལ། བེར་ཀ་འཁུར་ཞིང་ངའི་མདུན་དུ་འོང་བ་དེ་ཅི་ཡིན། ང་ཁྱི་ཡིན་ནམ། ཞེས་འབོད་སྒྲགས་ཏེ། ཕེ་ལེ་ཤེད་པས་རང་གི་ལྷའི་མིང་བརྗོད་ཅིང་དཱ་བིད་ལ་དམོད་མོ་བཏབ་བོ།

༤༤ དེ་ནས་ཕེ་ལེ་ཤེད་པས་དཱ་བིད་ལ། ངའི་མདུན་དུ་འོང་དང་། ངས་ཁྱོད་ཀྱི་ཤ་ནམ་མཁའི་བྱ་དང་ཀླུངས་ཀྱི་སེམས་ཅན་རྣམས་ལ་གཏང་ངོ་།

༤༥ ཞེས་པའི་ལན་དུ་དཱ་བིད་ཀྱིས་ཕེ་ལེ་ཤེད་པ་ལ། ཁྱོད་ནི་རལ་གྲི་དང་། མདུང་དང་། ཕུབ་ཐོགས་ཤིང་། ངའི་རྩར་འོང་གི། ང་ནི་དཔུང་ཚོགས་ཀྱི་ཡ་ཧོ་ཝཱ་དང་། ཁྱོད་ཀྱིས་སྨད་པའི་ཨིས་ར་ཨེལ་གྱི་དམག་ཚོགས་ཀྱི་དཀོན་མཆོག་གི་མཚན་གྱི་ངང་ན་ཁྱོད་ཀྱི་མདུན་དུ་འོང་ངོ་།

༤༦ དེ་རིང་གི་ཉིན་པར་ཡ་ཧོ་ཝཱས་ཁྱོད་ནི་ངའི་ལག་ཏུ་གནང་སྟེ། ངས་ཁྱོད་གསད་ནས། ཁྱོད་ཀྱི་སྐེ་གཅོད་པར་བྱའོ། ཡང་ཕེ་ལེ་ཤེད་པའི་དམག་ཚོགས་ཀྱི་རོ་ཐམས་ཅད་དེ་རིང་གི་ཉིན་པར་ནམ་མཁའི་བྱ་དང་ས་གཞིའི་གཅན་གཟན་རྣམས་ལ་གཏོང་བར་བྱ། ཡང་ཨིས་ར་ཨེལ་ནང་དཀོན་མཆོག་ཅིག་ཡོད་པ། ས་གཞི་འདི་ཐམས་ཅད་ལ་མངོན་པར་འགྱུར་རོ།

༤༧ ཡང་ཡ་ཧོ་ཝཱས་རལ་གྲིའམ་མདུང་གི་སྒོ་ནས་སྒྲོལ་བར་མི་མཛད་པར། འདི་རུ་འཛོམས་པའི་མི་ཚོགས་ཐམས་ཅད་ཀྱིས་ཤེས་པར་འགྱུར་རོ། ཡང་དམག་འདི་ཡ་ཧོ་ཝཱ་ཡི་ཡིན་པས། ཁོང་གིས་ཁྱོད་རྣམས་ང་ཚོའི་ལག་ཏུ་གནང་བར་བྱའོ་ཞེས་སྨྲས་པ་དང་།

༤༨ ཕེ་ལེ་ཤེད་པ་ལངས་ཏེ་འོངས་ནས། དཱ་བིད་དང་ཉེ་བར་ཐུག་ལ་ཁད་དུ། དཱ་བིད་ཀྱིས་མགྱོགས་ཤོར་བྱས་ཏེ། ཕེ་ལེ་ཤེད་པ་དང་ཐུག་པར་དམག་དཔུང་གི་ཕྱོགས་སུ་བརྒྱུགས་ནས།

༤༩ དཱ་བིད་ཀྱིས་རང་གི་སྒྱི་གུའི་ནང་དུ་ལག་པ་བཏང་ནས། རྡོ་བ་ཞིག་བླངས་ནས་བརྒྱབས་ནས། ཕེ་ལེ་ཤེད་པའི་དཔྲལ་བར་ཕོག་སྟེ། རྡོ་བ་དེ་དཔྲལ་བའི་ནང་དུ་ནུབ་པ་དང་། ཕེ་ལེ་ཤེད་པ་ཁ་འབུབ་ཏུ་སར་ལྷུང་ངོ་༎

༥༠ དེ་ལྟར་དཱ་བིད་ཀྱིས་འུར་རྡོ་དང་རྡོ་བས་ཕེ་ལེ་ཤེད་པ་དེ་བཏུལ་ནས། ཕེ་ལེ་ཤེད་པ་ལ་བརྡུངས་ནས་བསད་དོ། དེ་རུ་དཱ་བིད་ཀྱི་ལག་ན་རལ་གྲི་མེད་པས།

༥༡ དཱ་བིད་རྒྱུག་ཅིང་། ཕེ་ལེ་ཤེད་པ་དེའི་ཐོག་ཏུ་ལངས་ཏེ། དེའི་རལ་གྲི་བླངས་ཏེ། ཤུབས་ནས་ཕྱུང་ཞིང་བརྒྱབས་ནས། མགོ་བཅད་དོ། ཕེ་ལེ་ཤེད་པ་རྣམས་ཀྱིས་གྱད་པ་དེ་ཤི་ཟིན་པར་མཐོང་བས་བྲོས་སོ།

༥༢ དེ་རུ་ཨིས་ར་ཨེལ་པ་དང་ཡ་ཧུ་དཱ་པ་གཉིས་ལངས་ནས། འབོད་བསྒྲགས་ཤིང་། གད་དང་ཨེག་རོན་གྱི་རྟ་སྒོར་སླེབ་པའི་བར་དུ་ཕེ་ལེ་ཤེད་པའི་རྗེས་སུ་དེད་དོ། ཕེ་ལེ་ཤེད་པ་སྣད་པོ་རྣམས་ནི་གད་དང་ཨེག་རོན་གྱི་ཤ་ཨ་རཱ་ཨིམ་༼བོད་སྐད་དུ་རྟ་སྒོ་གཉིས་༽ཀྱི་བར་ལ་ལམ་ཁར་ལྷུང་ངོ་།

༥༣ དེར་ཨིས་ར་ཨེལ་པ་རྣམས་ཕེ་ལེ་ཤེད་པའི་རྗེས་སུ་འདེད་པ་ལས་ཕྱིར་ལོག་སྟེ། དེ་རྣམས་ཀྱི་དམག་སྒར་ཐམས་ཅད་བཤིག་གོ།

༥༤ དེ་ནས་དཱ་བིད་ཀྱིས་ཕེ་ལེ་ཤེད་པའི་མགོ་བླང་སྟེ། ཡེ་རུ་ཤ་ལེམ་དུ་ཁྱེར་ཀྱང་། དེའི་གོ་ཁྲབ་རང་གི་གུར་དུ་བཞག་གོ།

༥༥ སྔར་ཤ་ཨུལ་གྱིས་དཱ་བིད་་ཕེ་ལེ་ཤེད་པ་དང་འགྲན་པའི་ཕྱིར་འགྲོ་བར་མཐོང་བའི་ཚེ་ན། དམག་དཔོན་ཨབ་ནེར་བྱ་བ་དེ་ལ། ཀྱེ་ཨབ་ནེར། གཞོན་ནུ་དེ་ནི་སུའི་བུ་ཡིན། ཞེས་འདྲིས་པའི་ལན་དུ་ཨབ་ནེར་གྱིས། ཀྱེ་རྒྱལ་པོ། ཁྱེད་ཀྱི་སེམས་གསོན་པོ་ལགས་པར་ངེས་པ་ལྟར། ངས་མི་ཤེས་ཞུས་པས།

༥༦ རྒྱལ་པོས། གཞོན་ནུ་དེ་ནི་སུའི་བུ་ཡིན་འདྲིས་ཤིག་ཅེས་བསྐུལ་བས།

༥༧ དཱ་བིད་་ཕེ་ལེ་ཤེད་པ་གསོད་པ་ལས་ཕྱིར་ལོག་བསླེབས་པའི་ཚེ། ཨབ་ནེར་གྱིས་ཁོ་བཟུང་ནས། ཕེ་ལེ་ཤེད་པའི་མགོ་ལག་པར་འཁུར་མཁན་དེ་ནི་ཤ་ཨུལ་གྱི་དྲུང་དུ་ཁྲིད་དོ།

༥༨ དེར་ཤ་ཨུལ་གྱིས་དེ་ལ། ཀྱེ་གཞོན་ནུ། ཁྱོད་སུའི་བུ་ཡིན། ཞེས་པའི་ལན་དུ་དཱ་བིད་ཀྱིས། བདག་ནི་བེད་ལེ་ཧེམ་པ་ཁྱེད་ཀྱི་བྲན་པོ་ཨི་ཤཱའི་བུ་ཡིན་ཞེས་ཞུས་སོ༎

༡༨

དེ་ནས་འདི་ལྟར་བྱུང་། དཱ་བིད་ཀྱིས་ཤ་ཨུལ་དང་གཏམ་བྱེད་ཚར་ནས། ཡོ་ན་ཐན་གྱི་སེམས་ནི་དཱ་བིད་ཀྱི་སེམས་དང་གཅིག་ཏུ་འགྱུར་བས། ཡོ་ན་ཐན་གྱིས་དེ་ལ་རང་སྲོག་དང་འདྲ་བར་བྱམས་པ་བྱས་སོ།

༢ ཉིན་དེ་ལ་ཤ་ཨུལ་གྱིས་དཱ་བིད་བཟུང་སྟེ། སླར་དེའི་ཕ་ཡི་ཁང་པར་ཕྱིར་ལོག་པར་མ་གནང་ངོ་།

༣ ཡོ་ན་ཐན་གྱིས་དཱ་བིད་ལ་ཉིད་ཀྱི་སེམས་དང་འདྲ་བར་བྱམས་པ་བྱས་པས། ཁོ་དང་མཉམ་དུ་ཁ་ཆད་བྱས་ཤིང་།

༤ ཡོ་ན་ཐན་གྱིས་ཉིད་ཀྱི་གོས་དང་། གོ་ཁྲབ་དང་། རལ་གྲི་དང་། གཞུ་དང་སྐ་རགས་དེ་ཐམས་ཅད་ཕུད་དེ། དཱ་བིད་ལ་བཏང་ངོ་།

༥ ཤ་ཨུལ་གྱིས་དཱ་བིད་གང་དུ་བཏངས་ཀྱང་། དེར་འགྲོ་ཞིང་བྱ་བ་ཐམས་ཅད་མཁས་པར་བྱེད་ཀྱིན་སོང་ངོ་། དེ་ནས་ཤ་ཨུལ་གྱིས་དེ་ནི་དམག་དཔུང་གི་དཔོན་པོར་བཞག་ནས། མི་བརྒྱུད་ཐམས་ཅད་དང་ཤ་ཨུལ་གྱི་གཡོག་པོ་རྣམས་དེའི་ཕྱིར་ཤིན་ཏུ་དགའ་བར་གྱུར་ཏོ༎

༦ དཱ་བིད་ཀྱིས་ཕེ་ལེ་ཤེད་པ་བསད་ནས། དེ་དག་དང་བཅས་ཕྱིར་ལོག་པའི་ཚེ་ན། ཨིས་ར་ཨེལ་གྱི་གྲོང་ཁྱེར་ཐམས་ཅད་ཀྱི་ནང་ནས་རྒྱལ་པོ་ཤ་ཨུལ་ལ་བསུ་བའི་ཕྱིར་བུད་མེད་རྣམས་གླུ་ལེན་གྱིན་གར་རྩེད་ཅིང་། རྔ་དང་སིལ་སྙན་འཁུར་ཞིང་འོངས་ཏེ།

༧ བུད་མེད་རྣམས་གར་རྩེད་ཅིང་གཅིག་གིས་གཅིག་ལ་གླུ་ལེན་ཞིང་། ཤ་ཨུལ་གྱིས་མི་སྟོང་ཕྲག་རྣམས་བསད། དཱ་བིད་ཀྱིས་མི་ཁྲི་ཚོ་རྣམས་བསད་དོ། ཞེས་སྨྲས་སོ།

༨ དེར་ཤ་ཨུལ་ཤིན་ཏུ་ཁྲོས་ཤིང་། གླུ་དེ་ལ་མ་དགའོ། དེ་དག་གིས་དཱ་བིད་ལ་ཁྲི་ཚོ་བཏངས་ཀྱང་། ང་ལ་སྟོང་ཕྲག་ཅིག་འབའ་ཞིག་བཏང་ངོ་། དེ་བས་ལྷག་པ་ཞིག་ཅི་ལུས། རྒྱལ་སྲིད་འབའ་ཞིག་ལུས་ཤེས་སྨྲས་ཏེ།

༩ ཉིན་དེ་ནས་ཕྱིན་དུ་ཤ་ཨུལ་གྱིས་དཱ་བིད་ལ་ཕྲག་དོག་བསྐྱེད་དོ༎

༡༠ སང་ཞོག་འདི་ལྟར་བྱུང་། དཀོན་མཆོག་གིས་མངགས་པའི་འདྲེ་ངན་པ་དེ་ཤ་ཨུལ་གྱི་སྟེང་དུ་བབས་པས། ཁོ་ཁང་པའི་ནང་ན་འབམས་སོ། དེའི་ཕྱིར་དཱ་བིད་ཀྱིས་ཉིན་རེའི་ཁྲིམས་བཞིན་དུ་སྒྲ་སྙན་བསྐྲོགས་སོ། ཤ་ཨུལ་གྱི་ལག་ཏུ་མདུང་ཡོད་པས།

༡༡ མདུང་དེ་བརྒྱབ་ཅིང་ཤ་ཨུལ་གྱིས། ངས་དཱ་བིད་རྩིག་པར་སྦྱར་བར་བྱ་སྨྲས་ཏེ། དཱ་བིད་ཀྱིས་རང་གི་ལུས་བསྒྱུར་ནས། ཁོའི་དྲུང་ནས་ཚར་གཉིས་སྣུར་སོང་བ་ཡིན།

༡༢ ཡ་ཧོ་ཝཱ་ནི་དཱ་བིད་དང་འགྲོགས་ཀྱིས། ཤ་ཨུལ་དང་བྲལ་བ་ཡིན་པས། ཤ་ཨུལ་ཁོ་ལ་འཇིགས་ཏེ།

༡༣ ཤ་ཨུལ་གྱིས་ཁོ་ནི་རང་གི་དྲུང་ནས་བཏང་སྟེ། སྟོང་དཔོན་ཞིག་ཏུ་བྱས་སོ། དེར་དཱ་བིད་མི་ཚོགས་ཀྱི་མདུན་དུ་ཕར་ཚུར་འགྲུལ་བར་བྱས་ཤིང་།

༡༤ ལམ་ཐམས་ཅད་དུ་མཁས་པར་བྱས་ཏེ། ཡ་ཧོ་ཝཱ་ཁོ་དང་འགྲོགས་སོ།

༡༥ ཤ་ཨུལ་གྱི་ཁོའི་སྤྱོད་ཚུལ་ཤིན་ཏུ་མཁས་པར་མཐོང་སྟེ། ཁོ་ལ་འཇིགས་སོ།

༡༦ དཱ་བིད་་ཨིས་ར་ཨེལ་དང་ཡ་ཧུ་དཱ་ཐམས་ཅད་ཀྱི་མདུན་དུ་འགྲོ་འོང་བྱས་པས། དེ་དག་གིས་ཁོ་གཅེས་པར་བཟུང་ངོ་༎

༡༧ དེར་ཤ་ཨུལ་གྱིས་དཱ་བིད་ལ། ལྟོས། ངས་ནི་རང་གི་བུ་མོ་ཆེ་བ་མེ་རཱབ་བྱ་བ་དེ་ནི་ཁྱོད་ཀྱི་ཆུང་མར་གཏོང་བར་བྱ། ཁྱོད་ནི་ང་རང་གི་ཕྱིར་དུ་དཔའ་རྩལ་ཅན་ཡིན་ཏེ། ཡ་ཧོ་ཝཱའི་དོན་དུ་དམག་རྒྱོབ་ཅིག ཅེས་སྨྲས་ཀྱང་། ཤ་ཨུལ་གྱིས། ང་རང་གི་ལག་པ་ཁོ་ལ་མ་ཕོག་པར། ཕེ་ལེ་ཤེད་པའི་ལག་པ་ཁོ་ལ་འཕོག་པར་གྱུར་ཅིག་ཅེས་སྨྲས་སོ།

༡༨ ཡང་དཱ་བིད་ཀྱིས་ཤ་ཨུལ་ལ། བདག་ནི་རྒྱལ་པོའི་མག་པར་འགྱུར་བ་ལ། བདག་ནི་སུ་ཡིན། ཡང་བདག་གི་གཉེན་དང་བདག་གི་ཕ་མེས་པོའི་བརྒྱུད་འཛིན་ནི་ཨིས་ར་ཨེལ་གྱི་ཁྲོད་དུ་ཅི་ཞིག་ཡིན་ཞེས་ཞུས་སོ།

༡༩ དེ་ནས་ཤ་ཨུལ་གྱི་སྲས་མོ་མེ་རཱབ་་དཱ་བིད་ལ་ཆུང་མར་གཏོང་བའི་དུས་རན་པའི་ཚེ་ན། སྲས་མོ་དེ་ནི་མེ་ཧོ་ལད་པ་ཨད་རི་ཨེལ་བྱ་བ་དེ་ལ་ཆུང་མར་བཏང་ངོ་༎

༢༠ ཡང་ཤ་ཨུལ་གྱི་སྲས་མོ་མི་ཁལ་་དཱ་བིད་ལ་ཆགས་སོ། ཞེས་པའི་ལོན་ཤ་ཨུལ་ལ་བསྙད་པས། ཁོ་དགའ་སྟེ།

༢༡ བུ་མོ་དེ་ཁོའི་ཕྱིར་རྙི་ལྟ་བུ་འགྱུར་ཡོང་བསམ་ནས། ཕེ་ལེ་ཤེད་པའི་ལག་པ་ཁོ་འཕོག་ཕྱིར་བུ་མོ་དེ་ཁོ་ལ་གཏོང་བར་བྱ། ཞེས་སྨྲ་ཞིང་ཤ་ཨུལ་གྱིས་དཱ་བིད་ལ། དེ་རིང་ཁྱོད་ལན་གཉིས་པ་རུ་ངའི་མག་པར་འགྱུར་བར་འགྱུར་ཞེས་སྨྲས་ནས།

༢༢ ཤ་ཨུལ་གྱིས་ཉིད་ཀྱི་གཡོག་པོ་རྣམས་ལ་བཀའ་གནང་ཞིང་སྨྲས་པ། ཁྱོད་ཅག་གིས་ཕག་ཏུ་དཱ་བིད་དང་གཏམ་བྱེད་ཅིང་དེ་ལ། ལྟོས། རྒྱལ་པོ་ཁྱོད་ལ་དགའ་སྟེ། ཁོང་གི་གཡོག་པོ་ཐམས་ཅད་ཀྱང་ཁྱོད་ལ་ཆགས་པས། ད་ལྟ་རྒྱལ་པོའི་མག་པར་གྱུར་ཞིག་ཅེས་ཟེར་བར་རུང་།

༢༣ དེ་ལྟར་ཤ་ཨུལ་གྱི་གཡོག་པོ་རྣམས་ཀྱིས་དཱ་བིད་ཀྱི་རྣ་བར་གཏམ་དེ་རྣམས་བསྙད་པས། དཱ་བིད་ཀྱིས། ཁྱོད་ཅག་གི་མིག་ཏུ་རྒྱལ་པོའི་མག་པར་འགྱུར་བ་དེ་ནི་སླ་བ་ཡིན་པར་མཐོང་ངམ། ང་ནི་དབུལ་ཕོངས་དང་སྙན་གྲགས་མེད་པ་ཞིག་ཡིན་ཟེར་ནས།

༢༤ གཡོག་པོ་རྣམས་ཀྱིས་ཤ་ཨུལ་ལ་དཱ་བིད་ཀྱིས་སྨྲས་པ་ལྟར་བཤད་དོ།

༢༥ དེ་རུ་ཤ་ཨུལ་གྱིས། ཁྱོད་ཅག་གིས་དཱ་བིད་ལ་འདི་ལྟར། རྒྱལ་པོ་ཟོང་ལ་མི་དགའ་སྟེ། རྒྱལ་པོའི་དགྲ་བོ་རྣམས་ལ་ལན་འདེབས་པའི་ཕྱིར། ཕེ་ལེ་ཤེད་པའི་མདུན་ལྤགས་བརྒྱ་ལ་དགའ་ཟེར་ཞིག་ཅེས་སྨྲས་པ་དང་། ཤ་ཨུལ་གྱིས། དཱ་བིད་་ཕེ་ལེ་ཤེད་པའི་ལག་པས་འཆི་བར་འགྱུར་བསམས་སོ།

༢༦ གཏམ་དེ་ནི་གཡོག་པོ་རྣམས་ཀྱིས་དཱ་བིད་ལ་ལབ་པས། དཱ་བིད་ནི་རྒྱལ་པོའི་མག་པར་འགྱུར་བ་ལ་ཤིན་ཏུ་དགའ་བར་གྱུར་ནས། ད་དུང་ཞག་མ་ཚང་བར་ཡོད་པ་ཡིན།

༢༧ དཱ་བིད་ཁོ་རང་དང་དེའི་མི་རྣམས་ལངས་ཏེ་སོང་བ་དང་། ཕེ་ལེ་ཤེད་པ་མི་ཉིས་བརྒྱ་བསད་དེ། དེ་དག་གི་མདུན་ལྤགས་བཅད་དེ་ཁུར་བ་དང་། དེ་དག་གི་གྲངས་ཚང་སྟེ། དཱ་བིད་ནི་རྒྱལ་པོའི་མག་པར་འགྱུར་བའི་ཕྱིར་དེ་རྣམས་རྒྱལ་པོ་ལ་ཕུལ་ཏོ། དེར་ཤ་ཨུལ་གྱིས་ཁོ་ལ་རང་གི་སྲས་མོ་མི་ཁལ་བག་མར་བཏང་ངོ་།

༢༨ ཡང་ཤ་ཨུལ་གྱིས། ཡ་ཧོ་ཝཱ་ནི་དཱ་བིད་དང་འགྲོགས་ཡོད་པ་དང་། རང་གི་སྲས་མོ་མི་ཁལ་ཡང་དཱ་བིད་ལ་ཆགས་པར་མཐོང་ནས་ཤེས་པས།

༢༩ ཤ་ཨུལ་ནི་ལྷག་པར་དཱ་བིད་ལ་འཇིགས་ཏེ། ཤ་ཨུལ་གྱིས་རྟག་ཏུ་དཱ་བིད་ལ་དགྲ་བྱས་སོ༎

༣༠ དེ་ནས་ཕེ་ལེ་ཤེད་པའི་རྗེ་བོ་རྣམས་ཐོན་ཏོ། དེ་དག་ནམ་འོང་ཡང་། ཤ་ཨུལ་གྱི་གཡོག་པོ་ཐམས་ཅད་པས་དཱ་བིད་ཀྱིས་ལྷག་པར་མཁས་པར་སྤྱད་པས། ཁོའི་མིང་སྙན་གྲགས་ཅད་དུ་གྱུར་ཏོ༎

༡༩

དེ་རུ་ཤ་ཨུལ་གྱིས་ཉིད་ཀྱི་སྲས་ཡོ་ན་ཐན་དང་གཡོག་པོ་ཐམས་ཅད་ལ་དཱ་བིད་གསོད་ཅིག་སྨྲས་སོ།

༢ ཡང་ཤ་ཨུལ་གྱི་སྲས་ཡོ་ན་ཐན་་དཱ་བིད་ལ་ཤིན་ཏུ་དགའ་བས། ཡོ་ན་ཐན་གྱིས་དཱ་བིད་ལ་བཤད་ཅིང་སྨྲས་པ། ངའི་ཕ་ཤ་ཨུལ་གྱིས་ཁྱོད་གསོད་དུ་བལྟ་བས། སང་སྔ་དྲོ་ཁྱོད་ཀྱིས་བྱ་ར་བྱེད་ཅིང་། ཕག་གི་གནས་ཤིག་ཏུ་སྡོད་ཡིབ་པར་བྱོས་དང་།

༣ ང་ནི་ཕྱི་རོལ་ཏུ་འགྲོ་ནས། ཁྱོད་སྡོད་སའི་ཐད་དུ་རང་གི་ཕ་ཡི་གཞོགས་སུ་འདུག་སྟེ། ཕ་དང་མཉམ་དུ་ཁྱོད་ཀྱི་དོན་དུ་གཏམ་བྱེད་པར་བྱ། དེར་ཅི་མཐོང་བ་དེ་ནི་ངས་ཁྱོད་ལ་འཆད་པར་བྱའོ།

༤ དེ་ནས་ཡོ་ན་ཐན་གྱིས་རང་གི་ཕ་ཤ་ཨུལ་གྱི་དྲུང་དུ་དཱ་བིད་ཀྱི་དོན་དུ་གཏམ་བཟང་སྨྲས་ཤིང་དེ་ལ། རྒྱལ་པོས་རང་ཉིད་ཀྱི་བྲན་པོ་དཱ་བིད་ཀྱི་ཐོག་ཏུ་ཉེས་སྡིག་མ་མཛོད་ཅིག ཁོས་ཁྱེད་ཀྱི་ཐོག་ཏུ་ཉེས་སྡིག་གང་ཡང་མ་བྱས་ཀྱི། ཁོའི་བྱ་བ་ཐམས་ཅད་ཁྱེད་ཀྱི་དྲུང་དུ་བཟང་པོ་ཡོད་པ་ཡིན།

༥ ཁོས་རང་གི་སྲོག་རང་གི་ལག་ཏུ་བཞག་ཅིང་། ཕེ་ལེ་ཤེད་པ་བསད་པས། ཡ་ཧོ་ཝཱས་ཨིས་ར་ཨེལ་ཐམས་ཅད་ཀྱི་དོན་དུ་སྐྱབས་ཆེན་པོ་ཞིག་མཛད་དོ། ཁྱེད་ཀྱིས་དེ་ལ་གཟིགས་ཏེ་དགའ་བར་གྱུར་ཏོ། སྐྱོན་མེད་པའི་ཁྲག་ལ་ཉེས་སྡིག་བྱེད་ཅིང་། དཱ་བིད་དོན་མེད་ལ་ཅིའི་ཕྱིར་གསོད་པར་བྱ་ཞེས་ཞུས་པས།

༦ ཤ་ཨུལ་གྱིས་ཡོ་ན་ཐན་གྱི་གཏམ་དེ་ལ་ཉན་ནས། ཡ་ཧོ་ཝཱའི་གསོན་པ་ཉིད་ཀྱི་མནའ་བོར་ཏེ། ཁོ་ནི་གསོད་པར་མི་བྱ་ཞེས་སྨྲས་སོ།

༧ ཡོ་ན་ཐན་གྱིས་དཱ་བིད་ལ་བོས་ནས། གཏམ་དེ་ཐམས་ཅད་ཁོ་ལ་བཤད་དོ། དེ་ནས་ཡོ་ན་ཐན་གྱིས་དཱ་བིད་་ཤ་ཨུལ་གྱི་དྲུང་དུ་ཁྲིད་ནས། ཁོ་སྔོན་མ་ལྟར་དེའི་དྲུང་དུ་གནས་སོ༎

༨ ད་དུང་ཡང་དམག་ཅིག་བྱུང་བས། དཱ་བིད་སོང་སྟེ་ཕེ་ལེ་ཤེད་པ་རྣམས་ལ་འཐབ་འཛིང་བྱེད་ཅིང་། གསོད་གཅོད་དྲག་པོས་བཏུལ་ནས། དེ་དག་ཁོའི་དྲུང་ནས་བྲོས་སོ།

༩ ཡང་ཤ་ཨུལ་གྱིས་རང་གི་མདུང་ལག་ཏུ་ཁུར་ཞིང་། རང་གི་མཁར་གྱི་ནང་ན་བསྡད་དེ། དཱ་བིད་རང་གི་ལག་པས་སྒྲ་སྙན་སྐྲོག་པའི་ཚེ་ན། ཡ་ཧོ་ཝཱས་མངགས་པའི་འདྲེ་ངན་པ་དེ་ཤ་ཨུལ་གྱི་སྟེང་དུ་བབ་པས།

༡༠ ཤ་ཨུལ་གྱིས་དཱ་བིད་ནི་མདུང་དང་མཉམ་དུ་རྩིག་པ་རུ་སྦྱོར་བའི་ཕྱིར་གླགས་བཙལ་ཀྱང་། དཱ་བིད་་ཤ་ཨུལ་གྱི་དྲུང་ནས་བྱོལ་བ་དང་། མདུང་རྩིག་པ་ལ་ཟུགས་སོ། ཡང་དཱ་བིད་བྲོས་ཏེ། མཚན་དེ་ལ་ཚེ་ཐར་རོ༎

༡༡ དེ་ནས་ཤ་ཨུལ་གྱིས་དཱ་བིད་ཁང་པ་རུ་སྲུང་བ་དང་། སང་སྔ་དྲོ་ཁོ་གསོད་པའི་ཕྱིར་བང་ཆེན་བཏང་བས། དཱ་བིད་ཀྱི་ཆུང་མ་མི་ཁལ་གྱིས་ཁོ་ལ། མཚན་མོ་འདི་ལ་ཁྱོད་ཀྱིས་རང་གི་སྲོག་སྐྱོབ་མི་བྱེད་ན། སང་ཉིན་གསོད་པར་འགྱུར་ཞེས་སྨྲས་པ་དང་།

༡༢ མི་ཁལ་གྱིས་དཱ་བིད་དཀར་ཁུང་ནས་ཕབ་སྟེ། ཁོ་བྲོས་ཤིང་སོང་བས་ཚེ་ཐར་རོ།

༡༣ མི་ཁལ་གྱིས་སྐུ་འདྲ་དེ་བླངས་ནས། མལ་སའི་ནང་དུ་བཞག་པ་དང་། རལ་གྱི་ཆ་ལི་ཞིག་དེའི་མགོའི་ཁར་བཞག་ནས། གཟན་གོས་ཀྱིས་བཀབ་བོ།

༡༤ དེ་ནས་ཤ་ཨུལ་གྱིས་བང་ཆེན་རྣམས་དཱ་བིད་འཛིན་པར་བཏང་བས། བུ་མོས། ཁོ་ནའོ་ཞེས་སྨྲས་ནས།

༡༥ ཤ་ཨུལ་གྱིས་ཕྱིར་ཡང་དཱ་བིད་ལ་ལྟ་བར་བང་ཆེན་བཏང་ནས། ངས་དེ་ནི་གསོད་པའི་ཕྱིར་ཁོ་མལ་ས་དང་སྦྲག་སྟེ་ངའི་མདུན་དུ་ཁྱེར་ཤོག་ཅིག་སྨྲས་སོ།

༡༦ དེ་ནས་བང་ཆེན་ནང་དུ་བསླེབ་སྟེ། དེར་མལ་སའི་ནང་སྐུ་འདྲ་དེ་དང་། མགོའི་མལ་དུ་རལ་གྱི་ཆ་ལི་ཞིག་ཡོད་པ་ཡིན།

༡༧ དེ་རུ་ཤ་ཨུལ་གྱིས་མི་ཁལ་ལ། ངའི་དགྲ་བོ་དེ་ཐར་བའི་ཕྱིར་ཁྱོད་ཀྱིས་ཁོ་ལམ་བཅུག་སྟེ། ཅིའི་ཕྱིར་ང་ལ་སླུ་ཁྲིད་བྱས་པ་ཡིན་སྨྲས་པས། མི་ཁལ་གྱིས། དེས་ང་ལ། ང་འགྲོ་ཆུག ངས་ཁྱོད་ཅི་ལ་གསོད་དུ་འཇུག་ཟེར་ཏོ་ཞེས་ཞུས་སོ༎

༡༨ ཡང་དཱ་བིད་བྲོས་ཏེ་ཚེ་ཐར་ནས། རཱ་མཱ་རུ་ཤ་མུ་ཨེལ་གྱི་དྲུང་དུ་བསླེབ་སྟེ། ཤ་ཨུལ་གྱིས་ཁོ་ལ་ཅི་བྱས་པ་ཐམས་ཅད་བསྙད་དོ། དེ་ནས་ཁོ་དང་ཤ་མུ་ཨེལ་གཉིས་ཀ་སོང་སྟེ། ནཱ་ཡོད་དུ་གནས་སོ།

༡༩ དེར་ཤ་ཨུལ་ལ། ཀྱེ་ཧོ། དཱ་བིད་་རཱ་མཱའི་ནཱ་ཡོད་དུ་འདུག་ཅེས་པའི་ལོན་བཤད་པས།

༢༠ ཤ་ཨུལ་གྱིས་དཱ་བིད་འཛིན་པའི་ཕྱིར་བང་ཆེན་བཏང་ངོ་། མི་དེ་རྣམས་ཀྱིས། ལུང་སྟོན་པའི་ཚོགས་ཀྱིས་ལུང་བསྟན་པ་དང་། དེ་དག་གི་ཁྲོད་དུ་ཤ་མུ་ཨེལ་དེ་དག་གི་འགོ་བྱེད་ཅིང་འགྲེང་ཡོད་པ་མཐོང་བའི་ཚེ། ཤ་ཨུལ་གྱི་བང་ཆེན་རྣམས་ལ་དཀོན་མཆོག་གི་ཐུགས་ཉིད་བབ་པ་དང་ལུང་བསྟན་ཏོ།

༢༡ བྱུང་ཚུལ་དེ་ནི་ཤ་ཨུལ་ལ་བཤད་པས། དེས་བང་ཆེན་གཞན་བདག་བཏང་ནས། དེ་དག་གིས་ཀྱང་ལུང་བསྟན་ཏོ། ལན་གསུམ་པ་རུ་ཤ་ཨུལ་གྱིས་བང་ཆེན་བཏང་བ་དང་། དེ་དག་གིས་ཀྱང་ལུང་བསྟན་ཏོ།

༢༢ དེ་ནས་ཤ་ཨུལ་རང་ཉིད་ཀྱང་རཱ་མཱ་རུ་སོང་སྟེ། སེ་ཀུ་རུ་ཡོད་པའི་ཆུ་དོང་ཆེན་པོའི་རྩར་བསླེབས་ནས། ཤ་མུ་ཨེལ་དང་དཱ་བིད་གཉིས་གང་དུ་འདུག་ཅེས་འདྲིས་པས། མི་ཞིག་གིས། གཟིགས་ཤིག དེ་གཉིས་རཱ་མཱའི་ནཱ་ཡོད་དུ་འདུག་ཅེས་ཞུས་སོ།

༢༣ དེ་ནས་ཁོ་རཱ་མཱའི་ནཱ་ཡོད་དེ་རུ་སོང་བ་དང་། དཀོན་མཆོག་གི་ཐུགས་ཉིད་ཁོ་ལ་བབ་ནས། རཱ་མཱ་ཡི་ནཱ་ཡོད་དུ་སླེབ་པའི་བར་དུ་ལུང་བསྟན་ཏེ་སོང་བ་དང་།

༢༤ དེ་རུ་གོས་ཕུད་ནས། ཤ་མུ་ཨེལ་གྱི་དྲུང་དུ་ལུང་བསྟན་ཏེ། ཉིན་མཚན་མེད་པར་གཅེར་བུར་ཉལ་ཏོ། དེའི་ཕྱིར་མི་ཐམས་ཅད་ཀྱིས། ཤ་ཨུལ་ཡང་ལུང་སྟོན་པའི་ཁྲོད་དུ་འདུག་གམ་ཞེས་སྨྲས་སོ༎

༢༠

དེ་ནས་དཱ་བིད་་རཱ་མཱ་ཡི་ནཱ་ཡོད་ནས་བྲོས་ནས། ཡོ་ན་ཐན་གྱི་དྲུང་དུ་འོང་སྟེ་ཟེར་པ། ངས་ཅི་བྱས་པ་ཡིན། ངའི་སྐྱོན་ཅི་ཡིན། ངས་ནི་ཁྱེད་ཀྱི་ཕ་ཡི་དྲུང་དུ་ཉེས་སྡིག་ཅི་བྱས་པ་ཡིན། དེས་ངའི་སྲོག་ལ་སྙེག་གོ།

༢ ཞེས་སྨྲས་པས་དེས་ནི། དེ་ལྟར་མིན། ཁྱོད་འཆི་བར་མི་འགྱུར། ད་ལྟོས་ཤིག བྱ་བ་ཞིག་ཆེན་པོ་ཡིན་ནམ་ཆུང་བ་ཡིན་ཀྱང་། ང་ལ་མ་བཤད་པའི་སྔོན་དུ་ངའི་ཕ་ཡིས་མི་བྱ། གཏམ་དེ་ནི་ངའི་ཕ་ཡིས་ང་ལ་ཅིའི་ཕྱིར་སྦ་བར་བྱ། དེ་ལྟར་མི་འོང་།

༣ དེ་རུ་དཱ་བིད་ཀྱིས་ཡང་མནའ་བསྐྱལ་ཏེ་དེ་ལ། ང་ལ་ཁྱེད་ཀྱི་སྤྱན་དྲུང་དུ་སྙིང་རྗེ་བརྙེད་ཡོད་པར་ཁྱེད་ཀྱི་ཕ་ཡིས་ལེགས་པར་ཤེས་པས། ཡོ་ན་ཐན་ལ་ཁོང་འཁྲུགས་མི་བྱུང་བའི་ཕྱིར་དུ་འདི་ནི་ཤེས་མ་ཆུག་ཅིག ཅེས་ཁྱེད་ཀྱི་ཕ་ཡིས་སྨྲས་སོ། ཡ་ཧོ་ཝཱ་དང་ཁྱེད་ཀྱི་སེམས་གསོན་པོ་ལགས་པར་ངེས་པ་ལྟར། ང་དང་འཆི་བ་གཉིས་ཀྱི་བར་དུ་གོམ་པ་གཅིག་མ་གཏོགས་མེད།

༤ ཅེས་པའི་ལན་དུ་ཡོ་ན་ཐན་གྱིས་དཱ་བིད་ལ། ཁྱེད་ཀྱི་སེམས་ནི་གང་ལ་དགའ་ན་ཡང་། དེ་ནི་ངས་ཁྱོད་ཀྱི་དོན་དུ་བྱའོ་ཞེས་སྨྲས་ནས།

༥ དཱ་བིད་ཀྱིས་ཡོ་ན་ཐན་ལ། ཀྱེ་ཧོ། སང་ཉིན་ཟླ་ཚེས་ཡིན་པས། ང་ནི་རྒྱལ་པོ་དང་མཉམ་ཁ་ཟས་ཟ་བ་ལ་སྡོད་པར་དགོས། དེའི་ཕྱིར་ང་འགྲོ་ཆུག ང་ཐང་དུ་སོང་སྟེ། ནུབ་མོ་གསུམ་གྱི་བར་དུ་ཡིབ་ནས་བསྡད་ཡོང་།

༦ གལ་ཏེ་ཁྱེད་ཀྱི་ཕས་ང་འཚོལ་ན། ཁྱེད་ཀྱིས་འདི་ལྟར་སྨྲོས་ཤིག དཱ་བིད་རང་གི་གྲོང་ཁྱེར་བེད་ལེ་ཧེམ་དུ་འགྲོ་བའི་ཕྱིར་ང་ནས་དགོངས་པ་ཞུས་སོ། དེ་རུ་དེའི་བརྒྱུད་ཀྱིས་ལོ་ལྟར་གྱི་མཆོད་པ་འབུལ་བར་བྱེད།

༧ གལ་ཏེ་ཁོང་གིས་ལེགས་སོ་སྨྲ་ན། ཁྱེད་ཀྱི་བྲན་བདག་ལ་ཞི་བདེ་འབྱུང་བར་འགྱུར། གལ་ཏེ་ཁོང་གིས་ཁྲོས་ན། ལས་ངན་པ་བྱེད་དུ་སེམས་ཐག་ཧྲིལ་བ་ཤེས་ཤིག

༨ ཁྱེད་ཀྱིས་ཉིད་ཀྱི་བྲན་བདག་ཡ་ཧོ་ཝཱའི་ཞལ་ཆད་ཀྱི་ནང་དུ་ཁྲིད་པས། ཁྱེད་ཀྱི་བྲན་མི་ལ་བཀའ་དྲིན་མཛོད་ཅིག བདག་གི་ནང་ན་ཉེས་སྡིག་ཡོད་ན། ཁྱེད་ཀྱིས་བདག་སོད་ཅིག ཁྱེད་ཀྱི་ཕ་ཡི་དྲུང་དུ་བདག་ནི་ཅིའི་ཕྱིར་འཁྲིད་པར་བྱ།

༩ ཞེས་ཞུས་ནས་ཡོ་ན་ཐན་གྱིས། དེ་ལྟར་མ་བྱུང་ཞིག ངའི་ཕ་ཡིས་ཁྱོད་ལ་ངན་བྱེད་ཐག་ཆོད་ཡིན་པ་ངས་རྟོགས་ན། ངས་ཁྱོད་ལ་ཅིའི་ཕྱིར་མི་ལབ།

༡༠ ཅེས་སྨྲས་ནས། དཱ་བིད་ཀྱིས་ཡོ་ན་ཐན་ལ། གལ་ཏེ་ཁྱེད་ཀྱི་ཕས་ཁྱེད་ལ་ལན་དྲག་པོ་ཞིག་གཏོང་ན། སུས་ང་ལ་ལབ་པར་བྱ།

༡༡ ཞེས་ཞུས་ནས་ཡོ་ན་ཐན་གྱིས་དཱ་བིད་ལ། ད་འགྲོ་དང་། ང་གཉིས་ཐང་དེ་རུ་འགྲོ་བར་བྱ་ཞེས་ཟེར་ནས། ཁོ་གཉིས་ཀ་ཐང་དེ་རུ་སོང་ནས།

༡༢ ཡོ་ན་ཐན་གྱིས་དཱ་བིད་ལ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་དཔང་པོར་ཞུགས་ཤིག སང་ཉིན་ནམ། ཞག་གསུམ་པའི་ཆུ་ཚོད་འདི་ལ་ངས་རང་གི་ཕ་ལ་ཚོད་ལེན་པར་བྱ། གལ་ཏེ་དཱ་བིད་ཀྱི་དོན་དུ་བཟང་པོ་ཞིག་འབྱུང་ན། ངས་བང་ཆེན་གཏོང་ཞིང་། ཁྱོད་ལ་ཅིའི་ཕྱིར་མི་ལབ།

༡༣ གལ་ཏེ་ངའི་ཕས་ཁྱོད་ལ་ངན་བྱེད་དུ་དགའ་སྟེ། ཁྱེད་བདེ་བར་འགྲོ་བའི་ཕྱིར། ཁྱེད་ལ་མི་འཆགས་པར། ཁྱེད་ཕར་འགྲོ་རུ་མི་འཇུག་ན། ཡ་ཧོ་ཝཱས་ཡོ་ན་ཐན་ལ་འདི་ལྟ་བུའམ་དེ་བས་ལྷག་པར་མཛད་པར་ཤོག་ཅིག ཡ་ཧོ་ཝཱ་ནི་ང་རང་གི་ཕ་དང་མཉམ་དུ་བཞུགས་པ་ལྟར། ཁྱོད་དང་མཉམ་དུ་བཞུགས་ཤིག

༡༤ ང་ཡང་མི་འཆི་བའི་ཕྱིར། ང་གསོན་རིང་དུ་ཁྱོད་ཀྱིས་ང་ལ་ཡ་ཧོ་ཝཱའི་སྙིང་རྗེ་སྟོན་པ་མ་ཟད་དེ།

༡༥ དུས་རྒྱུན་དུའམ། ཡ་ཧོ་ཝཱས་དཱ་བིད་ཀྱི་དགྲ་བོ་རེ་རེ་ས་གཞིའི་ཁ་ནས་གཅོད་པར་མཛད་པའི་བར་དུ། ཁྱོད་ཀྱི་སྙིང་རྗེ་ང་རང་གི་བརྒྱུད་དང་མ་བྲལ་ཞིག

༡༦ ཅེས་སྨྲས་ནས། ཡོ་ན་ཐན་གྱིས་དཱ་བིད་ཀྱི་བརྒྱུད་དང་བཅས་སུ་ཆད་ཀ་བྱེད་ཅིང་། དཱ་བིད་ཀྱི་དགྲ་བོ་རྣམས་ལ་ཡ་ཧོ་ཝཱས་ལན་འདེབས་པར་བྱའོ་ཞེས་སྨྲས་སོ།

༡༧ ཡོ་ན་ཐན་གྱིས་དཱ་བིད་གཅེས་པར་འཛིན་པས། དེ་ལ་ཡང་སྐྱར་མནའ་སྐྱེལ་དུ་བཅུག་གོ། ཁོས་ནི་རང་ཉིད་ཀྱི་སྲོག་ལ་གཅེས་པར་འཛིན་པ་ལྟར་དེ་གཅེས་པར་བཟུང་ངོ་༎

༡༨ དེ་ནས་ཡོ་ན་ཐན་གྱིས་དེ་ལ། སང་ཉིན་ཟླ་ཚེས་ཡིན་ཏེ། ཁྱོད་ཀྱི་ཤིང་ཁྲི་སྟོང་པ་ཡོད་ན། ཁྱོད་མི་འདུག་པར་རྟོགས་པར་འགྱུར་རོ།

༡༩ དེ་ནས་ཞག་གསུམ་བསྡད་པའི་འོག་ཏུ་ཁྱོད་མྱུར་དུ་མར་འོང་དང་། ལས་ངན་གྱི་ཉིན་པར་ཁྱོད་གང་དུ་ཡིབ་སྟེ་བསྡད་པ་ཡིན། དེར་སོང་སྟེ། ཨེ་ཙེལ་བྱ་བའི་ཕ་བོང་གི་རྩར་སྡོད་ཅིག

༢༠ དེ་རུ་ངས་འབེན་དུ་འཕངས་པ་ལྟར། ཕ་བོང་དེའི་ཕྱོགས་སུ་མདའ་གསུམ་འཕེན་པར་བྱ།

༢༡ དེ་ནས་ངས་གཞོན་ནུ་ཞིག་གཏོང་ཞིང་དེ་ལ། ད་སོང་དང་། མདའ་ཚོལ་ཞིག་ཟེར་བར་བྱ། གལ་ཏེ་ངས་གཞོན་ནུ་ལ། ལྟོས། མདའ་ཁྱོད་ཀྱི་མདུན་དུ་འདུག བཟུང་སྟེ་འོང་ཞེས་སྐུལ་ན། ཞི་བདེ་ཡོད་པས། ཁྱོད་འོང་ཞིག ཡ་ཧོ་ཝཱ་གསོན་པར་ངེས་པ་ལྟར། ཁྱོད་ལ་གནོད་པ་ཅིའང་མེད།

༢༢ གལ་ཏེ་ངས་གཞོན་ནུ་ལ། ལྟོས། མདའ་ཁྱོད་ནས་ཐལ་ཏེ་འདུག་ཅེས་སྐུལ་ན། ཡ་ཧོ་ཝཱས་ཁྱོད་ཡུལ་གཞན་དུ་བསྩལ་བས། ཁྱོད་སོང་ཞིག

༢༣ ཡང་ཁྱོད་དང་ང་གཉིས་ཀྱིས་གང་སྨྲས་པ་ཡིན་པ། དེའི་ནང་ན་ཡ་ཧོ་ཝཱ་ཁྱོད་དང་ང་གཉིས་ཀྱི་བར་ལ་དཔང་པོར་བཞུགས་སོ་ཞེས་སྨྲས་སོ༎

༢༤ དེ་ནས་དཱ་བིད་ཐང་དེ་རུ་ཡིབ་སྟེ་བསྡད་པ་དང་། ཟླ་ཚེས་ཀྱི་ཚེ་རྒྱལ་པོ་བཤོས་གསོལ་བ་ལ་བསྡད་དོ།

༢༥ ཡང་རྒྱལ་པོ་ཉིད་ཀྱི་ཁྲིམས་བཞིན་དུ་རྩིག་པའི་གན་དུ་ཁྲིའི་ཁར་བསྡད་དེ། ཡོ་ན་ཐན་ལངས་ནས། ཤ་ཨུལ་གྱི་གཞོགས་སུ་ཨབ་ནེར་བསྡད་དེ། དཱ་བིད་ཀྱི་གྲལ་སྟོང་པ་ལགས་ཀྱང་།

༢༦ ཤ་ཨུལ་གྱིས་ཉིན་དེ་ལ་ཅང་མ་སྨྲས་ཤིང་། ཁོ་ལ་ཅི་ཞིག་བྱུང་བས། གཙང་བ་མེད། ཡོངས་སུ་ཁོ་གཙང་བ་མེད་ཅེས་བསམས་སོ།

༢༧ ཡང་སང་ཉིན་ཟླ་ཚེས་ཀྱི་ཞག་གཉིས་པ་རུ། དཱ་བིད་ཀྱི་གྲལ་སྟོང་པ་ཡོད་པས། ཤ་ཨུལ་གྱིས་ཉིད་ཀྱི་སྲས་ཡོ་ན་ཐན་ལ། ཨི་ཤཱ་ཡི་བུ་དཱ་བིད་ནི་བཤོས་གསོལ་དུ་མདང་ཡང་མ་འོངས། དེ་རིང་ཡང་མི་འོང་བ་ཅི་ལ་ཡིན་ཞེས་སྨྲས་པའི་ལན་དུ།

༢༨ ཡོ་ན་ཐན་གྱིས་ཤ་ཨུལ་ལ། དཱ་བིད་ཀྱིས་བེད་ལེ་ཧེམ་དུ་འགྲོ་བའི་ཕྱིར་ང་ནས་དགོངས་པ་ཞུས་སོ།

༢༩ ཁོས་ང་ལ། ང་འགྲོ་བར་གནོང་ཞིག ངའི་བརྒྱུད་འཛིན་གྱིས་གྲོང་ཁྱེར་དེ་རུ་མཆོད་པ་འབུལ་བས། ངའི་སྤུན་གྱིས་ང་དེ་རུ་འོང་དུ་སྨྲས་བྱུང་། ང་ལ་ཁྱེད་ཀྱི་སྤྱན་དྲུང་དུ་ཐུགས་རྗེ་རྙེད་པ་ཡིན་ན། ང་དེ་རུ་སོང་སྟེ། རང་གི་སྤུན་རྣམས་ལ་ལྟ་བར་གནོང་ཞིག ཅེས་ཞུས་པས། ཁོ་རྒྱལ་པོའི་གསོལ་ལྕོག་ཏུ་མ་འོངས་སོ་ཞེས་སྨྲས་ནས།

༣༠ ཤ་ཨུལ་གྱི་ཁྲོ་བ་ཡོ་ན་ཐན་གྱི་ཐོག་ཏུ་ཤིན་ཏུ་ཆེ་བར་འགྱུར་ནས། ཁོས་དེ་ལ། ཀྱེ་ཁྱོད་གོ་ལོག་ངོ་ལོག་གི་བུད་མེད་ཀྱི་བུ། ཁྱོད་ཀྱི་ངོ་ཚ་དང་། ཁྱོད་ཀྱི་མ་གཅེར་བུ་མའི་ངོ་ཚ་ནས། ཁྱོད་ཀྱིས་ཨི་ཤཱ་ཡི་བུ་དེ་ནི་འདམས་པ་ཡིན་པར་ངས་མི་ཤེས་སམ།

༣༡ ཨི་ཤཱ་ཡི་བུ་དེ་ནི་ས་གཞི་རུ་གསོན་རིང་བར་དུ། ཁྱོད་དང་ཁྱོད་ཀྱི་རྒྱལ་ཁམས་ནི་བརྟན་པོར་ལུས་པར་མི་འགྱུར་རོ། དེའི་ཕྱིར་བང་ཆེན་ཐོང་དང་། ཁོ་ངའི་མདུན་དུ་ཁྲིད་ཤོག ཁོ་ནི་ཅི་ནས་ཀྱང་འཆི་བར་འགྱུར་རོ།

༣༢ ཞེས་པའི་ལན་དུ་ཡོ་ན་ཐན་གྱིས་ཉིད་ཀྱི་ཕ་ཤ་ཨུལ་ལ། ཁོ་ཅིའི་ཕྱིར་གསོད་པར་བྱ། ཁོས་ཅི་བྱས། ཤེས་ཞུས་པས།

༣༣ ཤ་ཨུལ་གྱིས་ཁོ་གསོད་པར་ཁོའི་ཕྱོགས་སུ་མདུང་འཕངས་སོ། དེ་རུ་ཡོ་ན་ཐན་གྱིས། རང་གི་ཕས་དཱ་བིད་གསོད་པར་ངེས་པར་བརྟགས་པས།

༣༤ ཡོ་ན་ཐན་ཤིན་ཏུ་ཁྲོས་ཤིང་། གསོལ་ལྕོག་ནས་ལངས་ཏེ། ཟླ་བའི་ཚེས་གཉིས་པར་ཟས་གང་ཡང་མ་བཟས་སོ། ཕས་དཱ་བིད་ལ་སྐུར་པ་བཏབ་པའི་ཕྱིར་ཡོ་ན་ཐན་ཁོང་འཁྲུགས་སོ།

༣༥ ཡང་སྔ་དྲོར་ཡོ་ན་ཐན་དང་། དེ་དང་མཉམ་དུ་གཞོན་ནུ་ཞིག་ལངས་ནས། དཱ་བིད་དང་ཆད་བྱས་པའི་དུས་སུ་ཐང་དུ་སོང་སྟེ།

༣༦ གཞོན་ནུ་དེ་ལ། ད་སོང་དང་། ངས་གཏོང་བའི་མདའ་རྣམས་ཚོལ་ཞིག་ཅེས་བཀའ་གནང་བས། གཞོན་ནུ་བརྒྱུགས་པ་ལས། ཡོ་ན་ཐན་གྱིས་མདའ་ཞིག་ཁོ་ནས་ཐལ་ཏེ་བཏང་ངོ་།

༣༧ གཞོན་ནུ་དེ་ནི་ཡོ་ན་ཐན་གྱིས་བཏང་བའི་མདའ་ཡི་གནས་སུ་བསླེབ་པའི་ཚེ་ན། ཡོ་ན་ཐན་གྱིས་གཞོན་ནུའི་རྒྱབ་ནས། མདའ་ནི་ཁྱོད་ནས་ཕར་ཐལ་ཏེ་མི་འདུག་གམ་ཞེས་བོས་སོ།

༣༨ དེ་ནས་ཕྱིར་ཡང་ཡོ་ན་ཐན་གྱིས་གཞོན་ནུའི་རྒྱབ་རྒྱབ་ནས། མྱུར་དུ་རྒྱུག་སྟེ། ལངས་ནས་མ་སྡོད། ཅེས་བོས་པས། ཡོ་ན་ཐན་གྱི་གཞོན་ནུ་དེས་མདའ་ཐམས་ཅད་བསྡུས་ནས། རང་གི་དཔོན་པོའི་དྲུང་དུ་འོངས་སོ།

༣༩ གཞོན་ནུ་དེས་ནི་དོན་ཅི་ཡིན་གང་ཡང་མ་བརྟགས་ཀྱང་། ཡོ་ན་ཐན་དང་དཱ་བིད་འབའ་ཞིག་གིས་ཤེས་སོ།

༤༠ ཡང་ཡོ་ན་ཐན་གྱིས་རང་གི་ལག་ཆ་གཞོན་ནུ་ལ་བཏང་སྟེ། ད་སོང་ལ། གྲོང་ཁྱེར་དུ་ཁྱེར་ཞིག་ཅེས་བསྒོའོ།

༤༡ གཞོན་ནུ་དེ་སོང་བ་དང་། དཱ་བིད་ནི་ལྷོ་ཕྱོགས་ཀྱི་གནས་དེ་ནས་ཐོན་ནས། ལུས་ས་ལ་བརྡབ་སྟེ། ལན་གསུམ་ཕྱག་ཕུལ་ཏོ། དེ་ནས་གཅིག་དང་གཅིག་འོ་བཏང་སྟེ། མཉམ་དུ་ངུས་པ་དང་། དཱ་བིད་ནི་ཐེབ་ལྷག་པར་ངུས་སོ།

༤༢ དེ་རུ་ཡོ་ན་ཐན་གྱིས་དཱ་བིད་ལ། ང་གཉིས་ཡ་ཧོ་ཝཱའི་མཚན་བརྗོད་ཅིང་མནའ་བསྐྱལ་ཏེ། ང་དང་ཁྱོད་གཉིས་དང་། ངའི་ཕྲུ་གུ་དང་། ཁྱོད་ཀྱི་ཕྲུ་གུ་གཉིས་ཀྱི་བར་དུ་ཡ་ཧོ་ཝཱ་དུས་རྒྱུན་དུ་བཞུགས་ཤིག ད་ཁྱོད་བདེ་བར་སོང་ཞིག་ཅེས་སྨྲས་ནས། ཁོ་ལངས་ཏེ་སོང་བ་དང་། ཡོ་ན་ཐན་གྲོང་ཁྱེར་དུ་ཕྱིན་ཏོ༎

༢༡

དེ་ནས་དཱ་བིད་་ནོབ་ཏུ་བླ་མ་ཨ་ཧི་མེ་ལེག་ཞེས་བྱ་བའི་དྲུང་དུ་བསླེབས་ནས། ཨ་ཧི་མེ་ལེག་ནི་དཱ་བིད་དང་འཕྲད་དུ་འདར་གྱིན་འོངས་ཏེ་དེ་ལ། ཁྱེད་མཉམ་དུ་མི་གང་ཡང་མེད་དེ། ཁྱེད་གཅིག་པུར་ཅིའི་ཕྱིར་འོང་ཞེས་འདྲིས་ནས།

༢ དཱ་བིད་ཀྱིས་བླ་མ་ཨ་ཧི་མེ་ལེག་ལ། རྒྱལ་པོས་ང་ལ་ལས་ཤིག་བསྐོས་ཏེ་ང་ལ། ངས་ཁྱོད་གང་དུ་གཏོང་བ་དང་། ཁྱོད་ལ་ལས་གང་བསྐོས་པ། དེའི་རྒྱུས་མི་སུ་ལ་ཡང་མངོན་པར་མ་བྱེད་ཅིག་ཅེས་བཀའ་གནང་བས། ངས་ནི་རང་གི་གཞོན་ནུ་རྣམས་གནས་གཞན་ཞིག་ཏུ་བཏང་བ་ཡིན།

༣ ད་ལྟ་ཁྱེད་ཀྱི་ལག་ཐོག་ཅི་ཡོད། བག་ལེབ་ལྔའམ་འདིར་གང་ཡོད་པ་དེ་ངའི་ལག་ཏུ་གནོང་ཞིག

༤ ཅེས་པའི་ལན་དུ་བླ་མས་དཱ་བིད་ལ། དཀྱུས་མའི་བག་ལེབ་ནི་ང་རང་གི་ལག་ཐོག་མེད་དེ། འདི་རུ་བག་ལེབ་དམ་པ་ཡོད། གལ་ཏེ་ཁྱེད་ཀྱི་གཞོན་ནུ་རྣམས་ཀྱིས་རེ་རང་གི་ལུས་བུད་མེད་ལས་བསྲུངས་ཡོད་ན། ལེགས་སོ་སྨྲས་པས།

༥ དཱ་བིད་ཀྱིས་བླ་མ་ལ། བདེན་པར་ཞག་གསུམ་ནས་བཟུང་སྟེ། ང་ཚོས་རེ་རང་གི་ལུས་བུད་མེད་ལས་བསྲུངས་པ་ཡིན། འདི་ནི་རྒྱུན་གྱི་བྱེས་ཤིག་ཡིན་ནའང་། ཐོན་པའི་ཚེ་གཞོན་ནུ་རྣམས་ཀྱི་སྣོད་ཐམས་ཅད་གཙང་མ་ཡིན་ཏེ། དེ་རིང་ནི་ཅི་ནས་ཀྱང་དེ་དག་གི་སྣོད་རྣམས་ལྷག་པར་གཙང་བ་ཡོད་འགྲོ།

༦ ཞེས་སྨྲས་པས། བླ་མས་ཁོ་རྣམས་ལ་བག་ལེབ་དམ་པ་གནང་ངོ་། དེ་ཅིའི་ཕྱིར་ཞེ་ན། གཟིགས་པའི་བག་ལེབ་དེ་མ་གཏོགས་པར། གཞན་གང་ཡང་དེ་རུ་མེད་པ་ཡིན། ཡང་བག་ལེབ་ཚབ་ཞིག་འབུལ་བའི་སྐབས་སུ། བག་ལེབ་དེ་ནི་ཡ་ཧོ་ཝཱའི་སྤྱན་གྱི་དྲུང་ནས་འཁྱེར་ཏོ༎

༧ ཉིན་དེ་ལ་ཤ་ཨུལ་གྱི་གཡོག་པོའི་ནང་ནས་མི་ཞིག་དེ་ཡ་ཧོ་ཝཱའི་དྲུང་དུ་དེ་རུ་ལུས་པ་ཡིན་ཏེ། མི་དེའི་མིང་དོ་ཨེག ཨེ་དོམ་པ། ཤ་ཨུལ་གྱི་དཀོར་དཔོན་དེ་ཡིན་ནོ༎

༨ ཡང་དཱ་བིད་ཀྱིས་ཨ་ཧི་མེ་ལེག་ལ། འདི་རུ་ཁྱེད་ཀྱི་ཕྱག་ཏུ་མདུང་ངམ་རལ་གྲི་མེད་དམ། རྒྱལ་པོའི་ལས་ལ་རིངས་ནས། ངས་རང་གི་རལ་གྲིའམ་མཚོན་ཆ་རང་མཉམ་དུ་ཁུར་བ་མ་ཡིན།

༩ ཞེས་ཞུས་པས། བླ་མས། ལུང་པ་ཨེ་ལཱ་ཡི་ནང་ན་ཁྱེད་ཀྱིས་བསད་པའི་ཕེ་ལེ་ཤེད་པ་གོལ་ཡད་ཀྱི་རལ་གྲི་ནི་འདི་རུ་ཡོད། ལྟོས་ཤིག རས་ཀྱིས་བཏུམ་སྟེ་ཨེ་ཕོད་ཀྱི་རྒྱབ་ཏུ་ཡོད། དེ་ལེན་པར་དགའ་ན། ལེན་ཅིག དེ་མ་གཏོགས་པར་གཞན་གང་ཡང་འདི་རུ་མེད་ཟེར་བས། དཱ་བིད་ཀྱིས། འདི་དང་འདྲ་བར་གཞན་གང་ཡང་མེད་པས། དེ་ང་ལ་གནོང་ཞིག་ཅེས་ཞུས་སོ༎

༡༠ ཡང་དཱ་བིད་་ཤ་ཨུལ་ལ་འཇིགས་པས། ལངས་ཏེ་ཉིན་དེ་ལ་བྲོས་ནས། གད་ཀྱི་རྒྱལ་པོ་ཨ་ཀིས་ཀྱི་དྲུང་དུ་ཕྱིན་ཏོ།

༡༡ དེ་རུ་ཨ་ཀིས་ཀྱི་བྲན་རྣམས་ཀྱིས་ཁོང་ལ། མི་འདི་ནི་དཱ་བིད། ཡུལ་དེའི་རྒྱལ་པོ་མ་ཡིན་ནམ། དེ་དག་གིས། ཤ་ཨུལ་གྱིས་སྟོང་རྣམས་བསད། དཱ་བིད་ཀྱིས་ཁྲི་ཚོ་རྣམས་བསད། ཅེས་གར་རྩེས་ནས་སྟོད་གླུ་བླངས་པ་དེ་མ་ཡིན་ནམ་ཞེས་ཞུས་སོ།

༡༢ དེ་རུ་དཱ་བིད་ཀྱིས་གཏམ་དེ་ནི་སྙིང་ལ་བཞག་སྟེ། གད་ཀྱི་རྒྱལ་པོ་ཨ་ཀིས་ལ་ཤིན་ཏུ་འཇིགས་སྐྲགས་སོ།

༡༣ རང་གི་བྱ་སྤྱོད་ནི་དེ་དག་གི་མིག་གི་མདུན་དུ་བསྒྱུར་ནས། དེ་དག་གི་ལག་ཏུ་བསླེབས་ནས་སྨྱོ་བའི་ཚུལ་བྱས་པ་དང་། རྟ་སྒོ་ཡི་སྒོ་ལ་རྡུང་ཞིང་། མཆིལ་མ་སྨ་རའི་ཐོག་ཏུ་འཐིག་ཏུ་བཅུག་གོ།

༡༤ དེ་རུ་ཨ་ཀིས་ཀྱིས་རང་གི་བྲན་པོ་རྣམས་ལ། ད་ལྟོས་ཤིག མི་འདི་ནི་སྨྱོན་པ་ཡིན་ཏེ། ངའི་མདུན་དུ་ཅིའི་ཕྱིར་ཁྲིད་པ་ཡིན།

༡༥ མི་སྨྱོན་པ་ང་ལ་ཉུང་སོང་ངམ། སྨྱོ་བར་བྱེད་པའི་ཕྱིར་ཁྱོད་ཅག་གིས་མི་དེ་ངའི་མདུན་དུ་ཁྲིད་པ་ཡིན་ནམ། མི་འདི་ངའི་ཁང་པར་འཇུག་པར་འགྱུར་རམ། ཞེས་སྨྲས་སོ༎

༢༢

དེ་ནས་དཱ་བིད་ཡུལ་ནས་ཐོན་ཏེ། བྲག་ཕུག་ཨ་དུལ་ལམ་ཞེས་བྱ་བ་དེར་བྲོས་སོ། དེ་ལྟ་བུའི་ལོན་ཁོའི་སྤུན་རྣམས་དང་ཕའི་བརྒྱུད་འཛིན་ཐམས་ཅད་ཀྱིས་ཐོས་པ་དང་། ཁོ་ཀུན་ཡང་དཱ་བིད་ཀྱི་རྩར་མར་ཕྱིན་ཏོ།

༢ ཡང་སྡུག་བསྔལ་ཅན་དང་། བུ་ལོན་པ་དང་། བློ་མི་བདེ་བ་ཐམས་ཅད་ཁོའི་མདུན་དུ་འཛོམས་ནས། ཁོ་དེ་དག་གི་དཔོན་པོར་གྱུར་ཏེ། ཁོ་དང་བཅས་སུ་མི་བཞི་བརྒྱ་ཙམ་ཞིག་གནས་སོ༎

༣ ཡང་དཱ་བིད་ཡུལ་དེ་ནས་མོ་ཨབ་ཀྱི་མིས་ཕེ་རུ་སོང་སྟེ། མོ་ཨབ་ཀྱི་རྒྱལ་པོ་ལ། བདག་གི་ཕ་དང་མ་འདི་རུ་འོང་ཆུག དཀོན་མཆོག་གིས་བདག་ལ་ཅི་མཛད་པར་བྱ་བ་རྟོགས་པའི་བར་དུ། ཁྱེད་ཀྱི་སྐུ་མདུན་དུ་གནས་པར་གནོང་ཞིག་ཞུས་སོ།

༤ དེ་ནས་དེ་གཉིས་མོ་ཨབ་ཀྱི་རྒྱལ་པོའི་དྲུང་དུ་ཁྲིད་ནས། དཱ་བིད་ནི་བྲག་ཕུག་གི་ནང་ན་སྡོད་པའི་བར་དུ་དེ་དག་དང་བཅས་སུ་གནས་སོ།

༥ ཡང་ལུང་སྟོན་པ་གད་ཀྱིས་དཱ་བིད་ལ། བྲག་ཕུག་གི་ནང་ན་གནས་པར་མ་བྱེད་ཅིག ཁྱོད་སོང་སྟེ། ཡ་ཧུ་དཱ་ཡུལ་དུ་འགྲོ་དགོས་ཤེས་བསྐུལ་བས། དཱ་བིད་ལངས་ཏེ། ཧ་རེད་ཅེས་བྱ་བའི་ཤིང་ཚོགས་སུ་ཕྱིན་ཏོ༎

༦ ཤ་ཨུལ་ནི་གི་བེ་ཨ་ཡི་རཱ་མཱ་རུ་འོམ་བུ་ཤིང་ཞིག་གི་འོག་ཏུ་བསྡད་པ་དང་། ལག་པར་མདུང་ཐོགས་ཤིང་། གཡོག་པོ་རྣམས་ཁོའི་དྲུང་དུ་འགྲེང་ཞིང་འདུག་གོ། དེ་རུ་ཤ་ཨུལ་གྱིས། དཱ་བིད་དང་དེ་དང་བཅས་གནས་པའི་མི་རྣམས་ཡོད་པར་ཐོས་པས།

༧ ཤ་ཨུལ་གྱིས་འཁོར་གཡོག་རྣམས་ལ། ཀྱེ་བེན་ཡ་མིན་པ་ཀུན། ད་ཉོན་ཅིག ཨི་ཤཱའི་བུ་དེས་ཁྱོད་ཅག་མི་རེ་རེ་ལ་ཞིང་དང་རྒུན་ཚལ་གཏོང་བར་བྱའམ། ཁྱོད་ཅག་མི་རེ་རེ་སྟོང་དཔོན་དང་བརྒྱ་དཔོན་དུ་འཇོག་པར་བྱའམ།

༨ ཁྱོད་ཐམས་ཅད་ཀྱིས་ང་ལ་ངོ་ལོག་ཅིའི་ཕྱིར་བྱས་པ་ཡིན། ང་རང་གི་རང་ཕྲུག་གིས་ཨི་ཤཱའི་བུ་དང་བཅས་སུ་ཆད་ཀ་བྱས་པ་ཡིན་པ་ནི། མི་སུས་ཀྱང་ང་ལ་མ་བཤད། ཁྱོད་ཅག་གི་ནང་ནས་སུ་ཞིག་གིས་ཀྱང་ངའི་ཕྱིར་ཁོང་འཁྲུགས་མ་ཚོར་ཏེ། རང་གི་བུས་རང་གི་གཡོག་པོ་ནི་དེ་རིང་ང་འཛིན་པའི་ཕྱིར་དུ་སྒུག་པར་གཏོང་བ་དེ་ནི་སུས་ཀྱང་ང་ལ་མ་བཤད་ཅེས་སྨྲས་པས།

༩ དེ་རུ་ཨེ་དོམ་པ་དོ་ཨེག་བྱ་བ། ཤ་ཨུལ་གྱི་གཡོག་པོ་ཐམས་ཅད་ཀྱི་ལས་དཔོན་དེས་ལན་བཏབ་ཅིང་། ངས་ཨི་ཤཱའི་བུ་དེ་ནི་ནོབ་ཡུལ་དུ། ཨ་ཧི་ཏུབ་ཀྱི་བུ་ཨ་ཧི་མེ་ལེག་མདུན་དུ་འོང་བར་མཐོང་བ་ཡིན།

༡༠ དེས་ནི་ཁོའི་དོན་དུ་ཡ་ཧོ་ཝཱ་ནས་ཐུགས་བརྟག་ཞུས་ནས། ཁོ་ལ་ལྟོ་དང་ཕེ་ལེ་ཤེད་པ་གོལ་ཡད་ཀྱི་རལ་གྲི་བཏང་ངོ་ཞེས་ཞུས་སོ༎

༡༡ དེ་ནས་རྒྱལ་པོས་ཨ་ཧི་ཏུབ་ཀྱི་བུ། བླ་མ་ཨ་ཧི་མེ་ལེག་དང་། དེའི་ཕ་ཡི་བརྒྱུད་འཛིན་དང་། ནོབ་ཏུ་གནས་པའི་བླ་མ་ཐམས་ཅད་ལ་འབོད་མཁན་བཏང་བས། དེ་ཐམས་ཅད་རྒྱལ་པོའི་དྲུང་དུ་འོངས་ནས།

༡༢ ཤ་ཨུལ་གྱིས། ཀྱེ་ཨ་ཧི་ཏུབ་ཀྱི་བུ། ད་ཁྱོད་ཉོན་ཅིག་ཅེས་བསྐུལ་བས། དེས་ནི། ཀྱེ་ཇོ་བོ། ང་འདི་རུ་ཡོད་ཅེས་པའི་ལན་ཞུས་སོ།

༡༣ ཤ་ཨུལ་གྱིས་ཁོ་ལ། ཁྱོད་དང་ཨི་ཤཱའི་བུ། ཁྱོད་གཉིས་ཀྱིས་ཅིའི་ཕྱིར་ང་ལ་ངོ་ལོག་བྱས། ཁྱོད་ཀྱིས་ཁོ་ལ་བག་ལེབ་དང་རལ་གྲི་ཞིག་བཏང་ནས། ཁོའི་དོན་དུ་དཀོན་མཆོག་ནས་ཐུགས་བརྟག་ཞུས་པས། དེ་རིང་ཁོ་ལངས་ཏེ། ང་འཛིན་པར་སྒུག་གིན་འདུག་ཅེས་སྨྲས་ནས།

༡༤ ཨ་ཧི་མེ་ལེག་གིས་རྒྱལ་པོ་ལ། ཁྱེད་ཀྱི་གཡོག་པོའི་ཁྲོད་ན་དཱ་བིད་དང་འདྲ་བར་གཡོ་སྒྱུ་མེད་མཁན་ཞིག་སུ་ཡང་མེད། ཁོ་ནི་རྒྱལ་པོའི་མག་པ་དང་། གྲོས་མི་དང་། ཁྱེད་ཀྱི་ཁྱིམ་ན་བཀུར་སྟི་རྙེད་འོས་པ་ཞིག་མ་ཡིན་ནམ།

༡༥ ངས་ནི་ཁོའི་དོན་དུ་དཀོན་མཆོག་ནས་ཐུགས་རྟགས་ཞུ་བར་བརྩམས་པ་ཡིན་ཟེར་ན། དེ་ལྟ་བུ་ཞིག་མ་ཡིན། རྒྱལ་པོས་ཉིད་ཀྱི་བྲན་མི་སེར་བདག་རང་དང་། བདག་གི་ཕའི་བརྒྱུད་འཛིན་ལ་དེ་ལྟ་བུའི་ལས་ཤིག་མ་བཀལ་ཅིག དེ་ལྟ་བུའི་ལས་ཆེ་ཆུང་ཅི་ཡོད་ཀྱང་། ཉིད་ཀྱི་བྲན་པོ་བདག་གིས་གང་ཡང་མི་ཤེས་སོ།

༡༦ ཞེས་ཞུས་པའི་ལན་དུ་རྒྱལ་པོས། ཀྱེ་ཨ་ཧི་མེ་ལེག ཁྱོད་དང་ཁྱོད་ཀྱི་ཕའི་བརྒྱུད་འཛིན་ཐམས་ཅད་ཡོངས་སུ་འཆི་བར་དགོས་ཤེས་སྨྲས་ནས།

༡༧ རྒྱལ་པོའི་དྲུང་དུ་བསྡད་པའི་བང་ཆེན་རྣམས་ལ། ད་ལོང་ལ། ཡ་ཧོ་ཝཱའི་བླ་མ་རྣམས་སོད་ཅིག དེ་དག་གི་ལག་པ་ནི་དཱ་བིད་དང་འདྲེས་པ་ཡིན་ཏེ། དེ་དག་ལ་དཱ་བིད་བྲོས་པའི་རྒྱུས་ཡོད་ཀྱང་། ང་ལ་དེ་ལྟ་བུའི་འཕྲིན་མ་བཏངས་སོ་ཞེས་སྨྲས་ཀྱང་། རྒྱལ་པོའི་གཡོག་པོ་རྣམས་ཀྱིས་ཡ་ཧོ་ཝཱའི་བླ་མ་རྣམས་འཛིན་པའི་ཕྱིར་དུ་ལག་པ་རྐྱོང་བར་མ་འཐད་དོ།

༡༨ དེ་རུ་རྒྱལ་པོས་དོ་ཨེག་ལ། བླ་མ་དེ་རྣམས་ལ་རུབ་ཅིག་ཅེས་བསྐུལ་བས། ཨེ་དོམ་པ་དོ་ཨེག་ལངས་ནས། བླ་མ་དེ་རྣམས་ལ་རུབ་སྟེ། ཉིན་དེ་ལ་རས་ཀྱི་ཨེ་ཕོད་གོན་པའི་མི་བརྒྱད་ཅུ་གྱ་ལྔ་བསད་དོ།

༡༩ ཡང་བླ་མའི་གྲོང་ཁྱེར་ནོབ་བྱ་བ་དེ་ལ་རལ་གྲིའི་ཁ་བརྒྱབས་ཏེ། མི་དང་བུད་མེད། ཕྲུ་གུ་དང་འོ་འཐུང་། བ་གླང་དང་བོང་བུ་དང་ལུག དེ་ཐམས་ཅད་རལ་གྲིའི་ཁས་བསད་དོ༎

༢༠ དེར་ཨ་ཧི་ཏུབ་ཀྱི་བུ་ཨ་ཧི་མེ་ལེག་གི་བུ་རྣམས་ཀྱི་ནང་ནས་གཅིག ཨབ་ཡ་ཐར་ཞེས་བྱ་བ་དེ་འབུད་ནས། དཱ་བིད་ཀྱི་མདུན་དུ་བྲོས་སོ།

༢༡ ཨབ་ཡ་ཐར་གྱིས་དཱ་བིད་ལ། ཤ་ཨུལ་གྱིས་ཡ་ཧོ་ཝཱའི་བླ་མ་ཐམས་ཅད་བསད་པའི་འཕྲིན་བཤད་པ་དང་།

༢༢ དཱ་བིད་ཀྱིས་ཨབ་ཡ་ཐར་ལ། ཨེ་དོམ་པ་དོ་ཨེག་དེར་ཡོད་པའི་ཉིན་མོ་དེ་ལ། ཁོས་ནི་ཤ་ཨུལ་ལ་ཡོངས་སུ་འཆད་པར་བྱ་བར་ངས་ཤེས་སོ། ཁྱོད་ཀྱི་ཕའི་བརྒྱུད་འཛིན་ཐམས་ཅད་ཤི་བའི་རྒྱུ་དེ་ནི་ང་ཡིན་པས།

༢༣ ཁྱོད་མ་འཇིགས་ཏེ། ང་དང་མཉམ་དུ་སྡོད་ཅིག སུས་ངའི་སྲོག་འཚོལ་ན། ཁྱོད་ཀྱི་སྲོག་ཡང་འཚོལ་ལོ། ཁྱོད་ནི་ང་དང་མཉམ་དུ་བརྟན་པར་གནས་པར་འགྱུར་རོ་ཞེས་སྨྲས་སོ༎

༢༣

དེ་ནས་མི་རྣམས་ཀྱིས་དཱ་བིད་ལ། ཀྱེ་ཧོ། ཕེ་ལེ་ཤེད་པ་རྣམས་ཀྱིས་ཀེ་ཨི་ལཱ་རུ་འཐབ་མོ་བྱེད་ཅིང་། གཡུལ་ཐང་ཐམས་ཅད་འཕྲོག་པ་བྱེད་ཅེས་ཟེར་བས།

༢ དཱ་བིད་ཀྱིས་ཡ་ཧོ་ཝཱ་ནས་ཐུགས་བརྟག་ཞུ་སྟེ་སྨྲས་པ། བདག་ནི་ཕེ་ལེ་ཤེད་པ་འདི་དག་ལ་དམག་རྒྱབ་པར་འགྲོ་བར་རུང་ངམ། ཞེས་ཞུས་ནས་ཡ་ཧོ་ཝཱས། ཁྱོད་སོང་ལ། ཕེ་ལེ་ཤེད་པ་རྣམས་མེད་པར་བྱེད་ཅིང་། ཀེ་ཨི་ལཱ་སྐྱོབས་ཤིག་ཅེས་བཀའ་སྩལ་ཀྱང་།

༣ དཱ་བིད་ཀྱི་མི་རྣམས་ཀྱིས་དེ་ལ། ཡ་ཧུ་དཱ་ཡུལ་འདི་ན་བདག་ཅག་ནི་འཇིགས་ཤིང་འདུག་པས། བདག་ཅག་ཀེ་ཨི་ལཱ་རུ་ཕེ་ལེ་ཤེད་པའི་དམག་དཔུང་གི་མདུན་དུ་འགྲོ་ན། ལྷག་པར་ཡང་འཇིགས་པར་འགྱུར་རོ་ཞེས་ཞུས་པས།

༤ དཱ་བིད་ཀྱིས་ཕྱིར་ཡང་ཡ་ཧོ་ཝཱ་ནས་ཐུགས་བརྟག་ཞུས་ནས། ཡ་ཧོ་ཝཱས་དེ་ལ། ད་ལོང་ལ། ཀེ་ཨི་ལཱ་རུ་མར་སོང་ཞིག་དང་། ངས་ཕེ་ལེ་ཤེད་པ་རྣམས་ཁྱོད་ཀྱི་ལག་ཏུ་གཏོང་བར་བྱ་ཞེས་པའི་བཀའ་ལན་གནང་བས།

༥ དཱ་བིད་དང་དེའི་མི་རྣམས་ཀེ་ཨི་ལཱ་རུ་སོང་ནས། ཕེ་ལེ་ཤེད་པ་དང་དམག་བརྒྱབས་ཏེ། དེ་དག་གི་ཕྱུགས་ཕྲོག་ནས། གསོད་གཅོད་ཆེན་པོ་ཞིག་དང་འཕམ་པར་བྱས་སོ། དེ་ལྟར་དཱ་བིད་ཀྱིས་ཀེ་ཨི་ལཱ་པ་རྣམས་ལ་སྐྱབས་བྱས་སོ༎

༦ ཡང་ཨ་ཧི་མེ་ལེག་གི་བུ་ཨབ་ཡ་ཐར་་ཀེ་ཨི་ལཱ་རུ་དཱ་བིད་ཀྱི་མདུན་དུ་བྲོས་པའི་ཚེ། རང་གི་ལག་ཏུ་ཨེ་ཕོད་བཀུར་ཞིང་། མར་འོངས་སོ།

༧ ཤ་ཨུལ་གྱིས་དཱ་བིད་་ཀེ་ཨི་ལཱ་རུ་བསླེབས་པའི་ཕྲིན་ཐོས་པས། ཤ་ཨུལ་གྱིས་ཁོ་ནི་སྒོ་དང་སྒོ་གཏན་ཡོད་པའི་གྲོང་ཁྱེར་དུ་ཞུགས་ནས་བཀར་བ་ཡིན་པས། དཀོན་མཆོག་གིས་ཁོ་ངའི་ལག་ཏུ་གནང་བ་ཡིན་ཞེས་སྨྲས་ནས།

༨ ཤ་ཨུལ་གྱིས་མི་ཐམས་ཅད་ལ་དམག་བསྐུལ་བྱས་ཏེ། ཀེ་ཨི་ལཱ་རུ་མར་ཕྱིན་པ་དང་། དཱ་བིད་དང་དེའི་མི་རྣམས་ལ་དམག་སྐོར་གཏོང་བའི་ཕྱིར་ཁྲིད་དོ།

༩ དེར་དཱ་བིད་ཀྱིས། ཤ་ཨུལ་གྱིས་ང་ལ་ངན་བྱེད་པར་སེམས་སོ་བརྟགས་པས། བླ་མ་ཨབ་ཡ་ཐར་ལ། ཨེ་ཕོད་འདི་རུ་ཁུར་ཤོག་སྨྲས་ནས།

༡༠ དཱ་བིད་ཀྱིས། ཀྱེ་ཡ་ཧོ་ཝཱ། ཨིས་ར་ཨེལ་གྱི་དཀོན་མཆོག ཤ་ཨུལ་་ཀེ་ཨི་ལཱ་རུ་འོང་ཞིང་། བདག་གི་རྒྱུ་ནས་གྲོང་ཁྱེར་དེ་འཇིག་པར་བྱ་ཞེས་པའི་ཕྲིན་ཁྱེད་ཀྱི་བྲན་པོ་བདག་གིས་ཐོས་པ་ཡིན།

༡༡ ཀེ་ཨི་ལཱ་པ་རྣམས་ཀྱིས་བདག་ཁོའི་ལག་ཏུ་གཏོད་པར་བྱའམ། ཁྱེད་ཀྱི་བྲན་པོས་ཐོས་པ་བཞིན་དུ་ཤ་ཨུལ་འདིར་འབབ་འོང་ངམ། ཀྱེ་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག ཁྱེད་ཀྱི་བྲན་པོ་བདག་ལ་གསུང་བར་མཛོད་ཅེས་ཞུས་པས། ཡ་ཧོ་ཝཱས། ཁོ་འབབ་འོང་ཞེས་གསུངས་སོ།

༡༢ ཡང་སྐྱར་དཱ་བིད་ཀྱིས། ཀེ་ཨི་ལཱ་པ་རྣམས་ཀྱིས་བདག་དང་བདག་གི་གྲོགས་པོ་རྣམས་ཤ་ཨུལ་གྱི་ལག་ཏུ་གཏོད་པར་བྱའམ་ཞེས་ཞུས་པས། ཡ་ཧོ་ཝཱས། གཏོད་པར་བྱའོ་ཞེས་གསུངས་སོ།

༡༣ དེར་དཱ་བིད་དང་དེའི་གྲོགས་པོ་མི་དྲུག་བརྒྱ་ཙམ་ཞིག་ལངས་ནས། ཀེ་ཨི་ལཱ་ནས་ཐོན་ཏེ། འགྲོ་ཐུབ་ས་དེར་སོང་ངོ་། ཤ་ཨུལ་གྱིས་དཱ་བིད་་ཀེ་ཨི་ལཱ་ནས་འབུད་ཟིན་པའི་ཕྲིན་ཐོས་པས། འདེད་པར་མ་བྱས་སོ༎

༡༤ ཡང་དཱ་བིད་དབེན་པའི་གནས་བཙན་པོ་དེར་འདུག་སྟེ། སིབ་བྱ་བའི་བྱེ་ཐང་དང་རིའི་ཁྲོད་དུ་གནས་སོ། ཤ་ཨུལ་གྱིས་ཁོ་དེར་ཉིན་རེ་བཞིན་དུ་བཙལ་ཀྱང་། དཀོན་མཆོག་གིས་ཁོ་ཤ་ཨུལ་གྱི་ལག་ཏུ་མ་གནང་ངོ་༎

༡༥ དཱ་བིད་ནི་སིབ་བྱ་བའི་བྱེ་ཐང་གི་ཤིང་ཚོགས་ཤིག་ན་གནས་པའི་ཚེ། ཤ་ཨུལ་དེའི་སྲོག་འཚོལ་དུ་ཐོན་པ་བརྟགས་སོ།

༡༦ དེར་ཤ་ཨུལ་གྱི་སྲས་ཡོ་ན་ཐན་ལངས་ནས། ཤིང་ཚོགས་ཀྱི་ནང་དུ་དཱ་བིད་ཀྱི་མདུན་དུ་སོང་སྟེ། དཀོན་མཆོག་གི་མཚན་བརྗོད་ཅིང་། ཁོའི་ལག་པ་ལ་ཤེད་བཅུག་གོ།

༡༧ ཡང་ཁོས་དེ་ལ། མ་འཇིགས་ཤིག ཁྱོད་ངའི་ཕ་ཤ་ཨུལ་གྱི་ལག་པར་མི་སླེབ། ཁྱོད་ཨིས་ར་ཨེལ་གྱི་རྒྱལ་པོར་འགྱུར་བ་དང་། ང་ནི་ཁྱོད་ཀྱི་ལག་འོག་ཏུ་འགྱུར་བར་འགྱུར། བྱ་བ་དེ་ནི་ངའི་ཕ་ཤ་ཨུལ་གྱིས་ཡང་བརྟགས་སོ་ཞེས་སྨྲས་པས།

༡༨ དེ་གཉིས་ཀྱིས་ཡ་ཧོ་ཝཱའི་དྲུང་དུ་ཁ་ཆད་བྱས་ནས། ཡོ་ན་ཐན་རང་གི་ཁང་པར་ཕྱིན་པ་དང་། དཱ་བིད་ཤིང་ཚོགས་ན་གནས་སོ༎

༡༩ དེ་ནས་སིབ་པ་རྣམས་གི་བེ་ཨ་རུ་ཤ་ཨུལ་གྱི་མདུན་དུ་སོང་སྟེ་དེ་ལ། དཱ་བིད་ནི་ཤིང་ཚོགས་ཀྱི་གནས་བཙན་པོ་དང་། ཡེ་ཤི་མོན་གྱི་ལྷོ་ཕྱོགས་སུ་ཡོད་པའི་རི་ཧ་ཀེ་ལཱ་དེར་ཡིབ་སྟེ་མི་འདུག་གམ།

༢༠ དེའི་ཕྱིར། ཀྱེ་རྒྱལ་པོ། ཁྱེད་ཉིད་ཀྱི་སྙིང་གི་ཐུགས་འཐད་བཞིན་དུ་མར་ཤོག་ཅིག་དང་། བདག་ཅག་གིས་ཁོ་ཁྱེད་རྒྱལ་པོའི་ཕྱག་ཏུ་གཏོད་པར་བྱ་ཞེས་ཞུས་ནས།

༢༡ རྒྱལ་པོས་དེ་དག་ལ། ཀྱེ་ཁྱོད་ཅག་ཡ་ཧོ་ཝཱའི་སྤྱན་སྔར་བྱིན་རླབས་བརྙེད་པ་རྣམས། ཁྱོད་ཅག་གིས་ང་ལ་སྙིང་རྗེ་བྱེད།

༢༢ ད་ཁྱོད་ཅག་སོང་སྟེ། བརྩོན་པར་བྱེད་དེ། ཁོའི་གནས་དང་རྐང་རྗེས་གར་ཡོད་ལ་བལྟས་ཤིང་རྟོགས་ཤིག ཡང་སུས་ཁོ་དེ་རུ་མཐོང་བ་ཡིན་པ་དེ་རྟོགས་ཤིག ཁོས་ཤིན་ཏུ་མཁས་པ་བྱེད་པ་ངས་ཐོས་པ་ཡིན།

༢༣ དེའི་ཕྱིར་ཡིབ་སྟེ་འདུག་པའི་ཡིབ་ས་ཐམས་ཅད་དུ་བལྟས་ནས། ངའི་མདུན་དུ་ཕྱིར་ལོག་འོང་སྟེ། ངེས་པར་རྟོགས་ཤིག དེ་ནས་ང་ཁྱོད་ཅག་དང་བཅས་སུ་འགྲོ་བ་དང་། ཁོ་ཡུལ་དེ་རུ་ཡོད་ན། ངས་ཁོ་ཡ་ཧུ་དཱ་པ་སྟོང་ཕྲག་ཐམས་ཅད་ཀྱི་ནང་ནས་འཚོལ་བར་བྱའོ། ཞེས་སྨྲས་སོ།

༢༤ དེར་དེ་དག་ལངས་ནས། སིབ་ཡུལ་དུ་ཤ་ཨུལ་གྱི་དྲུང་དུ་སོང་སྟེ།

དཱ་བིད་ནི་མཱ་ཨོན་བྱ་བའི་བྱེ་ཐང་ན་ཡེ་ཤི་མོན་གྱི་ལྷོ་ཕྱོགས་ཀྱི་བྱེ་ཐང་དེར་གནས་སོ།

༢༥ ཤ་ཨུལ་དང་དེའི་མི་རྣམས་ཁོ་འཚོལ་བར་ཕྱིན་ནས། དཱ་བིད་ཀྱིས་དེ་ལྟ་བུའི་འཕྲིན་ཐོས་སོ། དེའི་ཕྱིར་ཁོ་བྲག་དེ་རུ་མར་སོང་བ་དང་། མཱ་ཨོན་གྱི་བྱེ་ཐང་ན་གནས་སོ། ཤ་ཨུལ་གྱིས་འཕྲིན་དེ་ཐོས་ནས། མཱ་ཨོན་གྱི་ཐང་དུ་དཱ་བིད་ཀྱི་ཕྱི་བཞིན་དེད་དོ།

༢༦ དེར་ཤ་ཨུལ་ནི་རིའི་ཚུར་ཕྱོགས་སུ་ཕྱིན་པའི་ཚེ། དཱ་བིད་དང་དེའི་མི་རྣམས་རིའི་ཕར་ཕྱོགས་སུ་སོང་སྟེ། ཤ་ཨུལ་དང་དེའི་དམག་དཔུང་གིས་དཱ་བིད་དང་དེའི་མི་རྣམས་འཛིན་པར་སྐོར་བ་ཙམ་གྱིས། དཱ་བིད་་ཤ་ཨུལ་ལ་འཇིགས་ཏེ། འབྲོས་པ་ལ་བརྩོན་པར་བྱས་སོ།

༢༧ དེར་ཤ་ཨུལ་གྱི་དྲུང་དུ་བང་ཆེན་འོངས་ནས་དེ་ལ། ད་ཁྱེད་མྱུར་དུ་ཕེབས་ཤིག ཕེ་ལེ་ཤེད་པ་རྣམས་ཡུལ་དུ་བབས་སོ་ཞེས་པའི་འཕྲིན་ཞུས་པས།

༢༨ ཤ་ཨུལ་ནི་དཱ་བིད་ཀྱི་ཕྱི་བཞིན་དེད་པ་ལས་ལོག་སྟེ། ཕེ་ལེ་ཤེད་པའི་ཕྱོགས་སུ་ཕྱིན་ཏོ། དེའི་ཕྱིར་བྲག་དེའི་མིང་སེ་ལག་ཧམ་མག་ལེ་ཁོད་༼བོད་སྐད་དུ་ཐར་པའི་བྲག་༽ཅེས་བཏགས་སོ།

༢༩ ཡང་དཱ་བིད་གནས་དེ་ནས་ཐོན་ཏེ། ཨེན་གེ་དཱིའི་བྲག་ཕུག་བཙན་པོ་རྣམས་ལ་གནས་སོ༎

༢༤

དེ་ནས་འདི་ལྟར་བྱུང་ངོ་། ཤ་ཨུལ་ནི་ཕེ་ལེ་ཤེད་པ་ལ་དེད་པ་ལས་ལོག་པའི་ཚེ། མི་རྣམས་ཀྱིས་ཁོང་ལ། གཟིགས་ཤིག དཱ་བིད་ནི་ཨེན་གེ་དཱི་བྱ་བའི་བྱེ་ཐང་ན་འདུག་ཅེས་ཞུས་པས།

༢ ཤ་ཨུལ་གྱིས་ཨིས་ར་ཨེལ་ཐམས་ཅད་ནས་འདམས་པའི་མི་སྟོང་ཕྲག་གསུམ་ཁྲིད་ཅིང་། དཱ་བིད་དང་དེའི་མི་རྣམས་འཚོལ་བའི་ཕྱིར་སྐྱིན་གྱི་བྲག་ཏུ་ཕྱིན་ཏོ།

༣ དེ་ནས་ལམ་དུ་ཡོད་པའི་ལུག་རར་བསླེབ་སྟེ། དེ་རུ་བྲག་ཕུག་ཅིག་ཡོད་པས། ཤ་ཨུལ་རང་གི་རྐང་པ་འགེབས་པའི་ཕྱིར་དུ་དེར་ཞུགས་སོ། དེའི་དུས་སུ་དཱ་བིད་ནི་བྲག་ཕུག་དེའི་སྦུགས་སུ་བསྡད་དོ།

༤ དེར་དཱ་བིད་ཀྱི་མི་རྣམས་ཀྱིས་ཁོ་ལ། གཟིགས་ཤིག ཡ་ཧོ་ཝཱས་ཁྱེད་ལ། ངས་ཁྱོད་ཀྱི་དགྲ་བོ་ཁྱོད་ཀྱི་ལག་ཏུ་གཏང་། ཁྱོད་ཀྱིས་དེ་ལ་ཅི་དང་ཅི་བྱེད་པར་བསམ་ཀྱང་། དེ་ལྟར་བྱེད་པར་རུང་ངོ་ཞེས་གསུངས་པའི་ཉིན་ལ་བབས་སོ། ཞེས་སྨྲས་སོ། དེར་དཱ་བིད་ལངས་ནས། ཐོས་མ་བཅུག་པར་ཤ་ཨུལ་གྱི་གོས་ཀྱི་མཐའ་མ་བཅད་དོ།

༥ ཡང་དེའི་རྗེས་སུ་ཤ་ཨུལ་གྱི་གོས་ཀྱི་མཐའ་མ་བཅད་པའི་ཕྱིར། དཱ་བིད་ཀྱི་སྙིང་གིས་རང་ལ་སྨད་པར་བྱས་སོ།

༦ ཡང་དཱ་བིད་ཀྱིས་རང་གི་མི་རྣམས་ལ། ངས་ནི་རང་གི་དཔོན་པོ་ལ་ཉེས་པའི་ལས་ཤིག་བྱེད་པ་དང་། ཡ་ཧོ་ཝཱས་བྱུགས་པ་དེའི་ཕྱོགས་སུ་རང་གི་ལག་པ་རྐྱོང་བ་ནས་ཡ་ཧོ་ཝཱས་སྲུངས་ཤིག དེ་ཅིའི་ཕྱིར་ཞེ་ན། ཤ་ཨུལ་ནི་ཡ་ཧོ་ཝཱས་བྱུགས་པ་དེ་ལགས་སོ།

༧ ཞེས་པའི་གཏམ་གྱི་སྒོ་ནས་དཱ་བིད་ཀྱིས་རང་གི་མི་རྣམས་བཀག་སྟེ། ཤ་ཨུལ་ལ་རྒོལ་དུ་མ་གནང་ངོ་། ཡང་ཤ་ཨུལ་ལངས་ནས། བྲག་ཕུག་ནས་ཐོན་པ་དང་། རང་གི་ལམ་དུ་ཞུགས་སོ༎

༨ དེ་ནས་དཱ་བིད་ལངས་ནས། བྲག་ཕུག་ནས་ཐོན་ཏེ། ཤ་ཨུལ་གྱི་ཕྱི་བཞིན་བོས་ཤིང་། ཀྱེ་བདག་གི་ཇོ་བོ། ཀྱེ་རྒྱལ་པོ་ཞེས་འབོད་སྒྲགས་པས། ཤ་ཨུལ་ཕྱི་མིག་བལྟས་སོ། དེར་དཱ་བིད་ཀྱིས་རང་གི་ལུས་ས་ལ་བརྡབས་ཏེ། ཕྱག་བཙལ་ཏོ།

༩ ཡང་དཱ་བིད་ཀྱིས་ཤ་ཨུལ་ལ། མི་རྣམས་ཀྱིས་ཁྱེད་ལ། ཀྱེ་ཧོ། དཱ་བིད་ཀྱིས་རྒྱལ་པོའི་སྡུག་བསྔལ་འཚོལ་ལོ་ཞེས་པའི་གཏམ་ལ་ཁྱེད་ཀྱིས་ཅིའི་ཕྱིར་གསན།

༡༠ གཟིགས་ཤིག ཡ་ཧོ་ཝཱས་ཁྱེད་ནི་དེ་རིང་བྲག་ཕུག་གི་ནང་དུ་ངའི་ལག་ཏུ་གནང་བ་ཡིན་པར། ཁྱེད་ཀྱི་སྤྱན་གྱིས་གཟིགས་སོ། མི་འགའ་ཞིག་གིས་ང་ལ། ཁོ་སོད་ཅིག་ཟེར་ཀྱང་། ངའི་མིག་གིས་ཁྱེད་ལ་ཕངས་པ་ཚོར་ནས་ངས་དེ་དག་ལ། ངའི་དཔོན་པོ་ནི་ཡ་ཧོ་ཝཱས་བྱུགས་པ་དེ་ཡིན་པས། ངའི་ལག་པ་རང་གི་དཔོན་པོའི་ཐོག་ཏུ་མི་རྐྱོང་ཞེས་སྨྲས་པ་ཡིན།

༡༡ ངའི་ཡབ། གཟིགས་ཤིག ངའི་ལག་ན་ཡོད་པའི་གོས་ཀྱི་མཐའ་འདི་ལ་གཟིགས་ཤིག ངས་ཁྱེད་ཀྱི་གོས་ཀྱི་མཐའ་མ་བཅད་ཀྱང་། ཁྱེད་རང་བསད་པ་མ་ཡིན། དེ་ལ་གཟིགས་ཏེ། འདི་རྟོགས་ཤིག ངའི་ལག་ན་ངན་པའམ་ཉེས་པ་ཅིའང་མེད་དེ། ངས་ནི་ཁྱེད་ལ་སྡིག་པ་མ་བྱས་ཀྱང་། ཁྱེད་ཀྱིས་ངའི་སྲོག་ལེན་དུ་ཅི་ལ་འདེད།

༡༢ ཡ་ཧོ་ཝཱས་ཁྱེད་དང་ང་གཉིས་ཀྱི་བར་ལ་གཤགས་མཛོད་ཅིག ཡ་ཧོ་ཝཱས་ཁྱེད་ལས་ངའི་ལན་ལེན་པར་ཤོག ངའི་ལག་པ་ཁྱེད་ཀྱི་ཐོག་ཏུ་མི་འདེགས།

༡༣ སྔ་མ་རྣམས་ཀྱི་གཏམ་དཔེར། ངན་པ་ལས་ངན་པ་འཐོན་ཟེར་ཡང་། ངའི་ལག་པ་ཁྱེད་ཀྱི་ཐོག་ཏུ་མི་འདེགས།

༡༤ ཨིས་ར་ཨེལ་གྱི་རྒྱལ་པོ་ནི་སུའི་རྗེས་སུ་འབྲང་། ཁྱེད་སུའི་རྗེས་སུ་འདེད། ཁྱི་ཤི་བའམ་ཁྱི་ཤིག་གི་རྗེས་སུ་འདེད་དམ།

༡༥ ཡ་ཧོ་ཝཱ་ཁྲིམས་དཔོན་དུ་གྱུར་ཅིག ང་དང་ཁྱོད་གཉིས་ཀྱི་བར་ལ་ཞལ་ཆེ་ཆོད་ཅིག ཁོང་གིས་གཟིགས་ཏེ། ངའི་དོན་མཛད་ནས། ང་ཁྱེད་ཀྱི་ལག་ནས་སྐྱོབ་པར་མཛོད་ཅིག་ཅེས་སྨྲས་སོ༎

༡༦ དེ་ནས་འདི་ལྟར་བྱུང་། དཱ་བིད་ཀྱིས་ཤ་ཨུལ་ལ་གཏམ་དེ་བྱས་ཟིན་པའི་འོག་ཏུ་ཤ་ཨུལ་གྱིས། ཀྱེ་དཱ་བིད། ངའི་བུ། སྐད་འདི་ནི་ཁྱེད་ཀྱི་སྐད་ཡིན་ནམ་ཞེས་འདྲིས་ནས། ཤ་ཨུལ་གྱིས་སྐད་དྲག་པོ་བཏོན་ཏེ་ངུས་སོ།

༡༧ ཡང་ཁོང་གིས་དཱ་བིད་ལ། ཁྱོད་ང་ལས་ལྷག་པར་ཆོས་དྲང་པོ་ཞིག་ཡིན། ངས་ཁྱོད་ལ་ངན་པ་བྱས་ཀྱི། ཁྱོད་ཀྱིས་ང་ལ་བཟང་པོ་བྱས་སོ།

༡༨ ཁྱོད་ཀྱིས་ང་ལ་ཇི་ལྟ་བུའི་ལས་བཟང་བྱས་པ་དེ་ནི་ཁྱོད་ཀྱིས་ང་ལ་ཉིན་མོ་འདི་ལ་བཤད་པ་ཡིན། ཡ་ཧོ་ཝཱས་ང་ནི་ཁྱོད་ཀྱི་ལག་ཏུ་གནང་བར་མཛད་ཀྱང་། ཁྱོད་ཀྱིས་ང་བསད་པ་མ་ཡིན།

༡༩ གལ་ཏེ་མི་ཞིག་ལ་རང་གི་དགྲ་བོ་རྙེད་ན། ཁོས་དེ་ནི་བདེ་བར་གཏོང་བར་བྱའམ། དེ་རིང་ཁྱོད་ཀྱིས་ང་ལ་དེ་ལྟར་བྱས་པས། ཡ་ཧོ་ཝཱས་ཁྱོད་ལ་བཟང་ལན་གནོང་ཞིག

༢༠ ཡང་ད་ལྟ་ལྟོས་ཤིག ཁྱོད་ནི་ངེས་པར་རྒྱལ་པོར་འགྱུར་བ་དང་། ཨིས་ར་ཨེལ་གྱི་རྒྱལ་ཁམས་ཁྱོད་ཀྱི་ལག་ཏུ་སླེབ་པར་ངས་རྟོགས་སོ།

༢༡ ད་ལྟ་ཁྱོད་ཀྱིས་ཡ་ཧོ་ཝཱའི་མནའ་སྐྱོལ། ངའི་རྗེས་སུ་ངའི་བརྒྱུད་འཛིན་གཅོད་པར་མི་བྱ་བ་དང་། ངའི་ཕའི་བརྒྱུད་འཛིན་ནས་ངའི་མིང་མེད་པར་མི་བྱ་བའི་མནའ་སྐྱོལ་ཞིག་ཅེས་སྨྲས་པས།

༢༢ དཱ་བིད་ཀྱིས་ཤ་ཨུལ་ལ་མནའ་བསྐྱལ་ཏེ། ཤ་ཨུལ་རང་གི་ཁང་པ་དང་། དཱ་བིད་དང་དེའི་མི་རྣམས་རི་ལ་ཕྱིན་ཏོ༎

༢༥

ཡང་ཤ་མུ་ཨེལ་གྲོངས་ནས། ཨིས་ར་ཨེལ་པ་ཐམས་ཅད་འཛོམས་པ་དང་། མྱ་ངན་བྱས་ཤིང་། ཁོང་གི་སྤུར་རཱ་མཱ་རུ་ཁོང་རང་གི་ཁྱིམ་གྱི་ནང་ན་དུར་དུ་བཙུད་དོ༎

ཡང་དཱ་བིད་ལངས་ཏེ། ཕ་རན་ཞེས་བྱ་བའི་བྱེ་ཐང་དུ་མར་སོང་ངོ་།

༢ མཱ་ཨོན་ཡུལ་དུ་མི་ཞིག་གནས་ཏེ། མི་དེའི་རྒྱུ་ནོར་ནི་ཀར་མེལ་ཡུལ་དུ་ཡོད་པ་ཡིན། མི་དེ་ནི་ཤིན་ཏུ་ཆེན་པོ་དང་། ཁོ་ལ་ལུག་སྟོང་ཕྲག་གསུམ་དང་། ར་སྟོང་ཕྲག་གཅིག་ཡོད་པ་ཡིན། ཡང་མི་དེས་རང་གི་ལུག་གི་བལ་ཀར་མེལ་དུ་བྲགས་སོ།

༣ མི་དེའི་མིང་ནཱ་བལ་དང་། ཁོའི་ཆུང་མའི་མིང་ཨ་བི་ཀཱ་ཨིལ། བུད་མེད་དེ་ནི་བློ་གྲོས་ཅན་དང་བྱད་གཟུགས་མཛེས་པ་ཞིག་ཡིན་གྱི། ཁྱོ་ནི་ཁ་ལོ་གྱོང་ཞིང་བྱ་སྤྱོད་ངན་པའི་མི་ཞིག་ཡོད་པ་ཡིན། ཡང་མི་དེ་ནི་ཀ་ལེབ་ཀྱི་བརྒྱུད་པ་ཡིན་ནོ།

༤ ཡང་དཱ་བིད་བྱེ་ཐང་ན་གནས་པའི་ཚེ། ནཱ་བལ་གྱིས་རང་གི་ལུག་གི་བལ་འབྲེག་པའི་སྐད་ཆ་ཐོས་ནས།

༥ དཱ་བིད་ཀྱིས་གཞོན་ནུ་བཅུ་བཏང་སྟེ། གཞོན་ནུ་རྣམས་ལ། ཁྱོད་ཅག་ཀར་མེལ་དུ་ནཱ་བལ་གྱི་མདུན་དུ་སོང་སྟེ། ཁོ་ལ་ངའི་མིང་བརྗོད་དེ་ཁོ་ཕྱག་བྱོས་ཤིག

༦ ཡང་ལོངས་སྤྱོད་ནང་གནས་པའི་མི་དེ་ལ་ཁྱོད་ཅག་གིས། བཀྲ་ཤིས་ཤིག ཁྱེད་དང་། ཁྱེད་ཀྱི་ཁང་པ་དང་། ཁྱེད་ལ་ཅི་ཡོད་པ་ཐམས་ཅད་ལ་ཞི་བདེ་འབྱུང་བར་ཤོག་ཅིག

༧ ད་ལྟ་ཁྱེད་ཀྱི་བལ་འབྲེག་པའི་སྐད་ཆ་ངས་ཐོས་སོ། ཁྱེད་ཀྱི་ལུག་རྫི་རྣམས་ང་ཚོ་དང་བཅས་སུ་འདུག་པའི་ཚེ། ང་ཚོས་དེ་དག་ལ་གནོད་པ་མ་སྐྱེལ་བར། དེ་དག་ཀར་མེལ་དུ་འདུག་པའི་ཚེ། དེ་དག་ལ་ཅིའང་མ་སྟོར་བ་ཡིན།

༨ ཁྱེད་ཀྱིས་རང་གི་གཞོན་ནུ་རྣམས་ལ་འདྲིས་ཤིག་དང་། དེ་དག་གིས་དེ་བཞིན་དུ་འཆད་པར་བྱའོ། དེའི་ཕྱིར་ངའི་གཞོན་ནུ་རྣམས་ལ་ཁྱེད་ཀྱི་སྤྱན་དྲུང་དུ་ཐུགས་རྗེ་རྙེད་པར་གནང་སྟེ། ང་ཚོ་ཞག་བཟང་ཞིག་ལ་བསླེབ་པས། ཁྱེད་ཀྱི་ལག་ཐོག་ཏུ་གང་སླེབ་ན། དེ་ནི་ཁྱེད་ཀྱི་བྲན་པོ་རྣམས་དང་ཁྱེད་ཀྱི་བུ་དཱ་བིད་ལ་གནོང་ཞིག་ཅེས་སྨྲོས་ཤིག་ཅེས་སྨྲས་སོ༎

༩ ཡང་དཱ་བིད་ཀྱི་མི་རྣམས་དེར་བསླེབ་པའི་ཚེ། དེ་དག་གིས་གཏམ་དེ་བཞིན་དུ་དཱ་བིད་ཀྱི་མིང་གི་བརྗོད་དེ་ནཱ་བལ་ལ་བཤད་པས། ཁ་རོག་ཅིང་བསྡད་དོ།

༡༠ དེར་ནཱ་བལ་གྱིས་དཱ་བིད་ཀྱི་གཡོག་པོ་རྣམས་ལ། དཱ་བིད་སུ་ཡིན། ཨི་ཤཱའི་བུ་སུ་ཡིན། དེང་སང་རང་གི་དཔོན་པོ་ནས་ཤོར་བའི་གཡོག་པོའི་གྲངས་འཕེལ་གྱིན་འདུག

༡༡ ཡང་ངས་རང་གི་བག་ལེབ་དང་། ཆུ་དང་། བལ་འབྲེག་མཁན་གྱི་ཕྱིར་བསད་པའི་ཤ་ལེན་ཏེ། གང་ནས་ཡིན་རྒྱུས་མེད་པའི་མི་རྣམས་ལ་གཏོང་བར་བྱའམ་ཞེས་སྨྲས་པ་དང་།

༡༢ དཱ་བིད་ཀྱི་མི་གཞོན་ནུ་རྣམས་ལོག་སྟེ། རང་གི་ལམ་དུ་ཞུགས་ཏེ་བསླེབས་ནས། ཁོང་ལ་གཏམ་དེ་ཐམས་ཅད་བཤད་དོ།

༡༣ དེར་དཱ་བིད་ཀྱིས་རང་གི་མི་རྣམས་ལ། ད་མི་རེ་རེས་རང་གི་རལ་གྲི་དཀྲི་བར་བྱོས་ཤིག་སྨྲས་པས། དེ་རྣམས་ཀྱིས་མི་རེ་རེས་རང་གི་རལ་གྲི་དང་། དཱ་བིད་ཀྱིས་ཉིད་ཀྱི་རལ་གྲི་བཏགས་སོ། དཱ་བིད་ཀྱི་རྗེས་སུ་མི་བཞི་བརྒྱ་འབྲངས་པ་དང་། མི་ཉིས་བརྒྱ་དམག་ཆས་ཀྱི་རྩར་གནས་སོ༎

༡༤ དེར་ནཱ་བལ་གྱི་གཞོན་ནུ་རྣམས་ཀྱི་ནང་ནས་གཅིག་གིས་ནཱ་བལ་གྱི་ཆུང་མ་ཨ་བི་ཀཱ་ཨིལ་ལ། གཟིགས་ཤིག དཱ་བིད་ཀྱིས་བྱེ་ཐང་ནས་ཕོ་ཉ་འགའ་ཞིག་ངེད་ཀྱི་དཔོན་པོའི་དྲུང་དུ་བཀྲ་ཤིས་བརྗོད་དུ་བཏང་གི། ཁོས་དེ་དག་ལ་སྐུར་པ་བཏབ་བོ།

༡༥ མི་དེ་རྣམས་ངེད་ཀྱི་དོན་དུ་བཟང་པོ་ལགས་ཏེ། ང་ཚོ་ཐང་སྟོང་ན་དེ་དག་དང་མཉམ་དུ་འདུག་པའི་ཚེ། ང་ཚོ་ལ་གནོད་པ་གང་ཡང་མ་བྱུང་། ཡང་ང་ཚོ་ནས་གང་ཡང་མ་སྟོར།

༡༦ ང་ཚོ་ལུག་ཁྱུ་སྲུང་གིན་དེ་དག་དང་མཉམ་དུ་འདུག་པའི་ཚེ། དེ་དག་མཚན་ཉིན་མེད་པར་ང་ཚོ་ལ་སྲུང་བའི་རྩིག་པ་ལྟ་བུ་ལགས་སོ།

༡༧ ད་ལྟ་ཁྱེད་ཀྱིས་ཅི་བྱ་བར་འགྱུར་དེའི་ཕྱིར་བསམ་མནོ་བཏང་ནས་རྟོགས་ཤིག ངེད་ཀྱི་དཔོན་པོ་དང་དེའི་ཁང་པ་ཐམས་ཅད་ལ་སྡུག་བསྔལ་འབབ་པར་ཐག་བཅད་པ་ཡིན། ཁོ་མི་ངན་པ་ཡིན་ཏེ། མི་སུས་ཀྱང་ཁོ་ལ་གཏམ་བྱེད་པར་མི་ནུས་སོ་ཞེས་ཞུས་པས།

༡༨ ཨ་བི་ཀཱ་ཨིལ་གྱིས་མྱུར་དུ་བག་ལེབ་ཉིས་བརྒྱ་དང་། རྒུན་ཆང་གི་རྐྱལ་པ་གཉིས་དང་། བཤམས་པའི་ལུག་ལྔ་དང་། ཡོས་ཀྱི་བྲེ་ལྔ་དང་། རྒུན་འབྲུམ་གྱི་བག་ལེབ་བརྒྱ་དང་། སེ་ཡབ་ཀྱི་བག་ལེབ་ཉིས་བརྒྱ་དེ་ཐམས་ཅད་ཁྱེར་ཏེ། བོང་བུའི་ཁར་བཀལ་ཏོ།

༡༩ དེ་ནས་གཞོན་ནུ་རྣམས་ལ། ཁྱོད་ཅག་མདུན་ལ་སོང་ཞིག་དང་། ང་ཁྱོད་ཅག་གི་རྗེས་སུ་འོང་བར་འགྱུར་ཞེས་སྨྲས་ཀྱང་། རང་གི་ཁྱོ་ནཱ་བལ་ལ་ཅིའང་མ་བཤད་དོ།

༢༠ ཡང་འདི་ལྟར་བྱུང་། མོ་བོང་བུའི་ཁར་ཞོན་ཏེ། རིའི་མུན་པའི་ཕྱོགས་སུ་བབ་པའི་ཚེ་ན། ཀྱེ་ཧོ། དཱ་བིད་དང་དེའི་མི་རྣམས་ཀྱང་དེར་མར་སོང་སྟེ། མོའི་ཕྱོགས་སུ་འོངས་པས། མོ་དེ་དག་དང་ཕྲད་དོ།

༢༡ ཡང་དཱ་བིད་ཀྱིས་སྔར་འདི་ལྟར། ངས་ངེས་པར་མི་འདིའི་ནོར་ཐམས་ཅད་དོན་མེད་དུ་བྱེ་ཐང་ན་བསྲུངས་པ་ཡིན། མི་འདིའི་ནོར་ནས་ཅིའང་མ་སྟོར་ན་ཡང་། ཁོས་ལས་བཟང་དེའི་ལན་ལ་ངན་པ་བྱས་སོ།

༢༢ སང་ཉིན་སྐྱ་འོད་ཀྱི་བར་དུ་ཁོ་ལ་གཏོགས་པ་ཚང་མའི་ནང་ནས་བུ་ཆུང་གཅིག་ཀྱང་ལུས་བཅུག་ན། དཀོན་མཆོག་གིས་དཱ་བིད་ཀྱི་དགྲ་བོ་རྣམས་ལ་འདིའམ་འདི་ལས་ལྷག་པར་མཛོད་ཅིག་ཅེས་སྨྲས་སོ༎

༢༣ དེ་རུ་མོ་ཡིས་དཱ་བིད་མཐོང་སྟེ། མྱུར་དུ་བོང་བུའི་ཁ་ནས་བབས་ནས། དཱ་བིད་ཀྱི་དྲུང་དུ་རང་གི་གདོང་ས་ལ་བརྡབས་ཏེ། ཕྱག་བཙལ་ནས།

༢༤ དཱ་བིད་ཀྱི་རྐང་པ་ལ་འཐམས་ཤིང་། འདི་སྐད་དུ། བདག་གི་ཐོག་ཏུ། ཀྱེ་བདག་གི་ཇོ་བོ། སྐྱོན་དེ་ནི་བདག་གི་ཐོག་ཏུ་བབས་ཤིག ཡང་ཁྱེད་ཀྱི་རྣ་བའི་དྲུང་དུ་བདག་ཁྱེད་ཀྱི་གཡོག་མོ་ལ་གཏམ་བྱེད་པར་གནོང་ཞིག ཁྱེད་ཀྱིས་ཀྱང་ཉིད་ཀྱི་བྲན་མོའི་གཏམ་ལ་གསན་ཅིག

༢༥ ཀྱེ་བདག་གི་ཇོ་བོ། མི་ངན་པ་ནཱ་བལ་དེའི་དོན་དུ་བསམ་མནོ་མ་གནང་ཞིག ཁོའི་མིང་ལྟར་མི་དེ་རང་ཡིན། ནཱ་བལ་༼བོད་སྐད་དུ་བླུན་པོ་༽ཟེར། མི་དེའི་ནང་ན་བློ་གྲོས་མེད་པའི་ཕྱིར་རོ། དེ་ལྟར་བྱུང་ཡང་། ཁྱེད་ཀྱི་བྲན་མོ་བདག་གིས་ནི་ཁྱེད་ཀྱིས་མངགས་པའི་གཞོན་ནུ་རྣམས་མཐོང་བ་མ་ཡིན།

༢༦ ད་ལྟ་བདག་གི་ཇོ་བོ། ཡ་ཧོ་ཝཱ་དང་ཁྱེད་ཀྱི་སེམས་ཉིད་གསོན་པོ་ལགས་པར་ངེས་པ་ལྟར། ཡ་ཧོ་ཝཱས་ཁྱེད་ནི་ཁྲག་བླུག་པ་དང་། རང་གི་ལག་པས་ངན་ལན་གཏོང་བ་ནས་སྲུང་བར་མཛད་དོ། ད་ལྟ་ཁྱེད་ཀྱི་དགྲ་བོ་དང་། བདག་གི་ཇོ་བོ་ལ་གནོད་པ་བསྐྱལ་བའི་མི་རྣམས་ནཱ་བལ་དང་འདྲ་བར་གྱུར་ཅིག

༢༧ ད་ལྟ་ཁྱེད་ཀྱི་བྲན་མོས་རང་གི་ཇོ་བོའི་ཕྱིར་འདིར་ཁྲིད་པའི་ཞུ་རྟེན་འདི་ནི་བདག་གི་ཇོ་བོའི་རྗེས་སུ་འབྲང་བའི་གཞོན་ནུ་རྣམས་ལ་གནང་བར་མཛོད་ཅིག

༢༨ ཁྱེད་ཀྱི་བྲན་མོས་བྱས་པའི་ཉེས་སྡིག་ཐམས་ཅད་སེལ་བར་མཛོད་ཅིག ཀྱེ་བདག་གི་ཇོ་བོ། ཁྱེད་ནི་ཡ་ཧོ་ཝཱའི་དམག་འཐབ་ཏུ་འགྲོ་བས། ཡ་ཧོ་ཝཱས་ཁྱེད་ཀྱི་བརྒྱུད་བརྟན་པོར་འཛུག་པར་གནང་སྟེ། ཁྱེད་ཀྱི་ཚེའི་དུས་ཀྱི་བར་དུ་སྡུག་བསྔལ་ནམ་ཡང་ཁྱེད་ལ་འབྱུང་བར་མི་འགྱུར་རོ།

༢༩ ད་ལྟ་ཁྱེད་ལ་འདེད་མཁན་དང་། ཁྱེད་ཀྱི་སྲོག་འཚོལ་བའི་ཕྱིར་མི་ཞིག་འབྱུང་ན་ཡང་། བདག་གི་ཇོ་བོའི་སེམས་ཉིད་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་དང་མཉམ་དུ་ཚེའི་འཐུམས་ཀྱི་ནང་དུ་བསྡམས་པར་མཛད་པའི་ཐབས་ཀྱིས།

༣༠ ཁྱེད་ཀྱི་དགྲ་བོ་རྣམས་ཀྱི་སེམས་ནི་དབྱུག་རྡོ་ནས་འཕངས་པའི་རྡོ་ལྟར་དབྱུག་པར་འགྱུར་རོ། ཡང་ཡ་ཧོ་ཝཱས་བདག་གི་ཇོ་བོ་ལ་བསྟན་པའི་ལུང་བསྟན་བཟང་པོ་ཐམས་ཅད་བསྒྲུབ་པར་གནང་བ་དང་། ཁྱེད་ནི་ཨིས་ར་ཨེལ་གྱི་རྒྱལ་པོར་སྐོ་བའི་ཚེ་ན་འདི་ལྟར་འབྱུང་བར་འགྱུར་རོ།

༣༡ ཁྱེད་ཀྱིས་སྐྱོན་མེད་པའི་ཁྲག་བླུག་པ་དང་། རང་གིས་ལན་བླང་བའི་སྡིག་པ་ནི་བདག་གི་ཇོ་བོའི་སེམས་ཀྱི་ནང་དུ་སྐྱོན་ལྟ་བུར་འབྱུང་བར་མི་འགྱུར་རོ། རྗེས་སུ་ཡ་ཧོ་ཝཱས་ཁྱེད་ལ་བྱིན་རླབས་གནང་བའི་ཚེ། ཁྱེད་ཀྱིས་ཉིད་ཀྱི་བྲན་མོ་དྲན་པར་མཛོད་ཅིག་ཅེས་ཞུས་པས།

༣༢ དཱ་བིད་ཀྱིས་ཨ་བི་ཀཱ་ཨིལ་ལ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་ཁྱེད་ངའི་ལམ་དུ་འཁྲིད་མཁན་དེ་ལ་བཀྲ་ཤིས་ཤིག

༣༣ ཡང་དེ་རིང་གི་ཉིན་པར་ཁྱེད་ཀྱིས་ང་ནི་ཁྲག་བླུག་པ་དང་། རང་གི་ལག་པས་ལན་བླང་བ་ནས་བསྲུངས་པས། ཁྱོད་ཀྱི་བློ་གྲོས་ལ་བཀྲ་ཤིས་ཤིག ཁྱོད་ཀྱང་བཀྲ་ཤིས་ཤིག

༣༤ ཡ་ཧོ་ཝཱས་ང་ནི་ཁྱེད་ལ་ངན་པ་བྱེད་པ་ནས་སྲུངས་སོ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ནི་གསོན་པོ་ལགས་པར་ངེས་པ་ལྟར། ཁྱེད་རྒྱུག་སྟེ། ང་དང་འཕྲད་དུ་མ་འོངས་པ་ཡིན་ན། སྔ་དྲོའི་སྐྱ་འོད་ཀྱི་བར་དུ་ནཱ་བལ་གྱི་ནོར་ནས་བུ་ཆུང་བ་གཅིག་ཀྱང་མ་ལུས་པ་ཡིན་ཞེས་སྨྲས་ནས།

༣༥ དཱ་བིད་ཀྱིས་མོའི་ལག་པ་ནས་དེར་ཁུར་བའི་ནོར་ཐམས་ཅད་བླངས་ནས་དེ་ལ། ཁྱེད་ནི་རང་གི་ཁང་པ་རུ་ཞི་བདེ་བར་སོང་ཞིག་དང་། ཀྱེ་ཧོ། ངས་ཁྱོད་ཀྱི་གཏམ་ལ་ཉན་ཏེ། ཁྱོད་འདིར་འོངས་པས་དགའོ་ཞེས་སྨྲས་སོ༎

༣༦ ཨ་བི་ཀཱ་ཨིལ་་ནཱ་བལ་གྱི་དྲུང་དུ་ལོག་སྟེ་འོང་བའི་ཚེ། རྒྱལ་པོའི་དགའ་སྟོན་དང་འདྲ་བར། ཁོས་རང་གི་ཁང་པ་ལ་དགའ་སྟོན་ཞིག་བྱས་སོ། ནཱ་བལ་ནི་དྲག་ཏུ་ར་བཟི་བས། སྙིང་དགའ་བར་གྱུར་ཏོ། སྔ་དྲོའི་སྐྱ་འོད་ཀྱི་བར་དུ་ཨ་བི་ཀཱ་ཨིལ་གྱིས་ཁོ་ལ་གཏམ་མང་ཉུང་ཅིའང་མ་སྨྲས་སོ།

༣༧ དེ་ནས་སྔ་དྲོའི་དུས་སུ་ནཱ་བལ་ར་ཞི་བར་གྱུར་པ་དང་། ཁོའི་ཆུང་མས་སྐད་ཆ་ཐམས་ཅད་བཤད་པས། ཁོའི་ལུས་ནང་སྙིང་ནི་ཤི་བ་ལྟ་བུ་དང་། ཁོའི་ལུས་ནི་རྡོ་ལྟར་གྱུར་ཏོ།

༣༨ དེ་ནས་ཞག་བཅུ་ཙམ་ཞིག་སོང་བ་དང་། ཡ་ཧོ་ཝཱས་ནཱ་བལ་ལ་བརྡུངས་པས་ཤིའོ༎

༣༩ དཱ་བིད་ཀྱིས་ནཱ་བལ་ཤི་ཟིན་ནོ་ཞེས་པའི་ཕྲིན་ཐོས་ནས། འདི་སྐད་དུ། ཡ་ཧོ་ཝཱ་བཀྲ་ཤིས་པར་གྱུར་ཅིག ནཱ་བལ་གྱི་ལག་ནས་ང་ལ་གནོད་པ་བྱུང་བའི་ཚེ། ཡ་ཧོ་ཝཱས་ངའི་དོན་དུ་ཁྲིམས་བཅད་པ་དང་། ཁོང་ཉིད་ཀྱི་གཡོག་པོ་བདག་ནི་སྡིག་པ་བྱེད་པ་ནས་སྲུང་བར་མཛད་དོ། ནཱ་བལ་གྱིས་གནོད་པ་བསྐྱེལ་བ་དེ་ནི་ཡ་ཧོ་ཝཱས་ཁོའི་མགོ་ལ་བཟློག་པར་མཛད་དོ་ཞེས་སྨྲས་ནས། དཱ་བིད་ཀྱིས་ཨ་བི་ཀཱ་ཨིལ་རང་གི་ཆུང་མར་འགྱུར་བའི་ཕྱིར་དེ་དང་གཏམ་བྱེད་དུ་མི་བཏང་ངོ་།

༤༠ དཱ་བིད་ཀྱི་གཡོག་པོ་རྣམས་ཀར་མེལ་དུ་ཨ་བི་ཀཱ་ཨིལ་གྱི་མདུན་དུ་བསླེབས་ནས་དེ་དག་གིས། ཁྱེད་དཱ་བིད་ཀྱི་ཆུང་མར་འགྱུར་བའི་ཕྱིར། ཁོང་གིས་བདག་ཅག་ཁྱེད་ཀྱི་མདུན་དུ་བཏང་ངོ་ཞེས་ཟེར་བ་དང་།

༤༡ ཨ་བི་ཀཱ་ཨིལ་ལངས་ནས། ཁ་འབུབ་ཏུ་ཕྱག་བཙལ་ནས། དེ་དག་ལ། ཀྱེ་ཧོ། ཁྱེད་ཀྱི་བྲན་མོ་ནི་བདག་གི་ཇོ་བོའི་གཡོག་པོ་རྣམས་ཀྱི་རྐང་པ་འཁྲུད་པའི་གཡོག་མོ་ཞིག་ཡིན་སྨྲས་སོ།

༤༢ ཡང་ཨ་བི་ཀཱ་ཨིལ་མྱུར་དུ་ལངས་ནས། བོང་བུ་ལ་ཞོན་ཏེ། རང་གི་ན་ཆུང་ལྔ་དང་བཅས་ཏེ། དཱ་བིད་ཀྱི་ཕོ་ཉའི་རྗེས་སུ་སོང་ནས། དཱ་བིད་ཀྱི་ཆུང་མར་གྱུར་ཏོ༎

༤༣ དེ་ནས་དཱ་བིད་ཀྱིས་ཡིས་རེ་ཨེལ་ནས་ཨ་ཧི་ནོ་ཨམ་ཡང་བླངས་ནས། དེ་གཉིས་ནི་ཁོའི་ཆུང་མ་ཡིན་ནོ།

༤༤ ཡང་ཤ་ཨུལ་གྱིས་རང་གི་བུ་མོ་མི་ཁལ། སྔར་དཱ་བིད་ཀྱི་ཆུང་མ་ཡིན་པ་དེ་ནི་ལ་ཨིས་ཀྱི་བུ་ཕལ་ཏི་ལ་བཏང་ངོ་། ཕལ་ཏི་ནི་གལ་ལིམ་པ་ཡིན་ནོ༎

༢༦

དེར་སིབ་པ་རྣམས་གི་བེ་ཨ་རུ་ཤ་ཨུལ་གྱི་དྲུང་དུ་འོངས་ནས་དེ་ལ། དཱ་བིད་ནི་ཡེ་ཤི་མོན་གྱི་ཐད་དུ་ཡོད་པའི་རི་ཧ་ཀི་ལཱ་དེར་ཡིབ་སྟེ་འདུག

༢ ཞེས་སྨྲས་པས། ཤ་ཨུལ་ལངས་ནས། ཨིས་ར་ཨེལ་ནས་འདམས་པའི་མི་སྟོང་ཕྲག་གསུམ་ཁྲིད་དེ། སིབ་ཀྱི་བྱེ་ཐང་དུ་དཱ་བིད་འཚོལ་བའི་ཕྱིར་ཟིབ་ཀྱི་བྱེ་ཐང་དུ་མར་སོང་ངོ་།

༣ དེ་ནས་ཤ་ཨུལ་གྱིས་ཡེ་ཤི་མོན་གྱི་ཐད་དུ་ཡོད་པའི་རི་ཧ་ཀི་ལཱ་དེའི་ཁར་དམག་སྒར་བཏབ་བོ། རི་དེ་ནི་ལམ་ལ་ཡོད་དེ། དཱ་བིད་ནི་བྱེ་ཐང་ན་གནས་པ་དང་། ཁོས་ཤ་ཨུལ་རང་གི་རྗེས་སུ་བྱེ་ཐང་དུ་འདེད་ཅིང་འོང་བར་མཐོང་བས།

༤ དཱ་བིད་ཀྱིས་ལྟ་ཉུལ་པ་བཏང་ནས། ཤ་ཨུལ་ངེས་པར་བསླེབ་པར་བརྟགས་སོ།

༥ དེར་དཱ་བིད་ལངས་ནས། ཤ་ཨུལ་གྱིས་དམག་སྒར་བཏབས་པའི་གནས་སུ་བསླེབས་པ་དང་། དཱ་བིད་ཀྱིས་ཤ་ཨུལ་ཉལ་བའི་གནས་དང་། ཤ་ཨུལ་གྱི་དམག་དཔོན་ནེར་གྱི་བུ་ཨབ་ནེར་བྱ་བ་དེ་མཐོང་ངོ་། ཤ་ཨུལ་ནི་དམག་གི་ཤིང་རྟ་རྣམས་ཀྱི་གཞུང་ལ་ཉལ་ཏེ། དམག་ཚོགས་རྣམས་ཀྱིས་དེའི་དམག་སྒར་ནི་ཁོ་ལ་མཐའ་འཁོར་ལ་གུར་ཕུབས་སོ༎

༦ དེར་དཱ་བིད་ཀྱིས་ཧེད་པ་ཨ་ཧི་མེ་ལེག་དང་། ཙེ་རུ་ཡཱ་ཡི་བུ་ཨ་བི་ཤཱ་ཨི། ཡོ་ཨབ་ཀྱི་ནུ་བོ་ཡིན་པ་དེ་གཉིས་ལ། ང་དང་མཉམ་དུ་དམག་སྒར་ལ་ཤ་ཨུལ་གྱི་དྲུང་དུ་སུ་འགྲོ་ཞེས་འདྲིས་པས། ཨ་བི་ཤཱ་ཨི་ཡིས། ང་ཁྱེད་དང་མཉམ་དུ་འགྲོ་བར་བྱ་ཞེས་ཞུས་ནས།

༧ དཱ་བིད་དང་ཨ་བི་ཤཱ་ཨི་གཉིས་མཚན་གྱི་དུས་སུ་དམག་ཚོགས་ཀྱི་དཀྱིལ་དུ་བསླེབ་སྟེ། ཤ་ཨུལ་ནི་ཤིང་རྟའི་གཞུང་ལ་ཉལ་ཏེ་གཉིད་ལོག་ཡོད་དེ། ཁོའི་མདུང་ནི་ས་རུ་མགོའི་ཕྱོགས་སུ་བཙུགས་ཏེ། ཨབ་ནེར་དང་དམག་ཚོགས་ནི་རྒྱལ་པོ་ལ་འཁོར་ཏེ་ཉལ་ཡོད་དེ།

༨ དེར་ཨ་བི་ཤཱ་ཨི་ཡིས་དཱ་བིད་ལ། དཀོན་མཆོག་གིས་ཁྱེད་ཀྱི་དགྲ་བོ་ཁྱེད་ཀྱི་ཕྱག་ཏུ་གནང་བས། ད་ལྟ་ངས་ཁོ་གསོད་དུ་ཆུག་ཅིག ངས་ཁོ་མདུང་མཉམ་དུ་ལན་གཅིག་ཏུ་ས་རུ་སྦྱར་བར་བྱ་སྟེ། ལན་གཉིས་པར་རྒྱབ་དགོས་མི་འབྱུང་ཞུས་ནས།

༩ དཱ་བིད་ཀྱིས་ཨ་བི་ཤཱ་ཨི་ལ། ཁོ་མ་གསོད་ཅིག ཡ་ཧོ་ཝཱས་བྱུགས་པའི་ཐོག་ཏུ་ལག་པ་བརྐྱངས་ནས། ཆད་པ་མེད་པར་སུ་ལུས་འོང་།

༡༠ ཡང་དཱ་བིད་ཀྱིས། ཡ་ཧོ་ཝཱ་གསོན་པོར་ངེས་པའི་ཕྱིར། ཡ་ཧོ་ཝཱས་ཁོ་གསོད་པར་འགྱུར། ཡང་ན་ཁོའི་འཆི་ཞག་སླེབ་འོང་། ཡང་ན་ཁོ་འཐབ་མོར་སོང་སྟེ་འཆི་བར་འགྱུར།

༡༡ འོན་ཀྱང་ཡ་ཧོ་ཝཱས་ངའི་ལག་པ་ནི་ཡ་ཧོ་ཝཱས་བྱུགས་པའི་ཐོག་ཏུ་རྐྱོང་བ་ནས་སྲུང་བར་མཛོད་ཅིག ད་ལྟ་ཁྱོད་ཀྱིས་ཤ་ཨུལ་གྱི་མགོའི་མདུན་དུ་ཡོད་པའི་མདུང་དང་། ཆུ་སྣོད་གཉིས་ལོངས་ཤིག་དང་། ང་གཉིས་འགྲོ་བར་བྱ་སྨྲས་ནས།

༡༢ དཱ་བིད་ཀྱིས་ཤ་ཨུལ་གྱི་མགོའི་མདུན་ནས་མདུང་དང་ཆུ་སྣོད་བླངས་ནས་སོང་ངོ་། ཡ་ཧོ་ཝཱས་དེ་དག་ལ་གཉིད་ལྕི་བ་ཞིག་ཕབས་པས། མི་སུས་ཀྱང་བྱ་བ་དེ་མ་མཐོང་། མི་སུས་ཀྱང་མ་ཤེས། མི་སུ་ཡང་གཉིད་མ་སད། དེ་ཐམས་ཅད་གཉིད་ལོག་གིན་འདུག་གོ།

༡༣ དེ་ནས་དཱ་བིད་ཕར་ཕྱོགས་ས་ལ་སོང་སྟེ། ཐག་རིང་ན་ཡོད་པའི་རི་ཞིག་གི་རྩེ་རུ་འཛེགས་ཏེ། དེ་དག་གི་བར་ནི་རིང་བ་ཞིག་ཡོད་པ་ཡིན།

༡༤ དེ་རུ་དཱ་བིད་ཀྱིས་དམག་དཔུང་དང་། ནེར་གྱི་བུ་ཨབ་ནེར་ལ་འབོད་བསྒྲགས་ཤིང་། འདི་སྐད་དུ། ཀྱེ་ཨབ་ནེར། ལན་མི་འདེབས་སམ། ཞེས་འདྲིས་ནས། ཨབ་ནེར་གྱིས་ལན་དུ། རྒྱལ་པོ་ལ་འབོད་མཁན་ཁྱོད་སུ་ཡིན་ཞེས་སྨྲས་ནས།

༡༥ དཱ་བིད་ཀྱིས་ཨབ་ནེར་ལ། ཁྱེད་ནི་ཁྱོ་ག་པ་མ་ཡིན་ནམ། ཨིས་ར་ཨེལ་གྱི་ཁྲོད་དུ་ཁྱེད་དང་འདྲ་བ་སུ་ཡོད། རྒྱལ་པོ་ཁྱེད་ཀྱི་ཇོ་བོ་དེ་ནི་ཁྱེད་ཀྱིས་ཅིའི་ཕྱིར་མ་བསྲུངས་པ་ཡིན། ཁྱེད་ཀྱི་ཇོ་བོ་རྒྱལ་པོ་གསོད་དུ་མི་ཚོགས་ནས་མི་ཞིག་འོངས་སོ།

༡༦ ཁྱེད་ཀྱིས་བྱས་པའི་བྱ་བ་དེ་ནི་བཟང་པོ་མིན། ཡ་ཧོ་ཝཱ་གསོན་པོར་ངེས་པའི་ཕྱིར། ཁྱེད་ཀྱིས་རང་གི་ཇོ་བོ་ཡ་ཧོ་ཝཱས་བྱུགས་པ་དེ་ནི་མ་བསྲུངས་པས། ཁྱེད་འཆི་འོས་པར་གྱུར་ཏོ། ཡང་རྒྱལ་པོའི་མདུང་དང་། མགོའི་མདུན་དུ་ཡོད་པའི་ཆུ་སྣོད་གང་དུ་བསླེབས་ལྟོས་ཤིག་ཅེས་སྨྲས་པས།

༡༧ ཤ་ཨུལ་གྱིས་དཱ་བིད་ཀྱི་སྐད་ངོ་ཤེས་ཏེ། ཀྱེ་ངའི་བུ་དཱ་བིད། འདི་ནི་ཁྱོད་ཀྱི་སྐད་ཡིན་ནམ། ཞེས་འདྲིས་ནས། དཱ་བིད་ཀྱིས། ཀྱེ་རྒྱལ་པོ་བདག་གི་ཇོ་བོ། ངའི་སྐད་ཡིན།

༡༨ ཡང་དཱ་བིད་ཀྱིས། བདག་གི་ཇོ་བོས་ཉིད་ཀྱི་གཡོག་པོ་ལ་ཅིའི་ཕྱིར་འདེད། བདག་གིས་ཅི་བྱས་པ་ཡིན། བདག་གི་ལག་ཏུ་བྱ་བ་ངན་པ་ཅི་ཡོད།

༡༩ ཀྱེ་རྒྱལ་པོ་བདག་གི་ཇོ་བོ། ཁྱེད་ཀྱི་གཡོག་པོའི་གཏམ་ལ་གསན་ཅིག གལ་ཏེ་ཡ་ཧོ་ཝཱས་ཁྱེད་ནི་བདག་གི་ཐོག་ཏུ་ལང་བཅུག་པ་ཡིན་ན། དེ་ལ་མཆོད་པ་ཞིག་རྙེད་པར་གྱུར་ཅིག གལ་ཏེ་མིའི་བུ་རྣམས་ཀྱིས་ཁྱེད་ལང་བཅུག་པ་ཡིན་ན། ཡ་ཧོ་ཝཱའི་དྲུང་དུ་དེ་དག་ལ་བཀྲ་མི་ཤིས། བདག་ནི་ཡ་ཧོ་ཝཱའི་ནོར་སྐལ་ན་གནས་པ་ལས། དེ་དག་གིས་བདག་དེ་རིང་གི་ཉིན་པར་ཕྱུང་སྟེ། ད་སོང་དང་ལྷ་གཞན་ལ་ཕྱག་ཕུལ་ཞིག་ཞེས་ཟེར་རོ།

༢༠ དེའི་ཕྱིར་ཡ་ཧོ་ཝཱའི་སྤྱན་དྲུང་དུ་བདག་གི་ཁྲག་སའི་ཁར་འབུད་མ་ཆུག་ཅིག སུ་ཞིག་གིས་རི་ལ་སྲེག་པ་ལ་ལིངས་གཏོང་དུ་འོང་བ་ལྟར། ཨིས་ར་ཨེལ་གྱི་རྒྱལ་པོ་ཁྱི་ཤིག་འཚོལ་དུ་འོངས་སོ། ཞེས་ཞུས་པས།

༢༡ ཤ་ཨུལ་གྱིས། ངས་སྡིག་པ་བྱས་པ་ཡིན། ཀྱེ་ངའི་བུ་དཱ་བིད། ད་ལོག་སྟེ་ཤོག དེ་རིང་ངའི་སེམས་ཁྱེད་ཀྱི་མིག་གི་མདུན་དུ་རིན་ཅན་དུ་བརྩིས་པས། ངས་ཁྱེད་ལ་ཡང་སྐྱར་གནོད་པ་མི་བྱ། ད་ལྟོས་ཤིག ངས་སྨྱོས་ནས་ཤིན་ཏུ་ནོར་བ་ཡིན། ཞེས་སྨྲས་ནས།

༢༢ དཱ་བིད་ཀྱིས་ལན་དུ། ཀྱེ་རྒྱལ་པོ། མདུང་འདི་ལ་གཟིགས་ཤིག གཞོན་ནུ་རྣམས་ལས་གཅིག་འདི་རུ་འོང་བར་ཆུག་ལ། དེ་ཁྱེར་ཞིག

༢༣ ཡ་ཧོ་ཝཱས་མི་རེ་རེ་ལ་ལས་དྲང་པོ་དང་དད་པ་བཞིན་དུ་ལན་གནང་བར་བྱ། དེ་རིང་ཡ་ཧོ་ཝཱས་ཁྱེད་ངའི་ལག་ཏུ་གནང་བར་མཛད་ཀྱང་། ངས་ནི་ཡ་ཧོ་ཝཱས་བྱུགས་པའི་ཐོག་ཏུ་རང་གི་ལག་པ་རྐྱོང་བར་མ་དགའོ།

༢༤ ཡང་གཟིགས་ཤིག དེ་རིང་གི་ཉིན་པར་ཇི་ལྟར་ཁྱེད་ཀྱི་སྲོག་ངའི་མིག་གི་མདུན་དུ་རིན་ཅན་ཡོད་པ་ཡིན། དེ་ལྟར་བདག་གི་སྲོག་ཡ་ཧོ་ཝཱའི་སྤྱན་དྲུང་དུ་རིན་ཅན་དུ་གྱུར་ཅིག་དང་། ཁོང་གིས་བདག་སྡུག་བསྔལ་ཐམས་ཅད་ནས་སྐྱོབ་པར་མཛོད་ཅིག ཅེས་ཞུས་པས།

༢༥ ཤ་ཨུལ་གྱིས་དཱ་བིད་ལ། ཀྱེ་ངའི་བུ་དཱ་བིད། ཁྱོད་ལ་བཀྲ་ཤིས་ཤིག ཁྱོད་ཀྱིས་ངོ་མཚར་ཆེ་བའི་ལས་སྒྲུབ་པར་བྱ། རྒྱལ་བར་ཡང་འགྱུར་རོ་ཞེས་སྨྲས་ནས། དཱ་བིད་རང་གི་ལམ་དུ་ཞུགས་པ་དང་། ཤ་ཨུལ་རང་གི་གནས་སུ་ཕྱིར་ལོག་གོ།

༢༧

ཡང་དཱ་བིད་ཀྱིས་རང་གི་སྙིང་ནང་དུ། ཞག་ཅིག་ང་ཤ་ཨུལ་གྱི་ལག་པས་འཆི་བར་འགྱུར་རོ། ང་མྱུར་དུ་ཕེ་ལེ་ཤེད་པའི་ཡུལ་དུ་འབྲོས་པ་ལས་ཐབས་གཞན་གང་ཡང་མི་ཤེས། དེ་ནས་ཤ་ཨུལ་གྱིས་ང་ཨིས་ར་ཨེལ་གྱི་ས་མཚམས་ཐམས་ཅད་ལ་འཚོལ་བར་སྤོང་བ་དང་། ང་དེའི་ལག་པ་ནས་ཐར་བར་འགྱུར་རོ།

༢ ཞེས་བསམས་ནས། དཱ་བིད་དང་ཁོ་དང་མཉམ་དུ་ཡོད་པའི་མི་དྲུག་བརྒྱ་ལངས་ནས་འཐོན་ཏེ། གད་ཀྱི་རྒྱལ་པོ་མཱ་ཨོག་གི་བུ་ཨ་ཀིས་བྱ་བའི་དྲུང་དུ་ཕྱིན་ཏོ།

༣ ཡང་དཱ་བིད་དང་ཁོའི་མི་རྣམས་གད་ཀྱི་ཨ་ཀིས་ཀྱི་དྲུང་དུ་གནས་པ་དང་། མི་རེ་ལ་ཁང་པ་རེ་ཡོད་དེ། དཱ་བིད་དང་བཅས་སུ་ལྕམ་གཉིས། ཡིས་རེ་ཨེལ་མ་ཨ་ཧི་ནོ་ཨམ་དང་། ཀར་མེལ་མ་ཨ་བི་ཀཱ་ཨིལ། སྔར་ནཱ་བལ་གྱི་ཆུང་མ་ཡིན་པ་དེ་གཉིས་དེར་གནས་སོ།

༤ དེར་ཤ་ཨུལ་གྱིས། དཱ་བིད་་གད་ཡུལ་དུ་བྲོས་ཤེས་པའི་སྐད་ཆ་ཐོས་པ་དང་། ཁོ་འཚོལ་བ་སྤངས་སོ༎

༥ དེ་ནས་དཱ་བིད་ཀྱིས་ཨ་ཀིས་ལ། གལ་ཏེ་ང་ལ་ཁྱེད་ཀྱི་སྤྱན་དྲུང་དུ་ཐུགས་རྗེ་རྙེད་པ་ཡིན་ན། ང་ལ་ཡུལ་གྱི་གྲོང་ཁྱེར་ཞིག་ཏུ་གནས་པའི་ཕྱིར་ས་ཆ་ཞིག་གནོང་ཞིག ཉིད་ཀྱི་གཡོག་པོ་དེ་ནི་ཁྱེད་དང་བཅས་སུ་རྒྱལ་ས་རུ་ཅིའི་ཕྱིར་གནས་པར་དགོས་ཤེས་ཞུས་པས།

༦ ཉིན་དེ་ལ་ཨ་ཀིས་ཀྱིས་དཱ་བིད་ལ་ཙིག་ལག་བཏང་ངོ་། དེའི་ཕྱིར་མདང་དེ་རིང་གི་བར་དུ་ཙིག་ལག་ནི་ཡ་ཧུ་དཱའི་རྒྱལ་པོ་ལ་གཏོགས་སོ།

༧ དཱ་བིད་ནི་ཕེ་ལེ་ཤེད་པའི་ཡུལ་དུ་གནས་པའི་ཞག་གི་གྲངས་ནི། ལོ་གཅིག་དང་ཟླ་བ་བཞི་ཡོད་པ་ཡིན།

༨ ཡང་དཱ་བིད་དང་དེའི་མི་རྣམས་སོང་སྟེ། གེ་ཤུར་པ་དང་གེ་ཟེར་པ་དང་། ཨ་མ་ལེག་པ། མི་བརྒྱུད་གསུམ་དམག་དྲངས་སོ། ཤུར་ནས་བྱུང་སྟེ་མི་སེར་ཡུལ་གྱི་བར་དུ་མི་བརྒྱུད་གསུམ་དེ་ནི་སྔར་གྱི་དུས་ནས་བཟུང་སྟེ་ཡུལ་དེ་ན་གནས་སོ།

༩ དཱ་བིད་ཀྱིས་ཡུལ་དེ་མེད་པར་བྱས་ཏེ། སྐྱེས་པ་དང་བུད་མེད་གཉིས་གསོན་པོར་མ་བཞག་པར། ལུག་དང་། བ་གླང་དང་། བོང་བུ་དང་། རྔ་བོང་དང་། གོས་ཕྲོག་ནས། ཕྱིར་ལོག་སྟེ་ཨ་ཀིས་ཀྱི་མདུན་དུ་ཕྱིན་ཏོ།

༡༠ དེར་ཨ་ཀིས་ཀྱིས། དེ་རིང་ཁྱེད་དམག་ཏུ་གང་དུ་སོང་བ་ཡིན་ཞེས་འདྲིས་ནས། དཱ་བིད་ཀྱིས། ང་ཡ་ཧུ་དཱ་ཡུལ་གྱི་ལྷོ་ཕྱོགས་དང་། ཡེ་ར་མེ་ཨེལ་པའི་ལྷོ་ཕྱོགས་དང་། ཀེ་ནི་པའི་ལྷོ་ཕྱོགས་སུ་དམག་ཏུ་ཕྱིན་པ་ཡིན་ཞེས་སྨྲས་སོ།

༡༡ དཱ་བིད་ཀྱིས་ཅིའི་ཕྱིར་མི་དང་བུད་མེད་རྣམས་གད་ཡུལ་དུ་ཁྱེར་ཏེ་གསོན་པོར་མ་བཞག་ཞེ་ན། ཁོའི་བསམ་པར་དེ་དག་གིས། དཱ་བིད་ཀྱིས་དེ་ལྟར་བྱས་ཟེར་ཏེ། དཔང་པོ་མི་གཏོང་བའི་ཕྱིར་རོ། ཕེ་ལེ་ཤེད་པའི་ཡུལ་དུ་གནས་པའི་བར་དུ་ཁོས་རྒྱུན་དུ་དེ་ལྟར་བྱས་སོ།

༡༢ ཡང་ཨ་ཀིས་ཀྱིས་དཱ་བིད་ཀྱི་གཏམ་ལ་ཡིད་ཆེས་ཏེ་འདི་སྐད་དུ། ཁོ་ནི་ཨིས་ར་ཨེལ་གྱི་མི་བརྒྱུད་ཀྱི་མདུན་དུ་ངེས་པར་སྐྱུག་བྲོ་བར་གྱུར་པས། རྒྱུན་དུ་ངའི་གཡོག་པོར་ལུས་པར་འགྱུར་རོ་ཞེས་སྨྲས་སོ༎

༢༨

དེའི་ཉིན་པར་འདི་ལྟར་བྱུང་། ཕེ་ལེ་ཤེད་པ་རྣམས་ཀྱིས་ཨིས་ར་ཨེལ་དང་དམག་བྱེད་པའི་ཕྱིར་དམག་ཚོགས་བསྡུ་བའི་ཚེ་ན། ཨ་ཀིས་ཀྱིས་དཱ་བིད་ལ། ཁྱེད་དང་ཁྱེད་ཀྱི་མི་རྣམས་ང་དང་བཅས་སུ་དམག་ཏུ་འགྲོ་བར་དགོས་པ་ངེས་པར་ཤེས་ཤིག

༢ ཅེས་ཟེར་བས། དཱ་བིད་ཀྱིས་ཨ་ཀིས་ལ། དེ་ནས་ཁྱེད་ཀྱི་གཡོག་པོས་ཅི་དང་ཅི་བྱ་བ་ཁྱེད་ཀྱིས་མཁྱེན་པར་འགྱུར་རོ་ཞེས་ཞུས་ནས། ཨ་ཀིས་ཀྱིས་དཱ་བིད་ལ། དེའི་ཕྱིར་ངས་ཁྱེད་རྒྱུན་དུ་ངའི་མགོ་བསྲུང་མཁན་དུ་བཞག་གོ་ཞེས་སྨྲས་སོ༎

༣ ཡང་ཤ་མུ་ཨེལ་ཤི་བས། ཨིས་ར་ཨེལ་ཐམས་ཅད་ཀྱིས་ཁོང་གི་ཕྱིར་མྱ་ངན་བྱས་ནས། ཁོང་གི་སྤུར་ནི་ཁོང་ཉིད་ཀྱི་གྲོང་ཁྱེར་རཱ་མཱ་རུ་དུར་དུ་བཙུད་དོ། ཤ་ཨུལ་གྱིས་ནི་གཤིན་འདྲེ་འགུག་མཁན་དང་ནག་ཆོས་པ་ཐམས་ཅད་ཡུལ་ནས་བཏོན་ཚར་བ་ཡིན།

༤ དེ་ནས་ཕེ་ལེ་ཤེད་པ་རྣམས་འཛོམ་སྟེ། ཤུ་ནེམ་དུ་འོང་སྟེ་དམག་སྒར་བཏབ་བོ། ཡང་ཤ་ཨུལ་གྱིས་ཨིས་ར་ཨེལ་ཐམས་ཅད་བསྡུས་ནས། གིལ་བོ་ཨ་རུ་དམག་སྒར་བཏབ་བོ།

༥ ཤ་ཨུལ་གྱིས་ཕེ་ལེ་ཤེད་པའི་དམག་དཔུང་མཐོང་བས། སྙིང་འདར་ཞིང་འགུལ་ཏོ།

༦ ཤ་ཨུལ་གྱིས་ཡ་ཧོ་ཝཱ་ནས་ཐུགས་བརྟག་ཞུས་ཀྱང་། ཡ་ཧོ་ཝཱས་ཁོ་ལ་རྨི་ལམ་དང་། མོ་འདེབས་པ་དང་། ལུང་སྟོན་པ་གསུམ་གྱི་སྒོ་ནས་བཀའ་ལན་གང་ཡང་མ་གནང་ངོ་།

༧ དེའི་ཕྱིར་ཤ་ཨུལ་གྱིས་རང་གི་གཡོག་པོ་རྣམས་ལ། ངའི་ཕྱིར་གཤིན་འདྲེ་འགུག་པའི་བུད་མེད་ཅིག་ཚོལ་ཞིག ང་དེའི་མདུན་དུ་འགྲོ་བ་དང་། ཐུགས་བརྟག་ཞུ་བར་བྱ་ཞེས་སྨྲས་པས། གཡོག་པོ་རྣམས་ཀྱིས། གཟིགས་ཤིག གཤིན་འདྲེ་འགུག་པའི་བུད་མེད་ཅིག་ཨེན་དོར་དུ་གནས་སོ་ཞེས་སྨྲས་པས།

༨ ཤ་ཨུལ་གྱིས་ཆས་བསྒྱུར་ཏེ། གོས་གཞན་ཞིག་གོན་ཏེ། ཁོང་རང་དང་མི་གཉིས་མཉམ་དུ་སོང་སྟེ། མཚན་ལ་བུད་མེད་དེའི་མདུན་དུ་བསླེབས་ནས། ཤ་ཨུལ་གྱིས། ཀྱེ་བུད་མེད། འདྲེ་མཐོང་གི་ངང་ནས། སུའི་མིང་ངས་ཟེར་ན། དེ་ནི་ཡར་དྲོངས་ཤིག་ཅེས་སྨྲས་པ་དང་།

༩ བུད་མེད་ཀྱིས་ལན་དུ། ལྟོས་ཤིག ཤ་ཨུལ་གྱིས་ཅི་བྱས་པ་དང་། ཁོས་འདྲེ་མཐོང་མཁན་དང་འཕྲལ་རྣམས། ཡུལ་ནས་ཅི་ལྟར་བཏོན་པ་དེ་ནི་ཁྱོད་ཀྱིས་ཤེས་སོ། ངའི་སེམས་གསོད་པར་རྙི་ཅིའི་ཕྱིར་འཛུག་ཅེས་འདྲིས་པས།

༡༠ ཤ་ཨུལ་གྱིས་ཡ་ཧོ་ཝཱའི་མནའ་སྐྱེལ་ཞིང་། ཡ་ཧོ་ཝཱ་གསོན་པོར་ངེས་པ་ལྟར་བྱ་བ་འདིའི་ཕྱིར་ཁྱོད་ལ་ཆད་པ་མི་གཅད་དོ་ཞེས་སྨྲས་པས།

༡༡ བུད་མེད་ཀྱིས། ངས་ཁྱོད་ཀྱི་ཕྱིར་སུ་ཡར་འགུག་པ་བྱ་ཞེས་ཟེར་བས། ཤ་ཨུལ་གྱིས། ཤ་མུ་ཨེལ་ཡར་དྲོངས་ཤིག་ཅེས་སྨྲས་སོ།

༡༢ དེ་ནས་བུད་མེད་ཀྱིས་ཤ་མུ་ཨེལ་མཐོང་བས། སྐད་དྲག་པོ་དང་འབོད་བསྒྲགས་ཤིང་། བུད་མེད་ཀྱིས་ཤ་ཨུལ་ལ། ཁྱེད་ཀྱིས་ང་ལ་ཅིའི་ཕྱིར་སླུ་བར་བྱེད། ཁྱེད་ནི་ཤ་ཨུལ་ཡིན་ཅེས་བོས་ནས།

༡༣ རྒྱལ་པོས་མོ་ལ། མ་འཇིགས་ཤིག ཁྱོད་ཀྱིས་ཅི་མཐོང་འདྲིས་པ་དང་། བུད་མེད་ཀྱིས་ཤ་ཨུལ་ལ། ངས་ནི་ལྷ་ཞིག་ས་གཞི་ནས་ཡར་འོང་བར་མཐོང་ངོ་ཞེས་སྨྲས་པ་དང་།

༡༤ ཁོང་གིས་མོ་ལ། དེའི་དབྱིབས་ཇི་ལྟ་བུ་ཞིག་འདུག་འདྲིས་པ་དང་། བུད་མེད་ཀྱིས། མི་རྒད་པོ་གོས་རིང་པོ་གོན་པ་ཞིག་འདུག་ཅེས་ཟེར་བས། ཤ་ཨུལ་གྱིས་དེ་ནི་ཤ་མུ་ཨེལ་ཡིན་པར་བརྟགས་ཏེ། རང་གི་གདོང་ས་ལ་བརྡབས་ནས་ཕྱག་བཙལ་ཏོ༎

༡༥ དེ་རུ་ཤ་མུ་ཨེལ་གྱིས་ཤ་ཨུལ་ལ། ཁྱོད་ཀྱིས་ང་ཡར་བཀུག་ནས་ཅི་ལ་མི་བདེ་བར་བྱས་པ་ཡིན་ཅེས་འདྲིས་པས། ཤ་ཨུལ་གྱིས། ང་ལ་མགོ་ནོན་མང་པོ་ཡོད། ཕེ་ལེ་ཤེད་པས་ང་ལ་དམག་འདྲེན་ཀྱང་། དཀོན་མཆོག་ང་དང་བྲལ་ལོ། ལུང་སྟོན་པ་དང་། རྨི་ལམ་གྱི་སྒོ་ནས་ཁོང་གིས་ང་ལ་བཀའ་ལན་གང་ཡང་མ་གནང་བས། ཁྱེད་ཀྱིས་ང་ལ་ཅི་བྱེད་པར་རུང་སྟོན་པའི་ཕྱིར་ངས་ཁྱེད་ལ་བོས་པ་ཡིན་ཅེས་ཞུས་སོ།

༡༦ དེ་རུ་ཤ་མུ་ཨེལ་གྱིས། ཡ་ཧོ་ཝཱ་ཁྱོད་དང་འབྲལ་ཚར་ནས། ཁྱོད་ཀྱི་དགྲ་བོར་གྱུར་ཏེ་ཡོད་ན། ཁྱོད་ཀྱིས་ང་ནས་དྲི་བ་འདྲི་བ་དེ་ཅིའི་ཕྱིར་ཡིན།

༡༧ ཇི་ལྟར་ཡ་ཧོ་ཝཱས་ངའི་ཁ་ནས་སྨྲས་པ་ལྟར་བསྒྲུབས་སོ། ཡ་ཧོ་ཝཱས་རྒྱལ་ཁམས་ནི་ཁྱོད་ཀྱི་ལག་ནས་འཐེན་ཏེ། ཁྱོད་ཀྱི་ཁྱིམ་མཚེས་པ་དཱ་བིད་ལ་གནང་ངོ་།

༡༨ ཁྱོད་ཀྱིས་ཡ་ཧོ་ཝཱའི་བཀའ་ལ་མ་ཉན་ཏེ། ཨ་མ་ལེག་ལ་ཁོང་ཁྲོ་སྟོན་པའི་བཀའ་སྩལ་མ་བསྒྲུབ་པས། དེ་རིང་གི་ཉིན་པར་ཡ་ཧོ་ཝཱས་བྱ་བ་འདི་ཐམས་ཅད་མཛད་དོ།

༡༩ དེ་མ་ཟད། ཡ་ཧོ་ཝཱས་ཁྱོད་དང་བཅས་སུ་ཨིས་ར་ཨེལ་ཡང་ཕེ་ལེ་ཤེད་པའི་ལག་ཏུ་གནང་བ་དང་། སང་ཉིན་ཁྱོད་དང་ཁྱོད་ཀྱི་བུ་རྣམས་ང་དང་བཅས་སུ་གནས་པར་འགྱུར་རོ། ཡ་ཧོ་ཝཱས་ཨིས་ར་ཨེལ་གྱི་དམག་དཔུང་ཕེ་ལེ་ཤེད་པའི་ལག་ཏུ་གནང་བར་བྱའོ་ཞེས་ཐོས་པས།

༢༠ ཤ་ཨུལ་རང་གི་ལུས་ཀྱི་རིང་ཚོད་ཙམ་ཡོད་ས་ལ་ལྷུང་ངོ་། ཤ་མུ་ཨེལ་གྱིས་གསུངས་པ་དེའི་ཕྱིར་ཤིན་ཏུ་འཇིགས་སྐྲགས་ཏེ། ཉིན་གང་དང་མཚན་གང་བག་ལེབ་གང་ཡང་མ་ཟོས་པས། ཤེད་མེད་དུ་གྱུར་ཏོ།

༢༡ དེར་བུད་མེད་ཤ་ཨུལ་གྱི་དྲུང་དུ་འོངས་ཏེ། ཁོ་ཤིན་ཏུ་འཇིགས་སྐྲགས་པར་མཐོང་བས། བུད་མེད་ཀྱིས། གཟིགས་ཤིག ཁྱེད་ཉིད་ཀྱི་བྲན་མོས་ཁྱེད་ཀྱི་བཀའ་ལ་ཉན་ཏེ། ཁྱེད་ཀྱིས་གསུངས་པའི་བཀའ་ལ་ངས་ཉན་པས། ངས་རང་གི་སྲོག་ནི་རང་གི་ལག་པའི་ཁར་བཀུར་བ་ཡིན།

༢༢ ད་ལྟ་ཁྱེད་ཀྱིས་ཀྱང་ཉིད་ཀྱི་བྲན་མོའི་གཏམ་ལ་གསན་པར་མཛོད། ངས་ཁྱེད་ཀྱི་སྐུ་མདུན་དུ་བག་ལེབ་ཀྱི་དུམ་བུ་ཞིག་འཇོག་པར་གནོང་ཞིག རྗེས་སུ་ལམ་དུ་ཞུགས་པའི་ཚེ། ཁྱེད་ལ་ཤེད་རྙེད་པའི་ཕྱིར་ད་ལྟ་ཟོས་ཤིག་ཅེས་ཞུས་ཀྱང་།

༢༣ ཁོང་གིས། ངས་མི་ཟ་སྨྲས་ཤིང་སྤང་བས། གཡོག་པོ་རྣམས་ཀྱིས་བུད་མེད་དང་བཅས་སུ་ཁོང་ལ་དབང་བྱས་སོ། དེ་ནས་ཁོང་གིས་དེ་དག་གི་གཏམ་ལ་ཉན་ཏེ། ལངས་ནས། ཉལ་ཁྲིའི་ཁར་བསྡད་དོ།

༢༤ བུད་མེད་དེ་ལ་བེའུ་ཚོན་པོ་ཞིག་ཁང་པ་རུ་ཡོད་དེ། རྒྱུག་སྟེ་བསད་ནས། བག་ཕྱེ་བླངས་ནས་སྦྲུས་ཏེ། རུ་མ་མེད་པའི་བག་ལེབ་བྱས་སོ།

༢༥ དེ་ནི་ཤ་ཨུལ་དང་དེའི་གཡོག་པོའི་དྲུང་དུ་འཁྱེར་འོངས་པ་དང་། དེ་དག་ཟོས་ཟིན་ནས་ལངས་པ་དང་། མཚན་དེ་ལ་སོང་ངོ་༎

༢༩

དེ་ནས་ཕེ་ལེ་ཤེད་པས་རང་གི་དམག་དཔུང་ཐམས་ཅད་ཨ་ཕེག་ཏུ་བསྡུས་པ་དང་། ཨིས་ར་ཨེལ་པ་རྣམས་ཀྱིས་ཡིས་རེ་ཨེལ་དང་ཉེ་བར་ཡོད་པའི་ཆུ་མིག་གི་རྩར་དམག་སྒར་བཏད་དོ།

༢ ཕེ་ལེ་ཤེད་པའི་ཇོ་བོ་རྣམས་ནི་བརྒྱ་ཕྲག་དང་སྟོང་ཕྲག་གི་ཚོགས་བཞིན་དུ་འགྲོ་བས། དཱ་བིད་དང་དེའི་མི་རྣམས་ཨ་ཀིས་ཀྱི་རྗེས་སུ་འབྲངས་སོ།

༣ དེར་ཕེ་ལེ་ཤེད་པའི་ཇོ་བོ་རྣམས་ཀྱིས། ཨིབ་རི་པ་འདི་རྣམས་ཀྱིས་འདི་རུ་ཅི་བྱེད། ཅེས་འདྲིས་ནས། ཨ་ཀིས་ཀྱིས་ཕེ་ལེ་ཤེད་པའི་ཇོ་བོ་རྣམས་ལ། འདི་ནི་དཱ་བིད། ཨིས་ར་ཨེལ་གྱི་རྒྱལ་པོ་ཤ་ཨུལ་གྱི་གཡོག་པོ་མ་ཡིན་ནམ། ཁོ་ནི་ཉིན་འདི་དག་དང་ལོ་འདི་དག་ཅིག་ང་དང་བཅས་སུ་འདུག་ན་ཡང་། ཁོ་འདི་རུ་ངའི་མདུན་དུ་བསླེབ་པའི་ཉིན་ནས་བཟུང་སྟེ། དེ་རིང་གི་ཉིན་མོའི་བར་དུ། ངས་ཁོའི་ནང་ན་སྐྱོན་གང་ཡང་མ་མཐོང་ངོ་༎

༤ ཞེས་སྨྲས་པས། ཕེ་ལེ་ཤེད་པའི་ཇོ་བོ་རྣམས་ཀྱིས་དེ་ལ་ཁྲོས་ཤིང་། ཕེ་ལེ་ཤེད་པའི་ཇོ་བོ་རྣམས་ཀྱིས་ཁོ་ལ། མི་དེ་ནི་ལོག་ཏུ་ཆུག་ཅིག ཁོ་ཁྱེད་ཀྱིས་བསྟན་པའི་གནས་སུ་འགྲོ་བར་དགོས། དམག་རྒྱབ་པའི་དུས་སུ་ངེད་ཀྱི་དགྲ་བོར་མི་འགྱུར་བའི་ཕྱིར། ཁོ་ནི་ངེད་རྣམས་དང་མཉམ་དུ་དམག་ཏུ་འགྲོ་བར་མ་ཆུག་ཅིག ཁོ་ནི་རང་གི་དཔོན་པོ་དང་མཐུན་པར་དགའ་ན། དམག་མི་འདི་རྣམས་ཀྱི་མགོ་གཅོད་པའི་སྒོ་ནས་མཐུན་པར་མི་འགྱུར་རམ།

༥ སྔར་གར་རྩེད་པའི་སྐབས་ཤིག་ཏུ་གཅིག་གིས་གཅིག་ལ་གླུ་འགྲན་བཏང་ཞིང་། ཤ་ཨུལ་གྱིས་མི་སྟོང་ཕྲག་བསད། དཱ་བིད་ཀྱིས་མི་ཁྲི་ཕྲག་བསད་ཅེས་ཟེར་བའི་དཱ་བིད་དེ་རང་མ་ཡིན་ནམ་སྨྲས་པས།

༦ ཨ་ཀིས་ཀྱིས་དཱ་བིད་ལ་བོས་ནས། དེ་ལ། ཡ་ཧོ་ཝཱ་གསོན་པོར་ངེས་པ་ལྟར། ཁྱེད་ནི་དྲང་པོ་ཡིན་པ་དང་། ཁྱེད་ནི་དམག་ཚོགས་ཀྱི་ཁྲོད་དུ་འགྲོ་བ་དང་འོང་བ་ངའི་མིག་གི་མདུན་དུ་བཟང་པོ་ཡིན་ཏེ། ཁྱེད་ངའི་རྩར་འོང་བའི་ཞག་ནས་བཟུང་ནས། དེ་རིང་གི་ཉིན་མོའི་བར་དུ་ངས་ཁྱེད་ཀྱི་ནང་ན་སྐྱོན་གང་ཡང་མ་མཐོང་ཡང་། ཇོ་བོ་རྣམས་ཁྱེད་ལ་མི་དགའོ།

༧ ཕེ་ལེ་ཤེད་པའི་ཇོ་བོ་རྣམས་མི་འཁྲོ་བའི་ཕྱིར། ཁྱེད་ད་ལྟ་ལོག་སྟེ། ཞི་བདེ་བར་སོང་ཞིག་ཅེས་བསྐུལ་བས།

༨ དཱ་བིད་ཀྱིས་ཨ་ཀིས་ལ། བདག་གིས་ཅི་བྱས་པ་ཡིན། བདག་ནི་རང་གི་ཇོ་བོ་རྒྱལ་པོའི་དགྲ་རྣམས་ལ་དམག་ཏུ་འགྲོ་བར་མི་གནང་སྟེ། ཉིད་ཀྱི་གཡོག་པོ་བདག་ཁྱེད་ཀྱི་དྲུང་དུ་འོངས་པ་ནས་བཟུང་སྟེ། དེ་རིང་གི་བར་དུ། ཁྱེད་ཀྱིས་བདག་ལ་སྐྱོན་ཅི་མཐོང་བ་ཡིན་འདྲིས་ནས།

༩ ཨ་ཀིས་ཀྱིས་ལན་འདེབས་ཤིང་དཱ་བིད་ལ། ཕེ་ལེ་ཤེད་པའི་ཇོ་བོ་རྣམས་ཀྱིས། ཁོ་ངེད་དང་མཉམ་དུ་དམག་ཏུ་འགྲོ་བར་མི་དགོས་སྨྲས་ཀྱང་། ངས་ནི། ཁྱེད་ངའི་མིག་གི་མདུན་དུ་དཀོན་མཆོག་གི་ཕོ་ཉ་དང་འདྲ་བར་བཟང་པོ་ཞིག་ཡིན་པར་ཤེས་སོ།

༡༠ དེའི་ཕྱིར་སང་སྔ་དྲོར་ཁྱེད་དང་། ཁྱེད་ཀྱི་དཔོན་པོའི་གཡོག་པོ་ཁྱེད་དང་བཅས་སུ་འོངས་པ་རྣམས་ལོངས་ལ། སྔ་དྲོར་ལངས་ཏེ། སྐྱ་འོད་དང་སོང་ཞིག་ཅེས་བསྐུལ་བས།

༡༡ དཱ་བིད་དང་དེའི་མི་རྣམས་ཕེ་ལེ་ཤེད་པའི་ཡུལ་དུ་ལོག་པའི་ཕྱིར། སང་སྔ་དྲོར་ལངས་སོ། ཡང་ཕེ་ལེ་ཤེད་པ་རྣམས་ཡིས་རེ་ཨེལ་དུ་ཕྱིན་ཏོ༎

༣༠

ཡང་འདི་ལྟར་བྱུང་། ཞག་གསུམ་པ་རུ་དཱ་བིད་དང་དེའི་མི་རྣམས་ཙིག་ལག་ཏུ་འོང་བའི་ཚེ། ཨ་མ་ལེག་པ་རྣམས་ཀྱིས་ལྷོ་ཕྱོགས་དང་ཙིག་ལག་ཏུ་དམག་དྲངས་ནས། ཙིག་ལག་མེད་པར་བྱས་ཏེ། མེ་ལ་བསྲེགས་སོ།

༢ གྲོང་ཁྱེར་དེ་ན་གནས་པའི་བུད་མེད་ཐམས་ཅད་ནི་དེ་དག་གིས་བཟུང་ནས། ཆེ་ཆུང་གཅིག་ཀྱང་མ་བསད་དེ། བཟུང་ཞིང་ཁྲིད་ནས། ལམ་དུ་ཞུགས་སོ།

༣ ཡང་དཱ་བིད་དང་དེའི་མི་རྣམས་གྲོང་ཁྱེར་དེར་བསླེབ་པ་དང་། ཀྱེ་ཧོ། ཡུལ་ཚོ་མེ་ལ་བསྲེགས་ཏེ། དེ་དག་གི་བུད་མེད་རྣམས་དང་། བུ་རྣམས་དང་། བུ་མོ་རྣམས་བཟུང་ནས། བཙོན་དུ་བཟུང་ཁྱེར་བ་ཡིན་པར་མཐོང་ནས།

༤ དཱ་བིད་དང་དེ་དང་བཅས་སུ་ཡོད་པའི་མི་རྣམས་ཀྱིས་སྐད་དྲག་པོ་བཏོན་ཅིང་། ངུ་བའི་སྟོབས་མ་ལུས་པའི་བར་དུ་ངུས་སོ།

༥ ཡང་དཱ་བིད་ཀྱི་ཆུང་མ། ཡིས་རེ་ཨེལ་མ་ཨ་ཧི་ནོ་ཨམ་དང་། སྔར་ཀར་མེལ་པ་ནཱ་བལ་གྱི་ཆུང་མ་ཨ་བི་ཀཱ་ཨིལ་གཉིས་ནི་བཙོན་དུ་བཟུང་སྟེ་ཁྱེར་ཏོ།

༦ མི་དེ་དག་གིས་དཱ་བིད་ནི་རྡོ་རུབ་ཏུ་གཏོང་བའི་གཏམ་བྱེད་པས། དཱ་བིད་ཤིན་ཏུ་འཇིགས་སྐྲགས་སོ། མི་ཐམས་ཅད་ཀྱིས་རང་རང་གི་བུ་དང་བུ་མོའི་ཕྱིར་ཁོང་འཁྲུགས་བྱས་ཏེ། དཱ་བིད་ལ་ཡ་ཧོ་ཝཱ་དཀོན་མཆོག་གི་ནང་ན་སྤོབས་པ་སྐྱེད་པར་བྱས་སོ༎

༧ དེ་ནས་དཱ་བིད་ཀྱིས་ཨ་ཧི་མེ་ལེག་གི་བུ་བླ་མ་ཨབ་ཡ་ཐར་ལ། འདིར་ང་ལ་ཨེ་ཕོད་ཁྱེར་ཤོག་ཟེར་བས། ཨབ་ཡ་ཐར་གྱིས་དཱ་བིད་ལ་ཨེ་ཕོད་འཁུར་འོངས་ནས།

༨ དཱ་བིད་ཀྱིས་ཡ་ཧོ་ཝཱ་ནས་ཐུགས་བརྟག་ཞུས་ཤིང་ཁོང་ལ། བདག་ནི་དམག་དཔུང་འདིའི་རྗེས་སུ་འདེད་ཅིང་ནོན་པར་འགྱུར་རམ་ཞེས་ཞུས་པས། ཡ་ཧོ་ཝཱས་བཀའ་ལན་དུ། འདེད་ཅིག ཁྱོད་དེ་དག་ལ་ནོན་ཏེ། ཐམས་ཅད་ཕྱིར་ལོག་རྙེད་པར་འགྱུར་རོ་ཞེས་གསུངས་པས།

༩ དཱ་བིད་དང་དེ་དང་མཉམ་དུ་ཡོད་པའི་མི་དྲུག་བརྒྱ་ཕྱིན་པ་དང་། གྲོག་པོ་བེ་སོར་དུ་བསླེབས་སོ། དེར་མི་འགའ་ཞིག་རྒྱབ་ཏུ་ལུས་སོ།

༡༠ མི་ཉིས་བརྒྱ་ཤིན་ཏུ་ངལ་བས། གྲོག་པོ་བེ་སོར་རྒལ་བར་མི་ནུས་པས། རྒྱབ་ཏུ་ལུས་ནས། དཱ་བིད་དང་མི་བཞི་བརྒྱ་བཅས་འདེད་དུ་ཕྱིན་ཏོ༎

༡༡ དེར་ཐང་ལ་མི་སེར་པ་ཞིག་བརྙེད་པས། དཱ་བིད་ཀྱི་དྲུང་དུ་ཁྲིད་དོ། མི་དེ་ལ་བག་ལེབ་བཏང་ནས་ཟོས་ཏེ། ཆུ་ཡང་འཐུང་བར་བཏང་ངོ་།

༡༢ དེ་ནས་ཁོ་ལ་སེ་ཡབ་སྐམ་པོའི་བག་ལེབ་ཅིག་དང་། རྒུན་འབྲུམ་གྱི་བག་ལེབ་གཉིས་བཏང་ནས། ཁོས་དེ་ཟོས་པ་དང་། ཁོའི་སྲོག་རང་གི་ལུས་སུ་ཕྱིར་ལོག་གོ། མི་དེས་ཉིན་གསུམ་དང་མཚན་གསུམ་བག་ལེབ་ཡང་མ་ཟོས་ཏེ། ཆུ་ཡང་མ་བཏུངས་པ་ཡིན།

༡༣ དེར་དཱ་བིད་ཀྱིས་དེ་ལ། ཁྱོད་སུའི་མི་ཡིན། གང་ནས་འོངས་འདྲིས་པས། མི་དེས། ང་མི་སེར་ཡུལ་གྱི་གཞོན་ནུ་དང་། ཨ་མ་ལེག་པ་ཞིག་གི་གཡོག་པོ་ཡིན་ཏེ། ཞག་གསུམ་གྱི་སྔོན་དུ་ང་ན་བས། ངའི་དཔོན་པོས་ང་ཕངས་སོ།

༡༤ ང་ཚོས་ཀེ་རེད་པའི་ལྷོ་ཕྱོགས་དང་། ཡ་ཧུ་དཱ་ཡུལ་ལ་གཏོགས་པ་དང་། ཀ་ལེབ་ཡུལ་གྱི་ལྷོ་ཕྱོགས་སུ་དམག་ཁྱེར་ནས། ཙིག་ལག་མེས་བསྲེགས་པ་ཡིན་ཞེས་ཞུས་ནས།

༡༥ དཱ་བིད་ཀྱིས་ཁོ་ལ། ཁྱོད་ཀྱིས་ང་ནི་དམག་དཔུང་དེའི་རྩར་འཁྲིད་པར་བྱའམ་འདྲིས་ནས། མི་དེས། ཁྱེད་ཀྱིས་དཀོན་མཆོག་གི་མཚན་རྗོད་ཅིག ཁྱེད་ཀྱིས་བདག་ནི་མི་གསོད་པ་དང་། བདག་གི་དཔོན་པོའི་ལག་ཏུ་མི་གཏང་བའི་མནའ་བཞེས་ཤིག་དང་། བདག་གིས་ཁྱེད་དམག་དཔུང་དེའི་མདུན་དུ་འཁྲིད་པར་བྱའོ་ཞེས་ཞུས་སོ༎

༡༦ མི་དེས་ཁོང་མར་ཁྲིད་ནས། ལྟོས་ཤིག དེ་དག་ཡུལ་ཐམས་ཅད་དུ་ཡན་ནས། ཟ་ཞིང་འཐུང་གིན་གར་རྩེད་ཀྱིན་འདུག་གོ། དེ་ཅིའི་ཕྱིར་ཞེ་ན། དེ་དག་གིས་ཕེ་ལེ་ཤེད་དང་ཡ་ཧུ་དཱ་ཡུལ་གཉིས་ནས་བཅོམ་ནོར་ཆེན་པོ་ཁྱེར་བ་ཡིན་ནོ།

༡༧ དེར་དཱ་བིད་ཀྱིས་སྐྱ་འོད་ནས་བཟུང་སྟེ། སང་ཉིན་གྱི་ཕྱི་དྲོའི་བར་དུ་དེ་དག་དང་འཐབ་འཛིང་བྱས་པས། རྔ་མོང་གི་ཐོག་ཏུ་ཞོན་ཏེ་བྲོས་པའི་གཞོན་ནུ་བཞི་བརྒྱ་མ་གཏོགས་པར། དེ་དག་ལས་མི་གཅིག་ཀྱང་མ་ཐར་རོ།

༡༨ ཡང་ཨ་མ་ལེག་པ་རྣམས་ཀྱིས་ཁྱེར་བ་ཐམས་ཅད་དཱ་བིད་ཀྱིས་ཕྱིར་ལོག་ལེན་ཏེ། དཱ་བིད་ཀྱིས་རང་གི་ཆུང་མ་གཉིས་ཀྱང་ཐར་དུ་བཅུག་གོ།

༡༩ དེར་ཆུང་ངུ་འམ། ཆེ་བ་དང་། བུའམ་བུ་མོ་དང་། བཅོམ་ནོར་རམ་གཞན་ནོར། དེ་དག་གིས་ཅི་དང་ཅི་ཁྱེར་བ་ཐམས་ཅད་ཀྱི་ནང་ནས་གང་ཡང་མ་སྟོར་བར། དཱ་བིད་ཀྱིས་ནོར་དེ་ཐམས་ཅད་ཕྱིར་ལོག་བླངས་སོ།

༢༠ དེ་ནས་དཱ་བིད་ཀྱིས་ལུག་ཁྱུ་དང་བ་ཁྱུ་རྣམས་བཟུང་སྟེ་ཁྲིད་དེ། དེ་དག་གིས། འདི་ནི་དཱ་བིད་ཀྱི་བཅོམ་ནོར་ཡིན་ཞེས་ཟེར་ཏོ༎

༢༡ ཡང་དཱ་བིད་ནི་མི་ཉིས་བརྒྱ། སྔར་ངལ་བས། དཱ་བིད་ཀྱི་རྗེས་སུ་འབྲང་བར་མི་ནུས་པར། གྲོག་པོ་བེ་སོར་གྱི་འགྲམ་དུ་བཞག་པ་དེ་དག་གི་མདུན་དུ་བསླེབ་ནས། དེ་དག་ནི་དཱ་བིད་དང་ཁོང་དང་བཅས་སུ་ཡོད་པའི་མི་རྣམས་ལ་བསུ་བར་སོང་ངོ་། དཱ་བིད་ནི་དེ་དག་དང་ཉེ་བར་བསླེབས་པ་དང་། སྐུ་ཁམས་བདེའམ་ཞེས་འདྲིས་སོ།

༢༢ དེར་དཱ་བིད་དང་བཅས་སུ་ཡོད་པའི་མི་ངན་པ་དང་བེ་ལི་ཨལ་གྱི་བུ་རྣམས་ཀྱིས། མི་དེ་དག་ནི་ངེད་ཅག་དང་མཉམ་དུ་མ་ཕྱིན་པས། ངེད་རྣམས་ཀྱིས་ཕྱིར་ལོག་བླངས་པའི་བཅོམ་ནོར་འདི་ལས་དེ་དག་ལ་ཅིའང་མི་གཏང་། དེ་དག་གིས་རང་གི་ཆུང་མ་དང་ཕྲུ་གུ་རྣམས་འཁྲིད་ཅིང་ཕར་སོང་ཞིག་ཅེས་སྨྲས་ཀྱང་།

༢༣ དཱ་བིད་ཀྱིས། ངའི་སྤུན་རྣམས། དེ་ལྟར་མ་བྱེད་ཅིག ཡ་ཧོ་ཝཱས་ངེད་རྣམས་ལ་འདི་ཐམས་ཅད་གནང་སྟེ། ངེད་རྣམས་སྲུང་བར་མཛད་དེ། ངེད་རྣམས་ཀྱི་ཐོག་ཏུ་བྱུང་བའི་དམག་དཔུང་འདི་ནི་ངེད་ཀྱི་ལག་ཏུ་གནང་བས།

༢༤ ཁྱོད་ཀྱི་གཏམ་ལ་སུས་ཉན་པར་བྱ། དམག་ཏུ་སོང་མཁན་གྱི་སྐལ་བ་དང་འདྲ་བར། དམག་ཆས་ཀྱི་རྩར་བསྲུང་མཁན་རྣམས་ཀྱི་སྐལ་བའང་ཡོད་པར་འགྱུར། གཉིས་པོ་ལ་སྐལ་བ་འདྲ་བར་ཐོབ་འོང་སྨྲས་སོ།

༢༥ ཡང་ཉིན་མོ་དེ་ནས་བཟུང་སྟེ་དེ་རིང་གི་ཉིན་མོའི་བར་དུ་གཏམ་དཔེ་དེ་བཞིན་དུ་ལུས་པ་དང་། ཁོས་དེ་ནི་ཨིས་ར་ཨེལ་གྱི་ཁྲིམས་དང་སྤྱད་མཚམས་སུ་བཙུགས་སོ༎

༢༦ ཡང་དཱ་བིད་་ཙིག་ལག་ཏུ་བསླེབས་པ་དང་། བཅོམ་ནོར་གྱི་ཁག་གཅིག་ཡ་ཧུ་དཱ་པའི་རྒན་སུམ་དང་རང་གི་མཛའ་བོ་རྣམས་ལ་བཏང་ནས། ཀྱེ་ཧོ། འདི་ནི་ཡ་ཧོ་ཝཱའི་དགྲ་ཚོ་ནས་བརྙེད་པའི་བཅོམ་ནོར་དང་། ཁྱེད་ཀྱི་ཕྱིར་ཕྱག་རྟགས་ཤིག་ཡིན་ཞེས་སྨྲས་ཏེ།

༢༧ ཕྱག་རྟགས་འདི་ནི་བེད་ཨེལ་དང་། ལྷོ་ཕྱོགས་ཀྱི་རཱ་མོད་དང་། ཡ་ཐིར་དང་།

༢༨ ཨ་རོ་ཨེར་དང་། སིབ་མོད་དང་། ཨེས་ཐེ་མོ་ཨ་དང་།

༢༩ ར་ཀལ་དང་། ཡེ་ར་མེ་ཨེལ་པའི་གྲོང་ཁྱེར་དང་། ཀེ་ནི་པའི་གྲོང་ཁྱེར་དང་།

༣༠ ཧོར་མཱ་དང་། བོར་ཨ་ཤན་དང་། ཨ་ཐག་དང་།

༣༡ ཧེབ་རོན་དང་། སྔར་དཱ་བིད་དང་དེའི་མི་རྣམས་གར་འགྲོ་བའི་གནས་ཐམས་ཅད་དུ་བཀལ་ཏོ༎

༣༡

དེ་ནས་ཕེ་ལེ་ཤེད་པ་རྣམས་ཀྱིས་ཨིས་ར་ཨེལ་ལ་དམག་བཏང་ནས། ཨིས་ར་ཨེལ་པ་རྣམས་ཕེ་ལེ་ཤེད་པའི་མདུན་ནས་བྲོས་ཏེ། རི་གིལ་བོ་ཨ་རུ་བསད་ནས་ས་རུ་ལྷུང་ངོ་།

༢ དེ་རུ་ཕེ་ལེ་ཤེད་པ་རྣམས་ཀྱིས་ཤ་ཨུལ་དང་དེའི་བུ་རྣམས་ཀྱི་རྗེས་སུ་འདེད་ཅིང་། ཤ་ཨུལ་གྱི་སྲས་ཡོ་ན་ཐན་དང་། ཨ་བི་ནཱ་དབ་དང་། མལ་ཀི་ཤུ་ཨ་གསུམ་བསད་དོ།

༣ ཡང་འཐབ་མོ་དེའི་ཕྱིར་ཤ་ཨུལ་ལ་དཀའ་བར་བྱུང་བ་དང་། མདའ་པ་རྣམས་ཀྱིས་ཁོ་ལ་ནོན་ནས། མདའ་པ་རྣམས་ཀྱི་རྐྱེན་གྱིས་ཤིན་ཏུ་སྡུག་བསྔལ་བྱུང་ནས།

༤ ཤ་ཨུལ་གྱིས་རང་གི་དམག་ཆས་འཁུར་བའི་མི་ལ། ཁྱོད་ཀྱིས་རལ་གྲི་ཕྱུང་སྟེ། ངའི་ལུས་རྟོལ་བར་བྱོས་ཤིག དེ་ལྟར་མི་བྱེད་ན། མདུན་ལྤགས་མ་བཅད་པ་དེ་དག་འོངས་ཤིང་། ང་ལ་རལ་གྲི་བཙུགས་ནས། སྨད་པར་བྱའོ་ཞེས་སྨྲས་ཀྱང་། དམག་ཆས་འཁུར་བའི་མི་དེ་ཤིན་ཏུ་འཇིགས་སྐྲགས་ཏེ། དེ་ལྟར་བྱེད་པར་མ་དགའོ། དེའི་ཕྱིར་ཤ་ཨུལ་གྱིས་རང་གི་རལ་གྲི་བླངས་ཏེ་དེའི་རྩེར་ལྷུང་ངོ་།

༥ ཡང་དམག་ཆས་འཁུར་བའི་མི་དེས་ཤ་ཨུལ་གྲོངས་ཟིན་པར་མཐོང་བས། ཁོ་ཡང་རལ་གྲིའི་རྩེར་ལྷུང་ནས། ཁོང་དང་མཉམ་དུ་ཤིའོ།

༦ དེ་ལྟར་ཤ་ཨུལ་དང་། ཁོང་གི་སྲས་གསུམ་དང་། དམག་ཆས་འཁུར་བའི་མི་དང་། དམག་མི་ཐམས་ཅད་ནི་ཉིན་མོ་དེ་རང་ལ་ལྷན་ཅིག་ཏུ་ཚེ་འདས་སོ།

༧ ཡང་ལུང་པའི་ཕ་རོལ་དང་། ཡོར་དན་གཙང་པོའི་ཕ་རོལ་དུ་ཡོད་པའི་ཨིས་ར་ཨེལ་པ་རྣམས་ཀྱིས། ཨིས་ར་ཨེལ་པ་རྣམས་བྲོས་པ་དང་། ཤ་ཨུལ་དང་ཁོང་གི་སྲས་རྣམས་གྲོངས་པར་མཐོང་བས། དེ་དག་གིས་རང་གི་གྲོང་ཁྱེར་རྣམས་བཞག་ནས་བྲོས་སོ། དེར་ཕེ་ལེ་ཤེད་པ་རྣམས་འོངས་ནས་དེའི་ནང་ན་གནས་སོ༎

༨ ཡང་སང་ཉིན་གྱི་སྔ་དྲོར་ཕེ་ལེ་ཤེད་པ་རྣམས་ནི་རོ་གོས་འཕྲོག་པའི་ཕྱིར་འོང་བའི་ཚེ། དེ་དག་ལ་རི་གིལ་བོ་ཨ་རུ་གྲོངས་པའི་ཤ་ཨུལ་དང་དེའི་སྲས་གསུམ་བརྙེད་དོ།

༩ དེ་ནས་ཁོང་གི་མགོ་བཅད་ནས། གོ་ཁྲབ་བཤུས་ཏེ། སྐུ་འདྲའི་ཁང་པ་དང་ཡུལ་མིའི་ཁྲོད་དུ་འཕྲིན་གཏོང་བའི་ཕྱིར། ཕེ་ལེ་ཤེད་པའི་ཡུལ་དུ་སྐོར་དུ་བཏང་ངོ་།

༡༠ ཡང་ཁོང་གི་གོ་ཁྲབ་ནི་ཨས་ཐཱ་རོད་ཀྱི་ལྷ་ཁང་དུ་བཞག་ནས། ཁོང་གི་རོ་བེད་ཤན་གྱི་རྩིག་པའི་ཁར་བཏགས་སོ།

༡༡ ཕེ་ལེ་ཤེད་པ་རྣམས་ཀྱིས་ཤ་ཨུལ་ལ་ཇི་ལྟར་བྱས་པའི་འཕྲིན་དེ་ཡ་བེས་གིལ་ཨད་པ་རྣམས་ཀྱིས་ཐོས་ནས།

༡༢ ཁྱོ་ག་པ་ཐམས་ཅད་ལངས་ནས། མཚན་གང་འགྲུལ་ཞིང་། ཤ་ཨུལ་དང་ཁོང་གི་སྲས་ཀྱི་རོ་རྣམས་བེད་ཤན་གྱི་རྩིག་པ་ནས་ཁྱེར་ཞིང་། ཡ་བེས་སུ་ཕྱིན་ནས། དེ་རུ་མེ་ལ་ཕུལ་ཏོ།

༡༣ དེ་ནས་རུས་པ་བླངས་ནས། ཡ་བེས་ཀྱི་འོམ་བུའི་འོག་ཏུ་དུར་ཁུང་དུ་བཙུད་པ་དང་། ཞག་བདུན་གྱི་བར་དུ་སྨྱུང་གནས་ལ་བསྡད་དོ༎ ༎

ཤ་མུ་ཨེལ་གྱི་མདོ་གཉིས་པ།

༡

ཤ་ཨུལ་གྲོངས་ནས། དཱ་བིད་ནི་ཨ་མ་ལེག་པ་རྣམས་ལ་དམག་བཏང་ནས་ཕྱིར་ལོག་སྐབས་སུ། དཱ་བིད་ཞག་གཉིས་ཙིག་ལག་ཏུ་གནས་སོ།

༢ ཞག་གསུམ་པར་འདི་ལྟར་བྱུང་། ཤ་ཨུལ་གྱི་དམག་སྒར་ནས་མི་ཞིག་གོས་བཤགས་ཏེ། མགོའི་ཁར་ས་གོན་ནས་འོངས་སོ། མི་དེ་དཱ་བིད་ཀྱི་དྲུང་དུ་བསླེབས་པ་ཙམ་གྱིས། མགོ་རྒུས་ཏེ། ཕྱག་བཙལ་ཏོ།

༣ དཱ་བིད་ཀྱིས་དེ་ལ། ཁྱོད་གང་ནས་འོང་ཞེས་དྲིས་པས། མི་དེས། ཨིས་ར་ཨེལ་གྱི་དམག་སྒར་ནས་བདག་ཐར་ཏེ་འོང་ངོ་ཞེས་ཞུས་སོ།

༤ དེ་ནས་དཱ་བིད་ཀྱིས། དེ་རུ་ཅི་བྱུང་བ་ནི་ང་ལ་ཤོད་ཅིག་སྨྲས་པས། མི་དེས། ཡུལ་མི་རྣམས་འཐབ་མོ་ནས་བྲོས་ནས། མི་སྡེའི་ནང་ནས་མི་མང་པོ་གྱེལ་ནས་ཤིའོ། དེ་མ་ཟད། ཤ་ཨུལ་དང་དེའི་སྲས་ཡོ་ན་ཐན་གཉིས་ཀྱང་སྐུ་གཤེགས་པར་གྱུར་ཏོ།

༥ ཞེས་ཞུས་པས་དཱ་བིད་ཀྱིས་གཞོན་ནུ་དེ་ལ། ཁྱོད་ལ་ཤ་ཨུལ་དང་དེའི་སྲས་ཡོ་ན་ཐན་གཉིས་གྲོངས་པའི་ཆ་ཅི་ལྟར་བྱུང་དྲིས་པས།

༦ འཕྲིན་བཤད་པའི་གཞོན་ནུ་དེས། རི་གིལ་བོ་ཨ་རུ་བདག་བློ་བུར་དུ་ཤ་ཨུལ་དང་ཕྲད་པ་དང་། ཀྱེ་ཧོ། ཤ་ཨུལ་ནི་ཉིད་ཀྱི་མདུང་ལ་བརྟེན་ཅིང་། ཤིང་རྟ་དང་རྟ་པ་རྣམས་ཁོང་གི་རྗེས་སུ་འདེད་པར་མཐོང་ངོ་།

༧ ཡང་ཁོང་གིས་ཕྱི་མིག་གཟིགས་ཏེ། བདག་མཐོང་སྟེ། བདག་ལ་བོས་པས། བདག་གིས་ནི། བཀའ་སྩོལ་ཞིག་ཞུས་པ་ཡིན།

༨ ཁོང་གིས་བདག་ལ། ཁྱོད་སུ་ཡིན་དྲིས་ནས། བདག་གིས་ནི། ང་ཨ་མ་ལེག་པ་ཡིན་ཞེས་ཞུས་པས།

༩ ཁོང་གིས་བདག་ལ། ངའི་གཞོགས་སུ་སྡོད་དང་། ང་གསོད་ཅིག ད་རུང་ཡང་ང་ལ་དབུགས་ཡོད་ཀྱང་། མུན་ནག་དྲག་པོ་ཞིག་གིས་ང་བཟུང་ངོ་།

༡༠ ཞེས་སྨྲས་པས། བདག་ཁོང་གི་གཞོགས་སུ་ལངས་ནས། ཁོང་བསད་པ་ཡིན། དེ་ཅིའི་ཕྱིར་ཞེ་ན། ཁོང་གྱེལ་ཚར་བས་མི་འཚོ་བར་བརྟགས་པའི་ཕྱིར་རོ། དེ་ནས་ཁོང་གི་དབུ་ལ་ཡོད་པའི་ཅོད་པན་དང་། ཕྱག་ལ་ཡོད་པའི་གདུབ་བུ་གཉིས་བླངས་ནས། འདི་རུ་བདག་གི་ཇོ་བོའི་དྲུང་དུ་ཁྱེར་ཏེ་འོངས་པ་ཡིན།

༡༡ ཞེས་པའི་འཕྲིན་ཐོས་པས། དཱ་བིད་ཀྱིས་ཉིད་ཀྱི་གོས་ལ་འཐམས་ནས་བཤགས་སོ། ཡང་ཁོང་དང་བཅས་པའི་མི་རྣམས་ཀྱིས་དེ་བཞིན་དུ་བྱས་སོ།

༡༢ ཤ་ཨུལ་དང་། དེའི་སྲས་ཡོ་ན་ཐན་དང་། ཡ་ཧོ་ཝཱའི་འབངས་རྣམས་དང་། ཨིས་ར་ཨེལ་གྱི་བརྒྱུད་རལ་གྲིས་བཀུམ་པའི་ཕྱིར། དེ་དག་གིས་མྱ་ངན་བྱས་ཏེ། ངུ་བ་དང་། དགོངས་མོའི་བར་དུ་སྨྱུང་གནས་སུ་བསྡད་དོ།

༡༣ ཡང་དཱ་བིད་ཀྱིས་འཕྲིན་སྐྱེལ་བའི་གཞོན་ནུ་དེ་ལ། ཁྱོད་གང་ནས་འོང་། བཀའ་འདྲི་མཛད་པས། དེས་ནི་བདག་རྒྱལ་ཁམས་པའི་བུ། ཨ་མ་ལེག་པ་ཡིན་ཞུས་པས།

༡༤ དཱ་བིད་ཀྱིས། ཡ་ཧོ་ཝཱས་བྱུགས་པ་ནི་གསོད་དུ་ལག་པ་རྐྱོང་བར། ཁྱོད་ནི་མ་འཇིགས་སམ་དྲིས་པ་དང་།

༡༥ དཱ་བིད་ཀྱིས་གཞོན་ནུ་ཞིག་ལ་བོས་ཏེ། ཁྱོད་མི་དེ་ལ་བཅེར་ཏེ་གསོད་ཅིག་བཀའ་སྩལ་ཏོ། དེས་ཁོ་ལ་བརྡུངས་ནས་ཤིའོ།

༡༦ དེར་དཱ་བིད་ཀྱིས་ཁོ་ལ། ཁྱོད་རང་རང་གི་ཁ་ནས། ངས་ཡ་ཧོ་ཝཱས་བྱུགས་པ་དེ་བསད་པ་ཡིན་ཞེས་དཔང་བྱས་པས། ཁྱོད་ཀྱི་ཁྲག་ཁྱོད་རང་གི་མགོ་ལ་འབབ་པར་ཤོག་ཅིག་སྨྲས་སོ༎

༡༧ ཡང་དཱ་བིད་ཀྱིས་ཤ་ཨུལ་དང་དེའི་སྲས་ཡོ་ན་ཐན་གཉིས་ཀྱི་ཕྱིར་བཤད་པ་བཏང་ནས། མྱ་ངན་བྱས་སོ།

༡༨ གཞུ་མོའི་མགུར་མ་བྱ་བ་དེ་ནི་ཡ་ཧུ་དཱ་པ་རྣམས་ཀྱིས་སློབ་ཏུ་ཁོང་གིས་བསྐུལ་ཏོ། མགུར་མ་དེ་ནི་ཡ་ཤཱ་ཨར་༼བོད་སྐད་དུ་དྲང་བ་ཉིད་༽ཀྱི་གླེགས་བམ་ན་བྲིས་ཡོད་དོ༎

༡༩ ཨིས་ར་ཨེལ་གྱི་གནའ་མོ་དར་མ། ཁྱེད་ཀྱི་མཐོ་རྩེར་བཀྲོངས་ནས་འདུག ཀྱི་ཧུད་དཔའ་བོའི་གྱེལ་ལུགས་ལ།

༢༠ ཕེ་ལེ་ཤེད་པའི་བུ་མོ་རྣམས་ཀྱིས་དགའ་མགུ་མི་བྱེད་པ་དང་། མདུན་ལྤགས་མ་བཅད་མཁན་གྱི་བུ་མོ་རྣམས་ཀྱིས་ལྷ་རྒྱལ་མི་གཏོང་བའི་ཕྱིར། གད་ཡུལ་ལ་མ་བཤད་ཅིག ཨས་ཀ་ལོན་ན་སྐད་མ་རྒྱབ་ཅིག

༢༡ ཀྱེ་གིལ་བོ་ཨ་ཡི་རི་བོ་རྣམས། ཁྱོད་ཀྱི་ཁར་ཟིལ་པ་འབབ་པར་མ་གྱུར་ཅིག ཆར་ཆུ་ཐིགས་པར་མ་གྱུར་ཅིག ཞིང་ལས་མཆོད་བྱ་འཐོན་པར་མ་གྱུར་ཅིག དེ་ཅིའི་ཕྱིར་ཞེ་ན། དེར་མི་དཔའ་བོ་རྣམས་ཀྱི་ཕུབ་ལུགས་མེད་དུ་དབྱུགས་པ་ཡིན། སྣུམ་གྱིས་མ་བྱུགས་པའི་མི་ལྟར་ཤ་ཨུལ་གྱི་ཕུབ་ལ་དེར་བྱུང་བའི་ཕྱིར་རོ༎

༢༢ བསད་པའི་ཁྲག་དང་། དཔའ་བོ་རྣམས་ཀྱི་ཚིལ་གྱི་ནང་ནས། ཡོ་ན་ཐན་གྱི་གཞུ་མོ་ཡང་རྒྱབ་ཏུ་མ་ལོག ཤ་ཨུལ་གྱི་རལ་གྲི་སྟོང་ལོག་ཏུ་ཡང་མ་ལོག

༢༣ ཤུ་ཨུལ་དང་ཡོ་ན་ཐན་གཉིས་ནི། མི་ཚེར་བྱམས་པོ་དང་སྙིང་སྡུག་ཡོད་པ་ལས། གྲོངས་སྐབས་སུ་ཡང་དེ་དག་ཁ་མ་བྲལ་ཏོ། དེ་གཉིས་གོ་བོ་བས་ཀྱང་མགྱོགས་མགྱོགས་དང་། སེང་གེ་བས་ཀྱང་ངར་ངར་ཡོད་པ་ལགས།

༢༤ ཁྱེད་ཨིས་ར་ཨེལ་གྱི་བུ་མོ་རྣམས། ཤ་ཨུལ་གྱི་ཕྱིར་ངུ་བར་བྱོས་ཤིག ཁོང་གིས་ཁྱོད་ཅག་ལ་གོས་དམར་པོ་དང་། ཡིད་དུ་འོང་བའི་ཆས་ཀྱིས་གཡོགས་ཏེ། ཁྱོད་ཅག་གི་གོས་ལ་གསེར་གྱི་རྒྱན་གྱིས་བརྒྱན་པ་ཡིན།

༢༥ ཀྱི་ཧུད། དཔའ་བོ་དེ་དག་གཡུལ་དབུས་ཇི་འདྲ་ལྷུང་། ཀྱེ་ཡོ་ན་ཐན་ཁྱེད་རང་གི་མཐོ་རྩེ་རྣམས་ཀྱི་ནང་ན་བཀྲོངས་ནས་གདའ།

༢༦ ངའི་སྐུ་མཆེད་ཡོ་ན་ཐན། ཁྱེད་ཀྱི་དོན་དུ་ང་ལ་སྡུག་བསྔལ་བྱུང་། ཁྱེད་ལ་ངའི་སེམས་རབ་ཏུ་འཕྲེང་བ་ཡིན། བུད་མེད་ལ་སེམས་གདུང་བ་བས་ལྷག་པར། ཁྱེད་ཀྱི་བརྩེ་གདུང་ང་ལ་ཧ་ལས་ཡོད་པ་ལགས།

༢༧ ཀྱི་ཧུད་མི་དཔའ་བོ་རྣམས་ཇི་འདྲ་ལྷུང་། དམག་གི་དམག་ཆས་རྣམས་ནི་ཇི་འདྲར་ཡལ་ལོ༎

༢

དེའི་འོག་ཏུ་དཱ་བིད་ཀྱིས་ཡ་ཧོ་ཝཱ་ལ། བདག་ནི་ཡ་ཧུ་དཱའི་གྲོང་ཁྱེར་ཞིག་ཏུ་ཡར་འགྲོ་བར་རུང་ངམ་ཞེས་ཞུས་པས། ཡ་ཧོ་ཝཱས་དེ་ལ། ཡར་སོང་ཞིག་གསུང་ནས། དཱ་བིད་ཀྱིས། བདག་གང་དུ་འགྲོ་ཞུས་པ་དང་། ཁོང་གིས། ཧེབ་རོན་དུ་སོང་ཞིག་ཅེས་གསུངས་སོ།

༢ དེའི་ཕྱིར་དཱ་བིད་རང་དང་། དེའི་ཆུང་མ་གཉིས། ཡིས་རེ་ཨེལ་མ་ཨ་ཧི་ནོ་ཨམ་དང་། ཀར་མེལ་པ་ནཱ་བལ་གྱི་ཆུང་མ་ཨ་བི་ཀཱ་ཨིལ་བྱ་བ་དེ་ཚོ་བཅས་ཡར་ཕྱིན་ཏོ།

༣ ཡང་དཱ་བིད་ཀྱིས་རང་གི་དྲུང་དུ་ཡོད་པའི་མི་རྣམས་གཞིས་སྨད་དང་བཅས་སུ་ཡར་ཁྲིད་པ་དང་། དེ་རྣམས་ཀྱང་ཧེབ་རོན་གྱི་གྲོང་ཁྱེར་རྣམས་ན་གཞིས་ཕབ་བོ།

༤ དེ་ནས་ཡ་ཧུ་དཱ་པ་རྣམས་འོངས་ནས། དཱ་བིད་ནི་ཡ་ཧུ་དཱའི་ཁྱིམ་གྱི་རྒྱལ་པོར་བྱུགས་སོ༎

དེར་དེ་དག་གིས་དཱ་བིད་ལ། ཤ་ཨུལ་གྱི་སྤུར་དུར་དུ་བཙུད་པ་ནི་ཡ་བེས་གིལ་ཨད་པ་རྣམས་ཡིན་ནོ་ཞེས་བཤད་པས།

༥ དཱ་བིད་ཀྱིས་ཡ་བེས་གིལ་ཨད་པ་རྣམས་ལ་བང་ཆེན་མངགས་ནས་དེ་དག་ལ། ཁྱོད་ཅག་གིས་རང་གི་ཇོ་བོ་ཤ་ཨུལ་ལ་དྲིན་བསྟན་ཅིང་དུར་དུ་བཙུད་པའི་ཕྱིར། ཡ་ཧོ་ཝཱས་ཁྱོད་ཅག་བྱིན་གྱིས་རློབས་པར་ཤོག

༦ ཁྱོད་ཅག་གིས་དེ་ལྟར་བྱས་པས། ད་ལྟ་ཡ་ཧོ་ཝཱས་ཁྱོད་རྣམས་ལ་བཀའ་དྲིན་དང་བདེན་པ་ཉིད་མངོན་པར་མཛད་པ་མ་ཟད་དེ། ངས་ཀྱང་ཁྱོད་རྣམས་ལ་དྲིན་ལན་གཞལ་ལོ།

༧ ད་ལྟ་ཤ་ཨུལ་ཁྱོད་རྣམས་ཀྱི་ཇོ་བོ་གྲོངས་པ་དང་། ཡ་ཧུ་དཱ་ཡི་ཁྱིམ་གྱིས་ང་ནི་རྒྱལ་པོར་བྱུགས་པས། ཁྱོད་རྣམས་ཀྱི་ལག་པ་སྟོབས་ཅན་དང་། སྙིང་སྤོབས་པ་ཅན་དུ་འགྱུར་བར་ཆུག་ཅིག་སྨྲས་སོ༎

༨ དེར་ནེར་གྱི་བུ། ཤ་ཨུལ་གྱི་དམག་དཔུང་གི་དམག་དཔོན་ཨབ་ནེར་གྱིས་ཤ་ཨུལ་གྱི་སྲས་ཨིས་བོ་ཤེད་ཁྲིད་ནས། མ་ཧ་ནཱ་ཨིམ་གྱི་ཕ་རོལ་ཏུ་དྲངས་ནས།

༩ གིལ་ཨད་དང་ཨ་ཤུར་པ་རྣམས་དང་། ཡིས་རེ་ཨེལ་དང་། ཨེབ་ར་ཨིམ་དང་། བེན་ཡ་མིན་དང་། ཨིས་ར་ཨེལ་ཡོངས་ཀྱི་རྒྱལ་པོར་བཅུག་གོ།

༡༠ ཨིས་ར་ཨེལ་གྱི་རྒྱལ་པོར་བཅུག་པའི་དུས་སུ། ཨིས་བོ་ཤེད་ནི་ལོ་བཞི་བཅུ་ལོན་ཡོད་དེ། དེས་ལོ་གཉིས་སྲིད་བྱས་ཀྱང་། ཡ་ཧུ་དཱ་ཡི་བརྒྱུད་ནི་དཱ་བིད་ཀྱི་རྗེས་སུ་འབྲངས་སོ།

༡༡ ཡང་དཱ་བིད་ཀྱིས་ཧེབ་རོན་དུ་ཡ་ཧུ་དཱའི་ཁྱིམ་ལ་སྲིད་བསྐྱངས་པའི་དུས་ནི། ལོ་བདུན་དང་ཟླ་བ་དྲུག་གོ།

༡༢ དེ་ནས་ནེར་གྱི་བུ་ཨབ་ནེར་དང་། ཤ་ཨུལ་གྱི་སྲས་ཨིས་བོ་ཤེད་ཀྱི་བྲན་རྣམས་མ་ཧ་ནཱ་ཨིམ་ནས་འཐོན་ནས། གི་བེ་ཨོན་དུ་ཕྱིན་ཏོ།

༡༣ ཡང་ཙེ་རུ་ཡཱ་ཡི་བུ་ཡོ་ཨབ་དང་། དཱ་བིད་ཀྱི་བྲན་རྣམས་ཀྱང་འཐོན་ཏེ། གི་བེ་ཨོན་གྱི་རྫིང་བུའི་འགྲམ་དེ་དག་དང་ཕྲད་དེ། གཅིག་རྫིང་བུའི་ཚུར་རོལ་དང་། གཞན་དེ་རྫིང་བུའི་ཕར་རོལ་དུ་བསྡད་དོ།

༡༤ དེར་ཨབ་ནེར་གྱིས་ཡོ་ཨབ་ལ། ད་གཞོན་ནུ་རྣམས་ལངས་ཏེ། ངེད་ཅག་གི་མདུན་དུ་རྩེད་མོ་ཞིག་རྩེ་བར་བཀའ་གནོང་སྨྲས་པ་ལས། ཡོ་ཨབ་ཀྱིས་ལེགས་སོ། དེ་དག་ལྡང་བར་ཆུག་ཅིག་ཟེར་ཏོ།

༡༥ དེ་ནས་ལངས་ནས། བེན་ཡ་མིན་དང་། ཤ་ཨུལ་གྱི་སྲས་ཨིས་བོ་ཤེད་ཀྱི་ཕྱོགས་ལས་མི་བཅུ་གཉིས་དང་། དཱ་བིད་ཀྱི་བྲན་རྣམས་ལས་མི་བཅུ་གཉིས་འཐོན་ཏེ་སོང་ངོ་།

༡༦ དེ་རྣམས་ཀྱིས་རེ་རང་གི་འགྲན་ཟླའི་མགོར་བཟུང་བ་དང་། རང་གི་རལ་གྲི་ནི་འགྲན་ཟླའི་གཞོགས་སུ་བཙུགས་པས། དེ་དག་ཕྱོགས་གཅིག་ཏུ་ས་རུ་གྱེལ་ཏོ། དེའི་ཕྱིར་གི་བེ་ཨོན་ནང་ཡོད་པའི་ས་ཆ་དེ་ལ། ཧེལ་ཀད་ཧ་ཙུ་རིམ་༼བོད་སྐད་དུ། གྲི་རྣོ་བའི་ཞིང་༽ཞེས་བཏགས་སོ།

༡༧ དེའི་ཉིན་པར་དམག་ཤིན་ཏུ་དྲག་པོ་སོང་ནས། ཨབ་ནེར་དང་ཨིས་ར་ཨེལ་པ་རྣམས་དཱ་བིད་ཀྱི་བྲན་རྣམས་ཀྱི་མདུན་དུ་ཕམ་པར་གྱུར་ཏོ།

༡༨ ཡང་ཙེ་རུ་ཡཱ་ཡི་བུ་ཡོ་ཨབ་དང་། ཨ་བི་ཤཱ་ཨི་དང་། ཨ་ས་ཧེལ་གསུམ་དེ་རུ་ཡོད་དེ། ཨ་ས་ཧེལ་ནི་རིའི་ཤ་བ་དང་འདྲ་བར་བང་ཆེ་སྟེ།

༡༩ ཨ་ས་ཧེལ་ནི་ཨབ་ནེར་ལ་འདེད་ཅིང་། ཨབ་ནེར་གྱི་རྗེས་སུ་འདེད་པ་ལས་གཡས་གཡོན་དུ་ཁ་མ་བསྒྱུར་ཏོ།

༢༠ དེར་ཨབ་ནེར་གྱིས་ཕྱི་མིག་བལྟས་པ་དང་། ཁྱོད་ཨ་ས་ཧེལ་ཡིན་ནམ་འདྲིས་པས། དེས་ནི། འོ་ན་ཞེས་ཟེར་ཏོ།

༢༡ ཡང་ཨབ་ནེར་གྱིས་དེ་ལ། ཁྱོད་རང་གི་གཡས་གཡོན་དུ་ཁ་སྒྱུར་ཞིང་། གཞོན་ནུའི་ནང་ནས་གཅིག་འཛིན་ཏེ། དེའི་གོ་ཁྲབ་འཕྲོག་སྟེ་ཁྱེར་ཞིག ཅེས་སྨྲས་ཀྱང་། ཨ་ས་ཧེལ་ཁོའི་ཕྱི་བཞིན་འདེད་པ་ལས་ཁ་སྒྱུར་བར་མ་དགའོ།

༢༢ སླར་ཡང་ཨབ་ནེར་གྱིས་ཨ་ས་ཧེལ་ལ། ཁྱོད་ང་ལ་འདེད་པ་ལས་སྒྱུར་ཅིག ངས་ཁྱོད་ཅིའི་ཕྱིར་ས་རུ་རྡབ་པར་དགོས། དེ་ལྟར་ངས་བྱེད་ན། ཁྱོད་ཀྱི་ཕུ་བོ་ཡོ་ཨབ་ཀྱི་མདུན་དུ་ངས་གདོང་ཇི་ལྟར་སྟོན་པར་བྱ་ཞེས་སྨྲས་ཀྱང་།

༢༣ དེ་ནི་ཕྱོགས་གང་དུ་ཡང་སྒྱུར་མ་ཉན་པ་དང་། ཨབ་ནེར་གྱིས་མདུང་མཇུག་གི་རྩེ་མོ་དེའི་རྩིབ་མ་ལྔ་པའི་མཆན་དུ་བཙུགས་པས། དེའི་རྒྱབ་ནས་མདུང་ཐོན་ཏེ། མལ་དུ་གྱེལ་ཞིང་། གནས་དེ་རང་དུ་ཤིའོ། དེའི་འོག་ཏུ་ཨ་ས་ཧེལ་གྱེལ་ནས་ཤི་བའི་གནས་སུ་མི་གང་ཡང་བསླེབ་པ་ཙམ་གྱིས་འཐེན་ཏེ་ལུས་སོ༎

༢༤ ཡང་ཡོ་ཨབ་དང་ཨ་བི་ཤཱ་ཨི་གཉིས་ཀྱིས་ཨབ་ནེར་ལ་འདེད་ཅིང་། གི་བེ་ཨོན་གྱི་འབྲོག་སྟོང་གི་ལམ་དང་། གི་ཨ་ཡི་མདུན་ལོགས་སུ་ཡོད་པའི་རི་ཨམ་མཱ་རུ་བསླེབས་པ་ཙམ་གྱིས་ཉི་མ་ནུབ་བོ།

༢༥ དེར་བེན་ཡ་མིན་པ་རྣམས་ཨབ་ནེར་གྱི་རྗེས་སུ་ཕྱོགས་གཅིག་ཏུ་འཛོམ་ནས། དཔུང་གཅིག་ཏུ་གྱུར་ནས། རི་ཞིག་གི་མགོ་རུ་བསྡད་དོ།

༢༦ ཡང་ཨབ་ནེར་གྱིས་ཡོ་ཨབ་ལ། དུས་རྒྱུན་དུ་རལ་གྲིས་གསོད་པར་བྱའམ། དེའི་མཐའ་མ་ནི་རོ་ཁ་བར་འགྱུར་པར་མི་ཤེས་སམ། ཁྱེད་ཀྱིས་མི་རྣམས་ལ། རེ་རང་གི་སྤུན་ལ་འདེད་པ་ལས་ལོག་པའི་བཀའ་སྩལ་ནམ་གཏོང་བར་བྱ།

༢༧ ཞེས་འདྲིས་པས། ཡོ་ཨབ་ཀྱིས། གསོན་པོའི་དཀོན་མཆོག་གིས་བསྣམས་ཤིག ཁྱོད་ཀྱིས་དེ་ལྟར་སྨྲས་པ་མ་ཡིན་ན། སང་སྔ་དྲོའི་བར་དུ་མི་རྣམས་རེ་རང་གི་སྤུན་ལ་འདེད་པ་མི་སྤང་། སྨྲས་ནས།

༢༨ ཡོ་ཨབ་ཀྱིས་དུང་ཕུས་པ་དང་། མི་རྣམས་ཕྱིར་འཐེན་བྱས་ཏེ་བསྡད་དོ། ཨིས་ར་ཨེལ་ལ་ལྷག་པར་མ་འདེད་པར། འཐབ་མོ་ཡང་ལྷག་པར་མ་བཏང་ངོ་༎

༢༩ ཡང་ཨབ་ནེར་དང་དེའི་མི་རྣམས་མཚན་གང་ཨ་ར་བཱ་རྒྱུད་དེ་ཕྱིན་པ་དང་། ཡོར་དན་བརྒལ་ནས། བིད་རོན་ཡུལ་ཐམས་ཅད་རྒྱུད་དེ་ཆས་ཏེ། མ་ཧ་ནཱ་ཨིམ་དུ་ཕྱིན་ཏོ༎

༣༠ ཡོ་ཨབ་ནི་ཨབ་ནེར་ལ་འདེད་པ་ལས་ལོག་པ་དང་། མི་ཐམས་ཅད་བསྡུས་སྐབས་སུ། དཱ་བིད་ཀྱི་བྲན་གྱི་ནང་ནས་ཨ་ས་ཧེལ་མ་གཏོགས་པར། མི་བཅུ་དགུ་མ་ཚང་ངོ་།

༣༡ དཱ་བིད་ཀྱི་བྲན་རྣམས་ཀྱིས་བེན་ཡ་མིན་པ་དང་ཨབ་ནེར་གྱི་བྲན་རྣམས་ལས་མི་གསུམ་བརྒྱ་དང་དྲུག་ཅུ་བསད་དོ།

༣༢ དེ་ནས་ཨ་ས་ཧེལ་ཐོགས་ནས། དེའི་ཕ་ཡི་དུར་ཁུང་། བེད་ལེ་ཧེམ་ན་ཡོད་པའི་ནང་དུ་དུར་དུ་བཙུད་དོ། ཡང་ཡོ་ཨབ་དང་དེའི་མི་རྣམས་མཚན་གང་འགྲུལ་ཏེ། ཧེབ་རོན་དུ་བསླེབས་པ་ཙམ་གྱིས་ཉི་མ་ཤར་རོ༎

༣

དེ་ནས་ཤ་ཨུལ་གྱི་ཁྱིམ་དང་དཱ་བིད་ཀྱི་ཁྱིམ་གཉིས་ཀྱི་བར་དུ་ཡུན་རིང་དུ་དམག་བྱུང་བ་དང་། དཱ་བིད་ཀྱི་སྟོབས་ནི་ཡར་ནས་ཡར་དུ་ཇེ་ཆེར་འཕེལ་གྱི། ཤ་ཨུལ་གྱི་ཁྱིམ་ནི་ཐུར་ནས་ཐུར་དུ་ཇེ་ཆེར་ཉམས་སོ༎

༢ ཡང་ཧེབ་རོན་དུ་དཱ་བིད་ལ་སྲས་རྣམས་བྱོར་ཏོ། ཡིས་རེ་ཨེལ་མ་ཨ་ཧི་ནོ་ཨམ་ལས་ཆད་པའི་སྔོན་སྐྱེས་ཨམ་ནོན་དང་།

༣ བུ་གཉིས་པ་ནི་ཀར་མེལ་པ་ནཱ་བལ་གྱི་ཆུང་མ་ཨ་བི་ཀཱ་ཨིལ་ལས་ཆད་པའི་ཁིལ་ཡབ་དང་། བུ་གསུམ་པ་ནི་གེ་ཤུར་གྱི་རྒྱལ་པོ་ཏལ་མཱ་ཨི་ཡི་སྲས་མོ་མ་ཨ་ཀཱ་ལས་ཆད་པའི་ཨབ་ཤ་ལོམ་དང་།

༤ བུ་བཞི་པ་ནི་ཧ་གིད་ལས་ཆད་པའི་ཨ་དོ་ནི་ཡཱ་དང་། ལྔ་པ་ནི་ཨ་བི་ཏལ་ལས་ཆད་པའི་ཤེ་ཕད་ཡཱ་དང་།

༥ དྲུག་པ་ནི་དཱ་བིད་ཀྱི་ཆུང་མ་ཨེག་ལཱ་ལས་ཆད་པའི་ཡེད་རེ་ཨམ། འདི་རྣམས་ཧེབ་རོན་དུ་དཱ་བིད་ལ་བྱོར་བ་རྣམས་ཡིན་ནོ༎

༦ ཡང་ཤ་ཨུལ་གྱི་ཁྱིམ་དང་དཱ་བིད་ཀྱི་ཁྱིམ་གཉིས་ཀྱི་བར་ལ་དམག་བྱུང་བ་ལས། ཨབ་ནེར་་ཤ་ཨུལ་གྱི་ཁྱིམ་གྱི་ནང་ན་དབང་ཅན་དུ་གྱུར་ཏོ།

༧ སྔར་ཤ་ཨུལ་ལ་ཨ་ཡཱ་ཡི་བུ་མོ་རིས་པཱ་བྱ་བའི་གྲོགས་མོ་ཞིག་ཡོད་པ་ཡིན། ཡང་ཨིས་བོ་ཤེད་ཀྱིས་ཨབ་ནེར་ལ། ཁྱོད་ངའི་ཕ་ཡི་གྲོགས་མོའི་ནང་དུ་ཅིའི་ཕྱིར་སོང་བ་ཡིན། དྲིས་པས།

༨ ཨབ་ནེར་ནི་ཨིས་བོ་ཤེད་ཀྱི་ཚིག་འདིའི་རྐྱེན་གྱིས་ཤིན་ཏུ་ཚིག་པ་ཟོས་ནས་དེ་ལ། ང་ཁྱིའི་མགོ་ཞིག་ཡིན་ནམ། ངས་ཡ་ཧུ་དཱ་ལ་རྒོལ་ཏེ། དེ་རིང་གི་བར་དུ་ཁྱེད་ཀྱི་ཡབ་ཤ་ཨུལ་གྱི་ཁྱིམ་དང་། དེའི་སྤུན་ཟླ་དང་། དེའི་ཟླ་བོ་ཐམས་ཅད་ལ་སྙིང་རྗེ་བྱེད་ཅིང་། ཁྱེད་ནི་དཱ་བིད་ཀྱི་ལག་ཏུ་མ་བཏད་ཀྱང་། ཁྱེད་ཀྱིས་ང་ལ་བུད་མེད་འདིའི་སྐོར་དུ་སྙད་བཏགས་པས།

༩ ཇི་བཞིན་ཡ་ཧོ་ཝཱས་དཱ་བིད་ལ་མནའ་ཐོ་བཞག་པ་བཞིན་དུ། ངས་སྒྲུབ་ཏུ་མ་བཅུག་ན། ཡ་ཧོ་ཝཱས་ཨབ་ནེར་ལ་དེ་འདྲ་མ་ཟད། ལྷག་པ་ཡང་མཛོད་ཅིག

༡༠ གང་ལ་ཞེ་ན། རྒྱལ་སྲིད་ལས་ཤ་ཨུལ་གྱི་ཁྱིམ་ཕྲལ་ནས། དཱན་ནས་བེ་ཨེར་ཤེ་བཱ་ཡི་བར་དུ་ཨིས་ར་ཨེལ་དང་ཡ་ཧུ་དཱ་གཉིས་ཀྱི་ཐོག་ཏུ་དཱ་བིད་ཀྱི་རྒྱལ་ཁྲི་ཡར་འདེགས་པའི་ཕྱིར་རོ། སྨྲས་པས།

༡༡ ཁོ་ཨབ་ནེར་ལ་ཤིན་ཏུ་འཇིགས་པས། དེ་ལ་གཏམ་ལན་ཚིག་གཅིག་ཀྱང་ཟེར་བར་མ་སྤོབས་སོ༎

༡༢ དེ་ནས་ཨབ་ནེར་གྱིས་དཱ་བིད་ཀྱི་དྲུང་དུ་བང་ཆེན་བཏང་ཞིང་འདི་སྐད་དུ། ཡུལ་སུའི་ཡིན། ཁྱེད་ཀྱིས་བདག་དང་བཅས་སུ་ཆད་དོན་མཛོད་ཅིག ཀྱེ་ཧོ། ཨིས་ར་ཨེལ་ཐམས་ཅད་ཁྱེད་ཀྱི་ཕྱོགས་སུ་ཁ་སྒྱུར་དུ་བདག་གི་ལག་པ་ཁྱེད་དང་འདྲེ་བར་འགྱུར་རོ་ཞེས་སྨྲས་པས།

༡༣ ཁོང་གིས། ལེགས་སོ། ངས་ཁྱོད་དང་བཅས་སུ་ཆད་དོན་བྱ་ཡང་། ངས་ཁྱོད་ནས་དོན་ཞིག་འཚོལ་ལོ། ཁྱོད་ནི་ངའི་གདོང་མཐོང་བར་འོང་སྐབས་སུ། ཁྱོད་ཀྱིས་ཤ་ཨུལ་གྱི་སྲས་མོ་མི་ཁལ་ནི་མཉམ་དུ་མ་འཁྲིད་ན། ངའི་གདོང་མཐོང་བར་མི་འགྱུར་རོ་ཞེས་སྤྲིངས་ནས།

༡༤ དཱ་བིད་ཀྱིས་ཤ་ཨུལ་གྱི་སྲས་ཨིས་བོ་ཤེད་ཀྱི་མདུན་དུ་ཡང་བང་ཆེན་བརྫངས་ཤིང་དེ་ལ། ཕེ་ལེ་ཤེད་པའི་མདུན་ལྤགས་བརྒྱ་ཕྲག་གཅིག་རིན་ཐོར་སྤྲད་ནས། བག་མར་བླངས་པའི་ངའི་ཆུང་མ་མི་ཁལ་ང་ལ་ཐོང་ཞེས་སྨྲས་པས།

༡༥ ཨིས་བོ་ཤེད་ཀྱིས་མི་བཏང་ཞིང་། བུད་མེད་དེའི་ཁྱོ་བོ་ལ་ཨིས་ཀྱི་བུ་ཕལ་ཏི་ཨེལ་ནས་ཕྲོགས་ནས་ཁྱེར་ཏོ།

༡༦ ཡང་དེའི་ཁྱོ་ནི་མོའི་ཕྱི་བཞིན་བ་ཧུ་རིམ་གྱི་བར་དུ་ཕྱིན་ཏོ། དེ་ནས་ཨབ་ནེར་གྱིས་ཁོ་ལ། ཕྱིར་ལོག་ནས་སོང་ཞིག་བསྒོ་བ་དང་། ཁོ་ལོག་གོ།

༡༧ དེར་ཨབ་ནེར་གྱིས་ཨིས་ར་ཨེལ་གྱི་རྒན་རབས་རྣམས་ལ་གཏམ་བྱས་ཏེ་འདི་སྐད་དུ། སྔར་ནས་ཁྱོད་རྣམས་དཱ་བིད་རང་གི་རྒྱལ་པོར་འདོད་པ་ཡིན།

༡༨ ཡ་ཧོ་ཝཱས་དཱ་བིད་ཀྱི་དོན་དུ། ངའི་བྲན་པོ་དཱ་བིད་ཀྱི་ལག་པས་ངས་རང་གི་འབངས་ཨིས་ར་ཨེལ་ནི་ཕེ་ལེ་ཤེད་པའི་ལག་པ་དང་། དེ་དག་གི་དགྲ་བོ་ཡོངས་ཀྱི་ལག་ལས་སྐྱོབ་པར་བྱ་ཞེས་གསུངས་པས། ད་དེ་བཞིན་དུ་མཛོད་ཅིག་བསྐུལ་ཏོ།

༡༩ ཨབ་ནེར་གྱིས་བེན་ཡ་མིན་གྱི་རྣ་བ་རུ་ཡང་དེ་ལྟར་སྨྲས་སོ། དེ་ནས་ཨབ་ནེར་་ཧེབ་རོན་དུ་སོང་སྟེ། དཱ་བིད་ཀྱི་རྣ་བ་རུ། ཨིས་ར་ཨེལ་དང་བེན་ཡ་མིན་གྱི་སྣང་ངོར་ལེགས་པ་གང་ཡིན་པ་དེ་བཤད་དོ།

༢༠ དེ་ལྟར་ཨབ་ནེར་དང་། དེ་དང་བཅས་སུ་མི་ཉི་ཤུ་དཱ་བིད་ཀྱི་དྲུང་དུ་ཧེབ་རོན་དུ་སོང་བ་དང་། དཱ་བིད་ཀྱིས་ཨབ་ནེར་དང་དེ་དང་བཅས་སུ་ཡོད་པའི་མི་རྣམས་ལ་མགྲོན་བཏང་ངོ་།

༢༡ དེ་ནས་ཨབ་ནེར་གྱིས་དཱ་བིད་ལ། ད་ང་ལངས་ནས་སོང་སྟེ། ཨིས་ར་ཨེལ་ཐམས་ཅད་བདག་གི་ཇོ་བོ་རྒྱལ་པོའི་ཞལ་ངོར་འཛོམ་འཇུག་པར་བྱའོ། དེ་དག་གིས་ཁྱེད་ཉིད་དང་བཅས་སུ་ཆད་དོན་བྱས་ནས། ཁྱེད་ཉིད་ཀྱི་ཐུགས་འཐད་བཞིན་དུ་རྒྱལ་སྲིད་སྐྱོང་བར་འགྱུར་རོ་ཞེས་ཞུས་ནས། དཱ་བིད་ཀྱིས་ཨབ་ནེར་འགྲོར་བཅུག་སྟེ། དེ་ནི་ཐོགས་པ་མེད་པར་སོང་ངོ་༎

༢༢ དེའི་དུས་སུ་དཱ་བིད་ཀྱི་མི་རྣམས་དང་ཡོ་ཨབ་ནི་དམག་དཔུང་ཞིག་ལ་འདེད་ནས་ལོག་འོངས་ཏེ། འཕྲོག་ནོར་ཆེ་བ་ཞིག་མཉམ་དུ་ཁྲིད་དོ། ཨབ་ནེར་་དཱ་བིད་དང་བཅས་སུ་ཧེབ་རོན་དུ་མེད་པ་ཡིན། དེ་ཅིའི་ཕྱིར་ཞེ་ན། དཱ་བིད་ཀྱིས་དེ་ནི་འགྲོར་བཅུག་ནས། ཉེ་ཞོ་མེད་པར་སོང་ངོ་།

༢༣ དེ་ནས་ཡོ་ཨབ་དང་། དེ་དང་བཅས་སུ་ཡོད་པའི་དམག་དཔུང་ཐམས་ཅད་བསླེབ་པ་དང་། དེ་དག་གིས་ཡོ་ཨབ་ལ། ནེར་གྱི་བུ་ཨབ་ནེར་རྒྱལ་པོའི་དྲུང་དུ་འོངས་ནས། ཉེ་ཞོ་མེད་པར་སོང་ངོ་།

༢༤ ཞེས་སྤྲིངས་པས། ཡོ་ཨབ་རྒྱལ་པོའི་དྲུང་དུ་སོང་སྟེ་དེ་ལ། ཁྱེད་ཀྱིས་ཅི་བྱས་པ་ཡིན། གཟིགས་ཤིག ཨབ་ནེར་ཁྱེད་ཀྱི་སྐུ་མདུན་དུ་བསླེབ་ན། ཁྱེད་ཀྱིས་དེ་ནི་ཅིའི་ཕྱིར་འགྲོར་བཅུག་པ་ཡིན། ད་ལྟ་ཁོ་སོང་ཚར་རོ།

༢༥ ཁྱེད་ལ་ནེར་གྱི་བུ་ཨབ་ནེར་གྱི་རྒྱུས་ཡོད། དེས་ནི་ཁྱེད་སླུ་བ་དང་། ཁྱེད་ཀྱི་ཡར་འགྲོ་མར་འགྲོ་དང་། ཁྱེད་ཀྱི་མཛད་རྒྱུ་ཐམས་ཅད་རྟོགས་པའི་ཕྱིར་དུ་འདིར་འོངས་སོ་ཞེས་སྨྲས་ནས།

༢༦ དཱ་བིད་ཀྱི་དྲུང་ནས་འཐོན་པ་ཙམ་གྱིས། དཱ་བིད་ལ་དེའི་ཆ་མེད་ཀྱང་། ཨབ་ནེར་གྱི་རྗེས་སུ་བང་ཆེན་བཏང་ཞིང་། དེ་དག་གིས་ཁོ་སི་རཱའི་ཆུ་དོང་ནས་ལོག་སྟེ་ཁྲིད་དོ།

༢༧ ཨབ་ནེར་་ཧེབ་རོན་དུ་ཕྱིན་པའི་ཚེ་ཡོ་ཨབ་ཀྱིས་ཕག་ཏུ་གཏམ་བྱེད་པའི་ཚུལ་གྱིས་ཁོ་རྟ་སྒོའི་གྲུ་ཞིག་ཏུ་ཁྲིད་ནས། དེར་རྩིབ་མ་ལྔ་པའི་མཆན་དུ་གྲི་བཙུག་ནས། ཁོ་ཤིའོ། དེ་ཅིའི་ཕྱིར་ཞེ་ན། རང་གི་ནུ་བོ་ཨ་ས་ཧེལ་གྱི་མི་ཤ་ལེན་དུ་དེ་ལྟར་བྱས་སོ།

༢༨ དེའི་རྗེས་སུ་འཕྲིན་ཐོས་པ་ཙམ་གྱིས། དཱ་བིད་ཀྱིས། ནེར་གྱི་བུ་ཨབ་ནེར་གྱི་ཁྲག་གི་ནང་ན་བདག་རང་གི་རྒྱལ་སྲིད་དང་བཅས་སུ་ཡ་ཧོ་ཝཱའི་དྲུང་དུ་ཡེ་ནས་ནོངས་མེད་དོ།

༢༩ དེ་ནི་ཡོ་ཨབ་དང་དེའི་ཕ་སྤད་ཀྱི་མགོའི་ཐོག་ཏུ་འབབ་པར་ཤོག་ཅིག ཡང་ཡོ་ཨབ་ཀྱི་ཁྱིམ་ལས་འཛག་མཁན་དང་། མཛེ་ཅན་དང་། སྨྱུག་བེར་ལ་བརྟེན་མཁན་དང་། གྲི་སོར་ལྟུང་བ་དང་། ཚེ་ཕྱིད་མི་ལྡང་བ་རྣམས་ནི་ནམ་ཡང་ཆད་པར་མ་གྱུར་ཅིག་གསུངས་སོ།

༣༠ དེ་ལྟར་ཡོ་ཨབ་དང་དེའི་ནུ་བོ་ཨ་བི་ཤཱ་ཨི་གཉིས་ཀྱིས་ཨབ་ནེར་བསད་དོ། དེ་ཅིའི་ཕྱིར་ཞེ་ན། དེས་ནི་དེ་དག་གི་སྤུན་ཨ་ས་ཧེལ་་གི་བེ་ཨོན་དུ་འཐབ་མོར་བསད་པའི་ཕྱིར་རོ༎

༣༡ དེར་དཱ་བིད་ཀྱིས་ཡོ་ཨབ་དང་དེ་དང་བཅས་ཡོད་པའི་མི་རྣམས་ལ། རང་གི་གོས་བཤག་ནས། སྡུག་གོས་གཡོགས་ཤིག ཨབ་ནེར་གྱི་མདུན་ལ་མྱ་ངན་བྱོས་ཤིག་སྨྲས་སོ། ཡང་རྒྱལ་པོ་དཱ་བིད་ཁྱོགས་ཀྱི་རྗེས་སུ་ཕྱིན་ཏོ།

༣༢ དེ་ནས་དེ་དག་གིས་ཨབ་ནེར་་ཧེབ་རོན་དུ་དུར་དུ་བཙུད་པ་དང་། རྒྱལ་པོ་སྐད་ཆེ་བ་དང་ཨབ་ནེར་གྱི་དུར་ཁུང་གི་མདུན་དུ་བཤུམ་སྟེ། མི་ཐམས་ཅད་ཀྱང་ངུས་སོ།

༣༣ རྒྱལ་པོས་ཨབ་ནེར་གྱི་དོན་དུ་བཤད་པ་བཏང་ནས་འདི་སྐད་དུ། བླུན་པོ་འཆི་བ་ལྟར་ཨབ་ནེར་ཁྱེད་གྲོངས་སམ།

༣༤ ཁྱེད་ཀྱི་ཕྱག་ཀྱང་མ་བཀྱིགས། ཁྱེད་ཀྱི་ཞབས་ལ་ལྕགས་སྒྲོག་ཀྱང་མ་བརྒྱབས། མི་ངན་མདུན་དུ་ལྟུང་བ་ལྟར། ཁྱེད་ཀྱང་ལྷུང་བ་ལགས། ཞེས་སྨྲས་ནས། མི་རྣམས་ཕྱིར་ཡང་ངུ་བར་བཞུགས་སོ།

༣༥ དེ་ནས་མི་རྣམས་འོངས་ཤིང་། དཱ་བིད་ལ་ཁ་ཟས་སྟེར་དུ་འདོད་པས། དཱ་བིད་ཀྱིས་མནའ་ཁུར་ཏེ། གལ་ཏེ་ངས་ཉི་མ་ཚང་དུ་མ་བསླེབ་པའི་སྔོན་དུ་བག་ལེབ་བམ་ཇི་ཞིག་ཀྱང་ཁ་ལ་རེག་ན། དཀོན་མཆོག་གིས་བདག་ལ་འདི་འདྲ་མཛད་པ་བས་འདི་ལས་ཀྱང་ལྷག་པ་མཛད་པར་ཤོག་ཅིག་ཅེས་གསུངས་པས།

༣༦ མི་བརྒྱུད་ཐམས་ཅད་ཀྱིས་རྣ་བ་བཏད་ནས། གཏམ་དེ་ལ་དགའ་བར་གྱུར་ཏོ། རྒྱལ་པོས་གང་མཛད་ཀྱང་། མི་བརྒྱུད་དགའ་བའི་རྒྱུར་གྱུར་ཏོ།

༣༧ དེའི་ཉིན་པར་མི་ཐམས་ཅད་དང་ཨིས་ར་ཨེལ་ཐམས་ཅད་ཀྱིས་ནེར་གྱི་བུ་ཨབ་ནེར་བསད་པ་ནི་རྒྱལ་པོའི་སྐྱོན་མེད་པར་ཁོང་དུ་ཆུད་པར་གྱུར་ཏོ།

༣༨ ཡང་རྒྱལ་པོས་ཉིད་ཀྱི་དྲུང་འཁོར་རྣམས་ལ། དེ་རིང་གི་ཉིན་པར་ཨིས་ར་ཨེལ་གྱི་ནང་ན་རྗེ་བོ་དང་སྐྱེས་མཆོག་གྲོངས་པར་ཁྱེད་ཚོས་མི་ཤེས་སམ།

༣༩ བདག་ནི་རྒྱལ་པོར་བྱུགས་པ་ཡིན་ཀྱང་། དེ་རིང་གི་ཉིན་པར་བདག་ནི་ཉམས་ཆུང་སྟེ། ཙེ་རུ་ཡཱ་ཡི་བུ་འདི་རྣམས་བདག་ལ་རབ་ཏུ་གྱོང་པོར་གྱུར་ཀྱང་། ཡ་ཧོ་ཝཱས་ངན་སྤྱོད་མི་ལ་དེའི་ངན་ལན་ཚང་པོར་གཞལ་ལོ་ཞེས་གསུངས་སོ༎

༤

ཤ་ཨུལ་གྱི་སྲས་ཨིས་བོ་ཤེད་ཀྱིས། ཨབ་ནེར་་ཧེབ་རོན་དུ་གྲོངས་སོ་ཞེས་པའི་འཕྲིན་ཐོས་པ་ཙམ་གྱིས། དེའི་ལག་པའི་སྟོབས་ཉམས་པ་དང་། ཨིས་ར་ཨེལ་པ་ཐམས་ཅད་བག་ཚ་བར་གྱུར་ཏོ།

༢ ཤ་ཨུལ་གྱི་སྲས་ལ་དམག་དཔོན་གཉིས་ཡོད་དེ། གཅིག་གི་མིང་དུ་བ་ཨ་ནཱ་དང་། གཞན་དེའི་མིང་དུ་རེ་ཁབ་བྱའོ། དེ་གཉིས་བེན་ཡ་མིན་གྱི་བུ་ལས་བེ་ཨེ་རོད་པ་རིམ་མོན་བྱ་བའི་བུ་ཡིན། བེ་ཨེ་རོད་ནི་བེན་ཡ་མིན་གྱི་ཁོངས་སུ་རྩིས་པ་ཡིན།

༣ བེ་ཨེ་རོད་པ་རྣམས་ནི་གིད་ཐཱ་ཨིམ་ཡུལ་དུ་བྲོས་པ་དང་། དེ་རིང་གི་བར་དུ་དེ་རུ་ལུས་སོ༎

༤ ཡང་ཤ་ཨུལ་གྱི་སྲས་ཡོ་ན་ཐན་ལ་བུ་རྐང་པ་ཞ་བོ་ཡོད་པ་ཞིག་ཡོད་པ་ཡིན། ཡིས་རེ་ཨེལ་ནས་ཤ་ཨུལ་དང་ཡོ་ན་ཐན་གྱི་སྐད་ཆ་བསླེབ་པའི་དུས་སུ། བུ་དེ་ལོ་ལྔ་ནང་ཡོད་པ་ཡིན། ཁོའི་མ་མས་བུ་བླང་ནས་བྲོས་སོ། ཡང་བུ་མོ་དེ་བྲོས་ཤིང་རྟབ་རྟོབ་བྱས་པས། བུ་གྱེལ་ནས་ཞ་བོར་གྱུར་ཏོ། དེའི་མིང་ནི་མེ་ཕི་བོ་ཤེད་དོ༎

༥ དེ་ནས་བེ་ཨེ་རོད་པ་རིམ་མོན་གྱི་བུ་རེ་ཁབ་དང་བ་ཨ་ནཱ་གཉིས་སོང་ནས། ཉི་མ་ཚ་བའི་དུས་སུ་ཨིས་བོ་ཤེད་ཀྱི་ཁང་པར་ཕྱིན་པ་དང་། དེ་ནི་ཉིན་གུང་གི་ངལ་གསོ་བའི་ཕྱིར་མལ་ཁྲིར་ཉལ་ཡོད་པ་ཡིན།

༦ དེར་དེ་གཉིས་ཁང་པའི་དཀྱིལ་དུ་གྲོ་ཁྱེར་བའི་མི་ལྟ་བུར་འོང་ནས། དེའི་རྩིབ་མ་ལྔ་པའི་མཆན་དུ་གྲི་བཙུགས་པ་དང་། རེ་ཁབ་དང་དེའི་སྤུན་བ་ཨ་ནཱ་གཉིས་བྲོས་ནས་ཐར་རོ།

༧ དེ་གཉིས་དེའི་ཕོ་བྲང་ལ་བསླེབས་པའི་ཚེ། ཁོ་ནི་རང་གི་གཟིམ་ཆུང་ན་མལ་ཁྲིར་ཉལ་ཡོད་དེ། དེ་གཉིས་ཀྱིས་ཁོ་ལ་བརྡུངས་ནས་བསད་དེ་མགོ་བཅད་དེ། མགོ་བཀུར་ནས། ཨ་ར་བཱ་ཡི་ལམ་དུ་ཞུགས་ཏེ། མཚན་ཐོག་ཐག་སོང་ངོ་།

༨ དེ་ནས་ཨིས་བོ་ཤེད་ཀྱི་མགོ་ནི་ཧེབ་རོན་དུ་དཱ་བིད་ཀྱི་དྲུང་དུ་ཁྱེར་ནས། རྒྱལ་པོ་ལ། ཁྱེད་ཀྱི་དགྲ་བོ་ཤ་ཨུལ་གྱི་བུ་ཨིས་བོ་ཤེད་ཀྱི་མགོ་འདི་ལ་གཟིགས་ཤིག དེས་ནི་ཁྱེད་ཀྱི་སྲོག་ལ་བརྔམས་ཀྱང་། དེ་རིང་གི་ཉིན་པར་ཡ་ཧོ་ཝཱས་བདག་གི་ཇོ་བོ་རྒྱལ་པོའི་དྲུང་དུ་ཤ་ཨུལ་དང་དེའི་བརྒྱུད་པ་ལ་ལན་གནང་བ་ཡིན། ཞེས་ཞུས་ནས།

༩ དཱ་བིད་ཀྱིས་བེ་ཨེ་རོད་པ་རིམ་མོན་གྱི་བུ་རེ་ཁབ་དང་དེའི་སྤུན་བ་ཨ་ནཱ་གཉིས་ལ། ངའི་སེམས་ཉོན་མོངས་པ་ཀུན་ལས་སྐྱོབ་པར་མཛད་པའི་གསོན་པོའི་ཡ་ཧོ་ཝཱས་སྣམས་ཤིག

༡༠ མི་ཞིག་གིས་ང་ལ་འཕྲིན་བཟང་སྦྲོན་ནོ་བསྙམས་ཤིང་ང་ལ། གཟིགས་ཤིག ཤ་ཨུལ་གྲོངས་སོ། ཞེས་ཞུས་པའི་དུས་སུ་ངས་མི་དེ་བཟུང་ནས། ཙིག་ལག་ཏུ་བསད་པ་ཡིན། དེའི་ལོན་གྱི་དོད་དུ་ངས་དེ་ལ་དེ་ལྟ་བུའི་ལན་བྱིན་པ་ཡིན།

༡༡ ད་མི་ངན་གྱིས་ཆོས་དྲང་པོའི་མི་ཞིག་དེའི་ཁྱིམ་ནང་མལ་ཁྲིར་གསོད་ན། ངས་དེའི་སྲོག་ལན་ཅི་ནས་ཀྱང་ཁོ་ལས་ལེན་པར་མི་བྱའམ། ཁྱོད་གཉིས་ས་གཞི་ལས་མེད་པར་མི་བྱའམ་སྨྲས་ནས།

༡༢ དཱ་བིད་ཀྱིས་ཉིད་ཀྱི་གཞོན་ནུ་རྣམས་ལ་བཀའ་སྩལ་པ་དང་། དེ་དག་གིས་ཁོ་གཉིས་ཀ་བསད་དོ། དེ་ནས་དེ་གཉིས་ཀྱི་རྐང་ལག་བཅད་དེ། ཧེབ་རོན་གྱི་རྫིང་བུར་འཕྱར་ལ་བཏག་སྟེ། ཨིས་བོ་ཤེད་ཀྱི་མགོ་ཁྱེར་ཏེ། ཧེབ་རོན་དུ་ཨབ་ནེར་གྱི་དུར་ཁུང་དུ་དུར་དུ་བཙུད་དོ༎

༥

དེ་ནས་ཨིས་ར་ཨེལ་གྱི་སྡེ་ཐམས་ཅད་ཧེབ་རོན་དུ་དཱ་བིད་ཀྱི་དྲུང་དུ་འོངས་ནས་ཁོང་ལ། གཟིགས་ཤིག བདག་ཅག་ནི་ཁྱེད་ཀྱི་གདུང་རུས་དང་སྐུ་ཤ་ཡིན།

༢ སྔོན་དུ་ཤ་ཨུལ་ནི་བདག་ཅག་གི་རྒྱལ་པོར་བཞུགས་པའི་ཚེ། ཁྱེད་ཀྱིས་ཨིས་ར་ཨེལ་ནི་ཕྱི་ནང་གཉིས་ཀར་ཁྲིད་པ་ཡིན། ཡང་ཡ་ཧོ་ཝཱས་ཁྱེད་ལ། ཁྱོད་ཀྱིས་ངའི་ཨིས་ར་ཨེལ་གྱི་འབངས་འཚོ་ཞིང་། དེའི་དམག་དཔོན་དུ་གྱུར་ཅིག་གསུངས་སོ།

༣ ཞེས་ཞུས་ནས། ཨིས་ར་ཨེལ་གྱི་རྒན་རབས་རྣམས་ཧེབ་རོན་དུ་རྒྱལ་པོའི་དྲུང་དུ་འོངས་པ་དང་། རྒྱལ་པོ་དཱ་བིད་ཀྱིས་དེ་དག་དང་བཅས་སུ་ཧེབ་རོན་དུ་ཡ་ཧོ་ཝཱའི་ཞལ་ངོར་ཆད་དོན་མཛད་ནས། དེ་དག་གིས་དཱ་བིད་་ཨིས་ར་ཨེལ་གྱི་རྒྱལ་པོར་སྐོ་རུ་སྣུམ་གྱིས་བྱུགས་སོ།

༤ དཱ་བིད་ཀྱིས་རྒྱལ་སྲིད་འཛིན་པའི་ཚེ། ལོ་སུམ་ཅུ་ལོན་ནོ། དེ་ནས་ཁོང་གིས་ལོ་བཞི་བཅུའི་རིང་དུ་རྒྱལ་སྲིད་བསྐྱངས་སོ།

༥ ཧེབ་རོན་དུ་ཡ་ཧུ་དཱ་ལ་ལོ་བདུན་དང་ཟླ་བ་དྲུག་དང་། ཡེ་རུ་ཤ་ལེམ་དུ་ཨིས་ར་ཨེལ་དང་ཡ་ཧུ་དཱ་གཉིས་ལ་ལོ་སུམ་ཅུ་སོ་གསུམ་གྱི་རིང་དུ་རྒྱལ་སྲིད་བསྐྱངས་སོ༎

༦ ཡང་རྒྱལ་པོ་ཉིད་ཀྱི་འབངས་དང་མཉམ་དུ་ཡེ་རུ་ཤ་ལེམ་དུ། ཡུལ་དེར་གནས་པའི་ཡེ་བུས་པའི་ཕྱོགས་སུ་སོང་ངོ་། དེ་དག་གིས་དཱ་བིད་ལ། མི་ལོང་བ་དང་ཞ་བོ་རྣམས་ཀྱིས་ཁྱོད་ཟློག་པར་བྱ། དེའི་ཕྱིར་ཁྱོད་འདིར་ནང་དུ་འོང་བར་མི་ནུས་སོ། ཞེས་སྨྲས་ཤིང་། དེ་དག་གི་བསམ་པ་ལ། དཱ་བིད་འདིར་ནང་དུ་འོང་བར་མི་ནུས་སོ་ཞེས་བསམས་ཀྱང་།

༧ དཱ་བིད་ཀྱིས་ཙི་ཨོན་གྱི་རྫོང་བཟུང་ངོ་། དེ་ནི་དཱ་བིད་ཀྱི་གྲོང་ཁྱེར་དུ་གྱུར་ཏོ༎

༨ དེའི་ཉིན་པར་དཱ་བིད་ཀྱིས། ཡེ་བུས་པ་གསོད་མཁན་དེ་ནི་ཡུར་བ་རུ་འོང་ཞིག་དང་། དཱ་བིད་ཀྱི་སྲོག་ལ་སྡང་བའི་དགྲ་བོ། མི་ཞ་བོ་དང་། ལོང་བ་རྣམས་གསོད་ཅིག་བཀའ་སྩལ་ཏོ། དེའི་ཕྱིར་མི་རྣམས་ཀྱིས། དེ་རུ་ལོང་བ་དང་ཞ་བོ་རྣམས་བསྡད་པས། ཁང་པའི་ནང་དུ་འོང་བར་མི་ནུས་སོ་ཞེས་གཏམ་དཔེར་ཟེར་རོ༎

༩ དཱ་བིད་ནི་མཁར་དེའི་ནང་གནས་ཏེ། དེའི་མིང་དཱ་བིད་ཀྱི་གྲོང་ཁྱེར་ཞེས་བཏགས་སོ། ཡང་དཱ་བིད་ཀྱིས་མིལ་ལཱོའི་མཐའ་འཁོར་དང་། དེའི་དཀྱིལ་འཁོར་ཡང་བརྩིགས་ཏེ། བཞེངས་སོ།

༡༠ དཔུང་ཆེན་གྱི་དཀོན་མཆོག་ཡ་ཧོ་ཝཱ་ནི་དཱ་བིད་དང་འགྲོགས་པས། དཱ་བིད་ཀྱི་དབང་གོང་ནས་གོང་དུ་འཕེལ་ལོ༎

༡༡ དེ་ནས་ཚོར་གྱི་རྒྱལ་པོ་ཧི་རམ་གྱིས་དཱ་བིད་ཀྱི་དྲུང་དུ་ཕོ་ཉ་དང་བཅས་སུ་འགྱམ་ཤིང་དང་། ཤིང་མཁན་དང་། རྩིག་དཔོན་རྣམས་བརྫངས་ཏེ། དེ་དག་གིས་དཱ་བིད་ལ་མཁར་ཞིག་བཞེངས་སོ།

༡༢ དེར་དཱ་བིད་ཀྱིས། ཡ་ཧོ་ཝཱས་བདག་ནི་ཨིས་ར་ཨེལ་གྱི་རྒྱལ་པོར་འགྱུར་བ་དང་། ཨིས་ར་ཨེལ་གྱི་དོན་དུ་བདག་གི་རྒྱལ་སྲིད་བརྟན་པོར་བཙུགས་པ་ནི་བརྟགས་སོ༎

༡༣ ཧེབ་རོན་ནས་འོངས་ནས། དཱ་བིད་ཀྱིས་ཡེ་རུ་ཤ་ལེམ་ནས་ལྷག་པར་གྲོགས་མོ་དང་བཙུན་མོ་བླངས་པས། ད་དུང་ཡང་དཱ་བིད་ལ་སྲས་དང་སྲས་མོ་བལྟམས་སོ།

༡༤ ཡེ་རུ་ཤ་ལེམ་དུ་བཙས་པ་རྣམས་ཀྱི་མིང་འདི་ལྟ་སྟེ། ཤམ་མུ་ཨ་དང་། ཤོ་བབ་དང་། ནཱ་ཐན་དང་། ཤ་ལོ་མོ་དང་།

༡༥ ཡིབ་ཧར་དང་། ཨེ་ལི་ཤུ་ཨ་དང་། ནེ་ཕེག་དང་། ཡ་ཕི་ཡཱ་དང་།

༡༦ ཨེ་ལི་ཤ་མཱ་དང་། ཨེལ་ཡ་དཱ་དང་། ཨེ་ལི་ཕེ་ལེད་དེ་རྣམས་སོ༎

༡༧ དེ་ནས་ཕེ་ལེ་ཤེད་པ་རྣམས་ཀྱིས་དཱ་བིད་ནི་ཨིས་ར་ཨེལ་གྱི་རྒྱལ་པོར་བྱུགས་པའི་གཏམ་ཐོས་པས། ཕེ་ལེ་ཤེད་པ་རྣམས་དཱ་བིད་འཚོལ་བར་སོང་ངོ་། དཱ་བིད་ཀྱིས་དེ་ཐོས་པར་ཙམ་གྱིས། མཁར་དུ་བབས་སོ།

༡༨ ཕེ་ལེ་ཤེད་པ་རྣམས་ནི་འོངས་ཤིང་། རེ་ཕ་ཨིམ་ཞེས་བྱ་བའི་ལུང་པ་ཁྱབ་བོ།

༡༩ དཱ་བིད་ཀྱིས་ཡ་ཧོ་ཝཱ་ལ། བདག་ཕེ་ལེ་ཤེད་པའི་ཕྱོགས་སུ་ཡར་འགྲོ་བར་བྱའམ། ཁྱེད་ཉིད་ཀྱིས་དེ་དག་ནི་བདག་གི་ལག་ཏུ་གཏོད་པར་མཛད་དམ། ཞེས་པའི་ཐུགས་བརྟག་ཞུས་པས། ཡ་ཧོ་ཝཱས་དཱ་བིད་ལ། ཡར་སོང་ཞིག ངས་ཕེ་ལེ་ཤེད་པ་རྣམས་ཁྱོད་ཀྱི་ལག་ཏུ་གཏོད་པར་བྱ་ཞེས་གསུངས་སོ༎

༢༠ དཱ་བིད་་བ་ཨཱལ་ཕེ་ར་ཙིམ་དུ་འོངས་པ་དང་། དཱ་བིད་ཀྱིས་དེ་དག་དེ་རུ་འཇོམས་པར་བྱས་ཏེ། ཁོང་གིས་འདི་སྐད་དུ། ཆུ་རྣམས་ཀྱིས་རྟོལ་བ་ལྟར། ཡ་ཧོ་ཝཱས་ངའི་དགྲ་བོ་རྣམས་ངའི་མདུན་དུ་བརྟོལ་བ་ཡིན་ཞེས་ཟེར་ནས། གནས་དེའི་མིང་དུ་བ་ཨཱལ་ཕེ་ར་ཙིམ་ཞེས་བཏགས་སོ།

༢༡ དེ་དག་གི་སྐུ་འདྲ་རྣམས་དེ་རུ་ལུས་པས། དཱ་བིད་དང་དེའི་མི་རྣམས་ཀྱིས་དེ་དག་བླངས་ཏེ་ཁྱེར་ཏོ༎

༢༢ སླར་ཡང་ཕེ་ལེ་ཤེད་པ་རྣམས་ཡར་འོངས་པ་དང་། རེ་ཕ་ཨིམ་གྱི་ལུང་པ་ཁྱབ་བོ།

༢༣ དཱ་བིད་ཀྱིས་ཡ་ཧོ་ཝཱ་ནས་ཐུགས་བརྟག་ཞུས་པས། ཁོང་གིས་ནི། ཁྱོད་ཡར་མ་འགྲོ། དེ་དག་གི་རྒྱབ་ནས་བསྐོར་ཏེ། འོ་སེ་ཤིང་གི་ཐད་ཀར་དེ་དག་ལ་རྒོལ་ཞིག

༢༤ ཁྱོད་ཀྱིས་འོ་སེ་ཤིང་གི་རྩེ་ནས་དཔུང་ཚོགས་ཀྱི་རྐང་སྒྲ་ཐོས་ན། ཀྱེར་ལོངས་ཤིག དེ་ཅིའི་ཕྱིར་ཞེ་ན། དུས་དེ་ལ་ཡ་ཧོ་ཝཱ་ཁྱོད་ཀྱི་སྔོན་དུ་གཤེགས་ཏེ། ཕེ་ལེ་ཤེད་པའི་དམག་ཚོགས་འདུལ་བར་བྱ་ཞེས་གསུངས་སོ།

༢༥ ཡ་ཧོ་ཝཱས་བཀའ་སྩལ་པ་བཞིན་དུ་དཱ་བིད་ཀྱིས་བྱས་པ་དང་། ཕེ་ལེ་ཤེད་པ་རྣམས་གེ་བཱ་ནས་བཟུང་སྟེ། གེ་ཟེར་དུ་མ་སླེབ་པའི་བར་དུ་བཏུལ་བར་བྱས་སོ༎

༦

སླར་ཡང་དཱ་བིད་ཀྱིས་ཨིས་ར་ཨེལ་ལས་བསྡུས་པའི་མི་སྟོང་ཕྲག་སུམ་ཅུ་བསགས་ཏེ།

༢ དཱ་བིད་དང་དེ་དང་བཅས་སུ་ཡོད་པའི་མི་རྣམས་ལངས་ནས། དཀོན་མཆོག་གི་ཞལ་ཆད་ཀྱི་སྒྲོམ་ལེན་པར་བ་ཨཱལ་ཡ་ཧུ་དཱ་ནས་སོང་ངོ་། དེའི་མཚན་ལ། དཔུང་ཚོགས་ཀྱི་ཡ་ཧོ་ཝཱ་ཀེ་རུ་བིམ་གྱི་སྟེང་ན་བཞུགས་པ་ཞེས་མཚན་དུ་བྱ་བའོ།

༣ དེ་དག་གིས་དཀོན་མཆོག་གི་ཞལ་ཆད་ཀྱི་སྒྲོམ་ཤིང་རྟ་གསར་བ་ཞིག་ལ་བསྐྱོན་ནས། གི་བེ་ཨ་རུ་གནས་པའི་ཨ་བི་ནཱ་དབ་ཀྱི་ཁང་པ་ནས་བཏོན་ཏེ། ཨ་བི་ནཱ་དབ་ཀྱི་བུ་ཨུ་ཟཱ་དང་ཨ་ཧི་ཨོ་གཉིས་ཀྱིས་ཤིང་རྟ་གསར་པ་དེ་དེད་པ་ཡིན།

༤ དེ་ནི་དེ་དག་གིས་དཀོན་མཆོག་གི་ཞལ་ཆད་ཀྱི་སྒྲོམ་དང་བཅས་སུ་གི་བེ་ཨ་རུ་གནས་པའི་ཨ་བི་ནཱ་དབ་ཀྱི་ཁང་པ་ནས་བཏོན་ནས། ཨ་ཧི་ཨོ་ནི་ཞལ་ཆད་ཀྱི་སྒྲོམ་གྱི་སྔོན་དུ་འགྲུལ་ཏོ།

༥ དེ་རུ་དཱ་བིད་དང་ཨིས་ར་ཨེལ་གྱི་ཁྱིམ་ཐམས་ཅད་ཀྱིས་ཡ་ཧོ་ཝཱའི་དྲུང་དུ་འགྱམ་ཤིང་གི་རོལ་ཆས་དང་བཅས་སུ་གར་བརྩེས་ཏེ། པི་ཝང་དང་སྒྲ་སྙན་དང་རྔ་དང་དུང་དང་གསིལ་སྙན་སྒྲོག་ཅིང་བརྩེས་སོ༎

༦ དེ་དག་ནཱ་ཁོན་གྱི་གཡུལ་འཐག་ཏུ་བསླེབ་པའི་ཚེ་ན། བ་གླང་སྣུར་བས། ཨུ་ཟཱ་ཡིས་རང་གི་ལག་པ་ཞལ་ཆད་ཀྱི་སྒྲོམ་གྱི་ཕྱོགས་སུ་བརྐྱངས་ནས་དེ་ལ་འཐམས་པ་དང་།

༧ ཡ་ཧོ་ཝཱའི་ཐུགས་ཁྲོ་ཨུ་ཟཱ་ཡི་ཐོག་ཏུ་འབར་ཞིང་། ཁོའི་བསམ་མེད་ཀྱི་ལས་ཀྱི་ཕྱིར་དུ་དཀོན་མཆོག་གིས་ཁོ་ལ་བརྡུངས་པར་མཛད་པ་དང་། དཀོན་མཆོག་གི་ཞལ་ཆད་ཀྱི་སྒྲོམ་གྱི་གན་དུ་ཤིའོ།

༨ ཡ་ཧོ་ཝཱའི་ཐུགས་ཁྲོ་ནི་ཨུ་ཟཱ་ཡི་ཐོག་ཏུ་དེ་ལྟར་བབ་པའི་ཕྱིར། དཱ་བིད་ཡི་ཆད་པར་གྱུར་ཏེ། ས་ཆ་དེའི་མིང་ཕེ་རེས་ཨུ་ཟཱ་ཞེས་བཏགས་ཏེ། དེ་རིང་གི་བར་དུ་ལུས་སོ༎

༩ དེའི་ཉིན་པར་དཱ་བིད་ཡ་ཧོ་ཝཱ་ལ་འཇིགས་ཏེ། ཡ་ཧོ་ཝཱའི་ཞལ་ཆད་ཀྱི་སྒྲོམ་བདག་གི་རྩར་ཇི་ལྟར་འབྱོན་པར་འགྱུར་ཞེས་སྨྲས་སོ།

༡༠ དེའི་ཕྱིར་དཱ་བིད་ཀྱིས་ཡ་ཧོ་ཝཱའི་ཞལ་ཆད་ཀྱི་སྒྲོམ་རང་གི་རྩར་དཱ་བིད་ཀྱི་གྲོང་ཁྱེར་དུ་འཇོག་པར་མ་དགའ་བས། གད་པ་ཨོ་བེད་ཨེ་དོམ་ཞེས་བྱ་བའི་ཁང་པ་རུ་ཁྱེར་ཏོ།

༡༡ ཡ་ཧོ་ཝཱའི་ཞལ་ཆད་ཀྱི་སྒྲོམ་ནི་གད་པ་ཨོ་བེད་ཨེ་དོམ་གྱི་ཁང་པ་རུ་ཟླ་བ་གསུམ་གྱི་བར་དུ་ལུས་པ་དང་། ཡ་ཧོ་ཝཱས་ཨོ་བེད་ཨེ་དོམ་རང་དང་། དེའི་ཁྱིམ་ཐམས་ཅད་ལ་བྱིན་གྱིས་བརླབས་སོ༎

༡༢ དེ་ནས་མི་རྣམས་ཀྱིས་རྒྱལ་པོ་དཱ་བིད་ལ། ཡ་ཧོ་ཝཱས་ཨོ་བེད་ཨེ་དོམ་གྱི་ཁྱིམ་དང་། དེ་ལ་གཏོགས་པ་ཐམས་ཅད་ལ་དཀོན་མཆོག་གི་ཞལ་ཆད་ཀྱི་སྒྲོམ་གྱི་ངང་ནས་བྱིན་གྱིས་བརླབས་པའི་གཏམ་བཤད་པས། དཱ་བིད་ཆས་ནས། དཀོན་མཆོག་གི་ཞལ་ཆད་ཀྱི་སྒྲོམ་དེ་ནི་ཨོ་བེད་ཨེ་དོམ་གྱི་ཁྱིམ་ལས་དཱ་བིད་ཀྱི་གྲོང་ཁྱེར་དུ་དགའ་མགུ་རང་ཞིང་ཡར་དྲངས་སོ།

༡༣ སྤྱན་འདྲེན་ལུགས་ནི། ཡ་ཧོ་ཝཱའི་ཞལ་ཆད་ཀྱི་སྒྲོམ་ཐོགས་པ་རྣམས་ཀྱིས་གོམ་པ་དྲུག་རེ་རྒྱབ་མཚམས་སུ། དཱ་བིད་ཀྱིས་གླང་ཐོ་གཅིག་དང་ར་སྐྱེས་གཅིག་རེ་མཆོད་པར་ཕུལ་ཏོ།

༡༤ དེ་རུ་དཱ་བིད་རང་རས་ཀྱི་ཨེ་ཕོད་གོན་པ་དང་། ཤེད་ཙམ་ཡོད་ཀྱིས་ཡ་ཧོ་ཝཱའི་དྲུང་དུ་གར་བྱེད་ཀྱིན་གཤེགས་སོ།

༡༥ དེ་ལྟར་དཱ་བིད་དང་ཨིས་ར་ཨེལ་གྱི་བརྒྱུད་ཐམས་ཅད་ཀྱིས་ཡ་ཧོ་ཝཱའི་ཞལ་ཆད་ཀྱི་སྒྲོམ་རྒྱ་དུང་དང་ཀུ་སྒྲ་དང་བཅས་སུ་ཡར་དྲངས་སོ༎

༡༦ ཡང་འདི་ལྟར་བྱུང་། ཡ་ཧོ་ཝཱའི་ཞལ་ཆད་ཀྱི་སྒྲོམ་དཱ་བིད་ཀྱི་གྲོང་ཁྱེར་དུ་ཆུད་པའི་ཚེ་ན། ཤ་ཨུལ་གྱི་སྲས་མོ་མི་ཁལ་གྱིས་དཀར་ཁུང་ནས་བལྟས་པས། རྒྱལ་པོ་དཱ་བིད་ཡ་ཧོ་ཝཱའི་དྲུང་དུ་མཆོང་བ་དང་། གར་བྱེད་པར་མཐོང་ངོ་། དེའི་ཕྱིར་བུ་མོ་དེས་རང་གི་སྙིང་ནས་ཁོ་ལ་ཁྱད་དུ་སད་དོ།

༡༧ དེ་ནས་དེ་དག་གིས་ཡ་ཧོ་ཝཱའི་ཞལ་ཆད་ཀྱི་སྒྲོམ་ནང་དུ་གདན་ཞུས་པ་དང་། དཱ་བིད་ཀྱིས་དེའི་དོན་དུ་ཕུབས་པའི་གཟིམ་གུར་གྱི་དཀྱིལ་ན་མལ་དུ་བཞག་གོ། ཡང་དཱ་བིད་ཀྱིས་ཡ་ཧོ་ཝཱའི་དྲུང་དུ་སྦྱིན་སྲེག་དང་བདེ་བའི་མཆོད་པ་ཕུལ་ཏོ།

༡༨ དཱ་བིད་ཀྱིས་སྦྱིན་སྲེག་དང་བདེ་བའི་མཆོད་པ་ཕུལ་འཕྲོ་རྫོགས་པའི་དུས་སུ། ཁོང་གིས་དཔུང་ཆེན་གྱི་ཡ་ཧོ་ཝཱའི་མཚན་བརྗོད་ཅིང་མི་བརྒྱུད་ཐམས་ཅད་ལ་བྱིན་རླབས་མཛད་དོ།

༡༩ དེ་ནས་མི་ཐམས་ཅད་དང་། ཨིས་ར་ཨེལ་གྱི་དཔུང་ཚོགས་ཀྱི་ཕོ་མོ་རྣམས་ལ། རེ་རེ་བཞིན་བག་ལེབ་རེ་དང་། རྒྱ་རི་རེ་དང་། རྒུན་འབྲུམ་གྱི་བག་ལེབ་རེ་བཀྲམ་ནས། མི་ཐམས་ཅད་རང་རང་གི་ཁང་པར་སོང་ངོ་།

༢༠ དཱ་བིད་ནི་ཉིད་ཀྱི་ཁང་པའི་བརྒྱུད་ལ་བྱིན་རླབས་སྩོལ་བའི་ཕྱིར་འོང་ཙ་ན། ཤ་ཨུལ་གྱི་སྲས་མོ་མི་ཁལ་་དཱ་བིད་ལ་གདན་བསུར་འོང་སྟེ་ཁོང་ལ། དེ་རིང་གི་ཉིན་པར་ཨིས་ར་ཨེལ་གྱི་རྒྱལ་པོ་ཁྲོམ་མདོག་ཇི་ལྟར་ཆོད། གཟིག་པོའི་བུ་རྣམས་ཀྱིས་བག་མེད་པར་ངོ་ལོ་འཆར་བ་ལྟར། རྒྱལ་པོས་ཉིད་ཀྱི་བྲན་འཁོར་གྱི་བྲན་མོའི་མཐོང་སར་ངོ་ལོ་བཅར་ཏོ།

༢༡ ཞེས་སྨྲས་པའི་ལན་དུ་དཱ་བིད་ཀྱིས་མི་ཁལ་ལ། ཡ་ཧོ་ཝཱའི་སྤྱན་སྔར་དེ་ལྟར་བྱས་པ་ཡིན། ཡ་ཧོ་ཝཱས་བདག་ནི་ཉིད་ཀྱི་འབངས་དང་ཨིས་ར་ཨེལ་གྱི་མངའ་བདག་ཏུ་བསྐོས་ཏེ། བདག་ནི་ཁྱོད་ཀྱི་ཕ་དང་ཁྱོད་ཀྱི་ཕ་ཡི་བརྒྱུད་ཐམས་ཅད་ཀྱི་མདུན་དུ་འདམས་སོ། དེའི་ཕྱིར་བདག་གིས་ཡ་ཧོ་ཝཱའི་སྤྱན་སྔར་གར་རྩེད་པར་བྱའོ།

༢༢ འདི་ལས་ཀྱང་བདག་ལྷག་པར་དམའ་བར་འགྱུར་བ་དང་། རང་གི་མཐོང་ངོར་གུས་པར་འགྱུར་བར་འདོད་དོ། ཡང་ཁྱོད་ཀྱིས་ཟེར་བའི་བྲན་མོ་རྣམས་ཀྱིས་བདག་ལ་ཕུ་དུད་དུ་བྱའོ་ཞེས་སྨྲས་སོ།

༢༣ ཤ་ཨུལ་གྱི་སྲས་མོ་མི་ཁལ་ལ་འཆི་བའི་ཉིན་མོའི་བར་དུ་ཕྲུ་གུ་མ་སྐྱེས་སོ༎

༧

དེའི་འོག་ཏུ་ཡ་ཧོ་ཝཱས་ཕྱོགས་བཞིའི་ཕ་རོལ་པ་རྣམས་ནས་སེམས་དལ་གནང་སྟེ། རྒྱལ་པོ་ཉིད་ཀྱི་ཕོ་བྲང་ན་དལ་བའི་ཚེ་ན།

༢ རྒྱལ་པོས་ལུང་སྟོན་པ་ནཱ་ཐན་ལ། གཟིགས་ཤིག བདག་ནི་འགྱམ་ཤིང་གི་ཁྱིམ་ན་སྡོད་ཀྱི། དཀོན་མཆོག་གི་ཞལ་ཆད་ཀྱི་སྒྲོམ་ནི་ཡོལ་བའི་ནང་ན་མཆིས་སོ།

༣ ཞེས་སྨྲས་ནས། ནཱ་ཐན་གྱིས་རྒྱལ་པོ་ལ། ཡ་ཧོ་ཝཱ་ཁྱེད་དང་འགྲོགས་པས། ཁྱེད་སོང་ལ། ཁྱེད་ཀྱི་ཐུགས་ལ་ཅི་དང་ཅི་ཡོད་པ་བཞིན་བྱོས་ཤིག་ཅེས་བསྐུལ་ཏོ།

༤ དེའི་མཚན་མོ་ལ་ཡ་ཧོ་ཝཱའི་བཀའ་ནཱ་ཐན་ལ་བྱུང་ནས། འདི་སྐད་དུ།

༥ ཁྱོད་སོང་སྟེ། ངའི་བྲན་པོ་དཱ་བིད་ལ་འདི་ལྟར་སྦྲོན་ཞིག འདི་ནི་ཡ་ཧོ་ཝཱའི་བཀའ་ལགས། ཁོ་བོ་བཞུགས་བྱའི་ཁང་པ་ཞིག་ཁྱོད་ཀྱིས་བཞེང་དུ་འདོད་དམ།

༦ ཁོ་བོས་ཨིས་ར་ཨེལ་གྱི་བུ་རྣམས་མི་སེར་ཡུལ་ནས་ཡར་འཁྲིད་པ་ཚུན་ཆད། དེ་རིང་གི་བར་དུ། ཁང་པའི་ནང་དུ་གནས་པ་མ་ཡིན། གུར་རམ་རེ་བོའི་ནང་ན་འཁོར་བཞིན་གནས་ཏེ།

༧ ཁོ་བོ་ཨིས་ར་ཨེལ་གྱི་བུ་རྣམས་དང་མཉམ་དུ་གནས་ཀུན་ཏུ་འཁོར་བ་ལས། ཁོ་བོས། ཨིས་ར་ཨེལ་གྱི་སྡེ་རྣམས་འཚོ་བར་ཁྱེར་ཞིག་བསྐུལ་ཀྱང་། ངའི་དོན་དུ་ཁྱོད་ཅག་གིས་འགྱམ་ཤིང་གི་ཁང་བཟང་ཅིའི་ཕྱིར་མི་བཞེང་། ཞེས་གང་དུའང་བསྒོའམ།

༨ དེའི་ཕྱིར་ཁྱོད་ཀྱིས་ངའི་བྲན་པོ་དཱ་བིད་ལ་འདི་སྐད་སྦྲོན་དགོས། དཔུང་ཆེན་གྱི་ཡ་ཧོ་ཝཱས་ཁྱོད་ལ། ཁོ་བོས་ཁྱོད་ལུག་འཚོ་བའི་ལུག་རའི་ནང་ནས་བླངས་ཏེ། ཁྱོད་ཁོ་བོའི་འབངས་ཨིས་ར་ཨེལ་གྱི་མངའ་བདག་ཏུ་བསྐོས་པ་ཡིན།

༩ ཁྱོད་གར་འགྲོ་ན་ཡང་། ཁོ་བོ་ཁྱོད་དང་སྡོངས་ཤིང་། ཁྱོད་ཀྱི་ཕ་རོལ་པ་ཐམས་ཅད་ཁྱོད་ཀྱི་མདུན་ནས་བསྐྲད་པ་ཡིན། ས་ཆེན་པོར་ཡོད་པའི་མི་མིང་ཆེན་པོ་རྣམས་དང་འདྲ་བར། ངས་ཁྱོད་ཀྱི་མིང་ཡང་ཆེན་པོར་བྱས་པ་ཡིན།

༡༠ ཡང་ངས་རང་གི་མི་བརྒྱུད་ཨིས་ར་ཨེལ་གྱི་དོན་དུ་ས་གནས་ཤིག་འདམས་པ་དང་། དེ་དག་དེར་འཛུགས་པར་བྱའོ། དེ་དག་རང་གི་ས་གནས་སུ་གནས་ཏེ། ལྷག་པར་འཁྱམ་པར་མི་འགྱུར་རོ། ཡང་འདས་པའི་དུས་ལྟར་ངན་པའི་བུ་རྣམས་ཀྱིས་དེ་དག་ལ་སླར་འཚེ་བར་མི་འགྱུར་རོ།

༡༡ གང་ཉིན་མོ་ཚུན་ཆད་དུ་ཁོ་བོས་ཨིས་ར་ཨེལ་གྱི་མི་བརྒྱུད་ཀྱི་དཔོན་པོར་ཁྲིམས་དཔོན་རྣམས་བསྐོས་པའི་ཞག་དང་འདྲ་བར་མི་འབྱུང་། ངས་ནི་ཁྱོད་ཀྱི་དགྲ་བོ་ཐམས་ཅད་ལས་ཁྱོད་ལ་སེམས་དལ་གནང་བར་བྱའོ། དེ་མ་ཟད། ཡ་ཧོ་ཝཱས་ཁྱོད་ལ། ང་ཡ་ཧོ་ཝཱས་ཁྱོད་ཀྱི་དོན་དུ་ཕོ་བྲང་ཞིག་བཞེང་བར་བྱ་ཞེས་གསུང་ངོ་།

༡༢ ཁྱོད་ཀྱི་ཞག་རྣམས་ཚང་སྟེ། ཁྱོད་ནི་རང་གི་ཕ་མེས་དང་ལྷན་ཅིག་ཏུ་གཉིད་ལོག་པའི་ཚེ་ན། ངས་ཁྱོད་ཀྱི་རྗེས་སུ་འོང་བའི་ས་བོན་ཁྱོད་ཀྱི་ཁོག་པ་ནས་འབྱུང་བ་དེ་ཡར་སྒྲེང་ཞིང་། དེའི་རྒྱལ་ཁམས་བརྟན་པོར་འཛུག་པར་བྱའོ།

༡༣ དེས་ཁོ་བོའི་མཚན་དང་ལྡན་པའི་ཁྱིམ་ཞིག་བཞེང་བ་དང་། ཁོ་བོས་དེའི་རྒྱལ་ཁམས་ཀྱི་རྒྱལ་ཁྲི་དུས་རྒྱུན་དུ་བརྟན་པོར་འཛུག་པར་བྱ།

༡༤ ང་དེའི་ཡབ་དང་། ཁོ་ངའི་སྲས་སུ་འགྱུར་བར་འགྱུར་རོ། གལ་ཏེ་ཁོས་ཉེས་སྡིག་བྱེད་ན། ཁོ་ལ་མིའི་དབྱུག་པ་དང་། མིའི་བུ་རྣམས་ཀྱི་རྟ་ལྕག་གིས་ངས་དེ་གཞུན་ནོ།

༡༥ ཇི་ལྟར་ཁྱོད་ཀྱི་མདུན་ལས་བསྐྲད་པའི་ཤ་ཨུལ་ལས་ངའི་ཐུགས་རྗེ་བྲལ་བར་གྱུར་པ་དེ་བཞིན་དུ་ཁོ་ལས་འབྲལ་བར་མི་འགྱུར་རོ།

༡༦ ཡང་ཁྱོད་ཀྱི་མདུན་དུ་ཁྱོད་ཀྱི་ཁྱིམ་དང་རྒྱལ་སྲིད་དུས་རྒྱུན་དུ་བརྟན་པོར་འཇག་ཅིང་། ཁྱོད་ཀྱི་རྒྱལ་ཁྲི་ལ་རྒྱུན་ནས་རྒྱུན་དུ་གཡོ་འབུབ་མི་འབྱུང་ཞེས་གསུངས་སོ༎

༡༧ བཀའ་ལུང་དེ་དང་སྣང་ལུགས་དེ་ཐམས་ཅད་བཞིན་དུ་ནཱ་ཐན་གྱིས་དཱ་བིད་ལ་བཤད་དོ༎

༡༨ དེ་ནས་རྒྱལ་པོ་དཱ་བིད་ནང་དུ་སོང་སྟེ། ཡ་ཧོ་ཝཱའི་དྲུང་དུ་བསྡད་ཅིང་ཁོང་ལ། ཀྱེ་ཡ་ཧོ་ཝཱ། དཀོན་མཆོག ཁྱེད་ཀྱིས་བདག་ད་ཙམ་གྱི་བར་དུ་ཁྲིད་པར་མཛད་པས། བདག་སུ་ཡིན། བདག་གི་རིགས་བརྒྱུད་ཅི་ཡིན།

༡༩ འདི་ཡང་ཁྱེད་ཀྱི་གཟིགས་ངོར་བྱ་བ་ཆུང་བ་ཞིག་ལགས་ཏེ། ཀྱེ་ཡ་ཧོ་ཝཱ། དཀོན་མཆོག དེ་མ་ཟད། ཁྱེད་ཀྱིས་ཉིད་ཀྱི་བྲན་པོའི་ཁྱིམ་གྱི་སྐོར་དུ་དུས་རིང་མོ་ཞིག་གི་ཕྱིར་བཀའ་ལུང་གནང་བ་ཡིན། ཀྱེ་ཡ་ཧོ་ཝཱ། དཀོན་མཆོག བྱ་བ་དེ་ནི་མིའི་ཚུལ་དུ་ལགས་སམ།

༢༠ ཀྱེ་ཡ་ཧོ་ཝཱ། དཀོན་མཆོག ཁྱེད་ཀྱིས་ཉིད་ཀྱི་བྲན་པོ་མཁྱེན་པས། དཱ་བིད་ལ་ལྷག་པར་ཞུ་རྒྱུ་ཅི་ཞིག་ཡོད།

༢༡ ཁྱེད་ཀྱི་བཀའ་མཆིད་དང་ཁྱེད་ཀྱི་ཐུགས་བཞིན་ཁྱེད་ཀྱིས་བྱ་བ་ཆེན་པོ་དེ་ཐམས་ཅད་བསྒྲུབ་པར་མཛད་པ་ཡིན། ཁྱེད་ཀྱི་བྲན་པོར་མངོན་པར་མཛད་པའི་ཕྱིར་དེ་ཡང་མཛད་པ་ཡིན།

༢༢ དེའི་ཕྱིར་ཁྱེད་ཆེ་བ་ལགས། ཀྱེ་ཡ་ཧོ་ཝཱ། དཀོན་མཆོག དེ་ཅིའི་ཕྱིར་ཞེ་ན། ཁྱེད་དང་འདྲ་བ་གང་ཡང་མེད་དེ། བདག་ཅག་གི་རྣ་བས་ཅི་ཐོས་པ་བཞིན་དུ། ཁྱེད་མིན་པར། དཀོན་མཆོག་གང་ཡང་མེད་དོ།

༢༣ ཁྱེད་ཀྱི་མི་སྡེ་ཨིས་ར་ཨེལ་དང་འདྲ་བར་ས་གཞི་འདིའི་མི་བརྒྱུད་གཞན་མ་ཞིག་གང་དུ་ཡོད། དེ་ནི་སྒྲོལ་བ་དང་། ཁོང་ཉིད་ཀྱི་མི་བརྒྱུད་དུ་འཇོག་པ་དང་། ཁོང་ཉིད་ལ་མཚན་བཟང་འབྱུང་བའི་དོན་དུ་དཀོན་མཆོག་ཁོང་ཉིད་གཤེགས་སོ། ཁྱེད་ཀྱིས་དེ་དག་གི་དོན་དུ་ལྟས་ཆེ་བ་དང་། ཁྱེད་ཉིད་ཀྱི་ཡུལ་གྱི་དོན་དུ་ཕྲིན་ལས་འཇིགས་སུ་རུང་བ་མང་པོ་ཁྱེད་ཉིད་ཀྱི་མི་བརྒྱུད་ཀྱི་མདུན་མངོན་དུ་ཕྱུང་སྟེ། མི་བརྒྱུད་དེ་ནི་ཁྱེད་ཀྱིས་མི་སེར་པའི་བརྒྱུད་དང་དེ་དག་གི་ལྷ་རྣམས་ལས་བསྒྲལ་བ་ཡིན།

༢༤ ཡང་ཁྱེད་ཀྱིས་ཉིད་ཀྱི་མི་བརྒྱུད་ཨིས་ར་ཨེལ་དེ་ནི་དུས་རྒྱུན་དུ་ཉིད་ཀྱི་མི་བརྒྱུད་དུ་ལུས་པར་བཙུགས་པ་ཡིན། ཡང་ཁྱེད་ཡ་ཧོ་ཝཱ་དེ་དག་གི་དཀོན་མཆོག་ཏུ་གྱུར་ཏོ།

༢༥ ད་ཡང་ཀྱེ་ཡ་ཧོ་ཝཱ། དཀོན་མཆོག ཁྱེད་ཀྱིས་ཉིད་ཀྱི་བྲན་པོ་དང་དེའི་ཁྱིམ་གྱི་དོན་དུ་གསུངས་པའི་བཀའ་དེ་ནི་དུས་རྒྱུན་དུ་ཆ་འཇོག་ཅིང་། ཁྱེད་ཀྱིས་གསུངས་པ་བཞིན་དུ་སྒྲུབ་པར་མཛོད་ཅིག

༢༦ ཡང་འདི་སྐད་དུ། དཔུང་ཆེན་གྱི་ཡ་ཧོ་ཝཱ་ནི་ཨིས་ར་ཨེལ་གྱི་དཀོན་མཆོག་ལགས་ཏེ། ཁྱེད་ཀྱི་བྲན་པོ་དཱ་བིད་ཀྱི་ཁྱིམ་ཁྱེད་ཉིད་ཀྱི་སྤྱན་སྔར་གཡོ་འབུབ་མེད་པར་ལས་པར་ཤོག དེའི་རྐྱེན་གྱིས་ཁྱེད་ཀྱི་མཚན་དུས་རྒྱུན་དུ་བཕགས་པར་ཤོག་ཅིག

༢༧ ཀྱེ་དཔུང་ཆེན་གྱི་ཡ་ཧོ་ཝཱ། ཨིས་ར་ཨེལ་གྱི་དཀོན་མཆོག ཁྱེད་ཀྱིས་ཉིད་ཀྱི་བྲན་པོ་ལ། ངས་ཁྱོད་ལ། ངས་ཁྱོད་ལ་ཁྱིམ་ཞིག་བཞེང་བར་བྱ་ཞེས་པའི་ལུང་བསྟན་པས། ཁྱེད་ཀྱི་བྲན་པོས་རང་གི་སྙིང་ནང་གསོལ་འདེབས་འདི་ཁྱེད་ལ་འབུལ་བར་བརྩམས་པ་ལགས།

༢༨ ད་ཡང་། ཀྱེ་ཡ་ཧོ་ཝཱ། དཀོན་མཆོག ཁྱེད་ནི་དཀོན་མཆོག་ཁོ་ན་ལགས་ཏེ། ཁྱེད་ཀྱི་གསུང་ཐམས་ཅད་བདེན་པ་ཡིན། ཁྱེད་ཀྱིས་ཉིད་ཀྱི་བྲན་པོ་ལ་ཞལ་ཆད་བཟང་པོ་དེ་མཛད་པ་ཡིན།

༢༩ ད་ཡང་ཁྱེད་ཀྱི་གསུང་བཞིན་དུ་བྱིན་གྱིས་རློབས་ཤིང་། ཁྱེད་ཀྱི་བྲན་པོའི་ཁྱིམ་དུས་རྒྱུན་དུ་ཁྱེད་ཀྱི་ཞལ་ངོར་འཇགས་པར་མཛོད་ཅིག ཀྱེ་ཡ་ཧོ་ཝཱ་དཀོན་མཆོག ཁྱེད་ཉིད་ཀྱི་བྱིན་རླབས་ཀྱིས་ཉིད་ཀྱི་བྲན་པོའི་ཁྱིམ་ལ་དུས་རྒྱུན་དུ་བྱིན་གྱིས་རློབས་པར་གནོང་ཞིག་ཅེས་གསོལ་ཏོ༎

༨

དེའི་རྗེས་སུ་དཱ་བིད་ཀྱིས་ཕེ་ལེ་ཤེད་པ་རྣམས་འགེམས་པར་བྱས་ནས་བཏུལ་ཏོ། ཡང་དཱ་བིད་ཀྱིས་མེ་ཐེག་ཨམ་མཱ་ཞེས་བྱ་བའི་གྲོང་ཁྱེར་ཕེ་ལེ་ཤེད་པའི་ལག་ནས་བླངས་ཏེ་བདག་པར་བྱས་སོ།

༢ ཡང་མོ་ཨབ་འགེམས་པར་བྱས་ནས། མོ་ཨབ་པ་རྣམས་སའི་ཁར་བསྙལ་ཏེ། ཐག་པས་བཏབ་ཅིང་། གསད་བྱ་རྣམས་ཐག་སྐར་གཉིས་དང་། ཚེ་ཐར་དུ་འབུད་བྱ་རྣམས་ཐག་པ་གང་པོ་གཅིག་གིས་བཏབ་པ་དང་། མོ་ཨབ་པ་རྣམས་དཱ་བིད་ཀྱི་བྲན་པོར་གྱུར་ཏེ། འབུལ་བ་རྣམས་དྲངས་སོ༎

༣ ཡང་དཱ་བིད་ཀྱིས་ཙོ་བཱ་ཡི་རྒྱལ་པོ་རེ་ཧོབ་ཀྱི་བུ་ཧ་དད་ཨེ་ཟེར་འགེམས་པར་བྱས་སོ། རྒྱལ་པོ་དེ་ནི་གཙང་པོའི་ཕྱོགས་སུ་རང་གི་ཡུལ་ཁག་ལ་བདག་རྒྱབ་ཏུ་འགྲོ་བའི་སྐབས་སུ་བཏུལ་ཏོ།

༤ དཱ་བིད་ཀྱིས་དེའི་རྟ་པ་སྟོང་ཕྲག་གཅིག་དང་བདུན་བརྒྱ་དང་། རྐང་དམག་ཁྲི་གཉིས་བཟུང་ནས། ཤིང་རྟའི་རྟ་ཐམས་ཅད་གྲི་བསྣུན་པས་བསད་ཀྱང་། དེའི་ཁྲོད་ནས་ཤིང་རྟ་བརྒྱ་ཕྲག་གཅིག་ལ་ལྡང་བ་གསོན་པོར་བཞག་གོ།

༥ ཡང་ད་མཱ་སེག་གི་ཨ་རམ་པ་རྣམས་ཙོ་བཱ་ཡི་རྒྱལ་པོ་ཧ་དད་ཨེ་ཟེར་གྱི་ར་མདར་འོང་བའི་དུས་སུ། དཱ་བིད་ཀྱིས་ཨ་རམ་པ་མི་ཁྲི་གཉིས་དང་སྟོང་གཉིས་བསད་དོ།

༦ དཱ་བིད་ཀྱིས་ད་མཱ་སེག་གི་ཨ་རམ་ཡུལ་དུ་ཡུལ་སྲུང་པ་རྣམས་བཞག་པ་དང་། ཨ་རམ་པ་རྣམས་དཱ་བིད་ཀྱི་བྲན་དུ་གྱུར་ཏེ། འབུལ་བ་རྣམས་དྲངས་སོ། ཡང་དཱ་བིད་གང་དུ་འགྲོ་ན་ཡང་། ཡ་ཧོ་ཝཱས་དེ་ལ་སྐྱབས་མཛད་དོ།

༧ དེའང་དཱ་བིད་ཀྱིས་ཧ་དད་ཨེ་ཟེར་གྱི་འཁོར་གཡོག་རྣམས་ལ་ཡོད་པའི་གསེར་གྱི་ཕུབ་ཐམས་ཅད་ཕྲོག་པ་དང་། ཡེ་རུ་ཤ་ལེམ་དུ་ཁྱེར་ཏོ།

༨ ཡང་ཧ་དད་ཨེ་ཟེར་གྱི་གྲོང་ཁྱེར་བེ་ཏཱ་དང་བེ་རོ་ཐཱའི་གཉིས་ནས། རྒྱལ་པོ་དཱ་བིད་ཀྱིས་ར་གན་དཔག་ཏུ་མེད་པ་དྲངས་སོ༎

༩ དཱ་བིད་ཀྱིས་ཧ་དད་ཨེ་ཟེར་གྱི་དམག་དཔུང་ཐམས་ཅད་འགེམས་པའི་གཏམ་ནི། ཧ་མད་ཀྱི་རྒྱལ་པོ་ཏོ་ཨི་བྱ་བ་དེས་ཐོས་པར་ཙམ་གྱིས།

༡༠ ཏོ་ཨིས་རང་གི་སྲས་ཡོ་རམ་བྱ་བ་དེ་ཕྱག་འབུལ་བ་དང་། བཀྲ་ཤིས་པའི་ཚིག་བརྗོད་དུ་རྒྱལ་པོ་དཱ་བིད་ཀྱི་དྲུང་དུ་མངགས་སོ། ཅིའི་ཕྱིར་ཞེ་ན། སྔར་ཧ་དད་ཨེ་ཟེར་དང་ཏོ་ཨི་གཉིས་ཀྱི་བར་ལ་དམག་རྒྱབ་ནས། དཱ་བིད་ཀྱིས་ཧ་དད་ཨེ་ཟེར་བཏུལ་བའི་ཕྱིར་རོ། ཡང་ཡོ་རམ་གྱིས་རང་གི་ལག་ཏུ་དངུལ་གྱི་ཡོ་བྱད་དང་། གསེར་གྱི་ཡོ་བྱད་དང་། ར་གན་གྱི་ཡོ་བྱད་མང་པོ་འཁྱེར་འོངས་ནས་ཕུལ་ཏོ།

༡༡ རྒྱལ་པོ་དཱ་བིད་ཀྱིས་དེ་དག་ཡ་ཧོ་ཝཱ་ལ་བསྔོ་སྟེ། ཁོང་གིས་བཏུལ་བའི་མི་སྡེ་ཐམས་ཅད་ནས་བརྙེད་པའི་དངུལ་དང་གསེར་དང་མཉམ་དུ་བསྔོས་པར་བྱས་སོ།

༡༢ གང་ནས་བརྙེད་ཞེ་ན། ཨ་རམ་པ་དང་། མོ་ཨབ་པ་དང་། ཨམ་མོན་གྱི་བུ་རྣམས་དང་། ཕེ་ལེ་ཤེད་པ་དང་། ཨ་མ་ལེག་པ་དང་། ཙོ་བཱ་ཡི་རྒྱལ་པོ་རེ་ཧོབ་ཀྱི་བུ་ཧ་དད་ཨེ་ཟེར་དེ་ཐམས་ཅད་ལས་བླངས་པའི་བཅོམ་ནོར་ཡིན་ནོ༎

༡༣ ཡང་དཱ་བིད་ཀྱིས་ཨ་རམ་པ་སྟོང་ཕྲག་བཅོ་བརྒྱད་ཚྭའི་ལུང་པར་འགེམས་པར་བྱས་ནས། ཕྱིར་ལོག་སྐབས་སུ་དཱ་བིད་ཀྱི་མཚན་གྲགས་ཆེན་པོར་གྱུར་ཏོ།

༡༤ ཡང་ཁོང་གིས་ཨེ་དོམ་ཡུལ་དུ་ཡུལ་སྲུང་པ་རྣམས་བཞག་ཅིང་། ཨེ་དོམ་ཡུལ་ཀུན་ཏུ་ཡུལ་སྲུང་པ་རྣམས་བཞག་པས། ཨེ་དོམ་པ་རྣམས་དཱ་བིད་ཀྱི་བྲན་པོར་གྱུར་ཏོ། དཱ་བིད་གར་སོང་སར། ཡ་ཧོ་ཝཱས་དེ་ལ་སྐྱབས་མཛད་དོ།

༡༥ དཱ་བིད་ཀྱིས་ཨིས་ར་ཨེལ་ཐམས་ཅད་ལ་མངའ་མཛད་ཅིང་། རང་གི་འབངས་ཐམས་ཅད་ལ་ཞལ་ཆེ་བཅད་པ་དང་། ཁྲིམས་དྲང་པོ་བཅད་དོ།

༡༦ དམག་ཚོགས་ཀྱི་དཔོན་པོར་ཙེ་རུ་ཡཱ་ཡི་བུ་ཡོ་ཨབ་དང་། རྒྱལ་རབས་ཀྱི་ཡིག་དཔོན་དུ་ཨ་ཧི་ལུད་ཀྱི་བུ་ཡེ་ཧོ་ཤ་ཕད་དང་།

༡༧ བླ་མར་ཨ་ཧི་ཏུབ་ཀྱི་བུ་ཙ་དོག་དང་། ཨབ་ཡ་ཐར་གྱི་བུ་ཨ་ཧི་མེ་ལེག་གཉིས་དང་། མཁན་པོར་སེ་ར་ཡཱ་དང་།

༡༨ ཀེ་རེད་པ་དང་པེ་ལེད་པ་རྣམས་ཀྱི་དཔོན་པོར་ཡེ་ཧོ་ཡ་དཱ་ཡི་བུ་བེ་ནཱ་ཡཱ་དང་། དཱ་བིད་ཀྱི་སྲས་རྣམས་བཀའ་བློན་དུ་བཞག་གོ།

༩

ཡང་དཱ་བིད་ཀྱིས། ངས་ཡོ་ན་ཐན་གྱི་ཕྱིར་ཐུགས་རྗེ་སྟོན་པའི་དོན་དུ། ད་དུང་ཤ་ཨུལ་གྱི་ཁྱིམ་ལས་མི་རེ་ལུས་སམ། ཞེས་འདྲིས་པས།

༢ ཤ་ཨུལ་གྱི་ཁྱིམ་གྱི་གཡོག་པོ་ཙི་བཱ་བྱ་བ་དེར་ཡོད་པ་དེ་དཱ་བིད་ཀྱི་དྲུང་དུ་བོས་ནས། རྒྱལ་པོས་དེ་ལ། ཁྱོད་ཙི་བཱ་ཡིན་ནམ་ཞེས་དྲིས་པས་དེས་ནི། ཁྱེད་ཀྱི་བྲན་པོ་ནི་དེ་རང་ངོ་ཞེས་ཞུས་སོ།

༣ རྒྱལ་པོས་དེ་ལ། ངས་དཀོན་མཆོག་གི་བཀའ་དྲིན་སྟོན་པའི་ཕྱིར། ཤ་ཨུལ་གྱི་ཁྱིམ་ལས་མི་གང་ཡང་ལུས་ཏེ་མེད་དམ་ཞེས་འདྲིས་པས། ཙི་བཱ་ཡིས་རྒྱལ་པོ་ལ། ཡོ་ན་ཐན་གྱི་བུ་ཞབས་ཞ་བོ་ཡོད་པ་ཞིག་ད་དུང་ཡོད་ཅེས་ཞུས་པས།

༤ རྒྱལ་པོས་དེ་ལ། ཁོ་གང་དུ་ཡོད་དྲིས་པས། ཙི་བཱ་ཡིས་རྒྱལ་པོ་ལ། གཟིགས་ཤིག ཁོ་ནི་ལོ་དེ་བཱར་ན་ཨམ་མི་ཨེལ་གྱི་བུ་མ་ཀིར་གྱི་ཁང་པར་ཡོད་ཅེས་ཞུས་སོ།

༥ རྒྱལ་པོ་དཱ་བིད་ཀྱིས་མི་མངགས་ཤིང་། ཁོ་ལོ་དེ་བཱར་ནས་ཨམ་མི་ཨེལ་གྱི་བུ་མ་ཀིར་གྱི་ཁང་པ་ལས་དྲངས་སོ།

༦ ཡང་ཤ་ཨུལ་གྱི་བུ་ཡོ་ན་ཐན་གྱི་བུ་མེ་ཕི་བོ་ཤེད་བྱ་བ་དེ་ནི་དཱ་བིད་ཀྱི་དྲུང་དུ་འོངས་ནས། ཁ་འབུབ་ཏུ་ཕྱག་བཙལ་ཏོ། དེར་དཱ་བིད་ཀྱིས། ཀྱེ་མེ་ཕི་བོ་ཤེད་ཅེས་གསུངས་པ་དང་། དེས་ནི། ཁྱེད་ཀྱི་བྲན་པོ་ལ་གཟིགས་ཤིག་ཅེས་པའི་ལན་དུ།

༧ དཱ་བིད་ཀྱིས་དེ་ལ། མ་འཇིགས་ཤིག ཁྱོད་ཀྱི་ཡབ་ཡོ་ན་ཐན་གྱི་དོན་དུ་ངས་ཁྱོད་ལ་བཀའ་དྲིན་བསྐྱང་བར་བྱ་སྟེ། ཁྱོད་ཀྱི་ཕ་མེས་ཤ་ཨུལ་གྱི་གཞིས་ཀ་ཐམས་ཅད་ཁྱོད་ལ་ཟློག་པར་བྱ། ཁྱོད་ཀྱིས་གཏན་དུ་ངའི་གསོལ་ལྕོག་ལས་ཟས་ཟ་བར་འགྱུར་རོ་ཞེས་གསུངས་པས།

༨ དེས་ཕྱག་བཙལ་ཏེ་ཁོང་ལ། ཁྱེད་ཀྱིས་བདག་ལྟ་བུའི་ཁྱི་ཤི་བ་ལ་གཟིགས་པ་དེ་ཅི་ཡིན། སྐུ་ཞབས་ཀྱི་བྲན་པོ་བདག་སུ་ཡིན་ཞེས་ཞུས་སོ༎

༩ དེ་ནས་རྒྱལ་པོས་ཤ་ཨུལ་གྱི་གཡོག་པོ་ཙི་བཱ་ལ་བོས་ནས་དེ་ལ། ཤ་ཨུལ་དང་དེའི་ཁྱིམ་ལ་གང་ཡོད་པ་ཐམས་ཅད་ངས་ཁྱོད་ཀྱི་དཔོན་པོའི་སྲས་ལ་བྱིན་པས།

༡༠ ཁྱོད་ཀྱི་བུ་དང་གཡོག་པོ་རྣམས་དང་བཅས་པས་དེའི་དོན་དུ་ཞིང་འབད་ཅིང་། དེའི་སྟོན་ཐོག་ཁྱོད་ཀྱི་དཔོན་པོའི་སྲས་ཀྱི་ཟ་རྒྱུར་ཁྱེར་ཤོག ཡང་ཁྱོད་ཀྱི་དཔོན་པོའི་སྲས་མེ་ཕི་བོ་ཤེད་ཀྱིས་གཏན་དུ་ངའི་གསོལ་ལྕོག་ལས་ཟ་བར་འགྱུར་ཞེས་བཀའ་གནང་ངོ་། ཙི་བཱ་ལ་བུ་བཅོ་ལྔ་དང་གཡོག་པོ་ཉི་ཤུ་ཡོད་པ་ཡིན་ནོ།

༡༡ ཙི་བཱ་ཡིས་རྒྱལ་པོ་ལ། བདག་གི་ཇོ་བོ་རྒྱལ་པོས་ཉིད་ཀྱི་བྲན་པོ་ལ་བཀའ་ཅི་དང་ཅི་སྩལ་པ་བཞིན་དུ། ཁྱེད་ཀྱི་བྲན་པོས་སྒྲུབ་པར་བྱའོ་ཞེས་ཞུས་སོ། མེ་ཕི་བོ་ཤེད་ལ་བལྟས་ནས་རྒྱལ་པོས། དེས་ནི་རྒྱལ་སྲས་རྣམས་དང་འདྲ་བར་ངའི་གསོལ་ལྕོག་ལས་ཟ་བར་འགྱུར་ཞེས་གསུངས་སོ།

༡༢ མེ་ཕི་བོ་ཤེད་ལ་མི་ཀཱ་བྱ་བའི་བུ་ཆུང་བ་ཞིག་ཡོད་པ་ཡིན། གཞན་ཙི་བཱ་ཡི་ཁང་པར་གནས་པ་ཐམས་ཅད་ནི་མེ་ཕི་བོ་ཤེད་ཀྱི་གཡོག་པོ་ཡིན་ནོ།

༡༣ དེ་ལྟར་མེ་ཕི་བོ་ཤེད་་ཡེ་རུ་ཤ་ལེམ་དུ་གནས་ཏེ། གཏན་དུ་རྒྱལ་པོའི་གསོལ་ལྕོག་ལས་ཁ་ཟས་ཟོས་སོ། ཁོའི་རྐང་པ་གཉིས་ཀ་ཞ་བོ་ཡོད་པ་ཡིན་ནོ༎

༡༠

བྱ་བ་དེའི་འོག་ཏུ་ཨམ་མོན་གྱི་བུ་རྣམས་ཀྱི་རྒྱལ་པོ་གྲོངས་ནས། དེའི་ཚབ་ཏུ་དེའི་སྲས་ཧ་ནུན་གྱིས་སྲིད་བྱས་སོ།

༢ དེར་དཱ་བིད་ཀྱིས། ཇི་ལྟར་དེའི་ཡབ་ནཱ་ཧས་ཀྱིས་ང་ལ་དྲིན་བྱས་པ་བཞིན་དུ། ངས་ནཱ་ཧས་ཀྱི་བུ་ཧ་ནུན་ལ་དྲིན་གཟོ་བར་བྱ་ཞེས་སྨྲས་ཤིང་། དེའི་ཡབ་ཀྱི་སྐོར་དུ་དེ་ལ་སེམས་གསོ་གཏོང་དུ་དཱ་བིད་ཀྱིས་ཉིད་ཀྱི་གཡོག་པོ་རྣམས་བཏང་ནས། དཱ་བིད་ཀྱི་ཞབས་ཕྱི་རྣམས་ཨམ་མོན་གྱི་བུ་རྣམས་ཀྱི་ཡུལ་དུ་ཕྱིན་པ་དང་།

༣ ཨམ་མོན་གྱི་བུ་རྣམས་ཀྱི་ཇོ་བོ་རྣམས་ཀྱིས་རང་གི་དཔོན་པོ་ཧ་ནུན་ལ། དཱ་བིད་ཀྱིས་ཁྱེད་ཀྱི་སེམས་གསོ་བར་མི་བཏང་བ་དེ་ནི་ཁྱེད་ཀྱི་ཡབ་ལ་རྩིས་བྱེད་པའི་ཕྱིར་ཡིན་ནོ་ཞེས་དགོངས་སམ། དེ་ལྟར་མིན། དཱ་བིད་ཀྱིས་རང་གི་གཡོག་པོ་འདི་དག་རྒྱལ་ས་ལ་ལྟ་བ་དང་། ལྟ་ཉུལ་བྱེད་པ་དང་། རློག་པའི་ཕྱིར་བཏང་བ་ཡིན་ཞེས་སྨྲས་པས།

༤ ཧ་ནུན་གྱིས་དཱ་བིད་ཀྱི་གཡོག་པོ་དེ་དག་བཟུང་ནས། སྨ་ར་ཕྱེད་ཀ་བྲེགས་ནས། ལུས་གོས་ཀྱི་དཀྱིལ་ནས་འཕོང་ཚོས་ཀྱི་བར་དུ་བཤགས་ནས། དེ་དག་འགྲོར་བཅུག་གོ།

༥ དེ་ལྟ་བུའི་ཕྲིན་དཱ་བིད་ཀྱིས་ཐོས་པས། དེས་ནི་བསུ་མཁན་བཏང་ངོ་། དེ་ཅིའི་ཕྱིར་ཞེ་ན། མི་དེ་དག་རབ་ཏུ་ངོ་ཚ་བར་གྱུར་ཏོ། ཡང་རྒྱལ་པོས་དེ་དག་ལ། ཁྱོད་ཅག་གི་སྨ་ར་མ་སྐྱེ་བའི་བར་དུ་ཡེ་རི་ཀོ་རུ་སྒུགས་ཤིག དེ་ནས་འོང་ཞིག་ཅེས་བསྒོའོ༎

༦ ཡང་ཨམ་མོན་གྱི་བུ་རྣམས་ཀྱིས། ངེད་རྣམས་དཱ་བིད་ཀྱི་མདུན་དུ་ཞེན་ལོག་ཏུ་གྱུར་ཏོ་ཞེས་རིག་པས། ཨམ་མོན་གྱི་བུ་རྣམས་ཀྱིས་མི་མངགས་པ་དང་། བེད་རེ་ཧོབ་ཀྱི་ཨ་རམ་པ་དང་། ཙོ་བཱ་ཡི་ཨ་རམ་པ་གཉིས་ལས་རྐང་དམག་མི་སྟོང་ཕྲག་ཉི་ཤུ་དང་། མ་ཨ་ཀཱ་ཡི་རྒྱལ་པོ་ལས་མི་སྟོང་ཕྲག་གཅིག་དང་། ཏོབ་ལས་མི་སྟོང་ཕྲག་བཅུ་གཉིས་དང་བཅས་པ་གླ་པར་བཞག་གོ།

༧ དཱ་བིད་ཀྱིས་གཏམ་དེ་ཐོས་པས། ཁོང་གིས་ཡོ་ཨབ་དང་མཉམ་དུ་དམག་ཚོགས་དཔའ་རྩལ་ཐམས་ཅད་མངགས་སོ།

༨ ཡང་ཨམ་མོན་གྱི་བུ་རྣམས་ཕྱིར་ཐོན་ནས། རྒྱ་སྒོའི་ནང་དུ་ཞུགས་སའི་མདུན་དུ་དམག་གྲལ་བསྒྲིགས་པ་དང་། ཙོ་བཱ་དང་རེ་ཧོབ་ཀྱི་ཨ་རམ་པ་དང་། ཏོབ་དང་མ་ཨ་ཀཱ་པ་རྣམས་སོ་སོར་ཐང་དུ་བསྡད་པ་ལས།

༩ ཡོ་ཨབ་ཀྱིས་རང་གི་རྒྱབ་མདུན་གཉིས་པོར་དམག་གི་ངོ་ཡོད་པར་མཐོང་བས། ཨིས་ར་ཨེལ་ལས་འདམས་པའི་མི་སྟོབས་ཅན་ཐམས་ཅད་ཨ་རམ་པའི་ཐད་དུ་དམག་གྲལ་དུ་བཞག་གོ།

༡༠ མི་ཕྱི་ལུས་ཐམས་ཅད་རང་གི་ནུ་བོ་ཨ་བི་ཤཱ་ཨི་ཡི་ལག་ཏུ་བཏད་ནས། དེས་ནི་དེ་དག་ཨམ་མོན་གྱི་བུ་རྣམས་ཀྱི་ཐད་དུ་དམག་གྲལ་དུ་བཞག་གོ།

༡༡ དེར་ཡོ་ཨབ་ཀྱིས། གལ་ཏེ་ཨ་རམ་པ་རྣམས་ང་ལས་དྲག་ཏུ་སོང་ཚེ། ཁྱོད་ཀྱིས་ང་ལ་ར་མདའ་བྱོས་ཤིག གལ་ཏེ་ཨམ་མོན་གྱི་བུ་རྣམས་ཁྱོད་ལས་དྲག་ཏུ་སོང་ཚེ། ང་འོངས་ཤིང་ཁྱོད་ལ་ར་མདའ་བྱའོ།

༡༢ སྙིང་སྟོབས་སྐྱེད་ཅིང་། རང་གི་ཡུལ་མི་དང་། དཀོན་མཆོག་གི་གྲོང་ཁྱེར་རྣམས་ཀྱི་དོན་དུ་ཁྱོ་ག་བྱོས་ཤིག་དང་། ཡ་ཧོ་ཝཱའི་སྤྱན་ལམ་དུ་གང་བཟང་བ་དེ་སྒྲུབ་པར་ཤོག་ཅིག་ཅེས་གདམས་པ་ལས།

༡༣ ཡོ་ཨབ་དང་དེ་དང་བཅས་སུ་ཡོད་པ་རྣམས་ཨ་རམ་པ་ལ་རྒོལ་དུ་མདུན་དུ་སོང་སྟེ། དེ་དག་ཁོའི་མདུན་ནས་བྲོས་སོ།

༡༤ ཡང་ཨམ་མོན་གྱི་བུ་རྣམས་ཀྱིས་ཨ་རམ་པ་བྲོས་ཟིན་པར་མཐོང་བས། དེ་དག་ཀྱང་ཨ་བི་ཤཱ་ཨི་ཡི་མདུན་ལས་བྲོས་ནས་གྲོང་ཁྱེར་དུ་ཞུགས་སོ། དེ་ནས་ཡོ་ཨབ་ནི་ཨམ་མོན་གྱི་བུ་རྣམས་ཀྱི་མདུན་ནས་ལོག་ཅིང་། སླར་ཡེ་རུ་ཤ་ལེམ་དུ་ཕྱིན་ཏོ༎

༡༥ ཨ་རམ་པ་རྣམས་ཀྱིས་རང་ཨིས་ར་ཨེལ་གྱི་མདུན་ལས་ཕམ་པར་གྱུར་བར་བརྟགས་པའི་ཚེ་ན། ལྷན་ཅིག་ཏུ་ལྷགས་ནས།

༡༦ ཧ་དད་ཨེ་ཟེར་གྱིས་བང་ཆེན་མངགས་ཤིང་། གཙང་པོའི་ཕ་རོལ་ཏུ་ཡོད་པའི་ཨ་རམ་པ་རྣམས་སྦྲན་ཏེ། དེ་དག་ཧེ་ལམ་དུ་བསླེབས་པ་དང་། ཧ་དད་ཨེ་ཟེར་གྱི་དམག་དཔུང་གི་དམག་དཔོན་ཤོ་ཕག་བྱ་བ་དེ་ནི་དེ་དག་གི་སྣ་ལ་འོངས་སོ།

༡༧ དཱ་བིད་ཀྱིས་དེ་ཐོས་ནས། དེས་ཨིས་ར་ཨེལ་ཐམས་ཅད་བསྡུས་ནས། ཡོར་དན་གྱི་ཕ་རོལ་ཏུ་ཧེ་ལམ་དུ་བསླེབས་ཏེ། ཨ་རམ་པ་རྣམས་ཀྱིས་དཱ་བིད་ཀྱི་ཐད་དུ་དམག་གྲལ་བསྒྲིགས་པ་དང་། དེ་ལ་འཐབ་འཛིང་བྱས་སོ།

༡༨ ཨ་རམ་པ་རྣམས་ཨིས་ར་ཨེལ་གྱི་མདུན་ལས་བྲོས་པས། དཱ་བིད་ཀྱིས་ཨ་རམ་པའི་ཤིང་རྟ་བདུན་བརྒྱ་དང་རྟ་པ་སྟོང་ཕྲག་བཞི་བཅུ་མེད་པར་བྱས་པ་དང་། དེ་དག་གི་དཔུང་ཚོགས་ཀྱི་དམག་དཔོན་ཤོ་ཕག་འགེམས་པར་བྱས་ནས། ཁོ་དེ་རུ་ཤིའོ།

༡༩ དེར་ཧ་དད་ཨེ་ཟེར་གྱི་འོག་ཏུ་ཡོད་པའི་རྒྱལ་པོ་རྣམས་ཀྱིས་དེ་དག་ཨིས་ར་ཨེལ་གྱི་མདུན་ལས་ཕམ་ཟིན་པར་མཐོང་བས། དེ་དག་གིས་ཨིས་ར་ཨེལ་དང་བཟང་སྒྲིག་བྱས་པ་དང་། དེའི་གཡོག་བྱས་སོ། དེ་ལྟར་ཨ་རམ་པ་རྣམས་ཡང་སྐྱར་ཨམ་མོན་གྱི་བུ་རྣམས་ལ་ར་མདའ་བྱེད་པར་འཚབས་སོ༎

༡༡

ལོ་གཅིག་འཁྱིར་འཁོར་སོང་བ་དང་། རྒྱལ་པོ་རྣམས་དམག་ལ་འཐོན་པའི་དུས་སུ། དཱ་བིད་ཀྱིས་ཡོ་ཨབ་དང་བཅས་སུ་ཉིད་ཀྱི་བྲན་རྣམས་དང་། ཨིས་ར་ཨེལ་ཐམས་ཅད་མངགས་པས། དེ་དག་གིས་ཨམ་མོན་གྱི་བུ་རྣམས་མེད་པར་བྱས་ནས། རབ་བཱ་ལ་དམག་བསྐོར་བཏང་གི། དཱ་བིད་ནི་ཡེ་རུ་ཤ་ལེམ་དུ་བཞུགས་སོ༎

༢ དགོངས་མོའི་དུས་སུ་དཱ་བིད་མལ་ས་ནས་ལངས་ཏེ། རྒྱལ་ཁབ་ཀྱི་ཐོག་གི་ཁར་འཆག་པ་ལས། ཐོག་གི་སྟེང་ནས་ལུས་འཁྲུད་པའི་བུད་མེད་ཅིག་མཐོང་ངོ་། བུད་མེད་དེ་ནི་ཤིན་ཏུ་བྱད་ལེགས་པ་ཞིག་ཡོད་པ་ཡིན།

༣ དེར་དཱ་བིད་ཀྱིས་མི་བཏང་ཞིང་། བུད་མེད་དེ་ནི་སུ་ཡིན་ཞེས་དྲིས་པ་དང་། མི་ཞིག་གིས། བུད་མེད་དེ་ནི་བད་ཤེ་བཱ། ཨེ་ལི་ཨམ་གྱི་བུ་མོ། ཧེད་པ་ཨུ་རི་ཡཱ་ཡི་ཆུང་མ་མ་ཡིན་ནམ་ཞེས་ཞུས་པས།

༤ དཱ་བིད་ཀྱིས་མི་བཏང་བ་དང་། བུད་མེད་དེ་བཀུག་གོ། མོའི་ལུས་མི་གཙང་བའི་ཚུལ་ནས་གཙང་བར་གྱུར་བས། དེ་ནི་ནང་དུ་འོང་སྟེ། ཁོང་གིས་དེ་དང་མཉམ་དུ་སྡོངས་སོ། དེ་ནས་མོ་ནི་རང་གི་ཁང་པ་རུ་ལོག་སོང་ངོ་།

༥ བུད་མེད་དེ་ནི་མངལ་དང་ལྡན་པར་གྱུར་བས། དཱ་བིད་ཀྱི་དྲུང་དུ་མི་བཏང་ཞིང་དེ་ལ། བདག་མངལ་དང་ལྡན་ནོ་ཞེས་འཕྲིན་བསྐུར་པ་དང་།

༦ དཱ་བིད་ཀྱིས་ཡོ་ཨབ་ཀྱི་མདུན་དུ་མི་བཏང་ཞིང་འདི་སྐད་དུ། ཧེད་པ་ཨུ་རི་ཡཱ་ནི་ངའི་རྩར་ཐོང་ཞིག་ཅེས་བཀའ་སྩལ་པས། ཡོ་ཨབ་ཀྱིས་ཨུ་རི་ཡཱ་་དཱ་བིད་ཀྱི་དྲུང་དུ་བརྫངས་ཏེ།

༧ ཨུ་རི་ཡཱ་ཁོང་གི་དྲུང་དུ་ཕྱིན་ནས། ཁོང་གིས་དེ་ལ། ཡོ་ཨབ་ཀྱིས་ཅི་བྱེད། འབངས་ཅི་ལྟར་གནས། དམག་ཅི་ལྟར་སོང་། ཞེས་པའི་དྲི་བ་སྣ་ཚོགས་དྲིས་སོ།

༨ སླད་མར་ཡང་དཱ་བིད་ཀྱིས་ཨུ་རི་ཡཱ་ལ། ད་རང་གི་ཁང་པར་སོང་སྟེ། རྐང་པ་ཁྲུས་ཤིག་ཅེས་བཀའ་སྩལ་པས། ཨུ་རི་ཡཱ་ནི་རྒྱལ་པོའི་ཕོ་བྲང་ནས་ཐོན་པ་ལས། ཁོའི་རྒྱབ་རྒྱབ་ལས་རྒྱལ་པོས་འཚལ་འཛར་ཞིག་བཀལ་ཏོ།

༩ ཨུ་རི་ཡཱ་ནི་རང་གི་ཇོ་བོའི་བྲན་འཁོལ་དང་ལྷན་ཅིག་ཏུ་རྒྱལ་པོའི་ཁབ་ཀྱི་སྒོའི་དྲུང་དུ་གཉིད་ལོག་སྟེ། རང་གི་ཁང་པར་མ་སོང་ངོ་།

༡༠ དེ་ནས་མི་དེ་དག་གིས་དཱ་བིད་ལ། ཨུ་རི་ཡཱ་རང་གི་ཁང་པར་མ་སོང་བར་འདུག་གོ་ཞེས་བཤད་པས། དཱ་བིད་ཀྱིས་ཨུ་རི་ཡཱ་ལ། ཁྱོད་བྱེས་ནས་མ་འོངས་སམ། རང་གི་ཁྱིམ་དུ་ཅིའི་ཕྱིར་མ་སོང་ཞེས་དྲིས་པའི་ལན་དུ།

༡༡ ཨུ་རི་ཡཱས་དཱ་བིད་ལ། ཞལ་ཆད་ཀྱི་སྒྲོམ་དང་། ཨིས་ར་ཨེལ་དང་། ཡ་ཧུ་དཱ་དེ་ཐམས་ཅད་ནི་གུར་གྱི་ནང་ན་བཞུགས། བདག་གི་དཔོན་པོ་ཡོ་ཨབ་དང་། བདག་གི་ཇོ་བོའི་བྲན་རྣམས་ཕྱི་རུ་ཐང་ཁར་དམག་སྒར་དུ་བཞུགས་ན། བདག་ནི་རང་གི་ཁང་པ་རུ་ཟ་བ་དང་། འཐུང་བ་དང་། ཆུང་མ་དང་མཉམ་དུ་ཉལ་དུ་ཇི་ལྟར་འགྲོ་བར་རུང་། ཁྱེད་ཀྱི་སྐུ་ཚེ་དང་སྐུ་སྲོག་གི་གཤའ། བདག་གིས་དེ་ལྟ་བུ་ཞིག་ཡེ་ནས་མི་བྱའོ་ཞེས་ཞུས་པས།

༡༢ དཱ་བིད་ཀྱིས་ཨུ་རི་ཡཱ་ལ། དེ་རིང་ཡང་འདིར་ཞག་སྡོད་གྱིས་ཤིག སང་ཉིན་ངས་ཁྱོད་གཏོང་བར་བྱ་ཞེས་བཀའ་སྩལ་ཏོ། ཨུ་རི་ཡཱ་ནི་ཉིན་དེ་དང་སང་ཉིན་ཡང་ཡེ་རུ་ཤ་ལེམ་དུ་ལུས་སོ།

༡༣ ཡང་དཱ་བིད་ཀྱིས་ཁོ་ལ་བོས་པ་དང་། དེས་ཁོང་གི་དྲུང་དུ་ཁ་ཟས་ཟོས་ནས་འཐུངས་པ་དང་། ཁོང་གིས་དེ་ནི་བཟི་རུ་བཅུག་ཀྱང་། ཕྱི་དྲོར་ཁོ་རང་གི་ཇོ་བོའི་བྲན་འཁོར་རྣམས་དང་བཅས་སུ་རང་གི་མལ་ས་རུ་ཉལ་དུ་སོང་གི། རང་གི་ཁང་པར་མ་སོང་ངོ་༎

༡༤ དེ་ནས་སྔ་དྲོར་དཱ་བིད་ཀྱིས་ཡོ་ཨབ་ལ་ཡི་གེ་བྲིས་ནས་ཨུ་རི་ཡཱ་ཡི་ལག་ཏུ་སྤྲད་ནས་བསྐུར་ཏོ།

༡༥ ཡི་གེ་དེའི་ནང་ན། དམག་དྲག་པོའི་དུས་སུ་ཨུ་རི་ཡཱ་ནི་མདུན་དུ་ཐོང་ཞིག་དང་། ཁྱོད་ཅག་དེ་ལས་ཕྱི་ནུར་དུ་སོང་ཞིག དེ་ནས་ཁོ་ལ་རྡུང་བ་དང་འཆི་བར་འགྱུར་རོ། ཞེས་བྲིས་སོ།

༡༦ དེ་ནས་ཡོ་ཨབ་གྲོང་ཁྱེར་དེའི་མཐའ་འཁོར་གྱི་བབས་རྒྱུན་ལ་ལྟར་ཕྱིན་ཏེ། དེས་གང་གནས་སུ་དམག་གི་སྐྱེ་བོ་ཡོད་པ་བརྟགས་པའི་གནས་ཤིག་ཏུ་ཨུ་རི་ཡཱ་བསྐོས་སོ།

༡༧ ཡང་གྲོང་ཁྱེར་གྱི་མི་རྣམས་ཐོན་པ་དང་། ཡོ་ཨབ་དང་འཐབ་ནས། དམག་དཔུང་དང་དཱ་བིད་ཀྱི་བྲན་རྣམས་ལས་མི་འགའ་ཞིག་སར་ལྷུང་སྟེ། དེ་དག་གི་ཁྲོད་དུ་ཧེད་པ་ཨུ་རི་ཡཱ་ཡང་ཤིའོ༎

༡༨ དེར་ཡོ་ཨབ་ཀྱིས་མི་བཏང་ཞིང་། དམག་གི་སྐད་ཆ་ཐམས་ཅད་དཱ་བིད་ལ་བསྲིངས་སོ།

༡༩ ཡང་བང་ཆེན་དེ་ལ་བཀའ་སྩལ་ཏེ་འདི་སྐད་དུ། ཁྱོད་ཀྱིས་རྒྱལ་པོ་ལ་དམག་གི་སྐད་ཆ་ཐམས་ཅད་བཤད་ཟིན་པའི་ཚེ་ན།

༢༠ ངེས་མེད་དུ་རྒྱལ་པོ་ཐུགས་ཁྲོས་ཤིང་ཁྱོད་ལ། ཅིའི་ཕྱིར་དུ་ཁྱོད་ཅག་འདི་གཟོད་གྲོང་ཁྱེར་ལ་བཅེར་བ་ཡིན། དེ་དག་གིས་ལྕགས་རི་ནས་མདའ་འཕེན་པའི་ཆ་མེད་པ་ཡིན་ནམ།

༢༡ ཡེ་རུབ་བེ་ཤེད་ཀྱི་བུ་ཨ་བི་མེ་ལེག་བསད་པ་དེ་སུ་ཡིན། བུད་མེད་ཅིག་གིས་ལྕགས་རི་ནས་ཁོའི་ཐོག་ཏུ་རང་འཐག་གི་གོང་རྡོ་བརྒྱབས་ནས། ཁོ་ཐེ་བེས་ཡུལ་དུ་མ་ཤིའམ། གྲོང་ཁྱེར་གྱི་ལྕགས་རིའི་གན་དུ་ཅིའི་ཕྱིར་སོང་བ་ཡིན། ཞེས་རྒྱལ་པོས་འདྲི་ན། ཁྱོད་ཀྱིས་ཁོང་ལ། ཁྱེད་ཀྱི་བྲན་པོ་ཧེད་པ་ཨུ་རི་ཡཱ་ཡང་ཚེ་ལས་འདས་སོ་ཞེས་ཞུ་བར་བྱོས་ཤིག

༢༢ ཅེས་ཟེར་བས། བང་ཆེན་སོང་སྟེ་བསླེབས་པ་དང་། དཱ་བིད་ལ། ཡོ་ཨབ་ཀྱིས་ལོན་ཇི་དང་ཇི་བསྐུར་པ་དེ་ཐམས་ཅད་བཤད་དོ།

༢༣ ཡང་བང་ཆེན་དེས་དཱ་བིད་ལ། མི་དེ་དག་བདག་ཅག་གི་ཐོག་ཏུ་དྲག་པོར་སོང་ནས། བདག་ཅག་གི་མདུན་དུ་ཐང་དུ་ཐོན་པ་ལས། བདག་ཅག་གིས་ནི་དེ་དག་རྒྱ་སྒོའི་འགག་གི་བར་དུ་དེད་དེ་སོང་སྟེ།

༢༤ མདའ་པས་ལྕགས་རིའི་སྟེང་ནས་ཁྱེད་ཀྱི་བྲན་རྣམས་ལ་མདའ་ཕངས་པས། རྒྱལ་པོའི་བྲན་འགའ་ཞིག་ཤི་སྟེ། ཁྱེད་ཀྱི་བྲན་པོ་ཧེད་པ་ཨུ་རི་ཡཱ་ཡང་བསད་དོ། ཞེས་ཞུས་ནས།

༢༥ དཱ་བིད་ཀྱིས་བང་ཆེན་དེ་ལ། སོང་ནས། ཡོ་ཨབ་ལ། རལ་གྲིས་འདི་གཅོད་པ་ལྟར། དེ་ཡང་གཅོད་པས་ན། བྱ་བ་དེའི་ཕྱིར་དུ་ཁྱེད་ཀྱི་སེམས་མི་བདེ་བར་མ་གྱུར་ཞིག གྲོང་ཁྱེར་གྱི་ཕྱོགས་སུ་ཁྱེད་ཀྱི་དམག་ལྷག་པར་རྒྱ་ཆེ་བར་བརྒྱབས་ནས། རློག་པར་བྱོས་ཤིག་དང་། དེས་ཁྱོད་ཀྱི་སེམས་གསོ་བར་གྱིས་ཤིག་ཅེས་ཟེར་ཞིག་སྨྲས་སོ༎

༢༦ དེ་ནས་ཨུ་རི་ཡཱ་ཡི་ཆུང་མས། རང་གི་ཁྱོ་ཤི་བའི་ལོན་ཐོས་པས། རང་གི་ཁྱོ་ཡི་དོན་དུ་སྡུག་བྱས་སོ།

༢༧ སྡུག་གི་ཞག་རྣམས་རྫོགས་པ་དང་། དཱ་བིད་ཀྱིས་མི་བཏང་ཞིང་། བུད་མེད་དེ་རང་གི་ཁང་པར་བཀུག་པ་དང་། དེ་ནི་ཁོང་གི་ཆུང་མར་གྱུར་ཏེ། བུ་བཙས་མོད། དཱ་བིད་ཀྱིས་སྤྱད་པའི་བྱ་བ་དེ་ལ་ཡ་ཧོ་ཝཱ་ཐུགས་མ་དགྱེས་སོ༎

༡༢

དེ་ནས་ཡ་ཧོ་ཝཱས་ནཱ་ཐན་བྱ་བ་ནི་དཱ་བིད་ཀྱི་མདུན་དུ་མངགས་པ་དང་། དེའི་དྲུང་དུ་ཕྱིན་ནས་དེ་ལ། གྲོང་ཁྱེར་ཞིག་ན་མི་གཉིས་ཡོད་པ་ཡིན། གཅིག་ནི་ཕྱུག་པོ་དང་། གཞན་དེ་དབུལ་པོའོ།

༢ མི་ཕྱུག་པོ་དེ་ལ་ལུག་ཁྱུ་དང་བ་ཁྱུ་ཤིན་ཏུ་མང་པོ་ཡོད་པ་ཡིན།

༣ མི་དབུལ་པོ་ལ་མོ་ལུག་ཆུང་བ་གཅིག་ལས་གཞན་ཅིའང་མེད་པ་ཡིན། མོ་ལུག་དེ་ནི་ཉོས་ནས་བསོས་པ་དང་། རང་དང་རང་ཕྲུག་རྣམས་ཀྱི་མདུན་དུ་འཚར་བ་ཡིན། མོ་ལུག་དེས་ཁོ་མཉམ་བག་ལེབ་ལས་བཟའ་ཞིང་། ཕོར་པ་ལས་འཐུང་ཞིང་། དེའི་པང་པར་ཉལ་ཏོ། མི་དེའི་བུ་མོ་ལྟར་ཡོད་པ་ཡིན།

༤ དེར་མི་ཕྱུག་པོའི་རྩར་བྱེས་པ་ཞིག་བསླེབས་ནས། ཁོས་རང་གི་རྩར་བསླེབས་པའི་བྱེས་པའི་དོན་དུ་མགྲོན་བྱེད་པར། རང་གི་ལུག་ཁྱུ་དང་། བ་ཁྱུ་ལས་གཏོང་བར་མི་དགའ་བས། མི་དབུལ་པོའི་མོ་ལུག་དེ་བཟུང་ནས། རང་གི་རྩར་བསླེབས་པའི་བྱེས་པའི་དོན་དུ་གཡོས་སོ།

༥ ཞེས་སྨྲས་པས། དཱ་བིད་མི་དེ་ལ་རབ་ཏུ་ཁྲོས་ཤིང་། ནཱ་ཐན་ལ། ཡ་ཧོ་ཝཱ་གསོན་པོའི་བསྣམས་ཤིག དེ་ལྟ་བུའི་ལས་བྱས་པའི་མི་ནི་འཆི་བར་འོས།

༦ དེ་མ་ཟད་དེ། སྙིང་རྗེ་ཅིའང་མེད་པར། འདི་ལྟ་བུའི་ལས་བྱས་པས། མོ་ལུག་དེ་བཞི་ལྡབ་ཟློག་པར་དགོས་ཤེས་བཀའ་སྩལ་ནས།

༧ ནཱ་ཐན་གྱིས་དཱ་བིད་ལ། མི་དེ་ནི་ཁྱོད་རང་ཡིན་ནོ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ངས་ཁྱོད་ཨིས་ར་ཨེལ་གྱི་རྒྱལ་པོར་བྱུགས་ནས། ཤ་ཨུལ་གྱི་ལག་ནས་བསྒྲལ།

༨ ངས་ཁྱོད་ལ་ཁྱོད་རང་གི་དཔོན་པོའི་ཁང་པ་དང་། དཔོན་པོའི་ཆུང་མ་རྣམས་ཁྱོད་ཀྱི་པང་དུ་གནང་སྟེ། ཨིས་ར་ཨེལ་དང་ཡ་ཧུ་དཱའི་ཁྱིམ་གཉིས་ཁྱོད་ལ་སྤྲད། ད་དུང་ཡང་དེ་ཐམས་ཅད་ཀྱིས་མི་ལྡང་ཚེ། ངས་ཁྱོད་ལ་ཆེ་གེ་མོ་དང་མ་གེ་མོ་ཡང་བསྣན་པ་ཡིན།

༩ ཁྱོད་ཀྱིས་ཅིའི་ཕྱིར་ཡ་ཧོ་ཝཱའི་བཀའ་ཁྱད་དུ་སད་དེ། ཁོང་གི་སྤྱན་སྔར་ལས་ངན་སྤྱད་པ་ཡིན། ཁྱོད་ཀྱིས་ཧེད་པ་ཨུ་རི་ཡཱ་རལ་གྲིས་བསད་ནས། ཁོའི་ཆུང་མ་རང་གི་ཆུང་མར་བླངས། ཁྱོད་ཀྱིས་ཨམ་མོན་གྱི་བུ་རྣམས་ཀྱི་རལ་གྲིས་ཁོ་ནི་བསད་པ་ཡིན།

༡༠ དེའི་ཕྱིར་ཁྱོད་ཀྱི་ཁྱིམ་ལས་ཀྱང་རལ་གྲིའི་རྒྱུན་ཆད་པར་མི་འགྱུར་རོ། དེ་ཅིའི་ཕྱིར་ཞེ་ན། ཁྱོད་ཀྱིས་ཁོ་བོ་ཁྱད་དུ་སད་ཅིང་། ཧེད་པ་ཨུ་རི་ཡཱ་ཡི་ཆུང་མ་དེ་ཁྱོད་རང་གི་ཆུང་མར་བླངས་པའི་ཕྱིར་རོ།

༡༡ དེས་ན་ཡ་ཧོ་ཝཱས་འདི་ལྟར་གསུང་། ལྟོས། ངས་ཁྱོད་རང་གི་ཁང་པའི་ནང་ནས་ཁྱོད་ལ་བཀྲ་མི་ཤིས་ཤིག་སློང་བར་བྱའོ། ངས་ཁྱོད་རང་གི་ཆུང་མ་རྣམས་ཁྱོད་རང་གི་མིག་གི་མདུན་ནས་ཁྱེར་ཏེ། ཁྱོད་རང་གི་ཁྱིམ་མཚེས་པར་གནང་ནས། དེས་ནི་ཉི་མ་འདིའི་འོད་ལ་དེ་དག་དང་སྡོང་བར་འགྱུར་རོ།

༡༢ ཅི་ལ་ཞེ་ན། ཁྱོད་ཀྱིས་དེ་ནི་ཕག་ཏུ་བྱས་ཀྱི། ངས་ཨིས་ར་ཨེལ་ཡོངས་ཀྱི་མདུན་དུ་ཉི་མའི་འོད་ལ་དེ་བཞིན་བྱའོ་ཞེས་སྦྲན་པ་དང་།

༡༣ དཱ་བིད་ཀྱིས་ནཱ་ཐན་ལ། བདག་གིས་ཡ་ཧོ་ཝཱའི་སྤྱན་སྔར་ཉེས་སྡིག་བྱས་པ་ཡིན་ཞེས་ཞུས་ནས། ནཱ་ཐན་གྱིས་དཱ་བིད་ལ། ཡ་ཧོ་ཝཱས་ཀྱང་ཁྱོད་ཀྱི་ཉེས་སྡིག་བསལ་བས། ཁྱོད་མི་འཆི།

༡༤ འོན་ཀྱང་ཁྱོད་ཀྱིས་བྱས་པའི་ལས་དེའི་རྐྱེན་གྱིས་ཡ་ཧོ་ཝཱའི་དགྲ་རྣམས་ལ་ཁོང་གི་མཚན་ལ་སྐུར་པ་འདེབས་པའི་གླགས་བརྙེད་པས། ཁྱོད་ལ་བཙས་པའི་བུ་དེ་འཆི་བར་ངེས་སོ་ཞེས་བསྒོའོ།

༡༥ ནཱ་ཐན་རང་གི་ཁང་པར་བཞུད་ནས།

ཨུ་རི་ཡཱ་ཡི་ཆུང་མར་བཙས་པའི་དཱ་བིད་ཀྱི་བུ་དེ་ལ་ཡ་ཧོ་ཝཱས་བརྡེགས་པ་དང་། རབ་ཏུ་ན་བར་གྱུར་ཏོ།

༡༦ དཱ་བིད་ཀྱིས་བུ་དེའི་དོན་དུ་དཀོན་མཆོག་ལ་གསོལ་བ་འདེབས་ཤིང་། སྨྱུང་གནས་སུ་བསྡད་དེ། ནང་དུ་སོང་སྟེ། མཚན་གང་ས་རྗེན་གྱི་ཁར་ཉལ་བསྡད་དོ།

༡༧ དེར་ཁོང་གི་ནང་གི་ཡ་རབས་རྣམས་ལངས་པ་དང་། ཁོང་ནི་ས་ལས་སློང་དུ་འོངས་ཀྱང་། ཁོང་བཞེངས་སུ་མ་འདོད་པར། དེ་དག་དང་ལྷན་ཅིག་ཏུ་བག་ལེབ་ཀྱང་མ་ཟོས་སོ།

༡༨ ཞག་བདུན་པ་ལ་བུ་དེ་ཤིའོ། ཡང་དཱ་བིད་ཀྱི་བྲན་འཁོར་རྣམས་ཀྱིས་ཁོང་ལ། ཕྲུ་གུ་གྲོངས་སོ་ཞེས་ཞུ་བ་ལ་འཚབས་སོ། དེ་དག་གིས། ལྟོས་ཤིག ཕྲུ་གུ་དེ་ད་དུང་གསོན་པོར་ཡོད་པའི་ཚེ། ངེད་ཀྱིས་ཁོང་ལ་གཏམ་བྱས་རུང་། ཁོང་གིས་ངེད་ཀྱི་སྒྲ་ལ་མ་ཉན་ཏོ། ད་ངེད་ཀྱིས་ཁོང་ལ། བུ་གྲོངས་ཟིན་ནོ་ཞུ་ན། ཁོང་གིས་རང་གི་སྲོག་ལ་ཅི་བྱ་འོང་། ཞེས་གཏམ་བྱས་སོ།

༡༩ དཱ་བིད་ཀྱིས་རང་གི་འཁོར་གཡོག་རྣམས་ཀྱིས་ཕན་ཚུན་ཤུབ་པར་མཐོང་བས། དཱ་བིད་ཀྱིས་བུ་ཤི་ཟིན་པར་བརྟགས་ནས། དཱ་བིད་ཀྱིས་རང་གི་འཁོར་གཡོག་རྣམས་ལ། བུ་ཤི་ཟིན་ནམ་དྲིས་པ་ལ་དེ་དག་གིས། གྲོངས་ཟིན་ནོ་ཞེས་ཞུས་སོ།

༢༠ དེར་དཱ་བིད་ས་རྗེན་ལས་ལངས་པ་དང་། ཁྲུས་བྱས་ནས། སྤོས་ཆུས་བྱུགས་སོ། ན་བཟའ་སྤོས་ནས། ཡ་ཧོ་ཝཱའི་མཆོད་ཁང་དུ་ཕེབས་ཏེ། ཕྱག་ཕུལ་ཏོ། དེ་ནས་རང་གི་ཁྱིམ་དུ་གདན་འཁོར་ནས། ཁོང་གི་བཀའ་སྩལ་པ་བཞིན་དུ་དེ་དག་གིས་ཁོང་གི་དྲུང་དུ་བག་ལེབ་དྲངས་ནས། ཁོང་གིས་བཞེས་སོ།

༢༡ ཕྱག་ཕྱི་རྣམས་ཀྱིས་ཁོང་ལ། ཁྱེད་ཀྱི་མཛད་པ་དེ་ཅི་ལགས། བུ་གསོན་པོར་ཡོད་པའི་ཚེ། ཁྱེད་སྨྱུང་ཞིང་བུའི་ཕྱིར་བཤུམས། བུ་གྲོངས་ཟིན་པའི་ཚེ་ན། ཁྱེད་བཞེངས་ནས། བག་ལེབ་བཞེས་སོ།

༢༢ ཞེས་ཞུས་པའི་ལན་དུ་ཁོང་གིས། ཕྲུ་གུ་ལ་སྲོག་ཡོད་པའི་ཚེ། ང་སྨྱུང་ཞིང་ངུ་ཡིན་བསྡད་པ་ནི། ངས་ནི། ཡ་ཧོ་ཝཱས་བདག་ལ་ཐུགས་རྗེ་མཛད་དམ་མི་མཛད། ཕྲུ་གུའི་སྲོག་ལུས་སམ་མི་ལུས། སུས་སྨྲ་བར་ནུས་ཤེས་ངས་ལབ་པ་ཡིན་གྱི།

༢༣ ད་དེ་ནི་ཤི་ཟིན་པས། བདག་ཅིའི་དོན་དུ་སྨྱུང་བར་བྱ། ངས་ཁོ་ཟློག་པར་ནུས་སམ། ང་དེའི་རྩར་འགྲོ་རྒྱུ་སྟེ། དེ་ནི་ངའི་རྩར་མི་འོང་སྨྲས་པས།

༢༤ དཱ་བིད་ཀྱིས་རང་གི་ཆུང་མ་བད་ཤེ་བཱའི་སེམས་སོས་ནས། དེའི་རྩར་ནང་དུ་སོང་སྟེ། དེ་དང་མཉམ་ཉལ་ནས། བུད་མེད་དེ་ལ་ཡང་སྲས་ཤིག་བཙས་པ་དང་། དེའི་མིང་ཤ་ལོ་མོ་ཞེས་བཏགས་སོ། དེ་ནི་ཡ་ཧོ་ཝཱའི་གཅེས་པར་གྱུར་ཏོ།

༢༥ ལུང་སྟོན་པ་ནཱ་ཐན་གྱི་ཁའི་སྒོ་ནས་ལོན་སྤྲད་དེ། ཡ་ཧོ་ཝཱ་ལ་རག་ལས་ཤིང་། དེའི་མིང་ཡེ་དིད་ཡཱ་ཞེས་བཏགས་སོ༎

༢༦ དེ་ནས་ཡོ་ཨབ་ཀྱིས་ཨམ་མོན་གྱི་བུ་རྣམས་ཀྱི་གྲོང་ཁྱེར་རབ་བཱ་ལ་དམག་དྲངས་ནས། རྒྱལ་ས་དེ་བཟུང་ངོ་།

༢༧ ཡོ་ཨབ་ཀྱིས་དཱ་བིད་ཀྱི་དྲུང་དུ་བང་ཆེན་རྒྱུད་ནས་ཁོང་ལ། ངས་རབ་བཱ་ལ་དམག་བརྒྱབས་ཏེ། ཆུ་རྣམས་ཀྱི་རྒྱལ་ས་དེ་ནི་བཟུང་ཟིན་པས།

༢༨ ད་ལྟ་ཁྱེད་ཀྱིས་མི་ཕྱི་ལུས་ཐམས་ཅད་སྡུས་ཤིག་དང་། གྲོང་ཁྱེར་དེའི་མདུན་དུ་དམག་སྒར་ཕབ་ནས། དེ་ལེན་ཐབས་མཛོད་ཅིག དེ་མིན། གྲོང་ཁྱེར་དེ་ནི་ངས་འཛིན་ཚེ། ངའི་མིང་དེ་ལ་འདོགས་པར་འགྱུར་རོ་ཞེས་ཕྲིན་བསྐུར་པ་དང་།

༢༩ དཱ་བིད་ཀྱིས་འབངས་ཐམས་ཅད་བསྡུས་ཤིང་། རབ་བཱ་ལ་སོང་སྟེ། དེ་ལ་རྒོལ་ནས་རྣམ་པར་རྒྱལ་ཏོ།

༣༠ ཡུལ་དེའི་རྒྱལ་པོའི་མགོ་ལས་ཅོད་པན་ཕྲོག་སྟེ། དཱ་བིད་ཀྱི་དབུ་ལ་བསྐོན་ཏོ། རྡོ་བ་རིན་པོ་ཆེས་བརྒྱན་པའི་ཅོད་པན་དེའི་སྐར་ཁ་ནི་གསེར་གྱི་རྡོ་ཚད་གཅིག་ཡོད་པ་ཡིན། དཱ་བིད་ཀྱིས་གྲོང་ཁྱེར་དེ་ལས་བཅོམ་ནོར་དཔག་མེད་ཁྱེར་ཏོ།

༣༡ ཁོང་གིས་དེའི་ནང་ན་ཡོད་པའི་མི་རྣམས་ཕྱི་རུ་ཁྲིད་ནས། དེ་དག་སོག་ལེ་དང་། ལྕགས་ཀྱི་གསལ་ཤིང་དང་། འཁོར་ལོའི་ལྕགས་བེར་གྱི་འོག་ཏུ་བཅུག་པ་དང་། པག་བུ་སྲེག་སའི་དཀྱིལ་ནས་བསྲུལ་ཏོ། ཁོང་གིས་ཨམ་མོན་གྱི་བུ་རྣམས་ཀྱི་གྲོང་ཁྱེར་ཐམས་ཅད་ལ་དེ་བཞིན་དུ་བྱས་ནས། དཱ་བིད་དང་འབངས་ཐམས་ཅད་ནི་ཡེ་རུ་ཤ་ལེམ་དུ་གདན་འཁོར་ཏོ༎

༡༣

བྱ་བ་དེའི་འོག་ཏུ་དཱ་བིད་ཀྱི་བུ་ཨབ་ཤ་ལོམ་ལ་སྲིང་མོ་བྱད་མཛེས་མ་ཐ་མར་བྱ་བ་ཞིག་ཡོད་པ་ལས། དཱ་བིད་ཀྱི་བུ་ཨམ་ནོན་གྱི་སེམས་དེ་ལ་འཕྲེང་བར་གྱུར་པས།

༢ ཨམ་ནོན་རང་གི་སྲིང་མོ་ཐ་མར་གྱི་དོན་དུ་རབ་ཏུ་སེམས་མི་བདེ་བར་སོང་སྟེ། ན་བར་གྱུར་ཏོ། དེ་ནི་ན་ཆུང་གཙང་མ་ཞིག་ཡིན་ཏེ། ཨམ་ནོན་གྱིས་དེ་ལ་ཐབས་གང་བྱེད་ཀྱང་། རང་གི་ཕྱིར་དཀའ་བ་མཐོང་བ་ཡིན།

༣ ཨམ་ནོན་ལ་མཛའ་གྲོགས་ཤིག་ཡོད་དེ། མི་དེའི་མིང་ཡོ་ན་དབ་སྟེ། དེ་ནི་དཱ་བིད་ཀྱི་གཅེན་པོ་ཤི་མེ་ཨ་ཡི་བུ་ཡིན་ཏེ། ཡོ་ན་དབ་ནི་མི་ཤིན་ཏུ་བློ་གྲོས་ཅན་ཞིག་ཡིན་པས།

༤ དེས་ཨམ་ནོན་ལ། ཁྱེད་རྒྱལ་སྲས་ལགས་བཞིན་ཞག་ལས་ཞག་རིད་དུ་འགྲོ་བ་དེ་ཅི་ཡིན། ཁྱེད་ཀྱིས་ང་ལ་འཆད་པར་མི་མཛད་དམ་ཞེས་ཞུས་པས། ཨམ་ནོན་གྱིས་དེ་ལ། ང་རང་གི་གཅེན་པོ་ཨབ་ཤ་ལོམ་གྱི་སྲིང་མོ་ཐ་མར་ལ་ངའི་སེམས་སོང་བར་གདའ་བྱས་ནས།

༥ ཡོ་ན་དབ་ཀྱིས་དེ་ལ། ཁྱོད་མལ་སའི་ཁར་ཉལ་ཏེ། ན་རྫུན་རྒྱོབ་ཅིག་དང་། ཁྱོད་ཀྱི་ཡབ་ཁྱོད་ལ་གཟིགས་པར་འབྱོན་སྐབས་སུ། ཁྱོད་ཀྱིས་དེ་ལ། ངའི་སྲིང་མོ་ཐ་མར་འདིར་འོང་སྟེ། དེས་ང་ལ་བག་ལེབ་སྟེར་བ་དང་། ངའི་མཐོང་ས་རུ་བག་ལེབ་རྒྱབ་པར་གནོང་ཞིག རང་གིས་མཐོང་ནས། ངས་དེའི་ལག་པའི་ནང་ནས་ཟ་བར་བྱ་ཞེས་ཞུས་ཤིག་བསླབས་པས།

༦ ཨམ་ནོན་ཉལ་ཏེ། ན་རྫུན་བརྒྱབས་པ་དང་། རྒྱལ་པོ་ཁོ་ལ་གཟིགས་པར་འབྱོན་པའི་ཚེ་ན། ཨམ་ནོན་གྱིས་རྒྱལ་པོ་ལ། ངའི་སྲིང་མོ་ཐ་མར་འདིར་འོང་བར་གནོང་ཞིག་དང་། དེས་ངའི་མཐོང་ས་རུ་ངའི་ཕྱིར་བག་ལེབ་གཅིག་གཉིས་རྒྱབ་ཅིང་། ངས་དེའི་ལག་པའི་ནང་ནས་ཟ་བར་བྱ་ཞེས་ཞུས་པས།

༧ དཱ་བིད་ཀྱིས་ཐ་མར་གྱི་ཁང་པར་མི་བཏང་སྟེ་དེ་ལ། ད་ལྟ་ཁྱོད་རང་གི་མིང་པོ་ཨམ་ནོན་གྱི་ཁང་པར་སོང་སྟེ། དེ་ལ་ཁ་ཟས་གཡོས་ཤིག་ཅེས་བསྒོ་བས།

༨ ཐ་མར་རང་གི་མིང་པོ་ཨམ་ནོན་གྱི་ཁང་པར་ཕྱིན་ཏེ། ཁོ་མལ་སར་ཉལ། མོས་བག་ཕྱེ་བླངས་ཏེ། བརྫིས་ནས། ཁོའི་མཐོང་ས་རུ་བག་ལེབ་བརྒྱབས་ནས། ཟན་བཙོས་སོ།

༩ དེ་ནས་དེ་དག་བླངས་ཏེ། སྡེར་མ་ཞིག་གི་ཁར་བཞག་པ་དང་། ཁོས་མ་ཟོས་སོ། དེར་ཨམ་ནོན་གྱིས། མི་ཐམས་ཅད་ངའི་མདུན་ལས་ཐོན་ཞིག་སྨྲས་པས། མི་ཐམས་ཅད་དེའི་མདུན་ལས་སོང་ངོ་།

༡༠ དེར་ཨམ་ནོན་གྱིས་ཐ་མར་ལ། ངས་ཁྱོད་ཀྱི་ལག་ལས་ཟ་བའི་ཕྱིར་ཁ་ཟས་ནང་དུ་ཁྱེར་ཤོག་སྨྲས་པས། ཐ་མར་གྱིས་རང་གིས་བྱས་པའི་བག་ལེབ་རྣམས་བླངས་ནས། ནང་དུ་རང་གི་མིང་པོ་ཨམ་ནོན་གྱི་མདུན་དུ་དྲངས་ཏེ།

༡༡ ཁོ་ལ་སྟེར་དུ་ཁ་ཟས་མདུན་དུ་བཞག་པའི་ཚེ་ན། ཁོས་མོ་ལ་འཇུས་ནས་དེ་ལ། ངའི་སྲིང་མོ། ང་མཉམ་ཉོལ་ཞིག་སྨྲས་ཀྱང་།

༡༢ མོས་ལན་དུ། མི་ཉལ། ཀྱེ་ངའི་མིང་པོ། བདག་གི་ངོ་ལོ་འཆར་དུ་མ་ཆུག ཨིས་ར་ཨེལ་གྱི་ནང་ན་དེ་ལྟ་བུའི་ལས་བྱེད་པར་མི་རུང་། ཁྱོད་ཀྱིས་དེ་ལྟ་བུའི་གླེན་པའི་ལས་མ་བྱེད་ཅིག

༡༣ ཡང་ངས་རང་གི་ངོ་ཚ་འབུད་དུ་ཅི་ཞིག་བྱ། ཁྱོད་ཨིས་ར་ཨེལ་གྱི་མི་སྐྱོན་རྣམས་ཀྱི་གྲལ་དུ་སླེབ་པར་འགྱུར། དེ་བས་ན་ད་ལྟ་ཁྱོད་ཀྱིས་རྒྱལ་པོ་ལ་ཞུས་ཤིག་དང་། ཁོང་གིས་ང་ཁྱོད་ལས་འགེགས་པར་མི་འགྱུར་ཞེས་སྨྲས་ཀྱང་།

༡༤ ཁོས་དེའི་གཏམ་ལ་མ་ཉན་པར། མོ་ལས་རེམ་པ་ཡིན་པས། དབང་གིས་དེ་དང་མཉམ་དུ་ཉལ་ཏོ༎

༡༥ དེ་ནས་ཨམ་ནོན་གྱིས་མོ་ལ་ཤིན་ཏུ་སྡང་སྟེ། སྔར་དེ་ལ་འཕྲེང་བའི་གདུང་བ་ལས་ཀྱང་དེ་ལ་ལྷག་པར་འཁོན་བྱས་ཤིང་། ཨམ་ནོན་གྱིས་མོ་ལ། ལོངས། ཕར་སོང་སྨྲས་པས།

༡༦ མོས་དེ་ལ། ཁྱོད་ཀྱིས་ང་འདོན་པའི་ཉེས་པ་འདི་ནི། ད་ཅི་ཁྱོད་ཀྱིས་ང་ལ་བྱས་པའི་ཉེས་པ་བས་ཀྱང་ཆེའོ། ཞེས་སྨྲས་ཀྱང་། ཁོས་བུ་མོའི་ཚིག་ལ་རྣ་བ་གཏོད་སྙིང་མ་འགྲོ་བར།

༡༧ རང་གི་ཞབས་ཕྱི་བྱེད་པའི་གཡོག་པོ་ལ་བོས་ནས་དེ་ལ། བུད་མེད་འདི་ངའི་ཁྱིམ་ལས་བཏོན་ཏེ། དེའི་རྒྱབ་ནས་སྒོའི་སྐོར་རྒྱག་རྒྱོབ་ཅིག་བསྒོའོ།

༡༨ མོས་ཚོས་སྣ་ཚོགས་ཡོད་པའི་གོས་གོན་ནས་ཡོད་པ་ཡིན། གང་ལ་ཞེ་ན། རྒྱལ་པོའི་སྲས་མོ་ན་ཆུང་མ་ཡིན་པ་ཐམས་ཅད་ཀྱིས་དེ་ལྟ་བུའི་གོས་གོན་པ་ཡིན། གཡོག་པོས་བུ་མོ་བཏོན་པའི་རྒྱབ་ནས་སྒོའི་སྐོར་རྒྱག་བརྒྱབས་སོ།

༡༩ དེར་ཐ་མར་གྱིས་རང་གི་མགོ་ལ་གོག་ཐལ་གོན་ནས། མོས་གོན་ཡོད་པའི་ཚོས་སྣ་ཚོགས་ཀྱི་གོས་དེ་བཤགས་ཏེ། མགོ་ལ་ལག་པ་བཀལ་ནས། ངུ་ཞིང་སོང་བ་དང་།

༢༠ མིང་པོ་ཨབ་ཤ་ལོམ་གྱིས་མོ་ལ། ཁྱོད་ཀྱི་མིང་པོ་ཨམ་ནོན་གྱིས་ཁྱོད་དང་སྡོངས་སམ། ངའི་སྲིང་མོ། ད་ཁ་རོག་སྡོད། ཁོ་ཁྱོད་ཀྱི་མིང་པོ་ཡིན་པས། སྙིང་དུ་མ་ཁུར་ཞིག སྨྲས་ཀྱང་། ཐ་མར་ནི་རང་གི་མིང་པོ་ཨབ་ཤ་ལོམ་གྱི་ཁང་པར་སེམས་ཁོང་དུ་ཚུད་ནས་བསྡད་དོ༎

༢༡ རྒྱལ་པོ་དཱ་བིད་ཀྱིས་བྱ་བ་དེ་ཐམས་ཅད་ཐོས་པ་ཙམ་གྱིས། རབ་ཏུ་ཐུགས་ཁྲོས་པར་གྱུར་ཏོ།

༢༢ ཨབ་ཤ་ལོམ་གྱིས་ཨམ་ནོན་ལ་གཏམ་བཟང་ངན་གང་ཡང་མ་ལབ་བོ། དེ་ཅིའི་ཕྱིར་ཞེ་ན། དེས་ཁོའི་སྲིང་མོ་ཐ་མར་ལ་ངོ་ཚ་རུ་བཅུག་པས། ཨབ་ཤ་ལོམ་གྱིས་ཨམ་ནོན་ལ་འཁོན་དུ་བཟུང་ངོ་༎

༢༣ དེ་ནས་ལོ་ཧྲིལ་པོ་གཉིས་ཀྱི་འོག་ཏུ། ཨབ་ཤ་ལོམ་གྱིས་ཨེབ་ར་ཨིམ་གྱི་ཉེ་འདབ་ཏུ་བ་ཨཱལ་ཧ་ཙོར་ཡུལ་ན་ལུ་གུའི་བལ་འབྲེག་པས། ཨབ་ཤ་ལོམ་གྱིས་རྒྱལ་སྲས་ཐམས་ཅད་ནི་དེ་རུ་མགྲོན་དུ་བོས་སོ།

༢༤ ཡང་ཨབ་ཤ་ལོམ་རྒྱལ་པོའི་དྲུང་དུ་ཕྱིན་ཏེ་ཁོང་ལ། སྐུ་ཞབས་ཀྱི་བྲན་པོའི་རྩར་བལ་འབྲེག་པ་རྣམས་ཡོད་པས། རྒྱལ་པོ་འཁོར་དང་བཅས་པ་ཉིད་ཀྱི་བྲན་པོ་མཉམ་ཕེབས་ཤིག་ཅེས་ཞུས་ཀྱང་།

༢༥ རྒྱལ་པོས་ཨབ་ཤ་ལོམ་ལ། མི་འགྲོ། ངའི་བུ། ཁྱོད་ལ་འཚེགས་མི་འགྲོ་བའི་ཕྱིར། ད་རེས་ང་མི་འགྲོ། ཞེས་སྨྲས་ཀྱང་། དེས་ཁོང་ལ་ཨུ་ཚུགས་བཏང་ཡང་། ཁོང་འགྲོ་རུ་མ་དགའ་བར། དེ་ལ་བྱིན་རླབས་མཛད་དོ།

༢༦ དེ་ནས་ཨབ་ཤ་ལོམ་གྱིས། གལ་ཏེ་ཁྱེད་མ་ཕེབས་ན། ངའི་ནུ་བོ་ཨམ་ནོན་ང་དང་བཅས་སུ་འགྲོ་བར་གནོང་ཞིག་ཅེས་ཞུས་པའི་ལན་དུ་རྒྱལ་པོས། ཅིའི་སླད་དུ་ཁོ་ཁྱོད་དང་མཉམ་འགྲོ་བར་དགོས་གསུངས་པས།

༢༧ ཨབ་ཤ་ལོམ་གྱིས་ཁོང་ལ་ཨུ་ཚུགས་བཏང་བས། ཁོང་གིས་ཨམ་ནོན་དང་རྒྱལ་སྲས་ཐམས་ཅད་ཁོ་དང་མཉམ་འགྲོ་བའི་དགོངས་པ་གནང་ངོ་༎

༢༨ དེ་ནས་ཨབ་ཤ་ལོམ་གྱིས་རང་གི་གཡོག་པོ་རྣམས་ལ། ད་ལྟོས་ཤིག ཨམ་ནོན་གྱི་སྙིང་རྒུན་ཆང་གིས་བདེ་བའི་དུས་སུ་ངས་ཁྱོད་ཅག་ལ། ཨམ་ནོན་ལ་རྡུང་ཞིག་ཅེས་སྨྲ་བ་ཙམ་གྱིས། ཁྱོད་ཅག་གིས་ཨམ་ནོན་གསོད་ཅིག མ་འཇིགས་ཤིག ངས་ཁྱོད་ཅག་ལ་བཀའ་མ་བཏང་ངམ། དེ་བས་ན་སྙིང་སྟོབས་ཅན་དང་ཁྱོ་ག་བྱོས་ཤིག་ཅེས་བསྐུལ་ནས།

༢༩ ཨབ་ཤ་ལོམ་གྱི་གཡོག་པོ་རྣམས་ཀྱིས་ཨམ་ནོན་ལ་ཨབ་ཤ་ལོམ་གྱི་བསྒོ་བ་བཞིན་དུ་བྱས་པས། རྒྱལ་སྲས་ཐམས་ཅད་ལངས་ནས། རེ་རང་གི་དྲེའུ་ལ་ཞོན་ཏེ་བྲོས་སོ༎

༣༠ དེ་ནས་དེ་དག་ད་དུང་ལམ་བར་ན་ཡོད་སྐབས་སུ། ཨབ་ཤ་ལོམ་གྱིས་རྒྱལ་སྲས་ཐམས་ཅད་བསད་ནས་གཅིག་ཀྱང་མ་ལུས་སོ་ཞེས་པའི་ལོན་དཱ་བིད་ལ་བསླེབས་སོ།

༣༡ རྒྱལ་པོ་ཧར་གྱིས་བཞེངས་ཤིང་། ན་བཟའ་བཤགས་པ་དང་། ས་རྗེན་གྱི་ཁར་བཞུགས་སོ། ཁོང་གི་བྲན་འཁོར་ཐམས་ཅད་ཀྱིས་ཀྱང་ལུས་གོས་བཤགས་ནས། ཁོང་གི་དྲུང་དུ་འཁོད་དོ།

༣༢ དེ་ནས་དཱ་བིད་ཀྱི་གཅེན་པོ་ཤི་མེ་ཨ་ཡི་བུ་ཡོ་ན་དབ་ཀྱིས། ཀྱེ་ཇོ་བོ། དེ་དག་གིས་རྒྱལ་སྲས་དར་ལ་བབ་པ་ཐམས་ཅད་བཀུམ་མོ་ཞེས་ཐུགས་སུ་མ་དགོངས་ཤིག ཨམ་ནོན་འབའ་ཞིག་བཀུམ་པ་ལགས། དེ་ཅིའི་ཕྱིར་ཞེ་ན། ཁོས་རང་གི་སྲིང་མོ་ཐ་མར་ལ་ཁྲེལ་བ་བསྟན་པའི་ཉིན་མོ་ཚུན་ཆད། ཨབ་ཤ་ལོམ་གྱིས་བྱ་བ་འདི་སྙིང་ནང་ཁུར་ཡོད་པའི་ཕྱིར་རོ།

༣༣ དེའི་ཕྱིར་བདག་གི་ཇོ་བོ་རྒྱལ་པོའི་ཐུགས་སུ། རྒྱལ་སྲས་ཐམས་ཅད་བཀུམ་པ་ལགས། ཞེས་ཐུགས་བསམ་མ་བཞེས་ཤིག ཨམ་ནོན་གཅིག་འབའ་ཞིག་བཀུམ་མོ་ཞེས་ཞུས་སོ༎

༣༤ ཨབ་ཤ་ལོམ་ནི་བྲོས་སོང་ངོ་། དེ་ནས་སོ་པར་ཡོད་པའི་ཁྱེའུས་མིག་བཏེག་ཅིང་བལྟས་པ་དང་། ཁོའི་རྒྱབ་ལས་རིའི་ཕྲེད་ལམ་ནས་མི་དུ་མ་ཞིག་འོང་བར་མཐོང་ངོ་།

༣༥ དེར་ཡོ་ན་དབ་ཀྱིས་རྒྱལ་པོ་ལ། ཁྱེད་ཀྱི་བྲན་པོས་ཞུས་པ་དེ་ཀ་བཞིན་གཟིགས་ཤིག རྒྱལ་སྲས་རྣམས་འབྱོན་ནོ།

༣༦ ཞེས་པའི་གཏམ་ཞུ་འཕྲོ་མ་ཟིན་པའི་ཚེ་ན། ལྟོས་ཤིག རྒྱལ་སྲས་རྣམས་བསླེབས་པ་དང་། དེ་དག་གིས་སྐད་ཆེན་པོས་བཤུམས་སོ། རྒྱལ་པོས་ཀྱང་འཁོར་དང་བཅས་པས་ངུ་སྐད་ཤིན་ཏུ་ཆེ་བ་བཏོན་ཏོ༎

༣༧ ཨབ་ཤ་ལོམ་ནི་བྲོས་ནས། གེ་ཤུར་གྱི་རྒྱལ་པོ་ཨམ་མི་ཧུད་ཀྱི་སྲས་ཏལ་མཱ་ཨི་བྱ་བའི་དྲུང་དུ་ཕྱིན་ཏོ། དཱ་བིད་ཀྱིས་ཉིན་རེ་བཞིན་དུ་ཉིད་ཀྱི་སྲས་ཀྱི་ཕྱིར་ཐུགས་འཁྲུགས་བྱས་སོ།

༣༨ ཨབ་ཤ་ལོམ་བྲོས་པ་དང་། གེ་ཤུར་དུ་ཕྱིན་ནས། དེ་རུ་ལོ་གསུམ་གྱི་བར་དུ་བསྡད་དོ།

༣༩ ཡང་རྒྱལ་པོ་དཱ་བིད་་ཨབ་ཤ་ལོམ་དང་ཐུག་པའི་ཕྱིར་གདུང་བ་སྐྱེས་སོ། དེ་ཅིའི་ཕྱིར་ཞེ་ན། ཨམ་ནོན་གྲོངས་ཟིན་པས། ཁོང་ལ་ཐུགས་རུས་བརྙེད་ཟིན་པའི་ཕྱིར་རོ༎

༡༤

དེའང་ཙེ་རུ་ཡཱ་ཡི་བུ་ཡོ་ཨབ་ཀྱིས། རྒྱལ་པོའི་སྙིང་གིས་ཨབ་ཤ་ལོམ་སེམས་པ་བརྟགས་ནས།

༢ ཡོ་ཨབ་ཀྱིས་ཏེ་ཀོ་ཨ་ལ་མི་བཏང་བ་དང་། དེ་ནས་བུད་མེད་མཁས་པ་ཞིག་བོས་ནས་དེ་ལ། ད་ལྟ་ཁྱོད་ཀྱིས་སྡུག་ལྷུང་ཁུལ་བྱས་ཏེ། སྡུག་གོས་གྱོན་ལ། རང་ལ་སྣུམ་མ་སྐུད་པར། དུས་ཡུན་རིང་ཞིག་ནས་མི་ཤི་བའི་དོན་དུ་འཚེར་བའི་བུད་མེད་ལྟ་བུར་བྱས་ཏེ།

༣ རྒྱལ་པོའི་དྲུང་དུ་འོང་སྟེ། ཁོང་ལ་ཚིག་འདི་བཞིན་ཞུ་བར་དགོས་ཤེས་སྨྲས་ནས། ཡོ་ཨབ་ཀྱིས་བུད་མེད་ཀྱི་ཁའི་ནང་དུ་གཏམ་ཐམས་ཅད་བཅུག་གོ།

༤ དེ་ནས་ཏེ་ཀོ་ཨ་མ་དེས་རྒྱལ་པོ་ལ་གཏམ་ཞུ་བའི་དུས་སུ། ཁ་འབུབ་ཏུ་ས་ལ་བཏུད་ནས། ཕྱག་འཚལ་བར་ཙམ་གྱིས། རྒྱལ་པོ་མཁྱེན། སྐྱབས་མཛོད་ཅིག་ཅེས་ཞུས་སོ།

༥ རྒྱལ་པོས་དེ་ལ། ཁྱོད་ལ་ཅི་སོང་། དྲིས་པའི་ལན་དུ་མོ་ན་རེ། བདག་ནི་བུད་མེད་མོ་རང་མོ་ཞིག་ཡིན། བདག་གི་ཁྱོ་ཤི་ནས་མེད།

༦ སྐུ་ཉིད་ཀྱི་བྲན་མོ་ལ་བུ་གཉིས་ཡོད་པ་ལ། དེ་གཉིས་པོ་ཐང་ལ་འཛིང་བ་ལས། དེར་བར་འབྱེད་པ་གང་ཡང་མེད་པས། གཅིག་དེས་གཞན་དེ་ལ་བརྡུངས་ཏེ་བསད་དོ།

༧ ད་གཟིགས་ཤིག ནང་མི་ཐམས་ཅད་ཁྱེད་ཀྱི་བྲན་མོའི་དགྲར་ལངས་ནས། དེ་དག་གིས། གང་གིས་རང་གི་སྤུན་ཟླ་བསད་མཁན་དེ་ང་རྣམས་ཀྱི་ལག་ཏུ་ཐོད་ཅིག ཤི་བའི་སྤུན་གྱི་སྲོག་ལན་དུ་ང་རྣམས་ཀྱིས་ཁོ་བསད་ནས་ཕ་ཤུལ་འཛིན་མཁན་མེད་པར་བྱའོ་ཞེས་སྨྲས་སོ། དེ་ལྟར་དེ་དག་གིས་བདག་ལ་ལུས་པའི་མེ་སྟག་དེ་ཡང་གསོད་ཅིང་། ས་གཞི་ངོས་སུ་བདག་གི་ཁྱོའི་མིང་ངམ་ཕྱི་ལུས་གང་ཡང་མི་ལུས་པའི་ཕྱིར་དེ་བཞིན་བྱེད་དོ་ཞེས་ཞུས་པ་དང་།

༨ རྒྱལ་པོས་བུད་མེད་ལ། ད་ལྟ་རང་གི་ཁང་པར་སོང་ཞིག ངས་ཁྱོད་ཀྱི་དོན་དུ་བཀའ་གནང་བར་བྱ་ཞེས་སྨྲས་ནས།

༩ ཏེ་ཀོ་ཨ་མས་རྒྱལ་པོ་ལ། བདག་གི་ཇོ་བོ་རྒྱལ་པོ་ལགས། ཉེས་སྡིག་ཐམས་ཅད་བདག་དང་བདག་གི་ཕ་བརྒྱུད་ལ་བབ་པར་ཤོག་ཅིག རྒྱལ་པོ་དང་རྒྱལ་ཁྲི་གཉིས་པོར་སྐྱོན་མེད་པར་ཤོག་ཅིག་ཅེས་ཞུས་པ་དང་།

༡༠ རྒྱལ་པོས་དེ་ལ། སུས་ཁྱོད་ལ་ཅི་དང་ཅི་སྨྲས་པ་དེ་ངའི་མདུན་དུ་ཁྲིད་ཤོག སླར་དེས་ཁྱོད་ལ་རེག་པར་མི་བྱའོ་ཞེས་སྨྲས་སོ།

༡༡ དེ་ནས་བུད་མེད་ཀྱིས། རྒྱལ་པོས་ཉིད་ཀྱི་དཀོན་མཆོག་ཐུགས་སུ་དྲན་པར་མཛོད། བདག་གི་བུ་གསོད་པའི་དོན་དུ་སྲོག་ལན་ལེན་མཁན་རྣམས་ཁེགས་པར་མཛོད་ཅིག་ཞུས་པས། ཁོང་གིས། གསོན་པོའི་ཡ་ཧོ་ཝཱས་བསྣམས་ཤིག ཁྱོད་ཀྱི་བུའི་སྐྲ་ཉག་གཅིག་ཀྱང་ས་རུ་འབུད་པར་མི་འགྱུར་རོ་ཞེས་སྨྲས་སོ།

༡༢ དེར་བུད་མེད་ཀྱིས། བདག་གི་ཇོ་བོ་རྒྱལ་པོའི་དྲུང་དུ་ཁྱེད་ཀྱི་བྲན་མོས་ཡང་ཚིག་གཅིག་ཞུ་བར་གནོང་ཞིག་ཅེས་ཞུས་ནས། རྒྱལ་པོས་སྨྲོས་ཤིག་གསུངས་ནས།

༡༣ བུད་མེད་ཀྱིས། ཁྱེད་ཀྱིས་དཀོན་མཆོག་གི་མི་བརྒྱུད་ཀྱི་དོན་དུ་དེ་ལྟ་བུའི་ཐུགས་བསམ་ཅིའི་ཕྱིར་བཞེས་པ་ཡིན། རྒྱལ་པོ་ལགས། ཁྱེད་ཀྱིས་འདི་ལྟར་གསུང་བ་བཞིན་དུ། རྒྱལ་པོ་ཉིད་ཀྱིས་སྤྱུགས་པ་དེ་ནི་སླར་སྐུ་དྲུང་དུ་མི་འབོད་པའི་ངང་ནས་འགལ་བ་དང་འདྲའོ།

༡༤ ངེད་ཐམས་ཅད་འཆི་བ་ནི་ངེས་ཏེ། ངེད་ཐམས་ཅད་ས་རུ་གཡོགས་པའི་ཆུ། སླར་སྡུད་མི་ཐུབ་པ་དང་འདྲའོ། དཀོན་མཆོག་གིས་སྲོག་གཅོད་པར་མི་མཛད། སྤྱུགས་པ་ནི་ཁོང་གི་དྲུང་ནས་མི་སྐྲོད་པའི་དོན་དུ་ཐབས་མཛད་དོ།

༡༥ མི་རྣམས་ཀྱིས་བདག་འཇིགས་སུ་བཅུག་ནས། བདག་ནི་བདག་གི་ཇོ་བོ་རྒྱལ་པོའི་ཞལ་ངོར་གཏམ་འདི་ཞུ་རྒྱུར་འོངས་པ་ཡིན། ཁྱེད་ཀྱི་བྲན་མོས། ད་བདག་གིས་རྒྱལ་པོ་ལ་གསོལ་བར་བྱ། རྒྱལ་པོས་ཉིད་ཀྱི་བྲན་མོའི་ཞུ་བ་བཞིན་དུ་མཛད་པའི་རེ་བ་ཡོད་ཅེས་སྨྲས་པ་ཡིན།

༡༦ རྒྱལ་པོས་གསན་ཏེ། སྐུ་ཉིད་ཀྱི་བྲན་མོ་ནི་བདག་རང་དང་བདག་གི་བུ་བཅས་གསོད་པར་འདོད་པ་དང་། དཀོན་མཆོག་གི་ནོར་སྐལ་གྱི་ནང་ནས་སྐྲོད་པའི་མི་རྣམས་ཀྱི་ལག་པ་ལས་སྐྱོབ་པར་བྱའོ།

༡༧ དེ་ནས་ཁྱེད་ཀྱི་བྲན་མོས། བདག་གི་ཇོ་བོ་རྒྱལ་པོའི་གསུང་ནི་སེམས་གསོ་ཅན་ཞིག་ཡོད་པར་གྱུར་ཅིག་ཅེས་ཞུས་པ་ཡིན། གང་ལ་ཞེ་ན། རྒྱལ་པོ་ནི་བཟང་ངན་གཉིས་ཀྱི་ཤན་འབྱེད་དུ། དཀོན་མཆོག་གི་ཕོ་ཉ་དང་འདྲ་བ་ལགས། ཡ་ཧོ་ཝཱ་ཁྱེད་ཀྱི་དཀོན་མཆོག་ནི་ཁྱེད་དང་འགྲོགས་པར་ཤོག་ཅིག་ཅེས་ཞུས་པའི་ལན་དུ།

༡༨ རྒྱལ་པོས་བུད་མེད་དེ་ལ། ངས་ཁྱོད་ལ་ཅི་འདྲི་ན་ཡང་། ང་ལས་མ་སྦ་ཞིག་ཅེས་བསྐུལ་བས། བུད་མེད་ཀྱིས་ད་བདག་གི་ཇོ་བོ་རྒྱལ་པོས་གསུང་བར་མཛོད་ཅིག་ཅེས་ཞུས་ནས།

༡༩ རྒྱལ་པོས། བྱ་བ་འདི་ཐམས་ཅད་ཀྱི་ནང་ན་ཡོ་ཨབ་ཀྱི་ལག་པ་ཁྱོད་མཉམ་མེད་དམ། ཞེས་དྲིས་པའི་ལན་དུ་བུད་མེད་ཀྱིས། ཀྱེ་བདག་གི་ཇོ་བོ་རྒྱལ་པོ། ཁྱེད་ཀྱི་སྐུ་སྲོག་གི་གཤའ་བདག་གི་ཇོ་བོ་རྒྱལ་པོས་གནང་བའི་གསུང་ལས་མི་གང་ཡང་གཡས་གཡོན་དུ་འབྱོལ་བར་མི་ནུས་པས། ཁྱེད་ཀྱི་བྲན་པོ་ཡོ་ཨབ་ཀྱིས་བདག་ལ་བཀའ་བསྒོ་ཞིང་། ཚིག་འདི་ཐམས་ཅད་ཁྱེད་ཀྱི་བྲན་མོའི་ཁའི་ནང་དུ་བཅུག་པ་ཡིན།

༢༠ ཁྱེད་ཀྱི་བྲན་པོ་ཡོ་ཨབ་ཀྱིས་འདི་ལྟ་བུའི་བྱ་བ་འབྱུང་བའི་དོན་དུ་དེ་ལྟར་བྱས་སོ། ཇི་ལྟར་དཀོན་མཆོག་གི་ཕོ་ཉ་ཞིག་གི་ཤེས་རབ་ཡོད་པ། དེ་ལྟར་བདག་གི་ཇོ་བོ་ལ་ཡང་ས་གཞི་རུ་བྱ་བ་ཐམས་ཅད་མཁྱེན་པར་ཤེས་རབ་དང་ལྡན་པ་ལགས་སོ་ཞེས་ཞུས་སོ༎

༢༡ དེར་རྒྱལ་པོས་ཡོ་ཨབ་ལ། ད་ལྟོས་ཤིག ངས་དེ་བཞིན་དུ་གནང་བས། སོང་ལ། ཨབ་ཤ་ལོམ་འདི་རུ་ཁྲིད་ཤོག་བསྒོ་བ་དང་།

༢༢ ཡོ་ཨབ་ཀྱིས་ས་ལ་ཁ་འབུབ་ཏུ་ཕྱག་བཙལ་ཏེ། རྒྱལ་པོ་ལ་ཤིས་པར་བརྗོད་དོ། ཡང་ཡོ་ཨབ་ཀྱིས། ཀྱེ་བདག་གི་ཇོ་བོ་རྒྱལ་པོ། དེ་རིང་ཁྱེད་ཀྱི་བྲན་པོ་ལ་ཁྱེད་ཀྱི་སྤྱན་སྔར་ཐུགས་རྗེ་བརྙེད་པ་མཐོང་བ་ཡིན། རྒྱལ་པོས་ཉིད་ཀྱི་བྲན་པོའི་ཞུ་གསོལ་བཞིན་དུ་བསྒྲུབས་པས་སོ་ཞེས་ཞུས་ནས།

༢༣ ཡོ་ཨབ་ལངས་ནས། གེ་ཤུར་དུ་སོང་སྟེ། ཨབ་ཤ་ལོམ་་ཡེ་རུ་ཤ་ལེམ་དུ་དྲངས་ཀྱང་།

༢༤ རྒྱལ་པོས། ཁོ་ནི་རང་གི་ཁང་པར་སོང་ཞིག་དང་། ངའི་གདོང་མཐོང་བའི་མི་རིགས་སོ། ཞེས་བཀའ་སྩལ་བས། ཨབ་ཤ་ལོམ་རང་གི་ཁང་པར་སོང་ནས། རྒྱལ་པོའི་ཞལ་མཇལ་བར་མ་གྱུར་ཏོ༎

༢༥ ཨིས་ར་ཨེལ་ཐམས་ཅད་ཀྱི་ཁྲོད་དུ་ཨབ་ཤ་ལོམ་དང་འདྲ་བའི་བྱད་ལེགས་པ། སྟོད་དུ་རུང་བའི་མི་གཅིག་ཀྱང་མེད་པ་ཡིན། དེའི་རྐང་མཐིལ་ནས་སྤྱི་བོའི་བར་དུ་སྐྱོན་གང་ཡང་མེད་པ་ཡིན།

༢༦ ཁོས་རང་གི་མགོ་ཡི་སྐྲ་ལོ་འབྲེག་སྐབས་སུ། དེའི་སྐྲ་ཡི་ལྕིད་རྒྱལ་པོའི་སྐར་ཚད་བཞིན་དུ་ཤེ་ཀེལ་ཉིས་བརྒྱ་འཐོན་ནོ། དེའི་སྐྲ་ལོའི་ལྕིད་ཆེ་བར་གྱུར་བས། ཁོས་ལོ་རེའི་མཇུག་ཏུ་སྐྲ་འབྲེགས་སོ།

༢༧ ཨབ་ཤ་ལོམ་ལ་བུ་གསུམ་དང་བུ་མོ་གཅིག་སྐྱེས་པ་ལས། བུ་མོའི་མིང་ཐ་མར་ཞེས་བཏགས་སོ། བུད་མེད་དེ་ནི་བཞིན་ལེགས་མ་ཞིག་ཡོད་པ་ཡིན།

༢༨ ཨབ་ཤ་ལོམ་ལོ་ཧྲིལ་པོ་གཉིས་ཡེ་རུ་ཤ་ལེམ་དུ་གནས་ཀྱང་། རྒྱལ་པོའི་ཞལ་མ་མཇལ་ལོ།

༢༩ དེ་ནས་ཨབ་ཤ་ལོམ་གྱིས་ཡོ་ཨབ་རྒྱལ་པོའི་དྲུང་དུ་གཏོང་བར་བོས་ཀྱང་། ཁོ་དེའི་རྩར་འོང་སྙིང་མ་འགྲོའོ། ཐེང་གཉིས་པར་འབོད་དུ་བཏངས་ཀྱང་། འོང་སྙིང་མ་འགྲོའོ།

༣༠ དེའི་ཕྱིར་ཁོས་རང་གི་གཡོག་པོ་རྣམས་ལ། ལྟོས་ཤིག ཡོ་ཨབ་ཀྱི་ཞིང་ངའི་ཞིང་གི་ལྡན་ན་ཡོད་དེ། དེ་རུ་ནས་བཏབ་ཡོད་པས། སོང་ལ། དེ་ནི་མེས་སྲེག་པར་བྱོས་ཤིག་ཅེས་བཀའ་བཀོད་པ་དང་། ཨབ་ཤ་ལོམ་གྱི་གཡོག་པོ་རྣམས་ཀྱིས་ཞིང་དེ་ལ་མེ་བདུགས་སོ༎

༣༡ དེར་ཡོ་ཨབ་ལངས་པ་དང་། ཨབ་ཤ་ལོམ་གྱི་ཁྱིམ་དུ་འོངས་ནས་དེ་ལ། ཁྱེད་ཀྱི་གཡོག་པོ་རྣམས་ཀྱིས་ཅིའི་ཕྱིར་ངའི་ཞིང་བསྲེགས་པ་ཡིན། ཅེས་པའི་ལན་དུ།

༣༢ ཨབ་ཤ་ལོམ་གྱིས་ཡོ་ཨབ་ལ། ལྟོས། ངས་ཁྱོད་ལ། འདི་རུ་ཤོག་བྱས་ནས་མི་བཏང་བ་ནི། ངས་ཁྱོད་རྒྱལ་པོའི་དྲུང་དུ་མངགས་ཤིང་ཁོང་ལ། བདག་གེ་ཤུར་ནས་ཅི་ལ་འོངས། བདག་དེ་རུ་ད་ཐུག་གནས་པ་ལྷག་པར་ལེགས་པ་ཡོད་པ་ཡིན་ཞེས་ཞུ་བའི་ཕྱིར་ཡིན། ད་བདག་ལ་རྒྱལ་པོའི་ཞལ་མཇལ་དུ་གནོང་ཞིག ཅི་སྟེ་བདག་གི་ནང་ན་སྐྱོན་ཡོད་ན། ཁོང་གིས་བདག་སྲོག་དང་འཕྲལ་བར་རུང་ངོ་ཟེར་པས།

༣༣ ཡོ་ཨབ་རྒྱལ་པོའི་དྲུང་དུ་ཕྱིན་ནས། ཁོང་ལ་ཞུས་ནས། དེས་ཨབ་ཤ་ལོམ་བོས་པ་དང་། དེ་ནི་རྒྱལ་པོའི་དྲུང་དུ་འོངས་ནས། ས་ལ་ཁ་འབུབ་ཏུ་བཏུད་ཅིང་། རྒྱལ་པོས་ཁོ་ལ་འོ་བཏང་ངོ་༎

༡༥

བྱ་བ་དེའི་འོག་ཏུ་ཨབ་ཤ་ལོམ་གྱིས་རང་གི་དོན་དུ་ཤིང་རྟ་དང་། རྟ་དང་། ཁོའི་མདུན་དུ་རྒྱུག་པའི་མི་ལྔ་བཅུ་བཤམས་ཏེ།

༢ ཨབ་ཤ་ལོམ་སྔ་དྲོར་ལངས་ནས། རྒྱ་སྒོ་ཡི་འགག་ཏུ་བསྡད་དོ། ཡང་འདི་ལྟར་བྱས། གཤགས་ཀྱི་ཕྱིར་འཁྲབ་ཏུ་མི་གང་ཡང་རྒྱལ་པོའི་དྲུང་དུ་འོང་སྐབས་སུ། ཨབ་ཤ་ལོམ་གྱིས་མི་དེ་བོས་ཤིང་དེ་ལ། ཁྱོད་ཡུལ་གང་ནས་ཡིན་དྲིས་པས། མི་དེས། ཁྱེད་ཀྱི་བྲན་པོ་ཨིས་ར་ཨེལ་གྱི་སྡེ་ཞིག་ལས་ཡིན་ཞེས་ཞུས་སོ།

༣ དེར་ཨབ་ཤ་ལོམ་གྱིས་དེ་ལ། ལྟོས། ཁྱོད་ཀྱི་ལས་བཟང་པོ་དང་དྲང་པོ་ཡོད་ཀྱང་། ཁྱོད་ཀྱི་ཚིག་ལ་ཉན་པར་རྒྱལ་པོའི་ཕྱོགས་ལས་མི་གང་ཡང་མེད།

༤ ཨབ་ཤ་ལོམ་གྱིས་སླར་ཡང་། ང་ནི་ཡུལ་འདིའི་ཁྲིམས་དཔོན་དུ་ཡོད་པ་ཡིན་ན་ལོས་པ། དེ་ནས་ཁྲིམས་དང་རྒྱུ་རྐྱེན་ཡོད་པ་གང་ཡང་ངའི་རྩར་སླེབ་ན། ངས་གཤགས་གཏོང་བར་བྱ་ཞེས་སྨྲས་སོ།

༥ ཡང་འདི་ལྟར་བྱས། མི་སུ་ཞིག་ཕྱག་འཚལ་བར་ཉེ་བར་འོང་སྐབས་སུ། ཁོས་ལག་པ་བརྐྱངས་ནས་མི་དེ་བཟུང་སྟེ་ཁ་བསྐྱལ་ཏོ།

༦ དེ་ལྟར་ཨབ་ཤ་ལོམ་གྱིས་རྒྱལ་པོའི་དྲུང་དུ་ཁྲིམས་རར་འོང་བའི་ཨིས་ར་ཨེལ་ཐམས་ཅད་ལ་བྱས་བྱས་པ་ལས། ཨིས་ར་ཨེལ་པ་ཐམས་ཅད་ཀྱི་སྙིང་བརྐུས་སོ༎

༧ དེ་ནས་ལོ་བཞིའི་འོག་ཏུ་ཨབ་ཤ་ལོམ་གྱིས་རྒྱལ་པོ་ལ། བདག་གིས་ཡ་ཧོ་ཝཱ་ལ་སྡོམ་པ་བླངས་པ་བཞིན་དུ་སྒྲུབ་པའི་ཕྱིར། བདག་ཧེབ་རོན་དུ་འགྲོ་བར་གནོང་ཞིག

༨ ཁྱེད་ཀྱི་བྲན་པོ་ཨ་རམ་ཡུལ་གྱི་གེ་ཤུར་དུ་གནས་པའི་དུས་སུ། བདག་གིས་མནའ་བྱེད་ཅིང་འདི་སྐད་དུ། ཅི་སྟེ་ཡ་ཧོ་ཝཱས་བདག་སླར་ཡེ་རུ་ཤ་ལེམ་དུ་བསྐྱེལ་ན། བདག་གིས་ཡ་ཧོ་ཝཱ་ལ་རིམ་གྲོ་བྱའོ་ཞེས་པའི་སྡོམ་པ་བླངས་པ་ཡིན་སྨྲས་པས།

༩ རྒྱལ་པོས་དེ་ལ། ཞི་བདེ་བར་སོང་ཞིག་གསུངས་ནས། ཁོ་ལངས་ཏེ་ཧེབ་རོན་དུ་སོང་ངོ་།

༡༠ དེ་ནས་ཨབ་ཤ་ལོམ་གྱིས་ཨིས་ར་ཨེལ་གྱི་སྡེ་ཐམས་ཅད་དུ་ལྟ་ཉུལ་པ་རྣམས་བཏང་སྟེ་འདི་སྐད་དུ། གང་དུས་སུ་ཁྱོད་ཚོས་དུང་གི་སྒྲ་ཐོས་ན། ཨབ་ཤ་ལོམ་གྱིས་ཧེབ་རོན་དུ་རྒྱལ་སྲིད་སྐྱོང་ངོ་ཞེས་ཟེར་བའི་རིགས་སོ་ཞེས་སྦྲན་ཏོ།

༡༡ ཨབ་ཤ་ལོམ་དང་མཉམ་པོ་མི་ཉིས་བརྒྱ་ཡེ་རུ་ཤ་ལེམ་ནས་ཕྱིན་ཏོ། མི་དེ་དག་མགྲོན་པོ་ཡིན་ཏེ། དེ་དག་གིས་ཅིའང་མ་ཤེས་པར། དྲང་སུམ་གྱི་ནང་ནས་སོང་ངོ་།

༡༢ དེ་ནས་ཨབ་ཤ་ལོམ་གྱིས་དཱ་བིད་ཀྱི་གྲོས་མི་གི་ལོ་པ་ཨ་ཧི་ཐོ་ཕེལ་གྱི་མདུན་དུ་མི་བཏང་བ་དང་། དེ་ནི་ཁོ་རང་གི་གྲོང་ཁྱེར་གྱི་ལོ་ནང་མཆོད་པ་འབུལ་སྐབས་སུ་བོས་པར་གྱུར་ཏོ། མི་རྣམས་ཨབ་ཤ་ལོམ་གྱི་དྲུང་དུ་ཉིན་རེ་བཞིན་ཆད་མེད་པར་འཕེལ་བར་གྱུར་ཏེ། འབངས་གྱེན་ལོག་དེ་ཤེད་ཆེ་རུ་སོང་ངོ་༎

༡༣ ཡང་མི་སྣ་ཞིག་དཱ་བིད་ཀྱི་དྲུང་དུ་བསླེབས་ནས་ཁོང་ལ། ཨིས་ར་ཨེལ་པའི་སྙིང་རྣམས་ཨབ་ཤ་ལོམ་གྱི་ཕྱོགས་སུ་སོང་འདུག་ཅེས་སྦྲན་པས།

༡༤ དཱ་བིད་ཀྱིས་ཡེ་རུ་ཤ་ལེམ་ན་ཁོང་དང་ལྷན་ཅིག་ཏུ་ཡོད་པའི་བྲན་འཁོར་ཐམས་ཅད་ལ། ལོངས་ལ་བྲོས་ཤིག མི་འབྲོས་ན། ཨབ་ཤ་ལོམ་གྱི་ལག་ནས་སུ་ཡང་མི་ཐར། ཁོ་བློ་བུར་དུ་འོང་ཞིང་། ངེད་ལ་ནོན་ཏེ། བར་ཆད་དུ་བཅུག་ནས། རལ་གྲིའི་ཁས་རྒྱལ་ས་མེད་པར་མི་བྱེད་པའི་ཕྱིར་འཕྲལ་དུ་འགྲུལ་ཞིག་ཅེས་སྨྲས་པས།

༡༥ རྒྱལ་པོའི་བྲན་འཁོར་རྣམས་ཀྱིས་རྒྱལ་པོ་ལ། གཟིགས་ཤིག ཁྱེད་ཀྱི་བྲན་པོ་རྣམས་ཀྱིས་ཇོ་བོ་རྒྱལ་པོ་གང་ལ་ཐུགས་དགྱེས་ན་ཡང་། དེ་བྱེད་པར་བྱའོ་ཞེས་ཞུས་སོ།

༡༦ དེ་ནས་རྒྱལ་པོ་ཐོན་པ་དང་། ཁོང་གི་སླས་ཐམས་ཅད་ཁོང་གི་རྗེས་སུ་འབྲངས་སོ། ཡང་རྒྱལ་པོས་རང་གི་གྲོགས་མོར་ཡོད་པའི་བུད་མེད་བཅུ་ཁང་སྲུང་དུ་བཞག་གོ།

༡༧ དེ་ལྟར་རྒྱལ་པོ་བྲོས་པ་ལས། མི་ཐམས་ཅད་ཀྱང་ཁོང་གི་ཕྱི་བཞིན་འབྲངས་ཏེ། བེད་མེར་ཧག་ཏུ་འཐེན་ཞིག་བྱས།

༡༨ ཡང་ཁོང་གི་འཁོར་རྣམས་ལས་ཁོང་གི་སྣར་ཕ་རོལ་ཏུ་སོང་བ་དག་ནི། ཀེ་རེད་པ་དང་། པེ་ལེད་པ་ཐམས་ཅད་དང་། གད་ནས་རྗེས་སུ་འོངས་པའི་གད་པ། མི་དྲུག་བརྒྱ་དང་བཅས་པ་ཐམས་ཅད་རྒྱལ་པོའི་སྔོན་དུ་ཕ་རོལ་དུ་ཆས་པ་ལས།

༡༩ རྒྱལ་པོས་གད་པ་ཨིད་ཏཱ་ཨི་བྱ་བ་ལ། ཁྱོད་ཀྱང་ང་རྣམས་དང་མཉམ་དུ་ཅིའི་ཕྱིར་འགྲོ། ཁྱོད་རང་གནས་སུ་ལོག་ལ། རྒྱལ་པོ་དང་མཉམ་དུ་སྡོད། ཁྱོད་ནི་རྒྱལ་ཁམས་པ་ཡང་ཡིན། སྤྱུགས་པར་གྱུར་པ་ཡང་ཡིན།

༢༠ ཁྱོད་མདང་ཉིན་འདིར་འོངས་ནས། དེ་རིང་ངས་ཁྱོད་ཡར་མར་ལ་ཅིའི་ཕྱིར་འཁྲིད། ང་གང་དུ་མལ་ས་རྙེད་པ་ཉུལ་དུ་འགྲོ་བས་ན། ཁྱོད་ཕྱིར་ལོག་སྟེ། རང་གི་སྤུན་རྣམས་ཀྱང་མཉམ་དུ་ཁྱེར་ཞིག ཐུགས་རྗེ་དང་བདེན་པ་ཉིད་ཁྱོད་དང་འགྲོགས་པར་ཤོག་ཅིག་ཅེས་གསུངས་ཀྱང་།

༢༡ ཨིད་ཏཱ་ཨི་ཡིས་ལན་དུ་རྒྱལ་པོ་ལ། གསོན་པོའི་ཡ་ཧོ་ཝཱ་དང་བདག་གི་ཇོ་བོ་རྒྱལ་པོའི་སྐུ་སྲོག་གིས་བསྣམས་ཤིག གང་དུ་ཡང་བདག་གི་ཇོ་བོ་རྒྱལ་པོ་བཞུགས་ཤིང་། འཆི་རུང་། གསོན་རུང་། ཁྱེད་ཀྱི་བྲན་པོ་ཡང་དེར་གང་ལྟར་ཡང་འདུག་པར་དགའོ་ཞུས་པས།

༢༢ དཱ་བིད་ཀྱིས་ཨིད་ཏཱ་ཨི་ལ། འདོང་ལ། ཕ་རོལ་དུ་སོང་ཞིག་གསུངས་པས། གད་པ་ཨིད་ཏཱ་ཨི་བྱ་བ་དང་། དེའི་མི་ཐམས་ཅད་དང་། དེ་མཉམ་ཡོད་པའི་བྱིས་པ་རྣམས་ཕ་རོལ་དུ་སོང་ངོ་།

༢༣ ཡང་ཡུལ་ཐམས་ཅད་ཀྱིས་སྐད་ཆེན་པོས་ངུ་བ་དང་། མི་བརྒྱུད་ཐམས་ཅད་མཉམ་དུ་ཕ་རོལ་དུ་ཐོན་ནོ། ཡང་རྒྱལ་པོ་ཉིད་ཀྱང་ཀིད་རོན་གྲོག་པོ་བརྒལ་ནས་ཕེབས། མི་ཐམས་ཅད་བྱེ་ཐང་གི་ལམ་ལ་ཕ་རོལ་དུ་ཕྱིན་ཏོ༎

༢༤ ཡང་ལྟོས་ཤིག ཙ་དོག་དང་དེ་དང་མཉམ་ཡོད་པའི་ལེ་ཝི་པ་རྣམས་ཀྱང་དེ་རུ་འོངས་ཏེ། དཀོན་མཆོག་གི་ཞལ་ཆད་ཀྱི་སྒྲོམ་འཁུར་ནས། དཀོན་མཆོག་གི་ཞལ་ཆད་ཀྱི་སྒྲོམ་དེར་བཞག་གོ། མི་ཐམས་ཅད་རྒྱལ་སའི་ནང་ནས་ཐོན་པའི་བར་དུ་ཨབ་ཡ་ཐར་ལྷག་པར་བསྡད་དོ།

༢༥ དེ་རུ་རྒྱལ་པོས་ཙ་དོག་ལ། དཀོན་མཆོག་གི་ཞལ་ཆད་ཀྱི་སྒྲོམ་དེ་སླར་རྒྱལ་ས་རུ་ཁྱེར་ཞིག གལ་ཏེ་བདག་ལ་ཡ་ཧོ་ཝཱའི་སྤྱན་སྔར་ཐུགས་རྗེ་རྙེད་ན། ཁོང་གིས་བདག་ཕྱིར་ལོག་འཁྲིད་ཅིང་། བདག་ལ་ཉིད་ཀྱི་བཞུགས་གནས་ཡང་སྟོན་པར་འགྱུར་རོ།

༢༦ ངེས་མེད་ཁོང་གིས། ང་ཁྱོད་ལ་མི་དགའ་ཞེས་སྨྲ་ན། ཀྱེ་ཧོ། བདག་འདི་རུ་འདུག ཁོང་གི་སྤྱན་དྲུང་དུ་གང་ལེགས་པ་དེ་ཁོང་གིས་བདག་ལ་མཛོད་ཅིག་ཅེས་ཞུས་སོ།

༢༧ དེ་ནས་རྒྱལ་པོས་བླ་མ་ཙ་དོག་ལ། ཀྱེ་ཧོ། ཁྱོད་མངོན་བཤེས་པ་ཞིག་མིན་ནམ། ཞི་བདེར་རྒྱལ་ས་རུ་ལོག་ཅིག ཡང་ཁྱོད་ཀྱི་བུ་ཨ་ཧི་མ་ཨས་དང་། ཨབ་ཡ་ཐར་གྱི་བུ་ཡོ་ན་ཐན། བུ་གཉིས་ཁྱོད་དང་མཉམ་དུ་ལོག་སོང་ཞིག

༢༨ ལྟོས་ཤིག ཁྱོད་ཅག་ལས་ང་ལ་ལོན་མ་བསླེབ་པའི་བར་དུ། ང་འབྲོག་སྟོང་གི་ཐང་དུ་སྒུག་པར་བྱའོ་ཞེས་བསྐུལ་བས།

༢༩ ཙ་དོག་དང་ཨབ་ཡ་ཐར་གཉིས་ཀྱིས་དཀོན་མཆོག་གི་ཞལ་ཆད་ཀྱི་སྒྲོམ་དེ་སླར་ཡེ་རུ་ཤ་ལེམ་དུ་གདན་དྲངས་ནས། དེར་བསྡད་དོ༎

༣༠ དེ་ནས་དཱ་བིད་་ཁ་སྐྱུར་པོའི་རི་ལ་འཛེགས་སྐབས་སུ། སྤྱན་ཆབ་བསིལ་ཏེ། དབུ་བཏུམ་སྟེ། ཞབས་རྗེན་པར་འགྲུལ་ཏོ། དེ་མ་ཟད་དེ། ཁོང་དང་ལྷན་ཅིག་ཏུ་ཡོད་པའི་མི་ཀུན་གྱིས་ཀྱང་མགོ་བཏུམ་ཞིང་ཡར་འཛེགས་སྐབས་སུ་ངུས་སོ།

༣༡ ཡང་མི་ཞིག་གིས་དཱ་བིད་ལ། ཨ་ཧི་ཐོ་ཕེལ་ནི་ཨབ་ཤ་ལོམ་དང་འབངས་གྱེན་ལོག་བྱེད་མཁན་དང་མཉམ་དུ་ཡོད་ཅེས་ཞུས་པས། ཁོང་གིས། ཀྱེ། ཡ་ཧོ་ཝཱ། ཁྱེད་ཀྱིས་ཨ་ཧི་ཐོ་ཕེལ་གྱི་གྲོས་དེ་ནི་བླུན་གྲོས་སུ་འགྱུར་བར་མཛོད་ཅིག་ཅེས་གསོལ་ཏོ།

༣༢ དེ་ནས་དཱ་བིད་དཀོན་མཆོག་ལ་ཕྱག་འཚལ་བའི་སྒང་མགོར་ཕྱིན་པར་ཙམ་གྱིས། ཀྱེ་ཧོ། ཨར་ཁི་པ་ཧུ་ཤཱ་ཨི་ཁོང་ལ་བསུར་འོངས་སོ། མི་དེའི་གོས་ཧྲལ་ཏེ། མགོར་ས་གོན་ནོ།

༣༣ ཡང་དཱ་བིད་ཀྱིས་དེ་ལ། ཁྱོད་ང་དང་མཉམ་འདོང་ཚེ། ང་ལ་དཀའ་ཚེགས་སུ་འགྱུར་བར་འགྱུར་གྱི།

༣༤ ཁྱོད་རྒྱལ་ས་རུ་ལོག་སོང་སྟེ། ཨབ་ཤ་ལོམ་ལ། ཀྱེ་རྒྱལ་པོ། བདག་ནི་ཁྱེད་ཀྱི་བྲན་པོ་ཡིན། ཇི་ལྟར་ཁྱེད་ཀྱི་ཡབ་ཀྱི་བྲན་པོ་ལགས་པ་བཞིན། ད་ལྟ་ཁྱེད་ཀྱི་བྲན་པོ་ཡིན། ཞེས་སྨྲ་ན། ཁྱོད་ཀྱིས་ངའི་དོན་དུ་ཨ་ཧི་ཐོ་ཕེལ་གྱི་གྲོས་ཟློག་པའང་སྲིད་དོ།

༣༥ དེ་མ་ཟད་དེ། ཙ་དོག་དང་ཨབ་ཡ་ཐར། བླ་མ་དེ་གཉིས་ཁྱོད་དང་མཉམ་དུ་ཡོད། དེ་བས་ན་ཁྱོད་ཀྱིས་རྒྱལ་པོའི་ཕོ་བྲང་ན་ཅི་ཐོས་པ་དེ། བླ་མ་ཙ་དོག་དང་ཨབ་ཡ་ཐར་དེ་གཉིས་ལ་འཆད་པར་དགོས།

༣༦ ལྟོས་ཤིག མི་དེ་གཉིས་ཀྱི་དྲུང་དུ་ཙ་དོག་གི་བུ་ཨ་ཧི་མ་ཨས་དང་། ཨབ་ཡ་ཐར་གྱི་བུ་ཡོ་ན་ཐན་བུ་དེ་གཉིས་ཀྱང་ཡོད་པས། ཁྱོད་ཀྱིས་ཅི་ཐོས་པ་དེ། དེ་དག་རྒྱུད་ནས་ང་ལ་ཕྲིན་སྐུར་ཞིག

༣༧ ཞེས་གདམས་པས། དཱ་བིད་ཀྱི་མཛའ་བོ་ཧུ་ཤཱ་ཨི་རྒྱལ་ས་རུ་ཕྱིན་པ་དང་། ཨབ་ཤ་ལོམ་ཡང་ཡེ་རུ་ཤ་ལེམ་དུ་བསླེབས་སོ༎

༡༦

དཱ་བིད་རི་རྩེ་ལས་ཅུང་ཟད་ཅིག་འཐལ་བའི་ཚེ། ཀྱེ་ཧོ། མེ་ཕི་བོ་ཤེད་ཀྱི་གཡོག་པོ་ཙི་བཱ་ཡིས། བོང་བུ་གཉིས་ཀྱི་ཁ་རུ་བག་ལེབ་ཉིས་བརྒྱ་དང་། རྒུན་འབྲུམ་གྱི་སྙེ་མ་བརྒྱ་དང་། སེ་ཡབ་ཀྱི་བག་ལེབ་བརྒྱ་དང་། རྒུན་ཆང་རྐྱལ་པ་གཅིག་བཀལ་ནས། ཁོང་ལ་གདན་བསུར་འོངས་སོ།

༢ དེར་རྒྱལ་པོས་ཙི་བཱ་ལ། འདི་དག་གི་དོན་ཅི་ལགས། དྲིས་པའི་ལན་དུ་ཙི་བཱ་ཡིས། བོང་བུ་ནི་རྒྱལ་པོའི་སྲས་བུ་འཆིབ་རྒྱུ་དང་། བག་ལེབ་དང་སེ་ཡབ་ཀྱི་བག་ལེབ་རྣམས་ནི། གཡོག་པོ་རྣམས་ཀྱི་ཟ་རྒྱུ་དང་། རྒུན་ཆང་ནི་འབྲོག་སྟོང་ན་ཐང་ཆད་དུས་སུ། གསོལ་བའི་ཕྱིར་ཡིན་ཞུས་པས།

༣ རྒྱལ་པོས་དེ་ལ། ཁྱོད་ཀྱི་ཇོ་བོའི་བུ་གང་དུ་ཡོད། དྲིས་པའི་ལན་དུ་ཙི་བཱ་ཡིས་རྒྱལ་པོ་ལ། གཟིགས་ཤིག ཁོ་ནི་ཡེ་རུ་ཤ་ལེམ་ན་ཡོད། ཁོས་ནི། དེ་རིང་གི་ཉིན་པར་ཨིས་ར་ཨེལ་གྱི་ཁྱིམ་གྱིས་ངའི་ཕ་ཡི་རྒྱལ་སྲིད་ང་ལ་སླར་སྦྱིན་པར་བྱ་ཞེས་ཟེར་རོ་ཞུས་པས།

༤ རྒྱལ་པོས་ཙི་བཱ་ལ། ལྟོས་ཤིག མེ་ཕི་བོ་ཤེད་ཀྱི་ནོར་ཐམས་ཅད་ཁྱོད་ལ་རྙེད་པར་འགྱུར་རོ་སྨྲས་ནས། ཙི་བཱ་ཡིས། ཀྱེ་བདག་གི་ཇོ་བོ་རྒྱལ་པོ། ཁྱེད་ཀྱི་སྤྱན་དྲུང་དུ་བདག་ལ་ཐུགས་རྗེ་འབྱུང་བར་ཤོག་ཞུས་སོ༎

༥ དེ་ནས་རྒྱལ་པོ་དཱ་བིད་་བ་ཧུ་རིམ་དུ་ཕེབས་པའི་ཚེ་ན། ཤ་ཨུལ་གྱི་ཁྱིམ་གྱི་མི་རྣམས་ཀྱི་ནང་ནས། གེ་རཱ་ཡི་བུ་ཤི་མེ་ཨི་བྱ་བ་དེ་ཐོན་ཏེ། དམོད་ཟོར་འདེབས་ཀྱིན།

༦ དཱ་བིད་དང་། རྒྱལ་པོ་དཱ་བིད་ཀྱི་འཁོར་གཡོག་ཀུན་ལ་རྡོ་བ་བརྒྱབས་སོ། ཡང་མི་ཚོགས་རྣམས་དང་། མི་དཔའ་བོ་ཐམས་ཅད་ནི་ཁོང་གི་གཡས་གཡོན་ན་ཡོད་པ་ཡིན།

༧ ཤི་མེ་ཨི་ཡིས་དམོད་ཟོར་འདེབས་ཤིང་འདི་སྐད་དུ། ཁྲག་གིས་ཚོས་པ་ཁྱོད། བེ་ལི་ཨལ་གྱི་མི་ཁྱོད། ཐོན་ཤོག

༨ ཁྱོད་ཀྱི་ཁ་རུ་ཡ་ཧོ་ཝཱས་ཤ་ཨུལ་གྱི་ཁྱིམ་གྱི་མི་ཤ་ཐམས་ཅད་ཕབས་པ་ཡིན། དེ་ཅིའི་ཕྱིར་ཞེ་ན། ཁྱོད་དེའི་ཚབ་ཏུ་རྒྱལ་པོར་གྱུར་པ་ཡིན། ཡང་ཡ་ཧོ་ཝཱས་ཁྱོད་ཀྱི་རྒྱལ་སྲིད་ནི་ཁྱོད་ཀྱི་བུ་ཨབ་ཤ་ལོམ་གྱི་ལག་ཏུ་བཏད་དོ། ལྟོས། ཁྱོད་ནི་སྡིག་ཅན་དང་། མི་གསོད་ཡིན་པས། དེ་ལྟར་བྱུང་ངོ་ཞེས་ཟེར་བས།

༩ ཙེ་རུ་ཡཱ་ཡི་བུ་ཨ་བི་ཤཱ་ཨི་ཡིས་རྒྱལ་པོ་ལ། ཁྱི་རོ་དེས་ནི་བདག་གི་ཇོ་བོ་རྒྱལ་པོ་ལ་ཅིའི་སླད་དུ་དམོད་པ་འདེབས། བདག་ནི་ཕར་འགྲོ་བར་ཁྱེད་ཀྱིས་བཀའ་གནོང་ཞིག་དང་། བདག་གིས་ཁོའི་མགོ་ལེན་པར་བྱ་ཞེས་ཞུས་པས།

༡༠ རྒྱལ་པོས། ཀྱེ་ཙེ་རུ་ཡཱ་ཡི་བུ། ང་ལ་ཁྱོད་དང་བྲེལ་ཅི་ཡོད། ཡ་ཧོ་ཝཱས་དེ་ལ། དཱ་བིད་ལ་དམོད་པ་ཐོབ་ཅིག་ཅེས་གསུངས་པས། དེ་ལ་འདེབས་པར་ཆུག་ཅིག ཡང་སུས་ཀྱང་དེ་ལ། ཁྱོད་ཀྱིས་གང་ལ་འདི་ལྟར་བྱས་པ་ཡིན་ཟེར་ཐུབ་བམ།

༡༡ ཡང་དཱ་བིད་ཀྱིས་ཨ་བི་ཤཱ་ཨི་དང་། ཉིད་ཀྱི་འཁོར་གཡོག་ཐམས་ཅད་ལ། ལྟོས་ཤིག ང་རང་གི་བྱང་ཁོག་ལས་ཆད་པའི་བུ་དེས་ངའི་སྲོག་ལ་རྔམ་པས། བེན་ཡ་མིན་པ་འདིས་ཅི་དང་ཅི་ཟེར་བར་མི་རུང་། ཡ་ཧོ་ཝཱས་ཁོ་ལ་བཀའ་སྩལ་བས། འགྲོར་ཆུག དམོད་པ་འདེབས་པར་ཆུག་ཅིག

༡༢ ཡ་ཧོ་ཝཱས་ནི་ངའི་སྡུག་བསྔལ་ལ་གཟིགས་ཤིང་། དེ་རིང་གི་ཉིན་པར་མི་དེའི་དམོད་པའི་ཚབ་ཏུ་ང་ལ་བཟང་པོའང་སྟེར་ལས་ཆེ། གསུངས་སོ།

༡༣ ཡང་དཱ་བིད་དང་དེའི་མི་རྣམས་ལམ་ལས་འགྲུལ་བ་དང་། ཤི་མེ་ཨི་དེ་དག་དང་ཁ་དྲང་དུ་རིའི་ཕྱོགས་སུ་འཛེགས་ཤིང་། དམོད་ཟོར་བཏབས། རྡོ་བ་བརྒྱབས། ཐལ་བ་གཡོགས་སོ།

༡༤ རྒྱལ་པོ་དང་ཁོང་དང་མཉམ་ཡོད་པ་ཐམས་ཅད་ཐང་ཆད་དེ། བསླེབས་ནས། ངལ་སོས་སོ༎

༡༥ དེ་ནས་ཨབ་ཤ་ལོམ་དང་། ཨིས་ར་ཨེལ་གྱི་མི་ཐམས་ཅད་ཡེ་རུ་ཤ་ལེམ་དུ་ཕྱིན་ཏེ། དེ་དང་མཉམ་ཨ་ཧི་ཐོ་ཕེལ་ཡོད་པ་ཡིན།

༡༦ ཡང་དཱ་བིད་ཀྱི་མཛའ་བོ་ཨར་ཁི་པ་ཧུ་ཤཱ་ཨི་བྱ་བ་དེ་ཨབ་ཤ་ལོམ་གང་ན་བར་སོང་སྟེ། ཧུ་ཤཱ་ཨི་ཡིས་ཨབ་ཤ་ལོམ་ལ། རྒྱལ་པོའི་སྐུ་ཚེ་རིང་ཞིག རྒྱལ་པོའི་སྐུ་ཚེ་བརྟན་ཅིག ཅེས་ཞུས་པས།

༡༧ ཨབ་ཤ་ལོམ་གྱིས་ཧུ་ཤཱ་ཨི་ལ། ཁྱོད་ཀྱིས་རང་གི་མཛའ་བོ་ལ་འདི་འདྲའི་དྲིན་བྱས་པ་ཡིན་ནམ། རང་གི་མཛའ་བོ་དང་མཉམ་ཅིའི་ཕྱིར་མ་སོང་། ཞེས་འདྲིས་པའི་ལན་དུ་ཧུ་ཤཱ་ཨི་ཡིས་ཨབ་ཤ་ལོམ་ལ།

༡༨ དེ་བཞིན་མ་ལགས་ཀྱིས། ཡ་ཧོ་ཝཱ་དང་། མི་བརྒྱུད་འདི་དང་། ཨིས་ར་ཨེལ་གྱི་སྐྱེས་པ་ཡོངས་ཀྱིས་གང་འདམ་པར་མཛད་ན། བདག་ནི་ཁོང་གི་ཡིན། ཁོང་མཉམ་གནས་པར་འགྱུར།

༡༩ དེ་མ་ཟད། བདག་གིས་སུའི་ཞབས་ཏོག་བྱས། སྲས་ཀྱི་ཞབས་ཏོག་བྱེད་པའི་མི་རིགས་སམ། ཇི་ལྟར་བདག་གིས་ཁྱེད་ཀྱི་ཡབ་ཀྱི་རྩར་ཞབས་ཏོག་ཞུས་པ་བཞིན་དུ། ཁྱེད་ཀྱི་སྐུ་དྲུང་དུའང་ཞབས་འདེགས་པར་བྱའོ་ཞེས་ཞུས་ནས།

༢༠ ཨབ་ཤ་ལོམ་གྱིས་ཨ་ཧི་ཐོ་ཕེལ་ལ། ད་ངེད་ཀྱིས་གང་འདྲ་བྱེད་དགོས། ཁྱོད་ཅག་གི་ནང་ན་འདུན་མ་བྱོས་ཤིག་བསྒོ་བས།

༢༡ ཨ་ཧི་ཐོ་ཕེལ་གྱིས་ཨབ་ཤ་ལོམ་ལ། ཁྱེད་ཀྱི་ཕས་ཁང་སྲུང་དུ་བཞག་པའི་གྲོགས་མོ་རྣམས་ཀྱི་རྩར་ནང་དུ་ཕེབས་ཤིག ཁྱེད་ལ་ཉིད་ཀྱི་ཕས་ཞེན་ལོག་པ་དེ་ཨིས་ར་ཨེལ་ཐམས་ཅད་ཀྱིས་ཐོས་ན། ཁྱེད་ཀྱི་ཕྱོགས་པ་ཐམས་ཅད་ཀྱི་ལག་ཤེད་ཆེ་བར་འགྱུར་རོ་ཞེས་བགྲོས་ནས།

༢༢ དེ་དག་གིས་ཕོ་བྲང་གི་ཐོག་ཏུ་ཨབ་ཤ་ལོམ་གྱི་ཕྱིར་གུར་སྤུབས་ནས། དེས་ཨིས་ར་ཨེལ་ཐམས་ཅད་ཀྱི་མཐོང་ས་རུ་རང་གི་ཡབ་ཀྱི་གཟིམ་གྲོགས་རྣམས་ཀྱི་རྩར་སོང་ངོ་།

༢༣ དེའི་དུས་ཨ་ཧི་ཐོ་ཕེལ་གྱིས་འདེབས་པའི་གྲོས་ནི། ཁོས་དཀོན་མཆོག་གི་གསུང་གི་ངང་ནས་ཐུགས་བརྟག་ཞུས་པ་བཞིན་དུ་ཡོད་པ་ཡིན། དཱ་བིད་དང་ཨབ་ཤ་ལོམ་གཉིས་ཀྱིས་ཨ་ཧི་ཐོ་ཕེལ་གྱི་གྲོས་ནི་དེ་ལྟར་བརྩིས་པ་ཡིན་ནོ༎

༡༧

སླར་ཡང་ཨ་ཧི་ཐོ་ཕེལ་གྱིས་ཨབ་ཤ་ལོམ་ལ། ད་ལྟ་ཉིད་དུ་བདག་ལ་མི་སྟོང་ཕྲག་བཅུ་གཉིས་ཕྱེས་ཏེ། བདག་ལངས་ནས། མཚན་འདི་ལ་དཱ་བིད་ཀྱི་རྗེས་སུ་འདེད་པའི་བཀའ་གནོང་ཞིག

༢ དེ་ནི་ཉམས་ཐག་ཅིང་ལག་པ་ལྷོད་པོ་ཡོད་དུས་སུ། བདག་དེའི་ཐོག་ཏུ་འགྲོ་ཞིང་སྐྲག་པར་བྱ། དེ་ནས་དེ་དང་མཉམ་ཡོད་པའི་མི་ཐམས་ཅད་འབྲོས་ན། བདག་གིས་རྒྱལ་པོ་གཅིག་འབའ་ཞིག་གསོད་པར་བྱའོ།

༣ ཡང་ཇི་ལྟར་བག་མ་ཞིག་རང་གི་ཁྱོའི་ཕྱོགས་སུ་ལོག་པ་ལྟར། བདག་གིས་མི་བརྒྱུད་ཐམས་ཅད་ཁྱེད་ཀྱི་ཕྱོགས་སུ་ཧྲིལ་འགུག་པར་བྱ། ཁྱེད་ཀྱིས་སྙེགས་པའི་མི་དེ་རང་འཚར་བ་ནི། མི་བརྒྱུད་ཐམས་ཅད་འདྲིལ་བ་དང་གཅིག་པ་ཡིན་པས། མི་བརྒྱུད་ཐམས་ཅད་ཐོགས་པ་མེད་པར་ལུས་པར་འགྱུར་རོ་ཞེས་བསླབས་པས།

༤ ཨབ་ཤ་ལོམ་དང་ཨིས་ར་ཨེལ་གྱི་རྒྱན་པོ་རྣམས་གཏམ་དེ་ལ་ཤིན་ཏུ་དགའ་བར་གྱུར་ཏོ༎

༥ དེ་ནས་ཨབ་ཤ་ལོམ་གྱིས། ད་ལྟ་ཨར་ཁི་པ་ཧུ་ཤཱ་ཨི་ཡང་འདི་རུ་འབོད་དེ་ཁྲིད་ཅིག་དང་། དེའི་ཁ་ལས་ཀྱང་ཐོས་པར་འགྱུར་བཀའ་སྩལ་ཏོ།

༦ དེ་ནས་ཧུ་ཤཱ་ཨི་་ཨབ་ཤ་ལོམ་གྱི་དྲུང་དུ་འོང་བའི་ཚེ། ཨབ་ཤ་ལོམ་གྱིས་དེ་ལ། ཨ་ཧི་ཐོ་ཕེལ་གྱིས་འདི་འདྲ་སྨྲས་པས། ངེད་ཅག་གིས་དེའི་གྲོས་བཞིན་དུ་བྱེད་དུ་རུང་ངམ་མི་རུང་། ཁྱོད་ཀྱིས་གཏམ་བྱོས་ཤིག་ཅེས་བསྐུལ་བས།

༧ ཧུ་ཤཱ་ཨི་ཡིས་ཨབ་ཤ་ལོམ་ལ། འདི་རེས་ཨ་ཧི་ཐོ་ཕེལ་གྱིས་བཏབ་པའི་གྲོས་ནི་མི་འགྲིག་པ་འདུག

༨ ཡང་ཧུ་ཤཱ་ཨི་ཡིས། ཁྱེད་ཀྱི་ཕ་དང་དེའི་མི་རྣམས་ནི་དཔའ་རྩལ་ཅན་དང་། རིར་དོམ་ཕྲུག་ཕྲོགས་པར་གྱུར་པའི་དོམ་དང་འདྲ་བར། དེ་དག་གི་སྙིང་ནང་ཁྲག་རླུང་ཡོད་པར་ཁྱེད་ཀྱིས་ཤེས་སོ། ཡང་ཁྱེད་ཀྱི་ཕ་དམག་གི་སྐྱེ་བོ་ཡིན་པས། མིའི་ཁྲོད་དུ་མི་གནས་ཀྱིས།

༩ ད་ལྟ་ས་ཁུང་ངམ་གནས་གཞན་ཞིག་ཏུ་ཡིབ་བོ། དེའི་ཕྱིར་ཐོག་མར་དེ་དག་གི་ནང་ནས་མི་འགའ་ཞིག་སར་རྡབ་པར་འགྱུར་ན། མི་ཐམས་ཅད་ཀྱིས། ཨབ་ཤ་ལོམ་ལ་འབྲངས་པ་རྣམས་བསད་དོ་ཞེས་ཟེར་ཏེ་འགྲགས་པར་འགྱུར།

༡༠ ཁྱེད་ཀྱི་ཕ་ནི་དཔའ་བོ་དང་། དེ་དང་མཉམ་ཡོད་པ་རྣམས་ཀྱང་དཔའ་རྩལ་ཅན་ཡོད་པར། ཨིས་ར་ཨེལ་ཐམས་ཅད་ཀྱིས་ཤེས་པས། མི་སྤོབས་པ་ཅན་དང་། སེང་གེ་ལྟ་བུའི་སྙིང་ཡོད་པ་རྣམས་ཀྱི་སྙིང་ཡང་གཞུ།

༡༡ དེ་བས་ན་བདག་གི་བྱུས་ནི། དཱན་ནས་བཟུང་སྟེ། བེ་ཨེར་ཤེ་བཱ་ཡི་བར་དུ། ཨིས་ར་ཨེལ་ཐམས་ཅད་རྒྱ་མཚོའི་འགྲམ་ལ་ཡོད་པའི་བྱེ་མ་ཇི་སྙེད་ཅིག་ཁྱེད་ཀྱི་ཕྱོགས་སུ་སྡུས་ཤིག་དང་། སྐུ་ཉིད་ཀྱང་འཐབ་མོར་བཞེངས་ཤིག

༡༢ དེ་ལྟར་ཁོ་གང་ན་བར་སོང་ཀྱང་། ས་ལ་ཟིལ་པ་འབབ་པ་ལྟར། ངེད་རྣམས་ཁོའི་ཐོག་ཏུ་དབབ་པ་དང་། ཁོ་རང་དང་། ཁོ་མཉམ་ཡོད་པའི་མིའི་ནང་ནས་མི་གཅིག་ཀྱང་འབུད་པར་མི་འགྱུར།

༡༣ དེ་མ་ཟད་དེ། ཁོ་གྲོང་ཁྱེར་ཞིག་གི་ནང་དུ་ཞུགས་ཡོད་ན། ཨིས་ར་ཨེལ་ཐམས་ཅད་ཀྱིས་གྲོང་ཁྱེར་དེའི་མདུན་དུ་ཐག་པ་ཁུར་ཏེ། དེར་སོང་ནས། རྡོ་བ་ཆོ་ལོ་ཙམ་ཡང་དེར་མ་ལུས་པའི་བར་དུ་གྲོང་ཁྱེར་དེ་ནི་གཙང་པོའི་ནང་དུ་འདྲུད་པར་བྱའོ།

༡༤ ཞེས་སྨྲས་པས། ཨབ་ཤ་ལོམ་དང་ཨིས་ར་ཨེལ་པ་ཐམས་ཅད་ཀྱིས། ཨ་ཧི་ཐོ་ཕེལ་གྱི་བྱུས་ལས་ཨར་ཁི་པ་ཧུ་ཤཱ་ཨི་ཡི་བྱུས་ལྷག་པར་དྲག་གོ་ཞེས་ཟེར་ཏོ། དེ་ཅིའི་ཕྱིར་ཞེ་ན། ཡ་ཧོ་ཝཱས་ཨབ་ཤ་ལོམ་གྱི་ཐོག་ཏུ་བར་ཆོད་འབེབས་པའི་སླད་དུ། ཡ་ཧོ་ཝཱས་ཨ་ཧི་ཐོ་ཕེལ་གྱི་བྱུས་ལེགས་པ་དེ་མེད་པར་མཛད་པར་ཐུགས་ཐག་བཅད་པ་ཡིན།

༡༥ དེ་ནས་ཧུ་ཤཱ་ཨི་ཡིས་བླ་མ་ཙ་དོག་དང་ཨབ་ཡ་ཐར་གཉིས་ལ། ཨ་ཧི་ཐོ་ཕེལ་གྱིས་ཨབ་ཤ་ལོམ་དང་ཨིས་ར་ཨེལ་གྱི་རྒན་རབས་རྣམས་ལ་འདི་བཞིན་གྱི་གྲོས་བཏབ་ཀྱིས། ངས་འདི་བཞིན་དང་དེ་བཞིན་གྱི་གྲོས་བཏབ་པ་ཡིན།

༡༦ དེ་ཕྱིར་ཁྱོད་ཅག་གིས་མགྱོགས་མྱུར་བང་ཆེན་གཏོང་ཞིང་དཱ་བིད་ལ། མཚན་འདི་ལ་ཐང་དུ་མ་བཞུགས་པར། ཕ་རོལ་དུ་ཕེབས་ཤིག དེ་མིན་རྒྱལ་པོ་དང་དེ་དང་མཉམ་ཡོད་པ་ཐམས་ཅད་ནི་མེད་པར་འགྱུར་རོ། ཞེས་སྦྲོན་པར་དགོས་ཤེས་གདམས་སོ༎

༡༧ དེའི་དུས་སུ་ཡོ་ན་ཐན་དང་ཨ་ཧི་མ་ཨས་གཉིས་ཨེན་རོ་གེལ་དུ་བསྡད་དོ། ཅིའི་ཕྱིར་ཞེ་ན། མི་གང་གིས་ཀྱང་དེ་གཉིས་ཀ་རྒྱལ་སར་འགྲོ་བར་མི་མཐོང་བའི་ཕྱིར་དེར་བསྡད་དོ། ཡང་གཡོག་མོ་ཞིག་སོང་ནས། དེ་གཉིས་ལ་ལོན་སྤྲད་ནས། དེ་གཉིས་སོང་སྟེ། རྒྱལ་པོ་དཱ་བིད་ལ་བཤད་དོ།

༡༨ ཡང་ཁྱེའུ་ཞིག་གིས་དེ་གཉིས་མཐོངས་པ་དང་། ཨབ་ཤ་ལོམ་ལ་ལོན་སྤྲད་དོ། དེ་ནས་དེ་གཉིས་མྱུར་དུ་སོང་སྟེ། བ་ཧུ་རིམ་དུ་མི་ཞིག་གི་ཁང་པར་བསླེབས་སོ། ཚོམས་དཀྱིལ་དུ་ཆུ་དོང་ཞིག་ཡོད་དེ། དེའི་ནང་དུ་བབས་ཏེ་སོང་ངོ་།

༡༩ ཡང་བུད་མེད་ཀྱིས་ཁེབས་ཤིག་བླངས་ནས། ཆུ་དོང་གི་སྟེང་དུ་བཏིང་ངོ་། དེ་ནས་དེའི་ཁར་འབྲུའི་ཆག་ཙེ་བརྡལ་བས། གང་མི་ཤེས་པར་གྱུར་ཏོ།

༢༠ ཡང་ཨབ་ཤ་ལོམ་གྱི་གཡོག་པོ་རྣམས་ཁང་པ་དེར་བུད་མེད་གང་ན་བར་འོངས་ནས། དེ་དག་གིས། ཨ་ཧི་མ་ཨས་དང་ཡོ་ན་ཐན་གཉིས་ག་ན་ཡོད་དྲིས་པས། བུད་མེད་ཀྱིས་དེ་དག་ལ། དེ་གཉིས་ཆུ་བོ་བརྒལ་ཚར་རོ་ཞེས་སྨྲས་སོ། དེ་དག་གིས་དེར་བཙལ་ཀྱང་མ་རྙེད་པས། ཡེ་རུ་ཤ་ལེམ་དུ་ལོག་གོ།

༢༡ དེ་དག་སོང་ནས། ཁོ་གཉིས་པོ་ཆུ་དོང་ནས་བྱུང་ནས་སོང་སྟེ། རྒྱལ་པོ་དཱ་བིད་ལ་ཞུ་ལོན་སྤྲད་དེ། ཨ་ཧི་ཐོ་ཕེལ་གྱིས་ཁྱེད་ལ་སྡང་བའི་བྱུས་འདི་བཞིན་བྱས་པས། ཞེངས་ལ། ཇི་མྱུར་ཆུ་བོའི་ཕ་རོལ་དུ་བཞུད་ཅིག་ཅེས་ཞུས་པས།

༢༢ དཱ་བིད་ཁོང་མཉམ་ཡོད་པའི་མི་ཐམས་ཅད་ཧར་གྱིས་ལངས་ནས། ཡོར་དན་གྱི་ཕ་རོལ་དུ་སོང་ངོ་། ཐོ་རངས་ཀྱི་སྐྱ་འོད་ཀྱི་བར་དུ་དེ་དག་གི་ནང་ནས་ཡོར་དན་རྒལ་མ་ཟིན་པ་གཅིག་ཀྱང་མ་ལུས་སོ།

༢༣ དེ་ནས་ཨ་ཧི་ཐོ་ཕེལ་གྱིས་རང་གི་བྱུས་བཞིན་དུ་མི་འགྲུབ་པར་མཐོང་བས། དེས་བོང་དུ་ལ་སྒ་བསྟད་ནས། ལངས་ཏེ། རང་གི་གྲོང་ཁྱེར་དུ་ཁྱིམ་དུ་ཕྱིན་ཏོ། དེ་རུ་རང་གི་ནང་གྲལ་བྱས་ནས། སྐེ་ལ་ཐག་པ་བསྡམས་ཏེ་འཕྱར་ལ་སོང་ནས་ཤིའོ། ཁོའི་རོ་ནི་ཁོའི་ཕ་ཡི་དུར་དུ་བསྐུངས་སོ༎

༢༤ དེ་ནས་དཱ་བིད་་མ་ཧ་ནཱ་ཨིམ་དུ་འོངས་པ་དང་། ཨབ་ཤ་ལོམ་དང་དེ་དང་མཉམ་ཡོད་པའི་ཨིས་ར་ཨེལ་པ་ཐམས་ཅད་ཡོར་དན་བརྒལ་ཏེ་སོང་ངོ་།

༢༥ དེར་ཨབ་ཤ་ལོམ་གྱིས་ཡོ་ཨབ་ཀྱི་མལ་དུ་ཨ་མ་སཱ་ནི་དམག་དཔོན་དུ་བསྐོས་སོ། ཨ་མ་སཱ་ནི་ཨིས་ར་ཨེལ་པ་ཨིད་རཱ་ཞེས་བྱ་བ་ཞིག་གི་བུ་ཡོད་པ་ཡིན། ཨིད་རཱ་ནི་ནཱ་ཧས་ཀྱི་བུ་མོ། ཡོ་ཨབ་ཀྱི་མ་ཙེ་རུ་ཡཱ་ཡི་ནུ་མོ་ཡིན་པའི་ཨ་བི་ཀཱ་ཨིལ་བྱ་བ་དེའི་རྩར་སོང་ནས་བྱོར་བའི་བུ་དེ་ཡིན་ནོ།

༢༦ དེ་ལྟར་ཨིས་ར་ཨེལ་དང་ཨབ་ཤ་ལོམ་གྱིས་གིལ་ཨད་ཡུལ་དུ་སྒར་ཕབ་བོ༎

༢༧ ཡང་དཱ་བིད་་མ་ཧ་ནཱ་ཨིམ་དུ་ཕེབས་དུས་སུ། ཨམ་མོན་གྱི་བུ་རྣམས་ཀྱི་རབ་བཱ་བྱ་བ་ནས། ནཱ་ཧས་ཀྱི་བུ་ཤོ་བི་དང་། ལོ་དེ་བཱར་བྱ་བ་ནས། ཨམ་མི་ཨེལ་གྱི་བུ་མ་ཀིར་དང་། རོ་གེ་ལིམ་བྱ་བ་ནས། གིལ་ཨད་པ་བར་ཟིལ་ལཱ་ཨི་གསུམ་པོས།

༢༨ མལ་ཆས་དང་། ཡོ་བྱད་དང་། རྫ་མ་དང་། གྲོ་དང་། ནས་དང་། བག་ཕྱེ་དང་། ཡོས་དང་། སྲན་མ་དང་། ཀྱེར་ཟེ་དང་། ཀ་རས་དང་།

༢༩ སྦྲང་རྩི་དང་། མར་དང་། ལུག་དང་། བ་གླང་གི་འོ་ཐུད་དེ་ཐམས་ཅད་དཱ་བིད་དང་དེ་དང་མཉམ་ཡོད་པ་རྣམས་ཀྱིས་ཟ་རྒྱུར་དྲངས་སོ། དེ་དག་གིས་ནི། མི་ཚོགས་འབྲོག་སྟོང་དུ་བཀྲེས་སྐོམ་ཞིང་དུབ་པ་ལགས་སོ་ཞེས་སྨྲས་སོ༎

༡༨

དཱ་བིད་ཀྱིས་ཁོང་མཉམ་ཡོད་པའི་མི་ཚོགས་བགྲངས་ནས། སྟོང་དཔོན་དང་བརྒྱ་དཔོན་རྣམས་བསྐོས་ཏེ།

༢ དཱ་བིད་ཀྱིས་དཔུང་གི་གསུམ་ཆ་གཅིག་ཡོ་ཨབ་ཀྱི་ལག་ཏུ་དང་། གསུམ་ཆ་གཅིག་ཙེ་རུ་ཡཱ་ཡི་བུ་ཡོ་ཨབ་ཀྱི་ནུ་བོ་ཨ་བི་ཤཱ་ཨི་ཡི་ལག་ཏུ་དང་། གསུམ་ཆ་གཅིག་གད་པ་ཨིད་ཏཱ་ཨི་ཡི་ལག་ཏུ་བཏད་ནས། ཕར་བཏང་བ་ལས། རྒྱལ་པོས་དམག་རྣམས་ལ། ང་ཡང་ཁྱོད་ཅག་མཉམ་ཅི་ནས་ཀྱང་འགྲོ་ངེས་ཞེས་གསུངས་ཀྱང་།

༣ དེའི་ལན་དུ་དམག་རྣམས་ཀྱིས། ཁྱེད་ནི་ཕེབས་པའི་མི་རིགས་སོ། གལ་ཏེ་བདག་ཅག་འབྲོས་ཤིང་། ཕྱེད་འཆི་བར་འགྱུར་ཀྱང་། དེ་དག་གིས་བདག་ཅག་ལ་ཅིའང་མི་ལྟའི། ཁྱེད་ནི་བདག་ཅག་གི་མི་ཁྲི་ཚོ་གཅིག་དང་འདྲ་བས། ཁྱེད་ད་ལྟ་གྲོང་ཁྱེར་གྱི་ནང་ན་བདག་ཅག་ལ་དཔུང་གྲོགས་མཛད་དུ་གྲལ་འགྲིག་བཞུགས་པ་ལེགས་སོ་ཞེས་ཞུས་ནས།

༤ རྒྱལ་པོས་དེ་དག་ལ། ཁྱོད་ཅག་གི་སྣང་ངོར་གང་ལེགས་པ་བཞིན་ངས་བྱའོ་ཞེས་སྨྲས་ནས། རྒྱལ་པོ་ནི་རྒྱ་སྒོའི་འགག་ཏུ་བཞུགས་པ་དང་། དམག་ཐམས་ཅད་ནི་བརྒྱ་ཕྲག་དང་སྟོང་ཕྲག་གི་རིམ་པ་བཞིན་དུ་ཐོན་པ་ལས།

༥ རྒྱལ་པོས་ཡོ་ཨབ་དང་། ཨ་བི་ཤཱ་ཨི་དང་། ཨིད་ཏཱ་ཨི་གསུམ་ལ་བཀའ་བཀོད་ཅིང་འདི་སྐད་དུ། ངའི་ངོར་གཞོན་ནུ་ཨབ་ཤ་ལོམ་ལ་འཇམ་ཆོས་བྱོས་ཤིག་ཅེས་བསྒོའོ། རྒྱལ་པོས་ཨབ་ཤ་ལོམ་གྱི་དོན་དུ་དམག་དཔོན་ཐམས་ཅད་ལ་བཀའ་གནང་བ་དེ་ནི་དམག་ཐམས་ཅད་ཀྱིས་ཐོས་པར་གྱུར་ཏོ༎

༦ དེ་ལྟར་དམག་རྣམས་ཨིས་ར་ཨེལ་གྱི་ཕྱོགས་སུ་ཐང་དུ་སོང་ནས། ཨེབ་ར་ཨིམ་གྱི་ནགས་ཚལ་གྱི་ནང་ན་འཐབ་མོ་བྱུང་ངོ་།

༧ དེ་རུ་ཨིས་ར་ཨེལ་གྱི་མི་རྣམས་དཱ་བིད་ཀྱི་བྲན་རྣམས་ཀྱི་མདུན་དུ་ཕམ་ནས་གསོད་གཅོད་ཆེན་པོ་ཞིག་བྱུང་ནས་ཉིན་མོ་དེ་ལ་མི་སྟོང་ཕྲག་ཉི་ཤུ་ལྷུང་ངོ་།

༨ ཡང་ཡུལ་ཀུན་ཏུ་དམག་འཐབ་བྱུང་བ་དང་། རལ་གྲིས་བཀུམ་པའི་མི་བས་ཀྱང་། ཤིང་ཚོགས་ཀྱིས་བཀུམ་པ་ལྷག་པར་སོང་ངོ་༎

༩ དེ་ནས་ཨབ་ཤ་ལོམ་་དཱ་བིད་ཀྱི་བྲན་རྣམས་དང་ཕྲད་དོ། ཨབ་ཤ་ལོམ་དྲེའུ་ཞིག་གི་ཁར་ཞོན་ཏེ། དྲེའུ་དེ་ནི་བེ་ཤིང་ཆེན་པོ་ཞིག་གི་ཡལ་ག་སྦོམ་པོའི་འོག་ཏུ་འཚང་སྟེ། ཁོའི་མགོ་ནི་བེ་ཤིང་གི་ནང་ན་འཁད་པ་དང་། ཁོ་གནམ་ས་གཉིས་ཀྱི་བར་ལ་ལིང་ངེར་ལུས་ཏེ། དྲེའུ་ཁོའི་འོག་ནས་ཤོར་རོ།

༡༠ མི་ཞིག་གིས་དེ་མཐོང་བས། ཡོ་ཨབ་ལ། གཟིགས་ཤིག ངས་ཨབ་ཤ་ལོམ་བེ་ཤིང་ལ་ཁད་དེ་འཕྱར་དུ་སོང་ཡོད་པ་མཐོང་བ་ཡིན་ཞེས་བཤད་པ་དང་།

༡༡ ཡོ་ཨབ་ཀྱིས་མི་དེ་ལ། ལྟོས། ཁྱོད་ཀྱིས་ཁོ་མཐོང་ནས། ཅིའི་ཕྱིར་བརྡུངས་ནས་ས་ལ་མ་བརྡབས་པ་ཡིན། ངས་ཁྱོད་ལ་དངུལ་གྱི་ཤེ་ཀེལ་བཅུ་དང་སྐ་རགས་གཅིག་བཏང་བ་ཡིན་ཞེས་སྨྲས་པས།

༡༢ མི་དེས་ཡོ་ཨབ་ལ། གལ་ཏེ་ངའི་ལག་ཏུ་དངུལ་གྱི་ཤེ་ཀེལ་སྟོང་གཅིག་བསྐར་ནས་གཏོང་ཀྱང་། ངས་རྒྱལ་སྲས་ཀྱི་ཕྱོགས་སུ་ལག་པ་འདེགས་པར་མི་བྱ། འོ་སྐོལ་ཀུན་གྱི་ཐོས་སར། རྒྱལ་པོས་ཁྱེད་དང་ཨ་བི་ཤཱ་ཨི་དང་ཨིད་ཏཱ་ཨི་གསུམ་ལ། སུས་ཀྱང་གཞོན་ནུ་ཨབ་ཤ་ལོམ་ལ་མི་རེག་པའི་ཕྱིར་ཟོན་བྱོས་ཤིག་ཅེས་བཀའ་གནང་བ་ཡིན།

༡༣ དེ་བཞིན་བྱས་ཚེ། བདག་གིས་རང་གི་སྲོག་སླུ་བར་བྱེད་པ་སྟེ། རྒྱལ་པོ་ལ་གཏམ་གང་ཡང་ཕག་ཏུ་མེད་པ་མ་ཟད། ཁྱེད་ཀྱང་བདག་གི་ཐོག་ཏུ་བྱུང་བ་ཡིན། ཞེས་ཞུས་པས།

༡༤ ཡོ་ཨབ་ཀྱིས། ང་ཁྱོད་ཀྱི་རྩར་འདི་འདྲར་འགོར་བར་མི་ནུས་སྨྲས་པ་དང་། མདའ་གསུམ་ལག་ཏུ་ཐོགས་ནས། ཨབ་ཤ་ལོམ་ནི་ད་དུང་ཡང་བེ་ཤིང་གི་བར་ན་གསོན་པོར་ཡོད་པའི་དུས་སུ། ཁོའི་སྙིང་བརྟོལ་བར་བྱས་སོ།

༡༥ དེ་ནས་ཡོ་ཨབ་ཀྱི་མཚོན་འཁུར་བའི་ཁྱེའུ་བཅུ་ཡིས་ཨབ་ཤ་ལོམ་ལ་རུབ་སྟེ། བརྡུངས་ནས་བསད་དོ༎

༡༦ དེ་ནས་ཡོ་ཨབ་ཀྱིས་དུང་ཕུས་ནས། མི་རྣམས་ཀྱིས་ཨིས་ར་ཨེལ་ལ་འདེད་པ་ལས་ཕྱིར་ལོག་འོངས་སོ། དེ་ཅིའི་ཕྱིར་ཞེ་ན། ཡོ་ཨབ་ཀྱིས་མི་ཚོགས་ལ་འཕངས་པ་ཚོར་བའི་ཕྱིར་རོ།

༡༧ དེ་ནས་དེ་དག་གིས་ཨབ་ཤ་ལོམ་ཐོགས་པ་དང་། ནགས་གསེབ་ཀྱི་ས་དོང་ཆེན་པོ་ཞིག་གི་ནང་དུ་ཕངས་ནས། དེའི་སྟེང་དུ་རྡོ་ཕུང་ཆེན་པོ་ཞིག་སྤུངས་སོ། ཡང་ཨིས་ར་ཨེལ་ཐམས་ཅད་བྲོས་ནས། མི་རེ་རང་གི་གུར་དུ་སོང་ངོ་༎

༡༨ ཨབ་ཤ་ལོམ་གྱིས་རང་གསོན་པོ་ཡོད་པའི་ཚེ་ན་རང་གི་དོན་དུ་རྒྱལ་པོའི་ལུང་པ་རུ་ཐོ་ཞིག་བསླང་སྟེ། ཁོས་ནི། ངའི་མིང་ལུས་པའི་ཕྱིར་ཕྲུ་གུ་གང་ཡང་མེད་སྨྲས་ནས། ཐོ་དེའི་མིང་དུ་རང་གི་མིང་བཏག་སྟེ། དེ་རིང་གི་བར་དུ་ཨབ་ཤ་ལོམ་གྱི་དྲན་རྟེན་ཞེས་ཟེར་རོ༎

༡༩ དེར་ཙ་དོག་གི་བུ་ཨ་ཧི་མ་ཨས་ཀྱིས། ད་ང་རྒྱུག་ཅིང་རྒྱལ་པོ་ལ། ཡ་ཧོ་ཝཱས་ཇི་ལྟར་ཁོང་གི་དགྲ་བོ་རྣམས་ལ་ལན་བཞེས་པའི་ཕྲིན་འཁྱེར་རམ་ཞེས་ཞུས་པས།

༢༠ ཡོ་ཨབ་ཀྱིས་དེ་ལ། དེ་རིང་གི་ཉིན་པར་ཁྱོད་ཀྱིས་ཕྲིན་མ་ཁྱེར་ཞིག གཞན་ཞག་ཅིག་ཕྲིན་འཁྱེར་བར་རུང་། དེ་རིང་རྒྱལ་སྲས་གྲོངས་པས། ཕྲིན་འཁྱེར་བའི་མི་རིགས་སོ་ཞེས་སྨྲས་སོ།

༢༡ དེར་ཡོ་ཨབ་ཀྱིས་ཀུས་པ་ལ། ཁྱོད་སོང་སྟེ། ཇི་མཐོང་བ་དེ་རྒྱལ་པོ་ལ་སྦྲོན་ཞིག་ཅེས་བཀའ་སྩལ་བས། ཀུས་པས་ཡོ་ཨབ་ལ་ཕྱག་བཙལ་ཏེ་རྒྱུགས་སོ།

༢༢ སླར་ཡང་ཙ་དོག་གི་བུ་ཨ་ཧི་མ་ཨས་ཀྱིས་ཡོ་ཨབ་ལ། ཅི་འབྱུང་ན་ཡང་བྱུང་། བདག་ཀུས་པའི་རྗེས་སུ་རྒྱུག་པར་གནོང་ཞིག་ཞུས་པས། ཡོ་ཨབ་ཀྱིས། ངའི་བུ། ཁྱོད་ལ་འཁོ་བའི་ཕྲིན་མེད་ཀྱིས། ཅིའི་ཕྱིར་རྒྱུག་པར་འདོད་སྨྲས་ཀྱང་།

༢༣ དེས་ནི་ཅི་འབྱུང་ན་ཡང་བྱུང་། བདག་རྒྱུག་པར་གནོང་ཞིག་ཞུས་པས། དེས་རྒྱུག་ཅིག་ཅེས་སྨྲས་སོ། ཡང་ཨ་ཧི་མ་ཨས་ཐང་ལམ་ནས་བརྒྱུགས་ནས། ཀུས་པ་ལས་མྱུར་དུ་བསླེབས་སོ༎

༢༤ དེའི་ཚེ་དཱ་བིད་རྒྱ་སྒོ་གཉིས་ཀྱི་མཚམས་སུ་བཞུགས་ཡོད་པ་དང་། སོ་པ་ནི་རྒྱ་སྒོའི་ཐོག་གི་རྩིག་པར་འཛེགས་ནས། མིག་བཏེགས་ཤིང་བལྟས་པས། མི་རེང་ཞིག་རྒྱུག་འོང་བར་མཐོང་ངོ་།

༢༥ ཡང་སོ་པས་འབོད་ཅིང་རྒྱལ་པོ་ལ་ཞུས་པས། རྒྱལ་པོས། གལ་ཏེ་མི་གཅིག་ཡོད་ན། ཁོའི་ཁ་ནང་གཏམ་ཞིག་ཡོད་གསུངས་སོ། མི་དེ་རྒྱུག་ཅིང་ཐག་ཉེ་བར་བསླེབས་ནས།

༢༦ སོ་པས་ཡང་མི་ཞིག་རྒྱུག་འོང་བར་མཐོང་བས། སོ་པས་སྒོ་སྲུང་མཁན་ལ་བོས་ནས་དེ་ལ། ལྟོས་ཤིག ཡང་མི་རེང་ཞིག་ཚུར་རྒྱུག་གོ་ཞེས་ཟེར་བས། རྒྱལ་པོས། ཁོ་ལ་ཡང་གཏམ་ཞིག་ཡོད་སྨྲས་སོ།

༢༧ དེ་ནས་སོ་པས། མི་སྔ་མ་དེའི་རྒྱུག་ལུགས་ནི་ཙ་དོག་གི་བུ་ཨ་ཧི་མ་ཨས་ཀྱི་རྒྱུག་ལུགས་དང་འདྲ་བར་རིག་གོ་ཞེས་ཟེར་བས། རྒྱལ་པོས། ཁོ་མི་བཟང་པོ་ཡིན་པས། ཕྲིན་བཟང་པོ་ཡོད་དོ་ཞེས་གསུངས་སོ༎

༢༨ ཡང་ཨ་ཧི་མ་ཨས་ཀྱིས་འབོད་བསྒྲགས་ནས་རྒྱལ་པོ་ལ་ཕྱག་བཙལ་ཞིང་། ས་ལ་ཁ་འབུབ་ཏུ་བཏུད་ཅིང་ཁོང་ལ། བཀྲ་ཤིས་པར་གྱུར་ཅིག ཡ་ཧོ་ཝཱ་ཁྱེད་ཀྱི་དཀོན་མཆོག་ལ་སྟོད་པར་ཤོག ཁོང་གིས་བདག་གི་ཇོ་བོ་རྒྱལ་པོའི་ཕྱོགས་སུ་ལག་པ་བཏེགས་པའི་མི་རྣམས་དགར་བར་མཛད་དོ་ཞེས་ཞུས་པས།

༢༩ རྒྱལ་པོས། ཁྱེའུ་ཨབ་ཤ་ལོམ་ལ་ཉེ་ཞོ་མེད་པར་ཡོད་དམ་ཞེས་དྲིས་པས། ཨ་ཧི་མ་ཨས་ཀྱིས། རྒྱལ་པོའི་བྲན་པོ་ཡོ་ཨབ་ཀྱིས་སྐུ་ཉིད་ཀྱི་བྲན་པོ་བདག་བཏང་བའི་ཚེ་ན། བདག་གིས་རབ་རུབ་ཆེན་པོ་ཞིག་མཐོངས་ཀྱང་། དེ་ཅི་ཡིན། བརྟགས་པར་མ་གྱུར་ཏོ་ཞེས་ཞུས་ནས།

༣༠ རྒྱལ་པོས། ཁྱོད་ལྡོ་རུ་ནུར་ལ། འདིར་སྡོད་ཅིག བཀའ་སྩལ་བས། ཁོ་ལྡོ་རུ་ནུར་ནས་བསྡད་དོ༎

༣༡ ཡང་ལྟོས་ཤིག ཀུས་པ་དེ་བསླེབ་ནས། ཀུས་པས། ཀྱེ་བདག་གི་ཇོ་བོ་རྒྱལ་པོ་ལགས། ཡ་ཧོ་ཝཱས་དེ་རིང་གི་ཉིན་པར་ཁྱེད་ཀྱི་དགྲར་ལངས་པ་ཐམས་ཅད་ལ་ཁྲིམས་བཅད་པའི་ཞུ་ལོན་ཡོད་ཞུས་པས།

༣༢ རྒྱལ་པོས་ཀུས་པ་ལ། ཁྱེའུ་ཨབ་ཤ་ལོམ་ལ་ཉེ་ཞོ་མེད་དམ། ཞེས་འདྲིས་པའི་ལན་དུ་ཀུས་པས། བདག་གི་ཇོ་བོའི་དགྲ་བོ་རྣམས་དང་། ཁྱེད་སྣད་པའི་དོན་དུ་ལང་བ་རྣམས་ལ་ཡང་། ཁྱེའུ་དེ་དང་འདྲ་བར་གྱུར་ཅིག་ཞུས་པས།

༣༣ རྒྱལ་པོ་རབ་ཏུ་ཐུགས་འཁྲུགས་ཏེ། རྒྱ་སྒོའི་སྟེང་ཁང་དུ་འཛེགས་ནས། བཤུམ་ཞིང་། ཀྱེ་ངའི་བུ་ཨབ་ཤ་ལོམ། ངའི་བུ། ངའི་བུ་ཨབ་ཤ་ལོམ། ང་ནི་ཁྱོད་ཀྱི་ཚབ་ཏུ་ཤི་བ་ཡིན་ན་ལོས་པ། ཀྱེ་ཨབ་ཤ་ལོམ། ངའི་བུ། ངའི་བུ། ཞེས་གསུང་གིན་གྱེན་དུ་འཛེགས་སོ༎

༡༩

དེ་ནས་ཡོ་ཨབ་ལ། གཟིགས་ཤིག རྒྱལ་པོ་ནི་ཨབ་ཤ་ལོམ་གྱི་དོན་དུ་ངུ་ཞིང་མྱ་ངན་བྱེད་དོ་ཞེས་བཤད་དོ།

༢ རྒྱལ་པོས་ཉིད་ཀྱི་སྲས་ཀྱི་ཕྱིར་ཐུགས་འཁྲུགས་པའི་ཧུན་དེ་མི་ཚོགས་ཀྱིས་ཐོས་པས། ཉིན་དེའི་རྒྱལ་བ་ནི་མི་ཚོགས་ཐམས་ཅད་འཚེར་བའི་རྒྱུར་གྱུར་ཏོ།

༣ ཇི་ལྟར་འཐབ་མོ་ལས་བྲོས་པའི་མི་རྣམས་ངོ་ཚ་བཞིན་འོང་བ་ལྟར། ཉིན་མོ་དེ་ལ་མི་ཚོགས་ནི་གྲོང་ཁྱེར་དུ་ཡིབ་ཅིང་ཞུགས་སོ།

༤ རྒྱལ་པོས་ནི་ཞལ་གདོང་བཏུམ་སྟེ། རྒྱལ་པོས་འོ་དོད་བཏང་ནས། ཀྱེ་ངའི་བུ་ཨབ་ཤ་ལོམ། ཀྱེ་ཨབ་ཤ་ལོམ། ངའི་བུ། ངའི་བུ་ཞེས་བོས་པས།

༥ ཡོ་ཨབ་རྒྱལ་པོའི་དྲུང་དུ་ཁྱིམ་དུ་སོང་སྟེ་དེ་ལ། དེ་རིང་གི་ཉིན་པར་ཁྱེད་ཀྱིས་ཉིད་ཀྱི་བྲན་འཁོར་ཐམས་ཅད་ཀྱི་གདོང་ཁྲེལ་དུ་བཅུག་པ་ཡིན། དེ་དག་གིས་ཁྱེད་ཀྱི་སྲོག་དང་། ཁྱེད་ཀྱི་སྲས་དང་སྲས་མོའི་སྲོག་དང་། ཁྱེད་ཀྱི་བཙུན་མོ་རྣམས་ཀྱི་སྲོག་དང་། ཁྱེད་ཀྱི་གཟིམ་གྲོགས་རྣམས་ཀྱི་སྲོག་སྐྱོབ་བྱས་ཀྱང་།

༦ ཁྱེད་ཀྱིས་ཉིད་ལ་འཁོན་ཁུར་པ་རྣམས་ལ་སྙིང་བརྩེ་བ་དང་། མཛའ་བོ་རྣམས་ལ་སྡང་བར་མཛད་དོ། དེ་རིང་གི་ཉིན་པར་ཁྱེད་ཀྱིས་དཔོན་པོ་དང་བྲན་གཉིས་ཀར་མི་རྩི་བ་དེ་བསྟན་པ་ཡིན། ཇི་སྟེ་ཨབ་ཤ་ལོམ་གསོན་ཞིང་། བདག་ཅག་ཐམས་ཅད་ཤི་བ་ཡིན་ན། ཁྱེད་ཀྱི་ཐུགས་ལྷོད་དེ་སོང་བ་ཡིན། དེ་བཞིན་བདག་གིས་དེ་རིང་མཐོང་བས་ན།

༧ ད་བཞེངས་ནས། ཕྱི་རུ་ཕེབས་ཏེ། ཁྱེད་ཀྱི་བྲན་རྣམས་ལ་བདེ་བའི་ཞལ་ཏ་མཛོད་ཅིག ངེས་མེད་དུ་ཁྱེད་མ་མཐོང་ན། མཚན་འདི་ལ་ཁྱེད་དང་མཉམ་དུ་མི་གཅིག་ཀྱང་མི་ལུས་ཏེ། སྐུ་ན་ཕྲ་མོ་ནས་ཚུན་དུ་ཁྱེད་ལ་ཕོག་པའི་སྡུག་བསྔལ་ཐམས་ཅད་ལས། འདི་ནི་ལྷག་པར་ཐུ་བར་འགྱུར་རོ་ཞེས་སྨྲས་པས།

༨ རྒྱལ་པོ་བཞེངས་ནས། རྒྱ་སྒོར་གདན་ཆགས་པས། དེ་དག་གིས་མི་ཚོགས་ལ། ལྟོས་ཤིག རྒྱལ་པོ་རྒྱ་སྒོར་བཞུགས་ཤེས་བཤད་པས། མི་ཚོགས་རྒྱལ་པོའི་དྲུང་དུ་ལྷགས་སོ༎

ཨིས་ར་ཨེལ་གྱི་མི་ཐམས་ཅད་རེ་རང་གི་གུར་དུ་བྲོས་སོ།

༩ ཡང་ཨིས་ར་ཨེལ་གྱི་སྡེ་ཐམས་ཅད་ཀྱི་རུས་རྣམས་ཀྱི་ནང་ན་ནང་འཁྲུགས་ལངས་པ་དང་། དེ་དག་གིས། རྒྱལ་པོས་བདག་ཅག་ནི་རང་གི་དགྲ་བོ་རྣམས་ཀྱི་ལག་ནས་ཐར་དུ་བཅུག་ནས། ཕེ་ལེ་ཤེད་པའི་ལག་པ་ལས་བསྒྲལ་བར་མཛད་ཀྱང་། ད་ལྟ་ཨབ་ཤ་ལོམ་གྱི་ཕྱིར་ཡུལ་ནས་བྲོས་དགོས་བྱུང་།

༡༠ འོ་སྐོལ་གྱིས་རྒྱལ་པོར་བྱུགས་པའི་ཨབ་ཤ་ལོམ་ནི་འཐབ་མོར་ཤིའོ། ད་ཁྱོད་ཚོས་རྒྱལ་པོ་སླར་སྤྱན་འདྲེན་པའི་སྐོར་ཚིག་གཅིག་ཀྱང་མི་ལབ་པ་དེ་ཅི་ཡིན་ཞེས་པའི་གཏམ་བྱས་སོ༎

༡༡ དེར་རྒྱལ་པོ་དཱ་བིད་ཀྱིས་བླ་མ་ཙ་དོག་དང་ཨབ་ཡ་ཐར་གཉིས་ལ་འཕྲིན་སྐུར་ཞིང་དེ་དག་ལ། ཁྱོད་གཉིས་ཀྱིས་ཡ་ཧུ་དཱ་ཡི་རྒན་རབས་རྣམས་ལ་འདི་སྐད་སྨྲ་བའི་རིགས་སོ། རྒྱལ་པོ་ཕོ་བྲང་རང་དུ་འདྲེན་པར། ཁྱོད་རྣམས་ཐམས་ཅད་པས་རྟིང་མར་གྱུར་པ་དེ་ཅི་ཡིན། ཞེས་སྨྲས་སོ། དེ་ཅིའི་ཕྱིར་ཞེ་ན། ཨིས་ར་ཨེལ་ཡོངས་ཀྱིས་རྒྱལ་པོ་ཁྱིམ་དུ་སྤྱན་འདྲེན་པའི་གཏམ་ནི་ཁོང་གི་དྲུང་དུ་སླེབ་ཚར་བ་ཡིན།

༡༢ ཁྱོད་རྣམས་ངའི་སྤུན་ཟླ་དང་། རུས་པ་དང་། ཤ་ཡིན་པས། རྒྱལ་པོ་སླར་རང་གི་ཁྱིམ་དུ་འདྲེན་པའི་ཕྱིར། ཁྱོད་རྣམས་ཅིའི་ཕྱིར་རྟིང་ལ་ལུས།

༡༣ ཤེས་དྲིས་ནས། ཨ་མ་སཱ་ལ། ཁྱོད་ངའི་རུས་པ་དང་ཤ་མ་ཡིན་ནམ། གལ་ཏེ་ངས་ཁྱོད་ཡོ་ཨབ་ཀྱི་མལ་དུ་བདག་གི་དྲུང་དུ་གཏན་དུ་དམག་དཔོན་དུ་མི་བྱེད་ན། ཡ་ཧོ་ཝཱས་བདག་ལ་དེ་བཞིན་དང་དེ་ལས་ཀྱང་ལྷག་པར་མཛོད་ཅིག་ཅེས་པའི་གཏམ་སྦྲོན་པར་དགོས་ཤེས་བསྒོའོ།

༡༤ དེ་ལྟར་ཁོང་གིས་མི་གཅིག་གི་སྙིང་བཀུག་པ་ལྟར། ཡ་ཧུ་དཱ་པ་རྣམས་ཀྱི་སྙིང་ཧྲིལ་བཀུག་པར་མཛད་པས། དེ་དག་གིས་རྒྱལ་པོ་ལ། འཁོར་གཡོག་ཐམས་ཅད་དང་བཅས་སུ་གདན་འཁོར་དུ་ཞུ་ལོན་ཕུལ་བས།

༡༥ རྒྱལ་པོ་གདན་འཁོར་ནས། ཡོར་དན་གྱི་འགྲམ་དུ་ཕྱིན་ཏོ། དེ་རུ་ཡ་ཧུ་དཱ་ནི་རྒྱལ་པོར་གདན་བསུ་བ་དང་། རྒྱལ་པོ་ཡོར་དན་གྱི་ཚུར་ཁར་གདན་ཞུ་བར་གིལ་གལ་དུ་བསླེབས་སོ།

༡༦ ཡང་བེན་ཡ་མིན་པ་གེ་རཱ་ཡི་བུ། བ་ཧུ་རིམ་པ་ཤི་མེ་ཨི་བྱ་བ་དེ་ནི་རྒྱལ་པོ་དཱ་བིད་ལ་གདན་བསུ་བར་ཡ་ཧུ་དཱ་པ་རྣམས་དང་བཅས་སུ་རྟབ་རྟོབ་ཏུ་སོང་ནས་འབབ་འོངས་སོ།

༡༧ དེ་དང་མཉམ་པོ་བེན་ཡ་མིན་པ་མི་སྟོང་ཕྲག་གཅིག་དང་། ཤ་ཨུལ་གྱི་གཡོག་པོ་ཙི་བཱ་དང་། དེའི་བུ་བཅོ་ལྔ་དང་། གཡོག་པོ་ཉི་ཤུ་ཡོད་པ་ཡིན། དེ་དག་རྒྱལ་པོའི་དྲུང་དུ་ཡོར་དན་རྒལ་ཏེ་སོང་ནས།

༡༨ རྒྱལ་པོའི་སླས་རྣམས་འདྲེན་པ་དང་། ཁོང་གི་སྤྱན་ལ་རན་པའི་ལས་བྱེད་ཅིང་དེ་དག་འཁྱེར་བྱའི་གྲུ་གཟིངས་ཤིག་ཕར་ཁར་སོང་ངོ་༎

དེ་ནས་རྒྱལ་པོས་ཡོར་དན་རྒལ་ཏེ་ཕྱིན་པའི་ཚེ་ན། གེ་རཱ་ཡི་བུ་ཤི་མེ་ཨི་ཡིས་རྒྱལ་པོའི་དྲུང་དུ་ཁ་འབུབ་ཏུ་ཕྱག་བཙལ་བ་དང་རྒྱལ་པོ་ལ།

༡༩ བདག་གི་ཇོ་བོས་བདག་ལ་ཉེས་སྡིག་མ་ཁེལ་ཞིག བདག་གི་ཇོ་བོ་རྒྱལ་པོ་ཡེ་རུ་ཤ་ལེམ་ནས་ཐོན་པའི་ཚེ་ན། ཁྱེད་ཀྱི་བྲན་པོས་ལོག་པར་སྨྲས་པ་དེ་ནི་རྒྱལ་པོའི་ཐུགས་ནང་མི་ལུས་པའི་དོན་དུ་དྲན་པར་མ་མཛོད་ཅིག

༢༠ བདག་གིས་ཉེས་སྡིག་བྱས་པ་དེ་ནི་ཁྱེད་ཀྱི་བྲན་པོས་ངོ་ཕྲོད་པས། གཟིགས་དང་། དེའི་ཕྱིར་བདག་ནི་དེ་རིང་གི་ཉིན་པར་བདག་རང་གི་ཇོ་བོ་རྒྱལ་པོར་གདན་བསུ་བར། ཡོ་སེབ་ཀྱི་བརྒྱུད་ཐམས་ཅད་ཀྱི་ནང་ནས་དང་པོར་འདིར་འོངས་པ་ཡིན།

༢༡ ཞེས་ཞུས་པའི་ལན་དུ་ཙེ་རུ་ཡཱ་ཡི་བུ་ཨ་བི་ཤཱ་ཨིས། ཤི་མེ་ཨིས་ཡ་ཧོ་ཝཱས་བྱུགས་པ་ལ་དམོད་པ་བཏབ་པས། ཁོ་གསོད་པར་མི་གཤའ་འམ་ཞེས་སྨྲས་པས།

༢༢ དཱ་བིད་ཀྱིས། ཙེ་རུ་ཡཱ་ཡི་བུ་རྣམས། ཁྱོད་ཅག་དང་ང་ལ་བྲེལ་བ་ཅི་ཡོད། ཁྱོད་ཅག་གིས་དེ་རིང་གི་ཉིན་པར་ང་ལ་སྡང་བ་དེ་ཅི་ཡིན། དེ་རིང་གི་ཉིན་པར་མི་གང་ཡང་གསོད་པར་རུང་ངམ། དེ་རིང་ང་ནི་ཨིས་ར་ཨེལ་གྱི་རྒྱལ་པོ་ཡིན་པ་དེ་ནི་ངས་མི་ཤེས་སམ་ཞེས་གསུངས་ནས།

༢༣ རྒྱལ་པོས་ཤི་མེ་ཨི་ལ། ཁྱོད་འཆི་བར་མི་འགྱུར་རོ་ཞེས་བསྒོ་ཞིང་། རྒྱལ་པོས་ཁོའི་ཆེད་དུ་མནའ་བསྐྱལ་ལོ༎

༢༤ དེར་ཤ་ཨུལ་གྱི་བུ་མེ་ཕི་བོ་ཤེད་ཀྱང་རྒྱལ་པོར་གདན་བསུ་བར་འོངས་སོ། རྒྱལ་པོ་བཞེངས་པའི་ཉིན་མོ་ནས་བཟུང་སྟེ། ཁོང་ལ་ཐོགས་པ་མེད་པར་གདན་འཁོར་བའི་བར་དུ། རྐང་པ་མ་བཀྲུས། སྨ་ར་ཡང་མ་བཀྲུམས། གོས་ཀྱང་མ་བཀྲུས་སོ།

༢༥ ཡང་ཁོ་ཡེ་རུ་ཤ་ལེམ་དུ་རྒྱལ་པོ་མཇལ་བར་འོང་བའི་ཚེ་ན། རྒྱལ་པོས་དེ་ལ། ཀྱེ་མེ་ཕི་བོ་ཤེད། ཁྱོད་ང་དང་མཉམ་དུ་ཅིའི་ཕྱིར་འོངས་པ་མ་ཡིན། ཞེས་འདྲིས་པའི་ལན་དུ།

༢༦ དེས་ནི། ཀྱེ་བདག་གི་ཇོ་བོ་རྒྱལ་པོ། བདག་གི་གཡོག་པོས་བདག་གི་མགོ་བསྐོར་ཏོ། ཁྱེད་ཀྱི་བྲན་པོ་བདག་གིས་ནི། ཞོན་ནས། རྒྱལ་པོའི་དྲུང་དུ་འགྲོ་བར་བོང་བུར་སྒ་བསྟོད་པར་བྱ་ཞེས་སྨྲས་པ་ཡིན། དེ་ཅིའི་ཕྱིར་ཞེ་ན། ཁྱེད་ཀྱི་བྲན་པོ་ཞ་བོ་ཡིན་པའི་ཕྱིར་རོ།

༢༧ མི་དེས་བདག་གི་ཇོ་བོ་རྒྱལ་པོའི་དྲུང་དུ་ཁྱེད་ཀྱི་བྲན་པོ་ཕྲན་གྱི་སྙན་ཕྲ་ཕུལ་ཀྱང་། བདག་གི་ཇོ་བོ་རྒྱལ་པོ་ནི་དཀོན་མཆོག་གི་ཕོ་ཉ་དང་འདྲ་བས། ཁྱེད་ཀྱི་གཟིགས་ངོར་ཅི་བདེ་བ་དེ་མཛོད་ཅིག

༢༨ བདག་གི་ཕ་བརྒྱུད་ཐམས་ཅད་ནི་བདག་གི་ཇོ་བོ་རྒྱལ་པོའི་དྲུང་དུ་མི་ཤི་མཁན་ལྟ་བུར་ཡོད་རུང་། ཁྱེད་ཀྱིས་ཉིད་ཀྱི་བྲན་པོ་ནི་ཁྱེད་ཀྱི་གསོལ་ལྕོག་ལས་ཟ་བའི་གྲལ་དུ་བཅུག་པས། བདག་གིས་རྒྱལ་པོའི་དྲུང་དུ་ལྷག་པར་འོ་དོད་གཏོང་བའི་རིགས་སམ། ཞེས་ཞུས་པས།

༢༩ རྒྱལ་པོས་དེ་ལ། ཁྱོད་ཀྱིས་ད་དུང་ཡང་རང་གི་ལོ་རྒྱུས་འཆད་པ་དེ་ཅི་ཡིན། ངས་ནི། ཁྱོད་དང་ཙི་བཱ་གཉིས་ཀྱིས་གཞིས་ཀ་བགོད་པར་བྱོས་ཤིག ཅེས་ངས་བསྒོ་ཟིན་ཏོ། གསུངས་པ་དང་།

༣༠ མེ་ཕི་བོ་ཤེད་ཀྱིས་རྒྱལ་པོ་ལ། ལེགས་སོ། བདག་གི་ཇོ་བོ་རྒྱལ་པོ་ཉེ་ཞོ་མེད་པར་རང་གི་ཕོ་བྲང་དུ་གདན་འཁོར་བྱུང་བས། ཁོས་ཐམས་ཅད་འཁྱེར་ཀྱང་ཆོག་ཅེས་གསོལ་ཏོ༎

༣༡ གཞན་ཡང་གིལ་ཨད་པ་བར་ཟིལ་ལཱ་ཨི་དེ་ནི་རོ་གེ་ལིམ་ནས་མར་འོང་ནས། རྒྱལ་པོ་གདན་སྐྱེལ་བའི་ཕྱིར། ཁོང་དང་ལྷན་གཅིག་ཏུ་ཡོར་དན་གྱི་ཚུར་རོལ་དུ་འོངས་སོ།

༣༢ བར་ཟིལ་ལཱ་ཨི། མི་ཤིན་ཏུ་རྒས་པ་དང་། ལོ་བརྒྱད་ཅུར་ཕྱིན་པ་ཞིག་ཡིན་ཏེ། རྒྱལ་པོ་མ་ཧ་ནཱ་ཨིམ་དུ་ལུས་པའི་ཚེ་ན། བར་ཟིལ་ལཱ་ཨི་མི་ཤིན་ཏུ་ཆེ་བ་ཞིག་ཡིན་པས། ཁོས་དམག་ཟན་བསྐྱལ་ཏོ།

༣༣ དེའི་ཕྱིར་རྒྱལ་པོས་བར་ཟིལ་ལཱ་ཨི་ལ། ཁྱོད་ང་དང་མཉམ་དུ་འདོང་དང་། ངས་ཡེ་རུ་ཤ་ལེམ་ནང་ང་རང་དང་ལྷན་ཅིག་ཏུ་ཁྱེད་ཀྱི་གསོ་སྐྱོང་བྱའོ་ཞེས་གསུངས་ཀྱང་།

༣༤ བར་ཟིལ་ལཱ་ཨི་ཡིས་རྒྱལ་པོ་ལ། ཕྲན་རྒྱལ་པོ་དང་མཉམ་དུ་ཡེ་རུ་ཤ་ལེམ་དུ་ཡར་སོང་སྟེ། ད་ཕྲན་གྱི་ཚེའི་ལོ་ལས་ཞག་ཅི་སྙེད་ཅིག་ལུས་ཡོད།

༣༥ དེ་རིང་གི་ཉིན་པར་བདག་ལོ་བརྒྱད་ཅུ་ལོན་པས། བདག་གིས་བཟང་ངན་གཉིས་ཀྱི་ཤན་འབྱེད་ནུས་སམ། ཁྱེད་ཀྱི་བྲན་པོས་ཅི་ཟ་བ་དང་འཐུང་བའི་བྲོ་བ་མྱོང་ཐུབ་བམ། གླུ་མཁན་ཕོ་མོའི་དབྱངས་བདག་གིས་ཐོས་པར་ནུས་སམ། དེ་བས་ན་ཁྱེད་ཀྱི་བྲན་པོ་ནི་ཅིའི་ཕྱིར་རང་གི་ཇོ་བོ་རྒྱལ་པོའི་ཁལ་དུ་འགྱུར་བར་བྱ།

༣༦ ཁྱེད་ཀྱི་བྲན་པོ་ནི་རྒྱལ་པོ་དང་མཉམ་དུ་ཡོར་དན་གྱི་ཕར་ཁའི་བར་ཅུང་ཟད་ཅིག་འགྲོ་བ་ལ། རྒྱལ་པོས་བདག་ལ་དེ་ལྟ་བུའི་གསོལ་རས་སྟེར་བར་དགོས་སམ།

༣༧ ཁྱེད་ཀྱི་བྲན་པོ་ལོག་ཏུ་གནོང་ཞིག དེ་ནས་བདག་རང་གི་གྲོང་ཁྱེར་དུ་འཆི་བར་གྱུར་ཡང་། རང་གི་ཕ་དང་རང་གི་མ་ཡི་དུར་ཁུང་དུ་སྐུང་བར་འགྱུར་རོ། ཁྱེད་ཀྱི་བྲན་པོ་ཁིམ་ཧམ་འདི་ལ་གཟིགས་ཤིག དེ་ནི་བདག་གི་ཇོ་བོ་རྒྱལ་པོ་དང་ལྷན་ཅིག་ཏུ་ཕ་རོལ་དུ་འགྲོ་སྟེ། དེ་ལ་ཁྱེད་གང་ཐུགས་དགྱེས་པ་བཞིན་མཛོད་ཅིག་ཅེས་ཞུས་པའི་ལན་དུ་རྒྱལ་པོས།

༣༨ ཁིམ་ཧམ་ནི་ང་དང་མཉམ་དུ་ཕར་འགྲོ་སྟེ། ཁྱོད་གང་འདོད་པ་ངས་དེ་ལ་བྱའོ། གཞན་ཡང་ཁྱོད་ཀྱིས་ང་ལས་ཅི་ཞུ་ན་ཡང་། དེ་ནི་ངས་ཁྱོད་ཀྱི་ངོར་བྱའོ་ཞེས་སྨྲས་ནས།

༣༩ མི་ཚོགས་ཐམས་ཅད་ཡོར་དན་རྒལ་ཟིན་ཏེ། རྒྱལ་པོ་ནི་ཚུར་ཁར་འབྱོན་པའི་ཚེ་ན། ཁོང་གིས་བར་ཟིལ་ལཱ་ཨི་ལ་འོ་བྱེད་ཅིང་བྱིན་རླབས་མཛད་ནས། དེ་ནི་རང་གི་ཁྱིམ་དུ་ལོག་གོ།

༤༠ དེ་ནས་རྒྱལ་པོ་གིལ་གལ་དུ་གཤེགས་པ་དང་། ཁིམ་ཧམ་ཁོང་དང་མཉམ་དུ་སོང་ངོ་། དེར་ཡ་ཧུ་དཱ་ཡི་མི་བརྒྱུད་ཐམས་ཅད་དང་ཨིས་ར་ཨེལ་གྱི་མི་བརྒྱུད་ཕྱེད་ཀྱིས་རྒྱལ་པོ་ལ་ཞབས་ཕྱི་ཞུས་སོ།

༤༡ ཡང་ཀྱེ་ཧོ། ཨིས་ར་ཨེལ་པ་ཐམས་ཅད་རྒྱལ་པོའི་དྲུང་དུ་འོངས་ནས་རྒྱལ་པོ་ལ། ངེད་ཀྱི་སྤུན་ཡ་ཧུ་དཱ་པ་རྣམས་ཀྱིས་ཅིའི་ཕྱིར་ཁྱེད་བརྐུས་ནས། རྒྱལ་པོ་དང་། ཁོང་གི་སླས་དང་། དཱ་བིད་མཉམ་ཡོད་པའི་མི་ཐམས་ཅད་ནི་ཡོར་དན་གྱི་ཕ་རོལ་ནས་ཅིའི་ཕྱིར་གདན་དྲངས། ཤེས་ཞུས་པས།

༤༢ ཡ་ཧུ་དཱ་པ་རྣམས་ཀྱིས་ཨིས་ར་ཨེལ་པ་ལ་གཏམ་ལན་དུ། ང་རྣམས་དང་རྒྱལ་པོ་ནི་གཉེན་ཉེ་བས། དེ་ལྟར་བྱས་ཀྱིས། བྱ་བ་དེའི་སླད་དུ་ཁྱོད་རྣམས་ལ་ཁྲག་རླུང་ལང་བ་དེ་ཅི་ཡིན། ང་རྣམས་ཀྱིས་རྒྱལ་པོའི་རིན་ལས་ཅི་ཞིག་ཟོས་སམ། ཁོང་གིས་ངེད་ལ་གསོལ་རས་གནང་བ་ཡིན་ནམ། ཞེས་སྨྲས་པས།

༤༣ ཨིས་ར་ཨེལ་པ་རྣམས་ཀྱིས་ཡ་ཧུ་དཱ་པ་རྣམས་ལ་ལན་དུ། ང་རྣམས་ལ་རྒྱལ་པོའི་ནང་ན་སྐལ་བ་བཅུ་ཐམ་པ་ཡོད་དེ། ཁྱོད་ཚོ་ལས་དཱ་བིད་ཀྱི་ནང་ན་ང་ཚོའི་སྐལ་བ་ཐེབ་ཡོད། རྒྱལ་པོ་གདན་ཞུ་བའི་ཕྱིར་ང་ཚོ་ལས་དང་པོར་གྲོས་མ་འདྲི་བར། ཁྱོད་ཅག་གིས་ང་ཚོ་ལ་ཅིའི་ཕྱིར་ངན་ཆེན་བྱེད། ཅེས་དྲིས་ནས། ཨིས་ར་ཨེལ་གྱི་གཏམ་ལས་ཡ་ཧུ་དཱ་པའི་གཏམ་ལན་ཚ་བར་གྱུར་ཏོ༎

༢༠

དེར་བེན་ཡ་མིན་པ་བིག་རིའི་བུ་ཤེ་བཱ་ཞེས་བྱ་བའི་མི་ངན་པ་ཞིག་བྱུང་ནས། དེས་ནི་དུང་འབུད་ཅིང་འདི་སྐད་དུ། ངེད་ཚོ་ལ་དཱ་བིད་ཀྱི་ནང་ན་སྐལ་བ་མེད་དེ། ཨི་ཤཱ་ཡི་བུ་མཉམ་ནོར་སྐལ་མེད་པས། ཀྱེ་ཨིས་ར་ཨེལ། མི་རེ་རང་གི་གུར་དུ་སོང་ཞིག་ཅེས་ཟེར་བས།

༢ ཨིས་ར་ཨེལ་པ་ཐམས་ཅད་དཱ་བིད་ཀྱི་རྗེས་སུ་མ་འབྲང་བར། བིག་རི་ཡི་བུ་ཤེ་བཱ་ཡི་རྒྱབ་ནས་འབྲངས་ཀྱིས། ཡ་ཧུ་དཱ་པ་རྣམས་ཡོར་དན་ནས་བཟུང་སྟེ་ཡེ་རུ་ཤ་ལེམ་གྱི་བར་དུ་རང་གི་རྒྱལ་པོ་ལ་འབྱར་འབྱར་པར་བསྡད་དོ༎

༣ དེ་ནས་དཱ་བིད་་ཡེ་རུ་ཤ་ལེམ་དུ་རང་གི་ཕོ་བྲང་དུ་ཕྱིན་པ་དང་། ཁྱིམ་སྲུང་བར་བཞག་པའི་བུད་མེད་གཟིམ་གྲོགས་བཅུ་པོ་དེ་རྣམས་དགར་བཞག་གོ། ཁོང་གིས་དེ་དག་ལ་བསྩལས་ཀྱང་། དེ་དག་གི་རྩར་མ་བྱོན་པས། དེ་དག་འཆི་བའི་ཉིན་མོའི་བར་དུ་བཙོན་ནང་མོ་རང་མོའི་ཚུལ་དུ་གནས་སོ༎

༤ དེ་ནས་རྒྱལ་པོས་ཨ་མ་སཱ་ལ། ཞག་གསུམ་གྱི་ནང་དུ་ཡ་ཧུ་དཱ་ཡི་མི་ཐམས་ཅད་ངའི་དྲུང་དུ་ཁུག་ལ། ཁྱོད་རང་ཡང་འདི་རུ་འོང་བར་དགོས་ཤེས་བཀའ་སྩལ་བས།

༥ ཡ་ཧུ་དཱ་པ་རྣམས་སྡུད་པའི་ཕྱིར་ཨ་མ་སཱ་སོང་ནས། ཞག་ཆད་ལས་མང་དུ་འགོར་བས།

༦ དཱ་བིད་ཀྱིས་ཨ་བི་ཤཱ་ཨི་ལ། ད་ལྟ་ཨབ་ཤ་ལོམ་ལས་བིག་རིའི་བུ་ཤེ་བཱ་ཡིས་ངེད་ཅག་ལ་ལྷག་པར་གནོད་པ་བྱེད་འོང་། དེ་བས་ན་མི་དེ་གྲོང་ཁྱེར་བཙན་པོའི་ནང་དུ་ཞུགས་ནས། ངེད་ཀྱི་མིག་ལས་མ་སྟོར་བའི་གོང་དུ། ཁྱོད་ཀྱིས་རང་གི་ཇོ་བོའི་བྲན་རྣམས་འཁྲིད་ཅིང་། ཁོའི་རྗེས་སུ་འདེད་པར་གྱིས་ཤིག་ཅེས་བསྒོ་བས།

༧ དེའི་རྒྱབ་ནས་ཡོ་ཨབ་ཀྱི་མི་རྣམས་དང་། ཀེ་རེད་པ་དང་། པེ་ལེད་པ་དང་། རྩལ་ཅན་ཐམས་ཅད་ཐོན་ནས། ཡེ་རུ་ཤ་ལེམ་ལས་བྱུང་བ་དང་། བིག་རིའི་བུ་ཤེ་བཱ་ལ་འདེད་པར་སོང་ངོ་།

༨ གི་བེ་ཨོན་གྱི་ཕ་བོང་ཆེན་པོར་སླེབ་པའི་ཚེ་ན། ཨ་མ་སཱ་དེ་དག་གི་མདུན་ཕྱོགས་ལས་འོངས་སོ། ཡང་ཡོ་ཨབ་ཀྱིས་གོན་པའི་ཁྲབ་ཀྱི་ཁར་སྐ་རགས་བཅིང་སྟེ། ཁོའི་རྐེད་པ་རུ་ཤུབས་ཀྱི་ནང་ན་རལ་གྲི་ཞིག་ཡོད་པ་ཡིན། ཁོ་ནི་འགྲུལ་བར་ཙམ་གྱིས་རལ་གྲི་དེ་ཐོན་སོང་ངོ་།

༩ དེར་ཡོ་ཨབ་ཀྱིས་ཨ་མ་སཱ་ལ། ངའི་སྤུན་མཆེད། སྐུ་ཁམས་བདེ་ལགས་སམ་ཟེར་ནས། ཡོ་ཨབ་ཀྱིས་ལག་པ་གཡས་པས་ཨ་མ་སཱའི་སྨ་ར་ལ་འཐམས་ཏེ། དེ་ལ་འོ་བྱས་སོ།

༡༠ ཨ་མ་སཱ་ཡིས་ཡོ་ཨབ་ཀྱི་ལག་ཏུ་ཡོད་པའི་རལ་གྲི་ལ་ཟོན་མ་བྱས་པས། དེའི་རྩིབ་མ་ལྔ་པར་བརྒྱབས་ནས། རྒྱུ་མ་ས་རུ་བླུགས་སོ། གཞན་རྡུང་དགོས་མ་བྱུང་བར་ཤིའོ། དེ་ནས་ཡོ་ཨབ་དང་དེའི་ནུ་བོ་ཨ་བི་ཤཱ་ཨི་གཉིས་བིག་རིའི་བུ་ཤེ་བཱ་ལ་བདས་སོ།

༡༡ ཡོ་ཨབ་ཀྱི་གཞོན་ནུ་རྣམས་ཀྱི་ནང་ནས་གཅིག་ཨ་མ་སཱ་ཡི་མདུན་དུ་བསྡད་པ་དང་། དེས་ནི། སུ་ཡང་ཡོ་ཨབ་ལ་དགའ་བ་དང་། དཱ་བིད་ཀྱི་ཕྱོགས་པ་རྣམས་ནི། ཡོ་ཨབ་ཀྱི་ཕྱི་བཞིན་སོང་ཞིག་ཅེས་བསྐུལ་ཏོ།

༡༢ ཨ་མ་སཱ་ལམ་དཀྱིལ་ན་ཁྲག་གི་ནང་ན་འགྲེ་ལྡོག་བྱེད་པས། མི་དེས་མི་ཚོགས་ཐམས་ཅད་དེ་རུ་སྒུག་པར་མཐོང་བས། ཁོས་ཨ་མ་སཱ་ལམ་ལས་ཐང་དུ་ཁྱེར་ཏོ། ད་དུང་ཡང་དེ་རུ་བསླེབ་པ་ཐམས་ཅད་སྒུག་པར་མཐོང་བས། ཨ་མ་སཱ་རས་ཀྱིས་བཀབ་བོ།

༡༣ ཁོ་ལམ་ཁ་ལས་འཐེན་པའི་ཚེ་ན། མི་ཚོགས་ཐམས་ཅད་བིག་རིའི་བུ་ཤེ་བཱ་ལ་འདེད་པར་ཡོ་ཨབ་ཀྱི་རྗེས་སུ་སོང་ངོ་༎

༡༤ དེ་ནས་ཨིས་ར་ཨེལ་གྱི་སྡེ་ཐམས་ཅད་དང་། ཨ་བེལ་དང་། བེད་མ་ཨ་ཁ་རྣམས་རྒྱུད་དེ་བེ་རིམ་གྱི་བར་དུ་བསླེབས་སོ། ཡུལ་དེའི་མི་ཐམས་ཅད་བསྡུས་ནས། ཁོའི་ཕྱི་བཞིན་སོང་ངོ་།

༡༥ དེ་དག་འོངས་ནས། ཁོ་ནི་ཨ་བེལ་་བེད་མ་ཨ་ཁའི་ནང་དུ་དགར་བར་བྱས་ཏེ། གྲོང་ཁྱེར་གྱི་མདུན་དུ་ཕག་ར་བྱས་ནས། ལྕགས་རིའི་ཐད་ཀར་བསྡད་དོ། ཡོ་ཨབ་དང་བཅས་སུ་ཡོད་པ་རྣམས་ཀྱིས་ལྕགས་རི་རློག་ཏུ་བསྙེགས་པར་བྱས་སོ།

༡༦ དེའི་ཚེ་གྲོང་ཁྱེར་ལས་བུད་མེད་བློ་གྲོས་དང་ལྡན་པ་ཞིག་གིས་བོས་ཏེ། གསན་དང་། ཁྱོད་ཅག་གིས་ཡོ་ཨབ་ལ། ཉེ་བར་འོང་དང་། ངས་ཁྱེད་ལ་གཏམ་ཞིག་ཞུ་བར་བྱའོ་ཞེས་ཟེར་ཞིག་སྨྲས་པས།

༡༧ དེ་ནི་ཉེ་བར་ཕྱིན་པའི་ཚེ་ན་བུད་མེད་ཀྱིས། ཁྱེད་རང་ཡོ་ཨབ་ལགས་སམ། ཞེས་སྨྲས་པའི་ལན་དུ་ཁོས། ང་ཡིན་སྨྲས་སོ། དེ་ནས་བུད་མེད་ཀྱིས། ཁྱེད་ཀྱི་བྲན་མོའི་གཏམ་ལ་གསན་ཅིག་ཅེས་ཞུས་པས། ཁོས་ང་ཉན་ནོ་ཞེས་སྨྲས་སོ།

༡༨ ཡང་བུད་མེད་ཀྱིས། སྔོན་དུས་ཀྱི་གཏམ་ལོ་ལ། དེ་དག་གིས་ཅི་ནས་ཀྱང་ཨ་བེལ་ནང་གྲོས་འདྲི་བའི་ནང་ནས་བྱ་བ་རྫོགས་པར་བྱས་ཞེས་ཟེར་རོ།

༡༩ ང་ནི་བཟང་སྒྲིག་ལ་དགའ་བ་དང་། བློ་དྲང་བའི་ཨིས་ར་ཨེལ་པའི་ཁྲོད་ལས་ཡིན། ཁྱེད་ཅག་གིས་གྲོང་ཁྱེར་དང་ཨིས་ར་ཨེལ་གྱི་མ་ཞིག་མེད་པར་བྱེད་པར་ཐབས་འཚོལ་ལོ། དེ་བས་ན་ཁྱེད་ཀྱིས་ཡ་ཧོ་ཝཱའི་ནོར་སྐལ་མིད་སྙིང་འགྲོ་བ་དེ་ཅི་ཡིན་ཞེས་ཞུས་པས།

༢༠ ཡོ་ཨབ་ཀྱིས་ལན་དུ། མིད་པ་དང་མེད་པར་བྱེད་པ་འདི་ནི། ང་ལས་རྒྱང་རིང་བར་གྱུར་ཅིག རྒྱང་རིང་བར་གྱུར་ཅིག

༢༡ ལ་རྒྱ་འདི་ནི་དེ་བཞིན་མ་ཡིན་གྱི། ཨེབ་ར་ཨིམ་རིའི་བིག་རིའི་བུ་ཤེ་བཱ་བྱ་བ་དེས་རང་གི་ལག་པ་རྒྱལ་པོ་དཱ་བིད་ཀྱི་ཕྱོགས་སུ་བཏེགས་པས། ཁྱོད་ཀྱིས་མི་དེ་གཅིག་འབའ་ཞིག་ངའི་ལག་ཏུ་གཏོང་ན། ང་གྲོང་ཁྱེར་ལས་ཕར་འགྲོ་ངེས། ཞེས་སྨྲས་པས། བུད་མེད་ཀྱིས་ཡོ་ཨབ་ལ། གཟིགས་ཤིག དེའི་མགོ་ནི་ལྕགས་རིའི་གོང་ནས་དབྱུག་པར་བྱའོ་ཞེས་སྨྲས་ནས།

༢༢ བུད་མེད་དེས་རང་གི་བྱུས་ཀྱིས་མི་ཚོགས་ཀྱི་རྩར་སོང་སྟེ། དེ་དག་གིས་བིག་རིའི་བུ་ཤེ་བཱ་ཡི་མགོ་བཅད་དེ། ཕྱི་རོལ་ཏུ་ཡོ་ཨབ་ཀྱི་དྲུང་དུ་དབྱུགས་པས། དེས་ནི་དུང་ཕུས་ཏེ། མི་རྣམས་གྲོང་ཁྱེར་དེ་ལས་ཆས་པ་དང་། རེ་རང་གི་གུར་དུ་སོང་ངོ་། དེ་ནས་ཡོ་ཨབ་ཕྱིར་ལོག་ནས། ཡེ་རུ་ཤ་ལེམ་དུ་རྒྱལ་པོའི་དྲུང་དུ་ཕྱིན་ཏོ༎

༢༣ ཡོ་ཨབ་ནི་ཨིས་ར་ཨེལ་ཐམས་ཅད་ཀྱི་དམག་དཔོན་དང་། ཡེ་ཧོ་ཡ་དཱ་ཡི་བུ་བེ་ནཱ་ཡཱ་ནི་ཀེ་རེད་པ་དང་པེ་ལེད་པའི་སྟོང་དཔོན་ཡོད་པ་ཡིན།

༢༤ ཨ་དོ་རམ་ནི་ཁྲལ་དཔོན་དང་། ཨ་ཧི་ལུད་ཀྱི་བུ་ཡེ་ཧོ་ཤ་ཕད་ནི་དེབ་ཐེར་འབྲི་མཁན་ཡོད་པ་ཡིན།

༢༥ ཤེ་ཡཱ་ནི་དྲུང་ཡིག་དང་། ཙ་དོག་དང་ཨབ་ཡ་ཐར་གཉིས་ནི་བླ་མ་དང་།

༢༦ ཡ་ཨིར་པ་ཨི་རཱ་ཡང་དཱ་བིད་ཀྱི་བླ་མ་ཡོད་པ་ཡིན་ནོ༎

༢༡

དཱ་བིད་ཀྱི་དུས་སུ་ལོ་གསུམ་སྟུད་མར་མུ་གེ་བྱུང་བས། དཱ་བིད་ཀྱིས་ཡ་ཧོ་ཝཱ་ལ་ཐུགས་བརྟག་ཞུས་ནས། ཡ་ཧོ་ཝཱས་བཀའ་ལན་དུ། ཤ་ཨུལ་གྱིས་གི་བེ་ཨོན་པ་རྣམས་བསད་པས་ན། ཁྲག་འཕོ་བར་བྱེད་པའི་བརྒྱུད་ཀྱི་རྐྱེན་གྱིས་བྱུང་ངོ་ཞེས་གསུངས་སོ།

༢ གི་བེ་ཨོན་པ་རྣམས་ནི་ཨིས་ར་ཨེལ་གྱི་བརྒྱུད་ལས་མ་ཡིན་གྱི། ཨ་མོར་པ་ལས་ལུས་པ་ཡིན་ནོ། ཨིས་ར་ཨེལ་གྱི་བུ་རྣམས་ཀྱིས་དེ་དག་དང་མནའ་ཐོ་བྱས་ཀྱང་། ཤ་ཨུལ་གྱིས་ཨིས་ར་ཨེལ་དང་ཡ་ཧུ་དཱ་ཡི་བུ་རྣམས་ཀྱི་དོན་ལ་དམིགས་ནས། དེ་དག་གསོད་དུ་བསྙེགས་པ་ཡིན་ནོ། ཡང་རྒྱལ་པོས་གི་བེ་ཨོན་པ་རྣམས་བོས་ནས། དེ་དག་ལ།

༣ ཁྱོད་ཅག་གིས་ཡ་ཧོ་ཝཱའི་ནོར་སྐལ་ལ་བྱིན་གྱིས་རློབས་པའི་དོན་དུ་ངས་ཁྱོད་ཅག་ལ་ཅི་བྱེད་པར་དགོས། སྡིག་བཤགས་སུ་ངས་ཅི་གཏོང་བར་དགོས། ཞེས་དྲིས་པས།

༤ གི་བེ་ཨོན་པས་ཁོང་ལ། ཤ་ཨུལ་དང་དེའི་བརྒྱུད་ཀྱི་དངུལ་དང་གསེར་ང་ཚོ་ལ་མི་དགོས། ང་ཚོའི་དོན་དུ་ཨིས་ར་ཨེལ་གྱི་སྐྱེས་པ་གང་ཡང་གསོད་པར་མི་དགོས། ཞེས་ཞུས་པས། ཁོང་གིས་ནི། དེ་ནས་ངས་ཁྱོད་ཅག་གི་དོན་དུ་ཅི་བྱེད་པར་དགོས།

༥ ཞེས་པའི་གཏམ་ལན་དུ་དེ་དག་གིས་རྒྱལ་པོ་ལ། ང་ཚོ་ནི་བསད་ནས། ང་ཚོ་ཨིས་ར་ཨེལ་གྱི་ས་མཐའ་གང་དུའང་མི་ལུས་པའི་དོན་དུ། ང་ཚོ་མེད་པར་བྱེད་པའི་ཇུས་བྱས་པའི་མི་དེའི་ཕྱིར་དུ།

༦ དེའི་བུ་རྣམས་ཀྱི་ནང་ནས་མི་བདུན་ང་ཚོའི་ལག་ཏུ་སྤྲོད་ཅིག་དང་། ཡ་ཧོ་ཝཱས་འདམས་པའི་ཤ་ཨུལ་གྱི་གི་བེ་ཨ་རུ་ཡ་ཧོ་ཝཱའི་དོན་དུ་ང་ཚོས་དེ་དག་ནི་འཕྱར་བར་བྱའོ་ཞེས་ཞུས་པས། རྒྱལ་པོས་ནི། ངས་དེ་བཞིན་གཏོང་བར་བྱ་ཞེས་གསུངས་སོ༎

༧ དཱ་བིད་དང་ཤ་ཨུལ་གྱི་བུ་ཡོ་ན་ཐན་གཉིས་ཀྱི་བར་ན་ཡ་ཧོ་ཝཱའི་མནའ་ཡོད་པས། རྒྱལ་པོས་ཤ་ཨུལ་གྱི་བུ་ཡོ་ན་ཐན་གྱི་བུ་མེ་ཕི་བོ་ཤེད་ཀྱི་ཚེ་ཐར་དུ་བཅུག་གིས།

༨ རྒྱལ་པོས་ཨ་ཡཱ་ཡི་བུ་མོ་རིས་པཱ་ལས་ཆད་པའི་ཤ་ཨུལ་གྱི་བུ་ཨར་མོ་ནི་དང་། མེ་ཕི་བོ་ཤེད་བྱ་བ་གཉིས་དང་། ཤ་ཨུལ་གྱི་བུ་མོ་མི་ཁལ་དང་མེ་ཧོ་ལད་པ་བར་ཟིལ་ལཱ་ཨི་ཡི་བུ་ཨད་རི་ཨེལ་གཉིས་ཀྱི་བར་ལ་སྐྱེས་པའི་བུ་ལྔ་བཟུང་བ་དང་།

༩ གི་བེ་ཨོན་པ་རྣམས་ཀྱི་ལག་ཏུ་སྤྲད་ནས། དེ་དག་གིས་དེ་རྣམས་སྒང་ཁར་ཡ་ཧོ་ཝཱའི་དྲུང་དུ་འཕྱར་བ་བྱས་ཏེ། མི་བདུན་པོ་འདི་ཕྱོགས་གཅིག་ཏུ་མེད་པར་སོང་ངོ་། བཙས་མའི་ཞག་དང་པོ་དང་། ནས་ཀྱི་བཙས་མ་ཚུགས་པའི་འགོ་མ་ཞག་ཏུ་དེ་རྣམས་བསད་དོ༎

༡༠ དེ་ནས་ཨ་ཡཱ་ཡི་བུ་མོ་རིས་པཱ་ཡིས་རྩྭ་ཕད་ཀྱི་གོས་འཁུར་ནས། དེ་ནི་བཙས་མའི་ཞག་དང་པོ་ནས། གནམ་ལས་ཆར་ཆུ་མ་འབབ་པའི་བར་དུ་རང་གི་ཕྱིར་བྲག་དེ་ལ་བཏིང་བཞག་ནས། ཉིན་མོར་ནམ་མཁའི་འདབ་ཆགས་དང་། མཚན་མོར་རིའི་གཅན་གཟན་རྣམས་འབབ་མ་བཅུག་པར་བསྲུངས་སོ༎

༡༡ ཡང་དཱ་བིད་ལ་ཤ་ཨུལ་གྱི་གྲོགས་མོ་ཨ་ཡཱ་ཡི་བུ་མོ་རིས་པཱ་ཡིས་བྱས་པ་དེ་བཤད་པས།

༡༢ དཱ་བིད་སོང་སྟེ། ཡ་བེས་གིལ་ཨད་པ་རྣམས་ནས་ཤ་ཨུལ་གྱི་རུས་པ་དང་། དེའི་བུ་ཡོ་ན་ཐན་གྱི་རུས་པ་རྣམས་ཕྱིར་བླངས་སོ། ཕེ་ལེ་ཤེད་པ་རྣམས་ཀྱིས་གིལ་བོ་ཨ་རུ་ཤ་ཨུལ་བསད་ནས། ཕེ་ལེ་ཤེད་པ་རྣམས་ཀྱིས་དེ་དག་བེད་ཤན་གྱི་ལམ་སྲང་ནང་འཕྱར་དུ་བཏགས་པ་དང་། ཡ་བེས་གིལ་ཨད་པ་རྣམས་ཀྱིས་བརྐུས་ཁྱེར་བ་ཡིན་ནོ།

༡༣ ཁོང་གིས་ཤ་ཨུལ་གྱི་རུས་པ་དང་། དེའི་བུ་ཡོ་ན་ཐན་གྱི་རུས་པ་རྣམས་གནས་དེ་ནས་ཁྱེར་ནས། དེ་དག་གིས་འཕྱར་ལ་བཏགས་པ་རྣམས་ཀྱི་རུས་པ་ཡང་བསྡུས་སོ།

༡༤ ཤ་ཨུལ་དང་དེའི་བུ་ཡོ་ན་ཐན་གྱི་རུས་པ་རྣམས་བེན་ཡ་མིན་གྱི་ས་ཆ་ཙེ་ལཱ་རུ། དེའི་ཕ་ཀིས་ཀྱི་དུར་དུ་བསྐུངས་པ་དང་། རྒྱལ་པོས་གང་བཀའ་སྩལ་པ་དེ་ཐམས་ཅད་བསྒྲུབ་པའི་འོག་ཏུ། དཀོན་མཆོག་གིས་ཡུལ་གྱི་ཞུ་བ་བསྐངས་སོ༎

༡༥ སླད་མར་ཡང་ཕེ་ལེ་ཤེད་པ་རྣམས་ཀྱིས་ཨིས་ར་ཨེལ་ལ་དམག་དྲངས་པས། དཱ་བིད་རང་གི་བྲན་དང་བཅས་སུ་མར་སོང་བ་དང་། ཕེ་ལེ་ཤེད་པ་དང་འཐབ་པ་ལས། དཱ་བིད་འཁམས་པར་གྱུར་ཏོ།

༡༦ དེ་ནས་ར་ཕཱའི་བུ་རྣམས་ལས་ཨིས་བི་བེ་ནོབ་བྱ་བ་དེའི་མདུང་ལྕེའི་ལྕིད་དུ་ར་གན་གྱི་ཤེ་ཀེལ་གསུམ་བརྒྱ་དང་། རལ་གྲི་གསར་པ་ཞིག་བཏག་སྟེ་ཡོད་པ་ཡིན། མི་དེས་དཱ་བིད་གསོད་པར་བསྙེགས་ཀྱང་།

༡༧ ཙེ་རུ་ཡཱ་ཡི་བུ་ཨ་བི་ཤཱ་ཨིས་ཁོང་ལ་སྟོངས་གྲོགས་བྱས་ཏེ། ཕེ་ལེ་ཤེད་པ་ལ་བརྡུངས་ནས་བསད་དོ། དེ་ནས་དཱ་བིད་ཀྱི་མི་རྣམས་ཀྱིས་མནའ་སྐྱེལ་ཞིང་ཁོང་ལ། ཨིས་ར་ཨེལ་གྱི་སྒྲོན་མེ་མི་འཆི་བའི་སླད་དུ། ད་ཕྱིན་ཆད་ཁྱེད་ང་ཚོ་དང་བཅས་སུ་སླར་འཐབ་མོར་མ་བཞེངས་ཤིག་ཅེས་ཞུས་སོ༎

༡༨ དེའི་འོག་ཏུ་གོབ་ཡུལ་དུ་ཕེ་ལེ་ཤེད་པ་རྣམས་དང་འཐབ་མོ་བྱུང་བ་དང་། ཧུ་ཤད་པ་སིབ་བེ་ཀཱ་ཨི་བྱ་བ་དེས་ར་ཕཱའི་བུ་རྣམས་ལས་ཡིན་པའི་སབ་བྱ་བ་དེ་བསད་ནས།

༡༩ གོབ་ཡུལ་དུ་སླར་ཡང་ཕེ་ལེ་ཤེད་པ་དང་འཐབ་མོ་ཐོན་ནས། དེ་རུ་བེད་ལེ་ཧེམ་པ་ཡ་ཨ་རེ་ཨོ་རེ་གིམ་གྱི་བུ་ཨེལ་ཧ་ནན་གྱིས་གད་པ་གོལ་ཡད་བྱ་བ་དེ་བསད་དོ། མི་དེའི་མདུང་ནི་འཐགས་མཁན་གྱི་གདུང་མ་ལྟ་བུ་ཡོད་པ་ཡིན།

༢༠ དེ་ནས་ཡང་གད་ཡུལ་དུ་འཐབ་མོ་ཞིག་ཐོན་ཏེ། དེ་རུ་སྒོ་བོ་རིང་བའི་མི་ཞིག་ཡོད་པ་ལས། མི་དེའི་ལག་པ་དང་རྐང་པ་རེ་རེ་ལ་མཐེ་བོ་དྲུག་དྲུག་ཡོད་པས། ཀུན་སྡོམ་སོར་མོ་ཉི་ཤུ་རྩ་བཞི་ཡོད་པ་ཡིན། མི་དེ་ཡང་ར་ཕཱ་དེའི་བུའོ།

༢༡ དེས་ནི་ཨིས་ར་ཨེལ་ལ་སྐུར་པ་བཏབ་པའི་ཚེ། དཱ་བིད་ཀྱི་སྐུ་མཆེད་ཤི་མེ་ཨ་ཡི་བུ་ཡོ་ན་ཐན་གྱིས་ཁོ་བསད་དོ།

༢༢ མི་དེ་བཞི་ཀ་གད་པ་ར་ཕཱ་ལས་ཆད་ནས། དཱ་བིད་དང་དེའི་བྲན་གྱི་ལག་པ་ལས་ཤིའོ༎

༢༢

ཡ་ཧོ་ཝཱས་དཱ་བིད་ནི་དེའི་དགྲ་བོ་ཐམས་ཅད་ཀྱི་ལག་པ་དང་། ཤ་ཨུལ་གྱི་ལག་པ་ལས་བསྐྱབས་པའི་ཉིན་པར། དེས་ཡ་ཧོ་ཝཱའི་དྲུང་དུ་མགུར་མ་འདིའི་ཚིག་རྣམས་ཞུས་པ།

༢ ཡ་ཧོ་ཝཱ་ནི་བདག་གི་བྲག་བཙན་པོ་དང་། རྫོང་དང་སྐྱབས་མགོན་ལགས།

༣ བདག་གི་བྲག་གི་དཀོན་མཆོག་ཁོང་ལ་བདག་གིས་བློ་གདེང་བྱེད། ཁོང་ནི་བདག་གི་ཕུབ་དང་སྐྱབས་ཀྱི་རྭ་དང་། མཐོ་བའི་རྫོང་དང་སྐྱབས་གནས་ལགས། ཀྱེ་བདག་གི་སྐྱབས་མགོན། ཁྱེད་ཀྱིས་བདག་ནི་མགོ་ནོན་ལས་ཐར་བར་མཛད།

༤ སྟོད་འོས་པའི་ཡ་ཧོ་ཝཱ་ལ་བདག་གིས་བོས་པས། རང་གི་དགྲ་བོ་རྣམས་ལས་ཐར་བར་འགྱུར།

༥ འཆི་བའི་རྦ་རླབས་ཀྱིས་བདག་ལ་སྐོར། བེ་ལི་ཨལ་གྱི་ཆུ་ལོག་དྲག་པོ་རྣམས་ཀྱིས་བདག་འཇིགས་སུ་བཅུག

༦ ཕྱོགས་བཞིར་གཤིན་ཡུལ་གྱི་ཐག་པ་རྣམས་ཀྱིས་བདག་བསྐོར། འཆི་བའི་རྙི་དང་ཞགས་པས་བདག་ནི་འཛིན་དུ་རུབ་ཅིང་འོངས།

༧ སྡུག་བསྔལ་གྱི་ནང་ནས་བདག་གིས་ཡ་ཧོ་ཝཱ་ལ་འབོད་སྒྲོག་ཅིང་། བདག་གི་དཀོན་མཆོག་གི་ཕྱོགས་སུ་སྐད་ཆེན་པོས་བོས་པས། ཁོང་གིས་ཉིད་ཀྱི་ཕོ་བྲང་ནང་ནས་ངའི་སྒྲ་ལ་གསན་ཏེ། བདག་གིས་བཏོན་པའི་སྨྲེ་སྔགས་ཁོང་གི་སྙན་དུ་ཆུད།

༨ ཁོང་ཐུགས་ཁྲོས་པས། ས་གཞི་འདར་ཞིང་འགུལ་བ་དང་། ནམ་མཁའི་རྨང་རྣམས་གཡོས།

༩ ཁོང་གི་ཤངས་ཀྱི་ནང་ནས་དུ་བ་འཐུལ་བ་དང་། སོལ་བ་གཞེན་པའི་མེ་ཞིག་ཁོང་གི་ཞལ་ནས་བྱུང་།

༡༠ ཁོང་གིས་ནམ་མཁའ་རྣམས་ཕབ་ནས་མར་བབ་པ་དང་། ཁོང་གི་ཞབས་ཀྱི་འོག་ཏུ་སྨག་རུམ་འདུག

༡༡ ཁོང་ནི་ཀེ་རུབ་ཅིག་ལ་བཅིབས་ཤིང་འཕུར་ཏེ། རླུང་གི་ཤོག་པས་ལྡིང་བར་མཐོང་བྱུང་།

༡༢ ཁོང་ནི་མུན་པ་དྲག་པོས་བཏུམ་སྟེ། ཆུའི་མུན་ཁྲོད་དང་སྤྲིན་ཕུང་ནང་བཞུགས།

༡༣ ཁོང་གི་དྲུང་དུ་ཡོད་པའི་མདངས་ཀྱིས་མེ་སོལ་ཁྱུག

༡༤ ཡ་ཧོ་ཝཱས་ནམ་མཁའ་རྣམས་ཀྱི་ནང་ནས་འབྲུག་ལྡིར་བར་མཛད་དེ། བླ་ན་མེད་པས་གསུང་སྐད་འདོན་པར་མཛད།

༡༥ ཁོང་ཉིད་ཀྱིས་ཕྱག་མདའ་ཕངས་ནས་དེ་དག་གཏོར་བར་མཛད། གློག་རྣམས་འཁྱུག་པར་མཛད་ནས། དེ་དག་ཤིན་ཏུ་འཁྲུག་པར་གྱུར་བྱུང་།

༡༦ ཡ་ཧོ་ཝཱས་བཀའ་བཀྱོན་ཞིང་། ཤངས་ནས་དབུགས་འབུད་པས། རྒྱ་མཚོ་རྣམས་ཀྱི་མཐིལ་སྣང་བར་གྱུར་ཏེ། ས་གཞིའི་རྨང་རྣམས་ཐོན་ནོ༎

༡༧ སྟེང་ནས་ཕྱག་བརྐྱང་ཞིང་བདག་བཟུང་ནས། ཆུ་ཆེ་བ་ལས་དྲངས།

༡༨ བདག་ལས་སྟོབས་ཆེ་བའི་ཕ་རོལ་པ་དྲག་པོ་དང་། དགྲར་སྡང་བ་རྣམས་ལས་ཁོང་གིས་བདག་བསྒྲལ།

༡༩ བཀྲ་མི་ཤིས་ཀྱི་ཉིན་པར་དེ་བདག་ཐོག་ཏུ་བརྒྱུགས་ཀྱང་། ཡ་ཧོ་ཝཱས་བདག་གི་སྐྱབས་མགོན་མཛད་ཅིང་།

༢༠ ས་གནས་རྒྱ་ཆེ་བ་ཞིག་ཏུ་ཁྲིད་པར་མཛད། ཁོང་ནི་བདག་ལ་ཐུགས་དགྱེས་པས། བདག་ཐར་བར་མཛད།

༢༡ བདག་གི་དྲང་བ་ཉིད་བཞིན་དུ་ཡ་ཧོ་ཝཱས་བསབ་སྟེ། བདག་གི་ལག་པ་གཙང་མ་ལ་གཟིགས་ཤིང་ལན་གནང་།

༢༢ ཡ་ཧོ་ཝཱའི་གཤེགས་ལམ་རྣམས་བདག་གིས་བསྲུངས་ཤིང་། བདག་གི་དཀོན་མཆོག་ལ་ངོ་ལོག་གི་སེམས་བྱས་པ་མ་ཡིན།

༢༣ ཁོང་གི་བཀའ་ཁྲིམས་གང་ཡོད་པ་རྣམས་བདག་གི་མིག་གི་མདུན་དུ་ཡོད། ཁོང་གི་སྤྱད་མཚམས་རྣམས་ལས་བྱོལ་བ་མ་ཡིན།

༢༤ བདག་གིས་ཁོང་ལ་སྙིང་དྲང་པོ་སྐྱེད་ཅིང་། ཉེས་པ་ལས་རང་ལུས་བསྲུངས་བ་ཡིན།

༢༥ དེའི་ཕྱིར་ཡ་ཧོ་ཝཱས་བདག་གི་དྲང་བ་ཉིད་བཞིན་དུ་བདག་ལ་བསབས། བདག་གི་ལག་པ་གཙང་མ་ལ་གཟིགས་ཤིང་བདག་ལ་ལན་གནང་།

༢༦ སྙིང་རྗེ་ཅན་ལ་ཁྱེད་ཀྱིས་སྙིང་རྗེས་གཟིགས་ཤིང་། ཆོས་དྲང་བའི་མི་ལ་ཁྱེད་ཀྱང་ཐུགས་དྲང་པོ་ལགས་ཏེ།

༢༧ ལྷད་མེད་པ་ལ་ཁྱེད་ཀྱང་ལྷད་མེད་ལགས་པ་དང་། གཡོན་པོ་རྣམས་ལ་ཁྱེད་ཀྱང་གཡོན་པོར་སྣང་བར་མཛད།

༢༨ སྡུག་གིས་གདུངས་པའི་མི་རྣམས་ལ་ཁྱེད་ཀྱིས་ཐར་ལམ་མཛད་ཀྱི། རང་མཐོང་ཅན་རྣམས་ནི་ཁྱེད་ཀྱིས་སྨད་པར་མཛད།

༢༩ ཀྱེ་ཡ་ཧོ་ཝཱ་ཁྱེད་ནི་བདག་གི་སྒྲོན་མེ་ལགས་ཏེ། ཡ་ཧོ་ཝཱས་བདག་གི་མུན་པ་སེལ་བར་མཛད།

༣༠ ཁྱེད་དང་སྡོངས་ཤིང་བདག་གི་དགྲ་ཡི་དམག་ཚོགས་རྩ་ནས་གཅོད། བདག་གི་དཀོན་མཆོག་དང་སྡོངས་ཤིང་ལྕགས་རི་ལས་མཆོང་དཔང་བཏང་།

༣༡ དཀོན་མཆོག་གི་གཤེགས་ལམ་ནི་ཡོངས་སུ་ཕུན་སུམ་ཚོགས་པ་དང་། ཡ་ཧོ་ཝཱའི་བཀའ་ནི་ཡེ་ནས་སྐྱོན་མེད་པ་དག་པ་ལགས། ཁོང་ཉིད་ཀྱི་སྐྱབས་སུ་འགྲོ་བའི་མི་རྣམས་ཀྱི་ཕུབ་ཁོང་ལགས་སོ༎

༣༢ ཡ་ཧོ་ཝཱ་མ་གཏོགས་པར་གཞན་དཀོན་མཆོག་སུ་ཡོད། ངེད་ཀྱི་དཀོན་མཆོག་མ་གཏོགས་པར་བྲག་འདྲ་གང་ཡོད།

༣༣ དཀོན་མཆོག་ནི་བདག་གི་རྫོང་བཙན་པོ་ལགས་ཏེ། ཁོང་གིས་མཐར་ཕྱིན་པའི་མི་རྣམས་ཉིད་ཀྱི་གཤེགས་ལམ་ནང་ལམ་སྣ་མཛད།

༣༤ བདག་གི་རྐང་པ་རི་དྭགས་ཀྱི་རྐང་པ་དང་འདྲ་བར་མཛད། བདག་རང་གི་མཐོ་རྩེའི་ནང་ན་ཁོང་གིས་བདག་འཇོག་པར་མཛད།

༣༥ དམག་འདྲེན་པ་དང་། རག་གཞུ་འཐེན་ཕྱིར་བདག་གི་ལག་པ་སྦྱོང་དུ་བཅུག

༣༦ ཁྱེད་ཀྱི་སྐྱབས་ཀྱི་ཕུབ་བདག་ལ་གནང་སྟེ། ཁྱེད་ཀྱི་ཐུགས་བརྩེ་བས་བདག་ཆེན་པོར་མཛད།

༣༧ བདག་གི་འགྲོ་ལམ་ཡངས་པར་མཛད་ནས། བདག་གི་ལོང་མོ་མི་འཁྲུལ་ལོ༎

༣༨ བདག་རང་གི་དགྲ་བྱེད་རྣམས་ཀྱི་ཐོག་ཏུ་བརྒྱུགས་ནས་ཚར་དུ་བཅད། དེ་དག་མ་སྣུབས་པའི་བར་དུ་བདག་ནི་ཕྱིར་མ་ལོག

༣༩ ཚར་བཅད་ནས་རྟོལ་བར་བྱས་པ་དང་། དེ་རྣམས་རང་གི་རྐང་འོག་འགྲིལ་ནས་ལང་མ་ནུས།

༤༠ དམག་འདྲེན་ཕྱིར་ཁྱེད་ཀྱིས་བདག་ལ་མཐུ་ཡི་སྐ་རགས་བཅིངས། བདག་གི་དགྲར་ལྡང་བ་རྣམས་ནི་ཁྱེད་ཀྱིས་བདག་གི་དབང་དུ་སྤྲད།

༤༡ རང་གི་དགྲ་རྣམས་བདག་གིས་འགེམས་པའི་ཕྱིར། ཁྱེད་ཀྱིས་བདག་ལ་དགྲ་རུ་སྡང་བ་རྣམས་ཀྱི་ཤུལ་རྒྱབ་བདག་ཕྱོགས་བསྒྱུར།

༤༢ དེ་དག་བསྒུགས་ཀྱང་ར་མདའ་བྱེད་པ་གང་ཡང་མ་བྱུང་། ཡ་ཧོ་ཝཱ་ལ་ཞུས་ཀྱང་བཀའ་ལན་མ་ཐོབ།

༤༣ རྡུལ་ལྟར་བདག་གིས་དེ་དག་ཕྱེ་མར་བཏགས། ལམ་སྲང་གི་ཕྱག་དར་དང་འདྲ་བར་བདག་གིས་དེ་རྣམས་བརྫིས་ནས་གཡོགས།

༤༤ བདག་རང་གི་འབངས་ཀྱི་འབངས་གྱེན་ལོག་ནས་ཁྱེད་ཀྱིས་བདག་ཐར་བར་མཛད། མི་བརྒྱུད་རྣམས་ཀྱི་ནང་ན་བདག་ནི་དཔོན་པོར་བཅུག བདག་གིས་ངོ་མི་ཤེས་པའི་རིགས་བརྒྱུད་ཅིག་གིས་བདག་ལ་འབངས་བྱེད་དོ༎

༤༥ མི་ཡན་རྣམས་ཀྱིས་བདག་ལ་ངོ་བསྟོད་འོང་། དེ་དག་གིས་ཐོས་མ་ཐག་ཏུ་བདག་གི་ཁ་ལ་ཉན།

༤༦ མི་ཡན་གྱི་སྤོབས་པ་ཤོར་ནས། འདར་ཞིང་རྫོང་ལས་འཐོན།

༤༧ ཡ་ཧོ་ཝཱ་ནི་གསོན་པོ་ལགས། བདག་གི་བྲག་བཀྲ་ཤིས་ཤོག བདག་གི་སྐྱབས་ཀྱི་བྲག་གི་དཀོན་མཆོག་ལ་སྟོད་པར་ཤོག

༤༨ དཀོན་མཆོག་གིས་བདག་གི་ཆེད་དུ་ལན་བཅལ་མཛད་དེ། མི་བརྒྱུད་རྣམས་ནི་བདག་གི་རྐང་འོག་ཏུ་བཅུག

༤༩ བདག་ལ་དགྲ་བྱེད་རྣམས་ཀྱི་ལག་ལས་བདག་ཐར་བར་མཛད་དེ། བདག་ལ་རྒོལ་དུ་ལྡང་བ་རྣམས་ཀྱི་ཁྲོད་ལས་ཁྱེད་ཀྱིས་བདག་མཐོ་སར་བཞག མི་གཏུམ་པོ་ལས་ཁྱེད་ཀྱིས་བདག་བསྒྲལ་བྱུང་།

༥༠ དེའི་ཕྱིར་དུ་ཀྱེ་ཡ་ཧོ་ཝཱ། བདག་གིས་མི་བརྒྱུད་རྣམས་ཀྱི་ཁྲོད་དུ་ཁྱེད་ལ་སྟོད་ཅིང་། ཁྱེད་ཀྱི་མཚན་ལ་སྟོད་བསྔགས་པར་བྱའོ༎

༥༡ ཉིད་ཀྱིས་རྒྱལ་པོར་ཁྱེད་ཀྱིས་ཐར་པ་ཆེན་པོ་གནང་། ཉིད་ཀྱིས་བྱུགས་པའི་དཱ་བིད་དང་དེའི་བརྒྱུད་ལ་ཁྱེད་ཀྱིས་དུས་བརྒྱུན་ནས་རྒྱུན་དུ་ཐུགས་རྗེས་གཟིགས་པ་ལགས་སོ༎

༢༣

འདི་ནི་དཱ་བིད་ཀྱི་གཏམ་ཕྱི་མའོ། ཡ་ཀོབ་ཀྱི་དཀོན་མཆོག་གིས་བྱུགས་པའི། མཐོ་སར་བཞག་པའི་མི། ཨིས་ར་ཨེལ་ནང་གི་ཡིད་མགུ་བའི་གླུ་མཁན། ཨི་ཤཱ་ཡི་བུ་དཱ་བིད་ཀྱིས་འདི་སྐད་དུ།

༢ ཡ་ཧོ་ཝཱའི་ཐུགས་ཉིད་ཀྱིས་བདག་གི་ངང་ནས་གསུང་གླེང་མཛད། ཁོང་གི་བཀའ་མཆིད་ནི་བདག་གི་ལྕེ་ཐོག་ཡོད་པ་ཡིན།

༣ ཨིས་ར་ཨེལ་གྱི་དཀོན་མཆོག་གི་བཀའ་བྱོན་ཏེ། ཨིས་ར་ཨེལ་གྱི་བྲག་གིས་བདག་ལ་འདི་སྐད་དུ། གང་གིས་ཁྲིམས་དྲང་པོའི་ངང་ནས་མི་རྣམས་ལ་དབང་བྱེད་པའམ། དཀོན་མཆོག་ལ་འཇིགས་པའི་ངང་ནས་སྲིད་སྐྱོང་བར་བྱེད་པ།

༤ དེ་ནི་ཉི་མ་ཤར་དུས་སུ་སྐྱ་འོད་ལྟ་བུ་དང་། སྤྲིན་མེད་ཀྱི་སྔ་དྲོ་ལྟ་བུ་དང་། ཆར་ཆུའི་འོག་ཏུ་འོད་ཟེར་སྤྲོས་པས། ས་ལས་འཁྲུང་བའི་འཇམ་རྩྭ་ལྟ་བུ་ལགས།

༥ བདག་གི་ཁང་པའི་བརྒྱུད་ནི་དཀོན་མཆོག་དང་འགྲོགས་ཏེ་མེད་ཀྱང་། ཁོང་གིས་བདག་དང་བཅས་སུ་རྣམ་པ་ཐམས་ཅད་དུ་རྒྱན་གྱིས་བརྒྱན་པའི་རྟག་པའི་ཞལ་ཆད་མཛད་དོ། དེ་ནི་དུས་རྒྱུན་ནས་རྒྱུན་དུ་ལུས་པར་འགྱུར། ཁོང་གིས་དེ་ནི་སྐྱེད་པར་མི་གནང་ངམ། དེ་ནི་བདག་གི་སྐྱབས་ཕུན་སུམ་ཚོགས་པ་དང་། བདག་གི་དགའ་སྤྲོ་ལགས།

༦ བེ་ལི་ཨལ་གྱི་མི་རྣམས་ནི་ལག་པས་མི་འཛིན་པའི་ཕྱིར། མི་དེ་ཐམས་ཅད་མི་ལུས་པར་ཚེར་མ་ལྟ་བུར་འབོགས་ཤིང་དབྱུག་པར་འགྱུར།

༧ དེ་དག་ལ་རེག་འདོད་པའི་མི་ལ། ལྕགས་དང་མདུང་ཤིང་གལ་ཆེ་སྟེ། དེ་དག་རང་གི་མལ་དུ་མེས་ཡོངས་སུ་སྲེག་པར་འགྱུར་ཞེས་གསུངས་སོ༎

༨ དཱ་བིད་ལ་ཡོད་པའི་དཔའ་བོ་རྣམས་ཀྱི་མིང་འདི་ལྟ་སྟེ། ཐག་ཁེ་མོན་པ་ཡོ་ཤེབ་བ་ཤེབ་བྱ་བ་དེ་ནི་དཔའ་བོའི་ཁྲོད་དུ་མཆོག་ལགས་སོ། ཁོ་དང་འདྲ་བ་ཨེས་ནི་པ་ཨ་དི་ནོ་སྟེ། དེས་ནི་སྐྱེས་པ་བརྒྱད་བརྒྱའི་ཐོག་ཏུ་མདུང་སྤར་ནས། དེ་ཐམས་ཅད་ཐེངས་གཅིག་ལ་བསད་པ་ཡིན།

༩ དེའི་འོག་ཏུ་ཨ་ཧོ་པ་དོ་དོ་ཡི་བུ་ཨེལ་ཨ་ཟར་དེ་ནི་དཱ་བིད་ཀྱི་དྲུང་དུ་ཡོད་པའི་དཔའ་བོ་གསུམ་གྱི་ནང་ནས་གཅིག་ལགས་སོ། དེ་དག་གིས་འཐབ་མོར་འོངས་པའི་ཕེ་ལེ་ཤེད་པ་རྣམས་ལ་སྐུར་པ་བཏབ་ནས། ཨིས་ར་ཨེལ་པ་རྣམས་གྱེན་དུ་འགྲོ་བའི་ཚེ་ན།

༡༠ མི་དེ་ལངས་ནས། ལག་པ་དུབ་ཅིང་། ལག་པ་དང་རལ་གྲི་འབྱར་བའི་བར་དུ་དེས་ནི་ཕེ་ལེ་ཤེད་པ་རྣམས་ལ་བརྒྱབས་ཏེ། ཉིན་མོ་དེ་ལ་ཡ་ཧོ་ཝཱས་སྐྱབས་ཆེ་བ་མཛད་པས། མི་རྣམས་ལོག་ནས། འཕྲོག་བཅོམ་འབའ་ཞིག་གི་དོན་དུ་དེའི་རྒྱབ་ནས་སོང་བ་ཡིན་ནོ༎

༡༡ དེའི་འོག་ཏུ་ཧ་རར་པ་ཨ་གེའི་བུ་ཤམ་མཱ་བྱ་བ་སྟེ་ཕེ་ལེ་ཤེད་པ་རྣམས་སྲན་མའི་ཞིང་ཞིག་ཏུ་ཕྱོགས་གཅིག་ཏུ་འདུས་ཡོད་པ་ལས། མི་ཚོགས་ནི་ཕེ་ལེ་ཤེད་པའི་མདུན་ལས་བྲོས་སོང་བའི་ཚེ་ན།

༡༢ སྐྱེ་བོ་དེ་ནི་ཞིང་དེའི་དཀྱིལ་དུ་ཀྱེ་རེ་བསྡད་པ་དང་། དེ་བསྲུང་སྟེ་ཕེ་ལེ་ཤེད་པ་རྣམས་བསད་དེ། ཡ་ཧོ་ཝཱས་སྐྱབས་ཆེ་བ་ཞིག་མཛད་དོ༎

༡༣ དཔོན་པོ་སུམ་ཅུའི་ནང་ནས་གསུམ་པོ་འདི་བཙས་མའི་དུས་སུ་ཨ་དུལ་ལམ་བྱ་བའི་ཕུག་པར་དཱ་བིད་ཀྱི་དྲུང་དུ་ཕྱིན་པའི་ཚེ། ཕེ་ལེ་ཤེད་པའི་དམག་དཔུང་གིས་རེ་ཕ་ཨིམ་ལུང་པ་རུ་སྒར་ཕབ་བོ།

༡༤ དེའི་དུས་སུ་དཱ་བིད་རྫོང་ཞིག་གི་ནང་ན་བསྡད་དེ། ཕེ་ལེ་ཤེད་པའི་དམག་དཔུང་བེད་ལེ་ཧེམ་ན་ཡོད་པ་ཡིན།

༡༥ དེར་དཱ་བིད་ཀྱིས་དུང་དུང་བྱེད་ཅིང་དེ་དག་ལ། ཀྱེ་ཧོ། སུ་ཞིག་གིས་བེད་ལེ་ཧེམ་གྱི་སྒོ་རྩའི་ཁྲོན་པའི་ཆུ་ཧུབ་ཅིག་ང་ལ་འཐུང་བར་འཁུར་འོངས་ན་ལོས་པ་ཞེས་སྨྲས་པས།

༡༦ དཔའ་བོ་གསུམ་ཀ་ཕེ་ལེ་ཤེད་པའི་དམག་ཚོགས་བཤགས་ནས་སོང་སྟེ། བེད་ལེ་ཧེམ་གྱི་སྒོ་རྩའི་ཁྲོན་པ་ལས་ཆུ་བཅུས་ནས་འཁུར་འོངས་ནས། དཱ་བིད་ལ་ཕུལ་ཀྱང་། དེས་ནི་དེ་ལས་འཐུང་བར་མ་དགའ་བར། ཡ་ཧོ་ཝཱའི་དྲུང་དུ་ཕོས་ནས།

༡༧ ཁོང་གིས། ཀྱེ་ཡ་ཧོ་ཝཱ། བདག་གིས་འདི་ལྟ་བུ་ཞིག་བྱེད་པ་ནི་བདག་ལས་ཐག་རིང་བར་གྱུར་ཅིག འདི་ནི་རང་སྲོག་ལ་རྩེད་མོ་རྩེས་ནས་སོང་བའི་མིའི་ཁྲག་མ་ཡིན་ནམ་ཞེས་ཞུས་ནས། དེ་ལས་འཐུང་སྙིང་མ་འགྲོའོ། དཔའ་བོ་འདི་གསུམ་གྱིས་དེ་ལྟ་བུའི་ལས་བྱས་སོ༎

༡༨ ཙེ་རུ་ཡཱ་ཡི་བུ་ཨ་བི་ཤཱ་ཨི། ཡོ་ཨབ་ཀྱི་ནུ་བོ་དེ་ནི་ཡང་དབའ་བོ་གསུམ་པོའི་ནང་ནས་གཙོ་བོ་ཞིག་ཡིན་ཏེ། དེས་ནི་མི་གསུམ་བརྒྱ་ལ་མདུང་བརྒྱབས་ནས་བསད་དོ། དེ་ནི་གསུམ་གྱི་ནང་ན་མིང་ཅན་སོང་ངོ་།

༡༩ གསུམ་ཀའི་ནང་ན་དཔའ་གཟེངས་ཅན་དུ་སོང་སྟེ། དེ་དག་གི་གཙོ་བོར་གྱུར་ཀྱང་། སྔ་མ་གསུམ་དང་འདྲ་བར་མ་གྱུར་ཏོ༎

༢༠ ཡང་ཁབ་ཙེ་ཨེལ་པ་དཔའ་བོ་ཆེན་པོའི་བུའམ། ཡེ་ཧོ་ཡ་དཱ་ཡི་བེ་ནཱ་ཡཱ་བྱ་བ་དེས་ནི་མོ་ཨབ་པ་ཨ་རི་ཨེལ་གྱི་བུ་གཉིས་བསད་ནས། ཁ་བའི་དུས་སུ་མར་སོང་སྟེ། ཕུག་གུའི་ནང་དུ་སེང་གེ་ཞིག་བསད་དོ།

༢༡ ཡང་དེས་ནི་མི་སེར་པ་སྒོ་པོ་ཆེ་བ་ཞིག་བསད་དོ། མི་སེར་པའི་ལག་ཏུ་མདུང་ཡོད་ཀྱང་། ཁོས་བེར་ཀ་འཁུར་ནས་དེའི་ཕྱོགས་སུ་མར་སོང་སྟེ། མི་སེར་པའི་ལག་ནས་མདུང་བཀོག་སྟེ། མི་རང་གི་མདུང་དང་བསད་དོ།

༢༢ ཡེ་ཧོ་ཡ་དཱ་ཡི་བུ་བེ་ནཱ་ཡཱས་དེ་ལྟ་བུའི་ལས་བྱས་པས། ཁོ་དཔའ་བོ་གསུམ་གྱི་ཁྲོད་དུ་མིང་ཅན་གྱུར་ཏོ།

༢༣ དེ་ནི་སུམ་ཅུ་བས་ལྷག་པར་མིང་ཅན་ཡོད་ཀྱང་། སྔ་མ་གསུམ་ཀ་དང་འདྲ་བར་མ་གྱུར་ཏོ། དཱ་བིད་ཀྱིས་དེ་ནི་སྐུ་སྲུང་པ་རྣམས་ཀྱི་དཔོན་པོར་བཞག་གོ།

༢༤ ཡོ་ཨབ་ཀྱི་ནུ་བོ་ཨ་ས་ཧེལ་བྱ་བ་ནི་སུམ་ཅུའི་གྲས་སུ་གཏོགས་སོ། གཞན་དག་ནི། བེད་ལེ་ཧེམ་པ་དོ་དོ་ཡི་བུ་ཨེལ་ཧ་ནན་དང་།

༢༥ ཧ་རོད་པ་ཤམ་མཱ་དང་། ཧ་རོད་པ་ཨེ་ལི་ཀཱ་དང་།

༢༦ ཕལ་ཏི་པ་ཧེ་ལེས་དང་། ཏེ་ཀོ་ཨ་པ་ཨིག་ཀེས་ཀྱི་བུ་ཨི་རཱ་དང་།

༢༧ ཨ་ན་ཐོད་པ་ཨ་བི་ཨེ་སེར་དང་། ཧུ་ཤད་པ་མེ་བུན་ནཱ་ཨི་དང་།

༢༨ ཨ་ཧོ་པ་ཙལ་མོན་དང་། ནེ་ཏོ་ཕད་པ་མ་ཧ་རཱ་ཨི་དང་།

༢༩ ནེ་ཏོ་ཕད་པ་བ་ཨ་ནཱ་ཡི་བུ་ཧེ་ལེད་དང་། བེན་ཡ་མིན་པའི་གི་བེ་ཨ་པ་རི་བཱ་ཨི་ཡི་བུ་ཨིད་ཏཱ་ཨི་དང་།

༣༠ པི་ར་ཐོན་པ་བེ་ནཱ་ཡཱ་དང་། གཱ་ཨས་ལུང་པ་པ་ཧིད་དཱ་ཨི་དང་།

༣༡ ཨར་བད་པ་ཨ་བི་ཨལ་བོན་དང་། བར་ཧུམ་པ་ཨས་མ་ཝེད་དང་།

༣༢ ཤ་ཨལ་བོན་པ་ཨེལ་ཡ་བཱ་དང་། ཡ་ཤེན་གྱི་བུ་རྣམས་དང་། ཡོ་ན་ཐན་དང་།

༣༣ ཧ་རར་པ་ཤམ་མཱ་དང་། ཧ་རར་པ་ཤ་རཱར་གྱི་བུ་ཨ་ཧི་ཨམ་དང་།

༣༤ མ་ཨ་ཀད་པ་ཨ་ཧས་བཱ་ཨི་ཡི་བུ་ཨེ་ལི་ཕེ་ལེད་དང་། གི་ལོ་པ་ཨ་ཧི་ཐོ་ཕེལ་གྱི་བུ་ཨེ་ལི་ཨམ་དང་།

༣༥ ཀར་མེལ་པ་ཧེས་རཱ་ཨི་དང་། ཨར་བཱ་པ་ཕ་ཨ་རཱ་ཨི་དང་།

༣༦ ཙོ་བཱ་པ་ནཱ་ཐན་གྱི་བུ་ཡི་གལ་དང་། གད་པ་བཱ་ནི་དང་།

༣༧ ཨམ་མོན་པ་ཙེ་ལེག་དང་། ཙེ་རུ་ཡཱ་ཡི་བུ་ཡོ་ཨབ་ཀྱི་མཚོན་ཆས་ཐོགས་པའི་བེ་ཨེ་རོད་པ་ན་ཧ་རཱ་ཨི་དང་།

༣༨ ཡེད་རི་པ་ཨི་རཱ་དང་། ཡེད་རི་པ་ག་རེབ་དང་།

༣༩ ཧེད་པ་ཨུ་རི་ཡཱ་དང་། ཀུན་སྡོམ་སུམ་ཅུ་སོ་བདུན་ནོ༎

༢༤

སླར་ཡང་ཡ་ཧོ་ཝཱའི་ཐུགས་ཁྲོ་ཨིས་ར་ཨེལ་གྱི་ཐོག་ཏུ་འབར་བ་དང་། ཁོང་གིས་དཱ་བིད་ཀྱི་སྙིང་ནང་དེ་དག་ལ་སྡང་ཞིང་། ཁོང་གིས་དེ་ལ། ད་སོང་དང་། ཨིས་ར་ཨེལ་དང་ཡ་ཧུ་དཱ་ཡི་གྲངས་རྩིས་ཤིག་ཅེས་སྐུལ་བར་མཛད་དོ།

༢ དེ་ནས་རྒྱལ་པོས་ཁོང་རང་མཉམ་དུ་ཡོད་པའི་དམག་དཔུང་གི་རྗེ་དཔོན་ཡོ་ཨབ་ལ། དཱན་ནས་བེ་ཨེར་ཤེ་བཱ་ཡི་བར་དུ་ཨིས་ར་ཨེལ་གྱི་སྡེ་ཀུན་ཏུ་རྒྱུ་ཞིང་། ངས་མི་གྲངས་ཚོད་པའི་ཕྱིར་འབངས་རྣམས་ཀྱི་གྲངས་རྩི་བར་བྱོས་ཤིག་ཅེས་བཀའ་སྩལ་བས།

༣ ཡོ་ཨབ་ཀྱིས་རྒྱལ་པོ་ལ། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ད་ལྟ་ཡོད་པའི་འབངས་རྣམས་བརྒྱ་ལྡབ་མང་དུ་མཛོད་ཅིག་དང་། ངའི་ཇོ་བོ་རྒྱལ་པོའི་སྤྱན་གྱིས་མཐོང་བར་ཤོག་ཅིག འོན་ཀྱང་ངའི་ཇོ་བོ་རྒྱལ་པོས་འདི་ལ་ཐུགས་མཉེས་པ་དེ་ཅི་ལགས་ཤེས་ཞུས་ཀྱང་།

༤ རྒྱལ་པོའི་བཀའ་ནི་ཡོ་ཨབ་དང་། དམག་དཔོན་རྣམས་ཀྱི་ཐོག་ཏུ་དབང་ཆེར་སོང་བས། ཡོ་ཨབ་དང་དམག་དཔོན་རྣམས་རྒྱལ་པོའི་དྲུང་ནས་འབངས་ཀྱི་གྲངས་རྩི་བའི་ཕྱིར་ཐོན་ནོ།

༥ དེ་དག་གིས་ཡོར་དན་བརྒལ་ནས། གད་ཀྱི་ལུང་པ་རུ་ཡོད་པའི་གྲོང་ཁྱེར་ཨ་རོ་ཨེར་གྱི་གཡས་ཕྱོགས་དང་། ཡ་ཟེར་གྱི་ཐད་དུ་གུར་ཕུབ་བོ།

༦ དེ་ནས་གིལ་ཨད་དང་། ཐ་ཐིམ་ཧོད་ཤི་བྱ་བའི་ལུང་པ་རུ་བསླེབས་ནས། དཱན་ཡ་ཨན་དུ་ཕྱིན་པ་དང་། ཚི་དོན་ཡུལ་གྱི་བར་དུ་འཁོར་ཞིང་སོང་ངོ་།

༧ དེ་ནས་ཚོར་བྱ་བའི་རྫོང་དང་། ཧི་ཝི་པ་དང་ཀ་ན་ཨན་པའི་གྲོང་ཁྱེར་རྣམས་ལ་བསླེབས་ནས། ཡ་ཧུ་དཱ་ཡི་ལྷོ་ཡུལ་དུ་བེ་ཨེར་ཤེ་བཱ་ཡི་བར་དུ་ཐོན་སོང་ངོ་།

༨ དེ་དག་ཡུལ་ཀུན་ཏུ་འཁོར་ནས། ཟླ་བ་དགུ་དང་ཉིན་ཞག་ཉི་ཤུའི་འོག་ཏུ་ཡེ་རུ་ཤ་ལེམ་དུ་ལོག་གོ།

༩ དེར་ཡོ་ཨབ་ཀྱིས་རྒྱལ་པོ་ལ་མི་གྲངས་ཀྱི་ཐོ་ཕུལ་ཏེ། ཨིས་ར་ཨེལ་གྱི་ནང་ན་རལ་གྲི་འཁུར་བའི་ཕོ་ཁྱོ་ག་འབུམ་ཚོ་བརྒྱད་དང་། ཡ་ཧུ་དཱའི་ནང་ན་ཕོ་ཁྱོ་ག་འབུམ་ཚོ་ལྔ་ཐོན་ནོ༎

༡༠ མི་གྲངས་བརྩིས་ཟིན་པའི་འོག་ཏུ། དཱ་བིད་ཀྱི་སྙིང་མི་བདེ་བར་སོང་བས། དཱ་བིད་ཀྱིས་ཡ་ཧོ་ཝཱ་ལ། བདག་གིས་བྱས་པའི་ལས་འདི་ཉེས་སྡིག་ཆེན་པོར་གྱུར་ཏོ། ད་ཀྱེ་ཡ་ཧོ་ཝཱ། བདག་གིས་ཤིན་ཏུ་གླེན་པའི་ལུགས་སུ་བྱས་པས། ཁྱེད་ཀྱི་བྲན་པོའི་ཉེས་སྡིག་འདི་ནི་སེལ་བར་མཛོད་ཅིག་ཅེས་གསོལ་ཏོ།

༡༡ སྔ་དྲོར་དཱ་བིད་ལང་དུས་སུ། དཱ་བིད་ཀྱི་མངོན་ཤེས་པ་གད་བྱ་བའི་ལུང་སྟོན་པ་ལ་ཡ་ཧོ་ཝཱའི་བཀའ་བྱུང་སྟེ། འདི་སྐད་དུ།

༡༢ སོང་ལ། དཱ་བིད་ལ། ཡ་ཧོ་ཝཱས་ཁྱོད་ལ་འདི་ན་རེ། ངས་ཁྱོད་ཀྱི་མདུན་དུ་བྱ་བ་གསུམ་འཇོག་པས། དེ་གསུམ་གྱི་ནང་ནས་གཅིག་འདོམས་ཤིག་དང་། ངས་དེ་བཞིན་དུ་ཁྱོད་ལ་བྱའོ་ཞེས་སྦྲོན་པར་བྱོས་ཤིག་གསུངས་པ་དང་།

༡༣ གད་ནི་དཱ་བིད་ཀྱི་དྲུང་དུ་འོངས་ནས་སྦྲོན་ཅིང་དེ་ལ། ཁྱོད་ལ་ལོ་བདུན་གྱི་རིང་དུ་ཡུལ་ཁམས་ན་མུ་གེ་འབྱུང་བར་འདོད་དམ། ཡང་ན་ཁྱོད་ཟླ་བ་གསུམ་གྱི་རིང་དུ་ཁྱོད་རང་གི་དགྲ་བོའི་མདུན་ནས་བྲོས་ཤིང་ཁྱོད་ལ་འདེད་པར་དགོས་སམ། ཡང་ན་ཞག་གསུམ་གྱི་རིང་དུ་ཁྱོད་ཀྱི་ཡུལ་དུ་རིམས་ནད་འབྱུང་བར་དགོས་སམ། ད་བདག་མངགས་པ་ལ་གཏམ་ལན་ཅི་འཁྱེར་བར་དགོས་བསམ་མནོ་ཐོང་ཞིག་ཅེས་སྦྲན་པ་དང་།

༡༤ དཱ་བིད་ཀྱིས་དེ་ལ། བདག་ནི་དཀའ་ལས་ཆེན་པོ་ཞིག་ནང་བསླེབས། ཡ་ཧོ་ཝཱའི་ཐུགས་རྗེ་ཆེ་བས། མིའི་ལག་པར་ལྟུང་བ་བས། ཁོང་གི་ཕྱག་ཏུ་ལྟུང་བ་ལེགས་སོ་ཞེས་ཞུས་པས།

༡༥ སྔ་དྲོ་ནས་ཞག་ཆད་མཛད་པའི་དུས་ཀྱི་བར་དུ་ཡ་ཧོ་ཝཱས་ཨིས་ར་ཨེལ་ནང་དུ་རིམས་ནད་མངགས་པ་དང་། དཱན་ནས་བེ་ཨེར་ཤེ་བཱ་ཡི་བར་དུ་མི་སྡེའི་ནང་ནས་མི་སྟོང་ཕྲག་བདུན་ཅུ་ཚེ་ལས་འདས་སོ།

༡༦ དེ་ནས་ཕོ་ཉ་དེས་ཡེ་རུ་ཤ་ལེམ་མེད་པར་བྱེད་དུ་ཕྱག་བརྐྱངས་པ་དང་། ཡ་ཧོ་ཝཱས་ངན་མཛད་པ་ལས་ཐུགས་འགྱོད་ཅིང་། མི་སྡེ་གསོད་པའི་ཕོ་ཉ་དེ་ལ། འདི་ཀས་ཆོག ལག་པ་སྐུམ་པར་བྱོས་ཤིག་ཅེས་བཀའ་སྩལ་ཏོ། དེའི་ཚེ་ཕོ་ཉ་དེ་ཡེ་བུས་པ་ཨ་རབ་ནཱ་ཡི་གཡུལ་ཐང་གི་ཁར་འགྲེང་ཞིང་ཡོད་པ་ཡིན།

༡༧ མི་སྡེ་གསོད་པའི་ཕོ་ཉ་དེ་མཇལ་བའི་ཚེ་ན། དཱ་བིད་ཀྱིས་ཡ་ཧོ་ཝཱ་ལ་ཞུ་བ་འབུལ་ཞིང་འདི་སྐད་དུ། གཟིགས་ཤིག སྡིག་པ་ནི་བདག་གིས་བྱས་ཏེ། ལས་ངན་བདག་གིས་བྱས་ཀྱིས། ལུག་འདི་དག་གིས་ཅི་བྱས། དེའི་ཕྱིར་བདག་རང་དང་བདག་གི་ཕ་བརྒྱུད་རྣམས་ཀྱི་ཐོག་ཏུ་ཕྱག་འདེགས་པར་མཛོད་ཅིག་ཅེས་ཞུས་སོ༎

༡༨ དེའི་ཉིན་པར་གད་་དཱ་བིད་ཀྱི་དྲུང་དུ་འོངས་ཏེ་དེ་ལ། ཕེབས་ལ། ཡེ་བུས་པ་ཨ་རབ་ནཱ་ཡི་གཡུལ་ཐང་དུ་ཡ་ཧོ་ཝཱ་ལ་མཆོད་ཁྲི་ཞིག་བཞེངས་ཤིག་ཅེས་བསྐུལ་བས།

༡༩ དཱ་བིད་ཀྱིས་གད་ཀྱིས་བསྒོ་བ་བཞིན་དུ་བྱས་ཏེ། ཡ་ཧོ་ཝཱའི་བཀའ་སྩལ་བཞིན་དུ་ཁོང་དེར་ཕྱིན་ཏོ།

༢༠ དེར་ཨ་རབ་ནཱ་ཡིས་བལྟས་པ་དང་། རྒྱལ་པོ་འཁོར་དང་བཅས་སུ་རང་གི་ཕྱོགས་སུ་འོང་བར་མཐོང་བས། ཨ་རབ་ནཱ་ཐོན་ཏེ། རྒྱལ་པོའི་དྲུང་དུ་ས་ལ་ཁ་འབུབ་ཏུ་བཏུད་དེ།

༢༡ ཨ་རབ་ནཱས། ཕྲན་གྱི་ཇོ་བོ་རྒྱལ་པོ་སྐུ་ཉིད་ཀྱི་བྲན་པོའི་རྩར་ཅི་ལ་བྱོན་པ་ལགས། ཤེས་ཞུས་པས། དཱ་བིད་ཀྱིས། མི་སྡེའི་ནང་ནས་ཡམས་ནད་ཆད་པའི་ཕྱིར། ཡ་ཧོ་ཝཱ་ལ་མཆོད་ཁྲི་ཞིག་བཞེང་བར་ཁྱོད་ཀྱི་གཡུལ་ཐང་ཉོ་རུ་འོང་ངོ་ཞེས་སྨྲས་པས།

༢༢ ཨ་རབ་ནཱས་དཱ་བིད་ལ། ཕྲན་གྱི་ཇོ་བོ་རྒྱལ་པོའི་དྲུང་དུ་གང་ལེགས་པ་དེ་བླངས་ནས། མཆོད་པར་ཕུལ་ཞིག གཟིགས་ཤིག སྦྱིན་སྲེག་གི་དོན་དུ་གླང་ཐུག་དང་། བུད་ཤིང་ལ་གཡུལ་ཐང་གི་ཆས་དང་གླང་གི་ཆས་དེ་ཡང་ཡོད་ཅེས་ཞུས་ཤིང་།

༢༣ ཀྱེ་རྒྱལ་པོ། ཨ་རབ་ནཱས་དེ་ཐམས་ཅད་རྒྱལ་པོ་ལ་ཕུལ་ལོ། ཡ་ཧོ་ཝཱ་ཁྱེད་ཀྱི་དཀོན་མཆོག་གི་ཐུགས་སུ་འབྱོན་པར་ཤོག་ཅེས་རྒྱལ་པོ་ལ་ཞུས་སོ།

༢༤ རྒྱལ་པོས་ཨ་རབ་ནཱ་ལ། དེ་ལྟར་མི་འོང་སྟེ། ངས་དེ་ཐམས་ཅད་ཁྱོད་ལས་རིན་གྱིས་ཉོ་བར་བྱའོ། ངས་ཡ་ཧོ་ཝཱ་རང་གི་དཀོན་མཆོག་ལ་རིན་མེད་དུ་བརྙེད་པའི་སྦྱིན་སྲེག་གི་མཆོད་པ་འབུལ་བར་མི་དགའོ། ཞེས་སྨྲས་ནས། དཱ་བིད་ཀྱིས་གཡུལ་ཐང་དང་གླང་རྣམས་དངུལ་གྱི་ཤེ་ཀེལ་ལྔ་བཅུ་ལ་བླུས་སོ།

༢༥ དེ་ནས་དཱ་བིད་ཀྱིས་དེར་ཡ་ཧོ་ཝཱ་ལ་མཆོད་ཁྲི་ཞིག་བཞེངས་ནས། སྦྱིན་སྲེག་དང་ཞི་བདེའི་མཆོད་པ་རྣམས་ཕུལ་བ་དང་། ཡ་ཧོ་ཝཱས་ཡུལ་གྱི་དོན་དུ་ཞུ་བ་བསྐངས་ནས། ཨིས་ར་ཨེལ་གྱི་ནང་ནས་རིམས་ནད་ཆད་པར་གྱུར་ཏོ༎ ༎

རྒྱལ་རབས་ཀྱི་མདོ་དང་པོ།

༡

རྒྱལ་པོ་དཱ་བིད་རྒས་ཤིང་། སྐུ་ན་འགྲེས་པར་གྱུར་པ་དང་། གོས་ཀྱིས་གཡོགས་ཀྱང་། དྲོད་མ་ཁུགས་པ་ལས།

༢ འཁོར་གཡོག་རྣམས་ཀྱིས་དེ་ལ། རྒྱལ་པོའི་དྲུང་དུ་སྡོད་པ་དང་། ཁོང་ལ་ལྟ་བ་དང་། ངེད་ཀྱི་ཇོ་བོ་རྒྱལ་པོ་དྲོས་པའི་ཕྱིར་པང་དུ་ཉལ་བའི་བུད་མེད་དར་ལ་བབ་པ་ཞིག་ངེད་ཀྱི་ཇོ་བོ་རྒྱལ་པོའི་དོན་དུ་འཚོལ་བར་ལེགས་སོ། ཞེས་ཞུས་ནས།

༣ དེ་དག་གིས་ཨིས་ར་ཨེལ་གྱི་ཡུལ་འཁོར་ཐམས་ཅད་དུ་བུད་མེད་བྱད་མཛེས་མ་ཞིག་བཙལ་བཙལ་བ་ལས། ཤུ་ནེམ་མ་ཨ་བི་ཤག་བྱ་བ་ཞིག་བརྙེད་ནས། རྒྱལ་པོའི་དྲུང་དུ་ཁྲིད་དོ།

༤ ན་ཆུང་དེ་ནི་བྱད་རབ་ཏུ་མཛེས་མ་ཡོད་པ་ཡིན། རྒྱལ་པོ་ལ་བལྟ་སྐོར་བཏང་ཞིང་ཞབས་འདེགས་བྱས་མོད་ཀྱི། རྒྱལ་པོ་དེ་དང་མ་འདྲེས་སོ༎

༥ དེ་ནས་ཧ་གིད་ཀྱི་བུ་ཨ་དོ་ནི་ཡཱ་ཡིས་རློམ་སེམས་བསྐྱེད་ཅིང་། ང་རྒྱལ་པོར་འགྱུར་འོང་སྨྲས་ནས། ཤིང་རྟ་དང་། རྟ་པ་དང་། དེའི་སྔོན་དུ་རྒྱུག་པའི་མི་ལྔ་བཅུ་དེ་ཐམས་ཅད་བསྒྲིགས་སོ།

༦ དེའི་ཡབ་ཀྱིས་དེ་ལ་དུས་ནམ་དུ་ཡང་། ཁྱོད་ཀྱིས་འདི་འདྲ་ཅི་ལ་བྱེད། སྨྲ་ཞིང་ཚིག་པ་འཁོལ་མ་བཅུག་གོ། དེ་ཡང་བྱད་གཟུགས་མཛེས་པའི་སྐྱེ་བོ་ཞིག་སྟེ། ཨབ་ཤ་ལོམ་གྱི་རྗེས་སུ་སྐྱེས་པ་ཡིན་ནོ།

༧ དེས་ཙེ་རུ་ཡཱ་ཡི་བུ་ཡོ་ཨབ་དང་བླ་མ་ཨབ་ཡ་ཐར་དང་གཏམ་བྱེད་པས། དེ་གཉིས་དེའི་ཕྱོགས་སུ་སོང་ནས། ཨ་དོ་ནི་ཡཱ་ལ་ར་མདའ་བྱེད་ཀྱི།

༨ བླ་མ་ཙ་དོག་དང་། ཡེ་ཧོ་ཡ་དཱའི་བུ་བེ་ནཱ་ཡཱ་དང་། ལུང་བསྟོན་པ་ནཱ་ཐན་དང་། ཤི་མེ་ཨི་དང་། རེ་ཨི་དང་། དཱ་བིད་ཀྱི་དཔའ་བོ་རྣམས་ཨ་དོ་ནི་ཡཱ་ཡི་ཕྱོགས་སུ་མ་སོང་ངོ་།

༩ དེ་ནས་ཨ་དོ་ནི་ཡཱས་ཨེན་རོ་གེལ་༼བོད་སྐད་དུ་སྣམ་བུ་འཆག་པའི་ཆུ་མིག་༽གི་ཐད་དུ་ཡོད་པའི་སོ་ཤེ་ལད་༼བོད་སྐད་དུ་སྦྲུལ་༽གྱི་ཕ་བོང་གི་རྩར། མཆོད་བྱའི་ལུག་དང་། གླང་ཐོ་དང་། བེའུ་ཚོན་པོ་རྣམས་བསད་ནས། རང་གི་ནུ་བོ་རྒྱལ་སྲས་རྣམས་དང་། ཡ་ཧུ་དཱ་པ་རྣམས་དང་། རྒྱལ་པོའི་དྲུང་འཁོར་ཐམས་ཅད་དེར་མགྲོན་ལ་བོས་ཀྱང་།

༡༠ ལུང་སྟོན་པ་ནཱ་ཐན་དང་། བེ་ནཱ་ཡཱ་དང་། དཔའ་བོ་རྣམས་དང་། སྐུ་མཆེད་ཤ་ལོ་མོ་རྣམས་མ་བོས་སོ༎

༡༡ དེར་ནཱ་ཐན་གྱིས་ཤ་ལོ་མོའི་ཡུམ་བད་ཤེ་བཱ་ལ། ཧ་གིད་ཀྱི་བུ་ཨ་དོ་ནི་ཡཱ་ནི་རྒྱལ་པོར་འགྱུར་བ་ཁྱེད་ཀྱིས་མ་ཐོས་སམ། ངེད་ཀྱི་ཇོ་བོ་དཱ་བིད་ལ་དེའི་ཆ་མེད་དམ།

༡༢ ད་ནི་ཁྱོད་རང་དང་ཁྱོད་ཀྱི་སྲས་ཤ་ལོ་མོ་གཉིས་ཀྱི་སྲོག་ཐར་བའི་གྲོས་ངས་འདེབས་པས། ཚུར་བྱོན་ཞེས་སྨྲས་ཏེ། དེ་ལ།

༡༣ ཁྱེད་རྒྱལ་པོ་དཱ་བིད་ཀྱི་དྲུང་དུ་ཕྱིན་ཏེ་ཁོང་ལ། ཀྱེ་ངའི་ཇོ་བོ་རྒྱལ་པོ་ལགས། ཁྱེད་ཀྱིས་ཉིད་ཀྱི་བྲན་མོ་ལ་མནའ་བཞེས་ཤིང་། ངའི་རྗེས་སུ་ཁྱོད་ཀྱི་བུ་ཤ་ལོ་མོས་ངེས་པར་རྒྱལ་སྲིད་སྐྱོང་ཞིང་། ངའི་ཁྲི་ལ་སྡོད་པར་འགྱུར། ཞེས་ཁྱེད་ཀྱིས་གསུངས་པ་མ་ཡིན་ནམ། ད་ཨ་དོ་ནི་ཡཱས་སྲིད་བྱེད་པ་དེ་ཅི་ལགས་ཞེས་ཞུས་ཤིག

༡༤ ཁྱེད་རྒྱལ་པོ་དང་གླེང་བའི་དུས་སུ། ཁྱེད་ཀྱི་རྗེས་སུ་ང་ཡང་ནང་དུ་འོངས་ནས། ཁྱེད་ཀྱི་གཏམ་ལ་དཔང་བྱའོ། ཞེས་བསྐུལ་བ་དང་།

༡༥ བད་ཤེ་བཱ་གཟིམས་ཆུང་གི་ནང་དུ་རྒྱལ་པོའི་དྲུང་དུ་སོང་ངོ་། རྒྱལ་པོ་ནི་སྐུ་ན་ཤིན་ཏུ་བགྲེས་པོ་ཡིན་པས། ཤུ་ནེམ་མ་ཨ་བི་ཤག་གིས་རྒྱལ་པོ་ལ་ཞབས་ཕྱི་ཞུ་ཡིན་ཡོད་པ་ཡིན།

༡༦ དེར་བད་ཤེ་བཱས་མགོ་བཀུག་ཅིང་རྒྱལ་པོ་ལ་ཕྱག་བཙལ་བས། རྒྱལ་པོས། ཁྱོད་ཅི་འདོད་ཅེས་འདྲིས་པས།

༡༧ དེས་ལན་དུ། ཀྱེ་ངའི་ཇོ་བོ། ཁྱེད་ཀྱིས་ཡ་ཧོ་ཝཱ་ཉིད་ཀྱི་དཀོན་མཆོག་གིས་མནའ་བཞེས་ཤིང་ཉིད་ཀྱི་གཡོག་མོ་ལ། ཁྱེད་ཀྱི་བུ་ཤ་ལོ་མོ་ངའི་འོག་ཏུ་རྒྱལ་པོར་གྱུར་ནས། དེ་རང་ངའི་ཁྲི་ལ་འཁོད་པར་འགྱུར་རོ་ཞེས་གསུངས་མོད་ཀྱི།

༡༨ ད་གཟིགས་ཤིག ཨ་དོ་ནི་ཡཱས་རྒྱལ་སྲིད་བྱེད་དོ། འོན་ཀྱང་ངའི་ཇོ་བོ་རྒྱལ་པོ་ལ་དེའི་ཆ་མེད་དོ།

༡༩ དེས་ནི་མཆོད་བྱའི་གླང་ཐོ་དང་། བེའུ་ཚོན་པོ་དང་། ལུག་མང་པོ་བསད་ནས། རྒྱལ་སྲས་ཐམས་ཅད་དང་། བླ་མ་ཨབ་ཡ་ཐར་དང་། དམག་དཔོན་ཡོ་ཨབ་རྣམས་མགྲོན་དུ་བོས་ཀྱང་། ཁྱེད་ཀྱི་འབངས་ཤ་ལོ་མོ་མ་བོས་སོ།

༢༠ ཀྱེ་ངའི་ཇོ་བོ་རྒྱལ་པོ་། ཁྱེད་ཀྱི་འོག་ཏུ་ངའི་ཇོ་བོ་རྒྱལ་པོའི་ཁྲི་ལ་གང་འཁོད་པར་རུང་བ་ཁྱེད་ཀྱིས་གསུང་བ་ལ། ཨིས་ར་ཨེལ་ཐམས་ཅད་ཀྱི་མིག་གིས་ཁྱེད་ཀྱིས་ཕྱོགས་སུ་ལྟའོ།

༢༡ དེ་མིན། ངའི་ཇོ་བོ་རྒྱལ་པོ་ཉིད་ཀྱི་ཡབ་མེས་རྣམས་དང་ལྷན་ཅིག་ཏུ་མནལ་གཟིམ་པའི་ཚེ་ན། བདག་དང་བདག་གི་བུ་ཤ་ལོ་མོ་གཉིས་ཀ་ནོངས་ཅན་དུ་རྩི་བར་འགྱུར་རོ༎

༢༢ དེས་རྒྱལ་པོ་དང་བཅས་སུ་ད་དུང་གཏམ་གླེང་བའི་མཚམས་སུ། ལུང་སྟོན་པ་ནཱ་ཐན་ཕྱིན་པ་དང་།

༢༣ དེ་དག་གིས་རྒྱལ་པོ་ལ་ལུང་སྟོན་པ་ནཱ་ཐན་འོངས་པའི་ཕྲིན་བསྐུར་ཏེ། དེ་ནི་རྒྱལ་པོའི་དྲུང་དུ་ཕྱིན་ནས། ཁ་འབུབ་ཏུ་ཕྱག་བཙལ་ཏོ།

༢༤ ནཱ་ཐན་གྱིས། ཀྱེ་ངའི་ཇོ་བོ་རྒྱལ་པོ། ཁྱེད་ཀྱིས་ནི། ངའི་འོག་ཏུ་ཨ་དོ་ནི་ཡཱ་རྒྱལ་པོར་གྱུར་ནས། ངའི་ཁྲི་ལ་འཁོད་པར་འགྱུར་རོ་ཞེས་ཁྱེད་ཀྱིས་གསུངས་པ་ལགས་སམ།

༢༥ གང་ལ་ཞེ་ན། དེས་ནི་དེ་རིང་གི་ཉིན་པར་ཆས་ཏེ་མཆོད་བྱའི་གླང་ཏོ་དང་། བེའུ་ཚོན་པོ་དང་། ལུག་མང་པོ་བསད་ནས། རྒྱལ་སྲས་ཀུན་དང་། དམག་དཔོན་རྣམས་དང་། བླ་མ་ཨབ་ཡ་ཐར་མགྲོན་དུ་བོས་ནས། ད་ལྟ་དེ་དག་རྣམས་དེའི་མདུན་དུ་བཟའ་བ་དང་བཏུང་བ་ལ་སྤྱོད་ཅིང་། རྒྱལ་པོ་ཨ་དོ་ནི་ཡཱའི་དབུ་རྨོག་མཐོ་བར་འགྱུར་ཅིག་ཅེས་བརྗོད་ཀྱིན་གདའོ།

༢༦ ལར་ཁྱེད་ཀྱི་བྲན་པོ་ང་དང་། བླ་མ་ཙ་དོག་དང་། ཡེ་ཧོ་ཡ་དཱའི་བུ་བེ་ནཱ་ཡཱ་དང་། ཁྱེད་ཀྱི་བྲན་པོ་ཤ་ལོ་མོ་མ་བོས་སོ།

༢༧ འདི་རྣམས་ནི་ངའི་ཇོ་བོ་རྒྱལ་པོའི་བཀའ་སྩལ་ལ་བཞིན་དུ་བྱུང་བ་ལགས་སམ། ངའི་ཇོ་བོ་རྒྱལ་པོའི་འོག་ཏུ་དེའི་ཁྲི་ལ་གང་འཁོད་པའི་འཕྲིན་ཉིད་ཀྱི་བྲན་པོ་ལ་མ་བསྐུར་ཏོ་ཞེས་གསོལ་ཏོ༎

༢༨ དེའི་ལན་དུ་རྒྱལ་པོ་དཱ་བིད་ཀྱིས། བད་ཤེ་བཱ་ངའི་དྲུང་དུ་བོས་ཤིག་གསུངས་པ་དང་། མོ་རྒྱལ་པོའི་དྲུང་དུ་འོངས་ནས། རྒྱལ་པོའི་སྤྱན་སྔར་ཀྱེ་རེ་བསྡད་དོ།

༢༩ དེར་རྒྱལ་པོས་མནའ་བསྐྱལ་ནས་གསུངས་པ། བདག་སྡུག་བསྔལ་ཐམས་ཅད་ལས་བསྒྲལ་བའི་གསོན་པོའི་ཡ་ཧོ་ཝཱ་ནི་བདག་གིས་དཔང་དུ་འཛུག་གོ།

༣༠ ཇི་ལྟར་ངས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་མནའ་ཁུར་པ་ཡིན། དེ་ལྟར་ངའི་འོག་ཏུ་ཁྱོད་ཀྱི་བུ་ཤ་ལོ་མོ་རྒྱལ་པོར་གྱུར་ནས། ངའི་ཚབ་ཏུ་ངའི་ཁྲི་ལ་སྡོད་པར་འགྱུར་བར་ངེས་སོ་ཞེས་སྨྲས་པ་ཡིན། དེ་ཁོ་ན་བཞིན་དུ་ངས་དེ་རིང་གི་ཉིན་པར་སྒྲུབ་པར་བྱའོ། ཞེས་གསུངས་པས།

༣༡ བད་ཤེ་བཱ་ཁ་འབུབ་ལོག་ནས། རྒྱལ་པོ་ལ་ཕྱག་བཙལ་ཏེ། ངའི་ཇོ་བོ་རྒྱལ་པོ་དཱ་བིད་ཀྱི་སྐུ་ཚེ་རྒྱུན་དུ་རིངས་ཤིག་ཅེས་ཞུས་པ་དང་།

༣༢ རྒྱལ་པོ་དཱ་བིད་ཀྱིས་བླ་མ་ཙ་དོག་དང་། ལུང་སྟོན་པ་ནཱ་ཐན་དང་། ཡེ་ཧོ་ཡ་དཱ་ཡི་བུ་བེ་ནཱ་ཡཱ་གསུམ་པོ་བོས་ཤིག་གསུངས་པ་ལས། དེ་དག་རྒྱལ་པོའི་དྲུང་དུ་ནང་དུ་འོངས་སོ།

༣༣ རྒྱལ་པོས་དེ་དག་ལ། ཁྱོད་ཅག་གིས་རང་གི་དཔོན་པོའི་དྲུང་འཁོར་རྣམས་མཉམ་དུ་འཁྲིད་ཅིང་། ང་རང་གི་དྲེའུ་ཡི་ཁར་ངའི་བུ་ཤ་ལོ་མོ་བསྐྱོན་ཏེ། མར་གི་ཧོན་དུ་ཁྲིད་ཅིག

༣༤ གནས་དེར་བླ་མ་ཙ་དོག་དང་ལུང་སྟོན་པ་ནཱ་ཐན་གཉིས་ཀྱིས་ཁོང་ཨིས་ར་ཨེལ་གྱི་རྒྱལ་པོར་འགྱུར་དུ་དེའི་དབུ་ལ་སྣུམ་སྐུས་ཤིག་དང་། དུང་འབུད་ཅིང་། རྒྱལ་པོ་ཤ་ལོ་མོའི་དབུ་རྨོག་མཐོ་བར་གྱུར་ཅིག་ཅེས་འབོད་སྒྲོགས་ཤིག

༣༥ ཡང་དེ་འོངས་ནས། ངའི་ཁྲིར་འཁོད་དུ། ཁྱོད་ཅག་དེའི་ཕྱི་བཞིན་ཡར་ཤོག་ཅིག དེ་ཅིའི་ཕྱིར་ཞེ་ན། ངས་དེ་ནི་ཨིས་ར་ཨེལ་དང་ཡ་ཧུ་དཱ་ཡི་ཐོག་ཏུ་རྒྱལ་པོར་བསྐོས་པས། ངའི་མལ་དུ་རྒྱལ་པོར་འགྱུར་བ་འགྱུར་རོ་ཞེས་གསུངས་སོ།

༣༦ དེའི་ལན་དུ་ཡེ་ཧོ་ཡ་དཱ་ཡི་བུ་བེ་ནཱ་ཡཱས་རྒྱལ་པོ་ལ། དེ་ལྟར་བྱུང་ཞིག ཡ་ཧོ་ཝཱ་བདག་གི་ཇོ་བོ་རྒྱལ་པོའི་དཀོན་མཆོག་གིས་དེ་བཞིན་དུ་འགྲུབ་པར་གནོང་ཞིག

༣༧ ཇི་ལྟར་ཡ་ཧོ་ཝཱ་བདག་གི་ཇོ་བོ་རྒྱལ་པོ་དང་འགྲོགས་ཏེ་བཞུགས་པ་ཡིན། དེ་ལྟར་ཁོང་ཡང་ཤ་ལོ་མོ་དང་འགྲོགས་ཏེ། བདག་གི་ཇོ་བོ་རྒྱལ་པོ་དཱ་བིད་ཀྱི་རྒྱལ་ཁྲི་ལས། ཁོང་གི་རྒྱལ་ཁྲི་ལྷག་པར་མཐོ་བར་གྱུར་ཅིག ཅེས་ཞུས་ནས།

༣༨ བླ་མ་ཙ་དོག་དང་། ལུང་སྟོན་པ་ནཱ་ཐན་དང་། ཡེ་ཧོ་ཡ་དཱའི་བུ་བེ་ནཱ་ཡཱ་དང་། ཀེ་རེད་པ་དང་། པེ་ལེད་པ་རྣམས་དང་བཅས་པ་ཐམས་ཅད་མར་སོང་ནས། རྒྱལ་པོ་དཱ་བིད་ཀྱི་ཆིབ་དྲེར་ཤ་ལོ་མོ་བསྐྱོན་ནས། གི་ཧོན་དུ་དྲངས་སོ།

༣༩ དེ་ནས་བླ་མ་ཙ་དོག་གིས་གུར་གྱི་ནང་ནས་འབྲུ་མར་གྱི་རྭ་ཞིག་བླངས་ནས། ཤ་ལོ་མོ་ལ་བླུགས་པ་དང་། དེ་དག་གིས་དུང་འབུད་ཀྱིན། མི་ཐམས་ཅད་ཀྱིས། རྒྱལ་པོ་ཤ་ལོ་མོའི་དབུ་རྨོག་མཐོ་བར་གྱུར་ཅིག ཅེས་འབོད་བསྒྲགས་སོ།

༤༠ ཡང་མི་ཐམས་ཅད་དེའི་ཕྱི་བཞིན་ཡར་འདོང་བ་དང་། མི་རྣམས་ཀྱིས་རྒྱ་གླིང་འབུད་བཞིན་དགའ་སྤྲོ་བྱས་ཏེ། དེ་དག་གི་ཀུ་སྒྲ་ནི་ས་གཞི་འགེས་པ་ཙམ་དུ་བྱུང་ངོ་༎

༤༡ ཨ་དོ་ནི་ཡཱ་དང་། དེ་དང་ལྷན་ཅིག་ཏུ་ཡོད་པའི་མགྲོན་པོ་རྣམས་ཀྱིས་ཁ་ཟས་ཟོས་ཟིན་མ་ཐག་ཏུ་ཀུ་སྒྲ་དེ་ཐོས་སོ། ཡང་ཡོ་ཨབ་ཀྱིས་དུང་གི་སྐད་ཐོས་པ་ཙམ་གྱིས་སྨྲས་པ། གྲོང་ཁྱེར་ནས་བྱུང་བའི་འུར་སྒྲ་དེ་ཅི་ཡིན།

༤༢ དེས་གླེང་འཕྲོ་མ་ཟིན་པར་བླ་མ་ཨབ་ཡ་ཐར་གྱི་བུ་ཡོ་ན་ཐན་དེར་བསླེབ་པ་དང་། ཨ་དོ་ནི་ཡཱས་དེ་ལ། ནང་དུ་ཤོག ཁྱོད་མི་ཡོང་འདོད་ཅན་ཡིན་ཏེ། སྐད་ཆ་བཟང་པོ་འཁྱེར་འོང་ངོ་ཞེས་སྨྲས་པའི་ལན་དུ།

༤༣ ཡོ་ན་ཐན་གྱིས་ཨ་དོ་ནི་ཡཱ་ལ། ངེད་ཀྱི་ཇོ་བོ་རྒྱལ་པོ་དཱ་བིད་ཀྱིས་ཤ་ལོ་མོ་རྒྱལ་པོར་བསྐོས་ཏེ།

༤༤ རྒྱལ་པོས་དེ་དང་ལྷན་ཅིག་ཏུ་བླ་མ་ཙ་དོག་དང་། ལུང་སྟོན་པ་ནཱ་ཐན་དང་། ཡེ་ཧོ་ཡ་དཱའི་བུ་བེ་ནཱ་ཡཱ་དང་། ཀེ་རེད་པ་དང་། པེ་ལེད་པ་རྣམས་དང་བཅས་པ་མི་ཐམས་ཅད་བརྫངས་ནས། དེ་དག་གིས་ཁོང་རྒྱལ་པོའི་ཆིབ་དྲེར་བསྐྱོན་ཏོ།

༤༥ ཡང་བླ་མ་ཙ་དོག་དང་། ལུང་སྟོན་པ་ནཱ་ཐན་གཉིས་ཀྱིས་ཁོང་གི་ཧོན་དུ་རྒྱལ་པོར་འབྱུག་པར་བྱས་པས། དེ་དག་དགའ་མགུ་རང་ཞིང་ཕྱིར་ཡར་ཕྱིན་པ་ལས་གྲོང་ཁྱེར་ནས་འུར་སྒྲ་བྱུང་། ཁྱེད་ཀྱིས་ཐོས་པའི་ཀུ་སྒྲ་ཡང་དེ་རང་ཡིན་ནོ།

༤༦ དེར་ཤ་ལོ་མོ་རྒྱལ་ཁྲིར་བཞུགས་སོ།

༤༧ དེ་མ་ཟད། རྒྱལ་པོའི་འཁོར་གཡོག་འོངས་ནས། ངེད་ཀྱི་ཇོ་བོ་རྒྱལ་པོ་དཱ་བིད་ལ་བཀྲ་ཤིས་བརྗོད་ཅིང་ན་རེ། དཀོན་མཆོག་གིས་ཁྱེད་ཀྱི་མཚན་ལས་ཀྱང་ཤ་ལོ་མོའི་མཚན་གྲགས་ཆེ་བར་མཛོད་ཅིག ཁྱེད་ཀྱི་རྒྱལ་ཁྲི་ལས་དེའི་རྒྱལ་ཁྲི་དྲག་པར་མཛོད་ཅིག ཅེས་ཞུས་པ་དང་། རྒྱལ་པོས་ཀྱང་རང་གི་མལ་ཁྲིར་མགོ་དགུར་མཛད་དོ།

༤༨ ཡང་རྒྱལ་པོས་ཀྱང་། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་སྟོད་པར་ཤོག ཅིའི་ཕྱིར་ཞེ་ན། ཁོང་གིས་དེ་རིང་གི་ཉིན་པར་ངའི་བརྒྱུད་ཀྱི་སྐྱེ་བོ་ཞིག་ངའི་ཁྲིར་སྡོད་པར་གནང་སྟེ། ངའི་མིག་གིས་མཐོང་བར་མཛད་དོ་ཞེས་གསུངས་ཞེས་སྨྲས་པས།

༤༩ ཨ་དོ་ནི་ཡཱ་དང་ལྷན་ཅིག་ཏུ་ཡོད་པའི་མགྲོན་པོ་ཐམས་ཅད་འཇིགས་ཏེ་ལངས་ནས། རེ་རང་གི་ལམ་བཟུང་ངོ་།

༥༠ ཡང་ཨ་དོ་ནི་ཡཱ་་ཤ་ལོ་མོའི་འཇིགས་པས་ལངས་ཏེ་སོང་ནས། མཆོད་ཁྲིའི་རྭ་རྣམས་ལ་འཐམས་སོ།

༥༡ དེར་མི་རྣམས་ཀྱིས་ཤ་ལོ་མོ་ལ། གཟིགས་ཤིག ཨ་དོ་ནི་ཡཱ་རྒྱལ་པོ་ཤ་ལོ་མོ་ལ་འཇིགས་པས་རྭ་རྣམས་ལ་འཐམ་ཞིང་། རྒྱལ་པོ་ཤ་ལོ་མོས་རང་གི་བྲན་པོ་དེ་རལ་གྲིས་མི་གསོད་པའི་མནའ་སྐྱེལ་བར་གནོང་ཞིག་ཅེས་ཞུའོ་། ཞེས་པའི་འཕྲིན་བཀལ་ཏོ།

༥༢ དེར་ཤ་ལོ་མོས། ཇི་སྟེ་མི་དེས་རང་མི་བཟང་པོ་ཞིག་ཡིན་པར་བསྟན་ན། ཁོའི་སྐྲ་ཉག་ཅིག་ཀྱང་ས་རུ་འབྲུལ་བར་མི་འགྱུར་རོ། ཇི་སྟེ་ཁོའི་ནང་ན་ངན་སེམས་སྐྱེད་ན། འཆི་བར་འགྱུར་རོ་ཞེས་སྨྲས་པས།

༥༣ རྒྱལ་པོ་ཤ་ལོ་མོས་མི་བརྫངས་ཏེ། དེ་དག་གིས་ཁོ་མཆོད་ཁྲི་ལས་ཕབ་སྟེ་ཁྲིད་ནས། ཁོ་འོངས་ཏེ། རྒྱལ་པོ་ཤ་ལོ་མོ་ལ་མགོ་བཀུག་ཅིང་ཕྱག་བཙལ་ཏོ། རྒྱལ་པོ་ཤ་ལོ་མོས་དེ་ལ། ད་རང་གི་ཁང་པར་སོང་ཞིག ཅེས་བཀའ་སྩལ་ཏོ༎

༢

དཱ་བིད་སྐུ་གཤེགས་པའི་དུས་ཉེ་བས། རང་གི་སྲས་ཤ་ལོ་མོ་ལ་ཞལ་ཆེམས་བཞག་ཅིང་ན་རེ།

༢ བདག་ནི་འཇིག་རྟེན་པ་ཐམས་ཅད་ཀྱི་ལམ་དུ་འགྲོ་བས། ཁྱོད་སྟོབས་དང་ལྡན་པར་གྱུར་ཅིག རང་ཁྱོ་ག་གྱིས་ཤིག

༣ ཡ་ཧོ་ཝཱ་རང་གི་དཀོན་མཆོག་གིས་བཀའ་སྩལ་བ་ཐམས་ཅད་ལ་ནན་ཏན་བྱེད་ཅིང་། ཁོང་གི་གཤེགས་ལམ་ན་འགྲུལ་བ་དང་། ཁོང་གི་སྤྱད་མཚམས་རྣམས་དང་། བཀའ་རྒྱ་རྣམས་དང་། དཔང་མཛད་པ་ནང་བཞིན་སྤྱོད་པའི་ཕྱིར། མོ་ཤེའི་མདོའི་ནང་ན་བྲིས་པ་ཡིད་ལ་ཆོང་ཞིག་དང་། ཁྱོད་གང་དུ་ཕྱོགས་ཀྱང་། དོན་བགྲུབ་པར་འགྱུར་རོ།

༤ ཡ་ཧོ་ཝཱས་བདག་ལ། ཇི་སྟེ་ཁྱོད་ཀྱི་བུ་བརྒྱུད་ཀྱིས་རང་གི་ལམ་ལ་ཞིབ་ཏུ་ལྟ་ཞིང་། རང་གི་སྙིང་ཚང་མ་དང་སེམས་ཚང་མ་ནས་ངའི་མདུན་དུ་སེམས་དྲང་པོར་འགྲུལ་ན། ཁྱོད་ཀྱི་བུ་བརྒྱུད་ཨིས་ར་ཨེལ་གྱི་རྒྱལ་ཁྲི་ལས་ནམ་ཡང་འབྲལ་བར་མི་འགྱུར་རོ། ཞེས་བདག་གི་སྐོར་དུ་གསུངས་པའི་ཁོང་ཉིད་ཀྱི་བཀའ་ལ་ཆ་འཇོག་ཏུ་ཆུག་ཅིག

༥ དེའང་ཙེ་རུ་ཡཱ་ཡི་བུ་ཡོ་ཨབ་ཀྱིས་ང་དང་། ཨིས་ར་ཨེལ་གྱི་དམག་དཔོན་ནེར་གྱི་བུ་ཨབ་ནེར་དང་། ཡེ་ཐེར་གྱི་བུ་ཨ་མ་སཱ་གཉིས་ལ་ཇི་ལྟར་བྱས་པ་ཁྱོད་ལ་ཆ་ཡོད། ཁོས་བཟང་སྒྲིག་གི་དུས་སུ་དམག་འཐབ་ཀྱི་ཁྲག་ཕོས་ཏེ། དེའི་རྐེད་པ་ལ་བཅིང་བའི་སྐ་རགས་དང་། དེའི་རྐང་པར་གོན་པའི་ལྷམ་རྣམས་འཐབ་མོའི་ཁྲག་བསྐུས་བ་ཡིན།

༦ དེ་བས་ན་ཁྱོད་ཀྱིས་རང་གི་རིག་པ་བཞིན་དུ་བྱེད་ཅིང་། ཁོའི་མགོ་དཀར་དེ་ནི་ཞི་བདེ་བར་དུར་ཁུང་དུ་འགྲོར་མ་ཆུག་ཅིག

༧ འོན་ཀྱང་གིལ་ཨད་པ་བར་ཟིལ་ལཱ་ཨི་ཡི་བུ་རྣམས་ལ་དྲིན་བྱེད་ཅིང་། ཁྱོད་ཀྱི་གསོལ་ལྕོག་ལས་ཁ་ཟས་ཟ་བ་རྣམས་ཀྱི་ཁྲོད་དུ་སྲེས་ཤིག གང་ལ་ཞེ་ན། ཁྱོད་ཀྱི་སྤུན་ཨབ་ཤ་ལོམ་གྱི་རྐྱེན་གྱིས་ང་བྲོས་སྐབས་སུ། དེ་དག་ངའི་མདུན་དུ་འོངས་པའི་ཕྱིར་རོ།

༨ ཡང་ལྟོས་ཤིག བ་ཧུ་རིམ་ཡུལ་གྱི་བེན་ཡ་མིན་པ་གེ་རཱ་ཡི་བུ་ཤི་མེ་ཨི་བྱ་བ་ཁྱོད་དང་མཉམ་ཡོད། ང་མ་ཧ་ནཱ་ཨིམ་དུ་འགྲོ་བའི་དུས་སུ། ཁོས་ང་ལ་དམོད་མོ་བཏབ་སྟེ། ཡོར་དན་གྱི་མདུན་དུ་ང་ལ་བསུར་འོངས་པས། ངས་ཡ་ཧོ་ཝཱ་དཔང་དུ་བཙུག་ནས། རལ་གྲིས་ཁྱོད་གསོད་པར་མི་བྱའོ་སྨྲས་མོད།

༩ ཁོ་ནོངས་མེད་དུ་མ་སེམས་ཤིག ཁྱོད་བློ་གྲོས་ཅན་གྱིས་མི་ཡིན་པས། དེ་ལ་ཇི་ལྟར་བྱེད་དགོས་པ་ཁྱོད་ཀྱིས་ཤེས་ཏེ། དེའི་མགོ་དཀར་ནི་ཁྲག་གིས་ཚོས་སུ་བཅུག་ནས། དུར་ཁུང་དུ་ཕོབ་ཅིག ཅེས་བསྐུལ་ཏོ༎

༡༠ དེ་ནས་དཱ་བིད་རང་གི་ཕ་མེས་དང་ལྷན་ཅིག་ཏུ་གཟིམས་པ་དང་། དཱ་བིད་ཀྱི་གྲོང་ཁྱེར་ན་དུར་དུ་བཙུད་དོ།

༡༡ དཱ་བིད་ཀྱིས་ཨིས་ར་ཨེལ་ལ་སྲིད་བསྐྱངས་པའི་དུས་ཀྱི་ཚད་ནི་ལོ་ངོ་བཞི་བཅུ་ཐམ་པ་སྟེ། ཧེབ་རོན་དུ་ལོ་བདུན་དང་། ཡེ་རུ་ཤ་ལེམ་དུ་ལོ་སུམ་ཅུ་སོ་གསུམ་རྒྱལ་སྲིད་བསྐྱངས་སོ།

༡༢ དེ་ནས་ཤ་ལོ་མོས་རང་གི་ཡབ་དཱ་བིད་ཀྱི་རྒྱལ་ཁྲི་འཛིན་ཞིང་། དེའི་ཆབ་སྲིད་རབ་ཏུ་བརྟན་པོར་གྱུར་ཏོ༎

༡༣ ཡང་ཧ་གིད་ཀྱི་བུ་ཨ་དོ་ནི་ཡཱ། ཤ་ལོ་མོའི་ཡུམ་བད་ཤེ་བཱའི་དྲུང་དུ་འོངས་པ་དང་། མོས་དེ་ལ། ཁྱོད་བཟང་ལུགས་སུ་འོང་ངམ། ཞེས་དྲིས་པའི་ལན་དུ་དེས། བཟང་ལུགས་སུ་འོང་ངོ་ཞེས་སྨྲས་སོ།

༡༤ ཡང་དེས། ངས་ཁྱེད་ལ་ཞུ་རྒྱུ་ཞིག་ཡོད་སྨྲས་པས། མོས། སྨྲོས་ཤིག་ཅེས་ཟེར་ཏོ།

༡༥ དེ་ན་རེ། རྒྱལ་སྲིད་ནི་ངའི་ཡིན་པ་དང་། ངས་སྲིད་འཛིན་དུ་ཨིས་ར་ཨེལ་པ་ཐམས་ཅད་ཀྱི་ངོ་ངའི་ཕྱོགས་སུ་ཡོད་པ་ནི་ཁྱེད་ཀྱིས་མཁྱེན་ནོ། འོན་ཀྱང་རྒྱལ་སྲིད་ནི་ཕྱིར་ལོག་ནས། ཡ་ཧོ་ཝཱའི་ཐུགས་དགོངས་བཞིན་དུ་ངའི་སྤུན་ལ་བརྙེད་དོ།

༡༦ ད་ལྟ་ངས་ཁྱེད་ལ་ཞུ་བ་ཞིག་འབུལ་བས། མིན་མ་གསུངས་ཞིག་ཅེས་ཞུས་ནས། དེས་སྨྲོས་ཤིག་བྱས་པའི་ལན་དུ།

༡༧ ཁོ་ན་རེ། རྒྱལ་པོ་ཤ་ལོ་མོས་ཁྱེད་ལ་མིན་མི་གསུང་བར་ངེས་ཏེ། ཤུ་ནེམ་མ་ཨ་བི་ཤག་ང་ལ་བག་མར་གནང་བའི་ཞུ་བ་འབུལ་བའི་ཐུགས་རྗེས་གཟིགས། ཞུས་པ་དང་།

༡༨ བད་ཤེ་བཱས་དེ་ལ། ལེགས་སོ། ངས་ཁྱོད་ཀྱི་དོན་དུ་རྒྱལ་པོ་ལ་ཞུ་བར་བྱའོ། ཞེས་སྨྲས་ནས།

༡༩ བད་ཤེ་བཱ་་ཨ་དོ་ནི་ཡཱའི་ཆེད་དུ་ཞུ་བ་འབུལ་བར་རྒྱལ་པོ་ཤ་ལོ་མོའི་དྲུང་དུ་ཕྱིན་པ་དང་། རྒྱལ་པོས་མོ་ལ་བསུ་བར་བཞེངས་ཏེ། དབུ་རྒུས་ནས། སླར་རྒྱལ་ཁྲིར་བཞུགས་སོ། དེ་ནས་རྒྱལ་པོས་རང་གི་ཡུམ་གྱི་ཕྱིར་བཞུགས་ཁྲི་ཞིག་འཇོག་བཅུག་ནས། མོ་ཁོང་གི་གཡས་སུ་བསྡད་དོ།

༢༠ ངས་ཁྱེད་ལ་ཞུ་བ་ཆུང་ངུ་ཞིག་འབུལ་བས། ཁྱེད་ཀྱིས་ང་ལ་མིན་མ་གསུང་ཞིག་ཞུས་པ་ལས། རྒྱལ་པོས་དེ་ལ། ངའི་ཡུམ་གསུང་བར་མཛོད། ངས་ཁྱེད་ལ་མིན་མི་ཟེར། བྱས་པས་མོ་ན་རེ།

༢༡ ཁྱེད་ཀྱི་སྤུན་ཨ་དོ་ནི་ཡཱ་ལ་ཤུ་ནེམ་མ་ཨ་བི་ཤག་བག་མར་གནོང་ཞིག་ཅེས་ཞུས་པས།

༢༢ རྒྱལ་པོ་ཤ་ལོ་མོས་རང་གི་ཡུམ་ལ་ལན་དུ། ཁྱེད་ཀྱིས་ཨ་དོ་ནི་ཡཱ་ཡི་དོན་དུ་ཤུ་ནེམ་མ་ཨ་བི་ཤག་འབའ་ཞིག་ཞུ་བ་དེ་ཅི་ཡིན། ཁོ་ངའི་ཕུ་བོ་ཡིན་པས། ཁོ་དང་། བླ་མ་ཨབ་ཡ་ཐར་དང་། ཙེ་རུ་ཡཱ་ཡི་བུ་ཡོ་ཨབ་ཀྱི་ཕྱིར་རྒྱལ་སྲིད་ཀྱང་ཞུས་ཤིག ཅེས་སྨྲས་ནས།

༢༣ རྒྱལ་པོ་ཤ་ལོ་མོས་ཡ་ཧོ་ཝཱའི་མནའ་ཁུར་ཏེ་འདི་སྐད་དུ། ཇི་སྟེ་ཨ་དོ་ནི་ཡཱས་གཏམ་དེ་ནི་རང་གི་སྲོག་ལ་སྡང་ཞིང་སྨྲས་པ་མ་ཡིན་ཚེ། དཀོན་མཆོག་གིས་ང་ལ་ཡང་དེ་བཞིན་དང་། དེ་བས་ལྷག་པར་མཛོད་ཅིག

༢༤ ངའི་རྒྱལ་སྲིད་བརྟན་པོར་བཙུག་མཁན་དང་། ང་ནི་ཡབ་དཱ་བིད་ཀྱི་ཁྲི་ལ་འཇོག་པར་མཛད་མཁན་དང་། ཁོང་གི་ཞལ་བཞེས་བཞིན་དུ་ང་ལ་ཁང་པ་ཞིག་བཞེངས་མཁན་གྱི་ཡ་ཧོ་ཝཱའི་གསོན་པ་ཉིད་དཔང་དུ་འཛུག དེ་རིང་གི་ཉིན་པར་ཨ་དོ་ནི་ཡཱ་སྲོག་དང་འབྲལ་བར་འགྱུར་རོ། ཞེས་སྨྲས་ནས།

༢༥ རྒྱལ་པོ་ཤ་ལོ་མོས་ཡེ་ཧོ་ཡ་དཱའི་བུ་བེ་ནཱ་ཡཱ་མངགས་པ་དང་། དེས་ཁོ་བསད་དེ་ཤིའོ༎

༢༦ དེ་ནས་རྒྱལ་པོས་བླ་མ་ཨབ་ཡ་ཐར་ལ། ཁྱོད་གསོད་འོས་པ་ཡིན་པས། ཨ་ན་ཐོད་ལ་རང་གི་གཞིས་ཀར་སོང་ཞིག ཁྱོད་ཀྱིས་ངའི་ཡབ་དཱ་བིད་ཀྱི་དྲུང་དུ་གཙོ་བོ་ཡ་ཧོ་ཝཱའི་སྒྲོམ་ཁུར་ཏེ། ངའི་ཡབ་ཀྱིས་མྱང་བའི་སྡུག་བསྔལ་ཐམས་ཅད་ཀྱི་ནང་ན་ཁྱོད་ཀྱང་འདྲེས་པས། ད་ལྟ་ངས་ཁྱོད་མི་གསོད་དོ། ཞེས་སྨྲས་ཤིང་།

༢༧ ཤ་ལོ་མོས་ཨབ་ཡ་ཐར་ཡ་ཧོ་ཝཱའི་བླ་མར་མི་ལུས་པའི་ཕྱིར་དུ་བཏོན་ནོ། གང་ལ་ཞེ་ན། ཡ་ཧོ་ཝཱས་ཤི་ལོ་རུ་ཨེ་ལིའི་བརྒྱུད་ཀྱི་ཕྱིར་གསུངས་པའི་བཀའ་དེ་འགྲུབ་པའི་ཕྱིར་རོ༎

༢༨ སྐད་ཆ་དེ་ཡོ་ཨབ་ལ་བྱོར་ནས། ཡོ་ཨབ་ནི་ཡ་ཧོ་ཝཱའི་གུར་མཆོག་ཏུ་བྲོས་ཏེ། མཆོད་ཁྲིའི་རྭ་རྣམས་ལ་འཐམས་ཤིང་བསྡད་དོ། ཡོ་ཨབ་ནི་ཨབ་ཤ་ལོམ་གྱི་ཕྱོགས་པ་མེད་ཀྱང་། ཨ་དོ་ནི་ཡཱ་ཡི་ཕྱོགས་པ་ཡོད་པ་ཡིན།

༢༩ དེ་ནས་དེ་དག་གིས་རྒྱལ་པོ་ཤ་ལོ་མོ་ལ། ཡོ་ཨབ་ནི་ཡ་ཧོ་ཝཱའི་གུར་མཆོག་ཏུ་བྲོས་ནས། མཆོད་ཁྲིའི་མདུན་ལོགས་སུ་འདུག ཅེས་ཞུས་པས། ཤ་ལོ་མོས་ཡེ་ཧོ་ཡ་དཱ་ཡི་བུ་བེ་ནཱ་ཡཱ་ལ། སོང་ལ། ཁོ་གསོད་ཅིག་ཅེས་བཀའ་སྩལ་ཏོ།

༣༠ དེ་ནས་བེ་ནཱ་ཡཱ་ཡ་ཧོ་ཝཱའི་གུར་མཆོག་ཏུ་སོང་ནས་དེ་ལ། རྒྱལ་པོའི་བཀའ་ཡོད་པས་ཕྱིར་ཐོན་ཤོག་ཅེས་སྨྲས་པས། དེས་མི་འཐོན། ང་འདིར་འཆི་བར་འདོད། ཅེས་སྨྲས་པས། བེ་ནཱ་ཡཱ་ཕྱིར་ལོག་ནས་རྒྱལ་པོ་ལ། ཡོ་ཨབ་ཀྱིས་ང་ལ་འདི་ལྟར་གྱི་ལན་བཏབ་བོ་ཞེས་ཞུས་པ་དང་།

༣༡ རྒྱལ་པོས་དེ་ལ། ཁོས་སྨྲས་པ་བཞིན་དུ་གྱིས་ཤིག ཁོ་བསད་ནས་དུར་དུ་ཚུད་ཅིག དེ་ལྟར་བྱེད་ན། ཡོ་ཨབ་ཀྱིས་ནོངས་མེད་པར་ཕོས་པའི་ཁྲག་གི་ལན་དེ་ང་རང་དང་། ངའི་ཡབ་ཀྱི་བརྒྱུད་ནས་མེད་པར་འགྱུར།

༣༢ ཡ་ཧོ་ཝཱས་ཁོའི་ཁྲག་ཕྱིར་ལོག་ཁོ་རང་གི་མགོ་ལ་བླུག་པར་འགྱུར། ངའི་ཡབ་དཱ་བིད་ལ་ཆ་མེད་པར། ཁོས་ནེར་གྱི་བུ་ཨབ་ནེར་་ཨིས་ར་ཨེལ་གྱི་དམག་དཔོན་དང་། ཡེ་ཐེར་གྱི་བུ་ཨ་མ་སཱ་་ཡ་ཧུ་དཱའི་དམག་དཔོན་ལ་སྣོལ་ནས། མི་དེ་གཉིས་ཁོ་རང་ལས་དྲང་པོ་དང་བཟང་པོ་ལགས་ཀྱང་། རལ་གྲིས་བསད་དོ།

༣༣ དེའི་ཕྱིར་དེ་གཉིས་ཀྱི་ཁྲག་ནི་ཡོ་ཨབ་ཀྱི་མགོ་དང་། དེའི་བུ་བརྒྱུད་རྣམས་ཀྱི་མགོ་ལ་རྟག་ཏུ་འབབ་པར་འགྱུར། འོན་ཀྱང་དཱ་བིད་དང་། དེའི་བུ་བརྒྱུད་དང་། དེའི་ཁྱིམ་དང་། དེའི་རྒྱལ་ཁྲིའི་ཕྱོགས་སུ་དུས་རྒྱུན་དུ་ཡ་ཧོ་ཝཱ་ལས་ཞི་བདེ་འབབ་པར་འགྱུར་ཅེས་སྨྲས་སོ།

༣༤ དེ་ནས་ཡེ་ཧོ་ཡ་དཱ་ཡི་བུ་བེ་ནཱ་ཡཱ་ཡར་སོང་ནས། ཁོ་ལ་བརྒོལ་ཏེ་བསད་ནས། ཁོའི་རོ་ནི་དེ་རང་གི་ཁང་པར་འབྲོག་སྟོང་གི་དབུས་སུ་དུར་དུ་བཙུད་དོ།

༣༥ ཁོའི་མལ་དུ་རྒྱལ་པོས་ཡེ་ཧོ་ཡ་དཱ་ཡི་བུ་བེ་ནཱ་ཡཱ་དམག་དཔོན་དུ་བསྐོས་པ་དང་། ཨབ་ཡ་ཐར་གྱི་མལ་དུ་རྒྱལ་པོས་བླ་མ་ཙ་དོག་བསྐོས་སོ༎

༣༦ ཡང་རྒྱལ་པོས་ཤི་མེ་ཨི་འབོད་པར་མི་བཏང་ནས་དེ་ལ། ཁྱོད་ཡེ་རུ་ཤ་ལེམ་དུ་འོངས་ཏེ་ཁང་པ་བརྩིགས་ཏེ། དེར་སྡོད་ཅིག དེ་ནས་གང་དུའང་མ་ཐོན་ཅིག

༣༧ ཁྱོད་ཕྱིར་འཐོན་ཏེ། ཀིད་རོན་གྲོག་པོ་རྒལ་བའི་ཉིན་པར། ཁྱོད་ངེས་པར་འཆི་བར་འགྱུར། དེ་ནས་ཁྱོད་ཀྱི་ཁྲག་ནི་ཁྱོད་རང་གི་མགོ་རུ་འབབ་པར་འགྱུར་རོ། ཞེས་གསུང་པའི་ལན་དུ།

༣༨ ཤི་མེ་ཨི་ཡིས་རྒྱལ་པོ་ལ། གསུང་འདི་བཟང་ངོ་། བདག་གི་ཇོ་བོ་རྒྱལ་པོས་གསུངས་པ་བཞིན་དུ་ཁྱེད་ཀྱི་འབངས་ཀྱིས་སྒྲུབ་པར་བྱའོ། ཞེས་ཞུས་ནས། ཤི་མེ་ཨི་ཡུན་རིང་ཞིག་གི་བར་དུ་ཡེ་རུ་ཤ་ལེམ་དུ་བསྡད་དོ༎

༣༩ ལོ་གསུམ་ལོན་ནས། ཤི་མེ་ཨི་ཡི་བྲན་པོ་རྣམས་ལས་མི་གཉིས་གད་ཀྱི་རྒྱལ་པོ་མ་ཨ་ཀཱ་ཡི་བུ་ཨ་ཀིས་ཀྱི་དྲུང་དུ་བྲོས་སོང་ངོ་། དེ་ནས་མི་རྣམས་ཀྱིས་ཤི་མེ་ཨི་ལ། ལྟོས་ཤིག་ཁྱོད་ཀྱི་བྲན་པོ་གཉིས་གད་ན་འདུག ཅེད་སྦྲན་པ་དང་།

༤༠ ཤི་མེ་ཨི་ལངས་ནས། རང་གི་བོང་བུ་ལ་སྒ་བསྟད་དེ། བྲན་པོ་གཉིས་ཀ་འཚོལ་དུ་ཨ་ཀིས་ཀྱི་དྲུང་དུ་གད་ཡུལ་དུ་སོང་ངོ་། དེ་ལྟར་ཤི་མེ་ཨི་ཕྱིན་ནས། གད་ནས་རང་གི་བྲན་པོ་གཉིས་འཁྱེར་འོངས་སོ།

༤༡ ཤི་མེ་ཨི་ནི་ཡེ་རུ་ཤ་ལེམ་ནས་གད་དུ་སོང་ནས། ཕྱིར་ལོག་པའི་སྐད་ཆ་ཤ་ལོ་མོ་ལ་བྱོར་བ་དང་།

༤༢ རྒྱལ་པོས་ཤི་མེ་ཨི་འབོད་ཕྱིར་མི་བརྫངས་ནས་དེ་ལ། ངས་ཁྱོད་ལ་ཡ་ཧོ་ཝཱའི་མནའ་བཀལ་ཏེ། གང་ཉིན་མོར་ཁྱོད་ཕྱིར་ཐོན་ནས། ཕར་ཚུར་གང་དུ་འགྲོ་བའི་ཉིན་མོར་ཁྱོད་ངོ་ཐོག་འཆི་བར་འགྱུར་ནན་གྱིས་མ་བསྐུལ་ཏམ། ཡང་ཁྱོད་ཀྱིས་ལན་དུ་ང་ལ། ངས་ཐོས་པའི་གཏམ་བཟང་ངོ་། ཞེས་སྨྲས་མོད་ཀྱི།

༤༣ ཁྱོད་ཀྱིས་ཡ་ཧོ་ཝཱའི་མནའ་དང་། ངས་ཁྱོད་ལ་བསྒོ་བའི་བཀའ་དེ་ཅིའི་ཕྱིར་མ་བསྲུངས་པ་ཡིན་སྨྲས་སོ།

༤༤ ཡང་རྒྱལ་པོས་སླར་ཡང་ཤི་མེ་ཨི་ལ། ཁྱོད་ཀྱིས་ངའི་ཡབ་དཱ་བིད་ལ་བྱས་པའི་ངན་ཐམས་ཅད་ཀྱི་ཆ་ཁྱོད་ཀྱི་སྙིང་ལ་རྒྱུས་ཡོད་མཁན་དེ་ཤེས་པས་ན། ཡ་ཧོ་ཝཱས་ཁྱོད་ཀྱི་ངན་དེ་ཕྱིར་ལོག་ཁྱོད་རང་གི་མགོ་ཐོག་ཏུ་འབེབས་པར་འགྱུར།

༤༥ རྒྱལ་པོ་ཤ་ལོ་མོ་བཀྲ་ཤིས་ཤིང་། དཱ་བིད་ཀྱི་རྒྱལ་ཁྲི་ནི་དུས་རྒྱུན་དུ་ཡ་ཧོ་ཝཱའི་དྲུང་དུ་གནས་པར་འགྱུར་རོ་ཞེས་སྨྲས་ནས།

༤༦ རྒྱལ་པོས་ཡེ་ཧོ་ཡ་དཱའི་བུ་བེ་ནཱ་ཡཱ་ལ་བཀའ་གནང་བས། དེ་ཕྱི་རོལ་དུ་ཐོན་ཏེ། ཁོ་ལ་སྣོལ་ཞིང་བསད་དོ། ཡང་རྒྱལ་སྲིད་ཤ་ལོ་མོའི་ཕྱག་ཏུ་འཇགས་པར་གྱུར་ཏོ༎

༣

ཤ་ལོ་མོ་་མི་སེར་ཡུལ་གྱི་རྒྱལ་པོ་ཕར་ཨོ་དང་གཉེན་འབྲེལ་བཟུང་བ་དང་། ཕར་ཨོ་ཡི་སྲས་མོ་ཁབ་ཏུ་བཞེས་ཏེ། རང་གི་ཕོ་བྲང་དང་། ཡ་ཧོ་ཝཱའི་མཆོད་ཁང་དང་། ཡེ་རུ་ཤ་ལེམ་གྱི་ཕྱོགས་བཞིའི་ལྕགས་རི་རྣམས་བསྒྲུབ་མ་ཟིན་པའི་བར་དུ། མོ་ནི་དཱ་བིད་ཀྱི་གྲོང་ཁྱེར་དུ་ཁྱེར་ཏོ།

༢ དུས་དེའི་བར་དུ་ཡ་ཧོ་ཝཱའི་མཚན་གྱི་མཆོད་ཁང་ཞིག་ད་དུང་བཞེངས་ཏེ་མེད་པས། མི་རྣམས་ཀྱིས་མཐོ་གླིང་རྣམས་ནང་མཆོད་པ་ཕུལ་པ་ཡིན་ནོ༎

༣ ཤ་ལོ་མོ་ཡ་ཧོ་ཝཱ་ལ་གཅེས་པར་བཟུང་སྟེ། རང་གི་ཡབ་དཱ་བིད་ཀྱི་ཞལ་ཆེམས་ནང་བཞིན་དུ་སྤྱད་ཀྱིས། མཐོ་གླིང་རྣམས་ནང་མཆོད་པ་འབུལ་ཞིང་བསངས་བཏང་བ་ཡིན་ནོ།

༤ གི་བེ་ཨོན་ནི་མཐོ་གླིང་རྣམས་ཀྱི་ནང་ན་མཆོག་ཡིན་པས། རྒྱལ་པོ་དེར་མཆོད་པ་འབུལ་བར་གཤེགས་ཏེ། མཆོད་ཁྲི་དེའི་ཁར་ཤ་ལོ་མོས་སྦྱིན་སྲེག་གི་མཆོད་པ་སྟོང་གཅིག་ཕུལ་ཏོ།

༥ གི་བེ་ཨོན་དུ་མཚན་མོའི་དུས་སུ་ཡ་ཧོ་ཝཱ་ནི་ཤ་ལོ་མོའི་རྨི་ལམ་དུ་སྣང་བར་གྱུར་ཏེ། དཀོན་མཆོག་གིས་དེ་ལ། ངས་ཁྱོད་ལ་ཅི་སྟེར་ཞུས་ཤིག་ཅེས་གསུངས་པའི་ལན་དུ་ཤ་ལོ་མོས།

༦ ཁྱེད་ཀྱིས་ཉིད་ཀྱི་འབངས་ངའི་ཕ་དཱ་བིད་ལ་ཐུགས་རྗེ་ཆེན་པོས་གཟིགས་པས། དེ་ནི་ཁྱེད་ཀྱི་སྤྱན་སྔར་བདེན་པ་ཉིད་དང་། དྲང་བ་ཉིད་དང་། ཁྱེད་ལ་སེམས་དཀར་བའི་ངང་ནས་སྤྱད་དེ། དེ་རིང་གི་ཉིན་པར་ཡོད་པ་བཞིན་དུ། དེའི་ཁྲིར་འཁོད་པའི་བུ་ཞིག་གནང་བ་ཡིན།

༧ ད་ཀྱེ་ཡ་ཧོ་ཝཱ། བདག་གི་དཀོན་མཆོག ཁྱེད་ཀྱིས་ཉིད་ཀྱི་འབངས་ནི་བདག་གི་ཕ་དཱ་བིད་ཀྱི་ཚབ་ཏུ་རྒྱལ་པོར་མཛད། ཡང་བདག་ནི་ན་སོ་ཕྲ་བས། ཕྱི་ནང་འགྲུལ་ལུགས་ཀྱང་མི་ཤེས།

༨ ཡང་ཁྱེད་ཀྱི་འབངས་བདག་ནི་ཁྱེད་ཀྱིས་འདམས་པའི་མི་བརྒྱུད་ཀྱི་དཀྱིལ་ན་འདུག་སྟེ། དེ་ནི་ཤིན་ཏུ་མང་བའི་སྟབས་ཀྱིས་བགྲང་བ་དང་རྩི་བར་མི་ནུས་སོ།

༩ དེའི་ཕྱིར་ཁྱེད་ཀྱིས་ཉིད་ཀྱི་འབངས་ལ། ཁྱེད་ཀྱི་མི་བརྒྱུད་ཀྱི་ཁྲིམས་གཅོད་པ་དང་། བཟང་ངན་གྱི་ཁྱད་རྟོགས་པའི་ཕྱིར་དུ། བཀའ་ལ་ཉན་པའི་སྙིང་ཞིག་གནོང་ཞིག དེ་ཅིའི་ཕྱིར་ཞེ་ན། ཁྱེད་ཀྱི་མི་བརྒྱུད་འདི་ཙམ་ཆེན་པོའི་གཤགས་སུས་བྱེད་ནུས།

༡༠ ཤ་ལོ་མོས་དེ་བཞིན་ཞུས་པས། གཏམ་དེ་ལ་ཡ་ཧོ་ཝཱ་ཐུགས་དགྱེས་སོ།

༡༡ ཡང་དཀོན་མཆོག་གིས་དེ་ལ། ཁྱོད་ཀྱིས་དེ་བཞིན་ཞུས་ཤིང་། རང་གི་ཆེད་དུ་ཚེ་རིང་མོའམ། ནོར་རམ། དགྲ་བོ་རྣམས་ཀྱི་སྲོག་གཅོད་པའི་ཕྱིར་མ་ཞུས་ཀྱིས། གཤགས་བྱེད་པའི་ཤེས་རབ་ཀྱི་ཕྱིར་དུ་ཞུས་པས་ན།

༡༢ ཀྱེ་ཧོ། ངས་ཁྱོད་ཀྱི་ཞུ་བ་བཞིན་དུ་བསྒྲུབ་པས། ལྟོས་ཤིག ངས་ཁྱོད་ལ་ཤེས་རབ་དང་། ཡེ་ཤེས་ཀྱི་སེམས་བསྟེར་བས། ཁྱོད་འདྲ་བ་ཞིག་སྔོན་ཆད་དུའང་མ་བྱུང་། ཁྱོད་འདྲ་བ་ཞིག་ཕྱིན་ཆད་ཀྱང་འབྱུང་བར་མི་འགྱུར།

༡༣ དེ་མ་ཟད། ཁྱོད་ཀྱིས་མ་ཞུས་པ་དག་ཀྱང་བྱིན་པ་ཡིན། དེ་གང་ཞེ་ན། ནོར་དང་། བཀུར་སྟིའོ། དེའང་རྒྱལ་པོ་རྣམས་ཀྱི་ཁྲོད་དུ་ཚེ་ཧྲིལ་པོར་ཁྱོད་འདྲ་བ་ཞིག་འབྱུང་བར་མི་འགྱུར།

༡༤ ཁྱོད་ཀྱི་ཕ་དཱ་བིད་ཀྱིས་སྤྱད་པ་བཞིན་དུ། ཁྱོད་ཀྱང་ངའི་ལམ་ལ་འདོང་ཞིང་། ངའི་སྤྱད་མཚམས་དང་བཀའ་རྒྱ་རྣམས་སྲུང་ན། ངས་ཁྱོད་ཀྱི་ཚེ་རིང་བར་བྱའོ་ཞེས་གསུངས་སོ༎

༡༥ དེ་ནས་ཤ་ལོ་མོའི་གཉིད་སད་པ་དང་། དེ་ནི་རྨི་ལམ་ཡིན་པར་མཐོང་ངོ་། དེ་ནས་ཁོང་ཡེ་རུ་ཤ་ལེམ་དུ་བྱོན་ནས། ཡ་ཧོ་ཝཱའི་སྒྲོམ་གྱི་མདུན་དུ་ལང་ཞིང་བསྡད་དེ། སྦྱིན་སྲེག་གི་མཆོད་པ་དང་། ཞི་བདེ་བའི་མཆོད་པ་ཕུལ་ནས། རང་གི་གཡོག་པོ་རྣམས་ལ་མགྲོན་བྱས་སོ༎

༡༦ དེའི་དུས་སུ་སྨད་ཚོང་མ་གཉིས་རྒྱལ་པོའི་དྲུང་དུ་འོངས་ཏེ། ལངས་ནས་བསྡད་དེ།

༡༧ བུད་མེད་ཅིག་གིས་ཁོང་ལ། ཀྱེ་བདག་གི་ཇོ་བོ་ལགས། བདག་དང་མོ་འདི་ཁྱིམ་ཚང་གཅིག་ན་སྡོད་ཅིང་། དེ་དང་མཉམ་དུ་གནས་པའི་དུས་སུ་བདག་ལ་བུ་ཞིག་སྐྱེས།

༡༨ བདག་ལ་སྐྱེས་ནས། ཞག་གསུམ་པར་བུད་མེད་འདི་ལ་ཡང་སྐྱེས་ཏེ། ངེད་མཉམ་དུ་བསྡད་དེ། ཁྱིམ་དེ་ན་ང་ཅག་གཉིས་ལས། གཞན་སུ་ཡང་མེད་པ་ཡིན།

༡༩ བུད་མེད་དེས་ཕྲུ་གུ་མནན་པས། མཚན་མོར་ཤི།

༢༠ ཁྱེད་ཀྱི་བྲན་མོ་གཉིད་ལ་སོང་བའི་དུས་སུ། མོ་དེ་ནི་མཚན་ཕྱེད་ལ་ལངས་ཏེ། བདག་གི་བུ་བདག་གི་པང་ལས་བླངས་ཤིང་། རང་གི་པང་པར་བཞག་སྟེ། དེའི་བུ་ཤི་རོ་དེ་བདག་གི་པང་དུ་བཞག་གོ།

༢༡ སྔ་དྲོ་བདག་བུ་ལ་ནུ་མ་སྣུན་དུ་ལང་བའི་ཚེ་ན། ལྟོས་ཤིག་དེ་ནི་རོའོ། སླར་སྔ་དྲོར་བདག་གིས་ཞིབ་ཏུ་བལྟས་པའི་ཚེ། དེ་ནི་བདག་ལ་སྐྱེས་པའི་བུ་མ་ཡིན་པར་མཐོང་ངོ་། ཞེས་ཞུས་སོ།

༢༢ བུད་མེད་གཅིག་ཤོས་ཀྱིས། དེ་བཞིན་མ་ལགས། གསོན་པོ་འདི་ངའི་བུ་དང་། ཤི་རོ་དེ་ཁྱོད་ཀྱི་བུ་ཡིན་ཟེར་ཏེ། བུད་མེད་དེས། དེ་ལྟར་མིན། ཤི་རོ་ནི་ཁྱོད་ཀྱི་བུ་ཡིན། གསོན་པོ་དེ་ངའི་བུ་ཡིན། དེ་བཞིན་དུ་དེ་གཉིས་ཀྱིས་རྒྱལ་པོའི་དྲུང་དུ་གཏམ་བྱས་སོ།

༢༣ དེ་ནས་རྒྱལ་པོས་གསུངས་པ། གཅིག་གིས་ནི། གསོན་པོ་ངའི་བུ་དང་། ཤི་རོ་ཁྱོད་ཀྱི་བུ་ཡིན་ཟེར་ཡང་། གཞན་དེས། དེ་ལྟར་མིན། ཤི་རོ་ཁྱོད་ཀྱི་བུ་ཡིན། གསོན་པོ་དེ་ངའི་བུ་ཡིན་ཟེར་རོ།

༢༤ རྒྱལ་པོས། ང་ལ་རལ་གྲི་ཞིག་ཁྱེར་ཤོག་བྱས་ནས། དེ་དག་གིས་རྒྱལ་པོའི་དྲུང་དུ་རལ་གྲི་ཞིག་ཁྱེར་པ་དང་།

༢༥ རྒྱལ་པོས་ཕྲུ་གུ་གསོན་པོ་འདི་ཁག་གཉིས་སུ་ཆོད་ཅིག་དང་། ཕྱེད་ཁ་དེ་གཅིག་དེ་ལ་ཐོང་ཞིག གཞན་ཕྱེད་ཁ་དེ་གཞན་དེ་ལ་ཐོང་ཞིག ཅེས་བསྒོ་བ་ལས།

༢༦ ཕྲུ་གུ་གསོན་པོའི་མ་གང་ཡིན་པ་དེ་ལ་ཕྲུ་གུའི་ཕྱིར་ཁྲག་རླུང་ལངས་ནས། རྒྱལ་པོ་ལ། ཀྱེ་བདག་གི་ཇོ་བོ་ལགས། བུ་གསོན་པོ་འདི་ཁོ་ལ་སྦྱིན་ཞིག་དང་། ཅིས་ཀྱང་མ་གསོད་ཅིག ཅེས་གསོལ་ཡང་། གཞན་དེས་ཁྱོད་ལ་ཡང་མི་ལུས། ང་ལ་ཡང་མི་ལུས་པས། ཆོད་ལ་ཐོང་ཞེས་སྨྲས་སོ།

༢༧ དེར་རྒྱལ་པོས་བཀའ་སྩལ་པ། བུ་གསོན་པོ་དེ་དེ་རང་ལ་ཐོང་ཞིག་དང་། དེ་ཅིས་ཀྱང་མ་གསོད་ཅིག དེའི་མ་ནི་དེ་རང་ཡིན། ཅེས་གསུངས་སོ།

༢༨ ཡང་ཨིས་ར་ཨེལ་ཐམས་ཅད་ཀྱིས་རྒྱལ་པོས་ཕྱེས་པའི་གཤགས་དེ་ཐོས་པས། རྒྱལ་པོ་ལ་བསྐྲགས་སོ། དེ་ཅིའི་ཕྱིར་ཞེ་ན། ཞལ་ཆེ་གཅོད་དུ་དཀོན་མཆོག་གི་ཡེ་ཤེས་ཁོང་གི་ནང་དུ་གནས་པ་དེ་དག་གིས་མཐོང་བར་གྱུར་ཏོ༎

༤

དེ་ལྟར་ཤ་ལོ་མོ་་ཨིས་ར་ཨེལ་ཡོངས་ཀྱི་རྒྱལ་པོར་གྱུར་ཏོ།

༢ ཁོང་ལ་ཡོད་པའི་དཔོན་པོ་རྣམས་འདི་ལྟ་སྟེ། ཙ་དོག་གི་བུ་ཨ་ཟར་ཡཱ་ནི་བླ་མ་དང་།

༣ ཤི་ཤཱ་ཡི་བུ་ཨེ་ལི་ཧོ་རེབ་དང་ཨ་ཧི་ཡཱ་གཉིས་དྲུང་ཡིག་དང་། ཨ་ཧི་ལུད་ཀྱི་བུ་ཡེ་ཧོ་ཤ་ཕད་ལོ་རྒྱུས་འབྲི་མཁན་དང་།

༤ ཡེ་ཧོ་ཡ་དཱ་ཡི་བུ་བེ་ནཱ་ཡཱ་དམག་དཔོན་དང་། ཙ་དོག་དང་ཨབ་ཡ་ཐར་བླ་མ་དང་།

༥ ནཱ་ཐན་གྱི་བུ་ཨ་ཟར་ཡཱ་དྲག་རིགས་རྣམས་ཀྱི་འགོ་བྱེད་དང་། ནཱ་ཐན་གྱི་བུ་ཟ་བུད་ནི་བླ་མ་དང་རྒྱལ་པོའི་མཛའ་བོ་ཡོད་པ་ཡིན།

༦ ཡང་ནང་གཉེར་དུ་ཨ་ཧི་ཤར་དང་། ཁྲལ་དཔོན་དུ་ཨབ་དཱ་ཡི་བུ་ཨ་དོ་ནི་རམ་བཞག་གོ།

༧ ཡང་ཤ་ལོ་མོས་རྒྱལ་པོ་རང་དང་དེའི་ནང་མིའི་ཕྱིར་ཐབ་ཁ་བསྲབ་པའི་དོན་དུ་ཨིས་ར་ཨེལ་ཡུལ་ཀུན་ཏུ་ནང་སོ་བཅུ་གཉིས་བསྐོས་པས། ལོ་འཁོར་ནང་རེ་རེས་ཟླ་བ་རེ་བསྲབ་པ་ཡིན།

༨ དེ་དག་གི་མིང་རྣམས་འདི་ལྟ་སྟེ། ཨེབ་ར་ཨིམ་རི་ན་ཧུར་གྱི་བུ་དང་།

༩ མ་ཀས་དང་། ཤ་ཨལ་བིམ་དང་། བེད་ཤེ་མེས་དང་། ཨེ་ལོན་བེད་ཧ་ནན་གྱི་ཡུལ་ན་དེ་ཀེར་གྱི་བུ་དང་།

༡༠ ཨ་རུབ་བོད་ན་ཧེ་སེད་ཀྱི་བུ་སྟེ། སོ་ཀོ་དང་ཧེ་ཕེར་གྱི་ཡུལ་རྣམས་ཀྱང་དེའི་ཁོངས་སུ་གཏོགས་སོ།

༡༡ དཱོར་གྱི་རི་ཆུང་གི་ཡུལ་ཐམས་ཅད་ན་ཨ་བི་ནཱ་དབ་ཀྱི་བུ་སྟེ། དེའི་ཆུང་མར་ཤ་ལོ་མོའི་སྲས་མོ་ཏ་ཕད་ཡོད་པ་ཡིན།

༡༢ ཐ་ཨ་ནག་དང་། མེ་གིད་དོ་དང་། ཙ་རེ་ཐན་དང་འབྲེལ་བའི་ཡིས་རེ་ཨེལ་གྱི་གཤམ་ན་ཡོད་པའི་བེད་ཤེ་ཨན་ཐམས་ཅད་དང་། བེད་ཤེ་ཨན་ནས་བཟུང་སྟེ་ཡོག་ནེ་ཨམ་གྱི་ཕར་ཕྱོགས་ཀྱི་ཨ་བེལ་མེ་ཧོ་ལཱ་ཡི་བར་དུ་ཡོད་པ་རྣམས་ཨ་ཧི་ལུད་ཀྱི་བུ་བ་ཨ་ནཱ་ལ་གཏོགས་པའོ།

༡༣ གིལ་ཨད་པ་མ་ན་ཤེའི་བུ་ཡ་ཨིར་གྱི་གྲོང་ཁྱེར་རྣམས་དང་། བཱ་ཤན་གྱི་ཨར་གོབ་བམ། ནང་ལྕགས་རི་དང་ར་གན་གྱི་སྒོ་གཏན་དང་ལྡན་པའི་གྲོང་ཁྱེར་ཆེན་པོ་དྲུག་ཅུ་དང་། བཅས་པ་རྣམས་ནི་རཱ་མོད་གིལ་ཨད་པ་གེ་བེར་གྱི་བུ་ལ་གཏོགས་པའོ།

༡༤ མ་ཧ་ནཱ་ཨིམ་དུ་ཨིད་དོ་ཡི་བུ་ཨ་ཧི་ན་དབ་དང་།

༡༥ ནབ་ཐ་ལི་ན་ཨ་ཧི་མ་ཨས་བྱ་བ་དེས་ཀྱང་ཤ་ལོ་མོའི་སྲས་མོ་བས་མད་བྱ་བ་ཆུང་མར་བླངས་སོ།

༡༦ ཨ་ཤེར་དང་ཨ་ལོད་ན་ཧུ་ཤཱ་ཨི་ཡི་བུ་བ་ཨ་ནཱ་དང་།

༡༧ ཨི་ས་གར་ན་ཕ་རུ་ཨ་ཡི་བུ་ཡེ་ཧོ་ཤ་ཕད་དང་།

༡༨ བེན་ཡ་མིན་དུ་ཨེ་ལཱ་ཡི་བུ་ཤི་མེ་ཨི་དང་།

༡༩ གིལ་ཨད་ཡུལ་དུ་ཨུ་རིའི་བུ་གེ་བེར། དེའི་ཁོངས་སུ་ཨ་མོར་གྱི་རྒྱལ་པོ་སི་ཧོན་དང་བཱ་ཤན་གྱི་རྒྱལ་པོ་ཨོག་གི་ཡུལ་རྣམས་ཡོད་ཅིང་། ཡུལ་དེ་ན་ཁོ་ལས་གཞན་དཔོན་པོ་མེད་པ་ཡིན།

༢༠ ཡ་ཧུ་དཱ་དང་ཨིས་ར་ཨེལ་གཉིས་ན་མི་མང་དྲགས་ཤིང་རྒྱ་མཚོའི་འགྲམ་གྱི་བྱེ་མའི་ཚོགས་དང་འདྲ་བས། ཟ་ཞིང་འཐུང་ཞིང་སྐྱིད་པོ་བྱས་སོ།

༢༡ ཤ་ལོ་མོས་གཙང་པོ་ནས་བཟུང་སྟེ། ཕེ་ལེ་ཤེད་པའི་ཡུལ་དང་མི་སེར་ཡུལ་གྱི་ས་མཚམས་ཀྱི་བར་དུ་སྲིད་མཛད་ཅིང་། དེ་དག་གིས་ཁོང་ལ་གཟིགས་རྟེན་འབུལ་ཞིང་། ཤ་ལོ་མོའི་སྐུ་ཚེ་གང་པོར་ཁོང་ལ་ཞབས་ཏོག་བྱས་སོ༎

༢༢ ཡང་ཤ་ལོ་མོའི་ཉིན་རེའི་བཤོས་ནི། བག་ཕྱེ་ཞིབ་མོ་ཁལ་སུམ་ཅུ་དང་། གཞན་བག་ཕྱེ་ཁལ་དྲུག་ཅུ་དང་།

༢༣ གླང་ཚོན་པོ་བཅུ་དང་། ཁྱུ་མའི་ནང་ནས་གླང་ཉི་ཤུ་དང་། ལུག་བརྒྱ། དེ་རྣམས་མ་གཏོགས་པར་ཤ་བ་རུ་བཅུ་དང་། རི་དྭགས་དང་། གནའ་བ་དང་། ཁྱིམ་བྱ་རྣམས་སོ།

༢༤ དེ་ཅིའི་ཕྱིར་ཞེ་ན། ཁོང་གིས་གཙང་པོའི་ཚུ་རོལ་དུ་ཏིབ་སཱ་ནས་ག་ཟཱ་དང་། གཙང་པོའི་ཕ་རོལ་གྱི་རྒྱལ་པོ་རྣམས་ལ་སྲིད་བྱས་ཏེ། དེའི་ཕྱོགས་བཞིར་ཡོད་པ་རྣམས་དང་བཟང་མཚམས་ཡོད་པ་ཡིན།

༢༥ ཤ་ལོ་མོའི་ཚེའི་དུས་ཐམས་ཅད་དུ་དཱན་ནས་བེ་ཨེར་ཤེ་བཱ་ཡི་བར་དུ། ཡ་ཧུ་དཱ་དང་ཨིས་ར་ཨེལ་གྱི་མི་རྣམས་རེ་རང་གི་རྒུན་ཤིང་དང་སེ་ཡབ་ཤིང་གི་ལྐོག་ཏུ་བདེ་བར་གནས་སོ།

༢༦ ཤ་ལོ་མོའི་ཤིང་རྟའི་ཕྱིར་རྟ་ཟུང་སྟོང་ཕྲག་བཞི་བཅུ་དང་། བཞོན་རྟ་སྟོང་ཕྲག་བཅུ་གཉིས་ཡོད་པ་ཡིན།

༢༧ ཡང་ནང་སོ་དེ་དག་གིས་རེ་རང་གི་རེས་ཀྱི་ཟླ་ནང་དུ་རྒྱལ་པོ་ཤ་ལོ་མོ་དང་། རྒྱལ་པོ་ཤ་ལོ་མོའི་གསོལ་ལྕོག་ལས་ཟ་རུ་འོངས་པ་རྣམས་ཀྱི་ཕྱིར་བཤོས་ཕུལ་ཏེ། འཚོ་ཆས་ལས་ཅིའང་མ་ཆད་པར་དྲངས་སོ།

༢༨ ཡང་དེ་དག་གིས་རེ་རང་གི་ལས་ཁག་བཞིན་དུ། ཁོང་གར་བཞུགས་པའི་སར་རྟ་དྲེལ་རྣམས་ཀྱི་ཕྱིར་ནས་དང་ཕུབ་མ་དྲངས་སོ༎

༢༩ ཡང་དཀོན་མཆོག་གིས་ཤ་ལོ་མོ་ལ་ཤེས་རབ་དང་། རིག་པ་ཤིན་ཏུ་མང་པོ་དང་། རྒྱ་མཚོའི་འགྲམ་གྱི་བྱེ་མ་ལྟ་བུའི་ཐུགས་རྒྱ་ཆེ་བ་ཡང་གནང་བས།

༣༠ ཤར་ཕྱོགས་ཀྱི་བུ་རྣམས་ཀྱི་ཤེས་རབ་དང་། མི་སེར་གྱི་ཤེས་རབ་ཀུན་ལས། ཤ་ལོ་མོའི་ཤེས་རབ་འཐལ་བར་གྱུར་ཏོ།

༣༡ གང་ལ་ཞེ་ན། ཁོང་ནི་མི་ཐམས་ཅད་དང་། ཨེས་ར་ཧི་པ་ཨེ་ཐན་དང་། ཧེ་མཱན་དང་། ཁལ་ཀོལ་དང་། མ་ཧོལ་གྱི་བུ་དར་དཱ་རྣམས་ལས་ཀྱང་མཁས་པས། ཕྱོགས་བཞིའི་མི་བརྒྱུད་རྣམས་ཀྱི་ནང་ན་ཁོང་གི་གྲགས་པ་དར་ཏོ།

༣༢ ཁོང་གིས་གསུངས་པའི་གསུང་དཔེ་སྟོང་ཕྲག་གསུམ་དང་། ཁོང་གི་མགུར་མའི་གྲངས་ནི་ཆིག་སྟོང་དང་ལྔའོ།

༣༣ ཡང་ཁོང་གིས་ལི་བ་ནོན་རིའི་འགྱམ་ཤིང་ནས་བཟུང་སྟེ། རྩིག་པར་སྐྱེ་བའི་ཨི་སོབ་ཀྱི་བར་གྱི་ཤིང་གི་ལེགས་བཤད་དང་། དུད་འགྲོ་དང་། འདབ་ཆགས་དང་། ལྟོ་འགྲོ་དང་། ཉ་རྣམས་ཀྱི་ལེགས་བཤད་ཀྱང་གསུངས་སོ།

༣༤ ཤ་ལོ་མོའི་རིག་པ་ལ་ཉན་པའི་ཕྱིར་མི་བརྒྱུད་ཐམས་ཅད་ཀྱི་ཁྲོད་ལས་མི་མང་པོ་དང་། རྒྱལ་པོ་ཐམས་ཅད་ཀྱི་ཕྱོགས་ནས་ཁོང་གི་ཤེས་རབ་ཀྱི་སྙན་གྲགས་ཐོས་པ་རྣམས་འོངས་སོ༎

༥

དེ་ནས་ཚོར་གྱི་རྒྱལ་པོ་ཧི་རམ་གྱིས་རང་གི་བྲན་གཡོག་རྣམས་ཤ་ལོ་མོའི་དྲུང་དུ་བརྫངས་སོ། ཅིའི་ཕྱིར་ཞེ་ན། དེས་ནི། ཁོང་ཕའི་ཚབ་ཏུ་རྒྱལ་པོར་བྱུགས་པར་ཐོས་སོ། ཧི་རམ་ནི་དུས་རྒྱུན་དུ་དཱ་བིད་ཀྱི་མཛའ་བོ་ཡོད་པ་ཡིན།

༢ དེ་ནས་ཤ་ལོ་མོས་ཧི་རམ་ལ་འདི་སྐད་དུ།

༣ ངའི་ཡབ་དཱ་བིད་ཀྱིས་ཡ་ཧོ་ཝཱ་ཉིད་ཀྱི་དཀོན་མཆོག་གི་མཚན་ལ་ཕོ་བྲང་ཞིག་བཞེང་བར་མ་ནུས་སོ། གང་ལ་ཞེ་ན། ཡ་ཧོ་ཝཱས་དགྲ་རྣམས་ཁོང་གི་ཞབས་མཐིལ་གྱི་འོག་ཏུ་མ་བཅུག་པའི་བར་དུ་ཁོང་ལ་ཕྱོགས་བཞི་ནས་དམག་ཐོན་པའི་རྒྱུས་ཁྱེད་ལ་ཡོད་ཀྱི།

༤ ད་ཡ་ཧོ་ཝཱ་ངའི་དཀོན་མཆོག་གིས་ང་ལ་ཕྱོགས་བཞི་ལས་དུས་བདེ་གནང་བས། ང་ལ་དགྲ་དང་བར་ཆད་མེད་དོ།

༥ ད་གཟིགས་ཤིག ཡ་ཧོ་ཝཱས་ངའི་ཡབ་དཱ་བིད་ལ་འདི་སྐད་དུ། ངས་ཁྱོད་ཀྱི་ཚབ་ཏུ་ཁྱོད་ཀྱི་བུ་རྒྱལ་ཁྲིར་གདེག་པ་དེས་ངའི་མཚན་གྱི་ཕོ་བྲང་ཞིག་བཞེང་བར་བྱ། ཞེས་གསུངས་པ་བཞིན་དུ། ངས་ཡ་ཧོ་ཝཱ་རང་གི་དཀོན་མཆོག་གི་མཚན་གྱི་ཕོ་བྲང་ཞིག་བཞེང་བའི་འདུན་པ་བྱེད་པས།

༦ ད་ཁྱེད་ཀྱིས་ངའི་དོན་དུ་ལི་བ་ནོན་རི་ནས་འགྱམ་ཤིང་གཅོད་པའི་བཀའ་གནོང་ཞིག ཡང་ངའི་གཡོག་པོ་རྣམས་ནི་ཁྱེད་ཀྱི་གཡོག་པོ་རྣམས་དང་མཉམ་དུ་སོང་སྟེ། ངས་ཁྱེད་ལ་ཁྱེད་ཀྱི་གཡོག་པོ་རྣམས་ཀྱི་ལས་སྣ་ཚོགས་ཀྱི་ལག་གླ་ཁྱེད་ཀྱིས་གང་བཅད་པ་བཞིན་དུ་སྟེར་བར་བྱ། ཅིའི་ཕྱིར་ཞེ་ན། ང་རྣམས་ཀྱི་ཁྲོད་དུ་ཚི་དོན་པ་དང་འདྲ་བར་གདུང་མ་གཅོད་ཤེས་པ་གཅིག་ཀྱང་མེད་པར་ཁྱེད་ཀྱིས་མཁྱེན་ནོ། ཞེས་སྦྲན་ནོ༎

༧ ཧི་རམ་གྱིས་ཤ་ལོ་མོའི་ཕྲིན་ཐོས་པ་ཙམ་གྱིས། ཡི་རངས་ཤིང་འདི་སྐད་དུ། མི་ཚོགས་འདི་འདྲ་ཆེན་པོའི་རྗེ་བོར་འགྱུར་བའི་སླད་དུ། དཱ་བིད་ལ་འདི་འདྲའི་སྲས་ཤེས་རབ་ཅན་གནང་བས་ན། ཉིན་མོ་དེ་རིང་ཡ་ཧོ་ཝཱ་ལ་བཀྲ་ཤིས་ཤོག ཅེས་སྨྲས་སོ།

༨ དེ་ནས་ཧི་རམ་གྱིས་ཤ་ལོ་མོ་ལ་ཕྲིན་སྐུར་ཞིང་དེ་ལ། ཁྱེད་ཀྱིས་བདག་ལས་བཞེས་འདོད་ཐམས་ཅད་གོ་བས་ན། ཁྱེད་ཀྱི་ཐུགས་འདོད་ནང་བཞིན་དུ་འགྱམ་ཤིང་དང་ཐང་ཤིང་གི་གདུང་མའི་གྲལ་བྱེད་ངེས།

༩ ངའི་བྲན་གཡོག་རྣམས་ཀྱིས་ཤིང་དེ་ལི་བ་ནོན་ནས་རྒྱ་མཚོའི་འགྲམ་དུ་འབེབས་པར་བྱ། ངས་དེ་དག་ལ་འབིབས་བྱེད་དུ་བཅུག་ནས། ཆུ་ཐོག་ཏུ་ཁྱེད་ཀྱིས་བསྒོ་བའི་གནས་ཀྱི་བར་དུ་སྐྱེལ་བ་དང་། དེར་ཁྱེད་ལ་དེ་དག་རྙེད་པའི་ཕྱིར་འབོགས་པར་བྱ། ཡང་ཁྱེད་ཀྱིས་ངའི་བྲན་གཡོག་རྣམས་ལ་འཚོ་ཆས་གནང་ཞིང་། ངའི་འདོད་པ་བཞིན་དུ་བསྒྲུབ་པར་གཟིགས་ཤིག

༡༠ དེའང་ཧི་རམ་གྱིས་ཤ་ལོ་མོའི་འདོད་པ་ཐམས་ཅད་བཞིན་དུ་ཁོང་ལ་འགྱམ་ཤིང་དང་ཐང་ཤིང་བཏང་བ་དང་།

༡༡ ཤ་ལོ་མོས་ཧི་རམ་གྱི་བྲན་གཡོག་རྣམས་ཀྱི་འཚོ་ཆས་ཕྱིར་གྲོ་ཁལ་སྟོང་ཕྲག་ཉི་ཤུ་དང་། འབྲུ་མར་ཁལ་ཉི་ཤུ་བཏང་ངོ་། དེ་བཞིན་དུ་ཤ་ལོ་མོས་ཧི་རམ་ལ་ལོ་ལྟར་བསྟེར་ཏོ།

༡༢ ཡང་ཡ་ཧོ་ཝཱས་ཤ་ལོ་མོ་ལ་ཞལ་གྱིས་བཞེས་པ་བཞིན་དུ་ཤེས་རབ་གནང་སྟེ། ཧེ་རམ་དང་ཤ་ལོ་མོ་གཉིས་ཀྱི་བར་ན་བཟང་མཚམས་ཡོད་པས། དེ་གཉིས་ཀྱིས་ཕན་ཚུན་ཆད་དོན་བྱས་སོ༎

༡༣ དེ་ནས་རྒྱལ་པོ་ཤ་ལོ་མོས་ཨིས་ར་ཨེལ་ཐམས་ཅད་ལ་ཁྲལ་བཀལ་ཏེ། མི་སྟོང་ཚོ་སུམ་ཅུ་ཁྲལ་ཕྱིར་འོངས་པ་ལས།

༡༤ ཁོང་གིས་དེ་དག་ལས་རེས་བཞིན་དུ་ཟླ་བ་རེ་ལ་མི་སྟོང་ཚོ་བཅུ་ལི་བ་ནོན་དུ་བཏང་བས། དེ་དག་ཟླ་གཅིག་ལི་བ་ནོན་དང་། ཟླ་གཉིས་ཁང་པར་བསྡད་དོ། ཨ་དོ་ནི་རམ་ནི་ཁྲལ་པ་དེ་རྣམས་ཀྱི་དེད་དཔོན་ཡིན་ཏེ།

༡༥ རི་རྣམས་ན་ཤ་ལོ་མོའི་ཁུར་པ་སྟོང་ཕྲག་བདུན་ཅུ་དང་། རྡོ་བརྐོ་མཁན་སྟོང་ཕྲག་བརྒྱད་ཅུ་ཡོད་པ་ཡིན།

༡༦ དེ་མ་གཏོགས་པར། ཤ་ལོ་མོ་ལ་གཏོགས་པའི་དཔོན་པོ་རྣམས་ལས། ལས་ལ་བལྟ་བའི་ལྡིང་དཔོན་སུམ་སྟོང་སུམ་བརྒྱ་ཡོད་པ་ཡིན།

༡༧ ཡང་རྒྱལ་པོས་བཀའ་གནང་བས། དེ་དག་གིས་ཁྱིམ་གྱི་རྨང་འདིང་བའི་ཕྱིར། རྡོ་བ་ཤིན་ཏུ་ཆེ་བ་དང་རིན་ཆེ་བ་བཏོན་ནས་བརྐོས་བརྒྱབ་བོ།

༡༨ ཡང་ཤ་ལོ་མོའི་རྩིག་དཔོན་དང་། ཧི་རམ་གྱི་རྩིག་དཔོན་དང་། གེ་བལ་པ་རྣམས་ཀྱིས་རྡོ་རྣམས་བཞོག་ནས། ཕོ་བྲང་བཞེང་དུ་གདུང་མ་དང་རྡོ་བ་རྣམས་བཅོས་སོ༎

༦

ཨིས་ར་ཨེལ་གྱི་བུ་རྣམས་མི་སེར་ཡུལ་ནས་ཕྱིན་དུ་ལོ་བཞི་བརྒྱ་དང་བརྒྱད་ཅུ་ལོན་པ་དང་། ཤ་ལོ་མོས་ཨིས་ར་ཨེལ་ལ་སྲིད་བསྐྱངས་པའི་ལོ་བཞི་པའི་ཟླ་བ་ཟིབ་བམ། ཟླ་བ་གཉིས་པའི་དུས་སུ། ཡ་ཧོ་ཝཱའི་ཁྱིམ་བཞེང་བ་ལས་ཚུགས་སོ།

༢ ཡང་རྒྱལ་པོ་ཤ་ལོ་མོས་ཡ་ཧོ་ཝཱའི་དོན་དུ་བཞེངས་པའི་ཁྱིམ་དེའི་རིང་དུ་ཁྲུ་དྲུག་ཅུ་དང་། ཞེང་དུ་ཁྲུ་ཉི་ཤུ་དང་། མཐོ་ཁྱད་དུ་ཁྲུ་སུམ་ཅུ་ཡོད་དེ།

༣ མཆོད་ཁང་གི་མདུན་དུ་ཡོད་པའི་སྒོ་ཁང་གི་རིང་ནི་ཕོ་བྲང་གི་ཞིང་ཁྱད་བཞིན་དུ་ཁྲུ་ཉི་ཤུ་དང་། དེའི་ཞེང་ནི་ཕོ་བྲང་གི་མདུན་ཕྱོགས་སུ་ཁྲུ་བཅུ་ཡོད་པ་ཡིན།

༤ ཡང་ཁོང་གིས་ཕོ་བྲང་དེའི་གློ་སྐར་རྣམས་ནི་ཕྱི་ནས་དོག་ལ། ནང་ནས་ཁ་ཡལ་བ་ཡོད་པར་མཛད་དེ།

༥ ཕོ་བྲང་གི་རྩིག་པ་དང་སྦྲེལ་ཏེ་ཁང་ཆུང་རྣམས་བསྐོར་ནས་མཛད་དོ། དེ་རྣམས་ནི་རྩིག་པའི་འཁོར་ཡུག་ཏུ་སྦྲེལ་ཞིང་། མཆོད་ཁང་དང་ཕུགས་ཁང་གཉིས་ཀྱི་འཁོར་ཡུག་ཏུ་བྱས་སོ། དེ་ལྟར་ཁོང་གིས་ཁང་ཆུང་རྣམས་འཁོར་ཡུག་ཏུ་བཀོད་དོ།

༦ ཁང་ཆུང་འོག་མའི་ཞེང་ཁྲུ་ལྔ། དཀྱིལ་མའི་ཞེང་ཁྲུ་དྲུག ཡང་གསུམ་པའི་ཞེང་ཁྲུ་བདུན་ཡོད་པ་ཡིན། གདུང་མ་རྣམས་ནི་ཁྱིམ་གྱི་རྩིག་པ་ལ་མི་རྟེན་པའི་ཕྱིར། ཁྱིམ་གྱི་རྩིག་པའི་འཁོར་ཡུག་ཏུ་འཇས་བརྩིགས་སོ༎

༧ ཕོ་བྲང་དེ་བཞེང་བའི་ཚེ། རྡོ་བ་བཏོན་སར་བཅོས་ཡོད་པའི་རྡོ་བ་ལས་བརྩིགས་པས་ན། ཕོ་བྲང་དེ་བཞེང་སྐབས་སུ། ཐོ་བའམ། སྟ་རིའམ། ལྕགས་ཀྱི་ལག་ཆ་གཅིག་གི་སྐད་ཀྱང་ཐོས་པར་མ་གྱུར་ཏོ༎

༨ ཁང་ཆུང་གཞུང་མའི་སྒོ་ཕོ་བྲང་གི་གཡས་ཕྱོགས་སུ་བཞག་སྟེ། ཀྱོག་ཡོད་པའི་སྐས་ཀ་ལས་དཀྱིལ་ཁང་དང་། དཀྱིལ་ཁང་ནས་ཁང་ཆུང་གསུམ་པ་རུ་འཛེགས་སོ།

༩ དེ་ལྟར་ཁོང་གིས་ཁྱིམ་དེ་བཟོས་ཏེ་བསྒྲུབ་ཟིན་ནས། དེའི་ཐོག་ནི་འགྱམ་ཤིང་གི་གདུང་མ་དང་སྤང་ལེབ་ཀྱིས་ཕུབས་སོ།

༡༠ ཡང་ཁོང་གིས་ཕོ་བྲང་ཡོངས་ཀྱི་ལྡན་དུ་མཐོ་ཁྱད་ཁྲུ་ལྔ་ལྔ་ཡོད་པའི་ཁང་ཆུང་རྣམས་བརྩིགས་ནས། འགྱམ་ཤིང་གི་གདུང་མས་ཕོ་བྲང་དང་སྦྲེལ་དུ་བཅུག་གོ།

༡༡ དེ་ནས་ཡ་ཧོ་ཝཱའི་བཀའ་ཤ་ལོ་མོ་ལ་བྱུང་སྟེ། འདི་སྐད་དུ།

༡༢ ཁྱོད་ཀྱིས་བཟོས་པའི་ཁྱིམ་འདིའི་ཆེད་དུ། གལ་ཏེ་ཁྱོད་ངའི་སྤྱད་མཚམས་བཞིན་དུ་སྤྱོད་ཅིང་། ངའི་བཀའ་ཁྲིམས་སྲུང་ཞིང་། ངའི་བཀའ་རྒྱ་བཞིན་དུ་སྤྱོད་པའི་ཕྱིར་དེ་རྣམས་ཡིད་ལ་འཆང་ན། ངས་ཁྱོད་ཀྱི་ཕ་དཱ་བིད་ལ་བརྗོད་པའི་ཚིག་དེ་ཁྱོད་ཀྱི་ནང་དུ་སྒྲུབ་པར་བྱ་སྟེ།

༡༣ ང་ཨིས་ར་ཨེལ་གྱི་བུ་རྣམས་ཀྱི་ཁྲོད་དུ་གནས་ཏེ། ངས་རང་གི་འབངས་ཨིས་ར་ཨེལ་སྐྱུར་བར་མི་བྱའོ་ཞེས་གསུངས་སོ༎

༡༤ དེ་ལྟར་ཤ་ལོ་མོས་ཁྱིམ་དེ་བརྩིགས་ནས། བསྒྲུབ་པར་བྱས།

༡༥ ཡང་ཁོང་གིས་ཕོ་བྲང་གི་རྩིག་པའི་ནང་ལོགས་སུ་འགྱམ་ཤིང་གི་སྤང་ལེབ་ཀྱིས་གཡོགས་ཏེ། ཕོ་བྲང་གི་ཁྱིམ་ས་ནས་བཟུང་སྟེ་ཐོག་གི་བར་དུ་སྤང་ལེབ་ཀྱིས་གཡོགས་ནས། ཕོ་བྲང་གི་ཁྱིམ་ས་ལ་ཐང་ཤིང་གི་སྤང་ལེབ་བཏིང་ངོ་།

༡༦ ཡང་ཁོང་གིས་ཕོ་བྲང་གི་ལོགས་རྣམས་ཁྱིམ་ས་ནས་ཐོག་གི་བར་དུ་ཁྲུ་ཉི་ཤུའི་རྩིག་པ་ནི་འགྱམ་ཤིང་གི་སྤང་ལེབ་ལས་བྱས་པ་ནང་བཞིན་དུ། ནང་མའམ། དམ་པའི་དམ་པ་ཡང་སྤང་ལེབ་ཀྱིས་གཡོགས་སོ།

༡༧ ཕྱི་མའམ། མཆོད་ཁང་གི་རིང་དུ་ཁྲུ་བཞི་བཅུ་ཡོད་པ་ཡིན།

༡༨ ཁྱིམ་གྱི་ནང་ལོགས་ཀྱི་འགྱམ་ཤིང་ལ་མེ་ཏོག་ཀུ་བ་དང་འབུས་པའི་མེ་ཏོག་བརྐོས་ནས། ཐམས་ཅད་འགྱམ་ཤིང་ལས་བཟོས་པས། རྡོ་བ་ཡོངས་སུ་མི་སྣང་ངོ་།

༡༩ ཡ་ཧོ་ཝཱའི་ཞལ་ཆད་ཀྱི་སྒྲོམ་འཇོག་པའི་ཕྱིར། ཁོང་གིས་ཕོ་བྲང་གི་དབུས་སུ་སྦུགས་མའི་ཁང་མིག་དེ་བཞེངས་པ་དང་།

༢༠ ཁུལ་མའི་རིང་དུ་ཁྲུ་ཉི་ཤུ་དང་། ཞེང་དུ་ཁྲུ་ཉི་ཤུ་དང་། དཔངས་སུ་ཁྲུ་ཉི་ཤུ་ཡོད་པ་ཡིན། ཁོང་གིས་དེ་ནི་གསེར་བཙོ་མས་བཏུམ་སྟེ། ཕུགས་མའི་ཁང་མིག་གི་མདུན་དུ་འགྱམ་ཤིང་ནས་བཟོས་པའི་མཆོད་ཁྲི་ཞིག་བཞེངས་སོ།

༢༡ དེ་ལྟར་ཤ་ལོ་མོས་ཁྱིམ་གྱི་ནང་ལོགས་ནི་གསེར་བཙོ་མས་བཏུམ་སྟེ། ཁུལ་མའི་ཕྱི་རུ་གསེར་གྱི་ཉག་ཐག་བཟོས་ནས། གསེར་གྱིས་བཏུམ་མོ།

༢༢ མཁར་ལས་སྒྲུབ་རིང་བར་དུ། ཁོང་གིས་ཕོ་བྲང་ཐམས་ཅད་གསེར་ལས་གཡོགས་ཏེ། ཁུལ་མའི་མདུན་དུ་ཡོད་པའི་མཆོད་ཁྲི་ཡང་གསེར་གྱིས་བཏུམ་མོ༎

༢༣ ཕུགས་མའི་ཁང་མིག་གི་ནང་དུ་ཁོང་གིས་མཐོ་ཁྱད་ཁྲུ་བཅུ་ཡོད་པའི་ཀེ་རུབ་གཉིས་ཁ་སྐྱུར་པོའི་ཤིང་ལས་བཟོས་ཏེ།

༢༤ ཀེ་རུབ་གཅིག་གི་ཤོག་པའི་རིང་དུ་ཁྲུ་ལྔ་དང་། ཀེ་རུབ་གཞན་གྱི་ཤོག་པའི་རིང་དུ་ཁྲུ་ལྔ་སྟེ། ཤོག་པ་གཅིག་གི་སྣེ་མོ་ནས་ཤོག་པ་གཞན་དེའི་སྣེ་མོའི་བར་ནི་ཁྲུ་བཅུ་དང་།

༢༥ གཞན་ཀེ་རུབ་དེ་ཡང་ཁྲུ་བཅུ་རང་ཡོད་དེ། ཀེ་རུབ་གཉིས་ཀྱི་ཚད་དང་དབྱིབས་གཅིག་པ་ཡོད་པ་ཡིན།

༢༦ ཀེ་རུབ་གཅིག་གི་མཐོ་ཁྱད་དུ་ཁྲུ་བཅུ་དང་། གཞན་དེའི་མཐོ་ཁྱད་དུ་ཡང་ཁྲུ་བཅུ་ཡོད་པ་ཡིན།

༢༧ ཁོང་གིས་ཀེ་རུབ་དེ་གཉིས་ནི་ཁུལ་མའི་ཁང་མིག་གི་དབུས་སུ་བཞག་སྟེ། དེ་དག་གི་ཤོག་པ་བརྐྱངས་ཏེ་ཡོད་པས། གཅིག་གི་ཤོག་པས་རྩིག་པ་ལོགས་གཅིག་དང་། ཀེ་རུབ་གཞན་དེའི་ཤོག་པས་རྩིག་པ་ལོགས་གཅིག་ལ་རེག་ཅིང་། ཁྱིམ་གྱི་དཀྱིལ་ན་དེ་དག་གི་ཤོག་པ་འཛོམ་ནས་ཡོད་པ་ཡིན།

༢༨ ཀེ་རུབ་གཉིས་ཀ་གསེར་གྱིས་བཏུམ་མོ༎

༢༩ ཡང་ཕོ་བྲང་གི་ཕྱི་ནང་གཉིས་ཀྱི་རྩིག་པ་ཐམས་ཅད་བསྐོར་ཏེ། ཀེ་རུབ་དང་། ཁ་ཟུར་ཤིང་དང་། མེ་ཏོག་འཛུམ་པ་རྣམས་ཀྱི་རྣམ་འགྱུར་དུ་བརྐོས་ནས་བཟོས་སོ།

༣༠ ཁྱིམ་གྱི་ཤེན་ཕྱི་ནང་གཉིས་པོ་གསེར་གྱིས་བཀབ་བོ༎

༣༡ ཡང་ཁོང་གིས་སྦུགས་མའི་ཁང་མིག་གི་སྒོ་ཡི་ཕྱིར། ཁ་སྐྱུར་པོའི་ཤིང་ལས་སྒོ་གླེགས་བཟོས་པ་དང་། ཡ་ཐེམ་དང་རི་བཞིའི་ཞེང་དུ་རྩིག་པའི་ལྔ་ཆ་གཅིག་ཡོད་པ་ཡིན།

༣༢ སྒོ་གླེགས་གཉིས་ཀ་ཁ་སྐྱུར་པོའི་ཤིང་ལས་བཟོས་ཏེ། ཁོང་གིས་དེ་གཉིས་ཀྱི་ཁར་ཀེ་རུབ་དང་། ཁ་ཟུར་ཤིང་དང་། མེ་ཏོག་འཛུམ་པ་རྣམས་ཀྱི་རྣམ་འགྱུར་དུ་བརྐོས་ནས། དེ་དག་གསེར་གྱིས་བཏུམ་སྟེ། ཀེ་རུབ་གཉིས་དང་། ཁ་ཟུར་ཤིང་རྣམས་གསེར་གྱིས་བཀབ་བོ༎

༣༣ དེ་བཞིན་དུ་ཁོང་གིས་མཆོད་ཁང་གི་སྒོའི་ཡ་ཐེམ་དང་རི་བཞི་གྲུ་བཞི་ཡོད་པ་རྣམས་ཀྱང་ཁ་སྐྱུར་པོའི་ཤིང་ལས་བཟོས་སོ།

༣༤ སྒོ་གླེགས་གཉིས་ནི་ཐང་ཤིང་ལས་ཡོད་དེ། སྒོ་གླེགས་གཅིག་ལ་འཁོར་མིག་གིས་འཁོར་བའི་ཁག་གཉིས་ཡོད་དེ། སྒོ་གླེགས་གཞན་དེ་ལའང་འཁོར་མིག་གིས་འཁོར་བའི་ཁག་གཉིས་ཡོད་པ་ཡིན།

༣༥ ཡང་དེ་ཐམས་ཅད་ཀྱི་ཁར་ཁོང་གིས་ཀེ་རུབ་དང་། ཁ་ཟུར་ཤིང་དང་། མེ་ཏོག་འཛུམ་པ་རྣམས་ཀྱི་རྣམ་འགྱུར་དུ་བརྐོས་ནས། བརྐོས་པའི་དབྱིབས་བཞིན་དུ་གསེར་གྱིས་བཀབ་བོ།

༣༦ ཡང་ཁོང་གིས་ཚོམས་ནང་མའི་རྩིག་པ་ནི་བཟོ་བཏོན་པའི་རྡོ་ལས་རྡོ་གྲལ་གསུམ་དང་། འགྱམ་ཤིང་གི་རྐེད་ཤིང་རིམ་པ་གཅིག་བཅས་བརྩིགས་སོ༎

༣༧ ལོ་བཞི་པའི་ཟླ་བ་ཟིབ་ཀྱི་དུས་སུ་ཡ་ཧོ་ཝཱའི་ཕོ་བྲང་གི་རྨང་བཏིང་ནས།

༣༨ ལོ་བཅུ་གཅིག་པའི་བུལ་ཟླ་བའམ། ཟླ་བ་བརྒྱད་པའི་དུས་སུ། ཕོ་བྲང་དེའི་ཡོ་བྱད་ཀུན་དང་། དཔེ་ཐམས་ཅད་ཁོ་ན་བཞིན་དུ་གྲུབ་པས་ན། ཁོང་གིས་ལོ་ངོ་བདུན་དུ་མཁར་ལས་མཛད་པའོ༎

༧

ཡང་ཤ་ལོ་མོས་ལོ་བཅུ་གསུམ་གྱི་བར་དུ་དེ་རང་གི་ཁྱིམ་བརྩིགས་ནས་ཁྱིམ་དེ་བསྒྲུབས་སོ།

༢ དེས་ལི་བ་ནོན་ནགས་ཀྱི་ཁྱིམ་ཡང་བརྩིགས་ཏེ། དེའི་རིང་དུ་ཁྲུ་བརྒྱ་ཐམ་པ། ཞེང་དུ་ཁྲུ་ལྔ་བཅུ་། དཔངས་སུ་ཁྲུ་སུམ་ཅུ་ཡོད་དེ། འགྱམ་ཤིང་གི་ཀ་བའི་གྲལ་བཞིའི་སྟེང་དུ་འགྱམ་ཤིང་གི་གདུང་མ་བཀྲམས་སོ།

༣ གྲལ་རེ་རེ་ལ་ཀ་བ་བཅོ་ལྔ་ཡོད་པ་ཡིན། ཀ་བ་ཞེ་ལྔ་ཡིས་བརྟེན་པའི་གདུང་མ་རྣམས་འགྱམ་ཤིང་གིས་བཀབ་བོ།

༤ དཀར་ཁུང་གི་གྲལ་གསུམ་སྟེ། ཕྱོགས་གསུམ་པོའི་དཀར་ཁུང་གཅིག་དང་གཅིག་གདོང་གཏད་དུ་བཏགས་སོ།

༥ སྒོ་དང་རི་བཞི་ཐམས་ཅད་དཀར་ཁུང་དང་བཅས་པར་གྲུ་བཞིར་བཞོགས་ཏེ། ཕྱོགས་གསུམ་པོའི་སྒོ་གཅིག་ལ་གཅིག་གདོང་གཏད་དུ་བཏགས་སོ༎

༦ ཡང་ཀ་བ་དང་ལྡན་པའི་སྒོ་སྦྱོར་རིང་དུ་ཁྲུ་ལྔ་བཅུ་དང་། ཞེང་དུ་ཁྲུ་སུམ་ཅུ་ཡོད་པ་ཞིག་དང་། དེའི་མདུན་དུ་ཀ་བ་དང་མ་གདུང་ཡོད་པའི་ཡབས་ཤིག་དང་།

༧ ཞལ་ཆེ་གཅོད་པའི་ཕྱིར་ཁྲིའི་ཕྱིར་ཚོམས་རའམ། ཁྲིམས་ཐག་གཅོད་པའི་ཚོམས་ཤིག་བཟོས་ནས། དེ་ནི་ཁྱིམ་སའི་ཕྱོགས་ནས་ཐོག་གི་བར་དུ་འགྱམ་ཤིང་གིས་བཀབ་བོ༎

༨ ཡབས་དང་ཚོམས་རའི་ཁུལ་དུ་ཁོང་ཉིད་བཞུགས་པའི་གཟིམས་ཆུང་དེ་ཡང་དེ་བཞིན་དུ་བཟོས་ནས། ཤ་ལོ་མོས་མདུན་མར་བཞེས་པའི་ཕར་ཨོ་ཡི་སྲས་མོའི་ཕྱིར་དུ་ཚོམས་ར་དང་འདྲ་བའི་ཁྱིམ་ཞིག་བཞེངས་སོ༎

༩ དེ་ཐམས་ཅད་རྨང་ནས་བཟུང་སྟེ། ཆར་སྐྱིབ་དང་། ཕྱི་རོལ་གྱི་སྡེ་ཡངས་ཆེན་པོའི་བར་དུ། ཕྱི་ནང་གཉིས་སུ་བཟོ་བཏོན་པའི་རྡོ་བས་བཞེངས་སོ། རྡོ་བ་དེ་རྣམས་ཚད་དང་འདྲ་བར་སོག་ལེས་བཤགས་པའི་རྡོ་བ་རིན་ཐང་ཆེ་བའོ།

༡༠ ཡང་རྩིག་རྨང་ནི་རྡོ་བ་རིན་ཐང་ཆེ་བ་དང་། རྡོ་ཆེན་པོ་དང་། ཁྲུ་བཅུ་པའི་རྡོ་དང་། ཁྲུ་བརྒྱད་པའི་རྡོ་ལས་བྱས་སོ།

༡༡ དེའི་སྟེང་དུ་ཚད་དང་འདྲ་བར་བཟོ་བཏོན་པའི་རྡོ་བ་རིན་ཐང་ཆེ་བ་དང་འགྱམ་ཤིང་ཡོད་དེ།

༡༢ སྡེ་ཡངས་ཆེན་པོར་བཟོ་བཏོན་པའི་རྡོ་གྲལ་གསུམ་དང་། འགྱམ་ཤིང་གི་རྐེད་ཤིང་གྲལ་གཅིག་བཞིན་བསྐོར་ནས་བཞེངས་ཏེ། དེ་བཞིན་དུ་ཡ་ཧོ་ཝཱའི་ཕོ་བྲང་གི་ནང་མའི་ཚོམས་དང་། ཕོ་བྲང་གི་ཡབས་རིང་ཡང་བཞེངས་སོ༎

༡༣ དེ་ནས་རྒྱལ་པོ་ཤ་ལོ་མོས་ཚོར་ཡུལ་ནས་ཧི་རམ་འགུག་ཏུ་བཏང་ངོ་།

༡༤ དེ་ནི་ནབ་ཐ་ལིའི་སྡེ་ཡི་མོ་རང་མོ་ཞིག་གི་བུ་ཡིན་ཏེ། ཁོའི་ཕ་ཚོར་པ། རག་བཟོ་པ་ཞིག་ཡིན་ཏེ། རག་བཟོའི་རྣམ་པ་ཐམས་ཅད་དུ་ཤེས་རབ་དང་བློ་གྲོས་དང་རིག་རྩལ་གྱིས་ཁྱབ་པ་ཞིག་ཡིན་པས། རྒྱལ་པོ་ཤ་ལོ་མོའི་དྲུང་དུ་འོངས་ནས། དེའི་ལས་ཐམས་ཅད་བྱས་སོ༎

༡༥ དེས་ར་གན་ལས་ཁྲུ་བཅོ་བརྒྱད་པའི་ཀ་བ་གཉིས་བྱུགས་སུ་བཏང་ནས་བཟོས་ཏེ། རེ་རེའི་འཁོར་དུ་སྐུད་ཚད་ཁྲུ་བཅུ་གཉིས་ཀྱིས་ཐེབས་པ་ཡིན།

༡༦ ཡང་དེས་ནི་ཀ་བའི་ལྟག་པར་འཇོག་པའི་ཕྱིར། ར་གན་བླུགས་མའི་ཀ་གཞུ་གཉིས་བཟོས་ཏེ། ཀ་གཞུ་གཅིག་གི་དཔངས་སུ་ཁྲུ་ལྔ་དང་། ཀ་གཞུ་གཞན་དེའི་དཔངས་སུ་ཡང་ཁྲུ་ལྔའོ།

༡༧ ཡང་ཀ་བའི་མགོ་རུ་ཡོད་པའི་ཀ་གཞུ་གཉིས་ཀྱི་ཕྱིར། ཆོལ་མིག་ཅན་གྱི་དྲ་བ་དང་། ཉག་ཐག་ལྷས་ཀྱི་འཕྲེང་བ་བྱས་ཏེ། ཀ་གཞུ་གཅིག་གི་ཕྱིར་འཕྲེང་བ་བདུན་དང་། ཀ་གཞུ་གཞན་དེའི་ཕྱིར་ཡང་འཕྲེང་བ་བདུན་བཟོས་སོ།

༡༨ དེ་བཞིན་དེས་ཀ་བ་བཅོས་ནས། ཀ་བ་གཉིས་ཀྱི་ལྟག་པར་ཡོད་པའི་ཀ་གཞུ་རྣམས་ཀྱིར་འཁོར་དུ་འགེབས་པའི་ཕྱིར་དུ་དྲ་བ་ལ་སེ་འབྲུའི་འཕྲེང་བ་གཉིས་བཟོས། དེ་བཞིན་དུ་ཀ་གཞུ་གཞན་དེ་ལའང་བྱས་སོ།

༡༩ ཡབས་རིང་གི་ཀ་བ་རྣམས་ཀྱི་ལྟག་ཏུ་ཡོད་པའི་ཀ་གཞུ་ཁྲུ་བཞི་པ་རྣམས་ཀྱི་ཁར་དྲེས་མའི་མེ་ཏོག་གི་རྣམ་འགྱུར་དུ་བཏོན་ཏེ།

༢༠ ཀ་བ་གཉིས་ཀྱི་ཀ་གཞུའི་ཀྱིར་འཁོར་དུ་ཡོད་པའི་དྲ་བའི་གན་གྱི་འཕག་སྣའི་ཁར་སེ་འབྲུ་བཅོས་ནས། ཀ་གཞུ་གཞན་དེའི་ཁར་ཡང་སེ་འབྲུ་ཉིས་བརྒྱའི་ལྟག་པར་འཕྲེང་འོག་འཕྲེང་གིས་བསྐོར་ཏེ་ཡོད་པ་ཡིན།

༢༡ དེ་ནས་དེས་མཆོད་ཁང་གི་ཡབས་རིང་གི་མདུན་དུ་ཀ་བ་དེ་གཉིས་བཙུགས་ཏེ། ཀ་བ་གཅིག་ཁྱིམ་གྱི་གཡས་ཕྱོགས་སུ་བསླངས་ནས། མིང་དུ་ཡ་ཀིན་བཏགས། གཞན་ཀ་བ་དེ་ཁྱིམ་གྱི་གཡོན་ཕྱོགས་སུ་བསླངས་ནས། མིང་དུ་བོ་ཨས་བཏགས་སོ།

༢༢ ཀ་བ་གཉིས་ཀྱི་ལྟག་པར་དྲེས་མའི་མེ་ཏོག་གི་རྣམ་འགྱུར་བཏོན་ཏེ། ཀ་བའི་ལས་གྲུབ་བོ༎

༢༣ ཡང་དེས་བླུགས་མའི་རྒྱ་མཚོ། ཟུར་ནས་ཟུར་གྱི་བར་དུ་ཁྲུ་བཅུ་དང་། ཀུན་ནས་དབྱིབས་ཟླུམ་པ། དཔངས་སུ་ཁྲུ་ལྔ་དང་། ཀྱིར་འཁོར་དུ་སྐུད་ཚད་ཀྱིས་ཁྲུ་སུམ་ཅུ་དང་།

༢༤ དེའི་ཁ་ཟུར་གྱི་འོག་གི་ཀྱིར་འཁོར་དུ་ཁྲུ་བཅུ་རེ་ཡོད་པའི་སྦལ་མིག་རྣམས་བྱས་ནས། དེས་རྒྱ་མཚོ་བསྐོར་ཏོ། གཞན་དག་བླུགས་སུ་བཏང་སྐབས་སུ། སྦལ་མིག་གི་འཕྲེང་བ་འདི་གཉིས་ཀྱང་བླུགས་སུ་བཏང་བ་ཡིན།

༢༥ རྒྱ་མཚོ་དེ་གླང་བཅུ་གཉིས་ཀྱི་ཐོག་ཏུ་བཀལ། གསུམ་གྱི་ཁ་བྱང་དང་། ཡང་གསུམ་གྱི་ཁ་ནུབ་དང་། ཡང་གསུམ་གྱི་ཁ་ལྷོ་དང་། ཡང་གསུམ་གྱི་ཁ་ཤར་དུ་ལྟའོ། དེ་དག་གི་ཐོག་ཏུ་རྒྱ་མཚོ་བཀལ་ནས། དེ་དག་གི་སྨད་ཀྱི་ཡན་ལག་རྣམས་འོག་ཏུ་ཆུད་དེ་ཡོད་དོ།

༢༦ དེའི་སྲབ་ཐུག་ནི་སོར་བཞི་དང་། ཁ་ཟུར་དུ་ཕོར་པའི་ཁ་ཟུར་ལྟར་དྲེས་མའི་མེ་ཏོག་བཅོས་ཏེ། དེའི་ནང་དུ་ཆུ་ཟོམ་ཉིས་སྟོང་ཤོང་ངོ་༎

༢༧ ཡང་དེས་ནི་རིང་དུ་ཁྲུ་བཞི་དང་། ཞེང་དུ་ཁྲུ་བཞི་དང་། དཔངས་སུ་ཁྲུ་གསུམ་རེ་ཡོད་པའི་ར་གན་གྱི་ཁྲི་ཆེན་བཅུ་བཟོས་ཤིང་།

༢༨ ཡང་ཁྲི་རྣམས་ཀྱི་བཟོ་ལུགས་འདི་ལྟར་སྟེ། དེ་དག་ལ་ཤན་དང་། ཤན་ནི་ཟུར་རྒྱན་གྱི་བར་ན་ཡོད་དེ།

༢༩ ཟུར་རྒྱན་གྱི་བར་ན་ཡོད་པའི་ཤན་གྱི་ནང་ན་སེང་གེ་དང་། གླང་དང་། ཀེ་རུབ་དང་། ཟུར་རྒྱན་གྱི་ནང་ན་ཡང་གོང་དང་། འདྲ་བར་སེང་གེ་དང་། གླང་དང་། དེ་རྣམས་ཀྱི་འོག་ན་འཕྲེང་བ་རེ་བཏག་སྟེ་ཡོད་པ་ཡིན།

༣༠ ཡང་ཁྲི་ཆེན་རེ་ལ་ར་གན་གྱི་འཁོར་ལོ་བཞི་བཞི་དང་། ར་གན་གྱི་སྲོག་ཤིང་དང་། ར་གན་གྱི་ཕོན་ཕོན་བཞི་དང་། འཁྲུད་གཞོང་གི་འོག་དང་འཕྲེང་བའི་གན་དུ་བླུགས་མའི་ཕོན་ཕོན་ཡང་བཟོས་སོ།

༣༡ ཡང་དེའི་ཁ་ནི་དཔངས་སུ་ཁྲུ་གང་ཡོད་པའི་ཀ་གཞུ་རྣམས་ཀྱི་བར་ན་ཡོད་པ་ཡིན། ཁ་དེ་རང་ནི་ཁྲུ་ཕྱེད་དང་གཉིས་དང་། དེའི་བཟོ་ཡང་ཁྲི་བཞིན་དུ་ཟླུམ་པོ་དང་། རི་མོས་བརྒྱན་ཏེ་ཡོད་པ་ཡིན། ཡང་དེའི་མཐའ་ཤན་རྣམས་གྲུ་བཞི་ཡིན་ཏེ། ཟླུམ་པོ་མེད་པའོ།

༣༢ ཡང་མཐའ་ཤན་རྣམས་ཀྱི་འོག་ན་འཁོར་ལོ་བཞི་དང་། འཁོར་ལོའི་སྲོག་ཤིང་རྣམས་ཁྲིའི་ནང་དུ་བཅུག་སྟེ། འཁོར་ལོ་རེའི་མཐོ་ཁྱད་དུ་ཁྲུ་ཕྱེད་དང་གཉིས་དང་།

༣༣ འཁོར་ལོ་རྣམས་ཀྱི་བཟོ་ལུགས་ནི་ཤིང་བརྟའི་བཟོ་ལུགས་དང་འདྲ་སྟེ། དེའི་སྲོག་ཤིང་དང་། དཀྱིལ་འཁོར་དང་། རྩིབ་མ་དང་། ལྟེ་བ་རྣམས་བླུགས་སུ་བཏང་ནས་བྱས་ཤིང་།

༣༤ ཁྲི་རེའི་གྲུ་བཞི་ལ་ཕོན་ཕོན་བཞི། དེ་རྣམས་ཁྲི་རང་ལས་རང་བྱོན་དུ་ཡོད་པ་ཡིན།

༣༥ ཡང་ཁྲི་རྩེ་རུ་མཐོ་ཁྱད་དུ་ཁྲུ་ཕྱེད་ཡོད་པའི་གདུགས་དང་། ཁྲི་རྩའི་ཕོན་ཕོན་དང་། མཐའ་ཤན་རྣམས་ཀྱང་རང་བྱོན་དུ་ཡོད་པ་ཡིན།

༣༦ ཡང་ཟུར་རྒྱན་གྱི་ཕོན་ཕོན་དང་མཐའ་ཤན་རྣམས་ཀྱི་ཁར་རེ་རང་གི་ཚད་དང་། ཚོམ་དང་མཐུན་པའི་ཀེ་རུབ་དང་། སེང་གེ་དང་། ཁ་ཟུར་གྱི་ཤིང་གི་རི་མོ་བརྐོས་ཤིང་།

༣༧ ཁྲི་བཅུ་པོའི་བཟོ་ལུགས་དེ་ལྟར་རོ། དེ་ཐམས་ཅད་ཀྱི་པར་དང་། ཚད་དང་། ཆེ་ཆུང་གཅིག་པ་ཡོད་པ་ཡིན།

༣༨ ཡང་དེས་ར་གན་གྱི་འཁྲུད་གཞོང་བཅུ་བཟོས་ཏེ། འཁྲུད་གཞོང་རེའི་ནང་དུ་ཆུ་ཟོམ་བཞི་བཅུ་ཆུད་དོ། འཁྲུད་གཞོར་རེའི་ཚད་དུ་ཁྲུ་བཞིའོ། ཁྲུ་བཅུ་པོའི་ཁར་འཁྲུད་གཞོང་རེ་རེ་བཞག་གོ།

༣༩ ཡང་དེས་ཁྱིམ་གྱི་གཡས་ཕྱོགས་སུ་ཁྲི་ལྔ་དང་། གཡོན་ཕྱོགས་སུ་ཁྲི་ལྔ་བཞག་སྟེ། རྒྱ་མཚོ་དེ་ཁྱིམ་གྱི་གཡས་ཕྱོགས་ཀྱི་ཤར་ཕྱོགས་སུ། ལྷོ་ཕྱོགས་ཀྱི་ཐད་ཀར་བཞག་གོ།

༤༠ ཡང་ཧི་རམ་གྱིས་འཁྲུད་གཞོང་དང་། མེ་ཁྱེམ་དང་། ཏིང་རྣམས་བཟོས་ནས། ཧི་རམ་གྱིས་ཤ་ལོ་མོ་ལ་ཡ་ཧོ་ཝཱའི་ཕོ་བྲང་གི་ཕྱིར་བཟོ་ཐམས་ཅད་སྒྲུབ་པར་བྱས་སོ།

༤༡ གང་ཡིན་ཞེ་ན། ཀ་བ་གཉིས་དང་། ཀ་བའི་ལྟག་ཏུ་ཡོད་པའི་པུང་པ་ཅན་གྱི་ཀ་གཞུ་དང་། ཀ་བའི་ལྟག་ཏུ་ཡོད་པའི་ཀ་གཞུའི་པུང་པ་གཉིས་འགེབས་པའི་ཕྱིར་དུ་དྲ་བ་གཉིས་དང་།

༤༢ དྲ་བ་གཉིས་ཀྱི་ཕྱིར་དུ་ར་གན་གྱི་སེ་འབྲུ་བཞི་བརྒྱའམ། ཀ་ལྟག་གི་པུང་པ་ཅན་གྱི་ཀ་གཞུ་འགེབས་པའི་ཕྱིར་དུ་དྲ་བ་རེའི་ཁར་སེ་འབྲུའི་འཕྲེང་བ་གཉིས་གཉིས་དང་།

༤༣ ཁྲི་བཅུ་དང་། ཁྲི་རེ་ལ་འཁྲུད་གཞོང་རེ་བཅས་འཁྲུད་གཞོང་བཅུའོ།

༤༤ རྒྱ་མཚོ་གཅིག་དང་། རྒྱ་མཚོའི་འོག་ན་གླང་བཅུ་གཉིས་དང་།

༤༥ ཡོ་བྱད་དང་། མེ་ཁྱེམ་དང་། ཏིང་རྣམས་སོ། ཧི་རམ་གྱིས་རྒྱལ་པོ་ཤ་ལོ་མོ་ལ་ཡ་ཧོ་ཝཱའི་ཕོ་བྲང་གི་ཆེད་དུ་བཟོས་པའི་མཆོད་རྫས་ཐམས་ཅད་ནི་ར་གན་ལྷག་གེ་བ་ལས་བྱས་སོ།

༤༦ རྒྱལ་པོས་དེ་རྣམས་ཡོར་དན་གྱི་ཐང་དུ། སུ་ཀོད་དང་ཙ་རེ་ཐན་བྱ་བ་གཉིས་ཀྱི་མཚམས་ན་འདམ་སའི་ནང་དུ་བླུགས་སུ་བཏང་ངོ་།

༤༧ མཆོད་རྫས་རྣམས་རབ་ཏུ་མང་དྲགས་པའི་རྐྱེན་གྱིས། རྒྱལ་པོ་ཤ་ལོ་མོས་མ་བསྐར་བར་བཞག་པས། རག་གན་གྱི་སྐར་ཚད་བརྟགས་པར་མ་གྱུར་ཏོ༎

༤༨ ཡང་ཤ་ལོ་མོས་ཡ་ཧོ་ཝཱའི་ཕོ་བྲང་གི་ཕྱིར་བཟོས་པའི་མཆོད་རྫས་རྣམས་ནི། གསེར་གྱི་མཆོད་ཁྲི་དང་། གཟིགས་པའི་བག་ལེབ་གཞག་པའི་གསེར་གྱི་གསོལ་ལྕོག་དང་།

༤༩ སྦུགས་མའི་ཁང་མིག་གི་མདུན་དུ་ཡོད་པའི་སྟེགས་བུ་། གཡས་ཕྱོགས་སུ་ལྔ་དང་། གཡོན་ཕྱོགས་སུ་ལྔ། གསེར་བཙོ་མ་ལས་བཟོས་མཁན་བཅུ་དང་། མེ་ཏོག་དང་། མཆོད་ཀོང་དང་། མེ་ལེན་དང་།

༥༠ སྣོད་དང་། མེ་གྲི་དང་། ཏིང་དང་། སྡེར་མ་དང་། སྤོས་ཕོར་རྣམས་གསེར་བཙོ་མ་ལས་བཟོས་སོ། སྦུགས་མའི་ཁང་མིག་གམ། དམ་པའི་དམ་པ་ཡི་སྒོ་དང་། ཕོ་བྲང་ངམ། དཀོན་མཆོག་གི་མཆོད་ཁང་གི་སྒོ་རྣམས་ཀྱི་འཁོར་མིག་རྣམས་ཀྱང་གསེར་ལས་བཟོས་སོ༎

༥༡ དེ་ནས་རྒྱལ་པོ་ཤ་ལོ་མོས་ཡ་ཧོ་ཝཱའི་ཕོ་བྲང་གི་ལས་ཐམས་ཅད་གྲུབ་པ་དང་། ཤ་ལོ་མོས་ཉིད་ཀྱི་ཕ་དཱ་བིད་ཀྱིས་བསྔོས་པའི་དངུལ་དང་། གསེར་དང་། མཆོད་རྫས་རྣམས་ཡ་ཧོ་ཝཱའི་ཕོ་བྲང་གི་གཏེར་མཛོད་ཀྱི་ནང་དུ་བཅུག་གོ།

༨

དེ་ནས་ཤ་ལོ་མོས་དཱ་བིད་ཀྱི་གྲོང་ཁྱེར་རམ། ཙི་ཨོན་བྱ་བ་ནས་ཡ་ཧོ་ཝཱའི་ཞལ་ཆད་ཀྱི་སྒྲོམ་དེ་ཡར་འདྲེན་པའི་དོན་དུ། ཨིས་ར་ཨེལ་གྱི་རྒན་པོ་རྣམས་དང་། སྡེ་དཔོན་རྣམས་དང་། ཨིས་ར་ཨེལ་གྱི་བུ་བརྒྱུད་ཁུངས་བཙུན་པའི་ཇོ་བོ་ཐམས་ཅད་ཡེ་རུ་ཤ་ལེམ་དུ་རྒྱལ་པོ་ཤ་ལོ་མོའི་དྲུང་དུ་བསྡུས་སོ།

༢ ཡང་ཨེ་ཐ་ནིམ་བྱ་བའི་ཟླ་བ་བདུན་པའི་དུས་ཆེན་གྱི་དུས་སུ། ཨིས་ར་ཨེལ་པ་ཐམས་ཅད་རྒྱལ་པོ་ཤ་ལོ་མོའི་དྲུང་དུ་འཛོམ་ནས།

༣ ཨིས་ར་ཨེལ་གྱི་རྒན་པོ་ཐམས་ཅད་འོངས་པ་དང་། བླ་མ་རྣམས་ཀྱིས་སྒྲོམ་བཀུར་ཏོ།

༤ ཡང་དེ་དག་གིས་ཡ་ཧོ་ཝཱའི་སྒྲོམ་དང་། འདུན་མའི་གུར་མཆོག་དང་། གུར་མཆོག་གི་ནང་དུ་ཡོད་པའི་མཆོད་རྫས་དམ་པ་རྣམས་ཡར་དྲངས་ཏེ། དེ་ཐམས་ཅད་བླ་མ་དང་ལེ་ཝི་པ་རྣམས་ཀྱིས་ཡར་ཁྱེར་ཏོ།

༥ ཡང་རྒྱལ་པོ་ཤ་ལོ་མོ་དང་། ཁོང་གི་དྲུང་དུ་ལྷགས་པའི་ཨིས་ར་ཨེལ་གྱི་ཆོས་ཚོགས་ཐམས་ཅད་དང་བཅས་པ་སྒྲོམ་གྱི་མདུན་དུ་འགྲེང་བ་ལས། ལུག་དང་གླང་མང་དྲགས་སྟབས་ཀྱིས་འགྲང་བ་དང་རྩིས་སུ་མི་འཐེབས་པའི་མཆོད་པ་ཕུལ་ཏོ།

༦ ཡང་བླ་མ་རྣམས་ཀྱིས་ཡ་ཧོ་ཝཱའི་ཞལ་ཆད་ཀྱི་སྒྲོམ་དེ་སྦུགས་མའི་ཁང་མིག་གམ། དམ་པའི་དམ་པ་ཡི་གནས་ཀྱི་ཀེ་རུབ་གཉིས་ཀྱི་འདབ་ཤོག་གི་ལྐོག་ཏུ་རང་གི་མལ་དུ་བཞག་གོ།

༧ དེ་ཅིའི་ཕྱིར་ཞེ་ན། ཀེ་རུབ་གཉིས་ཀྱིས་རང་གི་ཤོག་པ་སྒྲོམ་གྱི་གོང་ནས་བརྐྱང་ཞིང་། ཀེ་རུབ་གཉིས་ཀྱིས་སྒྲོམ་དང་དེའི་མདའ་རྣམས་གཡོགས་སོ།

༨ དེའི་མདའ་རྣམས་རིང་བ་ཡིན་ཏེ། མདའི་མགོ་རྣམས་སྦུགས་མའི་ཁང་མིག་གི་འདུན་ས་དམ་པ་ནས་མཐོང་བར་ནུས་ཀྱང་། ཕྱི་ནས་མི་མཐོང་ངོ་། ཡང་དེ་རྣམས་དེ་རིང་གི་བར་དུ་དེར་ཡོད་དོ།

༩ ཨིས་ར་ཨེལ་གྱི་བུ་རྣམས་མི་སེར་ཡུལ་ནས་ཐོན་སྐབས་སུ། ཡ་ཧོ་ཝཱས་ཧོ་རེབ་ཏུ་ཞལ་ཆད་མཛད་པའི་དུས་སུ། མོ་ཤེས་སྒྲོམ་དེ་ལ་བཅུག་པའི་རྡོ་ལེབ་དེ་གཉིས་མ་གཏོགས་པར། གཞན་ཅིའང་སྒྲོམ་གྱི་ནང་ན་མེད་དོ།

༡༠ བླ་མ་རྣམས་གནས་དམ་པ་ནས་འཐོན་པ་ལས། ཡ་ཧོ་ཝཱའི་ཕོ་བྲང་སྤྲིན་གྱིས་འཁྱིམས་ཤིང་།

༡༡ ཡ་ཧོ་ཝཱའི་གཟི་བརྗིད་ཀྱིས་ཡ་ཧོ་ཝཱའི་ཕོ་བྲང་དེ་ཁྱབ་པས། བླ་མ་རྣམས་ཞབས་ཏོག་ཞུ་བའི་ཕྱིར་འགྲེང་དུ་མ་སྤོབས་སོ༎

༡༢ དེ་ནས་ཤ་ལོ་མོས་སྨྲས་པ། ཡ་ཧོ་ཝཱས། ང་ནི་སྤྲིན་འཐུག་པའི་ནང་དུ་གནས་པར་དགའོ་ཞེས་གསུངས་པས།

༡༣ ངས་ཁྱེད་མཆིས་པའི་དོན་དུ་ཕོ་བྲང་ཞིག་དང་། ཁྱེད་རྟག་ཏུ་མཆིས་པའི་ཕྱིར་བཞུགས་གནས་ཡང་དག་བཞེངས།

༡༤ ཡང་རྒྱལ་པོས་ཞལ་བསྒྱུར་ནས། ཨིས་ར་ཨེལ་གྱི་ཆོས་ཚོགས་ཐམས་ཅད་ལ་བྱིན་གྱིས་བརླབས་ཏེ། ཨིས་ར་ཨེལ་གྱི་ཆོས་ཚོགས་ཀུན་ཡར་ལངས་སོ།

༡༥ དེ་ན་རེ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་བཀྲ་ཤིས་ཤོག ཁོང་གི་ཞལ་ནས་ངའི་ཕ་དཱ་བིད་ལ་གསུང་གླེང་མཛད། ཁོང་ཉིད་ཕྱག་གིས་དེ་ནི་བསྒྲུབ་པར་མཛད། དེ་ལ་འདི་སྐད་དུ།

༡༦ ངས་ཉིད་ཀྱི་མི་ཚོགས་ཨིས་ར་ཨེལ་དེ་མི་སེར་ཡུལ་ནས་བཏོན་པའི་ཉིན་མོ་ནས་ཕྱིན་དུ། ངའི་མཚན་དང་ལྡན་པའི་ཕོ་བྲང་བཞེང་བའི་དོན་དུ། ཨིས་ར་ཨེལ་གྱི་སྡེ་རྣམས་ཀྱི་ནང་ནས། ངས་སྡེ་གང་ཡང་མ་འདམས་ཀྱང་། ངའི་མི་ཚོགས་ཨིས་ར་ཨེལ་ལ་སྲིད་བྱེད་དུ་དཱ་བིད་ནི་འདམས་པ་ཡིན། ཞེས་གསུངས་སོ།

༡༧ ཡང་ངའི་ཡབ་དཱ་བིད་ཀྱིས། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་མཚན་གྱི་དོན་དུ་ཕོ་བྲང་ཞིག་བཞེང་བར་དགོངས་པས།

༡༨ ཡ་ཧོ་ཝཱས་ངའི་ཡབ་དཱ་བིད་ལ། ངའི་མཚན་དང་ལྡན་པའི་ཕོ་བྲང་ཞིག་བཞེང་བའི་འདུན་པ་ཁྱོད་ཀྱི་སྙིང་ན་ཡོད་པ་དེ་ལེགས་སོ།

༡༩ འོན་ཀྱང་ཁྱོད་རང་གིས་ཕོ་བྲང་དེ་མི་རྩིག ཁྱོད་ཀྱི་དཔྱི་ལས་འབྱུང་བའི་བུ་དེས་ངའི་མཚན་གྱི་ཕོ་བྲང་དེ་རྩིག་པར་འགྱུར་རོ། ཞེས་བཀའ་སྩལ་ཏོ།

༢༠ དེའང་ཡ་ཧོ་ཝཱས་གསུངས་པའི་གསུང་དེ་གྲུབ་པར་མཛད་དེ། བདག་ནི་རང་གི་ཡབ་དཱ་བིད་ཀྱི་ཚབ་ཏུ་ལྡངས་ཏེ། ཡ་ཧོ་ཝཱས་ཞལ་གྱིས་བཞེས་པའི་བཞིན་དུ་བདག་ཨིས་ར་ཨེལ་གྱི་རྒྱལ་ཁྲིའི་ཐོག་ཏུ་བསྡད་ནས། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་མཚན་དང་ལྡན་པའི་ཕོ་བྲང་འདི་བརྩིགས་པ་ཡིན།

༢༡ ངེད་ཀྱི་ཕ་མེས་རྣམས་མི་སེར་ཡུལ་ནས་བྱུང་སྐབས་སུ། ཡ་ཧོ་ཝཱས་གནང་བའི་ཞལ་ཆད་ཀྱི་སྒྲོམ་དེའི་ཕྱིར་དུ། ངས་གདན་ས་ཞིག་བཞེངས་པ་ཡིན།

༢༢ དེ་ནས་ཤ་ལོ་མོ་ནི་ཨིས་ར་ཨེལ་ཐམས་ཅད་ཀྱི་ཆོས་ཚོགས་ཀྱི་དངོས་སུ་ཡ་ཧོ་ཝཱའི་མཆོད་ཁྲིའི་མདུན་དུ་ལངས་ནས། ཕྱག་ནམ་མཁའི་ཕྱོགས་སུ་བཏེགས་ནས། འདི་སྐད་དུ།

༢༣ ཀྱེ་ཡ་ཧོ་ཝཱ། ཨིས་ར་ཨེལ་གྱི་དཀོན་མཆོག ཁྱེད་ལྟ་བུའི་དཀོན་མཆོག་ཅིག་སྟེང་གི་ནམ་མཁའ་ན་ཡང་མེད། འོག་གི་ས་ལ་ཡང་མེད། ཁྱེད་ཀྱི་སྤྱན་སྔར་སྙིང་ཀུན་བཏང་ནས་སྤྱོད་པའི་བྲན་པོ་རྣམས་ལ་ཁྱེད་ཀྱིས་ཞལ་ཆད་དྲན་ཞིང་ཐུགས་བརྩེར་གཟིགས།

༢༤ ཁྱེད་ཀྱིས་ཉིད་ཀྱི་བྲན་པོ་དཱ་བིད་བདག་གི་ཕ་ལ་ཞལ་ཆད་མཛད་པར་དྲན་ཏེ། ཁྱེད་ཀྱི་ཞལ་ནས་གསུངས་པ་དེ་བཞིན་དེ་རིང་གི་ཉིན་མོར་ཡོད་པ་དང་འདྲ་བར་ཁྱེད་ཀྱི་ཕྱག་གིས་སྒྲུབ་པར་མཛད།

༢༥ དེ་བས་ན་ཀྱེ་ཡ་ཧོ་ཝཱ། ཨིས་ར་ཨེལ་གྱི་དཀོན་མཆོག ཁྱེད་ཀྱིས་ཉིད་ཀྱི་བྲན་པོ་ཕ་དཱ་བིད་ལ། ཁྱོད་ངའི་སྤྱན་སྔར་སྤྱད་པ་བཞིན་དུ། ཇི་སྟེ་ཁྱོད་ཀྱི་བུ་བརྒྱུད་ཀྱིས་ཀྱང་རང་གི་ལམ་ལ་མ་གཡེངས་པར་ལྟ་ན། ཁྱོད་ཀྱི་ཚབ་ཏུ་ཨིས་ར་ཨེལ་གྱི་ཁྲིར་སྡོད་པའི་བུ་བརྒྱུད་དེ་ངའི་སྤྱན་སྔར་ནས་འདོར་བར་མི་བྱའོ། ཞེས་གསུངས་པ་དེ་ཐུགས་སུ་འདོགས་སུ་གསོལ།

༢༦ ད་ཀྱེ་ཨིས་ར་ཨེལ་གྱི་དཀོན་མཆོག ཁྱེད་ཀྱིས་ཉིད་ཀྱི་བྲན་པོ་བདག་གི་ཕ་དཱ་བིད་ལ་གསུངས་པའི་གསུང་ལ་ཆ་འཇོག་པར་མཛོད།

༢༧ འོན་ཀྱང་དཀོན་མཆོག་ནི་ས་གཞིར་ངེས་པར་བཞུགས་པར་བྱའམ། ཀྱེ་ཧོ། ནམ་མཁའ་དང་། ནམ་མཁའ་རྣམས་ཀྱི་ནམ་མཁའ་ལ་ཁྱེད་མི་ཤོང་བས་ན། བདག་གིས་བརྩིགས་པའི་ཁང་པ་འདི་ལ་བཞུགས་པར་ག་ལ་སྲིད།

༢༨ ཀྱེ་ཡ་ཧོ་ཝཱ། བདག་གི་དཀོན་མཆོག ཉིད་ཀྱི་བྲན་པོའི་སྨོན་ལམ་དང་ཞུ་བ་འབུལ་བ་ལ། སྙན་ཐོད་ཅིག་དང་། དེ་རིང་གི་ཉིན་མོར་ཁྱེད་ཀྱི་བྲན་པོས་ཁྱེད་ཀྱི་སྤྱན་ལམ་དུ་འབུལ་བའི་འོ་དོད་དང་གསོལ་བ་འདེབས་པ་ལ་གསན་དུ་གསོལ།

༢༩ ཁྱེད་ཀྱིས་གནས་འདི་ལ། ངའི་མཚན་འདིར་གནས་པར་འགྱུར། ཞེས་གསུངས་པས། ཉིན་མཚན་མེད་པར་ཁྱེད་ཀྱི་སྤྱན་ཕོ་བྲང་འདིའི་ཕྱོགས་སུ་ཕྱེས་ལ་ཞོག་ཅིག་དང་། ཁྱེད་ཀྱི་བྲན་པོས་གནས་འདི་རུ་བཏབ་པའི་གསོལ་བ་དེ་གསན་པར་མཛོད།

༣༠ ཡང་ཁྱེད་ཀྱི་བྲན་པོ་དང་ཁྱེད་ཀྱི་འབངས་ཨིས་ར་ཨེལ་གྱིས་གནས་འདིར་སྨོན་ལམ་འདེབས་པའི་ཚེ། དེ་དག་གི་སློང་བ་ལ་སྙན་ཐོད་ཅིག་དང་། ཉིད་ཀྱི་བཞུགས་གནས་ནམ་མཁའ་ནས་གསན་ཏེ། གསན་པར་ཙམ་གྱིས་སྡིག་པ་སེལ་བར་མཛོད།

༣༡ གལ་ཏེ་མི་ཞིག་གིས་རང་གི་ཁྱིམ་མཚེས་པ་ལ་ངན་བྱས་ནས། དེས་མནའ་འཁུར་བའི་ཕྱིར་མནའ་བཀལ་ཏེ། ཕོ་བྲང་འདིར་ཁྱེད་ཀྱི་མཆོད་ཁྲིའི་མདུན་དུ་མནའ་སླེབས་ན།

༣༢ ཁྱེད་ཀྱིས་ནམ་མཁའ་ནས་གསན་ཞིང་། ཁྱེད་ཀྱི་བྲན་པོ་རྣམས་ཀྱི་གཤགས་མཛོད་ལ། མི་ངན་པ་ནི་ངན་པར་རྩི་ཞིང་དེའི་མགོ་ལ་དེ་རང་གི་ལམ་ངན་ཕོབ་ལ། ཆོས་དྲང་པོ་ནི་དྲག་པོར་རྩི་ཞིང་དེའི་དྲང་བ་ཉིད་བཞིན་དུ་གནོང་ཞིག

༣༣ ཁྱེད་ཀྱི་འབངས་ཨིས་ར་ཨེལ་གྱིས་ཁྱེད་ཀྱི་སྤྱན་སྔར་སྡིག་པ་བྱས་པའི་རྐྱེན་གྱིས་ཕ་རོལ་པོའི་མདུན་དུ་འཕམ་པར་འགྱུར་བའི་ཚེ། དེ་དག་ཁྱེད་ཀྱི་ཕྱོགས་སུ་ལོག་ཅིང་ཁྱེད་ཀྱི་མཚན་བརྗོད་དེ། ཕོ་བྲང་འདིའི་ནང་དུ་སློང་བ་དང་སྨོན་ལམ་འདེབས་ན།

༣༤ ཁྱེད་ཀྱིས་ནམ་མཁའ་ནས་གསན་ཞིང་། ཁྱེད་ཀྱི་འབངས་ཨིས་ར་ཨེལ་གྱི་སྡིག་པ་ལ་འགྱོད་མི་རྨོ་བར། དེ་དག་གི་ཕ་མེས་རྣམས་ལ་གནང་བའི་ཡུལ་འདིར་སླར་འཁྲིད་པར་མཛོད།

༣༥ ཡང་དེ་དག་གིས་ཁྱེད་ཀྱི་དྲུང་དུ་སྡིག་པ་བྱས་པའི་རྐྱེན་གྱིས་གནམ་འགགས་ནས་ཆར་པ་མི་འབབ་པའི་དུས་སུ། ཁྱེད་ཀྱིས་དེ་དག་ལ་སྡུག་བསྔལ་གནང་བའི་ཕྱིར་གནས་འདིར་སྨོན་ལམ་འདེབས་ཤིང་། ཁྱེད་ཀྱི་མཚན་ལ་མོས་ཤིང་། རང་གི་སྡིག་པའི་ལམ་ལས་སེམས་སྒྱུར་ན།

༣༦ ཁྱེད་ཀྱིས་ནམ་མཁའ་ནས་གསན་ཏེ། འགྲུལ་དུ་རིགས་པའི་ལམ་བཟང་པོ་དེ་ནི་དེ་དག་ལ་སྟོན་ཞིང་། ཁྱེད་ཀྱི་མི་བརྒྱུད་ཨིས་ར་ཨེལ་གྱི་སྡིག་པ་ལ་འགྱོད་མ་རྨོ་ཞིག ཡང་ཉིད་ཀྱི་མི་བརྒྱུད་ཀྱི་ནོར་སྐལ་དུ་གནང་བའི་སར་ཆར་ཆུ་འབབ་པར་གནོང་ཞིག

༣༧ ཇི་སྟེ་ཡུལ་དུ་མུ་གེའམ། རིམས་ནད་དམ། འབྲུ་སྐེམ་པའི་རླུང་ངམ། ལྷགས་པའམ། སྙེ་དཀར་རམ། ཆ་ག་འབུའམ། མིད་པའི་འབུ་འབྱུང་སྟེ། ཕ་རོལ་པས་ཡུལ་གྱི་གྲོང་ཁྱེར་བསྐོར་ཞིང་། བར་ཆད་དམ། ནད་འབྱུང་བའི་ཚེ།

༣༨ མི་གང་རུང་ངམ། ཁྱེད་ཀྱི་མི་བརྒྱུད་ཨིས་ར་ཨེལ་ཐམས་ཅད་ཀྱིས་རེ་རང་གི་སྙིང་ནད་རྟོགས་ནས། སྨོན་ལམ་དང་འོ་དོད་འདོན་ཞིང་། ཕོ་བྲང་འདི་ན་རང་གི་ལག་པ་འདེགས་ན།

༣༩ ཁྱེད་ཉིད་ཀྱི་བཞུགས་གནས་ནམ་མཁའ་ལས་གསན་ཞིང་། སྡིག་པ་སེལ་བར་མཛོད། ཁྱེད་ཀྱིས་མི་རེའི་སྙིང་ནི་མཁྱེན་པས། དེའི་སྤྱོད་པའི་ལམ་བཞིན་དུ་གནོང་ཞིག དེ་ཅིའི་ཕྱིར་ཞེ་ན། ཁྱེད་ཉིད་གཅིག་འབའ་ཞིག་གིས་མིའི་བུ་རྣམས་ཀྱི་སྙིང་མཁྱེན་པའི་ཕྱིར་རོ།

༤༠ དེ་བཞིན་དུ་ཁྱེད་ཀྱིས་བདག་ཅག་གི་ཕ་མེས་ལ་གནང་བའི་ཡུལ་གྱི་ནང་ན་ནམ་འཚོའི་བར་དུ་ཁྱེད་ལ་འཇིགས་བཞིན་གནས་པར་ཤོག

༤༡ དེས་མ་ཟད། ཁྱེད་ཀྱི་མི་བརྒྱུད་ཨིས་ར་ཨེལ་ལས་མ་ཡིན་པའི་མི་ཡན་ཞིག་ཀྱང་ཡུལ་ཐག་རིང་པོ་ནས། ཁྱེད་ཀྱི་མཚན་གྱི་དོན་དུ་འོངས་ཏེ།

༤༢ གང་ལ་ཞེ་ན། དེ་དག་གིས་ཁྱེད་ཀྱི་འཕགས་པའི་མཚན་དང་། ཁྱེད་ཀྱི་མཐུ་ལྡན་གྱི་ཕྱག་དང་། ཁྱེད་ཀྱི་བརྐྱང་བའི་ཕྱག་གི་ཕྲིན་ཐོས་པར་འགྱུར་རོ། དེ་དག་འོངས་ནས། ཕོ་བྲང་འདིར་སྨོན་ལམ་འདེབས་པའི་ཚེ།

༤༣ ཁྱེད་ཀྱིས་ཉིད་ཀྱི་བཞུགས་གནས་ནམ་མཁའ་ནས་གསན་ཏེ། མི་ཡན་དེས་སློང་བའི་ཞུ་བ་ཐམས་ཅད་བཞིན་དུ་སྐོང་བར་མཛོད་ཅིག དེ་ནས་ས་གཞི་འདིའི་མི་བརྒྱུད་ཀུན་གྱིས་ཁྱེད་ཀྱི་མཚན་ངོ་འཕྲོད་ཅིང་། ཁྱེད་ཀྱི་འབངས་ཨིས་ར་ཨེལ་བཞིན་དུ་ཁྱེད་ལ་བག་བྱེད་ཅིང་། བདག་གིས་བརྩིགས་པའི་ཕོ་བྲང་འདི་ནི་ཁྱེད་ཀྱི་མཚན་དང་ལྡན་པར་ངོ་འཕྲོད་པར་འགྱུར་རོ༎

༤༤ ཡང་ཁྱེད་ཀྱིས་ཉིད་ཀྱི་འབངས་གང་དུ་མངགས་པའི་སར་རང་གི་ཕ་རོལ་པ་ལ་དམག་འདེགས་ཤིང་། ཁྱེད་ཀྱིས་འདམས་པའི་གྲོང་ཁྱེར་དང་། བདག་གིས་བཞེངས་པའི་ཕོ་བྲང་འདིའི་ཕྱོགས་སུ་བལྟས་ནས། ཁྱེད་ཡ་ཧོ་ཝཱ་ལ་སྨོན་ལམ་འདེབས་ན།

༤༥ ཁྱེད་ཀྱིས་ནམ་མཁའ་ལས་དེ་དག་གི་སྨོན་ལམ་དང་སློང་བ་ལ་གསན་པར་མཛད་དེ། ཁྲིམས་དེའི་ནང་དུ་དེ་དག་ལ་གཤགས་གནོང་ཞིག

༤༦ ཇི་སྟེ་དེ་དག་གིས་ཁྱེད་ཀྱི་དྲུང་དུ་སྡིག་པ་བྱེད་ཅིང་། [གང་ལ་ཞེ་ན། སྡིག་པ་མི་བྱེད་པའི་མི་ནི་གང་ཡང་མེད་དོ།] ཁྱེད་དེ་དག་ལ་ཐུགས་འཁྲོ་སྟེ། དེ་དག་ཕ་རོལ་པོའི་ལག་ཏུ་བཏད་ནས། ཕ་རོལ་པས་དེ་དག་བཙོན་དུ་ཐག་ཉེ་རིང་གང་རུང་དུ་ཁྱེར་ཏེ།

༤༧ དེ་དག་བཙོན་དུ་ཡོད་པའི་ཡུལ་ན་ལོགས་བསམ་སྐོར་ཞིང་། འགྱོད་ཚངས་བྱེད་དེ། བཙོན་དུ་ཁྲིད་མཁན་རྣམས་ཀྱི་ཡུལ་ན་དེ་དག་གིས། བདག་ཅག་གིས་ཉེས་སྡིག་བྱས། བདག་ཅག་གིས་མགོ་རྒྱལ་བྱས། བདག་ཅག་གིས་ལོག་པར་བྱས་སོ། ཞེས་སྨྲ་ཞིང་། གསོལ་བ་འདེབས་ཏེ།

༤༨ དེ་དག་བཙོན་དུ་ཁྱེར་པའི་ཕ་རོལ་པའི་ཡུལ་ནས་རང་གི་སྙིང་ཚང་མ་དང་། ཡིད་ཚང་མ་ནས་ཁྱེད་ཀྱི་ཕྱོགས་སུ་སྒྱུར་ཏེ། ཁྱེད་ཀྱིས་དེ་དག་གི་ཕ་མེས་ལ་གནང་བའི་ཡུལ་དང་། ཁྱེད་ཀྱིས་འདམས་པའི་གྲོང་ཁྱེར་དང་། ཁྱེད་ཀྱི་མཚན་གྱི་ཕྱིར་བདག་གིས་བཞེངས་པའི་ཕོ་བྲང་གི་ཕྱོགས་སུ་བལྟས་ཤིང་སྨོན་ལམ་འདེབས་ན།

༤༩ ཁྱེད་ཀྱི་བཞུགས་གནས་ནམ་མཁའ་ནས་དེ་དག་གི་གསོལ་བ་དང་འོ་དོད་ལ་གསན་ཏེ། བྱ་བ་དེའི་ནང་དུ་དེ་དག་གི་སྟོངས་གྲོགས་མཛོད།

༥༠ ཡང་ཁྱེད་ཀྱི་འབངས་ཀྱིས་ཁྱེད་ཀྱི་སྤྱན་སྔར་བྱས་པའི་སྡིག་པ་དང་། ཁྱེད་ལ་ལོག་པར་བྱས་པའི་ངན་ཐམས་ཅད་སེལ་བར་མཛོད། དེ་དག་བཙོན་དུ་ཁྱེར་པ་རྣམས་ཀྱི་མདུན་དུ་དེ་དག་ལ་སྙིང་རྗེ་རྙེད་པའི་ཕྱིར་ཐུགས་རྗེས་གཟིགས།

༥༡ དེ་ཅིའི་ཕྱིར་ཞེ་ན། དེ་དག་ནི་ཁྱེད་ཀྱིས་མི་སེར་ཡུལ་ནས་མེའི་ལྕགས་བཞུན་ཐབ་ཀྱི་དཀྱིལ་ནས་བཏོན་ནས་ཁྱེར་མཁན་ནམ། ཁྱེད་ཀྱིས་བདག་ཏུ་མཛད་པའི་མི་བརྒྱུད་ལགས།

༥༢ དེ་བས་ན་དེ་དག་གིས་ཁྱེད་ལས་ཞུ་བ་ཐམས་ཅད་གསན་པའི་སླད་དུ། ཁྱེད་ཀྱི་བྲན་པོའི་སློང་བ་དང་། ཁྱེད་ཀྱི་མི་བརྒྱུད་ཨིས་ར་ཨེལ་གྱི་ཞུ་སྒྲ་ཡི་ཕྱོགས་སུ་ཁྱེད་ཀྱི་སྤྱན་འབྱེད་པར་མཛོད།

༥༣ དེ་ཅིའི་ཕྱིར་ཞེ་ན། ཁྱེད་ཀྱིས་བདག་ཅག་གི་ཕ་མེས་རྣམས་མི་སེར་ཡུལ་ནས་ཁྲིད་པའི་དུས་སུ། ཉིད་ཀྱི་བྲན་པོ་མོ་ཤེའི་ངང་ནས་གསུངས་པ་བཞིན་དུ། ས་གཞིའི་མི་ཚོགས་ཀུན་གྱི་ཁྲོད་ལས་ཁྱེད་ཀྱིས་དེ་དག་ཉིད་ཀྱི་བདག་ཏུ་མཛད་པའི་དོན་དུ་ཕྱེས་པར་མཛད་པའི་ཕྱིར་རོ། ཀྱེ་ཡ་ཧོ་ཝཱ། ཇོ་བོ་ལགས། ཞེས་ཞུས་སོ༎

༥༤ དེ་ནས་ཤ་ལོ་མོས་ཡ་ཧོ་ཝཱའི་དྲུང་དུ་སྨོན་ལམ་དང་སློང་བ་དེ་ཐམས་ཅད་རྫོགས་པ་དང་། ཡ་ཧོ་ཝཱའི་མཆོད་ཁྲིའི་མདུན་དུ་པུས་མོ་བཏུད་ཅིང་། ལག་པ་གནམ་གྱི་ཕྱོགས་སུ་བརྐྱང་ནས། ཡར་ལངས་ཏེ།

༥༥ ཀྱེར་ལངས་ཤིང་། ཨིས་ར་ཨེལ་གྱི་ཆོས་ཚོགས་ཐམས་ཅད་ལ་བྱིན་གྱིས་བརླབས་ཤིང་། སྐད་ཆེན་པོས་འདི་སྐད་དུ།

༥༦ ཉིད་ཀྱི་བྲན་པོ་མོ་ཤེའི་ངང་ནས་མཛད་པའི་ཞལ་བཞེས་བཟང་པོའི་ནང་ནས་ཚིག་གཅིག་ཀྱང་མ་བཞིག་པར། ཁོང་ཉིད་ཀྱི་འབངས་ཨིས་ར་ཨེལ་ལ་དུས་བདེ་གནང་བའི་ཡ་ཧོ་ཝཱ་ལ་བཀྲ་ཤིས་ཤོག

༥༧ བདག་ཅག་གི་ཕ་མེས་རྣམས་དང་ཡ་ཧོ་ཝཱ་འགྲོགས་པ་ལྟར། བདག་ཅག་དང་འགྲོགས་པར་ཤོག ཁོང་གིས་བདག་ཅག་མི་འབོར་བར་ཤོག བདག་ཅག་མི་འདོར་བར་ཤོག

༥༨ དེས་མ་ཟད། བདག་ཅག་རྣམས་ཁོང་གི་གཤེགས་ལམ་གྱི་ནང་དུ་འགྲུལ་བ་དང་། ཕ་མེས་རྣམས་ལ་གནང་བའི་བཀའ་རྒྱ་དང་། སྤྱད་མཚམས་དང་། བཀའ་ཁྲིམས་རྣམས་སྲུང་བའི་ཕྱིར་དུ། ཁོང་གིས་བདག་ཅག་གི་སྙིང་རྣམས་ཉིད་ཀྱི་ཕྱོགས་སུ་སྒྱུར་བར་ཤོག

༥༩ ཡང་བདག་གིས་ཡ་ཧོ་ཝཱའི་སྤྱན་ལམ་དུ་ཕུལ་བའི་གཏམ་འདི་རྣམས་ནི་མཚན་ཉིན་དུ་ཡ་ཧོ་ཝཱ་བདག་ཅག་གི་དཀོན་མཆོག་དང་ཐག་ཉེ་བར་ལུས་པར་ཤོག་ཅིག ཡང་དུས་སྐབས་དང་མཚུངས་པར། ཁོང་གིས་ཉིད་ཀྱི་བྲན་པོ་དང་། ཉིད་ཀྱི་མི་བརྒྱུད་ཨིས་ར་ཨེལ་གྱི་སྟོངས་གྲོགས་མཛད་པར་ཤོག་ཅིག

༦༠ དེ་ཅིའི་ཕྱིར་ཞེ་ན། ས་གཞིའི་མི་བརྒྱུད་ཐམས་ཅད་ཀྱིས་ཡ་ཧོ་ཝཱ་ནི་དཀོན་མཆོག་ལགས་ཤིང་། ཁོང་མ་གཏོགས་པར་གཞན་དཀོན་མཆོག་གང་ཡང་མེད་པར་རྟོགས་པའི་ཕྱིར་དུའོ།

༦༡ ཁྱོད་ཅག་ཁོང་གི་སྤྱད་མཚམས་བཞིན་དུ་འགྲུལ་བ་དང་། དེ་རིང་བཞིན་དུ་ཁོང་གི་བཀའ་རྒྱ་རྣམས་སྲུང་བའི་དོན་དུ། ཁྱོད་ཀྱི་སྙིང་རྣམས་ངེད་ཀྱི་དཀོན་མཆོག་ཡ་ཧོ་ཝཱའི་དྲུང་དུ་ཕུན་སུམ་ཚོགས་པར་གྱུར་ཅིག ཅེས་བསྐུལ་ནས།

༦༢ རྒྱལ་པོ་དང་། ཁོང་དང་ལྷན་ཅིག་ཏུ་ཨིས་ར་ཨེལ་ཐམས་ཅད་ཀྱིས་ཡ་ཧོ་ཝཱའི་དྲུང་དུ་མཆོད་པ་ཕུལ་བ་ནི།

༦༣ ཤ་ལོ་མོས་གླང་སྟོང་ཚོ་ཉེར་གཉིས་དང་། ལུག་འབུམ་ཚོ་གཅིག་དང་སྟོང་ཚོ་ཉི་ཤུ་བདེ་བའི་མཆོད་པར་ཡ་ཧོ་ཝཱ་ལ་ཕུལ་ཏེ། རྒྱལ་པོ་དང་ཨིས་ར་ཨེལ་གྱི་བུ་རྣམས་ཀྱིས་ཡ་ཧོ་ཝཱའི་མཆོད་ཁང་གི་རབ་གནས་བྱས་སོ།

༦༤ ཉིན་དེ་ཉིད་ལ་རྒྱལ་པོས་ཡ་ཧོ་ཝཱའི་ཕོ་བྲང་གི་མདུན་དུ་ཡོད་པའི་ཚོམས་ཀྱི་དབུས་ཆ་དེ་དམ་པར་བྱས་ཏེ། སྦྱིན་སྲེག་དང་། ཞལ་ཟས་ཀྱི་མཆོད་པ་དང་། བདེ་བའི་མཆོད་པའི་ཚིལ་རྣམས་ཕུལ་ཏོ། དེ་ཅིའི་ཕྱིར་ཞེ་ན། ཡ་ཧོ་ཝཱའི་དྲུང་དུ་ཡོད་པའི་ར་གན་གྱི་མཆོད་ཁྲི་དེ་ཆུང་བ་ལགས་པས། སྦྱིན་སྲེག་དང་། ཞལ་ཟས་ཀྱི་མཆོད་པ་དང་། བདེ་བའི་མཆོད་པའི་ཚིལ་རྣམས་མ་ཆུད་དོ༎

༦༥ ཡང་དེའི་དུས་སུ་ཤ་ལོ་མོ་དང་། ཧ་མད་དུ་འཇུག་པའི་ས་ཆ་ནས་བཟུང་སྟེ། མི་སེར་གྱི་གཙང་པོའི་བར་གྱི་ཨིས་ར་ཨེལ་ཐམས་ཅད་དམ། མི་ཚོགས་ཤིན་ཏུ་ཆེ་བ་ཞིག་གིས། ཁོང་དང་བཅས་པར་ཡ་ཧོ་ཝཱ་ངེད་ཀྱི་དཀོན་མཆོག་གི་སྤྱན་སྔར་ཉིན་བདུན་མཚན་བདུན་ཉི་མ་བཅུ་བཞིའི་རིང་དུ་དགའ་སྟོན་བྱས་སོ།

༦༦ ཞག་བརྒྱད་པར་ཁོང་གིས་མི་ཚོགས་འགྲོར་བཅུག་སྟེ། དེ་དག་གིས་རྒྱལ་པོ་ལ་ཤིས་པར་བརྗོད་ཅིང་། ཡ་ཧོ་ཝཱས་ཁོང་ཉིད་ཀྱི་གཡོག་པོ་དཱ་བིད་དང་། ཁོང་གི་འབངས་ཨིས་ར་ཨེལ་ལ་མཛད་པའི་ཕྲིན་ལས་བཟང་པོའི་ཕྱིར་སྤོ་བ་སྐྱེད་ཅིང་། སྙིང་དགའ་ཞིང་རེ་རང་གི་གུར་དུ་སོང་ངོ་༎

༩

དེ་ནས་ཤ་ལོ་མོས་ཡ་ཧོ་ཝཱའི་ཕོ་བྲང་དང་། རྒྱལ་པོའི་ཁབ་དང་། ཤ་ལོ་མོས་སྒྲུབ་ཏུ་འདོད་པ་ཐམས་ཅད་སྒྲུབ་པའི་ཚེ།

༢ ཤ་ལོ་མོས་གི་བེ་ཨོན་དུ་ཡ་ཧོ་ཝཱ་མཇལ་བར་གྱུར་བ་ལྟར། སྐབས་གཉིས་པར་ཁོང་གི་མཇལ་ཁ་ཐོབ་པར་གྱུར་ཏེ།

༣ ཡ་ཧོ་ཝཱས་དེ་ལ་གསུངས་པ། ཁྱེད་ཀྱིས་ངའི་དྲུང་དུ་ཞུས་པའི་སྨོན་ལམ་དང་སློང་བ་རྣམས་ངས་གསན་ཏོ། ངའི་མཚན་རྟག་ཏུ་འདིར་གནས་པའི་ཕྱིར། ཁྱེད་ཀྱིས་བརྩིགས་པའི་ཕོ་བྲང་འདི་ངས་དམ་པར་བྱས་པས། ངའི་སྤྱན་དང་ངའི་ཐུགས་གཉིས་རྟག་ཏུ་དེར་མཆིས་པར་འགྱུར།

༤ ཁྱོད་ཀྱིས་ཕ་དཱ་བིད་ཀྱིས་སྙིང་དྲང་ཞིང་། དྲང་བ་ཉིད་ཀྱི་ངང་ནས་སྤྱད་པ་ལྟར། ཁྱོད་ཀྱིས་ཀྱང་བྱེད་ཅིང་། ངས་ཁྱོད་ལ་བསྒོ་བ་ཐམས་ཅད་དང་མཐུན་པར་སྤྱོད་དེ། ངའི་སྤྱད་མཚམས་དང་བཀའ་ཁྲིམས་རྣམས་སྲུང་ན།

༥ ངས་ཁྱོད་ཀྱི་ཕ་དཱ་བིད་ལ་ཞལ་ཆད་བྱས་ཤིང་། ཁྱོད་ཀྱི་ནང་ནས་ཨིས་ར་ཨེལ་གྱི་རྒྱལ་ཁྲིར་སྡོད་པའི་མིའི་རྒྱུན་ཆད་པར་མི་འགྱུར་རོ། ཞེས་སྨྲས་པ་བཞིན་དུ། ངས་ཁྱོད་ཀྱི་རྒྱལ་ཁམས་ཀྱི་རྒྱལ་ཁྲི་ནི་ཨིས་ར་ཨེལ་གྱི་ཐོག་ཏུ་རྒྱུན་དུ་བརྟན་པོར་བྱེད་པར་བྱ།

༦ སླར་གལ་ཏེ་ཁྱོད་རང་ངམ། ཁྱོད་ཀྱི་བུ་རྣམས་ངའི་རྗེས་སུ་འབྲང་བ་ལས་འབྱོལ་ཞིང་། ངས་ཁྱོད་ཅག་གི་མདུན་དུ་བཞག་པའི་བཀའ་རྒྱ་དང་སྤྱད་མཚམས་རྣམས་མ་སྲུང་བར། ལྷ་གཞན་རྣམས་ཀྱི་དྲུང་དུ་སོང་སྟེ། དེ་དག་ལ་རྟེན་ཏེ། བསྙེན་བཀུར་བྱེད་ཅིང་ཕྱག་འཚལ་ན།

༧ ངས་ཨིས་ར་ཨེལ་ནི་བཏད་པའི་ཡུལ་འདིའི་ནང་ནས་མེད་པར་བྱ་བ་དང་། བདག་ཉིད་ཀྱི་མཚན་གྱི་ཕྱིར་དམ་པར་བྱས་པའི་ཕོ་བྲང་འདི་ཡང་བདག་ཉིད་ཀྱི་སྤྱན་ལམ་ནས་འདོར་བར་བྱ་བ་དང་། ཨིས་ར་ཨེལ་ནི་མི་བརྒྱུད་ཐམས་ཅད་ཀྱི་ནང་དུ་དཔེ་འབོར་དང་ཁ་ཚིག་ཏུ་འགྱུར་བར་འགྱུར།

༨ ཡང་ཕོ་བྲང་མཐོན་པོ་འདིའི་མདུན་ནས་ཆས་པ་ཐམས་ཅད་ཧ་ལས་ཤིང་། ཐུ་ཐུ་སྨྲ་ཞིང་། ཡ་ཧོ་ཝཱས་ཡུལ་འདི་དང་ཕོ་བྲང་འདི་ལ་ཅིའི་སླད་དུ་འདི་ལྟར་མཛད། ཅེས་སྨྲ་བས།

༩ དེ་དག་གིས་ལན་དུ། ཁོ་རྣམས་ཀྱིས་རང་གི་དཀོན་མཆོག་ཡ་ཧོ་ཝཱ་དེ་སྤངས་སོ། དེས་ནི་ཁོ་རྣམས་ཀྱི་ཕ་མེས་རྣམས་མི་སེར་ཡུལ་གྱི་ནང་ནས་བཏོན་པར་མཛད་ཀྱང་། ཁོ་རྣམས་ཀྱིས་ལྷ་གཞན་དག་ལ་བརྟེན་ནས། དེ་དག་ལ་ཕྱག་བཙལ་ཏེ། དེ་དག་བཀུར་བའི་རྐྱེན་གྱིས། ཡ་ཧོ་ཝཱས་ཁོ་རྣམས་ཀྱི་ཐོག་ཏུ་བར་ཆད་འདི་ཐམས་ཅད་ཕབ་པ་ལགས། ཅེས་སྙད་པར་འགྱུར་རོ༎

༡༠ དེ་ནས་ལོ་ཉི་ཤུའི་འོག་ཏུ་ཤ་ལོ་མོས་ཡ་ཧོ་ཝཱའི་ཕོ་བྲང་དང་། རྒྱལ་པོའི་ཕོ་བྲང་གཉིས་ཀྱི་མཁར་ལས་གྲུབ་པའི་མཐར།

༡༡ རྒྱལ་པོ་ཤ་ལོ་མོས་ཧི་རམ་ལ་ག་ལིལ་ཡུལ་ནས་གྲོང་ཁྱེར་ཉི་ཤུ་ཐམ་པ་བྱིན་ཏོ། དེ་ཅིའི་ཕྱིར་ཞེ་ན། ཚོར་གྱི་རྒྱལ་པོ་ཧི་རམ་གྱིས་ཤ་ལོ་མོའི་འདོད་པ་ནང་བཞིན་གྱི་འགྱམ་ཤིང་དང་། ཐང་ཤིང་དང་། གསེར་རྣམས་སྦྱར་རོ།

༡༢ དེ་ནས་ཧི་རམ་ནི་ཤ་ལོ་མོས་བཏང་བའི་གྲོང་ཁྱེར་རྣམས་ལ་ལྟ་བའི་ཕྱིར་དུ་ཚོར་ནས་ཐོན་པ་ལས། དེའི་མིག་ཏུ་རན་པར་མ་གྱུར་ཏོ།

༡༣ ཁོང་ལ། ངའི་མཆེད་གྲོགས། ཁྱེད་ཀྱིས་བདག་ལ་བྱིན་པའི་གྲོང་ཁྱེར་འདི་རྣམས་ཅི་ཡིན། ཅེས་འདྲིས་སོ། དེས་དེ་དག་གི་མིང་དུ་ཀ་བུལ་གྱི་ཡུལ་ཞེས་མིང་བཏགས་པ་ནི། དེ་རིང་གི་བར་དུ་ལུས་སོ།

༡༤ དེ་ནས་ཧི་རམ་གྱིས་རྒྱལ་པོ་ལ་གསེར་གྱི་རྡོ་ཚད་ཆིག་བརྒྱ་ཉི་ཤུ་བརྫངས་སོ༎

༡༥ རྒྱལ་པོ་ཤ་ལོ་མོས་ཡ་ཧོ་ཝཱའི་ཕོ་བྲང་དང་། རང་གི་ཁབ་དང་། མིལ་ལཱོ་དང་། ཡེ་རུ་ཤ་ལེམ་གྱི་ལྕགས་རི་དང་། ཧ་ཙོར་དང་། མེ་གིད་དོ་དང་། གེ་ཟེར་རྣམས་རྩིག་པའི་ཁྲལ་བཀལ་བའི་རྒྱུ་མཚན་ནི།

༡༦ མི་སེར་ཡུལ་གྱི་རྒྱལ་པོ་ཕར་ཨོས་དམག་བཏེག་སྟེ། གེ་ཟེར་བླངས་ནས། མེས་བསྲེགས། གྲོང་ཁྱེར་དེར་གནས་པའི་ཀ་ན་ཨན་པ་རྣམས་བསད་དེ། ཤ་ལོ་མོའི་བཙུན་མོར་ཡོད་པའི་རང་གི་སྲས་མོ་ལ་གྲོང་ཁྱེར་དེ་གསོལ་རས་སུ་བཏང་ངོ་།

༡༧ ཤ་ལོ་མོས་གེ་ཟེར་དང་། བེད་ཧོ་རོན་འོག་མ་དང་།

༡༨ བ་ཨ་ལད་དང་། ཡུལ་དེའི་འབྲོག་སྟོང་གི་ཐད་མོར་བྱ་བ་དང་།

༡༩ ཤ་ལོ་མོས་མངའ་བའི་བང་མཛོད་ཀྱི་གྲོང་ཁྱེར་ཐམས་ཅད་དང་། ཤིང་རྟའི་གྲོང་ཁྱེར་དང་། རྟ་སྐྱ་པའི་གྲོང་ཁྱེར་རྣམས་བརྩིགས་ཏེ། ཡེ་རུ་ཤ་ལེམ་དང་། ལི་བ་ནོན་དང་། རང་གི་ཆབ་འོག་གི་ཡུལ་ཀུན་ཏུ་ཤ་ལོ་མོས་ཅི་དམིགས་པ་ཐམས་ཅད་བརྩིགས་སོ།

༢༠ ཡང་ཨིས་ར་ཨེལ་གྱི་བུ་རྣམས་ལས་མ་ཡིན་པའི་ཨ་མོར་པ་དང་། ཧེད་པ་དང་། ཕེ་རི་ཟི་པ་དང་། ཧི་ཝི་པ་དང་། ཡེ་བུས་པ་རྣམས་ལས་ལུས་པ།

༢༡ ཨིས་ར་ཨེལ་གྱི་བུ་རྣམས་ཀྱིས་ཁྱོན་ནས་བཅོམ་མ་ནུས་པའི་བུ་བརྒྱུད་ལུས་པ་རྣམས་ལ། ཤ་ལོ་མོས་འབངས་ཀྱི་ཁྲལ་བཀལ་པ་དང་། དེ་རིང་གི་བར་དུ་ཡང་ལེན་ནོ།

༢༢ འོན་ཀྱང་ཤ་ལོ་མོས་ཨིས་ར་ཨེལ་གྱི་བུ་རྣམས་ལས་གང་ཡང་བྲན་པོར་མ་བཅུག་པར། དེ་རྣམས་ནི་དམག་མི་དང་། ཞབས་ཕྱི་དང་། མི་དཔོན་དང་། དམག་དཔོན་དང་། ཁོང་གི་ཤིང་རྟ་དང་རྟ་པ་རྣམས་ཀྱི་དཔོན་པོར་བཅུག་གོ།

༢༣ ཤ་ལོ་མོའི་ལས་ཐོག་ཏུ་ཡོད་པའི་མགོ་བྱེད་རྣམས་ཀྱི་དཔོན་པོའི་སྡོམ་ལྔ་བརྒྱ་ལྔ་བཅུ་སྟེ། དེ་དག་གིས་ལས་བྱེད་པའི་མི་རྣམས་ལ་བལྟས་སོ༎

༢༤ ཡང་ཕར་ཨོའི་སྲས་མོ་ནི་དཱ་བིད་ཀྱི་གྲོང་ཁྱེར་ནས། ཤ་ལོ་མོས་དེའི་དོན་དུ་བརྩིགས་པའི་ཁྱིམ་དུ་འོངས་ནས། ཤ་ལོ་མོས་མིལ་ལཱོ་བརྩིགས་སོ༎

༢༥ ཡང་ཤ་ལོ་མོས་ཡ་ཧོ་ཝཱའི་དོན་དུ་བརྩིགས་པའི་མཆོད་ཁྲིའི་ཁར་ལོ་ལྟར་ལན་གསུམ་དུ་སྦྱིན་སྲེག་གི་མཆོད་པ་དང་། བདེ་བའི་མཆོད་པ་ཡང་ཕུལ་ཏེ། ཡ་ཧོ་ཝཱའི་དྲུང་དུ་བདུག་སྤོས་ཀྱང་བདུགས་ཤིང་། ཕོ་བྲང་དེ་ཆོམས་པོར་བྱས་སོ༎

༢༦ དེར་རྒྱལ་པོ་ཤ་ལོ་མོས་ཨེ་དོམ་ཡུལ་གྱི་རྒྱ་མཚོ་དམར་པོའི་འགྲམ་ན། ཨེ་ལོད་དང་ཐག་ཉེ་བའི་ཨེ་ཙོན་གེ་བེར་དུ། གྲུ་གཟིངས་རྣམས་བཟོས་ཏེ།

༢༧ ཧི་རམ་གྱིས་ཤ་ལོ་མོའི་གཡོག་པོ་དང་བཅས་སུ་རང་གི་གཡོག་པོ་རྒྱ་མཚོའི་ཆ་ཡོད་པའི་གྲུ་པ་རྣམས་བཏང་སྟེ།

༢༨ དེ་དག་ཨོ་ཕིར་བྱ་བ་རུ་ཕྱིན་ཏེ། ཡུལ་དེ་ནས་གསེར་གྱི་རྡོ་ཚད་བཞི་བརྒྱ་ཉི་ཤུ་བཀུར་ནས། རྒྱལ་པོ་ཤ་ལོ་མོའི་དྲུང་དུ་འོངས་སོ༎

༡༠

དེ་ནས་ཤེ་བཱ་ཡི་རྒྱལ་མོས་ཡ་ཧོ་ཝཱའི་མཚན་ལ་རག་ལས་པའི་ཤ་ལོ་མོའི་སྙན་གྲགས་ཐོས་ནས། ཚོད་ལེན་གྱི་གཏམ་གྱིས་ཉམས་སད་དུ་འོངས་ཏེ།

༢ འཁོར་ཤིན་ཏུ་ཆེན་པོ་དང་། སྤོད་རིགས་དང་། གསེར་ཤིན་ཏུ་མང་པོ་དང་། རྡོ་བ་རིན་པོ་ཆེའི་ཁལ་བཀལ་བའི་རྔ་མོང་རྣམས་དང་བཅས་སུ་ཡེ་རུ་ཤ་ལེམ་དུ་འོངས་ཏེ། ཤ་ལོ་མོའི་དྲུང་དུ་ཕྱིན་ནས། སྙིང་ན་ཡོད་པའི་ཚིག་ཐམས་ཅད་ཀྱི་ཕྱིར་ཁོང་མཉམ་ལབ་པ་ལས།

༣ ཤ་ལོ་མོས་དེའི་འདྲི་བ་ཀུན་གྱི་ལན་བཏབ་ནས། དེའི་དྲི་བ་གང་ལའང་རྒྱལ་པོས་ལན་མ་བཏབ་པར་གང་ཡང་སྦས་ཏེ་མ་བཞག

༤ དེ་ནས་ཤེ་བཱ་ཡི་རྒྱལ་མོས་ཤ་ལོ་མོའི་ཤེས་རབ་ཐམས་ཅད་དང་། དེས་བཞེངས་པའི་ཕོ་བྲང་དང་།

༥ དེའི་ཁ་ཟས་ཀྱི་ལོངས་སྤྱོད་དང་། ཞབས་ཕྱི་རྣམས་ཀྱི་སྡོད་ལུགས་དང་། དྲུང་འཁོར་རྣམས་ཀྱི་འགྲེང་ལུགས་དང་། དེ་དག་གི་གོས་དང་། ཁོང་གི་འདེགས་དཔོན་རྣམས་དང་། ཡ་ཧོ་ཝཱའི་མཆོད་ཁང་དུ་འབུལ་བའི་སྦྱིན་སྲེག་གི་མཆོད་པ་རྣམས་མཐོང་ནས། དྲན་པ་སྟོར་ཏེ།

༦ རྒྱལ་པོ་ལ། ངས་རང་གི་ཡུལ་དུ་ཐོས་པའི་ཁྱེད་ཀྱི་མཛད་རྒྱ་དང་། ཁྱེད་ཀྱི་ཤེས་རབ་ཀྱི་ལོ་ནི་བདེན་པ་རང་ལགས་མོད།

༧ བདག་རང་འོངས་ནས། རང་གི་མིག་གིས་མ་མཐོང་བའི་བར་དུ་གཏམ་དེ་དག་ལ་བདེན་པར་མ་འཛིན་པ་ཡིན། ཀྱེ་ཧོ། ངས་ནི་ཕྱེད་ཀ་ཡང་མ་ཐོས་པར་འདུག ཁྱེད་ཀྱི་ཤེས་རབ་དང་། ལོངས་སྤྱོད་ནི་ངས་ཐོས་པར་གྱུར་པའི་གྲགས་པ་ལས་ལྷག་པར་ཆེའོ།

༨ ཁྱེད་ཀྱི་ནང་མི་རྣམས་བདེའོ། རྒྱུན་དུ་ཁྱེད་དྲུང་འགྲེང་ཞིང་ཁྱེད་ཀྱི་ཤེས་རབ་ཐོས་པའི་དྲུང་འཁོར་རྣམས་བདེའོ།

༩ ཁྱེད་ལ་མཉེས་ཤིང་། ཁྱེད་ཨིས་ར་ཨེལ་གྱི་རྒྱལ་ཁྲིར་བཀོད་པའི་ཡ་ཧོ་ཝཱ་ཁྱེད་ཀྱི་དཀོན་མཆོག་ལ་ཡང་བཀྲ་ཤིས་ཤོག ཡ་ཧོ་ཝཱས་ཨིས་ར་ཨེལ་ལ་རྟག་ཏུ་བྱམས་ཤིང་། ཁྱེད་ཀྱིས་གཤགས་དང་ཁྲིམས་དྲང་པོར་གཅོད་པའི་དོན་དུ། ཁོང་གིས་ཁྱེད་ནི་རྒྱལ་པོར་བཅུག་པ་ལགས། ཤེས་སྨྲས་སོ།

༡༠ ཡང་མོས་རྒྱལ་པོ་ལ་གསེར་གྱི་རྡོ་ཚད་ཆིག་བརྒྱ་ཉི་ཤུ་དང་། སྤོད་ཀྱི་ཕུང་པོ་དང་། རིན་པོ་ཆེ་མང་པོ་བྱིན་ཏོ། ཤེ་བཱའི་རྒྱལ་མོས་རྒྱལ་པོ་ཤ་ལོ་མོ་ལ་བྱིན་པའི་སྤོད་རིགས་རྒྱ་ཆེ་བ་ལྟ་བུ། ཕྱིས་སུ་ནམ་ཡང་གཞན་ལས་མ་བྱུང་ངོ་༎

༡༡ ཡང་ཧི་རམ་གྱི་གྲུ་རྣམས་ཀྱིས་ཨོ་ཕིར་གྱི་གསེར་དང་། ཨོ་ཕིར་གྱི་ཙན་དན་ཤིང་མང་པོ་དང་། རྡོ་བ་རིན་པོ་ཆེ་བཀལ་ཏེ་སླེབས་བྱུང་བས།

༡༢ ཡ་ཧོ་ཝཱའི་མཆོད་ཁང་དང་རྒྱལ་པོའི་ཕོ་བྲང་གི་ཕྱིར་རྒྱལ་པོས་ནི་ཙན་དན་ལས་ཀ་བ་རྣམས་བཟོ་རུ་བཅུག་ནས། དབྱངས་ལེན་པ་རྣམས་ཀྱི་ཆེད་དུ་པི་ཝང་དང་སྒྲ་སྙན་ཡང་བཟོས་སོ། དེ་འདྲའི་ཙན་དན་ཤིང་མང་པོ་ནམ་དུ་ཡང་མ་བསླེབས་ཏེ། དེ་རིང་གི་བར་དུ་མཐོང་བར་ཡང་མ་གྱུར་ཏོ༎

༡༣ ཡང་རྒྱལ་པོ་ཤ་ལོ་མོས་ཤེ་བཱའི་རྒྱལ་མོའི་འདོད་པ་བཞིན་ཞུས་ཚད་བྱིན་པར་མ་ཟད། ཁོང་གིས་རྒྱལ་པོའི་ཚུལ་མཐུན་གྱི་གནང་སྦྱིན་ཡང་བྱིན་ཏོ། དེ་ནས་རྒྱལ་མོ་སོང་སྟེ། ཞབས་ཏོག་པ་རྣམས་དང་བཅས་རང་གི་ཡུལ་དུ་ལོག་གོ།

༡༤ ཤ་ལོ་མོ་ལ་ལོ་ལྟར་འབྱུང་བའི་གསེར་གྱི་བསྐར་ཀ་ནི་གསེར་གྱི་རྡོ་ཚད་དྲུག་བརྒྱ་དྲུག་ཅུ་རེ་དྲུག་གོ།

༡༥ དེས་མ་ཟད། འཁྱམ་པོ་དང་། ཁེ་ཚོང་བྱེད་མཁན་དང་། ཨ་རཱབ་ཀྱི་རྒྱལ་པོ་རྣམས་དང་། ཡུལ་གྱི་སྡེ་དཔོན་རྣམས་ཀྱི་ལག་ནས་ཁོང་ལ་ད་དུང་ཡང་གསེར་བརྙེད་དོ།

༡༦ དེའང་རྒྱལ་པོ་ཤ་ལོ་མོས་གསེར་ལྗང་རྡུང་གི་ཕུབ་ཆེན་ཉིས་བརྒྱ་བཟོས་པ་ལ། ཕུབ་རེ་རེ་ལ་གསེར་སྲང་དྲུག་བརྒྱ་རེ་སོང་ངོ་།

༡༧ ཡང་གསེར་ལྗང་གི་རྡུང་ཕུབ་ཆུང་གསུམ་བརྒྱ། ཕུབ་ཆུང་རེ་རེ་ལ་གསེར་རྡོ་ཚད་གསུམ་རེ་སོང་ངོ་། དེ་རྣམས་རྒྱལ་པོས་ལི་བ་ནོན་གྱི་ནགས་གསེབ་ཀྱི་ཁང་པར་བཞག་གོ།

༡༨ དེ་མ་བཏོགས་པར། རྒྱལ་པོས་བ་སོའི་ཁྲི་ཆེན་པོ་ཞིག་བཟོས་ནས། གསེར་བཟང་པོས་གཡོགས་སོ།

༡༩ རྒྱལ་ཁྲི་དེ་ལ་ཐེམ་སོ་དྲུག་དང་། རྒྱལ་ཁྲི་དེའི་རྒྱབ་རྟེན་གྱི་སྟོད་འཁྱོག་པོ་དང་། སྡོད་སའི་གཡས་གཡོན་གཉིས་ན་སྙེ་ས་དང་། སྙེ་སའི་གན་དུ་ཐེར་ལངས་པའི་སེང་གེ་གཉིས་ཡོད་པ་ཡིན།

༢༠ ཡང་ཐེམ་སོ་དྲུག་པོའི་གཡས་ན་སེང་གེ་དྲུག་དང་། གཡོན་ན་སེང་གེ་དྲུག་བཅས་སེང་གེ་བཅུ་གཉིས་ཡོད་པ་ཡིན། དེ་འདྲ་བ་ཞིག་རྒྱལ་ཁམས་གང་དུ་ཡང་མ་བཟོས་སོ།

༢༡ རྒྱལ་པོ་ཤ་ལོ་མོས་འཐུང་བྱའི་ཡོ་བྱད་ཐམས་ཅད་གསེར་ལས་ཡོད་པ་ཡིན། ལི་བ་ནོན་གྱི་ནགས་གསེབ་ཀྱི་ཁང་པའི་ཡོ་བྱད་ཐམས་ཅད་ཀྱང་གསེར་བཙོ་མ་ལས་ཡོད་ཅིང་། ཤ་ལོ་མོའི་དུས་སུ་དངུལ་ནི་ཅིའང་མ་བརྩིས་པས། དངུལ་ནས་གཅིག་ཀྱང་མེད་པ་ཡིན།

༢༢ དེ་ཅིའི་ཕྱིར་ཞེ་ན། རྒྱལ་པོ་རང་ལ་ཧི་རམ་གྱི་གྲུ་དང་མཉམ་དུ་ཐར་ཤིས་ཀྱི་གྲུ་གཟིངས་ཀྱང་རྒྱ་མཚོ་ལ་ཡོད་པས། ལོ་གསུམ་བར་ལ་ཐར་ཤིས་ཀྱི་གྲུ་ཐེང་གཅིག་བསླེབས་ནས། གསེར་དང་། དངུལ་དང་། བ་སོ་དང་། སྤྲེའུ་དང་། རྨ་བྱ་རྣམས་བཀལ་ཏེ་འོངས་སོ༎

༢༣ དེ་ལྟར་ནོར་དབྱིགས་དང་། ཤེས་རབ་གཉིས་ཀྱི་ནང་ན་རྒྱལ་པོ་ཤ་ལོ་མོ་ནི་ས་གཞིའི་རྒྱལ་པོ་ཐམས་ཅད་ལས་དྲག་པར་གྱུར་ཏོ།

༢༤ ཡང་དཀོན་མཆོག་གིས་ཤ་ལོ་མོའི་སྙིང་དུ་བཅུག་པའི་རིག་པ་ལ་ཉན་པའི་ཕྱིར། ས་ཆེན་པོའི་མི་ཡོངས་ཀྱིས་བསྙེགས་སོ།

༢༥ དེ་དག་རེ་རང་གི་དངུལ་གྱི་ཡོ་བྱད་དང་། གསེར་གྱི་ཡོ་བྱད་དང་། གོས་དང་། གོ་ཁྲབ་དང་། སྤོད་རིགས་དང་། རྟ་དང་དྲེའུ་རྣམས་ལོ་ལྟར་ཕྱིར་བཀལ་བ་ནང་བཞིན་གྱི་ཕྱག་སྨན་འཁུར་ཏེ་འོངས་སོ༎

༢༦ ཡང་ཤ་ལོ་མོས་ཤིང་རྟ་དང་རྟ་པའི་དཔུང་བསགས་ཏེ། ཤིང་རྟ་ཆིག་སྟོང་བཞི་བརྒྱ་དང་། རྟ་པ་སྟོང་ཕྲག་བཅུ་གཉིས་ཡོད་པ་ལས། དེ་རྣམས་ཤིང་རྟའི་གྲོང་ཁྱེར་དང་། རྒྱལ་པོ་དང་མཉམ་དུ་ཡེ་རུ་ཤ་ལེམ་དུ་བཞག་གོ།

༢༧ ཡེ་རུ་ཤ་ལེམ་དུ་རྒྱལ་པོས་དངུལ་ནི་རྡོ་བ་ལྟར་མོད་པ་དང་། འགྱམ་ཤིང་ནི་ཡུལ་སྨད་དུ་སྐྱེ་བའི་འོ་སེ་ཤིང་ལྟར་མོད་པར་བྱས་སོ།

༢༨ ཡང་ཤ་ལོ་མོའི་ཕྱིར་མི་སེར་ཡུལ་ནས་རྟ་བཟང་པོ་བསྡུས་ཏེ། རྒྱལ་པོའི་ཚོང་པ་རྣམས་ཀྱིས་སྤུངས་པའི་རྟ་དེ་རྣམས་འཚོང་ཐག་བཅད་ཡོད་པའི་རིན་ལ་ཉོས་སོ།

༢༩ ཤིང་རྟ་རེ་ལ་དངུལ་སྲང་དྲུག་བརྒྱ་དང་། རྟ་རེ་ལ་དངུལ་སྲང་ཕྱེད་དང་ཉིས་བརྒྱའི་གོང་དུ་མི་སེར་ཡུལ་ནས་ཐོན་ཏེ་ཡར་ཁྲིད་དོ། དེ་བཞིན་དུ་ཧེད་པའི་རྒྱལ་པོ་རྣམས་དང་། ཨ་རམ་པའི་རྒྱལ་པོ་རྣམས་ཀྱི་ཆེད་དུ་ཡང་དེ་དག་རང་གི་ལག་པས་འཁྲིད་དེ་འོངས་སོ༎

༡༡

རྒྱལ་པོ་ཤ་ལོ་མོ་ཕར་ཨོ་ཡི་སྲས་མོ་ལ་ཆགས་པ་མ་ཟད། གཞན་ཕྱི་པའི་བུད་མེད་ལས་མོ་ཨབ་མ་རྣམས་དང་། ཨམ་མོན་མ་རྣམས་དང་། ཨེ་དོམ་མ་རྣམས་དང་། ཚི་དོན་མ་རྣམས་དང་། ཧེད་མ་རྣམས་ལ་ཡང་ཆགས་སོ།

༢ མི་རིགས་དེ་རྣམས་ཀྱི་སྐོར་ལ་ཡ་ཧོ་ཝཱས་ཨིས་ར་ཨེལ་གྱི་བུ་རྣམས་ལ། ཁྱོད་ཅག་དེ་དག་གི་ནང་དུ་མ་འཛུལ་ཞིག དེ་དག་ཀྱང་ཁྱོད་ཅག་གི་ནང་དུ་འཛུལ་དུ་མ་ཆུག་ཅིག དེ་མིན། ཁྱོད་ཅག་གི་སྙིང་རྣམས་བདེན་དག་པར་དེ་དག་གི་ལྷའི་ཕྱོགས་སུ་སྒྱུར་བར་བྱའོ། ཞེས་གསུངས་ཤིང་བཀའ་སྩལ་ཀྱང་། ཤ་ལོ་མོའི་སེམས་དེ་དག་ལ་སོང་ནས་འབྱར་ཏོ།

༣ ཁོང་ལ་བཙུན་མོ་བདུན་བརྒྱ་དང་། གྲོགས་མོ་སུམ་བརྒྱ་ཡོད་པ་ལས། ཆུང་མ་དེ་རྣམས་ཀྱིས་དེའི་སྙིང་འགྱུར་དུ་བཅུག་གོ།

༤ དེ་ཅིའི་ཕྱིར་ཞེ་ན། ཤ་ལོ་མོ་སྐུ་ན་བགྲེས་པ་དང་། ཆུང་མ་རྣམས་ཀྱིས་དེའི་སྙིང་ནི་ཕྱི་པའི་ལྷ་རྣམས་ཀྱི་ཕྱོགས་སུ་བསྒྱུར་ནས། དེའི་སྙིང་ནི་ཡབ་དཱ་བིད་ཀྱི་ཐུགས་དང་འདྲ་བར་རང་གི་དཀོན་མཆོག་ཡ་ཧོ་ཝཱའི་དྲུང་དུ་ཕུལ་དུ་མ་ཕྱིན་ཏོ།

༥ དེ་བས་ན་ཤ་ལོ་མོ་་ཚི་དོན་པའི་ལྷ་མོ་ཨས་ཐཱ་རོད་དང་། ཨམ་མོན་པའི་རྫས་མི་གཙང་བའི་ལྷ་མོ་མིལ་ཀོམ་ལ་འབྲངས་ཏེ།

༦ ཤ་ལོ་མོས་ཡ་ཧོ་ཝཱའི་གཟིགས་ངོར་ལོག་པར་བྱས་ཤིང་། རང་གི་ཕ་དཱ་བིད་དང་འདྲ་བར་ཡ་ཧོ་ཝཱའི་ཞབས་རྗེས་སུ་སྙིང་ཧྲིལ་ནས་མ་འབྲངས་སོ།

༧ དེ་ནས་ཤ་ལོ་མོས་ཡེ་རུ་ཤ་ལེམ་གྱི་མདུན་དུ་ཡོད་པའི་རི་ལ། མོ་ཨབ་པའི་རྫས་མི་གཙང་བའི་ལྷ་ཀེ་མོས་དང་། ཨམ་མོན་པའི་རྫས་མི་གཙང་བའི་ལྷ་མོ་ལེག་གི་ཆེད་དུ་མཐོ་གླིང་རེ་བཞེངས་སོ།

༨ དེ་བཞིན་དུ་ཁོང་གིས་རང་གི་ཕྱི་པའི་ཆུང་མ་ཐམས་ཅད་ཀྱི་ཕྱིར་བྱས་པ་དང་། དེ་དག་གིས་རང་གི་ལྷ་རྣམས་ཀྱི་དྲུང་དུ་སྤོས་བདུག་ཅིང་། མཆོད་པ་ཕུལ་ཏོ༎

༩ ཡ་ཧོ་ཝཱས་ཐེངས་གཉིས་དེ་ལ་མཇལ་ཁ་གནང་ཡང་། དེའི་སྙིང་ཨིས་ར་ཨེལ་གྱི་དཀོན་མཆོག་ལས་འདས་པར་གྱུར་ཏོ། དེའི་ཕྱིར་ཡ་ཧོ་ཝཱའི་ཐུགས་ཤ་ལོ་མོ་ལ་ཁྲོས་པར་གྱུར་ཏོ།

༡༠ དེ་ཅིའི་ཕྱིར་ཞེ་ན། ཁོང་གིས་དེ་ལ། ཁྱོད་ཕྱི་པའི་ལྷའི་རྗེས་སུ་འབྲང་མི་ཆོག་ཅེས་བཀའ་སྩལ་ཀྱང་། དེས་ཡ་ཧོ་ཝཱའི་བཀའ་དེ་མ་བསྲུངས་སོ།

༡༡ དེའི་ཕྱིར་ཡ་ཧོ་ཝཱས་ཤ་ལོ་མོ་ལ་གསུངས་པ། ཁྱོད་ཀྱིས་དེ་ལྟར་སྤྱད་ཅིང་། ངའི་ཞལ་ཆད་དང་། ངས་ཁྱོད་ལ་བསྒོ་བའི་བཀའ་རྒྱ་རྣམས་མ་བསྲུངས། དེའི་ཕྱིར་ཁྱོད་ལས་རྒྱལ་སྲིད་བཅད་ནས། ཁྱོད་ཀྱི་བྲན་པོ་ལ་སྟེར་བར་བྱ།

༡༢ འོན་ཀྱང་ཁྱོད་ཀྱི་ཕ་དཱ་བིད་ཀྱི་ངོར། ངས་ཁྱོད་རང་གི་དུས་སུ་དེ་ལྟར་མི་བྱ་ཡང་། ཁྱོད་ཀྱི་བུའི་ལག་ནས་གཅད་དོ།

༡༣ ད་དུང་ཡང་རྒྱལ་སྲིད་ཐམས་ཅད་མི་གཅད་ཀྱི། ངའི་བྲན་པོ་དཱ་བིད་ཀྱི་ངོ་དང་། ངས་འདམས་པའི་ཡེ་རུ་ཤ་ལེམ་གྱི་ཕྱིར་དུ། སྡེ་གཅིག་ཁྱོད་ཀྱི་བུ་ལ་སྦྱིན་པར་བྱའོ་ཞེས་གསུངས་སོ༎

༡༤ དེ་ནས་ཡ་ཧོ་ཝཱས་ཨེ་དོམ་པ་ཧ་དད་བྱ་བ་དེ་ཤ་ལོ་མོའི་དགྲ་རུ་བསླངས་སོ། དེ་ནི་ཨེ་དོམ་གྱི་རྒྱལ་བརྒྱུད་ལས་ཆད་པ་ཞིག་སྟེ།

༡༥ དཱ་བིད་་ཨེ་དོམ་དུ་ཡོད་པ་དང་། དམག་དཔོན་ཡོ་ཨབ་ཀྱིས་བསད་པ་རྣམས་སྐུང་བ་ལ་དེར་ཕྱིན་པའི་ཚེ། ཁོས་ཨེ་དོམ་དུ་ཡོད་པའི་སྐྱེས་པ་ཐམས་ཅད་བསད་དོ།

༡༦ དེ་ཅིའི་ཕྱིར་ཞེ་ན། ཨེ་དོམ་གྱི་སྐྱེས་པ་ཐམས་ཅད་མ་བསད་པའི་བར་དུ། ཡོ་ཨབ་ནི་ཨིས་ར་ཨེལ་པ་ཐམས་ཅད་དང་མཉམ་དེར་ཟླ་བ་དྲུག་བསྡད་དོ།

༡༧ དེའི་ཚེ་ཧ་དད་ནི་རང་གི་ཕའི་གཡོག་པོ་ཡིན་པའི་ཨེ་དོམ་པ་ཁ་ཤས་དང་བཅས་སུ་མི་སེར་དུ་བྲོས་སོ། དེའི་དུས་ན་ཧ་དད་ནི་ན་སོ་ཕྲ་བ་ཡོད་པ་ཡིན།

༡༨ དེ་ནས་དེ་དག་མིད་ཨན་ནས་ཐོན་ཏེ། ཕ་རན་དུ་ཕྱིན་ནས། ཕ་རན་ནས་མི་འགའ་ཞིག་འཁྲིད་ཅིང་། མི་སེར་དུ་མི་སེར་གྱི་རྒྱལ་པོ་ཕར་ཨོ་ཡི་དྲུང་དུ་ཕྱིན་པ་དང་། དེས་དེ་རྣམས་ལ་ཁང་པ་དང་། ཁ་ཟས་དང་། གཞིས་ཀ་ཡང་བྱིན་ཏེ།

༡༩ ཧ་དད་ནི་ཕར་ཨོ་ཡི་མིག་ལ་ཤིན་ཏུ་ངོ་ཅན་དུ་གྱུར་ནས། དེས་རང་གི་བཙུན་མོའི་ནུ་མོའམ། རྒྱལ་མོ་ཐག་ཕེ་ནེས་ཀྱི་ནུ་མོ་ཁོ་ལ་བག་མར་བསྟེར་ཏོ།

༢༠ དེ་ནས་ཐག་ཕེ་ནེས་ཀྱི་ནུ་མོ་དང་དེའི་བར་ལ་བུ་ཞིག་བཙས་ནས། མིང་དུ་གེ་ནུ་བད་བཏག་སྟེ། ཐག་ཕེ་ནེས་ཀྱིས་དེ་ནི་ཕར་ཨོ་ཡི་ཁྱིམ་དུ་ཁྱེར་ནས་ནུ་ཞོ་བཅད། ཡང་གེ་ནུ་བད་ཕར་ཨོ་ཡི་ཁྱིམ་དུ་ཕར་ཨོ་ཡི་སྲས་རྣམས་དང་ལྷན་ཅིག་ཏུ་བསྲེལ་ཏོ།

༢༡ ཡང་ཧ་དད་་མི་སེར་ཡུལ་དུ་ཡོད་པའི་ཚེ། དཱ་བིད་ནི་རང་གི་ཕ་མེས་ཀྱི་ཁྲོད་དུ་ཉལ་བ་དང་། དམག་དཔོན་ཡོ་ཨབ་ཤི་ཟིན་པར་ཐོས་ནས། དེས་ཕར་ཨོ་ལ། བདག་རང་གི་ཡུལ་དུ་འགྲོ་བའི་དགོངས་པ་གནོང་ཞིག ཅེས་ཞུས་པ་ལས།

༢༢ ཕར་ཨོས་དེ་ལ། ཁྱོད་ནི་རང་གི་ཡུལ་དུ་འགྲོར་འདོད་པས། ངའི་རྩར་ཁྱོད་ལ་ཐབས་སྡུག་ཅི་ཞིག་བྱུང་ངམ། ཞེས་འདྲིས་པའི་ལན་དུ་དེ་ན་རེ། ཅིའང་མ་བྱུང་། འོན་ཀྱང་བདག་ལ་ཅི་ནས་ཀྱང་དགོངས་པ་གནོང་ཞིག ཅེས་ཞུས་སོ༎

༢༣ ཡང་དཀོན་མཆོག་གིས་ཨེལ་ཡ་དཱ་ཡི་བུ་རེ་ཟོན་བྱ་བ་དེ་ཡང་ཤ་ལོ་མོའི་དགྲར་བསླངས་པ་དང་། དེ་ནི་རང་གི་དཔོན་པོ་ཙོ་བཱ་ཡི་རྒྱལ་པོ་ཧ་དད་ཨེ་ཟེར་གྱི་དྲུང་ནས་བྲོས་སོང་བ་དེ་ཡིན།

༢༤ དེས་རང་གི་ཕྱིར་མི་བསྡུས་སོ། དཱ་བིད་ཀྱིས་ཙོ་བཱ་པ་རྣམས་འགུམ་པའི་དུས་སུ་དེ་ནི་རུ་དཔོན་ཞིག་ཏུ་གྱུར་ཟིན་ཏེ། ད་མཱ་སེག་ཏུ་སོང་ནས། དེར་གཞིས་ཕབ་སྟེ། ད་མཱ་སེག་ལ་སྲིད་བྱས་སོ།

༢༥ ཧ་དད་ཀྱིས་བསྐྱེལ་བའི་གནོད་པ་མ་ཟད་པར། དེས་ཀྱང་ཤ་ལོ་མོའི་མི་ཚེ་ལ་ཨིས་ར་ཨེལ་ལ་དགྲ་བྱས་ཤིང་། ཨིས་ར་ཨེལ་ལ་ཞེན་པ་ལོག་སྟེ། ཨ་རམ་གྱི་དཔོན་པོ་བྱས་སོ༎

༢༦ ཡང་ཙེ་རེ་དཱ་ཡི་ཨེབ་རད་པ། ནེ་བཱད་ཀྱི་བུ་ཡེ་རོབ་ཨམ་་ཤ་ལོ་མོའི་ཞབས་ཕྱི་ཡིན་པ་དེས་ཀྱང་། རྒྱལ་པོ་ལ་རྒོལ་དུ་ལག་པ་བཏེགས་སོ། དེའི་མ་མོ་རང་མོའི་མིང་ནི་ཙེ་རུ་ཡཱ་བྱའོ།

༢༧ དེས་རྒྱལ་པོ་ལ་རྒོལ་དུ་ལག་པ་བཏེགས་པའི་རྒྱུ་མཚན་ནི། ཤ་ལོ་མོས་མིལ་ལཱོ་རྩིག་ཅིང་། རང་གི་ཕ་དཱ་བིད་ཀྱི་གྲོང་ཁྱེར་གྱི་ལྕགས་རི་ལ་ཞིག་གསོས་བྱས་པ་དང་།

༢༨ ཡེ་རོབ་ཨམ་ནི་སྟོབས་དང་ལྡན་པའི་གྱད་པ་ཡིན་པས་ན། ཤ་ལོ་མོས་གཞོན་ནུ་དེ་གཅང་པོར་མཐོང་ནས། ཡོ་སེབ་ཀྱི་སྡེའི་ལས་ཁག་ཀུན་གྱི་ཕྱག་མཛོད་དུ་བཅུག་གོ།

༢༩ དེའི་རྗེས་སུ་ཡེ་རོབ་ཨམ་་ཡེ་རུ་ཤ་ལེམ་གྱི་ཕྱི་རོལ་ཏུ་འགྲོ་བའི་ཚེ་ན། ཤི་ལོ་པ་ཨ་ཧི་ཡཱ་བྱ་བའི་ལུང་སྟོན་པས་དེ་ལམ་དུ་ཕྲད་དེ། བླ་གོས་གསར་པ་ཞིག་གྱོན་ཡོད་པ་ཡིན། དེ་གཉིས་གཅིག་པུར་ཞིང་ཁར་ཡོད་པ་ལས།

༣༠ ཨ་ཧི་ཡཱས་རང་གི་ཁར་ཡོད་པའི་བླ་གོས་གསར་པ་དེ་བཟུང་ནས་བཤགས་ཏེ། དུམ་བུ་བཅུ་གཉིས་སུ་ཕུད་དེ།

༣༡ ཡེ་རོབ་ཨམ་ལ། དུམ་བུ་བཅུ་ཁྱོད་ཀྱིས་ཐོགས་ཤིག ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ལྟོས་ཤིག ངས་ཤ་ལོ་མོའི་ལག་ནས་རྒྱལ་སྲིད་ཕྲོགས་ནས། སྡེ་བཅུ་ཁྱོད་ལ་སྦྱིན་པར་བྱའོ།

༣༢ འོན་ཀྱང་ངའི་བྲན་པོ་དཱ་བིད་དང་། ཨིས་ར་ཨེལ་གྱི་སྡེ་ཀུན་ལས་འདམས་པའི་གྲོང་ཁྱེར་ཡེ་རུ་ཤ་ལེམ་གྱི་ཆེད་དུ། སྡེ་གཅིག་ནི་ཁོས་བདོག་པར་བྱའོ།

༣༣ དེ་དག་གིས་ང་བསྐྱུར་ཏེ། ཚི་དོན་པའི་ལྷ་མོ་ཨས་ཐཱ་རོད་དང་། མོ་ཨབ་པའི་ལྷ་ཀེ་མོས་དང་། ཨམ་མོན་གྱི་བུ་རྣམས་ཀྱི་ལྷ་མིལ་ཀོམ་རྣམས་ལ་རིམ་གྲོ་བྱས་ཏེ། དེའི་ཕ་དཱ་བིད་དང་འདྲ་བར་ངའི་གཟིགས་ངོར་ལས་བཟང་པོ་ཡིན་པ་རྣམས་བྱེད་པ་དང་། ངའི་བཀའ་རྒྱ་དང་། བཀའ་ཁྲིམས་རྣམས་སྲུང་བའི་ཕྱིར། ངའི་གཤེགས་ལམ་གྱི་ཁར་མ་འགྲུལ་ཏོ།

༣༤ ད་དུང་ཡང་ངས་རྒྱལ་སྲིད་ཐམས་ཅད་དེའི་ལག་ནས་མི་བླང་གི། ངའི་བཀའ་ཁྲིམས་དང་བཀའ་རྒྱ་རྣམས་བསྲུངས་པའམ། ངས་འདམས་པའི་བྲན་པོ་དཱ་བིད་ཀྱི་ངོར། ངས་དེ་གསོན་རིང་བར་དུ། ཇོ་བོར་འཇོག་པར་བྱའོ།

༣༥ འོན་ཀྱང་དེའི་བུའི་ལག་ནས་རྒྱལ་སྲིད་བླངས་ཏེ། སྡེ་བཅུ་ཁྱོད་ལ་སྦྱིན་པར་བྱའོ།

༣༦ ཡང་ངའི་མིང་འཇོག་པ་དང་། འདམས་པའི་གྲོང་ཁྱེར་ཡེ་རུ་ཤ་ལེམ་དུ་ངའི་བྲན་པོ་དཱ་བིད་ཀྱི་སྒྲོན་མེ་དུས་གཏན་གྱི་བར་དུ་ངའི་དྲུང་དུ་སྣང་བའི་ཕྱིར་དུ། ངས་སྡེ་གཅིག་ཁོའི་བུ་ལ་སྦྱིན་པར་བྱའོ།

༣༧ ཡང་ངས་ཁྱོད་སླང་བ་དང་། ཁྱོད་ཀྱིས་རང་གི་སྙིང་གི་འདོད་པ་ཅི་ཡོད་པ་བཞིན་དུ་སྲིད་བྱེད་ཅིང་། ཨིས་ར་ཨེལ་གྱི་རྒྱལ་པོར་འགྱུར་བར་འགྱུར་རོ།

༣༨ གལ་ཏེ་ཁྱོད་ངས་སྒོ་བ་ལ་ཉན་ཅིང་། ངའི་བྲན་པོ་དཱ་བིད་ཀྱིས་བསྲུངས་པ་བཞིན་དུ། ཁྱོད་ཀྱིས་ངའི་སྤྱད་མཚམས་དང་། ངའི་བཀའ་རྒྱ་རྣམས་སྲུང་བའི་ཕྱིར་དུ། ངའི་གཤེགས་ལམ་གྱི་ཁར་འགྲུལ་ཞིང་། ངའི་དྲུང་དུ་ལས་བཟང་པོ་བྱེད་ན། ང་ཁྱོད་དང་འགྲོགས་ཤིང་། ངས་དཱ་བིད་ཀྱི་ཕྱིར་བརྩིགས་པ་དང་འདྲ་བའི་ཁྱིམ་ཞིག་ཁྱོད་ལ་ཡང་རྩིག་པར་བྱའོ། དེ་མ་ཟད། ཨིས་ར་ཨེལ་ཀྱང་ཁྱོད་ལ་གཏད་པར་བྱའོ།

༣༩ དེ་བས་ན་ངས་དཱ་བིད་ཀྱི་བརྒྱུད་ལ་སྡུག་བསྔལ་མྱོང་དུ་འཇུག་ཀྱང་། རྒྱུན་དུ་མི་འཇུག ཅེས་གསུངས་སོ།

༤༠ ཤ་ལོ་མོས་ནི་ཡེ་རོབ་ཨམ་གསོད་ཐབས་བྱས་ཀྱང་། ཡེ་རོབ་ཨམ་ལངས་ནས། མི་སེར་རྒྱལ་པོ་ཤི་ཤཱག་གི་དྲུང་དུ་བྲོས་ནས། ཤ་ལོ་མོ་ཚེ་མ་འདས་པའི་བར་དུ་མི་སེར་ན་བསྡད་དོ༎

༤༡ ཡང་ཤ་ལོ་མོས་བྱས་པའི་བྱ་བ་དང་། གཞན་བྱ་བ་ཐམས་ཅད་དང་། དེའི་ཤེས་རབ་ནི། ཤ་ལོ་མོའི་མཛད་རྒྱའི་མདོའི་ནང་ན་བྲིས་པ་མེད་དམ།

༤༢ ཤ་ལོ་མོས་ཡེ་རུ་ཤ་ལེམ་དུ་ཨིས་ར་ཨེལ་ཡོངས་ལ་སྲིད་བསྐྱངས་པའི་ལོ་གྲངས་ནི་ལོ་ངོ་བཞི་བཅུའོ།

༤༣ དེ་ནས་ཤ་ལོ་མོ་རང་གི་ཕ་མེས་རྣམས་དང་ལྷན་ཅིག་ཏུ་ཉལ་བ་དང་། དེའི་ཕ་དཱ་བིད་ཀྱི་གྲོང་ཁྱེར་ན་དུར་དུ་བཙུད་དོ། ཡང་དེའི་སྲས་རེ་ཧབ་ཨམ་གྱིས་དེའི་ཚབ་ཏུ་སྲིད་བྱས་སོ༎

༡༢

ཡང་རེ་ཧབ་ཨམ་་སི་ཀེམ་དུ་སོང་ངོ་། ཅིའི་ཕྱིར་ཞེ་ན། དེ་ནི་རྒྱལ་པོར་སྐོ་བའི་ཕྱིར་ཨིས་ར་ཨེལ་ཐམས་ཅད་དེར་འཛོམ་མོ།

༢ དེའི་བར་དུ་མི་སེར་ན་ཡོད་པའི་ནེ་བཱད་ཀྱི་བུ་ཡེ་རོབ་ཨམ་གྱིས་གཏམ་དེ་ཐོས་སོ། ཡེ་རོབ་ཨམ་ནི་རྒྱལ་པོ་ཤ་ལོ་མོའི་དྲུང་ནས་བྲོས་ཏེ། མི་སེར་ཡུལ་དུ་གནས་པར་བྱས་སོ།

༣ དེ་དག་གིས་དེའི་རྩར་མི་མངགས་ནས་བོས་སོ། དེ་ནས་ཡེ་རོབ་ཨམ་་ཨིས་ར་ཨེལ་གྱི་ཚོགས་ཐམས་ཅད་དང་བཅས་སུ་འོངས་ཏེ། རེ་ཧབ་ཨམ་ལ་ཞུས་པ།

༤ ཁྱེད་ཀྱི་ཡབ་ཀྱིས་བདག་ཅག་ལ་གཉའ་ཤིང་ལྕི་བ་ཞིག་བཀལ་བས། ད་ཁྱེད་ཀྱིས་ཉིད་ཀྱི་ཡབ་ཀྱིས་བདག་ཅག་ལ་བཀལ་བའི་ཞབས་ཏོག་དང་གཉའ་ཤིང་ལྕི་བ་དེ་ཡང་མོར་མཛོད་ཅིག་དང་། བདག་ཅག་གིས་ཁྱེད་ཀྱི་འབངས་བྱའོ། ཞེས་ཞུས་པ་ལས།

༥ དེ་ན་རེ། ད་ལྟ་ཁྱོད་རྣམས་སོང་ལ། ཞག་གསུམ་ནས་ངའི་མདུན་དུ་སླར་ཤོག་ཅིག བྱས་པས། མི་རྣམས་སོང་ངོ་༎

༦ དེ་ནས་རེ་ཧབ་ཨམ་གྱིས་རང་གི་ཡབ་ཤ་ལོ་མོ་གསོན་པོར་བཞུགས་པའི་བར་དུ། ཁོང་གི་དྲུང་དུ་འགྲེང་བའི་རྒན་རབས་རྣམས་ལས་གྲོས་འདྲིས་ནས་སྨྲས་པ། ཁྱོད་ཅག་གིས་གྲོས་ཅི་ཞིག་འདེབས། ངས་མི་དེ་རྣམས་ལ་ལན་ཅི་འདྲ་འདེབས་པར་རུང་འདྲིས་པས།

༧ དེ་དག་གིས་ལན་དུ། ཇི་སྟེ་དེ་རིང་གི་ཉིན་མོར་ཁྱེད་ཀྱིས་དེ་རྣམས་ལ་བདག་རྐྱེན་མཛད་ནས། དེ་རྣམས་ཀྱི་ལས་དོན་མཛད་ཅིང་ལན་འདེབས་ཏེ། ཚིག་བཟང་པོས་གཏམ་གླེང་མཛད་ན། དེ་དག་གཏན་དུ་ཁྱེད་ཀྱི་བྲན་ཁོལ་དུ་ལུས་པར་འགྱུར། ཞེས་སྨྲས་ཀྱང་།

༨ དེས་རྒད་པོ་དེ་རྣམས་ཀྱིས་བསྟན་པའི་གྲོས་དེ་དོར་ནས། ཁོང་མཉམ་ཆེར་སྐྱེས་པའི་གཞོན་གསར་རང་གི་དྲུང་དུ་འགྲེང་བ་རྣམས་ལས་གྲོས་དྲིས་ཏེ།

༩ དེ་དག་ལ། ཁྱོད་ཀྱི་ཕས་བདག་ཅག་གི་ཁར་བཀལ་བའི་གཉའ་ཤིང་དེ་ཡང་མོར་མཛོད་ཅིག་ཅེས་ང་ལ་སྨྲས་པའི་མི་དེ་རྣམས་ལ་ལན་ཇི་ལྟར་འདེབས་པ། ཁྱོད་ཚོས་ང་ལ་གང་གྲོས་འདེབས་ཤེས་དྲིས་པ་ལས།

༡༠ དེ་དང་མཉམ་དུ་ཆེར་སྐྱེས་པའི་གཞོན་གསར་རྣམས་ཀྱིས་དེ་ལ། ཁྱེད་ཀྱི་ཡབ་ཀྱིས་བདག་ཅག་གི་གཉའ་ཤིང་ལྕི་བར་བྱས་པ་དེ་ཡང་མོར་མཛོད་ཅིག་ཅེས་ཞུས་པའི་མི་རྣམས་ལ་འདི་འདྲ་སྒོ་བར་གྱིས་ཤིག ངའི་ཡབ་ཀྱི་སྐུ་རྐེད་པས་ངའི་མཐེའུ་ཆུང་སྦོམ་པོ་ཡོད་པར་བྱ།

༡༡ དེའང་ངའི་ཡབ་ཀྱིས་ཁྱོད་ཅག་ལ་གཉའ་ཤིང་ལྕི་བ་བཀལ་བས། ངས་ཁྱོད་ཅག་གི་གཉའ་ཤིང་ལྷག་པར་ལྕི་བར་བྱ། ངའི་ཡབ་ཀྱིས་ཁྱོད་ཅག་ལ་རྟ་ལྕག་གིས་བཅུན་པས། ངས་སྡིག་པ་རྭ་ཅན་གྱིས་གཞུན་ནོ། ཞེས་པའི་བཀའ་ལན་གནང་མཛོད། ཅེས་སྨྲས་སོ༎

༡༢ རྒྱལ་པོས་ཉིན་གསུམ་པར་ངའི་མདུན་དུ་ཕྱིར་འོང་ཞིག་སྨྲས་པ་བཞིན་དུ། ཡེ་རོབ་ཨམ་དང་མི་ཐམས་ཅད་ཉིན་གསུམ་པར་རེ་ཧབ་ཨམ་གྱི་དྲུང་དུ་ཕྱིན་ཏོ།

༡༣ དེ་ནས་རྒྱལ་པོས་རྒན་པོ་རྣམས་ཀྱིས་གདམས་པའི་གདམས་ངག་དེ་དོར་ནས། མི་ཚོགས་ལ་ཚིག་རྩུབ་ཀྱི་ལན་བཏབ་ནས།

༡༤ དེ་དག་ལ་གཞོན་གསར་རྣམས་ཀྱི་གྲོས་བཞིན་དུ། ངའི་ཕས་ཁྱོད་ཅག་ལ་གཉའ་ཤིང་ལྕི་བ་བཀལ་བས། ངས་ཁྱོད་ཅག་གི་གཉའ་ཤིང་ལྷག་པར་ལྕི་བར་བྱ། ངའི་ཕས་ཁྱོད་ཅག་ལ་རྟ་ལྕག་གིས་བཅུན་པས། ངས་སྡིག་པ་རྭ་ཅན་གྱིས་གཞུན་ནོ། ཞེས་སྨྲས་སོ།

༡༥ དེ་ལྟར་རྒྱལ་པོས་འབངས་ཀྱི་ཞུ་བ་ལ་མ་གསན་ཏོ། དེ་ཅིའི་ཕྱིར་ཞེ་ན། ཡ་ཧོ་ཝཱས་ཤི་ལོ་པ་ཨ་ཧི་ཡཱ་ཡི་ངང་ནས་ནེ་བཱད་ཀྱི་བུ་ཡེ་རོབ་ཨམ་ལ་གསུངས་པ་བཞིན་དུ་སྒྲུབ་པའི་ཕྱིར་དེ་ལྟར་མཛད་དོ༎

༡༦ དེར་ཨིས་ར་ཨེལ་ཐམས་ཅད་ཀྱིས། རྒྱལ་པོས་འབངས་ཀྱི་ཞུ་བ་ལ་མི་ཉན་པར་མཐོང་ནས། རྒྱལ་པོ་ལ་ལན་ཟློག་ཅིང་ན་རེ། དཱ་བིད་མཉམ་ང་རྣམས་ལ་དོན་ཅི་ཡོད། ཨི་ཤཱ་ཡི་བུ་མཉམ་ང་རྣམས་ཀྱི་ནོར་སྐལ་ཅི་ཡོད། རེ་རང་གི་གུར་དུ་དོང་ཞིག ཀྱེ་ཨིས་ར་ཨེལ། ཁྱོད་ཀྱིས་རང་གི་ཁྱིམ་ལ་ཉ་ར་བྱོས་ཤིག་ཀྱེ་དཱ་བིད། ཞེས་སྨྲས་ནས། དེ་དག་རེ་རང་གི་གུར་དུ་གྱེས་སོ།

༡༧ དེའང་རེ་ཧབ་ཨམ་གྱིས་ཡ་ཧུ་དཱའི་གྲོང་ཁྱེར་རྣམས་ན་གནས་པའི་ཨིས་ར་ཨེལ་གྱི་བུ་རྣམས་འབའ་ཞིག་ལ་སྲིད་བྱས་ཏེ།

༡༨ རྒྱལ་པོ་རེ་ཧབ་ཨམ་གྱིས་ཁྲལ་དཔོན་ཨ་དོ་རམ་མངགས་པ་དང་། ཨིས་ར་ཨེལ་པ་ཀུན་གྱིས་དེ་ལ་རྡོ་རུབ་བཏང་བ་ལས་དེ་ཤིའོ། དེར་རྒྱལ་པོ་རེ་ཧབ་ཨམ་འཁྱུག་གིས་ཤིང་རྟ་འཁོར་ལོ་ལ་ཞུགས་ནས། ཡེ་རུ་ཤ་ལེམ་དུ་བྲོས་སོ།

༡༩ དེ་ལྟར་ཨིས་ར་ཨེལ་གྱིས་དཱ་བིད་ཀྱི་བརྒྱུད་ལ་ངོ་ལོག་བྱས་ནས། ད་ལྟའི་བར་དུ་ཡང་དེ་ལྟར་གནས་སོ།

༢༠ དེ་ནས་ཨིས་ར་ཨེལ་ཡོངས་ཀྱིས་ཡེ་རོབ་ཨམ་ཕྱིར་ལོག་བསླེབ་པར་ཐོས་ནས། མི་ཚོགས་ཀྱི་དྲུང་དུ་འོང་བའི་ཕྱིར་འབོད་དུ་བཏང་ནས། ཨིས་ར་ཨེལ་ཐམས་ཅད་ཀྱི་རྒྱལ་པོར་བསྐོས་པས། ཡ་ཧུ་དཱའི་སྡེ་གཅིག་པོ་དེ་མ་གཏོགས་པར། སུའང་དཱ་བིད་ཀྱི་བརྒྱུད་ཀྱི་རྗེས་སུ་མ་འབྲངས་སོ༎

༢༡ རེ་ཧབ་ཨམ་་ཡེ་རུ་ཤ་ལེམ་དུ་ཕྱིན་པའི་ཚེ། ཨིས་ར་ཨེལ་གྱི་བུ་བརྒྱུད་ལ་འཐབ་མོ་བྱ་བ་དང་། ཤ་ལོ་མོའི་བུ་རེ་ཧབ་ཨམ་གྱི་ལག་ཏུ་རྒྱལ་སྲིད་རྙེད་པའི་དོན་དུ། དེས་ཡ་ཧུ་དཱའི་སྡེ་དང་བཅས་པར་བེན་ཡ་མིན་གྱི་སྡེ་ལས་འདམས་པའི་དམག་གི་སྐྱེ་བོ་ཆིག་འབུམ་བརྒྱད་ཁྲི་བསགས་སོ།

༢༢ དེའི་ཚེ་དཀོན་མཆོག་གི་སྐྱེས་བུ་ཤེ་མ་ཡཱ་བྱ་བ་ལ་དཀོན་མཆོག་གི་བཀའ་བྱུང་ནས་འདི་སྐད་དུ།

༢༣ ཡ་ཧུ་དཱའི་རྒྱལ་པོ་ཤ་ལོ་མོའི་བུ་རེ་ཧབ་ཨམ་དང་། ཡ་ཧུ་དཱ་དང་བེན་ཡ་མིན་གཉིས་ཀྱི་བུ་བརྒྱུད་དང་། མི་བརྒྱུད་ལྷག་ལུས་རྣམས་ལ་འདི་ལྟར་སྨྲོས་ཤིག

༢༤ ཡ་ཧོ་ཝཱས་འདི་སྐད་དུ། བྱ་བ་འདི་ངའི་ཕྱོགས་ལས་ཡིན་པས་ན། ཁྱོད་རྣམས་ཀྱིས་དམག་མ་དྲོངས་ཤིག རང་གི་སྤུན་ཨིས་ར་ཨེལ་གྱི་བུ་རྣམས་ལ་མ་རྒོལ་ཞིག རེ་རང་གི་ཁྱིམ་དུ་ལོག་ཅིག ཅེས་གསུངས་པ་ལས། དེ་རྣམས་ཡ་ཧོ་ཝཱའི་བཀའ་ལ་ཉན་ཏེ། ཡ་ཧོ་ཝཱའི་བཀའ་བཞིན་ལོག་ནས་སོང་ངོ་༎

༢༥ དེ་ནས་ཡེ་རོབ་ཨམ་གྱིས་ཨེབ་ར་ཨིམ་གྱི་རི་ལ་སི་ཀེམ་བརྩིགས་ནས། དེར་གཞིས་ཕབ། དེའི་འོག་ཏུ་དེ་ནས་འཐོན་ཏེ་ཕེ་ནུ་ཨེལ་བརྩིགས་སོ།

༢༦ དེར་ཡེ་རོབ་ཨམ་གྱིས་རང་གི་སྙིང་ན། རྒྱལ་སྲིད་ནི་དཱ་བིད་ཀྱི་ཁྱིམ་ལ་ཕྱིར་ལྡོག་པར་འགྱུར་རམ་མི་འགྱུར།

༢༧ ད་ཇི་སྟེ་མི་འདི་རྣམས་ཡ་ཧོ་ཝཱའི་ཕོ་བྲང་ཡེ་རུ་ཤ་ལེམ་དུ་མཆོད་པ་འབུལ་བའི་ཕྱིར་ཡར་འགྲོ་ན། དེ་རྣམས་ཀྱི་སྙིང་རང་གི་ཇོ་བོའམ། ཡ་ཧུ་དཱའི་རྒྱལ་པོ་རེ་ཧབ་ཨམ་གྱི་ཕྱོགས་སུ་དྲིལ་ནས། དེ་རྣམས་ཀྱིས་ང་བསད་དེ། ཡ་ཧུ་དཱའི་རྒྱལ་པོ་རེ་ཧབ་ཨམ་གྱི་ཕྱོགས་སུ་ཕྱིར་ལོག་པར་འགྱུར།

༢༨ ཞེས་སྨྲས་པ་དང་། རྒྱལ་པོ་དེས་གྲོས་བྱས་ནས། གསེར་གྱི་བེའུ་གཉིས་བཟོས་ཏེ། མི་རྣམས་ལ། ཁྱོད་ཅག་དོན་མེད་དུ་ཡེ་རུ་ཤ་ལེམ་དུ་འགྲོའོ། ཀྱེ་ཨིས་ར་ཨེལ། ཁྱོད་ཅག་མི་སེར་ཡུལ་ནས་ཁྲིད་པའི་ལྷ་རྟེན་ལ་ལྟོས་ཤིག ཅེས་སྨྲས་ནས།

༢༩ དེ་དག་ལས་གཅིག་བེད་ཨེལ་དུ་བཙུགས། ཡང་གཞན་དེ་དཱན་དུ་བཞག་གོ།

༣༠ མི་རྣམས་དཱན་གྱི་བར་དུའང་གཅིག་དེ་ལ་བསྙེན་བཀུར་བྱེད་དུ་ཕྱིན་པས། དེ་ནི་ཉེས་ལྟུང་གི་རྒྱུ་རུ་གྱུར་ཏོ།

༣༡ ཡང་དེས་མཐོ་གླིང་གི་ཁྱིམ་ཞིག་བྱས་ནས། ལེ་ཝིའི་བུ་བརྒྱུད་ལས་མ་ཡིན་པའི་སྐྱ་བོ་རྣམས་བླ་མར་བསྐོས་ཏེ།

༣༢ དེས་ཀྱང་ཡ་ཧུ་དཱ་ལ་ཡོད་པའི་དུས་ཆེན་དང་འདྲ་བའི་དུས་ཆེན་ཞིག་ཟླ་བ་བརྒྱད་པའི་ཚེས་བཅོ་ལྔ་པར་བཙུགས་ཏེ། མཆོད་ཁྲི་ལ་མཆོད་པ་ཕུལ་ཏོ། དེ་བཞིན་དུ་བེད་ཨེལ་དུའང་བྱས་སོ། རང་གིས་བཟོས་པའི་བེའུ་ཡི་མདུན་དུ་མཆོད་པ་ཕུལ་ནས། དེས་བེད་ཨེལ་དུ་བརྩིགས་པའི་མཐོ་གླིང་རྣམས་ལ་བླ་མ་བཞག་གོ།

༣༣ ཡང་ཟླ་བ་བརྒྱད་པའི་ཚེས་བཅོ་ལྔ་པའམ། དེ་རང་གི་སྙིང་ལ་བརྩམས་པའི་ཚེས་ལ། བེད་ཨེལ་དུ་བཞེངས་པའི་མཆོད་ཁྲིའི་ཁར་མཆོད་པ་ཕུལ་ནས། ཨིས་ར་ཨེལ་གྱི་བུ་རྣམས་ཀྱི་ཕྱིར་དུས་ཆེན་ཞིག་བཙུགས་ཏེ། མཆོད་ཁྲི་ལ་མཆོད་པ་འབུལ་ཞིང་བསངས་བཏང་ངོ་༎

༡༣

ཀྱེ་ཧོ། ཡེ་རོབ་ཨམ་སྤོས་བདུག་པའི་ཕྱིར་མཆོད་ཁྲིའི་མདུན་དུ་ལངས་པ་དང་། ཡ་ཧོ་ཝཱའི་བཀའ་བཞིན་དུ་དཀོན་མཆོག་གི་སྐྱེས་བུ་ཞིག་ཡ་ཧུ་དཱ་ནས་བེད་ཨེལ་དུ་ཕྱིན་ནས།

༢ དེས་ཡ་ཧོ་ཝཱའི་བཀའ་མཆིད་ཀྱིས་མཆོད་ཁྲི་ལ་སྡིག་མོ་བྱེད་ཅིང་སྐད་ཆེན་པོས། ཀྱེ་མཆོད་ཁྲི། མཆོད་ཁྲི། ཡ་ཧོ་ཝཱས་འདི་སྐད་དུ། ཀྱེ་ཧོ། དཱ་བིད་ཀྱི་ཁྱིམ་ལས་ཡོ་ཤི་ཡཱ་བྱ་བའི་བུ་ཞིག་བཙའ་བ་དང་། དེས་ཁྱོད་ཀྱི་ཁར་སྤོས་བདུག་པའི་མཐོ་གླིང་གི་བླ་མ་རྣམས་མཆོད་པར་ཕུལ་ནས། ཁྱོད་ཀྱི་ཁར་མིའི་རུས་པ་སྲེག་པར་བྱའོ། ཞེས་འབོད་གྲགས་སོ།

༣ ཡང་ཉིན་དེ་ཉིད་དུ་དེས་མངོན་རྟགས་སྟོན་ཅིང་འདི་སྐད་དུ། འདི་ནི་ཡ་ཧོ་ཝཱས་གསུངས་པའི་མངོན་རྟགས་ཡིན། ཀྱེ་ཧོ། མཆོད་ཁྲི་འགས་ཏེ། དེའི་ཁར་ཡོད་པའི་གོག་ཐལ་འབོ་བར་འགྱུར་རོ། ཞེས་སྨྲས་པ་ལས།

༤ དཀོན་མཆོག་གི་སྐྱེས་བུས་བེད་ཨེལ་གྱི་མཆོད་ཁྲི་ལ་སྡིག་མོ་བྱེད་ཅིང་བོས་པའི་ཚིག་དེ་ཡེ་རོབ་ཨམ་གྱིས་ཐོས་པས། དེས་མཆོད་ཁྲིའི་གོང་ནས་ལག་པ་བརྐྱང་སྟེ། མི་དེ་ཟུང་ཞིག་བསྒོ་བས། སྐྱེས་བུའི་ཕྱོགས་སུ་བརྐྱངས་པའི་ལག་པ་དེ་སྐམས་ཏེ། རང་གི་ཕྱོགས་སུ་སྐུམ་མ་ནུས་སོ།

༥ དཀོན་མཆོག་གི་སྐྱེས་བུ་དེས་ཡ་ཧོ་ཝཱའི་བཀའ་མཆིད་ཀྱིས་མངོན་པར་ཕྱུང་བའི་རྟགས་ནང་བཞིན་དུ། མཆོད་ཁྲི་འགས་ཏེ། མཆོད་ཁྲི་ལས་གོག་ཐལ་བོས་སོ།

༦ དེ་ནས་རྒྱལ་པོས་དཀོན་མཆོག་གི་སྐྱེས་བུ་དེ་ལ། ད་ཡ་ཧོ་ཝཱ་རང་གི་དཀོན་མཆོག་ལ་བཅོལ་ཏེ། ངའི་ལག་པ་སླར་གསོ་བའི་ཕྱིར་དུ་ངའི་དོན་དུ་སྨོན་ལམ་ཐོབ་ཅིག བྱས་པ་དང་། དཀོན་མཆོག་གི་སྐྱེས་བུས་ཡ་ཧོ་ཝཱ་ལ་གསོལ་བ་བཏབ་ནས། རྒྱལ་པོའི་ལག་པ་སླར་གསོས་པར་གྱུར་ཏེ། སྔར་བཞིན་གྱུར་ཏོ།

༧ དེར་རྒྱལ་པོས་དཀོན་མཆོག་གི་སྐྱེས་བུ་དེ་ལ། ང་མཉམ་ཁྱིམ་དུ་འདོང་ལ། སྐྱོ་སངས་པར་མཛོད་དང་། ངས་ཁྱེད་ལ་བྱ་དགའ་བསྟེར་རོ། ཞེས་སྨྲས་ཀྱང་།

༨ དཀོན་མཆོག་གི་སྐྱེས་བུ་དེས་རྒྱལ་པོ་ལ། ཇི་སྟེ་ཁྱེད་ཀྱིས་ང་ལ་རང་གི་ཁང་པའི་ཕྱེད་ཀ་སྟེར་ན་ཡང་། ང་ཁྱེད་དང་མཉམ་མི་འགྲོ། ས་ཆ་འདིར་ངས་བག་ལེབ་ཀྱང་མི་ཟ། ཆུ་ཡང་མི་འཐུང་།

༩ གང་ལ་ཞེ་ན། ཡ་ཧོ་ཝཱས་བཀའ་མཆིད་ཀྱི་ངང་ནས་ང་ལ། བག་ལེབ་ཀྱང་མ་ཟ། ཆུ་ཡང་མ་འཐུང་ཞིག གང་ལམ་ནས་འོང་བའི་ལམ་དེ་ནས་ཕྱིར་མ་འཁོར་ཞིག ཅེས་ནན་གྱིས་བསྐུལ་ཏོ། ཞེས་སྨྲས་སོ།

༡༠ དེའི་ཕྱིར་བེད་ཨེལ་དུ་འོངས་པའི་ལམ་ནས་མ་ལོག་པར། གཞན་ལམ་དུ་ཞུགས་སོ༎

༡༡ དེའི་དུས་སུ་ལུང་སྟོན་པ་རྒད་པོ་ཞིག་བེད་ཨེལ་ན་གནས་ཏེ། དེའི་བུ་རྣམས་འོངས་ནས། དཀོན་མཆོག་གི་སྐྱེས་བུ་དེས་ཉིན་དེ་ཉིད་དུ་བེད་ཨེལ་དུ་མཛད་པའི་བྱ་བ་རྣམས་དེ་ལ་བཤད་དེ། རྒྱལ་པོ་ལ་སྨྲས་པའི་ཚིག་རྣམས་ཀྱང་བསྙད་དོ།

༡༢ དེར་དེ་དག་གི་ཕས། སྐྱེས་བུ་དེ་གང་ལམ་དུ་ཞུགས་ཤེས་དྲིས་པས། དེའི་བུ་རྣམས་ཀྱིས་ཡ་ཧུ་དཱ་ནས་འོངས་པའི་དཀོན་མཆོག་གི་སྐྱེས་བུ་དེ་གང་ལམ་ནས་ལོག་སོང་བ་དེ་བསྟན་ཏོ།

༡༣ ཡང་དེས་རང་གི་བུ་རྣམས་ལ། ངའི་ཕྱིར་བོང་བུ་ལ་སྒ་སྟོད་ཅིག བྱས་ནས། དེ་དག་གིས་དེའི་ཕྱིར་བོང་བུ་ལ་སྒ་བསྟད་པ་དང་། ཁོ་དེ་ལ་ཞོན་ཏེ།

༡༤ དཀོན་མཆོག་གི་སྐྱེས་བུའི་ཕྱི་བཞིན་སོང་བས། བེ་ཤིང་གི་ལྐོག་ན་བསྡད་མཁན་དེ་དང་ཕྲད་ཅིང་སྨྲས་པ། ཁྱེད་ཡ་ཧུ་དཱ་ནས་བྱོན་པའི་དཀོན་མཆོག་གི་སྐྱེས་བུ་དེ་ཡིན་ནམ། བྱས་པ་དང་། ཁོས། ང་ནི་དེའོ། ཞེས་སྨྲས་སོ།

༡༥ དེས་ཁོ་ལ། བདག་མཉམ་ཁྱིམ་དུ་འདོང་ལ། བག་ལེབ་བཞེས་ཤིག བྱས་ཀྱང་།

༡༦ དེ་ན་རེ། བདག་ཁྱོད་མཉམ་ལོག་པའི་མི་རིགས། ནང་དུ་ཡང་འགྲོ་བའི་མི་རིགས། ས་ཆ་དེར་བདག་ཁྱོད་དང་ལྷན་ཅིག་ཏུ་བག་ལེབ་ཀྱང་མི་ཟ། ཆུ་ཡང་མི་འཐུང་།

༡༧ གང་ལ་ཞེ་ན། ཡ་ཧོ་ཝཱས་བཀའ་མཆིད་ཀྱི་ངང་ནས་བདག་ལ། ཁྱོད་དེར་བག་ལེབ་ཀྱང་མ་ཟ། ཆུ་ཡང་མ་འཐུང་ཞིག གང་ནས་འོངས་པའི་ལམ་དེ་ནས་ཕྱིར་མ་ལོག་ཅིག ཅེས་པའི་བཀའ་གནང་ངོ་། ཞེས་བསྙད་པས།

༡༨ དེས་ཁོ་ལ། ང་ཡང་ཁྱེད་དང་འདྲ་བའི་ལུང་སྟོན་པ་ཞིག་ཡིན། ཡ་ཧོ་ཝཱའི་བཀའ་མཆིད་ཀྱི་ངང་ནས་ནམ་མཁའི་ཕོ་ཉ་ཞིག་གིས་ང་ལ། མི་དེས་བག་ལེབ་ཟ་བ་དང་ཆུ་འཐུང་དུ་ཁོ་ཁྱོད་མཉམ་རང་གི་ཁྱིམ་དུ་ཕྱིར་ཟློག་ཅིང་ཁྲིད་ཤོག་ཅེས་གསུངས་སོ། སྨྲས་ཏེ་རྫུན་བརྒྱབས་སོ།

༡༩ དེ་བས་ན་ཁོ་དང་མཉམ་དུ་ལོག་ནས། དེའི་ཁྱིམ་དུ་བག་ལེབ་ཀྱང་ཟོས། ཆུ་ཡང་འཐུངས་སོ།

༢༠ དེ་ནས་མི་དེ་གཉིས་ཀ་བཟའ་མའི་མདུན་དུ་བསྡད་པའི་ཚེ། མི་དེ་ཟློག་པའི་ལུང་སྟོན་པ་ལ་ཡ་ཧོ་ཝཱའི་བཀའ་བྱུང་སྟེ།

༢༡ ཡ་ཧུ་དཱ་ནས་འོངས་པའི་དཀོན་མཆོག་གི་སྐྱེས་བུ་དེ་ལ་སྐད་ཆེན་པོས། ཡ་ཧོ་ཝཱས་འདི་སྐད་དུ། ཁྱོད་ཀྱིས་ཡ་ཧོ་ཝཱའི་བཀའི་འབངས་མ་བྱས། ཡ་ཧོ་ཝཱ་ཁྱོད་ཀྱི་དཀོན་མཆོག་གིས་གསུངས་པའི་བཀའ་ཡང་མ་བསྲུངས།

༢༢ དེ་མ་ཟད་པར། ཡ་ཧོ་ཝཱས་ཁྱོད་ལ། བག་ལེབ་ཀྱང་མ་ཟ། ཆུ་ཡང་མ་འཐུང་ཞིག་ཅེས་བསྒོ་བའི་གནས་འདི་རང་དུ་ཁྱོད་ཕྱིར་འོངས་ནས། བག་ལེབ་ཀྱང་ཟོས། ཆུ་ཡང་འཐུངས་པའི་ཕྱིར། ཁྱོད་ཀྱི་རོ་ནི་ཁྱོད་ཀྱི་ཕ་མེས་ཀྱི་དུར་ས་རུ་སླེབ་པར་མི་འགྱུར་རོ། ཞེས་སྨྲས་སོ༎

༢༣ དེས་བག་ལེབ་ཟོས་ཟིན་ཏེ། ཆུ་ཡང་བཏུང་ཟིན་པ་དང་། ཟློགས་ནས་དྲངས་པའི་ལུང་སྟོན་པ་དེའི་ཕྱིར་བོང་བུ་ལ་སྒ་བསྟད་དེ།

༢༤ ལམ་དུ་ཞུགས་པ་དང་། ལམ་བར་དུ་སེང་གེ་ཞིག་དང་ཕྲད་ནས། དེས་ཁོ་འགུམ་པས། དེའི་རོ་ལམ་ཁར་ལུས་ཏེ། དེ་དང་ཐག་ཉེ་བར་བོང་བུ་ཀྲོང་ངེར་བསྡད། སེང་གེ་ཡང་རོའི་མདུན་དུ་ཙོང་ངེར་བསྡད་དོ།

༢༥ ཡང་ལྟོས་ཤིག་དེའི་འཁོར་ནས་མི་རྣམས་ཆས་ཏེ། མི་དེ་དག་གིས། རོ་ནི་ལམ་ཁར་ཕངས་ཏེ། རོའི་སྟེང་དུ་སེང་གེ་ཙོང་ངེར་བསྡད་མཁན་མཐོང་ངོ་། དེ་ནས་དེ་རྣམས་ལུང་སྟོན་པ་རྒད་པོ་དེ་གང་ན་བའི་གྲོང་ཁྱེར་དུ་ཕྱིན་ནས། གཏམ་བཤད་པས།

༢༦ དེ་ལམ་ནས་ཟློགས་ནས་དྲངས་པའི་ལུང་སྟོན་པ་དེས་གཏམ་དེ་ཐོས་ནས་ན་རེ། འདི་ནི་ཡ་ཧོ་ཝཱའི་བཀའ་ལས་འགལ་བའི་དཀོན་མཆོག་གི་སྐྱེས་བུ་དེ་ཡིན། ཡ་ཧོ་ཝཱས་དེ་ལ་གསུངས་པའི་གསུང་བཞིན་དུ། ཡ་ཧོ་ཝཱས་ཁོ་སེང་གེ་ལ་བཏད་པར་མཛད་ནས། དེས་ཁོ་རལ་ཏེ་བཀུམ་པ་ལགས་སོ།

༢༧ ཡང་དེས་རང་གི་བུ་རྣམས་ལ། ངའི་ཕྱིར་བོང་བུ་ལ་སྒ་རྒྱོབ་ཅིག སྨྲས་ནས། དེ་དག་གིས་སྒ་བརྒྱབས་སོ།

༢༨ མི་དེ་ཆས་པ་དང་། རོ་ནི་ལམ་ཁར་ཕངས་ཏེ། བོང་བུ་སེང་གེ་གཉིས་པོ་རོའི་མདུན་དུ་ཀྲོང་ངེར་ཀྲོང་ངེར་ཡོད་པ་དང་། རོ་ནི་སེང་གེས་མ་ཟོས་ཏེ། བོང་བུ་ཡང་མ་རལ་བཞིན་དུ་བརྙེད་དོ།

༢༩ དེར་ལུང་སྟོན་པ་དེས་དཀོན་མཆོག་གི་སྐྱེས་བུ་དེའི་རོ་བླངས་ཏེ། བོང་བུ་ལ་བཀལ་ནས། དེའི་ཕྱིར་མྱ་ངན་བྱས་ཏེ། དུར་དུ་བཙུད་དུ་ལུང་སྟོན་པ་རྒད་པོ་དེ་གྲོང་ཁྱེར་དུ་ཕྱིན་ཏོ།

༣༠ ཡང་དེས་དེའི་རོ་རང་གི་དུར་ཁུང་དུ་བཞག་ནས། དེ་དག་གིས། ངེད་ཅག་གི་སྤུན། ཀྱེ་ཧུད། སྨྲ་ཞིང་། དེའི་ཕྱིར་མྱ་ངན་བྱས་སོ།

༣༡ དེ་ནས་སྐུང་ཟིན་ཏེ། དེས་རང་གི་བུ་རྣམས་ལ། ང་ནི་ཚེ་ལས་འདས་པའི་ཚེ། དཀོན་མཆོག་གི་སྐྱེས་བུ་དེ་བསྐུངས་པའི་དུར་ཁུང་དེའི་ནང་དུ་ང་ཡང་སྐུངས་ཤིག ངའི་རུས་པ་དེའི་རུས་པའི་གན་དུ་ཞོག་ཅིག

༣༢ དེ་ཅིའི་ཕྱིར་ཞེ་ན། ཡ་ཧོ་ཝཱའི་བཀའ་མཆིད་ཀྱིས་བེད་ཨེལ་དུ་ཡོད་པའི་མཆོད་ཁྲི་དང་། ས་མར་ཡཱའི་གྲོང་ཁྱེར་ཐམས་ཅད་དུ་ཡོད་པའི་མཐོ་གླིང་གི་ཁྱིམ་རྣམས་ལ་གནོད་པའི་གཏམ་དེས་བསྒྲགས་པ་བཞིན་ངེས་པར་འབྱུང་བར་འགྱུར་བའི་ཕྱིར་རོ། ཞེས་སྨྲས་སོ༎

༣༣ བྱ་བ་དེའི་རྗེས་སུ་ཡང་། ཡེ་རོབ་ཨམ་གྱིས་རང་གི་སྤྱོད་པ་ངན་པའི་ལམ་མ་སྤངས་ཏེ། མི་སྐྱ་བོ་རྣམས་ཀྱི་ནང་ནས་རང་དགའ་བར་མཐོ་གླིང་གི་བླ་མར་བསྐོས་ཏེ། མཐོ་གླིང་གི་བླ་མར་གྱུར་ཏོ།

༣༤ ཡང་བྱ་བ་དེ་ནི་ཡེ་རོབ་ཨམ་གྱི་བུ་བརྒྱུད་ཀྱི་ཉེས་ལྟུང་དུ་གྱུར་ནས། ཁོ་ནི་བཏུབ་ཅིང་། སའི་ངོས་ནས་སྟོངས་པའི་རྒྱུ་རུ་གྱུར་ཏོ༎

༡༤

དེའི་སྐབས་སུ་ཡེ་རོབ་ཨམ་གྱི་བུ་ཨ་བི་ཡཱ་ན་བར་གྱུར་པ་དང་།

༢ ཡེ་རོབ་ཨམ་གྱིས་རང་གི་ཆུང་མ་ལ། ལོངས་ལ། ཁྱོད་རང་ཡེ་རོབ་ཨམ་གྱི་ཆུང་མ་ཡིན་པར་ངོ་མི་ཤེས་པའི་ཕྱིར། རང་གི་ལུས་སྒྱུར་ཞིག་དང་། ཤི་ལོ་རུ་སོང་དང་། ཀྱེ་ཧོ། དེ་ན་ང་ལ་ཁྱོད་མི་བརྒྱུད་འདིའི་རྒྱལ་པོར་འགྱུར་བར་འགྱུར་རོ། ཞེས་གསུངས་པའི་ལུང་སྟོན་པ་ཨ་ཧི་ཡཱ་ཡོད་དེ།

༣ ཁྱོད་ཀྱིས་རང་གི་ལག་ཏུ་བག་ལེབ་བཅུ་དང་། སྣུམ་འཁུར་རེ་དང་། སྦྲང་རྩི་བུམ་པ་གཅིག་འཁུར་ལ། དེའི་མདུན་དུ་སོང་དང་། དེས་ཕྲུ་གུ་ལ་ཅི་འབྱུང་བར་འགྱུར་བ་དེ་ཁྱོད་ལ་འཆད་པར་འགྱུར་རོ། ཞེས་སྨྲས་པས།

༤ ཡེ་རོབ་ཨམ་གྱི་ཆུང་མས་དེ་བཞིན་དུ་བྱས་ཏེ། ལངས་ནས། ཤི་ལོ་རུ་སོང་བ་དང་། ཨ་ཧི་ཡཱའི་ཁང་པ་རུ་ཕྱིན་ཏོ། ཨ་ཧི་ཡཱ་ནི་ན་སོ་རྒས་པའི་རྐྱེན་གྱིས་མིག་གིས་མཐོང་བར་མ་ནུས་ཏེ།

༥ ཡ་ཧོ་ཝཱས་ཨ་ཧི་ཡཱ་ལ། ལྟོས་ཤིག ཡེ་རོབ་ཨམ་གྱི་ཆུང་མ་ཁྱོད་ཀྱི་རྩར་དེའི་བུའི་སྐོར་ལ་ཅི་ཞིག་འདྲི་བར་འོང་གིན་འདུག ཅིའི་ཕྱིར་ཞེ་ན། དེ་ནི་ན་སྟེ། དེ་བས་ན་ཁྱོད་ཀྱིས་དེ་ལ་འདི་བཞིན་དང་འདི་ལྟར་སྨྲོས་ཤིག གང་ལ་ཞེ་ན། མོ་ནང་དུ་འོང་བའི་ཚེ། བུད་མེད་གཞན་ཞིག་ཡིན་པའི་ཚུལ་སྟོན་པར་བྱ། ཞེས་གསུངས་སོ༎

༦ དེ་ནས་མོ་སྒོ་འགྲམ་དུ་བསླེབས་པ་དང་། ཨ་ཧི་ཡཱས་དེའི་རྐང་སྒྲ་ཐོས་པར་ཙམ་གྱིས་དེ་ལ། ཀྱེ་ཡེ་རོབ་ཨམ་གྱི་བཙུན་མོ། ནང་དུ་ཕེབས་ཤིག ང་ནི་ཁྱོད་ཀྱི་མདུན་དུ་སྐད་ཆ་སྲ་བ་ཞིག་སྙད་དུ་མངགས་པས་ན། ཁྱོད་རང་གཞན་མ་ཞིག་ཡིན་རྫུན་ཅི་ལ་བྱེད།

༧ ད་ཞུད་ཅིང་། ཡེ་རོབ་ཨམ་ལ་འདི་སྙད་པར་བྱོས། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ངས་ཁྱོད་མི་བརྒྱུད་ཀྱི་ཁྲོད་ནས་ཡར་སྤར་ཏེ། ཉིད་ཀྱི་མི་བརྒྱུད་ཨིས་ར་ཨེལ་གྱི་རྒྱལ་པོར་བཅུག

༨ དཱ་བིད་ཀྱི་བརྒྱུད་ལས་རྒྱལ་སྲིད་བླངས་ཤིང་ཁྱོད་ལ་བཏད། ད་དུང་ཡང་ཁྱོད་ངའི་བྲན་པོ་དཱ་བིད་དང་འདྲ་བར་མ་ཐོན། དེས་ནི་ངའི་བཀའ་རྒྱ་རྣམས་བསྲུངས་ཏེ། ངའི་སྤྱན་ལ་གང་ལེགས་པ་དེ་བྱེད་པའི་ཕྱིར། རང་གི་སྙིང་ཚང་མ་ནས་ངའི་ཞབས་རྗེས་སུ་འབྲངས་པ་ཡིན།

༩ འོན་ཀྱང་ཁྱོད་རང་གི་གོང་མ་ཐམས་ཅད་པས་ཀྱང་ཁྱོད་ཀྱིས་ལྷག་པར་ལོག་པར་སྤྱད། ངའི་ཁོང་ཁྲོ་དཀྲུག་པའི་ཕྱིར་ཁྱོད་སོང་ནས། ལྷ་གཞན་དང་། བླུགས་སྐུ་རྣམས་བཟོས་ཏེ། ཁྱོད་ཀྱིས་ང་ནི་རྒྱབ་ཏུ་དབྱུགས།

༡༠ དེའི་ཕྱིར་ད་ལྟོས་ཤིག ངས་ཨིས་ར་ཨེལ་གྱི་བུ་རྣམས་ལ་བར་ཆད་དབབ་བོ། ཡེ་རོབ་ཨམ་གྱི་ནང་ནས་ཕོ་སྐྱེས་ཐམས་ཅད་དང་། ཨིས་ར་ཨེལ་གྱི་ནང་ན་བཀར་ཡོད་པ་ལྷོད་དེ་ཡོད་པ་རྣམས་ཚར་གཅད་དོ། ཐམས་ཅད་ནི་གཙང་བར་མ་འགྱུར་བའི་བར་དུ། ལུད་སྐྱེལ་བ་ལྟར། ཡེ་རོབ་ཨམ་གྱི་བརྒྱུད་ཀྱི་ལྷག་མ་ཡང་སྐྱེལ་བར་བྱའོ།

༡༡ ཡེ་རོབ་ཨམ་གྱི་བརྒྱུད་ནས་གྲོང་ཁྱེར་དུ་ཤི་བ་ནི་ཁྱི་གཟན་དང་། ཐང་དུ་ཤི་བ་ནི་གནམ་གྱི་བྱ་གཟན་དུ་འགྱུར་བར་འགྱུར་རོ། དེ་ཅིའི་ཕྱིར་ཞེ་ན། ཡ་ཧོ་ཝཱས་དེ་ལྟར་གསུངས་པའི་ཕྱིར་རོ།

༡༢ ད་ཁྱོད་ལངས་ཏེ། རང་གི་ཁང་པའི་ལམ་ཟུང་ཞིག་དང་། ཁྱོད་ཀྱི་རྐང་པ་གྲོང་ཁྱེར་གྱི་ནང་དུ་ཆུད་པ་ཙམ་དུ་བུ་དེ་འཆི་བར་འགྱུར།

༡༣ ཡང་ཨིས་ར་ཨེལ་ཐམས་ཅད་ཀྱིས་དེའི་ཕྱིར་མྱ་ངན་བྱེད་ཅིང་སྐུང་བར་འགྱུར་རོ། ཡེ་རོབ་ཨམ་ལས་འདི་མ་གཏོགས་པར། གཞན་གཅིག་ལ་ཡང་དུར་མི་རྙེད་དོ། ཅིའི་ཕྱིར་ཞེ་ན། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་དྲུང་དུ་ཡེ་རོབ་ཨམ་གྱི་བརྒྱུད་ལས་འདི་འབའ་ཞིག་གི་ནང་ན་བྱ་བ་བཟང་པོ་ཞིག་བརྙེད་པའི་ཕྱིར་རོ།

༡༤ དེ་ནས་ཡ་ཧོ་ཝཱས་ཉིད་ཀྱི་ཕྱོགས་ལས་ཨིས་ར་ཨེལ་གྱི་ཐོག་ཏུ་རྒྱལ་པོ་ཞིག་སྐོ་བར་བྱ། དེས་ཉིན་དེ་རང་དུ་ཡེ་རོབ་ཨམ་གྱི་བུ་བརྒྱུད་གཅོད་པར་བྱའོ། ནམ་ཞེ་ན། ད་ལྟ་ཉིད་དུའོ།

༡༥ དེ་ཅིའི་ཕྱིར་ཞེ་ན། ཆུའི་ནང་དུ་འདམ་བུ་སྤྲུག་པ་ལྟར། ཡ་ཧོ་ཝཱས་ཨིས་ར་ཨེལ་ལ་རྡེག་པ་དང་། དེ་དག་གི་ཕ་མེས་ལ་གནང་བའི་ཡུལ་བཟང་པོའི་ནང་ནས། ཨིས་ར་ཨེལ་རྩད་ནས་བཏོན་ཏེ། གཙང་པོའི་ཕ་རོལ་ཏུ་གཏོར་བར་བྱའོ། གང་ལ་ཞེ་ན། དེ་དག་གིས་ཨ་ཤེ་རཱ་ཡི་སྐུ་བཟོས་ནས། ཡ་ཧོ་ཝཱའི་ཐུགས་ཁྲོ་དཀྲུགས་པའི་ཕྱིར་རོ།

༡༦ ཡེ་རོབ་ཨམ་རང་གིས་ཀྱང་སྡིག་པར་སྤྱད། ཨིས་ར་ཨེལ་ལ་ཡང་སྡིག་པར་སྤྱོད་དུ་བཅུག་པས། ཁོང་གིས་ཨིས་ར་ཨེལ་སྤོང་བར་བྱའོ་ཞེས་སྦྲན་ཏོ༎

༡༧ དེ་ནས་ཡེ་རོབ་ཨམ་གྱི་ཆུང་མ་ལངས་ནས་སོང་བ་དང་། ཐིར་ཙཱ་རུ་ཕྱིན་ཏེ། སྒོ་ཐེམ་ལ་བསླེབ་མ་ཐག་ཏུ་བུ་དེ་ཤིའོ།

༡༨ ཡང་ཡ་ཧོ་ཝཱས་ཉིད་ཀྱི་བྲན་པོ་ལུང་སྟོན་པ་ཨ་ཧི་ཡཱ་ཡི་ངང་ནས་གསུངས་པའི་བཀའ་མཆིད་བཞིན་དུ། དེ་དག་གིས་དེ་དུར་དུ་བཙུད་ནས། ཨིས་ར་ཨེལ་ཐམས་ཅད་ཀྱིས་དེ་ལ་མྱ་ངན་བྱས་སོ༎

༡༩ ཡང་ཡེ་རོབ་ཨམ་གྱི་གཞན་བྱ་བ་རྣམས་དང་། དེས་ཇི་ལྟར་དམག་བརྒྱབས་པ་དང་། ཇི་ལྟར་སྲིད་བསྐྱངས་པ་ནི། ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོའི་ནང་ན་བྲིས་ཏེ་ཡོད།

༢༠ ཡེ་རོབ་ཨམ་གྱིས་སྲིད་བྱས་པའི་རིང་ནི་ལོ་ཉེར་གཉིས་སོ། དེ་ནས་རང་གི་ཕ་མེས་ཀྱི་ཁྲོད་དུ་ཉལ་བ་དང་། དེའི་སྲས་ནཱ་དབ་ཀྱིས་དེའི་མལ་དུ་སྲིད་བསྐྱངས་སོ༎

༢༡ ཡང་ཤ་ལོ་མོའི་སྲས་རེ་ཧབ་ཨམ་གྱིས་ཡ་ཧུ་དཱ་ལ་སྲིད་བྱས། དེས་སྲིད་བྱེད་པར་བརྩམས་པའི་ཚེ། རེ་ཧབ་ཨམ་གྱི་ན་ཚོད་ནི་ལོ་ཞེ་གཅིག་ཡོད་པ་ཡིན། ཡ་ཧོ་ཝཱས་ཉིད་ཀྱི་མཚན་འཇོག་པར་ཨིས་ར་ཨེལ་གྱི་སྡེ་ཀུན་ལས་ཕྱེས་པའི་གྲོང་ཁྱེར་ཡེ་རུ་ཤ་ལེམ་དུ་དེས་ལོ་བཅུ་བདུན་གྱི་རིང་དུ་སྲིད་བསྐྱངས་སོ། དེའི་མ་ཨམ་མོན་མའི་མིང་དུ་ན་ཨ་མཱ་བྱའོ།

༢༢ དེ་ནས་ཡ་ཧུ་དཱས་ཡ་ཧོ་ཝཱའི་གཟིགས་ངོར་ལས་ངན་བྱས་ཏེ། དེ་དག་གིས་རང་གི་ཕ་མེས་ལས་ཀྱང་ཐལ་བའི་ཉེས་སྡིག་བྱས་པས། ཁོང་གི་ཐུགས་ཁྲོ་དཀྲུགས་སོ།

༢༣ གང་ལྟར་ཞེ་ན། དེ་དག་གིས་རང་གི་ཕྱིར་དུ་རི་མཐོན་པོ་རེ་རེའི་སྟེང་དང་། ཤིང་སྔོན་པོ་རེ་རེའི་ལྐོག་ཏུ་མཐོ་གླིང་དང་། རྡོ་རིང་དང་། ཨ་ཤེ་རཱ་རྣམས་བཞེངས་པའི་ཕྱིར་རོ།

༢༤ ཡུལ་གྱི་ནང་ན་སོ་དོམ་པ་ལྟར་སྤྱོད་པ་ཡང་ཡོད་དེ། ཡ་ཧོ་ཝཱས་ཨིས་ར་ཨེལ་པ་རྣམས་ཀྱི་མདུན་ནས་བཏོན་པའི་མི་བརྒྱུད་ཀྱིས་བྱས་པའི་ཞེན་ལོག་གི་ལས་རྣམས་དེ་དག་གིས་ཀྱང་བྱས་སོ༎

༢༥ རྒྱལ་པོ་རེ་ཧབ་ཨམ་གྱིས་སྲིད་བྱེད་པའི་ལོ་ལྔ་པ་ལ། མི་སེར་གྱི་རྒྱལ་པོ་ཤི་ཤཱག་གིས་ཡེ་རུ་ཤ་ལེམ་དུ་དམག་དྲངས།

༢༦ དེས་ཡ་ཧོ་ཝཱའི་ཕོ་བྲང་གི་དཀོར་མཛོད་དང་། རྒྱལ་པོའི་ཁྱིམ་གྱི་གཏེར་མཛོད་རྣམས་བཅོམ་ནས། གང་ཡོད་པ་ཐམས་ཅད་བཀོག་གོ། ཤ་ལོ་མོས་བཟོ་བཅུག་པའི་གསེར་གྱི་ཕུབ་ཐམས་ཅད་ཀྱང་ཁྱེར་བས།

༢༧ རྒྱལ་པོ་རེ་ཧབ་ཨམ་གྱིས་དེ་རྣམས་ཀྱི་དོད་དུ་ར་གན་གྱི་ཕུབ་བཟོས་ནས། རྒྱལ་པོའི་ཁྱིམ་གྱི་སྒོ་སྲུང་པའི་དཔོན་པོའི་ལག་ཏུ་བཅོལ་ཏོ།

༢༨ རྒྱལ་པོ་ནི་ཡ་ཧོ་ཝཱའི་ཕོ་བྲང་དུ་འགྲོ་དུས་སུ། སྲུང་མཁན་རྣམས་ཀྱིས་ཕུབ་དེ་རྣམས་ཐོགས་ནས། སླར་སྲུང་མཁན་གྱི་མཛོད་དུ་བཞག་གོ།

༢༩ རེ་ཧབ་ཨམ་གྱི་གཞན་བྱ་བ་དང་། དེས་ཅི་བྱས་པ་ཐམས་ཅད་ཡ་ཧུ་དཱའི་རྒྱལ་པོ་རྣམས་ཀྱི་རྒྱལ་རབས་ཀྱི་མདོའི་ནང་ན་བྲིས་ཏེ་ཡོད་དོ།

༣༠ རེ་ཧབ་ཨམ་དང་ཡེ་རོབ་ཨམ་གཉིས་ཀྱི་བར་ལ་དེ་དག་གི་ཚེའི་དུས་ཀུན་ཏུ་དམག་འཐབ་ལུས་པ་ཡིན།

༣༡ དེ་ནས་རེ་ཧབ་ཨམ་རང་གི་ཕ་མེས་དང་མཉམ་ཉལ་བ་དང་། དཱ་བིད་ཀྱི་གྲོང་ཁྱེར་ན་རང་གི་ཕ་མེས་རྣམས་ཀྱི་ཁྲོད་དུ་དུར་དུ་བཙུད་དོ། དེའི་མ་ཨམ་མོན་མའི་མིང་དུ་ན་ཨ་མཱ་བྱ་སྟེ། དེའི་སྲས་ཨ་བི་ཨམ་གྱིས་དེའི་ཚབ་ཏུ་རྒྱལ་སྲིད་བཟུང་ངོ་༎

༡༥

ནེ་བཱད་ཀྱི་བུ་ཡེ་རོབ་ཨམ་གྱི་སྲིད་ཀྱི་ལོ་བཅོ་བརྒྱད་པར། ཨ་བི་ཨམ་་ཡ་ཧུ་དཱའི་རྒྱལ་པོར་གྱུར་ཏོ།

༢ དེས་ཡེ་རུ་ཤ་ལེམ་དུ་ལོ་གསུམ་སྲིད་བྱས་སོ། ཨབ་ཤ་ལོམ་གྱི་བུ་མོ་མ་ཨ་ཀཱ་བྱ་བ་ནི་དེའི་མ་ལགས་སོ།

༣ དེ་ལས་སྔོན་དུ་རང་གི་ཕས་བྱས་པའི་ཉེས་སྡིག་རྣམས་ཀྱི་ནང་དུ་འདི་ཡང་འགྲུལ་ཏེ། ཁོའི་སྙིང་ཡ་ཧོ་ཝཱ་རང་གི་དཀོན་མཆོག་གི་དྲུང་དུ་མེས་པོ་དཱ་བིད་ཀྱི་སྙིང་དང་འདྲ་བར་ཕུལ་དུ་ཕྱིན་པར་མ་གྱུར་ཏོ།

༤ དེའི་སྟེང་དུའང་། དེའི་བུ་གདུང་འཚོབ་པ་དང་། ཡེ་རུ་ཤ་ལེམ་ནི་གཏན་འཇག་མཛད་པའི་ཕྱིར་དུ། ཡ་ཧོ་ཝཱ་དེའི་དཀོན་མཆོག་གིས་དཱ་བིད་ཀྱི་ངོར། ཡེ་རུ་ཤ་ལེམ་ནང་དེ་ལ་སྒྲོན་མེ་ཞིག་གནང་བར་མཛད།

༥ དེ་ཅིའི་ཕྱིར་ཞེ་ན། དཱ་བིད་ཀྱིས་ཡ་ཧོ་ཝཱའི་སྤྱན་ལམ་དུ་གང་ཆོས་དྲང་པོ་ཡིན་པ་དེ་ལ་སྤྱད་དེ། ཧེད་པ་ཨུ་རི་ཡཱའི་ཆུང་མའི་སྐོར་ལ་མ་གཏོགས་པར། དེས་ཚེ་གང་པོ་ལ་ཡ་ཧོ་ཝཱའི་བཀའ་རྒྱ་གང་ལས་ཀྱང་མ་བྱོལ་ཏོ།

༦ རེ་ཧབ་ཨམ་གྱི་ཚེའི་དུས་ཀུན་ཏུ། ཡེ་རོབ་ཨམ་དང་མཉམ་དུ་འཐབ་མོ་ཡོད་པ་ཡིན།

༧ ཨ་བི་ཨམ་གྱི་གཞན་བྱ་བ་དང་། དེས་ཅི་བྱས་པ་ཐམས་ཅད་ཡ་ཧུ་དཱའི་རྒྱལ་པོ་རྣམས་ཀྱི་རྒྱལ་རབས་ཀྱི་མདོའི་ནང་ན་བྲིས་ཏེ་ཡོད། ཡང་ཨ་བི་ཨམ་དང་ཡེ་རོབ་ཨམ་གཉིས་ཀྱི་བར་ལའང་འཐབ་མོ་བྱུང་བ་ཡིན།

༨ དེ་ནས་ཨ་བི་ཨམ་རང་གི་ཕ་མེས་དང་མཉམ་ཉལ་དུ་སོང་ནས། དཱ་བིད་ཀྱི་གྲོང་ཁྱེར་ན་དུར་དུ་བཙུད་དེ། དེའི་སྲས་ཨ་སཱ་ཡིས་དེའི་ཚབ་ཏུ་རྒྱལ་སྲིད་བཟུང་ངོ་༎

༩ ཨིས་ར་ཨེལ་གྱི་རྒྱལ་པོ་ཡེ་རོབ་ཨམ་གྱི་རྒྱལ་སྲིད་ཀྱི་ལོ་ཉི་ཤུ་པར། ཨ་སཱ་ཡིས་ཡ་ཧུ་དཱའི་རྒྱལ་སྲིད་བཟུང་ངོ་།

༡༠ དེས་ཡེ་རུ་ཤ་ལེམ་དུ་ལོ་ཞེ་གཅིག་ཐུག་སྲིད་བྱས་ཏེ། ཨབ་ཤ་ལོམ་གྱི་བུ་མོ་མ་ཨ་ཀཱ་བྱ་བ་ནི་དེའི་མ་ལགས་སོ།

༡༡ ཨ་སཱ་ཡིས་རང་གི་ཡབ་དཱ་བིད་དང་འདྲ་བར་ཡ་ཧོ་ཝཱའི་སྤྱན་ལམ་དུ་ལེགས་པར་སྤྱད་ཅིང་།

༡༢ སོ་དོམ་པ་རྣམས་ཡུལ་ནས་བཏོན་ནས། ཁོའི་ཕ་མེས་རྣམས་ཀྱིས་བཟོས་པའི་སྐུ་འདྲ་ཐམས་ཅད་མེད་པར་བྱས།

༡༣ དེ་རང་གི་མ་མ་ཨ་ཀཱས་ནི་ཨ་ཤེ་རཱ་བྱ་བའི་སྐུ་འདྲ་ཞིག་བཞེང་བའི་ཕྱིར། རྒྱལ་མོའི་གོ་ས་ལས་ཕབ་སྟེ། སྐུ་འདྲ་དེ་བཏུབ་ནས། ཀིད་རོན་གྲོག་པོའི་ནང་དུ་བསྲེགས་སོ།

༡༤ མཐོ་གླིང་རྣམས་རློག་པར་མ་བྱས་ཀྱང་། ཨ་སཱའི་ཚེ་ཧྲིལ་པོར་དེའི་སྙིང་ཡ་ཧོ་ཝཱའི་དྲུང་དུ་ཕུལ་དུ་ཕྱིན་བཞིན་དུ་ལུས་སོ།

༡༥ དེའི་ཕས་བསྔོས་པའི་རྫས་དང་། རང་གིས་བསྔོས་པའི་རྫས། དངུལ་དང་། གསེར་དང་། ཡོ་བྱད་རྣམས་ཡ་ཧོ་ཝཱའི་ཕོ་བྲང་ལ་བདོག་པར་བྱས་སོ༎

༡༦ ཡང་ཨ་སཱ་དང་ཨིས་ར་ཨེལ་གྱི་རྒྱལ་པོ་བ་ཨེ་ཤཱ་གཉིས་ཀྱི་བར་ལ། དེ་དག་གི་ཚེའི་དུས་ཀུན་ཏུ་དམག་འཁྲུགས་ལུས་སོ།

༡༧ ཨིས་ར་ཨེལ་གྱི་རྒྱལ་པོ་བ་ཨེ་ཤཱས་ཡ་ཧུ་དཱ་ལ་དམག་དྲངས་ནས། ཡ་ཧུ་དཱའི་རྒྱལ་པོ་ཨ་སཱ་དང་མི་གང་ཡང་ཆ་འོང་མི་བྱེད་པའི་དོན་དུ། དེས་རཱ་མཱ་བརྩིགས་སོ།

༡༨ དེ་ནས་ཨ་སཱས་ཡ་ཧོ་ཝཱའི་ཕོ་བྲང་གི་དཀོར་མཛོད་དང་། རྒྱལ་པོའི་ཁྱིམ་གྱི་གཏེར་མཛོད་ན་ལུས་པའི་དངུལ་དང་། གསེར་ཐམས་ཅད་བླངས་ཏེ། རང་གི་ཕྱག་ཕྱི་རྣམས་ཀྱི་ལག་ཏུ་བཏད་དེ། དེ་རྣམས་ནི་ད་མཱ་སེག་ཏུ་གནས་པའི་ཨ་རམ་གྱི་རྒྱལ་པོ་བེན་ཧ་དད་ཀྱི་དྲུང་དུ་བརྫངས་སོ། དེ་ནི་ཐབ་རིམ་མོན་གྱི་བུ་དང་། ཧེས་ཡོན་གྱི་ཚ་བོ་ལགས་སོ། ཨ་སཱས་འདི་སྐད་དུ།

༡༩ ང་དང་ཁྱེད་གཉིས་ཀྱི་བར་དང་། ངའི་ཕ་དང་ཁྱེད་ཀྱི་ཕ་གཉིས་ཀྱི་བར་ན་ཆད་དོན་ཞིག་ཡོད་པས། ངས་ཁྱེད་ལ་གཟིགས་རྟེན་དུ་དངུལ་དང་གསེར་སྐུར། ད་ཁྱེད་ཤོག་ལ། ཨིས་ར་ཨེལ་གྱི་རྒྱལ་པོ་བ་ཨེ་ཤཱ་ང་ལས་འགྱེས་པའི་དོན་དུ། དེ་མཉམ་ཡོད་པའི་ཁྱེད་ཀྱི་ཆད་དོན་མེད་པར་མཛོད་ཅིག་ཅེས་སྨྲས་པས།

༢༠ བེན་ཧ་དད་ཀྱིས་རྒྱལ་པོ་ཨ་སཱ་ཡི་གཏམ་ལ་ཉན་ཅིང་། དམག་དཔོན་རྣམས་ཨིས་ར་ཨེལ་གྱི་གྲོང་ཁྱེར་རྣམས་སུ་བརྫངས་ཏེ། དེ་དག་གིས་ཨི་ཡོན་དང་། དཱན་དང་། ཨ་བེལ་བེད་མ་ཨ་ཁ་དང་། ཀིན་ནེ་རེད་ཀུན་དང་། ནབ་ཐ་ལི་ཡུལ་ཐམས་ཅད་ཕམ་པར་བྱས་སོ།

༢༡ བ་ཨེ་ཤཱས་དེ་ཐོས་པའི་ཚེ། རཱ་མཱ་རྩིག་འཕྲོ་བོར་ནས། ཐིར་ཙཱ་རུ་སོང་ནས། དེར་གནས་སོ།

༢༢ དེའི་ཚེ་ན་རྒྱལ་པོ་ཨ་སཱས་ཡ་ཧུ་དཱའི་ཡུལ་གཅིག་ཀྱང་ལུས་མེད་དུ་བཀར་བཏགས་པ་དང་། དེ་དག་གིས་བ་ཨེ་ཤཱས་བརྩིགས་པའི་རཱ་མཱ་ཡི་རྡོ་བ་དང་ཤིང་རྣམས་ཁྱེར་འོངས་པས། རྒྱལ་པོ་ཨ་སཱས་དེ་ལས་བེན་ཡ་མིན་གྱི་གེ་བཱ་དང་། མིས་པཱ་གཉིས་བརྩིགས་སོ།

༢༣ ཨ་སཱ་ཡི་གཞན་བྱ་བ་དང་། དེའི་མངའ་ཐང་ཐམས་ཅད་དང་། དེའི་མཛད་རྒྱ་ཐམས་ཅད་དང་། དེས་བཙུགས་པའི་གྲོང་ཁྱེར་རྣམས་ཡ་ཧུ་དཱའི་རྒྱལ་པོ་རྣམས་ཀྱི་རྒྱལ་རབས་ཀྱི་མདོའི་ནང་ན་བྲིས་ཏེ་ཡོད་དོ། འོན་ཀྱང་ན་སོ་རྒས་པའི་དུས་སུ་དེའི་ཞབས་ན་བར་གྱུར་ཏོ།

༢༤ དེ་ནས་ཨ་སཱ་རང་གི་ཕ་མེས་དང་མཉམ་ཉལ་དུ་སོང་ནས། དཱ་བིད་ཀྱི་གྲོང་ཁྱེར་ན་རང་གི་ཕ་མེས་ཀྱི་ཁྲོད་དུ་དུར་དུ་བཙུད་དེ། དེའི་སྲས་ཡེ་ཧོ་ཤ་ཕད་ཀྱིས་དེའི་ཚབ་ཏུ་རྒྱལ་སྲིད་བཟུང་ངོ་༎

༢༥ ཡ་ཧུ་དཱའི་རྒྱལ་པོ་ཨ་སཱ་ཡི་རྒྱལ་སྲིད་ཀྱི་ལོ་གཉིས་པར། ཡེ་རོབ་ཨམ་གྱི་བུ་ནཱ་དབ་ནི་ཨིས་ར་ཨེལ་གྱི་རྒྱལ་པོར་གྱུར་ནས། ཨིས་ར་ཨེལ་ལ་ལོ་གཉིས་ཀྱི་བར་དུ་སྲིད་བྱས།

༢༦ ཁོས་ཡ་ཧོ་ཝཱའི་གཟིགས་ངོར་ལོག་པར་བྱས་ཏེ། རང་གི་ཕའི་ལམ་དུ་འགྲུལ་ཏེ། ཕས་ཨིས་ར་ཨེལ་ལ་སྡིག་པ་བྱེད་བཅུག་པ་ལྟར། ཁོས་ཀྱང་བྱེད་དུ་བཅུག་གོ།

༢༧ ཨི་ས་གར་གྱི་བརྒྱུད་ནས་བྱུང་བའི་ཨ་ཧི་ཡཱའི་བུ་བ་ཨེ་ཤཱས་དེ་ལ་གཉའ་རེངས་བྱས་ཏེ། བ་ཨེ་ཤཱས་ཁོ་ཕེ་ལེ་ཤེད་པའི་གྲོང་ཁྱེར་གིབ་བེ་ཐོན་དུ་བསད། དེའི་དུས་སུ་ནཱ་དབ་དང་ཨིས་ར་ཨེལ་ཐམས་ཅད་ཀྱིས་གིབ་བེ་ཐོན་ལ་མཐའ་བསྐོར་བཏང་ནས་བཞག་པ་ཡིན་ནོ།

༢༨ དེ་ལྟར་ཡ་ཧུ་དཱའི་རྒྱལ་པོ་ཨ་སཱ་ཡི་རྒྱལ་སྲིད་ཀྱི་ལོ་གསུམ་པར། བ་ཨེ་ཤཱས་ཁོ་བསད་ནས། ཁོའི་ཚབ་ཏུ་རྒྱལ་སྲིད་བཟུང་ངོ་།

༢༩ དེ་ནས་དེས་སྲིད་བྱེད་པར་གཟས་པ་ལས། ཡེ་རོབ་ཨམ་གྱི་བརྒྱུད་ཐམས་ཅད་བསད་ནས། ཡ་ཧོ་ཝཱས་ཁོང་ཉིད་ཀྱི་གཡོག་པོ་ཤི་ལོ་པ་ཨ་ཧི་ཡཱའི་ངང་ནས་གསུངས་པ་བཞིན་དུ། ཐམས་ཅད་མེད་པར་བྱས་པའི་བར་དུ། ཡེ་རོབ་ཨམ་གྱི་དབུགས་ལེན་མཁན་གཅིག་ཀྱང་མ་ཕུད་དོ།

༣༠ དེ་ཅིའི་ཕྱིར་ཞེ་ན། ཡེ་རོབ་ཨམ་རང་གིས་བྱས་པའི་ཉེས་སྡིག་དང་། ཨིས་ར་ཨེལ་ལ་ཡང་སྡིག་པ་བྱེད་དུ་བཅུག་པའི་སྡིག་པ་དང་། ཡ་ཧོ་ཝཱའི་ཐུགས་ཁྲོས་སུ་བཅུག་པའི་ཕྱིར་དུ་བྱུང་ངོ་༎

༣༡ ཡང་ནཱ་དབ་ཀྱི་གཞན་བྱ་བ་དང་། དེས་ཅི་བྱས་པ་ཐམས་ཅད་ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོའི་ནང་ན་བྲིས་ཏེ་ཡོད་དོ།

༣༢ ཨ་སཱ་དང་ཨིས་ར་ཨེལ་གྱི་རྒྱལ་པོ་བ་ཨེ་ཤཱ་གཉིས་ཀྱི་བར་ལ་དེ་དག་གི་ཚེའི་དུས་ཀུན་ཏུ་དམག་འཐབ་ལུས་པ་ཡིན།

༣༣ ཡ་ཧུ་དཱ་ཡི་རྒྱལ་པོ་ཨ་སཱ་ཡི་རྒྱལ་སྲིད་ཀྱི་ལོ་གསུམ་པར། ཨ་ཧི་ཡཱ་ཡི་བུ་བ་ཨེ་ཤཱས་ཨིས་ར་ཨེལ་ལ་ལོ་ཉེར་བཞི་ཐུག་ཐིར་ཙཱ་རུ་སྲིད་བྱས་པ་དང་།

༣༤ དེས་ཡ་ཧོ་ཝཱའི་གཟིགས་ངོར་ལོག་པར་སྤྱད་དེ། ཡེ་རོབ་ཨམ་གྱི་ལམ་དང་དེའི་སྡིག་པའི་ནང་དུ་འགྲུལ་ཏོ། ཡེ་རོབ་ཨམ་གྱིས་ཨིས་ར་ཨེལ་ལ་སྡིག་པ་བྱེད་བཅུག་པ་ལྟར། དེས་ཀྱང་བྱས་སོ༎

༡༦

དེ་ནས་ཧ་ནཱ་ནི་ཡི་བུ་ཡེ་ཧུ་ལ་བ་ཨེ་ཤཱའི་སྐོར་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ངས་ཁྱོད་ཐལ་ཁྲོད་ལས་བསླངས་ཏེ། ངའི་འབངས་ཨིས་ར་ཨེལ་གྱི་དཔོན་པོར་བཅུག་གིས། ཁྱོད་ཡེ་རོབ་ཨམ་གྱི་ལམ་དུ་སོང་ནས། ངའི་འབངས་ཨིས་ར་ཨེལ་ལ་ཁྱོད་ཀྱིས་སྡིག་པ་བྱེད་དུ་བཅུག་པས། དེ་རྣམས་ཀྱི་ཉེས་སྡིག་གིས་ངའི་ཁོང་ཁྲོ་དཀྲུགས།

༣ ད་ཁྱོད་ལྟོས། ངས་བ་ཨེ་ཤཱའི་རིགས་བརྒྱུད་དང་། དེའི་ནང་མི་རྣམས་ཚར་གཅོད་པར་བྱའོ། ཁྱོད་ཀྱི་ཁྱིམ་ཡང་ནེ་བཱད་ཀྱི་བུ་ཡེ་རོབ་ཨམ་གྱི་ཁྱིམ་དང་འདྲ་བར་བྱ་བ་དང་།

༤ བ་ཨེ་ཤཱའི་ཁྱིམ་ལས་སུ་ཞིག་གྲོང་ཁྱེར་དུ་ཤི་ན། ཁྱི་ཟན་དང་། སུ་ཞིག་ཐང་དུ་ཤི་ན། གནམ་གྱི་བྱ་གཟན་དུ་འགྱུར་བར་འགྱུར་རོ། ཞེས་གསུངས་སོ༎

༥ ཡང་བ་ཨེ་ཤཱའི་གཞན་བྱ་བ་དང་། དེས་ཅི་བྱས་པ་དང་། དེའི་མངའ་ཐང་ཐམས་ཅད་ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོའི་ནང་ན་བྲིས་ཏེ་ཡོད་དོ།

༦ དེ་ནས་བ་ཨེ་ཤཱ་རང་གི་ཕ་མེས་རྣམས་དང་མཉམ་ཉལ་དུ་སོང་བ་དང་། ཐིར་ཙཱ་རུ་དུར་དུ་བཙུད་དོ། ཡང་དེའི་སྲས་ཨེ་ལཱ་ཡིས་དེའི་ཚབ་ཏུ་རྒྱལ་སྲིད་བཟུང་ངོ་།

༧ དེ་ནས་ཧ་ནཱ་ནིའི་བུ་ལུང་སྟོན་པ་ཡེ་ཧུའི་ངང་ནས་ཡ་ཧོ་ཝཱའི་བཀའ་བ་ཨེ་ཤཱ་དང་དེའི་ཁྱིམ་གྱི་སྐོར་ལ་བྱུང་ངོ་། ཅིའི་ཕྱིར་ཞེ་ན། དེས་ཡ་ཧོ་ཝཱའི་གཟིགས་ངོར་ལོག་པར་སྤྱད་དེ། རང་གི་ལག་གི་ལས་ཀྱི་སྒོ་ནས་ཡ་ཧོ་ཝཱའི་ཐུགས་ཁྲོ་དཀྲུགས་པ་དང་། དེས་ཡེ་རོབ་ཨམ་གྱི་བརྒྱུད་བསད་ཀྱང་། དེ་དང་འདྲ་བར་གྱུར་ཏོ༎

༨ ཡ་ཧུ་དཱའི་རྒྱལ་པོ་ཨ་སཱ་ཡི་རྒྱལ་སྲིད་ཀྱི་ལོ་ཉེར་དྲུག་པར། བ་ཨེ་ཤཱའི་སྲས་ཨེ་ལཱ་ཡིས་ཨིས་ར་ཨེལ་ལ་ཐིར་ཙཱ་རུ་ལོ་གཉིས་ཐུག་སྲིད་བྱས་སོ།

༩ དེའི་འོག་ཏུ་ཁོ་ནི་ཐིར་ཙཱའི་ཕྱག་མཛོད་ཨར་ཙཱའི་ཁྱིམ་དུ་རབ་ཏུ་བཟི་བའི་ཆེད་དུ་ཆང་འཐུང་འཐུང་བ་ལས། ཁོའི་ཤིང་རྟ་ཕྱེད་ཀའི་འགོ་པར་ཡོད་པའི་གཡོག་པོ་ཟིམ་རི་བྱ་བ་དེས་ཁོ་ལ་ངོ་ལོག་བྱེད་དུ་ལངས་ཏེ།

༡༠ ཡ་ཧུ་དཱའི་རྒྱལ་པོ་ཨ་སཱས་སྲིད་བྱེད་པའི་ལོ་ཉེར་བདུན་པར། ཟིམ་རི་ནང་དུ་ཞུགས་ནས། དེ་ལ་བརྡུངས་ནས་བསད་དེ། དེའི་མལ་དུ་རྒྱལ་སྲིད་བཟུང་ངོ་།

༡༡ དེ་ནས་སྲིད་བྱེད་པར་གཟས་ཤིང་། རྒྱལ་ཁྲིར་འཁོད་པ་ཙམ་གྱིས། ཁོས་བ་ཨེ་ཤཱའི་ནང་མི་ཐམས་ཅད་དང་། གཉེན་དང་ཟླ་བོ་རྣམས་ལས་སྐྱེས་པ་གཅིག་ཀྱང་ལུས་མེད་དུ་བསད་དོ།

༡༢ ཡ་ཧོ་ཝཱས་བ་ཨེ་ཤཱའི་ཕྱིར་ལུང་སྟོན་པ་ཡེ་ཧུ་རྒྱུད་དེ་གསུངས་པ་བཞིན་དུ། ཟིམ་རིས་བ་ཨེ་ཤཱའི་བརྒྱུད་ཐམས་ཅད་མེད་པར་བྱས་སོ།

༡༣ དེ་ལྟར་ཅིའི་ཕྱིར་བྱུང་ཞེ་ན། བ་ཨེ་ཤཱས་བྱས་པའི་ཉེས་སྡིག་དང་། དེའི་བུ་ཨེ་ལཱས་བྱས་པའི་ཉེས་སྡིག་དང་། དེ་དག་གིས་ཨིས་ར་ཨེལ་ལ་སྡིག་པ་བྱེད་བཅུག་པ་དང་། དེ་དག་གི་དོན་མེད་ཀྱི་མཆོད་པའི་སྒོ་ནས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་ཐུགས་ཁྲོ་དཀྲུགས་པའི་ཕྱིར་བྱུང་ངོ་།

༡༤ ཨེ་ལཱ་ཡི་གཞན་བྱ་བ་དང་། དེས་ཅི་བྱས་པ་ཐམས་ཅད་ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོའི་ནང་ན་བྲིས་ཏེ་ཡོད་དོ༎

༡༥ ཡ་ཧུ་དཱའི་རྒྱལ་པོ་ཨ་སཱའི་རྒྱལ་སྲིད་ཀྱི་ལོ་ཉེར་བདུན་པར། ཟིམ་རིས་ཐིར་ཙཱ་རུ་ཉིན་ཞག་བདུན་གྱི་རིང་དུ་སྲིད་བྱས་པའི་ཚེ། དམག་ཚོགས་རྣམས་ཕེ་ལེ་ཤེད་པའི་གྲོང་ཁྱེར་གིབ་བེ་ཐོན་ལ་མཐའ་བསྐོར་བཏང་ངོ་།

༡༦ དེར་དམག་བྲང་དུ་ཡོད་པའི་དམག་ཚོགས་ཀྱིས། ཟིམ་རིས་གཉའ་རེངས་བྱས་ཏེ། རྒྱལ་པོ་བཀུམ་མོ། ཞེས་པའི་ལོན་ཐོས་པ་ཙམ་གྱིས། ཨིས་ར་ཨེལ་ཐམས་ཅད་ཀྱིས་ཉིན་དེ་ཉིད་ལ་དམག་སྒར་གྱི་དམག་དཔོན་ཨོམ་རི་བྱ་བ་དེ་ཨིས་ར་ཨེལ་གྱི་རྒྱལ་པོར་བསྐོས་སོ།

༡༧ ཡང་ཨོམ་རི་་ཨིས་ར་ཨེལ་ཐམས་ཅད་དང་བཅས་སུ་གིབ་བེ་ཐོན་ནས་ཡར་སོང་སྟེ། ཐིར་ཙཱ་ལ་མཐའ་ནས་བསྐོར་བ་དང་།

༡༨ ཟིམ་རིས་གྲོང་ཁྱེར་དེ་ལེན་ཟིན་པར་མཐོང་སྟེ། རྒྱལ་པོའི་ཕོ་བྲང་གི་གཟབ་ཁང་དུ་སོང་སྟེ། རྒྱལ་པོའི་ཕོ་བྲང་ནང་རང་གི་ཁར་མེ་སྤར་ནས་ཤིའོ།

༡༩ དེ་ལྟར་ཅིའི་ཕྱིར་བྱུང་ཞེ་ན། ཁོས་ཡ་ཧོ་ཝཱའི་སྤྱན་སྔར་ངན་པ་སྤྱད་ཅིང་སྡིག་པ་བསག་སྟེ། ཡེ་རོབ་ཨམ་གྱི་ལམ་དང་དེའི་སྡིག་པའི་ནང་དུ་འགྲུལ་ཏེ། ཁོས་ཨིས་ར་ཨེལ་ལ་སྡིག་པ་བྱེད་དུ་བཅུག་པའི་ཕྱིར་བྱུང་ངོ་།

༢༠ ཟིམ་རིའི་གཞན་བྱ་བ་དང་། དེས་བྱས་པའི་ངོ་ལོག་ཐམས་ཅད་ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་ཡི་ནང་ན་བྲིས་ཏེ་ཡོད་དོ༎

༢༡ དེ་ནས་ཨིས་ར་ཨེལ་གྱི་མི་རྣམས་ཚོ་གཉིས་སུ་གྱེས་ཏེ། མི་ཚོགས་ཕྱེད་ཀ་གི་ནད་ཀྱི་བུ་ཐིབ་ནི་རྒྱལ་པོར་བྱེད་པའི་ཕྱིར་དེའི་རྗེས་སུ་འབྲངས་ཀྱི། ཕྱེད་ཀ་ཨོམ་རིའི་རྗེས་སུ་བྲངས་སོ།

༢༢ འོན་ཀྱང་གི་ནད་ཀྱི་བུ་ཐིབ་ནིའི་ཕྱི་བཞིན་འབྲངས་པའི་མི་ཚོགས་ལས། ཨོམ་རིའི་ཕྱི་བཞིན་འབྲངས་པ་རྣམས་རྒྱལ་བར་གྱུར་ཏེ། ཐིབ་ནི་སྲོག་དང་བྲལ་ནས། ཨོམ་རིས་རྒྱལ་སྲིད་བཟུང་ངོ་།

༢༣ ཡ་ཧུ་དཱའི་རྒྱལ་པོ་ཨ་སཱ་ཡི་རྒྱལ་སྲིད་ཀྱི་ལོ་སོ་གཅིག་པར། ཨོམ་རིས་སྲིད་བྱེད་པར་བརྩམས་ཏེ། ལོ་བཅུ་གཉིས་ཀྱི་རིང་དུ་ཨིས་ར་ཨེལ་ལ་སྲིད་བྱས་ཏེ། ཐིར་ཙཱ་རུ་ལོ་དྲུག་རྒྱལ་པོ་བྱས་སོ།

༢༤ དེས་ས་མར་ཡཱའི་རི་དེ་དངུལ་གྱི་རྡོ་ཚད་གཉིས་ཀྱིས་ཤེ་མེར་ནས་ཉོས་ནས། རི་དེའི་ཁར་གྲོང་ཁྱེར་བཙུག་ཅིང་། བཙུགས་པའི་གྲོང་ཁྱེར་གྱི་མིང་རིའི་བདག་པོ་ཤེ་མེར་བཞིན་དུ་ས་མར་ཡཱ་ཞེས་བཏག་གོ།

༢༥ ཨོམ་རིས་ཡ་ཧོ་ཝཱའི་སྤྱན་ལམ་དུ་ངན་པར་སྤྱད་དེ། ཁོ་ལས་སྔོན་དུ་བྱུང་བ་ཀུན་ལས་ཀྱང་ཐུ་བའི་ལས་བྱས་སོ།

༢༦ དེ་ཅིའི་ཕྱིར་ཞེ་ན། དེ་ནི་ནེ་བཱད་ཀྱི་བུ་ཡེ་རོབ་ཨམ་གྱི་ལམ་དང་དེའི་ཉེས་སྡིག་གི་ནང་དུ་འགྲུལ་ཏེ། ཨིས་ར་ཨེལ་ལ་སྡིག་པ་བྱེད་དུ་བཅུག་ནས། དེ་དག་གི་དོན་མེད་ཀྱི་མཆོད་པའི་སྒོ་ནས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་ཐུགས་ཁྲོ་དཀྲུག་པའི་ཕྱིར་རོ།

༢༧ ཨོམ་རིའི་གཞན་བྱ་བ་དང་། དེས་ཅི་བྱས་པ་ཐམས་ཅད་དང་། དེས་མངོན་པར་བསྟན་པའི་མངའ་ཐང་ཐམས་ཅད་ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོའི་ནང་ན་བྲིས་ཏེ་ཡོད་དོ།

༢༨ དེ་ནས་ཨོམ་རི་རང་གི་ཕ་མེས་རྣམས་དང་མཉམ་དུ་ཉལ་བ་དང་། ས་མར་ཡཱ་རུ་དུར་དུ་བཙུད་ནས། དེའི་སྲས་ཨ་ཧབ་ཀྱིས་དེའི་ཚབ་ཏུ་རྒྱལ་སྲིད་བཟུང་ངོ་༎

༢༩ ཡ་ཧུ་དཱའི་རྒྱལ་པོ་ཨ་སཱ་ཡི་རྒྱལ་སྲིད་ཀྱི་ལོ་སོ་བརྒྱད་པར། ཨོམ་རིའི་སྲས་ཨ་ཧབ་ཀྱིས་ཨིས་ར་ཨེལ་ལ་སྲིད་བྱེད་པར་བརྩམས་ཏེ། ས་མར་ཡཱ་རུ་ཨིས་ར་ཨེལ་ལ་ལོ་ཉེར་གཉིས་ཀྱི་རིང་དུ་སྲིད་བྱས་སོ།

༣༠ ཨོམ་རིའི་བུ་ཨ་ཧབ་ཀྱིས་ཡ་ཧོ་ཝཱའི་སྤྱན་ལམ་དུ་ངན་པར་སྤྱད་དེ། ཁོ་ལས་སྔོན་དུ་བྱུང་མཁན་ཐམས་ཅད་ལས་ཀྱང་ཐུ་བའི་ལས་བྱས་སོ།

༣༡ ཁོས་ནེ་བཱད་ཀྱི་བུ་ཡེ་རོབ་ཨམ་གྱི་ཉེས་སྡེག་གི་ནང་དུ་འགྲུལ་བ་དེ་ནི་ཅིའང་མི་རྩི་བ་མ་ཟད། ཚི་དོན་གྱི་རྒྱལ་པོ་ཨེད་བ་ཨཱལ་གྱི་བུ་མོ་ཡེ་ཟི་བེལ་ཆུང་མར་བླངས་ཏེ། སོང་ནས་བ་ཨཱལ་ལ་རིམ་གྲོ་དང་། ཕྱག་བཙལ་ཏོ།

༣༢ ཁོས་ས་མར་ཡཱ་རུ་བ་ཨཱལ་གྱི་ཕྱིར་བརྩིགས་པའི་བ་ཨཱལ་ཁང་གི་ནང་དུ་བ་ཨཱལ་ལ་མཆོད་ཁྲི་ཞིག་བཞེངས་ནས།

༣༣ ཨ་ཤེ་རཱ་ཞིག་བཞེངས་སོ། ཡང་ཨ་ཧབ་ཀྱིས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་ཐུགས་ཁྲོ་དཀྲུག་པའི་ཕྱིར། སྔོན་དུ་བྱུང་བའི་ཨིས་ར་ཨེལ་གྱི་རྒྱལ་པོ་ཐམས་ཅད་པས་ལྷག་པར་ངན་པ་སྤྱད་དོ།

༣༤ ཡང་དེའི་དུས་སུ་བེད་ཨེལ་པ་ཧི་ཨེལ་གྱིས་ཡེ་རི་ཀོ་བརྩིགས་ཏེ། དེའི་བུ་སྔོན་སྐྱེས་པ་ཨ་ཧི་རམ་ནི་རྩིག་རྨང་བཏིང་བའི་རིན་དང་། དེའི་བུ་ཆུང་བ་སེ་གུབ་ནི་སྒོ་བཙུགས་པའི་རིན་དུ་གྱུར་ཏོ། དེ་ལྟར་ཡ་ཧོ་ཝཱས་ནུན་གྱི་བུ་ཡོ་ཤུ་ཨ་ཡི་ངང་ནས་གསུངས་པ་བཞིན་དུ་གྲུབ་བོ༎

༡༧

གིལ་ཨད་པ་རྣམས་ལས་ཡིན་པའི་ཏིས་བི་པ་ཨེ་ལི་ཡཱས་ཨ་ཧབ་ལ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གསོན་པོ་ལགས་པ་དང་། ང་ཁོང་གི་དྲུང་དུ་འགྲེང་ཞིང་སྡོད་པར་ངེས་པ་ལྟར། ངའི་ཚིག་བཞིན་དུ་ལོ་འདི་དག་ན་ཟིལ་པའམ་ཆར་པ་གང་ཡང་འབབ་པར་མི་འགྱུར་རོ། ཞེས་བསྒོ་བ་དང་།

༢ དེ་ལ་ཡ་ཧོ་ཝཱའི་བཀའ་བྱུང་ནས་འདི་སྐད་དུ།

༣ འདི་ནས་སོང་། ཁ་ཤར་དུ་ལྟས་ཏེ། ཡོར་དན་གྱི་མདུན་དུ་ཡོད་པའི་གྲོག་པོ་ཀེ་རིད་དུ་འཆབ་པར་གྱིས་ཤིག་དང་།

༤ ཁྱོད་ཀྱིས་གྲོག་པོ་དེ་ལས་ཆུ་འཐུང་བར་འགྱུར། ཁྱོད་ལ་འཚོ་ཆས་སྟེར་དུ་ངས་ཕོ་རོག་རྣམས་ལ་བཀའ་བཀོད་པ་ཡིན། ཅེས་གསུངས་པས།

༥ དེ་ཆས་ཏེ། ཡ་ཧོ་ཝཱའི་བཀའ་ཁོ་ན་བཞིན་དུ་བྱས་སོ། ཇི་ལྟར་ཞེ་ན། དེ་སོང་ནས། ཡོར་དན་གྱི་མདུན་དུ་ཡོད་པའི་གྲོག་པོ་ཀེ་རིད་དུ་བསྡད་པར་བྱས་སོ།

༦ ཕོ་རོག་རྣམས་ཀྱིས་སྔ་དྲོ་བག་ལེབ་དང་ཤ་དྲངས་ཏེ། དགོངས་མོར་ཡང་བག་ལེབ་དང་ཤ་དྲངས་ཏེ། ཆུ་ནི་གྲོག་པོ་ནས་འཐུངས།

༧ ཡང་ཡུལ་དེར་ཆར་ཆུ་མ་བབས་པས། ཡུན་རིང་ཞིག་གི་འོག་ཏུ་གྲོག་པོ་དེ་སྐམས་པ་དང་།

༨ དེ་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༩ ལོངས་ཤིག ཚི་དོན་གྱི་ཡུལ་ཚར་ཕད་དུ་སོང་ནས་དེར་སྡོད་ཅིག ལྟོས་ཤིག ཁྱོད་ལ་འཚོ་བ་སྦྱོར་བའི་ཕྱིར་ངས་བུད་མེད་མོ་རང་མོ་ཞིག་ལ་བཀའ་བཀོད་ཡོད། ཅེས་བསྒོ་བ་དང་།

༡༠ དེ་ལངས་ཏེ། ཚར་ཕད་དུ་ཕྱིན་ཏེ། གྲོང་ཁྱེར་གྱི་རྒྱ་སྒོའི་དྲུང་དུ་སླེབ་པའི་ཚེ། བུད་མེད་མོ་རང་མོ་ཞིག་ཤིང་སྒྲུག་གིན་ཡོད་པ་ལས། ཁོས་མོ་ལ་བོས་ནས། ང་ལ་འཐུང་བའི་ཕྱིར་སྣོད་ཅིག་གི་ནང་དུ་ཆུ་ཅུང་ཟད་ཅིག་ཁུར་ཤོག ཅེས་སྨྲས་པ་དང་།

༡༡ མོ་ཕར་ལེན་དུ་ཆས་པ་ལས། དེས་ཡང་མོ་ལ་བོས་ནས། ང་ལ་བག་ལེབ་ཁམ་བུ་ཞིག་ཀྱང་ལག་ཏུ་ཁྱེར་ཤོག ཅེས་སྨྲས་པས།

༡༢ མོས་དེ་ལ། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་བསྣམས་ཤིག བདག་ལ་བག་ལེབ་ནི་མེད། རྫ་མ་ཞིག་གི་ནང་ན་བག་ཕྱེ་སྤར་བ་གང་དང་། མར་བླུག་གི་ནང་ན་འབྲུ་མར་ཅུང་ཟད་ཅིག་ལས་ནི་མེད་དོ། གཟིགས་ཤིག ངས་ཤིང་གཉིས་གསུམ་ཞིག་འཐུའོ། བདག་ཁྱིམ་དུ་སོང་ནས། བདག་དང་བདག་གི་བུའི་ཕྱིར་ཁ་ཟས་གཡོས་ཏེ། ཟོས་ཟིན་ནས་འཆི་བར་འགྱུར་རོ། ཞེས་སྨྲས་པས།

༡༣ ཨེ་ལི་ཡཱས་བུད་མེད་ལ། མ་འཇིགས་ཤིག ད་སོང་ལ། ཁྱོད་ཀྱིས་སྨྲས་པ་བཞིན་དུ་བྱོས་ཤིག འོན་ཀྱང་སྔར་དེ་ལས་བག་ལེབ་ཆུང་བ་ཞིག་བྱས་ཏེ། ང་ལ་ཁུར་ཤོག གཞུག་ལ་ཁྱོད་རང་དང་བུའི་ཕྱིར་བྱོས་ཤིག

༡༤ དེ་ཅིའི་ཕྱིར་ཞེ་ན། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་དུ། ངས་ས་གཞི་རུ་ཆར་པ་གནང་བར་བྱ་བའི་ཞག་གི་བར་དུ། རྫ་མའི་ཕྱེ་ཡང་མི་ཚར། མར་བླུག་གི་འབྲུ་མར་ཡང་རྫོགས་པར་མི་འགྱུར་ཞེས་གསུངས་སོ་སྨྲས་པ་དང་།

༡༥ མོ་སོང་ནས། ཨེ་ལི་ཡཱས་བསྒོ་བ་ལྟར་བྱས་ཏེ། མོ་རང་དང་། ཁོ་དང་། མོའི་ནང་མི་རྣམས་ཀྱིས་ཞག་མང་པོའི་བར་དུ་ཟོས་སོ།

༡༦ ཡ་ཧོ་ཝཱས་ཨེ་ལི་ཡཱའི་ངག་གི་སྒོ་ནས་གསུངས་པ་བཞིན་དུ། རྫ་མའི་ཕྱེ་ཡང་མ་ཚར། མར་བླུག་གི་འབྲུ་མར་ཡང་མ་བརྫོགས་སོ༎

༡༧ དེའི་འོག་ཏུ་ཁྱིམ་བདག་མོ་དེའི་བུ་ནད་ཀྱིས་བཏབ་སྟེ། དབུགས་མེད་པར་མ་གྱུར་བའི་བར་དུ་ནད་དྲག་ཏུ་སོང་ངོ་།

༡༨ དེར་བུད་མེད་ཀྱིས་ཨེ་ལི་ཡཱ་ལ། ཀྱེ་དཀོན་མཆོག་གི་སྐྱེས་བུ། ཁྱེད་དང་ང་གཉིས་ལ་དོན་ཅི་ཡོད། ཁྱེད་ངའི་སྡིག་པ་དྲན་དུ་འཇུག་པ་དང་། ངའི་བུ་གསོད་དུ་འོངས་པ་ཡིན་ནམ། ཞེས་ཟེར་བས།

༡༩ དེས་མོ་ལ། ཁྱོད་ཀྱི་བུ་ང་ལ་ཐོང་ཞིག་སྨྲས་ནས། བུ་དེ་མོའི་པང་ནས་བླངས་ཏེ། ཁོ་རང་སྡོད་སའི་སྟེང་ཐོག་ཏུ་ཁྱེར་ནས། རང་གི་མལ་ཁྲི་ལ་བཞག་སྟེ།

༢༠ ཡ་ཧོ་ཝཱ་ལ་བོས་ཤིང་། ཀྱེ་ཡ་ཧོ་ཝཱ་བདག་གི་དཀོན་མཆོག བདག་ལ་གནས་ཚང་བྱིན་པའི་བུད་མེད་འདི་ལ་ཡང་ཁྱེད་ཀྱིས་བར་ཆད་གནང་སྟེ། དེའི་བུ་བཀུམ་པ་ལགས་སམ། ཞེས་གསོལ་ནས།

༢༡ དེས་རང་གི་ལུས་ཕྲུ་གུ་དེའི་སྟེང་དུ་ཚར་གསུམ་འགབ་སྟེ། ཡ་ཧོ་ཝཱ་ལ་བོས་ཤིང་། ཀྱེ་ཡ་ཧོ་ཝཱ་བདག་གི་དཀོན་མཆོག ཕྲུ་གུ་འདིའི་སྲོག་ཡང་སྐྱར་གནང་བར་མཛོད། ཅེས་གསོལ་ཏོ།

༢༢ ཡ་ཧོ་ཝཱས་ཨེ་ལི་ཡཱ་ཡི་གསོལ་བ་གསན་ཏེ། ཕྲུ་གུའི་སྲོག་ལོག་འོངས་ཏེ་གསོན་པོར་ལངས་སོ།

༢༣ དེ་ནས་ཨེ་ལི་ཡཱས་ཕྲུ་གུ་དེ་བླངས་ཏེ། སྟེང་ཐོག་ནས་ཁྱིམ་གྱི་ནང་དུ་ཕབ་སྟེ། རང་གི་མའི་ལག་ཏུ་བཏད་ནས། ཨེ་ལི་ཡཱས། ལྟོས་ཤིག ཁྱོད་ཀྱི་བུ་གསོན་ནོ། ཞེས་སྨྲས་སོ།

༢༤ དེར་བུད་མེད་ཀྱིས་ཨེ་ལི་ཡཱ་ལ། ཁྱེད་དཀོན་མཆོག་གི་སྐྱེས་བུ་ཞིག་ཡིན་པ་དང་། ཁྱེད་ཀྱི་ཞལ་ནང་བཞུགས་པའི་ཡ་ཧོ་ཝཱའི་བཀའ་ནི་བདེན་ཚིག་ལགས་པར། ངས་བྱ་བ་འདི་ལས་རྟོགས་པར་གྱུར་ཏོ། ཞེས་སྨྲས་སོ༎

༡༨

དེ་ནས་ཞག་དུ་མའི་འོག་ཏུ་ལོ་གསུམ་པར། ཡ་ཧོ་ཝཱའི་བཀའ་ཨེ་ལི་ཡཱ་ལ་བྱུང་ཞིང་དེ་ལ། ད་སོང་ལ། ཁྱོད་རང་གི་གདོང་ཨ་ཧབ་ལ་སྟོན་ཅིག་དང་། ངས་ས་གཞི་ལ་ཆར་ཆུ་དབབ་བོ། ཞེས་བཀའ་སྩལ་པ་དང་།

༢ ཨེ་ལི་ཡཱ་་ཨ་ཧབ་ལ་གདོང་སྟོན་དུ་སོང་སྟེ། ས་མར་ཡཱ་རུ་མུ་གེ་དྲག་པོ་བྱུང་བས།

༣ ཨ་ཧབ་ཀྱིས་རང་གི་ཁྱིམ་གྱི་ཕྱག་མཛོད་ཨོ་བད་ཡཱ་བྱ་བ་ལ་བོས་སོ། ཨོ་བད་ཡཱ་ནི་ཡ་ཧོ་ཝཱ་ལ་རབ་ཏུ་བག་བྱེད་པ་ཞིག་གོ།

༤ གང་ལྟར་ཞེ་ན། ཡི་ཟེ་བེལ་གྱིས་ཡ་ཧོ་ཝཱའི་ལུང་སྟོན་པ་རྣམས་བཀུམ་པའི་ཚེ། ཨོ་བད་ཡཱས་ལུང་སྟོན་པ་བརྒྱ་ཁྱེར་ཏེ། ལྔ་བཅུ་ལྔ་བཅུ་བྱས་ནས། ཕུག་པའི་ནང་དུ་སྦས་ཏེ། བག་ལེབ་དང་ཆུས་བསྲེལ་ཏོ།

༥ ཡང་ཨ་ཧབ་ཀྱིས་ཨོ་བད་ཡཱ་ལ། ཡུལ་གྱི་ཆུ་མིག་དང་གྲོག་པོ་ཡོད་ཚད་དུ་འཁོར་ཞིག་དང་། རྟ་དྲེལ་རྣམས་ཀྱི་སྲོག་སྐྱོབ་ཅིང་། དུད་འགྲོ་མེད་པར་མི་འགྱུར་བའི་ཕྱིར་དུ། ངེད་ལ་རྩྭ་ཞིག་ཨེ་རྙེད་ཅེས་སྨྲས་པ་དང་།

༦ དེ་དག་གིས་ཡུལ་ཐམས་ཅད་འཁོར་བའི་དོན་དུ། ཡུལ་ཁམས་དེ་ཁོ་གཉིས་པོའི་ནང་དུ་བགོས་ནས། ཕྱོགས་གཅིག་ཏུ་ཨ་ཧབ་གཅིག་པུར་སོང་། གཞན་ཕྱོགས་གཅིག་ཏུ་ཨོ་བད་ཡཱ་གཅིག་པུར་སོང་ངོ་༎

༧ དེ་ནས་ཨོ་བད་ཡཱ་ལམ་ཁར་ཡོད་པའི་ཚེ་ན། ཀྱེ་ཧོ། ཨེ་ལི་ཡཱ་དེ་དང་ཕྲད་དེ། ཁོས་ཁོང་གི་ངོ་ཤེས་ནས། ཁ་འབུབ་ཏུ་གྱེལ་ཏེ་དེ་ལ། ངའི་ཇོ་བོ་ཨེ་ལི་ཡཱ་ནི་ཁྱེད་ལགས་སམ། ཞུས་པས།

༨ དེས་ལན་དུ། ང་ཡིན། ད་སོང་ལ་རང་གི་དཔོན་པོ་ལ། ཀྱེ་ཧོ་ཨེ་ལི་ཡཱ་འདི་ན་འདུག་ཤོད་ཅིག ཅེས་བསྒོ་བ་དང་།

༩ དེ་ན་རེ། ངས་ཉེས་པ་ཅི་བྱས། ཁྱེད་ཀྱིས་ཉིད་ཀྱི་བྲན་པོ་བདག་སྲོག་དང་འཕྲལ་དུ་ཨ་ཧབ་ཀྱི་ལག་ཏུ་གཏོད་པར་བྱའམ།

༡༠ ཡ་ཧོ་ཝཱ་ཁྱེད་ཀྱི་དཀོན་མཆོག་གིས་བསྣམས་ཤིག ངའི་དཔོན་པོས་ཁྱེད་འཚོལ་དུ་མ་བཏང་བའི་མི་སྡེ་དང་། རྒྱལ་ཁམས་གཅིག་ཀྱང་ལུས་པ་མེད། ཡང་ཁོ་འདི་ན་མེད་དོ་སྨྲས་པ་ཙམ་གྱིས། མི་སྡེ་དང་། རྒྱལ་ཁམས་དེས་ཁྱེད་དང་མ་ཕྲད་པའི་མནའ་བཀལ་ཏོ།

༡༡ ད་ཁྱེད་ཀྱིས། ཀྱེ་ཧོ། ཨེ་ལི་ཡཱ་འདི་ན་འདུག་ཅེས་ཁྱོད་རང་གི་དཔོན་པོ་ལ་ཤོད་ཅིག་གསུང་བས།

༡༢ དེ་ནས་ཅི་འབྱུང་འོང་ཞེ་ན། བདག་ཁྱེད་ཀྱི་སྐུ་དྲུང་ནས་ཆས་མ་ཐག་ཏུ། ཡ་ཧོ་ཝཱའི་ཐུགས་ཀྱིས་ཁྱེད་ནི་བདག་ལ་ཆ་མེད་པའི་གནས་སུ་འཁྱེར་བར་འགྱུར། ཡང་བདག་སོང་ནས་ཨ་ཧབ་ལ་བཤད་ནས། དེ་ལ་ཁྱེད་མི་རྙེད་པས། ཁོས་བདག་གསད་དོ། འོན་ཀྱང་ཁྱེད་ཀྱི་བྲན་པོ་བདག་ནི་ཆུང་ངུ་ནས་ཡ་ཧོ་ཝཱ་ལ་བག་བྱེད་པ་ཞིག་སྟེ།

༡༣ ཡི་ཟེ་བེལ་གྱིས་ཡ་ཧོ་ཝཱའི་ལུང་སྟོན་པ་རྣམས་འགུམ་དུས་སུ། བདག་གིས་ཅི་བྱས་པ་དང་། བདག་གིས་ཇི་ལྟར་ཡ་ཧོ་ཝཱའི་ལུང་སྟོན་པ་མི་བརྒྱ་ལ་ལྔ་བཅུ་ལྔ་བཅུ་བྱས་ཏེ། ཕུག་པའི་ནང་དུ་སྦས་ནས། དེ་དག་བག་ལེབ་དང་ཆུས་བསྲེལ་བའི་གཏམ་བདག་གི་ཇོ་བོ་ལ་སུས་ཀྱང་མ་བཤད་དམ།

༡༤ ད་ཁྱེད་ཀྱིས། ཀྱེ་ཧོ། ཨེ་ལི་ཡཱ་འདི་ན་འདུག་ཅེས་རང་གི་དཔོན་པོ་ལ་ཤོད་ཅིག ཅེས་གསུངས་པས། དེས་བདག་བསད་དེ།

༡༥ ཞེས་ཞུས་པས། ཨེ་ལི་ཡཱ་ན་རེ། དཔུང་ཚོགས་ཀྱི་ཡ་ཧོ་ཝཱ་གསོན་པོར་མཆིས་ཤིང་། ང་ཁོང་གི་དྲུང་དུ་འགྲེང་བའི་ངེས་ཚིག་བཞིན། དེ་རིང་གི་ཉིན་མོར་ངས་རང་གི་གདོང་དེ་ལ་སྟོན་པར་བྱ། སྨྲས་པས།

༡༦ ཨོ་བད་ཡཱ་་ཨ་ཧབ་དང་ཕྲད་དུ་ཕྱིན་ཏེ། དེ་ལ་བཤད་དོ། ཨ་ཧབ་ནི་ཨེ་ལི་ཡཱ་དང་འཕྲད་དུ་འོངས་པ་དང་།

༡༧ ཨ་ཧབ་ཀྱིས་ཨེ་ལི་ཡཱ་མཐོང་མ་ཐག་ཏུ། ཨ་ཧབ་ཀྱིས་དེ་ལ། ཨིས་ར་ཨེལ་ལ་གནོད་པ་དེ་ཁྱོད་རང་མ་ཡིན་ནམ།

༡༨ ཞེས་པའི་ལན་དུ་དེས། ཨིས་ར་ཨེལ་ལ་གནོད་པ་ནི་ང་མིན་ཏེ། ཁྱོད་དང་ཁྱོད་ཀྱི་ཕ་སྤད་ཡིན། ཁྱོད་ཅག་གིས་ཡ་ཧོ་ཝཱའི་བཀའ་རྒྱ་རྣམས་སྤངས་ཏེ། བ་ཨཱལ་རྣམས་ཀྱི་རྗེས་སུ་འབྲངས་པ་ཡིན།

༡༩ དེ་བས་ན་བང་ཆེན་བཏང་ནས། ཀར་མེལ་གྱི་རི་ལ་ངའི་མདུན་དུ་ཨིས་ར་ཨེལ་ཐམས་ཅད་དང་། བ་ཨཱལ་གྱི་ལུང་སྟོན་པ་བཞི་བརྒྱ་དང་ལྔ་བཅུ་དང་། ཡི་ཟེ་བེལ་གྱི་ལྕོག་ཙེ་ལས་ཟ་བའི་ཨ་ཤེ་རཱ་ཡི་ལྷ་པ་བཞི་བརྒྱ་སྡུས་ཤིག སྨྲས་པས།

༢༠ ཨ་ཧབ་ཀྱིས་ཨིས་ར་ཨེལ་གྱི་བུ་བརྒྱུད་ཐམས་ཅད་ལ་བང་ཆེན་བཏང་ནས། ལུང་སྟོན་པ་རྣམས་ཀར་མེལ་གྱི་རི་རུ་བསྡུས་སོ།

༢༡ ཨེ་ལི་ཡཱ་མི་ཐམས་ཅད་ཀྱི་མདུན་དུ་བྱོན་ཏེ་དེ་དག་ལ། ཁྱེད་ཅག་ནམ་གྱི་བར་དུ་ཚམ་ཚོམ་དུ་སྡོད་པར་བྱ། ཇི་སྟེ་ཡ་ཧོ་ཝཱ་ནི་དཀོན་མཆོག་ལགས་ན། ཁོང་གི་ཞབས་རྗེས་སུ་བྲོངས་ཤིག ཇི་སྟེ་བ་ཨཱལ་དཀོན་མཆོག་ཡིན་ན། དེའི་རྗེས་སུ་བྲོངས་ཤིག ཅེས་བསྐུལ་མོད། མི་ཚོགས་ཀྱིས་ལན་དུ་ཚིག་གཅིག་ཀྱང་མ་ཟེར་ཏོ།

༢༢ དེར་ཨེ་ལི་ཡཱས་མི་ཚོགས་ལ། ཡ་ཧོ་ཝཱའི་ལུང་སྟོན་པའི་ནང་ནས་ང་རང་གཅིག་འབའ་ཞིག་ལུས་ཀྱང་། བ་ཨཱལ་གྱི་ལྷ་པ་ནི་བཞི་བརྒྱ་དང་ལྔ་བཅུ་ཐམ་པའོ།

༢༣ དེ་བས་ན་ངེད་ཅག་ལ་གླང་གཉིས་བྱིན་ཞིག་དང་། དེ་དག་གིས་རང་གི་ཕྱིར་གླང་ཞིག་འདམས་ཏེ། དུམ་བུར་བཏུབ་ནས། ཤིང་གི་ཁར་ཞོག་ལ་མེ་མ་ཐོང་ཞིག ཡང་བ་གླང་ཞིག་བཤམས་ཏེ། ཤིང་གི་ཁར་བཞག་ནས་མེ་མི་གཏང་།

༢༤ དེ་ནས་ཁྱོད་ཅག་གིས་རང་གི་ལྷ་རྣམས་ཀྱི་མིང་བརྗོད་ཅིང་བོས་ཤིག ངས་ནི་ཡ་ཧོ་ཝཱའི་མཚན་བརྗོད་ཅིང་འབོད་པར་བྱའོ། ཡང་གང་དཀོན་མཆོག་དེས་མེ་ལས་ལན་འདེབས་པ་དེ་ནི་དཀོན་མཆོག་ཏུ་འཛིན་ཞིག ཅེས་སྨྲས་པའི་ལན་དུ་མི་ཐམས་ཅད་ཀྱིས། ལེགས་སོ་ཞེས་ཟེར་བ་དང་།

༢༥ ཨེ་ལི་ཡཱས་བ་ཨཱལ་གྱི་ལུང་སྟོན་པ་རྣམས་ལ། ཁྱོད་ཅག་གིས་རང་གི་ཕྱིར་གླང་ཞིག་འདམས་པར་གྱིས་ཤིག ཁྱོད་མང་བས། སྔོན་དུ་བཤམས་ནས། རང་གི་ལྷའི་མིང་རྗོད་ཅིག འོན་ཀྱང་མེ་མ་ཐོང་ཞིག ཅེས་སྨྲས་པས།

༢༦ དེ་དག་ལ་བྱིན་པའི་གླང་དེ་བླངས་ཏེ། བཤམས་ནས། སྔ་དྲོ་ནས་ཉིན་གུང་གི་བར་དུ་བ་ཨཱལ་གྱི་མིང་འབོད་ཅིང་། ཀྱེ་བ་ཨཱལ། བདག་ཅག་ལ་གསན་པར་མཛོད་ཅིག ཅེས་ཞུས་ཀྱང་། སྐད་ཀྱང་མ་བྱུང་། ལན་ཡང་མ་བྱུང་བ་དང་། དེ་དག་གིས་བཟོས་པའི་མཆོད་ཁྲི་ལ་སྐོར་བ་བྱེད་དེ། རྐང་ལག་གཡོབ་ཅིང་གར་རྩེས་སོ།

༢༧ དེ་ནས་ཉིན་གུང་ལ་ཨེ་ལི་ཡཱས་དེ་དག་ལ་འཕྱ་ཞིང་། སྐད་ཆེན་པོས་བོས་ཤིག གང་ལ་ཞེ་ན། དེ་ནི་ལྷ་ཞིག་ཡིན་པས། གཏམ་གླེང་གིན་ཡོད་དམ། ཕྱོགས་ཤིག་ཏུ་སོང་ངམ། བྱེས་སུ་ཡོད་དམ། གཉིད་ལོག་གམ་མི་ཤེས་པས། གཉིད་སོད་ཅིག ཅེས་སྨྲས་པས།

༢༨ དེ་དག་གིས་སྐད་ཆེན་པོས་འབོད་ཅིང་། རང་གི་ལུགས་བཞིན་དུ་ཁྲག་རྒྱུག་པ་ཙམ་དུ། རང་གིས་རང་ལ་གྲི་དང་གཙག་བུས་བརྩབས་སོ།

༢༩ ཉིན་གུང་ཡོལ་ནས། དགོངས་མོའི་ཞལ་ཟས་ཀྱི་མཆོད་པ་འབུལ་དུས་ཀྱི་བར་དུ། དེ་དག་གིས་ལུང་སྟོན་ཅིང་བསྡད་ཀྱང་། སྐད་ཀྱང་མ་བྱུང་། ལན་ཡང་མ་བྱུང་། སྣང་དག་བྱེད་མཁན་ཡང་མ་བྱུང་ངོ་༎

༣༠ དེ་ནས་ཨེ་ལི་ཡཱས་མི་ཐམས་ཅད་ལ། ངའི་མདུན་དུ་ཤོག ཟེར་བས། མི་ཐམས་ཅད་དེའི་མདུན་དུ་སོང་། དེར་ཁོས་ཡ་ཧོ་ཝཱའི་མཆོད་ཁྲི་བཞིག་པ་དེ་གསོས་པར་བགྱིས་ཏེ།

༣༡ ཡ་ཧོ་ཝཱས། ཁྱོད་ཀྱི་མིང་ཨིས་ར་ཨེལ་དུ་འགྱུར་བར་འགྱུར་རོ། ཞེས་པའི་བཀའ་བྱུང་བའི་ཡ་ཀོབ་ཀྱི་བུ་རྣམས་ཀྱི་སྡེའི་གྲངས་བཞིན་དུ། ཨེ་ལི་ཡཱས་རྡོ་བ་བཅུ་གཉིས་བླངས་ཏེ།

༣༢ རྡོ་དེ་རྣམས་ལས་ཡ་ཧོ་ཝཱའི་མཚན་ལ་མཆོད་ཁྲི་ཞིག་བཞེངས་ཏེ། མཆོད་ཁྲིའི་ཀྱིར་འཁོར་དུ་འབྲུ་ཁལ་གཉིས་ཀྱི་འོབས་ཤིག་བྲུས་ཏེ།

༣༣ ཤིང་རྣམས་བསྒྲོན་ཏེ། གླང་དེ་དུམ་བུར་བཏུབ་སྟེ། ཤིང་གི་ཁར་བཞག་ནས། དེ་དག་ལ། རྫ་བུམ་བཞི་ཆུས་བཀང་ནས། སྦྱིན་སྲེག་གི་མཆོད་པ་དང་། ཤིང་རྣམས་ཀྱི་ཁར་བླུག་ཅིག ཅེས་བསྒོའོ།

༣༤ ཡང་དེ་ན་རེ། ད་དུང་ལན་གཉིས་པར་དེ་ལྟར་གྱིས་ཤིག་སྨྲས་པས། དེ་དག་གིས་ལན་གཉིས་པར་དེ་སྟར་བྱས་ནས། དེ་ན་རེ། ད་དུང་ལན་གསུམ་པར་དེ་ལྟར་གྱིས་ཤིག་སྨྲས་པས། དེ་དག་གིས་ལན་གསུམ་པར་དེ་ལྟར་བྱས་པ་དང་།

༣༥ མཆོད་ཁྲིའི་ཀྱིར་འཁོར་དུ་ཆུ་རྒྱུགས་ནས། འོབས་དེ་ཡང་ཆུས་ཁེངས་པར་གྱུར་ཏོ༎

༣༦ ཞལ་ཟས་ཀྱི་མཆོད་པ་འབུལ་བའི་དུས་སུ། ལུང་སྟོན་པ་ཨེ་ལི་ཡཱ་མདུན་དུ་འོངས་ནས། ཀྱེ་ཡ་ཧོ་ཝཱ། ཨབ་ར་ཧམ་དང་། ཨི་སཱག་དང་། ཨིས་ར་ཨེལ་གྱི་དཀོན་མཆོག དེ་རིང་གི་ཉིན་པར། ཁྱེད་ཨིས་ར་ཨེལ་གྱི་དཀོན་མཆོག་ལགས་པ་དང་། བདག་ཁྱེད་ཀྱི་བྲན་པོ་ཡིན་པ་དང་། བདག་གིས་བྱས་པའི་བྱ་བ་འདི་དག་ཁྱེད་ཀྱི་བཀའ་བཞིན་དུ་བྱས་པ་ཡིན་པར། མངོན་པར་མཛོད་ཅིག

༣༧ བདག་ལ་གསན་དུ་གསོལ། ཀྱེ་ཡ་ཧོ་ཝཱ། མི་བརྒྱུད་འདི་དག་གིས་ཁྱེད་ཡ་ཧོ་ཝཱ་དཀོན་མཆོག་ལགས་པ་དང་། ཁྱེད་ཀྱིས་དེ་དག་གི་སྙིང་ཡང་སྐྱར་བསྒྱུར་པ་ནི་ཁོང་དུ་ཆུད་པའི་ཕྱིར། བདག་ལ་གསན་པར་མཛོད།

༣༨ ཅེས་ཞུས་པས། ཡ་ཧོ་ཝཱས་མེ་བབས་ནས། སྦྱིན་སྲེག་གི་མཆོད་པ་དང་། ཤིང་དང་། རྡོ་བ་དང་། ས་དེ་ཐམས་ཅད་བསྲེག་སྟེ། འོབས་ཀྱི་ནང་དུ་ཡོད་པའི་ཆུ་ཡང་ལྡག་པར་བྱས་སོ།

༣༩ མི་བརྒྱུད་ཐམས་ཅད་ཀྱིས་དེ་མཐོང་བ་ཙམ་གྱིས། ས་ལ་ཁ་འབུབ་ཏུ་གྱེལ་ཏེ། ཡ་ཧོ་ཝཱ་རང་དཀོན་མཆོག་གོ། ཡ་ཧོ་ཝཱ་རང་དཀོན་མཆོག་གོ། ཞེས་ཞུས་སོ།

༤༠ དེར་ཨེ་ལི་ཡཱས་དེ་དག་ལ། བ་ཨཱལ་གྱི་ལུང་སྟོན་པ་རྣམས་བཟུང་སྟེ། དེ་དག་གི་ནང་ནས་གཅིག་ཀྱང་འབུད་དུ་མ་ཆུག་ཅིག་བྱས་པས། མི་རྣམས་ཀྱིས་བཟུང་ནས། ཨེ་ལི་ཡཱས་དེ་དག་ཀི་ཤོན་བྱ་བའི་གྲོག་པོ་རུ་ཁྱེར་ནས། དེར་བསད་དོ༎

༤༡ ཡང་ཨེ་ལི་ཡཱས་ཨ་ཧབ་ལ། ཆར་པ་མང་པོའི་སྐད་ཐོས་པས། ད་ཁྱེད་ཡར་སོང་སྟེ། ཟོས་ཤིག འཐུང་ཞིག ཅེས་སྨྲས་པས།

༤༢ ཨ་ཧབ་ཟ་བ་དང་བཏུང་བའི་ཕྱིར་ཡར་སོང་ནས། ཨེ་ལི་ཡཱ་་ཀར་མེལ་གྱི་རྩེ་རུ་འཛེགས་ཏེ། ས་ལ་ཁ་འབུབ་ལོག་ནས་པུས་མོ་གཉིས་ཀྱི་བར་ལ་རང་གི་གདོང་བཞག་ནས།

༤༣ རང་གི་གཡོག་པོ་ལ། ཡར་སོང་ལ། རྒྱ་མཚོའི་ཕྱོགས་སུ་ལྟོས་ཤིག ཅེས་བསྒོ་བ་དང་། དེ་སོང་ནས་བལྟས་ཏེ། ཅིའང་མི་འདུག་ཞུས་སོ། ཡང་དེས་ཁོ་སླར་ཐེང་བདུན་གྱི་བར་དུ། དེར་སོང་ཞིག ཅེས་བསྒོ་བ་ཡིན།

༤༤ ལན་བདུན་པ་ལ་དེས། ཀྱེ་ཧོ། མིའི་ལག་པ་དང་འདྲ་བའི་སྤྲིན་ཆུང་དུ་ཞིག་རྒྱ་མཚོ་ནས་འཐོན་ནོ་ཞུས་པས། དེ་ལ་ཁྱོད་སོང་སྟེ་ཨ་ཧབ་ལ། ཤིང་རྟ་ཤོམས་ཤིག དེ་མིན། ཆར་པས་ཁྱེད་འཁེགས་པར་བྱའོ་སྨྲོས་ཤིག ཅེས་བསྒོའོ།

༤༥ ཅུང་ཟད་ཅིག་ནས་སྤྲིན་དང་རླུང་གིས་ནམ་མཁའ་ནག་པོར་སོང་ནས། དྲག་ཆར་བབས་པ་དང་། ཨ་ཧབ་ཐེག་པའི་ནང་དུ་ཡིས་རེ་ཨེལ་དུ་སོང་ངོ་།

༤༦ ཡང་ཡ་ཧོ་ཝཱའི་ཕྱག་ཨེ་ལི་ཡཱའི་ཐོག་ཏུ་ཡོད་པས། ཁོས་སྐ་རགས་བཅིང་སྟེ། ཨ་ཧབ་ཀྱི་སྔོན་དུ་ཡིས་རེ་ཨེལ་དུ་བརྒྱུགས་སོ༎

༡༩

དེ་ནས་ཨ་ཧབ་ཀྱིས་ཡི་ཟེ་བེལ་ལ། ཨེ་ལི་ཡཱས་ཅི་བྱས་པ་ཐམས་ཅད་དང་། ཇི་ལྟར་བ་ཨཱལ་གྱི་ལྷ་པ་རྣམས་རལ་གྲིས་བསད་པའི་གཏམ་བཤད་པ་དང་།

༢ ཡི་ཟེ་བེལ་གྱིས་ཨེ་ལི་ཡཱ་ལ་བང་ཆེན་བཏང་ནས་དེ་ལ། ཇི་སྟེ་སང་ཉིན་དུས་འདི་ཙམ་ལ། དེ་དག་གི་སྲོག་བླངས་པ་ལྟར། ཁྱོད་ཀྱི་སྲོག་ཀྱང་མ་ལེན་ན། ལྷ་རྣམས་ཀྱིས་ང་ལ་དེ་བཞིན་དང་དེ་ལས་ལྷག་པར་ཡང་མཛོད་ཅིག ཅེས་པའི་ཕྲིན་བསྐུར་ཏོ།

༣ དེས་ཕྲིན་དེ་ཐོས་པ་ཙམ་གྱིས་ལངས་ནས། རང་སྲོག་སྐྱོབ་ཏུ་ཡ་ཧུ་དཱའི་བེ་ཨེར་ཤེ་བཱ་རུ་ཕྱིན་ཏེ། རང་གི་གཡོག་པོ་དེ་དེར་བཞག་གོ།

༤ འོན་ཀྱང་ཁོ་རང་ནི་འབྲོག་སྟོང་དུ་ཉིན་ལམ་གཅིག་གི་སར་སོང་ནས། ཤུག་སྡོང་ཞིག་གི་ལྐོག་ཏུ་བསྡད་དེ། རང་འཆི་བའི་ཕྱིར་གསོལ་བ་བཏབ་སྟེ། ད་ཆོག ཀྱེ་ཡ་ཧོ་ཝཱ། བདག་ནི་བདག་གི་མེས་པོ་ལས་བཟང་པོ་མ་ཡིན། ད་བདག་གི་སྲོག་བཞེས་སུ་གསོལ། ཞེས་ཞུས་ནས།

༥ ཤུག་སྡོང་དེའི་ལྐོག་ཏུ་ཉལ་ནས། གཉིད་ལོག་ཡོད་པ་དང་། ཀྱེ་ཧོ། དཀོན་མཆོག་གི་ཕོ་ཉ་ཞིག་གིས་དེ་ལ་རེག་ནས། ཡར་ལོངས་ལ། ཁ་ཟས་ཟོས་ཤིག ཅེས་བསྒོ་བས།

༦ དེས་བལྟས་པ་དང་། སྔས་མགོར་སོལ་བའི་མེ་ལ་བཙོས་པའི་བག་ལེབ་ཅིག་ཆུའི་བུམ་པ་དང་བཅས་སུ་ཡོད་པ་ལས། དེས་ཟོས་ཏེ་བཏུང་ནས། ཡང་སྐྱར་ཉལ་བ་དང་།

༧ ཡ་ཧོ་ཝཱའི་ཕོ་ཉ་དེ་ཐེངས་གཉིས་པར་བྱོན་ནས། དེ་ལ་རེག་ནས། ཁྱོད་ཀྱི་བྱེས་འདི་རབ་ཏུ་རྒྱང་རིང་བས། ད་ཡར་ལོངས་ལ། ཁ་ཟས་ཟོས་ཤིག ཅེས་བསྒོ་བས།

༨ དེ་ལངས་ནས། བཟོས་ཏེ་བཏུང་ནས། ཁ་ཟས་དེའི་སྟོབས་ཀྱིས་ཞག་བཞི་བཅུ་ཉིན་མཚན་མེད་པར་སོང་ནས། དཀོན་མཆོག་གི་རི་ཧོ་རེབ་ཏུ་ཕྱིན་ཏོ༎

༩ དེར་བསླེབས་ནས། ཕུག་པ་ཞིག་གི་ནང་དུ་ཞུགས་བསྡད་པ་ལས། ཀྱེ་ཧོ། ཡ་ཧོ་ཝཱའི་བཀའ་བྱུང་ནས་དེ་ལ། ཨེ་ལི་ཡཱ། ཁྱོད་འདིར་ཅི་བྱེད།

༡༠ དེས་ཞུ་ལན་དུ། ཡ་ཧོ་ཝཱ་དཔུང་ཚོགས་ཀྱི་དཀོན་མཆོག་གི་ཕྱིར་བདག་ལ་ཁྲག་རླུང་ལྡང་ངོ་། ཅིའི་ཕྱིར་ཞེ་ན། ཨིས་ར་ཨེལ་གྱི་བུ་བརྒྱུད་ཀྱིས་ཁྱེད་ཀྱི་ཞལ་ཆད་སྤངས་ཏེ། ཁྱེད་ཀྱི་མཆོད་ཁྲི་རྣམས་བཤིགས། ལུང་སྟོན་པ་རྣམས་ནི་རལ་གྲིས་བཀུམ་ནས། ད་བདག་གཅིག་པུ་ལུས་ཡོད་རུང་། དེ་རྣམས་ཀྱིས་བདག་གི་སྲོག་ཀྱང་ལེན་དུ་སྙེགས་པའི་སྟབས་བྱེད་ཀྱིན་འདུག ཅེས་ཞུས་པས།

༡༡ ཁོང་གིས་དེ་ལ། ད་ཕྱི་རོལ་དུ་ཐོན་ཅིག་དང་། ཡ་ཧོ་ཝཱའི་ཞལ་ངོར་རི་ལ་ལངས་ནས་སྡོད་ཅིག ཅེས་བསྒོ་བ་དང་། ཀྱེ་ཧོ། ཡ་ཧོ་ཝཱ་དེའི་མདུན་ནས་ཕར་གཤེགས་པ་ལས། ཡ་ཧོ་ཝཱའི་མདུན་དུ་རི་རྣམས་འགྱེས་བྱེད་དང་། བྲག་རྣམས་སིལ་བུར་གཅོག་པའི་རླུང་དྲག་པོ་ཤིན་ཏུ་ཆེ་བ་ཞིག་བྱུང་ཡང་། ཡ་ཧོ་ཝཱ་རླུང་དྲག་གི་ནང་ན་མཆིས་པ་མ་ཡིན། རླུང་དྲག་གི་འོག་ཏུ་ས་གཡོ་བ་བྱུང་ཡང་། ཡ་ཧོ་ཝཱ་ས་གཡོ་བའི་ནང་ན་མཆིས་པ་མ་ཡིན།

༡༢ ས་གཡོ་བའི་འོག་ཏུ་མེ་འཁྱུག་བྱུང་ཡང་། ཡ་ཧོ་ཝཱ་མེའི་ནང་ན་མཆིས་པ་མ་ཡིན། མེའི་འོག་ཏུ་སྐད་ཐིང་འཇམ་པ་ཞིག་བྱུང་།

༡༣ ཨེ་ལི་ཡཱས་དེ་ཐོས་པར་ཙམ་གྱིས། གཟན་གོས་ཀྱིས་རང་གི་གདོང་པ་བཀབ་སྟེ། ཕྱིར་ཐོན་ནས། ཕུག་པའི་སྒོ་འགྲམ་དུ་ཀེ་རེ་བསྡད་པ་དང་། ཀྱེ་ཧོ། ཨེ་ལི་ཡཱ། འདིར་ཅི་བྱེད། ཅེས་པའི་སྐད་བྱུང་བས།

༡༤ དེས་ཁོང་ལ། ཡ་ཧོ་ཝཱ་དཔུང་ཚོགས་ཀྱི་དཀོན་མཆོག་གི་ཕྱིར་བདག་ལ་ཁྲག་རླུང་ལྡང་ངོ་། ཅིའི་ཕྱིར་ཞེ་ན། ཨིས་ར་ཨེལ་གྱི་བུ་བརྒྱུད་ཀྱིས་ཁྱེད་ཀྱི་ཞལ་ཆད་སྤངས་ཏེ། ཁྱེད་ཀྱི་མཆོད་ཁྲི་རྣམས་བཤིགས། ལུང་སྟོན་པ་རྣམས་ནི་རལ་གྲིས་བཀུམ་ནས། ད་བདག་གཅིག་པུ་ལུས་ཡོད་རུང་། དེ་རྣམས་ཀྱིས་བདག་གི་སྲོག་ཀྱང་ལེན་དུ་སྙེགས་པའི་སྟབས་བྱེད་ཀྱིན་འདུག ཅེས་ཞུས་པས།

༡༥ ཡ་ཧོ་ཝཱས་དེ་ལ། ད་སོང་ལ། འབྲོག་སྟོང་གི་ལམ་བཟུང་ནས་ད་མཱ་སེག་ཏུ་སོང་ཞིག ཡང་དེར་ཕྱིན་པའི་དུས་སུ། ཨ་རམ་གྱི་རྒྱལ་པོར་ཧ་ཟ་ཨེལ་དང་།

༡༦ ཨིས་ར་ཨེལ་གྱི་རྒྱལ་པོར་ནིམ་ཤིའི་བུ་ཡེ་ཧུ་ལ་སྣུམ་སྐུས་ཤིག ཁྱོད་ཀྱི་ཚབ་ཏུ་ལུང་སྟོན་པར་འགྱུར་བ་ལ་ཨ་བེལ་མེ་ཧོ་ལཱ་པ་ཤ་ཕད་ཀྱི་བུ་ཨེ་ལི་ཤཱ་ལ་སྣུམ་སྐུས་ཤིག

༡༧ དེ་ནས་ཧ་ཟ་ཨེལ་གྱི་རལ་གྲི་ལས་ཐར་པ་ཐམས་ཅད་ནི་ཡེ་ཧུས་གསད། ཡེ་ཧུའི་རལ་གྲི་ལས་བུད་པ་ཐམས་ཅད་ཨེ་ལི་ཤཱས་གསད་དོ།

༡༨ དེའང་ཁོ་བོས་བ་ཨཱལ་གྱི་མདུན་དུ་པུས་མོ་མ་བཙུགས་པའམ། དེ་ལ་ཁ་ཡང་མ་བསྐྱལ་བའི་ཨིས་ར་ཨེལ་གྱི་ཁྲོད་དུ་མི་སྟོང་བདུན་ད་བར་བཞག་པ་ཡིན། ཞེས་བཀའ་སྩལ་པ་དང་།

༡༩ ཁོང་དེ་ནས་པོས་ཏེ། མདུན་དུ་གླང་དོར་བཅུ་གཉིས་བཙུགས་ནས་ཞིང་རྨོ་ཞིང་ཡོད་པའི་ཤ་ཕད་ཀྱི་བུ་ཨེ་ལི་ཤཱ་དང་ཕྲད་དེ། དོར་བཅུ་གཉིས་པ་དང་མཉམ་དུ་དེ་རང་ཡོད་པ་ལས། ཨེ་ལི་ཡཱ་མདུན་དུ་བྱོན་ནས། དེའི་ཐོག་ཏུ་རང་གི་གཟན་ཕངས་བཏང་བས།

༢༠ དེས་གླང་རྣམས་བོར་ཏེ། ཨེ་ལི་ཡཱའི་ཕྱི་བཞིན་རྒྱུག་ཅིང་དེ་ལ། རང་གི་ཕ་དང་མ་ལ་ཁ་སྐྱེལ་དུ་བདག་ལ་དགོངས་པ་གནོང་ཞིག་དང་། དེ་ནས་ཁྱེད་ཀྱི་ཕྱི་བཞིན་འབྲང་བར་བྱའོ། ཞེས་ཞུས་པས། ཁོང་གིས་དེ་ལ། ངས་ཁྱོད་ལ་ཅི་བྱེད། ཕྱིར་ལོག་སོང་ཞིག གསུངས་པས།

༢༡ ཁོང་གི་དྲུང་ནས་ལོག་འོངས་ནས། གླང་དོར་གཅིག་ཁྱེར་ནས་བསད་དེ། རྨོ་བའི་ཆས་ཀྱིས་དེ་དག་གི་ཤ་བཙོས་ནས། མི་རྣམས་ལ་བྱིན་ཏེ། དེ་རྣམས་ཀྱིས་ཟོས་པ་དང་། དེ་ལངས་ནས། ཨེ་ལི་ཡཱའི་ཕྱི་བཞིན་འབྲངས་ཏེ། ཞབས་ཏོག་བྱས་སོ༎

༢༠

དེ་ནས་ཨ་རམ་གྱི་རྒྱལ་པོ་བེན་ཧ་དད་ཀྱིས་རང་གི་དམག་དཔུང་ཡོད་དོ་ཅོག་སྲུངས་པས། དེ་དང་བཅས་སུ་རྒྱལ་པོ་སུམ་ཅུ་སོ་གཉིས་དང་། རྟ་དང་། ཤིང་རྟ་ཡང་ཡོད་དེ། ས་མར་ཡཱ་ལ་དམག་བཏེགས་ནས། དེ་ལ་མཐའ་ནས་བསྐོར་ཏེ། དམག་བརྒྱབས་ཏེ།

༢ གྲོང་ཁྱེར་དེ་ལ་ཨིས་ར་ཨེལ་གྱི་རྒྱལ་པོ་ཨ་ཧབ་ཀྱི་དྲུང་དུ་བང་ཆེན་མངགས་ཏེ་འདི་སྐད་དུ། བེན་ཧ་དད་ཀྱིས་ཁྱོད་ལ་འདི་ན་རེ།

༣ ཁྱོད་ཀྱི་དངུལ་དང་གསེར་དེ་ངའི་ཡིན། ཁྱོད་ཀྱི་རབ་ཏུ་མཛེས་པའི་བཙུན་མོ་དང་བུ་རྣམས་ཀྱང་ངའི་ཡིན། ཞེས་སྦྲན་པ་དང་།

༤ ཨིས་ར་ཨེལ་གྱི་རྒྱལ་པོས། ཀྱེ་ངའི་ཇོ་བོ་རྒྱལ་པོ་ལགས། ཁྱེད་ཀྱི་བཀའ་བཞིན་དུ་ང་དང་། ང་ལ་བདོག་པ་ཐམས་ཅད་ཁྱེད་ཀྱི་ཡིན། ཞེས་ལན་དུ་སྨྲས་པ་དང་།

༥ བང་ཆེན་དེ་དག་སླར་ལོག་འོངས་ནས་དེ་ལ། བེན་ཧ་དད་ཀྱིས་འདི་སྐད་གསུང་། ཁྱོད་ཀྱི་དངུལ་དང་། གསེར་དང་། བཙུན་མོ་དང་། ཕྲུ་གུ་རྣམས་ངའི་ལག་ཏུ་ཐོད་ཅིག ཅེས་སྦྲན་ཟིན་མོད།

༦ ད་སང་ཉིན་དུས་འདི་གཟོད་དུ་ངའི་གཡོག་པོ་རྣམས་ཁྱོད་ཀྱི་རྩྭར་གཏོང་བར་བྱ། དེ་དག་གིས་ཁྱོད་ཀྱི་ཁྱིམ་དང་། ཁྱོད་ཀྱི་བྲན་གཡོག་རྣམས་ཀྱི་ཁྱིམ་སློང་ཞིང་། ཁྱོད་ཀྱི་མིག་ཏུ་མཛེས་པ་ཐམས་ཅད་ལག་ཏུ་བླངས་ནས། འཁྱེར་བར་འགྱུར། ཞེས་སྦྲན་པས།

༧ ཨིས་ར་ཨེལ་གྱི་རྒྱལ་པོས་ཡུལ་གྱི་རྒན་རབས་ཐམས་ཅད་བཀུག་ནས། དེ་དག་ལ། ད་ལྟོས་ཤིག མི་འདིས་ངའི་བཙུན་མོ་རྣམས་དང་། ཕྲུ་གུ་རྣམས་དང་། ངའི་དངུལ་དང་གསེར་གྱི་ཕྱིར་མི་བཏང་སྟེ། ངས་དེ་ལ་མི་གཏང་མ་སྨྲས་པའི་སྟེང་དུའང་། དེས་ཅིའི་དོན་དུ་ངན་འདི་བྱེད་པར་འདོད་པ་ལ་བསམ་བློ་ཐོང་ཞིག ཅེས་སྨྲས་པ་དང་།

༨ རྒན་རབས་ཀུན་དང་འབངས་ཐམས་ཅད་ཀྱིས་དེ་ལ། དེའི་གཏམ་ལ་ཡང་མ་གསན། ཉན་པར་ཡང་མ་མཛད་ཅིག ཅེས་ཞུས་པའི་རྐྱེན་གྱིས།

༩ རྒྱལ་པོས་བེན་ཧ་དད་ཀྱི་བང་ཆེན་རྣམས་ལ། ངའི་ཇོ་བོ་རྒྱལ་པོ་ལ་འདི་ལྟར་ཞུས་ཤིག ཁྱེད་ཀྱིས་ཉིད་ཀྱི་བྲན་པོ་བདག་ལ་སྔར་ཅི་དང་ཅི་སྒོ་བ་བཞིན་དུ་བྱའི། བྱ་བ་འདི་བཞིན་དུ་ངས་བྱེད་པར་མི་ནུས་སོ། ཞེས་སྨྲས་པ་དང་། བང་ཆེན་རྣམས་སོང་ནས། ཕྲིན་དེ་སྤྲད་པ་ལས།

༡༠ བེན་ཧ་དད་ཀྱིས་ལན་དུ། གལ་ཏེ་ས་མར་ཡཱའི་ཐལ་བ་ནི་ངའི་ཕྱི་བཞིན་འབྲང་བའི་མི་རྣམས་ཀྱིས་སྤར་བས་འཆུ་རུ་འཚང་བར་འགྱུར་ན། ལྷ་རྣམས་ཀྱིས་ང་ལ་འདིའམ་འདི་ལས་ལྷག་པར་མཛོད་ཅིག བྱས་ནས་སྦྲན་པ་དང་།

༡༡ ཨིས་ར་ཨེལ་གྱི་རྒྱལ་པོས། གོ་ཁྲབ་གོན་པའི་མིས་ནི་གོ་ཁྲབ་ཕུད་མཁན་ལྟར་རློམ་སེམས་མ་སྐྱེད་ཅིག ཅེས་དེ་ལ་སྦྲོན་ཞིག་བྱས་ཏེ།

༡༢ བེན་ཧ་དད་གཞན་རྒྱལ་པོ་རྣམས་དང་བཅས་སུ་གནམ་ལིང་གི་ནང་ན་རྒུན་ཆང་འཐུང་གིན་ཡོད་པའི་དུས་སུ། ཕྲིན་འདི་ཐོས་ནས། འཁོར་གཡོག་ཚོ་ལ། རུ་སྒྲིགས་ཤིག་ཅེས་བསྒོ་བ་དང་། དེ་དག་གིས་གྲོང་ཁྱེར་གྱི་ཐད་དུ་རུ་བསྒྲིགས་སོ༎

༡༣ ཡང་ལྟོས་ཤིག ཨིས་ར་ཨེལ་གྱི་རྒྱལ་པོ་ཨ་ཧབ་ཀྱི་དྲུང་དུ་ལུང་སྟོན་པ་ཞིག་འོངས་ནས་དེ་ལ། ཡ་ཧོ་ཝཱས་འདི་སྐད་དུ། ཁྱོད་ཀྱིས་དཔུང་ཚོགས་ཆེན་པོ་འདི་ཐམས་ཅད་མཐོང་ངམ། ལྟོས་ཤིག དེ་རིང་གི་ཉིན་པར་ཁོ་བོས་དེ་རྣམས་ཁྱོད་ཀྱི་ལག་ཏུ་གཏད་པ་ལས། ཁོ་བོ་ནི་ཡ་ཧོ་ཝཱ་ལགས་པར་ཁྱོད་ཀྱིས་རྟོགས་པར་འགྱུར་རོ། ཞེས་གསུང་ངོ་། བྱས་པས།

༡༤ ཨ་ཧབ་ཀྱིས། ཐབས་གང་གིས་འདི་ལྟར་འབྱུང་བར་འགྱུར། ཞེས་དྲིས་ནས། དེས། ཡ་ཧོ་ཝཱས་འདི་སྐད་གསུང་། ཡུལ་ལྗོངས་ཀྱི་སྡེ་པ་གཞོན་ནུ་རྣམས་ཀྱི་ཐབས་ཀྱིས་སོ། སྨྲས་ནས། ཡང་དེས། འཐབ་མོ་དང་པོར་རྩོམ་པར་བྱེད་མཁན་སུ་ཡིན། དྲིས་པས། དེས་ལན་དུ། ཁྱོད་ཡིན། ཞེས་སྨྲས་སོ།

༡༥ དེ་ནས་དེས་ལྗོངས་རྣམས་ཀྱི་སྡེ་པ་གཞོན་ནུ་བགྲངས་ནས། ཉིས་བརྒྱ་དང་སོ་གཉིས་ཐོན། དེའི་རྗེས་སུ་འབངས་ཀུན་ནམ། ཨིས་ར་ཨེལ་གྱི་བུ་བརྒྱུད་རྣམས་བགྲངས་ནས། སྟོང་ཕྲག་བདུན་དུ་ཐོན་པ་དང་།

༡༦ འདི་རྣམས་ནི་ཉིན་གུང་དུ་ཐོན་རུང་། བེན་ཧ་དད་དང་། དེའི་དཔུང་གྲོགས་ཀྱི་རྒྱལ་པོ་སུམ་ཅུ་སོ་གཉིས་ནི་གནམ་གླིང་ནང་བཟིས་ནས། རྒུན་ཆང་འཐུང་གིན་ཡོད་པ་ལས།

༡༧ ལྗོངས་ཀྱི་སྡེ་པ་གཞོན་ནུ་རྣམས་སྔོན་སྔོན་དུ་འདོང་བ་ལས། བེན་ཧ་དད་ཀྱིས་བང་ཆེན་བཏང་བ་དང་། དེ་དག་གིས་དེ་ལ། ས་མར་ཡཱའི་ནང་ནས་མི་རྣམས་འཐོན་ནོ་བྱས་པས།

༡༨ དེས་དེ་དག་ལ། དེ་རྣམས་བཟང་མཚམས་བྱེད་དུ་ཐོན་པ་ཡིན་ན། གསོན་པོར་ཟུང་ཞིག འཐབ་ཏུ་ཐོན་པ་ཡིན་ནའང་། གསོན་པོར་བཟུང་ཞིག་ཅེས་བསྒོའོ༎

༡༩ ཡང་སྡེ་པའི་གཞོན་ནུ་སྟག་ཤར་རྣམས་གྲོང་ཁྱེར་ལས་ཐོན་ཏེ། དེ་དག་གི་རྒྱབ་རྒྱབ་ནས་དམག་ཚོགས་ཀྱང་ཐོན་ནས།

༢༠ མི་རེ་རེས་རང་གི་འགྲན་ཟླ་རེ་རེ་བསད་པས། ཨ་རམ་པ་བྲོས་སོང་བ་དང་། ཨིས་ར་ཨེལ་པས་འདས་ཏེ། ཨ་རམ་གྱི་རྒྱལ་པོ་བེན་ཧ་དད་རྟ་ཞིག་ལ་ཞོན་ནས། རྟ་པ་རྣམས་དང་བཅས་སུ་བུད།

༢༡ ཨིས་ར་ཨེལ་གྱི་རྒྱལ་པོ་ཡང་ཐོན་ནས། རྟ་དང་ཤིང་རྟ་རྣམས་ལ་བརྒོལ་ཞིང་། གསོད་གཅོད་ཆེན་པོའི་ལུགས་ཀྱིས་ཨ་རམ་པ་རྣམས་སྲོག་དང་ཕྲལ་ཏོ༎

༢༢ དེ་ནས་ལུང་སྟོན་པ་དེ་ཨིས་ར་ཨེལ་གྱི་རྒྱལ་པོའི་དྲུང་དུ་འོངས་ནས་དེ་ལ། ལོ་འཁོར་གྱི་འོག་ཏུ་ཨ་རམ་གྱི་རྒྱལ་པོ་སླར་ཁྱེད་ཀྱི་ཐོག་ཏུ་དམག་འདྲེན་དུ་འོང་བས། ད་སོང་ལ། སྟོབས་ཀྱིས་བརྟས་པར་བྱོས་ཤིག་དང་། རང་གི་ལས་དོན་ཕྱིར་ཞིབ་པར་ལྟོས་ལ། བསམ་པ་སྐོར་ཞིག་ཅེས་གསུངས་སོ༎

༢༣ དེ་ནས་ཨ་རམ་གྱི་རྒྱལ་པོའི་འཁོར་གཡོག་གིས་དེ་ལ། དེ་དག་གི་ལྷ་དེ་རིའི་ལྷ་ཡིན་པའི་སྟབས་ཀྱིས། དེ་དག་ངེད་ལས་རྒྱལ་བར་གྱུར་ཏོ། ད་ངེད་ཚོས་ཐང་ཀར་དེ་དག་ལ་འཐབ་པར་བྱ། དེ་ནས་ངེད་རྒྱལ་བར་འགྱུར།

༢༤ དེ་མ་ཟད། རྒྱལ་པོ་ཐམས་ཅད་རེ་རང་གི་གོ་ས་ལས་ཕབ་སྟེ། དེ་དག་གི་མལ་དུ་སྡེ་དཔོན་བསྐོས་ཤིག་དང་།

༢༥ སྟོངས་ཟིན་པའི་དམག་དཔུང་གི་ཚབ་ཏུ་དམག་དཔུང་དང་། རྟའི་ཚབ་ཏུ་རྟ་དང་། ཤིང་རྟའི་ཚབ་ཏུ་ཤིང་རྟ་རྣམས་ཤོམས་ཤིག དེ་ནས་ངེད་ཅག་གིས་ཐང་ཀར་དེ་དག་ལ་འཐབ་པར་བྱ་ན། ངེས་པར་དེ་དག་ལས་རྒྱལ་བར་འགྱུར་རོ། ཞེས་ཞུས་པས། དེས་དེ་རྣམས་ཀྱི་གཏམ་ལ་ཉན་ནས། དེ་བཞིན་དུ་བྱས་སོ༎

༢༦ དེ་ནས་ལོ་འཁོར་གྱི་དུས་སུ། བེན་ཧ་དད་ཀྱིས་ཨ་རམ་པ་རྣམས་བགྲངས་ནས། ཨིས་ར་ཨེལ་ལ་འཐབ་པར་ཨ་ཕེག་ཏུ་དམག་བཏེགས་སོ།

༢༧ ཨིས་ར་ཨེལ་གྱི་བུ་བརྒྱུད་རྣམས་བརྩིས་ཟིན་ནས། རྒྱགས་བཀུར་ནས། དེ་རྣམས་དང་འཐབ་པར་སོང་ངོ་། ཨ་རམ་པས་ཡུལ་ཁྱབ་ཅིང་བསྡད་པ་དང་། ཨིས་ར་ཨེལ་པས་དེ་རྣམས་ཀྱི་ཐད་དུ་ཕབ་པའི་དམག་སྒར་ནི། ར་གུའི་ཁྱུ་ཆུང་ཆུང་གཉིས་དང་འདྲ་བར་མཐོང་བར་གྱུར་ཏོ།

༢༨ དེར་དཀོན་མཆོག་གི་སྐྱེས་བུ་ཞིག་ཨིས་ར་ཨེལ་གྱི་རྒྱལ་པོའི་དྲུང་དུ་འོངས་ནས་དེ་ལ། ཡ་ཧོ་ཝཱས་འདི་སྐད་དུ། ཨ་རམ་པས། ཡ་ཧོ་ཝཱ་ནི་རིའི་ལྷ་ཡིན་གྱི། ལུང་པའི་ལྷ་ནི་མིན་ནོ། ཟེར་བས་ན། ངས་དཔུང་ཚོགས་འདི་ཐམས་ཅད་ཁྱོད་ཀྱི་ལག་པར་གཏད་དོ། དེ་ནས་ཁྱོད་ཀྱིས་ཁོ་བོ་ནི་ཡ་ཧོ་ཝཱ་ལགས་པར་རྟོགས་པར་འགྱུར་རོ། ཞེས་གསུང་ངོ་། ཞེས་སྦྲན་ཏོ།

༢༩ དེ་བཞིན་དུ་ཉིན་ཞག་བདུན་གྱི་བར་དུ་ཕར་ཚུར་དུ་དམག་སྒར་བཏབ་ནས་བསྡད་དེ། ཞག་བདུན་པར་དམག་འཐབ་བྱེད་དུ་ཕར་ཚུར་གཉིས་པོ་འདྲེས་ནས། ཨིས་ར་ཨེལ་པས་ཞག་གཅིག་གི་ནང་དུ་ཨ་རམ་པའི་རྐང་ཐང་པ་འབུམ་ཕྲག་གཅིག་བསད་པ་དང་།

༣༠ མི་ཕྱི་ལུས་རྣམས་ཨ་ཕེག་གྲོང་ཁྱེར་དུ་བྲོས་ནས། དེར་ལྕགས་རི་ཞིག་ལོག་པས། མི་ལྷག་མ་སྟོང་ཕྲག་ཉེར་བདུན་ཤི།

ཡང་བེན་ཧ་དད་བྲོས་ནས། གྲོང་ཁྱེར་གྱི་ཁང་བུ་ཞིག་གི་སྦུགས་སུ་ཞུགས་ནས་བསྡད་དོ།

༣༡ དེ་ནས་དེའི་བྲན་གཡོག་རྣམས་ཀྱིས་དེ་ལ། གཟིགས་ཤིག ཨིས་ར་ཨེལ་གྱི་བརྒྱུད་ཀྱི་རྒྱལ་པོ་རྣམས་སྙིང་རྗེ་ཅན་གྱི་རྒྱལ་པོ་ལགས་པར་ཐོས་བྱུང་སྟེ། ད་ངེད་ཀྱི་རྐེད་པར་རེ་བ་དང་། མགོ་ལ་ཐག་པ་དཀྲིས་ནས། ཨིས་ར་ཨེལ་གྱི་རྒྱལ་པོའི་དྲུང་དུ་འགྲོ་བར་གནང་ན། ཁྱེད་ཀྱི་སྲོག་ཐར་དུ་ཡང་འཇུག་སྲིད། ཅེས་ཞུས་ནས།

༣༢ རྐེད་པར་རེ་བ་དང་། མགོ་ལ་ཐག་པ་དཀྲིས་ནས། ཨིས་ར་ཨེལ་གྱི་རྒྱལ་པོ་གང་ན་བར་ཕྱིན་ཏེ། ཁྱེད་ཀྱི་བྲན་པོ་བེན་ཧ་དད་ཀྱིས་འདི་སྐད་དུ། ཐུགས་རྗེས་གཟིགས་ཏེ། ངའི་སྲོག་སྐྱོབས་ཤིག ཅེས་ཞུས་པས། དེས། ད་དུང་ཁོ་གསོན་པོར་ཡོད་དམ། དེ་ངའི་སྤུན་ཡིན། ཞེས་སྨྲས་སོ།

༣༣ དེ་ལས་ཅི་འདྲ་འཐོན་པར་འགྱུར་བ་ལ། མི་དེ་དག་སྒུག་ཅིང་བསྡད་ཡོད་པ་དང་། མྱུར་དུ་དེའི་གཏམ་བཟུང་ནས། བེན་ཧ་དད་ནི་སྐུ་ཉིད་ཀྱི་སྐུ་མཆེད་ལགས་སོ། བྱས་པས། དེས། ད་སོང་ལ། ཁྲིད་ཤོག་སྨྲས་ནས། བེན་ཧ་དད་དེ་དང་འཕྲད་དུ་འོངས་པ་ལས། དེས་ཁོ་ཤིང་རྟའི་ནང་དུ་ཞུགས་སུ་བཅུག་གོ།

༣༤ དེ་ནས་བེན་ཧ་དད་ཀྱིས་དེ་ལ། ངའི་ཕས་ཁྱེད་ཀྱི་ཡབ་ལས་ཕྲོགས་ནས་ཁྱེར་བའི་གྲོང་ཁྱེར་ཐམས་ཅད་ཁྱེད་ལ་ཕྱིར་ལོག་འབུལ་བར་བྱ། ཡང་ངའི་ཕས་ས་མར་ཡཱའི་ནང་དུ་ཚོང་ཁང་གི་ལམ་སྲང་བཞེངས་པ་དང་འདྲ་བར། ཁྱེད་ཀྱིས་ཀྱང་ད་མཱ་སེག་གི་ནང་དུ་ཚོང་ཁང་གི་ལམ་སྲང་ཞིག་བཞེང་བར་མཛོད་ཅིག ཞུས་པ་ལ། ཨ་ཧབ་ཀྱིས་ཆད་དོན་འདིའི་ཐོག་ཏུ་ངས་ཁྱོད་འགྲོར་གཞུག་གོ་བྱས་པས། དེས་ཆད་དོན་བྱས་པ་དང་། འགྲོར་བཅུག་གོ།

༣༥ དེར་ལུང་སྟོན་པའི་བུ་རྣམས་ཀྱི་ཁྲོད་ནས་གཅིག་གིས་ཡ་ཧོ་ཝཱའི་བཀའ་ནང་བཞིན་དུ་རང་གི་ཁྱིམ་མཚེས་པ་ལ། ཁྱོད་ཀྱིས་ང་ལ་རྡུངས་ཤིག་སྨྲས་ཀྱང་། མི་དེས་ཁོ་ལ་མི་རྡུང་ཟེར་ཏོ།

༣༦ ཁོས་དེ་ལ། ཁྱོད་ཀྱིས་ཡ་ཧོ་ཝཱའི་བཀའ་ལ་མ་ཉན་པས། ང་ནས་བྲལ་མ་ཐག་ཏུ། སེང་གེ་ཞིག་གིས་ཁྱོད་གསོད་པར་འགྱུར། ཞེས་སྨྲས་པས། དེ་ལས་བྲལ་མ་ཐག་ཏུ། སེང་གེ་ཞིག་དང་ཕྲད་ནས་བསད་དོ།

༣༧ ཡང་ཁོ་མི་གཞན་ཞིག་དང་ཕྲད་ནས་དེ་ལ། ང་ལ་རྡུང་རོགས་མཛོད་ཅིག བྱས་ཏེ། དེས་རྡུང་བརྡུངས་ནས། སྣད་པོར་བྱས་སོ།

༣༨ དེ་ནས་ལུང་སྟོན་པ་དེ་སོང་སྟེ། ལམ་ཁར་རྒྱལ་པོ་ལ་སྒུག་ཅིང་། མིག་ལ་ཐོད་བཀབ་ནས། ཆས་བསྒྱུར་ཏོ།

༣༩ རྒྱལ་པོ་དེའི་མདུན་ལས་འགྲོ་བའི་ཚེ། དེས་རྒྱལ་པོ་ལ་འབོད་ཅིང་། ཁྱེད་ཀྱི་བྲན་པོ་བདག་འཐབ་མོའི་དཀྱིལ་དུ་ཕྱིན་པ་ལས། ཀྱེ་ཧོ། མི་ཞིག་ཕྱིར་ལོག་བྱུང་ནས། བདག་གི་རྩར་མི་ཞིག་ཁྲིད་ནས་བདག་ལ། མི་འདི་སྲུང་བར་གྱིས་ཤིག གལ་ཏེ་ལུགས་གང་གིས་ཀྱང་དེ་སྟོར་ན། དེའི་སྲོག་ཚབ་ཏུ་ཁྱོད་ཀྱི་སྲོག་འགྲོ་བར་འགྱུར། དེ་མིན། དངུལ་རྡོ་ཚད་ཅིག་འཇལ་བའི་རིགས་སོ། སྨྲས་ནས།

༤༠ ཁྱེད་ཀྱི་བྲན་པོ་བདག་ཕར་ཚུར་ལས་ནང་གཡེངས་མཚམས་སུ། ཁོ་བྲོས་ནས་མི་འདུག ཅེས་ཞུས་པ་དང་། ཨིས་ར་ཨེལ་གྱི་རྒྱལ་པོས། ཁྱོད་ཀྱིས་རང་ཁྲིམས་བཅད་པས། དེ་བཞིན་དུ་ཁྱོད་ཀྱི་ཁྲིམས་གཅོད་པར་བྱའོ། སྨྲས་པ་དང་།

༤༡ དེས་མྱུར་དུ་རང་གི་གདོང་ལས་ཐོད་དེ་ཕུད་པས། ཨིས་ར་ཨེལ་གྱི་རྒྱལ་པོས་དེ་ནི་ལུང་སྟོན་པའི་ཁྲོད་ལས་གཅིག་ཡིན་པར་ངོ་ཤེས་སོ།

༤༢ དེས་རྒྱལ་པོ་ལ། ཡ་ཧོ་ཝཱས་འདི་སྐད་གསུང་། ཁོ་བོས་གླུད་དུ་བྱས་པའི་མི་དེ་ཁྱོད་ཀྱིས་རང་གི་ལག་པའི་ནང་ནས་འགྲོར་བཅུག་པའི་རྐྱེན་གྱིས། དེའི་སྲོག་གི་ཚབ་ཏུ་ཁྱོད་ཀྱི་སྲོག་དང་། དེའི་འབངས་ཀྱི་ཚབ་ཏུ་ཁྱོད་ཀྱི་འབངས་འགྲོ་བར་འགྱུར་རོ། ཞེས་བསྒོ་བ་དང་།

༤༣ ཨིས་ར་ཨེལ་གྱི་རྒྱལ་པོ་ཡི་མུག་ཅིང་བློ་མི་བདེ་བར་གྱུར་ནས། ཁྱིམ་དུ་ཆས་ཏེ། ས་མར་ཡཱ་རུ་ཕྱིན་ཏོ༎

༢༡

ཡང་བྱ་བ་དེ་དག་གི་རྗེས་སུ། ཡིས་རེ་ཨེལ་པ་ནཱ་བོད་བྱ་བ་ལ་ཡིས་རེ་ཨེལ་གྱི་ནང་དུ་ས་མར་ཡཱའི་རྒྱལ་པོ་ཨ་ཧབ་ཀྱི་ཁབ་ཀྱི་འགྲམ་དུ་རྒུན་ཚལ་ཞིག་ཡོད་པ་ཡིན།

༢ དེར་ཨ་ཧབ་ཀྱིས་ནཱ་བོད་ལ། ཁྱོད་ཀྱི་རྒུན་ཚལ་འདི་ངའི་ཁབ་ཀྱི་འགྲམ་དུ་ཡོད་པས། ཚོད་མ་འདེབས་པའི་ལྡུམ་ར་བྱེད་རྒྱུར་ང་ལ་བྱིན་ཞིག་དང་། ངས་དེ་ལས་དྲག་པའི་རྒུན་ཚལ་ཞིག་ཚབ་ཏུ་སྟེར་བར་བྱ། ཡང་ན་ཁྱོད་འདོད་ན་ངས་དེའི་རིན་དུ་དངུལ་གཏང་ངོ་། བྱས་ཀྱང་།

༣ ནཱ་བོད་ཀྱིས་ཨ་ཧབ་ལ། རང་གི་ཕ་མེས་ཀྱི་ནོར་སྐལ་ཁྱེད་ལ་འབུལ་བ་ལས། ཡ་ཧོ་ཝཱས་ང་སྲུང་བར་ཤོག་ཅིག ཅེས་ལན་དུ་སྨྲས་སོ།

༤ ཡིས་རེ་ཨེལ་པ་ནཱ་བོད་ཀྱིས། ངས་རང་གི་ཕ་མེས་ཀྱི་ནོར་སྐལ་དེ་ཁྱེད་ལ་སྟེར་བར་མི་བྱའོ། སྨྲས་པའི་ཚིག་གིས་རྐྱེན་ཏེ། ཨ་ཧབ་ཁྲོས་ཤིང་བློ་མི་བདེ་བར་གྱུར་ནས། རང་གི་ཁྱིམ་དུ་ཕྱིན་ཏེ། མལ་ཁྲིར་ཉལ་ནས། གདོང་ཡང་མ་བསྟན་ཁ་ཟས་ཀྱི་ཁམས་ཀྱང་མ་བྱུང་ངོ་༎

༥ དེར་དེའི་བཙུན་མོ་ཡི་ཟེ་བེལ་མདུན་དུ་འོངས་ནས། ཁྱེད་ཀྱིས་ཁ་ཟས་ཀྱང་མི་ཟ་བར། སེམས་འཁྲུགས་པ་འདི་ཅི་ཡིན། ཞེས་དྲིས་པའི་ལན་དུ་དེས་ནི།

༦ ངས་ཡིས་རེ་ཨེལ་པ་ནཱ་བོད་དང་གཏམ་བྱས་ཏེ་དེ་ལ། ཁྱོད་ཀྱི་རྒུན་ཚལ་འདི་ང་ལ་རིན་དུ་སྟེར། ཡང་ན་ཁྱོད་འདོད་ན། ངས་དེའི་ཚབ་ཏུ་དེ་ལས་དྲག་པའི་རྒུན་ཚལ་ཞིག་སྟེར་བར་བྱའོ། སྨྲས་མོད། དེས། ཁྱོད་ལ་ངའི་རྒུན་ཚལ་མི་གཏང་ངོ་། ཞེས་ལན་བཏབ་བྱུང་། ཞེས་བཤད་པ་དང་།

༧ དེའི་བཙུན་མོ་ཡི་ཟེ་བེལ་གྱིས། ཨིས་ར་ཨེལ་གྱི་རྒྱལ་སྲིད་ཀྱི་བདག་པོ་ནི་ཁྱེད་མིན་ནམ། ད་ཡར་བཞེངས་ལ། ཁ་ཟས་ཟོས་ཤིག སེམས་དགའ་བར་གྱུར་ཅིག ངས་ཁྱོད་ལ་ཡིས་རེ་ཨེལ་པ་ནཱ་བོད་ཀྱི་རྒུན་ཚལ་སྦྱིན་པར་བྱའོ། ཞེས་སྨྲས་སོ༎

༨ དེའང་མོས་ཨ་ཧབ་ཀྱི་མིང་གིས་བཀའ་ཤོག་བྲིས་ནས། དེའི་ཐེ་མོ་བརྒྱབས་ཏེ། ནཱ་བོད་ཀྱི་གྲོང་ཁྱེར་ན་དེ་དང་མཉམ་དུ་ཡོད་པའི་རྒན་མི་མང་དང་། སྐུ་དྲག་རྣམས་ལ་སྦྲིངས་སོ།

༩ ཡི་གེ་ལ། སྨྱུང་བར་བྱོས་ཤིག་དང་། འབངས་ཀྱི་ཁྲོད་ལས་ནཱ་བོད་མཐོ་སར་འཇོག་ལ།

༡༠ མི་ངན་པ་གཉིས་དེའི་མདུན་དུ་བཞག་ནས། དེ་དག་གིས་དཔང་པོ་བྱེད་ཅིང་། ཁྱོད་ཀྱིས་དཀོན་མཆོག་དང་རྒྱལ་པོ་གཉིས་པོར་སྐུར་པ་བཏབ་པ་ཡིན། ཟེར་བ་དང་། ཁྱོད་ཚོས་ཁོ་ཕྱི་ལ་ཁྱེར་ནས་རྡོ་རུབ་ལ་ཐོང་ཞིག ཅེས་བྲིས་པས།

༡༡ ནཱ་བོད་ཀྱི་གྲོང་ཁྱེར་ན་གནས་པའི་རྒན་མི་མང་དང་སྐུ་དྲག་རྣམས་ཀྱིས་ཡི་ཟེ་བེལ་གྱི་ངག་ལོན་དང་བཀའ་ཤོག་ཏུ་བྲིས་པ་བཞིན་དུ་བྱས་ཏེ།

༡༢ མི་རྣམས་སྨྱུང་བར་བཀར་བཏགས་ནས། ནཱ་བོད་ནི་མི་ཚོགས་ཀྱི་མགོ་ལ་བཞག

༡༣ དེར་མི་ངན་པ་དེ་གཉིས་འོང་སྟེ། དེའི་མདུན་དུ་བསྡད་དེ། ནཱ་བོད་ཀྱི་ཕྱིར་མི་ཚོགས་ཀྱི་མདུན་དུ་དཔང་བྱས་ཏེ། འདི་སྐད་དུ། ནཱ་བོད་ཀྱིས་དཀོན་མཆོག་དང་རྒྱལ་པོ་གཉིས་པོར་སྐུར་པ་བཏབ་བོ། ཞེས་སྨྲས་པ་དང་། མི་དེ་གྲོང་ཁྱེར་གྱི་ཕྱི་རོལ་དུ་དྲངས་ནས། རྡོ་རུབ་ལ་བཏང་བས་ཤིའོ།

༡༤ དེ་ནས་དེ་དག་གིས་ཡི་ཟེ་བེལ་ལ། ནཱ་བོད་རྡོ་རུབ་ལ་བཏང་ནས་ཤི་ཟིན། བྱས་ནས་འཕྲིན་བསྐུར་ཏོ༎

༡༥ ཡང་ཡི་ཟེ་བེལ་གྱིས། ནཱ་བོད་རྡོ་རུབ་ལ་བཏང་ནས་ཤི་བར་ཐོས་པར་ཙམ་གྱིས། ཨ་ཧབ་ལ། ད་ནཱ་བོད་ནི་ཤི་ཟིན་ཏེ་གསོན་པོར་མེད་པས། ཡིས་རེ་ཨེལ་པ་ནཱ་བོད་ཀྱིས་རིན་དུ་སྟེར་བར་མ་དགའ་བའི་རྒུན་ཚལ་དེ་ལ་བདག་བྱེད་དུ་ལོངས་ཤིག ཅེས་སྨྲས་ནས།

༡༦ ཨ་ཧབ་ཀྱིས་ནཱ་བོད་ཤི་བའི་གཏམ་ཐོས་པ་ཙམ་གྱིས། ཡིས་རེ་ཨེལ་པ་ནཱ་བོད་ཀྱི་རྒུན་ཚལ་ལ་བདག་བྱེད་དུ་སོང་ངོ་༎

༡༧ དེར་ཏིས་བི་པ་ཨེ་ལི་ཡཱ་ལ་ཡ་ཧོ་ཝཱའི་གསུང་བྱོན་ནས་འདི་སྐད་དུ།

༡༨ ལོངས་ཤིག ས་མར་ཡཱ་རུ་ཡོད་པའི་ཨིས་ར་ཨེལ་གྱི་རྒྱལ་པོ་ཨ་ཧབ་དང་འཕྲད་དུ་སོང་ཞིག ལྟོས། དེས་ནཱ་བོད་ཀྱི་རྒུན་ཚལ་ལ་བདག་བྱེད་དུ་དེར་སོང་ངོ་།

༡༩ དེ་བས་ན་ཁྱོད་ཀྱིས་དེ་ལ། ཡ་ཧོ་ཝཱས་འདི་སྐད་གསུང་། ཁྱོད་ཀྱིས་བསད་ཀྱང་བསད་ནས་བདག་པོ་ཡང་རྒྱབ་བམ། སྨྲོས་ལ་སླར་ཡང་དེ་ལ། ཡ་ཧོ་ཝཱས་འདི་སྐད་དུ། ཁྱི་རྣམས་ཀྱིས་ནཱ་བོད་ཀྱི་ཁྲག་ལྡགས་པའི་མལ་དུ། ཁྱི་རྣམས་ཀྱིས་ཁྱོད་རང་གི་ཁྲག་ཀྱང་ལྡག་པར་འགྱུར་རོ། ཞེས་སྦྲོན་ཞིག་གསུངས་སོ༎

༢༠ དེར་ཨ་ཧབ་ཀྱིས་ཨེ་ལི་ཡཱ་ལ། ཀྱེ་ངའི་དགྲ་བོ། ཁྱོད་ལ་ང་ཐོབ་བམ། ཞེས་དྲིས་པས། དེས་ལན་དུ། ཐོབ་བྱུང་། དེ་ཅིའི་ཕྱིར་ཞེ་ན། ཡ་ཧོ་ཝཱའི་སྤྱན་སྔར་ངན་པ་ལ་སྤྱོད་རྒྱུར་ཁྱོད་ཀྱིས་ཁྱོད་རང་བཙོངས་པ་ཡིན།

༢༡ ད་ལྟོས། ཁོ་བོས་ཁྱོད་ཀྱི་ཐོག་ཏུ་བར་ཆད་འདྲེན་པར་བྱ་སྟེ། ཁྱོད་ལ་ཡོངས་སུ་ཕྱག་དར་རྒྱབ་ཅིང་། ཨ་ཧབ་ལས་བུ་གཅིག་ཀྱང་མ་ལུས་པར་ཨིས་ར་ཨེལ་གྱི་ནང་ན་བཀར་ཡོད་པ་དང་ལྷོད་ཡོད་པ་རྣམས་རྦད་ཀྱིས་གཅད་དོ།

༢༢ དེ་ནས་ཁྱོད་ཀྱི་ཁྱིམ་ནི་ནེ་བཱད་ཀྱི་བུ་ཡེ་རོབ་ཨམ་གྱི་ཁྱིམ་དང་། ཨ་ཧི་ཡཱ་ཡི་བུ་བ་ཨེ་ཤཱའི་ཁྱིམ་རྣམས་དང་འདྲ་བར་བྱའོ། གང་ལ་ཞེ་ན། ཁྱོད་ཀྱིས་ང་ལ་ཁྲོ་དཀྲུགས་ཤིང་། ཨིས་ར་ཨེལ་ནི་སྡིག་པའི་ནང་དུ་ལྟུང་དུ་བཅུག་པའི་ཕྱིར་རོ། ཞེས་གསུངས་སོ།

༢༣ ཡི་ཟེ་བེལ་གྱི་ཆེད་དུའང་ཡ་ཧོ་ཝཱས་འདི་སྐད་དུ། ཡིས་རེ་ཨེལ་གྱི་ལྕགས་རིའི་འགྲམ་དུ་ཡི་ཟེ་བེལ་ཁྱིས་ཟ་བར་འགྱུར་།

༢༤ ཨ་ཧབ་ཀྱི་བརྒྱུད་ནས་གང་གྲོང་ཁྱེར་དུ་ཤི་བ་ཁྱིས་ཟ་ཞིང་། ཀླུངས་སུ་ཤི་བ་རྣམས་ནམ་མཁའི་འདབ་ཆགས་ཀྱིས་ཟ་བར་འགྱུར་རོ། ཞེས་གསུངས་སོ༎

༢༥ ཡ་ཧོ་ཝཱའི་སྤྱན་ལམ་དུ་ངན་པ་སྤྱོད་རྒྱུར་བཙོངས་པ་ཨ་ཧབ་ལྟ་བུ་གཞན་གང་ཡང་མེད་པ་ཡིན། ཅིའི་ཕྱིར་ཞེ་ན། དེའི་ཆུང་མ་ཡི་ཟེ་བེལ་གྱིས་དེ་ལ་དཀྲུག་བརྒྱབས་སོ།

༢༦ ཡ་ཧོ་ཝཱས་ཨིས་ར་ཨེལ་གྱི་བུ་བརྒྱུད་ཀྱི་མདུན་ལས་བསྐྲད་པའི་ཨ་མོར་པ་དང་འདྲ་བར། དེ་ནི་སྐུ་འདྲ་རྣམས་ཀྱི་རྗེས་སུ་འབྲངས་ནས། ཡོངས་སུ་སྐྱུག་བྲོ་བའི་ལས་བྱས་སོ༎

༢༧ ཨ་ཧབ་ཀྱིས་དེ་ལྟ་བུའི་བཀའ་ཐོས་པ་དང་གོས་ཧྲལ་ནས། ལུས་ལ་རྩྭ་རས་གོན་ཏེ། སྨྱུང་གནས་ལ་བསྡད་དོ། ཡང་རྩྭ་རས་གོན་ཏེ་སྙེམས་ཆུང་གིས་འགྲུལ་ཏོ།

༢༨ དེར་ཏིས་བི་པ་ཨེ་ལི་ཡཱ་ལ་ཡ་ཧོ་ཝཱའི་བཀའ་བྱུང་ནས་འདི་སྐད་དུ།

༢༩ ཨ་ཧབ་ཀྱིས་ངའི་དྲུང་དུ་ཇི་ལྟ་བུའི་སྙེམས་ཆུང་བྱེད་པ་མཐོང་ངམ། དེས་ངའི་དྲུང་དུ་སྙེམས་ཆུང་བྱེད་པས་ན། ངས་དེའི་ཚེའི་རིང་དུ་དེའི་ཁྱིམ་ལ་བར་ཆད་འདི་འདྲེན་པར་མི་བྱའི། དེའི་བུའི་དུས་སུ་བར་ཆད་འདྲེན་པར་བྱའོ། ཞེས་གསུངས་སོ༎

༢༢

དེ་ནས་ཨ་རམ་པ་དང་ཨིས་ར་ཨེལ་པ་གཉིས་ཀྱི་བར་ལ་ལོ་གསུམ་དམག་མེད་པར་གནས་པ་དང་།

༢ ལོ་གསུམ་ངོར་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་བྱ་བ་ཨིས་ར་ཨེལ་གྱི་རྒྱལ་པོའི་དྲུང་དུ་ཕྱིན་ཏོ།

༣ དེར་ཨིས་ར་ཨེལ་གྱི་རྒྱལ་པོས་རང་གི་འཁོར་གཡོག་རྣམས་ལ། རཱ་མོད་གིལ་ཨད་ནི་འོ་སྐོལ་གྱི་ཡིན་པར་ཁྱོད་ཚོ་ལ་ཆ་ཡོད་དེ། ད་ཨ་རམ་རྒྱལ་པོའི་ལག་ནས་ཕྱིར་མི་བླང་བར་ཁ་རོག་སྡོད་དུ་རུང་ངམ། ཞེས་སྨྲས་ནས།

༤ ཡེ་ཧོ་ཤ་ཕད་ལ། ཁྱེད་ང་དང་མཉམ་དུ་རཱ་མོད་གིལ་ཨད་ལ་དམག་རྒྱབ་ཏུ་འགྲོའམ། ཞེས་སྨྲས་པས། ཡེ་ཧོ་ཤ་ཕད་ཀྱིས་ཨིས་ར་ཨེལ་གྱི་རྒྱལ་པོ་ལ། ཁྱེད་དང་འདྲ་བ་བདག་ཀྱང་ཡིན། ཁྱེད་ཀྱི་འབངས་དང་འདྲ་བ་ངའི་འབངས་ཀྱང་ཡིན། ཁྱེད་ཀྱི་རྟ་དང་འདྲ་བ་ངའི་རྟ་ཡང་ཡིན། ཞེས་སྨྲས་ནས།

༥ ཡེ་ཧོ་ཤ་ཕད་ཀྱིས་ཨིས་ར་ཨེལ་གྱི་རྒྱལ་པོ་ལ། དེ་རིང་ཡ་ཧོ་ཝཱ་ལས་བརྟག་པ་ཞུས་ཤིག ཅེས་བསྐུལ་བས།

༦ ཨིས་ར་ཨེལ་གྱི་རྒྱལ་པོས་མི་བཞི་བརྒྱ་ཙམ་གྱི་ལུང་སྟོན་པ་བསྡུས་ནས། དེ་རྣམས་ལ། བདག་རཱ་མོད་གིལ་ཨད་ལ་འཐབ་ཏུ་འགྲོ་ན་འཕྲོད་དམ་མི་འཕྲོད། ཅེས་འདྲིས་པ་ལས། དེ་རྣམས་ཀྱིས། གཙོ་བོས་དེ་ནི་རྒྱལ་པོའི་ཕྱག་ཏུ་གནང་འོང་བས། དམག་ཐེགས་པར་མཛོད་ཅིག ཅེས་ལན་དུ་སྨྲས་སོ།

༧ དེ་ནས་ཡེ་ཧོ་ཤ་ཕད་ཀྱིས། ངེད་ཀྱིས་བརྟག་པ་ཞུ་རྒྱུར་འདི་རྣམས་མ་གཏོགས་པར། གཞན་ཡ་ཧོ་ཝཱའི་ལུང་སྟོན་པ་གང་ཡང་མེད་དམ། བྱས་པས།

༨ ཨིས་ར་ཨེལ་གྱི་རྒྱལ་པོས་ཡེ་ཧོ་ཤ་ཕད་ལ། ད་དུང་ངེད་ཀྱིས་ཡ་ཧོ་ཝཱ་ལས་བརྟག་པ་ཞུ་བ་ལ་ཨིམ་ལཱ་ཡི་བུ་མི་ཁ་ཡཱ་བྱ་བའི་མི་ཞིག་ཡོད་ཀྱང་། དེས་ང་ལ་ལུང་བསྟན་ངན་པ་མིན་པར་བཟང་པོ་གང་ཡང་མི་སྟོན་པས། ངས་དེ་ལ་སྡང་ངོ་། བྱས་པ་དང་། ཡེ་ཧོ་ཤ་ཕད་ཀྱིས། རྒྱལ་པོས་འདི་འདྲ་གསུང་བར་མ་མཛད། ཅེས་ལན་དུ་སྨྲས་པ་ལས།

༩ ཨིས་ར་ཨེལ་གྱི་རྒྱལ་པོས་ཉུག་རུམ་ཞིག་བོས་ནས། ཨིམ་ལཱའི་བུ་མི་ཁ་ཡཱ་མྱུར་དུ་ཁྲིད་ཤོག ཅེས་བསྒོའོ།

༡༠ དེའི་དུས་སུ་ཨིས་ར་ཨེལ་གྱི་རྒྱལ་པོ་དང་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་གཉིས་རེ་རང་གི་ཁྲིར་འཁོད་ཅིང་། རྒྱལ་པོའི་ལུགས་ཀྱི་གོས་གྱོན་ནས། ས་མར་ཡཱའི་རྒྱ་སྒོའི་མདུན་དུ་ས་སྟོང་ལ་བསྡད་དེ། དེ་དག་གི་མདུན་དུ་ལུང་སྟོན་པ་རྣམས་ཀྱིས་ལུང་སྟོན་གྱིན་ཡོད་པ་ཡིན།

༡༡ དེར་ཀེ་ན་ནཱ་ཡི་བུ་ཚེ་དེག་ཡཱས་རང་ལ་ལྕགས་ཀྱི་རྭ་ཅོ་བཟོས་ནས་འདི་ན་རེ། འདི་དག་དང་བཅས་སུ་ཁྱེད་ཀྱིས་ཨ་རམ་པ་རྣམས་ཚར་མ་བཅད་པའི་བར་དུ་རྡུང་བར་འགྱུར་རོ། ཞེས་ཡ་ཧོ་ཝཱས་གསུང་ངོ་། བྱས་ནས་ལུང་བསྟན་ཏོ།

༡༢ ལུང་སྟོན་པ་ཐམས་ཅད་ཀྱིས་ཀྱང་། ཡ་ཧོ་ཝཱས་རཱ་མོད་གིལ་ཨད་ཁྱེད་ཀྱི་ཕྱག་ཏུ་གནང་བས། དེར་དམག་ཐེགས་ཤིག་དང་། མགོ་ཆོད་པར་འགྱུར་རོ། ཞེས་པའི་ལུང་བསྟན་ཏོ༎

༡༣ ཡང་མི་ཁ་ཡཱ་འབོད་དུ་སོང་བའི་བང་ཆེན་གྱིས་དེ་ལ། ད་ལྟོས་ཤིག ལུང་སྟོན་པ་ཐམས་ཅད་ཁ་མཐུན་ཅིང་རྒྱལ་པོ་ལ་ལུང་བསྟན་བཟང་པོ་སྟོན་པས་ན། ཁྱེད་ཀྱིས་ཀྱང་དེ་དག་དང་འདྲ་བར་གསུང་ཞིང་། བཟང་པོ་ཡིན་པ་དེ་གསུང་ཞིག ཅེས་ཞུས་ཀྱིས།

༡༤ མི་ཁ་ཡཱས། ཡ་ཧོ་ཝཱས་བསྣམས་ཤིག ཡ་ཧོ་ཝཱས་གང་གསུང་བ་དེ་ངས་འཆད་པར་ཡང་བྱའོ། ཞེས་ལན་དུ་སྨྲས་སོ།

༡༥ དེ་ནས་རྒྱལ་པོའི་དྲུང་དུ་ཕྱིན་པ་དང་། རྒྱལ་པོས་མི་ཁ་ཡཱ་ལ། ངེད་རྣམས་རཱ་མོད་གིལ་ཨད་ལ་དམག་འདེགས་པར་འཕྲོད་དམ་མི་འཕྲོད། ཅེས་པའི་དྲིས་ལན་དུ་དེས། ཡ་ཧོ་ཝཱས་དེ་ནི་རྒྱལ་པོའི་ལག་ཏུ་གནང་འོང་བས། དམག་ཐེགས་ཤིག་དང་། མགོ་ཡང་ཆོད་པར་འགྱུར་རོ་བྱས་པས།

༡༦ རྒྱལ་པོས་སླར་ཡང་། ངས་ལན་ཙམ་ཁྱོད་ལ་མནའ་བཀལ་ཏེ། ཁྱོད་ཀྱིས་ཡ་ཧོ་ཝཱའི་མཚན་བརྗོད་དེ། བདེན་པ་མ་གཏོགས་པར་གཞན་ཅིའང་མ་བཤད། ཅེས་ཟེར་བས།

༡༧ དེ་ན་རེ། བདག་གིས་ཨིས་ར་ཨེལ་ཐམས་ཅད་ནི་རྫི་བོ་མེད་པའི་ལུག་ལྟར་མཐོང་བ་དང་། ཡ་ཧོ་ཝཱས། འདི་དག་ལ་བདག་པོ་མེད་པས། དེ་དག་རེ་རང་གི་ཁྱིམ་དུ་ཉེ་ཞོ་མེད་པར་ལོག་ཅིག གསུངས་སོ་ཞེས་སྨྲས་པས།

༡༨ ཨིས་ར་ཨེལ་གྱི་རྒྱལ་པོས་ཡེ་ཧོ་ཤ་ཕད་ལ། འདིས་ང་ལ་ལུང་བསྟན་ངན་པ་མ་གཏོགས་པར། བཟང་པོ་སྟོན་པར་མི་འགྱུར། ངས་མ་བཤད་དམ། ཞེས་སྨྲས་སོ།

༡༩ ཡང་དེས། དེའི་ཕྱིར་ཁྱོད་ཀྱིས་ཡ་ཧོ་ཝཱའི་གསུང་དང་དུ་ལེན། ངས་ནི་ཡ་ཧོ་ཝཱ་ཉིད་ཀྱི་རྒྱལ་ཁྲི་ལ་བཞུགས་པ་དང་། ནམ་མཁའི་དཔུང་ཚོགས་ཡོད་དོ་ཅོག་ནི་ཁོང་གི་གཡས་གཡོན་དུ་འགྲེང་ཞིང་བསྡད་པར་མཐོང་སྟེ།

༢༠ དེར་ཡ་ཧོ་ཝཱས། ཨ་ཧབ་ཀྱིས་རཱ་མོད་གིལ་ཨད་དུ་དམག་བཏེགས་ཏེ། དེར་འགྲོ་བའི་ཕྱིར་སུས་ཁོ་སླུ་བར་བྱ། ཞེས་པའི་ལན་དུ་གཅིག་གིས་འདི་འདྲ་དང་། གཅིག་གིས་དེ་འདྲ་ཞུས་པ་ལས།

༢༡ བགེགས་ཤིག་བྱུང་ནས། ཡ་ཧོ་ཝཱའི་དྲུང་དུ་འགྲེང་ཞིང་། ངས་དེའི་མགོ་སླུ་བར་བྱ། ཞེས་ཞུས་པས།

༢༢ ཡ་ཧོ་ཝཱས་དེ་ལ། ཇི་ལྟར་དུ་གསུངས་པས། དེས། བདག་དེར་ཆས་ཏེ། ལུང་སྟོན་པ་ཐམས་ཅད་ཀྱི་ཁའི་ནང་དུ་རྫུན་ཚིག་ལབ་པའི་རྣམ་ཤེས་སུ་འགྱུར་བར་འགྱུར་རོ། ཞེས་ཞུས་པ་དང་། ཁོང་གིས། ཁྱོད་ཀྱིས་དེ་བསླུས་ནས། དེ་ལས་རྒྱལ་བར་ཡང་འགྱུར་བས། ད་སོང་ལ། དེ་བཞིན་དུ་གྱིས་ཤིག ཅེས་པའི་བཀའ་གནང་ངོ་།

༢༣ ད་ལྟོས་ཤིག ཡ་ཧོ་ཝཱས་ཁྱོད་ཀྱི་ལུང་སྟོན་པའི་ཁའི་ནང་དུ་རྫུན་ཚིག་ལབ་པའི་རྣམ་ཤེས་ཤིག་བཅུག་པས། ཡ་ཧོ་ཝཱས་ཁྱོད་ཀྱི་ཆེད་དུ་ལུང་བསྟན་ངན་པ་རང་གནང་ངོ་༎

༢༤ དེར་ཀེ་ན་ནཱའི་བུ་ཚེ་དེག་ཡཱ་་མི་ཁ་ཡཱའི་མདུན་དུ་འོངས་ནས། འགྲམ་ལྕག་ཅིག་བརྒྱབས་ནས་དེ་ལ། ཡ་ཧོ་ཝཱའི་ཐུགས་ཉིད་གང་ལམ་ནས་ང་ལས་ཐོན་ཏེ། ཁྱོད་ལ་གཏམ་བྱས་པ་ཡིན། ཞེས་དྲིས་པ་དང་།

༢༥ མི་ཁ་ཡཱས་དེ་ལ། ལྟོས། ཁྱོད་ནང་ཁུལ་མའི་ནང་དུ་ཡིབ་ཏུ་འགྲོ་བའི་ཞག་ལ་དེ་མཐོང་བར་འགྱུར་རོ། ཞེས་ལན་དུ་སྨྲས་སོ།

༢༦ དེ་ནས་ཨིས་ར་ཨེལ་གྱི་རྒྱལ་པོས། ད་མི་ཁ་ཡཱ་བཟུང་སྟེ། གྲོང་དཔོན་ཨ་མོན་དང་། རྒྱལ་སྲས་ཡོ་ཨས་ཀྱི་དྲུང་དུ་ཁྱེར་ཅིག་དང་།

༢༧ དེ་གཉིས་ལ་རྒྱལ་པོས། ང་ཉེ་ཞོ་མེད་པར་ཕྱིར་ལོག་འཁོར་རིང་དུ། མི་འདི་བཙོན་དུ་བཅུག་སྟེ། སྡུག་བཟན་དང་། སྡུག་ཆུ་སྟེར་ཞིག ཅེས་བསྒོའོ་ཟེར་ཞིག བྱས་པ་དང་།

༢༨ མི་ཁ་ཡཱས་དེ་ལ། ཇི་སྟེ་ཁྱེད་བདེ་བར་ཕྱིར་ལོག་ན། ཡ་ཧོ་ཝཱས་ངའི་ངང་ནས་ཅིའང་མ་གསུངས་པ་ལགས་སོ། སྨྲས་ནས་དེས་ནི། ཀྱེ་མི་རྣམས། ཐམས་ཅད་ཀྱིས་ཉོན་ཅིག ཅེས་བསྒོའོ༎

༢༩ དེའི་འོག་ཏུ་ཨིས་ར་ཨེལ་གྱི་རྒྱལ་པོ་དང་། ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་གཉིས་ཀྱིས་རཱ་མོད་གིལ་ཨད་ལ་དམག་བཏེགས་པ་ལས།

༣༠ ཨིས་ར་ཨེལ་གྱི་རྒྱལ་པོས་ཡེ་ཧོ་ཤ་ཕད་ལ། ངས་རང་གི་ཆས་བསྒྱུར་ཏེ། དམག་ལ་འགྲོའི། ཁྱོད་ཀྱིས་རང་གི་གོས་གྱོན་ནས་སྡོད་ཅིག བྱས་ཏེ། ཨིས་ར་ཨེལ་གྱི་རྒྱལ་པོས་ལུས་བསྒྱུར་ནས། འཐབ་མོར་ཕེབས་སོ།

༣༡ དེ་ནས་ཨ་རམ་གྱི་རྒྱལ་པོས་ཤིང་རྟ་རྣམས་ཀྱི་འགོ་བྱེད་དམག་དཔོན་སུམ་ཅུ་སོ་གཉིས་ལ། ཨིས་ར་ཨེལ་གྱི་རྒྱལ་པོ་གཅིག་འབའ་ཞིག་མ་གཏོགས་པར། གཞན་ཆེ་ཆུང་གང་ལ་ཡང་མ་རྒོལ་ཞིག ཅེས་བསྒོ་བས།

༣༢ ཤིང་རྟའི་འགོ་བྱེད་རྣམས་ཀྱིས་ཡེ་ཧོ་ཤ་ཕད་མཐོང་ནས། འདི་ནི་ཨིས་ར་ཨེལ་གྱི་རྒྱལ་པོ་རང་ཡིན། སྨྲས་ནས། དེ་ལ་རྒོལ་དུ་ལོག་པ་དང་། ཡེ་ཧོ་ཤ་ཕད་ཀྱིས་སྨྲེ་སྔགས་བཏོན་པས།

༣༣ ཤིང་རྟའི་འགོ་བྱེད་རྣམས་ཀྱིས། དེ་ནི་ཨིས་ར་ཨེལ་གྱི་རྒྱལ་པོ་མིན་པར་ཤེས་ནས། དེ་ལ་བདའ་བའི་འཕྲོ་བཅད་དོ།

༣༤ དེར་མི་ཞིག་གིས་མ་ཟིར་བར་མདའ་བརྒྱབས་པ་དང་། ཨིས་ར་ཨེལ་གྱི་རྒྱལ་པོའི་གོ་ཁྲབ་ཀྱི་འཐུད་མཚམས་ཀྱི་སྲུབས་ཀྱི་ནང་དུ་ཕོག་ནས། དེས་རང་གི་ཤིང་རྟའི་དེད་དཔོན་ལ། ང་སྣད་པར་གྱུར་བས། ཁྱོད་ཀྱིས་སྲབ་བསྒྱུར་ནས། ང་དམག་ཁྲོད་ལས་ཕྱི་རོལ་དུ་ཁྱེར་ཞིག་ཅེས་བསྒོའོ།

༣༥ ཉིན་མོ་དེ་ལ་དམག་འཐབ་དྲག་པོར་སོང་སྟེ། རྒྱལ་པོ་ཨ་རམ་པའི་ཐད་དུ་རང་གི་ཤིང་རྟའི་ནང་དུ་བསྡད་དེ། དགོངས་མོའི་དུས་སུ་ཚེ་ལས་འདས་ནས། རྨ་དེ་ལས་ཤིང་རྟའི་མཐིལ་དུ་ཁྲག་འཛགས་སོ།

༣༦ ཉི་མ་ནུབ་པའི་དུས་ལ། མི་ཐམས་ཅད་རེ་རང་གི་ཁྱིམ་དང་། རེ་རང་གི་ཡུལ་དུ་ལོག་ཅིག ཅེས་པའི་སྐད་བརྒྱབས་སོ༎

༣༧ དེ་ལྟར་རྒྱལ་པོ་ཚེ་འདས་ནས། ས་མར་ཡཱ་རུ་ཁྱེར་ཏེ། དེ་དག་གིས་ཁོང་ས་མར་ཡཱ་རུ་བསྐུངས་སོ།

༣༨ ཤིང་རྟ་དེ་ས་མར་ཡཱའི་ཁྲོན་པར་བཀྲུས་ནས། ཡ་ཧོ་ཝཱས་གསུངས་པ་ལྟར། ཁྱི་རྣམས་ཀྱིས་དེའི་ཁྲག་ལྡགས་ཏེ། སྨད་ཚོང་མ་རྣམས་ཀྱིས་དེའི་གོ་ཁྲབ་བཀྲུས་སོ།

༣༩ ཨ་ཧབ་ཀྱི་གཞན་བྱ་བ་རྣམས་དང་། དེས་ཅི་བྱས་པ་ཐམས་ཅད་དང་། བ་སོ་ལས་བཞེངས་པའི་ཁྱིམ་དང་། དེས་བརྩིགས་པའི་གྲོང་ཁྱེར་ཐམས་ཅད་ཀྱི་སྐོར་ནི་ཨིས་ར་ཨེལ་གྱི་རྒྱལ་རབས་ཀྱི་མདོའི་ནང་ན་བྲིས་སོ།

༤༠ དེ་ནས་ཨ་ཧབ་རང་གི་ཕ་མེས་རྣམས་དང་ལྷན་ཅིག་ཏུ་ཉལ་བ་དང་། དེའི་སྲས་ཨ་ཧས་ཡཱས་དེའི་ཚབ་ཏུ་རྒྱལ་སྲིད་བཟུང་ངོ་༎

༤༡ ཨིས་ར་ཨེལ་གྱི་རྒྱལ་པོ་ཨ་ཧབ་ཀྱིས་སྲིད་བྱེད་པའི་ལོ་བཞི་པར། ཨ་སཱ་ཡི་སྲས་ཡེ་ཧོ་ཤ་ཕད་ཀྱིས་ཡ་ཧུ་དཱའི་རྒྱལ་སྲིད་བཟུང་ངོ་།

༤༢ ཡེ་ཧོ་ཤ་ཕད་ཀྱིས་རྒྱལ་སྲིད་བཟུང་དུས་སུ། ལོ་སོ་ལྔ་ལོན་ཡོད་དེ། དེས་ཡེ་རུ་ཤ་ལེམ་དུ་ལོ་ཉེར་ལྔ་སྲིད་བྱས་སོ། དེའི་ཡུམ་གྱི་མིང་དུ་ཨ་ཟུ་བཱ་བྱ་བ་དེ་ནི་ཤིལ་ཧིའི་སྲས་མོའོ།

༤༣ དེ་ནི་རང་གི་ཡབ་ཨ་སཱ་ཡི་ལམ་ཐམས་ཅད་བཞིན་དུ་འགྲུལ་ཏེ། ཕར་ཚུར་དུ་མ་ནུར་བར། ཡ་ཧོ་ཝཱའི་གཟིགས་ངོར་གང་ལེགས་པ་ཡིན་པ་དང་བསྟུན་ཏེ་སྤྱད་ཀྱང་། མཐོ་གླིང་གི་ལྷ་ཐོ་རྣམས་ནི་མ་བཤིག་པར། མི་རྣམས་ཀྱིས་མཐོ་གླིང་དེ་རྣམས་ཀྱི་རྩར་མཆོད་པ་འབུལ་ཞིང་། བསངས་ཀྱང་བཏང་ངོ་།

༤༤ ཡང་ཡེ་ཧོ་ཤ་ཕད་ཀྱིས་ཨིས་ར་ཨེལ་གྱི་རྒྱལ་པོ་དང་བཟང་མཚམས་བྱས་སོ༎

༤༥ ཡེ་ཧོ་ཤ་ཕད་ཀྱི་བྱ་བ་གཞན་རྣམས་དང་། ཁོང་གིས་དབང་བྱས་པ་དང་། དམག་ཇི་ལྟར་བརྒྱབས་པ་རྣམས། ཡ་ཧུ་དཱའི་རྒྱལ་རབས་ཀྱི་མདོའི་ནང་དུ་བྲིས་སོ།

༤༦ དེའི་ཕ་ཨ་སཱའི་དུས་ནས་ལུས་པའི་སོ་དོམ་པ་རྣམས་ཡུལ་ལས་བསྐྲད་དོ༎

༤༧ ཨེ་དོམ་ཡུལ་དུ་རྒྱལ་པོ་གང་ཡང་མེད་དེ། མཁར་དཔོན་ཞིག་གིས་སྲིད་བསྐྱངས་སོ།

༤༨ ཡེ་ཧོ་ཤ་ཕད་ཀྱིས་ཨོ་ཕིར་ནས་གསེར་འདྲེན་དུ་ཐར་ཤིས་ཀྱི་གྲུ་རེ་བཟོས་ཀྱང་། དེ་རྣམས་དེར་མ་བསླེབ་པར། ཨེ་ཙོན་གེ་བེར་དུ་ཆག་གོ།

༤༩ དེའོ་ཚེ་ཨ་ཧབ་ཀྱི་སྲས་ཨ་ཧས་ཡཱས་ཡེ་ཧོ་ཤ་ཕད་ལ། ཁྱེད་ཀྱི་ཞབས་ཕྱི་དང་མཉམ་དུ་ངའི་བྲན་གཡོག་རེ་ཡང་གྲུ་གཟིངས་ལ་འགྲོ་བར་གནོང་ཞིག ཅེས་ཞུས་ཀྱང་། ཡེ་ཧོ་ཤ་ཕད་ཀྱིས་མ་གནང་ངོ་།

༥༠ དེ་ནས་ཡེ་ཧོ་ཤ་ཕད་རང་གི་ཕ་མེས་དང་ལྷན་ཅིག་ཏུ་ཉལ་ནས། ཡབ་མེས་དཱ་བིད་ཀྱི་གྲོང་ཁྱེར་དུ་རང་གི་ཕ་མེས་རྣམས་ཀྱི་ཁྲོད་དུ་བསྐུངས་ནས། དེའི་བུ་ཡོ་རམ་གྱིས་དེའི་ཚབ་ཏུ་རྒྱལ་སྲིད་བཟུང་ངོ་༎

༥༡ ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱིས་རྒྱལ་སྲིད་བྱེད་པའི་ལོ་ངོ་བཅུ་བདུན་པར། ཨ་ཧབ་ཀྱི་བུ་ཨ་ཧས་ཡཱས་ཨིས་ར་ཨེལ་གྱི་རྒྱལ་པོ་བྱས་ནས། ལོ་གཉིས་ཀྱི་བར་དུ་ཨིས་ར་ཨེལ་ལ་རྒྱལ་སྲིད་བྱས་སོ།

༥༢ དེས་ཡ་ཧོ་ཝཱའི་སྤྱན་སྔར་ངན་པ་བྱེད་དེ། རང་གི་ཕའི་ལམ་དང་། མའི་ལམ་དང་། ཨིས་ར་ཨེལ་ལ་སྡིག་པ་སྤྱོད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་ལམ་བཞིན་དུ་འགྲུལ་ཏེ།

༥༣ གང་ལྟར་ཞེ་ན། དེའི་ཕས་བྱས་པ་ནང་བཞིན་དུ་བ་ཨཱལ་ལ་བརྟེན་ཅིང་། ཕྱག་ཕུལ་ནས། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་ཐུགས་ཁྲོ་དཀྲུགས་སོ༎ ༎

རྒྱལ་རབས་ཀྱི་མདོ་གཉིས་པ།

༡

ཨ་ཧབ་ཚེ་ལས་འདས་པའི་རྗེས་སུ། མོ་ཨབ་པས་ཨིས་ར་ཨེལ་ལ་ངོ་ལོག་བྱས་སོ།

༢ ཨ་ཧས་ཡཱ་ནི་ས་མར་ཡཱ་རུ་ཡོད་པའི་སྟེང་ཁང་གི་ལྕགས་དྲའི་དཀར་ཁུང་ཞིག་ལས་གྲིལ་ནས། ན་བར་གྱུར་པ་དང་། ཨེག་རོན་གྱི་ལྷ་བ་ཨཱལ་ཟེ་བུལ་ལས། བདག་ནད་འདི་ལས་འགྲོལ་བར་འགྱུར་རམ་མི་འགྱུར། ཞུ་རུ་སོང་ཞིག་སྨྲས་ནས། བང་ཆེན་མངགས་སོ།

༣ དེར་ཡ་ཧོ་ཝཱའི་ཕོ་ཉས་ཏིས་བི་པ་ཨེ་ལི་ཡཱ་ལ་གསུངས་པ། ལོངས་ལ། ས་མར་ཡཱའི་རྒྱལ་པོའི་བང་ཆེན་དང་འཕྲད་དུ་སོང་ནས། དེ་དག་ལ། ཁྱོད་རྣམས་ཨེག་རོན་གྱི་ལྷ་བ་ཨཱལ་ཟེ་བུལ་ལས་བརྟག་པ་ཞུ་བར་ཕྱིན་པ་དེ་ཅི་ཡིན། ཨིས་ར་ཨེལ་ལ་དཀོན་མཆོག་གང་ཡང་མེད་དམ།

༤ དེའི་ཕྱིར་ཡ་ཧོ་ཝཱས་འདི་སྐད་དུ། ཁྱོད་འཛེགས་ཡོད་པའི་མལ་ཁྲི་ལས་མི་དབབ་ཀྱིས། ངེས་པར་འཆི་བར་འགྱུར་རོ། ཞེས་སྨྲས་ནས། ཨེ་ལི་ཡཱ་བཞུད་དོ༎

༥ བང་ཆེན་རྣམས་ལོག་འོང་བས། དེས་དེ་དག་ལ། ཁྱོད་ཚོ་ཕྱིར་ལོག་འོང་བ་དེ་ཅི་ཡིན། ཞེས་པའི་ལན་དུ་དེ་དག་གིས།

༦ བདག་ཅག་ལ་མི་ཞིག་བསུར་བྱུང་ནས། ཁྱོད་ཚོ་བཏང་བའི་རྒྱལ་པོའི་དྲུང་དུ་ཕྱིར་ལོག་སོང་ནས་དེ་ལ། ཡ་ཧོ་ཝཱས་འདི་སྐད་གསུང་། ཁྱོད་ཚོ་ཨེག་རོན་གྱི་ལྷ་བ་ཨཱལ་ཟེ་བུལ་ལས་བརྟག་པ་ཞུ་རུ་འགྲོ་བ་དེ་ཅི་ཡིན། ཨིས་ར་ཨེལ་ལ་དཀོན་མཆོག་གང་ཡང་མེད་དམ། དེའི་ཕྱིར་ཁྱོད་འཛེགས་ཡོད་པའི་མལ་ཁྲི་ལས་མར་འབབ་པར་མི་འགྱུར་བར། ཡང་དག་པར་འཆི་བར་འགྱུར་རོ། ཞེས་སྨྲས་བྱུང་ཞུས་ནས།

༧ དེས་དེ་དག་ལ། ཁྱོད་ཚོ་ལ་བསུར་བྱུང་ནས་གཏམ་བྱས་པའི་མི་དེའི་བྱད་ཅི་འདྲ་འདུག ཞེས་དྲིས་པའི་ལན་དུ་དེ་དག་གིས།

༨ དེ་ནི་རལ་པ་ཅན་ཀོ་བའི་སྐ་རགས་བཅིངས་པ་ཞིག་འདུག་གོ་ཞེས་ཞུས་པས། དེས། དེ་ནི་ཏིས་བི་པ་ཨེ་ལི་ཡཱ་ཡིན། སྨྲས་ཏེ།

༩ རྒྱལ་པོས་ལྔ་བཅུ་དཔོན་ཞིག་དེའི་མི་ལྔ་བཅུ་དང་བཅས་སུ་བརྫངས་ནས། ཁོང་གང་ན་བར་ཕྱིན་པ་དང་། ལྟོས་ཤིག ཁོང་ནི་རི་ཞིག་གི་རྩེ་ན་བཞུགས་ཡོད་དོ། དེས་ཁོང་ལ། ཀྱེ་དཀོན་མཆོག་གི་སྐྱེས་བུ། རྒྱལ་པོས་ཁྱོད་ལ་བབས་ཤོག་སྒོའོ། ཞེས་ཞུས་པ་ལས།

༡༠ ཨེ་ལི་ཡཱས་ལྔ་བཅུ་དཔོན་ལ། ང་ནི་དཀོན་མཆོག་གི་སྐྱེས་བུ་ལགས་པར་ངེས་ན། ནམ་མཁའ་ལས་མེ་བབས་ནས། ཁྱོད་དང་ཁྱོད་ཀྱི་དམག་མི་ལྔ་བཅུ་མེས་འཇིག་པར་གྱུར་ཅིག ཅེས་གསུངས་པ་དང་། ནམ་མཁའ་ནས་མེ་བབས་ཏེ། དེ་དང་དེའི་དམག་མི་ལྔ་བཅུ་དེ་བསྲེགས་སོ༎

༡༡ དེས་གཞན་ལྔ་བཅུ་དཔོན་ཞིག་དེའི་མི་ལྔ་བཅུ་དང་བཅས་སུ་མངགས་ནས། དེས་ཁོང་ལ། ཀྱེ་དཀོན་མཆོག་གི་སྐྱེས་བུ། རྒྱལ་པོས་ཁྱེད་ལ། མྱུར་དུ་བབས་ཤོག་སྒོའོ། ཞེས་སྨྲས་པ་ལས།

༡༢ ཨེ་ལི་ཡཱས་དེའི་ལན་དུ། ང་ནི་དཀོན་མཆོག་གི་སྐྱེས་བུ་ལགས་པར་ངེས་ན། ནམ་མཁའ་ལས་མེ་བབས་ནས། ཁྱོད་དང་ཁྱོད་ཀྱི་དམག་མི་ལྔ་བཅུ་མེས་འཇིག་པར་འགྱུར་ཅིག ཅེས་གསུངས་པ་དང་། དཀོན་མཆོག་གི་མེ་ནམ་མཁའ་ནས་བབས་ཏེ། དེ་དང་དེའི་དམག་མི་ལྔ་བཅུ་དེ་བསྲེགས་སོ༎

༡༣ ཡང་སྐྱར་དེས་ལྔ་བཅུ་དཔོན་གསུམ་པ་ཞིག་དེ་རང་གི་དམག་མི་ལྔ་བཅུ་དང་བཅས་སུ་བཏང་བ་དང་། ལྔ་བཅུ་དཔོན་གསུམ་པ་དེ་ཡར་འཛེགས་ནས། ཨེ་ལི་ཡཱ་ཡི་མདུན་དུ་པུས་མོ་བཙུགས་ནས། ཞུས་པ། ཀྱེ་དཀོན་མཆོག་གི་སྐྱེས་བུ་ལགས། བདག་གི་སྲོག་དང་། ཁྱེད་ཀྱི་བྲན་གཡོག་ལྔ་བཅུ་འདི་རྣམས་ཀྱི་སྲོག་ནི་ཁྱེད་ཀྱི་སྤྱན་སྔར་རིན་ཅན་བརྩིས་ཤིག

༡༤ གཟིགས་ཤིག ནམ་མཁའ་ལས་མེ་བབས་ནས། འདིའི་སྔོན་དུ་འོངས་པའི་ལྔ་བཅུ་དཔོན་གཉིས་པོ་དེ་དག་གི་མི་ལྔ་བཅུ་ལྔ་བཅུ་དང་བཅས་སུ་བསྲེགས་པས། ད་བདག་གི་སྲོག་དེ་ཁྱེད་ཀྱི་སྤྱན་སྔར་རིན་ཅན་རྩི་བར་མཛོད་ཅིག ཅེས་གསོལ་པ་དང་།

༡༥ ཡ་ཧོ་ཝཱའི་ཕོ་ཉས་ཨེ་ལི་ཡཱ་ལ། ཁོ་དང་མཉམ་དུ་མར་སོང་དང་། དེ་ལ་མ་འཇིགས་ཤིག ཅེས་བསྒོ་བས། ཁོང་བཞེངས་ནས་བབས་ཏེ། དེ་དང་མཉམ་དུ་རྒྱལ་པོའི་དྲུང་དུ་ཕྱིན་ཏེ།

༡༦ རྒྱལ་པོ་ལ། ཡ་ཧོ་ཝཱས་འདི་སྐད་དུ། ཁྱོད་ཀྱིས་ཨེག་རོན་གྱི་ལྷ་བ་ཨཱལ་ཟེ་བུལ་ལས་བརྟག་པ་ཞུ་བར་བང་ཆེན་མངགས་པ་དེ་ཅི་ཡིན། ཐུགས་བརྟག་ཞུ་རྒྱུར་ཨིས་ར་ཨེལ་ལ་དཀོན་མཆོག་གང་ཡང་མེད་དམ། དེའི་ཕྱིར་ཁྱོད་འཛེགས་ཡོད་པའི་མལ་ཁྲི་ལས་མར་འབབ་པར་མི་འགྱུར་གྱིས། ངེས་པར་འཆི་བར་འགྱུར་གསུང་ངོ་། ཞེས་སྨྲས་སོ༎

༡༧ དེ་ནས་དེ་ནི་ཨེ་ལི་ཡཱས་སྦྲན་པའི་དཀོན་མཆོག་གི་བཀའ་བཞིན་དུ་ཤི་སྟེ། སྲས་མེད་པ་དང་། ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱི་སྲས་ཡོ་རམ་གྱིས་སྲིད་བྱེད་པའི་ལོ་གཉིས་པར། ཨ་ཧས་ཡཱ་ཡི་ཚབ་ཏུ་དེའི་ནུ་བོ་ཡོ་རམ་རྒྱལ་པོར་གྱུར་ཏོ།

༡༨ ཨ་ཧས་ཡཱ་ཡི་གཞན་བྱ་བ་རྣམས་ནི། ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོའི་ནང་དུ་བྲིས་སོ༎

༢

ཡ་ཧོ་ཝཱས་ཨེ་ལི་ཡཱ་ནི་རླུང་ཚུབ་རྒྱུད་ནས་ནམ་མཁའ་ལ་འདྲེན་པར་དགྱེས་པའི་ཚེ་ན། ཨེ་ལི་ཡཱ་ནི་ཨེ་ལི་ཤཱ་དང་བཅས་སུ་གིལ་གལ་ནས་ཆས་ཏེ།

༢ ཨེ་ལི་ཡཱས་ཨེ་ལི་ཤཱ་ལ། ཡ་ཧོ་ཝཱས་བདག་བེད་ཨེལ་དུ་མངགས་པས། ཁྱོད་འདིར་སྒུག་སྡོད་ཅིག ཅེས་བསྒོ་ཡང་། ཨེ་ལི་ཤཱས་དེ་ལ། ཡ་ཧོ་ཝཱས་སྣམས་ཤིག ང་ནི་ཁྱེད་དང་འབྲལ་བར་མི་བྱའོ། ཞེས་ཞུས་ནས། དེ་གཉིས་མར་བེད་ཨེལ་དུ་སོང་བ་དང་།

༣ ཡང་བེད་ཨེལ་དུ་ཡོད་པའི་ལུང་སྟོན་པའི་བུ་རྣམས་འཐོན་ཏེ། ཨེ་ལི་ཤཱའི་དྲུང་དུ་འོངས་ནས་དེ་ལ། ཡ་ཧོ་ཝཱས་དེ་རིང་གི་ཉིན་པར་ཁྱེད་ཀྱི་མགོ་ཐོག་ལས་ཁྱེད་རང་གི་ཇོ་བོ་ནི་འཁྱེར་བར་མཛད་པའི་ཆ་ཡོད་དམ། ཞེས་འདྲིས་པས། དེས། འོ་ན། ང་ལ་ཆ་ཡོད། ཁ་རོག་སྡོད་ཅིག སྨྲས་སོ༎

༤ ཡང་ཨེ་ལི་ཡཱས་དེ་ལ། ཀྱེ་ཨེ་ལི་ཤཱ། ཡ་ཧོ་ཝཱས་བདག་ཡེ་རི་ཀོ་རུ་མངགས་པས། ཁྱོད་འདིར་སྒུག་སྡོད་ཅིག ཅེས་བསྒོ་ཡང་། ཨེ་ལི་ཤཱས་དེ་ལ། ཡ་ཧོ་ཝཱས་སྣམས་ཤིག ང་ནི་ཁྱོད་དང་འབྲལ་བར་མི་བྱའོ། ཞེས་ཞུས་ནས། དེ་གཉིས་ཡེ་རི་ཀོ་རུ་ཕྱིན་པ་དང་།

༥ ཡེ་རི་ཀོ་རུ་ཡོད་པའི་ལུང་སྟོན་པའི་བུ་རྣམས་ཐོན་ཏེ། ཨེ་ལི་ཤཱའི་དྲུང་དུ་འོངས་ནས་དེ་ལ། ཡ་ཧོ་ཝཱས་དེ་རིང་གི་ཉིན་པར་ཁྱེད་ཀྱི་མགོ་ཐོག་ལས་ཁྱེད་རང་གི་ཇོ་བོ་ནི་འཁྱེར་བར་མཛད་པའི་ཆ་ཡོད་དམ། ཞེས་དྲིས་པས། དེས་འོ་ན། ང་ལ་ཆ་ཡོད། ཁ་རོག་སྡོད་ཅིག སྨྲས་སོ༎

༦ ཡང་ཨེ་ལི་ཡཱས་དེ་ལ། ཡ་ཧོ་ཝཱས་བདག་ཡོར་དན་དུ་མངགས་པས། ཁྱོད་འདིར་སྒུག་སྡོད་ཅིག ཅེས་བསྒོ་ཡང་། ཨེ་ལི་ཤཱས་དེ་ལ། ཡ་ཧོ་ཝཱས་སྣམས་ཤིག ང་ནི་ཁྱེད་དང་འབྲལ་བར་མི་བྱའོ། ཞེས་ཞུས་ནས། དེ་གཉིས་མཉམ་དུ་ཆས་པ་ལས།

༧ ལུང་སྟོན་པའི་བུ་རྣམས་ལས་མི་ལྔ་བཅུ་དེ་གཉིས་ཀྱི་ཕྱི་བཞིན་འོངས་ནས། རྒྱང་མ་ནས་ལྟ་རུ་ལངས་ནས་བསྡད་དོ། དེ་གཉིས་ནི་ཡོར་དན་གྱི་འགྲམ་དུ་ལངས་ནས།

༨ ཨེ་ལི་ཡཱས་རང་གི་གཟན་དེ་བླངས་ནས། བལྟབས་ཏེ། ཆུ་ལ་བརྒྱབས་པ་དང་། ཆུ་དེ་ཡར་མར་ཁག་གཉིས་སུ་གྱེས་སོང་བས། དེ་གཉིས་ནི་ས་སྐམ་གྱི་ཐོག་ནས་ཕ་རོལ་ཏུ་ཕྱིན་ཏོ༎

༩ དེ་གཉིས་ཕ་རོལ་ཏུ་ཕྱིན་པའི་ཚེ། ཨེ་ལི་ཡཱས་ཨེ་ལི་ཤཱ་ལ། ང་ལས་ཅི་འདོད་པ་དེ་ང་ཁྱོད་ལས་མ་འཕྲལ་གོང་དུ་གཤེར་བར་བྱོས་ཤིག ཅེས་བསྒོ་བས། ཨེ་ལི་ཤཱས། ཁྱེད་ཀྱི་ཐུགས་ཉིད་ཀྱི་ཆ་ཉིས་ལྡབ་བདག་ལ་ཐོབ་ཏུ་གནོང་ཞིག ཅེས་གསོལ་པ་དང་།

༡༠ ཁོང་གིས་དེ་ལ། ཁྱོད་ཀྱིས་དཀའ་བ་ཞིག་གཤེར་བས། གལ་ཏེ་ཁྱོད་ཀྱིས་ང་ཁྱོད་ལས་འཕྲལ་བ་དེ་མཐོང་བར་འགྱུར་ན། དེ་བཞིན་དུ་འབྱུང་བར་འགྱུར་གྱིས། གལ་ཏེ་མཐོང་བར་མི་འགྱུར་ན། དེ་བཞིན་དུ་འབྱུང་བར་མི་འགྱུར་རོ། ཞེས་སྨྲས་སོ༎

༡༡ དེའི་འོག་ཏུ་དེ་གཉིས་འགྲུལ་ཞིང་གླེང་མོ་བྱེད་འཕྲོ་ལ། ཀྱེ་ཧོ། མེའི་ཤིང་རྟ་འཁོར་ལོ་དང་། མེའི་རྟ་རྣམས་ཀྱིས་དེ་གཉིས་སོ་སོར་ཕྲལ་ཏེ། ཨེ་ལི་ཡཱ་སྐོར་རླུང་རྒྱུད་ནས་ནམ་མཁར་སོང་བ་ལས།

༡༢ ཨེ་ལི་ཤཱས་དེ་མཐོང་ནས། སྐད་ཆེན་པོས། ངའི་ཡབ་ལགས། ངའི་ཡབ་ལགས། ཨིས་ར་ཨེལ་གྱི་ཤིང་རྟ་དང་རྟ་པ་རྣམས། ཞེས་སྨྲས་ཤིང་བོས་པ་ལས། སླར་དེས་ཁོང་མ་མཐོང་བས།

རང་གི་གོས་ལ་འཐམས་ནས། ཁག་གཉིས་སུ་བཤགས་སོ།

༡༣ དེ་ནས་དེས་ཨེ་ལི་ཡཱ་ལས་གྲིལ་བའི་གཟན་དེ་ཐོགས་ནས། ཕྱིར་ལོག་འོངས་ཏེ། ཡོར་དན་གྱི་འགྲམ་དུ་ལངས་ནས།

༡༤ ཨེ་ལི་ཡཱ་ལས་གྲིལ་བའི་གཟན་དེ་ཆུ་ལ་རྒྱབ་ཅིང་། ཨེ་ལི་ཡཱའི་དཀོན་མཆོག་ཡ་ཧོ་ཝཱ་ག་ན་བཞུགས། ཞེས་སྨྲས་ཤིང་ཆུ་ལ་བརྒྱབས་པས། ཆུ་དེ་ཡར་མར་དུ་གྱེས་ནས། ཨེ་ལི་ཤཱ་ཚུ་རོལ་ཏུ་བྱོན་ནོ༎

༡༥ ཡེ་རི་ཀོ་རུ་ཡོད་པའི་ལུང་སྟོན་པའི་བུ་རྣམས་ཀྱིས་དེ་ལྟར་བྱུང་བར་ཕར་ཕྱོགས་ནས་མཐོང་བས། དེ་དག་གིས། ཨེ་ལི་ཡཱ་ཡི་ཐུགས་ཉིད་ནི་ཨེ་ལི་ཤཱའི་ཐོག་ཏུ་བབས་པ་ལགས་སོ། ཞེས་སྨྲས་ནས། མཇལ་དུ་ཕྱིན་ནས། དེའི་དྲུང་དུ་ལུས་ས་ལ་བརྡབས་ནས་ཕྱག་བཙལ་ཏེ་ཁོང་ལ།

༡༦ ཡ་ཧོ་ཝཱའི་ཐུགས་ཉིད་ཀྱིས་ཁོང་ཡར་ཁྱེར་ནས། རིའམ་ལུང་པའི་མདོ་ཞིག་གི་ནང་དུ་སྐྱུར་བའང་སྲིད། གཟིགས་ཤིག འདིར་ཁྱེད་ཀྱི་བྲན་པོའི་ནང་ནས་མི་སྟོབས་ཅན་ལྔ་བཅུ་ཡོད་པས། དེ་དག་ཁྱེད་ཀྱི་ཇོ་བོ་འཚོལ་བར་འགྲོར་གནོང་ཞིག ཅེས་ཞུས་ནས། ཁོང་གིས། མི་སུའང་མ་ཐོང་ཞིག་ཅེས་བསྒོ་རུང་།

༡༧ དེ་དག་གིས་ནན་གྱིས་ཞུས་པ་ལས། ཁོང་ངོ་ཚ་ནས། ཐོང་ཞིག གསུངས་པ་དང་། དེ་དག་གིས་མི་ལྔ་བཅུ་པོ་བཏང་ནས། དེ་རྣམས་ཀྱིས་ཉི་མ་གསུམ་གྱི་བར་དུ་བཙལ་ཀྱང་། མ་བརྙེད་དོ།

༡༨ ཨེ་ལི་ཤཱ་་ཡེ་རི་ཀོར་བཞུགས་པའི་ཚེ། དེ་དག་ཁོང་ག་ན་བར་ལོག་འོངས་པ་དང་། ཁོང་གིས་དེ་དག་ལ། ངས་ཁྱོད་ཅག་ལ་མ་འགྲོ། མ་ཟེར་རམ། གསུངས་སོ༎

༡༩ ཡང་གྲོང་ཁྱེར་དེའི་མི་རྣམས་ཀྱིས་ཨེ་ལི་ཤཱ་ལ། བདག་ཅག་གི་ཇོ་བོ་ལགས། གཟིགས་ཤིག གྲོང་ཁྱེར་འདི་ཆགས་པའི་ས་ཆ་ལེགས་པ་ནི་ཁྱེད་ཀྱིས་གཟིགས་ཀྱང་། ཆུ་ངན་པའི་སྟབས་ཀྱིས་འདིར་འབྲས་བུ་སྟོན་ཐོག་མི་འབྱུང་ངོ་ཞུས་པ་དང་།

༢༠ ཁོང་གིས། ང་ལ་བུམ་པ་གསར་པ་ཞིག་ཚྭ་བརྒྱང་ནས་ཁྱེར་ཤོག་ཅིག བསྒོ་བ་དང་། དེ་དག་གིས་ཕུལ་ཏོ།

༢༡ དེ་ནས་ཁོང་ཆུ་མིག་གི་རྩར་ཕེབས་ནས། དེའི་ནང་དུ་ཚྭ་འདེབས་ཤིང་འདི་སྐད་དུ། ཡ་ཧོ་ཝཱས་འདི་ལྟར་གསུང་། ངས་ཆུ་འདི་དག་བཟང་པོ་བྱས་པ་ཡིན། འདི་ནས་ཕྱིན་ཆད་ལ་འཆི་བའམ་ས་སྟོང་མི་འབྱུང་། ཞེས་གསུངས་པ་དང་།

༢༢ ཨེ་ལི་ཤཱའི་བཀའ་བཞིན་དུ་ཆུ་དེ་བཟང་པོར་གྱུར་ནས། དེ་རིང་གི་བར་དུ་ཡོད་དོ༎

༢༣ དེ་ནས་ཁོང་བེད་ཨེལ་དུ་ཡར་བྱོན་ཏེ། ཡར་ལམ་ལས་གྱེན་དུ་འཛེགས་པ་ལས། གྲོང་ཁྱེར་གྱི་ཕྲུ་གུ་ཆུང་བ་རྣམས་ཐོན་ནས་ཁོང་ལ། ཁྱོད་མགོ་ཐེར། ཁྱོད་མགོ་ཐེར། ཡར་སོང་ཞིག ཅེས་འབོད་ཅིང་ཁོང་ལ་ཁྲེལ་བས།

༢༤ ཁོང་གིས་ཕྱི་མིག་གཟིགས་ནས། དེ་དག་མཐོང་བ་དང་། ཡ་ཧོ་ཝཱའི་མཚན་ནང་དམོད་པ་བོར་བས། ནགས་ཁྲོད་ལས་དོམ་མོ་གཉིས་བྱུང་ནས། དེ་དག་གི་ནང་ནས་ཁྱེའུ་ཞེ་གཉིས་ཧྲལ་བར་བྱས་སོ།

༢༥ ཡང་ཁོང་དེ་ནས་ཀར་མེལ་གྱི་རི་ལ་ཕྱིན་ཏེ། དེ་ནས་ས་མར་ཡཱ་རུ་ལོག་གོ།

༣

ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱིས་སྲིད་བྱེད་པའི་ལོ་བཅོ་བརྒྱད་པར། ཨ་ཧབ་ཀྱི་སྲས་ཡོ་རམ་ནི་ས་མར་ཡཱ་རུ་ཨིས་ར་ཨེལ་གྱི་རྒྱལ་པོར་གྱུར་ནས། ལོ་བཅུ་གཉིས་ཀྱི་རིང་དུ་རྒྱལ་སྲིད་བྱས་སོ།

༢ ཡ་ཧོ་ཝཱའི་སྤྱན་སྔར་ངན་པ་སྤྱད་ཀྱང་། རང་གི་ཕ་དང་མ་ལྟར་ངན་པ་མ་བྱས་སོ། ཅིའི་ཕྱིར་ཞེ་ན། རང་གི་ཕས་བཟོས་པའི་བ་ཨཱལ་གྱི་ཀ་བ་དེ་དེས་དོར་བར་བྱས་སོ།

༣ འོན་ཀྱང་ཨིས་ར་ཨེལ་ལ་ཉེས་སྡིག་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་ལ་འབྱར་ཏེ། དེ་དང་འབྲལ་བར་མ་གྱུར་ཏོ༎

༤ ཡང་མོ་ཨབ་ཀྱི་རྒྱལ་པོ་མེ་ཤཱ་ནི་ལུག་གི་བདག་པོ་ཞིག་ཡིན་ཏེ། ཨིས་ར་ཨེལ་གྱི་རྒྱལ་པོ་ལ་དཔྱ་ཁྲལ་དུ་ལུ་གུ་འབུམ་ཚོ་གཅིག་དང་། ལུག་ཐུག་འབུམ་ཚོ་གཅིག་བལ་དང་བཅས་པ་འབུལ་གྱིན་ཡོད་པ་ལས།

༥ ཨ་ཧབ་ནི་ཚེ་འདས་པའི་དུས་སུ། མོ་ཨབ་པའི་རྒྱལ་པོས་ཨིས་ར་ཨེལ་གྱི་རྒྱལ་པོ་ལ་ངོ་ལོག་བྱས་སོ།

༦ དུས་དེ་ཉིད་དུ་རྒྱལ་པོ་ཡོ་རམ་ནི་ས་མར་ཡཱའི་ནང་ནས་ཐོན་ཏེ། ཨིས་ར་ཨེལ་པ་ཐམས་ཅད་ཀྱི་གྲངས་བརྩིས་ཏེ།

༧ ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ལ་བང་ཆེན་བཏང་སྟེ་དེ་ལ། མོ་ཨབ་པའི་རྒྱལ་པོས་ང་ལ་ངོ་ལོག་བྱས་པས། ཁྱེད་ང་དང་མཉམ་དུ་མོ་ཨབ་པ་ལ་འཐབ་ཏུ་འགྲོ་བར་མི་བྱའམ། ཞེས་པའི་ལན་དུ་དེས། ང་དམག་ལ་འགྲོ་བར་བྱ། ང་ཁྱེད་དང་འདྲ་བ་སྟེ། ངའི་འབངས་ནི་ཁྱེད་ཀྱི་འབངས་དང་འདྲ། ངའི་རྟ་རྣམས་ཁྱེད་ཀྱི་རྟ་དང་འདྲའོ། ཞེས་ཕྲིན་ལན་བསྐུར་ཏོ།

༨ ཡང་དེས་ནི། ངེད་གང་ལམ་ནས་ཡར་འགྲོ། ཞེས་དྲིས་པའི་ལན་དུ་དེས། ཨེ་དོམ་གྱི་འབྲོག་སྟོང་གི་ལམ་རྒྱུད་ནས་འགྲོ་བར་བྱ། ཞེས་སྨྲས་པས།

༩ ཨིས་ར་ཨེལ་གྱི་རྒྱལ་པོ་དང་། ཡ་ཧུ་དཱའི་རྒྱལ་པོ་དང་། ཨེ་དོམ་གྱི་རྒྱལ་པོ་དང་གསུམ་ཐོན་ཏེ། ཞག་བདུན་གྱི་ལམ་ཀྱོག་ཅིག་ལས་སོང་བ་དང་། དེ་དག་གི་ཕྱི་བཞིན་འོང་བའི་དམག་དཔུང་དང་། དུད་འགྲོ་རྣམས་ལ་ཆུ་ཟད་པ་ལས།

༡༠ ཨིས་ར་ཨེལ་གྱི་རྒྱལ་པོས། ཀྱེ་མ། ཡ་ཧོ་ཝཱས་ངེད་རྒྱལ་པོ་གསུམ་པོ་མོ་ཨབ་པའི་ལག་ཏུ་གཏོད་པར་བཀུག་པ་ལགས་སོ། ཞེས་སྨྲས་པས།

༡༡ ཡེ་ཧོ་ཤ་ཕད་ཀྱིས། འདིར་ཡ་ཧོ་ཝཱ་ལས་ཐུགས་བརྟག་ཞུ་བར་ཡ་ཧོ་ཝཱའི་ལུང་སྟོན་པ་སུ་ཡང་མེད་དམ། བྱས་ནས། ཨིས་ར་ཨེལ་གྱི་རྒྱལ་པོའི་འཁོར་གྱི་ནང་ནས་གཅིག་གིས། ཤ་ཕད་ཀྱི་བུ་ཨེ་ལི་ཤཱ། ཨེ་ལི་ཡཱ་ཡི་ལག་ཆུ་བླུག་མཁན་དེ་འདི་ན་འདུག ཞུས་པས།

༡༢ ཡེ་ཧོ་ཤ་ཕད་ཀྱིས། ཁོང་གི་ནང་ན་ཡ་ཧོ་ཝཱའི་བཀའ་བཞུགས་སོ། སྨྲས་ནས། ཨིས་ར་ཨེལ་གྱི་རྒྱལ་པོ་དང་། ཡེ་ཧོ་ཤ་ཕད་དང་། ཨེ་དོམ་གྱི་རྒྱལ་པོ་དང་གསུམ་ཁོང་ག་ལ་བ་དེར་ཕྱིན་ཏོ༎

༡༣ ཨེ་ལི་ཤཱས་ཨིས་ར་ཨེལ་གྱི་རྒྱལ་པོ་ལ། ང་དང་ཁྱོད་ལ་བྲེལ་བ་ཅི་ཡོད། ཁྱོད་ཀྱི་ཕ་དང་མའི་ལྷ་པ་རྣམས་ཀྱི་རྩར་སོང་ཞིག གསུངས་ནས། ཨིས་ར་ཨེལ་གྱི་རྒྱལ་པོས། དེ་ལྟར་མ་གསུང་ཞིག ཡ་ཧོ་ཝཱས་བདག་ཅག་རྒྱལ་པོ་གསུམ་པོ་མོ་ཨབ་པའི་ལག་པར་གཏོད་དུ་བཀུག་པ་ཡིན། ཞེས་ཞུས་པས།

༡༤ ཨེ་ལི་ཤཱས། ང་གང་གི་སྤྱན་སྔར་འགྲེང་ཡོད་པའི་དཔུང་ཚོགས་ཀྱི་ཡ་ཧོ་ཝཱའི་གསོན་པ་ཉིད་ཀྱིས་བསྣམས་ཤིག གལ་སྲིད་ངས་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱི་ཞལ་ངོ་ལ་མི་བལྟ་ན། ངས་ཁྱོད་ཀྱི་ཕྱོགས་སུ་ལྟ་བ་ཡང་མི་བྱ། མིག་ཀྱང་མི་འདེགས།

༡༥ ད་སྒྲ་སྙན་དཀྲོག་མཁན་ཞིག་འདིར་ཁྲིད་ཤོག་བསྒོ་བ་དང་། སྒྲ་སྙན་དཀྲོག་མཁན་དེས་སྒྲ་སྙན་དཀྲོག་པ་ལས། ཁོང་གི་ཐོག་ཏུ་ཡ་ཧོ་ཝཱའི་ཕྱག་བབས་ནས།

༡༦ དེ་ན་རེ། ཡ་ཧོ་ཝཱས་འདི་སྐད་གསུང་། ལུང་པ་འདིར་རྫིང་རྐྱང་བྱོས་ཤིག

༡༧ གང་ལ་ཞེ་ན། ཡ་ཧོ་ཝཱས་འདི་སྐད་གསུང་། ཁྱོད་ཀྱིས་རླུང་ལང་བ་ཡང་མི་མཐོང་། ཆར་པ་འབབ་པའང་མི་མཐོང་བར། ཁྱོད་ཅག་དང་། ཁྱོད་ཅག་གི་དམག་དཔུང་དང་། དུད་འགྲོས་འཐུང་བའི་ཕྱིར། ལུང་པ་འདི་ཆུས་ཁེངས་པར་བྱའོ།

༡༨ འདི་ནི་ཡ་ཧོ་ཝཱའི་དྲུང་དུ་བྱ་བ་ཆུང་བ་ཞིག་སྟེ། ཁོང་གིས་མོ་ཨབ་པ་རྣམས་ཀྱང་ཁྱོད་ཅག་གི་ལག་ཏུ་གཏོད་པར་བྱ།

༡༩ ཁྱོད་ཚོས་གྲོང་ཁྱེར་བཙན་པོ་དང་། གྲོང་ཁྱེར་ལེགས་པ་ཐམས་ཅད་བཅག་སྟེ། རྩི་ཤིང་བཟང་པོ་ཐམས་ཅད་བསྙལ་ཏེ། ཆུའི་ཁྲོན་པ་ཐམས་ཅད་བསུབས་ནས། ཞིང་ལེགས་པ་ཐམས་ཅད་རྡོ་བས་ཁེངས་པར་བྱའོ། ཞེས་སྦྲན་ཏོ།

༢༠ དེའི་སང་སྦྱིན་སྲེག་གི་མཆོད་པ་འབུལ་དུས་སུ། ལྟོས་ཤིག ཨེ་དོམ་གྱི་ཕྱོགས་ནས་ཆུ་བརྡོལ་ནས། ཡུལ་ནི་ཆུས་ཁེངས་པར་གྱུར་ཏོ༎

༢༡ མོ་ཨབ་པ་རྣམས་ཀྱིས་རྒྱལ་པོ་དེ་དག་དམག་རྒྱབ་པར་འོངས་པར་ཐོས་པ་དང་། ཁྲབ་རྨོག་གོན་ཐུབ་པ་ཐམས་ཅད་དང་། ན་སོ་ཆེ་བ་རྣམས་ཀྱང་བསྡུས་ནས་ཐོན་ཏེ། ས་མཚམས་སུ་ལངས་ནས་བསྡད་པ་དང་།

༢༢ སྔ་དྲོ་ལངས་ནས། ཉི་མའི་མདངས་ཆུ་དེ་ལ་ཕོག་སྟབས་ཀྱིས། མོ་ཨབ་པས་ཚུ་རོལ་གྱི་ཆུ་ནི་ཁྲག་ལྟར་དམར་པོ་མཐོང་བས།

༢༣ དེ་རྣམས་ཀྱིས། འདི་ནི་ཁྲག་ཡིན་ཏེ། རྒྱལ་པོ་གསུམ་གྱིས་ནང་འཁྲུག་བརྒྱབས་ནས། གཅིག་གིས་གཅིག་ངེས་པར་བསད། ད་དེའི་ཕྱིར། ཀྱེ་མོ་ཨབ་པ་རྣམས། རྒྱུགས་ནས། འཕྲོག་བཅོམ་བྱེད་དུ་སོང་ཞིག ཅེས་སྨྲས་པས།

༢༤ དེ་རྣམས་ཨིས་ར་ཨེལ་གྱི་དམག་སྒར་དུ་ཕྱིན་པའི་ཚེ། ཨིས་ར་ཨེལ་པ་རྣམས་ལངས་ནས། མོ་ཨབ་པ་རྣམས་དེ་དག་གི་ངོ་ལས་མ་འབྲོས་པའི་བར་དུ་བསད་དེ། མོ་ཨབ་པ་རྣམས་གསོད་ཀྱིན། དེ་རྣམས་ཀྱི་ཡུལ་གྱི་ནང་དུ་ཞུགས་ནས།

༢༥ དེ་དག་གི་གྲོང་ཁྱེར་རྣམས་བཤིགས་ཏེ། མི་རེས་རྡོ་བ་རེ་བརྒྱབས་ནས། ཞིང་ལེགས་པ་ཐམས་ཅད་བཀང་ངོ་། ཆུའི་ཁྲོན་པ་ཐམས་ཅད་བསུབས་ཏེ། རྩི་ཤིང་བཟང་པོ་ཀུན་བསྙལ་ལོ། ཀིར་ཧ་རེ་ཤེད་འབའ་ཞིག་གི་རྡོ་འཆང་རྣམས་ལུས་སུ་བཅུག་ཀྱང་། དབྱུག་རྡོ་པ་རྣམས་ཀྱིས་དེ་ཡང་མཐའ་ནས་བསྐོར་ཏེ། ཆམ་ལ་ཕབ་བོ།

༢༦ དེ་ནས་མོ་ཨབ་ཀྱི་རྒྱལ་པོས་རང་གི་ཐོག་ཏུ་དམག་དྲག་ཏུ་འགྱུར་བར་མཐོང་ནས། ཨེ་དོམ་གྱི་རྒྱལ་པོའི་ཐད་དུ་འཚང་འགྲོ་བར། རལ་གྲི་པ་བདུན་བརྒྱ་བསྡུས་ནས་ཀྱང་། མ་ཐུབ་པ་དང་།

༢༧ དེས་ནི་རང་གི་རྗེས་སུ་རྒྱལ་པོར་བསྐོ་རྒྱུའི་སྲས་ཆེ་ཤོས་དེ་ལྕགས་རིའི་སྟེང་དུ་སྦྱིན་སྲེག་གི་མཆོད་པར་ཕུལ་ཏོ། དེའི་ཕྱིར་ཨིས་ར་ཨེལ་ལ་ཐུགས་ཁྲོ་དྲག་པོ་བྱུང་ནས། དེ་བོར་ཏེ། རང་ཡུལ་དུ་ལོག་གོ།

༤

ཡང་ལུང་སྟོན་པའི་བུ་རྣམས་ཀྱི་ཆུང་མའི་ཁྲོད་ལས་བུད་མེད་ཅིག་ཨེ་ལི་ཤཱའི་དྲུང་དུ་འོ་དོད་གཏང་སྟེ་དེ་ལ། ཁྱེད་ཀྱི་བྲན་པོ་བདག་གི་ཁྱོ་བོ་ནི་ཤི། ཁྱེད་ཀྱི་བྲན་པོ་དེ་ཡ་ཧོ་ཝཱ་ལ་བག་བྱས་པར་ཁྱེད་ལ་ཆ་ཡོད། ད་བུན་བདག་གིས་བདག་གི་བུ་གཉིས་བཟུང་ནས། སྒོ་ཡལ་དུ་འཁྱེར་བའི་ཕྱིར་འོང་ངོ་། ཞེས་ཞུས་པ་དང་།

༢ ཨེ་ལི་ཤཱས་མོ་ལ། ངས་ཁྱོད་ཀྱི་དོན་དུ་ཅི་བྱ། ཁྱོད་ཀྱི་ཁང་པ་ལ་ཅི་ཡོད། ང་ལ་ཤོད་ཅིག བསྒོ་སྟེ། མོས། ཁྱེད་ཀྱི་བྲན་མོ་བདག་གི་ཁང་པ་ལ་སྣུམ་གྱི་བུམ་པ་གཅིག་མ་གཏོགས་པར་གཞན་ཅིའང་མེད་དོ། ཞེས་ཞུས་ནས།

༣ ཁོང་གིས་མོ་ལ། ད་སོང་སྟེ། རང་གི་ཁྱིམ་མཚེས་ཐམས་ཅད་ལས་སྣོད་སྟོང་པ་གཡར་པོར་ལེན་ཅིག ཉུང་ཉུང་མ་གཡར་ཞིག

༤ ཡང་ཁྱོད་ནང་དུ་འཇུག་པའི་ཚེ། ཁྱོད་རང་དང་ཁྱོད་ཀྱི་བུ་རྣམས་ཀྱི་རྒྱབ་ནས་སྒོ་བཅད་དེ། སྣོད་ཐམས་ཅད་ཀྱི་ནང་དུ་སྣུམ་བླུགས་ཏེ། གང་རིམ་གྱིས་སོ་སོར་ཞོག ཅེས་བསྒོ་བ་དང་།

༥ མོ་ཁོང་གི་དྲུང་ནས་ཆས་ཏེ། རང་དང་རང་གི་བུ་གཉིས་ཀྱི་རྒྱབ་ནས་སྒོ་བཅད་ནས། དེ་གཉིས་ཀྱིས་སྣོད་རྣམས་བསྲིངས། མས་དེ་དག་གི་ནང་དུ་བླུག་པར་བྱས་ཏེ།

༦ སྣོད་རྣམས་གང་ཟིན་པའི་ཚེ། མས་བུ་ལ། ད་དུང་ཡང་སྣོད་ཅིག་ཚུར་སྲིངས་ཤིག བྱས་པས་དེས། གཞན་སྣོད་སྤྱད་ཅིའང་མེད་དོ། ཞེས་ཟེར་བ་ཙམ་གྱིས་སྣུམ་ཆད་པར་གྱུར་ཏོ།

༧ དེ་ནས་མོ་སོང་ནས། དཀོན་མཆོག་གི་སྐྱེས་བུ་དེ་ལ་བཤད་པ་དང་། དེས། ད་སོང་ལ། སྣུམ་དེ་བཙོང་སྟེ། བུ་ལོན་འཇལ་བར་བྱོས། ལྷག་མ་དེ་ཁྱོད་དང་ཁྱོད་ཀྱི་བུ་རྣམས་ཀྱི་འཚོ་རྒྱགས་བྱོས་ཤིག ཅེས་བསྒོའོ༎

༨ ཉིན་ཅིག་ཨེ་ལི་ཤཱ་་ཤུ་ནེམ་དུ་བསླེབས་ནས། དེར་གནས་པའི་བུད་མེད་ཕྱུག་པོ་ཞིག་གིས་ཁོང་གསོལ་བ་བཞེས་སུ་ནན་གྱིས་དྲངས་སོ། དེ་ལྟར་ཁོང་ལམ་དེ་ལ་འགྲོ་རིམ་གྱིས། གསོལ་བ་བཞེས་སུ་དེར་ཕྱིན་པ་ཡིན།

༩ ཡང་བུད་མེད་དེས་རང་གི་ཁྱོ་བོ་ལ། ལྟོས། རྒྱུན་དུ་ངེས་ཀྱི་ལམ་ལས་རྒྱུ་བ་འདི་ནི་དཀོན་མཆོག་གི་སྐྱེས་བུ་དམ་པ་ཞིག་ལགས་པ་ངས་ཤེས་སོ།

༡༠ ཁོང་གི་དོན་དུ་སྟེང་ཁང་ཞིག་ངེད་ཀྱི་རྩིག་སྦྲེལ་དུ་རྩིག་པར་ལེགས་ཏེ། དེའི་ནང་དུ་ཁོང་ལ་མལ་ཁྲི་དང་། ལྕོག་ཙེ་དང་། ཤིང་ཁྲི་དང་། ལ་སྟེགས་བཅས་འཇོག་པར་བྱ། དེ་ནས་ཁོང་ངེད་ཀྱི་རྩར་ཕེབས་རིམ་གྱིས། དེར་བཞུགས་པར་འགྱུར་རོ། ཞེས་སྨྲས་སོ༎

༡༡ ཡང་ཉིན་ཅིག་ཁོང་དེར་བྱོན་ནས། ནང་མིག་དེའི་ནང་དུ་བྲང་ས་བྱས་ཏེ་གཟིམས་པ་དང་།

༡༢ རང་གི་གཡོག་པོ་གེ་ཧ་ཟི་ལ། ཤུ་ནེམ་མ་ལ་བོས་ཤིག གསུངས་པས། དེས་བོས་ཏེ། མོ་འོངས་ནས། དྲུང་དུ་ལངས་ནས་བསྡད་པ་དང་།

༡༣ ཁོང་གིས་གཡོག་པོ་ལ། ད་མོ་ལ། ཁྱེད་ཀྱིས་ངེད་ཀྱི་དོན་དུ་འདི་ཙམ་ཤ་ཚ་བྱས་པས། ཁྱོད་ཀྱི་དོན་དུ་རྒྱལ་པོའམ་དམག་དཔོན་ལ་ཞུ་དགོས་རེ་མེད་དམ། ཞེས་དྲིས་ཤིག བསྒོ་བ་དང་། མོས་ནི། བདག་རང་གི་བརྒྱུད་ཀྱི་ཁྲོད་དུ་འདིར་བདེའོ། ཞེས་ཞུས་སོ།

༡༤ དེ་ནས་ཡང་ཁོང་གིས། ངས་མོའི་དོན་དུ་ཅི་བྱ། གསུང་ནས། གེ་ཧ་ཟིས་ལན་དུ། བདེན་པར་མོ་ལ་ཕྲུ་གུ་མེད་དེ། ཁྱོ་ཡང་རྒས་ཏེ་འདུག ཅེས་ཞུས་པས།

༡༥ ཁོང་གིས་མོ་ལ་བོས་ཤིག བསྒོ་བས། དེས་བོས་ནས། མོ་སྒོ་ལ་ལངས་ནས་བསྡད་པ་ལས།

༡༦ ཁོང་གིས་དེ་ལ། ད་ལོ་གཅིག་ཁྱིར་འཁོར་བ་དང་། ཁྱོད་ཀྱིས་པང་དུ་བུ་ཞིག་ཐོགས་པར་འགྱུར་རོ། ཞེས་གསུངས་ནས་མོས། དེ་མི་བདེན། ཀྱེ་བདག་གི་ཇོ་བོ། ཀྱེ་དཀོན་མཆོག་གི་སྐྱེས་བུ། ཁྱེད་ཀྱིས་ཉིད་ཀྱི་བྲན་མོ་སླུ་བར་མ་མཛད། ཅེས་ཞུས་སོ།

༡༧ ཡང་བུད་མེད་དེ་མངལ་དང་ལྡན་པར་གྱུར་ནས། ཨེ་ལི་ཤཱས་གསུངས་པ་བཞིན་དུ། ལོ་གཅིག་ཁྱིར་འཁོར་བ་དང་། བུ་ཞིག་བཙས་སོ༎

༡༨ ཕྲུ་གུ་དེ་ཆེར་སྐྱེས་པ་དང་། ཉིན་གཅིག་རང་གི་ཕ་དང་ཞིང་རྔ་མཁན་རྣམས་ཀྱི་རྩར་སོང་སྟེ།

༡༩ དེར་དེས་ཕ་ལ། ངའི་མགོ། ངའི་མགོ། ཟེར་ཞིང་བོས་པས། ཕས་གཡོག་པོ་ཞིག་ལ། ཕྲུ་གུ་འདི་རང་གི་མའི་རྩར་འཁུར་ཏེ་ཁྱེར་ཞིག་བསྒོ་བས།

༢༠ དེས་ཐོགས་ནས། མའི་རྩར་བསྐྱལ་ནས། ཉིན་ཕྱེད་བར་དུ་མའི་པང་དུ་ཉལ་ནས། ཚེ་འདས་སོ།

༢༡ དེ་ནས་མོ་སྟེང་ཐོག་ལ་སོང་ནས། བུ་དེ་དཀོན་མཆོག་གི་སྐྱེས་བུའི་མལ་ཁྲིའི་ཁར་བཞག་ནས། སྒོ་བཅད་དེ་ཕྱིར་ཐོན་ཏེ།

༢༢ རང་གི་ཁྱོ་ལ། གཡོག་པོའི་ནང་ནས་གཅིག་དང་། བོང་བུ་རྣམས་ལས་གཅིག་འདིར་ཐོང་ཞིག ང་དཀོན་མཆོག་གི་སྐྱེས་བུའི་དྲུང་དུ་རྒྱུག་སོང་ནས། ཕྱིར་ལོག་འོང་། ཞེས་སྨྲས་པས།

༢༣ དེ་ན་རེ། དེ་རིང་རང་ཁྱོད་ཁོང་གི་དྲུང་དུ་འགྲོ་བར་འདོད་པ་དེ་ཅི་ཡིན། དེ་རིང་ཚེས་འགོ་འམ་ཤབ་བཱད་ཀྱང་མིན། བྱས་ནས། མོས་ནི། བདེ་བར་འགྱུར་རོ། ཞེས་སྨྲས་སོ།

༢༤ དེ་ནས་མོས་བོང་བུ་ལ་སྒ་བསྟད་དེ་གཡོག་པོ་ལ། རྒྱབ་ཅིང་དེད་ལ། ངས་ཁྱོད་ལ་མ་སྒོ་བའི་བར་དུ་འགྲོས་ཀྱི་བར་ཆོད་དུ་མ་ཆུག་ཅིག ཅེས་བསྒོའོ།

༢༥ དེ་ལྟར་མོ་ཆས་ཏེ། རི་ཀར་མེལ་དུ་དཀོན་མཆོག་གི་སྐྱེས་བུ་གང་ན་བར་ཕྱིན་པ་ལས།

དཀོན་མཆོག་གི་སྐྱེས་བུས་རྒྱང་མ་ནས་མོ་འོང་བར་མཐོང་ནས། ཞབས་ཕྱི་གེ་ཧ་ཟི་ལ། ལྟོས་དང་། ཕ་གི་ན་ཤུ་ནེམ་མ་དེ་འདུག

༢༦ བསུ་བ་ལ་རྒྱུག་ཅིང་དེ་ལ། ཁྱོད་རང་བདེའམ། ཁྱོད་ཀྱི་ཁྱོ་ཡང་བདེའམ། བུ་ཡང་བདེའམ། ཞེས་དྲིས་ཤོག གསུངས་ནས། མོས། བདེ་བར་ཡོད། ཅེས་སྨྲས་སོ།

༢༧ དེ་ནས་མོ་དཀོན་མཆོག་གི་སྐྱེས་བུའི་དྲུང་དུ་རི་ལ་ཕྱིན་པ་དང་། ཁོང་གི་ཞབས་ནས་འཇུས་པས། གེ་ཧ་ཟིས་མོ་ནི་ཕར་འཕུལ་གཏོང་དུ་ཉེ་བར་འོངས་ཀྱང་། དཀོན་མཆོག་གི་སྐྱེས་བུས་དེ་ལ། དེ་ལྟར་མ་བྱེད། མོའི་སེམས་འཁྲུགས་ཀྱང་། ཡ་ཧོ་ཝཱས་ང་ལས་གསང་སྟེ། གསུང་བ་མ་ཡིན། སྨྲས་ནས།

༢༨ མོ་ན་རེ། ངས་རང་གི་ཇོ་བོ་ལ་བུའི་ཕྱིར་ཞུས་སམ། ཡང་ངས་ཁྱེད་ལ། ང་མགོ་མ་སྐོར་ཞིག ཞུས་པ་མ་ཡིན་ནམ། ཞེས་ཞུས་པའི་ལན་དུ།

༢༩ ཁོང་གིས་གེ་ཧ་ཟི་ལ། སྐ་རགས་ཆིང་ལ། ངའི་དབྱུག་པ་ལག་ཏུ་ཐོགས་ནས་སོང་ཞིག ཇི་སྟེ་མི་དང་འཕྲད་ན། ཕྱག་མ་བྱེད། གཞན་གྱིས་ཁྱོད་ལ་ཕྱག་བྱེད་ན། དེ་ལ་ལན་མ་འདེབས། བུའི་གདོང་གི་ཁར་ངའི་དབྱུག་པ་འདི་ཞོག ཅེས་བསྒོ་བས།

༣༠ ཕྲུ་གུའི་མས། ཡ་ཧོ་ཝཱས་སྣམས་ཤིག ངས་ཁྱེད་མི་དབུད། ཞུས་པས། ཁོང་བཞེངས་ནས་མོ་དང་བཅས་སུ་སོང་ངོ་།

༣༡ ཡང་གེ་ཧ་ཟི་དེ་གཉིས་ཀྱི་སྔོན་དུ་སོང་ནས། ཕྲུ་གུའི་གདོང་གི་ཁར་དབྱུག་པ་དེ་བཞག་ཀྱང་། སྐད་ཀྱང་མ་བྱུང་། རྣ་བས་ཀྱང་མ་ཐོས་པས། དེ་ལོག་འོངས་ནས་ཁོང་ལ། ཕྲུ་གུའི་གཉིད་སད་པར་མ་གྱུར་ཏོ། ཞེས་ཞུས་སོ༎

༣༢ དེ་ནས་ཨེ་ལི་ཤཱ་ཁྱིམ་གྱི་ནང་དུ་ཕྱིན་པ་དང་། ཀྱེ་ཧོ། ཕྲུ་གུ་ནི་ཤི་ཟིན་ནས། མལ་ཁྲིའི་ཁར་བཞག་ཡོད་པ་ཡིན།

༣༣ དེའི་ཕྱིར་ཁོང་ནང་དུ་ཞུགས་ནས། དེ་རང་གཉིས་ཀྱི་རྒྱབ་ཏུ་སྒོ་བཅུག་སྟེ། ཡ་ཧོ་ཝཱ་ལ་གསོལ་བ་བཏབ་ནས།

༣༤ སྟེང་ཁང་དུ་ཕྱིན་ཏེ། ཕྲུ་གུ་ལ་འཁྲིལ་ནས། དེའི་ཁ་ལ་རང་གི་ཁ་དང་། དེའི་མིག་ལ་རང་གི་མིག་དང་། དེའི་ལག་པ་ལ་རང་གི་ལག་པ་བསླན་ཏེ། ཕྲུ་གུའི་ཐོག་ཏུ་འགབ་པར་བྱས་པ་དང་། ཕྲུ་གུའི་ལུས་ལ་དྲོད་ཁུག་གོ།

༣༥ ཡང་ཁོང་བཞེངས་ནས། ཁྱིམ་གྱི་ནང་དུ་ཕར་ཚུར་གོམ་འཆག་བྱས་ནས། སླར་སྟེང་ཁང་དུ་འཛེགས་ནས། ཕྲུ་གུའི་ཁར་གབ་བསྡད་པ་དང་། ཕྲུ་གུས་ལན་བདུན་སྦྲིད་པ་བྱུང་ནས། ཕྲུ་གུས་མིག་ཧར་ཕྱེས་སོ།

༣༦ དེ་ནས་ཁོང་གིས་གེ་ཧ་ཟི་ལ་བོས་ཏེ་དེ་ལ། ཤུ་ནེམ་མ་ལ་བོས་ཤིག ཅེས་བསྒོ་བས། དེས་མོ་ལ་བོས་པ་དང་། མོ་ནང་དུ་ཁོང་གི་དྲུང་དུ་འོང་ནས། ད་ཁྱོད་ཀྱི་བུ་ལེན་ཅིག ཅེས་གསུངས་སོ།

༣༧ དེར་མོ་ནང་དུ་འོངས་ནས། ཁོང་གི་ཞབས་དྲུང་དུ་ཁ་འབུབ་ཏུ་ལུས་ས་ལ་བརྡབས་ཏེ་ཕྱག་བཙལ་ཏེ། རང་གི་བུ་ཐོགས་ནས། ཕྱི་རོལ་ཏུ་སོང་ངོ་༎

༣༨ དེ་ནས་ཨེ་ལི་ཤཱ་སླར་ཡང་གིལ་གལ་དུ་བསླེབས་པའི་ཚེ། ཡུལ་དེར་མུ་གེ་བྱུང་ནས། ལུང་སྟོན་པའི་བུ་རྣམས་ཁོང་གི་དྲུང་དུ་བསྡད་ཡོད་པ་ལས། ཁོང་གིས་ཉིད་ཀྱི་ཞབས་ཕྱི་ལ། ཟངས་ཆེན་པོ་དེ་བཀལ་ནས། ལུང་སྟོན་པའི་བུ་རྣམས་ལ་ཐུག་པ་ཞིག་གཡོས་ཤིག བསྒོ་བ་དང་།

༣༩ དེ་དག་གི་ནང་ནས་གཅིག་ཚོད་མ་སྒྲུག་པའི་ཕྱིར་ཀླུངས་སུ་སོང་ནས། ནགས་ཚལ་གྱི་རྒུན་ཤིང་བརྙེད་ནས། དེའི་འབྲས་བུ་ཐུ་བ་གང་བསྒྲུགས་ནས། འཁུར་འོངས་ཏེ། དེ་དག་ལ་དེའི་ཆ་མེད་སྟབས་ཀྱིས་ཟངས་བུའི་ནང་དུ་བཏབ་བོ།

༤༠ དེ་ལྟར་དེ་དག་གིས་མི་དེ་རྣམས་ལ་འཐུང་དུ་བླུགས་ནས། དེ་དག་གིས་ཐུག་པ་འཐུང་དུ་གཟས་པ་ལས། ཀྱེ་དཀོན་མཆོག་གི་སྐྱེས་བུ། ཟངས་ཀྱི་ནང་ན་འཆི་བ་འདུག ཅེས་ཟེར་ཞིང་ཀུ་སྒྲ་བརྒྱབས་ནས། འཐུང་དུ་མ་བཏུབ་བོ།

༤༡ དེར་ཁོང་གིས། གྲོ་ཞིབ་ཁྱེར་ཤོག གསུངས་ནས། ཁོང་གིས་དེ་ཟངས་ཀྱི་ནང་དུ་བཏབ་སྟེ། ད་མི་རྣམས་ལ་འཐུང་དུ་བླུགས་ཤིག བྱས་ནས། ཟངས་ཀྱི་ནང་ན་གནོད་རྒྱུ་ཅིའང་མེད་པ་ཡིན།

༤༢ ཡང་བ་ཨཱལ་ཤ་ལི་ཤཱ་ནས་མི་ཞིག་གིས་དཀོན་མཆོག་གི་སྐྱེས་བུ་ལ་ཐོག་ཕུད་ཀྱི་བག་ལེབ་ཉི་ཤུ་དང་། འབྲུས་གང་བའི་སྲུས་འཁྱེར་འོངས་པས། ཁོང་གིས། མི་འདི་རྣམས་ལ་ཟ་རུ་སྟེར་ཞིག གསུངས་པས།

༤༣ ཁོང་གི་ཞབས་ཕྱིས། ངས་འདི་མི་བརྒྱ་ཐམ་པའི་མདུན་དུ་འཇོག་གམ། ཞུས་པའི་ལན་དུ་ཁོང་གིས། ཡ་ཧོ་ཝཱས་འདི་སྐད་དུ། དེ་དག་གིས་ཟོས་ནས། ལྷག་མ་ཡང་ལུས་པར་འགྱུར་གསུངས་པས། འདི་རྣམས་ལ་ཟ་རུ་ཐོང་ཞིག གསུངས་ནས།

༤༤ དེ་རྣམས་ཀྱི་མདུན་དུ་བཞག་པ་ལས། དེ་རྣམས་ཀྱིས་ཟོས་ནས། ཡ་ཧོ་ཝཱའི་བཀའ་བཞིན་དུ་ལྷག་མ་ཡང་ལུས་པར་གྱུར་ཏོ༎

༥

ཨ་རམ་རྒྱལ་པོའི་དམག་དཔོན་ན་ཨ་མཱན་བྱ་བ་ནི་མི་ཆེན་པོ་དང་རང་གི་དཔོན་པོའི་དྲུང་དུ་ངོ་ཅན་ཞིག་ཡོད་པ་ཡིན། དེ་ཅིའི་ཕྱིར་ཞེ་ན། ཡ་ཧོ་ཝཱས་དེའི་སྒོ་ནས་ཨ་རམ་ཡུལ་ལ་སྐྱབས་མཛད་དོ། མི་དེ་དཔའ་བོ་སྟོབས་ཅན་ཞིག་ཡིན་ཀྱང་། མཛེ་ནད་ཅན་ཞིག་ཡོད་པ་ཡིན།

༢ ཡང་ཨ་རམ་པ་རྣམས་ཚོ་ཚོ་བྱས་ནས་ཐོན་ཏེ། ཨིས་ར་ཨེལ་ཡུལ་ནས་བུ་མོ་ཆུང་བ་ཞིག་བཟུང་ནས་ཁྱེར་ཏེ། དེས་ན་ཨ་མཱན་གྱི་ཆུང་མའི་ཞལ་ཏ་མ་བྱས་སོ།

༣ དེས་རང་གི་དཔོན་མོ་ལ། བདག་གི་དཔོན་པོ་འདི་ས་མར་ཡཱ་རུ་བཞུགས་པའི་ལུང་སྟོན་པའི་དྲུང་དུ་ཕེབས་ན། མཛེ་ནད་ཕན་པར་འགྱུར་རོ།

༤ དེར་མི་ཞིག་ནང་དུ་སོང་ནས། རང་གི་དཔོན་པོ་ལ། ཨིས་ར་ཨེལ་མ་བུ་མོ་དེས་འདི་འདྲ་དང་དེ་འདྲ་ཟེར་རོ། ཞེས་ཞུས་པ་དང་།

༥ ཨ་རམ་གྱི་རྒྱལ་པོས་དེ་ལ། སོང་ལ། ངས་ཨིས་ར་ཨེལ་གྱི་རྒྱལ་པོ་ལ་ཡི་གེ་ཞིག་སྤྲིང་བར་བྱ། སྨྲས་ནས། དེས་དངུལ་གྱི་རྡོ་ཚད་བཅུ་དང་། གསེར་གྱི་དོང་ཙེ་སྟོང་ཕྲག་དྲུག་དང་གོས་ཟུང་བཅུ་བཅས་བཀུར་ནས་ཆས་ཏེ།

༦ ཡི་གེ་དེ་ཨིས་ར་ཨེལ་གྱི་རྒྱལ་པོ་ལ་ཕུལ་པ་དང་། དེའི་ནང་ན། ཞུ་ཤོག་འདི་ཁྱེད་ལ་འཕྲོད་པའི་ཚེ། གཟིགས་ཤིག ངའི་ཕྱག་ཕྱི་ན་ཨ་མཱན་གྱི་མཛེ་ནད་གསོ་བའི་ཕྱིར་ཁྱེད་ཀྱི་དྲུང་དུ་གཏོང་ངོ་། ཞེས་ཡོད་པ་ཡིན།

༧ ཨིས་ར་ཨེལ་གྱི་རྒྱལ་པོས་ཡི་གེ་དེ་བཀླགས་ནས། རང་གི་གོས་བཤགས་ཏེ། འདི་སྐད་དུ། དེས་མི་འདིའི་མཛེ་ནད་གསོ་བར་ངའི་རྩར་བཏང་བས། ང་ནི་སྲོག་ལེན་པ་དང་སྲོག་སྦྱིན་པའི་དཀོན་མཆོག་ཡིན་ནམ། དེ་བས་ན་དེས་ང་ལ་འཛིང་སྙད་འབྲུ་བའི་སྐོར་དུ་ཁྱོད་ཚོས་ལྟོས་ལ། ཞིབ་པར་བསམ་བློ་སྐོར་ཞིག ཅེས་སྨྲས་སོ༎

༨ དེ་ནས་དཀོན་མཆོག་གི་སྐྱེས་བུ་ཨེ་ལི་ཤཱས་ནི། ཨིས་ར་ཨེལ་གྱི་རྒྱལ་པོས་རང་གི་གོས་ཧྲལ་བར་ཐོས་ནས། རྒྱལ་པོ་ལ། ཁྱེད་ཀྱིས་ཉིད་ཀྱི་ན་བཟའ་ཅི་ལ་ཧྲལ་པ་ཡིན། ད་མི་དེ་ངའི་རྩར་འོང་དུ་ཆུག་ཅིག དེ་ནས་ཨིས་ར་ཨེལ་གྱི་ནང་ན་ལུང་སྟོན་པ་ཞིག་ཡོད་པ། དེས་རྟོགས་པར་འགྱུར་རོ། ཟེར་ཞིང་ཕྲིན་བསྐུར་ཏོ།

༩ དེ་ལྟར་ན་ཨ་མཱན་རྟ་རྣམས་དང་། ཤིང་རྟ་རྣམས་དང་བཅས་སུ་འོངས་ནས། ཨེ་ལི་ཤཱ་ཡི་ཁང་པའི་སྒོ་འགྲམ་དུ་བསྡད་པ་ལས།

༡༠ ཨེ་ལི་ཤཱས་མི་བཏང་ནས་དེ་ལ། ད་སོང་ལ། ཡོར་དན་གྱི་ནང་ན་ལན་བདུན་ཁྲུས་ཤིག དེ་ནས་ཁྱོད་ཀྱི་ལུས་སྔར་མལ་འགྱུར་ཞིང་། གཙང་བར་འགྱུར་ཞེས་སྨྲས་ཀྱང་།

༡༡ ན་ཨ་མཱན་ཁྲོས་ནས་སོང་སྟེ། ལྟོས་ཤིག ཁོ་འཐོན་ནས་ངའི་མདུན་དུ་ལངས་ཏེ། ཡ་ཧོ་ཝཱ་དེའི་དཀོན་མཆོག་གི་མཚན་བརྗོད་ཅིང་། ལག་པས་རྨ་བཤད་ཅིང་། མཛེ་ནད་གསོ་བར་བྱའོ་ངས་བསམ་པ་ཡིན།

༡༢ ཨིས་ར་ཨེལ་གྱི་ཆུ་ཐམས་ཅད་ལས་ཀྱང་། ད་མཱ་སེག་གི་གཙང་པོ་ཨ་བ་ནཱ་དང་ཕར་ཕར་གཉིས་ལྷག་པར་དུ་མི་ལེགས་སམ། དེ་དག་གི་ནང་དུ་ཞུགས་ནས། གཙང་བར་མི་འགྱུར་རམ། ཞེས་སྨྲས་ནས། ཕྱིར་ལོག་ཅིང་ཁྲོས་ནས་ཆས་པ་ལས།

༡༣ དེར་དེའི་དྲུང་འཁོར་རྣམས་དྲུང་དུ་འོངས་ནས་དེ་ལ། ཀྱེ་ངའི་ཡབ་ལགས། ཇི་སྟེ་ལུང་སྟོན་པས་ཁྱེད་ལ་བྱ་བ་ཆེན་པོ་ཞིག་བྱོས་ཤིག་སྒོ་ན། དེ་བཞིན་དུ་མི་མཛད་དམ། ད་ཁོང་གིས་ཁྱེད་ལ། ཆུར་ཞུགས་ནས་གཙང་བར་གྱུར་ཅིག གསུང་ན། ལྷག་པར་ཡང་དེ་བཞིན་དུ་མཛད་པའི་རིགས་སོ། ཞེས་ཞུས་པ་དང་།

༡༤ དེ་བབས་ནས། དཀོན་མཆོག་གི་སྐྱེས་བུས་བསྒོ་བ་བཞིན་དུ་ཡོར་དན་གྱི་ནང་དུ་ལན་བདུན་ཁྲུས་པས། དེའི་ཤ་བུ་ཆུང་གི་ཤ་ལྟར་གྱུར་ནས་གཙང་བར་གྱུར་ཏོ༎

༡༥ དེ་ནས་ཁོ་རང་གི་འཁོར་གཡོག་རྣམས་དང་བཅས་སུ་དཀོན་མཆོག་གི་སྐྱེས་བུ་ག་ལ་བ་དེར་ལོག་འོངས་ནས། ཁོང་གི་དྲུང་དུ་ལངས་ནས་ཁོང་ལ། གཟིགས་ཤིག ད་ངས། དཀོན་མཆོག་ནི་ཨིས་ར་ཨེལ་མ་གཏོགས་པར་ས་གཞི་ཐམས་ཅད་ཀྱི་ནང་ན་གང་དུ་ཡང་མི་བཞུགས་པ་རྟོགས་བྱུང་། དེ་བས་ན་ཁྱེད་ཀྱི་བྲན་པོ་བདག་གི་ཕྱག་རྟེན་འདི་བཞེས་སུ་གསོལ། ཞེས་ཞུས་ཀྱང་།

༡༦ ཁོང་གིས་ལན་དུ། བདག་གང་གི་ཞལ་ངོར་ཡོད་པའི་ཡ་ཧོ་ཝཱས་སྣམས་ཤིག ངས་ཅིའང་ལེན་པར་མི་བྱའོ། གསུངས་པས། དེས་ཁོང་ལ་ལེན་པའི་ཕྱིར་ནན་གྱིས་ཞུས་ཀྱང་། ཁོང་གིས་མ་བླངས་སོ།

༡༧ དེར་ན་ཨ་མཱན་གྱིས། ཁྱེད་ཀྱི་བྲན་པོ་བདག་ལ་དྲེལ་རྒྱབ་གཉིས་ཀྱི་ཐལ་བ་ཞིག་གནང་བར་མི་མཛད་དམ། ཁྱེད་ཀྱི་བྲན་པོ་བདག་གིས་ད་ཕྱིན་ཆད་དུ་ཡ་ཧོ་ཝཱ་འབའ་ཞིག་མ་གཏོགས་པར། གཞན་ལྷ་གང་ལ་ཡང་སྦྱིན་སྲེག་དང་མཆོད་པ་འབུལ་བར་མི་བྱའོ།

༡༨ འོན་ཀྱང་བྱ་བ་གཅིག་གི་ནང་ན་ཡ་ཧོ་ཝཱས་ཁྱེད་ཀྱི་བྲན་པོ་ལ་བཤགས་པ་གནོང་ཞིག འདི་ལྟ་སྟེ། བདག་གི་ཇོ་བོ་ནི་རིམ་མོན་གྱི་ལྷ་ཁང་དུ་རིམ་གྲོ་བྱེད་དུ་འགྲོ་བ་དང་། ཁོང་བདག་གི་ལག་པར་བརྟེན་ཏེ། རིམ་མོན་གྱི་ལྷ་ཁང་དུ་རིམ་གྲོ་བྱེད་པའི་ཚེ། བདག་གིས་རིམ་མོན་གྱི་ལྷ་ཁང་དུ་མགོ་འགུག་ན། ཡ་ཧོ་ཝཱས་ཁྱེད་ཀྱི་བྲན་པོ་ལ་དེའི་ནང་དུ་ཐུགས་བཟོད་བཞེས་འཚལ། ཞེས་ཞུས་པས།

༡༩ ཁོང་གིས་དེ་ལ། ཞི་བདེ་བར་སོང་ཞིག ཅེས་སྨྲས་ནས།

དེ་ནི་ཁོང་དང་བྲལ་ཏེ། ཅུང་ཟད་ཅིག་སོང་བ་དང་།

༢༠ དཀོན་མཆོག་གི་སྐྱེས་བུ་ཨེ་ལི་ཤཱའི་ཞབས་ཕྱི་གེ་ཧ་ཟིས་གཅིག་ལབ་བཏང་ཞིང་། ཀྱེ་ཧོ། ཨ་རམ་པ་ན་ཨ་མཱན་གྱིས་ཕུལ་མཁན་དེ་ངའི་དཔོན་པོས་མ་བཞེས་པར་ཕུད། ཡ་ཧོ་ཝཱས་སྣམས་ཤིག ང་དེའི་རྗེས་སུ་རྒྱུག་སྟེ། ཅི་ཞིག་ལེན་པར་བྱ། ཞེས་ཟེར་ནས།

༢༡ གེ་ཧ་ཟི་་ན་ཨ་མཱན་གྱི་ཕྱི་བཞིན་བརྒྱུགས་ཏེ། ན་ཨ་མཱན་གྱིས་དེ་ནི་རྒྱབ་ནས་རྒྱུག་གིན་འོང་བར་མཐོང་སྟེ། བསུ་བའི་ཕྱིར་ཤིང་རྟ་ནས་བབས་ཏེ། ཐམས་ཅད་བདེ་བར་ཡོད་དམ། ཞེས་དྲིས་སོ།

༢༢ དེའི་ལན་དུ་དེས་ནི། བདེ་བར་ཡོད། བདག་གི་དཔོན་པོས་བདག་བརྫངས་ཏེ་ཁྱེད་ལ། གཟིགས། ད་ལྟ་རང་ལུང་སྟོན་པའི་བུ་རྣམས་ལས་གཞོན་ནུ་གཉིས་ཨེབ་ར་ཨིམ་གྱི་རི་ནས་ངའི་རྩར་བསླེབས་པས། དེ་དག་གི་ཕྱིར་དངུལ་གྱི་རྡོ་ཚད་གཅིག་དང་གོས་གཟུང་གཉིས་སྦྱིན་པར་མཛོད་ཅིག ཅེས་གསུང་ངོ་། ཞུས་པས།

༢༣ ན་ཨ་མཱན་གྱིས། ལེགས་སོ། རྡོ་ཚད་གཉིས་ཁྱེར་ཞིག སྨྲས་ཏེ། དངུལ་གྱི་རྡོ་ཚད་གཉིས་གོས་ཟུང་གཉིས་དང་བཅས་སུ་རྐྱལ་པ་གཉིས་ཀྱི་ནང་དུ་བརྒྱང་ནས་བྱིན་པ་དང་། དེས་རང་གི་གཡོག་པོ་གཉིས་ལ་བཀལ་ཏེ། དེ་དག་གིས་བཀུར་ནས་སྔོན་སྔོན་དུ་སོང་ནས།

༢༤ སྒང་ཁར་བསླེབས་ནས། དེ་དག་གི་ལག་ནས་བླངས་ཏེ། ཁྱིམ་གྱི་ནང་དུ་བཞག་ནས། དེ་གཉིས་འགྲོར་བཅུག་གོ།

༢༥ དེ་གཉིས་སོང་བ་དང་། ཁོ་ནི་རང་གི་དཔོན་པོའི་དྲུང་དུ་ལངས་བསྡད་པ་ལས། ཨེ་ལི་ཤཱས་དེ་ལ། ཀྱེ་གེ་ཧ་ཟི། ཁྱོད་གང་ནས་འོངས་པ་ཡིན། ཞེས་དྲིས་པའི་ལན་དུ་དེས་ནི། ཁྱེད་ཀྱི་བྲན་པོ་ནི་གང་དུའང་སོང་བ་མ་ཡིན། ཞུས་པས།

༢༦ ཁོང་གིས་དེ་ལ། མི་དེ་རང་གི་ཤིང་རྟ་ལས་བབས་ནས་ཁྱོད་ལ་བསུར་ལོག་དུས་སུ། ངའི་སེམས་ཉིད་ནི་ཁྱོད་དང་མཉམ་དུ་མ་སོང་ངམ། འདི་ནི་དངུལ་དང་། གོས་དང་། ཁ་སྐྱུར་པོའི་ཚལ་དང་། རྒུན་ཚལ་དང་། ལུག་དང་། གླང་དང་། བྲན་པོ་དང་། བྲན་མོ་རྣམས་ལེན་པའི་དུས་ཤིག་ཡིན་ནམ།

༢༧ དེའི་ཕྱིར་ན་ཨ་མཱན་གྱི་མཛེ་ནད་དེ་ཁྱོད་དང་། ཁྱོད་ཀྱི་བུ་བརྒྱུད་ལ་དུས་རྒྱུན་དུ་འབྱར་ནས་ལུས་པར་འགྱུར་རོ། གསུངས་པས། མི་དེ་མཛེ་ནད་ཀྱིས་ཁ་བ་ལྟར་དཀར་པོར་གྱུར་ནས། ཁོང་གི་དྲུང་ནས་ཐོན་སོང་ངོ་༎

༦

དེ་ནས་ལུང་སྟོན་པའི་བུ་རྣམས་ཀྱིས་ཨེ་ལི་ཤཱ་ལ། གཟིགས་ཤིག ཁྱེད་དང་བཅས་སུ་ངེད་རྣམས་སྡོད་པའི་གནས་འདི་གུ་དོག་པས།

༢ ད་འོ་སྐོལ་སྡོད་རྒྱུའི་ཁྱིམ་ཞིག་རྩིག་པར། ཡོར་དན་དུ་སོང་ནས། མི་རེས་གདུང་མ་རེ་འཁུར་འོང་བའི་དགོངས་པ་གནོང་ཞིག ཅེས་ཞུས་པས། ཁོང་གིས། སོང་ཞིག གསུངས་པ་ལས།

༣ གཅིག་གིས་ཁོང་ལ། ཁྱེད་ཀྱི་བྲན་པོ་དག་དང་བཅས་སུ་ཁྱེད་ཀྱང་ཕེབས་པའི་ཐུགས་རྗེ་མཛོད་ཅིག ཞུས་པས། ཁོང་གིས། ང་ཡང་འགྲོ་བར་བྱའོ། ཞེས་གསུངས་སོ།

༤ དེ་ནས་ཁོང་དེ་དག་དང་བསྡེབས་ནས་ཕྱིན་ཏེ། ཡོར་དན་དུ་བསླེབས་ནས། ཤིང་གཅོད་པ་ལས།

༥ གཅིག་གིས་གདུང་མ་གཅོད་དུས་སུ། སྟ་རི་ཡུ་བ་ལས་བུད་ནས། ཆུའི་ནང་དུ་ལྷུང་བ་དང་། དེས་སྐད་ཆན་པོས། ཀྱེ་ངའི་དཔོན་པོ། དེ་ནི་གཡར་པོ་ཡིན། ཞེས་བོས་པས།

༦ དཀོན་མཆོག་གི་སྐྱེས་བུས། གང་དུ་གྲིལ་ཅེས་དྲིས་ནས། དེས་ཁོང་ལ་མལ་ས་དེ་བསྟན་ཏོ། ཁོང་གིས་དབྱུག་པ་ཞིག་བཏུབ་ནས། མལ་དེར་དོར་བ་དང་། ལྕགས་དེ་ཡར་ལྡིང་བྱུང་ངོ་།

༧ དེ་ནས་ཁོང་གིས་མི་དེ་ལ། ཉ་ར་བྱོས་ཤིག གསུངས་པས། དེས་ལག་པ་ནར་བརྐྱངས་ནས་བླངས་སོ༎

༨ ཡང་ཨ་རམ་གྱི་རྒྱལ་པོས་ཨིས་ར་ཨེལ་ལ་དམག་དྲངས་ནས། རང་གི་འཁོར་གཡོག་དང་གྲོས་བཏབ་སྟེ་འདི་སྐད་དུ། ངེད་ཅག་གནས་ཆེ་གེ་མོ་དང་མ་གེ་མོར་དམག་སྒར་འབེབས་པར་བྱའོ། ཞེས་སྨྲས་སོ།

༩ དེའི་ཕྱིར་དཀོན་མཆོག་གི་སྐྱེས་བུ་དེས་ཨིས་ར་ཨེལ་གྱི་རྒྱལ་པོ་ལ། ཟོན་གྱིས་ཤིག ས་ཆ་ཆེ་གེ་མོ་ན་ཨ་རམ་པའི་དམག་བསླེབས་པས། དེར་མ་འགྲོ། སྨྲས་ནས་ཕྲིན་བསྐུར་ཏོ།

༡༠ ཡང་དཀོན་མཆོག་གི་སྐྱེས་བུས། ཟོན་གྱིས་ཤིག བྱས་ནས་བཤད་པའི་གནས་སུ་ཨིས་ར་ཨེལ་གྱི་རྒྱལ་པོས་བང་ཆེན་བརྫངས་ཏེ་ཟོན་བགྱིས་སོ། དེ་ལྟར་ཐེངས་གཅིག་གཉིས་ལས་ལྷག་པར་བྱུང་སྟེ།

༡༡ ཡིབ་བསྡད་པའི་རྐྱེན་གྱིས། ཨ་རམ་གྱི་རྒྱལ་པོའི་སྙིང་ཤིན་ཏུ་འཁྲུགས་ཏེ། རང་གི་འཁོར་གཡོག་རྣམས་བོས་ཏེ། ངེད་ཀྱི་ནང་ན་ཨིས་ར་ཨེལ་གྱི་རྒྱལ་པོའི་ཕྱོགས་པ་དེ་སུ་ཡིན་པ་ང་ལ་སྟོན་པར་མི་བྱའམ། སྨྲས་པའི་ལན་དུ།

༡༢ དེའི་འཁོར་གཡོག་ཅིག་གིས། ཀྱེ་ངའི་ཇོ་བོ་རྒྱལ་པོ་ལགས། དེ་བཞིན་མ་ལགས་ཀྱིས། ཁྱེད་ཀྱིས་ཉིད་ཀྱི་གཟིམས་ཆུང་ནང་དུ་གླེང་བ་དེ། ཨིས་ར་ཨེལ་གྱི་ཁྲོད་ན་ཡོད་པའི་ལུང་སྟོན་པ་ཨེ་ལི་ཤཱས་ཨིས་ར་ཨེལ་གྱི་རྒྱལ་པོ་ལ་འཆད་དོ། ཞུས་པས།

༡༣ དེ་ན་རེ། ཁྱོད་ཅག་སོང་ལ། ཁོ་ག་ན་འདུག་ལྟོས་ཤིག ངས་མི་བཏང་ནས། ཁོ་འཛིན་པར་བྱ། ཞེས་བསྒོ་བས། དེ་དག་གིས། ཁོ་དོ་ཐན་དུ་འདུག ཅེས་ཕྲིན་ཞུས་པ་དང་།

༡༤ དེས་རྟ་དང་ཤིང་རྟ་དང་། དམག་གཡོར་ཅན་ཞིག་དེར་བརྫངས་ཏེ། དེ་རྣམས་མཚན་མོར་བསླེབས་ནས། གྲོང་ཁྱེར་དེ་མཐའ་ནས་བསྐོར་ཏོ༎

༡༥ དེ་ནས་དཀོན་མཆོག་གི་སྐྱེས་བུའི་ཞབས་ཕྱི་དེ་སྔ་དྲོ་ལངས་ནས། ཕྱི་རོལ་དུ་ཐོན་པ་དང་། དམག་དཔུང་གི་རྟ་དང་། ཤིང་རྟས་གྲོང་ཁྱེར་དེ་བསྐོར་ཏེ་ཡོད་པར་མཐོང་བས། ཞབས་ཕྱི་དེས་ཁོང་ལ། ཀྱེ་ངའི་དཔོན་པོ་ལགས། ད་ངེད་ཀྱིས་ཅི་བྱ། ཞུས་པའི་ལན་དུ།

༡༦ ཁོང་གིས། མ་འཇིགས་ཤིག དེ་རྣམས་ཀྱི་དཔུང་གྲོགས་ལས་ངེད་ཀྱི་དཔུང་གྲོགས་མང་ངོ་། ཞེས་སྨྲས་ནས།

༡༧ ཨེ་ལི་ཤཱས་སྨོན་ལམ་བཏབ་སྟེ། ཀྱེ་ཡ་ཧོ་ཝཱ། འདིས་མཐོང་དུ་འདིའི་མིག་འབྱེད་པར་མཛོད་ཅིག་ཞུས་པས། ཡ་ཧོ་ཝཱས་ཁྱེའུ་དེའི་མིག་ཕྱེས་ནས། དེས་བལྟས་པ་ལས། ཨེ་ལི་ཤཱའི་མཐའ་འཁོར་དུ། རི་བོ་ནི་མེའི་རྟ་དང་ཤིང་རྟས་གང་ནས་ཡོད་པར་མཐོང་ངོ་།

༡༨ ཡང་དེ་རྣམས་ཨེ་ལི་ཤཱའི་ཕྱོགས་སུ་འབབ་འོང་བའི་ཚེ་ན། ཁོང་གིས་ཡ་ཧོ་ཝཱ་ལ་སྨོན་ལམ་བཏབ་སྟེ། མི་འདི་རྣམས་ལོང་བ་མཛོད་ཅིག ཞུས་ནས། ཨེ་ལི་ཤཱས་ཞུས་པ་བཞིན་དུ་ཁོང་གིས་དེ་རྣམས་ལོང་བ་མཛད་དོ།

༡༩ དེར་ཨེ་ལི་ཤཱས་དེ་རྣམས་ལ། འདི་ནི་ལམ་དེ་ཡང་མིན། གྲོང་ཁྱེར་དེ་ཡང་མིན་ཏེ། ངའི་རྒྱབ་ནས་ཤོག་དང་། ཁྱོད་ཚོས་འཚོལ་བའི་མི་དེའི་མདུན་དུ་ངས་ཁྱོད་རྣམས་འཁྲིད་པར་བྱའོ། གསུངས་ནས། དེ་རྣམས་ས་མར་ཡཱ་རུ་ཁྲིད་དོ༎

༢༠ དེ་རྣམས་ས་མར་ཡཱ་རུ་བསླེབས་པའི་ཚེ། ཨེ་ལི་ཤཱས། ཀྱེ་ཡ་ཧོ་ཝཱ། འདི་རྣམས་ཀྱིས་མཐོང་ཐུབ་པའི་ཕྱིར་དུ་མིག་འབྱེད་པར་མཛོད་ཅིག ཅེས་ཞུས་པ་དང་། ཡ་ཧོ་ཝཱས་དེ་རྣམས་ཀྱི་མིག་ཕྱེས་པ་དང་། དེ་རྣམས་ས་མར་ཡཱའི་དབུས་སུ་བསླེབས་ཡོད་པར་མཐོང་ངོ་།

༢༡ ཡང་ཨིས་ར་ཨེལ་གྱི་རྒྱལ་པོས་དེ་རྣམས་མཐོང་དུས་སུ། ཨེ་ལི་ཤཱ་ལ། ཀྱེ་ངའི་ཡབ། ངས་འདི་རྣམས་གསད་དམ། ངས་འདི་རྣམས་གཏུབ་བམ། ཞེས་འདྲིས་པས།

༢༢ ཁོང་གིས་ལན་དུ། ཁྱེད་ཀྱིས་འདི་རྣམས་མ་གསོད། ཁྱེད་རང་གི་རལ་གྲི་དང་གཞུའི་སྒོ་ནས་འཛིན་འཆང་བྱས་པ་རྣམས་གསོད་པར་བྱའམ། ད་འདི་རྣམས་ཀྱིས་ཟ་བ་དང་འཐུང་དུ་དེ་རྣམས་ཀྱི་མདུན་དུ་བག་ལེབ་དང་ཆུ་ཞོག དེ་ནས་དེ་རྣམས་རང་གི་ཇོ་བོའི་དྲུང་དུ་འགྲོར་ཆུག་ཅིག ཅེས་བསྐུལ་བས།

༢༣ དེས་དེ་རྣམས་ཀྱི་དོན་དུ་ཁ་ཟས་ཆེན་པོ་ཞིག་གཡོས། དེ་རྣམས་ཀྱིས་ཟོས་ཤིང་འཐུང་ཟིན་པ་དང་། དེ་རྣམས་འགྲོར་བཅུག་ནས། དེ་རྣམས་རང་གི་ཇོ་བོའི་དྲུང་དུ་སོང་ངོ་། དེའི་འོག་ཏུ་ཡང་ཨ་རམ་པའི་དམག་མི་ཨིས་ར་ཨེལ་གྱི་ཡུལ་ཁམས་ཀྱི་ནང་དུ་མ་འོངས་སོ༎

༢༤ དེའི་རྗེས་སུ་ཨ་རམ་གྱི་རྒྱལ་པོ་བེན་ཧ་དད་ཀྱིས་རང་གི་དམག་མི་མཐའ་དག་བསྡུས་ནས། དམག་བཏེགས་ཏེ། ས་མར་ཡཱ་ལ་དམག་བསྐོར་བཏང་ངོ་།

༢༥ དེའི་ཕྱིར་ས་མར་ཡཱ་ནང་མུ་གེ་ཆེན་པོ་ཞིག་བྱུང་ནས། བོང་བུའི་མགོ་ཞིག་ཊཾ་ཀ་བརྒྱད་ཅུ་དང་། བྱ་མ་བྱ་རྐྱག་བྲེ་ཡང་ཕྱེད་ཅིག་ཊཾ་ཀ་ལྔའི་རིན་ལ་སླེབ་པའི་བར་དུ་དམག་བསྐོར་བཏང་ནས་བཞག་གོ།

༢༦ ཡང་ཨིས་ར་ཨེལ་གྱི་རྒྱལ་པོ་ལྕགས་རིའི་སྟེང་ན་འཆག་པའི་ཚེ་ན། བུད་མེད་ཅིག་གིས་ཁོང་ལ་འོ་དོད་འབོད་ཅིང་། ཀྱེ་ངའི་ཇོ་བོ། རྒྱལ་པོ་ལགས། ང་ལ་གྲོགས་མཛོད་ཅིག ཅེས་ཞུས་པ་ལས།

༢༧ དེས་མོ་ལ། གལ་ཏེ་ཡ་ཧོ་ཝཱས་ཁྱོད་ལ་གྲོགས་མི་མཛད་ན། ངས་ཁྱོད་ལ་གཡུལ་ཐང་ངམ། རྒུན་འབྲུམ་འཚིར་བའི་གཞོང་པའི་ནང་ནས་ཇི་ལྟར་ར་མདའ་བྱ། ཞེས་སྨྲས་ནས།

༢༨ ཡང་རྒྱལ་པོས་མོ་ལ། ཁྱོད་ལ་ཅི་བྱུང་། བྱས་པས། མོས་དེ་ལ། བུད་མེད་འདིས་ང་ལ། དེ་རིང་འོ་སྐོལ་གྱི་ཟ་རུ་ཁྱོད་ཀྱི་བུ་དེ་ཐོང་དང་། སང་ཉིན་འོ་སྐོལ་གྱིས་ངའི་བུ་དེ་ཟ་བར་བྱའོ། ཞེས་སྨྲས་ནས།

༢༩ འོ་སྐོལ་གྱིས་ངའི་བུ་དེ་བཙོས་ནས་ཟོས་པ་ཡིན། དེའི་ཕྱི་ཉིན་ངས་དེ་ལ། ད་ཁྱོད་ཀྱི་བུ་དེ་ཟ་རུ་ཐོང་ཟེར་ཀྱང་། མོས་རང་གི་བུ་སྦས་ནས་བཞག་གོ། ཞེས་ཞུས་སོ།

༣༠ རྒྱལ་པོས་བུད་མེད་ཀྱི་གཏམ་དེ་ཐོས་པའི་དུས་སུ། རང་གི་གོས་བཤག་སྟེ། ལྕགས་རིའི་སྟེང་ནས་འདང་བ་ལས། མི་རྣམས་ཀྱིས་བལྟས་པས། དེའི་གོས་ཀྱི་མཐིལ་དུ་ལུས་ལ་རེ་བ་ནག་པོ་གྱོན་ཡོད་པར་མཐོང་ངོ་།

༣༡ ཡང་དེས། གལ་ཏེ་ཉི་མ་དེ་རིང་ཤ་ཕད་ཀྱི་བུ་ཨེ་ལི་ཤཱའི་མགོ་དེའི་ལུས་ཀྱི་ཁར་ལུས་པར་འགྱུར་ན། དཀོན་མཆོག་གིས་ང་ལ་དེ་ལྟ་བུའམ། དེ་ལས་ཀྱང་ལྷག་པར་མཛད་པར་ཤོག་ཅིག ཅེས་སྨྲས་སོ༎

༣༢ ཨེ་ལི་ཤཱ་རང་གི་ཁྱིམ་ན་བཞུགས་ཏེ། རྒན་རབས་རྣམས་ཀྱང་ཁོང་དང་མཉམ་དུ་བསྡད་པ་དང་། རྒྱལ་པོས་རང་གི་འཁོར་པ་ཞིག་མངགས་ཏེ། བང་ཆེན་ཁོང་གི་དྲུང་དུ་མ་བསླེབ་པའི་གོང་དུ། ཁོང་གིས་རྒན་རབས་དག་ལ། ངའི་མགོ་གཅོད་པ་ལ་མི་གསོད་མཁན་གྱི་བུས་མི་ཞིག་མངགས་པར་ཁྱེད་ཚོས་མཐོང་ངམ། ད་ལྟོས་ཤིག བང་ཆེན་དེ་སླེབ་མ་ཐག་ཏུ་སྒོ་ཆུག་ལ། སྒོའི་རྩར་ཁོ་དམ་དུ་འཛིན་འཇོག་ཅིག ཁོའི་རྒྱབ་རྒྱབ་ནས་ཁོའི་དཔོན་པོའི་རྐང་སྒྲ་ཡང་མི་ཐོས་སམ། ཞེས་སྨྲས་ནས།

༣༣ ཁོང་གིས་དེ་དག་ལ་གླེང་འཕྲོ་མ་རྫོགས་པར། བང་ཆེན་དེ་ཁོང་གི་རྩར་བསླེབས་བྱུང་། དེར་ཁོང་གིས། ལྟོས་ཤིག རྐྱེན་ངན་འདི་ཡ་ཧོ་ཝཱ་ལས་བྱུང་བས། ད་དུང་ཡང་ང་ཡ་ཧོ་ཝཱ་ལ་ཅི་ལ་སྒུག་པར་བྱ། ཞེས་སྨྲས་སོ༎

༧

དེ་ནས་ཨེ་ལི་ཤཱས་དེ་རྣམས་ལ། ད་ཁྱོད་ཅག་གིས་ཡ་ཧོ་ཝཱའི་གསུང་ལ་ཉོན་ཅིག ཡ་ཧོ་ཝཱས་འདི་སྐད་དུ། སང་ཉིན་དུས་ཚོད་འདི་ཙམ་དུ་ས་མར་ཡཱའི་རྒྱ་སྒོར་ཤེ་ཀེལ་གཅིག་ལ་རྒྱ་ཞིབ་བྲེ་གང་དང་། ཤེ་ཀེལ་གཅིག་ལ་ནས་བྲེ་གཉིས་རེ་འཚོང་བར་འགྱུར་རོ་ཞེས་གསུང་ངོ་། སྨྲས་པ་དང་།

༢ རྒྱལ་པོས་ལག་པ་བསྙེས་པའི་དམག་དཔོན་གྱིས་དཀོན་མཆོག་གི་སྐྱེས་བུ་དེ་ལ། ཇི་སྟེ་ཡ་ཧོ་ཝཱས་ནམ་མཁའི་ནང་དུ་དཀར་ཁུང་འདོགས་པར་མཛད་ཀྱང་། དེ་འདྲ་འབྱུང་དུ་སྲིད་དམ། ཟེར་བས། ཁོང་གིས་དེ་ལ། ལྟོས། ཁྱོད་རང་གི་མིག་གིས་དེ་མཐོང་ཡང་། དེ་ལས་ཟ་བར་མི་འགྱུར་རོ། ཞེས་གསུངས་སོ༎

༣ དེའང་རྒྱལ་སྒོའི་ཕྱི་རོལ་ན་མཛེ་ཅན་བཞི་ཡོད་པ་ལས། དེ་དག་གཅིག་གིས་གཅིག་ལ། འཆི་བ་ལ་ཐུག་པའི་བར་དུ་ངེད་འདིར་ཅི་ལ་སྡོད།

༤ ཇི་སྟེ་ངེད་གྲོང་ཁྱེར་གྱི་ནང་དུ་འགྲོ་བར་བྱ་ཟེར་ན། གྲོང་ཁྱེར་ནང་མུ་གེ་ཡོད་པས། ངེད་དེར་ཡང་འཆི་བར་འགྱུར། ཡང་ཇི་སྟེ་འདིར་སྡོད་ཀྱང་འཆི་བར་འགྱུར་བས་ན། ཤོག་ལ། ངེད་ཨ་རམ་པའི་དམག་ཁྲོད་དུ་འགྲོ་བར་བྱ། གལ་ཏེ་དེ་དག་གིས་ངེད་གསོན་པོར་འབོར་ན། ངེད་ཐར་བར་འགྱུར། གལ་ཏེ་སྲོག་དང་འཕྲལ་ན། ངེད་འཆི་ན་ཡང་ཚད། ཅེས་སྨྲས་ནས།

༥ དེ་དག་སྐྱ་རེངས་ཀྱི་དུས་སུ་ལངས་ཏེ། ཨ་རམ་པའི་དམག་བྲང་དུ་ཆས་ནས། དེ་དག་ཨ་རམ་པའི་དམག་སྒར་གྱི་མཐའ་མའི་མཚམས་སུ་བསླེབས་པ་དང་། ལྟོས་ཤིག དེར་མི་གཅིག་ཀྱང་མེད་པ་ཡིན།

༦ ཅི་ལ་ཞེ་ན། ཡ་ཧོ་ཝཱས་ཨ་རམ་པ་ལ་ཤིང་རྟའི་སྐད་དང་། རྟའི་རྐང་སྒྲ་དང་། དམག་དཔུང་ཆེན་པོ་ཞིག་གི་ཀུ་སྒྲ་ཐོས་སུ་བཅུག་པ་ལས། དེ་རྣམས་གཅིག་གིས་གཅིག་ལ། ལྟོས་ཤིག ཨིས་ར་ཨེལ་གྱི་རྒྱལ་པོས་ཧེད་པའི་རྒྱལ་པོ་རྣམས་དང་། མི་སེར་པའི་རྒྱལ་པོ་རྣམས་ལ་གླ་སྦྱིན་ནས། ངེད་ལ་དམག་འགྱེད་དུ་སྦྲན་ནས་འཁྱེར་འོངས་པ་ལགས། ཞེས་སྨྲས་ཏེ།

༧ དགོངས་མོའི་སྲོད་ལ་ལངས་ནས། བྲོས་སོང་སྟེ། དེ་དག་གིས་རང་གི་གུར་དང་། རྟ་དང་། བོང་བུ་རྣམས་དམག་བྲང་དུ་བཞག་ནས། སྲོག་ཐར་དུ་བྲོས་སོང་བ་ཡིན།

༨ དེ་ནས་མཛེ་ཅན་དེ་དག་དམག་སྒར་གྱི་མཐའ་མའི་མཚམས་སུ་ཕྱིན་པ་དང་། གུར་ཞིག་གི་ནང་དུ་ཞུགས་ནས། ཟོས་ཏེ་བཏུང་སྟེ། དེའི་ནང་ནས་གསེར་དངུལ་དང་གོས་ལག་བཀུར་ཁྱེར་ནས། སྦས་བཞག་སྟེ། ཡང་གུར་ཞིག་གི་ནང་དུ་ཞུགས་ནས། དེ་ནས་ཀྱང་བསྐྱས་ཏེ་སྦས་བཞག་གོ།

༩ དེ་ནས་དེ་དག་གཅིག་གིས་གཅིག་ལ། ངེད་ཀྱིས་བྱས་པ་འདི་བཟང་པོ་མ་ཡིན། དེ་རིང་ནི་ཕྲིན་བཟང་སྒྲོག་པའི་ཉིན་མོ་ཡིན་པས། ངེད་ཅག་ཁ་རོག་ཅིང་ཐོ་རངས་ཀྱི་བར་དུ་འདིར་སྒུག་སྡོད་ན། ངེད་ཅག་ལ་སྐྱོན་འཕོག་འོང་བས། རྒྱལ་པོའི་ཕོ་བྲང་དུ་ཕྲིན་སྐྱེལ་དུ་འདོང་ཞིག་བྱས་ནས།

༡༠ དེ་དག་འོངས་ནས། གྲོང་ཁྱེར་གྱི་སྒོ་སྲུང་མཁན་ལ་བོས་ཏེ་དེ་ལ། བདག་ཅག་ཨ་རམ་པའི་དམག་སྒར་དུ་ཕྱིན་པ་ཡིན། ལྟོས། དེར་མི་ཡང་མི་འདུག མི་སྐད་ཀྱང་མི་འདུག རྟ་བོང་རྣམས་བཏགས་ནས་འདུག ཡང་གུར་རྣམས་ཁྲིག་གེར་འདུག་གོ། བྱས་ནས་བཤད་པ་དང་།

༡༡ དེས་གཞན་སྒོ་པ་རྣམས་ལ་བོས་ནས། རྒྱལ་ཁབ་ཏུ་ཕྲིན་བསྐྱལ་ཏོ།

༡༢ དེ་ནས་རྒྱལ་པོ་མཚན་མོར་ལངས་ནས། དྲུང་འཁོར་རྣམས་ལ། ཨ་རམ་པས་ངེད་ཀྱི་དོན་དུ་ཅི་བྱས་པ་ཡིན་ངས་འཆད་པར་བྱ་སྟེ། དེ་དག་ལ་ངེད་ལྟོགས་པའི་ཆ་ཡོད་པས། ནམ་ཨིས་ར་ཨེལ་པ་གྲོང་ཁྱེར་གྱི་ནང་ནས་འཐོན་པའི་ཚེ། འོ་ཅག་གིས་དེ་དག་གསོན་པོར་འཛིན་ཏེ། གྲོང་ཁྱེར་གྱི་ནང་དུ་འཚང་འགྲོའོ། སྨྲ་ཞིང་། དེ་རྣམས་རང་གི་དམག་སྒར་ལས་ཐོན་ཏེ། ཐང་གར་ཡིབ་སྡོད་དུ་སོང་བ་ཡིན། ཞེས་སྨྲས་པས།

༡༣ འཁོར་གྱི་ནང་ནས་གཅིག་གིས་དེའི་ལན་དུ། གྲོང་ཁྱེར་གྱི་ནང་ན་ལུས་པའི་རྟའི་ཁྲོད་ལས་ལྔ་བླངས་ནས་ཕར་ཐོང་ཞིག འདི་ལྔ་པོ་འཆི་ཁར་ཡོད་པའི་ཨིས་ར་ཨེལ་གྱི་མི་ཚོགས་ཕྱི་ལུས་དང་འདྲ་སྟེ། ངེས་ཀྱིས་འདི་དག་བཏང་ནས། ལྟ་བར་བྱའོ། ཞེས་ཞུས་ནས།

༡༤ དེའི་ཕྱིར་དེ་དག་གིས་ཤིང་རྟ་འཁོར་ལོ་གཉིས་དང་རྟ་བཅས་ཁྲིད་འོང་བས། རྒྱལ་པོས་དེ་དག་ཨ་རམ་པའི་དམག་དཔུང་གི་ཕྱི་བཞིན་བཏང་སྟེ། ད་སོང་ལ་ལྟོས་ཤིག ཅེས་བསྒོའོ།

༡༥ དེ་ནས་དེ་དག་དེ་རྣམས་ཀྱི་རྗེས་སུ་ཡོར་དན་གྱི་བར་དུ་སོང་སྟེ། ལྟོས་ཤིག ལམ་ཐམས་ཅད་ཨ་རམ་པས་རྟབ་རྟོབ་ལ་ཕངས་པའི་གོས་དང་ཡོ་བྱད་ཀྱིས་གང་སྟེ་ཡོད་པ་ཡིན། དེ་ནས་བང་ཆེན་རྣམས་ཕྱིར་ལོག་འོངས་ནས། རྒྱལ་པོ་ལ་བཤད་པ་དང་།

༡༦ མི་རྣམས་ཕྱི་རོལ་དུ་ཐོན་ནས། ཨ་རམ་པའི་དམག་སྒར་ལ་ཧབ་ཐོབ་བརྒྱབས་ཏེ། ཡ་ཧོ་ཝཱས་གསུངས་པ་བཞིན་དུ། དངུལ་གྱི་ཤེ་ཀེལ་རེ་ལ་རྒྱ་ཞིབ་བྲེ་རེ་དང་། ནས་བྲེ་གཉིས་དངུལ་གྱི་ཤེ་ཀེལ་རེ་ལ་འཚོང་བར་གྱུར་ཏོ།

༡༧ ཡང་རྒྱལ་པོ་སྔོན་དུ་བསྙེས་ཡོད་པའི་དམག་དཔོན་དེ་རྒྱ་སྒོར་ལྟ་རུ་བསྐོས་པ་དང་། དཀོན་མཆོག་གི་སྐྱེས་བུས་རྒྱལ་པོ་འོང་དུས་སུ་དེ་ལ་གསུངས་པ་བཞིན་དུ། མི་རྣམས་ཀྱིས་དེ་ནི་རྡོག་རྫིས་སུ་བཏང་ནས། ཚེ་འདས་སོ།

༡༨ དེ་ལྟར་དཀོན་མཆོག་གི་སྐྱེས་བུས་རྒྱལ་པོ་ལ། སང་ཉིན་འདི་ཚོད་ལ་ས་མར་ཡཱའི་རྒྱལ་སྒོ་རུ་ཤེ་ཀེལ་རེ་ལ་ནས་བྲེ་གཉིས་རེ་དང་། རྒྱ་ཞིབ་བྲེ་གང་ཤེ་ཀེལ་རེ་ལ་འཚོང་བར་འགྱུར་རོ། གསུངས་པ་བཞིན་དུ་གྲུབ་པར་གྱུར་ཏོ།

༡༩ ཡང་དམག་དཔོན་གྱིས་དཀོན་མཆོག་གི་སྐྱེས་བུ་ལ་ལན་ཟློག་ཅིང་། ལྟོས། གལ་ཏེ་ཡ་ཧོ་ཝཱས་ནམ་མཁའི་ནང་དུ་དཀར་ཁུང་འདོན་པར་མཛད་ན་ཡང་། དེ་ལྟར་འབྱུང་སྲིད་དམ། བྱས་ནས། དཀོན་མཆོག་གི་སྐྱེས་བུས་དེ་ལ། ལྟོས། ཁྱོད་ཀྱི་མིག་གིས་བྱ་བ་དེ་མཐོང་གིས། དེ་ལས་ཟ་བར་མི་འགྱུར་རོ། གསུངས་པ་ལྟར་དུ།

༢༠ འབྱུང་བར་གྱུར་ནས། མི་རྣམས་ཀྱིས་ཁོ་རྒྱ་སྒོ་རུ་རྡོག་རྫིས་སུ་བཏང་ནས། ཚེ་ལས་འདས་སོ༎

༨

དེ་ནས་ཨེ་ལི་ཤཱས་གསོན་པོར་བསླངས་པའི་བུ་དེའི་མ་ལ། ཡ་ཧོ་ཝཱས་མུ་གེ་ལ་བརྡ་བརྒྱབ་ཡོད་པས། ལོ་བདུན་གྱི་རིང་དུ་དེ་ནི་ཡུལ་འདིར་ལུས་འོང་བས་ན། ཁྱོད་ལོངས་ལ། ཁྱོད་རང་དང་རང་གི་བཟའ་ཚོ་རྣམས་སོང་ལ། གང་དུ་སྡོད་ནུས་པ་ཞིག་ཏུ་སྡོད་ཅིག ཅེས་བསྒོ་བ་དང་།

༢ བུད་མེད་དེ་ལངས་ཏེ། དཀོན་མཆོག་གི་སྐྱེས་བུ་དེས་བསྒོ་བ་བཞིན་དུ་བྱས་ཏེ། རང་གི་བཟའ་ཚོ་དང་བཅས་སུ་སོང་ནས། ཕེ་ལེ་ཤེད་པའི་ཡུལ་དུ་ལོ་བདུན་གྱི་བར་དུ་བསྡད་དོ།

༣ ཡང་ལོ་བདུན་པའི་མཇུག་ཏུ་བུད་མེད་དེ་ཕེ་ལེ་ཤེད་པའི་ཡུལ་ནས་ཕྱིར་ལོག་འོངས་ནས། རང་གི་ཁྱིམ་དང་ཞིང་གི་དོན་དུ་ཞུ་འབུལ་བྱེད་དུ་རྒྱལ་པོའི་དྲུང་དུ་སོང་བ་དང་།

༤ དེའི་དུས་སུ་རྒྱལ་པོས་དཀོན་མཆོག་གི་སྐྱེས་བུའི་ཞབས་ཕྱི་གེ་ཧ་ཟི་དང་གླེང་མོ་མཛད་ཅིང་དེ་ལ། ཨེ་ལི་ཤཱས་མཛད་པའི་མཛད་པ་ཁྱད་མཚར་ཆེ་བ་ཐམས་ཅད་ང་ལ་ཤོད་ཅིག ཅེས་སྨྲས་པས།

༥ དེས་རྒྱལ་པོ་ལ་ཁོང་གིས་ཇི་ལྟར་རོ་ཞིག་གསོན་བཅུག་པའི་ལོ་རྒྱུས་དེ་འཆད་པའི་ཚེ་ན། ལྟོས་ཤིག གསོན་བཅུག་པའི་བུའི་མ་དེས་རྒྱལ་པོ་ལ་རང་གི་ཞིང་ཁང་གི་དོན་དུ་འོ་དོད་བཏང་བས། གེ་ཧ་ཟི་ན་རེ། ཀྱེ་བདག་གི་ཇོ་བོ། རྒྱལ་པོ་ལགས། བུད་མེད་དེ་ནི་འདི་ཡིན་ཏེ། ཨེ་ལི་ཤཱས་གསོན་བཅུག་པའི་བུ་ཡང་འདི་རང་ཡིན་ནོ། ཞུས་པ་དང་།

༦ རྒྱལ་པོས་ཀྱང་བུད་མེད་ལ་དྲིས་ནས། དེས་ཐམས་ཅད་བཤད་དོ། དེར་རྒྱལ་པོས་དཔོན་པོ་ཞིག་བསྐོས་ནས་དེ་ལ། མོའི་ཡིན་ཚད་དང་། མོས་རང་ཡུལ་བསྐྱུར་བའི་ཉིན་མོ་ནས་བཟུང་སྟེ། ད་ལྟའི་བར་གྱི་ཞིང་གི་འཐོན་དང་བཅས་མོ་ལ་ཕྱིར་སྦྱིན་པར་བྱོས་ཤིག ཅེས་བསྒོའོ༎

༧ ཡང་ཨེ་ལི་ཤཱ་་ད་མཱ་སེག་ཏུ་ཕྱིན་པ་དང་། ཨ་རམ་གྱི་རྒྱལ་པོ་བེན་ཧ་དད་ནད་ཀྱིས་བཏབ་སྟེ་ཡོད་པ་ལས། དཀོན་མཆོག་གི་སྐྱེས་བུ་དེར་འོང་བའི་ཕྲིན་ཐོས་སོ།

༨ དེར་རྒྱལ་པོས་ཧ་ཟ་ཨེལ་ལ། ཁྱོད་ཀྱིས་རང་གི་ལག་ཏུ་ཞུ་རྟེན་ཞིག་ཐོགས་ནས། དཀོན་མཆོག་གི་སྐྱེས་བུ་ལ་བསུར་སོང་སྟེ། ང་ནད་འདི་ལས་འགྲོལ་མིན་འདྲིས་ཤིང་། ཁོང་ལས་ཡ་ཧོ་ཝཱའི་ཐུགས་བརྟག་ཞུས་ཤིག ཅེས་བཀའ་གནང་བ་དང་།

༩ ཧ་ཟ་ཨེལ་ཁོང་ལ་བསུར་ཕྱིན་ཏེ། ད་མཱ་སེག་གི་བཟང་ནོར་ཐམས་ཅད་ལས་ཞུ་རྟེན་རྔ་མོང་བཞི་བཅུ་ལ་བཀལ་ཏེ། མཉམ་དུ་ཁྱེར་ཏེ། དེར་བསླེབས་ནས་ཁོང་གི་དྲུང་དུ་ལངས་ཏེ་ཁོང་ལ། ཨ་རམ་གྱི་རྒྱལ་པོ་ཁྱེད་ཀྱི་བུ་བེན་ཧ་དད་ཀྱིས་བདག་ཁྱེད་ཀྱི་དྲུང་དུ་བཏང་སྟེ། ང་ནད་འདི་ལས་འགྲོལ་བར་འགྱུར་རམ། ཞེས་འདྲིའོ། སྨྲས་པ་དང་།

༡༠ ཨེ་ལི་ཤཱས་ལན་དུ། ཁྱོད་སོང་སྟེ་དེ་ལ། ཁྱོད་ཕན་པར་འགྱུར་སྦྲོན་ཞིག འོན་ཀྱང་དེ་ནི་ངེས་པར་འཆི་བར་འགྱུར་བར་ཡ་ཧོ་ཝཱས་ང་ལ་མངོན་པར་མཛད་དོ། ཞེས་གསུངས་ནས།

༡༡ དེ་ནི་ངོ་ཚ་བར་མ་འགྱུར་བའི་བར་དུ་མིག་སྲན་བཏང་ནས། དཀོན་མཆོག་གི་སྐྱེས་བུ་དེ་བཤུམས་སོ།

༡༢ དེར་ཧ་ཟ་ཨེལ་གྱིས། བདག་གི་ཇོ་བོ་ལགས། ཤུམ་ཅི་ལ་ཤུམ། བྱས་པས། ཁོང་གིས་དེ་ལ། ཅི་ལ་ངུ་ཟེར་ན། ཁྱོད་ཀྱིས་ཨིས་ར་ཨེལ་གྱི་བུ་བརྒྱུད་ལ་བྱེད་པར་འགྱུར་བའི་བྱ་བ་ངན་པ་རྣམས་ཀྱི་ཆ་ང་ལ་ཡོད། ཁྱོད་ཀྱིས་དེའི་གྲོང་ཁྱེར་བཙན་པོ་རྣམས་མེས་བསྲེགས་ཏེ། དེའི་ན་གཞོན་རྣམས་རལ་གྲིས་བསད་དེ། དེ་དག་གི་ཕྲུ་གུ་རྣམས་ས་ལ་བརྡབ་སྟེ། དེ་དག་གི་སྦྲུམ་མ་རྣམས་ཀྱི་གྲོད་པ་གཤག་པར་འགྱུར་རོ། གསུངས་པ་དང་།

༡༣ ཧ་ཟ་ཨེལ་གྱིས། བདག་ཁྱེད་ཀྱི་བྲན་པོ་ཁྱི་ལྟ་བུས་བྱ་བ་ཆེན་པོ་དེ་ཇི་ལྟར་བྱེད་དམ། ཞུས་པས། ཨེ་ལི་ཤཱས་ལན་དུ། ཁྱོད་ཨ་རམ་གྱི་རྒྱལ་པོར་འགྱུར་བ་ནི་ཡ་ཧོ་ཝཱས་ང་ལ་བསྟན་བྱུང་གསུངས་སོ།

༡༤ དེ་ནས་མི་དེ་ཨེ་ལི་ཤཱའི་དྲུང་ནས་སོང་སྟེ། དེའི་དཔོན་པོའི་རྩར་ཕྱིན་ཏོ། དེས་ཁོ་ལ། ཨེ་ལི་ཤཱས་ཁྱོད་ལ་ཅི་ཟེར་བྱས་ནས་དེས། ཁྱེད་ངེས་པར་ཕན་པར་འགྱུར། ཞེས་ང་ལ་བཤད་བྱུང་སྨྲས་སོ།

༡༥ དེའི་སང་ཉིན་དེས་རས་འཐུག་པོ་ཞིག་བླངས་ནས། ཆུར་སྦང་སྟེ། དེའི་གདོང་ལ་བཀབ་པས། དེ་ནི་ཚེ་འདས་སོ། དེ་ནས་ཧ་ཟ་ཨེལ་དེའི་མལ་དུ་རྒྱལ་པོ་གྱུར་ཏོ༎

༡༦ ཡང་ཨིས་ར་ཨེལ་གྱི་རྒྱལ་པོ་ཨ་ཧབ་ཀྱི་སྲས་ཡོ་རམ་གྱིས་སྲིད་བྱེད་པའི་ལོ་ལྔ་པར། ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱི་སྲས་ཡོ་རམ་རྒྱལ་པོར་གྱུར་ཏོ།

༡༧ དེ་ནི་རྒྱལ་པོར་འགྱུར་དུས་སུ་ལོ་སུམ་ཅུ་སོ་གཉིས་ལོན་པ་དང་། ཡེ་རུ་ཤ་ལེམ་དུ་ལོ་བརྒྱད་ཀྱི་རིང་དུ་རྒྱལ་སྲིད་བྱས་སོ།

༡༨ དེས་ཀྱང་ཨ་ཧབ་ཀྱི་བུ་བརྒྱུད་ཀྱིས་སྤྱད་པ་ལྟར་དུ། ཨིས་ར་ཨེལ་གྱི་རྒྱལ་པོའི་ལམ་བཞིན་དུ་འགྲུལ་ཏོ། གང་ལ་ཞེ་ན། ཨ་ཧབ་ཀྱི་བུ་མོ་ནི་དེའི་ཆུང་མར་ཡོད་པ་ཡིན་ཏེ། དེས་ཡ་ཧོ་ཝཱའི་སྤྱན་སྔར་ངན་པ་ཡིན་པ་དེ་བྱས་སོ།

༡༩ ད་དུང་ཡང་ཡ་ཧོ་ཝཱས་ཉིད་ཀྱི་བྲན་པོ་དཱ་བིད་ཀྱི་ངོར། ཡ་ཧུ་དཱ་མེད་པར་མཛད་པ་ལ་ཐུགས་མ་མཉེས་སོ། ཁོང་གིས་དེ་ལ། ངས་ཁྱོད་དང་། ཁྱོད་ཀྱི་བུ་བརྒྱུད་ལ་དུས་གཏན་དུ་མར་མེ་ཞིག་གནང་བར་བྱའོ། ཞེས་ཞལ་གྱིས་བཞེས་པའི་ཕྱིར་རོ༎

༢༠ དེའི་དུས་སུ་ཨེ་དོམ་པ་རྣམས་ཀྱིས་ཡ་ཧུ་དཱ་ལ་ངོ་ལོག་བྱས་ནས། དེ་རྣམས་ཀྱིས་རང་ལ་རྒྱལ་པོ་ཞིག་བསྐོས་སོ།

༢༡ དེའི་ཕྱིར་ཡོ་རམ་གྱིས་ཤིང་རྟ་ཐམས་ཅད་དང་བཅས་སུ་ཙ་ཨིར་དུ་ཕྱིན་ཏེ། མཚན་མཆོང་བཏང་ནས། རང་ལ་བསྐོར་ཞིང་ཡོད་པའི་ཨེ་དོམ་པ་དང་། ཤིང་རྟའི་དམག་དཔོན་རྣམས་འཇོམས་པར་བྱས་པ་དང་། མི་དེ་རྣམས་རེ་རང་གི་གུར་དུ་བྲོས་སོ།

༢༢ དེ་ལྟར་ཨེ་དོམ་པས་ཡ་ཧུ་དཱ་ལ་ངོ་ལོག་བྱས་ནས། ཉི་མ་དེ་རིང་གི་བར་དུ་ལག་པ་ནས་ཤོར། དེ་དང་དུས་མཚུངས་པར་ལིབ་ནཱ་ཡིས་ཀྱང་ངོ་ལོག་བྱས་སོ།

༢༣ ཡོ་རམ་གྱི་གཞན་བྱ་བ་དང་། དེས་ཇི་བྱས་པ་ཐམས་ཅད་ཡ་ཧུ་དཱའི་རྒྱལ་པོ་རྣམས་ཀྱི་རྒྱལ་རབས་ཀྱི་གླེགས་བམ་གྱི་ནང་དུ་བྲིས་སོ།

༢༤ དེ་ནས་ཡོ་རམ་རང་གི་ཕ་མེས་ཀྱི་ཁྲོད་དུ་གཉིད་དུ་སོང་ནས། དཱ་བིད་ཀྱི་གྲོང་ཁྱེར་ནང་ཕ་མེས་ཀྱི་ཁྲོད་དུ་དུར་དུ་བཙུད་དོ། ཡང་དེའི་སྲས་ཨ་ཧས་ཡཱས་དེའི་མལ་དུ་རྒྱལ་སྲིད་བསྐྱངས་སོ༎

༢༥ ཨིས་ར་ཨེལ་གྱི་རྒྱལ་པོ་ཨ་ཧབ་ཀྱི་སྲས་ཡོ་རམ་གྱིས་རྒྱལ་སྲིད་བྱེད་པའི་ལོ་བཅུ་གཉིས་པར། ཡ་ཧུ་དཱའི་རྒྱལ་པོ་ཡོ་རམ་གྱི་སྲས་ཨ་ཧས་ཡཱ་་ཡ་ཧུ་དཱའི་རྒྱལ་པོར་གྱུར་ཏོ།

༢༦ ཨ་ཧས་ཡཱས་རྒྱལ་སྲིད་བཟུང་དུས་སུ། ལོ་ཉེར་གཉིས་ལོན་ཡོད་དེ། ཡེ་རུ་ཤ་ལེམ་དུ་ལོ་གཅིག་གི་རིང་དུ་རྒྱལ་སྲིད་བསྐྱངས་སོ། དེའི་ཡུམ་ནི་ཨིས་ར་ཨེལ་གྱི་རྒྱལ་པོ་ཨོམ་རིའི་སྲས་མོ་ཨ་ཐལ་ཡཱ་བྱ་བའོ།

༢༧ དེ་ཡང་ཨ་ཧབ་ཀྱི་བུ་བརྒྱུད་ཀྱི་ལམ་ལ་འགྲུལ་ཏེ། ཨ་ཧབ་ཀྱི་བརྒྱུད་ཀྱིས་བྱས་པ་ལྟར་དུ་ཡ་ཧོ་ཝཱའི་སྤྱན་སྔར་ངན་པ་ཡིན་པ་དེ་བྱས་སོ། དེ་ཅིའི་ཕྱིར་ཞེ་ན། དེ་ནི་ཨ་ཧབ་ཀྱི་ཕ་སྤད་ཀྱི་མག་པ་ཡིན་པའི་ཕྱིར་རོ༎

༢༨ དེ་ནས་ཁོང་ཨ་ཧབ་ཀྱི་སྲས་ཡོ་རམ་དང་མཉམ་དུ་ཨ་རམ་རྒྱལ་པོ་ལ་དམག་འགྱེད་དུ་རཱ་མོད་གིལ་ཨད་དུ་སོང་ནས། ཨ་རམ་པས་དེ་སྣད་པར་བྱས་སོ།

༢༩ ཡང་རྒྱལ་པོ་ཡོ་རམ་ནི་ཨ་རམ་རྒྱལ་པོ་ཧ་ཟ་ཨེལ་དང་གཡུལ་འགྱེད་དུས་སུ། ཨ་རམ་པས་རཱ་མཱ་རུ་དེ་ལ་ཕྱུང་བའི་རྨ་དེ་གསོ་བ་ལ། ཡིས་རེ་ཨེལ་དུ་ཕྱིར་ལོག་སོང་བ་དང་། ཡ་ཧུ་དཱའི་རྒྱལ་པོ་ཡོ་རམ་གྱི་སྲས་ཨ་ཧས་ཡཱ་དེ་ཨ་ཧབ་ཀྱི་སྲས་སྣད་པོ་ཡོ་རམ་ལ་ལྟ་བར་ཡིས་རེ་ཨེལ་དུ་སོང་ངོ་༎

༩

དེ་ནས་ལུང་སྟོན་པ་ཨེ་ལི་ཤཱས་ལུང་སྟོན་པའི་བུའི་ཁྲོད་ལས་གཅིག་ལ་བོས་ནས་དེ་ལ། ད་རང་གི་སྐ་རགས་སྡོམ་ལ། འབྲུ་མར་གྱི་བུམ་པ་འདི་ལག་ཏུ་ཐོགས་ཏེ། རཱ་མོད་གིལ་ཨད་དུ་སོང་ཞིག

༢ དེར་སླེབ་དུས་སུ། ནིམ་ཤིའི་ཚ་བོའམ་ཡེ་ཧོ་ཤ་ཕད་ཀྱི་བུ་ཡེ་ཧུ་བྱ་བ་དེ་ཚོལ་ཞིག ཡང་ནང་དུ་ཞུགས་ནས། དེའི་སྤུན་ཟླའི་ཁྲོད་ལས་བསླངས་ཏེ། ནང་ཁུལ་མའི་ནང་དུ་དེ་ཁྲིད་ཁྱེར་ཞིག

༣ དེ་ནས་མར་བླུག་འདི་བླངས་ནས། དེའི་མགོ་ལ་བླུག་ཅིང་དེ་ལ། ཡ་ཧོ་ཝཱས་འདི་སྐད་དུ། ཁྱོད་སྣུམ་གྱིས་བྱུགས་ཏེ། ཨིས་ར་ཨེལ་གྱི་རྒྱལ་པོར་བསྐོས་པ་ཡིན། གསུང་ངོ་། བྱས་ནས། སྒོ་ཕྱེས་ཏེ་དེ་ནས་བྲོས་ཤིག་དང་། འགོར་དུ་མ་ཆུག་ཅིག ཅེས་གདམས་སོ༎

༤ དེ་ནས་ལུང་སྟོན་པའི་བུ་དེ་རཱ་མོད་གིལ་ཨད་དུ་སོང་སྟེ།

༥ དེར་ཕྱིན་པའི་ཚེ་ན། དམག་དཔོན་རྣམས་བསྡད་ཡོད་པ་དང་། དེས། ཀྱེ་དམག་དཔོན། ཁྱེད་ཀྱི་ཕྱིར་ང་ལ་ཕྲིན་ཞིག་ཡོད། སྨྲས་པས། ཡེ་ཧུས། ང་རྣམས་ལས་ཕྲིན་སུ་ལ་ཡོད། དྲིས་པའི་ལན་དུ་དེས། ཀྱེ་དམག་དཔོན། ཁྱེད་ལ་ཕྲིན་ཞིག་ཡོད། ཞུས་པ་དང་།

༦ དེ་ལངས་ནས་ཁྱིམ་དུ་སོང་བ་དང་། དེས་ཁོའི་མགོ་ལ་སྣུམ་དེ་བླུག་ཅིང་དེ་ལ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ངས་ཁྱོད་སྣུམ་གྱིས་བྱུགས་ནས། ཡ་ཧོ་ཝཱའི་འབངས་ཨིས་ར་ཨེལ་གྱི་རྒྱལ་པོར་བསྐོས་པ་ཡིན།

༧ ཡང་ངས་རང་གི་བྲན་པོ་ལུང་སྟོན་པ་རྣམས་ཀྱི་ཁྲག་དང་། ཡ་ཧོ་ཝཱའི་བྲན་པོ་ཐམས་ཅད་ཀྱི་ཁྲག་གི་ལན་ཡི་ཟེ་བེལ་གྱི་ལག་ནས་ལེན་པའི་ཕྱིར། ཁྱོད་ཀྱིས་རང་གི་ཇོ་བོ་ཨ་ཧབ་ཀྱི་བརྒྱུད་འཛིན་གསོད་པར་དགོས།

༨ ཅིའི་ཕྱིར་ཞེ་ན། ཨ་ཧབ་ཀྱི་བརྒྱུད་འཛིན་ཐམས་ཅད་སྟོངས་པར་འགྱུར་ཏེ། ངས་ཨ་ཧབ་ཀྱི་ནང་ནས་བུ་ཆུང་བ་དང་། ཨིས་ར་ཨེལ་གྱི་ནང་དུ་བཙོན་དུ་ཡོད་པ་དང་། བཙོན་དུ་མེད་པ་ཐམས་ཅད་གཅིག་ཀྱང་མ་ལུས་པར་མེད་པར་བྱའོ།

༩ ཨ་ཧབ་ཀྱི་བརྒྱུད་དེ་ངས་ནེ་བཱད་ཀྱི་བུ་ཡེ་རོབ་ཨམ་དང་། ཨ་ཧི་ཡཱ་ཡི་བུ་བ་ཨེ་ཤཱ་ཡི་བརྒྱུད་ལྟ་བུར་བྱེད་པར་བྱ།

༡༠ ཡང་ཡིས་རེ་ཨེལ་གྱི་ས་སྐལ་གྱི་ཁར་ཡི་ཟེ་བེལ་ཁྱིས་ཟ་བར་འགྱུར་ཞིང་། མོ་སྐུང་དུ་དེར་མི་གང་ཡང་ལུས་པར་མི་འགྱུར། ཞེས་སྦྲན་ནས། སྒོ་ཕྱེས་ནས་བྲོས་སོ༎

༡༡ དེ་ནས་ཡེ་ཧུ་ཕྱི་རོལ་ཏུ་ཐོན་ཏེ། རང་གི་ཇོ་བོའི་འཁོར་རྣམས་ཀྱི་མདུན་དུ་འོངས་པ་དང་། དེ་དག་གིས་དེ་ལ། ཐམས་ཅད་ལེགས་སམ། མི་སྨྱོན་དེ་ཁྱེད་ཀྱི་རྩར་ཅི་ལ་འོངས་པ་ཡིན། ཞེས་དྲིས་པས། དེས་དེ་དག་ལ། ཁྱེད་ཅག་ལ་མི་དེའི་ཆ་ཡོད། དེའི་ཕྲིན་གྱི་ཆ་ཡང་ཡོད་དོ། སྨྲས་པ་དང་།

༡༢ དེ་དག་གིས། འདི་ནི་བརྫུན་ཏེ། ད་བདག་ཅག་ལ་ཤོད་ཅིག བྱས་པ་དང་། དེས་དེ་དག་ལ། མི་དེས་ང་ལ་འདི་ན་རེ། ཡ་ཧོ་ཝཱས་འདི་སྐད་གསུང་། ངས་ཁྱོད་སྣུམ་གྱིས་བྱུགས་ཤིང་ཨིས་ར་ཨེལ་གྱི་རྒྱལ་པོར་བསྐོས་པ་ཡིན། ཞེས་པའི་གཏམ་བྱས་སོ། སྨྲས་པ་ཙམ་གྱིས།

༡༣ དེ་དག་གིས་རིངས་པ་བྱེད་ཅིང་རེ་རང་གི་གོས་ཕུད་ནས། ཐེམ་སྐས་ཀྱི་མགོར་དེའི་འོག་ཏུ་བཞག་ནས། ད་ནི་ཡེ་ཧུ་རྒྱལ་པོ་ལགས། ཞེས་འབོད་ཅིང་རྒྱ་དུང་ཕུས་སོ༎

༡༤ དེ་ལྟར་ནིམ་ཤིའི་ཚ་བོའམ། ཡེ་ཧོ་ཤ་ཕད་ཀྱི་བུ་ཡེ་ཧུས་ཡོ་རམ་ལ་ངོ་ལོག་བྱས་སོ། དུས་དེ་ལ་ཨ་རམ་རྒྱལ་པོས་རྐྱེན་བྱས་ནས། ཡོ་རམ་དང་ཨིས་ར་ཨེལ་པ་ཐམས་ཅད་རཱ་མོད་གིལ་ཨད་སྲུང་གིན་ཡོད་པ་ཡིན།

༡༥ རྒྱལ་པོ་ཡོ་རམ་གྱིས་ཨ་རམ་རྒྱལ་པོ་ཧ་ཟ་ཨེལ་ལ་གཡུལ་འགྱེད་དུས་སུ། ཨ་རམ་པས་དེ་རྨས་པར་བྱས་པའི་རྨ་རྣམས་གསོ་བར་བྱེད་པ་ལ། ཡིས་རེ་ཨེལ་དུ་ལོག་སོང་ནས་ཡོད་པ་ཡིན། དེ་ནས་ཡེ་ཧུས། ད་གལ་ཏེ་ཁྱེད་ཅག་འཐད་ན། གྲོང་ཁྱེར་གྱི་ནང་ནས་སུ་ཡང་ཐོན་ཏེ། ཡིས་རེ་ཨེལ་དུ་ཕྲིན་སྐྱེལ་བར་འབྲོས་སུ་མ་ཆུག་ཅིག སྨྲས་ནས།

༡༦ ཡེ་ཧུ་ཤིང་རྟ་ལ་ཞོན་ནས། ཡིས་རེ་ཨེལ་ཕྱོགས་སུ་ཕྱིན་པ་ཡིན། གང་ལ་ཞེ་ན། དེར་ཡོ་རམ་འདུག་སྟེ། ཡ་ཧུ་དཱའི་རྒྱལ་པོ་ཨ་ཧས་ཡཱ་ཡང་ཡོ་རམ་ལ་འཕྲད་དུ་འོངས་ནས། དེར་ཡོད་པ་ཡིན།

༡༧ ཡང་ཡིས་རེ་ཨེལ་གྱི་མཁར་ཞིག་གི་རྩེ་ན་སོ་པ་ཞིག་ཙོང་ངེར་ཡོད་པ་དང་། དེས་ཡེ་ཧུའི་དམག་དཔུང་འོང་བར་མཐོང་ནས། ངས་དམག་དཔུང་ཞིག་མཐོང་ངོ་། ཞེས་སྦྲན་པའི་ལན་དུ་ཡོ་རམ་གྱིས་རྟ་པ་ཞིག་བོས་ནས། ཁྱོད་དེ་རྣམས་ལ་བསུར་སོང་ནས། བདེ་བར་ཡོད་དམ་དྲིས་ཤིག ཅེས་བསྒོ་བས།

༡༨ མི་དེ་རྟ་ལ་ཞོན་ཏེ་བསུར་སོང་སྟེ། དེ་རྣམས་ལ། རྒྱལ་པོས། བདེ་བར་ཡོད་དམ། ཞེས་འདྲིའོ། བྱས་པ་དང་། ཡེ་ཧུས་ལན་དུ། ཁྱོད་ལ་བདེ་བ་དང་དོན་ཅི་ཡོད། ངའི་རྒྱབ་ལ་སོང་ཞིག ཅེས་སྨྲས་སོ། སོ་པ་དེས། བང་ཆེན་དེ་ནི་དེ་རྣམས་ཀྱི་དྲུང་དུ་ཕྱིན་རུང་། ཚུར་མི་ལོག་གོ། བྱས་པ་དང་།

༡༩ དེས་གཞན་རྟ་པ་ཞིག་བཏང་ནས། དེ་རྣམས་ཀྱི་རྩར་ཕྱིན་ཏེ་དེ་རྣམས་ལ། རྒྱལ་པོས། བདེ་བར་ཡོད་དམ། ཞེས་འདྲིའོ། བྱས་པ་དང་། ཡེ་ཧུས། ཁྱོད་ལ་བདེ་བ་དང་དོན་ཅི་ཡོད། ངའི་རྒྱབ་ཏུ་སོང་། སྨྲས་སོ།

༢༠ ཡང་སོ་པ་དེས། མི་དེ་དེར་ཕྱིན་ཀྱང་། ཚུར་མི་ལོག་གོ། ཡང་རྟ་འདེད་ལུགས་ནི་ནིམ་ཤིའི་བུ་ཡེ་ཧུའི་འདེད་ལུགས་ལྟ་བུ་འདུག ཅི་ལ་ཞེ་ན། དེས་མི་སྨྱོན་ལྟར་དུ་འདེད་དོ། བྱས་པ་དང་།

༢༡ ཡོ་རམ་གྱིས། ཤིང་རྟ་ཁྲིག་བྱོས་ཤིག བསྒོ་བས། དེའི་ཤིང་རྟ་ཁྲིག་བྱས་ནས། ཨིས་ར་ཨེལ་གྱི་རྒྱལ་པོ་ཡོ་རམ་དང་། ཡ་ཧུ་དཱའི་རྒྱལ་པོ་ཨ་ཧས་ཡཱ་གཉིས་རེ་རང་གི་ཤིང་རྟ་ལ་ཞོན་ཏེ། ཡེ་ཧུ་ལ་བསུར་སོང་སྟེ། ཡིས་རེ་ཨེལ་པ་ནཱ་བོད་ཀྱི་ས་སྐལ་དུ་དེ་དང་འཕྲད་དོ།

༢༢ ཡང་ཡོ་རམ་གྱིས་ཡེ་ཧུ་མཐོང་བ་དང་དེ་ལ། ཀྱེ་ཡེ་ཧུ། བདེ་བར་ཡོད་དམ། དྲིས་པའི་ལན་དུ་དེས། ཁྱོད་ཀྱི་མ་ཡི་ཟེ་བེལ་གྱིས་ལོག་པར་གཡེམ་པ་དང་། ངན་ཆོས་ནི་ད་ཙམ་གྱི་བར་དུའང་ལྷག་པར་ཆེ་བས། བདེ་བ་ཅི་བདེ་བ། སྨྲས་པ་དང་།

༢༣ ཡོ་རམ་གྱིས་རང་གི་ལག་པ་རྒྱབ་ཏུ་བཟློག་ནས་འབྲོས་ཤིང་། ཨ་ཧས་ཡཱ་ལ། ཀྱེ་ཨ་ཧས་ཡཱ། འདི་ན་གཡོ་སྒྱུ་འདུག སྨྲས་པ་ལས།

༢༤ ཡེ་ཧུས་གཞུ་བསྐྱིལ་ནས། ཡོ་རམ་གྱི་སོག་པ་གཉིས་ཀྱི་མཚམས་སུ་བརྒྱབ་པས། མདའ་དེས་ཁོའི་སྙིང་བརྟོལ་པ་དང་། དེ་ནི་ཤིང་རྟའི་ནང་དུ་གཡོན་བྱས་ནས་གྱེལ་ཏོ།

༢༥ དེ་ནས་ཡེ་ཧུས་རང་གི་དམག་དཔོན་བིད་ཀཱར་ལ། ཁོ་ཐོགས་ནས། ཡིས་རེ་ཨེལ་པ་ནཱ་བོད་ཀྱི་ས་སྐལ་ནང་དབྱུག་ཅིག ང་དང་ཁྱོད་གཉིས་པོ་དེའི་ཕ་ཨ་ཧབ་ཀྱི་རྒྱབ་ནས་ཞོན་ཏེ་རྒྱུག་འགྲོ་དུས་སུ། ཡ་ཧོ་ཝཱས་དེ་ལ་འདི་འདྲའི་ལུང་བསྟན་པར་ངའི་ཡིད་ལ་འབྱུང་ངོ་།

༢༦ ཡ་ཧོ་ཝཱས་འདི་སྐད་དུ། མདང་ཉིན་ངས་ནཱ་བོད་ཀྱི་ཁྲག་དང་། དེའི་བུ་རྣམས་ཀྱི་ཁྲག་མཐོང་བར་ངེས་ཏེ། ངས་ས་སྐལ་དེའི་ཁར་དེ་ལ་ལན་པར་བྱའོ། གསུངས་པའི་ཕྱིར། ད་ཡ་ཧོ་ཝཱའི་བཀའ་བཞིན་དུ་ས་སྐལ་དེའི་ཁར་ཁོ་ཁྱེར་ནས་དབྱུགས་ཤིག་ཅེས་བསྒོའོ༎

༢༧ ཡ་ཧུ་དཱའི་རྒྱལ་པོ་ཨ་ཧས་ཡཱས་དེ་མཐོང་དུས་སུ། དེ་ཡང་ལྡུམ་རའི་ཁང་པའི་ལམ་ནས་བྲོས་སོང་བ་ལས། ཡེ་ཧུས་དེ་ལ་བདས་ཏེ་མི་རྣམས་ལ། ཁོ་ཡང་ཤིང་རྟའི་ནང་དུ་སོད་ཅིག བསྒོ་བས། དེ་དག་གིས་ཡིབ་ལེ་ཨམ་གྱི་མདུན་ན་ཡོད་པའི་གུར་བྱ་བའི་ཕྲེད་དུ་དེ་ལ་བརྡུངས་པས། དེ་མེ་གིད་དོ་རུ་བྲོས་ནས་དེར་ཚེ་འདས་སོ།

༢༨ དེ་ནས་དེའི་དྲུང་འཁོར་རྣམས་ཀྱིས་ཁོང་ཤིང་རྟའི་ནང་དུ་བརྐྱངས་ནས། ཡེ་རུ་ཤ་ལེམ་དུ་ཁྱེར་ཏེ། དཱ་བིད་ཀྱི་གྲོང་ཁྱེར་དུ་དེའི་ཕ་མེས་ཀྱི་ཁྲོད་དུ་དུར་དུ་བཙུད་དོ༎

༢༩ ཨ་ཧབ་ཀྱི་སྲས་ཡོ་རམ་གྱིས་རྒྱལ་སྲིད་བྱེད་པའི་ལོ་བཅུ་གཅིག་པར། ཨ་ཧས་ཡཱས་ཡ་ཧུ་དཱའི་རྒྱལ་སྲིད་བཟུང་ངོ་༎

༣༠ དེ་ནས་ཡེ་ཧུ་ནི་ཡིས་རེ་ཨེལ་དུ་ཕྱིན་པའི་ཚེ་ན། ཡི་ཟེ་བེལ་གྱིས་དེ་ཐོས་ནས། མིག་ལ་མིག་རྩི་བསྐུས་ནས། སྐྲ་གཤད་ནས། དཀར་ཁུང་ལས་བལྟས་སོ།

༣༡ དེ་ནས་ཡེ་ཧུ་རྒྱལ་སྒོའི་ནང་དུ་ཞུགས་པ་ཙམ་གྱིས་མོས། ཀྱེ་ཟིམ་རི། རང་གི་ཇོ་བོ་བསད་མཁན། ཁྱོད་བློ་བདེ་བྱུང་ངམ། སྨྲས་པས།

༣༢ དེས་དཀར་ཁུང་གི་ཕྱོགས་སུ་མགོ་བཏེགས་ཏེ་འདི་ན་རེ། ངའི་ཕྱོགས་པ་སུ་ཡིན། སུ་ཡིན། དྲིས་ནས། ཉུག་རུམ་གཉིས་གསུམ་གྱིས་ཁོ་ལ་བལྟས་པ་དང་།

༣༣ དེས་དེ་དག་ལ། མོ་དེ་མར་དབྱུགས་ཤིག་བསྒོ་བས། དེ་དག་གིས་མོ་མར་དབྱུགས་པས། རྩིག་པ་དང་རྟ་རྣམས་ལ་མོའི་ཁྲག་ཕོག་བྱུང་། དེས་མོ་རྐང་བརྫིས་སུ་བཏང་ངོ་།

༣༤ དེ་ནས་ནང་དུ་ཞུགས་ནས། ཟོས་ཏེ་བཏུང་སྟེ་དེ་དག་ལ། ད་སོང་ནས། དམོད་པ་ཕོག་པའི་བུད་མེད་དེ་ལ་ལྟོས་དང་། སྐུང་བར་བྱོས། ཅི་ལ་ཞེ་ན། དེ་ཡང་རྒྱལ་པོའི་སྲས་མོ་ཞིག་ཡིན་ནོ། ཞེས་སྨྲས་ནས།

༣༥ དེ་དག་མོ་སྐུང་བར་སོང་ཡང་། མོའི་ཐོད་པ་དང་། རྐང་པ་དང་། ལག་མཐིལ་མ་གཏོགས་པར། གཞན་ཅིའང་མ་བརྙེད་དོ།

༣༦ དེའི་ཕྱིར་དེ་དག་ལོག་འོངས་ནས་བཤད་པ་དང་། དེས་ནི། བྱ་བ་འདི་ནི་ཡ་ཧོ་ཝཱས་ཉིད་ཀྱི་བྲན་པོ་ཏིས་བི་པ་ཨེ་ལི་ཡཱའི་ངག་གི་སྒོ་ནས་གསུངས་པའི་བཀའ་བཞིན་དུའོ། ཁོང་གིས་འདི་སྐད་དུ། ཡིས་རེ་ཨེལ་གྱི་ས་སྐལ་དུ་ཡི་ཟེ་བེལ་ནི་ཁྱིས་ཟ་བར་འགྱུར།

༣༧ ཡང་ཡི་ཟེ་བེལ་གྱི་རོ་ནི་ཡིས་རེ་ཨེལ་གྱི་ས་སྐལ་གྱི་ཞིང་གི་ཁར་ལུད་ལྟ་བུར་འགྱུར་ཞིང་། འདི་ནི་ཡི་ཟེ་བེལ་ཡིན་ནོ། ཞེས་པའི་ཚིག་ཙམ་ཡང་སྨྲ་བར་མི་འགྱུར་བའི་ཕྱིར་རོ། གསུངས་པ་ལྟར་དུའོ༎

༡༠

ས་མར་ཡཱ་རུ་ཨ་ཧབ་ཀྱི་བུ་བདུན་ཅུ་ཡོད་པས། ཡེ་ཧུས་ཡི་གེ་བྲིས་ནས། ཡིས་རེ་ཨེལ་གྱི་དཔོན་པོ་རྣམས་དང་། རྒན་རབས་རྣམས་དང་། ཨ་ཧབ་ཀྱི་བུ་སྲེལ་མཁན་རྣམས་ལ་ས་མར་ཡཱ་རུ་བསྐུར་ཏེ། འདི་སྐད་དུ།

༢ ཁྱོད་ཚོ་ལ་རང་གི་ཇོ་བོའི་བུ་རྣམས་དང་། ཤིང་རྟ་དང་། རྟ་རྣམས་དང་། གྲོང་ཁྱེར་བཙན་པོ་དང་། མཚོན་ཆ་ཡང་ཡོད་པས། ཡི་གེ་འདི་འབྱོར་འཕྲལ་དུ།

༣ ཁྱོད་ཚོའི་ཇོ་བོའི་བུའི་ནང་ནས་ལེགས་ཤིང་གོ་ཆོད་ཡོད་པ་ཞིག་དེའི་ཕ་ཡི་རྒྱལ་ཁྲི་ལ་འདེགས་པར་བྱོས་ཤིག ཡང་ཁྱོད་ཚོའི་ཇོ་བོའི་བརྒྱུད་ཀྱི་དོན་དུ་འཐབ་མོ་འགྱེད་པར་བྱོས་ཤིག སྨྲས་ནས་སྤྲིངས་མོད།

༤ དེ་རྣམས་རབ་ཏུ་དངང་བསྐྲགས་ནས། ལྟོས་ཤིག རྒྱལ་པོ་གཉིས་ཀྱང་དེའི་ངོར་ལྡང་ནས་སྡོད་མ་ཚུགས། དེས་ན་ངེད་ཅག་དེའི་ངོར་ཇི་ལྟར་ལྡང་བར་ནུས། ཟེར་ཏེ།

༥ མཁར་དཔོན་དང་། གྲོང་དཔོན་དང་། རྒན་རབས་དང་། རྒྱལ་སྲས་སྲེལ་མཁན་རྣམས་ཀྱིས་ཡེ་ཧུའི་རྩར་བང་ཆེན་བཏང་ནས། བདག་ཅག་ཁྱེད་ཀྱི་བྲན་ཡིན། ཁྱེད་ཀྱིས་ཅི་དང་ཅི་སྒོ་བ་ཐམས་ཅད་བྱེད་པར་བྱའི། བདག་ཅག་གིས་གཞན་སུ་ཡང་རྒྱལ་པོར་སྐོ་བར་མི་བྱ། ཁྱེད་ཀྱི་སྤྱན་ལམ་དུ་ཅི་ལེགས་པ་དེ་མཛོད་ཅིག ཞུས་ནས། ཡེ་ཧུ་ལ་ཕྲིན་བསྐུར་ཏོ༎

༦ དེས་ལན་གཉིས་པར་ཡི་གེ་བྲིས་ནས། དེ་དག་ལ། གལ་ཏེ་ཁྱོད་ཅག་ངའི་ཕྱོགས་པ་ཡིན་ན། ཡང་ངའི་སྒྲ་ལ་ཉན་ན། ཁྱོད་ཅག་གི་ཇོ་བོའི་སྲས་རྣམས་ཀྱི་མགོ་ཐམས་ཅད་བཅད་ནས། སང་ཉིན་འདི་ཚོད་དུ་ངའི་རྩར་ཡིས་རེ་ཨེལ་དུ་ཁུར་ཤོག ཅེས་བསྒོའོ། རྒྱལ་པོའི་སྲས་བདུན་ཅུ་དེ་ནི་གྲོང་ཁྱེར་གྱི་སྐུ་དྲག་རྣམས་དང་མཉམ་དུ་ཡོད་པ་ཡིན། དེ་དག་གིས་ཁོ་རྣམས་བསྲེལ་ཏོ།

༧ ཡི་གེ་ནི་དེ་དག་གི་རྩར་སླེབ་པའི་ཚེ། དེ་དག་གིས་རྒྱལ་སྲས་རྣམས་བཟུང་ནས། མི་བདུན་ཅུ་དེ་བསད་ནས། མགོ་དེ་རྣམས་ཙེལ་པོའི་ནང་དུ་བཅུག་སྟེ། ཡིས་རེ་ཨེལ་དུ་དེའི་རྩར་བསྐྱལ་ཏོ།

༨ དེ་ནས་བང་ཆེན་ཞིག་སོང་སྟེ་དེ་ལ། དེ་དག་གིས་རྒྱལ་སྲས་རྣམས་ཀྱི་མགོ་འདིར་ཁུར་ནས་བསླེབས་སོ། ཞེས་ཕྲིན་བསྐྱལ་པ་དང་། དེས་དེ་དག་ལ། སྔ་དྲོའི་བར་དུ་དེ་རྣམས་ཕུང་པོ་གཉིས་སུ་བྱས་ཏེ། གྲོང་ཁྱེར་གྱི་རྒྱལ་སྒོའི་འགག་ཏུ་ཞོག་ཅིག ཅེས་བསྒོའོ།

༩ ཡང་སྔ་དྲོ་ཁོ་ཕྱི་རོལ་དུ་ཐོན་ནས་ལངས་ཏེ། མི་ཐམས་ཅད་ལ། ཁྱོད་ཅག་མི་དྲང་པོ་འདུག ལྟོས་ཤིག ངས་རང་གི་ཇོ་བོ་ལ་ངོ་ལོག་བརྒྱབ་ཅིང་བསད་པ་ཡིན། འོན་ཀྱང་འདི་རྣམས་སུས་བསད་པ་ཡིན།

༡༠ ཡ་ཧོ་ཝཱས་ཨ་ཧབ་ཀྱི་བརྒྱུད་ཀྱི་སྐོར་དུ་གསུངས་པའི་ནང་ནས་གསུང་གང་ཡང་ས་ལ་འགྲིལ་བར་མི་འགྱུར། དེ་ཅིའི་ཕྱིར་ཞེ་ན། ཡ་ཧོ་ཝཱས་ཁོང་ཉིད་ཀྱི་བྲན་པོ་ཨེ་ལི་ཡཱ་ཡི་ངག་གི་སྒོ་ནས་གསུངས་པ་དེ་སྒྲུབ་པར་མཛད་དོ། ཞེས་སྨྲས་སོ།

༡༡ དེ་ལྟར་ཡེ་ཧུས་ཨ་ཧབ་ཀྱི་བརྒྱུད་འཛིན་ཡིས་རེ་ཨེལ་དུ་ལུས་པ་ཐམས་ཅད་དང་། དེའི་སྐུ་དྲག་རྣམས་དང་། ཉེ་དུ་རྣམས་དང་། དེའི་བླ་མ་རྣམས་ལས་གཅིག་ཀྱང་ལུས་མ་བཅུག་པར་སྲོག་དང་ཕྲལ་ཏོ༎

༡༢ དེ་ནས་ཁོ་ལངས་ཏེ། ས་མར་ཡཱ་རུ་ཕྱིན་པ་ལས། ལམ་བར་དུ་བེད་ཨེ་ཀེད་བྱ་བར།

༡༣ ཡ་ཧུ་དཱའི་རྒྱལ་པོ་ཨ་ཧས་ཡཱའི་སྤུན་ཟླ་དག་དང་ཕྲད་ནས། ཡེ་ཧུས་དེ་དག་ལ། ཁྱོད་ཅག་སུ་ཡིན་དྲིས་ནས། དེ་དག་གིས་ལན་དུ། བདག་ཅག་ཨ་ཧས་ཡཱའི་སྤུན་ཟླ་ཡིན་ཏེ། རྒྱལ་པོའི་སྲས་དང་། རྒྱལ་མོའི་སྲས་རྣམས་ལ་ཕྱག་འབུལ་དུ་འགྲོའོ། ཞུས་པ་དང་།

༡༤ འདི་དག་གསོན་པོར་ཟུང་ཞིག ཅེས་བསྒོ་བས། མི་རྣམས་ཀྱིས་དེ་དག་གསོན་པོར་བཟུང་ནས། མི་བཞི་བཅུ་ཞེ་གཉིས་དེ་དག་གི་ནང་ནས་གཅིག་ཀྱང་མ་ཕུད་པར། བེད་ཨེ་ཀེད་ཀྱི་ཆུ་དོང་གི་འགྲམ་དུ་བསད་དོ༎

༡༥ ཡང་དེ་ནས་ཆས་པ་ལས། དེ་ལ་བསུར་འོང་བའི་རེ་ཁབ་ཀྱི་བུ་ཡོ་ན་དབ་དང་ཕྲད་ནས། ཡེ་ཧུས་དེ་ལ་ཕྱག་བྱས་ནས་འདི་སྐད་དུ། ངའི་སྙིང་ལྟར་ཁྱེད་ཀྱི་སྙིང་ཡང་ང་ལ་དཀར་རམ། ཞེས་པའི་ལན་དུ་ཡོ་ན་དབ་ཀྱིས། དཀར་རོ། ཞེས་སྨྲས་པས། དེས་འོ་ན། དེ་འདྲ་ཡིན་ན། ཁྱེད་ཀྱིས་ང་ལ་ལག་པ་ཐོང་ཞིག་བྱས་ནས་དེས་ཁོ་ལ་ལག་པ་བཏད་སྟེ་ཁོས་དེ་ནི་རང་དང་ལྷན་ཅིག་ཏུ་ཤིང་རྟ་ལ་བསྐྱོན་ནས།

༡༦ དེ་ལ་ང་མཉམ་དོང་ལ་ངས་ཡ་ཧོ་ཝཱའི་དོན་དུ་བསྐྱེད་པའི་འཁྲེན་སེམས་ལ་ལྟོས་ཤིག་ཟེར་ཏེ། དེ་དག་གིས་ཁོ་དེ་དང་ལྷན་ཅིག་ཏུ་ཤིང་རྟ་ལ་བསྐྱོན་ཏོ།

༡༧ དེ་ནས་ས་མར་ཡཱ་རུ་ཕྱིན་པ་དང་། ཡ་ཧོ་ཝཱས་ཨེ་ལི་ཡཱ་ལ་གསུངས་པ་བཞིན་དུ། ཁོས་ཡུལ་དེའི་ནང་ན་ཨ་ཧབ་ཀྱི་མི་ཕྱི་ལུས་ཡོད་པ་ཐམས་ཅད་བསད་དེ་མེད་པར་བྱས་སོ༎

༡༨ དེ་ནས་ཡེ་ཧུས་མི་སྡེ་ཐམས་ཅད་བསྡུས་ནས། དེ་རྣམས་ལ། ཨ་ཧབ་ཀྱིས་བ་ཨཱལ་ལ་ཉུང་རྩམ་བརྟེན་པར་བྱས་ཀྱང་། ཡེ་ཧུས་དེ་ལས་ཐེབ་ལྷག་པར་རྟེན་པར་བྱ། ཞེས་སྨྲས་ནས།

༡༩ དེ་རྣམས་ལ། ད་ཁྱོད་ཚོས་བ་ཨཱལ་གྱི་ལྷ་པ་ཐམས་ཅད་དང་། དེའི་གཡོག་འཁོར་ཐམས་ཅད་དང་། དེའི་བླ་མ་ཡོད་དོ་ཅོག་ངའི་མདུན་དུ་བོས་ཤིག ངས་བ་ཨཱལ་ལ་མཆོད་པ་ཆེན་པོ་ཞིག་འབུལ་བར་བྱའོ། དེ་བས་ན་དེ་དག་གི་ནང་ནས་གཅིག་ཀྱང་ལུས་སུ་མ་ཆུག་ཅིག སུ་ཞིག་མ་འོང་ན། གསོན་པོར་ལུས་པར་མི་འགྱུར་རོ། ཞེས་བསྒོའོ། དེ་ལྟར་ཡེ་ཧུས་གཡོ་སྒྱུ་བྱས་ཏེ། བ་ཨཱལ་ལ་བརྟེན་པ་ཐམས་ཅད་གསོད་པའི་ཕྱིར་དམིགས་ནས་བྱས་པ་ཡིན།

༢༠ ཡང་ཡེ་ཧུས། བ་ཨཱལ་གྱི་དུས་ཆེན་བྱེད་དུ་བཀར་ཐོགས་ཤིག ཅེས་བསྒོ་བས། མི་རྣམས་ཀྱིས་བཀར་བཏགས་སོ།

༢༡ ཡང་ཡེ་ཧུས་ཨིས་ར་ཨེལ་ཡུལ་ཀུན་ཏུ་བང་ཆེན་བཏང་ནས། བ་ཨཱལ་ལ་བརྟེན་མཁན་ཐམས་ཅད་འོངས་ཏེ། མ་འོངས་མཁན་གཅིག་ཀྱང་མ་ལུས། དེ་རྣམས་བ་ཨཱལ་གྱི་མཆོད་ཁང་གི་ནང་དུ་ཞུགས་ཏེ། བ་ཨཱལ་གྱི་ཁྱིམ་མགོ་ནས་ཁྱིམ་མཇུག་གི་བར་དུ་གང་བར་གྱུར་ཏོ།

༢༢ དེར་གོས་དཔོན་ལ། བ་ཨཱལ་ལ་ཕྱག་འཚལ་མཁན་ཐམས་ཅད་ཀྱི་དོན་དུ་གོས་ལག་འདོན་པར་བྱོས་ཤིག ཅེས་བསྒོ་བ་དང་། དེས་དེ་དག་ལ་གོས་བཏོན་ནོ།

༢༣ དེ་ནས་ཡེ་ཧུས་དང་རེ་ཁབ་ཀྱི་བུ་ཡོ་ན་དབ་གཉིས་པོ་བ་ཨཱལ་གྱི་མཆོད་ཁང་གི་ནང་དུ་འཛུལ་ཏེ། བ་ཨཱལ་ལ་བརྟེན་པ་རྣམས་ལ། འདིར་ཁྱོད་ཅག་གི་ཁྲོད་དུ་ཡ་ཧོ་ཝཱའི་བྲན་གྱི་ནང་ནས་གཅིག་ཀྱང་ཡོད་དམ་མེད། ཞིབ་པར་ལྟོས་ཤིག འདིར་ནི་བ་ཨཱལ་ལ་བརྟེན་མཁན་འབའ་ཞིག་ཡོད་པའི་རིགས་སོ། ཞེས་བསྒོའོ།

༢༤ ཡང་དེ་རྣམས་དམར་མཆོད་དང་། སྦྱིན་སྲེག་འབུལ་དུ་ནང་དུ་སོང་བ་དང་།

ཡེ་ཧུས་ཕྱི་རོལ་དུ་མི་བརྒྱད་ཅུ་བཞག་ནས་དེ་དག་ལ། གལ་ཏེ་ཁྱོད་ཅག་གི་ལག་ཏུ་བཏང་བའི་མི་ཡི་ནང་ནས་གཅིག་འབྲོས་པར་འགྱུར་ན། དེའི་སྲོག་གི་ཚབ་ཏུ་ཕུད་མཁན་གྱི་སྲོག་ལ་འབབ་པར་འགྱུར་རོ།

༢༥ དེ་ནས་སྦྱིན་སྲེག་གི་མཆོད་པ་ཕུལ་ཚར་བ་ཙམ་གྱིས། ཡེ་ཧུས་སྐུ་བསྲུང་པ་དང་དམག་དཔོན་ལ། ད་ནང་དུ་ཞུགས་ནས། དེ་དག་སོད་ཅིག གཅིག་ཀྱང་ཕྱི་རོལ་དུ་འཐོན་མ་ཆུག་ཅིག ཅེས་ཟེར་བས། དེ་རྣམས་ཀྱིས་མི་དེ་དག་རལ་གྲིའི་ཁས་བརྡུངས་ཏེ། སྐུ་བསྲུང་པ་དང་དམག་དཔོན་གྱིས་དེ་དག་གི་རོ་རྣམས་ཕྱི་རོལ་དུ་ཕངས་ནས། བ་ཨཱལ་གྱི་ཁྱིམ་ཞེས་བྱ་བའི་གྲོང་ཁྱེར་དུ་ཕྱིན་ཏེ།

༢༦ བ་ཨཱལ་གྱི་སྐུ་འདྲ་རྣམས་བཏོན་ནས། མེས་བསྲེགས།

༢༧ བ་ཨཱལ་གྱི་སྐུ་འདྲ་དེ་རྣམས་བཅག་སྟེ། བ་ཨཱལ་གྱི་ཁྱིམ་དེ་བརློགས་ནས། དེ་གསང་སྤྱོད་དུ་བྱས་ནས། ཉི་མ་དེ་རིང་གི་བར་དུ་ལུས་སོ༎

༢༨ དེ་ལྟར་ཡེ་ཧུས་བ་ཨཱལ་ནི་ཨིས་ར་ཨེལ་གྱི་ཁྲོད་ལས་མེད་པར་བྱས་ཀྱང་།

༢༩ ཨིས་ར་ཨེལ་ལ་བསྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པའམ། བེད་ཨེལ་དང་དཱན་དུ་ཡོད་པའི་གསེར་གྱི་བེའུ་གཉིས་ཡེ་ཧུས་མ་ཕངས་སོ།

༣༠ དེར་ཡ་ཧོ་ཝཱས་ཡེ་ཧུ་ལ། ཁྱོད་ཀྱིས་ངའི་མདུན་དུ་ལེགས་པ་གང་ཡིན་པ་དེ་བསྒྲུབ་ནས། ངའི་ཡིད་ལ་ཅི་ཡོད་པ་ལྟར་ཨ་ཧབ་ཀྱི་བརྒྱུད་འཛིན་གྱི་སྐོར་ལ་བྱས་པས། མི་རབས་བཞིའི་རིང་དུ་ཁྱོད་ཀྱི་བུ་རྣམས་ཨིས་ར་ཨེལ་གྱི་རྒྱལ་ཁྲི་ལ་འཁོད་པར་འགྱུར་གསུངས་མོད།

༣༡ ཨིས་ར་ཨེལ་ལ་སྡིག་པ་བྱེད་དུ་བཅུག་པའི་ཡེ་རོབ་ཨམ་གྱི་སྡིག་པ་རྣམས་ལས་ཡེ་ཧུ་མ་འབྲལ་ཏེ། རང་གི་སྙིང་ཚང་མ་ནས་ཡ་ཧོ་ཝཱས་ཨིས་ར་ཨེལ་གྱི་དཀོན་མཆོག་གི་བཀའ་ཁྲིམས་ཀྱི་ནང་དུ་འགྲུལ་བ་ལ་བྱ་ར་མ་བྱས་སོ༎

༣༢ དེའི་ཚེ་ཡ་ཧོ་ཝཱས་ཨིས་ར་ཨེལ་འཕྲི་བར་མཛད་དེ། ཧ་ཟ་ཨེལ་གྱིས་ཨིས་ར་ཨེལ་གྱི་ས་མཚམས་ཐམས་ཅད་དུ་དེ་རྣམས་འཇོམས་པར་བྱས་སོ།

༣༣ གང་དང་གང་དུ་ཞེ་ན། ཡོར་དན་ནས་ཤར་ཕྱོགས་བར་དུ་གིལ་ཨད་ཀྱི་ཡུལ་ཀུན་དང་། གད་པ་དང་། རུ་བེན་པ་དང་། མ་ན་ཤེ་པ་ཐམས་ཅད་དང་། ཨར་ནོན་གཙང་འགྲམ་ན་ཡོད་པའི་ཨ་རོ་ཨེར་དང་། གིལ་ཨད་དང་། བཱ་ཤན་ཐམས་ཅད་དུའོ།

༣༤ ཡང་ཡེ་ཧུའི་གཞན་བྱ་བ་རྣམས་དང་། དེས་ཅི་དང་ཅི་བྱས་པ་ཐམས་ཅད་དང་། དེའི་སྟོབས་ཤེད་ཀྱི་སྐོར་ནི། ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་རུ་བྲིས་ཏེ་ཡོད་དོ།

༣༥ དེ་ནས་ཡེ་ཧུ་རང་གི་ཕ་མེས་ཀྱི་ཁྲོད་དུ་ཉལ་བ་དང་། དེ་དག་གིས་ཁོང་ས་མར་ཡཱ་རུ་བསྐུངས་ཏེ། དེའི་སྲས་ཡོ་ཨ་ཧས་དེའི་ཚབ་ཏུ་རྒྱལ་པོར་གྱུར་ཏོ།

༣༦ ཡེ་ཧུས་ས་མར་ཡཱ་རུ་ཨིས་ར་ཨེལ་ལ་རྒྱལ་སྲིད་བྱས་པའི་ལོ་གྲངས་ནི། ལོ་ཉེར་བརྒྱད་དོ༎

༡༡

དེ་ནས་ཨ་ཧས་ཡཱ་ཡི་མ་ཨ་ཐལ་ཡཱས་རང་གི་བུ་ཤི་ཟིན་པར་མཐོང་མ་ཐག་ཏུ། ལངས་ནས། རྒྱལ་བརྒྱུད་ཐམས་ཅད་བསད་དོ།

༢ ཡང་རྒྱལ་པོ་ཡོ་རམ་གྱི་སྲས་མོ་ཨ་ཧས་ཡཱའི་སྲིང་མོ་ཡོ་ཤེ་བཱས། ཨ་ཧས་ཡཱའི་བུ་ཡོ་ཨས་ཐོགས་ནས། བསད་པར་འགྱུར་བའི་རྒྱལ་སྲས་རྣམས་ཀྱི་ཁྲོད་ལས་བརྐུས་ཁྱེར་ཏེ། ཨ་ཐལ་ཡཱའི་ལྐོག་ཏུ་དེ་དང་དེའི་བུ་རྫི་བཅས་གཟིམས་ཆུང་གི་ནང་དུ་སྦས་བཞག་པས། དེ་ནི་གསོད་པར་མ་གྱུར་ཏོ།

༣ དེ་ལྟར་བུ་དེ་མོ་དང་མཉམ་དུ་ལོ་དྲུག་གི་བར་དུ་ཡ་ཧོ་ཝཱའི་ཕོ་བྲང་གི་ནང་དུ་ཡིབ་སྟེ་བསྡད་པ་དང་། ཨ་ཐལ་ཡཱས་ཡུལ་ཁམས་ལ་རྒྱལ་སྲིད་བསྐྱངས་པ་ཡིན།

༤ དེ་ནས་ལོ་བདུན་པར་ཡེ་ཧོ་ཡ་དཱས་དམག་མི་དང་། གཤེད་མ་དང་། མཁར་སྲུངས་ཐམས་ཅད་ཀྱི་བརྒྱ་དཔོན་རྣམས་ལ་འབོད་པར་མི་བཏང་ནས། དེ་རྣམས་དེའི་དྲུང་དུ་ཡ་ཧོ་ཝཱའི་ཕོ་བྲང་དུ་འཛོམ་ནས། དེས་དེ་རྣམས་དང་ཆད་དོན་བྱས་ནས། ཡ་ཧོ་ཝཱའི་ཕོ་བྲང་གི་ནང་དུ་དེ་རྣམས་ལ་མནའ་ཐོ་བཀལ་ཏེ། དེ་རྣམས་ལ་རྒྱལ་སྲས་དེ་བསྟན་ཏོ།

༥ ཡང་དེས་དེ་རྣམས་ལ་བཀའ་གནང་ཞིང་འདི་ན་རེ། ད་ཁྱོད་ཅག་གིས་བྱེད་དགོས་པ་ནི་འདི་ལྟ་སྟེ། སུ་ཡང་ཕོ་བྲང་གི་ནང་དུ་མི་འཛུལ་བའི་ཕྱིར། ཚུལ་འདི་འདྲར་སྲུང་བར་བྱོས་ཤིག ཁྱོད་ཅག་གི་ནང་ནས་ཤབ་བཱད་ཀྱི་ཉིན་མོར་འོང་བའི་ནང་ནས་སུམ་ཆ་གཅིག་གིས་རྒྱལ་པོའི་ཕོ་བྲང་སྲུང་དུ་མེལ་ཚེ་བྱེད་དགོས།

༦ ཡང་སུམ་ཆ་གཉིས་པ་ནི་སུར་བྱ་བའི་རྒྱ་སྒོར་སྡོད་པར་དགོས། ཡང་སུམ་ཆ་གསུམ་པ་དེ་སྲུང་མཁན་རྣམས་ཀྱི་རྒྱབ་ཏུ་ཡོད་པའི་རྒྱ་སྒོ་རུ་སྡོད་པར་དགོས།

༧ ཡང་ཁྱོད་ཐམས་ཅད་ཀྱི་ནང་ནས་ཤབ་བཱད་ཀྱི་ཉིན་མོར་ཕྱི་རོལ་དུ་འཐོན་པའི་ཆ་གཉིས་ནི་རྒྱལ་པོའི་འཁོར་དུ་སྡོད་ཅིང་། ཡ་ཧོ་ཝཱའི་ཕོ་བྲང་དེ་སྲུང་བར་དགོས།

༨ ཡང་ཁྱོད་རེ་རེས་རང་གི་མཚོན་ཆ་ལག་ཏུ་ཐོགས་ཤིང་། རྒྱལ་པོ་ལ་བསྐོར་ནས་སྡོད་པའི་རིགས་སོ། ངེས་མེད་དུ་གཞན་སུ་ཞིག་དམག་གྲལ་གྱི་ནང་དུ་འཛུལ་འོང་ན། དེ་གསོད་པར་དགོས། ཡང་རྒྱལ་པོ་ཕྱི་ནང་འགྲོ་སྐབས་སུ་ཁྱོད་རྣམས་རྒྱལ་པོ་དང་མཉམ་སྡོད་པར་དགོས། ཞེས་བསྒོ་བ་དང་།

༩ བརྒྱ་དཔོན་རྣམས་ཀྱིས་བླ་མ་ཡེ་ཧོ་ཡ་དཱས་བཀའ་བཀོད་པ་བཞིན་དུ་བྱས་ཏེ། དེ་དག་གི་ནང་ནས་རེ་རེས་ཤབ་བཱད་ཀྱི་ཉིན་མོར་ནང་དུ་འགྲོ་བའི་རེས་ལ་བབ་པ་རྣམས་དང་བཅས་སུ་ཕྱི་རོལ་དུ་འགྲོ་བའི་རེས་ལ་བབ་པ་རྣམས་ཁྱེར་ཏེ། བླ་མ་ཡེ་ཧོ་ཡ་དཱའི་དྲུང་དུ་འོངས་སོ།

༡༠ ཡང་བླ་མ་དེས་ཡ་ཧོ་ཝཱའི་ཕོ་བྲང་ན་ཡོད་པའི་རྒྱལ་པོ་དཱ་བིད་ཀྱི་མདུང་དང་ཕུབ་རྣམས་དེ་དག་གི་ལག་ཏུ་བཏང་ནས།

༡༡ དམག་མི་རྣམས་མཆོད་ཁང་གི་གཡས་ཕྱོགས་ཀྱི་གྲུ་ནས་གཡོན་ཕྱོགས་ཀྱི་གྲུའི་བར་དུ་མཆོད་ཁྲི་དང་མཆོད་ཁང་གི་ཐད་དུ་རྒྱལ་པོ་ལ་བསྐོར་ཞིང་བསྡད་དོ།

༡༢ ཡང་དེས་རྒྱལ་སྲས་ཕྱི་རོལ་དུ་བཏོན་ཏེ། དེའི་དབུ་ལ་ཅོད་པན་བཞག་ནས། དཔང་པོའི་ཡི་གེ་ལག་ཏུ་ཕུལ་ཏེ། རྒྱལ་པོར་མངའ་གསོལ་ནས། བྱུག་པས་བྱུགས་པ་དང་། མི་རྣམས་ཀྱིས་ལག་པ་བརྡབས་ཏེ། རྒྱལ་པོའི་དབུ་རྨོག་མཐོ་བར་ཤོག་ཅིག ཅེས་འབོད་བསྒྲགས་པ་ལས།

༡༣ ཨ་ཐལ་ཡཱས་དམག་མི་དང་མི་རྣམས་ཀྱི་ཀུ་སྒྲ་ཐོས་པས། མཆོད་ཁང་དུ་མི་རྣམས་ཀྱི་དྲུང་དུ་འོངས་ནས།

༡༤ མོས་བལྟས་པ་ལས། རྒྱལ་པོ་ནི་ཁྲིམས་བཞིན་དུ་ཀ་བའི་མདུན་དུ་ལངས་ཏེ་སྡོད་པ་དང་། བརྒྱ་དཔོན་དང་། རྒྱ་དུང་འབུད་མཁན་རྣམས་རྒྱལ་པོའི་དྲུང་དུ་ཡོད་དེ། ཡུལ་ཁམས་ཀྱི་མི་སྡེ་ཐམས་ཅད་དགའ་ཞིང་རྒྱ་དུང་འབུད་པར་མཐོང་བས། ཨ་ཐལ་ཡཱས་རང་གི་གོས་བཤགས་ནས། སྐད་ཆེན་པོས། ནང་དགྲ། ནང་དགྲ། ཞེས་འབོད་བསྒྲགས་པ་དང་།

༡༥ བླ་མ་ཡེ་ཧོ་ཡ་དཱས་བརྒྱ་དཔོན་དང་དམག་དཔོན་རྣམས་ལ་བཀའ་བཀོད་ཅིང་། མོ་གྲལ་གྱི་ནང་ནས་ཕྱི་རོལ་དུ་ཁྲིད་ཅིག དེ་ལ་འབྲང་མཁན་རྣམས་ཀྱང་གསོད་པར་བྱོས་ཤིག ཅེས་བསྒོའོ། དེ་ཅིའི་ཕྱིར་ཞེ་ན། ཡ་ཧོ་ཝཱའི་མཆོད་ཁང་གི་ནང་དུ་མོ་མི་གསོད་པའི་ཕྱིར་དུ་བླ་མས་དེ་ལྟར་བཀའ་སྩལ་ཏོ།

༡༦ ཡང་དེ་དག་གིས་མོ་ལ་ལག་དར་ཏེ། རྒྱལ་ཁབ་ཏུ་རྟ་འགྲོ་བའི་ལམ་རྒྱུད་ནས་ཁྲིད་དེ། དེར་མོ་སྲོག་དང་ཕྲལ་ཏོ༎

༡༧ དེ་ནས་ཡེ་ཧོ་ཡ་དཱས་མི་རྣམས་ནི་ཡ་ཧོ་ཝཱའི་མི་སྡེ་ལ་འགྱུར་བའི་སླད་དུ། ཡ་ཧོ་ཝཱ་དང་རྒྱལ་པོ་དང་མི་སྡེ་གསུམ་པོའི་བར་དུ་ཆད་དོན་ཞིག་བྱས་ནས། མི་སྡེ་དང་རྒྱལ་པོའི་བར་དུ་ཡང་ཆད་དོན་ཞིག་བྱས་སོ།

༡༨ དེ་ནས་ཡུལ་ཁམས་ཀྱི་མི་སྡེ་ཐམས་ཅད་བ་ཨཱལ་གྱི་ལྷ་ཁང་དུ་སོང་ནས། དེ་བརློགས་ཏེ། དེའི་མཆོད་ཁྲི་དང་སྐུ་འདྲ་རྣམས་ཡོངས་སུ་བཅག བ་ཨཱལ་གྱི་བླ་མ་མད་ཐན་བྱ་བ་ནི་མཆོད་ཁྲི་རྣམས་ཀྱི་བར་དུ་སྲོག་དང་ཕྲལ་ཏོ། ཡང་བླ་མས་ཡ་ཧོ་ཝཱའི་ཕོ་བྲང་སྲུང་མཁན་རྣམས་བསྐོས་ཏེ།

༡༩ བརྒྱ་དཔོན་དང་། རྫོང་དཔོན་དང་། མཁར་སྲུང་པ་རྣམས་དང་། མི་སྡེ་ཐམས་ཅད་ཁྲིད་ནས། དེ་དག་གིས་རྒྱལ་པོ་ནི་ཡ་ཧོ་ཝཱའི་ཕོ་བྲང་ནས་མར་ཁྲིད་ཅིང་། སོ་པའི་རྒྱ་སྒོའི་ལམ་ནས་རྒྱལ་ཁབ་ཏུ་གདན་དྲངས་ཏེ། རྒྱལ་པོ་རྣམས་ཀྱི་ཁྲི་ལ་འཁོད་པར་བྱས་ཏེ།

༢༠ ཡུལ་ཁམས་ཀྱི་མི་རྣམས་དགའ་མགུར་ལོངས་སྤྱོད་ཅིང་། རྒྱལ་ས་རུ་ཡུལ་བདེ་ས་འཇམ་ཡོད་པ་ཡིན་ནོ། ཡང་དེ་དག་གིས་ཨ་ཐལ་ཡཱ་ནི་རྒྱལ་ཁབ་ཀྱི་འོག་ཏུ་རལ་གྲིས་བཀུམ་པ་ཡིན་ནོ༎

༢༡ ཡོ་ཨས་རྒྱལ་པོར་མངའ་གསོལ་དུས་སུ་ལོ་བདུན་ལོན་ཏེ་ཡོད་པ་ཡིན་ནོ༎

༡༢

ཡེ་ཧུས་རྒྱལ་སྲིད་བསྐྱངས་པའི་ལོ་བདུན་པར། ཡོ་ཨས་རྒྱལ་པོར་གྱུར་ཏེ། ལོ་བཞི་བཅུ་ཡེ་རུ་ཤ་ལེམ་དུ་རྒྱལ་སྲིད་བསྐྱངས་སོ། དེའི་ཡུམ་གྱི་མིང་དུ་བེ་ཨེར་ཤེ་བཱ་མ་ཙིབ་ཡཱ་བྱའོ།

༢ བླ་མ་ཡེ་ཧོ་ཡ་དཱས་ཡོ་ཨས་ལ་ཞལ་གདམས་གནང་བའི་རྐྱེན་གྱིས། དེས་རང་གི་ཚེ་ཐོག་ཐག་ཏུ་ཡ་ཧོ་ཝཱའི་གཟིགས་ངོར་སྤྱོད་པ་བཟང་པོ་སྤྱད་དོ།

༣ འོན་ཀྱང་དེ་ཙམ་གྱི་བར་དུ་ཡང་མཐོ་གླིང་རྣམས་མ་བཤིག་པར་ཡོད་པས། མི་རྣམས་ཀྱིས་ད་དུང་ཡང་མཐོ་གླིང་གི་ནང་དུ་མཆོད་པ་འབུལ་ཞིང་། བསངས་བཏང་བ་ཡིན་ནོ༎

༤ དེ་ནས་ཡོ་ཨས་ཀྱིས་བླ་མ་རྣམས་ལ། ཡ་ཧོ་ཝཱའི་མཆོད་ཁང་དུ་ཕུལ་ཏེ་བསྔོས་པའི་དངུལ་ཐམས་ཅད་དང་། མི་རེ་རེས་འཇལ་བའི་དངུལ་དང་། མི་རེ་ལ་འཕོག་པའི་དངུལ་དང་། རང་འཐད་ཀྱིས་ཡ་ཧོ་ཝཱའི་མཆོད་ཁང་ལ་འབུལ་བའི་དངུལ་གང་ཡོད་པ།

༥ ཁྱོད་བླ་མ་རྣམས་ཀྱིས་རེ་རང་གི་ངོ་ཤེས་ནས་བླངས་ཏེ། མཆོད་ཁང་ལ་གས་འཁྲུགས་གར་ཡོད་ཀྱང་། གས་འཁྲུགས་དེ་རྣམས་བཞིག་སོས་བྱེད་དུ་དངུལ་དེ་ཐམས་ཅད་སྐྱག་པར་བྱོས་ཤིག ཅེས་བསྒོ་རུང་།

༦ ཡོ་ཨས་ཀྱིས་རྒྱལ་སྲིད་སྲུང་བའི་ལོ་ཉེར་གསུམ་པའི་བར་དུའང་། བླ་མ་རྣམས་ཀྱིས་མཆོད་ཁང་གི་གས་འཁྲུགས་རྣམས་ལ་བཞིག་སོས་མ་བྱས་སོ།

༧ དེར་རྒྱལ་པོ་ཡོ་ཨས་ཀྱིས་བླ་མ་ཡེ་ཧོ་ཡ་དཱ་དང་། གཞན་བླ་མ་རྣམས་བོས་ནས་དེ་དག་ལ། ཁྱོད་ཚོས་ཅིའི་ཕྱིར་མཆོད་ཁང་གི་བུག་པ་རྣམས་ཀྱི་བཞིག་སོས་མི་བྱེད། དེ་བས་ན་ད་ངོ་བཤེས་ནས་རང་གི་ཕྱིར་དངུལ་མ་བླང་བར། དེའི་ཚབ་ཏུ་མཆོད་ཁང་གི་གས་འཁྲུགས་རྣམས་ལ་བཞིག་སོས་བྱེད་དུ་ཐོང་ཞིག ཅེས་བསྒོ་བ་ལས།

༨ མི་རྣམས་ལས་དངུལ་ཡང་མི་ལེན་པ་དང་། མཆོད་ཁང་གི་གས་འཁྲུགས་ཀྱི་བཞིག་སོས་ཀྱང་བྱེད་མི་དགོས་པ་ལ་བླ་མ་རྣམས་ཉན་ཏོ༎

༩ དེ་ནས་བླ་མ་ཡེ་ཧོ་ཡ་དཱས་སྒྲོམ་ཞིག་ཁྱེར་ཏེ། དེའི་ཁ་ལེབ་ལ་བུག་པ་ཞིག་བཏོན་ནས། ཡ་ཧོ་ཝཱའི་ཕོ་བྲང་དུ་འོང་མཁན་རྣམས་ཀྱི་གཡས་ཕྱོགས་སུ་མཆོད་ཁྲིའི་མདུན་དུ་བཞག་གོ། ཡང་སྒོ་སྲུང་བའི་བླ་མ་རྣམས་ཀྱིས་ཡ་ཧོ་ཝཱའི་ཕོ་བྲང་ལ་ཕུལ་བའི་དངུལ་ཐམས་ཅད་ཁྱེར་ནས། དེའི་ནང་དུ་བཅུག་པ་ཡིན།

༡༠ ཡང་དེ་དག་གིས་སྒྲོམ་དེའི་ནང་ན་དངུལ་མང་དུ་སོགས་པར་རིག་པའི་ཚེ་ན། རྒྱལ་པོའི་དྲུང་ཡིག་དང་བླ་མ་ཆེན་པོ་བཅས་ཡར་འོངས་ནས། སྒྱི་གུའི་ནང་དུ་བཅུག་ནས། ཡ་ཧོ་ཝཱའི་ཕོ་བྲང་ལ་ཐོབ་པའི་དངུལ་དེ་བརྩིས་པ་ཡིན།

༡༡ ཡང་དངུལ་དེ་སྲང་ལ་བཏེགས་ནས། ཡ་ཧོ་ཝཱའི་ཕོ་བྲང་གི་ལས་བྱེད་པའི་འགོ་པ་དག་གི་ལག་པར་བཏད་པ་ཡིན། དེ་དག་གིས་ཡ་ཧོ་ཝཱའི་ཕོ་བྲང་གི་ལས་བྱེད་པའི་ཤིང་མཁན་དང་རྩིག་དཔོན་རྣམས་ལ་བཏོན་ནས་བྱིན་པ་ཡིན།

༡༢ དེ་དག་ལ་མ་ཟད། རྩིག་བཟོ་པ་དང་། རྡོ་བཞོག་མཁན་དང་། ཡ་ཧོ་ཝཱའི་ཕོ་བྲང་གི་གས་འཁྲུགས་རྣམས་ལ་བཞིག་སོས་བྱེད་པའི་ཕྱིར་དུ་གདུང་མ་དང་རྡོ་བ་བཞོགས་ཡོད་མཁན་ཉོ་བ་དང་། ཕོ་བྲང་དེའི་བཞིག་སོས་བྱེད་དུ་དགོས་པ་ཐམས་ཅད་ཉོ་བའི་ཕྱིར་དུ་བསྐྱགས་པ་ཡིན།

༡༣ འོན་ཀྱང་ཡ་ཧོ་ཝཱའི་ཕོ་བྲང་དུ་འབུལ་དུ་འཁྱེར་འོང་བའི་དངུལ་དེ་ལས་ནི། ཡ་ཧོ་ཝཱའི་མཆོད་ཁང་གི་ཆེད་དུ་དངུལ་སྐྱོགས་དང་། ཅེམ་ཙེ་དང་། ཡོ་བྱད་དང་། རྒྱ་གླིང་དང་། གསེར་རམ་དངུལ་གྱི་མཆོད་རྫས་གང་ཡང་མ་བཟོས་ཀྱིས།

༡༤ ལས་མི་རྣམས་ལ་དེ་བཏང་ནས། དེ་རྣམས་ཀྱིས་དེ་ལས་ཡ་ཧོ་ཝཱའི་ཕོ་བྲང་གི་བཞིག་སོས་བྱས་ཏེ།

༡༥ ལས་མི་ལ་སྤྲོད་རྒྱུར་དངུལ་བཏད་ཡོད་པའི་མི་རྣམས་ལས་རྩིས་མ་བླངས། གང་ལ་ཞེ་ན། དེ་དག་གིས་བློ་དྲང་པོར་བྱས་པ་ཡིན།

༡༦ འོན་ཀྱང་ཉེས་པ་དང་སྡིག་པའི་དོན་དུ་ཕུལ་བའི་དངུལ་དེ་ནི་ཡ་ཧོ་ཝཱའི་ཕོ་བྲང་དུ་མ་བཞག་གིས། བླ་མ་རྣམས་ལ་བརྙེད་དོ༎

༡༧ དེ་ནས་ཨ་རམ་གྱི་རྒྱལ་པོ་ཧ་ཟ་ཨེལ་གྱིས་དམག་དྲངས་ནས། གད་ལ་དམག་བརྒྱབས་ནས་བཟུང་སྟེ། ཡེ་རུ་ཤ་ལེམ་ལ་ཡང་དམག་གཏོང་དུ། ཧ་ཟ་ཨེལ་དེའི་ཕྱོགས་སུ་ཁ་ལོ་བསྒྱུར་པ་དང་།

༡༨ ཡ་ཧུ་དཱའི་རྒྱལ་པོ་ཡོ་ཨས་ཀྱིས་རང་གི་མེས་པོ་ཡེ་ཧོ་ཤ་ཕད་དང་། ཡོ་རམ་དང་། ཨ་ཧས་ཡཱ་གསུམ་པོས་བསྔོས་པའི་མཆོད་རྫས་དམ་པ་དང་། རང་གིས་བསྔོས་པའི་མཆོད་རྫས་དམ་པ་རྣམས་དང་། ཡ་ཧོ་ཝཱའི་ཕོ་བྲང་གི་དཀོར་མཛོད་དང་། རྒྱལ་ཁབ་ཀྱི་ནང་དུ་ཡོད་པའི་གསེར་ཐམས་ཅད་བླངས་ནས། ཨ་རམ་རྒྱལ་པོ་ཧ་ཟ་ཨེལ་ལ་ཕུལ་པ་དང་། དེ་ཡེ་རུ་ཤ་ལེམ་གྱི་ཕྱོགས་ནས་ལོག་ནས་སོང་ངོ་༎

༡༩ ཡང་ཡོ་ཨས་ཀྱི་གཞན་བྱ་བ་རྣམས་དང་། དེས་ཅི་བྱས་པ་ཐམས་ཅད་ཡ་ཧུ་དཱའི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་ཡི་ནང་དུ་བྲིས་སོ༎

༢༠ དེ་ནས་དེའི་འཁོར་གཡོག་རྣམས་ལངས་ནས། ཁ་འདྲིལ་བྱས་ཏེ། སིལ་ལཱ་ཡི་ཐུར་འབབ་ཀྱི་ལམ་དུ་ཡོད་པའི་བེད་མིལ་ལཱོ་བྱ་བར་དེ་བསད་དོ།

༢༡ ཇི་ལྟར་ཞེ་ན། དེའི་འཁོར་གྱི་ནང་ནས་ཤི་མེ་ཨད་ཀྱི་བུ་ཡོ་ཟ་ཁར་དང་། ཤོ་མེར་གྱི་བུ་ཡོ་ཟ་བད་གཉིས་པོས་དེ་ལ་བརྡུངས་པས་ཤི། དེ་ནས་དེ་དག་གིས་ཁོང་དཱ་བིད་ཀྱི་གྲོང་ཁྱེར་གྱི་ནང་དུ་ཁོང་གི་མེས་པོའི་ཁྲོད་དུ་བསྐུངས་ནས། ཁོང་གི་སྲས་ཨ་མ་ཙི་ཡཱས་ཁོང་གི་མལ་དུ་རྒྱལ་སྲིད་བཟུང་ངོ་༎

༡༣

ཡ་ཧུ་དཱའི་རྒྱལ་པོ་ཨ་ཧས་ཡཱའི་སྲས་ཡོ་ཨས་ཀྱིས་རྒྱལ་སྲིད་བཟུང་ནས་ལོ་ཉེར་གསུམ་པར། ཡེ་ཧུའི་སྲས་ཡོ་ཨ་ཧས་བྱ་བ་དེ་ས་མར་ཡཱ་རུ་ཨིས་ར་ཨེལ་གྱི་རྒྱལ་པོར་གྱུར་ནས། ལོ་བཅུ་བདུན་རྒྱལ་སྲིད་བསྐྱངས་སོ།

༢ དེས་ཡ་ཧོ་ཝཱའི་གཟིགས་ངོར་མི་རིགས་པ་སྤྱད་དེ། ཨིས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་རྣམས་ལ་བྲངས་ནས། དེ་རྣམས་ལས་མ་བྱོལ་ཏོ།

༣ དེར་ཡ་ཧོ་ཝཱའི་ཐུགས་ཁྲོ་ཨིས་ར་ཨེལ་པའི་ཐོག་ཏུ་འབར་ཏེ། དེ་དག་གི་ཚེ་ཐོག་ཐག་ཏུ་ཁོང་གིས་དེ་རྣམས་ཨ་རམ་རྒྱལ་པོ་ཧ་ཟ་ཨེལ་དང་དེའི་བུ་བེན་ཧ་དད་ཀྱི་ལག་ཏུ་བཏད་དོ།

༤ དེ་ནས་ཡོ་ཨ་ཧས་ཀྱིས་ཡ་ཧོ་ཝཱ་ལ་བཅོལ་བས། ཁོང་གིས་གསན་པར་མཛད་དོ། ཅིའི་ཕྱིར་ཞེ་ན། ཁོང་གིས་ཨིས་ར་ཨེལ་གྱི་སྡུག་བསྔལ་ལམ། ཨ་རམ་རྒྱལ་པོས་དེ་རྣམས་ལ་མནར་དུ་འཇུག་པའི་སྡུག་བསྔལ་ལ་གཟིགས་སོ།

༥ ཡང་ཡ་ཧོ་ཝཱས་ཨིས་ར་ཨེལ་ལ་སྐྱབས་མགོན་ཞིག་གནང་བས། ཨ་རམ་པའི་ལག་ནས་ཐར་ཏེ། ཨིས་ར་ཨེལ་སྔར་ལུགས་སུ་རེ་རང་གི་གུར་ནང་གནས་པ་ཡིན།

༦ དེ་ནས་ཀྱང་དེ་རྣམས་ཨིས་ར་ཨེལ་ལ་སྡིག་པ་བྱེད་དུ་བཅུག་པའི་ཡེ་རོབ་ཨམ་ཁྱིམ་གྱི་སྡིག་པ་རྣམས་ལས་མ་འབྱོལ་བར། དེའི་ནང་དུ་འགྲུལ་བ་དང་། ས་མར་ཡཱའི་ནང་དུ་ཨ་ཤེ་རཱའི་སྐུ་འདྲ་ཡང་ལུས་ནས་ཡོད་པ་ཡིན།

༧ ཡང་ཨ་རམ་རྒྱལ་པོས་དེ་རྣམས་མེད་པར་བྱས་ཏེ། གཡུལ་ཁའི་རྡུལ་ལྟ་བུར་བྱས་པའི་རྐྱེན་གྱིས། མི་སྡེའི་ནང་ནས་ཡོ་ཨ་ཧས་ཀྱི་ཕྱིར་དུ་རྟ་པ་ལྔ་བཅུ་དང་། ཤིང་རྟ་བཅུ་དང་། རྐང་ཐང་པ་སྟོང་ཕྲག་བཅུ་མ་གཏོགས་ལུས་སུ་མ་བཅུག་གོ།

༨ ཡོ་ཨ་ཧས་ཀྱི་གཞན་བྱ་བ་རྣམས་དང་། དེས་ཅི་དང་ཅི་བྱས་པ་ཐམས་ཅད་དང་། དེའི་སྟོབས་ཤུགས་ནི་ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོའི་ནང་དུ་བྲིས་སོ།

༩ དེ་ནས་ཡོ་ཨ་ཧས་རང་གི་ཕ་མེས་ཀྱི་ཁྲོད་དུ་གཉིད་དུ་སོང་བ་དང་། དེ་དག་གིས་ཁོང་ས་མར་ཡཱ་རུ་བསྐུངས་ནས། དེའི་སྲས་ཡོ་ཨས་ནི་དེའི་མལ་དུ་རྒྱལ་པོ་གྱུར་ཏོ༎

༡༠ ཡ་ཧུ་དཱའི་རྒྱལ་པོ་ཡོ་ཨས་ཀྱིས་རྒྱལ་སྲིད་བསྐྱངས་པའི་ལོ་སོ་བདུན་པར། ཡོ་ཨ་ཧས་ཀྱི་སྲས་ཡོ་ཨས་་ས་མར་ཡཱ་རུ་ཨིས་ར་ཨེལ་གྱི་རྒྱལ་པོར་གྱུར་ཏེ། ལོ་བཅུ་དྲུག་རྒྱལ་སྲིད་བསྐྱངས་སོ།

༡༡ དེས་ཀྱང་ཡ་ཧོ་ཝཱའི་གཟིགས་ངོར་མི་རིགས་པ་ཡིན་པ་དེ་སྤྱད་ནས། ཨིས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་རྣམས་སྤྱད་ཅིང་། དེ་དག་ལས་མ་བྱོལ་ཏོ།

༡༢ ཡང་ཡོ་ཨས་ཀྱི་གཞན་བྱ་བ་རྣམས་དང་། དེས་ཅི་དང་ཅི་བྱས་པ་ཐམས་ཅད་དང་། ཡ་ཧུ་དཱའི་རྒྱལ་པོ་ཨ་མ་ཙི་ཡཱ་ལ་དམག་བརྒྱབས་པའི་མཐུ་རྩལ་དག ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་རུ་བྲིས་སོ།

༡༣ ཡང་ཡོ་ཨས་རང་གི་མེས་པོའི་ཁྲོད་དུ་གཉིད་དུ་སོང་བ་དང་། ཡེ་རོབ་ཨམ་ནི་དེའི་རྒྱལ་ཁྲི་ལ་འཁོད་དོ། ཡོ་ཨས་་ས་མར་ཡཱ་རུ་ཨིས་ར་ཨེལ་གྱི་རྒྱལ་པོ་རྣམས་ཀྱི་ཁྲོད་དུ་བསྐུངས་སོ༎

༡༤ དེའི་དུས་སུ་ཨེ་ལི་ཤཱ་བསྙུངས་ནས། དེ་ལ་བརྟེན་ནས་ཁོང་གྲོངས་སོ། དེར་ཨིས་ར་ཨེལ་གྱི་རྒྱལ་པོ་ཡོ་ཨས་ཁོང་གི་དྲུང་དུ་འོངས་ནས། དེའི་ཞལ་ངོར་བཤུམས་ཤིང་། ཀྱེ་ངའི་ཡབ། ཀྱེ་ངའི་ཡབ། ཨིས་ར་ཨེལ་གྱི་ཤིང་རྟ་དང་། དེའི་རྟ་པ་ནི་ཁྱེད་ལགས་སོ། ཞེས་ཞུས་པས།

༡༥ ཨེ་ལི་ཤཱས་དེ་ལ། རང་གི་མདའ་གཞུ་ལག་ཏུ་ཐོགས་ཤིག་བགྱིས་ནས། དེས་མདའ་གཞུ་ལག་ཏུ་བླངས་པ་དང་།

༡༦ ཁོང་གིས་ཨིས་ར་ཨེལ་གྱི་རྒྱལ་པོ་དེ་ལ། རང་གི་ལག་པས་གཞུ་སྐྱིལ་ཞིག བྱས་ནས། ཨེ་ལི་ཤཱས་རང་གི་ལག་པ་གཉིས་ཀ་རྒྱལ་པོའི་ལག་པའི་ཁར་བཞག་སྟེ་དེ་ལ།

༡༧ ཤར་ཕྱོགས་ཀྱི་དཀར་ཁུང་ཕྱེས་ཤིག བྱས་ནས། དེས་ཕྱེས་པ་དང་། ཨེ་ལི་ཤཱས། ད་མདའ་རྒྱོབ་ཅིག བསྒོ་བ་དང་། དེས་བརྒྱབས་སོ། ཡང་ཨེ་ལི་ཤཱས། འདི་ནི་ཡ་ཧོ་ཝཱའི་སྐྱབས་མདའ་དང་། ཨ་རམ་པ་ལས་ཐར་བའི་མདའ་ལགས་པས་ན། ཨ་རམ་པ་ཚར་མ་བཅད་པའི་བར་དུ། ཁྱེད་ཀྱིས་ཨ་ཕེག་ཏུ་དེ་རྣམས་གསོད་པར་བྱའོ། ཞེས་གསུངས་ནས།

༡༨ ཡང་ཁོང་གིས། མདའ་ཐོགས་ཤིག བྱས་ནས། དེས་མདའ་རྣམས་བླངས་པ་དང་། ཁོང་གིས་ཨིས་ར་ཨེལ་གྱི་རྒྱལ་པོ་ལ། ས་ལ་མདའ་རྒྱོབ་ཅིག བསྒོ་བས། དེས་ཐེང་གསུམ་བརྒྱབས་ནས་བསྡད་དོ།

༡༩ དེར་དཀོན་མཆོག་གི་སྐྱེས་བུ་ཁྲོས་ཤིང་དེ་ལ། ཁྱེད་ཀྱིས་ཐེང་ལྔ་དྲུག་བརྒྱབ་པ་ཡིན་ན། ཁྱེད་ཀྱིས་ཨ་རམ་པ་ཚར་མ་གཅོད་པའི་བར་དུ་བསད་པ་ཡིན། ད་ཁྱེད་ཨ་རམ་པའི་ཐོག་ཏུ་ཐེང་གསུམ་མིན་པར་རྒྱལ་བར་མི་འགྱུར་རོ། ཞེས་གསུངས་སོ༎

༢༠ དེ་ནས་ཨེ་ལི་ཤཱ་གྲོངས་ནས། དུར་དུ་བཙུད་དོ། མོ་ཨབ་པའི་སོ་པ་རྣམས་ཀྱིས་ལོ་གཞུང་ཡུལ་ལ་དམག་དྲངས་པ་དང་།

༢༡ དེ་དག་གིས་མིའི་རོ་ཞིག་སྐུང་གིན་ཡོད་དུས་སུ། ལྟོས་ཤིག དམག་དཔུང་ཞིག་མཐོང་བས། རོ་དེ་ཨེ་ལི་ཤཱའི་སྤུར་ཁང་གི་ནང་དུ་དབྱུགས་ནས། བྲོས་སོང་ངོ་། རོ་དེ་ཐུར་དུ་ལྷུང་ནས་ཨེ་ལི་ཤཱའི་གདུང་རུས་ལ་ཐུག་པ་དང་། དེ་གསོན་པོར་གྱུར་ཏེ། རང་གི་རྐང་པའི་ཁར་ཐེར་ལངས་སོ༎

༢༢ ཨ་རམ་པའི་རྒྱལ་པོ་ཧ་ཟ་ཨེལ་གྱིས་ཡོ་ཨ་ཧས་ཀྱི་མི་ཚེ་གང་པོ་ལ་ཨིས་ར་ཨེལ་ལ་དབང་ཆོས་བྱས་མོད།

༢༣ ཡ་ཧོ་ཝཱས་དེ་རྣམས་ལ་ཐུགས་རྗེས་བཟུང་ཞིང་ཐུགས་བརྩེ་བར་དགོངས་ཏེ། ཨབ་ར་ཧམ་དང་། ཨི་སཱག་དང་། ཡ་ཀོབ་གསུམ་དང་མཛད་པའི་ཞལ་ཆད་ལ་གཟིགས་ནས། དེ་རྣམས་མེད་པར་མཛད་པ་ལ་མ་དགྱེས་ཏེ། ད་དུང་ཁོང་ཉིད་ཀྱི་ཞལ་ངོ་ལས་འདོར་བར་མ་མཛད་དོ༎

༢༤ དེ་ནས་ཨ་རམ་གྱི་རྒྱལ་པོ་ཧ་ཟ་ཨེལ་ཚེ་འདས་པ་དང་། དེའི་སྲས་བེན་ཧ་དད་ཀྱིས་དེའི་ཚབ་ཏུ་རྒྱལ་སྲིད་བཟུང་ངོ་།

༢༥ དེར་ཡོ་ཨ་ཧས་ཀྱི་སྲས་ཡོ་ཨས་ཀྱིས་ཧ་ཟ་ཨེལ་གྱི་བུ་བེན་ཧ་དད་ཀྱི་ལག་པ་ལས། དེའི་ཡབ་ཡོ་ཨ་ཧས་ལ་དམག་རྒྱབ་ཅིང་ཁྱེར་བའི་གྲོང་ཁྱེར་རྣམས་ཕྱིར་བླངས་སོ། ཡོ་ཨས་ཀྱིས་དེ་ནི་ལན་གསུམ་དུ་ཕམ་པར་བྱས་ཏེ། ཨིས་ར་ཨེལ་གྱི་གྲོང་ཁྱེར་ཐམས་ཅད་ཕྱིར་བླངས་སོ༎

༡༤

ཨིས་ར་ཨེལ་གྱི་རྒྱལ་པོ་ཡོ་ཨ་ཧས་ཀྱི་སྲས་ཡོ་ཨས་ཀྱི་རྒྱལ་སྲིད་ཀྱི་ལོ་གཉིས་པར། ཡ་ཧུ་དཱའི་རྒྱལ་པོ་ཡོ་ཨས་ཀྱི་སྲས་ཨ་མ་ཙི་ཡཱས་རྒྱལ་སྲིད་བཟུང་ངོ་།

༢ རྒྱལ་སྲིད་འཛིན་དུས་སུ་ལོ་ཉེར་ལྔ་ལོན་པ་དང་། ཡེ་རུ་ཤ་ལེམ་དུ་ལོ་ཉེར་དགུའི་རིང་དུ་རྒྱལ་སྲིད་མཛད་དོ། དེའི་ཡུམ་ནི་ཡེ་རུ་ཤ་ལེམ་མ་ཡོ་ཨ་དན་བྱ་བའོ།

༣ དེས་ཡ་ཧོ་ཝཱའི་གཟིགས་ངོར་རིགས་པ་བཞིན་སྤྱད་མོད། རང་གི་མེས་པོ་དཱ་བིད་ལྟར་དུ་མ་བྱེད་པར། རང་གི་ཡབ་ཡོ་ཨས་ཀྱིས་བྱས་པ་ལྟར་བྱས་ཏེ།

༤ མཐོ་གླིང་རྣམས་མེད་པར་མ་བྱས་པས། དུས་དེ་ཙམ་ན་ཡང་མི་རྣམས་ཀྱིས་མཐོ་གླིང་གི་ནང་དུ་མཆོད་པ་ཕུལ་ཏེ། བསངས་གཏོང་བ་ཡིན།

༥ ཡང་དེའི་ཕྱག་ཏུ་རྒྱལ་སྲིད་བརྟན་པོར་གྱུར་མ་ཐག་ཏུ། དེའི་ཡབ་རྒྱལ་པོ་བསད་མཁན་གྱི་རང་གི་གཡོག་འཁོར་རྣམས་བསད་པ་ཡིན་གྱིས།

༦ མོ་ཤེའི་བཀའ་ཁྲིམས་ཀྱི་མདོའི་ནང་དུ་ཡ་ཧོ་ཝཱས་འདི་སྐད་དུ། བུ་ཕྲུག་གི་ཚབ་ཏུ་ཕ་དང་། ཕའི་ཚབ་ཏུ་བུ་ཕྲུག་ནི་གསོད་པའི་མི་རིགས་ཀྱིས། མི་རེས་བྱས་པའི་རང་གི་ཉེས་པའི་ལན་དུ་གསོད་པའི་རིགས་སོ། ཞེས་གདམས་པ་བཞིན་དུ་དེས་མི་བསད་དེ། དེ་དག་གི་བུ་རྣམས་མ་བསད་དོ༎

༧ ཡང་དེས་ཚྭའི་ལུང་པ་རུ་ཨེ་དོམ་པ་མི་སྟོང་ཕྲག་བཅུ་བསད་ནས། སེ་ལཱ་ཡི་གྲོང་ཁྱེར་ལ་དམག་བརྒྱབས་ནས་བླངས་ཏེ། དེ་ཡི་མིང་དུ་ཡོག་ཐེ་ཨེལ་བཏགས་ཏེ། དེ་རིང་གི་བར་དུ་ཡང་དེ་ལྟར་བྱའོ༎

༨ དེ་ནས་ཨ་མ་ཙི་ཡཱས་ཡེ་ཧུའི་ཚ་བོའམ། ཡོ་ཨ་ཧས་ཀྱི་སྲས་ཡོ་ཨས་བྱ་བའི་ཨིས་ར་ཨེལ་གྱི་རྒྱལ་པོའི་དྲུང་དུ་བང་ཆེན་བརྫངས་ནས་དེ་ལ། ཚུར་ཤོག ངེད་གཉིས་ཕན་ཚུན་འཐབ་པར་བྱའོ། ཞེས་སྦྲན་པ་དང་།

༩ ཨིས་ར་ཨེལ་གྱི་རྒྱལ་པོ་ཡོ་ཨས་ཀྱིས་ཡ་ཧུ་དཱའི་རྒྱལ་པོ་ཨ་མ་ཙི་ཡཱ་ལ་ཕྲིན་ལན་དུ་འདི་སྐད་དུ། ལི་བ་ནོན་གྱི་ལྗང་ཚེར་གྱིས་ལི་བ་ནོན་གྱི་འགྱམ་ཤིང་ལ། ཁྱོད་ཀྱི་བུ་མོ་དེ་ངའི་བུ་ལ་མནའ་མར་ཐོང་ཞིག བྱས་ནས་ཕྲིན་བསྐུར་ཀྱང་། ལི་བ་ནོན་དུ་ཡོད་པའི་རི་དྭགས་ཤིག་ལྗང་ཚེར་དེའི་ཐོག་ཏུ་འགལ་ནས། རྐང་པས་བརྫིས་སོ།

༡༠ ཁྱེད་ཀྱིས་ཨེ་དོམ་པ་འཇོམས་པར་བྱས་པ་ལ་བདེན་ཏེ། དེའི་རྐྱེན་གྱིས་ཁྱེད་ཀྱི་སྙིང་གིས་ཁྱེད་བཏེགས་ཏེ། ད་དེའི་ཕྱིར་སྤྱོམ་ཞིང་རང་ཁྱིམ་དུ་སྡོད་ཅིག དེ་ཅིའི་ཕྱིར་ཞེ་ན། ཁྱེད་ཀྱིས་རང་ལ་གནོད་པའི་དོན་དུ་ཅི་ལ་འདྲེ་བར་བྱེད། ཁྱེད་འགྱེལ་ན། ཁྱེད་དང་མཉམ་དུ་ཡ་ཧུ་དཱ་ཡང་འགྱེལ་བར་འགྱུར་རོ། ཞེས་སྨྲས་ཀྱང་།

༡༡ ཨ་མ་ཙི་ཡཱས་དེ་ལ་མ་ཉན་པ་དང་། ཨིས་ར་ཨེལ་གྱི་རྒྱལ་པོ་ཡོ་ཨས་ཀྱིས་དམག་བཏེགས་ནས། དེ་དང་ཡ་ཧུ་དཱའི་རྒྱལ་པོ་ཨ་མ་ཙི་ཡཱ་གཉིས་ནི་ཡ་ཧུ་དཱ་ལ་གཏོགས་པའི་བེད་ཤེ་མེས་བྱ་བ་རུ་གདོང་ཐུག་སོང་བ་དང་།

༡༢ ཡ་ཧུ་དཱ་ནི་ཨིས་ར་ཨེལ་གྱི་མདུན་ལས་ཕམ་པར་གྱུར་ཏེ། རེ་རང་གི་གུར་དུ་བྲོས་སོ།

༡༣ ཡང་ཨིས་ར་ཨེལ་གྱི་རྒྱལ་པོ་ཡོ་ཨས་ཀྱིས་ཨ་ཧས་ཡཱ་ཡི་ཚ་བོའམ། ཡོ་ཨས་ཀྱི་སྲས་ཨ་མ་ཙི་ཡཱ་བྱ་བའི་ཡ་ཧུ་དཱའི་རྒྱལ་པོ་དེ་བེད་ཤེ་མེས་སུ་བཟུང་ནས། ཡེ་རུ་ཤ་ལེམ་དུ་ཁྱེར་ཏེ། ཨེབ་ར་ཨིམ་གྱི་རྒྱ་སྒོ་ནས་གྲུ་ཀྱོག་གི་རྒྱ་སྒོའི་བར་དུ། རིང་ཁྲུ་བཞི་བརྒྱ་ཡོད་པའི་ཡེ་རུ་ཤ་ལེམ་གྱི་ལྕགས་རི་དེ་བཤིག་ནས།

༡༤ ཡ་ཧོ་ཝཱའི་མཆོད་ཁང་དང་། རྒྱལ་ཁབ་ཀྱི་གཏེར་མཛོད་ཀྱི་ནང་ནས་ཐོབ་པའི་གསེར་དངུལ་ཐམས་ཅད་དང་། ཡོ་བྱད་ཡོད་དོ་ཅོག་ཁྱེར་ཏེ། མི་མང་ཙམ་ལག་མིར་ཁྲིད་ནས་ལོག་གོ།

༡༥ ཡོ་ཨས་ཀྱིས་གཞན་ཅི་བྱས་པ་དང་། དེའི་དབང་དང་། ཡ་ཧུ་དཱའི་རྒྱལ་པོ་ཨ་མ་ཙི་ཡཱ་ལ་ཇི་ལྟར་དམག་རྒྱབ་པ་ནི། ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་རུ་བྲིས་ནས་མེད་དམ།

༡༦ དེ་ནས་ཡོ་ཨས་རང་གི་ཕ་མེས་ཀྱི་ཁྲོད་དུ་གཉིད་དུ་སོང་ནས། ས་མར་ཡཱ་རུ་ཨིས་ར་ཨེལ་གྱི་རྒྱལ་པོ་རྣམས་ཀྱི་ཁྲོད་དུ་བསྐུངས་ནས། དེའི་སྲས་ཡེ་རོབ་ཨམ་གྱིས་དེའི་མལ་དུ་རྒྱལ་སྲིད་བཟུང་ངོ་༎

༡༧ ཨིས་ར་ཨེལ་གྱི་རྒྱལ་པོ་ཡོ་ཨ་ཧས་ཀྱི་སྲས་ཡོ་ཨས་ཚེ་ལས་འདས་པའི་འོག་ཏུ། ཡ་ཧུ་དཱའི་རྒྱལ་པོ་ཡོ་ཨས་ཀྱི་སྲས་ཨ་མ་ཙི་ཡཱ་ནི་ད་དུང་ལོ་བཅོ་ལྔ་གསོན་པོར་ལུས་སོ།

༡༨ ཨ་མ་ཙི་ཡཱ་ཡི་གཞན་བྱ་བ་རྣམས་ཡ་ཧུ་དཱའི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་རུ་བྲིས་ཏེ་མེད་དམ།

༡༩ དེ་ནས་མི་རྣམས་ཀྱིས་ཡེ་རུ་ཤ་ལེམ་དུ་དེ་ལ་ངོ་ལོག་བྱས་པས། དེ་ནི་ལཱ་ཁིས་སུ་བྲོས་ཀྱང་། དེ་དག་གིས་དེའི་རྗེས་སུ་ལཱ་ཁིས་སུ་མི་བཏང་བ་དང་། དེར་བསད་དོ།

༢༠ དེ་ནས་ཤིང་རྟ་ལ་བཀལ་ནས། འཁྱེར་འོང་སྟེ། ཡེ་རུ་ཤ་ལེམ་དུ་དཱ་བིད་ཀྱི་གྲོང་ཁྱེར་གྱི་ནང་ན་དེའི་ཕ་མེས་ཀྱི་ཁྲོད་དུ་བསྐུངས་སོ།

༢༡ དེ་ནས་ཡ་ཧུ་དཱ་ཡི་འབངས་རྣམས་ཀྱིས་ལོ་བཅུ་དྲུག་ལོན་པའི་ཨ་ཟར་ཡཱ་བྱ་བ་དེ་འཁྱེར་ཏེ། དེའི་ཡབ་ཨ་མ་ཙི་ཡཱ་ཡི་ཚབ་ཏུ་རྒྱལ་པོར་བསྐོས་སོ།

༢༢ དེས་ཨེ་ལད་བྱ་བའི་གྲོང་ཁྱེར་བཙུགས་ནས། ཕྱིས་སུ་དེ་རང་གི་ཕ་མེས་དང་མཉམ་དུ་གཉིད་དུ་སོང་བའི་འོག་ཏུ། གྲོང་ཁྱེར་དེ་ཡ་ཧུ་དཱའི་རྒྱལ་སྲིད་ཀྱི་ནང་དུ་བསྲེས་པ་ཡིན།

༢༣ ཡ་ཧུ་དཱའི་རྒྱལ་པོ་ཡོ་ཨས་ཀྱི་སྲས་ཨ་མ་ཙི་ཡཱས་རྒྱལ་སྲིད་བསྐྱངས་པའི་ལོ་བཅོ་ལྔ་པར། ཨིས་ར་ཨེལ་གྱི་རྒྱལ་པོ་ཡོ་ཨས་ཀྱི་སྲས་ཡེ་རོབ་ཨམ་་ས་མར་ཡཱ་རུ་རྒྱལ་སྲིད་བྱེད་དུ་ཚུགས་ནས། ལོ་ཞེ་གཅིག་གི་རིང་དུ་རྒྱལ་སྲིད་བསྐྱངས་སོ།

༢༤ དེས་ཡ་ཧོ་ཝཱའི་གཟིགས་ངོར་ངན་པར་སྤྱད་ཅིང་། ཨིས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་ཐམས་ཅད་ལས་མ་བྲལ་ཏོ།

༢༥ དེས་ཧ་མད་ཀྱི་འགག་ནས་བཟུང་སྟེ། བྱེ་ཐང་གི་རྒྱ་མཚོ་ཡི་བར་དུ་ཨིས་ར་ཨེལ་ཡུལ་གྱི་ས་མཚམས་ཐམས་ཅད་སྔར་ལྟར་ཕྱིར་ལོག་བླངས་སོ། བྱ་བ་འདི་ནི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་ཉིད་ཀྱི་བྲན་པོ་གད་ཧེ་ཕེར་པ་ཨ་མི་ཐཱ་ཨི་ཡི་བུ་ཡོ་ནཱ་ཡི་ངག་གི་སྒོ་ནས་གསུངས་པ་བཞིན་ནོ།

༢༦ དེ་ཅིའི་ཕྱིར་ཞེ་ན། ཡ་ཧོ་ཝཱས་ཨིས་ར་ཨེལ་གྱི་སྡུག་བསྔལ་དྲག་པོ་དེ་ལ་གཟིགས་སོ། དེ་རྣམས་ཀྱི་ཁྲོད་ནས་བཀག་སྟེ་ཡོད་མཁན་དང་ལྷོད་ཡོད་མཁན་རྣམས་ཀྱང་མེད་པར་གྱུར་ཏེ། ཨིས་ར་ཨེལ་གྱི་ཆེད་དུ་སྐྱབས་བྱེད་མཁན་གཅིག་ཀྱང་མ་བྱུང་ངོ་།

༢༧ ངས་ནམ་མཁའི་འོག་ནས་ཨིས་ར་ཨེལ་གྱི་མིང་རྟགས་མེད་པར་བྱའོ། ཞེས་ཡ་ཧོ་ཝཱས་མ་གསུངས་པས། ཁོང་གིས་དེ་རྣམས་ཡོ་ཨས་ཀྱི་སྲས་ཡེ་རོབ་ཨམ་གྱི་ལག་གིས་ཐར་དུ་བཅུག་གོ།

༢༨ ཡེ་རོབ་ཨམ་གྱི་གཞན་བྱ་བ་རྣམས་དང་། ཅི་དང་ཅི་བྱས་པ་ཐམས་ཅད་དང་། དེས་ཇི་ལྟར་འཐབས་ནས། ཡ་ཧུ་དཱ་ལ་སྔོན་དུ་གཏོགས་པའི་ད་མཱ་སེག་དང་ཧ་མད་གཉིས་ཨིས་ར་ཨེལ་གྱི་དོན་དུ་བླངས་པའི་སྟོབས་ཤུགས་ནི། ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་རུ་བྲིས་མེད་དམ།

༢༩ དེ་ནས་ཡེ་རོབ་ཨམ་རང་གི་ཕ་མེས་དང་མཉམ་དུ་གཉིད་དུ་སོང་ནས། ཨིས་ར་ཨེལ་གྱི་རྒྱལ་པོ་རྣམས་ཀྱི་ཁྲོད་དུ་བསྐུངས་སོ། ཡང་དེའི་སྲས་ཟ་ཀར་ཡཱ་དེའི་མལ་དུ་རྒྱལ་པོར་གྱུར་ཏོ༎

༡༥

ཨིས་ར་ཨེལ་གྱི་རྒྱལ་པོ་ཡེ་རོབ་ཨམ་གྱིས་རྒྱལ་སྲིད་བྱེད་པའི་ལོ་ཉེར་བདུན་པ་ལ། ཡ་ཧུ་དཱའི་རྒྱལ་པོ་ཨ་མ་ཙི་ཡཱ་ཡི་སྲས་ཨ་ཟར་ཡཱས་རྒྱལ་སྲིད་བཟུང་སྟེ།

༢ རྒྱལ་སར་སྐོ་དུས་སུ་ལོ་བཅུ་དྲུག་ལོན་པ་དང་། དེས་ཡེ་རུ་ཤ་ལེམ་དུ་ལོ་ལྔ་བཅུ་ང་གཉིས་རྒྱལ་སྲིད་བྱས་སོ། དེའི་ཡུམ་ནི་ཡེ་རུ་ཤ་ལེམ་མ་ཡེ་ཁོལ་ཡཱ་བྱའོ།

༣ དེས་རང་གི་ཡབ་ཨ་མ་ཙི་ཡཱས་སྤྱད་པ་ལྟར། ཡ་ཧོ་ཝཱའི་གཟིགས་ངོར་རིགས་པ་དེ་བྱས་སོ།

༤ འོན་ཀྱང་མཐོ་གླིང་རྣམས་མ་བཤིག་པར་ཡོད་པས། དུས་དེ་ཙམ་ན་ཡང་མི་རྣམས་ཀྱིས་མཐོ་གླིང་གི་ནང་དུ་མཆོད་པ་ཕུལ་ཏེ། བསངས་བཏང་བ་ཡིན།

༥ དེའི་ཕྱིར་དུ་ཡ་ཧོ་ཝཱས་རྒྱལ་པོ་ལ་བརྡུངས་པས། དེ་མ་འཆི་བའི་བར་དུ་མཛེ་ནད་ཀྱིས་བཏབ་ནས་ལུས་ཏེ། ཟུར་དུ་ཁང་པ་ཞིག་གི་ནང་ན་གནས་པ་ཡིན། ཡང་རྒྱལ་པོའི་སྲས་ཡོ་ཐམ་ནི་མཁར་བདག་ཡིན་པས། མི་སྡེའི་ཞལ་ཆེ་བཅད་དོ།

༦ ཡང་ཨ་ཟར་ཡཱའི་གཞན་བྱ་བ་རྣམས་དང་། དེས་ཅི་དང་ཅི་བྱས་པ་ཐམས་ཅད་ནི། ཡ་ཧུ་དཱའི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་རུ་བྲིས་མེད་དམ།

༧ དེ་ནས་ཨ་ཟར་ཡཱ་རང་གི་ཕ་མེས་དང་མཉམ་དུ་གཉིད་དུ་སོང་ནས། དཱ་བིད་ཀྱི་གྲོང་ཁྱེར་དུ་དེའི་ཕ་མེས་ཀྱི་ཁྲོད་དུ་བསྐུངས་པ་དང་། དེའི་སྲས་ཡོ་ཐམ་ནི་དེའི་མལ་དུ་རྒྱལ་པོར་གྱུར་ཏོ༎

༨ ཡ་ཧུ་དཱའི་རྒྱལ་པོ་ཨ་ཟར་ཡཱས་སྲིད་བྱེད་པའི་ལོ་སོ་བརྒྱད་པར། ཡེ་རོབ་ཨམ་གྱི་སྲས་ཟ་ཀར་ཡཱས་ས་མར་ཡཱ་རུ་ཨིས་ར་ཨེལ་ལ་ཟླ་བ་དྲུག་གི་རིང་དུ་རྒྱལ་སྲིད་བྱས་སོ།

༩ དེས་རང་གི་ཕ་མེས་ཀྱི་ཚུལ་དུ་ཡ་ཧོ་ཝཱའི་གཟིགས་ངོར་ངན་པ་སྤྱད་དེ། ཨིས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་རྣམས་ལས་མ་བྱོལ་ཏོ།

༡༠ དེ་ནས་ཡ་བེས་ཀྱི་བུ་ཤལ་ལུམ་གྱིས་དེ་ལ་ངོ་ལོག་ནས། འབངས་རྣམས་ཀྱི་མདུན་དུ་དེ་ལ་བརྒོལ་ནས་བསད་དེ། དེའི་མལ་དུ་རྒྱལ་པོར་གྱུར་ཏོ༎

༡༡ ཟ་ཀར་ཡཱའི་གཞན་བྱ་བ་རྣམས་ནི་ཨིས་ར་ཨེལ་གྱི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་རུ་བྲིས་མེད་དམ།

༡༢ སྔར་ཡ་ཧོ་ཝཱས་ཡེ་ཧུ་ལ། མི་རབས་བཞིའི་རིང་དུ་ཁྱོད་ཀྱི་བུ་བརྒྱུད་ཨིས་ར་ཨེལ་གྱི་རྒྱལ་ཁྲིར་འཁོད་པར་འགྱུར་རོ། ཞེས་གསུངས་པའི་བཀའ་བཞིན་དུ་གྲུབ་པར་གྱུར་ཏོ༎

༡༣ ཡང་ཡ་ཧུ་དཱའི་རྒྱལ་པོ་ཨུ་ཟི་ཡཱས་རྒྱལ་སྲིད་བཟུང་ནས་ལོ་སོ་དགུ་པ་ལ། ཡ་བེས་ཀྱི་བུ་ཤལ་ལུམ་གྱིས་རྒྱལ་སྲིད་བཟུང་ནས། དེས་ས་མར་ཡཱ་རུ་ཟླ་བ་ཧྲིལ་པོ་གཅིག་རྒྱལ་སྲིད་བྱས་སོ།

༡༤ དེ་ཅིའི་ཕྱིར་ཞེ་ན། ག་དཱི་ཡི་བུ་མེ་ན་ཧེམ་བྱ་བ་ནི་ཐིར་ཙཱ་ནས་ཐེགས་ཏེ། ས་མར་ཡཱ་རུ་ཡ་བེས་ཀྱི་བུ་ཤལ་ལུམ་ལ་བརྡུངས་ནས་བསད་དེ། དེའི་མལ་དུ་རྒྱལ་པོར་གྱུར་ཏོ།

༡༥ ཤལ་ལུམ་གྱི་གཞན་བྱ་བ་རྣམས་དང་། དེས་བརྒྱབ་པའི་ངོ་ལོག་ནི་ཨིས་ར་ཨེལ་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་རུ་བྲིས་མེད་དམ།

༡༦ དེ་ནས་མེ་ན་ཧེམ་གྱིས་ཏིབ་སཱ་དང་། དེའི་ནང་དུ་ཡོད་པ་ཐམས་ཅད། ཐིར་ཙཱ་ནས་བཟུང་སྟེ། དེའི་ས་མཚམས་རྣམས་ཀྱི་བར་དུ་མེད་པར་བྱས་སོ། གང་ལ་ཞེ་ན། དེ་དག་གིས་ཁོ་ལ་སྒོ་མ་ཕྱེས་པའི་སླད་དུའོ། དེས་ཡུལ་དེ་ནང་གི་བུད་མེད་སྦྲུམ་མ་ཐམས་ཅད་ཀྱི་གྲོད་པ་བཤགས་སོ༎

༡༧ ཡ་ཧུ་དཱའི་རྒྱལ་པོ་ཨ་ཟར་ཡཱའི་རྒྱལ་སྲིད་ཀྱི་ལོ་སོ་དགུ་པར། ག་དཱི་ཡི་བུ་མེ་ན་ཧེམ་ནི་ཨིས་ར་ཨེལ་གྱི་རྒྱལ་པོར་གྱུར་ནས། ས་མར་ཡཱ་རུ་ལོ་བཅུའི་རིང་དུ་རྒྱལ་སྲིད་བྱས་སོ།

༡༨ དེས་ཡ་ཧོ་ཝཱའི་སྤྱན་སྔར་ངན་པ་སྤྱད་ཅིང་། རང་གི་ཚེ་ཐོག་ཐག་ཏུ་ཨིས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་ལས་མ་བྲལ་ཏོ།

༡༩ དེའི་ཚེ་ཨ་སུར་གྱི་རྒྱལ་པོ་ཕུལ་བྱ་བ་ཞིག་གིས་དེའི་ཡུལ་ལ་དམག་དྲངས་པ་དང་། མེ་ན་ཧེམ་གྱིས་རྒྱལ་སྲིད་རང་གི་ལག་པར་གཏན་འཇགས་ལུས་རྒྱུར་རོགས་རམ་བྱེད་ཕྱིར་དུ་ཕུལ་ལ་དངུལ་གྱི་རྡོ་ཚད་སྟོང་ཕྲག་གཅིག་བཏང་ངོ་།

༢༠ དེར་མེ་ན་ཧེམ་གྱིས་ཨ་སུར་རྒྱལ་པོ་ལ་འབུལ་བའི་ཕྱིར། ཨིས་ར་ཨེལ་དུ་ཡོད་པའི་ནོར་སྟོབས་ཆེ་བ་ཐམས་ཅད་ལས་དངུལ་གྱི་དོང་ཙེ་ལྔ་བཅུ་ལྔ་བཅུ་བསྡུས་པ་དང་། ཨ་སུར་རྒྱལ་པོ་ནི་ཡུལ་དེར་མ་བསྡད་པར། ཕྱིར་ལོག་གོ།

༢༡ ཡང་མེ་ན་ཧེམ་གྱི་གཞན་བྱ་བ་རྣམས་དང་། དེས་ཇི་དང་ཇི་བྱས་པ་ཐམས་ཅད་ཨིས་ར་ཨེལ་གྱི་རྒྱལ་པོའི་རྒྱལ་རབས་ཀྱི་མདོ་རུ་བྲིས་ཏེ་མེད་དམ།

༢༢ དེ་ནས་མེ་ན་ཧེམ་རང་གི་ཕ་མེས་དང་མཉམ་གཉིད་དུ་སོང་བ་དང་། དེའི་སྲས་པེ་ཀ་ཡཱས་དེའི་མལ་དུ་རྒྱལ་སྲིད་བཟུང་ངོ་༎

༢༣ ཡ་ཧུ་དཱའི་རྒྱལ་པོ་ཨ་ཟར་ཡཱས་རྒྱལ་སྲིད་བྱེད་པའི་ལོ་ལྔ་བཅུ་པ་ལ། མེ་ན་ཧེམ་གྱི་སྲས་པེ་ཀ་ཡཱ་་ཨིས་ར་ཨེལ་གྱི་རྒྱལ་པོར་གྱུར་ནས། དེས་ས་མར་ཡཱ་རུ་ལོ་གཉིས་རྒྱལ་སྲིད་བྱས་སོ།

༢༤ དེས་ཀྱང་ཡ་ཧོ་ཝཱའི་གཟིགས་ངོར་ངན་པ་སྤྱད་དེ། ཨིས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་རྣམས་ལས་མ་བྲལ་ཏོ།

༢༥ ཡང་དེའི་དམག་དཔོན་རེ་མལ་ཡཱ་ཡི་བུ་པེ་ཀཱས་དེ་ལ་ངོ་ལོག་བྱས་ཏེ། གིལ་ཨད་པ་མི་ལྔ་བཅུ་དང་བཅས་སུ་སོང་ནས། ས་མར་ཡཱའི་རྒྱལ་ཁབ་ཀྱི་གཟིམས་ཆུང་ནང་དུ་རྒྱལ་པོ་དང་། ཨར་གོབ་དང་། ཨར་ཡེ་གསུམ་པོ་ལ་བརྡུངས་ནས་བསད་དེ། དེའི་ཚབ་ཏུ་རྒྱལ་སྲིད་བཟུང་ངོ་།

༢༦ ཡང་པེ་ཀ་ཡཱའི་གཞན་བྱ་བ་རྣམས་དང་། དེས་ཇི་དང་ཇི་བྱས་པ་ཐམས་ཅད་ཨིས་ར་ཨེལ་གྱི་རྒྱལ་པོའི་རྒྱལ་རབས་ཀྱི་མདོ་རུ་བྲིས་ཏེ་མེད་དམ།

༢༧ ཡ་ཧུ་དཱའི་རྒྱལ་པོ་ཨ་ཟར་ཡཱས་རྒྱལ་སྲིད་བྱེད་པའི་ལོ་ལྔ་བཅུ་ང་གཉིས་པར། རེ་མལ་ཡཱའི་བུ་པེ་ཀཱ་ནི་ས་མར་ཡཱ་རུ་རྒྱལ་པོར་གྱུར་ནས། ལོ་ཉི་ཤུ་རྒྱལ་སྲིད་བསྐྱངས་སོ།

༢༨ དེས་ཀྱང་ཡ་ཧོ་ཝཱའི་གཟིགས་ངོར་ངན་པ་ཡིན་པ་བྱས་ཏེ། ཨིས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱི་སྡིག་པ་ལས་མ་བྲལ་ཏོ༎

༢༩ ཡང་ཨིས་ར་ཨེལ་གྱི་རྒྱལ་པོ་པེ་ཀཱའི་དུས་སུ། ཨ་སུར་རྒྱལ་པོ་ཏིག་ལད་པི་ལེ་སེར་བྱ་བ་དེ་འོངས་ནས། ཨི་ཡོན་དང་། ཨ་བེལ་བེད་མ་ཨ་ཁ་དང་། ཡ་ནོ་ཨ་དང་། ཀེ་དེས་དང་། ཧ་ཙོར་དང་། གིལ་ཨད་དང་། ག་ལིལ་དང་། ནབ་ཐ་ལིའི་ཡུལ་ཐམས་ཅད་བཟུང་སྟེ། མི་རྣམས་ཨ་སུར་དུ་བཙོན་དུ་ཁྱེར་ཏོ།

༣༠ དེ་ནས་ཨེ་ལཱ་ཡི་བུ་ཧོ་ཤེ་ཨས་རེ་མལ་ཡཱའི་བུ་པེ་ཀཱ་ལ་ངོ་ལོག་ནས་བསད་ནས། ཨུ་ཟི་ཡཱ་ཡི་སྲས་ཡོ་ཐམ་གྱིས་རྒྱལ་སྲིད་བྱེད་པའི་ལོ་ཉི་ཤུ་པ་ལ་དེའི་མལ་དུ་རྒྱལ་སྲིད་བཟུང་ངོ་།

༣༡ ཡང་པེ་ཀཱ་ཡི་གཞན་བྱ་བ་རྣམས་དང་། དེས་ཇི་དང་ཇི་བྱས་པ་ཐམས་ཅད་ནི། ཨིས་ར་ཨེལ་གྱི་རྒྱལ་པོའི་རྒྱལ་རབས་ཀྱི་མདོ་རུ་བྲིས་ཏེ་མེད་དམ།

༣༢ ཨིས་ར་ཨེལ་གྱི་རྒྱལ་པོ་རེ་མལ་ཡཱའི་སྲས་པེ་ཀཱས་རྒྱལ་སྲིད་བྱེད་པའི་ལོ་གཉིས་པར། ཡ་ཧུ་དཱའི་རྒྱལ་པོ་ཨུ་ཟི་ཡཱ་ཡི་སྲས་ཡོ་ཐམ་བྱ་བ་རྒྱལ་པོར་གྱུར་ཏོ།

༣༣ རྒྱལ་སྲིད་བཟུང་དུས་སུ། དེ་ནི་ལོ་ཉེར་ལྔ་ལོན་པ་དང་། ལོ་བཅུ་དྲུག་ཡེ་རུ་ཤ་ལེམ་དུ་རྒྱལ་སྲིད་བསྐྱངས་སོ། ཙ་དོག་གི་སྲས་མོ་ཡེ་རུ་ཤཱ་བྱ་བ་ནི་དེའི་ཡུམ་མོ།

༣༤ དེས་ཡ་ཧོ་ཝཱའི་གཟིངས་ངོར་སྤྱོད་པ་བཟང་པོ་སྤྱད་དེ། རང་གི་ཡབ་ཨུ་ཟི་ཡཱས་བྱས་པ་དེ་ཁོ་ན་བཞིན་དུ་བྱས་རུང་། མཐོ་གླིང་རྣམས་མ་བཤིག་པར་ཡོད་པས།

༣༥ དུས་དེ་ཙམ་ན་ཡང་མི་རྣམས་ཀྱིས་མཐོ་གླིང་གི་ནང་དུ་མཆོད་པ་ཕུལ་ཏེ། བསངས་བཏང་བ་ཡིན། དེས་ཡ་ཧོ་ཝཱའི་ཕོ་བྲང་གི་ལྟག་གི་སྒོ་དེ་བརྩིགས་སོ།

༣༦ ཡོ་ཐམ་གྱི་གཞན་བྱ་བ་རྣམས་དང་། དེས་ཇི་དང་ཇི་བྱས་པ་ཐམས་ཅད་ཡ་ཧུ་དཱའི་རྒྱལ་པོའི་རྒྱལ་རབས་ཀྱི་མདོ་རུ་བྲིས་ཏེ་མེད་དམ།

༣༧ ཡང་དེའི་དུས་སུ་ཡ་ཧོ་ཝཱས་ཨ་རམ་གྱི་རྒྱལ་པོ་རེ་ཙིན་དང་། རེ་མལ་ཡཱའི་བུ་པེ་ཀཱ་གཉིས་པོ་ཡ་ཧུ་དཱ་ལ་ཡུལ་འགྱེད་དུ་མངག་པར་ཆགས་སོ།

༣༨ དེ་ནས་ཡོ་ཐམ་རང་གི་ཕ་མེས་ཀྱི་ཁྲོད་དུ་གཉིད་དུ་སོང་ནས། དཱ་བིད་ཀྱི་གྲོང་ཁྱེར་དུ་རང་གི་ཡབ་མེས་ཀྱི་ཁྲོད་དུ་བསྐུངས་ཏེ། སྲས་ཨ་ཧས་དེའི་མལ་དུ་རྒྱལ་པོར་གྱུར་ཏོ༎

༡༦

རེ་མལ་ཡཱའི་སྲས་པེ་ཀཱས་རྒྱལ་སྲིད་བྱེད་པའི་ལོ་བཅུ་བདུན་པར། ཡ་ཧུ་དཱའི་རྒྱལ་པོ་ཡོ་ཐམ་གྱི་སྲས་ཨ་ཧས་རྒྱལ་པོར་གྱུར་ཏེ།

༢ རྒྱལ་པོར་གྱུར་བའི་ཚེ། ལོ་ཉི་ཤུ་ལོན་ཡོད་དེ། ཡེ་རུ་ཤ་ལེམ་དུ་ལོ་བཅུ་དྲུག་རྒྱལ་སྲིད་བསྐྱངས་སོ། ཡབ་མེས་དཱ་བིད་ལྟར་དུ་དེས་ནི་ཡ་ཧོ་ཝཱའི་གཟིགས་ངོར་རིགས་པ་བཞིན་དུ་མ་བྱས་སོ།

༣ དེ་ནི་ཨིས་ར་ཨེལ་གྱི་རྒྱལ་པོ་རྣམས་ཀྱི་ལམ་ནང་འགྲུལ་ཞིང་། ཡ་ཧོ་ཝཱས་ཨིས་ར་ཨེལ་གྱི་བུ་བརྒྱུད་ཀྱི་མདུན་ལས་བསྐྲད་པར་མཛད་པའི་ཕྱི་པའི་ཞེན་ལོག་གི་ཁྲིམས་བཞིན་དུ། དེས་རང་གི་བུ་དེ་ནི་མེའི་དཀྱིལ་དུ་འགྲོར་བཅུག་གོ།

༤ དེ་མ་ཟད་དེ། མཐོ་གླིང་དང་། རི་དང་། སྐྱེ་ཤིང་སྔོན་པོ་རེ་རེའི་འོག་ཏུ་མཆོད་པ་ཕུལ་ཏེ། བསངས་བཏང་བ་ཡིན།

༥ དེ་ནས་ཨ་རམ་གྱི་རྒྱལ་པོ་རེ་ཙིན་དང་། ཨིས་ར་ཨེལ་གྱི་རྒྱལ་པོ་རེ་མལ་ཡཱ་ཡི་སྲས་པེ་ཀཱ་གཉིས་པོ་ཡེ་རུ་ཤ་ལེམ་དུ་དམག་འདྲེན་དུ་ཡར་འོངས་ནས། ཨ་ཧས་ལ་དམག་བསྐོར་བཏངས་ཀྱང་། རྒྱལ་བར་མ་ནུས་སོ།

༦ དེའི་ཚེ་ཨ་རམ་རྒྱལ་པོ་རེ་ཙིན་གྱིས་ཨེ་ལད་ཡུལ་ཕྱིར་བླངས་ནས། ཨ་རམ་དུ་བསྲེས་ནས། ཨེ་ལད་ཀྱི་ནང་ནས་ཡ་ཧུ་དཱ་པ་རྣམས་ཕྱི་རོལ་དུ་བཏོན་ཏེ། ཨ་རམ་པ་རྣམས་ཨེ་ལད་དུ་འོངས་ནས། དེ་རིང་གི་བར་དུ་དེར་གནས་སོ།

༧ དེའི་ཕྱིར་ཨ་ཧས་ཀྱིས་ཨ་སུར་གྱི་རྒྱལ་པོ་ཏིག་ལད་པི་ལེ་སེར་ལ་བང་ཆེན་བཏང་སྟེ་དེ་ལ། བདག་ནི་ཁྱེད་ཀྱི་བྲན་དང་བུ་ཡིན་པས་ན། ཁྱེད་འདིར་བྱོན་ཏེ། བདག་གི་དགྲ་རུ་ལངས་པའི་ཨ་རམ་རྒྱལ་པོ་དང་། ཨིས་ར་ཨེལ་རྒྱལ་པོའི་ལག་པ་ལས་བདག་སྐྱོབ་པར་མཛོད་ཅིག ཅེས་ཞུས་སོ།

༨ ཡང་ཨ་ཧས་ཀྱིས་ཡ་ཧོ་ཝཱའི་མཆོད་ཁང་དང་། རྒྱལ་ཁབ་ཀྱི་གཏེར་མཛོད་དུ་ཡོད་པའི་གསེར་དངུལ་བླངས་ཏེ། ཨ་སུར་རྒྱལ་པོ་ལ་ཞུ་རྟེན་དུ་ཕུལ་པ་དང་།

༩ ཨ་སུར་རྒྱལ་པོས་དེ་ལ་ཉན་ཏེ། ཨ་སུར་རྒྱལ་པོས་ད་མཱ་སེག་ལ་དམག་དྲངས་ཤིང་དེ་བཟུང་ནས། མི་རྣམས་ཀིར་ཡུལ་དུ་བཙོན་དུ་ཁྱེར་ཏེ། རེ་ཙིན་བསད་དོ༎

༡༠ དེ་ནས་རྒྱལ་པོ་ཨ་ཧས་་ད་མཱ་སེག་ཏུ་ཨ་སུར་རྒྱལ་པོ་ཏིག་ལད་པི་ལེ་སེར་དང་འཕྲད་དུ་སོང་སྟེ། ད་མཱ་སེག་ཏུ་ཡོད་པའི་མཆོད་ཁྲི་དེ་མཐོང་བས། རྒྱལ་པོ་ཨ་ཧས་ཀྱིས་མཆོད་ཁྲི་དེའི་བཟོ་དབྱིབས་དང་རི་མོའི་དཔེ་ཞིག་བླ་མ་ཨུ་རི་ཡཱ་ལ་བརྫངས་སོ།

༡༡ བླ་མ་ཨུ་རི་ཡཱས་ནི་རྒྱལ་པོ་ཨ་ཧས་ཀྱིས་ད་མཱ་སེག་ནས་བརྫངས་པའི་དཔེ་དེ་འདྲ་བའི་མཆོད་ཁྲི་ཞིག་བཟོས་ནས། རྒྱལ་པོ་ཨ་ཧས་་ད་མཱ་སེག་ནས་ཕྱིར་ལོག་སླེབ་རིང་བར་དུ་འགྲུབ་ཏུ་བཅུག་གོ།

༡༢ དེ་ནས་རྒྱལ་པོ་ད་མཱ་སེག་ནས་གདན་འཁོར་ཏེ། རྒྱལ་པོས་མཆོད་ཁྲི་དེ་མཐོང་བས། རྒྱལ་པོ་མཆོད་ཁྲི་དེ་དང་ཉེ་བར་སོང་སྟེ། དེའི་ཐོག་ཏུ་མཆོད་པ་ཕུལ་ཏེ།

༡༣ རང་གི་དོན་དུ་སྦྱིན་སྲེག་དང་། ཞལ་ཟས་ཀྱི་མཆོད་པ་ཕུལ་ཏེ། རང་གི་གསེར་སྐྱེམས་བཏང་ནས། རང་གི་ཞི་བདེའི་མཆོད་པ་རྣམས་ཀྱི་ཁྲག་ནི་དེའི་ཁར་གཏོར་རོ།

༡༤ དེས་ཡ་ཧོ་ཝཱའི་དྲུང་དུ་ཡོད་པའི་ར་གན་གྱི་མཆོད་ཁྲི་དེ་ནི་ཕོ་བྲང་གི་མདུན་ལོགས་སམ། མཆོད་ཁྲི་དང་ཡ་ཧོ་ཝཱའི་ཕོ་བྲང་གི་བར་ནས་ཐེན་ཏེ། མཆོད་ཁྲིའི་བྱང་ཕྱོགས་སུ་བཞག་གོ།

༡༥ དེ་ནས་རྒྱལ་པོ་ཨ་ཧས་ཀྱིས་བླ་མ་ཨུ་རི་ཡཱ་ལ་བཀའ་སྩལ་ཞིང་འདི་སྐད་དུ། མཆོད་ཁྲི་ཆེན་པོའི་ཁར་སྔ་དྲོའི་སྦྱིན་སྲེག་གི་མཆོད་པ་དང་། དགོངས་མོའི་ཞལ་ཟས་ཀྱི་མཆོད་པ་དང་། རྒྱལ་པོའི་སྦྱིན་སྲེག་གི་མཆོད་པ་དང་། དེའི་ཞལ་ཟས་ཀྱི་མཆོད་པ་དང་། ཡུལ་མི་ཐམས་ཅད་ཀྱི་སྦྱིན་སྲེག་གི་མཆོད་པ་དང་། དེ་རྣམས་ཀྱི་ཞལ་ཟས་ཀྱི་མཆོད་པ་དང་། གསེར་སྐྱེམས་ཀྱི་མཆོད་པ་རྣམས་བསྲེགས་ནས། སྦྱིན་སྲེག་གི་མཆོད་པའི་ཁྲག་དང་། གཞན་དམར་མཆོད་ཀྱི་ཁྲག་ཐམས་ཅད་ནི་དེ་ཡི་ཁར་ཐོར་ཅིག ཡང་ར་གན་གྱི་མཆོད་ཁྲིའི་ཆེད་དུ་ངས་ཞིབ་དཔྱོད་བྱའོ། ཞེས་སྨྲས་པས།

༡༦ རྒྱལ་པོ་ཨ་ཧས་ཀྱིས་བཀའ་སྩལ་པ་བཞིན་དུ་བླ་མ་ཨུ་རི་ཡཱས་བྱས་པ་དང་།

༡༧ རྒྱལ་པོ་ཨ་ཧས་ཀྱིས་ཁྲི་རྣམས་ཀྱི་ཟུར་རྒྱན་དེ་བཅད་དེ། དེའི་ཐོག་ཏུ་ཡོད་པའི་གཞོང་པ་རྣམས་ཐེན་ཏོ། ཡང་རྒྱ་མཚོ་བྱ་བ་ནི་དེའི་འོག་ན་ཡོད་པའི་ར་གན་གྱི་གླང་རྣམས་ཀྱི་ཁ་ནས་ཕབ་སྟེ། རྡོ་ལེབ་ཀྱི་ཁར་བཞག་གོ།

༡༨ ཤབ་བཱད་ཀྱི་ཕྱིར་དུ་བརྩིགས་པའི་སྐྱོར་བ་དང་། ཕྱི་རོལ་ན་ཡོད་པའི་རྒྱལ་པོའི་འགྲོ་ས་གཉིས་པོ་ནི། ཨ་སུར་རྒྱལ་པོ་ལ་འཇིགས་པས། ཡ་ཧོ་ཝཱའི་མཆོད་ཁང་གི་ནང་དུ་བསྲེས་སོ།

༡༩ ཨ་ཧས་ཀྱི་གཞན་བྱ་བ་རྣམས་དང་། དེས་ཅི་དང་ཅི་བྱས་པ་ཐམས་ཅད་ནི་ཡ་ཧུ་དཱའི་རྒྱལ་པོའི་རྒྱལ་རབས་ཀྱི་མདོ་རུ་བྲིས་ཏེ་མེད་དམ།

༢༠ དེ་ནས་ཨ་ཧས་རང་གི་ཕ་མེས་དང་ལྷན་ཅིག་ཏུ་གཉིད་དུ་སོང་ནས། དཱ་བིད་ཀྱི་གྲོང་ཁྱེར་དུ་ཕ་མེས་ཀྱི་ཁྲོད་དུ་བསྐུངས་ནས། དེའི་སྲས་ཧིས་ཀི་ཡཱ་དེའི་མལ་དུ་རྒྱལ་པོར་གྱུར་ཏོ༎

༡༧

ཡ་ཧུ་དཱའི་རྒྱལ་པོ་ཨ་ཧས་ཀྱི་རྒྱལ་སྲིད་ཀྱི་ལོ་བཅུ་གཉིས་པར། ཨེ་ལཱ་ཡི་སྲས་ཧོ་ཤེ་ཨ་བྱ་བ་ས་མར་ཡཱ་རུ་ཨིས་ར་ཨེལ་གྱི་རྒྱལ་པོར་གྱུར་ནས། ལོ་དགུ་རྒྱལ་སྲིད་བསྐྱངས་སོ།

༢ དེས་ཀྱང་ཡ་ཧོ་ཝཱའི་གཟིགས་ངོར་མི་དགེ་བར་སྤྱད་རུང་། དེ་ལས་སྔོན་དུ་བྱུང་བའི་ཨིས་ར་ཨེལ་གྱི་རྒྱལ་པོ་རྣམས་ལྟ་བུ་རང་མ་བྱས་སོ།

༣ ཨ་སུར་རྒྱལ་པོ་ཤལ་མ་ནེ་སར་གྱིས་དེ་ལ་དམག་དྲངས་པ་དང་། ཧོ་ཤེ་ཨ་དེའི་བྲན་དུ་གྱུར་ནས། དེ་ལ་དཔྱ་ཁྲལ་བཅལ་ཏོ།

༤ དེའི་འོག་ཏུ་ཨ་སུར་གྱི་རྒྱལ་པོས་ཧོ་ཤེ་ཨ་ཡི་ནང་ན་སྐྱོན་བརྙེད་དོ། ཅིའི་ཕྱིར་ཞེ་ན། དེས་མི་སེར་རྒྱལ་པོ་སཱོ་ལ་ཕོ་ཉ་བརྫངས་ཏེ། ཨ་སུར་གྱི་རྒྱལ་པོ་ལ་ལོ་ལྟར་གྱི་དཔྱ་ཁྲལ་མ་ཕུལ་ཏོ། དེའི་ཕྱིར་ཨ་སུར་རྒྱལ་པོས་དེ་ནི་བཟུང་ནས། བཙོན་དུ་བཅུག་གོ།

༥ དེ་ནས་ཨ་སུར་རྒྱལ་པོས་ཡུལ་ཁམས་ཐམས་ཅད་ལ་དམག་དྲངས་ཏེ། ས་མར་ཡཱ་རུ་ཕྱིན་ནས། ལོ་གསུམ་གྱི་རིང་དུ་དེ་ལ་དམག་བསྐོར་བཏང་ངོ་།

༦ ཧོ་ཤེ་ཨས་རྒྱལ་སྲིད་བཟུང་ནས་ལོ་དགུ་པ་ལ། ཨ་སུར་རྒྱལ་པོས་ས་མར་ཡཱ་བླངས་ནས། ཨིས་ར་ཨེལ་པ་རྣམས་ཨ་སུར་དུ་བཙོན་དུ་ཁྱེར་ཏེ། ཆུ་བོ་གོ་ཟན་གྱི་འགྲམ་ན་ཡོད་པའི་ཧ་ལཱ་དང་། ཧ་བོར་དང་། མ་དཱ་ཨི་པའི་གྲོང་ཁྱེར་རྣམས་ཀྱི་ནང་དུ་བཞག་གོ།

༧ དེ་ཅིའི་ཕྱིར་ཞེ་ན། ཨིས་ར་ཨེལ་གྱི་བུ་བརྒྱུད་ཀྱིས་མི་སེར་ཡུལ་དང་། མི་སེར་རྒྱལ་པོ་ཕར་ཨོ་ཡི་ལག་པ་ལས་ཐར་དུ་བཅུག་པའི་ཡ་ཧོ་ཝཱ་རང་གི་དཀོན་མཆོག་གི་དྲུང་དུ་སྡིག་པ་བྱས་ཏེ། ལྷ་གཞན་རྣམས་ལ་བག་བྱས་པའི་ཕྱིར་རོ།

༨ དེ་མ་ཟད། དེ་རྣམས་ནི། ཡ་ཧོ་ཝཱས་ཨིས་ར་ཨེལ་གྱི་བུ་བརྒྱུད་ཀྱི་མདུན་ལས་བསྐྲད་པར་མཛད་པའི་ཕྱི་པ་རྣམས་ཀྱི་ཁྲིམས་དང་། ཨིས་ར་ཨེལ་གྱི་རྒྱལ་པོ་རྣམས་ཀྱི་ལུགས་སྲོལ་བཞིན་དུ་འགྲུལ་བ་ཡིན།

༩ དེ་ལྟར་ཨིས་ར་ཨེལ་གྱི་བུ་བརྒྱུད་ཀྱིས་ཡ་ཧོ་ཝཱའི་དྲུང་དུ་མི་འོས་པའི་ལས་ཕག་ཏུ་བྱས་ཏེ། སོ་པའི་སྤེའུ་ནས་ལྕགས་རི་དང་ལྡན་པའི་གྲོང་ཁྱེར་གྱི་བར་དུ། རང་གི་གྲོང་ཁྱེར་ཐམས་ཅད་ཀྱི་ནང་དུ་མཐོ་གླིང་རྣམས་བརྩིགས་སོ།

༡༠ རི་མཐོ་མཐོ་ཐམས་ཅད་ཀྱི་རྩེ་མོ་དང་། སྐྱེ་ཤིང་སྔོན་པོ་ཀུན་གྱི་ལྐོག་ཏུ་ཀ་བ་དང་ཨ་ཤེ་རཱ་བཙུགས་སོ།

༡༡ ཡ་ཧོ་ཝཱས་དེ་རྣམས་ཀྱི་དྲུང་ནས་བསྐྲད་པར་མཛད་པའི་ཕྱི་པའི་ལུགས་སྲོལ་དུ་དེ་རྣམས་ཀྱིས་ཀྱང་མཐོ་གླིང་ཐམས་ཅད་ཀྱི་ནང་དུ་བསངས་བཏང་བའི་སྟེང་དུ། ཡ་ཧོ་ཝཱའི་ཐུགས་ཁྲོ་དཀྲུག་པའི་བྱ་བ་ངན་པ་བྱས་སོ།

༡༢ ཡ་ཧོ་ཝཱས་དེ་རྣམས་ལ། ཁྱོད་ཅག་གིས་དེ་འདྲ་མ་བྱེད་ཅིག གསུངས་ཀྱང་། དེ་རྣམས་ཀྱིས་སྐུ་འདྲ་ལ་བརྟེན་ཏོ།

༡༣ དེའི་སྟེང་དུ་ཡ་ཧོ་ཝཱས་ལུང་སྟོན་པ་དང་མངོན་བཤེས་པ་ཐམས་ཅད་ཀྱི་ངང་ནས་ཨིས་ར་ཨེལ་དང་ཡ་ཧུ་དཱ་གཉིས་པོ་ལ་བསླབ་སྟོན་མཛད་ཅིང་འདི་སྐད་དུ། ཁྱོད་རང་གི་ལམ་ངན་པ་རྣམས་སྤོངས་ཤིག ངས་ཁྱོད་རྣམས་ཀྱི་མེས་པོ་ལ་གནང་བའི་ཞལ་གདམས་དང་། ཉིད་ཀྱི་བྲན་པོ་ལུང་སྟོན་པའི་ངང་ནས་ཁྱོད་ཅག་ལ་འཕྲོད་བཅུག་པའི་བཀའ་ཁྲིམས་ཐམས་ཅད་དང་བསྟུན་ནས་ཁོ་བོའི་བཀའ་རྒྱ་དང་སྤྱད་མཚམས་རྣམས་སྲུང་བར་བྱོས་ཤིག ཅེས་གསུངས་མོད།

༡༤ དེ་རྣམས་ཀྱིས་མ་ཉན་པར། ཡ་ཧོ་ཝཱ་རང་གི་དཀོན་མཆོག་ལ་མ་མོས་པར། གཉའ་རེངས་བྱས་པའི་རང་གི་ཕ་མེས་དང་འདྲ་བར། དེ་རྣམས་ཀྱིས་ཀྱང་གཉའ་རེངས་བྱས་སོ།

༡༥ ཡང་ཁོང་གིས་དེ་རྣམས་ཀྱི་ཕ་མེས་པོ་དང་མཛད་པའི་ཞལ་ཆད་དང་བཀའ་ཁྲིམས་དང་། དེ་རྣམས་ལ་དཔང་མཛད་པའི་དཔང་པོ་དང་བཅས་པ་རྣམས་དེ་རྣམས་ཀྱིས་སྤངས་ཏེ། སྙིང་པོ་མེད་པ་ལ་བྲངས་ཏེ། སྙིང་པོ་མེད་པར་གྱུར་ནས། ཡ་ཧོ་ཝཱས་དེ་རྣམས་ལ། ཕྱི་པ་དང་འདྲ་བར་མ་བྱེད་ཅིག་ཅེས་གསུངས་ཀྱང་། དེ་རྣམས་ནི་འཁོར་ན་ཡོད་པའི་ཕྱི་པ་རྣམས་ཀྱི་ཕྱི་བཞིན་འབྲངས་སོ།

༡༦ དེ་ལྟར་དེ་རྣམས་ཀྱིས་ཡ་ཧོ་ཝཱ་རང་གི་དཀོན་མཆོག་གི་བཀའ་རྒྱ་ཐམས་ཅད་བསྐྱུར་ཏེ། རང་གི་ཕྱིར་བླུགས་སྐུའམ་བེའུ་གཉིས་བཟོས། ཨ་ཤེ་རཱ་ཡང་བཙུགས་ནས། གནམ་གྱི་སྐར་ཚོགས་ཐམས་ཅད་ལ་ཕྱག་བཙལ་ཏེ། བ་ཨཱལ་ལ་བརྟེན་ཏོ།

༡༧ ཡང་དེ་རྣམས་ཀྱིས་རང་གི་བུ་དང་བུ་མོ་མེའི་དཀྱིལ་དུ་འགྲོར་བཅུག མོ་བཏབ་སྟེ། རྫུ་འཕྲུལ་བསྟན་ཏེ། ཡ་ཧོ་ཝཱའི་ཐུགས་ཁྲོ་དཀྲུག་པའི་ཕྱིར་དུ་ཁོང་གི་སྤྱན་སྔར་ངན་པ་བྱེད་དུ་རང་བཙོང་བཏང་བ་ཡིན།

༡༨ དེའི་རྐྱེན་གྱིས་ཡ་ཧོ་ཝཱ་ཨིས་ར་ཨེལ་ལ་ཐུགས་རབ་ཏུ་ཁྲོས་ཏེ། ཁོང་ཉིད་ཀྱི་གཟིགས་ངོ་ནས་ཕར་བཏོན་པར་མཛད་པས། ཡ་ཧུ་དཱའི་སྡེ་གཅིག་པོ་མ་གཏོགས་པར་གཞན་གང་ཡང་མ་ལུས་སོ༎

༡༩ ཡང་ཡ་ཧུ་དཱས་ཀྱང་ཡ་ཧོ་ཝཱ་རང་གི་དཀོན་མཆོག་གི་བཀའ་རྣམས་མི་སྲུང་བར། ཨིས་ར་ཨེལ་གྱིས་བྱས་པའི་ལུགས་སྲོལ་བཞིན་དུ་འགྲུལ་ཏོ།

༢༠ དེ་ནས་ཡ་ཧོ་ཝཱས་ཨིས་ར་ཨེལ་གྱི་བུ་བརྒྱུད་ཐམས་ཅད་སྤངས་ནས། མནར་དུ་བཅུག་སྟེ། ཉིད་ཀྱི་གཟིགས་ངོ་ནས་མ་འདོར་བའི་བར་དུ་ཆོམ་པོ་རྣམས་ཀྱི་ལག་ཏུ་བཏད་པར་མཛད་དེ།

༢༡ དཱ་བིད་ཀྱི་གདུང་བརྒྱུད་ལས་ཨིས་ར་ཨེལ་འཕྲལ་བར་མཛད་པ་དང་། དེ་དག་གིས་ནེ་བཱད་ཀྱི་བུ་ཡེ་རོབ་ཨམ་རྒྱལ་པོར་བསྐོས་པས། ཡེ་རོབ་ཨམ་གྱིས་ཨིས་ར་ཨེལ་ཡ་ཧོ་ཝཱ་ལ་འབྲང་དུ་མ་བཅུག་པར། སྡིག་པ་ཆེན་པོ་བྱེད་དུ་བཅུག་གོ།

༢༢ ཡ་ཧོ་ཝཱས་ཉིད་ཀྱི་བྲན་པོ་ལུང་སྟོན་པ་ཐམས་ཅད་ཀྱི་ངག་གི་སྒོ་ནས་གསུངས་པ་བཞིན་དུ། ཨིས་ར་ཨེལ་ཉིད་ཀྱི་ཞལ་ངོ་ནས་མ་འདོར་བའི་བར་དུ། ཨིས་ར་ཨེལ་གྱི་བུ་རྣམས་ཀྱིས་ཡེ་རོབ་ཨམ་གྱིས་བྱས་པའི་སྡིག་པ་ཐམས་ཅད་ལ་སྤྱད་ཅིང་། དེ་དག་ལས་མ་བྱོལ་ཏོ།

༢༣ དེ་ལྟར་ཨིས་ར་ཨེལ་རང་གི་ཡུལ་ནས་ཨ་སུར་དུ་བསྐྱལ་ནས། དེ་རིང་གི་བར་དུ་དེར་གནས་སོ༎

༢༤ དེ་ནས་ཨ་སུར་རྒྱལ་པོས་བཱ་བེལ་དང་། ཀུ་ཐཱ་དང་། ཨ་ཝཱ་དང་། ཧ་མད་དང་། སེ་ཕར་ཝཱ་ཨིམ་གྱི་མི་རྣམས་ཁྱེར་ཏེ། ཨིས་ར་ཨེལ་གྱི་བུ་རྣམས་ཀྱི་མལ་དུ་ས་མར་ཡཱའི་གྲོང་ཁྱེར་རྣམས་ཀྱི་ནང་དུ་བཞག་པས། དེ་དག་གིས་ས་མར་ཡཱ་ལ་དབང་བྱས་ཏེ། དེའི་གྲོང་ཁྱེར་རྣམས་སུ་གཞིས་ཕབ་བོ།

༢༥ ཡང་དེ་རྣམས་དེར་གནས་པའི་ཐོག་མར། དེ་རྣམས་ཀྱིས་ཡ་ཧོ་ཝཱ་ལ་བག་མ་བྱས་པས། ཡ་ཧོ་ཝཱས་དེ་རྣམས་ཀྱི་ཁྲོད་དུ་སེང་གེ་སྩལ་ནས། དེ་རྣམས་ལས་མི་མང་ཙམ་བསད་དོ།

༢༦ དེར་དེ་རྣམས་ཀྱིས་ཨ་སུར་གྱི་རྒྱལ་པོ་ལ། ཁྱེད་ཀྱིས་ས་མར་ཡཱའི་གྲོང་ཁྱེར་དུ་ཁྲིད་ནས་བཞག་པའི་མི་སྡེ་རྣམས་ཀྱིས་ཡུལ་དེའི་དཀོན་མཆོག་གི་ལུགས་སྲོལ་མི་ཤེས་པས། ཁོང་གིས་དེ་རྣམས་ཀྱི་དཀྱིལ་དུ་སེང་གེ་སྩལ་ཏེ། ཡུལ་དེའི་དཀོན་མཆོག་གི་ལུགས་སྲོལ་མི་ཤེས་པའི་རྐྱེན་གྱིས་མི་དེ་རྣམས་བསད་དོ།

༢༧ ཨ་སུར་རྒྱལ་པོས་བཀའ་གནང་ཞིང་འདི་སྐད་དུ། ཁྱོད་རྣམས་ཀྱིས་ཡུལ་དེ་ནས་འདིར་དྲངས་པའི་བླ་མའི་ཁྲོད་ལས་གཅིག་དེར་གནས་པའི་ཕྱིར་ཁྱེར་ཞིག་དང་། དེ་རྣམས་ལ་ཡུལ་ཁམས་དེའི་དཀོན་མཆོག་གི་ལུགས་སྲོལ་སློབ་ཏུ་ཆུག་ཅིག ཅེས་བསྒོའོ།

༢༨ དེ་ནས་ས་མར་ཡཱ་ནས་ཁྱེར་བའི་བླ་མའི་ཁྲོད་ལས་གཅིག་འོངས་ནས། བེད་ཨེལ་དུ་གཞིས་ཕབ་སྟེ། དེས་དེ་རྣམས་ལ་ཡ་ཧོ་ཝཱ་ལ་བག་བྱེད་ལུགས་བསླབས་སོ༎

༢༩ འོན་ཀྱང་མི་བརྒྱུད་རེ་རེས་རང་ལུགས་ཀྱི་རྟེན་བྱས་ནས། ས་མར་ཡཱ་པས་བརྩིགས་ཡོད་པའི་མཐོ་གླིང་གི་མཆོད་ཁང་རྣམས་ཀྱི་ནང་དུ་བཞག་ནས། མི་བརྒྱུད་རེ་ཡིས་རང་གནས་པའི་གྲོང་ཁྱེར་གྱི་ནང་དུ་དེ་ལྟར་བྱས་སོ།

༣༠ བཱ་བེལ་པས་སུ་ཀོད་བེ་ནོད་བྱ་བ་དང་། ཀུ་ཐཱ་པས་ནེར་གལ་བྱ་བ་དང་། ཧ་མད་པས་ཨ་ཤི་མཱ་བྱ་བ་དང་།

༣༡ ཨ་ཝཱ་པས་ནིབ་ཧས་དང་ཏར་ཏག་བྱ་བ་རྣམས་བཟོས་ཏེ། སེ་ཕར་ཝཱ་ཨིམ་པས་སེ་ཕར་ཝཱ་ཨིམ་གྱི་ལྷ་ཨ་དྲམ་མེ་ལེག་དང་ཨ་ནམ་མེ་ལེག་བྱ་བ་གཉིས་པོའི་ཆེད་དུ། རང་གི་བུ་རྣམས་བསྲེགས་པ་ཡིན།

༣༢ དེ་རྣམས་ཡ་ཧོ་ཝཱ་ལ་ཡང་འཇིགས་ཀྱིན། དེ་དག་རང་གི་ཁྲོད་ལས་མི་འགའ་ཞིག་མཐོ་གླིང་གི་བླ་མར་བསྐོས་ནས། དེ་དག་གིས་ཡུལ་པའི་དོན་དུ་མཐོ་གླིང་གི་ལྷ་ཁང་གི་ནང་དུ་མཆོད་པ་ཕུལ་ཏོ།

༣༣ དེ་ལྟར་དེ་རྣམས་ཡ་ཧོ་ཝཱ་ལ་ཡང་འཇིགས་ཀྱིན། དེ་དག་རང་གང་ཡུལ་ནས་བཟུང་ཁྱེར་བའི་རང་ཡུལ་གྱི་ལུགས་སུ་རང་གི་ལྷ་རྣམས་ལ་ཡང་བརྟེན་པ་ཡིན།

༣༤ དེ་ལྟར་དེ་རྣམས་ཀྱིས་དེ་རིང་གི་ཉིན་མོའི་བར་དུའང་སྔར་ཁྲིམས་ལྟར་བྱེད་ཅིང་། ཡ་ཧོ་ཝཱ་ལ་ཡང་མི་འཇིགས། རང་གི་སྤྱད་མཚམས་དང་ཚུལ་ཁྲིམས་རྣམས་ཀྱང་མི་སྲུང་ཞིང་། ཡ་ཧོ་ཝཱས་ཨིས་ར་ཨེལ་ཞེས་བཏགས་པའི་ཡ་ཀོབ་ཀྱི་བུ་བརྒྱུད་ལ་གནང་བའི་བཀའ་བརྒྱའི་བཀའ་ཁྲིམས་རྣམས་ཀྱང་མི་སྲུང་ངོ་།

༣༥ ཡ་ཧོ་ཝཱས་དེ་རྣམས་ལ་ཞལ་ཆད་མཛད་དེ། ནན་ཏན་མཛད་ཅིང་འདི་སྐད་དུ། ཁྱོད་ཅག་གཞན་ལྷ་ལ་མ་འཇིགས་ཤིག དེ་དག་ལ་ཕྱག་ཀྱང་མ་ཚལ། མཆོད་པ་ཡང་མ་ཕུལ་བར།

༣༦ རང་ཉིད་ཀྱི་མཐུ་སྟོབས་ཆེན་པོ་དང་། བརྐྱངས་ཡོད་པའི་ཕྱག་གི་སྒོ་ནས་ཁྱོད་ཅག་མི་སེར་ཡུལ་ནས་ཕྱུང་བའི་ཡ་ཧོ་ཝཱ་ལ་བག་གྱིས་ཤིག ཁོང་ལ་ཕྱག་དང་མཆོད་པ་ཕུལ་ཞིག

༣༧ ཁོང་གིས་ཁྱོད་རྣམས་ཀྱི་དོན་དུ་ཡི་གེར་བཀོད་པའི་ཚུལ་ཁྲིམས་དང་། སྤྱད་མཚམས་དང་། བཀའ་ཁྲིམས་དང་། བཀའ་རྒྱ་དེ་རྣམས་སྒྲུབ་ཏུ་སྲུང་བར་གྱིས་ཤིག་དང་། གཞན་ལྷ་རྣམས་ལ་མ་འཇིགས་ཤིག

༣༨ ཡང་ངས་ཁྱོད་ཅག་དང་བྱས་པའི་ཞལ་ཆད་དེ་མ་བརྗེད་པར། གཞན་ལྷ་ལ་མ་འཚབས་ཤིག

༣༩ འོན་ཀྱང་ཡ་ཧོ་ཝཱ་རང་གི་དཀོན་མཆོག་ལ་བག་གྱིས་ལ། ཁོང་གིས་ཁྱོད་ཅག་རང་གི་དགྲ་བོ་ཐམས་ཅད་ཀྱི་ལག་པ་ལས་སྐྱོབ་པར་འགྱུར་རོ། ཞེས་གསུངས་མོད།

༤༠ དེ་རྣམས་མ་ཉན་པར། སྔར་ཁྲིམས་ལྟར་བྱས་ཏེ།

༤༡ མི་རིགས་འདི་དག་རང་དང་། དེ་རྣམས་ཀྱི་ཕྲུ་གུ་དང་། ཕྲུ་གུའི་ཕྲུ་གུས། ཡ་ཧོ་ཝཱ་ལ་ཡང་འཇིགས་ཤིང་། བརྐོས་པའི་སྐུ་འདྲ་ལ་ཡང་བརྟེན་ཏེ། དེ་རྣམས་ཀྱི་མེས་པོས་བྱས་པ་ལྟར། དེ་རིང་གི་བར་དུ་ཡང་དེ་རྣམས་ཀྱིས་བྱེད་དོ༎

༡༨

ཨིས་ར་ཨེལ་གྱི་རྒྱལ་པོ་ཨེ་ལཱ་ཡི་སྲས་ཧོ་ཤེ་ཨས་རྒྱལ་སྲིད་བསྐྱངས་པའི་ལོ་གསུམ་པར། ཡ་ཧུ་དཱའི་རྒྱལ་པོ་ཨ་ཧས་ཀྱི་སྲས་ཧིས་ཀི་ཡཱ་རྒྱལ་པོར་གྱུར་ཏེ།

༢ དེས་རྒྱལ་སྲིད་བཟུང་བའི་ཚེ། ལོ་ཉེར་ལྔ་ལོན་པ་དང་། ལོ་ཉེར་དགུ་ཡེ་རུ་ཤ་ལེམ་གྱི་ནང་དུ་རྒྱལ་སྲིད་མཛད་དོ། ཟ་ཀར་ཡཱའི་སྲས་མོ་ཨ་བཱི་བྱ་བ་ནི་དེའི་ཡུམ་མོ།

༣ དེས་རང་གི་ཡབ་མེས་དཱ་བིད་ཀྱིས་མཛད་པ་ཁོ་ན་བཞིན་དུ་ཡ་ཧོ་ཝཱའི་གཟིགས་ངོར་རིགས་པ་བཞིན་དུ་སྤྱད་དེ།

༤ མཐོ་གླིང་རྣམས་བརློགས། སྐུ་འདྲ་རྣམས་བཅག ཨ་ཤི་རཱ་རྣམས་བཅད། མོ་ཤེས་བཟོས་པའི་ར་གན་གྱི་སྦྲུལ་དེ་དུམ་བུར་བཅག་གོ། ཅི་ལ་ཞེ་ན། ཨིས་ར་ཨེལ་གྱི་བུ་བརྒྱུད་ཀྱིས་དུས་དེ་ཙམ་གྱི་བར་དུ་དེ་ལ་བསངས་བཏང་བ་ཡིན། ཡང་དེའི་མིང་ལ་ར་གན་གྱི་དུམ་བུའམ་ནེ་ཧུས་ཏཱན་ཞེས་བཏགས་སོ།

༥ དེས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་བློ་བཏད་པས། དེ་ལྟ་བུ་ཞིག་རྗེས་སུ་ཡ་ཧུ་དཱའི་རྒྱལ་པོ་ཐམས་ཅད་ཀྱི་ནང་ན་གཅིག་ཀྱང་མ་བྱུང་། དེ་ལས་གོང་དུ་ལའང་མ་བྱུང་ངོ་།

༦ དེ་ནི་ཡ་ཧོ་ཝཱ་ལ་འབྱར་བཞིན་བསྡད་པ་དང་། ཁོང་གི་ཕྱི་བཞིན་དུ་འབྲང་བ་ལས་མ་བྱོལ་ཏེ། མོ་ཤེ་ལ་གནང་བའི་བཀའ་རྒྱ་ཐམས་ཅད་བསྲུངས་སོ།

༧ ཡ་ཧོ་ཝཱ་དེ་དང་འགྲོགས་པས། འགྲོ་ས་ཐམས་ཅད་དུ་གོ་ཆོད་དེ། ཨ་སུར་རྒྱལ་པོ་ལ་ངོ་ལོག་བྱས་ནས། དེའི་གཡོག་མ་བྱས་སོ།

༨ ཡང་དེས་ཕེ་ལེ་ཤེད་པའི་ག་ཟཱ་དང་། དེའི་ས་ཚིག་རྣམས་ཀྱི་བར་དུའམ། སོ་པའི་སྦེའུ་ནས་བཟུང་སྟེ་གྲོང་ཁྱེར་བཙན་པོའི་བར་དུ་ཡུལ་ཐམས་ཅད་བཅོམ་མོ༎

༩ ཨིས་ར་ཨེལ་གྱི་རྒྱལ་པོ་ཨེ་ལཱ་ཡི་སྲས་ཧོ་ཤེ་ཨས་རྒྱལ་སྲིད་བཟུང་ནས་ལོ་བདུན་པའམ། རྒྱལ་པོ་ཧིས་ཀི་ཡཱ་ཡི་རྒྱལ་སྲིད་ཀྱི་ལོ་བཞི་པའི་ནང་དུ། ཨ་སུར་རྒྱལ་པོ་ཤལ་མ་ནེ་སར་གྱིས་ས་མར་ཡཱ་རུ་དམག་དྲངས་ནས། དམག་སྐོར་བཏང་སྟེ།

༡༠ ལོ་གསུམ་གྱི་མཐར་དེ་བཟུང་ངོ་། ཡང་ཧིས་ཀི་ཡཱས་རྒྱལ་སྲིད་བཟུང་ནས་ལོ་དྲུག་པའམ། ཨིས་ར་ཨེལ་གྱི་རྒྱལ་པོ་ཧོ་ཤེ་ཨ་ཡི་རྒྱལ་སྲིད་ཀྱི་ལོ་དགུ་པར། ས་མར་ཡཱ་བཅག་སྟེ།

༡༡ ཨ་སུར་རྒྱལ་པོས་ཨིས་ར་ཨེལ་བཟུང་ནས། ཨ་སུར་ཡུལ་དུ་ཁྱེར་ཏེ། གོ་ཟན་བྱ་བའི་གཙང་པོའི་འགྲམ་དུ་ཧ་ལཱ་དང་། ཧ་བོར་དང་། མ་དཱ་ཨི་པའི་གྲོང་ཁྱེར་སོ་སོའི་ནང་དུ་བཞག་གོ།

༡༢ དེའི་རྒྱུ་རྐྱེན་ནི། དེ་རྣམས་ཀྱིས་ཡ་ཧོ་ཝཱ་རང་གི་དཀོན་མཆོག་གི་གསུང་ལ་མ་ཉན་པར། ཁོང་གི་ཞལ་ཆད་དང་། ཡ་ཧོ་ཝཱའི་བྲན་པོ་མོ་ཤེས་བསྒོ་བ་ཐམས་ཅད་ལས་འགལ་ཏེ། དེ་ལ་རྣ་བ་ཡང་མ་བཏད་པར། དེ་བཞིན་དུ་ཡང་མ་བྱས་པའི་ཕྱིར་རོ༎

༡༣ ཡང་རྒྱལ་པོ་ཧིས་ཀི་ཡཱས་རྒྱལ་སྲིད་བཟུང་ནས་ལོ་བཅུ་བཞི་པར། ཨ་སུར་རྒྱལ་པོ་སེན་ན་ཁེ་རིབ་ཀྱིས་ཡ་ཧུ་དཱའི་གྲོང་ཁྱེར་བཙན་པོ་ཐམས་ཅད་ལ་དམག་དྲངས་ནས། བླངས་པས།

༡༤ ཡ་ཧུ་དཱའི་རྒྱལ་པོ་ཧིས་ཀི་ཡཱས་ལཱ་ཁིས་བྱ་བར་ཨ་སུར་རྒྱལ་པོ་ལ་ཕོ་ཉ་བཏང་སྟེ་དེ་ལ། བདག་གིས་འགལ་སྐྱོན་བྱས་ཀྱང་། ད་བདག་གི་ཕྱོགས་ལས་ཕྱིར་ལོག་ཕེབས་ཤིག ཡང་ཁྱེད་ཀྱིས་བདག་ལ་ཅི་དང་ཅི་འགེལ་ཡང་། འཁུར་ངེས་ཡིན། ཞེས་ཞུས་པས། ཨ་སུར་རྒྱལ་པོས་ཡ་ཧུ་དཱའི་རྒྱལ་པོ་ཧིས་ཀི་ཡཱ་ལ་དངུལ་གྱི་རྡོ་ཚད་སུམ་བརྒྱ་དང་གསེར་གྱི་རྡོ་ཚད་སུམ་ཅུ་བཀལ་ཏོ།

༡༥ ཧིས་ཀི་ཡཱས་ཡ་ཧོ་ཝཱའི་ཕོ་བྲང་དང་། རྒྱལ་པོའི་ཁབ་ཀྱི་དཀོར་མཛོད་རྣམས་ནས་དངུལ་ཐམས་ཅད་དེ་ལ་བྱིན་ཏོ།

༡༦ དེའི་དུས་སུ་ཧིས་ཀི་ཡཱས་ནི་སྔོན་ཡ་ཧུ་དཱའི་རྒྱལ་པོ་ཧིས་ཀི་ཡཱས་ཡ་ཧོ་ཝཱའི་མཆོད་ཁང་གི་སྒོ་མོ་དང་ཀ་བ་རྣམས་ལ་བཏུམ་པའི་གསེར་དེ་བཀོག་ནས། ཨ་སུར་རྒྱལ་པོ་ལ་ཕུལ་ཏོ།

༡༧ དེ་ནས་ཨ་སུར་གྱི་རྒྱལ་པོས་ལཱ་ཁིས་ནས་ཏར་ཏན་དང་། རབ་སཱ་རིས་དང་། རབ་ཤཱ་ཀེ་གསུམ་པོ་དམག་དཔུང་ཆེ་བ་ཞིག་དང་བཅས་ཡེ་རུ་ཤ་ལེམ་དུ་རྒྱལ་པོ་ཧིས་ཀི་ཡཱ་ཡི་དྲུང་དུ་བརྫངས་ཏེ། དེ་དག་དེར་ཕྱིན་པ་དང་། ཡེ་རུ་ཤ་ལེམ་དུ་བསླེབས་ནས། གོས་འཁྲུད་མཁན་གྱི་ཞིང་ཁའི་ལམ་ན་ཡོད་པའི་རྫིང་གོང་མའི་ཁྲི་ཡུར་གྱི་མདུན་དུ་ལངས་བསྡད་དོ།

༡༨ དེར་དེ་དག་གིས་རྒྱལ་པོ་ལ་སྐད་རྒྱབ་པའི་ཚེ། ཁབ་ཀྱི་ནང་བློན་ཡིན་པའི་ཧིལ་ཀི་ཡཱ་ཡི་བུ་ཨེལ་ཡཱ་ཀིམ་དང་། ཡིག་མཁན་ཤེབ་ནཱ་དང་། ཨ་སབ་ཀྱི་བུ་ཡོ་ཨ་བཀའ་བློན་ཡིན་པ་གསུམ་པོ་དེ་དག་གི་མདུན་དུ་ཕྱི་རོལ་དུ་འོངས་པ་དང་།

༡༩ རབ་ཤཱ་ཀེས་དེ་དག་ལ། ད་ཁྱོད་ཅག་སོང་སྟེ། ཧིས་ཀི་ཡཱ་ལ་སྦྲོན་ཅིག རྒྱལ་པོ་ཆེན་པོ་ཨ་སུར་རྒྱལ་པོས་འདི་སྐད་གསུངས། ཁྱོད་ཀྱི་བློ་གདེང་བྱེད་རྒྱུའི་བློ་གཏད་བཅོལ་ས་དེ་ཅི་ཡིན།

༢༠ གཡུལ་འགྱེད་པ་ལ་ང་ལ་བྱུས་དང་སྟོབས་ཡོད་དོ། ཞེས་ཁྱོད་ཀྱིས་ཟེར་བ་དེ་ནི་ཁ་ལྤགས་ཀྱི་ཚིག་ཙམ་སྟེ། ད་ཁྱོད་ཀྱིས་ང་ལ་ངོ་ལོག་བྱས་པས་ན། བློ་གཏད་སུ་ལ་གཏོད་པར་བྱེད།

༢༡ ད་ལྟོས་ཤིག རྐང་གདགས་སུ་བཏང་བའི་མི་སེར་འདམ་བུའི་དབྱུག་པ་དེ་ལ་བཅོལ་བས་ན། དེ་ལ་སུས་རྟེན་ན། དེ་ཁོའི་ལག་ཏུ་ཟག་ཅིང་འབུག་པར་བྱའོ། མི་སེར་རྒྱལ་པོ་ཕར་ཨོས་རང་ལ་བློ་གཏད་བཅོལ་མཁན་ཐམས་ཅད་ལ་དེ་བཞིན་དུ་བྱེད་དོ།

༢༢ ཡང་ཇི་སྟེ་ཁྱོད་ཀྱིས། ང་རྣམས་ཀྱིས་ཡ་ཧོ་ཝཱ་རང་གི་དཀོན་མཆོག་ལ་བློ་གཏད་བྱེད་དོ་ཞེས་ང་ལ་ཟེར་ན། ཁོང་གི་མཐོ་གླིང་དང་མཆོད་ཁྲི་རྣམས་ཧིས་ཀི་ཡཱས་མ་བཤིག་གམ། དེས་ཡ་ཧུ་དཱ་དང་ཡེ་རུ་ཤ་ལེམ་ལ། ཁྱོད་ཅག་གིས་ཡེ་རུ་ཤ་ལེམ་གྱི་མཆོད་ཁྲི་འདིའི་དྲུང་དུ་རིམ་གྲོ་བྱེད་དགོས། ཞེས་བསྒོ་བ་མ་ཡིན་ནམ།

༢༣ ད་དེའི་ཕྱིར་ངའི་ཇོ་བོ་ཨ་སུར་རྒྱལ་པོ་དང་ཆད་བྱོས་ཤིག ཇི་སྟེ་ཁྱོད་ཀྱིས་ཞོན་མཁན་སྐྱོན་པར་ནུས་ན། ངས་ཁྱོད་ལ་རྟ་སྟོང་ཕྲག་གཉིས་སྟེར་བར་བྱ།

༢༤ ཤིང་རྟ་དང་རྟ་དམག་པ་རྣམས་ཀྱི་ཕྱིར་མི་སེར་རྒྱལ་པོ་ལ་རེ་བ་བྱེད་ཅིང་། ཁྱོད་ཀྱིས་ངའི་ཇོ་བོའི་འཁོར་གཡོག་ཆུང་ཤོས་ཀྱི་ནང་ནས་ཡིན་པའི་དམག་དཔོན་གཅིག་གི་ངོ་གདོང་དེ་ཡང་ཇི་ལྟར་ཟློག་པར་ནུས།

༢༥ བདག་ལ་ཡ་ཧོ་ཝཱའི་དགོངས་པ་མེད་པར་ས་ཆ་འདི་འཇིག་པར་བྱེད་དུ་འོངས་པ་ཡིན་ནམ། ཡ་ཧོ་ཝཱས་བདག་ལ། ཡུལ་འདིར་དམག་དྲངས་ཏེ། མེད་པར་བྱོས་ཤིག ཅེས་བཀའ་གནང་བྱུང་། ཞེས་ཟེར་བ་དང་།

༢༦ ཧིལ་ཀི་ཡཱ་ཡི་བུ་ཨེལ་ཡཱ་ཀིམ་དང་། ཤེབ་ནཱ་དང་། ཡོ་ཨ་གསུམ་པོས་རབ་ཤཱ་ཀེ་ལ། ཁྱེད་ཀྱི་བྲན་བདག་ཅག་ལ་ཨ་རམ་སྐད་དུ་གསུང་རོགས་མཛོད། བདག་ཅག་གིས་དེ་གོའོ། ལྕགས་རིའི་ཁར་ཡོད་པའི་མི་རྣམས་ཀྱི་མདུན་དུ་ཡ་ཧུ་དཱའི་སྐད་དུ་གསུང་བར་མ་མཛད། ཅེས་ཞུས་མོད།

༢༧ རབ་ཤཱ་ཀེས་དེ་དག་ལ། ངའི་ཇོ་བོས་ཁྱོད་ཅག་གི་ཇོ་བོ་དང་ཁྱོད་ཚོ་ལ་གཏམ་འདི་རྣམས་ཟེར་བ་ལ་ང་འདིར་བཏང་བ་མ་ཡིན་ནམ། ཁོང་གིས་ང་ནི་ལྕགས་རིའི་ཁར་སྡོད་པའི་མི་རྣམས་ཀྱི་རྩར་ཡང་བཏང་བ་མ་ཡིན་ནམ། གང་ལ་ཞེ་ན། ཁྱོད་ཅག་དང་བཅས་སུ་དེ་དག་གིས་རང་གི་རྐྱག་པ་ཟ་བ་དང་། རང་གི་གཅིན་འཐུང་བར་འགྱུར་རོ། ཞེས་སྨྲས་ནས།

༢༨ རབ་ཤཱ་ཀེ་ལངས་པ་དང་། སྐད་ཆེན་པོས་ཡ་ཧུ་དཱ་སྐད་དུ། རྒྱལ་པོ་ཆེན་པོ་ཨ་སུར་རྒྱལ་པོའི་བཀའ་ལ་ཉོན།

༢༩ རྒྱལ་པོས་འདི་སྐད་གསུང་། ཧིས་ཀི་ཡཱས་ཁྱོད་རྣམས་ངའི་ལག་ནས་ཐར་བར་བྱེད་མི་ནུས་པས། དེས་ཁྱོད་རྣམས་ལ་མགོ་སྐོར་གཏོང་དུ་མ་ཆུག་ཅིག

༣༠ ཡང་ཧིས་ཀི་ཡཱས། ཡ་ཧོ་ཝཱས་ངེད་རྣམས་ངེས་པར་སྐྱོབ་ཅིང་། གྲོང་ཁྱེར་འདི་ཨ་སུར་པའི་ལག་ཏུ་གཏོད་པར་མི་མཛད་སྨྲ་ཞིང་། ཡ་ཧོ་ཝཱ་ལ་བློ་གདེང་བྱེད་པའི་སྐོར་ལ་དེ་ལ་མ་ཉན་ཅིག

༣༡ ཧིས་ཀི་ཡཱ་ལ་མ་ཉན་ཅིག ཨ་སུར་རྒྱལ་པོས་འདི་སྐད་གསུང་། ང་ལ་ཞུ་རྟེན་འབུལ་ཞིང་འཆིང་ཡིག་བྱོས་ཤིག དེ་ནས་ཐོན་ཏེ་ངའི་དྲུང་དུ་ཤོག་ཅིག་དང་། ཁྱོད་རེ་རེ་རྒུན་ཤིང་དང་། སེ་ཡབ་ཤིང་གི་འབྲས་བུ་ལས་ཟ་ཞིང་། རང་གི་ཁྲོན་པའི་ཆུ་ལས་འཐུང་བར་འགྱུར།

༣༢ རྗེས་སུ་ང་འོང་སྟེ། ཁྱོད་རྣམས་གསོན་པོར་ལུས་ཤིང་མི་འཆི་བའི་དོན་དུ། ཁྱོད་རང་གི་ཡུལ་ཁམས་ལྟ་བུའི་ཡུལ་ཁམས། འབྲུ་དང་རྒུན་ཆང་གི་ཡུལ། བག་ལེབ་དང་རྒུན་ཚལ་གྱི་ཡུལ། ཁ་སྐྱུར་པོའི་འབྲུ་མར་དང་སྦྲང་ཙི་དང་ལྡན་པའི་ཡུལ་ཞིག་གི་ནང་དུ་འཁྲིད་པར་བྱའོ། དེ་བས་ན། ཡ་ཧོ་ཝཱས་ངེད་རྣམས་སྐྱོབ་པར་འགྱུར་རོ་ཞེས་ཧིས་ཀི་ཡཱས་ཟེར་དུས་སུ། དེ་ལ་མ་ཉན་ཅིག

༣༣ མི་སྡེ་སོ་སོའི་ལྷའི་ནང་ནས་སུས་ཀྱང་རང་གི་ཡུལ་ཨ་སུར་རྒྱལ་པོའི་ཕྱག་ལས་བསྒྲལ་ཏམ།

༣༤ ཧ་མད་དང་ཨར་ཕད་ཀྱི་ལྷ་རྣམས་ག་རེ། ཡང་སེ་ཕར་ཝཱ་ཨིམ་དང་ཧེ་ནཱ་དང་ཨི་ཝཱའི་ལྷ་རྣམས་ག་རེ། དེ་དག་གིས་ངའི་ལག་པ་ལས་ས་མར་ཡཱ་བསྒྲལ་བར་མ་བྱས་སམ།

༣༥ ཡུལ་སོ་སོའི་ལྷ་མཐའ་དག་གི་ནང་ནས་ལྷ་གང་གིས་རང་གི་ཡུལ་ངའི་ལག་པ་ལས་བསྒྲལ་བ་ཡིན། དེ་ནས་ཡ་ཧོ་ཝཱས་ཀྱང་ངའི་ལག་པ་ལས་ཡེ་རུ་ཤ་ལེམ་ཇི་ལྟར་སྐྱོབ་པར་ནུས། ཞེས་སྨྲས་ནས།

༣༦ རྒྱལ་པོས། འདི་དག་ལ་ཚིག་གཅིག་ཙམ་ཡང་ལན་དུ་མ་ཟེར་ཞིག སྨྲས་ཤིང་བཀའ་གནང་ཡོད་པས། མི་དེ་རྣམས་ཁ་རོག་ཅིང་། ཚིག་གཅིག་ཀྱང་ལན་དུ་མ་སྨྲས་སོ།

༣༧ དེ་ནས་རྒྱལ་ཁབ་ཀྱི་ནང་བློན་ཡིན་པའི་ཧིལ་ཀི་ཡཱ་ཡི་བུ་ཨེལ་ཡཱ་ཀིམ་དང་། ཡིག་མཁན་ཤེབ་ནཱ་དང་། ཨ་སབ་ཀྱི་བུ་ཡོ་ཨ་བཀའ་བློན་ཡིན་པ་གསུམ་པོས་རེ་རང་གི་གོས་བཤགས་ནས། ཧིས་ཀི་ཡཱ་ཡི་དྲུང་དུ་འོངས་ནས། རབ་ཤཱ་ཀེའི་གཏམ་བསྙད་པར་བྱས་སོ༎

༡༩

དེ་ནས་ཧིས་ཀི་ཡཱས་དེ་ཐོས་པར་ཙམ་གྱིས་རང་གི་ན་བཟའ་བཤགས་ནས། རྩྭ་ཕད་ཀྱིས་གཡོགས་ཏེ། ཡ་ཧོ་ཝཱའི་མཆོད་ཁང་དུ་ཆས་པ་དང་།

༢ རྒྱལ་ཁབ་ཀྱི་ནང་བློན་ཨེལ་ཡཱ་ཀིམ་དང་། ཡིག་མཁན་ཤེབ་ནཱ་དང་། བླ་མ་རྣམས་ཀྱི་དབུ་ཆོས་དག་རྩྭ་ཕད་ཀྱིས་གཡོགས་ནས། ཨ་མོས་ཀྱི་བུ་ལུང་སྟོན་པ་ཡེ་ཤ་ཡཱའི་དྲུང་དུ་མངགས་སོ།

༣ དེ་དག་གིས་དེ་ལ། ཧིས་ཀི་ཡཱས་འདི་ན་རེ། དེ་རིང་གི་ཉིན་མོ་ནི་སྡུག་བསྔལ་མཐོང་བ་དང་། ཀླན་ཀ་དང་། སྐུར་པའི་ཉིན་མོ་དེ་ཡིན། དེ་ཅིའི་ཕྱིར་ཞེ་ན། བུ་བཙའ་དུས་ལ་བབས་མོད། བཙའ་བའི་སྟོབས་དང་བྲལ་བས།

༤ ཁྱེད་ཀྱི་དཀོན་མཆོག་ཡ་ཧོ་ཝཱས་རབ་ཤཱ་ཀེའི་ཚིག་རྣམས་གསན་ཡོད་འགྲོ། དེའི་ཇོ་བོ་ཨ་སུར་རྒྱལ་པོས་མི་དེ་ནི་གསོན་པོའི་དཀོན་མཆོག་ལ་སྐུར་བ་འདེབས་པའི་དོན་དུ་འདིར་མངགས་སོ། དེས་ན་ཁྱེད་ཀྱི་དཀོན་མཆོག་ཡ་ཧོ་ཝཱས་གསན་པའི་ཚིག་རྣམས་ཀྱི་སྒོ་ནས་སྙད་འཛུག་པར་བྱའོ། དེའི་ཕྱིར་ཁྱེད་ཀྱིས་ལུས་ཡོད་པའི་ལྷག་མ་དེའི་དོན་དུ་གསོལ་བ་ཐོབ་ཅིག ཅེས་སྦྲན་ཏོ།

༥ དེ་ནས་ཧིས་ཀི་ཡཱའི་དྲུང་འཁོར་རྣམས་ཡེ་ཤ་ཡཱའི་དྲུང་དུ་བསླེབས་ནས།

༦ ཡེ་ཤ་ཡཱས་དེ་དག་ལ། ཁྱོད་ཅག་གི་ཇོ་བོ་ལ་འདི་སྐད་སྦྲོན་ཅིག ཡ་ཧོ་ཝཱས་འདི་སྐད་དུ། ཨ་སུར་གྱི་རྒྱལ་པོའི་བྲན་གཡོག་རྣམས་ཀྱིས་ང་ལ་སྐུར་པ་བཏབ་པའི་གཏམ་ཁྱོད་ཀྱིས་ཐོས་པ་དེ་ལ་མ་འཇིགས་ཤིག

༧ ལྟོས་ཤིག ངས་དེ་ལ་གདོན་གྱིས་གདོན་དུ་གཞུག ཡང་དེས་སྐད་ཆ་ཞིག་ཐོས་ནས། རང་ཡུལ་དུ་ལོག་འགྲོ་བར་འགྱུར། ཡང་ངས་ཁོ་རང་གི་ཡུལ་དུ་རལ་གྲིས་བསད་དོ། ཞེས་གསུང་ངོ་བྱས་སོ༎

༨ ཡང་རབ་ཤཱ་ཀེ་ལོག་ནས། ཨ་སུར་རྒྱལ་པོ་དེ་ལིབ་ནཱ་དང་དམག་འཐབ་ཀྱིན་ཡོད་པ་དང་ཕྲད་དོ། གང་ལ་ཞེ་ན། དེས་ཁོ་ནི་ལཱ་ཁིས་ནས་ཆས་ཟིན་པར་ཐོས་པ་ཡིན་ནོ།

༩ ཡང་དེས། ལྟོས་ཤིག ཀུས་ཀྱི་རྒྱལ་པོ་ཏིར་ཧ་ཀཱ་ཁྱེད་ལ་དམག་འཐབ་ཏུ་འོང་ངོ་ཞེས་ཐོས་དུས་སུ། ཁོས་ཧིས་ཀི་ཡཱ་ལ་བང་ཆེན་བཏང་ནས་དེ་ལ།

༡༠ ཡ་ཧུ་དཱའི་རྒྱལ་པོ་ཧིས་ཀི་ཡཱ་ལ་འདི་སྐད་སྦྲོན་ཅིག ཡེ་རུ་ཤ་ལེམ་ནི་ཨ་སུར་རྒྱལ་པོའི་ལག་ཏུ་མི་སླེབ་ཟེར་ཞིང་། ཁྱོད་ཀྱིས་བློ་བཏད་པའི་དཀོན་མཆོག་གིས་ཁྱོད་སླུ་བར་མ་གྱུར་ཅིག

༡༡ ལྟོས་ཤིག ཨ་སུར་གྱི་རྒྱལ་པོ་རྣམས་ཀྱིས་ཡུལ་ཡོད་དོ་ཅོག་ལ་ཅི་དང་ཅི་བྱས་ཟེར་ན། དེ་ཐམས་ཅད་རྩད་ནས་མེད་པར་བྱས་པ་ནི་ཁྱོད་ཀྱིས་ཐོས་པས། ད་ཁྱོད་རང་ཇི་ལྟར་ཐར་བར་ནུས།

༡༢ ངའི་ཡབ་མེས་ཀྱིས་ཚར་དུ་བཅད་པའི་གོ་ཟན་དང་། ཧ་རན་དང་། རེ་ཙེབ་དང་། ཏེ་ལས་སར་ན་ཡོད་པའི་ཨེ་དེན་གྱི་བུ་བརྒྱུད་དང་བཅས་པའི་མི་བརྒྱུད་སོ་སོའི་ལྷ་རྣམས་ཀྱིས་དེ་དག་སྐྱོབ་པར་བྱས་སམ།

༡༣ ཧ་མད་ཀྱི་རྒྱལ་པོ་དང་། ཨར་ཕད་ཀྱི་རྒྱལ་པོ་དང་། སེ་ཕར་ཝཱ་ཨིམ་དང་། ཧེ་ནཱ་དང་། ཨི་ཝཱ་གྲོང་ཁྱེར་གསུམ་པོའི་རྒྱལ་པོ་རྣམས་ག་ན་འདུག ཅེས་སྨྲས་སོ༎

༡༤ དེར་ཧིས་ཀི་ཡཱས་བང་ཆེན་གྱི་ལག་པ་ནས་ཡི་གེ་དེ་བརྙེས་ནས་བཀླགས་ཏེ། ཧིས་ཀི་ཡཱ་ཡར་ཡ་ཧོ་ཝཱའི་ཕོ་བྲང་དུ་སོང་ནས། ཡ་ཧོ་ཝཱའི་སྤྱན་སྔར་ཡི་གེ་དེ་ཕྱེས་ནས་བཞག་སྟེ།

༡༥ ཧིས་ཀི་ཡཱས་ཡ་ཧོ་ཝཱའི་དྲུང་དུ་གསོལ་བ་འདེབས་ཤིང་། ཀྱེ་ཡ་ཧོ་ཝཱ། ཨིས་ར་ཨེལ་གྱི་དཀོན་མཆོག ཁྱེད་ཀེ་རུབ་རྣམས་ཀྱི་དབུས་སུ་བཞུགས་པ་ལགས། ཁྱེད་གཅིག་འབའ་ཞིག་ས་གཞིའི་རྒྱལ་ཁམས་ཐམས་ཅད་ཀྱི་དཀོན་མཆོག་ལགས། ཁྱེད་ཀྱིས་གནམ་ས་གཉིས་བཀོད་པ་ཡིན།

༡༦ ཁྱེད་ཀྱི་སྙན་བཏད་ནས་གསན་དུ་གསོལ། ཀྱེ་ཡ་ཧོ་ཝཱ། སྤྱན་ཕྱེས་ནས་གཟིགས་པར་མཛོད། སེན་ན་ཁེ་རིབ་ཀྱིས་གསོན་པོའི་དཀོན་མཆོག་ལ་སྐུར་པ་བཏབ་པའི་དོན་དུ་ཕྲིན་བསྐུར་བའི་གཏམ་རྣམས་ལ་གསན་དུ་གསོལ།

༡༧ ཀྱེ་ཡ་ཧོ་ཝཱ། ཨ་སུར་གྱི་རྒྱལ་པོ་རྣམས་ཀྱིས་མི་བརྒྱུད་མང་པོ་ཡུལ་དང་བཅས་སུ་མེད་པར་བྱས་པ་ནི་བདེན་ཏེ།

༡༨ དེ་དག་གི་ལྷ་སྐུ་རྣམས་མེ་ལ་བཏབས། ཅི་ལ་ཞུ་ན། དེ་རྣམས་ནི་དཀོན་མཆོག་མ་ཡིན་ཏེ། ཤིང་དང་རྡོ་བ་ལས་མིའི་ལག་པས་བཟོས་པ་ཡིན་པས། དེ་དག་གིས་མེད་པར་བྱེད་ནུས་པ་ཡིན།

༡༩ ད་ཀྱེ་ཡ་ཧོ་ཝཱ། བདག་ཅག་གི་དཀོན་མཆོག ས་གཞིའི་རྒྱལ་ཁམས་ཐམས་ཅད་ཀྱིས་ཡ་ཧོ་ཝཱ་ཁྱེད་གཅིག་པོ་ནི་དཀོན་མཆོག་ལགས་པར་རྟོགས་པའི་སླད་དུ། བདག་ཅག་དེའི་ལག་པ་ལས་ཐར་དུ་ཆུག་ཅིག ཅེས་གསོལ་ཏོ༎

༢༠ དེ་ནས་ཨ་མོས་ཀྱི་བུ་ཡེ་ཤ་ཡཱས་ཧིས་ཀི་ཡཱ་ལ་ཕྲིན་སྐུར་ཞིང་འདི་ན་རེ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཁྱོད་ཀྱིས་ང་ལ་ཨ་སུར་གྱི་རྒྱལ་པོ་སེན་ན་ཁེ་རིབ་ཀྱི་སྐོར་ལ་གསོལ་བ་བཏབ་པ་དེ་ངས་གསན་བྱུང་།

༢༡ ཡ་ཧོ་ཝཱས་དེའི་ཆེད་དུ་གསུང་བའི་བཀའ་མཆིད་ནི་འདི་སྟེ།

ཙི་ཨོན་གྱི་བུ་མོ་ན་ཆུང་གིས་ཁྱོད་ལ་སྨད་ཅིང་ཁྲེལ་དགོད་བཏང་། ཡེ་རུ་ཤ་ལེམ་གྱི་བུ་མོས་ཁྱོད་ལ་མགོ་སྤྲུག་པར་བྱས།

༢༢ གང་ལ་ཁྱོད་ཀྱིས་འབར་ཞིང་སྐུར་པ་བཏབ་པ་ཡིན། སུ་ལ་ཁྱོད་ཀྱིས་ཀུ་སྒྲ་བརྒྱབ་པ་ཡིན། ཨིས་ར་ཨེལ་གྱི་དམ་པ་ཉིད་ལའང་མིག་ཧུར་ཧུར་མ་བྱས་སམ།

༢༣ ཁྱོད་ཀྱིས་རང་གི་བང་ཆེན་རྒྱུད་དེ་ང་ལ་འབར་ཞིང་འདི་སྐད་དུ། ང་རང་གི་ཤིང་རྟ་གྲངས་མེད་པ་དང་བཅས་སུ། རི་མཐོ་མཐོ་རྣམས་མ་ཟད་ལི་བ་ནོན་གྱི་གཞུང་དཀྱིལ་དུ་བསླེབས། དེར་ཡོད་པའི་འགྱམ་ཤིང་མཐོ་མཐོ་རྣམས་དང་། སོམ་ཤིང་ལེགས་ཚད་ངས་བཅད་པ་ཡིན། དེའི་ས་མཚམས་ཀྱི་བྲང་ས་རྣམས་དང་། ནགས་ཚོགས་སྟུག་པོའི་ནང་དུ་ཞུགས་སོང་བ་ཡིན།

༢༤ ངས་ཆུ་དོང་བྲུས་ནས་ཡུལ་ཡན་པའི་ཆུ་བཏུང་བ་ཡིན། རང་གི་རྐང་མཐིལ་གྱིས་མི་སེར་གྱི་གང་པོ་རྣམས་སྐེམས་པ་ཡིན། ཞེས་ཁྱོད་ཀྱིས་སྨྲས་པ་ཡིན།

༢༥ ཁོ་བོས་སྔར་ནས་དེ་ལྟར་བྱ་རྒྱུ་བྱས་ཏེ། སྔོན་འདས་པའི་དུས་ནས་དེ་བཀོད་པར་ཁྱོད་ཀྱིས་མ་ཐོས་སམ། གྲོང་ཁྱེར་བཙན་པོ་རྣམས་ཁྱོད་ཀྱིས་འཇོམས་པ་དང་། ཕུང་པོར་སྤུང་བ་དེ་ཁོ་བོས་སྒྲུབ་ཏུ་བཅུག་པ་ཡིན།

༢༦ དེའི་ཕྱིར་དེར་གནས་པ་ཀུན་གྱི་དཔའ་ཁུམས་ཏེ། དངང་སྐྲགས་ཤིང་ངོ་ཚ་བར་གྱུར་ཏོ། དེ་རྣམས་ནི་ཐང་ཀའི་རྩྭ་དང་སྔོ་ཚོད་ལྟ་བུ་དང་། ཁང་པའི་ཐོག་གི་རྩྭ་མ་སྨིན་གོང་དུ་སྐེམ་པ་ལྟ་བུར་གྱུར་ཏེ་ཡོད་པ་ཡིན།

༢༧ འོན་ཀྱང་ངས་ཁྱོད་ཀྱི་འདུག་ཚུལ་དང་། ཁྱོད་ཕྱི་ནང་འགྲོ་ལུགས་དང་། ཁྱོད་ཀྱིས་ཁོ་བོ་ལ་འཁྲོ་བ་རྣམས་ཀྱི་ཆ་ང་ལ་ཡོད།

༢༨ དེ་བས་ན་ཁྱོད་ཀྱིས་ང་ལ་འཁྲོ་ཞིང་། ཁྱོད་ཀྱི་ཁེངས་དྲེགས་ཀྱི་འདུ་འཛི་དེ་ངའི་སྙན་དུ་ཆུད་བྱུང་བས། ངས་རང་གི་སྣ་ལོ་ཁྱོད་ཀྱི་སྣར་བསྐར་ཏེ། རང་གི་སྲབ་ཁྱོད་ཀྱི་མཆུའི་བར་དུ་གཞུག་པ་དང་། ཁྱོད་འོངས་པའི་ལམ་དེ་ཀ་ནས་ངས་ཁྱོད་ཕྱིར་ཟློག་པར་བྱ།

༢༩ ད་ཁྱོད་ཀྱི་ཕྱིར་དེའི་རྟགས་འདི་ཡིན། འདི་ལོ་ཁྱོད་རྣམས་ཀྱིས་རང་བཞིན་གྱིས་སྐྱེས་པ་དེ་ཟ་བར་འགྱུར། ལོ་གཉིས་པར་དེའི་ཁོལ་ཟ་བར་འགྱུར། ཡང་ལོ་གསུམ་པར་ཁྱོད་རྣམས་ཀྱིས་ཞིང་རྨོས་ཏེ་བརྔས་ཏེ། རྒུན་ཚལ་བཙུགས་ནས། དེའི་འབྲས་བུ་ལས་ཟ་བར་འགྱུར་རོ།

༣༠ ཡང་ཡ་ཧུ་དཱའི་ཕ་སྤད་ལས་སྐྱབས་བརྙེད་པའི་ལྷག་མ་དེ་ནི་སླར་ཡང་མཐིལ་དུ་རྩ་བ་བརྐྱང་ཞིང་། སྟེང་དུ་འབྲས་བུ་ཆགས་པར་འགྱུར་རོ།

༣༡ དེ་ཅིའི་ཕྱིར་ཞེ་ན། ཡེ་རུ་ཤ་ལེམ་གྱི་ནང་ན་ལུས་པའི་ཕྱི་ལུས་དང་། རི་ཙི་ཨོན་ལ་སྐྱབས་བརྙེད་པ་རྣམས་ཕྱི་རོལ་དུ་འཐོན་པར་འགྱུར། དཔུང་ཆེན་གྱི་ཡ་ཧོ་ཝཱའི་ཐུགས་འཁྲེན་གྱིས་དེ་བཞིན་དུ་སྒྲུབ་པར་འགྱུར་རོ༎

༣༢ དེའི་ཕྱིར་ཡ་ཧོ་ཝཱས་ཨ་སུར་རྒྱལ་པོའི་སྐོར་ལ་འདི་སྐད་གསུང་། ཁོ་གྲོང་ཁྱེར་འདིར་འོང་བར་ཡང་མི་འགྱུར། དེའི་ནང་དུ་མདའ་གཅིག་ཀྱང་འཕེན་པར་མི་འགྱུར། ཕུབ་ཐོགས་ནས། དེའི་མདུན་དུའང་འོང་བར་མི་འགྱུར། དེའི་ཐད་དུ་སྒར་ཡང་རྩིག་པར་མི་འགྱུར་གྱིས།

༣༣ ཁོ་འོངས་པའི་ལམ་དེ་རང་ནས་ཕྱིར་ལོག་འགྲོ་བར་འགྱུར་ཏེ། གྲོང་ཁྱེར་འདིའི་ནང་དུ་འཇུག་མི་ཆོག་པ་ནི་ཡ་ཧོ་ཝཱས་གསུངས་པའོ།

༣༤ ང་རང་དང་ངའི་བྲན་པོ་དཱ་བིད་ཀྱི་དོན་དུ་གྲོང་ཁྱེར་འདི་སྐྱོབ་པའི་ཕྱིར་སྲུང་བར་བྱའོ། ཞེས་གསུངས་སོ༎

༣༥ མཚན་མོ་དེ་ལ་ཡ་ཧོ་ཝཱའི་ཕོ་ཉ་ཐོན་ཏེ། ཨ་སུར་པའི་དམག་སྒར་གྱི་ནང་ན་མི་ཆིག་འབུམ་བརྒྱད་ཁྲི་ལྔ་སྟོང་བསད་པ་དང་། ཐོ་རངས་མི་རྣམས་ལང་དུས་སུ། ཀྱེ་ཧོ། དེ་ཐམས་ཅད་རོ་ལ་གྱུར་ནས་ཡོད་པ་ཡིན།

༣༦ དེའི་ཕྱིར་ཨ་སུར་གྱི་རྒྱལ་པོ་སེན་ན་ཁེ་རིབ་ལངས་ཏེ། ཕྱིར་ལོག་སོང་ནས། ནི་ནི་ཝེར་བསྡད་དོ།

༣༧ ཡང་དེས་རང་གི་ལྷ་ནིས་རོག་གི་ལྷ་ཁང་གི་ནང་དུ་རིམ་གྲོ་བྱེད་པའི་ཚེ། དེའི་བུ་ཨ་དྲམ་མེ་ལེག་དང་ཤར་ཨེ་ཟེར་གཉིས་ཀྱིས་དེ་ནི་རལ་གྲིས་བསད་ནས། ཨ་ར་རད་ཡུལ་དུ་བྲོས་སོ། དེ་ནས་དེའི་བུ་ཨེ་སར་ཧད་དོན་དེའི་མལ་དུ་རྒྱལ་པོར་གྱུར་ཏོ༎

༢༠

དུས་དེ་ཙམ་ན་ཧིས་ཀི་ཡཱ་འཆི་བའི་སྙུང་གིས་བསྙུངས་པ་དང་། ཨ་མོས་ཀྱི་བུ་ཡེ་ཤ་ཡཱ་ལུང་སྟོན་པ་དེའི་དྲུང་དུ་འོངས་ནས་དེ་ལ། ཡ་ཧོ་ཝཱས་འདི་སྐད་གསུང་། ཁྱོད་འཆི་བར་འགྱུར་ཞིང་། གསོན་པར་མི་འགྱུར་བས་ན། ད་རང་གི་ཁྱིམ་གྱི་ཕྱིར་ཁ་ཆེམ་ཞོག ཅེས་སྨྲས་པས།

༢ དེས་རང་གི་གདོང་རྩིག་པའི་ཕྱོགས་སུ་ལྷན་ཏེ། ཡ་ཧོ་ཝཱ་ལ་སྨོན་ལམ་འདེབས་ཤིང་འདི་སྐད་དུ།

༣ ཀྱེ་ཀྱེ་ཡ་ཧོ་ཝཱ། བདག་ཁྱེད་ཀྱི་ཞལ་ངོར་བློ་དྲང་ཞིང་སྙིང་གཙང་སྟེ། ཁྱེད་ཀྱི་སྤྱན་སྔར་བཟང་པོ་ཡིན་པ་དེ་བདག་གིས་ཇི་ལྟར་སྤྱད་པ་ཡིན། དེ་ཐུགས་སུ་དྲན་པར་མཛོད། ཅེས་ཞུས་ནས་དྲག་ཏུ་བཤུམས་སོ།

༤ ཡེ་ཤ་ཡཱ་ད་དུང་ཚོམས་དཀྱིལ་དུ་མ་བསླེབ་པའི་གོང་དུ། དེ་ལ་ཡ་ཧོ་ཝཱའི་བཀའ་བྱོན་ནས་འདི་སྐད་དུ།

༥ ད་ཁྱོད་ཕྱིར་ལོག་ལ། ངའི་འབངས་ཀྱི་དཔོན་པོ་ཧིས་ཀི་ཡཱ་ལ། ཁྱོད་ཀྱི་ཡབ་དཱ་བིད་ཀྱི་དཀོན་མཆོག་ཡ་ཧོ་ཝཱས་འདི་ལྟར་གསུང་། ངས་ཁྱོད་ཀྱི་གསོལ་བ་ཐོས་པ་ཡིན། ཁྱོད་ཀྱི་མཆི་མའང་མཐོང་བ་ཡིན། ལྟོས་ཤིག ངས་ཁྱོད་ཀྱི་ནད་གསོ་བར་བྱ། གཞེས་ལ་ཁྱོད་ཡ་ཧོ་ཝཱའི་མཆོད་ཁང་དུ་འགྲོ་ཐུབ་པར་འགྱུར།

༦ ངས་ཁྱོད་ཀྱི་མི་ཚེའི་ཚད་ལ་ལོ་བཅོ་ལྔ་སྣོན་པར་བྱའོ། ཡང་ངས་ཁྱོད་རང་དང་གྲོང་ཁྱེར་འདི་ཨ་སུར་རྒྱལ་པོའི་ལག་པ་ལས་སྐྱོབ་ཅིང་། ཁོ་བོ་དང་ཁོ་བོའི་བྲན་པོ་དཱ་བིད་ཀྱི་དོན་དུ་གྲོང་ཁྱེར་འདི་སྲུང་བར་བྱའོ། ཞེས་གསུངས་སོ།

༧ ཡང་ཡེ་ཤ་ཡཱས། སེ་ཡབ་ཀྱི་འབྱར་སྨན་ཞིག་སྦྱོར་ཞིག་བསྒོ་བས། དེ་དག་གིས་བླངས་ནས། ཤ་འབུར་གྱི་ཁར་ལྷན་པས། དེའི་ནད་སོས་པར་གྱུར་ཏོ༎

༨ དེ་ནས་ཧིས་ཀི་ཡཱས་ཡེ་ཤ་ཡཱ་ལ། ཡ་ཧོ་ཝཱས་ངའི་ནད་སོས་ཏེ། གཞེས་ལ་ང་ཡ་ཧོ་ཝཱའི་མཆོད་ཁང་དུ་འགྲོ་བར་འགྱུར་བའི་རྟགས་ཅི་ཡོད། དྲིས་ནས།

༩ ཡེ་ཤ་ཡཱས་དེ་ལ། ཡ་ཧོ་ཝཱས་གསུངས་པ། དེ་སྒྲུབ་ཏུ་ཡ་ཧོ་ཝཱ་ལས་རྟགས་འདི་འབྱུང་བར་འགྱུར། གྲིབ་མ་གོམ་པ་བཅུ་མདུན་དུ་འགྲོ་བའམ། ཡང་ན་གོམ་པ་བཅུ་རྒྱབ་ཏུ་ལོག་འགྲོ་བ་ལས། ཁྱོད་གང་འདོད།

༡༠ དྲིས་ལན་དུ་ཧིས་ཀི་ཡཱས། གྲིབ་མ་ནི་གོམ་པ་བཅུ་མདུན་དུ་འགྲོ་བ་སླ་སྟེ། དེ་མི་འདོད། གྲིབ་མ་གོམ་པ་བཅུ་རྒྱབ་ཏུ་ལོག་པར་དགོས་སོ། ཞེས་སྨྲས་པས།

༡༡ ལུང་སྟོན་པ་ཡེ་ཤ་ཡཱས་ཡ་ཧོ་ཝཱ་ལ་གསོལ་ནས། ཨ་ཧས་ཀྱི་ཉི་ཚོད་ལ་ཐལ་ཟིན་པའི་གྲིབ་མ་དེ་ནི་གོམ་པ་བཅུ་རྒྱབ་ཏུ་ཟློག་པར་མཛད་དོ༎

༡༢ དེའི་དུས་སུ་བཱ་བེལ་གྱི་རྒྱལ་པོ་བཱལ་ཨ་དན་གྱི་སྲས་བེ་རོད་དག་བཱལ་ཨ་དན་གྱིས་ཧིས་ཀི་ཡཱ་སྙུང་བར་ཐོས་ནས། ཞུ་ཤོག་དང་གཟིགས་རྟེན་བསྐུར་ཏོ།

༡༣ ཡང་ཧིས་ཀི་ཡཱས་དེ་དག་ལ་ཉན་ཏེ། རང་གི་ཕོ་བྲང་གི་བཟང་ནོར་ཐམས་ཅད་དང་། གསེར་དངུལ་དང་། སྤོས་དང་། སྤོས་ཆུ་རིན་ཐང་ཆེ་བ་དང་། མཚོན་ཆའི་མཛོད་དང་། གཏེར་མཛོད་ན་ཡོད་པའི་ནོར་ཐམས་ཅད་དེ་དག་ལ་བསྟན་ནས། ཧིས་ཀི་ཡཱས་དེ་དག་ལ་མ་བསྟན་པའི་ནོར་རྫས་གང་ཡང་དེའི་ཕོ་བྲང་དང་དེའི་རྒྱལ་ཁམས་ཐམས་ཅད་ཀྱི་ནང་དུ་མ་ལུས་སོ།

༡༤ དེ་ནས་ལུང་སྟོན་པ་ཡེ་ཤ་ཡཱ་རྒྱལ་པོ་ཧིས་ཀི་ཡཱའི་དྲུང་དུ་འོངས་ནས་དེ་ལ། མི་འདི་དག་གིས་ཅི་དང་ཅི་ཟེར་བྱུང་། ཡང་ཁྱེད་ཀྱི་དྲུང་དུ་གང་ཡུལ་ནས་འོངས་པ་ཡིན། ཞེས་དྲིས་པས། ཧིས་ཀི་ཡཱས། དེ་དག་ནི་ཡུལ་ཐག་རིང་བ་བཱ་བེལ་ནས་འོངས་པ་ཡིན་སྨྲས་པ་དང་། ཁོང་གིས།

༡༥ དེ་དག་གིས་ཁྱེད་ཀྱི་ཕོ་བྲང་ན་ཅི་མཐོང་བ་ཡིན། དྲིས་པའི་ལན་དུ་ཧིས་ཀི་ཡཱས་དེ་དག་གིས་ངའི་ཁྱིམ་ནང་ཅི་དང་ཅི་ཡོད་པ་ཐམས་ཅད་མཐོང་བ་ཡིན་ཏེ། དེ་དག་ལ་མ་བསྟན་པའི་རྫས་གང་ཡང་ངའི་གཏེར་མཛོད་ནང་ལུས་ཏེ་མེད་ཅེས་སྨྲས་པས།

༡༦ ཡེ་ཤ་ཡཱས་ཧིས་ཀི་ཡཱ་ལ། ད་ཡ་ཧོ་ཝཱའི་གསུང་ལ་ཉོན།

༡༧ ལྟོས། ཁྱོད་ཀྱི་ཕོ་བྲང་ན་ཡོད་པ་ཐམས་ཅད་དང་། ཁྱེད་ཀྱི་ཕ་མེས་པོས་དེ་རིང་གི་བར་དུ་བསགས་པ་ཚང་མ་བཱ་བེལ་དུ་འཁྱེར་བའི་དུས་ཤིག་འོང་། ཅིའང་ལུས་པར་མི་འགྱུར་ཞེས་ཡ་ཧོ་ཝཱས་གསུང་།

༡༨ ཡང་ཁྱེད་ལས་ཆད་དེ། ཁྱེད་ལས་སྐྱེ་བར་འགྱུར་བའི་བུ་རྣམས་ཁྱེར་ནས། བཱ་བེལ་གྱི་རྒྱལ་ཁབ་ལ་ཉུག་རུམ་དུ་འགྱུར་བར་འགྱུར་རོ། ཞེས་སྨྲས་པ་དང་།

༡༩ ཧིས་ཀི་ཡཱས་ཡེ་ཤ་ཡཱ་ལ། ཁྱེད་ཀྱིས་གསུངས་པའི་ཡ་ཧོ་ཝཱའི་བཀའ་མཆིད་དེ་ལེགས་པའོ། འོན་ཀྱང་ངའི་ཚེ་ཐོག་ཞི་བདེ་དང་དུས་བདེ་ལུས་པར་འགྱུར་རམ། ཞེས་སྨྲས་སོ༎

༢༠ ཡང་ཧིས་ཀི་ཡཱ་ཡི་གཞན་བྱ་བ་རྣམས་དང་། དེའི་སྟོབས་ཤུགས་དང་། དེས་ཇི་ལྟར་རྫིང་དང་མ་ཡུར་བཟོས་ནས། གྲོང་ཁྱེར་དུ་ཆུ་དྲངས་པ་རྣམས་ནི། ཡ་ཧུ་དཱའི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་ནང་བྲིས་ཏེ་མེད་དམ།

༢༡ དེ་ནས་ཧིས་ཀི་ཡཱ་རང་གི་ཡབ་མེས་དང་ལྷན་ཅིག་ཏུ་མནལ་གཟིམས་ནས། སྲས་མ་ན་ཤེ་དེའི་མལ་དུ་རྒྱལ་པོར་གྱུར་ཏོ༎

༢༡

མ་ན་ཤེས་རྒྱལ་སྲིད་བཟུང་དུས་སུ་ལོ་བཅུ་གཉིས་ལོན་ཡོད་དེ། ལོ་ལྔ་བཅུ་ང་ལྔའི་བར་དུ་ཡེ་རུ་ཤ་ལེམ་དུ་རྒྱལ་སྲིད་བསྐྱངས་སོ། དེའི་ཡུམ་གྱི་མཚན་དུ་ཧེབ་ཙི་བཱ་ཞེས་ཟེར་རོ།

༢ དེས་ཡ་ཧོ་ཝཱའི་གཟིགས་ངོར་ངན་པ་ཡིན་པ་དེ་བྱས་ཏེ། ཡ་ཧོ་ཝཱས་ཨིས་ར་ཨེལ་གྱི་མདུན་ནས་བསྐྲད་པར་མཛད་པའི་ཕྱི་པ་རྣམས་ཀྱི་ཞེན་ལོག་གི་བྱ་བ་ལ་སྤྱོད་ཅིང་།

༣ དེས་རང་གི་ཡབ་ཧིས་ཀི་ཡཱས་བཤིག་པའི་མཐོ་གླིང་རྣམས་ཡང་སྐྱར་བརྩིགས་ཏེ། ཨིས་ར་ཨེལ་གྱི་རྒྱལ་པོ་ཨ་ཧབ་ཀྱིས་བགྱིས་པ་ལྟར་དུ་བ་ཨཱལ་གྱི་ཕྱིར་མཆོད་ཁྲི་བཞེངས་ཏེ། ཨ་ཤེ་རཱ་ཞིག་བཟོས་ནས། གནམ་གྱི་སྐར་ཚོགས་ཐམས་ཅད་ལ་ཕྱག་འཚལ་ཞིང་བརྟེན་པ་ཡིན།

༤ ངས་ཡེ་རུ་ཤ་ལེམ་གྱི་ནང་དུ་ཉིད་ཀྱི་མཚན་གཞག་གོ། ཞེས་ཡ་ཧོ་ཝཱས་གསུངས་མོད། དེས་ཡ་ཧོ་ཝཱའི་མཆོད་ཁང་གི་ནང་དུ་དེ་ལྟ་བུའི་མཆོད་ཁྲི་རྣམས་བཞེངས་སོ།

༥ ཡང་དེས་ཡ་ཧོ་ཝཱའི་མཆོད་ཁང་གི་ཁྱམས་གཉིས་ཀའི་ནང་དུ་གནམ་གྱི་སྐར་ཚོགས་ཀུན་གྱི་ཆེད་དུ་མཆོད་ཁྲི་མང་པོ་བཞེངས་སོ།

༦ ཡང་དེས་རང་གི་བུ་མེའི་ནང་དུ་འགྲུལ་བཅུག་སྟེ། དུས་ཚོད་རྣམས་བསྲུངས། སྔགས་བཏབ། གཤིན་འདྲེ་འགུག་མཁན་དང་སྔགས་པ་དང་འདྲེས་ནས། ཡ་ཧོ་ཝཱའི་ཐུགས་ཁྲོ་དཀྲུག་པའི་ངན་པ་མང་པོ་ཁོང་གི་གཟིགས་ངོར་བྱས་ཏེ།

༧ ཡང་ཁོ་རང་གིས་བཟོས་པའི་ཨ་ཤེ་རཱ་ཡི་བཙོག་སྐུ་དེ་མཆོད་ཁང་དུ་བཙུགས་སོ། ཁྱིམ་དེའི་སྐོར་ལ་ཡ་ཧོ་ཝཱས་དཱ་བིད་དང་དེའི་སྲས་ཤ་ལོ་མོ་ལ། ཨིས་ར་ཨེལ་གྱི་སྡེ་ཐམས་ཅད་ལས་འདམས་པའི་ཡེ་རུ་ཤ་ལེམ་དང་ཕོ་བྲང་འདིར་ངས་རང་གི་མཚན་རྒྱུན་དུ་འཇོག་པར་བྱ།

༨ ཇི་སྟེ་དེ་དག་གིས་ངས་དེ་དག་ལ་བཀའ་སྩལ་པ་དང་། ངའི་བྲན་པོ་མོ་ཤེས་དེ་དག་ལ་བསྟན་པའི་བཀའ་ཁྲིམས་ཐམས་ཅད་སྲུང་ན། ངས་ཨིས་ར་ཨེལ་གྱི་རྐང་པ་ནི་ཕ་མེས་པོ་ལ་གནང་བའི་ཡུལ་ཁམས་ཀྱི་ནང་ནས་ནམ་དུ་ཡང་འཁྱར་དུ་མི་གཞུག་གོ། ཞེས་གསུངས་སོ།

༩ འོན་ཀྱང་དེ་དག་གིས་མ་ཉན་པར། མ་ན་ཤེས་དེ་རྣམས་འགོལ་དུ་བཅུག་པས། ཡ་ཧོ་ཝཱས་ཨིས་ར་ཨེལ་གྱི་མདུན་ལས་མེད་པར་མཛད་པའི་མི་བརྒྱུད་རྣམས་ལས་ཀྱང་དེ་རྣམས་ཀྱིས་ལྷག་པར་བྱ་བ་ངན་པ་བྱས་སོ༎

༡༠ དེའི་ཕྱིར་ཡ་ཧོ་ཝཱས་ཁོང་ཉིད་ཀྱི་བྲན་པོ་ལུང་སྟོན་པའི་ངག་གི་སྒོ་ནས་འདི་སྐད་དུ།

༡༡ ཡ་ཧུ་དཱའི་རྒྱལ་པོ་མ་ན་ཤེས་མི་གཙང་བའི་ལས་དེ་རྣམས་བྱེད་ཅིང་། དེ་ལས་སྔོན་དུ་ཡོད་པའི་ཨ་མོར་པ་ལས་ཀྱང་ཆེར་བྱ་བ་ངན་པ་བྱས་ཏེ། དེའི་སྐུ་འདྲའི་ཐབས་ཀྱིས་ཡ་ཧུ་དཱ་ལ་ཡང་སྡིག་པ་བྱེད་དུ་བཅུག་པ་ཡིན།

༡༢ དེའི་ཕྱིར་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ལྟོས་སྡོད། ངས་ཡེ་རུ་ཤ་ལེམ་དང་ཡ་ཧུ་དཱའི་ནང་ན་ཇི་ལྟ་བུའི་སྡུག་བསྔལ་གཏོང་བར་བྱེད་ཅེ་ན། སུའི་རྣ་བར་ཕྲིན་དེ་ཐོས་པར་ཙམ་གྱིས། དེའི་རྣ་བ་གཉིས་ཀ་འུར་བར་འགྱུར་རོ།

༡༣ ཡང་ངས་ཡེ་རུ་ཤ་ལེམ་གྱི་ཐོག་ཏུ་ས་མར་ཡཱའི་ཐིག་སྐུད་དང་། ཨ་ཧབ་ཀྱི་ཁྱིམ་གྱི་གཏིང་རྡོ་དེ་འབེབས་པར་བྱ་སྟེ། མི་ཞིག་གིས་སྡེར་མ་ཞིག་འཕྱི་ཞིང་ཁ་འབུབ་ཏུ་གཏོང་བ་ལྟར། ངས་ཡེ་རུ་ཤ་ལེམ་ཡང་འཕྱི་བར་བྱའོ།

༡༤ ཡང་རང་ཉིད་ཀྱི་ནོར་སྐལ་གྱི་ལྷག་ལུས་དེ་སྤངས་ཏེ། དེ་དག་གི་དགྲའི་ལག་པར་གཏད་དེ། དེ་དག་གི་དགྲ་བོ་ཀུན་གྱི་ལིངས་དང་བཅོམ་ནོར་དུ་འགྱུར་བར་འགྱུར་རོ།

༡༥ དེ་ཅིའི་ཕྱིར་ཞེ་ན། དེ་དག་གིས་ངའི་སྤྱན་སྔར་མི་དགེ་བའི་ལས་བྱས་ཏེ། དེ་དག་གི་མེས་པོ་རྣམས་མི་སེར་ཡུལ་ནས་ཐོན་པའི་ཉིན་མོ་ནས་དེ་རིང་གི་བར་དུ། དེ་དག་གིས་ངའི་ཐུགས་ཁྲོ་དཀྲུགས་པ་ཡིན་ཞེས་གསུངས་སོ༎

༡༦ མ་ན་ཤེས་ཡ་ཧོ་ཝཱའི་སྤྱན་སྔར་ངན་པ་སྤྱད་ཅིང་། ཡ་ཧུ་དཱ་ལ་སྡིག་པ་བྱེད་དུ་བཅུག་པའི་སྟེང་དུ། དེས་ཡེ་རུ་ཤ་ལེམ་གྱི་མགོ་ནས་མཇུག་གི་བར་དུ་ནོངས་མེད་པའི་ཁྲག་མང་པོ་ཕོས་ནས་བསྐངས་སོ༎

༡༧ མ་ན་ཤེའི་གཞན་བྱ་བ་དང་། དེས་ཅི་དང་ཅི་བྱས་པ་ཐམས་ཅད་དང་། སྡིག་པ་ཅི་དང་ཅི་བྱས་པ་རྣམས་ནི། ཡ་ཧུ་དཱའི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་རུ་བྲིས་ཏེ་མེད་དམ།

༡༨ དེ་ནས་མ་ན་ཤེ་རང་གི་ཕ་མེས་ཀྱི་ཁྲོད་དུ་ཉལ་བ་དང་། དེའི་ཚལ་ཨུ་ཟཱ་ཡི་སྐྱེད་མོས་ཚལ་གྱི་ནང་དུ་བསྐུངས་པ་ལས། དེའི་སྲས་ཨ་མོན་བྱ་བ་དེའི་ཚབ་ཏུ་རྒྱལ་པོར་གྱུར་ཏོ༎

༡༩ ཨ་མོན་གྱིས་རྒྱལ་སྲིད་བཟུང་དུས་སུ། ལོ་ཉེར་གཉིས་ལོན་ཡོད་དེ། དེས་ཡེ་རུ་ཤ་ལེམ་དུ་ལོ་གཉིས་རྒྱལ་སྲིད་བསྐྱངས་སོ། དེའི་མ་མེ་ཤུལ་ལེ་མེད་བྱ་བ་ནི་ཡོད་པཱ་པ་ཧ་རུས་ཀྱི་བུ་མོ་ཡོད་པ་ཡིན།

༢༠ དེས་ཀྱང་རང་གི་ཕ་མ་ན་ཤེས་བྱས་པ་བཞིན་དུ་ཡ་ཧོ་ཝཱའི་སྤྱན་སྔར་མི་དགེ་བའི་ལས་བྱེད་ཅིང་།

༢༡ རང་གི་ཕ་འགྲུལ་བའི་ལམ་དུ་འགྲུལ་ཞིང་། ཕས་བརྟེན་པའི་གཙོག་སྐུ་རྣམས་ལ་བརྟེན་ཏེ་ཕྱག་བཙལ་ཏེ།

༢༢ ཡ་ཧོ་ཝཱ་རང་གི་ཡབ་མེས་ཀྱི་དཀོན་མཆོག་བསྐྱུར་ནས། ཡ་ཧོ་ཝཱའི་གཤེགས་ལམ་གྱི་ནང་དུ་མ་འགྲུལ་ཏོ།

༢༣ དེ་ནས་ཨ་མོན་གྱི་གཡོག་པོ་རྣམས་ཀྱིས་ཁོ་ལ་ངོ་ལོག་བྱས་ནས། རྒྱལ་པོ་ནི་དེ་རང་གི་ཁབ་ཀྱི་ནང་བསད་དེ།

༢༤ འབངས་རྣམས་ཀྱིས་རྒྱལ་པོ་ཨ་མོན་ལ་ངོ་ལོག་བྱས་མཁན་ཐམས་ཅད་བསད་ནས། ཁོང་གི་སྲས་ཡོ་ཤི་ཡཱ་དེའི་མལ་དུ་རྒྱལ་པོར་བསྐོས་སོ།

༢༥ ཨ་མོན་གྱིས་བྱས་པའི་གཞན་བྱ་བ་རྣམས་ཡ་ཧུ་དཱའི་རྒྱལ་པོ་རྣམས་ཀྱི་རྒྱལ་རབས་མདོ་ནང་བྲིས་ཏེ་མེད་དམ།

༢༦ ཨུ་ཟཱ་ཡི་ཚལ་གྱི་ནང་དུ་རང་གི་དུར་ཁུང་དུ་བསྐུངས་ནས། དེའི་སྲས་ཡོ་ཤི་ཡཱ་དེའི་མལ་དུ་རྒྱལ་པོར་གྱུར་ཏོ༎

༢༢

ཡོ་ཤི་ཡཱ་རྒྱལ་པོར་འགྱུར་དུས་སུ་ལོ་བརྒྱད་ལོན་ཡོད་པ་ཡིན། དེས་ཡེ་རུ་ཤ་ལེམ་དུ་ལོ་སོ་གཅིག་གི་རིང་དུ་རྒྱལ་སྲིད་བསྐྱངས་སོ། དེའི་ཡུམ་ཡེ་དི་དཱ་བྱ་བ་ནི་བོས་ཁད་པ་ཨ་ད་ཡཱ་ཡི་བུ་མོ་ཡོད་པ་ཡིན།

༢ དེས་ཡ་ཧོ་ཝཱའི་སྤྱན་སྔར་བཟང་པོ་ཡིན་པ་དེ་བྱས་ཏེ། རང་གི་ཡབ་མེས་དཱ་བིད་ཀྱི་ལམ་ཐམས་ཅད་ནང་འགྲུལ་ཞིང་། དེའི་ནང་ནས་གཡས་གཡོན་གང་དུའང་མ་ནུར་ཏོ༎

༣ དེ་ནས་རྒྱལ་པོ་ཡོ་ཤི་ཡཱས་སྲིད་བྱེད་པའི་ལོ་བཅོ་བརྒྱད་པར། རྒྱལ་པོ་དེས་མེ་ཤུལ་ལམ་གྱི་ཚ་བོའམ། ཨ་ཙལ་ཡཱའི་བུ་ཤཱ་ཕན་བྱ་བའི་དྲུང་ཡིག་དེ་ཡ་ཧོ་ཝཱའི་ཕོ་བྲང་དུ་བརྫངས་ནས་དེ་ལ།

༤ བླ་མ་ཆེན་པོ་ཧིལ་ཀི་ཡཱ་ཡི་དྲུང་དུ་ཡར་སོང་ནས་དེ་ལ། སྒོ་སྲུང་པས་མི་རྣམས་ལས་བསྡུས་པའི་དངུལ་ལམ། ཡ་ཧོ་ཝཱའི་མཆོད་ཁང་དུ་ཕུལ་བ་དེའི་རྩིས་ལེན་ཅིག་དང་།

༥ ཡ་ཧོ་ཝཱའི་ཕོ་བྲང་གི་ལས་བྱེད་པ་ཚོའི་ལག་ཏུ་དེ་ཐོད་ཅིག ཡང་དེ་དག་གིས་ཡ་ཧོ་ཝཱའི་ཕོ་བྲང་གི་གས་འཁྲུགས་ཀྱི་བཞིག་སོས་བྱེད་པའི་ལག་ཤེས་རྣམས་ལ་སྟེར་བའི་རིགས་ཏེ།

༦ ཕོ་བྲང་གི་བཞིག་སོས་བྱེད་དུ་ཤིང་མཁན་དང་། རྩིག་དཔོན་དང་རྩིག་བཟོ་པ་རྣམས་ཀྱི་ཕྱིར་དང་། གདུང་མ་དང་། བཞོགས་པའི་རྡོ་བ་ཉོ་བའི་ཕྱིར་རོ།

༧ ཡང་དེ་དག་གི་ལག་ཏུ་བཏད་པའི་དངུལ་གྱི་རྩིས་བླངས་པ་མ་ཡིན། གང་ལ་ཞེ་ན། དེ་དག་གིས་བློ་དྲང་པོར་ལས་བྱས་པ་ཡིན།

༨ དེ་ནས་བླ་མ་ཆེན་པོ་ཧིལ་ཀི་ཡཱས་དྲུང་ཡིག་ཤཱ་ཕན་ལ། བདག་ལ་ཡ་ཧོ་ཝཱའི་ཕོ་བྲང་ལ་བཀའ་ཁྲིམས་ཀྱི་མདོ་དེ་བརྙེད་བྱུང་། བྱས་ནས། ཧིལ་ཀི་ཡཱས་མདོ་དེ་ཤཱ་ཕན་ལ་སྤྲད་པ་དང་། དེས་བཀླགས་སོ།

༩ དེ་ནས་དྲུང་ཡིག་ཤཱ་ཕན་རྒྱལ་པོའི་དྲུང་དུ་ཕྲིན་སྐྱེལ་དུ་འོངས་ནས་དེ་ལ། ཕོ་བྲང་ན་ཡོད་པའི་དངུལ་དེ་ཁྱེད་ཀྱི་བྲན་གཡོག་ཚོས་བསྡུས་ཏེ། ཡ་ཧོ་ཝཱའི་ཕོ་བྲང་གི་ལས་ལ་ལྟ་མཁན་ཚང་མའི་ལག་པར་བཏད་དོ་བྱས་ནས།

༡༠ དྲུང་ཡིག་ཤཱ་ཕན་གྱིས་རྒྱལ་པོ་ལ། བླ་མ་ཧིལ་ཀི་ཡཱས་ང་ལ་མདོ་འདི་བྱིན་བྱུང་། ཞུས་ནས། ཤཱ་ཕན་གྱིས་དེ་ནི་རྒྱལ་པོའི་དྲུང་དུ་བཀླགས་པས།

༡༡ རྒྱལ་པོས་བཀའ་ཁྲིམས་ཀྱི་མདོའི་གསུང་རྣམས་ཐོས་པར་ཙམ་གྱིས། རང་གི་གོས་བཤགས་ནས།

༡༢ རྒྱལ་པོས་བླ་མ་ཧིལ་ཀི་ཡཱ་དང་། ཤཱ་ཕན་གྱི་བུ་ཨ་ཧི་ཀམ་དང་། མི་ཀ་ཡཱའི་བུ་ཨག་པོར་དང་། དྲུང་ཡིག་ཤཱ་ཕན་དང་། རྒྱལ་པོའི་ཞབས་ཕྱི་ཨ་ས་ཡཱ་དང་དྲུག་པོ་ལ།

༡༣ ཁྱོད་ཅག་སོང་ལ། ང་དང་། མི་སྡེ་ཚང་མ་དང་། ཡ་ཧུ་དཱ་མཐའ་དག་གི་དོན་དུ་མདོ་འདིའི་ནང་ནས་བརྙེད་པའི་གསུང་རྣམས་ཀྱི་སྐོར་དུ་ཡ་ཧོ་ཝཱ་ལས་ཐུགས་བརྟག་ཞུས་ཤིག ཅི་ལ་ཟེར་ན། བདག་ཅག་གི་ཕ་མེས་ཀྱིས་རྣ་བའང་མ་བླགས་ཏེ། མདོ་འདིའི་གསུང་བཞིན་དུ་མ་བྱས་པའི་རྐྱེན་གྱིས། བདག་ཅག་གི་ཐོག་ཏུ་ཡ་ཧོ་ཝཱའི་ཐུགས་ཁྲོ་རབ་ཏུ་འབར་བ་ཡིན་བསྒོ་བས།

༡༤ བླ་མ་ཧིལ་ཀི་ཡཱ་དང་། ཨ་ཧི་ཀམ་དང་། ཨག་པོར་དང་། ཤཱ་ཕན་དང་། ཨ་ས་ཡཱ་ལྔ་པོ་གོས་དཔོན་ཡིན་པའི་ཏིག་ཝཱའི་བུ་ཧར་ཧས་ཀྱི་ཚ་བོ་ཤལ་ལུམ་གྱི་ཆུང་མ་ལུང་སྟོན་མ་ཧུལ་དཱ་ཡི་དྲུང་དུ་སོང་ནས། དེ་ལ་གཏམ་བྱས་སོ། དེའི་དུས་སུ་མོ་དེ་ནི་ཡེ་རུ་ཤ་ལེམ་གྱི་གྲོང་ཁྱེར་གྱི་ཁག་གཉིས་པའི་ནང་བསྡད་ཡོད་པ་ཡིན།

༡༥ དེ་ནས་མོས་དེ་དག་ལ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཁྱོད་ཅག་ངའི་རྩར་བཏང་བའི་མི་དེ་ལ་འདི་སྐད་སྦྲོན་ཅིག

༡༦ ཡ་ཧོ་ཝཱས་འདི་ན་རེ། ལྟོས་ཤིག ཡ་ཧུ་དཱའི་རྒྱལ་པོས་མདོ་དེའི་ནང་ནས་བཀླགས་པའི་གསུང་ཐམས་ཅད་བཞིན་དུ། ངས་གནས་འདི་དང་། དེའི་ནང་དུ་གནས་པའི་ཐོག་ཏུ་རྐྱེན་ངན་དབབ་བོ།

༡༧ དེ་ཅིའི་ཕྱིར་ཞེ་ན། དེ་དག་གིས་ང་བསྐྱུར་ཏེ། ལྷ་གཞན་དག་ལ་བསངས་བཏང་སྟེ། དེ་དག་གི་ལག་པའི་ལས་ཚང་མས་ངའི་ཐུགས་ཁྲོ་དཀྲུགས་པས། ངའི་ཐུགས་ཁྲོ་གནས་འདིའི་ཐོག་ཏུ་འབར་ཞིང་། ཞི་བར་མི་འགྱུར་གྱིས།

༡༨ ཁྱོད་ཅག་ཡ་ཧོ་ཝཱ་ལས་ཐུགས་རྟག་ཞུ་བར་བཏང་བའི་ཡ་ཧུ་དཱའི་རྒྱལ་པོ་ལ་ཁྱོད་ཅག་གིས་འདི་སྐད་ཤོད་ཅིག ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་ན་རེ། ཁྱོད་ཀྱིས་ཐོས་པའི་གསུངས་རྣམས་ཀྱི་སྐོར་དུ་འདི་རྟོགས་ཤིག

༡༩ ཁྱོད་ཀྱི་སྙིང་དུལ་ཏེ། ངས་ནི་གནས་འདི་དང་། དེའི་ནང་དུ་གནས་པ་རྣམས་སྟོངས་ཤིང་དམོད་པ་འཕོག་མཁན་དུ་འགྱུར་བར་འགྱུར་གསུངས་པ་དེ་ཁྱོད་ཀྱིས་ཐོས་དུས་སུ། ཡ་ཧོ་ཝཱའི་སྤྱན་སྔར་སྙེམས་ཆུང་བྱས་ཏེ། ངའི་དྲུང་དུ་ངུས་པས་ན། ངས་ཀྱང་ཁྱོད་ལ་གསན་པ་ཡིན། ཞེས་ཡ་ཧོ་ཝཱས་གསུང་ངོ་།

༢༠ དེའི་ཕྱིར་ཉོན་ཅིག ངས་ཁྱོད་རང་གི་ཕ་མེས་ཀྱི་ཁྲོད་དུ་བསྲེ་བར་བྱ་སྟེ། ཞི་བདེ་བར་རང་གི་དུར་དུ་འགྲོ་བར་འགྱུར་གྱིས། ངས་གནས་འདིར་འབེབ་རྒྱུའི་རྐྱེན་ངན་ཚང་མ་མཐོང་བར་མི་འགྱུར་རོ། ཞེས་པའི་གསུང་ཕྲིན་དེ་དག་གིས་རྒྱལ་པོ་ལ་ཁྱེར་ཏོ༎

༢༣

དེ་ནས་རྒྱལ་པོས་བང་ཆེན་མངགས་ནས། དེ་དག་གིས་ཡ་ཧུ་དཱ་དང་། ཡེ་རུ་ཤ་ལེམ་གྱི་རྒན་རབས་ཚང་མ་ཁོང་གི་དྲུང་དུ་བསྡུས་པ་དང་།

༢ ཡ་ཧོ་ཝཱའི་ཕོ་བྲང་དུ་རྒྱལ་པོ་ཡར་ཕྱིན་ཏོ། ཁོང་དང་མཉམ་དུ་ཡ་ཧུ་དཱའི་མི་ཚང་མ་དང་། ཡེ་རུ་ཤ་ལེམ་པ་དང་། བླ་མ་དང་། ལུང་སྟོན་པ་རྣམས་དང་། མི་སྡེའི་མཆོག་དམན་ཐམས་ཅད་དེར་སོང་སྟེ། ཡ་ཧོ་ཝཱའི་མཆོད་ཁང་དུ་བརྙེད་པའི་ཞལ་ཆད་ཀྱི་མདོའི་གསུང་ཐམས་ཅད་དེ་དག་གི་རྣ་བའི་མདུན་དུ་བཀླགས་སོ།

༣ ཡང་རྒྱལ་པོ་ཀ་བའི་མདུན་དུ་ལངས་ནས། མདོ་དེའི་ནང་ན་བྲིས་པའི་ཞལ་ཆད་ཀྱི་གསུང་བཞིན་སྒྲུབ་པའི་ཕྱིར་དུ། ཡ་ཧོ་ཝཱའི་རྗེས་སུ་འབྲང་ཞིང་། སྙིང་ཚང་མ་དང་། སེམས་ཚང་མ་དང་། ཁོང་གི་བཀའ་རྒྱ་དང་། ཞལ་ཆད་དང་། སྤྱད་མཚམས་རྣམས་སྲུང་བ་ལ། ཡ་ཧོ་ཝཱའི་སྤྱན་སྔར་ཆད་དོན་བྱས་པ་ལས། མི་སྡེ་ཚང་མ་ཆད་དོན་དེ་ལ་བརྟན་པར་གནས་སོ༎

༤ དེ་ནས་རྒྱལ་པོས་བླ་མ་ཆེན་པོ་ཧིལ་ཀི་ཡཱ་དང་། གྲལ་རིམ་གཉིས་པའི་བླ་མ་དང་། སྒོ་པ་རྣམས་ལ། བ་ཨཱལ་དང་། ཨ་ཤེ་རཱ་དང་། གནམ་གྱི་སྐར་ཚོགས་ཀྱི་དོན་དུ་བཟོས་པའི་ཡོ་བྱད་ཚང་མ་ཡ་ཧོ་ཝཱའི་མཆོད་ཁང་གི་ནང་ནས་ཕྱི་རོལ་དུ་འདོན་པའི་ཕྱིར་བཀའ་བཀོད་དེ། ཁོང་གིས་དེ་དག་ཡེ་རུ་ཤ་ལེམ་གྱི་ཕྱི་རོལ་དུ་ཀིད་རོན་གྱི་ཀླུངས་སུ་བསྲེགས་ནས། དེའི་གོག་ཐལ་ནི་བེད་ཨེལ་དུ་བསྐྱལ་ཏོ།

༥ ཡང་ཡ་ཧུ་དཱའི་རྒྱལ་པོ་རྣམས་ཀྱིས་ཡ་ཧུ་དཱའི་གྲོང་ཁྱེར་སོ་སོའི་མཐོ་གླིང་རྣམས་དང་། ཡེ་རུ་ཤ་ལེམ་གྱི་ཉེ་འཁོར་གྱི་ཐང་དུ་བསངས་གཏོང་དུ་བཞག་པའི་སྐུ་འདྲ་ལ་བརྟེན་པའི་བླ་མ་རྣམས་བཏོན་ཏེ། བ་ཨཱལ་དང་། ཉི་མ་དང་། ཟླ་བ་དང་། རྒྱུ་སྐར་དང་། གནམ་གྱི་སྐར་ཚོགས་ཚང་མ་ལ་བསངས་གཏོང་མཁན་རྣམས་ཀྱང་མེད་པར་བྱས་སོ།

༦ ཡང་ཁོང་གིས་ཡ་ཧོ་ཝཱའི་མཆོད་ཁང་གི་ནང་ནས་ཨ་ཤེ་རཱ་དེ་ཡེ་རུ་ཤ་ལེམ་གྱི་ཕྱི་རོལ་དུ་ཀིད་རོན་ཆུ་བོ་ཡི་རྩར་ཕྱུང་སྟེ། ཀིད་རོན་གྲོག་པོའི་ནང་དུ་བསྲེགས་ནས། བརྫིས་ཤིང་ཕྱེ་མར་བཏགས་ཏེ། ཕྱེ་མར་དེ་མི་བྱིངས་ཀྱི་དུར་ཁྲོད་དུ་ཕངས་སོ།

༧ ཡང་ཁོང་གིས་ཡ་ཧོ་ཝཱའི་ཕོ་བྲང་གི་ནང་དུ་ཡོད་པའི་སོ་དོམ་པ་རྣམས་ཀྱི་ཁང་པ་བཤིག་གོ། དེའི་ནང་དུ་བུད་མེད་རྣམས་ཀྱིས་ཨ་ཤེ་རཱའི་དོན་དུ་ཡོལ་བ་བཏགས་པ་ཡིན་ནོ།

༨ དེའང་ཁོང་གིས་ཡ་ཧུ་དཱའི་གྲོང་ཁྱེར་མཐའ་དག་ལས་བླ་མ་ཚང་མ་བསྡུས་ནས། གེ་བཱ་ནས་བེ་ཨར་ཤེ་བཱ་ཡི་བར་དུ་བླ་མ་རྣམས་ཀྱིས་བསངས་བཏང་བའི་མཐོ་གླིང་རྣམས་མི་གཙང་བར་བྱས་ནས། གྲོང་ཁྱེར་གྱི་རྒྱ་སྒོའི་གཡོན་ཕྱོགས་ན་གྲོང་དཔོན་ཡོ་ཤུ་ཨ་ཡི་སྒོའི་འགག་ཏུ་ཡོད་པའི་མཐོ་གླིང་རྣམས་ཀྱང་བཤིག་གོ།

༩ མཐོ་གླིང་གི་བླ་མ་རྣམས་ནི་ཡེ་རུ་ཤ་ལེམ་དུ་ཡ་ཧོ་ཝཱའི་མཆོད་ཁྲིའི་དྲུང་དུ་ནམ་དུའང་མ་འོངས་ཀྱང་། རང་གི་སྤུན་དང་བཅས་སུ་རུ་མ་མེད་པའི་བག་ལེབ་ཟོས་པ་ཡིན།

༡༠ མི་སུས་ཀྱང་རང་གི་བུའམ་བུ་མོ་ནི་མོ་ལེག་གི་ཕྱིར་མེའི་ནང་དུ་འགྲུལ་མི་འཇུག་པའི་དོན་དུ། ཁོང་གིས་བེན་ཧིན་ནོམ་གྱི་རོང་གི་ཐོ་ཕེད་ཀྱང་མི་གཙང་བར་བྱས་སོ།

༡༡ ཡང་རྒྱལ་ས་དང་ཉེ་བར་ཡ་ཧོ་ཝཱའི་ཕོ་བྲང་གི་སང་སྒོའི་མདུན་དུ། ཉུག་རུམ་ནཱ་ཐན་མེ་ལེག་གི་གཟིམས་ཆུང་གི་སྒོ་ཁང་དང་ཉེ་བར་ཡོད་པའི་རྟའི་སྐུ། ཡ་ཧུ་དཱའི་རྒྱལ་པོ་རྣམས་ཀྱིས་ཉི་མ་ལ་ཕུལ་བ་རྣམས་ནི་མེད་པར་བྱས་ཏེ། ཉི་མའི་ཤིང་རྟ་རྣམས་མེས་བསྲེགས་སོ།

༡༢ ཡང་ཡ་ཧུ་དཱའི་རྒྱལ་པོ་རྣམས་ཀྱིས་ཨ་ཧས་ཀྱི་སྟེང་ཐོག་གི་མཁར་བཞེངས་པའི་མཆོད་ཁྲི་དང་། མ་ན་ཤེས་ཡ་ཧོ་ཝཱའི་ཕོ་བྲང་གི་ཁྱམས་གཉིས་ཀྱི་ནང་ན་བཞེངས་པའི་མཆོད་ཁྲི་དེ་རྣམས་རྒྱལ་པོས་བརློགས་ནས་བཀྲལ་ཏེ། དེ་དག་གི་ཐལ་བ་ཀིད་རོན་གྲོག་པོའི་ནང་དུ་དབྱུགས་སོ།

༡༣ ཡང་ཡེ་རུ་ཤ་ལེམ་གྱི་ཤར་ཕྱོགས་དང་། རི་བོ་འཇིག་བྱེད་ཀྱི་གཡས་ཕྱོགས་སུ། ཨིས་ར་ཨེལ་གྱི་རྒྱལ་པོ་ཤ་ལོ་མོས་ཚི་དོན་པའི་ཞེན་ལོག་རྒྱུའི་ཨས་ཐཱ་རོད་དང་། མོ་ཨབ་པའི་ཁམས་ལོག་རྒྱུའི་ཀེ་མོས་དང་། ཨམ་མོན་པའི་ཁམས་ལོག་རྒྱུའི་མིལ་ཀོམ་གྱི་ཕྱིར་བཞེངས་པའི་མཐོ་གླིང་རྣམས་རྒྱལ་པོས་མི་གཙང་བར་བྱས་སོ།

༡༤ ཡང་ཁོང་གིས་འདྲ་སྐུ་རྣམས་དུམ་བུར་བཅག ཨ་ཤེ་རཱ་རྣམས་བཅད་དེ། དེ་དག་གི་མལ་དུ་རོ་ཡི་རུས་པས་བསྐངས་སོ༎

༡༥ དེ་མ་ཟད་པར་ཨིས་ར་ཨེལ་ལ་སྡིག་པ་བྱེད་དུ་བཅུག་པའི་ནེ་བཱད་ཀྱི་བུ་ཡེ་རོབ་ཨམ་གྱིས་བེད་ཨེལ་དུ་བཞེངས་པའི་མཆོད་ཁྲི་དང་མཐོ་གླིང་རྣམས། དེར་ཡོད་པའི་མཆོད་ཁྲི་དང་མཐོ་གླིང་གཉིས་པོ་བརྟིབས་ནས་བརྫིས་ཏེ། ཐལ་བར་བཟློགས་ཏེ། ཨ་ཤེ་རཱ་མེས་བསྲེགས་སོ།

༡༦ དེ་ནས་ཡོ་ཤི་ཡཱ་ཕྱིར་ལོག་པ་དང་། རི་ལ་ཡོད་པའི་དུར་ཁུང་རྣམས་མཐོང་ནས། དུར་ཁུང་དེ་དག་གི་ནང་ནས་རུས་པ་འདོན་བཅུག་སྟེ། སྔར་དཀོན་མཆོག་གི་སྐྱེས་བུས་ཕྲིན་སྒྲོག་ཅིང་བསྒྲགས་པའི་ཡ་ཧོ་ཝཱའི་གསུང་ཁོ་ན་བཞིན་དུ་མཆོད་ཁྲི་ལ་དེ་རྣམས་བསྲེག་ནས། མི་གཙང་བར་བྱས་སོ།

༡༧ ཡང་ཁོང་གིས། ངས་མཐོང་བའི་རྡོ་རིང་དེ་ཅི་ཡིན། དྲིས་ལན་དུ་རྒྱལ་ས་པ་རྣམས་ཀྱིས། འདི་ནི་སྔར་ཡ་ཧུ་དཱ་ནས་ཐོན་ཏེ། ཁྱེད་ཀྱིས་བེད་ཨེལ་གྱི་མཆོད་ཁྲི་ལ་མཛད་པའི་བྱ་བ་འདི་དག་བཀར་བཏགས་པའི་དཀོན་མཆོག་གི་སྐྱེས་བུ་དེའི་སྤུར་ཁང་ངོ་། ཞུས་པས།

༡༨ ཁོང་གིས། དེ་ཞོག་ལ། སུས་ཀྱང་དེའི་རུས་པ་མ་ཁྱེར་ཞིག བསྒོ་བས། མི་རྣམས་ཀྱིས་དེའི་གདུང་རུས་དང་། ས་མར་ཡཱ་ནས་ཐོན་པའི་ལུང་སྟོན་པ་དེའི་གདུང་རུས་དང་བཅས་སུ་མལ་དུ་བཞག་གོ།

༡༩ ཡང་ཨིས་ར་ཨེལ་གྱི་རྒྱལ་པོ་རྣམས་ཀྱིས་ཡ་ཧོ་ཝཱའི་ཐུགས་ཁྲོ་དཀྲུག་ཏུ་བརྩིགས་པའི་མཐོ་གླིང་གི་ལྷ་ཁང་ས་མར་ཡཱའི་གྲོང་ཁྱེར་རྣམས་ཀྱི་ནང་དུ་ཡོད་པ་ཐམས་ཅད་བརློགས་ནས། བེད་ཨེལ་དུ་བྱས་པ་བཞིན་དུ་དེ་རྣམས་ལའང་བྱས་ཏེ།

༢༠ དེར་ཡོད་པའི་མཐོ་གླིང་རྣམས་ཀྱི་བླ་མ་ཀུན་མཆོད་ཁྲིའི་ཁར་བསད་དེ། དེའི་ཐོག་ཏུ་མི་རུས་བསྲེགས་ནས། ཡེ་རུ་ཤ་ལེམ་དུ་གདན་ཁོར་ཏོ༎

༢༡ དེ་ནས་རྒྱལ་པོས་འབངས་རྣམས་ལ་བཀའ་སྩལ་ཏེ་འདི་སྐད་དུ། ཞལ་ཆད་ཀྱི་མདོ་འདིའི་ནང་དུ་བྲིས་པ་བཞིན་དུ། ཡ་ཧོ་ཝཱའི་དོན་དུ་པེ་སག་གི་དུས་ཆེན་སྲུངས་ཤིག་ཅེས་བསྒོའོ།

༢༢ ཨིས་ར་ཨེལ་གྱི་ཞལ་ཆེ་གཅོད་པའི་ཁྲིམས་དཔོན་གྱི་དུས་ནས་བཟུང་སྟེ། ཨིས་ར་ཨེལ་གྱི་རྒྱལ་པོ་དང་ཡ་ཧུ་དཱའི་རྒྱལ་པོ་རྣམས་ཀྱི་དུས་ཀྱི་བར་དུ་འདི་འདྲའི་པེ་སག་ཅིག་ནམ་དུའམ་མ་བསྲུངས་སོ།

༢༣ རྒྱལ་པོ་ཡོ་ཤི་ཡཱའི་ལོ་བཅོ་བརྒྱད་པར་ཡེ་རུ་ཤ་ལེམ་དུ་ཡ་ཧོ་ཝཱའི་དོན་དུ་པེ་སག་འདི་སྲུང་བ་ཡིན།

༢༤ དེ་མ་ཟད། འདྲེ་འགུག་མཁན་དང་། མཚན་མཁན་དང་། ཡ་ཧུ་དཱ་ཡུལ་དང་ཡེ་རུ་ཤ་ལེམ་གྱི་ནང་ན་མཐོང་བའི་སྐུ་འདྲ་དང་། འདྲ་སྐུ་སྐྱུག་བྲོ་བོ་ཚང་མ་ནི་ཡོ་ཤི་ཡཱས་མེད་པར་བྱས་སོ། ཅིའི་ཕྱིར་ཞེ་ན། བླ་མ་ཧིལ་ཀི་ཡཱས་ཡ་ཧོ་ཝཱའི་ཕོ་བྲང་གི་ནང་དུ་མདོ་ལ་ཡི་གེར་བཀོད་པའི་བཀའ་ཁྲིམས་ཀྱི་གསུང་རྣམས་སྒྲུབ་པའི་ཕྱིར་དུའོ།

༢༥ ཡང་ཁོང་ལྟ་བུར་མོ་ཤེའི་བཀའ་ཁྲིམས་ཐམས་ཅད་དང་བསྟུན་ཏེ། རང་གི་སྙིང་ཚང་མ་དང་། སེམས་ཚང་མ་དང་། སྟོབས་ཚང་མ་ནས་ཡ་ཧོ་ཝཱའི་ཕྱོགས་སུ་སྙིང་བཏང་མཁན་གྱི་རྒྱལ་པོ་ཞིག་སྔར་ཡང་མ་བྱུང་། ཕྱིས་སུ་ཡང་ཁོང་ལྟ་བུ་ཞིག་མ་ཐོན་ཏོ༎

༢༦ འོན་ཀྱང་མ་ན་ཤེས་ཡ་ཧོ་ཝཱའི་ཐུགས་ཁྲོ་རབ་ཏུ་དཀྲུགས་པའི་བྱ་བ་ངན་པའི་རྐྱེན་གྱིས། ཡ་ཧུ་དཱའི་ཐོག་ཏུ་འབར་བའི་ཐུགས་ཁྲོ་ཆེན་པོ་ལས་མ་ནུར་བར།

༢༧ ཡང་ཡ་ཧོ་ཝཱས། ངས་ཨིས་ར་ཨེལ་དོར་བ་ལྟར། ཡ་ཧུ་དཱ་ཡང་ངའི་མདུན་ནས་འདོར་ཞིང་། ངས་འདམས་པའི་རྒྱལ་ས་ཡེ་རུ་ཤ་ལེམ་འདི་དང་། ངའི་མཚན་འཇོག་པར་བྱའོ། གསུངས་པའི་ཕོ་བྲང་འདི་འདོར་བར་བྱའོ་ཞེས་གསུངས་སོ༎

༢༨ ཡང་ཡོ་ཤི་ཡཱ་ཡི་གཞན་བྱ་བ་དང་། དེས་ཅི་དང་ཅི་བྱས་པ་ཐམས་ཅད་ཡ་ཧུ་དཱའི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་རུ་བྲིས་ཏེ་མེད་དམ།

༢༩ ཁོང་གི་སྐུ་རིང་དུ་མི་སེར་གྱི་རྒྱལ་པོ་ཕར་ཨོ་ནེ་ཀོ་བྱ་བ་དེ་ཡུབ་རཱད་བྱ་བའི་གཙང་པོའི་ཕྱོགས་ལ་ཨ་སུར་རྒྱལ་པོ་དང་དམག་བཏེགས་པ་དང་། རྒྱལ་པོ་ཡོ་ཤི་ཡཱ་ནི་དེ་ལ་འཐབ་ཏུ་ཕྱིན་ནས། དེས་ཁོང་མཐོང་བ་ཙམ་གྱིས། ཁོང་མེ་གིད་དོ་རུ་བསད་དོ།

༣༠ དེ་ནས་ཁོང་གི་བྲན་རྣམས་ཀྱིས་སྤུར་ཤིང་རྟའི་ནང་དུ་མེ་གིད་དོ་ནས་ཡེ་རུ་ཤ་ལེམ་དུ་དྲངས་ནས། དེ་ཉིད་ཀྱི་སྤུར་ཁང་དུ་བསྐུངས་སོ། དེ་ནས་ཡུལ་ཁམས་ཀྱི་མི་སྡེས་ཡོ་ཤི་ཡཱ་ཡི་སྲས་ཡོ་ཨ་ཧས་བླངས་ཏེ། བྱུག་པར་བྱས་ནས། ཡབ་ཀྱི་མལ་དུ་རྒྱལ་པོར་བསྐོས་སོ༎

༣༡ ཡོ་ཨ་ཧས་རྒྱལ་སར་སྐོ་དུས་སུ་ལོ་ཉེར་གསུམ་ལོན་ཡོད་དེ། ཡེ་རུ་ཤ་ལེམ་དུ་ཟླ་བ་གསུམ་གྱི་བར་དུ་རྒྱལ་སྲིད་བསྐྱངས་སོ། ལིབ་ནཱ་པ་ཡེ་རེམ་ཡཱའི་བུ་མོ་ཧ་མུ་ཏལ་བྱ་བ་ནི་དེའི་ཡུམ་མོ།

༣༢ དེས་རང་གི་ཡབ་མེས་རྣམས་ཀྱིས་བྱས་པ་ཁོ་ན་བཞིན་དུ། ཡ་ཧོ་ཝཱའི་སྤྱན་སྔར་ངན་པ་ཡིན་པ་དེ་བྱས་སོ།

༣༣ དེས་ཡེ་རུ་ཤ་ལེམ་དུ་རྒྱལ་སྲིད་མི་བྱེད་པའི་དོན་དུ། ཕར་ཨོ་ནེ་ཀོ་ཡིས་ཧ་མད་ཡུལ་དུ་ཡོད་པའི་རིབ་ལཱ་རུ་དེ་ལ་ལྕགས་སྒྲོག་བརྒྱབས་ནས། དངུལ་གྱི་རྡོ་ཚད་བརྒྱ་དང་གསེར་གྱི་རྡོ་ཚད་བཅུའི་དཔྱ་ཁྲལ་ཡུལ་ལ་བཀལ་ཏོ།

༣༤ ཡང་ཕར་ཨོ་ནེ་ཀོས་ཡོ་ཤི་ཡཱ་ཡི་སྲས་ཨེལ་ཡཱ་ཀིམ་དེའི་ཡབ་ཡོ་ཤི་ཡཱ་ཡི་མལ་དུ་རྒྱལ་པོར་བཅུག་ཅིང་། དེའི་མིང་སྤོས་ཏེ་ཡོ་ཡཱ་ཀིམ་བཏགས་ཏེ། ཡོ་ཨ་ཧས་ནི་ཕར་ཁྱེར་ནས། མི་སེར་དུ་ཕྱིན་ཏེ་ཚེ་ལས་འདས་སོ༎

༣༥ ཡོ་ཡཱ་ཀིམ་གྱིས་ཕར་ཨོ་ལ་གསེར་དངུལ་བསྐྱལ་ཏེ། ཕར་ཨོ་ཡི་བཀའ་བཞིན་དུ་དངུལ་གཏོང་དུ་ཡུལ་ལ་དཔྱ་ཁྲལ་བཀལ་ནས། ཕར་ཨོ་ནེ་ཀོ་ལ་གཏོང་རྒྱུར་ཡུལ་མི་རེ་རེ་ལ་འཕོག་པ་བཞིན་དུ་གསེར་དངུལ་བླངས་སོ།

༣༦ ཡོ་ཡཱ་ཀིམ་རྒྱལ་པོར་འགྱུར་དུས་སུ། ལོ་ཉེར་ལྔ་ལོན་ཡོད་དེ། ལོ་བཅུ་གཅིག་ཡེ་རུ་ཤ་ལེམ་དུ་རྒྱལ་སྲིད་བསྐྱངས་སོ། རུ་མཱ་པ་པེ་ད་ཡཱའི་བུ་མོ་ཟེ་བུ་དཱ་བྱ་བ་ནི་དེའི་ཡུམ་མོ།

༣༧ དེས་ཀྱང་རང་གི་ཡབ་མེས་ཀྱིས་བྱས་པ་བཞིན་དུ། ཡ་ཧོ་ཝཱའི་སྤྱན་སྔར་ངན་པ་ཡིན་པ་དེ་བྱས་སོ༎

༢༤

དེའི་དུས་སུ་བཱ་བེལ་གྱི་རྒྱལ་པོ་ནེ་བུ་ཀད་ནེ་ཙར་འོངས་ཏེ། དམག་དྲངས་པས། ཡོ་ཡཱ་ཀིམ་ནི་ལོ་གསུམ་གྱི་བར་དུ་དེའི་འོག་ཏུ་ལུས་སོ། དེ་ནས་བསྒྱུར་ཏེ། དེ་ལ་ངོ་ལོག་བྱས་སོ།

༢ ཡང་ཡ་ཧོ་ཝཱས་ཉིད་ཀྱི་ཞབས་ཏོག་པ་ལུང་སྟོན་པ་རྣམས་རྒྱུད་དེ་གསུངས་པ་བཞིན་དུ། ཁོང་གིས་དེའི་ཐོག་ཏུ་ཀལ་དཱི་པའི་དམག་དཔུང་དང་། ཨ་རམ་པའི་དཔུང་དང་། མོ་ཨབ་པའི་དཔུང་དང་། ཨམ་མོན་གྱི་བུ་བརྒྱུད་ཀྱི་དཔུང་རྣམས་བརྫངས་ཏེ། ཚར་གཅོད་དུ་ཡ་ཧུ་དཱ་ལ་མངགས་སོ།

༣ ངེས་པར་མ་ན་ཤེས་བྱས་པའི་ཉེས་སྡིག་མང་པོའི་རྐྱེན་གྱིས། ཡ་ཧོ་ཝཱའི་ཐུགས་ཁྲོ་འབར་ཞིང་། ཁོང་གི་སྤྱན་སྔར་ནས་དེ་རྣམས་འདོར་བའི་ཕྱིར། ཡ་ཧུ་དཱའི་ཐོག་ཏུ་དེ་ལྟར་བྱུང་ངོ་།

༤ དེས་ནོངས་མེད་པའི་ཁྲག་ཕོས་ཏེ། ཡེ་རུ་ཤ་ལེམ་ནོངས་མེད་པའི་ཁྲག་གིས་བསྐང་བའི་ཕྱིར། ཡ་ཧོ་ཝཱས་དེ་བཤགས་པ་ལ་ཐུགས་མ་དགྱེས་སོ།

༥ ཡོ་ཡཱ་ཀིམ་གྱི་གཞན་བྱ་བ་དང་། དེས་ཅི་དང་ཅི་བྱས་པ་ཐམས་ཅད་ནི་ཡ་ཧུ་དཱ་པའི་རྒྱལ་པོ་རྣམས་ཀྱི་རྒྱལ་རབས་ཀྱི་མདོ་རུ་བྲིས་ཏེ་མེད་དམ།

༦ དེ་ནས་ཡོ་ཡཱ་ཀིམ་རང་གི་ཕ་མེས་དང་ལྷན་ཅིག་ཏུ་ཉལ་བ་དང་། དེའི་སྲས་ཡོ་ཡཱ་ཀིན་དེའི་ཚབ་ཏུ་རྒྱལ་པོར་གྱུར་ཏོ།

༧ དེའི་འོག་ཏུ་མི་སེར་རྒྱལ་པོ་ནི་རང་གི་ཡུལ་ནས་ཡང་སྐྱར་མ་འོངས་སོ། ཅིའི་ཕྱིར་ཞེ་ན། བཱ་བེལ་གྱི་རྒྱལ་པོས་མི་སེར་ཆུ་བོ་ནས་ཡུབ་རཱད་ཀྱི་ཆུ་བོའི་བར་དུ། མི་སེར་རྒྱལ་པོ་ལ་གཏོགས་པ་ཐམས་ཅད་བླངས་སོ༎

༨ ཡོ་ཡཱ་ཀིན་གྱིས་རྒྱལ་སྲིད་བཟུང་བའི་ཚེ། ལོ་བཅོ་བརྒྱད་ལོན་པ་དང་། ཡེ་རུ་ཤ་ལེམ་དུ་ཟླ་བ་གསུམ་རྒྱལ་སྲིད་བསྐྱངས་སོ། ཡེ་རུ་ཤ་ལེམ་པ་ཨེལ་ནཱ་ཐན་གྱི་བུ་མོ་ནེ་ཧུས་ཐཱ་བྱ་བ་ནི་དེའི་ཡུམ་མོ།

༩ དེས་ཀྱང་རང་གི་ཡབ་མེས་ཀྱིས་བྱས་པ་བཞིན་དུ། ཡ་ཧོ་ཝཱའི་སྤྱན་སྔར་ངན་པ་ཡིན་པ་དེ་བྱས་སོ༎

༡༠ དེའི་ཚེ་བཱ་བེལ་གྱི་རྒྱལ་པོ་ནེ་བུ་ཀད་ནེ་ཙར་གྱི་བྲན་གཡོག་རྣམས་ཀྱིས་ཡེ་རུ་ཤ་ལེམ་དུ་དམག་དྲངས་ནས། རྒྱལ་ས་ལ་དམག་བསྐོར་བཏང་སྟེ།

༡༡ བཱ་བེལ་རྒྱལ་པོ་ནེ་བུ་ཀད་ནེ་ཙར་རང་གིས་ཀྱང་དེར་དམག་དྲངས་ཏེ། དེའི་བྲན་གཡོག་གིས་དེ་ལ་མཐའ་བསྐོར་བཏང་བས།

༡༢ ཡ་ཧུ་དཱའི་རྒྱལ་པོ་ཡོ་ཡཱ་ཀིན་རང་དང་། དེའི་ཡུམ་དང་། བྲན་འཁོལ་དང་། སྐུ་དྲག་དང་། ཉུག་རུམ་རྣམས་ཐོན་ནས། བཱ་བེལ་རྒྱལ་པོ་གང་ན་བར་སོང་སྟེ། བཱ་བེལ་རྒྱལ་པོས་སྲིད་བྱེད་པའི་ལོ་བརྒྱད་པར་ཁོང་བཟུང་བ་ཡིན།

༡༣ ཡ་ཧོ་ཝཱས་གསུངས་པ་བཞིན་དུ། དེས་ཡ་ཧོ་ཝཱའི་མཆོད་ཁང་གི་དཀོར་མཛོད་ཐམས་ཅད་དང་། རྒྱལ་པོའི་ཕོ་བྲང་གི་གཏེར་རྣམས་བཏོན་ཁྱེར་ཏེ། ཨིས་ར་ཨེལ་གྱི་རྒྱལ་པོ་ཤ་ལོ་མོས་ཡ་ཧོ་ཝཱའི་མཆོད་ཁང་གི་དོན་དུ་བཟོས་པའི་གསེར་གྱི་མཆོད་རྫས་ཚང་མ་དུམ་བུར་བཅག་གོ།

༡༤ ཡང་ཡེ་རུ་ཤ་ལེམ་པ་ཚང་མ་དང་། སྐུ་དྲག་ཀུན་དང་། དམག་གི་དཔའ་བོ་མཐའ་དག་དང་། ལག་ཤེས་དང་། མགར་བ་ཐམས་ཅད་སྡོམ་ནས་མི་སྟོང་ཕྲག་བཅུ་བཟུང་ཁྱེར་བས། ཡུལ་གྱི་ནོར་མེད་རྣམས་མ་གཏོགས་པར། དེར་སུའང་མ་ལུས་སོ།

༡༥ ཡང་དེས་ཡོ་ཡཱ་ཀིན་དང་། རྒྱལ་པོའི་ཡུམ་དང་། རྒྱལ་པོའི་ལྕམ་རྣམས་དང་། དེའི་ཉུག་རུམ་དང་། ཡུལ་གྱི་སྐུ་དྲག་རྣམས་བཟུང་སྟེ། ཡེ་རུ་ཤ་ལེམ་ནས་བཱ་བེལ་དུ་ཁྱེར་ཏོ།

༡༦ དེ་མ་ཟད་དེ། དཔའ་བོ་སྟོང་ཕྲག་བདུན་པོ་ཚང་མ་དང་། ལག་ཤེས་དང་མགར་བ་སྟོང་ཕྲག་གཅིག་གམ། རེམ་ལ་དམག་འགྱེད་ཆོག་ཡོད་པ་ཐམས་ཅད་བཱ་བེལ་རྒྱལ་པོས་བཟུང་ནས་བཱ་བེལ་དུ་ཁྱེར་ཏོ།

༡༧ དེ་ནས་བཱ་བེལ་རྒྱལ་པོས་ཡོ་ཡཱ་ཀིན་གྱི་ཨ་ཁུ་མད་ཐན་ཡཱ་དེའི་མལ་དུ་རྒྱལ་པོར་བཅུག་ཅིང་། མིང་སྤོས་ནས་ཚེ་དེག་ཡཱ་བཏགས་སོ༎

༡༨ ཚེ་དེག་ཡཱ་རྒྱལ་པོར་གྱུར་བའི་ཚེ། ལོ་ཉེར་གཅིག་ལོན་ཡོད་དེ། ཡེ་རུ་ཤ་ལེམ་དུ་ལོ་བཅུ་གཅིག་རྒྱལ་སྲིད་བྱས་སོ། ལིབ་ནཱ་པ་ཡེ་རེམ་ཡཱའི་བུ་མོ་ཧ་མུ་ཏལ་བྱ་བ་ནི་དེའི་ཡུམ་མོ།

༡༩ དེས་ཀྱང་ཡོ་ཡཱ་ཀིམ་གྱིས་བྱས་པ་ལྟར། ཡ་ཧོ་ཝཱའི་སྤྱན་སྔར་ངན་པ་ཡིན་པ་དེ་བྱས་སོ།

༢༠ དེ་ཅིའི་ཕྱིར་ཞེ་ན། ཡ་ཧོ་ཝཱའི་ཐུགས་ཁྲོའི་ནང་ནས་ཡེ་རུ་ཤ་ལེམ་དང་ཡ་ཧུ་དཱ་ལ་དེ་ལྟར་བྱུང་སྟེ། ཁོང་གིས་དེ་དག་ཁོང་ཉིད་ཀྱི་དྲུང་ནས་ཕར་སྐྲད་པར་མཛད་དོ། དེ་ནས་ཚེ་དེག་ཡཱས་བཱ་བེལ་གྱི་རྒྱལ་པོ་ལ་ངོ་ལོག་བྱས་སོ༎

༢༥

ཡང་དེས་རྒྱལ་སྲིད་བཟུང་ནས་ལོ་དགུ་ངོའི་ཟླ་བ་བཅུ་པའི་ཚེས་བཅུ་པར། བཱ་བེལ་རྒྱལ་པོ་ནེ་བུ་ཀད་ནེ་ཙར་རང་དང་། དམག་དཔུང་དང་བཅས་སུ་ཡེ་རུ་ཤ་ལེམ་དུ་དམག་དྲངས་ཏེ། དེའི་མདུན་དུ་དམག་སྒར་ཕབ་ནས། དེའི་མཐའ་སྐོར་ནས་ཕག་ར་བརྩིགས་སོ།

༢ རྒྱལ་པོ་ཚེ་དེག་ཡཱའི་རྒྱལ་སྲིད་ཀྱི་ལོ་བཅུ་གཅིག་པའི་བར་དུ་རྒྱལ་ས་ལ་དམག་གིས་བསྐོར་བཞག་པས།

༣ ཟླ་བ་བཞི་པའི་ཚེས་དགུ་པ་ལ་རྒྱལ་སའི་ནང་དུ་མུ་གེ་བྱུང་བས། ཡུལ་མི་ལ་ཁ་ཟས་གང་ཡང་མེད་པ་ཡིན།

༤ དེ་ནས་རྒྱལ་ས་ལ་འཕྲོག་བཅོམ་བཏང་སྟེ། དམག་གི་སྐྱེ་བོ་ཐམས་ཅད་རྒྱལ་པོའི་ལྡུམ་རའི་མདུན་ལ་ཡོད་པའི་ལྕགས་རི་གཉིས་ཀྱི་བར་གྱི་རྒྱ་སྒོའི་ལམ་ལས་བྲོས་སོ། དེའི་ཚེ་ན་ཀལ་དཱི་པས་བསྐོར་ཡོད་པས། རྒྱལ་པོ་ཡང་ལམ་དེ་ནས་འབྲོག་སྟོང་གི་ཕྱོགས་སུ་སོང་ངོ་།

༥ དེར་ཀལ་དཱི་པའི་དམག་དཔུང་གིས་རྒྱལ་པོ་ལ་བདས་ནས། ཡེ་རི་ཀོའི་ཐང་དུ་ནོན་པ་དང་། ཁོང་གི་དམག་མི་ཐམས་ཅད་ཁོང་ལས་ཡན་ཏོ།

༦ དེ་ནས་དེ་དག་གིས་རྒྱལ་པོ་བཟུང་ནས་བཱ་བེལ་རྒྱལ་པོའི་དྲུང་དུ་རིབ་ལཱ་རུ་དྲངས་ནས། དེ་རྣམས་ཀྱིས་དེ་ལ་ཁྲིམས་བཅད་དེ།

༧ ཚེ་དེག་ཡཱའི་སྲས་རྣམས་ཡབ་ཀྱི་མིག་གི་མདུན་དུ་བསད། ཚེ་དེག་ཡཱའི་མིག་གཉིས་ཀ་བཏོན་ཏེ། ར་གན་གྱི་ཐག་པས་བཅིངས་ནས། བཱ་བེལ་དུ་ཁྱེར་ཏོ༎

༨ ཡང་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་རྒྱལ་སྲིད་བཟུང་ནས་ལོ་བཅུ་དགུ་པའི་ཟླ་བ་ལྔ་པའི་ཚེས་བདུན་པ་ལ། བཱ་བེལ་རྒྱལ་པོའི་དྲུང་འཁོར་སྐུ་བསྲུང་པའི་དཔོན་པོ་ནེ་བུ་ཟར་ཨ་དཱན་བྱ་བ་ནི་ཡེ་རུ་ཤ་ལེམ་དུ་འོངས་ནས།

༩ ཡ་ཧོ་ཝཱའི་མཆོད་ཁང་དང་། རྒྱལ་པོའི་ཕོ་བྲང་དང་། ཡེ་རུ་ཤ་ལེམ་གྱི་ཁང་པ་ཚང་མ་དང་། གཟིམས་ཁང་ཐམས་ཅད་མེས་བསྲེགས་ཏེ།

༡༠ སྐུ་བསྲུང་པའི་དཔོན་པོ་དང་བཅས་སུ་ཡོད་པའི་ཀལ་དཱི་པའི་དམག་དཔུང་ཚང་མས་ཡེ་རུ་ཤ་ལེམ་གྱི་ཀྱིར་འཁོར་དུ་ཡོད་པའི་ལྕགས་རི་དེ་བརློགས་ནས།

༡༡ གྲོང་ཁྱེར་གྱི་ནང་དུ་ཡོད་པའི་མི་སྡེའི་ཕྱི་ལུས་དང་། བཱ་བེལ་རྒྱལ་པོའི་སྐྱབས་སུ་ཕྱིན་པ་རྣམས། ཡུལ་མིའི་ལྷག་ལུས་དང་བཅས་སུ་སྐུ་བསྲུང་པའི་དཔོན་པོ་ནེ་བུ་ཟར་ཨ་དཱན་གྱིས་བཟུང་ཁྱེར་གྱིས།

༡༢ མི་སྡེ་དེའི་ནོར་མེད་རྣམས་སྐུ་བསྲུང་པའི་དཔོན་པོས་རྒུན་ཚལ་ལ་ལྟ་བ་དང་། སོ་ནམས་བྱེད་དུ་བཞག་གོ།

༡༣ ཡང་ཡ་ཧོ་ཝཱའི་མཆོད་ཁང་ལ་ཡོད་པའི་རག་གི་ཀ་བ་གཉིས་དང་། ཡ་ཧོ་ཝཱའི་མཆོད་ཁང་ལ་ཡོད་པའི་ཁྲི་རྣམས་དང་རག་གི་རྒྱ་མཚོ་བཅས། ཀལ་དཱི་པས་དུམ་བུར་བཅག་སྟེ། ར་གན་དེ་རྣམས་བཱ་བེལ་དུ་ཁྱེར་ཏོ།

༡༤ ཡང་སྣོད་དང་། མེ་ཁྱེམ་དང་། མེ་ལེན་དང་། ཐུམ་བུ་དང་། དེར་རིམ་གྲོ་བྱེད་བྱའི་རག་གི་མཆོད་ཆས་ཐམས་ཅད་དང་།

༡༥ མེ་སྤོར་དང་། ཏིང་དང་། གསེར་ལས་ཡིན་པ་རྣམས་ཀྱི་གསེར་དང་། དངུལ་ལས་ཡིན་པ་རྣམས་ཀྱི་དངུལ་ཚང་མ་ཁྱེར་ཏོ།

༡༦ ཤ་ལོ་མོས་ཡ་ཧོ་ཝཱའི་མཆོད་ཁང་གི་དོན་དུ་བཟོས་པའི་ཀ་བ་གཉིས་ཀ་དང་། རྒྱ་མཚོ་དང་། ཁྲི་རྣམས་དང་། རག་གི་ཡོ་བྱད་དང་བཅས་པ་ཐམས་ཅད་ཀྱི་ར་གན་ནི་གཞལ་དུ་མེད་པའོ།

༡༧ ཀ་བ་གཅིག་གི་མཐོ་ཁྱད་དུ་ཁྲུ་བཅོ་བརྒྱད་དང་། དེའི་སྟེང་དུ་ཡོད་པའི་ཀ་གཞུ་ཡང་རག་ལས་ཡོད་དེ། ཀ་གཞུ་དེའི་མཐོ་ཁྱད་ཁྲུ་གསུམ་ཡོད་པ་ཡིན། ཀ་གཞུ་དེའི་ཀྱིར་འཁོར་དུ་ཡོད་པའི་དྲ་བ་དྲ་ཕྱེད་དང་སེ་འབྲུ་ཀུན་ཡང་ར་གན་ལས་བཟོས་ཡོད་པ་ཡིན། ཀ་བ་གཉིས་པ་ལ་ཡང་དེ་འདྲའི་དྲ་བ་དྲ་ཕྱེད་ཡོད་པ་ཡིན།

༡༨ སྐུ་བསྲུང་པའི་དཔོན་པོས་བླ་མ་ཆེན་པོ་སེ་ར་ཡཱ་དང་། དེའི་འོག་གི་བླ་མ་ཟེ་ཕན་ཡཱ་དང་། སྒོ་པ་མི་གསུམ་ཡང་ཁྱེར་ཏོ།

༡༩ ཡང་དེས་རྒྱལ་སའི་ནང་ནས་ཉུག་རུམ་དམག་དཔོན་གཅིག་དང་། རྒྱལ་སར་ཡོད་པའི་རྒྱལ་པོའི་ཞལ་ངོ་པ་མི་ལྔ་དང་། ཡུལ་གྱི་ལ་རྒྱ་ལ་ལྟ་མཁན་གྱི་དམག་དཔུང་གི་ཡིག་མཁན་ཆེན་པོ་དང་། རྒྱལ་སར་ཡོད་པའི་ཡུལ་པ་དྲུག་ཅུ་བཟུང་སྟེ།

༢༠ སྐུ་བསྲུང་པའི་དཔོན་པོ་ནེ་བུ་ཟར་ཨ་དཱན་གྱིས་དེ་དག་ལ་འཛིན་འཆང་བཏང་སྟེ། རིབ་ལཱ་རུ་བཱ་བེལ་རྒྱལ་པོའི་དྲུང་དུ་ཁྱེར་ཏེ།

༢༡ ཧ་མད་ཡུལ་གྱི་རིབ་ལཱ་རུ་བཱ་བེལ་རྒྱལ་པོས་དེ་དག་ལ་བརྡུངས་ནས་བསད་དོ། དེ་ལྟར་ཡ་ཧུ་དཱ་ཡང་རང་གི་ཡུལ་ནས་བཙོན་དུ་ཁྱེར་ཏོ༎

༢༢ འོན་ཀྱང་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་ལུས་སུ་བཅུག་སྟེ་ཡ་ཧུ་དཱའི་ཡུལ་ཁམས་ན་བསྡད་པ་རྣམས་ཀྱི་ཐོག་ཏུ། ཤཱ་ཕན་གྱི་ཚ་བོའམ། ཨ་ཧི་ཀམ་གྱི་བུ་གེ་དལ་ཡཱ་བྱ་བ་ནི་འགོ་དཔོན་དུ་བསྐོས་སོ།

༢༣ དེ་ནས་དམག་དཔོན་རྣམས་དང་། དེ་དག་གི་དམག་མི་དག་གིས། བཱ་བེལ་རྒྱལ་པོས་གེ་དལ་ཡཱ་ནི་འགོ་དཔོན་དུ་བཞག་པའི་ཧུན་ཐོས་པ་དང་། ནེ་ཐན་ཡཱའི་བུ་ཨིས་མ་ཨེལ་དང་། ཀ་རེ་ཨའི་བུ་ཡོ་ཧ་ནན་དང་། ནེ་ཏོ་ཕད་པ་ཏན་ཧུ་མེད་ཀྱི་བུ་སེ་ར་ཡཱ་དང་། མ་ཨ་ཀད་པའི་བུ་ཡ་ཨ་ཟན་ཡཱ་རྣམས་རང་གི་མི་རྣམས་དང་བཅས་སུ་མིས་པཱ་རུ་གེ་དལ་ཡཱའི་དྲུང་དུ་འོངས་པ་དང་།

༢༤ གེ་དལ་ཡཱས་དེ་དག་དང་། དེ་དག་གི་དམག་རྣམས་ལ་མནའ་སྐྱེལ་ཞིང་འདི་སྐད་དུ། ཀལ་དཱི་པའི་གཡོག་བྱེད་དུ་དངང་མ་སྐྲགས་ཤིག ཡུལ་དུ་གནས་ཏེ། བཱ་བེལ་རྒྱལ་པོའི་གཡོག་བྱེད་ན། ཁྱོད་ཅག་ལེགས་པར་འགྱུར་རོ། སྨྲས་ཀྱང་།

༢༥ ཟླ་བ་བདུན་པ་ལ་ཨེ་ལི་ཤ་མཱའི་ཚ་བོའམ། ནེ་ཐན་ཡཱའི་བུ་ཨིས་མ་ཨེལ་རྒྱལ་བརྒྱུད་ཡིན་པ་དེ་མི་བཅུ་མཉམ་དུ་ཁྲིད་ནས། གེ་དལ་ཡཱ་དང་། མིས་པཱ་རུ་དེའི་དྲུང་དུ་ཡོད་པའི་ཡ་ཧུ་དཱ་པ་དང་ཀལ་དཱི་པ་རྣམས་བསད་པ་དང་།

༢༦ མི་ཆེ་ཆུང་དང་དམག་དཔོན་རྣམས་ཀལ་དཱི་པ་ལ་འཇིགས་པས། མི་སེར་དུ་ལངས་ནས་བྲོས་སོ༎

༢༧ ཡང་ཡ་ཧུ་དཱའི་རྒྱལ་པོ་ཡོ་ཡཱ་ཀིན་བཙོན་བཟུང་བྱས་ནས་ལོ་སོ་བདུན་པའི་ཟླ་བ་བཅུ་གཉིས་པའི་ཚེས་ཉེར་བདུན་པ་ལ། བཱ་བེལ་རྒྱལ་པོ་ཨེ་ཝིལ་མེ་རོ་དག་གིས་རྒྱལ་སྲིད་བཟུང་བའི་ལོ་དང་པོར། དེས་ཡ་ཧུ་དཱའི་རྒྱལ་པོ་ཡོ་ཡཱ་ཀིན་བཙོན་ལས་ཕྱུང་སྟེ། གོ་ས་ཆེན་པོ་གནང་ནས།

༢༨ སྙིང་བརྩེ་བའི་གཏམ་གླེང་མཛད་དེ། དེ་དང་མཉམ་བཱ་བེལ་དུ་ཡོད་པའི་གཞན་རྒྱལ་པོ་དག་གི་རྒྱལ་ཁྲི་ལས་དེའི་རྒྱལ་ཁྲི་མཐོ་བར་མཛད་ནས།

༢༩ དེའི་བཙོན་གྱི་གོས་རྣམས་སྤོས་ཏེ། ཚེ་གང་པོར་ཉིན་རེ་བཞིན། རྒྱལ་པོའི་དྲུང་དུ་ཁ་ཟས་བཟས་པ་ཡིན།

༣༠ ཡང་དེའི་ཚེ་ཐོག་ཐག་ཉིན་རེ་བཞིན་རྒྱལ་པོའི་ཕྱོགས་ནས་ཆད་མེད་དུ་དེ་ལ་ཕོགས་ཐོན་པ་ཡིན་ནོ༎ ༎

སྔོན་རབས་ཀྱི་མདོ་དང་པོ།

༡

ཨ་དམ། ཤེད། ཨེ་ནོས།

༢ ཀེ་ནན། མ་ཧ་ལཱ་ལེ་ཨེལ། ཡེ་རེད།

༣ ཧེ་ནོག མ་ཐུ་ཤ་ལཱ། ལ་མེག

༤ ནོ་ཨ། ཤེམ། ཧམ། ཡ་ཕེད།

༥ ཡ་ཕེད་ཀྱི་བུ་རྣམས་ནི། གོ་མེར་དང་། མ་གོག་དང་། མ་དཱ་ཨི་དང་། ཡ་ཝན་དང་། ཐུ་བལ་དང་། མེ་ཤེག་དང་། ཐི་རཱ་དང་བདུན་ནོ།

༦ གོ་མེར་གྱི་བུ་རྣམས་ནི། ཨས་ཀེ་ནཱ་དང་། ཏི་ཕད་དང་། ཐོ་གར་མཱ་དང་གསུམ་མོ།

༧ ཡ་ཝན་གྱི་བུ་རྣམས་ནི། ཨེ་ལི་ཤཱ་དང་། ཐར་ཤིས་དང་། ཀི་ཐིམ་རྣམས་དང་། དོ་ད་ནིམ་པ་རྣམས་སོ༎

༨ ཡང་ཧམ་གྱི་བུ་རྣམས་ནི། ཀུས་དང་། མིས་ར་ཨིམ་དང་། ཕུད་དང་། ཀ་ན་ཨན་དང་བཞིའོ།

༩ ཡང་ཀུས་ཀྱི་བུ་རྣམས་ནི། སེ་བཱ་དང་། ཧ་ཝི་ལཱ་དང་། སབ་ཐཱ་དང་། ར་ཨེ་མཱ་དང་། སབ་ཐེ་ཀཱ་དང་ལྔའོ། ཡང་ར་ཨེ་མཱའི་བུ་རྣམས་ནི། ཤེ་བཱ་དང་། དེ་དཱན་དང་གཉིས་སོ།

༡༠ ཡང་ཀུས་ལས་ནིམ་རོད་ཆད། དེ་ནི་ས་གཞིར་དཔའ་བོ་དང་པོ་དེ་ཡིན་ནོ༎

༡༡ ཡང་མིས་ར་ཨིམ་ནས་ལུ་ཏིམ་པ་དང་། ཨ་ན་མིམ་པ་དང་། ལེ་ཧ་བིམ་པ་དང་། ནབ་ཐུ་ཧིམ་པ་དང་།

༡༢ ཕས་རུ་སིམ་པ་དང་། ཕེ་ལེ་ཤེད་པ་སྐྱེད་པའི་ཀས་ལུག་པ་དང་། ཀབ་ཐོར་པ་རྣམས་ཆད་པ་ཡིན་ནོ༎

༡༣ ཡང་ཀ་ན་ཨན་ནས་སྔོན་སྐྱེས་ཀྱི་སྲས་ཚི་དོན་དང་། ཧེད་དང་།

༡༤ ཡེ་བུས་པ་དང་། ཨ་མོར་པ་དང་། གིར་ག་ཤི་པ་དང་།

༡༥ ཧི་ཝི་པ་དང་། ཨར་ཁི་པ་དང་། སི་ནི་པ་དང་།

༡༦ ཨར་ཝ་དཱི་པ་དང་། ཚེ་མ་རི་པ་དང་། ཧ་མད་པ་རྣམས་ཆད་དོ༎

༡༧ ཡང་ཤེམ་གྱི་བུ་རྣམས་ནི། ཨེ་ལམ་དང་། ཨ་སུར་དང་། ཨར་ཕག་ཤད་དང་། ལུད་དང་། ཨ་རམ་དང་། ཨུས་དང་། ཧུལ་དང་། གེ་ཐེར་དང་། མེ་ཤེག་རྣམས་སོ།

༡༨ ཡང་ཨར་ཕག་ཤད་ནས་ཤེ་ལཱ་ཆད་པ་དང་། ཤེ་ལཱ་ནས་ཨེ་བེར་ཆད་དོ།

༡༩ ཨེ་བེར་ལས་བུ་གཉིས་ཆད་དེ། གཅིག་གི་མིང་ཕེ་ལེག་བཏགས་སོ། དེ་ཅིའི་ཕྱིར་ཞེ་ན། དེའི་དུས་སུ་ས་ནི་ཕྱེ་བར་གྱུར་བའི་ཕྱིར་རོ། དེའི་ནུ་བོའི་མིང་ཡོག་ཏན་བཏགས་སོ།

༢༠ ཡོག་ཏན་ནས་ཨལ་མོ་དད་དང་། ཤེ་ལེབ་དང་། ཧ་ཙར་མ་ཝེད་དང་། ཡེ་རག་དང་།

༢༡ ཧ་དོ་རམ་དང་། ཨུ་ཟལ་དང་། དིག་ལཱ་དང་།

༢༢ ཨེ་བལ་དང་། ཨ་བི་མ་ཨེལ་དང་། ཤེ་བཱ་དང་།

༢༣ ཨོ་ཕིར་དང་། ཧ་ཝི་ལཱ་དང་། ཡོ་བབ་རྣམས་ཆད་དེ། དེ་ཐམས་ཅད་ཡོག་ཏན་གྱི་བུ་རྣམས་སོ༎

༢༤ ཤེམ། ཨར་ཕག་ཤད། ཤེ་ལཱ།

༢༥ ཨེ་བེར། ཕེ་ལེག རེ་གུ།

༢༦ སེ་རུག ན་ཧོར། ཐ་རཱ།

༢༧ ཨབ་རམ། ཡང་ན་ཨབ་ར་ཧམ།

༢༨ ཡང་ཨབ་ར་ཧམ་གྱི་སྲས་གཉིས་ཀྱི་མིང་ནི་ཨི་སཱག་དང་། ཨིས་མ་ཨེལ་ལོ།

༢༩ ཡང་དེ་དག་གི་རིགས་བརྒྱུད་ནི། ཨིས་མ་ཨེལ་གྱི་བུ་སྔོན་སྐྱེས་ནེ་བཱ་ཡོད་དང་། ཀེ་དར་དང་། ཨད་བ་ཨེལ་དང་། མིབ་སམ་དང་།

༣༠ མིས་མཱ་དང་། དུ་མཱ་དང་། མ་སཱ་དང་། ཧ་དད་དང་། ཐེ་མཱ་དང་།

༣༡ ཡེ་ཐུར་དང་། ནཱ་ཕིས་དང་། ཀེད་མཱ་རྣམས་སོ། དེ་རྣམས་ཨིས་མ་ཨེལ་གྱི་བུ་ཡིན་ནོ།

༣༢ ཡང་ཨབ་ར་ཧམ་གྱི་ལྕམ་ཆུང་བ་ཀེ་ཏུ་རཱ་བྱ་བ་ལ། ཟིམ་རན་དང་། ཡོག་ཤན་དང་། མེ་དན་དང་། མིད་ཨན་དང་། ཡིས་བཱག་དང་། ཤུ་ཨག་སྟེ། ཡོག་ཤན་ནས་ཤེ་བཱ་དང་། དེ་དཱན་གཉིས་ཆད་དོ།

༣༣ ཡང་མིད་ཨན་གྱི་བུ་རྣམས་ནི། ཨེ་ཕཱ་དང་། ཨེ་ཕེར་དང་། ཧ་ནོག་དང་། ཨ་བི་དཱ་དང་། ཨེལ་དཱ་ཨ་དང་ལྔའོ། དེ་རྣམས་ནི་ཀེ་ཏུ་རཱ་ཡི་སྲས་རྣམས་ཡིན་ནོ༎

༣༤ ཡང་ཨབ་ར་ཧམ་ནས་ཨི་སཱག་ཆད་དོ། ཨི་སཱག་ལས་ཨེ་སབ་དང་། ཨིས་ར་ཨེལ་བྱ་བའི་སྲས་གཉིས་ཆད་དོ།

༣༥ ཨེ་སབ་ཀྱི་བུ་ཨེ་ལི་ཕཱ་དང་། རེ་གུ་ཨེལ་དང་། ཡེ་ཧུས་དང་། ཡ་ཨེ་ལམ་དང་། ཁོ་རག་དང་ལྔའོ།

༣༦ ཨེ་ལི་ཕཱ་ཡི་བུ་ཐེ་མན་དང་། ཨོ་མར་དང་། ཚེ་ཕོ་དང་། ག་ཨེ་ཐམ་དང་། ཁེ་ནཱས་དང་། ཐིམ་ནཱ་དང་། ཨ་མ་ལེག་དང་བདུན་ནོ།

༣༧ རེ་གུ་ཨེལ་གྱི་བུ་ནི། ན་ཧད་དང་། སེ་རག་དང་། ཤམ་མཱ་དང་། མི་ཟཱ་དང་བཞིའོ༎

༣༨ སེ་ཨིར་གྱི་བུ་ནི། ལོ་ཐན་དང་། ཤོ་བལ་དང་། ཚིབ་ཨོན་དང་། ཨ་ནཱ་དང་། དི་ཤོན་དང་། ཨེ་ཚེར་དང་། དི་ཤན་དང་། བདུན་ནོ།

༣༩ ལོ་ཐན་གྱི་བུ་ནི། ཧོ་རི་དང་། ཧོ་མན་དང་། ལོ་ཐན་གྱི་སྲིང་མོ་ནི་ཐིམ་ནཱ་བྱ་བའོ།

༤༠ ཤོ་བལ་གྱི་བུ་ནི། ཨལ་ཡན་དང་། མ་ནཱ་ཧད་དང་། ཨེ་བལ་དང་། ཤེ་ཕི་དང་། ཨོ་ནམ་དང་ལྔའོ། ཡང་ཚིབ་ཨོན་གྱི་བུ་ནི། ཨ་ཡཱ་དང་། ཨ་ནཱ་དང་གཉིས་སོ།

༤༡ ཨ་ནཱ་ཡི་བུ་དི་ཤོན་དང་། དི་ཤོན་གྱི་བུ་ནི། ཧེམ་རན་དང་། ཨེས་བན་དང་། ཡིད་རན་དང་། ཁེ་རན་དང་བཞིའོ།

༤༢ ཨེ་ཚེར་གྱི་བུ་ནི། བིལ་ཧན་དང་། ཟ་ཨ་ཝན་དང་། ཨ་ཁན་དང་གསུམ་མོ། དི་ཤན་གྱི་བུ་ནི། ཨུས་དང་། ཨ་རན་གཉིས་སོ༎

༤༣ ཡང་ཨིས་ར་ཨེལ་གྱི་བུ་བརྒྱུད་ལ་རྒྱལ་པོ་གང་གིས་སྲིད་མ་བྱས་པའི་སྔོན་དུ། ཨེ་དོམ་ཡུལ་དུ་དབང་བྱས་པའི་རྒྱལ་པོ་རྣམས་འདི་ལྟར་རོ། བེ་ཨོར་གྱི་བུ་བེ་ལཱ་ཡིས་རྒྱལ་སྲིད་བྱས་ཏེ། དེའི་རྒྱལ་སའི་མིང་ནི་དིན་ཧ་བཱ་ཞེས་ཟེར་རོ།

༤༤ བེ་ལཱ་ཤི་ནས། བོས་རཱ་པ་སེ་རག་གི་བུ་ཡོ་བབ་རྒྱལ་པོར་གྱུར་ཏོ།

༤༥ ཡོ་བབ་ཤི་ནས། ཐེ་མན་པའི་ཡུལ་ནས་ཧུ་སམ་གྱིས་དབང་བྱས་སོ།

༤༦ ཧུ་སམ་ཤི་ནས། དེའི་མལ་དུ་བེ་དད་ཀྱི་སྲས་ཧ་དད་རྒྱལ་པོར་གྱུར་ཏོ། དེས་མོ་ཨབ་ཀྱི་ཡུལ་དུ་མིད་ཨན་པ་རྣམས་འཕམ་བཅུག་གོ། རྒྱལ་པོ་དེའི་རྒྱལ་སའི་མིང་ཨ་ཝིད་ཅེས་བཏགས་སོ།

༤༧ ཡང་ཧ་དད་ཤི་ནས། དེའི་མལ་དུ་མས་རེ་ཁ་པ་སམ་ལཱ་རྒྱལ་པོར་གྱུར་ཏོ།

༤༨ སམ་ལཱ་ཤི་ནས། དེའི་མལ་དུ་ཆུའི་འགྲམ་ལ་ཡོད་པའི་རེ་ཧོ་བོད་ནས་ཤ་ཨུལ་བྱ་བ་དེས་རྒྱལ་སྲིད་བཟུང་ངོ་།

༤༩ ཤ་ཨུལ་ཤི་ནས། དེའི་རྗེས་སུ་ཨག་པོར་གྱི་སྲས་བ་ཨཱལ་ཧ་ནན་རྒྱལ་པོར་གྱུར་ཏོ།

༥༠ བ་ཨཱལ་ཧ་ནན་ཤི་ནས། དེའི་རྗེས་སུ་ཧ་དད་རྒྱལ་པོར་གྱུར་ཏོ། དེའི་རྒྱལ་སའི་མིང་ཕ་གི་དང་། དེའི་རྒྱལ་མོའི་མིང་མེ་ཧེ་ཐབ་ཨེལ་བྱ་བ་ནི་མེ་ས་ཧབ་ཀྱི་ཚ་མོ་དང་། མེད་རེད་ཀྱི་སྲས་མོ་ཡོད་པ་ཡིན།

༥༡ ཧ་དད་ཤི་ནས། ཨེ་དོམ་གྱི་དམག་དཔོན་རྣམས་བྱུང་སྟེ། འདི་ལྟ་སྟེ། ཐིམ་ནཱ་ཡི་དམག་དཔོན་དང་། ཨལ་ཝཱ་ཡི་དམག་དཔོན་དང་། ཡེ་ཐེད་ཀྱི་དམག་དཔོན་དང་།

༥༢ ཨོ་ཧོ་ལི་བ་མཱ་ཡི་དམག་དཔོན་དང་། ཨེ་ལཱ་ཡི་དམག་དཔོན་དང་། ཕི་ནོན་གྱི་དམག་དཔོན་དང་།

༥༣ ཁེ་ནཱས་ཀྱི་དམག་དཔོན་དང་། ཐེ་མན་གྱི་དམག་དཔོན་དང་། མིབ་ཙར་གྱི་དམག་དཔོན་དང་།

༥༤ མག་དི་ཨེལ་གྱི་དམག་དཔོན་དང་། ཨི་རཱམ་གྱི་དམག་དཔོན་དང་བཅུ་གཅིག་ནི་ཨེ་དོམ་གྱི་དམག་དཔོན་ཡོད་པ་ཡིན་ནོ༎

༢

ཨིས་ར་ཨེལ་གྱི་སྲས་ནི། རུ་བེན་དང་། ཤིམ་ཨོན་དང་། ལེ་ཝི་དང་། ཡ་ཧུ་དཱ་དང་། ཨི་ས་གར་དང་། ཟེ་བུ་ལོན་དང་།

༢ དཱན་དང་། ཡོ་སེབ་དང་། བེན་ཡ་མིན་དང་། ནབ་ཐ་ལི་དང་། གད་དང་། ཨ་ཤེར་དང་། བཅུ་གཉིས་སོ།

༣ ཡ་ཧུ་དཱའི་བུ་ནི། ཨེར་དང་། ཨོ་ནན་དང་། ཤེ་ལཱ་དང་གསུམ་མོ། བུ་དེ་གསུམ་ནི་ཀ་ན་ཨན་མ་ཤུ་ཨ་བྱ་བའི་བུད་མེད་ལས་ཆད་དོ། བུ་སྔོན་སྐྱེས་ཨེར་བྱ་བ་ནི་ཡ་ཧོ་ཝཱའི་སྤྱན་སྔར་སྤྱོད་པ་ངན་པ་ཡིན་པ་བྱས་པས། ཡ་ཧོ་ཝཱས་དེ་བསད་དོ།

༤ ཡང་ཡ་ཧུ་དཱ་ལ་རང་གི་སྲས་ཀྱི་ལྕམ་ཐ་མར་ནས་ཕེ་རེས་དང་སེ་རག་སྲས་གཉིས་ཆད་དེ། ཡ་ཧུ་དཱའི་བུའི་སྡོམ་གྲངས་ནི་ལྔའོ༎

༥ ཕེ་རེས་ཀྱི་བུ་ནི། ཧེས་རོན་དང་། ཧ་མུལ་དང་གཉིས་སོ།

༦ སེ་རག་གི་བུ་ནི། ཟིམ་རི་དང་། ཨེ་ཐན་དང་། ཧེ་མཱན་དང་། ཁལ་ཀོལ་དང་། དཱ་རཱ་དང་ལྔའོ།

༧ ཡང་ཀར་མིའི་བུ་ཨ་ཁན་གྱིས་དམོད་པར་བྱས་པའི་ནོར་བརྐུས་སོ། དེའི་རྐྱེན་གྱིས་ཨིས་ར་ཨེལ་ལ་ངན་སྡུག་མང་པོ་བྱུང་ངོ་།

༨ ཨེ་ཐན་ནས་ཨ་ཟར་ཡཱ་ཆད་དོ༎

༩ ཡང་ཧེས་རོན་ནས་ཆད་པའི་བུ་ནི། ཡེ་ར་མེ་ཨེལ་དང་། རཱམ་དང་། ཁེ་ལུ་བཱ་ཨི་དང་གསུམ་མོ༎

༡༠ ཡང་རཱམ་ནས་ཨ་མི་ནཱ་དབ་ཆད་ནས། ཨ་མི་ནཱ་དབ་ནས་ཡ་ཧུ་དཱའི་ཇོ་བོ་ན་ཧ་ཤོན་བྱ་བ་དེ་ཆད་དོ།

༡༡ ན་ཧ་ཤོན་ནས་སལ་མཱ་དང་། སལ་མཱ་ནས་བོ་ཨས་ཆད་དོ།

༡༢ བོ་ཨས་ནས་ཨོ་བེད་དང་། ཨོ་བེད་ནས་ཨི་ཤཱ་ཆད་དོ།

༡༣ ཡང་ཨི་ཤཱ་ཡི་སྔོན་སྐྱེས་ཨེ་ལི་ཨབ་དང་། སྲས་གཉིས་པ་ཨ་བི་ནཱ་དབ་དང་། གསུམ་པ་ཤི་མེ་ཨ་དང་།

༡༤ བཞི་པ་ནེ་ཐན་ཨེལ་དང་། ལྔ་པ་རད་དཱ་ཨི་དང་།

༡༥ དྲུག་པ་ཨོ་ཙེམ་དང་། བདུན་པ་དཱ་བིད་ཆད་དོ།

༡༦ ཡང་དེ་དག་གི་སྲིང་མོ་ནི་ཙེ་རུ་ཡཱ་དང་། ཨ་བི་ཀཱ་ཨིལ་དང་གཉིས་སོ། ཙེ་རུ་ཡཱ་ཡི་བུ་ཨ་བི་ཤཱ་ཨི་དང་། ཡོ་ཨབ་དང་། ཨ་ས་ཧེལ་བཅས་གསུམ་མོ།

༡༧ ཡང་ཨ་བི་ཀཱ་ཨིལ་ནས་ཨ་མ་སཱ་ཆད་དེ། དེའི་ཕ་ཨིས་མ་ཨེལ་པ་ཡེ་ཐེར་བྱ་བ་དེ་ཡོད་པ་ཡིན་ནོ༎

༡༨ ཡང་ཧེས་རོན་གྱི་བུ་ཀ་ལེབ་ཀྱི་ཆུང་མ་ཨ་ཟུ་བཱ་བྱ་བ་དང་། ཡེ་རི་གོད་གཉིས་ལས་བུ་ཆད་དེ། དེ་དག་གི་མིང་ནི། ཡེ་ཤེར་དང་། ཤོ་བབ་དང་། ཨར་དོན་དང་གསུམ་མོ།

༡༩ ཨ་ཟུ་བཱ་ཤི་ནས། ཀ་ལེབ་ཀྱིས་ཨེབ་རད་བྱ་བ་དེ་བག་མར་བླངས་ནས། ཧུར་ཆད་དོ།

༢༠ ཧུར་ནས་ཨུ་རི་དང་། ཨུ་རི་ནས་བེ་ཚ་ལེ་ཨེལ་ཆད་དོ༎

༢༡ དེའི་རྗེས་སུ་ཧེས་རོན་ལོ་དྲུག་ཅུ་ལོན་པ་དང་། དེས་གིལ་ཨད་ཀྱི་ཕ་མ་ཀིར་གྱི་བུ་མོ་བག་མར་བླངས་ནས་སེ་གུབ་སྐྱེས་སོ།

༢༢ སེ་གུབ་ནས་ཡ་ཨིར་ཆད་དེ། དེ་ལ་གིལ་ཨད་ཡུལ་དུ་གྲོང་ཚོ་ཉི་ཤུ་རྩ་གསུམ་ཡོད་པ་ཡིན།

༢༣ དེའི་རྗེས་སུ་གེ་ཤུར་པ་དང་ཨ་རམ་པ་རྣམས་ཀྱིས་ཡ་ཨིར་གྱི་གྲོང་ཚོ་དང་། ཁེ་ནད་དང་དེ་ལ་གཏོགས་པའི་ས་ཆ། སྡོམ་གྲངས་གྲོང་ཚོ་དྲུག་ཅུ་བླངས་སོ། དེ་ཐམས་ཅད་གིལ་ཨད་ཀྱི་ཕ་མ་ཀིར་གྱི་བུ་རྣམས་སོ།

༢༤ ཡང་ཧེས་རོན་ནི་ཀ་ལེབ་ཨེབ་རད་ཡུལ་དུ་ཤི་ནས། ཧེས་རོན་གྱི་ཆུང་མ་ཨ་བི་ཡཱ་བྱ་བ་ལས་ཨས་ཧུར་ཆད་དོ། དེ་ནི་ཏེ་ཀོ་ཨ་ཡི་ཕ་ཡིན།

༢༥ ཡང་ཧེས་རོན་གྱི་སྔོན་སྐྱེས་ཡེ་ར་མེ་ཨེལ་ནས་བུ་རྣམས་ཆད་པ་ལས། དེའི་མིང་ནི། རཱམ་དང་། བུ་ནཱ་དང་། ཨོ་རེན་དང་། ཨོ་ཙེམ་དང་། ཨ་ཧི་ཡཱ་དང་ལྔའོ།

༢༦ ཡེ་ར་མེ་ཨེལ་ལ་ཡང་ཆུང་མ་ཨ་ཏ་རཱ་བྱ་བ་ཞིག་ཡོད་དེ། དེ་ལ་ཡང་བུ་ཞིག་སྐྱེས་ནས། དེའི་མིང་ཨོ་ནམ་ཟེར་རོ།

༢༧ ཡེ་ར་མེ་ཨེལ་གྱི་སྔོན་སྐྱེས་རཱམ་གྱི་བུ་རྣམས་ནི། མཱ་ཨས་དང་། ཡ་མིན་དང་། ཨེ་ཀེར་དང་གསུམ་མོ།

༢༨ ཡང་ཨོ་ནམ་གྱི་བུ་ནི། ཤམ་མཱ་ཨི་དང་། ཡ་དཱ་བཅས་གཉིས་སོ། ཤམ་མཱ་ཨི་ཡི་བུ་ནི། ནཱ་དབ་དང་ཨ་བི་ཤུར་བཅས་གཉིས་སོ།

༢༩ ཡང་ཨ་བི་ཤུར་གྱི་ཆུང་མའི་མིང་ཨ་བི་ཧ་ཨིལ་ཟེར་རོ། དེ་ལས་ཨག་བཱན་དང་མོ་ལིད་དང་གཉིས་ཆད་དོ།

༣༠ ཡང་ནཱ་དབ་ཀྱི་བུ་ནི་སེ་ལེད་དང་། ཨབ་པ་ཨིམ་གཉིས་སོ། སེ་ལེད་ནི་རིགས་བརྒྱུད་མེད་པར་ཤིའོ།

༣༡ དེ་ནས་ཨབ་པ་ཨིམ་གྱི་བུ་ཡི་ཤེ་ཨི་སྟེ། ཡི་ཤེ་ཨི་ཡི་བུ་ཤེ་ཤན་ལས་བུ་ཨ་ཧེ་ལཱ་ཨི་ཆད་དོ།

༣༢ ཡང་ཤམ་མཱ་ཨི་ཡི་ནུ་བོ་ཡ་དཱ་ཡི་བུ་ནི། ཡེ་ཐེར་དང་། ཡོ་ན་ཐན་བཅས་གཉིས་སོ། ཡེ་ཐེར་ནི་རིགས་བརྒྱུད་མེད་པར་ཤིའོ།

༣༣ ཡང་ཡོ་ན་ཐན་གྱི་བུ་ཕེ་ལེད་དང་། ཟ་ཟཱ་གཉིས་སོ། དེ་གཉིས་ནི་ཡེ་ར་མེ་ཨེལ་གྱི་བརྒྱུད་དོ།

༣༤ ཤེ་ཤན་ལ་བུ་མེད་པར་བུ་མོ་རྣམས་ཡོད་པ་ཡིན། ཤེ་ཤན་ལ་མི་སེར་པ་ཡར་ཧཱ་ཟེར་བའི་གཡོག་པོ་ཞིག་ཡོད་པ་ཡིན།

༣༥ དེས་རང་གི་བུ་མོ་དེ་ལ་བག་མར་བསྟེར་ནས། ཨད་ཐཱ་ཨི་ཆད་དོ།

༣༦ ཡང་ཨད་ཐཱ་ཨི་ནས་ནཱ་ཐན་དང་། ནཱ་ཐན་ནས་ཟཱ་བད་དང་།

༣༧ ཟཱ་བད་ནས་ཨེབ་ལལ་དང་། ཨེབ་ལལ་ནས་ཨོ་བེད་དང་།

༣༨ ཨོ་བེད་ནས་ཡེ་ཧུ་དང་། ཡེ་ཧུ་ནས་ཨ་ཟར་ཡཱ་དང་།

༣༩ ཨ་ཟར་ཡཱ་ནས་ཧེ་ལེས་དང་། ཧེ་ལེས་ནས་ཨེ་ལེ་ཨ་སཱ་དང་།

༤༠ ཨེ་ལེ་ཨ་སཱ་ནས་སི་སེ་མཱ་ཨི་དང་། སི་སེ་མཱ་ཨི་ནས་ཤལ་ལུམ་དང་།

༤༡ ཤལ་ལུམ་ནས་ཡེ་ཀམ་ཡཱ་དང་། ཡེ་ཀམ་ཡཱ་ནས་ཨེ་ལི་ཤ་མཱ་ཆད་དོ༎

༤༢ ཡང་ཡེ་ར་མེ་ཨེལ་གྱི་ནུ་བོ་ཀ་ལེབ་ཀྱི་བུ་རྣམས་ནི། སྔོན་སྐྱེས་མེ་ཤཱ་ནི་སིབ་ཀྱི་ཕ་ཡོད་པ་ཡིན། དེ་མ་ཟད། ཧེབ་རོན་གྱི་ཕ་མ་རེ་ཤཱ་ཡི་བུ་རྣམས་ཀྱང་ཁོང་གི་བརྒྱུད་ནས་བྱུང་ངོ་།

༤༣ ཡང་ཧེབ་རོན་གྱི་བུ་ནི། ཁོ་རག་དང་། ཐ་ཕུ་ཨ་དང་། རེ་ཀེམ་དང་། ཤེ་མཱ་དང་བཞིའོ།

༤༤ ཤེ་མཱ་ནས་ར་ཧམ་ཆད། དེ་ནི་ཡོར་ཀེ་ཨམ་གྱི་ཕ་ཡོད་པ་ཡིན། རེ་ཀེམ་ནས་ཤམ་མཱ་ཨི་ཆད་དོ།

༤༥ ཡང་ཤམ་མཱ་ཨི་ཡི་བུ་མཱ་ཨོན་ཏེ། དེ་ནི་བེད་ཙུར་གྱི་ཕའོ།

༤༦ ཡབ་ཀ་ལེབ་ཀྱི་བཙུན་མོ་ཆུང་བ་ཨེ་ཕཱ་བྱ་བ་ལས་ཧ་རན་དང་། མོ་ཙཱ་དང་། ག་ཟེས་དང་གསུམ་ཆད་དོ། ཡང་ཧ་རན་ལས་ག་ཟེས་ཆད་དོ།

༤༧ ཡ་དཱ་ཨི་ཡི་བུ་ནི། རེ་གེམ་དང་། ཡོ་ཐམ་དང་། གེ་ཤན་དང་། པེ་ལེད་དང་། ཨེ་ཕཱ་དང་། ཤ་ཨབ་དང་དྲུག་སྐྱེས་སོ།

༤༨ ཡང་ཀ་ལེབ་ཀྱི་བཙུན་མོ་ཆུང་བ་མ་ཨ་ཀཱ་བྱ་བ་ལས་ཤེ་བེར་དང་། ཏིར་ཧ་ནཱ་དང་གཉིས་ཆད་དོ།

༤༩ དེ་མ་ཟད། མད་མན་ནཱ་ཡི་ཕ་ཤ་ཨབ་དང་། མག་བེ་ནཱ་དང་། གི་བེ་ཨ་ཡི་ཕ་ཤེ་ཝཱ་ཡང་དེ་ལས་ཆད་དོ། ཡང་ཀ་ལེབ་ཀྱི་བུ་མོ་ཨག་སཱ་དང་།

༥༠ ད་དུང་ཡང་ཀ་ལེབ་ཀྱི་བརྒྱུད་ལ་གཏོགས་པའི་ཨེབ་རད་ཀྱི་སྔོན་སྐྱེས་ཧུར་གྱི་བུ་ནི། ཁིར་ཡད་ཡེ་ཨ་རིམ་གྱི་ཕ་ཤོ་བལ་དང་།

༥༡ བེད་ལེ་ཧེམ་གྱི་ཕ་སལ་མཱ་དང་། བེད་ག་དེར་གྱི་ཕ་ཧ་རེབ་དང་།

༥༢ ཁིར་ཡད་ཡེ་ཨ་རིམ་གྱི་ཕ་ཤོ་བལ་གྱི་བརྒྱུད་ནས་ཧ་རོ་ཨེའམ། མེ་ནུ་ཧོད་ཀྱི་བརྒྱུད་ཕྱེད་བྱུང་ངོ་།

༥༣ ཡང་ཁིར་ཡད་ཡེ་ཨ་རིམ་གྱི་རིགས་བརྒྱུད་ནི། ཡེད་རི་པ་དང་། པུད་པ་དང་། ཤུ་མད་པ་དང་། མིས་རཱ་པ་རྣམས་སོ། ཡང་རིགས་བརྒྱུད་འདི་རྣམས་ལས་ཚོར་ཨ་པ་དང་ཨེས་ཐ་ཨོལ་པ་རྣམས་བྱུང་ངོ་།

༥༤ ཡང་སལ་མཱའི་བརྒྱུད་ལས་བེད་ལེ་ཧེམ་དང་། ནེ་ཏོ་ཕད་པ་དང་། ཨད་རོད་བེད་ཡོ་ཨབ་པ་དང་། ཙོ་རཱ་པ་རྣམས་བྱུང་ངོ་། ཙོ་རད་པ་གང་ཡིན་ཞེ་ན། མ་ནད་པ་རྣམས་ཀྱི་ཕྱེད་ཡིན་ནོ།

༥༥ ཡང་ཡ་བེས་ལ་གནས་པའི་ཡིག་མཁན་རྣམས་ཀྱི་བརྒྱུད། ཏི་རད་པ་དང་། ཤིམ་ཡད་པ་དང་། སུ་ཀད་པ་རྣམས་ནི་རེ་ཁབ་ཀྱི་བརྒྱུད་ཀྱི་ཕ་མེས་ཧམ་མད་ཀྱི་བརྒྱུད་ནས་བྱུང་བའི་ཀེ་ནི་པ་རྣམས་ཡིན་ནོ༎

༣

ཧེབ་རོན་དུ་སྐྱེས་པའི་དཱ་བིད་ཀྱི་སྲས་རྣམས་ནི། སྔོན་སྐྱེས་ཨམ་ནོན་བྱ་བ་ནི་ཡིས་རེ་ཨེལ་མ་ཨ་ཧི་ནོ་ཨམ་ལས་ཆད་དོ། གཉིས་པ་དཱ་ནི་ཨེལ་བྱ་བ་ནི་ཀར་མེལ་མ་ཨ་བི་ཀཱ་ཨིལ་ལས་ཆད་དོ།

༢ གསུམ་པ་ཨབ་ཤ་ལོམ་ནི་གེ་ཤུར་གྱི་རྒྱལ་པོ་ཏལ་མཱ་ཨི་ཡི་སྲས་མོ་མ་ཨ་ཀཱ་ལས་ཆད་དོ། བཞི་པ་ཨ་དོ་ནི་ཡཱ་ནི་ཧ་གིད་ལས་ཆད་དོ།

༣ ལྔ་པ་ཤེ་ཕད་ཡཱ་ནི་ཨ་བི་ཏལ་ལས་ཆད་དེ། དྲུག་པ་ཨིད་རེ་ཨམ་ནི་དཱ་བིད་ཀྱི་ཆུང་མ་ཨེག་ལཱ་ནས་ཆད་དོ།

༤ དཱ་བིད་ནི་ཧེབ་རོན་དུ་བཞུགས་དུས། ཁོང་ལས་སྲས་དྲུག་ཆད་པའོ། ཁོང་གིས་ཧེབ་རོན་དུ་ལོ་བདུན་དང་། ཟླ་བ་དྲུག་རྒྱལ་སྲིད་བསྐྱངས་ནས། ཡེ་རུ་ཤ་ལེམ་དུ་ལོ་སུམ་ཅུ་སོ་གསུམ་སྲིད་བྱས་སོ།

༥ ཡང་ཡེ་རུ་ཤ་ལེམ་དུ་ཁོང་ལ་སྲས་ཤི་མེ་ཨ་དང་། ཤོ་བབ་དང་། ནཱ་ཐན་དང་། ཤ་ལོ་མོ་དང་བཞི་ནི་ཨམ་མི་ཨེལ་གྱི་སྲས་མོ་བད་ཤུ་ཨ་དང་།

༦ ཨིབ་ཧར་དང་། ཨེ་ལི་ཤ་མཱ་དང་། ཨེ་ལི་ཕེ་ལེད་དང་།

༧ ནོ་གཱ་དང་། ནེ་ཕེག་དང་། ཡ་ཕི་ཡཱ་དང་།

༨ ཨེ་ལི་ཤ་མཱ་དང་། ཨེལ་ཡ་དཱ་དང་། ཨེ་ལི་ཕེ་ལེད་བལྟམས་སོ།

༩ དེ་ཐམས་ཅད་དཱ་བིད་ཀྱི་སྲས་ལགས་སོ། དེ་མ་ཟད་ལྐོག་གི་ལྕམ་རྣམས་ལས་ཀྱང་ཕྲུ་གུ་རྣམས་ཡོད་པ་ཡིན་ཏེ། ཐ་མར་ནི་དེ་དག་གི་སྲིང་མོའོ༎

༡༠ ཡང་ཤ་ལོ་མོའི་སྲས་རེ་ཧབ་ཨམ། དེའི་སྲས་ཨ་བི་ཡཱ། དེའི་སྲས་ཨ་སཱ། དེའི་སྲས་ཡེ་ཧོ་ཤ་ཕད།

༡༡ དེའི་སྲས་ཡོ་རམ། དེའི་སྲས་ཨ་ཧས་ཡཱ། དེའི་སྲས་ཡོ་ཨས།

༡༢ དེའི་སྲས་ཨ་མ་ཙི་ཡཱ། དེའི་སྲས་ཨ་ཟར་ཡཱ། དེའི་སྲས་ཡོ་ཐམ།

༡༣ དེའི་སྲས་ཨ་ཧས། དེའི་སྲས་ཧིས་ཀི་ཡཱ། དེའི་སྲས་མ་ན་ཤེ།

༡༤ དེའི་སྲས་ཨ་མོན། དེའི་སྲས་ཡོ་ཤི་ཡཱ།

༡༥ ཡང་ཡོ་ཤི་ཡཱའི་སྲས་རྣམས་ནི། སྔོན་སྐྱེས་ཡོ་ཧ་ནན། གཉིས་པ་ཡོ་ཡཱ་ཀིམ། གསུམ་པ་ཚེ་དེག་ཡཱ། བཞི་པ་ཤལ་ལུམ་ཡོད་པ་ཡིན།

༡༦ ཡང་ཡོ་ཡཱ་ཀིམ་གྱི་སྲས་ཡེ་ཀོན་ཡཱ། དེའི་སྲས་ཚེ་དེག་ཡཱ།

༡༧ ཡང་ཡེ་ཀོན་ཡཱ་བཙོན་དུ་བཟུང་མཁན་དེའི་སྲས་ཤེ་ཨལ་ཏི་ཨེལ་དང་།

༡༨ མལ་ཁི་རཱམ་དང་། པེ་ད་ཡཱ་དང་། ཤེན་ཨ་ཟཱར་དང་། ཡེ་ཀམ་ཡཱ་དང་། ཧོ་ཤ་མཱ་དང་། ནེ་དབ་ཡཱ་དང་བདུན་ནོ།

༡༩ ཡང་པེ་ད་ཡཱའི་སྲས་ནི་ཟེ་རུབ་བཱ་བེལ་དང་། ཤི་མེ་ཨི་དང་གཉིས་སོ། ཡང་ཟེ་རུབ་བཱ་བེལ་གྱི་སྲས་ནི་མེ་ཤུལ་ལམ་དང་། ཧ་ནན་ཡཱ་དང་གཉིས་སོ། དེ་དག་གི་སྲིང་མོ་ནི་ཤེ་ལོ་མིད་ཡོད་པ་ཡིན།

༢༠ དེ་མ་ཟད། ཧ་ཤུ་བཱ་དང་། ཡོ་ཧེལ་དང་། བེ་རེག་ཡཱ་དང་། ཧ་སད་ཡཱ་དང་། ཡུ་ཤབ་ཧེ་སེད་བཅས་ལྔའོ།

༢༡ ཡང་ཧ་ནན་ཡཱའི་སྲས་པེ་ལད་ཡཱ་དང་། ཡེ་ཤ་ཡཱ་དང་གཉིས་སོ། དེ་མ་ཟད། རེ་ཕ་ཡཱའི་རིགས་བརྒྱུད་དང་། ཨར་ནན་གྱི་རིགས་བརྒྱུད་དང་། ཨོ་བད་ཡཱའི་རིགས་བརྒྱུད་དང་། ཤེ་ཀན་ཡཱའི་རིགས་བརྒྱུད་རྣམས་ཁོང་ལས་ཆད་དོ།

༢༢ ཡང་ཤེ་ཀན་ཡཱའི་སྲས་ཤེ་མ་ཡཱའོ། ཤེ་མ་ཡཱའི་སྲས་ནི་ཧད་ཏུས་དང་། ཡི་གལ་དང་། བ་རི་ཡཱ་དང་། ནེ་ཨར་ཡཱ་དང་། ཤ་ཕད་དང་དྲུག་གོ།

༢༣ ཡང་ནེ་ཨར་ཡཱའི་སྲས་ཨེལ་ཡོ་ཨེ་ནཱ་ཨི་དང་། ཧིས་ཀི་ཡཱ་དང་། ཨས་རི་ཀམ་དང་གསུམ་མོ།

༢༤ ཡང་ཨེལ་ཡོ་ཨེ་ནཱ་ཨི་ཡི་སྲས་ཧོ་དབ་ཡཱ་དང་། ཨེལ་ཡཱ་ཤིབ་དང་། པེ་ལ་ཡཱ་དང་། ཨག་ཀུབ་དང་། ཡོ་ཧ་ནན་དང་། དེ་ལ་ཡཱ་དང་། ཨ་ནཱ་ནི་དང་བདུན་ནོ༎

༤

ཡ་ཧུ་དཱའི་བུ་བརྒྱུད་རྣམས་ནི་ཕེ་རེས་དང་། ཧེས་རོན་དང་། ཀར་མི་དང་། ཧུར་དང་། ཤོ་བལ་དང་ལྔའོ།

༢ ཡང་ཤོ་བལ་གྱི་སྲས་རེ་ཨ་ཡཱ་ནས་ཡ་ཧད་ཆད་དེ། ཡ་ཧད་ནས་ཨ་ཧུ་མཱ་ཨི་དང་ལཱ་ཧད་ཆད་དོ། དེ་དག་ནི་ཚོར་ཨ་པའི་བརྒྱུད་པའོ།

༣ ཡང་ཨེ་ཏམ་གྱི་ཕ་ལ་ཡིས་རེ་ཨེལ་དང་། ཨིས་མཱ་དང་། ཨིད་བཱས་དང་གསུམ་ཆད་དེ། དེ་དག་གི་སྲིང་མོ་ཧ་ཛེ་ལེབ་པོ་ནིའོ།

༤ དེ་མ་ཟད། གེ་དོར་གྱི་ཕ་ནི་ཕེ་ནུ་ཨེལ་དང་། ཧུ་ཤད་ཀྱི་ཕ་ཨེ་ཟེར་ཡོད་པ་ཡིན། དེ་ཐམས་ཅད་ནི་ཨེབ་རད་ཀྱི་སྔོན་སྐྱེས་ཧུར་གྱི་བརྒྱུད་ཡོད་པ་ཡིན། ཧུར་སུ་ཡིན་ནི་བེད་ལེ་ཧེམ་གྱི་ཕའོ།

༥ ཡང་ཏེ་ཀོ་ཨ་ཡི་ཕ་ཨས་ཧུར་ལ་ཆུང་མ་ཧེ་ལཱ་དང་ནཱ་ཨ་རཱ་བྱ་བ་གཉིས་ཡོད་པ་ཡིན།

༦ ནཱ་ཨ་རཱ་ལས་ཨ་ཧུས་སཱམ་དང་། ཧེ་ཕེར་དང་། ཏེ་མེ་ནི་དང་། ཨ་ཧས་ཏ་རི་དང་བཞི་ཆད་དོ། དེ་ནི་ནཱ་ཨ་རཱ་ཡི་བུ་རྣམས་སོ།

༧ ཡང་ཧེ་ལཱ་ཡི་བུ་ནི་ཙེ་རེད་དང་། ཡིས་ཧར་དང་། ཨད་ནཱན་དང་གསུམ་ཆད་དོ།

༨ ཡང་ཀོས་ནས་ཨ་ནུབ་དང་། ཙོ་བེ་བཱ་དང་། ཧ་རུམ་གྱི་བུ་ཨ་ཧར་ཧེལ་གྱི་བརྒྱུད་རྣམས་བྱུང་ངོ་།

༩ ཡ་བེས་ནི་ཁོ་རང་གི་སྤུན་རྣམས་ལས་མིང་ཆེ་བར་གྱུར་ཏེ། དེའི་མས་ནི། ཁོ་བཙས་པའི་དུས་སུ་དཀའ་སྡུག་ཆེན་པོ་བྱུང་ཟེར་ནས། དེའི་མིང་ཡ་བེས་བཏགས་སོ།

༡༠ ཡ་བེས་ཀྱིས་ཨིས་ར་ཨེལ་གྱི་དཀོན་མཆོག་ལ་གསོལ་བ་འདེབས་ཤིང་ཞུས་པ། ཀྱེ་ཧོ། ཁྱེད་ཀྱིས་ངེས་པར་བྱིན་རླབས་གནོང་ཞིག་དང་། ངའི་ས་མཚམས་རྒྱས་ཤིང་འཕེལ་ཏེ། ཁྱེད་ཀྱི་ཕྱག་བདག་དང་ལྷན་ཅིག་ཏུ་བཞུགས་པས། བདག་ལ་སྡུག་བསྔལ་མི་ཕོག་པར་སྲུང་བར་མཛོད་ཅིག ཅེས་ཞུས་པས། གསོལ་བ་བཏབས་པ་བཞིན་དུ་དཀོན་མཆོག་གིས་གནང་ངོ་༎

༡༡ ཡང་ཤུ་ཧ་ཡི་སྤུན་ཁེ་ལུབ་ནས་མེ་ཧིར་ཆད་དོ། དེ་ནི་ཨེས་ཏོན་གྱི་ཕ་ཡིན།

༡༢ ཨེས་ཏོན་ནས་བེད་ར་ཕཱ་དང་། པཱ་ཤེ་ཨ་དང་། ཏེ་ཧིན་ནཱ་དང་གསུམ་ཆད་དོ། ཏེ་ཧིན་ནཱ་ནི་ཨིར་ན་ཧས་ཀྱི་ཕ་དང་། དེ་ཐམས་ཅད་ནི་རེ་ཀཱ་ཡི་བརྒྱུད་དོ།

༡༣ ཡང་ཁེ་ནཱས་ཀྱི་བུ་ནི། ཨོད་ནི་ཨེལ་དང་། སེ་ར་ཡཱ་དང་གཉིས་སོ། ཨོད་ནི་ཨེལ་གྱི་བུ་ཧ་ཐད་བྱ་བའོ།

༡༤ མེ་ཨོ་ནོ་ཐཱ་ཨི་ནས་ཨོབ་རཱ་དང་། སེ་ར་ཡཱ་ནས་ཡོ་ཨབ་ཆད་དོ། དེ་ནི་གེ་ཧ་རཱ་ཤིམ་ཞེས་བྱ་བའི་ལག་ཤེས་རྣམས་ཀྱི་ཕ་ཡིན།

༡༥ ཡང་ཡེ་ཕུན་ནེ་ཡི་བུ་ཀ་ལེབ། ཀ་ལེབ་ཀྱི་བུ་ནི་ཨི་རུ་དང་། ཨེ་ལཱ་དང་། ནཱ་ཨམ་དང་། ཨེ་ལཱ་ཡི་བུ་རྣམས་དང་། ཁེ་ནཱས་རྣམས་སོ།

༡༦ ཡང་ཡེ་ཧལ་ལེལ་ཨེལ་གྱི་བུ་ནི། སིབ་དང་ཟི་ཕཱ་དང་། ཏིར་ཡཱ་དང་། ཨ་སར་ཨེལ་དང་བཞིའོ།

༡༧ ཡང་ཨེས་རཱ་ཡི་བུ་ནི་ཡེ་ཐེར་དང་། མེ་རེད་དང་། ཨེ་ཕེར་དང་། ཡ་ལོན་དང་བཞིའོ། ཡང་མེ་རེད་ཀྱི་ཆུང་མ་བིད་ཡཱ་བྱ་བ་ཕར་ཨོ་ཡི་སྲས་མོ་དེ་ལས་མིར་ཡམ་དང་། ཤམ་མཱ་ཨི་དང་། ཨེས་ཏེ་མོ་ཨ་ཡི་ཕ་ཨིས་བཱ་དང་གསུམ་ཆད་དོ།

༡༨ ཡང་མེ་རེད་ལ་ཆུང་མ་ཡ་ཧུ་དཱ་མ་ཞིག་ཡོད་པ་ཡིན། དེ་ལས་གེ་དོར་གྱི་ཕ་ཡེ་རེད་དང་། སོ་ཀོ་ཡི་ཕ་ཧེ་བེར་དང་། ཟ་ནོ་ཨ་ཡི་ཕ་ཡེ་ཀུ་ཐི་ཨེལ་དང་གསུམ་ཆད་དོ།

༡༩ ཧོ་དི་ཡཱ་ཡི་ཆུང་མ་ནི་ན་ཧམ་གྱི་སྲིང་མོ་ཡོད་པ་ཡིན། དེ་ལས་ཀེ་ཨི་ལཱ་ཡི་ཕ་གར་མིད་པ་བྱ་བ་དང་། མ་ཨ་ཀད་པ་ཨེས་ཏེ་མོ་ཨ་བྱ་བ་དང་གཉིས་ཆད་དོ།

༢༠ ཡང་ཤི་མོན་གྱི་བུ་ནི་ཨམ་ནོན་དང་། རིན་ནཱ་དང་། བེན་ཧ་ནན་དང་། ཏི་ལོན་དང་བཞིའོ། ཡང་ཡི་ཤེ་ཨི་བུ་ནི་ཟོ་ཧེད་དང་། བེན་ཟོ་ཧེད་དང་གཉིས་སོ༎

༢༡ ཡང་ཡ་ཧུ་དཱའི་བུ་ཤེ་ལཱ་ཡི་བརྒྱུད་ནི། ལེ་ཀཱ་ཡི་ཕ་ཨེར་བྱ་བ་དང་། མ་རེ་ཤཱ་ཡི་ཕ་ལ་ཨ་དཱ་དང་། ཨས་བེ་ཨ་ཡི་བརྒྱུད་ཀྱི་རས་ཐག་མཁན་རྣམས་སོ།

༢༢ དེ་མ་ཟད། ཡོ་ཀིམ་དང་། ཀོ་ཟེ་བཱ་ཡི་མི་རྣམས་དང་། ཡོ་ཨས་དང་། སཱ་རབ་དང་། ཡ་ཤུ་བི་ལེ་ཧེམ་རྣམས་སོ། དེ་དག་གིས་མོ་ཨབ་ལ་དབང་བྱས་སོ། འདི་ནི་སྔར་གྱི་རྒྱལ་རབས་སོ།

༢༣ དེ་རྣམས་རྫ་མཁན་ཡིན་ཏེ། ནེ་ཏ་ཨིམ་དང་གེ་དེ་རཱ་ཡུལ་དུ་གནས་ཏེ། རྒྱལ་པོའི་ལས་བྱེད་པའི་ཕྱིར་རྒྱལ་པོ་དང་མཉམ་དུ་བསྡད་དོ༎

༢༤ ཤིམ་ཨོན་གྱི་བུ་ནི་ནེ་མུ་ཨེལ་དང་། ཡ་མིན་དང་། ཡ་རིབ་དང་། སེ་རག་དང་། ཤ་ཨུལ་དང་ལྔའོ།

༢༥ ཤ་ཨུལ་གྱི་བུ་ཤལ་ལུམ། དེའི་བུ་མིབ་སམ། དེའི་བུ་མིས་མཱ།

༢༦ ཡང་མིས་མཱ་ཡི་བརྒྱུད་ནི། ཁོའི་བུ་ཧམ་མུ་ཨེལ། དེའི་བུ་ཟག་ཀུར། དེའི་བུ་ཤི་མེ་ཨི།

༢༧ ཤི་མེ་ཨི་ལས་བུ་བཅུ་དྲུག་དང་བུ་མོ་དྲུག་ཡོད་པ་ཡིན་ཀྱང་། དེའི་སྤུན་རྣམས་ལ་བུ་མང་པོ་མེད་པས། དེ་དག་ཡ་ཧུ་དཱ་པའི་བུ་བརྒྱུད་ལྟར་མ་འཕེལ་ལོ།

༢༨ དེ་རྣམས་བེ་ཨེར་ཤེ་བཱ་དང་། མོ་ལ་དཱ་དང་། ཧ་ཚར་ཤུ་ཨལ་དང་།

༢༩ བིལ་ཧཱ་དང་། ཨེ་ཚེམ་དང་ཏོ་ལད་དང་།

༣༠ བེ་ཐུ་ཨེལ་དང་། ཧོར་མཱ་དང་། ཙིག་ལག་དང་།

༣༡ བེད་མར་ཁ་བོད་དང་། ཧ་ཚར་སུ་སཱ་དང་། བེད་བི་རི་དང་། ཤ་ཨ་རཱ་ཨིམ་དུ་བསྡད་དོ། ཡུལ་དེ་རྣམས་ནི་རྒྱལ་པོ་དཱ་བིད་ཀྱི་དུས་ཀྱི་བར་དུ་དེ་དག་གི་གྲོང་ཁྱེར་ཡོད་པ་ཡིན།

༣༢ ཡང་དེ་དག་གི་གྲོང་ཚོ་ནི། ཨེ་ཏམ་དང་། ཨ་ཨིན་དང་། རིམ་མོན་དང་། ཏོ་ཁེན་དང་། ཨ་ཤན་དང་། གྲོང་ཁྱེར་ལྔའོ།

༣༣ ཡང་བ་ཨཱལ་ཟེར་བའི་བར་དུ་གྲོང་ཁྱེར་དེ་ཚོ་ལ་གཏོགས་པའི་ཡུལ་ཆུང་ཐམས་ཅད་ནི་དེ་དག་སྡོད་སའི་གནས་ཡོད་པ་ཡིན། དེ་དག་ལ་ཡང་རང་གི་ཇོ་རབས་ཀྱི་དཔེ་ཆ་ཞིག་ཡོད་པ་ཡིན།

༣༤ ཡང་མེ་ཤོ་བཱབ་དང་། ཡམ་ལེག་དང་། ཨ་མ་ཙི་ཡཱའི་བུ་ཡོ་ཤཱ་དང་།

༣༥ ཡོ་ཨེལ་དང་། ཡོ་ཤིབ་ཡཱའི་བུ་ཡེ་ཧུ། ཡོ་ཤིབ་ཡཱ་ནི་སེ་ར་ཡཱ་ཡི་བུ། དེ་ནི་ཨ་སི་ཨེལ་གྱི་བུའོ།

༣༦ ཡང་ཨེལ་ཡོ་ཨེ་ནཱ་ཨི་དང་། ཡ་ཨ་ཀོ་བཱ་དང་། ཡེ་ཤོ་ཧ་ཡཱ་དང་། ཨ་ས་ཡཱ་དང་། ཨ་དི་ཨེལ་དང་། ཡེ་སི་མི་ཨེལ་དང་། བེ་ནཱ་ཡཱ་དང་།

༣༧ ཤི་ཕི་ཡི་བུ་ཟི་ཟཱའོ། ཤི་ཕི་ནི་ཨལ་ལོན་གྱི་བུ། དེ་ནི་ཡེ་ད་ཡཱའི་བུ། དེ་ནི་ཤིམ་རིའི་བུ། དེ་ནི་ཤེ་མ་ཡཱའི་བུ་ཡོད་པ་ཡིན་ནོ།

༣༨ གོང་བརྗོད་ཀྱི་མིང་རྣམས་ནི་རང་གི་ཕ་བརྒྱུད་ཀྱི་ཁྲོད་དུ་རྗེ་དཔོན་ཡིན་ཏེ། དེ་དག་གི་ཕ་མེས་ཀྱི་བརྒྱུད་ཤིན་ཏུ་མང་པོ་འཕེལ་ལོ།

༣༩ དེ་དག་རང་གི་ར་ལུག་གི་དོན་དུ་རྩྭ་ཁ་འཚོལ་དུ། གེ་དོར་བྱ་བའི་ཤར་ཕྱོགས་ཀྱི་ལུང་པའི་བར་དུ་ཕྱིན་ཏོ།

༤༠ དེར་དེ་དག་ལ་རྩྭ་ཁ་ཧ་ཅང་བཟང་པོ་དང་། རྒྱ་ཆེན་པོའི་ཡུལ་དང་སྐྱིད་པོ་ཡང་བརྙེད་དོ། དེ་ཅིའི་ཕྱིར་ཞེ་ན། དེ་དག་གི་སྔོན་དུ་དེར་བསྡད་པ་རྣམས་ནི་ཧམ་གྱི་བརྒྱུད་ཡོད་པ་ཡིན།

༤༡ ཡང་འདིར་མིང་བྲིས་པ་རྣམས་ནི་ཡ་ཧུ་དཱའི་རྒྱལ་པོ་ཧིས་ཀི་ཡཱའི་དུས་སུ་འོངས་ཏེ། དེར་བརྙེད་པའི་གུར་རྣམས་བཤིག་ནས། མེ་ཨུན་པ་རྣམས་བསད་དེ། དེ་རིང་གི་ཉིན་མོའི་བར་དུ་དེ་རྣམས་བསྐྲད་དེ། དེ་རུ་གནས་སོ། དེ་ཅིའི་ཕྱིར་ཞེ་ན། རང་གི་ལུག་ཁྱུ་རྣམས་ཀྱི་རྩྭ་ཁའི་དོན་དུ་དེ་དག་དེར་གནས་སོ།

༤༢ ཡང་ཤིམ་ཨོན་གྱི་བུ་བརྒྱུད་ནས་མི་ལྔ་བརྒྱ་ནི་སེ་ཨིར་བྱ་བའི་རི་ལ་ཕྱིན་ཏོ། དེ་དག་གི་ཐོག་ཏུ་ཡི་ཤེ་ཨི་བརྒྱུད་ནས་པེ་ལད་ཡཱ་དང་། ནེ་ཨར་ཡཱ་དང་། རེ་ཕ་ཡཱ་དང་། ཨུ་ཟི་ཨེལ་དང་བཞི་དམག་དཔོན་དུ་བསྐོས་སོ།

༤༣ ཡང་ཐར་ནས་ལུས་པའི་ཨ་མ་ལེག་པ་རྣམས་བསད་ནས། དེ་དག་དེར་གནས་སོ། དེ་རིང་གི་ཉིན་མོའི་བར་དུ་དེ་དག་དེར་གནས་སོ༎

༥

ཨིས་ར་ཨེལ་གྱི་སྔོན་སྐྱེས་ནི་རུ་བེན་ཏེ། དེ་སྔོན་སྐྱེས་ཡིན་ཀྱང་། ཁོས་རང་གི་ཕ་ཡི་ཉལ་ཁྲི་མི་གཙང་བར་བྱས་པའི་རྐྱེན་གྱིས། སྔོན་སྐྱེས་ཀྱི་ཐོབ་ཐང་ཨིས་ར་ཨེལ་གྱི་སྲས་ཡོ་སེབ་ཀྱི་སྲས་གཉིས་ལ་བཏང་ངོ་། སྔོན་སྐྱེས་ཀྱི་ཐོབ་ཐང་བཞིན་དུ་གདུང་བརྒྱུད་བརྩིས་སོ།

༢ གང་ལ་ཞེ་ན། ཡ་ཧུ་དཱ་ནི་རང་གི་སྤུན་རྣམས་ཀྱི་ཁྲོད་དུ་ཆེ་བར་གྱུར་བས། དེ་ལས་དཔོན་པོ་རྣམས་ཐོན་ཏོ། འོན་ཀྱང་སྔོན་སྐྱེས་ཀྱི་ཐོབ་ཐང་ཡོ་སེབ་ལ་བརྙེད་དོ།

༣ ཨིས་ར་ཨེལ་གྱི་སྔོན་སྐྱེས་རུ་བེན་གྱི་བུ་ནི་ཧ་ནོག་དང་། ཕལ་ལུ་དང་། ཧེས་རོན་དང་། ཀར་མི་དང་བཞིའོ།

༤ ཡོ་ཨེལ་གྱི་བརྒྱུད་ནི། དེའི་བུ་ཤེ་མ་ཡཱ། དེའི་བུ་གོག དེའི་བུ་ཤི་མེ་ཨི།

༥ དེའི་བུ་མི་ཀཱ། དེའི་བུ་རེ་ཨ་ཡཱ། དེའི་བུ་བ་ཨཱལ།

༦ དེའི་བུ་བེ་ཨེ་རཱ། དེ་ནི་རུ་བེན་པ་རྣམས་ཀྱི་ཁྲོད་དུ་ཇོ་བོར་གྱུར་ཏོ། དེ་ནི་ཨ་སུར་གྱི་རྒྱལ་པོ་ཏིལ་གད་པིལ་ནེ་ཟེར་གྱིས་བཙོན་དུ་ཁྱེར་ཏོ།

༧ ཡང་དེའི་སྤུན་རྣམས། རང་རང་གི་བརྒྱུད་བཞིན་དུ་གདུང་རབས་བྲིས་པ་རྣམས་ནི། འདི་ལྟ་སྟེ། ཡེ་ཧི་ཨེལ་བྱ་བའི་རྗེ་བོ་དང་། ཟ་ཀར་ཡཱ་དང་།

༨ ཨ་སཱ་ཡི་བུ་བེ་ལཱ། ཨ་སཱ་ནི་ཤེ་མཱ་ཡི་བུ། དེ་ནི་ཡོ་ཨེལ་གྱི་བུ། དེ་ནི་ཨ་རོ་ཨེར་བྱ་བའི་ཡུལ་ནས་ནེ་བོ་དང་བ་ཨཱལ་མེ་ཨོན་གྱི་བར་དུ་བསྡད་དོ།

༩ ཡང་དེ་དག་གི་ཕྱུགས་རྣམས་གིལ་ཨད་ཡུལ་དུ་ཤིན་ཏུ་འཕེལ་བས། ཤར་ཕྱོགས་སུ་ཆུ་བོ་ཡུབ་རཱད་ནས་འབྲོག་སྟོང་གི་འགག་གི་བར་དུ་གཞིས་བཟུང་པ་ཡིན།

༡༠ ཤ་ཨུལ་གྱི་དུས་སུ་དེ་དག་གིས་ཧ་གར་པ་རྣམས་ལ་དམག་བརྒྱབས་ནས། ཧ་གར་པ་རྣམས་དེ་དག་གི་ལག་ནས་ཕམ་མོ། དེ་ནས་དེ་དག་གིལ་ཨད་ཀྱི་ཤར་ཕྱོགས་ཀྱི་ས་མཚམས་སུ་ཧ་གར་པའི་སྡོད་གནས་ཀྱི་གུར་རྣམས་སུ་བསྡད་དོ༎

༡༡ གད་ཀྱི་བརྒྱུད་རྣམས་ནི་བཱ་ཤན་ཡུལ་གྱི་སལ་ཀཱ་ཡི་བར་དུ་དེ་དག་གི་འགྲམ་དུ་གནས་སོ།

༡༢ དེ་དག་ནི་ཡོ་ཨེལ་བྱ་བའི་རྗེ་དཔོན་དང་། གཉིས་པ་ཤ་ཕམ་དང་། ཡ་ནཱ་ཨི་དང་། ཤ་ཕད་དང་བཞིའོ། དེ་རྣམས་བཱ་ཤན་དུ་གནས་སོ།

༡༣ ཡང་དེ་དག་གི་ཕ་མེས་ཀྱི་བརྒྱུད་བཞིན་དུ་དེ་དག་གི་སྤུན་རྣམས་ནི། མི་ཀ་ཨེལ་དང་། མེ་ཤུལ་ལམ་དང་། ཤེ་བཱ་དང་། ཡོ་རཱ་ཨི་དང་། ཡ་ཀན་དང་། ཟི་ཨ་དང་། ཨེ་བེར་བཅས་བདུན་ནོ།

༡༤ དེ་ཐམས་ཅད་ཨ་བི་ཧ་ཨིལ་གྱི་བུ་ཡོད་པ་ཡིན། ཨ་བི་ཧ་ཨིལ་ནི་ཧུ་རིའི་བུ། དེ་ནི་ཡ་རོ་ཨ་ཡི་བུ། དེ་ནི་གིལ་ཨད་ཀྱི་བུ། དེ་ནི་མི་ཀ་ཨེལ་གྱི་བུ། དེ་ནི་ཡེ་ཤི་ཤཱ་ཨིའི་བུ། དེ་ནི་ཡ་ཧ་དོ་ཡི་བུ། དེ་ནི་བུས་ཀྱི་བུའོ།

༡༥ ཡང་གུ་ནི་ཡི་བུ་ནི་ཨབ་དི་ཨེལ། དེའི་བུ་ཨ་ཧི་བྱ་བ་ནི་རང་གི་ཕ་མེས་ཀྱི་བརྒྱུད་ཀྱི་རྗེ་བོར་གྱུར་ཏོ།

༡༦ དེ་དག་ནི་བཱ་ཤན་ཡུལ་གྱི་གིལ་ཨད་དང་། དེའི་གྲོང་གསེབ་ཏུ་བསྡད་དེ། ཤཱ་རོན་གྱི་ས་མཚམས་ཀྱི་རྩྭ་ཁའི་བར་དུ་གནས་སོ།

༡༧ ཡ་ཧུ་དཱའི་རྒྱལ་པོ་ཡོ་ཐམ་དང་། ཨིས་ར་ཨེལ་གྱི་རྒྱལ་པོ་ཡེ་རོབ་ཨམ་གྱིས་རྒྱལ་སྲིད་བཟུང་བའི་དུས་སུ། དེ་ཐམས་ཅད་ཀྱི་མིང་བྲིས་པར་གྱུར་ཏོ༎

༡༨ རུ་བེན་གྱི་བུ་བརྒྱུད་དང་། གད་ཀྱི་བུ་བརྒྱུད་དང་། མ་ན་ཤེའི་བུ་བརྒྱུད་ཀྱི་གཞིས་ཕྱེད་ཀྱི་ནང་ནས། ཕུབ་འདེགས་པ་དང་། རལ་གྲི་རྒྱབ་པ་དང་། མདའ་གཞུ་འཕེན་པ་དང་། དམག་འཐབ་རྒྱུ་སོགས་མཁས་པར་བྱེད་པའི་དམག་མི་མང་པོ་བྱུང་ངོ་། དེ་རྣམས་ཀྱི་སྡོམ་ནི། སྟོང་ཕྲག་བཞི་བཅུ་ཞེ་བཞི་དང་བདུན་བརྒྱ་དྲུག་ཅུ་ཐམ་པ་དམག་ཏུ་སོང་ངོ་།

༡༩ དེ་རྣམས་ཀྱིས་ཧ་གར་པ་དང་། ཡེ་ཐུར་པ་དང་། ནཱ་ཕིས་པ་དང་། ནོ་དབ་པ་རྣམས་ལ་དམག་དྲངས་སོ།

༢༠ དམག་དེའི་དུས་སུ་དེ་རྣམས་ཀྱིས་དཀོན་མཆོག་ལ་དད་མོས་ཀྱིས་འབོད་ཅིང་ཞུས་པས། ཁོང་གིས་གསན་ནས། དགྲ་བོ་རྣམས་འཕམ་པའི་སྐྱབས་འཇུག་གནང་བས། ཧ་གར་པ་དང་དེ་དང་མཉམ་དུ་ཡོད་པ་ཐམས་ཅད་དེ་རྣམས་ཀྱི་ལག་པར་བཏད་བྱུང་ངོ་།

༢༡ ཡང་དེ་རྣམས་ཀྱིས་དེ་དག་དགྲ་བོའི་ལག་ནས་ཕྱུགས་དང་། རྔ་མོང་སྟོང་ཕྲག་ལྔ་དང་། ལུག་འབུམ་གཉིས་དང་ཁྲི་ལྔ་དང་། བོང་བུ་སྟོང་གཉིས་དང་། དམག་མི་འབུམ་གཅིག་ཕྲོག་གོ།

༢༢ ཅིའི་ཕྱིར་ཞེ་ན། དམག་འཐབ་དེ་ནི་དཀོན་མཆོག་ནས་ཡིན་པས། མི་མང་པོ་བསད་པར་གྱུར་ཏོ། དེ་རྣམས་ནི་བཙོན་དུ་མ་ཁྱེར་བའི་བར་དུ་དེ་དག་གི་ས་ཆར་གནས་སོ༎

༢༣ ཡང་མ་ན་ཤེའི་བུ་བརྒྱུད་ཕྱེད་ནི་བཱ་ཤན་ཡུལ་ནས་བ་ཨཱལ་ཧེར་མོན་དང་། སེ་ནིར་དང་། ཧེར་མོན་གྱི་རི་རྣམས་ཀྱི་བར་དུ་འཕེལ་ལོ།

༢༤ དེ་དག་གི་མེས་པོའི་ཕ་སྤད་སོ་སོའི་གཙོ་བྱེད་རྣམས་ནི། ཨེ་ཕེར་དང་། ཡི་ཤེ་ཨི་དང་། ཨེ་ལི་ཨེལ་དང་། ཨས་རི་ཨེལ་དང་། ཡེ་རེམ་ཡཱ་དང་། ཧོ་ད་ཝི་ཡཱ་དང་། ཡ་དི་ཨེལ་དང་བདུན་ནོ། དེ་ཐམས་ཅད་ནི་དཔའ་བོ་དང་། མིང་གྲགས་ཆེ་བ་དང་། རང་གི་ཕ་མཚན་གྱི་གཙོ་བྱེད་ཡོད་པ་ཡིན།

༢༥ འོན་ཀྱང་དེ་དག་རང་གི་ཕ་མེས་ཀྱི་དཀོན་མཆོག་དང་འགལ་ནས། དཀོན་མཆོག་གིས་དེ་དག་གི་མདུན་ལས་བསྐྲད་པའི་ཕྱི་པའི་ལྷ་རྟེན་རྣམས་ཀྱི་ཕྱི་བཞིན་དུ་འབྲངས་ནས། ལོག་པར་གཡེམ་པ་ལ་ཞུགས་པ་དང་།

༢༦ ཨིས་ར་ཨེལ་གྱི་དཀོན་མཆོག་གིས་ཨ་སུར་རྒྱལ་པོ་ཕུལ་དང་། ཨ་སུར་རྒྱལ་པོ་ཏིལ་གད་པིལ་ནེ་ཟེར་གཉིས་ཀྱི་སེམས་ཀྱི་ནང་ན་ཀུན་སློང་མཛད་པས། དེ་གཉིས་པོས་རུ་བེན་པ་དང་། གད་པ་དང་། མ་ན་ཤེའི་སྡེ་ཕྱེད་བཅས་བཟུང་ཁྱེར་ཏེ། ཧ་ལཱ་དང་། ཧ་བོར་དང་། ཧ་རཱ་དང་། གོ་ཟན་གྱི་གཙང་པོར་སྤྱུགས་ནས། དེ་རིང་གི་བར་དུ་དེར་གནས་སོ༎

༦

ལེ་ཝིའི་བུ་ནི་གེར་ཤོན་དང་། ཀོ་ཧད་དང་། མེ་རཱ་རི་དང་གསུམ་མོ།

༢ ཀོ་ཧད་ཀྱི་བུ་ཨམ་རམ་དང་། ཡིས་ཧར་དང་། ཧེབ་རོན་དང་། ཨུ་ཟི་ཨེལ་དང་བཞིའོ།

༣ ཨམ་རམ་གྱི་བུ་ཨ་རོན་དང་། མོ་ཤེ་དང་། མིར་ཡམ་དང་གསུམ་མོ། ཨ་རོན་གྱི་བུ་ནཱ་དབ་དང་། ཨ་བི་ཧུ་དང་། ཨེལ་ཨ་ཟར་དང་། ཨི་ཐ་མར་དང་བཞིའོ༎

༤ ཨེལ་ཨ་ཟར་ལས་ཕི་ནེ་ཧས་དང་། ཕི་ནེ་ཧས་ལས་ཨ་བི་ཤུ་ཨ་ཆད།

༥ ཨ་བི་ཤུ་ཨ་ལས་བུག་ཀི་དང་། བུག་ཀི་ལས་ཨུ་ཟི་ཆད།

༦ ཨུ་ཟི་ལས་ཟེ་རཱ་ཡཱ་དང་། ཟེ་རཱ་ཡཱ་ལས་མེ་ར་ཡོད་ཆད།

༧ མེ་ར་ཡོད་ལས་ཨ་མར་ཡཱ་དང་། ཨ་མར་ཡཱ་ལས་ཨ་ཧི་ཏུབ་ཆད།

༨ ཨ་ཧི་ཏུབ་ལས་ཙ་དོག་དང་། ཙ་དོག་ལས་ཨ་ཧི་མ་ཨས་ཆད།

༩ ཨ་ཧི་མ་ཨས་ལས་ཨ་ཟར་ཡཱ་དང་། ཨ་ཟར་ཡཱ་ལས་ཡོ་ཧ་ནན་ཆད།

༡༠ ཡོ་ཧ་ནན་ལས་ཨ་ཟར་ཡཱ་ཆད། དེས་ནི་ཡེ་རུ་ཤ་ལེམ་གྱི་ནང་དུ་ཤ་ལོ་མོས་བཞེངས་པའི་མཆོད་ཁང་གི་བླ་མའི་ལས་ཚན་བྱས་པ་ཡིན།

༡༡ ཨ་ཟར་ཡཱ་ལས་ཨ་མར་ཡཱ་དང་། ཨ་མར་ཡཱ་ལས་ཨ་ཧི་ཏུབ་ཆད།

༡༢ ཨ་ཧི་ཏུབ་ལས་ཙ་དོག་དང་། ཙ་དོག་ལས་ཤལ་ལུམ་ཆད།

༡༣ ཤལ་ལུམ་ལས་ཧིལ་ཀི་ཡཱ་དང་། ཧིལ་ཀི་ཡཱ་ལས་ཨ་ཟར་ཡཱ་ཆད།

༡༤ ཨ་ཟར་ཡཱ་ལས་སེ་ར་ཡཱ་དང་། སེ་ར་ཡཱ་ལས་ཡེ་ཧོ་ཙ་དག་ཆད།

༡༥ ཡ་ཧོ་ཝཱས་ཡ་ཧུ་དཱ་དང་ཡེ་རུ་ཤ་ལེམ་གཉིས་ནི་ནེ་བུ་ཀད་ནེ་ཙར་གྱི་ལག་གིས་མཐའ་ལ་སྤྱུགས་པའི་ཚེ་ན། ཡེ་ཧོ་ཙ་དག་གི་གཉའ་ཡལ་བ་ཡིན།

༡༦ ཡང་ལེ་ཝིའི་བུ་ནི་གེར་ཤོམ་དང་། ཀོ་ཧད་དང་། མེ་རཱ་རི་དང་གསུམ་མོ།

༡༧ གེར་ཤོམ་གྱི་བུ་ནི་ལིབ་ནི་དང་། ཤི་མེ་ཨི་དང་གཉིས།

༡༨ ཀོ་ཧད་ཀྱི་བུ་ནི་ཨམ་རམ་དང་། ཡིས་ཧར་དང་། ཧེབ་རོན་དང་། ཨུ་ཟི་ཨེལ་དང་གསུམ་མོ།

༡༩ མེ་རཱ་རིའི་བུ་ནི་མག་ལི་དང་། མུ་ཤི་དང་གཉིས་སོ། ཡང་ལེ་ཝི་པའི་མེས་པོ་སོ་སོ་བཞིན་གྱི་ཕ་ཚན་རྣམས་ནི།

༢༠ གེར་ཤོམ་གྱི་བརྒྱུད་ནི། དེའི་བུ་ལིབ་ནི། དེའི་བུ་ཡ་ཧད། དེའི་བུ་ཟིམ་མཱ།

༢༡ དེའི་བུ་ཡོ་ཨ། དེའི་བུ་ཨིད་དོ། དེའི་བུ་སེ་རག དེའི་བུ་ཡེ་ཨད་རཱ་ཨི།

༢༢ ཀོ་ཧད་ཀྱི་བུ་བརྒྱུད་ནི། དེའི་བུ་ཨ་མི་ནཱ་དབ། དེའི་བུ་ཀོ་རཱ། དེའི་བུ་ཨས་སིར།

༢༣ དེའི་བུ་ཨེལ་ཀཱ་ནཱ། དེའི་བུ་ཨེ་བི་ཨ་སབ། དེའི་བུ་ཨས་སིར།

༢༤ དེའི་བུ་ཐ་ཧད། དེའི་བུ་ཨུ་རི་ཨེལ། དེའི་བུ་ཨུ་ཟི་ཡཱ། དེའི་བུ་ཤ་ཨུལ།

༢༥ ཡང་ཨེལ་ཀཱ་ནཱ་ཡི་བུ་ནི། ཨ་མ་སཱ་ཨི་དང་། ཨ་ཧི་མོད་དང་གཉིས་སོ།

༢༦ ཨེལ་ཀཱ་ནཱའི་བརྒྱུད་ནི། ཨེལ་ཀཱ་ནཱའི་བུ་ཟོ་ཕ་ཨི། དེའི་བུ་ན་ཧད།

༢༧ དེའི་བུ་ཨེ་ལི་ཨབ། དེའི་བུ་ཡེ་རོ་ཧམ། དེའི་བུ་ཨེལ་ཀཱ་ནཱ།

༢༨ ཡང་ཤ་མུ་ཨེལ་གྱི་བརྒྱུད་ནི། སྔོན་སྐྱེས་ཡོ་ཨེལ་དང་། ཆུང་བ་ཨ་བི་ཡཱ།

༢༩ ཡང་མེ་རཱ་རིའི་བརྒྱུད་ནི། དེའི་བུ་མག་ལི། དེའི་བུ་ལིབ་ནི། དེའི་བུ་ཤི་མེ་ཨི། དེའི་བུ་ཨུ་ཟཱ།

༣༠ དེའི་བུ་ཤི་མེ་ཨ། དེའི་བུ་ཧག་གི་ཡཱ། དེའི་བུ་ཨ་ས་ཡཱ།

༣༡ ཞལ་ཆད་ཀྱི་སྒྲོམ་དེ་གདན་ཆགས་པའི་འོག་ཏུ། དཱ་བིད་ཀྱིས་ཡ་ཧོ་ཝཱའི་ཕོ་བྲང་དུ་དབྱངས་ལེན་པའི་ཕྱིར་མི་བསྐོས་པ་དང་།

༣༢ ཤ་ལོ་མོས་ཡེ་རུ་ཤ་ལེམ་དུ་ཡ་ཧོ་ཝཱའི་ཕོ་བྲང་དེ་མ་བཞེངས་བར་དུ། རེ་རང་གི་ལས་ཚན་གྱི་ཚིར་བཞིན་དུ་མི་ཚོགས་འཛོམས་པའི་གུར་ཁང་གི་གནས་ཀྱི་མདུན་དུ་ཞབས་ཏོག་ཞུས་ཏེ།

༣༣ རང་གི་བུ་དང་བཅས་སུ་ཞབས་ཏོག་བྱས་པ་རྣམས་ནི་འདི་ལྟ་སྟེ། ཀོ་ཧད་ཀྱི་བརྒྱུད་ལས་མགུར་མ་ལེན་མཁན་ཧེ་མཱན་ནི་ཡོ་ཨེལ་གྱི་བུ། དེ་ནི་ཤ་མུ་ཨེལ་གྱི་བུ།

༣༤ དེ་ནི་ཨེལ་ཀཱ་ནཱའི་བུ། དེ་ནི་ཡེ་རོ་ཧམ་གྱི་བུ། དེ་ནི་ཨེ་ལི་ཨེལ་གྱི་བུ། དེ་ནི་ཏོ་ཨ་ཡི་བུ།

༣༥ དེ་ནི་ཙུབ་ཀྱི་བུ། དེ་ནི་ཨེལ་ཀཱ་ནཱའི་བུ། དེ་ནི་མ་ཧད་ཀྱི་བུ། དེ་ནི་ཨ་མ་སཱ་ཨི་ཡི་བུ།

༣༦ དེ་ནི་ཨེལ་ཀཱ་ནཱའི་བུ། དེ་ནི་ཡོ་ཨེལ་གྱི་བུ། དེ་ནི་ཨ་ཟར་ཡཱའི་བུ། དེ་ནི་ཟེ་ཕན་ཡཱའི་བུ།

༣༧ དེ་ནི་ཐ་ཧད་ཀྱི་བུ། དེ་ནི་ཨས་སིར་གྱི་བུ། དེ་ནི་ཨེ་བི་ཨ་སབ་ཀྱི་བུ། དེ་ནི་ཀོ་རཱ་ཡི་བུ།

༣༨ དེ་ནི་ཡིས་ཧར་གྱི་བུ། དེ་ནི་ཀོ་ཧད་ཀྱི་བུ། དེ་ནི་ལེ་ཝིའི་བུ། དེ་ནི་ཨིས་ར་ཨེལ་གྱི་བུ།

༣༩ ཡང་དེའི་གཡས་སུ་འགྲེང་ཞིང་བསྡད་པ་དེའི་སྤུན་ཨ་སབ་ནི། ཨ་སབ་ནི་བེ་རེག་ཡཱའི་བུ། དེ་ནི་ཤི་མེ་ཨ་ཡི་བུ།

༤༠ དེ་ནི་མི་ཀ་ཨེལ་གྱི་བུ། དེ་ནི་བ་ཨ་སེ་ཡཱ་ཡི་བུ། དེ་ནི་མལ་ཀི་ཡཱའི་བུ།

༤༡ དེ་ནི་ཨེད་ནི་ཡི་བུ། དེ་ནི་སེ་རག་གི་བུ། དེ་ནི་ཨ་ད་ཡཱའི་བུ།

༤༢ དེ་ནི་ཨེ་ཐན་གྱི་བུ། དེ་ནི་ཟིམ་མཱ་ཡི་བུ། དེ་ནི་ཤི་མེ་ཨི་ཡི་བུ།

༤༣ དེ་ནི་ཡ་ཧད་ཀྱི་བུ། དེ་ནི་གེར་ཤོན་གྱི་བུ། དེ་ནི་ལེ་ཝིའི་བུ།

༤༤ ཡང་དེའི་གཡོན་དུ་འགྲེང་ཞིང་བསྡད་པ་དེ་དག་གི་སྤུན་ནམ། མེ་རཱ་རིའི་བུ་རྣམས་ནི། ཀི་ཤིའི་བུ་ནི་ཨེ་ཐན། དེ་ནི་ཨབ་དཱིའི་བུ། དེ་ནི་མལ་ལུག་གི་བུ།

༤༥ དེ་ནི་ཧ་ཤབ་ཡཱ་ཡི་བུ། དེ་ནི་ཨ་མ་ཙི་ཡཱའི་བུ། དེ་ནི་ཧིལ་ཀི་ཡཱའི་བུ།

༤༦ དེ་ནི་ཨམ་ཟིའི་བུ། དེ་ནི་བཱ་ནིའི་བུ། དེ་ནི་ཤེ་མེར་གྱི་བུ།

༤༧ དེ་ནི་མཱ་ལིའི་བུ། དེ་ནི་མུ་ཤིའི་བུ། དེ་ནི་མེ་རཱ་རིའི་བུ། དེ་ནི་ལེ་ཝིའི་བུ།

༤༨ ཡང་དེ་དག་གི་སྤུན་ལེ་ཝི་པ་རྣམས་ཀྱིས་དཀོན་མཆོག་གི་ཕོ་བྲང་ཡིན་པའི་གུར་མཆོག་གི་ཞབས་ཏོག་ཐམས་ཅད་བྱེད་དུ་བཞག་པ་ཡིན།

༤༩ དཀོན་མཆོག་གི་བྲན་པོ་མོ་ཤེས་བཀའ་སྩལ་པ་དང་བསྟུན་ཏེ། ཨ་རོན་དང་། དེའི་བུ་རྣམས་ཀྱིས་སྦྱིན་སྲེག་གི་མཆོད་ཁྲི་དང་། བདུག་སྤོས་ཀྱི་མཆོད་ཁྲིའི་ཁར་མཆོད་པ་ཕུལ་ཏེ། དམ་པའི་དམ་པའི་ཞབས་ཏོག་ཐམས་ཅད་དང་། ཨིས་ར་ཨེལ་གྱི་དོན་དུ་སྡིག་བཤགས་བྱེད་དུ་བསྐོས་ཡོད་པ་ཡིན།

༥༠ ཡང་ཨ་རོན་གྱི་བུ་རྣམས་ནི། དེའི་བུ་ཨེལ་ཨ་ཟར། དེའི་བུ་ཕི་ནེ་ཧས། དེའི་བུ་ཨ་བི་ཤུ་ཨ།

༥༡ དེའི་བུ་བུག་ཀི། དེའི་བུ་ཨུ་ཟི། དེའི་བུ་ཟེ་རཱ་ཡཱ།

༥༢ དེའི་བུ་མེ་ར་ཡོད། དེའི་བུ་ཨ་མར་ཡཱ། དེའི་བུ་ཨ་ཧི་ཏུབ།

༥༣ དེའི་བུ་ཙ་དོག དེའི་བུ་ཨ་ཧི་མ་ཨས།

༥༤ ཡང་ཨ་རོན་གྱི་བུ་བརྒྱུད་ཀོ་ཧད་པའི་ཕ་ཚན་ལ་རྟགས་རིལ་གྱིས་ཐོབ་པའི་གནས་ས་དང་། ས་མཚམས་ཀྱི་རྫོང་སོ་སོ་ནི།

༥༥ ཡ་ཧུ་དཱའི་ཡུལ་དུ་ཧེབ་རོན་དང་། དེའི་མཐའ་འཁོར་རྣམས་བརྙེད་ཀྱང་།

༥༦ གྲོང་ཁྱེར་དེའི་ཞིང་དང་ཡུལ་ཚོ་རྣམས་ནི་ཡེ་ཕུན་ནེའི་བུ་ཀ་ལེབ་ལ་བརྙེད་དོ།

༥༧ ཨ་རོན་གྱི་བུ་རྣམས་ལ་ཡ་ཧུ་དཱའི་ནང་དུ་སྐྱབས་གནས་ཀྱི་ཧེབ་རོན་དང་། ལིབ་ནཱ་དང་། དེའི་མཐའ་འཁོར་དང་། ཡ་ཐིར་དང་། ཨེས་ཐེ་མོ་ཨ་དང་། དེའི་མཐའ་འཁོར་དང་།

༥༨ ཧི་ལེན་དང་། དེའི་མཐའ་འཁོར་དང་། དེ་བིར་དང་། དེའི་མཐའ་འཁོར་དང་།

༥༩ ཨ་ཤན་དང་། དེའི་མཐའ་འཁོར་དང་། བེད་ཤེ་མེས་དང་། དེའི་མཐའ་འཁོར་དང་།

༦༠ བེན་ཡ་མིན་གྱི་སྡེའི་ནང་ནས། གེ་བཱ་དང་། དེའི་མཐའ་འཁོར་དང་། ཨལ་ལེ་མེད་དང་། དེའི་མཐའ་འཁོར་དང་། ཨ་ན་ཐོད་དང་། དའི་མཐའ་འཁོར་རྣམས་ཏེ། དེ་དག་གི་ཕ་ཚན་རྣམས་ལ་སྡོམ་གྲོང་ཁྱེར་བཅུ་གསུམ་ཡོད་པ་ཡིན།

༦༡ ཡང་ཕ་ཚན་འདིའི་སྡེའི་ནང་ནས་ལུས་ཡོད་པའི་ཀོ་ཧད་པའི་བུ་གཞན་རྣམས་ལ་རྟགས་རིལ་བརྒྱབས་ནས། སྡེ་ཕྱེད་པ་དང་། མ་ན་ཤེའི་སྡེ་ཕྱེད་ཀྱི་ནང་ནས་གྲོང་ཁྱེར་བཅུ་ཐོབ་བོ།

༦༢ ཡང་གེར་ཤོན་གྱི་བུ་རྣམས་ལ་རང་གི་ཕ་ཚན་བཞིན་དུ། ཨི་ས་གར་གྱི་སྡེ་དང་། ཨ་ཤེར་གྱི་སྡེ་དང་། ནབ་ཐ་ལིའི་སྡེ་དང་། བཱ་ཤན་ལ་གནས་པའི་མ་ན་ཤེའི་སྡེ་བཞི་ནས་གྲོང་ཁྱེར་བཅུ་གསུམ་ཐོབ་བོ།

༦༣ ཡང་མེ་རཱ་རིའི་བུ་རྣམས་ལ་རྟགས་རིལ་བརྒྱབས་ནས། རང་གི་ཕ་ཚན་བཞིན་དུ། རུ་བེན་གྱི་སྡེ་དང་། གད་ཀྱི་སྡེ་དང་། ཟེ་བུ་ལོན་གྱི་སྡེ་གསུམ་ནས་གྲོང་ཁྱེར་བཅུ་གཉིས་ཐོབ།

༦༤ དེ་ལྟར་ཨིས་ར་ཨེལ་གྱི་བུ་རྣམས་ཀྱིས་ལེ་ཝི་པ་རྣམས་ལ་གྲོང་ཁྱེར་དེ་དག་དང་། དེ་དག་གི་མཐའ་འཁོར་བཅས་བྱིན་ཏེ།

༦༥ རྟགས་རིལ་བརྒྱབས་ནས། ཡ་ཧུ་དཱའི་བུ་བརྒྱུད་ཀྱི་སྡེ་དང་། ཤིམ་ཨོན་གྱི་བུ་བརྒྱུད་ཀྱི་སྡེ་དང་། བེན་ཡ་མིན་གྱི་བུ་བརྒྱུད་ཀྱི་སྡེ་གསུམ་ལས། མིང་བརྗོད་ཟིན་པའི་གྲོང་ཁྱེར་དེ་རྣམས་བྱིན་པ་ཡིན།

༦༦ ཡང་ཀོ་ཧད་ཀྱི་བུ་བརྒྱུད་ཀྱི་གཞན་ཕ་ཚན་རྣམས་ལ་ཨེབ་ར་ཨིམ་གྱི་སྡེ་ནས་ས་མཚམས་ཀྱི་གྲོང་ཁྱེར་དེ་རྣམས་བརྙེད་དོ།

༦༧ དེ་དག་ལ་སྐྱབས་གནས་ཀྱི་གྲོང་ཁྱེར་རྣམས་ལས་ཨེབ་ར་ཨིམ་གྱི་རི་ལ་ཡོད་པའི་སི་ཀེམ་དང་། དེའི་མཐའ་འཁོར་རྣམས་དང་། གེ་ཟེར་དང་། དེའི་མཐའ་འཁོར་རྣམས་དང་།

༦༨ ཡོག་མེ་ཨམ་དང་། དེའི་མཐའ་འཁོར་རྣམས་དང་། བེད་ཧོ་རོན་དང་། དེའི་མཐའ་འཁོར་རྣམས་དང་།

༦༩ ཨ་ཡ་ལོན་དང་། དེའི་མཐའ་འཁོར་རྣམས་དང་། གད་རིམ་མོན་དང་། དེའི་མཐའ་འཁོར་རྣམས་བྱིན་ཏོ།

༧༠ ཡང་མ་ན་ཤེའི་སྡེ་ཕྱེད་ཀྱི་ནང་ནས། ཨ་ནེར་དང་། དེའི་ཡུལ་འཁོར་རྣམས་དང་། བིལ་ཨམ་དང་། དེའི་ཡུལ་འཁོར་རྣམས་ནི་ཀོ་ཧད་ཀྱི་བུ་བརྒྱུད་ཀྱི་གནས་སར་བྱིན་ཏོ༎

༧༡ ཡང་གེར་ཤོན་གྱི་བུ་བརྒྱུད་ལ་མ་ན་ཤེའི་སྡེ་ཕྱེད་ཀྱི་ཕ་ཚན་ལས། བཱ་ཤན་གྱི་གོ་ལན་དང་། དེའི་མཐའ་འཁོར་རྣམས་དང་། ཨས་ཐཱ་རོད་དང་། དེའི་མཐའ་འཁོར་རྣམས་ཐོབ་བོ།

༧༢ ཡང་ཨི་ས་གར་གྱི་སྡེ་ནས། ཀེ་དེས་དང་། དེའི་མཐའ་འཁོར་རྣམས་དང་། དབ་རད་དང་། དེའི་མཐའ་འཁོར་རྣམས་དང་།

༧༣ རཱ་མོད་དང་། དེའི་མཐའ་འཁོར་རྣམས་དང་། ཨ་ནེམ་དང་། དེའི་མཐའ་འཁོར་རྣམས་དང་།

༧༤ ཨ་ཤེར་གྱི་སྡེ་ལས། མ་ཤལ་དང་། དེའི་མཐའ་འཁོར་རྣམས་དང་། ཨབ་དོན་དང་། དེའི་མཐའ་འཁོར་རྣམས་དང་།

༧༥ ཧུ་ཁོག་དང་། དེའི་མཐའ་འཁོར་རྣམས་དང་། རེ་ཧོབ་དང་། དེའི་མཐའ་འཁོར་རྣམས་དང་།

༧༦ ནབ་ཐ་ལིའི་སྡེ་ལས། ག་ལིལ་ཡུལ་ལ་གཏོགས་པའི་ཀེ་དེས་དང་། དེའི་ཡུལ་འཁོར་རྣམས་དང་། ཧམ་མོན་དང་། དེའི་མཐའ་འཁོར་རྣམས་དང་། ཁིར་ཡད་ཨ་ཨིམ་དང་། དེའི་མཐའ་འཁོར་རྣམས་བརྙེད་དོ།

༧༧ མེ་རཱ་རིའི་བརྒྱུད་ཀྱི་ཕྱི་ལུས་རྣམས་ལ། ཟེ་བུ་ལོན་གྱི་སྡེ་ལས། རིམ་མོ་ནོ་དང་། དེའི་ཡུལ་འཁོར་རྣམས་དང་། ཐ་བོར་དང་། དེའི་ཡུལ་འཁོར་རྣམས་དང་།

༧༨ ཡོར་དན་གྱི་ཕ་རོལ་དུ། ཡེ་རི་ཀོ་དང་ཉེ་བར། ཡོར་དན་གྱི་ཤར་ཕྱོགས་སུ། རུ་བེན་གྱི་སྡེ་ལས། འབྲོག་སྟོང་ན་ཡོད་པའི་བེ་ཚེར་དང་། དེའི་མཐའ་འཁོར་རྣམས་དང་། ཡ་ཙཱ་དང་། དེའི་མཐའ་འཁོར་རྣམས་དང་།

༧༩ ཁེ་དེ་མོད་དང་། དེའི་མཐའ་འཁོར་རྣམས་དང་། མེ་ཕ་ཨད་དང་། དེའི་མཐའ་འཁོར་རྣམས་དང་།

༨༠ གད་ཀྱི་སྡེའི་ནང་ནས། གིལ་ཨད་ཀྱི་རཱ་མོད་དང་། དེའི་མཐའ་འཁོར་རྣམས་དང་། མ་ཧ་ནཱ་ཨིམ་དང་། དེའི་མཐའ་འཁོར་རྣམས་དང་།

༨༡ ཧེས་བོན་དང་། དེའི་མཐའ་འཁོར་རྣམས་དང་། ཡ་ཟེར་དང་། དེའི་མཐའ་འཁོར་རྣམས་བརྙེད་དོ༎

༧

ཨི་ས་གར་གྱི་བུ་ནི། ཐོ་ལཱ་དང་། ཕུ་ཨ་དང་། ཡ་ཤུབ་དང་། ཤིམ་རོན་དང་བཞིའོ།

༢ ཐོ་ལཱ་ཡི་བུ་ནི། ཨུ་ཟི་དང་། རེ་ཕ་ཡཱ་དང་། ཡེ་རི་ཨེལ་དང་། ཡ་ཧེ་མཱ་ཨི་དང་། ཡིབ་སམ་དང་ཤེ་མུ་ཨེལ་དང་དྲུག་སྟེ། དེ་རྣམས་རང་གི་ཕ་སྤད་ཐོ་ལཱའི་བརྒྱུད་ཀྱི་མི་དཔོན་དང་། རང་གི་མི་བརྒྱུད་ཀྱི་ནང་ན་སྒྱུ་རྩལ་དང་ལྡན་པ་ཡོད་པ་ཡིན། དཱ་བིད་ཀྱི་དུས་སུ་དེ་དག་གི་མི་གྲངས་སྟོང་ཕྲག་ཉེར་གཉིས་དང་དྲུག་བརྒྱ་ཡོད་པ་ཡིན།

༣ ཡང་ཨུ་ཟིའི་བུ་ནི་ཡིས་ར་ཧི་ཡཱ། ཡིས་ར་ཧི་ཡཱའི་བུ་ནི་མི་ཀ་ཨེལ་དང་། ཨོ་བད་ཡཱ་དང་། ཡོ་ཨེལ་དང་། ཡིས་ཤི་ཡཱ་དང་ལྔ། དེ་ཐམས་ཅད་མི་དཔོན་ནོ།

༤ དེ་དག་གི་ཁྲོད་ལས་རང་གི་བརྒྱུད་དང་། ཕ་སྤད་ཀྱི་བརྒྱུད་ཀྱི་རྩིས་བཞིན་དུ་དམག་གི་སྐྱེ་བོ་སྟོང་ཕྲག་སོ་དྲུག་ཐོན་བྱུང་། དེ་ཅིའི་ཕྱིར་ཞེ་ན། དེ་ཚོ་ལ་ཆུང་མ་དང་བུ་མང་པོ་ཡོད་པ་ཡིན།

༥ དེ་དག་རང་གི་སྤུན་ཨི་ས་གར་གྱི་ཕ་ཚན་ཐམས་ཅད་ཀྱི་ཁྲོད་ན་དམག་རྩལ་ཆེ་བ་དང་། དེའི་བརྒྱུད་ཀྱི་དཀར་ཆག་ནང་བརྩིས་པའི་སྐྱེ་བོ་ནི། སྟོང་བརྒྱད་ཅུ་གྱ་བདུན་ཐོན་ནོ༎

༦ བེན་ཡ་མིན་གྱི་བུ་ནི། བེ་ལཱ་དང་། བེ་ཀེར་དང་། ཡེ་དི་ཡཱ་ཨེལ་དང་གསུམ་མོ།

༧ བེ་ལཱ་ཡི་བུ་ནི། ཨེས་བོན་དང་ཨུ་ཟི་དང་། ཨུ་ཟི་ཨེལ་དང་། ཡེ་རི་མོད་དང་། ཨི་རི་དང་ལྔའོ། རང་གི་ཕ་སྤད་ཀྱི་ཁྲོད་ན་སྟོབས་པོ་ཆེའི་མི་དཔོན་ཏེ། དེ་དག་གི་བརྒྱུད་ཀྱི་དཀར་ཆག་ནང་སྟོང་ཕྲག་ཉེར་གཉིས་དང་། སོ་བཞི་བརྩིས་པ་ཡིན།

༨ བེ་ཀེར་གྱི་བུ་ནི། ཟེ་མི་རཱ་དང་། ཡོ་ཨས་དང་། ཨེ་ལི་ཨེ་ཟེར་དང་། ཨེལ་ཡོ་ཨེ་ནཱ་ཨི་དང་ཨོམ་རི་དང་། ཡེ་རེ་མོད་དང་། ཨ་བི་ཡཱ་དང་། ཨ་ན་ཐོད་དང་། ཨ་ལེ་མེད་དང་དགུ་སྟེ། ཐམས་ཅད་བེ་ཀེར་གྱི་བུའོ།

༩ རང་གི་ཕ་སྤད་ཀྱི་མི་དཔོན་བྱས་ཏེ། བརྒྱུད་ཀྱི་དཀར་ཆག་ལྟར་མི་སྟོབས་པོ་ཆེའི་གྲངས་ནི་སྟོང་ཕྲག་ཉི་ཤུ་དང་། ཉིས་བརྒྱ་ཡོད་པ་ཡིན།

༡༠ ཡེ་དི་ཡཱ་ཨེལ་གྱི་བུ་ནི་བིལ་ཧན། བིལ་ཧན་གྱི་བུ་ནི་ཡེ་ཨུས་དང་། བེན་ཡ་མིན་དང་། ཡེ་ཧུད་དང་། ཀེ་ན་ནཱ་དང་། ཟེ་ཐན་དང་། ཐར་ཤིས་དང་། ཨ་ཧི་ཤ་ཧར་དང་བདུན་ཏེ།

༡༡ དེ་ཐམས་ཅད་ཡེ་དི་ཡཱ་ཨེལ་གྱི་བུ་ལགས་སོ། རང་གི་ཕ་སྤད་ཀྱི་མི་དཔོན་དང་། སྟོབས་པོ་ཆེ་དང་། དམག་འཐབ་ལ་འགྲོ་བར་ནུས་པ་སྟོང་ཕྲག་བཅུ་བདུན་དང་ཉིས་བརྒྱ་ཡོད་པ་ཡིན།

༡༢ ཡང་ཤུབ་ཕིམ་དང་། ཧུབ་ཕིམ་གཉིས་ནི་ཨིར་གྱི་བུ་དང་། ཧུ་ཤིམ་ནི་ཨ་ཧེར་གྱི་བུའོ༎

༡༣ ཡང་ནབ་ཐ་ལིའི་བུ་བརྒྱུད་བིལ་ཧཱའི་བུ་རྣམས་ནི། ཡ་ཚེ་ཨེལ་དང་། གུ་ནི་དང་། ཡེ་ཚེར་དང་། ཤལ་ལུམ་དང་བཞིའོ༎

༡༤ མ་ན་ཤེའི་བུ་ཨས་རི་ཨེལ་ནི་དེའི་ཆུང་མ་ལས་བཙས་སོ། དེའི་ཟུར་གྲོགས་ཨ་རམ་མ་ལས་མ་ཀིར་བཙས་སོ། དེ་ནི་གིལ་ཨད་ཀྱི་ཕ་ཡོད་པ་ཡིན།

༡༥ ཡང་མ་ཀིར་གྱིས་ཧུབ་ཕིམ་དང་ཤུབ་ཕིམ་ལས་ཆུང་མ་རེ་བླངས་སྟེ། དེའི་སྲིང་མོའི་མིང་ལ་མ་ཨ་ཀཱ་དང་། ནུ་བོའི་མིང་ཚེ་ལོ་ཕེ་ཧད་བྱ་སྟེ་ཚེ་ལོ་ཕེ་ཧད་ལ་བུ་མོ་རྣམས་སྐྱེས་སོ།

༡༦ མ་ཀིར་གྱི་ཆུང་མ་མ་ཨ་ཀཱ་ལ་བུ་ཞིག་བྱོར་ནས། མོས་དེའི་མིང་དུ་པེ་རེས་བཏགས་ཏེ། དེའི་ནུ་བོའི་མིང་ཤེ་རེས་བྱའོ། དེའི་བུ་ཨུ་ལམ་དང་། རེ་ཁེམ་དང་གཉིས་སོ།

༡༧ ཨུ་ལམ་གྱི་བུ་ནི་བེ་དཱན། དེ་ཐམས་ཅད་ནི་མ་ན་ཤེའི་ཚ་བོ་དང་། མ་ཀིར་གྱི་བུ་གིལ་ཨད་ཀྱི་བུ་རྣམས་སོ།

༡༨ ཡང་དེའི་སྲིང་མོ་ཧམ་མོ་ལེ་ཁེད་ལས་ཨིས་ཧོད་དང་། ཨ་བི་ཨེ་སེར་དང་། མ་ལཱ་དང་གསུམ་བཙས་ནས།

༡༩ ཤེ་མི་དཱ་ཡི་བུ་ནི། ཨ་ཡན་དང་། སི་ཀེམ་དང་། ལི་ཁི་དང་། ཨན་ཡམ་དང་བཞིའོ༎

༢༠ ཨེབ་ར་ཨིམ་གྱི་བུ་ནི་ཤུ་ཏེ་ལཱ། དེའི་བུ་བེ་རེད། དེའི་བུ་ཐ་ཧད། དེའི་བུ་ཨེ་ལ་དཱ། དེའི་བུ་ཐ་ཧད།

༢༡ དེའི་བུ་ཟཱ་བད། དེའི་བུ་ཤུ་ཏེ་ལཱ་དང་། ཨེ་ཟེར་དང་། ཨེ་ལེ་ཨད་དང་གསུམ་སྟེ། དེ་རྣམས་གད་པ་རྣམས་ཀྱིས་བཀུམ་པ་ཡིན། གང་ལ་ཞེ་ན། དེ་དག་གི་ཕྱུགས་འཕྲོག་འཁྱེར་དུ་བབས་སོང་བ་ཡིན།

༢༢ དེའི་ཕ་ཨེབ་ར་ཨིམ་གྱིས་ཞག་མང་མྱ་ངན་བྱས་པ་དང་། དེའི་སྤུན་ཟླ་རྣམས་དེ་ལ་སེམས་གསོ་གཏོང་དུ་འོངས་སོ།

༢༣ དེ་ནས་དེ་རང་གི་ཆུང་མ་དང་འགྲོགས་ནས། མོ་སེམས་ཅན་དང་ལྡན་པར་གྱུར་ནས། བུ་ཞིག་བཙས་པ་ལས། མིང་དུ་བེ་རི་ཡཱ་བཏགས་སོ། དེ་ཅིའི་ཕྱིར་ཞེ་ན། དེའི་ཁྱིམ་དུ་རྐྱེན་ངན་བྱུང་བའི་ཕྱིར་རོ།

༢༤ དེའི་བུ་མོ་ཤེ་ཨེ་རཱ་བྱ་བ་དེས་བེད་ཧོ་རོན་གོང་འོག་དང་། ཨུ་ཟེན་ཤེ་ཨེ་རཱ་ཡུལ་གསུམ་བཙུགས་པ་ཡིན།

༢༥ དེའི་བུ་རེ་ཕཱ། མ་ཟད་པར་རེ་ཤེབ། དེའི་བུ་ཏེ་ལཱ། དེའི་བུ་ཐ་ཧན།

༢༦ དེའི་བུ་ལཱ་དན། དེའི་བུ་ཨམ་མི་ཧུད། དེའི་བུ་ཨེ་ལི་ཤ་མཱ།

༢༧ དེའི་བུ་ནུན། དེའི་བུ་ཡོ་ཤུ་ཨ།

༢༨ དེ་དག་གིས་བདག་པའི་ཡུལ་དང་སྡོད་གནས་ནི། བེད་ཨེལ་དང་། དེའི་གྲོང་ཁྱེར་རྣམས་དང་། ཤར་དུ་ན་ཨ་རན་དང་། ནུབ་ཏུ་གེ་ཟེར་དང་། དེའི་གྲོང་ཁྱེར་རྣམས་དང་། སི་ཀེམ་དང་། དེའི་གྲོང་ཁྱེར་རྣམས་དང་། ག་ཟཱ་དང་། དེའི་གྲོང་ཁྱེར་རྣམས་དང་།

༢༩ མ་ན་ཤེའི་བུ་རྣམས་ཀྱི་ས་མཚམས་སུ། བེད་ཤེ་ཨན་དང་། དེའི་གྲོང་ཁྱེར་རྣམས་དང་། ཐ་ཨ་ནག་དང་། དེའི་གྲོང་ཁྱེར་རྣམས་དང་། མེ་གིད་དོ་དང་། དེའི་གྲོང་ཁྱེར་རྣམས་དང་། དཱོར་དང་། དེའི་གྲོང་ཁྱེར་རྣམས་ས་སོ། དེ་ཐམས་ཅད་ཀྱི་ནང་དུ་ཨིས་ར་ཨེལ་གྱི་སྲས་ཡོ་སེབ་ཀྱི་བུ་རྣམས་བསྡད་པ་ཡིན།

༣༠ ཨ་ཤེར་གྱི་བུ་ནི་ཡིམ་ནཱ་དང་། ཡི་ཤ་ཝཱ་དང་། ཡི་ཤ་ཝི་དང་། བེ་རི་ཡཱ་དང་བཞི་སྟེ། དེ་དག་གི་སྲིང་མོ་སེ་རག་ཡོད་པ་ཡིན།

༣༡ བེ་རི་ཡཱའི་བུ་ནི་ཧེ་བེར་དང་། མལ་ཀི་ཨེལ་དང་གཉིས་ཏེ། མལ་ཀི་ཨེལ་གྱི་བུ་བིར་ཟ་ཝིད་ཡོད་པ་ཡིན།

༣༢ ཧེ་བེར་གྱི་བུ་ཡབ་ལེད་དང་། ཤོ་མེར་དང་། ཧོ་ཐམ་དང་གསུམ་སྟེ། དེ་དག་གི་སྲིང་མོ་ཤུ་ཨ་ཡོད་པ་ཡིན།

༣༣ ཡབ་ལེད་ཀྱི་བུ་ནི། པ་སག་དང་། བིམ་ཧལ་དང་། ཨས་ཝཱད་དང་གསུམ་སྟེ། དེ་དག་ཡབ་ལེད་ཀྱི་བུ་ཡོད་པ་ཡིན།

༣༤ ཤོ་མེར་གྱི་བུ་ནི། ཨ་ཧི་དང་། རོ་གཱ་དང་། ཡེ་ཧུབ་བཱ་དང་། ཨ་རམ་དང་ལྔའོ།

༣༥ དེའི་སྤུན་ཧེ་ལེམ་གྱི་བུ་ནི། ཙོ་ཕཱ་དང་ཨིམ་ནཱ་དང་། ཤེ་ལེས་དང་། ཨ་མཱལ་དང་བཞིའོ།

༣༦ ཙོ་ཕཱ་ཡི་བུ་ནི། སུ་ཨ་དང་། ཧར་ནེ་ཕེར་དང་། ཤུ་ཨལ་དང་། བེ་རི་དང་། ཨིམ་རཱ་དང་།

༣༧ བེ་ཚེར་དང་། ཧོད་དང་། ཤམ་མཱ་དང་། ཤིལ་ཤཱ་དང་། ཨིད་རན་དང་། བེ་ཨེ་རཱ་དང་བཅུ་གཅིག་གོ།

༣༨ ཡེ་ཐེར་གྱི་བུ་ནི། ཡེ་ཕུན་ནེ་དང་། པིས་པཱ་དང་། ཨ་རཱ་དང་གསུམ་མོ།

༣༩ ཨུལ་ལཱའི་བུ་ནི། ཨ་རཱ་དང་། ཧན་ནི་ཨེལ་དང་། རི་ཟི་ཡཱ་དང་གསུམ་མོ།

༤༠ དེ་ཐམས་ཅད་ནི་ཨ་ཤེར་གྱི་བུ་བརྒྱུད་ཡིན་ཏེ། རང་གི་ཕ་སྤད་ཀྱི་མི་དཔོན་དང་། མི་འདམས་མཁན་དང་། སྟོབས་པོ་ཆེ་དང་། སྐུ་དྲག་རྣམས་ཀྱི་གཙོ་བོར་གྱུར་པ་ཡིན། དེ་དག་གི་བརྒྱུད་ཀྱི་དཀར་ཆག་བཞིན་དུ། དམག་དང་འཐབ་མོ་ལ་རུང་བའི་སྐྱེས་པ་སྟོང་ཕྲག་ཉེར་དྲུག་ཡོད་པ་ཡིན་ནོ༎

༨

ཡང་བེན་ཡ་མིན་གྱི་སྔོན་སྐྱེས་བེ་ལཱ་དང་། གཉིས་པ་ཨས་བེལ་དང་། གསུམ་པ་ཨ་ཧ་རཱ་དང་།

༢ བཞི་པ་ནོ་ཧཱ་དང་། ལྔ་པ་ར་ཕཱ་ཆད་དོ།

༣ ཡང་བེ་ལཱ་ཡི་བུ་ནི། ཨད་དཱར་དང་། གེ་རཱ་དང་། ཨ་བི་ཧུད་དང་།

༤ ཨ་བི་ཤུ་ཨ་དང་། ན་ཨ་མཱན་དང་། ཨ་ཧོ་ཨ་དང་།

༥ གེ་རཱ་དང་། ཤེ་ཕུ་ཕན་དང་། ཧུ་རམ་མོ།

༦ ཡང་ཡེ་ཧུད་ཀྱི་བུ་དེ་རྣམས་ནི་གེ་བཱ་རུ་གཞིས་ཆགས་པའི་ཕ་མེས་ཀྱི་བརྒྱུད་ཀྱི་མི་དཔོན་དུ་གྱུར་ནས། ཕྱིས་སུ་མ་ནཱ་ཧད་དུ་མཐའ་ལ་སྤྱུགས་སོ།

༧ ཡང་ན་ཨ་མཱན་དང་། ཨ་ཧི་ཡཱ་དང་། གེ་རཱ་གསུམ་སྟེ། དེས་འདི་རྣམས་སྤྱུགས་པ་ཡིན་ནོ། དེ་ལས་ཨུ་ཟཱ་དང་། ཨ་ཧི་ཧུད་ཆད་དོ།

༨ ཡང་ཤ་ཧ་རཱ་ཨིམ་གྱིས་རང་གི་ཆུང་མ་ཧུ་ཤིམ་དང་བ་ཨ་རཱ་་མོ་ཨབ་ཏུ་བཏོན་བཏང་བའི་འོག་ཏུ།

༩ དེའི་ཆུང་མ་ཧོ་དེས་ལས། ཡོ་བབ་དང་། ཙིབ་ཡཱ་དང་། མེ་ཤཱ་དང་། མལ་ཀམ་དང་།

༡༠ ཡེ་ཨུས་དང་། ཤག་ཡཱ་དང་། མིར་མཱ་དང་བདུན་ཆད་དེ། དེའི་བུ་རྣམས་རང་གི་ཕ་སྤད་ཀྱི་མི་དཔོན་དུ་གྱུར་ཏོ།

༡༡ ཧུ་ཤིམ་ལས་ཨ་བི་ཏུབ་དང་། ཨེལ་པ་ཨལ་ཆད་དེ།

༡༢ ཨེལ་པ་ཨལ་གྱི་བུ་ནི། ཨེ་བེར་དང་། མི་ཤཱམ་དང་། ཤེ་མེར་དང་གསུམ་སྟེ། དེས་ཨོ་ནོ་དང་ལོད་གཉིས་པོ་དང་། དེའི་གྲོང་ཚོ་རྣམས་དང་བཅས་པ་བཙུགས་སོ༎

༡༣ དེ་མ་ཟད། ཨ་ཡ་ལོན་དུ་གཞིས་ཆགས་ཡོད་པའི་ཕ་སྤད་ཀྱི་མི་དཔོན་དུ་གྱུར་པའི་བེ་རི་ཡཱ་དང་། ཤེ་མཱ་གཉིས་སོ། དེ་དག་གིས་གད་པ་རྣམས་བསྐྲད་བཏང་བ་ཡིན།

༡༤ བེ་རི་ཡཱ་ཡི་བུ་ནི། ཨ་ཧི་ཡོ་དང་། ཤ་ཤག་དང་། ཡེ་རེ་མོད་དང་།

༡༥ ཟེ་བད་ཡཱ་དང་། ཨ་རཱད་དང་། ཨེ་དེར་དང་།

༡༦ མི་ཀ་ཨེལ་དང་། ཨིས་པཱ་དང་། ཡོ་ཧཱ་དང་དགུའོ༎

༡༧ ཨེལ་པ་ཨལ་གྱི་བུ་ནི། ཟེ་བད་ཡཱ་དང་། མེ་ཤུལ་ལམ་དང་། ཧིས་ཀི་དང་། ཧེ་བེར་དང་།

༡༨ ཨིས་མེ་རཱ་ཨི་དང་། ཨིས་ལི་ཡཱ་དང་། ཡོ་བབ་དང་དྲུག་གོ།

༡༩ ཤི་མེ་ཨི་ཡི་བུ་ནི། ཡ་ཀིམ་དང་། ཟིག་རི་དང་། ཟབ་དཱི་དང་།

༢༠ ཨེ་ལི་ཨེ་ནཱ་ཨི་དང་། ཙིལ་ལེ་ཐཱ་ཨི་དང་། ཨེ་ལི་ཨེལ་དང་།

༢༡ ཨ་ད་ཡཱ་དང་། བེ་ར་ཡཱ་དང་། ཤིམ་རད་དང་དགུའོ།

༢༢ ཤ་ཤག་གི་བུ་ནི། ཨིས་པན་དང་། ཨེ་བེར་དང་། ཨེ་ལི་ཨེལ་དང་།

༢༣ ཨབ་དོན་དང་། ཟིག་རི་དང་། ཧ་ནན་དང་།

༢༤ ཧ་ནན་ཡཱ་དང་། ཨེ་ལམ་དང་། ཨན་ཐོ་ཐི་ཡཱ་དང་།

༢༥ ཨི་བ་དེ་ཡཱ་དང་། ཕེ་ནུ་ཨེལ་དང་། བཅུ་གཅིག་གོ།

༢༦ ཡེ་རོ་ཧམ་གྱི་བུ་ནི། ཤམ་ཤེ་རཱ་ཨི་དང་། ཤེ་ཧར་ཡཱ་དང་། ཨ་ཐལ་ཡཱ་དང་།

༢༧ ཡ་ཨ་རེ་ཤི་ཡཱ་དང་། ཨེ་ལི་ཡཱ་དང་། ཟིག་རི་དང་། དྲུག་སྟེ།

༢༨ དེ་རྣམས་རང་གི་ཕ་སྤད་ཀྱི་ནང་དུ་མི་རབས་ནས་མི་རབས་སུ་མི་དཔོན་བྱས་ཏེ། ཡེ་རུ་ཤ་ལེམ་དུ་གནས་སོ༎

༢༩ ཡང་གི་བེ་ཨོན་བཙུགས་པའི་ཕ་གི་བེ་ཨོན་ཡུལ་གྱི་ནང་དུ་གནས་ཏེ། དེའི་ཆུང་མའི་མིང་ནི་མ་ཨ་ཀཱ་ཟེར་རོ།

༣༠ དེའི་སྔོན་སྐྱེས་ཨབ་དོན། དེ་ནས་ཙུར་དང་། ཀིས་དང་། བ་ཨཱལ་དང་། ནཱ་དབ་དང་།

༣༡ གེ་དོར་དང་། ཨ་ཧི་ཡོ་དང་། ཟེ་ཁེར་དང་བརྒྱད་དོ།

༣༢ ཡང་མིག་ལོད་ལས་ཤི་མེ་ཨ་ཆད་དེ། དེ་དག་ཀྱང་ཡེ་རུ་ཤ་ལེམ་དུ་རང་གི་སྤུན་གྱི་མདུན་དུ། དེ་དག་དང་མཉམ་དུ་གནས་པ་ཡིན།

༣༣ ནེར་ལས་ཀིས་ཆད། ཀིས་ལས་ཤ་ཨུལ། ཤ་ཨུལ་ལས་ཡོ་ན་ཐན་དང་། མལ་ཀི་ཤུ་ཨ་དང་། ཨ་བི་ནཱ་དབ་དང་། ཨེས་བ་ཨཱལ་དང་བཞི་ཆད་དོ།

༣༤ ཡོ་ན་ཐན་གྱི་བུ་མེ་རིབ་བ་ཨཱལ། མེ་རིབ་བ་ཨཱལ་ལས་མི་ཀཱ་ཆད་དོ།

༣༥ མི་ཀཱ་ཡི་བུ་ནི། པི་ཐོན་དང་། མེ་ལེག་དང་། ཏཱ་རེ་ཨ་དང་། ཨ་ཧས་དང་བཞིའོ།

༣༦ ཨ་ཧས་ལས་ཡེ་ཧོ་ཨ་དཱད་ཆད་དེ། ཡེ་ཧོ་ཨ་དཱད་ལས་ཨ་ལེ་མེད་དང་། ཨས་མ་ཝེད་དང་། ཟིམ་རི་ཆད་དེ། ཟིམ་རི་ལས་མོ་ཙཱ་ཆད་དོ།

༣༧ མོ་ཙཱ་ལས་བི་ནེ་ཨ་ཆད་དེ། དེའི་བུ་ར་ཕཱ། དེའི་བུ་ཨེ་ལི་ཨ་སཱ། དེའི་བུ་ཨ་ཙེལ།

༣༨ ཡང་ཨ་ཙེལ་ལ་བུ་དྲུག་ཡོད་པ་ཡིན། དེ་དག་གི་མིང་ནི། ཨས་རི་ཀམ་དང་། བོག་རུ་དང་། ཨིས་མ་ཨེལ་དང་། ཤེ་ཨར་ཡཱ་དང་། ཨོ་བད་ཡཱ་དང་། ཧ་ནན་དང་དྲུག་སྟེ། དེ་ཐམས་ཅད་ཨ་ཙེལ་གྱི་བུའོ།

༣༩ ཡང་དེའི་ནུ་བོ་ཨེ་ཤེག་གི་བུ་ནི། སྔོན་སྐྱེས་ཨུ་ལམ་དང་། བར་པ་ཡེ་ཧུས་དང་། ཐ་ཆུང་ཨེ་ལི་ཕེ་ལེད་དང་གསུམ་མོ།

༤༠ ཨུ་ལམ་གྱི་བུ་རྣམས་སྟོབས་ཤུགས་ཆེ་ལ། མདའ་རྩལ་ཅན་ཡོད་པ་ཡིན། དེ་ལ་བུ་དང་། ཚ་བོ་མང་ཞིང་། བརྒྱ་དང་ལྔ་བཅུ་ཡོད་པ་ཡིན། དེ་ཐམས་ཅད་བེན་ཡ་མིན་གྱི་བུ་བརྒྱུད་དོ༎

༩

དེ་ནས་ཨིས་ར་ཨེལ་པ་ཐམས་ཅད་བརྒྱུད་ཀྱི་དཀར་ཆག་ནང་བརྩིས་ཏེ་ཡོད་པས། དེ་ཐམས་ཅད་ཨིས་ར་ཨེལ་གྱི་རྒྱལ་པོའི་རྒྱལ་རབས་ལ་བྲིས་ཏེ་ཡོད་མོད། ཡ་ཧུ་དཱ་ནི་རང་གི་ཉེས་སྡིག་གི་རྐྱེན་གྱིས་བཱ་བེལ་དུ་བཙོན་དུ་ཁྱེར་བ་ཡིན།

༢ རང་གིས་ས་གཞི་དང་གྲོང་ཁྱེར་ནང་ཐོག་མར་གནས་པ་རྣམས་ནི། ཨིས་ར་ཨེལ་དང་། བླ་མ་རྣམས་དང་། ལེ་ཝི་པ་རྣམས་དང་། མཆོད་ཁང་གི་བདག་རྐྱེན་བྱེད་པ་རྣམས་ཏེ།

༣ ཡ་ཧུ་དཱ་པ་དང་། བེན་ཡ་མིན་པ་དང་། ཨེབ་ར་ཨིམ་པ་དང་། མ་ན་ཤེ་པ་ལས་ཡེ་རུ་ཤ་ལེམ་དུ་གནས་པ་རྣམས་ནི།

༤ ཡ་ཧུ་དཱའི་བུ་ཕེ་རེས་ཀྱི་བུ་རྣམས་ཀྱི་ནང་ནས་ཨུ་ཐཱ་ཨི་བྱ་བའོ། ཨུ་ཐཱ་ཨི་ནི་ཨམ་མི་ཧུད་ཀྱི་བུ། དེ་ནི་ཨོམ་རིའི་བུ། དེ་ནི་ཨིམ་རིའི་བུ། དེ་ནི་བཱ་ནི་ཡི་བུའོ།

༥ ཡང་ཤི་ལོ་པའི་ཁྲོད་ལས། སྔོན་སྐྱེས་ཨ་ས་ཡཱ་དང་། དེའི་བུ་རྣམས་དང་།

༦ སེ་རག་གི་བུ་རྣམས་ལས་ཡེ་ཨུ་ཨེལ་དང་། དེའི་སྤུན་དྲུག་བརྒྱ་དགུ་བཅུ་དང་།

༧ བེན་ཡ་མིན་པ་ལས་སལ་ལུ་སྟེ། དེ་ནི་མེ་ཤུལ་ལམ་གྱི་བུ། དེ་ནི་ཧོ་ད་ཝི་ཡཱའི་བུ། དེ་ནི་ཧས་སེ་ནུ་ཨའི་བུའོ།

༨ ཡང་ཡེ་རོ་ཧམ་གྱི་བུ་ཨིབ་ནེ་ཡཱ་དང་། ཨུ་ཟིའི་བུའམ་མིག་རིའི་ཚ་བོ་ཨེ་ལཱ་བྱ་བ་དང་། ཤེ་ཕད་ཡཱའི་བུ་མེ་ཤུལ་ལམ། ཤེ་ཕད་ཡཱ་ནི་རེ་གུ་ཨེལ་གྱི་བུ། དེ་ནི་ཨིབ་ནི་ཡཱའི་བུའོ།

༩ ཡང་བརྒྱུད་ཀྱི་དཀར་ཆག་བཞིན་དུ་དེ་དག་གི་སྤུན་དགུ་བརྒྱ་དང་ལྔ་བཅུ་ང་དྲུག་དེར་གནས་པ་ཡིན། མི་དེ་ཐམས་ཅད་ནི་རང་གི་ཕ་སྤད་ཀྱི་ནང་དུ་ཕ་མེས་པོ་ནས་མི་དཔོན་བྱས་པ་ཡིན།

༡༠ ཡང་བླ་མའི་ནང་ནས་དེར་གནས་པ་དག་ནི། ཡེ་ད་ཡཱ་དང་། ཡེ་ཧོ་ཡ་རིབ་དང་། ཡ་ཀིན་དང་།

༡༡ ཨ་ཟར་ཡཱ་དང་བཞིའོ། ཨ་ཟར་ཡཱ་ནི་ཧིལ་ཀི་ཡཱའི་བུ། དེ་ནི་མེ་ཤུལ་ལམ་གྱི་བུ། དེ་ནི་ཙ་དོག་གི་བུ། དེ་ནི་མེ་ར་ཡོད་ཀྱི་བུ། དེ་ནི་དཀོན་མཆོག་གི་ཕོ་བྲང་དུ་དཔོན་པོ་ལགས་པའི་ཨ་ཧི་ཏུབ་ཀྱི་བུའོ།

༡༢ ཡང་ཨ་ད་ཡཱ་ནི་ཡེ་རོ་ཧམ་གྱི་བུ། དེ་ནི་ཕ་ཤུར་གྱི་བུ། དེ་ནི་མལ་ཀི་ཡཱའི་བུ། ཡང་དེ་ནི་མ་ཨ་སཱ་ཨིའི་བུའོ། དེ་ནི་ཨ་དི་ཨེལ་གྱི་བུ། དེ་ནི་ཡ་ཟེ་རཱ་ཡི་བུ། དེ་ནི་མེ་ཤུལ་ལམ་གྱི་བུ། དེ་ནི་མེ་ཤིལ་ལེ་མིད་ཀྱི་བུ། དེ་ནི་ཨིམ་མེར་གྱི་བུའོ།

༡༣ ཡང་དེ་དག་གི་སྤུན་རྣམས་ཀྱང་དེར་གནས་སོ། དེ་དག་རང་གི་ཕ་སྤད་ཀྱི་ནང་དུ་མི་དཔོན་བྱེད་པའི་མི་ཆིག་སྟོང་བདུན་བརྒྱ་དྲུག་ཅུ་ནི། དཀོན་མཆོག་གི་ཕོ་བྲང་གི་བདག་རྐྱེན་བྱེད་དུ་ཤུགས་ཆེ་བ་ཡོད་པ་ཡིན།

༡༤ ཡང་ལེ་ཝི་པའི་ནང་ནས་དེར་གནས་པ་དག་ནི། མེ་རཱ་རིའི་བུ་བརྒྱུད་ལས་ཤེ་མ་ཡཱ། དེ་ནི་ཧ་ཤུབ་ཀྱི་བུ། དེ་ནི་ཨས་རི་ཀམ་གྱི་བུ། དེ་ནི་ཧ་ཤབ་ཡཱའི་བུའོ།

༡༥ ཡང་བག་བག་ཀར་དང་། ཧེ་རེས་དང་། ག་ལལ་དང་། མད་ཐན་ཡཱ། དེ་ནི་མི་ཀཱ་ཡི་བུ། དེ་ནི་ཟིག་རིའི་བུ། དེ་ནི་ཨ་སབ་ཀྱི་བུའོ།

༡༦ ཡང་ཨོ་བད་ཡཱ། དེ་ནི་ཤེ་མ་ཡཱའི་བུ། དེ་ནི་ག་ལལ་གྱི་བུ། དེ་ནི་ཡེ་དུ་ཐུན་གྱི་བུའོ། ཡང་བེ་རེག་ཡཱ། དེ་ནི་ཨ་སཱའི་བུ། དེ་ནི་ཨེལ་ཀཱ་ནཱ་ཡི་བུའོ། དེ་རྣམས་ནེ་ཏོ་ཕད་པའི་ཡུལ་ཚོ་རྣམས་ཀྱི་ནང་དུ་གནས་པ་ཡིན།

༡༧ ཡང་སྒོ་པ་ལ། ཤལ་ལུམ་དང་། ཨག་ཁུབ་དང་། ཏལ་མོན་དང་། ཨ་ཧི་མན་དང་། དེ་དག་གི་སྤུན་རྣམས་ཡོད་པ་ཡིན། དེ་དག་གི་དཔོན་པོ་ནི་ཤལ་ལུམ་ཡོད་པ་ཡིན།

༡༨ དེ་དག་ད་ལྟའི་བར་དུ་རྒྱལ་པོའི་ཤར་སྒོ་ལ་སྡོད་ཅིང་། ལེ་ཝི་པའི་སྒར་གྱི་བྱ་ར་བ་ལགས་སོ།

༡༩ ཡང་ཤལ་ལུམ་དང་། དེའི་ཕ་སྤད་ཀྱི་སྤུན་ཀོ་རཱ་པ་རྣམས་རིམ་གྲོ་བྱེད་མཁན་དང་། གུར་མཆོག་གི་སྒོ་པ་ཡོད་པ་ཡིན། དེ་དག་གི་ཕ་མེས་པོས་ཡ་ཧོ་ཝཱའི་སྒར་སྲུང་མཁན་ཡིན་སྟབས་ཀྱིས། དེ་དག་གིས་ཀྱང་སྒོ་བསྲུངས་སོ། ཤལ་ལུམ་ནི་ཀོ་རེ་ཡི་བུ། དེ་ནི་ཨེ་བི་ཨ་སབ་ཀྱི་བུ། དེ་ནི་ཀོ་རཱ་ཡི་བུའོ།

༢༠ ཡང་ཨེལ་ཨ་ཟར་གྱི་བུ་ཕི་ནེ་ཧས་སྔར་དེ་དག་གི་འགོ་པར་ཡོད་དེ། ཡ་ཧོ་ཝཱ་དང་མཉམ་བཞུགས་པ་ཡིན།

༢༡ ཡང་མེ་ཤེ་ལེམ་ཡཱའི་བུ་ཟ་ཀར་ཡཱ་ཚོགས་ཀྱི་གུར་མཆོག་གི་སྒོ་པ་ཡོད་པ་ཡིན།

༢༢ སྒོའི་བྱ་ར་བར་འདམས་པ་འདི་ཀུན་ཉིས་བརྒྱ་དང་བཅུ་གཉིས་སོ། དེ་རྣམས་རང་གི་བརྒྱུད་ཀྱི་དཀར་ཆག་ལྟར་རང་གི་ཡུལ་ཚོའི་ནང་དུ་བརྩིས་པ་ཡིན། དཱ་བིད་དང་མངོན་ཤེས་པ་ཤ་མུ་ཨེལ་གྱིས་དེ་རྣམས་ལ་ཁག་འཁུར་པའི་ལས་སུ་བསྐོས་པ་ཡིན།

༢༣ དེ་ལྟར་དེ་དག་དང་དེ་དག་གི་ཕྲུ་གུ་རྣམས་ཀྱིས་ཡ་ཧོ་ཝཱའི་ཕོ་བྲང་ངམ། གུར་མཆོག་གི་སྒོ་བསྲུངས་པ་ཡིན།

༢༤ ཤར་དང་ནུབ་དང་བྱང་དང་ལྷོ་ཕྱོགས་བཞིར་སྒོ་པ་ཡོད་པ་ཡིན།

༢༥ ཡང་དེ་དག་གི་སྤུན་ཡུལ་ཚོ་ལ་ཡོད་པ་རྣམས་དེ་དག་དང་བཅས་རེས་བྱས་ནས། ཞག་བདུན་བདུན་ནས་འོངས་སོ།

༢༦ གང་ལ་ཞེ་ན། ལེ་ཝི་པ་མི་དེ་བཞི་པོ་སྒོ་པའི་དཔོན་པོ་ཁག་འཁུར་མཁན་ཡིན་པས། དཀོན་མཆོག་གི་ཕོ་བྲང་གི་ནང་མིག་རྣམས་དང་དཀོར་མཛོད་རྣམས་ཀྱི་ལྟ་མཁན་དུ་བསྐོས་ཡོད་པ་ཡིན།

༢༧ མཚན་མོར་དཀོན་མཆོག་གི་ཕོ་བྲང་ལ་ཀྱིར་འཁོར་ནས་བསྡད་དོ། གང་ལ་ཞེ་ན། དེ་དག་གི་ཁག་ཏུ་ཡོད་པ་ཡིན། ཡང་སྔ་དྲོ་སྒོ་འབྱེད་པ་ཡང་དེ་དག་གི་ལས་ཡོད་པ་ཡིན།

༢༨ དེ་རྣམས་ཀྱི་ནང་ནས་འགའ་ཞིག་གིས་མཆོད་རྫས་བརྩིས་ནས། ཕྱི་ནང་འཁྱེར་དུ་བཞག

༢༩ ཡང་འགའ་ཞིག་ཡོ་བྱད་དང་། གཙང་ཁང་གི་རྫས་ཀུན་དང་། རྒྱ་ཞིབ་དང་རྒུན་ཆང་དང་། འབྲུ་མར་དང་། དྲི་བཟང་དང་། སྤོས་རྣམས་ཀྱི་གཉེར་པ་ལ་བསྐོས་ཡོད་པ་ཡིན།

༣༠ ཡང་བླ་མའི་བུའི་ནང་ནས་འགའ་ཞིག་སྤོས་ཆུ་བཟོས་པ་ཡིན།

༣༡ ཡང་ལེ་ཝི་པ་ལས་ཀོ་རཱ་པ་ཤལ་ལུམ་གྱི་སྔོན་སྐྱེས་མད་ཐིད་ཡཱ་ནི་སླ་ངའི་ནང་ན་རྔོད་བྱའི་རྫས་ཀྱི་ཁག་བཀལ་བ་ཡིན།

༣༢ ཡང་དེ་དག་གི་སྤུན་ཀོ་ཧད་པའི་བུ་རྣམས་ལ། གཟིགས་པའི་བག་ལེབ་ལ་བལྟ་བ་དང་། ཤབ་བཱད་རེ་བཞིན་དེ་བྱེད་པའི་ཁག་ཡོད་པ་ཡིན།

༣༣ དེ་རྣམས་ལེ་ཝི་པའི་ཕ་སྤད་ཀྱི་མགོ་དཔོན་མགུར་མ་བླང་མཁན་ཡིན་ཏེ། དེ་ཚོ་ཉིན་མཚན་མེད་པར་མཆོད་ཁང་གི་ནང་དུ་ལས་བྱས་པས། གཞན་ལས་གང་ཡང་མ་ཕོག་གོ།

༣༤ བརྒྱུད་ཀྱི་དཀར་ཆག་ལྟར་ཡེ་རུ་ཤ་ལེམ་དུ་གནས་པ་དེ་དག་ལེ་ཝི་པའི་ཕ་སྤད་ཀྱི་མི་དཔོན་ཡོད་པ་ཡིན།

༣༥ གི་བེ་ཨོན་དུ་གི་བེ་ཨོན་བཙུགས་པའི་ཕ་ཡེ་ཧི་ཨེལ་གནས་པ་ཡིན། དེའི་ཆུང་མའི་མིང་མ་ཨ་ཀཱ་སྟེ།

༣༦ དེའི་སྔོན་སྐྱེས་ཨབ་དོན། དེའི་འོག་ཏུ་ཙུར་དང་། ཀིས་དང་། བ་ཨཱལ་དང་། ནེར་དང་། ནཱ་དབ་དང་།

༣༧ གེ་དོར་དང་། ཨ་ཧི་ཨོ་དང་། ཟ་གར་ཡཱ་དང་། མིག་ལོད་དང་བཅུའོ།

༣༨ ཡང་མིག་ལོད་ལས་ཤི་མེ་ཨམ་ཆད་དེ། དེ་དག་ཀྱང་ཡེ་རུ་ཤ་ལེམ་དུ་རང་གི་སྤུན་གྱི་མདུན་དུ་དེ་དག་དང་མཉམ་དུ་གནས་པ་ཡིན།

༣༩ ནེར་ལས་ཀིས་ཆད། ཀིས་ལས་ཤ་ཨུལ་ཆད། ཤ་ཨུལ་ལས་ཡོ་ན་ཐན་དང་། མལ་ཀི་ཤུ་ཨ་དང་། ཨ་བི་ནཱ་དབ་དང་། ཨེས་བ་ཨཱལ་དང་བཞི་ཆད།

༤༠ ཡོ་ན་ཐན་གྱི་བུ་མེ་རིབ་བ་ཨཱལ་དང་། མེ་རིབ་བ་ཨཱལ་ལས་མི་ཀཱ་ཆད།

༤༡ མི་ཀཱ་ཡི་བུ་ནི། པི་ཐོན་དང་། མེ་ལེག་དང་། ཏཱ་རེ་ཨ་དང་། ཨ་ཧས་དང་བཞི་སྟེ།

༤༢ ཨ་ཧས་ལས་ཡ་རཱ་ཆད། ཡ་རཱ་ལས་ཨ་ལེ་མེད་དང་། ཨས་མ་ཝེད་དང་། ཟིམ་རི་དང་གསུམ་ཆད་དེ། ཟིམ་རི་ལས་མོ་ཙཱ་ཆད།

༤༣ ཡང་མོ་ཙཱ་ལས་བི་ནེ་ཨ་ཆད། དེའི་བུ་རེ་ཕ་ཡཱ། དེའི་བུ་ཨེ་ལེ་ཨ་སཱ། དེའི་བུ་ཨ་ཙེལ།

༤༤ ཡང་ཨ་ཙེལ་གྱི་བུ་དྲུག་གི་མིང་ནི། ཨས་རི་ཀམ་དང་། བོག་རུ་དང་། ཨིས་མ་ཨེལ་དང་། ཤེ་ཨར་ཡཱ་དང་། ཨོ་བད་ཡཱ་དང་། ཧ་ནན་དང་དྲུག་སྟེ། དེ་རྣམས་ཨ་ཙེལ་གྱི་བུ་བརྒྱུད་དོ༎

༡༠

དེ་ནས་ཕེ་ལེ་ཤེད་པ་རྣམས་ཀྱིས་ཨིས་ར་ཨེལ་ལ་དམག་བརྒྱབས་ནས། ཨིས་ར་ཨེལ་པ་རྣམས་ཕེ་ལེ་ཤེད་པའི་མདུན་ནས་བྲོས་ཏེ། རི་གིལ་བོ་ཨ་རུ་བསད་ནས་ས་རུ་ལྷུང་ངོ་།

༢ དེ་རུ་ཕེ་ལེ་ཤེད་པ་རྣམས་ཀྱིས་ཤ་ཨུལ་དང་དེའི་བུ་རྣམས་ཀྱི་རྗེས་སུ་འདེད་ཅིང་། ཤ་ཨུལ་གྱི་བུ་ཡོ་ན་ཐན་དང་ཨ་བི་ནཱ་དབ་དང་། མལ་ཀི་ཤུ་ཨ་དང་གསུམ་བསད་དོ།

༣ འཐབ་མོ་དེའི་ཕྱིར་ཤ་ཨུལ་ལ་དཀའ་བར་བྱུང་སྟེ། མདའ་པ་རྣམས་ཀྱིས་ཁོ་ལ་ནོན་ནས། ཁོ་མདའ་པ་རྣམས་ཀྱི་ལག་ནས་སྣད་པར་གྱུར་ཏོ།

༤ ཤ་ཨུལ་གྱིས་རང་གི་གོ་ཁྲབ་འཁུར་མཁན་ལ། མདུན་ལྤགས་མ་བཅད་པ་འདི་དག་འོངས་ནས་ང་ལ་སྨད་པར་བྱའོ། ད་ཁྱོད་ཀྱིས་རལ་གྲི་ཕྱུང་ནས་ང་ལ་སྣུན་པར་བྱོས་ཤིག་ཅེས་བསྒོ་རུང་། གོ་ཁྲབ་འཁུར་མཁན་དེ་རབ་ཏུ་འཇིགས་པས། དེ་ལྟར་བྱེད་མ་དགའ་བས། ཤ་ཨུལ་གྱིས་རལ་གྲི་བླངས་ནས། རང་དེའི་ཐོག་ཏུ་གྱེལ་ཏོ།

༥ ཡང་གོ་ཁྲབ་འཁུར་མཁན་གྱིས་ཤ་ཨུལ་ཤི་ཟིན་པར་མཐོང་བ་དང་། དེ་ཡང་རང་གི་རལ་གྲིའི་ཐོག་ཏུ་གྱེལ་ནས། མཉམ་དུ་ཤིའོ།

༦ དེ་ལུགས་སུ་ཤ་ཨུལ་དང་། དེའི་སྲས་གསུམ་དང་། ནང་ཚང་ཐམས་ཅད་ཕྱོགས་གཅིག་ཏུ་གྲོངས་སོ།

༧ ཡང་རོང་ལ་ཡོད་པའི་ཨིས་ར་ཨེལ་པ་ཐམས་ཅད་ཀྱིས་མི་རྣམས་བྲོས་པ་དང་། ཤ་ཨུལ་དང་། དེའི་སྲས་རྣམས་ཤི་ཟིན་པར་མཐོང་བས། རང་གི་གྲོང་ཁྱེར་རྣམས་བཞག་ནས། བྲོས་སོང་བ་ལས། ཕེ་ལེ་ཤེད་པ་འོངས་ནས། དེའི་ནང་དུ་གཞིས་ཕབ་བོ༎

༨ ཡང་རྟིང་མ་ཞག་ཕེ་ལེ་ཤེད་པ་རོའི་གོས་ཤུ་བར་འོང་དུས་སུ། རི་གིལ་བོ་ཨ་རུ་ཤ་ཨུལ་དང་དེའི་སྲས་རྣམས་གྲོངས་ཟིན་པ་བརྙེད་ནས།

༩ དེ་བཤུས་ནས། དེའི་མགོ་དང་གོ་ཁྲབ་བླངས་ཏེ། ལྷ་སྐུ་དང་ཡུལ་མི་ལ་ཕྲིན་སྐྱེལ་དུ། ཕེ་ལེ་ཤེད་པའི་ཡུལ་ཀུན་ཏུ་སྐོར་དུ་བསྐུར་ཏོ།

༡༠ དེ་ཚོས་ཁོང་གི་གོ་ཁྲབ་དེ་རང་གི་ལྷ་ཁང་དུ་བཞག་སྟེ། ཁོང་གི་མགོ་ནི་དཱ་གོན་གྱི་ལྷ་ཁང་དུ་འཕྱར་དུ་བཞག་གོ།

༡༡ ཕེ་ལེ་ཤེད་པས་ཤ་ཨུལ་ལ་ཅི་བྱས་ཚང་མ་ཡ་བེས་གིལ་ཨད་པ་རྣམས་ཀྱིས་ཐོས་ནས།

༡༢ མི་དཔའ་རྩལ་ཅན་ཐམས་ཅད་ལངས་ཏེ། ཤ་ཨུལ་གྱི་སྤུར་དང་། དེའི་སྲས་རྣམས་ཀྱི་སྤུར་ཐོགས་ནས། ཡ་བེས་ལ་དྲངས་ནས། ཡ་བེས་ཀྱི་བེ་ཤིང་གི་འོག་ཏུ་བསྐུངས་ནས། ཞག་བདུན་སྨྱུང་བར་བྱས་སོ༎

༡༣ ཤ་ཨུལ་ཤི་བའི་རྐྱེན་ནི། ཤ་ཨུལ་གྱིས་ཡ་ཧོ་ཝཱའི་དྲུང་དུ་སྡིག་པ་བྱས་ཏེ། ཡ་ཧོ་ཝཱའི་གསུང་ལ་མ་ཉན་པ་དང་། བུད་མེད་ནག་ཆོས་མ་ནས་བརྟག་པ་ཞུས་པའི་ཕྱིར་རོ།

༡༤ དེས་ཡ་ཧོ་ཝཱ་ལས་ཐུགས་བརྟག་མ་ཞུས་པས། ཁོང་གིས་དེ་བསད་དེ། ཨི་ཤཱའི་བུ་དཱ་བིད་ཀྱི་ཕྱོགས་སུ་རྒྱལ་སྲིད་བསྒྱུར་བར་མཛད་དོ༎

༡༡

དེ་ནས་ཨིས་ར་ཨེལ་པ་ཐམས་ཅད་ཧེབ་རོན་དུ་དཱ་བིད་ཀྱི་དྲུང་དུ་ལྷགས་ནས། ཁོང་ལ། གཟིགས་དང་། བདག་ཅག་ནི་ཁྱེད་ཀྱི་གདུང་རུས་དང་སྐུ་ཤ་སྟེ།

༢ སྔོན་ཤ་ཨུལ་རྒྱལ་པོར་ཡོད་དུས་སུ། ཁྱེད་ཉིད་ཀྱིས་ཨིས་ར་ཨེལ་ཕྱི་ནང་ཀུན་ཏུ་ཁྲིད་པ་ཡིན། ཡང་ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ཁྱེད་ལ། ཁྱོད་ཀྱིས་ངའི་མི་སྡེ་ཨིས་ར་ཨེལ་འཚོ་ཞིང་། ཨིས་ར་ཨེལ་པའི་རྗེ་དཔོན་དུ་འགྱུར་བར་འགྱུར་རོ། གསུངས་པ་ཡིན་ཞུས་པ་དང་།

༣ ཨིས་ར་ཨེལ་གྱི་རྒན་རབས་རྣམས་ཧེབ་རོན་དུ་རྒྱལ་པོའི་དྲུང་དུ་འོངས་པ་ལས། དཱ་བིད་ཀྱིས་ཡ་ཧོ་ཝཱའི་ཞལ་ངོར་དེ་དག་དང་ཆད་དོན་བྱས་ནས། ཡ་ཧོ་ཝཱས་ཤ་མུ་ཨེལ་གྱི་ངག་གི་སྒོ་ནས་གསུངས་པ་བཞིན་དུ། ཨིས་ར་ཨེལ་གྱི་རྒྱལ་པོར་འཇུག་པར་སྣུམ་གྱིས་བྱུགས་ཏེ།

༤ དཱ་བིད་དང་ཨིས་ར་ཨེལ་པ་ཐམས་ཅད་ཡེ་རུ་ཤ་ལེམ་དུ་ཕྱིན་པ་ཡིན། ཡེ་བུས་པ་རྣམས་དེར་གནས་པས། དེའི་མིང་ཡེ་བུས་ཞེས་ཟེར་རོ།

༥ ཡེ་བུས་པས་དཱ་བིད་ལ། ཁྱོད་གྲོང་ཁྱེར་འདིའི་ནང་དུ་འོང་བར་མི་ནུས་སོ། སྨྲས་མོད། དཱ་བིད་ཀྱིས་ཙི་ཨོན་གྱི་རྫོང་བཟུང་བས། དེ་ནི་དཱ་བིད་ཀྱི་གྲོང་ཁྱེར་དུ་གྱུར་ཏོ།

༦ དེར་དཱ་བིད་ཀྱིས། གང་གིས་ཡེ་བུས་པ་སྔོན་དུ་གསོད་ན། དེ་ནི་འགོ་དཔོན་དང་དམག་དཔོན་དུ་བྱའོ་བསྒོ་བས། ཙེ་རུ་ཡཱ་ཡི་བུ་ཡོ་ཨབ་བྱ་བས་སྔོན་དུ་དམག་འཐབ་པས། དམག་དཔོན་དུ་གྱུར་ཏོ།

༧ དཱ་བིད་རྫོང་དེའི་ནང་དུ་བཞུགས་པའི་རྐྱེན་གྱིས། དེའི་མིང་དུ་དཱ་བིད་ཀྱི་གྲོང་ཁྱེར་ཞེས་བཏགས་སོ།

༨ ཡང་ཁོང་གིས་མིལ་ལཱོའི་མཐའ་གྱང་ནས་བཟུང་སྟེ། གྲོང་ཁྱེར་གྱི་མཐའ་འཁོར་དེ་བརྩིགས་པ་ཡིན། ཡོ་ཨབ་ཀྱིས་གྲོང་ཁྱེར་གྱི་བཞིག་སོས་བྱས་སོ།

༩ དཔུང་ཆེན་གྱི་ཡ་ཧོ་ཝཱ་དཱ་བིད་དང་འགྲོགས་ཏེ། དཱ་བིད་ཀྱི་དབང་གོང་ནས་གོང་དུ་འཕེལ་ལོ༎

༡༠ ཡང་དཱ་བིད་ལ་ཡོད་པའི་དཔའ་བོ་རྩལ་ཅན་རྣམས་ཀྱིས་ཁོང་དང་ཨིས་ར་ཨེལ་གྱི་རྒྱལ་སྲིད་ལ་ཤེད་བཅུག་གོ། ཡ་ཧོ་ཝཱས་ཨིས་ར་ཨེལ་གྱི་ཆེད་དུ་གསུངས་པ་བཞིན་དུ། དེ་དག་གིས་ཁོང་ནི་རྒྱལ་པོར་བཅུག་གོ།

༡༡ དཱ་བིད་ལ་ཡོད་པའི་དཔའ་བོ་རྩལ་ཅན་གྱི་གྲངས་ནི། ཧག་མོ་ནི་ཡི་བུ་ཡ་ཤོ་བམ་བྱ་བ་དེ་ནི་སུམ་ཅུའི་ཁྲོད་དུ་གཙོ་ཆེ་བ་སྟེ། དེས་ནི་སྐྱེས་པ་སུམ་བརྒྱའི་ཐོག་ཏུ་གདུང་སྤར་ནས། དེ་ཚང་མ་ཐེང་གཅིག་ལ་བསད་པ་ཡིན།

༡༢ དེའི་འོག་ཏུ་ཨ་ཧོ་པ་དོ་དོ་ཡི་བུ་ཨེལ་ཨ་ཟར། དེ་ནི་དཔའ་བོ་གསུམ་གྱི་ནང་ནས་གཅིག་སྟེ།

༡༣ ཁོ་དཱ་བིད་དང་མཉམ་དུ་པས་ད་མིམ་དུ་ཕྱིན་པ་དང་། དེར་ཕེ་ལེ་ཤེད་པ་འཐབ་ཏུ་འདུས་ཡོད་པ་ཡིན། ཡང་དེར་འབྲུ་ནས་སྤུངས་པའི་ཞིང་ཞིག་ཡོད་དེ། མི་རྣམས་ཕེ་ལེ་ཤེད་པའི་དྲུང་ནས་བྲོས་པ་དང་།

༡༤ དེ་དག་ཞིང་དེའི་དཀྱིལ་དུ་ལངས་ཏེ། ཞིང་དེ་བསྲུང་ནས། ཕེ་ལེ་ཤེད་པ་རྣམས་བསད་དེ། ཡ་ཧོ་ཝཱའི་སྐྱབས་ཆེན་པོས་དེ་དག་བསྲུངས་སོ༎

༡༥ ཡང་ཕེ་ལེ་ཤེད་པའི་དམག་དཔུང་རེ་ཕ་ཨིམ་ལུང་པ་རུ་སྒར་ཕབ་སྟེ་ཡོད་པ་ལས། དམག་དཔོན་སུམ་ཅུའི་ནང་ནས་འདི་གསུམ་པོ་ཨ་དུལ་ལམ་བྱ་བའི་བྲག་ཕུག་ཏུ་དཱ་བིད་གང་ན་བར་ཕྱིན་པ་ཡིན།

༡༦ དེའི་དུས་སུ་དཱ་བིད་རྫོང་གི་ནང་དུ་དང་། ཕེ་ལེ་ཤེད་པའི་སོ་པ་རྣམས་བེད་ལེ་ཧེམ་དུ་ཡོད་པ་ཡིན།

༡༧ དེར་དཱ་བིད་ཀྱིས་དུང་དུང་བྱེད་ཅིང་དེ་དག་ལ། ཀྱེ་ཧོ། སུས་ཀྱང་བེད་ལེ་ཧེམ་སྒོ་དྲུང་གི་ཁྲོན་པའི་ཆུ་ཧུབ་གང་ང་ལ་འཐུང་ཕྱིར་འཁུར་འོང་ན་ལོས་པ། ཞེས་སྨྲས་པ་ལས།

༡༨ དཔའ་བོ་དེ་གསུམ་པོ་ཕེ་ལེ་ཤེད་པའི་དམག་དཔུང་བཤགས་ནས་སོང་སྟེ། བེད་ལེ་ཧེམ་སྒོའི་ཁྲོན་པ་ལས་ཆུ་བཅུས་ཏེ་འཁུར་འོངས་ནས། དཱ་བིད་ལ་ཕུལ་ཏོ། འོན་ཀྱང་ཁོང་གིས་དེ་ལས་བཏུང་དུ་མ་དགའ་བར། ཡ་ཧོ་ཝཱའི་དྲུང་དུ་ཕོས་ནས།

༡༩ ཁོང་གིས། ངས་འདི་འདྲ་བྱེད་པ་ལས་ངའི་དཀོན་མཆོག་གིས་སྲུང་བར་ཤོག འདི་ནི་རང་སྲོག་ལ་རྩེད་མོ་རྩེས་ནས་སོང་བའི་མིའི་ཁྲག་མིན་ནམ་གསུངས་ནས། དེ་ལས་བཏུང་སྙིང་མ་འགྲོའོ། དཔའ་བོ་དེ་གསུམ་པོས་དེ་འདྲའི་ལས་ཀྱང་བྱས་སོ༎

༢༠ ཙེ་རུ་ཡཱ་ཡི་བུ་ཨ་བི་ཤཱ་ཨི། ཡོ་ཨབ་ཀྱི་ནུ་བོ་དེ་ཡང་དཔའ་བོ་གསུམ་པོའི་ནང་ནས་འགོ་དཔོན་ཞིག་ཡིན་ཏེ། དེས་མི་སུམ་བརྒྱ་ལ་མདུང་བརྒྱབ་ནས་བསད་པས། གསུམ་གྱི་ནང་དུ་མིང་ཆེ་བར་སོང་ངོ་།

༢༡ གཞན་གཉིས་པོ་ལས་འདི་དཔའ་གཟེངས་དང་ལྡན་ཏེ། དེ་གཉིས་ཀྱི་འགོ་དཔོན་དུ་གྱུར་རུང་། སྔ་མ་གསུམ་པོ་དང་འདྲ་བར་མ་གྱུར་ཏོ༎

༢༢ ཡང་ཁབ་ཙེ་ཨེལ་པ་དཔའ་བོ་ཆེན་པོའི་བུའམ། ཡེ་ཧོ་ཡ་དཱའི་བུ་བེ་ནཱ་ཡཱས་མོ་ཨབ་པ་ཨ་རི་ཨེལ་གྱི་བུ་གཉིས་བསད་པ་ཡིན། ཡང་དགུན་དུས་སུ་ཕུག་པ་ཞིག་གི་ནང་དུ་བབས་ཏེ། སེང་གེ་ཞིག་ཀྱང་བསད་པ་ཡིན།

༢༣ ཡང་དེས་མི་སེར་པ་སྒོ་ཁྲུ་ལྔ་ཡོད་པ་ཞིག་ཀྱང་བསད་དོ། མི་སེར་པ་དེའི་ལག་པ་ལ་ཀ་བ་ལྟ་བུའི་མདུང་ཡོད་རུང་། འདིས་བེར་ཀ་འཁུར་ནས། དེ་ལ་རྒོལ་དུ་སོང་ནས། མི་སེར་པའི་ལག་པ་ལས་མདུང་བཀོག་སྟེ། དེ་ནི་དེ་རང་གི་མདུང་གིས་བསད་དོ།

༢༤ ཡེ་ཧོ་ཡ་དཱའི་བུ་བེ་ནཱ་ཡཱས་དེ་འདྲ་བྱས་པས། དེ་ནི་དཔའ་བོ་གསུམ་གྱི་ནང་ན་མིང་གྲགས་ཆེ་བར་གྱུར་ཏོ།

༢༥ དེ་ནི་སུམ་ཅུའི་ནང་ན་མིང་ཆེ་ཡང་། སྔ་མ་གསུམ་པོའི་ཚད་དུ་མ་ཕྱིན་ཏེ། དཱ་བིད་ཀྱིས་དེ་ནི་སྐུ་བསྲུང་པ་དག་གི་དཔོན་པོར་བཞག་པ་ཡིན།

༢༦ ད་དམག་དཔུང་ནང་གི་དམག་རྩལ་ཆེ་བ་རྣམས་ནི། ཡོ་ཨབ་ཀྱི་ནུ་བོ་ཨ་ས་ཧེལ་དང་། བེད་ལེ་ཧེམ་པ་དོ་དོའི་བུ་ཨེལ་ཧ་ནན་དང་།

༢༧ ཧ་རོད་པ་ཤམ་མོད་དང་། པེ་ལོན་པ་ཧེ་ལེས་དང་།

༢༨ ཏེ་ཀོ་ཨ་པ་ཨིག་ཀེས་ཀྱི་བུ་ཨི་རཱ་དང་། ཨ་ན་ཐོད་པ་ཨ་བི་ཨེ་སེར་དང་།

༢༩ ཧུ་ཤད་པ་སིབ་བེ་ཀཱ་ཨི་དང་། ཨ་ཧོ་པ་ཨི་ལཱ་ཨི་དང་།

༣༠ ནེ་ཏོ་ཕད་པ་མ་ཧ་རཱ་ཨི་དང་། ནེ་ཧོ་ཕད་པ་བ་ཨ་ནཱ་ཡི་བུ་ཧེ་ལེད་དང་།

༣༡ བེན་ཡ་མིན་པའི་གི་བེ་ཨ་པ་རི་བཱ་ཨི་ཡི་བུ་ཨིད་ཏཱ་ཨི་དང་། པི་ར་ཐོན་པ་བེ་ནཱ་ཡཱ་དང་།

༣༢ གཱ་ཨས་ལུང་པ་པ་ཧུ་རཱ་ཨི་དང་། ཨ་ར་བཱ་པ་ཨ་བི་ཨེལ་དང་།

༣༣ བ་ཧཱ་རུམ་པ་ཨས་མ་ཝེད་དང་། ཤ་ཨལ་བོན་པ་ཨེལ་ཡ་བཱ་དང་།

༣༤ གི་ཟོན་པ་ཧ་ཤེམ་གྱི་བུ་རྣམས་དང་། ཧ་རར་པ་ཤ་གེ་ཡི་བུ་ཡོ་ན་ཐན་དང་།

༣༥ ཧ་རར་པ་ས་ཀཱར་གྱི་བུ་ཨ་ཧི་ཡམ་དང་། ཨུར་གྱི་བུ་ཨེ་ལི་ཕལ་དང་།

༣༦ མེ་ཁེ་རད་པ་ཧེ་ཕེར་དང་། པེ་ལོན་པ་ཨ་ཧི་ཡཱ་དང་།

༣༧ ཀར་མེལ་པ་ཧེས་རོ་དང་། ཨས་བཱ་ཨི་ཡི་བུ་ན་ཨེ་རཱ་ཨི་དང་།

༣༨ ནཱ་ཐན་གྱི་སྤུན་ཟླ་ཡོ་ཨེལ་དང་། ཧག་རིའི་བུ་མིབ་ཧར་དང་།

༣༩ ཨམ་མོན་པ་ཙེ་ལེག་དང་། བེ་ཨེ་རོད་པ་ན་ཧ་རཱ་ཨི། ཙེ་རུ་ཡཱ་ཡི་བུ་ཡོ་ཨབ་ཀྱི་གོ་ཁྲབ་འཁུར་མཁན་དང་།

༤༠ ཡེད་རི་པ་ཨི་རཱ་དང་། ཡེད་རི་པ་ག་རེབ་དང་།

༤༡ ཧེད་པ་ཨུ་རི་ཡཱ་དང་། ཨ་ཧེ་ལཱ་ཨིའི་བུ་ཟཱ་བད་དང་།

༤༢ རུ་བེན་པ་སུམ་ཅུའི་དམག་དཔོན་ཤི་ཟཱ་ཡི་བུ་ཨ་དི་ནཱ་དང་།

༤༣ མ་ཨ་ཀཱ་ཡི་བུ་ཧ་ནན་དང་། མིད་ནི་པ་ཡེ་ཧོ་ཤ་ཕད་དང་།

༤༤ ཨས་ཐེ་རོད་པ་ཨུ་ཟི་ཡཱ་དང་། ཨ་རོ་ཨེར་པ་ཧོ་ཐམ་གྱི་བུ་ཤམ་མཱ་དང་ཡེ་ཧི་ཨེལ་དང་།

༤༥ ཤིམ་རིའི་བུ་ཡེ་དི་ཡཱ་ཨེལ་དང་། དེའི་སྤུན་ཟླ་ཐིས་པ་ཡོ་ཧཱ་དང་།

༤༦ མ་ཧ་ཝིམ་པ་ཨེ་ལི་ཨེལ་དང་། ཨེལ་ན་ཨམ་གྱི་བུ་ཡེ་རི་བཱ་ཨི་དང་། ཡོ་ཤབ་ཡཱ་དང་། མོ་ཨབ་པ་ཡེད་མཱ་དང་།

༤༧ མེ་ཙོབ་ཡཱ་པ་ཨེ་ལི་ཨེལ་དང་། ཨོ་བེད་དང་། ཡ་ཨ་སི་ཨེལ་དང་བཅས་པ་རྣམས་ནི་དཱ་བིད་ཀྱི་དཔའ་བོ་རྣམས་སོ༎

༡༢

དེའང་ཀིས་ཀྱི་བུ་ཤ་ཨུལ་གྱི་རྐྱེན་གྱིས་དཱ་བིད་ཡིབ་ཡོད་པའི་ཚེ། དམག་གི་དུས་སུ་སྟོང་གྲོགས་བྱེད་པའི་དཔའ་བོའི་ཁྲོད་ལས་འདི་རྣམས་ཙིག་ལག་ཏུ་དཱ་བིད་ག་ལ་བ་དེར་འོངས་སོ།

༢ དེ་རྣམས་གཞུ་མོ་ཐོགས་ཤིང་། ལག་གཡས་གཡོན་གཉིས་པོས་རྡོ་བ་དང་མདའ་རྒྱབ་ནུས་པ་ཡིན། འདི་རྣམས་བེན་ཡ་མིན་པ་ཤ་ཨུལ་གྱི་ཕ་སྤུན་ནོ།

༣ གི་བེ་ཨ་པ་ཤེམ་ཨ་ཡི་བུ་ཨ་ཧི་ཨེ་ཟེར་དང་ཡོ་ཨས་གཉིས་གཙོ་ཆེ་བ་སྟེ། དེ་ནས་ཨས་མ་ཝེད་ཀྱི་བུ་ཡེ་ཟི་ཨེལ་དང་། པེ་ལེད་དང་། ཨ་ན་ཐོད་པ་བེ་ར་ཀཱ་དང་ཡེ་ཧུ་དང་།

༤ གི་བེ་ཨོན་པ་ཡིས་མ་ཡཱ་ནི་སུམ་ཅུའི་ཁྲོད་དུ་སྟོབས་ཆེ་བས། སུམ་ཅུའི་འགོ་དཔོན་དུ་ཡོད་པ་ཡིན། ཡང་ཡེ་རེམ་ཡཱ་དང་། ཡ་ཧ་ཟི་ཨེལ་དང་། ཡོ་ཧ་ནན་དང་། གེ་དེ་རད་པ་ཡོ་ཟ་བད་དང་།

༥ ཨེ་ལི་ཨུ་ཟཱ་ཨི་དང་། ཡེ་རི་མོད་དང་། བེ་ཨལ་ཡཱ་དང་། ཤེ་མར་ཡཱ་དང་། ཧ་རུབ་པ་ཤེ་ཕད་ཡཱ་དང་།

༦ ཀོ་རཱ་པ་ཨེལ་ཀཱ་ནཱ་དང་། ཡིས་སི་ཡཱ་དང་། ཨ་སར་ཨེལ་དང་། ཡོ་ཨེ་ཟེར་དང་། ཡ་ཤོ་བམ་དང་།

༧ གེ་དོར་པ་ཡེ་རོ་ཧམ་གྱི་བུ་ཡོ་ཨེ་ལཱ་དང་། ཟེ་བད་ཡཱ་དང་།

༨ གད་པའི་ནང་ནས་མང་པོ་དཱ་བིད་ཀྱི་ཕྱོགས་སུ་འབྲོག་སྟོང་དུ་འགྲོ་བར་སོ་སོར་གྱེས་སོ། དེ་རྣམས་མི་དཔའ་བོ་དམག་རྩལ་ཆེ་བ། འཐབ་མོ་འགྱེད་ནུས་པ། ཕུབ་དང་མདུང་སྐོར་ཤེས་པ། སེང་གེའི་གདོང་ལྟ་བུའི་གདོང་པ་དང་ལྡན་པ། རིའི་ཤ་བ་ལྟར་རྐང་པ་ཤོགས་པོ་ཡོད་པ་ཡིན།

༩ ཨེ་ཟེར་ནི་ཨང་གི་དང་པོ་སྟེ། གཉིས་པ་ཨོ་བད་ཡཱ། གསུམ་པ་ཨེ་ལི་ཨབ།

༡༠ བཞི་པ་མིས་མན་ནཱ། ལྔ་པ་ཡེ་རེམ་ཡཱ།

༡༡ དྲུག་པ་ཨད་ཐཱ་ཨི། བདུན་པ་ཨེ་ལི་ཨེལ།

༡༢ བརྒྱད་པ་ཡོ་ཧ་ནན། དགུ་པ་ཨེལ་ཟ་བད།

༡༣ བཅུ་པ་ཡེ་རེམ་ཡཱ། བཅུ་གཅིག་པ་མག་བན་ནཱ་ཨི།

༡༤ དེ་རྣམས་གད་པའི་བུ་བརྒྱུད་ལས་དམག་དཔོན་ཏེ། ཆུང་ཤོས་ནི་བརྒྱ་དཔོན་དང་། ཆེ་ཤོས་ནི་སྟོང་དཔོན་དུ་ཡོད་པ་ཡིན།

༡༥ ཟླ་བ་དང་པོ་ལ་ཡོར་དན་གྱི་འགྲམ་གྱི་བར་དུ་ཆུ་རྒྱས་ཡོད་དུས་སུ་ཕ་རོལ་དུ་རྒལ་ནས་སོང་སྟེ། ཤར་དང་ནུབ་ཀྱི་ལུང་པའི་ནང་ན་གནས་པ་རྣམས་བསྐྲད་པ་རྣམས་འདི་དག་གོ།

༡༦ གཞན་ཡང་བེན་ཡ་མིན་དང་ཡ་ཧུ་དཱའི་བུ་བརྒྱུད་ཀྱི་ནང་ནས་ཁ་ཤས་རྫོང་གི་ནང་དུ་དཱ་བིད་ཀྱི་དྲུང་དུ་འོངས་བ་དང་།

༡༧ དཱ་བིད་དེ་དག་ལ་བསུར་ཐོན་ཏེ། དེ་དག་ལ། ཇི་སྟེ་ཁྱོད་ཅག་སེམས་གཙང་ཞིང་ང་ལ་ར་མདའ་བྱེད་དུ་ངའི་དྲུང་དུ་འོངས་པ་ཡིན་ན། ངའི་སྙིང་ཁྱོད་ཅག་དང་འདྲེ་བར་འགྱུར། ཇི་སྟེ་ངའི་ལག་ཏུ་སྐྱོན་མེད་བཞིན་དུ་ཁྱོད་ཚོས་ང་དགྲའི་ལག་པར་གཏད་དུ་འོངས་པ་ཡིན་ན། འོ་སྐོལ་གྱི་ཕ་མེས་ཀྱི་དཀོན་མཆོག་གིས་དེ་ལ་གཟིགས་ཤིང་། བཀའ་བཀྱོན་གནང་བར་ཤོག་ཅིག་ཅེས་སྨྲས་པ་ལས།

༡༨ དམག་དཔོན་སུམ་ཅུའི་གཙོ་ཡིན་པའི་ཨ་མ་སཱ་ཨི་ལ་ཐུགས་ཉིད་བབས་ནས་དེས། བདག་ཅག་ནི་དཱ་བིད་ཁྱེད་ཀྱི་ཡིན། ཨི་ཤཱའི་སྲས་ཀྱི་ཕྱོགས་པ་ཡིན། ཁྱེད་ལ་ཉིད་ཀྱི་དཀོན་མཆོག་གིས་སྟོང་གྲོགས་མཛད་པས། ཁྱེད་ལ་ནི་ཞི་བདེའི་ཞི་བདེ་མངའ་བར་ཤོག ཁྱེད་ཀྱི་ར་མདའ་འང་ཞི་བདེ་བར་ཤོག་ཅིག་ཅེས་བརྗོད་པས། དཱ་བིད་ཀྱིས་དེ་དག་ནང་དུ་བསྙེན་ཏེ། དམག་དཔོན་དུ་བྱས་སོ༎

༡༩ ཡང་མ་ན་ཤེ་པ་འགའ་ཞིག་དཱ་བིད་ཀྱི་ཕྱོགས་སུ་འོངས་སོ། དེའི་ཚེ་ཁོང་ཕེ་ལེ་ཤེད་པ་དང་ལྷན་ཅིག་ཏུ་ཤ་ཨུལ་ལ་དམག་འགྱེད་དུ་བྱོན་རུང་། དེ་དག་ལ་ར་མདའ་མ་བྱས་སོ། ཕེ་ལེ་ཤེད་པའི་ཇོ་བོ་དག་བགྲོས་ནས། ངེད་ཀྱི་མགོ་ནོན་ཕྱིར་ཁོ་ནི་རང་གི་རྗེ་བོ་ཤ་ཨུལ་གྱི་ཕྱོགས་སུ་འགྲོ་བར་འགྱུར་རོ་ཟེར་ཞིང་། ཁོང་འགྲོར་བཅུག་གོ།

༢༠ ཡང་ཁོང་ཙིག་ལག་ཏུ་འགྲོ་བ་ལས། མ་ན་ཤེའི་ནང་ནས་ཨད་ནཱ་དང་། ཡོ་ཟ་བད་དང་། ཡེ་དི་ཡཱ་ཨེལ་དང་། མི་ཀ་ཨེལ་དང་། ཡོ་ཟ་བད་དང་། ཨེ་ལི་ཧུ་དང་། ཙིལ་ལེ་ཐཱ་ཨི། མ་ན་ཤེའི་ནང་སྟོང་དཔོན་ཡིན་པ་དེ་དག་ཁོང་གི་ཕྱོགས་སུ་འོངས་སོ།

༢༡ དེ་ཐམས་ཅད་དཔའ་རྩལ་ཅན་དང་བརྒྱ་དཔོན་ཡིན་པས། ཇག་པའི་ཚོགས་ལ་འཐབ་སྐབས་སུ་དཱ་བིད་ལ་ར་མདའ་བྱས་པ་ཡིན།

༢༢ དེ་ལྟར་དཱ་བིད་ལ་དཔུང་གྲོགས་བྱེད་མཁན་ཉིན་རེ་བཞིན་ཐེབ་འོངས་པས། དཀོན་མཆོག་གི་དམག་དཔུང་དང་འདྲ་བའི་དམག་དཔུང་ཆེན་པོ་ཞིག་ཏུ་གྱུར་ཏོ༎

༢༣ ཡང་ཡ་ཧོ་ཝཱའི་གསུང་བཞིན་དུ། ཤ་ཨུལ་གྱི་རྒྱལ་སྲིད་དེ་དཱ་བིད་ལ་སྦྱིན་དུ། དམག་གི་མཚོན་ཆ་དང་ལྡན་པའི་དཔུང་ཧེབ་རོན་དུ་ཁོང་གི་དྲུང་དུ་འོངས་ཏེ། མིའི་གྲངས་ནི་འདི་ལྟ་སྟེ།

༢༤ ཕུབ་དང་མདུང་བཀུར་ཏེ་དམག་ལ་འགྲོ་ཆོག་ཆོག་ཡོད་པའི་ཡ་ཧུ་དཱའི་བུ་དྲུག་སྟོང་དང་བརྒྱད་བརྒྱ།

༢༥ ཤིམ་ཨོན་གྱི་བུའི་ནང་ནས་དཔའ་རྩལ་དང་ལྡན་པ་བདུན་སྟོང་ཆིག་བརྒྱ།

༢༦ ལེ་ཝིའི་བུ་བརྒྱུད་ལས་བཞི་སྟོང་དྲུག་བརྒྱ།

༢༧ ཨ་རོན་པ་རྣམས་ཀྱི་འགོ་དཔོན་ཡེ་ཧོ་ཡ་དཱ་དང་བཅས་སུ་སུམ་སྟོང་བདུན་བརྒྱ།

༢༨ དམག་རྩལ་དང་ལྡན་པའི་གཞོན་ནུ་ཙ་དོག་དང་། དེའི་ཕ་སྤད་ཀྱི་དམག་དཔོན་ཉེར་གཉིས།

༢༩ ཤ་ཨུལ་གྱི་ཕ་སྤད་བེན་ཡ་མིན་གྱི་བུ་བརྒྱུད་ལས་སྟོང་གསུམ། དེ་ཅིའི་ཕྱིར་ཞེ་ན། དུས་དེ་ཙམ་གྱི་བར་དུ་ཡང་མི་ཕལ་ཆེར་ཤ་ཨུལ་གྱི་ཕ་སྤད་ཀྱི་ཕྱོགས་སུ་ཡོད་པ་ཡིན།

༣༠ དཔའ་རྩལ་ཅན་དང་རང་གི་ཕ་སྤད་ཀྱི་ནང་ན་མིང་གྲགས་དང་ལྡན་པ་ཨེབ་ར་ཨིམ་གྱི་བུ་བརྒྱུད་ལས་ཉི་ཁྲི་བརྒྱད་བརྒྱ།

༣༡ མ་ན་ཤེའི་སྡེ་ཕྱེད་ནས་སྟོང་ཕྲག་བཅོ་བརྒྱད་དོ། དཱ་བིད་རྒྱལ་པོར་སྐོ་རྒྱུར། དེ་དག་མིང་གསལ་གྱིས་བོས་པ་ཡིན་ནོ།

༣༢ ཡང་ཨི་ས་གར་གྱི་བུ་བརྒྱུད་ཀྱི་ནང་ནས་དུས་སྐབས་ཤེས་མཁན་དང་། ཨིས་ར་ཨེལ་པས་གང་བྱེད་དུ་རུང་བ་ཤེས་པའི་འགོ་བྱེད་ཉིས་བརྒྱ། དེ་དག་གི་ཕ་ཚན་གྱིས་དེ་དག་གི་བཀའ་ལ་ཉན་པ་ཡིན།

༣༣ ཟེ་བུ་ལོན་ལས་དམག་ལ་འཐོན་མཁན་དང་། འཐབ་མོར་གོམས་མཁན་མཚོན་ཆ་དང་ལྡན་པ་ཁྲི་ལྔ། དེ་རྣམས་དམག་གྲལ་སྒྲིག་ཤེས་པ་དང་། ཁ་གཏིང་མེད་པ་ཡོད་པ་ཡིན།

༣༤ ཡང་ནབ་ཐ་ལི་ནས་དམག་དཔོན་ཆིག་སྟོང་། དེ་དག་དང་མཉམ་དུ་ཕུབ་དང་མདུང་ཐོགས་པ་སྟོང་ཕྲག་སོ་བདུན།

༣༥ དཱན་གྱི་ནང་ནས་འཐབ་མོར་གོམས་མཁན་ཉི་ཁྲི་བརྒྱད་སྟོང་དྲུག་བརྒྱ།

༣༦ ཨ་ཤེར་ནས་དམག་ལ་འགྲོ་མཁན་དང་། འཐབ་མོའི་ཉམས་ཆུད་པ་བཞི་ཁྲི།

༣༧ ཡང་ཡོར་དན་ཕ་རོལ་ན་རུ་བེན་པ་དང་། གད་པ་དང་། མ་ན་ཤེའི་སྡེ་ཕྱེད་བཅས་པའི་ནང་ནས། དམག་ཆས་རིགས་ཚང་མ་ཡོད་པ་ཆིག་འབུམ་ཉི་ཁྲི་སྟེ།

༣༨ རུ་སྒྲིག་ཤེས་པའི་དམག་གི་སྐྱེ་བོ་དེ་དག་སྙིང་གཙང་སྟེ། དཱ་བིད་ནི་ཨིས་ར་ཨེལ་ཀུན་གྱི་རྒྱལ་པོར་འཇུག་ཏུ་ཧེབ་རོན་དུ་འོངས། དཱ་བིད་རྒྱལ་པོར་སྐོ་བར་ཨིས་ར་ཨེལ་གྱི་གཞན་མི་ཕྱི་ལུས་ཀུན་ཡང་སྙིང་གཅིག་གཅིག་གོ།

༣༩ དེ་ནས་དེ་དག་ཉིན་ཞག་གསུམ་གྱི་བར་དུ་དཱ་བིད་དང་ལྷན་ཅིག་ཏུ་ཟ་ཞིང་འཐུང་ཞིང་བསྡད་པ་ཡིན། ཅི་ལ་ཞེ་ན། དེ་དག་གི་སྤུན་རྣམས་ཀྱིས་དེ་དག་གི་ཆེད་དུ་ཁ་ཟས་གཡོས་པ་ཡིན།

༤༠ དེ་རྣམས་མ་ཟད་པར། དེ་དག་གི་གན་དུ་ཡོད་པའི་ཨི་ས་གར་དང་། ཟེ་བུ་ལོན་དང་། ནབ་ཐ་ལི་ཐུག་གི་མི་རྣམས་ཀྱིས་བོང་བུ་དང་། རྔ་མོང་དང་། དྲེལ་དང་། གླང་རྣམས་ལ་བག་ལེབ་དང་། རྒྱགས་དང་། ཟ་རྒྱུ་དང་། སེ་ཡབ་ཀྱི་བག་ལེབ་དང་། རྒུན་འབྲུམ་གྱི་ཕོན་པོ་དང་། རྒུན་ཆང་དང་། འབྲུ་མར་བཀལ་ནས། གླང་དང་ལུག་མོད་པོ་ཁྲིད་འོངས་སོ། དེ་ཅིའི་ཕྱིར་ཞེ་ན། ཨིས་ར་ཨེལ་ཡུལ་གྱི་ནང་ན་བདེ་སྐྱིད་བྱུང་བའི་ཕྱིར་རོ༎

༡༣

དེ་ནས་དཱ་བིད་ཀྱིས་སྟོང་དཔོན་དང་། བརྒྱ་དཔོན་དང་། འགོ་བྱེད་ཀུན་དང་གྲོས་བྱས་ཟིན་ནས།

༢ ཨིས་ར་ཨེལ་གྱི་ཚོགས་ཐམས་ཅད་ལ་དཱ་བིད་ཀྱིས། གལ་ཏེ་ཁྱེད་ཅག་ལ་ལེགས་པ་དང་། ཡ་ཧོ་ཝཱ་ངེད་ཀྱི་དཀོན་མཆོག་གི་ཐུགས་དགོངས་ལྟར་ཡིན་ན། ད་ངེད་ཀྱིས་ཨིས་ར་ཨེལ་གྱི་ཡུལ་ཀུན་དུ་ལུས་ཡོད་པའི་སྤུན་རྣམས་དང་། བླ་མ་དང་། ལེ་ཝི་པ་རྣམས་ངེད་ཅག་གི་རྩར་འདུ་བའི་ཕྱིར། དེ་དག་གི་གྲོང་ཁྱེར་དང་ཡུལ་འཁོར་དུ་མི་རྫོང་བར་བྱའོ།

༣ ངེད་ཀྱི་དཀོན་མཆོག་གི་ཞལ་ཆད་ཀྱི་སྒྲོམ་དེ་ངེད་ཀྱི་རྩར་ཕྱིར་འདྲེན་པར་བྱ། ཅིའི་ཕྱིར་ཞེ་ན། ཤ་ཨུལ་གྱི་དུས་སུ་ངེད་ཀྱིས་དེ་ལ་རྩད་མ་བཅད་པ་ཡིན་སྨྲས་པས།

༤ མི་ཐམས་ཅད་ཀྱི་མིག་ནང་དེ་ལ་རན་པར་གྱུར་བས། ཚོགས་ཡོངས་ཀྱིས། ངེད་ཀྱིས་དེ་བཞིན་དུ་བྱའོ་ཞུས་པ་དང་།

༥ དཱ་བིད་ཀྱིས་ཁིར་ཡད་ཡེ་ཨ་རིམ་ནས་དཀོན་མཆོག་གི་སྒྲོམ་དེ་གདན་ཞུ་རྒྱུར། མི་སེར་གྱི་སི་ཧོར་ནས་ཧ་མད་ལམ་གྱི་བར་དུ་ཨིས་ར་ཨེལ་ཡོད་དོ་ཅོག་བསྡུས་ནས།

༦ དཱ་བིད་དང་ཨིས་ར་ཨེལ་ཚང་མ་ཡ་ཧུ་དཱའི་བ་ཨ་ལཱ་བྱ་བའི་ཁིར་ཡད་ཡེ་ཨ་རིམ་ནས། ཀེ་རུབ་རྣམས་ཀྱི་དབུས་སུ་མཆིས་པའི་ཡ་ཧོ་ཝཱ་ཞེས་པའི་མཚན་གྱིས་བརྗོད་པའི་དཀོན་མཆོག་གི་སྒྲོམ་དེ་གདན་འདྲེན་དུ་ཡར་ཕྱིན་ནས།

༧ ཨ་བི་ནཱ་དབ་ཀྱི་ཁྱིམ་ལས་དཀོན་མཆོག་གི་སྒྲོམ་དེ་ཕྱུང་སྟེ། ཤིང་རྟ་གསར་པ་ཞིག་ལ་བཀལ་བ་དང་། ཨུ་ཟཱ་དང་ཨ་ཧི་ཨོ་ཡིས་ཤིང་རྟ་དེད་པ་ཡིན།

༨ དཱ་བིད་དང་ཨིས་ར་ཨེལ་ཐམས་ཅད་ཀྱིས་དཀོན་མཆོག་གི་ཞལ་ངོར་སྟོབས་ཙམ་ཡོད་ཀྱིས་མགུར་དབྱངས་ལེན་ཞིང་། པི་ཝང་དང་། སྒྲ་སྙན་དང་། རྔ་དང་། སྦུག་ཆོལ་འཁྲོལ་གྱིན་དུང་འབུད་ཅིང་རྩེ་ཞིང་ཆས་ཏེ།

༩ ཁི་དོན་གྱི་གཡུལ་འཐག་ལ་བསླེབས་དུས་སུ། གླང་རྣམས་བུབས་པས། ཨུ་ཟཱས་སྒྲོམ་འཐམ་པའི་ཕྱིར་ལག་པ་བརྐྱངས།

༡༠ དེས་སྒྲོམ་ལ་ལག་པ་རེག་པས། ཨུ་ཟའི་ཐོག་ཏུ་ཡ་ཧོ་ཝཱའི་ཐུགས་ཁྲོ་འབར་ནས། དེ་བཀུམ་པ་དང་། དཀོན་མཆོག་གི་ཞལ་ངོར་ཤིའོ།

༡༡ ཡ་ཧོ་ཝཱས་ཨུ་ཟཱ་ཧྲལ་བའི་རྐྱེན་གྱིས་དཱ་བིད་མི་དགའ་བར་གྱུར་ནས། ས་ཆ་དེའི་མིང་དུ་ཕེ་རེས་ཨུ་ཟཱ་བཏགས་ནས། དེ་རིང་གི་བར་དུ་ལུས་སོ།

༡༢ དེའི་ཉིན་མོར་དཱ་བིད་ཡ་ཧོ་ཝཱ་ལ་འཇིགས་ནས། ངའི་དྲུང་དུ་ཡ་ཧོ་ཝཱའི་སྒྲོམ་དེ་ངས་ཇི་ལྟར་གདན་འདྲེན་པར་བྱའོ་གསུངས་ནས།

༡༣ དཱ་བིད་ཀྱིས་སྒྲོམ་དེ་དཱ་བིད་ཀྱི་གྲོང་ཁྱེར་དུ་རང་གི་རྩར་མ་བཞག་པར། གད་པ་ཨོ་བེད་ཨེ་དོམ་གྱི་ཁྱིམ་དུ་གདན་དྲངས་སོ།

༡༤ ཨོ་བེད་ཨེ་དོམ་གྱི་ཁང་པར་དཀོན་མཆོག་གི་སྒྲོམ་དེ་ཟླ་བ་གསུམ་ལུས་ནས། ཡ་ཧོ་ཝཱས་ཨོ་བེད་ཨེ་དོམ་གྱི་ཁྱིམ་དང་། དེ་ལ་བདོག་པ་ཐམས་ཅད་ལ་བྱིན་གྱིས་བརླབས་སོ༎

༡༤

དེ་ནས་ཚོར་གྱི་རྒྱལ་པོ་ཧི་རམ་གྱིས་དཱ་བིད་ཀྱི་དྲུང་དུ་ཕོ་ཉ་རྣམས་དང་བཅས་སུ། དཱ་བིད་ཀྱི་ཕྱིར་ཕོ་བྲང་ཞིག་བཞེངས་བའི་དོན་དུ། འགྱམ་ཤིང་གི་གདུང་མ་དང་། རྩིག་དཔོན་དང་། ཤིང་མཁན་དག་བརྫངས་པ་དང་།

༢ དཱ་བིད་ཀྱིས། ཡ་ཧོ་ཝཱས་ཁོང་རང་ཨིས་ར་ཨེལ་གྱི་རྒྱལ་པོར་འགྱུར་བ་དང་། ཨིས་ར་ཨེལ་གྱི་དོན་དུ་ཁོང་གི་རྒྱལ་སྲིད་བརྟན་པོར་འཛུགས་པར་འགྱུར་བ་བརྟགས་སོ༎

༣ ཡང་དཱ་བིད་ཀྱིས་ཡེ་རུ་ཤ་ལེམ་དུ་བཙུན་མོ་ལྷག་པར་བཞེས་ནས། སྲས་དང་སྲས་མོ་རྣམས་བཙས་ཏེ།

༤ ཡེ་རུ་ཤ་ལེམ་ལ་བཙས་པའི་སྲས་བུ་རྣམས་ཀྱི་མིང་ནི། ཤམ་མུ་ཨ་དང་། ཤོ་བབ་དང་། ནཱ་ཐན་དང་། ཤ་ལོ་མོ་དང་།

༥ ཨིབ་ཧར་དང་། ཨེ་ལི་ཤུ་ཨ་དང་། ཨེལ་པེ་ལེད་དང་།

༦ ནོ་གཱ་དང་། ནེ་ཕེག་དང་། ཡ་ཕི་ཡཱ་དང་།

༧ ཨེ་ལི་ཤ་མཱ་དང་། བེ་ཨེལ་ཡ་དཱ་དང་། ཨེ་ལི་ཕེ་ལེད་དང་བཅས་བཅུ་གསུམ་མོ༎

༨ དེ་ནས་ཕེ་ལེ་ཤེད་པས། དཱ་བིད་ནི་ཨིས་ར་ཨེལ་གྱི་རྒྱལ་པོར་བྱུགས་པར་ཐོས་པ་དང་། དཱ་བིད་འཚོལ་དུ་དམག་བཏེགས་ནས། དཱ་བིད་ཀྱིས་དེ་ཐོས་པ་ཙམ་གྱིས། དེ་རྣམས་ལ་དམག་རྒྱབ་ཏུ་ཐོན་ནོ།

༩ ཕེ་ལེ་ཤེད་པ་རྣམས་འོངས་ཏེ། རེ་ཕ་ཨིམ་ལུང་པའི་ནང་དུ་རྩེ་བཀྲམས་སོ།

༡༠ དེ་ནས་དཱ་བིད་ཀྱིས་དཀོན་མཆོག་ལས་ཐུགས་བརྟགས་ཞུས་ནས། བདག་ཕེ་ལེ་ཤེད་པ་ལ་རྒོལ་དུ་འགྲོ་བར་བྱའམ། ཁྱེད་ཀྱིས་དེ་རྣམས་བདག་གི་ལག་པར་གཏད་དམ། ཞུས་པ་ལས་ཡ་ཧོ་ཝཱས་དེ་ལ། ངས་དེ་རྣམས་ཁྱོད་ཀྱི་ལག་པར་གཏད་འོང་བས། དམག་ཐེགས་པར་བྱོས་ཤིག་གསུངས་སོ།

༡༡ དེ་ལྟར་དེ་རྣམས་བ་ཨཱལ་ཕེ་ར་ཙིམ་གྱི་ཕྱོགས་སུ་དམག་བཏེགས་པ་དང་། དེར་དཱ་བིད་ཀྱིས་དེ་རྣམས་བཀུམ་ནས། དཱ་བིད་ཀྱིས། ཆུ་རྣམས་ཀྱིས་ཧྲལ་བ་ལྟར་དུ། དཀོན་མཆོག་གིས་ངའི་དགྲ་བོ་རྣམས་ངའི་ལག་གིས་ཧྲལ་བར་མཛད་དོ་སྨྲས་ནས། ས་ཆ་དེའི་མིང་དུ་བ་ཨཱལ་ཕེ་ར་ཙིམ་བཏགས་སོ།

༡༢ དེ་རྣམས་ཀྱི་སྐུ་འདྲ་དེ་རུ་ལུས་པས། དཱ་བིད་ཀྱིས་དེ་རྣམས་མེར་སྲེག་ཏུ་བཀའ་གནང་ངོ་༎

༡༣ དེ་ནས་ཕེ་ལེ་ཤེད་པ་རྣམས་སླར་ཡང་འོངས་པས། ལུང་པ་དེར་རྩེ་བཀྲམས་སོ།

༡༤ དཱ་བིད་ཀྱིས་ཡང་དཀོན་མཆོག་ལས་ཐུགས་བརྟག་ཞུས་པ་དང་། དཀོན་མཆོག་གིས་དེ་ལ། ཁྱོད་དེ་རྣམས་ཀྱི་ཕྱི་བཞིན་མ་འགྲོ་བར། ཕྱིར་ལོག་ལ། འོ་སེ་ཤིང་རྣམས་ཀྱི་ཕྱོགས་ལས་དེ་རྣམས་ལ་རྒོལ་བར་བྱོས།

༡༥ ཁྱོད་ཀྱིས་འོ་སེ་ཤིང་གི་རྩེ་ནས་འདོང་བའི་སྒྲ་ཐོས་པ་ཙམ་གྱིས་འཐབ་ཏུ་ལོང་ཞིག གང་ལ་ཞེ་ན། དེའི་དུས་སུ་དཀོན་མཆོག་ནི་ཁྱོད་ཀྱི་མདུན་དུ་གཤེགས་ཤིང་། ཕེ་ལེ་ཤེད་པའི་དམག་དཔུང་དེ་གསོད་པར་འགྱུར་གསུང་བྱུང་།

༡༦ དཱ་བིད་ཀྱིས་དཀོན་མཆོག་གི་བཀའ་སྩལ་པ་ཁོ་ན་བཞིན་དུ་བྱས་ཏེ། གི་བེ་ཨོན་ནས་གེ་ཟེར་གྱི་བར་དུ་ཕེ་ལེ་ཤེད་པའི་དམག་ཚོགས་བསད་པ་ཡིན།

༡༧ དེ་ནས་དཱ་བིད་ཀྱི་མིང་གྲགས་ཡུལ་ཀུན་ཏུ་དར་ཏེ། ཡ་ཧོ་ཝཱས་ཁོང་ཉིད་ཀྱི་འཇིགས་སྐྲག་མི་བརྒྱུད་ཐམས་ཅད་ཀྱི་ཐོག་ཏུ་དྲངས་སོ༎

༡༥

ཡང་དཱ་བིད་ཀྱི་གྲོང་ཁྱེར་དུ་དཱ་བིད་ཀྱིས་རང་གི་ཕྱིར་ཕོ་བྲང་བརྩིགས་ཏེ། དཀོན་མཆོག་གི་སྒྲོམ་གྱི་ཕྱིར་གནས་ཤིག་བཤམས་ནས། སྒྲོམ་དེའི་ཕྱིར་གུར་ཞིག་ཀྱང་ཕུབས་སོ།

༢ དེར་དཱ་བིད་ཀྱི་ཞལ་ནས། ཡ་ཧོ་ཝཱས། ལེ་ཝི་པ་རྣམས་ཀྱིས་དཀོན་མཆོག་གི་སྒྲོམ་འཁུར་བ་དང་། དུས་རྒྱུན་དུ་ཁོང་ལ་ཞབས་ཏོག་བྱེད་དུ་འདམས་པ་ཡིན་པས། དེ་རྣམས་མ་གཏོགས་པར་གཞན་སུས་ཀྱང་དཀོན་མཆོག་གི་སྒྲོམ་འཁུར་བའི་མི་རིགས་སོ། ཞེས་བསྒོ་སྟེ།

༣ དཱ་བིད་ཀྱིས་ཡ་ཧོ་ཝཱའི་སྒྲོམ་དེ་ནི་དེའི་ཕྱིར་བཤམས་པའི་གནས་སུ་གདན་འདྲེན་པར། དཱ་བིད་ཀྱིས་ཨིས་ར་ཨེལ་ཐམས་ཅད་ཡེ་རུ་ཤ་ལེམ་དུ་བསྡུས་སོ།

༤ དཱ་བིད་ཀྱིས་ཨ་རོན་གྱི་བུ་བརྒྱུད་དང་ལེ་ཝི་པ་རྣམས་ཀྱང་བསྡུས་ཏེ།

༥ ཀོ་ཧད་ཀྱི་བུ་བརྒྱུད་ལས། འགོ་དཔོན་ཨུ་རི་ཨེལ་བཅས་དེའི་སྤུན་བརྒྱ་དང་ཉི་ཤུ།

༦ མེ་རཱ་རིའི་བུ་བརྒྱུད་ལས། འགོ་དཔོན་ཨ་ས་ཡཱ་བཅས་དེའི་སྤུན་ཉིས་བརྒྱ་དང་ཉི་ཤུ།

༧ གེར་ཤོན་གྱི་བུ་བརྒྱུད་ལས། འགོ་དཔོན་ཡོ་ཨེལ་བཅས་དེའི་སྤུན་བརྒྱ་དང་སུམ་ཅུ།

༨ ཨེ་ལི་ཚ་ཕན་གྱི་བུ་བརྒྱུད་ལས། འགོ་དཔོན་ཤེ་མ་ཡཱ་བཅས་དེའི་སྤུན་ཉིས་བརྒྱ།

༩ ཧེབ་རོན་གྱི་བུ་བརྒྱུད་ལས། འགོ་དཔོན་ཨེ་ལི་ཨེལ་བཅས་དེའི་སྤུན་བརྒྱད་ཅུ།

༡༠ ཨུ་ཟི་ཨེལ་གྱི་བུ་བརྒྱུད་ལས། འགོ་དཔོན་ཨ་མི་ནཱ་དབ་བཅས་དེའི་སྤུན་བརྒྱ་དང་བཅུ་གཉིས་སོ།

༡༡ དེ་ནས་དཱ་བིད་ཀྱིས་ཙ་དོག་དང་ཨབ་ཡ་ཐར་བླ་མ་གཉིས་པོ་དང་། ལེ་ཝི་པའི་ནང་ནས་ཨུ་རི་ཨེལ་དང་། ཨ་ས་ཡཱ་དང་། ཡོ་ཨེལ་དང་། ཤེ་མ་ཡཱ་དང་། ཨེ་ལི་ཨེལ་དང་། ཨ་མི་ནཱ་དབ་དང་དྲུག་བོས་ནས།

༡༢ དེ་དག་ལ། ཁྱེད་རྣམས་ལེ་ཝི་པའི་ཕ་ཚན་གྱི་འགོ་དཔོན་ཡིན་པས། ཁྱེད་ཅག་རང་དང་། ཁྱེད་ཅག་གི་སྤུན་རྣམས་ཀྱིས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་སྒྲོམ་དེ་ནི། ངས་དེའི་དོན་དུ་བཤམས་པའི་གནས་སུ་གདན་འདྲེན་པའི་ཕྱིར་དུ་གཙང་སྦྲ་གྱིས་ཤིག

༡༣ སྔར་ཁྱེད་ཅག་གིས་དེ་བཞིན་དུ་མ་བྱས་པར། ངེད་ཀྱིས་རིགས་པ་བཞིན་དུ་ཁོང་མ་བཙལ་བའི་རྐྱེན་གྱིས། ཡ་ཧོ་ཝཱ་ངེད་ཀྱི་དཀོན་མཆོག་གིས་འོ་ཅག་དྲལ་བ་ཡིན། ཞེས་སྨྲས་པ་དང་།

༡༤ བླ་མ་དང་ལེ་ཝི་པ་རྣམས་ཀྱིས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་སྒྲོམ་དེ་གདན་འདྲེན་དུ་གཙང་སྦྲ་བྱས་སོ།

༡༥ ཡང་ཡ་ཧོ་ཝཱའི་བཀའ་བཞིན་དུ་མོ་ཤེས་སྔར་བསྒོ་བ་ལྟར་དུ། ལེ་ཝི་པའི་བུ་རྣམས་ཀྱིས་དཀོན་མཆོག་གི་སྒྲོམ་དེ་ལ་གདང་བུ་རྒྱུས་ནས་དཔུང་པར་བཀུར་བ་དང་།

༡༦ དཱ་བིད་ཀྱིས་ལེ་ཝི་པའི་འགོ་དཔོན་དག་ལ། རང་གི་སྤུན་གྱི་ནང་ནས་རོལ་ཆས་པི་ཝང་དང་། སྒྲ་སྙན་དང་། སྦུག་ཆོལ་རྣམས་འཁྲོལ་ཞིང་། དགའ་མགུར་ཀུ་ཐེག་པའི་ཕྱིར། མི་འགའ་ཞིག་གླུ་མཁན་དུ་སྐོས་ཤིག་སྨྲས་པ་དང་།

༡༧ ལེ་ཝི་པ་དག་གིས་ཡོ་ཨེལ་གྱི་བུ་ཧེ་མཱན་དང་། དེའི་སྤུན་གྱི་ནང་ནས་བེ་རེག་ཡཱའི་བུ་ཨ་སབ་དང་། དེ་དག་གི་སྤུན་མེ་རཱ་རིའི་བུ་དག་གི་ནང་ནས་ཀུ་ཤ་ཡཱའི་བུ་ཨེ་ཐན་དང་།

༡༨ དེ་དག་གི་ནུ་བོའི་གྲས་ཟ་ཀར་ཡཱ་དང་། བེན་དང་། ཡ་ཨ་ཟི་ཨེལ་དང་། ཤེ་མི་རཱ་མོད་དང་། ཡེ་ཧི་ཨེལ་དང་། ཨུན་ནི་དང་། ཨེ་ལི་ཨབ་དང་། བེ་ནཱ་ཡཱ་དང་། མ་ཨ་སེ་ཡཱ་དང་། མད་ཐིད་ཡཱ་དང་། ཨེ་ལི་ཕེ་ལེ་ཧུ་དང་། མིག་ནེ་ཡཱ་དང་། སྒོ་པ་ཨོ་བེད་ཨེ་དོམ་དང་། ཡེ་ཧི་ཨེལ་བཅས་བསྐོས་ཏེ།

༡༩ གླུ་མཁན་ཧེ་མཱན་དང་། ཨ་སབ་དང་། ཨེ་ཐན་གསུམ་པོ་རང་གི་སྦུག་ཆོལ་འཁྲོལ་བ་དང་།

༢༠ ཟ་ཀར་ཡཱ་དང་། ཨ་ཟི་ཨེལ་དང་། ཤེ་མི་རཱ་མོད་དང་། ཡེ་ཧི་ཨེལ་དང་། ཨུན་ནི་དང་། ཨེ་ལི་ཨབ་དང་། མ་ཨ་སེ་ཡཱ་དང་། བེ་ནཱ་ཡཱ་དང་བརྒྱད་པོས་སྒྲ་སྙན་གྱིས་ཨ་ལཱ་མོད་བྱ་བའི་དབྱངས་མཐོ་བ་ལེན་པ་དང་།

༢༡ མད་ཐིད་ཡཱ་དང་། ཨེ་ལི་ཕེ་ལེ་ཧུ་དང་། མིག་ནེ་ཡཱ་དང་། ཨོ་བེད་ཨེ་དོམ་དང་། ཡེ་ཧི་ཨེལ་དང་། ཨ་ཟས་ཡཱ་དང་དྲུག་པོ་ནི་པི་ཝང་གིས་ཤེ་མི་ནིད་བྱ་བའི་དབྱངས་ལེན་དུ་བཞག་གོ།

༢༢ ལེ་ཝི་པའི་འགོ་བྱེད་ཁེ་ནན་ཡཱ་བྱ་བ་དེ་དབུ་མཛད་ཡིན་ཞིང་། རབ་ཏུ་མཁས་པ་ཡིན་པས། དབྱངས་ཇི་ལྟར་ལེན་པ་བསླབས་པ་ཡིན།

༢༣ བེ་རེག་ཡཱ་དང་ཨེལ་ཀཱ་ནཱ་གཉིས་སྒྲོམ་གྱི་སྒོ་སྲུང་པ་སྟེ།

༢༤ ཤེ་བན་ཡཱ་དང་། ཡེ་ཧོ་ཤ་ཕད་དང་། ནེ་ཐན་ཨེལ་དང་། ཨ་མ་སཱ་ཨི་དང་། ཟ་ཀར་ཡཱ་དང་། བེ་ནཱ་ཡཱ་དང་། ཨེ་ལི་ཨེ་ཟེར་བྱ་བའི་བླ་མ་རྣམས་ཀྱིས་དཀོན་མཆོག་གི་སྒྲོམ་གྱི་མདུན་དུ་དུང་ཕུས། སྒྲོམ་གྱི་སྒོ་པར་ཨོ་བེད་ཨེ་དོམ་དང་། ཡེ་ཧི་ཨ་དང་གཉིས་ཡོད་པ་ཡིན།

༢༥ དེ་ལྟར་དགའ་མགུའི་ངང་ནས་ཨོ་བེད་ཨེ་དོམ་གྱི་ཁྱིམ་ལས་ཡ་ཧོ་ཝཱའི་ཞལ་ཆད་ཀྱི་སྒྲོམ་དེ་གདན་འདྲེན་དུ། དཱ་བིད་དང་། ཨིས་ར་ཨེལ་གྱི་རྒན་རབས་རྣམས་དང་། སྟོང་དཔོན་རྣམས་ཆས་ནས།

༢༦ ཡ་ཧོ་ཝཱའི་ཞལ་ཆད་ཀྱི་སྒྲོམ་ཐོགས་པའི་ལེ་ཝི་པ་རྣམས་ལ་དཀོན་མཆོག་གིས་སྐྱབས་མཛད་པ་དང་། དེ་དག་གིས་གླང་བདུན་དང་། ལུག་ཐུག་བདུན་མཆོད་པར་ཕུལ་ཏོ།

༢༧ དཱ་བིད་དང་། སྒྲོམ་འཁུར་བའི་ལེ་ཝི་པ་དང་། མགུར་གླུ་ལེན་པ་དག་དང་། དབུ་མཛད་ཁེ་ནན་ཡཱ་བཅས་ཐམས་ཅད་རས་སྲབ་པའི་གོས་ཀྱིས་ཀླུབས་ཡོད་དེ། དཱ་བིད་ཀྱིས་རས་སྲབ་པོའི་ཆོས་གོས་ཨེ་ཕོད་བྱ་བ་ཞིག་ཀྱང་གྱོན་ཡོད་པ་ཡིན།

༢༨ དེ་ལུགས་སུ་ཨིས་ར་ཨེལ་ཡོངས་ཀྱིས་དགའ་བའི་ཅ་ཅོ་དང་། དུང་དང་རྒྱ་དུང་འབུད་ཅིང་། སྦུག་ཆོལ་དང་། པི་ཝང་དང་སྒྲ་སྙན་གྱི་སྒྲ་ཆེན་པོ་དང་བཅས་སུ། ཡ་ཧོ་ཝཱའི་ཞལ་ཆད་ཀྱི་སྒྲོམ་དེ་ཡར་གདན་དྲངས་སོ༎

༢༩ ཡང་ཡ་ཧོ་ཝཱའི་ཞལ་ཆད་ཀྱི་སྒྲོམ་དེ་དཱ་བིད་ཀྱི་གྲོང་ཁྱེར་དུ་བསླེབས་པའི་ཚེ། ཤ་ཨུལ་གྱི་སྲས་མོ་མི་ཁལ་གྱིས་དཀར་ཁུང་ནས་བལྟས་པ་དང་། རྒྱལ་པོ་དཱ་བིད་ཟློས་གར་རོལ་ཞིང་རྩེད་མོ་བྱེད་པར་མཐོང་ནས། མོས་རང་གི་སྙིང་ནང་དུ་ཁོང་ལ་བརྙས་སོ༎

༡༦

དེ་ལྟར་དཀོན་མཆོག་གི་སྒྲོམ་དེ་གདན་དྲངས་ནས། དཱ་བིད་ཀྱིས་དེའི་དོན་དུ་ཕུབས་པའི་གཟིམ་གུར་གྱི་དབུས་སུ་མལ་དུ་བཞག་ནས། དཀོན་མཆོག་གི་ཞལ་ངོར་སྦྱིན་སྲེག་དང་ཞི་བདེའི་མཆོད་པ་ཕུལ་ཏོ།

༢ དཱ་བིད་ཀྱིས་སྦྱིན་སྲེག་དང་ཞི་བདེའི་མཆོད་པ་རྣམས་འབུལ་འཕྲོ་རྫོགས་མཚམས་སུ། ཁོང་གིས་ཡ་ཧོ་ཝཱའི་མཚན་བརྗོད་ཅིང་མི་སྡེ་ཚང་མ་ལ་བྱིན་རླབས་གནང་།

༣ དེ་ནས་ཨིས་ར་ཨེལ་ཡོད་དོ་ཅོག་གི་སྐྱེས་པ་དང་བུད་མེད་རེ་རེ་བཞིན་ཐམས་ཅད་ལ་བག་ལེབ་རེ་རེ་དང་། རྒྱ་རི་རེ་རེ་དང་། རྒུན་ཆང་བུམ་པ་རེ་རེ་བསྟེར་ཏོ༎

༤ ཡང་དཱ་བིད་ཀྱིས་ལེ་ཝི་པའི་ཁྲོད་ནས་མི་འགའ་ཞིག་ཡ་ཧོ་ཝཱའི་ཞལ་ཆད་ཀྱི་སྒྲོམ་གྱི་དྲུང་དུ་ཞབས་ཏོག་བགྱིད་པ་དང་། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་མགུར་དབྱངས་དང་གཏང་རག་དང་། སྟོད་དབྱངས་འབུལ་དུ་བཞག་གོ།

༥ གང་ཡིན་ཞེ་ན། འགོ་བྱེད་ཨ་སབ་དང་། དེའི་འོག་ཏུ་ཟ་ཀར་ཡཱ་དང་། ཡེ་ཧི་ཨེལ་དང་། ཤེ་མི་རཱ་མོད་དང་། ཡེ་ཧི་ཨེལ་དང་། མད་ཐིད་ཡཱ་དང་། ཨེ་ལི་ཨབ་དང་། བེ་ནཱ་ཡཱ་དང་། ཨོ་བེད་ཨེ་དོམ་དང་། ཡེ་ཧི་ཨེལ་དང་བཅུ་པོས་པི་ཝང་དང་སྒྲ་སྙན་དཀྲོག་ཅིང་། ཨ་སབ་ཀྱིས་སྦུག་ཆོལ་འཁྲོལ་བ་ཡིན།

༦ བེ་ནཱ་ཡཱ་དང་ཨ་ཧ་ཟི་ཨེལ་བླ་མ་གཉིས་ཀྱིས་རྒྱུན་དུ་དཀོན་མཆོག་གི་ཞལ་ཆད་ཀྱི་སྒྲོམ་གྱི་མདུན་དུ་དུང་འབུད་དུ་བཞག་གོ།

༧ ཉིན་མོ་དེར་དཱ་བིད་ཀྱིས་ཨ་སབ་དང་དེའི་སྤུན་དག་གི་ལག་ཏུ་ཡ་ཧོ་ཝཱ་ལ་གཏང་རག་འབུལ་དུ་དང་པོ་ཉིད་དུ་བཏད་པའི་གསུང་མགུར་ནི།

༨ ཡ་ཧོ་ཝཱའི་མཚན་བརྗོད་ཅིང་གཏང་རག་ཕུལ། མི་བརྒྱུད་ཁྲོད་ན་ཁོང་གི་ཕྲིན་ལས་ཤོད།

༩ དབྱངས་ཀྱིས་ལ་ཁོང་ལ་སྟོད་དབྱངས་ཕུལ། ཁོང་གི་ངོ་མཚར་བ་ལ་བསམ་བློ་ཐོང་།

༡༠ ཁོང་གི་མཚན་དམ་པའི་ཕྱིར་སྟོད་སྔོགས། ཡཱ་ཝཱེ་འཚོལ་བའི་མིའི་སྙིང་དགའ་བར་དགོས།

༡༡ ཡ་ཧོ་ཝཱ་དང་ཁོང་གི་མཐུ་སྟོབས་ཚོལ། ཁོང་གི་ཞལ་ངོ་རྒྱུན་དུ་འཚོལ་བར་གྱིས།

༡༢ ཁོང་གིས་མཛད་པའི་ངོ་མཚར་ཆེ་བ་དང་། ལྟས་དང་ཞལ་ཆེ་གཅོད་པ་རྣམས་དྲན་ཞིག

༡༣ ཀྱེ་ཁོང་གི་བྲན་ཨིས་ར་ཨེལ་གྱི་བུ་བརྒྱུད། ཡ་ཀོབ་ཀྱི་བུ་འདམས་པ་རྣམས་ཁྱེད་ལགས།

༡༤ ཡ་ཧོ་ཝཱ་ངེད་རྣམས་ཀྱི་དཀོན་མཆོག་གིས། ས་ཆེན་ཐམས་ཅད་ལ་ཞལ་ཆེ་གཅོད་དོ༎

༡༥ ཁོང་དུས་རྒྱུན་དུ་ཞལ་ཆད་དང་། མི་རབས་སྟོང་ཕྱིར་གཏན་ལ་ཕབ་པའི་བཀའ་ཐུགས་དྲན།

༡༦ ཨབ་ར་ཧམ་དང་ཞལ་ཆད་མཛད་པ་དང་། ཨི་སཱག་ལ་དབུ་མནའ་བཞེས་པ་བཞིན།

༡༧ ཡ་ཀོབ་ལ་བཀའ་ཁྲིམས་སུ་བཙུགས་པ་དང་། ཨིས་ར་ཨེལ་དང་རྟག་པའི་ཞལ་ཆད་མཛད།

༡༨ ཀ་ན་ཨན་ཡུལ་ངས་ཁྱོད་ལ་གཏང་། དེ་ནི་ཁྱོད་ཀྱིས་སྐལ་ཡིན་ནོ་གསུངས།

༡༩ ཁྱོད་རྣམས་ཀྱི་གྲངས་ཉུང་བ་ཡིན་པའི་ཚེ། མི་ཉུང་བ་ཡིན་ཅིང་འགྲོན་པོར་གནས་ཏེ།

༢༠ མི་བརྒྱུད་གཅིག་ནས་གཅིག་ཏུ་དང་། རྒྱལ་ཁམས་གཅིག་ནས་གཞན་ཞིག་ཏུ་རྒྱུ་བའི་ཚེ།

༢༡ མི་རྣམས་ཀྱིས་དེ་དག་ནོན་པར་མ་གནང་། སྐྱབས་མཛད་ཕྱིར་རྒྱལ་པོ་རྣམས་ལ་བཀའ་བཀྱོན།

༢༢ ངས་བྱུགས་པའི་མི་རྣམས་ལ་མ་རེག་ལ། ངའི་ལུང་སྟོན་པ་རྣམས་མ་སྣད་ཅེས་གསུངས།

༢༣ ཡུལ་ཀུན་གྱིས་ཡ་ཧོ་ཝཱ་ལ་དབྱངས་ཕུལ། ཁོང་གི་ཐར་པ་ཉིན་རེ་བཞིན་སྒྲོགས་ཤིག

༢༤ མི་བརྒྱུད་རྣམས་ཀྱི་ནང་ན་ཁོང་གི་དཔལ། མི་ཚོགས་ཀུན་ལ་འཕྲིན་ལས་རྣམས་ཤོད་ཅིག

༢༥ ཡ་ཧོ་ཝཱ་ཆེ་ཞིང་རབ་ཏུ་སྟོད་འོས། ལྷ་ཐམས་ཅད་ལས་ཁོང་ནི་འཇིགས་སུ་རུང་།

༢༦ མི་བརྒྱུད་ཀྱི་ལྷ་ཐམས་ཅད་སྙིང་པོ་མེད། ཡ་ཧོ་ཝཱས་ནི་ནམ་མཁའ་རྣམས་མཛད་དོ༎

༢༧ ཁོང་གི་སྤྱན་སྔར་གཟི་བརྗིད་དང་དཔལ་མཆིས། ཁོང་གི་མཆོད་ཁང་ན་མཐུ་དང་མདངས་གདའ།

༢༨ ཡ་ཧོ་ཝཱ་ལ་ཀྱེ་མི་སྡེ་རྣམས། ཡ་ཧོ་ཝཱ་ལ་དཔལ་དང་དབང་ཕུལ་ཞིག

༢༩ ཡ་ཧོ་ཝཱའི་མཚན་གྱི་ཆེ་བ་རྗོད་ཅིག མཆོད་པ་འཁུར་ཞིང་ཁོང་གི་སྤྱན་སྔར་ཤོག བྱད་དམ་པའི་ནང་ཡ་ཧོ་ཝཱ་ལ་ཕྱག་ཚོལ།

༣༠ ས་གཞི་ཀུན་ཡ་ཧོ་ཝཱ་ལ་འཇིགས་སྐྲགས་ཤིག ཁོང་གིས་ས་གཞི་མི་གཡོ་བའི་ཕྱིར་བརྟན་པོར་མཛད།

༣༡ ནམ་མཁའ་རྣམས་དགའ་བ་དང་། ས་གཞི་ནི་མགུ་བར་ཤོག་ཅིག མི་བརྒྱུད་རྣམས་ཀྱི་ཁྲོད་དུ་འདི་སྐད་སྨྲོས། ཡ་ཧོ་ཝཱ་ནི་སྲིད་མཛད་མཁན་ལགས།

༣༢ རྒྱ་མཚོ་དང་དེའི་ནང་ན་ཅི་ཡོད་པས། འུར་སྒྲ་འབྱིན་པར་ཤོག་ཅིག ཞིང་དང་དེའི་ཁར་ཅི་ཡོད་པས། སྤྲོ་བ་སྐྱེད་པར་ཤོག་ཅིག

༣༣ ནགས་ཀྱི་ཤིང་ཀུན་ཁོང་དྲུང་དབྱངས་ལེན་པར་ཤོག་ཅིག ཡ་ཧོ་ཝཱ་ས་གཞིའི་ཞལ་ཆེ་གཅོད་དུ་གཤེགས་པར་འགྱུར།

༣༤ ཡ་ཧོ་ཝཱ་བཟང་ཞིང་ཁོང་གི་ཐུགས་རྗེ་ནི། དུས་རྒྱུན་འགྱུར་བ་མེད་པས་ཁོང་ལ་གཏང་རག་ཕུལ།

༣༥ འདི་ལྟར་ཞུས་ཤིག ཀྱེ་ཡ་ཧོ་ཝཱ་བདག་གི་དཀོན་མཆོག བདག་རྣམས་ཐར་བར་མཛོད་ལ། མི་བརྒྱུད་རྣམས་ལས་སྡུ་བར་མཛོད། དེ་ནས་བདག་རྣམས་ཀྱིས་ཁྱེད་ཀྱི་མཚན་དམ་པ་ལ། གཏང་རག་འབུལ་ཞིང་ཁྱེད་ཀྱི་སྟོད་པ་རྒྱས་པར་བྱ།

༣༦ ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ། དུས་བརྒྱུན་ནས་བརྒྱུན་དུ་སྟོད་བསྔགས་པར་འགྱུར་བར་ཤོག ཅེས་གསུངས་པ་དང་། མི་སྡེ་ཚང་མས་ཨ་མེན་ཟེར་ཞིང་། ཡ་ཧོ་ཝཱ་ལ་སྟོད་བསྔགས་སོ༎

༣༧ དེ་ནས་ཁོང་གིས་ཡ་ཧོ་ཝཱའི་ཞལ་ཆད་ཀྱི་སྒྲོམ་གྱི་དྲུང་དུ་རྒྱུན་ཆད་མེད་པར་ཉིན་རེ་བཞིན་དུ་བྱེད་དགོས་པའི་ཞབས་ཏོག་ཞུ་རྒྱུར་ཨ་སབ་དང་དེའི་སྤུན་རྣམས་བཞག་པ་ཡིན།

༣༨ སྒོ་སྲུང་པར་ཨོ་བེད་ཨེ་དོམ་དང་། དེའི་སྤུན་དྲུག་ཅུ་རེ་བརྒྱད་དང་། ཡེ་དུ་ཐུན་གྱི་བུ་ཨོ་བེད་ཨེ་དོམ་དང་། ཧོ་སཱ་དང་།

༣༩ གི་བེ་ཨོན་གྱི་མཐོ་གླིང་དུ་ཡ་ཧོ་ཝཱའི་གཟིམ་གུར་གྱི་དྲུང་དུ་བླ་མ་ཙ་དོག་དང་། བླ་མ་ཡིན་པ་དེའི་སྤུན་རྣམས་བཞག་གོ།

༤༠ ཡང་ཡ་ཧོ་ཝཱས་ཨིས་ར་ཨེལ་ལ་བཀའ་བཀོད་ཅིང་། ཁོང་གི་བཀའ་ཁྲིམས་ཀྱི་ནང་དུ་བྲིས་པ་བཞིན་དུ། རྒྱུན་དུ་སྔ་དྲོ་ཕྱི་དྲོ་གཉིས་པོར་སྦྱིན་སྲེག་གི་མཆོད་ཁྲི་ལ་སྦྱིན་སྲེག་གི་མཆོད་པ་ཡ་ཧོ་ཝཱ་ལ་འབུལ་དུ་བཅུག་གོ།

༤༡ ཡང་དེ་དག་དང་བཅས་སུ་ཧེ་མཱན་དང་། ཡེ་དུ་ཐུན་དང་། གཞན་མིང་གསལ་གྱིས་ཕྱེས་མཁན་རྣམས་ཀྱིས། ཡ་ཧོ་ཝཱའི་ཐུགས་རྗེ་རྒྱུན་དུ་གནས་པའི་ཕྱིར། ཁོང་ལ་གཏང་རག་ཞུ་བར་བཞག་གོ།

༤༢ ཡང་དེ་དག་དང་བཅས་སུ་དུང་དང་། སྦུག་ཆོལ་དང་། རོལ་ཆས་ཀྱིས་དཀོན་མཆོག་ལ་མགུར་མ་འབུལ་མཁན་རྣམས་ཀྱང་ཡོད་པ་ཡིན། ཡེ་དུ་ཐུན་གྱི་བུ་རྣམས་སྒོ་པར་ཡོད་པ་ཡིན།

༤༣ དེ་ནས་མི་སྡེ་ཚང་མ་རེ་རང་གི་ཁང་པ་ལ་སོང་། དཱ་བིད་རང་གི་གཞིས་མད་རྣམས་ལ་ཤིས་པར་བརྗོད་དུ་ལོག་ཕེབས་སོ༎

༡༧

དེ་ནས་དཱ་བིད་རང་གི་ཕོ་བྲང་གི་ནང་དུ་བསྡད་པའི་དུས་ཤིག་ན། ཁོང་གིས་ལུང་སྟོན་པ་ནཱ་ཐན་ལ། ལྟོས་དང་། ང་ནི་འགྱམ་ཤིང་གི་ཁྱིམ་གྱི་ནང་ན་སྡོད་མོད། ཡ་ཧོ་ཝཱའི་ཞལ་ཆད་ཀྱི་སྒྲོམ་དེ་ནི་ཡོལ་བའི་ནང་དུ་མཆིས་སོ་སྨྲས་པས།

༢ ནཱ་ཐན་གྱིས་དཱ་བིད་ལ། དཀོན་མཆོག་ཁྱེད་དང་འགྲོགས་པས། རང་གི་སྙིང་ལ་ཡོད་པའི་བསམ་པ་ཐམས་ཅད་སྒྲུབ་པར་བྱོས་ཤིག་སྨྲས་ནས།

༣ དེའི་མཚན་མོར་ནཱ་ཐན་ལ་དཀོན་མཆོག་གི་བཀའ་བྱུང་ནས།

༤ སོང་ལ། ངའི་བྲན་པོ་དཱ་བིད་ལ། ཡ་ཧོ་ཝཱས་འདི་སྐད་དུ། ཁྱོད་ཀྱིས་ཁོ་བོ་བཞུགས་བྱའི་ཁང་པ་རྩིག་པར་མི་འགྱུར།

༥ ཁོ་བོས་ཨིས་ར་ཨེལ་གྱི་བུ་བརྒྱུད་ཡར་དྲངས་པ་ནས་དེ་རིང་ཕན་ཆོད་དུ་ཁྱིམ་ལ་མ་གནས་པར། གུར་དང་རེ་བོ་གཅིག་ནས་གཅིག་ཏུ་འཁོར་ཞིང་གནས་པ་ཡིན།

༦ ཁོ་བོ་ཨིས་ར་ཨེལ་ཀུན་དང་ལྷན་ཅིག་ཏུ་གང་དང་གང་དུ་རྒྱུ་རུང་། ངའི་མི་སྡེ་འཚོ་རུ་བཀའ་བཀོད་བྱས་པའི་ཁྲིམས་དཔོན་གང་ལ་ཡང་། ཁྱོད་ཚོས་ངའི་དོན་དུ་འགྱམ་ཤིང་གི་ཕོ་བྲང་ཅི་ལ་མི་རྩིག ཅེས་པའི་ཚིག་གཅིག་ཀྱང་སྒོ་བར་བྱས་སམ།

༧ དེ་བས་ན་ད་ཁྱོད་ཀྱིས་ངའི་བྲན་པོ་དཱ་བིད་ལ་འདི་སྐད་སྦྲོན་པར་གྱིས། དཔུང་ཆེན་གྱི་ཡ་ཧོ་ཝཱས་འདི་སྐད་དུ། ཁྱོད་ངའི་མི་སྡེ་ཨིས་ར་ཨེལ་གྱི་མངའ་བདག་ཏུ་འགྱུར་བའི་ཕྱིར་དུ། ཁོ་བོས་ཁྱོད་ནི་ལུག་ལ་འབྲང་བའི་ཚེ་ལུག་རའི་ནང་ནས་བཞེས་པས།

༨ ཁྱོད་འགྲོ་ས་ཀུན་ཏུ་ཁོ་བོ་ཁྱོད་དང་འགྲོགས་པ་ཡིན། ཁྱོད་ཀྱི་ཕ་རོལ་པ་ཐམས་ཅད་ཁྱོད་ཀྱི་མདུན་ལས་བསྐྲད་དེ། ས་ཆེན་པོའི་མིང་གྲགས་ཆེ་བའི་མི་ཆེན་པོ་དག་དང་འདྲ་བར། ངས་ཁྱོད་ཀྱི་སྙན་གྲགས་ཆེ་བ་བྱས་པ་ཡིན།

༩ ཡང་ངས་རང་གི་མི་སྡེ་ཨིས་ར་ཨེལ་གྱི་དོན་དུ་ས་ཆ་ཞིག་ཆ་བཞག་བྱ་ཞིང་། དེ་དག་དེར་འཚུགས་སུ་གཞུག་གོ། དེ་ནས་དེ་དག་རང་གནས་སུ་གནས་ཏེ། སླར་འཁྱམ་པར་ཡང་མི་འགྱུར། སྔོན་དུས་ལྟར་སྡིག་སྤྱོད་ཀྱི་བུ་རྣམས་ཀྱིས་ཀྱང་དེ་དག་ལ་འཚེ་བར་མི་འགྱུར།

༡༠ ཁོ་བོས་ཉིད་ཀྱི་མི་སྡེ་ཨིས་ར་ཨེལ་ལ་ཁྲིམས་དཔོན་བསྐོས་པའི་དུས་དང་འདྲ་བར་ཡང་མི་འབྱུང་གིས། ངས་ཁྱོད་ཀྱི་དགྲ་ཐམས་ཅད་འདུལ་བར་བྱའོ། དེ་མ་ཟད་པར། ཡ་ཧོ་ཝཱས་ཁྱོད་ཀྱི་དོན་དུ་ཕོ་བྲང་ཞིག་ཀྱང་བཞེང་བར་འགྱུར་རོ། ཞེས་ངས་ཁྱོད་ལ་སྦྲོན་ནོ།

༡༡ ཁྱོད་ཀྱི་ཞག་ཚང་སྟེ། རང་གི་ཕ་མེས་པོ་དང་འགྲོགས་སུ་ཆས་པའི་དུས་སུ། ཁོ་བོས་ཁྱོད་ཀྱི་རྗེས་སུ། ཁྱོད་ཀྱི་བུ་བརྒྱུད་ཀྱི་བུ་རྣམས་ལས་གཅིག་ཡར་འདེགས་ཤིང་། དེའི་རྒྱལ་སྲིད་གཏན་ལ་འབེབས་པར་བྱའོ།

༡༢ དེས་ཁོ་བོ་ལ་ཕོ་བྲང་ཞིག་བཞེང་བ་དང་། ཁོ་བོས་དེའི་རྒྱལ་ཁྲི་དུས་རྒྱུན་དུ་བརྟན་པོར་འཛུག་པར་བྱའོ།

༡༣ ང་དེའི་ཡབ་དང་། དེ་ངའི་སྲས་སུ་འགྱུར། ངས་ཁྱོད་ཀྱི་གོང་མ་ལས་ཉིད་ཀྱི་ཐུགས་རྗེ་བཀོག་པ་ལྟར་དུ། དེ་ལས་འཕྲོག་པར་མི་བྱ་བར།

༡༤ ཁོ་བོས་དེ་ནི་དུས་རྒྱུན་དུ་ངའི་ཕོ་བྲང་དང་ཆབ་སྲིད་ཀྱི་ནང་དུ་འཇོག་ཅིང་། དེའི་རྒྱལ་ཁྲི་ནི་དུས་རྒྱུན་ནས་རྒྱུན་དུ་གཡོ་བ་མེད་པར་ལུས་པར་འགྱུར་རོ་གསུངས་ནས།

༡༥ བཀའ་ལུང་དང་སྣང་ལུགས་དེ་ཐམས་ཅད་ཁོ་ན་བཞིན་དུ་ནཱ་ཐན་གྱིས་དཱ་བིད་ལ་བཤད་པ་དང་།

༡༦ རྒྱལ་པོ་དཱ་བིད་འོངས་ནས་ཡ་ཧོ་ཝཱའི་དྲུང་དུ་བསྡད་དེ། ཀྱེ་ཡ་ཧོ་ཝཱ་དཀོན་མཆོག་ལགས། ཁྱེད་ཀྱིས་བདག་འདི་ཙམ་གྱི་བར་དུ་བསྐྱངས་པས་ན། བདག་ཡིན་སུ་ཡིན། བདག་གི་ཕ་སྤད་ཀྱང་ཡིན་ཅི་ཡིན།

༡༧ ཀྱེ་དཀོན་མཆོག བྱ་བ་འདི་ཁྱེད་ཀྱི་གཟིགས་ངོར་ཆུང་བ་ཞིག་ལགས་པས། ཁྱེད་ཀྱིས་ཉིད་ཀྱི་བྲན་པོ་བདག་གི་ཕ་སྤད་ལ་མ་འོངས་པའི་དུས་རྒྱང་རིང་པོ་ཞིག་གི་དོན་དུ་གསུང་གནང་ཞིང་གཟིགས་པས། བདག་ནི་མིའི་ལྟ་ལུགས་ལ་གོ་ས་མཐོ་བར་བཞག་གོ། ཀྱེ་ཡ་ཧོ་ཝཱ་དཀོན་མཆོག

༡༨ ཁྱེད་ཀྱིས་ཉིད་ཀྱི་བྲན་པོ་མཁྱེན་པས། ཁྱེད་ཀྱི་བྲན་པོ་ལ་བཀུར་སྟི་བརྙེད་ཕྱིར། དཱ་བིད་ཀྱིས་ཁྱེད་ལ་ལྷག་པར་ཅི་ཞུ་དགོས།

༡༩ ཀྱེ་ཡ་ཧོ་ཝཱ། ཉིད་ཀྱི་བྲན་པོའི་དོན་དུ་ཁྱེད་ཀྱི་ཐུགས་དགོངས་བཞིན་དུ་བྱ་བ་ཆེན་པོ་དེ་མངོན་པར་མཛད་ཕྱིར། ཕྲིན་ལས་ཆེན་པོ་དེ་རྣམས་མཛད་པ་ཡིན།

༢༠ ཀྱེ་ཡ་ཧོ་ཝཱ། ཁྱེད་ལྟ་བུ་གང་ཡང་མེད། བདག་གི་རྣ་བས་ཐོས་པ་བཞིན་དུ་ཁྱེད་མ་གཏོགས་པར། གཞན་དཀོན་མཆོག་ཀྱང་མེད།

༢༡ ཁྱེད་ཀྱི་མི་སྡེ་ཨིས་ར་ཨེལ་དང་འདྲ་བའི་གཞན་མི་བརྒྱུད་ཅིག་ས་ཆེན་པོར་སུ་ཡོད། ཉིད་ཀྱི་མི་སྡེ་ནི་སྒྲོལ་ཞིང་ཉིད་ཀྱི་མཚན་འཐོན་འཇུག་ཏུ་དཀོན་མཆོག་ཉིད་གཤེགས་ཏེ། ཁྱེད་ཀྱི་མི་སྡེ་མི་སེར་ལས་བསྒྲལ་བའི་ཕྱིར། དེ་དག་གི་མདུན་ལས་མི་བརྒྱུད་སོ་སོ་བསྐྲད་དེ། མཛད་པ་ཆེ་ལ་འཇིགས་སུ་རུང་བ་མཛད་པ་ཡིན།

༢༢ དེ་ཅི་ལ་ཞུ་ན། ཁྱེད་ཀྱི་མི་སྡེ་ཨིས་ར་ཨེལ་ནི་དུས་གཏན་གྱི་ཕྱིར་ཉིད་ཀྱི་མི་སྡེར་མཛད་བྱུང་། ཡང་ཁྱེད་ཡ་ཧོ་ཝཱ་དེ་དག་གི་དཀོན་མཆོག་ཏུ་གྱུར་པ་ཡིན།

༢༣ ད་ཀྱེ་ཡ་ཧོ་ཝཱ། ཁྱེད་ཀྱིས་ཉིད་ཀྱི་བྲན་པོ་དང་། དེའི་ཕ་སྤད་ལ་རག་ལས་ནས་གསུངས་པ་དེ་གཏན་གྱི་ཕྱིར་ཆ་འཇོག་ཅིང་། གསུངས་པ་བཞིན་དུ་སྒྲུབ་པར་མཛོད་ཅིག

༢༤ ཁྱེད་ཀྱི་མཚན་ལ་དུས་རྒྱུན་དུ་གཟེངས་སྟོད་པའི་ཕྱིར་དུ་དེ་ནི་སྲིད་ཆགས་སུ་ཆུག་ཅིག ཡང་ན་རེ། དཔུང་ཆེན་གྱི་ཡ་ཧོ་ཝཱ་ནི་ཨིས་ར་ཨེལ་གྱི་དཀོན་མཆོག་དང་། ཨིས་ར་ཨེལ་རང་གི་དཀོན་མཆོག་ལགས་པས། ཁྱེད་ཀྱི་བྲན་པོ་དཱ་བིད་ཀྱི་ཕ་སྤད་ནི་ཁྱེད་ཀྱི་སྤྱན་སྔར་གཡོ་འབུབ་མེད་པར་ལུས་པར་ཤོག་ཅིག

༢༥ ཀྱེ་བདག་གི་དཀོན་མཆོག ཁྱེད་ཀྱིས་ཉིད་ཀྱི་བྲན་པོའི་རྣ་བར། ངས་ཁྱོད་ཀྱི་དོན་དུ་ཕོ་བྲང་ཞིག་བཞེང་བར་བྱའོ། ཞེས་ལུང་བསྟན་པས། ཁྱེད་ཀྱི་བྲན་པོའི་སྙིང་ལས་གསོལ་འདེབས་འདི་ཁྱེད་ཀྱི་དྲུང་དུ་འབུལ་བར་བརྩམས་པ་ལགས།

༢༦ ད་ཡང་ཀྱེ་ཡ་ཧོ་ཝཱ་ཁྱེད་དཀོན་མཆོག་ལགས་པས། ཉིད་ཀྱི་བྲན་པོ་ལ་བཟང་བའི་ཞལ་ཆད་མཛད་པ་ཡིན།

༢༧ ད་ཉིད་ཀྱི་བྲན་པོའི་ཕ་སྤད་དུས་རྒྱུན་དུ་ཁྱེད་ཀྱི་ཞལ་ངོར་གནས་པའི་ཕྱིར་བྱིན་གྱིས་རློབས་ཤིག དེ་ཅིའི་ཕྱིར་དུ་ཞུ་ན། ཁྱེད་ཀྱིས་བྱིན་གྱིས་རློབས་པ་ནི། ཀྱེ་ཡ་ཧོ་ཝཱ། དེ་ནི་གཏན་དུ་བྱིན་རླབས་དང་ལྡན་ནོ༎

༡༨

དེའི་འོག་ཏུ་དཱ་བིད་ཀྱིས་ཕེ་ལེ་ཤེད་པ་རྣམས་དྲལ་ནས་བཏུལ་ཏེ། གད་དང་དེའི་གྲོང་ཚོ་དག་ཕེ་ལེ་ཤེད་པའི་ལག་པ་ལས་ཕྲོགས།

༢ ཡང་མོ་ཨབ་པ་རྣམས་ཀྱང་བཏུལ་ནས། མོ་ཨབ་པ་རྣམས་དཱ་བིད་ཀྱི་བྲན་དུ་གྱུར་ཏེ། ཁོང་ལ་འབུལ་བ་ཕུལ་ཏོ༎

༣ ཡང་ཧ་མད་ཡུལ་གྱི་ཙོ་བཱ་ཡི་རྒྱལ་པོ་ཧ་དར་ཨེ་ཟེར་གཙང་པོ་ཡུབ་རཱད་ཕྱོགས་སུ་རང་གི་རྒྱལ་སྲིད་འཛུགས་པར་འགྲོ་སྐབས་སུ། དཱ་བིད་ཀྱིས་དེ་ཡང་དྲལ་ནས།

༤ དཱ་བིད་ཀྱིས་དེ་ལས་ཤིང་རྟ་ཆིག་སྟོང་། རྟ་པ་བདུན་སྟོང་དང་། རྐང་དམག་ཉི་ཁྲི་ཕྲོག་སྟེ། ཤིང་རྟའི་རྟ་ཐམས་ཅད་ཀྱི་རྐང་རྒྱུས་བཅད་མོད། ཤིང་རྟ་བརྒྱ་ལ་ལྡང་བའི་རྟ་གསོན་པོར་བཞག་གོ།

༥ དེ་ནས་ད་མཱ་སེག་གི་ཨ་རམ་པ་རྣམས་ཙོ་བཱ་ཡི་རྒྱལ་པོ་ཧ་དར་ཨེ་ཟེར་གྱི་ར་མདར་འོངས་པ་དང་། དཱ་བིད་ཀྱིས་ཨ་རམ་པ་ཉི་ཁྲི་ཉི་སྟོང་བསད་དེ།

༦ དཱ་བིད་ཀྱིས་ད་མཱ་སེག་གི་ཨ་རམ་ཡུལ་དུ་དམག་མི་རྣམས་ཁག་སོ་སོར་བཞག་པ་དང་། ཨ་རམ་པ་རྣམས་དཱ་བིད་ཀྱི་བྲན་དུ་གྱུར་ནས། འབུལ་བ་དྲངས་སོ། དེ་ལྟར་དཱ་བིད་གང་དུ་ཕྱོགས་ཀྱང་། ཡ་ཧོ་ཝཱས་སྐྱབས་མཛད་དོ།

༧ ཡང་དཱ་བིད་ཀྱིས་ཧ་དར་ཨེ་ཟེར་གྱི་འཁོར་གཡོག་ལས་གསེར་གྱི་ཕུབ་ཐམས་ཅད་ཕྲོགས་ནས། ཡེ་རུ་ཤ་ལེམ་དུ་ཁྱེར་ཏོ།

༨ དེ་མ་ཟད། ཧ་དར་ཨེ་ཟེར་གྱི་གྲོང་ཁྱེར་ཏིབ་ཧད་དང་ཀུན་བྱ་བ་གཉིས་ལས་དཱ་བིད་ཀྱིས་ར་གན་དཔག་མེད་དྲངས་ཏེ། དེ་ལས་ཤ་ལོ་མོས་ར་གན་གྱི་རྒྱ་མཚོ་བྱ་བ་དང་། ཀ་བ་དང་། ར་གན་གྱི་ཡོ་བྱད་བཟོས་པ་ཡིན།

༩ ཡང་ཧ་མད་ཀྱི་རྒྱལ་པོ་ཏོ་ཨུ་བྱ་བ་དེས། དཱ་བིད་ཀྱིས་ཙོ་བཱ་ཡི་རྒྱལ་པོ་ཧ་དར་ཨེ་ཟེར་གྱི་དམག་ཚོགས་ཚང་མ་དྲལ་བའི་ལོ་ཐོས་པར་ཙམ་གྱིས།

༡༠ དེས་རང་གི་སྲས་ཧ་དོ་རམ་བྱ་བ་དེ་ནི་རྒྱལ་པོ་དཱ་བིད་ཀྱི་དྲུང་དུ་ཕྱག་འབུལ་བ་དང་། ཤིས་པ་བརྗོད་དུ་བཏང་ངོ་། ཅིའི་ཕྱིར་ཞེ་ན། སྔར་ཧ་དར་ཨེ་ཟེར་གྱིས་ཏོ་ཨུ་ལ་དམག་རྒྱབ་པ་ལས། དཱ་བིད་ཀྱིས་ཧ་དར་ཨེ་ཟེར་དྲལ་བར་བྱས་པའི་ཕྱིར་རོ། ཧ་དོ་རམ་གྱིས་གསེར་དང་དངུལ་དང་ར་གན་གྱི་ཡོ་བྱད་སྣ་ཚོགས་འཁུར་འོངས་ནས་ཕུལ་བ་དང་།

༡༡ རྒྱལ་པོ་དཱ་བིད་ཀྱིས་ཨེ་དོམ་པ་དང་། མོ་ཨབ་པ་དང་། ཨམ་མོན་པ་དང་། ཕེ་ལེ་ཤེད་པ་དང་། ཨ་མ་ལེག་པའི་མི་བརྒྱུད་ཐམས་ཅད་ལས་བརྙེད་བྱུང་བའི་གསེར་དངུལ་དང་བཅས་སུ་ཡ་ཧོ་ཝཱ་ལ་བསྔོས་སོ༎

༡༢ ཡང་ཙེ་རུ་ཡཱ་ཡི་བུ་ཨ་བི་ཤཱ་ཨི་ཡིས་ཚྭའི་ལུང་པ་རུ་ཨེ་དོམ་པ་སྟོང་ཕྲག་བཅོ་བརྒྱད་འགེམས་པར་བྱས་ནས།

༡༣ ཨེ་དོམ་ཡུལ་ཁག་སོ་སོར་དམག་དཔུང་བཞག་པས། ཨེ་དོམ་པ་རྣམས་དཱ་བིད་ཀྱི་བྲན་དུ་གྱུར་ཏོ། དེ་ལྟར་དཱ་བིད་གར་བྱོན་ཀྱང་། ཡ་ཧོ་ཝཱས་སྐྱབས་མཛད་དོ༎

༡༤ དཱ་བིད་་ཨིས་ར་ཨེལ་ཡུལ་ཐམས་ཅད་ལ་མངའ་མཛད་དེ། རང་གི་མི་སེར་ཚང་མ་ལ་གཤགས་དང་ཁྲིམས་དྲང་པོར་བཅད་དོ།

༡༥ དམག་དཔུང་གི་དམག་འགོར་ཙེ་རུ་ཡཱ་ཡི་བུ་ཡོ་ཨབ་དང་། རྒྱལ་རབས་ཀྱི་ཡིག་དཔོན་དུ་ཨ་ཧི་ལུད་ཀྱི་བུ་ཡེ་ཧོ་ཤ་ཕད་དང་།

༡༦ བླ་མར་ཨ་ཧི་ཏུབ་ཀྱི་བུ་ཙ་དོག་དང་ཨབ་ཡ་ཐར་གྱི་བུ་ཨ་ཧི་མེ་ལེག་དང་། མཁན་པོར་ཤ་ཝ་ཤཱ་དང་།

༡༧ ཀེ་རེད་པ་དང་པེ་ལེད་པ་རྣམས་ཀྱི་དཔོན་པོར་ཡེ་ཧོ་ཡ་དཱ་ཡི་བུ་བེ་ནཱ་ཡཱ་དང་། དཱ་བིད་ཀྱི་སྲས་རྣམས་རྒྱལ་པོའི་དྲུང་དུ་བཀའ་བློན་དུ་བཞག་གོ།

༡༩

བྱ་བ་དེའི་འོག་ཏུ་ཨམ་མོན་གྱི་བུ་བརྒྱུད་ཀྱི་རྒྱལ་པོ་ནཱ་ཧས་ཤི་བ་དང་། དེའི་མལ་དུ་དེའི་སྲས་རྒྱལ་པོར་གྱུར་ཏོ།

༢ དེར་དཱ་བིད་ཀྱིས། ཇི་ལྟར་དེའི་ཡབ་ཀྱིས་ང་ལ་བཀའ་དྲིན་བྱས་པ་བཞིན་དུ། ངས་ནཱ་ཧས་ཀྱི་སྲས་ཧ་ནུན་ལ་དྲིན་གཟོ་བྱའོ་གསུངས་ནས། དེའི་ཡབ་གྲོངས་པའི་དོན་དུ་དཱ་བིད་ཀྱིས་ཉིད་ཀྱི་ཕོ་ཉ་སེམས་གསོ་བར་མངགས་ནས། དཱ་བིད་ཀྱི་ཞབས་ཕྱི་རྣམས་ཨམ་མོན་གྱི་བུ་བརྒྱུད་ཀྱི་ཡུལ་དུ་ཧ་ནུན་གྱི་སེམས་གསོ་རུ་བསླེབས་པ་དང་།

༣ ཨམ་མོན་གྱི་བུ་བརྒྱུད་ཀྱི་ཇོ་བོ་རྣམས་ཀྱིས་ཧ་ནུན་ལ། དཱ་བིད་ཀྱིས་ཁྱེད་ཀྱི་སེམས་གསོ་རུ་མི་རྣམས་བཏང་བ་དེ་ནི། ཁྱེད་ཀྱི་སྣང་ངོར་ཁྱེད་ཀྱི་ཡབ་ལ་ཞེ་ས་བྱེད་དུ་ཡིན་ནོ་ཞེས་དགོངས་སམ། དེ་ལྟར་མ་ལགས་ཏེ། དཱ་བིད་དེས་རང་གི་གཡོག་པོ་འདི་དག་ལྟ་ཉུལ་བྱེད་ཅིང་ཉུལ་ཏེ་འཇོམས་པར་བྱེད་དུ་བཏང་བ་ཡིན་སྨྲས་པས།

༤ ཧ་ནུན་གྱིས་དཱ་བིད་ཀྱི་གཡོག་པོ་རྣམས་བཟུང་ནས། སྨ་ར་བྲེགས། ལུས་ཀྱི་ཕྱེད་འཕོང་ཚོས་མན་ཆེད་བཤགས་ནས། ལམ་དུ་བཅུག་གོ།

༥ དེར་འགའ་ཞིག་སོང་ནས་དཱ་བིད་ལ་མི་དེ་ཚོ་ལ་ཇི་ལྟར་བྱས་པ་བཤད་པ་དང་། ཁོང་གིས་བསུ་མི་མངགས་སོ། དེ་ཅིའི་ཕྱིར་ཞེ་ན། དེ་དག་རབ་ཏུ་ངོ་ཚ་བར་གྱུར་པས། རྒྱལ་པོས་དེ་ཚོ་ལ། ཁྱོད་ཅག་གི་སྨ་ར་སྐྱེ་བའི་བར་དུ་ཡེ་རི་ཀོ་རུ་སྒུག་བསྡད་ནས་འོང་ཞིག་ཅེས་བསྒོའོ༎

༦ ཡང་ཨམ་མོན་གྱི་བུ་བརྒྱུད་ཀྱིས། ད་འོ་ཅག་དཱ་བིད་ཀྱི་མདུན་དུ་དྲི་ངན་དུ་གྱུར་བར་རིགས་པས། ཧ་ནུན་དང་། ཨམ་མོན་གྱི་བུ་བརྒྱུད་ཀྱིས་མེ་སོ་པོ་ཏ་མི་ཨ་དང་། ཨ་རམ་གྱི་མ་ཨ་ཀཱ་དང་། ཙོ་བཱ་གསུམ་ལས་རྟ་པ་དང་། ཤིང་རྟ་རྣམས་ཀྱི་གླའི་ཕྱིར། དངུལ་གྱི་རྡོ་ཚད་སྟོང་ཕྲག་ཅིག་བསྐུར་ནས།

༧ དེ་ལྟར་དེ་དག་གིས་མ་ཨ་ཀཱ་ཡི་རྒྱལ་པོ་དང་། དེ་ཡི་མི་སྡེ་ལས་ཤིང་རྟ་སྟོང་ཕྲག་སུམ་ཅུ་སོ་གཉིས་གླ་ལ་བཞག་ནས། དེ་དག་འོངས་ཏེ། མེ་དེ་བཱ་ཡི་མདུན་དུ་གུར་ཕུབས་པ་དང་། ཨམ་མོན་གྱི་བུ་བརྒྱུད་ཀྱང་རེ་རང་གི་གྲོང་ཁྱེར་ལས་ཕྱོགས་ཅིག་ཏུ་འདུས་ནས་འཐབ་ཏུ་འོངས་སོ།

༨ དཱ་བིད་ཀྱིས་གཏམ་དེ་ཐོས་ནས། ཁོང་གིས་ཡོ་ཨབ་དང་བཅས་སུ་དམག་དཔུང་དཔའ་རྩལ་ཅན་ཐམས་ཅད་མངགས་སོ།

༩ དེ་ནས་ཨམ་མོན་གྱི་བུ་བརྒྱུད་ཐོན་ནས། གྲོང་ཁྱེར་གྱི་རྒྱ་སྒོ་ཡི་མདུན་དུ་དམག་གྲལ་བཤམས། དེར་འོངས་པའི་རྒྱལ་པོ་རྣམས་སོ་སོར་ཐང་ལ་བསྡད་པ་ལས།

༡༠ ཡོ་ཨབ་ཀྱིས་རང་གི་རྒྱབ་མདུན་གཉིས་པོར་དམག་གི་ངོ་ཡོད་པར་མཐོང་བས། ཨིས་ར་ཨེལ་གྱི་དཔའ་ཤར་ཐམས་ཅད་ཨ་རམ་པའི་ཐད་དུ་རུ་བསྒྲིགས་སོ།

༡༡ མི་སྡེ་ཕྱི་ལུས་ཐམས་ཅད་རང་གི་གཅུང་པོ་ཨ་བི་ཤཱ་ཨི་ཡི་ལག་ཏུ་བཏད་ནས། དེ་དག་ཨམ་མོན་གྱི་བུ་བརྒྱུད་ཀྱི་ཐད་དུ་བཞག་ནས་དེ་དག་ལ།

༡༢ གལ་ཏེ་ཨ་རམ་པ་ང་ལས་དྲག་ན། ཁྱོད་ཀྱིས་ང་ལ་ར་མདའ་གྱིས་ཤིག གལ་ཏེ་ཨམ་མོན་གྱི་བུ་བརྒྱུད་ཁྱོད་ལས་དྲག་ན། ངས་ཁྱོད་ལ་ར་མདའ་བགྱིའོ།

༡༣ སྙིང་སྟོབས་སྐྱེད་ཅིག འོ་ཅག་གི་མི་སྡེ་དང་། འོ་ཅག་གི་དཀོན་མཆོག་གི་གྲོང་ཁྱེར་རྣམས་ཀྱི་དོན་དུ་ཁྱོ་ག་བྱོས་ཤིག་དང་། ཡ་ཧོ་ཝཱའི་སྤྱན་ལམ་དུ་གང་ལེགས་དེ་སྒྲུབ་པར་ཤོག་ཅིག་ཅེས་གདམས་པ་ལས།

༡༤ ཡོ་ཨབ་དང་། དེ་དང་མཉམ་དུ་ཡོད་པའི་མི་རྣམས་ཨ་རམ་པ་ལ་རྒོལ་དུ་སོང་བ་དང་། དེ་རྣམས་ཡོ་ཨབ་ཀྱི་མདུན་ལས་བྲོས་སོང་།

༡༥ ཡང་ཨམ་མོན་གྱི་བུ་བརྒྱུད་ཀྱིས་ཨ་རམ་པ་བྲོས་སོང་བ་མཐོང་བས། དེ་དག་ཀྱང་དེའི་གཅུང་པོ་ཨ་བི་ཤཱ་ཨིའི་མདུན་ནས་བྲོས་སོང་སྟེ། གྲོང་ཁྱེར་གྱི་ནང་དུ་འཛུལ་སོང་། དེ་ནས་ཡོ་ཨབ་་ཡེ་རུ་ཤ་ལེམ་དུ་ཕྱིར་ལོག་གོ།

༡༦ དེ་ནས་ཨ་རམ་པས་ཨིས་ར་ཨེལ་གྱི་མདུན་དུ་རང་ཕམ་པར་མཐོང་བས། གཙང་པོའི་ཕ་རོལ་ན་ཡོད་པའི་ཨ་རམ་པ་རྣམས་སྦྲན་ཏེ། ཧ་དར་ཨེ་ཟེར་གྱི་དམག་དཔོན་ཤོ་ཕག་བྱ་བ་དེ་དག་གི་སྣ་ལ་འོངས་པ་དང་།

༡༧ དེའི་ལོན་དཱ་བིད་ལ་ཕྲོད་པས། ཨིས་ར་ཨེལ་ཐམས་ཅད་བསགས་ནས། ཡོར་དན་གྱི་ཕ་རོལ་ཏུ་ཕྱིན་ཏེ། ཁོང་གིས་དམག་བཏེགས་ཏེ་རུ་བསྒྲིགས། དཱ་བིད་ཀྱིས་ཨ་རམ་པ་ལ་འཁྲབ་ཏུ་གྲལ་བཤམས་ནས། དེ་དག་གིས་ཁོང་ལ་འཐབ་མོ་བཏང་ཡང་།

༡༨ ཨ་རམ་པ་རྣམས་ཨིས་ར་ཨེལ་གྱི་མདུན་ལས་བྲོས་སོང་བས། དཱ་བིད་ཀྱིས་ཨ་རམ་པའི་ཤིང་རྟ་བདུན་སྟོང་དང་། རྐང་ཐང་པ་བཞི་ཁྲི་སྲོག་དང་ཕྲལ་ཏེ། དམག་དཔོན་ཤོ་ཕག་བསད་དོ།

༡༩ དེར་ཧ་དར་ཨེ་ཟེར་གྱི་འཁོར་རྣམས་ཀྱིས་རང་ཨིས་ར་ཨེལ་གྱི་མདུན་དུ་རྣམ་པར་ཕམ་སོང་བ་མཐོང་ནས། དཱ་བིད་དང་བཟང་སྒྲིག་བྱས་ཏེ། ཁོང་གི་བྲན་དུ་གྱུར་ཏོ། མདོར་ན་ཨ་རམ་པ་རྣམས་ཀྱིས་དེ་ནས་ཚུན་དུ་ཨམ་མོན་གྱི་བུ་བརྒྱུད་ལ་ར་མདའ་བྱེད་པར་བག་ཚ་བར་གྱུར་ཏོ༎

༢༠

ཡང་ལོ་གཅིག་ཁྱིར་འཁོར་སོང་བ་དང་། རྒྱལ་པོ་རྣམས་དམག་འདེགས་པའི་དུས་རན་ནས། ཡོ་ཨབ་ཀྱིས་དམག་དཔུང་ཤུགས་ལྡན་དེ་ཁྲིད་ནས། ཨམ་མོན་གྱི་བུ་བརྒྱུད་ཀྱི་ཡུལ་བཤིག་ནས་འོངས་ཏེ་རབ་བཱ་ལ་དམག་སྐོར་བཏང་ནས་བསྡད། འོན་ཀྱང་དཱ་བིད་་ཡེ་རུ་ཤ་ལེམ་དུ་བཞུགས་སོ། དེ་ནས་ཡོ་ཨབ་ཀྱིས་རབ་བཱ་དྲལ་ནས། ཡུལ་སྟོང་དུ་བྱས།

༢ དཱ་བིད་ཀྱིས་ཡུལ་དེའི་རྒྱལ་པོའི་མགོ་ལས་ཅོད་པན་ཕྲོག་སྟེ། དཱ་བིད་ཀྱི་དབུ་ལ་གསོལ་ཏོ། རྡོ་བ་རིན་པོ་ཆེས་སྤྲས་པའི་ཅོད་པན་དེའི་སྐར་ཁ་ནི་གསེར་གྱི་རྡོ་ཚད་གཅིག་གི་ལྕིད་ཡོད་པ་ཡིན། ཁོང་གིས་གྲོང་ཁྱེར་དེ་ལས་ནོམ་པ་དཔག་མེད་ཁྱེར་ཏོ།

༣ ཁོང་གིས་དེའི་ནང་ན་ཡོད་པའི་མི་རྣམས་ཕྱི་རོལ་དུ་ཁྱེར་ནས། སོག་ལེ་དང་། ལྕགས་ཀྱི་གསལ་ཤིང་དང་། དགྲ་སྟས་བཏུབ་ནས། དཱ་བིད་ཀྱིས་ཨམ་མོན་གྱི་བུ་བརྒྱུད་ཀྱི་གྲོང་ཁྱེར་ཐམས་ཅད་ལ་དེ་དང་འདྲ་བར་བྱས་ཏེ། དཱ་བིད་དང་མི་སྡེ་ཚང་མ་ཡེ་རུ་ཤ་ལེམ་དུ་གདན་འཁོར་བ་ཡིན།

༤ དེའི་འོག་ཏུ་གེ་ཟེར་དུ་ཕེ་ལེ་ཤེད་པ་རྣམས་དང་འཐབ་འཛིང་བྱུང་ནས། ཧུ་ཤད་པ་སིབ་བེ་ཀཱ་ཨི་བྱ་བ་དེས། གྱད་པའི་བུ་རྣམས་ལས་ཡིན་པའི་སིབ་པཱ་ཨི་བྱ་བ་དེ་བསད་དེ། ཕེ་ལེ་ཤེད་པ་བཏུལ་ཏོ།

༥ དེའི་རྗེས་སུ་སླར་ཡང་གེ་ཟེར་དུ་ཕེ་ལེ་ཤེད་པ་དང་འཐབ་མོ་འཐོན་ནས། ཡ་ཨིར་གྱི་བུ་ཨེལ་ཧ་ནན་གྱིས་དེར་གད་པ་གོལ་ཡད་ཀྱི་ནུ་བོ་ལཱ་མི་བྱ་བ་ཐགས་མཁན་གྱི་གདུང་མ་ལྟ་བུའི་མདུང་ཐོགས་ཡོད་པ་དེ་བསད་དོ།

༦ དེ་ནས་ཡང་གད་ཡུལ་དུ་འཐབ་མོ་ཞིག་བྱུང་ནས། དེ་རུ་མི་སྒོ་རིང་མོ་ཞིག་ཡོད་པ་ལ། རྐང་ལག་རེ་རེ་ལ་མཐེབ་དྲུག་ཡོད་པས། ཀུན་སྡོམ་སོར་མོ་ཉི་ཤུ་རྩ་བཞི་ཡོད་པ་ཡིན། དེ་ཡང་གྱད་པའི་བུ་སྟེ།

༧ དེས་ཨིས་ར་ཨེལ་ལ་སྐུར་ལན་བཏབ་པའི་ཚེ་ན། དཱ་བིད་ཀྱི་སྐུ་མཆེད་ཤི་མེ་ཨ་ཡི་བུ་ཡོ་ན་ཐན་གྱིས་དེ་བཀུམ་མོ།

༨ གད་ཀྱི་གྱད་པ་ལས་ཆད་པའི་མི་བཞི་པོ་དེ་ནི། དཱ་བིད་དང་ཁོང་གི་འཁོར་གཡོག་གི་ལག་པ་ལས་ཤི་བར་གྱུར་ཏོ༎

༢༡

དེ་ནས་སཱ་ཏན་བདུད་ཨིས་ར་ཨེལ་གྱི་དགྲར་ལངས་ཏེ། དཱ་བིད་ལ་ཨིས་ར་ཨེལ་པའི་གྲངས་རྩི་རུ་ཀུན་སློང་བྱས་པས།

༢ དཱ་བིད་ཀྱིས་ཡོ་ཨབ་དང་། མི་སྡེའི་འགོ་བྱེད་རྣམས་ལ། ངས་མི་གྲངས་ཚོད་ཕྱིར་སོང་ལ། དཱན་ནས་བེ་ཨེར་ཤེ་བཱའི་བར་དུ་ཨིས་ར་ཨེལ་གྱི་མི་གྲངས་རྩིས་ཤིག་སྨྲས་པ་དང་།

༣ ཡོ་ཨབ་ཀྱིས་ལན་དུ། ཡ་ཧོ་ཝཱས་ཉིད་ཀྱི་མི་སྡེ་ད་ལྟ་ཡོད་པ་ལས་བརྒྱ་ལྡབ་མང་དུ་འཕེལ་བར་མཛོད་ཅིག ཀྱེ་ངའི་ཇོ་བོ་རྒྱལ་པོ་ལགས། དེ་ཐམས་ཅད་ངའི་ཇོ་བོའི་ཆབ་འབངས་མིན་ནམ། ངའི་ཇོ་བོས་དེ་ལྟར་ཅི་ལ་གསུང་བར་བྱེད། ཁྱེད་ཉིད་ཀྱིས་ཨིས་ར་ཨེལ་ལ་སྡིག་པའི་རྐྱེན་དུ་འགྱུར་བ་དེ་ཅིའི་ཕྱིར་མཛད། ཅེས་ཞུས་མོད།

༤ རྒྱལ་པོའི་བཀའ་ཡོ་ཨབ་ལ་བཙན་པས། ཡོ་ཨབ་ཐོན་ཏེ། ཨིས་ར་ཨེལ་ཡུལ་ཀུན་ཏུ་འཁོར་ཟིན་ནས། ཡེ་རུ་ཤ་ལེམ་དུ་ལོག་འོངས་སོ།

༥ དཱ་བིད་ལ་མི་གྲངས་ཀྱི་ཐོ་ཕུལ་ཏེ། ཨིས་ར་ཨེལ་ཀུན་ཏུ་རལ་གྲི་འཁུར་བའི་ཕོ་ཁྱོ་ག་འབུམ་ཚོ་བཅུ་གཅིག་དང་། ཡ་ཧུ་དཱ་ལ་རལ་གྲི་འཁུར་བའི་ཕོ་ཁྱོ་ག་འབུམ་ཚོ་བཞི་དང་སྟོང་ཕྲག་བདུན་བཅུ་ཐོན།

༦ འོན་ཀྱང་རྒྱལ་པོའི་བཀའ་ལ་ཡོ་ཨབ་ཞེན་པ་ལོག་པས། དེ་དག་གི་ཁྲོད་དུ་ལེ་ཝི་པ་དང་བེན་ཡ་མིན་མ་བགྲངས་སོ༎

༧ ཡང་བྱ་བ་དེ་ལ་དཀོན་མཆོག་ཐུགས་མ་མཉེས་པས། ཨིས་ར་ཨེལ་དྲལ་བར་མཛད་དོ།

༨ དེ་ནས་དཱ་བིད་ཀྱིས་དཀོན་མཆོག་ལ། བདག་གིས་བྱས་པའི་ལས་འདི་ཉེས་སྡིག་ཆེན་པོར་གྱུར་ཏེ། བདག་གིས་ཤིན་ཏུ་བླུན་པོའི་ཚུལ་དུ་བྱས་པས། ཁྱེད་ཀྱི་བྲན་པོའི་ལྟུང་བ་འདི་བཤགས་པར་མཛོད་ཅིག་ཅེས་གསོལ་ཏོ།

༩ དེ་ནས་ཡ་ཧོ་ཝཱས་དཱ་བིད་ཀྱི་མངོན་ཤེས་པ་གད་ལ།

༡༠ སོང་ལ་དཱ་བིད་ལ། ཡ་ཧོ་ཝཱས་ཁྱོད་ལ་འདི་སྐད་གསུང་། ངས་ཁྱོད་ཀྱི་མདུན་དུ་བྱ་བ་གསུམ་འཇོག་པས། དེ་གསུམ་གྱི་ནང་ནས་གཅིག་འདོམས་ཤིག་དང་། ངས་དེ་བཞིན་དུ་ཁྱོད་ལ་བྱའོ། ཞེས་སྦྲོན་པར་བྱོས་ཤིག་གསུངས་པ་དང་།

༡༡ གད་་དཱ་བིད་ཀྱི་དྲུང་དུ་འོངས་ནས་དེ་ལ། ཡ་ཧོ་ཝཱས་འདི་ལྟར་གསུང་། ད་འདོམས་ཤིག

༡༢ ལོ་གསུམ་གྱི་མུ་གེའམ། ཡང་ན་ཟླ་གསུམ་ཁྱོད་རང་གི་དགྲ་བོ་རྣམས་ཀྱི་རལ་གྲིའི་མདུན་ལས་འབྲོས་ཤིང་རལ་གྲིས་ཁྱོད་སྣད་པའམ། ཡང་ན་ཉིན་ཞག་གསུམ་ཡ་ཧོ་ཝཱའི་རལ་གྲི་རིམས་ནས་ཡུལ་ལ་འབྱུང་ཞིང་། ཡ་ཧོ་ཝཱའི་ཕོ་ཉས་ཨིས་ར་ཨེལ་གྱི་ས་མཚམས་ནང་ཆུད་ཚང་མ་མེད་པར་བྱེད་པར་འདོད་དམ། ད་ང་མངགས་མཁན་ལ་ཞུ་ལན་ཅི་འཁྱེར། བསམ་བློ་ཐོང་ཞིག བསྒོ་བ་དང་།

༡༣ དཱ་བིད་ཀྱིས་གད་ལ། བདག་ནི་ལྟེམ་པ་ཞིག་ནང་འཁད་བྱུང་། མིའི་ལག་ཏུ་ལྟུང་བ་བས། ཡ་ཧོ་ཝཱ་ཐུགས་རྗེ་ཆེ་བས། ཁོང་གི་ཕྱག་གི་ནང་འཁད་པ་ལ་དགའ་འོ། ཞེས་ཞུས་པ་དང་།

༡༤ ཡ་ཧོ་ཝཱས་ཨིས་ར་ཨེལ་གྱི་ནང་དུ་རིམས་ནད་མངགས་ནས། ཨིས་ར་ཨེལ་གྱི་ནང་ནས་མི་བདུན་ཁྲི་ཚེ་འདས་སོ།

༡༥ ཡང་ཡ་ཧོ་ཝཱས་ཡེ་རུ་ཤ་ལེམ་ཚར་གཅོད་དུ་ཕོ་ཉ་ཞིག་མངགས་ནས། དེས་ཚར་གཅོད་པར་ལངས་པ་དང་། ཡ་ཧོ་ཝཱས་གཟིགས་ནས། བར་ཆད་དེའི་ཕྱིར་ཐུགས་འགྱོད་ཅིང་། ཚར་གཅོད་པའི་ཕོ་ཉ་དེ་ལ། ད་ཆོག ལག་པ་སྐུམ་པར་བྱོས་ཤིག ཅེས་བསྒོའོ། དེའི་ཚེ་ཡ་ཧོ་ཝཱའི་ཕོ་ཉ་དེ་ཡེ་བུས་པ་ཨོར་ནན་གྱི་གཡུལ་ཐང་གི་ཁར་འགྲེང་ཞིང་ཡོད་པ་ཡིན།

༡༦ དེ་ནས་དཱ་བིད་ཀྱིས་མིག་བཏེགས་པ་ལས། ཡ་ཧོ་ཝཱའི་ཕོ་ཉ་དེ་གནམ་ས་གཉིས་ཀྱི་བར་སྣང་ན་ལག་གིས་རལ་གྲི་གདེང་ཞིང་། ཡེ་རུ་ཤ་ལེམ་ཕྱོགས་སུ་སྤར་ཞིང་འགྲེང་ཡོད་པར་མཐོང་བ་དང་། དཱ་བིད་དང་ཨིས་ར་ཨེལ་གྱི་རྒན་མི་དམངས་ཀྱིས་རྩྭ་ཕད་གྱོན་ནས་ཁ་འབུབ་ལོག་སྟེ།

༡༧ དཱ་བིད་ཀྱིས་དཀོན་མཆོག་ལ། མི་སྡེ་རྩིས་ཤིག་ཟེར་མཁན་དེ་བདག་མིན་ནམ། སྡིག་པ་བྱས་པ་དེ་བདག་ཡིན། བདག་གིས་ལས་ངན་བྱས་པར་ངེས་ཀྱིས། ལུག་འདི་དག་གིས་ཅི་བྱས། ཀྱེ་ཡ་ཧོ་ཝཱ། བདག་གི་དཀོན་མཆོག དེའི་ཕྱིར་མི་སྡེ་ལ་རིམས་ནད་མ་གནང་བར། བདག་དང་བདག་གི་ཕ་ཚན་ལ་ཕྱག་འདེགས་པར་མཛད་དུ་གསོལ་ལོ་ཞེས་ཞུས་སོ༎

༡༨ དེ་ནས་ཡ་ཧོ་ཝཱའི་ཕོ་ཉས་གད་ལ། ཡེ་བུས་པ་ཨོར་ནན་གྱི་གཡུལ་ཐང་དུ་ཡ་ཧོ་ཝཱ་ལ་མཆོད་ཁྲི་ཞིག་བཞེང་བའི་ཕྱིར་དཱ་བིད་ལ་ཡར་སོང་ཞིག་ཅེས་ཟེར་ཞིག་ཅེས་བསྒོ་བ་དང་།

༡༩ དཱ་བིད་ནི་གད་ཀྱིས་ཡ་ཧོ་ཝཱའི་མཚན་ནས་བརྗོད་སྨྲས་པ་བཞིན་དུ་ཡར་སོང་བ་དང་།

༢༠ ཨོར་ནན་གྱིས་ཕྱི་མིག་བསྒྱུར་ནས། ཕོ་ཉ་དེ་མཐོང་བ་དང་། རང་གི་བུ་བཞི་དང་བཅས་སུ་ཡིབས་སོ། དེའི་དུས་སུ་ཨོར་ནན་གྲོ་སྐོར་གྱིན་ཡོད་པ་ཡིན་ནོ།

༢༡ དཱ་བིད་་ཨོར་ནན་གྱི་རྩར་བསླེབས་ནས། ཨོར་ནན་གྱིས་བལྟས་ཏེ། དཱ་བིད་མཐོང་ནས་གཡུལ་ཐང་ནས་ཐོན་ཏེ། དཱ་བིད་ལ་ཆོས་ཕྱག་བཙལ་ཏོ།

༢༢ དེར་དཱ་བིད་ཀྱིས་ཨོར་ནན་ལ། ངས་ཡ་ཧོ་ཝཱ་ལ་མཆོད་ཁྲི་ཞིག་རྩིག་རྒྱུར་གཡུལ་ཐང་གི་ས་ཆ་འདི་ང་ལ་སྦྱིན་ཞིག མི་སྡེའི་རིམས་ནད་ཆད་དུ། རིན་ཚང་པོ་བླངས་ཏེ། ང་ལ་སྦྱིན་པར་གྱིས་ཤིག་སྨྲས་སོ།

༢༣ ཨོར་ནན་གྱིས་དཱ་བིད་ལ། ཁྱེད་ཀྱིས་བཞེས་ཤིག ངའི་ཇོ་བོ་རྒྱལ་པོའི་གཟིགས་ངོར་གང་ལེགས་མཛད་འཚལ། གཟིགས་ཤིག སྦྱིན་སྲེག་གི་ཕྱིར་གླང་རྣམས་དང་། བུད་ཤིང་ལ་གཡུལ་ཐང་གི་ཆས་དང་། ཞལ་ཟས་ཀྱི་མཆོད་པའི་ཕྱིར་གྲོ་བཅས་ཐམས་ཅད་ངས་ཁྱེད་ལ་འབུལ་ལོ་ཞུས་ཀྱང་།

༢༤ རྒྱལ་པོ་དཱ་བིད་ཀྱིས་ཨོར་ནན་ལ། དེ་ལྟར་མི་བྱ། ངས་དེ་ལ་རིན་ཚང་པོ་བཅལ་ནས་ཉོ་ངེས་ཡིན། ངས་རིན་མ་སྤྲད་པའི་སྦྱིན་སྲེག་མི་འབུལ་བས། ངས་ཡ་ཧོ་ཝཱའི་ཕྱིར་དུ་ཁྱོད་ཀྱི་ནོར་དེ་མི་བླང་ངོ་། སྨྲས་ནས།

༢༥ དཱ་བིད་ཀྱིས་ཨོར་ནན་ལ་གསེར་སྲང་དྲུག་བརྒྱ་བསྐར་ནས་བྱིན་ཏོ།

༢༦ དེ་ནས་དཱ་བིད་ཀྱིས་དེར་ཡ་ཧོ་ཝཱ་ལ་མཆོད་ཁྲི་ཞིག་བཞེངས་ནས། སྦྱིན་སྲེག་དང་ཞི་བདེའི་མཆོད་པ་ཕུལ་ཏེ། ཡ་ཧོ་ཝཱ་ལ་གསོལ་བ་བཏབ་པས། སྦྱིན་སྲེག་གི་མཆོད་ཁྲིའི་ཐོག་ཏུ་ནམ་མཁའ་ལས་མེ་ཕབ་པའི་ངང་ནས་ཁོང་གིས་བཀའ་ལན་གནང་ངོ་།

༢༧ དེར་ཡ་ཧོ་ཝཱས་ཕོ་ཉ་དེ་ལ་བཀའ་སྩལ་ནས། དེས་རང་གི་རལ་གྲི་ཤུབས་ཀྱི་ནང་དུ་བཅུག་གོ།

༢༨ དེའི་དུས་སུ་དཱ་བིད་ཀྱིས། ཡ་ཧོ་ཝཱས་ཡེ་བུས་པ་ཨོར་ནན་གྱི་གཡུལ་ཐང་དུ་རང་ལ་བཀའ་ལན་སྩལ་བར་མཐོང་ནས། དེར་མཆོད་པ་ཕུལ་པ་ཡིན།

༢༩ གང་ལ་ཞེ་ན། མོ་ཤེས་འབྲོག་སྟོང་དུ་བཟོས་པའི་ཡ་ཧོ་ཝཱའི་གུར་མཆོག་དང་སྦྱིན་སྲེག་གི་མཆོད་ཁྲི་ནི། དེའི་དུས་སུ་གི་བེ་ཨོན་གྱི་མཐོ་གླིང་དུ་ཡོད་པ་ཡིན།

༣༠ འོན་ཀྱང་དཱ་བིད་ཡ་ཧོ་ཝཱའི་ཕོ་ཉ་དེའི་རལ་གྲིས་འཇིགས་པས། དེར་དཀོན་མཆོག་ལས་བརྟག་པ་ཞུ་རུ་འགྲོ་བར་མ་སྤོབས་སོ༎

༢༢

ཡང་དཱ་བིད་ཀྱིས། འདིར་ཡ་ཧོ་ཝཱ་དཀོན་མཆོག་གི་ཕོ་བྲང་དང་། ཨིས་ར་ཨེལ་གྱི་སྦྱིན་སྲེག་གི་མཆོད་ཁྲི་ཡོད་པར་འགྱུར་རོ་གསུངས་ནས།

༢ དཱ་བིད་ཀྱིས་ཨིས་ར་ཨེལ་ཡུལ་དུ་ཡོད་པའི་རྒྱལ་ཁམས་པ་རྣམས་སོག་པར་བཀའ་བཀོད་ནས། དཀོན་མཆོག་གི་ཕོ་བྲང་བཞེང་བ་ལ་རྡོ་གཞོག་པའི་ཕྱིར་རྩིག་དཔོན་རྣམས་བཞག་གོ།

༣ ཡང་དཱ་བིད་ཀྱིས་རྟ་སྒོ་རྣམས་ཀྱི་སྒོའི་དོན་དུ་གཟེར་དང་འཁོར་མིག་གི་ཕྱིར་དུ་ལྕགས་ཤིན་ཏུ་མང་པོ་དང་། ར་གན་གཞལ་དུ་མེད་པ་མང་པོ་བཤམས་ནས་བཞག་གོ།

༤ ཚོར་དང་ཚི་དོན་པས་དཱ་བིད་ལ་འགྱམ་ཤིང་མང་དུ་དྲངས་པས། འགྱམ་ཤིང་ཐིག་མེད་མང་པོ་བཞག་གོ།

༥ དེར་དཱ་བིད་ཀྱི་ཞལ་ནས། ངའི་བུ་ཤ་ལོ་མོ་ན་སོ་ཕྲ་ཞིང་ལོ་གཞོན་ཡང་། ཡ་ཧོ་ཝཱའི་དོན་དུ་བཞེང་བྱའི་གཞལ་ཡས་ཁང་དེ་ནི་ཡུལ་ཐམས་ཅད་དུ་མིང་དང་གྲགས་པ་ཆེ་བ་དང་ལྡན་པའི་ཕྱིར་དུ། ཁྱད་མཚར་ཆེ་བ་ཞིག་ཡོད་པའི་རིགས་པས། ད་ལྟ་ངས་དེའི་ཕྱིར་ཤོམ་པར་བྱའོ། གསུངས་ནས། དཱ་བིད་མ་གྲོངས་པའི་གོང་དུ་གྲལ་རྒྱ་ཆེན་པོ་མཛད་དོ།

༦ དེ་ནས་དཱ་བིད་ཀྱིས་རང་གི་སྲས་ཤ་ལོ་མོ་བོས་ནས། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་གཞལ་ཡས་ཁང་ཞིག་བཞེང་དུ་བཀའ་སྩལ་མཛད་དེ།

༧ དཱ་བིད་ཀྱིས་ཤ་ལོ་མོ་ལ། ངའི་བུ། བདག་གི་དཀོན་མཆོག་ཡ་ཧོ་ཝཱའི་མཚན་དང་ལྡན་པའི་ཕོ་བྲང་ཞིག་བཞེང་སྙིང་བདག་ལ་ཡོད་རུང་།

༨ བདག་ལ་ཡ་ཧོ་ཝཱའི་གསུང་བྱོན་ནས། ཁྱོད་ཀྱིས་མི་ཁྲག་མང་ཙམ་ཕོས་ནས། དམག་འཐབ་ཆེན་པོ་བརྒྱབས་ཏེ། ངའི་མདུན་དུ་མི་ཁྲག་ས་གཞིའི་ཐོག་ཏུ་ལྷག་པར་དུ་ཕོས། དེའི་ཕྱིར་ཁྱོད་ཀྱིས་ངའི་མཚན་དང་ལྡན་པའི་ཕོ་བྲང་རྩིག་པར་མི་བྱ་སྟེ།

༩ ཀྱེ་ཧོ། ཁྱོད་ལ་བུ་ཞིག་བཙའ། དེ་ནི་ཞི་བའི་སྐྱེ་བོ་ཞིག་འབྱུང་ཞིང་། དེའི་ཕྱོགས་བཞིའི་དགྲ་བོ་ཐམས་ཅད་ངས་དེ་དང་འཆམ་པོར་གཞག དེའི་མིང་དུ་ཤ་ལོ་མོའམ་བདེ་ལྡན་བྱ། དེའི་དུས་སུ་ངས་ཨིས་ར་ཨེལ་ལ་དུས་བདེ་ས་འཇམ་སྦྱིན་པར་བྱ་སྟེ།

༡༠ དེས་ངའི་མཚན་དང་ལྡན་པའི་ཕོ་བྲང་ཞིག་བརྩིག་པར་བྱ། དེ་ངའི་སྲས་བུ་དང་། ང་དེའི་ཡབ་ཏུ་འགྱུར། ཨིས་ར་ཨེལ་གྱི་སྟེང་དུ་ངས་དེའི་རྒྱལ་ཁྲི་དུས་གཏན་གྱི་ཕྱིར་འཇགས་སུ་གཞུག་གོ། ཅེས་གསུངས་པས།

༡༡ ད་ངའི་བུ། ཡ་ཧོ་ཝཱ་ཁྱོད་དང་འགྲོགས་ཤིང་དོན་གྲུབ་པར་ཤོག ཡང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ལ་བསྒོ་བ་བཞིན་དུ། ཁོང་གི་གཞལ་ཡས་ཁང་དེ་བཞེང་བར་བྱོས་ཤིག

༡༢ ཁྱོད་ཀྱིས་ཡ་ཧོ་ཝཱ་རང་གི་དཀོན་མཆོག་གི་བཀའ་རྒྱ་སྲུང་བའི་དོན་དུ། ཡ་ཧོ་ཝཱས་ཁྱོད་ལ་ཤེས་རབ་དང་བློ་གྲོས་གནང་ཞིང་། ཨིས་ར་ཨེལ་ཁྱོད་ཀྱི་ལག་ཏུ་གཏོད་པར་ཤོག

༡༣ ཡ་ཧོ་ཝཱས་ཨིས་ར་ཨེལ་གྱི་དོན་དུ་མོ་ཤེ་ལ་བསྒོ་བའི་སྤྱད་མཚམས་དང་བཀའ་ཁྲིམས་དེ་སྒྲུབ་པར་ནན་ཏན་བྱེད་ན། ཁྱོད་ཀྱི་བསམ་དོན་འགྲུབ་པར་འགྱུར་བས། བརྟན་པོ་བྱོས། སྙིང་རུས་སྐྱེད་ཅིག མ་འཇིགས། མ་ཚབས་ཤིག

༡༤ ད་ལྟོས་དང་། ངས་དཀའ་ལས་ཆེན་པོས་ཡ་ཧོ་ཝཱའི་ཕོ་བྲང་གི་ཕྱིར་གསེར་གྱི་རྡོ་ཚད་འབུམ་ཕྲག་གཅིག་དང་། དངུལ་གྱི་རྡོ་ཚད་འབུམ་ཕྲག་བཅུ་དང་། རག་དང་ལྕགས་དཔག་ཏུ་མེད་པ་བཤམས་ཏེ། རབ་ཏུ་མང་པོ་ཡོད། གདུང་མ་དང་རྡོ་བ་ཡང་ངས་བཤམས་ནས། ཁྱོད་ཀྱིས་དེ་རྣམས་ཀྱི་ཁར་ཡང་སྣོན་ཞིག

༡༥ དེ་མ་ཟད་པར། རྡོ་བ་གཅོག་མཁན་དང་། རྡོ་གཞོག་མཁན་དང་། ཤིང་མཁན་དང་། བཟོ་རིགས་མཐའ་དག་ལ་མཁས་པའི་ལག་ཤེས་དུ་མ་ཁྱོད་ཀྱི་དྲུང་ན་ཡོད།

༡༦ ཐིག་ཚད་མེད་པའི་གསེར་དངུལ་རག་ལྕགས་ཡོད་པས། ལོངས་ལ། མཁར་ལས་གྱིས་ཤིག ཡ་ཧོ་ཝཱ་ཁྱོད་དང་འགྲོགས་པར་ཤོག་ཅིག གསུངས་ནས།

༡༧ དཱ་བིད་ཀྱིས་རང་གི་སྲས་ཤ་ལོ་མོ་ལ་ལས་གྲོགས་བྱེད་དུ། ཨིས་ར་ཨེལ་གྱི་སྐུ་དྲག་ཀུན་ལ་བཀའ་སྩལ་ཞིང་ན་རེ།

༡༨ ཡ་ཧོ་ཝཱ་ཁྱོད་རྣམས་ཀྱི་དཀོན་མཆོག་ནི་ཁྱོད་རྣམས་དང་འགྲོགས་ནས་མེད་དམ། ཕྱོགས་བཞི་ནས་ཁྱོད་རྣམས་ལ་དུས་བདེ་མ་གནང་ངམ། ཇི་ལྟར་དུ་ཞེ་ན། ཁོང་གིས་ཡུལ་འདིའི་སྔ་མའི་ཡུལ་མི་རྣམས་ངའི་ལག་ཏུ་གཏད་ཏེ། ད་ཡ་ཧོ་ཝཱ་དང་ཁོང་གི་མི་སྡེའི་མདུན་དུ་ཡུལ་ཁམས་འདི་བཏུལ་ཡོད་པས།

༡༩ ད་ཡ་ཧོ་ཝཱ་རང་གི་དཀོན་མཆོག་དེ་འཚོལ་དུ་སྙིང་སྐྱེད་དང་སེམས་སྐྱེད་གྱིས་ཤིག་དང་། ཡ་ཧོ་ཝཱའི་ཞལ་ཆད་ཀྱི་སྒྲོམ་དང་། དཀོན་མཆོག་གི་མཆོད་རྫས་དམ་པ་རྣམས་ཡ་ཧོ་ཝཱའི་མཚན་དང་ལྡན་པའི་ཕོ་བྲང་ལ་འཇོག་པར་ལོངས་ལ། ཡ་ཧོ་ཝཱ་དཀོན་མཆོག་གི་གཙང་ཁང་རྩིག་ཤིག ཅེས་བསྒོའོ༎

༢༣

དེ་ནས་དཱ་བིད་བགྲེས་ཤིང་། ཚེ་ཚད་ཚང་བའི་དུས་སུ། རང་གི་སྲས་ཤ་ལོ་མོ་་ཨིས་ར་ཨེལ་གྱི་རྒྱལ་པོར་བཅུག་གོ།

༢ ཡང་ཁོང་གིས་ཨིས་ར་ཨེལ་གྱི་དཔོན་པོ་དང་། བླ་མ་དང་། ལེ་ཝི་པ་ཚང་མ་བསྡུས་ནས།

༣ ལེ་ཝི་པ་ལོ་སུམ་ཅུའམ་ཐལ་བ་རྣམས་བགྲངས་ནས། གཅིག་རྩིས་གཉིས་རྩིས་ཀྱིས་སྟོང་ཕྲག་སོ་བརྒྱད་ཐོན་བྱུང་།

༤ ཡང་དེ་དག་ལས་ཡ་ཧོ་ཝཱའི་མཁར་ལེན་ལ་བལྟ་མཁན་སྟོང་ཕྲག་ཉེར་བཞི་དང་། ཡིག་མཁན་དང་ཁྲིམས་དཔོན་དུ་སྟོང་ཕྲག་དྲུག་དང་།

༥ ཡང་སྒོ་པར་སྟོང་ཕྲག་བཞི་དང་། གཏང་རག་འབུལ་དུ་ངས་བཟོས་པའི་སྒྲ་སྙན་གྱིས་ཡ་ཧོ་ཝཱ་ལ་བསྟོད་དབྱངས་འབུལ་དུ་བཞི་སྟོང་ངོ་གསུངས།

༦ ཡང་དཱ་བིད་ཀྱིས་ཕ་རུས་རེ་རེ་བཞིན་དུ་ལེ་ཝི་པ་རྣམས་གེར་ཤོན་དང་། ཀོ་ཧད་དང་། མེ་རཱ་རིའི་ནང་དུ་བགོས་ནས།

༧ གེར་ཤོན་པའི་ནང་ནས་ལཱ་དན་དང་། ཤི་མེ་ཨི་གཉིས།

༨ ལཱ་དན་གྱི་བུ་ཆེ་བ་ཡེ་ཧི་ཨེལ་དང་། བར་པ་ཟེ་ཐམ་དང་། ཡོ་ཨེལ་བཅས་པ་གསུམ།

༩ ཤི་མེ་ཨི་ཡི་བུ་ཤེ་ལོ་མིད་དང་། ཧ་ཟི་ཨེལ་དང་། ཧ་རན་དང་གསུམ་སྟེ། དེ་རྣམས་ལཱ་དན་ཕ་ཚན་གྱི་འགོ་བྱེད་རྣམས་སོ།

༡༠ ཡང་ཤི་མེ་ཨི་ཡི་བུ་ཡ་ཧད་དང་། ཟི་ནཱ་དང་། ཡེ་ཧུས་དང་། བེ་རི་ཡཱ་བཅས་བཞི། དེ་བཞི་པོ་ཤི་མེ་ཨི་ཡི་བུའོ།

༡༡ ཆེ་བ་ཡ་ཧད་དང་། བར་པ་ཟི་ནཱ་སྟེ། ཡེ་ཧུས་དང་བེ་རི་ཡཱ་ལ་བུ་མང་མེད་པས། དེ་གཉིས་པོ་ནི་ཕ་སྤུན་གྱི་རྩིས་བཞིན་དུ་ཕ་བརྒྱུད་གཅིག་ཏུ་བརྩིས་པ་ཡིན།

༡༢ ཀོ་ཧད་ཀྱི་བུ་ཨམ་རམ་དང་། ཡིས་ཧར་དང་། ཧེབ་རོན་དང་། ཨུ་ཟི་ཨེལ་བཅས་བཞི།

༡༣ ཨམ་རམ་གྱི་བུ་ཨ་རོན་དང་། མོ་ཤེ་བཅས་གཉིས། ཨ་རོན་དང་དེའི་བུ་བརྒྱུད་ཀྱིས་དུས་རྒྱུན་དུ་ཡོ་བྱད་རབ་ཏུ་དམ་པ་རྣམས་དམ་པར་བྱེད་ཅིང་། ཡ་ཧོ་ཝཱའི་དྲུང་དུ་སྤོས་བདུག་པ་དང་། ཁོང་ལ་བདག་རྐྱེན་བྱེད་པ་དང་། ཁོང་གི་མཚན་བརྗོད་ཅིང་དུས་རྟག་ཏུ་བྱིན་རླབས་གཏོང་དུ་སོ་སོར་ཕྱེ་སྟེ་བཞག་གོ།

༡༤ དཀོན་མཆོག་གི་སྐྱེས་བུ་མོ་ཤེའི་བུ་རྣམས་ནི་ལེ་ཝིའི་སྡེའི་ཁོངས་སུ་བརྩིས་སོ།

༡༥ མོ་ཤེའི་བུ་གེར་ཤོམ་དང་། ཨེ་ལི་ཨེ་ཟེར་དང་གཉིས་སོ།

༡༦ གེར་ཤོམ་གྱི་བུ་ཆེ་བ་ཟེ་བུ་ཨེལ་སྟེ།

༡༧ ཨེ་ལི་ཨེ་ཟེར་གྱི་བུ་རེ་ཧབ་ཡཱ་བྱ་བའི་འགོ་བྱེད་ཡིན། ཨེ་ལི་ཨེ་ཟེར་ལ་བུ་གཞན་མེད་ནའང་། རེ་ཧབ་ཡཱ་ལ་བུ་མང་དུ་ཡོད་པ་ཡིན།

༡༨ ཡིས་ཧར་གྱི་བུ་འགོ་བྱེད་ཤེ་ལོ་མིད།

༡༩ ཧེབ་རོན་གྱི་བུ་ཆེ་བ་ཡེ་རི་ཡཱ་དང་། བར་པ་ཨ་མར་ཡཱ་དང་། གསུམ་པ་ཡ་ཧ་ཟི་ཨེལ་དང་། ཐ་ཆུང་ཡེ་ཀ་མེ་ཨམ་དང་བཞིའོ།

༢༠ ཨུ་ཟི་ཨེལ་གྱི་བུ་ཆེ་བ་མི་ཀཱ་དང་། ཆུང་བ་ཡིས་སི་ཡཱ།

༢༡ མེ་རཱ་རིའི་བུ་ནི་མག་ལི་དང་མུ་ཤི་བཅས་གཉིས་སོ། མག་ལིའི་བུ་ཨེལ་ཨ་ཟར་དང་ཀིས་གཉིས་སོ།

༢༢ ཡང་ཨེལ་ཨ་ཟར་ཚེ་འདས་ནས། བུ་མེད་དེ། བུ་མོ་རྣམས་ཡོད་པས། དེ་དག་གི་སྤུན་ཀིས་ཀྱི་བུ་རྣམས་ཀྱིས་མནའ་མར་བླངས་སོ།

༢༣ མུ་ཤིའི་བུ་མཱ་ལི་དང་། ཨེ་དེར་དང་། ཡེ་རེ་མོད་བཅས་གསུམ་མོ༎

༢༤ དེ་རྣམས་ནི་ཕ་བརྒྱུད་བཞིན་དུ་ལེ་ཝིའི་བུའམ། མིང་གསལ་དུ་གཅིག་རྩིས་གཉིས་རྩིས་ཀྱིས་བགྲངས་ཏེ་དེ་དག་གི་ཕ་སྤད་ཀྱི་འགོ་བྱེད་རྣམས་སོ། དེ་དག་ལོ་ཉི་ཤུ་འམ། ཉི་ཤུ་ཐལ་བ་ནས་ཡ་ཧོ་ཝཱའི་ཕོ་བྲང་གི་བདག་རྐྱེན་བྱས་པ་ཡིན།

༢༥ དེ་ཅིའི་ཕྱིར་ཞེ་ན། དཱ་བིད་ཀྱིས་གསུངས་པ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་ཉིད་ཀྱི་མི་སྡེ་ལ་དུས་བདེ་གནང་བས། ཁོང་ཡེ་རུ་ཤ་ལེམ་དུ་གཏན་དུ་བཞུགས་པར་འགྱུར།

༢༦ ལེ་ཝི་པ་ལའང་། ད་ནས་ཕྱིན་དུ་གུར་མཆོག་དང་། རིམ་གྲོ་བྱེད་པའི་ཡོ་བྱད་རྣམས་སྐྱེལ་དགོས་འབྱུང་བར་མི་འགྱུར་རོ་གསུངས་པས།

༢༧ དཱ་བིད་ཀྱི་བཀའ་རྟིང་མ་བཞིན་དུ་ལེ་ཝི་པ་རྣམས་ལོ་ཉི་ཤུའམ་ཉི་ཤུ་ཐལ་བ་རྣམས་ཐོ་ནང་བརྩིས་པ་ཡིན་ཏེ།

༢༨ ཡ་ཧོ་ཝཱའི་ཕོ་བྲང་ལ་བདག་རྐྱེན་བྱེད་པ་དང་། ཁྱམས་དང་། ནང་ཆུང་རྣམས་ལ་བལྟ་བ་དང་། མཆོད་རྫས་དམ་པ་ལ་བྱི་དོར་བྱེད་པའི་ཕྱིར་དུ་ཨ་རོན་གྱི་བུ་རྣམས་ཀྱི་ལག་གཡོག་ཡིན་ཏེ།

༢༩ ཡང་གཟིགས་པའི་བག་ལེབ་དང་། རྒྱ་ཞིབ་ཀྱི་ཞལ་ཟས་དང་རུ་མ་མེད་པའི་བག་ལེབ་དང་། སླང་བ་ལ་བཙོ་མཁན་དང་། འཁུར་ར་དང་། སྒར་ཚང་དང་བཏབ་ཚད་ཀྱི་རིགས་སུ་རུང་བ་ལྟ་བ་དང་།

༣༠ ནང་རེ་དགོང་རེ་བཞིན་འགྲེང་ཞིང་ཡ་ཧོ་ཝཱ་ལ་གཏང་རག་དང་བསྟོད་པ་འབུལ་བ་དང་།

༣༡ ཤབ་བཱད་དང་། ཟླ་ཚེས་དང་། དུས་མཆོད་ཀྱི་དུས་སུ་ཡ་ཧོ་ཝཱ་ལ་གྲལ་རེས་ཀྱི་བཀའ་བཀོད་དང་བསྟུན་ནས་བརྩིས་ནས། དུས་རྟག་ཏུ་སྦྱིན་སྲེག་གི་མཆོད་པ་རྣམས་ཡ་ཧོ་ཝཱའི་ཞལ་སྔར་འབུལ་བ་དང་།

༣༢ ཚོགས་ཀྱི་གུར་མཆོག་གི་ཁག་དང་། གནས་དམ་པའི་ཁག་དང་། རང་གི་སྤུན་ཨ་རོན་གྱི་བུ་རྣམས་ཀྱི་བཅོལ་མའི་ཁག་འཁུར་ཞིང་། ཡ་ཧོ་ཝཱའི་ཕོ་བྲང་ལ་བདག་རྐྱེན་བྱེད་པ་ནི་དེ་དག་གི་ལས་ཚན་ཡོད་པ་ཡིན་ནོ༎

༢༤

ཡང་ཨ་རོན་གྱི་བུ་རྣམས་ཀྱི་ཕ་རུས་སོ་སོ་རྣམས་ལ་ལྟ་སྟེ། ཨ་རོན་གྱི་བུ་ནི། ནཱ་དབ་དང་། ཨ་བི་ཧུ་དང་། ཨེལ་ཨ་ཟར་དང་། ཨི་ཐ་མར་བཅས་བཞི་སྟེ།

༢ ནཱ་དབ་དང་ཨ་བི་ཧུ་རང་གི་ཕ་ཡི་སྔོན་དུ་ཤི། དེ་གཉིས་ལ་ཕྲུ་གུ་མེད་པས། ཨེལ་ཨ་ཟར་དང་ཨི་ཐ་མར་གྱིས་བླ་མའི་ལས་ཚན་བྱས་པ་ཡིན།

༣ དེ་ནས་དཱ་བིད་ཀྱིས་རེ་རང་གི་ཞབས་ཏོག་གི་ལས་སྣེ་བཞིན་དུ། ཨེལ་ཨ་ཟར་གྱི་བུ་བརྒྱུད་ཀྱི་ནང་ནས་ཙ་དོག་དང་། ཨི་ཐ་མར་གྱི་བུ་བརྒྱུད་ལས་ཨ་ཧི་མེ་ལེག་གཉིས་ལ་ལས་བགོས་ཏེ་གནང་ངོ་།

༤ ཡང་ཨི་ཐ་མར་གྱི་བུ་བརྒྱུད་ལས། ཨེལ་ཨ་ཟར་གྱི་བུ་བརྒྱུད་ཀྱི་ནང་ན་འགོ་བྱེད་མང་དུ་ཐོན་ནོ། ཡང་དེ་དག་འདི་ལྟར་བགོས་ཡོད་དེ། ཨེལ་ཨ་ཟར་གྱི་བུ་བརྒྱུད་ལས་རང་གི་ཕ་སྤད་ཀྱི་འགོ་བྱེད་བཅུ་དྲུག་དང་། ཨི་ཐ་མར་གྱི་བུ་བརྒྱུད་ལས་རང་གི་ཕ་སྤད་ཀྱི་འགོ་བྱེད་བརྒྱད་ཡོད་དོ།

༥ ཨེལ་ཨ་ཟར་གྱི་བུ་བརྒྱུད་དང་། ཨི་ཐ་མར་གྱི་བུ་བརྒྱུད་ཕན་ཚུན་གཉིས་པོས་རྟགས་རིལ་བརྒྱབས་ནས། གཙང་ཁང་གི་དཀོན་གཉེར་དང་། དཀོན་མཆོག་གི་དཀོན་གཉེར་བྱས་པ་ཡིན་ཏེ།

༦ ལེ་ཝི་པ་ནེ་ཐན་ཨེལ་གྱི་བུ་ཡིག་མཁན་ཤེ་མ་ཡཱས་རྒྱལ་པོ་དང་། བརྒྱ་དཔོན་རྣམས་དང་། བླ་མ་ཙ་དོག་དང་། ཨབ་ཡ་ཐར་གྱི་བུ་ཨ་ཧི་མེ་ལེག་དང་། བླ་མ་དང་། ལེ་ཝི་པའི་ཕ་སྤད་ཀྱི་འགོ་བྱེད་རྣམས་ཀྱི་མདུན་དུ། དེ་དག་གི་མིང་ཡི་གེར་བྲིས་སོ། ཨེལ་ཨ་ཟར་གྱི་ཕྱིར་ཕ་སྤད་གཅིག་དང་། ཨི་ཐ་མར་གྱི་ཕྱིར་ཕ་སྤད་གཅིག་ཕྱེས་པ་ཡིན།

༧ དེ་ནས་རྟག་རིལ་དང་པོ་ཡེ་ཧོ་ཡ་རིབ་ལ་ཐོན། གཉིས་པ་ཡེ་ད་ཡཱ་དང་།

༨ གསུམ་པ་ཧ་རིམ་དང་། བཞི་པ་སེ་ཨོ་རིམ་དང་།

༩ ལྔ་པ་མལ་ཀི་ཡཱ་དང་། དྲུག་པ་མི་ཡཱ་མིན་དང་།

༡༠ བདུན་པ་ཧག་ཀོས་དང་། བརྒྱད་པ་ཨ་བི་ཡཱ་དང་།

༡༡ དགུ་པ་ཡེ་ཤུ་ཨ་དང་། བཅུ་པ་ཤེ་ཀན་ཡཱ་དང་།

༡༢ བཅུ་གཅིག་པ་ཨེལ་ཡཱ་ཤིབ་དང་། བཅུ་གཉིས་པ་ཡ་ཀིམ་དང་།

༡༣ བཅུ་གསུམ་པ་ཧུབ་པཱ་དང་། བཅུ་བཞི་པ་ཡེ་ཤེ་བེ་ཨབ་དང་།

༡༤ བཅོ་ལྔ་པ་བིལ་གཱ་དང་། བཅུ་དྲུག་པ་ཨིམ་མེར་དང་།

༡༥ བཅུ་བདུན་པ་ཧེ་ཟིར་དང་། བཅོ་བརྒྱད་པ་ཧབ་བི་ཙེས་དང་།

༡༦ བཅུ་དགུ་པ་པེ་ཐ་ཧི་ཡཱ་དང་། ཉི་ཤུ་པ་ཡེ་ཧེས་ཀེལ་དང་།

༡༧ ཉེར་གཅིག་པ་ཡ་ཀིན་དང་། ཉེར་གཉིས་པ་ག་མུལ་དང་།

༡༨ ཉེར་གསུམ་པ་དེ་ལ་ཡཱ་དང་། ཉེར་བཞི་པ་མ་ཨས་ཡཱ་ལ་ཐོན་བྱུང་།

༡༩ ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་དེ་དག་གི་གོང་མེས་ཨ་རོན་ལ་བཀའ་སྩལ་པ་བཞིན་དུ། དེ་ནི་རེ་རང་གི་གྲལ་ཚིར་ལྟར་དུ་ཡ་ཧོ་ཝཱའི་ཕོ་བྲང་ལ་ཞབས་འདེགས་བྱེད་དུ་འོང་བའི་གྲལ་རིམ་སྟེ།

༢༠ ལེ་ཝི་པའི་བུ་བརྒྱུད་གཞན་དག་ནི། ཨམ་རམ་གྱི་བུ་རྣམས་ཀྱི་ནང་ན་ཤུ་བཱ་ཨེལ་དང་། ཤུ་བཱ་ཨེལ་གྱི་བུ་རྣམས་ཀྱི་ནང་ན་ཡེ་ཧི་དེ་ཡཱའོ།

༢༡ རེ་ཧབ་ཡཱའི་བུ་བརྒྱུད་ཀྱི་ནང་ན་འགོ་བྱེད་ཡིས་ཤི་ཡཱ་དང་།

༢༢ ཡིས་ཧར་པའི་ཁྲོད་ན་ཤེ་ལོ་མོད་དང་། ཤེ་ལོ་མོད་ཀྱི་བུ་བརྒྱུད་ཀྱི་ནང་ན་ཡ་ཧད་དང་།

༢༣ ཧེབ་རོན་གྱི་བུ་བརྒྱུད་ཀྱི་ནང་ནས་དང་པོ་ཡེ་རི་ཡཱ། གཉིས་པ་ཨ་མར་ཡཱ། གསུམ་པ་ཡ་ཧ་ཟི་ཨེལ་དང་། བཞི་པ་ཡེ་ཀ་མེ་ཨམ་དང་།

༢༤ ཨུ་ཟི་ཨེལ་གྱི་བུ་བརྒྱུད་ལས་མི་ཀཱ། མི་ཀཱའི་བུ་བརྒྱུད་ལས་ཤ་མིར།

༢༥ མི་ཀཱའི་སྤུན་ཡིས་ཤི་ཡཱ། ཡིས་ཤི་ཡཱ་ཡི་བུ་བརྒྱུད་ལས་ཟ་ཀར་ཡཱ།

༢༦ དེ་ནས་མེ་རཱ་རིའི་བུ་བརྒྱུད། དེ་ནས་ཡ་ཨས་ཡཱའི་བུ་མག་ལི་དང་མུ་ཤི། དེ་ནས་བེ་ནོའོ།

༢༧ དེ་ནས་མེ་རཱ་རིའི་བུ་བརྒྱུད། ཡང་ཡ་ཨས་ཡཱ་དང་། བི་ནོ་དང་། ཤོ་ཧམ་དང་། ཟག་ཀུར་དང་། ཨིབ་རི་དང་།

༢༨ མག་ལི་དང་། བུ་བརྒྱུད་མེད་པའི་ཨེལ་ཨ་ཟར་དང་།

༢༩ ཀིས་དང་། ཀིས་ཀྱི་བུ་བརྒྱུད་དང་། ཡེ་ར་མེ་ཨེལ་ཏེ།

༣༠ མུ་ཤིའི་བུ་བརྒྱུད་དང་། མཱ་ལི་དང་། ཨེ་དེར། ཡེ་རི་མོད་གསུམ། དེ་རྣམས་ལེ་ཝིའི་ཕ་སྤད་བཞིན་དུ་དེ་དག་གི་བུ་རྣམས་སོ།

༣༡ དེ་རྣམས་ཀྱིས་ཀྱང་རང་གི་སྤུན་ཨ་རོན་གྱི་བུ་བརྒྱུད་ལྟར་དུ་རྒྱལ་པོ་དཱ་བིད་དང་། ཙ་དོག་དང་། ཨ་ཧི་མེ་ལེག་དང་། བླ་མ་དང་། ལེ་ཝི་པའི་ཕ་སྤད་ཀྱི་འགོ་བྱེད་རྣམས་ཀྱི་མདུན་དུ། ཕ་སྤད་ཀྱི་རྒན་པོ་ཆེ་བ་རྣམས་ཀྱིས་རང་གི་ནུ་བོ་རྣམས་དང་འདྲ་བར་བྱས་ནས། རྟགས་རིལ་བརྒྱབས་པ་ཡིན་ནོ༎

༢༥

དེ་ནས་དཱ་བིད་དང་། དམག་དཔུང་གི་དཔོན་པོ་དག་གིས་པི་ཝང་དང་། ཀོ་ཕོངས་དང་། སྦུག་ཆོལ་གྱི་སྒོ་ནས་ལུང་སྟོན་དུ་ཨ་སབ་དང་། ཧེ་མཱན་དང་། ཡེ་དུ་ཐུན་གྱི་བུ་རྣམས་ཀྱི་ནང་ནས་མི་འགའ་ཞིག་ཕྱེས་སོ། རིམ་གྲོ་བྱེད་པའི་མི་དེ་དག་གི་གྲངས་ནི།

༢ ཨ་སབ་ཀྱི་བུ་རྣམས་ལས་ཟག་ཀུར་དང་། ཡོ་སེབ་དང་། ནེ་ཐན་ཡཱ་དང་། ཨ་ཤ་རེ་ལཱ་བཅས་བཞི། ཨ་སབ་ཀྱི་བུ་འདི་རྣམས་ཨ་སབ་ཀྱི་ཁ་འོག་ལུས་ཆུད་དུ་རྒྱལ་པོས་སྒོ་བ་བཞིན་དུ་ལུང་བསྟན་པ་ཡིན།

༣ ཡེ་དུ་ཐུན་ལས་ཡེ་དུ་ཐུན་གྱི་བུ་གེ་དལ་ཡཱ་དང་། ཟེ་རི་དང་། ཡེ་ཤ་ཡཱ་དང་། ཧ་ཤབ་ཡཱ་དང་། མད་ཐིད་ཡཱ་དང་། ཤི་མེ་ཨི་དྲུག་པོས་རང་གི་ཕ་ཡེ་དུ་ཐུན་གྱི་འོག་ཏུ། པི་ཝང་གིས་ཡ་ཧོ་ཝཱ་ལ་གཏང་རག་དང་སྟོད་དབྱངས་འབུལ་དུ་ལུང་བསྟན་པ་ཡིན།

༤ ཧེ་མཱན་ལས་ཧེ་མཱན་གྱི་བུ་བུག་ཀི་ཡཱ་དང་། མད་ཐན་ཡཱ་དང་། ཨུ་ཟི་ཨེལ་དང་། ཟེ་བུ་ཨེལ་དང་། ཡེ་རི་མོད་དང་། ཧ་ནན་ཡཱ་དང་། ཧ་ནཱ་ནི་དང་། ཨེ་ལི་ཨ་ཐཱ་དང་། གིད་དལ་ཏི་དང་། རོམ་མ་ཏི་ཨེ་ཟེར་དང་། ཡོས་བེ་ཀ་ཤཱ་དང་། མལ་ལོ་ཐི་དང་། ཧོ་ཐིར་དང་། མ་ཧ་ཟི་ཨོད་དང་བཅུ་བཞི།

༥ དཀོན་མཆོག་གི་གསུང་རྣམས་ནང་རུ་བ་མཐོ་བར་འདེགས་པའི་ཕྱིར་རྒྱལ་པོའི་མངོན་མཁྱེན་ཡིན་པ་འདི་ཐམས་ཅད་ནི་ཧེ་མཱན་གྱི་བུ་ཡིན་ནོ། དཀོན་མཆོག་གིས་ཧེ་མཱན་ལ་བུ་བཅུ་བཞི་དང་། བུ་མོ་གསུམ་གནང་ངོ་།

༦ རྒྱལ་པོས་ཨ་སབ་དང་། ཡེ་དུ་ཐུན་དང་། ཧེ་མཱན་ལ་སྒོ་བ་བཞིན་དུ། དེ་ཚང་མས་རེ་རང་གི་ཕས་གདམས་པ་ནང་ལྟར། དཀོན་མཆོག་གི་ཕོ་བྲང་ལ་སྦུག་ཆོལ་དང་། པི་ཝང་དང་། སྒྲ་སྙན་གྱིས་དབྱངས་བླངས་པ་ཡིན།

༧ ཡང་དེ་དག་གི་གྲངས་ནི་རང་གི་སྤུན་ཡ་ཧོ་ཝཱའི་མགུར་དབྱངས་སློབ་མཁན་དང་ཤེས་མཁན་རྣམས་དང་བཅས་སུ་ཉིས་བརྒྱ་དང་གྱ་བརྒྱད་ཡོད་པ་ཡིན།

༨ དེ་དག་གིས་ཆེ་ཆུང་དང་སློབ་དཔོན་སློབ་མའི་དབྱེ་བ་མེད་པར། ལས་ཁག་སོ་སོའི་ཕྱིར་རྟགས་རིལ་བརྒྱབས་ནས།

༩ རྟགས་རིལ་དང་པོ་ཨ་སབ་ཀྱི་ཡོ་སེབ་དང་། གཉིས་པ་གེ་དལ་ཡཱ་དང་། དེའི་སྤུན་དང་། བུ་ཕྲུག་བཅས་མི་གྲངས་བཅུ་གཉིས་ཡོད་པ་ལ་ཐོན།

༡༠ གསུམ་པ་ཟག་ཀུར་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༡༡ བཞི་པ་ཨིས་རི་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༡༢ ལྔ་པ་ནེ་ཐན་ཡཱ་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༡༣ དྲུག་པ་བུག་ཀི་ཡཱ་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༡༤ བདུན་པ་ཡེ་ཤ་རེ་ལཱ་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༡༥ བརྒྱད་པ་ཡེ་ཤ་ཡཱ་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༡༦ དགུ་པ་མད་ཐན་ཡཱ་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༡༧ བཅུ་པ་ཤི་མེ་ཨི་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༡༨ བཅུ་གཅིག་པ་ཨ་སར་ཨེལ་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༡༩ བཅུ་གཉིས་པ་ཧ་ཤབ་ཡཱ་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༢༠ བཅུ་གསུམ་པ་ཤུ་བཱ་ཨེལ་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༢༡ བཅུ་བཞི་པ་མད་ཐིད་ཡཱ་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༢༢ བཅོ་ལྔ་པ་ཡེ་རེ་མོད་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༢༣ བཅུ་དྲུག་པ་ཧ་ནན་ཡཱ་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༢༤ བཅུ་བདུན་པ་ཡོས་བེ་ཀ་ཤཱ་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༢༥ བཅོ་བརྒྱད་པ་ཧ་ནཱ་ནི་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༢༦ བཅུ་དགུ་པ་མལ་ལོ་ཐི་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༢༧ ཉི་ཤུ་པ་ཨེ་ལི་ཨ་ཐཱ་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༢༨ ཉེར་གཅིག་པ་ཧོ་ཐིར་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༢༩ ཉེར་གཉིས་པ་གིད་ཏལ་ཏི་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༣༠ ཉེར་གསུམ་པ་མ་ཧ་ཟི་ཨོད་དང་། དེའི་བུ་དང་སྤུན་བཅས་བཅུ་གཉིས་ཡོད་པ་དང་།

༣༡ ཉེར་བཞི་པ་རོམ་མ་ཏི་ཨེ་ཟེར་དང་། དེའི་བུ་དང་སྤུན་བཅས་བཅུ་གཉིས་ཡོད་པ་ལ་ཐོན་ནོ༎

༢༦

སྒོ་པ་རྣམས་ཀྱི་གྲལ་རིམ་ནི། ཀོ་རཱ་པའི་ནང་ནས་ཨ་སབ་ཀྱི་བརྒྱུད་པ་ལས། ཀོ་རེའི་བུ་མེ་ཤེ་ལེམ་ཡཱ།

༢ ཡང་མེ་ཤེ་ལེམ་ཡཱའི་བུ་རྣམས་ནི། སྔོན་སྐྱེས་ཟ་ཀར་ཡཱ། གཉིས་པ་ཡེ་དི་ཡཱ་ཨེལ། གསུམ་པ་ཟེ་བད་ཡཱ། བཞི་པ་ཡད་ནི་ཨེལ།

༣ ལྔ་པ་ཨེ་ལམ། དྲུག་པ་ཡོ་ཧ་ནན། བདུན་པ་ཨེལ་ཡོ་ཨེ་ནཱ་ཨི་སྟེ།

༤ ཨོ་བེད་ཨེ་དོམ་གྱི་བུ་རྣམས་ནི། སྔོན་སྐྱེས་ཤེ་མ་ཡཱ། གཉིས་པ་ཡོ་ཟ་བད། གསུམ་པ་ཡོ་ཨ། བཞི་པ་ས་ཀཱར། ལྔ་པ་ནེ་ཐན་ཨེལ།

༥ དྲུག་པ་ཨམ་མི་ཨེལ། བདུན་པ་ཨི་ས་གར། བརྒྱད་པ་པེ་ཨུལ་ལེ་ཐཱ་ཨིའོ།

༦ དེ་ལྟར་དཀོན་མཆོག་གིས་དེ་ལ་བྱིན་གྱིས་བརླབས་སོ། དེའི་བུ་ཤེ་མ་ཡཱ་ལས་ཀྱང་བུ་རྣམས་ཆད་དེ། དེ་རྣམས་དཔའ་རྩལ་དང་ལྡན་པས། རང་གི་ཕ་སྤད་ཀྱི་འགོ་བྱེད་བྱས་པ་ཡིན།

༧ ཤེ་མ་ཡཱའི་བུ་རྣམས་ནི། ཨོད་ནི་དང་། རེ་ཕ་ཨེལ་དང་། ཨོ་བེད་དང་། ཨེལ་ཟ་བད་དང་། ཨེ་ལི་ཧུ་དང་། སེ་མག་ཡཱ་དང་དྲུག་སྟེ། ཨེལ་ཟ་བད་ཀྱི་སྤུན་ཟླ་རྣམས་མི་སྟོབས་པོ་ཆེ་ཡོད་པ་ཡིན།

༨ དེ་ཐམས་ཅད་ནི་ཨོ་བེད་ཨེ་དོམ་གྱི་བུ་སྟེ། དེ་དག་དང་དེ་དག་གི་བུ་དང་སྤུན་རྣམས་ཞབས་ཏོག་གི་ལས་བྱེད་དུ་རེམ་པ་ཡོད་པ་ཡིན་ཏེ། ཨོ་བེད་ཨེ་དོམ་གྱི་ནང་ནས་མི་དྲུག་ཅུ་རེ་གཉིས་ཡོད་པ་ཡིན་ནོ།

༩ མེ་ཤེ་ལེམ་ཡཱ་ལ་བུ་དང་སྤུན་སྟོབས་ལྡན་བཅོ་བརྒྱད་ཡོད་པ་ཡིན།

༡༠ ཡང་མེ་རཱ་རིའི་བརྒྱུད་པའི་ནང་ནས་ཧོ་སཱ་ལ་ཡང་བུ་རྣམས་ཡོད་དེ། ཤིམ་རི་སྔོན་སྐྱེས་མིན་བཞིན། དེའི་ཕས་ཁོ་འགོ་པར་བཞག་ནས། འགོ་དཔོན་བྱས་པ་ཡིན།

༡༡ བུ་གཉིས་པ་ནི་ཧིལ་ཀི་ཡཱ། གསུམ་པ་ཏེ་བལ་ཡཱ། བཞི་པ་ཟ་ཀར་ཡཱ་སྟེ། ཧོ་སཱའི་བུ་དང་སྤུན་བཅས་སྡོམ་བཅུ་གསུམ་ཡོད་པ་ཡིན།

༡༢ ཡ་ཧོ་ཝཱའི་ཕོ་བྲང་ལ་ཞབས་ཏོག་བྱེད་པའི་ཕྱིར་སྒོ་པའི་འགོ་བྱེད་དང་དེ་དག་གི་སྤུན་རྣམས་ཀྱི་རེས་ནི།

༡༣ དེ་དག་གིས་རེ་རང་གི་ཕ་སྤད་བཞིན་དུ་མི་ཆེ་ཆུང་མེད་པར་རྟ་སྒོ་རེ་རེའི་ཕྱིར་རྒྱན་བརྒྱབ་སྟེ།

༡༤ ཤེ་ལེམ་ཡཱ་ལ་ཤར་ཕྱོགས་ཀྱི་རྟགས་རིལ་ཐོན། དེ་ནས་དེའི་བུ་གྲོས་ལ་མཁས་པ་ཟ་ཀར་ཡཱ་ལ་རྒྱན་བརྒྱབ་ནས། དེའི་རྒྱན་བྱང་དུ་ཐོན།

༡༥ ཨོ་བེད་ཨེ་དོམ་ལ་ལྷོ་ཕྱོགས་དང་། དེའི་བུ་རྣམས་ལ་མཛོད་དང་།

༡༦ ཤུབ་པིམ་དང་ཧོ་སཱ་གཉིས་ལ་ནུབ་ཕྱོགས་སུ་གྱེན་དུ་འཛེག་པའི་ལམ་སྲང་གི་མདུན་གྱི་ཤལ་ལེ་ཁེད་ཀྱི་ཉེ་འཁོར་ཐོན་པས། སྒོ་པ་གཅིག་དང་གཅིག་ཐད་ཀར་བསྡད།

༡༧ ཤར་དུ་ལེ་ཝི་པ་སྒོ་པ་དྲུག་དང་། ཉིན་རེ་བཞིན་བྱང་དུ་བཞི། ལྷོར་ཞག་རེ་བཞིན་བཞི་དང་། མཛོད་ཀྱི་མདུན་དུ་གཉིས་གཉིས་བསྡད།

༡༨ ཡང་ནུབ་ཕྱོགས་ཀྱི་པར་བཱར་དུ་ལམ་སྲང་གི་ཕྱིར་བཞི་དང་། པར་བཱར་གྱི་ཕྱིར་གཉིས་བསྡད་དོ།

༡༩ དེ་ནི་ཀོ་རཱ་ཡི་བུ་བརྒྱུད་དང་མེ་རཱ་རིའི་བུ་བརྒྱུད་གཉིས་ཀྱི་སྒོ་པའི་གྲལ་ཚིར་རོ༎

༢༠ ཡང་ལེ་ཝི་པའི་ཁྲོད་ལས་ཨ་ཧི་ཡཱ་ནི་དཀོན་མཆོག་གི་དཀོར་མཛོད་རྣམས་དང་བསྔོས་པའི་ནོར་རྫས་ཀྱི་གཏེར་མཛོད་དག་གི་གཉེར་པར་ཡོད་པ་ཡིན།

༢༡ ལཱ་དན་གྱི་བུ་བརྒྱུད་དམ། གེར་ཤོན་པ་ལཱ་དན་གྱི་བུ་རྣམས་ཀྱི་ནང་ནས་ཡེ་ཧི་ཨེ་ལི་ནི་ཕ་སྤད་ཀྱི་འགོ་བྱེད་ཡོད་པ་ཡིན།

༢༢ ཡེ་ཧི་ཨེ་ལི་ཡི་བུ་ཟེ་ཐམ་དང་། དེའི་ནུ་བོ་ཡོ་ཨེལ་གཉིས་པོ་ཡ་ཧོ་ཝཱའི་ཕོ་བྲང་གི་བང་མཛོད་རྣམས་ཀྱི་གཉེར་པར་ཡོད་པ་ཡིན།

༢༣ ཡང་ཨམ་རམ་པ་དང་། ཡིས་ཧར་པ་དང་། ཧེབ་རོན་པ་དང་། ཨུ་ཟི་ཨེལ་པའི་ཁྲོད་ལས།

༢༤ མོ་ཤེའི་བུ་གེར་ཤོན་ལས་ཆད་པའི་ཟེ་བུ་ཨེལ་དེ་ནི་དཀོར་མཛོད་རྣམས་ཀྱི་ཕྱག་མཛོད་བྱས་པ་ཡིན།

༢༥ ཡང་དེའི་སྤུན་ཨེ་ལི་ཨེ་ཟེར་ལས་རེ་ཧབ་ཡཱ་ཆད། དེའི་བུ་ཡེ་ཤ་ཡཱ། དེའི་བུ་ཡོ་རམ། དེའི་བུ་ཟིག་རི། དེའི་བུ་ཤེ་ལོ་མིད།

༢༦ ཤེ་ལོ་མིད་དང་དེའི་སྤུན་རྣམས་ཀྱིས། རྒྱལ་པོ་དཱ་བིད་དང་། ཕ་སྤུན་གྱི་འགོ་དཔོན་དང་། སྟོང་དཔོན་བརྒྱ་དཔོན་རྣམས་དང་། དམག་དཔོན་རྣམས་ཀྱིས་བསྔོས་པའི་གཏེར་ཐམས་ཅད་ཀྱི་ཕྱག་མཛོད་བྱས་པ་ཡིན།

༢༧ དེ་དག་གིས་ཡ་ཧོ་ཝཱའི་ཕོ་བྲང་བཞེང་བའི་ཕྱིར་དུ། འཐབ་མོའི་བཅོམ་ནོར་གྱི་ནང་ནས་ཕུལ་པ་ཡིན།

༢༨ མངོན་ཤེས་པ་ཤ་མུ་ཨེལ་དང་། ཀིས་ཀྱི་བུ་ཤ་ཨུལ་དང་། ནེར་གྱི་བུ་ཨབ་ནེར་དང་། ཙེ་རུ་ཡཱ་ཡི་བུ་ཡོ་ཨབ་རྣམས་ཀྱིས་ཕུལ་ཡོད་པ་ཚང་མ་དང་། སུས་ཅི་ཕུལ་ཡོད་པ་ཀུན་ཤེ་ལོ་མིད་དང་དེའི་སྤུན་དག་གི་ལག་ཏུ་བཅོལ་ཡོད་པ་ཡིན།

༢༩ ཡིས་ཧར་པའི་ནང་ནས་ཁེ་ནན་ཡཱ་དང་དེའི་བུ་རྣམས་ཀྱིས་ཨིས་ར་ཨེལ་པའི་ཕྱིར་ལུགས་ཀྱི་ལས་བྱེད་ཅིང་། མི་དཔོན་དང་ཁྲིམས་དཔོན་དུ་ཡོད་པ་ཡིན།

༣༠ ཡང་ཧེབ་རོན་པའི་ནང་ནས་ཧ་ཤབ་ཡཱ་དང་དེའི་སྤུན་སྟོབས་ལྡན་ཆིག་སྟོང་བདུན་བརྒྱ་ནི། ཡོར་དན་ཚུ་རོལ་གྱི་ནུབ་ཕྱོགས་སུ་གནས་པའི་ཨིས་ར་ཨེལ་པ་རྣམས་ཀྱི་ནང་དུ་ཡ་ཧོ་ཝཱའི་ལས་ཚང་མ་དང་རྒྱལ་པོའི་ལས་དཔོན་དུ་ཡོད་པ་ཡིན།

༣༡ ཧེབ་རོན་པའི་ནང་ན་ཡེ་རི་ཡཱ་བྱ་བ་དེ་ནི་ཕ་སྤད་ཀྱི་འགོ་དཔོན་དུ་གྱུར་ཏེ། དཱ་བིད་ཀྱིས་སྲིད་སྐྱོང་བའི་ལོ་བཞི་བཅུ་པར་དེ་དག་བཀུག་པ་དང་། གིལ་ཨད་ཀྱི་ཡ་ཟེར་བྱ་བའི་ཁྲོད་དུ། མི་སྙིང་སྟོབས་ཅན་མང་པོ་བརྙེད་ནས།

༣༢ ཡེ་རི་ཡཱའི་སྤུན་ཉི་སྟོང་བདུན་བརྒྱ་སྙིང་སྟོབས་ཆེ་བ་ནི་ཕ་སྤད་ཀྱི་འགོ་དཔོན་ཡིན་པས། དཱ་བིད་ཀྱིས་དཀོན་མཆོག་དང་རྒྱལ་པོའི་བྱ་བ་ཐམས་ཅད་ལ་ལྟ་བའི་ཕྱིར་དུ། རུ་བེན་པ་དང་། གད་པ་དང་། མ་ན་ཤེའི་སྡེ་ཕྱེད་ཀྱི་དཔོན་པོར་བསྐོས་སོ༎

༢༧

ཡང་ཨིས་ར་ཨེལ་གྱི་བུ་རྣམས་ཀྱི་གྲངས་བཞིན་དུ་ཕ་སྤད་ཀྱི་འགོ་དཔོན་དང་། སྟོང་དཔོན་དང་། བརྒྱ་དཔོན་དང་། རྒྱལ་པོ་ལ་ཞབས་ཏོག་བྱེད་པའི་དྲག་རིགས་རྣམས་ནི། ལོའི་ཟླ་བ་ཐམས་ཅད་དུ་ཟླ་རེ་བཞིན་དུ་འགྲོ་འོང་བྱེད་ཅིང་ཡོད་པ་ཡིན། ཚིར་རེ་རེའི་ནང་དུ་མི་སྟོང་ཕྲག་ཉི་ཤུ་རྩ་བཞི་ཡོད་པ་ཡིན།

༢ ཟླ་བ་དང་པོ་རེས་མོས་དང་པོ་ལ་ཟབ་དི་ཨེལ་གྱི་བུ་ཡ་ཤོ་བམ་སྟེ། དེའི་རེས་མོས་ལ་མི་སྟོང་ཕྲག་ཉི་ཤུ་རྩ་བཞི་ཡོད་པ་ཡིན།

༣ དེ་ནི་ཕེ་རེས་ཀྱི་བུ་བརྒྱུད་ལས་ཡིན་ཏེ། ཟླ་བ་དང་པོའི་དམག་དཔོན་ཐམས་ཅད་ཀྱི་འགོ་དཔོན་དུ་ཡོད་པ་ཡིན།

༤ ཟླ་བ་གཉིས་པའི་རེས་མོས་ལ་ཨ་ཧོ་ཧིད་པ་དོ་དཱ་ཨི་ཐོན་ཏེ། དེའི་རེས་ལ་མིག་ལོད་ཀྱིས་ཀྱང་འགོ་དཔོན་བྱས། དེའི་རེས་མོས་ལ་ཡང་མི་སྟོང་ཕྲག་ཉེར་བཞི་ཡོད་པ་ཡིན།

༥ ཟླ་བ་གསུམ་པར་བླ་མ་ཆེན་པོ་ཡེ་ཧོ་ཡ་དཱའི་བུ་བེ་ནཱ་ཡཱ་ནི་དམག་དཔོན་གསུམ་པ་སྟེ། དེའི་རེས་མོས་ལ་ཡང་མི་སྟོང་ཕྲག་ཉེར་བཞི་ཡོད་པ་ཡིན།

༦ བེ་ནཱ་ཡཱ་དེ་ནི་སུམ་ཅུའི་ནང་དུ་དཔའ་སྟོབས་ཅན་དང་། སུམ་ཅུའི་གཙོ་བོ་ཡིན་ཏེ། དེའི་རེས་མོས་ལ་དེའི་བུ་ཨམ་མི་ཟ་བད་ཀྱང་གཏོགས་སོ།

༧ ཟླ་བ་བཞི་པར་དམག་དཔོན་བཞི་པ་ལ་ཡོ་ཨབ་ཀྱི་ནུ་བོ་ཨ་ས་ཧེལ་ཡོད་པ་ཡིན། དེའི་རྗེས་ལ་དེའི་བུ་ཟེ་བད་ཡཱ་དེའི་མལ་དུ་བསྡད། དེའི་རེས་མོས་ལ་ཡང་སྟོང་ཕྲག་ཉེར་བཞི་ཡོད་པ་ཡིན།

༨ ཟླ་བ་ལྔ་པར་དམག་དཔོན་ལྔ་པ་ལ་ཨིས་རཱ་པ་ཤམ་ཧུད་ཡོད་པ་ཡིན། དེའི་རེས་མོས་ལ་ཡང་སྟོང་ཕྲག་ཉེར་བཞི་ཡོད་པ་ཡིན།

༩ ཟླ་བ་དྲུག་པར་དམག་དཔོན་དྲུག་པ་ལ་ཏེ་ཀོ་ཨ་པ་ཨིག་ཀེས་ཀྱི་བུ་ཨི་རཱ་སྟེ། དེའི་རེས་མོས་ལ་ཡང་སྟོང་ཕྲག་ཉེར་བཞི་ཡོད་པ་ཡིན།

༡༠ ཟླ་བ་བདུན་པར་དམག་དཔོན་བདུན་པ་ལ་ཨེབ་ར་ཨིམ་གྱི་བུ་བརྒྱུད་ཀྱི་པེ་ལོན་པ་ཧེ་ལེས་ཡོད་དེ། དེའི་རེས་མོས་ལ་ཡང་སྟོང་ཕྲག་ཉེར་བཞི་ཡོད་པ་ཡིན།

༡༡ ཟླ་བ་བརྒྱད་པར་དམག་དཔོན་བརྒྱད་པ་ལ་སེ་རག་པའི་ནང་ནས་ཧུ་ཤད་པ་སིབ་བེ་ཀཱ་ཨི་ཡོད་དེ། དེའི་རེས་མོས་ལ་ཡང་སྟོང་ཕྲག་ཉེར་བཞི་ཡོད་པ་ཡིན།

༡༢ ཟླ་བ་དགུ་པར་དམག་དཔོན་དགུ་པ་ལ་བེན་ཡ་མིན་པ་ལས་ཨ་ན་ཐོད་པ་ཨ་བི་ཨེ་སེར་ཡོད་དེ། དེའི་རེས་མོས་ལ་ཡང་སྟོང་ཕྲག་ཉེར་བཞི་ཡོད་པ་ཡིན།

༡༣ ཟླ་བ་བཅུ་པར་དམག་དཔོན་བཅུ་པ་ལ་སེ་རག་པའི་ནང་ནས་ནེ་ཏོ་ཕད་པ་མ་ཧ་རཱ་ཨི་ཡོད་དེ། དེའི་རེས་མོས་ལ་ཡང་སྟོང་ཕྲག་ཉེར་བཞི་ཡོད་པ་ཡིན།

༡༤ ཟླ་བ་བཅུ་གཅིག་པར་དམག་དཔོན་བཅུ་གཅིག་པ་ལ་ཨེབ་ར་ཨིམ་གྱི་བུ་བརྒྱུད་ལས་པི་ར་ཐོན་པ་བེ་ནཱ་ཡཱ་སྟེ། དེའི་རེས་མོས་ལ་ཡང་སྟོང་ཕྲག་ཉེར་བཞི་ཡོད་པ་ཡིན།

༡༥ ཟླ་བ་བཅུ་གཉིས་པར་དམག་དཔོན་བཅུ་གཉིས་པ་ལ་ཨོད་ནི་ཨེལ་པའི་ནང་ནས་ནེ་ཏོ་ཕད་པ་ཧེལ་དཱ་ཨི་སྟེ། དེའི་རེས་མོས་ལ་ཡང་སྟོང་ཕྲག་ཉེར་བཞི་ཡོད་པ་ཡིན།

༡༦ གཞན་ཡང་ཨིས་ར་ཨེལ་གྱི་སྡེ་སོ་སོའི་འགོ་དཔོན་དག་ནི། རུ་བེན་པའི་འགོ་དཔོན་དུ་ཟིག་རིའི་བུ་ཨེ་ལི་ཨེ་ཟེར། ཤིམ་ཨོན་པའི་འགོ་དཔོན་དུ་མ་ཨ་ཀཱའི་བུ་ཤེ་ཕད་ཡཱ།

༡༧ ལེ་ཝི་པའི་འགོ་དཔོན་དུ་ཁེ་མུ་ཨེལ་གྱི་བུ་ཧ་ཤབ་ཡཱ། ཨ་རོན་པའི་འགོ་དཔོན་དུ་ཙ་དོག

༡༨ ཡ་ཧུ་དཱ་པའི་འགོ་དཔོན་དུ་དཱ་བིད་ཀྱི་སྐུ་མཆེད་ཀྱི་ནང་ནས་ཨེ་ལི་ཧུ། ཨི་ས་གར་པའི་འགོ་དཔོན་དུ་མི་ཀ་ཨེལ་གྱི་བུ་ཨོམ་རི།

༡༩ ཟེ་བུ་ལོན་པའི་འགོ་དཔོན་དུ་ཨོ་བད་ཡཱའི་བུ་ཨིས་མ་ཡཱ། ནབ་ཐ་ལི་པའི་འགོ་དཔོན་དུ་ཨས་རི་ཨེལ་གྱི་བུ་ཡེ་རི་མོད།

༢༠ ཨེབ་ར་ཨིམ་གྱི་བུ་བརྒྱུད་ཀྱི་འགོ་དཔོན་དུ་ཨ་ཟས་ཡཱའི་བུ་ཧོ་ཤེ་ཨ། མ་ན་ཤེ་སྡེ་ཕྱེད་ཀྱི་འགོ་དཔོན་དུ་པེ་ད་ཡཱའི་བུ་ཡོ་ཨེལ།

༢༡ གིལ་ཨད་ཀྱི་མ་ན་ཤེ་སྡེ་གཞན་ཕྱེད་ཀྱི་འགོ་དཔོན་དུ་ཟ་ཀར་ཡཱའི་བུ་ཨིད་དོ། བེན་ཡ་མིན་པའི་འགོ་དཔོན་དུ་ཨབ་ནེར་གྱི་བུ་ཡ་ཨ་སི་ཨེལ།

༢༢ དཱན་པའི་འགོ་དཔོན་དུ་ཡེ་རོ་ཧམ་གྱི་བུ་ཨ་སར་ཨེལ་སྟེ། དེ་ཐམས་ཅད་ཨིས་ར་ཨེལ་གྱི་སྡེ་སོ་སོའི་འགོ་དཔོན་རྣམས་སོ།

༢༣ ཡ་ཧོ་ཝཱས། ཨིས་ར་ཨེལ་ནི་གནམ་གྱི་སྐར་མ་ལྟར་མཐའ་རྒྱས་པར་བྱའོ། གསུངས་པའི་རྐྱེན་གྱིས། དཱ་བིད་ཀྱིས་ལོ་ཉི་ཤུ་པ་མན་ཆད་མ་བརྩིས་པ་ཡིན།

༢༤ ཙེ་རུ་ཡཱའི་བུ་ཡོ་ཨབ་ཀྱིས་མི་རྩིས་བྱེད་པར་གཟས་མོད། ཨིས་ར་ཨེལ་ཐོག་ཏུ་ཐུགས་ཁྲོ་ཕོག་བྱུང་བས། དེས་རྩི་མ་ཚར་བས། རྒྱལ་པོ་དཱ་བིད་ཀྱི་རྒྱལ་རབས་ཀྱི་ནང་དུ་མི་རྩིས་དེ་མ་ཆུད་པ་ཡིན་ནོ༎

༢༥ རྒྱལ་པོའི་གཏེར་མཛོད་རྣམས་ཀྱི་ཁར་ཨ་དི་ཨེལ་གྱི་བུ་ཨས་མ་ཝེད་དང་། ཀླུངས་དང་གྲོང་ཁྱེར་དང་ཡུལ་གྲུ་དང་རྫོང་རྣམས་ལ་ཡོད་པའི་བང་མཛོད་དག་གི་ཁར་ཨུ་ཟི་ཡཱ་ཡི་བུ་ཡོ་ན་ཐན་ཡོད་པ་ཡིན།

༢༦ ཞིང་ལྷོག་ཅིང་རྨོ་བའི་སོ་ནམ་གྱི་ལས་བྱེད་པ་རྣམས་ཀྱི་ཐོག་ཏུ་ཁེ་ལུབ་ཀྱི་བུ་ཨེས་རི་དང་།

༢༧ རྒུན་ཚལ་རྣམས་ཀྱི་ཐོག་ཏུ་རཱ་མད་པ་ཤི་མེ་ཨི་དང་། རྒུན་ཚལ་གྱི་སྟོན་ཐོག་དང་རྒུན་ཆང་ཁང་རྣམས་ཀྱི་ཁར་ཤི་ཕམ་པ་ཟབ་དཱི་དང་།

༢༨ ལུང་མདོའི་ཐང་ན་ཡོད་པའི་ཁ་སྐྱུར་ཤིང་དང་འོ་སེ་ཤིང་གི་ཐོག་ཏུ་གེ་དེར་པ་བ་ཨཱལ་ཧ་ནན་དང་། སྣུམ་ཁང་གི་ཐོག་ཏུ་ཡོ་ཨས་དང་།

༢༩ ཤཱ་རོན་ལ་འཚོ་བའི་བ་ཁྱུ་རྣམས་ཀྱི་ཁར་ཤཱ་རོན་པ་ཤིད་རཱ་ཨི་དང་། ལུང་པའི་བ་ཁྱུ་རྣམས་ཀྱི་ཁར་ཨད་ལཱ་ཨི་ཡི་བུ་ཤ་ཕད་དང་།

༣༠ རྔ་མོང་རྣམས་ཀྱི་ཁར་ཨིས་མ་ཨེལ་པ་ཨོ་བིལ་དང་། བོང་བུ་རྣམས་ཀྱི་ཁར་མེ་རོ་ནོད་པ་ཡེ་ཧི་དེ་ཡཱ་དང་།

༣༡ ལུག་ཁྱུ་རྣམས་ཀྱི་ཐོག་ཏུ་ཧ་གར་པ་ཡ་ཟིས་བཞག་པ་ཡིན། དེ་ཐམས་ཅད་ནི་རྒྱལ་པོ་དཱ་བིད་ཀྱི་ནོར་གྱི་ཕྱག་མཛོད་རྣམས་ཡིན་ནོ༎

༣༢ དཱ་བིད་ཀྱི་ཨ་ཁུ་ཡོ་ན་ཐན་གྲོས་དཔོན་བློ་མཁས་པ་དང་ཡིག་མཁན་ཏེ། ཧག་མོ་ནིའི་བུ་ཡེ་ཧི་ཨེལ་བྱ་བ་དེ་རྒྱལ་སྲས་རྣམས་དང་ལྷན་ཅིག་ཏུ་བསྡད་པ་ཡིན།

༣༣ ཨ་ཧི་ཐོ་ཕེལ་ནི་རྒྱལ་པོའི་གྲོས་དཔོན་དང་། ཨར་ཁི་པ་ཧུ་ཤཱ་ཨི་ནི་རྒྱལ་པོའི་མཆེད་གྲོགས་ཡོད་པ་ཡིན།

༣༤ ཨ་ཧི་ཐོ་ཕེལ་གྱི་འོག་ཏུ་བེ་ནཱ་ཡཱའི་བུ་ཡེ་ཧོ་ཡ་དཱ་དང་ཨབ་ཡ་ཐར་གཉིས་ཀྱིས་གྲོས་དཔོན་བྱས་ཏེ། རྒྱལ་པོའི་དམག་དཔུང་གི་དམག་དཔོན་ཆེན་པོར་ཡོ་ཨབ་ཡོད་པ་ཡིན་ནོ༎

༢༨

དེ་ནས་དཱ་བིད་ཀྱིས་ཨིས་ར་ཨེལ་གྱི་དཔོན་པོ་ཐམས་ཅད་ཅེ་ན། སྡེ་སོ་སོའི་འགོ་དཔོན་དང་། རེས་མོས་ཀྱིས་རྒྱལ་པོ་ལ་ཞབས་ཏོག་བྱེད་པའི་རུ་དཔོན་རྣམས་དང་། སྟོང་དཔོན་དང་། བརྒྱ་དཔོན་རྣམས་དང་། རྒྱལ་པོ་དང་རྒྱལ་སྲས་ཀྱི་ནོར་རྫས་དང་ཕྱུགས་ཐམས་ཅད་ཀྱི་ཕྱག་མཛོད་རྣམས་དང་། ཉུག་རུམ་དང་། དཔའ་རྩལ་ཅན་དང་། དཔའ་བདུད་རྣམས་ཡེ་རུ་ཤ་ལེམ་དུ་བསགས་ཏེ།

༢ རྒྱལ་པོ་དཱ་བིད་རང་གི་ཞབས་ཐེར་བཙུགས་ནས། བཞེངས་ཏེ་གསུངས་པ། ངའི་སྤུན་དང་ངའི་མི་སྡེ་རྣམས། ངའི་གཏམ་ལ་ཉན་ཚལ། ཡ་ཧོ་ཝཱའི་ཞལ་ཆད་ཀྱི་སྒྲོམ་གྱི་ཕྱིར་བསྟི་གནས་དང་། ངེད་ཀྱི་དཀོན་མཆོག་གི་དོན་དུ་ཞབས་སྟེགས་ཤིག་བཞེངས་པའི་འདུན་པ་ངའི་སྙིང་དུ་བྱུང་ནས། མཁར་ལས་ཀྱི་ཕྱིར་ཐམས་ཅད་བཤམས་མོད།

༣ དཀོན་མཆོག་གིས་ང་ལ། ཁྱོད་ནི་དམག་གི་སྐྱེ་བོ་སྟེ། མིའི་ཁྲག་ཕོས་པས་ན། ངའི་མཚན་གྱི་ཕྱིར་ཁྱོད་ཀྱིས་ཕོ་བྲང་ཞིག་མ་རྩིགས་ཤིག་གསུངས་སོ།

༤ འོན་ང་ནི་དུས་རྒྱུན་དུ་ཨིས་ར་ཨེལ་གྱི་རྒྱལ་པོར་འགྱུར་བའི་ཕྱིར་དུ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་ངའི་ཕ་ཚན་ཐམས་ཅད་ཀྱི་ནང་ནས་ང་ནི་འདམས་པར་མཛད། ཅིའི་ཕྱིར་ཞེ་ན། ཁོང་གིས་ཡ་ཧུ་དཱ་ནི་མི་དཔོན་དུ་ཕྱེས་ཏེ། ཡ་ཧུ་དཱའི་ཕ་སྤད་ལས་ངའི་བརྒྱུད་པ་དང་། ངའི་ཕའི་བུ་རྣམས་ཀྱི་ཁྲོད་ལས། ང་ཨིས་ར་ཨེལ་ཡོངས་ཀྱི་ཐོག་ཏུ་རྒྱལ་པོར་མཛད་པ་ལ་ཁོང་ཐུགས་དགྱེས་པ་ཡིན།

༥ ཡ་ཧོ་ཝཱས་ང་ལ་བུ་མང་ཙམ་གནང་བས། ངའི་བུ་ཀུན་གྱི་ནང་ནས་ཨིས་ར་ཨེལ་ལ་རྒྱལ་སྲིད་བྱེད་དུ་ཡ་ཧོ་ཝཱའི་རྒྱལ་ཁམས་ཀྱི་རྒྱལ་ཁྲིར་འཁོད་པ་ལ་ངའི་བུ་ཤ་ལོ་མོ་ནི་འདམས་པ་ལགས་ཏེ།

༦ ཁོང་གིས་ང་ལ། ཁྱོད་ཀྱི་བུ་ཤ་ལོ་མོས་ངའི་ཕོ་བྲང་དང་ཁྱམས་རྣམས་རྩིག་པར་འགྱུར་རོ། དེ་ཅིའི་ཕྱིར་ཞེ་ན། དེ་ནི་ངའི་བུ་ལ་འགྱུར་བར་འདམས་པས། ང་ནི་དེའི་ཕ་ལ་འགྱུར་བར་འགྱུར།

༧ ཇི་སྟེ་དེས་ད་ལྟ་ལྟར་ངའི་བཀའ་དང་བཀའ་ཁྲིམས་སྲུང་དུ་རེམ་པར་བྱེད་ན། ངས་ཀྱང་དེའི་རྒྱལ་སྲིད་དུས་གཏན་གྱི་ཕྱིར་བརྟན་པར་བྱའོ་གསུང་བྱུང་།

༨ དེའི་ཕྱིར་དུ་ད་ལྟ་ཡ་ཧོ་ཝཱའི་མི་ཚོགས་ཨིས་ར་ཨེལ་ཡོངས་ཀྱི་མཐོང་ངོར། འོ་སྐོལ་གྱི་དཀོན་མཆོག་གིས་གསན་སར། ཁྱོད་ཚོས་ཡུལ་བཟང་པོ་འདི་བདོག་པ་དང་། ཁྱོད་ཅག་གི་རྗེས་སུ་ཁྱོད་ཅག་གི་བུ་བརྒྱུད་ལ་ཡང་གཏན་དུ་ས་སྐལ་ལ་ལུས་པའི་ཕྱིར། ཡ་ཧོ་ཝཱ་རང་གི་དཀོན་མཆོག་གི་བཀའ་རྒྱ་ཐམས་ཅད་སྲུང་བ་དང་སྙེགས་པའི་ཕྱིར་དུ་ངས་ཁྱོད་ཚོ་ལ་སྐུལ་ལོ༎

༩ ད་ངའི་བུ་ཤ་ལོ་མོ། རང་གི་ཕའི་དཀོན་མཆོག་དེ་ངོ་འཕྲོད་པར་གྱིས། སྙིང་ཐག་ཧྲིལ་ནས། ཡིད་ཀྱི་གདུང་ཤུགས་ཀྱིས་ཁོང་ལ་རྟེན་ཞིག དེ་ཅིའི་ཕྱིར་ཞེ་ན། ཡ་ཧོ་ཝཱས་སྙིང་ཚང་མ་ལ་ཞིབ་དཔྱོད་མཛད་ཅིང་། བསམ་པའི་དམིགས་རིམ་ཚང་མ་མཁྱེན་པས། ཁྱོད་ཀྱིས་ཁོང་འཚོལ་ན། རྙེད་པར་འགྱུར་རོ། ངེས་མེད་དུ་ཁྱོད་ཀྱིས་ཁོང་སྤོང་ན། ཁོང་གིས་ཁྱོད་དུས་རྒྱུན་གྱི་ཕྱིར་དུ་འདོར་བར་འགྱུར་བས།

༡༠ ད་ཟོན་གྱིས་ཤིག གཙང་ཁང་གི་ཕྱིར་ཕོ་བྲང་ཞིག་བཞེང་བར། ཡ་ཧོ་ཝཱས་ཁྱོད་འདམས་པ་ཡིན་ཏེ། སྙིང་སྟོབས་སྐྱེད་ལ། དེའི་མཁར་ལས་གྱིས་ཤིག་ཅེས་གདམས་ནས།

༡༡ དཱ་བིད་ཀྱིས་སྲས་ཤ་ལོ་མོ་ལ་སྒོ་འབྱོར་དང་། ནང་མིག་སོ་སོ་དང་། བང་མཛོད་དང་། སྟེང་ཁང་དང་། ནང་མིག་ཁུལ་མ་རྣམས་དང་། ཐུགས་རྗེའི་བཞུགས་གནས་ཀྱི་ཞིང་བཀོད་ཅིག་བྱིན་ཏོ།

༡༢ དེ་མ་ཟད་པར། ཁོང་གི་ཐུགས་ལ་ཡོད་པའི་དཔེ་བྱད་ཐམས་ཅད་ནི་འདི་ལྟ་སྟེ། ཡ་ཧོ་ཝཱའི་ཕོ་བྲང་གི་སྡེ་ཡངས་དང་། མཐའ་འཁོར་གྱི་ནང་ཆུང་རྣམས་དང་། དཀོན་མཆོག་གི་གཞལ་ཡས་ཁང་གི་དཀོར་མཛོད་སོ་སོ་དང་། བསྔོས་པའི་དངོས་པོ་རྣམས་ཀྱི་གཏེར་མཛོད་དང་།

༡༣ བླ་མ་དང་ལེ་ཝི་པ་རྣམས་ཀྱི་རེས་བྱེད་ཚུལ་དང་། ཡ་ཧོ་ཝཱའི་ཕོ་བྲང་ལ་རིམ་གྲོ་བྱེད་པའི་ལས་ཚིར་ཐམས་ཅད་དང་། ཡ་ཧོ་ཝཱའི་ཕོ་བྲང་གི་མཆོད་རྫས་ཚང་མ་དང་།

༡༤ རིམ་གྲོའི་རིགས་མཐའ་དག་གི་མཆོད་རྫས་ཚང་མའི་ཕྱིར་དུ། གསེར་གྱི་ཡོ་བྱད་ལ་གསེར་གྱི་སྐར་ཚད་དང་། རིམ་གྲོའི་རིགས་ཐམས་ཅད་ཀྱི་མཆོད་རྫས་ཚང་མའི་ཕྱིར་དུ། དངུལ་གྱི་ཡོ་བྱད་སོ་སོ་ལ་དངུལ་གྱི་སྐར་ཚད་དང་།

༡༥ གསེར་གྱི་རྐྱོང་སྟེགས་རྣམས་དང་། དེ་དག་གི་གསེར་གྱི་མཆོད་རྐྱོང་རྣམས་ཀྱི་ཕྱིར་དུ། རྐྱོང་སྟེགས་རེ་རེ་དང་མཆོད་རྐྱོང་རེ་རེའི་སྐར་ཚད་དང་། དངུལ་གྱི་རྐྱོང་སྟེགས་དང་། དེ་དག་གི་མཆོད་རྐྱོང་རྣམས་ཀྱི་ཕྱིར་དུ། རྐྱོང་སྟེགས་རེ་རེ་དང་མཆོད་རྐྱོང་རེ་རེའི་སྐར་ཚད་དང་།

༡༦ སྤྱན་གཟིགས་ཀྱི་བག་ལེབ་ཀྱི་གསོལ་ལྕོག་རྣམས་ཀྱི་ལྕོག་ཙེ་རེ་རེའི་ཕྱིར་དུ་གསེར་གྱི་སྐར་ཚད་དང་། དངུལ་གྱི་གསོལ་ལྕོག་རྣམས་ཀྱི་ཕྱིར་དངུལ་གྱི་སྐར་ཚད་དང་།

༡༧ གསེར་ལྷད་མེད་ཀྱི་ཤ་འཛིན་དང་། མཆོད་ཞལ་དང་། གཏིང་རྣམས་ཀྱི་ཕྱིར་གསེར་གྱི་སྐར་ཚད་དང་། དངུལ་གྱི་ཏིང་རེ་རེའི་ཕྱིར་དངུལ་གྱི་སྐར་ཚད་དང་།

༡༨ གསེར་ལྷད་མེད་ཀྱི་བདུག་སྤོས་ཀྱི་མཆོད་སྟེགས་ཀྱི་ཕྱིར་གསེར་གྱི་སྐར་ཚད་དང་། ཤོག་པ་བརྒྱང་ཞིང་ཡ་ཧོ་ཝཱའི་ཞལ་ཆད་ཀྱི་སྒྲོམ་འགེབས་པའི་གསེར་གྱི་ཀེ་རུབ་གཉིས་ཀྱི་དཔེ་ཞིག་བྱིན་པ་ཡིན།

༡༩ ཡང་དཱ་བིད་ཀྱིས་འདི་སྐད་དུ། འདི་ཐམས་ཅད་ལ་རྟེན་ཏེ། ཡ་ཧོ་ཝཱས་ཁོང་ཉིད་ཀྱི་ཕྱག་གིས་དཔེ་འདི་ཐམས་ཅད་བྲིས་ནས། ང་ལ་ཧ་གོ་བཅུག་པར་མཛད་དོ། གསུངས་ནས།

༢༠ དཱ་བིད་ཀྱིས་རང་གི་སྲས་ཤ་ལོ་མོ་ལ། ཁྱོད་བརྟན་ཅིང་སྙིང་སྟོབས་སྐྱེད་ཅིག དེ་སྒྲུབ་པར་བྱོས། མ་འཇིགས་ཤིག སེམས་འཕམ་པར་མ་གྱུར་ཅིག ངའི་དཀོན་མཆོག ཡ་ཧོ་ཝཱ་དཀོན་མཆོག་ཁྱོད་དང་སྡེབས་པས་ན། ཁྱོད་ཀྱིས་ཡ་ཧོ་ཝཱའི་ཕོ་བྲང་དེའི་ཞབས་ཏོག་གི་ལས་ཚང་མ་མ་སྒྲུབ་པའི་བར་དུ། ཁོང་ཁྱོད་ལས་འབྲལ་བར་ཡང་མི་འགྱུར། སྤོང་བར་ཡང་མི་མཛད་དོ།

༢༡ ཡང་ལྟོས་དང་། བླ་མ་དང་ལེ་ཝི་པས་རེས་མོས་ཀྱིས་དཀོན་མཆོག་གི་ཕོ་བྲང་གི་ཞབས་ཏོག་ཚང་མ་བྱེད་པའི་ཕྱིར། དེ་དག་ཁྱོད་ཀྱི་དྲུང་ན་ཡོད། ཡང་བཟོའི་ལས་རིགས་ཀུན་གྱི་ཕྱིར་དང་། ཞབས་ཏོག་གི་ལས་གང་རུང་དུ། གོམས་པའི་མི་མཁས་པ་རྣམས་ཁྱོད་ཀྱི་དྲུང་ན་ཡོད། དེ་མ་ཟད་པར། སྐུ་དྲག་དང་མི་སྡེ་ཡོད་དོ་ཅོག་ཀྱང་ཁྱོད་ཀྱི་བཀའ་བཞིན་བྱེད་པར་འགྱུར་རོ། ཅེས་གདམས་སོ༎

༢༩

དེ་ནས་རྒྱལ་པོ་དཱ་བིད་ཀྱིས་མི་ཚོགས་ཐམས་ཅད་ལ་གསུངས་པ། དཀོན་མཆོག་གིས་ངའི་བུ་ཤ་ལོ་མོ་གཅིག་པུ་འདམས། དེ་ནི་ན་སོ་ཕྲ་ཞིང་ཞན། ལས་ནི་རྒྱ་ཆེ། ཕོ་བྲང་དེ་མིའི་ཕྱིར་མིན་ཏེ། ཡ་ཧོ་ཝཱ་དཀོན་མཆོག་གི་དོན་དུ་ཡིན།

༢ ངས་ནི་ཇི་ནུས་ཀྱིས་དཀོན་མཆོག་གི་ཕོ་བྲང་གི་དོན་དུ་བཤམས་ཏེ། གསེར་ཆས་ཀྱི་ཕྱིར་དུ་གསེར་དང་། དངུལ་ཆས་ཀྱི་ཕྱིར་དུ་དངུལ་དང་། རག་ཆས་ཀྱི་ཕྱིར་དུ་ར་གན་དང་། ལྕགས་ཆས་ཀྱི་ཕྱིར་དུ་ལྕགས་དང་། ཤིང་ཆས་ཀྱི་ཕྱིར་དུ་ཤིང་དང་། རྡོ་བ་པད་མ་ར་ག་དང་། མདོག་སྣ་ཚོགས་ཀྱི་ཕྲ་རྒྱན་དང་། ཕྲ་ལ་འཇུག་ཏུ་རྡོ་བ་རིན་པོ་ཆེའི་རིགས་ཚང་མ་དང་། རྡོ་ཀ་མ་རུ་མོད་པོ་བཤམས་པ་ཡིན།

༣ ངས་རང་གི་དཀོན་མཆོག་གི་ཕོ་བྲང་གི་ཕྱིར་སྙིང་བཏང་སྟེ། མཆོད་ཁང་དམ་པ་དེའི་དོན་དུ་བཤམས་པ་ཐམས་ཅད་ཀྱི་སྣོན་མར། ངས་རང་ནོར་ལས་བདག་གི་དཀོན་མཆོག་གི་ཕོ་བྲང་གི་ཕྱིར་གསེར་དངུལ་ཕུལ་ཏེ།

༤ ནང་མིག་སོ་སོའི་རྩིག་པ་རྣམས་འགེབས་པའི་ཕྱིར་དུ། ཨོ་ཕིར་གྱི་གསེར་རྡོ་ཚད་སྟོང་ཕྲག་གསུམ་དང་། དངུལ་ལྷད་མེད་རྡོ་ཚད་སྟོང་བདུན་ཕུལ་ཡོད།

༥ ཡང་གསེར་དེ་ནི་གསེར་ཆས་ཀྱི་ཕྱིར་དང་། དངུལ་དེ་ནི་དངུལ་ཆས་ཀྱི་ཕྱིར་དང་། ལག་ཤེས་རྣམས་ཀྱི་ལག་པས་བཟོ་རྒྱུའི་བཟོ་ལས་ཀུན་གྱི་ཕྱིར་ཡིན་ནོ། ད་དེ་རིང་སུས་ཡ་ཧོ་ཝཱ་ལ་འབུལ་བ་འབུལ་བར་འདོད་དམ། ཞེས་དྲིས་པས།

༦ ཕ་སྤད་སོ་སོའི་འགོ་དཔོན་དང་། ཨིས་ར་ཨེལ་གྱི་སྡེ་སོ་སོའི་སྡེ་དཔོན་དང་། སྟོང་དཔོན་དང་། བརྒྱ་དཔོན་དང་། རྒྱལ་པོའི་ལས་དཔོན་ཐམས་ཅད་ཀྱིས་དགའ་ཞིང་ཕུལ་ཏེ།

༧ དཀོན་མཆོག་གི་ཕོ་བྲང་གི་ལས་ཀྱི་ཕྱིར་དུ་གསེར་གྱི་རྡོ་ཚད་སྟོང་ཕྲག་ལྔ་དང་། གསེར་ཊམ་སྟོང་ཕྲག་བཅུ་དང་། དངུལ་གྱི་རྡོ་ཚད་སྟོང་ཕྲག་བཅུ་དང་། རག་གི་རྡོ་ཚད་སྟོང་ཕྲག་བཅོ་བརྒྱད་དང་། ལྕགས་ཀྱི་རྡོ་ཚད་འབུམ་ཕྲག་གཅིག་ཕུལ་བྱུང་།

༨ ཡང་རྡོ་བ་རིན་པོ་ཆེ་ཡོད་པ་དག་གིས་གེར་ཤོན་པ་ཡེ་ཧི་ཨེལ་རྒྱུད་ནས་ཡ་ཧོ་ཝཱའི་ཕོ་བྲང་གི་དཀོར་མཛོད་ལ་ཕུལ་ཏོ།

༩ ཐམས་ཅད་ཀྱི་སེམས་དག་པའི་ནང་ནས་དགའ་ཞིང་ཡ་ཧོ་ཝཱ་ལ་ཕུལ་བས། མི་ཚོགས་ཀྱང་འཐད། རྒྱལ་པོ་དཱ་བིད་ཀྱང་རབ་ཏུ་ཡི་རངས་པར་གྱུར་ཏོ༎

༡༠ དེ་ནས་དཱ་བིད་ཀྱིས་མི་ཚོགས་ཚང་མའི་མདུན་དུ་ཡ་ཧོ་ཝཱ་ལ་ཤིས་པར་བརྗོད་ཅིང་། དཱ་བིད་ཀྱིས་འདི་སྐད་དུ། ཀྱེ་ཡ་ཧོ་ཝཱ། ངའི་ཕ་ཨིས་ར་ཨེལ་གྱི་དཀོན་མཆོག ཁྱེད་ལ་དུས་རྒྱུན་དུ་བཀྲ་ཤིས་ཤོག

༡༡ ཀྱེ་ཡ་ཧོ་ཝཱ། ཆེ་བ་དང་དབང་དང་། ལྷན་ནེ་བ་དང་། རྒྱལ་ཁ་དང་། གཟི་བརྗིད་ཁྱེད་ཀྱི་ཡིན། དེས་མ་ཟད། གནམ་ས་གཉིས་ལ་ཅི་ཡོད་པ་ཐམས་ཅད་ཁྱེད་ཀྱི་ཡིན། ཀྱེ་ཡ་ཧོ་ཝཱ། རྒྱལ་སྲིད་ནི་ཁྱེད་ཀྱི་ཡིན། ཁྱེད་ནི་ཐམས་ཅད་ལས་དབུ་འཕང་མཐོ་བ་ལགས།

༡༢ དབྱིགས་དང་ཞེ་ས་ཁྱེད་ལས་འབྱུང་། ཡོད་དོ་ཅོག་ལ་ཁྱེད་ཀྱིས་སྲིད་མཛད། ཁྱེད་ཀྱི་ཕྱག་ཏུ་དབང་དང་མཐུ་སྟོབས་གདའ། ཐམས་ཅད་ལ་ཆེ་བ་དང་སྟོབས་ཤུགས་གནང་བ་ཡང་ཁྱེད་ཀྱི་ཕྱག་ཏུ་གདའ།

༡༣ དེ་བས་ན། ཀྱེ་བདག་གི་དཀོན་མཆོག ཁྱེད་ལ་གཏང་རག་ཅིང་། ཁྱེད་ཀྱི་དཔལ་དང་ལྡན་པའི་མཚན་ལ་སྟོད་སྔག་གོ།

༡༤ བདག་ཅག་གིས་འདི་ལྟར་དགའ་མགུ་ཞིང་འབུལ་བ་འབུལ་དུ་བདག་རང་ཡིན་ཅི་ཡིན། ངའི་མི་སྡེ་ཡང་ཡིན་ཅི་ཡིན། དེ་ཅིའི་ཕྱིར་ཞེ་ན། དངོས་པོ་ཐམས་ཅད་ཁྱེད་ཀྱི་ཕྱོགས་ནས་འབྱུང་བས། ཁྱེད་ཉིད་ཀྱི་ནོར་རྫས་ཀྱི་ནང་ནས་བདག་ཅག་གིས་ཁྱེད་ལ་ཕུལ་བ་ཡིན།

༡༥ དེ་ཅིའི་ཕྱིར་ཞེ་ན། བདག་ནི་རང་གི་ཕ་མེས་ཐམས་ཅད་དང་འདྲ་བར་ཁྱེད་ཀྱི་དྲུང་ན་རྒྱལ་ཁམས་པ་དང་འཁྱམ་པོ་སྟེ། ས་གཞིའི་ནང་ན་བདག་གི་མི་ཚེ་ནི་བསིལ་གྲིབ་དང་འདྲ་བས། དེ་ལ་གདེང་ཚད་ཅིའང་མེད།

༡༦ ཀྱེ་ཡ་ཧོ་ཝཱ། བདག་གི་དཀོན་མཆོག་ལགས། ཁྱེད་ཀྱི་མཚན་དམ་པའི་ཆེད་དུ་ཕོ་བྲང་ཞིག་བཞེང་དུ་བཤམས་པའི་ནོར་རྫས་འདི་ཚང་མ་ནི། ཁྱེད་ཀྱི་ཕྱག་ནས་བརྙེད་པས། ཚང་མ་ཁྱེད་ཀྱི་ཡིན།

༡༧ ཀྱེ་ངའི་དཀོན་མཆོག ཁྱེད་ནི་སྙིང་ལ་ཞིབ་དཔྱོད་མཛད་དེ་དྲང་པོ་ལ་ཐུགས་མཉེས་པ་ངས་ཤེས། ངས་བློ་སེམས་དྲང་པོས་འདི་ཐམས་ཅད་སེམས་འཐད་དེ་ཕུལ་བ་ཡིན། ཡང་འདིར་འཛོམས་པའི་ཁྱེད་ཀྱི་མི་སྡེས་ཀྱང་དགའ་ཞིང་ཁྱེད་ལ་འབུལ་བ་ལ། ངས་དགའ་ཞིང་བལྟས་པ་ཡིན།

༡༨ ཀྱེ་ཡ་ཧོ་ཝཱ། ངའི་ཡབ་མེས་ཨབ་ར་ཧམ་དང་། ཨི་སཱག་དང་། ཨིས་ར་ཨེལ་གྱི་དཀོན་མཆོག་ལགས། ཁྱེད་ཀྱི་མི་སྡེ་འདིའི་སྙིང་གི་ནང་དུ་དུས་རྒྱུན་དུ་འདུན་པ་དང་བསམ་པ་འདི་འཇོག་པར་མཛོད། དེ་དག་གི་སྙིང་ཁྱེད་ཀྱི་ཕྱོགས་སུ་སྐྱོང་བར་མཛོད།

༡༩ ཡང་ངའི་བུ་ཤ་ལོ་མོ་ལ། ཁྱེད་ཀྱི་བཀའ་རྒྱ་དང་ཞལ་ཆད་དང་སྤྱད་མཚམས་ཐམས་ཅད་སྲུང་བ་དང་། ངས་གྲལ་བྱས་པའི་ཕོ་བྲང་དེ་བཞེང་བའི་ཕྱིར་དུ། ཕུལ་དུ་ཕྱིན་པའི་སྙིང་ཞིག་གནོང་ཞིག ཅེས་གསོལ་བ་བཏབ་ནས།

༢༠ དཱ་བིད་ཀྱིས་མི་ཚོགས་ལ། ད་ཡ་ཧོ་ཝཱ་རང་གི་དཀོན་མཆོག་ལ་སྟོད་པར་གྱིས་ཤིག གསུངས་པ་དང་། མི་ཚོགས་ཡོངས་ཀྱིས་རང་གི་ཡབ་མེས་ཀྱི་དཀོན་མཆོག་ཡ་ཧོ་ཝཱ་ལ་སྟོད་བསྔགས་ནས། མགོ་དགུར་ནས། ཡ་ཧོ་ཝཱ་དང་རྒྱལ་པོ་གཉིས་ལ་ཕྱག་བཙལ་ཏོ༎

༢༡ ཡང་དེ་རྣམས་ཀྱིས་དེའི་ཕྱི་ཉིན་གྱི་སྔ་དྲོར། ཡ་ཧོ་ཝཱ་ལ་མཆོད་པ་ཕུལ་ནས། ཡ་ཧོ་ཝཱ་ལ་སྦྱིན་སྲེག་གི་མཆོད་པར་གླང་སྟོང་ཕྲག་གཅིག་དང་། ལུག་ཐུག་སྟོང་ཕྲག་གཅིག་དང་། ལུ་གུ་སྟོང་ཕྲག་གཅིག་རྣམས། དེ་ཀུན་གྱི་གསེར་སྐྱེམས་དང་བཅས་སུ་ཕུལ་ཏེ། ཨིས་ར་ཨེལ་ཀུན་གྱི་ཕྱིར་མཆོད་པ་རྒྱ་ཆེན་པོ་ཞིག་ཕུལ་ཏོ།

༢༢ ཉིན་མོ་དེ་ལ་དེ་རྣམས་རབ་ཏུ་དགའ་དགུ་ཞིང་ཡ་ཧོ་ཝཱའི་དྲུང་དུ་ཟ་བ་དང་བཏུང་བ་ལ་སྤྱད་དོ། ཡང་དཱ་བིད་ཀྱི་སྲས་ཤ་ལོ་མོ་བསྐྱར་ནས་རྒྱལ་པོར་བསྐོས་ནས། ཡ་ཧོ་ཝཱའི་དྲུང་དུ་མངའ་བདག་ལ་འགྱུར་དུ། ཁོང་ལ་སྣུམ་བྱུགས། ཡང་ཙ་དོག་བླ་མ་བྱེད་དུ་བྱུགས་སོ།

༢༣ དེ་ལྟར་ཤ་ལོ་མོ་རང་གི་ཡབ་དཱ་བིད་ཀྱི་ཚབ་ཏུ་རྒྱལ་པོ་མཛད་དེ། ཡ་ཧོ་ཝཱའི་རྒྱལ་ཁྲིར་འཁོད་ནས་བཀྲ་ཤིས་ཤིང་། ཨིས་ར་ཨེལ་ཀུན་གྱིས་དེའི་བཀའི་འབངས་བྱས་ཏེ།

༢༤ སྐུ་དྲག་དང་། དཔའ་བོ་ཐམས་ཅད་དང་། རྒྱལ་པོ་དཱ་བིད་ཀྱི་སྲས་ཀུན་གྱིས་རྒྱལ་པོ་ཤ་ལོ་མོའི་བཀའ་སྩལ་ལ་ཉན་ཏོ།

༢༥ ཡང་ཡ་ཧོ་ཝཱས་ཨིས་ར་ཨེལ་ཡོངས་ཀྱི་མཐོང་སར་ཤ་ལོ་མོ་རབ་ཏུ་ཆེ་བར་མཛད་པས། དེའི་སྔོན་དུ་ཡོད་པའི་ཨིས་ར་ཨེལ་གྱི་རྒྱལ་པོ་གང་ལ་ཡང་མེད་པའི་རྔམ་བརྗིད་དེ་ལ་གནང་བྱུང་ངོ་༎

༢༦ དེའང་ཨི་ཤཱའི་བུ་དཱ་བིད་ཀྱིས་ཨིས་ར་ཨེལ་ཡོད་དོ་ཅོག་ལ་རྒྱལ་སྲིད་མཛད་པ་ཡིན།

༢༧ ཁོང་གིས་ཨིས་ར་ཨེལ་ལ་རྒྱལ་སྲིད་བསྐྱངས་པའི་ལོ་གྲངས་ནི་བཞི་བཅུ་སྟེ། ཧེབ་རོན་དུ་ལོ་བདུན་སྲིད་བསྐྱངས། ཡེ་རུ་ཤ་ལེམ་དུ་ལོ་སུམ་ཅུ་སོ་གསུམ་རྒྱལ་སྲིད་བསྐྱངས་པ་ཡིན་ནོ།

༢༨ དེ་ནས་ཁོང་རབ་ཏུ་བགྲེས་ཏེ། ཚེ་དང་ནོར་དང་བཀུར་སྟིས་ཆོག་པར་གྱུར་ནས་གྲོངས། སྲས་ཤ་ལོ་མོས་ཁོང་གི་ཚབ་ཏུ་རྒྱལ་སྲིད་བསྐྱངས་སོ།

༢༩ ཀྱེ་ཧོ། རྒྱལ་པོ་དཱ་བིད་ཀྱི་མཛད་པ་སྔ་ཕྱི་རྣམས་ནི། མངོན་བཤེས་པ་ཤ་མུ་ཨེལ་གྱི་གླེགས་བམ་དང་། ལུང་སྟོན་པ་ནཱ་ཐན་གྱི་གླེགས་བམ་དང་། མངོན་བཤེས་པ་གད་ཀྱི་གླེགས་བམ་གྱི་ནང་དུ་ཡི་གེར་བཀོད་དེ་ཡོད།

༣༠ དེ་རྣམས་ནང་ཁོང་གི་རྒྱལ་སྲིད་དང་། དབང་ཤུགས་དང་། ཁོང་རང་དང་ཨིས་ར་ཨེལ་དང་ཡུལ་སོ་སོའི་རྒྱལ་ཁག་ཐམས་ཅད་ཀྱི་ཐོག་ཏུ་ཤར་བའི་དུས་སོ་སོའི་བྱ་བ་རྣམས་བྲིས་ཏེ་ཡོད་དོ༎ ༎

སྔོན་རབས་ཀྱི་མདོ་གཉིས་པ།

༡

ཡང་དཱ་བིད་ཀྱི་སྲས་ཤ་ལོ་མོའི་རྒྱལ་སྲིད་ལ་སྲད་ཆགས་ཏེ། ཡ་ཧོ་ཝཱ་དེའི་དཀོན་མཆོག་དེ་དང་བསྡེབས་ནས། དེའི་དབུ་རྨོག་རབ་ཏུ་མཐོ་བར་མཛད་དོ༎

༢ དེ་ནས་ཤ་ལོ་མོས་ཨིས་ར་ཨེལ་ཡོངས་དང་། སྟོང་དཔོན་དང་། བརྒྱ་དཔོན་དང་། ཁྲིམས་དཔོན་དང་། ཨིས་ར་ཨེལ་ཡོངས་ཀྱི་ཕ་སྤད་ཀྱི་འགོ་བྱེད་ཡིན་པའི་རྗེ་དཔོན་ཚོ་ལ་གཏམ་བྱས་ནས།

༣ ཤ་ལོ་མོ་དང་བཅས་སུ་མི་ཚོགས་ཚང་མ་གི་བེ་ཨོན་གྱི་མཐོ་གླིང་དུ་ཆས་སོ། དེ་ཅིའི་ཕྱིར་ཞེ་ན། ཡ་ཧོ་ཝཱའི་བྲན་པོ་མོ་ཤེས་འབྲོག་སྟོང་ལ་བཟོས་པའི་དཀོན་མཆོག་གི་གུར་མཆོག་ནི་གནས་དེར་ཡོད་པ་ཡིན།

༤ འོན་ཀྱང་དཱ་བིད་ཀྱིས་ཁིར་ཡད་ཡེ་ཨ་རིམ་ནས་དཀོན་མཆོག་གི་སྒྲོམ་དེ་ཡར་གདན་དྲངས་ནས། དེའི་ཕྱིར་བཤམས་པའི་གནས་སུ་བཞག་གོ། གང་ལ་ཞེ་ན། ཁོང་གིས་ཡེ་རུ་ཤ་ལེམ་དུ་དེའི་ཕྱིར་དུ་གུར་ཞིག་སྤུབས་ཡོད་པ་ཡིན།

༥ གཞན་ཡང་། ཧུར་གྱི་ཚ་བོ། ཨུ་རིའི་བུ་བེ་ཚ་ལེ་ཨེལ་གྱིས་བཟོས་པའི་ར་གན་གྱི་མཆོད་ཁྲི་དེ་ཡ་ཧོ་ཝཱའི་གུར་མཆོག་དེའི་དྲུང་དུ་བཞག་སྟེ་ཡོད་པ་དང་། ཤ་ལོ་མོ་དང་ཚོགས་ཐམས་ཅད་དེར་གསོལ་བ་འདེབས་སུ་ཕྱིན་ནས།

༦ ཤ་ལོ་མོ་ཡ་ཧོ་ཝཱའི་དྲུང་དུ། ཚོགས་ཀྱི་གུར་གྱི་མདུན་ན་ཡོད་པའི་ར་གན་གྱི་མཆོད་ཁྲིའི་རྩར་འཛེགས་ནས། སྦྱིན་སྲེག་སྟོང་ཕྲག་གཅིག་ཕུལ་ཏོ༎

༧ དེའི་མཚན་མོར་ཤ་ལོ་མོ་ལ་དཀོན་མཆོག་སྣང་བར་གྱུར་ནས་དེ་ལ། ངས་ཁྱོད་ལ་ཅི་གནང་། ཞུས་ཤིག བསྒོ་བ་དང་།

༨ ཤ་ལོ་མོས་དཀོན་མཆོག་ལ། ཁྱེད་ཀྱིས་ངའི་ཕ་དཱ་བིད་ལ་ཐུགས་རྗེ་ཆེན་པོ་མཛད་དེ། བདག་དེའི་མལ་དུ་རྒྱལ་པོར་མཛད་བྱུང་།

༩ ད་ཀྱེ་ཡ་ཧོ་ཝཱ་དཀོན་མཆོག ཁྱེད་ཀྱིས་བདག་གི་ཕ་དཱ་བིད་ལ་ཞལ་གྱིས་བཞེས་པ་དེ་ལ་ཆ་འཇོག་ཅིག ཅི་ལ་ཞུ་ན། ཁྱེད་ཀྱིས་བདག་ནི་སའི་རྡུལ་ལྟར་མི་མང་བའི་མི་སྡེ་ཞིག་གི་རྒྱལ་པོར་མཛད་པའི་ཕྱིར་རོ།

༡༠ དེ་བས་ན། ད་བདག་མི་སྡེ་འདིའི་མདུན་དུ་ཕྱི་རོལ་དུ་འགྲོ་བ་དང་། ནང་དུ་འོང་བའི་ཕྱིར་དུ། ཤེས་རབ་དང་བློ་གྲོས་གནང་བར་མཛོད། གང་གི་ཕྱིར་ཞུ་ན། ཁྱེད་ཀྱི་མི་ཚོགས་འདི་ལྟ་བུ་ཆེན་པོའི་ཞལ་ཆེ་དྲང་པོར་སུས་གཅོད་པར་ནུས། ཞུས་པ་དང་།

༡༡ དཀོན་མཆོག་གིས་ཤ་ལོ་མོ་ལ། ཁྱོད་ཀྱི་སྙིང་དུ་དེ་བཞིན་ཡོད་དེ། ནོར་དང་། དབྱིགས་དང་། ཞེ་ས་དང་། རང་གི་དགྲའི་སྲོག་གཅོད་དུ་ཡང་མ་ཞུས། ཚེ་རིང་པོ་ཡང་མ་ཞུས། འོན་ཀྱང་ངས་ཁྱོད་རྒྱལ་པོར་བསྐོས་པའི་ངའི་མི་ཚོགས་ཀྱི་ཁྲིམས་དྲང་པོར་གཅོད་པའི་ཕྱིར། ཤེས་རབ་དང་བློ་གྲོས་ཀྱི་ཕྱིར་ཞུས་པས་ན།

༡༢ ངས་ཁྱོད་ལ་ཤེས་རབ་དང་བློ་གྲོས་གནང་བ་མ་ཟད་དེ། ངས་ཁྱོད་ལ་ནོར་རྫས་དང་། དབྱིགས་དང་། ཞེ་ས་ཡང་སྦྱིན་པར་བྱ། ཁྱོད་ཀྱི་སྔོན་དུའང་། རྒྱལ་པོ་གང་ལ་ཡང་དེ་འདྲ་མེད་པ་དང་། ཁྱོད་ཀྱི་འོག་ཏུའང་གང་ལ་ཡང་དེ་འདྲ་འབྱོར་བར་མི་འགྱུར་རོ། ཞེས་གསུངས་སོ།

༡༣ དེ་ནས་ཤ་ལོ་མོ་་གི་བེ་ཨོན་གྱི་མཐོ་གླིང་དང་ཚོགས་ཀྱི་གུར་མཆོག་གི་དྲུང་ནས་ཡེ་རུ་ཤ་ལེམ་དུ་གདན་འཁོར་ནས། ཨིས་ར་ཨེལ་ཡོངས་ལ་རྒྱལ་སྲིད་མཛད་དོ༎

༡༤ ཡང་ཤ་ལོ་མོས་ཤིང་རྟ་དང་རྟ་པ་རྣམས་བསྡུས་ནས། ཤིང་རྟ་ཆིག་སྟོང་བཞི་བརྒྱ་དང་། རྟ་པ་སྟོང་ཕྲག་བཅུ་གཉིས་ཡོད་པ་ཡིན། དེ་རྣམས་ཤིང་རྟའི་གྲོང་ཁྱེར་དང་ཡེ་རུ་ཤ་ལེམ་དུ་རྒྱལ་པོའི་དྲུང་དུ་བཞག

༡༥ ཡང་རྒྱལ་པོ་དེས་ཡེ་རུ་ཤ་ལེམ་དུ་གསེར་དངུལ་ནི་རྡོ་བ་ལྟར་མོད་པོ་དང་། འགྱམ་ཤིང་ནི་རོང་ལྕང་ལྟར་མོད་པོར་བྱས་སོ།

༡༦ ཤ་ལོ་མོའི་ཕྱིར་མི་སེར་ཡུལ་ནས་རྟ་རྣམས་དྲངས་ཏེ། རྒྱལ་པོའི་ཚོང་པ་དག་གིས་རྟའི་ཁྱུ་ཁྱུ་ཉོས་པ་ཡིན།

༡༧ དེ་དག་ལ་དངུལ་གྱི་ཤེ་ཀེལ་དྲུག་བརྒྱ་ལ་ཤིང་རྟ་རེ་དང་། བརྒྱ་དང་ལྔ་བཅུ་ལ་རྟ་རེ་བབས་ནས། མི་སེར་ནས་ཡར་དྲངས་པ་ཡིན། དེ་བཞིན་དུ་དེ་དག་གིས་ཧད་པའི་རྒྱལ་པོ་དང་ཨ་རམ་པའི་རྒྱལ་པོ་རྣམས་ལ་ཡང་རྟ་ཙམ་དགོས་པ་དྲངས་པ་ཡིན་ནོ༎

༢

དེ་ནས་ཤ་ལོ་མོས་ཡ་ཧོ་ཝཱའི་མཚན་གྱི་ཕྱིར་དུ་ཕོ་བྲང་ཞིག་དང་། རང་གི་ཆབ་སྲིད་ཀྱི་ཕྱིར་ཕོ་བྲང་ཞིག་བཞེང་བའི་འདུན་པ་སྐྱེད་ནས།

༢ ཤ་ལོ་མོས་ཁུར་པ་བདུན་ཁྲི་དང་། རི་ལ་ཤིང་གཅོད་མཁན་བརྒྱད་ཁྲི་དང་། དེ་དག་གི་ལས་དཔོན་དུ་སུམ་སྟོང་དྲུག་བརྒྱ་བརྩིས་ནས་བསྐོས་སོ།

༣ ཡང་ཤ་ལོ་མོས་ཚོར་གྱི་རྒྱལ་པོ་ཧུ་རམ་ལ། ཇི་ལྟར་ཁྱེད་ཀྱིས་ངའི་ཕ་དཱ་བིད་ལ་ཕོ་བྲང་ཞིག་རྩིག་རྒྱུར་འགྱམ་ཤིང་བསྐུར་བ་ལྟར་དུ། ང་ལའང་སྐུར་ཅིག

༤ གཟིགས་ཤིག ངས་ཡ་ཧོ་ཝཱ་རང་གི་དཀོན་མཆོག་ལ་སྔོ་བའི་ཕྱིར་ཁོང་གི་མཚན་གྱི་ཆེད་དུ་ཕོ་བྲང་ཞིག་བཞེང་བར་བྱེད་དེ། དེ་ནི་ཁོང་གི་དྲུང་དུ་དྲི་བསུང་གི་སྤོས་བདུག་པ་དང་། རྟག་ཏུ་གཟིགས་པའི་བག་ལེབ་འབུལ་བ་དང་། ཤབ་བཱད་དང་། ཟླ་ཚེས་དང་། ཡ་ཧོ་ཝཱ་བདག་གི་དཀོན་མཆོག་གི་དུས་བཟང་རྣམས་སུ་ནང་རེ་དགོངས་རེ་ལ་སྦྱིན་སྲེག་གི་མཆོད་པ་འབུལ་དུ་ཡིན་ཏེ། དེ་ནི་ཨིས་ར་ཨེལ་ལ་དུས་རྒྱུན་གྱི་སྲུང་བྱ་ལགས།

༥ བདག་ཅག་གི་དཀོན་མཆོག་ནི་ལྷ་ཐམས་ཅད་ལས་མཆོག་ལགས་པས། ངས་བཞེང་བའི་ཕོ་བྲང་འདི་ཡང་མཆོག་གོ།

༦ འོན་ཀྱང་ནམ་མཁར་དང་ནམ་མཁའི་ནམ་མཁའ་རྣམས་ལ་ཁོང་ཤོང་དུ་མི་ནུས་པས། སུས་ཁོང་གི་ཕྱིར་ཕོ་བྲང་ཞིག་རྩིག་པར་ནུས། ཁོང་གི་དྲུང་དུ་སྤོས་བདུག་པ་འབའ་ཞིག་གི་ཕྱིར་ཡིན། དེ་མིན། ཁོང་ལ་ཕོ་བྲང་བཞེང་དུ་བདག་ཡིན་སུ་ཡིན།

༧ དེ་བས་ན། ད་ངའི་དྲུང་དུ་གསེར། དངུལ། ར་གན། ལྕགས་དང་། རྒྱ་སྨུག་དང་། མཚལ་ཁ་དང་། གནམ་མདོག་གི་རས་ཆའི་ལས་ལ་མཁས་པའི་མི་ཞིག་ཐོང་ཞིག དེ་ནི་ངའི་ཕ་དཱ་བིད་ཀྱིས་བསྡུས་ནས་ང་མཉམ་ཡ་ཧུ་དཱ་དང་ཡེ་རུ་ཤ་ལེམ་དུ་ཡོད་པའི་མི་རྐོས་ལ་མཁས་པ་སྟངས་ཅན་རྣམས་དང་ལྷན་ཅིག་ཏུ་ལས་བྱེད་པའི་ཕྱིར་རོ།

༨ ཡང་ལི་བ་ནོན་ལས་བདག་ལ་འགྱམ་ཤིང་དང་། ཐང་ཤིང་དང་། ཙན་དན་གྱི་གདུང་མ་སྐུར་བར་མཛོད། གང་ལ་ཞེ་ན། ཁྱེད་ཀྱི་བྲན་དག་ལི་བ་ནོན་གྱི་གདུང་མ་གཅོད་ཤེས་མཁན་ཡིན་པའི་ཆ་ང་ལ་ཡོད་ཡང་གཟིགས་ཤིག ངའི་བྲན་ཡང་ཁྱེད་ཀྱི་བྲན་དང་མཉམ་དུ་སྡོད་པར་བྱ།

༩ ངས་མཁར་ལས་བྱེད་པའི་ཕོ་བྲང་འདི་ནི་ཁྱད་མཚར་ཆེ་ལ་རྒྱ་ཆེ་བ་ཞིག་ཏུ་འགྱུར་འོང་བས། ངའི་ཕྱིར་གདུང་མ་མང་དུ་ཤོམ་པར་གྱིས་ཤིག

༡༠ གཟིགས་ཤིག ངས་ཁྱེད་ཀྱི་བྲན་གདུང་མ་གཅོད་པའི་ཤིང་པ་རྣམས་ལ་གྲོ་ཁལ་ཉི་ཁྲི་དང་། ནས་ཁལ་ཉི་ཁྲི་དང་། རྒུན་ཆང་རྐྱལ་པ་ཉི་ཁྲི་དང་། སྣུམ་རྐྱལ་ཉི་ཁྲི་སྦྱིན་པར་བྱའོ། སྨྲས་ནས་སྤྲིངས་སོ༎

༡༡ དེ་ནས་ཚོར་གྱི་རྒྱལ་པོ་ཧུ་རམ་གྱིས་ཤ་ལོ་མོ་ལ་བསྐུར་བའི་ཡིག་ལན་དུ། ཡ་ཧོ་ཝཱས་ཉིད་ཀྱི་མི་སྡེ་ལ་བྱམས་པས། དེ་དག་གི་རྒྱལ་པོར་ཁྱེད་མཛད་དོ།

༡༢ ཡང་ཧུ་རམ་གྱིས། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གནམ་ས་མཛད་མཁན་ཁོང་ལ་བཀྲ་ཤིས་ཤོག ཁོང་གིས་རྒྱལ་པོ་དཱ་བིད་ལ་མཛངས་ཤིང་བློ་ལྡན་གྱི་སྲས་ཤིག་གནང་སྟེ། དེས་ཡ་ཧོ་ཝཱ་ལ་ཕོ་བྲང་དང་། རང་གི་རྒྱལ་སྲིད་ཀྱི་ཕྱིར་ཕོ་བྲང་ཞིག་བཞེང་བར་འགྱུར།

༡༣ ད་ལྟ་ངས་རང་གི་ཕ་ཧུ་རམ་གྱི་མི་རིག་རྩལ་དང་ལྡན་པའི་ལག་པ་མཁས་པ་ཞིག་དེར་རྫོང་སྟེ།

༡༤ དེ་ནི་དཱན་གྱི་བུ་མོ་རྣམས་ལས་བུད་མེད་གཅིག་གི་བུ་སྟེ། ཕ་ནི་ཚོར་པ་ཞིག་སྟེ། མི་དེ་ནི་གསེར་དངུལ་རག་ལྕགས་དང་། རྡོ་བ་དང་། ཤིང་དང་། རྒྱ་སྨུག་དང་། མཚལ་ཁ་དང་། གནམ་མདོག་དང་། རས་ཆ་དང་། རྐོས་ཀྱི་རིགས་སྣ་ཚོགས་ལ་མཁས་པ་སྟེ། དེ་ལ་བྱུས་ཅི་འདྲི་ནའང་ཐབས་ལ་མཁས་པ་ཡོད། ཁྱེད་ཀྱི་མི་ལག་ཤེས་པ་དང་། ངའི་ཇོ་བོ་ཁྱེད་ཀྱི་ཡབ་དཱ་བིད་ཀྱི་མི་ལག་མཁས་པ་དག་དང་མཉམ་དུ་དེས་ལས་ཚང་མ་བྱེད་པར་འགྱུར་རོ།

༡༥ ད་ངའི་ཇོ་བོ། ཁྱེད་ཀྱིས་གསུངས་པ་ལྟར། གྲོ་ནས་འབྲུ་མར་དང་རྒུན་ཆང་རྣམས་ཁྱེད་ཀྱི་བྲན་དག་གི་ཕྱིར་སྐུར་བར་མཛོད།

༡༦ ང་རྣམས་ཀྱིས་ཁྱེད་ལ་ཤིང་ཅི་ཙམ་དགོས། ལི་བ་ནོན་ནས་བཅད་དེ། རྒྱ་མཚོ་ལ་ཆུར་བཀལ་ཏེ། ཁྱེད་ཀྱི་དྲུང་དུ་ཡོ་ཕཱ་རུ་འདྲེན་པར་བྱ། དེ་ནས་ཁྱེད་ཀྱིས་ཡེ་རུ་ཤ་ལེམ་དུ་འདྲེན་པར་བྱའོ། སྨྲས་པ་དང་།

༡༧ ཤ་ལོ་མོས་ཡབ་དཱ་བིད་ཀྱི་མི་རྩིས་ཀྱི་ལུགས་སུ། ཨིས་ར་ཨེལ་ཡུལ་ཁམས་ལ་ཡོད་པའི་འཁྱམ་པོ་ཚང་མ་བརྩིས་ཏེ། ཆིག་འབུམ་ལྔ་ཁྲི་སུམ་སྟོང་དྲུག་བརྒྱ་ཐོན་བྱུང་།

༡༨ དེར་ཁོང་གིས་དེ་རྣམས་ལས་ཁྲི་བདུན་ནི་ཁལ་སྐྱ་བ་དང་། ཁྲི་བརྒྱད་ནི་རི་ལ་ཤིང་གཅོད་པ་དང་། སུམ་སྟོང་དྲུག་བརྒྱ་ནི་མི་རྣམས་ལ་ལས་སྐོ་གཏོང་བར་བཞག་གོ།

༣

དེ་ནས་ཤ་ལོ་མོས་ཡེ་རུ་ཤ་ལེམ་གྱི་མོ་རི་ཡཱའི་རིའི་ཐོག་ཏུ། དེའི་ཡབ་དཱ་བིད་ལ་ཡ་ཧོ་ཝཱ་སྣང་བར་གྱུར་ནས། དཱ་བིད་ཀྱིས་ཡེ་བུས་པ་ཨོར་ནན་གྱི་གཡུལ་ཐང་གི་ཁར་བཤམས་པའི་གནས་སུ། ཡ་ཧོ་ཝཱའི་ཕོ་བྲང་དེ་བཞེང་བར་བརྩམས་ཏེ།

༢ དེས་རྒྱལ་སྲིད་སྐྱོང་བའི་ལོ་བཞི་པའི་ཟླ་བ་གཉིས་པའི་ཚེས་གཉིས་པའི་ཞག་ལ། མཁར་ལས་བྱེད་དུ་ཚུགས་སོ།

༣ འདི་ནི་ཤ་ལོ་མོ་ཡ་ཧོ་ཝཱའི་ཕོ་བྲང་གི་རྩིག་རྨང་བཏིང་བའི་མ་གདན་ཏེ། སྔར་གྱི་འཇལ་ཚད་བཞིན་དུ་རིང་ཁྱད་དུ་ཁྲུ་དྲུག་ཅུ་དང་། ཞེང་ཁྱད་དུ་ཁྲུ་ཉི་ཤུ།

༤ ཡང་ཕོ་བྲང་གི་སྒོ་ཁང་གི་རིང་ཁྱད་ནི། ཕོ་བྲང་གི་ཞེང་ལྟར་ཁྲུ་ཉི་ཤུ་དང་། མཐོ་ཁྱད་དུ་ཁྲུ་བརྒྱ་དང་ཉི་ཤུའོ། ཁོང་གིས་དེའི་ནང་ལོགས་ནི་གསེར་བཙོ་མས་གཡོགས་སོ།

༥ ཡང་ཁྱིམ་ཆེན་པོ་དེ་ལ་ཐང་ཤིང་གི་སྤང་ལེབ་ཀྱིས་བཀབ་སྟེ། གསེར་བཙོ་མས་གཡོགས་ནས། དེའི་ཁར་ཁ་ཟུར་ཤིང་དང་ཉག་ཐག་བཟོས་པ་ཡིན།

༦ མཛེས་རྒྱན་གྱི་ཕྱིར་ཁྱིམ་དེ་རྡོ་བ་རིན་པོ་ཆེས་སྤྲས་ཏེ། དེའི་གསེར་ནི་པར་ཝ་ཨིམ་གྱི་གསེར་ཡོད་པ་ཡིན།

༧ ཡང་ཕོ་བྲང་དང་། གདུང་མ་རྣམས་དང་། སྒོ་ཐེམ་དང་། རྩིག་པ་དང་། སྒོ་རྣམས་གསེར་གྱིས་བཏུམ་ནས། རྩིག་པ་རྣམས་ཀྱི་ཁར་བརྐོས་ནས། ཀེ་རུབ་བྱས།

༨ དེ་ནས་ཁོང་གིས་རབ་ཏུ་དམ་པའི་གཞལ་ཡས་ཁང་དེ་བཞེངས་ཏེ། དེའི་རིང་ནི་ཕོ་བྲང་གི་ཞེང་ཁྱད་ལྟར་ཁྲུ་ཉི་ཤུ་དང་། ཞེང་ཡང་ཁྲུ་ཉི་ཤུའོ། ཡང་གསེར་བཙོ་མ་རྡོ་ཚད་དྲུག་བརྒྱས་དེ་གཡོགས་སོ།

༩ གཟེར་རྣམས་ཀྱི་སྐར་ཁ་ནི་གསེར་གྱི་ཤེ་ཀེལ་ལྔ་བཅུ་སྟེ། སྟེང་ཐོག་གི་ནང་ཆུང་རྣམས་ཀྱང་གསེར་གྱིས་བཏུམ་མོ༎

༡༠ རབ་ཏུ་དམ་པའི་གཞལ་ཡས་ཁང་གི་ནང་ན་ཁོང་གིས་ཀེ་རུབ་གཉིས་བརྐོས་ནས་བཟོས་ཏེ། གསེར་གྱིས་གཡོགས་སོ།

༡༡ ཀེ་རུབ་གཉིས་པོའི་ཤོག་པའི་རིང་ཁྱད་དུ་ཁྲུ་ཉི་ཤུ་སྟེ། ཀེ་རུབ་རེའི་ཤོག་པ་ཁྲུ་ལྔ་ཡོད་པ་གཅིག་ནི་གཞལ་ཡས་ཁང་གི་རྩིག་པར་ཐུག་པ་ཡིན། གཞན་ཤོག་པ་ཁྲུ་ལྔ་ཡོད་པ་དེ་ཀེ་རུབ་གཞན་དེའི་ཤོག་པར་ཐུག་པ་ཡིན།

༡༢ ཀེ་རུབ་གཉིས་པའི་ཤོག་པ་ཁྲུ་ལྔ་ལྔ་ཡོད་པ་ཡང་གཞལ་ཡས་ཁང་གི་རྩིག་པར་ཐུག་སྟེ། ཁྲུ་ལྔ་ཡོད་པའི་ཤོག་པ་ཡང་གཅིག་དེ་ཀེ་རུབ་གཞན་དེའི་ཤོག་པ་ལ་ཐུག་སྟེ་ཡོད་པ་ཡིན།

༡༣ ཀེ་རུབ་དེ་གཉིས་ཀྱི་ཤོག་པ་རྣམས་ཁྲུ་ཉི་ཤུ་བརྐྱངས་ཏེ། རང་རང་གི་རྐང་པ་བཙུག་སྟེ། གཞལ་ཡས་ཁང་ལ་བལྟས་ནས་ཡོད་པ་ཡིན།

༡༤ ཡང་ཁོང་གིས་གནམ་མདོག་དང་རྒྱ་སྨུག་དང་། མཚལ་ཁ་དང་། རས་སྲབ་པོ་ལས་ཡོལ་བ་ཞིག་བྱས་ཏེ། དེའི་ཁར་ཀེ་རུབ་ཀྱི་གཟུགས་བརྙན་དང་འདྲ་བའི་རི་མོ་བྲིས་བཏོན་ནོ༎

༡༥ མཆོད་ཁང་གི་མདུན་དུ་ཁྲུ་སོ་ལྔ་པའི་ཀ་བ་གཉིས་གཉིས་བྱས་ཏེ། རེ་རེའི་ཁར་ཡོད་པའི་ཀ་གཞུའི་རིང་ཁྱད་དུ་ཁྲུ་ལྔ་ཡོད་པ་ཡིན།

༡༦ ཡང་ཁོང་གིས་ཉག་ཐག་བཟོས་ཏེ། ཀའི་མགོ་ལ་བཏགས་ནས། སེ་འབྲུ་བརྒྱ་ཕྲག་བཟོས་ཏེ། ཉག་ཐག་གི་ཁར་བསྒྲོན་ཏོ།

༡༧ ཡང་མཆོད་ཁང་གི་མདུན་དུ་ཀ་བ་གཉིས། གཅིག་གཡས་སུ། གཅིག་གཡོན་དུ་བསླངས་ཏེ། གཡས་པའི་མིང་ལ་ཡ་ཀིན་དང་། གཡོན་མའི་མིང་ལ་བོ་ཨས་བཏགས་སོ༎

༤

གཞན་ཡང་ཁོང་གིས་ར་གན་གྱི་མཆོད་ཁྲི་རིང་ཁྱད་ཁྲུ་ཉི་ཤུ་དང་། ཞེང་ཁྱད་ཁྲུ་ཉི་ཤུ་དང་། མཐོ་ཁྱད་ཁྲུ་བཅུ་ཡོད་པ་ཞིག་བཟོས།

༢ ཡང་བླུགས་མའི་རྒྱ་མཚོ་ཀྱིར་ཀྱིར། ཟུར་གཅིག་ནས་གཞན་ཟུར་གྱི་བར་ཞེང་ཁྲུ་བཅུ་ཡོད་པ། མཐོ་ཁྱད་ཁྲུ་ལྔ་དང་། འཁོར་དུ་ཐིག་སྐུད་ཁྲུ་སུམ་ཅུས་འཐེབས་པ་ཞིག་བཟོས།

༣ དེའི་འོག་ཏུ་ཀྱིར་འཁོར་ནས་གླང་གི་གཟུགས་བརྙན་ཁྲུ་བཅུ་ཡིས་འཐེབས་སོ། དེ་བླུགས་སུ་བཏང་དུས་སུ་གླང་རྣམས་གྲལ་གཉིས་སུ་བླུགས་པ་ཡིན།

༤ རྒྱ་མཚོ་དེ་གླང་ཏོ་བཅུ་གཉིས་ཀྱི་ཐོག་ཏུ་བཀལ་ཏེ། གསུམ་གྱི་གདོང་བྱང་དང་། གསུམ་གྱི་གདོང་ནུབ་དང་། གསུམ་གྱི་གདོང་ལྷོ་དང་། གསུམ་གྱི་གདོང་ཤར་དུ་ཡོད་དེ། དེ་དག་གི་ཁར་རྒྱ་མཚོ་བཀལ་ཏེ། དེ་དག་གི་སྨད་ཐམས་ཅད་ནང་ཁུག་ཏུ་ཡོད་པ་ཡིན།

༥ དེའི་སྲབ་ཐུག་སོར་བཞི་དང་། ཟུར་ནི་ཕོར་པའི་ཟུར་ལྟར་དང་། པད་འདབ་ལྟར་བཟོས་ཏེ། དེའི་ནང་དུ་ཆུ་བེན་སྟོང་གསུམ་ཆུད་པ་ཡིན།

༦ ཡང་གཞོང་པ་བཅུ་བཟོས་ཏེ། འཁྲུད་པ་ལ་གཡས་སུ་ལྔ་དང་། གཡོན་དུ་ལྔ་བཞག དེ་དག་གི་ནང་དུ་སྦྱིན་སྲེག་ལ་མཆོད་བྱ་རྣམས་བཀྲུས་ཏེ། རྒྱ་མཚོ་དེ་ནི་བླ་མ་རྣམས་འཁྲུད་པའི་ཕྱིར་ཡོད་པ་ཡིན།

༧ ཡང་གསེར་གྱི་རྐྱོང་སྟེགས་བཅུ་བཀའ་བཀོད་པ་བཞིན་དུ་བཅོས་ཏེ། མཆོད་ཁང་ནང་ལྔ་གཡས་དང་། ལྔ་གཡོན་དུ་བཞག

༨ གསོལ་ལྕོག་བཅུ་ཡང་བཟོས་ནས། མཆོད་ཁང་གི་ནང་དུ་ལྔ་གཡས་སུ། ལྔ་གཡོན་དུ་བཞག་སྟེ། གསེར་ཕོར་བརྒྱ་ཡང་བཟོས་སོ།

༩ ཡང་ཁོང་གིས་བླ་མའི་སྡེ་ཡངས་དང་། སྡེ་ཡངས་ཆེན་པོ་དང་། སྡེ་ཡངས་ཀྱི་སྒོ་མོ་རྣམས་བསྒྲུབ་ནས། སྒོ་རྣམས་ར་གན་གྱིས་བཀབ་བོ།

༡༠ ཡང་དེས་རྒྱ་མཚོ་དེ་ཤར་ལ་ཕོ་བྲང་གི་གཡས་ཕྱོགས་སུ་ལྷོའི་ཐད་དུ་བཞག་གོ།

༡༡ ཡང་ཧུ་རམ་གྱིས་ཡོ་བྱད་དང་། ཁྱེམ་དང་། ཏིང་རྣམས་བཟོས་ཏེ། ཧུ་རམ་གྱིས་རྒྱལ་པོ་ཤ་ལོ་མོ་ལ་དཀོན་མཆོག་གི་ཕོ་བྲང་གི་ཕྱིར་བྱེད་དགོས་པའི་ལས་ཚང་མ་བསྒྲུབས་སོ།

༡༢ གང་རྣམས་ཞེ་ན། ཀ་བ་གཉིས་དང་། རིལ་བུ་རྣམས་དང་། ཀ་བ་གཉིས་ཀྱི་ལྟག་པའི་ཀ་གཞུ་གཉིས་དང་། ཀ་ལྟག་གི་ཀ་གཞུའི་རིལ་བུ་གཉིས་སྒྲིབ་པའི་དྲ་བ་དྲ་ཕྱེད་གཉིས་དང་།

༡༣ དྲ་བ་དྲ་ཕྱེད་གཉིས་ཀྱི་ཁར་ཡོད་པའི་སེ་འབྲུ་བཞི་བརྒྱ་བཟོས་ནས། ཀ་བ་རེའི་ཁར་ཡོད་པའི་ཀ་གཞུའི་རིལ་བུ་དེ་གཉིས་སྒྲིབ་པའི་དྲ་བ་དྲ་ཕྱེད་རེ་རེའི་ཁར་སེ་འབྲུའི་གྲལ་གཉིས་ཡོད་པ་ཡིན།

༡༤ དེ་རྣམས་མ་ཟད་པར། ཤིང་ཁྲི་དང་། ཤིང་ཁྲི་དེ་དག་གི་ཁར་གཞོང་པ་དང་།

༡༥ རྒྱ་མཚོ་དང་། དེའི་འོག་ཏུ་གླང་ཏོ་བཅུ་གཉིས་དང་།

༡༦ ཟངས་བུ་དང་། ཁྱེམ་དང་། ཤ་འཛིན་དང་། ཡོ་བྱད་ཐམས་ཅད་ནི་ཧུ་རམ་གྱི་ཕས་རྒྱལ་པོ་ཤ་ལོ་མོ་ལ་ཡ་ཧོ་ཝཱའི་ཕོ་བྲང་གི་ཕྱིར་དུ་ལི་ལས་བཟོས་ཏེ།

༡༧ རྒྱལ་པོས་དེ་རྣམས་ཡོར་དན་གྱི་ཐང་དུ་སུ་ཀོད་དང་ཙེ་རེ་དཱའི་བར་ལ་ཡོད་པའི་རྫ་སའི་ནང་དུ་བླུགས་སུ་བཏང་བ་ཡིན།

༡༨ དེ་ལྟར་ཤ་ལོ་མོས་ར་གན་གཞལ་དུ་མེད་པ་ལས་ཡོ་བྱད་དཔག་མེད་དེ་ཐམས་ཅད་བཟོས་ནས།

༡༩ ཤ་ལོ་མོས་དཀོན་མཆོག་གི་ཕོ་བྲང་གི་ཕྱིར་དུ་ཡོ་བྱད་དེ་ཐམས་ཅད་བཟོས་པ་ཡིན། གསེར་གྱི་མཆོད་ཁྲི་དང་། སྤྱན་གཟིགས་ཀྱི་བག་ལེབ་ཀྱི་གསོལ་ལྕོག་རྣམས་དང་།

༢༠ ཁྲིམས་བཞིན་དུ་ཞལ་གཟིགས་ཁང་གི་མདུན་དུ་སྦར་བའི་གསེར་བཙོ་མའི་རྐྱོང་སྟེགས་དང་རྐྱོང་ཙེ་རྣམས་དང་།

༢༡ དེའི་མེ་ཏོག་དང་། རྐྱོང་ཙེ་དང་། འཇབ་ཙེ་རྣམས་གསེར་བཙོ་མ་ལས་བྱས།

༢༢ གྲི་དང་། ཏིང་དང་། ཐུར་མ་དང་། བསངས་ཕོར་རྣམས་ཀྱང་གསེར་བཙོ་མ་ལས་བཅོས། སྒོ་ཁང་ངམ། རབ་ཏུ་དམ་པའི་གཞལ་ཡས་ཁང་གི་ཁུལ་མའི་སྒོ་རྣམས་དང་། ཕོ་བྲང་གི་མཆོད་ཁང་གི་སྒོ་རྣམས་གསེར་ལས་བཟོས་ཏེ་ཡོད་པ་ཡིན༎

༥

དེ་ལྟར་ཤ་ལོ་མོས་ཡ་ཧོ་ཝཱའི་ཕོ་བྲང་གི་མཁར་ལས་ཚང་མ་བསྒྲུབས་པ་དང་། ཡབ་དཱ་བིད་ཀྱིས་བསྔོས་པའི་གསེར་དངུལ་དང་མཆོད་རྫས་ཐམས་ཅད་ཤ་ལོ་མོས་ནང་དུ་དྲངས་ནས། དཀོན་མཆོག་གི་ཕོ་བྲང་གི་དཀོར་མཛོད་ཀྱི་ནང་དུ་བཞག་གོ།

༢ དེ་ནས་ཤ་ལོ་མོས་དཱ་བིད་ཀྱི་གྲོང་ཁྱེར་ཙི་ཨོན་ནས་ཡ་ཧོ་ཝཱའི་ཞལ་ཆད་ཀྱི་སྒྲོམ་དེ་གདན་འདྲེན་པའི་ཕྱིར་དུ། ཨིས་ར་ཨེལ་གྱི་རྒན་རབས་དང་། སྡེ་སོ་སོའི་སྡེ་དཔོན་དང་། ཨིས་ར་ཨེལ་གྱི་ཕ་སྤད་སོ་སོའི་འགོ་དཔོན་ཐམས་ཅད་ཡེ་རུ་ཤ་ལེམ་དུ་བཀུག་པ་དང་།

༣ ཟླ་བ་བདུན་པའི་དུས་ཆེན་ལ་ཨིས་ར་ཨེལ་མཐའ་དག་རྒྱལ་པོའི་དྲུང་དུ་ལྷགས་ཏེ།

༤ ཨིས་ར་ཨེལ་གྱི་རྒན་རབས་ཚང་མ་འོངས་སོ། དེ་ནས་ལེ་ཝི་པ་དག་གིས་སྒྲོམ་དེ་བཀུར་ཏེ།

༥ ཡ་ཧོ་ཝཱའི་སྒྲོམ་དང་། ཚོགས་ཀྱི་གུར་མཆོག་དང་། གུར་མཆོག་དེའི་ནང་དུ་ཡོད་པའི་མཆོད་རྫས་དམ་པ་ཐམས་ཅད་ཡར་གདན་ཞུས། ལེ་ཝི་པ་བླ་མ་རྣམས་ཀྱིས་དེ་དག་བསྐྱས་པ་ཡིན།

༦ རྒྱལ་པོ་ཤ་ལོ་མོ་དང་། ཁོང་གི་དྲུང་དུ་འཛོམས་པའི་ཨིས་ར་ཨེལ་གྱི་ཚོགས་ཚང་མ་སྒྲོམ་གྱི་མདུན་དུ་ལངས་ཏེ། ལུག་དང་གླང་མང་དྲགས་པའི་སྟབས་ཀྱིས་བརྗོད་ལས་འདས་ཤིང་གྲངས་མེད་པ་མཆོད་པར་ཕུལ་ཏོ།

༧ དེ་ནས་བླ་མ་དག་གིས་ཡ་ཧོ་ཝཱའི་ཞལ་ཆད་ཀྱི་སྒྲོམ་དེ་ནི་ཞལ་གཟིགས་ཁང་གི་གནས་རབ་ཏུ་དམ་པའི་ནང་དུ། ཀེ་རུབ་གཉིས་ཀྱི་ཤོག་པའི་འོག་ཏུ་དེ་རང་གི་གནས་མལ་དུ་བཞག་གོ།

༨ ཀེ་རུབ་དེ་གཉིས་ཀྱིས་རང་གི་འདབ་ཤོག་སྒྲོམ་གྱི་གནས་མལ་གྱི་ཐོག་ཏུ་བརྐྱངས་ནས། སྒྲོམ་དང་དེའི་གདང་བུ་རྣམས་ཀེ་རུབ་ཀྱིས་སྟེང་ནས་གཡོགས།

༩ གདང་བུ་དེ་དག་རིང་བས། དེ་དག་གི་སྣེ་མོ་རྣམས་ཞལ་གཟིགས་ཁང་གི་མདུན་ནས་མཐོང་གིས། ཕྱི་རོལ་ནས་མ་མཐོང་བ་ཡིན། དེ་ལྟར་དེ་རིང་གི་བར་དུའང་ལུས།

༡༠ ཨིས་ར་ཨེལ་གྱི་བུ་བརྒྱུད་མི་སེར་ཡུལ་ནས་ཐོན་ཏེ། ཡ་ཧོ་ཝཱས་དེ་རྣམས་དང་ཞལ་ཆད་མཛད་དུས་སུ། མོ་ཤེས་ཧོ་རེབ་ཏུ་དེའི་ནང་དུ་བཅུག་པའི་རྡོ་ལེབ་གཉིས་མ་གཏོགས་པར། གཞན་ཅིའང་སྒྲོམ་དེའི་ནང་ན་མེད་པ་ཡིན།

༡༡ དེ་ནས་བླ་མ་རྣམས་དམ་པའི་གནས་ནས་ཐོན་ནོ། ཅིའི་ཕྱིར་ཞེ་ན། བླ་མའི་ལས་ཀྱི་རེས་མ་བསྲུང་ཀྱང་། དེར་ཡོད་པའི་བླ་མ་ཐམས་ཅད་ཀྱིས་གཙང་སྦྲ་བྱས་ནས། ནང་དུ་སོང་བ་ཡིན།

༡༢ ཡང་མགུར་དབྱངས་འབུལ་བའི་ལེ་ཝི་པ། ཨ་སབ་དང་། ཧེ་མཱན་དང་། ཡེ་དུ་ཐུན་གསུམ་རང་གི་བུ་དང་། སྤུན་རྣམས་དང་བཅས་སུ། རས་སྲབ་པོ་དཀར་པོ་གཡོགས་ཏེ། སྦུག་ཆོལ་དང་། སྒྲ་སྙན་དང་། ཀོ་ཕོངས་ཐོགས་ནས། མཆོད་ཁྲིའི་ཤར་གྱི་གྲུ་ལ་ལངས་ཏེ། དེ་དག་དང་མཉམ་དུ་རྒྱ་དུང་འབུད་པའི་བླ་མ་བརྒྱ་དང་ཉི་ཤུ་ཡང་ཡོད་པ་ཡིན།

༡༣ འདི་ལྟ་སྟེ། ཡ་ཧོ་ཝཱ་ལ་སྟོད་དབྱངས་དང་གཏང་རག་འབུལ་བའི་སྒྲ་གཅིག་འབའ་ཞིག་ཐོས་ནས། དུང་པ་དང་མགུར་མ་ལེན་མཁན་རྣམས་སྐད་གཅིག་གཅིག་ལྟར་གྱུར་ཏེ། དེ་དག་གིས་རྒྱ་དུང་དང་། སྦུག་ཆོལ་དང་། རོལ་ཆས་སྣ་ཚོགས་ཀྱི་སྐད་ཆེན་པོས་ཡ་ཧོ་ཝཱ་ལ་སྟོད་བསྔགས་ཤིང་། ཁོང་བཟང་པོ་ལགས་པས། ཁོང་གི་ཐུགས་རྗེ་གཏན་དུ་གནས་སོ། ཞེས་སྨྲས་པར་ཙམ་གྱིས། ཡ་ཧོ་ཝཱའི་ཕོ་བྲང་གི་ནང་དེ། སྤྲིན་ཕུང་ཞིག་གིས་ཁེངས་པར་གྱུར་པས།

༡༤ ཡ་ཧོ་ཝཱའི་གཟི་བརྗིད་ཀྱིས་དཀོན་མཆོག་གི་ཕོ་བྲང་དེ་གང་བས། བླ་མ་རྣམས་སྤྲིན་དེའི་རྐྱེན་གྱིས་རིམ་གྲོ་བྱེད་དུ་ལྡང་སྟེ་སྡོད་པར་མ་སྤོབས་སོ༎

༦

དེ་ནས་ཤ་ལོ་མོས་གསུངས་པ། ཡ་ཧོ་ཝཱས་ནི། ང་སྤྲིན་ཐིབས་པའི་ནང་དུ་གནས་པར་དགའ། ཞེས་གསུངས་པས།

༢ བདག་གིས་ཁྱེད་བཞུགས་པའི་ཕོ་བྲང་ཞིག་གམ། ཁྱེད་དུས་རྒྱུན་དུ་གནས་པའི་བཞུགས་གནས་ཤིག་བཞེངས་པ་ཡིན་ནོ། ཞུས་ནས།

༣ རྒྱལ་པོས་ཞལ་བསྒྱུར་ཏེ། ཨིས་ར་ཨེལ་གྱི་ཚོགས་ཐམས་ཅད་ལ་བྱིན་རླབས་གནང་། ཨིས་ར་ཨེལ་གྱི་ཚོགས་ཚང་མ་འགྲེང་ཞིང་བསྡད་དོ།

༤ ཁོང་གིས་གསུངས་པ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་བཀྲ་ཤིས་ཤོག ཁོང་ཉིད་ཀྱི་ཞལ་གྱིས་ངའི་ཕ་དཱ་བིད་ལ་གསུངས་པ་དེ། ཉིད་ཀྱི་ཕྱག་གིས་དེ་བསྒྲུབས་ནས། འདི་སྐད་དུ།

༥ ངས་ཉིད་ཀྱི་མི་སྡེ་ཨིས་ར་ཨེལ་་མི་སེར་ཡུལ་གྱི་ནང་ནས་བཏོན་པའི་ཉིན་མོ་ནས་ཚུན་ཆད་དུ། ངའི་མཚན་གྱིས་བརྗོད་པའི་ཕོ་བྲང་ཞིག་རྩིག་པ་ལ། ཨིས་ར་ཨེལ་གྱི་སྡེ་ཀུན་གྱི་གྲོང་ཁྱེར་གང་ཡང་མ་འདམས། ཡང་ངའི་མི་སྡེ་ཨིས་ར་ཨེལ་གྱི་རྗེ་དཔོན་བྱེད་དུ་སྐྱེ་བོ་གང་ཡང་མ་འདམས་ཀྱིས།

༦ ངས་ཉིད་ཀྱི་མཚན་གནས་པའི་ཕྱིར་ཡེ་རུ་ཤ་ལེམ་དང་། མི་ཚོགས་ཨིས་ར་ཨེལ་གྱི་རྗེ་དཔོན་དུ་དཱ་བིད་འདམས་པ་ཡིན་གསུངས་པས།

༧ ངའི་ཕ་དཱ་བིད་ཀྱི་སྙིང་དུ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་མཚན་གྱི་དོན་དུ་ཕོ་བྲང་ཞིག་བཞེང་བའི་འདོད་པ་ཡོད་མོད།

༨ ཡ་ཧོ་ཝཱས་ངའི་ཕ་དཱ་བིད་ལ། ཁྱོད་ཀྱིས་ངའི་མཚན་གྱི་ཕྱིར་ཕོ་བྲང་ཞིག་བཞེང་བའི་བསམ་པ་ཁྱོད་ཀྱི་སྙིང་ལ་ཡོད་དེ། ཁྱོད་ཀྱི་སྙིང་ལ་ཡོད་པ་དེ་ལེགས་སོ།

༩ འོན་ཀྱང་ཁྱོད་ཀྱིས་ཕོ་བྲང་འདི་རྩིག་པར་མི་བྱའི། ཁྱོད་ཀྱི་ལུས་ལས་འབྱུང་རྒྱུའི་བུས་ངའི་མཚན་གྱི་ཕྱིར་ཕོ་བྲང་ཞིག་བཞེང་བར་འགྱུར་རོ། གསུངས་པས།

༡༠ ད་ཡ་ཧོ་ཝཱས་གསུངས་པའི་གསུང་དེ་སྒྲུབ་པར་མཛད་དེ། ང་ནི་རང་གི་ཕ་དཱ་བིད་ཀྱི་ཚབ་ཏུ་ལངས་ནས། ཡ་ཧོ་ཝཱས་ཞལ་གྱིས་བཞེས་པ་ལྟར་ཨིས་ར་ཨེལ་གྱི་རྒྱལ་ཁྲིར་བསྡད་དེ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་མཚན་གྱི་ཕྱིར་ཕོ་བྲང་འདི་བཞེངས་པ་ཡིན།

༡༡ ཡང་ཁོང་གིས་ཨིས་ར་ཨེལ་གྱི་བུ་བརྒྱུད་དང་མཛད་པའི་ཞལ་ཆད་ཀྱི་སྒྲོམ་དེ་ངས་འདིའི་ནང་དུ་བཞག་པ་ཡིན། ཞེས་སྨྲས་སོ༎

༡༢ དེ་ནས་ཤ་ལོ་མོ་་ཨིས་ར་ཨེལ་གྱི་ཚོགས་ཐམས་ཅད་ཀྱི་དངོས་སུ་ཡ་ཧོ་ཝཱའི་མཆོད་ཁྲིའི་དྲུང་དུ་ལངས་ནས། ལག་པ་ནམ་མཁའི་ཕྱོགས་སུ་བརྐྱངས་སོ།

༡༣ གང་ལྟར་ཞེ་ན། ཤ་ལོ་མོས་ར་གན་གྱི་སྟེགས་རིང་ཁྱད་ཁྲུ་ལྔ་དང་། ཞེང་དུ་ཁྲུ་ལྔ་དང་། མཐོ་དམན་ཁྲུ་གསུམ་པ་ཞིག་བྱས་ཏེ། སྡེ་ཡངས་ཀྱི་དཀྱིལ་དུ་བཞག་ནས། དེའི་ཁར་ལངས་ནས། ཨིས་ར་ཨེལ་གྱི་ཚོགས་ཡོངས་ཀྱི་མདུན་དུ་པུས་མོ་བཙུག་ནས། ནམ་མཁའི་ཕྱོགས་སུ་ལག་པ་བརྐྱངས་ཏེ་འདི་ན་རེ།

༡༤ ཀྱེ་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལགས། སྟེང་གི་ནམ་མཁའམ། འོག་གི་སར་ཁྱེད་ལྟ་བུའི་དཀོན་མཆོག་གང་ཡང་མེད། སྙིང་ཚང་མ་ལས་ཁྱེད་དྲུང་དུ་འགྲུལ་བའི་བྲན་དག་ལ་ཞལ་ཆད་སྲུང་ཞིང་། ཐུགས་རྗེས་གཟིགས།

༡༥ ཁྱེད་ཀྱིས་ཉིད་ཀྱི་བྲན་པོ་ངའི་ཕ་དཱ་བིད་ལ་ཞལ་གྱིས་བཞེས་པ་དེ་སྲུང་ཞིང་། ཞལ་ནས་གསུངས་ནས། ཁྱེད་ཀྱི་ཕྱག་གིས་དེ་རིང་གི་ཉིན་མོར་ཡོད་པ་ལྟར་བསྒྲུབས་པ་ཡིན།

༡༦ དེ་བས་ན་ད་ཀྱེ་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག ཁྱེད་ཀྱིས་ཉིད་ཀྱི་བྲན་པོ་ངའི་ཕ་དཱ་བིད་ལ་ཞལ་ཆད་མཛད་དེ། ཇི་སྟེ་ཁྱོད་ཀྱི་བུ་རྣམས་ངའི་དྲུང་དུ་འགྲུལ་ཏེ། རང་གི་ལམ་ལ་ཟོན་བྱེད་ཅིང་ངའི་བཀའ་རྒྱའི་ནང་དུ་ཁྱོད་ལྟར་འགྲུལ་ན། ཨིས་ར་ཨེལ་གྱི་རྒྱལ་ཁྲིར་སྡོད་པ་ལ། ངའི་དྲུང་དུ་མི་དཀོན་འགྲོ་བར་མི་འགྱུར་རོ། གསུངས་པ་དེ་ནི་སྲུང་བར་མཛོད་ཅིག

༡༧ ད་ཀྱེ་ཡ་ཧོ་ཝཱ། ཨིས་ར་ཨེལ་གྱི་དཀོན་མཆོག ཁྱེད་ཀྱིས་ཉིད་ཀྱི་བྲན་པོ་དཱ་བིད་ལ་གསུངས་པ་དེ་ལ་ཆ་འཇོག་ཅིག

༡༨ འོན་དཀོན་མཆོག་མི་མཉམ་ས་གཞིར་ངོ་ཐོག་བཞུགས་པར་འགྱུར་རམ། ཀྱེ་ནམ་མཁའ་དང་ནམ་མཁའི་ནམ་མཁའ་རྣམས་སུ་ཁྱེད་མི་ཤོང་བས། བདག་གིས་བརྩིགས་པའི་ཕོ་བྲང་ཆུང་བ་འདིའི་ནང་དུ་ཇི་ལྟར་ཤོང་བར་ནུས།

༡༩ ད་དུང་ཁྱེད་ཀྱི་བྲན་པོའི་སྨོན་ལམ་དང་སློང་བ་ལ་གསན་འཚལ། ཀྱེ་ཡ་ཧོ་ཝཱ་བདག་གི་དཀོན་མཆོག ཁྱེད་ཀྱི་ཞལ་སྔར་ཞུ་པའི་བྲན་པོའི་འོ་དོད་དང་གསོལ་བ་ལ་གསན་པར་མཛོད།

༢༠ ཁྱེད་ཀྱིས། ངའི་མཚན་འདིའི་ནང་དུ་གཞག་གོ། གསུངས་པས། ཉིན་མཚན་མེད་པར་ཕོ་བྲང་འདི་ལ་སྤྱན་ཕྱེས་ནས་གཟིགས་ཤིང་། ཁྱེད་ཀྱི་བྲན་གྱིས་གནས་འདིར་འདེབས་པའི་གསོལ་བ་ལ་གསན་པར་མཛོད་ཅིག

༢༡ ཁྱེད་ཀྱི་བྲན་དང་ཁྱེད་ཀྱི་མི་སྡེ་ཨིས་ར་ཨེལ་གྱིས་གནས་འདིར་ལྟས་ཤིང་འདེབས་པའི་སྨོན་ལམ་རྣམས་ལ་གསན་པར་མཛོད། ཁྱེད་ཀྱི་བཞུགས་གནས་ནམ་མཁའ་ནས་གསན་འཚལ། ཡང་གསན་པར་ཙམ་གྱིས་སྡིག་པ་སེལ་བར་ཡང་མཛོད།

༢༢ གལ་ཏེ་མི་སུས་རང་གི་ཁྱིམ་མཚེས་པ་དང་བར་ལ་སྡིག་པའི་ལས་བྱས་ནས། དེས་མནའ་འཁུར་དུ་མནའ་བཀལ་ཏེ། དེས་ཕོ་བྲང་འདིར་ཁྱེད་ཀྱི་མཆོད་ཁྲིའི་དྲུང་དུ་འོང་ཞིང་མནའ་སྐྱེལ་ན།

༢༣ ནམ་མཁའ་ནས་གསན་ཏེ། ཁྱེད་ཀྱི་བྲན་པོ་དེ་དག་གི་གཤགས་གཅོད་པར་མཛོད། སྡིག་སྤྱོད་དེ་ལ་ཆད་པས་གཅོད་ཅིང་། དེ་རང་གི་མགོར་དེའི་ལས་འབྲས་འབེབས་པར་མཛོད། ཡང་དྲང་པོ་ལ་དེའི་དྲང་པོའི་སྤྱོད་པ་དང་བསྟུན་ཏེ་རྔན་པ་གནང་ཞིང་། ཁོ་དྲང་པོ་རྩི་བར་མཛོད་ཅིག

༢༤ ཡང་ཁྱེད་ཀྱི་མི་སྡེ་ཨིས་ར་ཨེལ་གྱིས་ཁྱེད་ཀྱི་དྲུང་དུ་སྡིག་པ་བྱས་པའི་རྐྱེན་གྱིས་དགྲའི་མདུན་དུ་ཕམ་དུས་སུ། དེ་དག་ཁྱེད་ཀྱི་ཕྱོགས་སུ་སེམས་བསྒྱུར་ཏེ། ཁྱེད་ཀྱི་མཚན་ཁས་ལེན་ཏེ། ཕོ་བྲང་འདིར་ཁྱེད་ཀྱི་དྲུང་དུ་སྨོན་ལམ་འདེབས་ཤིང་འོ་དོད་འདོན་ན།

༢༥ ནམ་མཁའ་ལས་གསན་པར་མཛོད། ཉིད་ཀྱི་མི་སྡེ་ཨིས་ར་ཨེལ་གྱི་སྡིག་པ་སེལ་ནས། དེ་དག་དང་དེ་དག་གི་ཕ་མེས་ལ་གནང་བའི་ཡུལ་དུ་ཕྱིར་ལོག་འཁྱེར་བར་མཛོད་ཅིག

༢༦ ཡང་དེ་དག་གིས་ཁྱེད་ལ་སྡིག་པ་བྱས་པའི་རྐྱེན་གྱིས་ནམ་མཁའ་འགགས་ཤིང་ཆར་པ་མི་འབབ་པའི་ཚེ་ན། དེ་དག་གིས་གནས་འདིར་བལྟས་ཏེ་གསོལ་བ་འདེབས་ཤིང་། ཁྱེད་ཀྱི་མཚན་ཁས་ལེན་ཏེ། དེ་དག་ལ་ཁྱེད་ཀྱིས་སྡུག་བསྔལ་གནང་དུས་སུ། རང་གི་སྡིག་པ་སྤོང་ན།

༢༧ ནམ་མཁའ་ནས་གསན་ཏེ། ཁྱེད་ཀྱིས་དེ་དག་ལ་འགྲུལ་དགོས་པའི་ལམ་བཟང་པོ་དེ་སྟོན་པའི་ཚེ་ན། ཁྱེད་ཀྱི་བྲན་དང་ཁྱེད་ཀྱི་མི་སྡེ་ཨིས་ར་ཨེལ་གྱི་སྡིག་པ་སེལ་བར་མཛོད། ཡང་ཉིད་ཀྱི་མི་སྡེ་ལ་ས་སྐལ་དུ་བྱིན་པའི་ཡུལ་དེ་ལ་ཆར་པ་འབེབས་པར་མཛོད་ཅིག

༢༨ ཡང་ཇི་སྟེ་ཡུལ་ལ་མུ་གེའམ། རིམས་ནད་དམ། ལྷག་པའམ། བཙའམ། ཆ་ག་འབུའམ། འབུའམ། དགྲས་ཡུལ་ཁམས་ཀྱི་གྲོང་ཁྱེར་སྐོར་བའམ། གང་རུང་གི་སྡུག་བསྔལ་ལམ། ནད་ཅི་ཞིག་འབྱུང་དུས་སུ།

༢༩ མི་གང་རུང་ངམ། ཁྱེད་ཀྱི་མི་སྡེ་ཨིས་ར་ཨེལ་ཚང་མས་རང་གི་དཀའ་སྡུག་དང་མི་བདེ་བ་ངོ་ཤེས་ནས། གསོལ་བ་འདེབས་ཤིང་བཅོལ་ཏེ། ཕོ་བྲང་འདི་རུ་ལག་པར་རྐྱོང་ན།

༣༠ ཉིད་ཀྱི་བཞུགས་གནས་ནམ་མཁའ་ནས་གསན་ཏེ་སེལ་བར་མཛོད། ཁྱེད་གཅིག་གིས་མིའི་བུ་ཐམས་ཅད་ཀྱི་སྙིང་མཁྱེན་པས། མི་རེའི་སྙིང་མཁྱེན་པ་ཁྱེད་ཀྱིས་དེའི་ལམ་ཀུན་ལ་འཁོ་བའི་ལན་གནང་བར་མཛོད།

༣༡ དེའི་ལུགས་སུ་ཁྱེད་ཀྱིས་བདག་རྣམས་ཀྱི་ཕ་མེས་ལ་གནང་བའི་ཡུལ་ལ་དེ་དག་ཚེ་ཐོག་ཐག་གནས་ཤིང་། ཁྱེད་ལ་བག་བྱེད་པར་འགྱུར་རོ༎

༣༢ ཡང་རྒྱལ་ཁམས་པ་ཁྱེད་ཀྱི་མི་སྡེ་ཨིས་ར་ཨེལ་ལ་མི་འཐེ་ཡང་། ཁྱེད་ཀྱི་མཚན་ཆེན་པོ་དང་། ཕྱག་མཐུ་ལྡན་དང་། བརྐྱངས་པའི་ཕྱག་གིས་རྐྱེན་ཏེ། ཡུལ་རྒྱང་རིང་པོ་ནས་འོང་ཞིང་། ཕོ་བྲང་འདིའི་ནང་དུ་སྨོན་ལམ་འདེབས་ན།

༣༣ ཁྱེད་ཀྱི་བཞུགས་གནས་ནམ་མཁའ་ནས་གསན་ཏེ། རྒྱལ་ཁམས་པ་དེས་ཁྱེད་ལས་ཅི་ཞུས་པ་ཐམས་ཅད་སྒྲུབ་པར་མཛོད་དང་། དེ་ནས་སའི་མི་སྡེ་ཡོད་དོ་ཅོག་གིས་ཁྱེད་ཀྱི་མཚན་རྟོགས་ཤིང་། ཁྱེད་ཀྱི་མི་སྡེ་ཨིས་ར་ཨེལ་ལྟར་དུ་ཁྱེད་ལ་བག་བྱེད་དེ། ངས་བཞེངས་པའི་ཕོ་བྲང་འདི་ལ་ཁྱེད་ཀྱི་མཚན་གྱིས་བརྗོད་པར་གོ་བར་འགྱུར་རོ༎

༣༤ ཡང་གལ་ཏེ་ཁྱེད་ཀྱིས་ཉིད་ཀྱི་མི་སྡེ་ལམ་གང་དུའང་མངགས་པའི་ཐབས་ཀྱིས་དགྲ་བོར་དམག་འགྱེད་དུ་འཐོན་ཏེ། ཁྱེད་ཀྱིས་འདམས་པའི་གྲོང་ཁྱེར་འདིའི་ཕྱོགས་སུ། ངས་ཁྱེད་ཀྱི་མཚན་གྱི་ཕྱིར་བཞེངས་པའི་ཕོ་བྲང་འདིའི་ཕྱོགས་སུ་བལྟས་ཏེ། ཁྱེད་ལ་གསོལ་བ་འདེབས་ན།

༣༥ ནམ་མཁའ་ནས་དེ་དག་གི་གསོལ་བ་དང་འོ་དོད་གསན་ཏེ། གཤགས་ཕྱེས་ཤིག

༣༦ སྡིག་པ་མི་བྱེད་པའི་མི་གང་ཡང་མེད་པས། དེ་དག་གིས་ཁྱེད་ཀྱི་དྲུང་དུ་སྡིག་པ་བྱས་ནས། ཁྱེད་ཐུགས་ཁྲོས་ཏེ། དགྲའི་ལག་ཏུ་བཏད་དེ། དགྲ་བོས་དེ་དག་ཡུལ་ཉེ་རིང་གང་དུའང་གཉའ་ཡལ་བྱས་ཏེ་ཁྱེར་ནས།

༣༧ དེ་དག་གིས་གཉའ་ཡལ་དུ་ཁྱེར་བའི་ཡུལ་ལ་བསམ་པ་འཁོར་སྟེ། སེམས་བསྒྱུར་ཏེ། གཉའ་ཡལ་དུ་ཁྱེར་མཁན་གྱི་ཡུལ་ནས་ཁྱེད་ལ། བདག་ཅག་གིས་སྡིག་པ་བྱས། བདག་འཕྱུགས། ལས་ངན་པ་བྱས་པ་ཡིན། ཞེས་ཞུ་ཤིང་གསོལ་བ་འདེབས་ན།

༣༨ ཡང་དེ་དག་བཟུང་ཁྱེར་བའི་གཉའ་ཡལ་དུ་ཡོད་པའི་ཡུལ་དུ་སྙིང་ཚང་མ་དང་སེམས་ཚང་མ་ཁྱེད་ཀྱི་ཕྱོགས་སུ་འབུངས་ཤིང་། ཁྱེད་ཀྱིས་དེ་དག་གི་ཕ་མེས་ལ་གནང་བའི་ཡུལ་དང་། ཁྱེད་ཀྱིས་འདམས་པའི་གྲོང་ཁྱེར་དང་། ངས་ཁྱེད་ཀྱི་མཚན་གྱི་ཕྱིར་བཞེངས་པའི་ཕོ་བྲང་འདིའི་ཕྱོགས་སུ་བལྟས་ནས་སྨོན་ལམ་འདེབས་ན།

༣༩ ཁྱེད་ཀྱི་བཞུགས་གནས་ནམ་མཁའ་ནས་དེ་དག་གི་གསོལ་བ་དང་བཅོལ་ཚིག་ལ་གསན་པར་མཛོད། དེ་དག་གི་གཤགས་ཕྱེས་ཤིག ཉིད་ཀྱི་མི་སྡེས་ཁྱེད་ཀྱི་དྲུང་དུ་བྱས་པའི་སྡིག་པ་རྣམས་བཤགས་པར་མཛོད།

༤༠ ད་བདག་གི་དཀོན་མཆོག ཕོ་བྲང་འདིའི་ནང་དུ་འདེབས་པའི་གསོལ་བ་ལ་སྤྱན་ཕྱེས་ཏེ། སྙན་གྱིས་གསན་དུ་གསོལ།

༤༡ ད་ཀྱེ་ཡ་ཧོ་ཝཱ་དཀོན་མཆོག བཞེངས་ལ། ཉིད་ཀྱི་མཐུ་སྟོབས་ཀྱི་སྒྲོམ་དང་བཅས་ཁྱེད། ཉིད་ཀྱི་བཞུགས་གནས་ལ་གཤེགས་སུ་གསོལ། ཀྱེ་ཡ་ཧོ་ཝཱ་དཀོན་མཆོག ཁྱེད་ཀྱི་བླ་མ་རྣམས་ཐར་བའི་གོས་གྱོན་ཞིང་། མི་དམ་པ་རྣམས་ཕྲིན་ལས་བཟང་པོ་ལ་ཡི་རངས་པར་ཤོག

༤༢ ཀྱེ་ཡ་ཧོ་ཝཱ་དཀོན་མཆོག ཁྱེད་ཀྱི་བྱུགས་མཁན་གྱི་གདོང་མ་སྒྱུར། ཉིད་ཀྱི་བྲན་པོ་དཱ་བིད་ལ་ཞལ་གྱིས་བཞེས་པའི་ཐུགས་རྗེ་རྣམས་དྲན་དུ་གསོལ། ཞེས་པའི་གསོལ་བ་བཏབ་བོ༎

༧

ཤ་ལོ་མོས་གསོལ་བ་བཏབ་ཟིན་པ་དང་། ནམ་མཁའ་ནས་མེ་བབས་ནས། སྦྱིན་སྲེག་དང་མཆོད་པ་རྣམས་བསྲེགས་སོ། ཡང་ཡ་ཧོ་ཝཱའི་གཟི་བྱིན་གྱིས་ཕོ་བྲང་ཁེངས་སོ།

༢ ཡ་ཧོ་ཝཱའི་གཟི་བྱིན་གྱིས་ཡ་ཧོ་ཝཱའི་ཕོ་བྲང་དེ་ཁེངས་པའི་སྟབས་ཀྱིས། བླ་མ་རྣམས་ཡ་ཧོ་ཝཱའི་ཕོ་བྲང་དུ་འཇུག་པར་མ་ནུས་སོ།

༣ ཡང་ཨིས་ར་ཨེལ་གྱི་བུ་བརྒྱུད་ཀྱིས་མེ་དང་ཡ་ཧོ་ཝཱའི་གཟི་བྱིན་ཕོ་བྲང་ལ་འབབ་པར་མཐོང་བ་ཙམ་གྱིས། སར་ཞལ་ཁ་བུབ་ཏུ་ལོག་སྟེ། ཕྱག་བཙལ་ཏེ་ཡ་ཧོ་ཝཱ་ལ་སྟོད་བསྔགས་ཤིང་། ཡ་ཧོ་ཝཱ་བཟང་སྟེ། ཁོང་གི་ཐུགས་རྗེ་རྒྱུན་དུ་གནས་སོ། ཞུས་ནས།

༤ རྒྱལ་པོ་དང་མི་ཚོགས་ཚང་མས་ཡ་ཧོ་ཝཱའི་དྲུང་དུ་མཆོད་པ་ཕུལ་ཏེ།

༥ རྒྱལ་པོ་ཤ་ལོ་མོས་གླང་སྟོང་ཕྲག་ཉེར་གཉིས་དང་། ལུག་ཆིག་འབུམ་ཉི་ཁྲི་མཆོད་པར་ཕུལ་ཏེ། རྒྱལ་པོ་དང་མི་སྡེ་ཚང་མས་དཀོན་མཆོག་གི་ཕོ་བྲང་དེ་ལ་རབ་གནས་བྱས་སོ།

༦ ཡང་བླ་མ་རྣམས་རེ་རང་གི་ལས་ཚན་ལ་བསྡད་དེ། ལེ་ཝི་པ་རྣམས་ཀྱིས་ཡ་ཧོ་ཝཱའི་རོལ་ཆས། དཱ་བིད་ཀྱིས་ཡ་ཧོ་ཝཱ་ལ་སྟོད་དབྱངས་ལེན་དུ་བཟོས་པ་དེ་རྣམས་ཐོགས་ཏེ། ཁོང་གི་ཐུགས་རྗེ་རྒྱུན་དུ་གནས། ཞེས་པའི་གསུང་མགུར་བཞིན་དུ་སྟོད་དབྱངས་ཕུལ་ཏོ། དེ་ནས་བླ་མ་རྣམས་ཀྱིས་དེ་དག་གི་མདུན་དུ་དུང་ཕུས་པ་དང་། ཨིས་ར་ཨེལ་ཚང་མ་ལངས་ནས་བསྡད།

༧ ཡང་ཤ་ལོ་མོས་ཡ་ཧོ་ཝཱའི་ཕོ་བྲང་གི་མདུན་དུ་ཡོད་པའི་སྡེ་ཡངས་ཀྱི་དབུས་དེ་ཡང་དམ་པར་མཛད་དེ། སྦྱིན་སྲེག་དང་ཞི་བདེའི་མཆོད་པ་རྣམས་ཀྱི་ཚིལ་དེར་ཕུལ་ཏོ། དེ་ཅིའི་ཕྱིར་ཞེ་ན། ཤ་ལོ་མོས་བཟོས་པའི་ར་གན་གྱི་མཆོད་ཁྲིའི་ཐོག་ཏུ་སྦྱིན་སྲེག་དང་ཞལ་ཟས་ཀྱི་མཆོད་པ་དང་ཚིལ་རྣམས་མ་ཤོང་བས་སོ༎

༨ དེའི་ཚེ་ཤ་ལོ་མོ་དང་མཉམ་དུ་ཧ་མད་ནས་མི་སེར་གྱི་གཙང་པོ་ཐུག་གི་ཨིས་ར་ཨེལ་གྱི་ཚོགས་རབ་ཏུ་ཆེན་པོ་ཞིག་གིས་ཉིན་ཞག་བདུན་ཆོས་སྟོན་བྱས་སོ།

༩ ཡང་ཞག་བརྒྱད་པར་དུས་ཆེན་གྱི་ཕྱིར་ཚོགས་སོ། དེ་ཅིའི་ཕྱིར་ཞེ་ན། དེ་དག་གིས་མཆོད་ཁྲི་ལ་རབ་གནས་བྱེད་དུ་ཞག་བདུན་དང་། དུས་ཆེན་བྱེད་དུ་ཞག་བདུན་བསྲུངས་པ་ཡིན།

༡༠ ཡང་ཟླ་བ་བདུན་པའི་ཚེས་ཉེར་གསུམ་པར། ཡ་ཧོ་ཝཱས་དཱ་བིད་དང་། ཤ་ལོ་མོ་དང་། ཨིས་ར་ཨེལ་གྱི་ཆོས་ཚོགས་ཐམས་ཅད་ལ་མཛད་པའི་ཐུགས་རྗེའི་ཕྱིར་དགའ་ཞིང་སེམས་སྐྱིད་པོའི་ནང་། ཁོང་གིས་མི་རྣམས་རེ་རང་གི་གུར་དུ་འགྲོར་བཅུག་གོ།

༡༡ དེ་ལྟར་ཤ་ལོ་མོས་ཡ་ཧོ་ཝཱའི་ཕོ་བྲང་དང་། རྒྱལ་པོའི་ཁབ་དང་། ཡ་ཧོ་ཝཱའི་ཕོ་བྲང་གི་ནང་དང་། རང་གི་ཁབ་ཀྱི་ནང་དུ་བཟོ་བར་སྙིང་དུ་ཤར་མཁན་ཐམས་ཅད་ནི་ལེགས་པར་བསྒྲུབས་སོ།

༡༢ དེ་ནས་ཤ་ལོ་མོ་ལ་མཚན་མོར་ཡ་ཧོ་ཝཱ་སྣང་བར་གྱུར་ནས་དེ་ལ། ངས་ཁྱོད་ཀྱི་སྨོན་ལམ་གསན་ནས། གནས་འདི་མཆོད་པ་འབུལ་བྱའི་ཁྱིམ་གྱི་དོན་དུ་ཉིད་ཀྱི་ཕྱིར་དུ་འདམས་པ་ཡིན་པས།

༡༣ གལ་ཏེ་ངས་ཆར་པ་མི་འབབ་ཕྱིར་གནམ་འགེགས་ན། ངས་ཡུལ་ཁམས་ཟ་རུ་ཆ་ག་འབུ་ལ་བཀའ་བཀོད་ན། ཡང་ན་ངས་ཉིད་ཀྱི་མི་སྡེའི་ནང་དུ་རིམས་ནད་གཏོང་ན།

༡༤ གལ་ཏེ་ངའི་མཚན་གྱིས་འབོད་པའི་མི་སྡེས་གུས་པའི་སེམས་སྐྱེད་དེ། གསོལ་བ་འདེབས་ཤིང་། ངའི་ཞལ་ངོ་འཚོལ་ཞིང་། སྡིག་པའི་ལམ་ཀུན་ལས་ལོག་འོང་ན། ངས་ནམ་མཁའ་ནས་གསན་ཏེ། དེ་དག་གི་སྡིག་པ་སེལ་ཞིང་། དེ་དག་གི་ཡུལ་གསོ་བར་བྱ།

༡༥ ད་ངས་གནས་འདིར་འདེབས་པའི་སྨོན་ལམ་ལ་སྤྱན་ཕྱེས་ཏེ། ངའི་སྙན་འདུད་པར་བྱའོ།

༡༦ ངའི་མཚན་གཏན་དུ་ལུས་པའི་ཕྱིར་དུ་ཁྱིམ་འདི་ངས་འདམས་ནས་དམ་པར་བྱས་པས་ན། ངའི་སྤྱན་དང་ཐུགས་དུས་རྟག་ཏུ་འདིར་མཆིས་པར་འགྱུར།

༡༧ ཡང་ཁྱོད་རང་ནི། ཇི་སྟེ་ཁྱོད་རང་གི་ཕ་དཱ་བིད་འགྲུལ་བ་ལྟར་དུ་འགྲུལ་ཞིང་། ངས་ཁྱོད་ལ་བསྒོ་བ་ཐམས་ཅད་དང་བསྟུན་ཏེ་སྤྱོད་དེ། ངའི་སྤྱད་མཚམས་དང་བཀའ་ཁྲིམས་ཚང་མ་བསྲུང་ན།

༡༨ ངས་ཁྱོད་ཀྱི་ཕ་དཱ་བིད་ལ་ཞལ་གྱིས་བཞེངས་ཏེ་དེ་ལ། ཨིས་ར་ཨེལ་ལ་མངའ་བདག་བྱེད་དུ་ཁྱོད་ལ་ནམ་ཡང་མི་དཀོན་འགྲོ་བར་མི་འགྱུར་རོ་གསུངས་པ་ལྟར། ངས་ཁྱོད་ཀྱི་རྒྱལ་སྲིད་ཀྱི་རྒྱལ་ཁྲི་ལ་སྲད་ཆགས་སུ་འཇུག་གོ།

༡༩ འོན་ཇི་སྟེ་ཁྱོད་ཡན་འགྲོ་ཞིང་། ངས་ཁྱོད་ཅག་གི་མདུན་དུ་བཞག་པའི་སྤྱད་མཚམས་དང་བཀའ་རྒྱ་རྣམས་མ་སྲུང་བར། ཕར་སོང་སྟེ། ལྷ་གཞན་དག་ལ་རྟེན་ཏེ། ཕྱག་འཚལ་ན།

༢༠ ངས་དེ་དག་ལ་བྱིན་པའི་ཡུལ་གྱི་ནང་ནས་དེ་དག་དྲངས་ནས་འདོན་ཞིང་། ངས་ཉིད་ཀྱི་མཚན་གྱི་ཕྱིར་དམ་པར་བྱས་པའི་ཕོ་བྲང་འདི་ཉིད་ཀྱི་སྤྱན་གྱི་དྲུང་ནས་དོར་ཏེ། ངས་མི་བརྒྱུད་ཐམས་ཅད་ཀྱི་ནང་དུ་ཨིས་ར་ཨེལ་ནི་གཏམ་དཔེ་དང་དཔེ་རུ་འབོར་བར་བྱའོ།

༢༡ ཡང་ཕོ་བྲང་མཐོན་པོ་འདིའི་མདུན་ལས་འདོང་ཚད་ཧ་ལས་པར་འགྱུར་ཏེ། ཡ་ཧོ་ཝཱས་ཡུལ་ཁམས་འདི་དང་ཕོ་བྲང་འདི་ལ་ཅིའི་ཕྱིར་འདི་ལྟར་མཛད་པ་ལགས། ཟེར་བར་འགྱུར།

༢༢ མི་རྣམས་ཀྱིས་ལན་དུ། ཁོ་རྣམས་ཀྱིས་ཡ་ཧོ་ཝཱ་རང་གི་ཕ་མེས་ཀྱི་དཀོན་མཆོག་དེ་སྤངས་སོ། ཁོང་གིས་དེ་རྣམས་མི་སེར་ཡུལ་ནས་བཏོན་པར་མཛད་ཀྱང་། ཁོ་རྣམས་ལྷ་གཞན་དག་ལ་བརྟེན་ཅིང་། དེ་དག་ལ་ཕྱག་བཙལ་ཏེ། རིམ་གྲོ་བྱས་པས། ཡ་ཧོ་ཝཱས་དེ་རྣམས་ཀྱི་ཐོག་ཏུ་བར་ཆོད་འདི་ཐམས་ཅད་ཕབ་པ་ཡིན། ཟེར་བར་འགྱུར་རོ། ཞེས་གསུངས་སོ༎

༨

ཤ་ལོ་མོས་ལོ་ཉི་ཤུའི་ནང་དུ་ཡ་ཧོ་ཝཱའི་ཕོ་བྲང་དང་རང་གི་ཕོ་བྲང་རྩིག་ཟིན་པའི་མཐར།

༢ ཧུ་རམ་གྱིས་ཤ་ལོ་མོ་ལ་ཕུལ་བའི་གྲོང་ཁྱེར་རྣམས་ཤ་ལོ་མོས་བརྩིགས་ནས། དེ་དག་གི་ནང་དུ་ཨིས་ར་ཨེལ་གྱི་བུ་བརྒྱུད་གནས་བཅུག་གོ།

༣ དེ་ནས་ཤ་ལོ་མོ་་ཧ་མད་ཙོ་བཱ་རུ་ཕྱིན་ནས། དེ་ལས་རྒྱལ་བྱུང་།

༤ ཡང་འབྲོག་སྟོང་གི་ཐད་མོར་དང་། ཧ་མད་ཀྱི་བང་མཛོད་ཀྱི་གྲོང་ཁྱེར་རྣམས་དང་།

༥ བེད་ཧོ་རོན་གོང་འོག་གཉིས་བཅས་ལྕགས་རི་དང་རྒྱ་སྒོ་དང་སྒོ་གཏན་གྱིས་བརྟན་པོར་བྱས་པའི་གྲོང་ཁྱེར་དེ་རྣམས་བརྩིགས་པ་ཡིན།

༦ ཡང་ཤ་ལོ་མོའི་ཡིན་པའི་བ་ཨ་ལད་དང་། བང་མཛོད་ཀྱི་གྲོང་ཁྱེར་དང་། ཤིང་རྟའི་གྲོང་ཁྱེར་དང་། རྟ་པའི་གྲོང་ཁྱེར་རྣམས་དང་། ཤ་ལོ་མོས་ཡེ་རུ་ཤ་ལེམ་དང་། ལི་བ་ནོན་དང་། རང་གི་རྒྱལ་སྲིད་ཀྱི་ཡུལ་ཚང་མར་ཅི་དང་ཅི་བརྩིག་པར་འདོད་པ་ཐམས་ཅད་བསྒྲུབས་སོ།

༧ ཡང་ཨིས་ར་ཨེལ་མིན་པའི་ཧེད་པ་དང་། ཨ་མོར་པ་དང་། ཕེ་རི་ཟི་པ་དང་། ཧི་ཝི་པ་དང་། ཡེ་བུས་པའི་ནང་ནས་ལུས་པའི་མི་སྡེ་ཚང་མ།

༨ ཨིས་ར་ཨེལ་གྱི་བུ་བརྒྱུད་ཀྱིས་མ་སྣུབ་པར། ཡུལ་ཁམས་ཀྱི་ནང་དུ་ལུས་པའི་བརྒྱུད་དེ་དག་ལ། ཤ་ལོ་མོས་དེ་རིང་གི་བར་དུ་ལུས་པ་ལྟར་དུ། དཔྱ་ཁྲལ་གྱི་ཚབ་ཏུ་ཁྲལ་རྒྱུག་ཏུ་བཅུག་པ་ཡིན།

༩ འོན་ཀྱང་ཤ་ལོ་མོས་ཨིས་ར་ཨེལ་གྱི་བུ་བརྒྱུད་ཀྱི་ནང་ནས་གང་ཡང་རང་གི་ལས་བྱེད་དུ་འཁོལ་པོར་མ་བཞག་གིས། དེ་རྣམས་ཁོང་གི་དམག་མི་དང་། དམག་དཔོན་དང་། ཤིང་རྟ་དང་རྟ་པའི་འགོ་པ་བྱས་པ་ཡིན།

༡༠ ཡང་རྒྱལ་པོ་ཤ་ལོ་མོའི་འགོ་བྱེད་ཀྱི་ནང་ནས་ཆེ་བ་ཉིས་བརྒྱ་ལྔ་བཅུ་ཡོད་པ་ཡིན་ཏེ། དེ་དག་གིས་ལས་མི་རྣམས་ཀྱི་འགོ་པ་བྱས་པ་ཡིན།

༡༡ ཡང་ཤ་ལོ་མོས་ཕར་ཨོ་ཡི་སྲས་མོ་དེ་ནི་དཱ་བིད་ཀྱི་གྲོང་ཁྱེར་གྱི་ནང་ནས་བཏོན་ཏེ། དེའི་ཕྱིར་བརྩིགས་པའི་ཁྱིམ་གྱི་ནང་དུ་བཞག་གོ། གང་ལ་ཞེ་ན། ཨིས་ར་ཨེལ་གྱི་རྒྱལ་པོ་དཱ་བིད་ཀྱི་ཕོ་བྲང་གི་ནང་དུ་ངའི་ཆུང་མ་སྡོད་པའི་མི་རིགས། དེ་ཅི་ལ་ཞེ་ན། ཡ་ཧོ་ཝཱའི་སྒྲོམ་བསླེབ་པའི་གནས་དེ་ནི་དམ་པ་ལགས་སོ། གསུངས་པས་སོ༎

༡༢ དེ་ནས་ཤ་ལོ་མོས་སྒོ་འབྱོར་གྱི་མདུན་དུ་བཞེངས་པའི་ཡ་ཧོ་ཝཱའི་མཆོད་ཁྲིའི་ཁར། ཡ་ཧོ་ཝཱ་ལ་སྦྱིན་སྲེག་གི་མཆོད་པ་རྣམས་ཕུལ་ཏེ།

༡༣ མོ་ཤེས་སྒོ་བ་བཞིན་དུ་ཉིན་རེ་བཞིན་གྱི་རིམ་པ་དང་། ཤབ་བཱད་དང་། ཟླ་ཚེས་དང་། ལོ་འཁོར་གྱི་དུས་ཆེན་གསུམ་དང་། རུ་མ་མེད་པའི་བག་ལེབ་ཀྱི་དུས་ཆེན་དང་། བདུན་ཕྲག་རྣམས་ཀྱི་དུས་ཆེན་བྱ་བ་དང་། སྤྱིལ་བུའི་དུས་ཆེན་ལ་མཆོད་པ་ཕུལ་ཏོ།

༡༤ ཡང་ཁོང་གིས་ཡབ་དཱ་བིད་ཀྱི་བཀའ་སྩལ་བཞིན་དུ། བླ་མ་རྣམས་ཀྱི་ཞབས་ཏོག་གི་རེས་མོས་མཛད་པ་དང་། ལེ་ཝི་པ་རྣམས་ཀྱིས་བླ་མ་དག་གི་མདུན་དུ་ཉིན་རེར་བྱེད་དགོས་ཡོད་པའི་ལས་ཁག་བཞིན་དུ། ཡ་ཧོ་ཝཱ་ལ་སྟོད་དབྱངས་དང་བདག་རྐྱེན་བྱེད་པ་དང་། སྒོ་པ་རྣམས་རེ་རང་གི་རེས་བཞིན་དུ་རྒྱ་སྒོ་རེ་རེ་ལ་སྲུང་དུ་བཞག་གོ། གང་ལ་ཞེ་ན། དཀོན་མཆོག་གི་སྐྱེས་བུ་དཱ་བིད་ཀྱིས་དེ་ལྟར་བཀའ་གནང་བའི་ཕྱིར་རོ།

༡༥ རྒྱལ་པོས་བླ་མ་དང་། ལེ་ཝི་པ་རྣམས་ལ་ལས་ཚང་མ་དང་། དཀོར་མཛོད་སྐོར་གནང་བའི་བཀའ་ལས་དེ་དག་མ་བྱོལ་ཏོ༎

༡༦ དེ་ལྟར་ཡ་ཧོ་ཝཱའི་ཕོ་བྲང་གི་ཞབས་གདན་བཏིང་བའི་ཞག་ནས་དེ་སྒྲུབ་པའི་བར་དུ། ཤ་ལོ་མོའི་ལས་ཚང་མ་བསྒྲུབ་ནས། ཡ་ཧོ་ཝཱའི་ཕོ་བྲང་དེ་ཡོངས་སུ་བསྒྲུབས་སོ༎

༡༧ དེ་ནས་ཤ་ལོ་མོས་ཨེ་དོམ་ཡུལ་དུ་རྒྱ་མཚོའི་འགྲམ་ལ་ཡོད་པའི་ཨེ་ཙོན་གེ་བེར་དང་ཨེ་ལོད་ལ་ཕྱིན་པ་དང་།

༡༨ ཧུ་རམ་གྱིས་རང་གི་འཁོར་གཡོག་རྒྱུད་དེ་ཁོང་ལ་གྲུ་གཟིངས་དང་རྒྱ་མཚོ་ལ་གོམས་པའི་བྲན་པོ་རེ་བརྫངས་ནས། དེ་དག་ཤ་ལོ་མོའི་བྲན་པོ་རེ་མཉམ་ཨོ་ཕིར་དུ་སོང་ནས། དེ་ནས་གསེར་གྱི་རྡོ་ཚད་བཞི་བརྒྱ་ལྔ་བཅུ་ཐོགས་ནས། རྒྱལ་པོ་ཤ་ལོ་མོའི་དྲུང་དུ་དྲངས་སོ༎

༩

དེ་ནས་ཤེ་བཱ་ཡི་རྒྱལ་མོས་ཤ་ལོ་མོའི་སྙན་གྲགས་ཐོས་པས། འཁོར་ཆེན་པོ་དང་། སྤོད་དང་། གསེར་མང་པོ་དང་། རྡོ་བ་རིན་པོ་ཆེ་བཀལ་བའི་རྔ་མོང་དག་དང་བཅས་སུ། གབ་ཚིག་གིས་ཁོང་གི་ཚོད་ལེན་དུ་ཡེ་རུ་ཤ་ལེམ་དུ་འོངས་ཏེ། ཤ་ལོ་མོ་གང་ན་བར་ཕྱིན་ནས། མོའི་སྙིང་ལ་གང་ཡོད་པ་ཐམས་ཅད་ཀྱི་སྐོར་དུ། ཁོང་དང་གཏམ་བྱས་ནས།

༢ ཤ་ལོ་མོས་དེའི་དྲི་བ་ཚང་མ་ལ་ལན་བཏབ་སྟེ། མོའི་དྲི་བ་གང་ལ་ཡང་ལན་མི་ཐེབས་པའི་ཕྱིར་ཤ་ལོ་མོ་ལ་ནི་གབ་ཚིག་མེད་པ་ཡིན།

༣ དེ་ནས་ཤེ་བཱ་ཡི་རྒྱལ་མོས་ཤ་ལོ་མོའི་བློ་མཁས་པ་དང་། ཁོང་གིས་བཞེངས་པའི་ཕོ་བྲང་དང་།

༤ ཁོང་གི་གསོལ་ལྕོག་གི་ཁ་ཟས་དང་། ཁོང་གི་ཞབས་ཕྱི་རྣམས་ཀྱི་སྡོད་ལུགས་དང་། མདུན་ན་འདོན་པ་རྣམས་ཀྱི་འཚོགས་ལུགས་དང་། དེ་རྣམས་ཀྱི་ཆས་དང་། སྟེགས་དཔོན་རྣམས་དང་། དེ་དག་གི་གོས་དང་། ཁོང་ཡ་ཧོ་ཝཱའི་ཕོ་བྲང་དུ་ཡར་འགྲོ་རྒྱུའི་སྐས་ཀ་དེ་མཐོང་བ་དང་། མོའི་དྲན་པ་སྟོར་ནས།

༥ རྒྱལ་པོ་ལ། ངས་རང་གི་ཡུལ་དུ་ཁྱེད་ཀྱི་མཛད་པ་དང་བློ་མཁས་པའི་སྐོར་ཐོས་པའི་ལོ་དེ་བདེན་ཏེ།

༦ འོན་ཀྱང་ང་འདིར་བསླེབས་ནས། རང་གི་མིག་གིས་མ་མཐོང་བའི་བར་དུ། ལོ་དེ་ལ་ཡིད་མ་ཆེས་པ་ཡིན། གཟིགས་ཤིག ཁྱེད་ཀྱི་ཤེས་རབ་ཀྱི་ཆེ་ཁྱད་ཀྱི་ཕྱེད་ཁ་ཙམ་ཡང་ངས་ཐོས་པ་མིན་པས། ངས་ཐོས་པའི་ལོ་ལས་ནི་ཁྱེད་ལྷག་པར་དུ་དྲག་གོ།

༧ ཁྱེད་ཀྱི་མི་རྣམས་བཀྲ་ཤིས་ཏེ། དུས་རྒྱུན་དུ་ཁྱེད་ཀྱི་དྲུང་ན་སྡོད་ཅིང་། ཁྱེད་ཀྱི་ཤེས་རབ་ཐོས་པའི་ཞབས་ཕྱི་འདི་རྣམས་བཀྲ་ཤིས་པའོ།

༨ ཡ་ཧོ་ཝཱ་ཁྱེད་ཀྱི་དཀོན་མཆོག་ལ་བཀྲ་ཤིས་ཤོག ཁོང་ཁྱེད་ལ་མཉེས་ཏེ། ཡ་ཧོ་ཝཱ་ཁྱེད་ཀྱི་དཀོན་མཆོག་གི་ཚབ་ཏུ་རྒྱལ་པོ་བྱེད་དུ། ཁྱེད་ནི་ཡ་ཧོ་ཝཱ་ཁྱེད་ཀྱི་དཀོན་མཆོག་གི་རྒྱལ་ཁྲིར་བཞག་པ་ཡིན། དེ་ཅིའི་ཕྱིར་ཞེ་ན། ཁྱེད་ཀྱི་དཀོན་མཆོག་གིས་ཨིས་ར་ཨེལ་ལ་བྱམས་ཤིང་། དེ་དག་དུས་རྒྱུན་དུ་འཇོག་པའི་ཕྱིར་དུ། ཁྲིམས་དང་ཞལ་ཆེ་དྲང་པོ་གཅོད་དུ་དེ་དག་གི་རྒྱལ་པོར་ཁྱེད་བསྐོས་པ་ལགས་སོ། ཞེས་ཤིས་པར་བརྗོད་ནས།

༩ རྒྱལ་པོ་ལ་གསེར་གྱི་རྡོ་ཚད་བརྒྱ་དང་ཉི་ཤུ་དང་། སྤོད་མང་པོ་དང་། རྡོ་བ་རིན་པོ་ཆེ་མང་པོ་ཕུལ་ཏོ། ཤེ་བཱ་ཡི་རྒྱལ་མོས་རྒྱལ་པོ་ཤ་ལོ་མོ་ལ་ཕུལ་བའི་སྤོད་དེ་ལྟ་བུ་ཞིག་ནམ་དུ་ཡང་མ་བསླེབས་སོ༎

༡༠ ཨོ་ཕིར་ནས་གསེར་འཁྱེར་འོངས་པའི་ཧུ་རམ་དང་ཤ་ལོ་མོའི་བྲན་དག་གིས་ཙན་དན་གྱི་གདུང་མ་དང་། རྡོ་བ་རིན་པོ་ཆེ་ཡང་དྲངས་པས།

༡༡ རྒྱལ་པོས་ཡ་ཧོ་ཝཱའི་ཕོ་བྲང་དང་རྒྱལ་ཁབ་ཀྱི་ཕྱིར་དུ་ཙན་དན་ཤིང་ལས་སྐས་ཀ་དང་། མགུར་འབུལ་མཁན་དག་གི་ཕྱིར་པི་ཝང་དང་སྒྲ་སྙན་བཟོ་རུ་བཅུག་སྟེ། སྔོན་དུ་དེ་ལྟ་བུའི་ཤིང་ཡ་ཧུ་དཱ་ཡུལ་དུ་མཐོང་བ་མ་ཡིན།

༡༢ ཡང་ཤེ་བཱ་ཡི་རྒྱལ་མོས་རྒྱལ་པོ་ལ་ཕུལ་བའི་སྟེང་དུ། རྒྱལ་པོ་ཤ་ལོ་མོས་རྒྱལ་མོའི་འདོད་པ་བཞིན་དུ་ཅི་དང་ཅི་ཞུས་པ་ཐམས་ཅད་ཀྱང་བསྟེར་བ་དང་། མོ་ཕྱིར་ལོག་ནས། འཁོར་དང་བཅས་སུ་རང་གི་ཡུལ་དུ་བཞུད་དོ༎

༡༣ ཡང་རྒྱལ་པོ་ཤ་ལོ་མོ་ལ་ལོ་གཞུང་བརྙེད་པའི་གསེར་གྱི་སྐར་ཀ་ནི་རྡོ་ཚད་དྲུག་བརྒྱ་དང་དྲུག་ཅུ་རེ་དྲུག་སྟེ།

༡༤ དེ་མ་ཟད། ཚོང་པ་དང་། ཁེ་ཚོང་བྱེད་མཁན་དག་གིས་ཕུལ་ཏེ། ཨ་རཱབ་ཡུལ་གྱི་རྒྱལ་པོ་རྣམས་དང་། ཡུལ་གྱི་སྡེ་དཔོན་རྣམས་ཀྱིས་ཀྱང་ཤ་ལོ་མོ་ལ་གསེར་དངུལ་ཕུལ་བ་ཡིན།

༡༥ དེ་ནས་རྒྱལ་པོ་ཤ་ལོ་མོས་གསེར་ལྗང་རྡུང་གི་ཕུབ་ཉིས་བརྒྱ་བཟོས་ཏེ། ཕུབ་རེ་ལ་གསེར་གྱི་ཤེ་ཀེལ་དྲུག་བརྒྱ་རེ་སོང་།

༡༦ གསེར་གྱི་ཕུབ་ཆུང་སུམ་བརྒྱ་ལྗང་རྡུང་གི་གསེར་ལས་བཟོས་ཏེ། ཕུབ་རེ་ལ་གསེར་གྱི་ཤེ་ཀེལ་སུམ་བརྒྱ་རེ་སོང་། རྒྱལ་པོས་དེ་དག་ནི་ལི་བ་ནོན་ནགས་ཚལ་ཁང་བྱ་བའི་ནང་དུ་བཞག་གོ།

༡༧ དེ་རྣམས་མ་ཟད་པར། རྒྱལ་པོས་བ་སོའི་རྒྱལ་ཁྲི་ཆེན་པོ་ཞིག་བཟོས་ནས། གསེར་བཙོ་མས་དེ་བཀབ་བོ།

༡༨ ཁྲི་དེ་ལ་ཐེམ་སྐས་དྲུག་ཡོད་དེ། གསེར་གྱི་རྐང་སྟེགས་ཤིག་ཁྲི་ལ་སྦྱར་ཏེ་ཡོད་པ་ཡིན། ཡང་སྡོད་སའི་ཕྱོགས་གཉིས་པོ་ལ་ལག་པ་རྟེན་ས་དང་། རྟེན་སའི་མདུན་དུ་སེང་གེ་གཉིས་ལངས་ཏེ་ཡོད་པ་ཡིན།

༡༩ ཡང་ཐེམ་སྐས་དྲུག་པོའི་གཡས་གཡོན་གཉིས་པོ་ལ་སེང་གེ་བཅུ་གཉིས་ལངས་ཏེ་ཡོད་པ་ཡིན། དེ་ལྟ་བུ་ཞིག་རྒྱལ་ཁམས་གང་དུའང་བཟོས་པ་མེད་དོ།

༢༠ ཡང་རྒྱལ་པོ་ཤ་ལོ་མོའི་འཐུང་བའི་ཆས་ཐམས་ཅད་གསེར་ལས་བཟོས་ཏེ། ལི་བ་ནོན་གྱི་ནགས་ཚལ་ཁང་བྱ་བའི་ཡོ་བྱད་ཚང་མ་གསེར་བཙོ་མ་ལས་བཟོས་ཏེ་ཡོད་པ་ཡིན་ཏེ། དངུལ་ལས་གང་ཡང་མེད་པ་ཡིན། ཤ་ལོ་མོའི་སྐུ་རིང་དུ་དངུལ་ལ་རིན་ཅིའང་མེད་པ་ཡིན།

༢༡ དེ་གང་ལ་ཞེ་ན། རྒྱལ་པོའི་གྲུ་རྣམས་ཧུ་རམ་གྱི་བྲན་པོ་དག་དང་ལྷན་ཅིག་ཏུ་ཐར་ཤིས་ལ་སོང་སྟེ། ལོ་གསུམ་བར་དུ་ལྷན་གཅིག་ཐར་ཤིས་ཀྱི་གྲུ་གཟིངས་དེ་རྣམས་ལ་གསེར་དང་། དངུལ་དང་། བ་སོ་དང་། སྤྲེའུ་དང་། རྨ་བྱ་བཀལ་ནས་བསླེབས་པ་ཡིན།

༢༢ དེ་ལྟར་རྒྱལ་པོ་ཤ་ལོ་མོ་དེ་ས་གཞིའི་རྒྱལ་པོ་ཐམས་ཅད་ལས་ནོར་རྫས་དང་བློ་མཁས་པའི་ནང་དུ་དྲག་པར་གྱུར་ཏོ།

༢༣ ཡང་དཀོན་མཆོག་གིས་ཤ་ལོ་མོའི་སྙིང་ལ་བཅུག་པའི་བློ་མཁས་པའི་གཏམ་ཐོས་པའི་ཕྱིར་དུ། སའི་རྒྱལ་པོ་ཚང་མ་ཁོང་གི་ཞལ་མཇལ་དུ་བསྙེགས་པ་ཡིན།

༢༤ དེ་དག་རེ་རེས་ལོ་གཞུང་གསེར་གྱི་ཡོ་བྱད་དང་། དངུལ་གྱི་ཆས་དང་། གོན་ཆས་དང་། དམག་ཆས་དང་། སྤོས་རྣམས་དང་། རྟ་དྲེལ་རྣམས་ཕུལ་བ་ཡིན།

༢༥ ཤ་ལོ་མོ་ལ་རྟ་དང་ཤིང་རྟའི་ཕྱིར་རྟ་ར་སྟོང་ཕྲག་བཞི་དང་། རྟ་པ་སྟོང་ཕྲག་བཅུ་གཉིས་ཡོད་པ་ཡིན། དེ་རྣམས་ཤིང་རྟའི་གྲོང་ཁྱེར་དང་། ཡེ་རུ་ཤ་ལེམ་དུ་རྒྱལ་པོའི་དྲུང་དུ་བཞག་གོ།

༢༦ གཙང་པོ་ཡན་ཆོད་ཕེ་ལེ་ཤེད་ཡུལ་དང་། མི་སེར་གྱི་ས་ཚིགས་གྱེན་ཆོད་ཀྱི་རྒྱལ་པོ་ཐམས་ཅད་ལ་སྲིད་མཛད་དོ།

༢༧ རྒྱལ་པོ་དེས་ཡེ་རུ་ཤ་ལེམ་ལ་དངུལ་ནི་རྡོ་བ་ལྟ་བུ་དང་། འགྱམ་ཤིང་ནི་རོང་ཤིང་ལྟར་མོད་པོར་མཛད་དོ།

༢༨ མི་སེར་དང་ཡུལ་ཀུན་ལས་ཤ་ལོ་མོའི་ཕྱིར་རྟ་རྣམས་དྲངས་བྱུང་།

༢༩ ཤ་ལོ་མོའི་གཞན་བྱ་བ་སྔ་ཕྱི་རྣམས་ནི། ལུང་སྟོན་པ་ནཱ་ཐན་གྱི་གསུང་འབུམ་དང་། ཤི་ལོ་པ་ཨ་ཧི་ཡཱ་ཡི་ལུང་བསྟན་དང་། མངོན་བཤེས་པ་ཨིད་དོའམ། ནེ་བཱད་ཀྱི་བུ་ཡེ་རོབ་ཨམ་གྱི་སྐོར་མཐོང་བའི་ཞལ་གཟིགས་རྣམས་ཀྱི་ནང་དུ་བྲིས་ནས་མེད་དམ།

༣༠ ཤ་ལོ་མོས་ཡེ་རུ་ཤ་ལེམ་དུ་ཨིས་ར་ཨེལ་ཡོངས་ལ་ལོ་བཞི་བཅུར་རྒྱལ་སྲིད་བསྐྱངས་ནས།

༣༡ ཤ་ལོ་མོ་ཉིད་ཀྱི་ཕ་མེས་དང་མཉམ་དུ་མནལ་དུ་ཕེབས་ནས། དེའི་ཡབ་དཱ་བིད་ཀྱི་གྲོང་ཁྱེར་དུ་བསྐུངས་སོ། དེ་ནས་ཁོང་གི་སྲས་རེ་ཧབ་ཨམ་ཁོང་གི་ཚབ་ཏུ་རྒྱལ་པོར་གྱུར་ཏོ༎

༡༠

དེ་ནས་རེ་ཧབ་ཨམ་་སི་ཀེམ་དུ་ཕྱིན་ཏོ། དེ་ཅིའི་ཕྱིར་ཞེ་ན། ཨིས་ར་ཨེལ་ཐམས་ཅད་ཀྱིས་ཁོང་རྒྱལ་པོར་སྐོ་རུ་སི་ཀེམ་དུ་ཆས་ནས་བསླེབས་པ་དང་།

༢ ཤ་ལོ་མོའི་དྲུང་ནས་མི་སེར་དུ་བྲོས་སོང་བའི་ནེ་བཱད་ཀྱི་བུ་ཡེ་རོབ་ཨམ་གྱིས་དེ་ལྟར་གྱུར་པའི་ཕྲིན་ཐོས་ནས། ཡེ་རོབ་ཨམ་་མི་སེར་ནས་ཕྱིར་ལོག་འོངས།

༣ དེ་དག་གིས་ཕོ་ཉ་བཏང་ཞིང་ཁོ་བོས་ནས། ཡེ་རོབ་ཨམ་དང་ཨིས་ར་ཨེལ་པ་ཚང་མ་འོངས་ཏེ། རེ་ཧབ་ཨམ་ལ་གཏམ་བྱེད་ཅིང་འདི་ན་རེ།

༤ ཁྱེད་ཀྱི་ཡབ་ཀྱིས་བདག་ཅག་ལ་གཉའ་ཤིང་ལྕི་བ་ཞིག་བཀལ་བྱུང་། ད་ཁྱེད་ཀྱིས་ཉིད་ཀྱི་ཡབ་ཀྱིས་བདག་ཅག་ལ་བཀལ་བའི་ལས་ཀ་ལྕི་བ་དང་གཉའ་ཤིང་ལྕི་བ་དེ་གཉིས་ཅུང་ཟད་ཡང་བར་མཛོད་ཅིག དེ་ནས་བདག་ཅག་གིས་ཁྱེད་ཀྱི་ཞབས་ཏོག་བྱའོ་ཞུས་པ་དང་།

༥ དེས་དེ་དག་ལ། ད་ཞག་གསུམ་གྱི་འོག་ཏུ་སླར་ལོག་ཤོག སྨྲས་པས། མི་སྡེ་རྣམས་སོང་ངོ་༎

༦ དེ་ནས་རྒྱལ་པོ་རེ་ཧབ་ཨམ་གྱིས་རང་གི་ཡབ་ཤ་ལོ་མོའི་དུས་སུ། ཁོང་གི་དྲུང་དུ་བསྡད་པའི་རྒན་པོ་ཚོ་དང་བགྲོས་ནས་དེ་དག་ལ། ངས་མི་སྡེ་འདི་ལ་ལན་ཅི་གདབ། ཞེས་དྲིས་པའི་ལན་དུ།

༧ དེ་དག་གིས་དེ་ལ། ཇི་སྟེ་ཁྱེད་ཀྱིས་མི་སྡེ་འདི་ལ་བཀའ་དྲིན་མཛད་དེ། འཐར་དུ་འཇུག་ཅིང་། ལེགས་པའི་གཏམ་སྨྲ་ན། དེ་ཚོས་དུས་རྒྱུན་དུ་ཁྱེད་ཀྱི་གཡོག་བྱེད་པར་འགྱུར་རོ་ཞུས་མོད།

༨ དེས་མི་རྒན་ཚོའི་ཞལ་ཏ་དེ་དང་དུ་མ་བླང་བར། རང་དང་མཉམ་འཚར་བའི་གཞོན་ནུ་དག་དང་བགྲོས་ནས།

༩ དེ་དག་ལ། ཁྱེད་ཀྱི་ཡབ་ཀྱིས་བདག་ཅག་ལ་བཀལ་བའི་གཉའ་ཤིང་དེ་ཅུང་ཟད་ཡང་བར་མཛོད་ཅིག ཅེས་ཞུས་པའི་མི་སྡེ་ལ་ལན་ཅི་འདེབས་སུ་རུང་བའི་ཁ་ཏ་ཅི་གཏོང་བར་བྱེད་དྲིས་པས།

༡༠ ཁོ་རང་དང་མཉམ་འཚར་བའི་གཞོན་ནུ་དག་གིས་དེ་ལ། ཁྱེད་ཀྱི་ཡབ་ཀྱིས་བདག་ཅག་གི་གཉའ་ཤིང་ལྕི་བར་མཛད་པ་དེ་ཅུང་ཟད་ཡང་བར་མཛོད་ཅིག་ཞུས་པའི་མི་རྣམས་ལ་འདི་འདྲ་གྱིས་ཤིག ངའི་ཕ་ཡི་རྐེད་པ་ལས་ནི་ངའི་མཐེབ་ཆུང་དེ་སྦོམ་པས།

༡༡ ངའི་ཕས་ཁྱོད་ཚོ་ལ་གཉའ་ཤིང་ལྕི་བ་བཀལ་ཀྱང་། ངས་གཉའ་ཤིང་དེ་ལས་ཐེབ་ལྕི་བར་བྱ། ངའི་ཕས་ཁྱོད་ཚོ་རྟ་ལྕག་གིས་བཅུན་ཀྱང་། ངའི་ཕས་ཁྱོད་ཚོ་སྡིག་པ་རྭ་ཅན་གྱིས་འཇུན་པར་བྱའོ། ཞེས་ལན་ཐོབ་ཅིག་སྨྲས་སོ༎

༡༢ ཡང་རྒྱལ་པོས་ཞག་གསུམ་པར་ངའི་དྲུང་དུ་ལོག་ཤོག་ཅེས་བསྒོ་བ་ལྟར་དུ། ཡེ་རོབ་ཨམ་དང་། མི་སྡེ་ཚང་མ་ཞག་གསུམ་པར་རེ་ཧབ་ཨམ་གྱི་དྲུང་དུ་འོངས་སོ།

༡༣ རྒྱལ་པོས་དེ་དག་ལ་ལན་རྩུབ་པོ་མཛད་དེ། རེ་ཧབ་ཨམ་གྱིས་མི་རྒན་དག་གི་ཞལ་ཏ་ལ་མ་ཉན་པར།

༡༤ གཞོན་ནུ་དག་གི་གྲོས་བཞིན་དུ་དེ་དག་ལ། ངའི་ཕས་ཁྱོད་ཚོ་ལ་གཉའ་ཤིང་ལྕི་བ་བཀལ་ཀྱང་། ངས་དེ་ཐེབ་ལྕི་བར་བྱ། ངའི་ཕས་ཁྱོད་ཚོ་རྟ་ལྕག་གིས་བཅུན་ཀྱང་། ངས་ཁྱོད་ཚོ་སྡིག་པ་རྭ་ཅན་གྱིས་གཞུན་ནོ་ཞེས་སྨྲས་སོ།

༡༥ དེ་ལྟར་རྒྱལ་པོས་མི་སྡེའི་ཞུ་བ་མ་གསན་ཏོ། དེ་ཅིའི་ཕྱིར་ཞེ་ན། ཡ་ཧོ་ཝཱས་ཤི་ལོ་པ་ཨ་ཧི་ཡཱའི་ངག་གི་སྒོ་ནས་ནེ་བཱད་ཀྱི་བུ་ཡེ་རོབ་ཨམ་ལ་གསུངས་པའི་བཀའ་མཆིད་དེ་སྒྲུབ་པའི་ཕྱིར་དུ། བྱ་བ་དེ་དཀོན་མཆོག་གི་ཕྱོགས་ནས་བྱུང་བ་ཡིན།

༡༦ དེར་ཨིས་ར་ཨེལ་ཚང་མས་རྒྱལ་པོས་དེ་རྣམས་ལ་མི་གསན་པར་མཐོང་བ་ཙམ་གྱིས། རྒྱལ་པོ་ལ་ལན་བཟློགས་ཏེ་འདི་སྐད་དུ། དཱ་བིད་མཉམ་ང་ཚོ་ལ་ཅི་སྐལ་བ་ཡོད། ཨི་ཤཱ་ཡི་བུ་མཉམ་ང་ཚོ་ལ་ནོར་སྐལ་ཅི་ཡོད། ཀྱེ་ཨིས་ར་ཨེལ་རང་རང་གི་ཁྱིམ་དུ་ལོག ཀྱེ་དཱ་བིད་ད་རང་གི་ཁྱིམ་ལ་ལྟོས་ཤིག ཅེས་ཟེར་ནས་ཨིས་ར་ཨེལ་ཚང་མ་རང་རང་གི་གནས་ཚང་དུ་སོང་ངོ་།

༡༧ དེ་ནས་ཡ་ཧུ་དཱའི་གྲོང་ཁྱེར་རྣམས་སུ་གནས་པའི་ཨིས་ར་ཨེལ་གྱི་བུ་བརྒྱུད་འབའ་ཞིག་རེ་ཧབ་ཨམ་གྱིས་སྲིད་བྱས་སོ།

༡༨ དེ་ནས་རེ་ཧབ་ཨམ་གྱིས་ཁྲལ་དཔོན་ཧ་དོ་རམ་མངགས་པ་དང་། ཨིས་ར་ཨེལ་ཚང་མས་དེ་ལ་རྡོ་རུབ་བཏང་བས་ཁོ་ཤི། དེ་ནས་རྒྱལ་པོ་རེ་ཧབ་ཨམ་ནི་རྟབ་རྟོབ་ཏུ་ཤིང་རྟ་ལ་ཞོན་ནས། ཡེ་རུ་ཤ་ལེམ་དུ་བྲོས་སོ།

༡༩ དེའི་ལུགས་སུ་ཨིས་ར་ཨེལ་གྱིས་དེ་རིང་ཐུག་དཱ་བིད་ཀྱི་ཕ་ཚན་ལ་ངོ་ལོག་བྱེད་དོ༎

༡༡

དེ་ནས་རེ་ཧབ་ཨམ་་ཡེ་རུ་ཤ་ལེམ་དུ་སླེབས་པའི་ཚེ་ན། ཤ་ལོ་མོའི་སྲས་རེ་ཧབ་ཨམ་ལ་རྒྱལ་སྲིད་དེ་སླར་རྙེད་དུ་ཨིས་ར་ཨེལ་ལ་གཡུལ་འགྱེད་པའི་ཕྱིར་དུ། དེས་ཡ་ཧུ་དཱ་དང་བེན་ཡ་མིན་གྱི་ཕ་སྤད་ཐམས་ཅད་ཀྱི་ནང་ནས། དམག་རྩལ་དང་ལྡན་པའི་གཞོན་ནུ་ཆིག་འབུམ་བརྒྱད་སྟོང་བསགས་པ་དང་།

༢ དཀོན་མཆོག་གི་སྐྱེས་བུ་ཤེ་མ་ཡཱ་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༣ ཡ་ཧུ་དཱའི་རྒྱལ་པོ་ཤ་ལོ་མོའི་སྲས་རེ་ཧབ་ཨམ་དང་། ཡ་ཧུ་དཱ་དང་བེན་ཡ་མིན་གཉིས་ཀྱི་ཁྲོད་དུ་ཡོད་པའི་ཨིས་ར་ཨེལ་ཚང་མ་ལ་འདི་སྦྲོན་པར་བྱོས།

༤ ཡ་ཧོ་ཝཱས་འདི་ལྟར་གསུང་། ཁྱོད་ཚོས་དམག་མ་ཐེགས་ཤིག རང་གི་སྤུན་ཟླ་ལ་དམག་མ་རྒྱབ་ཅིག བྱ་བ་འདི་ངའི་ཕྱོགས་ལས་བྱུང་བས། རེ་རང་གི་ཁྱིམ་དུ་ལོག་སོང་ཞིག གསུང་ངོ་སྨྲས་པ་དང་། དེ་ཚོས་ཡ་ཧོ་ཝཱའི་བཀའ་དང་དུ་བླངས་ཏེ། ཡེ་རོབ་ཨམ་ལ་འཐབ་ཏུ་འགྲོ་བ་བཤོལ་ཏོ༎

༥ རེ་ཧབ་ཨམ་་ཡེ་རུ་ཤ་ལེམ་དུ་བསྡད་དེ། ཡ་ཧུ་དཱ་ཡུལ་དུ་ལྕགས་རི་དང་ལྡན་པའི་གྲོང་ཁྱེར།

༦ བེད་ལེ་ཧེམ་དང་ཨེ་ཏམ་དང་། ཏེ་ཀོ་ཨ་དང་།

༧ བེད་ཙུར་དང་། སོ་ཀོ་དང་། ཨ་དུལ་ལམ་དང་།

༨ གད་དང་། མ་རེ་ཤཱ་དང་། སིབ་དང་།

༩ ཨ་དོར་ཨིམ་དང་། ལཱ་ཁིས་དང་། ཨ་ཟེ་ཀཱ་དང་།

༡༠ ཙོ་རཱ་དང་། ཨ་ཡ་ལོན་་ཧེབ་རོན་དང་བཅས་པ་བཅོ་ལྔ་བརྩིགས་སོ། དེ་རྣམས་ནི་ཡ་ཧུ་དཱ་དང་བེན་ཡ་མིན་གྱི་གྲོང་ཁྱེར་བཙན་པོའོ།

༡༡ དེས་རྫོང་བཙན་པོ་དེ་རྣམས་བརྟན་པོར་བྱས་ཏེ། དེ་དག་གི་ནང་དུ་དམག་དཔོན་དང་། ཟ་རྒྱགས་དང་། འབྲུ་མར་དང་། རྒུན་ཆང་བཞག་པ་ཡིན།

༡༢ གྲོང་ཁྱེར་སོ་སོའི་ནང་དུ་ཕུབ་དང་མདུང་བགོས་བཏང་ནས། རབ་ཏུ་བརྟན་པོར་བྱས་སོ། ཡང་ཡ་ཧུ་དཱ་དང་བེན་ཡ་མིན་གཉིས་ནི་དེའི་ཕྱོགས་པར་ཡོད་པ་ཡིན།

༡༣ ཡང་ཨིས་ར་ཨེལ་ཡུལ་ཀུན་ཏུ་ཡོད་པའི་བླ་མ་དང་ལེ་ཝི་པ་རྣམས་རེ་རང་གི་ས་མཚམས་ཐམས་ཅད་ལས་དེའི་དྲུང་དུ་འོངས་ཏེ།

༡༤ ཡེ་རོབ་ཨམ་དང་དེའི་བུ་རྣམས་ཀྱིས་ལེ་ཝི་པ་རྣམས་ཡ་ཧོ་ཝཱའི་དྲུང་དུ་བླ་མའི་ལས་བྱེད་དུ་མ་བཅུག་པར་བཏོན་པས། དེ་དག་གིས་རང་གི་ནོར་སྐལ་དང་ཞིང་ཁང་ཕངས་ཏེ། ཡ་ཧུ་དཱ་དང་ཡེ་རུ་ཤ་ལེམ་དུ་འོངས་སོ།

༡༥ ཡང་མི་དེས་མཐོ་གླིང་དང་། བདུད་དང་། དེ་དག་གིས་བཟོས་པའི་བེའུ་རྣམས་ཀྱི་ཕྱིར་བླ་མ་རྣམས་བཞག་པ་དང་།

༡༦ ལེ་ཝི་པའི་ཕྱི་བཞིན་དུ་ཨིས་ར་ཨེལ་གྱི་སྡེ་ཀུན་གྱི་ནང་ནས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་འཚོལ་དུ་སྙིང་བཏང་བ་རྣམས་ཀྱིས་ཡ་ཧོ་ཝཱ་རང་གི་ཕ་མེས་ཀྱི་དཀོན་མཆོག་ལ་མཆོད་པ་འབུལ་བའི་ཕྱིར་དུ་ཡེ་རུ་ཤ་ལེམ་དུ་འོངས་ནས།

༡༧ ཡ་ཧུ་དཱའི་རྒྱལ་སྲིད་དེ་ཤེད་ཅན་བྱས། ཤ་ལོ་མོའི་སྲས་རེ་ཧབ་ཨམ་ལ་ཡང་ལོ་གསུམ་གྱི་བར་དུ་ཤེད་བཅུག་གོ། དེ་ཅིའི་ཕྱིར་ཞེ་ན། དེ་དག་ལོ་གསུམ་ཐུག་དཱ་བིད་དང་ཤ་ལོ་མོའི་ལམ་བཞིན་དུ་དོང་བ་ཡིན་ནོ༎

༡༨ ཡང་རེ་ཧབ་ཨམ་གྱིས་དཱ་བིད་ཀྱི་སྲས་ཡེ་རི་མོད་ཀྱི་སྲས་མོ་མ་ཧ་ལད་བྱ་བ་དང་། ཨི་ཤཱ་ཡི་སྲས་ཨེ་ལི་ཨབ་ཀྱི་སྲས་མོ་ཨ་བི་ཧ་ཨིལ་གཉིས་པོ་ཁབ་ཏུ་བཞེས་ཏེ།

༡༩ དེ་དང་བར་ལ་དེ་ལ་སྲས་ཡེ་ཨུས་དང་། ཤེ་མར་ཡཱ་དང་། ཟ་ཧམ་བྱ་བ་དང་གསུམ་བྱོར།

༢༠ དེའི་འོག་ཏུ་ཨབ་ཤ་ལོམ་གྱི་སྲས་མོ་མ་ཨ་ཀཱ་བཞེས་པ་དང་། དེ་དང་བར་ལ་ཨ་བི་ཡཱ་དང་། ཨད་ཐཱ་ཨི་དང་། ཟི་ཟཱ་དང་། ཤེ་ལོ་མིད་དང་བཞི་བྱོར།

༢༡ རེ་ཧབ་ཨམ་གྱིས་རང་གི་ཆུང་མ་དང་བྱན་ཆུང་ཀུན་པས་ཨབ་ཤ་ལོམ་གྱི་སྲས་མོ་མ་ཨ་ཀཱ་གཅེས་པར་བཟུང་བ་ཡིན། དེ་ལ་ཆུང་མ་བཅོ་བརྒྱད་དང་། བྱན་ཆུང་དྲུག་ཅུ་ཡོད་པ་ལས། བུ་ཉེར་བརྒྱད་དང་བུ་མོ་དྲུག་ཅུ་སྐྱེས་པ་ཡིན།

༢༢ དེ་ནས་རེ་ཧབ་ཨམ་གྱིས་མ་ཨ་ཀཱའི་སྲས་ཨ་བི་ཡཱ་བྱ་བ་དེ་རྒྱལ་པོར་འགྱུར་དུ་རང་གི་སྤུན་རྣམས་ཀྱི་དཔོན་པོ་བྱེད་དུ་ཇོ་བོར་བཞག་ནས།

༢༣ དེས་མཁས་པར་བྱས་ཏེ། རང་གི་སྲས་ཚང་མ་ནི་ཡ་ཧུ་དཱ་དང་བེན་ཡ་མིན་གྱི་གྲོང་ཁྱེར་བཙན་པོ་རེ་རེའི་ནང་དུ་སོ་སོར་བཞག་ནས། དེ་དག་ལ་ཟ་རྒྱགས་མོད་པོ་བཏང་སྟེ། མནའ་མ་དུ་མ་བླངས་པ་ཡིན་ནོ༎

༡༢

དེ་ནས་ཅི་བྱུང་ཞེ་ན། རེ་ཧབ་ཨམ་གྱི་རྒྱལ་སྲིད་ལ་སྲད་ཆགས་ནས། ཤུགས་ཅན་སོང་བའི་ཚེ་ན། དེ་དང་མཉམ་དུ་ཨིས་ར་ཨེལ་ཚང་མས་ཡ་ཧོ་ཝཱའི་བཀའ་རྒྱ་སྤངས་སོ།

༢ དེ་ནས་རྒྱལ་པོ་རེ་ཧབ་ཨམ་གྱི་ལོ་ལྔ་པར། མི་སེར་རྒྱལ་པོ་ཤི་ཤཱག་གིས་ཡེ་རུ་ཤ་ལེམ་ལ་དམག་དྲངས། གང་ལ་ཞེ་ན། དེ་དག་གིས་ཡ་ཧོ་ཝཱའི་དྲུང་དུ་ཉེས་སྡིག་སྤྱད་པའི་ཕྱིར་རོ།

༣ དེ་དང་ལྷན་ཅིག་ཏུ་མི་སེར་ནས་ཐོན་པའི་ཤིང་རྟ་ཆིག་སྟོང་ཉིས་བརྒྱ་དང་། རྟ་པ་དྲུག་ཁྲི་དང་། ལིབ་ཡཱ་པ་དང་། སུག་པ་དང་། ཀུས་པའི་མི་གྲངས་མེད་ཡོད་པས།

༤ དེས་ཡ་ཧུ་དཱའི་གྲོང་ཁྱེར་བཙན་པོ་རྣམས་བླངས་ཏེ། ཡེ་རུ་ཤ་ལེམ་དུ་འོངས་སོ།

༥ དེ་ནས་ལུང་སྟོན་པ་ཤེ་མ་ཡཱས་རེ་ཧབ་ཨམ་དང་། ཤི་ཤཱག་གིས་རྐྱེན་བྱས་ནས་ཡེ་རུ་ཤ་ལེམ་དུ་འདུས་པའི་ཡ་ཧུ་དཱའི་སྐུ་དྲག་རྣམས་ལ། ཡ་ཧོ་ཝཱས་འདི་སྐད་གསུང་། ཁྱོད་ཚོས་ང་སྤངས་པས། ངས་ཀྱང་ཁྱོད་ཚོ་ཤི་ཤཱག་གི་ལག་ཏུ་འཁད་བཅུག་པ་ཡིན། ཞེས་གསུང་ངོ་སྨྲས་པ་ལས།

༦ ཨིས་ར་ཨེལ་གྱི་སྐུ་དྲག་རྣམས་དང་རྒྱལ་པོས་སྙེམས་ཆུང་བྱས་ཏེ། ཡ་ཧོ་ཝཱ་ལ་ཐུགས་མད་ཅེས་ཞུས་ཏེ།

༧ ཡ་ཧོ་ཝཱས་ནི། དེ་དག་གིས་སྙེམས་ཆུང་བྱེད་པར་གཟིགས་པ་དང་། ཤེ་མ་ཡཱ་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ། དེ་དག་གིས་སྙེམས་ཆུང་བྱེད་པས་ན། ངས་དེ་དག་མེད་པར་མི་བྱ་བར། རིང་མི་ཐོགས་པར་སྒྲོལ་བར་བྱ་བས། ཤི་ཤཱག་བརྒྱུད་ངས་ཡེ་རུ་ཤ་ལེམ་གྱི་ཐོག་ཏུ་ཉིད་ཀྱི་ཁོང་ཁྲོ་མི་དབབ།

༨ འོན་ཀྱང་དེ་ཚོས་ངའི་གཡོག་བྱེད་པ་དང་། སའི་རྒྱལ་པོ་སོ་སོའི་གཡོག་བྱེད་པའི་དབྱེ་བ་རྟོགས་པའི་སླད་དུ། ངས་དེ་དག་དེའི་བྲན་པོར་བྱའོ་གསུང་ངོ་། ཞེས་སྦྲན་ཏོ༎

༩ མི་སེར་རྒྱལ་པོ་ཤི་ཤཱག་གིས་ཡེ་རུ་ཤ་ལེམ་ལ་དམག་བརྒྱབས་ནས། ཡ་ཧོ་ཝཱའི་ཕོ་བྲང་གི་དཀོར་མཛོད་རྣམས་དང་། རྒྱལ་ཁབ་ཀྱི་གཏེར་མཛོད་བཅོམ་ཁྱེར་ཏེ། ཚང་མ་ཕྲོགས་ནས། རྒྱལ་པོ་ཤ་ལོ་མོས་བཟོས་པའི་གསེར་གྱི་ཕུབ་ཀུན་ཡང་ཁྱེར་བས།

༡༠ རྒྱལ་པོ་རེ་ཧབ་ཨམ་གྱིས་དེ་དག་གི་ཚབ་ཏུ་ར་གན་གྱི་ཕུབ་བཟོས་ནས། རྒྱལ་པོའི་ཕོ་བྲང་གི་སྒོ་པའི་སྒོ་དཔོན་གྱི་ལག་ཏུ་བཏད་དེ་བཞག་གོ།

༡༡ རྒྱལ་པོ་ནི་ཡ་ཧོ་ཝཱའི་ཕོ་བྲང་དུ་འགྲོ་དུས་སུ། སྐུ་བསྲུང་པ་དག་འོངས་ནས། དེ་དག་ཐོགས་ཏེ། སླར་སྒོ་བསྲུང་པའི་ནང་མིག་ཏུ་བཞག་པ་ཡིན།

༡༢ དེས་སྙེམས་ཆུང་བྱས་པས། དེ་ལས་ཡ་ཧོ་ཝཱ་ཡི་ཐུགས་ཁྲོ་ཞི་བར་གྱུར་པས། དེ་རྩད་ནས་མེད་པར་མ་མཛད། དེ་མ་ཟད། ཡ་ཧུ་དཱའི་ནང་དུའང་བཟང་པོ་རེ་ཡོད་པ་ཡིན།

༡༣ དེའི་ལུགས་སུ་རྒྱལ་པོ་རེ་ཧབ་ཨམ་གྱིས་རང་ལ་ཤེད་བཅུག་ནས། ཡེ་རུ་ཤ་ལེམ་དུ་རྒྱལ་སྲིད་མཛད། རེ་ཧབ་ཨམ་ནི་རྒྱལ་པོ་མཛད་དུས་སུ་ལོ་བཞི་བཅུ་ཞེ་གཅིག་ལོན་ཡོད་དེ། ཡ་ཧོ་ཝཱས་ཉིད་ཀྱི་མཚན་འཇོག་པའི་དོན་དུ་ཨིས་ར་ཨེལ་གྱི་སྡེ་ཚང་མའི་ནང་ནས་འདམས་པའི་གྲོང་ཁྱེར་ཡེ་རུ་ཤ་ལེམ་དུ་ལོ་བཅུ་བདུན་རྒྱལ་སྲིད་མཛད་དོ། དེའི་ཡུམ་ནི་ཨམ་མོན་མ་ན་ཨ་མཱ་བྱ་བ་དེ་ཡིན།

༡༤ དེས་ཡ་ཧོ་ཝཱ་འཚོལ་དུ་སྙིང་མ་བཏང་བར། བྱ་བ་ངན་པ་སྤྱད་པ་ཡིན།

༡༥ རེ་ཧབ་ཨམ་གྱི་བྱ་བ་སྔ་ཕྱི་རྣམས་ལུང་སྟོན་པ་ཤེ་མ་ཡཱའི་མདོ་དང་། མངོན་བཤེས་པ་ཨིད་དོའི་གདུང་རབས་ཀྱི་མདོ་ནས་བྲིས་པ་མི་གདའ་འམ། རེ་ཧབ་ཨམ་དང་ཡེ་རོབ་ཨམ་གཉིས་ཀྱིས་དུས་རྒྱུན་དུ་འཐབ་འཁྲུགས་བརྒྱབ་ཀྱིན་མཆིས།

༡༦ དེ་ནས་རེ་ཧབ་ཨམ་རང་གི་ཕ་མེས་དང་མཉམ་དུ་གཉིད་དུ་སོང་བ་དང་། དཱ་བིད་ཀྱི་གྲོང་ཁྱེར་དུ་བསྐུངས་སོ། དེའི་སྲས་ཨ་བི་ཨཱས་དེའི་ཚབ་ཏུ་རྒྱལ་སྲིད་བསྐྱངས་སོ༎

༡༣

རྒྱལ་པོ་ཡེ་རོབ་ཨམ་གྱིས་རྒྱལ་སྲིད་སྲིད་བྱེད་པའི་ལོ་བཅོ་བརྒྱད་པར། ཨ་བི་ཡཱས་ཡ་ཧུ་དཱའི་རྒྱལ་སྲིད་བསྐྱངས་ཏེ།

༢ ཡེ་རུ་ཤ་ལེམ་དུ་ལོ་གསུམ་རྒྱལ་པོ་མཛད། དེའི་ཡུམ་ནི་གི་བེ་ཨ་པ་ཨུ་རི་ཨེལ་གྱི་སྲས་མོ་མི་ཀ་ཡཱ་བྱ་བའོ༎

ཨ་བི་ཡཱ་དང་ཡེ་རོབ་ཨམ་གྱི་བར་ན་དམག་བྱུང་སྟེ།

༣ ཨ་བི་ཡཱས་འདམས་པའི་མི་དམག་རྩལ་ཅན་འབུམ་བཞི་དམག་གི་ཕྱིར་སྤུངས། ཡེ་རོབ་ཨམ་གྱིས་ཀྱང་དེ་དང་འཐབ་པ་ལ་འདམས་པའི་སྐྱེས་པ་དམག་རྩལ་ཅན་འབུམ་བརྒྱད་དམག་གི་ཕྱིར་སྤུངས་སོ།

༤ དེ་ནས་ཨ་བི་ཡཱ་་ཨེབ་ར་ཨིམ་གྱི་རི་བོ་ཚེ་མ་རཱ་ཨིམ་གྱི་ཁར་ལངས་ནས། གཏམ་གླེང་ཞིང་། ཡེ་རོབ་ཨམ་ཁྱོད་དང་། ཨིས་ར་ཨེལ་ཚང་མས་ང་ལ་ཉོན་དང་།

༥ ཡ་ཧོ་ཝཱ་ཨིས་ར་ཨེལ་གི་དཀོན་མཆོག་གིས་ཚྭའི་ཞལ་ཆད་མཛད་དེ། ཨིས་ར་ཨེལ་གྱི་རྒྱལ་སྲིད་དེ་དཱ་བིད་དང་། དེའི་བུ་རྣམས་ལ་དུས་གཏན་གྱི་ཕྱིར་གནང་བ་ནི། ཁྱེད་ཚོས་ཤེས་པའི་མི་རིགས་སམ།

༦ འོན་ཀྱང་དཱ་བིད་ཀྱི་སྲས་ཤ་ལོ་མོའི་བྲན་པོ་ཡིན་པའི་ནེ་བཱད་ཀྱི་བུ་ཡེ་རོབ་ཨམ་ལངས་ཏེ། རང་གི་ཇོ་བོ་ལ་ངོ་ལོག་བྱས་ནས།

༧ དེའི་རྩར་སྙིང་པོ་མེད་པའི་བེ་ལི་ཨལ་གྱི་བུ་རྣམས་འདུས། ད་དུང་རེ་ཧབ་ཨམ་ན་སོ་ཕྲ་ལ་སྙིང་ཆུང་ཞིང་། དེ་དག་དང་འགྲན་མི་ནུས་པའི་དུས་སུ། ཤ་ལོ་མོའི་སྲས་རེ་ཧབ་ཨམ་གྱི་དགྲ་རུ་ལངས་པ་ཡིན།

༨ ད་ལྟ་ཁྱོད་ཚོས་དཱ་བིད་ཀྱི་བུ་བརྒྱུད་ཀྱི་ལག་ཏུ་ཡོད་པའི་ཡ་ཧོ་ཝཱའི་རྒྱལ་སྲིད་དེ་ལ་འགྲན་ནུས་སོ་སྙམས་ཏེ། ཁྱོད་ཅག་མི་ཚོགས་ཀྱང་ཆེ། ཡེ་རོབ་ཨམ་གྱིས་ཁྱོད་ཚོའི་ལྷ་རྟེན་གྱི་ཕྱིར་བཟོས་པའི་གསེར་གྱི་བེའུ་དེ་གཉིས་ཀྱང་ཁྱོད་ཅག་དང་མཉམ་དུ་འདུག

༩ ཡ་ཧོ་ཝཱའི་བླ་མ་ཡིན་པའི་ཨ་རོན་གྱི་བུ་རྣམས་དང་ལེ་ཝི་པ་རྣམས་ཁྱོད་ཅག་གིས་བསྐྲད་པ་མིན་ནམ། ཡང་ས་གཞིའི་གཞན་མི་བརྒྱུད་སོ་སོའི་ལུགས་སུ་ཁྱོད་ཅག་གི་ཕྱིར་བླ་མ་བྱས་པ་མིན་ནམ། སུས་ཀྱང་གླང་གཅིག་དང་ལུག་ཐུག་བདུན་ཁྲིད་དེ། དེ་རང་དམ་པར་བྱེད་དུ་འོང་ན། དཀོན་མཆོག་མིན་པའི་བླ་མར་འགྱུར་བར་བཅུག་པ་མིན་ནམ།

༡༠ འོན་ཀྱང་ང་རྣམས་ཀྱི་དཀོན་མཆོག་ཡ་ཧོ་ཝཱ་ལགས། ང་ཚོས་ཁོང་མ་སྤངས་ཏེ། ཡ་ཧོ་ཝཱ་ལ་རིམ་གྲོ་བྱེད་པའི་བླ་མ་ལ་ཨ་རོན་གྱི་བུ་རྣམས་བཞག ལེ་ཝི་པ་རྣམས་རེ་རང་གི་ལས་སྣེར་ཡོད།

༡༡ དེ་དག་གིས་ནང་རེ་དགོངས་རེ་བཞིན་དུ་ཡ་ཧོ་ཝཱ་ལ་སྦྱིན་སྲེག་དང་དྲི་བསུང་གི་སྤོས་བདུགས། ལྕོག་ཙེ་དམ་པའི་ཁར་སྤྱན་གཟིགས་ཀྱི་བག་ལེབ་བསྒྲིགས། དགོངས་རེ་བཞིན་གསེར་གྱི་རྐྱོང་སྟེགས་ཀྱི་རྐྱོང་ཙེ་རྣམས་སྤར། ཅི་ལ་ཞེ་ན། ང་ཚོས་ཡ་ཧོ་ཝཱ་རང་གི་དཀོན་མཆོག་གི་བཀའ་སྲུང་བའི་ཕྱིར་རོ། འོན་ཀྱང་ཁྱོད་ཚོས་ཁོང་སྤངས་སོ།

༡༢ ཡང་ལྟོས་ཤིག ང་ཚོའི་དམག་དཔོན་དུ་དཀོན་མཆོག་ཁོང་ཉིད་ང་ཚོ་དང་འགྲོགས། ཁྱོད་རྣམས་ལ་ཅ་ཅོ་སྒྲོག་ཏུ་ཁོང་གི་བླ་མ་དག་གིས་རྒྱ་དུང་འབུད་པར་བྱེད། ཀྱེ་ཨིས་ར་ཨེལ་གྱི་བུ་རྣམས། ཡ་ཧོ་ཝཱ་རང་གི་ཕ་མེས་ཀྱི་དཀོན་མཆོག་ལ་མ་རྒོལ་ཞིག རྒོལ་ན། རྩད་ནས་གོ་ཆོད་པར་མི་འགྱུར་རོ། ཞེས་གདམས་མོད།

༡༣ ཡེ་རོབ་ཨམ་གྱིས་དེ་དག་གི་རྒྱབ་ཏུ་རྐུན་དམག་ཅིག་བཏང་བ་དང་། ཁོ་རང་ནི་ཡ་ཧུ་དཱའི་མདུན་དུ་དང་། རྐུན་དམག་དེ་ནི་རྒྱབ་ཏུ་ཡོད་པ་ཡིན།

༡༤ དེ་ནས་ཡ་ཧུ་དཱ་པས་ཕྱི་མིག་བལྟས་པ་དང་། རྒྱབ་མདུན་གཉིས་པོར་དགྲ་ཡོད་པར་མཐོང་ནས། ཡ་ཧོ་ཝཱ་ལ་འོ་དོད་བཏང་ནས། བླ་མ་རྣམས་ཀྱིས་རྒྱ་དུང་ཕུས་ནས།

༡༥ ཡ་ཧུ་དཱ་པ་རྣམས་ཀྱིས་ང་རོ་བསྒྲགས་ཏེ་ཀུ་སྒྲ་བརྒྱབ་པ་ཙམ་གྱིས། ཨ་བི་ཡཱ་དང་ཡ་ཧུ་དཱའི་མདུན་དུ། ཡེ་རོབ་ཨམ་དང་ཨིས་ར་ཨེལ་ཚང་མ་དཀོན་མཆོག་གིས་བཀུམ་པས།

༡༦ ཡ་ཧུ་དཱའི་མདུན་ནས་ཨིས་ར་ཨེལ་པ་རྣམས་བྲོས་སོང་སྟེ། དཀོན་མཆོག་གིས་དེ་རྣམས་ཡ་ཧུ་དཱ་པའི་ལག་ཏུ་བཏད་དོ།

༡༧ དེ་ནས་ཨ་བི་ཡཱ་དང་དེའི་མི་རྣམས་ཀྱིས་དེ་དག་གི་ནང་ནས་མང་པོ་བསད་དེ། ཨིས་ར་ཨེལ་གྱི་སྐྱེས་པ་འདམས་པ་འབུམ་ཕྲག་ལྔ་ཤིའོ།

༡༨ དེ་ལྟར་ཡ་ཧུ་དཱས་ཡ་ཧོ་ཝཱ་རང་གི་དཀོན་མཆོག་ལ་བློ་གདེང་བཅོལ་བས་རྒྱལ་བྱུང་། ཨིས་ར་ཨེལ་པ་རྣམས་དེའི་དུས་སུ་ཕམ་ནས།

༡༩ ཨ་བི་ཡཱས་ཡེ་རོབ་ཨམ་ལ་བདས་ཏེ། གྲོང་ཁྱེར་བེད་ཨེལ་དང་དེའི་ཡུལ་ཚོ་རྣམས་དང་། ཡེ་ཤཱ་ནཱ་དང་དེའི་ཡུལ་ཚོ་རྣམས་དང་། ཨེབ་རོན་དང་དེའི་ཡུལ་ཚོ་རྣམས་དེའི་ལག་ནས་བླངས་སོ།

༢༠ ཨ་བི་ཡཱའི་སྐུ་རིང་དུ་ཡེ་རོབ་ཨམ་ལ་སྔར་གྱི་སྟོབས་དེ་སླར་བརྙེད་མ་བྱུང་བའི་ཁར། ཡ་ཧོ་ཝཱས་དེ་ལ་བརྡུངས་པས་ཤིའོ།

༢༡ ཡང་ཨ་བི་ཡཱ་ཤུགས་ཆེར་སོང་ནས། ཆུང་མ་བཅུ་བཞི་བླངས་ཏེ། སྲས་ཉེར་གཉིས་དང་། སྲས་མོ་བཅུ་དྲུག་སྐྱེས་སོ།

༢༢ ཨ་བི་ཡཱ་ཡི་གཞན་བྱ་བ་རྣམས་དང་། ལས་དང་། གཏམ་གླེང་རྣམས་ནི་ལུང་སྟོན་པ་ཨིད་དོའི་དགོངས་འགྲེལ་གྱི་མདོ་རུ་བྲིས་ཏེ་མི་འདུག་གམ༎

༡༤

དེ་ནས་ཨ་བི་ཡཱ་རང་གི་ཕ་མེས་དང་ལྷན་ཅིག་ཏུ་མནལ་དུ་སོང་བ་དང་། མི་རྣམས་ཀྱིས་དཱ་བིད་ཀྱི་གྲོང་ཁྱེར་དུ་བསྐུངས་སོ། དེའི་སྲས་ཨ་སཱ་དེའི་ཚབ་ཏུ་རྒྱལ་པོར་གྱུར་ཏེ། དེའི་རིང་དུ་ལོ་བཅུ་ཐུག་ཡུལ་ལ་དུས་བདེ་ཡོད་པ་ཡིན།

༢ ཡང་ཨ་སཱས་ཡ་ཧོ་ཝཱ་རང་གི་དཀོན་མཆོག་གི་སྤྱན་དྲུང་དུ་ལེགས་པ་དང་རིགས་པ་ཡིན་པའི་ལས་བགྱེས་ཏེ།

༣ ཕྱི་པའི་ལྷ་རྟེན་གྱི་མཆོད་ཁྲི་དང་། མཐོ་གླིང་རྣམས་ཐེན་ཏེ། སྐུ་འདྲ་རྣམས་བཅག་སྟེ། ལྷ་ལྕང་རྣམས་བཅད་ནས།

༤ ཡ་ཧོ་ཝཱ་རང་གི་དཀོན་མཆོག་འཚོལ་བ་དང་། ཁོང་གི་བཀའ་ཁྲིམས་དང་བཀའ་རྒྱ་སྲུང་བའི་ཕྱིར། ཡ་ཧུ་དཱ་ལ་བཀའ་སྩལ་ཏེ།

༥ ཡ་ཧུ་དཱའི་གྲོང་ཁྱེར་ཚང་མའི་ནང་ནས་མཐོ་གླིང་དང་། ཉི་མའི་སྐུ་འདྲ་རྣམས་འཐེན་པར་བྱས། དེའི་དུས་སུ་རྒྱལ་ཁམས་ཀྱི་ནང་དུ་དུས་བདེ་ས་འཇམ་ཡོད་པ་ཡིན།

༦ ཡ་ཧོ་ཝཱས་དེ་ལ་རྣལ་མ་གནང་བའི་ཐབས་ཀྱིས། ཡུལ་ལ་དུས་བདེ་ཡོད་པས། ཡ་ཧུ་དཱ་རུ་གྲོང་ཁྱེར་བཙན་པོ་རྣམས་བརྩིགས།

༧ དེའི་དོན་དུ་དེས་ཡ་ཧུ་དཱ་ལ། ངེད་ཅག་གིས་ཡ་ཧོ་ཝཱ་རང་གི་དཀོན་མཆོག་བཙལ་བཙལ་བ་ལས། ཁོང་གིས་ངེད་ལ་ཕྱོགས་ཀུན་ནས་དུས་བདེ་གནང་བས། ད་དུང་ངེད་ཀྱི་ལག་ཏུ་ཡུལ་ཁམས་ཡོད་རིང་དུ། ངེད་ཀྱིས་གྲོང་ཁྱེར་རྣམས་རྩིག་ཅིང་། དེ་དག་གི་མཐའ་འཁོར་དུ་ལྕགས་རི་དང་། སྤེའུ་དང་། རྟ་སྒོ་དང་། སྒོ་གཏན་བྱེད་པར་བྱའོ། སྨྲས་ནས། དེ་དག་གིས་བརྩིགས་ཏེ། བསམ་དོན་གྲུབ་པར་གྱུར་ཏོ།

༨ ཨ་སཱའི་དམག་མི་ལ་ཡ་ཧུ་དཱའི་ནང་ནས་ཕུབ་དང་མདུང་ཐོགས་མཁན་འབུམ་ཕྲག་གསུམ་དང་། བེན་ཡ་མིན་གྱི་ནང་ནས་ཕུབ་དང་གཞུ་ཐོགས་མཁན་འབུམ་ཕྲག་གཉིས་དང་བརྒྱད་ཁྲི་ཡོད་དེ། དེ་ཐམས་ཅད་དམག་རྩལ་ཅན་ཡོད་པ་ཡིན།

༩ དེ་ནས་ཀུས་པ་སེ་རག་གིས་དམག་མི་བཅུ་འབུམ་དང་། ཤིང་རྟ་གསུམ་བརྒྱ་བཅས་དེ་དག་ལ་འཐབ་པའི་ཕྱིར། མ་རེ་ཤཱ་རུ་འོངས་པ་དང་།

༡༠ ཨ་སཱ་དེའི་ཕྱོགས་སུ་ཆས་ཏེ། མ་རེ་ཤཱའི་ཙེ་ཕ་ཐཱ་བྱ་བའི་ལུང་པ་རུ་རུ་བསྒྲིགས་ནས།

༡༡ ཨ་སཱ་ཡིས་རང་གི་དཀོན་མཆོག་ཡ་ཧོ་ཝཱ་ལ་འོ་དོད་འབོད་ཅིང་། ཀྱེ་ཡ་ཧོ་ཝཱ། ཁྱེད་ཀྱི་དྲུང་དུ་མང་པོའམ་ཤེད་མེད་གང་ལ་ཡང་ར་མདའ་མཛད་པར་མི་དཀའ་བས། ཀྱེ་ཡ་ཧོ་ཝཱ། བདག་གི་དཀོན་མཆོག བདག་ལ་སྟོངས་གྲོགས་མཛོད་ཅིག གང་ལ་ཞུ་ན། བདག་རྣམས་ཁྱེད་ལ་རེ་ཞིང་། ཁྱེད་ཀྱི་མཚན་བརྗོད་ཅིང་། དམག་དཔུང་འདི་ལ་འཐབ་ཏུ་འགྲོ་བས། ཀྱེ་ཡ་ཧོ་ཝཱ་བདག་ཅག་གི་དཀོན་མཆོག ཁྱེད་ཐོག་མི་རྟག་པའི་མི་རྒྱལ་དུ་མ་ཆུག་ཅིག་ཞུས་པ་ལས།

༡༢ ཡ་ཧོ་ཝཱས་ཨ་སཱ་དང་ཡ་ཧུ་དཱའི་མདུན་དུ་ཀུས་པ་རྣམས་དྲལ་བ་དང་། ཀུས་པ་རྣམས་བྲོས་སོ།

༡༣ ཨ་སཱ་དང་ཁོང་དང་མཉམ་ཡོད་པའི་མི་རྣམས་ཀྱིས་དེ་དག་གེ་རར་གྱི་བར་དུ་བདས་ནས། དེ་དག་ཡ་ཧོ་ཝཱ་དང་ཁོང་གི་དམག་དཔུང་གི་དྲུང་དུ་ཆག་པས། ཀུས་པ་རྣམས་བརྡབས་ནས། གསོན་པོར་མ་ཐར་རོ། འདི་དག་གིས་བཅོམ་ནོར་ཤིན་ཏུ་མང་པོ་འཁྱེར་འོངས་སོ།

༡༤ དེ་དག་གི་ཐོག་ཏུ་ཡ་ཧོ་ཝཱའི་འཇིགས་པ་བབས་པས། འདི་དག་གིས་གེ་རར་འཁོར་གྱི་གྲོང་ཁྱེར་ཚང་མ་འཇོམས་པར་བྱས། དེ་དག་གི་ནང་དུ་བཅོམ་ནོར་དཔག་མེད་ཡོད་པ་དང་། གྲོང་ཁྱེར་དེ་ཚང་མ་བཅོམ་པ་ཡིན།

༡༥ དེ་མ་ཟད། འབྲོག་པའི་རེ་བོ་རྣམས་ཀྱང་བཅོམ་ནས། ལུག་དང་རྔ་མོང་མོད་པོ་ཁྲིད་ནས། ཡེ་རུ་ཤ་ལེམ་དུ་ལོག་གོ།

༡༥

དེ་ནས་ཨོ་དེད་ཀྱི་བུ་ཨ་ཟར་ཡཱ་ལ་དཀོན་མཆོག་གི་ཐུགས་ཉིད་བབས་པ་དང་།

༢ ཨ་སཱ་དང་ཕྲད་དུ་སོང་ནས་དེ་ལ། ཀྱེ་ཨ་སཱ་དང་། ཡ་ཧུ་དཱ་དང་། བེན་ཡ་མིན་ཐམས་ཅད་ཀྱིས་བདག་ལ་གསན་འཚལ། ཁྱོད་ཅག་ཡ་ཧོ་ཝཱ་དང་འགྲོགས་པས། ཁོང་ཡང་ཁྱོད་དང་འགྲོགས་སོ། གལ་ཏེ་ཁྱོད་ཚོས་ཁོང་འཚོལ་ན། ཁྱོད་ཚོ་ལ་ཁོང་རྙེད་པར་འགྱུར་གྱིས། ཁོང་སྤོང་ན། ཁོང་གིས་ཀྱང་ཁྱོད་ཅག་སྤོང་བར་འགྱུར།

༣ ད་དུས་ཡུན་རིང་པོ་ཞིག་ནས་ཨིས་ར་ཨེལ་གྱི་བུ་རྣམས་བདེན་པའི་དཀོན་མཆོག་དང་བྲལ་ཏེ། སློབ་མཁན་གྱི་བླ་མ་དང་བཀའ་ཁྲིམས་མེད་པར་འདུག་ཀྱང་།

༤ སྡུག་བསྔལ་གྱི་ནང་ནས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་ཕྱོགས་སུ་ལོག་འོངས་ནས། ཁོང་བཙལ་པས། བརྙེད་པ་ཡིན།

༥ དེའི་ཚེ་ན་ཕྱི་རོལ་དུ་འཐོན་པ་དང་། ནང་དུ་འོང་མཁན་གཉིས་པོ་ལ་བློ་བདེ་བ་རྩད་ནས་མེད་པར། ཡུལ་གྱི་ཡུལ་པ་ཚང་མ་ལ་དཀའ་སྡུག་ཆེན་པོ་བྱུང་བ་ཡིན།

༦ དཀོན་མཆོག་གིས་བཀྲ་མི་ཤིས་པ་སྣ་ཚོགས་གནང་བས། མི་བརྒྱུད་ཀྱིས་མི་བརྒྱུད་དང་། གྲོང་ཁྱེར་གྱིས་གྲོང་ཁྱེར་ལ་རྒོལ་བ་ཡིན།

༧ དེ་བས་ན་སྤོབས་པ་གྱིས་ཤིག ཡག་རྩ་མ་ལྷོད་ཅིག ཁྱོད་ཅག་གི་ལས་ལ་རྔན་པ་ཐོབ་པར་འགྱུར་རོ། ཞེས་གདམས་སོ༎

༨ ཨ་སཱ་ཡིས་གཏམ་དེ་རྣམས་དང་ལུང་སྟོན་པ་ཨོ་དེད་ཀྱི་ལུང་བསྟན་ཐོས་པའི་ཚེ། ཁོང་ལ་སྤོབས་པ་སྐྱེས་ཏེ། ཡ་ཧུ་དཱ་དང་བེན་ཡ་མིན་གྱི་ཡུལ་ཐམས་ཅད་དང་། རི་ཨེབ་ར་ཨིམ་ནས་བླངས་པའི་གྲོང་ཁྱེར་ཐམས་ཅད་ཀྱི་ནང་ནས་ཞེན་ལོག་གི་སྐུ་འདྲ་རྣམས་ཕངས་ནས། ཡ་ཧོ་ཝཱའི་སྒོ་འབྱོར་གྱི་མདུན་དུ་ཡོད་པའི་ཡ་ཧོ་ཝཱའི་མཆོད་ཁྲི་དེ་གསར་ནས་བཟོས་སོ།

༩ ཡང་ཁོང་གིས་ཡ་ཧུ་དཱ་དང་བེན་ཡ་མིན་ཐམས་ཅད་དང་། ཨེབ་ར་ཨིམ་དང་མ་ན་ཤེ་དང་ཤིམ་ཨོན་གྱི་ཁྲོད་ནས་འོངས་པའི་རྒྱལ་ཁམས་པ་རྣམས་བསྡུས་སོ། ཅིའི་ཕྱིར་ཞེ་ན། དེ་དག་གིས་ནི། ཁོང་གི་དཀོན་མཆོག་ཡ་ཧོ་ཝཱ་ཁོང་དང་འགྲོགས་པར་མཐོང་སྟེ། ཨིས་ར་ཨེལ་གྱི་ཁྲོད་ནས་མི་ཤིན་ཏུ་མང་པོ་ཁོང་གི་ཕྱོགས་སུ་འཛོམས་པ་ཡིན།

༡༠ དེ་རྣམས་ཨ་སཱའི་རྒྱལ་སྲིད་ཀྱི་ལོ་བཅུ་ལྔ་པའི་ཟླ་བ་གསུམ་པ་ལ་ཡེ་རུ་ཤ་ལེམ་དུ་འཛོམས་ནས།

༡༡ ཉིན་མོ་དེ་རང་ལ་དེ་དག་གིས་འཁྱེར་འོངས་པའི་བཅོམ་ནོར་གྱི་ནང་ནས་གླང་བདུན་བརྒྱ་དང་། ལུག་བདུན་སྟོང་ཡ་ཧོ་ཝཱ་ལ་མཆོད་པར་ཕུལ་ནས།

༡༢ ཡ་ཧོ་ཝཱ་དེ་དག་གི་ཕ་མེས་ཀྱི་དཀོན་མཆོག་ནི་སྙིང་ཚང་མ་དང་སེམས་ཚང་མ་ནས་འཚོལ་བའི་ཆད་དོན་བྱས་ནས།

༡༣ མཆོག་དམན་དང་། སྐྱེས་པ་བུད་མེད་གང་ཡིན་རུང་། སུས་ཨིས་ར་ཨེལ་གྱི་དཀོན་མཆོག་ཡ་ཧོ་ཝཱ་ཁོང་མི་འཚོལ་ན། གསོད་རྒྱུ་བྱས་ནས།

༡༤ སྐད་ཆེན་པོ་དང་ཀུ་སྒྲ་བྱེད་ཅིང་། དུང་དང་རྒྱ་གླིང་འབུད་ཀྱིན་ཡ་ཧོ་ཝཱའི་དྲུང་དུ་མནའ་བསྐྱལ་ཏོ།

༡༥ སྙིང་ཚང་མ་ནས་མནའ་དེ་བསྐྱལ་བས། ཡ་ཧུ་དཱ་མཐའ་དག་མནའ་མཐོ་དེའི་ཕྱིར་ཡི་རངས་ཏེ། སྙིང་ཧྲིལ་ནས་ཁོང་བཙལ་བས། བརྙེད་བྱུང་། ཡ་ཧོ་ཝཱས་དེ་རྣམས་ལ་ཕྱོགས་བཞི་ནས་དུས་བདེ་གནང་ངོ་༎

༡༦ དེ་ནས་རྒྱལ་པོ་ཨ་སཱ་ཡིས་རང་གི་མ་མ་ཨ་ཀཱ་བྱ་བ་ནི་རྒྱལ་མོའི་གོ་ས་ལས་ཕབ། ཅིའི་ཕྱིར་ཞེ་ན། དེས་ནི་ཨ་ཤེ་རཱ་ཡི་སྐུ་ཞིག་བཞེངས་པས་སོ། ཨ་སཱ་ཡིས་སྐུ་འདྲ་དེ་བཅག་སྟེ། བརྫིས་ཏེ། ཀིད་རོན་གྱི་ཆུ་བོ་ལ་མེ་ལ་བསྲེགས་སོ།

༡༧ འོན་ཀྱང་ཨིས་ར་ཨེལ་གྱི་ནང་དུ་མཐོ་གླིང་རྣམས་མ་བཤིག་པར་ལུས་མོད། ཨ་སཱ་ཡི་སྙིང་ཚེ་ཐོག་ཐག་རྩེ་གཅིག་ཏུ་གནས་པ་ཡིན།

༡༨ དེས་རང་གི་ཕས་ཕུལ་བ་དང་། རང་གིས་ཕུལ་བའི་གསེར་དངུལ་དང་། མཆོད་རྫས་ཐམས་ཅད་ཡ་ཧོ་ཝཱའི་ཕོ་བྲང་གི་ནང་དུ་བཅུག་པ་ཡིན།

༡༩ ཨ་སཱའི་རྒྱལ་སྲིད་ཀྱི་ལོ་སོ་ལྔའི་བར་དུ་ཡང་དམག་འཁྲུག་མ་བྱུང་ངོ་༎

༡༦

ཨ་སཱའི་རྒྱལ་སྲིད་ཀྱི་ལོ་སོ་དྲུག་པར། ཨིས་ར་ཨེལ་གྱི་རྒྱལ་པོ་བ་ཨེ་ཤཱས་ཡ་ཧུ་དཱ་ལ་དམག་བཏེགས་ནས། ཡ་ཧུ་དཱའི་རྒྱལ་པོ་ཨ་སཱའི་དྲུང་དུ་མི་གང་ཡང་འགྲོ་འོང་གི་འགྲུལ་གཅོད་དུ། རཱ་མཱ་བྱ་བ་བརྩིགས་པ་ལས།

༢ ཨ་སཱས་ཡ་ཧོ་ཝཱའི་ཕོ་བྲང་དང་རྒྱལ་པོའི་ཕོ་བྲང་གི་གཏེར་མཛོད་ཀྱི་ནང་ནས་གསེར་དངུལ་ཕྱུང་སྟེ། ད་མཱ་སེག་ཏུ་གནས་པའི་ཨ་རམ་གྱི་རྒྱལ་པོ་བེན་ཧ་དད་ལ་བསྐུར་ནས་དེ་ལ།

༣ འོ་བུ་ཅག་གཉིས་ཀྱི་བར་དང་། ངའི་ཕ་དང་ཁྱེད་ཀྱི་ཕ་གཉིས་ཀྱི་བར་ན་ཆད་དོན་ཞིག་བྱས་ཏེ་ཡོད་པས། གཟིགས། ད་ངས་ཁྱེད་ལ་གསེར་དང་དངུལ་སྐུར་བས། ཨིས་ར་ཨེལ་གྱི་རྒྱལ་པོ་བ་ཨེ་ཤཱ་ངའི་མདུན་ལས་འགྲོ་བའི་ཕྱིར། ཁྱེད་ཤོག་ལ། ཁྱེད་ཀྱིས་དེ་དང་མཉམ་དུ་བྱས་པའི་ཆད་དོན་དེ་གཅོག་པར་མཛོད་ཅིག སྨྲས་ནས་སྤྲིངས་པ་དང་།

༤ བེན་ཧ་དད་རྒྱལ་པོ་ཨ་སཱའི་གཏམ་ལ་ཉན་ནས། རང་གི་དམག་དཔུང་སོ་སོའི་དམག་དཔོན་རྣམས་ཨིས་ར་ཨེལ་གྱི་གྲོང་ཁྱེར་རྣམས་སུ་བཏང་ནས། དེ་དག་གིས་ཨི་ཡོན་དང་། དཱན་དང་། ཨ་བེལ་མཱ་ཡིམ་དང་། ནབ་ཐ་ལིའི་གྲོང་ཁྱེར་ཐམས་ཅད་ཀྱི་གཏེར་མཛོད་རྣམས་བཅག་གོ།

༥ དེ་ནས་བ་ཨེ་ཤཱས་གཏམ་དེ་ཐོས་པར་ཙམ་གྱིས། རཱ་མཱའི་མཁར་ལས་གཞག་ནས། ལས་བར་བཅད་དོ།

༦ དེར་རྒྱལ་པོ་ཨ་སཱས་ཡ་ཧུ་དཱ་ཡོད་དོ་ཅོག་ཁྲིད་དེ། བ་ཨེ་ཤཱས་བརྩིགས་པའི་རཱ་མཱའི་རྡོ་བ་དང་གདུང་མ་རྣམས་བསྐྱས་ཏེ། དེ་རྣམས་ལས་དེས་གེ་བཱ་དང་མིས་པཱ་གཉིས་བཞེངས་སོ༎

༧ དེའི་དུས་སུ་མངོན་བཤེས་པ་ཧ་ནཱ་ནི་བྱ་བ་དེ་ཡ་ཧུ་དཱའི་རྒྱལ་པོ་ཨ་སཱ་ཡི་དྲུང་དུ་འོངས་ཏེ་དེ་ལ། ཁྱེད་ཀྱིས་ཨ་རམ་རྒྱལ་པོ་ལ་བློ་བཏད་དེ། ཡ་ཧོ་ཝཱ་རང་གི་དཀོན་མཆོག་ལ་བློ་མ་བཏད་པའི་རྐྱེན་གྱིས། ཨ་རམ་གྱི་རྒྱལ་པོའི་དམག་དཔུང་དེ་ཁྱོད་ཀྱི་ལག་པ་ནས་བུད།

༨ ཤིང་རྟ་དང་རྟ་པ་མང་པོ་ཡོད་པའི་ཀུས་པ་དང་ལིབ་ཡཱ་པའི་དམག་ཚོགས་དེ་རབ་ཏུ་ཆེན་པོ་ཞིག་ཡོད་པ་མིན་ནམ། འོན་ཀྱང་ཁྱོད་ཀྱིས་ཡ་ཧོ་ཝཱ་ལ་བློ་བཏད་བཅོལ་བས། ཁོང་གིས་དེ་རྣམས་ཁྱོད་ཀྱི་ལག་ཏུ་བཏད་པ་ཡིན།

༩ གང་ལ་ཞེ་ན། ཁོང་གི་ཕྱོགས་ལ་སྙིང་ཧྲིལ་ཡོད་པ་རྣམས་ལ་ཁོང་ཉིད་ཀྱི་མཐུ་སྟོབས་སྟོན་པའི་ཕྱིར་དུ། ཡ་ཧོ་ཝཱའི་སྤྱན་དེ་ས་གཞི་ཐམས་ཅད་ཀྱི་ནང་དུ་ཕན་ཚུན་ཀུན་ཏུ་རྒྱུག་གོ། དེའི་ནང་དུ་ཁྱོད་ཀྱིས་གླེན་པར་བྱས་པས། ད་ནས་ཕྱིན་དུ་ཁྱོད་ལ་དམག་འཁྲུགས་འབྱུང་བར་འགྱུར་རོ། ཞེས་སྦྲན་པ་དང་།

༡༠ བཀའ་དེའི་ཕྱིར་ཨ་སཱ་ཁྲོས་ནས། མངོན་བཤེས་པ་དེ་ལ་ཁོང་ཁྲོ་སྐྱེས་ཏེ། བཙོན་དུ་བཅུག་སྟེ། དུས་དེ་ཉིད་དུ་ཨ་སཱས་མི་སྡེའི་ནང་ནས་འགའ་ཞིག་སྡུག་བཟོད་ལ་བཏང་ངོ་༎

༡༡ ཨ་སཱའི་བྱ་བ་སྔ་ཕྱི་རྣམས་ནི་ཡ་ཧུ་དཱ་དང་ཨིས་ར་ཨེལ་གྱི་རྒྱལ་པོའི་རྒྱལ་རབས་ཀྱི་མདོ་ནང་ཡི་གེར་བྲིས་ཡོད་དོ།

༡༢ ཡང་ཨ་སཱའི་རྒྱལ་སྲིད་ཀྱི་ལོ་སོ་དགུ་པར། དེའི་རྐང་པ་ན་ཞིང་། ནད་དེ་རབ་ཏུ་རྒྱས་ཀྱང་། དེས་ཡ་ཧོ་ཝཱ་མ་བཙལ་བར། སྨན་པ་རྣམས་བཙལ་ཏོ།

༡༣ དེ་ནས་ཨ་སཱ་རང་གི་ཕ་མེས་དང་མཉམ་དུ་གཉིད་ལོག་ནས། དེས་རྒྱལ་སྲིད་སྐྱོང་བའི་ལོ་ཞེ་གཅིག་པར་ཚེ་ལས་འདས་པ་དང་།

༡༤ དེས་རང་གི་ཕྱིར་དཱ་བིད་ཀྱི་གྲོང་ཁྱེར་དུ་བརྐོས་ཡོད་པའི་དུར་ཁུང་ཞིག་གི་ནང་དུ་བསྐུངས་ཏེ། སྤོས་སྦྱོར་བ་རྣམས་ཀྱིས་སྦྱར་བའི་དྲི་ཞིམ་དང་སྤོས་རིགས་སྣ་འཛོམས་པོས་བཀང་བའི་རོ་སྒམ་གྱི་ནང་དུ་བརྒྱངས་ཏེ། དེ་དག་གིས་ཁོང་གི་ཕྱིར་མེ་ཆེན་པོ་བཏང་ངོ་༎

༡༧

དེ་ནས་དེའི་སྲས་ཡེ་ཧོ་ཤ་ཕད་ཀྱིས་དེའི་ཚབ་ཏུ་རྒྱལ་པོ་མཛད་དེ། ཨིས་ར་ཨེལ་པ་ལ་རྒོལ་དུ་རང་གི་སྟོབས་བརྟས་པར་བྱས་ནས།

༢ ལྕགས་རི་དང་ལྡན་པའི་ཡ་ཧུ་དཱའི་གྲོང་ཁྱེར་ཚང་མའི་ནང་དུ་དམག་མི་བཞག་སྟེ། ཡ་ཧུ་དཱ་དང་ཡབ་ཨ་སཱས་བླངས་པའི་ཨེབ་ར་ཨིམ་གྱི་གྲོང་ཁྱེར་ཀུན་ལ་རྫོང་སྲུང་པ་བཞག་གོ།

༣ དེ་ནི་རང་གི་ཡབ་དཱ་བིད་ཀྱི་སྔ་མའི་ལམ་གྱི་ནང་དུ་འགྲུལ་ཏེ། བ་ཨཱལ་རྣམས་མ་བཙལ་བས། ཡ་ཧོ་ཝཱ་ཡེ་ཧོ་ཤ་ཕད་དང་འགྲོགས་པ་ཡིན།

༤ དེས་རང་གི་ཕ་མེས་ཀྱི་དཀོན་མཆོག་བཙལ་ཏེ། ཁོང་གི་བཀའ་རྒྱའི་ནང་དུ་འགྲུལ་ཞིང་། ཨིས་ར་ཨེལ་གྱི་སྤྱོད་པའི་རྗེས་སུ་མ་འབྲངས་སོ།

༥ དེའི་སླད་དུ་ཡ་ཧོ་ཝཱས་དེའི་ལག་ཏུ་རྒྱལ་སྲིད་འཇགས་སུ་བཅུག་པ་དང་། ཡ་ཧུ་དཱ་པ་ཡོད་དོ་ཅོག་གིས་དེ་ལ་ཕྱག་རྟེན་ཕུལ་བས། ནོར་དང་ཞེ་ས་མང་དུ་བརྙེས་སོ།

༦ ཡང་ཡ་ཧོ་ཝཱའི་གཤེགས་ལམ་གྱི་ནང་དུ་འགྲུལ་བའི་སེམས་སྐྱེད་བྱས་ཏེ། ཡ་ཧུ་དཱའི་ནང་ནས་མཐོ་གླིང་དང་ཨ་ཤེ་རཱ་རྣམས་ཚར་དུ་བཅད་དོ༎

༧ དེའི་རྒྱལ་སྲིད་ཀྱི་ལོ་གསུམ་པར། རང་གི་སྐུ་དྲག་གི་ནང་ནས་བེན་ཧ་ཨིལ་དང་། ཨོ་བད་ཡཱ་དང་། ཟ་ཀར་ཡཱ་དང་། ནེ་ཐན་ཨེལ་དང་། མི་ཀ་ཡཱ་དང་ལྔ་ཡ་ཧུ་དཱའི་གྲོང་ཁྱེར་རྣམས་ལ་ཆོས་སྟོན་དུ་བཏང་སྟེ།

༨ དེ་དག་དང་བཅས་ལེ་ཝི་པ་ལས་ཤེ་མ་ཡཱ་དང་། ནེ་ཐན་ཡཱ་དང་། ཟེ་བད་ཡཱ་དང་། ཨ་ས་ཧེལ་དང་། ཤེ་མི་རཱ་མོད་དང་། ཡོ་ན་ཐན་དང་། ཨ་དོ་ནི་ཡཱ་དང་། ཏོ་བི་ཡཱ་དང་། ཏོབ་ཨ་དོ་ནི་ཡཱ་རྣམས་དང་མཉམ་དུ་བླ་མ་ཨེ་ལི་ཤ་མཱ་དང་ཡོ་རམ་གཉིས་ཀྱང་བརྫངས་སོ།

༩ དེ་ནས་དེ་དག་གིས་ཡ་ཧུ་དཱ་རུ་ཆོས་བསྟན་ཏེ། ཡ་ཧོ་ཝཱའི་བཀའ་ཁྲིམས་ཀྱི་མདོ་ནི་དེ་དག་གིས་བཀུར་ཞིང་། ཡ་ཧུ་དཱའི་གྲོང་ཁྱེར་ཀུན་ཏུ་རྒྱུ་ཞིང་མི་སྡེ་དེ་ལ་ཆོས་བསྟན་ཏོ༎

༡༠ དེར་ཡ་ཧུ་དཱའི་མཐའ་འཁོར་གྱི་རྒྱལ་ཁག་ཐམས་ཅད་ཀྱི་ཐོག་ཏུ་ཡ་ཧོ་ཝཱའི་འཇིགས་པ་བབས་པའི་རྐྱེན་གྱིས། དེ་ཚང་མས་ཡེ་ཧོ་ཤ་ཕད་ལ་རྩ་ནས་དམག་མ་བཏང་ངོ་།

༡༡ ཕེ་ལེ་ཤེད་པའི་ནང་ནས་འགའ་ཞིག་གིས་ཡེ་ཧོ་ཤ་ཕད་ལ་ཕྱག་རྟགས་དང་དངུལ་ཁྲལ་ཕུལ་བ་ཡིན། ཨ་རཱབ་པས་ཁོང་ལ་ལུག་ཐུག་བདུན་སྟོང་བདུན་བརྒྱ་དང་། ར་ཐུག་བདུན་སྟོང་བདུན་བརྒྱའི་ནག་ཁྱུ་ཕུལ་བྱུང་སྟེ།

༡༢ ཡེ་ཧོ་ཤ་ཕད་ལྷག་པར་དུ་དར་ཏེ། རབ་ཏུ་ཆེན་པོར་གྱུར་བ་དང་། ཡ་ཧུ་དཱའི་ནང་དུ་མཁར་དང་བང་མཛོད་ཀྱི་གྲོང་ཁྱེར་རྣམས་བརྩིགས་ཏེ།

༡༣ ཡ་ཧུ་དཱའི་གྲོང་ཁྱེར་རྣམས་ཀྱི་ནང་ན་དེའི་དམག་ཟན་མང་པོ་དང་། དམག་མི་དམག་རྩལ་ཅན་མང་པོ་ཡེ་རུ་ཤ་ལེམ་དུ་ཡོད་པ་ཡིན།

༡༤ དེ་དག་གི་ཕ་སྤད་བཞིན་དུ་དེ་རྣམས་ཀྱི་གྲངས་ནི་འདི་ལྟ་སྟེ། ཡ་ཧུ་དཱའི་ནང་ནས་སྟོང་དཔོན་རྣམས་ནི། དམག་དཔོན་ཨད་ནཱ་དང་མཉམ་དུ་དམག་རྩལ་ཆེ་བའི་མི་སུམ་འབུམ།

༡༥ དེའི་འོག་ཏུ་ཡོ་ཧ་ནན་དང་མཉམ་དུ་ཉི་འབུམ་བརྒྱད་ཁྲི།

༡༦ དེའི་འོག་ཏུ་རང་འཐད་ཀྱིས་ཡ་ཧོ་ཝཱའི་དོན་དུ་ལས་བྱེད་དུ་ཞུགས་པའི་ཟིག་རིའི་བུ་ཨ་མས་ཡཱ་དང་མཉམ་དུ་དམག་རྩལ་ཅན་ཉི་འབུམ་ཡོད་པ་ཡིན།

༡༧ བེན་ཡ་མིན་པའི་ནང་ནས་དམག་རྩལ་ཅན་ཨེལ་ཡ་དཱ་དང་མཉམ་དུ་མདའ་གཞུ་དང་ཕུབ་ཆས་སྤྲད་པ་ཉི་འབུམ་ཡོད་པ་ཡིན།

༡༨ དེའི་འོག་ཏུ་ཡོ་ཟ་བད་དང་མཉམ་དུ་དམག་ལ་འགྲོ་ཆོག་ཆོག་ཡོད་པ་ཆིག་འབུམ་བརྒྱད་ཁྲི་ཡོད་པ་ཡིན།

༡༩ རྒྱལ་པོས་ཡ་ཧུ་དཱའི་གྲོང་ཁྱེར་བཙན་པོ་ཚང་མའི་ནང་དུ་བཞག་པ་རྣམས་མ་གཏོགས་པར། རྒྱལ་པོ་ལ་ཞབས་འདེབས་བྱས་པ་རྣམས་ཀྱང་ཡོད་པ་ཡིན་ནོ༎

༡༨

ཡེ་ཧོ་ཤ་ཕད་ལ་ནོར་དབྱིགས་དང་ཞེ་ས་མང་དུ་བརྙེད་བྱུང་ནས། ཨ་ཧབ་དང་གཉེན་འབྲེལ་བྱས་ཏེ།

༢ ལོ་ཁ་ཤས་ཀྱི་རྗེས་སུ་ས་མར་ཡཱ་རུ་ཨ་ཧབ་ཀྱི་དྲུང་དུ་ཕྱིན་པ་དང་། ཨ་ཧབ་ཀྱིས་ཁོང་དང་། ཁོང་དང་མཉམ་དུ་ཡོད་པའི་མི་རྣམས་ཀྱི་དོན་དུ་ལུག་དང་གླང་དུ་མ་བསད་དེ། རཱ་མོད་གིལ་ཨད་ལ་ཨ་ཧབ་དང་མཉམ་དུ་དམག་འདེགས་པའི་ཕྱིར་བསྐུལ་ཏོ།

༣ ཡང་ཨིས་ར་ཨེལ་གྱི་རྒྱལ་པོ་ཨ་ཧབ་ཀྱིས་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ལ། ཁྱེད་ང་དང་མཉམ་དུ་རཱ་མོད་གིལ་ཨད་དུ་ཕེབས་པར་བྱའམ་དྲིས་ནས། དེས་ལན་དུ། ང་དང་ཁྱེད་གཉིས་གཅིག་པ་ཡིན། ངའི་མི་སྡེ་དང་ཁྱེད་ཀྱི་མི་སྡེ་ཡང་གཅིག་པ་ཡིན་པས། ཁྱེད་དང་མཉམ་དུ་དམག་ཏུ་འགྲོ་བར་བྱའོ། སྨྲས་ནས།

༤ ཡེ་ཧོ་ཤ་ཕད་ཀྱིས་ཨིས་ར་ཨེལ་གྱི་རྒྱལ་པོ་ལ། དེ་རིང་ཡ་ཧོ་ཝཱའི་གསུང་བརྟག་ཞུས་ཤིག་སྨྲས་ནས།

༥ ཨིས་ར་ཨེལ་གྱི་རྒྱལ་པོས་ལུང་སྟོན་པ་བཞི་བརྒྱ་བཀུག་ནས་དེ་དག་ལ། ངེད་རཱ་མོད་གིལ་ཨད་ལ་དམག་ཏུ་ཆས་པའི་རིགས་སམ། ཡང་ན་བཤོལ་བའི་རིགས། ཤེས་དྲིས་པ་དང་། དེ་དག་གིས། དམག་ལ་ཕེབས་ཤིག དཀོན་མཆོག་གིས་ཡུལ་དེ་རྒྱལ་པོ་ཁྱེད་ཀྱི་ཕྱག་ཏུ་སྩལ་བར་འགྱུར་རོ། སྨྲས་ནས།

༦ ཡེ་ཧོ་ཤ་ཕད་ཀྱིས། དེ་དག་མ་གཏོགས་པར་གསུང་བརྟག་ཞུ་བའི་ཕྱིར་གཞན་ཡ་ཧོ་ཝཱའི་ལུང་སྟོན་པ་རེ་ཡོད་དམ། དྲིས་པས།

༧ ཨིས་ར་ཨེལ་གྱི་རྒྱལ་པོས་ཡེ་ཧོ་ཤ་ཕད་ལ། ད་དུང་ཨིམ་ལཱའི་བུ་མི་ཁ་ཡཱ་བྱ་བའི་མི་གཅིག་ཡོད་དེ་ལས་ངས་ཡ་ཧོ་ཝཱའི་གསུང་བརྟག་ཞུ་བར་ནུས་རུང་། དེས་ང་ལ་ནམ་དུ་ཡང་ལུང་བསྟན་ངན་པ་མིན་པར་བཟང་པོ་མི་སྟོན་པའི་ཕྱིར། ངས་དེ་ལ་སྡང་བར་བྱེད་དོ། སྨྲས་པས། ཡེ་ཧོ་ཤ་ཕད་ཀྱིས། རྒྱལ་པོ། འདི་འདྲ་མ་གསུང་ཞིག་ཅེས་སྨྲས་སོ།

༨ དེ་ནས་ཨིས་ར་ཨེལ་གྱི་རྒྱལ་པོས་ཉུག་རུམ་ཞིག་བོས་ནས་དེ་ལ། མྱུར་དུ་ཨིམ་ལཱའི་བུ་མི་ཁ་ཡཱ་ཁྲིད་ཤོག་ཅེས་བསྒོའོ།

༩ དེའི་དུས་སུ་ཨིས་ར་ཨེལ་གྱི་རྒྱལ་པོ་དང་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་གཉིས་པོ་རེ་རང་གི་རྒྱལ་ཁྲི་ལ་རྒྱལ་པོའི་ཆས་སྤྲད་ནས། ས་མར་ཡཱའི་རྟ་སྒོའི་མདུན་གྱི་ས་སྟོང་ཞིག་ལ་བཞུགས་ཏེ། ལུང་སྟོང་པ་ཚང་མས་དེ་གཉིས་ཀྱི་དྲུང་ན་ལུང་སྟོན་གྱིན་ཡོད་དེ།

༡༠ ཀེ་ན་ནཱའི་བུ་ཚེ་དེག་ཡཱས་རང་གི་ཕྱིར་ལྕགས་ཀྱི་རྭ་ཅོ་བཟོས་ནས་འདི་ན་རེ། ཡ་ཧོ་ཝཱས་འདི་སྐད་གསུང་། ཁྱེད་ཀྱིས་འདི་དག་དང་མཉམ་དུ་ཨ་རམ་པ་རྣམས་ཚར་དུ་མ་བཅད་པའི་བར་དུ་སྣུན་པར་བྱའོ། ཞེས་སྨྲས་སོ།

༡༡ དེ་བཞིན་དུ་ལུང་སྟོན་པ་ཚང་མས་ཀྱང་ལུང་བསྟན་ཏེ། རཱ་མོད་གིལ་ཨད་ལ་དམག་ཐེགས་ཤིག་དང་། བསམ་དོན་འགྲུབ་པར་འགྱུར། ཡ་ཧོ་ཝཱས་དེ་ནི་རྒྱལ་པོའི་ཕྱག་ཏུ་གཏོད་པར་འགྱུར་རོ། ཞེས་ལུང་བསྟན་ཏོ༎

༡༢ ཡང་མི་ཁ་ཡཱ་འགུག་ཏུ་སོང་བའི་བང་ཆེན་དེས་ཁོང་ལ། གཟིགས་ཤིག ལུང་སྟོན་པ་ཐམས་ཅད་ཁ་མཐུན་ནས། རྒྱལ་པོ་ལ་བཟང་བའི་ལུང་བསྟན་ཏེ། དེ་དག་གི་གསུང་དང་འདྲ་བར་གསུང་པར་མཛོད་ཅིག་ཞུས་ནས།

༡༣ མི་ཁ་ཡཱས་དེ་ལ། ཡ་ཧོ་ཝཱ་གསོན་པོའི་བསྣམས་ཤིག ངའི་དཀོན་མཆོག་གིས་ཅི་གསུང་བ་དེ་ངས་ཟེར་བར་བྱའོ་གསུངས་ནས།

༡༤ རྒྱལ་པོའི་དྲུང་དུ་སླེབས་པའི་ཚེ་ན། རྒྱལ་པོས་དེ་ལ། ཀྱེ་མི་ཁ་ཡཱ། ངེད་རཱ་མོད་གིལ་ཨད་དུ་འཐབ་ཏུ་ཆས་པའི་རིགས་སམ། ཡང་ན་དེ་བཤོལ་བའི་རིགས། ཞེས་དྲིས་ལན་དུ་དེས། དམག་ཐེགས་ཤིག་དང་། དོན་འགྲུབ་པར་འགྱུར། ཁྱེད་ཀྱི་ལག་པའི་ནང་དུ་དེ་ནི་སླེབ་པར་འགྱུར་རོ། སྨྲས་པས།

༡༥ རྒྱལ་པོས་ཡང་སྐྱར་དེ་ལ། ཡ་ཧོ་ཝཱའི་མཚན་གྱི་ནང་དུ་བདེན་པ་མ་གཏོགས་པར། གཞན་ཅི་ཡང་མི་ཟེར་བ། ངས་ཁྱོད་ལ་ལན་ཙམ་དང་ཙམ་དུ་མནའ་འགེལ་བར་བྱ། སྨྲས་པ་དང་།

༡༦ དེ་ན་རེ། ངས་ཨིས་ར་ཨེལ་ཐམས་ཅད་རྫི་བོ་མེད་པའི་ལུག་ལྟར་རི་ལ་ཁྲེ་གཏོར་དུ་ཡོད་པ་མཐོང་། དེ་ནས་ཡ་ཧོ་ཝཱས། འདི་ཚོ་ལ་བདག་པོ་གང་ཡང་མེད་པས། འདི་དག་རེ་རེ་བཞིན་རང་གི་ཁང་པར་ཉེ་ཞོ་མེད་པར་འགྲོ་བའི་རིགས་སོ་ཟེར་བས།

༡༧ ཨིས་ར་ཨེལ་གྱི་རྒྱལ་པོས་ཡེ་ཧོ་ཤ་ཕད་ལ། འདིས་ང་ལ་ལུང་བསྟན་ངན་པ་མ་གཏོགས་པར་བཟང་པོ་ཞིག་སྟོན་པར་མི་འགྱུར། ཞེས་ངས་ཁྱེད་ལ་མ་བཤད་དམ། སྨྲས་པ་ལས།

༡༨ ཡང་སྐྱར་དེས། དེ་བས་ན་ཡ་ཧོ་ཝཱའི་གསུང་ལ་ཉོན། ངས་ཡ་ཧོ་ཝཱ་ཁོང་ཉིད་ཀྱི་བཞུགས་ཁྲི་ལ་བཞུགས་པར་མཐོང་བྱུང་། ཁོང་གི་གཡས་གཡོན་དུ་ནམ་མཁའི་ཚོགས་ཚང་མ་ལངས་ཏེ་ཡོད་པ་ཡིན།

༡༩ དེར་ཡ་ཧོ་ཝཱས། ཨིས་ར་ཨེལ་གྱི་རྒྱལ་པོ་ཨ་ཧབ་དེ་རཱ་མོད་གིལ་ཨད་ལ་དམག་འདྲེན་པ་དང་། དེར་འཕམ་པར་འགྱུར་བའི་ཕྱིར་དུ་སུས་སླུ་བར་བྱ། གསུངས་པ་དང་། སུས་འདི་ལུགས་སུ་སླུ་བར་བྱ། སུས་དེ་ལུགས་སུ་སླུ་བར་བྱའོ། སྨྲས་པ་ལས།

༢༠ མི་མ་ཡིན་ཅིག་ཐོན་ནས། ཡ་ཧོ་ཝཱའི་དྲུང་དུ་འགྲེང་ནས་ཁོང་ལ། ངས་ཁོ་སླུ་བར་བྱ་ཞུས་ནས། ཡ་ཧོ་ཝཱས། ཇི་ལྟར་སླུ་བར་བྱ་གསུངས་པས།

༢༡ དེས་ང་སོང་ནས་རྫུན་ཅན་གྱི་སེམས་ཉིད་ཅིག་བྱས་ཏེ། ཁོའི་ལུང་སྟོན་པ་ཚང་མའི་ཁའི་ནང་དུ་གཞུག་གོ། ཞུས་པ་དང་། ཁོང་གིས་དེ་ལ། ཁྱོད་ཀྱིས་ཁོ་བསླུས་ནས། བློ་བར་ཡང་འགྱུར་བས། སོང་ལ་དེ་བཞིན་དུ་བྱིས་ཤིག་བསྒོའོ།

༢༢ དེའི་ཕྱིར་ད་ལྟོས་ཤིག ཁྱོད་ཀྱི་ལུང་སྟོན་པ་འདི་དག་གི་ཁའི་ནང་དུ་ཡ་ཧོ་ཝཱས་རྫུན་ཅན་གྱི་སེམས་ཉིད་ཅིག་བཅུག་ནས། ཡ་ཧོ་ཝཱས་ཁྱོད་ཀྱི་ཕྱིར་ལུང་བསྟན་ངན་པ་གནང་བ་ཡིན། ཞེས་སྨྲས་པ་དང་།

༢༣ ཀེ་ན་ནཱའི་བུ་ཚེ་དེག་ཡཱ་ཉེ་བར་འོངས་ནས། མི་ཁ་ཡཱ་ལ་འགྲམ་ལྕག་བརྒྱབས་ནས་དེ་ལ། ངའི་ནང་ནས་ཡ་ཧོ་ཝཱའི་ཐུགས་ཉིད་དེ་གང་ལམ་ནས་ཐོན་ཏེ། ཁྱོད་ལ་གཏམ་བྱས་པ་ཡིན། དྲིས་ལན་དུ།

༢༤ མི་ཁ་ཡཱས། ཁྱོད་ཡིབ་ཏུ་ནང་ཁུལ་མའི་ནང་དུ་འགྲོ་བའི་ཉིན་པར་དེ་མཐོང་བར་འགྱུར་གསུངས་སོ།

༢༥ དེ་ནས་ཨིས་ར་ཨེལ་གྱི་རྒྱལ་པོས་མི་ཁ་ཡཱ་བཟུང་སྟེ། གྲོང་དཔོན་ཨ་མོན་དང་རྒྱལ་སྲས་ཡོ་ཨས་ཀྱི་རྩར་ཁྱེར་ནས། དེ་དག་ལ།

༢༦ རྒྱལ་པོས་ན་རེ། ང་ཞི་བདེ་བར་ལོག་རིང་བར་དུ་མི་འདི་བཙོན་རའི་ནང་དུ་བཅུག་སྟེ། སྡུག་ཟན་དང་སྡུག་ཆུ་སྟེར་ཞིག ཅེས་བསྒོའོ།

༢༧ ཡང་མི་ཁ་ཡཱས་དེས་མེད་དུ་ཁྱོད་ཞི་བདེ་བར་ལོག་འོང་ན། ཡ་ཧོ་ཝཱས་ང་རྒྱུད་དེ་ཅིའང་མ་གསུངས་པ་ཡིན། ཟེར་ནས། ཀྱེ་མི་སྡེ་ཚང་མ་ཉོན་ཞིག་སྨྲས་སོ༎

༢༨ དེ་ནས་ཨིས་ར་ཨེལ་གྱི་རྒྱལ་པོ་དང་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་གཉིས་ཀྱིས་རཱ་མོད་གིལ་ཨད་ལ་དམག་བཏེགས་ནས།

༢༩ ཨིས་ར་ཨེལ་གྱི་རྒྱལ་པོས་ཡེ་ཧོ་ཤ་ཕད་ལ། ངས་ཆས་བསྒྱུར་ཏེ་དམག་ལ་འགྲོའི། ཁྱེད་ཀྱིས་རང་གི་ན་བཟའ་གྱོན་ནས། སྡོད་ཅིག་སྨྲས་ཏེ། ཨིས་ར་ཨེལ་གྱི་རྒྱལ་པོས་ཆས་བསྒྱུར་ཏེ། དམག་ལ་ཆས་སོ།

༣༠ དེར་ཨ་རམ་གྱི་རྒྱལ་པོས་ཤིང་རྟའི་འགོ་བྱེད་དག་ལ། ཨིས་ར་ཨེལ་གྱི་རྒྱལ་པོ་གཅིག་མ་གཏོགས་པར་ཆེ་ཆུང་གང་ལའང་མ་འཐབས་ཤིག་བསྒོ་བས།

༣༡ ཤིང་རྟའི་འགོ་བྱེད་ཚོས་ཡེ་ཧོ་ཤ་ཕད་མཐོང་བ་དང་། འདི་ནི་ཨིས་ར་ཨེལ་གྱི་རྒྱལ་པོ་ཡིན་ཟེར་ཏེ། དེ་ལ་འཐབ་ཏུ་དམག་བསྐོར་བཏང་བ་ལས། ཡེ་ཧོ་ཤ་ཕད་ཀྱིས་འོ་དོད་བོས་པ་དང་། ཡ་ཧོ་ཝཱས་སྐྱབས་མཛད་དེ། དཀོན་མཆོག་གིས་དེ་དག་དེའི་མདུན་ནས་བཟློགས་སོ།

༣༢ ཤིང་རྟའི་འགོ་བྱེད་ཚོས་དེ་ནི་ཨིས་ར་ཨེལ་གྱི་རྒྱལ་པོ་མིན་པར་ཤེས་ནས། དེ་ལ་མ་བདའ་བར་ལོག་སོང་།

༣༣ དེ་ནས་གཅིག་གིས་མདའ་བཏོན་ཏེ། མ་ཟིར་བར་བརྒྱབས་པ་དང་། ཨིས་ར་ཨེལ་གྱི་རྒྱལ་པོའི་གོ་ཁྲབ་ཀྱི་འཐུད་མཚམས་ཀྱི་ནང་དུ་ཕོག་པ་དང་། དེས་རང་གི་ཤིང་རྟ་པ་ལ། ང་སྣད་བྱུང་བས། ཁ་ལོ་སྒྱུར་ཞིང་། ང་དམག་ཁྲོད་ལས་ཕྱི་རོལ་དུ་ཁྱེར་ཞིག་བསྒོའོ།

༣༤ ཉིན་དེ་ལ་དམག་འཐབ་དྲག་ཏུ་སོང་སྟེ། ཨིས་ར་ཨེལ་གྱི་རྒྱལ་པོ་དགོངས་མོའི་བར་དུ་ཤིང་རྟའི་ནང་ན་ཨ་རམ་པའི་ཕྱོགས་སུ་བལྟས་བསྡད་དེ། ཉི་མ་ནུབ་དུས་ཙམ་ལ་ཚེ་འདས་སོ༎

༡༩

དེ་ནས་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཞི་བདེ་བར་ཡེ་རུ་ཤ་ལེམ་དུ་རང་གི་ཁབ་ལ་ལོག་བསླེབས་པ་དང་།

༢ ཧ་ནཱ་ནིའི་བུ་མངོན་བཤེས་པ་ཡེ་ཧུ་ཁོང་བསུར་འོངས་ནས། རྒྱལ་པོ་ཡེ་ཧོ་ཤ་ཕད་ལ། མི་ངན་ལ་གྲོགས་བྱེད་ཅིང་ཡ་ཧོ་ཝཱའི་དགྲ་བོ་རྣམས་ལ། ཁྱོད་ཀྱིས་མཛའ་བོ་བྱེད་པ་འོས་པ་ཡིན་ནམ། དེའི་ཕྱིར་ཡ་ཧོ་ཝཱའི་སྐུ་དྲུང་ནས་ཁྱོད་ཀྱི་ཐོག་ཏུ་ཐུགས་ཁྲོ་འབབ་བོ།

༣ འོན་ཀྱང་ཁྱོད་ཀྱིས་ཡུལ་གྱི་ནང་ནས་ཨ་ཤེ་རཱ་རྣམས་ཚར་དུ་བཅད་དེ། དཀོན་མཆོག་འཚོལ་དུ་སྙིང་བཏང་བའི་དབང་གིས། ཁྱོད་ཀྱི་ནང་དུ་ད་དུང་ཡང་བྱ་བ་བཟང་པོ་རེ་རྙེད་ནུས་སོ། ཞེས་གདམས་སོ༎

༤ ཡེ་ཧོ་ཤ་ཕད་ནི་ཡེ་རུ་ཤ་ལེམ་དུ་གནས་པ་ཡིན། ཡང་ཁོང་བེ་ཨེར་ཤེ་བཱ་ནས་ཨེབ་ར་ཨིམ་གྱི་རིའི་བར་དུ་མི་རྣམས་ཀྱི་ཁྲོད་དུ་ཕྱིན་ཏེ། དེ་དག་རང་གི་ཕ་མེས་ཀྱི་དཀོན་མཆོག་ཡ་ཧོ་ཝཱའི་ཕྱོགས་སུ་ཕྱིར་ལོག་བསྒྱུར་ཏོ།

༥ ཡང་ཁོང་གིས་ཡ་ཧུ་དཱའི་གྲོང་ཁྱེར་བཙན་པོ་ཐམས་ཅད་ཀྱི་ནང་དུ། གྲོང་ཁྱེར་རེ་རེ་ལ་ཁྲིམས་དཔོན་རེ་བཞག་ནས།

༦ ཁྲིམས་དཔོན་རྣམས་ལ། ཅི་ཞིག་བྱེད་ཀྱང་། ཟོན་གྱིས་ཤིག ཅིའི་ཕྱིར་ཞེ་ན། ཁྱོད་ཅག་གིས་མི་རྣམས་ཀྱི་ཕྱིར་གཤགས་མི་འབྱེད་ཀྱིས། གཤགས་འབྱེད་དུས་སུ། ཁྱོད་ཅག་དང་མཉམ་དུ་བཞུགས་པའི་ཡ་ཧོ་ཝཱའི་དོན་དུ་བཤགས་འབྱེད་པས།

༧ ཡ་ཧོ་ཝཱའི་འཇིགས་པ་ཁྱོད་ཅག་གི་ཁར་ཡོད་པར་གྱུར་ཅིག ཅི་བྱེད་ཀྱི་བྱ་བ་ཐམས་ཅད་ཀྱི་ནང་དུ་ཟོན་གྱིས་ཤིག ཅི་ལ་ཞེ་ན། ངེད་ཀྱི་དཀོན་མཆོག་ཡ་ཧོ་ཝཱའི་དྲུང་དུ་ལོག་པ་དང་། མིའི་ངོ་སྲུང་བ་དང་། ཕག་སུག་ལེན་པར་མི་རུང་ཞེས་སྨྲས་སོ༎

༨ ཡེ་ཧོ་ཤ་ཕད་ཀྱིས་ཡེ་རུ་ཤ་ལེམ་དུ་ཡང་ཡ་ཧོ་ཝཱའི་ཕྱོགས་ལས་གཤགས་འབྱེད་པ་དང་། འཛིང་མོ་རྣམས་ཐག་གཅོད་པའི་ཕྱིར་དུ་ལེ་ཝི་པ་དང་། བླ་མ་དང་། ཨིས་ར་ཨེལ་གྱི་ཕ་སྤད་ཀྱི་འགོ་བྱེད་རྣམས་བསྐོས་པ་དང་། དེ་དག་ཡེ་རུ་ཤ་ལེམ་དུ་ལོག་གོ།

༩ ཡང་ཁོང་གིས་དེ་རྣམས་ལ་བཀའ་བཀོད་ནས། ལས་ཚང་མ་ཡ་ཧོ་ཝཱ་ལ་འཇིགས་པ་དང་བཅས་སུ་དྲང་པོ་དང་སྙིང་གཙང་བའི་ངང་ན་གྱིས་ཤིག

༡༠ གལ་ཏེ་ཁྱོད་ཅག་གི་སྤུན་གྲོང་ཁྱེར་སོ་སོའི་ནང་དུ་གནས་མཁན་རྣམས་ཀྱི་ཁྲོད་དུ། བརྒྱུད་གཅིག་དང་གཅིག་གི་བར་རམ། ཁྲིམས་དང་བཀའ་ཡི་བར་རམ། སྤྱད་མཚམས་དང་གཤགས་ཀྱི་བར་དུ་འཛིང་འཁྲབ་བྱུང་སྟེ། ཁ་མཆུ་གང་ཡང་རུང་བ་ཁྱོད་ཅག་གི་མདུན་དུ་སླེབ་ན། ཡ་ཧོ་ཝཱའི་དྲུང་དུ་སྡིག་པ་མི་བྱེད་པ་དང་། ཁྱོད་རྣམས་དང་ཁྱོད་རྣམས་ཀྱི་སྤུན་གྱི་ཐོག་ཏུ་ཁོང་གི་ཐུགས་ཁྲོ་མི་འབབ་པའི་དོན་དུ། དེ་དག་ལ་བརྡ་སྤྲོད་པར་གྱིས་ཤིག དེ་ལྟར་བྱེད་ན། ཁྱོད་ཅག་ལ་འགལ་མི་འཕོག

༡༡ ཡང་ལྟོས་ཤིག ཡ་ཧོ་ཝཱ་ལ་རག་ལུས་པའི་ཁ་མཆུ་ཐམས་ཅད་ཀྱི་ཕྱིར་ཁྱོད་ཅག་གི་དཔོན་པོར་བླ་མ་ཆེན་པོ་ཨ་མར་ཡཱ་དང་། རྒྱལ་པོ་ལ་རག་ལུས་པའི་ཁ་མཆུ་ཐམས་ཅད་ཀྱི་ཕྱིར་ཁྱོད་ཅག་གི་དཔོན་པོར་ཡ་ཧུ་དཱའི་ཕ་སྤད་ཀྱི་འགོ་པ་ཨིས་མ་ཨེལ་གྱི་ཟེ་བད་ཡཱ་དང་། ལེ་ཝི་པ་དག་ནི་ཁྱོད་ཅག་གི་མདུན་ན་ཡོད་པའི་ལས་སྣེ་པའོ། སྙིང་སྟོབས་ཀྱིས་ལས་བྱོས་ཤིག མི་བཟང་པོ་དང་ཡ་ཧོ་ཝཱ་འགྲོགས་པར་འགྱུར་རོ། ཞེས་ཞལ་གདམས་གནང་ངོ་༎

༢༠

དེའི་འོག་ཏུ་མོ་ཨབ་པ་དང་། ཨམ་མོན་པ་དང་། མེ་ཨུན་པ་རྣམས་ཀྱི་སྣོན་མར་གཞན་རྣམས་ཀྱང་ཡེ་ཧོ་ཤ་ཕད་ལ་དམག་རྒྱབ་ཏུ་བྱུང་བ་དང་།

༢ མི་འགའ་ཞིག་འོངས་ནས། ཡེ་ཧོ་ཤ་ཕད་ལ་ཕྲིན་བསྐུར་ནས། རྒྱ་མཚོའི་ཕ་རོལ་ན་ཨ་རམ་པའི་ཕྱོགས་ལས་དམག་ཚོགས་ཆེན་པོ་ཞིག་ཁྱེད་ལ་རྒོལ་དུ་འོང་གིན་འདུག གཟིགས། ད་དེ་རྣམས་ཨེན་གེ་དཱིའམ། ཧ་ཚ་ཚོན་ཐ་མར་དུ་བསླེབས་ཟིན་ཏོ་སྨྲས་པ་དང་།

༣ ཡེ་ཧོ་ཤ་ཕད་འཇིགས་པར་གྱུར་ཏེ། ཡ་ཧོ་ཝཱ་འཚོལ་བར་ཁ་ལོ་བསྒྱུར་ནས། ཡ་ཧུ་དཱ་ཚང་མ་ལ་སྨྱུང་གནས་ལ་སྡོད་པའི་ཕྱིར་དྲིལ་བསྒྲགས་སོ།

༤ ཡ་ཧུ་དཱ་ཚང་མས་ཡ་ཧོ་ཝཱ་ལས་སྐྱབས་ཞུ་བ་ལ་འདུས་ཏེ། ཡ་ཧུ་དཱའི་གྲོང་ཁྱེར་ཀུན་ལས་ཡ་ཧོ་ཝཱ་འཚོལ་དུ་འོངས་པ་དང་།

༥ ཡེ་ཧོ་ཤ་ཕད་ཡ་ཧོ་ཝཱའི་ཕོ་བྲང་གི་དེ་ཡངས་གསར་པའི་ནང་ན། ཡ་ཧུ་དཱ་དང་ཡེ་རུ་ཤ་ལེམ་གྱི་ཚོགས་ཀྱི་དཀྱིལ་དུ་ལངས་ནས་འདི་ན་རེ།

༦ ཀྱེ་ཡ་ཧོ་ཝཱ། བདག་གི་ཕ་མེས་ཀྱི་དཀོན་མཆོག ནམ་མཁའ་ལ་ཁྱེད་ནི་དཀོན་མཆོག་མིན་ནམ། མི་བརྒྱུད་སོ་སོའི་རྒྱལ་ཁམས་མཐའ་དག་གི་མངའ་བདག་དེ་ཁྱེད་མིན་ནམ། ཁྱེད་ཀྱི་ཕྱག་ཏུ་དབང་དང་མཐུ་གདའ་བས། སུས་ཀྱང་ཁྱེད་ལ་འགྲན་མི་ནུས།

༧ ཉིད་ཀྱི་མི་སྡེ་ཨིས་ར་ཨེལ་གྱི་མདུན་ལས་ཡུལ་ཁམས་འདིའི་ཡུལ་མི་ཚང་མ་བསྐྲད་དེ། ཁྱེད་ཀྱི་མཛའ་བོ་ཨབ་ར་ཧམ་གྱི་བུ་བརྒྱུད་ལ་ཡུལ་ཁམས་འདི་གཏན་གྱི་ཕྱིར་གནང་བའི་དཀོན་མཆོག་ནི་ཁྱེད་ཉིད་མ་ཡིན་ནམ།

༨ དེ་རྣམས་འདིར་གནས་ཏེ། ཁྱེད་ཀྱི་མཚན་དམ་པས་འགྲོགས་པའི་གཙང་ཁང་ཞིག་བཞེངས་ནས། དེ་དག་གིས།

༩ བདག་ཅག་ལ་རལ་གྲིའམ། བར་ཆོད་དམ། རིམས་ནད་དམ། མུ་གེ་ལ་སོགས་པའི་རྐྱེན་ངན་འབྱུང་དུས་སུ། ཁྱེད་ཀྱི་མཚན་བཞུགས་པའི་ཕོ་བྲང་ནི་འདི་ཡིན་པས། བདག་ཅག་ཕོ་བྲང་འདིའི་མདུན་དུ་ཁྱེད་ཀྱི་དྲུང་ན་ལངས་ཏེ། སྡུག་བསྔལ་གྱི་ནང་ནས་བདག་ཅག་གིས་འོ་དོད་འབོད་ན། ཁྱེད་ཀྱིས་གསན་ཏེ་སྐྱོབ་པར་འགྱུར་རོ།

༡༠ ད་གཟིགས་འཚལ། ཨིས་ར་ཨེལ་པ་མི་སེར་ཡུལ་ནས་འཐོན་དུས་སུ། དེ་རྣམས་ཨམ་མོན་པ་དང་། མོ་ཨབ་པ་དང་། རི་སེ་ཨིར་པའི་ཡུལ་དུ་འགྲོར་མ་གནང་བར། དེ་དག་ཁོ་རྣམས་ནས་འབྱོལ་ཏེ། ཁྱེད་ཀྱིས་ཁོ་རྣམས་གསོད་པར་མ་གནང་ངོ་།

༡༡ ད་ཁྱེད་ཀྱིས་བདག་ཅག་ལ་ས་སྐལ་དུ་གནང་བའི་ཡུལ་གྱི་ནང་ནས་བདག་ཅག་སྐྲོད་པའི་དོན་དུ། ལན་འདེབས་ལུགས་འདི་ལ་གཟིགས་སུ་གསོལ།

༡༢ ཀྱེ་བདག་གི་དཀོན་མཆོག ཁྱེད་ཀྱིས་དེ་དག་གི་ཁྲིམས་མི་གཅད་དམ། ཅི་ལ་ཞུ་ན། བདག་ཅག་ལ་འཐབ་ཏུ་འོང་བའི་དམག་དཔུང་ཆེན་པོ་འདི་དང་འགྲན་པའི་ཤེད་མེད། དེ་མ་ཟད། ཅི་བྱེད་དགོས་པའང་མི་ཤེས་པས། ཁྱེད་ལ་ལྟ་ལྟས་པར་ཡོད་དོ། ཞེས་ཞུས་སོ༎

༡༣ དེའི་ཚེ་ཡ་ཧུ་དཱ་པ་ཚང་མ་རེ་རང་གི་བུ་སྨད་དང་བུ་རྣམས་དང་བཅས་སུ་ཡ་ཧོ་ཝཱའི་ཞལ་སྔར་ལང་ལངས་པར་ཡོད་པ་ཡིན།

༡༤ དེ་ནས་ཡ་ཧོ་ཝཱའི་ཐུགས་ཉིད་ནི་ཟ་ཀར་ཡཱའི་བུ་ཡ་ཧ་ཟི་ཨེལ་ལ་བབས་སོ། ཟ་ཀར་ཡཱ་ནི་བེ་ནཱ་ཡཱའི་བུ། དེ་ནི་ཡེ་ཧི་ཨེལ་གྱི་བུ། དེ་ནི་མད་ཐན་ཡཱའི་བུ། དེ་ནི་ཨ་སབ་ཀྱི་བུ་རྣམས་ཀྱི་ནང་ནས་ལེ་ཝི་པ་ཞིག་ཡིན་ནོ།

༡༥ དེར་ཡེ་ཧ་ཟི་ཨེལ་གྱིས། ཀྱེ་ཡ་ཧུ་དཱ་ཚང་མ་དང་། ཡེ་རུ་ཤ་ལེམ་པ་དང་། རྒྱལ་པོ་ཡེ་ཧོ་ཤ་ཕད་ཁྱེད་གསན་འཚལ། ཡ་ཧོ་ཝཱས་ཁྱེད་ཚོ་ལ་འདི་སྐད་གསུང་། དམག་འཐབ་འདི་ཁྱོད་རྣམས་ཀྱི་མིན་གྱིས། དཀོན་མཆོག་གི་ཡིན་པས། དམག་དཔུང་ཆེན་པོ་འདིས་མ་འཇིགས། མ་ཚབས་ཤིག

༡༦ ནང་པར་ཁྱེད་ཅག་དེ་དག་དང་འཐབ་ཏུ་མར་བོབས་ཤིག་དང་། ལྟོས་ཤིག དེ་དག་ཙིས་ཀྱི་ཕྲེད་ལས་འཛེགས་ཏེ་འོད་སྟེ། ཡེ་རུ་ཨལ་གྱི་འབྲོག་སྟོང་གི་མདུན་དུ་རོང་མཇུག་ལ་ཁྱོད་ཅག་དེ་དག་དང་འཕྲད་པར་འགྱུར།

༡༧ ཁྱེད་ཅག་ལ་འཐབ་དགོས་མི་འབྱུང་བས། ཁྱེད་ཅག་ཅབ་བེར་ལངས་ནས་སྡོད་དེ། ཁྱེད་ཅག་དང་མཉམ་དུ་བཞུགས་པའི་ཡ་ཧོ་ཝཱའི་སྒྲོལ་ལུགས་ལ་ལྟོས་ཤིག ཀྱེ་ཡ་ཧུ་དཱ་དང་།ཡེ་རུ་ཤ་ལེམ། མ་འཇིགས། མ་ཚབས་ཤིག ཡ་ཧོ་ཝཱ་ཁྱེད་ཅག་དང་འགྲོགས་པས། སང་ཉིན་དེ་རྣམས་ལ་འཐབ་ཏུ་སོང་ཞིག ཅེས་བསྒོ་བ་དང་།

༡༨ ཡེ་ཧོ་ཤ་ཕད་ཀྱིས་ཁ་འབུབ་ཏུ་ཕྱག་བཙལ་བ་དང་། ཡ་ཧུ་དཱ་དང་ཡེ་རུ་ཤ་ལེམ་པ་ཚང་མ་ཡང་ཡ་ཧོ་ཝཱའི་དྲུང་དུ་ཁ་འབུབ་ཏུ་ཕྱག་བཙལ་ཏོ།

༡༩ དེ་ནས་ལེ་ཝི་པ་ཀོ་ཧད་པའི་བུ་རྣམས་སམ། ཀོ་རཱ་པའི་བུ་རྣམས་ཀྱིས་སྐད་ཆེན་པོས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་བསྟོད་དབྱངས་འབུལ་དུ་ལངས་སོ༎

༢༠ དེ་ནས་དེ་རྣམས་ནང་པར་སྔ་བར་ལངས་ནས། ཏེ་ཀོ་ཨ་ཡི་འབྲོག་སྟོང་དུ་ཕྱིན་ཏེ། དེ་དག་ཆས་དུས་སུ་ཡེ་ཧོ་ཤ་ཕད་ལངས་ཏེ། དེ་དག་ལ། ཀྱེ་ཡ་ཧུ་དཱ་དང་ཡེ་རུ་ཤ་ལེམ་པ་རྣམས། ང་ལ་ཉོན། ཡ་ཧོ་ཝཱ་རང་ཅག་གི་དཀོན་མཆོག་ལ་དད་པ་གྱིས་ཤིག་དང་། ཁྱོད་རྣམས་གནས་པར་འགྱུར། ཁོང་གི་ལུང་སྟོན་པ་ལ་ཡིད་ཆེས་ཤིག ཁྱོད་ཅག་གི་དོན་འགྲུབ་པར་འགྱུར་རོ། ཞེས་སྨྲས་ནས།

༢༡ ཡུལ་མི་རྣམས་ལ་གདམས་ངག་གནང་ཟིན་པ་དང་། ཡ་ཧོ་ཝཱ་ལ་བསྟོད་དབྱངས་འབུལ་མཁན་རྣམས་བསྐོས་ཏེ་དེ་དག་ལ། ཆོས་གོས་དམ་པ་གྱོན་ཏེ། ཁོང་ལ་བསྟོད་ཅིང་། དམག་ཚོགས་ཀྱི་མདུན་དུ་འདོང་ཞིང་། ཡ་ཧོ་ཝཱའི་ཐུགས་རྗེ་དུས་རྒྱུན་དུ་གནས་པས། ཁོང་ལ་སྟོད་སྔོགས་ཤིག ཅེས་བསྐུལ་ཏོ༎

༢༢ དེ་དག་གིས་བསྟོད་པའི་དབྱངས་འབུལ་དུ་བརྩམས་པ་ཙམ་གྱིས། ཡ་ཧུ་དཱ་ལ་འཐབ་ཏུ་འོངས་པའི་ཨམ་མོན་པ་དང་། མོ་ཨབ་དང་། རི་སེ་ཨིར་པ་རྣམས་ཀྱི་རྒྱབ་ཏུ་ཡ་ཧོ་ཝཱས་ལྐོག་འཇབ་པ་རྣམས་བཞག་པར་མཛད་པས། དེ་དག་གཅིག་གིས་གཅིག་དྲལ་ཏོ།

༢༣ ཡང་ཨམ་མོན་པ་དང་མོ་ཨབ་པས་རི་སེ་ཨིར་གྱི་ཡུལ་མི་རྣམས་ཡོངས་སུ་ཚར་གཅོད་དུ་ལངས་ནས། སེ་ཨིར་གྱི་ཡུལ་མི་རྣམས་བསད་ཟིན་པ་དང་། དེ་དག་རང་གི་ནང་དུ་གཅིག་གིས་གཅིག་མེད་པར་བྱས་སོ༎

༢༤ དེ་ནས་ཡ་ཧུ་དཱ་ནི་འབྲོག་སྟོང་དུ་སོ་པའི་མཁར་གྱི་ཕྱོགས་སུ་བསླེབ་དུས་སུ། དཔུང་དེ་ལ་བལྟས་པ་དང་། གང་ཡང་མ་ཐར་བར། ཐམས་ཅད་ཀྱི་རོ་ས་ཐོག་ཏུ་ཡོད་པར་མཐོང་བ་ལས།

༢༥ ཡེ་ཧོ་ཤ་ཕད་དང་། དེའི་མི་རྣམས་དེ་དག་གི་ནོར་འཕྲོག་ཏུ་འོངས་ནས། ནོར་ཤིན་ཏུ་མང་པོ་དང་། གོས་ལག་དང་། རིན་ཐང་ཆེ་བའི་རྡོ་བ་རིན་པོ་ཆེ། སྐྱ་མི་ནུས་པ་ཙམ་བཤུས། བཅོམ་ནོར་འདི་ཙམ་མང་པོ་ཡོད་པས། བསྡུ་བར་ཉིན་གསུམ་སོང་།

༢༦ དེ་ནས་ཞག་བཞི་པར་དེ་རྣམས་བེ་ར་ཀཱ་༼བོད་སྐད་དུ་བསྟོད་སྒྲ༽འི་ལུང་པ་རུ་འཛོམས་སོ། དེར་དེ་རྣམས་ཀྱིས་ཡ་ཧོ་ཝཱ་ལ་བསྟོད་དབྱངས་ཕུལ་བའི་རྐྱེན་གྱིས། ས་ཆ་དེའི་མིང་ལ་དེ་རིང་ཐུག་བེ་ར་ཀཱའི་ལུང་པ་ཟེར་རོ།

༢༧ དེ་ནས་ཡ་ཧུ་དཱ་དང་ཡེ་རུ་ཤ་ལེམ་པ་ཚང་མ་ལོག་འོངས། ཡ་ཧོ་ཝཱས་དེ་དག་གི་དགྲ་ལས་རྒྱལ་དུ་བཅུག་སྟེ། བདེ་སྐྱིད་གནང་བའི་ཕྱིར། དགའ་མགུའི་ངང་ན་ཡེ་རུ་ཤ་ལེམ་དུ་ལོག་སྟེ། ཡེ་ཧོ་ཤ་ཕད་དེ་དག་གི་སྣ་ལ་དོང་བ་ཡིན།

༢༨ དེ་དག་ཡེ་རུ་ཤ་ལེམ་དུ་པི་ཝང་དང་། སྒྲ་སྙན་དང་། དུང་དང་བཅས་སུ་བསླེབས་ཏེ། ཡ་ཧོ་ཝཱའི་ཕོ་བྲང་དུ་སོང་ངོ་།

༢༩ ཡང་ཡ་ཧོ་ཝཱས་ཨིས་ར་ཨེལ་གྱི་དགྲ་རྣམས་ལ་ཁོང་ཉིད་ཀྱིས་དམག་འཐབ་མཛད་པའི་གཏམ་དེ། ཡུལ་སོ་སོའི་རྒྱལ་ཁམས་ཐམས་ཅད་ཀྱིས་ཐོས་ནས། དེ་རྣམས་ཀྱི་ཐོག་ཏུ་ཡ་ཧོ་ཝཱའི་འཇིགས་པ་བབས་སོ།

༣༠ དེ་ལྟར་དཀོན་མཆོག་གིས་ཡེ་ཧོ་ཤ་ཕད་ལ་ཕྱོགས་བཞི་ནས་དུས་བདེ་གནང་བས། དེའི་རྒྱལ་ཁམས་ནང་དུས་བདེ་ས་འཇམ་ཡོད་པ་ཡིན།

༣༡ ཡང་ཡེ་ཧོ་ཤ་ཕད་ཀྱིས་རྒྱལ་པོ་མཛད་དུས་ལོ་སོ་ལྔ་ལོན་ཡོད་དེ། ཡེ་རུ་ཤ་ལེམ་དུ་ལོ་ཉེར་ལྔ་རྒྱལ་པོ་མཛད། ཁོང་གི་ཡུམ་ནི་ཤིལ་ཧིའི་སྲས་མོ་ཨ་ཟུ་བཱ་བྱ་བ་སྟེ།

༣༢ དེ་ནི་རང་གི་ཡབ་ཨ་སཱའི་ལམ་གྱི་ནང་དུ་འགྲུལ་ཏེ། དེ་ལས་མ་འཁྱར་བར། ཡ་ཧོ་ཝཱའི་སྤྱན་ལམ་དུ་གང་ལེགས་པ་དེ་ལ་སྤྱད་དོ།

༣༣ འོན་ཀྱང་མཐོ་གླིང་རྣམས་མ་བཤིག་པར་བཞག་གོ། གང་ལ་ཞེ་ན། ད་དུང་ཡང་མི་རྣམས་ཀྱིས་རང་གི་ཕ་མེས་ཀྱི་དཀོན་མཆོག་གི་ཕྱོགས་སུ་སྙིང་མ་བཏང་བ་ཡིན།

༣༤ ཡེ་ཧོ་ཤ་ཕད་ཀྱི་བྱ་བ་སྔ་ཕྱི་རྣམས་ནི། ཨིས་ར་ཨེལ་གྱི་རྒྱལ་རབས་ཀྱི་ནང་དུ་བསྲེས་པའི་མདོ། ཧ་ནཱ་ནིའི་བུ་ཡེ་ཧུའི་མདོ་དེའི་ནང་དུ་བྲིས་ཏེ་ཡོད།

༣༥ ཕྱིས་སུ་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་་ཨིས་ར་ཨེལ་གྱི་རྒྱལ་པོ་ཨ་ཧས་ཡཱ་རབ་ཏུ་སྡིག་སྤྱོད་ཡིན་པ་དེ་དང་འདྲེས་ཏེ།

༣༦ ཐར་ཤིས་ལ་འགྲོ་བའི་གྲུ་བཟོ་བ་ལ་དེ་དང་འདྲེས་ནས། དེ་གཉིས་པོས་ཨེ་ཙོན་གེ་བེར་དུ་གྲུ་གཟིངས་བཟོ་རུ་བཅུག་གོ།

༣༧ དེ་ནས་མ་རེ་ཤཱ་པ་དོ་ད་ཝཱའི་བུ་ཨེ་ལི་ཨེ་ཟེར་གྱིས་ཡེ་ཧོ་ཤ་ཕད་ལ་ལུང་བསྟན་ཏེ་དེ་ལ། ཁྱོད་ཨ་ཧས་ཡཱ་དང་འདྲེས་པས་ན། ཡ་ཧོ་ཝཱས་ཁྱོད་ཀྱི་ལས་རྣམས་བཤིག་པ་ཡིན། ཞེས་སྦྲན་ཏོ། དེ་ནས་གྲུ་དེ་དག་བཞིག་པ་དང་། ཐར་ཤིས་སུ་འགྲོ་བར་མ་ནུས་སོ༎

༢༡

ཡང་ཡེ་ཧོ་ཤ་ཕད་རང་གི་ཕ་མེས་དང་མཉམ་དུ་གཉིད་དུ་སོང་བ་དང་། དཱ་བིད་ཀྱི་གྲོང་ཁྱེར་དུ་ཕ་མེས་ཀྱི་ཁྲོད་དུ་བསྐུངས་ནས། དེའི་སྲས་ཡོ་རམ་དེའི་ཚབ་ཏུ་རྒྱལ་པོར་གྱུར་ཏོ༎

༢ དེའི་སྤུན་རྣམས། ཨ་ཟར་ཡཱ་དང་། ཡེ་ཧི་ཨེལ་དང་། ཟ་ཀར་ཡཱ་དང་། ཨ་ཟར་ཡཱ་དང་མི་ཀ་ཨེལ་དང་། ཤེ་ཕད་ཡཱ་དང་དྲུག་ནི་ཡ་ཧུ་དཱའི་རྒྱལ་པོ་ཡེ་ཧོ་ཤ་ཕད་ཀྱི་སྲས་རྣམས་སོ།

༣ དེ་དག་གི་ཕས་དེ་རྣམས་ལ་ཡ་ཧུ་དཱའི་ཡུལ་གྱི་གྲོང་ཁྱེར་བཙན་པོ་དང་བཅས་སུ་གསེར་དངུལ་དང་། རྡོ་བ་རིན་པོ་ཆེ་མང་པོ་བྱིན་གྱིས། ཡོ་རམ་སྔོན་སྐྱེས་ཡིན་སྟབས་ཀྱིས་རྒྱལ་སྲིད་ནི་དེ་ལ་བསྟེར་བ་དང་།

༤ ཡོ་རམ་རང་གི་ཕའི་རྒྱལ་སྲིད་ཀྱི་ཁྲིར་འཁོད་དེ། ཤུགས་ཅན་སོང་བ་ལས། རང་གི་ནུ་བོ་ཚང་མ་རལ་གྲིས་བསད་དེ། ཨིས་ར་ཨེལ་གྱི་སྐུ་དྲག་འགའ་ཞིག་ཀྱང་སྲོག་དང་ཕྲལ་ལོ།

༥ ཡོ་རམ་རྒྱལ་པོར་འགྱུར་དུས་སུ། ལོ་སོ་གཉིས་ལོན་ཡོད་དེ། ཡེ་རུ་ཤ་ལེམ་དུ་ལོ་བརྒྱད་རྒྱལ་སྲིད་མཛད།

༦ དེའི་ཆུང་མར་ཨ་ཧབ་ཀྱི་བུ་མོ་ཡོད་པས། དེས་ཨ་ཧབ་ཀྱི་བརྒྱུད་པ་དང་འདྲ་བར། ཨིས་ར་ཨེལ་གྱི་རྒྱལ་པོ་རྣམས་ཀྱི་ལམ་དུ་དོང་སྟེ། ཡ་ཧོ་ཝཱའི་སྤྱན་སྔར་གང་ངན་པ་ཡིན་པ་དེ་བྱས་རུང་།

༧ ཡ་ཧོ་ཝཱས་དཱ་བིད་ལ་ཞལ་ཆད་མཛད་དེ། ངས་ཁྱོད་དང་ཁྱོད་ཀྱི་བུ་བརྒྱུད་ལ་དུས་རྒྱུན་དུ་སྒྲོན་མེ་ཞིག་གནང་བར་བྱའོ། ཞེས་ཞལ་ཆད་མཛད་པ་ལ་བརྟེན་ཏེ། ཁོང་གིས་དཱ་བིད་ཀྱི་བརྒྱུད་མེད་པར་མཛད་པ་ལ་ཐུགས་མ་དགྱེས་སོ༎

༨ དེའི་རིང་དུ་ཨེ་དོམ་པ་རྣམས་ཀྱིས་ངོ་ལོག་བྱས་ཏེ། ཡ་ཧུ་དཱའི་རྒྱལ་སྲིད་ལས་ཐོན་ཏེ། དེ་དག་གིས་རྒྱལ་པོ་ཞིག་བསྐོས་པས།

༩ ཡོ་རམ་གྱིས་རང་གི་དམག་དཔོན་དང་ཤིང་རྟ་ཚང་མ་དང་བཅས་ཐོན་ཏེ། མཚན་མོར་ལངས་ཏེ། རང་ལ་བསྐོར་ཏེ་ཡོད་པའི་ཨེ་དོམ་པ་དང་། དེ་དག་གི་ཤིང་རྟའི་འགོ་བྱེད་རྣམས་དྲལ་ཏོ།

༡༠ འོན་ཀྱང་ཨེ་དོམ་པ་རྣམས་ཉི་མ་དེ་རིང་ཐུག་ཡ་ཧུ་དཱ་ལ་འབངས་གྱེན་ལོག་བྱེད། དུས་དེ་རང་བར་དུ་ལིབ་ནཱ་ཡང་ངོ་ལོག་བྱས་ཏེ་དེའི་ལག་ནས་ཤོར་ཏོ། དེ་ཅིའི་ཕྱིར་ཞེ་ན། དེས་རང་གི་ཕ་མེས་ཀྱི་དཀོན་མཆོག་ཡ་ཧོ་ཝཱ་སྤངས་པ་ཡིན།

༡༡ དེའི་སྟེང་དུ་ཡ་ཧུ་དཱའི་རི་རྣམས་ཀྱི་ཁར་མཐོ་གླིང་བརྩིགས་ཏེ། ཡེ་རུ་ཤ་ལེམ་པ་ལ་ལོག་གཡེམ་བྱེད་དུ་བཅུག ཡ་ཧུ་དཱ་ལ་འོས་མིན་བྱས་སོ།

༡༢ དེའི་ཚེ་ལུང་སྟོན་པ་ཨེ་ལི་ཡཱ་ཡི་ཕྱོགས་ལས་དེ་ལ་བསླེབས་པའི་ཡི་གེའི་ནང་ན། ཁྱོད་ཀྱི་ཕ་དཱ་བིད་ཀྱི་དཀོན་མཆོག་ཡ་ཧོ་ཝཱས་འདི་སྐད་གསུང་། ཁྱོད་ནི་རང་གི་ཕ་ཡེ་ཧོ་ཤ་ཕད་ཀྱི་ལམ་དང་། ཡ་ཧུ་དཱའི་རྒྱལ་པོ་ཨ་སཱའི་ལམ་གྱི་ནང་དུ་མ་འགྲུལ་བར།

༡༣ ཨིས་ར་ཨེལ་གྱི་རྒྱལ་པོ་རྣམས་ཀྱི་ལམ་ལ་གདོང་ནས། ཨ་ཧབ་ཀྱི་བུ་བརྒྱུད་ཀྱིས་འདོད་ལོག་སྤྱད་པ་ལྟར། ཡ་ཧུ་དཱ་དང་ཡེ་རུ་ཤ་ལེམ་པ་ལ་ཡང་ལོག་གཡེམ་བྱེད་དུ་བཅུག ཡང་ཁྱོད་ལས་བཟང་པོ་ཡོད་པའི་རང་གི་ཕ་སྤད་ཀྱི་སྤུན་རྣམས་བསད།

༡༤ ད་ལྟོས། ཡ་ཧོ་ཝཱས་ཁྱོད་ཀྱི་མི་སྡེ་དང་། ཁྱོད་ཀྱི་ཕྲུ་གུ་རྣམས་དང་། ཆུང་མ་རྣམས་དང་། ཁྱོད་ལ་གང་ཡོད་པ་ཚང་མ་རིམས་ནད་དྲག་པོ་ཞིག་གིས་གསོད་པར་འགྱུར།

༡༥ ཡང་ཁྱོད་རྒྱུ་ནད་ཆེན་པོས་ཐེབས་ཤིང་། ནད་དེའི་རྐྱེན་གྱིས་ཁྱོད་ཀྱི་རྒྱུ་མ་ཉིན་རེ་བཞིན་དུ་ལུག་པར་འགྱུར་རོ་ཞེས་གསུངས་སོ༎

༡༦ དེ་མ་ཟད། ཕེ་ལེ་ཤེད་པ་དང་། ཀུས་ཀྱི་ཉེ་འཁོར་ན་ཡོད་པའི་ཨ་རཱབ་པ་རྣམས་ཡོ་རམ་ལ་འཐབ་ཏུ་ཡ་ཧོ་ཝཱས་ཀུན་ནས་བསླངས་སོ།

༡༧ དེ་རྣམས་ཀྱིས་ཡ་ཧུ་དཱ་རུ་དམག་དྲངས་ནས། དེའི་ནང་དུ་ཚངས་ཏེ། རྒྱལ་ཁབ་ན་བརྙེད་པའི་ནོར་ཚང་མ་དང་། དེའི་སྲས་དང་། ཆུང་མ་ཐམས་ཅད་ཀྱང་ཁྱེར་བས། དེའི་སྲས་རྣམས་ཀྱི་ཐ་ཆུང་ཡོ་ཨ་ཧས་མ་གཏོགས་པར། གཞན་སྲས་གཅིག་ཀྱང་དེར་མ་ལུས་སོ༎

༡༨ དེའི་འོག་ཏུ་ཡ་ཧོ་ཝཱས་དེའི་རྒྱུ་མའི་ནང་དུ་གསོ་ཐབས་མེད་པའི་ནད་ཀྱི་སྒོ་ནས་ཁོ་དྲལ་ཏེ།

༡༩ ལོ་གཉིས་ཀྱི་དུས་འདས་པ་དང་། ནད་དེའི་སྒོ་ནས་དེའི་རྒྱུ་མ་ལུག་སྟེ། ཟུག་གཟེར་དྲག་པོ་ལངས་ནས་ཤི་བ་དང་། དེའི་མི་སྡེས་ཕ་མེས་ཀྱི་ཕྱིར་མེ་སྤར་བ་ལྟར། དེའི་ཕྱིར་མེ་མ་སྤར་ཏོ།

༢༠ དེས་རྒྱལ་ས་འཛིན་དུས་སུ། ལོ་སོ་གཉིས་ལོན་ཏེ། ཡེ་རུ་ཤ་ལེམ་དུ་ལོ་བརྒྱད་རྒྱལ་པོ་བྱས་ནས་ཚེ་འདས། དེའི་དོན་དུ་སྡུག་བསྔལ་བྱེད་མཁན་གང་ཡང་མེད་པར་འདས་ནས། དཱ་བིད་ཀྱི་གྲོང་ཁྱེར་གྱི་ནང་དུ་བསྐུངས་ཀྱིས། རྒྱལ་པོ་དག་གི་སྤུར་ཁང་གི་ནང་དུ་མ་བསྐུངས་སོ༎

༢༢

དེ་ནས་ཡེ་རུ་ཤ་ལེམ་པ་རྣམས་ཀྱིས་དེའི་སྲས་ཐ་ཆུང་ཨ་ཧས་ཡཱ་དེའི་ཚབ་ཏུ་རྒྱལ་པོར་བཅུག་པ་ཡིན། གང་ལ་ཞེ་ན། དེའི་ཕུ་བོ་ཐམས་ཅད་ནི་ཨ་རཱབ་པ་དང་ལྷན་ཅིག་ཏུ་དམག་སྒར་རུ་འོངས་པའི་དམག་དཔུང་གིས་བསད་པའི་རྐྱེན་གྱིས། ཡ་ཧུ་དཱའི་རྒྱལ་པོ་ཡོ་རམ་གྱི་སྲས་ཨ་ཧས་ཡཱ་ནི་རྒྱལ་པོར་འགྱུར་དགོས་བྱུང་།

༢ ཨ་ཧས་ཡཱ་རྒྱལ་པོ་བྱེད་དུས་སུ་ལོ་ཞེ་གཉིས་ལོན་ཏེ། ཡེ་རུ་ཤ་ལེམ་དུ་ལོ་གཅིག་རྒྱལ་སྲིད་བསྐྱངས། ཨ་ཐལ་ཡཱ་བྱ་བའི་ཨོམ་རིའི་སྲས་མོ་ནི་དེའི་ཡུམ་མོ།

༣ དེའི་ཡུམ་གྱིས་ངན་བྱུས་བསླབས་པས། ཨ་ཧབ་ཀྱི་ཕ་སྤད་ཀྱི་ལམ་གྱི་ནང་དུ་འདི་ཡང་འགྲུལ་བ་ཡིན།

༤ དེ་ལྟར་ཁོས་ཡ་ཧོ་ཝཱའི་སྤྱན་སྔར་ཨ་ཧབ་ཀྱི་ཕ་སྤད་བཞིན་དུ་ངན་པར་སྤྱད་ཅིང་། དེའི་ཕ་འཆི་བའི་འོག་ཏུ། དེ་དག་གིས་ཁོ་འཕུང་དུ་འཇུག་པའི་བར་དུ་ཁོ་དང་བཅས་གྲོས་ངན་བཏབ་བོ།

༥ དེ་དག་གི་གྲོས་བཞིན་འགྲུལ་ཏེ། ཨིས་ར་ཨེལ་གྱི་རྒྱལ་པོ་ཨ་ཧབ་ཀྱི་སྲས་ཡོ་རམ་དང་བསྡོངས་ནས། ཨ་རམ་གྱི་རྒྱལ་པོ་ཧ་ཟ་ཨེལ་དང་འཐབ་ཏུ་རཱ་མོད་གིལ་ཨད་དུ་སོང་། དེར་ཨ་རམ་པས་ཁོ་རྨས་པར་བྱས་ཏེ།

༦ ཨ་རམ་གྱི་རྒྱལ་པོ་ཧ་ཟ་ཨེལ་ལ་རྒོལ་དུས་སུ་རྨས་པར་བྱས་པའི་རྨ་རྣམས་ལ་སྨན་སྤྱད་བྱེད་དུ་ཡིས་རེ་ཨེལ་དུ་ལོག་འོངས་ནས། ན་བར་གྱུར་པས། ཡ་ཧུ་དཱའི་རྒྱལ་པོ་ཡོ་རམ་གྱི་སྲས་ཨ་ཟར་ཡཱ། ཨ་ཧབ་ཀྱི་སྲས་ཡོ་རམ་ལ་ལྟ་རུ་ཡིས་རེ་ཨེལ་ལ་ཕྱིན་ཏོ༎

༧ ཨ་ཧས་ཡཱ་འཆི་བ་ནི་དཀོན་མཆོག་གི་ཕྱོགས་ལས་བྱུང་། དེ་ཅིའི་ཕྱིར་ཞེ་ན། ཁོ་ནི་ཡོ་རམ་གྱི་མདུན་དུ་འགྲོ་བ་དང་། ཡོ་རམ་དང་མཉམ་དུ་ནིམ་ཤིའི་བུ་ཡེ་ཧུ་ལ་འཐབ་པར་འགྲོ་བའི་ཕྱིར་རོ། ཨ་ཧབ་ཀྱི་བརྒྱུད་འཛིན་གཅོད་པའི་ཕྱིར། ཡ་ཧོ་ཝཱས་ཡེ་ཧུ་ལ་སྣུམ་གྱིས་བྱུགས་སོ།

༨ ཡེ་ཧུས་ཨ་ཧབ་ཀྱི་ཕ་སྤད་ལ་ལན་འཇལ་དུས་སུ། ཡ་ཧུ་དཱའི་སྐུ་དྲག་དང་། ཨ་ཧས་ཡཱའི་སྤུན་རྣམས་ཀྱི་སྲས་སམ། ཨ་ཧས་ཡཱའི་ཞབས་ཏོག་པ་རྣམས་དང་ཕྲད་ནས། དེ་དག་ཐམས་ཅད་སྲོག་དང་ཕྲལ་ནས།

༩ ཨ་ཧས་ཡཱ་ནི་ས་མར་ཡཱ་རུ་ཡིབ་སྟེ་ཡོད་ཀྱང་། ཁོ་བཙལ་ནས་བཟུང་སྟེ། ཡེ་ཧུའི་དྲུང་དུ་ཁྱེར་ནས་བསད་དེ་བསྐུངས་སོ། དེ་ཅིའི་ཕྱིར་ཞེ་ན། དེ་དག་གིས། འདི་ནི་སྙིང་ཚང་མ་དང་ཡ་ཧོ་ཝཱ་བཙལ་བའི་ཡེ་ཧོ་ཤ་ཕད་ཀྱི་སྲས་སོ་ཟེར་བ་ཡིན། དེ་ལྟར་ཨ་ཧས་ཡཱའི་ཕ་སྤད་ཀྱི་ནང་ནས་རྒྱལ་སྲིད་འཛིན་ཐུབ་པ་གང་ཡང་མ་བརྙེད་དོ༎

༡༠ དེར་ཨ་ཧས་ཡཱའི་མ་ཨ་ཐལ་ཡཱས་རང་གི་བུ་ཤི་ཟིན་པར་མཐོང་བ་དང་། ལངས་ཏེ། ཡ་ཧུ་དཱའི་ཕ་སྤད་ཀྱི་རྒྱལ་སྲས་ཚང་མ་བསད་ཀྱིས།

༡༡ རྒྱལ་པོའི་སྲས་མོ་ཡོ་ཤ་བེ་ཨད་ཀྱིས་ཨ་ཧས་ཡཱའི་སྲས་ཡོ་ཨས་བྱ་བ་དེ། རྒྱལ་སྲས་བསད་པར་གྱུར་པའི་དཀྱིལ་ནས་བླངས་ནས། བརྐུས་ཁྱེར་ཏེ། དེ་དང་དེའི་བུ་རྫི་གཉིས་པོ་གཟིམས་ཆུང་ཞིག་གི་ནང་དུ་བཞག་པས། ཨ་ཧས་ཡཱའི་སྲིང་མོ་ཡིན་པའི་རྒྱལ་པོ་ཡོ་རམ་གྱི་སྲས་མོའམ། བླ་མ་ཡེ་ཧོ་ཡ་དཱའི་ཆུང་མ་ཡོ་ཤ་བེ་ཨད་ཀྱིས་དེ་ནི་ཨ་ཐལ་ཡཱ་ལས་སྦས་ཏེ་བཞག་པས། དེས་མ་བསད་དོ།

༡༢ དེ་གཉིས་དང་མཉམ་དུ་སྲས་དེ་དཀོན་མཆོག་གི་ཕོ་བྲང་གི་ནང་དུ་ལོ་དྲུག་ཡིབ་སྟེ་བསྡད། ཨ་ཐལ་ཡཱས་ཡུལ་ལ་རྒྱལ་སྲིད་བྱས་པ་ཡིན༎

༢༣

ལོ་བདུན་པར་ཡེ་ཧོ་ཡ་དཱ་ཤུགས་ཅན་སོང་བས། དེས་བརྒྱ་དཔོན་རྣམས་དང་། ཡེ་རོ་ཧམ་གྱི་བུ་ཨ་ཟར་ཡཱ་དང་། ཡོ་ཧ་ནན་གྱི་བུ་ཨིས་མ་ཨེལ་དང་། ཨོ་བེད་ཀྱི་བུ་ཨ་ཟར་ཡཱ་དང་། ཨ་ད་ཡཱའི་བུ་མ་ཨ་སེ་ཡཱ་དང་། ཟིག་རིའི་བུ་ཨེ་ལི་ཤ་ཕད་རྣམས་དང་ཆད་དོན་བྱས་པ་དང་།

༢ དེ་དག་ཡ་ཧུ་དཱ་ཡུལ་གྱི་ནང་ན་འཁོར་ནས། ཡ་ཧུ་དཱའི་གྲོང་ཁྱེར་ཐམས་ཅད་ཀྱི་ནང་ནས་ལེ་ཝི་པ་རྣམས་དང་། ཨིས་ར་ཨེལ་གྱི་ཕ་སྤད་ཀྱི་འགོ་བྱེད་རྣམས་བཀུག་པ་དང་། དེ་དག་ཡེ་རུ་ཤ་ལེམ་དུ་འོངས་ནས།

༣ དཀོན་མཆོག་གི་ཕོ་བྲང་དུ་མི་ཚོགས་ཀུན་གྱིས་རྒྱལ་པོ་དང་མཉམ་དུ་ཆད་དོན་བྱས་སོ། དེར་ཡེ་ཧོ་ཡ་དཱས་དེ་དག་ལ། ལྟོས་ཤིག ཡ་ཧོ་ཝཱས་དཱ་བིད་ཀྱི་བརྒྱུད་འཛིན་ལ་རག་ལས་ཏེ་གསུངས་པ་ཁོ་ན་བཞིན་དུ། རྒྱལ་པོའི་སྲས་འདིས་རྒྱལ་སྲིད་མཛད་པར་དགོས་པས།

༤ ད་ཁྱོད་རྣམས་ཀྱིས་བྱེད་དགོས་པ་འདི་ལྟ་སྟེ། ཤབ་བཱད་ཀྱི་ཉིན་པར་འདིར་འོང་བའི་བླ་མ་དང་ལེ་ཝི་པའི་སུམ་ཆ་གཅིག་གིས་སྒོ་སྲུང་ཞིག

༥ ཡང་སུམ་ཆ་གཅིག་རྒྱལ་ཁབ་ཏུ་སྡོད་ཅིག ཡང་སུམ་ཆ་གཅིག་དེ་རྨང་གི་རྟ་སྒོར་སྡོད་ཅིག ཡང་མི་སྡེ་ཚང་མ་ཡ་ཧོ་ཝཱའི་ཕོ་བྲང་གི་སྡེ་ཡངས་ཀྱི་ནང་དུ་འདུས་ཤིག

༦ ཡ་ཧོ་ཝཱའི་ཕོ་བྲང་ལ་བླ་མ་དང་ཞབས་ཏོག་ཞུ་བའི་ལེ་ཝི་པ་རྣམས་མ་གཏོགས་པར། གཞན་སུ་ཡང་ནང་དུ་མ་སྙེན་ཞིག དེ་རྣམས་དམ་པ་ཡིན་པས། ནང་དུ་འགྲོ་ཡིས། གཞན་ཀུན་གྱིས་ཡ་ཧོ་ཝཱའི་ཕོ་བྲང་སྲུང་བར་དགོས།

༧ ཡང་ལེ་ཝི་པ་ཚང་མས་རང་གི་མཚོན་ཆ་ལག་ཏུ་ཐོགས་ནས། རྒྱལ་པོ་ལ་ཀྱིར་བསྐོར་ནས་སྡོད་པར་དགོས། གཞན་སུ་ཡང་མཆོད་ཁང་གི་ནང་དུ་འོང་ན། གསོད་པར་དགོས། རྒྱལ་པོ་ཕྱི་ནང་འགྲོ་སྐབས་སུ་ཁྱོད་ཅག་ཁོང་དང་མཉམ་དུ་སྡོད་དགོས། ཤེས་བསྒོ་བ་དང་།

༨ ལེ་ཝི་པ་དང་ཡ་ཧུ་དཱ་ཚང་མས་བླ་མ་ཡེ་ཧོ་ཡ་དཱས་བསྒོ་བ་ལྟར་བྱས་ཏེ། བླ་མ་ཡེ་ཧོ་ཡ་དཱས་རེས་ཚིར་རྣམས་མ་བཤིག་པས། ཤབ་བཱད་ཞག་ལ་ནང་དུ་འོང་དགོས་པ་རྣམས་དང་། ཤབ་བཱད་ཞག་ལ་ཕྱི་རོལ་དུ་འགྲོ་དགོས་པའི་འགོ་བྱེད་ཚོས་རེ་རང་གི་འཁོར་རྣམས་བསྡུས་སོ།

༩ ཡང་བླ་མ་ཡེ་ཧོ་ཡ་དཱས་དཀོན་མཆོག་གི་གཞལ་ཡས་ཁང་ལ་ཡོད་པའི་དཱ་བིད་ཀྱི་མདུང་དང་། ཕུབ་དང་། ཕ་ལི་རྣམས་ཀྱང་བརྒྱ་དཔོན་རྣམས་ལ་བྱིན་ཏེ།

༡༠ མི་ཚང་མ་ལ་མཚོན་ཆ་བཀལ་ཏེ། མི་སྡེ་ཚང་མ་རྒྱལ་པོའི་ཀྱིར་འཁོར་དུ། མཆོད་ཁང་གི་གཡས་ཕྱོགས་ནས་གཡོན་ཕྱོགས་ཀྱི་བར་དུ། མཆོད་ཁྲི་དང་མཆོད་ཁང་ལ་གདོང་བཏད་དུ་བཞག་ནས།

༡༡ དེ་དག་གིས་རྒྱལ་པོའི་སྲས་བུ་བཏོན་ནས། དེའི་དབུ་ལ་ཅོད་པན་གསོལ་ཏེ། ཁོང་ལ་དཔང་པོ་བཏང་སྟེ། རྒྱལ་པོར་བྱས། ཡེ་ཧོ་ཡ་དཱ་དང་དེའི་བུ་རྣམས་ཀྱིས་ཁོང་ལ་སྣུམ་གྱིས་བྱུགས་ནས། རྒྱལ་པོའི་དབུ་རྨོག་མཐོ་བར་ཤོག་ཅིག ཅེས་འབོད་བསྒྲགས་སོ༎

༡༢ དེའི་ཚེ་ཨ་ཐལ་ཡཱས། མི་སྡེ་རྒྱུག་ཅིང་རྒྱལ་པོ་ལ་བསྟོད་པའི་ཀུ་སྒྲ་ཐོས་ནས། ཡ་ཧོ་ཝཱའི་ཕོ་བྲང་ལ་མི་སྡེའི་དྲུང་དུ་བསླེབས་ནས།

༡༣ མོས་བལྟས་པ་ལས། རྒྱལ་པོ་ནི་སྒོའི་ཀ་བའི་དྲུང་དུ་བཞེངས་པ་དང་། སྐུ་དྲག་དང་རྒྱ་དུང་པ་རྣམས་རྒྱལ་པོའི་དྲུང་དུ་དང་། ཡུལ་མི་ཚང་མ་དགའ་མགུ་ཞིང་རྒྱ་དུང་འབུད་པ་དང་། གླུ་མཁན་རྣམས་རོལ་ཆས་ཐོགས་ཏེ། བསྟོད་དབྱངས་ཀྱི་ནང་དུ་དབུ་མཛད་བྱེད་པར་མཐོང་ནས་ཨ་ཐལ་ཡཱས་གོས་ཧྲལ་ཏེ། ནང་དགྲ་ལངས། ནང་དགྲ་ལངས། ཤེས་བོས་པ་དང་།

༡༤ བླ་མ་ཡེ་ཧོ་ཡ་དཱས་བརྒྱ་དཔོན་དང་། དམག་དཔུང་གི་དམག་མགོ་རྣམས་ཕྱི་རོལ་དུ་ཁྱེར་ནས། དེ་དག་ལ། མོ་གྲལ་གྱི་ནང་ནས་ཕྱི་རོལ་དུ་ཕྱུང་ཞིག མོ་ལ་འབྲང་བ་རྣམས་རལ་གྲིས་གསོད་ཅིག་ཅེས་བསྒོའོ། གང་ལ་ཞེ་ན། ཡ་ཧོ་ཝཱའི་གཞལ་ཡས་ཁང་ལ་མོ་མ་གསོད་ཅིག ཅེས་བླ་མ་དེས་བཀའ་གནང་བ་ཡིན།

༡༥ དེ་ནས་དེ་དག་གིས་ལག་དར་ཏེ། མོ་རྒྱལ་ཁབ་ཀྱི་མདུན་དུ་རྟ་སྒོ་རུ་སླེབ་པ་ཙམ་གྱིས་སྲོག་དང་ཕྲལ་ཏོ༎

༡༦ ཡང་ཡེ་ཧོ་ཡ་དཱས་དེ་རྣམས་ནི་ཡ་ཧོ་ཝཱའི་མི་སྡེར་ལུས་པའི་དོན་དུ། དེ་རང་དང་། མི་སྡེ་ཚང་མ་དང་། རྒྱལ་པོ་ལ་ཆད་དོན་བྱེད་དུ་བཅུག་གོ།

༡༧ དེ་ནས་མི་སྡེ་ཚང་མ་བ་ཨཱལ་གྱི་ལྷ་ཁང་དུ་སོང་ནས། དེ་བཤིག་ནས། དེའི་མཆོད་ཁྲི་དང་། སྐུ་རྣམས་སིལ་བུར་བཅག་སྟེ། བ་ཨཱལ་གྱི་བླ་མ་མད་ཐན་བྱ་བ་དེ་མཆོད་ཁྲིའི་མདུན་དུ་བསད་དོ།

༡༨ ཡང་ཡེ་ཧོ་ཡ་དཱས་མོ་ཤེའི་བཀའ་ཁྲིམས་ལ་བྲིས་པ་ལྟར། དཱ་བིད་ཀྱིས་ཡ་ཧོ་ཝཱའི་ཕོ་བྲང་དུ་སྦྱིན་སྲེག་གི་མཆོད་པ་འབུལ་བའི་ཕྱིར། བླ་མ་དང་ལེ་ཝི་པ་རྣམས་བསྐོས་ཏེ། དཱ་བིད་ཀྱིས་བསྒོ་བ་ལྟར་དགའ་ཞིང་མགུར་འབུལ་བ་དང་། ཡ་ཧོ་ཝཱའི་ཕོ་བྲང་སྲུང་བའི་ཁག་དེ་དག་གི་ལག་ཏུ་བཏད་དོ།

༡༩ མི་གཙང་བ་ཞིག་ནང་དུ་མི་མཛུལ་བའི་ཕྱིར་དུ། དེས་ཡ་ཧོ་ཝཱའི་སྒོ་སོ་སོ་ལ་སྒོ་པ་ཡང་བཞག་གོ།

༢༠ དེ་ནས་དེས་བརྒྱ་དཔོན་དང་། སྐུ་དྲག་དང་། མི་སྡེའི་དཔོན་པོ་དང་། ཡུལ་ཁམས་ཀྱི་མི་མཐའ་དག་དང་བཅས་སུ། ཡ་ཧོ་ཝཱའི་ཕོ་བྲང་ལས་རྒྱལ་པོ་བཏོན་ཏེ། སྒོ་ལྟག་པ་རྒྱུད་དེ་རྒྱལ་ཁབ་ཏུ་ཕྱིན་པ་དང་། རྒྱལ་སྲིད་ཀྱི་ཁྲི་ལ་རྒྱལ་པོ་བཏེགས་ནས།

༢༡ ཡུལ་མི་ཚང་མས་སྐྱིད་པོ་བྱས་ཏེ། དེ་དག་གིས་ཨ་ཐལ་ཡཱ་རལ་གྲིས་བཀུམ་པས། རྒྱལ་སའི་ནང་དུ་དུས་བདེ་བྱུང་ངོ་༎

༢༤

ཡོ་ཨས་རྒྱལ་པོར་གྱུར་བའི་དུས་སུ་ལོ་བདུན་ལོན་ཡོད་དེ། ཡེ་རུ་ཤ་ལེམ་དུ་ལོ་བཞི་བཅུ་རྒྱལ་སྲིད་བསྐྱངས་སོ། བེ་ཨེར་ཤེ་བཱ་མ། ཙིབ་ཡཱ་བྱ་བ་ནི་དེའི་ཡུམ་མོ།

༢ བླ་མ་ཡེ་ཧོ་ཡ་དཱའི་ཚེ་ཐོག་ཐག་ཏུ། ཡོ་ཨས་ཀྱིས་ཡ་ཧོ་ཝཱའི་སྤྱན་ལམ་དུ་གང་རིགས་པ་བཞིན་དུ་སྤྱད་པ་ཡིན།

༣ ཡེ་ཧོ་ཡ་དཱས་དེ་ལ་བཙུན་མོ་གཉིས་བསྟེར་པ་དང་། སྲས་དང་སྲས་མོ་རྣམས་སྐྱེས་སོ༎

༤ དེའི་འོག་ཏུ་ཡོ་ཨས་ལ་ཡ་ཧོ་ཝཱའི་ཕོ་བྲང་གི་བཞིག་སོས་བྱེད་པར་འདོད་ནས།

༥ བླ་མ་དང་ལེ་ཝི་པ་རྣམས་བསྡུས་ཏེ་དེ་དག་ལ། ཡ་ཧུ་དཱའི་གྲོང་ཁྱེར་ཀུན་ཏུ་སོང་ལ། ཨིས་ར་ཨེལ་གྱི་དཀོན་མཆོག་གི་ཕོ་བྲང་གི་བཞིག་སོས་བྱེད་དུ་ལོ་ལྟར་དངུལ་སྡུས་ཤིག ལས་འདི་ཅི་མྱུར་སྒྲུབ་པར་བྱོས། བསྒོ་ན་ཡང་། ལེ་ཝི་པས་མྱུར་པོ་མ་བྱས་པ་དང་།

༦ རྒྱལ་པོས་དབུ་ཆོས་ཡེ་ཧོ་ཡ་དཱ་བོས་ནས་དེ་ལ། ཡ་ཧོ་ཝཱའི་བྲན་པོ་མོ་ཤེས་བསྒོ་བ་ལྟར། དཔང་པོའི་གུར་མཆོག་གི་ཕྱིར། ཨིས་ར་ཨེལ་གྱི་ཁྲལ་ཡ་ཧུ་དཱ་དང་ཡེ་རུ་ཤ་ལེམ་ལ་བསྡུ་རུ་ཁྱོད་ཀྱིས་ལེ་ཝི་པ་རྣམས་ལ་ཅིའི་ཕྱིར་དུ་མ་དྲིས་པ་ཡིན།

༧ དེ་ཅིའི་ཕྱིར་ཞེ་ན། སྡིག་སྤྱོད་ཀྱི་བུད་མེད་ཨ་ཐལ་ཡཱའི་བུ་རྣམས་ཀྱིས་ཡ་ཧོ་ཝཱའི་ཕོ་བྲང་བཅག་སྟེ། ཡ་ཧོ་ཝཱའི་ཕོ་བྲང་ལ་ཕུལ་མཁན་ཚང་མ་བ་ཨཱལ་རྣམས་ལ་ཕུལ་བ་ཡིན།

༨ དེའི་ཕྱིར་དེ་དག་གིས་རྒྱལ་པོའི་བཀའ་བཞིན་དུ་སྒྲོམ་ཞིག་བཟོས་ནས། ཡ་ཧོ་ཝཱའི་ཕོ་བྲང་གི་རྒྱ་སྒོར་ཕྱི་རོལ་དུ་བོར་ཏེ།

༩ དཀོན་མཆོག་གི་བྲན་པོ་མོ་ཤེས་འབྲོག་སྟོང་ན་ཨིས་ར་ཨེལ་ལ་བཀལ་བའི་ཁྲལ་དེ་ཡ་ཧོ་ཝཱ་ལ་འབུལ་བའི་ཕྱིར། ཡ་ཧུ་དཱ་དང་ཡེ་རུ་ཤ་ལེམ་ལ་སྐད་བཏང་བ་དང་།

༡༠ སྐུ་དྲག་ཚང་མ་དང་མི་སྡེ་ཡོངས་དགའ་བར་གྱུར་ནས། སྒྲོམ་དེ་གང་བའི་བར་དུ་ཕུལ་ཏོ།

༡༡ ཡང་ནམ་སྒྲོམ་དེ་ལེ་ཝི་པའི་ལག་ནས་རྒྱལ་པོའི་ལས་སྣེ་པའི་རྩར་སླེབ་དུས་སུ། དེའི་ནང་ན་དངུལ་མང་པོ་ཡོད་པ་མཐོང་སྟེ། རྒྱལ་པོའི་དྲུང་ཡིག་དང་། བླ་མ་ཆེན་པོའི་ཞིབ་དཔྱོད་པ་འོངས་ནས། སྒྲོམ་དེ་སྤྲས་པ་དང་། ཡང་དེའི་མལ་དུ་ཁྱེར་ཏེ་བོར་བ་ཡིན། ཉིན་རེ་བཞིན་དུ་དེ་ལྟར་བྱས་ནས། དངུལ་ཤིན་ཏུ་མང་པོ་བསགས་སོ།

༡༢ རྒྱལ་པོ་དང་ཡེ་ཧོ་ཡ་དཱས་ཡ་ཧོ་ཝཱའི་ཕོ་བྲང་ལ་རིམ་གྲོ་བྱེད་མཁན་དག་ལ་བཏང་ནས། དེ་དག་གིས་ཡ་ཧོ་ཝཱའི་ཕོ་བྲང་གི་བཞིག་སོས་བྱེད་པའི་གླར་རྩིག་དཔོན་དང་ཤིང་མཁན་ལ་བཏང་བ་ཡིན། དེ་མ་ཟད་པར། ཡ་ཧོ་ཝཱའི་ཕོ་བྲང་གི་བཞིག་སོས་ཀྱི་ལས་བྱེད་པའི་ལྕགས་བཟོ་པ་དང་རག་བཟོ་པ་ལ་ཡང་བཏང་བ་ཡིན།

༡༣ དེ་ལྟར་ལག་ཤེས་པ་རྣམས་ཀྱིས་ལས་བྱས་ཏེ་སྒྲུབ་པ་གྱུར་ནས། དཀོན་མཆོག་གི་ཕོ་བྲང་དེ་ནི་སྔ་མ་ལྟར་བྱས་ནས་བརྟན་པོར་བྱས་སོ།

༡༤ ཡང་སྒྲུབ་ཟིན་པ་དང་། དངུལ་ཕྱི་ལུས་དེ་རྒྱལ་པོ་དང་ཡེ་ཧོ་ཡ་དཱ་ལ་སྤྲད་པ་དང་། དེ་ལས་ཡ་ཧོ་ཝཱའི་ཕོ་བྲང་གི་ཕྱིར་ཡོ་བྱད་རིམ་གྲོ་བྱེད་རྒྱུའི་མཆོད་ཆས་དང་། ཐུར་མ་སོགས་གསེར་དངུལ་གྱི་ཡོ་བྱད་རྣམས་བཟོས་ནས།

ཡེ་ཧོ་ཡ་དཱའི་རིང་དུ་དེ་དག་གིས་རྒྱུན་ཆད་མེད་པར་ཡ་ཧོ་ཝཱའི་ཕོ་བྲང་གི་ནང་སྦྱིན་སྲེག་གི་མཆོད་པ་ཕུལ་བ་ཡིན།

༡༥ འོན་ཀྱང་ཡེ་ཧོ་ཡ་དཱ་བགྲེས་ཤིང་ན་སོ་ལོན་ནས། ཚེའི་དུས་བྱས་ཏེ། དེ་འདས་པའི་དུས་སུ་ལོ་བརྒྱ་དང་སུམ་ཅུ་ལོན་ཡོད་པ་ཡིན།

༡༦ དེས་དཀོན་མཆོག་དང་ཁོང་གི་ཕོ་བྲང་གཉིས་ཀྱི་ཕྱིར། ཨིས་ར་ཨེལ་གྱི་ནང་ན་ལས་བཟང་པོ་བྱས་པའི་ཕྱིར་དུ། དེ་དག་གིས་ཁོང་དཱ་བིད་ཀྱི་གྲོང་ཁྱེར་དུ་རྒྱལ་པོ་རྣམས་ཀྱི་ཁྲོད་དུ་བསྐུངས་སོ༎

༡༧ ཡང་ཡེ་ཧོ་ཡ་དཱ་འདས་པའི་རྗེས་སུ། ཡ་ཧུ་དཱ་ཡི་སྐུ་དྲག་རྣམས་འོངས་ནས། རྒྱལ་པོ་ལ་ཕྱག་བཙལ་བས། རྒྱལ་པོས་དེ་དག་གི་གཏམ་ལ་ཉན་ཏེ།

༡༨ དེ་དག་གིས་ཡ་ཧོ་ཝཱ་རང་གི་ཕ་མེས་ཀྱི་དཀོན་མཆོག་གི་ཕོ་བྲང་དེ་བསྐྱུར་ནས། ཨ་ཤེ་རཱ་དང་སྐུ་འདྲ་རྣམས་ལ་རིམ་གྲོ་བྱས་པས། ཉེས་པ་དེའི་རྐྱེན་གྱིས་ཡ་ཧུ་དཱ་དང་ཡེ་རུ་ཤ་ལེམ་ལ་ཐུགས་ཁྲོ་ཕོག་བྱུང་།

༡༩ ད་དུང་ཡང་ཡ་ཧོ་ཝཱའི་ཕྱོགས་སུ་སེམས་འགྱུར་བའི་དོན་དུ། དེ་དག་གི་རྩར་ལུང་སྟོན་པ་རྣམས་བཏང་ནས། དེ་རྣམས་ཀྱིས་དེ་དག་ལ་དཔང་ཕུད་ཀྱང་། ཉན་པར་མ་དགའོ༎

༢༠ ཡང་བླ་མ་ཡེ་ཧོ་ཡ་དཱའི་བུ་ཟ་ཀར་ཡཱ་ལ་དཀོན་མཆོག་གི་ཐུགས་ཉིད་བབས་པ་དང་། མི་སྡེའི་གོང་དུ་ལངས་ནས། དེ་དག་ལ། དཀོན་མཆོག་གིས་འདི་སྐད་གསུང་། ཁྱོད་ཅག་ཡ་ཧོ་ཝཱའི་བཀའ་ལས་ཅི་ལ་འགལ་བར་བྱེད། ཁྱོད་ཚོས་ཡ་ཧོ་ཝཱ་བསྐྱུར་བས། ཁོང་གིས་ཀྱང་ཁྱོད་ཚོ་བསྐྱུར་ཟིན་པས། ཁྱོད་ཚོ་གོ་ཆོད་པར་མི་འགྱུར་རོ་གསུངས།

༢༡ དེར་དེ་དག་གིས་དེའི་ཕྱིར་བྱུས་ངན་བྱས་ཏེ། ཡ་ཧོ་ཝཱའི་ཕོ་བྲང་གི་སྡེ་ཡངས་ཀྱི་ནང་དུ་རྒྱལ་པོའི་བཀའ་བཞིན་དུ་རྡོ་རུབ་ལ་བཏང་ངོ་།

༢༢ དེ་ལྟར་རྒྱལ་པོ་ཡོ་ཨས་ཀྱིས་དེའི་ཕ་ཡེ་ཧོ་ཡ་དཱས་རང་ལ་བྱས་པའི་བཀའ་དྲིན་མ་དྲན་པར། དེའི་བུ་བསད་ནས། ཁོ་འཆི་དུས་སུ། ཡ་ཧོ་ཝཱས་གཟིགས་ཤིག ལན་ལེན་པར་མཛོད་ཅིག ཅེས་ཞུས་སོ༎

༢༣ དེ་ནས་ལོ་གཅིག་གི་རྗེས་སུ་ཨ་རམ་གྱི་དམག་ཚོགས་ཀྱིས་དེ་ལ་དམག་དྲངས་ཏེ། ཡ་ཧུ་དཱ་དང་ཡེ་རུ་ཤ་ལེམ་གྱི་ནང་དུ་ཞུགས་ནས། མི་སྡེའི་འགོ་དཔོན་ཐམས་ཅད་བསད་དེ། དེ་དག་གི་བཅོམ་ནོར་ཚང་མ་ད་མཱ་སེག་རྒྱལ་པོ་ལ་བཀལ་ཏོ།

༢༤ ཨ་རམ་པའི་དམག་དཔུང་ལ་དམག་མི་ཉུང་ངུ་ཡོད་ཀྱང་། ཡ་ཧོ་ཝཱས་དེ་དག་གི་ལག་ཏུ་དམག་ཚོགས་རབ་ཏུ་ཆེན་པོ་ཞིག་བཏད་དོ། གང་ལ་ཞེ་ན། འདི་དག་གིས་ཡ་ཧོ་ཝཱ་རང་གི་ཕ་མེས་ཀྱི་དཀོན་མཆོག་སྤངས་པས། དེ་དག་གིས་ཡོ་ཨས་ལས་དེའི་ལན་བླངས་སོ༎

༢༥ དེ་དག་གི་ཁོ་རབ་ཏུ་སྣད་པོ་བྱས་ནས། ཕར་བཞུད་པའི་ཚེ་ན། དེའི་འཁོར་གཡོག་རྣམས་ཀྱིས་བླ་མ་ཡེ་ཧོ་ཡ་དཱའི་བུ་དེ་བསད་པའི་ཕྱིར་དུ། བྱུས་ངན་བྱས་ཏེ། དེ་ནི་དེ་རང་གི་མལ་སའི་ནང་དུ་བསད་ནས་ཤི། དེ་དག་གིས་ཁོ་དཱ་བིད་ཀྱི་གྲོང་ཁྱེར་དུ་བསྐུངས་ཀྱང་། རྒྱལ་པོ་ཚོའི་དུར་ཁུང་གི་ནང་དུ་མ་བསྐུངས་སོ།

༢༦ དེ་ལ་ནང་ལོག་བྱས་པ་དག་ནི། ཨམ་མོན་མ་ཤི་མེ་ཨད་ཀྱི་བུ་ཟཱ་བད་དང་། མོ་ཨབ་མ་ཤིམ་རིད་ཀྱི་བུ་ཡོ་ཟ་བད་བྱ་བ་གཉིས་སོ།

༢༧ ཡོ་ཨས་ཀྱི་སྲས་རྣམས་དང་། དེའི་སྐོར་གྱི་ལུང་བསྟན་མང་པོ་དང་། དཀོན་མཆོག་གི་ཕོ་བྲང་གི་བཞིག་སོས་ཀྱི་སྐོར་རྣམས་ནི། རྒྱལ་པོ་དག་གི་རྒྱལ་རབས་ཀྱི་གླེགས་བམ་གྱི་ནང་དུ་ཡི་གེར་བཀོད་ཡོད། དེ་ལ་ལྟོས་ཤིག ཡང་དེའི་སྲས་ཨ་མ་ཙི་ཡཱ་དེའི་ཚབ་ཏུ་རྒྱལ་པོར་གྱུར་ཏོ༎

༢༥

ཨ་མ་ཙི་ཡཱ་རྒྱལ་པོར་གྱུར་དུས་སུ་ལོ་ཉེར་ལྔ་ལོན་ཏེ་ཡོད་དེ། ཡེ་རུ་ཤ་ལེམ་དུ་ལོ་ཉེར་དགུ་རྒྱལ་པོ་མཛད། ཡེ་རུ་ཤ་ལེམ་མ་ཡོ་ཨ་དན་བྱ་བ་ནི་དེའི་ཡུམ་མོ།

༢ དེས་ཡ་ཧོ་ཝཱའི་སྤྱན་སྔར་རིགས་པ་བཞིན་སྤྱད་ཀྱང་། སྙིང་ཧྲིལ་ནས་དེ་བཞིན་དུ་མ་བྱས་སོ།

༣ དེ་ལ་རྒྱལ་སྲིད་ཆ་བཞག་སོང་བ་ཙམ་གྱིས། ཡབ་རྒྱལ་པོ་བསད་པའི་རང་གི་འཁོར་གཡོག་རྣམས་སྲོག་དང་ཕྲལ་གྱིས།

༤ ཕྲུ་གུའི་དོན་དུ་ཕ་ཡང་མ་གསོད་ཅིག ཕའི་དོན་དུ་ཕྲུ་གུའང་མ་གསོད་ཅིག འོན་ཀྱང་མི་དེ་རང་གི་ཉེས་པའི་དོན་དུ་གང་རུང་གསོད་ཅིག ཅེས་མོ་ཤེའི་བཀའ་ཁྲིམས་ཀྱི་མདོ་རུ་བྲིས་ཏེ་ཡོད་པའི་ཡ་ཧོ་ཝཱའི་བཀའ་ལྟར་བྱས་ཏེ། དེ་དག་གི་ཕྲུ་གུ་རྣམས་མ་བསད་དོ༎

༥ དེ་ནས་ཨ་མ་ཙི་ཡཱས་ཡ་ཧུ་དཱ་བསྡུས་ཏེ། ཡ་ཧུ་དཱ་དང་བེན་ཡ་མིན་གཉིས་ཀྱི་ཡུལ་ཀུན་ཏུ་ཕ་སྤད་སོ་སོ་བཞིན་དུ་སྟོང་དཔོན་དང་བརྒྱ་དཔོན་བསྐོས་ནས། ལོ་ཉི་ཤུ་གྱེན་ཆོད་རྣམས་གྲངས་པ་དང་། མདུན་དང་ཕུབ་ཐོགས་ཏེ་དམག་ལ་འགྲོ་ཐུབ་པའི་སྐྱེས་པ་སུམ་འབུམ་ཐོན།

༦ དེའི་སྟེང་དུ་དེས་དངུལ་གྱི་རྡོ་ཚད་བརྒྱ་སྤྲད་དེ། ཨིས་ར་ཨེལ་གྱི་ནང་ནས་ཀྱང་དམག་རྩལ་ལྡན་པ་ཆིག་འབུམ་གཡོག་པོར་ཕྱེས་སོ།

༧ དེར་དཀོན་མཆོག་གི་སྐྱེས་བུ་ཞིག་དེའི་མདུན་དུ་འོངས་ནས། ཀྱེ་རྒྱལ་པོ། ཨིས་ར་ཨེལ་གྱི་དམག་དཔུང་ཁྱོད་དང་མཉམ་དུ་མ་ཁྲིད། ཅིའི་ཕྱིར་ཞེ་ན། ཡ་ཧོ་ཝཱ་ནི་ཨིས་ར་ཨེལ་ལམ། ཨེབ་ར་ཨིམ་གྱི་བུ་རྣམས་དང་མཉམ་དུ་མི་བཞུགས།

༨ འོན་ཇི་སྟེ་ཁྱོད་འགྲོ་འདོད་ན། སོང་ལ། འཐབ་མོའི་ཕྱིར་རེམ་པ་གྱིས་ཤིག ཡ་ཧོ་ཝཱས་ཁྱོད་ཕ་རོལ་པའི་མདུན་དུ་བརྡབ་པར་འགྱུར། གང་ལ་ཞེ་ན། དཀོན་མཆོག་ལ་སྐྱབས་མཛད་པའི་དབང་ཡང་ཡོད། ས་ལ་བརྡབ་པའི་དབང་ཡང་ཡོད་དོ། བསྒོ་བ་དང་།

༩ ཨ་མ་ཙི་ཡཱས་དཀོན་མཆོག་གི་སྐྱེས་བུ་དེ་ལ། དེ་ནས་ངས་ཨིས་ར་ཨེལ་གྱི་དམག་དཔུང་དེ་ལ་བྱིན་པའི་རྡོ་ཚད་བརྒྱའི་ཕྱིར་ངེད་ཅག་གིས་ཅི་བྱ། ཞེས་པའི་ལན་དུ་དཀོན་མཆོག་གི་སྐྱེས་བུས་དེ་ལ། ཡ་ཧོ་ཝཱ་ལ་འདི་ལས་ལྷག་པར་མང་པོ་ཁྱོད་ལ་གནང་བའི་ནུས་པ་ཡོད་དོ། ཞེས་གདམས་པ་ལས།

༡༠ ཨེབ་ར་ཨིམ་གྱི་ནང་ནས་འོངས་པའི་དམག་དཔུང་ནི་དེ་དག་རང་རང་གི་ཡུལ་དུ་ལོག་འགྲོ་བའི་ཕྱིར་དུ་ཨ་མ་ཙི་ཡཱས་ཕྱེས་པས། དེ་རྣམས་ནི་ཡ་ཧུ་དཱ་ལ་རབ་ཏུ་ཁྲོས་པར་གྱུར་ནས། ཁོང་ཁྲོ་ཆེན་པོ་ལངས་ནས་རང་ཡུལ་དུ་ལོག་སོང་།

༡༡ དེ་ནས་ཨ་མ་ཙི་ཡཱས་སྤོབས་པ་སྐྱེད་དེ། རང་གི་མི་སྡེ་ཁྲིད་དེ་ཚྭའི་ལུང་པ་རུ་ཕྱིན་ནས། སེ་ཨིར་པ་ཆིག་ཁྲི་བསད་དེ།

༡༢ ཡ་ཧུ་དཱ་པས་གསོན་པོ་ཆིག་ཁྲི་གཉའ་ཡལ་དུ་བཟུང་ནས། བྲག་གི་རྩེ་མོར་ཁྲིད་ཁྱེར་ཏེ། བྲག་རྩེ་ལས་གཡང་ལ་བཏང་བས། ཐམས་ཅད་དུམ་བུ་དུམ་བུར་གྱུར་ཏོ།

༡༣ དེའི་བར་ཨ་མ་ཙི་ཡཱས་རང་དང་མཉམ་དུ་དམག་ལ་མི་འགྲོ་བའི་ཕྱིར་བཟློག་པའི་དམག་མི་དེ་རྣམས། ས་མར་ཡཱ་ནས་བེད་ཧོ་རོན་གྱི་བར་དུ་ཡ་ཧུ་དཱའི་གྲོང་ཁྱེར་ཀུན་ལ་ཞུགས་ཏེ། དེ་དག་གི་མི་སུམ་སྟོང་བསད་ནས། བཅོམ་ནོར་དཔག་མེད་ཁྱེར་ཏོ༎

༡༤ དེ་ནས་ཨ་མ་ཙི་ཡཱས་ཨེ་དོམ་པ་རྣམས་བསད་དེ། ཕྱིར་ལོག་འོང་དུས་སུ། དེས་སེ་ཨིར་པའི་སྐུ་འདྲ་རྣམས་འཁྱེར་འོངས་ནས། དེ་རྣམས་རང་གི་ལྷ་རུ་བྱས་ཤིང་བསླངས་ཏེ། དེའི་མདུན་དུ་ཕྱག་བཙལ་ཏེ། བསངས་བཏང་བས།

༡༥ ཨ་མ་ཙི་ཡཱའི་ཐོག་ཏུ་ཡ་ཧོ་ཝཱའི་ཐུགས་ཁྲོ་མེ་ལྟར་འབར་བྱུང་ནས། ཁོང་གིས་དེའི་མདུན་དུ་ལུང་སྟོན་པ་ཞིག་བཏང་ནས་དེ་ལ། རང་གི་མི་སྡེ་ཁྱོད་ཀྱི་ལག་ནས་སྐྱོབ་མ་ནུས་པའི་ལྷ་རྣམས་ཀྱི་ཕྱིར་བཞིན་དུ་ཁྱོད་ཅི་ལ་འབྲང་བ་ཡིན།

༡༦ ཞེས་གླེང་འཕྲོ་མ་རྫོགས་པར། རྒྱལ་པོས་དེ་ལ། ཁྱོད་རྒྱལ་པོའི་གྲོས་མིར་བསྐོས་པ་མ་ཡིན་ནམ། ཁ་རོག་སྡོད་ཅིག ཅིའི་ཕྱིར་རང་སྲོག་བརླག་པར་བྱེད། སྨྲས་པས། ལུང་སྟོན་པ་དེས་འཐེན་བྱས་ནས་དེ་ལ། ཁྱོད་ཀྱིས་དེ་འདྲ་བྱས་ཏེ། ངའི་ཞལ་ཏ་ལ་མ་ཉན་པས་ན། དཀོན་མཆོག་གིས་ཁྱོད་གསོད་པའི་ཐུགས་ཐག་བཅད་པ་ངས་ཤེས་སོ། ཞེས་གསུངས་སོ༎

༡༧ དེ་ནས་ཡ་ཧུ་དཱའི་རྒྱལ་པོ་ཨ་མ་ཙི་ཡཱས་གྲོས་བྱས་ཏེ། ཡེ་ཧུའི་ཚ་བོའམ། ཡོ་ཨ་ཧས་ཀྱི་སྲས་ཨིས་ར་ཨེལ་གྱི་རྒྱལ་པོ་ཡོ་ཨས་ཀྱི་རྩར་བང་ཆེན་བཏང་སྟེ་དེ་ལ། ཚུར་ཤོག ངེད་གཉིས་དངོས་སུ་ཐུག་པར་དགོས། སྨྲས་པས།

༡༨ ཨིས་ར་ཨེལ་གྱི་རྒྱལ་པོ་ཡོ་ཨས་ཀྱིས་ཡ་ཧུ་དཱའི་རྒྱལ་པོ་ཨ་མ་ཙི་ཡཱ་ལ་ལོན་བཏང་ཞིང་དེ་ལ། ལི་བ་ནོན་གྱི་ལྗང་ཚེར་གྱིས་ལི་བ་ནོན་གྱི་འགྱམ་ཤིང་ལ། ཁྱོད་ཀྱི་བུ་མོ་དེ་ངའི་བུའི་མནའ་མར་སྟེར་མཛོད་བྱས་ནས་ལོན་བཏངས་ཀྱང་། ལི་བ་ནོན་ན་ཡོད་པའི་གཅན་གཟན་ཞིག་རྒྱུ་བ་ལས་ལྗང་ཚེར་དེ་བརྫིས་སོ།

༡༩ ད་ཁྱོད་ཀྱིས། ལྟོས། ངས་ཨེ་དོམ་པ་རྣམས་བསད་པ་ཡིན། སྨྲ་ཞིང་། ཁྱོད་ཀྱི་སྙིང་ང་རྒྱལ་གྱིས་བསྙེམས་ཏེ། རང་མཐོང་སྐྱེད། ད་དུང་ཁྱིམ་དུ་འདུག ཁྱོད་རང་འཕུང་བའི་ལས་ཀྱི་ནང་ན་ཅི་ལ་འདྲེ་བར་བྱེད། ཁྱོད་འགྱེལ་ན། ཁྱོད་དང་མཉམ་དུ་ཡ་ཧུ་དཱ་ཡང་འགྱེལ་བར་འགྱུར་རོ། ཞེས་སྤྲིང་ན་ཡང་།

༢༠ ཨ་མ་ཙི་ཡཱས་དེ་ལ་མ་ཉན་ཏོ། གང་ལ་ཞེ་ན། དེ་ཚོས་ཨེ་དོམ་པའི་ལྷ་སོ་སོ་ལ་རིམ་གྲོ་བྱས་པའི་ཕྱིར་དུ། དེ་ཚོ་ཕ་རོལ་པའི་ལག་པའི་ནང་དུ་བཏད་པའི་བྱ་བ་དེ་དཀོན་མཆོག་ལས་བྱུང་བ་ཡིན།

༢༡ དེ་ནས་ཨིས་ར་ཨེལ་གྱི་རྒྱལ་པོ་ཡོ་ཨས་ཀྱིས་དམག་བཏེགས་ནས། དེ་དང་ཡ་ཧུ་དཱའི་རྒྱལ་པོ་ཨ་མ་ཙི་ཡཱ་གཉིས་པོ་ཡ་ཧུ་དཱའི་བེད་ཤེ་མེས་བྱ་བར་གདོང་བཏད་དུ་བསྡད་པ་དང་།

༢༢ ཨིས་ར་ཨེལ་གྱི་མདུན་དུ་ཡ་ཧུ་དཱ་ཕམ་ནས། ཚང་མ་རེ་རང་གི་གུར་དུ་བྲོས་སོང་བས།

༢༣ ཡོ་ཨ་ཧས་ཀྱི་སྲས་ཡོ་ཨས་བྱ་བའི་ཨིས་ར་ཨེལ་གྱི་རྒྱལ་པོས། ཡོ་ཨས་ཀྱི་སྲས་ཨ་མ་ཙི་ཡཱ་བྱ་བའི་ཡ་ཧུ་དཱའི་རྒྱལ་པོ་དེ་བེད་ཤེ་མེས་ཀྱི་ནང་དུ་བཟུང་སྟེ། ཡེ་རུ་ཤ་ལེམ་ལ་ཁྱེར་ནས། ཨེབ་ར་ཨིམ་གྱི་རྟ་སྒོ་བྱ་བ་ནས་གྲུའི་རྒྱ་སྒོའི་བར་དུ། ཡེ་རུ་ཤ་ལེམ་གྱི་ལྕགས་རི་ཁྲུ་བཞི་བརྒྱ་བཤིག་ནས།

༢༤ གསེར་དངུལ་ཚང་མ་དང་། དཀོན་མཆོག་གི་ཕོ་བྲང་དང་། ཨོ་བེད་ཨེ་དོམ་གྱི་ཁྱིམ་གྱི་སྣོད་བརྙེད་ཚད་དང་། རྒྱལ་ཁབ་ཀྱི་གཏེར་རྣམས་ཀྱང་ཁྱེར། མི་མང་པོ་ལག་མིར་བཟུང་ནས། ས་མར་ཡཱ་རུ་ལོག་སོང་།

༢༥ ཨིས་ར་ཨེལ་གྱི་རྒྱལ་པོ་ཡོ་ཨ་ཧས་ཀྱི་སྲས་ཡོ་ཨས་གྲོངས་པའི་རྗེས་སུ། ཡ་ཧུ་དཱའི་རྒྱལ་པོ་ཡོ་ཨས་ཀྱི་སྲས་ཨ་མ་ཙི་ཡཱ་ལོ་བཅོ་ལྔ་ཚེ་འཚོ་བྱུང་།

༢༦ ཨ་མ་ཙི་ཡཱའི་གཞན་བྱ་བ་སྔ་ཕྱི་རྣམས་ཡ་ཧུ་དཱ་དང་ཨིས་ར་ཨེལ་གྱི་རྒྱལ་པོ་དག་གི་རྒྱལ་རབས་ཀྱི་གླེངས་བམ་ན་བྲིས་པ་མེད་དམ།

༢༧ ཡང་ཨ་མ་ཙི་ཡཱ་ཡ་ཧོ་ཝཱའི་ཕྱི་བཞིན་འབྲང་བ་ལས་ལོག་པའི་འོག་ཏུ། ཡེ་རུ་ཤ་ལེམ་དུ་མི་རྣམས་ཀྱིས་ངོ་ལོག་བྱས་པས། ཁོ་ལཱ་ཁིས་སུ་བྲོས་ཀྱང་། དེའི་རྒྱབ་ནས་ལཱ་ཁིས་ལ་མི་བཏང་ནས། ཁོ་དེ་རུ་བསད་དེ།

༢༨ རྟ་རྣམས་ལ་བཀལ་ཏེ་ཁྱེར་ཏེ། ཡ་ཧུ་དཱའི་རྒྱལ་ས་རུ་དེའི་ཕ་མེས་ཀྱི་ཁྲོད་དུ་བསྐུངས་སོ༎

༢༦

དེ་ནས་ཡ་ཧུ་དཱའི་མི་སྡེ་ཚང་མས། ལོ་བཅུ་དྲུག་ལོན་པའི་ཨུ་ཟི་ཡཱ་བླངས་ཏེ། དེའི་ཕ་ཨ་མ་ཙི་ཡཱའི་ཚབ་ཏུ་རྒྱལ་པོར་བཅུག་གོ།

༢ དེས་ཨེ་ལོད་བཙུགས། རྒྱལ་པོ་རང་གི་ཕ་མེས་དང་མཉམ་དུ་གཉིད་ལ་སོང་བའི་འོག་ཏུ། ཡུལ་དེ་ཡ་ཧུ་དཱ་ལ་ཕྱིར་ལོག་ཐོབ།

༣ ཨུ་ཟི་ཡཱས་རྒྱལ་པོ་མཛད་དུས་ལོ་བཅུ་དྲུག་ལོན་ཡོད་དེ། ཡེ་རུ་ཤ་ལེམ་ན་ལོ་ལྔ་བཅུ་ང་གཉིས་རྒྱལ་སྲིད་མཛད་དོ། དེའི་ཡུམ་ཡེ་རུ་ཤ་ལེམ་མ་ཡེ་ཁོལ་ཡཱ་བྱ་བའོ།

༤ དེས་རང་གི་ཕ་ཨ་མ་ཙི་ཡཱས་སྤྱད་པ་ཁོ་ན་བཞིན་དུ། ཡ་ཧོ་ཝཱའི་སྤྱན་ལམ་དུ་རིགས་པ་དེ་བྱས་ཏེ།

༥ དཀོན་མཆོག་གི་རྟོགས་པ་དང་ལྡན་པའི་ཟ་ཀར་ཡཱ་གསོན་རིང་དུ། དེས་དཀོན་མཆོག་ལ་རིམ་གྲོ་བྱས་སོ། དེས་ཡ་ཧོ་ཝཱ་ལ་བསྙེན་བཀུར་བྱེད་རིང་བར་དུ། དཀོན་མཆོག་གིས་དེའི་བསམ་དོན་འགྲུབ་ཏུ་བཅུག་གོ།

༦ དེ་ནས་ཁོ་ཐོན་ནས། ཕེ་ལེ་ཤེད་པ་ལ་འཐབ་ནས། གད་ཀྱི་ལྕགས་རི་དང་། ཡབ་ནེ་ཡི་ལྕགས་རི་དང་། ཨས་དོད་ཀྱི་ལྕགས་རི་དང་བཅས་བཤིག་སྟེ། ཨས་དོད་ཀྱི་འཁོར་དུ་ཕེ་ལེ་ཤེད་པའི་ཁྲོད་དུ་གྲོང་ཁྱེར་རྣམས་གསར་ནས་བཙུགས།

༧ ཕེ་ལེ་ཤེད་པ་དང་། གུར་བ་ཨཱལ་དུ་གནས་པའི་ཨ་རཱབ་པ་དང་། མེ་ཨུན་པའི་དམག་འཐབ་ཀྱི་ནང་དུ། དཀོན་མཆོག་གིས་དེ་ལ་སྐྱབས་མཛད་པས།

༨ ཨམ་མོན་པས་ཨུ་ཟི་ཡཱ་ལ་དཔྱ་ཁྲལ་ཕུལ་བ་དང་། དེའི་སྟོབས་ཤུགས་རབ་ཏུ་ཆེན་པོ་སོང་བས། མི་སེར་གྱི་བར་དུ་ཡང་དེའི་མིང་དར་བྱུང་།

༩ ཡང་ཨུ་ཟི་ཡཱས་ཡེ་རུ་ཤ་ལེམ་ན་གྲུའི་རྟ་སྒོ་དང་། ལུང་པའི་རྟ་སྒོ་དང་། ལྕགས་རིའི་གྲུ་ཀྱོག་ལ་སྤེའུ་རེ་བརྩིགས་ནས་བརྟན་པོ་མཛད།

༡༠ འབྲོག་སྟོང་གི་ནང་དུའང་རྫོང་བརྩིགས། ཁྲོན་པ་མང་ཙམ་བྲུས་སོ། གང་ལ་ཞེ་ན། དེ་ལ་མདོ་དང་ཐང་ལ་ཕྱུགས་མང་པོ་ཡོད་པས་སོ། དེ་ནི་སོ་ནམ་ལ་འཐད་པས། ཕུ་སོ་སོ་དང་རི་ཀར་མེལ་དུ་དེའི་ཞིང་པ་དང་རྒུན་ཚལ་མཁན་མང་པོ་ཡོད་པ་ཡིན།

༡༡ ཡང་ཨུ་ཟི་ཡཱ་ལ་དྲུང་ཡིག་ཡེ་ཧི་ཨེལ་བྱ་བ་དང་། ཁྲིམས་དཔོན་མ་ཨ་སེ་ཡཱ་གཉིས་ཀྱི་མི་གྲངས་ཀྱི་ཐོ་བཞིན་དུ་ཚོ་ཚོ་ཆད་དེ། འཐབ་མོར་འཐོན་པའི་དམག་ཚོགས་ཤིག་ཀྱང་ཡོད་པ་ཡིན། ཡང་དེ་རྣམས་རྒྱལ་པོའི་དམག་དཔོན་གྱི་ནང་ནས་ཧ་ནན་ཡཱ་བྱ་བའི་འོག་ཏུ་ཡོད་པ་ཡིན།

༡༢ དམག་རྩལ་ཅན་གྱི་ཕ་སྤད་ཀྱི་འགོ་བྱེད་རྣམས་ཀྱི་གྲངས་ནི། ཉི་སྟོང་དྲུག་བརྒྱ་ཡོད་པ་ཡིན།

༡༣ དེ་དག་གི་འོག་ཏུ་དགྲར་རྒོལ་ཞིང་རྒྱལ་པོ་ལ་སྟོངས་གྲོགས་བྱེད་པའི་དམག་དཔུང་དཔའ་རྩལ་ཅན་སུམ་འབུམ་བདུན་སྟོང་ལྔ་བརྒྱ་ཡོད་པ་ཡིན།

༡༤ ཡང་ཨུ་ཟི་ཡཱས་དམག་ཚོགས་དེ་ཀུན་གྱི་ཕྱིར་ཕུབ་དང་། མདུང་དང་། ཁྲབ་རྨོག་དང་། གཞུ་དང་། འུར་རྡོའི་གྲལ་བྱས་སོ།

༡༥ ཡང་མི་རིག་རྩལ་ཅན་རྣམས་ཀྱི་གྲོས་བཞིན་དུ། དེས་ཡེ་རུ་ཤ་ལེམ་གྱི་རྫོང་དང་ལྕགས་རི་ལས་མདའ་དང་རྡོ་བ་ཆེན་པོ་རྒྱབ་པའི་ཕྱིར། སྒྱོགས་ཀྱི་ཁྲུལ་འཁོར་བཟོ་རུ་བཅུག་པས། དེ་ཧ་ཅང་སྟོབས་ཅན་འགྱུར་བའི་བར་དུ། ངོ་མཚར་གྱི་ལུགས་སུ་རོགས་རམ་བརྙེད་པ་དང་། དེའི་མཚན་གྲགས་རྒྱང་རིང་པོར་དར་རོ༎

༡༦ འོན་ཀྱང་དེ་སྟོབས་ཅན་སོང་དུས་སུ། དེའི་སྙིང་ང་རྒྱལ་གྱིས་བསྙེམས་པའི་དབང་གིས་འཕུང་བྱུང་། ཡ་ཧོ་ཝཱ་རང་གི་དཀོན་མཆོག་གི་བཀའ་ལས་འདས་ཏེ་ཡ་ཧོ་ཝཱའི་མཆོད་ཁང་གི་ནང་དུ་བདུག་སྤོས་ཀྱི་མཆོད་ཁྲིའི་ཁར་སྤོས་བདུག་པར་སོང་བ་དང་།

༡༧ བླ་མ་ཨ་ཟར་ཡཱ་དེའི་རྒྱབ་རྒྱབ་ནས་ནང་དུ་སོང་སྟེ། དེ་དང་མཉམ་དུ་ཡ་ཧོ་ཝཱའི་བླ་མ་སྙིང་ཅན་བརྒྱད་ཅུ་ཡོད་པ་ཡིན།

༡༨ དེར་དེ་དག་གིས་རྒྱལ་པོ་ཨུ་ཟི་ཡཱ་ལ་རྒོལ་ཞིང་དེ་ལ། ཀྱེ་ཨུ་ཟི་ཡཱ། ཡ་ཧོ་ཝཱ་ལ་སྤོས་བདུག་པ་ནི་ཁྱེད་ཀྱི་ལས་མིན་ཏེ། སྤོས་བདུག་པའི་དོན་དུ་གཙང་བར་བྱས་པའི་བླ་མའམ། ཨ་རོན་གྱི་བུ་རྣམས་བཞག་སྟེ་ཡོད་པ་ཡིན། ཁྱོད་ཀྱིས་སྡིག་པ་བྱས་པས། གཙང་ཁང་ལས་ཐོན་སོང་ཞིག བྱ་བ་འདིའི་ཕྱིར་ཁྱོད་ལ་ཡ་ཧོ་ཝཱ་དཀོན་མཆོག་གི་ཕྱོགས་ལས་བཀུར་སྟི་མི་བརྙེད་དོ། ཞེས་སྨྲས་པ་ལས།

༡༩ ཨུ་ཟི་ཡཱ་ཁྲོས་པར་གྱུར་ཏེ། སྤོས་བདུག་པའི་ཕྱིར་སྤོས་ཕོར་དེའི་ལག་ལ་ཡོད་པ་ཡིན། དེ་བླ་མ་རྣམས་ལ་ཁྲོས་པར་ཙམ་གྱིས། ཡ་ཧོ་ཝཱའི་ཕོ་བྲང་ན་སྤོས་བདུག་པའི་མཆོད་ཁྲིའི་འགྲམ་དུ་བླ་མ་དག་གི་མདུན་དུ། དེའི་དཔྲལ་བར་མཛེ་ཐོན་ནོ།

༢༠ དེར་བླ་མ་ཆེན་པོ་ཨ་ཟར་ཡཱ་དང་། གཞན་བླ་མ་ཀུན་གྱིས་དེ་ལ་བལྟས་པ་དང་། དེའི་དཔྲལ་བར་མཛེ་ཐོན་པར་མཐོང་ནས། དེ་མྱུར་དུ་བཏོན་པ་ཡིན། ཁོ་རང་མྱུར་དུ་འཐོན་སོང་། དེ་ཅིའི་ཕྱིར་ཞེ་ན། ཡ་ཧོ་ཝཱས་དེ་ལ་བརྡུངས་པ་ཡིན།

༢༡ དེ་ལྟར་རྒྱལ་པོ་ཨུ་ཟི་ཡཱ་མ་འཆི་བའི་བར་དུ་མཛེ་ཅན་དུ་ལུས། མཛེ་ནད་པ་ཡིན་པས། ཁང་ཡན་ཞིག་ལ་བསྡད་དོ། གང་ལ་ཞེ་ན། དེ་ནི་ཡ་ཧོ་ཝཱའི་ཕོ་བྲང་གི་ནང་ནས་བཏོན་བཏང་བས་སོ། དེ་ནས་དེའི་སྲས་ཡོ་ཐམ་ལ་རྒྱལ་ཁབ་ཀྱི་ཁག་ཡོད་དེ། དེས་གཤགས་བཅད་དོ༎

༢༢ ཨུ་ཟི་ཡཱའི་གཞན་བྱ་བ་སྔ་ཕྱི་རྣམས་ཨ་མོས་ཀྱི་བུ་ལུང་སྟོན་པ་ཡེ་ཤ་ཡཱས་བྲིས་སོ།

༢༣ དེ་ནས་ཨུ་ཟི་ཡཱ་རང་གི་ཕ་མེས་ཀྱི་ཁྲོད་དུ་གཉིད་དུ་སོང་སྟེ། མི་རྣམས་ཀྱིས་དེ་ལ་མཛེ་ཅན་ནོ་ཟེར་ཞིང་། དེའི་ཕ་མེས་དང་མཉམ་དུ་རྒྱལ་པོ་ལ་གཏོགས་པའི་ཐང་གི་དུར་ཁྲོད་དུ་བསྐུངས་པ་དང་། དེའི་སྲས་ཡོ་ཐམ་གྱིས་དེའི་མལ་དུ་རྒྱལ་པོ་མཛད་དོ༎

༢༧

ཡོ་ཐམ་རྒྱལ་པོར་འགྱུར་དུས་སུ། ལོ་ཉེར་ལྔ་ལོན་ཡོད་དེ། ལོ་བཅུ་དྲུག་གི་བར་དུ་ཡེ་རུ་ཤ་ལེམ་དུ་རྒྱལ་སྲིད་བསྐྱངས་སོ། ཙ་དོག་གི་སྲས་མོ་ཡེ་རུ་ཤཱ་བྱ་བ་ནི་དེའི་ཡུམ་མོ།

༢ དེའི་ཡབ་ཨུ་ཟི་ཡཱས་ཅི་མཛད་པ་བཞིན་དུ། ཡ་ཧོ་ཝཱའི་གཟིགས་ངོར་རིགས་པ་ཡིན་པ་དེ་བྱས་ཏེ། ཡ་ཧོ་ཝཱའི་མཆོད་ཁང་གི་ནང་དུ་མ་འཛུལཏོ། མི་རྣམས་ཀྱིས་ད་དུང་ཡང་མི་རིགས་པའི་ལས་བྱས་སོ།

༣ དེས་ཡ་ཧོ་ཝཱའི་ཕོ་བྲང་གི་རྒྱ་སྒོ་ལྟག་པ་དེ་བརྩིགས་ཏེ། ཨོ་ཕེལ་གྱི་ལྕགས་རིའི་ཁར་མཁར་ལས་མང་པོ་བཏང་།

༤ ཡ་ཧུ་དཱའི་རི་ཁྲོད་དུ་གྲོང་ཁྱེར་རྣམས་བཙུགས་ཏེ། ནགས་གསེབ་ཏུ་མཁར་དང་རྫོང་རྣམས་བཞེངས་སོ།

༥ ཡང་དེས་ཨམ་མོན་པའི་རྒྱལ་པོ་ལ་དམག་འཐབ་ནས་རྒྱལ་བས། ཨམ་མོན་པས་དེ་ལ་ལོ་དེ་རང་ལ་དངུལ་གྱི་རྡོ་ཚད་བརྒྱ་དང་། གྲོ་ཁལ་ཆིག་ཁྲི་དང་། ནས་ཁལ་ཆིག་ཁྲི་ཕུལ་བྱུང་། ལོ་གཉིས་པ་དང་གསུམ་པ་ལ་ཡང་དེ་དང་འདྲ་བ་ཕུལ་ཏོ།

༦ ཡོ་ཐམ་གྱིས་ཡ་ཧོ་ཝཱ་རང་གི་དཀོན་མཆོག་གི་ཞལ་ངོར་རང་གི་འགྲུལ་ཚུལ་རྣམས་བཟང་པོར་བསྒྲིགས་པས། དེའི་དབང་ཇེ་ཆེར་འཕེལ་ལོ།

༧ ད་ཡོ་ཐམ་གྱི་གཞན་བྱ་བ་རྣམས་དང་། དེའི་དམག་ཚང་མ་དང་། འགྲུལ་ལུགས་རྣམས་ནི། ཨིས་ར་ཨེལ་དང་ཡ་ཧུ་དཱའི་རྒྱལ་པོ་རྣམས་ཀྱི་གླེགས་བམ་གྱི་ནང་དུ་བྲིས་ཏེ་ཡོད། དེར་ལྟོས།

༨ དེས་རྒྱལ་པོ་མཛད་དུས་སུ། ལོ་ཉེར་ལྔ་ལོན་ཡོད་དེ། ཡེ་རུ་ཤ་ལེམ་དུ་ལོ་བཅུ་དྲུག་རྒྱལ་སྲིད་བསྐྱངས་ནས།

༩ ཡོ་ཐམ་རང་གི་ཕ་མེས་དང་མཉམ་དུ་གཉིད་དུ་སོང་བ་དང་། དཱ་བིད་ཀྱི་གྲོང་ཁྱེར་དུ་བསྐུངས་ནས། དེའི་སྲས་ཨ་ཧས་ཀྱིས་དེའི་ཚབ་ཏུ་རྒྱལ་པོ་མཛད་དོ༎

༢༨

ཨ་ཧས་རྒྱལ་པོར་འགྱུར་དུས་སུ། ལོ་ཉི་ཤུ་ལོན་ཏེ། ཡེ་རུ་ཤ་ལེམ་ལ་ལོ་བཅུ་དྲུག་རྒྱལ་སྲིད་མཛད་ཀྱིས། རང་གི་ཡབ་དཱ་བིད་དང་འདྲ་བར་ཡ་ཧོ་ཝཱའི་གཟིགས་ངོར་རིགས་པ་དེ་མ་བྱས་ཀྱིས།

༢ ཨིས་ར་ཨེལ་གྱི་རྒྱལ་པོ་རྣམས་ཀྱི་འགྲུལ་ལུགས་བཞིན་དུ་འགྲུལ་ཏེ། བ་ཨཱལ་རྣམས་ཀྱི་ཕྱིར་བླུགས་སྐུ་བཟོས།

༣ ཡང་བེན་ཧིན་ནོམ་བྱ་བའི་ལུང་པ་རུ་བསངས་བཏངས་ཏེ། ཡ་ཧོ་ཝཱས་ཨིས་ར་ཨེལ་གྱི་བུ་བརྒྱུད་ཀྱི་མདུན་ལས་བསྐྲད་པའི་ཕྱི་པའི་ཞེན་ལོག་གི་ཁྲིམས་བཞིན་དུ་རང་གི་བུ་རྣམས་མེར་བསྲེགས་སོ།

༤ དེས་མཐོ་གླིང་དང་། རིའི་སྟེང་དང་། སྐྱེ་ཤིང་རེ་རེའི་ལྐོག་ཏུ་མཆོད་པ་ཕུལ་ཏེ། བསངས་ཀྱང་བཏང་།

༥ དེའི་སླད་དུ་ཡ་ཧོ་ཝཱ་དེའི་དཀོན་མཆོག་གིས་ཁོ་ཨ་རམ་པའི་རྒྱལ་པོའི་ལག་ཏུ་བཏད་པས། དེ་དག་གིས་དེ་དྲལ་ནས། མི་ཚོགས་ཆེན་པོ་ཞིག་གཉའ་ཡལ་དུ་ཁྱེར་ཏེ། ད་མཱ་སེག་ཏུ་དྲངས་སོ། ཡང་ཁོ་ཨིས་ར་ཨེལ་གྱི་རྒྱལ་པོའི་ལག་ཏུ་བཏད་ནས། གསོད་གཏུབ་ཆེན་པོ་བཏང་ནས། ཁོ་དྲལ་ལོ།

༦ དེ་དག་གིས་ཡ་ཧོ་ཝཱ་རང་གི་ཕ་མེས་ཀྱི་དཀོན་མཆོག་དེ་བསྐྱུར་བས་ན། རེ་མལ་ཡཱའི་བུ་པེ་ཀཱས་ཞག་གཅིག་ན་ཡ་ཧུ་དཱ་པའི་ནང་ནས་དམག་མི་རྩལ་ཅན་ཆིག་འབུམ་ཉི་ཁྲི་བསད་པ་ཡིན།

༧ ཡང་ཨེབ་ར་ཨིམ་གྱི་མི་དཔའ་བོ་ཟིག་རི་ཡིས་རྒྱལ་སྲས་མ་ཨ་སེ་ཡཱ་དང་། མཁར་གྱི་ཕྱག་མཛོད་ཨས་རེ་ཀམ་དང་། རྒྱལ་པོའི་བློན་ཆེན་ཨེལ་ཀཱ་ནཱ་གསུམ་པོ་བསད་དེ།

༨ ཨིས་ར་ཨེལ་པས་རང་གི་སྤུན་ཡ་ཧུ་དཱ་པའི་ནང་ནས་བུད་མེད་དང་བུ་དང་བུ་མོ་བཅས་འབུམ་ཕྲག་གཉིས་གཉའ་ཡལ་དུ་ཁྱེར་བ་མ་ཟད། དེ་དག་ལས་ནོར་མང་པོ་བཅོམ་ནས། བཅོམ་ནོར་དེ་རྣམས་ས་མར་ཡཱ་རུ་ཁྱེར་ཏོ༎

༩ དེར་ཡ་ཧོ་ཝཱའི་ལུང་སྟོན་པ་ཨོ་དེད་བྱ་བ་ཞིག ས་མར་ཡཱ་རུ་ལོག་འོངས་བའི་དམག་ཚོགས་ལ་བསུ་བར་ཕྱིན་ཏེ། དེ་དག་ལ། ལྟོས་ཤིག ཡ་ཧོ་ཝཱ་ཁྱོད་ཅག་གི་ཕ་མེས་ཀྱི་དཀོན་མཆོག་ནི་ཡ་ཧུ་དཱ་ལ་ཐུགས་ཁྲོས་ཏེ། ཁྱོད་ཅག་གི་ལག་ཏུ་བཏད་དོ། ཁྱོད་ཚོས་ཁྲོའི་ནང་དུ་དེ་རྣམས་བསད་བསད་པ་ལས། དེའི་སྒྲ་ནམ་མཁར་བསླེབས།

༡༠ ད་ནི་ཁྱོད་ཚོས་ཡ་ཧུ་དཱའི་བུ་བརྒྱུད་དང་ཡེ་རུ་ཤ་ལེམ་འོག་ཏུ་བཅུག་སྟེ། གཉའ་ཡལ་དང་གཉའ་ཡལ་མོར་བྱེད་དུ་དམིགས་པས། འདི་ནི་ཡ་ཧོ་ཝཱ་ཁྱོད་ཅག་གི་དཀོན་མཆོག་གི་དྲུང་དུ་ཁྱོད་ཅག་རང་གི་སྡིག་པ་མིན་ནམ།

༡༡ དེ་བས་ན་ང་ལ་ཉོན་དང་། ཡ་ཧོ་ཝཱའི་ཐུགས་ཁྲོ་དྲག་པོ་ནི་ཁྱོད་ཅག་གི་ཁར་ཡོད་པས། ཁྱོད་ཚོས་རང་གི་སྤུན་གྱི་ནང་ནས་བཟུང་བའི་གཉའ་ཡལ་རྣམས་ཕུད་ཅིག ཅེས་གདམས་པ་དང་།

༡༢ ཨེབ་ར་ཨིམ་པའི་འགོ་བྱེད་ཀྱི་ནང་ནས་ཡོ་ཧ་ནན་གྱི་བུ་ཨ་ཟར་ཡཱ་དང་། མེ་ཟིལ་ལེ་མོད་ཀྱི་བུ་བེ་རེག་ཡཱ་དང་། ཤལ་ལུམ་གྱི་བུ་ཡེ་ཧིས་ཀི་ཡཱ་དང་། ཧད་ལཱ་ཨི་ཡི་བུ་ཨ་མ་སཱ་ལྔ་ལངས་ཏེ། དམག་ལས་འོངས་པ་རྣམས་བཀག་ནས་དེ་དག་ལ།

༡༣ ཁྱོད་ཚོས་གཉའ་ཡལ་འདི་དག་ནང་དུ་འཁྱེར་བའི་མི་རིགས་ཏེ། འོ་སྐོལ་གྱིས་ཡ་ཧོ་ཝཱའི་དྲུང་དུ་སྡིག་པ་བྱས་ཟིན་པའི་སྣོན་མར། ད་དུང་ཁྱོད་ཚོས་འོ་སྐོལ་གྱི་སྡིག་པ་དང་འགལ་སྐྱོན་ལྷག་པར་བྱེད་དུ་འདོད། གང་ལ་ཞེ་ན། འོ་སྐོལ་གྱི་སྡིག་པ་ཆེ་བས། ཨིས་ར་ཨེལ་གྱི་ཐོག་ཏུ་ཐུགས་ཁྲོ་ཆེན་པོ་ཡོད་ཅེས་ཟེར་བས།

༡༤ དམག་ཆས་སྤྲད་ཡོད་པ་རྣམས་ཀྱིས་སྐུ་དྲག་དང་མི་ཚོགས་ཚང་མའི་མདུན་དུ་གཉའ་ཡལ་རྣམས་བཅོམ་ནོར་དང་བཅས་སུ་ཕུད་བཏང་སྟེ།

༡༥ གོང་བརྗོད་ཀྱི་སྐྱེ་བོ་རྣམས་ལངས་ནས། གཉའ་ཡལ་དེ་རྣམས་ཁྱེར་ཏེ། དེ་དག་གི་ནང་ནས་གཅེར་བུར་ཡོད་པ་ཐམས་ཅད་ལ་བཅོམ་ནོར་གྱི་ནང་ནས་གོས་བསྐོན་ཏེ། གཟབས་སུ་བཅུག་ནས་ལྷམ་བསྐོན་ཏེ། བཟའ་བཏུང་བསྟེར། སྣུམ་གྱིས་བྱུགས། དེ་དག་གི་ཁྲོད་ན་ཡོད་པའི་མི་རྒུད་པོ་རྣམས་བོང་བུར་བསྐྱོན་ཏེ། ཁ་ཟུར་ཤིང་གི་གྲོང་ཁྱེར་ཡེ་རི་ཀོ་རུ་དེ་དག་གི་སྤུན་གྱི་དྲུང་དུ་བསྐྱལ་ནས། ས་མར་ཡཱ་རུ་ལོག་འོངས་སོ༎

༡༦ དེའི་ཚེ་རྒྱལ་པོ་ཨ་ཧས་ཀྱིས་ཨ་སུར་གྱི་རྒྱལ་པོ་རྣམས་ལ་སྐྱབས་ཞུ་རུ་བང་ཆེན་བཏང་བ་ཡིན།

༡༧ གང་ལ་ཞེ་ན། ཨེ་དོམ་པ་རྣམས་ཡང་སྐྱར་འོངས་ནས། ཡ་ཧུ་དཱ་དྲལ་ཏེ། མི་རྣམས་གཉའ་ཡལ་དུ་བཟུང་སྟེ་ཁྱེར།

༡༨ ཕེ་ལེ་ཤེད་པས་ཀྱང་ཡ་ཧུ་དཱའི་གཤམ་ཕྱོགས་དང་ལྷོ་ཕྱོགས་ཀྱི་གྲོང་ཁྱེར་རྣམས་བཅོམ་སྟེ། བེད་ཤེ་མེས་དང་། ཨ་ཡ་ལོན་དང་། གེ་དེ་རོད་དང་། སོ་ཀོ་དང་དེའི་ཡུལ་གྲུ་རྣམས་དང་། ཐིམ་ནཱ་དང་དེའི་ཡུལ་གྲུ་རྣམས་དང་། གིམ་ཟོ་དང་དེའི་ཡུལ་གྲུ་བཅས་བླངས་ཏེ། དེར་གཞིས་ཕབ་བོ།

༡༩ དེ་ཅིའི་ཕྱིར་ཞེ་ན། ཨ་ཧས་ཀྱིས་ཡ་ཧུ་དཱའི་ནང་དུ་བག་མེད་པའི་ལས་བྱས་ཏེ། ཡ་ཧོ་ཝཱའི་དྲུང་དུ་སྡིག་པ་ཚབས་ཆེ་བ་བྱས་པའི་རྐྱེན་གྱིས། ཡ་ཧོ་ཝཱས་ཨིས་ར་ཨེལ་གྱི་རྒྱལ་པོ་ཨ་ཧས་ལ་བརྟེན་ནས་ཡ་ཧུ་དཱ་དམའ་སར་ཕབ་པ་ཡིན།

༢༠ དེ་ནས་ཨ་སུར་གྱི་རྒྱལ་པོ་ཏིལ་གད་པིལ་ནེ་ཟེར་དེའི་རྩར་འོངས་ནས། དེ་འུ་ཐུག་ཏུ་བཅུག་གིས། ར་མདའ་མ་བྱས་པ་དང་།

༢༡ ཨ་ཧས་ཀྱིས་ཡ་ཧོ་ཝཱའི་ཕོ་བྲང་དང་རྒྱལ་ཁབ་དང་། སྐུ་དྲག་གི་གཟིམས་ཁང་རྣམས་ཀྱི་ནང་ནས་ནོར་ཁྱེར་ཏེ། ཨ་སུར་རྒྱལ་པོ་ལ་ཕུལ་ཀྱང་། དེས་ར་མདའ་མ་བྱས་སོ༎

༢༢ འུ་ཐུག་གི་དུས་དེ་ལ་རྒྱལ་པོ་ཨ་ཧས་ཀྱིས་ཡ་ཧོ་ཝཱའི་དྲུང་དུ་སྡིག་པ་ལྷག་པར་བྱས་ཏེ།

༢༣ དེ་རང་ཕམ་བཅུག་པའི་ད་མཱ་སེག་པའི་ལྷ་རྣམས་ལ་མཆོད་པ་ཕུལ་ནས་དེས། ཨ་རམ་རྒྱལ་པོའི་ལྷ་རྣམས་ཀྱིས་དེ་དག་ལ་སྐྱབས་བྱས་པ་ཡིན་པས། ལྷ་དེ་རྣམས་ཀྱིས་ང་ལ་ཡང་སྐྱབས་བྱེད་དུ། ངས་མཆོད་པ་འབུལ་བར་བྱའོ་སྨྲས་ཀྱང་། དེ་ནི་ཁོ་རང་དང་། ཨིས་ར་ཨེལ་ཚང་མ་འཕུང་བའི་རྒྱུ་རུ་གྱུར་ཏོ།

༢༤ ཡང་ཨ་ཧས་ཀྱིས་ཡ་ཧོ་ཝཱའི་ཕོ་བྲང་གི་ཡོ་བྱད་རྣམས་བསྡུས་ནས། དཀོན་མཆོག་གི་ཕོ་བྲང་གི་ཡོ་བྱད་ཚང་མ་དུམ་བུར་བཅག ཡ་ཧོ་ཝཱའི་ཕོ་བྲང་གི་སྒོ་རྣམས་བསྡམས་ནས། ཡེ་རུ་ཤ་ལེམ་གྱི་གྲུ་རེ་རེའི་ནང་དུ་དེ་རང་གི་ཕྱིར་དུ་མཆོད་ཁྲི་རྣམས་བརྩིགས་སོ།

༢༥ ཡ་ཧུ་དཱའི་གྲོང་ཁྱེར་རེ་རེའི་ནང་དུ་ལྷ་གཞན་པ་རྣམས་ལ་བསངས་གཏོང་བའི་མཐོ་གླིང་རྣམས་བཅོས་ནས། ཡ་ཧོ་ཝཱ་རང་གི་ཕ་མེས་ཀྱི་དཀོན་མཆོག་གི་ཐུགས་ཁྲོ་དཀྲུགས་སོ།

༢༦ ད་དེའི་གཞན་བྱ་བ་རྣམས་དང་། སྤྱོད་པ་སྔ་ཕྱི་རྣམས་ནི། ཡ་ཧུ་དཱ་དང་ཨིས་ར་ཨེལ་གྱི་རྒྱལ་པོ་རྣམས་ཀྱི་གླེགས་བམ་ན་བྲིས་ཏེ་ཡོད་པས། དེར་ལྟོས།

༢༧ དེ་ནས་ཨ་ཧས་རང་གི་ཕ་མེས་ཀྱི་ཁྲོད་དུ་གཉིད་དུ་སོང་ནས། ཡེ་རུ་ཤ་ལེམ་རྒྱལ་ས་རུ་བསྐུངས་ཀྱིས། ཨིས་ར་ཨེལ་གྱི་རྒྱལ་པོ་རྣམས་ཀྱི་དུར་ཁྲོད་དུ་མ་བཞག་གོ། དེ་ནས་དེའི་སྲས་ཧིས་ཀི་ཡཱ་དེའི་མལ་དུ་རྒྱལ་པོར་གྱུར་ཏོ༎

༢༩

ཧིས་ཀི་ཡཱ་ལོ་ཉེར་ལྔ་ལོན་དུས་སུ་རྒྱལ་པོར་གྱུར་ནས། ཡེ་རུ་ཤ་ལེམ་དུ་ལོ་ཉེར་དགུ་རྒྱལ་སྲིད་བསྐྱངས། ཟ་ཀར་ཡཱའི་སྲས་མོ་ཨ་བི་ཡཱ་བྱ་བ་ནི་དེའི་ཡུམ་མོ།

༢ དེས་རང་གི་ཡབ་མེས་དཱ་བིད་ཀྱི་མཛད་པ་ཐམས་ཅད་དང་བསྟུན་ཏེ། ཡ་ཧོ་ཝཱའི་གཟིགས་ངོར་གང་རིགས་པ་ཡིན་པ་དེ་མཛད་དོ༎

༣ དེས་རྒྱལ་སྲིད་བྱེད་པའི་ལོ་དང་པོའི་ཟླ་བ་དང་པོ་ན། ཡ་ཧོ་ཝཱའི་ཕོ་བྲང་གི་སྒོ་རྣམས་ཕྱེས་ཏེ། དེ་རྣམས་ལ་བཞིག་སོས་བྱས།

༤ ཡང་བླ་མ་དང་ལེ་ཝི་པ་རྣམས་བཀུག་ནས། ཤར་ཕྱོགས་ཀྱི་ས་སྟོང་ལ་བསྡུས་ཏེ་དེ་དག་ལ།

༥ ཀྱེ་ལེ་ཝི་པ་རྣམས། ང་ལ་ཉོན། ཁྱོད་ཅག་རང་གཙང་སྦྲ་བྱོས། ཡང་ཡ་ཧོ་ཝཱ་རང་གི་ཕ་མེས་ཀྱི་དཀོན་མཆོག་གི་ཕོ་བྲང་དེ་གཙང་བར་བྱོས་ལ། དམ་པའི་གནས་ཀྱི་ནང་ནས་གྲིབ་ཅན་དེ་ཕྱུང་ཞིག

༦ དེ་ཅིའི་ཕྱིར་ཞེ་ན། འོ་ཅག་གི་ཕ་མེས་རྣམས་ཀྱིས་ཉེས་སྡིག་བྱས། ཡ་ཧོ་ཝཱ་ངེད་ཀྱི་དཀོན་མཆོག་གི་སྤྱན་སྔར་ངན་པ་བྱས། ཁོང་སྤངས། ཡ་ཧོ་ཝཱའི་བཞུགས་གནས་ཀྱི་ཕྱོགས་ལས་ཀུན་གྱིས་གདོང་པ་བསྒྱུར་ནས། རྒྱབ་བསྟན་ཏོ།

༧ ཡང་དེ་དག་གིས་སྒོ་འབྱོར་གྱི་སྒོ་རྣམས་བཅུག མཆོད་མེ་རྣམས་བསད། ཨིས་ར་ཨེལ་གྱི་དཀོན་མཆོག་ལ་གནས་དམ་པའི་ནང་དུ་སྤོས་ཀྱང་མ་བདུགས། སྦྱིན་སྲེག་གི་མཆོད་པ་ཡང་མ་ཕུལ་བས།

༨ དེའི་རྐྱེན་གྱིས་ཡ་ཧུ་དཱ་དང་ཡེ་རུ་ཤ་ལེམ་གྱི་ཐོག་ཏུ་ཡ་ཧོ་ཝཱའི་ཐུགས་ཁྲོ་བབས། ཁྱོད་ཚོའི་མིག་གིས་མཐོང་བ་ལྟར་དུ། ཁོང་གིས་དེ་རྣམས་ངན་པའི་ནང་དུ་བསྐྱུར་ཏེ། ཧན་འཁྱོར་བ་དང་འོ་ཤོའི་གནས་སུ་མཛད་བྱུང་།

༩ ལྟོས་ཤིག དེའི་རྒྱུ་རྐྱེན་གྱིས་འོ་ཅག་གི་ཕ་རྣམས་རལ་གྲིས་བརྡབས། བུ་དང་བུ་མོ་དང་ཆུང་མ་རྣམས་གཉའ་ཡལ་བྱུང་།

༡༠ ད་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་ཐུགས་ཁྲོ་དྲག་པོ་དེ། འོ་ཅག་ལས་འབུད་པའི་དོན་དུ། ཁོང་དང་མཉམ་དུ་དམ་བཅའ་བྱེད་པ་ལ་ང་འདོད་དོ།

༡༡ ངའི་བུ་རྣམས། ཡ་ཧོ་ཝཱས་ཁྱོད་ཅག་ནི་ཁོང་གི་དྲུང་དུ་ལང་ཞིང་རིམ་གྲོ་བྱེད་པ་དང་། བདག་རྐྱེན་ཞུ་བ་དང་། སྤོས་བདུག་པའི་ཕྱིར་འདམས་པ་ཡིན་པས། ད་མ་གཡེངས་ཤིག ཅེས་བསྐུལ་བ་དང་།

༡༢ ལེ་ཝི་པ་རྣམས་ལངས་ཏེ། ཀོ་ཧད་པའི་བུ་རྣམས་ཀྱི་ཁྲོད་ནས། ཨ་མ་སཱ་ཨིའི་བུ་མ་ཧད་དང་། ཨ་ཟར་ཡཱའི་བུ་ཡོ་ཨེལ་དང་། མེ་རཱ་རིའི་བུ་རྣམས་ནས། ཨབ་དཱིའི་བུ་ཀིས་དང་། ཡེ་ཧལ་ལེལ་ཨེལ་གྱི་བུ་ཨ་ཟར་ཡཱ་དང་། གེར་ཤོན་པའི་བུ་རྣམས་ལས། ཟིམ་མཱའི་བུ་ཡོ་ཨ་དང་། ཡོ་ཨའི་བུ་ཨེ་དེན་དང་།

༡༣ ཨེ་ལི་ཚ་ཕན་གྱི་བུ་རྣམས་ལས། ཤིམ་རི་དང་ཡེ་ཧི་ཨེལ་དང་། ཨ་སབ་ཀྱི་བུ་རྣམས་ལས། ཟ་ཀར་ཡཱ་དང་། མད་ཐན་ཡཱ་དང་།

༡༤ ཧེ་མཱན་གྱི་བུ་རྣམས་ལས། ཡེ་ཧི་ཨེལ་དང་། ཤི་མེ་ཨི་དང་། ཡེ་དུ་ཐུན་གྱི་བུ་རྣམས་ལས། ཤེ་མ་ཡཱ་དང་ཨུ་ཟི་ཨེལ།

༡༥ དེ་དག་གིས་རང་གི་སྤུན་རྣམས་བསྡུས་ནས། རང་ལ་གཙང་སྦྲ་བྱས་ཏེ། ཡ་ཧོ་ཝཱའི་བཀའ་ལ་རག་ལས་ཏེ་རྒྱལ་པོས་བསྒོ་བ་བཞིན་དུ། ཡ་ཧོ་ཝཱའི་ཕོ་བྲང་ལ་བྱི་དོར་བྱེད་དུ་ཆས་ནས།

༡༦ བླ་མ་དག་ཡ་ཧོ་ཝཱའི་ཕོ་བྲང་གི་སྦུགས་མ་བྱི་དོར་བྱེད་དུ་ཞུགས་ནས། ཡ་ཧོ་ཝཱའི་མཆོད་ཁང་གི་ནང་ན་ཡོད་པའི་གྲིབ་ཅན་ཚང་མ་ཡ་ཧོ་ཝཱའི་སྡེ་ཡངས་ཀྱི་ནང་དུ་བཏོན་པ་དང་། ལེ་ཝི་པ་རྣམས་ཀྱིས་ཕྱི་རོལ་ཏུ་ཀིད་རོན་གྲོག་པོ་ལ་སྐྱེལ་དུ་ཐོགས་པ་ཡིན།

༡༧ དེ་ལྟར་དེ་དག་གིས་ཟླ་བ་དང་པོའི་ཚེས་པ་གཅིག་ཞག་གཙང་སྦྲ་བྱེད་པར་བརྩམས་ནས། ཟླ་བ་དེའི་ཚེས་པ་བརྒྱད་པར་ཡ་ཧོ་ཝཱའི་ཕོ་བྲང་གི་སྒོ་འབྱོར་དུ་བསླེབས། ཞག་བརྒྱད་ཀྱི་བར་དུ་ཡ་ཧོ་ཝཱའི་ཕོ་བྲང་ལ་བྱི་དོར་བྱས་ནས། ཟླ་བ་དང་པོའི་ཚེས་བཅུ་དྲུག་པར་ལས་ཚང་མ་གྲུབ་བོ༎

༡༨ དེ་ནས་དེ་དག་རྒྱལ་པོ་ཧིས་ཀི་ཡཱ་གང་ན་བར་ཕྱིན་ཏེ། དེ་ལ། བདག་ཅག་གིས་ཡ་ཧོ་ཝཱའི་ཕོ་བྲང་ཚང་མ་དང་། སྦྱིན་སྲེག་གི་མཆོད་ཁྲི་དང་། དེའི་མཆོད་ཆས་ཚང་མ་དང་། སྤྱན་གཟིགས་ཀྱི་བག་ལེབ་ཀྱི་གསོལ་ལྕོག་དང་། དེའི་ཡོ་བྱད་ཚང་མ་བྱི་དོར་བྱས་པ་ཡིན།

༡༩ གཞན་ཡང་རྒྱལ་པོ་ཨ་ཧས་ཀྱིས་སྲིད་བྱེད་དུས་སུ་མཚམས་མེད་པར་བྱས་ཏེ། དབྱུགས་ནས་བཞག་བའི་ཡོ་བྱད་ཐམས་ཅད་ཡང་བདག་ཅག་གིས་བཤམས་ནས། དམ་པར་བྱས་སོ། གཟིགས། ད་དེ་རྣམས་ཡ་ཧོ་ཝཱའི་མཆོད་ཁྲིའི་དྲུང་ན་ཡོད་ཞུས་པ་ལས།

༢༠ རྒྱལ་པོ་ཧིས་ཀི་ཡཱ་སྔ་གསར་ལངས་ཏེ། རྒྱལ་སའི་འགོ་བྱེད་རྣམས་བཀུག་ནས། ཡ་ཧོ་ཝཱའི་ཕོ་བྲང་དུ་འཛེགས་སོང་སྟེ།

༢༡ རྒྱལ་ཁམས་དང་གཙང་ཁང་དང་ཡ་ཧུ་དཱའི་སྡིག་བཤགས་ཀྱི་མཆོད་པའི་ཕྱིར་གླང་བདུན། ལུག་ཐུག་བདུན། ར་ཐུག་བདུན་ཁྱེར་ཏེ། རྒྱལ་པོས་ཨ་རོན་བརྒྱུད་ཀྱི་བླ་མ་རྣམས་ལ་དེ་དག་ཡ་ཧོ་ཝཱའི་མཆོད་ཁྲིའི་ཁར་འབུལ་དུ་བཀའ་གནང་བ་དང་།

༢༢ དེ་དག་གིས་གླང་དེ་རྣམས་བཀུམ་ནས། བླ་མས་ཁྲག་བཟུང་སྟེ་མཆོད་ཁྲིའི་ཁར་གཏོར་ཏོ། དེ་བཞིན་དུ་ལུག་ཐུག་རྣམས་བསད་དེ། ཁྲག་དེ་མཆོད་ཁྲི་ལ་གཏོར་བར་བྱས་ཏེ། ལུག་གུ་རྣམས་ཀྱང་བསད་དེ། ཁྲག་དེ་མཆོད་ཁྲི་ལ་གཏོར་ཏོ།

༢༣ ཡང་སྡིག་བཤགས་ཀྱི་མཆོད་པར་ར་ཐུག་རྣམས་རྒྱལ་པོ་དང་མི་ཚོགས་ཀྱི་མདུན་དུ་ཁྲིད་ཁྱེར་བ་དང་། དེ་ཚང་མས་དེ་རྣམས་ཀྱི་ཁར་ལག་པ་བཞག་གོ།

༢༤ དེ་ནས་བླ་མ་རྣམས་ཀྱིས་དེ་རྣམས་བསད་དེ། ཨིས་ར་ཨེལ་ཐམས་ཅད་ཀྱི་སྡིག་བཤགས་སུ་ར་ཐུག་གི་ཁྲག་མཆོད་ཁྲི་ལ་གཏོར་ཏོ། དེ་ཅིའི་ཕྱིར་ཞེ་ན། རྒྱལ་པོས་ཨིས་ར་ཨེལ་ཐམས་ཅད་ཀྱི་དོན་དུ་སྦྱིན་སྲེག་དང་སྡིག་བཤགས་ཀྱི་མཆོད་པ་འབུལ་བར་དགོས། ཞེས་བསྒོ་བ་ཡིན།

༢༥ ཡང་དེས་དཱ་བིད་དང་རྒྱལ་པོའི་མངོན་ཤེས་པ་གད་དང་ལུང་སྟོན་པ་ནཱ་ཐན་གྱིས་བསྒོ་བ་བཞིན་དུ། ལེ་ཝི་པ་རྣམས་སྦུག་ཆོལ་དང་། སྒྲ་སྙན་དང་། ཀོ་ཕོངས་དང་བཅས་སུ་ཡ་ཧོ་ཝཱའི་ཕོ་བྲང་ལ་བཞག་གོ། ཅི་ལ་ཞེ་ན། ཡ་ཧོ་ཝཱས་ཉིད་ཀྱི་ལུང་སྟོན་པ་རྣམས་རྒྱུད་དེ་དེ་བཞིན་བྱེད་དུ་བཀའ་སྩལ་བ་ཡིན།

༢༦ དེ་ནས་ལེ་ཝི་པ་རྣམས་ཀྱིས་དཱ་བིད་ཀྱི་རོལ་ཆས་དང་། བླ་མ་རྣམས་ཀྱིས་རྒྱ་དུང་བཀུར་ཏེ་ལངས་པ་དང་།

༢༧ ཧིས་ཀི་ཡཱས། སྦྱིན་སྲེག་གི་ཁར་ཕུལ་ཞིག་ཅེས་བཀའ་སྩལ་ནས། སྦྱིན་སྲེག་འབུལ་དུ་གཟས་པ་ཙམ་གྱིས། རྒྱ་དུང་དང་ཨིས་ར་ཨེལ་གྱི་རྒྱལ་པོ་དཱ་བིད་ཀྱི་རོལ་ཆས་དང་བཅས་སུ་ཡ་ཧོ་ཝཱའི་མགུར་མ་ཡང་ཚུགས་སོ།

༢༨ སྦྱིན་སྲེག་འཚིག་རིང་བར་དུ་མི་ཚོགས་ཀུན་གྱིས་ཕྱག་བཙལ། གླུ་མཁན་དག་གིས་མགུར་བླངས། དུང་པ་དག་གིས་རྒྱ་དུང་ཕུས་སོ།

༢༩ མཆོད་པ་འབུལ་འཕྲོ་རྫོགས་པ་དང་། རྒྱལ་པོ་དང་། ཁོང་དང་མཉམ་ཡོད་པ་ཚང་མས་ཆོས་ཕྱག་ཕུལ་ཏོ།

༣༠ དེ་ནས་རྒྱལ་པོ་ཧིས་ཀི་ཡཱ་དང་སྐུ་དྲག་རྣམས་ཀྱིས་ལེ་ཝི་པ་རྣམས་ལ། དཱ་བིད་དང་མངོན་བཤེས་པ་ཨ་སབ་ཀྱི་མགུར་མ་ལེན་ཞིང་ཡ་ཧོ་ཝཱ་ལ་སྟོད་དབྱངས་གྱིས་ཤིག བསྒོ་བ་དང་། དེ་དག་ཡི་རངས་ཤིང་བསྟོད་དབྱངས་ཕུལ་ཏེ། ཆོས་ཕྱག་ཕུལ་ཏོ༎

༣༡ ཡང་ཧིས་ཀི་ཡཱས། ཡ་ཧོ་ཝཱའི་ཆེད་དུ་ཁྱོད་ཚང་མ་གཙང་སྦྲ་བྱས་ཡོད་པས། ཉེ་བར་སོང་ནས། དམར་མཆོད་དང་། གཏང་རག་གི་མཆོད་པ་རྣམས་ཡ་ཧོ་ཝཱའི་ཕོ་བྲང་གི་ནང་དུ་འབུལ་བའི་རིགས། བསྒོ་བས། ཚོགས་ཀྱིས་དམར་མཆོད་དང་གཏང་རག་གི་མཆོད་པ་ཕུལ་ཏེ། སྙིང་དག་པ་རྣམས་ཀྱིས་སྦྱིན་སྲེག་གི་མཆོད་པ་ཕུལ་ཏོ།

༣༢ ཚོགས་ཀྱིས་ཕུལ་བའི་སྦྱིན་སྲེག་གི་མཆོད་པའི་གྲངས་ནི། གླང་བདུན་ཅུ། ལུག་ཐུག་བརྒྱ་དང་། ལུ་གུ་ཉིས་བརྒྱ་སྟེ། དེ་ཀུན་ཡ་ཧོ་ཝཱ་ལ་སྦྱིན་སྲེག་གི་ཕྱིར་ཕུལ་བྱུང་།

༣༣ ཡང་གླང་དྲུག་བརྒྱ་དང་། ལུག་སུམ་སྟོང་ཡང་བསྔོས་སོ།

༣༤ བླ་མ་ཉུང་ངུ་ཡོད་པའི་རྐྱེན་གྱིས་མཆོད་བྱ་ཐམས་ཅད་ཀྱི་པགས་པ་ཤུ་མ་ནུས་པ་དང་། དེ་དག་གི་སྤུན་ལེ་ཝི་པ་རྣམས་ཀྱིས་ལས་འགྲུབ་པའི་བར་དུ་གྲོགས་བྱས། དེའི་བར་དུ་གཞན་བླ་མ་རྣམས་ཀྱིས་རང་ལ་གཙང་སྦྲ་བྱས་སོ། གང་ལ་ཞེ་ན། གཙང་སྦྲ་བྱེད་དུ་བླ་མ་ལས་ལེ་ཝི་པའི་སྙིང་ཐེབ་དྲང་པོ་ཡོད་པ་ཡིན།

༣༥ དེར་སྦྱིན་སྲེག་གི་མཆོད་པ་དང་། ཞི་བདེའི་མཆོད་པའི་ཚིལ་དང་། སྦྱིན་སྲེག་གི་གསེར་སྐྱེམས་ཡང་རབ་ཏུ་མང་པོ་ཡོད་པ་ཡིན། དེ་ལྟར་ཡ་ཧོ་ཝཱའི་ཕོ་བྲང་གི་ཞབས་ཏོག་གི་གྲལ་ལེགས་པར་བསྒྲིགས།

༣༦ ཡང་དཀོན་མཆོག་གིས་མི་སྡེའི་ལས་གྲལ་མཛད་དེ། བྱ་བ་དེ་བློ་བུར་དུ་གྲུབ་པས། ཧིས་ཀི་ཡཱ་དང་མི་ཚོགས་ཚང་མ་དགའ་ཞིང་མགུ་བར་གྱུར་ཏོ༎

༣༠

དེ་ནས་ཧིས་ཀི་ཡཱས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་མཚན་གྱི་ཕྱིར་དུ་པེ་སག་གི་དུས་ཆེན་བྱེད་དུ། ཡེ་རུ་ཤ་ལེམ་གྱི་ཡ་ཧོ་ཝཱའི་ཕོ་བྲང་ལ་ཤོག་ཅིག སྨྲས་ནས། ཨིས་ར་ཨེལ་དང་ཡ་ཧུ་དཱའི་མི་ཚང་མ་ལ་ཕྲིན་བཏང་སྟེ། ཨེབ་ར་ཨིམ་དང་མ་ན་ཤེ་ལ་ཡི་གེ་སྤྲིངས་སོ།

༢ དེའི་རྒྱུ་ནི། རྒྱལ་པོ་དང་། སྐུ་དྲག་དང་། ཡེ་རུ་ཤ་ལེམ་གྱི་མི་ཚོགས་ཚང་མས་ཟླ་བ་གཉིས་པའི་ནང་དུ་པེ་སག་བྱེད་པའི་གྲོས་བྱས་སོ།

༣ གང་ལ་ཞེ་ན། ཟླ་བ་དང་པོ་ནང་བླ་མ་མང་ཚད་ཀྱིས་རང་གཙང་སྦྲའང་མ་བྱས། མི་སྡེའང་ཡེ་རུ་ཤ་ལེམ་ལ་མ་འཛོམ་པས། པེ་སག་བྱེད་མ་ནུས་སོ།

༤ དེ་ལྟར་བྱེད་པར་རྒྱལ་པོ་དང་མི་ཚོགས་ཚང་མ་རན་ཏེ།

༥ ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་མཚན་གྱི་ཕྱིར་པེ་སག་གི་དུས་ཆེན་བྱེད་དུ། ཡེ་རུ་ཤ་ལེམ་ལ་ཤོག་ཅིག སྨྲས་ནས། བེ་ཨེར་ཤེ་བཱ་ནས་དཱན་གྱི་བར་དུ་ཨིས་ར་ཨེལ་ཡོངས་ལ་འཕྲིན་སྒུར་དུ་ཁ་འཆམས་པ་ཡིན། གང་ལ་ཞེ་ན། དེ་དག་གིས་གསུང་རབ་ན་བྲིས་པ་བཞིན་དུ་ཡུན་རིང་པོ་ཞིག་ནས་པེ་སག་མ་བྱས་པ་ཡིན།

༦ ཡང་བང་ཆེན་རྣམས་ཀྱིས་རྒྱལ་པོ་དང་སྐུ་དྲག་གི་ཡི་གེ་བཀུར་ནས། རྒྱལ་པོའི་བཀའ་བཞིན་དུ་ཨིས་ར་ཨེལ་དང་། ཡ་ཧུ་དཱ་ཀུན་ཏུ་ཕྱིན་ཏེ། དེ་དག་ལ། ཀྱེ་ཨིས་ར་ཨེལ་གྱི་བུ་བརྒྱུད། ཨབ་ར་ཧམ་དང་། ཨི་སཱག་དང་། ཨིས་ར་ཨེལ་གྱི་དཀོན་མཆོག་ཡ་ཧོ་ཝཱའི་ཕྱོགས་སུ་འབུངས་ཤིག དེ་ནས་ཨ་སུར་རྒྱལ་པོ་རྣམས་ཀྱི་ལག་ནས་ཐར་བའི་ཕྱི་ལུས་ཀྱི་ཕྱོགས་སུ་སླར་ཁོང་འབྱོན་པར་འགྱུར།

༧ རང་གི་ཕ་མེས་ཀྱི་དཀོན་མཆོག་ཡ་ཧོ་ཝཱའི་བཀའ་ལས་འགལ་བའི་ཕ་མེས་དང་སྤུན་རྣམས་དང་འདྲ་བར་མ་བྱེད་ཅིག ཁྱོད་ཚོས་མཐོང་བ་ལྟར། ཁོང་གིས་དེའི་ཕྱིར་དུ་དེ་དག་ཧན་འཁྱོར་དུ་བཅུག་པ་ལགས།

༨ དེ་བས་ན་ཁྱོད་ཅག་གིས་རང་གི་ཕ་མེས་ལྟར་ཁ་ལོ་གྱོང་པོ་མ་བྱེད་པར། ཡ་ཧོ་ཝཱའི་འབངས་བྱོས་ཤིག ཡང་ཁོང་གིས་དུས་གཏན་གྱི་ཕྱིར་དམ་པར་མཛད་པའི་ཁོང་གི་གཙང་ཁང་དུ་ཤོག་ཅིག ཁྱོད་ཅག་ལས་ཁོང་གི་ཐུགས་ཁྲོ་འཇིགས་སུ་རུང་བ་དེ་འབུད་པའི་ཕྱིར་དུ། ཡ་ཧོ་ཝཱ་དཀོན་མཆོག་ལ་བསྙེན་བཀུར་གྱིས་ཤིག

༩ ཅི་ལ་ཟེར་ན། གལ་ཏེ་ཁྱོད་ཅག་ཡ་ཧོ་ཝཱ་ལ་འབུངས་ན། ཁྱོད་ཅག་གི་སྤུན་དང་ཕྲུ་གུ་རྣམས་གཉའ་ཡལ་དུ་བཟུང་འཁྱེར་བའི་མདུན་དུ་སྙིང་རྗེ་རྙེད་ཅིང་། ཡུལ་འདིར་ལོག་སྟེ་སླེབ་པར་འགྱུར། ཡ་ཧོ་ཝཱ་ཁྱོད་ཅག་གི་དཀོན་མཆོག་ཐུགས་རྗེ་ཅན་དང་སྙིང་རྗེ་ཅན་ལགས་པས། གལ་ཏེ་ཁྱོད་ཅག་ཁོང་གི་ཕྱོགས་སུ་ལོག་འོང་ན། ཁོང་གིས་ཀྱང་ཁྱོད་ཅག་ལས་ཉིད་ཀྱི་ཞལ་རས་མ་སྒྱུར་བར་གཟིགས་པར་འགྱུར་རོ། ཞེས་སྦྲན་ཏོ༎

༡༠ དེའི་ཕྱིར་བང་ཆེན་རྣམས་ཨེབ་ར་ཨིམ་དང་མ་ན་ཤེ་ཡུལ་ནས་ཟེ་བུ་ལོན་གྱི་བར་དུ་གྲོང་ཁྱེར་ནས་གྲོང་ཁྱེར་དུ་འཁོར་ནའང་། དེ་དག་ལ་བགད་ཅིང་འཕྱས་སོ།

༡༡ དེ་ནས་ཀྱང་ཨ་ཤེར་དང་མ་ན་ཤེ་དང་ཟེ་བུ་ལོན་གྱི་ནང་ནས་ལ་ལས་གུས་པ་བྱས་ཏེ། ཡེ་རུ་ཤ་ལེམ་དུ་འོངས་སོ།

༡༢ ཡ་ཧོ་ཝཱའི་བཀའི་སྟབས་ཀྱིས་དེ་དག་རྒྱལ་པོ་དང་སྐུ་དྲག་དག་གི་བཀའ་བཞིན་དུ་བྱེད་པའི་ཕྱིར་དུ། དེ་དག་ལ་སྙིང་གཅིག་གནང་བ་ལ་ཡ་ཧུ་དཱའི་ཐོག་ཏུའང་དཀོན་མཆོག་གི་ཕྱག་ཡོད་པ་ཡིན།

༡༣ དེ་ནས་ཟླ་བ་གཉིས་པ་ནང་རུ་མ་མེད་པའི་བག་ལེབ་ཀྱི་དུས་ཆེན་བྱེད་དུ། མི་མང་པོ་ཡེ་རུ་ཤ་ལེམ་དུ་འཛོམས་པའི་མི་ཚོགས་ནི་རབ་ཏུ་ཆེ་བ་ཞིག་ཏུ་གྱུར་ཏོ།

༡༤ ཡང་དེ་རྣམས་ལངས་ཏེ། ཡེ་རུ་ཤ་ལེམ་ན་ཡོད་པའི་མཆོད་ཁྲི་དང་། བསངས་གཏོང་བའི་སྟེགས་ཐམས་ཅད་བཤིག་ནས། ཀིད་རོན་གྲོག་པོ་ལ་དབྱུག་སོ།

༡༥ དེ་ནས་དེ་རྣམས་ཀྱིས་ཟླ་བ་གཉིས་པའི་ཚེས་བཅུ་བཞི་པར་པེ་སག་གི་ལུ་གུ་བསད་པ་དང་། བླ་མ་དང་ལེ་ཝི་པ་རྣམས་ངོ་ཚ་ཞིང་གཙང་སྦྲ་བྱས་ཏེ། ཡ་ཧོ་ཝཱའི་ཕོ་བྲང་དུ་སྦྱིན་སྲེག་གི་མཆོད་པ་ཕུལ་ནས།

༡༦ རང་གི་ཁྲིམས་བཞིན་དུ་དཀོན་མཆོག་གི་སྐྱེས་བུ་མོ་ཤེའི་བཀའ་ཁྲིམས་དང་བསྟུན་ཏེ། རེ་རང་གི་མལ་དུ་ལངས་བསྡད་དེ། བླ་མ་རྣམས་ཀྱིས་ལེ་ཝི་པའི་ལག་ནས་ཁྲག་བླངས་ཏེ་གཏོར་ཏོ།

༡༧ དེ་ཅིའི་ཕྱིར་ཞེ་ན། མི་ཚོགས་ཀྱི་ནང་ན་གཙང་སྦྲ་མ་བྱས་པ་མང་པོ་ཡོད་པས། ཡ་ཧོ་ཝཱའི་ཕྱིར་གཙང་སྦྲ་མ་བྱས་པ་ཐམས་ཅད་ཀྱི་ཚབ་ཏུ་ལེ་ཝི་པ་རྣམས་ཀྱིས་པེ་སག་གི་ལུ་གུ་བསད་པ་ཡིན།

༡༨ གང་ལ་ཞེ་ན། ཨེབ་ར་ཨིམ་དང་། མ་ན་ཤེ་དང་། ཨི་ས་གར་དང་། ཟེ་བུ་ལོན་བཞིའི་ནང་ནས། མི་ཚོགས་ཆེན་པོ་ཞིག་གིས་གཙང་སྦྲ་མ་བྱས་ནས། བྲིས་པའི་བཀའ་དང་མ་མཐུན་པར། པེ་སག་བཟས་སོ། ཡང་ཧིས་ཀི་ཡཱས་དེ་དག་གི་དོན་དུ་གསོལ་བ་བཏབ་སྟེ།

༡༩ ཀྱེ་ཡ་ཧོ་ཝཱ། བཟང་པོ་ལགས། ཕ་མེས་རྣམས་ཀྱི་དཀོན་མཆོག་ཡ་ཧོ་ཝཱ་འཚོལ་བར་སྙིང་ཕུལ་མཁན་ཐམས་ཅད་ལ་ཁྱེད་དཀོན་མཆོག་གིས་ཐུགས་རྗེས་གཟིགས་ཏེ། དམ་པའི་གནས་ཀྱི་གཙང་སྦྲ་བཞིན་དུ་གཙང་བར་གྱུར་ཏེ་མེད་ནའང་སེལ་བར་མཛོད། ཞུས་པས།

༢༠ ཡ་ཧོ་ཝཱས་ཧིས་ཀི་ཡཱ་ལ་གསན་ནས། མི་རྣམས་ཀྱི་སྡིག་པ་བསལ་ཏོ།

༢༡ ཡང་ཡེ་རུ་ཤ་ལེམ་དུ་འཛོམས་པའི་ཨིས་ར་ཨེལ་གྱི་བུ་བརྒྱུད་རབ་ཏུ་དགའ་ཞིང་། ཞག་བདུན་རུ་མ་མེད་པའི་དུས་ཆེན་བྱས། ལེ་ཝི་པ་དང་བླ་མ་རྣམས་ཀྱིས་ཞག་རེ་བཞིན་དུ་རོལ་མོ་ཡི་ཅ་ཅོ་ཆེན་པོས་ཡ་ཧོ་ཝཱ་ལ་བསྟོད་བསྔགས་སོ།

༢༢ ཡང་ཡ་ཧོ་ཝཱའི་མཁྱེན་རབ་སྟོན་པའི་ལེ་ཝི་པ་ཚང་མ་ལ་ཧིས་ཀི་ཡཱས་སེམས་སྐྱིད་ཀྱི་གཏམ་བྱས། དེ་དག་གིས་ཞག་བདུན་སྟོན་མོ་ཟ་ཞིང་། ཞི་བདེའི་མཆོད་པ་མཆོད་ཅིང་། ཡ་ཧོ་ཝཱ་རང་གི་ཕ་མེས་ཀྱི་དཀོན་མཆོག་ལ་གཏང་རག་ཕུལ་ཏོ༎

༢༣ དེ་ནས་ཞག་བདུན་དུས་ཆེན་བྱེད་དུ་མི་ཚོགས་ཚང་མས་བགྲོས་ནས། ཡི་རང་བཞིན་ཡང་ཉིན་ཞག་བདུན་དུས་ཆེན་བྱས་སོ།

༢༤ དེ་ཅིའི་ཕྱིར་ཞེ་ན། ཡ་ཧུ་དཱའི་རྒྱལ་པོ་ཧིས་ཀི་ཡཱས་མི་ཚོགས་དེ་ལ་གླང་ཆིག་སྟོང་དང་ལུག་བདུན་སྟོང་གནང་སྟེ། སྐུ་དྲག་དག་གིས་ཀྱང་མི་ཚོགས་ལ་གླང་སྟོང་ཚོ་གཅིག་དང་ལུག་ཁྲི་ཁྲག་གཅིག་བྱིན་པ་ཡིན། ཡང་བླ་མ་སྡོམས་ཆེ་བ་ཞིག་གིས་རང་ལ་གཙང་སྦྲ་བྱས་སོ།

༢༥ དེ་ནས་ཡ་ཧུ་དཱའི་མི་ཚོགས་ཀུན་དང་། བླ་མ་དང་ལེ་ཝི་པ་རྣམས་དང་། ཨིས་ར་ཨེལ་གྱི་ནང་ནས་འོངས་པའི་མི་ཚོགས་ཚང་མ་དང་། ཨིས་ར་ཨེལ་ཡུལ་ནས་འོངས་པའི་རྒྱལ་ཁམས་པ་དང་། ཡ་ཧུ་དཱ་རུ་གཞིས་ཕབ་པ་རྣམས་ལ་སྐྱིད་པོ་བྱུང་བས།

༢༦ ཡེ་རུ་ཤ་ལེམ་ལ་ཡང་བདེ་སྐྱིད་ཆེན་པོ་ཞིག་བྱུང་། གང་ལ་ཞེ་ན། དཱ་བིད་ཀྱི་སྲས་རྒྱལ་པོ་ཤ་ལོ་མོའི་དུས་ཚུན་ཆད་དུ་དེ་འདྲ་བ་ཞིག་ཡེ་རུ་ཤ་ལེམ་དུ་མ་བྱུང་ངོ་།

༢༧ དེའི་འོག་ཏུ་ལེ་ཝི་པ་དང་། བླ་མ་རྣམས་ལངས་ནས། མི་ཚོགས་ལ་བྱིན་རླབས་མཛད་དེ། ཞུ་སྒྲ་ལ་གསན་བྱུང་། དེ་དག་གི་གསོལ་འདེབས་ནི་ཁོང་གི་བཞུགས་གནས་དམ་པ་ནམ་མཁའ་རུ་ཕྱིན་ཏོ༎

༣༡

དེ་ཐམས་ཅད་རྫོགས་པ་དང་། དེར་ཚོགས་པའི་ཨིས་ར་ཨེལ་ཚང་མ་ཡ་ཧུ་དཱའི་གྲོང་ཁྱེར་ཀུན་ཏུ་ཕྱིན་ཏེ། སྐུ་འདྲ་རྣམས་བཅག ཨ་ཤེ་རཱ་རྣམས་བཅད། ཡ་ཧུ་དཱ་དང་། བེན་ཡ་མིན་དང་། ཨེབ་ར་ཨིམ་དང་། མ་ན་ཤེའི་ཡུལ་ཀུན་ན་ཡོད་པའི་མཐོ་གླིང་དང་། མཆོད་ཁྲི་ཐམས་ཅད་ཡོངས་སུ་ཚར་མ་བཅད་པའི་བར་དུ་བཤིག་གོ། དེ་ནས་ཨིས་ར་ཨེལ་གྱི་བུ་བརྒྱུད་ཚང་མ་རེ་རང་གི་གྲོང་ཁྱེར་དང་རང་གནས་སུ་ལོག་སོང་།

༢ ཡང་ཧིས་ཀི་ཡཱས་བླ་མ་དང་ལེ་ཝི་པ་རྣམས་རེ་རང་གི་ལས་ཚིར་བཞིན་དུ་ཞབས་ཏོག་གི་རེས་བྱེད་དུ་བསྐོས་ཏེ། བླ་མ་དང་ལེ་ཝི་པས་སྦྱིན་སྲེག་གི་མཆོད་པ་དང་། ཞི་བདེའི་མཆོད་པ་འབུལ་བ་དང་། རིམ་གྲོ་དང་། གཏང་རག་དང་། སྟོད་དབྱངས་འབུལ་བའི་ཕྱིར། ཡ་ཧོ་ཝཱའི་སྒར་གྱི་སྒོ་སོར་བཞག་སྟེ།

༣ ཡང་དེ་ཡ་ཧོ་ཝཱའི་བཀའ་ཁྲིམས་ན་བྲིས་པ་བཞིན་དུ། རྒྱལ་པོའི་ནོར་གྱི་ནང་ནས་སྔ་དྲོ་ཕྱི་དྲོའི་སྦྱིན་སྲེག་གི་མཆོད་པ་དང་། ཤབ་བཱད་དང་། ཟླ་ཚེས་དང་། དུས་ཆེན་གྱི་སྦྱིན་སྲེག་རྣམས་ཀྱི་ཕྱིར། འབུལ་རྒྱུའི་སྐལ་བ་གཏན་ལ་ཕབ་ནས།

༤ ཡེ་རུ་ཤ་ལེམ་ན་གནས་པའི་མི་ཀུན་ལ། བླ་མ་དང་ལེ་ཝི་པ་རྣམས་ཀྱིས་ཡ་ཧོ་ཝཱའི་བཀའ་ཁྲིམས་ཀྱི་ལས་ལ་སེམས་སྐྱེད་འཇུགས་པ་ལ། དེ་དག་གི་སྐལ་བ་དེ་བྱིན་ཞིག ཅེས་བསྒོའོ།

༥ བཀའ་དེ་སྤྲིངས་མ་ཐག་ཏུ། ཨིས་ར་ཨེལ་གྱི་བུ་བརྒྱུད་ཀྱིས་འབྲུ་དང་། རྒུན་ཆང་དང་། འབྲུ་མར་དང་། སྦྲང་རྩི་དང་། ཞིང་གི་ལོ་ཐོག་ཐམས་ཅད་ཀྱི་ཕུད་མང་དུ་དྲངས་ཏེ། ཐམས་ཅད་ཀྱི་བཅུ་ཁག་མང་དུ་ཕུལ་བྱུང་།

༦ ཡ་ཧུ་དཱའི་གྲོང་ཁྱེར་རྣམས་ན་གནས་པའི་ཨིས་ར་ཨེལ་དང་ཡ་ཧུ་དཱའི་བུ་བརྒྱུད་ཀྱིས་ཀྱང་། གླང་དང་ལུག་གི་བཅུ་ཁག་དང་། ཡ་ཧོ་ཝཱ་རང་གི་དཀོན་མཆོག་ལ་བསྔོས་པའི་ནོར་རྫས་ཐམས་ཅད་ཀྱི་བཅུ་ཁག་ཕུལ་ནས། ཕུང་པོ་མང་པོ་སྤུངས།

༧ ཟླ་བ་གསུམ་པ་ལ་སྤུང་བར་ཚུགས་ནས། ཟླ་བ་བདུན་པའི་ནང་དུ་སྤུང་ཚར་བྱུང་།

༨ ཡང་ཧིས་ཀི་ཡཱ་དང་སྐུ་དྲག་རྣམས་འོངས་ནས། ཕུང་པོ་དེ་རྣམས་མཐོང་ནས། ཡ་ཧོ་ཝཱ་དང་ཁོང་གི་མི་སྡེ་ཨིས་ར་ཨེལ་ལ་ཤིས་པར་བརྗོད་དོ།

༩ དེ་ནས་ཧིས་ཀི་ཡཱས་བླ་མ་དང་ལེ་ཝི་པ་ལ་ཕུང་པོ་དེ་རྣམས་ཀྱི་སྐོར་དུ་དྲིས་པ་དང་།

༡༠ ཙ་དོག་གི་བུ་བརྒྱུད་ཀྱི་བླ་མ་ཆེན་པོ་ཨ་ཟར་ཡཱས་ལན་དུ་ཁོང་ལ། མི་སྡེས་ཡ་ཧོ་ཝཱའི་ཕོ་བྲང་དུ་ཚུགས་པ་ཚུན་ཆད་དུ། ངེད་རྣམས་ལ་ཚིམ་པར་ཟ་རྒྱུ་ཡང་བྱུང་སྟེ། ལྷག་མ་ཡང་མང་པོ་ལུས་ཏེ་ཡོད། ཅི་ལ་ཞུ་ན། ཡ་ཧོ་ཝཱས་ཉིད་ཀྱི་མི་སྡེ་ལ་བྱིན་གྱིས་བརླབས་པས། ཕུང་པོ་ཆེན་པོ་འདི་ནི་ལྷག་ནས་ལུས་པ་དེ་ཡིན། ཞེས་ཞུས་པ་དང་།

༡༡ ཧིས་ཀི་ཡཱས། ཡ་ཧོ་ཝཱའི་ཕོ་བྲང་ན་བང་མཛོད་རྣམས་བྱོས་ཤིག བསྒོ་བས། དེ་དག་གིས་བྱས་སོ།

༡༢ ཡང་དེ་དག་གིས་འབུལ་བ་དང་། བཅུ་ཁག་དང་། བསྔོས་པའི་ནོར་རྫས་རྣམས་བང་མཛོད་དུ་བསྐྱས་ཏེ། དེའི་ཕྱག་མཛོད་དུ་ལེ་ཝི་པ་ཀོ་ནན་ཡཱ་དང་། ལག་གཡོག་ཏུ་དེའི་སྤུན་ཤི་མེ་ཨི་གཉིས་ཡོད་པ་ཡིན།

༡༣ ཡང་ཡེ་ཧི་ཨེལ་དང་། ཨ་ཟས་ཡཱ་དང་། ན་ཧད་དང་། ཨ་ས་ཧེལ་དང་། ཡེ་རི་མོད་དང་། ཡོ་ཟ་བད་དང་། ཨེ་ལི་ཨེལ་དང་། ཨིས་མག་ཡཱ་དང་། མ་ཧད་དང་། བེ་ནཱ་ཡཱ་དང་བཅུ་ནི། རྒྱལ་པོ་ཧིས་ཀི་ཡཱ་དང་། དཀོན་མཆོག་གི་ཕོ་བྲང་གི་འགོ་བྱེད་ཨ་ཟར་ཡཱའི་བཀའ་སྩལ་བཞིན་དུ། ཀོ་ནན་ཡཱ་དང་དེའི་སྤུན་ཤི་མེ་ཨི་ཡི་དྲུང་འཁོར་དུ་ཡོད་པ་ཡིན།

༡༤ ཤར་ཕྱོགས་ཀྱི་སྒོ་པར་ཡོད་པའི་ལེ་ཝི་པ་ཡིམ་ནཱ་ཡི་བུ་ཀོ་རེ་བྱ་བ་དེ་ནི། རང་འཐད་ཀྱིས་དཀོན་མཆོག་ལ་ཕུལ་མཁན་གྱི་ཞལ་འདེབས་དང་ཟས་དམ་པ་རྣམས་འབྲིམ་པའི་ཕྱིར། ཡ་ཧོ་ཝཱའི་ཞལ་འདེབས་ཀྱི་གཉེར་པ་ཡོད་པ་ཡིན།

༡༥ དེའི་ལག་ཡོག་ཏུ་ཨེ་དེན་དང་། མིན་ཡཱ་མིན་དང་། ཡེ་ཤུ་ཨ་དང་། ཤེ་མ་ཡཱ་དང་། ཨ་མར་ཡཱ་དང་། ཤེ་ཀན་ཡཱ་དང་དྲུག་གིས། རང་གི་སྤུན་ཆེ་ཆུང་ཚང་མ་ལ་རེས་ཚིར་བཞིན་དུ་ཟ་སྐལ་སྟེར་དུ། བླ་མའི་གྲོང་ཁྱེར་ན་རེ་རང་གི་ལས་ཚན་གྱི་ནང་དུ་ཡོད་པ་ཡིན།

༡༦ དེ་སུ་ཡིན་ཞེ་ན། དེ་དག་གི་བརྒྱུད་ཀྱི་དེབ་ཀྱི་ནང་དུ་བཅུག་ཡོད་པའི་སྐྱེས་པ་རྣམས་མ་གཏོགས་པར། ལོ་གསུམ་ནས་གྱེན་ཆོད་རེ་རང་གི་རེས་བཞིན་དུ། ཞག་ལྟར་ཡ་ཧོ་ཝཱའི་ཕོ་བྲང་ན་བདག་རྐྱེན་བྱེད་དུ་འོང་བ་རྣམས་ཡིན།

༡༧ བླ་མ་རྣམས་ཕ་སྤད་བཞིན་དུ་འོང་བ་རྣམས་དང་། ལེ་ཝི་པ་རྣམས་ལོ་ཉི་ཤུ་ཡན་ཆོད་ཞབས་ཏོག་གི་རེས་མོས་བཞིན་དུ་དང་། མི་རབས་ཀྱི་དེབ་ཀྱི་ནང་དུ་བྲིས་ཡོད་པ་རྣམས་སོ།

༡༨ དེ་མ་ཟད། དེ་དག་གི་ཕྲུ་གུ་ཚང་མ་དང་། ཆུང་མ་དང་། བུ་དང་བུ་མོ་རྣམས། མདོར་ན། མི་ཚོགས་ཐམས་ཅད་ནི་མི་རབས་ཀྱི་དེབ་ཀྱི་ནང་དུ་བཅུག་པ་ཡིན། དེ་དག་གིས་བརྩོན་འགྲུས་བྱེད་དེ། གཙང་སྦྲ་བྱས་སོ།

༡༩ ཡང་གྲོང་ཁྱེར་སོ་སོའི་ཡུལ་འཁོར་གྱི་ཀླུངས་ན་གནས་པའི་ཨ་རོན་གྱི་བརྒྱུད་ཀྱི་བླ་མ་རྣམས་སམ། བླ་མ་རྣམས་ཀྱི་སྐྱེས་པ་ཚང་མ་དང་། མི་རབས་ཀྱི་དེབ་ན་མིང་ཆུད་པའི་ལེ་ཝི་པ་ཐམས་ཅད་ལ་སྐལ་བ་འབྲིམ་པར། གྲོང་ཁྱེར་རེ་རེའི་ནང་དུ་མིང་གསལ་གྱིས་བསྐོས་པའི་མི་འགའ་ཞིག་ཡོད་པ་ཡིན།

༢༠ ཧིས་ཀི་ཡཱས་ཡ་ཧུ་དཱ་ཐམས་ཅད་ལ་དེ་བཞིན་དུ་བྱས་ཏེ། ཡ་ཧོ་ཝཱ་རང་གི་དཀོན་མཆོག་གི་དྲུང་དུ་བཟང་པོ་དང་། རིགས་པ་དང་། དྲང་པོ་ཡིན་པ་དེ་བགྱིས་ནས།

༢༡ ཡ་ཧོ་ཝཱའི་ཕོ་བྲང་གི་ཞབས་ཏོག་དང་། བཀའ་ཁྲིམས་དང་། བཀའ་བརྒྱའི་ལས་རྩོམས་པ་ཐམས་ཅད་དང་། རང་གི་དཀོན་མཆོག་ལ་བསྙེན་བཀུར་བྱེད་པ་ལ་ལྟ་སྟེ། སྙིང་ཧྲིལ་པོས་བྱས་པས། གོ་ཡང་ཆོད་དོ༎

༣༢

ཡང་བྱ་བ་དེ་དག་དང་། བློ་སེམས་དྲང་པོའི་ལས་དེ་དག་གི་མཐར། ཨ་སུར་གྱི་རྒྱལ་པོ་སེན་ན་ཁེ་རིབ་འོངས་ནས། ཡ་ཧུ་དཱའི་ནང་དུ་འཛུལ་ཏེ། གྲོང་ཁྱེར་བཙན་པོ་རྣམས་ཀྱི་ཐད་ཀར་དམག་སྒར་ཕབ་ནས། དེ་དག་གཅོག་ཏུ་འདོད་པ་ཡིན།

༢ ཧིས་ཀི་ཡཱས་སེན་ན་ཁི་རིབ་དམིགས་ཏེ་ཡེ་རུ་ཤ་ལེམ་ལ་འཐབ་མོ་གཏོང་དུ་འོང་བར་མཐོང་བའི་དུས་སུ།

༣ དེས་རང་གི་སྐུ་དྲག་དང་དཔའ་བོ་རྣམས་དང་མཉམ་དུ་བགྲོས་ནས། རྒྱལ་སའི་ཕྱི་རོལ་ན་ཡོད་པའི་ཆུ་ཡི་ཁྲོན་པ་རྣམས་འགེབས་རྒྱུ་བྱས་ནས། དེ་དག་གིས་ཁོང་ལ་ར་མདའ་བྱས་པ་དང་།

༤ མི་མང་པོ་འཛོམས་ཏེ། ཨ་སུར་གྱི་རྒྱལ་པོ་རྣམས་འོང་དུས་སུ། དེ་དག་ལ་ཆུ་མོད་པོ་ཅིའི་ཕྱིར་རྙེད་པའི་རིགས། ཟེར་གྱིན། ཁྲོན་པ་ཚང་མ་དང་། ཡུལ་དཀྱིལ་ནས་འབྲུབ་པའི་གྲོག་པོ་དེ་བཀབ་བོ།

༥ ཡང་ཧིས་ཀི་ཡཱས་སྤོབས་པ་སྐྱེད་དེ། ལྕགས་རི་བཞིག་པོ་ཐམས་ཅད་ལ་བཞིག་སོས་བྱས་ཏེ། སྤེའུ་རྣམས་བཞེངས། དེའི་ཕྱི་རོལ་དུ་ཡང་ལྕགས་རི་ཞིག་བརྩིགས། དཱ་བིད་ཀྱི་གྲོང་ཁྱེར་གྱི་མིལ་ལཱོ་ལ་ཡང་བཞིག་སོས་མཛད་ནས། རལ་གྲི་དང་ཕུབ་དཔག་མེད་བཟོས།

༦ ཡང་མི་སྡེའི་ཁར་དམག་དཔོན་བཞག་སྟེ། རྒྱལ་སའི་རྒྱ་སྒོའི་སྲང་འགག་ན་དེ་དག་རང་གི་དྲུང་དུ་བསྡུས་ནས། དེ་དག་ལ་སེམས་སྐྱེད་འཇུག་ཅིང་ན་རེ།

༧ སྙིང་རུས་དང་སྤོབས་པ་བྱོས་ཤིག་དང་། ཨ་སུར་རྒྱལ་པོ་དང་། ཁོ་དང་བཅས་སུ་ཡོད་པའི་དམག་དཔུང་ཆེན་པོ་ལ་མ་འཇིགས་ཏེ། མ་ཚབས་ཤིག གང་ལ་ཞེ་ན། དེ་དག་དང་བཅས་སུ་ཡོད་པ་བས། འོ་ཅག་དང་བཅས་སུ་ཡོད་པ་མང་སྟེ།

༨ དེ་དང་བཅས་སུ་མིའི་ལག་པ་ཡོད་ཀྱིས། འོ་ཅག་ལ་ར་མདའ་མཛད་པ་དང་། འོ་ཅག་གི་ཚབ་ཏུ་འཐབ་མོ་མཛད་དུ། ཡ་ཧོ་ཝཱ་ངེད་ཀྱི་དཀོན་མཆོག་ནི་འོ་སྐོལ་དང་མཉམ་དུ་མཆིས་སོ། སྨྲས་པ་ལས། ཡ་ཧུ་དཱའི་རྒྱལ་པོ་ཧིས་ཀི་ཡཱའི་གཏམ་དེ་ལ་སེམས་གཏད་བཅོལ་ཏོ༎

༩ དེའི་རྗེས་སུ་སེན་ན་ཁེ་རིབ་ཀྱིས་རང་གི་དམག་དཔུང་ཐམས་ཅད་དང་བཅས་སུ་ལཱ་ཁིས་ལ་དམག་བསྐོར་བཏང་བའི་ཚེ། དེས་རང་གི་འཁོར་ནས་འགའ་ཞིག་ཡེ་རུ་ཤ་ལེམ་དུ་རྒྱལ་པོ་ཧིས་ཀི་ཡཱ་དང་། ཡེ་རུ་ཤ་ལེམ་ན་ཡོད་པའི་ཡ་ཧུ་དཱ་པ་ཚང་མའི་མདུན་དུ་བཏང་ནས་དེ་དག་ལ།

༡༠ ཨ་སུར་གྱི་རྒྱལ་པོ་སེན་ན་ཁེ་རེབ་ཀྱིས་འདི་སྐད་གསུང་། ད་ཁྱོད་རྣམས་དམག་གིས་བསྐོར་བའི་ཡེ་རུ་ཤ་ལེམ་ན་གནས་པས། བློ་གཏད་སུ་ལ་བྱེད།

༡༡ ཧིས་ཀི་ཡཱས་ཁྱོད་ཅག་ལ། ངེད་ཀྱི་དཀོན་མཆོག་ཡ་ཧོ་ཝཱས་འོ་སྐོལ་ཨ་སུར་གྱི་རྒྱལ་པོའི་ལག་ནས་སྐྱོབ་པར་འགྱུར་རོ་སྨྲ་ཞིང་། ཁྱོད་ཅག་བཀྲེས་སྐོམ་གྱིས་འཆི་བའི་ཕྱིར་ལྕེ་སླུས་གཏོང་།

༡༢ རང་གི་མཐོ་གླིང་དང་མཆོད་ཁྲི་བཤིག་ནས། ཡ་ཧུ་དཱ་དང་ཡེ་རུ་ཤ་ལེམ་གྱི་མི་ལ། ཁྱོད་ཅག་ཐམས་ཅད་མཆོད་ཁྲི་གཅིག་གཅིག་གི་མདུན་དུ་བསྙེན་བཀུར་བྱེད་ཅིང་། དེའི་ཁར་བསངས་ཀྱང་ཐོང་ཞིག ཅེས་བསྒོ་བའི་ཧིས་ཀི་ཡཱ་དེ་རང་ནི་འདི་མ་ལགས་སམ།

༡༣ ང་རང་དང་ངའི་མེས་པོ་རྣམས་ཀྱིས་ས་གཞིའི་མི་སྡེ་ཐམས་ཅད་ལ་ཅི་བྱས་པའི་ཆ་ཁྱོད་ཅག་ལ་མེད་དམ། ཡུལ་དེ་དག་གི་མི་བརྒྱུད་སོ་སོའི་ལྷ་རྣམས་ཀྱིས་རེ་རང་གི་ཡུལ་ངའི་ལག་ནས་སྐྱོབ་པའི་ནུས་པ་ཡོད་པ་ཡིན་ནམ།

༡༤ ངའི་ཡབ་མེས་ཀྱིས་ཚར་དུ་བཅད་པའི་མི་བརྒྱུད་སོ་སོའི་ལྷ་ཐམས་ཅད་ཀྱི་ནང་ནས། ལྷ་གང་གིས་རང་གི་མི་སྡེ་ངའི་ལག་ནས་བསྒྲལ་བ་ཡིན། དེ་བས་ན་ཁྱོད་ཚོའི་དཀོན་མཆོག་གིས་ཁྱོད་ཅག་ངའི་ལག་ནས་ཇི་ལྟར་སྒྲོལ་བར་ནུས།

༡༥ དེའི་ཕྱིར་ཧིས་ཀི་ཡཱས་ཁྱོད་ཅག་སླུར་མ་ཆུག དེའི་ལུགས་སུ་ལྕེ་སླུས་ཡང་གཏོང་དུ་མ་ཆུག་ཅིག ཁོ་ལ་ཡིད་མ་ཆེས་ཤིག གང་ལ་ཞེ་ན། མི་བརྒྱུད་དམ་རྒྱལ་སྲིད་གང་གི་ལྷས་ཀྱང་རང་གི་མི་སྡེ་ནི། ངའི་ལག་པ་དང་ངའི་ཡབ་མེས་ཀྱི་ལག་པ་ནས་སྐྱོབ་མ་ནུས་པས་ན། ཁྱོད་ཚོའི་དཀོན་མཆོག་གིས་ཁྱོད་ཚོ་ངའི་ལག་པ་ལས་ཇི་ལྟར་སྐྱོབ་པར་ནུས། ཅེས་ཕྲིན་བསྐུར་བ་མ་ཟད།

༡༦ ཁོའི་འཁོར་གཡོག་གིས་ཡ་ཧོ་ཝཱ་དཀོན་མཆོག་དང་། ཁོང་གི་བྲན་པོ་ཧིས་ཀི་ཡཱ་གཉིས་ལ་གཞན་རྒོལ་བ་མང་པོ་ཞུས།

༡༧ ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་སྐུར་ཀླན་འདེབས་སུ་ཡི་གེ་བྲིས་ཏེ། ཁོང་ལ་རྒོལ་བ་འདི་ལྟར་ཞུས། མི་བརྒྱུད་གཞན་དག་གི་ཡུལ་གྱི་ལྷ་སོ་སོས་རང་གི་མི་སྡེ་ངའི་ལག་པ་ལས་སྐྱོབ་མ་ནུས་པ་ཁོ་ན་བཞིན་དུ། ཧིས་ཀི་ཡཱའི་དཀོན་མཆོག་གིས་ཀྱང་རང་གི་མི་སྡེ་ངའི་ལག་པ་ལས་སྐྱོབ་པར་མི་འགྱུར་རོ། ཞེས་བྲིས་ཏེ་ཡོད་པ་ཡིན།

༡༨ ཡང་དེ་དག་གིས་ཡེ་རུ་ཤ་ལེམ་པ་ལྕགས་རིར་སྡོད་པ་རྣམས་ལ་དངངས་སྐྲག་ཅིང་སྐྱི་གཡའ་རུ་བཅུག་སྟེ། རྒྱལ་ས་འཛིན་པའི་དོན་དུ་ཡ་ཧུ་དཱ་སྐད་དུ་ཅ་ཅོ་ཆེན་པོས་གཏམ་བྱས་ནས།

༡༩ མིའི་ལག་གིས་བཟོས་པའི་ས་གཞིའི་མི་སྡེའི་ལྷའི་སྐུ་རྣམས་ལ་འབར་བ་ལྟར། ཡེ་རུ་ཤ་ལེམ་གྱི་དཀོན་མཆོག་ལ་འབར་རོ༎

༢༠ དེ་ནས་རྒྱལ་པོ་ཧིས་ཀི་ཡཱ་དང་། ཨ་མོས་ཀྱི་བུ་ལུང་སྟོན་པ་ཡེ་ཤ་ཡཱས་དེའི་ཕྱིར་ནམ་མཁའི་ཕྱོགས་སུ་འོ་དོད་བཏང་ཞིང་གསོལ་བ་བཏབ་པ་ལས།

༢༡ ཡ་ཧོ་ཝཱས་ཕོ་ཉ་ཞིག་དེར་མངགས་ནས། དེས་ཨ་སུར་རྒྱལ་པོའི་དམག་སྒར་གྱི་དཔའ་བོ་དང་། འགོ་བྱེད་དང་། དམག་དཔོན་ཚང་མ་ཚར་དུ་བཅད་པས་རྒྱལ་པོ་དེ་སྐྱེངས་ནས། རང་ཡུལ་དུ་ལོག་སོང་སྟེ། རང་གི་ལྷ་ཁང་དུ་ཕྱིན་དུས་སུ། དེ་རང་གི་ཤ་ཁྲག་ལས་ཆད་པ་རྣམས་ཀྱིས་ཁོ་དེར་རལ་གྲིས་སྲོག་དང་ཕྲལ་ཏོ།

༢༢ དེ་ལྟར་ཡ་ཧོ་ཝཱས་ཧིས་ཀི་ཡཱ་དང་། ཡེ་རུ་ཤ་ལེམ་པ་ཐམས་ཅད་ཨ་སུར་གྱི་རྒྱལ་པོ་སེན་ན་ཁེ་རིབ་དང་། གཞན་ཀུན་གྱི་ལག་ལས་བསྒྲལ་བར་མཛད་དེ། ཕྱོགས་ཀུན་ལས་བསྲུངས་སོ།

༢༣ དེ་ནས་མི་མང་གིས་ཡེ་རུ་ཤ་ལེམ་དུ་ཡ་ཧོ་ཝཱ་ལ་ཞལ་འདེབས་དང་། ཡ་ཧུ་དཱའི་རྒྱལ་པོ་ཧིས་ཀི་ཡཱ་ལ་རིན་ཐང་ཆེ་བའི་ཕྱག་རྟེན་ཕུལ་བྱུང་། དེ་ཚུན་ཆད་དུ་མི་བརྒྱུད་ཐམས་ཅད་ནང་ཁོང་གི་མཚན་ཆེན་པོར་གྱུར་ཏོ༎

༢༤ དེའི་དུས་སུ་ཧིས་ཀི་ཡཱ་འཆི་བ་ལ་ཐུག་པའི་ནད་བྱུང་བ་དང་། ཡ་ཧོ་ཝཱ་ལ་གསོལ་བ་བཏབ་ནས། དེ་ལ་ཁོང་གི་གསུང་བྱུང་སྟེ། ནད་དྭངས་པའི་ལྟས་ཤིག་བསྟན་མོད།

༢༥ དེ་རང་ལ་མཛད་པའི་བཀའ་དྲིན་ལ་མཁོ་བའི་གཏང་རག་མ་ཕུལ་བར། སྙིང་ན་རང་མཐོང་སྐྱེས་པས། དེ་རང་དང་། ཡ་ཧུ་དཱ་དང་། ཡེ་རུ་ཤ་ལེམ་ལ་ཐུགས་ཁྲོ་བབ་བྱུང་བས།

༢༦ ཧིས་ཀི་ཡཱ་དང་ཡེ་རུ་ཤ་ལེམ་པས་རང་གི་སྙིང་གི་ང་རྒྱལ་གྱི་ཕྱིར་གུས་སེམས་སྐྱེད་པ་དང་། ཧིས་ཀི་ཡཱ་ཡི་སྐུ་རིང་དུ་དེ་དག་ལ་ཡ་ཧོ་ཝཱའི་ཐུགས་ཁྲོ་དེ་མ་བབས་སོ༎

༢༧ ཧིས་ཀི་ཡཱ་ལ་ནོར་རྫས་དང་བཀུར་སྟི་ཤིན་ཏུ་མང་པོ་ཡོད་དེ། དེས་གསེར་དངུལ་དང་། རྡོ་བ་རིན་པོ་ཆེ་དང་། སྤོད་དང་། ཕུབ་དང་། ཡོ་བྱད་རིན་ཐང་ཆེ་བ་རིགས་སྣ་ཚོགས་ཀྱི་ཕྱིར། གཏེར་མཛོད་སོ་སོ་རྣམས་བརྩིགས།

༢༨ འབྲུ་དང་། རྒུན་ཆང་དང་། འབྲུ་མར་གྱི་ཕྱིར་བང་ཁང་དང་། དུད་འགྲོའི་རིགས་སྣ་ཚོགས་ཀྱི་ཕྱིར། ཆིབས་ར་དང་། ལུག་ཁྱུའི་ཕྱིར་ལུག་ར་རྣམས་བརྩིགས།

༢༩ གཞན་ཡང་དེས་རང་གི་ཕྱིར་དུ་གྲོང་ཁྱེར་རྣམས་བཙུགས། དཀོན་མཆོག་གིས་དེ་ལ་ནོར་མང་པོ་བྱིན་པས། ར་ལུག་དང་ཆེ་ཕྱུགས་རབ་ཏུ་མང་པོ་འཕེལ་བཅུག་གོ།

༣༠ ཡང་ཧིས་ཀི་ཡཱས་གི་ཧོན་གྱི་གོང་ཡུར་བཀབ་ནས། ཆུ་དེ་དཱ་བིད་ཀྱི་གྲོང་ཁྱེར་གྱི་ནུབ་ཕྱོགས་སུ་ཐུར་དུ་ཕབ་པ་ཡིན། ཧིས་ཀི་ཡཱས་ཅི་བྱས་པ་ཐམས་ཅད་ནང་གོ་ཆོད་དོ།

༣༡ འོན་ཀྱང་བཱ་བེལ་གྱི་རྒྱལ་ཕྲན་དག་གིས་འདིའི་ཡུལ་དུ་བྱུང་བའི་ལྟས་ཁྱད་མཚར་དེ་རྩད་གཅོད་དུ་བཏང་བའི་ཕོ་ཉ་རྣམས་ཀྱི་བྱ་བའི་ནང་དུ། དེའི་སྙིང་གི་བསམ་པ་ཚང་མ་མཁྱེན་པའི་ཕྱིར་དུ། དཀོན་མཆོག་གིས་དེའི་ཉམས་ཚོད་བཞེས་པའི་ཕྱིར་བོར་བ་ཡིན།

༣༢ ཧིས་ཀི་ཡཱའི་གཞན་བྱ་བ་རྣམས་དང་། ལས་བཟང་པོ་རྣམས་ནི། ཨ་མོས་ཀྱི་བུ་ལུང་སྟོན་པ་ཡེ་ཤ་ཡཱའི་ཞལ་གཟིགས་དང་། ཡ་ཧུ་དཱ་དང་ཨིས་ར་ཨེལ་གྱི་རྒྱལ་རབས་ན་བྲིས་ཡོད།

༣༣ དེ་ནས་ཧིས་ཀི་ཡཱ་རང་གི་ཕ་མེས་དང་མཉམ་དུ་མནལ་དུ་སོང་ནས། དཱ་བིད་བརྒྱུད་ཀྱི་དུར་ཁུང་རྣམས་ཀྱི་ལྟག་པར་བསྐུངས་སོ། ཡ་ཧུ་དཱ་དང་ཡེ་རུ་ཤ་ལེམ་གྱི་མི་ཀུན་གྱིས་ཁོང་གྲོངས་དུས་སུ་ཞེ་ས་བྱས་སོ། དེའི་སྲས་མ་ན་ཤེས་དེའི་མལ་དུ་རྒྱལ་པོ་མཛད་དོ༎

༣༣

མ་ན་ཤེ་ལོ་བཅུ་གཉིས་ལོན་པའི་ཚེ། རྒྱལ་པོར་གྱུར་ནས། ཡེ་རུ་ཤ་ལེམ་དུ་ལོ་ལྔ་བཅུ་ང་ལྔ་རྒྱལ་སྲིད་བསྐྱངས་སོ།

༢ དེས་ཡ་ཧོ་ཝཱའི་སྤྱན་སྔར་ངན་པ་སྤྱད་དེ། ཡ་ཧོ་ཝཱས་ཨིས་ར་ཨེལ་གྱི་བུ་བརྒྱུད་ཀྱི་མདུན་ལས་བསྐྲད་པའི་ཕྱི་པ་རྣམས་ཀྱི་ཞེན་ལོག་གི་སྤྱོད་ཚུལ་བཞིན་དུ་སྤྱད་དེ།

༣ དེའི་ཕ་ཧིས་ཀི་ཡཱས་བཤིག་པའི་མཐོ་གླིང་རྣམས་བརྩིགས། བ་ཨཱལ་རྣམས་ཀྱི་དོན་དུ་མཆོད་ཁྲི་བཞེངས། ཨ་ཤེ་རཱ་རྣམས་བཙུགས་ཏེ། གནམ་གྱི་སྐར་ཚོགས་ཐམས་ཅད་ལ་བསྙེན་བཀུར་དང་རིམ་གྲོ་བྱས།

༤ ཡ་ཧོ་ཝཱས། ངའི་མཚན་དུས་རྒྱུན་དུ་ཡེ་རུ་ཤ་ལེམ་ན་ལུས་པར་འགྱུར་རོ། གསུངས་པའི་ཡ་ཧོ་ཝཱའི་ཕོ་བྲང་གི་ནང་དུ་ཡང་མཆོད་ཁྲི་མང་པོ་བརྩིགས་ནས།

༥ ཡ་ཧོ་ཝཱའི་སྡེ་ཡངས་གཉིས་པོའི་ནང་དུ་གནམ་གྱི་སྐར་ཚོགས་ཀུན་གྱི་ཕྱིར་མཆོད་ཁྲི་བཞེངས་སོ།

༦ བེན་ཧིན་ནོམ་ཞེས་བྱ་བའི་ལུང་པར་རང་གི་བུ་ཕྲུག་རྣམས་མེའི་ནང་དུ་འགྲོར་བཅུག དུས་ཚོད་ལ་བརྟེན་ཏེ། ངན་ཆོས་དང་སྔགས་བཏབ། གཤིན་འདྲེ་འགུག་མཁན་དང་། ངན་སྔགས་མཁན་དང་འདྲེས་ཏེ། ཡ་ཧོ་ཝཱའི་ཐུགས་ཁྲོ་དཀྲུག་པའི་ཕྱིར་ཐུ་བ་མང་པོ་བྱས།

༧ དེས་བཟོས་པའི་བཙོག་སྐུ་དེ་དཀོན་མཆོག་གི་ཕོ་བྲང་དུ་བསླངས་ཏེ་བཞག ཡ་ཧོ་ཝཱས་ཕོ་བྲང་དེའི་ཕྱིར་དཱ་བིད་དང་། དེའི་སྲས་ཤ་ལོ་མོ་ལ། ངས་ཨིས་ར་ཨེལ་གྱི་སྡེ་ཀུན་གྱི་ནང་ནས་འདམས་པའི་ཡེ་རུ་ཤ་ལེམ་དང་ཕོ་བྲང་འདིར་ངས་ཉིད་ཀྱི་མཚན་དུས་རྟག་ཏུ་འཇོག་པར་བྱ་སྟེ།

༨ ཇི་སྟེ་དེ་དག་གིས་ཁོ་བོས་མོ་ཤེ་རྒྱུད་དེ་གསུངས་པའི་བཀའ་ཁྲིམས་དང་བཀའ་རྒྱ་དང་། སྤྱད་མཚམས་ཐམས་ཅད་བཞིན་དུ་བྱེད་པར་ཟོན་བྱེད་ན། ངས་དེ་དག་གི་མེས་པོ་རྣམས་ལ་བྱིན་པའི་ཡུལ་ཁམས་ཀྱི་ནང་ནས་ཨིས་ར་ཨེལ་གྱི་རྐང་པ་ནི་ནམ་དུ་ཡང་སྐྲོད་པར་མི་བྱའོ་ཞེས་གསུངས་སོ།

༩ མ་ན་ཤེས་ཡ་ཧུ་དཱ་དང་ཡེ་རུ་ཤ་ལེམ་པ་རྣམས་འགོལ་དུ་བཅུག་ནས། ཡ་ཧོ་ཝཱས་ཨིས་ར་ཨེལ་པ་རྣམས་ཀྱི་མདུན་ལས་ཚར་བཅད་པའི་ཕྱི་པ་རྣམས་ལས་ཀྱང་སྡིག་པ་མང་དུ་བྱེད་བཅུག་གོ།

༡༠ ཡ་ཧོ་ཝཱས་མ་ན་ཤེ་དང་། དེའི་འབངས་ལ་ཞལ་ཏ་མཛད་ཀྱང་། དེ་ཚོས་མ་ཉན་ཏོ།

༡༡ དེའི་ཕྱིར་ཡ་ཧོ་ཝཱས་དེ་དག་གི་ཐོག་ཏུ་ཨ་སུར་རྒྱལ་པོའི་དམག་དཔོན་རྣམས་སྦྲན་པ་ལས། དེ་དག་གིས་མ་ན་ཤེ་ཚེར་གསེབ་ཏུ་བཟུང་ནས། ལྕགས་སྒྲོག་བརྒྱབས་ནས། བཱ་བེལ་དུ་ཁྱེར་ཏོ།

༡༢ དེར་ཁོ་སྡུག་བསྔལ་གྱིས་མནར་དུས་སུ། རང་གི་དཀོན་མཆོག་ཡ་ཧོ་ཝཱའི་དྲུང་དུ་རབ་ཏུ་གུས་པ་བྱས་ཏེ། གསོལ་བ་བཏབ་བོ།

༡༣ སྨོན་ལམ་བཏབ་པས། ཁོང་གིས་དེའི་གསོལ་བ་བསྐངས་པར་མཛད་ནས། དེའི་བཅོལ་ཚིག་ལ་གསན་ཏེ། དེ་ནི་ཡེ་རུ་ཤ་ལེམ་དུ་རང་གི་རྒྱལ་ཁམས་ཀྱི་ནང་དུ་ཕྱིར་དྲངས་པ་དང་། མ་ན་ཤེས་དཀོན་མཆོག་ནི་ཡ་ཧོ་ཝཱ་ལགས་པར་ངོ་ཕྲོད་བྱུང་ངོ་༎

༡༤ དེའི་རྗེས་སུ་དེས་དཱ་བིད་ཀྱི་གྲོང་ཁྱེར་གྱི་ཕྱི་རོལ་དུ། གི་ཧོན་གྱི་ནུབ་ཕྱོགས་ཀྱི་ལུང་པའི་ནང་ན། ཉའི་རྟ་སྒོའི་བར་དུ་ལྕགས་རི་བརྩིགས་ནས། ཨོ་ཕེལ་བསྐོར་ཏེ། མཐོན་པོ་བྱས། ཡ་ཧུ་དཱའི་གྲོང་ཁྱེར་བཙན་པོ་ཐམས་ཅད་ཀྱི་ནང་དུ་དམག་དཔོན་བཞག་གོ།

༡༥ ཕྱི་པའི་ལྷ་རྟེན་དང་། ཡ་ཧོ་ཝཱའི་ཕོ་བྲང་ན་ཡོད་པའི་སྐུ་འདྲ་དང་། ཡ་ཧོ་ཝཱའི་ཕོ་བྲང་གི་རི་དང་། ཡེ་རུ་ཤ་ལེམ་ན་བཞེངས་པའི་མཆོད་ཁྲི་ཚང་མ་ཁྱེར་ཏེ། རྒྱལ་སའི་ཕྱི་རོལ་དུ་དབྱུགས་ནས།

༡༦ ཡ་ཧོ་ཝཱའི་མཆོད་ཁྲི་ལ་བཞིག་སོས་བྱས་ཏེ། དེའི་ཁར་ཞི་བདེའི་མཆོད་པ་དང་གཏང་རག་གི་མཆོད་པ་ཕུལ་ནས། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལ་རིམ་གྲོ་བྱེད་དུ་ཡ་ཧུ་དཱ་ལ་བཀའ་གནང་ཡང་།

༡༧ མི་སྡེས་དུས་དེ་ཙམ་གྱི་བར་དུ་ཡང་མཐོ་གླིང་རྣམས་སུ་མཆོད་པ་ཕུལ་རུང་། ཡ་ཧོ་ཝཱ་རང་གི་དཀོན་མཆོག་འབའ་ཞིག་ལ་ཕུལ་བ་ཡིན།

༡༨ མ་ན་ཤེའི་གཞན་བྱ་བ་དང་། དེས་རང་གི་དཀོན་མཆོག་ལ་སྨོན་ལམ་བཏབ་པ་དང་། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་མཚན་གྱི་ནང་ནས་མངོན་བཤེས་པ་རྣམས་ཀྱིས་དེ་ལ་གསུངས་པའི་ཞལ་གདམས་རྣམས་ནི། ཨིས་ར་ཨེལ་གྱི་རྒྱལ་རབས་ཀྱི་མདོ་རུ་བྲིས་ཏེ་ཡོད།

༡༩ ཡང་དེའི་གསོལ་བ་དང་། དཀོན་མཆོག་གིས་བསྐང་ལུགས་དང་། དེའི་སྡིག་པ་དང་སྐྱོན་ཚང་མ་དང་། གུས་སེམས་མ་བསྐྱེད་པའི་སྔར་མཐོ་གླིང་བརྩིགས་པ་དང་། ཨ་ཤེ་རཱ་བཙུགས་པ་དང་། བཙོག་སྐུ་རྣམས་བཞག་པ་ནི། མངོན་བཤེས་པ་རྣམས་ཀྱི་ལོ་རྒྱུས་ན་བྲིས་ཏེ་ཡོད།

༢༠ དེ་ནས་མ་ན་ཤེ་རང་གི་ཕ་མེས་ཀྱི་ཁྲོད་དུ་གཉིད་དུ་སོང་བ་དང་། དེ་རང་གི་ཁྱིམ་གྱི་ནང་དུ་བསྐུངས་སོ། དེའི་སྲས་ཨ་མོན་བྱ་བ་དེའི་མལ་དུ་རྒྱལ་པོར་གྱུར་ཏོ༎

༢༡ ཨ་མོན་ལོ་ཉེར་གཉིས་ལོན་དུས། རྒྱལ་པོར་གྱུར་ཏེ། ཡེ་རུ་ཤ་ལེམ་ན་ལོ་གཉིས་རྒྱལ་སྲིད་མཛད།

༢༢ དེས་རང་གི་ཕ་མ་ན་ཤེས་བྱས་པ་བཞིན་དུ་ཡ་ཧོ་ཝཱའི་སྤྱན་སྔར་ངན་པ་ཡིན་པ་དེ་བྱས་ཏེ། ཨ་མོན་གྱིས་རང་གི་ཕ་མ་ན་ཤེས་བཟོས་པའི་བཙོག་སྐུ་ཐམས་ཅད་ལ་མཆོད་པ་ཕུལ་ནས་རིམ་གྲོ་བྱས་སོ།

༢༣ ཡང་དེས་རང་གི་ཕ་མ་ན་ཤེས་གུས་སེམས་བྱས་པ་བཞིན་དུ་ཡ་ཧོ་ཝཱའི་དྲུང་དུ་གུས་པའང་མ་བྱས་པར། ཨ་མོན་གྱིས་སྡིག་པ་ཚབས་ཆེ་བ་བྱས་སོ།

༢༤ དེར་ཁོའི་འཁོར་གྱིས་ཁ་འཆམ་བྱས་ཏེ། དེ་རང་གི་ཁྱིམ་ནང་བསད་དོ།

༢༥ འོན་ཀྱང་རྒྱལ་པོ་ཨ་མོན་གྱི་ཕྱིར་ཁ་འཆམ་བྱས་པའི་མི་ཐམས་ཅད་ཀྱང་ཡུལ་མིས་བསད་དེ། ཡུལ་མིས་དེའི་སྲས་ཡོ་ཤི་ཡཱ་དེའི་མལ་དུ་རྒྱལ་པོར་བཅུག་གོ།

༣༤

ཡོ་ཤི་ཡཱ་ལོ་བརྒྱད་ལོན་པའི་ཚེ། རྒྱལ་སྲིད་བཟུང་ནས། ཡེ་རུ་ཤ་ལེམ་དུ་ལོ་སུམ་ཅུ་སོ་གཅིག་རྒྱལ་སྲིད་མཛད་དོ།

༢ དེས་ཡ་ཧོ་ཝཱའི་གཟིགས་ངོར་གང་རིགས་པ་ཡིན་པ་དེ་མཛད་དེ། ཡབ་མེས་དཱ་བིད་ཀྱི་ལམ་རྣམས་ནང་དོང་སྟེ། གཡས་གཡོན་གང་དུའང་མ་བྱོལ་ཏོ༎

༣ དེས་རྒྱལ་སྲིད་འཛིན་པའི་ལོ་བརྒྱད་པར། ད་དུང་ཕྲུ་གུ་ཡོད་དུས་སུ། ཡབ་མེས་དཱ་བིད་ཀྱི་དཀོན་མཆོག་འཚོལ་བར་བརྩམས་ནས། ལོ་བཅུ་གཉིས་པ་ནས་ཡ་ཧུ་དཱ་དང་ཡེ་རུ་ཤ་ལེམ་གྱི་ནང་ནས་མཐོ་གླིང་དང་། ཨ་ཤེ་རཱ་དང་། བཙོག་སྐུ་དང་། བླུགས་སྐུ་ཐམས་ཅད་མེད་པར་བྱེད་ཀྱིན་གཙང་དག་བྱེད་དུ་ཚུགས་པ་དང་།

༤ མི་རྣམས་ཀྱིས་དེའི་ངོས་སུ་བ་ཨ་ལིམ་གྱི་མཆོད་ཁྲི་རྣམས་བཤིག དེ་དག་གི་གོང་ན་ཡོད་པའི་འདྲ་སྐུ་རྣམས་བཅག ཨ་ཤེ་རཱ་དང་། བཙོག་སྐུ་དང་། བླུགས་སྐུ་རྣམས་སིལ་བུར་བཅག་ནས། ཕྱེ་མར་བཏགས་ཏེ། དེ་དག་ལ་མཆོད་པ་ཕུལ་བའི་དུར་ཁུང་རྣམས་ཀྱི་ཐོག་ཏུ་གཏོར།

༥ བླ་མ་རྣམས་ཀྱི་རུས་པ་ནི་དེ་དག་གི་མཆོད་ཁྲིའི་ཁར་བསྲེགས་ནས། ཡ་ཧུ་དཱ་དང་ཡེ་རུ་ཤ་ལེམ་གཙང་བར་བྱས།

༦ དེ་བཞིན་དུ་དེས་མ་ན་ཤེ་དང་། ཨེབ་ར་ཨིམ་དང་། ཤིམ་ཨོན་གྱི་གྲོང་ཁྱེར་རྣམས་དང་། ནབ་ཐ་ལི་དང་། དེའི་ཁང་གོག་དང་། ཡུལ་འཁོར་གྱི་བར་དུ་ཡང་བྱས་སོ།

༧ མཆོད་ཁྲི་རྣམས་བཤིག་སྟེ། ཨ་ཤེ་རཱ་རྣམས་བཅད་དེ། བཙོག་སྐུ་རྣམས་བཀྲལ་ནས། ཨིས་ར་ཨེལ་ཡུལ་ཀུན་ཏུ་ཉི་མའི་སྐུ་འདྲ་རྣམས་བཅག་སྟེ། ཡེ་རུ་ཤ་ལེམ་དུ་ལོག་སོང་སོ༎

༨ དེ་ནས་དེའི་རྒྱལ་སྲིད་ཀྱི་ལོ་བཅོ་བརྒྱད་པར། ཡུལ་ཁམས་དང་མཆོད་ཁང་གཙང་བར་མཛད་ཟིན་པ་དང་། དེས་ཨ་ཙལ་ཡཱའི་བུ་ཤཱ་ཕན་དང་། གྲོང་དཔོན་མ་ཨ་སེ་ཡཱ་དང་། ཡོ་ཨ་ཧས་ཀྱི་བུ་ཡིག་དཔོན་ཡོ་ཨ་གསུམ་པོ། རང་གི་དཀོན་མཆོག་ཡ་ཧོ་ཝཱའི་ཕོ་བྲང་གི་བཞིག་སོས་བྱེད་དུ་བཏང་ནས།

༩ བླ་མ་ཆེན་པོ་ཧིལ་ཀི་ཡཱའི་དྲུང་དུ་ཕྱིན་པ་དང་། ལེ་ཝི་པ་སྒོ་པ་རྣམས་ཀྱིས་མ་ན་ཤེ་དང་། ཨེབ་ར་ཨིམ་དང་། ཨིས་ར་ཨེལ་པ་གཞན་ཕྱི་ལུས་ཚང་མ་དང་། ཡ་ཧུ་དཱ་དང་། བེན་ཡ་མིན་དང་། ཡེ་རུ་ཤ་ལེམ་གྱི་ཡུལ་མི་ལས་བསྡུས་པའི་དངུལ་དཀོན་མཆོག་གི་ཕོ་བྲང་ལ་ཕུལ་བ་རྣམས་དེ་གསུམ་ལ་བཏད་པ་ལས།

༡༠ དེ་དག་གིས་ཡ་ཧོ་ཝཱའི་ཕོ་བྲང་ལ་བལྟ་བའི་ལས་བྱེད་པའི་ལག་ཏུ་བཏད་ནས། དེ་དག་གིས་ཕོ་བྲང་ལ་བཞིག་སོས་བྱེད་ཅིང་རྩིག་པའི་ཕྱིར་དུ་ཡ་ཧོ་ཝཱའི་ཕོ་བྲང་ན་ལས་བྱེད་པའི་ལག་ཤེས་རྣམས་ཀྱི་ལག་ཏུ་བཏད་དོ།

༡༡ དེ་དག་གིས་ཡ་ཧུ་དཱའི་རྒྱལ་པོ་རྣམས་ཀྱིས་བཤིག་པའི་ཕོ་བྲང་རྣམས་རྩིག་པའི་ཕྱིར་བཟོ་བཏོན་ཡོད་པའི་རྡོ་བ་དང་། ཕོ་བྲང་གི་ཐོག་འགེབས་པ་དང་འཐུད་པའི་ཕྱིར་གདུང་མ་ཉོ་རུ། ཤིང་མཁན་དང་རྩིག་དཔོན་ལ་བཏང་ནས།

༡༢ མི་དེ་དག་གིས་སེམས་དྲང་པོ་ནས་ལས་བྱས། དེ་དག་གི་ལས་དཔོན་མེ་རཱ་རིའི་བུ་བརྒྱུད་ལས་ཡ་ཧད་དང་ཨོ་བད་ཡཱ་གཉིས་དང་། ཀོ་ཧད་ཀྱི་བུ་བརྒྱུད་ལས་ཟ་ཀར་ཡཱ་དང་མེ་ཤུལ་ལམ་བྱ་བའི་ལེ་ཝི་པ་གཉིས་ཡིན་ཏེ། ལེ་ཝི་པ་དེ་ཐམས་ཅད་རོལ་མོ་འཁྲོལ་བར་མཁས་པ་ཡོད་པ་ཡིན།

༡༣ ཡང་དེ་དག་གིས་ཁུར་པ་དང་། ཞབས་ཏོག་གི་ལས་གང་རུང་བྱེད་པ་དག་ལའང་བལྟས། ལེ་ཝི་པའི་ནང་ནས་དྲུང་ཡིག་དང་། འགོ་པ་དང་། སྒོ་པ་ཡང་ཡོད་པ་ཡིན།

༡༤ དེ་དག་གིས་ཡ་ཧོ་ཝཱའི་ཕོ་བྲང་ལ་ཕུལ་བའི་དངུལ་ཕྱུང་དུས་སུ། བླ་མ་ཧིལ་ཀི་ཡཱ་ལ་མོ་ཤེས་བྲིས་པའི་ཡ་ཧོ་ཝཱའི་བཀའ་ཁྲིམས་ཀྱི་མདོ་དེ་བརྙེད་བྱུང་བ་དང་།

༡༥ ཧིལ་ཀི་ཡཱས་ཡིག་མཁན་ཤཱ་ཕན་ལ་གཏམ་བྱེད་ཅིང་དེ་ལ། ང་ལ་ཡ་ཧོ་ཝཱའི་ཕོ་བྲང་ནས་བཀའ་ཁྲིམས་ཀྱི་མདོ་བརྙེད་བྱུང་སྨྲས་ནས། ཧིལ་ཀི་ཡཱས་མདོ་དེ་ཤཱ་ཕན་གྱི་ལག་ཏུ་བཏད།

༡༦ ཤཱ་ཕན་གྱིས་མདོ་དེ་རྒྱལ་པོའི་དྲུང་དུ་ཕུལ་ནས་རྒྱལ་པོ་ལ། ཁྱེད་ཀྱིས་བྲན་དག་གི་ལག་ཏུ་བཅོལ་བའི་ལས་ནི་དེ་དག་གིས་བྱེད་དེ།

༡༧ ཡ་ཧོ་ཝཱའི་ཕོ་བྲང་ལས་བརྙེད་པའི་དངུལ་དེ་དག་གིས་བསྡུས་ནས། ལས་དཔོན་དང་ལག་ཤེས་རྣམས་ཀྱི་ལག་པར་བཏད་པ་ཡིན་ཞུས་སོ།

༡༨ ཡང་ཡིག་མཁན་ཤཱ་ཕན་གྱིས་རྒྱལ་པོ་ལ། བླ་མ་ཧིལ་ཀི་ཡཱས་ང་ལ་མདོ་འདི་གནང་བྱུང་བཤད་པས། ཤཱ་ཕན་གྱིས་རྒྱལ་པོའི་དྲུང་དུ་དེའི་ནང་ནས་བཀླགས་སོ༎

༡༩ ཡང་རྒྱལ་པོས་བཀའ་ཁྲིམས་ཀྱི་གསུང་རྣམས་ཐོས་པར་ཙམ་གྱིས། རང་གི་གོས་བཤགས་ཏེ།

༢༠ རྒྱལ་པོ་ཧིལ་ཀི་ཡཱ་དང་། ཤཱ་ཕན་གྱི་བུ་ཨ་ཧི་ཀམ་དང་། མི་ཀཱ་ཡི་བུ་ཨབ་དོན་དང་། ཡིག་མཁན་ཤཱ་ཕན་དང་། རྒྱལ་པོའི་ཞབས་ཕྱི་ཨ་ས་ཡཱ་དང་མི་ལྔ་ལ་བཀའ་སྩལ་པ།

༢༡ སོང་ལ། ང་རང་དང་། ཨིས་ར་ཨེལ་དང་། ཡ་ཧུ་དཱ་རུ་ལུས་པའི་མི་རྣམས་ཀྱི་དོན་དུ། བརྙེད་བྱུང་བའི་མདོ་ལ་རག་ལས་ཏེ་ཐུགས་བརྟག་ཞུས་ཤིག དེ་ཅིའི་ཕྱིར་ཞེ་ན། འོ་སྐོལ་གྱི་ཕ་མེས་རྣམས་ཀྱིས་མདོ་འདི་ན་བྲིས་པ་ཐམས་ཅད་སྒྲུབ་ཏུ། ཡ་ཧོ་ཝཱའི་བཀའ་དེ་ཡིད་ལ་མ་བཅངས་པས། འོ་སྐོལ་གྱི་ཁར་ཡ་ཧོ་ཝཱའི་ཐུགས་ཁྲོ་ཆེན་པོ་ཞིག་བབས་པ་ཡིན། གསུངས་པ་དང་།

༢༢ ཧིལ་ཀི་ཡཱ་དང་། རྒྱལ་པོས་བཀའ་གནང་བའི་མི་རྣམས་ཤལ་ལུམ་གྱི་ཆུང་མ་ལུང་སྟོན་མ་ཧུལ་དཱ་གང་ན་བར་ཕྱིན་ཏོ། ཤལ་ལུམ་ནི་ཏིག་ཝཱའི་བུ། དེ་ནི་གོས་ཁང་གི་གཉེར་པ་ཧས་རཱའི་བུའོ། མོ་དེ་ནི་ཡེ་རུ་ཤ་ལེམ་གྱི་ཡིག་ཚང་ཞིག་གི་ནང་ན་གནས་པ་ཡིན།

༢༣ མོས་དེ་དག་ལ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་ལྟར་གསུང་། ཁྱེད་ཚོ་ངའི་རྩར་བཏང་བའི་མི་དེ་ལ་འདི་སྐད་སྦྲོན་ཞིག

༢༤ ཡ་ཧོ་ཝཱས་འདི་ལྟར་གསུང་། ལྟོས་དང་། ངས་གནས་འདི་དང་། འདིའི་ནང་ན་གནས་པའི་ཡུལ་མིའི་ཐོག་ཏུ། རྐྱེན་ངན་དང་། ཡ་ཧུ་དཱའི་རྒྱལ་པོའི་དྲུང་དུ་བཀླགས་པའི་མདོའི་ནང་དུ་བྲིས་པའི་དམོད་བོར་ཡོད་པ་ཐམས་ཅད་འབེབས་པར་བྱ།

༢༥ དེ་ཅིའི་ཕྱིར་ཞེ་ན། དེ་ཚོས་ཁོ་བོ་དོར་ནས། རང་གི་ལག་པས་བྱས་པའི་ལས་ཀུན་གྱིས་ངའི་ཐུགས་ཁྲོ་དཀྲུག་ཏུ་ལྷ་གཞན་རྣམས་ལ་བསངས་བཏང་བས་ན། གནས་འདི་ལ་ངའི་ཁོང་ཁྲོ་འབར་ཞིང་ཞི་བར་མི་འགྱུར་རོ།

༢༦ དེ་བས་ན་ད་ཁྱོད་ཚོ་ཡ་ཧོ་ཝཱ་ལས་བརྟག་པ་ཞུ་བར་གནང་བའི་ཡ་ཧུ་དཱའི་རྒྱལ་པོ་ལ་འདི་སྐད་སྨྲོས་ཤིག ཁྱེད་ཀྱིས་ཐོས་པའི་བཀའི་སྐོར་དུ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་།

༢༧ ཁྱོད་ཀྱིས་གནས་འདི་དང་། འདིའི་སྐོར་དུ་ངའི་བཀའ་ཐོས་པར་ཙམ་གྱིས། ཁྱོད་ཀྱི་སྙིང་འབོལ་མོ་བྱས་ཏེ། དཀོན་མཆོག་གི་དྲུང་དུ་སྙེམས་ཆུང་གིས། ངའི་དྲུང་དུ་གུས་སེམས་བསྐྱེད་དེ། གོས་ཧྲལ་ནས། ངའི་དྲུང་དུ་ངུས་པས་ན། ངས་ཀྱང་ཁྱོད་ཀྱི་ཞུ་བ་བསྐང་བ་ཡིན། ཞེས་ཡ་ཧོ་ཝཱས་གསུང་སྟེ།

༢༨ ཀྱེ་ཧོ། ཁོ་བོས་ཁྱོད་ནི་ཁྱོད་ཀྱི་མེས་པོའི་ཁྲོད་དུ་བདེ་བར་གཤིབས་ཤིང་། ངས་གནས་འདི་དང་། འདིའི་ཡུལ་མིའི་ཐོག་ཏུ་དབབ་པར་བྱ་བའི་རྐྱེན་ངན་ཐམས་ཅད་ནི། ཁྱོད་ཀྱི་མིག་གིས་མཐོང་བར་མི་འགྱུར་རོ་ཞེས་བསྒོ་བས། དེ་དག་གིས་རྒྱལ་པོ་ལ་གསུང་ཕྲིན་དེ་བསྐྱལ་ཏོ༎

༢༩ དེ་ནས་རྒྱལ་པོས་བང་ཆེན་བཏང་ནས། ཡ་ཧུ་དཱ་དང་། ཡེ་རུ་ཤ་ལེམ་གྱི་རྒན་རབས་ཐམས་ཅད་བཀུག་སྟེ།

༣༠ རྒྱལ་པོ་དང་། ཡ་ཧུ་དཱ་དང་། ཡེ་རུ་ཤ་ལེམ་པ་ཐམས་ཅད་དང་། ལེ་ཝི་པ་དག་དང་། མི་ཆེ་ཆུང་ཡོད་དོ་ཅོག་ཡ་ཧོ་ཝཱའི་ཕོ་བྲང་དུ་ཡར་སོང་ནས། དེས་ཡ་ཧོ་ཝཱའི་ཕོ་བྲང་ནས་བརྙེད་པའི་ཞལ་ཆད་ཀྱི་མདོའི་བཀའ་ཐམས་ཅད་དེ་རྣམས་ཀྱི་རྣ་བའི་མདུན་དུ་བསྒྲགས་ནས།

༣༡ རྒྱལ་པོ་ནི་རང་གི་མལ་དུ་བཞེངས་ཏེ། ཡ་ཧོ་ཝཱའི་ཕྱི་བཞིན་འབྲང་བ་དང་། ཁོང་གི་བཀའ་རྒྱ་དང་དཔང་ཕུད་དང་། བཀའ་ཁྲིམས་རྣམས་སྙིང་ཚང་མ་དང་སེམས་ཚང་མ་ནས་བསྲུང་སྟེ། མདོ་འདི་ན་བྲིས་པའི་ཞལ་ཆད་ཀྱི་བཀའ་བཞིན་དུ་སྤྱོད་པའི་ཕྱིར། ཡ་ཧོ་ཝཱའི་དྲུང་དུ་ཞལ་ཆད་མཛད་དོ།

༣༢ ཡང་ཁོང་གིས་ཡེ་རུ་ཤ་ལེམ་དང་བེན་ཡ་མིན་ལ་ཡོད་པ་ཐམས་ཅད་ཀྱང་ཞལ་ཆད་དེའི་ནང་འདྲེ་རུ་བཅུག་པ་དང་། ཡེ་རུ་ཤ་ལེམ་པས་དཀོན་མཆོག་རང་གི་ཕ་མེས་ཀྱི་དཀོན་མཆོག་གི་ཞལ་ཆད་བཞིན་དུ་སྤྱད་དོ།

༣༣ དེ་ནས་ཡོ་ཤི་ཡཱས་ཨིས་ར་ཨེལ་པ་ལ་གཏོགས་པའི་ཡུལ་ཀུན་གྱི་ནང་ནས་ཞེན་ལོག་གི་སྐུ་འདྲ་ཐམས་ཅད་མེད་པར་བྱས་ནས། ཨིས་ར་ཨེལ་གྱི་ཡུལ་ཁམས་ན་གནས་པ་ཀུན་ཡ་ཧོ་ཝཱ་རང་གི་དཀོན་མཆོག་ལ་རྟེན་བཅུག་པས། དེ་རྣམས་ཡ་ཧོ་ཝཱ་རང་གི་ཕ་མེས་ཀྱི་དཀོན་མཆོག་གི་རྗེས་སུ་འབྲང་བ་ལས་མ་བྱོལ་ཏོ༎

༣༥

དེ་མ་ཟད། ཡོ་ཤི་ཡཱས་ཡེ་རུ་ཤ་ལེམ་ན་ཡ་ཧོ་ཝཱའི་ཆེད་དུ་པེ་སག་གི་དུས་ཆེན་བྱས་ཏེ། ཟླ་བ་དང་པོའི་ཚེས་བཅུ་བཞི་པར་པེ་སག་གི་ལུག་གུ་བསད་དོ།

༢ ཡང་ཁོང་གིས་བླ་མ་རྣམས་རང་རང་སོ་སོའི་ལས་ལ་བསྐོས་ནས། དེ་ཚོར་ཡ་ཧོ་ཝཱའི་ཕོ་བྲང་ལ་ཞབས་ཏོག་བྱེད་དུ་རུས་བཅུག་སྟེ།

༣ ཡ་ཧོ་ཝཱའི་དོན་དུ་དམ་པར་བྱས་ནས། ཨིས་ར་ཨེལ་པ་ཀུན་ལ་ཆོས་སྟོན་པའི་ལེ་ཝི་པ་རྣམས་ལ་རྒྱལ་པོས། ད་ཁྱོད་ཅག་གིས་སྒྲོམ་དམ་པ་དེ་དཱ་བིད་ཀྱི་སྲས་ཨིས་ར་ཨེལ་གྱི་རྒྱལ་པོ་ཤ་ལོ་མོས་བཞེངས་པའི་ཕོ་བྲང་གི་ནང་དུ་ཆུག་ཅིག ཕྱིན་ཆད་དུ་ཁྱོད་ཅག་གི་གཉའ་བ་ལ་ཁུར་འཕོག་པར་མི་འགྱུར། ཡང་ཁྱོད་ཚོས་ཡ་ཧོ་ཝཱ་རང་གི་དཀོན་མཆོག་དང་། ཁོང་གི་མི་སྡེ་ཨིས་ར་ཨེལ་ལ་ཞབས་ཏོག་གྱིས་ཤིག

༤ ཨིས་ར་ཨེལ་གྱི་རྒྱལ་པོ་དཱ་བིད་དང་། ཁོང་གི་སྲས་ཤ་ལོ་མོས་བྲིས་ཏེ་ཡོད་པ་དང་བསྟུན་ཏེ། ཕ་སྤད་སོ་སོའི་རེས་ཚིར་བཞིན་དུ་རང་གི་ཞབས་ཏོག་གྱིས་ཤིག་དང་།

༥ ཁྱོད་རྣམས་རང་གི་སྤུན་གྱི་ཕ་སྤད་ཀྱི་སྡེ་བཞིན་དུ་ལངས་ཏེ། ལེ་ཝི་པ་རྣམས་ཀྱི་བརྒྱུད་ཀྱི་སྡེ་བཞིན་དུ་དམ་པའི་གནས་སུ་འགྲེང་ཞིང་སྡོད་ཅིག

༦ ཡང་རང་ལ་གཙང་སྦྲ་བྱས་ནས། པེ་སག་གི་ལུག་གུ་བསད་དེ། ཡ་ཧོ་ཝཱས་མོ་ཤེའི་ངག་གི་སྒོ་ནས་བསྒོ་བ་ལྟར། རང་གི་སྤུན་རྣམས་ལ་དུས་ཆེན་བྱེད་དུ་ཤོམས་ཤིག་ཅེས་གསུངས་སོ༎

༧ ཡོ་ཤི་ཡཱས་པེ་སག་གི་མཆོད་པའི་ཕྱིར་དེར་འཛོམས་པའི་ཆོས་ཚོགས་ལ་རྒྱལ་པོའི་ནོར་གྱི་ནང་ནས་གླང་སྟོང་ཕྲག་གསུམ་དང་། ལུ་གུ་དང་རི་གུ་དང་བཅས་སུ་ཁྲི་གསུམ་རང་གི་ཁྱུའི་ནང་ནས་བྱིན་པས།

༨ ཡང་ཁོང་གི་སྐུ་དྲག་རྣམས་ཀྱིས་མི་སྡེ་དང་། བླ་མ་དང་། ལེ་ཝི་པ་རྣམས་ལ་སེམས་འཐད་དེ་བྱིན་ཏེ། དཀོན་མཆོག་གི་ཕོ་བྲང་གི་འགོ་པ་ཧིལ་ཀི་ཡཱ་དང་། ཟ་ཀར་ཡཱ་དང་། ཡེ་ཧི་ཨེལ་གསུམ་གྱིས་བླ་མ་རྣམས་ལ་པེ་སག་གི་མཆོད་པའི་ཕྱིར། ར་ལུག་སྟོང་གཉིས་དང་དྲུག་བརྒྱ་དང་། གླང་གསུམ་བརྒྱ་བྱིན་ཏེ།

༩ ཀོ་ནན་ཡཱ་དང་། དེའི་སྤུན་ཤེ་མ་ཡཱ་དང་། ནེ་ཐན་ཨེལ་དང་། ལེ་ཝི་པའི་འགོ་དཔོན་ཧ་ཤབ་ཡཱ་དང་། ཡེ་ཧི་ཨེལ་དང་། ཡོ་ཟ་བད་དང་དྲུག་གིས། ལེ་ཝི་པ་རྣམས་ལ་པེ་སག་གི་ཕྱིར་ར་ལུག་སྟོང་ལྔ་དང་། གླང་ལྔ་བརྒྱ་བྱིན་ཏོ༎

༡༠ དེ་ལྟར་དཀོན་མཆོག་ལ་རིམ་གྲོ་བྱེད་པའི་ཆས་བཤམས་ནས། རྒྱལ་པོའི་བཀའ་བཞིན་དུ། བླ་མ་རྣམས་རེ་རང་གི་མལ་དང་། ལེ་ཝི་པ་རྣམས་རང་གི་རེས་ཚིར་ལྟར་འགྲེང་ཞིང་བསྡད་དེ།

༡༡ པེ་སག་གི་ལུ་གུ་བསད་ནས། བླ་མ་དག་གིས་དེ་ཚོའི་ལག་ནས་ཁྲག་བླངས་ཏེ་གཏོར་ཏོ། ལེ་ཝི་པ་རྣམས་ཀྱིས་པགས་པ་བཤུས་སོ།

༡༢ ཡང་མོ་ཤེའི་མདོ་ན་བྲིས་པ་ལྟར། མི་སྡེ་ཡི་ཕ་སྤད་ཀྱི་སྡེ་སོ་སོ་བཞིན་དུ། ཡ་ཧོ་ཝཱ་ལ་འབུལ་དུ། སྦྱིན་སྲེག་གི་མཆོད་པ་ལས་བྱིན་ནས། དེ་བཞིན་དུ་གླང་རྣམས་ལས་ཀྱང་བྱིན་ཏེ།

༡༣ པེ་སག་གི་ལུ་གུ་ནི་ཚུལ་ཁྲིམས་བཞིན་དུ་མེ་ལ་བསྲེགས། གཞན་མཆོད་པ་དམ་པ་རྣམས་ཟངས་བུ་དང་། ཚོགས་ཟངས་དང་། ལྕགས་ཟངས་ནང་བཙོས་ནས། མི་ཐམས་ཅད་ལ་མྱུར་དུ་བྲིམས་ཏེ།

༡༤ དེའི་འོག་ཏུ་དེ་དག་རང་དང་བླ་མའི་ཕྱིར་དུ་གཡོས། གང་ལ་ཞེ་ན། ཨ་རོན་གྱི་བུ་བླ་མ་རྣམས་སྦྱིན་སྲེག་གི་མཆོད་པ་དང་ཚིལ་འབུལ་དུ། མཚན་མོའི་བར་དུ་ལས་བྱེད་དེ། ལེ་ཝི་པས་རང་དང་ཨ་རོན་གྱི་བུ་བརྒྱུད་ཀྱི་བླ་མ་རྣམས་ཀྱི་ཕྱིར་བཙོས་པ་ཡིན།

༡༥ ཡང་ཨ་སབ་ཀྱི་བུ་གླུ་མཁན་རྣམས། དཱ་བིད་དང་། ཨ་སབ་དང་། ཧེ་མཱན་དང་། རྒྱལ་པོའི་མངོན་བཤེས་པ་ཡེ་དུ་ཐུན་བཞིའི་བཀའ་བཞིན་དུ། དེ་རང་གི་གནས་སུ་འགྲེང་ཞིང་བསྡད། སྒོ་པ་རྣམས་སྒོ་རེའི་དྲུང་དུ་ཡོད་པ་ཡིན། དེ་རྣམས་རང་གི་ལས་ཚིར་ལས་ཡལ་མ་ཆོག་པས། དེ་དག་གི་སྤུན་ལེ་ཝི་པས་དེ་དག་གི་ཕྱིར་ཤ་བཙོས་པ་ཡིན།

༡༦ དེ་ལྟར་ཉིན་མོ་དེ་ཉིད་དུ་རྒྱལ་པོ་ཡོ་ཤི་ཡཱའི་བཀའ་བཞིན་དུ། པེ་སག་བྱེད་པ་དང་། ཡ་ཧོ་ཝཱའི་མཆོད་ཁྲི་ལ་སྦྱིན་སྲེག་འབུལ་བའི་ཡ་ཧོ་ཝཱའི་རིམ་གྲོ་ཐམས་ཅད་ཀྱི་སྟ་གོན་བྱས་ཏེ།

༡༧ དེར་ཡོད་པའི་ཨིས་ར་ཨེལ་གྱི་བུ་བརྒྱུད་ཀྱིས་དེའི་དུས་སུ་པེ་སག་དང་། རུ་མ་མེད་པའི་བག་ལེབ་ཀྱི་དུས་ཆེན་ཞག་བདུན་བྱས་སོ།

༡༨ ལུང་སྟོན་པ་ཤ་མུ་ཨེལ་གྱི་དུས་མན་ཆད་དུ་དེ་འདྲའི་པེ་སག་ཅིག་ཨིས་ར་ཨེལ་པས་མ་བྱས་སོ། ཡོ་ཤི་ཡཱ་དང་། བླ་མ་དང་། ལེ་ཝི་པ་དང་། འཛོམས་པའི་ཡ་ཧུ་དཱ་དང་ཨིས་ར་ཨེལ་པ་དང་། ཡེ་རུ་ཤ་ལེམ་པས་བྱས་པའི་པེ་སག་དེ་ལྟ་བུ་ཞིག ཨིས་ར་ཨེལ་གྱི་རྒྱལ་པོ་གང་གིས་ཀྱང་མ་བྱས་པ་ཡིན།

༡༩ ཡོ་ཤི་ཡཱའི་རྒྱལ་སྲིད་ཀྱི་ལོ་བཅོ་བརྒྱད་པར་པེ་སག་དེ་བྱས་པ་ཡིན།

༢༠ དེ་ཀུན་གྱི་མཐར། ཡོ་ཤི་ཡཱས་མཆོད་ཁང་གི་གྲལ་བྱས་ཟིན་པའི་ཚེ། མི་སེར་རྒྱལ་པོ་ནེ་ཀོ་བྱ་བས་གཙང་པོ་ཡུབ་རཱད་ཀྱི་འགྲན་ན་ཡོད་པའི་ཀར་ཀེ་མིས་ལ་དམག་དྲངས་པ་དང་། ཡོ་ཤི་ཡཱ་ཁོ་ལ་འཐབ་ཏུ་ཐོན་པ།

༢༡ དེས་འདི་ལ་ཕོ་ཉ་བཏང་ནས། ང་ལ་ཁྱེད་ཡ་ཧུ་དཱའི་རྒྱལ་པོ་དང་འདྲེས་པའི་ལས་ཅི་ཡོད། དེ་རིང་ང་ཁྱོད་ལ་འཐབ་ཏུ་མ་འོངས་ཀྱིས། ངས་གང་ལ་དམག་འདྲེན་པའི་ཁྱིམ་ལ་འཐབ་ཏུ་འོངས་པ་ཡིན་ཏེ། དཀོན་མཆོག་གིས་ང་ལ་མྱུར་དུ་བྱེད་པར་བཀའ་གནང་བས། ང་དང་མཉམ་དུ་ཡོད་པའི་དཀོན་མཆོག་དང་མ་འགྲན་ཞིག འགྲན་ན། ཁོང་གིས་ཁྱོད་གསད་དོ། སྨྲས་ཏེ་ཕྲིན་བསྐུར་ཀྱང་།

༢༢ ཡོ་ཤི་ཡཱས་དེ་ལས་རང་གི་ཁ་ལོ་མ་བསྒྱུར་བར། དེ་ལ་འཐབ་ཏུ་ཆས་བསྒྱུར་ཏེ། དཀོན་མཆོག་གི་ཞལ་ལས་བྱུང་བའི་ནེ་ཀོའི་གཏམ་ལ་མ་ཉན་པར། མེ་གིད་དོའི་ལུང་པར་འཐབ་ཏུ་སོང་བ་ལས།

༢༣ མདའ་པ་རྣམས་ཀྱིས་རྒྱལ་པོ་ཡོ་ཤི་ཡཱ་ལ་མདའ་བརྒྱབས་པས། རྒྱལ་པོས་ཕྱག་ཕྱི་རྣམས་ལ། ང་མང་དུ་སྣད་པས། ཕར་ཁྱེར་ཞིག་བསྒོ་བ་དང་།

༢༤ དེའི་ཕྱག་ཕྱི་རྣམས་ཀྱིས་ཤིང་རྟ་དེ་ལས་ཁོང་བཏོན་ནས། གཞན་ཤིང་རྟ་ལ་བསྐྱོན་ནས། ཡེ་རུ་ཤ་ལེམ་དུ་ཁྱེར་ཏེ། ཁོང་གྲོངས་ནས། དེའི་ཕ་མེས་རྣམས་ཀྱི་སྤུར་ཁང་ཞིག་གི་ནང་དུ་བསྐུངས་སོ། དེར་ཡ་ཧུ་དཱ་དང་ཡེ་རུ་ཤ་ལེམ་གྱི་མི་ཀུན་གྱིས་ཡོ་ཤི་ཡཱའི་ཕྱིར་མྱ་ངན་བྱས་སོ།

༢༥ ཡང་ཡེ་རེམ་ཡཱས་ཡོ་ཤི་ཡཱའི་དོན་དུ་སྡུག་གླུ་བཞེས་པས། གླུ་ལེན་པའི་ཕོ་མོས་དེ་རིང་གི་བར་དུ་རང་གི་སྡུག་གླུའི་ནང་དུ་ཡོ་ཤི་ཡཱ་དྲན་ཏེ། དེ་རྣམས་ཨིས་ར་ཨེལ་གྱི་ནང་དུ་ཁྲིམས་སུ་ལེན་རྒྱུ་བྱས་ཏེ། དེ་རྣམས་སྡུག་གླུའི་མདོར་བྲིས་ཏེ་ཡོད།

༢༦ ད་ཡོ་ཤི་ཡཱའི་གཞན་བྱ་བ་དང་། ཡ་ཧོ་ཝཱའི་བཀའ་ཁྲིམས་ན་བྲིས་ཏེ་ཡོད་པ་བཞིན་དུ། དེས་མཛད་པའི་ཕྲིན་ལས་རྣམས་དང་།

༢༧ དེའི་བྱ་བ་སྔ་ཕྱི་རྣམས་ནི། ཡ་ཧུ་དཱ་དང་ཨིས་ར་ཨེལ་གྱི་རྒྱལ་རབས་ཀྱི་མདོའི་ནང་ན་བྲིས་ཏེ་ཡོད༎

༣༦

དེ་ནས་ཡུལ་མི་རྣམས་ཀྱིས་ཡོ་ཤི་ཡཱའི་སྲས་ཡོ་ཨ་ཧས་བླངས་ནས། དེའི་ཡབ་ཀྱི་མལ་དུ་ཡེ་རུ་ཤ་ལེམ་ན་རྒྱལ་པོར་བྱས་སོ།

༢ ཡོ་ཨ་ཧས་རྒྱལ་པོར་གྱུར་དུས་སུ། ལོ་ཉེར་གསུམ་ལོན་ཡོད་དེ། ཡེ་རུ་ཤ་ལེམ་ན་ཟླ་བ་གསུམ་རྒྱལ་པོ་མཛད།

༣ དེ་ནས་མི་སེར་གྱི་རྒྱལ་པོ་ཡེ་རུ་ཤ་ལེམ་དུ་འོངས་ནས། ཁོང་ཁྲི་ལས་ཕབ་སྟེ། ཡུལ་ལ་དངུལ་གྱི་རྡོ་ཚད་བརྒྱ་དང་། གསེར་གྱི་རྡོ་ཚད་གཅིག་གི་དཔྱ་ཁྲལ་བཀལ་བྱུང་།

༤ ཡང་མི་སེར་རྒྱལ་པོས་ཁོའི་གཅུང་པོ་ཨེལ་ཡཱ་ཀིམ་དེ་ཡ་ཧུ་དཱ་དང་ཡེ་རུ་ཤ་ལེམ་གྱི་རྒྱལ་པོར་བསྐོས་ནས། དེའི་མིང་སྤོས་ཏེ། ཡོ་ཡཱ་ཀིམ་བཏག་སྟེ། དེའི་གཅེན་པོ་ཡོ་ཨ་ཧས་བཟུང་ནས། མི་སེར་དུ་ཁྱེར་ཏོ༎

༥ ཡོ་ཡཱ་ཀིམ་རྒྱལ་པོར་གྱུར་དུས་སུ། ལོ་ཉེར་ལྔ་ལོན་ཏེ། ཡེ་རུ་ཤ་ལེམ་ན་ལོ་བཅུ་གཅིག་རྒྱལ་སྲིད་མཛད་དེ། དེས་རང་གི་དཀོན་མཆོག་ཡ་ཧོ་ཝཱའི་སྤྱན་དྲུང་དུ་ངན་པ་ཡིན་པ་རྣམས་བྱས་པ་ལས།

༦ བཱ་བེལ་གྱི་རྒྱལ་པོ་ནེ་བུ་ཀད་ནེ་ཙར་གྱིས་དེ་ལ་དམག་དྲངས་ནས། ལྕགས་སྒྲོག་བརྒྱབས་ནས་བཱ་བེལ་དུ་ཁྱེར།

༧ ནེ་བུ་ཀད་ནེ་ཙར་གྱིས་ཡ་ཧོ་ཝཱའི་ཕོ་བྲང་གི་ཡོ་བྱད་ཀྱི་ནང་ནས་ཀྱང་འགའ་ཞིག་བཱ་བེལ་དུ་ཁྱེར་ནས། དེའི་ལྷ་ཁང་དུ་བཞག་གོ།

༨ ཡང་ཡོ་ཡཱ་ཀིམ་གྱི་གཞན་བྱ་བ་དང་། དེས་བྱས་པ་དང་། ཞེན་ལོག་གི་སྤྱོད་པ་རྣམས་ནི། ཨིས་ར་ཨེལ་དང་ཡ་ཧུ་དཱའི་རྒྱལ་རབས་ཀྱི་ནང་དུ་བྲིས་ཏེ་ཡོད། ཡང་དེའི་སྲས་ཡོ་ཡཱ་ཀིན་དེའི་མལ་དུ་རྒྱལ་པོར་གྱུར།

༩ ཡོ་ཡཱ་ཀིན་རྒྱལ་པོར་གྱུར་དུས་སུ། ལོ་བརྒྱད་ལོན་ཏེ། ཡེ་རུ་ཤ་ལེམ་ན་ཟླ་བ་གསུམ་དང་ཞག་བཅུ་རྒྱལ་སྲིད་བསྐྱང་ངོ་། དེས་ཡ་ཧོ་ཝཱའི་གཟིགས་ངོར་ངན་པ་གང་ཡིན་པ་དེ་བྱས།

༡༠ དེ་ནས་ལོ་དེ་འཁོར་བ་དང་། རྒྱལ་པོ་ནེ་བུ་ཀད་ནེ་ཙར་གྱིས་མི་བཏང་ནས། ཡ་ཧོ་ཝཱའི་ཕོ་བྲང་གི་ཡོ་བྱད་བཟང་པོ་རྣམས་དང་བཅས་སུ་ཁོ་བཱ་བེལ་དུ་ཁྱེར་ཏེ། དེའི་ནུ་བོ་ཚེ་དེག་ཡཱ་ནི་ཡ་ཧུ་དཱ་དང་ཡེ་རུ་ཤ་ལེམ་གྱི་རྒྱལ་པོར་བསྐོས་སོ༎

༡༡ ཚེ་དེག་ཡཱ་རྒྱལ་པོར་གྱུར་དུས་སུ། ལོ་ཉེར་གཅིག་ལོན་ཏེ། ཡེ་རུ་ཤ་ལེམ་དུ་ལོ་བཅུ་གཅིག་རྒྱལ་སྲིད་བསྐྱངས་སོ།

༡༢ དེས་ཡ་ཧོ་ཝཱ་རང་གི་དཀོན་མཆོག་གི་སྤྱན་དྲུང་དུ་ངན་པ་གང་ཡིན་པ་བྱས་ཏེ། ཡ་ཧོ་ཝཱའི་ཞལ་གྱི་གསུང་གླེང་བའི་ལུང་སྟོན་པ་ཡེ་རེམ་ཡཱའི་དྲུང་དུ་གུས་པ་མ་བྱས་པར།

༡༣ དཀོན་མཆོག་གི་མནའ་སྐྱེལ་དུ་བཅུག་པའི་རྒྱལ་པོ་ནེ་བུ་ཀད་ནེ་ཙར་ལ་ཡང་ངོ་ལོག་ནས། གཉའ་རེངས་བྱས་ཏེ། སྙིང་མཁྲེགས་པར་བྱས་ཏེ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་ཕྱོགས་སུ་མ་འཁོར་ཏོ།

༡༤ དེའི་སྟེང་དུ་བླ་མ་རྣམས་ཀྱི་འགོ་བྱེད་དང་། མི་སྡེ་ཚང་མས་ཕྱི་པའི་ཞེན་ལོག་གི་བྱ་བ་ཐམས་ཅད་ཀྱི་དཔེར་འབྲངས་ནས། སྡིག་པ་ཚབས་ཆེ་བ་བྱས་ཏེ། ཡ་ཧོ་ཝཱས་ཡེ་རུ་ཤ་ལེམ་ན་དམ་པར་མཛད་པའི་ཕོ་བྲང་དེ་མི་གཙང་བར་བྱས་པ་དང་།

༡༥ དེ་ཚོའི་ཕ་མེས་ཀྱི་དཀོན་མཆོག་ཡ་ཧོ་ཝཱས་ཉིད་ཀྱི་མི་སྡེ་དང་བཞུགས་གནས་དམ་པའི་དོན་དུ་ཐུགས་བརྩེ་བའི་དགོངས་པ་འཁྲུངས་པས། སྔ་གསར་བཞེངས་ནས་ཉིད་ཀྱི་ལུང་སྟོན་པ་རྣམས་དེ་དག་གི་རྩར་ཡང་དང་ཡང་དུ་སྩལ་མོད།

༡༦ དེ་དག་གིས་དཀོན་མཆོག་གི་ལུང་སྟོན་པ་རྣམས་ལ་འཕྱས་ཏེ། ཁོང་གི་བཀའ་མཆིད་རྣམས་ལ་མ་བརྩིས། ཁོང་གི་ལུང་སྟོན་པ་དག་ལ་ཁྲེལ་བས། བྱ་ཐབས་ཟད་ནས། ཉིད་ཀྱི་མི་སྡེ་ལ་ཡ་ཧོ་ཝཱའི་ཐུགས་ཁྲོ་བཞེངས་པས།

༡༧ ཁོང་གིས་དེ་དག་གི་ཐོག་ཏུ་ཀལ་དཱི་པའི་རྒྱལ་པོ་སྦྲན་པ་དང་། དེ་དག་གི་གཙང་ཁང་གི་ཕོ་བྲང་གི་ནང་དུ་དེ་དག་གི་གཞོན་ནུ་རྣམས་རལ་གྲིས་བསད་ནས། གཞོན་ནུ་དང་། ན་ཆུང་དང་། རྒད་པོ་དང་། ཤིན་ཏུ་རྒས་པ་ལ་ཡང་སྙིང་རྗེ་མ་བྱས། ཁོང་གིས་ཐམས་ཅད་དེའི་ལག་ཏུ་བཏད་པ་ཡིན།

༡༨ དེས་དཀོན་མཆོག་གི་ཕོ་བྲང་གི་ཡོ་བྱད་ཆེ་ཆུང་ཚང་མ་དང་། ཡ་ཧོ་ཝཱའི་ཕོ་བྲང་གི་དཀོར་མཛོད་རྣམས་དང་། རྒྱལ་པོ་དང་དེའི་སྐུ་དྲག་གི་གཏེར་མཛོད་ཀྱི་ནོར་ཐམས་ཅད་བཱ་བེལ་དུ་ཁྱེར།

༡༩ དཀོན་མཆོག་གི་ཕོ་བྲང་དེ་མེས་བསྲེགས། ཡེ་རུ་ཤ་ལེམ་གྱི་ལྕགས་རི་བཤིག དེའི་ནང་ན་ཡོད་པའི་ཁང་པ་ཀུན་མེས་བསྲེགས། བཟང་ནོར་ཚང་མ་མེད་པར་བྱས།

༢༠ རལ་གྲི་ལས་ཐར་པ་རྣམས་བཟུང་སྟེ། བཱ་བེལ་དུ་ཁྱེར་ནས། ཏ་ཟིག་གི་རྒྱལ་སྲིད་འབྱུང་པའི་བར་དུ། དེ་དག་ནི་དེ་དང་དེའི་སྲས་རྣམས་ཀྱི་བྲན་པོར་ལུས་པ་ཡིན།

༢༡ ཡུལ་ཁམས་ནི་རང་གི་ཤབ་བཱད་རྣམས་ཀྱི་ཕྱིར་དགའ་མགུ་བྱས་ཤིང་། ཡ་ཧོ་ཝཱས་ཡེ་རེམ་ཡཱའི་ངག་གི་སྒོ་ནས་གསུངས་པ་དེ་འགྲུབ་པའི་བར་དུ་དེ་ལྟར་བྱུང་པ་ཡིན། གང་ལ་ཞེ་ན། ལོ་བདུན་ཅུ་རྫོགས་རིང་བར་དུ། ཡུལ་ཁམས་སྟོངས་ཏེ་ལུས་དུས་སུ། ཤབ་བཱད་བསྲུངས་པ་ཡིན་ནོ༎

༢༢ དེ་ནས་ཏ་ཟིག་རྒྱལ་པོ་ཀོ་རེས་ཀྱི་ལོ་དང་པོར། ཡ་ཧོ་ཝཱས་ཡེ་རེམ་ཡཱའི་ངག་གི་སྒོ་ནས་གསུངས་པ་དེ་སྒྲུབ་པའི་དོན་དུ། ཡ་ཧོ་ཝཱས་ཏ་ཟིག་གི་རྒྱལ་པོ་ཀོ་རེས་ཀྱི་སྙིང་སྐུལ་བར་མཛད་དེ། དེས་རང་གི་མངའ་འོག་ཀུན་ཏུ་དྲིལ་བསྒྲགས་ནས། ཡི་གེའི་ནང་འདི་ལྟ་སྟེ།

༢༣ ཏ་ཟིག་རྒྱལ་པོ་ཀོ་རེས་ཀྱིས་འདི་ལྟར་གསུང་། ནམ་མཁའི་དཀོན་མཆོག་ཡ་ཧོ་ཝཱས་ས་གཞིའི་རྒྱལ་ཁམས་ཐམས་ཅད་ང་ལ་གནང་བྱུང་། ཡང་ཁོང་གིས་ང་ལ། ཡ་ཧུ་དཱའི་ཡེ་རུ་ཤ་ལེམ་དུ་ཁོང་གི་ཕྱིར་ཕོ་བྲང་ཞིག་བཞེང་དུ་བཀའ་གནང་བས། ཁྱོད་ཅག་གི་ཁྲོད་ན་ཡོད་པའི་ཁོང་གི་མི་སྡེ་ཚང་མ་དེར་འགྲོ་བའི་རིགས་ཏེ། ཡ་ཧོ་ཝཱ་དེའི་དཀོན་མཆོག་མི་སྡེ་དང་འགྲོགས་པར་ཤོག་ཅིག་ཅེས་བྲིས་བཏང་ངོ་༎ ༎

ཨེས་རཱའི་མདོ།

༡

ཏ་ཟིག་གི་རྒྱལ་པོ་ཀོ་རེས་ཀྱི་ལོ་ངོ་དང་པོར། ཡ་ཧོ་ཝཱའི་བཀའ་ཡེ་རེམ་ཡཱའི་ཁ་ནས་གསུངས་པ་དེ་སྒྲུབ་པའི་ཕྱིར། ཡ་ཧོ་ཝཱས་ཏ་ཟིག་གི་རྒྱལ་པོ་ཀོ་རེས་ཀྱི་སྙིང་སྐུལ་བརྡ་མཛད་པས། དེས་རང་གི་རྒྱལ་ཁམས་ཐམས་ཅད་དུ་མངོན་བཅུག་སྟེ། ཡི་གེར་ཡང་བྲིས་ཏེ་འདི་སྐད་དུ།

༢ ཏ་ཟིག་གི་རྒྱལ་པོ་ཀོ་རེས་ཀྱིས་འདི་ལྟར་གསུང་། ནམ་མཁའི་དཀོན་མཆོག་ཡ་ཧོ་ཝཱས་ང་ལ་ས་གཞི་འདིའི་རྒྱལ་ཁམས་ཐམས་ཅད་གནང་ནས། ཁོང་གིས་ང་ལ། ཡ་ཧུ་དཱའི་ཡེ་རུ་ཤ་ལེམ་དུ་ང་ལ་ཕོ་བྲང་ཞིག་ཞོང་ཞེས་གསུངས་པས།

༣ ཁྱོད་ཅག་གི་ཁྲོད་དུ་ཁོང་གི་འབངས་གང་ཡིན་པ་རྣམས། དཀོན་མཆོག་དང་སྡེབས་ཏེ། ཡ་ཧུ་དཱའི་ཡེ་རུ་ཤ་ལེམ་དུ་སོང་སྟེ། ཨིས་ར་ཨེལ་གྱི་དཀོན་མཆོག་ཡ་ཧོ་ཝཱའི་ཕོ་བྲང་དེ་རྩིག་དགོས། དེ་ཅིའི་ཕྱིར་ཞེ་ན། ཡེ་རུ་ཤ་ལེམ་དུ་བཞུགས་པ་དེ་ནི་དཀོན་མཆོག་ཉིད་ལགས་པའི་ཕྱིར་རོ།

༤ ཡང་གནས་རེ་རེ་ན་མི་གང་ཞིག་བྱེས་པར་གྱུར་ཏེ་ལུས་པ་དེ་ལ། གནས་དེའི་མི་རྣམས་ཀྱིས་དངུལ་དང་། གསེར་དང་། ཟོག་དང་། དུད་འགྲོ་རྣམས་ཀྱིས་ར་མདའ་བྱེད་དགོས། དེ་མ་གཏོགས་པར་དེ་དག་གིས་ཡེ་རུ་ཤ་ལེམ་ན་ཡོད་པའི་དཀོན་མཆོག་གི་ཕོ་བྲང་གི་ཆེད་དུ་རང་འཐད་བཞིན་དུ་འབུལ་བ་ཕུལ་དགོས་ཤེས་བཀའ་སྩལ་ཏོ༎

༥ དེར་ཡ་ཧུ་དཱ་དང་། བེན་ཡ་མིན་གྱི་ཕ་མེས་བརྒྱུད་ཀྱི་དཔོན་པོ་དང་། བླ་མ་དང་། ལེ་ཝི་པ་རྣམས་དང་། དཀོན་མཆོག་གིས་སྙིང་བསྐུལ་བ་ཐམས་ཅད་ཡེ་རུ་ཤ་ལེམ་དུ་ཡོད་པའི་ཡ་ཧོ་ཝཱའི་ཕོ་བྲང་དེ་རྩིག་ཏུ་འགྲོ་བའི་ཕྱིར་ལངས་སོ།

༦ ཡང་དེ་དག་གི་ཉེ་འཁོར་དུ་འདུག་པ་རྣམས་ཀྱིས་དངུལ་གྱི་ཡོ་བྱད་དང་གསེར་དང་། ཕྱུགས་དང་། རིན་པོ་ཆེ་རྣམས་ཀྱིས་དེ་དག་ལ་ར་མདའ་བྱས་སོ། དེ་མ་ཟད། དེ་རྣམས་ཀྱིས་རང་འཐད་བཞིན་དུ་འབུལ་པ་ཕུལ་ཏོ།

༧ སྔར་ནེ་བུ་ཀད་ནེ་ཙར་གྱིས་ཡ་ཧོ་ཝཱའི་ཕོ་བྲང་གི་ཡོ་བྱད་རྣམས་ཡེ་རུ་ཤ་ལེམ་ནས་ཁྱེར་ནས། རང་གི་ལྷ་ཁང་དུ་བཞག་པ་དེ་རྣམས་ནི་རྒྱལ་པོ་ཀོ་རེས་ཀྱིས་བཏོན་ཏོ།

༨ གང་ལ་ཞེ་ན། ཏ་ཟིག་གི་རྒྱལ་པོ་ཀོ་རེས་ཀྱི་བཀའ་བཞིན་དུ། ཕྱག་མཛོད་མིད་རེ་དད་ཀྱི་ལག་ནས་དེ་དག་བཏོན་ཏེ། ཡ་ཧུ་དཱའི་དཔོན་པོ་ཤེས་བ་ཙར་གྱི་མདུན་དུ་རྩིས་ཤིང་སྤྲད་དོ།

༩ དེ་དག་གི་སྡོམ་གྲངས་ནི། གསེར་གྱི་གསོལ་སྡེར་༣༠དང་། དངུལ་གྱི་གསོལ་སྡེར་༡༠༠༠དང་། གྲི་༢༩དང་།

༡༠ གསེར་གྱི་ཕོར་པ་༣༠དང་། དངུལ་གྱི་ཕོར་པ་༤༡༠། ཡང་གཞན་རིགས་ཀྱི་སྣོད་སྟོང་གཅིག་གོ།

༡༡ གསེར་དང་དངུལ་གྱི་སྣོད་ཐམས་ཅད་ཀྱི་སྡོམ་གྲངས་༥༤༠༠ཡོད་པ་ཡིན། དེ་ཐམས་ཅད་ནི་ཤེས་བ་ཙར་གྱིས་བཱ་བེལ་ནས་འཁྱེར་ཡོངས་ཏེ། བཙོན་ལ་ཡོད་པའི་མི་རྣམས་དང་བཅས་ཡེ་རུ་ཤ་ལེམ་དུ་ཁྱེར་ཏོ༎

༢

ད་བཱ་བེལ་གྱི་རྒྱལ་པོ་ནེ་བུ་ཀད་ནེ་ཙར་གྱིས་བཟུང་ཁྱེར་ནས། བཟུང་ཁྱེར་བའི་ཁྲོད་ནས་ཐར་ཏེ། ཡེ་རུ་ཤ་ལེམ་དང་། ཡ་ཧུ་དཱ་རུ་མི་རེ་རང་གི་གྲོང་ཁྱེར་དུ་ཕྱིར་འོངས་པའི་ཡུལ་མི་རྣམས་འདི་ཡིན།

༢ ཟེ་རུབ་བཱ་བེལ་དང་། ཡེ་ཤུ་ཨ་དང་། ནེ་ཧེམ་ཡཱ་དང་། སེ་ར་ཡཱ་དང་། རེ་ཨེ་ལ་ཡཱ་དང་། མར་དོ་ཀཱ་ཨི་དང་། པིལ་ཤན་དང་། མིས་ཕཱར་དང་། བིག་ཝཱ་ཨི་དང་། རེ་ཧུམ་དང་། བ་ཨ་ནཱ་དང་༡༡མཉམ་དུ་འོངས་སོ༎

ཨིས་ར་ཨེལ་གྱི་མི་བརྒྱུད་ཀྱི་མི་རྣམས་ཀྱི་སྡོམ་གྲངས་ནི།

༣ པར་ཨོས་ཀྱི་བུ་༢༡༧༢དང་།

༤ ཤེ་ཕད་ཡཱ་ཡི་བུ་༣༧༢དང་།

༥ ཨ་རཱའི་བུ་༧༧༥དང་།

༦ ཡེ་ཤུ་ཨ་དང་ཡོ་ཨབ་ཀྱི་ནང་ནས་ཕ་ཧད་མོ་ཨབ་ཀྱི་བུ་༢༨༡༢དང་།

༧ ཨེ་ལམ་གྱི་བུ་༡༢༥༤དང་།

༨ ཟད་ཐུའི་བུ་༩༤༥དང་།

༩ ཟག་ཀཱ་ཨི་ཡི་བུ་༧༦༠དང་།

༡༠ བཱ་ནིའི་བུ་༦༤༢དང་།

༡༡ བེ་བཱ་ཨིའི་བུ་༦༢༣དང་།

༡༢ ཨས་གད་ཀྱི་བུ་༡༢༢༢དང་།

༡༣ ཨ་དོ་ནི་ཀམ་གྱི་བུ་༦༦༦དང་།

༡༤ བིག་ཝཱ་ཨིའི་བུ་༢༠༥༦དང་།

༡༥ ཨ་དིན་གྱི་བུ་༤༥༤དང་།

༡༦ ཧིས་ཀི་ཡཱའི་བརྒྱུད་ནས་ཨ་ཏེར་གྱི་བུ་༩༨དང་།

༡༧ བེ་ཙཱ་ཨིའི་བུ་༣༢༣དང་།

༡༨ ཡོ་རཱའི་བུ་༡༡༢དང་།

༡༩ ཧ་ཤུམ་གྱི་བུ་༢༢༣དང་།

༢༠ གིབ་པཱར་གྱི་བུ་༩༥དང་།

༢༡ བེད་ལེ་ཧེམ་གྱི་བུ་༡༢༣དང་།

༢༢ ནེ་ཏོ་ཕཱའི་བུ་༥༦དང་།

༢༣ ཨ་ན་ཐོད་པ་༡༢༨དང་།

༢༤ ཨས་མ་ཝེད་ཀྱི་བུ་༤༢དང་།

༢༥ ཁིར་ཡད་ཡེ་ཨ་རིམ་དང་ཀེ་ཕི་རཱ་དང་། བེ་ཨེ་རོད་ཀྱི་བུ་༧༤༣དང་།

༢༦ རཱ་མཱ་དང་གེ་བཱའི་བུ་༦༢༡དང་།

༢༧ མིག་མས་པ་༡༢༢དང་།

༢༨ བེད་ཨེལ་དང་ཨ་ཨི་པ་༢༢༣དང་།

༢༩ ནེ་བོའི་བུ་༥༢དང་།

༣༠ མག་བིས་ཀྱི་བུ་༡༥༦དང་།

༣༡ ཨེ་ལམ་པ། གཞན་དེའི་བུ་༡༢༥༤དང་།

༣༢ ཧ་རམ་གྱི་བུ་༣༢༠དང་།

༣༣ ལོད་དང་། ཧ་དིད་དང་། ཨོ་ནོའི་བུ་༧༢༥དང་།

༣༤ ཡེ་རི་ཀོའི་བུ་༣༤༥དང་།

༣༥ སེ་ནཱ་ཨའི་བུ་༣༦༣༠དང་།

༣༦ བླ་མ་རྣམས་ནི། ཡེ་ཤུ་ཨའི་བརྒྱུད་ནས་ཡེ་ད་ཡཱའི་བུ་༩༧༣དང་།

༣༧ ཨིམ་མེར་གྱི་བུ་༡༠༥༢དང་།

༣༨ ཕ་ཤུར་གྱི་བུ་༡༢༤༧དང་།

༣༩ ཧ་རིམ་གྱི་བུ་༡༠༡༧དང་།

༤༠ ལེ་ཝི་པ་རྣམས་ནི། ཧོ་ད་ཝི་ཡཱའི་བརྒྱུད་ཀྱི་ཡེ་ཤུ་ཨ་དང་ཀད་མི་ཨེལ་གྱི་བུ་༧༤དང་།

༤༡ མགུར་ལེན་པ་རྣམས་ནི། ཨ་སབ་ཀྱི་བུ་༡༢༨དང་།

༤༢ སྒོ་བསྲུང་པའི་བུ་རྣམས་ནི། ཤལ་ལུམ་གྱི་བུ་རྣམས་དང་། ཨ་ཏེར་གྱི་བུ་རྣམས་དང་། ཏལ་མོན་གྱི་བུ་རྣམས་དང་། ཨག་ཁུབ་ཀྱི་བུ་རྣམས་དང་། ཧ་ཏི་ཏཱའི་བུ་རྣམས་དང་། ཤོ་བཱ་ཨི་ཡི་བུ་རྣམས་ཀྱི་སྡོམ་གྲངས་༡༣༩དང་།

༤༣ ནེ་ཐི་ནིམ་པ་རྣམས་ནི། ཟི་ཧཱའི་བུ་རྣམས་དང་། ཧ་སུ་ཕཱའི་བུ་རྣམས་དང་། ཏབ་བ་ཨོད་ཀྱི་བུ་རྣམས་དང་།

༤༤ ཀེ་རོས་ཀྱི་བུ་རྣམས་དང་། སི་ཨ་ཧཱའི་བུ་རྣམས་དང་། ཕ་དོན་གྱི་བུ་རྣམས་དང་།

༤༥ ལེ་བ་ནཱའི་བུ་རྣམས་དང་། ཧ་ག་བཱའི་བུ་རྣམས་དང་། ཨག་ཁུབ་ཀྱི་བུ་རྣམས་དང་།

༤༦ ཧ་གབ་ཀྱི་བུ་རྣམས་དང་། ཤལ་མཱ་ཨིའི་བུ་རྣམས་དང་། ཧ་ནན་གྱི་བུ་རྣམས་དང་།

༤༧ གིད་དེལ་གྱི་བུ་རྣམས་དང་། ག་ཧར་གྱི་བུ་རྣམས་དང་། རེ་ཨ་ཡཱའི་བུ་རྣམས་དང་།

༤༨ རེ་ཙིན་གྱི་བུ་རྣམས་དང་། ནེ་ཀོ་དཱའི་བུ་རྣམས་དང་། ག་ཟམ་གྱི་བུ་རྣམས་དང་།

༤༩ ཨུ་ཟཱའི་བུ་རྣམས་དང་། པཱ་ཤེ་ཨའི་བུ་རྣམས་དང་། བེ་ཟཱ་ཨིའི་བུ་རྣམས་དང་།

༥༠ ཨས་ནཱའི་བུ་རྣམས་དང་། མེ་ཨུ་ནིམ་གྱི་བུ་རྣམས་དང་། ནེ་ཕུ་སིམ་གྱི་བུ་རྣམས་དང་།

༥༡ བག་བུག་གི་བུ་རྣམས་དང་། ཧ་ཀུ་ཕཱའི་བུ་རྣམས་དང་། ཧར་ཧུར་གྱི་བུ་རྣམས་དང་།

༥༢ བས་ལུད་ཀྱི་བུ་རྣམས་དང་། མེ་ཧི་དཱའི་བུ་རྣམས་དང་། ཧར་ཤཱའི་བུ་རྣམས་དང་།

༥༣ བར་ཀོས་ཀྱི་བུ་རྣམས་དང་། སི་སེ་རཱའི་བུ་རྣམས་དང་། ཐ་མཱའི་བུ་རྣམས་དང་།

༥༤ ནེ་ཙི་ཡཱའི་བུ་རྣམས་དང་། ཧ་ཏི་ཕཱའི་བུ་རྣམས་དང་།

༥༥ ཤ་ལོ་མོའི་གཡོག་པོའམ་སོ་ཏཱ་ཨིའི་བུ་རྣམས་དང་། སོ་ཕེ་རེད་ཀྱི་བུ་རྣམས་དང་། ཕེ་རུ་དཱའི་བུ་རྣམས་དང་།

༥༦ ཡ་ཨ་ལཱའི་བུ་རྣམས་དང་། དར་ཀོན་གྱི་བུ་རྣམས་དང་། གིད་དེལ་གྱི་བུ་རྣམས་དང་།

༥༧ ཤེ་ཕད་ཡཱའི་བུ་རྣམས་དང་། ཧད་ཏིལ་གྱི་བུ་རྣམས་དང་། ཙེ་བཱ་ཨིམ་པ་ཕོ་ཁེ་རེད་ཀྱི་བུ་རྣམས་དང་། ཨ་མིའི་བུ་རྣམས་དང་།

༥༨ ནེ་ཐི་ནིམ་པ་ཐམས་ཅད་དང་ཤ་ལོ་མོའི་གཡོག་པོ་དག་གི་བུ་རྣམས་ཀྱི་སྡོམ་གྲངས་ནི་༣༩༢སོ༎

༥༩ ཡང་ཐེལ་མེ་ལཱ་དང་། ཐེལ་ཧར་ཤཱ་དང་། ཀེ་རུབ་དང་། ཨད་དན་དང་། ཨིམ་མེར་ཡུལ་ནས་ཡར་འོངས་མཁན་རྣམས་ཀྱིས། རང་གི་ཕ་མེས་ཀྱི་བརྒྱུད་དང་རུས། ཨིས་ར་ཨེལ་གྱི་ཡིན་ནམ། མ་ཡིན། སྟོན་མ་ནུས་སོ།

༦༠ དེ་མ་ཟད། དེ་ལ་ཡཱའི་བུ་རྣམས་དང་། ཏོ་བི་ཡཱའི་བུ་རྣམས་དང་། ནེ་ཀོ་དཱེའི་བུ་རྣམས་༦༥༢དང་།

༦༡ བླ་མ་རྣམས་ཀྱི་བུ་རྣམས་ནས་ཧ་བ་ཡཱའི་བུ་རྣམས་དང་། ཧག་ཀོས་ཀྱི་བུ་རྣམས་དང་། བར་ཟིལ་ལཱ་ཨིའི་བུ་རྣམས་སོ། བར་ཟིལ་ལཱ་ཨི་བྱ་བ་དེས་ནི་གིལ་ཨད་པ་བར་ཟིལ་ལཱ་ཨིའི་བུ་མོ་རྣམས་ནས་གཅིག་བག་མར་བླངས་པས། དེ་དག་གི་མིང་བཞིན་དུ་བཏགས་སོ།

༦༢ དེ་དག་གིས་རང་གི་བརྒྱུད་ཐོ་བཙལ་ཀྱང་མ་བརྙེད། དེའི་ཕྱིར་དེ་དག་མི་གཙང་བ་ལྟར་བརྩིས་ཏེ། བླ་མའི་གྲལ་ནས་བསྐྲད་དོ།

༦༣ ཡང་སྡེ་དཔོན་གྱིས་དེ་དག་ལ། བླ་མ་ཞིག་ཨུ་རིམ་དང་ཐུམ་མིམ་དང་མཉམ་དུ་མ་ལངས་པའི་བར་དུ། ཁྱོད་རྣམས་ཀྱིས་དམ་པའི་དམ་པ་ལས་ཅིའང་མ་ཟ་ཞེས་བསྐུལ་ཏོ༎

༦༤ ཆོས་ཚོགས་འདི་ཐམས་ཅད་ཀྱི་སྡོམ་གྲངས་ནི་༤༢༣༦༠ཡོད་པ་ཡིན།

༦༥ དེ་རྣམས་ཀྱི་གཡོག་པོ་དང་གཡོག་མོ་༧༣༣༧དེ་ནང་བརྩིས་པ་མ་ཡིན། དེ་རྣམས་ཀྱི་ཁྲོད་དུ་མགུར་ལེན་མཁན་གྱི་སྐྱེས་པ་དང་བུད་མེད་༢༠༠ཡོད་པ་ཡིན།

༦༦ རྟ་༧༣༦། དྲེའུ་༢༤༥།

༦༧ རྔ་མོང་༤༣༥། བོང་བུ་༦༧༢༠ཡོད་པ་ཡིན།

༦༨ དེ་ཐམས་ཅད་ཡེ་རུ་ཤ་ལེམ་དུ་ཡ་ཧོ་ཝཱའི་ཕོ་བྲང་དུ་བསླེབ་པའི་ཚེ། དཀོན་མཆོག་གི་ཕོ་བྲང་དེ་རང་གི་མལ་དུ་ཕྱིར་བཞེང་བའི་དོན་དུ། ཕ་མེས་བརྒྱུད་ཀྱི་དཔོན་པོ་ཁ་ཤས་ཀྱིས་དགའ་ཞིང་འབུལ་བ་ཕུལ་ཏོ།

༦༩ དེ་དག་གིས་རང་རང་གི་ཕུགས་དང་བསྟུན་ཏེ་མཁར་ལས་ཀྱི་གཏེར་མཛོད་ལ། གསེར་ཞོ་༦༡༠༠༠དང་། དངུལ་རྡོ་ཚད་༥༠༠༠དང་། བླ་མའི་གོས་༡༠༠བྱིན་ཏོ༎

༧༠ དེ་ནས་བླ་མ་དང་། ལེ་ཝི་པ་དང་། མི་སྐྱ་མང་པོ་དང་། མགུར་ལེན་མཁན་དང་། སྒོ་བསྲུང་མཁན་དང་། ནེ་ཐི་ནིམ་པ་རྣམས་རང་རང་གི་གྲོང་ཁྱེར་དུ་གནས་ཏེ། ཨིས་ར་ཨེལ་པ་ཐམས་ཅད་ཀྱང་རང་རང་གི་གྲོང་ཁྱེར་དུ་གནས་སོ༎

༣

དེ་ནས་ཨིས་ར་ཨེལ་གྱི་བུ་རྣམས་རང་གི་གྲོང་ཁྱེར་རྣམས་སུ་གནས་ཤིང་། ཟླ་བ་བདུན་པ་ལོན་པའི་ཚེ། མི་རྣམས་ཡེ་རུ་ཤ་ལེམ་དུ་མི་གཅིག་ལྟར་ཕྱོགས་གཅིག་ཏུ་འདུས་ཏེ།

༢ དེར་ཡོ་ཚ་དག་གི་བུ་ཡེ་ཤུ་ཨ་དང་། དེའི་སྤུན་བླ་མ་རྣམས་དང་། ཤེ་ཨལ་ཏི་ཨེལ་གྱི་བུ་ཟེ་རུབ་བཱ་བེལ་དང་། དེའི་སྤུན་རྣམས་ལངས་ཏེ། དཀོན་མཆོག་གི་སྐྱེས་བུ་མོ་ཤེའི་བཀའ་ཁྲིམས་ན་བྲིས་པ་བཞིན་དུ། སྦྱིན་སྲེག་གི་མཆོད་པ་འབུལ་བར་ཨིས་ར་ཨེལ་གྱི་དཀོན་མཆོག་གི་མཆོད་ཁྲི་དེ་བཞེངས་སོ།

༣ དེ་དག་ཡུལ་མི་རྣམས་ལ་འཇིགས་པས། མཆོད་ཁྲི་དེ་སྔར་གནས་སུ་བཞེངས་ནས། ཡ་ཧོ་ཝཱ་ལ་དེའི་ཁར་སྔ་དྲོ་དང་ཕྱི་དྲོའི་སྦྱིན་སྲེག་གི་མཆོད་པ་རྣམས་ཕུལ་ཏོ།

༤ ཡང་དེ་དག་གིས་མདོ་ན་བྲིས་པ་བཞིན་དུ། གུར་རྣམས་ཀྱི་དུས་ཆེན་བྱས་ཏེ། ཉིན་རེའི་སྦྱིན་སྲེག་གི་མཆོད་པ་རྣམས་གྲངས་ཀ་བཞིན་དུ་ཉིན་རེ་རེ་ལ་ཕུལ་ཏོ།

༥ ཡང་དེའི་རྗེས་སུ་རྒྱུན་གྱི་སྦྱིན་སྲེག་གི་མཆོད་པ་དང་། ཟླ་གསར་དང་། དམ་པར་བྱས་པའི་ཡ་ཧོ་ཝཱའི་དུས་ཆེན་གྱི་མཆོད་པ་དང་། ཡང་མི་རེ་རེས་དགའ་ཞིང་ཡ་ཧོ་ཝཱའི་ཕྱིར་ཕུལ་བའི་མཆོད་པ་རྣམས་ཕུལ་ཏོ།

༦ ཟླ་བ་བདུན་པའི་ཚེས་དང་པོར་དེ་དག་གིས་ཡ་ཧོ་ཝཱ་ལ་སྦྱིན་སྲེག་གི་མཆོད་པ་འབུལ་བར་བརྩམས་ཀྱང་། དུས་དེ་ལ་ཡ་ཧོ་ཝཱའི་མཆོད་ཁང་གི་རྨང་ད་དུང་བཏིང་ནས་མེད་པ་ཡིན་ནོ།

༧ ཡང་དེ་དག་གིས་རྩིག་དཔོན་དང་ཤིང་བཟོ་པ་ལ་དངུལ་སྤྲད་དེ། ཏ་ཟིག་གི་རྒྱལ་པོ་ཀོ་རེས་ཀྱི་བཀའ་བཞིན་དུ། ལི་བ་ནོན་ནས་རྒྱ་མཚོ་རྒྱུད་དེ་ཡོ་ཕཱའི་བར་དུ་འགྱམ་ཤིང་འདྲེན་པའི་ཕྱིར། ཚི་དོན་པ་དང་ཚོར་པ་རྣམས་ལ་བཟའ་བ་དང་བཏུང་བ་དང་སྣུམ་བྱིན་ཏོ༎

༨ དེ་དག་ཡེ་རུ་ཤ་ལེམ་དུ་དཀོན་མཆོག་གི་ཁྱིམ་དུ་བསླེབ་ནས། ལོ་གཉིས་པའི་ཟླ་བ་གཉིས་པར། ཤེ་ཨལ་ཏི་ཨེལ་གྱི་བུ་ཟེ་རུབ་བཱ་བེལ་དང་། ཡོ་ཚ་དག་གི་བུ་ཡེ་ཤུ་ཨ་དང་། དེ་དག་གི་སྤུན། བླ་མ་རྣམས་དང་། ལེ་ཝི་པ་དང་། བཙོན་ནས་ཐར་ཏེ་ཡེ་རུ་ཤ་ལེམ་དུ་འོངས་མཁན་ཐམས་ཅད་འཛོམས་ཏེ། ལེ་ཝི་པ་ལོ་ཉི་ཤུ་ཐལ་ལོན་པ་རྣམས་ཡ་ཧོ་ཝཱའི་ཕོ་བྲང་གི་ལས་ཀྱི་མིག་ལྟ་བྱེད་པར་བཞག་གོ།

༩ དེ་ནས་ཡེ་ཤུ་ཨ་རང་གི་བུ་དང་སྤུན་རྣམས་དང་། ཀད་མི་ཨེལ་རང་གི་བུ་ཡ་ཧུ་དཱ་པ་རྣམས་དང་བཅས་པ་དང་། ཧེ་ན་དད་ཀྱི་བུ་རྣམས་རང་གི་བུ་དང་སྤུན་རྣམས་སམ། ལེ་ཝི་པ་རྣམས་དང་བཅས་པ་ཐམས་ཅད་འཛོམས་ནས། དཀོན་མཆོག་གི་ཕོ་བྲང་གི་ལས་མི་རྣམས་ལ་ལྟ་རུ་ལངས་སོ༎

༡༠ རྩིག་དཔོན་རྣམས་ཀྱིས་ཡ་ཧོ་ཝཱའི་མཆོད་ཁང་གི་རྨང་འདིང་བའི་ཚེ། ཨིས་ར་ཨེལ་གྱི་རྒྱལ་པོ་དཱ་བིད་ཀྱིས་བཙུགས་པའི་ཁྲིམས་བཞིན་དུ་ཡ་ཧོ་ཝཱ་ལ་བསྟོད་པ་འབུལ་བའི་ཕྱིར། བླ་མ་ཆོས་གོས་གོན་ཏེ་དུང་འབུད་མཁན་རྣམས་དང་། ཨ་སབ་ཀྱི་བུ་ལེ་ཝི་པ་སྦུག་ཆོལ་རྡུང་མཁན་རྣམས་ལངས་སོ།

༡༡ དེ་ནས་དེ་དག་གིས་གཅིག་གིས་གཅིག་ལ་ཡ་ཧོ་ཝཱ་ལ་སྟོད་པ་དང་གཏང་རག་འབུལ་ཞིང་འདི་སྐད་དུ། ཁོང་ནི་བཟང་པོ་ལགས་པས། ཁོང་གི་ཐུགས་རྗེ་ཨིས་ར་ཨེལ་གྱི་ཆེད་དུ་རྒྱུན་དུ་གནས། ཤེས་པའི་མགུར་བཞེས་སོ། ཡ་ཧོ་ཝཱའི་ཕོ་བྲང་གི་རྨང་བཏིང་བ་དང་། ཡ་ཧོ་ཝཱ་ལ་བསྟོད་བསྔགས་པའི་དུས་སུ། མི་ཐམས་ཅད་ཀྱིས་སྒྲ་དྲག་པོ་བཏོན་ཏོ།

༡༢ འོན་ཀྱང་བླ་མ་དང་། ལེ་ཝི་པ་དང་། ཕ་མེས་བརྒྱུད་ཀྱི་དཔོན་པོ། སྔར་གྱི་ཕོ་བྲང་མཐོང་མཁན་རྒན་པོ་མང་པོས། ཕོ་བྲང་འདིའི་རྨང་དེ་དག་གི་མདུན་དུ་འདིང་བ་མཐོང་བའི་ཚེ། སྐད་དྲག་པོས་ངུས་སོ། ཡང་མི་མང་པོས་དགའ་བའི་སྒྲ་བཏོན་ཏོ།

༡༣ དེར་མི་རྣམས་ཀྱིས་དགའ་བའི་སྒྲ་དང་ངུ་བའི་སྒྲའི་ཁྱད་འབྱེད་མ་ནུས། ཅིའི་ཕྱིར་ཞེ་ན། མི་རྣམས་ཀྱིས་སྐད་ཤིན་ཏུ་དྲག་པོར་བཏོན་པས། སྐད་དེ་ཐག་རིང་དུ་ཐོས་སོ༎

༤

ཡ་ཧུ་དཱ་དང་བེན་ཡ་མིན་གྱི་དགྲ་བོ་རྣམས་ཀྱིས། བཙོན་དུ་བཅུག་པའི་བུ་རྣམས་ཀྱིས་ཨིས་ར་ཨེལ་གྱི་དཀོན་མཆོག་ཡ་ཧོ་ཝཱ་ལ་མཆོད་ཁང་ཞིག་རྩིག་པར་ཐོས་པ་ལས།

༢ དེ་དག་ཟེ་རུབ་བཱ་བེལ་དང་། ཕ་མེས་བརྒྱུད་ཀྱི་དཔོན་པོ་རྣམས་ཀྱི་རྩར་འོངས་ནས། དེ་དག་ལ། ངེད་རྣམས་ལ་ཡང་ཁྱོད་ཚོ་དང་མཉམ་རྩིག་པར་ཆུག་ཅིག ཅིའི་ཕྱིར་ཞེ་ན། ཁྱོད་ཚོ་ལྟར་ང་རྣམས་ཀྱིས་ཀྱང་ཁྱོད་ཚོའི་དཀོན་མཆོག་འཚོལ། ཨ་སུར་གྱི་རྒྱལ་པོ་ཨེ་སར་ཧད་དོན་གྱིས་ང་རྣམས་ནི་བཟུང་ཁྱེར་བའི་དུས་ནས་ཕྱིན་དུ་ཁོང་ལ་མཆོད་པ་འབུལ་གྱིན་གནས་སོ་ཞེས་ཞུས་སོ།

༣ འོན་ཀྱང་ཟེ་རུབ་བཱ་བེལ་དང་། ཡེ་ཤུ་ཨ་དང་། ཨིས་ར་ཨེལ་གྱི་ཕ་མེས་བརྒྱུད་ཀྱི་གཞན་དཔོན་པོ་རྣམས་ཀྱིས་དེ་དག་ལ། ང་རྣམས་ཀྱི་དཀོན་མཆོག་གི་ཕྱིར་ཕོ་བྲང་ཞིག་རྩིགས་པ་དེ་ནི་ཁྱོད་ཚོ་ལ་འདྲེས་པའི་ལས་མེད། ཁྱོད་ཚོ་དང་ལྷན་གཅིག་ཏུ་ཨིས་ར་ཨེལ་གྱི་དཀོན་མཆོག་ཡ་ཧོ་ཝཱའི་ཕོ་བྲང་རྩིག་པར་མི་འོས། ཏ་ཟིག་གི་རྒྱལ་པོ་ཀོ་རེས་ཀྱིས་བསྒོ་བ་བཞིན་དུ་ང་རྣམས་གཅིག་པུས་རྩིག་ཀྱང་ཆོག་ཅེས་སྨྲས་སོ༎

༤ དེ་ནས་ཡུལ་མི་རྣམས་ཀྱིས་ཡ་ཧུ་དཱ་པ་རྣམས་ལག་རྩ་ལྷོད་བཅུག་ནས། རྩིག་དུས་སུ་སྡུག་པོ་བཏང་ངོ་།

༥ ཏ་ཟིག་གི་རྒྱལ་པོ་ཀོ་རེས་ཀྱི་དུས་ནས། ཏ་ཟིག་གི་རྒྱལ་པོ་དར་ཡཱས་སྲིད་བྱེད་པའི་བར་དུ་དེ་ལྟར་བྱས་སོ༎

༦ ཡང་ཨ་ཧས་ཝེ་རོས་རྒྱལ་པོ་བྱས་པའི་དུས། དེའི་རྒྱལ་སྲིད་ཀྱི་ཐོག་མར་དེ་དག་གིས་དེ་ལ་ཡ་ཧུ་དཱ་པ་དང་ཡེ་རུ་ཤ་ལེམ་པའི་སྐོར་ལ་ཕྲ་མའི་ཡི་གེ་ཞིག་བྲིས་སོ༎

༧ དེ་ནས་ཨར་ཐག་ཤས་ཐཱའི་དུས་ན། བིས་ལམ་དང་མིད་རེ་དཱད་དང་། ཏ་བེ་ཨེལ་དང་། གྲོས་མི་གཞན་རྣམས་དང་མཉམ་དུ་ཏ་ཟིག་གི་རྒྱལ་པོ་ཨར་ཐག་ཤས་ཐཱ་ལ་ཡི་གེ་ཞིག་བྲིས་ཏེ། ཡི་གེ་དེ་ཨ་རམ་པའི་སྐད་དུ་བསྒྱུར་ཏེ། ཨ་རམ་པའི་ཡི་གེ་ནང་བྲིས་ཡོད་པ་ཡིན།

༨ བློན་པོ་རེ་ཧུམ་དང་། ཡིག་མཁན་ཤིམ་ཤཱ་ཨི་ཡིས་རྒྱལ་པོ་ཨར་ཐག་ཤས་ཐཱ་ལ་ཡེ་རུ་ཤ་ལེམ་གྱི་སྐོར་དུ་འདི་ལྟ་བུའི་ཡི་གེ་ཞིག་བྲིས་སོ།

༩ བློན་པོ་རེ་ཧུམ་དང་ཡིག་མཁན་ཤིམ་ཤཱ་ཨི་དང་། དི་ནཱ་དང་། ཨ་ཕར་སད་ཁད་དང་། ཏར་པལ་དང་། ཨ་ཕར་སཱ་དང་། ཨར་ཁེ་ཝིད་དང་། བཱ་བེལ་དང་། ཤུ་ཤན་དང་། དེ་ཧི་དང་། ཨེ་ལམ་ཡུལ་གྱི་གྲོས་མི་དང་།

༡༠ མི་ཆེན་ཨས་ན་ཕཱར་མཚན་གྲགས་ཅན་གྱིས་ཕ་རོལ་ནས་ཁྲིད་དེ་ས་མར་ཡཱའི་གྲོང་ཁྱེར་དང་གཙང་པོའི་ཚུར་ལ་ཡོད་པའི་གྲོང་ཁྱེར་གཞན་རྣམས་སུ་བཞག་པའི་མི་བརྒྱུད་གཞན་རྣམས་ཀྱི་སྙན་ཞུས་འདི་ཡིན།

༡༡ དེ་རྣམས་ཀྱིས་རྒྱལ་པོ་ཨར་ཐག་ཤས་ཐཱ་ལ་བསྐུར་བའི་ཡི་གེའི་འདྲ་བཤུས་ནི། ཁྱེད་ཀྱི་བྲན་མི་གཙང་པོའི་ཚུ་རོལ་དུ་སྡོད་པ་རྣམས་ཀྱི་འབུལ་དོན་ལ་སོགས།

༡༢ རྒྱལ་པོ་ཁྱེད་ལ་གསན་པར་རིགས་ཏེ། ཡ་ཧུ་དཱ་པ་ཁྱེད་ཀྱི་དྲུང་ནས་བདག་ཅག་གི་རྩར་འོངས་པ་རྣམས་ནི། ངོ་ལོག་ཅན་ངན་པའི་གྲོང་ཁྱེར་ཡེ་རུ་ཤ་ལེམ་དུ་བསླེབས་ནས། དེ་རྩིག་གིན་འདུག་སྟེ། རྨང་རྣམས་བཏིང་སྟེ། རྩིག་པ་རྣམས་བསླངས་སོ།

༡༣ ད་རྒྱལ་པོས་ངེས་པར་གྱུར་ཅིག གྲོང་ཁྱེར་འདི་བརྩིགས་ནས། རྩིག་པ་རྣམས་ལ་བཞིག་གསོས་བཏང་ཚར་ན། དེ་དག་གིས་དཔྱ་དང་། འབབ་དང་། ཤོ་ཁྲལ་མི་གཞལ། རྒྱལ་པོ་རྣམས་ཀྱི་དཔྱ་ཁྲལ་ལ་གནོད་པ་འབྱུང་བར་ངེས་སོ།

༡༤ ད་བདག་ཅག་གིས་རྒྱལ་པོའི་ཕོ་བྲང་ནས་ཚྭ་ཟ་བས། རྒྱལ་པོ་ལ་སྨད་པ་འབྱུང་བར་མཐོང་ནས། སྡོད་པའི་འོས་མིན། དེའི་ཕྱིར་བང་ཆེན་གཏོང་ཞིང་། རྒྱལ་པོ་ལ་དཔང་འབུད་དོ།

༡༥ ཁྱེད་ཀྱི་ཡབ་མེས་རྣམས་ཀྱི་དེབ་ནང་དུ་རྩད་གཅོད་པའི་རིགས་སོ། དེ་ནས་ཁྱེད་ཀྱིས་དེབ་ནང་ནས། གྲོང་ཁྱེར་འདི་ངོ་ལོག་ཅན་གྱི་གྲོང་ཁྱེར་དང་། རྒྱལ་པོ་དང་སྡེ་རྣམས་ལ་གནོད་པ་ཆེན་པོ་དང་། དང་པོ་ནས་གཞན་མ་ལ་ཡང་ངོ་ལོག་ཏུ་འཇུག་མཁན་ཡིན་མཁྱེན་པར་འགྱུར་རོ། དེའི་རྐྱེན་གྱིས་གྲོང་ཁྱེར་འདི་མེད་པར་བྱས་སོ།

༡༦ གལ་ཏེ་གྲོང་ཁྱེར་འདི་ཕྱིར་རྩིགས་ཏེ། དེའི་རྩིག་པ་རྣམས་སླངས་ན། གཙང་པོའི་ཚུ་རོལ་དུ་ཁྱེད་ལ་དབང་ཅིའང་མི་ལུས་སོ་ཞེས་བདག་ཅག་གིས་རྒྱལ་པོ་ལ་དཔང་འབུད་དོ་བྲིས་སོ༎

༡༧ དེར་རྒྱལ་པོས་བློན་པོ་རེ་ཧུམ་དང་། ཡིག་མཁན་ཤིམ་ཤཱ་ཨི་དང་། དེ་དག་གི་གྲོས་མི་གཞན་ས་མར་ཡཱ་རུ་བསྡད་པ་དང་། གཙང་པོའི་ཕ་རོལ་དུ་གནས་པ་གཞན་རྣམས་ལ་ལན་འདི་ལྟར་བྲིས་ཏེ་བཏང་ངོ་། ཞི་བདེ་ལ་སོགས་དང་།

༡༨ ཁྱོད་ཚོས་ངེད་ལ་བཏང་བའི་ཡི་གེ་དེ་ངའི་མདུན་དུ་ཞིབ་ཏུ་བཀླགས་སོ།

༡༩ ཡང་ངས་བཀའ་གནང་ནས་རྩད་བཅད་པ་ཡིན། དེར་ངས་ནི་གྲོང་ཁྱེར་དེས་དང་པོ་ནས་རྒྱལ་པོ་རྣམས་ལ་ངོ་ལོག་བྱས་ཤིང་། ངོ་ལོག་དང་འཁྲུག་པ་དེའི་ནང་དུ་བྱུང་འདུག་པ་བརྟགས་པ་ཡིན།

༢༠ ཡང་ཡེ་རུ་ཤ་ལེམ་དུ་རྒྱལ་པོ་ཤིན་ཏུ་དབང་ཅན་རྣམས་བྱུང་སྟེ། གཙང་པོའི་ཕར་ཕྱོགས་སུ་ཡུལ་ཐམས་ཅད་དུ་སྲིད་བྱས་ཤིང་། དཔྱ་དང་འབབ་དང་ཤོ་གམ་བླངས་སོ།

༢༡ ད་ཁྱོད་ཅག་གིས་མི་དེ་རྣམས་ཀྱི་ལས་བཞག་དགོས་ཞེས་བཀའ་གནང་དགོས། ངས་བཀའ་གཞན་ཞིག་མ་བཏང་བའི་བར་དུ། གྲོང་ཁྱེར་དེ་རྩིག་མི་ཆོག

༢༢ འདི་བཞིན་དུ་བྱེད་དུ་ལེ་ལོ་མ་བྱེད་ཅིག དེ་མིན་གནོད་པ་འདི་རྒྱལ་པོ་རྣམས་ལ་གནོང་པའི་བར་དུ་འཕེལ་བར་འགྱུར་རོ་ཞེས་བྲིས་ཡོད་པ་ཡིན།

༢༣ རྒྱལ་པོ་ཨར་ཐག་ཤས་ཐཱའི་ཡི་གེ་དེ་རེ་ཧུམ་དང་། དྲུང་ཡིག་ཤིམ་ཤཱ་ཨི་དང་། དེ་དག་གི་གྲོས་མི་རྣམས་ཀྱི་མདུན་དུ་བཀླགས་པ་དང་། དེ་རྣམས་མྱུར་དུ་ཡེ་རུ་ཤ་ལེམ་དུ་ཡ་ཧུ་དཱ་པའི་རྩར་ཕྱིན་ནས། དབང་ཡོད་བཏང་ཞིང་དེ་དག་གི་ལས་བཀག་གོ།

༢༤ དེར་ཡེ་རུ་ཤ་ལེམ་དུ་དཀོན་མཆོག་གི་ཁྱིམ་བཟོ་བའི་ལས་དེ་བཞག་ནས། ཏ་ཟིག་གི་རྒྱལ་པོ་དར་ཡཱའི་རྒྱལ་སྲིད་ཀྱི་ལོ་གཉིས་པའི་བར་དུ་དེ་བཞིན་དུ་ལུས་སོ༎

༥

དེ་ནས་ལུང་སྟོན་པ་ཧག་གཱ་ཨི་དང་། ཨིད་དོའི་བུ་ལུང་སྟོན་པ་ཟ་ཀར་ཡཱས་ཡ་ཧུ་དཱ་ཡུལ་དང་ཡེ་རུ་ཤ་ལེམ་དུ་འདུག་པའི་ཡ་ཧུ་དཱ་པ་རྣམས་ལ། ཨིས་ར་ཨེལ་གྱི་དཀོན་མཆོག་གི་མཚན་བརྗོད་ཅིང་ལུང་བསྟན་ཏོ།

༢ དེ་ནས་ཤེ་ཨལ་ཏི་ཨེལ་གྱི་བུ་ཟེ་རུབ་བཱ་བེལ་དང་། ཡོ་ཚ་དག་གི་བུ་ཡེ་ཤུ་ཨ་ལངས་ཏེ། ཡེ་རུ་ཤ་ལེམ་གྱི་དཀོན་མཆོག་གི་ཕོ་བྲང་དེ་བཞེང་བར་བརྩམས་སོ། དེ་དག་ལ་དཀོན་མཆོག་གི་ལུང་སྟོན་པ་རྣམས་ཀྱིས་ར་མདའ་མཛད་དོ༎

༣ དུས་དེ་ཉིད་དུ་གཙང་པོའི་ཚུ་རོལ་གྱི་སྡེ་དཔོན་ཐད་ནཱ་ཨི་དང་། ཤེ་ཐར་བོས་ནཱ་ཨི་དང་། དེའི་གྲོས་མི་རྣམས་དེ་དག་གི་རྩར་འོངས་ཏེ། ན་རེ། ཕོ་བྲང་འདི་རྩིག་པ་དང་། ལྕགས་རི་འདི་སློང་བར། ཁྱོད་ཅག་ལ་སུས་བཀའ་སྩལ་མཛད་ཅེས་དྲིས་ནས།

༤ ཕོ་བྲང་འདི་རྩིག་མཁན་རྣམས་ཀྱི་མིང་ཡང་དྲིས་བྱུང་།

༥ འོན་ཀྱང་ཡ་ཧུ་དཱ་པའི་མི་ཆེན་རྣམས་ཀྱི་ཐོག་ཏུ་རང་གི་དཀོན་མཆོག་གི་སྤྱན་ཡོད་པས། བྱ་བ་དེའི་སྐོར་དུ་དར་ཡཱ་ལ་ཡི་གེ་བྲིས་ཏེ། ལན་སླེབ་པའི་བར་དུ། མི་སུས་ཀྱང་ཁོ་རྣམས་ཀྱི་ལས་དེ་འགེག་མ་ནུས་སོ༎

༦ ཡང་གཙང་པོའི་ཚུ་རོལ་གྱི་སྡེ་དཔོན་ཐད་ནཱ་ཨི་དང་། ཤེ་ཐར་བོས་ནཱ་ཨི་དང་། དེའི་གྲོགས་རྣམས་དང་། གཙང་པོའི་ཚུ་རོལ་གྱི་ཨ་ཕར་སག་པ་རྣམས་ཀྱིས་རྒྱལ་པོ་དར་ཡཱ་ལ་ཕུལ་བའི་ཡི་གེའི་འདྲ་བཤུས་ནི།

༧ དེ་ལ་ཕུལ་བའི་ཞུ་ཡིག་ནང་འདི་ལྟར་བྲིས་པ་ཡིན། རྒྱལ་པོ་དར་ཡཱ་ལ་ཞི་བདེ་ཐམས་ཅད།

༨ རྒྱལ་པོས་འདི་མཁྱེན་འཚལ། བདག་ཅག་ཡ་ཧུ་དཱ་ཡུལ་དང་བླ་ན་མེད་པའི་དཀོན་མཆོག་གི་ཕོ་བྲང་དུ་སོང་བ་ཡིན། དེ་རྣམས་ཀྱིས་དེ་ནི་རྡོ་བ་ཆེན་པོས་བརྩིག་སྟེ། ལྕགས་རི་རྣམས་ཀྱི་ནང་གདུང་མ་ཡང་འཇུག མཁར་ལས་འདི་མྱུར་དུ་བྱེད་པས། དེ་དག་གི་ལག་ལས་ལེགས་པར་བསྒྲུབ་བོ།

༩ དེ་ནས་བདག་ཅག་གིས་རྒན་པོ་དེ་རྣམས་ལ། ཕོ་བྲང་འདི་རྩིག་པ་དང་། ལྕགས་རི་འདི་རྣམས་སློང་བར། ཁྱོད་ཅག་ལ་སུས་བཀའ་གནང་ཞེས་དྲིས་པ་ཡིན།

༡༠ དེ་དག་གི་སྡེ་དཔོན་གང་རྣམས་ཡིན་པའི་འཕྲིན་ཁྱེད་ལ་འབུལ་བའི་ཕྱིར། དེ་དག་གི་མིང་ཡང་བྲིས་པ་ཡིན།

༡༡ དེ་དག་གིས་ང་རྣམས་ལ་ལན་དུ། ང་རྣམས་ནི་ནམ་མཁའ་དང་ས་གཞིའི་དཀོན་མཆོག་གི་བྲན་པོ་ཡིན་ཏེ། ལོ་མང་པོའི་སྔོན་དུ་ཨིས་ར་ཨེལ་གྱི་རྒྱལ་པོ་ཆེན་པོ་ཞིག་གིས་བརྩིགས་ནས་བཞེངས་པའི་ཕོ་བྲང་འདི་གསར་དུ་བཞེང་གིན་ཡོད།

༡༢ འོན་ཀྱང་ང་རྣམས་ཀྱི་ཕ་མེས་རྣམས་ཀྱིས་ནམ་མཁའི་དཀོན་མཆོག་གི་ཐུགས་ཁྲོ་དཀྲུག་པས། ཁོང་གིས་དེ་རྣམས་ཀལ་དཱི་པའམ་བཱ་བེལ་གྱི་རྒྱལ་པོ་ནེ་བུ་ཀད་ནེ་ཙར་གྱི་ལག་ཏུ་བཏད་དེ། དེས་གཞལ་ཡས་ཁང་འདི་བཤིག་ནས། མི་རྣམས་བཱ་བེལ་དུ་བཟུང་ཁྱེར་ཏོ།

༡༣ འོན་ཀྱང་བཱ་བེལ་གྱི་རྒྱལ་པོ་ཀོ་རེས་ཀྱིས་སྲིད་བྱེད་པའི་ལོ་དང་པོར་རྒྱལ་པོ་ཀོ་རེས་རང་གིས། དཀོན་མཆོག་གི་ཕོ་བྲང་འདི་རྩིག་པར་བཀའ་གནང་ངོ་།

༡༤ ཡང་དཀོན་མཆོག་གི་ཕོ་བྲང་གི་གསེར་དངུལ་གྱི་ཡོ་བྱད་ནེ་བུ་ཀད་ནེ་ཙར་གྱིས་ཡེ་རུ་ཤ་ལེམ་གྱི་མཆོད་ཁང་ནས་བཏོན་ཏེ། བཱ་བེལ་གྱི་ལྷ་ཁང་དུ་ཁྱེར་མཁན་རྣམས། རྒྱལ་པོ་ཀོ་རེས་ཀྱིས་བཱ་བེལ་གྱི་ལྷ་ཁང་ནས་ཕྱུང་ཕྱུང་སྟེ། ཁོ་རང་གིས་སྡེ་དཔོན་དུ་བསྐོས་པའི་ཤེས་བ་ཙར་བྱ་བའི་ལག་ཏུ་བཏད་དེ།

༡༥ དེ་ལ། སྣོད་འདི་རྣམས་ལོང་ལ་སོང་དང་། ཡེ་རུ་ཤ་ལེམ་ན་གདའ་བའི་མཆོད་ཁང་དུ་ཁྱེར་ནས། དཀོན་མཆོག་གི་ཕོ་བྲང་ནི་དེ་རང་གི་མལ་དུ་བཞེང་བར་ཆུག་ཅིག་ཅེས་བཀའ་སྩལ་ཏོ།

༡༦ དེ་ནས་ཤེས་བ་ཙར་དེ་རང་འོངས་ནས། ཡེ་རུ་ཤ་ལེམ་དུ་དཀོན་མཆོག་གི་ཕོ་བྲང་གི་རྨང་བཏིང་ངོ་། དུས་དེ་ནས་བཟུང་སྟེ། ད་ལྟའི་བར་དུ་རྩིག་གིན་ཡོད་ཀྱང་། ད་དུང་ཡང་མ་བསྒྲུབ་བོ།

༡༧ རྒྱལ་པོ་ཀོ་རེས་ཀྱིས། ཡེ་རུ་ཤ་ལེམ་དུ་དཀོན་མཆོག་གི་ཕོ་བྲང་འདི་རྩིག་པའི་ཕྱིར་བཀའ་སྩལ་པ་ཡིན་ནམ་མ་ཡིན། ཤེས་པའི་ཕྱིར། རྒྱལ་པོ་ཐུགས་འཐད་ན། བཱ་བེལ་ན་ཡོད་པའི་རྒྱལ་པོའི་གཏེར་མཛོད་དུ་རྩད་གཅོད་གྱིས་ཤིག དེ་ནས་རྒྱལ་པོས་ཉིད་ཀྱི་ཐུགས་འཐད་བདག་ཅག་ལ་འདིའི་སྐོར་དུ་སྟོན་པར་མཛོད་ཅེས་བྲིས་སོ༎

༦

དེར་རྒྱལ་པོ་དར་ཡཱས། བཱ་བེལ་གྱི་གཏེར་མཛོད་ཀྱི་ཐོ་འཇོག་པའི་ཁང་པའི་ནང་རྩད་གཅོད་གྱིས་ཤིག་ཅེས་པའི་བཀའ་གནང་བས།

༢ མ་དཱ་ཨི་ཡུལ་གྱི་མཁར་ཨག་མེ་ཐཱའི་ནང་དུ་ཤོག་བསྒྲིལ་ཞིག་བརྙེད་དེ། དེའི་ནང་ན་འདི་ལྟར་བྲིས་ཏེ་ཡོད།

༣ རྒྱལ་པོ་ཀོ་རེས་ཀྱིས་སྲིད་པའི་ལོ་དང་པོར། རྒྱལ་པོ་ཀོ་རེས་རང་གིས་ཡེ་རུ་ཤ་ལེམ་གྱི་དཀོན་མཆོག་གི་ཕོ་བྲང་གི་སྐོར་དུ་འདི་སྐད་ཅེས་བཀའ་གནང་། མཆོད་པ་འབུལ་གནས་ཀྱི་ཕོ་བྲང་དེ་བཞེངས་ཤིག རྨང་རྣམས་བརྟན་པོ་བཏིང་ནས། མཐོ་ཁྱད་ཁྲུ་དྲུག་ཅུ་དང་། ཞེང་ཁྱད་ཁྲུ་དྲུག་ཅུ་ཡོད་པར་དགོས།

༤ དེ་མ་ཟད། རྡོ་བ་ཆེན་པོའི་གྲལ་གསུམ་དང་། གདུང་མ་གསར་བའི་གྲལ་གཅིག་ཡོད་པར་དགོས། དེའི་འགྲོ་སྒོ་ནི་རྒྱལ་པོའི་ཁྱིམ་གྱི་གཏེར་ནས་སྟེར་བར་འགྱུར་རོ།

༥ ཡང་ནེ་བུ་ཀད་ནེ་ཙར་གྱིས་ཡེ་རུ་ཤ་ལེམ་ན་མཆིས་པའི་དཀོན་མཆོག་གི་ཕོ་བྲང་ནས་བཏོན་ཏེ་བཱ་བེལ་དུ་ཁྱེར་བའི་གསེར་དངུལ་གྱི་ཡོ་བྱད་དེ་རྣམས་ཕྱིར་བྱིན་ཏེ། ཡེ་རུ་ཤ་ལེམ་གྱི་མཆོད་ཁང་དུ་རང་རང་གི་མལ་དུ་ཕྱིར་ཁྱེར་ནས། དཀོན་མཆོག་གི་ཕོ་བྲང་དུ་ཞོག་ཅིག

༦ དེ་བས་ན་ཀྱེ་གཙང་པོའི་ཕ་རོལ་གྱི་སྡེ་དཔོན་ཐད་ནཱ་ཨི་དང་། ཤེ་ཐར་བོས་ནཱ་ཨི་དང་། ཁྱོད་ཅག་གི་གྲོགས་པོ་གཙང་པོའི་ཕ་རོལ་དུ་སྡོད་པའི་ཨ་ཕར་སག་པ་རྣམས། བྱོལ་ནས་སྡོད་ལ།

༧ ཡ་ཧུ་དཱ་པའི་སྡེ་དཔོན་དང་། དེ་དག་གི་རྒན་མི་རྣམས་ཀྱིས་དཀོན་མཆོག་གི་ཕོ་བྲང་དེ་རང་གི་མལ་དུ་བཞེང་བ་ལ། དཀོན་མཆོག་གི་ཕོ་བྲང་འདིའི་ལས་ནང་མ་འདྲེས་ཤིག

༨ དེ་མ་ཟད། ཁྱོད་ཅག་གིས་ཡ་ཧུ་དཱ་པའི་རྒན་མི་རྣམས་ལ་དཀོན་མཆོག་གི་ཕོ་བྲང་འདི་རྩིག་ཙ་ན་ཅི་བྱེད་དགོས་པ། ངའི་བཀའ་འདི་ཡིན། དེ་དག་གི་ལས་མི་འགེགས་པའི་ཕྱིར་དུ། རྒྱལ་པོའི་ནོར་རམ། གཙང་པོའི་ཕ་རོལ་གྱི་དཔྱ་ཁྲལ་ནས། དེ་དག་གི་འབུད་སྒོ་བཞིན་དུ་ཡུད་གཅིག་ཏུ་གཏོང་བར་དགོས།

༩ ཡང་དེ་དག་ལ་ནམ་མཁའི་དཀོན་མཆོག་གི་སྦྱིན་སྲེག་གི་མཆོད་པའི་ཕྱིར་བེའུ་དང་། ལུག་ཐུག་དང་། ལུ་གུ་དང་། ཡེ་རུ་ཤ་ལེམ་གྱི་བླ་མ་རྣམས་ཀྱི་དགོས་པ་བཞིན་དུ་གྲོ་དང་། ཚྭ་དང་། རྒུན་ཆང་དང་། འབྲུ་མར་མ་ཆག་པར་ཉིན་རེ་བཞིན་དེ་དག་ལ་སྦྱིན་དགོས།

༡༠ དེ་ནས་དེ་དག་གིས་ནམ་མཁའི་དཀོན་མཆོག་ལ་དྲི་ཞིམ་གྱི་མཆོད་པ་འབུལ་ཞིང་། རྒྱལ་པོ་དང་ཁོང་གི་སྲས་རྣམས་ཀྱི་ཚེ་རིང་བའི་ཕྱིར་སྨོན་ལམ་འདེབས་པར་བྱའོ།

༡༡ ཡང་ངའི་བཀའ་ནི། མི་སུ་ཞིག་གིས་བཀའ་འདི་གཞན་དུ་སྒྱུར་ན། མི་དེའི་ཁང་པ་ནས་གདུང་མ་ཞིག་བཏོན་ཏེ་སའི་ནང་བཙུག་ནས། དེའི་ཁར་མི་དེ་འཕྱར་ལ་བཏང་ཞིང་། ཉེས་པ་དེའི་ཕྱིར་མི་དེའི་ཁང་པ་ལུད་ཀྱི་ཕུང་པོར་བྱོས་ཤིག

༡༢ ཡང་ཉིད་ཀྱི་མཚན་དེར་གནས་སུ་བཅུག་པའི་དཀོན་མཆོག་དེས་ནི། བསྒྱུར་མཁན་དང་། ཡེ་རུ་ཤ་ལེམ་གྱི་དཀོན་མཆོག་གི་ཕོ་བྲང་འདི་འཇིག་པར་བྱེད་དུ་ལག་པ་རྐྱོང་མཁན་གྱི་རྒྱལ་པོའམ། མི་རྣམས་མེད་པར་མཛོད་ཅིག འདི་ནི་དར་ཡཱ་ངའི་བཀའ་སྟེ། བརྩོན་གྲུས་ཀྱིས་སྒྲུབ་པར་བྱོས་ཤིག་ཅེས་བསྒོའོ༎

༡༣ དེ་ནས་གཙང་པོའི་ཕ་རོལ་གྱི་སྡེ་དཔོན་ཐད་ནཱ་ཨི་དང་། ཤེ་ཐར་བོས་ནཱ་ཨི་དང་། དེ་དག་གི་གྲོགས་པོ་རྣམས་ཀྱིས། རྒྱལ་པོ་དར་ཡཱས་བཀའ་གནང་བ་བཞིན་དུ་མྱུར་དུ་བྱས་སོ།

༡༤ ཡ་ཧུ་དཱ་པའི་རྒན་པོ་རྣམས་ཀྱིས་མཁར་ལས་བྱས། ལུང་སྟོན་པ་ཧག་གཱ་ཨི་དང་། ཨིད་དོའི་བུ་ཟ་ཀར་ཡཱའི་ལུང་བསྟན་གྱི་སྒོ་ནས་ལས་དོན་བསྒྲུབ་བོ། དེ་དག་གིས་ཨིས་ར་ཨེལ་གྱི་དཀོན་མཆོག་གི་བཀའ་དང་། ཏ་ཟིག་གི་རྒྱལ་པོ་ཀོ་རེས་དང་། དར་ཡཱ་དང་། ཨར་ཐག་ཤས་ཐཱ་ཡི་བཀའ་བཞིན་དུ་བརྩིག་ནས་བསྒྲུབ་བོ།

༡༥ ཡང་རྒྱལ་པོ་དར་ཡཱས་སྲིད་བྱེད་པའི་ལོ་དྲུག་པའི་ཟླ་བ་ཨ་དར་གྱི་ཚེས་གསུམ་པར་ཕོ་བྲང་དེ་བསྒྲུབ་བོ༎

༡༦ དེ་ནས་ཨིས་ར་ཨེལ་གྱི་བུ་རྣམས། བླ་མ་དང་ལེ་ཝི་པ་དང་། བཟུང་སྟེ་ཁྱེར་མཁན་གྱི་བུ་བརྒྱུད་ཀྱི་ཕྱི་ལུས་འདི་དག་གིས་དཀོན་མཆོག་གི་ཕོ་བྲང་ལ་རབ་གནས་བྱེད་ཅིང་དགའ་མགུར་བྱས་ཏེ།

༡༧ དེ་དག་གིས་དཀོན་མཆོག་གི་ཕོ་བྲང་ལ་རབ་གནས་བྱེད་པའི་སྐབས་སུ། གླང་༡༠༠དང་། ལུག་ཐུག་༢༠༠དང་། ལུ་གུ་༤༠༠ཕུལ་ཏོ། ཡང་ཨིས་ར་ཨེལ་ཐམས་ཅད་ཀྱི་སྡིག་བཤགས་ཀྱི་མཆོད་པའི་དོན་དུ། ར་ཕོ་༡༢ཨིས་ར་ཨེལ་གྱི་སྡེའི་གྲངས་དང་འདྲ་བར་ཕུལ་ཏོ།

༡༨ ཡང་མོ་ཤེའི་མདོ་ན་བྲིས་པ་བཞིན་དུ། དེ་དག་གིས་བླ་མ་རྣམས་ཁག་སོ་སོ་དང་། ལེ་ཝི་པ་རྣམས་རང་གི་རེས་ལ་ཡེ་རུ་ཤ་ལེམ་དུ་དཀོན་མཆོག་གི་ཞབས་ཏོག་བྱེད་དུ་བཞག་གོ།

༡༩ དེ་ནས་བཟུང་སྟེ་ཁྱེར་བའི་བུ་རྣམས་ཀྱིས་ཟླ་བ་དང་པོའི་ཚེས་བཅུ་བཞི་པར་པེ་སག་གི་དུས་ཆེན་སྲུངས་སོ།

༢༠ དེ་ཅིའི་ཕྱིར་ཞེ་ན། བླ་མ་དང་ལེ་ཝི་པ་རྣམས་ཀྱིས་ལྷན་གཅིག་ཏུ་གཙང་སྦྲ་བྱས་ནས། ཐམས་ཅད་དག་པར་གྱུར་ཏེ། དེ་དག་གིས་བཟུང་ནས་ཁྱེར་བའི་བུ་རྣམས་དང་། རང་གི་སྤུན་བླ་མ་རྣམས་དང་། རང་གི་ཕྱིར་པེ་སག་གི་ལུ་གུ་བསད་དོ།

༢༡ ཡང་བཙོན་ཁང་ནས་ཕྱིར་ལོག་འོངས་པའི་ཨིས་ར་ཨེལ་གྱི་བུ་རྣམས་དང་། ཨིས་ར་ཨེལ་གྱི་དཀོན་མཆོག་ཡ་ཧོ་ཝཱ་འཚོལ་ཞིང་ཡུལ་དེའི་ཕྱི་པའི་མི་གཙང་བ་ནས་སོ་སོ་བསྡད་མཁན་ཐམས་ཅད་ཀྱིས་པེ་སག་བཟས་སོ།

༢༢ ཞག་མདུན་གྱི་བར་དུ་རུ་མ་མེད་པའི་བག་ལེབ་ཀྱི་དུས་ཆེན་དགའ་ཞིང་བསྲུངས་སོ། དེ་ཅིའི་ཕྱིར་ཞེ་ན། ཡ་ཧོ་ཝཱས་དེ་དག་སྐྱིད་པོ་དང་ལྡན་པར་མཛད་ནས། ཨིས་ར་ཨེལ་གྱི་དཀོན་མཆོག་ལགས་པའི་དཀོན་མཆོག་གི་ཕོ་བྲང་གི་ལས་ལ་གྲོགས་བྱེད་པའི་ཕྱིར། ཨ་སུར་རྒྱལ་པོའི་སྙིང་འདི་དག་གི་ཕྱོགས་སུ་སྒྱུར་བར་མཛད་དོ༎

༧

ཡང་བྱ་བ་དེ་དག་གི་རྗེས་སུ། ཏ་ཟིག་གི་རྒྱལ་པོ་ཨར་ཐག་ཤས་ཐཱས་སྲིད་བྱེད་པའི་དུས་སུ། ཨེས་རཱ་བྱ་བའི་མི་བཱ་བེལ་ནས་འོངས་སོ། ཨེས་རཱ་ནི་སེ་ར་ཡཱའི་བུ། དེ་ནི་ཨ་ཟར་ཡཱའི་བུ། དེ་ནི་ཧིལ་ཀི་ཡཱའི་བུ།

༢ དེ་ནི་ཤལ་ལུམ་གྱི་བུ། དེ་ནི་ཙ་དོག་གི་བུ། དེ་ནི་ཨ་ཧི་ཏུབ་ཀྱི་བུ།

༣ དེ་ནི་ཨ་མར་ཡཱའི་བུ། དེ་ནི་ཨ་ཟར་ཡཱའི་བུ། དེ་ནི་མེ་ར་ཡོད་ཀྱི་བུ།

༤ དེ་ནི་ཟེ་རཱ་ཡཱའི་བུ། དེ་ནི་ཨུ་ཟིའི་བུ། དེ་ནི་བུག་ཀིའི་བུ།

༥ དེ་ནི་ཨ་བི་ཤུ་ཨའི་བུ། དེ་ནི་ཕི་ནེ་ཧས་ཀྱི་བུ། དེ་ནི་ཨེལ་ཨ་ཟར་གྱི་བུ། དེ་ནི་བླ་མ་ཆེན་པོ་ཨ་རོན་གྱི་བུའོ།

༦ ཨེས་རཱ་འདི་ནི་བཱ་བེལ་ནས་ཕྱིན་ཏེ། ཨིས་ར་ཨེལ་གྱི་དཀོན་མཆོག་ཡ་ཧོ་ཝཱས་མོ་ཤེ་ལ་གནང་བའི་བཀའ་ཁྲིམས་ལ་སྦྱངས་ཤིང་མཁས་པ་ཡོད་པ་ཡིན། ཡང་ཡ་ཧོ་ཝཱ་ཁོའི་དཀོན་མཆོག་གི་ཕྱག་ཁོའི་སྟེང་དུ་ཡོད་པས། རྒྱལ་པོས་དེའི་ཞུ་བ་ཐམས་ཅད་ལ་གསན་ཏོ༎

༧ ཡང་རྒྱལ་པོ་ཨར་ཐག་ཤས་ཐཱས་སྲིད་བྱེད་པའི་ལོ་བདུན་པར། ཨིས་ར་ཨེལ་གྱི་བུ་རྣམས་ནས་མི་མང་པོ་དང་། བླ་མ་དང་། ལེ་ཝི་པ་དང་། མགུར་ལེན་མཁན་དང་། སྒོ་སྲུང་པ་དང་། ནེ་ཐི་ནིམ་པ་རྣམས་ཀྱི་ནང་ནས་མི་མང་པོ་ཡེ་རུ་ཤ་ལེམ་དུ་ཡར་འོངས་སོ།

༨ ཡང་རྒྱལ་པོ་དེའི་ལོ་བདུན་པའི་ཟླ་བ་ལྔ་པའི་ནང་དུ་ཁོང་ཡེ་རུ་ཤ་ལེམ་དུ་ཕྱིན་ཏོ།

༩ དེ་ནི་ཟླ་བ་དང་པོའི་ཚེས་དང་པོར་བཱ་བེལ་ནས་ཐོན་ཏེ་ཕྱིན་པ་ལས། ཡ་ཧོ་ཝཱ་དཀོན་མཆོག་གི་ཕྱག་ཁོའི་སྟེང་དུ་ཡོད་པས། ཟླ་བ་ལྔ་པའི་ཚེས་དང་པོར་ཡེ་རུ་ཤ་ལེམ་དུ་བསླེབས་སོ།

༡༠ དེ་ཅིའི་ཕྱིར་ཞེ་ན། ཨེས་རཱ་ཡིས་ཡ་ཧོ་ཝཱའི་བཀའ་ཁྲིམས་འཚོལ་བ་དང་། དེ་བཞིན་དུ་བྱེད་པ་དང་། ཨིས་ར་ཨེལ་པའི་དཀྱིལ་དུ་བཀའ་ཁྲིམས་དང་བཀའ་རྒྱ་རྣམས་སྟོན་དུ་རང་གི་སྙིང་དཀོན་མཆོག་ལ་ཕུལ་ཏོ༎

༡༡ ད་བླ་མ། ཆོས་ལ་མཁས་པ། ཡ་ཧོ་ཝཱའི་གསུང་དང་། ཨིས་ར་ཨེལ་ལ་གནང་བའི་བཀའ་ཁྲིམས་ལ་སྦྱངས་མཁན་གྱི་ཨེས་རཱ་བྱ་བ་ལ་རྒྱལ་པོ་ཨར་ཐག་ཤས་ཐཱས་གནང་བའི་ཡི་གེའི་འདྲ་བཤུས་འདི་ཡིན།

༡༢ རྒྱལ་པོ་རྣམས་ཀྱི་རྒྱལ་པོ་ཨར་ཐག་ཤས་ཐཱས། ནམ་མཁའི་དཀོན་མཆོག་གི་བཀའ་ཁྲིམས་སྦྱངས་མཁན་གྱི་བླ་མ་ཨེས་རཱ་ལ། ཡང་དག་པའི་ཞི་བདེ། ལ་སོགས་དང་།

༡༣ ངའི་བཀའ་ནི། ངའི་རྒྱལ་ཁམས་ན་ཡོད་པའི་ཨིས་ར་ཨེལ་པ་དང་། དེ་རྣམས་ཀྱི་བླ་མ་དང་ལེ་ཝི་པ་རྣམས་ལས། ཡེ་རུ་ཤ་ལེམ་དུ་རང་འཐད་ཀྱིས་འགྲོ་བར་འདོད་པ་ཐམས་ཅད་ནི་ཁྱེད་དང་མཉམ་དུ་འགྲོ་ཆོག

༡༤ ཁྱེད་ནི་རྒྱལ་པོ་དང་ཁོང་གི་གྲོས་མི་བདུན་གྱི་ཕྱོགས་ནས་དེར་གཏོང་བས་ན། ཁྱེད་ཀྱི་ལག་ཏུ་ཡོད་པའི་རང་གི་དཀོན་མཆོག་གི་བཀའ་བཞིན་དུ། ཡ་ཧུ་དཱ་དང་ཡེ་རུ་ཤ་ལེམ་གྱི་གནས་ཚུལ་རྩད་གཅོད་གྱིས་ཤིག

༡༥ རྒྱལ་པོ་དང་། ཁོང་གི་གྲོས་མི་རྣམས་ཀྱིས་ཨིས་ར་ཨེལ་གྱི་དཀོན་མཆོག་ཡེ་རུ་ཤ་ལེམ་དུ་བཞུགས་པ་ལ་དགའ་ཞིང་ཕུལ་བའི་དངུལ་དང་གསེར་ཡང་ཁྱེད་ཀྱིས་འཁྱེར་དགོས།

༡༦ དེ་མ་ཟད། བཱ་བེལ་གྱི་སྡེ་ཐམས་ཅད་ནས་ཁྱེད་ཀྱིས་བསྡུ་ཐུབ་པའི་དངུལ་དང་གསེར་དང་། མི་རྣམས་དང་བླ་མ་རྣམས་ཀྱིས་རང་གི་དཀོན་མཆོག་གི་ཕོ་བྲང་ཡེ་རུ་ཤ་ལེམ་ན་ཡོད་པའི་ཆེད་དུ་དགའ་ཞིང་འབུལ་བའི་སྦྱིན་པ་རྣམས་ཀྱང་འཁྱེར་དགོས།

༡༧ ཁྱེད་ཀྱིས་དངུལ་འདི་ལས་མྱུར་དུ་གླང་དང་ལུག་ཐུག་དང་ལུ་གུ་དང་། དེ་དག་ལ་དགོས་པའི་ཞལ་ཟས་དང་གསེར་སྐྱེམས་ཉོས་ནས། དེ་ཐམས་ཅད་ཡེ་རུ་ཤ་ལེམ་དུ་ཡོད་པའི་ཁྱེད་ཀྱི་དཀོན་མཆོག་གི་ཕོ་བྲང་གི་མཆོད་ཁྲིའི་སྟེང་ལ་ཕུལ་ཞིག

༡༨ ཡང་དངུལ་དང་གསེར་གྱི་ལྷག་མ་དེ་ནི། རང་གི་དཀོན་མཆོག་གི་དགོངས་པ་བཞིན་དུ། ཁྱེད་དང་ཁྱེད་ཀྱི་སྤུན་རྣམས་ཀྱིས་གང་ལེགས་གྱིས་ཤིག

༡༩ ཡང་ཁྱེད་ཀྱི་དཀོན་མཆོག་གི་ཕོ་བྲང་གི་ཞབས་ཏོག་གི་དོན་དུ་བྱིན་པའི་སྣོད་རྣམས་ཡེ་རུ་ཤ་ལེམ་གྱི་དཀོན་མཆོག་གི་དྲུང་དུ་སྤྲོད་ཅིག

༢༠ ད་རུང་ཅི་ཞིག་ཁྱེད་ཀྱི་དཀོན་མཆོག་གི་ཕོ་བྲང་གི་དོན་དུ་ལྷག་པར་དགོས་ན། ཁྱེད་ལ་འབུལ་དགོས་འབྱུང་ན། རྒྱལ་པོའི་གཏེར་མཛོད་ནས་ཕུལ་ཞིག

༢༡ ང་རྒྱལ་པོ་ཨར་ཐག་ཤས་ཐཱས་གཙང་པོའི་ཕ་རོལ་གྱི་ཕྱག་མཛོད་ཐམས་ཅད་ལ་བཀའ་འདི་གནང་བ་ཡིན། ནམ་མཁའི་དཀོན་མཆོག་གི་བཀའ་ཁྲིམས་ལ་མཁས་པའི་བླ་མ་ཨེས་རཱ་དེས་ཁྱོད་ཅག་ལ་ཅི་ཞིག་གསུང་ན། མྱུར་དུ་བྱོས་ཤིག

༢༢ དངུལ་གྱི་རྡོ་ཚད་བརྒྱ། གྲོ་ཁལ་བརྒྱ། རྒུན་ཆང་བད་བརྒྱ། འབྲུ་མར་བད་བརྒྱ་བར་དུ། ཚྭ་ཙམ་དགོས་ཁོང་ལ་འབུལ་དགོས།

༢༣ ནམ་མཁའི་དཀོན་མཆོག་གིས་བཀའ་ཅི་གནང་བ་དེ། ནམ་མཁའི་དཀོན་མཆོག་གི་ཕོ་བྲང་གི་ཕྱིར་ཧུར་པོ་བྱེད་དགོས། དེ་ཅིའི་ཕྱིར་ཞེ་ན། རྒྱལ་པོ་དང་དེའི་སྲས་རྣམས་ཀྱི་རྒྱལ་ཁམས་ལ་ཐུགས་ཁྲོ་བ་མི་འབྱུང་བའི་ཕྱིར་རོ།

༢༤ གཞན་ཡང་ངས་ཁྱོད་ཚོ་ལ་བཀའ་འདི་གནང་། བླ་མ་དང་། ལེ་ཝི་པ་དང་། མགུར་ལེན་མཁན་དང་། སྒོ་པ་དང་། ནེ་ཐི་ནིམ་པ་དང་། དཀོན་མཆོག་གི་ཕོ་བྲང་འདིའི་ཞབས་ཏོག་པ་རྣམས་ནས། དཔྱའམ། ཁྲལ་ལམ། ཤོ་གམ་ལེན་མི་ཆོག

༢༥ ད་ཁྱེད་ཨེས་རཱ། རང་གི་དཀོན་མཆོག་གིས་གནང་བའི་ཤེས་རབ་བཞིན་དུ། གཙང་པོའི་ཕ་རོལ་དུ་གནས་པའི་མི་རྣམས་ལ་ཞལ་ཆེ་གཅོད་པའི་ཕྱིར། ཁྱེད་ཀྱི་དཀོན་མཆོག་གི་བཀའ་ཁྲིམས་ཤེས་པའི་སྡེ་དཔོན་དང་ཁྲིམས་དཔོན་སྐོས་ཤིག ཡང་བཀའ་ཁྲིམས་མི་ཤེས་པ་རྣམས་ལ་སློབས་ཤིག

༢༦ གལ་ཏེ་སུ་ཞིག་གིས་ཁྱེད་ཀྱི་དཀོན་མཆོག་གི་བཀའ་ཁྲིམས་དང་། རྒྱལ་པོའི་བཀའ་ཁྲིམས་མ་སྲུང་ན། དེ་ལ་གསོད་པའམ། སྐྲོད་པའམ། ནོར་འཛིན་པའམ། བཙོན་དུ་འཇུག་པའི་ཁྲིམས་ཕྲལ་དུ་གཅོད་པར་དགོས་ཞེས་བྲིས་ཡོད་པ་ཡིན།

༢༧ ངེད་ཀྱི་ཕ་མེས་རྣམས་ཀྱི་དཀོན་མཆོག་ཡ་ཧོ་ཝཱ་ཡེ་རུ་ཤ་ལེམ་ན་བཞུགས་པ་ལ་བཀྲ་ཤིས་ཤོག ཡ་ཧོ་ཝཱའི་ཕོ་བྲང་མཛེས་པར་བྱེད་པའི་བསམ་པ་ཁོང་གིས་རྒྱལ་པོའི་སྙིང་དུ་བཅུག་པ་ཡིན།

༢༨ ཁོང་གིས་རྒྱལ་པོ་དང་། དེའི་གྲོས་མི་དང་། རྒྱལ་པོའི་དྲག་རིགས་སྟོབས་ཅན་ཐམས་ཅད་ཀྱི་མདུན་དུ་བདག་ལ་ཐུགས་རྗེས་བསྐྱངས་སོ། བདག་གི་དཀོན་མཆོག་ཡ་ཧོ་ཝཱའི་སྤྱན་ནི་བདག་གི་སྟེང་དུ་ཡོད་པས། བདག་ཤེད་ཅན་དུ་གྱུར་ནས། ཨིས་ར་ཨེལ་གྱི་དཔོན་པོ་ཁ་ཅིག་ང་དང་མཉམ་དུ་འགྲོ་བའི་ཕྱིར་བསྡུས་པ་ཡིན་ནོ༎

༨

རྒྱལ་པོ་ཨར་ཐག་ཤས་ཐཱའི་དུས་སུ་བཱ་བེལ་ནས་ང་དང་མཉམ་དུ་ཐོན་འོངས་པའི་ཕ་མེས་ཀྱི་དཔོན་པོ་རྣམས་དང་། དེ་དག་གི་གདུང་བརྒྱུད་ཀྱི་ཐོ་ནི།

༢ ཕི་ནེ་ཧས་ཀྱི་བུ་རྣམས་ནས་གེར་ཤོམ་དང་། ཨི་ཐ་མར་གྱི་བུ་རྣམས་ནས་དཱ་ནི་ཨེལ་དང་། དཱ་བིད་ཀྱི་བུ་རྣམས་ནས་ཧད་ཏུས་དང་།

༣ པར་ཨོས་ཀྱི་བུ་རྣམས་ཀྱི་ནང་ནས་ཤེ་ཀན་ཡཱའི་བུ་རྣམས་ལས། ཟ་ཀར་ཡཱ་དང་། དེ་དང་མཉམ་དུ་མི་རབས་ཀྱི་ཐོ་བཞིན་དུ་སྐྱེས་པ་༡༥༠དང་།

༤ ཕ་ཧད་མོ་ཨབ་ཀྱི་བུ་རྣམས་ནས་ཟེ་རཱ་ཡཱའི་བུ་ཨེལ་ཡོ་ཨེ་ནཱ་ཨི་དང་མཉམ་དུ་སྐྱེས་པ་༢༠༠དང་།

༥ ཤེ་ཀན་ཡཱའི་བུ་རྣམས་ནས་ཡ་ཧ་ཟི་ཨེལ་གྱི་བུ་དང་མཉམ་དུ་སྐྱེས་པ་༣༠༠དང་།

༦ ཨ་དིན་གྱི་བུ་རྣམས་ནས་ཡོ་ན་ཐན་གྱི་བུ་ཨེ་བེད་དང་། དེ་དང་མཉམ་དུ་སྐྱེས་པ་༥༠དང་།

༧ ཨེ་ལམ་གྱི་བུ་རྣམས་ནས་ཨ་ཐལ་ཡཱའི་བུ་ཡེ་ཤ་ཡཱ་དང་། དེ་དང་མཉམ་དུ་སྐྱེས་པ་༧༠དང་།

༨ ཤེ་ཕད་ཡཱའི་བུ་རྣམས་ནས་མི་ཀ་ཨེལ་གྱི་བུ་ཟེ་བད་ཡཱ་དང་། དེ་དང་མཉམ་དུ་སྐྱེས་པ་༨༠དང་།

༩ ཡོ་ཨབ་ཀྱི་བུ་རྣམས་ནས་ཡེ་ཧི་ཨེལ་གྱི་བུ་ཨོ་བད་ཡཱ་དང་། དེ་དང་མཉམ་དུ་སྐྱེས་པ་༢༡༨དང་།

༡༠ ཤེ་ལོ་མིད་ཀྱི་བུ་རྣམས་ནས་ཡོ་སེབ་ཡཱའི་བུ་དང་། དེ་དང་མཉམ་དུ་སྐྱེས་པ་༡༦༠དང་།

༡༡ བེ་བཱ་ཨིའི་བུ་བརྒྱུད་ནས་བེ་བཱ་ཨིའི་བུ་ཟ་ཀར་ཡཱ་དང་། དེ་དང་མཉམ་དུ་སྐྱེས་པ་༢༨དང་།

༡༢ ཨས་གད་ཀྱི་བུ་རྣམས་ནས་ཧག་ཀ་ཏན་གྱི་བུ་ཡོ་ཧ་ནན་དང་། དེ་དང་མཉམ་དུ་སྐྱེས་པ་༡༡༠དང་།

༡༣ ཨ་དོ་ནི་ཀམ་གྱི་བུ་མཐའ་ཆུང་རྣམས་ནས། ཨེ་ལི་ཕེ་ལེད་དང་། ཡེ་ཧི་ཨེལ་དང་། ཤེ་མ་ཡཱ་གསུམ་དང་མཉམ་དུ་སྐྱེས་པ་༦༠དང་།

༡༤ བིག་ཝཱ་ཨིའི་བུ་རྣམས་ནས། ཨུ་ཐཱ་ཨི་དང་ཟ་བུད་དང་། དེ་དག་དང་མཉམ་དུ་སྐྱེས་པ་༧༠ཐམ་པའོ༎

༡༥ དེ་ནས་ངས་ཨ་ཧ་ཝཱ་ཡི་ཕྱོགས་སུ་འབབ་པའི་ཆུ་བོའི་འགྲམ་དུ་དེ་རྣམས་བསྡུས་ནས། དེར་ཞག་གསུམ་གྱི་བར་དུ་གནས་ཏེ། ངས་མི་རྣམས་དང་བླ་མ་རྣམས་ལ་བལྟས་ནས། ལེ་ཝིའི་བུ་རྣམས་ནས་གཅིག་ཀྱང་མ་བརྙེད་དོ།

༡༦ དེ་ནས་ངས་ཨེ་ལི་ཨེ་ཟེར་དང་། ཨ་རི་ཨེལ་དང་། ཤེ་མ་ཡཱ་དང་། ཨེལ་ནཱ་ཐན་དང་། ཡ་རིབ་དང་། ཨེལ་ནཱ་ཐན་དང་། ནཱ་ཐན་དང་། ཟ་ཀར་ཡཱ་དང་། མེ་ཤུལ་ལམ་ཞེས་བྱ་བའི་དྲག་རིགས་དང་། ཡོ་ཡཱ་རིབ་དང་། ཨེལ་ནཱ་ཐན་ཞེས་བྱ་བའི་སྟོན་པ་གཉིས་ལ་འབོད་པར་བཏང་བ་ཡིན།

༡༧ ཡང་ངས་དེ་རྣམས་ཀ་སིབ་ཡཱ་བྱ་བའི་གནས་ཀྱི་དཔོན་པོ་ཨིད་དོའི་དྲུང་དུ་བཏང་ནས། དེ་རྣམས་ཀྱིས་ཀ་སིབ་ཡཱ་རུ་བསྡད་པ་རྣམས་ཨིད་དོ་དང་དེའི་སྤུན་ནེ་ཐི་ནིམ་པ་ལ་ཇི་དང་ཇི་སྨྲ་དགོས་བསླབ་པ་ཡིན། དེ་ཅི་ཡིན་ཞེ་ན། ངེད་ཀྱི་དཀོན་མཆོག་གི་ཕོ་བྲང་གི་ཕྱིར་ཞབས་ཏོག་པ་རྣམས་འཁྲིད་ཤོག་ཅེས་ཟེར་བ་ཡིན།

༡༨ ངེད་ཀྱི་དཀོན་མཆོག་གི་ཕྱག་བཀའ་དྲིན་ཅན་ངེད་ཀྱི་སྟེང་དུ་ཡོད་པའི་སྒོ་ནས། དེ་རྣམས་ཀྱིས་ཨིས་ར་ཨེལ་གྱི་བུ་བརྒྱུད་ཀྱི་ལེ་ཝིའི་བུ་མག་ལིའི་བུ་རྣམས་ནས་རིག་པ་དང་ལྡན་པའི་མི་ཞིག་དང་། ཤེ་རབ་ཡཱ་དང་། དེའི་བུ་དང་སྤུན་རྣམས་དང་མཉམ་དུ་སྐྱེས་པ་༡༨དང་།

༡༩ ཧ་ཤབ་ཡཱ་དང་། དེ་དང་མཉམ་དུ་མེ་རཱ་རིའི་བུ་རྣམས་ནས་ཡེ་ཤ་ཡཱ་དང་། དེའི་སྤུན་དང་བུ་རྣམས་དང་མཉམ་དུ་སྐྱེས་པ་༢༠དང་།

༢༠ དེ་མ་ཟད་དཱ་བིད་དང་ཇོ་བོ་རྣམས་ཀྱིས་ལེ་ཝི་པ་ལ་ཞབས་ཏོག་བྱེད་དུ་བསྐོས་པའི་ནེ་ཐི་ནིམ་པའི་ནང་ནས། མིང་བྲིས་ཡོད་པའི་ནེ་ཐི་ནིམ་པ་༢༢༠འཁྲིད་འོངས་སོ༎

༢༡ དེ་ནས་ངས་དེར་ཨ་ཧ་ཝཱའི་ཆུ་བོའི་འགྲམ་དུ་སྨྱུང་གནས་སྲུང་དགོས་བྱས་པ་ཡིན། དེ་ཅིའི་ཕྱིར་ཞེ་ན། ང་རྣམས་ཀྱིས་རང་གི་དཀོན་མཆོག་གི་དྲུང་དུ་སེམས་སྐྱོ་བྱེད་ཅིང་། ངེད་རང་དང་། རང་གི་ཕྲུ་གུ་རྣམས་དང་། ནོར་ཕྱུགས་ཐམས་ཅད་ལ་ལམ་དྲང་པོ་སྟོན་དུ་གསོལ་བ་འདེབས་པའི་ཕྱིར་རོ།

༢༢ གང་ལ་ཞེ་ན། རྒྱལ་པོ་ནས་ལམ་བར་དུ་དགྲ་བོ་རྣམས་ནས་སྐྱབས་བྱེད་པའི་དོན་དུ་དམག་མི་དང་རྟ་པའི་ཚོགས་ཞུ་བ་ལ་ངོ་ཚ་བྱུང་། ཅི་ལ་ཞེ་ན། ང་རྣམས་ཀྱིས་རྒྱལ་པོ་ལ། ང་རྣམས་ཀྱི་དཀོན་མཆོག་གི་ཕྱག་ཁོང་འཚོལ་མཁན་ཐམས་ཅད་ཀྱི་སྟེང་དུ་ཕན་པའི་ཕྱིར་ཡོད་དེ། ཁོང་གི་དབང་དང་ཐུགས་ཁྲོ་བ་ནི་ཁོང་སྤོང་མཁན་ཐམས་ཅད་ལ་འབབ་པར་འགྱུར་རོ་ཞེས་སྨྲས་པའི་ཕྱིར་རོ།

༢༣ དེ་ནས་ང་རྣམས་སྨྱུང་གནས་སྲུང་ཞིང་། རང་གི་དཀོན་མཆོག་ལ་དེའི་དོན་དུ་གསོལ་བ་བཏབ་པས། ཁོང་གིས་གསན་པར་མཛད་དོ༎

༢༤ དེར་ངས་བླ་མ་ཆེན་པོ་རྣམས་ལས་བཅུ་གཉིས་ཤེ་རབ་ཡཱ་དང་། ཧ་ཤབ་ཡཱ་དང་། དེ་དག་གི་སྤུན་བཅུ་བསྐོས་ནས།

༢༥ རྒྱལ་པོ་དང་། ཁོང་གི་གྲོས་མི་དང་། ཇོ་བོ་རྣམས་དང་། དེར་ཡོད་པའི་ཨིས་ར་ཨེལ་པ་ཐམས་ཅད་ཀྱིས་བྱིན་པའི་དངུལ་དང་གསེར་དང་སྣོད་རྣམས། ངེད་ཀྱི་དཀོན་མཆོག་གི་ཕོ་བྲང་གི་ཕྱིར་འབུལ་བ་ཐམས་ཅད་དེ་རྣམས་ལ་བཅལ་ནས་སྤྲད་པ་ཡིན།

༢༦ ངས་དེ་རྣམས་ཀྱི་ལག་ཏུ་དངུལ་རྡོ་ཚད་༦༥༠དང་། དངུལ་གྱི་སྣོད་རྣམས་རྡོ་ཚད་༡༠༠དང་གསེར་རྡོ་ཚད་༢༠༠བཅལ་ནས་སྤྲད་དེ།

༢༧ གསེར་གྱི་ཊམ་ཀ་སྟོང་གི་ཕོར་པ་༢༠དང་། གསེར་ལྟར་རིན་ཐང་ཆེ་བའི་ཟངས་ཀྱི་སྣོད་གཉིས་ཀྱང་སྤྲད་པ་ཡིན།

༢༨ དེར་ངས་དེ་རྣམས་ལ། ཁྱོད་རྣམས་ཡ་ཧོ་ཝཱའི་དོན་དུ་དམ་པ་སྟེ། སྣོད་འདི་རྣམས་ཀྱང་དམ་པ་ཡིན། ཡང་དངུལ་དང་གསེར་ནི་ཁྱོད་ཚོའི་ཕ་མེས་ཀྱི་དཀོན་མཆོག་ཡ་ཧོ་ཝཱ་ལ་དགའ་ཞིང་ཕུལ་བའི་འབུལ་བ་ལགས་པས།

༢༩ ཡེ་རུ་ཤ་ལེམ་དུ་ཡ་ཧོ་ཝཱའི་ཕོ་བྲང་གི་གཟིམ་ཆུང་རྣམས་ཀྱི་ནང་དུ་བླ་མ་ཆེན་པོ་དང་། ལེ་ཝི་པ་དང་། ཨིས་ར་ཨེལ་ཕ་མེས་བརྒྱུད་ཀྱི་དཔོན་པོ་རྣམས་ཀྱི་མདུན་དུ་བཅལ་ནས་གཏོང་བའི་བར་དུ། ཁྱོད་རྣམས་ཀྱིས་འདི་རྣམས་ཅ་ག་བྱས་ནས་སྲུང་བར་གྱིས་ཤིག་ཅེས་སྒོ་བ་ཡིན།

༣༠ དེར་བླ་མ་དང་། ལེ་ཝི་པ་རྣམས་ཀྱིས་བསྐར་པའི་དངུལ་དང་། གསེར་དང་། སྣོད་རྣམས་ཡེ་རུ་ཤ་ལེམ་དུ་ངེད་ཀྱི་དཀོན་མཆོག་གི་ཕོ་བྲང་དུ་འཁྱེར་བར་བླངས་སོ༎

༣༡ དེ་ནས་ང་རྣམས་ཡེ་རུ་ཤ་ལེམ་དུ་ཕྱིན་པར། ཟླ་བ་དང་པོའི་ཚེས་བཅུ་གཉིས་པར་ཨ་ཧ་ཝཱའི་ཆུ་བོའི་འགྲམ་ནས་ཕོས་ཏེ། ངེད་ཀྱི་དཀོན་མཆོག་གི་ཕྱག་ང་རྣམས་ཀྱི་སྟེང་དུ་ཡོད་པས། ཁོང་གིས་ང་རྣམས་དགྲ་བོ་དང་། ལམ་དུ་འཇབ་ཡོད་པའི་ལག་ནས་ཐར་བཅུག་གོ།

༣༢ དེ་ནས་ང་རྣམས་ཡེ་རུ་ཤ་ལེམ་དུ་བསླེབས་པ་དང་། ཞག་གསུམ་དེར་བསྡད་ནས།

༣༣ ཞག་བཞི་པར་ཨུ་རི་ཡཱའི་བུ་བླ་མ་མེ་རེ་མོད་ཀྱིས་ངེད་ཀྱི་དཀོན་མཆོག་གི་ཕོ་བྲང་ནང་དུ། དངུལ་དང་། གསེར་དང་། སྣོད་རྣམས་དེ་དག་གི་ལག་ནས་བསྐར་ཏེ་བླངས་སོ། དེ་དང་མཉམ་ཕི་ནེ་ཧས་ཀྱི་བུ་ཨེལ་ཨ་ཟར་དང་། དེ་གཉིས་མཉམ་ཡེ་ཤུ་ཨའི་བུ་ཡོ་ཟ་བད་དང་། བིན་ནུ་ཨིའི་བུ་ནོ་ཨད་ཡཱ་་ལེ་ཝི་པ་རྣམས་ཡོད་པ་ཡིན།

༣༤ རེ་རེ་བསྐར་ནས། དུས་དེ་རང་ལ་ལྕིད་ཚང་མ་འབྲི་བར་བཅུག་གོ།

༣༥ ཡང་བཟུང་སྟེ་ཁྱེད་ནས་ཐར་འོངས་པའི་བུ་རྣམས་ཀྱིས་ཨིས་ར་ཨེལ་གྱི་དཀོན་མཆོག་ལ་སྦྱིན་སྲེག་གི་མཆོད་པ་ཕུལ་ཏོ། ཅི་ཙམ་ཕུལ་ཞེ་ན། ཨིས་ར་ཨེལ་ཐམས་ཅད་ཀྱི་དོན་དུ་གླང་༡༢དང་། ལུག་ཐུག་༩༦དང་། ལུ་གུ་༧༧དང་། སྡིག་མཆོད་ཀྱི་ཕྱིར་ར་ཕོ་༡༢ཕུལ་ཏེ། འདི་ཐམས་ཅད་ཡ་ཧོ་ཝཱ་ལ་སྦྱིན་སྲེག་གི་མཆོད་པར་ཕུལ་ཏོ།

༣༦ དེ་ནས་དེ་དག་གིས་རྒྱལ་པོའི་བཀའ་དེ་རྒྱལ་ཚབ་རྣམས་དང་། གཙང་པོའི་ཚུ་རོལ་གྱི་བཀའ་བློན་རྣམས་ལ་བཏད་པས། དེ་རྣམས་ཀྱིས་དཀོན་མཆོག་གི་ཕོ་བྲང་དང་མི་རྣམས་ལ་རོགས་རམ་བགྱིས་སོ༎

༩

བྱ་བ་དེའི་འོག་ཏུ་རྒྱལ་ཕྲན་རྣམས་ངའི་རྩར་འོངས་ནས་འདི་སྐད་དུ། ཨིས་ར་ཨེལ་གྱི་མི་རྣམས་དང་། བླ་མ་རྣམས་དང་། ལེ་ཝི་པ་རྣམས་ཀྱིས་ཡུལ་མི་དང་འདྲེས་ནས། ཀ་ན་ཨན་པ་དང་། ཧེད་པ་དང་། ཕེ་རི་ཟི་པ་དང་། ཡེ་བུས་པ་དང་། ཨམ་མོན་པ་དང་། མོ་ཨབ་པ་དང་། མི་སེར་པ་དང་། ཨ་མོར་པ་རྣམས་ཀྱི་ཞེན་ལོག་གི་ལས་ལ་མ་འཛེམ་པར།

༢ ཁོ་རྣམས་ཀྱི་བུ་མོ་རྣམས་རང་དང་རང་གི་བུ་རྣམས་ཀྱི་ཆུང་མར་བླངས་ཏེ། ས་བོན་གཙང་བ་དེ་ཡུལ་དེ་རྣམས་ཀྱི་མི་ཀུན་དང་བསྲེས་འདུག དེས་མ་ཟད་རྒྱལ་ཕྲན་དང་དཔོན་པོ་རྣམས་ཀྱི་ལག་པ་ནི་སྡིག་པ་འདིའི་ནང་དུ་དང་པོ་ཡོད་པ་ཡིན་ཞེས་ཞུས་སོ།

༣ ངས་གཏམ་དེ་ཐོས་པའི་ཚེ། ང་རང་གི་གོས་དང་གཟན་གོས་ཧྲལ་ཏེ། ངའི་མགོའི་སྐྲ་དང་སྨ་ར་འབྲབ་ཅིང་དྲན་པ་ཁྱོར་ནས་བསྡད་དོ།

༤ དེ་ནས་བཟུང་ཁྱེར་བ་རྣམས་ཀྱི་ཉེས་སྡིག་གི་ཕྱིར་ཨིས་ར་ཨེལ་གྱི་དཀོན་མཆོག་གི་གསུང་གིས་འདར་མཁན་ཐམས་ཅད་ངའི་རྩར་འདུས་ཏེ། ང་དགོངས་མོའི་མཆོད་པའི་བར་དུ་དྲན་པ་ཁྱོར་ནས་བསྡད་པ་ཡིན།

༥ དགོངས་མོའི་མཆོད་པའི་དུས་སུ། ང་ནི་སྡུག་བྱེད་པ་ལས་ལངས་ཏེ། རང་གི་གོས་དང་གཟན་ཧྲལ་ཞིང་། པུས་མོ་ས་ལ་བཙུག་ཅིང་། ང་རང་གི་དཀོན་མཆོག་ཡ་ཧོ་ཝཱའི་ཕྱོགས་སུ་ལག་པ་བརྐྱངས་ནས།

༦ ཀྱེ་བདག་གི་དཀོན་མཆོག བདག་ཅག་གི་སྡིག་པ་རྣམས་ངེད་ཀྱི་མགོ་ལས་ཐལ་ཏེ། ངེད་ཀྱི་ཉེས་པ་རྣམས་ནམ་མཁའི་བར་དུ་སླེབ་པས་ན། ངའི་དཀོན་མཆོག་ཁྱེད་ཕྱོགས་སུ་གདོང་འདེགས་པར་ངོ་ཚ་སྟེ། སྐྱེངས་ཤིང་སྡོད་དོ།

༧ བདག་ཅག་གི་ཕ་མེས་རྣམས་ཀྱི་དུས་ནས་དེ་རིང་གི་ཉི་མའི་བར་དུ། བདག་ཅག་གི་ཉེས་འགལ་ཆེ་སྟེ། བདག་ཅག་གི་སྡིག་པ་རྣམས་ཀྱི་ཕྱིར་དེ་རིང་ཡོད་པ་ལྟར་དུ། བདག་ཅག་རང་དང་། བདག་ཅག་གི་རྒྱལ་པོ་རྣམས་དང་། བདག་ཅག་གི་བླ་མ་རྣམས། ཡུལ་དེ་ཀུན་གྱི་རྒྱལ་པོ་རྣམས་ཀྱི་ལག་ཏུ་གསོད་པ་དང་། འཛིན་པ་དང་། འཇོམ་པ་དང་། ངོ་ཚ་བའི་ཕྱིར་བཏད་པ་ཡིན།

༨ ད་ལྟ་བདག་ཅག་གི་དཀོན་མཆོག་ཡ་ཧོ་ཝཱས་དུས་ཐུང་དུ་ཞིག་ཐུགས་རྗེ་མཛད་ཅིང་། བདག་ཅག་ལས་ལྷག་མ་ཞིག་ཐར་འཇུག་པར་མཛད། ཡང་བདག་ཅག་གི་དཀོན་མཆོག་གིས་བདག་ཅག་གི་མིག་རྣམས་ཁྲ་གསལ་མཛད་ཅིང་། བདག་ཅག་ལ་བཙོན་གྱི་ནང་དུ་སེམས་གསོ་ཆུང་ངུ་ཞིག་འབྱུང་བའི་ཕྱིར། ཁོང་ཉིད་ཀྱི་དམ་པའི་གནས་སུ་བདག་ཅག་ལ་ཕུར་པ་ཞིག་གནང་བར་མཛད་དོ།

༩ དེ་ཅིའི་ཕྱིར་ཞེ་ན། བདག་ཅག་བཙོན་པ་ཡིན་ཀྱང་། དཀོན་མཆོག་གིས་བདག་ཅག་ནི་བཙོན་གྱི་ནང་དུ་ཕངས་མ་བཞག་པར། ངེད་ལ་སྲོག་གསར་བ་ཞིག་གནང་སྟེ། རང་གི་དཀོན་མཆོག་གི་ཕོ་བྲང་བཞེང་བར་དང་། བཞིག་པ་དེ་གསོ་བ་དང་། བདག་ཅག་ལ་ཡ་ཧུ་དཱ་དང་ཡེ་རུ་ཤ་ལེམ་དུ་ལྕགས་རི་ཞིག་རྙེད་པའི་ཕྱིར། ཏ་ཟིག་གི་རྒྱལ་པོ་རྣམས་ཀྱི་མདུན་དུ་ཐུགས་རྗེ་གཟིགས་པ་ཁོང་གིས་བདག་ཅག་ལ་གནང་ངོ་༎

༡༠ ད་ཀྱེ་ངེད་ཀྱི་དཀོན་མཆོག དེ་ལྟར་མཛད་པའི་འོག་ཏུ་ཅི་ཞུ་བར་བྱ། ཅི་ལ་ཞེ་ན། ཁྱེད་ཀྱི་བཀའ་ཉིད་ཀྱི་གཡོག་པོ་ལུང་སྟོན་པ་རྣམས་རྒྱུད་ནས་གསུངས་པ་དེ་རྣམས། བདག་ཅག་གིས་མ་བསྲུངས་སོ།

༡༡ ཁྱེད་ཀྱིས་འདི་སྐད་དུ། ཁྱོད་རྣམས་དབང་བར་ཕྱིན་པའི་ཡུལ་ནི། ཡུལ་དེ་དག་གི་མི་རྣམས་ཀྱི་ལས་ཞེན་ལོག་གིས་མི་གཙང་བའི་ཡུལ་དུ་བྱས་པས། ཡུལ་གྱི་འགོ་ནས་མཇུག་གི་བར་དུ་དེ་དག་གི་གྲིབ་ཀྱིས་བཀང་བ་ཡིན།

༡༢ ད་དེའི་ཕྱིར། ཁྱོད་ཅག་གི་བུ་མོ་རྣམས་དེ་དག་གི་བུ་རྣམས་ལ་མ་ཐོང་། དེ་དག་གི་བུ་མོ་རྣམས་མནའ་མ་ལ་ཡང་མ་ལེན། དེ་ཚོའི་བདེ་བ་དང་ལོངས་སྤྱོད་ནམ་དུ་ཡང་མ་ཚོལ་ཞིག དེ་ནས་ཁྱོད་རྣམས་སྟོབས་ཅན་དུ་གྱུར་ཏེ། ཡུལ་གྱི་བཅུད་ཟ་ཞིང་། དེ་ནི་རང་གི་བུ་རྣམས་ལ་ནོར་སྐལ་དུ་འཇོག་པར་འགྱུར་རོ་ཞེས་གསུངས་མོད།

༡༣ ཡང་བདག་ཅག་གི་བྱ་བ་ངན་པ་དང་སྡིག་པ་ཆེན་པོ་རྣམས་ཀྱི་སྒོ་ནས་ཕོག་པའི་སྡུག་བསྔལ་ཚང་མ་འདི་ནི། ངེད་ཀྱི་དཀོན་མཆོག་ཁྱེད་ཀྱིས་བདག་ཅག་གི་སྡིག་པའི་ཚོད་དང་བསྟུན་ནས་བཀའ་ཆད་ལྕི་བ་མ་གནང་བར། འདི་ལྟར་ཐར་བར་མཛད་དོ།

༡༤ ད་བདག་ཅག་སླར་ཡང་ཁྱེད་ཀྱི་བཀའ་གཅོག་ཅིང་། ཞེན་ལོག་གི་མི་བརྒྱུད་འདི་རྣམས་དང་གཉེན་འཛིན་བྱེད་པས། ཁྱེད་ཀྱིས་བདག་ཅག་མི་གཅིག་ཀྱང་ལྷག་མ་ལུས་པར་མེད་མཁན་མཛད་པའི་བར་དུ་ཐུགས་ཁྲོ་བར་མི་རིགས་སམ།

༡༥ ཀྱེ་ཨིས་ར་ཨེལ་གྱི་དཀོན་མཆོག་ཡ་ཧོ་ཝཱ། ཁྱེད་ཐུགས་གཞི་དྲང་པོ་ལགས། བདག་ཅག་དེ་རིང་གི་བར་དུ་ཐར་ནས་ལུས་པ་ལགས། གཟིགས་ཤིག བདག་ཅག་ཁྱེད་ཀྱི་དྲུང་དུ་རང་གི་སྡིག་པ་རྣམས་ཀྱི་ནང་དུ་ཡོད། དེའི་ཕྱིར་བདག་ཅག་ཁྱེད་ཀྱི་དྲུང་དུ་འགྲེངས་ཏེ་སྡོད་མི་ནུས་ཞེས་ཞུས་སོ༎

༡༠

དེ་ནས་ཨེས་རཱས་གསོལ་བ་བཏབ་སྟེ། དཀོན་མཆོག་གི་ཕོ་བྲང་གི་མདུན་དུ་ཁ་འབུབ་ཏུ་ངུ་ཞིང་སྡིག་པ་མཐོལ་བའི་ཚེ། ཨིས་ར་ཨེལ་པའི་དཀྱིལ་ནས་སྐྱེས་པ་དང་། བུད་མེད་དང་། ཕྲུ་གུའི་ཚོགས་ཤིན་ཏུ་ཆེན་པོ་ཞིག་ཁོའི་རྩར་འདུས་ཏེ། མི་ཐམས་ཅད་དྲག་པོར་ངུས་སོ།

༢ དེར་ཨེ་ལམ་གྱི་བུ་རྣམས་ཀྱི་ནང་ནས་ཡེ་ཧི་ཨེལ་གྱི་བུ་ཤེ་ཀན་ཡཱས་ལན་བཏབ་ཅིང་ཨེས་རཱ་ལ་འདི་སྐད་དུ། བདག་ཅག་གིས་རང་གི་དཀོན་མཆོག་གི་བཀའ་ལས་འགལ་ཞིང་། ཡུལ་འདིའི་ཕྱི་པའི་ནང་ནས་ཆུང་མ་བླངས་པ་ཡིན། འོན་ཀྱང་བྱ་བ་འདིའི་ཕྱིར་ཨིས་ར་ཨེལ་ལ་ད་རུང་རེ་བ་ཡོད།

༣ ད་དེ་བས་ན་བདག་ཅག་གིས་རང་གི་དཀོན་མཆོག་དང་ཆད་དོན་བྱེད་དེ། བདག་ཅག་གི་ཇོ་བོ་དང་། དཀོན་མཆོག་གི་བཀའ་ལ་འཇིགས་མཁན་རྣམས་ཀྱི་ཞལ་ཏ་ནང་ལྟར་ཕྱི་པའི་བུད་མེད་རྣམས་དང་། དེ་དག་ལས་སྐྱེས་པ་རྣམས་ཕར་བཞག་དགོས། ཡང་ལས་དེ་ནི་བཀའ་ཁྲིམས་བཞིན་དུ་བྱེད་པའི་རིགས་སོ།

༤ ད་ཞེངས་ཤིག ལས་འདི་ཁྱེད་ཀྱི་ཁག་ཡིན། བདག་ཅག་གིས་ཀྱང་ཁྱེད་ལ་གྲོགས་བགྱི། སྤོབས་པ་སྐྱེད་ཅིང་འདི་སྒྲུབ་པར་མཛོད་ཅེས་སྨྲས་སོ།

༥ དེར་ཨེས་རཱ་ལངས་ནས། བླ་མ་ཆེན་པོ་དང་། ལེ་ཝི་པ་དང་། ཨིས་ར་ཨེལ་པ་ཐམས་ཅད་ཀྱིས་དེ་བཞིན་དུ་བྱེད་པའི་མནའ་བཀལ་བས། དེ་རྣམས་ཀྱིས་མནའ་དེ་བསྐྱེལ་ཏོ༎

༦ དེ་ནས་ཨེས་རཱ་དཀོན་མཆོག་གི་ཕོ་བྲང་གི་མདུན་དུ་ལངས་ཏེ། ཨེལ་ཡཱ་ཤིབ་ཀྱི་བུ་ཡོ་ཧ་ནན་གྱི་ནང་མིག་ཏུ་སོང་ངོ་། དེར་བསླེབ་ནས་བག་ལེབ་ཀྱང་མ་ཟོས། ཆུ་ཡང་མ་བཏུང་ངོ་། དེ་ཅིའི་ཕྱིར་ཞེ་ན། བཟུང་སྟེ་ཁྱེར་མཁན་རྣམས་ཀྱི་སྡིག་པའི་ཕྱིར་མྱ་ངན་བྱེད་ཅིང་བསྡད་པས་སོ།

༧ ཡང་དེ་དག་གིས་ཡ་ཧུ་དཱ་དང་ཡེ་རུ་ཤ་ལེམ་དུ་བཀར་བཏགས་ཤིང་། བཟུང་ནས་ཁྱེར་བའི་བུ་ཐམས་ཅད་ཡེ་རུ་ཤ་ལེམ་དུ་འཛོམ་པར་གྱིས་ཤིག་ཅེས་སྦྲན་ཏོ།

༨ སུ་ཞིག་ཞག་གསུམ་གྱི་བར་དུ་རྒྱལ་ཕྲན་རྣམས་དང་རྒད་པོ་རྣམས་ཀྱི་གྲོས་བཞིན་དུ་མ་འོང་ན། མི་དེའི་ནོར་ཐམས་ཅད་བཟུང་ནས། དེ་རང་ནི་བཟུང་ཁྱེར་མཁན་རྣམས་ཀྱི་ཚོགས་ཀྱི་ནང་ནས་འབྱིན་པར་བྱའོ༎

༩ དེ་ནས་ཞག་གསུམ་གྱི་ནང་དུ་ཡ་ཧུ་དཱ་དང་བེན་ཡ་མིན་གྱི་མི་ཐམས་ཅད་ཡེ་རུ་ཤ་ལེམ་དུ་འཛོམ་སྟེ། དེ་ནི་ཟླ་བ་དགུ་པའི་ཚེས་ཉི་ཤུ་པ་ཡོད་པ་ཡིན། ཡང་མི་ཐམས་ཅད་དཀོན་མཆོག་གི་ཕོ་བྲང་གི་སྲོལ་དུ་བསྡད་དེ། བྱ་བ་དེའི་ཕྱིར་དང་ཆར་པ་དྲག་པོའི་སྟབས་ཀྱིས་འདར་གྱིན་ཡོད་པ་ཡིན།

༡༠ དེར་བླ་མ་ཨེས་རཱ་ལངས་ནས་དེ་རྣམས་ལ། ཁྱོད་རྣམས་འགལ་ནས། ཨིས་ར་ཨེལ་གྱི་སྡིག་པ་ལྷག་པར་བྱེད་པའི་ཕྱིར་ཕྱི་པའི་བུད་མེད་རྣམས་ཆུང་མར་བླངས།

༡༡ དེ་བས་ན་རང་གི་ཕ་མེས་རྣམས་ཀྱི་དཀོན་མཆོག་ཡ་ཧོ་ཝཱའི་དྲུང་དུ་སྡིག་པ་མཐོལ་ནས། ཁོང་གི་ཐུགས་དགོངས་བཞིན་དུ་གྱིས་ཤིག ཡང་ཡུལ་འདིའི་མི་རྣམས་དང་ཕྱི་པའི་བུད་མེད་རྣམས་དང་སོ་སོར་གྱིས་ཤིག་ཅེས་བསྐུལ་ཏོ།

༡༢ དེ་ནས་མི་ཚོགས་ཐམས་ཅད་ཀྱིས་ལན་བཏབ་ཅིང་སྒྲ་དྲག་པོས། ཁྱེད་ཀྱིས་བསྒོ་བ་བཞིན་དུ་བདག་ཅག་གིས་བྱེད་པའི་རིགས་མོད།

༡༣ མི་ཚོགས་ནི་མང་པོ་ཡོད། དེ་མ་ཟད། དུས་འདི་ལ་ཆར་པ་མང་པོ་འབབ་པས། བདག་ཅག་ཕྱི་རོལ་དུ་ལངས་ནས་སྡོད་མི་ཐུབ། བདག་ཅག་མི་མང་པོས་བྱ་བ་འདི་ནང་དུ་འགལ་སྐྱོན་བྱས་པ་ཡིན་པས། འདི་ནི་ཞག་གཅིག་གཉིས་ཀྱི་ལས་མ་ཡིན།

༡༤ ད་མི་ཚོགས་ཐམས་ཅད་ཀྱི་དཔོན་པོ་རྣམས་འདིར་བཞུགས་སུ་ཆུག་ཅིག་དང་། ལས་འདི་འགྲུབ་པའི་ཕྱིར། ངེད་ཐོག་ཡོད་པའི་རང་གི་དཀོན་མཆོག་གི་ཐུགས་ཁྲོ་དྲག་པོ་ཞི་བའི་དོན་དུ། གྲོང་ཁྱེར་སོ་སོ་ནང་ཕྱི་པའི་བུད་མེད་ཆུང་མར་བླངས་པ་ཐམས་ཅད་ནི། རང་གི་རྒན་རབས་དང་ཁྲིམས་དཔོན་དང་བཅས་སུ་ཞག་ཆད་ནང་འོང་དུ་ཆུག་ཅིག་ཅེས་ཞུས་སོ།

༡༥ གྲོས་འདི་ལ་ཨ་ས་ཧེལ་གྱི་བུ་ཡོ་ན་ཐན་དང་། ཏིག་ཝཱའི་བུ་ཡ་ཧ་ཟེ་ཡཱ་གཉིས་འབའ་ཞིག་མ་དགའ་བ་དང་། ལེ་ཝི་པ་མེ་ཤུལ་ལམ་དང་ཤབ་ཐཱ་ཨིས་དེ་གཉིས་ཀྱི་གྲོགས་བྱས་སོ༎

༡༦ དེ་ལྟར་བཟུང་ཁྱེར་བའི་བུ་རྣམས་ཀྱིས་བྱས་ཏེ། བླ་མ་ཨེས་རཱ་དང་བཅས་པ་ཕ་མེས་ཀྱི་དཔོན་པོ་འགའ་ཞིག་རང་གི་ཕ་མེས་ཀྱི་བརྒྱུད་བཞིན་དུ་མིང་གསལ་གྱིས་སོ་སོར་ཕྱེས་པ་ཐམས་ཅད་ཟླ་བ་བཅུ་པའི་ཚེས་དང་པོར་འོངས་ནས་བྱ་བ་འདི་ལ་རྩད་གཅོད་དུ་བསྡད་དེ།

༡༧ ཟླ་བ་དང་པོའི་ཚེས་དང་པོར་ཕྱི་པའི་བུད་མེད་ཆུང་མར་བླངས་པའི་མི་རྣམས་ལ་ཁྲིམས་ཐག་གཅོད་པ་དེ་ཚར་རོ༎

༡༨ ཡང་བླ་མའི་བུ་རྣམས་ཀྱི་ནང་ནས་ཕྱི་པའི་བུད་མེད་ཆུང་མར་བླངས་མཁན་རྣམས་ནི་འདི་ལྟ་སྟེ། ཡོ་ཚ་དག་གི་བུ་ཡེ་ཤུ་ཨ་ཡི་བརྒྱུད་དང་སྤུན་རྣམས་ལས། མ་ཨ་སེ་ཡཱ་དང་། ཨེ་ལི་ཨེ་ཟེར་དང་། ཡ་རིབ་དང་། གེ་དལ་ཡཱ་དང་བཞིའོ།

༡༩ དེ་དག་གིས་རང་གི་ཆུང་མ་རྣམས་སྤང་བའི་ལག་ཆད་བྱས་ཤིང་། བྱ་བ་དེ་ནང་གནོངས་ཅན་དུ་གྱུར་པས། རང་གི་སྡིག་པའི་དོན་དུ་ཁྱུའི་ལུག་ཐུག་གཅིག་མཆོད་པར་ཕུལ་ཏོ།

༢༠ ཡང་ཨིམ་མེར་གྱི་བུ་རྣམས་ནས། ཧ་ནཱ་ནི་དང་། ཟེ་བད་ཡཱ་དང་།

༢༡ ཧ་རིམ་གྱི་བུ་རྣམས་ནས། མ་ཨ་སེ་ཡཱ་དང་། ཨེ་ལི་ཡཱ་དང་། ཤེ་མ་ཡཱ་དང་། ཡེ་ཧི་ཨེལ་དང་། ཨུ་ཟི་ཡཱ་དང་།

༢༢ ཕ་ཤུར་གྱི་བུ་རྣམས་ནས། ཨེལ་ཡོ་ཨེ་ནཱ་ཨི་དང་། མ་ཨ་སེ་ཡཱ་དང་། ཨིས་མ་ཨེལ་དང་། ནེ་ཐན་ཨེལ་དང་། ཡོ་ཟ་བད་དང་། ཨེ་ལེ་ཨ་སཱ་དང་།

༢༣ ལེ་ཝི་པ་རྣམས་ནས། ཡོ་ཟ་བད་དང་། ཤི་མེ་ཨི་དང་། ཀེ་ལ་ཡཱའམ་ཀེ་ལི་ཏཱ་བྱ་བ་དང་། པེ་ཐ་ཧི་ཡཱ་དང་། ཡུ་དཱ་དང་། ཨེ་ལི་ཨེ་ཟེར་དང་།

༢༤ མགུར་ལེན་མཁན་རྣམས་ནས། ཨེལ་ཡཱ་ཤིབ་དང་། སྒོ་པ་རྣམས་ནས། ཤལ་ལུམ་དང་། ཏེ་ལེམ་དང་། ཨུ་རི་དང་།

༢༥ ཨིས་ར་ཨེལ་པ་པར་ཨོས་ཀྱི་བུ་རྣམས་ནས། རམ་ཡཱ་དང་། ཡི་ཟི་ཡཱ་དང་། མལ་ཀི་ཡཱ་དང་། མི་ཡཱ་མིན་དང་། ཨེལ་ཨ་ཟར་དང་། མལ་ཀི་ཡཱ་དང་། བེ་ནཱ་ཡཱ་དང་།

༢༦ ཨེ་ལམ་གྱི་བུ་རྣམས་ནས། མད་ཐན་ཡཱ་དང་། ཟ་ཀར་ཡཱ་དང་། ཡེ་ཧི་ཨེལ་དང་། ཨབ་དཱི་དང་། ཡེ་རེ་མོད་དང་། ཨེ་ལི་ཡཱ་དང་།

༢༧ ཟད་ཐུའི་བུ་རྣམས་ནས། ཨེལ་ཡོ་ཨེ་ནཱ་ཨི་དང་། ཨེལ་ཡཱ་ཤིབ་དང་། མད་ཐན་ཡཱ་དང་། ཡེ་རེ་མོད་དང་། ཟཱ་བད་དང་། ཨ་ཟི་ཟཱ་དང་།

༢༨ བེ་བཱ་ཨིའི་བུ་རྣམས་ནས། ཡོ་ཧ་ནན་དང་། ཧ་ནན་ཡཱ་དང་། ཟབ་བཱ་ཨི་དང་། ཨད་ལཱ་ཨི་དང་།

༢༩ བཱ་ནིའི་བུ་རྣམས་ལས། མེ་ཤུལ་ལམ་དང་། མལ་ལུག་དང་། ཨ་ད་ཡཱ་དང་། ཡ་ཤུབ་དང་། ཤེ་ཨལ་དང་། ཡེ་རེ་མོད་དང་།

༣༠ ཕ་ཧད་མོ་ཨབ་ཀྱི་བུ་རྣམས་ནས། ཨད་ནཱ་དང་། ཁེ་ལལ་དང་། བེ་ནཱ་ཡཱ་དང་། མ་ཨ་སེ་ཡཱ་དང་། མད་ཐན་ཡཱ་དང་། བེ་ཚ་ལེ་ཨེལ་དང་། བིན་ནུ་ཨི་དང་། མ་ན་ཤེ་དང་།

༣༡ ཧ་རིམ་གྱི་བུ་རྣམས་ནས། ཨེ་ལི་ཨེ་ཟེར་དང་། ཡིས་ཤི་ཡཱ་དང་། མལ་ཀི་ཡཱ་དང་། ཤེ་མ་ཡཱ་དང་། ཤིམ་ཨོན་དང་།

༣༢ བེན་ཡ་མིན་དང་། མལ་ལུག་དང་། ཤེ་མར་ཡཱ་དང་།

༣༣ ཧ་ཤུམ་གྱི་བུ་རྣམས་ནས། མད་ཏེ་ནཱ་ཨི་དང་། མད་ཏ་ཐཱ་དང་། ཟཱ་བད་དང་། ཨེ་ལི་ཕེ་ལེད་དང་། ཡེ་རེ་མཱ་ཨི་དང་། མ་ན་ཤེ་དང་། ཤི་མེ་ཨི་དང་།

༣༤ བཱ་ནིའི་བུ་རྣམས་ནས་མ་ཨ་དཱ་ཨི་དང་། ཨམ་རམ་དང་། ཨུ་ཨེལ་དང་།

༣༥ བེ་ནཱ་ཡཱ་དང་། བེ་དེ་ཡཱ་དང་། ཁེ་ལུ་ཧི་དང་།

༣༦ ཝན་ཡཱ་དང་། མེ་རེ་མོད་དང་། ཨེལ་ཡཱ་ཤིབ་དང་།

༣༧ མད་ཐན་ཡཱ་དང་། མད་ཏེ་ནཱ་ཨི་དང་། ཡ་ཨ་སུ་དང་།

༣༨ བ་ནཱི་དང་། བིན་ནུ་ཨི་དང་། ཤི་མེ་ཨི་དང་།

༣༩ ཤེ་ལེམ་ཡཱ་དང་། ནཱ་ཐན་དང་། ཨ་ད་ཡཱ་དང་།

༤༠ མག་ནད་བཱ་ཨི་དང་། ཤ་ཤཱ་ཨི་དང་། ཤ་རཱ་ཨི་དང་།

༤༡ ཨ་སར་ཨེལ་དང་། ཤེ་ལེམ་ཡཱ་དང་། ཤེ་མར་ཡཱ་དང་།

༤༢ ཤལ་ལུམ་དང་། ཨ་མར་ཡཱ་དང་། ཡོ་སེབ་དང་།

༤༣ ནེ་བོའི་བུ་རྣམས་ནས། ཡེ་ཧི་ཨེལ་དང་། མད་ཐིད་ཡཱ་དང་། ཟཱ་བད་དང་། ཟེ་བི་ནཱ་དང་། ཡ་དཱ་ཨི་དང་། ཡོ་ཨེལ་དང་། བེ་ནཱ་ཡཱ།

༤༤ དེ་ཐམས་ཅད་ཀྱིས་ཕྱི་པའི་བུད་མེད་ཆུང་མར་བླངས་ཡོད་དེ། འགའ་ཞིག་གི་ཆུང་མ་ལ་ཕྲུ་གུ་ཡང་སྐྱེས་ཡོད་པ་ཡིན་ནོ༎ ༎

ནེ་ཧེམ་ཡཱའི་མདོ།

༡

ཧ་ཁལ་ཡཱའི་བུ་ནེ་ཧེམ་ཡཱའི་གཏམ་རྒྱུད་ནི། ལོ་ཉི་ཤུ་པའི་ཁིས་ལེབ་ཟླ་བའི་ནང་དུ། ང་ཤུ་ཤན་གྱི་རྒྱལ་ཁབ་ཏུ་ཡོད་པའི་ཚེ། འདི་ལྟར་བྱུང་།

༢ དེའང་ངའི་སྤུན་གྱི་ནང་ནས་གཅིག ཧ་ནཱ་ནི་བྱ་བ་དང་། ཡ་ཧུ་དཱ་པ་ཁ་ཤས་འོངས་པ་དང་། ངས་དེ་རྣམས་ལ་བཙོན་གྱི་ནང་ནས་བུད་ནས་ཐར་པའི་ཡ་ཧུ་དཱ་པ་རྣམས་དང་ཡེ་རུ་ཤ་ལེམ་གྱི་སྐོར་ལ་དྲིས་པའི་ལན་དུ།

༣ དེ་རྣམས་ཀྱིས་ང་ལ། བཙོན་ནས་ཐར་ཏེ་ལུས་པ་རྣམས་ནི་ཡུལ་དེར་སྡུག་བསྔལ་ཆེན་པོ་དང་སྨད་པ་མྱོང་གིན་འདུག་པ་མ་ཟད། ཡེ་རུ་ཤ་ལེམ་གྱི་ལྕགས་རི་བཤིག་པ་དང་། དེའི་རྟ་སྒོ་རྣམས་མེས་བསྲེགས་ནས་འདུག་གོ།

༤ ཞེས་པའི་གཏམ་ཐོས་པ་དང་། ས་རུ་བསྡད་ནས་ངུས་ཏེ། ཞག་ཁ་ཤས་སྨྱུང་གནས་བསྲུང་སྟེ། ནམ་མཁའི་དཀོན་མཆོག་གི་དྲུང་དུ་གསོལ་བ་བཏབ་ནས།

༥ ཀྱེ་ཡ་ཧོ་ཝཱ་ནམ་མཁའི་དཀོན་མཆོག ཁྱེད་ནི་ཆེན་པོ་དང་འཇིགས་སུ་རུང་བའི་དཀོན་མཆོག་ལགས། ཁྱེད་ལ་ཆགས་ཤིང་ཁྱེད་ཀྱི་བཀའ་བསྲུང་བ་རྣམས་ལ་ཞལ་ཆད་བཞིན་དུ་ཐུགས་རྗེ་མཛད་མཁན་ཡང་ལགས།

༦ ད་ལྟ་ཁྱེད་ཀྱི་བྲན་པོ་ངས་ཉིན་མཚན་མེད་པར་ཁྱེད་ཀྱི་དྲུང་དུ་འདེབས་པའི་གསོལ་བ་གསན་པའི་ཕྱིར་སྙན་ཐོད་ལ། སྤྱན་ཕྱེས་མཛོད། བདག་ཚོས་ཁྱེད་དྲུང་བྱས་པའི་ཨིས་ར་ཨེལ་གྱི་བུ་རྣམས་ཀྱི་སྡིག་པ་རྣམས་མཐོལ་ལོ། ང་རང་དང་ངའི་ཕ་མེས་ཀྱི་བརྒྱུད་གཉིས་པོས་ཀྱང་ཉེས་སྡིག་བྱས་པ་ཡིན།

༧ ཁྱེད་ཀྱིས་ཉིད་ཀྱི་བྲན་པོ་མོ་ཤེ་ལ་གནང་བའི་བཀའ་ཁྲིམས་དང་། སྤྱད་མཚམས་དང་། ཁྲིམས་རྣམས་བདག་ཅག་གིས་མ་བསྲུང་བར། ཁྱེད་ལ་མི་རིགས་པ་ཤིན་ཏུ་མང་པོ་བྱས་སོ།

༨ ཁྱེད་ཀྱིས་ཉིད་ཀྱི་བྲན་པོ་མོ་ཤེ་ལ་གསུངས་པ་དེ་དྲན་པའི་ཕྱིར་བདག་གིས་ཁྱེད་ལ་གསོལ་ལོ། ཁྱེད་ཀྱིས་དེ་ལ། ཇི་སྟེ་ཁྱོད་རྣམས་ཀྱིས་སྡིག་པའི་ལས་བྱེད་ན། ངས་ཁྱོད་རྣམས་མི་བརྒྱུད་ཀུན་གྱི་ནང་དུ་གཏོར་བར་བྱ།

༩ གལ་ཏེ་ཁྱོད་རྣམས་ངའི་ཕྱོགས་སུ་སྒྱུར་ཏེ། ངའི་བཀའ་ཁྲིམས་སྲུང་ཞིང་དེ་བཞིན་དུ་བྱེད་ན། ཁྱོད་ནང་ནས་སུ་ཞིག་ཡན་ཏེ། ནམ་མཁའི་མཐའ་མའི་མཐའ་མར་བསླེབ་ཡོད་རུང་། ངས་ཁོ་དེ་ནས་ཀྱང་བསྡུས་ཏེ། ཉིད་ཀྱི་མཚན་འཇོག་པའི་ཕྱིར་འདམས་པའི་གནས་དེར་འཁྲིད་པར་བྱའོ་གསུངས་པ་ལགས།

༡༠ ད་འདི་དག་ནི་ཁྱེད་ཀྱིས་ཉིད་ཀྱི་མཐུ་ཆེན་པོ་དང་ཕྱག་སྟོབས་པོ་ཆེས་སྐྱོབས་པར་མཛད་པའི་ཁྱེད་ཀྱི་བྲན་དང་མི་སྡེ་ཡིན།

༡༡ ཀྱེ་ཡ་ཧོ་ཝཱ། ད་ཁྱེད་ཀྱི་བྲན་པོ་ང་དང་། ཁྱེད་ཀྱི་མཚན་ལ་བག་བྱེད་པར་འདོད་པའི་བྲན་པོ་རྣམས་ཀྱི་གསོལ་བ་ལ་སྙན་གཅང་པོ་མཛོད་ཅིག དེ་རིང་ཁྱེད་ཀྱི་བྲན་པོའི་ལས་དོན་སྒྲུབ་པར་མཛོད། མི་འདིའི་མདུན་དུ་ང་ལ་ཐུགས་རྗེ་གནོང་ཞིག་ཅེས་གསོལ་ཏོ༎

ང་ནི་རྒྱལ་པོའི་སྐྱེམ་ཞུ་མཁན་ཡོད་པས་དེ་ལྟར་ཞུས་པ་ཡིན་ནོ༎

༢

དེ་ནས་རྒྱལ་པོ་ཨར་ཐག་ཤས་ཐཱས་སྲིད་བྱེད་པའི་ལོ་ཉི་ཤུ་པའི་ཟླ་བ་ནི་སཱན་གྱི་དུས་སུ་ཅི་བྱུང་ཞེ་ན། དེར་ཁོང་གི་མདུན་དུ་རྒུན་ཆང་ཡོད་དེ། ངས་རྒུན་ཆང་དེ་ཐོགས་ནས་རྒྱལ་པོ་ལ་ཕུལ་ཏོ། ཉིན་དེའི་བར་དུ་ང་ལ་རྒྱལ་པོའི་དྲུང་དུ་སེམས་སྐྱོ་བ་ནམ་ཡང་མ་བྱུང་བས།

༢ རྒྱལ་པོས་ང་ལ། ནད་མེད་པར་ཁྱོད་ཀྱི་གདོང་སྐྱོ་མོ་འདྲ་མཐོང་བ་དེ་ཅི་ཡིན། དེ་ནི་སྙིང་ཚེར་ལས་གཞན་གང་ཡང་མིན་ནོ་གསུངས་པ་དང་། ང་ནི་ཤིན་ཏུ་འཇིགས་སྐྲགས་ཏེ་རྒྱལ་པོ་ལ།

༣ རྒྱལ་པོའི་སྐུ་ཚེ་རྒྱུན་དུ་བརྟན་པར་ཤོག ངའི་ཡབ་མེས་ཀྱི་སྤུར་ཁང་ཡོད་པའི་གྲོང་ཁྱེར་དེ་སྟོངས་ནས། དེའི་རྟ་སྒོ་རྣམས་མེས་བསྲེགས་ནས་ཡོད་པས། ངའི་ངོ་གདོང་ནང་ཚེར་ཀ་ཅི་ལ་མི་འབྱུང་ཞུས་པ་ལས།

༤ རྒྱལ་པོས་ང་ལ། ད་ཁྱོད་ལ་ཞུ་བ་ཅི་ཡོད་གསུངས་པས། ངས་ནམ་མཁའི་དཀོན་མཆོག་ལ་གསོལ་བ་བཏབ་ནས་རྒྱལ་པོ་ལ།

༥ གལ་ཏེ་རྒྱལ་པོའི་ཐུགས་ལ་འབབ་ཅིང་། ཁྱེད་ཀྱི་ཞབས་ཕྱི་ང་ནི་ཐུགས་རྗེའི་གཟིགས་པ་ཐོབ་པ་ཞིག་ལགས་ན། ཕྲན་ཡ་ཧུ་དཱར་ངའི་ཡབ་མེས་ཀྱི་སྤུར་ཁང་ཡོད་པའི་གྲོང་ཁྱེར་དེ་རྩིག་པའི་ཕྱིར་དུ། དེར་གནང་དུ་གསོལ་ཞུས་པ་དང་།

༦ རྒྱལ་མོའང་ཁོང་དང་མཉམ་དུ་བཞུགས་ཡོད་དེ། རྒྱལ་པོས་ང་ལ། ཁྱོད་ལམ་ལ་ག་ཚོད་འགོར་ཡོང་། ནམ་ལོག་འོང་བར་བྱ་དྲིས་བྱུང་། དེའང་རྒྱལ་པོས་ང་གཏོང་བ་ཐུགས་ལ་བབ་པས། ངས་ཁོང་ལ་ཅི་ཙམ་འགོར་འོང་ཞུས་པ་ཡིན།

༧ གཞན་ཡང་ངས་རྒྱལ་པོ་ལ། རྒྱལ་པོ་ཐུགས་མཉེས་ན། གཙང་པོའི་ཕ་རོལ་གྱི་བློན་པོ་རྣམས་ཀྱིས་ང་ཡ་ཧུ་དཱའི་བར་དུ་སྐྱེལ་བའི་ཕྱིར་བཀའ་ཤོག་ཅིག་དང་།

༨ མཆོད་ཁང་དང་ཉེ་བར་ཡོད་པའི་རྒྱལ་ཁབ་ཀྱི་སྒོ་རྣམས་དང་གྲོང་ཁྱེར་གྱི་ལྕགས་དང་། ང་སྡོད་བྱའི་ཁྱིམ་གྱི་གདུང་མ་བཟོ་བའི་ཕྱིར་ཤིང་གཏོང་བའི་ཆེད་དུ། རྒྱལ་པོའི་ནགས་ཚལ་སྲུང་མཁན་ཨ་སབ་ལ་ཡང་བཀའ་ཤོག་ཅིག་གནང་རོགས་མཛོད་ཅེས་ཞུས་པས། དཀོན་མཆོག་གི་ཕྱག་བཀའ་དྲིན་ཅན་ངའི་ཁར་ཡོད་པས། རྒྱལ་པོས་དེ་བཞིན་དུ་གནང་བྱུང་།

༩ དེ་ནས་ང་གཙང་པོའི་ཕ་རོལ་གྱི་བློན་པོ་རྣམས་ཀྱི་རྩར་བསླེབས་ནས། རྒྱལ་པོའི་བཀའ་ཤོག་རྣམས་བཏང་བ་ཡིན། རྒྱལ་པོས་ཀྱང་ང་དང་མཉམ་པོ་དམག་དཔོན་དང་རྟ་པ་རྣམས་གནང་ཡོད་པ་ཡིན་ནོ།

༡༠ ཡང་ཧོ་རོན་པ་སན་བལ་ལད་དང་། ཨམ་མོན་པ་ཏོ་བི་ཡཱ་བྲན་འཁོལ་གཉིས་པོས་དེ་ཐོས་པའི་ཚེ། ཨིས་ར་ཨེལ་གྱི་བུ་རྣམས་ཀྱི་བདེ་སྡུག་འདྲི་རུ་མི་ཞིག་སླེབ་བྱུང་བ་ལ་ཤིན་ཏུ་མི་དགའ་བར་གྱུར་ཏོ༎

༡༡ དེ་ལྟར་ང་ཡེ་རུ་ཤ་ལེམ་དུ་འོངས་ནས། དེར་ཞག་གསུམ་བསྡད་པའི་འོག་ཏུ།

༡༢ ང་རང་དང་། ང་དང་མཉམ་དུ་ཡོད་པའི་མི་འགའ་ཞིག་མཚན་ལ་ལངས་སོ། དཀོན་མཆོག་གིས་ངའི་སྙིང་གི་ནང་དུ། ཡེ་རུ་ཤ་ལེམ་དུ་ཇི་ལྟར་བྱེད་དགོས་བསྟན་པར་མཛད་པ་དེ་ནི་མི་སུ་ལ་ཡང་མ་བཤད་པ་ཡིན། ང་རང་ཞོན་ཡོད་པའི་དུད་འགྲོ་དེ་མ་གཏོགས་པར་གཞན་དུད་འགྲོ་གང་ཡང་ང་དང་མཉམ་དུ་མེད་པ་ཡིན།

༡༣ མཚན་མོར་ང་ལུང་པའི་རྟ་སྒོ་ནས་ཐོན་ཏེ། འབྲུག་གི་ཁྲོན་པ་དང་། ལུད་སྒོའི་ཕྱོགས་སུ་ཕྱིན་ཏེ། ཡེ་རུ་ཤ་ལེམ་གྱི་ལྕགས་རི་བཞིག་པོ་རྣམས་དང་། རྟ་སྒོ་མེས་བསྲེགས་པ་རྣམས་ལ་བལྟས་ཏེ།

༡༤ དེ་ནས་ཆུ་མིག་གི་རྟ་སྒོ་དང་། རྒྱལ་པོའི་རྫིང་དུ་ཕྱིན་པ་ཡིན། དེར་ང་ཞོན་པའི་དུད་འགྲོ་ཐར་ས་མེད་པ་ཡིན།

༡༥ དེ་ནས་མཚན་མོར་གྲོག་པོ་རྒྱུད་དེ་ཡར་ཕྱིན་ཏེ། ལྕགས་རི་ལ་བལྟས་ནས་ལུང་པའི་རྟ་སྒོར་ཞུགས་ཏེ་ལོག་འོངས་སོ།

༡༦ སྡེ་དཔོན་རྣམས་ལ་ང་གར་སོང་པ་དང་ཇི་བྱས་པའི་ཆ་མེད་པ་ཡིན། ངས་དེའི་བར་དུ་ཡ་ཧུ་དཱ་པ་དང་། བླ་མ་དང་། སྐུ་དྲག་དང་། སྡེ་དཔོན་དང་། གཞན་ལས་བྱེད་པ་གང་ལ་ཡང་མ་བཤད་པར་ཡོད་པ་ཡིན།

༡༧ དེར་ངས་དེ་རྣམས་ལ་ཁྱེད་ཚོས་ངེད་ལ་ཕོག་པའི་སྡུག་བསྔལ་དང་། ཡེ་རུ་ཤ་ལེམ་ཇི་ལྟར་དུ་བཞིག་པ་དང་། སྒོ་རྣམས་མེས་བསྲེགས་ནས་ཡོད་པ་རྣམས་གཟིགས་པས། ཤོག་ལ། མཇུག་ཏུ་ང་ཚོ་ལ་གཏམ་ངན་མི་འཕོག་པའི་ཆེད་དུ། ཡེ་རུ་ཤ་ལེམ་གྱི་ལྕགས་རི་རྩིག་པར་བྱ་སྨྲས་ནས།

༡༨ དེ་རྣམས་ལ་ངའི་དཀོན་མཆོག་གི་ཕྱག་ཇི་ལྟར་བཀའ་དྲིན་ཅན་དང་། རྒྱལ་པོས་ང་ལ་སྨྲས་པའི་གཏམ་ཚང་མ་བཤད་པས། དེ་ཚོ་ན་རེ། ལོངས་ཤིག ངེད་རྣམས་ཀྱིས་རྩིག་པར་བྱའོ་ཟེར་ནས། དེ་དག་གིས་ལས་བཟང་འདིའི་ཕྱིར་རང་གི་ལག་པ་ལ་ཤེད་བཅུག་གོ།

༡༩ འོན་ཀྱང་ཧོ་རོན་པ་སན་བལ་ལད་དང་། ཨམ་མོན་པ་བྲན་འཁོལ་ཏོ་བི་ཡཱ་དང་། ཨ་རཱབ་པ་གེ་ཤེམ་གསུམ་པོས་འདི་ཐོས་པའི་ཚེ། ང་རྣམས་ལ་ཁྲེལ་བགད་བྱས་ནས། བརྙས་པར་བྱེད་ཅིང་། ཁྱོད་རྣམས་ཀྱིས་བྱེད་པ་འདི་ཅི་ཡིན། རྒྱལ་པོ་ལ་ངོ་ལོག་བྱའམ་ཞེས་སྨྲས་པ་དང་།

༢༠ ངས་དེ་དག་ལ་ལན་དུ། ནམ་མཁའི་དཀོན་མཆོག་གིས་ངེད་ཀྱི་ལས་དོན་བསྒྲུབ་པར་མཛད་པར་འགྱུར་བས་ན། ང་ཚོ་ཁོང་གི་གཡོག་པོ་རྣམས་ལངས་ཏེ་རྩིག་པར་བྱའོ། འོན་ཀྱང་ཁྱོད་རྣམས་ལ་ཡེ་རུ་ཤ་ལེམ་ནང་སྐལ་བ་དང་། ཐོབ་ཐང་དང་། དྲན་བྱའི་རྟགས་གང་ཡང་མེད་དོ་བྱས་པ་ཡིན་ནོ༎

༣

དེ་ནས་བླ་མ་ཆེན་པོ་ཨེལ་ཡཱ་ཤིབ་རང་གི་སྤུན་ཡིན་པའི་བླ་མ་རྣམས་དང་བཅས་ལངས་ནས། ལུག་སྒོ་དེ་བརྩིགས་ཏེ་བསྔོས་ནས། སྒོ་རྣམས་བཏགས་སོ། དེ་ལྟར་དེ་དག་གིས་ཧམ་མེ་ཨའི་སྤེའུ་ནས་ཧ་ནཱ་ནེ་ཨེལ་གྱི་སྤེའུའི་བར་དུ་སྔོ་བར་བྱས་སོ།

༢ དེ་དང་བསྒྲིགས་ནས་ཡེ་རི་ཀོ་པས་བརྩིགས། དེའི་རྗེས་སུ་ཨིམ་རིའི་བུ་ཟག་ཀུར་གྱིས་བརྩིགས་ཀྱིས།

༣ ཉ་སྒོ་དེ་ནི་ཧ་སེ་ན་ཨ་པ་རྣམས་ཀྱིས་བརྩིགས་ཏེ། དེའི་གདུང་མ་རྣམས་བཀྲམས། སྒོ་བཙུག་ནས། སྒོ་ལྕགས་དང་སྒོ་གཏན་རྣམས་ཀྱང་བཏགས་སོ།

༤ དེ་དག་དང་བསྒྲིགས་ཏེ་ཧག་ཀོས་ཀྱི་ཚ་བོའམ། ཨུ་རི་ཡཱའི་བུ་མེ་རེ་མོད་དང་། དེ་དང་བསྒྲིགས་ཏེ་མེ་ཤེ་ཟ་བེ་ཨེལ་གྱི་ཚ་བོའམ་བེ་རེག་ཡཱའི་བུ་མེ་ཤུལ་ལམ་དང་། དེ་དང་བསྒྲིགས་ནས་བ་ཨ་ནཱའི་བུ་ཙ་དོག་གིས་ཉམས་གསོ་བྱས་སོ།

༥ དེ་དག་དང་བསྒྲིགས་ནས་ཏེ་ཀོ་ཨ་པ་རྣམས་ཀྱིས་ཉམས་གསོ་བྱས་ཀྱང་། དེ་དག་གི་སྐུ་དྲག་རྣམས་ཀྱིས་རང་གི་གཙོ་བོའི་ལས་ནང་མཇིང་པ་མ་བཀུག་གོ།

༦ པཱ་ཤེ་ཨའི་བུ་ཡེ་ཧོ་ཡ་དཱ་དང་། བེ་སོད་ཡཱའི་བུ་མེ་ཤུལ་ལམ་གཉིས་ཀྱིས་རྟ་སྒོ་རྙིང་པ་ལ་ཉམས་གསོ་བྱས་ཏེ། དེའི་གདུང་མ་རྣམས་བཀྲམས། སྒོ་བཙུགས། སྒོ་ལྕགས་དང་སྒོ་གཏན་རྣམས་བཏགས་སོ།

༧ ཡང་དེ་དག་དང་བསྒྲིགས་ནས་གི་བེ་ཨོན་པ་མེ་ལད་ཡཱ་དང་། མེ་རོ་ནོད་པ་ཡ་དོན་དང་། གི་བེ་ཨོན་པ་དང་མིས་པཱ་པ་རྣམས་ཀྱིས་གཙང་པོའི་ཚུར་ཕྱོགས་ཀྱི་བློན་པོའི་ཁྲིའི་བར་དུ་ཉམས་གསོ་བྱས་སོ།

༨ དེ་དང་བསྒྲིགས་ནས་གསེར་མགར་ཧར་ཧ་ཡཱའི་བུ་ཨུ་ཟི་ཨེལ་དང་། དེ་དང་བསྒྲིགས་ནས་སྤོས་འཚོང་པའི་བུ་ཧ་ནན་ཡཱས་ཡེ་རུ་ཤ་ལེམ་གྱི་ལྕགས་རི་ཞེང་ཆེན་བྱ་བའི་བར་དུ་ཉམས་གསོ་བྱས་སོ།

༩ དེ་དག་དང་བསྒྲིགས་ནས་ཡེ་རུ་ཤ་ལེམ་ཕྱེད་ཀའི་དཔོན་པོ་ཧུར་གྱི་བུ་རེ་ཕ་ཡཱ་དང་།

༡༠ དེ་དང་བསྒྲིགས་ནས་ཧ་རུ་མབ་ཀྱི་བུ་ཡེ་ད་ཡཱས་རང་གི་ཁང་པའི་མདུན་བར་དུ་དང་། དེ་དང་བསྒྲིགས་ནས་ཧ་ཤབ་ནེ་ཡཱའི་བུ་ཧད་ཏུས་ཀྱིས་ཉམས་གསོ་བྱས་སོ།

༡༡ ཧ་རིམ་གྱི་བུ་མལ་ཀི་ཡཱ་དང་། ཕ་ཧད་མོ་ཨབ་ཀྱི་བུ་ཧ་ཤུབ་གཉིས་ཀྱིས་ཁག་གཉིས་པ་དང་མེ་ཐབ་སྤེའུ་ལ་ཉམས་གསོ་བྱས་སོ།

༡༢ དེ་དང་བསྒྲིགས་ནས་ཡེ་རུ་ཤ་ལེམ་ཕྱེད་ཀའི་དཔོན་པོ་ཧ་ལོ་ཧེས་ཀྱི་བུ་ཤལ་ལུམ་དང་། དེའི་བུ་མོ་རྣམས་ཀྱིས་ཉམས་གསོ་བྱས་སོ༎

༡༣ ལུང་པའི་རྟ་སྒོ་དེ་ལ་ཧ་ནུན་དང་། ཟ་ནོ་ཨ་པ་རྣམས་ཀྱིས་ཉམས་གསོ་བྱས་ཏེ། བརྩིགས་ནས། སྒོ་དང་སྒོ་ལྕགས་དང་། སྒོ་གཏན་རྣམས་བཏགས་ནས། ད་དུང་ཡང་ལྕགས་རི་ཁྲུ་སྟོང་ཕྲག་གཅིག་ཙམ་ལུད་སྒོའི་བར་དུ་གྲུབ་བོ༎

༡༤ ལུད་སྒོའི་ཉམས་གསོ་ནི་བེད་ཧག་ཀེ་རེམ་གྱི་ཡུལ་ཁག་གཅིག་གི་དཔོན་པོ་རེ་ཁབ་ཀྱི་བུ་མལ་ཀི་ཡཱས་བྱས་ཤིང་། བརྩིགས་ནས་དེའི་སྒོ་བཙུག་སྟེ་སྒོ་ལྕགས་དང་སྒོ་གཏན་རྣམས་བཏགས་སོ༎

༡༥ ཆུ་མིག་གི་རྟ་སྒོའི་བཞིག་སོས་ནི་མིས་པཱའི་ཡུལ་ཁག་གཅིག་གི་དཔོན་པོ་ཡིན་པའི་ཀོལ་ཧོ་ཟེའི་བུ་ཤལ་ལུམ་གྱིས་བྱས་ཏེ། བརྩིགས་ནས་ཐོག་ཕུབས། སྒོ་དང་སྒོ་ལྕགས་དང་སྒོ་གཏན་རྣམས་བཏགས་སོ། དེ་མ་ཟད་དེ་རྒྱལ་པོའི་ཚལ་གྱི་མདུན་གྱི་ཤི་ལོ་ཨའི་རྫིང་གི་ལྕགས་རི་དང་དཱ་བིད་ཀྱི་གྲོང་ཁྱེར་ནས་འབབ་སའི་ཐེམ་པའི་བར་དུ་བརྩིགས་སོ།

༡༦ དེ་དང་བསྒྲིགས་ནས་བེད་ཙུར་ཡུལ་ཕྱེད་ཀྱི་དཔོན་པོ་ཨས་བུག་གི་བུ་ནེ་ཧེམ་ཡཱས་ནི་དཱ་བིད་ཀྱི་སྤུར་ཁང་རྣམས་ཀྱི་ཐད་ནས་བྲུས་ཡོད་པའི་རྫིང་དང་། དཔའ་བོའི་ཁྱིམ་གྱི་བར་དུ་བཞིག་སོས་བྱས་སོ༎

༡༧ དེ་དང་བསྒྲིགས་ནས་ལེ་ཝི་པ་རྣམས་ལས་བཱ་ནིའི་བུ་རེ་ཧུམ་དང་། དེའི་རྗེས་སུ་ཀེ་ཨི་ལཱའི་ཡུལ་ཕྱེད་ཀའི་དཔོན་པོ་ཧ་ཤབ་ཡཱས་རང་གི་ཡུལ་འཁོར་གྱི་ཆེད་དུ་བརྩིགས།

༡༨ དེ་དང་བསྒྲིགས་ནས་དེ་དག་གི་སྤུན་རྣམས་ལས་ཀེ་ཨི་ལཱའི་ཡུལ་ཁག་གཞན་ཕྱེད་ཀྱི་དཔོན་པོ་ཡིན་པའི་ཧེ་ན་དད་ཀྱི་བུ་བ་ཝཱ་ཨིས་བཞིག་སོས་བྱས་སོ།

༡༩ དེ་དང་བསྒྲིགས་ནས་མིས་པཱའི་དཔོན་པོ་ཡེ་ཤུ་ཨའི་བུ་ཨེ་ཟེར་གྱིས་མཚོན་ཆ་ཁང་གི་ཕྱོགས་འཛེགས་འགྲོ་སའི་ལྕགས་རིའི་གྲུ་ཀྱོག་གི་བར་དུ་དང་།

༢༠ དེ་དང་བསྒྲིགས་ནས་ཟབ་བཱ་ཨིའི་བུ་བ་རུག་གིས་སྙིང་རུས་བྱས་ཏེ་ལྕགས་རིའི་འཁོར་ས་ནས་བླ་མ་ཆེན་པོ་ཨེལ་ཡཱ་ཤིབ་ཀྱི་ཁང་པའི་སྒོ་ཐུག་བཞིག་སོས་བྱས་སོ།

༢༡ དེ་དང་བསྒྲིགས་ནས་ཧག་ཀོས་ཀྱི་ཚ་བོའམ། ཨུ་རི་ཡཱའི་བུ་མེ་རེ་མོད་ཀྱིས་ཡང་ལྟུམ་པ་ཞིག་ཨེལ་ཡཱ་ཤིབ་ཀྱི་ཁང་པའི་སྒོ་ནས་ཨེལ་ཡཱ་ཤིབ་ཀྱི་ཁང་པའི་མཇུག་བར་དུ་དང་།

༢༢ དེ་དང་བསྒྲིག་ནས་ཐང་གར་གནས་པའི་བླ་མ་རྣམས་ཀྱིས་བཞིག་སོས་བྱས་སོ།

༢༣ དེ་དང་བསྒྲིགས་ནས་བེན་ཡ་མིན་དང་ཧ་ཤུབ་ཀྱིས་རང་གི་ཁང་མདུན་བར་དུ་དང་། དེ་དང་བསྒྲིགས་ནས་ཨ་ནན་ཡཱའི་ཚ་བོའམ། མ་ཨ་སེ་ཡཱའི་བུ་ཨ་ཟར་ཡཱས་རང་གི་ཁྱིམ་གྱི་འཁོར་བརྩིགས།

༢༤ དེ་དང་བསྒྲིགས་ཏེ་ཧེ་ན་དད་ཀྱི་བུ་བིན་ནུ་ཨིས་ཨ་ཟར་ཡཱའི་ཁྱིམ་ནས་ལྕགས་རིའི་ཀྱོག་ནས་གྲུ་བར་དུ་བཞིག་སོས་བྱས་སོ།

༢༥ ཨུ་ཟཱ་ཨིའི་བུ་པ་ལལ་གྱིས་ལྕགས་རིའི་འཁོར་ས་དང་རྒྱལ་པོའི་ཕོ་བྲང་གི་མདུན་དུ་འཐོན་པའི་སྤེའུ་དང་། བཙོན་ཁང་གི་ཁྲོམ་བར་དུ་བརྩིགས། དེའི་རྗེས་སུ་པར་ཨོས་ཀྱི་བུ་པེ་ད་ཡཱ།

༢༦ ཡང་ཨོ་ཕེལ་དུ་སྡོད་པའི་ནེ་ཐི་ནིམ་པ་རྣམས་ཤར་ཕྱོགས་སུ་ཆུའི་རྟ་སྒོ་དང་། འབུར་དུ་འཐོན་པའི་སྤེའུ་ཐུག་ཡོད་པ་ཡིན།

༢༧ དེ་དག་དང་བསྒྲིགས་ནས་ཏེ་ཀོ་ཨ་པ་རྣམས་ཀྱིས་འབུར་དུ་ཡོད་པའི་སྤེའུ་ཆེན་པོ་ནས་ཨོ་ཕེལ་གྱི་ལྕགས་རི་ཐུག་ཡང་ལྟུམ་པ་ཞིག་དང་།

༢༨ བླ་མ་རྣམས་ཀྱིས་རྟའི་སྒོའི་ལྟག་པ་ནས་རེ་རང་གི་ཁྱིམ་མདུན་ལ་བཞིག་སོས་བྱས་སོ།

༢༩ དེ་དག་དང་བསྒྲིགས་ནས་ཨིམ་མེར་གྱི་བུ་ཙ་དོག་གིས་རང་གི་ཁྱིམ་མདུན་དུ་ཡོད་པ་དེ་དང་། དེའི་རྗེས་སུ་ཤར་སྒོ་བསྲུང་མཁན་ཤེ་ཀན་ཡཱའི་བུ་ཤེ་མ་ཡཱས་བརྩིགས།

༣༠ དེ་དང་བསྒྲིགས་ནས་ཤེ་ལེམ་ཡཱའི་བུ་ཧ་ནན་ཡཱ་དང་། ཚ་ལབ་ཀྱི་བུ་དྲུག་པ་ཧ་ནུན་གྱིས་ཡང་ལྟུམ་པ་ཞིག་དང་། དེའི་རྗེས་སུ་བེ་རེག་ཡཱའི་བུ་མེ་ཤུལ་ལམ་གྱིས་རང་གི་ཁང་པའི་མདུན་ལ་ཡོད་པ་དེ་བཞིག་སོས་བྱས་སོ།

༣༡ དེ་དང་བསྒྲིགས་ནས་གསེར་བཟོ་པའི་བུ་མལ་ཀི་ཡཱས་ནེ་ཐི་ནིམ་པ་དང་ཚོང་པ་རྣམས་ཀྱི་གནས་ས་དང་། མིབ་ཀད་ཀྱི་རྟ་སྒོ་དང་། གྲུའི་གྱེན་འཛེགས་ཀྱི་བར་དུ་བརྩིགས།

༣༢ གྲུའི་གྱེན་འཛེགས་དང་ལུག་སྒོའི་བར་དེ་ནི་གསེར་བཟོ་པ་དང་ཚོང་པ་རྣམས་ཀྱིས་བཞིག་སོས་བྱས་སོ༎

༤

དེ་ནས་ངེད་རྣམས་ཀྱིས་ལྕགས་རི་དེ་བརྩིགས་པའི་གཏམ་སན་བལ་ལད་ཀྱིས་ཐོས་པ་ཙམ་གྱིས། ཁྲོས་ཤིང་ཤིན་ཏུ་ངར་ངར་བྱེད་དེ་ཡ་ཧུ་དཱ་པ་རྣམས་ལ་ཕྱས་སོ།

༢ དེས་རང་གི་སྤུན་དང་ས་མར་ཡཱ་པའི་དམག་དཔུང་གི་མདུན་དུ། ཡ་ཧུ་དཱ་པ་རྒུད་པོ་འདི་རྣམས་ཀྱིས་བྱེད་ཅི་བྱེད། དེ་དག་གིས་རྫོང་རྩིག་པར་འགྱུར་རམ། དེ་དག་གིས་མཆོད་པ་དབུལ་ལམ། མེས་ཚིག་པའི་རྡོ་ཕུང་འདིའི་རྡོ་རྣམས་ལ་དབུགས་འཇུག་པར་འགྱུར་རམ་ཞེས་སྨྲས་པའི་ལན་དུ།

༣ དེ་མཉམ་ཡོད་པའི་ཨམ་མོན་པ་ཏོ་བི་ཡཱས་ཀྱང་། རྩིག་ཏུ་ཆུག་དང་། དེ་དག་གིས་བརྩིག་པའི་ལྕགས་རིའི་སྟེང་དུ་ཝ་མོ་ཞིག་འཛེག་ནའང་། རྡོ་རྩིག་དེ་རློག་པར་བྱ་ཞེས་སྨྲས་སོ།

༤ ཀྱེ་ངེད་ཀྱི་དཀོན་མཆོག་ངེད་བརྙས་པར་གྱུར་པས་གསན་དུ་གསོལ། དེ་དག་གི་འཕྱ་བ་ནི་དེ་དག་རང་གི་མགོར་ཕོབ་ལ། གཞན་ཡུལ་དུ་བཟུང་ཁྱེར་ཏེ་གཞོམ་དུ་ཆུག

༥ དེ་དག་གིས་རྩིག་མཁན་རྣམས་ཀྱི་མདུན་དུ་ཁྱེད་ཁྲོས་པར་བྱས་པས། དེ་དག་གི་སྡིག་པ་མ་སྦེད་པར། ཁྱེད་སྤྱན་སྔ་ལས་དེ་དག་གི་སྡིག་པ་སེལ་བར་མ་མཛད་ཅིག་ཞེས་ཞུས་པ་ཡིན།

༦ དེ་ལྟར་ངེད་རྣམས་ཀྱིས་ལྕགས་རི་དེ་བརྩིགས་ཏེ་ལྕགས་རི་ཐམས་ཅད་འཐུད་དོ། དེ་ཅིའི་ཕྱིར་ཞེ་ན། མི་རྣམས་ལ་ལས་ཀ་བྱེད་པའི་སྙིང་ཡོད་པའི་ཕྱིར་རོ༎

༧ འོན་ཀྱང་སན་བལ་ལད་དང་། ཏོ་བི་ཡཱ་དང་། ཨ་རཱབ་པ་དང་། ཨམ་མོན་པ་དང་། ཨས་དོད་པ་རྣམས་ཀྱིས་ཡེ་རུ་ཤ་ལེམ་གྱི་ལྕགས་རི་རྩིག་གིན། བཞིག་པ་རྣམས་གསོ་བར་བརྩམས་པའི་ཧུན་ཐོས་ནས། ཤིན་ཏུ་ཁྲོས་ཏེ།

༨ ཡེ་རུ་ཤ་ལེམ་ལ་འཐབ་པ་དང་། ལས་ཀ་དེ་འགེགས་པའི་ཕྱིར་ཐམས་ཅད་ཀྱིས་ཁ་འཆམ་བྱས་པ་ཡིན།

༩ དེར་ངེད་རྣམས་ཀྱིས་རང་གི་དཀོན་མཆོག་ལ་གསོལ་བ་བཏབ་ནས། ཉིན་མཚན་མེད་པར་དེ་དག་གི་ཕྱིར་སོ་པ་བཞག་གོ།

༡༠ ཡང་ཡ་ཧུ་དཱ་པ་རྣམས་ཀྱིས། ཁལ་འཁུར་མཁན་རྣམས་ཀྱི་ཤེད་ཟད། རྡོ་རུལ་ནི་མང་བས། ངེད་རྣམས་ཀྱིས་ལྕགས་རི་རྩིག་མི་ནུས་ཟེར་ཏོ།

༡༡ ཡང་ངེད་ཀྱི་དགྲ་རྣམས་ཀྱིས། ངེད་དེ་རྣམས་ཀྱི་དཀྱིལ་དུ་ཕྱིན་ཏེ། དེ་དག་བསད་ནས་ལས་ཀ་དེ་འགེགས་པའི་བར་དུ་དེ་དག་གིས་ཤེས་ཀྱང་མི་ཤེས། མཐོང་ཡང་མི་མཐོང་ཞེས་སྙམ་མོ།

༡༢ ཡང་དེ་རྣམས་དང་ཉེ་བར་གནས་པའི་ཡ་ཧུ་དཱ་པ་གནས་སོ་སོ་ནས་ང་ཚོའི་མདུན་དུ་འོངས་མཁན་རྣམས་ཀྱིས། ཁྱོད་རྣམས་ང་ཚོའི་རྩར་ཕྱིར་ལོག་ཡོང་དགོས་ཞེས་པའི་གཏམ་དེ་ལན་བཅུ་ངེད་ལ་བཤད་བྱུང་།

༡༣ དེའི་ཕྱིར་ངས་ལྕགས་རིའི་རྒྱབ་ཀྱི་གནས་དམའ་བ་དང་མཐོ་བ་རྣམས་སུ་མི་རྣམས་ལ་རལ་གྲི་དང་མདུང་དང་མདའ་གཞུ་བཀལ་ནས། རང་རང་གི་རིགས་བརྒྱུད་བཞིན་དུ་བཞག་པ་ཡིན།

༡༤ ཡང་ངས་བལྟས་ཤིང་ལངས་ཏེ། གྲོས་མི་དང་། སྡེ་དཔོན་དང་། མི་གཞན་རྣམས་ལ། དེ་དག་ལ་མ་འཇིགས་ཤིག ཡ་ཧོ་ཝཱ་ནི་ཆེན་པོ་དང་འཇིགས་སུ་རུང་བ་ལགས་པ་དེ་དྲན་ནས། རང་གི་སྤུན་དང་བུ་དང་བུ་མོ་དང་ཆུང་མ་དང་ཁང་པ་རྣམས་ཀྱི་ཆེད་དུ་འཐབ་ཅིག་ཅེས་སྨྲས་པ་ཡིན།

༡༥ དེ་ནས་ངེད་ཀྱི་དགྲ་རྣམས་ཀྱིས་བྱ་བ་དེའི་ཆ་ང་རྣམས་ལ་སོང་ཡོད་པ་དང་། དཀོན་མཆོག་གིས་དེ་དག་རང་གི་གྲོས་བཤིག་པ་ཐོས་པའི་ཚེ། ང་རྣམས་རང་རང་གི་ལས་སུ་ལྕགས་རིའི་རྩར་ཕྱིར་ལོག་གོ།

༡༦ ཡང་དེ་ནས་ཕྱིན་དུ་ངའི་གཡོག་པོ་ཕྱེད་ཀྱིས་ལས་བྱས་ཏེ། ཕྱེད་ཀྱིས་མདུང་དང་། ཕུབ་དང་གཞུ་འཁུར་ཞིང་གོ་ཁྲབ་གྱོན་ཏེ་བསྡད་དོ། ཡ་ཧུ་དཱའི་མི་རྣམས་ཀྱི་རྒྱབ་རྟེན་དུ་སྡེ་དཔོན་རྣམས་ཡོད་པ་ཡིན།

༡༧ ལྕགས་རི་རྩིག་མཁན་དང་། ཁུར་པོ་འཁུར་མཁན་ཐམས་ཅད་ཀྱིས་ལག་ཡ་གཅིག་གིས་ལས་བྱས། ལག་ཡ་གཅིག་ཏུ་མཚོན་ཆ་ཐོགས་ཡོད་པ་ཡིན།

༡༨ རྩིག་མཁན་རེ་རེས་ཀྱང་རལ་གྲི་རྐེད་པར་བཏགས་ཏེ་བརྩིགས་སོ། ཡང་དུང་འབུད་མཁན་དེ་ངའི་རྩར་ཡོད་པ་ཡིན།

༡༩ དེར་ངས་སྐུ་དྲག་དང་། སྡེ་དཔོན་དང་། མི་བྱིངས་ཐམས་ཅད་ལ། ལས་འདི་རྒྱ་ཆེ་ཞིང་མང་བ་ཡོད་དེ། ངེད་ལྕགས་རིའི་སྟེང་དུ་སོ་སོར་ཡན་ཏེ། གཅིག་དང་གཅིག་ཐག་རིང་བས།

༢༠ དུང་གི་སྒྲ་གར་ཐོས་ནའང་། ཁྱོད་ཅག་ངེད་ཀྱི་རྩར་ཤོག་དང་། ངེད་ཀྱི་དཀོན་མཆོག་གིས་ངེད་ཀྱི་དོན་དུ་འཐབ་པར་བགྱིའོ་ཞེས་སྨྲས་པ་ཡིན།

༢༡ འདི་ལྟར་དུ་ངེད་ཀྱིས་མཁར་ལས་བྱས། དེ་དག་ལས་ཕྱེད་ཀྱིས་ནམ་ལངས་པ་ནས་སྐར་མ་འཆར་བའི་བར་དུ་མདུང་ཐོགས་ཤིང་བསྡད་དོ།

༢༢ དུས་དེ་ཉིད་དུ་ངས་མི་རྣམས་ལ། མཚན་མོར་ངེད་ཀྱི་མེལ་ཚེ་བྱེད་པ་དང་། ཉིན་མོར་ལས་བྱེད་པའི་ཕྱིར་མི་རེ་རེ་རང་གི་གཡོག་པོ་རྣམས་དང་བཅས་ཡེ་རུ་ཤ་ལེམ་གྱི་ནང་དུ་སྡོད་ཅིག་ཅེས་བསྒོའོ།

༢༣ དེ་ལྟར་ང་རང་དང་། ངའི་སྤུན་དང་གཡོག་པོ་དང་། ང་དང་མཉམ་དུ་ཡོད་པའི་སྲུང་མཁན་སུས་ཀྱང་གོས་འཁྲུད་པའི་དུས་སུ་མ་གཏོགས་པར་རང་གི་གོས་མ་ཕུད་པ་ཡིན་ནོ༎

༥

དེ་ནས་མི་སྡེ་དང་དེ་དག་གི་ཆུང་མ་རྣམས་ཀྱིས་རང་གི་སྤུན་ཡ་ཧུ་དཱ་པ་རྣམས་ཀྱི་ཕྱིར་འོ་དོད་དྲག་པོ་བཏོན་ཏེ།

༢ ལ་ལས་ནི་ངེད་རང་དང་བུ་དང་བུ་མོ་རྣམས་མང་པོ་ཡོད་པས། ཟ་ཞིང་གསོན་པོར་ལུས་པའི་ཕྱིར་འབྲུ་ལེན་དགོས་འབྱུང་ངོ་ཟེར།

༣ ལ་ལས་ཟས་དཀོན་སྟབས་ཀྱིས་འབྲུ་ཉོ་བའི་ཕྱིར་རང་གི་ཞིང་དང་། རྒུན་ཚལ་དང་། ཁང་པ་རྣམས་གཏའ་མར་བཞག་པ་ཡིན་ཟེར།

༤ ལ་ལས་རྒྱལ་པོའི་དཔྱ་ཁྲལ་ཕྱིར་དངུལ་བསྐྱིས་ཏེ། རང་གི་ཞིང་དང་། རྒུན་ཚལ་རྣམས་གཏའ་མར་བཞག་པ་ཡིན།

༥ ངེད་ཀྱི་སྤུན་གྱི་ཤ་དང་ངེད་རང་གི་ཤ་འདྲ་བ་ཡིན་མོད། ངེད་ཀྱི་ཕྲུ་གུ་དེ་ཚོའི་ཕྲུ་གུ་དང་འདྲ་བ་ཡིན་ནའང་། ལྟོས་དང་། ངེད་ཀྱིས་རང་གི་བུ་དང་བུ་མོ་རྣམས་གཡོག་པོར་བཏང་སྟེ། དེ་དག་ལས་བུ་མོ་འགའ་ཞིག་གི་གཉའ་ཡལ་ཟིན་པས། ངེད་ཀྱི་ཞིང་དང་རྒུན་ཚལ་མི་གཞན་ལག་ཡོད་དེ། དེ་དག་བླུ་བའི་སྟོབས་ངེད་ལ་མེད་ཅེས་ཟེར་བྱུང་ངོ་༎

༦ ངས་དེ་དག་གི་འོ་དོད་དང་གཏམ་འདི་རྣམས་ཐོས་པ་ཙམ་གྱིས་ཤིན་ཏུ་ཁྲོས།

༧ དེ་ནས་ངས་བསམ་མནོ་བཏང་ནས། སྐུ་དྲག་དང་སྡེ་དཔོན་རྣམས་ལ་འཛིང་ཞིང་། ཁྱོད་ཅག་གིས་རང་གི་སྤུན་རྣམས་ནས་སྐྱེད་ལེན་ནོ་ཞེས་ཟེར་ཏེ། ངས་མི་ཚོགས་ཆེན་པོ་ཞིག་དེ་དག་གི་མདུན་དུ་བསྡུས་སོ།

༨ དེ་ནས་ངས་དེ་རྣམས་ལ་ཡང་། ངེད་ཀྱིས་རང་གི་ནུས་པ་བཞིན་དུ་རང་གི་སྤུན་ཡ་ཧུ་དཱ་པ་ཕྱི་པ་རྣམས་ལ་བཙོངས་པ་རྣམས་ཐར་བཅུག་པ་ཡིན། ཁྱོད་ཅག་གིས་རང་གི་སྤུན་རྣམས་འཚོང་བར་བྱའམ། དེ་དག་ངེད་ལ་འཚོང་བར་བྱའམ་ཞེས་དྲིས་པས། དེ་རྣམས་ཁ་རོག་བསྡད་ཅིང་ལན་ཅིའང་འདེབས་མ་ནུས་སོ།

༩ སླར་ཡང་ངས་དེ་ཚོ་ལ། ཁྱོད་ཅག་གིས་བྱེད་པ་འདི་ལེགས་པ་མ་ཡིན། ང་ཚོའི་དགྲ་བོ་ཕྱི་པ་རྣམས་ཀྱི་གཏམ་ངན་མི་འབྱུང་བའི་ཕྱིར། ཁྱོད་ཅག་ངེད་ཀྱི་དཀོན་མཆོག་གི་འཇིགས་པའི་ནང་དུ་འགྲུལ་བར་མི་རུང་ངམ།

༡༠ ང་དང་ངའི་སྤུན་དང་ངའི་གཡོག་པོ་རྣམས་ཀྱིས་ཀྱང་དེ་དག་ལ་དངུལ་དང་འབྲུ་བུན་དུ་གཏོང་ཡང་། ངེད་ཅག་གིས་སྐྱེད་ལེན་པ་འདི་སྤོང་བའི་ཕྱིར་ངས་ཁྱོད་ཚོར་ཞུ་བ་འབུལ་ལོ།

༡༡ དེ་རིང་རང་དེ་དག་ལ་དེ་དག་གི་ཞིང་དང་རྒུན་ཚལ་དང་ཁ་སྐྱུར་པོའི་ཚལ་དང་ཁང་པ་དང་། ཁྱོད་ཅག་གིས་དེ་དག་ནས་བླངས་པའི་དངུལ་དང་འབྲུ་དང་རྒུན་ཆང་དང་འབྲུ་མར་གྱི་བརྒྱ་ཁག་ཕྱིར་ལོག་སྤྲོད་ཅིག་ཅེས་བསྐུལ་ཏོ།

༡༢ དེ་ནས་དེ་རྣམས་ཀྱིས། ངེད་ཀྱིས་དེ་དག་ཕྱིར་ལོག་སྦྱིན་པར་བྱ། ཁྱེད་ཀྱིས་སྨྲས་པ་བཞིན་དུ་བྱེད་ཅིང་། དེ་རྣམས་ནས་ཅིའང་མི་རྩོད་ཅེས་སྨྲས་པས། ངས་བླ་མ་རྣམས་བོས་ཤིང་། ཆད་དོན་འདི་བཞིན་དུ་བྱེད་པའི་མནའ་དེ་དག་ལ་སྐྱེལ་དུ་བཅུག་གོ།

༡༣ དེས་མ་ཟད་པར་ངས་རང་གི་ཐུ་བ་སྤྲུག་ནས་དེ་དག་ལ། དེ་བཞིན་དུ་དཀོན་མཆོག་གིས་ཆད་དོན་འདི་ལས་འགལ་བའི་མི་རེ་རེ་རང་གི་ཁང་པ་དང་ལས་ཀ་ལས་སྤྲུག་པར་མཛོད་ཅིག འདི་ལྟར་དུ་སྤྲུགས་ཏེ་སྟོངས་པར་གྱུར་ཅིག་ཅེས་སྨྲས་པས། མི་ཚོགས་ཐམས་ཅད་ཀྱིས་ཨ་མེན་ཞེས་བརྗོད་ནས། ཡ་ཧོ་ཝཱ་ལ་སྟོད་བསྔགས་ནས། མི་རྣམས་ཀྱིས་ཆད་དོན་དེ་བཞིན་དུ་བགྱིས་སོ༎

༡༤ དེའང་ང་ཡ་ཧུ་དཱ་ཡུལ་དུ་དེ་དག་གི་སྡེ་དཔོན་དུ་གྱུར་པའི་དུས་ནས་བཟུང་། རྒྱལ་པོ་ཨར་ཐག་ཤས་ཐཱས་སྲིད་བྱེད་པའི་ལོ་ཉི་ཤུ་པ་ནས་ལོ་སུམ་ཅུ་སོ་གཉིས་པའི་བར་དུའམ། ལོ་བཅུ་གཉིས་ཀྱི་རིང་དུ། ང་དང་ངའི་སྤུན་རྣམས་ཀྱིས་སྡེ་དཔོན་གྱི་ཟ་ཐང་ལས་མ་ཟོས་པ་ཡིན།

༡༥ ངའི་སྔོན་དུ་ཡོད་པའི་སྡེ་དཔོན་རྣམས་ཀྱིས་འབངས་ནས་བསྡུ་ལེན་བྱེད་ཆོག་སྟེ། དངུལ་གྱི་ཤེ་ཀེལ་བཞི་བཅུའི་ཁར་འབྲུ་དང་རྒུན་ཆང་ཡང་བླངས་ཏེ། དེ་དག་གི་གཡོག་པོ་རྣམས་ཀྱིས་ཀྱང་མི་རྣམས་ལ་དབང་བྱས་སོ། ང་ནི་དཀོན་མཆོག་ལ་འཇིགས་པས་དེ་ལྟར་མ་བྱས་སོ།

༡༦ ཡང་ང་ལྕགས་རིའི་ལས་བྱེད་ཀྱིན་བསྡད་དེ། ཞིང་ཡང་མ་ཉོས་ཤིང་། ངའི་གཡོག་པོ་ཐམས་ཅད་ཀྱང་མཁར་ལས་ལ་འཛོམས་སོ།

༡༧ ད་དུང་ཡང་། ངེད་ཀྱི་ཉེ་འཁོར་གྱི་ཕྱི་པའི་ཁྲོད་ནས་འོང་བའི་མི་རྣམས་མ་ཐེ་བར་ངའི་ལྕོག་ཙེ་ལས་ཟ་བའི་ཡ་ཧུ་དཱ་པ་དང་མི་དཔོན་བཅས་བརྒྱ་དང་ལྔ་བཅུ་ཡོད་པ་ཡིན།

༡༨ དེའང་ངའི་ཕྱིར་ཞག་ལྟར་གླང་གཅིག་དང་སོས་ལུག་དྲུག་དང་བྱ་མོ་རྣམས་བཤམས་ཤིང་། ཞག་བཅུ་བར་ལ་རྒུན་ཆང་གི་རིགས་ཀུན་ཡང་སྦྱར་གྱིས། མི་སྡེ་ལ་ཁྲལ་གྱི་ལྗིད་ཆེ་བས། ངས་དེ་དག་ལས་སྡེ་དཔོན་གྱི་ཟ་སྐལ་མ་བླངས་སོ།

༡༩ ཀྱེ་ངའི་དཀོན་མཆོག བདག་གིས་མི་འདི་རྣམས་ཀྱི་དོན་ལ་གང་བྱས་པ་ཐམས་ཅད་དང་བསྟུན་ཏེ། ཁྱེད་ཀྱིས་ཀྱང་བདག་གི་ཐུགས་ལ་འདོགས་སུ་གསོལ་ལོ༎

༦

དེ་ནས་སན་བལ་ལད་དང་། ཏོ་བི་ཡཱ་དང་། ཨ་རཱབ་པ་གེ་ཤེམ་དང་། གཞན་དགྲ་བོ་ཀུན་གྱིས། ངས་ལྕགས་རི་བསྒྲུབ་ཚར་ནས། རྟ་སྒོ་རྣམས་ལ་སྒོ་མེད་ཀྱང་། བུག་པ་ཅིའམ་མ་ལུས་པ་ཐོས་པས།

༢ སན་བལ་ལད་དང་། གེ་ཤེམ་གྱིས་ང་ལ། ཨོ་ནོའི་ཐང་གི་ཡུལ་ཚོ་ཞིག་ཏུ་ངེད་འཛོམ་པའི་ཕྱིར་ཤོག་ཅིག་ལོན་བཏང་སྟེ། དེ་དག་གིས་ང་ལ་གནོད་སྐྱེལ་བའི་བསམ་པ་ཡོད་པ་ཡིན།

༣ ངས་དེ་དག་གི་རྩར་བང་ཆེན་བཏང་སྟེ། ང་ལ་ལས་ཀ་གལ་ཆེན་པོ་ཡོད་པས། ང་དེར་འོང་ལོང་མེད། ངས་ལས་ཀ་འདི་བཞག་ནས་ཁྱོད་ཅག་གི་རྩར་མར་འགྲོ་ཞིང་། ལས་བར་གཅོད་དུ་རུང་ངམ།

༤ དེ་རྣམས་ཀྱིས་དེ་བཞིན་དུ་ཡང་ལན་བཞི་ངའི་རྩར་བང་ཆེན་བཏང་ཡང་། ངས་སྔར་བཞིན་དུ་ལན་བཏབ་བོ།

༥ དེ་ནས་ལན་ལྔ་པར་སན་བལ་ལད་ཀྱིས་གོང་བཞིན་དུ་རང་གི་གཡོག་པོའི་ལག་ཏུ་ཡི་གེ་འཐུམ་མེད་པ་ཞིག་བཏང་བྱུང་།

༦ དེའི་ནང་དུ་ཁྱོད་དང་ཡ་ཧུ་དཱ་པ་རྣམས་ཀྱིས་ངོ་ལོག་བྱེད་པའི་བསམ་པ་བྱེད་ཅིང་། ཁྱོད་ཀྱིས་ལྕགས་རི་རྩིག་པའི་ལོ་ནི། ཕྱི་པ་རྣམས་ཀྱི་ཁྲོད་དུ་ཡོད་དེ། གེ་ཤེམ་གིས་ཀྱང་དེ་ལྟར་ཟེར་རོ། ཧུན་འདི་བཞིན་དུ། དེ་ནི་ཁྱོད་དེ་དག་གི་རྒྱལ་པོར་འགྱུར་བའི་དོན་དུ་ཡིན།

༧ ཡ་ཧུ་དཱ་རུ་རྒྱལ་པོ་ཞིག་ཡོད། ཅེས་སྒྲོག་པའི་ལུང་སྟོན་པ་རྣམས་ཡེ་རུ་ཤ་ལེམ་དུ་ཁྱོད་ཀྱིས་རང་གི་ཕྱིར་བཞག་པས། ད་གཏམ་འདི་དག་གི་འཕྲིན་རྒྱལ་པོས་ཐོས་པར་འགྱུར། དེ་བས་ན་ཤོག་དང་། ངེད་ལྷན་ཅིག་ཏུ་གྲོས་བྱའོ་ཞེས་བྲིས་ཡོད་པ་ཡིན།

༨ ངས་དེ་ལ། ཁྱོད་ཀྱིས་སྨྲས་པ་བཞིན་དུ་འདིར་ཅིའང་མ་བྱུང་། འདི་ནི་ཁྱོད་ཀྱིས་རང་གི་སྙིང་དུ་བསྒྲིགས་པའི་གཏམ་ཡིན་ནོ།

༩ དེ་ཅིའི་ཕྱིར་ཞེ་ན། དེ་དག་གིས་ངེད་རྣམས་འཇིགས་སུ་བཅུག་ནས་འདི་སྐད་དུ། དེ་རྣམས་ཀྱི་ལག་ཤེད་ཉམས་ཏེ། ལས་དེ་སྒྲུབ་པར་མི་འགྱུར་རོ་ཟེར་ཏོ། ད་ཀྱེ་དཀོན་མཆོག ངའི་ལག་པ་ལ་ཤེད་འཇུག་པར་མཛོད་ཅིག

༡༠ དེའི་རྗེས་སུ་ང་མེ་ཧེ་ཏ་བེ་ཨེལ་གྱི་ཚ་བོ་འམ་དེ་ལ་ཡཱའི་བུ་ཤེ་མ་ཡཱའི་ཁང་པར་ཕྱིན་ཏེ། ཁོ་ནི་དེར་མཚམས་བཅད་ནས་ཡོད་པ་ཡིན། ཁོ་ན་རེ། ཤོག་དང་ངེད་གཉིས་དཀོན་མཆོག་གི་ཕོ་བྲང་དུ་མཆོད་ཁང་གི་ནང་དུ་འཛོམས་ཏེ། མཆོད་ཁང་གི་སྒོ་རྣམས་གཅད་དོ། དེ་ཅིའི་ཕྱིར་ཞེ་ན། དེ་དག་ཁྱེད་གསོད་པར་འོང་། མཚན་འདི་རང་ལ་ཁྱེད་གསོད་པར་འོང་ཞེས་སྨྲས་ཀྱང་།

༡༡ ངས་དེ་ལ། ང་འདྲ་བའི་མི་འབྲོས་པར་བྱེད་དམ། ང་འདྲ་བའི་མི་རང་སྲོག་སྐྱོབ་ཏུ་མཆོད་ཁང་ནང་འཛུལ་ལམ། ང་ནང་དུ་མི་འགྲོའོ་ཞེས་སྨྲས་སོ།

༡༢ ལྟོས་ཤིག ཡང་འདི་ནི་དཀོན་མཆོག་གིས་ང་མངགས་པ་ངས་བརྟགས་སོ། འོན་ཀྱང་ཏོ་བི་ཡཱ་དང་སན་བལ་ལད་ཀྱིས་དེ་ལ་རྔན་པ་བསྟེར་བས། དེས་ང་ལ་གནོད་པའི་ལུང་དེ་བསྟན་ཏོ།

༡༣ ང་འཇིགས་བཅུག་པའི་ཕྱིར་དེ་ལ་རྔན་པ་བསྟེར་རོ། ངས་དེ་ལྟར་བྱེད་དེ་སྡིག་པ་ཞིག་བྱ་ན། དེ་དག་གིས་ང་ལ་གཏམ་ངན་དང་ཚིག་ངན་ཟེར་བའི་བསམ་པ་ཡོད་པ་ཡིན།

༡༤ ཀྱེ་ངའི་དཀོན་མཆོག ཏོ་བི་ཡཱ་དང་སན་བལ་ལད་ཀྱི་ཐབས་འདི་དག་དང་། ལུང་སྟོན་མ་ནོ་ཨད་ཡཱ་དང་། ང་ཚབས་སུ་འཇུག་པར་འདོད་པའི་ལུང་སྟོན་པ་གཞན་རྣམས་ལ་ཐུགས་བསམ་མཛོད་ཅིག

༡༥ དེ་ནས་ལྕགས་རི་ཞག་ལྔ་བཅུ་ང་གཉིས་ནང་ཨེ་ལུད་ཟླ་བའི་ཚེས་ཉེར་ལྔ་པར་བསྒྲུབ་བོ།

༡༦ ཡང་ང་རྣམས་ཀྱི་དགྲ་བོ་ཀུན་གྱིས་ཧུན་དེ་ཐོས་པ་དང་། ཕྱོགས་བཞིར་ཡོད་པའི་ཕྱི་པ་ཚང་མས་དེ་མཐོང་ནས། རང་གི་མཐོང་སྣང་དུ་སྤོབས་པ་མེད་པར་གྱུར་ཏོ། ཅི་ལ་ཞེ་ན། དེ་དག་གིས། ལས་འདི་ངེད་ཀྱི་དཀོན་མཆོག་གིས་སྒྲུབ་ཏུ་བཅུག་པ་ཡིན་པར་ཤེས་སོ།

༡༧ ཡང་དེའི་དུས་སུ་ཡ་ཧུ་དཱའི་སྐུ་དྲག་ཚོས་ཏོ་བི་ཡཱ་ལ་ཡི་གེ་མང་པོ་བསྐུར་ཏེ། དེ་དག་ལ་ཡང་ཏོ་བི་ཡཱའི་ཡི་གེ་རྣམས་བསླེབས་སོ།

༡༨ ཡ་ཧུ་དཱ་ཡུལ་ན་མི་མང་པོས་དེའི་ཕྱོགས་བྱས་སོ། དེ་ཅིའི་ཕྱིར་ཞེ་ན། ཁོ་ནི་ཨ་རཱའི་བུ་ཤེ་ཀན་ཡཱའི་མག་པ་སྟེ། ཁོའི་བུ་ཡོ་ཧ་ནན་གྱིས་ཀྱང་བེ་རེག་ཡཱའི་བུ་མེ་ཤུལ་ལམ་གྱི་བུ་མོ་བག་མར་བླངས་ཡོད་པའི་ཕྱིར་རོ།

༡༩ ཡང་དེ་དག་གིས་ངའི་མདུན་དུ་དེའི་ལས་བཟང་གི་གཏམ་བྱས་ཏེ། ངའི་གཏམ་རྣམས་ཀྱང་དེ་ལ་བཤད་དོ། ཡང་ཏོ་བི་ཡཱས་ང་ལ་འཇིགས་སྣང་བསྐུལ་བའི་ཡི་གེ་རེ་བསྐུར་བྱུང་ངོ་༎

༧

དེ་ནས་ལྕགས་རི་རྩིག་ཚར་ནས། སྒོ་རྣམས་བསྐར་ཏེ། སྒོ་པ་དང་མགུར་ལེན་མཁན་དང་ལེ་ཝི་པ་རྣམས་བསྐོས་ནས།

༢ ངས་རང་གི་སྤུན་ཧ་ནཱ་ནི་དང་། ཡེ་རུ་ཤ་ལེམ་གྱི་མཁར་དཔོན་ཧ་ནན་ཡཱ་ལ་འགན་བཀལ་ཏོ། དེ་ནི་མི་མང་པོ་ལས་དྲང་ཞིང་དཀོན་མཆོག་ལ་འཇིགས་མཁན་ཞིག་ཡོད་པ་ཡིན།

༣ ཡང་ངས་དེ་དག་ལ། ཉི་མ་མ་དྲོས་བར་དུ་ཡེ་རུ་ཤ་ལེམ་གྱི་རྟ་སྒོ་རྣམས་མ་ཕྱེས་ཤིག སྲུང་མཁན་མ་འགྲོ་བའི་གོང་དུ་སྒོ་རྣམས་བརྒྱབ་སྟེ། སྒོ་གཏན་ཡང་ནོན་པར་དགོས། ཡེ་རུ་ཤ་ལེམ་པའི་ནང་ནས་སོ་པ་རྣམས་བཞག་སྟེ། རེ་རེས་རང་གི་ཁང་པའི་མདུན་དུ་སྲུང་སའི་མལ་དུ་སྡོད་དགོས་ཞེས་སྨྲས་སོ༎

༤ དེའང་གྲོང་ཁྱེར་དེ་ནི་རྒྱ་ཆེ་ཞིང་། དེའི་ནང་དུ་མི་ཉུང་བས། ཁང་པ་ཀུན་ཡང་བརྩིག་ནས་མེད་པ་ཡིན།

༥ དེ་ནས་སྐུ་དྲག་དང་སྡེ་དཔོན་དང་མི་རྣམས་ཀྱི་བརྒྱུད་ཀྱི་ཐོ་བཞིན་དུ་རྩི་བར་ངའི་དཀོན་མཆོག་གིས་ངའི་སྙིང་དུ་བསྐུལ་ཏོ། དེར་སྔར་ཡར་འོངས་མཁན་རྣམས་ཀྱི་བརྒྱུད་ཐོ་ཞིག་ང་ལ་བརྙེད་བྱུང་བ་ནི་འདི་ལྟ་སྟེ།

༦ བཱ་བེལ་གྱི་རྒྱལ་པོ་ནེ་བུ་ཀད་ནེ་ཙར་གྱིས་བཟུང་ཁྱེར་བའི་ནང་ནས་ཐར་ཞིང་། ཡེ་རུ་ཤ་ལེམ་དང་ཡ་ཧུ་དཱ་རུ་རང་རང་གི་གྲོང་ཁྱེར་ལ་ཕྱིར་ལོག་བསླེབ་པའི་ཡུལ་མི་རྣམས་འདི་ཡིན་ཏེ།

༧ ཟེ་རུབ་བཱ་བེལ་དང་། ཡེ་ཤུ་ཨ་དང་། ནེ་ཧེམ་ཡཱ་དང་། ཨ་ཟར་ཡཱ་དང་། ར་ཨམ་ཡཱ་དང་། ན་ཧ་མཱ་ནི་དང་། མར་དོ་ཀཱ་ཨི་དང་། པིལ་ཤན་དང་། མིས་ཕེ་རེད་དང་། བིག་ཝཱ་ཨི་དང་། ནེ་ཧུམ་དང་། བ་ཨ་ནཱ་དང་བཅུ་གཉིས་དང་ལྷན་ཅིག་ཏུ་འོངས་སོ༎

ཨིས་ར་ཨེལ་མི་སྐྱེས་པའི་སྡོམ་གྲངས་ནི།

༨ པར་ཨོས་ཀྱི་བརྒྱུད་པ་༢༡༧༢།

༩ ཤེ་ཕད་ཡཱའི་བརྒྱུད་པ་༣༧༢།

༡༠ ཨ་རཱའི་བརྒྱུད་པ་༦༥༢།

༡༡ ཡེ་ཤུ་ཨ་དང་ཡོ་ཨབ་ཀྱི་བུ་རྣམས་ཀྱི་ནང་ནས། ཕ་ཧད་མོ་ཨབ་ཀྱི་བརྒྱུད་པ་༢༨༡༨།

༡༢ ཨེ་ལམ་གྱི་བརྒྱུད་པ་༡༢༥༤།

༡༣ ཟད་ཐུའི་བརྒྱུད་པ་༨༤༥།

༡༤ ཟག་ཀཱ་ཨིའི་བརྒྱུད་པ་༧༦༠།

༡༥ བིན་ནུ་ཨིའི་བརྒྱུད་པ་༦༤༨།

༡༦ བེ་བཱ་ཨིའི་བརྒྱུད་པ་༦༢༨།

༡༧ ཨས་གད་ཀྱི་བརྒྱུད་པ་༢༣༢༢།

༡༨ ཨ་དོ་ནི་ཀམ་གྱི་བརྒྱུད་པ་༦༦༧།

༡༩ བིག་ཝཱ་ཨིའི་བརྒྱུད་པ་༢༠༦༧།

༢༠ ཨ་དིན་གྱི་བརྒྱུད་པ་༦༥༥།

༢༡ ཧིས་ཀི་ཡཱའི་བུ་ཨ་ཏེར་གྱི་བརྒྱུད་པ་༩༨།

༢༢ ཧ་ཤུམ་གྱི་བརྒྱུད་པ་༣༢༨།

༢༣ བེ་ཙཱ་ཨིའི་བརྒྱུད་པ་༣༢༤།

༢༤ ཧ་རིབ་ཀྱི་བརྒྱུད་པ་༡༡༢།

༢༥ གི་བེ་ཨོན་གྱི་བརྒྱུད་པ་༩༥།

༢༦ བེད་ལེ་ཧེམ་པ་དང་ནེ་ཏོ་ཕཱ་པ་༡༨༨།

༢༧ ཨ་ན་ཐོད་པ་༡༢༨།

༢༨ བེད་ཨས་མ་ཝེད་པ་༤༢།

༢༩ ཁིར་ཡད་ཡེ་ཨ་རིམ་པ་དང་ཀེ་ཕི་རཱ་པ་དང་། བེ་ཨེ་རོད་པ་༧༤༣།

༣༠ རཱ་མཱ་པ་དང་གེ་བཱ་པ་༦༢༡།

༣༡ མིག་མས་པ་༡༢༢།

༣༢ བེད་ཨེལ་པ་དང་ཨ་ཨི་པ་༡༢༣།

༣༣ གཞན་ནེ་བོ་པ་༥༢།

༣༤ གཞན་ཨེ་ལམ་པ་༡༢༥༤།

༣༥ ཧ་རིམ་གྱི་བརྒྱུད་པ་༣༢༠།

༣༦ ཡེ་རི་ཀོ་པ་༣༤༥།

༣༧ ལོད་དང་ཧ་དིད་དང་ཨོ་ནོའི་མི་༧༢༡།

༣༨ སེ་ནཱ་ཨ་པ་༣༩༣༠།

༣༩ བླ་མ་རྣམས་ལས། ཡེ་ཤུ་ཨའི་ཁྱིམ་ལ་གཏོགས་པའི་ཡེ་ད་ཡཱའི་བརྒྱུད་པ་༩༧༣།

༤༠ ཨིམ་མེར་གྱི་བརྒྱུད་༡༠༥༢།

༤༡ ཕ་ཤུར་གྱི་བརྒྱུད་པ་༡༢༤༧།

༤༢ ཧ་རིམ་གྱི་བརྒྱུད་པ་༡༠༡༧།

༤༣ ལེ་ཝི་པ་རྣམས་ལས་ཧོ་ད་ཝཱའི་བརྒྱུད་ཀྱི་ཡེ་ཤུ་ཨ་དང་ཀད་མི་ཨེལ་གྱི་བརྒྱུད་པ་༧༤།

༤༤ མགུར་ལེན་མཁན་རྣམས་ལས་ཨ་སབ་ཀྱི་བརྒྱུད་པ་༡༤༨།

༤༥ སྒོ་སྲུང་པ་རྣམས་ལས། ཤལ་ལུམ་དང་ཨ་ཏེར་དང་། ཨག་ཁུབ་དང་ཏལ་མོན་དང་ཧ་ཏི་ཏཱ་དང་ཤོ་བཱ་ཨིའི་བརྒྱུད་པའི་སྡོམ་གྲངས་༡༣༨།

༤༦ ནེ་ཐི་ནིམ་པ་རྣམས་ལས། ཟི་ཧཱའི་བུ་དང་ཧ་སུ་ཕཱའི་བུ་དང་ཏབ་བ་ཨོད་ཀྱི་བུ་རྣམས།

༤༧ ཀེ་རོས་དང་ཟི་ཨ་དང་ཕ་དོན་གྱི་བརྒྱུད་པ་དང་།

༤༨ ལེ་བ་ནཱ་དང་ཧ་ག་བཱ་དང་ཤལ་མཱ་ཨིའི་བརྒྱུད་པ་དང་།

༤༩ ཧ་ནན་དང་གིད་དེལ་དང་ག་ཧར་གྱི་བརྒྱུད་པ་དང་།

༥༠ རེ་ཨ་ཡཱ་དང་རེ་ཙིན་དང་ནེ་ཀོ་དཱའི་བརྒྱུད་པ་དང་།

༥༡ ག་ཟམ་དང་ཨུ་ཟཱ་དང་པཱ་ཤེ་ཨའི་བརྒྱུད་པ་དང་།

༥༢ བེ་ཟཱ་ཨི་དང་མེ་ཨུ་ནིམ་དང་ནེ་ཕུ་སིམ་གྱི་བརྒྱུད་པ་དང་།

༥༣ བག་བུག་དང་ཧ་ཀུ་ཕཱ་དང་ཧར་ཧུར་གྱི་བརྒྱུད་པ་དང་།

༥༤ བས་ལུད་དང་མེ་ཧི་དཱ་དང་ཧར་ཤཱའི་བརྒྱུད་པ་དང་།

༥༥ བར་ཀོས་དང་སི་སེ་རཱ་དང་ཐ་མཱའི་བརྒྱུད་པ་དང་།

༥༦ ནེ་ཙི་ཡཱ་དང་ཧ་ཏི་ཕཱའི་བརྒྱུད་པ་རྣམས་སོ༎

༥༧ ཤ་ལོ་མོའི་ཞབས་ཕྱིའི་བརྒྱུད་པ་རྣམས་ལས། སོ་ཏཱ་ཨི་དང་སོ་ཕེ་རེད་དང་ཕེ་རུ་དཱའི་བརྒྱུད་པ་རྣམས་དང་།

༥༨ ཡ་ཨ་ལཱ་དང་དར་ཀོན་དང་གིད་དེལ་གྱི་བརྒྱུད་པ་རྣམས་དང་།

༥༩ ཤེ་ཕད་ཡཱ་དང་ཧད་ཏིལ་དང་ཙེ་བཱ་ཨིམ་པ་ཕོ་ཁེ་རེད་དང་ཨ་མོན་གྱི་བརྒྱུད་པ་རྣམས་སོ༎

༦༠ ནེ་ཐི་ནིམ་པ་དང་ཤ་ལོ་མོའི་ཞབས་ཕྱིའི་བརྒྱུད་པ་རྣམས་ཀྱི་སྡོམ་གྲངས་ནི་༣༩༢།

༦༡ རང་གི་ཕ་མེས་ཀྱི་བརྒྱུད་དང་རུས་ཨིས་ར་ཨེལ་ལས་ཡིན་ནམ་མ་ཡིན་སྟོན་མ་ནུས་པ་ཐེལ་མེ་ལཱ་དང་། ཐེལ་ཧར་ཤཱ་དང་། ཀེ་རུབ་དང་། ཨད་དོན་དང་། ཨིམ་མེར་ནས་ཡར་འོངས་མཁན་རྣམས་ནི་འདི་ལྟ་སྟེ།

༦༢ དེ་ལ་ཡཱ་དང་ཏོ་བི་ཡཱ་དང་ནེ་ཀོ་དཱའི་བརྒྱུད་པ་རྣམས་༦༤༢།

༦༣ བླ་མ་རྣམས་ལས། ཧ་བ་ཡཱ་དང་ཧག་ཀོས་དང་བར་ཟིལ་ལཱ་ཨིའི་བརྒྱུད་པ་རྣམས་སོ། དེས་ནི་གིལ་ཨད་པ་བར་ཟིལ་ལཱ་ཨིའི་བུ་མོ་རྣམས་ནས་གཅིག་བག་མར་བླངས་པས། དེ་དག་གི་མིང་འདི་ལ་བཏགས་སོ།

༦༤ འདི་ཚོས་མི་རབས་ཀྱི་ཐོ་བཞིན་དུ་བརྩིས་པའི་བརྒྱུད་ཐོའི་ནང་བཙལ་ཀྱང་མ་བརྙེད་པས། མི་གཙང་བ་ལྟར་བརྩིས་ཏེ། འདི་དག་བླ་མའི་གྲལ་ནས་བཏོན་ཏོ།

༦༥ ཡང་སྡེ་དཔོན་ཆེན་པོས་དེ་དག་ལ། བླ་མ་ཞིག་ཨུ་རིམ་དང་ཐུམ་མིམ་བཏགས་ནས་མ་ལངས་པའི་བར་དུ། རབ་ཏུ་དམ་པའི་རྫས་ནས་མ་ཟ་ཞེས་བསྐུལ་ཏོ༎

༦༦ ཆོས་ཚོགས་འདི་ཚང་མའི་སྡོམ་གྲངས་ནི་༤༢༣༦༠ཐམ་པ་ཡོད་པ་ཡིན།

༦༧ དེ་རྣམས་མ་གཏོགས་པར་གཡོག་པོ་དང་གཡོག་མོ་༧༣༣༧དང་། མགུར་ལེན་མཁན་སྐྱེས་པ་དང་བུད་མེད་༢༤༥ཡང་ཡོད་པ་ཡིན།

༦༨ རྟ་༧༣༦དང་དྲེའུ་༢༤༥དང་།

༦༩ རྔ་མོང་༤༣༥དང་། བོང་བུ་༦༧༢༠ཐམ་པ་ཡོད་པ་ཡིན།

༧༠ ཡང་ཕ་མེས་བརྒྱུད་ཀྱི་དཔོན་པོ་ཁ་ཤས་ཀྱིས་མཁར་ལས་ཀྱི་ཕྱིར་ནོར་བྱིན་ཏེ། སྡེ་དཔོན་ཆེན་པོས་དཀོར་མཛོད་དུ་གསེར་གྱི་དོང་ཙེ་༡༠༠༠དང་། ཏིང་༥༠དང་། ཆོས་གོས་༥༣༠ཐམ་པ་ཕུལ་ཏོ།

༧༡ ཡང་ཕ་མེས་བརྒྱུད་ཀྱི་དཔོན་པོ་ཁ་ཤས་ཀྱིས་མཁར་ལས་ཀྱི་མཛོད་དུ་གསེར་གྱི་དོང་ཙེ་༢༠༠༠༠དངུལ་རྡོ་ཚད་༢༢༠༠བྱིན་ཏོ།

༧༢ ཡང་མི་མངས་ཀྱིས་གསེར་གྱི་དོང་ཙེ་༢༠༠༠༠དང་། དངུལ་རྡོ་ཚད་༢༠༠༠དང་ཆོས་གོས་༦༧ཕུལ་ཏོ༎

༧༣ དེ་ནས་བླ་མ་དང་། ལེ་ཝི་པ་དང་། སྒོ་པ་དང་། མགུར་ལེན་མཁན་དང་། མི་སྡེའི་ནང་ནས་ཁ་ཤས་དང་། ནེ་ཐི་ནིམ་པ་དང་། ཨིས་ར་ཨེལ་ཚང་མ་རེ་རང་གི་གྲོང་ཁྱེར་དུ་གནས་ཏེ། ཟླ་བ་བདུན་པ་འཆར་བའི་ཚེ་ཨིས་ར་ཨེལ་གྱི་བུ་རྣམས་རང་རང་གི་གྲོང་ཁྱེར་དུ་ཡོད་པ་ཡིན་ནོ༎

༨

དེ་ནས་མི་ཐམས་ཅད་ནི་མི་གཅིག་ལྟར་ཆུའི་རྟ་སྒོའི་རྩར་ཡོད་པའི་ལམ་སྲང་དུ་འཛོམས་ནས། ཆོས་ལ་མཁས་པའི་ཨེས་རཱ་ལ། ཡ་ཧོ་ཝཱས་ཨིས་ར་ཨེལ་ལ་གསུངས་པའི་མོ་ཤེའི་བཀའ་ཁྲིམས་ཀྱི་མདོ་དེ་འདིར་བསྣམས་ཤོག་ཅེས་ཞུས་པས།

༢ བླ་མ་ཨེས་རཱས་ཟླ་བ་བདུན་པའི་ཚེས་དང་པོར་སྐྱེས་པ་དང་བུད་མེད་ཀྱི་ཚོགས་དང་། ཐོས་ཤིང་ཧ་གོ་ནུས་པ་ཐམས་ཅད་ཀྱི་མདུན་དུ་བཀའ་ཁྲིམས་ཀྱི་མདོ་དེ་གདན་ཞུས་ནས།

༣ སྔ་དྲོ་ནས་ཉིན་གུང་གི་བར་དུ་ཆུའི་རྟ་སྒོའི་རྩར་ཡོད་པའི་ལམ་ནང་སྐྱེས་པ་དང་བུད་མེད་དང་། ཧ་གོ་ནུས་པ་ཐམས་ཅད་ཀྱི་མདུན་དུ་བཀླགས་ཏེ། མི་ཐམས་ཅད་ཀྱིས་བཀའ་ཁྲིམས་ཀྱི་མདོ་དེ་ལ་མ་གཡེངས་པར་རྣ་བ་བཏུད་དོ།

༤ དེའི་དོན་དུ་བཟོས་པའི་ཤིང་གི་སྟེགས་ཤིག་གི་སྟེང་དུ་ཆོས་ལ་མཁས་པའི་ཨེས་རཱ་ནི་བཞེང་ནས་བསྡད། དེའི་གཡས་ཕྱོགས་སུ་མད་ཐིད་ཡཱ་དང་། ཤེ་མཱ་དང་། ཨ་ན་ཡཱ་དང་། ཨུ་རི་ཡཱ་དང་། ཧིལ་ཀི་ཡཱ་དང་། མ་ཨ་སེ་ཡཱ་དང་དྲུག་དང་། དེའི་གཡོན་ཕྱོགས་སུ་པེ་ད་ཡཱ་དང་། མི་ཤ་ཨེལ་དང་། མལ་ཀི་ཡཱ་དང་། ཧ་ཤུམ་དང་། ཧས་བད་ད་ནཱ་དང་། ཟ་ཀར་ཡཱ་དང་། མེ་ཤུལ་ལམ་དང་བདུན་འགྲེང་ཞིང་བསྡད་དོ།

༥ དེར་ཨེས་རཱ་མི་ཀུན་ལས་མཐོན་པོ་ལ་ཡོད་པ་དང་། མི་ཚང་མའི་མཐོང་སར་མདོ་དེ་ཕྱེས་ནས། ཁོང་གིས་ཕྱེས་མ་ཐག་ཏུ་མི་ཐམས་ཅད་ཡར་ལངས་སོ།

༦ དེར་ཨེས་རཱས་བླ་ན་མེད་པའི་དཀོན་མཆོག་ཡ་ཧོ་ཝཱ་ལ་ཤིས་བརྗོད་པ་དང་། མི་ཐམས་ཅད་ཀྱིས་ལག་པ་བཏེགས་ནས། ལན་དུ་ཨ་མེན་ཨ་མེན་ཞེས་ཞུས་ནས། མགོ་བཀུག་སྟེ་ལུས་ས་ལ་བརྡབས་ཏེ་ཡ་ཧོ་ཝཱ་ལ་ཕྱག་བཙལ་ཏོ།

༧ ཡང་ཡེ་ཤུ་ཨ་དང་། བཱ་ནི། ཤེ་རབ་ཡཱ། ཡ་མིན། ཨག་ཁུབ། ཤབ་ཐཱ་ཨི། ཧོ་དི་ཡཱ། མ་ཨ་སེ་ཡཱ། ཀེ་ལི་ཏཱ། ཨ་ཟར་ཡཱ། ཡོ་ཟ་བད། ཧ་ནན། པེ་ལ་ཡཱ་དང་ལེ་ཝི་པ་རྣམས་ཀྱིས་རང་རང་གི་གནས་སུ་ལངས་ནས་བསྡད་ཡོད་པའི་མི་ཀུན་ལ་བཀའ་ཁྲིམས་ཀྱི་མདོ་བཤད་དོ།

༨ དེ་དག་གིས་བཀའ་ཁྲིམས་ཀྱི་མདོ་དེ་སྐད་གསལ་པོར་བཀླགས་ནས། དོན་བཤད་ཅིང་། བཀླགས་པའི་དོན་ནི་ཧ་གོ་བར་བཅུག་གོ།

༩ བཀའ་ཁྲིམས་ཀྱི་གསུང་རྣམས་ཐོས་པ་དང་མི་ཐམས་ཅད་ངུས་པས། སྡེ་དཔོན་ཆེན་པོ་ནེ་ཧེམ་ཡཱ་དང་། ཆོས་ལ་མཁས་པའི་བླ་མ་ཨེས་རཱ་དང་། མི་སྡེ་ལ་དོན་བཤད་པའི་ལེ་ཝི་པ་རྣམས་ཀྱིས་མི་ཐམས་ཅད་ལ། འདི་ནི་ཡ་ཧོ་ཝཱ་ཁྱོད་རྣམས་ཀྱི་དཀོན་མཆོག་གི་ཞག་དམ་པ་ཡིན་པས། མྱ་ངན་ཡང་མ་བྱེད་ངུ་ཡང་མ་ངུ་ཞིག

༡༠ དེར་ཁོང་གིས་དེ་དག་ལ་འདི་རིང་ངེད་ཀྱི་གཙོ་བོའི་ཞག་དམ་པ་ཞིག་ཡིན་པས། ད་སོང་ལ། ཞག་རྩི་ལྡན་པ་དེ་ཟོ། མངར་མོ་དེ་ཐུང་། བསྒྲུབ་ནས་མེད་པ་རྣམས་ལ་སྐལ་བ་ཡང་སྐྱེལ་ཞིག སེམས་སྐྱོ་མ་བྱེད་ཅིག ཡ་ཧོ་ཝཱར་དགའ་བ་ནི་ཁྱོད་ཀྱི་སྟོབས་ཡིན་ནོ་ཞེས་སྨྲས་སོ།

༡༡ དེ་ལྟར་ལེ་ཝི་པ་རྣམས་ཀྱིས་མི་ཐམས་ཅད་ཁ་རོག་བསྡད་དུ་བཅུག་ནས། དེ་དག་ལ། ཁ་རོག་སྡོད། ཞག་འདི་ནི་དམ་པ་ཡིན་པས། ཁོང་འཁྲུགས་མ་བྱེད་ཅིག་ཅེས་སྨྲས་པ་དང་།

༡༢ མི་ཐམས་ཅད་ཟ་བ་དང་། འཐུང་བ་དང་། སྐལ་བ་སྐྱེལ་བ་དང་། དགའ་བ་ཆེན་པོ་བྱེད་དུ་བཤོལ་ལོ། དེ་ཅིའི་ཕྱིར་ཞེ་ན། དེ་རྣམས་ལ་བཤད་པའི་གསུང་རྣམས་ཧ་གོ་བའི་ཕྱིར་རོ༎

༡༣ ཡང་ཞག་གཉིས་བར་མི་ཀུན་གྱི་ཕ་མེས་བརྒྱུད་སོ་སོའི་དཔོན་པོ་རྣམས་དང་། བླ་མ་རྣམས་དང་། ལེ་ཝི་པ་རྣམས་ནི་བཀའ་ཁྲིམས་ཀྱི་གསུང་དོན་སློབ་ཏུ་ཆོས་ལ་མཁས་པའི་ཨེས་རཱའི་དྲུང་དུ་འཛོམས་སོ།

༡༤ དེར་ཡ་ཧོ་ཝཱས་མོ་ཤེའི་ངག་གི་སྒོ་ནས་གསུངས་པའི་བཀའ་ཁྲིམས་ནང་ན་ཟླ་བ་མདུན་པའི་དུས་ཆེན་ལ་ཨིས་ར་ཨེལ་གྱི་བུ་བརྒྱུད་རྣམས་སྤྱིལ་བུའི་ནང་སྡོད་པར་དགོས་བྲིས་པ་དེ་བརྙེད་དོ།

༡༥ ཡང་བྲིས་ཡོད་པ་བཞིན་དུ་སྤྱིལ་བུ་བཟོ་བ་ལ་རི་ལ་སོང་ནས་ཁ་སྐྱུར་པོའི་ཤིང་གི་ཡལ་ག་དང་། ཁ་སྐྱུར་རྒོད་པོའི་ཡལ་ག་དང་། མིར་གྱི་ཡལ་ག་དང་། ཁ་ཟུར་གྱི་ཡལ་ག་དང་། ལོ་མ་ཅན་གྱི་ཡལ་ག་རྣམས་ཚོལ་ཞིག་བྱས་ནས། གྲོང་ཁྱེར་ཐམས་ཅད་དང་ཡེ་རུ་ཤ་ལེམ་དུ་བསྒྲགས་པས།

༡༦ མི་རྣམས་ཕྱི་རོལ་དུ་སོང་ནས་ཁྱེར་འོངས་ཏེ། རང་གི་ཁང་པའི་ཐོག་དང་ཚོམས་དང་། དཀོན་མཆོག་གི་ཕོ་བྲང་གི་སྡེ་ཡངས་དང་། ཆུའི་རྟ་སྒོའི་ལམ་སྲང་དང་། ཨེབ་ར་ཨིམ་གྱི་རྟ་སྒོའི་ལམ་རྣམས་སུ་རེ་རང་གི་ཕྱིར་སྤྱིལ་བུ་བཟོས་སོ།

༡༧ ཡང་བཙོན་ནས་ལོག་འོངས་པའི་མི་ཚོགས་ཐམས་ཅད་ཀྱིས་སྤྱིལ་བུ་བཟོས་ཏེ། དེའི་འོག་ཏུ་གནས་སོ། དེ་ཅིའི་ཕྱིར་ཞེ་ན། ནུན་གྱི་བུ་ཡོ་ཤུ་ཨའི་དུས་ནས་བཟུང་སྟེ། ཞག་འདིའི་བར་དུ་ཨིས་ར་ཨེལ་གྱི་བུ་རྣམས་ཀྱིས་དེ་ལྟར་མ་བྱས་པ་ཡིན། ཡང་དགའ་སྤྲོ་ཤིན་ཏུ་ཆེན་པོ་བྱུང་ངོ་།

༡༨ ཡང་ཁོང་གིས་ཞག་དང་པོ་ནས་མཇུག་མའི་བར་དུ། ཞག་ལྟར་དཀོན་མཆོག་གི་བཀའ་ཁྲིམས་ཀྱི་མདོ་ལས་བསྒྲགས་ཏེ། དེ་རྣམས་ཀྱིས་ཉིན་ཞག་བདུན་དུས་ཆེན་བྱས་ནས། ཞག་བརྒྱད་པར་ཁྲིམས་ལུགས་བཞིན་དུ་ཆོས་ལ་ཚོགས་སོ༎

༩

དེ་ནས་ཟླ་བ་དེའི་ཚེས་པར་ཉི་ཤུ་རྩ་བཞི་ཨིས་ར་ཨེལ་གྱི་བུ་རྣམས་ཀྱིས་སྨྱུང་གནས་སྲུང་ཞིང་། ལུས་རྩྭ་ཕད་དང་མགོ་ལ་རྡུལ་གོན་ཏེ་འདུས་སོ།

༢ ཡང་ཨིས་ར་ཨེལ་གྱི་བུ་བརྒྱུད་ནི་ཕྱི་པ་ཐམས་ཅད་ལས་སོ་སོར་བྲལ་ཏེ། དེ་དག་ཡར་ལངས་ནས་རང་གི་སྡིག་པ་དང་རང་གི་ཕ་མེས་ཀྱི་སྐྱོན་རྣམས་མཐོལ་ཏོ།

༣ དེ་དག་རང་གི་གནས་སུ་ལངས་ནས། ཉི་མ་དྲོས་པའི་བར་དུ་ཡ་ཧོ་ཝཱ་རང་གི་དཀོན་མཆོག་གི་བཀའ་ཁྲིམས་ཀྱི་མདོ་དེ་བཀླགས་ཏེ། ཉིན་གུང་ཡོལ་བའི་བར་དུ་སྡིག་པ་མཐོལ་ནས་ཡ་ཧོ་ཝཱ་རང་གི་དཀོན་མཆོག་ལ་ཕྱག་བཙལ་ཏོ།

༤ དེ་ནས་ལེ་ཝི་པ་རྣམས་ལས་ཡེ་ཤུ་ཨ་དང་། བཱ་ནི་དང་། ཀད་མི་ཨེལ་དང་། ཤེ་བན་ཡཱ་དང་། བུན་ནི་དང་། ཤེ་རབ་ཡཱ་དང་། བཱ་ནི་དང་། ཁེ་ནཱ་ནི་དང་མི་བརྒྱད་ཐེམ་པའི་ཁར་ལངས་ཏེ། ཡ་ཧོ་ཝཱ་རང་གི་དཀོན་མཆོག་ལ་འབོད་བསྒྲགས་སོ།

༥ ཡང་ཡེ་ཤུ་ཨ་དང་། ཀད་མི་ཨེལ་དང་། བཱ་ནི་དང་། ཧ་ཤབ་ནེ་ཡཱ་དང་། ཤེ་རབ་ཡཱ་དང་། ཧོ་དི་ཡཱ་དང་། ཤེ་བན་ཡཱ་དང་། པེ་ཐ་ཧི་ཡཱ་བྱ་བའི་ལེ་ཝི་པ་བརྒྱད་ཀྱིས་འདི་སྐད་དུ། ལོངས་ལ། ཡ་ཧོ་ཝཱ་ཁྱོད་ཀྱི་དཀོན་མཆོག་ལ་དུས་རྒྱུན་ནས་རྒྱུན་དུ་སྟོད་པ་ཕུལ་ཞིག ཀྱེ་ཡ་ཧོ་ཝཱ། ཁྱེད་ཀྱི་མཚན་དཔལ་དང་ལྡན་པ་ཤིས་པ་དང་སྟོད་པ་ཀུན་ལས་ཡར་འཕགས་པ་ལ་བཀྲ་ཤིས་ཤོག

༦ ཁྱེད་གཅིག་པོ་ཡ་ཧོ་ཝཱ་ལགས། ནམ་མཁའ་དང་ནམ་མཁའ་རྣམས་ཀྱི་ནམ་མཁའ་དང་། དེ་དག་གི་ཚོགས་ཐམས་ཅད་དང་། ས་གཞི་དང་། དེའི་ནང་ན་ཡོད་པ་ཀུན་དང་། རྒྱ་མཚོ་རྣམས་དང་། དེ་དག་གི་ནང་ན་ཡོད་པ་ཐམས་ཅད་བཀོད་པར་མཛད་ནས། དེ་ཐམས་ཅད་སྐྱོང་བར་ཡང་མཛད་པས།

༧ གནམ་ཚོགས་ཀྱིས་ཁྱེད་ལ་ཕྱག་འཚལ་ལོ། ཁྱེད་ནི་ཡ་ཧོ་ཝཱ་དཀོན་མཆོག་ལགས། ཁྱེད་ཀྱིས་ཨབ་རམ་འདམས་ཏེ་ཀལ་དཱི་པ་རྣམས་ཀྱི་ས་ཨུར་ཡུལ་ནས་ཁྲིད་ཅིང་། དེའི་མིང་དུ་ཨབ་ར་ཧམ་ཞེས་བཏགས་པར་མཛད་དོ།

༨ ཁྱེད་ཀྱི་དྲུང་དུ་དེའི་སྙིང་དད་པ་ཅན་གཟིགས་ཏེ་དེ་ལ། ཀ་ན་ཨན་པ་དང་། ཧེད་པ་དང་། ཨ་མོར་པ་དང་། ཕེ་རི་ཟི་པ་དང་། ཡེ་བུས་པ་དང་། གིར་ག་ཤི་པའི་ཡུལ་རྣམས་ཁྱོད་ཀྱི་བུ་བརྒྱུད་ལ་གནང་བར་བྱའོ་ཞེས་ཞལ་གྱིས་བཞེས་པ་དེ་བསྒྲུབ་པར་མཛོད་དོ། དེ་ཅིའི་ཕྱིར་ཞེ་ན། ཁྱེད་ནི་ཐུགས་དྲང་པོ་ལགས་པའི་ཕྱིར་རོ༎

༩ ཡང་མི་སེར་ཡུལ་དུ་བདག་ཅག་གི་ཕ་མེས་ཀྱི་སྡུག་བསྔལ་ལ་ཁྱེད་ཀྱིས་གཟིགས་ཏེ། རྒྱ་མཚོ་དམར་པོའི་འགྲམ་དུ་དེ་དག་གི་སྨྲེ་ངག་ལ་གསན་ནས།

༡༠ ཕར་ཨོ་དང་། དེའི་འཁོར་གཡོག་ཐམས་ཅད་དང་། དེའི་ཡུལ་གྱི་འབངས་ཐམས་ཅད་ལ་རྟགས་པ་དང་ལྟས་སོ་སོ་བསྟན་པ་ཡིན། དེ་ཅིའི་ཕྱིར་ཞེ་ན། དེ་ཚོ་ང་རྒྱལ་གྱིས་བསྙེམས་ཏེ། དེ་དག་ལ་བརྙས་པ་གཟིགས་པའི་ཕྱིར་རོ། དེ་ལྟར་དེ་རིང་གི་བར་དུ་ལུས་ཡོད་པའི་ཉིད་ཀྱི་མཚན་བཏོན་ཏོ།

༡༡ ཁྱེད་ཀྱིས་དེ་དག་གི་མདུན་དུ་རྒྱ་མཚོ་ཁག་གཉིས་སུ་མཛད་པས། དེ་དག་རྒྱ་མཚོའི་དཀྱིལ་དུ་ས་སྐམ་ལྟར་ཕྱིན་ཏོ། རྡོ་ཞིག་ཆུ་གཏིང་ཟབ་ཀྱི་ནང་དུ་འཕེན་པ་ལྟར། ཁྱེད་ཀྱིས་དེ་དག་ལ་བདའ་མཁན་རྣམས་ཤེད་ཆེ་བའི་ཆུ་རྣམས་ནང་ཕངས་པར་མཛད།

༡༢ དེའི་སྟེང་དུ་ངེད་ཀྱི་ཕ་མེས་རྣམས་འགྲོ་བའི་ལམ་དུ་འོད་གནང་བའི་ཕྱིར། ཉིན་མོར་སྤྲིན་གྱི་ཀ་བ་དང་། མཚན་མོར་མེའི་ཀ་བས་འཁྲིད་པར་མཛད།

༡༣ རི་བོ་སི་ནཱའི་སྟེང་དུ་ཕེབས་ཏེ་ནམ་མཁའ་ནས་དེ་དག་དང་གསུང་གླེང་མཛད་ཅིང་། ཞལ་ཆེ་དྲང་པོ་དང་། བདེན་པ་ཉིད་ཀྱི་བཀའ་རྒྱ་དང་། སྤྱད་མཚམས་དང་། བཀའ་མཆིད་བཟང་པོ་རྣམས་ཀྱང་གནང་ནས།

༡༤ ཁྱེད་ཀྱི་དམ་པའི་ཤབ་བཱད་དེ་དག་ལ་མངོན་པར་མཛད་ཅིང་། ཁྱེད་ཀྱི་བྲན་པོ་མོ་ཤེའི་ངག་གི་སྒོ་ནས་བཀའ་རྒྱ་དང་། སྤྱད་མཚམས་དང་། བཀའ་ཁྲིམས་བཙུགས།

༡༥ ཡང་ཁྱེད་ཀྱིས་དེ་དག་ལྟོགས་པའི་དུས་སུ་ནམ་མཁའ་ནས་བག་ལེབ་དང་སྐོམ་པའི་དུས་སུ་བྲག་གི་ནང་ནས་ཆུ་བཏོན་ནས་གནང་། ཡང་ཁྱེད་ཀྱིས་དེ་དག་ལ་གནང་བའི་ཕྱིར་དབུ་མནའ་བཞེས་པའི་ཡུལ་དེ་ནི་དབང་བར་འགྱུར་ཞེས་ཞལ་ཆད་མཛད་དོ༎

༡༦ འོན་ཀྱང་ངེད་ཀྱི་ཕ་མེས་དེ་དག་གིས་ང་རྒྱལ་བྱེད་ཅིང་། མཇིང་པ་གྱོང་པོ་བྱས་ཏེ། ཁྱེད་ཀྱི་བཀའ་ལ་མ་ཉན་པར།

༡༧ བཀའི་འབངས་མི་བྱའོ་སྨྲས་ནས། ཁྱེད་ཀྱིས་དེ་རྣམས་ཀྱི་དཀྱིལ་དུ་བསྟན་པའི་ལྟས་རྣམས་ཡིད་ལ་མ་བཅངས་པར། རང་གི་མཇིང་པ་གྱོང་པོ་བྱས་ནས། ངོ་ལོག་བྱེད་ཅིང་། སླར་བྲན་བྱེད་དུ་ལོག་པའི་ཕྱིར་དཔོན་པོ་ཞིག་ཀྱང་བསྐོས། ཡིན་ཀྱང་ཁྱེད་ནི་སྡིག་པ་སེལ་བར་མཉེས་པའི་དཀོན་མཆོག་ཐུགས་རྗེ་དང་སྙིང་རྗེ་ཅན་དང་། ཐུགས་སྣ་རིང་པོ་དང་། ཐུགས་རྗེ་ཆེན་པོ་ལགས་པས་དེ་དག་མ་སྤངས་སོ།

༡༨ འོ་ན། དེ་དག་གིས་བླུགས་པའི་བེའུ་ཞིག་བཟོས་ཏེ། ཁྱོད་ཅག་མི་སེར་ཡུལ་ནས་བཏོན་ཏེ་ཁྲིད་པའི་དཀོན་མཆོག་དེ་ནི་འདི་ཀ་ཡིན་ཟེར་ཞིང་། ཁྱེད་ཀྱི་ཐུགས་ཁྲོ་མང་དུ་དཀྲུགས་མོད།

༡༩ ཡིན་ན་ཡང་ཁྱེད་ཀྱི་ཐུགས་བརྩེ་བ་སྣ་ཚོགས་ཀྱི་སྒོ་ནས་དེ་དག་འབྲོག་སྟོང་དུ་མ་སྤངས་ཏེ། ཉིན་མོར་ལམ་དུ་འཁྲིད་པའི་ཀ་བ་དང་། དེ་དག་འགྲོ་དགོས་པའི་ལམ་དུ་མཚན་མོར་འོད་གནང་བའི་མེའི་ཀ་བ་དེ་ནི་དེ་དག་དང་མ་བྲལ་ཏོ།

༢༠ དེ་དག་ལ་བསླབ་བྱ་སྟོན་དུ་ཉིད་ཀྱི་ཐུགས་ཉིད་ལེགས་པོ་ཡང་གནང་བ་ཡིན། ཁྱེད་ཀྱི་མན་ནཱ་དེ་དག་གི་ཁ་ནས་འཐེན་པར་མ་མཛད། ཆུ་གནང་ནས་དེ་དག་གི་སྐོམ་རི་སངས་སུ་བཅུག་གོ།

༢༡ འོ་ན་ལོ་བཞི་བཅུའི་བར་དུ་འབྲོག་སྟོང་དུ་ཁྱེད་ཀྱིས་དེ་དག་བསྐྱངས་བས། དེ་དག་ལ་དགོས་འགྱག་གང་ཡང་མ་བྱུང་། དེ་དག་གི་གོས་རྣམས་རྙིང་པ་མ་སོང་། རྐང་པར་ཆུ་ལྒང་ཡང་མ་ཐོན།

༢༢ དེ་མ་ཟད་པར་ཁྱེད་ཀྱིས་དེ་དག་ལ་རྒྱལ་ཁམས་དང་། མི་བརྒྱུད་སོ་སོ་དང་། ཡུལ་དེའི་གྲུ་སོ་སོ་བགོས་ནས་བསྩལ་བས། དེ་དག་གིས་སི་ཧོན་གྱི་ཡུལ་དང་། ཧེས་བོན་གྱི་རྒྱལ་པོའི་ཡུལ་དང་། བཱ་ཤན་གྱི་རྒྱལ་པོ་ཨོག་བྱ་བའི་ཡུལ་རྣམས་བདག་ཏུ་བཟུང་ངོ་།

༢༣ དེ་དག་གི་བུ་རྣམས་ཀྱང་ནམ་མཁའི་སྐར་མ་ལྟར་དར་བཅུག་པར་མཛད་ནས། སྔར་ཁྱེད་ཀྱིས་དེ་དག་གི་མེས་པོ་རྣམས་ལ། བདག་པོ་རྒྱབ་ཏུ་སོང་ཞིག་གསུངས་ནས། ཞལ་གྱིས་བཞེས་པའི་ཡུལ་དུ་ཁྲིད་པར་མཛད།

༢༤ དེ་ལྟར་དེ་དག་གི་བུ་རྣམས་ནང་དུ་ཞུགས་ནས། ཡུལ་དེ་དབང་བ་ཡིན། དེ་དག་གི་མདུན་དུ་ཡུལ་དེའི་གཞི་མི་ཀ་ན་ཨན་པ་རྣམས་ཁྱེད་ཀྱིས་བཏུལ་ནས། ཡུལ་དེའི་མི་དང་དེའི་རྒྱལ་པོ་རྣམས་ལ་ཇི་འཐད་བྱེད་འཇུག་ཏུ་དེ་དག་གི་ལག་ཏུ་བཏད་དོ།

༢༥ དེ་དག་ལ་གྲོང་ཁྱེར་བཙན་པོ་དང་། ཡུལ་སྐྱིད་པོ་དེ་བརྙེད་དེ། ནོར་གྱིས་གང་བའི་ཁང་པ་དང་། འབྲུས་ཡོད་པའི་ཁྲོན་པ་དང་། རྒུན་ཚལ་དང་། ཁ་སྐྱུར་ཚལ་དང་། བཟའ་ཤིང་མང་པོའི་བདག་པོར་གྱུར་ནས། ཟོས་ཏེ་ཚིམས་ནས་རྒྱགས། ཁྱེད་ཀྱི་བཀའ་དྲིན་ཆེན་པོའི་ནང་དུ་ལོངས་སྤྱོད་པར་གྱུར་ཏོ༎

༢༦ འོན་ཀྱང་དེ་དག་གིས་བཀའ་ལ་མ་ཉན་པར་ཁྱེད་ལ་ངོ་ལོག་བྱེད་ཅིང་། ཁྱེད་ཀྱི་བཀའ་ཁྲིམས་དེ་རྒྱབ་ཏུ་དབྱུགས་ནས། ཁྱེད་ཀྱི་ཕྱོགས་སུ་འགུག་པའི་ཕྱིར་དཔང་ཕུད་གཏོང་བའི་ཁྱེད་ཀྱི་ལུང་སྟོན་པ་རྣམས་བསད་པས། ཁྱེད་ཀྱི་ཐུགས་ཁྲོ་མང་དུ་དཀྲུགས།

༢༧ དེའི་ཕྱིར་ཁྱེད་ཀྱིས་དེ་དག་དགྲ་བོ་རྣམས་ཀྱི་ལག་ཏུ་བཏད་ནས། ཁོ་རྣམས་ཀྱིས་དེ་དག་ལ་སྡུག་པོ་བསྟེར་བས། དེ་དག་སྡུག་བསྔལ་གྱི་ནང་དུ་ཡོད་པའི་ཚེ། ཁྱེད་ལ་བོས་པ་ལས། ཁྱེད་ཀྱིས་ནམ་མཁའ་རུ་གསན་ཏེ། ཉིད་ཀྱི་ཐུགས་བརྩེ་བ་སྣ་ཚོགས་བཞིན་དུ་དེ་དག་དགྲ་བོའི་ལག་ནས་ཐར་འཇུག་པའི་སྐྱབས་བྱེད་མཁན་རྣམས་གནང་ངོ་།

༢༨ འོན་དེ་དག་ལ་སྐྱིད་པོ་འབྱུང་བ་ཙམ་གྱིས། སླར་ཡང་ཁྱེད་ཀྱི་དྲུང་དུ་མི་དགེ་བའི་ལས་བྱས་པས། ཁྱེད་ཀྱིས་དེ་དག་དགྲ་བོའི་ལག་ཏུ་བཏང་བཞག་ནས། དེ་ཚོའི་མངའ་འབངས་སུ་གྱུར་པ་ཡིན། དེ་ནས་ཀྱང་དེ་དག་སེམས་བསྒྱུར་ཏེ། ཁྱེད་ནས་སྐྱབས་ཞུ་བའི་ཚེ། ཁྱེད་ཀྱིས་ནམ་མཁའ་རུ་གསན་ཏེ། ཉིད་ཀྱི་ཐུགས་བརྩེ་བ་རྣམས་དང་བསྟུན་ནས། དེ་དག་ཡང་ནས་ཡང་དུ་ཐར་བཅུག་པ་ཡིན།

༢༩ ཡང་དེ་དག་ཁྱེད་ཀྱི་བཀའ་རྒྱའི་ཕྱོགས་སུ་སྒྱུར་བར་ཁྱེད་ཀྱིས་སྐུལ་རུང་། དེ་དག་གིས་ང་རྒྱལ་བྱེད་ཅིང་ཁྱེད་ཀྱི་བཀའ་སྩལ་དང་དུ་མ་བླངས་བར། སུས་སྲུང་ནའང་འཚོ་བར་འགྱུར་བའི་ཁྱེད་ཀྱི་བཀའ་ཁྲིམས་རྣམས་དང་འགལ་ནས་སྡིག་པ་བྱས། རང་གི་གཉའ་བ་མ་དགུར་བར་མཇིང་པ་གྱོང་པོ་བྱེད་ཅིང་ཉན་དུ་མ་འདོད་དོ།

༣༠ ད་དུང་ཡང་ཁྱེད་ཀྱིས་ལོ་མང་གི་བར་དུ་ཐུགས་བཟོད་མཛད་ཅིང་། ལུང་སྟོན་པ་རྣམས་རྒྱུད་དེ་ཉིད་ཀྱི་ཐུགས་ཉིད་ཀྱིས་དེ་དག་ལ་དཔང་ཕུད་ཀྱང་། དེ་དག་གི་རྣ་བ་མ་བཏུད་པས། ཁྱེད་ཀྱིས་དེ་དག་ཡུལ་སོ་སོའི་མིའི་ལག་ཏུ་བཏད་དོ།

༣༡ འོན་ཀྱང་ཁྱེད་ཐུགས་བརྩེ་བ་ཆེན་པོའི་སྒོ་ནས་དེ་དག་ཡོངས་སུ་མེད་པར་ཡང་མ་མཛད་སྤངས་ནས་ཡང་མ་བཞག་གོ། དེ་ཅིའི་ཕྱིར་ཞེ་ན། ཁྱེད་ནི་ཐུགས་རྗེ་དང་བརྩེ་བ་དང་ལྡན་པའི་དཀོན་མཆོག་ལགས།

༣༢ དེ་བས་ན་ད་ཀྱེ་བདག་ཅག་གི་དཀོན་མཆོག ཞལ་བཞེས་དང་ཐུགས་བརྩེ་བ་མཛད་པའི་དཀོན་མཆོག་ཆེ་ལ་དབང་ལྡན་དང་འཇིགས་སུ་རུང་བ་ལགས། ཨ་སུར་གྱི་རྒྱལ་པོ་རྣམས་ཀྱི་དུས་ནས་འདི་རིང་གི་བར་དུ་བདག་ཅག་དང་བདག་ཅག་གི་རྒྱལ་པོ་དང་སྐུ་དྲག་དང་། བླ་མ་དང་། ལུང་སྟོན་པ་དང་། མེས་པོ་དང་། ཉིད་ཀྱི་མི་བརྒྱུད་ཡོངས་ཀྱི་ཐོག་ཏུ་བབ་པའི་སྡུག་བསྔལ་དེ་ཚང་མ་ཁྱེད་ཀྱི་དྲུང་དུ་ཆུང་ངུར་རྩི་བར་མ་མཛད་ཅིག

༣༣ མདོར་ན་བདག་ཅག་ལ་ཕོག་པ་ཐམས་ཅད་ཀྱི་ནང་དུ་ཁྱེད་ཐུགས་དྲང་པོ་ལགས། ཁྱེད་ཀྱིས་རིགས་པ་དེ་མཛད། བདག་ཅག་གིས་མི་རིགས་པ་དེ་བྱས།

༣༤ བདག་ཅག་གི་རྒྱལ་པོ་དང་། སྐུ་དྲག་དང་། བླ་མ་དང་། ཕ་མེས་རྣམས་ཀྱིས་ཁྱེད་ཀྱི་བཀའ་ཁྲིམས་མ་བསྲུངས། ཁྱེད་ཀྱི་བཀའ་རྒྱ་ལ་མ་ཉན་པར་ཁྱེད་ཀྱིས་དེ་དག་ལ་དཔང་ཕུད་པའི་བསྐུལ་མ་རྣམས་ལ་མ་ཉན་ཏོ།

༣༥ དེ་ཅིའི་ཕྱིར་ཞེ་ན། དེ་དག་གིས་རང་གི་རྒྱལ་ཁམས་དང་། ཁྱེད་ཀྱིས་མཛད་པའི་བཀའ་ཁྲིམས་ཆེན་པོ་དང་། ཁྱེད་ཀྱིས་དེ་དག་ལ་གནང་བའི་ཡུལ་རྒྱ་ཆེན་པོ་དང་། སྐྱིད་པོའི་ནང་དུ་ཁྱེད་ལ་རིམ་གྲོ་ཡང་མ་བྱས། རང་གི་ལས་ངན་པ་རྣམས་ཀྱང་མ་སྤངས་སོ།

༣༦ གཟིགས་ཤིག བདག་ཅག་ནི་འདི་རིང་གཡོག་པོར་གྱུར་ཏེ། ཡང་ཁྱེད་ཀྱིས་བདག་ཅག་གི་ཕ་མེས་རྣམས་ལ། འབྲས་བུ་ལས་ཟ་ཞིང་ལོངས་སྤྱོད་དུ་གནང་བའི་ཡུལ་འདིའི་ནང་དུ་བདག་ཅག་བྲན་པོ་ཡིན་པ་ལ་གཟིགས་སུ་གསོལ་ལོ།

༣༧ བདག་ཅག་གི་སྡིག་པ་རྣམས་ཀྱི་རྐྱེན་བྱས་ཏེ། ཁྱེད་ཀྱིས་བདག་ཅག་ལ་སྲིད་བྱེད་དུ་བཞག་པའི་རྒྱལ་པོ་རྣམས་ལ་དེའི་ལོ་ཐོག་མང་པོ་བརྙེད་དེ། དེ་རྣམས་ཀྱིས་བདག་ཅག་གི་ལུས་དང་ཕྱུགས་གཉིས་པོ་ལ་གང་འདོད་བཞིན་དུ་འཁོལ་བས། བདག་ཅག་གི་སྡུག་བསྔལ་ཆེན་པོའི་ནང་དུ་བསླེབས་སོ༎

༣༨ བྱ་བ་འདི་ཐམས་ཅད་ཀྱི་ཕྱིར་ངེད་རྣམས་ཀྱིས་གན་རྒྱ་བརྟན་པོ་ཞིག་བྱེད་ཅིང་བྲིས་ནས། ངེད་རྣམས་ཀྱི་དྲག་རིགས་དང་། ལེ་ཝི་པ་རྣམས་དང་། བླ་མ་རྣམས་ཀྱིས་དེ་ལ་ཕྱག་རྒྱ་འདེབས་སོ་ཞེས་བྱས་སོ༎

༡༠

ཕྱག་རྒྱ་བཏབ་པའི་མི་རྣམས་ནི། ཧ་ཁལ་ཡཱའི་བུ་ནེ་ཧེམ་ཡཱ་སྡེ་དཔོན་ཆེན་པོ་དང་ཚེ་དེག་ཡཱ།

༢ སེ་ར་ཡཱ། ཨ་ཟར་ཡཱ། ཡེ་རེམ་ཡཱ།

༣ ཕ་ཤུར། ཨ་མར་ཡཱ། མལ་ཀི་ཡཱ།

༤ ཧད་ཏུས། ཤེ་བན་ཡཱ། མལ་ལུག

༥ ཧ་རིམ། མེ་རེ་མོད། ཨོ་བད་ཡཱ།

༦ དཱ་ནི་ཨེལ། གིན་ནེ་ཐོན། བ་རུག

༧ མེ་ཤུལ་ལམ། ཨ་བི་ཡཱ། མི་ཡཱ་མིན།

༨ མ་ཨས་ཡཱ། བིལ་ཀཱ་ཨི་དང་། ཤེ་མ་ཡཱ་བླ་མ་རྣམས་སོ།

༩ ཡང་ལེ་ཝི་པ་རྣམས་ནི། ཨ་ཟན་ཡཱའི་བུ་ཡེ་ཤུ་ཨ། ཧེ་ན་དད་ཀྱི་བུ་རྣམས་ལས་བིན་ནུ་ཨི། ཀད་མི་ཨེལ་དང་།

༡༠ དེ་དག་གི་སྤུན་རྣམས་ནི། ཤེ་བན་ཡཱ། ཧོ་དི་ཡཱ། ཀེ་ལི་ཏཱ། པེ་ལ་ཡཱ། ཧ་ནན།

༡༡ མི་ཀཱ། རེ་ཧོབ། ཧ་ཤབ་ཡཱ།

༡༢ ཟག་ཀུར། ཤེ་རབ་ཡཱ། ཤེ་བན་ཡཱ།

༡༣ ཧོ་དི་ཡཱ། བཱ་ནི། པེ་ནི་ནུ་རྣམས་སོ།

༡༤ མི་སྡེའི་དཔོན་པོ་རྣམས་ནི། པར་ཨོས། ཕ་ཧད་མོ་ཨབ། ཨེ་ལམ། ཟད་ཐུ། བཱ་ནི།

༡༥ བུན་ནི། ཨས་གད། བེ་བཱ་ཨི།

༡༦ ཨ་དོ་ནི་ཡཱ། བིག་ཝཱ་ཨི། ཨ་དིན།

༡༧ ཨ་ཏེར། ཧིས་ཀི་ཡཱ། ཨ་ཟུར།

༡༨ ཧོ་དི་ཡཱ། ཧ་ཤུམ། བེ་ཙཱ་ཨི།

༡༩ ཧ་རིབ། ཨ་ན་ཐོད། ནོ་བཱ་ཨི།

༢༠ མག་བི་ཨས། མེ་ཤུལ་ལམ། ཧེ་ཟིར།

༢༡ མེ་ཤེ་ཟ་བེ་ཨེལ། ཙ་དོག ཡད་དུ་ཨ།

༢༢ པེ་ལད་ཡཱ། ཧ་ནན། ཨ་ན་ཡཱ།

༢༣ ཧོ་ཤེ་ཨ། ཧ་ནན་ཡཱ། ཧ་ཤུབ།

༢༤ ཧ་ལོ་ཧེས། པིལ་ཧཱ། ཤོ་བེག

༢༥ རེ་ཧུམ། ཧ་ཤབ་ནཱ། མ་ཨ་སེ་ཡཱ།

༢༦ ཨ་ཧི་ཡཱ། ཧ་ནན། ཨ་ནན།

༢༧ མལ་ལུག ཧ་རིམ་དང་བ་ཨ་ནཱ་རྣམས་སོ༎

༢༨ ཡང་མི་བྱིངས་དང་། བླ་མ་དང་། ལེ་ཝི་པ་དང་། སྒོ་སྲུང་པ་དང་། མགུར་ལེན་མཁན་དང་། ནེ་ཐི་ནིམ་པ་དང་། དཀོན་མཆོག་གི་བཀའ་ཁྲིམས་ཀྱི་དོན་དུ་ཡུལ་སོ་སོའི་མི་རྣམས་དང་འབྲེལ་བཅད་པ་ཐམས་ཅད་དང་། དེ་རྣམས་ཀྱི་ཆུང་མ་དང་བུ་བུ་མོའི་ནང་ནས་གོ་བ་དང་རྟོགས་པ་ཡོད་པ་ཐམས་ཅད།

༢༩ རང་གི་སྤུན་ཡ་རབས་རྣམས་དང་འདྲེས་ཏེ་དམོད་པ་བོར་ཅིང་མནའ་བསྐྱལ་ནས། བདག་ཅག་ནི་དཀོན་མཆོག་གི་བྲན་པོ་མོ་ཤེས་གནང་བའི་དཀོན་མཆོག་གི་བཀའ་ཁྲིམས་བཞིན་དུ་འགྲུལ་ཏེ། ཡ་ཧོ་ཝཱ་བདག་རྣམས་ཀྱི་གཙོ་བོའི་བཀའ་དང་ཁྲིམས་དང་སྤྱད་མཚམས་ཐམས་ཅད་སྲུང་ཞིང་།

༣༠ ངེད་ཀྱིས་རང་གི་བུ་མོ་རྣམས་ཡུལ་གྱི་གཞི་མི་རྣམས་ལ་མི་གཏང་། དེ་དག་གི་བུ་མོ་རྣམས་ཀྱང་རང་གི་བུ་རྣམས་ལ་མནའ་མར་མི་ལེན།

༣༡ ཡང་གལ་ཏེ་གཞི་མི་རྣམས་ཀྱིས་ཤབ་བཱད་ཀྱི་ཉིན་པར་ཚོང་ངམ་ཟ་རྒྱུའི་རིགས་ཅི་འཚོང་དུ་འཁྱེར་ཡོང་ན། ངེད་རྣམས་ཀྱིས་ཤབ་བཱད་ཡང་ན་དམ་པའི་ཉིན་མོ་གཞན་ལ་དེ་ཚོ་ལས་ཅིའང་མི་ཉོ། དེ་མ་ཟད་ལོ་བདུན་པར་ཞིང་ཡང་མི་རྨོ། བུ་ལོན་ཚང་མ་ཡང་འབུད་པར་བྱ།

༣༢ ཡང་དཀོན་མཆོག་གི་ཕོ་བྲང་གི་བདག་རྐྱེན་དོན་ལ་ཁྲིམས་བཙུགས་ཏེ། ངེད་རྣམས་ཀྱིས་ལོ་རེ་བཞིན་ཤེ་ཀེལ་གྱི་གསུམ་ཆ་ཞིག་འབུལ་བ་དང་།

༣༣ གཟིགས་པའི་བག་ལེབ་དང་། རྒྱུན་གྱི་ཞལ་ཟས་དང་། ཤབ་བཱད་དང་ཟླ་གསར་ལ་འབུལ་བའི་རྒྱུན་གྱི་སྦྱིན་སྲེག་དང་། དུས་ཆེན་སོ་སོ་དང་། རྫས་དམ་པ་དང་། ཨིས་ར་ཨེལ་གྱི་སྡིག་བཤགས་ཀྱི་མཆོད་པ་དང་། ངེད་ཀྱི་དཀོན་མཆོག་གི་ཕོ་བྲང་གི་ལས་ཐམས་ཅད་ཀྱི་ཕྱིར་ཁུར་བ་ཡིན།

༣༤ ཡང་བཀའ་ཁྲིམས་ན་བྲིས་པ་བཞིན་དུ། ཡ་ཧོ་ཝཱ་ངེད་ཀྱི་དཀོན་མཆོག་གི་མཆོད་ཁྲིའི་ཁར་མེ་སྦར་བའི་དོན་དུ། ངེད་ཅག་གི་ཕ་མེས་ཀྱི་ཁང་པ་རེ་རེ་ནས་དུས་དུས་སུ་ལོ་ལྟར་བྱི་མེ་ཤིང་ཀི་འབུལ་བ་དེ་ངེད་ཀྱི་དཀོན་མཆོག་གི་ཕོ་བྲང་དུ་སྐྱེལ་བའི་ཕྱིར་དུ། ངེད་རྣམས་ཀྱིས་བླ་མ་དང་ལེ་ཝི་པ་དང་མི་བྱིངས་ཀྱི་ནང་དུ་རྟགས་རིལ་བཏབ་བོ།

༣༥ ལོ་རེ་བཞིན་རང་གི་ཐོག་ཕུད་དང་རྩི་ཤིང་གི་འབྲས་བུ་ཐམས་ཅད་ཀྱི་ཕུད་དེ་ཡ་ཧོ་ཝཱའི་ཕོ་བྲང་དུ་སྐྱེལ་བ་དང་།

༣༦ བཀའ་ཁྲིམས་ན་བྲིས་ཡོད་པ་བཞིན་དུ། ངེད་རྣམས་ཀྱིས་རང་གི་བུ་དང་ཕྱུགས་དང་བ་གླང་དང་ལུག་ཁྱུའི་སྔོན་སྐྱེས་རྣམས། བདག་ཅག་གི་དཀོན་མཆོག་གི་ཕོ་བྲང་དུ། དཀོན་མཆོག་གི་ཁྱིམ་ན་ཞབས་ཏོག་བྱེད་པའི་བླ་མ་རྣམས་ཀྱི་དྲུང་དུ་འབུལ་བ་དང་།

༣༧ རང་གི་བག་ཟན་གྱི་ཕུད་དང་། བཟའ་ཤིང་རིགས་ཐམས་ཅད་ཀྱི་འབྲས་བུ་དང་རྒུན་ཆང་དང་འབྲུ་མར་གྱི་ཕུད་ནི། བདག་ཅག་གི་དཀོན་མཆོག་གི་ཕོ་བྲང་གི་ནང་མིག་ཏུ་བླ་མ་རྣམས་ཀྱི་དྲུང་དུ་འབུལ་ཞིང་། སྟོན་ཐོག་གི་བཅུ་ཁག་ལེ་ཝི་པ་རྣམས་ལ་སྟེར་བའི་ཕྱིར་དུ། གྲོང་ཁྱེར་ཐམས་ཅད་ན་སོ་ནམ་བྱེད་པའི་བཅུ་ཁག་ནི་ལེ་ཝི་པ་རྣམས་ལ་འབུལ་བར་བྱའོ།

༣༨ ཡང་ལེ་ཝི་པ་རྣམས་ཀྱིས་བཅུ་ཁག་ལེན་དུས་སུ། ཨ་རོན་གྱི་བུའམ་བླ་མ་དེ་ལེ་ཝི་པ་རྣམས་དང་མཉམ་དུ་ཡོད་པར་དགོས། དེ་ནས་ལེ་ཝི་པ་རྣམས་བཅུ་ཁག་རྣམས་ཀྱི་བཅུ་ཟུར་ནི་ངེད་ཀྱི་དཀོན་མཆོག་གི་ཕོ་བྲང་གི་གཏེར་མཛོད་ཀྱི་ནང་མིག་རྣམས་ཀྱི་ནང་དུ་འཇོག་པར་དགོས།

༣༩ དེ་ཅིའི་ཕྱིར་ཞེ་ན། ཨིས་ར་ཨེལ་གྱི་བུ་དང་ལེ་ཝི་པའི་བུ་རྣམས་ཀྱིས་འབྲུ་དང་། རྒུན་ཆང་གསར་བ་དང་། སྣུམ་གྱི་འབུལ་བ་རྣམས་ནི། གནས་དམ་པའི་སྣོད་དང་། ཞབས་ཏོག་འབུལ་བའི་བླ་མ་དང་། སྒོ་སྲུང་པ་དང་། མགུར་ལེན་མཁན་རྣམས་བཞུགས་པའི་ནང་མིག་རྣམས་ནང་ཡར་འདྲེན་པར་དགོས། ངེད་ཅག་གིས་རང་གི་དཀོན་མཆོག་གི་ཕོ་བྲང་སྤོང་བར་མི་བྱའོ་ཞེས་དམ་བཅས་སོ༎

༡༡

ཡང་མི་སྡེའི་དཔོན་པོ་རྣམས་ཡེ་རུ་ཤ་ལེམ་དུ་གཞིས་ཕབ་ནས། མི་བྱིངས་ཀྱིས་མི་བཅུ་ཁག་གཅིག་གྲོང་ཁྱེར་དམ་པ་ཡེ་རུ་ཤ་ལེམ་དུ་གནས་པ་དང་། ཕྱི་ལུས་ཀྱི་མི་དགུ་དགུ་རྣམས་གཞན་གྲོང་ཁྱེར་རྣམས་སུ་གནས་པའི་ཕྱིར་རྟགས་རིལ་བརྒྱབ་བོ།

༢ ཡེ་རུ་ཤ་ལེམ་དུ་སྡོད་དུ་རང་དགའ་བར་འོང་བ་ཐམས་ཅད་ལ་མི་རྣམས་ཀྱིས་ཤིས་པ་བརྗོད་དོ༎

༣ འདི་རྣམས་ནི་ཡེ་རུ་ཤ་ལེམ་དུ་གནས་པའི་སྡེ་དཔོན་རྣམས་ཡིན་གྱིས། ཡ་ཧུ་དཱའི་གྲོང་ཁྱེར་རྣམས་ནང་ཨིས་ར་ཨེལ་དང་། བླ་མ་དང་། ལེ་ཝི་པ་དང་། ནེ་ཐི་ནིམ་པ་དང་། ཤ་ལོ་མོའི་ཞབས་ཕྱི་རྣམས་རེ་རང་གི་གྲོང་ཁྱེར་དུ་ཞིང་འབད་ཀྱིན་གནས་སོ།

༤ ཡང་ཡ་ཧུ་དཱ་དང་བེན་ཡ་མིན་གྱི་བུ་བརྒྱུད་ལས་ཡེ་རུ་ཤ་ལེམ་དུ་གནས་པ་རྣམས་ནི། ཡ་ཧུ་དཱའི་བུ་བརྒྱུད་ལས། ཨུ་ཟི་ཡཱའི་བུ་ཨ་ཐ་ཡཱ། ཨུ་ཟི་ཡཱ་ནི་ཟ་ཀར་ཡཱའི་བུ། དེ་ནི་ཨ་མར་ཡཱའི་བུ། དེ་ནི་ཤེ་ཕད་ཡཱའི་བུ། དེ་ནི་མ་ཧ་ལཱ་ལེ་ཨེལ་གྱི་བུ། དེ་ནི་ཕེ་རེས་ཀྱི་བརྒྱུད་པའོ།

༥ དེ་མ་ཟད་དེ། བ་རུག་གི་བུ་མ་ཨ་སེ་ཡཱ། བ་རུག་ནི་ཀོལ་ཧོ་ཟེའི་བུ། དེ་ནི་ཧ་ཟ་ཡཱའི་བུ། དེ་ནི་ཨ་ད་ཡཱའི་བུ། དེ་ནི་ཡོ་ཡཱ་རིབ་ཀྱི་བུ། དེ་ནི་ཟ་ཀར་ཡཱའི་བུ། དེ་ནི་ཤི་ལོ་པའི་བུའོ།

༦ ཡེ་རུ་ཤ་ལེམ་དུ་གནས་མཁན་གྱི་ཕེ་རེས་ཀྱི་བརྒྱུད་པ་དམག་རྩལ་ཅན་ཀུན་གྱི་སྡོམ་ནི་༤༦༨ཡོད་པ་ཡིན།

༧ ཡང་བེན་ཡ་མིན་གྱི་བརྒྱུད་པ་ལས་ནི། མེ་ཤུལ་ལམ་གྱི་བུ་སལ་ལུ། མེ་ཤུལ་ལམ་ནི་ཡོ་ཨེད་ཀྱི་བུ། དེ་ནི་པེ་ད་ཡཱའི་བུ། དེ་ནི་ཀོ་ལ་ཡཱའི་བུ། དེ་ནི་མ་ཨ་སེ་ཡཱའི་བུ། དེ་ནི་ཨི་ཐི་ཨེལ་གྱི་བུ། དེ་ནི་ཡེ་ཤ་ཡཱའི་བུའོ།

༨ ཡང་དེའི་རྗེས་སུ་གབ་བཱ་ཨི་དང་སལ་ལཱ་ཨི་བཅས་མི་༩༢༨དོ།

༩ ཟིག་རིའི་བུ་ཡོ་ཨེལ་དེ་དག་གི་འགོ་པ་དང་། ཧས་སེ་ནུ་ཨའི་བུ་ཡུ་དཱ་བྱ་བ་གྲོང་ཁྱེར་གྱི་དཔོན་པོ་གཉིས་པ་ཡོད་པ་ཡིན།

༡༠ ཡང་བླ་མ་རྣམས་ལས། ཡོ་ཡཱ་རིབ་ཀྱི་བུ་ཡེ་ད་ཡཱ་དང་། ཡ་ཀིན་དང་།

༡༡ ཧིལ་ཀི་ཡཱའི་བུ་སེ་ར་ཡཱ་དེར་གནས་སོ། ཧིལ་ཀི་ཡཱ་ནི་མེ་ཤུལ་ལམ་གྱི་བུ། དེ་ནི་ཙ་དོག་གི་བུ། དེ་ནི་མེ་ར་ཡོད་ཀྱི་བུ། དེ་ནི་དཀོན་མཆོག་གི་ཕོ་བྲང་གི་དཔོན་པོ་ཨ་ཧི་ཏུབ་བྱ་བའི་བུའོ།

༡༢ ཡང་མཆོད་ཁང་དུ་ལས་བྱེད་པའི་དེ་དག་གི་སྤུན་༨༢༢ཡོད་པ་ཡིན། དེ་མ་ཟད་ཡེ་རོ་ཧམ་གྱི་བུ་ཨ་ད་ཡཱ། ཡེ་རོ་ཧམ་ནི་པེ་ལལ་ཡཱའི་བུ། དེ་ནི་ཨམ་ཙིའི་བུ། དེ་ནི་ཟ་ཀར་ཡཱའི་བུ། དེ་ནི་ཕ་ཤུར་གྱི་བུ། དེ་ནི་མལ་ཀི་ཡཱའི་བུའོ།

༡༣ ཡང་ཕ་མེས་བརྒྱུད་ཀྱི་དཔོན་པོར་ཡོད་པའི་དེའི་སྤུན་༢༤༢དང་། ཨ་མས་སཱ་ཨི། དེ་ནི་ཨ་སར་ཨེལ་གྱི་བུ། དེ་ནི་ཨ་ཧ་སཱ་ཨིའི་བུ། དེ་ནི་མེ་ཟིལ་ལེ་མོད་ཀྱི་བུ། དེ་ནི་ཨིམ་མེར་གྱི་བུའོ།

༡༤ ཡང་དེ་དག་གི་སྤུན་རྩལ་ཅན་༡༢༨དང་། དེ་དག་གི་དཔོན་པོ་ཧ་གེ་དོ་ལིམ་གྱི་བུ་ཟབ་དི་ཨེལ་ཡོད་པ་ཡིན།

༡༥ ཡང་ལེ་ཝི་པ་རྣམས་ཀྱི་ནང་ནས། ཤེ་མ་ཡཱ། དེ་ནི་ཧ་ཤུབ་ཀྱི་བུ། དེ་ནི་ཨས་རི་ཀམ་གྱི་བུ། དེ་ནི་ཧ་ཤབ་ཡཱའི་བུ། དེ་ནི་བུན་ནིའི་བུའོ།

༡༦ ཡང་ལེ་ཝི་པའི་དཔོན་པོ་རྣམས་ཀྱི་ནང་ནས། ཤབ་ཐཱ་ཨི་དང་ཡོ་ཟ་བད་གཉིས་དཀོན་མཆོག་གི་ཕོ་བྲང་གི་ཕྱི་ལོགས་ཀྱི་ལས་ལ་བལྟ་རུ་བཞག་ཡོད་པ་ཡིན།

༡༧ དེ་དང་བཅས་གསོལ་བ་འདེབས་པའི་ཚེ་གཏང་རག་འབུལ་བའི་དབུ་མཛད་དུ་མད་ཐན་ཡཱ་ཡོད་པ་ཡིན། དེ་ནི་མི་ཀཱའི་བུ། དེ་ནི་ཟབ་དཱིའི་བུ། དེ་ནི་ཨ་སབ་ཀྱི་བུའོ། རང་གི་སྤུན་དེའི་ལག་འོག་ཏུ་བག་བུག་ཡཱ་དང་ཨབ་དཱ། དེ་ནི་ཤམ་མུ་ཨའི་བུ། དེ་ནི་ག་ལལ་གྱི་བུ། དེ་ནི་ཡེ་དུ་ཐུན་གྱི་བུའོ།

༡༨ དམ་པའི་གྲོང་ཁྱེར་ན་གནས་པའི་ལེ་ཝི་པའི་སྡོམ་གྲངས་ནི་༢༨༤ཡོད་པ་ཡིན།

༡༩ ཡང་སྒོ་སྲུང་པ་ལ་ཨག་ཁུབ་དང་ཏལ་མོན་གཉིས་དང་། རྟ་སྒོ་སྲུང་བའི་དེ་དག་གི་སྤུན་༡༧༢ཡོད་པ་ཡིན་ནོ།

༢༠ གཞན་ཨིས་ར་ཨེལ་དང་བླ་མ་དང་ལེ་ཝི་པ་ཐམས་ཅད་ཡ་ཧུ་དཱའི་གྲོང་ཁྱེར་སོ་སོ་རུ་རེ་རང་གི་ས་སྐལ་ནང་བསྡད་ཀྱིས།

༢༡ ནེ་ཐི་ནིམ་པ་རྣམས་ནི་ཨོ་ཕེལ་དུ་གནས་ཏེ། ནེ་ཐི་ནིམ་པའི་འགོ་པ་ལ་ཟི་ཧཱ་དང་གིས་པཱ་གཉིས་ཡོད་པ་ཡིན་ནོ༎

༢༢ ཡང་དཀོན་མཆོག་གི་ཕོ་བྲང་གི་ལས་ལ་བལྟ་རུ་ཡེ་རུ་ཤ་ལེམ་དུ་གནས་པའི་ལེ་ཝི་པ་རྣམས་ཀྱི་འགོ་བྱེད་དུ་ཨུ་ཟི་ཡོད་པ་ཡིན། དེ་ནི་བཱ་ནིའི་བུ། དེ་ནི་ཧ་ཤབ་ཡཱའི་བུ། དེ་ནི་མད་ཐན་ཡཱའི་བུ། དེ་ནི་མི་ཀཱའི་བུ། དེ་ནི་མགུར་ལེན་མཁན་ཨ་སབ་ཀྱི་བུའོ།

༢༣ ཡང་མགུར་ལེན་མཁན་དག་ལ་ཉིན་རེ་བཞིན་དུ་ཕོགས་སྦྱིན་དུ་རྒྱལ་པོའི་བཀའ་ཡོད་པ་ཡིན།

༢༤ ཡང་ཡ་ཧུ་དཱའི་བུ་སེ་རག་གི་ཕྲུ་གུ་རྣམས་ལས་བྱུང་བའི་མེ་ཤེ་ཟ་བེ་ཨེལ་གྱི་བུ་པེ་ཐ་ཧི་ཡཱ་ནི། མི་སྡེའི་བྱ་བ་ཐམས་ཅད་ལ་བལྟ་རུ་རྒྱལ་པོའི་སྐུ་མདུན་པ་ཡོད་པ་ཡིན།

༢༥ ཡུལ་ཚོ་དང་གཞིས་ཀ་སོ་སོའི་སྐོར་ནི། ཡ་ཧུ་དཱའི་བརྒྱུད་པ་ལས་ལ་ལ། ཁིར་ཡད་ཨར་བཱ་དང་དེའི་ཡུལ་གྲུ་རྣམས་དང་། ལ་ལ་དི་བོན་དང་དེའི་ཡུལ་གྲུ་རྣམས་དང་། ལ་ལ་ཡེ་ཁབ་ཙེ་ཨེལ་དང་དེའི་ཡུལ་གྲུ་རྣམས་སུ་གནས་པ་ཡིན།

༢༦ གཞན་ཡང་། ཡེ་ཤུ་ཨ་ཡུལ་དང་མོ་ལ་དཱ་དང་བེད་ཕེ་ལེད་དང་།

༢༧ ཧ་ཚར་ཤུ་ཨལ་དང་བེ་ཨེར་ཤེ་བཱ་དང་དེའི་ཡུལ་གྲུ་རྣམས་དང་།

༢༨ ཙིག་ལག་དང་མེ་ཁོ་ནཱ་དང་དེའི་ཡུལ་གྲུ་རྣམས་དང་།

༢༩ ཨེན་རིམ་མོན་དང་ཙོ་རཱ་དང་ཡར་མུད་དང་།

༣༠ ཟ་ནོ་ཨ་དང་ཨ་དུལ་ལམ་དང་དེ་དག་གི་ཡུལ་གྲུ་རྣམས་དང་། ལཱ་ཁིས་དང་དེའི་ཞིང་རྣམས་དང་། ཨ་ཟེ་ཀཱ་དང་དེའི་ཡུལ་གྲུ་རྣམས་སུ་བེ་ཨེར་ཤེ་བཱ་ནས་ཧིན་ནོམ་ལུང་པའི་བར་དུ་གཞིས་ཕབ་བོ།

༣༡ བེན་ཡ་མིན་གྱི་བུ་རྣམས་ནི་གེ་བཱ་ནས་བཟུང་སྟེ། མིག་མས་དང་ཨ་ཡཱ་དང་བེད་ཨེལ་དང་དེ་དག་གི་ཡུལ་གྲུ་རྣམས་དང་།

༣༢ ཨ་ན་ཐོད་དང་ནོབ་དང་ཨ་ནན་ཡཱ་དང་།

༣༣ ཧ་ཙོར་དང་རཱ་མཱ་དང་གིད་ཐཱ་ཨིམ་དང་།

༣༤ ཧ་དིད་དང་ཚེ་བོ་ཨིམ་དང་ནེ་བལ་ལད་དང་།

༣༥ ལོད་དང་། ཨོ་ནོ་་ལག་ཤེས་པའི་ལུང་པའི་བར་དུ་གནས་སོ།

༣༦ ཡང་ཡ་ཧུ་དཱའི་ལེ་ཝི་པ་ཁ་ཤས་བེན་ཡ་མིན་དང་མཉམ་དུ་ཡོད་པ་ཡིན་ནོ༎

༡༢

ཤེ་ཨལ་ཏི་ཨེལ་གྱི་བུ་ཟེ་རུབ་བཱ་བེལ་དང་ཡེ་ཤུ་ཨ་གཉིས་དང་མཉམ་དུ་ཡར་འོངས་པའི་བླ་མ་དང་ལེ་ཝི་པ་རྣམས་ནི། སེ་ར་ཡཱ། ཡེ་རེམ་ཡཱ། ཨེས་རཱ་དང་།

༢ ཨ་མར་ཡཱ། མལ་ལུག ཧད་ཏུས་དང་།

༣ ཤེ་ཀན་ཡཱ། རེ་ཧུམ། མེ་རེ་མོད་དང་།

༤ ཨིད་དོ། གིན་ནེ་ཐོན། ཨ་བི་ཡཱ་དང་།

༥ མི་ཡཱ་མིན། མ་ཨད་ཡཱ། བིལ་གཱ་དང་།

༦ ཤེ་མ་ཡཱ། ཡོ་ཡཱ་རིབ། ཡེ་ད་ཡཱ་དང་།

༧ སལ་ལུ། ཨ་མོག ཧིལ་ཀི་ཡཱ། ཡེ་ད་ཡཱ་དང་ཉེར་གཉིས་སོ། ཡེ་ཤུ་ཨའི་དུས་སུ་དེ་རྣམས་ནི་བླ་མ་དང་། སྤུན་རྣམས་ཀྱི་དཔོན་པོ་ཡོད་པ་ཡིན།

༨ ཡང་ལེ་ཝི་པ་རྣམས་ནི། ཡེ་ཤུ་ཨ། བིན་ནུ་ཨི། ཀད་མི་ཨེལ། ཤེ་རབ་ཡཱ། ཡུ་དཱ། མད་ཐན་ཡཱ་དང་དྲུག་གོ། མད་ཐན་ཡཱ་དེ་ལ་རང་གི་སྤུན་རྣམས་དང་བཅས་སུ་གཏང་རག་གི་མགུར་མ་ལེན་པའི་ཁག་ཡོད་པ་ཡིན།

༩ དེ་མ་ཟད་དེ་དག་གི་སྤུན་བག་བུག་ཡཱ་དང་ཨུན་ནི་གཉིས་ཀྱིས་དེ་དག་གི་མདུན་དུ་རང་སྐལ་གྱི་ལས་བྱས་སོ༎

༡༠ ཡང་ཡེ་ཤུ་ཨ་ལས་ཡོ་ཡཱ་ཀིམ་ཆད། དེ་ལས་ཨེལ་ཡཱ་ཤིབ། དེ་ལས་ཡེ་ཧོ་ཡ་དཱ།

༡༡ དེ་ལས་ཡོ་ན་ཐན། དེ་ལས་ཡད་དུ་ཨ་ཆད་དོ༎

༡༢ ཡོ་ཡཱ་ཀིམ་གྱི་དུས་སུ་བླ་མ་རྣམས་ཀྱི་ཕ་མེས་བརྒྱུད་ཀྱི་དཔོན་པོ་རྣམས་འདི་ལྟ་སྟེ། སེ་ར་ཡཱའི་ཕྱོགས་ལས་མེ་ར་ཡཱ། ཡེ་རེམ་ཡཱའི་ཕྱོགས་ལས་ཧ་ནན་ཡཱ།

༡༣ ཨེས་རཱའི་ཕྱོགས་ལས་མེ་ཤུལ་ལམ། ཨ་མར་ཡཱའི་ཕྱོགས་ལས་ཡོ་ཧ་ནན།

༡༤ མེ་ལི་ཀུའི་ཕྱོགས་ལས་ཡོ་ན་ཐན། ཤེ་བན་ཡཱའི་ཕྱོགས་ལས་ཡོ་སེབ།

༡༥ ཧ་རིམ་གྱི་ཕྱོགས་ལས་ཨད་ནཱ། མེ་ར་ཡོད་ཀྱི་ཕྱོགས་ལས་ཧེལ་ཀཱ་ཨི།

༡༦ ཨིད་དོའི་ཕྱོགས་ལས་ཟ་ཀར་ཡཱ། གིན་ནེ་ཐོན་གྱི་ཕྱོགས་ལས་མེ་ཤུལ་ལམ་དང་།

༡༧ ཨ་བི་ཡཱའི་ཕྱོགས་ལས་ཟིག་རི། མིན་ཡ་མིན་གྱི་ཕྱོགས་ལས། མོ་ཨད་ཡཱའི་ཕྱོགས་ལས་པིལ་ཏཱ་ཨི།

༡༨ བིལ་གཱའི་ཕྱོགས་ལས་ཤམ་མུ་ཨ། ཤེ་མ་ཡཱའི་ཕྱོགས་ལས་ཡོ་ན་ཐན།

༡༩ ཡོ་ཡཱ་རིབ་ཀྱི་ཕྱོགས་ལས་མད་ཏེ་ནཱ་ཨི། ཡེ་ད་ཡཱའི་ཕྱོགས་ལས་ཨུ་ཟི།

༢༠ སལ་ལཱ་ཨིའི་ཕྱོགས་ལས་ཀལ་ལཱ་ཨི། ཨ་མོག་གི་ཕྱོགས་ལས་ཨེ་བེར།

༢༡ ཧིལ་ཀི་ཡཱའི་ཕྱོགས་ལས་ཧ་ཤབ་ཡཱ། ཡེ་ད་ཡཱའི་ཕྱོགས་ལས་ནེ་ཐན་ཨེལ་ཡོད་པ་ཡིན་ནོ༎

༢༢ ཨེལ་ཡཱ་ཤིབ་དང་། ཡེ་ཧོ་ཡ་དཱ་དང་ཡོ་ཧ་ནན་དང་ཡད་དུ་ཨའི་དུས་སུ། ལེ་ཝི་པའི་ཕ་མེས་བརྒྱུད་ཀྱི་དཔོན་པོ་རྣམས་ཀྱི་མིང་དང་། བླ་མ་རྣམས་ཀྱི་མིང་ཏ་ཟིག་གི་རྒྱལ་པོ་དར་ཡཱའི་རིང་དུ་དེབ་ནང་བཅུག་པ་ཡིན་ནོ།

༢༣ ལེ་ཝིའི་བུ་རྣམས་ཀྱི་ཕ་མེས་བརྒྱུད་ཀྱི་དཔོན་པོ་རྣམས་ཀྱི་མིང་ནི། ཨེལ་ཡཱ་ཤིབ་ཀྱི་བུ་ཡོ་ཧ་ནན་གྱི་དུས་ཀྱི་བར་དུ་སྔོན་རབས་ཀྱི་མདོ་ན་བྲིས་ཡོད་པ་ཡིན།

༢༤ ཡང་ལེ་ཝི་པ་རྣམས་ཀྱི་དཔོན་པོ་རྣམས་ནི། ཧ་ཤབ་ཡཱ་དང་ཤེ་རབ་ཡཱ་དང་ཀད་མི་ཨེལ་གྱི་བུ་ཡེ་ཤུ་ཨ་དང་གསུམ་ནི། རང་གི་སྤུན་རྣམས་དང་བཅས་སུ་དཀོན་མཆོག་གི་སྐྱེས་བུ་དཱ་བིད་ཀྱི་བཀའ་བཞིན་དུ་བསྟོད་པ་དང་གཏང་རག་འབུལ་དུ་ཐད་ཀར་སྡོད་པ་རྣམས་སོ།

༢༥ ཡང་སྒོ་པ་རྣམས་ནི། མད་ཐན་ཡཱ་དང་། བག་བུག་ཡཱ་དང་། ཨོ་བད་ཡཱ་དང་། མེ་ཤུལ་ལམ་དང་། ཏལ་མོན་དང་། ཨག་ཁུབ་དྲུག་གིས་རྟ་སྒོའི་མདུན་དུ་ཡོད་པའི་མཛོད་རྣམས་སྲུངས་སོ།

༢༦ ཡོ་ཚ་དག་གི་ཚ་བོའམ་ཡེ་ཤུ་ཨའི་བུ་ཡོ་ཡཱ་ཀིམ་དང་། སྡེ་དཔོན་ཆེན་པོ་ནེ་ཧེམ་ཡཱ་དང་། ཆོས་ལ་མཁས་པའི་བླ་མ་ཨེས་རཱའི་དུས་སུ་དེ་ལྟར་ཡོད་པ་ཡིན་ནོ༎

༢༧ ཡང་ཡེ་རུ་ཤ་ལེམ་གྱི་ལྕགས་རི་བསྔོ་བའི་ཚེ། སྤྲོ་བ་དང་། གཏང་རག་དང་། མགུར་མ་ལེན་པའི་ཆེད་དུ། སྦུག་ཆལ་དང་། པི་ཝང་དང་། སྒྲ་སྙན་གྱིས་ལྕགས་རི་བསྔོ་བའི་ཕྱིར་དུ། ལེ་ཝི་པ་རྣམས་དེ་དག་གི་ས་གནས་ཐམས་ཅད་ལས་བཙལ་ཏེ། ཡེ་རུ་ཤ་ལེམ་དུ་བཀུག་པ་ཡིན།

༢༨ དེ་ནས་མགུར་མ་ལེན་པའི་བུ་རྣམས་ཡེ་རུ་ཤ་ལེམ་གྱི་ཉེ་འཁོར་གྱི་ཐང་དང་། ནེ་ཏོ་ཕད་པའི་ཡུལ་ཚོ་རྣམས་དང་།

༢༩ བེད་གིལ་གལ་དང་། གེ་བཱ་དང་། ཨས་མ་ཝེད་ཀྱི་ཞིང་ཁ་རྣམས་ནས་འཛོམས་སོ། དེ་ཅིའི་ཕྱིར་ཞེ་ན། མགུར་མ་ལེན་པ་དེ་རྣམས་ཀྱིས་རང་གི་ཕྱིར་ཡེ་རུ་ཤ་ལེམ་གྱི་ཉེ་འཁོར་དུ་གྲོང་ཚོ་རྣམས་བཙུག་ཡོད་པ་ཡིན།

༣༠ ཡང་བླ་མ་དང་ལེ་ཝི་པ་རྣམས་ཀྱིས་རང་རང་སོ་སོ་ལ་གཙང་སྦྲ་བྱས་ནས། མི་སྡེ་དང་རྟ་སྒོ་དང་ལྕགས་རི་ལའང་གཙང་སྦྲ་བྱས་སོ༎

༣༡ དེ་ནས་ངས་ཡ་ཧུ་དཱའི་དྲག་རིགས་རྣམས་ལྕགས་རིའི་ཁར་བཞག་ནས། མགུར་མ་འབུལ་པ་རྣམས་ཀྱི་ཚོ་ཆེན་པོ་གཉིས་བྱས་ཏེ། ཚོ་གཅིག་གཡས་ཕྱོགས་སུ་ལྕགས་རིའི་སྟེང་དུ་ལུད་སྒོའི་ཕྱོགས་སུ་ཕྱིན་ཏོ།

༣༢ དེ་དག་གི་རྗེས་སུ་ཧོ་ཤ་ཡཱ་དང་། ཡ་ཧུ་དཱའི་དྲག་རིགས་ཀྱི་ཕྱེད་དང་།

༣༣ ཨ་ཟར་ཡཱ་དང་། ཨེས་རཱ་དང་། མེ་ཤུལ་ལམ་དང་།

༣༤ ཡུ་དཱ་དང་། བེན་ཡ་མིན་དང་། ཤེ་མ་ཡཱ་དང་། ཡེ་རེམ་ཡཱ་དང་།

༣༥ བླ་མའི་བུ་དུང་འཁུར་བ་ཁ་ཤས་དང་། ཟ་ཀར་ཡཱ། དེ་ནི་ཡོ་ན་ཐན་གྱི་བུ། དེ་ནི་ཤེ་མ་ཡཱའི་བུ། དེ་ནི་མད་ཐན་ཡཱའི་བུ། དེ་ནི་མི་ཀ་ཡཱའི་བུ། དེ་ནི་ཟག་ཀུར་གྱི་བུ། དེ་ནི་ཨ་སབ་ཀྱི་བུའོ།

༣༦ དེའི་སྤུན་རྣམས། ཤེ་མ་ཡཱ་དང་། ཨ་སར་ཨེལ་དང་། མི་ལ་ལཱ་ཨི་དང་། གི་ལ་ལཱ་ཨི་དང་། མ་ཨ་ཨི་དང་། ནེ་ཐན་ཨེལ་དང་། ཡུ་དཱ་དང་། ཧ་ནཱ་ནི་བརྒྱད་པོས་དཀོན་མཆོག་གི་སྐྱེས་བུ་དཱ་བིད་ཀྱི་རོལ་ཆས་འཁུར་ནས་དོང་པ་ཡིན། དེ་དག་གི་སྔོན་དུ་ཆོས་ལ་མཁས་པའི་ཨེས་རཱ་ཕྱིན་ཏོ།

༣༧ དེ་རྣམས་ཀྱི་ཐད་ཀར་ཡོད་པའི་ཆུ་མིག་གི་རྟ་སྒོ་ནས་དཱ་བིད་ཀྱི་གྲོང་ཁྱེར་གྱི་ཐེམ་སྐས་ཀྱི་ལམ་ནས་འཛེགས་ནས། དཱ་བིད་ཀྱི་ཕོ་བྲང་དང་ཆུའི་རྟ་སྒོའི་བར་དུ་ཤར་ཕྱོགས་སུ་ཕྱིན་ཏོ༎

༣༨ ཡང་གཏང་རག་འབུལ་བའི་ཚོགས་གཞན་དེ་རྣམས་འཕྲད་དུ་སོང་སྟེ། བདག་རང་དང་མི་ཚོགས་ཕྱེད་ཀ་དེ་དག་གི་ཕྱི་བཞིན་ལྕགས་རིའི་སྟེང་དུ་སོང་སྟེ། མེ་ཐབ་ཀྱི་སྤེའུའི་ལྟག་པ་ནས་ལྕགས་རི་ཞེང་ཅན་བྱ་བའི་བར་དུ་ཕྱིན་ཏོ།

༣༩ དེ་ནས་ཨེབ་ར་ཨིམ་གྱི་སྒོ་དང་། སྒོ་རྙིང་པ་དང་། ཉ་སྒོ་དང་། ཧ་ནཱ་ནེ་ཨེལ་གྱི་སྤེའུ་དང་། ཧམ་མེ་ཨའི་སྤེའུ་རྒྱུད་དེ་ལུག་སྒོར་ཕྱིན་ཏེ། བཙོན་རའི་སྒོར་ལངས་ནས་བསྡད་དོ།

༤༠ དེ་ནས་གཏང་རག་འབུལ་བའི་ཚོ་གཉིས་ཀ་དཀོན་མཆོག་གི་ཕོ་བྲང་དུ་ལངས་ནས་བསྡད་དོ། དེར་བདག་རང་དང་། དྲག་རིགས་ཕྱེད་ཀ་ཡོད་པ་ཡིན།

༤༡ ཨེལ་ཡཱ་ཀིམ། མ་ཨ་སེ་ཡཱ། མིན་ཡ་མིན། མི་ཁ་ཡཱ། ཨེལ་ཡོ་ཨེ་ནཱ་ཨི། ཟ་ཀར་ཡཱ་དང་ཧ་ནན་ཡཱ་བླ་མ་བདུན་པོ་དུང་འཁུར་མཁན་དང་།

༤༢ མ་ཨ་སེ་ཡཱ། ཤེ་མ་ཡཱ། ཨེལ་ཨ་ཟར། ཨུ་ཟི། ཡོ་ཧ་ནན། མལ་ཀི་ཡཱ། ཨེ་ལམ་དང་ཨེ་ཟེར་ཡང་ཡོད་པ་ཡིན། ཡང་མགུར་མ་ལེན་མཁན་རྣམས་ཀྱིས་རང་གི་འགོ་པ་ཡིས་ར་ཧི་ཡཱ་དང་བཅས་སྐད་ཆེན་པོས་མགུར་མ་བླངས་སོ།

༤༣ དཀོན་མཆོག་གིས་དེ་རྣམས་ལ་དགའ་མགུ་ཆེན་པོ་དང་བདེ་སྐྱིད་གནང་བས། ཉིན་དེ་ལ་མཆོད་པ་རྒྱ་ཆེན་པོ་འབུལ་ཞིང་དགའ་བར་བྱས་སོ། ཆུང་མ་དང་ཕྲུ་གུ་རྣམས་ཀྱང་ཡི་རངས་ཏེ། ཡེ་རུ་ཤ་ལེམ་གྱི་དགའ་མགུའི་སྒྲ་ནི་ཐག་རིང་དུ་ཐོས་པར་གྱུར་ཏོ༎

༤༤ བླ་མ་དང་ལེ་ཝི་པ་རྣམས་ཀྱི་དོན་དུ་བཀའ་ཁྲིམས་ཀྱི་སྐལ་བ་དེ་གྲོང་ཁྱེར་སོ་སོའི་ཞིང་རྣམས་ནས་བསྡུ་བར་གཏེར་མཛོད་དང་མཆོད་པ་དང་ཐོག་ཕུད་དང་བཅུ་ཁག་རྣམས་ཀྱི་ཆེད་དུ་མི་འགའ་ཞིག་བསྐོས་སོ། དེ་ཅིའི་ཕྱིར་ཞེ་ན། ཡ་ཧུ་དཱ་པ་རྣམས་བླ་མ་དང་ལེ་ཝི་པ་རྣམས་ཀྱི་ཞབས་ཏོག་ལ་དགའ་བར་འགྱུར་རོ།

༤༥ དེ་རྣམས་རང་གི་དཀོན་མཆོག་གི་ཞབས་ཏོག་དང་གཙང་སྦྲའི་ལས་བྱས། དེ་ལྟར་དུ་མགུར་ལེན་མཁན་དང་སྒོ་བསྲུང་པ་རྣམས་ཀྱིས་ཀྱང་དཱ་བིད་དང་ཁོང་གི་སྲས་ཤ་ལོ་མོའི་བཀའ་བཞིན་དུ་བྱས་སོ།

༤༦ གང་ལ་ཞེ་ན། སྔར་དཱ་བིད་དང་ཨ་སབ་ཀྱི་དུས་སུ་དབུ་མཛད་དང་། དཀོན་མཆོག་ལ་བསྟོད་པ་དང་གཏང་རག་འབུལ་བའི་མགུར་མ་ཡང་ཡོད་པའི་ཕྱིར་རོ།

༤༧ དེའང་ཟེ་རུབ་བཱ་བེལ་དང་ནེ་ཧེམ་ཡཱའི་དུས་སུ། ཨིས་ར་ཨེལ་ཐམས་ཅད་ཀྱིས་མགུར་ལེན་མཁན་དང་སྒོ་པ་རྣམས་ལ་ཉིན་རེ་བཞིན་དུ་སྐལ་བ་བསྟེར་ནས། བསྔོས་པའི་རྫས་རྣམས་ལེ་ཝི་པ་རྣམས་ལ་བཏང་སྟེ། ལེ་ཝི་པ་རྣམས་ཀྱིས་ཨ་རོན་གྱི་བུ་རྣམས་ལ་ཕུལ་ཏོ༎

༡༣

དུས་དེ་ལ་མི་ཚོགས་ཀྱི་རྣ་བའི་མདུན་དུ་མོ་ཤེའི་མདོ་དེ་བཀླགས་པ་ལས། དེའི་ནང་ན། ཨམ་མོན་པ་དང་མོ་ཨབ་པ་རྣམས་ནི་དཀོན་མཆོག་གི་མི་ཚོགས་ཀྱི་ཁྲོད་དུ་ནམ་ཡང་འདྲེ་བར་མི་ཆོག

༢ དེ་ཅིའི་ཕྱིར་ཞེ་ན། དེ་གཉིས་ཀྱིས་ཨིས་ར་ཨེལ་གྱི་བུ་རྣམས་ལ་བག་ལེབ་དང་ཆུ་འཁུར་ནས་བསུ་བར་མ་འོང་བར། དེ་རྣམས་ལ་དམོད་པ་འདེབས་སུ་བ་ལ་ཨམ་ལ་རྔན་པ་བསྟེར་ཏོ། ངེད་ཀྱི་དཀོན་མཆོག་གིས་དམོད་པ་དེ་བྱིན་རླབས་སུ་བསྒྱུར་བར་མཛད་དོ་ཞེས་བྲིས་པ་དང་ཕྲད་དེ།

༣ བཀའ་དེ་ཐོས་པའི་ཚེ། དེ་དག་གིས་ཨིས་ར་ཨེལ་གྱི་ཁྲོད་ནས་ཕྱི་པ་རྣམས་དང་འདྲེས་ཡོད་པ་ཐམས་ཅད་སོ་སོར་ཕྱེས་སོ༎

༤ ཡང་འདི་ལས་སྔར་ངེད་ཀྱི་དཀོན་མཆོག་གི་ཕོ་བྲང་གི་མཛོད་རྣམས་ཀྱི་ཕྱག་མཛོད་ཡིན་པའི་བླ་མ་ཨེལ་ཡཱ་ཤིབ་ནི་ཏོ་བི་ཡཱའི་གཉེན་ཡིན་པས།

༥ དེ་ལ་ནང་ཆེན་པོ་ཞིག་ཁྲིག་བཟོས་ཡོད་པ་ཡིན། དེའི་ནང་ན་སྔར་སྲོལ་བཞིན་དུ་ཞལ་ཟས་དང་། སྤོས་དང་། སྣོད་རྣམས་དང་། འབྲུ་དང་རྒུན་ཆང་དང་སྣུམ་གྱི་བཅུ་ཁག་རྣམས་བཀའ་བཞིན་དུ་ལེ་ཝི་པ་དང་། མགུར་ལེན་མཁན་དང་། སྒོ་བསྲུང་པ་རྣམས་ཀྱི་ཐོབ་ཐང་ཡིན་པ་དེ་བཞག་ཡོད་པ་ཡིན། བླ་མ་རྣམས་ཀྱི་འབུལ་བ་རྣམས་ཀྱང་དེར་ཡོད་པ་ཡིན་ནོ།

༦ འོན་ཀྱང་དེའི་དུས་སུ་ང་ནི་ཡེ་རུ་ཤ་ལེམ་དུ་ཡོང་མེད་པ་ཡིན། གར་ཡོད་པ་ཡིན་ཞེ་ན། བཱ་བེལ་རྒྱལ་པོ་ཨར་ཐག་ཤས་ཐཱའི་ལོ་སོ་གཉིས་པར་ང་རྒྱལ་པོ་དེའི་དྲུང་དུ་ཕྱིན་པ་དང་། དུས་རེ་ཞིག་ནས་ང་ལ་རྒྱལ་པོ་ནས་དགོངས་པ་ཐོབ་སྟེ།

༧ ཡེ་རུ་ཤ་ལེམ་དུ་བསླེབས་ནས། ཨེལ་ཡཱ་ཤིབ་ཀྱིས་དཀོན་མཆོག་གི་ཕོ་བྲང་གི་ཚོམས་སྐོར་དུ་ཏོ་བི་ཡཱའི་ཆེད་དུ་ནང་མིག་ཅིག་བཟོས་པའི་མི་རིགས་པ་དེ་བརྟགས་ནས།

༨ ང་ལ་སེམས་ཁྲལ་ཆེན་པོ་བྱུང་ནས། ངས་ཏོ་བི་ཡཱའི་ཁྱིམ་གྱི་ནོར་རྫས་ཐམས་ཅད་ནང་མིག་དེའི་ནང་ནས་བཏོན་ཏེ་ཕངས་སོ།

༩ དེ་ནས་ངས་བཀའ་བཀོད་དེ། ནང་མིག་དེ་རྣམས་གཙང་མ་བྱེད་དུ་བཅུག་སྟེ། དཀོན་མཆོག་གི་ཕོ་བྲང་གི་སྣོད་རྣམས་དང་། ཞལ་ཟས་དང་། སྤོས་རྣམས་སླར་དེའི་ནང་དུ་བཞག་གོ།

༡༠ ཡང་ངས་ལེ་ཝི་པ་རྣམས་ལ་ཕོགས་མ་བསྟེར་བས། ཞབས་ཏོག་བྱེད་པའི་ལེ་ཝི་པ་དང་མགུར་ལེན་མཁན་ཀུན་རང་རང་གི་གཞིས་ཀར་བྲོས་སོང་བ་ཧ་གོ་བ་དང་།

༡༡ དཔོན་པོ་དག་ལ་བཀྱོན་ཞིང་། ཅིའི་ཕྱིར་དཀོན་མཆོག་གི་ཕོ་བྲང་སྤངས་བཞག་པ་ཡིན་ཟེར་ཏེ། དེ་དག་བསྡུས་ཏེ། རང་རང་གི་ལས་སྣེར་བཞག་གོ།

༡༢ དེ་ནས་ཡ་ཧུ་དཱ་པ་ཐམས་ཅད་ཀྱིས་འབྲུ་དང་རྒུན་ཆང་གསར་བ་དང་སྣུམ་གྱི་བཅུ་ཁག་རྣམས་དཀོར་མཛོད་དུ་བསྐྱལ་བྱུང་།

༡༣ ཡང་ངས་བླ་མ་ཤེ་ལེམ་ཡཱ་དང་། ཆོས་ལ་མཁས་པའི་ཙ་དོག་དང་། ལེ་ཝི་པ་རྣམས་ཀྱི་ནང་ནས་པེ་ད་ཡཱ་བྱ་བ་གསུམ་པོ་དཀོར་མཛོད་ཀྱི་གཉེར་པར་བསྐོས་ཏེ། དེ་དག་གི་གཉེར་གཡོག་ཏུ་མད་ཐན་ཡཱའི་ཚ་བོའམ་ཟག་ཀུར་གྱི་བུ་ཧ་ནན་བཞག་གོ། དེ་དག་བློ་དྲང་པོའི་ནང་མིང་ཅན་ཡིན་ཏེ། རང་གི་སྤུན་རྣམས་ལ་འགྲེམ་པར་ནི་དེ་དག་གི་ལས་ཚན་ཡོད་པ་ཡིན་ནོ།

༡༤ ཀྱེ་ངའི་དཀོན་མཆོག ངས་རང་གི་དཀོན་མཆོག་གི་ཕོ་བྲང་དང་དེའི་ཞབས་ཏོག་གི་དོན་དུ་བྱས་པའི་ལས་བཟང་རྣམས་ཐུགས་བསྙེལ་བར་མ་མཛད་པར། འདིའི་ཕྱིར་དུའང་བདག་དྲན་དུ་གསོལ་ལོ༎

༡༥ དེའི་དུས་སུ་ངས་ཡ་ཧུ་དཱ་རུ་མི་ཁ་ཤས་ཀྱིས་ཤབ་བཱད་ཀྱི་ཉིན་པར་རྒུན་ཆང་འཚིར་བ་དང་། ལབ་ཙེ་སྐྱེལ་བ་དང་། བོང་བུ་ལ་ཁལ་འགེལ་བ་དང་། རྒུན་ཆང་དང་རྒུན་འབྲུམ་དང་སེ་ཡབ་དང་ཁུར་པོ་གང་རུང་ཡེ་རུ་ཤ་ལེམ་དུ་ཤབ་བཱད་ཀྱི་ཉིན་མོར་སྐྱེལ་བ་མཐོང་ནས། རྒྱགས་འཚོང་བའི་ཉིན་པར་ངས་དེ་དག་ལ་དཔང་ཕུད་པ་ཡིན།

༡༦ དེ་མ་ཟད། དེར་གནས་པའི་ཚོར་པ་འགའ་ཞིག་གིས་ཉ་དང་ཚོང་རིགས་ཐམས་ཅད་དྲངས་ནས། ཡ་ཧུ་དཱའི་བུ་རྣམས་ལ་ཡེ་རུ་ཤ་ལེམ་དུ་ཤབ་བཱད་ཀྱི་ཉིན་མོར་བཙོངས་པས།

༡༧ དེར་ངས་ཡ་ཧུ་དཱའི་དྲག་རིགས་རྣམས་ལ་འཛིང་ཞིང་། ཁྱོད་ཅག་གིས་ཤབ་བཱད་ཀྱི་ཉིན་མོ་བརླགས་སུ་འཇུག་པའི་ལས་ངན་པ་འདི་ཇི་ལྟར་བྱེད།

༡༨ ཁྱོད་རྣམས་ཀྱི་ཕ་མེས་རྣམས་ཀྱིས་ཀྱང་དེ་ལྟར་བྱས་པ་མ་ཡིན་ནམ། ཡང་བདག་ཅག་གི་དཀོན་མཆོག་གིས་ང་རང་ཚོ་དང་། གྲོང་ཁྱེར་འདིའི་ཐོག་ཏུ་གནོད་པ་འདི་ཚང་མ་མ་ཕབ་བམ། ད་དུང་ཡང་ཁྱོད་ཅག་གིས་ཤབ་བཱད་བརླབས་སུ་འཇུག་ཅིང་། ཨིས་ར་ཨེལ་ལ་ཁོང་གི་ཐུགས་ཁྲོ་ལྷག་པར་འགུག་པར་བྱེད་དོ་ཞེས་སྨྲས་སོ༎

༡༩ དེས་མ་ཟད་པར། ཤབ་བཱད་མ་ཞུགས་པའི་སྔོན་དུ་རྟ་སྒོའི་ནང་ས་རུབ་ཁར་ཡེ་རུ་ཤ་ལེམ་གྱི་རྟ་སྒོ་ཐམས་ཅད་ཀྱི་སྒོ་རྣམས་རྒྱབ་པ་དང་། ཤབ་བཱད་མ་རྫོགས་པའི་བར་དུ་མི་འབྱེད་པའི་ཕྱིར་ངས་བསྒོ་བ་ཡིན། ཡང་ཤབ་བཱད་ཀྱི་ཉིན་མོར་ཁལ་གང་ཡང་ནང་དུ་མི་འདྲེན་པའི་ཕྱིར་ངའི་གཡོག་པོ་འགའ་ཞིག་རྟ་སྒོ་རྣམས་སུ་བཞག་གོ།

༢༠ དེའི་རྐྱེན་གྱིས་ཚོང་པ་དང་ཚོང་རིགས་སྣ་ཚོགས་འཚོང་མཁན་རྣམས་ལན་གཅིག་གཉིས་ཡེ་རུ་ཤ་ལེམ་གྱི་ཕྱི་རོལ་དུ་དགོངས་ལ་བསྡད་པས།

༢༡ ངས་དེ་དག་ལ་འཛིང་ཞིང་། མཚན་མོར་ཅིའི་ཕྱིར་ལྕགས་རིའི་གན་དུ་སྡོད། ཡང་སྐྱར་འདི་འདྲ་བྱེད་ན། ངས་ཁྱོད་ཚོ་ལ་ལག་དར་བར་བྱའོ་སྨྲས་པས། དེ་ཕྱིན་ཆད་ཤབ་བཱད་ཀྱི་ཉིན་མོར་མ་འོངས་སོ།

༢༢ དེར་ངས་ལེ་ཝི་པ་རྣམས་ལ། གཙང་སྦྲ་བྱས་ཏེ། ཤབ་བཱད་ཀྱི་ཉིན་མོ་དམ་པར་བྱེད་དུ་རྟ་སྒོ་རྣམས་སྲུང་དུ་ཤོག་ཅིག་ཅེས་བསྒོ་བ་ཡིན་ནོ། ཀྱེ་ངའི་དཀོན་མཆོག འདིའི་ཕྱིར་དུའང་བདག་དྲན་པར་མཛོད། ཁྱེད་ཀྱི་ཐུགས་བརྩེ་བའི་ཆེ་ཁྱད་ལ་དཔག་ནས་བདག་ལ་གཟིགས་སུ་གསོལ་ལོ༎

༢༣ དེའི་དུས་སུ་ཡ་ཧུ་དཱ་པ་འགའ་ཞིག་གིས་ཨས་དོད་མ་དང་། ཨམ་མོན་མ་དང་། མོ་ཨབ་ལ་ཆུང་མར་བླངས་པ་ངས་མཐོང་བྱུང་།

༢༤ དེ་དག་གི་ཕྲུ་གུ་རྣམས་ཀྱིས་ཕྱེད་ཨས་དོད་ཀྱི་སྐད་ལབ་པ་དང་། ཡ་ཧུ་དཱའི་སྐད་ལབ་མ་ཐུབ་པར། དེ་དག་གི་སྐད་བཞིན་དུ་ལབ་པས།

༢༥ ངས་དེ་དག་ལ་འཛིང་ཞིང་། དམོད་པ་བཏབ་སྟེ། འགའ་ཞིག་ལ་བརྡུངས་ནས། དེ་དག་གི་སྐྲ་ཡང་འབལ་ཞིང་། རང་གི་བུ་མོ་དེ་དག་གི་བུ་རྣམས་ལ་མི་གཏོང་བ་དང་། དེ་དག་གི་བུ་མོ་རྣམས་རང་དང་རང་གི་བུའི་ཆུང་མར་མི་ལེན་དུ་དཀོན་མཆོག་གི་མནའ་སྐྱེལ་བཅུག་པ་ཡིན།

༢༦ བྱ་བ་འདིའི་ནང་ན་ཨིས་ར་ཨེལ་གྱི་རྒྱལ་པོ་ཤ་ལོ་མོས་ཀྱང་སྡིག་པ་མ་བྱས་སམ། འོན་ཀྱང་དེ་ནི་རང་གི་དཀོན་མཆོག་གི་གཅེས་པ་དང་། མི་བརྒྱུད་མང་ཆེ་བའི་ནང་དུ་ཁོང་འདྲ་མེད་པ་ཨིས་ར་ཨེལ་ཐམས་ཅད་ཀྱི་རྒྱལ་པོར་བསྐོས་པའི་རྒྱལ་པོ་ཡོད་ནའང་། ཕྱི་པའི་བུད་མེད་རྣམས་ཀྱིས་ཁོང་ཡང་སྡིག་པའི་ནང་དུ་ལྟུང་དུ་བཅུག་གོ།

༢༧ ང་ཚོས་ཁྱོད་ཅག་ལ་ཉན་ཏེ། ཕྱི་པའི་བུད་མེད་ཆུང་མར་ལེན་པའི་སྒོ་ནས་ངེད་ཀྱི་དཀོན་མཆོག་གི་བཀའ་ལས་འགལ་བའི་ངན་པ་ཆེན་པོ་འདི་ཐམས་ཅད་བྱེད་དུ་རུང་ངམ།

༢༨ ཡང་བླ་མ་ཆེན་པོ་ཨེལ་ཡཱ་ཤིབ་ཀྱི་བུ་ཡེ་ཧོ་ཡ་དཱའི་བུ་རྣམས་ཀྱི་ནང་ནས་གཅིག་ནི་ཧོ་རོན་པ་སན་བལ་ལད་ཀྱི་མག་པར་ཡོད་པས། ངས་མི་དེ་རང་གི་མདུན་ལས་བསྐྲད་པ་ཡིན།

༢༩ ཀྱེ་ངའི་དཀོན་མཆོག དེ་དག་གིས་བླ་མའི་ཚུལ་དང་། བླ་མ་དང་ལེ་ཝི་པ་རྣམས་ཀྱི་དམ་བཅའ་མི་གཙང་བར་བྱས་པས། དེ་དག་དྲན་པར་མཛོད་ཅིག

༣༠ དེ་ལྟར་ངས་དེ་དག་ནི་ཕྱི་པ་ཐམས་ཅད་ནས་གཙང་དག་བྱས་ཏེ། བླ་མ་དང་ལེ་ཝི་པ་རྣམས་ཀྱི་ལས་ཚིར་གཏན་ལ་ཕབ་ནས།

༣༡ ནང་ཤིང་གི་འབུལ་བ་དང་ཐོག་ཕུད་རྣམས་འབུལ་བའི་དུས་བཏབ་པ་ཡིན་ནོ། ཀྱེ་ངའི་དཀོན་མཆོག བདག་བདེ་ལེགས་པའི་དོན་དུ་ཐུགས་སུ་དྲན་དུ་གསོལ་ལོ༎ ༎

ཨེས་ཐེར་གྱི་མདོ།

༡

རྒྱ་གར་ནས་ཀུས་བྱ་བའི་ཡུལ་གྱི་བར་དུ་སྡེ་བརྒྱ་དང་ཉེར་བདུན་ལ་རྒྱལ་སྲིད་བྱས་པའི་ཨ་ཧས་ཝེ་རོས་དེ་རང་གི་དུས་ཀྱི་བྱ་བ་ནི།

༢ ཨ་ཧས་ཝེ་རོས་ནི་ཤུ་ཤན་དུ་ཡོད་པའི་ཕོ་བྲང་དུ་རྒྱལ་ཁྲིའི་སྟེང་དུ་བཞུགས་དུས་སུ།

༣ རང་གི་རྒྱལ་སྲིད་ཀྱི་ལོ་ངོ་གསུམ་པར། རྒྱལ་ཕྲན་དང་། འཁོར་གཡོག་དང་། ཏ་ཟིག་དང་མ་དཱ་ཨི་ཡུལ་གྱི་དཔོན་པོ་རྣམས་དང་། སྐུ་དྲག་རྣམས་དང་། ལྗོངས་སོ་སོའི་མི་ཆེ་གྲས་ཐམས་ཅད་ལ་དགའ་སྟོན་ཞིག་བྱས་སོ།

༤ དེའི་སྐབས་སུ་དེས་རང་གི་རྒྱལ་སྲིད་རྒྱ་ཆེན་པོའི་ནོར་དབྱིགས་དང་། རང་གི་གཟི་བརྗིད་ཀྱི་དཔལ་ཞག་དུ་མའམ། ཉིན་ཞག་བརྒྱ་དང་བརྒྱད་ཅུའི་བར་དུ་བསྟན་ཏེ།

༥ ཞག་གྲངས་དེ་རྫོགས་ནས་རྒྱལ་པོས་ཤུ་ཤན་དུ་འཛོམས་པའི་མཆོག་དམན་ཐམས་ཅད་ལ་རྒྱལ་ཁབ་ཀྱི་སྐྱེད་ཚལ་གྱི་ས་ཡབས་ནང་དུ་ཞག་བདུན་མགྲོན་བཏང་ངོ་།

༦ དེར་ཡོལ་བ་དཀར་པོ་དང་ལྗང་ཁུ་དང་སྔོན་པོ་རྣམས་སོ་མ་ར་ཙ་དང་རྒྱ་སྨུག་གི་ཐ་གུ་དང་དངུལ་གྱི་ཨ་ལོང་གིས་རྡོ་ཀ་མ་རུའི་ཀ་བ་རྣམས་ལ་བཏག་ཡོད་པ་ཡིན། གསེར་དངུལ་གྱི་མལ་ཁྲི་རྣམས་རྡོ་ཀ་མ་རུ་དམར་པོ་དང་སྔོན་པོ་དང་དཀར་པོ་དང་ནག་པོའི་རྡོ་བཅལ་གྱི་ཁར་བཞག་ཡོད་པ་ཡིན།

༧ དེ་དག་ལ་བཏུང་དུ་བཏང་བའི་གསེར་ཕོར་རྣམས་ནི་གཅིག་ལས་གཅིག་མི་འདྲ་བ་ཡོད་པ་ཡིན། དབང་སྲིད་ཆེ་བ་དང་བསྟན་ཏེ་རྒྱལ་པོའི་རྒུན་ཆང་མང་པོ་ཡང་བསྟེར་ཏོ།

༨ ཡང་སྐྱེམས་འཐུང་བ་ནི་བཀའ་བཞིན་དུ་ཡོད་དེ། ནན་གྱི་མ་བཏང་ངོ་། གང་ལ་ཞེ་ན། རྒྱལ་པོས་རང་གི་ཁབ་ཀྱི་ལས་སྣེ་བ་རྣམས་ལ། མགྲོན་པོ་རེ་ལ་རང་གི་འདོད་པ་བཞིན་དུ་བླུག་བར་དགོས་ཞེས་བཀའ་ཡོད་པ་ཡིན་ནོ།

༩ ཡང་རྒྱལ་མོ་ཝས་ཏིས་ཀྱང་ཨ་ཧས་ཝེ་རོས་ཀྱི་ཁབ་ཀྱི་བུད་མེད་རྣམས་ལ་མགྲོན་ཞིག་བཤམས་སོ༎

༡༠ ཞག་བདུན་པ་ལ་སྐྱེམས་ཀྱིས་རྒྱལ་པོའི་ཐུགས་སྐྱིད་པོ་ཚོར་བའི་ཚེ། རྒྱལ་པོ་ཨ་ཧས་ཝེ་རོས་ཀྱི་དྲུང་དུ་ཞབས་ཕྱི་བྱེད་པའི་མེ་ཧུ་མན་དང་། བིས་ཐཱ་དང་། ཧར་བོ་ནཱ་དང་། བིག་ཐཱ་དང་། ཨ་བག་ཐཱ་དང་། ཟེ་ཐཱར་དང་། ཀར་ཀས་བྱ་བའི་ཉུག་རུམ་བདུན་པོ་ལ་འདི་སྐད་ཅེས་བཀའ་སྩལ་པ།

༡༡ རྒྱལ་མོ་ཝས་ཏིའི་བྱད་མཛེས་པ་ཡུལ་མི་དང་སྐུ་དྲག་རྣམས་ལ་སྟོན་དུ། རྒྱལ་མོའི་ཅོད་པན་གསོལ་ནས་འདིར་འཁྲིད་ཤོག་ཅེས་བསྒོའོ། གང་ལ་ཞེ་ན། མོའི་བྱད་གཟུགས་ནི་རབ་ཏུ་མཚར་པོ་ཞིག་ཡོད་པ་ཡིན་ནོ།

༡༢ དེ་ནས་ཉུག་རུམ་རྣམས་ཀྱིས་རྒྱལ་པོའི་བཀའ་དེ་སྦྲན་ཀྱང་། རྒྱལ་མོ་ཝས་ཏིས་མི་འགྲོ་བྱས་པས། རྒྱལ་པོ་ཤིན་ཏུ་ཁྲོས་ནས། ཁོག་ནང་ན་ཁོང་ཁྲོའི་མེ་འབར་བར་གྱུར་ཏོ༎

༡༣ རྒྱལ་པོའི་ལས་ཐམས་ཅད་བཀའ་ཁྲིམས་དང་ཡུལ་ཁྲིམས་བཤེས་པ་རྣམས་དང་བསྟུན་ཏེ་བྱས་པས། རྒྱལ་པོས་དུས་ཚོད་ཤེས་པའི་མི་མཁས་པ་རྣམས་དང་བགྲོས་སོ།

༡༤ ཡང་རྒྱལ་པོའི་སྐུ་མདུན་པ་རྣམས་ནི། ཀར་ཤེ་ནཱ་དང་། ཤེ་ཐར་དང་། ཨད་མ་ཐཱ་དང་། ཐར་ཤིས་དང་། མེ་རེས་དང་། མར་སེ་ནཱ་དང་། མེ་མུ་ཀན་་ཏ་ཟིག་དང་མ་དཱ་ཨི་ཡུལ་གྱི་རྒྱལ་ཕྲན་བདུན་པོ་དེ་ཡིན་ཏེ། རྒྱལ་པོའི་ཞལ་མཇལ་མཁན་དང་། རྒྱལ་ཁམས་ཀྱི་ནང་ན་གྲལ་འགོ་འཛིན་མཁན་ཡོད་པ་ཡིན།

༡༥ རྒྱལ་པོས་དེ་རྣམས་ལ། བཀའ་ཁྲིམས་བཞིན་དུ་རྒྱལ་མོ་ཝས་ཏི་ལ་ཇི་ལྟར་བྱེད་པའི་རིགས། དེ་ཅིའི་ཕྱིར་ཞེ་ན། མོས་ནི་ཉུག་རུམ་དག་གིས་སྦྲན་པའི་རྒྱལ་པོ་ཨ་ཧས་ཝེ་རོས་ཀྱི་བཀའ་ལ་མ་ཉན་ཏོ།

༡༦ ཞེས་པའི་ལན་དུ་མེ་མུ་ཀན་གྱིས་རྒྱལ་བློན་རྣམས་ཀྱི་དྲུང་དུ། རྒྱལ་མོ་ཝས་ཏིས་ནི་རྒྱལ་པོ་གཅིག་པུ་ལ་མ་ཟད་པར། རྒྱལ་པོ་ཨ་ཧས་ཝེ་རོས་ཀྱི་སྡེ་ཁག་ཀུན་ན་སྡོད་པའི་རྒྱལ་ཕྲན་ཀུན་དང་། ཡུལ་མི་ཐམས་ཅད་ལའང་གནོད་པ་སྐྱེལ་བ་ཡིན།

༡༧ དེ་ཅིའི་ཕྱིར་ཞེ་ན། རྒྱལ་པོ་ཨ་ཧས་ཝེ་རོས་ཀྱིས། རྒྱལ་མོ་ཝས་ཏི་དྲུང་དུ་འཁྲིད་ཤོག་བྱས་ཀྱང་། མོ་དེར་མ་ཕྱིན་པས། རྒྱལ་མོའི་སྐད་ཆ་འདི་ནི་བུད་མེད་ཐམས་ཅད་ཀྱི་ནང་དུ་དར་ཞིང་། ཐོས་པའི་ཚེ་ན། དེ་དག་གིས་རང་རང་གི་བདག་པོ་ལའང་ཁྱད་དུ་གསོད་ཅིང་བརྙས་པར་བྱའོ།

༡༨ རྒྱལ་མོའི་གཏམ་དེ་ཐོས་པའི་ཏ་ཟིག་དང་མ་དཱ་ཨི་ཡུལ་གྱི་བཙུན་མོ་རྣམས་ཀྱིས་དེ་རིང་ཡང་རྒྱལ་པོའི་རྒྱལ་ཕྲན་ཐམས་ཅད་ལ་དེ་ལྟར་ཟེར་བར་འགྱུར་བས། རྔན་ཆེན་དང་འཁྲུག་པ་ཧ་ཅང་མང་པོ་ལྡང་བར་འགྱུར་རོ།

༡༩ རྒྱལ་པོའི་ཐུགས་འགྱེས་ན། ཏ་ཟིག་དང་མ་དཱ་ཨི་པའི་ཁྲིམས་འགྱུར་མེད་བཞིན་རྒྱལ་པོའི་བཀའ་ཤོག་ཅིག་སྤྲིང་བར་མཛོད་ཅིག དེའི་ནང་དུ། རྒྱལ་མོ་ཝས་ཏི་ད་ཕྱིན་ཆད་རྒྱལ་པོ་ཨ་ཧས་ཝེ་རོས་ཀྱི་དྲུང་དུ་སླེབ་མི་ཆོག ཡང་མོ་དེ་ལས་ལྷག་པར་བཟང་མོ་ཞིག་ལ་རྒྱལ་པོས་རྒྱལ་མོའི་གོ་ས་གནང་བར་བྱའོ། ཞེས་འབྲིར་ཆུག་མཛོད།

༢༠ ཞེས་པའི་བཀའ་མཆིད་ནི་རྒྱལ་ཁམས་རྒྱ་ཆེན་པོ་ལགས་པ་འདི་ཐམས་ཅད་དུ་རྒྱས་པར་བྱེད་པའི་ཚེ་ན། དྲག་པ་དང་ཞན་པ་གཉིས་ཀྱི་ཆུང་མ་རྣམས་ཀྱིས་རང་རང་གི་བདག་པོ་ལ་བཀུར་སྟི་བྱེད་པར་འགྱུར་རོ།

༢༡ གཏམ་འདི་ལ་རྒྱལ་བློན་རྣམས་དགྱེས་ནས། རྒྱལ་པོས་མེ་མུ་ཀན་གྱི་གཏམ་ཁོ་ན་བཞིན་དུ་བྱས་སོ།

༢༢ དེའི་ཕྱིར་རྒྱལ་པོའི་སྡེ་ཐམས་ཅད་དུ། མི་བརྒྱུད་རེ་རེའི་སྐད་ལུགས་དང་ཡི་གེ་བཞིན་དུ་སྐྱེས་པ་ཀུན་གྱིས་རང་གི་ཁང་པའི་ནང་དུ་གཙོ་བྱེད་པའི་རིགས་སོ། ཞེས་པའི་བཀའ་དེ་མི་རིགས་སོ་སོའི་སྐད་དུ་བཀར་བཏགས་སོ༎

༢

བྱ་བ་དེའི་འོག་ཏུ་རྒྱལ་པོ་ཨ་ཧས་ཝེ་རོས་ཀྱི་ཐུགས་ཁྲོ་ཞི་བར་གྱུར་པའི་ཚེ་ན། ཝས་ཏིས་ཅི་བྱས་པ་དང་། དེའི་ཕྱིར་བཀའ་མཆིད་ཅི་གནང་བ་ཐུགས་ལ་དྲན་བྱུང་།

༢ དེ་ནས་རྒྱལ་པོའི་ཞབས་ཕྱི་བྱེད་པའི་དྲུང་འཁོར་རྣམས་ཀྱིས། དར་ལ་བབ་པའི་ན་ཆུང་མཛེས་མ་རྣམས་རྒྱལ་པོའི་ཕྱིར་འཚོལ་དུ་ཆུག་ཅིག་དང་།

༣ རྒྱལ་པོས་རང་གི་སྡེ་ཐམས་ཅད་ཀྱི་ནང་དུ་ལས་ཚན་པ་བསྐོས་ནས། དེ་དག་གིས་ན་ཆུང་མཛེས་མ་ཚང་མ་ཤུ་ཤན་གྱི་ཕོ་བྲང་དུ་བུད་མེད་ཀྱི་ཁྱིམ་དུ་བསྡུས་ཏེ། བཙུན་མོ་རྣམས་བསྲུང་བའི་རྒྱལ་པོའི་ཉུག་རུམ་ཧེ་ཀཱ་ཨིའི་ལག་ཏུ་གཏོད་པ་དང་། དེ་ཚོ་གཙང་མ་བྱེད་པའི་ཕྱིར་དགོས་པ་ཐམས་ཅད་གནང་བའི་རིགས།

༤ ཡང་རྒྱལ་པོ་ཐུགས་མཉེས་པའི་ན་ཆུང་དེ་ནི། ཝས་ཏིའི་ཚབ་ཏུ་རྒྱལ་མོར་མཛོད་ཅིག ཅེས་ཞུས་པའི་གཏམ་རྒྱལ་པོའི་ཐུགས་སུ་བྱོན་ནས། དེ་ལྟར་མཛད་དོ༎

༥ དེའང་ཤུ་ཤན་མཁར་ན་མར་དོ་ཀཱ་ཨི་བྱ་བའི་ཡ་ཧུ་དཱ་པ་ཞིག་ཡོད་པ་ཡིན། དེ་ནི་ཡ་ཨིར་གྱི་བུ། དེ་ནི་ཤི་མེ་ཨིའི་བུ། དེ་ནི་བེན་ཡ་མིན་པ་ཀིས་ཀྱི་བུའོ།

༦ མི་དེ་ནི་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་ཡ་ཧུ་དཱའི་རྒྱལ་པོ་ཡེ་ཀོན་ཡཱ་དང་བཅས་སུ་ཡེ་རུ་ཤ་ལེམ་ནས་བཟུང་ཁྱེར་བ་ཞིག་ཡིན་ནོ།

༧ དེས་ནི་རང་གི་ཁུ་བོའི་བུ་མོ་ཧ་ད་སཱའམ་ཨེས་ཐེར་བྱ་བ་བསྲེལ་བ་ཡིན། གང་ལ་ཞེ་ན། དེའི་ཕ་མ་གཉིས་མེད་དེ། མོ་ནི་བྱད་གཟུགས་ལེགས་ཤིང་མཛེས་མོ་ཡིན་ཏེ། ཕ་མ་ཤི་བའི་ཚེ། མར་དོ་ཀཱ་ཨིས་དེ་ནི་རང་ཕྲུག་ཏུ་བྱས་སོ།

༨ རྒྱལ་པོའི་བཀའ་དང་གསུང་ཐོས་པའི་ཚེ། ན་ཆུང་མང་པོ་ཤུ་ཤན་མཁར་དུ་ཧེ་ཀཱ་ཨིའི་མདུན་དུ་བསྡུས་ནས། ཨེས་ཐེར་ཡང་རྒྱལ་ཁབ་ཏུ་བཙུན་མོ་རྣམས་བསྲུང་མཁན་ཧེག་ཨིའི་ལག་བཏད་དོ།

༩ དེ་ནི་མོ་ལ་འཐད་པས་བཀའ་དྲིན་བྱས་ཏེ། མྱུར་དུ་མོ་ལ་གཙང་སྦྲ་བྱེད་པའི་རྫས་དང་གཞན་ཅི་དགོས་པ་ཐམས་ཅད་བྱིན་ཏོ། དེ་མ་ཟད་རྒྱལ་པོའི་མཁར་ནས་མོ་ལ་མཁོ་བའི་བུ་མོ་བདུན་ཡང་བཏང་ནས། མོ་དང་དེའི་ཞལ་ཏ་མ་རྣམས་ལ་བཙུན་མོ་ཀུན་གྱི་ཁྱིམ་ལེགས་ཤོས་དེ་བཏང་ངོ་།

༡༠ ཨེས་ཐེར་གྱིས་རང་གི་མི་བརྒྱུད་དང་གཉེན་དྲུང་མ་བཤད་དོ། ཅི་ལ་ཞེ་ན། མར་དོ་ཀཱ་ཨིས་མ་བཤད་ཅེས་བསླབས་པས་སོ།

༡༡ ཡང་མར་དོ་ཀཱ་ཨི་ནི། ཨེས་ཐེར་ཇི་ལྟར་ཡོད་པ་དང་། དེ་ལ་ཅི་འགྲོ་རྟོགས་པའི་ཕྱིར། ཉིན་རེ་བཞིན་དུ་བཙུན་མོའི་ཁྱིམ་གྱི་ཚོམས་སྐོར་གྱི་མདུན་དུ་འགྲུལ་བར་བྱས་སོ༎

༡༢ དེའང་བུད་མེད་དེ་རྣམས་ལ་གཙང་སྦྲ་བྱེད་དུ་ཟླ་བ་དྲུག་མིར་གྱི་སྣུམ་གྱིས་སྐུད་པ་དང་། ཡང་ཟླ་བ་དྲུག་དྲི་བཟང་ལ་སོགས་པ་འབྱུག་དགོས་ཤིང་། བུད་མེད་ཀྱི་ལུགས་ནང་ལྟར་ཟླ་བ་བཅུ་གཉིས་རྫོགས་ཏེ། ན་ཆུང་རེ་རེ་རྒྱལ་པོ་ཨ་ཧས་ཝེ་རོས་ཀྱི་དྲུང་དུ་འགྲོ་བའི་རེས་མོ་ལ་བབས་སོ།

༡༣ དེ་ནས་ན་ཆུང་རེ་རེ་རྒྱལ་པོའི་དྲུང་དུ་འགྲོ་ལུགས་ནི། རྒྱལ་པོའི་ཕོ་བྲང་དུ་འགྲོ་སྐབས་སུ་བཙུན་མོའི་ཁྱིམ་ལས་མོས་གང་འདོད་མཉམ་དུ་འཁྱེར་བའི་ཕྱིར་གཏོང་དགོས་ཡོད་པ་ཡིན།

༡༤ ཕྱི་དྲོར་སོང་ནས་སྔ་དྲོར་བཙུན་མོའི་ཁྱིམ་གཉིས་པར་ལོག་འོངས་ནས། ཟུར་གྲོགས་རྣམས་བསྲུང་བའི་རྒྱལ་པོའི་ཉུག་རུམ་ཤ་ཨས་གས་ཀྱི་ལག་ཏུ་བསླེབས་ནས། རྒྱལ་པོས་འདོད་དུས་སུ་མིང་ནས་བོས་ནས་མ་གཏོགས་པར། རྒྱལ་པོའི་དྲུང་དུ་མ་སོང་ངོ་༎

༡༥ དེ་ནས་མར་དོ་ཀཱ་ཨིས་རང་ཕྲུག་ཏུ་བྱས་པའི་མར་དོ་ཀཱ་ཨིའི་ཁུ་བོ་ཨ་བི་ཧ་ཨིལ་གྱི་བུ་མོ་ཨེས་ཐེར་ཡང་། རྒྱལ་པོའི་དྲུང་དུ་འགྲོ་བའི་རེས་ལ་བབ་ནས། བཙུན་མོ་རྣམས་སྲུང་བའི་རྒྱལ་པོའི་ཉུག་རུམ་ཧེ་ཀཱ་ཨིས་བསྐོས་པ་དེ་མ་གཏོགས་པར་གཞན་ལ་མ་སྲེད་དོ། ཡང་ཨེས་ཐེར་མཐོང་ཚད་ཀྱིས་དེ་ལ་སྡུག་པར་བཟུང་ངོ་།

༡༦ དེ་ལྟར་རྒྱལ་པོ་ཨ་ཧས་ཝེ་རོས་ཀྱིས་སྲིད་བྱེད་པའི་ལོ་བདུན་པའི་ཏེ་བེད་བྱ་བའི་ཟླ་བ་བཅུ་པ་ལ། ཨེས་ཐེར་ཡང་རྒྱལ་པོའི་དྲུང་དུ་ཁྱེར་ཏོ།

༡༧ རྒྱལ་པོས་ཨེས་ཐེར་ལ་བུད་མེད་ཐམས་ཅད་ལས་གཅེས་པར་མཛད་དེ། ན་ཆུང་ཐམས་ཅད་ལས་འདི་ལ་ཁོང་གི་དྲུང་དུ་ཐུགས་རྗེ་དང་གཟིགས་པ་ཆེ་བ་བརྙེད་པས། རྒྱལ་མོའི་ཅོད་པན་མགོར་བསྐོན་ནས། ཝས་ཏིའི་ཚབ་ཏུ་རྒྱལ་མོར་མཛད་དེ།

༡༨ རྒྱལ་པོས་རང་གི་རྒྱལ་ཕྲན་དང་འཁོར་ཐམས་ཅད་ལ་ཨེས་ཐེར་གྱི་ཕྱོགས་ནས་མགྲོན་རྒྱས་པ་ཞིག་བྱས། སྡེ་རྣམས་ཀྱི་དཔྱ་ཁྲལ་ཕུད་ནས། རྒྱལ་པོའི་ཚུལ་དང་མཚུངས་པའི་གནང་སྦྱིན་ཡང་བསྟེར་རོ༎

༡༩ ཡང་ན་ཆུང་རྣམས་ལན་གཉིས་པར་བསྡུ་བའི་ཚེ། མར་དོ་ཀཱ་ཨི་རྒྱལ་པོའི་རྟ་སྒོར་བསྡད་ཡོད་པ་ཡིན།

༢༠ ཨེས་ཐེར་གྱིས་མར་དོ་ཀཱ་ཨིས་བསྒོ་བ་བཞིན་དུ། རང་གི་གཉེན་དང་མི་བརྒྱུད་མ་བཤད་དོ། ཅི་ལ་ཞེ་ན། ཨེས་ཐེར་ནི་མར་དོ་ཀཱ་ཨིས་དེ་བསྐྱང་དུས་སུ་ཉན་པ་ལྟར། ད་དུང་ཁོའི་ཞལ་ཏ་ལ་ཉན་ཏོ།

༢༡ དེའི་ཚེ་ན་མར་དོ་ཀཱ་ཨི་རྒྱལ་པོའི་རྟ་སྒོར་བསྡད་སྐབས་སུ། རྒྱལ་པོའི་ཉུག་རུམ་བིག་ཐན་དང་ཏེ་རེས་བྱ་བའི་སྒོ་བསྲུང་པ་གཉིས་ཁྲོས་ཤིང་། རྒྱལ་པོ་ཨ་ཧས་ཝེ་རོས་ལ་ལག་དར་དུ་བསྙེགས་པ་དང་།

༢༢ ཡང་མར་དོ་ཀཱ་ཨི་ལ་དེའི་རྒྱུས་སོང་བས། དེས་རྒྱལ་མོ་ཨེས་ཐེར་ལ་བཤད། ཨེས་ཐེར་གྱིས་མར་དོ་ཀཱ་ཨིའི་མིང་བླངས་ནས། རྒྱལ་པོ་ལ་ཞུས་སོ།

༢༣ དེ་ནས་བྱ་བ་དེའི་ཕྱིར་ཞིབ་དཔྱོད་གནང་ནས་བརྟག་པར་གྱུར་པས། མི་དེ་གཉིས་ཤིང་ཁར་འཕྱར་ལ་བཏང་ནས་བསད་དོ། ཡང་བྱ་བ་འདི་རྒྱལ་པོའི་དྲུང་དུ་རྒྱལ་རབས་ཀྱི་དཔེ་ཆའི་ནང་དུ་བྲིས་སོ༎

༣

དེའི་རྗེས་སུ་རྒྱལ་པོ་ཨ་ཧས་ཝེ་རོས་ཀྱིས་ཨ་གག་པ། ཧམ་མེ་དཱ་ཐཱའི་བུ་ཧ་མན་གྱི་གོ་ས་བཏེགས་ཏེ་ཆེ་བར་བྱས་ནས། དེ་མཉམ་དུ་ཡོད་པའི་རྒྱལ་ཕྲན་ཀུན་པས་གྲལ་འགོར་བཞག་གོ།

༢ ཡང་རྒྱལ་པོའི་རྟ་སྒོ་ན་ཡོད་པའི་འཁོར་གཡོག་རྣམས་ཀྱིས་ཧ་མན་ལ་མགོ་བཀུག་སྟེ། ཕྱག་ཀྱང་བཙལ་ཏོ། དེ་ཅིའི་ཕྱིར་ཞེ་ན། རྒྱལ་པོས་དེའི་ཕྱིར་དེ་ལྟ་བུའི་བཀའ་གནང་ཡོད་པ་ཡིན། འོན་མར་དོ་ཀཱ་ཨིས་མགོ་ཡང་མ་བཀུག ཕྱག་ཀྱང་མ་བཙལ་ཏོ།

༣ དེར་རྒྱལ་པོའི་རྟ་སྒོར་ཡོད་པའི་འཁོར་གཡོག་རྣམས་ཀྱིས་མར་དོ་ཀཱ་ཨི་ལ། ཁྱོད་རྒྱལ་པོའི་བཀའ་ལ་མི་ཉན་པ་དེ་ཅི་ཡིན་ཟེར་ནས།

༤ ཉིན་རེ་བཞིན་དུ་སྨྲས་ཀྱང་། དེ་དག་ལ་མ་ཉན་པས། དེ་དག་གིས་མར་དོ་ཀཱ་ཨིས་ང་ཡ་ཧུ་དཱ་པ་ཡིན་སྨྲས་པའི་གཏམ་དེའི་ཁར་གནས་མིན་ལྟ་རུ། ཧ་མན་ལ་བཤད་དོ།

༥ མར་དོ་ཀཱ་ཨིས་མགོ་མི་དགུར་བ་དང་། ཕྱག་མི་བྱེད་པ་ཧ་མན་གྱིས་མཐོང་བའི་ཚེ་ན་ཤིན་ཏུ་ཁྲོས་སོ།

༦ མི་རྣམས་ཀྱིས་མར་དོ་ཀཱ་ཨིའི་བརྒྱུད་ཧ་མན་ལ་བཤད་པས། དེས་ནི་མར་དོ་ཀཱ་ཨི་གཅིག་པུ་གསོད་པ་ཅིའང་མིན་བསམ་ནས། རྒྱལ་པོ་ཨ་ཧས་ཝེ་རོས་ཀྱི་རྒྱལ་ཁམས་ན་གནས་པའི་མར་དོ་ཀཱ་ཨིའི་བརྒྱུད་ཡ་ཧུ་དཱ་པ་ཐམས་ཅད་མེད་པར་བྱེད་དུ་དམིགས་སོ༎

༧ རྒྱལ་པོ་ཨ་ཧས་ཝེ་རོས་ཀྱིས་སྲིད་བྱེད་པའི་ལོ་བཅུ་གཉིས་པའི་ནི་སཱན་བྱ་བའི་ཟླ་བ་དང་པོ་ནས་ཚུན་དུ། ཟླ་བ་བཅུ་གཉིས་པ་ཨ་དར་བྱ་བའི་བར་དུ། དེ་དག་གིས་པུར་བྱ་བའི་མོ་བཏབ་ནས། ཧ་མན་གྱི་མདུན་དུ་ཟླ་རེའི་ཉིན་རེ་བཞིན་དུ་མོ་བཏབ་པ་ཡིན་ནོ།

༨ དེར་ཧ་མན་གྱིས་རྒྱལ་པོ་ཨ་ཧས་ཝེ་རོས་ལ། ཁྱེད་ཀྱི་རྒྱལ་ཁམས་ཀྱི་སྡེ་ཚང་མའི་ནང་དུ་མི་བརྒྱུད་གཅིག་ནི་ཁ་འཐོར་དུ་ཡན་ནས་འདུག་དེའི་ཁྲིམས་ནི་མི་བརྒྱུད་ཐམས་ཅད་ཀྱི་ཁྲིམས་དང་སོ་སོ་ཡིན་ཏེ། རྒྱལ་པོའི་ཁྲིམས་ཀྱང་མི་སྲུང་བས། དེ་རྣམས་ལུས་འཇུག་པ་ནི་རྒྱལ་པོ་ལ་མི་ཕན་ནོ་ཞེས་ཞུས་སོ།

༩ ཡང་རྒྱལ་པོ་ཐུགས་དགྱེས་ན། དེ་རྣམས་མེད་པར་བྱེད་དགོས་ཞེས་འབྲི་བར་གནང་མཛོད། ཕྲན་གྱིས་རྒྱལ་པོའི་གཏེར་མཛོད་དུ་འཇོག་པའི་ཕྱིར་ཕྱག་མཛོད་རྣམས་ཀྱི་ལག་ཏུ་དངུལ་གྱི་རྡོ་ཚད་ཁྲི་ཚོ་གཅིག་འབུལ་བར་བྱའོ་ཞུས་པས།

༡༠ དེར་རྒྱལ་པོས་ཉིད་ཀྱི་ཕྱག་ནས་སོར་དུབ་ཕུད་དེ། ཡ་ཧུ་དཱ་པའི་དགྲ་བོ་ཨ་གག་པ་ཧམ་མེ་དཱ་ཐཱའི་བུ་ཧ་མན་ལ་གནང་སྟེ།

༡༡ དེ་ལ། དངུལ་དང་མི་རྣམས་གཉིས་པོ་ཁྱོད་ལ་བྱིན་པ་ཡིན། དེ་དག་ལ་ཁྱོད་ཀྱིས་གང་དགའ་གྱིས་ཤིག་གསུངས་སོ༎

༡༢ དེ་ནས་ཟླ་བ་དང་པོའི་ཚེས་བཅུ་གསུམ་པ་ལ། རྒྱལ་པོའི་དྲུང་ཡིག་རྣམས་བཀུག་ནས། ཧ་མན་གྱིས་བསྒོ་བ་བཞིན་དུ་རྒྱལ་ཚབ་རྣམས་དང་སྡེ་རེ་རེའི་བློན་པོ་རྣམས་དང་། མི་བརྒྱུད་རེ་རེའི་ཇོ་བོ་རྣམས་ལ་རྒྱལ་པོ་ཨ་ཧས་ཝེ་རོས་ཀྱི་མཚན་ནས། མི་བརྒྱུད་རེ་རེའི་ཡི་གེ་དང་སྐད་ནང་བྲིས་ནས། རྒྱལ་པོའི་སོར་དུབ་ཀྱིས་ཕྱག་རྒྱ་བཏབ་བོ།

༡༣ ཨ་དར་ཟླ་བའི་ཚེས་བཅུ་གསུམ་པ་ལ། ཡ་ཧུ་དཱ་པ་ཐམས་ཅད་རྒན་གཞོན་བྱིས་པ་བུད་མེད་བཅས་ཉིན་གཅིག་ཏུ་གསོད་ཅིང་ཚར་དུ་གཅོད་པ་དང་། དེ་རྣམས་ལ་འཕྲོག་ཆོམ་གཏོང་བའི་བཀའ་ཤོག་དེ་རྒྱལ་པོའི་སྡེ་ཁག་ཀུན་ཏུ་རྟ་ཟམ་རྒྱུད་བསྐྱལ་ཏོ།

༡༤ བཀའ་ཤོག་དེའི་འདྲ་ཤུས་སྡེ་རེ་རེའི་ཁག་ཐམས་ཅད་དུ་ཁྱེར་ཏེ། ཞག་དེའི་ཕྱིར་འཕྲལ་འགྲིག་སྡོང་པའི་དོན་དུ། ཡུལ་མི་ཐམས་ཅད་ལ་བཀའ་གནང་ངོ་།

༡༥ རྒྱལ་པོའི་བཀའ་ཡིན་པས། རྟ་ཟམ་པ་རྣམས་མྱུར་དུ་སོང་ངོ་། ཤུ་ཤན་མཁར་དུའང་བཀའ་རྒྱ་དེ་བསྒྲགས་སོ། རྒྱལ་པོ་དང་ཧ་མན་གཉིས་ཆང་འཐུང་གིན་བསྡད་ཀྱིས། རྒྱལ་ས་ཤུ་ཤན་ནང་སེམས་འཁྲུགས་བྱུང་ངོ་༎

༤

མར་དོ་ཀཱ་ཨིས་དེ་ཐམས་ཅད་ཚོར་བ་ཙམ་གྱིས། རང་གི་གོས་ཧྲལ་ཏེ། རྩྭ་ཕད་གྱོན་ཏེ། གོག་ཐལ་བཏོར་ནས། གྲོང་ཁྱེར་གྱི་དཀྱིལ་དུ་སོང་བ་དང་། སྐད་དྲག་པོ་བཏོན་ནས། རབ་ཏུ་ངུས་སོ།

༢ རྩྭ་ཕད་གྱོན་མཁན་གང་ཡང་རྒྱལ་པོའི་རྟ་སྒོའི་ནང་དུ་འཛུལ་མ་ཆོག་ནའང་། རྒྱལ་པོའི་རྟ་སྒོའི་མདུན་དུ་སོང་ངོ་།

༣ ཡང་རྒྱལ་པོའི་བཀའ་ཤོག་དང་བཀའ་དེ་བསླེབས་པའི་སྡེ་ཁག་རེ་ན། ཡ་ཧུ་དཱ་པ་རྣམས་ཀྱི་ཁྲོད་དུ་སྨྲེ་སྔགས་འདོན་པ་དང་། སྨྱུང་བར་བྱེད་པ་དང་། ངུ་བ་དང་། མྱ་ངན་གྱི་སྐད་ཆེན་མོ་བྱུང་ངོ་། ཡང་མི་མང་པོས་རྩྭ་ཕད་གྱོན་ཞིང་། གོག་ཐལ་ནང་བསྡད་དོ༎

༤ དེ་ནས་ཨེས་ཐེར་གྱི་ཞལ་ཏ་མ་དང་ཉུག་རུམ་རྣམས་ཀྱིས་ཁོང་ལ་དེ་བཤད་པ་དང་། རྒྱལ་མོ་ནི་ཤིན་ཏུ་ཐུགས་འཁྲུགས་པར་གྱུར་ཏེ། མར་དོ་ཀཱ་ཨིའི་ཕད་གོས་ཕུད་དེ། གྱོན་དུ་གོས་ཤིག་བཀལ་ཡང་། ཁོས་མ་བླངས་སོ།

༥ དེ་ནས་ཨེས་ཐེར་གྱིས་ཉུག་རུམ་རྣམས་ཀྱི་ནང་ནས་རྒྱལ་པོས་ཁོང་ལ་ཞབས་ཕྱི་བྱེད་དུ་བསྐོས་པ་ཧ་ཐག་བྱ་བ་ལ་འབོད་དུ་བཅུག་ནས་དེ་ལ། ཁྱོད་ཀྱིས་མར་དོ་ཀཱ་ཨི་ལ། འདི་ཅི་ཡིན་དང་། ཅིའི་ཕྱིར་བྱེད་དྲིས་ཤོག་ཅེས་བཀའ་གནང་བས།

༦ ཧ་ཐག་ནི་རྒྱལ་པོའི་རྟ་སྒོའི་མདུན་དུ་ཡོད་པའི་རྒྱལ་སའི་ལམ་སྲང་དུ་མར་དོ་ཀཱ་ཨིའི་རྩར་ཕྱི་རོལ་དུ་ཐོན་ནས།

༧ མར་དོ་ཀཱ་ཨིས་རང་ལ་ཅི་བྱུང་བ་ཐམས་ཅད་དང་། ཧ་མན་གྱིས་ཡ་ཧུ་དཱ་པ་རྣམས་མེད་པར་བྱེད་པའི་ཕྱིར། རྒྱལ་པོའི་གཏེར་མཛོད་དུ་འབུལ་བའི་དངུལ་གྲངས་བཤད་དེ།

༨ དེ་རྣམས་མེད་པར་བྱེད་པའི་ཕྱིར་དུ་ཤུ་ཤན་དུ་བཏང་བའི་བཀའ་རྒྱའི་འདྲ་ཤུས་ཀྱང་ཨེས་ཐེར་གྱི་གཟིགས་ཐོག་འབུལ་དུ་བཏང་བ་དང་། ཁོང་ལ་འཆད་ཅིང་། རྒྱལ་པོའི་སྐུ་མདུན་ལ་ཕེབས་ཏེ། རང་གི་མི་བརྒྱུད་ཀྱི་ཕྱིར་བཅོལ་བ་དང་ཞུ་འབུལ་གཏོང་བར་ནན་གྱིས་སྐུལ་དུ་འཕྲིན་བསྐུར་ཏོ།

༩ དེ་ནས་ཧ་ཐག་འོངས་ནས། མར་དོ་ཀཱ་ཨིའི་གཏམ་ཐམས་ཅད་ཨེས་ཐེར་ལ་ཞུས་སོ།

༡༠ ཨེས་ཐེར་གྱིས་སླར་ཡང་ཧ་ཐག་རྒྱུད་མར་དོ་ཀཱ་ཨིའི་རྩར་ལོན་བསྐུར་ནས་དེ་ལ།

༡༡ རྒྱལ་པོའི་བཀའ་མེད་པར། ཚོམས་སྐོར་ནང་ཁོང་དྲུང་དུ་ཕོ་མོ་སུ་ཕྱིན་ནའང་། རྒྱལ་པོས་གང་གསོན་པོར་ལུས་པའི་ཕྱིར་གསེར་གྱི་ཕྱག་བེར་འདེགས་པ་འབའ་ཞིག་མ་གཏོགས་པར། གཞན་རྣམས་གསོད་པའི་བཀའ་གཅིག་རང་ཡོད་པའི་རྒྱུས་ནི། རྒྱལ་པོའི་དྲུང་འཁོར་དང་ཞིང་ཆེན་ཐམས་ཅད་ཀྱི་ཡུལ་མི་རྣམས་ལ་ཡོད་དོ། བདག་ནི་རྒྱལ་པོའི་དྲུང་དུ་མ་བོས་པར་ཞག་སུམ་ཅུ་སོང་ངོ་སྨྲས་སོ།

༡༢ དེ་དག་གིས་ཨེས་ཐེར་གྱི་གཏམ་ཐམས་ཅད་མར་དོ་ཀཱ་ཨི་ལ་བཤད་དོ།

༡༣ དེ་ནས་མར་དོ་ཀཱ་ཨིས་ལན་དུ་ཨེས་ཐེར་ལ། ཡ་ཧུ་དཱ་པ་ཐམས་ཅད་ཀྱི་ནང་ནས་ཁྱོད་རང་གཅིག་པོ་རྒྱལ་ཁབ་ནང་ཐར་བར་འགྱུར་རོ་ཞེས་མ་སེམས་ཤིག

༡༤ ཁྱོད་ནི་འདི་རེས་ཁ་རོག་སྡོད་ན། ཐར་པ་དང་སྐྱབས་ཡ་ཧུ་དཱ་པ་ལ་ཕྱོགས་གཞན་ནས་འབྱུང་གིས། ཁྱོད་ནི་རང་གི་ཕའི་བརྒྱུད་དང་བཅས་སྟོངས་པར་འགྱུར་རོ། དུས་སྐབས་འདིའི་ཕྱིར་དུ་ཁྱོད་རྒྱལ་མོའི་གོ་སའི་ཁར་སླེབས་པ་མིན་ནམ། སུས་ཤེས་བྱས་སོ།

༡༥ དེར་ཨེས་ཐེར་གྱིས་དེ་དག་མར་དོ་ཀཱ་ཨིའི་རྩར་ཕྱིར་ལོག་བཏང་སྟེ་དེ་ལ།

༡༦ ད་སོང་ལ། ཤུ་ཤན་དུ་ཡོད་པའི་ཡ་ཧུ་དཱ་པ་ཐམས་ཅད་སྡུས་ཏེ། ཞག་གསུམ་ཉིན་མཚན་གཉིས་པོར་ཅིའང་མ་ཟ་མ་འཐུང་བར་ངའི་ཕྱིར་སྨྱུང་བར་བྱོས་ཤིག ང་རང་དང་ངའི་ཞལ་ཏ་མ་རྣམས་ཀྱང་དེ་བཞིན་དུ་སྨྱུང་བར་བྱ། དེ་ནས་ཁྲིམས་བཞིན་མིན་ནའང་། ང་རྒྱལ་པོའི་དྲུང་དུ་འགྲོ་བར་བྱ་སྟེ། གལ་ཏེ་ང་ཤི་ན་ཤི་ཞེས་ལོན་བཏང་བས།

༡༧ མར་དོ་ཀཱ་ཨི་སོང་ནས་ཨེས་ཐེར་གྱིས་བསྒོ་བ་བཞིན་དུ་ཐམས་ཅད་བསྒྲུབ་པར་བྱས་སོ༎

༥

དེ་ནས་ཞག་གསུམ་པ་ལ། ཨེས་ཐེར་གྱིས་རྒྱལ་མོའི་ན་བཟའ་གསོལ་ནས། རྒྱལ་ཚབ་ཀྱི་ཚོམས་སྐོར་ནང་མར་རྒྱལ་པོའི་ཁང་བཟང་གི་ཐད་ཀར་བཞེངས་ནས་བཞུགས་པ་དང་། རྒྱལ་པོ་ནི་སྒོའི་ཐད་ཀར་རྒྱལ་པོའི་ཁང་བཟང་ནང་རྒྱལ་ཁྲིའི་ཁར་བཞུགས་ཡོད་པ་ལས།

༢ རྒྱལ་པོས་རྒྱལ་མོ་ཨེས་ཐེར་ཚོམས་ནང་ལངས་སྡོད་པ་གཟིགས་ཏེ། མོ་ལ་ཁོང་གི་དྲུང་དུ་ཐུགས་རྗེ་བརྙེད་དེ། རྒྱལ་པོས་ཕྱག་ཏུ་བསྣམས་པའི་གསེར་གྱི་ཕྱག་བེར་དེ་ཨེས་ཐེར་གྱི་ཕྱོགས་བཏེགས་པས། ཨེས་ཐེར་ཉེ་བར་སོང་སྟེ། ཕྱག་བེར་གྱི་མགོ་ལ་རེག་པར་བྱས་སོ།

༣ དེ་ནས་རྒྱལ་པོས། རྒྱལ་མོ་ཨེས་ཐེར། ཅི་འདོད། ཞུ་བ་ཅི་ཡོད། རྒྱལ་སྲིད་ཀྱི་ཕྱེད་ཀ་བར་དུ་ཡང་ཁྱོད་ལ་སྦྱིན་པར་བྱའོ་གསུངས་པ་དང་།

༤ ཨེས་ཐེར་གྱིས། རྒྱལ་པོ་ཐུགས་དགྱེས་ན། རྒྱལ་པོ་སྐུ་ཉིད་ཧ་མན་དང་བཅས་དེ་རིང་བདག་གིས་བཤམས་པའི་མགྲོན་དུ་ཕེབས་རོགས་གནང་ཞེས་ཞུས་པས།

༥ ཨེས་ཐེར་གྱིས་སྨྲས་པ་ལྟར་ཧ་མན་ལ་མགྱོགས་པོ་བྱེད་དུ་ཆུག་ཅིག ཅེས་རྒྱལ་པོས་བསྒོ་བ་དང་། ཨེས་ཐེར་གྱིས་བཤམས་པའི་མགྲོན་ལ་རྒྱལ་པོ་དང་ཧ་མན་གཉིས་པོ་ཕེབས་སོ།

༦ ཡང་སྐྱེམས་མགྲོན་གྱི་སྐབས་སུ་རྒྱལ་པོས་ཨེས་ཐེར་ལ། ཞུ་བ་ཅི་ཡོད། ངས་གནང་བར་བྱ། ཅི་འདོད། རྒྱལ་ཁམས་ཕྱེད་ཀྱི་བར་དུ་ཡང་ཁྱོད་ལ་སྟེར་བར་བྱའོ་སྨྲས་པའི་ལན་དུ།

༧ ཨེས་ཐེར་གྱིས། བདག་གི་ཞུ་བ་དང་འདོད་པ་ནི།

༨ གལ་ཏེ་བདག་ལ་རྒྱལ་པོའི་སྤྱན་སྔར་གཟིགས་པ་བརྙེད་དེ། བདག་གི་ཞུ་བ་ལ་གསན་ཏེ། དོན་སྒྲུབ་པར་མཛད་དུ། རྒྱལ་པོ་ཐུགས་མཉེས་ན། རྒྱལ་པོ་ཁྱེད་ཧ་མན་དང་བཅས་ཡང་བདག་གིས་བཤམས་བྱའི་མགྲོན་ལ་ཕེབས་རོགས་མཛོད། སང་ཉིན་བདག་གིས་རྒྱལ་པོས་བསྒོ་བ་བཞིན་དུ་བྱའོ་ཞེས་ཞུས་སོ༎

༩ ཞག་དེ་ལ་ཧ་མན་ནི་བློ་བདེ་ཞིང་། སྙིང་དགའ་སྟེ་སོང་ནས། ཧ་མན་གྱིས་མར་དོ་ཀཱ་ཨི་རྒྱལ་པོའི་རྟ་སྒོའི་ནང་དུ་ཡོད་པ་དང་། ཡར་མི་ལྡང་མི་སྒྱུར་བ་མཐོང་ནས། དེ་ལ་ཤེན་ཏུ་ཁྲོས་ནའང་།

༡༠ མ་ཁྲོས་པ་ལྟར་བྱས་ཏེ། ཁང་པར་བསླེབ་པ་ཙམ་གྱིས། མཛའ་བོ་རྣམས་དང་། རང་གི་ཆུང་མ་ཟེ་རེས་ལ་འབོད་དུ་བཏང་ངོ་།

༡༡ དེ་ནས་ཧ་མན་གྱིས་དེ་དག་ལ། རང་གི་ནོར་གྱི་དཔལ་དང་། བུ་ཕྲུག་མང་པོ་ཡོད་པ་དང་། རྒྱལ་པོས་ཁོའི་གོ་ས་ཇི་ཙམ་བཏེགས་པ་དང་། རྒྱལ་ཕྲན་དང་རྒྱལ་པོའི་འཁོར་གཡོག་ཀུན་ལས་མཐོ་བར་མཛད་པ་ཐམས་ཅད་བཤད་དེ།

༡༢ གླེང་འཕྲོ་མ་བཅད་པར་ཧ་མན་གྱིས། འོ། རྒྱལ་མོ་ཨེས་ཐེར་གྱིས་བཤམས་པའི་སྐུ་མགྲོན་ལ། ང་མ་གཏོགས་པར་རྒྱལ་པོ་མཉམ་གཞན་སུའང་བོས་ནས་མི་འདུག སང་ཡང་ང་རྒྱལ་པོ་མཉམ་སྐུ་མགྲོན་ལ་བོས་པ་ཡིན།

༡༣ འོན་ཀྱང་ངས་ཡ་ཧུ་དཱ་པ་མར་དོ་ཀཱ་ཨི་དེ་རྒྱལ་པོའི་རྟ་སྒོར་མཐོང་བའི་བར་དུ། འདི་ཐམས་ཅད་ཀྱིས་ང་ཚིམ་པར་མི་བྱེད་དོ་ཞེས་སྨྲས་སོ།

༡༤ དེ་ནས་ཆུང་མ་ཟེ་རེས་མཛའ་བོ་རྣམས་དང་བཅས་སུ་དེ་ལ། ཁྲུ་ལྔ་བཅུ་པའི་གདུང་མ་ཞིག་འཕྱར་ཤིང་ལ་སློང་དུ་ཆུག་ཅིག་དང་། སང་ཉིན་མར་དོ་ཀཱ་ཨི་དེའི་ཁར་འཕྱར་བའི་ཕྱིར་རྒྱལ་པོ་ལ་ཞུས་ཤིག དེ་ནས་ཁྱོད་སེམས་དགའ་བའི་ངང་ནས་རྒྱལ་པོ་དང་མཉམ་མགྲོན་དུ་སོང་ཞེས་སྨྲས་པ་དང་། ཧ་མན་གཏམ་དེ་ལ་དགའ་བས། འཕྱར་ཤིང་དེ་བཟོ་རུ་བཅུག་གོ།

༦

མཚན་དེ་ལ་རྒྱལ་པོ་ལ་མནལ་མ་ཁུགས་པས། རྒྱལ་རབས་ཀྱི་དཔེ་ཆ་ཁྱེར་ཤོག་ཅེས་བཀའ་གནང་བ་དང་། རྒྱལ་པོའི་དྲུང་དུ་བཀླགས་ནས།

༢ དེའི་ནང་རྒྱལ་པོའི་ཉུག་རུམ་བིག་ཐན་དང་ཏེ་རེས་སྒོ་བ་གཉིས་ཀྱིས་རྒྱལ་པོ་ཨ་ཧས་ཝེ་རོས་ཀྱི་ཐོག་ཏུ་ལག་དར་དུ་གླགས་བཙལ་བ་ནི། མར་དོ་ཀཱ་ཨིས་བསྙད་བྱུང་ཞེས་བྲིས་པ་དང་ཕྲད་ནས།

༣ དེར་རྒྱལ་པོས། མར་དོ་ཀཱ་ཨི་ལ་དེའི་ཕྱིར་ཞེ་ས་དང་གོ་ས་ཅི་བསྟེར་བ་ཡིན་དྲིས་པས། རྒྱལ་པོར་ཞབས་ཕྱི་ཞུ་མཁན་རྣམས་ཀྱིས། དེ་ལ་ཅིའང་མ་བསྟེར་ཏོ་ཞེས་ཞུས་པས།

༤ ཡང་རྒྱལ་པོས། སྡེ་ཡངས་ན་སུ་ཡོད་འདྲི་བ་ཙམ་དུ། ཧ་མན་ནི། ངས་བཟོས་པའི་འཕྱར་ཤིང་གི་ཐོག་ཏུ་མར་དོ་ཀཱ་ཨི་འཕྱར་བར་གནོང་། ཞེས་རྒྱལ་པོ་ལ་ཞུ་བའི་ཕྱིར་རྒྱལ་ཁབ་ཀྱི་ཚོམས་ཕྱི་མར་བསླེབ་ཡོད་པས།

༥ དེ་ནས་འཁོར་གཡོག་རྣམས་ཀྱིས། གཟིགས་དང་། ཧ་མན་ནི་སྡེ་ཡངས་ན་ཀེ་རེ་འདུག་ཞུས་པས། རྒྱལ་པོས། ཁོ་ནང་དུ་འོང་བར་ཆུག་ཅིག་ཅེས་བསྒོའོ།

༦ དེ་ནས་ཧ་མན་ནང་དུ་ཡོངས་པས། རྒྱལ་པོས་དེ་ལ། རྒྱལ་པོས་བསྟོད་བར་འདོད་པའི་མི་ལ་ཅི་བྱེད་པའི་རིགས། ཞེས་དྲིས་པ་དང་། ཧ་མན་གྱིས་རང་གི་སྙིང་ནང་། ང་མ་གཏོགས་པར་སུ་ལ་རྒྱལ་པོས་སྟོད་པར་མཉེས་སོ་བསམས་ཏེ།

༧ ཧ་མན་གྱིས་རྒྱལ་པོ་ལ། རྒྱལ་པོས་བསྟོད་པར་དགྱེས་པའི་མི་དེ་ལ་ནི།

༨ རྒྱལ་པོས་མནབས་པའི་ན་བཟའ་དང་། རྒྱལ་པོ་འཆིབ་པའི་ཆིབས་ཆེན་དང་། རྒྱལ་པོའི་དབུའི་ཅོད་པན་བཅས་བཏོན་ཏེ།

༩ ན་བཟའ་དང་ཆིབས་ཆེན་ནི། རྒྱལ་ཕྲན་ཀུན་ལས་དྲག་པའི་ལག་ཏུ་གཏོད་པར་དགོས། དེས་རྒྱལ་པོས་བསྟོད་པར་དགྱེས་པ་དེ་ལ་ན་བཟའ་བསྐོན་ཏེ། ཆིབས་ཐོག་བསྐྱོན་ཏེ། རྒྱལ་སའི་ལམ་སྲང་དུ་འཁྲིད་དེ། མི་གང་ལ་རྒྱལ་པོས་བསྟོད་པར་དགྱེས་པ་དེ་ལ། འདི་ལྟར་མཛད་དོ། ཞེས་སྐད་ཆེན་པོས་མི་དེའི་མདུན་ལ་འབོད་པར་དགོས་ཞེས་ཞུས་སོ།

༡༠ དེར་རྒྱལ་པོས་ཧ་མན་ལ། ད་མགྱོགས་པོ་བྱེད་ཅིང་། རང་གིས་སྨྲས་པའི་གཏམ་དེ་ཁོ་ན་བཞིན་དུ། ན་བཟའ་དང་ཆིབས་ཆེན་ཁྱེར་ལ། རྒྱལ་པོའི་རྟ་སྒོར་སྡོད་པའི་ཡ་ཧུ་དཱ་པ་མར་དོ་ཀཱ་ཨི་ལ་བྱོས་ཤིག་ཁྱོད་ཀྱིས་སྨྲས་པའི་ཚིག་ཀུན་གྱི་ནང་ནས་གཅིག་ཀྱང་མ་ལུས་པར་གྱིས་ཤིག་ཅེས་གསུངས་སོ།

༡༡ དེ་ནས་ཧ་མན་གྱིས་ན་བཟའ་དང་ཆིབས་ཆེན་ཁྱེར་ཏེ། མར་དོ་ཀཱ་ཨི་ལ་བསྐོན་ནས། ཆིབས་ཐོག་ཏུ་བསྐྱོན་ཏེ། རྒྱལ་སའི་ལམ་སྲང་ནས་ཁྲིད་དེ། རྒྱལ་པོས་བསྟོད་པར་དགྱེས་པ་དེ་ལ། འདི་ལྟར་མཛད་དོ་ཞེས་མར་དོ་ཀཱ་ཨིའི་མདུན་ལ་འབོད་བསྒྲགས་སོ༎

༡༢ ཡང་མར་དོ་ཀཱ་ཨི་རྒྱལ་པོའི་རྟ་སྒོར་ལོག་འོངས་ཀྱིས། ཧ་མན་ནི་སེམས་སྐྱོ་ཞིང་། མགོ་བཏུམ་སྟེ། མགྱོགས་པོར་རང་གི་ཁང་པར་སོང་ངོ་།

༡༣ ཡང་ཧ་མན་གྱིས་རང་གི་ཆུང་མ་ཟེ་རེས་དང་། མཛའ་བོ་ཐམས་ཅད་ལ། རང་ཐོག་ཏུ་ལྷུང་བ་ཚང་མ་བཤད་པ་དང་། དེའི་མི་མཁས་པ་རྣམས་དང་ཆུང་མ་ཟེ་རེས་ཀྱིས། ཁྱོད་འགྱེལ་བར་གཟས་པའི་མར་དོ་ཀཱ་ཨི་དེ་ཡ་ཧུ་དཱ་པའི་བརྒྱུད་ནས་ཆད་པ་ཡིན་ན་ནི། ཁྱོད་ཁོ་ལ་མི་བློའི། དེའི་མདུན་དུ་ངེས་པར་འགྱེལ་བར་འགྱུར་རོ་ཞེས་སྨྲས་སོ༎

༡༤ དེ་དག་གི་གཏམ་མ་རྫོགས་པར། རྒྱལ་པོའི་ཉུག་རུམ་རྣམས་སླེབས་ནས། ཧ་མན་མགྱོགས་པོར་ཨེས་ཐེར་གྱིས་བཤམས་པའི་མགྲོན་དུ་འཁྲིད་ཁྱེར་ཏོ༎

༧

དེ་ལྟར་རྒྱལ་པོ་དང་ཧ་མན་གཉིས་པོ་རྒྱལ་མོ་ཨེས་ཐེར་གྱི་སྐྱེམས་མགྲོན་ལ་ཕེབས་སོ།

༢ དེ་ནས་ཞག་གཉིས་པར་རྒུན་སྐྱེམས་ཀྱི་མགྲོན་དུ་རྒྱལ་པོས་ཡང་སྐྱར་ཨེས་ཐེར་ལ་རྒྱལ་མོ་ཨེས་ཐེར་ལགས་ཞུ་བ་ཅི་ཡོད། ཁྱོད་ལ་གནང་བར་བྱའོ། ཅི་འདོད། རྒྱལ་ཁམས་ཕྱེད་ཀྱི་བར་དུའང་ཁྱེད་ལ་གཏོང་བར་བྱ། ཞེས་གསུངས་ནས།

༣ རྒྱལ་མོ་ཨེས་ཐེར་གྱིས་ལན་དུ། རྒྱལ་པོ་ལགས། བདག་ལ་ཁྱེད་ཀྱི་སྤྱན་སྔར་གཟིགས་པ་བརྙེད་དེ། རྒྱལ་པོའི་ཐུགས་སུ་འབྱོན་ན། བདག་གི་སྲོག་སྐྱོབ་པ་ནི་ངའི་ཞུ་བ་དེ་ཡིན། བདག་གི་མི་བརྒྱུད་ཀྱི་ཚེ་ཐར་དུ་འཇུག་པ་ནི། ངའི་སྙན་ཞུ་དེ་ཡིན།

༤ དེ་ཅི་ལ་ཞེ་ན། བདག་དང་བདག་གི་མི་བརྒྱུད་ནི་ཚར་དུ་གཅོད་པ་དང་། འགུམ་པ་དང་། མེད་པར་བྱེད་པའི་ཕྱིར་བཙོང་ཚར་འདུག འོན་ཀྱང་གལ་ཏེ་བདག་ཅག་ནི་ཚེ་གཡོག་ཚེ་གཡོག་མོར་བཙོང་བ་ཡིན་རུང་། དགྲ་བོས་དེ་ལྟར་བྱེད་དེ་རྒྱལ་པོའི་གྱོང་དེ་གསོ་བར་མི་ནུས་ནའང་། བདག་ཁ་རོག་བསྡད་པ་ཡིན། ཞེས་ཞུས་པས།

༥ རྒྱལ་པོ་ཨ་ཧས་ཝེ་རོས་ཀྱིས་རྒྱལ་མོ་ཨེས་ཐེར་ལ། འདི་ལྟར་བྱེད་པའི་ཧམ་པའི་སྙིང་ཡོད་པ་དེ་ནི་སུ་ཡིན། ག་ན་ཡོད་དྲིས་པ་དང་།

༦ ཨེས་ཐེར་གྱིས། དགྲ་དང་ཕ་རོལ་པ་དེ་ནི་མི་ངན་ཧ་མན་འདི་ཀ་ཡིན་ཞུས་པས།

ཧ་མན་རྒྱལ་པོ་དང་རྒྱལ་མོའི་དྲུང་དུ་སྐྲགས་པར་གྱུར་ཏོ།

༧ དེ་ནས་རྒྱལ་པོ་ཤིན་ཏུ་ཐུགས་ཁྲོས་ཞིང་། རྒུན་ཆང་བཞེས་མ་ཟིན་པར་བཞེངས་ཏེ། ཕོ་བྲང་གི་ཚལ་དུ་ཕྱིན་ཏོ། ཧ་མན་ནི་རང་སྲོག་གི་ཕྱིར་རྒྱལ་མོ་ཨེས་ཐེར་ལ་ཞུ་བ་འབུལ་བར་ལངས་སོ། དེ་ཅིའི་ཕྱིར་ཞེ་ན། རྒྱལ་པོས་ཁོ་ལ་ངན་མཛད་ཐག་བཅད་པ་མཐོང་བའི་ཕྱིར་རོ།

༨ དེ་ནས་རྒྱལ་པོ་ཕོ་བྲང་གི་ཚལ་ནས་སྐྱེམས་མགྲོན་གྱི་གནས་སུ་ཕྱིར་ལོག་ཕེབས་པ་དང་། ཨེས་ཐེར་ཡོད་པའི་མལ་ཁྲིའི་ཁར་ཧ་མན་ནི་ཁ་འབུབ་ཏུ་ཡོད་པ་ལས། རྒྱལ་པོས། ཁོས་གཟིམ་ཆུང་འདི་ན་ངའི་མདུན་དུའང་རྒྱལ་དབང་བྱེད་པར་འདོད་དམ། གསུངས་མ་ཐག་ཏུ། དེ་དག་གིས་ཧ་མན་གྱི་གདོང་བཀབ་བོ།

༩ དེ་ནས་ཉུག་རུམ་གྱི་ནང་ནས་ཧར་བོ་ནཱས་རྒྱལ་པོའི་དྲུང་དུ། གཟིགས་ཤིག རྒྱལ་པོ་སྐུ་ཉིད་ལ་ཕན་དོན་བྱས་པའི་མར་དོ་ཀཱ་ཨིའི་ཕྱིར་དུ། ཁྲུ་ལྔ་བཅུ་པའི་འཕྱར་ཤིང་ཞིག་ཧ་མན་གྱིས་རང་གི་ཁང་པར་བསླངས་ནས་འདུག་ཞུས་པས། རྒྱལ་པོས། དེའི་ཐོག་ཏུ་འདི་རང་འཕྱར་བར་གྱིས་ཤིག་ཅེས་བསྒོ་བ་དང་།

༡༠ ཧ་མན་གྱིས་མར་དོ་ཀཱ་ཨིའི་ཕྱིར་བཙུགས་པའི་འཕྱར་ཤིང་གི་ཐོག་ཏུ་འཕྱར་ནས། རྒྱལ་པོའི་ཐུགས་ཁྲོ་ཞི་བར་གྱུར་ཏོ༎

༨

ཉིན་མོ་དེ་ལ་རྒྱལ་པོ་ཨ་ཧས་ཝེ་རོས་ཀྱིས་ཡ་ཧུ་དཱ་པའི་དགྲ་བོ་ཧ་མན་གྱི་ཁང་པ་ནི་རྒྱལ་མོ་ཨེས་ཐེར་ལ་བྱིན། མར་དོ་ཀཱ་ཨི་རྒྱལ་པོའི་དྲུང་དུ་བསླེབས། ཇི་ལྟར་ཞེ་ན། ཨེས་ཐེར་གྱིས། དེ་ནི་ཁོང་དང་ཅི་འགྲོ་བཤད་པས་སོ།

༢ ཡང་རྒྱལ་པོས་ཧ་མན་ནས་བླངས་པའི་ཉིད་ཀྱི་སོར་གདུབ་ཕྱག་ནས་ཕུད་དེ། མར་དོ་ཀཱ་ཨི་ལ་བཏད། ཨེས་ཐེར་གྱིས་ཧ་མན་གྱི་ཁང་པ་མར་དོ་ཀཱ་ཨིའི་ལག་ཏུ་བཏང་ངོ་༎

༣ ཨེས་ཐེར་གྱིས་སླར་ཡང་རྒྱལ་པོའི་ཞབས་དྲུང་དུ་བཏུད་དེ། སྤྱན་ཆབ་བསིལ་གྱིན། ཨ་གག་པ་ཧ་མན་གྱིས་གནོད་པ་སྐྱེལ་བ་དང་། ཡ་ཧུ་དཱ་པ་རྣམས་ལ་དགྲ་བྱེད་པའི་གྲོས་ངན་དེ་མེད་པར་མཛོད་ཅིག་ཅེས་ཞུས་སོ།

༤ དེ་ནས་རྒྱལ་པོས་ཨེས་ཐེར་གྱི་ཕྱོགས་སུ་གསེར་བེར་བཏེགས་པས། ཨེས་ཐེར་ཡང་ལངས་ཏེ། རྒྱལ་པོའི་དྲུང་དུ་བཞེངས་ནས།

༥ གལ་ཏེ་རྒྱལ་པོ་ཐུགས་དགྱེས་ཏེ། བདག་ནི་རྒྱལ་པོའི་གཟིགས་པ་བརྙེད་ནས། ཞུ་བ་འདི་རྒྱལ་པོའི་གཟིགས་ངོར་ལེགས་ཤིང་། བདག་རྒྱལ་པོའི་སྤྱན་དུ་མཛེས་པ་ཞིག་ཡིན་ན། ཨ་གག་པ་ཧམ་མེ་དཱ་ཐཱའི་བུ་ཧ་མན་གྱིས། རྒྱལ་པོའི་སྡེ་ཁག་སོ་སོ་ན་གནས་པའི་ཡ་ཧུ་དཱ་པ་རྣམས་མེད་པར་བྱེད་པའི་ཕྱིར་དུ་བྲིས་པའི་ཡེ་གེ་རྣམས་ཀྱི་ཁ་གནོན་དུ། བཀའ་ཤོག་འབྲི་བར་མཛོད་ཅིག

༦ དེ་ཅིའི་ཕྱིར་ཞེ་ན། བདག་གི་མི་བརྒྱུད་ལ་འབྱུང་བྱའི་སྡུག་བསྔལ་དེ། ངས་ཇི་ལྟར་ལྟ་བར་ནུས། བདག་གི་གཉེན་བཤེས་རྣམས་མེད་པར་བྱེད་པ་ལ། ངས་ཇི་ལྟར་ལྟ་བཟོད་པར་ནུས། ཞེས་ཞུས་སོ།

༧ དེ་ནས་རྒྱལ་པོ་ཨ་ཧས་ཝེ་རོས་ཀྱིས་རྒྱལ་མོ་ཨེས་ཐེར་དང་། ཡ་ཧུ་དཱ་པ་མར་དོ་ཀཱ་ཨི་གཉིས་ལ་བསྒོ་བ། ལྟོས་ཤིག ངས་ཧ་མན་གྱི་ཁང་པ་ཨེས་ཐེར་རང་ལ་བྱིན། ཡ་ཧུ་དཱ་པ་རྣམས་ལ་ལག་དར་བའི་རྐྱེན་གྱིས། ཧ་མན་འཕྱར་ཤིང་གི་ཐོག་ཏུ་འཕྱར་བར་བྱས་སོ།

༨ ཡ་ཧུ་དཱ་པ་རྣམས་ཀྱི་དོན་དུ་རྒྱལ་པོ་ངའི་མིང་མཚན་བརྗོད་ཅིང་། རང་གི་བསམ་པ་བཞིན་དུ་བྲིས་ལ། རྒྱལ་པོའི་སོར་གདུབ་ཀྱིས་ཐེ་མོ་རྒྱོབ་ཅིག དེ་ཅིའི་ཕྱིར་ཞེ་ན། རྒྱལ་པོའི་མཚན་ནས་བྲིས་པའི་བཀའ་ཤོག་དང་། རྒྱལ་པོའི་སོར་གདུབ་ཀྱི་ཐེ་མོ་ཕོག་པའི་བཀའ་ཤོག་དེ་ནི། མི་སུས་ཀྱང་འགྱུར་ཟློག་བྱེད་པར་མི་ནུས་སོ༎

༩ དེ་ནས་དུས་དེ་རང་ལ་སི་ཝཱན་བྱ་བའི་ཟླ་བ་གསུམ་པའི་ཚེས་ཉེར་གསུམ་པ་ལ། རྒྱལ་པོའི་དྲུང་ཡིག་རྣམས་བོས་ནས། ཡ་ཧུ་དཱ་པ་དང་། རྒྱ་གར་ནས་ཀུས་ཡུལ་གྱི་བར་དུ་ཡོད་པའི་སྡེ་བརྒྱ་དང་ཉེར་བདུན་གྱི་རྒྱལ་ཕྲན་དང་། སྡེ་དཔོན་དང་། བཀའ་བློན་རྣམས་ལ། མར་དོ་ཀཱ་ཨིས་སྨྲས་པ་ཐམས་ཅད། སྡེ་རེ་རེ་ལ་དེའི་ཡི་གེ་དང་། མི་བརྒྱུད་རེ་རེ་ལ་རང་གི་སྐད་བཞིན་དང་། ཡ་ཧུ་དཱ་པ་རྣམས་ལ་རང་གི་ཡི་གེ་དང་རང་གི་སྐད་ལུགས་བཞིན་དུ་བྲིས་སོ།

༡༠ དེ་ནས་དེས་ནི་རྒྱལ་པོ་ཨ་ཧས་ཝེ་རོས་ཀྱི་མཚན་བརྗོད་ཅིང་། རྒྱལ་པོའི་སོར་གདུབ་ཀྱིས་ཐེ་ཙེ་བརྒྱབ་པའི་བཀའ་ཤོག་དེ་དག་ནི། བང་ཆེ་བའི་ཆིབས་ཆེན་ལ་ཞོན་མཁན་དང་རྟ་ཟམ་ཐོག་བསྐུར་ནས་བཏང་ངོ་།

༡༡ དེ་དག་གི་ནང་དུ། རྒྱལ་པོས་ཡ་ཧུ་དཱ་པ་རྣམས་ལ། ཁོ་རང་རྣམས་འདུག་པའི་གྲོང་ཁྱེར་རེ་རེའི་ནང་དུ་འདུ་བ་དང་། རང་གི་སྲོག་སྐྱོབ་པའི་ཆེད་དུ་ལྡང་ཞིང་། སྡེ་དང་མི་བརྒྱུད་རྣམས་ཀྱི་ནང་ནས་དགྲ་བྱེད་པའི་དམག་ཐམས་ཅད་བུ་སྨད་བཅས་འགུམ་པ་དང་། གསོད་པ་དང་། མེད་པར་བྱེད་པ་དང་། འཕྲོག་ཆོམ་གཏོང་བའི་ཕྱིར་དགོངས་པ་གནང་ཡོད་པ་ཡིན།

༡༢ རྒྱལ་པོ་ཨ་ཧས་ཝེ་རོས་ཀྱི་སྡེ་ཐམས་ཅད་ཀྱི་ནང་དུ། ཨ་དར་བྱ་བའི་ཟླ་བ་བཅུ་གཉིས་པའི་ཚེས་བཅུ་གསུམ་པའི་ཉིན་གཅིག་གཅིག་ནང་།

༡༣ ཡ་ཧུ་དཱ་པ་རྣམས་ཀྱིས་རང་གི་དགྲ་བོ་ཀུན་ལས་དགྲ་ལན་ལེན་དུ་འཕྲལ་འགྲིག་སྡོད་པའི་ཕྱིར། སྡེ་རེ་རེའི་ནང་དུ་མངགས་པའི་བཀའ་ཤོག་གི་འདྲ་ཤུས་དེ་མི་ཐམས་ཅད་ནང་རྒྱས་པར་བྱེད་དུ།

༡༤ བང་མགྱོགས་པའི་ཆིབས་ཆེན་ཐོག་བཞོན་པའི་རྟ་ཟམ་པ་རྣམས་རྒྱལ་པོའི་བཀས་བྱས་ཇི་མྱུར་མགྱོགས་པོར་སོང་བ་དང་། ཤུ་ཤན་གྱི་ཕོ་བྲང་དུའང་བཀའ་དེ་བསྒྲགས་སོ༎

༡༥ ཡང་མར་དོ་ཀཱ་ཨི་ནི་རྒྱལ་པོའི་སྐུ་མདུན་ནས་རྒྱལ་པོའི་ན་བཟའ་དཀར་པོ་དང་གནམ་དོག་དང་། མགོར་གསེར་གྱི་ཅོད་པན་ཆེ་བ་ཞིག་དང་། མཚལ་ཁ་དང་ཀ་ཤི་ཀ་གོན་ནས། ཕྱི་རོལ་དུ་ཐོན་པ་དང་། ཤུ་ཤན་རྒྱལ་ས་དགའ་མགུའི་སྐད་ཆེན་པོས་ཡི་རང་བར་གྱུར།

༡༦ ཡ་ཧུ་དཱ་པ་རྣམས་ལ་དགའ་བ་དང་། སྐྱིད་པ་དང་། བཀུར་སྟི་དང་། འོད་ཤར་རོ།

༡༧ རྒྱལ་པོའི་བཀའ་དང་བཀའ་རྒྱ་ཕེབས་པའི་སྡེ་ཁག་དང་གྲོང་ཁྱེར་རེ་རེ་ནང་། ཡ་ཧུ་དཱ་པ་རྣམས་ལ་སེམས་སྐྱིད་དང་། དགའ་བའི་སྟོན་མོ་དང་། ཞག་བཟང་ཞིག་བྱུང་། ཡ་ཧུ་དཱ་པའི་རབ་ངད་ཀྱིས་ཡུལ་དེ་དག་གི་གཞི་མིའི་ནང་ནས་མང་པོ་ཡ་ཧུ་དཱ་པ་བྱས་སོ༎

༩

དེ་ནས་ཨ་དར་བྱ་བའི་ཟླ་བ་བཅུ་གཉིས་པའི་ཚེས་བཅུ་གསུམ་པ་ལ། རྒྱལ་པོའི་བཀའ་དང་གསུང་བཞིན་དུ་བྱེད་པའི་དུས་བསླེབ་སྟེ། དགྲ་བོ་རྣམས་ཀྱིས་ཡ་ཧུ་དཱ་པ་རྣམས་ལ་དབང་ཡོད་བྱེད་པའི་རེ་བ་བྱས་ཀྱང་། དེ་བཞིན་དུ་མ་བྱུང་བར། ཡ་ཧུ་དཱ་པ་རྣམས་ཀྱིས་རང་གི་དགྲ་བོ་ཀུན་ལ་དབང་ཡོད་བྱས་པའི་ཉིན་དེ་རང་ལ།

༢ ཡ་ཧུ་དཱ་པ་རྣམས་རྒྱལ་པོ་ཨ་ཧས་ཝེ་རོས་ཀྱི་སྡེ་ཁག་ཐམས་ཅད་དུ་རང་རང་གི་གྲོང་ཁྱེར་ལ་གནོད་སྐྱེལ་བར་འདོད་པ་ཀུན་ལ་ལག་དར་དུ་འདུས། མི་ཐམས་ཅད་དེ་དག་ལ་འཇིགས་པས། སུས་ཀྱང་འགྲན་མ་ནུས་སོ།

༣ སྡེ་ཁག་ཀུན་གྱི་དཔོན་པོ་དང་། རྒྱལ་ཕྲན་དང་། བློན་པོ་དང་། རྒྱལ་པོའི་ལས་ཚན་པ་ཀུན་གྱིས་མར་དོ་ཀཱ་ཨིའི་རབ་ངད་ཀྱིས་ཡ་ཧུ་དཱ་པ་རྣམས་ལ་དཔུང་གྲོགས་བྱས་སོ།

༤ ཡང་མར་དོ་ཀཱ་ཨི་ནི་རྒྱལ་པོའི་ཕོ་བྲང་དུ་ཆེ་བར་གྱུར་ཏེ། དེའི་སྙན་གྲགས་སྡེ་ཁག་ཐམས་ཅད་དུ་དར་ཏེ། མར་དོ་ཀཱ་ཨི་མི་འདི་ཆེ་རུ་ཆེ་རུ་སོང་ངོ་།

༥ དེ་ལྟར་ཡ་ཧུ་དཱ་པ་རྣམས་ཀྱིས་རང་གི་དགྲ་བོ་ཐམས་ཅད་ལ་རལ་གྲི་བརྒྱབ་སྟེ་བསད་ཅིང་མེད་པར་བྱས་ནས། སྡང་མཁན་ཀུན་ལ་འདོད་པ་དེ་བྱས་ཏེ།

༦ ཤུ་ཤན་རྒྱལ་སའི་ནང་དུ་མི་ལྔ་བརྒྱ་བསད་ནས་མེད་པར་བྱས་སོ།

༧ དེའི་ཁྲོད་དུ་པར་ཤན་ད་ཐཱ་དང་། དལ་ཕོན་དང་། ཨས་པ་ཐཱ་དང་།

༨ ཕོ་ར་ཐཱ་དང་། ཨ་དལ་ཡཱ་དང་། ཨ་རི་ད་ཐཱ་དང་།

༩ ཕར་མས་ཐཱ་དང་། ཨ་རི་ས་ཨི་དང་། ཨ་རིད་ཨི་དང་། ཝ་ཡེ་ཟ་ཐཱ་བྱ་བ།

༡༠ ཧམ་མེ་དཱ་ཐཱའི་བུ་ཡ་ཧུ་དཱ་པ་རྣམས་ཀྱི་དགྲ་བོ་ཧ་མན་གྱི་བུ་བཅུ་པོ་འདི་དག་ཀྱང་བསད་ཀྱིས། བཅོམ་ནོར་ལ་ལག་པ་མ་རེག་གོ།

༡༡ ཤུ་ཤན་རྒྱལ་ས་རུ་བསད་པའི་སྡོམ་གྲངས། ཉིན་དེ་ལ་རྒྱལ་པོའི་དྲུང་དུ་ཞུས་པས།

༡༢ རྒྱལ་པོས་ཨེས་ཐེར་རྒྱལ་མོ་ལ། ཡ་ཧུ་དཱ་པ་རྣམས་ཀྱིས་ཤུ་ཤན་རྒྱལ་ས་རུ་མི་ལྔ་བརྒྱ་དང་། ཧ་མན་གྱི་བུ་བཅུ་པོ་བསད་དེ་མེད་པར་བྱས་པས། རྒྱལ་པོའི་སྡེ་ཁག་གཞན་རྣམས་ཀྱི་ནང་དུ་དེ་དག་གིས་ཅིའང་བྱས་ཡོད་འགྲོ། ཁྱོད་ཀྱི་ཞུ་བ་ཅི་ཡོད། ངས་གནང་བར་བྱ། ད་དུང་ཡང་ཅི་འདོད། དེ་ནི་སྒྲུབ་པར་བྱའོ་ཞེས་སྨྲས་སོ།

༡༣ དེ་ནས་ཨེས་ཐེར་གྱིས། གལ་ཏེ་རྒྱལ་པོ་ཐུགས་དགྱེས་ན། ཤུ་ཤན་ན་ཡོད་པའི་ཡ་ཧུ་དཱ་པ་རྣམས་ལ། དེ་རིང་གི་བཀའ་སྩལ་བ་བཞིན་དུ་སང་ཡང་བྱེད་པ་དང་། ཧ་མན་གྱི་བུ་བཅུ་པོ་འཕྱར་ཤིང་ལ་འཕྱར་བར་གནང་བར་མཛོད་ཅེས་ཞུས་པས།

༡༤ རྒྱལ་པོས་ཤུ་ཤན་དུ་བཀའ་རྒྱ་བཏང་ནས། དེ་ལྟར་བྱེད་པར་གནང་སྟེ། ཧ་མན་གྱི་བུ་བཅུ་པོ་ཡང་འཕྱར་ཤིང་ལ་འཕྱར་དུ་བཅུག་གོ།

༡༥ དེ་ནས་ཤུ་ཤན་ན་ཡོད་པའི་ཡ་ཧུ་དཱ་པ་རྣམས་ཨ་དར་ཟླ་བའི་ཚེས་བཅུ་བཞི་པ་ལའང་འདུས་ཏེ། མི་གསུམ་བརྒྱ་བསད་ཀྱིས། བཅོམ་ནོར་ལ་ལག་པ་མ་རེག་གོ།

༡༦ ཡང་རྒྱལ་པོའི་སྡེ་ཁག་རྣམས་ཀྱི་ནང་ཡོད་པའི་ཡ་ཧུ་དཱ་པ་གཞན་རྣམས་ཀྱང་འདུས་ཏེ། རང་གི་སྲོག་གི་ཕྱིར་ལྡང་ཞིང་། དགྲ་བོ་རྣམས་ལས་སེམས་དལ་རྙེད་པའི་ཕྱིར་རང་གི་དགྲ་བོ་རྣམས་ཀྱི་ནང་ནས་སྟོང་བདུན་ཅུ་དོན་ལྔ་བསད་ཀྱིས། བཅོམ་ནོར་ལ་ལག་པ་མ་རེག་གོ།

༡༧ ཨ་དར་ཟླ་བའི་ཚེས་བཅུ་གསུམ་པ་ལ་དེ་ལྟར་བྱས། ཚེས་བཅུ་བཞི་པ་ལ་ངལ་སོས་ཤིང་། སྟོན་མོ་དང་དགའ་སྤྲོའི་ཞག་ཏུ་བྱས་སོ།

༡༨ འོན་ཀྱང་ཤུ་ཤན་ན་ཡོད་པའི་ཡ་ཧུ་དཱ་པ་ཀུན་ཟླ་བ་དེའི་ཚེས་བཅུ་གསུམ་པ་དང་བཅུ་བཞི་པ་གཉིས་པོར་འདུས་ནས། ཟླ་བ་དེའི་ཚེས་བཅོ་ལྔ་པ་ལ་ངལ་སོས་ཤིང་། སྟོན་མོ་དང་དགའ་སྤྲོའི་ཞག་ཏུ་བྱས་སོ།

༡༩ དེའི་ཕྱིར་ཡུལ་ཚོའམ། གྲོང་རྡལ་ལ་གནས་པའི་ཡ་ཧུ་དཱ་པ་རྣམས་ཀྱིས། ཨ་དར་ཟླ་བའི་ཚེས་བཅུ་བཞི་པ་དེ་ནི། དགའ་སྤྲོ་དང་སྟོན་མོ་དང་། གཅིག་གིས་གཅིག་ལ་སྐལ་བ་རྫོང་བའི་ཞག་བཟང་བྱེད་དོ༎

༢༠ མར་དོ་ཀཱ་ཨིས་འདིའི་སྐོར་དུ་རྒྱལ་པོ་ཨ་ཧས་ཝེ་རོས་ཀྱི་ཐག་རིང་དང་ཉེ་བར་ཡོད་པའི་སྡེ་ཁག་ཀུན་ཏུ་གནས་པའི་ཡ་ཧུ་དཱ་པ་ཚང་མ་ལ་ཡི་གེ་སྐུར་ཞིང་འདི་སྐད་དུ།

༢༡ ཨ་དར་ཟླ་བའི་ཚེས་བཅུ་བཞི་པ་དང་བཅོ་ལྔ་པ་གཉིས་པོ་ལོ་ལྟར་སྲུང་དགོས།

༢༢ ཉིན་དེ་གཉིས་ནང་ཡ་ཧུ་དཱ་པ་རྣམས་རང་གི་དགྲ་བོ་རྣམས་ནས་སེམས་དལ་བརྙེད་དེ། སྡུག་བསྔལ་ནས་དགའ་སྤྲོ་དང་། མྱ་ངན་ནས་ཞག་བཟང་དུ་གྱུར་པའི་ཟླ་བ་དེ་ཡིན་པས། སྟོན་མོ་དང་དགའ་སྤྲོ་བྱེད་ཅིང་། གཅིག་གིས་གཅིག་ལ་སྐལ་བ་རྫོང་ཞིང་། དབུལ་ཕོངས་ལ་སྦྱིན་པ་སྦྱིན་པའི་ཞག་བཟང་དུ་ཉིན་མོ་དེ་གཉིས་སྲུངས་ཤིག་ཅེས་བསྒོའོ༎

༢༣ དེར་ཡ་ཧུ་དཱ་པ་རྣམས་ཀྱིས་རང་གི་ཕྱོགས་ནས་བཙུགས་པ་དང་། མར་དོ་ཀཱ་ཨིས་དེ་དག་ལ་བྲིས་པ་བཞིན་དུ་བྱེད་པར་ཁས་བླངས་སོ།

༢༤ དེ་ཅིའི་ཕྱིར་ཞེ་ན། ཨ་གག་པ་ཧམ་མེ་དཱ་ཐཱའི་བུ་ཡ་ཧུ་དཱ་པ་ཐམས་ཅད་ཀྱི་དགྲ་བོ་ཧ་མན་གྱིས། ཡ་ཧུ་དཱ་པ་རྣམས་མེད་པར་བྱེད་དུ་གྲོས་ངན་བཏབ་ནས། དེ་རྣམས་མེད་པར་བྱེད་པ་དང་། གསོད་པའི་ཕྱིར་པུར་བྱ་བའི་མོ་བཏབ་ནའང་།

༢༥ ཨེས་ཐེར་ནི་རྒྱལ་པོའི་དྲུང་དུ་ཕྱིན་ཏེ། དེས་ཡི་གེ་བྲིས་ཤིང་། ཡ་ཧུ་དཱ་པ་རྣམས་ཀྱི་ཕྱིར་བཏབ་པའི་གྲོས་ངན་དགྲ་བོ་དེ་རང་གི་མགོའི་ཐོག་ཏུ་ལོག་ཅིང་། ཁོ་རང་བུ་རྣམས་དང་བཅས་སུ་འཕྱར་ཤིང་གི་ཁར་འཕྱར་བའི་བཀའ་སྩལ་ཏེ།

༢༦ དེའི་ཕྱིར་ཞག་འདི་དག་ལ་པུར་གྱི་མིང་ལས་པུ་རིམ་བཏགས་སོ། དེའང་ཡི་གེ་དེའི་ཚིག་དང་། དེ་དག་རང་གིས་མཐོང་བ་དང་། དེ་དག་ལ་བྱུང་བ་ཐམས་ཅད་ལ་བརྟེན་ཏེ།

༢༧ ཡ་ཧུ་དཱ་པ་རྣམས་ཀྱིས་རང་དང་། བུ་བརྒྱུད་དང་། རང་གི་ཁྲོད་དུ་འདྲེས་པ་ཐམས་ཅད་ཀྱིས་བསྲུང་བའི་ཁྲིམས་ཤིག་བཙུགས་སོ། ཡི་གེར་བྲིས་པ་དང་དུས་བཙུགས་པ་བཞིན་དུ། ལོ་ལྟར་ནམ་ཡང་མ་ཆད་པར། ཞག་དེ་གཉིས་སྲུང་བ་དང་།

༢༨ ཞག་དེ་གཉིས་དྲན་ཅིང་། མི་རབས་རེ་རེ་དང་། མི་ཚང་རེ་རེ་དང་། ཡུལ་ཁག་རེ་རེ་དང་། གྲོང་ཁྱེར་རེ་རེ་ན་སྲུང་བ་དང་། པུ་རིམ་གྱི་ཞག་འདི་དག་ཡ་ཧུ་དཱ་པ་རྣམས་ཀྱི་ཁྲོད་དུ་ཆད་ཀྱང་མི་རུང་། བརྒྱུད་ཀྱིས་བརྗེད་ཀྱང་མི་རུང་ངོ་བྱས་ནས། ཁྲིམས་སུ་བཙུགས་སོ༎

༢༩ དེ་ནས་ཨ་བི་ཧ་ཨིལ་གྱི་བུ་མོ་ཡིན་པའི་རྒྱལ་མོ་ཨེས་ཐེར་དང་། ཡ་ཧུ་དཱ་པ་མར་དོ་ཀཱ་ཨི་གཉིས་ཀྱིས། པུ་རིམ་གྱི་བཅའ་ཁྲ་གཉིས་པ་འདི་གཏན་ལ་འབེབས་པའི་ཕྱིར་དབང་ཙམ་ཡོད་ཀྱིས་བྲིས་ཏེ།

༣༠ ཡི་གེ་དེ་རྣམས་རྒྱལ་པོ་ཨ་ཧས་ཝེ་རོས་ཀྱི་རྒྱལ་ཁམས་ཀྱི་སྡེ་ཁག་བརྒྱ་དང་ཉེར་བདུན་ནང་ཡོད་པའི་ཡ་ཧུ་དཱ་པ་ཐམས་ཅད་ལ། ཞི་བདེ་དང་བཀྲ་ཤིས་པའི་གཏམ་དང་བཅས་སུ་བསྐུར་ཏེ།

༣༡ ཡ་ཧུ་དཱ་པ་མར་དོ་ཀཱ་ཨི་དང་རྒྱལ་མོ་ཨེས་ཐེར་གཉིས་དང་། དེ་དག་རང་དང་རང་གི་བུ་བརྒྱུད་ཀྱི་ཕྱིར་བཙུགས་པའི་པུ་རིམ་གྱི་དུས་ཆེན་འདི་སྲུང་ཞིང་། སྨྱུང་གནས་སྲུང་བ་དང་ཆོ་ངེས་བྱེད་པའི་ཁྲིམས་ཀྱང་སྲུང་བའི་རིགས་སོ་བསྒོ་བས།

༣༢ ཨེས་ཐེར་གྱིས་བཀའ་སྩལ་པ་བཞིན་པུ་རིམ་གྱི་ཁྲིམས་འདི་རྣམས་གཏན་ལ་ཕབ་ནས་དཔེ་ཆའི་ནང་དུ་བྲིས་སོ༎

༡༠

དེའང་རྒྱལ་པོ་ཨ་ཧས་ཝེ་རོས་ཀྱིས་སྐམ་སའི་ཡུལ་དང་རྒྱ་མཚོའི་གླིང་ཕྲན་རྣམས་ལ་དཔྱ་ཁྲལ་བཀལ་ཏོ།

༢ ཡང་དེའི་དབང་དང་མཐུ་སྟོབས་ཀྱི་མཛད་པ་ཐམས་ཅད་དང་། རྒྱལ་པོས་མར་དོ་ཀཱ་ཨི་ལ་གོ་ས་གནང་བའི་ལོ་རྒྱུས་ནི། མ་དཱ་ཨི་དང་ཏ་ཟིག་གི་རྒྱལ་པོ་རྣམས་ཀྱི་རྒྱལ་རབས་ཀྱི་དཔེ་ཆའི་ནང་བྲིས་པ་མེད་དམ།

༣ དེ་ཅིའི་ཕྱིར་ཞེ་ན། ཡ་ཧུ་དཱ་པ་མར་དོ་ཀཱ་ཨི་འདི་ནི་རྒྱལ་པོ་ཨ་ཧས་ཝེ་རོས་ཀྱི་འོག་མ་དང་། ཡ་ཧུ་དཱ་པའི་ཁྲོད་དུ་ཆེན་པོ་དང་། རང་གི་སྤུན་ཚོགས་ཀྱི་ནང་ན་རིན་ཅན་ཞིག་ཡོད་པ་ཡིན། དེས་རང་གི་མི་བརྒྱུད་ཀྱི་རྒྱུ་ནོར་སྤེལ་དུ་བརྩོན་ཏེ། རང་གི་མི་རིགས་ཐམས་ཅད་ལ་ཞི་བདེའི་གཏམ་གླེང་བྱས་པ་ཡིན་ནོ༎ ༎

ཡོབ་ཀྱི་མདོ།

༡

ཨུས་བྱ་བའི་ཡུལ་ཁམས་ཀྱི་ནང་ན་ཡོབ་ཅེས་བྱ་བའི་སྐྱེས་བུ་ཞིག་མཆིས་ཏེ། དེ་ནི་ཕུན་སུམ་ཚོགས་པ། སེམས་རྒྱུད་དྲང་པོ། དཀོན་མཆོག་ལ་བག་བྱེད་པ་དང་། ངན་པ་ལས་འབྱོལ་བ་ཞིག་ཡོད་པ་ལགས་སོ།

༢ དེ་ལ་བུ་བདུན་དང་བུ་མོ་གསུམ་སྐྱེས་སོ།

༣ དེའི་ནོར་དུ་ལུག་སྟོང་ཕྲག་བདུན། རྔ་མོང་སྟོང་གསུམ། གླང་ཟུང་ལྔ་བརྒྱ་ཐམ་པ། མོ་བོང་བརྒྱ་ཕྲག་ལྔ་དང་། འཁོར་ཆེན་པོ་ཞིག་ཡོད་པས། སྐྱེས་བུ་དེ་ཤར་ཕྱོགས་ཀྱི་མི་བརྒྱུད་ཀྱི་ནང་ནས་མཆོག་ཏུ་གྱུར་ཏོ།

༤ ཡང་དེའི་བུ་རྣམས་རེ་རང་གི་ཞག་རེས་བཞིན་དུ་རེ་རེའི་ཁྱིམ་དུ་ཕྱིན་ནས། མགྲོན་བཏང་སྟེ། དེ་དག་དང་ལྷན་ཅིག་ཏུ་ཟ་བ་དང་འཐུང་བའི་ཕྱིར་སྲིང་མོ་གསུམ་པོའང་འབོད་དུ་བཏང་བ་ཡིན།

༥ མགྲོན་རེས་ཀྱི་ཞག་རྣམས་ཚར་བའི་དུས་སུ། ཡོབ་ཀྱིས་དེ་དག་གཙང་སྦྲ་བྱེད་དུ་མི་མངགས་ཏེ། སྔ་དྲོ་ཐོ་རངས་ལངས་ཏེ། དེ་ཐམས་ཅད་ཀྱི་གྲངས་བཞིན་དུ་སྦྱིན་སྲེག་གི་མཆོད་པ་རྣམས་ཕུལ་ཏོ། དེ་ཅིའི་ཕྱིར་ཞེ་ན། གཅིག་བྱེད་ན། ངའི་ཁྱིའུ་རྣམས་ཀྱིས་ཉེས་པ་བྱས་ཏེ། སྙིང་གི་ནང་ན་དཀོན་མཆོག་ལ་དད་ལོག་ཞུས་ཡོད་འགྲོ་ཞེས་ཡོབ་ཀྱིས་སྨྲས་ནས། རྒྱུན་དུ་དེ་ལྟར་བྱས་སོ༎

༦ ཡང་ཉིན་གཅིག་དཀོན་མཆོག་གི་སྲས་རྣམས་ཡ་ཧོ་ཝཱའི་ཞལ་ཚོགས་སུ་བྱོན་པ་དང་། སཱ་ཏན་བྱ་བ་ཡང་དེ་དག་གི་ནང་དུ་འོངས་སོ།

༧ ཡ་ཧོ་ཝཱས་སཱ་ཏན་ལ། ཁྱོད་གང་ནས་འོང་ཞེས་གསུངས་པས། སཱ་ཏན་གྱིས་ཡ་ཧོ་ཝཱ་ལ་ཞུ་ལན་དུ། ས་གཞིའི་ནང་དུ་ཕན་ཚུན་རྒྱུ་ཞིང་། དེའི་ནང་ན་ཡར་མར་འཁོར་ནས་འོངས་པ་ཡིན་ཞེས་ཞུས་པ་དང་།

༨ ཡ་ཧོ་ཝཱས་སཱ་ཏན་ལ། ཁྱོད་ཀྱིས་ངའི་ཕྱག་བརྙན་ཡོབ་ལ་ཞིབ་ཏུ་ལྟས་སམ། གང་ལ་ཞེ་ན། སའི་སྟེང་དུ་དེ་དང་འདྲ་བའི་མི་ཕུན་སུམ་ཚོགས་པ། སེམས་རྒྱུད་དྲང་པོ། དཀོན་མཆོག་ལ་བག་བྱེད་པ་དང་། ཉེས་པ་ལས་འབྱོལ་བ་གཞན་སུ་ཡང་མེད་དོ་ཞེས་གསུངས་སོ།

༩ དེ་ནས་ཡ་ཧོ་ཝཱ་ལ་སཱ་ཏན་གྱིས་ཞུ་ལན་དུ། ཡོབ་ཀྱིས་དོན་མེད་པར་དཀོན་མཆོག་ལ་བག་བྱེད་དམ།

༡༠ ཁྱེད་ཀྱིས་དེའི་མཐའ་སྐོར་དང་། ཁང་པའི་མཐའ་སྐོར་དང་། དེ་ལ་ནོར་ཡོད་ཚད་ཀྱི་ཕྱོགས་བཞི་རུ་ར་བས་མ་བསྐོར་རམ། ཁྱེད་ཀྱིས་དེའི་ལག་པའི་ལས་ལ་བྱིན་གྱིས་བརླབས་པས། ཡུལ་གྱི་ནང་དུ་དེའི་ནོར་ཆེར་འཕེལ་ལོ།

༡༡ འོན་ཀྱང་ད་ཁྱེད་ཀྱིས་ཕྱག་བརྐྱངས་ཏེ། ཁོ་ལ་གང་ཡོད་པ་ཐམས་ཅད་ལ་རེག་པར་མཛོད་ཅིག་དང་། དེས་ཁྱེད་ཀྱི་ཞལ་ངོར་རྒོལ་ཚིག་ཞུ་བར་མི་བྱའམ་ཞེས་གསོལ་པ་དང་།

༡༢ ཡ་ཧོ་ཝཱས་སཱ་ཏན་ལ། ལྟོས། ཁོ་ལ་ཅི་ཡོད་པ་ཐམས་ཅད་ཁྱོད་ཀྱི་དབང་དུ་ཡོད། འོན་ཀྱང་ཁོ་རང་གཅིག་པོ་ལ་ཁྱོད་ཀྱི་ལག་པ་མ་རེག་ཅིག་ཅེས་བསྒོ་བ་དང་། སཱ་ཏན་ཡ་ཧོ་ཝཱའི་སྤྱན་སྔ་ནས་སོང་ངོ་༎

༡༣ ཞག་གཅིག་དེའི་བུ་རྣམས་དང་བུ་མོ་རྣམས་གཅེན་པོའི་ཁྱིམ་ན་ཟ་ཞིང་རྒུན་ཆང་བཏུང་གིན་ཡོད་པའི་ཚེ་ན།

༡༤ ཡོབ་ཀྱི་དྲུང་དུ་བང་ཆེན་ཞིག་འོངས་ནས་ཞུས་པ། གླང་རྣམས་ཞིང་རྨོ་ཞིང་བོང་བུ་རྣམས་དེ་དག་གི་འཁོར་དུ་རྩྭ་ཟ་ཡིན་ཡོད་པ་ལས།

༡༥ ཤེ་བཱ་པ་རྣམས་དེ་དག་གི་ཐོག་ཏུ་རུབ་ནས་ཁྲིད་ཁྱེར། དེ་མ་ཟད། ཞབས་ཕྱི་རྣམས་རལ་གྲིའི་ཁས་བཀུམ་ནས། བདག་གཅིག་པུ་རང་ཁྱེད་ལ་ལོན་སྐྱེལ་དུ་ཐར་བྱུང་།

༡༦ ཞེས་པའི་ཞུ་འཕྲོ་མ་རྫོགས་པར། ཡང་གཅིག་འོངས་ནས་ཞུས་པ། ནམ་མཁའ་ནས་དཀོན་མཆོག་གི་མེ་བབ་ནས། ལུག་དང་ཞབས་ཕྱི་རྣམས་བསྲེགས་ནས་མེད་པར་བྱས་ཏེ། བདག་གཅིག་པུ་རང་ཁྱེད་ལ་འཕྲིན་སྐྱེལ་དུ་ཐར་བྱུང་།

༡༧ ཞེས་ཞུ་འཕྲོ་མ་རྫོགས་པར། གཞན་ཞིག་འོངས་ནས་ཞུས་པ། ཀལ་དཱི་པ་རྣམས་ཚོ་གསུམ་དུ་བྱས་ནས། རྔ་མོང་རྣམས་ལ་རུབ་ནས་ཁྲིད་ཁྱེར། དེ་མ་ཟད། ཞབས་ཕྱི་རྣམས་རལ་གྲིའི་སོས་བཀུམ་ནས། བདག་གཅིག་འབའ་ཞིག་ཁྱེད་ལ་འཕྲིན་སྐྱེལ་དུ་ཐར་བྱུང་།

༡༨ ཞེས་ཞུ་འཕྲོ་མ་རྫོགས་པར། ཡང་གཅིག་འོངས་ནས་དེ་ལ། ཁྱེད་ཀྱི་སྲས་དང་སྲས་མོ་རྣམས་གཅེན་པོའི་གཟིམ་ཁང་ན་གསོལ་བ་བཞེས་ཤིང་རྒུན་ཆང་མཆོད་ཀྱིན་ཡོད་པ་ལས།

༡༩ གཟིགས་ཤིག འབྲོག་སྟོང་གི་ནང་ནས་རླུང་ཆེན་པོ་ཞིག་བྱུང་ནས། གཟིམ་ཁང་གི་གྲུ་བཞིར་ཕོག་སྟེ། གཞོན་ནུ་རྣམས་ཀྱི་ཐོག་ཏུ་བརྡིབས་ནས། ཁོང་རྣམས་གྲོངས། བདག་གཅིག་པུ་རང་ཁྱེད་ལ་འཕྲིན་སྐྱེལ་དུ་ཐར་བྱུང་ཞེས་ཞུས་པ་དང་།

༢༠ ཡོབ་ཡར་བཞེངས་ནས་བླ་གོས་བཤགས། སྐྲ་བཞར་ནས། སར་ཞལ་འབུབ་ཏུ་ཕྱག་འཚལ་ཞིང་འདི་ན་རེ།

༢༡ བདག་མའི་མངལ་ནས་སྒྲེན་མོར་བྱུང་བ་ཡིན། སླར་ཡང་གཅེར་བུར་བདག་ཕྱིར་ལོག་པར་བྱ། ཡ་ཧོ་ཝཱས་གནང་སྟེ་ཡ་ཧོ་ཝཱས་བསྣམས། ཡ་ཧོ་ཝཱའི་མཚན་ལ་བཀྲ་ཤིས་པར་ཤོག་ཅེས་གསུངས་པ་དང་།

༢༢ འདི་ཐམས་ཅད་ནང་ཡོབ་ཀྱིས་ཉེས་པ་ཡང་མ་བྱས། དཀོན་མཆོག་ལ་བླུན་པོའི་ལུགས་སུ་སྙད་ཀྱང་མ་བཙུག་གོ།

༢

ཡང་ཉིན་མོ་ཞིག་དཀོན་མཆོག་གི་སྲས་རྣམས་ཡ་ཧོ་ཝཱའི་ཞལ་ངོར་འཚོགས་སུ་བྱུང་བ་དང་། དེ་དག་གི་ནང་དུ་སཱ་ཏན་ཡང་ཡ་ཧོ་ཝཱའི་ཞལ་ངོར་འོངས་པ་དང་།

༢ ཡ་ཧོ་ཝཱས་སཱ་ཏན་ལ། ཁྱོད་གང་ནས་འོངས་ཞེས་གསུངས་པ་དང་། སཱ་ཏན་གྱིས་ཞུ་ལན་དུ། ས་གཞིའི་ནང་དུ་ཕན་ཚུན་རྒྱུ་ཞིང་། ཡར་མར་འཁོར་ནས་འོངས་པ་ཡིན་ཞེས་ཞུས་པས།

༣ ཡ་ཧོ་ཝཱས་སཱ་ཏན་ལ། ཁྱོད་ཀྱིས་ངའི་ཕྱག་བརྙན་ཡོབ་ལ་ཞིབ་ཏུ་བལྟས་སམ། གང་ལ་ཞེ་ན། ས་སྟེང་དུ་དེ་ལྟ་བུའི་མི་ཕུན་སུམ་ཚོགས་པ། སེམས་རྒྱུད་དྲང་པོ། དཀོན་མཆོག་ལ་བག་བྱེད་པ་དང་། ཉེས་པ་ལས་འབྱོལ་བ་གཞན་སུ་ཡང་མེད་དེ། རྒྱུ་མཚན་མེད་པར་དེ་འཇོམས་པར་བྱེད་དུ་ཁྱོད་ཀྱིས་ང་ལ་ཀུན་སློང་བྱས་པའི་སྟེང་དུའང་། ད་དུང་དེས་རང་གི་བློ་གཟུ་བོ་དེ་དམ་དུ་བཟུང་ངོ་ཞེས་གསུངས་པས།

༤ སཱ་ཏན་གྱིས་ཡ་ཧོ་ཝཱ་ལ་ཞུ་ལན་དུ། པགས་པའི་ཚབ་ཏུ་པགས་པ། མིས་རང་གི་སྲོག་གི་དོན་དུ་ནོར་ཐམས་ཅད་སྦྱིན་པར་འགྱུར་གྱིས།

༥ ད་ལྟ་ཁྱེད་ཀྱི་ཕྱག་བརྐྱངས་ཏེ། དེའི་རུས་པ་དང་ཤ་ལ་རེག་པར་མཛོད་དང་། དེས་ཁྱེད་ཀྱི་ཞལ་ངོར་རྒོལ་བ་མི་ཞུའམ་ཞེས་གསོལ་པ་དང་།

༦ ཡ་ཧོ་ཝཱས་སཱ་ཏན་ལ། ལྟོས། ཁོ་ཁྱོད་ཀྱི་ལག་ཏུ་ཡོད། འོན་ཀྱང་དེའི་སྲོག་འབའ་ཞིག་ལུས་པར་ཆུག་ཅིག་ཅེས་བསྒོའོ༎

༧ དེ་ནས་སཱ་ཏན་ཡ་ཧོ་ཝཱའི་སྤྱན་སྔ་ནས་ཐོན་ཏེ། ཡོབ་ཀྱི་ཞབས་མཐིལ་ནས་སྤྱི་ཙུག་གི་བར་དུ་ཟུག་གཟེར་ཅན་གྱི་ཐོར་པས་བརྡེགས་པ་དང་།

༨ དེས་རྫ་ཆག་ཚལ་པ་ཞིག་བླངས་ནས་འབྲད་ཅིང་། གོག་ཐལ་གྱི་ནང་དུ་བཞུགས་སོ༎

༩ དེ་ནས་དེའི་ཆུང་མས། ཁྱོད་ཀྱིས་ད་དུང་ཡང་རང་གི་བློ་གཟུ་བོ་དེ་དམ་དུ་འཛིན་ནམ། དཀོན་མཆོག་ལ་རྒོལ་བ་ཞུས་ནས་འཆི་བ་དགའ་ཞེས་ཟེར་མོད།

༡༠ དེས་མོ་ལ། ཁྱོད་ཀྱིས་བུད་མེད་བླུན་མོའི་ལུགས་སུ་གཏམ་བྱེད་དོ། ཅི་ལ་ཞེ་ན། ངེད་ཀྱིས་དཀོན་མཆོག་གི་ཕྱག་ནས་བཟང་བ་རྣམས་ལེན་ཅིང་། སྡུག་བསྔལ་རྣམས་ལེན་པའི་མི་རིགས་སམ་ཞེས་སྨྲས་ནས། འདི་ཀུན་གྱི་ནང་དུ་ཡོབ་ཀྱིས་མཆུའི་སྒོ་ནས་ཉེས་པ་མ་བྱས་སོ༎

༡༡ དེ་ནས་ཡོབ་ཀྱི་མཆེད་གྲོགས། ཐེ་མན་པ་ཨེ་ལི་ཕཱ་དང་། ཤུ་ཧི་པ་བིལ་དཱད་དང་། ན་ཨ་མད་པ་ཙོ་ཕར་བྱ་བ་གསུམ་གྱིས་དེ་ལ་བབས་པའི་རྐྱེན་ངན་ཐམས་ཅད་ཐོས་པའི་ཚེ། ཁོང་ཚོ་རང་རང་གི་གནས་ས་ནས་བྱུང་ནས། དེ་དང་མཉམ་དུ་མྱ་ངན་བྱེད་ཅིང་སེམས་གསོ་འཇུག་ཏུ་ཆས་པར་ཁ་མཐུན་པར་བྱས་སོ།

༡༢ ཡང་དེ་དག་གིས་རྒྱང་མ་ནས་མིག་བཏེགས་ནས་བལྟས་པའི་ཚེ། དེའི་ངོ་ཡང་མ་ཤེས་པས། སྒྲ་ཆེན་པོས་ངུས་ཏེ། རེ་རེས་རང་གི་གོས་བཤགས། གནམ་གྱི་ཐད་དུ་རང་རང་གི་མགོ་ལ་ཐལ་བ་གཡོགས་སོ།

༡༣ དེ་ལྟར་དེ་དག་ཉིན་བདུན་མཚན་བདུན་ཁོང་དང་མཉམ་དུ་ས་ལ་བསྡད་པ་དང་། དེའི་ཟུག་གཟེར་རབ་ཏུ་ཆེ་བ་ཡོད་པར་མཐོང་སྟབས་ཀྱིས། ཚིག་གཅིག་ཀྱང་ཞུ་བར་མ་ནུས་སོ༎

༣

དེའི་འོག་ཏུ་ཡོབ་ཀྱིས་ཁ་ཕྱེས་ནས། རང་གི་ཚེ་ལ་དམོད་པ་བོར་ཏེ།

༢ གཏམ་ལན་གཏོང་ཞིང་། འདི་སྐད་སྨྲས་པ།

༣ བདག་ནི་བཙས་པར་གྱུར་པའི་ཉིན་མོ་དང་། བུ་ཕོ་ཞིག་མངལ་དུ་ཆགས་པར་གྱུར་ཏོ། སྨྲས་པའི་མཚན་མོ་བཅས་པ་སྟོངས་པར་ཤོག

༤ ཉིན་མོ་དེ་ཡང་མུན་པ་རུ་གྱུར་ཅིག སྟེང་དཀོན་མཆོག་གིས་དེ་ལ་མ་གཟིགས་ཤིག དེ་ཐོག་འོད་ཀྱང་འཆར་བར་མ་གྱུར་ཅིག

༥ མུན་པ་འཆི་གྲིབ་ཀྱིས་དེ་ཟློག་གྱུར་ཅིག དེ་ཐོག་སྤྲིན་ཞིག་འཁྲིག་པར་འགྱུར་བར་ཤོག ཉིན་མོ་མུན་བྱེད་ཀུན་གྱིས་དེ་འཇིགས་ཤོག

༦ མཚན་དེ་མུན་སྟུག་པོས་ནི་འཆང་བར་ཤོག ལོ་རྩིས་ནང་དེ་སྲེ་བར་མ་གྱུར་ཅིག ཟླ་རྩིས་ནང་དེ་རྩི་བར་མ་གྱུར་ཅིག

༧ ཀྱེ་ཧོ་མཚན་མོ་དེ་གཅིག་པུར་ལུས་ཤོག དེའི་ནང་དགའ་སྤྲོའི་སྐད་མི་འབྱུང་བར་ཤོག

༨ ཉིན་མོར་སྨད་ཅིང་མཁའི་སྲིན་པོ་སློང་བའི། རྩལ་དང་ལྡན་པས་དེ་ལ་སྨོད་བོར་ཤོག

༩ སྲོད་དེའི་སྐར་མ་རྣམས་ཀྱང་སྒྲིབ་པར་ཤོག འོད་ལ་དེས་རེ་ཡང་མི་རྙེད་པར་ཤོག དེས་ཐོ་རངས་ཀྱི་སྤྱན་མི་མཐོང་བར་ཤོག

༡༠ དེས་ངའི་མའི་མངལ་སྒོ་མ་བཅད་པར། ངའི་མིག་ནས་སྡུག་བསྔལ་ཡང་མ་སྦས་སོ༎

༡༡ ཅིའི་ཕྱིར་བདག་མངལ་གྱི་ནང་དུ་མ་ཤི། ལྷུམས་ཀྱི་ནང་ནས་བདག་ཐོན་མ་ཐག་ཏུ། ཅིའི་ཕྱིར་ངས་རྣམ་ཤེས་འདོར་བར་མ་བྱས།

༡༢ ཅི་ཡི་ཕྱིར་པུས་མོས་བདག་བསུས་ནས་བླངས། ངས་འཇིབ་ཏུ་ནུ་མ་རྣམས་ཅིའི་ཕྱིར་ཐོན།

༡༣ དེ་མིན་ད་བདག་ཁ་རོག་ལྷོད་ཀྱིས་ཉལ། གཉིད་དུ་སོང་ནས་ངལ་གསོ་ཐོབ་པ་ཡིན།

༡༤ སྟོངས་སར་གྱི་གནས་རང་ཕྱིར་བརྩིགས་པ་ཡི། རྒྱལ་པོ་བཀའ་བློན་རྣམས་དང་མཉམ་དུའམ།

༡༥ རང་གི་ཁྱིམ་རྣམས་དངུལ་གྱིས་བཀང་བ་ཡི། གསེར་བདོག་པའི་རྒྱལ་སྲས་རྣམས་མཉམ་དུའམ།

༡༦ ཕག་ཏུ་མངལ་བསྒྱུར་འདྲའམ། འོད་མ་མཐོང་བའི། བྱིས་པ་འདྲར་བདག་བྱུང་བར་མ་མ་གྱུར་ཏེ།

༡༧ དེར་ཆོས་མེད་མིས་འཚེ་བའི་བར་ཆད་མེད། ཉམས་ཐག་པ་དག་དེར་ངལ་གསོ་བར་བྱེད།

༡༨ དེར་བཙོན་པ་རྣམས་ཀྱང་སེམས་ལྷོད་པར་གནས། དེ་ཚོས་དབང་ཡོད་བྱེད་པའི་སྒྲ་མི་ཐོས།

༡༩ ཆུང་ངུ་དང་ཆེན་པོ་དེར་འདྲ་འདྲ་སྟེ། དེར་བདག་པོའི་དབང་ལས་བྲན་པོ་ཡང་འབྲལ།

༢༠ སྡུག་བསྔལ་ནང་ཡོད་པར་འོད་ཅི་ལ་སྣང་། དཀའ་སྡུག་ནང་ཡོད་པར་སྲོག་ཅི་ལ་གནང་།

༢༡ ཁོ་འཆི་བ་ལ་གདུང་ཡང་དེ་མི་འོང་། དེའི་དོན་སྦས་པའི་གཏེར་ལས་ལྷག་པར་འབྲུ།

༢༢ དེ་དག་གི་དུར་ཁྲོད་རྙེད་ནུས་པའི་དུས། རབ་ཏུ་ཡི་རངས་ཤིང་དགའ་མགུས་ཁྱབ་བོ།

༢༣ གང་མིའི་ལམ་སྦས་ཡོད་ཅིང་དཀོན་མཆོག་གིས། དགར་བར་མཛད་པའི་ཐོག་འོད་ཅི་ལ་གནང་།

༢༤ བཟའ་མའི་གོང་དུ་བདག་ལ་ཤུགས་ནར་འབྱུང་། ཆུ་བོའི་ཚུལ་དུ་ངའི་ངུ་སྐད་བླུགས་སོ།

༢༥ བདག་འཇིགས་པ་དེ་རང་ངའི་ཐོག་ཏུ་བབས། བདག་དངངས་སྐྲགས་པ་དེ་རང་ངའི་ཐོག་བབས།

༢༦ བདག་ལ་ཞི་བའང་མེད་སེམས་སྐྱིད་པའང་མེད། བདེ་བའང་མེད་པའི་སྟེང་ཉོན་མོངས་ཀྱང་བྱུང་༎

༤

དེ་ནས་ཐེ་མན་པ་ཨེ་ལི་ཕཱ་ཡིས་ལན་དུ་སྨྲས་པ།

༢ གཏམ་ཞིག་ཞུ་ན་ཁྱེད་ཐུགས་འཁྲུགས་འགྱུར་རམ། འོན་ཀྱང་མ་ཟེར་བར་སུ་བཟོད་པར་ནུས།

༣ ཀྱེ་ཧོ་མང་པོར་ཁྱེད་ཀྱིས་གདམས་ངག་གནང་། ཁྱེད་ཀྱིས་ཉམས་ཆུང་ལ་ལག་ཤེད་བཅུག་གོ།

༤ ཁྱེད་ཀྱི་ཞལ་ཏས་ལྟུང་ཁར་ཡོད་པ་བཟུང་། ཁྱེད་ཀྱིས་པུས་མོ་ལྷོད་པོར་སྟོབས་བཅུག་མོད།

༥ ད་དེ་རང་ཁྱེད་ཐོག་བབ་པས་ཁྱེད་འཁམས། ཁྱེད་ལ་ཕོག་པས་ཁྱེད་ཁོང་འཁྲུགས་པར་བྱེད།

༦ དཀོན་མཆོག་ལ་འཇིགས་པ་གདེང་མ་ཡིན་ནམ། ཆོས་དྲང་པོ་དེ་རེ་བ་མ་ཡིན་ནམ།

༧ ནོངས་མེད་པ་ནམ་ཤི་ཐུགས་སུ་དྲན་མཛོད། ཡང་ན་ཆོས་དྲང་པོ་གང་དུ་བཅད་བྱུང་།

༨ ངན་པ་རྨོ་ཞིང་མི་དགེ་འདེབས་པ་ཡིས། དེ་རང་སྡུད་པར་ང་ཡིས་མཐོང་ཡང་མཐོང་།

༩ དཀོན་མཆོག་ཞལ་གྱི་དབུགས་ཀྱིས་དེ་དག་འཆི། ཁོང་གི་ཤངས་དབུགས་ཀྱིས་ནི་དེ་རྣམས་ནུབ།

༡༠ སེང་གེའི་ངར་སྐད་དང་སེང་དྲག་པོའི་སྒྲ། སེང་དར་མའི་མཆེ་བ་དང་བཅས་སུ་ཆག

༡༡ སེང་རྒན་ལ་ལིངས་ཆད་བྱུང་སྟེ་ཤི་བས། སེང་མོའི་སེང་ཕྲུག་རྣམས་ཁྲེ་ཟིང་ངེར་སོང་།

༡༢ དེ་ཡང་བདག་གིས་གསང་བའི་གཏམ་ཞིག་ཐོས། དེ་ལས་ཅུང་ཟད་བདག་གི་རྣ་བར་ཆུད།

༡༣ མི་རྣམས་ལ་གཉིད་ལྕི་བ་འཐིབ་པའི་དུས། མཚན་མོའི་ཞལ་གཟིགས་ཀྱི་བསམ་པ་རྣམས་ནང་།

༡༤ བདག་གི་རུས་པ་ཡོད་ཚད་འཁྲུགས་བཅུག་པའི། དངངས་སྐྲགས་འདར་ཡམ་ཞིག་བདག་ལ་བྱུང་ནས།

༡༥ སྣང་བ་ཞིག་ངའི་གདོང་མདུན་ལས་ཕར་སོང་། བདག་གི་ལུས་ཀྱི་བ་སྤུ་ཟིང་ལང་བྱུང་།

༡༦ དེ་ལང་ནས་བསྡད་ཀྱང་ངས་ངོ་མ་ཤེས། ངའི་མིག་དྲུང་དུ་གཟུགས་བརྙན་ཞིག་འདུག་སྟེ། ཐིང་འཇམ་གྱུར་ནས་ངས་ཐོས་པའི་སྐད་ནི།

༡༧ དཀོན་མཆོག་ལས་མི་རྟག་པའི་མི་དེ་དྲང་ངམ། མི་ཡི་མཛད་པོ་ལས་མི་དེ་གཙང་ངམ།

༡༨ ཀྱེ་ཧོ་ཁོང་ཉིད་བྲན་པོར་ཐུགས་མི་གཏོད། ཁོང་ཉིད་ཕོ་ཉ་རྣམས་བླུན་པོར་རྩི་བས།

༡༩ ཐལ་ཁྲོད་གཞི་མ་ཡོད་ཅིང་སའི་ཁྱིམ་ནང་། གནས་པ་རྣམས་ནི་ཅི་ཙམ་ཆུང་མི་ཆུང་། སྦྲང་བུ་མེ་ལྕེབ་གདོང་ངོར་དེ་དག་ནོན།

༢༠ སྔ་དྲོ་ནས་དགོངས་མོའི་བར་དུ་དེ་དག་རློག དེ་དག་ཡོངས་སུ་འཆི་ཡང་བལྟ་མཁན་མེད།

༢༡ དེ་ནང་ཡོད་པའི་དཔལ་ནི་མི་ཡལ་ལམ། ཤེས་རབ་དང་བྲལ་བཞིན་དེ་དག་ཚེ་འཕོའོ༎

༥

ལན་འདེབས་མཁན་ཡོད་ན་ད་འོ་དོད་བོས། སྐྱེས་མཆོག་གང་ལ་ཁྱེད་ཀྱིས་འབུངས་པར་བྱ།

༢ མི་བླུན་པོ་ཡི་སྲོག་ནི་ཁོང་ཁྲོས་གཅོད། འཁོན་སེམས་ཀྱིས་བློ་རྨོངས་པ་སྲོག་དང་འཕྲལ།

༣ གླེན་པས་རྩ་བ་བརྐྱང་པའང་ངས་མཐོང་རུང་། བློ་བུར་ངས་དེའི་ཁྱིམ་ལ་དམོད་བོར་ནས།

༤ བདེ་བ་ལས་དེའི་བུ་རྣམས་རྒྱང་རིང་ཞིང་། རྒྱ་སྒོར་འཐག་ཀྱང་སྒྲོལ་མཛད་གང་ཡང་མེད།

༥ དེ་ཡི་སྟོན་ཐོག་ལྟོགས་མཁན་གྱིས་ཟས་ཏེ། ཚེར་ཁྲོད་ལས་ཀྱང་དེ་དག་བཏོན་ནས་འཁྱེར། ཇག་པ་རྣམས་ཀྱིས་དེ་ཡི་རྒྱུ་ནོར་མིད།

༦ ཐལ་ཁྲོད་ལས་ནི་ཉོན་མོངས་མི་སྐྱེ་ཡང་། ས་ལས་སྡུག་བསྔལ་སྐྱེ་མི་སྐྱེ་ན་ཡང་།

༧ ཇི་ལྟར་མེ་སྟག་ཡར་ཕྱོགས་འཕར་བར་བྱེད། དེ་ལྟར་མི་ཡང་སྡུག་བསྔལ་དོན་དུ་སྐྱེ།

༨ འོན་ཀྱང་བདག་གིས་དཀོན་མཆོག་བཙལ་ནས་ནི། རང་གི་རྒྱུ་རྐྱེན་དཀོན་མཆོག་ལ་བཏད་དོ།

༩ ཁོང་གིས་ཁྱད་འཕགས་བསམ་ལས་འདས་པ་འགོད། ངོ་མཚར་རྨད་བྱུང་གྲངས་ལས་འདས་པ་མཛད།

༡༠ ཁོང་གིས་ས་གཞིར་ཆར་ཆུ་འབེབས་མཛད་ཅིང་། ཁོང་གིས་ཆུ་རྣམས་ཞིང་ཁར་གནང་བར་མཛད།

༡༡ མི་དམའ་བ་རྣམས་མཐོ་སར་འདེགས་པ་དང་། མྱ་ངན་བྱེད་པའང་འདེགས་ཏེ་བློ་བདེར་འཇུག

༡༢ ཟོལ་ཟོག་ཅན་གྱི་ཇུས་རྣམས་འཕུང་འཇུག་པས། དེ་དག་ལག་པས་བསམ་དོན་འགྲུབ་མི་ནུས།

༡༣ ཁོང་གིས་མཁས་པ་རང་གི་ཟོལ་ཟོག་ནང་། གཡོ་ཅན་གྱི་གྲོས་མགོ་མཇུག་ཟློག་པར་མཛད།

༡༤ དེ་དག་ཉིན་མོ་ལ་ཡང་མུན་པར་ལྟུང་། ཉིན་གུང་ལ་ཡང་མཚན་ལྟར་མུན་ཉུག་གཏོང་།

༡༥ འོན་ཀྱང་དབུལ་པོ་དབང་ཅན་གྱི་ལག་པ་དང་། དེ་ཡི་ཁ་དང་རལ་གྲི་ལས་སྐྱོབ་པས།

༡༦ དེ་ལྟར་དབུལ་པོར་རེ་བ་ཡོད་མོད་ཀྱི། སྡིག་སྤྱོད་ཀྱིས་རང་གི་ཁ་འདིགས་པར་བྱེད།

༡༧ ལྟོས་དཀོན་མཆོག་གིས་འཇུན་པའི་མི་བདེ་བས། ཀུན་དབང་གིས་བཅུན་ལུགས་ཁྱད་དུ་མ་སོད།

༡༨ ཁོང་གིས་རྨ་ཕྱུང་ནའང་དེ་དཀྲི་བར་མཛད། སྣད་པར་མཛད་ནའང་ཁོང་ཉིད་ཕྱག་གིས་གསོ།

༡༩ ཁོང་གིས་ཁྱེད་ཉོན་མོངས་དྲུག་ལས་བསྒྲལ་སྟེང་། བདུན་པའི་ནང་རྐྱེན་ངན་གྱིས་ཁྱེད་མི་རེག

༢༠ མུ་གེའི་ནང་ཁྱེད་འཆི་བ་ལས་བསྒྲལ་ཞིང་། དམག་ནང་རལ་གྲིའི་སྟོབས་ལས་སྐྱོབ་པར་འགྱུར།

༢༡ ལྕེ་ཡི་སྐུར་པ་ལས་ཐར་བ་མ་ཟད། སྟོངས་བྱེད་འོང་དུས་ཁྱེད་འཚབས་པར་མི་འགྱུར།

༢༢ འཆི་བ་དང་མུ་གེར་ཁྱེད་བཞད་པར་འགྱུར། སའི་གཅན་གཟན་ལའང་ཁྱེད་མི་འཇིགས་པ་ནི།

༢༣ ཐང་གི་རྡོ་དང་ཁྱེད་ཀྱིས་ཆད་བྱ་ཞིང་། རི་གའི་གཅན་གཟན་ཁྱེད་དང་འཆམ་གྱུར་བས།

༢༤ གུར་ཁང་བརྟན་པོ་ཡིན་པར་ངོ་རྟོགས་ཤིང་། ལུག་ར་ལ་བལྟ་དུས་སུ་འཕྱུགས་མི་འགྱུར།

༢༥ ཁྱེད་ཀྱི་བརྒྱུད་རྩྭ་འཕེལ་ཞིང་གདུང་རྒྱུད་ནི། སའི་རྩྭ་ལྟར་དར་འོང་བའང་རྟོགས་པར་འགྱུར།

༢༦ རང་གི་དུས་སུ་འབྲུ་ནང་དུ་བསྡུ་ལྟར། སྐུ་ཚེས་ཚིམ་ནས་སྤུར་ཁང་སླེབ་པར་འགྱུར།

༢༧ བདག་གིས་བརྟགས་པས་གཟིགས་ཤིག་དེ་བཞིན་ལགས། བདེ་བའི་དོན་འདི་རྟོགས་ཤིང་ཐུགས་བསམ་མཛོད༎

༦

དེ་ནས་ཡོབ་ཀྱིས་བཀའ་ལན་གནང་སྟེ་གསུངས་པ།

༢ ངའི་ཁྲག་རླུང་བསྐར་ན་ཅི་མ་རུང་། སྙིང་ཚེར་ལྷན་ཅིག་སྲང་ནང་གཞལ་ན་ལོས།

༣ ད་དེ་རྒྱ་མཚོའི་བྱེ་མ་ལས་ལྕིར་ཡོང་། དེ་ཕྱིར་ངའི་གཏམ་རྩུབ་རྩུབ་ཡོད་པ་ཡིན།

༤ ཀུན་དབང་གི་མདའ་རྣམས་ངའི་ཁོང་དུ་ཟུགས། ངའི་སེམས་ཉིད་ཀྱིས་དེ་དག་གི་དུག་འཐུང་། དཀོན་མཆོག་འཇིགས་མོས་ངའི་མདུན་དམག་གྲལ་འཁོད།

༥ རྩྭ་ཡོད་དུས་ལ་ཡང་རྐྱང་གིས་འབོད་དམ། ཆག་མདུན་དུ་ཡོད་དུས་གླང་གིས་འབོད་དམ།

༦ བྲོ་བ་མེད་པའམ་ཚྭ་མེད་པར་ཟའམ། ཡང་ན་སྒོ་ངའི་དཀར་པོར་བྲོད་གདའ་འམ།

༧ ངའི་སེམས་ཀྱིས་རེག་ཏུ་མི་དགའ་བ་རྣམས། ངའི་སྐྱུག་བྲོ་བའི་ཟ་ཐང་དུ་གྱུར་ཏོ༎

༨ བདག་གི་གསོལ་བ་བསྐང་ཞིང་དཀོན་མཆོག་གིས། བདག་གི་འདུན་པ་གནང་ན་ཅི་མ་རུང་།

༩ བདག་བཏུབ་ཅིང་སྲོག་གཅོད་དུ་ཕྱག་རྐྱོང་བར། དཀོན་མཆོག་དགོངས་པ་ལགས་ན་ཅི་མ་རུང་།

༡༠ དེ་ནས་ད་དུང་ཡང་སེམས་གསོ་དང་ལྡན། ཁོང་གིས་སྡུག་བསྔལ་གཏོང་ཡང་སྲན་པར་འགྱུར། དམ་པ་གཅིག་པོའི་བཀའ་མཆིད་ངས་མ་བཟློགས།

༡༡ བདག་རེ་རྒྱུར་བདག་ལ་སྟོབས་ཅི་ཞིག་ཡོད། ཕུགས་གང་ཕྱིར་རང་གི་ཚེ་སྲིང་བར་བྱ།

༡༢ ངའི་སྟོབས་རྡོ་རྣམས་ཀྱི་སྟོབས་འདྲ་ཡིན་ནམ། ཡང་ན་ངའི་ཤ་ར་གན་ལས་ཡིན་ནམ།

༡༣ ངའི་ཁོག་ནང་གི་སྐྱབས་དེ་ཡལ་གྱུར་ཏམ། ཡེ་ཤེས་དེ་ཡིས་ཡོངས་སུ་བདག་ལས་ཕྲལ་གྱུར་ཏམ།

༡༤ མཛའ་བོས་སྡུག་ཕོངས་ལ་སྙིང་རྗེ་བསྟན་དགོས། དེ་མིན་དེས་ཀུན་དབང་གི་འཇིགས་པ་འདོར།

༡༥ ར་ཏིའི་ཚུལ་དུ་སྤུན་ཟླས་ངའི་མགོ་བསླུས། གྲོག་པོ་གཟར་པོ་ལྟར་དུ་དེ་དག་འབྱོལ།

༡༦ གངས་ཀྱིས་རྐྱེན་བྱས་དེ་དག་ནག་སེ་ནག དེ་དག་གི་ནང་ན་གངས་འཆབ་སེ་འཆབ།

༡༧ དྲོད་འབྱུང་དུས་སུ་དེ་དག་ཡལ་ནས་འགྲོ། ཚད་པའི་དུས་དུ་དེ་དག་རང་སར་ཐིམ།

༡༨ བྱེས་པ་རང་གི་ལམ་ལས་འཁྱར་འཁྱར་ཞིང་། སྟོངས་ས་རུ་ཕྱིན་ནས་དེ་རྣམས་ཚེ་འཕོ།

༡༩ ཐེ་མཱ་ཡི་བྱེས་པས་དེ་དག་ལ་བལྟས། ཤེ་བཱའི་བྲང་གྲོགས་ཀྱིས་དེ་དག་ལ་བསྒུགས།

༢༠ ཁོང་ཚོས་རེ་བ་བྱས་པས་སྐྱེངས་གྱུར་ཏེ། དེར་ཕྱིན་པ་དང་དེ་ཚོའི་ངོ་བབ་བྱུང་།

༢༡ དེའི་ཕྱིར་ད་ལྟ་ཁྱེད་ཚོ་ཡང་མ་ལུས། ངའི་འཇིགས་པ་མཐོང་ནས་ཁྱེད་ཅག་ཞེད་བྱུང་།

༢༢ བདག་ལ་སྦྱིན་ཞིག་ཡང་ན་ཁྱེད་ཅག་གི། ནོར་ལས་སྐྱེས་ཐོང་ངས་ཁྱེད་ལས་ཞུས་སམ།

༢༣ ཡང་ན་དགྲའི་ལག་ལས་བདག་སྐྱོབ་པར་མཛོད། ཡང་ན་དབང་ལྡན་ལག་ལས་སྒྲོལ་ཞུས་སམ།

༢༤ བདག་ལ་སློབས་ཤིག་དང་ངས་ཁ་འཚུམ་བྱ། བདག་གང་ནང་འཕྱུགས་པ་བརྡ་སྤྲོད་མཛོད་དང་།

༢༥ བློ་དྲང་གི་ཚིག་མངར་གྱིས་ཁྱེད་ཅག་གི། རྩོད་པས་གང་དོན་གྱི་ཁུངས་སྐྱེལ་བར་བྱེད།

༢༦ ཁྱེད་ཅག་གིས་ཚིག་འཚང་འབྲུ་རུ་དམིགས་སམ། གཡག་སྐྱ་ཡི་གཏམ་གླེང་རླུང་དང་མཚུངས་ཏེ།

༢༧ ཁྱེད་ཚོས་དྭ་ཕྲུག་རྣམས་ལ་རྒོལ་ཡང་རྒོལ། རང་གི་མཆེད་གྲོགས་འཚོང་བའི་ཚོང་ཟོག་བྱེད།

༢༨ དེའི་ཕྱིར་ད་ཚིམ་ཞིང་ང་ལ་གཟིགས་ཤིག ངས་གདོང་ཁར་རྫུན་མི་ཟེར་བར་ངེས་སོ།

༢༩ ངས་ལྡོག་ཏུ་ཞུ་བས་སྐྱོན་འོང་མ་ཆུག འདི་ནང་བདག་དྲང་བས་སླར་ལྡོག་ཏུ་ཞུ།

༣༠ ངའི་ལྕེ་ཐོག་མི་ཚངས་པ་ཞིག་འདུག་གམ། ངའི་རྟོགས་པས་ལོག་པར་ཅན་མི་ཤེས་སམ༎

༧

མི་ནི་ས་གཞིར་དམག་འགྱེད་མཁན་མིན་ནམ། ཁོའི་ཚེ་དང་གླ་པའི་ཚེ་མི་འདྲ་འམ།

༢ གླ་མིས་གྲིབ་བསིལ་དོན་དུ་བསྙེགས་འདྲ་དང་། གླ་པས་ལག་གླར་བལྟ་བཞིན་དུ།

༣ ཉོན་མོངས་ཟླ་རྣམས་མངའ་ཕྱིར་བདག་ཀྱང་བཀོད། སྡུག་བསྔལ་ཅན་གྱི་མཚན་རྣམས་ང་ལ་བསྐོས།

༤ བདག་ནི་ཉལ་ནས་བདག་ནམ་ལང་བར་འགྱུར། མཚན་མོ་དེ་ནམ་འདའ་བར་འགྱུར་ངས་སྨྲས། ཐོ་རངས་བར་བདག་ལ་ལོགས་སྤོ་ཞིང་དུབ།

༥ ངའི་ལུས་འབུ་དང་ས་ཡི་གོང་བུས་གཡོགས། ངའི་པགས་པ་གས་ནས་སླར་ཡང་རྡོལ་ལོ།

༦ ངའི་ཚེ་ཐག་པའི་འགྲོན་བུ་ལས་སྐྱེན། རེ་བ་མེད་ཅིང་དེ་རྣམས་འདས་ཀྱང་འདས།

༧ ངའི་ཚེ་རླུང་ཡིན་པར་ཡིད་ལ་ཞོག་དང་། ཕྱིན་ཆད་ངའི་མིག་གིས་བདེ་སྐྱིད་མི་མཐོང་།

༨ བདག་མཐོང་བའི་མིག་གིས་སླར་བདག་མི་མཐོང་། ཁྱོད་ཚོའི་མིག་གིས་མཐོང་རུང་བདག་མི་ལུས།

༩ སྤྲིན་ཡལ་ཞིང་མི་སྣང་བར་འགྱུར་བ་བཞིན། དུར་ནང་འབེབས་པ་ནི་སླར་ཕྱིར་མི་འཐོན།

༡༠ དེ་རང་གི་ཁྱིམ་དུའང་སླར་ལོག་མི་འོང་། དེའི་ཁྱིམ་གྱིས་ཀྱང་ཕྱིས་ཁོ་ཤེས་མི་ཡོང་།

༡༡ དེའི་ཕྱིར་བདག་གིས་ཁ་བཟོད་པར་མི་བྱ། ངས་སྲོག་གཟེར་གྱི་ནང་ནས་གླེང་བར་བྱ། སྙིང་ཁ་ཏིག་པའི་ནང་ནས་བརྗོད་ངན་གཏང་།

༡༢ ཁྱེད་ཀྱིས་བདག་སྲུང་སྲུང་དུ་སྡོད་པས་ན། བདག་རྒྱ་མཚོ་ཡང་ན་ཆུ་སྲིན་ཡིན་ནམ།

༡༣ ངའི་མལ་སྟན་གྱིས་བདག་ལ་བློ་བདེ་དང་། མལ་སས་ངའི་སྐྱོ་བསངས་པར་བྱ་ཟེར་ན།

༡༤ ཁྱེད་ཀྱིས་རྨི་ལམ་ངང་ནས་བདག་འཚབས་འཇུག མཐོང་སྣང་སྒོ་ནས་བདག་སྐྱི་གཡའ་འཇུག་པས།

༡༥ ངའི་སེམས་ཉིད་སྐེ་ཐག་ལ་ཞུགས་འདོད་ཅིང་། བདག་གསོན་པ་འདི་བས་ཀྱང་འཆི་རུ་འདོད།

༡༦ ཚེ་ལ་ངས་ཡི་སུན་གཏན་དུ་མི་གསོན། ངའི་ཞག་དབུགས་ཡིན་པས་བདག་ཙོ་གེར་ཞོག

༡༧ ཁྱེད་ཀྱིས་བསྟོད་ཅིང་སྙིང་ནས་དོན་གཉེར་བའི། མི་ནི་ཡིན་རང་ཅི་ཞིག་ཡིན་པ་ལགས།

༡༨ སྔ་དྲོ་རེ་དེ་ལ་འཕྲད་དུ་གཤེགས་ཤིག ཡུད་རེ་རེ་བཞིན་ཉམས་ཚོད་ཅི་ལ་འབྲུ།

༡༩ ཁྱེད་ཀྱི་སྤྱན་བདག་ལས་ནམ་སྒྱུར་བར་བྱ། བདག་ལ་མཆིལ་མ་མིད་པའི་ལོང་ཙམ་གནོང་།

༢༠ ངས་ཉེས་མིའི་སོ་པ་ཁྱེད་ལ་ཅི་བྱ། བདག་ནི་ཁྱེད་དྲུང་ཅིའི་ཕྱིར་འབེན་ལྟར་འཇོག ད་ལྟ་བདག་ཉིད་བདག་གི་ཁལ་དུ་འགྲོ།

༢༡ ཅི་ལ་ཁྱེད་ཀྱིས་བདག་གི་སྐྱོན་མི་བཟོད། ཅི་ལ་བདག་གི་མི་དགེ་སེལ་མི་མཛོད། ད་བདག་ཐལ་བའི་ནང་དུ་ངལ་གསོས་ཏེ། ཁྱེད་ཀྱིས་རབ་འཚོལ་ཡང་བདག་ནི་ཡོད་མེད༎

༨

དེ་ནས་ཤུ་ཧི་པ་བིལ་དཱད་ཀྱིས་ལན་བཏབ་ཅིང་སྨྲས་པ།

༢ ནམ་བར་ཁྱེད་ཀྱིས་འདི་འདྲ་གླེང་བར་བྱ། ནམ་བར་ཁྱེད་ཀྱི་ཚིག་རླུང་དམར་ལྟར་འཚུབ།

༣ དཀོན་མཆོག་གིས་ཞལ་ཆེ་ལོག་པར་གཅོད་དམ། ཡང་ན་ཀུན་དབང་གིས་ཁྲིམས་ལོག་མཛད་དམ།

༤ ཁྱེད་ཀྱི་བུ་ཚོས་ཁོང་ལ་ཉེས་པ་དང་། དེ་དག་གི་ཉེས་སྐྱོན་ཕྱིར་ཁོང་གིས་དབྱུགས།

༥ ཁྱེད་གདོང་ཤུགས་དྲག་པོས་དཀོན་མཆོག་བཙལ་ཏེ། ཀུན་དབང་ཁོང་ལ་ཁྱེད་ཀྱིས་བཅོལ་བ་དང་།

༦ ཁྱེད་ནི་གཙང་ཞིང་ཆོས་དྲང་པོ་ཡིན་ན། ད་ལྟ་ཁྱེད་དོན་དུ་ཁོང་བཞེང་ངེས་ཏེ། ཁྱེད་བློ་དྲང་གི་ཁྱིམ་བཀྲ་ཤིས་པོར་མཛད།

༧ ཁྱེད་ཀྱི་ཚེ་སྟོད་ཉུང་ཉུང་ཡོད་མོད་ཀྱི། ཚེ་མཇུག་རབ་ཏུ་རྒྱས་འགྱུར་བར་ངེས།

༨ གནའ་བོའི་སྐྱེ་བོ་རྣམས་ལ་འདྲི་བར་མཛོད། དེ་ཚོའི་མེས་པོས་བརྟགས་པ་ལ་གཉེར་ཞིང་།

༩ ས་གཞིར་ངེད་ཚོའི་ཚེ་གྲིབ་མ་དང་འདྲ། མདང་གི་མི་ཡིན་པས་ངེད་ཅིའང་མི་ཤེས།

༡༠ དེ་ཚོས་ཁྱེད་ལ་བསླབ་ཅིང་མི་འཆད་དམ། དེ་དག་གིས་ཁྱེད་ལ་སྙིང་གཏམ་མི་བྱའམ།

༡༡ འདམ་རྫབ་མེད་སར་ཆུ་ཤིང་སྐྱེ་འགྱུར་རམ། ཆུ་དང་འབྲལ་བར་འདམ་བུ་སྐྱེ་ཡོང་ངམ།

༡༢ དེ་མ་བཅད་པར་སྔོན་པོ་ཡོད་མོད་ཀྱི། སྔོ་ཚོད་ཀུན་ལས་དེ་ནི་སྔོན་དུ་སྐེམ།

༡༣ དཀོན་མཆོག་བརྗོད་པ་ཀུན་གྱི་ལམ་ཡང་དེའོ། ཚུལ་ཆོས་མཁན་གྱི་རེ་བའང་འདའ་བར་འགྱུར།

༡༤ དེ་དག་གི་རེ་ལྟོས་རྩད་ནས་གཅད་དེ། བློ་གཏད་ཐག་སྦྲ་འབུའི་ཚང་དུ་འགྱུར་འོང་།

༡༥ རང་ཁྱིམ་ལ་རྟེན་ཡང་དེ་ལུས་མི་འགྱུར། ཁོས་དེ་དམ་དུ་འཇུ་རུང་གནས་མི་འགྱུར།

༡༦ ཁོ་ཉི་མའི་མདུན་དུ་སྔོན་པོར་སྐྱེ་ཞིང་། རང་ཚལ་གྱི་ནང་དུ་ལྕུག་གུ་རྣམས་རྐྱོང་།

༡༧ དེའི་རྩ་བས་རྫ་སྤུང་ལ་འཁྲིལ་འཁྲིལ་ནས། རྡོ་རྩིག་གི་གནས་ས་ལ་ལྟ་བར་བྱེད།

༡༨ སུས་ཁོ་གནས་ལས་མེད་པར་བྱས་པ་ན། སས་ཁྱོད་མ་མཐོང་ཟེར་ཞིང་སྙད་འདོགས་བྱའམ།

༡༩ ལྟོས་ཤིག་འདི་དེའི་ཐབས་ཀྱི་དགའ་བ་ལགས། དེ་ནས་གཞན་རྣམས་ས་ལས་འཁྲུང་བར་འགྱུར།

༢༠ ལྟོས་དཀོན་མཆོག་གི་ཆོས་དྲང་པོ་མི་འདོར། སྡིག་སྤྱོད་ལ་ཕྱག་འཐུད་ཀྱང་གནང་མི་འགྱུར།

༢༡ ད་དུང་ཁོང་གིས་ཁྱེད་ཞལ་འཛུམ་པ་དང་། མཆུ་ནི་དགའ་མགུས་འགེངས་པར་མཛད་པར་འགྱུར།

༢༢ ཁྱེད་ལ་སྡང་བ་རྣམས་ངོ་ཚས་གཡོགས་ཤིང་། མི་ངན་གྱི་གུར་ནི་ལུས་མི་འགྱུར་རོ༎

༩

དེ་ནས་ཡོབ་ཀྱིས་ལན་བཏབ་སྟེ་གསུངས་པ།

༢ དེ་བཞིན་ལགས་པར་ངས་ཀྱང་ངེས་པར་རྟོགས། དཀོན་མཆོག་མདུན་མི་དྲང་པོར་ཅི་ལྟར་འགྱུར།

༣ ངེས་མེད་ཁོང་གིས་མི་དང་འཁྲབ་འདོད་ན། མིས་སྟོང་ནང་གཅིག་ལའང་ལན་ཞུ་མི་ནུས།

༤ ཁོང་ཐུགས་ནང་མཁས་ཤིང་མཐུ་ནང་སྟོབས་ཆེ། ཁོང་ལ་ཧྲག་ཧྲག་བྱས་པ་སུ་གོ་ཆོད།

༥ དེས་རི་སྤོས་ཀྱང་དེ་ཚོར་ཆ་མེད་དོ། ཁོང་ཐུགས་ཁྲོ་ནང་དེ་རྣམས་མགོ་མཇུག་ཟློག

༦ ས་གཞི་རང་གི་མལ་ལས་གཡོ་བར་མཛད། ས་གཞིའི་ཀ་བ་རྣམས་ནི་ཚང་ཚང་འདར།

༧ ཉི་མར་བཀའ་སྩལ་མཛད་པས་དེ་མི་འཆར། སྐར་མ་རྣམས་ལ་ཕྱག་རྒྱ་འདེགས་པར་མཛད།

༨ ཁོང་གཅིག་པུས་ནམ་མཁའ་རྣམས་མཐར་རྐྱང་ཞིང་། རྒྱ་མཚོའི་རྦ་ཀློང་རྣམས་སྟེང་ཞབས་འཆག་མཛད།

༩ སྨིན་བདུན་དྲང་སྲོང་སྨིན་དྲུག་གསུམ་པོ་དང་། ལྷོ་ཡི་ཕྱོགས་ཀྱི་ཁྱིམ་རྣམས་ཁོང་གིས་མཛད།

༡༠ ཕྲིན་ལས་བསམ་གྱིས་མི་ཁྱབ་ཆེན་པོ་དང་། ཁོང་གིས་ངོ་མཚར་ཆེ་བའང་གྲངས་མེད་མཛད།

༡༡ ལྟོས་ངའི་མདུན་ལས་གཤེགས་ཀྱང་ངས་མི་མཐོང་། ཁོང་སླར་ཕེབས་ཀྱང་བདག་གིས་ཁོང་མི་རིག

༡༢ ལྟོས་ཁོང་གིས་འཕྲོག་པས་སུས་ཟློག་པར་ནུས། ཁོང་ལ་འདི་ཅི་མཛད་ཅེས་སུས་ཞུ་ནུས།

༡༣ ཁོང་གིས་ཉིད་ཀྱི་ཐུགས་ཁྲོ་མ་འགེགས་ན། ཁོང་འོག་ར་ཧབ་༼བོད་སྐད་དུ་རློམ་སེམས་ཅན་༽གྱི་སྟོང་གྲོགས་འཁུམ།

༡༤ དེ་ནས་ཁོང་ལ་ལན་ཞུ་ཞིང་རང་གི། གཏམ་བཏུས་ནས་ཁོང་ལ་འཁྲབ་པ་དག་སུ།

༡༥ བདག་ཆོས་དྲང་ལགས་མོད་ལན་བཟློག་མི་བྱའི། རང་གི་ཁྲིམས་དཔོན་ཁོང་ལ་བཅོལ་བར་བྱ།

༡༦ ངས་བོས་ནས་ཁོང་གིས་བཀའ་ལན་གནང་སྟེང་། ངའི་ཞུ་བར་གསན་ཞེས་ངས་གདེང་མི་བྱ།

༡༧ ཁོང་གིས་རླུང་དམར་མཉམ་བདག་ནི་གཅོག་ཅིང་། རྒྱུ་མཚན་མེད་པར་ངའི་རྨ་རྣམས་འཁྱེད་འཇུག

༡༨ བདག་ལ་ཁོང་གིས་དབུགས་ལེན་ལོང་མི་གནང་། དེ་ཐོག་ཁ་ཏིག་པས་པས་བདག་ལྟེམ་ལྟེམ་མཛད།

༡༩ སྟོབས་ཐོག་སྨྲ་ན་ཀྱེ་ཧོ་ཁོང་སྟོབས་ལྡན། གཤགས་ཐོག་སྨྲ་ན་ལོས་སུས་བདག་ལ་སྦྱིན།

༢༠ ངས་རང་གར་བསྟོད་ན་ངའི་ཁས་ཀྱང་ཁྲེལ། བདག་རྫོགས་པའོ་ཟེར་ན་རང་སྐྱོན་ཁུངས་སྐྱེལ།

༢༡ བདག་རྫོགས་པ་ཡོད་རུང་རང་སེམས་མི་རྟོགས། དེའི་ཕྱིར་ངས་རང་ཉིད་ཀྱང་ཁྱད་དུ་སོད།

༢༢ འདི་ཀུན་གཅིག་རང་ལགས་རྐྱེན་གྱིས་འདི་ཟེར། ཁོང་གིས་རྫོགས་པ་ཆོད་མེད་གཉིས་པོ་འགེམས།

༢༣ བློ་བུར་རྟ་ལྕག་གིས་འགུམ་རུང་ཁོང་ནི། ནོངས་མེད་མི་ཡི་ཉམས་སོད་ཅིང་བཞད་དོ།

༢༤ སྡིག་སྤྱོད་ལག་ཏུ་ས་གཞི་བཏད་ནས་འདུག དེའི་ཁྲིམས་དཔོན་དག་གི་གདོང་བཏུམ་པར་མཛད། གལ་ཏེ་དེ་ཁོང་མིན་ན་གཞན་སུ་ཡིན།

༢༥ ངའི་ཚེའི་ཞག་རྣམས་བང་ཆེན་ལས་ཀྱང་མྱུར། དེ་རྣམས་འབྲོས་པས་སྐྱིད་པོ་ཅང་མི་མཐོང་།

༢༦ ཞག་རྣམས་གྲུ་གཟིངས་སྐྱེན་པོ་ལྟར་དུ་འགྲོ། ཁྱི་ར་ཤོར་བའི་བྱ་རྒྱ་ལྟར་དུ་ཤོར།

༢༧ རང་སྡུག་ངས་ནི་གཡེལ་དུ་འཇུག་སྨྲ་ཞིང་། རང་གི་སེམས་བརྡུགས་ཕར་སྐྱུར་དགའ་མགུ་བྱ།

༢༨ ང་ནི་རང་གི་དཀའ་སྡུག་ཀུན་ཕྱིར་འཇིགས། བདག་ནོངས་མེད་པར་རྩིར་མི་མཛད་པར་ངས་ཤེས།

༢༩ བདག་སྡིག་ཅན་དུ་རྩི་བར་མཛད་པ་ན། ངས་ཅི་ལ་སྟོང་ཟད་དུ་དཀའ་བ་སྤྱོད།

༣༠ གལ་ཏེ་བདག་རང་ཁ་བའི་ཆུས་བཀྲུས་ཏེ། རང་གི་ལག་པ་ཅི་གཙང་བྱས་པའི་སྟེང་།

༣༡ ཁྱེད་ཀྱིས་ཆུ་དོང་གི་ནང་བདག་བཅུག་ཅིང་། ངའི་གོས་ཀྱིས་ཀྱང་བདག་ལ་ཞེན་ལོག་འོང་།

༣༢ ངེད་ཅག་ཁྲིམས་རར་ལྷན་ཅིག་འཚོགས་གྱུར་ཏེ། ལན་འདེབས་རྒྱུར་ཁོང་བདག་འདྲའི་མི་ནི་མིན།

༣༣ ངེད་གཉིས་སྟེང་དུ་ལག་པ་འཇོག་ནུས་པའི། ངེད་གཉིས་བར་ན་བར་མི་གང་ཡང་མེད།

༣༤ བདག་ལས་ཁོང་གི་ཕྱག་འཁར་འཐེན་པར་ཤོག ཁོང་གི་འཇིགས་པས་བདག་མི་དཀྲོག་པར་ཤོག

༣༥ དེ་ནས་མི་འཇིགས་པར་ཁོང་ལ་ཞུ་ཡོང་། འོན་ཀྱང་བདག་ནང་དེ་འདྲ་ཡོད་ཀྱང་མེད༎

༡༠

བདག་རང་གི་ཚེ་ལ་སྙིང་ཁྲག་ཅིག་འཁོལ། རང་གི་ཟེར་རྒྱུ་རྣམས་ཤར་ཤར་དུ་བརྗོད། ཁ་ཏིག་པའི་སེམས་ནང་ནས་གླེང་བར་བྱ།

༢ དཀོན་མཆོག་ལ་བདག་ཆད་པས་མ་གཅོད། བདག་ལ་རྒོལ་བའི་རྒྱུ་མཚན་སྟོན་ཞུ་འོང་།

༣ ཁྱེད་ཕྱག་གིས་བཀོད་པ་ལ་བརྙས་མཛད་ཅིང་། ཆོས་མེད་མི་ཡི་ཇུས་ལ་འོད་སྣང་བས། ཁྱེད་ནི་མནར་དུ་འཇུག་པར་ཐུགས་བཟོད་དམ།

༤ ཁྱེད་ལ་ཤ་ཡི་སྤྱན་མངའ་འམ་ཡང་ན། མི་ཡི་ལྟ་ལུགས་བཞིན་དུ་གཟིགས་ལགས་སམ།

༥ ཁྱེད་ཀྱི་སྐུ་ཚེ་མི་ཡི་ཚེ་འདྲའམ། ཁྱེད་ཀྱི་དགུང་ལོ་མིའི་ན་སོ་འདྲའམ།

༦ ཁྱེད་ཀྱིས་ངའི་མི་དགེ་བ་འཚོལ་སློང་ཞིང་། ངའི་ཉེས་སྡིག་ལ་ཞིབ་དཔྱོད་མཛད་ཕྱིར་རོ།

༧ བདག་ནི་ཆོས་མེད་མིན་པ་ཁྱེད་ཀྱིས་མཁྱེན། ཁྱེད་ཀྱི་ཕྱག་ལས་སྒྲོལ་ཐུབ་པ་སུའང་མེད།

༨ བདག་ཁྱེད་ཕྱག་གིས་བཀོད་ནས་གཟུགས་བརྙན་གནང་། ངའི་དཀྱིལ་འཁོར་མཛད་སྟེང་ཡང་བདག་འགེམས་མཛད།

༩ རྫ་མའི་ལུགས་སུ་བདག་བཀོད་པ་དྲན་མཛོད། སླར་ཡང་བདག་ནི་རྡུལ་དུ་རློག་བྱའམ།

༡༠ འོ་མ་ལྟར་ཁྱེད་ཀྱིས་བདག་མ་བླུགས་སམ། ཞོ་ལྟར་བདག་ནི་ཆགས་སུ་མ་བཅུག་གམ།

༡༡ བདག་ལ་པགས་པ་དང་ཤ་གཡོགས་མཛད་དེ། རུས་པ་དང་རྒྱུས་པས་ངའི་མཐའ་ནས་བསྐྱོར།

༡༢ ཁྱེད་ཀྱིས་བདག་ལ་སྲོག་དང་ཐུགས་རྗེས་བརྒྱན། ཁྱེད་ཀྱིས་སྐྱབས་ཀྱིས་བདག་གི་སེམས་བསྲུངས་སོ།

༡༣ བྱ་བ་འདི་དག་ཁྱེད་ཀྱིས་ཐུགས་ནང་བཅབས། འདི་བཞིན་ཁྱེད་དོན་ལགས་པར་ཁོ་བོས་རྟོགས།

༡༤ བདག་གིས་ཉེས་ན་འབེན་དུ་འཛུག་མཛད་ཅིང་། སྡིག་བཤགས་གནང་དུ་ཐུགས་མ་མཉེས་པ་ཡིན།

༡༥ བདག་ཆོས་མེད་ཡིན་ན་བདག་བཀྲ་མི་ཤིས། བདག་ཆོས་དྲང་ཡིན་རུང་ངས་མགོ་མི་འདེགས། བདག་ངོ་ཚས་ཁྱབ་པས་ངའི་སྡུག་བསྔལ་གཟིགས།

༡༦ ངས་མགོ་སྟེགས་ན་ཁྱེད་སེང་ལྟར་གཤོར་འོང་། ཡང་ཧ་ལས་ལུགས་ཁྱེད་བདག་ལ་མངོན་མཛད།

༡༧ གསར་ནས་བདག་ཐོག་ཁྱེད་ཀྱི་ཆ་དཔང་སློང་། བདག་ཐོག་ཁྱེད་ཀྱི་ཐུགས་ཁྲོ་རྒྱས་སུ་བཅུག བདག་ཐོག་དམག་དཔུང་རྣམས་ནི་བཏུད་མར་བྱུང་།

༡༨ ཅི་ལ་ཁྱེད་ཀྱིས་བདག་མངལ་ནས་ཕྱུང་མཛད། རང་སྲོག་བྱིན་ཚེ་མིག་སུས་མཐོང་བ་མིན།

༡༩ དེར་བདག་མ་སྐྱེས་པ་ལྟར་ཡོད་པ་ཡིན། མངལ་ནས་དུར་ས་རུ་བདག་བསྐྱལ་བ་ཡིན།

༢༠ བདག་གི་ཚེ་ནི་ཐུང་ཞིང་མི་ཐུང་ངམ།

༢༡ བདག་ཕྱིར་མི་ལོག་པའི་སའང་མུན་པའི་ཁམས། འཆི་གྲིབ་ཕྱོགས་སུ་བདག་མ་འགྲོ་བའི་གོང་། བདག་ནི་ཅུང་ཟད་ངལ་གསོ་རྒྱུར་ཕར་ཕེབས།

༢༢ མུན་ཐིབས་ཁམས་དེ་རང་ལྟར་མུན་པ་དང་། འཆི་གྲིབ་ཁམས་ནི་འཆོལ་ཉོག་མོལ་ཉོག་སྟེ། དེ་ཡི་འོད་ཀྱང་མུན་པའི་སྨག་རུམ་མོ༎

༡༡

དེ་ནས་ན་ཨ་མད་པ་ཙོ་ཕར་གྱིས་ལན་བཏབ་སྟེ་སྨྲས་པ།

༢ ཚིག་ཚོགས་ལ་ལན་འདེབས་པའི་མི་རིགས་སམ། མི་ཁ་པོ་ཆེ་རྣམ་པར་དག་འགྱུར་རམ།

༣ ཁྱོད་ལབ་ལབ་མང་རྐྱེན་མི་ཁ་རོག་གམ། ཁྱེད་ཀྱིས་འཕྱ་དུས་མིས་ཁྱོད་སྐྱེངས་མི་བྱའམ།

༤ ཁྱོད་ཀྱིས་ངའི་ཚིག་བདེན་ཞིང་ཁྱེད་གཟིགས་ངོར། བདག་ནི་གཙང་ངོ་ཞེས་སྨྲས་པའི་ཕྱིར་རོ།

༥ འོན་ཀྱང་དཀོན་མཆོག་གིས་ཁྱོད་ལ་གསུང་ཞིང་། ཁྱོད་ལ་ཁོང་ཞལ་འབྱེད་ན་ཅི་མ་རུང་།

༦ གསང་བའི་ཡེ་ཤེས་ཁྱོད་ལ་སྟོན་པར་ཤོག དེ་གང་ཡིན་ཞེ་ན་དགེ་བའི་ལས་མང་། དཀོན་མཆོག་གི་ཉེས་ལན་ཉུང་གནང་རྟོགས་ཤིག

༧ ཁྱོད་ཀྱིས་འཚོལ་སྟབས་དཀོན་མཆོག་རྙེད་འགྱུར་རམ། ཀུན་དབང་ཕུལ་ཕྱིན་ཚད་དུ་ཕྱིན་ནུས་སམ།

༨ ཁོང་གནམ་འདྲར་མཐོ་བས་ཁྱོད་ཀྱིས་ཅི་བྱ། དམྱལ་ཁམས་ལས་ཟབ་པས་ཁྱོད་རྟོགས་ཅི་ནུས།

༩ ས་གཞི་ལས་ཁོང་གི་ཚད་དཀྱུས་སུ་རིང་། ཞེང་ཁྱད་རྒྱ་མཚོ་བས་ཀྱང་ཆེ་བ་ལགས།

༡༠ ཇི་སྟེ་ཁོང་དེར་ཕེབས་ནས་དགར་མཛད་དེ། ཁྲིམས་རར་འགུག་ན་སུས་ཁོང་འགེགས་པར་ནུས།

༡༡ ཁོང་གིས་ཡ་མ་བརླ་པོའི་མི་མཁྱེན་ཞིང་། ཆད་པས་མི་གཅོད་ཀྱང་ངན་སྤྱོད་ལ་གཟིགས།

༡༢ སྐྱེ་དུས་ནས་མི་རྐྱང་ཕྲུག་འདྲ་བས་ན། བླུན་པོའི་མི་ནི་ཤེས་རབ་དང་འབྲལ་ལོ༎

༡༣ ཅི་སྟེ་ཁྱོད་ཀྱིས་རང་གི་སྙིང་ཤོམས་ཤིང་། རང་གི་ལག་པ་ཁོང་ཕྱོགས་འདིང་བྱེད་ཅིང་།

༡༤ ཁྱོད་ཀྱི་ལག་ཡོད་མི་དགེ་རྒྱང་དབྱུག་ཅིང་། ཁྱོད་གུར་ནང་ཉེས་པ་གནས་མ་བཅུག་ན།

༡༥ ཁྱོད་ཀྱི་གདོང་པ་རྨེ་བྲལ་ཡར་འདེགས་འགྱུར། འོ་ན་ཁྱོད་རང་བརྟན་ཞིང་འཇིགས་མི་འགྱུར།

༡༦ དེ་ལྟར་རང་གི་ཉོན་མོངས་ཁྱོད་བརྗེད་ཅིང་། འབྲུབ་ཕྱིན་པའི་ཆུ་ལྟར་དེ་དག་རྩི་འོང་།

༡༧ ཁྱོད་ཀྱི་ཚེ་ཉིན་གུང་ལས་འོད་ཆེ་ཞིང་། མུན་པ་འབྱུང་ན་ཡང་ནམ་ལངས་པར་འགྱུར།

༡༨ རེ་བ་ལྡན་པས་ཁྱོད་ཀྱི་བློ་བདེ་འགྱུར། ཕྱོགས་བཞིར་ལྟ་ནའང་བདེ་བར་ངལ་སོ་འོང་།

༡༩ ཁྱོད་ཉལ་ཞིང་སུས་ཀྱང་ཁྱོད་དཀྲོག་མི་འགྱུར། དུ་མས་ཁྱོད་ལ་ངོ་འཇོ་བྱེད་པར་འགྱུར།

༢༠ འོན་ཀྱང་སྡིག་སྤྱོད་ཀྱི་མིག་མདོངས་པར་འགྱུར། དེ་དག་ཐར་བར་མི་འགྱུར་ཞིང་དེ་ཚོའི། རེ་བ་དབུགས་ཆད་པ་བཞིན་འགྱུར་བར་འགྱུར༎

༡༢

དེ་ནས་ཡོབ་ཀྱིས་ལན་བཏབ་སྟེ་སྨྲས་པ།

༢ ཐེ་ཚོམ་མེད་པར་ཁྱེད་རྣམས་སྐྱེ་བོ་སྟེ། ཁྱེད་དང་ལྷན་ཅིག་ཤེས་རབ་འདའ་བར་འགྱུར།

༣ ཁྱེད་ཅག་ལྟ་བུའི་ཤེས་རབ་བདག་ལའང་ཡོད། ཁྱེད་རྣམས་ལས་བདག་དམན་པ་མ་ཡིན་ཏེ། འོ་ན་འདི་འདྲ་མི་ཤེས་པ་སུ་ཡོད།

༤ བདག་ནི་ཁྱིམ་མཚེས་པ་ཡི་བཞད་གད་རྒྱུ། ངས་དཀོན་མཆོག་ལ་བོས་ནས་ལན་གནང་ཡང་། ཆོས་དྲང་ཕུན་སུམ་ཚོགས་པ་འཕྱ་བར་འགྱུར།

༥ རང་གི་རྐང་པ་འདྲེད་ཁར་ཡོད་པ་ལ། ཚིམ་པའི་མི་ཡིས་རྡོག་ཕྱུང་རྒྱབ་དང་མཚུངས།

༦ རྐུན་ཇག་རྣམས་ཀྱི་གུར་ནི་བདེ་ལེགས་ཤིང་། དཀོན་མཆོག་གི་ཐུགས་དཀྲུགས་པ་རྣམས་བདེ་ཞིང་། དེ་དག་ལག་ནང་ཁོང་གི་ནོར་སྐལ་གནང་།

༧ འོན་ཀྱང་དུད་འགྲོར་དྲིས་ཁྱོད་ལ་བསླབ་འོང་། ནམ་མཁའི་བྱ་ལ་དྲིས་ཤིག་འཆད་པར་འགྱུར།

༨ ཡང་ན་ས་ལ་དྲིས་དེས་སྟོན་པར་འགྱུར། རྒྱ་མཚོའི་ཉ་ལ་དྲིས་ཤིག་དེས་བསྟན་འོང་།

༩ འདི་དག་ཐམས་ཅད་དཀོན་མཆོག་གི་ཕྱག་གིས། བཀོད་པ་ནི་མི་རྣམས་སུས་ཀྱང་མི་ཤེས།

༡༠ ཁོང་ཕྱག་ཏུ་སེམས་ཅན་གྱི་སྲོག་དང་། མི་བརྒྱུད་ཐམས་ཅད་ཀྱི་དབུགས་ཀྱང་ཡོད་དོ།

༡༡ རྐན་གྱིས་ཁ་ཟས་བྲོ་བ་མྱོང་བ་བཞིན། རྣ་བས་གཏམ་གྱི་བྱེ་བྲག་མི་འབྱེད་དམ།

༡༢ བཀྲེས་པོ་རྣམས་དང་ལྷན་ཅིག་ཤེས་རབ་བཞུགས། ཚེ་རིང་རྣམས་དང་མཉམ་དུ་བློ་གྲོས་གནས།

༡༣ ཁོང་མཉམ་ཤེས་རབ་དང་བློ་གྲོས་ཡོད་དེ། ཇུས་དང་མཁྱེན་རྒྱ་ཁོང་ལ་མངའ་ལགས་པས།

༡༤ ཀྱེ་ཧོ་ཁོང་གིས་བཤིག་པ་རྩིག་མི་ནུས། ཁོང་གིས་དགར་བ་ལ་འགྲོལ་ཐབས་ཀྱང་མེད།

༡༥ ཁོང་གིས་ཆུ་རྣམས་འགེགས་པས་དེ་རྣམས་སྐམ། དེ་རྣམས་ལྷོད་པས་ས་གཞི་མགོ་མཇུག་ལོག

༡༦ ཁོང་མཉམ་མཐུ་སྟོབས་དང་ཡེ་ཤེས་བཞུགས་པས། གཡོ་ཅན་དང་གཡོ་ཕོག་གཉིས་ཁོང་དབང་ཡོད།

༡༧ ཁོང་གིས་ཁྲིམས་དཔོན་བཙོན་པར་མཛད་ནས་འཁྱེར། གྲོས་དཔོན་རྣམས་ནི་བློ་གྲོས་རྨོངས་པར་མཛད།

༡༨ རྒྱལ་པོ་རྣམས་ཀྱི་འཆིང་བ་སྒྲོལ་མཛད་ཅིང་། དེ་དག་རྐེད་པར་སྐ་རགས་དཀྲི་བར་མཛད།

༡༩ བླ་མ་རྣམས་བཅོམས་ནས་ཕར་འཁྱེར་མཛད་དེ། དཔའ་བོ་རྣམས་ཡོངས་སུ་འཕམ་པར་མཛད་ཅིང་།

༢༠ བློ་སེམས་བརྟན་པོའི་གཏམ་ནི་མེད་པར་མཛད། རྒན་པོའི་བློ་གྲོས་ཁོང་གིས་བསྣམ་པར་མཛད།

༢༡ སྐུ་དྲག་རྣམས་ཀྱི་ཐོག་ཏུ་དམའ་འབེབས་བླུག སྟོབས་པོ་ཆེ་ཡི་སྐ་རགས་སྒྲོལ་བར་མཛད།

༢༢ མུན་ཐིབ་ནང་ནས་དོན་ཟབ་འབྱིན་པར་མཛད། འཆི་བའི་གྲིབ་ནི་འོད་དུ་འཕྲོ་བར་མཛད།

༢༣ མི་སྡེ་དར་དུ་བཅུག་ནས་འཇོམས་པར་མཛད། མི་བརྒྱུད་འཕེལ་བར་མཛད་ནས་མེད་པར་མཛད།

༢༤ ས་གཞིའི་མི་སྡེའི་སྐུ་དྲག་སྙིང་འཁྱེར་ཏེ། ལམ་མེད་པའི་འབྲོག་སྟོང་ནང་འཁྱམ་དུ་འཇུག

༢༥ འོད་མེད་མུན་གྲིབ་ནང་དུ་མུན་ཉུག་གཏོང་། མྱོས་པའི་མི་ལྟར་དེ་དག་འཁྱོར་འཇུག་གོ།

༡༣

ཀྱེ་ཧོ་ངའི་མིག་གིས་འདི་ཐམས་ཅད་མཐོང་། དེ་ངའི་རྣ་བས་ཐོས་ནས་ཁོང་དུ་ཆད།

༢ ཁྱོད་ཀྱི་ཅི་ཤེས་པ་རྣམས་ངས་ཀྱང་ཤེས། ཁྱོད་ཅག་ལས་བདག་དམན་པ་མ་ཡིན་ཏེ།

༣ བདག་ཀུན་དབང་དང་ཞུ་གླེང་བྱེད་པར་དགའ། དཀོན་མཆོག་མཉམ་བདག་བགྲོ་གླེང་ཞུ་བར་བྱ།

༤ ཁྱོད་ཅག་བརྫུན་ཚིག་བརྩོམ་མཁན་ཡིན་པ་དང་། ཁྱོད་ཅག་སྨན་པ་ཅང་མི་ཤེས་དང་འདྲ།

༥ ཨེ་མ་ཁྱོད་ཅག་ཁ་རོག་སྡོད་ན་དགའ། དེ་ནི་ཁྱོད་ཀྱི་ཡོན་ཏན་འགྱུར་བ་ཡོད།

༦ ད་ལྟ་བདག་གི་རྒྱུ་རྐྱེན་ལ་ཉོན་དང་། བདག་གི་མཆུ་ཡི་བཤད་པ་རྣམས་ལ་ཉོན།

༧ དཀོན་མཆོག་དོན་དུ་བརྫུན་རྣམས་སྨྲའམ། ཁོང་གི་ཆེད་དུ་གཡོ་སྒྱུ་གླེང་བྱའམ།

༨ ཁྱོད་དཀོན་མཆོག་གི་ཕྱོགས་བྱེད་པར་འདོད་དམ། དཀོན་མཆོག་དོན་དུ་ཁྱོད་ཚོས་འཛིང་འདོད་དམ།

༩ ཁྱོད་ཚོའི་ཉམས་སད་མཛད་ན་ཅི་མི་ལེགས། མིས་མི་སླུ་འདྲར་ཁོང་ཡང་སླུ་བྱའམ།

༡༠ ཇི་སྟེ་གསང་བར་ཁྱོད་ཚོས་ཕྱོགས་བྱེད་ན། ཁྱོད་ཚོར་ཁོང་གི་བཀའ་བཀྱོན་གནང་ཤག་སྟེ།

༡༡ ཁོང་གི་ཆེ་བས་ཁྱོད་ཅག་སྐྲག་མི་བྱའམ། ཁྱོད་ཚོར་ཁོང་གི་འཇིགས་པ་མི་འབབ་བམ།

༡༢ ཁྱོད་ཚོའི་ལེགས་བཤད་རྣམས་ནི་གོག་ཐལ་སྟེ། ཁྱོད་ཚོའི་རྒྱབ་རྟེན་ཐལ་བའི་རྒྱབ་རྟེན་ཏེ།

༡༣ ངས་སྨྲ་རྒྱུར་ཁ་རོག་བདག་ཙོ་གེར་ཞོག དེ་ནས་བདག་ཐོག་ཅི་ཞིག་འབྱུང་ནའང་བྱུང་།

༡༤ ངས་ཅི་ལ་རང་སོས་རང་ཤ་འཆའ་ཞིང་། རང་ལག་མཐིལ་ཁར་རང་སྲོག་འཇོག་པར་དགོས།

༡༥ ཁོང་གིས་བདག་གསོད་ཀྱང་ཁོང་ལ་བློ་གཏད། འོན་ཀྱང་ཁོང་དྲུང་རང་ལམ་བརྟན་པོར་བཟོས།

༡༦ ཁོང་དྲུང་ཚུལ་འཆོས་མཁན་ནི་བཅར་མི་ཐུབ། བདག་གི་ཐར་པར་ཁོང་ཉིད་འགྱུར་བར་འགྱུར།

༡༧ བདག་གི་གཏམ་ལ་མ་གཡེངས་པར་ཉོན་ཅིག བདག་གི་བཤད་པ་རྣམས་ལ་རྣ་བས་ཉོན།

༡༨ ལྟོས་ངས་རང་གི་གནས་ལུགས་འགྲེལ་བར་བྱ། བདག་ནི་རྣམ་དག་འགྱུར་བ་བདག་གིས་ཤེས།

༡༩ བདག་ལ་སྙད་འདོགས་བྱེད་མཁན་དེ་སུ་ཡིན། ནོངས་ཡོད་ན་བདག་ཁ་རོག་རང་སྲོག་གཏང་།

༢༠ བདག་ལ་བྱ་བ་གཉིས་རང་མ་མཛོད་ཅིག དེ་ནས་ཁྱེད་ནས་བདག་ཡིབ་པར་མི་བྱ།

༢༡ ཁྱེད་ཀྱི་ཕྱག་ང་ནས་ཐག་རིང་འཐེན་མཛོད། ཁྱེད་ཀྱི་འཇིགས་པས་བདག་དངངས་སྐྲག་མ་ཆུག

༢༢ དེ་ནས་བོས་མཛོད་བདག་གིས་ཞུ་ལན་དབུལ། ཡང་ན་བདག་གིས་ཞུ་སྟེ་ཁྱེད་ལན་སྩོལ།

༢༣ བདག་གི་ཉེས་པ་སྡིག་པ་ཅི་ཙམ་ཡོད། བདག་གི་འགལ་འཁྲུལ་སྡིག་གྲིབ་བདག་ལ་སྟོན།

༢༤ ཁྱེད་ཀྱི་ཞལ་རས་ཅི་ལ་སྦ་བར་མཛད། ཁྱེད་ཀྱི་བདག་ལ་ཅིའི་ཕྱིར་དགྲ་རུ་འཛིན།

༢༥ རླུང་འཁྱེར་ལོ་མ་ཁྱེད་ཀྱིས་གཅག་མཛད་དམ། སོག་མ་སྐམ་པོ་ཁྱེད་ཀྱིས་བདའ་ཡོང་ངམ།

༢༦ བདག་དོན་ཁྱེད་ཀྱིས་ཁ་ཏིག་པ་འབྲི་ཞིང་། གཞོན་དུས་ཉེས་འགལ་བདག་ལ་དབང་བར་གནང་།

༢༧ བདག་གི་རྐང་པ་ལྕགས་སྒྲོག་གིས་བཅིང་ནས། བདག་གི་ལམ་ཀུན་ལ་ཞིབ་ཏིག་གིས་གཟིགས། བདག་གི་རྐང་མཐིལ་མཐའ་འཁོར་ཐིག་གིས་སྐོར།

༢༨ མུག་པས་ཟས་པའི་དུག་ལོག་འདྲ་བ་སྟེ། བདག་ཀྱང་རུལ་ཞིང་ཧྲུལ་པོ་དང་མཚུངས་སོ༎

༡༤

བུད་མེད་ལ་བཙས་པར་གྱུར་པའི་མིའི་ཚེ། ཐུང་ཞིང་སྡུག་བསྔལ་གྱིས་གང་བ་ལགས་ཏེ།

༢ མེ་ཏོག་ལྟ་བུར་སྐྱེ་ཞིང་གཅོད་པར་བྱེད། གྲིབ་མ་བཞིན་དུ་འབྲོས་ཤིང་མི་ལུས་སོ།

༣ དེ་ལྟ་བུ་ལ་སྤྱན་ཆེར་ཆེར་གཟིགས་སམ། ཁྱེད་དྲུང་ཁྲིམས་རར་བདག་འདོན་པར་མཛད་དམ།

༤ མི་གཙང་དངོས་པོའི་ནང་ནས་གཙང་བ་ཞིག སུས་འདོན་པར་ནུས་ཞེ་ན་གཅིག་ཀྱང་མེད།

༥ དེའི་ཞག་བགྲངས་ཏེ་ཁྱེད་དྲུང་ཟླ་གྲངས་ཡོད། མི་འཐལ་ཕྱིར་ཚེ་ཚད་མཛད་པར་ངེས་སོ།

༦ གླ་པའི་ཉིན་མཚུངས་ཁོའི་ཞག་རྫོགས་རིང་བར། ཁོ་ངལ་གསོ་རྒྱུར་དེ་ལ་གཟིགས་མ་གཟིགས།

༧ གང་ལ་ཞེ་ན་སྐྱེ་ཤིང་གཅོད་པ་ནི། ཕྱིས་སུ་ཤིང་གསར་འཁྲུངས་བའི་རེ་བ་ཡོད། དེ་ཡི་ལྕུག་གསར་གྱི་བར་འཆད་མི་འགྱུར།

༨ ས་ནང་རྩ་བ་རྙིང་པར་གྱུར་ན་ཡང་། དེ་ཡི་སྡོང་པོ་ས་ནང་ཤི་ན་ཡང་།

༩ ཆུ་ཡི་གཤེར་གྱིས་ལྕུག་གསར་སྐྱེ་འགྱུར་ཞིང་། ཚུགས་ལྕང་ལྟ་བུ་ཡལ་ག་འཐོན་འགྱུར་གྱིས།

༡༠ མི་ནི་འཆི་ཞིང་ཐལ་བར་གྱུར་བ་དང་། མི་ཡི་རྣམ་ཤེས་འཐོན་དུས་ཁོ་གར་ཡོད།

༡༡ མཚོ་ཡི་ཆུ་རྣམས་འབྲི་བར་འགྱུར་བ་དང་། གཙང་པོ་སྐམ་ཞིང་ཟད་པ་དང་མཚུངས་པར།

༡༢ མི་ནི་སར་ཉལ་བ་དང་མི་ལྡང་ངོ་། ནམ་མཁའ་རྣམས་མེད་པར་འགྱུར་བའི་བར་དུ། མི་རྣམས་རང་གི་གཉིད་ལས་ལྡང་མི་འགྱུར།

༡༣ བདག་ལ་དུས་བབས་དགོངས་ནས་ཐུགས་དྲན་ཕྱིར། ཐུགས་ཁྲོ་ཞི་རིང་བདག་སྦ་བར་མཛད་ཅིང་། བདག་གཤིན་ཡུལ་ནང་སྦ་ན་ཅི་མ་རུང་།

༡༤ ཤི་ཟིན་པའི་མི་ཡང་གསོན་པོར་འགྱུར་རམ། བདག་གི་སྐྱབས་མ་འབྱུང་བའི་བར་དུ་བདག རེ་ཞིང་ཚེའི་དུས་ཀུན་ནང་སྒུག་གིན་སྡོད།

༡༥ ཁྱེད་ཀྱིས་འབོད་ན་ངས་ཞུ་ལན་དབུལ་ལོ། ཁྱེད་ཀྱི་ཕྱག་གི་ཕྲིན་ལས་ལ་མཉེས་པར་འགྱུར།

༡༦ ད་ཁྱེད་ཀྱིས་ངའི་གོམ་པ་རྩི་བས་ན། བདག་གི་སྡིག་པ་ཁྱེད་ཀྱིས་མི་གཟིགས་སམ།

༡༧ བདག་གི་འགལ་སྐྱོན་ཕད་ནང་ཐེ་སྦྱར་གདའ། བདག་གི་མི་དགེ་བ་རྣམས་བསྡམས་ནས་འཇོག

༡༨ འོན་ཀྱང་རི་བོ་ལོག་ནས་མེད་པར་འགྱུར། བྲག་རི་རང་གི་གནས་ལས་འཕོ་བར་ངེས།

༡༩ ཆུས་རྡོ་རྣམས་ཟད་འཇུག་ཅིང་ཆུ་ལོག་གིས། སའི་ཐལ་བར་སྐྱེས་པ་ཀུན་འཁྱེར་བ་ལྟར། ཁྱེད་ཀྱིས་མི་ཡི་རེ་བ་ཚར་དུ་གཅོད།

༢༠ ཁྱེད་ཀྱིས་རྒྱུན་དུ་ནོན་པས་ཁོ་ནི་རྒུད། དེའི་གདོང་བསྒྱུར་མཛད་ནས་ཕར་དུ་སྤྱུགས་པས།

༢༡ དེའི་བུས་ཞེ་ས་རྙེད་ཀྱང་ཁོས་མི་རྟོགས། དེ་དག་ལྟུང་བར་འགྱུར་ཡང་དེས་མི་མཐོང་།

༢༢ འོན་ཀྱང་ཁོ་ཡི་ཤའི་ནང་དུ་གཟུག་དང་། ཁོག་ནང་སྲོག་གི་མྱ་ངན་བྱེད་པར་འགྱུར༎

༡༥

དེ་ནས་ཐེ་མན་པ་ཨེ་ལི་ཕཱ་ཡིས་ལན་བཏབ་ཅིང་སྨྲས་པ།

༢ མི་མཁས་པས་དོན་མེད་རིག་པ་སྒྲོག་ཅིང་། ཤར་རླུང་གིས་གྲོད་པ་འགེངས་པའི་རིགས་སམ།

༣ དེས་དོན་མེད་ཀྱི་ཐ་སྙད་སྙད་པ་དང་། ཕན་མེད་པའི་གཏམ་གླེང་ལ་རྒོལ་རུང་ངམ།

༤ དེ་ཐོག་ཁྱོད་ཀྱི་བག་བྱེད་པ་འདོར་ཞིང་། དཀོན་མཆོག་དྲུང་དུ་གསོལ་བ་འདེབས་པ་བཤོལ།

༥ ཁྱོད་ཁས་རང་གི་མི་དགེ་བ་བརྗོད་ཅིང་། གཡོ་སྒྱུ་ཅན་གྱི་ལྕེ་ནི་ཁྱོད་ཀྱིས་འཛིན།

༦ ཁྱོད་ཁས་ཁྱོད་ནོངས་པ་སྟོན་ངས་མི་སྟོན། ཁྱོད་རང་མཆུ་ཡིས་ཁྱོད་ལ་དཔང་པོ་བྱེད།

༧ མི་ལས་ཐོག་མར་ཁྱོད་རང་སྐྱེས་གྱུར་ཏམ། ཡང་ན་རི་ལས་སྔོན་དུ་ཁྱོད་བཀོད་དམ།

༨ ཁྱོད་ཀྱིས་དཀོན་མཆོག་གི་གསང་ཚིག་ཐོས་ཏེ། ཁྱོད་དྲུང་ཡེ་ཤེས་འགུགས་པར་བྱས་ལགས་སམ།

༩ ང་ཚོས་མི་ཤེས་པ་ཞིག་ཁྱོད་ཅི་ཤེས། ངེད་ནང་མེད་པའི་བློ་གྲོས་ཁྱོད་ཅི་མངའ།

༡༠ ཁྱོད་ཀྱི་ཕ་ལས་མང་དུ་བགྲེས་གྱུར་བའི། མགོ་དཀར་བགྲེས་པོ་རྣམས་ནི་ང་མཉམ་ཡོད།

༡༡ ཁྱོད་ལ་དཀོན་མཆོག་གི་སེམས་གསོ་རྣམས་དང་། གསུང་སྙན་པོས་གསུང་བ་རབ་ཏུ་ཉུང་ངམ།

༡༢ ཁྱོད་སྙིང་གིས་ཁྱོད་རང་ཅི་ལ་འདེད་འཁྱེར། ཁྱོད་ཀྱི་མིག་གིས་ཅི་ལ་མིག་བརྡ་བྱེད།

༡༣ ཅིའི་ཕྱིར་ཁྱོད་སེམས་ཀྱིས་དཀོག་མཆོག་ལ་རྒོལ། ཁྱོད་ཀྱི་ཁ་ལས་དེ་འདྲའི་ཚིག་འདོན་ནོ།

༡༤ གཙང་མ་ཐོན་ཐུབ་པའི་མི་དེ་སུ་ཡིན། བུད་མེད་ལ་བཙས་པ་ཆོས་དྲང་འཐོན་ནམ།

༡༥ ལྟོས་ཁོང་གིས་མི་དམ་པར་ཡིད་མི་ཆེས། མ་ཟད་ཁོང་གཟིགས་ངོར་ནམ་མཁའང་མི་གཙང་།

༡༦ ཆུ་བཞིན་ངན་པ་འཐུང་བའི་སྐྱུག་བྲོ་བའི། མི་ཁོང་དྲུང་ཅི་ཙམ་མི་གཙང་བར་ངེས།

༡༧ ངས་འཆད་པར་བྱ་བས་ཁྱོད་བདག་ལ་ཉོན། ངས་གང་མཐོང་བ་དེ་ནི་འཆད་པར་བྱ།

༡༨ ཕ་མེས་རྣམས་ལས་མི་མཁས་པས་ཐོས་ནས། མ་གསང་བར་གསུངས་པ་དེ་བསྙད་པར་བྱ།

༡༩ དེ་དག་འབའ་ཞིག་ལ་ཡུལ་གནང་བར་མཛད། དེ་དག་ཁྲོད་དུ་མི་འཁྱམ་སུ་ཡང་མེད།

༢༠ སྡིག་སྤྱོད་མི་ཡི་ཚེ་སྡུག་བསྔལ་གྱིས་གདུང་། དབང་ཆོས་བྱེད་མཁན་ལ་དེའི་ཚེ་ཚད་ཟུག

༢༡ ཁོའི་རྣ་བར་འཇིགས་སུ་རུང་བའི་སྒྲ་སྒྲོག བདེ་ལེགས་དུས་སུ་དེའི་ཐོག་འཇོམས་བྱེད་འོང་།

༢༢ མུན་པ་ལས་ཐར་བ་ཁོས་ཡིད་མི་ཆེས། ཁོ་ནི་རལ་གྲིའི་ཕྱིར་དུ་སྒུག་ཅིང་སྡོད།

༢༣ བག་ལེབ་དོན་འཁོར་ཟས་གར་ཡོད་ཟེར་ཏེ། རང་ལག་ཐོག་མུན་པའི་ཞག་བསླེབ་པར་ཤེས།

༢༤ འཐབ་ཆོག་པའི་རྒྱལ་པོ་འདྲར་སྡུག་བསྔལ་དང་། བར་ཆད་ཀྱིས་དེའི་ཚེ་དཀྲོག་ཅིང་འཕམ་འཇུག

༢༥ དེས་དཀོན་མཆོག་ཐད་དུ་ལག་པ་བརྐྱང་སྟེ། ཀུན་དབང་ལ་ཡང་ཤེད་འགྲན་བྱེད་ཕྱིར་རོ།

༢༦ ཁོའི་ཕུབ་རྣམས་ཀྱི་མེ་ཏོག་གཞུང་དཀྱིལ་དུ། མཇིང་པ་བསླངས་ནས་དེའི་ཐད་བང་རྒྱུག་གོ།

༢༧ ཁོས་རང་གདོང་ཚིལ་གྱིས་གཡོག་པར་བྱས་ཏེ། ཚིལ་གྱིས་རྐེད་པར་ལྦ་བ་ཆགས་འཇུག་ཅིང་།

༢༨ ས་ཡི་ཕུང་པོ་འགྱུར་ཆོག་ཆོག་ཡོད་པའི། སྟོང་པའི་གྲོང་ཁྱེར་དག་དང་མི་མེད་པའི། ཁང་པ་རྣམས་ན་ཁོ་ནི་གནས་པར་བྱེད།

༢༩ ཁོ་ཕྱུག་པོར་མི་འགྱུར་ནོར་ཡང་མི་ལུས། ཁོའི་སྙེ་མ་ས་ཕྱོགས་སུ་འགུག་མི་འགྱུར།

༣༠ སྨག་རུམ་ལས་ཁོ་འབྲལ་བར་མི་འགྱུར་ཞིང་། དེ་ཡི་ཡལ་ག་མེ་ལྕེས་སྐམ་པོར་བྱ། ཁོང་གི་ཞལ་དབུགས་ཀྱིས་ཁོ་འདའ་བར་འགྱུར།

༣༡ དེ་ཡི་འབྲས་བུར་སྟོང་པ་འབྱུང་བས་ན། རང་མགོ་སླུ་བའི་སྟོང་ཉིད་ལ་མ་རྟེན།

༣༢ ཚེའི་དུས་མ་གང་སྔོན་དུ་གཅོད་པར་འགྱུར། ཡལ་ག་རྣམས་སྔོན་པོར་ལུས་པར་མི་འགྱུར།

༣༣ རྒུན་ཤིང་ལྟར་མ་སྨིན་པ་རྣམས་བྲུལ་ཞིང་། ཁ་སྐྱུར་ལྟར་རང་གི་མེ་ཏོག་དབྱུག་ཡོང་།

༣༤ ཁ་ཆོས་པ་ཡི་མི་ཚོགས་རབས་ཆད་ཅིང་། ཕག་སུག་ཟ་བའི་གུར་རྣམས་མེས་བསྲེག་འོང་།

༣༥ ཟོལ་ཟོག་མངལ་དུ་ཆགས་ཤིང་ངན་པ་བཙའ། དེ་དག་གི་ལྟོ་ནང་གཡོ་སྒྱུ་རྩོམ་མོ༎

༡༦

དེ་ནས་ཡོབ་ཀྱིས་ལན་བཏབ་ཅིང་གསུངས་པ།

༢ བདག་གིས་འདི་འདྲའི་གཏམ་མང་ཐོས་ཟིན་ཏེ། ཁྱོད་ཀུན་དོན་མེད་སེམས་གསོ་པ་རྣམས་ཏེ།

༣ འཆོལ་གཏམ་ལ་རྫོགས་དུས་ཡོད་དམ་ཡང་ན། ཁྱོད་ལམ་ཟློག་པའི་ཤེད་དེ་གང་ལས་འབྱུང་།

༤ ངས་ཀྱང་ཁྱོད་ཅག་ལྟ་བུར་གླེང་བར་ནུས། ངའི་སེམས་ཚབ་ཏུ་ཁྱོད་ཀྱི་སེམས་ཡོད་ན། ངས་ཀྱང་ཁྱོད་རྒོལ་བའི་གཏམ་སྤུང་བར་ནུས། ཁྱོད་ཅག་ཕྱོགས་སུ་མགོ་དབྱུག་གཏོང་བར་ནུས།

༥ ངའི་ཁས་ཁྱོད་ཚོར་སྟོབས་རྒྱས་སུ་བཅུག་ནས། ངའི་མཆུའི་སེམས་གསོས་སེམས་སྡུག་མེད་པར་བྱ།

༦ ངས་ཁ་ནས་ལབ་ཀྱང་མྱ་ངན་མི་ཞི། ངས་ངག་གཅད་ན་ངའི་བློ་བདེར་འགྱུར་རམ།

༧ འོན་ཀྱང་ཁོང་གིས་བདག་ཐང་ཆད་དུ་བཅུག ངའི་འཁོར་ཐམས་ཅད་ཁྱེད་ཀྱིས་ཚར་དུ་བཅད།

༨ བདག་གཉེར་མས་བཀང་མཛད་པས་ངའི་དཔང་བྱེད། ངའི་ཤ་རིད་ལྡང་ཞིང་ངའི་ངོར་དཔང་བྱེད།

༩ བདག་ལ་སྡང་བྱེད་ཁོང་ཐུགས་ཁྲོས་བདག་རལ། བདག་ཕྱོགས་ཁོང་གི་ཚེམས་གཙིག་པར་མཛད་དེ། ངའི་དགྲ་བོས་བདག་ལ་མིག་རྣོ་བར་བྱེད།

༡༠ དེ་ཚོས་བདག་ཕྱོགས་ཁ་ནི་བཀྲད་པར་བྱེད། རྔན་ཆེན་བྱེད་དེ་ངའི་འགྲམ་པར་བརྡེག་ཅིང་། དེ་རྣམས་ངའི་དགྲར་ལྷན་ཅིག་འཛོམ་པར་བྱས།

༡༡ བདག་ཆོས་མེད་ལག་པར་དཀོན་མཆོག་གི་བཏད། སྡིག་སྤྱོད་ལག་ནང་ཁོང་གིས་བདག་བཅུག་མཛད།

༡༢ བདག་བདེར་ཡོད་མཚམས་ཁོང་གིས་ཕྱེ་མར་ཐགས། ངའི་གཉར་བཟུང་སྟེ་ཕྱེ་མར་བཀྲལ་མཛད་དེ། ཁོང་གི་འབེན་དུ་བདག་ནི་བཙུག་པར་མཛད།

༡༣ ཁོང་གི་མདའ་མཁན་རྣམས་ཀྱིས་བདག་ལ་རུབ། འཕངས་མེད་ཁོང་གིས་ངའི་མཁལ་མ་གཉིས་ཧྲལ། བདག་གི་མཁྲིས་པ་སའི་ཐོག་འཕོ་བར་མཛད།

༡༤ བདག་ལ་སྟུད་མར་འབུག་ཅིང་རྟོལ་བར་མཛད། དཔའ་བོ་ལྟ་བུར་བདག་ཐོག་ཁོང་རྒྱུག་འབྱོན།

༡༥ ངས་རང་པགས་པའི་ཐོག་རེ་བའི་གོས་བཙེམ། རང་གི་རྭ་བ་ཐལ་བའི་ནང་དུ་བཞག

༡༦ བདག་ངུ་ངུ་བ་ལས་ངའི་གདོང་པ་སྦོས། ངའི་མིག་ལྤགས་ཁར་འཆི་བའི་གྲིབ་མ་འདུག

༡༧ འོན་ཀྱང་ངའི་ལག་པར་ཁྲིམས་ལོག་པ་མེད། བདག་གི་སྨོན་ལམ་རྣམ་དག་ཡོད་པར་ངེས།

༡༨ ས་གཞི་ཁྱོད་ཀྱིས་ངའི་ཁྲག་མ་སྦས་ཤིག ངའི་འོ་དོད་ལ་གནས་མི་ཐོབ་པར་ཤོག

༡༩ ལྟོས་ད་དུང་ངའི་དཔང་པོ་ནམ་མཁར་མཆིས། མཐོ་རིས་ནང་ན་ང་ཡི་ཆ་དཔང་བཞུགས།

༢༠ བདག་ལ་རང་གི་མཛའ་བོ་ཚོས་འཕྱ་ཡང་། དཀོན་མཆོག་ཕྱོགས་ངས་མིག་ཆུ་བླུག་པར་བྱེད།

༢༡ མཛའ་བོ་ཡི་དོན་རྩོད་བཞིན་མི་གཅིག་གིས། མི་ཞིག་དོན་དཀོན་མཆོག་མཉམ་འཁྲབ་ན་ལོས།

༢༢ ལོ་འགའ་ཞིག་སོང་བ་ན་བདག་རང་ནི། ཕྱིར་མི་ལྡོག་པའི་ལམ་ནང་འཇུག་པར་འགྱུར༎

༡༧

ངའི་དབུགས་ཆད་ཅིང་ང་ཡི་ཚེ་རྫོགས་པས། དུར་ཁྲོད་མིན་པར་ང་ལ་ཅིའང་ལུས་མེད།

༢ བདག་མཉམ་འཕྱ་མཁན་མེད་དམ་ངའི་མིག་གིས། ཆད་མེད་ཚིག་པ་སྲེག་མཁན་མི་མཐོང་ངམ།

༣ ད་གཏའ་མ་འཇོག་པའི་ཁག་མིར་སྡོད་ཅིག ངའི་ལག་པར་ལག་པ་གཏོང་མཁན་སུ་ཡོད།

༤ དེ་དག་སྙིང་ལ་ཤེས་རབ་སྦས་མཛད་པས། ཁྱེད་ཀྱིས་དེ་དག་ཡར་སྤར་བར་མི་འོས།

༥ སྐལ་བ་ཐོབ་དོན་མཛའ་བོ་སྤོང་བྱེད་མཁན། དེའི་ཕྲུ་གུ་རྣམས་ཀྱི་མིག་ཞར་བར་འགྱུར།

༦ ཁོང་གིས་བདག་མིའི་ཁྲོད་དུ་དཔེ་རུ་བཞག མིས་མཆིལ་འདོར་བའི་གདོང་ལྟར་བདག་གྱུར་ཏེ།

༧ སྡུག་བསྔལ་གྱིས་ངའི་མིག་གཉིས་ཐིབ་ཐིབ་སོང་། ངའི་ཡན་ལག་རྣམས་གྲིབ་མ་ལྟ་བུར་སོང་།

༨ དྲང་པོ་རྣམས་ཀྱིས་འདི་ལ་ཧ་ལས་ཤིང་། ནོངས་མེད་མིས་ཆོས་མེད་མིར་དཀྲུག་པར་བྱ།

༩ འོན་ཀྱང་ཆོས་དྲང་རང་ལམ་ནང་གནས་ཤིང་། ལག་གཙང་མི་ལ་སྟོབས་ཁར་སྟོབས་སྦྱོར་འགྱུར།

༡༠ ཁྱོད་ཀྱི་ཁྲོད་དུ་བློ་ལྡན་གཅིག་མེད་པས། ད་ཁྱོད་ཀུན་བདག་རྩར་ལོག་ནས་ཚུར་ཤོག

༡༡ ངའི་ཞག་རྣམས་འདས་ཤིང་ངའི་དོན་ཀུན་དང་། ངའི་སྙིང་གི་བསམ་པ་རྣམས་ཆག་ནས་སོང་།

༡༢ དེ་ཚོས་མཚན་མོ་ཉིན་མོར་སྒྱུར་བར་བྱེད། མུན་པར་འོད་ནི་ཉེ་བར་འདུག་གོ་ཟེར།

༡༣ རང་གི་མལ་ཆས་སྨག་རུམ་དུ་བཏིང་ཚེ། གཤིན་ཁམས་ང་ཡི་ཁྱིམ་འགྱུར་བར་བསམ་ཞིང་།

༡༤ ངས་རུལ་བ་ལ་ཁྱོད་ངའི་ཕ་ལགས་སྨྲས། འབུ་ལ་ཁྱོད་ངའི་མ་སྲིང་ལགས་སོ་སྨྲས།

༡༥ དེ་ནས་ད་ངའི་རེ་བ་གང་དུ་བསླེབ། བདག་གིས་བདོག་པའི་རེ་བ་སུས་མཐོང་ཡོང་།

༡༦ དེ་ནི་བདག་མཉམ་དུར་སྒོར་འབབ་འགྱུར་ཏེ། བདག་དང་ལྷན་ཅིག་ཐལ་ཁྲོད་གནས་པར་འགྱུར༎

༡༨

དེ་ནས་ཤུ་ཧི་པ་བིལ་དཱད་ཀྱིས་ལན་བཏབ་ཅིང་སྨྲས་པ།

༢ ནམ་བར་ཁྱོད་ཚོས་ཚིག་གི་ཞགས་པ་འཛུག བསམ་བློ་སྐྱོངས་ཤིག་ཕྱིས་ངེད་ཚོས་ལབ་ཡོང་།

༣ ང་ཚོ་བྱོལ་སོང་འདྲར་རྩིས་ཁྱོད་མིག་ལ། གྲིབ་ཅན་དུ་གྱུར་བ་དེ་ནི་ཅི་ཡིན།

༤ ཁྱེད་རང་ཁོང་ཁྲོའི་ནང་ན་རང་ཉིད་ཧྲལ། ས་གཞི་ཁྱེད་དོན་མེད་པར་མཛད་འགྱུར་རམ། བྲག་རི་རང་གི་གནས་ཀྱང་འཕོ་འགྱུར་རམ།

༥ འོ་ན་སྡིག་སྤྱོད་མི་ཡི་འོད་སད་དེ། དེའི་མེ་སྟག་ཀྱང་འབར་འཕྲོ་ཆད་པར་འགྱུར།

༦ དེའི་གུར་གྱི་ནང་འོད་མུན་པར་འགྱུར། ཁོ་ཡི་འོད་ཀྱང་ཁོ་མཉམ་བསད་པར་འགྱུར།

༧ ཁོ་ཡི་སྟོབས་ཀྱི་གོམ་སྟབས་འཁུམ་དུ་གཞུག རང་གི་ཇུས་ཀྱིས་ཁོ་རང་བརྡབ་པར་འགྱུར།

༨ དེ་ལྟར་རང་གི་རྐང་པས་རྙི་ནང་འཚུད། རྙི་ཡི་ཐོག་ཏུ་དེ་རང་འགྲུལ་བས་ན།

༩ གནོད་སྦྱིན་གྱིས་དེའི་རྟིང་པ་འཛིན་པར་འགྱུར། ཞགས་པ་ཞིག་གིས་ཁོ་ནི་འཁྱིག་པར་འགྱུར།

༡༠ ཁོའི་དོན་ས་ཐོག་རྒྱ་རྙི་བཏིང་ནས་འདུག དེའི་ཕྱིར་རྒྱ་ལམ་ནང་ལྟེམ་པ་བཙུག་ཡོད།

༡༡ ཕྱོགས་ཀུན་ལས་འཇིགས་པས་སྐྲག་པར་བྱ་ཞིང་། གར་རྐང་པ་རྒྱབ་ཀྱང་ཕྱི་བཞིན་བདའ་འོང་།

༡༢ ལྟོགས་པས་ཁོ་ཡི་སྟོབས་ནི་ཟད་པར་འགྱུར། ལམ་དུ་འགོར་ན་གེགས་ཀྱིས་འགེགས་པར་འགྱུར།

༡༣ དེས་དེའི་ལུས་ཀྱི་ཡན་ལག་ཟ་བར་འགྱུར། འཆི་བའི་སྔོན་སྐྱེས་ཀྱིས་དེའི་ཡན་ལག་མིད།

༡༤ བློ་གདེང་བྱེད་པའི་ཁྱིམ་ལས་བྲོས་པ་དང་། འཇིགས་བྱེད་རྒྱལ་པོའི་དྲུང་དུ་འདྲེན་པར་འགྱུར།

༡༥ དེ་ཡི་གུར་ནང་རང་གི་མིན་པ་གནས། དེ་ཡི་གནས་ཁང་ནང་མུ་ཟི་འགྲེམ་སྟེ།

༡༦ མཐིལ་ནས་དེ་ཡི་རྩ་བ་སྐེམ་པར་འགྱུར། སྟེང་ནས་དེ་ཡི་ཡལ་ག་གཅོད་པར་འགྱུར།

༡༧ དེ་ཡི་དྲན་རྟེན་ས་ལས་ནུབ་པ་དང་། ལམ་སྲང་ནང་དེའི་མིང་ཡང་ལུས་མི་འགྱུར།

༡༨ འོད་ལས་མུན་པའི་ནང་དུ་འདེད་འཁྱེར་འོང་། འཇིག་རྟེན་ནང་ནས་ཁོ་ནི་བསྐྲད་པར་འགྱུར།

༡༩ སྡེ་ནང་དེ་ལ་བུ་དང་ཚ་བོ་མེད། ཁྱིམ་ནང་མི་གང་ཡང་ལུས་པར་མི་འགྱུར།

༢༠ ཤར་ཕྱོགས་པ་རྣམས་ཁོ་ལ་འདྲོགས་པར་འགྱུར། ནུབ་ཕྱོགས་པ་རྣམས་ནི་ཧ་ལས་པར་འགྱུར།

༢༡ སྡིག་སྤྱོད་ཀྱི་ཁྱིམ་ནི་དེ་ལྟ་བུ་སྟེ། དཀོན་མཆོག་མི་ཤེས་པའི་གནས་འདི་ཁོ་ནའོ༎

༡༩

དེ་ནས་ཡོབ་ཀྱིས་ལན་བཏབ་ཅིང་སྨྲས་པ།

༢ ཁྱོད་ཚོས་ཅི་ཙམ་བདག་གི་སེམས་ལ་འཚེ། ཚིག་གི་སྒོ་ནས་ཕྱེ་མར་འཐག་པར་བྱ།

༣ ད་ལྟ་ཉིད་དུ་བདག་ལ་ལན་བཅུ་སྨད། བདག་མི་ཡན་ལྟར་བྱེད་པར་ངོ་མི་ཚ།

༤ བདག་རང་ནོར་བ་བདེན་པ་ཡིན་པས་ན། བདག་ཉིད་མཉམ་དུ་ངའི་ནོངས་ལུས་པར་འགྱུར།

༥ ཁྱོད་ཚོས་བདག་ཐོག་རང་རྣམས་ཆེར་སྤར་ཞིང་། བདག་ལ་རྩོད་ཅིང་སྨད་པར་བྱེད་དགོས་ན།

༦ དཀོན་མཆོག་གིས་བདག་དོར་བར་རྟོགས་ཤིག་དང་། ཁོང་གི་རྒྱ་ཡིས་བདག་ལ་མཐའ་སྐོར་བཏང་།

༧ བདག་འཕྱུགས་པས་འོ་དོད་གཏོང་ཡང་མི་གསན། སྐད་དྲག་པོས་འབོད་ཀྱང་གཤགས་ནི་མི་འབྱུང་།

༨ འགྲོ་མི་ནུས་ཕྱིར་ངའི་ལམ་བཀག་པར་མཛད། བདག་གི་ལམ་དུ་སྨག་རུམ་བཞག་པར་མཛད།

༩ ཁོང་གིས་བདག་གི་དཔལ་ནི་བཤུས་ཁྱེར་ཏེ། བདག་གི་མགོ་ནས་ཅོད་པན་བསྣམས་པར་མཛད།

༡༠ ཕྱོགས་ཀུན་ནས་བདག་སྟོངས་བཅུག་པས་བདག་འདའ། བདག་གི་རེ་བ་རྩ་བ་ནས་བོགས་ཏེ།

༡༡ བདག་ཐོག་ཐུགས་འཁྲོ་བའི་མེ་སྤར་བར་མཛད། བདག་ནི་ཁོང་གི་དགྲའི་ཁོངས་རྩི་བར་མཛད།

༡༢ བདག་ཕྱོགས་ཁོང་གི་དཔུང་འདུས་ནས་ལམ་བཏོན། དམག་སྒར་གྱིས་བདག་གི་གུར་མཐའ་ནས་བསྐོར།

༡༣ བདག་གི་སྤུན་རྣམས་བདག་ནས་ཐག་རིང་མཛད། ངའི་ངོ་བཤེས་རྣམས་ཡོངས་སུ་གཞན་མིར་གྱུར།

༡༤ བདག་གི་གཉེན་བཤེས་རྣམས་བདག་ནས་བྲལ་ཏེ། འདྲིས་པའི་མཛའ་བོ་རྣམས་ཀྱིས་ཀྱང་བདག་བརྗེད།

༡༥ ནང་མི་བྲན་མོས་བདག་ནི་འཁྱམ་པོར་རྩི། དེ་དག་མཐོང་སྣང་དུ་བདག་མི་ཡན་ཏེ།

༡༦ ངས་རང་གི་གཡོག་པོ་ལ་སྐད་གཏང་རུང་། ཁོས་ནི་ང་ལ་ལན་ཅིའང་མི་འདེབས་སོ།

༡༧ རང་གི་ཆུང་མས་ངའི་དབུགས་ལ་ཞེན་ལོག མ་གཅིག་བུ་ཚོས་ངའི་བཅོལ་ཚིག་ལ་སྡང་།

༡༨ བྱིས་པ་རྣམས་ཀྱིས་ཀྱང་བདག་ཁྱད་དུ་སད། བདག་རྒྱབ་ལོག་པ་ཙམ་གྱིས་སྨད་པར་བརྩམས།

༡༩ སྙིང་གི་མཛའ་བོས་ཀྱང་བདག་ལ་ཁམས་ལོག ངས་བྱམས་པ་རྣམས་བདག་གི་དགྲ་རུ་ལྡང་།

༢༠ ངའི་ཤ་དང་པགས་པ་ངའི་རུས་པར་སྦྱར། སོའི་པགས་པ་ཙམ་བཅས་བདག་ཐར་བ་ཡིན།

༢༡ དཀོན་མཆོག་ཕྱག་གིས་བདག་ལ་རེག་མཛད་པས། མཛའ་བོ་རྣམས་བདག་ལ་སྙིང་རྗེ་སྙིང་རྗེ།

༢༢ ཁྱོད་དཀོན་མཆོག་ལྟར་ཅིའི་ཕྱིར་བདག་ལ་འཚེ། ངའི་ཤའི་ཟུག་གཟེར་ལ་ཁྱེད་རྣམས་མ་ཚིམ།

༢༣ ངའི་ཚིག་རྣམས་ད་ལྟ་འབྲི་ན་དགའ་འོ། གླེགས་བམ་ནང་དུ་བཀོད་ན་ཅི་མ་རུང་།

༢༤ གཏན་དུ་ལུས་པའི་ཕྱིར་ཕ་བོང་གི་ཁར། ལྕགས་སྨྱུག་དང་ཞ་ཉེས་བརྐོ་ན་ལེགས་སོ༎

༢༥ ངའི་སྒྲོལ་མཛད་གསོན་པོར་བཞུགས་པ་ཤེས། ཞག་མཐའ་མར་སའི་ཁར་ཁོང་བཞེང་བར་འགྱུར།

༢༦ ངའི་པགས་པ་འདི་ལྟར་འཇིག་འགྱུར་ན་ཡང་། བདག་ཤའི་ནང་ན་དཀོན་མཆོག་མཇལ་བར་འགྱུར།

༢༧ བདག་ཉིད་མིག་གིས་ཁོང་ནི་མཐོང་བར་འགྱུར། གཞན་མིན་རང་གི་མིག་གིས་ཁོང་ལྟ་རུ། ཁོག་ནང་བདག་གི་མཁལ་མ་བཞུས་ནས་སོང་།

༢༨ རྒྱུ་རྐྱེན་གྱི་རྩ་བ་བདག་ནང་ཡོད་བཞིན། དེ་ལ་འཚེ་ཞིག་ཁྱོད་ཚོས་ཅི་ལ་ཟེར།

༢༩ ཁོང་ཁྲོས་རལ་གྲིའི་བཀའ་ཆད་འདྲེན་པའི་ཕྱིར། ཁྱོད་རྣམས་རལ་གྲི་ལ་འཇིགས་པར་བྱོས་ཤིག དེ་ལྟར་ཁྱོད་ཚོས་གཤགས་འབྱེད་རྟོག་པར་འགྱུར༎

༢༠

དེ་ནས་ན་ཨ་མད་པ་ཙོ་ཕར་གྱིས་ལན་བཏབ་ཅིང་སྨྲས་པ།

༢ ངའི་ཁོག་ནང་བློ་མྱུར་བ་གདའ་བས་ན། ང་ཡི་བསམ་པས་ལན་ཞིག་འདེབས་སུ་འཇུག

༣ བདག་ཁྲེལ་འཇུག་པའི་རྔན་ཆེན་ངས་ཐོས་པས། སྙིང་གི་ཤེས་རབ་ཀྱིས་ལན་འདེབས་སུ་འཇུག

༤ ས་སྟེང་མི་བཞག་པ་ནས་ཚུན་ཆད་དུ། ཁྱོད་ཀྱིས་འདི་ནི་སྔོན་ནས་མི་རྟོགས་སམ།

༥ སྡིག་སྤྱོད་མིའི་དཔལ་ནི་དུས་རེ་ཞིག་དང་། ཆོས་མེད་མི་ཡི་ལོངས་སྤྱོད་ཡུད་ཙམ་སྟེ།

༦ དེའི་དཔལ་ནམ་མཁའི་བར་དུ་ཕྱིན་ཏེ། ཁོ་ཡི་མགོ་བོ་སྤྲིན་ལ་སྙོབ་ན་ཡང་།

༧ གཏན་ཕྱིར་དེ་རང་རྟུག་པ་ལྟར་འཇིག་སྟེ། ངོ་བཤེས་ཚོས་ཁོ་གར་ཡོད་འདྲི་བར་འགྱུར།

༨ ཁོ་རྨི་ལམ་ལྟར་ཤོར་བས་རྙེད་མི་འགྱུར། མཚན་མོའི་མིག་འཕྲུལ་བཞིན་ཁོ་འདེད་པར་འགྱུར།

༩ ཁོ་སྔར་མཐོང་བའི་མིག་གིས་མཐོང་མི་འགྱུར། ཕྱིན་ཆད་ཁྱིམ་གྱིས་ཁོ་ནི་མཐོང་མི་འགྱུར།

༡༠ དེའི་བུ་ཚོས་དབུལ་པོ་ལ་ངོ་གསོ་བྱ། དེའི་ལག་པས་ནོར་ཕྱིར་ལོག་སྤྲོད་པར་བྱ།

༡༡ རུས་པ་རྣམས་ལ་གཞོན་བཅུད་ཀྱིས་གང་ཡང་། དེ་རྣམས་ཁོ་མཉམ་ཐལ་ཁྲོད་ཉལ་བར་འགྱུར།

༡༢ ཁོ་ཡི་ཁས་ཉེས་སྡིག་མངར་མངར་ཚོར་ཡང་། ལྕེ་ཡི་འོག་ཏུ་དེ་ནི་སྦ་བ་དང་།

༡༣ དེ་ལ་འཕངས་ཤིང་འདོར་བར་མི་འདོད་པར། རང་གི་ཁ་ནང་སྦས་ནས་དེ་འཇོག་ཀྱང་།

༡༤ ཁ་ཟས་ལྟོ་བར་གཞན་དུ་འགྱུར་བར་འགྱུར། སྦྲུལ་གྱི་མཁྲིས་པ་ལ་དེའི་ཁོག་ནང་འགྱུར།

༡༥ ནོར་རྣམས་མིད་ན་ཡང་སླར་སྐྱུགས་ཤིང་འདོན། དཀོན་མཆོག་གིས་དེ་ཁོའི་གྲོད་པ་ནས་དབྱུང་།

༡༦ སྦྲུལ་གདུག་པ་ཅན་གྱི་དུག་ཁོས་འཇིབ་འོང་། ལྟོ་འགྲོ་ལྕེ་ཡིས་དེའི་སྲོག་གཅོད་པར་འགྱུར།

༡༧ གཙང་པོ་རྣམས་དང་སྦྲང་རྩིའི་ཆུ་ཀླུང་དང་། མར་གྱི་གྲོག་པོ་རྣམས་ཁོས་མཐོང་མི་འགྱུར།

༡༨ དེས་འབད་པ་རྣམས་རྙེད་ཀྱང་མིད་མི་འགྱུར། ནོར་ནི་མང་ཙམ་རྙེད་ཀྱང་དགའ་བ་མེད།

༡༩ ཅི་ལ་དབུལ་པོ་དབང་ཡོད་བྱས་ཏེ་བསྐྲད། དེས་མ་བརྩིགས་པའི་ཁང་པ་དབང་གིས་བླངས།

༢༠ དེས་ལྟོ་ནང་བདེ་བ་མི་ཚོར་བར་ངེས། ཆགས་པའི་ནང་ནས་ཅིའང་ལུས་པར་མི་འགྱུར།

༢༡ དེས་མ་མིད་མཁན་ཅིའང་མི་ལུས་པས་ན། དེ་ཡི་ལོངས་སྤྱོད་ལ་མཇུག་བརྟན་མི་འགྱུར།

༢༢ ཁོ་འཚེང་བའི་བསྒང་ལ་འུ་ཐུག་པར་འགྱུར། ཉོན་མོངས་ཅན་གྱི་ལག་ཀུན་དེའི་ཐོག་དབབ།

༢༣ རང་གི་གྲོད་པ་རྒྱང་འགྲོ་ཡོད་པའི་དུས། དཀོན་མཆོག་གིས་དེའི་ཁར་ཐུགས་ཁྲོ་འབེབས་ཤིང་། དེས་ཟ་མཚམས་བར་ཆད་ཀྱི་ཆར་འབེབས་འོང་།

༢༤ ལྕགས་ཀྱི་མཚོན་ཆ་ལས་ཁོ་འབྲོས་ན་ཡང་། ལྕགས་བཟང་མདའ་གཞུས་ཁོ་ནི་འབིགས་པར་འགྱུར།

༢༥ དེ་ནི་འདོན་པས་ལུས་ནས་འཐོན་པ་དང་། འོད་ཆགས་རལ་གྲི་མཆིན་པའི་ནང་ན་འཐོན། དངང་སྐྲག་རྣམས་ཀྱིས་ཁོ་ནི་འཇོམས་པར་འགྱུར།

༢༦ དེ་ཡི་གཏེར་དུ་མུན་པ་ཀུན་བཞག་ཡོད། མིས་མ་ཕུས་པའི་མེས་དེ་བསྲེག་པར་འགྱུར། གུར་གྱི་ནང་གི་ལྷག་མ་རྣམས་བསྲེག་འོང་།

༢༧ ནམ་མཁས་དེ་ཡི་ཉེས་པ་མངོན་པར་བྱ། དགྲ་རུ་ས་གཞི་ཡང་ལྡང་བར་འགྱུར་རོ།

༢༨ དེ་ཡི་ཁྱིམ་གྱི་དར་རྒྱས་མེད་པར་འགྱུར། ཐུགས་ཁྲོའི་ཉིན་མོར་རྒྱུ་ནོར་ཟད་པར་འགྱུར།

༢༩ སྡིག་སྤྱོད་ལ་དཀོན་མཆོག་གི་སྐལ་བ་དང་། དཀོན་མཆོག་གིས་གནང་བའི་ནོར་སྐལ་འདི་ཀའོ༎

༢༡

དེ་ནས་ཡོབ་ཀྱིས་ལན་བཏབ་ཅིང་སྨྲས་པ།

༢ བདག་གི་གཏམ་ལ་ཞིབ་ཏུ་གསོན་ཅིག་དང་། དེས་ཁྱེད་ཚོའི་སེམས་བདེ་བློ་བདེ་བར་ཤོག

༣ སྔོན་དུ་བདག་ལ་ཟེར་ལོང་གནོང་ཞིག་དང་། ངའི་གཏམ་རྫོགས་མཚམས་བདག་ལ་འཕྱ་བར་བྱོས།

༤ ངས་ནི་མིའི་མདུན་སྙད་འདོགས་པར་བྱེད་དམ། བྱེད་ན་ཅིའི་ཕྱིར་བདག་ནི་ཡི་མི་མུག

༥ བདག་ལ་ལྟོས་ལ་སེམས་འཁྱོར་བར་གྱུར་ཅིག རང་གི་ཁ་ལ་ལག་པ་ཡང་ཁོབ་ཅིག

༦ ངས་ནི་དྲན་པའི་ཚེ་ན་ཉོན་མོངས་ཤིང་། བདག་གི་ཤ་ལ་འདར་ཡམ་གྱིས་འཆང་ངོ་།

༧ ཅི་ཕྱིར་སྡིག་སྤྱོད་གསོན་པོར་ལུས་ཤིང་རྒས། དེ་ཡི་སྟེང་ཁོ་ཡི་སྟོབས་རྒྱས་ཤིང་འཕེལ།

༨ དེ་དང་མཉམ་དུ་བུ་བརྒྱུད་མིག་དྲུང་གནས། དེ་ཡི་མིག་གི་མདུན་དུ་བརྟན་པོར་ལུས།

༩ དེ་ཡི་ཁྱིམ་ནི་འཇིགས་བྲལ་བདེ་བར་གནས། དེ་ཡི་ཐོག་དཀོན་མཆོག་གི་དབྱུག་པའང་མེད།

༡༠ དེ་ཡི་གླང་གིས་བརྒྱུད་སྤེལ་ཞིང་མི་ཆད། དེའི་བ་ལ་བེའུ་སྐྱེ་ཞིང་མངལ་མི་སྐྱུར།

༡༡ ཁྱུ་བཞིན་དེས་ནི་རང་ཕྲུག་ཕྱི་རོལ་འཁྲིད། དེ་ཡི་ཕྲུ་གུ་རྣམས་ཀྱིས་གར་རྩེད་དོ།

༡༢ རྔ་དང་པི་ཝང་ཐོགས་ནས་གླུ་ལེན་ཞིང་། གླིང་བུའི་སྒྲ་ལ་དེ་དག་དགའ་ཞིང་མགུ།

༡༣ ལོངས་སྤྱོད་ནང་དེ་དག་འཚོ་བར་བྱེད་ཅིང་། ཡུད་གཅིག་ནང་དེ་དག་དུར་ཁུང་དུ་འབབ།

༡༤ འོན་ཀྱང་དཀོན་མཆོག་ལ་ཕར་བཞུད་ཅིག་དང་། ཁྱེད་ཀྱི་ལམ་རྣམས་རྟོགས་མི་འདོད་སྨྲས་སོ།

༡༥ ངེད་ཀྱིས་རྟེན་རྒྱུར་ཀུན་དབང་དེ་སུ་ཡིན། དེ་ལ་གསོལ་བ་འདེབས་ཀྱང་ཕན་ཅི་འབྱུང་།

༡༦ ལྟོས་དེ་དག་གི་ལག་པར་བདེ་ལེགས་མེད། འོན་ཀྱང་བདག་ལས་སྡིག་སྤྱོད་ཇུས་རྒྱང་རིང་།

༡༧ སྤྱིར་སྡིག་སྤྱོད་ཀྱི་སྒྲོན་མེ་མི་གསོད་དམ། དེ་དག་ཐོག་ཏུ་ཉོན་མོངས་པ་འབབ་ཅིང་། དཀོན་མཆོག་ཐུགས་ཁྲོས་སྡུག་བསྔལ་བགོས་ནས་གནང་།

༡༨ དེ་རྣམས་རླུང་བདུན་གྱི་སོག་རོ་འདྲ་སྟེ། རླུང་དྲག་གིས་འཁྱེར་བའི་སོག་མ་དང་མཚུངས།

༡༩ དཀོན་མཆོག་གིས་རང་ཕྲུག་ཕྱིར་ཉོན་མོངས་སོག དེ་རང་ལ་ལན་ཐོབ་པས་དེས་རྟོགས་འགྱུར།

༢༠ དེ་རང་མིག་གིས་རང་སྟོངས་པ་མཐོང་ཞིང་། རང་གིས་ཀུན་དབང་གི་ཐུགས་ཁྲོ་འཐུང་ཞིག

༢༡ དེའི་ཟླ་གྲངས་མ་རྫོགས་པའི་གོང་འཆི་ན། དེས་རང་གི་ཁང་པར་དགའ་སྤྲོ་ཅི་མྱོང་།

༢༢ ཆེ་ཆེ་དག་གི་ཞལ་ཆེ་གཅོད་མཐོང་གིན། སུས་དཀོན་མཆོག་ལ་ཡེ་ཤེས་སྟོན་པར་བྱ།

༢༣ གཅིག་ནི་རང་གི་མཐུ་སྟོབས་འཚེང་འགྱུར་ཞིང་། རྣམ་པར་སེམས་བདེ་བློ་བདེའི་ནང་དུ་འཆི།

༢༤ ཁོ་ཡི་འོ་སྣོད་རྣམས་འོ་མས་གང་སྟེ། རུས་པ་རྣམས་རྐང་མར་གྱིས་ཚོས་ཡོད་དོ།

༢༥ གཞན་གཅིག་རང་སྲོག་ཁ་ཏིག་ནང་འཆི་ཞིང་། ཁ་ཟས་ཀྱང་དགའ་ཞིང་ནམ་ཡང་མི་ཟའོ།

༢༦ དེ་གཉིས་ལུགས་གཅིག་པར་ཐལ་ཁྲོད་ཉལ་ཞིང་། དེ་གཉིས་པོ་ནི་འབུ་ཡིས་ཁྱབ་ཀྱང་ཁྱབ།

༢༧ ལྟོས་ཁྱོད་ཚོས་བདག་དོན་ལོག་པར་དམིགས་པའི། བསམ་པ་དང་གྲོས་རྣམས་བདག་གིས་ཤེས་པས།

༢༨ ཁྱོད་ཚོས་ཡ་རབས་ཀྱི་ཁྱིམ་གར་ཡོད་ཟེར། སྡིག་སྤྱོད་གནས་པའི་གུར་ཁང་གར་ཡོད་ཟེར།

༢༩ ལམ་ལས་རྒྱུ་བར་ཁྱོད་ཚོས་མ་དྲིས་སམ། དེ་དག་གི་རྟགས་རྣམས་ལས་མི་རྟོགས་སམ།

༣༠ ཚར་གཅོད་ཉིན་པར་སྡིག་སྤྱོད་བསྲིས་ནས་འབོར། ཐུགས་ཁྲོའི་ཉིན་མོར་དེ་དག་འདོན་པར་འགྱུར།

༣༡ དེའི་ངོས་སུ་ཁོའི་ལམ་སུས་མངོན་པར་བྱ། སུས་དེས་བྱས་པའི་ལས་འབྲས་སྟེར་བར་འགྱུར།

༣༢ དེ་ནས་ཀྱང་དུར་ནང་དུ་བསྐྱེལ་བར་འགྱུར། རང་གི་དུར་ཁྲོད་སྲུང་ཞིང་སྡོད་པར་འགྱུར།

༣༣ ཁོས་ལུང་པའི་གོང་བུ་མངར་མོར་རིག་འགྱུར། དེའི་སྔོན་ལ་གྲངས་མེད་ཡོད་པ་བཞིན། དེ་ཡི་ཕྱི་བཞིན་མི་མང་འདྲེན་པར་འགྱུར།

༣༤ ཁྱོད་ཚོའི་ལན་ནང་སྐྱོན་མང་ཡོད་པས་ན། དོན་མེད་བདག་ལ་སེམས་གསོ་ཇི་ལྟར་སྟེར༎

༢༢

དེ་ནས་ཐེ་མན་པ་ཨེ་ལི་ཕཱ་ཡིས་ལན་བཏབ་ཅིང་སྨྲས་པ།

༢ མི་མཁས་པས་རང་ལ་ཕན་འདོགས་བྱེད་ལྟར། མིས་དཀོན་མཆོག་ལ་ཕན་འདོགས་བྱེད་ནུས་སམ།

༣ ཁྱོད་ཆོས་དྲང་ཕྱིར་ཀུན་དབང་མཉེས་འགྱུར་རམ། ཁྱོད་ནི་མཐར་ཕྱིན་པས་ཁོང་ལ་ཅི་ཕན།

༤ ཁྱོད་ཁོང་འཇིགས་པས་ཁྱོད་ལ་བཀྱོན་འགྱུར་རམ། ཁོང་ནི་ཁྱོད་མཉམ་ཁྲིམས་རར་འཐོན་འགྱུར་རམ།

༥ ཁྱོད་ཀྱི་ངན་སེམས་ཆེ་ཆེ་མ་འདུག་གམ། ཁྱོད་ཀྱི་ཉེས་པ་ལ་རྫོགས་དུས་ཡོད་དམ།

༦ དོན་མེད་སྤུན་ལས་གཏའ་མ་རྣམས་བླངས་ཏེ། ཁྱོད་ཀྱིས་གཅེར་བུ་ལས་གོས་བཤུས་པ་ཡིན།

༧ ངལ་དུབ་པ་ལ་འཐུང་ཕྱིར་ཆུ་མ་བྱིན། ལྟོགས་པ་ལ་ཁྱེད་ཀྱིས་ཁ་ཟས་མ་སྟེར།

༨ སྟོབས་ལྡན་མི་ཡིས་ས་གཞི་དབང་བར་བྱས། ངོམ་བརྗིད་ལྡན་པའི་མི་ནི་དེའི་ནང་བསྡད།

༩ ཁྱོད་ཀྱིས་མོ་རང་ལག་སྟོང་དུ་འགྲོར་བཅུག དྭ་ཕྲུག་གི་ལག་པ་ནི་བཅག་པ་ཡིན།

༡༠ དེའི་ཕྱིར་རྒྱ་མོས་ཁྱོད་རང་མཐའ་ནས་སྐོར། བློ་བུར་འཇིགས་པས་ཁྱོད་མནར་བར་བྱེད་དོ།

༡༡ ཁྱོད་ཀྱིས་ལྟ་བར་མི་ནུས་པའི་མུན་པ་དང་། སྣུབ་བྱེད་ཀྱི་ཆུ་རྣམས་ཀྱིས་ཁྱོད་གཡོག་གོ།

༡༢ འཕགས་པའི་ནམ་མཁར་དཀོན་མཆོག་མི་མཆིས་སམ། སྐར་མ་རྣམས་ཀྱི་མཐོ་ཁྱད་ཇི་ལྟར་མཐོ།

༡༣ འོན་ཀྱང་ཁྱོད་ཀྱིས་དཀོན་མཆོག་གིས་ཅི་མཁྱེན། སྤྲིན་སྟུགས་ནང་ནས་གཤགས་འབྱེད་པར་ནུས་སམ།

༡༤ སྤྲིན་སྟུགས་ནི་དེས་མི་གཟིགས་པའི་ཡོལ་བའོ། ནམ་མཁའི་དཀྱིལ་འཁོར་ནང་ཁོང་འཁོར་རོ་ཟེར།

༡༥ སྡིག་སྤྱོད་མི་རྣམས་རྒྱུ་བར་བྱས་པ་ཡི། སྔ་མའི་ལམ་ལ་ཁྱོད་འགྲོ་བར་འདོད་དམ།

༡༦ དེ་དག་དུས་མ་ཡིན་པར་མ་བརྔས་སམ། ཆུ་རུད་ཀྱིས་དེ་ཡི་རྨང་མ་བཤལ་ལམ།

༡༧ མི་དེས་དཀོན་མཆོག་ལ་ཕར་ཕེབས་ཤིག་དང་། ཀུན་དབང་གིས་ཅི་བྱ་འོང་སྨྲས་པ་ཡིན།

༡༨ ཁོང་གིས་དེ་ཡི་ཁྱིམ་བཟང་ནོར་གྱིས་བཀང་། འོན་ཀྱང་སྡིག་སྤྱོད་གྲོས་བདག་ལས་རྒྱང་རིང་།

༡༩ ཆོས་དྲང་པོས་དེ་མཐོང་ནས་དགའ་མགུ་རང་། ནོངས་མེད་པས་དེ་ལ་དགོད་ཅིང་སྨྲས་པ།

༢༠ ངེད་དགྲར་ལངས་པ་བདེན་དག་པར་བཅད་དེ། དེ་དག་གི་ལྷག་མའང་མེས་བསྲེགས་སོ་ཟེར།

༢༡ ད་ཁོང་ངོ་རྟོགས་ལ་སེམས་ལྷོད་ཀྱིས་སྡོད། འདི་བཞིན་བྱེད་ན་ཁྱེད་བདེ་ལེགས་སུ་གནས།

༢༢ ཁོང་གི་ཞལ་གྱི་ཞལ་གདམས་བླང་བར་གྱིས། སྙིང་ནང་ཁོང་གི་བཀའ་མཆིད་འཇོག་པར་མཛོད།

༢༣ རང་གི་གུར་ལས་མི་རིགས་པ་སྐྲད་ཅིང་། ཀུན་དབང་ཕྱོགས་འཁོར་ན་ཁྱོད་འགོད་པར་འགྱུར།

༢༤ ཐལ་བའི་ནང་དུ་ཁྱོད་ཀྱི་གཏེར་རྣམས་བོར། ཨོ་ཕིར་གྱི་གསེར་གྲོག་པོའི་རྡོ་ཁྲོད་ཞོག

༢༥ ཀུན་དབང་ཁྱོད་ཀྱི་གསེར་དུ་འགྱུར་བར་འགྱུར། རིན་ཆེན་དངུལ་ནི་ཁྱོད་ལ་འབྱོར་བར་འགྱུར།

༢༦ དེ་ནས་ཀུན་དབང་ནང་ན་ཡི་རང་ཞིང་། དཀོན་མཆོག་ཕྱོགས་སུ་རང་གདོང་འདེགས་པར་འགྱུར།

༢༧ ཁྱོད་ཀྱིས་ཁོང་ལ་སྨོན་ལམ་གཏབ་པ་དང་། ཁོང་གིས་གསན་འོང་ཁྱེད་ཀྱིས་དམ་བཅའ་དབུལ།

༢༨ ཁྱོད་ཀྱིས་བསམ་པའི་དོན་རྣམས་སྒྲུབ་པར་འགྱུར། ཁྱོད་ཀྱི་ལམ་རྣམས་སུ་འོད་འཆར་འགྱུར།

༢༩ མིས་ཁྱོད་ཕབ་ན་བདག་བཏེགས་སོ་ཟེར་ཞིང་། མིག་རྩ་བབས་པའི་མི་ནི་སྐྱོབ་པར་འགྱུར།

༣༠ ནོངས་མེད་ཡིན་པ་ཡང་སྐྱོབ་པར་བྱེད་ཅིང་། ཁྱོད་ཀྱི་ལག་རྐྱེན་གྱིས་ཁོ་སྒྲོལ་བར་འགྱུར༎

༢༣

དེ་ནས་ཡོབ་ཀྱིས་ལན་བཏབ་ཅིང་སྨྲས་པ།

༢ དེ་རིང་རང་ངའི་ཟུག་ཟེར་རབ་ཏུ་ཚ། ངའི་ཤུགས་ནར་ལས་ཁོང་ཕྱག་ལྕི་སྟེ།

༣ ཁོང་བཞུགས་ས་བདག་གིས་ཤེས་པ་ཡིན་ན། ཁོང་གི་བཞུགས་ཁྲིའི་དྲུང་དུ་སླེབ་ཐུབ་ན།

༤ ངས་རང་གི་རྒྱུ་རྐྱེན་རིམ་པར་ཞུ་ཞིང་། ཐ་སྙད་ཀྱིས་རང་གི་ཁ་གང་བར་བྱ།

༥ བཀའ་ལན་གང་གནང་བདག་གིས་རྟོགས་པར་འགྱུར། ཁོང་གིས་ཅི་གསུང་བདག་གིས་གོ་བར་འགྱུར།

༦ བདག་ལ་མཐུ་ཆེན་གྱིས་རྒོལ་བར་འགྱུར་རམ། ཁོང་གིས་བདག་ལ་མི་རྒོལ་བར་གསན་ཡོང་།

༧ དེར་མི་དྲང་པོས་ཁོང་ལ་རྩོད་པར་རུང་། ངའི་ཁྲིམས་དཔོན་ལས་བདག་གཏན་ཕྱིར་ཐར་རོ།

༨ ལྟོས་བདག་མདུན་དུ་འགྲོ་ཡང་ཁོ་དེར་མེད། རྒྱབ་ཏུ་ལོག་ཀྱང་ཁོང་དེ་ནས་ཡང་མེད།

༩ གཡོན་ཕྱོགས་ཁོང་འཕྲིན་ལས་མཛད་སར་འཁོར་ཡང་། བདག་གིས་ཁོང་ནི་མཇལ་བར་མི་ནུས་ཏེ། ངས་མི་མཐོང་ཕྱིར་ཁོང་གཡས་ཕྱོགས་སུ་ཡིབ།

༡༠ འོན་ཀྱང་བདག་འགྲུལ་བའི་ལམ་ཁོང་མཁྱེན་པས། བདག་སད་མཛད་ཚེ་གསེར་ལྟར་བདག་འཐོན་འོང་།

༡༡ ཁོང་ཞབས་རྗེས་ནང་ངའི་རྐང་པ་བརྟན་ཞིང་། ཁོང་གི་གཤེགས་ལམ་བསྲུངས་ནས་བདག་མ་བྱོལ།

༡༢ ཁོང་གི་མཆུའི་བཀའ་ལས་བདག་མ་བྱོལ་བར། ལྟོ་ཆས་ལས་ཞལ་གྱི་གསུང་ལ་ཆེར་ཆགས།

༡༣ འོན་ཁོང་བློ་ཧྲིལ་བས་སུས་ཟློག་པར་ནུས། ཁོང་ཐུགས་སུ་གང་འབབ་ནའང་ཁོང་གིས་མཛད།

༡༤ བདག་ལ་སྐལ་པ་ཁོང་གིས་སྒྲུབ་པར་མཛད། དེ་འདྲའི་བྱ་བ་ཁོང་དྲུང་མང་མང་ཡོད།

༡༥ བདེ་ཆེན་བདག་ནི་ཁོང་གི་སྤྱན་སྔར་འཇིགས། བདག་གིས་སྒོམ་དུས་ཀྱང་བདག་ཁོང་ལ་ཞེད།

༡༦ དཀོན་མཆོག་གིས་ངའི་སྙིང་ནི་འཁམས་སུ་བཅུག ཀུན་དབང་གིས་བདག་ཉོན་མོངས་སུ་བཅུག་སྟེ།

༡༧ མུན་པས་བདག་གི་སེམས་འཕམ་པར་མ་བྱས། མུན་སྟུག་པོས་ཀྱང་ངའི་གདོང་མ་བཀབ་བོ༎

༢༤

ཀུན་དབང་ལས་དུས་རྣམས་མ་སྦས་མཐོང་བ་ཡིན། ཁོང་བཤེས་པས་ཁོང་ཉིན་ཅི་ལ་མི་མཐོང་།

༢ མི་སུ་སུ་ཡིས་ཞིང་གི་རྟགས་རྣམས་འཐེན། ཁྱུ་རྣམས་དབང་གིས་འཕྲོག་ཅིང་འཚོ་རུ་འཁྲིད།

༣ དྭ་ཕྲུག་རྣམས་ཀྱིས་བོང་བུ་འདེད་ཅིང་འཁྲིད། ཁྱོ་ཤི་བུད་མེད་ཀྱི་གླང་གཏའ་མར་ལེན།

༤ ནོར་མེད་རྣམས་ལམ་ལས་ལོག་པར་བྱེད། ས་གཞིའི་དབུལ་ཕོངས་རྣམས་མ་ལུས་པར་ཡིབ།

༥ ལྟོས་ཤིག་དེ་རྣམས་ཐང་སྟོང་གི་རྐྱང་ལྟར། ཁ་ཟས་འཚོལ་ཞིང་ལས་ཀར་འགྲོ་བར་བྱེད། ཐང་སྟོང་ལས་རང་ཕྲུག་དོན་ཁ་ཟས་སྦྱོར།

༦ ཞིང་ལས་དེ་རྣམས་རང་ཕྱིར་འཚོ་རྒྱགས་རྔ། སྡིག་སྤྱོད་མིའི་རྒུན་འབྲུམ་འཐུན་བུ་སྒུག

༧ དེ་རྣམས་གོས་མེད་སྒྲེན་མོར་མཚན་གང་ཉལ། དེ་ཚོར་དགུན་དུས་ལ་གོན་རྒྱུ་ཅིའང་མེད།

༨ རི་ཡི་བྲག་ཆར་གྱིས་དེ་རྣམས་སྤང་སྟེ། སྡོད་ས་མེད་པས་དེ་རྣམས་བྲག་ལ་འབྱར།

༩ གཞན་ཡང་ངན་པས་པང་ལས་དྭ་ཕྲུག་འཕྲོག དབུལ་ཕོངས་ལས་གཏའ་མ་ལེན་པར་བྱེད་དེ།

༡༠ གཡོ་རྒྱུ་མེད་པར་གཅེར་བུར་འཁྱམ་དུ་འཇུག ལྟོགས་མཁན་རྣམས་སྟོན་ཐོག་གི་ལབ་ཙེ་སྐྱ།

༡༡ དེ་ཚོའི་ལྷས་ཀྱི་ནང་དུ་འབྲུ་མར་འདོན། འཆག་གཞོང་ནང་དུ་རྒུན་རྫི་ཡང་སྐོམ་མོ།

༡༢ གྲོང་ཁྱེར་ནང་ནས་མི་མང་དུ་སྐད་འདོན། རྨས་པའི་སྙིང་གིས་འོ་དོད་འདོན་པར་བྱེད། ད་དུང་དཀོན་མཆོག་གིས་སྐྱོན་དུ་མ་རྩི།

༡༣ འདི་རྣམས་འོད་ལ་སྡང་བའི་ཁྲོད་ལས་ཡིན། འདི་རྣམས་ཀྱིས་འོད་ཀྱི་ལམ་ཡང་མི་ཤེས། མ་ཟད་དེའི་ལམ་ནང་དུའམ་མི་གནས་སོ།

༡༤ མི་གསོད་ཐོ་རངས་ལངས་ཏེ་དབུལ་ཕོངས་དང་། ནོར་མེད་གསོད་ཅིང་མཚན་མོར་ཆོམ་རྐུན་བྱེད།

༡༥ གཡེམ་པོའི་མིག་གིས་སྲོད་རུབ་སྒུག་ཅིང་སྡོད། མིག་གང་གིས་བདག་མཐོང་མི་འགྱུར་ཟེར་ཞིང་། རང་གི་ངོ་གདོང་གོས་ཀྱིས་འཐུམ་པར་བྱེད།

༡༦ སྨག་རུམ་ནང་ཁང་པ་རྣམས་ལ་གློ་རྟོལ། ཉིན་མོའི་དུས་སུ་དེ་ནི་ཡིབ་སྡོད་པས། དེ་རྣམས་ཀྱིས་འོད་ངོ་མི་ཤེས་པའི་ཕྱིར།

༡༧ ནམ་ལངས་པ་ནི་དེ་ཚོར་འཆི་གྲིབ་འདྲ། འཆི་གྲིབ་ཀྱི་འཇིགས་པ་དེ་རྣམས་ཀྱིས་ཤེས།

༡༨ དེ་ཆུ་རྣམས་ཀྱི་ངོས་སུ་ཤིན་ཏུ་མགྱོགས། སར་དེ་དག་གི་ཟ་སྐལ་དམོད་པར་གྱུར།

༡༩ རྒུན་ཚལ་རྣམས་ཀྱི་ལམ་ནི་མི་མཐོང་ངོ་། ཐན་པའི་ཚད་པས་ཁ་བའི་ཆུ་འཁྱེར་བཞིན། དུར་གྱིས་སྡིག་པ་སྤྱད་པ་རྣམས་ནི་འཁྱེར།

༢༠ མངལ་གྱིས་ཁོ་བརྗེད། འབུས་ཁོ་ལ་ལོངས་སྤྱོད། ཕྱིས་ཁོ་མི་དྲན། ཤིང་ལྟར་སྡིག་སྤྱོད་གཅག

༢༡ དེས་བུ་མི་ཆགས་པའི་མོ་གཤམ་ཟ་ཞིང་། ཁྱོ་ཤི་བའི་བུད་མེད་ལ་བཟང་མི་བྱེད།

༢༢ རང་གི་སྟོབས་ཀྱིས་དཔའ་བོ་རྣམས་ཀྱང་འགུག ཁོ་ལང་དུས་སུའང་གསོན་པའི་རེ་བ་མེད།

༢༣ དེ་དག་བདེ་ཞིང་ངལ་གསོ་བར་བྱེད་དོ། དཀོན་མཆོག་སྤྱན་གྱིས་དེ་ལ་གཟིགས་པར་མཛད།

༢༤ དེ་དག་མཐོ་ཡང་རིང་མིན་འདའ་ཞིང་དབབ། ཀུན་ལྟར་དེ་དག་ལམ་ལས་འཁྱེར་འགྱུར་ཞིང་། ནས་ཀྱི་སྲུས་བཞིན་དེ་དག་གཅོད་པར་འགྱུར།

༢༥ དེ་ལྟར་མིན་ན་སུས་ང་རྫུན་ཅན་བྱ། ཡང་ངའི་གཏམ་གླེང་རིན་མེད་བྱེད་པར་འགྱུར༎

༢༥

དེ་ནས་ཤུ་ཧི་པ་བིལ་དཱད་ཀྱིས་ལན་བཏབ་ཅིང་སྨྲས་པ།

༢ རྒྱལ་སྲིད་འཇིགས་སྐྲག་གཉིས་ཁོང་མཉམ་དུ་གདའ། ཁོང་གི་མཐོ་ས་དག་ནང་ཞི་བདེ་མཛད།

༣ ཁོང་གི་དམག་ཚོགས་རྣམས་ལ་གྲངས་ཡོད་དམ། ཁོང་གི་འོད་ནི་གང་གི་ཁར་མི་འཆར།

༤ དེས་ན་དཀོན་མཆོག་དྲུང་མི་ཇི་ལྟར་དྲང་། བུད་མེད་ལ་བཙས་པ་ཇི་ལྟར་གཙང་ནུས།

༥ ཀྱེ་ཧོ་ཟླ་བ་ལ་ཡང་བཀྲག་མདངས་མེད། ཁོང་གཟིགས་ངོར་སྐར་མ་རྣམས་མི་གཙང་བས།

༦ འབུ་ཞིག་ཡིན་པའི་མི་ནི་ཇི་ལྟར་གཙང་། ཡང་ན་མི་ཡི་བུ་འབུ་འབའ་ཞིག་གོ།

༢༦

དེ་ནས་ཡོབ་ཀྱིས་ལན་བཏབ་ཅིང་སྨྲས་པ།

༢ སྟོབས་མེད་ལ་ཁྱོད་ཀྱིས་གྲོགས་ག་ཙུག་བྱས། ཤེད་མེད་པའི་ཕྲག་པ་ནི་ག་ཙུག་སྐྱབས།

༣ བློ་རྨོངས་པར་ཁྱོད་ཀྱིས་གྲོས་ག་ཙུག་བཏབ། ཤེས་རབ་ག་ཙུག་མང་མང་བཤད་པ་ཡིན།

༤ མི་གང་ལ་ཁྱོད་ཀྱིས་གཏམ་ལབ་པ་ཡིན། སུ་ཡི་དབུགས་ཁྱོད་ནང་ནས་བྱུང་བ་ཡིན།

༥ ཆུ་རྣམས་དང་དེ་ནང་གནས་པ་རྣམས་ཀྱི། འོག་ཏུ་གནས་པའི་གཤིན་པོ་རྣམས་འདར་རོ།

༦ ཁོང་གི་དྲུང་དུ་གཤིན་ཡུལ་སྒྲེན་མོ་དང་། འཇིག་པའི་གནས་ནི་ཁེབས་དང་བྲལ་བ་ལགས།

༧ སྟོང་ཉིད་གནས་ཐོག་བྱང་ཕྱོགས་རྐྱོང་བར་མཛད། ཅང་མེད་ཐོག་ལས་ས་གཞི་འཕྱར་བར་གནང་།

༨ ཁོང་གིས་སྤྲིན་སྟུག་ནང་དུ་ཆུ་རྣམས་སྡོམ། དེ་རྣམས་མང་ཡང་སྤྲིན་ནི་མི་འགས་ཏེ།

༩ ཁོང་ཉིད་རྒྱལ་ཁྲིའི་གདོང་ལ་ཁེབས་མཛད་ཅིང་། དེ་ཐོག་ཁོང་གི་ཆུ་འཛིན་འདིང་བར་མཛད།

༡༠ འོད་དང་མུན་པ་གཉིས་པོའི་འཐའ་མ་རུ། ཆུ་རྣམས་ངོས་སུ་མཚམས་ཤིག་བཙུགས་པར་མཛད།

༡༡ ཁོང་གི་བཀའ་བཀྱོན་རྐྱེན་གྱིས་ནམ་མཁའ་ཡི། ཀ་བ་རྣམས་ཀྱང་འདར་ཞིང་བསམ་པ་འཁྱོར།

༡༢ ཁོང་ཉིད་མཐུ་ཡིས་རྒྱ་མཚོ་དཀྲུག་པར་མཛད། མཁྱེན་རབ་ངང་ནས་དེ་ཡི་འདུ་འཛི་༼མ་ཡིག་ཏུ་ར་ཧབ་༽འཇོམས།

༡༣ ཁོང་གི་ཐུགས་ཀྱིས་ནམ་མཁའ་རྣམས་བརྒྱན་ཏེ། ཁོང་ཉིད་ཕྱག་གིས་འཁྱུག་པའི་སྦྲུལ་ཕིགས་མཛད།

༡༤ ལྟོས་འདི་ཁོང་གི་གཤེགས་ལམ་གྱི་ཟུར་ཏེ། འོན་ངེད་ཀྱིས་ཁོང་ཤུབ་སྐད་ཉུང་ཙམ་ཚོར། ཁོང་གི་འབྲུག་སྒྲའི་དབང་ནི་སུས་རྟོགས་ནུས༎

༢༧

ཡོབ་ཀྱིས་ལྷག་པར་རང་གི་དཔེར་བསྣན་ཏེ་སྨྲས་པ།

༢ ངའི་ཐོབ་ཐང་བཞེས་པའི་གསོན་པོའི་དཀོན་མཆོག ངའི་སེམས་སྣད་མཛད་ཀུན་དབང་དཔང་དུ་འཛུག

༣ ད་རུང་བདག་ནང་དབུགས་རྣམ་པར་རྒྱས་ཏེ། སྣ་ཁུང་ནང་དཀོན་མཆོག་གི་དབུགས་ཡོད་རིང་།

༤ ངའི་མཆུས་ཚིག་ངན་གང་ཡང་སྨྲ་མི་བྱ། ངའི་ལྕེས་རྫུན་ཚིག་གླེང་བར་ཡང་མི་བྱ།

༥ ངས་ཁྱོད་སྐྱོན་མེད་བྱེད་པ་མ་སྲིད་ཅིག གསོན་རིང་རང་གི་བློ་དྲང་སྐྱུར་མི་བྱ།

༦ རང་གི་ཆོས་དྲང་འཛིན་ཞིང་སྤོང་མི་བྱ། གསོན་རིང་རང་སྙིང་གིས་ཁྲེལ་བར་མི་བྱ།

༧ ངའི་དགྲ་སྡིག་སྤྱོད་དང་འདྲ་བར་གྱུར་ཅིག བདག་དགྲར་སྡང་མཁན་ཆོས་མེད་འདྲར་གྱུར་ཅིག

༨ ཆོས་མེད་མིར་ནོར་འབྱོར་ཡང་དཀོན་མཆོག་གིས། སྲོག་ལེན་དུས་ཁོ་ལ་རེ་བ་ཅི་ཡོད།

༩ དེ་ལ་སྡུག་བསྔལ་འབྱུང་བའི་དུས་སུ་ཁོ་ཡི། འོ་དོད་དཀོན་མཆོག་གིས་གསན་པར་འགྱུར་རམ།

༡༠ ཀུན་དབང་ནང་ན་ཁོ་ཡི་རང་འགྱུར་རམ། དཀོན་མཆོག་ལ་ཁོས་རྟག་ཏུ་འབོད་འགྱུར་རམ།

༡༡ ཁྱོད་ཚོར་དཀོན་མཆོག་ཕྱག་དོན་ངས་བསྟན་ཡོང་། ཀུན་དབང་ལ་རག་ལས་པ་སྦ་མི་བྱ།

༡༢ ཀྱེ་ཧོ་ཁྱོད་ཚོས་འདི་ཀུན་མཐོང་མོད་ཀྱིས། ཅིའི་ཕྱིར་ཁྱོད་ཅག་ཐམས་ཅད་དོན་དང་བྲལ།

༡༣ མི་ངན་སྐལ་བ་དཀོན་མཆོག་དྲུང་འདི་སྟེ། དབང་ཡོད་བྱེད་མཁན་རྣམས་ལ་ཀུན་དབང་ནས། ཐོབ་རྒྱུ་ཡོད་པའི་ནོར་སྐལ་འདི་ཀ་ལགས།

༡༤ བུ་ཕྲུག་འཕེལ་ཡང་རལ་གྲིའི་དོན་དུ་ཡིན། དེའི་བརྒྱུད་ཁ་ཟས་ཀྱིས་འགྲང་བར་མི་འགྱུར།

༡༥ དེ་ལས་ལུས་པ་འཆི་བས་བསྐུང་འགྱུར་ཀྱང་། ཁོའི་ཡུག་ས་མོ་རྣམས་ངུ་མི་ཡོང་།

༡༦ དེ་ཡིས་ས་བཞིན་དངུལ་སྤུང་བར་བྱེད་ཅིང་། རྫ་ས་ལྟར་དུ་གོས་རྣམས་སྤུང་བར་བྱེད།

༡༧ དེས་བཟོ་ཡང་མི་དྲང་པོས་གཡོག་པར་འགྱུར། ནོངས་མེད་རྣམས་ཀྱིས་དངུལ་དེ་བགོ་བཤའ་བྱ།

༡༨ ཐགས་སྦྲ་འབུ་བཞིན་རང་གི་ཁང་པ་རྩིག སོ་པས་བཟོས་པའི་སྤྱིལ་བུ་ལྟ་བུ་བཟོ།

༡༩ ཕྱུག་པོ་ཉལ་ཏེ་བདག་པོ་བྱེད་མཁན་མེད། ཁོས་མིག་ཧར་གདང་བ་དང་ཁོ་ནི་མེད།

༢༠ ཆུ་རྣམས་ཀྱི་ཚུལ་དུ་འཇིགས་པས་ཁོ་འཛིན། མཚན་མོར་རླུང་དམར་གྱིས་ཁོ་བརྐུས་ནས་འཁྱེར།

༢༡ ཤར་རླུང་གིས་ཁོ་འཁྱེར་བས་ཁོ་འབྲལ་འགྲོ། དེས་ཁོ་རང་གི་ས་ནས་འཕྱག་ཅིང་འཁྱེར།

༢༢ དཀོན་མཆོག་གིས་འཕངས་མེད་དུ་ཁོ་ལ་བརྒྱབ། ཁོང་གི་ཕྱག་ལས་འབྲོས་པར་རབ་ཏུ་དགའ།

༢༣ མི་རྣམས་ཀྱིས་དེ་ལ་ལག་བརྡབ་བྱེད་ཅིང་། དེའི་གནས་ས་ལས་ཤུགས་སྒྲས་བསྐྲད་པར་འགྱུར༎

༢༨

བདེན་པར་གཏེར་ཁ་ནང་དངུལ་ཡོད་ལགས་ཏེ། མིས་ལྷད་འདོན་པའི་གསེར་གྱི་གནས་ཀྱང་ཡོད།

༢ ལྕགས་ནི་ས་ཡི་ནང་ནས་འདོན་པར་བྱེད། བཟངས་ཀྱང་རྡོ་ཡི་ནང་ནས་བཞུ་ཞིང་འདོན།

༣ མིས་ནི་མུན་པ་ཟིན་པའི་མཚམས་ཤིག་བྱེད། སྨག་རུམ་རྡོ་དང་འཆི་བའི་གྲིབ་ཀྱི་རྡོ། ས་མཚམས་ཕུགས་ཀྱི་བར་དུ་འཚོལ་བར་བྱེད།

༤ མི་ཡི་གནས་ལས་རྒྱང་རིང་བུག་པ་རྟོལ། དེ་སྟེང་འགྲུལ་བའི་རྐང་པས་བརྗེད་ནས་མེད། མཐིལ་དུ་དཔྱང་ཐག་འགྲོ་ཞིང་ལིང་སེ་ལིང་།

༥ ས་གཞི་ལས་ནི་ཁ་ཟས་འབྱུང་བར་བྱེད། དེའི་འོག་མེས་ཟློག་ཚུལ་རྩ་རྩེ་ཟློག

༦ དེའི་རྡོ་རྣམས་ཨིནྡྲ་ནཱི་ལའི་ཚང་ལགས། དེའི་ནང་ན་གསེར་གྱི་ཕྱེ་མའང་ཡོད།

༧ དེའི་ལམ་བྱ་རྒོད་གང་གིས་ཀྱང་མི་ཤེས། བྱ་ཁྲའི་མིག་གིས་ཀྱང་དེ་མཐོང་མ་མྱོང་།

༨ རློམ་སེམས་ཅན་གྱི་གཅན་གཟན་དེར་མ་བསླེབ། དེ་ནས་སེང་གེ་དྲག་པོའང་མ་འགྲུལ་ཏོ།

༩ སྲ་བའི་བྲག་སྟེང་དེ་ཡི་ལག་པ་འཇོག རི་རྣམས་རྩ་བ་ནས་རྩ་རྩེ་ཟློག་གོ།

༡༠ བྲག་རྣམས་གཅོད་ཅིང་རྒྱུ་ལམ་འདོན་པར་བྱེད། མིག་གིས་རིན་སྣ་ཚོགས་མཐོང་བར་བྱེད།

༡༡ མི་ཐིག་དོན་དུ་གཙང་པོ་རྣམས་ཀྱང་སྡོམ། སྦས་པའི་དངོས་པོ་རྣམས་འོད་ནང་འདོན་ནོ༎

༡༢ འོན་ཀྱང་ཤེས་རབ་གང་ནས་རྙེད་པར་འགྱུར། བློ་གྲོས་ཀྱི་གནས་ས་དེ་ནི་གར་ཡོད།

༡༣ མིས་ནི་དེ་ཡི་རིན་ཡང་མི་ཤེས་ཏེ། གསོན་ཡུལ་ནང་ན་དེ་ནི་མི་རྙེད་དོ།

༡༤ གཏིང་ཟབ་པས་དེ་ནི་བདག་ནང་མེད་ཟེར། རྒྱ་མཚོས་ཀྱང་དེ་ནི་ང་མཉམ་མེད་ཟེར།

༡༥ དེ་ནི་གསེར་གྱིས་ཀྱང་བླུ་མི་ནུས་ཤིང་། ཉོ་བའི་དོན་དུ་སྲང་ལ་དངུལ་མི་འདེགས།

༡༦ ཨོ་ཕིར་གསེར་གྱིས་དེའི་རིན་གཅོད་མི་ནུས། རིན་ཆེན་མཆོང་ངམ་ནི་ལིམ་ལ་མི་ཐོབ།

༡༧ གསེར་དང་ཤེལ་གཉིས་དེའི་ཚད་དུ་མི་ཕྱིན། གསེར་བཙོ་མའི་རྒྱན་ཡང་དེ་ཡི་རིན་མིན།

༡༨ བྱུ་རུ་མུ་ཏིག་གི་མིང་འདོན་དགོས་མེད། དེ་ནི་ཅི་ཡི་ཕྱིར་དུ་ཞེས་པ་ན། པད་མ་རཱ་ག་བས་ཤེས་རབ་རིན་མཐོ།

༡༩ ཀུས་ཀྱི་ཕུག་རྫ་དེའི་ཚད་ལ་མི་ཕྱིན། གསེར་བཙོ་མས་ཀྱང་དེ་ཡི་གོང་མི་ཆོད།

༢༠ འོ་ན་ཤེས་རབ་འབྱུང་གནས་གང་ན་ཡོད། ཡང་ན་བློ་གྲོས་ཀྱི་གནས་དེ་གར་ཡོད།

༢༡ སྲོག་ལྡན་ཀུན་གྱི་མིག་ལས་དེ་སྦས་ཏེ། ནམ་མཁའི་འདབ་ཆགས་ལས་བཅབ་པས་མི་མཐོང་།

༢༢ འཇིག་པ་འཆི་བ་གཉིས་པོས་འདི་སྐད་དུ། ང་ཚོའི་རྣ་བས་དེའི་སྐད་ཆ་ཐོས་ཟེར།

༢༣ དེའི་ལམ་གྱི་ཆ་དཀོན་མཆོག་ལ་མངའ། དེ་ཡི་གནས་ཀྱང་ཁོང་གིས་མཁྱེན་གྱི་ཡོད།

༢༤ ས་མཐའ་རྣམས་ཀྱང་གཟིགས་ཤིང་གནམ་ཧྲིལ་པོའི། འོག་ན་ཡོད་པ་ཁོང་གིས་གཟིགས་ཕྱིར་རོ།

༢༥ རླུང་རྣམས་སྲང་ལ་འདེགས་པར་མཛད་པ་དང་། ཡང་ན་ཆུ་རྣམས་བྲེ་ཡིས་འཇལ་བའི་ཚེ།

༢༦ ཆར་པའི་ཆེད་དུ་བཀའ་འདོམས་མཛད་པའི་ཚེ། འབྲུག་གི་གློག་ཕྱིར་ལམ་ཞིག་མཛད་པའི་ཚེ།

༢༧ ཁོང་གིས་གཟིགས་ནས་འཆད་པར་མཛད་པ་ལ། དེ་ནི་བཤམས་ནས་བཙལ་ཏེ་བཙུགས་པར་མཛད།

༢༨ དེ་ནས་ཁོང་གིས་མི་ལ་ད་ལྟོས་ཤིག དཀོན་མཆོག་ལ་བག་བྱེད་པ་ཤེས་རབ་ལགས། ངན་པ་ལས་འབྲོས་བློ་གྲོས་ལགས་གསུངས༎

༢༩

ཡོབ་ཀྱིས་ལྷག་པར་རང་གི་དཔེར་འཐུད་དེ་སྨྲས་པ།

༢ དཀོན་མཆོག་གིས་བདག་བསྲུངས་བའི་ཞག་རྣམས་དང་། སྔོན་ཟླ་རྣམས་ལྟར་ཡོད་ན་ཅི་མ་རུང་།

༣ ཁོང་གི་སྒྲོན་མེ་ངའི་མགོ་ཐོག་སྣང་ཞིང་། ཁོང་འོད་མཉམ་བདག་མུན་པའི་ནང་རྒྱུ་དུས།

༤ བདག་ནི་དར་ལ་བབ་དུས་ཡོད་པ་བཞིན་དང་། དཀོན་མཆོག་གསང་ཚིག་ངའི་མགུར་ནང་མཆིས་དུས།

༥ བདག་དང་ལྷན་ཅིག་ཀུན་དབང་བཞུགས་པ་དང་། བདག་གི་མདུན་འཁོར་ཕྲུ་གུ་རྣམས་འཛོམས་དུས།

༦ བདག་གི་རྐང་རྗེས་མར་གྱིས་བཀྲུས་པ་དང་། བྲག་རིས་འབྲུ་མར་ཀླུང་རྣམས་བདག་ཐོག་ཕོས།

༧ གྲོང་ཁྱེར་ལ་བདག་རྒྱལ་སྒོར་ཕྱིན་པ་དང་། སྲང་འགག་ནང་རང་གི་སྡོད་གནས་བཤམས་དུས།

༨ གཞོན་ནུ་ཚོས་བདག་མཐོང་བར་ཙམ་གྱིས་ཡིབ། རྒན་པོ་རྣམས་ལངས་ནས་ཀྱེ་རེ་བ་བསྡད།

༩ སྐུ་དྲག་རྣམས་འཛེམས་ནས་གཏམ་མ་གླེང་བར། རང་གི་ཁ་ལ་ལག་པ་བཀབ་ནས་བསྡད།

༡༠ ཡ་རབས་རྣམས་ནི་ཁ་རོག་ཏུ་བསྡད་དེ། དེ་དག་གི་ལྗགས་ལྕེ་རྣམས་དཀན་ལ་བྱར།

༡༡ རྣས་བདག་ཐོས་དུས་བདག་ལ་བཀྲ་ཤིས་སྨྲས། མིག་གིས་བདག་མཐོང་དུས་བདག་ལ་དཔང་བྱས།

༡༢ དེའི་རྒྱུ་བདག་གིས་ངུ་བའི་དབུལ་ཕོངས་དང་། དྭ་ཕྲུག་རྣམས་དང་མགོན་མེད་སྐྱོབ་པ་ཡིན།

༡༣ འཆི་ཁར་ཡོད་པའི་ཞུ་གསོལ་བདག་ཙར་བྱོར། ཡུག་ས་མོའི་སྙིང་དགའ་མགུ་ཞིང་གླུ་བླངས།

༡༤ ངས་དྲང་བ་ཉིད་གཡོགས་ཏེ་དེས་བདག་བརྒྱན། བླ་གོས་གཙུག་རྒྱན་བཞིན་ངས་བཤགས་བཅད་དེ།

༡༥ ལོང་བའི་མིག་དེ་བདག་ནི་ཡོད་པ་ཡིན། ཞ་བོའི་རྐང་པ་དེ་བདག་ཡོད་པ་ཡིན།

༡༦ དབུལ་ཕོངས་ཀྱི་ཕ་ནི་བདག་ཡོད་པ་ཡིན། ངོ་མི་ཤེས་པའི་ཁྲིམས་ལའང་ངས་སར་གཅད།

༡༧ སྡིག་སྤྱོད་ཀྱི་འགྲམ་རུས་རྣམས་ངས་བཅག་ནས། དེ་ཡི་སོ་སྲུབས་ནང་ནས་བཅོམ་ནོར་ཕྱུང་།

༡༨ དེ་ནས་ངས་རང་ཚང་ནང་བདག་འཆི་འགྱུར། བྱེ་མ་ལྟར་ལོ་གྲངས་ཆེ་བར་འགྱུར་སྨྲས།

༡༩ ཆུ་རྣམས་འགྲམ་དུ་བདག་གི་རྩ་བ་བརྐྱངས། ངའི་ཡལ་གར་མཚན་ཐོག་ཐག་ཟིལ་པ་ནས།

༢༠ བདག་ནང་རང་གི་དཔལ་མ་རྙིངས་པར་གདའ། རང་གི་ལག་ནང་གཞུ་མོ་སྔར་བཞིན་འགྱུར།

༢༡ བདག་ལ་མིས་རྣ་བ་བླགས་ནས་བསྒུག་པས། ངའི་གྲོས་གཏམ་ཐོས་ནས་ཁ་རོག་ཏུ་བསྡད།

༢༢ ངའི་གཏམ་ཐོས་འོག་དེ་ཚོས་ཡང་མ་སྨྲས། དེ་དག་ཐོག་ཏུ་བདག་གི་གཏམ་ཐིགས་ཤིང་།

༢༣ ཆར་པར་སྒུག་འདྲར་དེ་དག་ང་ལ་བསྒུགས། ཆར་པ་ཕྱི་མའི་ཕྱིར་ཁ་གདང་འདྲར་གདངས།

༢༤ ངས་དེ་དག་ལ་བགད་ན་ཡིད་མ་ཆེས། ངའི་ངོ་བོའི་མདངས་མིས་སར་འབུད་མ་བཅུག

༢༥ ངས་དེ་ཚོའི་ལམ་བསྟན་ཏེ་དཔོན་པོར་བསྡད། བདག་དམག་དཔུང་དཀྱིལ་གྱི་རྒྱལ་པོ་ལྟར་དང་། མྱ་ངན་ཅན་གྱི་སེམས་གསོ་མཁན་ལྟར་བསྡད༎

༣༠

ད་ལྟ་བདག་ལས་གཞོན་པས་བདག་ལ་འཕྱ། དེ་ཚོའི་ཕ་རྣམས་ངའི་ལུག་ཁྱུའི་ཁྱི་མཉམ། འཇོག་པ་ལ་ཡང་བདག་ཁམས་ལོག་པ་ཡིན།

༢ ཉམས་སྟོབས་ཟད་པར་གྱུར་པའི་མི་དེ་ཡི། ལག་པའི་སྟོབས་ཀྱིས་བདག་ལ་ཕན་ཅི་ལགས།

༣ དེ་དག་རྒྱགས་ཆད་དང་ཟན་དཀོན་གྱིས་སྐམ། མདང་མཚན་འབྲོག་སྟོང་དང་སྔ་མ་ནས། སྟོངས་པའི་ཐང་སྟོང་ནང་དུ་བྱེ་མ་མུར།

༤ ཟ་བའི་ཕྱིར་ཚེར་མའི་ཚེར་སྟར་དང་ནི། གསེད་ཀྱི་རྩ་བ་དེ་དག་གིས་བསྒྲུགས་སོ།

༥ དེ་དག་མི་ཁྲོད་ལས་བཏོན་རྐུན་མའི་རྗེས། སྐུ་སྒྲ་རྒྱབ་འདྲར་དེ་དག་ལ་སྒྲ་བརྒྱབ།

༦ དེ་དག་ལུང་པ་རྣམས་ཀྱི་ཕུག་པ་དང་། སའི་ཁུང་རྣམས་དང་བྲག་གི་ནང་དུ་བསྡད།

༧ དེ་ཚོས་ཚེར་གསེབ་ནང་ནས་ངག་སྒྲ་བཏང་། ལྗང་ཚེར་ལྐོག་ཏུ་དེ་དག་ཚོགས་པ་ཡིན།

༨ གླེན་པའི་བུ་དང་རིགས་ངན་བུ་ཡིན་པས། དེ་དག་ཡུལ་གྱི་ནང་ནས་སྤྱུགས་པ་ལགས།

༩ ད་ནི་བདག་རང་དེ་དག་གི་གླུར་གྱུར། མ་ཟད་བདག་དེ་དག་གི་གཏམ་དཔེར་གྱུར།

༡༠ བདག་ལ་ཁམས་ལོག་ཅིང་རྒྱང་རིང་དུ་སྡོད། དེ་ཚོས་བདག་གི་གདོང་པར་མཆིལ་འདོར་རྒྱབ།

༡༡ ཁོང་གིས་ཆོམ་ཐག་བཀྲོལ་ནས་བདག་ལ་བཙེས། དེ་ཚོས་བདག་གི་མདུན་དུ་སྲབ་ཀྱང་ཕུད།

༡༢ ངའི་གཡས་ཁྱེའུ་ལངས་ནས་ངའི་རྐང་པ་འཕུལ། དེ་དག་གི་འཇིག་པའི་ལམ་བདག་ཕྱོགས་འདོན།

༡༣ ངའི་ལམ་འཇིག་ཅིང་ངའི་ཉོན་མོངས་འཕེལ་འཇུག དེ་དག་རང་ལའང་མགོན་སྐྱབས་བྱེད་པ་མེད།

༡༤ ཆུ་རུད་རྒྱ་ཆེ་བ་ལྟར་ཚུར་འོང་ཞིང་། འཕུང་དུས་དེ་དག་བདག་སྟེང་རྦབ་ཏུ་སྒྲིལ།

༡༥ འཇིགས་པ་རྣམས་ནི་བདག་གི་ཐོག་ཏུ་ལོག ཁོ་ཚོས་ངའི་ཞེ་སར་རླུང་འདྲར་བདའ་བས། བདག་གི་བདེ་བ་སྤྲིན་ལྟར་ཕར་བཞུད་སོང་།

༡༦ ད་ངའི་ཁོག་ནང་རང་གི་སེམས་འབོས་སོང་། སྡུག་བསྔལ་ཉིན་མོས་བདག་ལ་མཐའ་ནས་བསྐོར།

༡༧ ངའི་རུས་པ་རྣམས་མཚན་དུས་བདག་ནང་ཟུག བདག་ལ་རྨུག་པའི་གཟེར་གྱི་ཁ་མི་དལ།

༡༨ ངའི་ནད་སྟོབས་ཆེ་སྟབས་ངའི་ཆ་ལུགས་གྱུར། གོས་ཀྱི་གོང་བ་ལྟར་དུ་དེས་ང་སྡོམ།

༡༩ ཁོང་གིས་འདམ་རྫབ་ནང་དུ་བདག་དབྱུགས་པས། ས་དང་གོག་ཐལ་ལྟ་བུར་བདག་གྱུར་བྱུང་།

༢༠ ངས་ཁྱེད་ལ་འབོད་ཀྱང་ཁྱེད་ཀྱིས་མི་གསན། བདག་ཀྱེར་ལང་ཡང་ཁྱེད་ཀྱིས་གཟིགས་མི་མཛད།

༢༡ བདག་ལ་ཁྱེད་ཀྱིས་ཐུགས་གྱོང་སྟོན་པར་མཛད། ཕྱག་སྟོབས་ངང་ནས་བདག་ལ་འཚེ་བར་མཛད།

༢༢ རླུང་དྲག་ནང་དུ་བདག་ནི་འཇིག་འཇུག་ཕྱིར། ཁྱེད་ཀྱི་བདག་ནི་རླུང་ནང་འདེགས་ཤིང་འཁྱེར། བདག་ནི་དེ་ཡི་སྟེང་དུ་བཞོན་དུ་བཅུག

༢༣ བདག་འཆི་བའི་དྲུང་དང་གསོན་པོ་ཀུན་ཕྱིར། བསྐོས་པའི་ཚོགས་ཁང་དུ་ང་འདྲེན་པར་རྟོགས།

༢༤ འོན་འཇིག་པའི་ཕུང་པོའི་ཕྱོགས་ཕྱག་མི་བརྐྱང་། ཁོང་གིས་འཇོམས་དུས་བཅོལ་བ་དོན་རེ་ཆུང་།

༢༥ སྡུག་བསྔལ་གདུངས་དོན་བདག་ནི་མ་ངུས་སམ། དབུལ་ཕོངས་དོན་དུ་བདག་ནི་མ་འཚེར་རམ།

༢༦ བདེ་ལེགས་དོན་དུ་སྒུག་མཚམས་རྐྱེན་ངན་བྱུང་། བདག་གིས་འོད་ལ་རེ་མཚམས་སྨག་རུམ་བྱུང་།

༢༧ བདག་གི་རྒྱུ་མ་འཁོལ་ཞིང་ངལ་མི་གསོ། སྡུག་བསྔལ་ཞག་རྣམས་བདག་གི་ཐོག་ཏུ་བབས།

༢༨ ཉི་མ་མེད་པར་ངའི་གདོང་ནག་པོ་སོང་། ཚོགས་སར་ལངས་ནས་བདག་གིས་སྐྱབས་ཕྱིར་འབོད།

༢༩ ཅེ་སྤྱང་དག་གི་སྤུན་དུ་བདག་གྱུར་ཏེ། བྱ་རྔ་མོང་གི་གྲོགས་པོར་བདག་གྱུར་བྱུང་།

༣༠ བདག་གི་པགས་པ་གནག་ཅིང་འགོག་ནས་འབུད། ཚད་པས་བདག་གི་རུས་པ་རྣམས་ཀྱང་བསྲེགས།

༣༡ དེའི་ཕྱིར་ངའི་པི་ཝང་གིས་མྱ་ངན་བྱེད། གླེང་བུས་ངུ་མཁན་དག་གི་སྒྲ་འབྱིན་ནོ༎

༣༡

ངས་རང་གི་མིག་མཉམ་ཆད་བྱས་ཡོད་པས། བདག་གིས་ན་ཆུང་ལ་ནི་ཅི་ལྟར་ལྟ།

༢ ཅིའི་ཕྱིར་ཞེ་ན་སྟེང་ལས་དཀོན་མཆོག་གིས། གནང་བའི་ཟ་སྐལ་ཡང་ན་མཐོ་རིས་ནས། ཀུན་དབང་གི་ནོར་སྐལ་ཅི་འདྲ་ཞིག་ཡོད།

༣ སྡིག་སྤྱོད་རྣམས་ཀྱི་དོན་ཉོན་མོངས་མིན་ནམ། ཉེས་སྤྱོད་རྣམས་ཀྱི་ཕྱིར་བར་ཆད་མིན་ནམ།

༤ བདག་གི་ལམ་རྣམས་ཁོང་གིས་མི་གཟིགས་སམ། བདག་གི་གོམ་པ་ཀུན་རྩི་མི་མཛད་དམ།

༥ ཇི་སྟེ་འཆོལ་སྤྱོད་ནང་དུ་བདག་ཆས་ཏེ། མགོ་སླུར་བདག་གི་རྐང་པ་རྒྱུག་ཡོད་ན།

༦ དཀོན་མཆོག་གིས་ངའི་བློ་དྲང་རྟོགས་པའི་ཕྱིར། སྐྱོན་མེད་སྲང་ནང་བདག་རང་འཇལ་བར་ཤོག

༧ ངེས་མེད་ལམ་ལས་ངའི་གོམ་པ་ཁྱོར་ཏེ། རང་མིག་ཕྱི་བཞིན་བདག་གི་སྙིང་བྲངས་ཏེ། བདག་གི་ལག་པར་རྨེ་བའི་སྒྲིབ་ཡོད་ན།

༨ བདག་གིས་འདེབས་པ་གཞན་གྱིས་ཟ་བར་ཤོག བདག་ལ་བྱོར་པ་དྲུང་ནས་འབྱིན་པར་ཤོག

༩ བུད་མེད་རྐྱེན་གྱིས་ངའི་སྙིང་བསླུས་ཡོད་ན། ཁྱིམ་མཚེས་སྒོ་རྩར་བསྒུགས་ནས་བསྡད་ཡོད་ན།

༡༠ ངའི་ཆུང་མས་གཞན་གྱི་ཕྱེ་འཐག་པར་ཤོག མོ་ཡི་ཐོག་ཏུ་གཞན་རྣམས་དགུར་བར་ཤོག

༡༡ ཅིའི་ཕྱིར་དེ་ནི་སྐྱོན་གནག་ཅན་ཞིག་ཡིན། ཁྲིམས་དཔོན་ཚོས་ཁྲིམས་གཏོང་བའི་ཉེས་པ་ལགས།

༡༢ དེ་ནི་འཇོམས་ཤིང་སྲེག་པའི་མེ་ཡིན་པས། དེས་ནི་བདག་གི་ནོར་ཀུན་འཁྱེར་བར་འགྱུར།

༡༣ ངའི་གཡོག་པོ་གཡོག་མོས་བདག་ལ་འཁྲབ་དུས། དེའི་རྒྱུ་རྐྱེན་ལ་སྣང་མེད་བྱས་ཡོད་ན།

༡༤ དཀོན་མཆོག་བཞེངས་དུས་བདག་གིས་བྱ་ཅི་བྱ། ཁོང་གིས་གཟིགས་དུས་ངས་ལན་ཞུ་ཅི་ཞུ།

༡༥ བདག་མངལ་ནང་མཛད་པས་དེའང་མ་མཛད་དམ། མཛད་པོས་ངེད་གཉིས་མངལ་དུ་མ་བཀོད་དམ།

༡༦ དབུལ་བས་དོན་ཉེར་བ་ངས་བཀག་ཡོད་ན། ཡུག་ས་མོའི་མིག་ངས་ངུ་བཅུག་ཡོད་ན།

༡༧ ང་གཅིག་པུས་རང་གི་ཁམ་ཚད་ཟོས་ཏེ། དྭ་ཕྲུག་ལ་དེ་ལས་བཟར་གནང་མེད་ན།

༡༨ བདག་གིས་ཕ་ལྟར་བྱེད་ཅིང་གཞོན་དུས་ཚུན། དྭ་ཕྲུག་བདག་མཉམ་བསྐྱང་སྟེ་བདག་རང་གི། མའི་མངལ་ནང་ནས་ཀྱང་མོར་མགོ་སྐྱོང་བྱས།

༡༩ གང་ཞིག་གོས་མེད་པས་འཆི་བ་མཐོང་ན། ཡང་ན་དབུལ་པོར་གཡོག་རྒྱུ་མེད་པ་ན།

༢༠ རྐེད་པས་ང་ལ་ཤིས་པར་བརྗོད་མེད་ན། ཁོ་ངའི་ལུག་གི་བལ་གྱིས་བསྲོས་མེད་ན།

༢༡ རྟ་སྒོའི་ཚུགས་སར་ཕྱོགས་པ་ཡོད་མཐོང་སྟབས། དྭ་ཕྲུག་ཐོག་ངའི་ལག་པ་བཏེགས་ཡོད་ན།

༢༢ སོག་པ་ལས་ངའི་དཔུང་པ་འབུད་པར་ཤོག བདག་གི་ལག་ངར་རུས་པ་ཆག་པར་ཤོག

༢༣ དེའི་རྒྱུ་དཀོན་མཆོག་བཀའ་ཆད་ལ་བདག་འཇིགས། ཁོང་ཆེ་བའི་རྐྱེན་ངས་ཅང་བྱེད་མི་ནུས།

༢༤ ངས་གསེར་རང་གི་གཏད་སོ་བྱས་ཡོད་ན། གསེར་བཙོ་མར་ངའི་རེ་ས་ཟེར་ཡོད་ན།

༢༥ རང་ནོར་རྒྱ་ཆེ་སྟབས་དང་ངའི་ལག་ཏུ། མང་མང་བྱོར་སྟབས་དགའ་མགུ་བསྐྱེད་ཡོད་ན།

༢༦ ཤར་དུས་ངས་ཉི་མ་ལ་བལྟས་ཡོད་ན། ཡང་ན་ཟླ་བ་ལྷག་གེར་འབྱོན་པའི་ཚེ།

༢༧ ངའི་སྙིང་ཕག་ཏུ་བསླུས་པར་གྱུར་པ་དང་། ངའི་ཁས་ངའི་ལག་པར་འོ་བཏང་ཡོད་ན།

༢༨ འདི་དཀོན་མཆོག་མི་རྩི་བའི་སྐྱོན་ཆེ་བས། ཁྲིམས་དཔོན་ཁྲིམས་འཕོག་འོས་པའི་ཉེས་པ་ཡིན།

༢༩ དགྲ་བོ་འཕུང་བར་བདག་ནི་དགའ་གྱུར་ཏེ། རྐྱེན་ངན་དེ་ལ་བསུ་དུས་འཕར་ཡོད་ན།

༣༠ མ་ཟད་བདག་ཁོའི་སྲོག་ལ་དམོད་འདོད་ཅིང་། ཁས་ནི་ཉེས་སུ་བདག་གིས་དབང་མ་བསྐུར།

༣༡ ཁོང་གི་སྐྲུམ་ལས་ཟ་ཞིང་མི་ཆོག་པ། སུ་ཡོད་ངའི་གུར་གྱི་མིས་སྨྲས་མེད་ན།

༣༢ སྲང་ནང་མི་ཡན་བྲང་ས་མ་བྱས་ཀྱིས། བྱེས་པར་རང་སྒོ་བདག་གིས་ཕྱེས་པ་ཡིན།

༣༣ ཨམ་ཕྲག་ནང་ངས་ངའི་ཉེས་པ་འཆབ་ཅིང་། མིའི་ཁྲིམས་སུ་རང་སྐྱོན་ངས་སྦས་ཡོད་ན།

༣༤ ཡང་ན་མི་ཚོགས་ཆེན་པོར་བདག་འཇིགས་ཏེ། ཕ་མཚན་སོ་སོའི་ཁས་ང་འཚབས་བཅུག་པས། བདག་ཁ་རོག་ཅིང་སྒོའི་ཕྱིར་མ་ཐོན་ནམ།

༣༥ ཀྱེ་ཧུད་བདག་ལ་ཉན་མཁན་ཡོད་ན་ལེགས། ཀུན་དབང་གིས་ངའི་ལག་བྲིས་ལ་གཟིགས་ཤིང་། བཀའ་ལན་གནོང་ཞིག་བདག་གི་དགྲ་བོ་ཡིས། སྙད་ཀྱི་གཏམ་ཞིག་བྲིས་ན་ཅི་མ་རུང་།

༣༦ བདེན་པར་ངས་དེ་དཔུང་པའི་ཁར་ཐོགས་ཏེ། གཙུག་རྒྱན་བཞིན་དུ་བདག་གིས་འཁུར་བར་བྱ།

༣༧ རང་གི་གོམ་གྲངས་ཁོང་ལ་འཆད་པར་བྱ། རྒྱལ་སྲས་བཞིན་དུ་ཁོང་དྲུང་ཕྱིན་པར་བྱ།

༣༨ བདག་གི་ས་གཞིས་བདག་ལ་སྙད་འབྲུ་ཞིང་། ཞིང་གི་རོལ་རྣམས་ལྷན་ཅིག་ངུ་བ་ན།

༣༩ དངུལ་མ་བཅལ་བར་དེའི་ཐོག་ཟོས་པ་དང་། དེ་དག་བདག་པོའི་སྲོག་ངས་ཕྲལ་ཡོད་ན།

༤༠ དེ་ནས་གྲོའི་ཚབ་ལྗང་ཚེར་སྐྱེ་བར་ཤོག སེར་མོའི་ཚབ་ཏུ་རྩྭ་ངན་སྐྱེ་བར་ཤོག འདིར་ཡོབ་ཀྱི་གསུངས་རྣམས་རྫོགས་སོ༎

༣༢

དེ་ལྟར་མི་དེ་གསུམ་པོས་ཡོབ་ལ་ཞུ་ལན་འདེགས་པའི་འཕྲོ་བཅད་དོ། དེ་ཅིའི་ཕྱིར་ཞེ་ན། དེ་ཉིད་ཀྱི་སྣང་བར་རང་དྲང་པོ་ཡོད་པའི་ཕྱིར་རོ།

༢ དེ་ནས་རཱམ་གྱི་ཕ་སྤད་ལ་གཏོགས་པའི་བུས་པ་བ་རག་ཨེལ་གྱི་བུ་ཨེ་ལི་ཧུ་ཁྲོས་ཤིང་། ཡོབ་ཀྱིས་དཀོན་མཆོག་ལས་ཀྱང་ལྷག་པར་རང་དྲང་བར་བྱས་པའི་རྐྱེན་གྱིས་དེ་ལ་ཁྲོས་པ་མ་ཟད།

༣ དེའི་མཆེད་གྲོགས་གསུམ་པོ་ལའང་ཁྲོས་པར་གྱུར་ཏོ། གང་ལ་ཞེ་ན། དེ་དག་ལ་ལན་འདེབས་རྒྱུ་མེད་བཞིན་དུ་ཡོབ་ལ་སྙད་བཏགས་པའི་ཕྱིར་རོ།

༤ ཨེ་ལི་ཧུ་བས་དེ་རྣམས་རྒན་པའི་སྟབས་ཀྱིས། ཡོབ་ཀྱི་གསུང་འཕྲོ་མ་ཟིན་པའི་བར་དུ་ཁོ་སྒུག་བསྡད་ནས།

༥ མི་དེ་གསུམ་པོའི་ཁ་ནང་ན་ལན་འདེབས་རྒྱུ་གང་ཡང་མེད་པར་མཐོང་བའི་དུས་སུ། དེའི་ཁོང་ཁྲོ་འབར་ནས།

༦ བུས་པ་བ་རག་ཨེལ་གྱི་བུ་ཨེ་ལི་ཧུས་ལན་བཏབ་ཅིང་སྨྲས་པ།

བདག་ནི་གཞོན་ཞིང་ཁྱེད་ཅག་རབ་བགྲེས་པས། འཚབས་ཤིང་བདག་གིས་རང་བསམ་སྟོན་པ་སྤོབས།

༧ ཉིན་ཞག་རྣམས་ཀྱིས་གསུང་ཞིང་ལོ་དཔུང་གིས། ཤེས་རབ་སྟོན་པའི་རིགས་སོ་བདག་གིས་སྨྲས།

༨ འོན་ཀྱང་མི་ནང་སེམས་ཉིད་ཅིག་གདའ་སྟེ། ཀུན་དབང་གི་ཞལ་དབུགས་ཀྱིས་བློ་གྲོས་གནང་།

༩ རྟག་ཏུ་ཆེན་པོ་རྣམས་ནི་མཁས་པའང་མིན། རྟག་ཏུ་བགྲེས་པས་གཤགས་ཀྱང་མི་རྟོགས་པས།

༡༠ བདག་ལ་གསན་པར་མཛོད་ཅིག་བདག་གིས་ཞུས། བདག་གི་བསམ་པ་རྣམས་ཀྱང་སྟོན་པར་བྱ།

༡༡ ཀྱེ་ཧོ་ཁྱེད་ཚོས་གསུང་བས་བདག་སྒུག་ཅིང་། བདག་གིས་ཁྱེད་ཚོའི་བརྩོད་པར་རྣ་བ་བླགས།

༡༢ མ་ཟད་ཁྱེད་ཀྱི་སྐུ་ལ་བདག་བཅར་ཏེ། ཀྱེ་ཧོ་ཁྱེད་ཅག་ནང་ཡོབ་ཁ་བཀག་ཅིང་། ཁོང་ལ་ལན་འདེབས་ནུས་པ་གཅིག་མ་བྱུང་།

༡༣ ངེད་ཀྱི་ཤེས་རབ་བརྟགས་སྨྲར་བྱ་ར་གྱིས། དཀོན་མཆོག་གིས་ཁོང་འཇོམས་ཤིང་མིས་མི་འཇོམས།

༡༤ དེས་ནི་ང་ལ་རྩོད་པའང་མ་བཙུགས་ཀྱིས། ཁྱོད་ལྟར་བདག་གིས་ལན་ཡང་འདེབས་མི་བྱ།

༡༥ དེ་རྣམས་ཧ་ལས་ཤིང་ཡང་ལན་མ་བཏབ། མི་དེ་རྣམས་ཀྱིས་སྨྲ་བའི་འཕྲོ་བཅད་དེ།

༡༦ བདག་འཐེན་བྱས་རུང་དེ་ཚོས་མི་སྨྲ་བར། ཁ་རོག་བསྡད་ཅིང་ལྷག་པར་ལན་མ་བཏབ།

༡༧ ངས་ཀྱང་རང་གི་རེས་ལ་ལན་འདེབས་བྱ། བདག་གིས་རང་གི་བསམ་པའང་བརྗོད་པར་བྱ།

༡༨ གང་ལ་ཞེ་ན་བདག་ནང་གཏམ་ཁེངས་ཏེ། ཁོག་པའི་སེམས་ཀྱིས་ང་ལ་ཨུ་ཚུགས་བྱེད།

༡༩ ལྟོས་ངའི་ལྟོ་བ་ཁ་བཅད་རྒུན་ཆང་འདྲར། རྒུན་ཆང་གསར་པ་འདྲ་བར་འགེས་པ་ཉེ།

༢༠ བདག་བློ་བདེ་ཕྱིར་བདག་གིས་གླེང་བར་བྱ། བདག་གི་ཁ་ལྤགས་ཕྱེས་ནས་ལན་ཞིག་གདབ།

༢༡ མིའི་ངོར་ལྟ་བ་བདག་ལ་མ་སྲིད་ཅིག ངོ་གསོའི་ལྕེ་བཀོལ་ཞིང་མི་ལ་མི་བསུ།

༢༢ ཅི་ལ་ངོ་སོའི་ལྕེ་ནི་ངས་མི་ཤེས། ཤེས་ན་ངའི་བཀོད་པོས་བདག་མྱུར་འཁྱེར་འོང་༎

༣༣

དེ་ནས་ཡོབ་ཀྱིས་བདག་གི་གླེང་མོར་གསན། བདག་གི་གཏམ་གླེང་ཐམས་ཅད་གསན་པར་མཛོད།

༢ གཟིགས་ཤིག་ད་ནི་བདག་གི་ཁ་ཕྱེས་ཏེ། ངའི་ཁ་ནང་ན་ལྕེ་ཡིས་གཏམ་རོལ་ཞིང་།

༣ སྙིང་གཟུ་བོའི་ངང་ནས་ངའི་ཚིག་འཐོན་ཞིང་། མཆུས་གང་བཤེས་པ་གསོང་པོར་བརྗོད་པར་བྱ།

༤ དཀོན་མཆོག་གི་ཐུགས་ཉིད་ཀྱིས་བདག་བཀོད་དེ། ཀུན་དབང་ཞལ་དབུགས་ཀྱིས་བདག་ལ་སྲོག་གནང་།

༥ ཇི་སྟེ་བདག་ལ་ལན་འདེབས་པར་ནུས་ན། ངའི་མདུན་གཏམ་རྣམས་རིམ་པར་འཇོལ་ལ་ཞེངས།

༦ གཟིགས་ཁྱེད་འདོད་བཞིན་དཀོན་མཆོག་ཚབ་ང་ཡོད། བདག་ཀྱང་ཐལ་བའི་ནང་ནས་བཀོད་པ་ལགས།

༧ གཟིགས་ངའི་རབ་ངད་ཀྱིས་ཁྱེད་འཚབས་མི་བྱ། ཁྱེད་ཐོག་ངའི་ལག་ཀྱང་ལྕི་བར་མི་འགྱུར།

༨ བདག་གི་ཐོས་སར་ཁྱེད་ཀྱིས་སྨྲས་ངེས་ཏེ། སྨྲས་པའི་སྒྲ་ཡང་བདག་གིས་འདི་སྐད་ཐོས།

༩ ང་ནི་སྐྱོན་མེད་གཙང་ཞིང་ནོངས་མེད་དང་། ངའི་ནང་མི་དགེ་བ་ཡང་མེད་དོ་དང་།

༡༠ ལྟོས་ཁོང་ངའི་དགྲར་བཞེངས་པའི་སྐབས་རྙེད་ཅིང་། ཁོང་གི་ཕ་རོལ་པར་བདག་རྩི་བར་མཛད།

༡༡ ང་ཡི་རྐང་པ་ཁོང་གིས་གདོས་ནང་འཇུག ངའི་ལམ་ཀུན་ནང་རྟགས་རྒྱབ་མཛད་དོ་ཟེར།

༡༢ ཀྱེ་ཧོ་བྱ་བ་འདི་ནང་ཁྱེད་མི་དྲང་། མི་ལས་དཀོན་མཆོག་ཆེ་ཞེས་ངས་ལན་འདེབས།

༡༣ ཅིའི་ཕྱིར་ཁྱེད་ཀྱིས་ཁོང་ལ་རྒོལ་བར་བྱེད། ཁོང་གིས་དངོས་པོའི་རྩིས་སྤྲོད་མི་གནང་ངོ་།

༡༤ རྒྱུ་ནི་དཀོན་མཆོག་གིས་ཚེར་གཅིག་གསུང་སྟེང་། མིས་མ་ཉན་ན་ལྡབ་ནས་ཀྱང་གསུང་མཛད།

༡༥ མལ་ཁྲིར་གཉིད་ལྕི་བ་མིར་འཐིབས་པའི་དུས། མཚན་མོའི་ཞལ་གཟིགས་རྨི་ལམ་གྱི་ནང་དུ།

༡༦ ཁོང་གིས་མི་ཡི་རྣ་བ་འབྱེད་མཛད་ཅིང་། མི་ཡི་དོན་དུ་ཞལ་གདམས་ཕྱག་རྒྱས་འདེབས།

༡༧ མིས་རང་གི་ལས་ལས་ཕྱིར་ཟློག་པ་དང་། མི་ལས་ང་རྒྱལ་འཆབ་པར་བྱེད་ཕྱིར་རོ།

༡༨ གཡང་ལ་མི་ལྟུང་སླད་དུ་ཁོའི་སེམས་དང་། རལ་གྲིས་སྲོག་མི་གཅད་ཕྱིར་སྐྱོབ་པར་མཛད།

༡༩ མལ་ཁྲིར་ཟུག་གཟེར་དང་རུས་པ་རྣམས་ནང་། དྲག་ཟུག་སྦྱིན་པའི་ངང་ནས་མི་ནི་འཇུན།

༢༠ དེ་ལྟར་ཁོ་ཡི་ཁམས་ཀྱི་ཁ་ཟས་དང་། སེམས་ཀྱིས་རོ་བརྒྱའི་ཟས་ལ་ཞེན་ལོག་གོ།

༢༡ ཤ་ནི་མ་ལུས་སྐམ་པས་མཐོང་རྒྱུ་མེད། མི་མཐོང་བའི་རུས་པ་རྣམས་རོང་རོང་ལང་།

༢༢ འོ་ན་ཁོ་ཡི་སེམས་དུར་ཁྲོད་ལ་བཅེར། སྲོག་ཀྱང་འཇིགས་བྱེད་རྣམས་ལ་བསུ་ཞིང་འགྲོ།

༢༣ ཇི་སྟེ་མི་རིགས་པ་སྟོན་དུ་སྟོང་ནང་། ཕོ་ཉའམ་དོན་འགྲེལ་བྱེད་མཁན་གཅིག་རང་ཡོད་ན།

༢༤ དེས་སྙིང་རྗེ་ཞིང་མིར་སྡིག་བཤགས་ཡོད་པས། ཁོ་གཡང་ལས་སྐྱོབས་ཤིག་ཅེས་ཞུ་བར་ནུས།

༢༥ དེ་ནས་བུ་ཆུང་བས་ཁོའི་ཤ་འཇམ་ཞིང་། རང་གི་ཁྱོག་ཐོང་དུས་སུ་ལོག་པར་འགྱུར།

༢༦ ཁོས་དཀོན་མཆོག་ལ་གསོལ་བས་གཟིགས་པ་རྙེད། དགྱེས་བཞིན་ཁོང་གི་ཞལ་གདོང་མཐོང་བར་འགྱུར། མི་ལ་ལས་དྲང་པོ་ཡི་རྔན་པ་རྙེད།

༢༧ དེས་མིའི་མདུན་གླུ་ལེན་ཞིང་འདི་སྐད་དུ། ངས་ཉེས་ཏེ་རིགས་པ་ལས་གོལ་ན་ཡང་། ཁོང་གིས་བདག་ལས་དེ་ཡི་ལན་མ་བཞེས།

༢༨ ངའི་སེམས་གཡང་སར་འགྲོ་བ་ལས་སྐྱབས་ཏེ། བདག་གི་ཚེ་ཡིས་འོད་མདངས་མཐོང་འོང་ཟེར།

༢༩ ཀྱེ་ཧོ་བྱ་བ་འདི་ཀུན་དཀོན་མཆོག་གིས། མིའི་དོན་ཐེངས་གཉིས་མ་ཟད་ཐེངས་གསུམ་མཛད།

༣༠ གཡང་ལས་དེ་ཡི་སེམས་ནི་འདོན་པ་དང་། སྲོག་གི་འོད་ཀྱིས་ཁོ་ལ་སྣང་ཕྱིར་རོ།

༣༡ ཀྱེ་ཡོབ་མ་གཡེངས་ང་ལ་ཉན་པར་ཞུ། ཁྱེད་ཞལ་རོག་བཞུགས་བདག་གིས་གླེང་བར་བྱ།

༣༢ ཁྱེད་ཀྱི་བྱང་སེམས་ངས་སྟོན་འདོད་པས་ན། གླེང་རྒྱུ་ཡོད་ན་བཀའ་ལན་སྩལ་ཞིང་གསུང་།

༣༣ དེ་མིན་ང་ལ་ཉན་ཅིང་ཞལ་རོག་བཞུགས། ཁྱེད་ལ་བདག་གིས་ཤེས་རབ་སྟོན་པར་བྱའོ༎

༣༤

ཨེ་ལི་ཧུས་ལྷག་པར་ལན་བཏབ་ནས་སྨྲས་པ།

༢ མཁྱེན་དཔྱོད་ལྡན་པ་ཁྱེད་རྣམས་བདག་ལ་གསན། ཤེས་རབ་མངའ་བ་ཁྱེད་རྣམས་སྙན་ཐུད་ཅིག

༣ རྐན་གྱིས་ཁ་ཟས་ཀྱི་བྲོ་བ་མྱོང་ལྟར། རྣ་བས་གཏམ་རྣམས་ཀྱི་ཤན་འབྱེད་པར་བྱེད།

༤ ངེད་ཀྱི་རིགས་པ་དེ་ནི་འཆང་བར་བྱ། བཟང་པོ་གང་ཡིན་ངེད་ཀྱིས་རྟོག་པར་བྱ།

༥ ཡོབ་ཀྱིས་བདག་ཆོས་དྲང་ཡང་དཀོན་མཆོག་གིས། བདག་གི་ཐོབ་ཐང་ཁྱེར་བར་མཛད་པས་ན།

༦ ངའི་ཐོབ་ཐང་ཕྱིར་དུའང་ད་དུང་རྫུན་སྨྲའམ། སྐྱོན་མེད་པར་སྲོག་ལེན་རྨ་ཁ་འཐོན་ཟེར།

༧ ཆུ་ལྟར་སྐུར་ཀླན་བཏུང་བར་བྱེད་པ་ཡི། ཡོབ་ལྟ་བུ་ཡི་མི་ནི་གཞན་སུ་ཡོད།

༨ ངན་སྤྱོན་རྣམས་དང་སྡོངས་ཤིང་ཁོ་ནི་འགྲུལ། མི་ངན་མཉམ་དུ་ཁོ་ནི་འདོང་བར་བྱེད།

༩ མི་ནི་དཀོན་མཆོག་ལ་སེམས་དགའ་ན་ཡང་། ཅི་ཡང་མི་ཕན་ཁོ་ཡིས་སྨྲས་པ་ཡིན།

༡༠ དེའི་ཕྱིར་མཁྱེན་གོ་ཟབ་པ་ཁྱེད་རྣམས་གསན། དཀོན་མཆོག་གིས་ངན་མཛད་པའམ་ཀུན་དབང་གིས། མི་དགེ་མཛད་པར་ནམ་ཡང་མི་སྲིད་པས།

༡༡ མི་ཡི་ལས་བཞིན་ཁོང་གིས་འཇལ་བར་འགྱུར། མི་རེར་རང་གི་ལམ་བཞིན་རྙེད་དུ་འཇུག

༡༢ དཀོན་མཆོག་གིས་ངན་པ་མཛད་པའང་མི་བདེན། ཀུན་དབང་གིས་གཤགས་ལོག་མཛད་པའང་མི་བདེན།

༡༣ ས་གཞིའི་རྩིས་སྤྲོད་ཁོང་ལ་སུ་ཡིས་ཕུལ། འཇིག་རྟེན་ཐམས་ཅད་སུ་ཡིས་གཏན་ལ་ཕབ།

༡༤ ཇི་སྟེ་ཁོང་ཉིད་གཅིག་པུར་དགོངས་མཛད་ཅིང་། ཁོང་ཐུགས་ཉིད་དང་དབུགས་རང་ཕྱོགས་བསྡུ་ན།

༡༥ ཤ་ཐམས་ཅད་ལྷན་ཅིག་འཆི་བར་འགྱུར་ཏེ། མི་ནི་ཡང་སྐྱར་ཐལ་བར་འགྱུར་བར་འགྱུར།

༡༦ ད་ནི་བློ་གྲོས་ཡོད་ན་འདི་ལ་ཉོན། བདག་གི་གཏམ་གྱི་སྒྲ་ལ་ཉན་པར་འཚལ།

༡༧ དྲང་པོར་སྡང་བྱེད་ཀྱིས་རྒྱལ་སྲིད་སྐྱོང་ངམ། ཁྱོད་ཀྱིས་དབང་ལྡན་དྲང་པོར་སྐྱོན་འཛུག་གམ།

༡༨ རྒྱལ་པོ་ལ་ཁྱེད་ངན་པ་ལགས་ཟེར་ཞིང་། རྒྱལ་བུར་ཁྱེད་རྩོག་གོ་སྨྲ་བའི་རིགས་སམ།

༡༩ དེ་ལས་དཀོན་མཆོག་ཅི་ཙམ་ཆེ་མི་ཆེ། ཁོང་གིས་རྒྱས་སྲས་རྣམས་ཀྱི་ངོར་མི་གཟིགས། དབུལ་པོ་ལས་ཕྱུག་པར་ལྷག་པར་མི་རྩི། ཅི་ལ་དེ་ཀུན་ཁོང་གིས་ཕྱག་བཟོ་ཡིན།

༢༠ དེ་རྣམས་མཚན་གུང་ཡུད་ཅིག་ཙམ་ལ་འཆི། མི་རྣམས་སྤྲུག་པ་དང་དེ་དག་ཚེ་འདའ། དཔའ་བོ་རྣམས་ཀྱང་ལག་པ་མེད་པར་འཁྱེར།

༢༡ ཅི་ལ་མིའི་ལམ་རྣམས་ཁོང་སྤྱན་དྲུང་ཡོད། དེའི་འགྲུལ་ལུགས་རྣམས་ལའང་གཟིགས་པར་མཛད།

༢༢ སྡིག་སྤྱོད་མི་རྣམས་ཡིབ་ཅིང་སྡོད་ཐུབ་པའི། མུན་པ་ཡང་ན་འཆི་གྲིབ་གང་ཡང་མེད།

༢༣ དཀོན་མཆོག་སྤྱན་སྔར་གཤགས་ལ་སླེབ་པའི་ཕྱིར། མི་ནི་ལྷག་པར་ཁོང་ལ་དགོས་འགྱག་མེད།

༢༤ ཁོང་གིས་དཔའ་བོ་རྣམས་མ་བརྟགས་པར་གཏུབ། དེ་དག་ཚབ་ཏུ་གཞན་རྣམས་སློང་བར་མཛད།

༢༥ དེ་ལྟར་དེ་དག་གི་ལས་རྣམས་མཁྱེན་ཅིང་། མཚན་མོར་དེ་རྣམས་རྩ་རྩེ་ཟློག་ཅིང་འཐག

༢༦ དེ་རྣམས་སྡིག་སྤྱོད་མི་རྣམས་ཡིན་པ་ལྟར། གཞན་གྱི་མདུན་དུ་ཁོང་གིས་རྡབ་པར་མཛད།

༢༧ ཅི་ལ་དེ་རྣམས་ཁོང་ལ་རྒྱབ་བསྟན་ཏེ། ཁོང་གི་གཤེགས་ལམ་གང་ལའང་མ་བལྟས་སོ།

༢༨ ཁོང་དྲུང་དབུལ་པོའི་ངུ་སྐད་སླེབ་ཏུ་བཅུག སྡུག་བསྔལ་གདུངས་པའི་འོ་དོད་ཁོང་གིས་གསན།

༢༩ བདེ་བ་གནང་དུས་སུས་འཚང་འབྲུ་བར་ནུས། ཞལ་སྦ་དུས་སུས་ཁོང་ལ་ལྟ་བར་ནུས། དེ་ནང་མི་སྡེ་མི་རེང་ཁྱད་མེད་མཛད།

༣༠ ཆོས་མེད་མིས་སྲིད་མི་སྐྱོང་ཞིང་འབངས་རྣམས། སླུ་བར་མི་བྱེད་པའི་ཕྱིར་དེ་འདྲ་མཛད།

༣༡ ང་ལ་བཀའ་ཆད་ཕོག་ཕྱིས་འགོལ་མི་འགྱུར། དེ་ལྟར་དཀོན་མཆོག་ལ་མིས་ཞུས་ཡོད་དམ།

༣༢ ངས་མི་མཐོང་བ་བདག་ལ་སྟོན་པར་མཛོད། ངས་ཉེས་ཡོད་ན་ཕྱིན་ཆད་དེ་མི་བྱ།

༣༣ ཁྱེད་བློར་མཚུངས་པའི་འབྲས་བུ་གནང་དགོས་སམ། མི་དགའ་ཡང་ཁྱེད་འདོམས་ཤིག་ངས་མི་འདམ། དེའི་ཕྱིར་ཁྱེད་ཀྱིས་གང་ཤེས་པ་དེ་སྨྲོས།

༣༤ མཁས་པའི་སྐྱེ་བོས་བདག་ལ་ཉན་པར་འགྱུར། མཁྱེན་གོ་ཟབ་པས་འདི་ལྟར་སྨྲ་བར་འགྱུར།

༣༥ ཡོབ་ཀྱིས་ཤེས་རབ་མེད་བཞིན་གླེང་མོ་བྱས། ཁོ་ཡི་གཏམ་རྣམས་ཤེས་རབ་དང་བྲལ་ལོ།

༣༦ ཡོབ་ཀྱིས་སྡིག་སྤྱོད་མི་འདྲར་ལན་འདེབས་པས། མཐར་ཐུག་བར་དུ་ཁོ་སད་གྱུར་ཅིག

༣༧ ཁོས་རང་གི་སྡིག་པར་ངོ་ལོག་ཀྱང་སྣོན། ངེད་དཀྱིལ་ཁོས་ལག་བརྡབ་ཅིང་དཀོན་མཆོག་ཕྱོགས། ཁོ་ཡི་གཏམ་རྣམས་སྤེལ་བར་བྱེད་པས་སོ༎

༣༥

ཨེ་ལི་ཧུས་སླར་ལན་བཏབ་ཅིང་སྨྲས་པ།

༢ འདི་ནི་ཁྱེད་ཐོབ་ཐང་ཡིན་སེམས་སམ། དཀོན་མཆོག་ལས་ཀྱང་ངའི་དྲང་བ་ཉིད་ཆེ། ཞེས་ཁྱེད་ཀྱིས་ཟེར་བ་དེ་ཁྲིག་ཡིན་ནམ།

༣ ཁྱེད་ལ་ཕན་ཅི་ཡོད་དང་ངས་སྡིག་པར། སྤྱོད་པ་བས་འཐེབ་ཁྱེ་ཅི་ཡོད་ཟེར་བས།

༤ ཁྱེད་དང་ཁྱེད་ཀྱི་གྲོགས་པོ་རྣམས་ལ་ཡང་། ད་ངས་ཁྱེད་རྣམས་ལ་ལན་འདེབས་པར་བྱ།

༥ ནམ་མཁའ་རྣམས་ལ་བལྟས་ཏེ་མཐོང་བར་བྱོས། ཁྱེད་ལས་མཐོ་བའི་སྤྲིན་རྣམས་ལ་ལྟོས་ཤིག

༦ ཁྱེད་ཉེས་པ་བྱེད་ན་ཁོང་ལ་ཅི་གནོད། ཁྱེད་འགལ་སྐྱོན་མང་ན་ཁོང་ལ་ཅི་གནོད།

༧ ཁྱེད་ཚོས་དྲང་ན་དཀོན་མཆོག་ལ་ཅི་སྦྱིན། ཁོང་ལ་ཁྱེད་ཀྱི་ལག་པ་ནས་ཅི་རྙེད།

༨ ཁྱེད་སྤྱོད་ངན་གྱིས་ཁྱེད་འདྲའི་མིར་གནོད་སྲིད། མིའི་བུ་ལ་ཁྱེད་ཚོས་དྲང་བས་ཕན་སྲིད།

༩ དབང་ཆོས་མང་སྟབས་མི་རྣམས་ངུ་བར་བྱེད། དབང་ཅན་ལག་པའི་རྐྱེན་གྱིས་འོ་དོད་འབོད།

༡༠ མཚན་ལའང་གླུ་དབྱངས་གནང་མཛད་བདག་བཀོད་པའི། དཀོན་མཆོག་དེ་གར་བཞུགས་སུས་ཀྱང་མི་འདྲི།

༡༡ དེས་ངེད་ལ་སའི་དུད་འགྲོ་བས་འཐེབ་སློབ། གནམ་གྱི་བྱ་ལས་ངེད་རྣམས་མཁས་པར་མཛད།

༡༢ ངན་སྤྱོད་མི་ཡི་ང་རྒྱལ་དབང་གིས་ནི། དེ་ཚོས་འོ་དོད་གཏོང་ཡང་ལན་མི་གནང་།

༡༣ དཀོན་མཆོག་གིས་འཆོལ་གཏམ་མི་གསན་པར་ངེས། ཀུན་དབང་གིས་དེ་ལ་སྣང་དག་མི་མཛད།

༡༤ ཁོང་མི་མཇལ་ཡང་ཁོང་རང་གཤགས་ཡོད་ཅེས། ཁྱེད་ཀྱིས་ཟེར་བས་ད་ཁོང་ལ་བློ་ཐོད།

༡༥ ད་ཁོང་འཁྲོ་བཞིན་བཀའ་ཆད་མ་གནང་བར། ང་རྒྱལ་ལའང་ཆེར་མི་གཟིགས་ཁྱེད་ཀྱིས་ཟེར།

༡༦ དེའི་ཕྱིར་ཡོབ་ཀྱིས་དོན་མེད་ཁ་འབྱེད་ཅིང་། ཤེས་རབ་མེད་བཞིན་གཏམ་མང་ཙམ་ལབ་བོ༎

༣༦

ཨེ་ལི་ཧུས་འཕྲོ་མ་བཅད་པར་སྨྲས་པ།

༢ དཀོན་མཆོག་དོན་བདག་ལ་བཤད་རྒྱུ་ཡོད་པས། ཨེན་ཙམ་བཞུགས་དང་ངས་ཁྱེད་ལ་བསྟན་ཡོང་།

༣ རྒྱང་ནས་ཤེས་རབ་འདྲེན་ཞིང་ངའི་མཛད་པོའི། དྲང་བ་ཉིད་ཀྱི་ཆེ་བ་བརྗོད་པར་བྱ།

༤ ངའི་གཏམ་རྫུན་མིན་ངེས་པར་བདེན་པར་འཆད། ཡེ་ཤེས་ཕུལ་དུ་ཕྱིན་པ་ཁྱེད་མཉམ་འགྲོགས།

༥ ལྟོས་དཀོན་མཆོག་མཐུ་ཆེ་སུ་ལའང་མི་སྨད། མཁྱེན་རབ་མཐུ་ནང་ཁོང་ནི་སྟོབས་དང་ལྡན།

༦ ཁོང་གིས་སྡིག་སྤྱོད་མི་ཡི་སྲོག་མི་སྐྱོབ། འོན་ཀྱང་སྡུག་ཕོངས་རྣམས་ལ་སྐྱབས་གནང་མཛད།

༧ ཆོས་དྲང་མི་ལས་སྤྱན་ཡང་མི་སྒྱུར་བར། དེ་དག་རྒྱལ་པོ་རྣམས་མཉམ་རྒྱལ་ཁྲིའི་སྟེང་། དེ་དག་གཏན་དུ་འཇོག་པས་མཐོང་བ་ལགས།

༨ ཇི་སྟེ་དེ་ཚོར་ལྕགས་སྒྲོག་འཕོག་འཇུག་ཅིང་། སྡུག་བསྔལ་ཐག་པས་བཅིང་སྟེ་དེ་དག་ལ།

༩ དེ་དག་གི་ལས་དང་ང་རྒྱལ་ངང་ནས། སྤྱད་པའི་ཉེས་པ་རྣམས་ཁོང་གིས་སྟོན་ཏེ།

༡༠ གདུལ་དུ་ཁོང་གིས་དེ་ཚོའི་རྣ་འབྱེད་ཅིང་། མི་འཚངས་པར་སྤྱོད་པ་སྤོང་དུ་བཀའ་སྩལ།

༡༡ གལ་ཏེ་དེ་རྣམས་ཉན་ཏེ་བཀའ་སྲུང་ན། དེ་དག་གི་ཞག་རྣམས་ལོངས་སྤྱོད་ནང་དང་། ལོ་རྣམས་བདེ་སྐྱིད་ནང་ན་རྫོགས་པར་འགྱུར།

༡༢ འོན་ཀྱང་དེ་དག་བཀའ་ལ་མ་ཉན་ན། རལ་གྲིས་འདའ་ཞིང་ཤེས་རབ་མེད་པར་འཆི།

༡༣ སྙིང་ཆོས་བྲལ་བས་ཁྲོ་བ་ལྷག་པར་སོག འཆིང་བར་འགྱུར་བའི་དུས་སུ་ངུ་མི་ངུ་།

༡༤ ན་སོ་དར་བསྒང་ལ་དེ་དག་འཆི་ཞིང་། གྲིབ་ཅན་ཁྲོད་དུ་དེ་རྣམས་ཚེ་ལས་འདའ།

༡༥ སྡུག་བསྔལ་སྒོ་ནས་དབུལ་ཕོངས་སྐྱོབ་པར་མཛད། སྡུག་བསྔལ་དུས་སུ་དེ་ཚོའི་རྣ་བ་འབྱེད།

༡༦ དེ་བཞིན་ཁྱེད་ཀྱང་དཀའ་སྡུག་ལས་བསྒྲལ་ཞིང་། སྡུག་མེད་པའི་གནས་ཡངས་པོར་འདྲེན་ལས་ཆེ། ཁྱོད་ལྕོག་ཙེར་བཤམས་པ་ཚིལ་གྱིས་ཚོས་འོང་།

༡༧ འོན་ཁྱོད་སྡིག་སྤྱོད་ཁྲིམས་ཀྱིས་ཁེངས་ཡོད་ན། གཤགས་དང་ཁྲིམས་ཀྱིས་ད་ཁྱེད་འཛིན་ནས་ཡོད།

༡༨ ཁྲོས་ཁ་འཕོག་སར་མི་སྐྱེལ་ཕྱིར་ཟོན་གྱིས། དེ་མིན་བླུ་རིན་ཆེན་པོས་སྐྱོབ་མི་ནུས།

༡༩ ཁོང་གིས་ཁྱེད་ཀྱི་ནོར་ལ་རྩི་འགྱུར་རམ། མིན་གསེར་རམ་སྟོབས་ཀྱི་མཐུས་ཕན་མི་འགྱུར།

༢༠ རང་གི་གནས་ལས་མི་རྣམས་འདའ་བའི་ཚེ། ཁྱེད་ཀྱིས་མཚན་མོར་ཆགས་སེམས་མ་བྱེད་ཅིག

༢༡ བྱ་ར་གྱིས་ལ་མི་དགེ་བ་མ་སྤྱོད། ཁྱེད་འདི་འདོད་མོད་སྡུག་བསྔལ་ཁྱེད་མི་འདོད།

༢༢ ཀྱེ་ཧོ་དཀོན་མཆོག་ཁོང་ཉིད་སྟོབས་ནང་འཕགས། ཁོང་ལྟར་སུ་ཡིས་ཞལ་གདམས་སྟོན་པར་ནུས།

༢༣ ཁོང་ཕྱིར་གཤེགས་ལམ་གང་གིས་གཏན་ལ་ཕབ། ཁྱེད་ཀྱིས་ལོག་པར་མཛད་ཅེས་ཞུ་སུས་ནུས།

༢༤ མི་ཡིས་མཐོང་བའི་ཁོང་གི་ཕྲིན་ལས་ཕྱིར། ཁོང་ལ་དཔའ་གཟེངས་བསྟོད་པ་ཡིད་ལ་ཆོང་།

༢༥ དེ་ནི་མི་ཐམས་ཅད་ཀྱིས་མཐོང་བར་ནུས། རྒྱང་རིང་ལས་ཀྱང་མིས་དེ་མཐོང་བར་བྱེད།

༢༦ ལྟོས་དཀོན་མཆོག་ཆེ་ཡང་ང་ཚོས་དེ་མི་རྟོགས། རྟོགས་པའི་ཡུལ་ལས་ཁོང་གི་དགུང་ལོ་འདས།

༢༧ ཆུ་ཐིགས་རྣམས་ནི་ཁོང་གིས་འདྲེན་པར་མཛད། དེ་ལས་རླངས་པར་བསྟན་པའི་ཆར་ཆུ་འབབ།

༢༨ གནམ་གྱིས་དེ་རྣམས་ས་ལ་འབེབས་པར་བྱེད། མི་ཡི་ཐོག་ཏུ་མོད་ཙམ་འབབ་པར་བྱེད།

༢༩ སུས་ཀྱང་ཁོང་གིས་སྤྲིན་རྣམས་རྐྱོང་ལུགས་དང་། གཟིམ་གུར་གྱི་འབྲུག་སྒྲ་རྣམས་རྟོགས་ནུས་སམ།

༣༠ ཀྱེ་ཧོ་ཁོང་ཉིད་འཁོར་དུ་འོད་སྣང་ཞིང་། རྒྱ་མཚོའི་གཏིང་རྣམས་ཁོང་གིས་གཡོག་པར་མཛད།

༣༡ འདི་དག་ངང་ནས་མི་ཡི་གཤགས་འབྱེད་པར་མཛད། ཁོང་གིས་ཟ་རྒྱུ་མང་པོ་གནང་བར་མཛད།

༣༢ ཁོང་ཉིད་ཕྱག་རྣམས་གློག་ནང་སྦ་བར་མཛད། རྟགས་ལ་འཕོག་ཏུ་དེ་ལ་བཀའ་གནང་མཛད།

༣༣ དུད་འགྲོ་ཡིས་རླུང་ལྡང་བའི་བརྡ་སྤྲོད་བཞིན། དེ་ཡི་འུར་སྒྲས་ཁོང་གི་སྐོར་སྒྲོག་གོ།

༣༧

དེ་ཡི་རྐྱེན་གྱིས་བདག་གི་སྙིང་འདར་ཞིང་། རང་རང་མལ་ལ་མ་ལུས་པར་འཁྱོར་ལ་སོང་།

༢ ཁོང་གི་གསུང་གི་སྐད་ཀྱི་ང་རོ་དང་། ཞལ་ལས་འཐོན་པའི་སྐད་ལ་རྣ་བས་ཉོན།

༣ དེ་ནི་གནམ་ཧྲིལ་པོའི་འོག་ཏུ་རྫོང་ཞིང་། ས་མཐའ་རྣམས་ཀྱི་བར་དུ་གློག་འཁྱུག་འཇུག

༤ དེའི་རྗེས་སུ་འུར་སྒྲའི་སྐད་ཅིག་བྱུང་། ཁོང་ཉིད་ཆེ་བའི་སྐད་ཀྱིས་ལྡིར་སྒྲ་སྒྲོག གསུང་སྒྲ་སྒྲོག་དུས་དེ་དག་ཕྱིར་མི་སྒུག

༥ དཀོན་མཆོག་སྐད་ཀྱིས་ལྡིར་སྒྲ་ཧ་ལས་བྱིན། ངེད་ཀྱིས་རྟོགས་མི་ནུས་པའི་ལས་ཆེན་མཛད།

༦ ཁ་བ་ཁྱོད་རང་ས་གཞིར་བོབས་ཤིག་གསུང་། དེ་དང་འདྲ་བར་དྲག་ཆར་དང་ཉིད་ཀྱི། སྟོབས་ཀྱི་དྲག་ཆར་ལ་ཡང་སྒོ་བར་མཛད།

༧ ཁོང་གིས་བཀོད་པའི་མི་ཡིས་རྟོགས་པའི་ཆེད། མི་ཡི་ལག་པར་ཕྱག་རྒྱ་འདེབས་པར་མཛད།

༨ དེ་རྣམས་དུད་འགྲོ་ཕུག་པའི་ནང་འཛུལ་ཞིང་། དེ་ཚང་གི་ནང་དུ་སྡོད་པར་བྱེད།

༩ ལྷོ་ཡིས་ཁྱིམ་ལས་སྐོར་རླུང་ལྡང་བར་མཛད། བྱང་གི་ཕྱོགས་ལས་གྲང་བ་ལྡང་བར་མཛད།

༡༠ དཀོན་མཆོག་དབུགས་ཀྱིས་ཁྱགས་པ་ཆགས་འཇུག་པས། ཆུ་བོ་རྣམས་ཀྱི་ཞེང་ནི་འཁུམ་ནས་འགྲོ།

༡༡ སྤྲིན་འཐུག་པོར་རླན་གཤེར་འགེལ་བར་མཛད། ཉིད་ཀྱི་འོད་ཀྱི་སྤྲིན་རྣམས་རྒྱང་དུ་གཏོར།

༡༢ དེ་ཚོས་ཁོང་གིས་ཅི་གསུང་འཇིག་རྟེན་གྱི། ས་སྟེང་སྒྲུབ་ཏུ་ཁོང་གིས་ཇུས་ཀྱིས་འགུག

༡༣ བསྡམ་བཞག་ཕྱིར་རམ་ཁོང་ཉིད་ཡུལ་ཕྱིར་རམ། ཐུགས་རྗེའི་དོན་དུ་དེ་ཡང་འབེབས་པར་མཛད།

༡༤ ཀྱེ་ཡོབ་འདི་ནི་ཉན་ཅིང་ཁ་རོག་སྡོད། དཀོན་མཆོག་འཕྲིན་ལས་ངོ་མཚར་ཆེ་རྣམས་སྒོམ།

༡༥ དཀོན་མཆོག་གིས་དེ་དག་ལས་སུ་སྐོ་ཞིང་། ཁོང་སྤྲིན་གྱི་གློག་ནམ་འཕོ་ཁྱེད་ཤེས་སམ།

༡༦ སྲང་ནང་སྤྲིན་འདེགས་མཛད་ཕུན་སུམ་ཚོགས་པའི། མཁྱེན་རབ་ཀྱི་མཛད་པ་རྣམས་ཁྱེད་ཤེས་སམ།

༡༧ ལྷོ་རླུང་གིས་ས་གཞི་ཞི་བར་བྱེད་དུས། ཅིའི་ཕྱིར་ཁྱེད་ཀྱི་གོས་རྣམས་དྲོན་པོར་འགྲོ།

༡༨ བླུགས་མའི་མེ་ལོང་ལྟར་བརྟན་པའི་གནམ་དེ། ཁྱེད་ཀྱིས་ཁོང་མཉམ་རྐྱོང་བར་བྱེད་ཐུབ་བམ།

༡༩ གཏི་མུག་དབང་གིས་ངེད་ཀྱི་སྨྲ་མི་ནུས། དེའི་ཕྱིར་ཁོང་ལ་ཞུ་བྱ་ངེད་ཚོར་སྟོན།

༢༠ ངས་སྨྲ་བ་འདི་ཁོང་ལ་འཆད་རུང་ངམ། མི་ཞིག་རང་མེད་པར་འགྱུར་བར་འདོད་དམ།

༢༡ མིས་ད་གནམ་ལ་གསལ་བའི་འོད་མི་མཐོང་། འོན་ཀྱང་རླུང་རྣམས་རྒྱུ་ཞིང་དེ་རྣམས་སེལ།

༢༢ བྱང་ཕྱོགས་ལས་འབྱུང་བའི་གསེར་གྱི་མདངས་དེ། འཇིགས་སུ་རུང་བའི་དཀོན་མཆོག་གི་དཔལ་ལགས།

༢༣ ངེད་ཀྱིས་ཀུན་དབང་ཁོང་ནི་རྟོག་མི་ནུས། མཐུ་སྟོབས་ཞལ་ཆེ་གཅོད་པར་ཁྱད་འཕགས་ཤིང་། ཐུགས་དྲང་མང་ཞིང་སྡུག་བསྔལ་སྟེར་མི་མཛད།

༢༤ དེའི་ཕྱིར་མི་རྣམས་ཁོང་ལ་འཇིགས་ཤིང་སྐྲག སྙིང་ནང་མཁས་གང་ལའང་མི་གཟིགས་སོ༎

༣༨

དེ་ནས་ཡ་ཧོ་ཝཱས་སྐོར་རླུང་གི་ནས་ཡོབ་ལ་བཀའ་ལན་གནང་ཞིང་གསུངས་པ།

༢ ཤེས་རབ་དང་བྲལ་བའི་གཏམ་གླེང་རྣམས་ཀྱིས། གྲོས་གཏམ་མུན་པར་བྱེད་མཁན་འདི་སུ་ཡིན།

༣ ད་སྐྱེས་པའི་ཚུལ་དུ་སྐེ་རགས་དཀྲིས་ཤིག ཁོ་བོས་འདྲི་བར་ཁྱོད་ཀྱིས་ལན་ཐོབ་ཅིག

༤ བློ་གྲོས་ཡོད་ན་ཁོ་བོས་ས་གཞིའི་རྨང་། བཏིང་དུས་ཁྱོད་རང་གར་ཡོད་པ་ཡིན་ཤོད།

༥ དེའི་ཚད་སུས་བྱས་ཁྱོད་ལ་ཆ་ཡོད་དམ། ཡང་ན་དེ་ལ་ཐིག་སྐུད་སུ་ཡིས་བརྒྱབ།

༦ ཅི་ཡི་ཐོག་ཏུ་དེ་ཡི་རྨང་རྣམས་བཙུགས། ཡང་ན་དེ་ཡི་ཟུར་རྡོ་སུ་ཡིས་བཞག

༧ ཐོ་རངས་སྐར་རྣམས་འགྲོགས་ནས་དབྱངས་ལེན་ཞིང་། དཀོན་མཆོག་གི་སྲས་ཀུན་དགའ་བའི་སྐད་བསྒྲགས།

༨ མངལ་ལས་འཐོན་པ་ལྟར་རྒྱ་མཚོ་རྡོལ་དུས། སྒོ་རྣམས་ཀྱིས་དེ་སུ་ཡིས་བཀག་པ་ཡིན།

༩ ཁོ་བོས་དེ་ཡི་གོས་སུ་སྤྲིན་བྱས་ཤིང་། དེ་ཡི་སྐ་རག་མུན་སྟུག་བྱས་པའི་དུས།

༡༠ ཁོ་བོས་དེ་ལ་ས་མཚམས་ཤིག་བཙུགས་ཏེ། སྒོ་གཏན་རྣམས་དང་སྒོ་མོ་རྣམས་བཏགས་ཏེ།

༡༡ འདི་ཐུག་འོང་ཆོག་གི་འཐལ་བར་མི་འགྱུར། འདིར་ཁྱོད་རྦ་ཀློང་ང་རྒྱལ་འཆག་འོང་གསུངས།

༡༢ ཁྱོད་ཚེ་ནང་ཐོ་རངས་ལ་བཀའ་བཀོད་ཅིང་། སྐྱ་འོད་ལ་དེ་རང་གི་གནས་བསྟན་ནམ།

༡༣ ས་ལས་སྡིག་སྤྱོད་རྣམས་སྤྲུག་པར་བྱ་ཕྱིར། ས་མཐའ་རྣམས་ཀྱི་བར་དུ་འདིས་འཛིན་ནོ།

༡༤ བང་རྒྱའི་འོག་ཏུ་འཇིམ་པ་འགྱུར་འདྲ་བར། དངོས་པོ་ཐམས་ཅད་གོས་དང་འདྲ་བར་སྡོད།

༡༥ དེ་ལྟར་སྡིག་སྤྱོད་རྣམས་ཀྱི་འོད་སོད་ཅིག ཕྲག་ངར་མཐོ་བ་རྣམས་ཀྱང་གཅག་པར་མཛད།

༡༦ རྒྱ་མཚོའི་འབྱུང་གནས་རྣམས་སུ་ཁྱོད་བསྙེན་ཏམ། ཡང་ན་གཏིང་ཟབ་མཐིལ་དུ་ཕྱིན་ལགས་སམ།

༡༧ འཆི་བའི་སྒོ་རྣམས་ཁྱོད་ལ་གྲོལ་གྱུར་ཏམ། ཡང་ན་འཆི་གྲིབ་སྒོ་རྣམས་མཐོང་ལགས་སམ།

༡༨ ས་གཞིའི་དཀྱུས་དེ་ཁྱོད་ཀྱིས་མཐོང་ལགས་སམ། འདི་ཀུན་ཁྱེད་ཀྱིས་ཤེས་ན་ད་ཤོད་ཅིག

༡༩ འོད་ཀྱི་ཁྱིམ་གྱི་ལམ་དེ་ག་ན་ཡོད། མུན་པ་དེ་ཡི་གནས་ཚང་ག་ན་ཡོད།

༢༠ དེའི་དོན་ཁྱོད་ཀྱིས་དེ་ཡི་ཚད་སྐྱེལ་ཞིང་། ཁྱིམ་དེར་འགྲོ་བའི་ལམ་རྣམས་རྟོགས་ཕྱིར་རོ།

༢༡ ཁྱོད་ཀྱི་ཚེ་ཡི་ལོ་གྲངས་ཆེ་བས་ན། དེའི་དུས་ཁྱོད་སྐྱེས་ཡོད་པས་དེ་ཤེས་ངེས།

༢༢ ཁ་བའི་གཏེར་ཁ་རྣམས་སུ་ཁྱོད་བསླེབ་བམ། ཡང་ན་སེར་བའི་བང་མཛོད་རྣམས་མཐོང་ངམ།

༢༣ དེ་དག་ཁོ་བོས་སྡུག་བསྔལ་དུས་ཚོད་དང་། དམག་དང་འཐབ་མོའི་ཞག་ཕྱིར་བསྲིས་བོར་ཡོད།

༢༤ ས་གཞིའི་སྟེང་དུ་ཤར་རླུང་ཅི་ལྟར་འགྲེམ། གང་ལུགས་སུ་འོད་ལ་བགོ་བཤའ་བརྒྱབ་འདུག

༢༥ ཐང་སྟོང་དང་ས་སྟོང་ངོམ་པར་བྱེད་བྱེད་ཅིང་། རྩྭ་ལ་མེ་ཏོག་འབར་བར་བྱེད་པ་ལ།

༢༦ མི་མེད་པའི་ས་ཆ་དང་མི་མེད་པའི། འབྲོག་སྟོང་ནང་དུ་ཆར་པ་འབེབས་པའི་ཕྱིར།

༢༧ ཆུ་རུད་རྣམས་ཕྱིར་སུས་མ་ཡུར་བཏོན་ལགས། འབྲུག་གི་གློག་ཕྱིར་སུས་ལམ་བཤམས་པ་ལགས།

༢༨ ཆར་པ་ལ་ཕ་ཞིག་ཡོད་དམ་ཡང་ན། ཟིལ་པའི་ཐིགས་པ་རྣམས་སུ་ལ་བཙས་ལགས།

༢༩ གངས་ཁྱགས་གང་གི་མངལ་ལས་བྱུང་བ་ལགས། ནམ་མཁའི་བ་མོ་སུ་ཡིས་བསྐྱེད་པ་ལགས།

༣༠ ཆབ་ཆུ་རྡོ་བར་གྱུར་ཏེ་ཡིབ་ནས་སྡོད། གཏིང་ཟབ་པོ་ཡི་ངོས་ནི་འཁྱགས་ཀྱིས་བསྡམས།

༣༡ སྨིན་དྲུག་དུམ་དུམ་ཁྱོད་ཀྱིས་འཆིང་བའམ། དྲང་སྲོང་སྐར་མའི་འཆིང་བ་སྒྲོལ་ནུས་སམ།

༣༢ རང་རང་ནམ་ཟླར་ཁྱིམ་རྣམས་འདྲེན་ནུས་སམ། སྨིན་བདུན་མ་བུ་བཅས་སུ་འཁྲིད་ནུས་སམ།

༣༣ ནམ་མཁའི་གྲལ་རིམ་ཁྱོད་ཀྱིས་ཤེས་ལགས་སམ། དེ་ཚོའི་དབང་ཐང་ས་གཞིར་འཛུགས་ནུས་སམ།

༣༤ མང་དྲགས་ཆུ་ཡིས་ཁྱོད་རང་ཁྱབ་པའི་ཕྱིར། ཆུ་འཛིན་སྤྲིན་རྣམས་འབོད་ཅིང་འགུག་ནུས་སམ།

༣༥ གློག་རྣམས་རྒྱུ་རུ་ཁྱོད་ཀྱིས་མངག་ནུས་སམ། ངེད་འདིར་ཡོད་ཅེས་ཁྱོད་ལ་ཞུ་འོང་ངམ།

༣༦ སྤྲིན་ནག་ཁོག་ནང་ཤེས་རབ་སུ་ཡིས་བཅུག ཡང་ན་སྐར་མདའ་ལ་བློ་གྲོས་སུས་སྩལ།

༣༧ མཁས་པའི་དབང་གིས་སྤྲིན་རྣམས་སུས་བགྲང་ནུས། ནམ་མཁའི་ཆུ་རྐྱལ་རྣམས་ཀྱང་སུས་འཇོག་ནུས།

༣༨ ཐལ་བ་མེར་ནས་གོང་པོར་འགྱུར་བའི་ཚེ། གོང་པོ་རྣམས་ནི་གཅིག་དང་གཅིག་ཏུ་འབྲེལ།

༣༩ སེང་མོ་རང་གི་ཚང་ནང་འཁུམ་དུས་སུ། ཁྱོད་ཀྱིས་དེ་ཡི་དོན་ལིངས་བྱ་ནུས་སམ།

༤༠ སེང་ཕྲུག་ནགས་གསེབ་འཇབ་ཅིང་སྒུག་དུས་སུ། ཁྱོད་ཀྱིས་དེ་ཡི་གྲོད་པ་འགེངས་ནུས་སམ།

༤༡ བྱ་རོག་གི་ཕྲུ་གུས་དཀོན་མཆོག་ལ་འབོད། ཁ་ཟས་མེད་པའི་དེ་དག་འཁོར་བའི་དུས། སུས་བྱ་རོག་ལ་འཚོ་བ་སྦྱོར་བར་བྱེད༎

༣༩

རིའི་སྐྱིན་ལ་ར་གུ་བཙའ་དུས་ཤེས་སམ། ཤ་མོས་ནམ་ཤེ་ཕྲུག་སྐྱེད་སྟོན་ནུས་སམ།

༢ དེ་ཚོས་འཚང་འཇུག་པའི་ཟླ་བགྲང་ནུས་སམ། ཡང་ན་དེ་དག་ནམ་སྐྱེའི་དུས་ཤེས་སམ།

༣ དེ་དག་རྣམས་རུག་འཁུམ་ནས་ར་གུ་སྐྱེ། རང་གི་ཟུག་གཟེར་རྣམས་ཀྱང་སྐྱུར་བར་བྱེད།

༤ ར་གུ་རྣམས་རྒྱགས་ཤིང་ཐང་ནང་ཆེར་སྐྱེ། ཕར་འགྲོ་ཞིང་དེ་དག་རྩར་ཕྱིར་མི་ལོག

༥ རྐྱང་རང་དབང་དུ་སུ་ཡིས་བརྒྱབ་པ་ཡིན། ཡང་ན་རྐྱང་གི་སྒྲོག་སུས་བཀྲོལ་བ་ལགས།

༦ ཁོ་བོས་དེ་ཡི་ཁྱིམ་དུ་འབྲོག་སྟོང་བྱས། བ་ཚྭ་ཅན་གྱི་ས་དེའི་འདུག་གནས་བྱས།

༧ དེས་གྲོང་ཁྱེར་གྱི་འདུ་འཛི་རྣམས་ལ་ཁྲེལ། ཤིང་རྟ་པ་རྣམས་ཀྱི་སྐད་ལ་མི་ཉན།

༨ རི་རྒྱུད་རྣམས་ནི་ཁོ་ཡི་རྩྭ་ཁ་ཡིན། དེ་ཡིས་སྔོ་ལོབ་ལོབ་ཀུན་འཚོལ་བར་བྱེད།

༩ ཁྱོད་ལ་འབྲོང་གིས་བདག་རྐྱེན་བྱེད་འདོད་དམ། ཡང་ན་ཁྱོད་ཀྱི་བྱེས་གྱུར་གནས་འགྱུར་རམ།

༡༠ རོལ་ནང་འབྲོང་ཐག་གིས་འབྲོང་འཇུག་ནུས་སམ། ལུང་པར་ཁྱོད་རྗེས་ཤལ་ལ་འདྲུད་འོང་ངམ།

༡༡ དེ་སྟོབས་ཆེ་ཕྱིར་དེ་ལ་གདེང་འགྱུར་རམ། ཡང་ན་རང་ལས་དེ་ལ་འཆོལ་བྱའམ།

༡༢ ཁྱོད་ཀྱི་ཁྱིམ་དུ་དེས་ས་བོན་འདྲེན་ཞིང་། གཡུལ་འཐག་ལས་འབྲུ་སྡུ་རྒྱུར་ཡིད་ཆེས་སམ།

༡༣ བྱ་རྔ་མོང་གི་ཤོག་པ་སྙིང་སྡུག་ཀྱང་། ཤོག་པ་དང་སྤུ་སྙིང་རྗེ་དང་ལྡན་ནམ།

༡༤ དེ་ཚོས་ས་ནང་རང་གི་སྒོ་ང་འབོར། ཐལ་བས་དེ་དག་ལ་དྲོད་སྐྱེད་པར་བྱེད།

༡༥ རྐང་པས་དེའི་སྒོ་ང་རྫི་བར་འགྱུར་བའམ། རི་དྭགས་ཀྱིས་དེ་འཐག་འོང་དེས་མི་དྲན།

༡༦ མོ་ཡི་ཕྲུ་གུ་མིན་འདྲར་དྲག་དྲག་བྱེད། དེའི་ལག་གོད་ལ་འགྲོ་ཡང་གཡག་སྐྱར་འགྱུར།

༡༧ དཀོན་མཆོག་གིས་དེའི་བློ་གྲོས་ཕྲལ་མཛད་དེ། གོ་བ་མ་གནང་བའི་རྒྱུ་མཚན་ཕྱིར་རོ།

༡༨ བྱ་དེ་རྐང་པར་ལང་ཞིང་འགྲེང་བའི་དུས། རྟ་དང་བཞོན་མཁན་གཉིས་ལས་མགྱོགས་པར་རྒྱུག

༡༩ ཁྱོད་ཀྱིས་རྟ་ལ་དེ་ཡི་སྟོབས་བྱིན་ནམ། མཇིང་པའི་རྔོག་མ་ཡོལ་ཡོལ་དེ་བཙུགས་སམ།

༢༠ ཆ་ག་འབུ་ལྟར་མཆོང་དུ་དེ་བཅུག་གམ། དེའི་ཐོར་ཐོར་གྱི་བརྔམས་སྐད་འཇིགས་སུ་རུང་།

༢༡ དེས་ལུང་པ་སློག་ཅིང་རང་སྟོབས་ལ་འཐད། གོ་མཚོན་ཅན་རྣམས་ལ་དེ་འཕྲལ་དུ་འགྲོ།

༢༢ དེས་འཇིགས་པར་འཕྱ་ཞིང་སེམས་མི་ཕམ་པས། རལ་གྲི་ལ་ཤུལ་རྒྱབ་ཀྱང་དེས་མི་སྟོན།

༢༣ དེའི་ཐོག་ཏུ་མདའ་དོང་དང་འོད་ཆགས་པའི། མདུང་དང་ཕུབ་ཀྱིས་འུར་འུར་ཆེམ་ཆེམ་བྱེད།

༢༤ ངར་དང་ཁྲོས་རྐྱེན་ཏེ་དེས་ས་འགམ་ཞིང་། དམག་དུང་སྐད་ཐོས་ནའང་ཕྱི་འཐེན་མི་བྱེད།

༢༥ དམག་དུང་དཀྱིལ་དུ་དེས་ཧཱ་ཧཱ་བྱས་ཏེ། རྒྱང་ཐག་རིང་ས་ནས་འཐབ་མོའི་རྫི་སྣོམ། དམག་དཔོན་རྣམས་ཀྱི་འུར་སྒྲ་དང་ཅ་ཅོ།

༢༦ ཁྲ་འཕུར་བ་དང་ལྷོ་ཕྱོགས་སུ་ཤོག་པ། རྐྱོང་བ་དེ་ཁྱོད་རིག་སྩལ་གྱིས་འབྱུང་ངམ།

༢༧ གླག་གིས་གནམ་འཕང་གཅོད་ཅིང་མཐོ་ས་རུ། ཚང་བྱེད་པ་དེ་ཁྱོད་ཀྱིས་བཀའ་ལགས་སམ།

༢༨ དེ་བྲག་ལ་གནས་ཤིང་བྲག་རིའི་རྩེ་དང་། ས་ཆ་བཙན་པོ་རྣམས་ནང་གནས་པར་བྱེད།

༢༩ ས་ཆ་དེ་ནས་དེས་ཁྱི་ར་འཚོལ་ཞིང་། རྒྱང་རིང་པོ་ལས་མིག་གིས་འཛིན་པར་བྱེད།

༣༠ དེའི་ཕྲུ་གུ་རྣམས་ཀྱིས་ཀྱང་ཁྲག་འཇིབ་ཅིང་། བེམ་རོ་ག་ལ་བ་དེར་དེ་ཡོད་དོ༎

༤༠

ཡ་ཧོ་ཝཱས་ལྷག་པར་ཡང་ཡོབ་ལ་བཀའ་ལན་གནང་སྟེ་འདི་སྐད་གསུངས་པ།

༢ སྙད་འདོགས་མིས་ཀུན་དབང་ལ་འཛིང་འགྱུར་རམ། དཀོན་མཆོག་ལ་རྩོད་མཁན་གྱིས་ད་ལན་ཐོང་།

༣ ཡོབ་ཀྱིས་ཡ་ཧོ་ཝཱ་ལ་ལན་དུ་ཞུས་པ།

༤ གཟིགས་བདག་ཅང་མིན་ལགས་པས་ལན་ཅི་ཞུ། ངས་རང་གི་ཁར་ལག་པ་འགེབས་པར་བྱ།

༥ ཐེངས་ཅིག་ཞུས་མོད་ད་ཞུ་ལན་མི་འབུལ། ཐེངས་གཉིས་ཞུས་རུང་ཕྱིན་ཆད་ངས་མི་ཞུ།

༦ དེ་ནས་ཡ་ཧོ་ཝཱས་སྐོར་རླུང་གི་ནང་ནས་ཡོབ་ལ་བཀའ་ལན་གནང་སྟེ་འདི་སྐད་གསུངས་པ།

༧ ད་སྐྱེས་པའི་ཚུལ་རང་གི་སྐ་རགས་སྡོམ། ཁོ་བོས་འདྲི་འོང་ཁྱོད་ཀྱིས་ང་ལ་ཤོད།

༨ ཁོ་བོའི་བཀས་བཅད་མེད་པར་བྱེད་འདོད་དམ། ཁྱོད་རང་དྲང་ཕྱིར་ཁོ་བོར་སྐྱོན་འདོགས་སམ།

༩ ཁྱོད་ལ་དཀོན་མཆོག་ལྟ་བུའི་ཕྱག་ཡོད་དམ། ཁོང་འདྲར་ཁྱོད་སྐད་ཀྱིས་འབྲུག་ལྡིར་ནུས་སམ།

༡༠ ད་ཁྱོད་ཆེ་བ་དང་གོ་འཕང་གིས་སྤྲོས། ལྷན་ནེ་བ་དང་མཛེས་པས་གཡོག་པར་བྱོས།

༡༡ ད་ཁྱོད་རང་གི་ཁྲོ་གཏུམ་བླུག་པར་བྱོས། བསྙེམས་པ་ཀུན་ལ་ལྟོས་ལ་ཆམ་ལ་ཕོབ།

༡༢ རློམས་པོ་ཀུན་ལ་ལྟོས་ལ་དམན་སར་ཕོབ། སྡིག་སྤྱོད་དེ་རང་གནས་སུ་རྡོག་པས་རྫིས།

༡༣ དེ་རྣམས་ལྷན་ཅིག་རྡུལ་ནང་གབ་པར་བྱོས། ག་རེ་གསང་བར་དེ་དག་གི་གདོང་སྡོམ།

༡༤ དེ་ནས་ཁྱོད་ཀྱི་ལག་གཡས་པས་ཁྱོད་རང་། སྐྱོབ་ནུས་པར་ཁོ་བོས་ཀྱང་ཁས་ལེན་འོང་།

༡༥ ངས་ཁྱོད་མཉམ་བཀོད་པའི་བེ་ཧེ་མོད་ལ། ད་ལྟོས་དེས་གླང་ལྟར་རྩྭ་ཟ་བར་བྱེད།

༡༦ ད་ལྟོས་དེ་ཡི་མཐུ་ནི་ཀློང་ནང་གདའ། གྲོད་པའི་ལྟེ་བར་དེ་ཡི་ཤུགས་ཡོད་དེ།

༡༧ ཤུག་ཤིང་ལྟར་དུ་རང་གི་རྔ་མ་དབྱུག དཔྱིའི་ཆུ་རྒྱུས་གཅིག་དང་གཅིག་འཁྲིལ་ཞིང་འབྲེལ།

༡༨ རྐང་རུས་རྣམས་ཀྱང་རག་གི་དོང་མོ་འདྲ། རྩིབ་མ་རྣམས་ནི་ལྕགས་ཀྱི་གདུང་མ་འདྲ།

༡༩ དཀོན་མཆོག་ལམ་གྱི་ནང་ན་འདི་ནི་མཆོག དེའི་མཛད་པོས་དེ་ལ་རལ་གྲི་རྒྱབ་ནུས།

༢༠ རི་དྭགས་ཐམས་ཅད་དཀྱུ་བའི་རི་རྣམས་ནང་། འདིའི་དོན་དུ་རྩྭ་སྐྱེ་བར་བདེན་ལགས་སོ།

༢༡ པད་མའི་ཤིང་ལྐོག་དང་འདམ་ཐང་དང་འདམ། ནང་ཕག་ཏུ་འགྲེ་ལྡོག་རྩེད་པར་བྱེད།

༢༢ པད་མའི་སྐྱེ་ཤིང་བསིལ་གྱིས་ཁོ་སྒྲིབ་ཅིང་། གྲོག་པོའི་ལྕང་ཤིང་དག་གིས་མཐའ་ནས་སྐོར།

༢༣ ལྟོས་ཤིག་གཙང་ཆུ་འཕེལ་བས་ཁོ་མི་འཇིགས། དེའི་ཁ་མཚམས་ཡོར་དན་འཕེལ་ཡང་མི་འདར།

༢༤ སུས་དེ་མཐོང་དུས་འཛིན་ནུས་སམ་ཡང་ན། ཞགས་པས་འཛིན་ཞིང་དེའི་སྣ་འབིགས་ནུས་སམ༎

༤༡

ལྕགས་ཀྱུས་ལེ་ཝི་ཡཱ་ཐན་འཐེན་ནུས་སམ། ཐགས་པས་དེའི་ལྕེ་ཐུར་དུ་མནན་ནུས་སམ།

༢ དེ་ཡི་སྣ་ལ་སྣ་ལོ་འདོགས་ནུས་སམ། དེའི་འགྲམ་ཚལ་ལྕགས་ཀྱུ་མཉམ་རྟོལ་ནུས་སམ།

༣ དེ་ཡི་ཁྱོད་ལ་རབ་ཏུ་བཅོལ་འགྱུར་རམ། ཡང་ན་ཁྱོད་ལ་ངོ་གསོའི་གཏམ་བྱའམ།

༤ ཁྱོད་ཀྱིས་དེ་ནི་ཚེ་གཡོག་འཇོག་རྒྱུ་ལ། དེ་ཡིས་ཁྱོད་མཉམ་འཆིང་ཡིག་བྱེད་འགྱུར་རམ།

༥ བྱ་མཉམ་རྩེད་འདྲར་དེ་མཉམ་རྩེད་འོང་ངམ། ཡང་ན་གཡོག་མོའི་ཕྱིར་བཀྱིག་པར་ནུས་སམ།

༦ ཉ་དོལ་པ་རྣམས་ཀྱིས་དེ་ནི་བཙོང་ནས། ཚོང་པས་ལྷུར་བཏུབ་ནས་དེ་སྦྱིན་ནུས་སམ།

༧ ལྕགས་ཀྱི་ཟེ་མས་དེའི་པགས་པ་བཀང་ནས། ཉ་པའི་མདུང་གིས་ཁོའི་མགོ་འགེངས་ནུས་སམ།

༨ དེའི་ཐོག་རང་གི་ལག་པ་འཇོག་ཅིག་དང་། དམག་འདི་དྲན་ནས་སླར་དེ་འདྲ་མ་བྱེད།

༩ ཀྱེ་ཧོ་ཁོའི་ཕྱིར་རེ་བ་དོན་རེ་ཆུང་། སུ་དེ་མཐོང་བ་ཙམ་གྱིས་མི་འགྱེལ་ལམ།

༡༠ ཁོ་དཀྲོག་སྤོབས་པའི་ངར་ཅན་གར་ཡང་མེད། དེས་ན་བདག་དྲུང་འགྲེང་ནུས་པ་དེ་སུ།

༡༡ ངས་ཚབ་འཇལ་རྒྱུར་སུས་སྔར་བདག་ལ་བྱིན། གནམ་ཧྲིལ་འོག་ན་ཡོད་པ་ངའི་མིན་ནམ།

༡༢ ཁོ་བོས་དེ་ཡི་ཡན་ལག་སྟོབས་དང་བྱད། འཛོམས་པའི་སྐོར་དུ་ཞལ་རོག་པར་མི་བྱ།

༡༣ དེ་ཡི་བླ་གོས་སུ་ཡིས་ཤུ་བར་ནུས། དེའི་སོའི་གྲལ་གཉིས་བར་སུ་འཛུལ་བར་ནུས།

༡༤ དེའི་གདོང་གི་སྒོ་རྣམས་སུས་འབྱེད་པར་ནུས། འཁོར་ནས་ཡོད་པའི་སོ་རྣམས་འཇིགས་སུ་རུང་།

༡༥ དེ་རང་ཉ་སག་ཕྱིར་དུ་རང་མཐོང་སྐྱེ། དེ་ནི་བརྩེགས་ནས་ཐེ་མོས་བསྡམས་པ་འདྲ།

༡༦ དེ་དག་པར་དུ་རླུང་རྒྱུ་མི་ནུས་ཙམ། དེ་དག་གཅིག་དང་གཅིག་ཚགས་དམ་སྟེ།

༡༧ དེ་དག་སོ་སོར་འཕྲལ་བར་མི་ནུས་ཙམ། དེ་དག་གཅིག་དང་གཅིག་ནི་བྱར་ནས་འབྲེལ།

༡༨ དེ་ལ་སྦྲིད་འོང་དུས་སུ་མེ་ལྕེ་འཁྱུག དེ་ཡི་མིག་གཉིས་ཐོ་རངས་མིག་ལྤགས་འདྲ།

༡༩ ཁ་ལས་འབར་བའི་སྤ་འབར་རྣམས་འཐོན་ཞིང་། མེ་ཡི་མེ་སྟག་རྣམས་ནི་རྒྱང་རྒྱང་འཕར།

༢༠ འཁོལ་བའི་བཟངས་སམ་གདུག་པའི་སོག་མ་འདྲར། དེ་ཡི་སྣ་ལས་དུ་བ་འཐུ་ལུ་ལུ།

༢༡ དེ་ཡི་ཧ་ཡིས་སོལ་བར་མེ་མཆེད་ཅིང་། དེ་ཡི་ཁ་ལས་མེ་ལྕེ་ཧར་ཧར་འཐོན།

༢༢ དེ་ཡི་མཇིང་པའི་ནང་དུ་སྟོབས་གནས་ཤིང་། དེ་ཡི་མདུན་ན་འཇིགས་པས་གར་ཞིག་རོལ།

༢༣ དེ་ཡི་ཤ་སྲུབ་གཅིག་དང་གཅིག་སྦྲེལ་ཏེ། དེ་རྣམས་དེའི་ཐོག་བྱར་བས་སྒུལ་མི་ནུས།

༢༤ དེ་ཡི་སྙིང་ནི་རྡོ་བ་ལྟར་སྲ་ཞིང་། འོ་ན་རང་འཐག་འོག་རྡོ་འདྲ་བར་ལས།

༢༥ ཁོ་ལངས་དུས་དཔའ་བོ་ཡང་འཇིགས་སྐྲག་ཅིང་། འཇིགས་པའི་དབང་གིས་དེ་ཚོའི་དྲན་པ་སྟོར།

༢༦ སུས་རལ་གྲི་ཕྱར་ན་དེ་ལ་མི་འཕོག མདུང་ངམ་འཁོར་ལོ་མཚོན་གྱིས་དེ་མི་ཐུབ།

༢༧ ལྕགས་ནི་དེ་ཡིས་སོག་མ་བཞིན་དུ་དང་། ཟངས་ཤིང་རུལ་པ་དང་འདྲ་བར་རྩིར།

༢༨ མདའ་མོས་ཀྱང་ཁོ་འབྲོས་དུ་འཇུག་མི་ནུས། དབྱུག་རྡོའི་རྡོ་བ་སོག་རོ་འདྲ་བར་ཡིན།

༢༩ དེས་རྡོ་བ་རྣམས་སོག་རོ་ལྟ་བུར་རྩི། མདུང་སྐོར་བ་ལ་དེ་ནི་དགོད་ཅིག་འཆོར།

༣༠ དེ་ཡི་ཁོག་སྨད་རྡོ་ཙེབ་ཙེབ་འདྲ། གཡུལ་ཐང་འཁོར་ལོ་བཞིན་དུ་འདམ་རྫབས་སྙོམས།

༣༡ ཁོག་མ་འདྲ་བར་གཏིང་ཟབ་འཁོལ་དུ་འཇུག སྤོས་ཆུའི་བུམ་པར་བྱེད་འདྲར་མཚོ་ལ་བྱེད།

༣༢ ཕྱི་བཞིན་རྒྱ་ལམ་འོད་དུ་འཕྲོ་བར་བྱེད། གཏིང་ཟབ་པ་ནི་སྐྲ་དཀར་རྣམས་འདྲར་སྣང་།

༣༣ བཀོད་པར་གྱུར་པ་འཇིགས་མེད་དེ་འདྲ་བ། ས་གཞིའི་སྟེང་ན་མཚུངས་ཟླ་གང་ཡང་མེད།

༣༤ མཐོ་མཐོ་ཡིན་ཚད་ལ་དེ་ཡིས་ལྟ་བས། ང་རྒྱལ་གྱི་བུ་རྣམས་ཀྱི་རྒྱལ་པོ་ལགས༎

༤༢

དེ་ནས་ཡོབ་ཀྱིས་ཡ་ཧོ་ཝཱ་ལ་ཞུ་ལན་ཕུལ་ནས་ཞུས་པ།

༢ ཁྱེད་ཀྱིས་ཐམས་ཅད་མཛད་ནུས་བདག་གིས་ཤེས། ཁྱེད་ཀྱི་དགོངས་པ་གང་ཡང་ཟློག་མི་སྲིད།

༣ ཤེས་རབ་མེད་བཞིན་ཇུས་སྨྲ་མཁན་སུ་ཡིན། དེ་ལྟར་བདག་གིས་མ་གོ་བར་ཡང་སྨྲས། ངོ་མཚར་རབ་ཆེ་རྣམས་ངས་མ་རྟོགས་སོ།

༤ ཁྱེད་གསན་དུ་གསོལ་དང་ངས་ཞུ་བར་བྱ། ངས་བཀའ་འདྲི་ཞུ་བར་བདག་ལ་སྟོན་མཛོད།

༥ དེ་སྔོན་བདག་གི་རྣ་བས་ཁྱེད་ཐོས་ཀྱང་། ད་ལྟ་བདག་གི་མིག་གིས་ཁྱེད་ཉིད་མཇལ།

༦ དེའི་ཕྱིར་བདག་གིས་རང་ལ་ཞེན་ལོག་ཅིང་། རྡུལ་དང་ཐལ་བའི་དཀྱིལ་དུ་འགྱོད་སེམས་བྱེད།

༧ དེའང་ཡ་ཧོ་ཝཱས་ཡོབ་ལ་དེ་དག་གསུང་ཚར་བའི་ཚེ་ན། ཡ་ཧོ་ཝཱས་ཐེ་མན་པ་ཨེ་ལི་ཕཱ་ལ་འདི་ལྟར། ཁྱོད་དང་ཁྱོད་ཀྱི་རོགས་པ་གཉིས་དང་བཅས་པའི་ཐོག་ཏུ་ཁོ་བོའི་ཐུགས་ཁྲོ་འབར་བར་གྱུར་ཏོ། དེའི་རྒྱུ་མཚན་ནི། ཁྱོད་ཚོས་ངའི་ཕྱག་བརྙན་ཡོབ་ལྟར་ཁོ་བོའི་ཆེད་དུ་རིགས་པའི་གཏམ་མ་བྱས་པས་སོ།

༨ ཁོ་བོའི་ཕྱག་བརྙན་ཡོབ་དང་འདྲ་བར་ཁྱོད་ཅག་གིས་ངའི་ཆེད་དུ་རིགས་པ་བཞིན་དུ་མ་སྨྲས་པའི་རྐྱེན་གྱིས། ཁོ་བོས་ཁྱོད་ཅག་གི་གཏི་མུག་ལ་རག་ལས་ཤིང་མི་མཛད་པའི་དོན་དུ། ཁྱོད་ཅག་གིས་གླང་ཐུག་བདུན། ལུག་ཐུག་བདུན་ཁྲིད་ནས་ཁོ་བོའི་ཕྱག་བརྙན་ཡོབ་གང་ན་བར་ཕྱིན་ཏེ། ཁྱོག་ཅག་རང་གི་དོན་དུ་སྦྱིན་སྲེག་གི་མཆོད་པར་ཕུལ་ཞིག་དང་། ཁོ་བོའི་ཕྱག་བརྙན་ཡོབ་ཀྱིས་ཁྱོད་ཅག་གི་དོན་དུ་གསོལ་བ་འདེབས་པར་འགྱུར། ཡང་ཁོ་བོས་དེའི་ངོར་གསན་པར་བྱའོ་ཞེས་གསུངས་པ་ལས།

༩ ཐེ་མན་པ་ཨེ་ལི་ཕཱ་དང་། ཤུ་ཧི་པ་བིལ་དཱད་དང་། ན་ཨ་མད་པ་ཙོ་ཕར་གསུམ་ཕྱིན་ཏེ། ཡ་ཧོ་ཝཱས་དེ་དག་ལ་བཀའ་གནང་བ་བཞིན་དུ་བྱས་པས། ཡ་ཧོ་ཝཱས་ཀྱང་ཡོབ་ཀྱི་ངོར་གསན་ཏོ།

༡༠ ཡོབ་ཀྱིས་རང་གི་མཆེད་གྲོགས་རྣམས་ཀྱི་དོན་དུ་གསོལ་བ་བཏབ་པའི་ཚེ་ན། ཡ་ཧོ་ཝཱས་དེ་ནི་བཙོན་ལས་བསྒྲལ་ཏེ། ཡ་ཧོ་ཝཱས་ཡོབ་ལ་སྔར་བདོག་པ་ལས་ཀྱང་ཉིས་ལྡབ་གནང་བ་དང་།

༡༡ དེའི་སྤུན་ཐམས་ཅད་དང་། སྲིང་མོ་ཚང་མ་དང་། སྔར་གྱི་ངོ་བཤེས་ཡོད་དོ་ཅོག་དེ་གང་ན་བར་འོངས་ནས། དེའི་ཁྱིམ་ན་དེ་དང་ལྷན་ཅིག་ཏུ་ཁ་ཟས་ལ་སྤྱད་དེ། དེའི་ཕྱིར་ཁོང་ཁྲུགས་བྱས་ནས། ཡ་ཧོ་ཝཱས་དེའི་ཐོག་ཏུ་དྲངས་པའི་རྐྱེན་ངན་ཐམས་ཅད་ལ་བལྟས་ནས་སེམས་སྐྱེད་བཅུག་གོ། ཡང་དེ་དག་རེ་རེ་ཡིས་དེ་ལ་དངུལ་ཀི་སི་ཐཱ་རེ་དང་། གསེར་གྱི་ཨ་ལོང་རེ་བྱོན་ཏོ།

༡༢ དེ་ལྟར་ཡ་ཧོ་ཝཱས་ཡོབ་ཀྱི་ཚེ་སྟོད་པས་ཀྱང་ཚེ་མཇུག་ལ་ལྷག་པར་བྱིན་གྱིས་བརླབས་པས། དེ་ལ་ལུག་སྟོང་ཕྲག་བཅུ་བཞི། རྔ་མོང་སྟོང་ཕྲག་དྲུག་དང་། གླང་དོར་སྟོང་ཚོ་གཅིག་དང་། བོང་བུ་སྟོང་ཚོ་གཅིག་མངའ་བར་གྱུར་ཏོ།

༡༣ དེ་ལ་ཡང་སྲས་བདུན་དང་སྲས་མོ་གསུམ་བྱོར་ནས།

༡༤ ཨ་ཆེའི་མིང་དུ་ཡེ་མི་མཱ་༼བོད་སྐད་དུ་ཕུག་རོན་༽དང་། བར་མའི་མིང་དུ་ཁེ་ཙི་ཨ་༼བོད་སྐད་དུ་ཤིང་ཚ་༽དང་། ཐ་ཆུང་མའི་མིང་དུ་ཁེ་རེན་ཧབ་ཕུག་༼བོད་སྐད་དུ་མིག་རྩིའི་རྭ་༽ཞེས་བཏགས་སོ།

༡༥ ཡང་ཡུལ་ཐམས་ཅད་ཀྱི་ནང་ན་ཡོབ་ཀྱི་སྲས་མོ་གསུམ་དང་འདྲ་བའི་བྱད་ལེགས་པའི་བུད་མེད་གང་ཡང་མེད་པ་ཡིན། ཡང་དེ་དག་གི་ཕས་དེ་དག་གི་མིང་པོ་རྣམས་ཀྱི་ཁྲོད་དུ་ནོར་སྐལ་བཏང་ངོ་༎

༡༦ དེའི་འོག་ཏུ་ཡོབ་ལོ་བརྒྱ་དང་བཞི་བཅུ་གསོན་པོར་ལུས་ནས། རང་གི་བུ་རྣམས་དང་། བུའི་བུ་རྣམས་མི་རབས་བཞིའི་བར་དུ་མཐོང་སྟེ།

༡༧ ཡོབ་སྐུ་ན་བགྲེས་ཤིང་། ཚེའི་ཚད་ཚང་སྟེ་གྲོངས་སོ༎ ༎

གསུང་མགུར་གྱི་མདོ།

གསུང་མགུར་གྱི་མདོ་དང་པོ།

༡

མི་གང་སྡིག་སྤྱོད་གྲོས་བཞིན་མི་འགྲུལ་ཞིང་། སྡིག་ཅན་དག་གི་ལམ་ནང་མི་འགྲེང་བར། འཕྱ་མཁན་ཁྲོད་དུ་མི་སྡོད་མཁན་དེ་བདེ།

༢ ཡཱ་ཝཱེའི་བཀའ་ཁྲིམས་རྣམས་ལ་ཡི་རང་ཞིང་། ཉིན་མཚན་མེད་པར་བཀའ་ཁྲིམས་སྒོམ་མཁན་ནི།

༣ གྲོག་པོའི་འགྲམ་དུ་བཙུགས་པའི་ལྗོན་ཤིང་གིས། རང་གི་དུས་སུ་འབྲས་བུ་སྐྱེད་བྱེད་ཅིང་། ལོ་མ་རྣམས་ཀྱང་མི་རྙིད་པ་ལྟར་དུ། ཅི་བྱེད་ཀུན་ནང་མི་དེའི་དོན་འགྲུབ་འགྱུར།

༤ འོན་ཀྱང་སྡིག་སྤྱོད་མི་ནི་དེ་ལྟར་མིན། ཁོ་ནི་རླུང་གིས་འཁྱེར་བའི་སོག་མ་འདྲ།

༥ ཁྲིམས་གཅོད་དུས་སུ་སྡིག་ཅན་ལྡང་མི་འགྱུར། ཆོས་དྲང་ཚོགས་ནང་སྡིག་ཅན་འཚུགས་མི་འོང་།

༦ ཡཱ་ཝཱེས་ཆོས་དྲང་རྣམས་ཀྱི་ལམ་མཁྱེན་གྱི། སྡིག་སྤྱོད་དག་གི་ལམ་ནི་འཇིག་པར་འགྱུར༎

༢

ཕྱི་པ་རྣམས་ཀྱིས་ཁོང་ཁྲོ་ཅི་ལ་བྱེད། མི་སྡེས་དོན་མེད་བསམ་པ་ཅི་ལ་སྐོར།

༢ ཡ་ཧོ་ཝཱ་དང་ཁོང་གི་བྱུགས་པ་ལ། ས་གཞིའི་རྒྱལ་པོ་རྣམས་ནི་རྒོལ་དུ་ལང་། མངའ་བདག་རྣམས་ནི་འདུས་ནས་གྲོས་བྱེད་ཅིང་།

༣ ཤོག་ཅིག་ངེད་ལས་ཁོང་གི་བཀྱིག་ཐག་གཅད། ཁོང་གི་ཐག་པ་རྣམས་ནི་དབྱུག་གོ་ཟེར།

༤ ནམ་མཁའ་རྣམས་ནང་བཞུགས་མཁན་བཞད་པར་འགྱུར། གཙོ་བོས་མི་དེ་རྣམས་ལ་སྨད་པར་འགྱུར།

༥ དེ་ནས་ཁྲོས་ཤིང་དེ་ཚོར་གསུང་གླེང་ཞིང་། ཁྲོ་གཏུམ་ནང་དུ་དེ་རྣམས་སེམས་བརྡུགས་འགྱུར།

༦ བདག་གི་དམ་པའི་རི་བོ་ཙི་ཨོན་ཁར། ང་ཡིས་རང་གི་རྒྱལ་པོ་བཞག་པ་ཡིན།

༧ བཀའ་སྩལ་པ་དེ་ང་ཡིས་སྒྲོག་པར་བྱེད། ཡ་ཧོ་ཝཱ་ཡིས་ང་ལ་འདི་སྐད་གསུང་། ཁྱོད་ངའི་བུ་ཡིན་དེ་རིང་ང་ལ་སྐྱེས།

༨ ང་ལ་སྩོལ་ཞིག་ཞུས་དང་མི་བརྒྱུད་རྣམས། ཁྱོད་ཀྱི་ནོར་སྐལ་ཕྱིར་དུ་ངས་གནང་ཞིང་། ཁྱོད་ཀྱིས་བདག་ཕྱིར་ས་མཐའི་བར་དུ་སྟེར།

༩ ལྕགས་ཀྱི་དབྱུག་པས་ཁྱོད་ཀྱིས་དེ་རྣམས་གཅག རྫ་མཁན་སྣོད་ལྟར་དེ་དག་དུམ་བུར་གཅག

༡༠ དེས་ན་རྒྱལ་པོ་ཁྱེད་རྣམས་མཁས་པར་མཛོད། ས་གཞིའི་ཁྲིམས་དཔོན་ཁྱེད་རྣམས་གདམས་ངག་བློང་།

༡༡ ཡཱ་ཝཱེར་བག་དང་བཅས་སུ་བསྙེན་བཀུར་བྱོས། འདར་ཡམ་བཅས་སུ་དགའ་མགུ་རངས་པར་བྱོས།

༡༢ སྲས་ཀྱི་ཐུགས་ཁྲོ་མྱུར་དུ་འབར་འོང་བས། ཁྱོད་རྣམས་ལམ་བར་མེད་པར་མི་འགྱུར་ཕྱིར། ཁྱོད་ཚོས་ཁོང་ལ་ཁ་ནི་ལྷན་པར་བྱོས། ཁོང་ལ་བློ་གཏད་བྱེད་མཁན་ཀུན་བདེའོ༎

དཱ་བིད་རང་གི་སྲས་ཨབ་ཤ་ལོམ་ལས་བྲོས་དུས་ཀྱི་གསུང་མགུར་ཞིག་ནི།

༣

ཡཱ་ཝཱེ་ངའི་དགྲ་ག་ཙམ་འཕེལ་ནས་སོང་། ང་ལ་སྡང་བའི་མི་ནི་མང་པོ་འདུག

༢ དཀོན་མཆོག་ཕྱོགས་ནས་ཁོ་ལ་སྐྱབས་མི་འབྱུང་། ཞེས་ངའི་སྲོག་ཕྱིར་ཟེར་མཁན་མི་རྣམས་མང་། [སེ་ལཱ།]

༣ འོན་ཀྱང་ཡཱ་ཝཱེ་ཁྱེད་ངའི་ཕུབ་དང་ནི། ང་ཡི་དཔལ་དང་གོ་ས་སྤར་མཁན་ལགས།

༤ སྐད་ནི་ཆེན་པོས་ཡཱ་ཝཱེར་ངས་འབོད་པས། ཁོང་གིས་དམ་པའི་རི་ནས་བཀའ་ལན་གནང་། [སེ་ལཱ།]

༥ ང་རང་ཉལ་ནས་གཉིད་ལ་སོང་བ་ཡིན། ཡཱ་ཝཱེས་སྐྱོབ་ཅིང་གཉིད་ནས་ང་བསླངས་སོ༎

༦ བདག་གི་མཐའ་འཁོར་དམག་གྲལ་བསྒྲིགས་པ་ཡི། སྐྱེས་པ་སྟོང་ཕྲག་དེ་ལ་ང་མི་འཇིགས།

༧ ཡཱ་ཝཱེ་བཞེངས་ཤིག་སྐྱོབས་ཤིག་ངའི་དཀོན་མཆོག ཁྱེད་ཀྱིས་ངའི་དགྲ་ཀུན་གྱི་འགྲམ་རུས་བཅག མི་ངན་དག་གི་སོ་རྣམས་ཁྱེད་ཀྱིས་བཅག

༨ ཡ་ཧོ་ཝཱ་ལས་ཐར་པ་འབྱུང་བས་ན། ཁྱེད་ཀྱི་མི་སྡེར་བྱིན་གྱིས་རློབས་པར་མཛོད༎ [སེ་ལཱ།]

དབུ་མཛད་ལ་སྒྲ་སྙན་དབྱངས་ནང་དཱ་བིད་ཀྱི་གསུང་མགུར་ཞིག་ནི།

༤

ང་ཡི་དྲང་བ་ཉིད་ཀྱི་ཀྱེ་དཀོན་མཆོག བདག་གིས་འབོད་དུས་བཀའ་ལན་གནང་བར་མཛོད། ང་འུ་ཐུག་དུས་ཡངས་པོར་བཞག་མཁན་ཁྱེད། ཐུགས་རྗེས་གཟིགས་ཤིང་ང་ཡི་སྨོན་ལམ་གསོན།

༢ ནམ་ཐུག་མིས་ངའི་ཞེ་ས་སྨད་སྒྲར་བྱ། འཆོལ་བར་ཆགས་ཤིང་བརྫུན་གཏམ་འཚོལ་བར་བྱ།

༣ ཡཱ་ཝཱེས་ཆོས་སེམས་ཅན་དེ་ཁོང་ཉིད་ཕྱིར། སོ་སོར་ཕྱེས་ནས་ཡོད་པ་རྟོགས་པར་བྱོས། བདག་གིས་འབོད་དུས་ཡཱ་ཝཱེས་གསན་པར་འགྱུར།

༤ ཚང་ཚང་འདར་ཞིང་སྡིག་པ་མ་བྱེད་ཅིག ཉལ་ཁྲིར་ཁ་རོག་སྙིང་ནང་བསམ་བློ་ཐོང་། [སེ་ལཱ།]

༥ དྲང་བ་ཉིད་ཀྱི་མཆོད་པ་རྣམས་ཕུལ་ཞིག ཡ་ཧོ་ཝཱ་ལ་ཁྱོད་ཀྱིས་བློ་གདེང་བྱོས།

༦ བཟང་པོ་སུས་ནི་བསྟན་འོང་མང་པོས་ཟེར། ཡཱ་ཝཱེ་ཁྱེད་ཀྱི་ཞལ་རས་འོད་དེ་ནི། ངེད་ཀྱི་སྟེང་དུ་འདེགས་པར་མཛད་དུ་གསོལ།

༧ འབྲུ་དང་རྒུན་ཆང་མང་པོ་འཕེལ་བ་ན། མི་རྣམས་དགའ་བ་བས་ཀྱང་ལྷག་པ་ཡི། དགའ་སྤྲོ་ཁྱེད་ཀྱིས་ང་ཡི་སྙིང་ནང་བསྩལ།

༨ ང་ནི་ཡཱ་ཝཱེ་ཁྱེད་གཅིག་འབའ་ཞིག་གིས། ཉེ་ཞོ་མེད་སར་གནས་པར་མཛད་པས་ན། ངའི་བློ་བདེ་ཞིང་ཉལ་ཏེ་གཉིད་ལོག་འོང་༎

དབུ་མཛད་ལ་གླིང་བུའི་དབྱངས་ནང་དཱ་བིད་ཀྱི་གསུང་མགུར་ཞིག་ནི།

༥

ཡཱ་ཝཱེས་ང་ཡི་གཏམ་རྣམས་སྙན་དུ་ཟུང་། ང་ཡི་ཤུགས་ནར་རྣམས་ལ་ཐུགས་བསམ་བཞེས།

༢ བདག་གི་རྒྱལ་པོ་བདག་གི་དཀོན་མཆོག་ལགས། ཁྱེད་གཅིག་གཅིག་པུར་སྨོན་ལམ་ངས་འདེབས་པས། ང་ཡི་འོ་དོད་སྒྲ་ལ་གསན་དུ་གསོལ།

༣ ཡ་ཧོ་ཝཱ་ཀྱེ་སྔ་གསར་ཁྱེད་ཀྱིས་ངའི། སྐད་ལ་གསན་འོང་ཐོ་རངས་དུས་སུ་ངས། སྨོན་ལམ་རྩོམ་ཞིང་ཁྱེད་ལ་སྒུག་པར་བྱ།

༤ ངན་པར་དགྱེས་པའི་དཀོན་མཆོག་ཁྱེད་མིན་པས། མི་ངན་ཁྱེད་དང་མཉམ་དུ་འགྲུལ་མི་ཐུབ།

༥ ང་རྒྱལ་ཅན་རྣམས་སྤྱན་སྔར་འཚུགས་མི་འགྱུར། སྡིག་སྤྱོད་ཀུན་ལ་ཁྱེད་ཀྱི་ཐུགས་ལོག་གོ།

༦ བརྫུན་ཚིག་ཟེར་མཁན་ཁྱེད་ཀྱིས་ཚར་གཅད་དོ། མི་གསོད་མཁན་དང་གཡོ་སྒྱུ་ཅན་རྣམས་ལ། ཡ་ཧོ་ཝཱ་ཡི་ཐུགས་ནས་ཞེན་པ་ལོག

༧ ཁྱེད་ཀྱི་བྱམས་ཐུགས་མང་པོར་བདག་བརྟེན་ཏེ། ཁྱེད་ཀྱི་ཕོ་བྲང་ནང་དུ་འགྲོ་བར་བྱ། ཁྱེད་ལ་འཇིགས་ཤིང་ཁྱེད་ཀྱི་དམ་པ་ཡི། མཆོད་ཁང་ཐད་དུ་ང་ཡིས་ཕྱག་འཚལ་བྱ།

༨ བདག་གི་དགྲ་རྣམས་ཆེད་དུ་ཀྱེ་ཡཱ་ཝཱེ། ཁྱེད་ཀྱི་དྲང་བ་ཉིད་ནང་བདག་འཁྲིད་མཛོད། ངའི་མདུན་ཁྱེད་ཀྱི་ཕེབས་ལམ་སྙོམས་པར་མཛོད།

༩ དེ་དག་ཁའི་ནང་བདེན་པ་ཅི་ཡང་མེད། དེ་ཚོའི་ཁོག་པ་ཤིན་ཏུ་ངན་པ་འདུག དེ་ཚོའི་ཨོག་མ་དུར་ཁུང་ཁ་ཕྱེས་འདྲ། དེ་དག་ལྕེ་ཡིས་ངོ་གསོའི་གཏམ་བྱེད་དོ༎

༡༠ དེ་རྣམས་ཉེས་ཅན་མཛོད་ཅིག་ཀྱེ་དཀོན་མཆོག དེ་དག་རང་གི་བརྫུན་གྱིས་འགྱེལ་བར་ཤོག དེ་ཚོས་ཁྱེད་ལ་ངོ་ལོག་བྱས་པས་ན། དེ་ཚོའི་ཉེས་འགལ་མང་བས་ཆམ་ལ་ཕོབ།

༡༡ ཁྱེད་ལ་བློ་གཏད་བྱེད་རྣམས་དགའ་བར་ཤོག ཁྱེད་ཀྱིས་སྲུང་བས་དེ་དག་དུས་རྒྱུན་དུ། དགའ་སྤྲོའི་རྐྱེན་གྱིས་སྤྲོ་བར་བྱེད་པར་ཤོག ཁྱེད་ཀྱི་མཚན་དེ་གཅེས་པར་འཛིན་པ་རྣམས། ཁྱེད་ཀྱི་ནང་ན་དགའ་མགུ་རངས་པར་ཤོག

༡༢ མི་ནི་དྲང་པོར་བྱིན་རླབས་མཛད་འོང་བས། ཡཱ་ཝཱེའི་ཐུགས་རྗེས་ཕུབ་ལྟར་ཁོ་འགེབས་འགྱུར༎

དབུ་མཛད་ལ་སྒྲ་སྙན་གྱིས་ཤེ་མི་ནིད་ཀྱི་དབྱངས་ནང་དཱ་བིད་ཀྱི་གསུང་མགུར་ཞིག་ནི།

༦

ཁྱེད་ཀྱེ་ཡཱ་ཝཱེའི་ཐུགས་ཁྲོའི་ནང་ན་ངར་མ་ཀྱོན། ཁྲོ་གཏུམ་ནང་དུའང་ང་ལ་བཀའ་ཆད་མ་གནང་ཞིག

༢ ཀྱེ་ཡ་ཧོ་ཝཱ་ང་ནི་རྒུད་པས་སྙིང་རྗེ་མཛོད། ང་རུས་ན་བས་གསོ་བར་མཛོད་ཅིག་ཀྱེ་ཡཱ་ཝཱེ།

༣ ང་སེམས་ཤིན་ཏུ་འཁྲུགས་པས་ནམ་ཐུག་ཀྱེ་ཡཱ་ཝཱེ།

༤ ཚུར་ལོག་ཕེབས་མཛད་ཡཱ་ཝཱེ་ངའི་སྲོག་སྐྱོབ་ཏུ་གསོལ། ཁྱེད་ཉིད་བྱམས་ཐུགས་ཕྱིར་དུ་ང་ནི་སྐྱོབ་པར་མཛོད།

༥ ཅི་ལ་ཞུ་ན་ཤི་ནས་ཁྱེད་ཀྱི་དྲན་མི་འགྱུར། རོ་ཁང་ནང་ནས་སུས་ནི་ཁྱེད་ལ་གཏང་རག་འབུལ།

༦ ང་ནི་འཁུན་གྱིན་འཁུན་གྱིན་ཟུངས་ཡང་ཆད་པར་འགྱུར། མཚན་མོ་རེ་རེར་བདག་གིས་མལ་སྟན་རྐྱལ་འཇུག་ཅིང་། བདག་གི་མཆི་མས་རང་གི་མལ་ཁྲི་འབང་བར་བྱེད།

༧ ཁོང་འཁྲུགས་རྐྱེན་གྱིས་བདག་གི་མིག་ནི་སྒྲིབ་ཀྱིན་འགྲོ། དགྲ་བོ་ཀུན་གྱིས་རྐྱེན་ཏེ་ང་ནི་རྒས་སུ་འཇུག

༨ ཡ་ཧོ་ཝཱ་ཡིས་ང་ཡི་ངུ་སྐད་གསན་ཟིན་པས། སྡིག་སྤྱོད་ཐམས་ཅད་ང་ཡི་དྲུང་ནས་ཕར་སོང་ཞིག

༩ ཡ་ཧོ་ཝཱ་ཡིས་བདག་གི་གསོལ་འདེབས་གསན་ཟིན་པས། ཡ་ཧོ་ཝཱ་ཡིས་བདག་གི་སྨོན་ལམ་བསྐང་བར་འགྱུར།

༡༠ བདག་གི་དགྲ་ཀུན་ངོ་ཚས་རབ་ཏུ་ཉོན་མོངས་འོང་། དེ་དག་ཕྱིར་ལོག་འགྲོ་ཞིང་བློ་བུར་སྐྱེངས་པར་འགྱུར༎

བེན་ཡ་མིན་པ་ཀུས་ཀྱི་ཚིག་ལ་བརྟེན་ནས་ཡ་ཧོ་ཝཱ་ལ་ཕུལ་པའི་དཱ་བིད་ཀྱི་ཤིག་གཱ་ཡོན་ཞིག་ནི།

༧

ཡཱ་ཝཱེ་བདག་གི་དཀོན་མཆོག་ཁྱེད་ལ་བློ་གཏད་བྱེད། ང་ལ་དེད་མཁན་ཀུན་ལས་སྐྱོབས་ཤིག་བདག་སྒྲོལ་མཛོད།

༢ དེ་མིན་སེང་གེ་བཞིན་དུ་ཁོས་ངའི་སྲོག་གསེད་ཅིང་། སྐྱོབ་མཁན་སུ་ཡང་མེད་པར་དུམ་བུར་ཁོས་གཏུབ་འགྱུར།

༣ ཡཱ་ཝཱེ་བདག་གི་དཀོན་མཆོག་ངས་འདི་བྱས་ཡོད་ན། ཡང་ན་བདག་གི་ལག་ནང་ཉེས་པ་ཞིག་ཡོད་ན།

༤ བདག་གིས་གྲོགས་པོར་བཟང་ལན་ངན་གྱིས་བཅལ་ཡོད་ན། [འོན་ཀྱང་དོན་མེད་བདག་ལ་སྡང་བའང་ངས་སྐྱོབས་སོ།]

༥ དེ་ནས་དགྲ་ལ་ངའི་སྲོག་ལ་བདས་ནས་འཛིན་པར་ཤོག ཁོས་ངའི་སྲོག་ནི་རྐང་པས་བརྫིས་ཏེ་ས་ནང་དང་། བདག་གི་དཔལ་དེ་ས་ཡི་རྡུལ་དུ་རློག་པར་ཤོག [སེ་ལཱ།]

༦ ཉིད་ཀྱི་ཐུགས་ཁྲོའི་ནང་ན་བཞེངས་མཛོད་ཀྱེ་ཡཱ་ཝཱེ། བདག་གི་དགྲ་བོ་རྣམས་ཀྱི་ཁོང་ཁྲོར་རྒོལ་དུ་བཞེངས། ཁྱེད་གཤགས་བཀའ་ནི་གནང་ཟིན་ངའི་དོན་མནལ་སོད་ཅིག

༧ མི་སྡེ་རྣམས་ཀྱི་མི་ཚོགས་ཁྱེད་ལ་འཁོར་བར་ཤོག དེ་དག་སྟེང་དུ་མཐོ་སར་ཁྱེད་གདན་འཁོར་བར་མཛོད།

༨ ཡཱ་ཝཱེས་མི་སྡེ་རྣམས་ཀྱི་གཤགས་དྲང་མཛད་པས་ན། ཀྱེ་ཡ་ཧོ་ཝཱ་ངའི་ནང་ཡོད་པའི་དྲང་པོ་དང་། ང་ཡི་དྲང་བ་ཉིད་དང་བསྟུན་ཏེ་ཞལ་ཆེ་ཆོད།

༩ དཀོན་མཆོག་དྲང་པོས་སྙིང་དང་མཁལ་མར་ཞིབ་དཔྱོད་པས། ཨེ་མ་མི་ངན་དག་གི་སེམས་ངན་ཚར་ཆད་ཤོག འོན་ཀྱང་ཆོས་དྲང་རྣམས་ནི་ཁྱེད་ཀྱིས་འཇགས་པར་མཛོད།

༡༠ སྙིང་དྲང་མི་རྣམས་སྐྱོབ་པའི་དཀོན་མཆོག་ངའི་ཕུབ་ཡིན།

༡༡ ཁྲིམས་དཔོན་དྲང་པོ་ཞིག་ནི་དཀོན་མཆོག་ཁོང་ལགས་སོ། ཉིན་རེར་ཐུགས་འཁྲོ་བ་ཡི་དཀོན་མཆོག་ཀྱང་ལགས་སོ༎

༡༢ འགྱོད་ཚངས་མི་བྱེད་པ་ན་ཁོང་གིས་རལ་གྲི་རྡར། ཁོང་གིས་གཞུ་མོ་བསྐྱིལ་ནས་རྒྱབ་ཆོག་མཛད་ནས་འདུག

༡༣ ཁོང་གིས་དེའི་ཕྱིར་སྲོག་ལེན་ལག་ཆ་བཤམས་ནས་འདུག ཉིད་ཀྱི་མདའ་རྣམས་མེ་འབར་བ་ཡི་མདའ་རུ་མཛད།

༡༤ ལྟོས་ཤིག་ཁོ་ལ་སྡིག་པའི་སྐྱེ་གཟེར་གྱིས་ཐེབས་འདུག འོ་ན་མངལ་ནང་ཟོལ་ཟོག་ཆགས་ནས་བརྫུན་སྐྱེས་སོ༎

༡༥ མི་དེས་གཏིང་ཟབ་ས་དོང་འབྲུ་བར་བྱས་པ་དང་། རང་གིས་བྱས་པའི་ས་དོང་ནང་དུ་ཁོ་རང་ལྷུང་།

༡༦ ཁོ་ཡི་ཟོལ་ཟོག་ཁོ་རང་མགོའི་ཐོག་ལོག་པར་འགྱུར། ཁོ་ཡི་དབང་ཆོས་ཁོ་རང་ཐོད་པར་འབབ་པར་འགྱུར།

༡༧ ཡཱ་ཝཱེའི་དྲང་པོར་མཚུངས་པའི་གཏང་རག་ངས་འབུལ་བྱ། བླ་མེད་ཡཱ་ཝཱེའི་མཚན་ལ་སྟོད་དབྱངས་འབུལ་བར་བྱའོ༎

དབུ་མཛད་ལ་གད་པའི་དབྱངས་ནང་དཱ་བིད་ཀྱི་གསུང་མགུར་ཞིག་ནི།

༨

ཡ་ཧོ་ཝཱ་ཁྱེད་ངེད་ཀྱི་གཙོ་བོ་ལགས། ནམ་མཁའ་རྣམས་ནང་ཁྱེད་ཀྱི་གཟི་བྱིན་བཞག ཁྱེད་མཚན་ས་གཞི་ཀུན་ན་ཇི་ལྟར་ཆེ།

༢ ཁྱེད་ཀྱི་དགྲ་བྱེད་རྣམས་ཀྱིས་རྐྱེན་བསླངས་པས། དགྲ་དང་དགྲ་ལན་ལེན་མཁན་ཁ་འགེགས་ཕྱིར། ཕྲུ་གུ་འོ་འཐུང་ཁ་ནས་སྟོབས་བཙུགས་སོ༎

༣ ཁྱེད་ཀྱིས་མཛུབ་མོས་མཛད་པའི་གནམ་རྣམས་དང་། ཁྱེད་ཀྱིས་བཀོད་པའི་ཟླ་བ་སྐར་མ་ལ། བདག་གིས་ཞིབ་པར་བསམ་བློ་གཏོང་ཙ་ན།

༤ ཁྱེད་ཀྱིས་ཐུགས་བསམ་བཞེས་པའི་མི་ཅི་ཡིན། ཁྱེད་ཀྱིས་གཟིགས་པའི་མིའི་བུ་ཡིན་ཅི་ཡིན།

༥ ཁྱེད་ཀྱིས་དཀོན་མཆོག་རང་ལས་ཅུང་ཟད་ཅིག ཆུང་བར་མཛད་དེ་དཔལ་དང་བཀུར་སྟི་ཡི། ཅོད་པན་ཁྱེད་ཀྱིས་དེ་ལ་བསྐོན་པ་ཡིན།

༦-༨ ཁྱེད་ཀྱི་ཕྱག་གི་མཛད་པ་རྣམས་ལ་ནི། སྲིད་སྐྱོང་བྱེད་པ་དེ་ལ་གཏད་པ་ཡིན། ལུག་དང་གླང་ཀུན་མ་ཟད་རིའི་གཅན་གཟན། གནམ་གྱི་འདབ་ཆགས་རྒྱ་མཚོའི་ཉ་རྣམས་དང་། རྒྱ་མཚོའི་ལམ་ནས་འགྲོ་མཁན་གང་རུང་དང་། ཐམས་ཅད་དེ་ཡི་རྐང་འོག་ཁྱེད་ཀྱིས་བཅུག

༩ ཡ་ཧོ་ཝཱ་ཁྱེད་ངེད་ཀྱི་གཙོ་བོ་ལགས། ཁྱེད་མཚན་ས་གཞི་ཀུན་ནང་ཇི་ལྟར་ཆེའོ༎

དབུ་མཛད་ལ་བུ་ཤི་བ་ཞེས་བྱ་བའི་དབྱངས་ནང་དཱ་བིད་ཀྱི་གསུང་མགུར་ཞིག་ནི།

༩

ཡཱ་ཝཱེར་སྙིང་ཚང་མ་ནས་ངས་ནི་གཏང་རག་དབུལ། ཁྱེད་ཀྱི་མཛད་པ་ངོ་མཚར་ཆེ་བ་ཀུན་བསྟན་འོང་།

༢ ཁྱེད་ནང་ང་དགའ་མགུ་ཞིང་ཡི་ནི་རང་བར་འགྱུར། བླ་ན་མེད་པའི་ཁྱེད་ཀྱི་མཚན་ལ་བསྟོད་དབྱངས་དབུལ།

༣ བདག་གི་དགྲ་བོ་རྣམས་ནི་ཕྱིར་ལོག་འབྲོས་པའི་ཚེ། ཁྱེད་ཀྱི་ཞལ་གྱི་དྲུང་དུ་དེ་དག་ལྟུང་ཞིང་འཚར།

༤ ཁྱེད་ཀྱིས་ངའི་དྲང་པོ་དང་རྩོད་པའི་ཕྱོགས་མཛད་བྱུང་། ཁྱེད་ནི་རྒྱལ་ཁྲིར་བཞུགས་ནས་ཁྲིམས་དྲང་གཅོད་མཛད་ཅིང་།

༥ མི་བརྒྱུད་རྣམས་ལ་བཀྱོན་ནས་མི་ངན་ཚར་བཅད་བྱུང་། དུས་གཏན་ཕྱིར་དུ་དེ་རྣམས་མིང་ནི་བཤིག་པར་མཛད།

༦ དགྲ་བོ་རྣམས་ནི་ཚར་ཆད་དུས་རྒྱུན་ཕྱིར་དུ་སྟོངས། དེ་ཚོའི་ལག་རྗེས་གྲོང་ཁྱེར་རྣམས་ནི་ཁྱེད་ཀྱིས་བརྟིབས།

༧ འོན་ཀྱང་ཡཱ་ཝཱེ་རྟག་ཏུ་རྒྱལ་ཁྲིར་བཞུགས་པར་མཛད། ཁྲིམས་གཤགས་མཛད་ཕྱིར་ཉིད་ཀྱི་བཞུགས་ཁྲི་བསྒྲུབས་ནས་འདུག

༨ དྲང་པོར་འཇིག་རྟེན་ཀུན་གྱི་ཞལ་ཆེ་གཅོད་པར་འགྱུར། ཐུགས་དྲང་ངང་ནས་མི་སྡེ་ཀུན་གྱི་གཤགས་མཛད་འོང་།

༩ ཁ་དམན་རྣམས་ལ་ཡཱ་ཝཱེ་མཁར་རྫོང་མཐོན་པོ་དང་། སྡུག་བསྔལ་དུས་སུ་མཁར་རྫོང་མཐོན་པོར་འགྱུར་བར་འགྱུར།

༡༠ ཁྱེད་འཚོལ་མཁན་རྣམས་ཡཱ་ཝཱེ་ཁྱེད་ཀྱིས་མ་སྤངས་པས། ཁྱེད་མཚན་རྟོགས་པའི་མི་ཡིས་ཁྱེད་ལ་བློ་གཏད་འོང་།

༡༡ ཙི་ཨོན་པ་རྣམས་ཡཱ་ཝཱེར་བསྟོད་པའི་དབྱངས་ཕུལ་ཞིག ཁོང་གི་མཛད་པ་རྣམས་ནི་མི་སྡེའི་དཀྱིལ་དུ་ཤོད།

༡༢ སྲོག་ལན་འཇལ་ཕྱིར་འཚོལ་ཞིང་དེ་དག་ཐུགས་ནང་བཞག དབུལ་ཕོངས་རྣམས་ཀྱི་སྨྲེ་སྔགས་ཁོང་གིས་མི་བརྗེད་དོ༎

༡༣ ཀྱེ་ཡ་ཧོ་ཝཱ་ང་ལ་སྙིང་རྗེ་མཛད་དུ་གསོལ། འཆི་བའི་རྟ་སྒོ་རྣམས་ལས་ང་ནི་སློང་མཛད་ཁྱེད། སྡང་བྱེད་རྣམས་ལས་མྱོང་བའི་ང་ཡི་སྡུག་བསྔལ་གཟིགས།

༡༤ དེ་ནས་ཁྱེད་ཀྱི་བསྟོད་སྒྲ་ཀུན་ངས་སྟོན་པར་བྱ། ཙི་ཨོན་གྱི་ནི་བུ་མོའི་རྒྱ་སྒོ་རྣམས་ནང་ང་། ཁྱེད་ཀྱིས་བསྐྱབས་པའི་ཕྱིར་དུ་ང་དགའ་མགུ་བར་བྱ།

༡༥ མི་བརྒྱུད་རྣམས་ནི་རང་གིས་བྲུས་པའི་དོང་ནང་ལྷུང་། དེ་ཚོས་བཙུགས་པའི་རྙི་ནང་དེ་ཚོའི་རྐང་པ་ཚུད།

༡༦ ཡཱ་ཝཱེས་ཁྲིམས་དྲང་བཅད་ནས་ཁོང་ཉིད་མངོན་པར་བསྟན། མི་ངན་རང་གི་ལག་པའི་ལས་ཀྱིས་རྙིར་ཚུད་བྱུང་།

༡༧ སྡིག་སྤྱོད་རྣམས་དང་དཀོན་མཆོག་བརྗེད་པའི་མི་བརྒྱུད་ཀུན། དམྱལ་ཁམས་ནང་དུ་ཕྱིར་ལོག་འགྲོ་བར་འགྱུར་བར་འགྱུར།

༡༨ དེས་ན་ནོར་མེད་རྣམས་ནི་རྟག་ཏུ་བརྗེད་མི་འགྱུར། དབུལ་པོའི་རེ་བའང་དུས་གཏན་ཕྱིར་དུ་ཟད་མི་འགྱུར།

༡༩ མི་རྣམས་མི་རྒྱལ་ཕྱིར་དུ་ཡཱ་ཝཱེ་ཁྱེད་བཞེངས་མཛོད། ཁྱེད་ཉིད་གཟིགས་ངོར་མི་བརྒྱུད་རྣམས་ཀྱི་གཤགས་མཛད་ཤོག

༢༠ ཀྱེ་ཡ་ཧོ་ཝཱ་དེ་རྣམས་འཇིགས་སྐྲག་ནང་དུ་ཆུག མི་བརྒྱུད་རྣམས་ནི་མི་འབའ་ཡིན་པ་རྟོགས་པར་ཤོག།

༡༠

ཀྱེ་ཡ་ཧོ་ཝཱ་ཅི་ལ་ཐག་རིང་བཞེངས་ནས་བཞུགས། སྡུག་བསྔལ་དུས་སུ་ཁྱེད་ཉིད་ཅི་ལ་ཡིབ་སྟེ་བཞུགས།

༢ མི་ངན་ང་རྒྱལ་ནང་ནས་དབུལ་པོར་ཚ་དྲག་དེད། དེ་ཚོས་དམིགས་པའི་བྱུས་ནང་དེ་རྣམས་འཛིན་པར་ཤོག

༣ སྡིག་སྤྱོད་རང་གི་སྙིང་གི་འདོད་པར་ངོམ་སྟོན་པས། ནོར་བརྣབ་ཅན་གྱིས་ཡཱ་ཝཱེ་སྤོང་ཞིང་ཁོང་ལ་སྨད།

༤ མི་ངན་རང་མཐོང་ནང་ནས་ཁོང་གིས་མི་འདྲི་ཟེར། དེ་ཡི་བསམ་པ་ཚང་མས་དཀོན་མཆོག་མེད་ཅེས་སེམས།

༥ དེ་ཡི་ལམ་རྣམས་དུས་ནི་རྒྱུན་དུ་བརྟན་པོར་ལུས། ཁྱེད་ཀྱི་བཀའ་ཁྲིམས་རབ་ཏུ་མཐོ་བས་ཁོས་མི་མཐོང་། རང་གི་དགྲ་བོ་རྣམས་ལ་ཁོས་ནི་ཕུ་ཕུ་ཟེར།

༦ དེ་ཡིས་སྙིང་ནང་ང་ལ་གཡོ་འབུབ་མི་འབྱུང་བར། མི་རབས་ཀུན་ཏུ་བདག་ལ་སྡུག་བསྔལ་མི་འབྱུང་ཟེར།

༧ ཁོའི་ཁ་སྨོན་ལོག་གཡོ་སྒྱུ་གནོད་སེམས་ཀྱིས་གང་ངོ་། ལྕེ་ཡི་འོག་ན་ཟོལ་ཟོག་དང་ནི་ངན་སེམས་འདུག

༨ ཡུལ་ཚོ་རྣམས་ཀྱི་ཅ་ཅོ་མེད་པའི་སར་སྡོད་ཅིང་། ལྐོག་གནས་རྣམས་སུ་ནོངས་མེད་མི་ནི་གསོད་པར་བྱེད། དེ་ཡི་མིག་གིས་བྱ་ཐབས་སྡུག་པོར་འཇབ་ཅིང་ཟིར།

༩ ཚོགས་གསེབ་ནང་གི་སེང་གེ་བཞིན་དུ་ཁོ་འཇབ་ཅིང་། དབུལ་ཕོངས་འཛིན་དུ་ཁོ་ནི་སྒུག་ཅིང་སྡོད་པར་བྱེད། དབུལ་པོ་རྙི་ནང་བཙུད་ནས་ཁོས་ནི་འཛིན་པར་བྱེད།

༡༠ ཁོ་ནི་ས་ལ་འབྱར་ཞིང་རྒུ་བར་བྱས་པས་དེའི། སྟོབས་ཆེན་རྣམས་ཀྱི་རྐྱེན་གྱིས་བྱ་ཐབས་ཟད་པོ་འགྱེལ།

༡༡ དེ་ཡིས་སྙིང་ནང་དཀོན་མཆོག་གིས་ནི་བརྗེད་པ་ཡིན། ཁོང་གིས་ཞལ་གདོང་སྦས་པས་ནམ་ཡང་མི་གཟིགས་ཟེར།

༡༢ ཡཱ་ཝཱེ་བཞེངས་ཤིག་དཀོན་མཆོག་ཁྱེད་ཀྱི་ཕྱག་ཐེགས་མཛོད། སྡུག་བསྔལ་ཅན་གྱི་མི་རྣམས་བརྗེད་པར་མ་མཛད་ཅིག

༡༣ སྡིག་སྤྱོད་སྙིང་ནང་ཅི་ལ་དཀོན་མཆོག་ལ་སྨད་ཅིང་། ཁྱེད་ཀྱིས་དེ་ཚོར་ཆད་པས་མི་གཅད་ཅེས་ཟེར་རོ༎

༡༤ ཁྱེད་ཀྱིས་དེ་ནི་གཟིགས་ཤིང་ཕྱག་གིས་ལན་འཇལ་ཕྱིར། ཟོལ་ཟོག་དང་ནི་འཁོན་སེམས་དག་ལ་ཁྱེད་ཀྱིས་གཟིགས། བྱ་ཐབས་སྡུག་པོས་ཁོ་རང་ཁྱེད་ལ་གཏོང་བར་བྱེད། ཕ་མེད་རྣམས་ལ་སྐྱབས་ནི་མཛད་མཁན་ཁྱེད་གཅིག་ཡིན།

༡༥ ངན་པ་དག་གི་ཕྲག་པ་ཁྱེད་ཀྱིས་བཅག་མཛད་དེ། ཚར་ཚར་བར་དུ་ངན་པའི་ངན་དེ་འཚོལ་བར་མཛོད།

༡༦ དུས་ནི་གཏན་གྱི་རྒྱལ་པོ་ཡ་ཧོ་ཝཱ་ལགས་སོ། ཁོང་གི་ཡུལ་ཁམས་ནང་ནས་ཕྱི་པ་རྣམས་སྟོངས་སོ༎

༡༧ ཡཱ་ཝཱེ་ཁྱེད་ཀྱིས་སྙེམས་ཆུང་རྣམས་ཀྱི་འདོད་དོན་གསན། དེ་ཚོའི་སྙིང་ནི་ཤོམ་ཞིང་སྙན་གྱིས་གསན་པ་ནི།

༡༨ ས་ལས་ཡིན་པའི་མིས་སླར་འཇིགས་སུ་མི་འཇུག་ཅིང་། ཕ་མེད་ཁ་དམན་རྣམས་ལ་གཤགས་ནི་གནང་ཕྱིར་ཡིན༎

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༡༡

ཡ་ཧོ་ཝཱ་ལ་ང་ཡིས་བློ་གཏད་བྱེད། བྱ་ལྟར་རང་གི་རི་ལ་ཕུར་ཞིག་ཅེས། ཅི་ལ་ང་ཡི་སེམས་ལ་ཟེར་བར་བྱེད།

༢ མུན་པར་དྲང་པོའི་སྙིང་ལ་མདའ་རྒྱབ་ཕྱིར། ལྟོས་ཤིག་ངན་པའི་མིས་ནི་གཞུ་བསྐྱིལ་ཏེ། གཞུ་རྒྱུད་སྟེང་དུ་མདའ་མོ་འཇོག་པར་བྱེད།

༣ རྩིག་རྨང་བཤིག་ན་དྲང་པོས་ཅི་བྱར་ནུས།

༤ ཡཱ་ཝཱེ་ཉིད་ཀྱི་མཆོད་ཁང་དམ་པར་བཞུགས། ཡཱ་ཝཱེའི་རྒྱལ་ཁྲི་ནམ་མཁའི་ནང་ན་ཡོད། སྤྱན་གྱིས་མི་ཡི་བུ་རྣམས་ལ་གཟིགས་ཤིང་། སྤྱན་ལྤགས་ཀྱིས་ནི་མི་རྣམས་སར་གཅོད་དོ༎

༥ ཡཱ་ཝཱེས་དྲང་པོར་ཚོད་གཟིགས་ཁོང་ཐུགས་ཀྱིས། མི་ངན་བརྡབས་སིགས་དགའ་བར་སྡང་བར་མཛད།

༦ མི་ངན་སྟེང་དུ་རྙི་ཡི་ཆར་འབེབས་འགྱུར། དེ་ཚོའི་ཕོར་པའི་ནང་གི་སྐལ་པ་ནི། མེ་དང་མུ་ཟི་ཚད་རླུང་ཡིན་པར་འགྱུར།

༧ ཡཱ་ཝཱེ་དྲང་བས་དྲང་བ་ཉིད་ལ་དགྱེས། དྲང་པོས་ཁོང་གི་ཞལ་གདོང་མཇལ་བར་འགྱུར༎

དབུ་མཛད་ལ་ཤེ་མི་ནིད་ཀྱི་དབྱངས་ནང་དཱ་བིད་ཀྱི་གསུང་མགུར་ཞིག་ནི།

༡༢

ཆོས་དྲང་ཟད་ཅིང་མིའི་བུའི་ཁྲོད་ལས་ནི། བག་ལྡན་ཚར་པས་ཡཱ་ཝཱེ་སྐྱབས་མཛོད་ཅིག

༢ རེ་རང་ཁྱིམ་མཚེས་པ་ལ་བརྫུན་ཟེར་རོ། ཟོག་པོའི་མཆུ་དང་ཁ་གཏིང་མི་མཐུན་ཞིང་།

༣ ཡཱ་ཝཱེས་ངོ་བསྟོད་བྱེད་པའི་ཁ་ལྤགས་དང་། གཏམ་སྦོམ་གླེང་པའི་ལྕེ་ནི་གཅོད་པར་འགྱུར།

༤ དེ་ཚོས་ལྕེས་ནི་རྒྱལ་འོང་ཁ་ལྤགས་ནི། རང་གི་ཡིན་ཅིང་ངེད་མགོན་སུ་ཡོད་ཟེར།

༥ དབུལ་པོ་འཇོམས་པས་ནོར་མེད་ཤུགས་ནར་ཕྱིན། ཡཱ་ཝཱེས་ད་ང་བཞེངས་ཤིང་དེ་རྣམས་ཀྱིས། ཕུ་ཕུ་སྨྲས་པ་དེ་བདེ་སར་བཞག་གོ་གསུང་།

༦ ཡཱ་ཝཱེའི་བཀའ་ནི་ས་ཡི་ཐབ་ནང་དུ། ཞུས་ནས་ལན་བདུན་ལྷད་བཏོན་དངུལ་འདྲ་གཙང་།

༧ ཡཱ་ཝཱེ་ཁྱེད་ཀྱིས་དེ་རྣམས་བསྐྱང་བར་འགྱུར། མི་ཐོག་འདི་ནས་རྟག་ཏུ་སྐྱོབས་པར་འགྱུར།

༨ མིའི་བུའི་དཀྱིལ་དུ་ངན་ལ་བསྟོད་ཙ་ན། སྡིག་སྤྱོད་རྣམས་ནི་ཕྱོགས་ཀུན་འཁོར་བར་བྱེད༎

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༡༣

ཀྱེ་ཡ་ཧོ་ཝཱ་ཁྱེད་ཀྱིས་དུས་ནི་གཏན་ཕྱིར་རམ། ཡང་ན་ནམ་གྱི་བར་དུ་བདག་ནི་བརྗེད་པར་བྱ།

༢ ནམ་ཐུག་ཁྱེད་ཀྱི་ཞལ་གདོང་ང་ལས་སྦ་བར་བྱ། བདག་གི་སྙིང་ནང་ཉིན་གང་ཁོང་འཁྲུགས་ཡོད་པས་ན། ནམ་ཐུག་བདག་གི་སེམས་ནང་གྲོས་ནི་འདེབས་པར་བྱ། ནམ་ཐུག་བདག་གི་དགྲ་བོ་བདག་སྟེང་འཕགས་པར་འགྱུར།

༣ ཡཱ་ཝཱེ་ཀྱེ་ངའི་དཀོན་མཆོག་གཟིགས་ཤིང་བཀའ་ལན་གནོང་། འཆི་གཉིད་མི་ལོག་ཕྱིར་དུ་ངའི་མིག་གསལ་པོ་མཛོད།

༤ དེ་མིན་ངའི་དགྲས་ངས་ཁོ་ཐུབ་བྱུང་ཟེར་བར་འགྱུར། བདག་ནི་གཡོ་དུས་ངའི་དགྲ་དགའ་བ་བྱེད་པར་འགྱུར།

༥ འོན་ཀྱང་ང་ནི་ཁྱེད་ཀྱི་ཐུགས་རྗེར་བློ་གཏད་པས། ཁྱེད་ཀྱི་སྐྱབས་ཀྱིས་ངའི་སྙིང་དགའ་མགུ་རང་བར་འགྱུར།

༦ ཡཱ་ཝཱེས་བཀའ་དྲིན་མཛད་པས་ཁོང་ལ་ངས་དབྱངས་དབུལ༎

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༡༤

གླེན་པས་སྙིང་ནང་དཀོན་མཆོག་མེད་ཅེས་སྨྲས། དེ་རྣམས་བརླགས་ཏེ་ཞེན་ལོག་ལས་རྣམས་བྱས། ལས་བཟང་བྱེད་མཁན་སུ་ཡང་མི་འདུག་གོ།

༢ མཁས་པ་དཀོན་མཆོག་བཙལ་མཁན་ལ་གཟིགས་ཕྱིར། ཡཱ་ཝཱེས་གནམ་ནས་མིའི་བུ་རྣམས་ལ་གཟིགས།

༣ དེ་ཀུན་ལམ་སྟོར་ལྷན་ཅིག་གྲིབ་ཅན་གྱུར། ལས་བཟང་བྱེད་མཁན་སུ་གཅིག་ཀྱང་མི་འདུག

༤ ཡཱ་ཝཱེའི་མི་སྡེ་བག་ལེབ་ལྟར་ཟ་ཞིང་། ཡཱ་ཝཱེའི་མཚན་ནི་མི་བརྗོད་ལས་ངན་པ། བྱེད་མཁན་ཀུན་ལ་བློ་གྲོས་ཅང་མེད་དམ།

༥ དཀོན་མཆོག་དྲང་པོའི་མི་རབས་མཉམ་བཞུགས་པས། འཇིགས་སྐྲག་ཆེན་པོ་དེ་རྣམས་ཐོག་ཏུ་བབས།

༦ ཡཱ་ཝཱེ་དབུལ་པོའི་སྐྱབས་གནས་ཡིན་ཕྱིར་དུ། ཁྱོད་ཚོས་དེ་ཡི་གྲོས་ལ་ཁྲེལ་བར་བྱེད།

༧ ཐར་བར་འགྱུར་བར་འབྱུང་ན་ཅི་མ་རུང་། ཡཱ་ཝཱེས་ཉིད་ཀྱི་མི་སྡེ་བཙོན་ནང་ནས། ཕྱིར་ལོག་འདྲེན་པར་མཛད་པའི་དེ་དུས་སུ། ཡ་ཀོབ་དགའ་ཞིང་ཨིས་རེལ་མགུ་འགྱུར་རོ༎

དཱ་བིད་ཀྱི་གསུང་མགུར་ཞིག་ནི།

༡༥

ཡཱ་ཝཱེ་ཁྱེད་ཀྱི་གུར་ནང་སུ་འགྲོ་ཞིང་། དམ་པའི་རི་ལ་གང་རྣམས་བསྡད་ཅེ་ན།

༢ དྲང་པོར་འགྲུལ་ཞིང་དྲང་པོར་སྤྱོད་མཁན་དང་། སྙིང་ནས་བདེན་པ་སྨྲ་བའི་མི་རྣམས་སོ༎

༣ དེ་ཡི་ལྕེ་ཡིས་པྲ་ཆལ་གཏམ་མི་ཟེར། རང་གི་གྲོགས་པོར་ངན་པ་མི་བྱེད་ཅིང་། ཁྱིམ་མཚེས་པ་ལ་གཏམ་ངན་མི་གཏོང་ངོ་༎

༤ ངན་པ་དག་ལ་དེ་ཚོས་བརྙས་བྱེད་ཀྱང་། ཡཱ་ཝཱེར་འཇིགས་མཁན་རྣམས་ལ་བཀུར་སྟི་བྱེད། རང་ལ་གནོད་ཀྱང་མནའ་ལས་མི་སྒྱུར་ཞིང་།

༥ རང་གི་དངུལ་ནི་སྐྱེད་ཕྱིར་མི་གཏོང་སྟེ། སྐྱོན་མེད་མི་ལ་གནོད་པའི་སྐྱེས་མི་ལེན། འདི་འདྲ་བྱེད་མཁན་ནམ་ཡང་གཡོ་མི་འགྱུར༎

དཱ་བིད་ཀྱི་མིག་ཏཱམ་ཞིག་ནི།

༡༦

དཀོན་མཆོག་ཁྱེད་ལ་སྐྱབས་སུ་མཆི་བས་ང་སྐྱོབས་ཤིག

༢ ཡ་ཧོ་ཝཱ་ལ་ང་ཡིས་ཁྱེད་ངའི་གཙོ་བོ་ཡིན། ཁྱེད་མིན་ང་ལ་ལེགས་པོ་ཅིའང་མེད་ཞུས་པ་ཡིན།

༣ ས་གཞིར་ཡོད་པའི་སྐྱེས་བུ་དམ་པ་རྗེ་བཙུན་རྣམས། དེ་དག་ནང་ན་བདག་གི་དགའ་སྤྲོ་ཐམས་ཅད་ཡོད།

༤ ཡཱ་ཝཱེའི་ཚབ་ཏུ་གཞན་ལྷ་བྱེད་པར་སྡུག་བསྔལ་འཕེལ། དེ་དག་གི་ནི་ཁྲག་གི་གསེར་སྐྱེམས་ངས་མི་འབུལ། དེ་དག་མིང་ཡང་ང་ཡི་ཁ་ལྤགས་ནས་མི་བརྗོད།

༥ ངའི་ནོར་སྐལ་དང་ཕོར་པའི་ཟ་སྐལ་ཡཱ་ཝཱེ་ཡིན། བདག་ལ་ཐོབ་པའི་ས་སྐལ་ཁྱེད་ཀྱིས་སྲུང་བར་མཛད།

༦ སྐྱིད་པའི་གནས་རྣམས་ལ་ནི་ངའི་ཕྱིར་ཐིག་སྐུད་ཕོག འོ་ན་བདག་ལ་བགོ་སྐལ་ལེགས་པོ་ཞིག་ཐོབ་བྱུང་།

༧ ང་ལ་སློབ་སྟོན་མཛད་པའི་ཡཱ་ཝཱེར་བསྟོད་བསྔགས་བྱ། མཚན་དུས་བདག་གི་མཁལ་མས་ཀྱང་ནི་བསླབ་བྱ་གཏོང་།

༨ དུས་རྒྱུན་ཡཱ་ཝཱེ་བདག་གིས་མདུན་དུ་བཞག་པ་ཡིན། ཁོང་ངའི་གཡས་ཕྱོགས་བཞུགས་པས་བདག་ནི་གཡོ་མི་འགྱུར།

༩ དེ་ཕྱིར་ངའི་སྙིང་དགའ་ཞིང་སེམས་ཀྱང་ཡི་རང་ངོ་། བདག་གི་ལུས་ཀྱང་ཞི་བདེར་གནས་པར་འཇུག་འགྱུར་བས།

༡༠ ངའི་སེམས་གཤིན་ཁམས་ནང་དུ་ཁྱེད་ཀྱིས་འཇོག་མི་འགྱུར། ཁྱེད་ཀྱི་དམ་པ་ཁོང་ནི་རུལ་དུ་འཇུག་མི་བྱ།

༡༡ ཁྱེད་ཀྱིས་ང་ལ་གསོན་པ་ཉིད་ལམ་བསྟན་པར་འགྱུར། དགའ་བ་ཕུན་སུམ་ཚོགས་པ་ཁྱེད་ཀྱི་སྐུ་དྲུང་ཡོད། ཕྱག་གཡས་ནང་དུ་གཏན་གྱི་བདེ་བ་རྣམས་ཡོད་དོ༎

དཱ་བིད་ཀྱི་གསོལ་འདེབས་ཤིག་ནི།

༡༧

ཡཱ་ཝཱེ་བདེན་པར་གསོན་ཞིག་བདག་གི་འོ་དོད་ལ། སྣང་རྟགས་མཛོད་ཅིག་ཚུལ་འཆོས་མིན་པའི་ཁ་ལྤགས་ལས། འཐོན་པའི་སྨོན་ལམ་ལ་ནི་ཁྱེད་སྙན་གཏད་པར་མཛོད།

༢ ཁྱེད་ཀྱི་དྲུང་ནས་བདག་གི་ཁྲིམས་ཐག་གཅོད་པར་ཤོག སྤྱན་གྱིས་དྲང་པོ་ཡིན་པ་རྣམས་ལ་གཟིགས་པར་ཤོག

༣ ཁྱེད་ཀྱིས་ངའི་སྙིང་བརྟགས་ནས་མཚན་མོར་གཟིགས་པ་ཡིན། ཁྱེད་ཀྱིས་ང་ལ་ཞིབ་དཔྱོད་མཛད་ཀྱང་ཅིའང་མ་རྙེད། ངའི་ཁས་མི་འཕྱུགས་པ་ནི་བདག་གིས་དམིགས་ནས་ཡོད།

༤ མིའི་ལས་རྣམས་ནང་ཁྱེད་ཀྱི་ཞལ་ལྤགས་བཀའི་ཐབས་ཀྱིས། དབང་ཤུགས་བྱེད་མཁན་ལམ་ལས་ང་རང་བསྲུངས་པ་ཡིན།

༥ ཁྱེད་ཀྱི་ལམ་ནང་བདག་གི་གོམ་སྟབས་བརྟན་པར་གནས། བདག་གི་རྐང་པ་རྣམས་ཀྱང་འདྲེད་པར་མ་གྱུར་ཏོ༎

༦ དཀོན་མཆོག་ཁྱེད་ཀྱིས་ང་ལ་བཀའ་ལན་གནང་འོང་བས། བདག་གིས་ཁྱེད་ལ་བོས་པའི་ཞུ་བར་སྙན་ཐུད་མཛོད།

༧ ཁྱེད་ལ་བློ་བཏད་མཁན་རྣམས་དགྲ་ལས་ཕྱག་གཡས་པས། སྐྱོབ་མཛད་ཁྱེད་ཀྱི་ངོ་མཚར་ཆེ་བའི་བྱམས་ཐུགས་སྟོན།

༨ མིག་འབྲས་བཞིན་དུ་བདག་སྲུང་ཁྱེད་ཀྱི་འདབ་ཤོག་གི། གྲིབ་བསིལ་འོག་ཏུ་ང་སྦོས་ཅི་ཡི་ཕྱིར་ཞུ་ན།

༩ མི་ངན་ང་ལ་མགོ་ནོན་གཏོང་མཁན་གྱིས་བསྐོར་ནས། ངའི་སྲོག་གཅོད་པར་རྔམ་པ་རྣམས་ནི་ཡོད་པའི་ཕྱིར།

༡༠ དེ་དག་རང་གི་ཚིལ་གྱི་ནང་དུ་བཀར་ནས་འདུག ཁ་ནས་ཁ་བོ་ཆེ་ཡི་གཏམ་རྣམས་ཟེར་བར་བྱེད།

༡༡ གོམ་རེར་ངེད་ལ་རུབ་ཅིང་ངེད་སར་རྡབ་ཏུ་ཟིར།

༡༢ ཁོ་ནི་ལིངས་ལ་ཧམ་པའི་སེང་གེ་ཞིག་དང་འདྲ། ཕག་ཏུ་འཇབ་པར་བྱེད་པའི་སེང་གེ་དར་མ་འདྲའོ༎

༡༣ ཡཱ་ཝཱེ་བཞེངས་ཤིག་ཁོ་ལ་འཐབ་ཅིང་ས་ལ་རྡོབ། ཁྱེད་ཀྱི་རལ་གྲིས་བདག་ནི་སྡིག་སྤྱོད་ལས་སྐྱོབས་ཤིག

༡༤ ཡཱ་ཝཱེ་ཕྱག་གིས་མི་ལས་བདག་སྐྱོབས་ཤིག་ཞེས་ན། ཚེ་འདི་ཟ་སྐལ་ཡིན་པའི་འཇིག་རྟེན་པ་རྣམས་ལས། ཁྱེད་ཀྱི་གཏེར་ལས་དེ་ཚོའི་ལྟོ་བ་འགྲང་བར་མཛད། དེ་ཚོའི་ཡིད་ནི་བུ་ཕྲུག་གིས་ཀྱང་ཚིམ་ནས་འདུག ལུས་པའི་ནོར་རྣམས་བུ་རྣམས་ལ་ནི་བཞག་པར་བྱེད།

༡༥ འོན་ཀྱང་ང་ནི་དྲང་བ་ཉིད་ནང་ཁྱེད་མཇལ་འོང་། ང་གཉིད་སད་དུས་ཁྱེད་ཀྱི་བདེ་བས་ཚིམ་པར་འགྱུར༎

དབུ་མཛད་ལ་ཡཱ་ཝཱེའི་བྲན་པོ་དཱ་བིད་ཀྱིས་གསུང་མགུར་འདིའི་ཚིག་རྣམས་ནི། ཡཱ་ཝཱེས་དེ་ནི་དགྲ་བོ་ཐམས་ཅད་དང་ཤ་ཨུལ་གྱི་ལག་པ་ལས་སྐྱོབ་པར་མཛད་པའི་ཉིན་མོར་ཡཱ་ཝཱེར་ཞུས་པ་ཞིག་ནི།

༡༨

ཁྱེད་ངའི་སྟོབས་ཀྱི་ཡཱ་ཝཱེར་ངས་ནི་གཅེས་པར་འཛིན།

༢ ང་ཡི་བྲག་དང་རྫོང་དང་སྲོག་སྐྱོབ་ཡཱ་ཝཱེ་ཡིན། ང་ཡི་དཀོན་མཆོག་ང་ཡི་བྲག་ལ་བློ་བཏད་བྱ། ཀྱེ་ངའི་ཕུབ་དང་ངའི་སྐྱབས་ཀྱི་རྭ་དང་ངའི་སྤེའུ།

༣ བསྟོད་པར་འོས་པའི་ཡཱ་ཝཱེར་ང་ཡིས་འབོད་པ་དང་། བདག་གི་དགྲ་བོ་ཀུན་ལས་ང་ནི་ཐར་བར་འགྱུར།

༤ འཆི་བའི་ཐག་པ་རྣམས་ཀྱིས་ང་ནི་བསྐོར་བར་བྱས། སྡིག་སྤྱོད་མི་ཡི་ཆུ་ལོག་གིས་ང་འཇིགས་པར་བྱས།

༥ བདག་གི་ཕྱོགས་བཞིར་གཤིན་ཡུལ་ཐག་པ་ཡོད་པ་ཡིན། འཆི་བའི་རྙི་རྣམས་བདག་གི་སྟེང་དུ་བབས་པ་དང་།

༦ བདག་གི་སེམས་སྡུག་ནང་ནས་ཡཱ་ཝཱེར་བོས་པ་ཡིན། རང་གི་དཀོན་མཆོག་ཁོང་ལ་འོ་དོད་བཏང་བ་ཡིན། ཁོང་ཉིད་མཆོད་ཁང་ནང་ནས་བདག་གི་སྐད་གསན་ཏེ། ཁོང་དྲུང་བཏོན་པའི་འོ་དོད་སྙན་དུ་ཆུད་པ་དང་།

༧ ས་གཞི་འགུལ་ཞིང་འདར་ཏེ་རིའི་རྨང་རྣམས་གཡོས་ནས། ཁོང་ཐུགས་ཁྲོས་པའི་རྐྱེན་གྱིས་འགུལ་བར་བྱས་པ་ཡིན།

༨ ཁོང་གི་ཤངས་ཁུང་ནང་ནས་དུ་བ་ཞིག་ཐོན་བྱུང་། ཞལ་ནས་ཞུགས་མེ་ཐོན་ཏེ་བསྲེགས་ཅིང་སོལ་བར་འབར།

༩ ཁོང་གིས་ནམ་མཁའ་ཡང་ནི་བསྐུམས་ནས་མར་བབས་ཏེ། ཁོང་གི་ཞབས་འོག་མུན་ནག་མུན་འཁྲིགས་ཡོད་པ་ཡིན།

༡༠ ཀེ་རུབ་ཅིག་ལ་བཅིབས་ནས་འཕུར་བར་མཛད་ཅིང་ཁོང་། རླུང་གི་འདབ་ཤོག་སྟེང་ནས་མགྱོགས་པ་འཕུར་བར་བྱས།

༡༡ ཁོང་ཉིད་ཡིབ་ས་དང་ནི་གནམ་ལིང་ཕྱོགས་བཞི་རུ། མུན་པ་གནམ་གྱི་ཆུ་སྤྲིན་ནག་པོའི་སྨག་རུམ་མཛད།

༡༢ ཁོང་གི་ཞལ་ངོའི་མདངས་ཀྱིས་སྤྲིན་ནག་ནང་ངོས་ནས། སེར་བ་དང་ནི་སོལ་བའི་མེ་རྣམས་འཐོན་བྱུང་ངོ་༎

༡༣ ཡཱ་ཝཱེས་ནམ་མཁའ་རྣམས་ནང་འབྲུག་སྒྲའང་ལྡིར་དུ་བཅུག བླ་ན་མེད་པའི་སྐད་ཀྱིས་སེར་བ་སོལ་མེ་ཐོན།

༡༤ ཉིད་ཀྱི་མདའ་རྣམས་ཕངས་ནས་དེ་རྣམས་ཁྲེ་ཐོར་བྱས། གནམ་གྱི་ཐོག་ཀྱང་མང་ཙམ་ཕབ་ནས་དེ་རྣམས་བཅོམས།

༡༥ དེ་ནས་ཡཱ་ཝཱེ་ཁྱེད་ཀྱི་བཀའ་བཀྱོན་དང་ཁྱེད་ཀྱི། ཤངས་དབུགས་ཤུགས་ཀྱིས་གཙང་པོ་རྣམས་ཀྱི་མཐིལ་སྣང་བྱུང་། འཇིག་རྟེན་རྨང་རྣམས་མངོན་པར་སྣང་བར་གྱུར་བྱུང་ངོ་༎

༡༦ ཁོང་གིས་སྟེང་ནས་བསྩལ་ཏེ་ང་ལ་འཐམ་པར་བྱས། ཆུ་མང་རྣམས་ཀྱི་ནང་ནས་ཁོང་གིས་ང་བཏོན་བྱུང་།

༡༧ ང་ལས་ཤིན་ཏུ་རེམ་པའི་དགྲ་བོ་ཤེད་ཅན་དང་། ང་ལ་འཁོན་དུ་འཛིན་པ་རྣམས་ལས་ང་བསྐྱབས་སོ༎

༡༨ ང་ནི་སྡུག་པའི་ཞག་ལ་དེ་རྣམས་ང་ལ་རུབས། འོན་ཀྱང་ཡ་ཧོ་ཝཱ་ཁོང་ངའི་བསྐྱབས་ཡོད་པ་ཡིན།

༡༩ ཁོང་གིས་ས་ཆ་ཡངས་པོར་བདག་བཏོན་བྱུང་ཁོང་ནི། ང་ལ་ཐུགས་མཉེས་ཡོད་པས་ང་ནི་སྐྱོབ་པ་ཡིན།

༢༠ ཡཱ་ཝཱེས་བདག་གི་སེམས་དྲང་བཞིན་དུ་རྔན་པ་བསྩལ། བདག་གི་ལག་པ་གཙང་དང་བསྟུན་པའི་ལན་གནང་བྱུང་།

༢༡ ཅི་ལ་བདག་གིས་ཡཱ་ཝཱེའི་ལམ་རྣམས་བསྲུངས་པ་ཡིན། ལོག་པར་བྱས་ནས་རང་གི་དཀོན་མཆོག་ངས་མ་བསྐྱུར་པས།

༢༢ ཁོང་གི་བཀའ་ཁྲིམས་ཚང་མ་ངའི་མདུན་ཡོད་པ་ཡིན། ཁོང་གི་སྤྱད་མཚམས་རྣམས་ནི་ང་ཡིས་སྤངས་པ་མིན།

༢༣ ཁོང་དྲུང་ང་ནི་ཕུན་སུམ་ཚོགས་པའང་ཡོད་པ་ཡིན། རང་གི་ཉེས་སྐྱོན་རྣམས་ལས་ང་རང་བསྲུངས་པས་ན།

༢༤ བདག་གི་དྲང་བ་ཉིད་དང་མཚུངས་པའི་ཚབ་གནང་བྱུང་། ཁོང་དྲུང་ངའི་ལག་གཙང་དང་བསྟུན་པའི་ལན་གནང་བྱུང་།

༢༥ སྙིང་རྗེ་ཅན་མཉམ་ཁྱེད་ཀྱང་སྙིང་རྗེ་ཅན་འགྱུར་འོང་། མཐར་དུ་ཕྱིན་མཉམ་ཁྱེད་ཀྱང་མཐར་ཕྱིན་ཡིན་པར་འགྱུར།

༢༦ སེམས་པ་གཙང་མཉམ་ཁྱེད་ཀྱང་ཐུགས་གཙང་ཡིན་པར་འགྱུར། ལོག་པར་ཅན་མཉམ་ཁྱེད་ཀྱང་ལོག་པར་འགྱུར་འོང་བས།

༢༧ སྡུག་བསྔལ་ཅན་གྱི་མི་རྣམས་ཁྱེད་ཀྱིས་སྐྱོབ་འགྱུར་ཡང་། ང་རྒྱལ་ཅན་གྱི་མིག་རྩ་ཐུར་དུ་འབེབས་པར་འགྱུར།

༢༨ དེའི་ཕྱིར་ཁྱེད་ཀྱིས་བདག་གི་སྒྲོན་མེ་སྤར་བར་འགྱུར། བདག་གི་དཀོན་མཆོག་ཡཱ་ཝཱེས་ང་ཡི་མུན་ནག་སེལ།

༢༩ ཁྱེད་མཉམ་ང་ནི་དམག་དཔུང་ཐོག་ཏུ་རྒྱུག་པར་བྱེད། བདག་གི་དཀོན་མཆོག་མཉམ་དུ་ལྕགས་རིར་རྒྱང་མཆོང་བྱེད།

༣༠ འོན་ཀྱང་དཀོན་མཆོག་ཁོང་གི་ལམ་ནི་ཕུན་སུམ་ཚོགས། ཡ་ཧོ་ཝཱ་ཡི་བཀའ་ནི་ལྷད་མེད་བརྟགས་པ་ཡིན། ཁོང་ལ་བློ་གཏད་བཅོལ་མཁན་ཀུན་གྱི་ཕུབ་ཁོང་ཡིན།

༣༡ དེས་ན་ཡཱ་ཝཱེ་མ་གཏོགས་དཀོན་མཆོག་གཞན་སུ་ཡོད། ངེད་ཀྱི་དཀོན་མཆོག་མིན་པ་བྲག་གཞན་སུ་ཞིག་ཡོད།

༣༢ སྟོབས་ཀྱི་སྐ་རགས་ང་ལ་དཀོན་མཆོག་གིས་འཆིང་ཤིང་། བདག་གི་ལམ་ནི་ཁོང་གིས་ཕུན་སུམ་ཚོགས་པར་མཛད།

༣༣ ཤྭ་བའི་རྐང་འདྲ་ཁོང་གིས་ངའི་རྐང་པ་མཛད་དེ། བདག་གི་མཐོ་གནས་རྣམས་སུ་བདག་ནི་འཇོག་པར་མཛད།

༣༤ འཐབ་མོ་འགྱེད་ལུགས་བདག་གི་ལག་པར་སློབ་མཛད་པས། ང་ཡི་ཕྲག་པས་ར་གན་གཞུ་མོ་སྐྱིལ་བར་བྱེད།

༣༥ ཁྱེད་ཀྱི་སྐྱབས་ཀྱི་ཕུབ་ཀྱང་ང་ལ་གནང་མཛད་དེ། ཁྱེད་ཀྱི་ཕྱག་གཡས་པ་ཡིས་ང་ལ་འཐམ་པར་མཛད། ཁྱེད་ཀྱི་འཇམ་པ་ཉིད་ཀྱིས་བདག་ནི་ཆེན་པོར་མཛད།

༣༦ ངའི་འོག་གོམ་པ་རྒྱབ་ས་ཁྱེད་ཀྱིས་ཡངས་པར་མཛད། བདག་གི་རྐང་པ་ཡང་ནི་འདྲེད་པར་མ་གྱུར་ཏོ༎

༣༧ བདག་གིས་དགྲ་བོ་རྣམས་ལ་དེད་ནས་འཛིན་པར་བྱ། དེ་རྣམས་ཚར་མ་བཅད་པར་དུ་ང་ལོག་མི་འོང་།

༣༨ ལང་བར་མི་ནུས་བར་དུ་དེ་ཚོར་བསྣུན་པར་བྱ། དེ་ནས་དེ་རྣམས་བདག་གི་རྐང་འོག་ལྟུང་བར་འགྱུར།

༣༩ འཐབ་ཕྱིར་བདག་ལ་ཁྱེད་ཀྱིས་སྟོབས་ཀྱི་སྐ་རགས་བཅིངས། ངའི་དགྲར་ལང་མཁན་རྣམས་ནི་ཁྱེད་ཀྱིས་ངའི་འོག་བཅུག

༤༠ ང་ལ་སྡང་མཁན་རྣམས་ནི་ང་ཡིས་ཚར་གཅོད་ཕྱིར། ངའི་དགྲའི་ཤུལ་རྒྱབ་བདག་ཕྱོགས་ཁྱེད་ཀྱིས་བསྒྱུར་བར་མཛད།

༤༡ དེ་ཚོས་སྨྲེ་སྔགས་བཏོན་ཀྱང་སྐྱོབ་མཁན་སུའང་མ་བྱུང་། ཡཱ་ཝཱེར་བོས་རུང་དེ་ཚོར་བཀའ་ལན་མ་གནང་བས།

༤༢ དེ་རྣམས་རླུང་གིས་འཁྱེར་བའི་རྡུལ་ལྟར་ངས་བཏགས་སོ། ལམ་སྲང་འདམ་རྫབ་ལྟར་དུ་དེ་དག་ཕྱི་རོལ་དབྱུགས།

༤༣ ཁྱེད་ཀྱིས་མི་སྡེའི་འཛིང་ཐབས་ལས་ང་བསྲུངས་པ་ཡིན། ཁྱེད་ཀྱིས་ང་ནི་མི་རིགས་རྣམས་ཀྱི་མགོ་བྱེད་མཛད། བདག་གི་ངོ་མི་ཤེས་པའི་མི་སྡེས་ངའི་འབངས་བྱ།

༤༤ ང་ཡི་སྐད་ཆ་ཐོས་མ་ཐག་ངའི་ཁར་ཉན་འོང་། མཐའ་ཡི་མི་རྣམས་ང་ལ་མགོ་རྒུ་བར་འགྱུར་རོ༎

༤༥ མཐའ་མིའི་དཔའ་འཁུམ་འདར་གྱིན་རྫོང་ལས་འཐོན་པར་འགྱུར།

༤༦ ཡཱ་ཝཱེ་གསན་པོ་ལགས་པའི་ངའི་བྲག་བཀྲ་ཤིས་ཤོག བདག་གི་སྐྱབས་ཀྱི་དཀོན་མཆོག་འཕགས་པར་ཤོག་ཅིག་གུ།

༤༧ དཀོན་མཆོག་ཉིད་ཀྱིས་ངའི་དོན་དགྲ་ལན་འཇལ་མཛད་ཅིང་། མི་སྡེ་རྣམས་ནི་བདག་གི་གཡོག་ཏུ་འཇུག་པར་མཛད།

༤༨ ཁོང་གིས་བདག་ནི་དགྲ་ལས་སྒྲོལ་བར་མཛད་པའི་སྟེང་། ངའི་དགྲར་ལང་བ་རྣམས་ཀྱི་གོང་དུ་ང་འདེགས་མཛད། ཁྱེད་ཀྱིས་བདག་ནི་སྐྱེས་པ་དྲག་པོ་ལས་སྐྱོབ་བོ༎

༤༩ དེ་ཕྱིར་ཡཱ་ཝཱེ་ཁྱེད་ལ་མི་རིགས་རྣམས་ཀྱི་དཀྱིལ། གཏང་རག་འབུལ་ཞིང་ཁྱེད་ཀྱི་མཚན་ལ་བསྟོད་དབྱངས་བྱ།

༥༠ ཉིད་ཀྱི་རྒྱལ་པོར་ཐར་བ་མཆོག་སྟེར་རང་ཉིད་ཀྱི། བྱུགས་པ་དཱ་བིད་དང་ནི་དེ་བརྒྱུད་གཏན་དུ་བྱམས༎

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༡༩

ནམ་མཁའ་རྣམས་ཀྱིས་ཡཱ་ཝཱེའི་དཔལ་ནི་མངོན་པར་བྱེད། དབྱིངས་ཀྱིས་ཁོང་གི་ཕྲིན་ལས་སྟོན་ནོ་ཉིན་མོས་ནི།

༢ ཉིན་མོར་གླེང་ཞིང་མཚན་མོར་མཚན་ལ་ཡེ་ཤེས་སློབ།

༣ མི་གླེང་མི་སྨྲ་དེ་ཚོའི་སྒྲ་སྐད་མི་ཐོས་ཀྱང་།

༤ དེ་ཚོའི་ས་ཐིག་ས་གཞི་ཀུན་ཏུ་རྒྱུད་དེ་ཕྱིན། དེ་ཚོའི་གཏམ་གླེང་འཇིག་རྟེན་མཐའ་མའི་བར་དུ་སླེབས། ཁོང་གིས་ཉི་མའི་ཕྱིར་དུ་དེ་ནང་གུར་ཞིག་ཕུབས།

༥ གཟིམས་ཆུང་ནང་ནས་འཐོན་པའི་མག་པ་ལྟར་དེ་འཐོན། བང་རྒྱུག་རྒྱུག་པར་འཐད་པའི་དཔའ་བོ་ལྟར་དེ་འཐོན།

༦ གནམ་གྱི་མཐའ་ནས་འཐོན་ཞིང་གཞན་ཟུར་ཐུག་ཏུ་འཁོར། དེ་ཡི་ཚད་པ་ལ་ནི་ཅི་ཡང་སྦས་ནས་མེད།

༧ ཡཱ་ཝཱེའི་བཀའ་ནི་ཕུན་སུམ་ཚོགས་ཤིང་སེམས་ནི་གསོན། ཡཱ་ཝཱེའི་དཔང་མཛད་བདེན་ཞིང་དྲང་སུམ་མཁས་པར་བྱེད།

༨ ཡཱ་ཝཱེའི་སྤྱད་མཚམས་དྲང་ཞིང་སྙིང་ལ་དགའ་བ་སྟེར། ཡཱ་ཝཱེའི་བཀའ་ཁྲིམས་དྲི་མེད་མིག་ནི་གསལ་པོ་མཛད།

༩ ཡཱ་ཝཱེར་འཇིགས་པ་སྐྱོན་མེད་དུས་རྒྱུན་གནས་པར་འགྱུར། ཡཱ་ཝཱེའི་ཁྲིམས་རྣམས་བདེན་ཞིང་ཡོངས་སུ་དྲང་པོ་ཡིན།

༡༠ དེ་རྣམས་གསེར་དང་གསེར་བཙོ་མ་བས་ལྷག་པར་གཅེས། སྦྲང་རྩི་སྦྲང་མཁར་བས་ཀྱང་དེ་རྣམས་ལྷག་པར་མངར།

༡༡ དེ་རྣམས་ཀྱིས་ནི་ཁྱེད་ཀྱི་གཡོག་པོར་ཡིད་སྐུལ་མཛད། དེ་རྣམས་སྲུང་བ་ལ་ནི་བྱ་དགའ་ཆེན་པོ་འདུག

༡༢ རང་གི་ནོར་འཁྲུལ་རྣམས་ནི་སུ་ཡིས་རྟོགས་པར་ནུས། སྦས་པའི་ཉེས་སྐྱོན་རྣམས་ལས་བདག་ནི་གཙང་བར་མཛོད།

༡༣ ང་རྒྱལ་སྡིག་པ་ལས་ཀྱང་ཁྱེད་ཀྱི་བྲན་སྲུངས་ཤིག བདག་ཐོག་ང་རྒྱལ་མི་རྒྱལ་ན་ནི་མཐར་ཕྱིར་ཞིང་། སྡིག་པ་ཆེན་པོ་ལས་ནི་བདག་ནི་ཐར་བར་འགྱུར།

༡༤ ཀྱེ་ཡ་ཧོ་ཝཱ་ངའི་བྲག་དང་ནི་ངའི་སྒྲོལ་མཛད། ངའི་ཁའི་ཞུ་གླེང་དང་ནི་སྙིང་གིས་སྒོམ་པ་དེ། ཁྱེད་ཀྱི་སྤྱན་གྱི་དྲུང་དུ་ཐུགས་སུ་འབབ་པར་ཤོག།

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༢༠

ཁྱེད་རང་སྡུག་དུས་ཡཱ་ཝཱེས་བཀའ་ལན་གནང་བར་ཤོག ཡ་ཀོབ་ཀྱི་དཀོན་མཆོག་མཚན་གྱིས་ཁྱེད་ཡར་འདེགས་ཤོག

༢ གཙང་ཁང་ནང་ནས་ཁྱེད་ལ་བཀའ་ལན་གནང་བར་ཤོག ཙི་ཨོན་ནང་ནས་ཁྱེད་ལ་མཐུ་སྟོབས་སྩལ་བར་ཤོག

༣ ཁྱེད་ཀྱི་མཆོད་པ་ཐམས་ཅད་ཁོང་གིས་དྲན་པར་ཤོག ཁྱེད་ཀྱི་སྦྱིན་སྲེག་དེ་ཡང་ཁོང་གིས་བཞེས་པར་ཤོག [སེ་ལཱ།]

༤ ཁྱེད་ཀྱི་སྙིང་གི་འདོད་དོན་ཁོང་གིས་གནང་མཛད་ཅིང་། ཁྱེད་ཀྱི་ལས་བྱུས་ཚང་མ་ཁོང་གིས་སྒྲུབ་མཛོད་ཅིག

༥ ཁྱེད་ཀྱི་ཐར་པའི་ཕྱིར་དུ་ངེད་རྣམས་ཡི་རང་ཞིང་། ངེད་ཀྱི་དཀོན་མཆོག་མཚན་ནང་དར་ཆེན་སྒྲེང་བར་བྱ། ཡཱ་ཝཱེས་ཁྱེད་ཀྱི་ཞུ་གསོལ་ཐམས་ཅད་སྒྲུབ་པར་ཤོག

༦ ཡཱ་ཝཱེས་ཁོང་ཉིད་བྱུགས་པ་སྐྱོབ་པ་ད་ངས་ཤེས། ཁོང་གི་སྐྱོབ་པའི་མཐུ་ལྡན་ཕྱག་གཡས་མཉམ་དུ་ནི། ཉིད་ཀྱི་དམ་པའི་གནམ་ནས་བཀའ་ལན་གནང་བར་འགྱུར།

༧ ཁ་ཅིག་ཤིང་རྟ་ཁ་ཅིག་རྟ་ལ་བློ་གཏོད་ཀྱང་། ངེད་ནི་ཡཱ་ཝཱེ་རང་གི་དཀོན་མཆོག་མཚན་བརྗོད་འོང་།

༨ དེ་དག་བུབས་ནས་གྱེལ་ཡང་ངེད་ལངས་ནས་ཀེར་ལངས།

༩ ཀྱེ་ཡ་ཧོ་ཝཱ་སྐྱོབ་པར་མཛོད་ཅིག་ངེད་རྣམས་ཀྱིས། འབོད་དུས་རྒྱལ་པོ་ཁྱེད་ཀྱིས་བཀའ་ལན་གནང་བར་ཤོག།

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༢༡

ཡཱ་ཝཱེ་ཁྱེད་ཀྱི་སྟོབས་ནང་རྒྱལ་པོ་དགར་བར་འགྱུར། ཁྱེད་ཀྱི་སྐྱབས་ཀྱིས་དེ་ནི་ཤིན་ཏུ་སེམས་བསོད་འོང་།

༢ དེ་ཡི་སྙིང་གི་འདོད་དོན་ཁྱེད་ཀྱིས་དེ་ལ་གནང་། དེ་ཡིས་ཁ་ནས་ཅི་ཞུས་ཁྱེད་ཀྱིས་མ་བཅག་གོ། [སེ་ལཱ།]

༣ བཟང་བའི་བྱིན་རླབས་རྣམས་བཅས་ཁྱེད་ཀྱིས་ཁོང་ལ་བསུས། ཁྱེད་ཀྱིས་དེའི་མགོར་གསེར་ལྷད་མེད་ཀྱི་ཅོད་པན་བསྐོན།

༤ དེས་ནི་ཚེ་འཚོ་བ་དང་གཏན་གྱི་ཚེ་རིང་ཕྱིར། ཁྱེད་ལ་ཞུས་པ་བཞིན་དུ་ཁྱེད་ཀྱིས་དེ་ལ་གནང་།

༥ ཁྱེད་ཀྱི་བསྐྱབས་ཀྱི་རྐྱེན་གྱིས་དེ་ཡི་ཟིལ་ནི་ཆེ། ཁྱེད་ཀྱིས་ཞེ་ས་དཔལ་གྱིས་དེ་ནི་བརྒྱན་པར་མཛད།

༦ ཁྱེད་ཀྱིས་དེ་ནི་གཏན་གྱི་བྱིན་རླབས་རླབས་ཆེན་མཛད། དགའ་སྤྲོས་དེ་ནི་ཁྱེད་ཀྱི་དྲུང་དུ་སེམས་སྐྱིད་མཛད།

༧ དེ་ནི་རྒྱལ་པོས་ཡཱ་ཝཱེར་བློ་གཏད་བྱས་ཕྱིར་མཛད། བླ་ན་མེད་པའི་བྱམས་བརྩེས་ཁོང་ནི་འབུབ་མི་འགྱུར།

༨ ཁྱེད་ཀྱི་ཕྱག་གིས་དགྲ་རྣམས་བཙལ་ནས་ཐོབ་པར་འགྱུར། ཕྱག་ནི་གཡས་པས་ང་ལ་སྡང་རྣམས་འདོན་པར་འགྱུར།

༩ ཁྱེད་ཐུགས་འཁྲོ་དུས་དེ་རྣམས་མེའི་དོང་འདྲ་མཛད་འགྱུར། ཡ་ཧོ་ཝཱ་ཡིས་ཉིད་ཀྱི་ཐུགས་ཁྲོའི་ནང་དེ་རྣམས། མིད་པར་མཛད་ཅིང་མེ་ཡིས་དེ་རྣམས་ཟ་བར་འགྱུར།

༡༠ ཁྱེད་ཀྱིས་དེ་ཚོའི་འབྲས་བུ་ས་ལས་མེད་པར་བྱ། མིའི་བུའི་ཁྲོད་ལས་དེ་ཚོའི་ས་བོན་སྣུབ་པར་འགྱུར།

༡༡ དེ་ནི་དེ་ཚོས་ཁྱེད་ལ་ངན་པ་དམིགས་པས་སོ། དེ་ཚོས་སྒྲུབ་མི་ཐུབ་པའི་བསམ་སྦྱོར་བྱས་པ་ཡིན།

༡༢ ཁྱེད་ཀྱིས་དེ་རྣམས་རྒྱབ་ལོག་སྟོན་པར་འཇུག་མཛད་ཅིང་། དེ་རྣམས་གདོང་ལ་ཟིར་ནས་གཞུ་རྒྱུད་འཐེན་མཛད་འགྱུར།

༡༣ ཡཱ་ཝཱེ་ཁྱེད་ཉིད་མཐུ་སྟོབས་ནང་དུ་གཟེངས་མཐོ་ཤོག ངེད་ཀྱིས་ཁྱེད་ཀྱི་དབང་ལ་བསྟོད་ཅིང་གླུ་ལེན་བྱ༎

དབུ་མཛད་ལ་ཐོ་རངས་ཤ་མོའི་དབྱངས་ནང་དཱ་བིད་ཀྱི་གསུང་མགུར་ཞིག་ནི།

༢༢

ཀྱེ་ངའི་དཀོན་མཆོག་ཀྱེ་ངའི་དཀོན་མཆོག་ཅི་ཡི་ཕྱིར་ང་སྤངས། ང་ཡིས་རོགས་དང་འོ་དོད་ཞུ་བས་ཅི་ལ་ཐག་རིང་བཞུགས།

༢ ཀྱེ་ངའི་དཀོན་མཆོག་ཉིན་དུས་འབོད་ཀྱང་ཁྱེད་ཀྱིས་ལན་མི་གནང་། དེ་བཞིན་མཚན་མོའི་དུས་སུའང་བདག་ནི་ཁ་རོག་མི་སྡོད་དོ༎

༣ ཨིས་ར་ཨེལ་གྱི་བསྟོད་དབྱངས་ཁྲིར་བཞུགས་ཁྱེད་ནི་དམ་པའོ༎

༤ ངེད་ཀྱི་ཕ་མེས་རྣམས་ཀྱིས་ཁྱེད་ལ་བློ་གཏད་བཅོལ་བ་ཡིན། དེ་ཚོས་ཁྱེད་ལ་བློ་གཏད་བྱས་ནས་ཁྱེད་ཀྱིས་སྐྱོབ་པ་ཡིན།

༥ དེ་ཚོས་ཁྱེད་ལ་འོ་དོད་བཏང་ནས་ཐར་བར་གྱུར་པ་ཡིན། དེ་ཚོས་ཁྱེད་ལ་བློ་གདེང་བྱས་ནས་ཁྲེལ་བ་མ་ཕོག་གོ།

༦ ང་ནི་འབུ་ཡིན་མི་མིན་མི་སྡེས་སྨད་དང་བརྙས་པའོ༎

༧ ང་ལ་ལྟ་རྣམས་དགོད་ཅིང་འཕྱ་ཁ་གདངས་ནས་མགོ་གཡུག་ཅིང་།

༨ ཁྱོད་རང་ཡཱ་ཝཱེར་ཐོད་ཅིག་ཁོང་ལ་དེ་ནི་སྒྲོལ་དུ་ཆུག དེ་ལ་མཉེས་ན་ཁོང་ལ་དེ་ནི་སྐྱོབ་པར་མཛད་དུ་ཆུག

༩ ཁྱེད་ཉིད་ཀྱིས་ནི་ང་ནི་མངལ་ནས་ཕྱི་ལ་ཕྱུང་བར་མཛད། ང་ལ་འོ་འཐུང་དུས་ནས་ཁྱེད་ལ་བློ་གདེང་བྱེད་པ་བསླབས།

༡༠ ང་སྐྱེས་ཚུན་ཁྱེད་ལ་བཏད་མའི་མངལ་ནས་ངའི་དཀོན་མཆོག་ཡིན།

༡༡ སྡུག་བསྔལ་ཉེ་སྟེ་ར་མདའ་སུའང་མེད་ཐག་རིང་མ་བཞུགས་ཤིག

༡༢ ང་ནི་གླང་མང་གིས་བསྐོར་བཱ་ཤན་གླང་ཏོ་རེམ་པས་བཀར།

༡༣ གསེད་ཅིང་གཉེར་བའི་སེང་ལྟར་དེ་དག་ང་ལ་ཁ་གདང་ངོ་༎

༡༤ ང་ནི་ཆུ་ལྟར་འབོས་ཏེ་ང་ཡི་རུས་ཀུན་ཚིགས་ནས་ཐོན། ངའི་སྙིང་སྤྲ་ཚིལ་ལྟར་དུ་ངའི་ཁོག་ནང་དུ་བཞུས་ནས་སོང་།

༡༥ རྫ་ཆག་ལྟ་བུར་ངའི་སྟོབས་སྐམས་ནས་ངའི་ལྕེ་དཀན་ལ་འབྱར། ཁྱེད་ཀྱིས་ང་ནི་འཆི་བའི་ཐལ་བའི་ནང་དུ་ཁྱེར་པ་ཡིན།

༡༦ ང་ཁྱི་རྣམས་ཀྱིས་བསྐོར་མི་ངན་ཚོགས་ཀྱིས་ང་བཀར་བྱུང་། བདག་གི་རྐང་ལག་བཞི་ལ་དེ་རྣམས་ཀྱིས་ནི་བུག་པ་བརྟོལ།

༡༧ ངའི་རུས་པ་ཀུན་རྩི་ཐུབ་དེ་རྣམས་ང་ལ་གཞུང་ཞིང་བལྟ།

༡༨ དེ་ཚོས་ང་ཡི་གོས་རྣམས་བགོས་ཏེ་ཆུ་པར་རྒྱན་རྒྱབ་འདུག

༡༩ ཡཱ་ཝཱེ་རྒྱང་རིང་མ་བཞུགས་ཁྱེད་ངའི་སྟོབས་ཀྱིས་རིངས་པས་སྐྱོབ།

༢༠ ངའི་སེམས་རལ་གྲི་དང་ནི་ངའི་སྲོག་ཁྱིའི་དབང་ལས་སྐྱོབ་མཛོད།

༢༡ སེང་གེའི་ཁ་ལས་སྐྱོབ་མཛོད་འབྲོང་རུ་ལས་ང་ཁྱེད་ཀྱིས་བསྐྱབས།

༢༢ སྤུན་ཚོར་ཁྱེད་མཚན་འཆད་ཅིང་ཚོགས་ནང་ཁྱེད་ལ་བསྔགས་པར་བྱ།

༢༣ ཡཱ་ཝཱེར་འཇིགས་མཁན་ཁོང་སྟོད་ཡ་ཀོབ་བརྒྱུད་ཀུན་ཁོང་ལ་སྟོད།

༢༤ སྡུག་པོའི་སྡུག་བསྔལ་ལ་ཡང་ཁོང་གིས་མ་བརྙས་ཞེན་མ་ལོག དེ་ལས་ཞལ་ཡང་མ་སྦས་བོས་དུས་ཁོངགིས་གསན་མཛད་དོ༎

༢༥ མི་ཚོགས་ཆེན་པོའི་དཀྱིལ་དུ་ངས་བསྟོད་པ་དེ་ཁྱེད་ལས་འབྱུང་། ཁོང་ལ་འཇིགས་མཁན་རྣམས་ཀྱི་མདུན་ངས་དམ་བཅས་རྣམས་འཇལ་འོང་།

༢༦ སྙེམས་ཆུང་རྣམས་ཀྱིས་ཟ་བར་བྱ་ཞིང་ཚིམ་པར་འགྱུར་བ་འགྱུར། ཡཱ་ཝཱེ་བཙལ་མཁན་རྣམས་ཀྱིས་ཁོང་ལ་བསྟོད་པ་འབུལ་བར་འགྱུར། ཁྱོད་ཀྱི་སྙིང་ནི་གཏན་གྱི་ཕྱིར་དུ་འཚོ་བར་ཤོག་ཅིག་གུ།

༢༧ ས་མཐའ་ཀུན་གྱིས་དྲན་ཞིང་ཡཱ་ཝཱེའི་དྲུང་ལོག་འོང་བར་འགྱུར། མི་བརྒྱུད་རྣམས་ཀྱི་རིགས་རུས་ཀུན་གྱིས་ཁྱེད་དྲུང་ཕྱག་འཚལ་བྱ།

༢༨ རྒྱལ་སྲིད་ཡཱ་ཝཱེའི་ཡིན་པས་མི་རིགས་རྣམས་ཀྱི་མངའ་བདག་ལགས།

༢༩ ས་གཞིའི་རྒྱགས་པ་ཚང་མས་ཟ་ཞིང་བསྙེན་བཀུར་བྱེད་པར་འགྱུར། གསོན་མི་ཐུབ་པར་མ་ཟད་སའི་ནང་འབབ་པ་ཀུན་གྱིས་འདུད།

༣༠ བརྒྱུད་ཅིག་ཁོང་ལ་རྟེན་ཞིང་བུ་བརྒྱུད་ལ་ཡཱ་ཝཱེའི་ཧུན་གཏང་།

༣༡ དེ་རྣམས་འོངས་ནས་སྐྱེ་བར་འགྱུར་བའི་མི་སྡེ་ལ་ཁོང་གི། ཐུགས་དྲང་འཕྲིན་ལས་འདི་མཛད་ཅེས་ནི་སྟོན་པར་བྱེད་པར་འགྱུར༎

དཱ་བིད་ཀྱི་གསུང་མགུར་ཞིག་ནི།

༢༣

ཡ་ཧོ་ཝཱ་ནི་བདག་གི་རྫི་བོ་ལགས། ང་ལ་འུ་ཐུག་ཅི་ཡང་འབྱུང་མི་འགྱུར།

༢ ནེ་ཐང་སྔོན་པོ་རྣམས་ལ་ང་ཉལ་འཇུག ངལ་གསོའི་ཆུ་རྣམས་མདུན་དུ་ང་འཁྲིད་མཛད།

༣ ཁོང་གིས་ངའི་སེམས་སླར་ཡང་འཚོ་རུ་འཇུག ལམ་དྲང་རྣམས་ནང་ཁོང་ཉིད་མཚན་ཕྱིར་སྐྱོང་།

༤ ཁྱེད་ང་མཉམ་བཞུགས་ཁྱེད་ཀྱི་ཕྱག་འཁར་དང་། དབྱུག་པས་ང་ཡི་སེམས་ནི་གསོ་མཛད་པས། འཆི་བའི་གྲིབ་ཀྱི་ལུང་པར་ང་འགྲོ་ནའང་། རྐྱེན་ངན་ཅི་ལའང་ང་ནི་འཇིགས་མི་འོང་།

༥ ངའི་དགྲའི་མཐོང་ངོར་ཁྱེད་ཀྱིས་ངའི་མདུན་དུ། གསོལ་ལྕོག་ཤོམ་ཞིང་ངའི་མགོར་འབྲུ་མར་བྱུགས། བདག་གི་ཕོར་པ་དེ་ནི་ལྟེམ་ལྟེམ་གང་།

༦ ངའི་ཚེའི་ཉིན་མོ་ཀུན་ནང་བཀའ་དྲིན་དང་། ཐུགས་རྗེ་འགྲོགས་པར་འགྱུར་བ་ཏན་ཏན་ནོ། ཡཱ་ཝཱེའི་ཕོ་བྲང་ནང་དུ་རྒྱུན་བསྡད་འོང་༎

དཱ་བིད་ཀྱི་གསུང་མགུར་ཞིག་ནི།

༢༤

ས་དང་དེའི་ནང་ཡོད་པ་གང་ཀུན་དང་། འཇིག་རྟེན་དང་ནི་དེར་གནས་ཡཱ་ཝཱེའི་ཡིན།

༢ དེའི་རྨང་རྒྱ་མཚོ་རྣམས་ཀྱི་སྟེང་བཞག་ནས། ཆུ་ལོག་རྣམས་སྟེང་བརྟན་པར་མཛད་པས་སོ༎

༣ ཡཱ་ཝཱེའི་རི་བོར་སུ་འཛེག་ཁོང་གི་གནས། དམ་པར་སུ་ཞིག་འགྲེང་བར་འགྱུར་ཞེས་ན།

༤ གང་གི་ལག་པ་གཙང་ཞིང་སྙིང་ནི་དག སུའི་སེམས་སྙིང་པོ་མེད་པར་མ་བཏང་བར། གཡོ་སྒྱུའི་མནའ་ནི་མ་བསྐྱལ་པ་རྣམས་སོ༎

༥ དེ་ལ་ཡ་ཧོ་ཝཱ་ནས་བྱིན་རླབས་དང་། སྐྱབས་མཛད་དཀོན་མཆོག་ལས་ནི་དྲང་བ་བརྙེད།

༦ འདི་རྣམས་ཁོང་བཙལ་མཁན་དང་ཡ་ཀོབ་ཀྱི། དཀོན་མཆོག་ཞལ་བཙལ་མཁན་གྱི་བརྒྱུད་རྣམས་ཡིན། [སེ་ལཱ།]

༧ ཀྱེ་རྟ་སྒོ་རྣམས་རང་གི་མགོ་ཡར་ཐེགས། ཀྱེ་སྒོ་རྙིང་པ་རྣམས་མཐོ་བར་འགྱུར་ཤོག དེ་ནས་དཔལ་ལྡན་རྒྱལ་པོ་འབྱོན་པར་འགྱུར།

༨ དཔལ་དང་ལྡན་པའི་རྒྱལ་པོ་ནི་སུ་ཡིན། སྟོབས་དང་མཐུ་དང་ལྡན་པའི་ཡཱ་ཝཱེ་ཡིན། དམག་ནང་དཔའ་བོ་ཡིན་པའི་ཡཱ་ཝཱེ་ཡིན།

༩ ཀྱེ་རྟ་སྒོ་རྣམས་རང་གི་མགོ་ཡར་ཐེགས། ཀྱེ་སྒོ་རྙིང་པ་རྣམས་དེ་རྣམས་ཐེགས་ཤིག དེ་ནས་དཔལ་ལྡན་རྒྱལ་པོ་འབྱོན་པར་འགྱུར།

༡༠ དཔལ་དང་ལྡན་པའི་རྒྱལ་པོ་ནི་སུ་ཡིན། དཔུང་ཆེན་ཡཱ་ཝཱེ་དཔལ་ལྡན་རྒྱལ་པོ་ལགས༎ [སེ་ལཱ།]

དཱ་བིད་ཀྱི་གསུང་མགུར་ཞིག་ནི།

༢༥

ཀྱེ་ཡ་ཧོ་ཝཱ་ཁྱེད་ཕྱོགས་བདག་གི་སེམས་ཡར་འདེགས།

༢ དཀོན་མཆོག་ཁྱེད་ལ་ངའི་བློ་གཏད་པས་སྐྱེངས་མ་ཆུག ངའི་དགྲ་རྣམས་ནི་ངའི་ཕྱིར་དགའ་སྐྱིད་བྱེད་མ་ཆུག

༣ ཁྱེད་ལ་སྒུག་མཁན་སུ་ཡང་ནམ་ཡང་སྐྱེངས་མི་འགྱུར། དོན་མེད་ལོག་པར་བྱེད་མཁན་རྣམས་ནི་ངོ་ཚའོ༎

༤ ཡཱ་ཝཱེ་ཁྱེད་ཀྱི་གཤེགས་ལམ་རྣམས་ནི་ང་ལ་སྟོན། ཁྱེད་ཀྱི་ཕེབས་ལམ་རྣམས་ནི་ང་ལ་སློབ་པར་མཛོད།

༥ ང་ཡི་སྲོག་སྐྱོབ་དཀོན་མཆོག་ཁྱེད་ལ་ཉིན་གང་སྒུག ཁྱེད་ཀྱི་བདེན་པའི་ནང་དུ་འཁྲིད་ཅིང་སློབ་པར་མཛོད།

༦ ཀྱེ་ཡ་ཧོ་ཝཱ་ཐོག་མ་ཉིད་ནས་ཡོད་པ་ཡི། ཁྱེད་ཀྱི་ཐུགས་རྗེ་རྣམས་དང་བྱམས་གཟིགས་ཐུགས་སུ་དྲོན།

༧ ངའི་གཞོན་དུས་ཀྱི་སྐྱོན་འགལ་རྣམས་ནི་དྲན་མ་མཛད། ཀྱེ་ཡ་ཧོ་ཝཱ་ཁྱེད་ཀྱི་བཟང་བ་ཉིད་ཀྱི་ཕྱིར། ཁྱེད་ཀྱི་བྱམས་གཟིགས་བཞིན་དུ་བདག་ནི་ཐུགས་སུ་དྲོན།

༨ ཡཱ་ཝཱེ་བཟང་ཞིང་དྲང་བས་སྡིག་ཅན་ལ་ལམ་སྟོན།

༩ ཁ་དམན་རྣམས་ནི་ཁོང་གིས་ཁྲིམས་དྲང་ནང་དུ་འཁྲིད། ཁ་དམན་རྣམས་ལ་ཉིད་ཀྱི་གཤེགས་ལམ་སྟོན་པར་འགྱུར།

༡༠ ཡཱ་ཝཱེའི་བཀའ་ཁྲིམས་དང་ནི་ཞལ་ཆད་བསྲུང་མཁན་ལ། ཁོང་གི་གཤེགས་ལམ་ཐམས་ཅད་བྱམས་པ་དང་བདེན་པའོ༎

༡༡ བདག་གི་ཉེས་སྐྱོན་ཆེན་པོ་འདུག་པས་ཀྱེ་ཡཱ་ཝཱེ། ཁྱེད་ཀྱི་མཚན་གྱི་ཆེད་དུ་སེལ་བར་མཛད་དུ་གསོལ།

༡༢ ཡ་ཧོ་ཝཱ་ལ་བག་བྱེད་མི་དེ་སུ་ཡོད་ན། མི་དེའི་འདམ་བྱའི་ལམ་ནང་ཁོང་གིས་ཞལ་གདམས་གནང་།

༡༣ དེའི་སེམས་སྐྱིད་ཅིང་བརྒྱུད་ཀྱིས་ས་གཞི་བདག་པར་འགྱུར།

༡༤ ཡཱ་ཝཱེར་བག་བྱེད་རྣམས་མཉམ་ཁོང་གི་གསང་བ་ཡོད། དེ་ལ་ཁོང་གིས་ཉིད་ཀྱི་ཞལ་ཆད་སྟོན་པར་འགྱུར།

༡༥ བདག་གི་རྐང་པ་རྙི་ལས་ཁོང་གིས་འཁྲོལ་འོང་པས། ཡཱ་ཝཱེའི་ཕྱོགས་སུ་ངའི་མིག་དུས་རྒྱུན་བལྟ་ཡིན་ཡོད།

༡༦ ཐབས་ཟད་སྡུག་པོ་ང་ལ་འཁོར་ཞིང་སྙིང་རྗེ་མཛོད།

༡༧ སྙིང་ཚེར་འཕེལ་བས་སྡུག་བསྔལ་ལས་ང་འདོན་པར་མཛོད།

༡༨ སྡུག་བསྔལ་སྲོག་གཟེར་ལ་གཟིགས་ངའི་སྡིག་ཀུན་སེལ་མཛོད།

༡༩ ཚོད་མེད་སྡང་བའི་ངའི་དགྲ་མང་བས་དེ་ཚོར་གཟིགས།

༢༠ ངའི་སྲོག་སྲུང་བར་མཛད་ཅིང་ང་ནི་སྐྱོབས་པར་མཛོད། བློ་གཏད་ཁྱེད་ལ་ཡིན་པས་ངའི་ངོ་ཚ་མ་ཆུག

༢༡ ཁྱེད་ལ་རེ་བས་སྐྱོན་མེད་དྲང་པོས་ང་སྲུང་ཤོག

༢༢ སྡུག་བསྔལ་ཀུན་ལས་ཨིས་རེལ་སྒྲོལ་མཛོད་ཀྱེ་དཀོན་མཆོག།

དཱ་བིད་ཀྱི་གསུང་མགུར་ཞིག་ནི།

༢༦

དྲང་པོར་འགྲུལ་ཞིང་ངའི་སེམས་མ་འཁྱོར་བར་ཡཱ་ཝཱེར། བློ་གཏད་བྱས་པས་ཡཱ་ཝཱེས་ང་ཡི་ཞལ་ཆེ་གཅོད་མཛོད།

༢ བདག་ལ་ཚོད་ནི་གཟིགས་ཏེ་བརྟག་མཛོད་ཀྱེ་ཡཱ་ཝཱེ། ང་ཡི་མཁལ་མ་དང་ནི་སྙིང་ལ་ཞིབ་དཔྱོད་མཛོད།

༣ ཁྱེད་ཀྱི་བྱམས་གཟིགས་ང་ཡི་མིག་གི་མདུན་དུ་ཡོད། ཁྱེད་ཀྱི་བདེན་པའི་ལམ་ནང་བདག་ནི་འགྲུལ་བར་བྱས།

༤ ཤོབ་བོ་རྣམས་དང་མཉམ་དུ་ང་ནི་བསྡད་པ་མིན། ཚུལ་འཆོས་བྱེད་མཁན་རྣམས་མཉམ་ང་ནི་འགྲུལ་མི་བྱ།

༥ ངན་བྱེད་ཚོགས་ལ་ངས་སྡང་སྡིག་སྤྱོད་མཉམ་མི་བསྡད།

༦ ནོངས་མེད་ནང་ངས་ལག་པ་བཀྲུས་ནས་ཀྱེ་ཡཱ་ཝཱེ། ཁྱེད་ཀྱི་མཆོད་ཁྲིར་ང་ཡིས་སྐོར་བ་སྐོར་བར་བྱ།

༧ དེ་ནི་གཏང་རག་སྒྲ་ཆེན་སྒྲོག་ཅིང་ཁྱེད་ཀྱི་ནི། ངོ་མཚར་རྨད་བྱུང་མཛད་པ་ཐམས་ཅད་འཆད་ཕྱིར་རོ༎

༨ ཡ་ཧོ་ཝཱ་ཁྱེད་བཞུགས་པར་མཛད་པའི་གནས་དང་ནི། ཁྱེད་ཀྱི་གཟི་བརྗིད་མཆིས་པའི་གནས་ངས་གཅེས་པར་འཛིན།

༩ སྡིག་ཅན་རྣམས་ཀྱི་ཁོངས་སུ་ངའི་སེམས་མ་སྲེ་ཞིག སྲོག་གཅོད་མི་རྣམས་ཁོངས་སུ་ངའི་སྤྱོད་སྲེ་མ་མཛད།

༡༠ དེ་ཚོའི་ལག་ནང་ངན་དང་ལག་གཡས་ཕག་སུག་གང་།

༡༡ འོན་ང་དྲང་པོར་འགྲུལ་འོང་སྐྱོབས་ཤིག་སྙིང་རྗེ་མཛོད།

༡༢ བདག་གི་རྐང་པ་ས་ཆ་སྙོམས་པོར་བཙུགས་ཡོད་པས། མི་ཚོགས་རྣམས་ནང་ཡཱ་ཝཱེར་བཀྲ་ཤིས་བརྗོད་པར་བྱའོ༎

དཱ་བིད་ཀྱི་གསུང་མགུར་ཞིག་ནི།

༢༧

ཡཱ་ཝཱེ་ང་ཡི་འོད་དང་ཐར་ལམ་ཡིན། བདག་ནི་སུ་ཞིག་ལ་ནི་འཇིགས་འགྱུར་རམ། ཡཱ་ཝཱེ་ང་ཡི་ཚེ་ཡི་སྟོབས་ཡིན་པས། བདག་ནི་སུ་ཞིག་ལ་ནི་འཇིགས་པར་འགྱུར།

༢ ངན་སྤྱོད་ང་ལ་སྡང་བའི་དགྲ་རྣམས་ཀྱིས། ངའི་ཤ་ཟ་རུ་འོངས་དུས་བུབས་ནས་གྱེལ།

༣ དཔུང་གིས་ང་ལ་འཐབ་ཏུ་སྒར་འདེབས་རུང་། ངའི་སྙིང་མི་འཚབས་མ་ཟད་བདག་གི་ཐོག དམག་ཅིག་འདྲེན་རུང་ངའི་སེམས་འཁྱོར་མི་འགྱུར།

༤ ཡཱ་ཝཱེའི་ཟིལ་ལ་ལྟ་ཞིང་མཆོད་ཁང་ནང་། ཞིབ་དཔྱོད་བྱེད་ཕྱིར་ཡཱ་ཝཱེའི་མཆོད་ཁང་དུ། ཚེ་གང་སྡོད་པ་གཅིག་རང་ཕྱིར་ཡཱ་ཝཱེར། བདག་གིས་ཞུས་ཡོད་འདི་རང་ངས་འཚོལ་བས།

༥ དེ་ནས་སྡུག་བསྔལ་ཉིན་མོ་ང་ཁོང་གི། གུར་ཁང་ནང་དུ་སྦས་ནས་སྲུང་བར་འགྱུར། གུར་མཆོག་ཡོལ་བའི་ཕག་ཏུ་ང་སྦ་ཡོང་། བྲག་གི་སྟེང་དུ་བདག་ནི་འདེགས་མཛད་བྱ།

༦ ད་ང་བསྐོར་བའི་དགྲ་ལས་ངའི་མགོ་ནི། ཁོང་གིས་འདེགས་པར་མཛད་འགྱུར་ངས་དགའ་སྤྲོའི། མཆོད་པ་ཁོང་གི་གུར་མཆོག་ནང་འབུལ་ཞིང་། ཡཱ་ཝཱེར་བསྟོད་དབྱངས་ལེན་ཞིང་གླུ་བླང་འོང་།

༧ འབོད་དུས་ངའི་སྐད་གསན་འཚལ་ཀྱེ་ཡཱ་ཝཱེ། སྙིང་རྗེ་མཛད་ཅིང་ང་ལ་བཀའ་ལན་གནོང་།

༨ ངའི་ཞལ་ཚོལ་ཞིག་གསུངས་དུས་ངའི་སྙིང་གིས། ཡཱ་ཝཱེའི་ཞལ་ངོ་འཚོལ་འོང་ང་ལ་སྨྲས།

༩ ང་ལ་ཞལ་རས་མ་སྦ་ཐུགས་ཁྲོའི་ནང་། བྲན་པོ་མ་དོར་ཁྱེད་ངའི་ར་མདའ་ལགས། བདག་གི་སྲོག་སྐྱོབ་ལགས་པའི་ཀྱེ་དཀོན་མཆོག ང་ནི་མ་སྤོང་སྐྱུར་བར་ཡང་མ་མཛད།

༡༠ བདག་གི་ཕ་མ་གཉིས་པོས་ང་སྐྱུར་རུང་། ཡཱ་ཝཱེས་ང་ལ་ཉ་ར་མཛད་པར་འགྱུར།

༡༡ ཁྱེད་ཀྱི་ལམ་ནི་ངར་སྟོན་ཀྱེ་ཡཱ་ཝཱེ། དགྲ་ཡི་རྐྱེན་གྱིས་ང་ལམ་འཇམ་པོར་འཁྲིད།

༡༢ རྫུན་གྱི་དཔང་པོ་དང་ནི་བརྩེ་མེད་པའི། དབུགས་འདོན་མཁན་རྣམས་ང་ཡི་དགྲ་རུ་ལངས། ངའི་དགྲས་ཅི་འཐད་ང་ལ་བྱེད་མ་ཆུག

༡༣ ཡཱ་ཝཱེའི་བཀའ་དྲིན་གསོན་ཡུལ་ནང་མཐོང་བའི། དད་པ་མེད་ཚེ་ང་ནི་བརྒྱལ་བ་ཡིན།

༡༤ ཡཱ་ཝཱེར་སྒུགས་ཤིག་རེམ་ཞིག་ཁྱོད་རང་གིས། སྙིང་རུས་སྐྱེད་ཅིང་ད་རུང་ཡཱ་ཝཱེར་སྒུག།

དཱ་བིད་ཀྱི་གསུང་མགུར་ཞིག་ནི།

༢༨

ཡཱ་ཝཱེ་ཁྱེད་ལ་བདག་གིས་འབོད་པར་བྱ། ངའི་བྲག་ངའི་ཕྱིར་འོན་པ་མ་མཛད་ཅིག ཞལ་རོག་བཞུགས་ན་དུར་ཁུང་ནང་འབབ་པའི། མི་དང་འདྲ་བར་བདག་ནི་འགྱུར་བར་འགྱུར།

༢ ཁྱེད་ཀྱི་དམ་པའི་གནས་ཕྱོགས་ངའི་ལག་པ། འདེགས་དུས་བདག་གི་འོ་དོད་ཞུ་སྒྲར་གསོན།

༣ སྙིང་གཅུས་གཏམ་འཇམ་ཁྱིམ་མཚེས་པར་ལབ་པའི། མི་ངན་སྡིག་སྤྱོད་རྣམས་མཉམ་ང་མ་སྐྲོད།

༤ དེ་ཚོའི་ལས་དང་བྱེད་ལུགས་ངན་པ་དང་། ལག་པའི་ལས་དང་བསྟུན་པའི་ལན་གནང་མཛོད། དེ་ཚོས་བྱས་པའི་ལས་འབྲས་དེ་ཚོར་གནོང་།

༥ དེ་ཚོས་ཡཱ་ཝཱེའི་མཛད་པ་དང་ཁོང་གི། ཕྱག་ལས་རྣམས་ལ་སྣང་རྟགས་མི་བྱེད་པས། ཁོང་གིས་དེ་རྣམས་རྡབ་ཅིང་སློང་མི་འོང་།

༦ ང་ཡི་ཞུ་སྒྲར་གསན་པའི་ཡཱ་ཝཱེར་བསྟོད།

༧ ཡཱ་ཝཱེ་བདག་གི་སྟོབས་དང་ཕུབ་ཡིན་ཏེ། ངའི་སྙིང་ཁོང་ལ་བཏད་ནས་སྐྱབས་མཛད་པས། ངའི་སྙིང་ཆེས་དགའ་གླུ་ལེན་ཁོང་ལ་སྟོད།

༨ ཡཱ་ཝཱེ་དེ་ཚོའི་སྟོབས་ཡིན་ཁོང་ཉིད་ཀྱི། ཁོང་ནི་བྱུགས་པ་དག་གི་ཐར་པའི་རྫོང་།

༩ ཁྱེད་ཀྱི་མི་སྡེ་སྐྱོབ་མཛོད་ཁྱེད་ནོར་སྐལ། དེ་ལ་བྱིན་གྱིས་རློབས་ཤིག་དེ་རྣམས་ནི། སྲེལ་བར་མཛད་ཅིང་དུས་རྒྱུན་འཁུར་དུ་གསོལ༎

དཱ་བིད་ཀྱི་གསུང་མགུར་ཞིག་ནི།

༢༩

ཀྱེ་ཀུན་དབང་སྲས་རྣམས་ཡཱ་ཝཱེ་ལ། བསྟོད་པར་བྱེད་ཅིང་ཆེ་བ་བརྗོད་པར་བྱོས།

༢ ཡཱ་ཝཱེའི་མཚན་དང་མཚུངས་པའི་བསྟོད་པ་ཕུལ། གཟབ་གོས་དམ་པ་གོན་ཏེ་ཡཱ་ཝཱེར་དུད།

༣ ཡཱ་ཝཱེའི་གསུང་སྐད་ཆུ་རྣམས་སྟེང་དུ་ཡོད། དཔལ་ལྡན་དཀོན་མཆོག་གིས་ནི་འབྲུག་ལྡིར་མཛད། ཆུ་ཆེན་རྣམས་ཀྱི་སྟེང་དུ་ཡཱ་ཝཱེ་བཞུགས།

༤ ཡཱ་ཝཱེའི་གསུང་སྐད་མཐུ་སྟོབས་དང་ལྡན་ནོ། ཡཱ་ཝཱེའི་གསུང་སྐད་ལྷང་ངེ་བ་ལགས་སོ༎

༥ ཡཱ་ཝཱེའི་གསུང་སྐད་ཀྱིས་ནི་འགྱམ་ཤིང་གཅོག ཡཱ་ཝཱེས་ལི་བ་ནོན་གྱི་འགྱམ་ཤིང་གཏུབ།

༦ དེ་རྣམས་བེའུ་ལྟར་དང་ལི་བ་ནོན། སིར་ཡོན་འབྲོང་ཕྲུག་ལྟར་དུ་མཆོང་འཇུག་མཛད།

༧ ཡཱ་ཝཱེའི་གསུང་སྐད་ཀྱིས་ནི་མེ་ལྕེ་གསེད།

༨ ཡཱ་ཝཱེའི་གསུང་སྐད་ཀྱིས་ནི་འབྲོག་སྟོང་སྒུལ། ཡཱ་ཝཱེས་ཁ་དཱེས་འབྲོག་སྟོང་དཀྲུག་པར་མཛད།

༩ ཡཱ་ཝཱེའི་སྐད་ཀྱིས་ཤ་མོའི་ཤ་ཕྲུག་སྐྱུར། ནགས་ཚལ་ཤིང་རྣམས་ཁོང་གིས་ཤུ་བར་མཛད། ཀུན་གྱིས་མཆོད་ཁང་ནང་ན་ཁོང་བསྟོད་དོ༎

༡༠ ཆུ་ལོག་འབྱུང་དུས་ཡཱ་ཝཱེ་རྒྱལ་ཁྲིར་བཞུགས། ཡཱ་ཝཱེ་དུས་རྒྱུན་དུ་ཡང་རྒྱལ་ཁྲིར་འཁོད།

༡༡ ཡཱ་ཝཱེས་ཉིད་ཀྱི་མི་སྡེར་སྟོབས་གནང་འགྱུར། ཡཱ་ཝཱེས་མི་སྡེར་ཞི་བདེའི་བྱིན་རླབས་བྱའོ༎

དཱ་བིད་ཀྱི་གསུང་མགུར་ཞིག་ནི། ཕོ་བྲང་ལ་རབ་གནས་བྱེད་སྐབས་ཀྱི་མགུར་དབྱངས་སོ༎

༣༠

ཡཱ་ཝཱེས་བདག་ནི་སྤར་ཏེ་ངའི་དགྲ་རྣམས། ངའི་ཕྱིར་དགར་མ་གནང་བས་ངས་ཁྱེད་སྟོད།

༢ ཀྱེ་ངའི་དཀོན་མཆོག་ཡཱ་ཝཱེ་ཁྱེད་ལ་ངས། བོས་ནས་བདག་གི་ནད་ནི་གསོ་མཛད་བྱུང་།

༣ ཡཱ་ཝཱེས་ངའི་སེམས་གཤིན་ཁམས་ནས་བཏོན་བྱུང་། དུར་ནང་མི་འགྲོ་ཕྱིར་ང་གསོན་པོར་བཞག

༤ ཁོང་གི་སྐྱེས་བུ་དམ་པ་ཁྱེད་རྣམས་ཀྱིས། ཡ་ཧོ་ཝཱ་ལ་བསྟོད་པའི་དབྱངས་ཕུལ་ཞིག ཁོང་གི་དམ་པའི་མཚན་ལ་གཏང་རག་ཕུལ།

༥ ཐུགས་ཁྲོ་ཡུད་ཅིག་ཐུགས་རྗེ་ཚེ་གང་གནས། མཚན་མོར་ངུ་དགོས་འབྱུང་བ་སྲིད་ན་ཡང་། སྔ་དྲོ་དགའ་མགུ་རང་བ་འབྱུང་བ་བྱེད།

༦ ང་ནི་དར་དུས་ནམ་ཡང་མི་གཡོ་སྨྲས།

༧ ཡཱ་ཝཱེའི་ཐུགས་རྗེས་ངའི་རི་འཇགས་སུ་བཅུག ཁྱེད་ཀྱི་ཞལ་གདོང་སྦས་པས་ང་འཇིགས་བྱུང་།

༨ ཡཱ་ཝཱེ་ཁྱེད་ལ་བདག་གིས་འོ་དོད་བཏང་། ཡ་ཧོ་ཝཱ་ལ་བདག་གིས་འཕྲིན་བཅོལ་བྱས།

༩ དུར་ནང་འགྲོ་མཚམས་ང་འཆི་ཕན་པ་ཅི། ཐལ་བས་ཁྱེད་ལ་བསྟོད་སྒྲ་བྱེད་འོང་ངམ།

༡༠ ཡཱ་ཝཱེ་གསན་ཞིག་ང་ལ་སྙིང་རྗེ་མཛོད། ཡཱ་ཝཱེ་ཁྱེད་ངའི་ར་མདའ་འགྱུར་བར་ཤོག

༡༡ ང་ཡི་མྱ་ངན་ཁྱེད་ཀྱིས་གར་དུ་བསྒྱུར། བདག་གི་སྡུག་གོས་ཁྱེད་ཀྱིས་ཕུད་མཛད་དེ། དགའ་སྤྲོའི་སྐ་རགས་ང་ལ་བཅིང་བར་མཛད།

༡༢ དེ་ནི་ངའི་སེམས་ཁ་རོག་མ་བསྡད་པར། ང་ཡི་དཔལ་གྱིས་ཁྱེད་ལ་བསྟོད་པའི་དབྱངས། འབུལ་ཕྱིར་ཡིན་ཏེ་དུས་རྒྱུན་ཀྱེ་ཡཱ་ཝཱེ། ང་ཡི་དཀོན་མཆོག་ཁྱེད་ལ་གཏང་རག་དབུལ༎

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༣༡

ཡཱ་ཝཱེ་ཁྱེད་ལ་བདག་གིས་བློ་གཏོད་པས། ནམ་ཡང་ངའི་ངོ་ཚ་རུ་འཇུག་མ་མཛད། ཁྱེད་ཀྱི་དྲང་བ་ཉིད་ནང་ང་སྐྱོབས་ཤིག

༢ ཁྱེད་སྙན་བཏུད་དེ་མགྱོགས་པ་ང་སྐྱོབས་ཤིག ཁྱེད་ཉིད་ངའི་ཕྱིར་བྲག་རི་བརྟན་པོ་དང་། སྐྱོབ་པར་བྱེད་པའི་སྐྱབས་གནས་ལ་གྱུར་ཤོག

༣ ཁྱེད་ངའི་བྲག་དང་ངའི་རྫོང་ཡིན་པས་ན། ཁྱེད་ཀྱི་མཚན་ཕྱིར་འཁྲིད་ཅིང་ལམ་སྣ་མཛོད།

༤ ཁྱེད་ནི་བདག་གི་རྫོང་བཙན་ཡིན་པའི་ཕྱིར། དེ་ཚོས་སྦས་བཞག་རྙི་ལས་བདག་འདོན་མཛོད།

༥ བདག་གིས་རང་སེམས་ཁྱེད་ཀྱི་ཕྱག་ཏུ་འབུལ། བདེན་པའི་དཀོན་མཆོག་ཡཱ་ཝཱེས་བདག་ལ་བསྐྱབས།

༦ རྫུས་མའི་རྟེན་ལ་བརྟེན་པར་ངས་སྡང་ཡང་། ཡ་ཧོ་ཝཱ་ལ་ང་ཡིས་བློ་བཏད་ཡོད།

༧ བདག་གི་སྡུག་བསྔལ་ཁྱེད་ཀྱིས་གཟིགས་ཏེ་ཡོད། བདག་གི་སེམས་སྡུག་ཁྱེད་ཀྱིས་མཁྱེན་ཡོད་པས། ཁྱེད་ཀྱི་སྙིང་རྗེ་ཕྱིར་དུ་དགའ་མགུ་འོང་།

༨ དགྲའི་ལག་བཙོན་ནང་མ་གནང་བར་ཁྱེད་ཀྱིས། བདག་གི་རྐང་པ་ཡངས་པའི་སར་བཞག་མཛད།

༩ བདག་ནི་བསྔལ་བས་ཡཱ་ཝཱེ་སྙིང་རྗེ་མཛོད། ཚེར་ཀས་ང་ཡི་མིག་དང་ལུས་སེམས་རྒས།

༡༠ ངའི་ཚེ་སྡུག་དང་ལོ་རྣམས་འཁུན་ཞིང་ཚར། ཉེས་པའི་རྐྱེན་གྱིས་ཤེད་ཆག་རུས་པ་སྐམས།

༡༡ དགྲ་ཀུན་རྐྱེན་གྱིས་ཁྱིམ་མཚེས་ཕྱིར་དུ་ང་། སྨད་སྒྲ་དང་ངོ་ཤེས་ཕྱིར་འཇིགས་པར་གྱུར། ཕྱི་རོལ་ང་མཐོང་མཁན་རྣམས་འབྲོས་ནས་སོང་།

༡༢ གཤིན་པོ་ལྟར་དུ་ང་ནི་སེམས་ལས་བརྗེད། ང་ནི་རྫ་ཆག་ཅིག་དང་འདྲ་བར་གྱུར།

༡༣ མང་པོས་གཏམ་ངན་སྒྲོག་པ་ངས་ཐོས་པས། འཇིགས་པ་ཕྱོགས་ནི་ཐམས་ཅད་དུ་འདུག་གོ། དེ་རྣམས་ཕྱོགས་གཅིག་འདུས་ནས་གྲོས་བྱེད་དུས། བདག་གི་སྲོག་དེ་གཅོད་པའི་བྱུས་བྱས་ཀྱང་།

༡༤ ཡཱ་ཝཱེ་ཁྱེད་ལ་བདག་གིས་བློ་བཏད་དེ། ཁྱེད་ངའི་དཀོན་མཆོག་ལགས་སོ་སྨྲས་པ་ཡིན།

༡༥ བདག་གི་ཚེའི་དུས་ཁྱེད་ཀྱི་ཕྱག་ཏུ་ཡོད། དགྲ་དང་འཚེ་མཁན་རྣམས་ལས་བདག་སྐྱོབས་ཤིག

༡༦ ཁྱེད་ཀྱི་བྲན་པོར་ཞལ་གདངས་སྣང་བར་མཛོད། ཁྱེད་ཀྱི་བྱམས་ཐུགས་ནང་ནས་ང་སྐྱོབ་མཛོད།

༡༧ ཡཱ་ཝཱེ་ཁྱེད་ལ་འོ་དོད་ངས་བོས་པས། བདག་ནི་ཁྲེལ་བར་འགྱུར་དུ་མ་ཆུག་ཅིག སྡིག་སྤྱོད་ཁ་སྐྱེངས་དུར་ནང་ཁ་རོག་ཤོག

༡༨ ང་རྒྱལ་སྡང་སེམས་ནང་ནས་མི་དྲང་པོར། རང་མཐོང་གཏམ་བྱེད་རྫུན་མཆུ་ཁ་ལྐུགས་ཆུག

༡༩ ཁྱེད་ལ་འཇིགས་མཁན་རྣམས་ཕྱིར་བཞག་མཛད་པའི། ཁྱེད་ཀྱི་བཀའ་དྲིན་ཇི་ལྟར་ཆེ་བ་འདུག དེ་ནི་ཁྱེད་ལ་སྐྱབས་སུ་འགྲོ་མཁན་ཕྱིར། མི་ཡི་བུ་རྣམས་མཐོང་ངོར་བཤམས་པར་མཛད།

༢༠ མི་ཡི་བྱུས་ངན་དག་ནས་དེ་རྣམས་ནི། ཁྱེད་དྲུང་ཡོལ་བའི་ནང་དུ་སྦ་བར་འགྱུར། ཁ་འཁྲབ་དག་ལས་གནམ་ཡོལ་འོག་སྦ་འོང་།

༢༡ གྲོང་ཁྱེར་བརྟན་པོར་ཁྱེད་ཀྱི་བྱམས་ཧ་ལས། བདག་ལ་བསྟན་པས་ཡཱ་ཝཱེར་བཀྲ་ཤིས་བརྗོད།

༢༢ རིངས་པས་ཁྱེད་དྲུང་ནས་ང་བཅད་བྱུང་སྨྲས། འོན་ངས་བོས་དུས་ཁྱེད་ཀྱིས་ཞུ་སྐད་གསན།

༢༣ ཁོང་གི་དམ་པ་ཐམས་ཅད་ཡཱ་ཝཱེར་ཚོགས། ཡཱ་ཝཱེས་བློ་དྲང་རྣམས་ནི་བསྲུང་མཛད་ཅིང་། ང་རྒྱལ་ཅན་ལ་ལས་འབྲས་མང་གནང་འོང་།

༢༤ ཡཱ་ཝཱེར་རེ་བ་བྱེད་པ་ཁྱེད་ཚང་མ། རེམ་པར་གྱུར་ཤོག་སྙིང་སྟོབས་སྐྱེད་པར་ཤོག།

དཱ་བིད་ཀྱི་མཱས་ཀིལ་ཞིག་ནི།

༣༢

གང་གི་འགལ་བསལ་ཉེས་པ་བཀབ་པའི་མི་དེ་བདེ།

༢ མི་སུའི་སྙིང་ནང་གཡོ་སྒྱུ་མེད་ཅིང་ཡ་ཧོ་ཝཱས། གང་གི་ལས་ངན་པ་ཡི་རྩིས་མི་བཞེས་པ་དེ་བདེ།

༣ ཉིན་གང་འཁུན་ཞིང་ཁ་རོག་དུས་ངའི་རུས་པ་བཞུས།

༤ ཉིན་མཚན་མེད་པར་ཁྱེད་ཕྱག་བདག་ཐོག་ལྕིར་གྱུར་པས། བདག་གི་བཅུད་ནི་དབྱར་གྱི་ཚད་པར་གྱུར་ནས་སོང་། [སེ་ལཱ།]

༥ ཁྱེད་ལ་ཉེས་པ་མ་སྦ་བར་ངས་མཐོལ་བ་ཡིན། ཁྱེད་ཀྱིས་བདག་གི་སྡིག་པའི་ནོངས་དེ་བསལ་མཛད་པས། [སེ་ལཱ།]

༦ ཆོས་དྲང་ཀུན་གྱིས་ཁྱེད་བརྙེད་ཐུབ་དུས་གསོལ་འདེབས་ཤོག ཆུ་ལོག་ཆེ་བ་འོང་དུས་དེའི་བར་མི་སླེབ་བདེན།

༧ ཁྱེད་ངའི་ཡིབ་ས་ཡིན་ཏེ་སྡུག་བསྔལ་ལས་ང་བསྲུང་། ཁྱེད་ཀྱིས་ང་ནི་ཐར་པའི་གླུ་ཡིས་སྐོར་བར་འགྱུར། [སེ་ལཱ།]

༨ ཁྱོད་ལ་ངས་བསླབ་འགྲོ་དགོས་ལམ་ཡང་སྟོན་པར་བྱ། ཁྱོད་ལ་བདག་གི་སྤྱན་གྱིས་གཟིགས་ཤིང་གྲོས་འདེབས་འོང་།

༩ གོ་བ་མེད་པའི་རྟ་དྲེལ་ལྟར་ཁྱོད་མ་གྱུར་ཅིག དེ་རྣམས་འཇུན་ཕྱིར་སྲབ་དང་མཐུར་མགོ་ཡོད་པར་དགོས། དེ་མིན་དེ་རྣམས་ཁྱོད་ཀྱི་མདུན་དུ་འོང་མི་འགྱུར།

༡༠ སྡིག་སྤྱོད་མི་ལ་ཉོན་མོངས་མང་པོ་འབྱུང་འོང་ཡང་། ཡཱ་ཝཱེར་བློ་གདེང་བྱེད་པར་ཐུགས་རྗེས་མཐའ་སྐོར་འོང་།

༡༡ ཆོས་དྲང་ཁྱེད་རྣམས་ཡཱ་ཝཱེའི་ནང་དུ་དགའ་མགུ་ཞིག ཁྱེད་སྙིང་དྲང་པོ་ཚང་མ་དགའ་སྤྲོས་ཀུ་ཐེག་ཤིག།

༣༣

དྲང་པོ་ཁྱེད་རྣམས་ཡཱ་ཝཱེའི་ནང་དགའ་ཞིག བསྟོད་དབྱངས་འབུལ་བ་དྲང་པོར་མཛེས་པ་ཡིན།

༢ ཡཱ་ཝཱེར་སྒྲ་སྙན་སྐྲོག་ཅིང་གཏང་རག་ཕུལ། རྒྱུད་བཅུའི་པི་ཝང་འཁྲོལ་ཞིང་མགུར་དབྱངས་ཕུལ།

༣ ཁོང་ལ་མགུར་མ་གསར་པ་ཞིག་བློངས་ཤིག ལག་རྩལ་ངང་ནས་སྐད་ནི་ཆེན་པོ་ཁྲོལ།

༤ ཡཱ་ཝཱེའི་བཀའ་དྲང་མཛད་པ་ཀུན་གྱི་ནང་། ཐུགས་དྲང་བཞིན་དུ་མཛད་པའི་ཕྱིར་དུའོ༎

༥ གཤགས་དྲང་དྲང་བ་ཉིད་ལ་ཁོང་ནི་མཉེས། ཡཱ་ཝཱེའི་བྱམས་པས་ས་གཞི་གང་ནས་འདུག

༦ ཡཱ་ཝཱེའི་བཀའ་ཡིས་ནམ་མཁའ་རྣམས་དང་ནི། ཞལ་དབུགས་ཀྱིས་ནི་གནམ་ཚོགས་མཐའ་དག་བཀོད།

༧ རྒྱ་མཚོའི་ཆུ་རྣམས་ཕུང་པོ་ལྟར་དུ་སྡུད། གཏིང་ཟབ་ཆུ་རྣམས་བང་མཛོད་རྣམས་ནང་འཇོག

༨ ས་ཆེན་ཐམས་ཅད་ཡཱ་ཝཱེ་ལ་འཇིགས་ཤིང་། འཇིག་རྟེན་ཚང་མ་ཁོང་ལ་བག་གིས་ཤིག

༩ ཁོང་གིས་གསུང་བར་མཛད་པས་བྱུང་གྱུར་ཏོ། བཀའ་བསྒོ་མཛད་པས་དེ་ནི་སྣང་གྱུར་ཏོ༎

༡༠ ཡཱ་ཝཱེས་ཕྱི་པའི་གྲོས་རྣམས་འཇིག་པར་མཛད། མི་སྡེ་རྣམས་ཀྱི་བསམ་སྦྱོར་འཚོལ་བར་མཛད།

༡༡ ཡཱ་ཝཱེའི་ཐུགས་བྱུས་དུས་རྒྱུན་བརྟན་པར་གནས། ཐུགས་ཀྱི་ཐུགས་བསམ་མི་རབས་ཀུན་ཏུ་གནས།

༡༢ མི་བརྒྱུད་གང་གི་དཀོན་མཆོག་ཡཱ་ཝཱེ་དང་། ཁོང་གིས་བདག་ཕྱིར་འདམས་པའི་མི་སྡེ་བདེ།

༡༣ ཡ་ཧོ་ཝཱ་ཡིས་ནམ་མཁའ་ནས་གཟིགས་འདུག མི་ཡི་བུ་ཕྲུག་ཀུན་ལ་གཟིགས་པར་མཛད།

༡༤ བཞུགས་པའི་གནས་ནས་ས་གཞི་པ་ལ་གཟིགས།

༡༥ ཚང་མའི་སྙིང་གི་མཛད་པོ་ཁོང་རང་ཡིན། དེ་ཚོའི་བྱ་བ་ཚང་མར་སྣང་རྟགས་མཛད།

༡༦ དམག་དཔུང་ཆེ་བས་རྒྱལ་པོ་ཐར་མི་འགྱུར། རང་སྟོབས་ཆེ་བས་གྱད་པ་སྐྱོབ་མི་འགྱུར།

༡༧ རྟ་ཡང་སྲོག་སྐྱོབ་ཕྱིར་དུ་ཕན་མེད་ཡིན། རང་སྟོབས་ཆེན་པོས་གང་ཡང་སྐྱོབ་མི་བྱ།

༡༨ ཀྱེ་ཧོ་ཡཱ་ཝཱེར་འཇིགས་ཤིང་ཁོང་ཐུགས་རྗེར། སྒུག་མཁན་རྣམས་ལ་ཅི་ལ་གཟིགས་ཤེ་ན།

༡༩ དེ་ཚོའི་སེམས་ནི་འཆི་ལས་སྒྲོལ་བ་དང་། མུ་གེའི་དུས་སུ་གསོན་པོར་འཇོག་ཕྱིར་རོ༎

༢༠ ངེད་ཀྱི་སེམས་ཀྱིས་ཡཱ་ཝཱེར་བསྒུགས་པ་ཡིན། ཁོང་ནི་ངེད་ཀྱི་སྐྱབས་དང་ཕུབ་ཡིན་ནོ༎

༢༡ ཁོང་གི་དམ་པའི་མཚན་ལ་བློ་བཏད་པས། ཁོང་ནང་ངེད་ཀྱི་སྙིང་ཡི་རང་བར་འགྱུར།

༢༢ ཁྱེད་ཡ་ཧོ་ཝཱར་ངེད་ཀྱིས་རེ་ལྟར་དུ། ཁྱེད་ཀྱི་སྙིང་རྗེ་ངེད་ཐོག་གནས་པར་ཤོག།

ཨ་བི་མེ་ལེག་གི་རྩར་དཱ་བིད་ཀྱིས་སྨྱོ་ཚུལ་བྱས་ནས། དེར་ཁོང་བཏོན་བཏང་སྟེ་ཆས་པའི་དུས་ཀྱི་གསུང་མགུར་ཞིག་ནི།

༣༤

ཡཱ་ཝཱེར་ང་ཡིས་དུས་རྒྱུན་བཀྲ་ཤིས་བརྗོད་པར་བྱ། ཁོང་གི་སྟོད་སྒྲ་རྟག་ཏུ་ངའི་ཁ་ནང་ལུས་འོང་།

༢ ཡ་ཧོ་ཝཱ་ནང་ང་ཡི་སེམས་ཀྱིས་ངོམ་བསྟན་འགྱུར། སྙེམས་ཆུང་རྣམས་ཀྱིས་འདི་ཐོས་པས་ནི་ཡིད་དགར་འགྱུར།

༣ ང་མཉམ་ཡཱ་ཝཱེའི་ཆེ་བ་བརྗོད་པར་བྱོས་ཤིག་དང་། ངེད་ཅག་འགྲོགས་ནས་ཁོང་གི་མཚན་ལ་བསྟོད་པར་བྱ།

༤ ང་ཡིས་ཡཱ་ཝཱེ་བཙལ་ནས་ཁོང་གིས་བཀའ་ལན་གནང་། བདག་གི་འཇིགས་པ་ཀུན་ལས་ཁོང་གིས་ང་ཐར་བཅུག

༥ དེ་ཚོས་ཁོང་ཕྱོགས་བལྟས་པས་སྐྱ་ལྷམ་ལྷམ་གྱུར་ཏེ། དེ་ཚོའི་གདོང་ནི་ནམ་ཡང་ངོ་ཚ་བར་མི་འགྱུར།

༦ སྡུག་པོའི་མི་འདིས་འོ་དོད་བཏང་ནས་ཡཱ་ཝཱེས་གསན། སྡུག་བསྔལ་ཀུན་ལས་ཁོང་གིས་ཐར་དུ་བཅུག་པར་མཛད།

༧ ཡ་ཧོ་ཝཱ་ལ་འཇིགས་མཁན་རྣམས་ཀྱི་ཕྱོགས་བཞི་རུ། ཁོང་གི་ཕོ་ཉས་དམག་སྒར་ཤོམ་ཞིང་དེ་དག་སྐྱོབ།

༨ ཡཱ་ཝཱེ་ཇི་འདྲ་བཟང་བ་ཡིན་པ་བལྟས་ནས་མྱོང་། ཁོང་ལ་བློ་གཏད་མཁན་གྱི་མི་ནི་བཀྲ་ཤིས་སོ༎

༩ ཡཱ་ཝཱེར་འཇིགས་མཁན་མི་ལ་འུ་ཐུག་ཅང་མེད་པས། ཀྱེ་ཁྱེད་དམ་པའི་མི་རྣམས་ཁོང་ལ་འཚབས་པར་བྱོས།

༡༠ སེང་ཕྲུག་འུ་ཐུག་ལྟོགས་ཀྱང་ཡཱ་ཝཱེ་བཙལ་མཁན་གྱི། མི་ལ་ལེགས་པོ་གང་ཡང་དཀོན་པ་འབྱུང་མི་འགྱུར།

༡༡ ཕྲུ་གུ་ཁྱོད་རྣམས་ཚུར་ཤོག་ང་ཡི་གཏམ་ལ་ཉོན། ཡཱ་ཝཱེར་འཇིགས་པ་ཁྱོད་ཅག་ལ་ངས་བསླབ་པར་བྱ།

༡༢ ཚེ་ནི་འཚོ་བར་དགའ་ཞིང་སྐྱིད་པོ་མཐོང་བའི་ཕྱིར། ཚེ་རིང་བ་ལ་འཐད་པའི་མི་ནི་སུ་ཡོད་དམ།

༡༣ ངན་ལས་ལྕེ་དང་གཡོ་སྒྱུ་ལས་ནི་ཁ་ལྤགས་སྲུངས།

༡༤ ངན་སྤོང་བཟང་བྱོས་སྡུམ་པ་འཚོལ་ཞིང་དེད་པར་གྱིས།

༡༥ ཡ་ཧོ་ཝཱ་ཡི་སྤྱན་གྱིས་ཆོས་དྲང་དག་ལ་གཟིགས། ཁོང་གི་སྙན་གྱིས་དེ་དག་ཀུན་གྱི་འོ་དོད་གསན།

༡༦ ལས་ངན་བྱེད་པའི་ལག་རྗེས་ས་ལས་སྣུབ་ཕྱིར་རུ། ཡ་ཧོ་ཝཱ་ཡི་ཞལ་གྱིས་དེ་རྣམས་ལ་སྡང་ངོ་༎

༡༧ ཆོས་དྲང་མི་ཡིས་བོས་ནས་ཡཱ་ཝཱེས་གསན་མཛད་དེ། དེ་དག་རྣམས་ཀྱི་སྡུག་བསྔལ་ཀུན་ལས་ཐར་བར་མཛད།

༡༨ སྙིང་ནི་ཆག་ནས་ཡོད་པའི་མི་དང་ཡཱ་ཝཱེ་ཉེ། སེམས་ནི་སྣད་ནས་ཡོད་པ་རྣམས་ནི་སྐྱོབ་པར་མཛད།

༡༩ ཆོས་དྲང་མི་ལ་སྡུག་བསྔལ་མང་བ་ཡོད་ན་ཡང་། ཁོ་ནི་ཡ་ཧོ་ཝཱ་ཡིས་དེ་དག་ལས་སྐྱོབ་བོ༎

༢༠ ཁོང་གིས་མི་དེའི་རུས་པ་ཐམས་ཅད་ཉ་ར་མཛད། དེ་དག་ནང་ནས་གཅིག་ཀྱང་མ་ཆག་པར་འདུག་གོ།

༢༡ མི་དགེས་སྡིག་སྤྱོད་དག་གི་སྲོག་ནི་གཅོད་པར་འགྱུར། ཆོས་དྲང་དག་ལ་སྡང་མཁན་ཉེས་ཅན་རྩི་བར་འགྱུར།

༢༢ ཡཱ་ཝཱེས་ཉིད་ཀྱི་ཞབས་ཕྱི་རྣམས་ཀྱི་སྲོག་སྐྱོབ་ཅིང་། ཁོང་ལ་གདེང་བྱེད་གང་ཡང་ཉེས་ཅན་རྩི་མི་འགྱུར༎

དཱ་བིད་ཀྱི་གསུང་མགུར་ཞིག་ནི།

༣༥

ང་ལ་རྒོལ་བའི་མི་རྣམས་ལ། ཡཱ་ཝཱེ་ཁྱེད་ཀྱིས་རྒོལ་བར་མཛོད། ང་ལ་འཐབ་པའི་མི་རྣམས་ལ། ཁྱེད་ཀྱིས་འཐབ་མོ་མཛད་དུ་གསོལ།

༢ ཕུབ་དང་ཕ་ལི་བསྣམས་མཛད་དེ། ང་ལ་ར་མདའ་མཛད་དུ་བཞེངས།

༣ མདུང་ཡང་བཏོན་ནས་ངའི་ཕྱི་བཞིན། བདའ་མཁན་རྣམས་ཀྱི་ལམ་གཅོད་མཛོད། ཁྱོད་ཀྱི་སྐྱབས་ནི་ང་ཡིན་ཞེས། ང་ཡི་སེམས་ལ་གསུང་དུ་གསོལ།

༤ ང་ཡི་སྲོག་ལ་རྔམ་མཁན་རྣམས། སྐྱེངས་ཤིང་ངོ་ནི་ཚ་བར་ཤོག ང་ལ་གནོད་སྐྱེལ་གྲོས་བྱེད་རྣམས། ཕམ་པར་གྱུར་ཏེ་ངོ་ཚ་ཤོག

༥ རླུང་གིས་འཁྱེར་བའི་སོག་མ་ལྟར། ཡཱ་ཝཱེའི་ཕོ་ཉས་དེད་པར་ཤོག

༦ མུན་ནག་ལམ་ནང་འདྲེད་པར་ཤོག ཡཱ་ཝཱེའི་ཕོ་ཉས་བདའ་བར་ཤོག

༧ དེ་ཚོས་དོན་མེད་ངའི་ཕྱིར་དུ། དོང་ནང་རྙི་བཙུགས་རྒྱུ་མེད་པར། ངའི་སྲོག་ཕྱིར་དུ་དོང་བྲུས་སོ༎

༨ སྣང་མེད་ཁོ་ལ་འཕུང་དཀྲོལ་དང་། རང་གིས་བཙུགས་པའི་རྙིར་འཚུད་དེ། དེ་ནང་ལྟུང་ཞིང་འཕུང་བར་ཤོག

༩ ངའི་སེམས་ཡཱ་ཝཱེའི་ནང་སྐྱིད་ཅིང་། ཁོང་གི་སྐྱབས་ནང་དགའ་བར་འགྱུར།

༡༠ སྟོབས་ལྡན་དག་ནས་དབུལ་པོ་སྐྱོབ། དབུལ་ཕོངས་ནོར་མེད་ཇག་པ་ལས། ཐར་བར་མཛད་མཁན་ལགས་པ་ཡི། ཡཱ་ཝཱེ་ཁྱེད་འདྲ་སུ་ཡོད་ཅེས། ང་ཡི་རུས་པ་ཀུན་གྱི་ཞུ།

༡༡ རྫུན་གྱི་དཔང་པོ་རྣམས་ལངས་ནས། ང་ལ་རྒྱུས་མེད་གཏམ་རྣམས་འདྲི།

༡༢ ངའི་སེམས་འཕྲོག་ཕྱིར་དེ་རྣམས་ཀྱིས། བཟང་པོའི་ལན་དུ་ངན་འཇལ་ཡང་།

༡༣ དེ་དག་ན་དུས་ངས་སྡུག་གོས། གོན་ནས་སྨྱུང་གནས་སྲུང་བྱས་ཏེ། རང་ལ་སེམས་སྡུག་བཏང་ནས་ངའི། སྨོན་ལམ་པང་ནང་ཕྱིར་ལོག་བསླེབས།

༡༤ དེ་ཚོར་གྲོགས་པོའམ་སྤུན་ལྟར་བྱས། མའི་ཕྱིར་མྱ་ངན་བྱེད་པ་ལྟར། ངས་མགོ་བརྒུས་ནས་མྱ་ངན་བྱས།

༡༥ ད་ང་འཁྱོར་དུས་དེ་རྣམས་དགའ། ལྷན་ཅིག་ཚོགས་བྱུང་མ་རབས་རྣམས། ངའི་ཕྱིར་འདུས་པ་ངས་མ་ཤེས། དེ་ཚོས་ང་གསེད་པ་མ་སྤངས།

༡༦ མགྲོན་ནང་ཚུལ་མེད་པྲ་ཆལ་ལྟར། དེ་ཚོས་ང་ལ་སོ་རྡར་བྱུང་།

༡༧ ཡཱ་ཝཱེ་ནམ་ཐུག་ཁྱེད་གཟིགས་བཞུགས། ངའི་སེམས་དེ་ཚོའི་འཇིག་ལུགས་དང་། ངའི་སྲོག་གཅེས་པ་སེང་ལས་སྒྲོལ།

༡༨ ཚོགས་ཆེན་ནང་དུ་གཏང་རག་འབུལ། མི་མང་ཁྲོད་དུ་ཁྱེད་ལ་སྟོད།

༡༩ དོན་མེད་ངའི་དགྲར་གྱུར་པ་རྣམས། ངའི་ཕྱིར་སེམས་སྐྱིད་བྱེད་མ་གནང་། རྒྱུ་མེད་ང་ལ་སྡང་བ་རྣམས། ངའི་ཕྱིར་མིག་བརྡ་བྱེད་མ་གནང་།

༢༠ དེ་ཚོས་མཐུན་གཏམ་མི་གླེང་ཁར། ཡུལ་ནང་སེམས་མཐུན་ཡོད་མཁན་ཕྱིར། གཡོ་སྒྱུའི་གྲོས་གཏམ་བྱེད་པའི་སྟེང་།

༢༡ ངའི་ཕྱིར་ཁ་ནི་ཆེར་གདངས་ཏེ། ཨ་ཧ་ཨ་ཧ་ངེད་ཅག་གི། མིག་གིས་མཐོང་བྱུང་ཞེས་སྨྲས་བྱུང་།

༢༢ ཡཱ་ཝཱེ་ཁྱེད་ཀྱིས་དེ་གཟིགས་ཡོད། ཞལ་རོག་མ་བཞུགས་ཀྱེ་ཡཱ་ཝཱེ། ང་དང་ཉེ་བར་བཞུགས་པར་མཛོད།

༢༣ ང་ཡི་དཀོན་མཆོག་ངའི་ཡཱ་ཝཱེ། མནལ་སོད་ངའི་གཤགས་གཅོད་ཕྱིར་བཞེངས།

༢༤ ང་ཡི་དཀོན་མཆོག་ཀྱེ་ཡཱ་ཝཱེ། ཐུགས་དྲང་བཞིན་དུ་ངའི་གཤགས་མཛོད། ངའི་ཕྱིར་དེ་དག་འཐད་མ་ཆུག

༢༥ དེ་ཚོའི་སྙིང་ནང་ཨ་ཧ་ཧ། ངེད་ཀྱི་འདོད་པའམ་འདི་ཀ་ཡིན། ཞེས་དེ་རྣམས་ལ་ཟེར་མ་གནང་། ངེད་ཀྱིས་ཁོ་ནི་མིད་ཚར་རོ། ཞེས་ཀྱང་དེ་ཚོར་ཟེར་མ་ཆུག

༢༦ ང་ལ་གནོད་པར་དགའ་མཁན་རྣམས། ངོ་ནི་ཚ་ཞིང་ཁྲེལ་བར་ཤོག ང་ལ་ངོམ་བསྟན་མཁན་རྣམས་ནི། ངོ་ཚ་དམའ་འབེབས་ཀྱིས་ཁེབས་ཤོག

༢༧ ངའི་རྒྱུ་དྲང་པོར་དགའ་མཁན་རྣམས། འཐད་ཅིང་དགའ་བས་ཀུ་ཐེགས་ཤོག ཉིད་ཀྱི་བྲན་པོ་དར་བ་ལ། མཉེས་པའི་ཡཱ་ཝཱེར་དུས་རྒྱུན་དུ། བསྟོད་ཅིག་དེ་ཚོས་སྨྲ་བར་ཤོག

༢༨ དེ་ནས་བདག་གི་ལྕེས་ཁྱེད་ཀྱི། དྲང་བ་ཉིད་ཀྱི་གཏམ་བྱེད་ཅིང་། ཉིན་མོ་ཐོག་ཐག་ཁྱོད་བསྟོད་འོང་༎

དབུ་མཛད་ལ་ཡ་ཧོ་ཝཱའི་བྲན་པོ་དཱ་བིད་ཀྱི་གསུང་མགུར་ཞིག་ནི།

༣༦

སྡིག་སྤྱོད་མི་ཡི་འགལ་སྐྱོན་གྱིས། དཀོན་མཆོག་འཇིགས་པ་ཁོའི་མིག་མདུན། མེད་ཅེས་ང་ཡི་སྙིང་གིས་ཟེར།

༢ ངའི་ནོངས་མི་མངོན་སྡང་མི་འགྱུར། ཞེས་ཁོའི་མཐོང་སྣང་སེམས་པས་ན། རང་གིས་རང་ལ་རང་བསྟོད་བྱེད།

༣ ཁའི་གཏམ་ངན་དང་གཡོ་སྒྱུ་སྟེ། དེས་ནི་མཁས་པར་འགྱུར་བ་དང་། བཟང་པོ་བྱེད་པ་སྤངས་པ་ཡིན།

༤ མལ་ཁྲིའི་སྟེང་དུ་བྱུས་ངན་རྩོམ། བཟང་པོ་མིན་པའི་ལམ་ནང་འཇུག ངན་པར་ཞེན་པ་ཁོ་མི་ལོག

༥ ཡཱ་ཝཱེའི་བྱམས་ཐུགས་ནམ་མཁར་བཞུགས། ཁྱེད་ཀྱི་ཐུགས་དྲང་གནམ་ལ་རེག

༦ ཁྱེད་ཐུགས་དྲང་བ་དཀོན་མཆོག་གི། རི་བོ་རྣམས་དང་འདྲ་ཁྱེད་ཀྱི། བཀའ་ཁྲིམས་རྣམས་ནི་རབ་ཏུ་ཟབ། ཀྱེ་ཡ་ཧོ་ཝཱ་ཁྱེད་ཉིད་ཀྱིས། མི་དང་དུད་འགྲོ་སྲུང་བར་མཛད།

༧ ཁྱེད་ཀྱི་བྱམས་གཟིགས་ཀྱེ་དཀོན་མཆོག ཇི་ལྟ་བུ་ཡི་རིན་ཆེན་ལགས། ཁྱེད་ཀྱི་འདབ་ཤོག་བསིལ་གྲིབ་འོག མི་ཡི་བུ་རྣམས་སྐྱབས་སུ་འགྲོའོ༎

༨ ཁྱེད་ཀྱི་ཕོ་བྲང་སྣུམ་རྩི་ཡིས། ཤིན་ཏུ་འགྲང་འོང་ཁྱེད་ཉིད་ཀྱི། དགའ་སྤྲོའི་གཙང་པོའི་ཆུ་ནས་སྟེར།

༩ ཁྱེད་དྲུང་ཚེ་ཡི་འབྱུང་གནས་ཡོད། ཁྱེད་ཀྱི་འོད་ནང་ངེད་འོད་མཐོང་།

༡༠ ཁྱེད་ངོ་ཤེས་མཁན་ཚོར་རྟག་ཏུ། བྱམས་མཛོད་སྙིང་དྲང་ཐམས་ཅད་ལ། ཁྱེད་ཀྱི་དྲང་བ་ཉིད་གནང་མཛོད།

༡༡ ང་རྒྱལ་ཅན་གྱི་རྡོག་པ་ནི། ང་ལ་རྒྱབ་ཏུ་འཇུག་མ་གནང་། སྡིག་སྤྱོད་མི་ཡི་ལག་པ་ཡིས། ང་ནི་ཕྱི་རོལ་འདོན་མ་ཆུག

༡༢ སྡིག་སྤྱོད་རྣམས་དེར་འགྱེལ་ནས་འདུག ས་ལ་བརྡབས་སླར་ལྡང་མི་ཐུབ༎

དཱ་བིད་ཀྱི་གསུང་མགུར་ཞིག་ནི།

༣༧

ངན་བྱེད་རྣམས་ཕྱིར་ཁྱོད་ཀྱི་སེམས་མ་ཁྲུགས། ངན་སྤྱོད་རྣམས་དང་འགྲན་པར་མ་བྱེད་ཅིག

༢ དེ་རྣམས་རྩྭ་ལྟར་མྱུར་དུ་རྔ་བར་འགྱུར། རྩྭ་སྔོན་རྙིད་ལྟར་དེ་རྣམས་རྙིད་པར་འགྱུར།

༣ ཡཱ་ཝཱེར་རེ་ཞིང་ལས་བཟང་བྱོས་ཤིག་དང་། ཡུལ་དུ་གནས་ཤིང་དྲང་བའི་རྗེས་སུ་འབྲོངས།

༤ ཡཱ་ཝཱེའི་ནང་དུའང་དགའ་བར་བྱོས་ཤིག་དང་། ཁྱོད་ཀྱི་སྙིང་གི་འདོད་དོན་གནང་བར་འགྱུར།

༥ རང་གི་ལམ་ནི་ཡཱ་ཝཱེར་རྡལ་བར་བྱོས། ཁོང་ལ་བློ་ཐོད་ཁོང་གིས་དེ་སྒྲུབ་འོང་།

༦ ཁྱོད་ཀྱི་དྲང་པོ་འོད་ལྟར་མཛད་འོང་ཞིང་། ཁྱོད་ཀྱི་གཤགས་ནི་ཉིན་གུང་ལྟ་བུར་མཛད།

༧ བསྲན་ཞིང་ཡཱ་ཝཱེར་སྒུགས་ཤིག་སེམས་བདེར་སྡོད། ལས་དོན་འགྲུབ་ཅིང་བྱུས་ངན་རྣམས་སྒྲུབ་པའི། མི་ནི་དེའི་ཕྱིར་ཚིག་པ་ཁྱོད་མ་ཟ།

༨ ཁོང་ཁྲོ་སྐྱུར་ཞིང་ཁྲོ་གཏུམ་སྤོང་བར་བྱོས། ཚིག་པ་མ་ཟ་འདིས་ནི་ངན་པར་འདྲེན།

༩ དེས་ན་ངན་བྱེད་རྣམས་ནི་ཚར་གཅད་ཀྱང་། ཡཱ་ཝཱེར་སྒུག་པས་ཡུལ་ནི་བདག་འགྱུར་ཡང་།

༡༠ འཐེན་ཙམ་འོག་ཏུ་སྡིག་སྤྱོད་མེད་པར་འགྱུར། ཞིབ་པར་གནས་སར་བལྟས་ཀྱང་ཁོ་ནི་མེད།

༡༡ འོན་ཀྱང་སྙེམས་ཆུང་གིས་ཡུལ་དབང་བར་འགྱུར། ཞི་བདེ་མང་བའི་རྐྱེན་གྱིས་དགའ་བར་འགྱུར།

༡༢ ཆོས་དྲང་མི་ཕྱིར་སྡིག་སྤྱོད་གླགས་འཚོལ་ཞིང་། དེ་ལ་བལྟས་ནས་ཁོ་ཡིས་སོ་ཧྲིག་གོ།

༡༣ ཡཱ་ཝཱེས་ཁོ་ཡི་ཞག་ནི་སླེབ་གཟིགས་པས། ཁོ་ཡི་ཕྱིར་དུ་ཁོང་ནི་བཞད་པར་མཛད།

༡༤ དབུལ་པོ་ནོར་མེད་ས་ལ་རྡབ་པ་དང་། ལས་ནང་དྲང་པོ་ཡོད་མཁན་གསོད་པའི་ཕྱིར། སྡིག་སྤྱོད་རལ་གྲི་བཏོན་ནས་གཞུ་བསྐྱིལ་ལོ།

༡༥ དེ་ཚོའི་རལ་གྲིས་རང་གི་སྙིང་རྟོལ་ཞིང་། མི་དེ་རྣམས་ཀྱི་གཞུ་མོ་གཅོག་པར་འགྱུར།

༡༦ སྡིག་སྤྱོད་མང་པོའི་ནོར་ནི་མོད་པ་བས། མི་ནི་དྲང་པོ་ཡིན་པའི་ནོར་ཉུང་ལེགས།

༡༧ སྡིག་སྤྱོད་མི་ཡི་ཕྲག་པ་གཅོག་འགྱུར་ཡང་། ཡཱ་ཝཱེས་ཆོས་དྲང་མི་ལ་ཉ་ར་མཛད།

༡༨ མཐར་ཕྱིན་མི་ཡི་ཚེ་ཚད་ཡཱ་ཝཱེས་མཁྱེན། དེ་ཚོའི་ནོར་སྐལ་རྟག་ཏུ་གནས་པར་འགྱུར།

༡༩ རྐྱེན་ངན་དུས་སུ་དེ་དག་མི་སྐྱེང་ཞིང་། མུ་གེའི་དུས་སུ་དེ་དག་འགྲང་བར་འགྱུར།

༢༠ སྡིག་སྤྱོད་ནུབ་འོང་ཡཱ་ཝཱེའི་དགྲ་བོ་རྣམས། རྩྭ་ཁའི་རྩྭ་ལྟར་འགྱུར་ཞིང་མེད་པར་འགྱུར། དུད་པ་ལྟར་དུ་དེ་རྣམས་ཡལ་བར་འགྱུར།

༢༡ སྡིག་སྤྱོད་སྐྱིན་པ་བསྐྱིས་ནས་མི་འཇལ་ཡང་། དྲང་པོས་སྙིང་རྗེ་བྱེད་ཅིང་སྦྱིན་པ་སྦྱིན།

༢༢ ཁོང་གིས་བྱིན་གྱིས་བརླབས་པར་ཡུལ་རྙེད་ཀྱང་། དམོད་པར་མཛད་པ་རྣམས་ནི་འཕྲལ་བར་འགྱུར།

༢༣ ཡཱ་ཝཱེས་མི་ཡི་འགྲོ་ལམ་བརྟན་པོར་མཛད། མི་དེའི་ལམ་ལ་ཁོང་ནི་ཐུགས་དགྱེས་སོ།

༢༤ ཡཱ་ཝཱེའི་ཕྱག་གིས་དེ་ལ་འཐམ་མཛད་པས། དེ་ནི་འབུབ་ནའང་ཡོངས་སུ་འགྱེལ་མི་འགྱུར།

༢༥ ང་ནི་གཞོན་ཤར་ཡོད་དེ་ད་རྒས་ཀྱང་། ཆོས་དྲང་མི་རྣམས་སྤངས་པར་གྱུར་པ་དང་། དེའི་བརྒྱུད་རྩམ་པ་སློང་བ་ངས་མ་མཐོང་།

༢༦ ཉིན་གང་སྙིང་རྗེ་བྱེད་ཅིང་སྐྱིན་པ་གཏོང་། དེ་ཡི་བརྒྱུད་ལ་བྱིན་རླབས་རྙེད་པར་བྱེད།

༢༧ མི་དགེ་བ་ལས་འབྱོལ་ཞིང་བཟང་པོ་བྱོས། དེ་ནས་རྒྱུན་ནས་རྒྱུན་དུ་འཚུགས་པར་འགྱུར།

༢༨ ཡ་ཧོ་ཝཱ་ནི་འོས་འཚམས་ལ་ཐུགས་མཉེས། ཁོང་གི་སྐྱེས་བུ་དམ་པ་རྣམས་མི་སྐྱུར། ཁོང་གིས་དེ་དག་དུས་རྒྱུན་སྲུང་མཛད་ཀྱང་། སྡིག་སྤྱོད་མི་ཡི་མི་རབས་གཅོད་པར་འགྱུར།

༢༩ དྲང་པོས་ཡུལ་ལ་དབང་ཞིང་དེར་རྒྱུན་གནས།

༣༠ ཆོས་དྲང་ཞལ་གྱིས་ཤེས་རབ་གླེང་མོ་མཛད། ལྗགས་ཀྱིས་འོས་འཚམས་གཏམ་གླེང་མཛད་པར་འགྱུར།

༣༡ རང་གི་དཀོན་མཆོག་གི་ནི་བཀའ་ཁྲིམས་དེ། སྙིང་དུ་ཡོད་པས་གོམ་སྟབས་མི་འཁྱོར་རོ༎

༣༢ ཆོས་དྲང་མི་ལ་སྡིག་སྤྱོད་ཀྱིས་འཇབ་ཅིང་། གསོད་པའི་ཕྱིར་དུ་ཁོ་ཡིས་གླགས་འཚོལ་ལོ།

༣༣ ཡཱ་ཝཱེས་ཁོ་ཡི་ལག་པར་གཏད་མི་བྱ། གཤགས་བྱེད་དུས་སུའང་ནོངས་འགེལ་འཇུག་མི་མཛད།

༣༤ ཡཱ་ཝཱེར་རེ་ཞིང་ཁོང་གི་ལམ་ནང་འགྲུལ། ཁྱོད་ཀྱིས་ཡུལ་བདག་ཕྱིར་དུ་ཡར་འདེགས་འགྱུར། སྡིག་སྤྱོད་ཚར་གཅོད་དུས་ཀྱང་ཁྱོད་མཐོང་འོང་།

༣༥ རང་སར་རྩི་ཤིང་སྔོན་པོ་རྒྱས་པ་ལྟར། སྡིག་སྤྱོད་ཧ་ཅང་དར་བ་ངས་མཐོང་ཡང་།

༣༦ ང་ཁོའི་མདུན་ནས་ཆས་དུས་ཁོ་ནི་མེད། ངས་ཁོ་བཙལ་ཡང་ཁོ་ནི་ཐོབ་མ་བྱུང་།

༣༧ མཐར་ཕྱིན་ལ་ལྟོས་མི་ནི་དྲང་པོར་ལྟོས། མི་ནི་དེ་འདྲའི་རྟིང་མཇུག་ཞི་བདེ་ཡིན།

༣༨ འོན་ཀྱང་སྡིག་སྤྱོད་ཕྱོགས་གཅིག་ཚར་བར་འགྱུར། སྡིག་སྤྱོད་དག་གི་རྟིང་མཇུག་འཕུང་བ་ཡིན།

༣༩ ཆོས་དྲང་ཐར་བ་ཡཱ་ཝཱེའི་ཕྱོགས་ནས་འབྱུང་། སྡུག་དུས་ཁོང་ནི་དེ་ཚོའི་རྫོང་བཙན་ཡིན།

༤༠ དེ་རྣམས་ཡཱ་ཝཱེར་སྐྱབས་སུ་མཆིས་པས་ན། དེ་ཚོར་སྐྱབས་ནི་མཛད་ཅིང་སྐྱོབ་པར་མཛད། སྡིག་སྤྱོད་མི་ལས་སྐྱོབ་ཅིང་ཐར་འཇུག་གོ།

དཱ་བིད་ཀྱི་དྲན་བསྐུལ་བའི་གསུང་མགུར་ཞིག་ནི།

༣༨

ཐུགས་ཁྲོས་བཀའ་མ་བཀྱོན་ཞིག་ཀྱེ་ཡཱ་ཝཱེ། ཁྲོ་གཏུམ་ནང་དུའང་བདག་ནི་འཇུན་མ་མཛད།

༢ ཁྱེད་ཀྱི་ཕྱག་མདའ་རྣམས་ཀྱིས་ང་བརྟོལ་ཏེ། ཁྱེད་ཀྱི་ཕྱག་གིས་ང་ནི་ལྕི་བར་ནོན།

༣ ཁྱེད་ཐུགས་ཁྲོས་པས་ལུས་ནང་བདེ་བ་མེད། སྡིག་པས་རྐྱེན་ཏེ་ང་ཡི་རུས་པ་རྣམས།

༤ བདག་གི་ཉེས་པ་རྣམས་ནི་མགོ་ལས་ཐལ། ལྕི་བའི་ཁུར་ལྟར་ང་ལ་ཚོད་མེད་ལྕི།

༥ ང་ནི་གླེན་པས་རྨ་རྣམས་མནམ་ཞིང་རུལ།

༦ ཟུག་གཟེར་བྱུང་ནས་ཤིན་ཏུ་དགུར་རུར་སོང་། ཉིན་གང་མྱ་ངན་བྱེད་ཅིང་ང་འཁོར་རོ༎

༧ ང་ཡི་རྐེད་པ་ལ་ནི་མེ་མགལ་འབྱུང་། ལུས་ནང་ནད་མེད་གནས་ནི་མེད་པས་ཡིན།

༨ བདག་ནི་རྒུད་ཅིང་ཚོད་མེད་ཆག་གྱུར་ཏེ། སྙིང་མི་བསོད་ཀྱིས་རྐྱེན་ཏེ་སྨྲེ་སྔགས་བཏོན།

༩ ཡཱ་ཝཱེ་ཁྱེད་དྲུང་ང་ཡི་གདུང་ཤུགས་ཡོད། བདག་གི་འཁུན་ལུགས་ཁྱེད་ལས་སྦས་པ་མེད།

༡༠ ངའི་སྙིང་འདར་ཞིང་ལུས་སྟོབས་ཟད་ནས་འགྲོ། བདག་གི་མིག་གི་འོད་ཀྱང་བསྒྲིབས་གྱུར་ཏོ༎

༡༡ བདག་གི་ཉེ་བ་རྣམས་དང་མཛའ་གྲོགས་རྣམས། བདག་གི་བར་ཆད་དག་ལས་བྱོལ་བསྡད་དེ། གཉེན་འབྲེལ་རྣམས་ཀྱང་ཐག་རིང་སོང་ནས་བསྡད།

༡༢ བདག་གི་སྲོག་ལ་རྔམ་པ་རྙི་འཛུག་ཅིང་། གནོད་སྐྱེལ་འཚོལ་བས་གཡོ་སྒྱུའི་གཏམ་བྱེད་དེ། ཉིན་གང་མགོ་བསྐོར་གཏོང་བའི་གྲོས་བྱེད་དོ༎

༡༣ འོན་ཀྱང་འོན་པ་བཞིན་དུ་ངས་མི་ཐོས། ལྐུགས་པ་འདྲ་བར་བདག་གིས་ཁ་མི་འབྱེད།

༡༤ འོ་ན་ང་ནི་རྣ་བས་མི་ཐོས་ཤིང་། ཁ་ནང་ཨ་ལན་འདེབས་རྒྱུ་མེད་མཁན་འདྲ།

༡༥ ངས་ནི་ཁྱེད་ལ་རེ་བས་ཀྱེ་ཡཱ་ཝཱེ། དཀོན་མཆོག་ཡཱ་ཝཱེས་བཀའ་ལན་གནང་བར་འགྱུར།

༡༦ ང་ཡི་རྐང་པ་འདྲེད་དུས་དེ་དག་དགའ། རང་མཐོང་སྐྱེད་པར་མ་གྱུར་ཅིག་ངས་སྨྲས།

༡༧ ང་འགྱེལ་ཆོག་ཆོག་ཡོད་པས་སེམས་སྐྱོ་ནི། བར་མ་ཆད་པར་བདག་གི་མདུན་དུ་ཡོད།

༡༨ རང་ནོངས་མཐོལ་ཞིང་སྡིག་པའི་ཕྱིར་སེམས་འཚེར།

༡༩ འོན་ངའི་དགྲ་རྣམས་གསོན་ཞིང་སྟོབས་ཆེ་སྟེ། དོན་མེད་ང་ལ་སྡང་མཁན་འཕེལ་ནས་འདུག

༢༠ དེ་ཚོས་བཟང་པོའི་ལན་དུ་ངན་པ་བྱེད། བཟང་པོར་ངས་སྙེགས་ཕྱིར་དུའང་ངའི་དགྲ་ཡིས།

༢༡ ང་ནི་སྐྱུར་བར་མ་མཛད་ཀྱེ་ཡཱ་ཝཱེ། ཀྱེ་ངའི་དཀོན་མཆོག་བདག་ལས་འབྲལ་མ་མཛད།

༢༢ མྱུར་དུ་གྲོགས་མཛོད་ངའི་སྐྱབས་ཀྱེ་ཡཱ་ཝཱེ༎

དབུ་མཛད་ལ་ཡེ་དུ་ཐུན་གྱི་ཕྱིར་དཱ་བིད་ཀྱི་གསུང་མགུར་ཞིག་ནི།

༣༩

ངའི་མདུན་སྡིག་སྤྱོད་ཡོད་རིང་དུ། རང་གི་སྤྱོད་པར་ཟོན་བྱེད་ཅིང་། ངའི་ལྕེས་སྡིག་པ་མི་བྱེད་ཕྱིར། ཁ་རུ་སྲབ་ཅིག་འཇུག་འོང་སྨྲས།

༢ ལྐུགས་ཤིང་ཁ་རོག་ང་བསྡད་དེ། བཟང་བ་ལས་ཀྱང་ངག་བཅད་རུང་། བདག་གི་ཁོང་པ་འཁྲུགས་པར་བྱས།

༣ ཁོང་ནང་བདག་གི་སྙིང་འཚིག་ཅིང་། ལོག་བསམ་བཏང་དུས་མེ་འབར་བྱུང་། དེ་ནས་ལྕེ་དང་འདི་སྐད་ཞུས།

༤ ངའི་མཇུག་ཚེ་ལོའི་ཚད་དེ་ནི། ཅི་ཡིན་ཡཱ་ཝཱེ་མངོན་པར་མཛོད།

༥ ཅི་ཙམ་རྒུད་པ་ང་རྟོགས་ཆུག གཟིགས་ཤིག་ངའི་ཚེ་ཐོ་གང་མཛད། ཁྱེད་དྲུང་ངའི་ཚེ་ཅི་ཡང་མིན། བདེན་པར་མི་ཀུན་ལེགས་སྐབས་ཀྱང་། ཡོངས་སུ་མི་རྟག་པ་ཡིན་ནོ༎ [ས་ལཱ།]

༦ བདེན་པར་མི་ནི་གྲིབ་ལྟར་འགྲུལ། དོན་མེད་ཀུ་སྒྲ་འདོན་པར་ངེས། ནོར་སོག་སུས་ཀྱང་བསྡུ་མི་ཤེས།

༧ ཡཱ་ཝཱེ་ད་ང་ཅི་ཕྱིར་སྒུག ཁྱེད་ཉིད་གཅིག་པུར་རེ་བ་བྱེད།

༨ ང་ཡི་འགལ་སྐྱོན་ཀུན་སྒྲོལ་མཛོད། གླེན་པའི་འཕྱ་རྒྱུར་བདག་མ་མཛད།

༩ བདག་ནི་ལྐུགས་ཤིང་ཁ་མ་ཕྱེས། དེ་བཞིན་ཁྱེད་ཀྱིས་མཛད་པས་སོ༎

༡༠ ཁྱེད་ཀྱི་ཁུ་ཚུར་ང་ལས་ཐེན། ཕྱག་གིས་རྡུང་བས་ང་ཚར་རོ༎

༡༡ མི་ལ་ཉེས་པའི་ཕྱིར་ཁྱེད་ཀྱིས། བཀའ་བཀྱོན་མཛད་ཅིང་འཇུན་པའི་དུས། བྱད་མཛེས་མུག་པ་ལྟ་བུར་མཛད། [ས་ལཱ།]

༡༢ ཡཱ་ཝཱེ་ང་ཡི་སྨོན་ལམ་སོན། ངུ་སྐད་ལ་ངའི་སྙན་ཐོད་ངའི། མཆི་མར་གཟིགས་ཤིང་ཞལ་མ་རོག ཕ་མེས་ལྟར་ང་ཁྱེད་དྲུང་དུ། རྒྱལ་ཁམས་པ་དང་བྱེས་པ་ཡིན།

༡༣ འདས་ནས་མེད་པར་མ་གྱུར་སྔོན། ངའི་ཤེད་ལོངས་ཕྱིར་ཚུར་མ་གཟིགས༎

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༤༠

ཡཱ་ཝཱེའི་ཕྱིར་དུ་བདག་ནི་བསྲན་ཞིང་བསྒུགས། ང་ལ་གཟིགས་ཤིང་འོ་དོད་གསན་མཛད་དེ།

༢ འཇིགས་རུང་དོང་དང་གཞའ་ཡི་འདམ་ལས་བཏོན། བདག་གི་རྐང་པ་བྲག་སྟེང་བཞག་མཛད་ནས།

༣ ང་ཡི་གོམ་སྟབས་ཁོང་གིས་བརྟན་པར་མཛད། ངེད་ཀྱི་དཀོན་མཆོག་བསྟོད་པའི་མགུར་གསར་ཞིག ཁ་ནང་བཅུག་པར་མཛད་པས་མི་མང་པོས། མཐོང་ཞིང་འཇིགས་ཏེ་ཡཱ་ཝཱེར་བློ་གདེང་བྱ།

༤ རྫུན་ཅན་ང་རྒྱལ་ཅན་ཕྱོགས་མི་ལོག་པར། ཡཱ་ཝཱེར་བློ་གཏད་བཅོལ་བའི་མི་དེ་ཤིས།

༥ ཀྱེ་ཡཱ་ཝཱེ་ངའི་དཀོན་མཆོག་ངེད་ཀྱི་ཕྱིར། མ་ཚད་པའི་ངོ་མཚར་ཕྲིན་ལས་དང་ཐུགས་སྐྱེད། མང་བས་རིམ་བཞིན་ཁྱེད་དྲུང་སྒྲིབ་མི་ཐུབ། ང་ཡིས་དེ་རྣམས་བརྗོད་ཅིང་འཆད་དགའ་ན། དེ་རྣམས་བགྲང་བར་ནུས་པ་ལས་འདས་པའོ༎

༦ མཆོད་པ་དང་ནི་འབུལ་བར་ཁྱེད་མི་དགྱེས། ཁྱེད་ཀྱིས་ངའི་རྣ་ཕྱེས་མཛད་སྦྱིན་སྲེག་དང་། སྡིག་བཤགས་མཆོད་པ་ཁྱེད་ཀྱིས་མ་བཙལ་ཏོ༎

༧ དེ་ནས་བདག་གིས་ལྟོས་ཤིག་ང་འོང་ངོ་། ངའི་སྐོར་ཤོག་སྒྲིལ་མདོ་ནང་བྲིས་འདུག་གོ།

༨ ངའི་དཀོན་མཆོག་གི་ཐུགས་དགོངས་སྒྲུབ་པར་དགའ། སྙིང་ནང་ཁྱེད་ཀྱི་བཀའ་ཁྲིམས་ཡོད་ཅེས་ཞུས།

༩ ཚོགས་ཆེན་ནང་དུ་དྲང་བ་ཉིད་ངས་བཤད། གཟིགས་ཤིག་བདག་གིས་ཁ་ལྤགས་འཚུམ་མི་བྱ།

༡༠ སྙིང་ནང་དྲང་བ་ཉིད་ཁྱེད་སྦས་མ་བཞག ཁྱེད་ཀྱི་བརྟན་ལུགས་སྐྱབས་ཀྱང་ངས་བཤད་ཡོད། ཁྱེད་ཀྱི་བྱམས་གཟིགས་དང་ནི་བདེན་པ་ཉིད། མི་ཚོགས་ཆེན་པོ་ལ་ངས་སྦས་མ་བཞག

༡༡ ཡཱ་ཝཱེ་ང་ལ་བྱམས་བརྩེ་བསྲིས་མ་ཞོག ཁྱེད་ཀྱི་བྱམས་དང་བདེན་པས་ང་རྒྱུན་སྲུང་།

༡༢ གྲངས་མེད་ངན་པས་ང་བསྐོར་ངའི་ཉེས་པས། ང་ནི་བཟུང་བས་མིག་འདེགས་མི་ཐུབ་སྟེ། ངའི་སྐྲ་གྲངས་ལས་མང་བས་སྙིང་སྟོབས་བུད།

༡༣ ང་ནི་སྒྲོལ་དུ་ཡཱ་ཝཱེ་ཁྱེད་མཉེས་ཤོག ཡཱ་ཝཱེ་ང་ལ་གྲོགས་མཛད་ཕྱིར་མགྱོགས་མཛོད།

༡༤ ངའི་སྲོག་གཅོད་པར་རྔམ་མཁན་རྣམས་ལྷན་ཅིག སྐྱེངས་ཤིང་ངོ་ནི་ཚ་བར་འགྱུར་བར་ཤོག ང་ལ་གནོད་པ་འབྱུང་བར་དགའ་བ་རྣམས། འཕམ་ཞིང་ངོ་ནི་ཚ་བར་འགྱུར་བར་ཤོག

༡༥ ང་ལ་ཨ་ཧ་ཨ་ཧ་ཟེར་མཁན་རྣམས། རང་གི་ཁྲེལ་བའི་རྐྱེན་གྱིས་སྟོངས་པར་ཤོག

༡༦ ཁྱེད་འཚོལ་ཀུན་ནི་དགའ་ཞིང་མགུ་བར་ཤོག ཁྱེད་ཀྱི་སྐྱབས་ལ་ཆགས་པས་དུས་རྒྱུན་དུ། ཡཱ་ཝཱེར་བསྟོད་སྔགས་པར་ཤོག་ཅེས་ཟེར་ཞིག

༡༧ འོན་ཀྱང་ང་ནི་དབུལ་ཞིང་འཕོངས་ན་ཡང་། ཡ་ཧོ་ཝཱ་ཡིས་ང་ནི་སེམས་པར་མཛད། ང་ཡི་ར་མདའ་དང་ནི་སྒྲོལ་མཛད་ཁྱེད། ཀྱེ་ངའི་དཀོན་མཆོག་ཐུགས་འགོར་མ་མཛད་ཅིག།

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༤༡

དབུལ་ཕོངས་སེམས་མཁན་མི་དེ་བཀྲ་ཤིས་སོ། རྐྱེན་ངན་དུས་སུ་ཡཱ་ཝཱེས་ཁོ་སྐྱོབ་འགྱུར།

༢ ཡཱ་ཝཱེས་བསྲུང་ཞིང་གསོན་པོར་ཁོ་གཞག་ཅིང་། ས་གཞིར་མི་དེ་བཀྲ་ནི་ཤིས་པར་འགྱུར། དགྲ་བོར་ཅི་འཐད་བྱེད་དུ་ཁོ་མ་གནང་།

༣ ན་བའི་མལ་ཁྲིར་ཡཱ་ཝཱེས་ཁོ་སྐྱོང་ཞིང་། ན་དུས་ཁྱེད་ཀྱིས་མལ་ཆས་ཀུན་མཛད་དོ༎

༤ ཡཱ་ཝཱེ་སྙིང་རྗེ་མཛོད་ཅིག་ངས་ཁྱེད་ལ། སྡིག་པ་བྱས་པས་ངའི་སེམས་གསོ་མཛོད་ཞུས།

༥ ཁོ་ནི་འཆི་ཞིང་མིང་མེད་ནམ་ནུབ་འོང་། དགྲ་ཚོས་ཟེར་ཞིང་ངན་པ་ངའི་ཕྱིར་གླེང་།

༦ འཕྲད་དུ་འོང་ན་ང་ལ་རྫུན་གཏམ་ཟེར། ཁོ་ཡི་སྙིང་གིས་རང་ནང་ངན་པ་སོག ཕྱི་རོལ་འཐོན་དུ་དེ་བཞིན་ཟེར་བར་བྱེད།

༧ ང་ལ་སྡང་མཁན་ཀུན་ཁ་འདྲིལ་ཞིང་ཤུབ། ང་ལ་གནོད་སྐྱེལ་ཕྱིར་དུ་གྲོས་བྱེད་དོ༎

༨ དེ་ཚོས་ཁོ་ལ་ནད་ངན་འབྱར་འདུག་པས། ད་ཁོ་ཉལ་ཏེ་སླར་ནི་མི་ལང་ཟེར།

༩ ངའི་ཟན་ཟོས་ཤིང་བདག་གིས་བློ་བཏད་པའི། གྲོགས་པོ་ཉེ་མོས་ང་ལ་རྡོག་པ་བརྒྱབས།

༡༠ འོན་ཀྱེ་ཡཱ་ཝཱེ་ང་ལ་སྙིང་རྗེ་མཛོད། དེ་ཚོར་དགྲ་ལན་འཇལ་ཕྱིར་ང་སློངས་ཤིག

༡༡ དགྲ་བོ་བདག་ཐོག་མི་རྒྱལ་བའི་སྒོ་ནས། ཁྱེད་ནི་ང་ལ་དགྱེས་པ་ངས་ཤེས་སོ༎

༡༢ ང་ཡི་དྲང་པོ་ཁྱེད་ཀྱིས་བསྲུང་མཛད་ཅིང་། ཁྱེད་ཞལ་དྲུང་དུ་དུས་རྒྱུན་ང་འཇོག་མཛད།

༡༣ ཨིས་ར་ཨེལ་གྱི་དཀོན་མཆོག་ཡཱ་ཝཱེ་ལ། རྒྱུན་ནས་རྒྱུན་དུ་བསྟོད་ཤོག་ཨ་མེན་ཨ་མེན༎

གསུང་མགུར་གྱི་མདོ་གཉིས་པ།

དབུ་མཛད་ལ་ཀོ་རཱའི་བུ་རྣམས་ཀྱི་མཱས་ཀིལ་ཞིག་ནི།

༤༢

གྲོག་པོའི་ཆུ་ལ་ཤ་མོ་གདུང་བ་ལྟར། དཀོན་མཆོག་ཁྱེད་ལ་ངའི་སེམས་དུང་དུང་བྱེད།

༢ བདག་གི་སེམས་ཉིད་དཀོན་མཆོག་ཕྱིར། གསོན་པོའི་དཀོན་མཆོག་ཕྱིར་སྐོམ་མོ། དཀོན་མཆོག་དྲུང་ང་ནམ་སླེབ་འོང་།

༣ ཁྱོད་ཀྱི་དཀོན་མཆོག་ག་ན་ཡོད། དེ་ཚོས་ཆད་མེད་ཟེར་བས་ན། ཉིན་མཚན་གཉིས་པོར་ངའི་མཆི་མ། བདག་གི་ཁ་ཟས་ལ་གྱུར་བྱུང་།

༤ དུས་ཆེན་བྱེད་པའི་མི་ཚོགས་ཤིག དགའ་སྤྲོ་བསྟོད་པའི་དབྱངས་དང་བཅས། མི་ཚོགས་མཉམ་དུ་ཇི་ལྟར་ངས། དེ་རྣམས་དཀོན་མཆོག་ཕོ་བྲང་དུ། ཁྲིད་ནས་སོང་བ་དྲན་པ་ལས། བདག་གི་ཁོག་ནང་སེམས་འབའོ༎

༥ ང་ཡི་སེམས་ཅི་ལ་ཁྱོད་འཕམ། ཅི་ལ་ཁོག་ནང་ཁྲུགས་པ་ཡིན། ཁོང་གི་སྐྱབས་ཀྱི་ཞལ་ངོའི་ཕྱིར། ད་རུང་ངས་ཁོང་བསྟོད་འོང་བས། དཀོན་མཆོག་ལ་ཁྱོད་རེ་བ་བྱོས།

༦ ཀྱེ་ངའི་དཀོན་མཆོག་ངའི་ཁོག་ནང་། བདག་གི་སེམས་ནི་འཕམ་པས་ན། ཡོར་དན་ཡུལ་དང་ཧེར་མོན་དང་། མི་ཚར་རི་ནས་ཁྱེད་དྲན་ནོ༎

༧ ཁྱེད་ཀྱི་ཆུ་འཕྱར་སྐད་རྣམས་ཀྱིས། གཏིང་ཟབ་གཅིག་གིས་གཅིག་ལ་གླེང་། ཁྱོད་ཀྱི་རྦ་ཀློང་རྦ་རླབས་ཀུན། བདག་གི་སྟེང་ནས་འགྲོ་བར་བྱས།

༨ ཡཱ་ཝཱེས་ཉིན་དུས་ཁོང་བྱམས་བརྩེའི། བཀའ་གནང་འོང་བས་མཚན་མོར་ངས། ཁོང་གི་གླུ་ལེན་ངའི་སྲོག་གི། དཀོན་མཆོག་ལ་ནི་སྨོན་ལམ་འདེབས།

༩ དཀོན་མཆོག་ངའི་བྲག་ལགས་པ་ལ། ཅི་ལ་ང་ནི་བརྗེད་པ་ཡིན། དགྲ་བོའི་མགོ་ནོན་རྐྱེན་གྱིས་ང་། མྱ་ངན་བྱེད་ཅིང་འགྲོ་དགོས་ཅི། ཞེས་ངས་ཁོང་ལ་ཞུ་བར་བྱ།

༡༠ དགྲ་ཚོས་ཆད་མེད་པར་ང་ལ། ཁྱོད་ཀྱི་དཀོན་མཆོག་ག་ན་ཡོད། ཟེར་བའི་སྨད་སྒྲ་ངའི་རུས་པའི། ནང་དུ་རལ་གྲི་བཙུགས་པ་འདྲ།

༡༡ ང་ཡི་སེམས་ཅི་ལ་ཁྱོད་འཕམ། ཅི་ལ་ཁོག་ནང་ཁྲུགས་པ་ཡིན། ངའི་ངོའི་སྐྱབས་དང་དཀོན་མཆོག་ལ། ད་རུང་ང་ཡིས་བསྟོད་འོང་བས། དཀོན་མཆོག་ལ་ཁྱོད་རེ་བ་བྱོས༎

༤༣

ང་ཡི་གཤགས་མཛོད་ཀྱེ་དཀོན་མཆོག ཆོས་མེད་མི་བརྒྱུད་མཉམ་བདག་གི། རྒྱུ་རྐྱེན་ཕྱིར་དུ་འཁྲབ་གླེང་མཛོད། མགོ་བསྐོར་ཅན་དང་ལོག་པར་ཅན། མི་ལས་ང་ནི་སྐྱོབ་ཏུ་གསོལ།

༢ ཁྱེད་ངའི་སྟོབས་ཀྱི་དཀོན་མཆོག་ཡིན། ཅི་ལ་ཁྱེད་ཀྱིས་ང་སྤངས་སོ། དགྲ་བོའི་མགོ་ནོན་རྐྱེན་གྱིས་ང་། མྱ་ངན་བྱེད་ཅིང་འགྲོ་དགོས་ཅི།

༣ ཁྱེད་ཀྱི་འོད་དང་བདེན་པ་སྩོལ། དེས་ང་དམ་པའི་རི་བོ་དང་། ཁྱེད་ཀྱི་བཞུགས་གནས་ལ་སྐྱེལ་ཤོག

༤ དེ་ནས་དཀོན་མཆོག་མཆོད་ཁྲིའི་རྩར། བདག་གི་དགའ་བ་མཆོག་ཡིན་པའི། དཀོན་མཆོག་སྐུ་དྲུང་འགྲོ་བར་བྱ། དཀོན་མཆོག་ཁྱེད་ངའི་དཀོན་མཆོག་ལ། སྒྲ་སྙན་འཁྲོལ་ཞིང་བསྟོད་དབྱངས་བྱ།

༥ ངའི་སེམས་ཅི་ལ་ཁྱོད་སེམས་འཕམ། ཅི་ལ་ཁོག་ནང་ཁྲུགས་པ་ཡིན། ངའི་ངོའི་སྐྱབས་དང་དཀོན་མཆོག་ལ། ད་རུང་ཡང་ངས་བསྟོད་འོང་བས། དཀོན་མཆོག་ལ་ཁྱེད་རེ་བ་བྱོས༎

དབུ་མཛད་ལ་ཀོ་རཱའི་བུ་རྣམས་ཀྱི་མཱས་ཀིལ་ཞིག་ནི།

༤༤

དཀོན་མཆོག་ཁྱེད་ཀྱིས་སྔོན་དུས་སུ། ངེད་ཀྱི་མེས་པོ་རྣམས་ཀྱི་དུས། མཛད་པའི་ཕྲིན་ལས་རྣ་བས་ཐོས། དེ་ཚོས་ངེད་ལ་བཤད་བྱུང་ངོ་༎

༢ ཁྱེད་ཀྱི་ཕྱག་གིས་མི་བརྒྱུད་རྣམས། བསྐྲད་ནས་དེ་རྣམས་ཕྱག་གིས་བཙུགས། ཁྱེད་ཀྱིས་མི་སྡེ་རྣམས་བཤིག་སྟེ། དེ་རྣམས་ཕྱོགས་བཞིར་རྒྱས་སུ་བཅུག

༣ དེ་ཚོའི་རལ་གྲིས་ཡུལ་མ་བཟུང་། དེ་ཚོའི་ཕྲག་པས་ཀྱང་མ་བསྐྱབས། འོན་ཀྱང་དེ་ཚོར་ཁྱེད་དགྱེས་པས། ཁྱེད་ཕྱག་གཡས་དང་ཕྲག་པ་དང་། ཞལ་རས་འོད་ཀྱིས་ཡུལ་བཟུང་བྱུང་།

༤ དཀོན་མཆོག་ཁྱེད་ངའི་རྒྱལ་པོ་ཡིན། ཡ་ཀོབ་ཐར་བའི་བཀའ་གནང་འཚལ།

༥ ཁྱེད་དང་འགྲོགས་ནས་དགྲ་ཟློག་ཅིང་། ངེད་དགྲར་ལྡང་མཁན་མི་རྣམས་ནི། ཁྱེད་མཚན་ནང་དུ་རྡོག་རྫིས་བྱ།

༦ དེའི་རྒྱུ་གཞུར་ངས་བློ་མི་གཏད། རལ་གྲིས་ང་མི་སྐྱོབ་པས་སོ༎

༧ འོན་ངེད་དགྲ་ལས་ཁྱེད་ཀྱིས་བསྒྲལ། ངེད་ལ་སྡང་མཁན་ཁྲེལ་བཅུག་མཛད།

༨ ཉིན་གང་ངེད་ཀྱིས་དཀོན་མཆོག་ངོམ། དུས་རྒྱུན་ཁྱེད་མཚན་བསྟོད་པར་བྱ། [སེ་ལཱ།]

༩ འོན་ཀྱང་ད་ལྟ་ཁྱེད་ཀྱིས་ངེད། བསྐྱུར་ནས་དམའ་འབེབས་གནང་མཛད་དེ། ངེད་ཀྱི་དམག་དཔུང་མཉམ་མི་གཤེགས།

༡༠ དགྲ་ལས་ང་ཅག་འཕམ་བཅུག་མཛད། སྡང་མཁན་རྣམས་ཀྱིས་ངེད་བཅོམ་མོ༎

༡༡ བཤས་ལུག་འདྲ་བར་ཁྱེད་ཀྱིས་མཛད། མི་བརྒྱུད་རྣམས་ཁྲོད་ངེད་གཏོར་མཛད།

༡༢ ཉིད་ཀྱི་མི་སྡེ་རིན་མེད་འཚོང་། རིན་གྱིས་ཁྱེད་ནོར་མ་སྤེལ་ཏོ༎

༡༣ ཁྱིམ་མཚེས་པ་ཡི་སྨད་ཚིག་དང་། ཉེ་འཁོར་པ་ཡི་ཁ་ངན་དང་། ཁྲེལ་དགོད་རྒྱུར་ངེད་ཁྱེད་ཀྱིས་མཛད།

༡༤ མི་བརྒྱུད་རྣམས་ནང་གཏམ་དཔེ་དང་། མི་སྡེ་རྣམས་ནང་མགོ་གཡུག་པའི། གནས་སུ་ཁྱེད་ཀྱིས་ང་ཅག་མཛད།

༡༥ དགྲ་དང་དགྲ་ལན་ལེན་མཁན་རྐྱེན། སྨད་ཅིང་ཚིག་ངན་སྐད་རྐྱེན་གྱིས།

༡༦ ཉིན་གང་ངོ་ཚ་ངའི་མདུན་ཡོད། ཁྲེལ་བས་ངའི་གདོང་བཏུམ་པར་བྱས།

༡༧ འདི་ཀུན་ངེད་ཐོག་འཕོག་ན་ཡང་། ཁྱེད་ཀྱང་མ་བརྗེད་པར་ཁྱེད་ཀྱི། ཞལ་ལའང་ལོག་པར་མེད་པ་དང་།

༡༨ སྙིང་ཡང་མ་འཁྱོར་བར་ཁྱེད་ཀྱི། གོམ་པ་གཤེགས་ལམ་ལས་མ་འཁྱར།

༡༩ འོན་ཀྱང་ཅེ་སྤྱང་གནས་སུ་ངེད། ཁྱེད་ཀྱིས་རབ་ཏུ་བརྫིས་མཛད་དེ། འཆི་བའི་གྲིབ་མས་ངེད་བཀབ་མཛད།

༢༠ རང་གི་དཀོན་མཆོག་བརྗེད་པའམ། གཞན་ལྷར་ལག་པ་བཏིང་ཡོད་ན།

༢༡ སྙིང་གི་གསང་བ་དཀོན་མཆོག་གིས། མཁྱེན་པས་དེ་རྩད་མི་གཅོད་དམ།

༢༢ ཁྱེད་དོན་ཉིན་གང་ངེད་བསད་བྱུང་། ངེད་ཅག་བཤས་ལུག་ལྟར་བརྩིས་བྱུང་།

༢༣ ཡཱ་ཝཱེ་མནལ་སོད་ཅི་ལ་གཟིམ། བཞེངས་ཤིག་དུས་རྒྱུན་ངེད་མ་སྤང་།

༢༤ ཁྱེད་ཞལ་སྦེད་ཅིང་ངེད་ཀྱི་སྡུག མགོ་ནོན་ཅི་ལ་རྗེད་པར་མཛད།

༢༥ ངེད་ཀྱི་སེམས་ནི་ཐལ་ཁྲོད་འདྲེས། ངེད་ཀྱི་ལུས་ནི་ས་ལ་འབྱར།

༢༦ ད་ངེད་ར་མདར་བཞེངས་པར་མཛོད། ཁྱེད་ཀྱི་བྱམས་བརྩེའི་ཕྱིར་ངེད་སྒྲོལ༎

དབུ་མཛད་ལ་དྲེས་མའི་མེ་ཏོག་གི་དབྱངས་ནང་ཀོ་རཱའི་བུ་རྣམས་ཀྱི་མཱས་ཀིལ་བྱ་བའི་གདུང་སེམས་ཀྱི་གསུང་མགུར་ཞིག་ནི།

༤༥

ཡིད་འོང་གཏམ་ཞིག་ངའི་སྙིང་ནང་ན་ལུད། རྒྱལ་པོའི་ཕྱིར་ངས་བརྩམས་པ་བརྗོད་པར་བྱེད། ངའི་ལྕེ་སྨྱུག་འཛིན་མཁས་པའི་འབྲི་སྨྱུག་ཡིན།

༢ མིའི་བུ་རྣམས་ལས་ཁྱེད་ནི་ལྷག་པར་མཛེས། ཁྱེད་མཆུ་ཡིད་དུ་འོང་བས་གང་བའི་སྟབས། དཀོན་མཆོག་གིས་ཁྱེད་གཏན་ཕྱིར་བྱིན་གྱིས་བརླབས།

༣ དཔལ་དང་མངའ་ཐང་ལགས་པའི་རལ་གྲི་དེ། དཔའ་བོ་ཁྱེད་ཀྱི་སྐུ་རྐེད་འཆིང་བར་མཛོད།

༤ བདེན་དང་ཐུགས་དུལ་དྲང་བ་ཉིད་ཀྱི་ཕྱིར། ཟིལ་ནང་དར་ཞིང་ཆིབས་མཛོད་ཕྱག་གཡས་པས། ཁྱེད་ལ་འཇིགས་སུ་རུང་བ་སློབ་པར་འགྱུར།

༥ ཁྱེད་ཀྱི་མདའ་རྣོ་རྒྱལ་པོའི་དགྲའི་སྙིང་ལ། འཕོག་ཅིང་མི་སྡེ་རྣམས་ནི་ཁྱེད་འོག་ལྟུང་།

༦ དཀོན་མཆོག་ཁྱེད་ཀྱི་རྒྱལ་ཁྲི་དུས་རྒྱུན་གནས། ཁྲིམས་དབྱུག་དྲང་པོ་རྒྱལ་སྲིད་ཁྲིམས་དབྱུག་ཡིན།

༧ དྲང་པོར་ཁྱེད་ཀྱིས་གདུངས་ཀྱང་ངན་པར་སྡང་། དེ་ཕྱིར་དཀོན་མཆོག་ཁྱེད་ཀྱི་དཀོན་མཆོག་གིས། ཁྱེད་ཀྱི་འདྲ་འདྲ་རྣམས་ལས་ལྷག་པར་ཁྱེད། དགའ་སྤྲོའི་སྣུམ་གྱིས་ཁོང་གིས་ཁྱེད་བྱུགས་མཛད།

༨ ན་བཟའ་ཀུན་ལས་གན་དྷ་ར་ས་དང་། ཨ་ག་རུ་དང་ཤིང་ཚའི་དྲི་བསུང་འབྱུང་། བ་སོའི་མཁར་གྱི་རོལ་མོས་ཁྱེད་དགྱེས་བཅུག

༩ ཞེ་ས་ལྡན་པའི་ཁྱེད་ཀྱི་བཞིན་བཟང་ཁྲོད། རྒྱལ་པོའི་སྲས་མོ་རྣམས་བཞུགས་ཁྱེད་ཕྱག་གཡས། ཨོ་ཕིར་གསེར་གྱིས་བརྒྱན་པའི་རྒྱལ་མོ་བཞུགས།

༡༠ བཞིན་བཟང་ཁྱེད་རྣམས་ཉོན་ཞིག་བསམ་བློ་ཐོངས། རང་གི་བརྒྱུད་དང་ཕ་ཁང་རྗེད་ཅིག་དང་།

༡༡ ཁྱེད་ཀྱི་བྱད་མཛེས་རྒྱལ་པོས་གདུང་བར་བྱ། ཁྱེད་ཀྱི་གཙོ་བོ་ཁོང་ཡིན་ཕྱག་ཕུལ་ཞིག

༡༢ ཚོར་གྱི་བུ་མོས་ཕྱག་རྟེན་བཅས་སུ་དང་། མི་སྡེའི་ཕྱུག་པོས་ཁྱེད་ཀྱི་ངོ་འཚོལ་འོང་།

༡༣ ཁབ་ནང་རྒྱལ་པོའི་སྲས་མོ་རྣམ་ཀུན་མཛེས། ན་བཟའ་གསེར་སྐུད་ལས་བཏགས་པའོ༎

༡༤ རྒྱན་གཞི་གསོལ་ཏེ་རྒྱལ་པོའི་དྲུང་སྐྱེལ་འོང་། དེ་ལ་འབྲང་བའི་བག་རོགས་ན་ཆུང་རྣམས། ཁྱེད་ཀྱི་སྐུ་དྲུང་དེ་རྣམས་སྐྱེལ་བར་འགྱུར།

༡༥ དགའ་མགུ་སེམས་སྐྱིད་དང་བཅས་སྐྱེལ་བར་འགྱུར། རྒྱལ་པོའི་ཁབ་ནང་འཇུག་འོང་ཁྱེད་ཀྱི་སྲས།

༡༦ རྣམས་ནི་ཡབ་མེས་ཚབ་འགྱུར་འོང་ཁྱེད་ཀྱིས། དེ་རྣམས་ས་གཞི་ཀུན་ནང་དཔོན་པོར་དགོད།

༡༧ ཁྱེད་མཚན་མི་རབས་ཀུན་དུ་དྲན་གཞུག་པས། མི་སྡེས་དུས་རྒྱུན་ཁྱེད་ཀྱི་དྲིན་གཟོ་འོང་༎

དབུ་མཛད་ལ་ཨ་ལཱ་མོད་ཀྱི་དབྱངས་ནང་ཀོ་རཱའི་བུ་རྣམས་ཀྱི་གསུང་མགུར་ཞིག་ནི།

༤༦

ངེད་ཀྱི་སྐྱབས་གནས་དང་སྟོབས་དཀོན་མཆོག་ཡིན། སྡུག་བསྔལ་ནང་དུ་ཁྱེད་ངའི་སྐྱབས་ལགས་པས།

༢ ས་གཞི་ལོག་རུང་རི་རྣམས་རྒྱ་མཚོའི་གཏིང་། ཁྱེར་རུང་འུར་སྒྲ་འདོན་ཞིང་ཆུ་འཁྲུག་སྟེ།

༣ འཕེལ་ཞིང་རི་རྣམས་འགུལ་རུང་ངེད་མི་འཇིགས། [སེ་ལཱ།]

༤ གཙང་པོའི་ཡུར་བས་དཀོན་མཆོག་གི་གྲོང་ཁྱེར། བླ་མེད་བཞུགས་གནས་དམ་པ་སྐྱིད་པར་བྱེད།

༥ དཀོན་མཆོག་དེའི་དཀྱིལ་བཞུགས་པས་གཡོ་མི་འགྱུར། སྔ་གསར་དཀོན་མཆོག་གིས་ནི་དེར་གྲོགས་མཛད།

༦ མི་བརྒྱུད་རྣམས་ཁྲོས་རྒྱལ་ཁམས་རྣམས་ནི་གཡོས། ཁོང་གིས་གསུང་སྐད་འདོན་པས་ས་ཆེན་བཞུས།

༧ དཔུང་ཆེན་རྣམས་ཀྱི་ཡཱ་ཝཱེ་ངེད་མཉམ་ཡོད། ཡ་ཀོབ་ཀྱི་ནི་དཀོན་མཆོག་ངའི་སྐྱབས་གནས། [སེ་ལཱ།]

༨ ཡཱ་ཝཱེས་ས་གཞི་ཇི་ལྟར་སྟོངས་བཅུག་པའི། མཛད་པ་རྣམས་ལ་བལྟ་རུ་ཚུར་ཤོག་ཅིག

༩ ཁོང་གིས་ས་མཐའི་བར་དམག་མེད་པར་མཛད། གཞུ་གཅོག་གདུང་གཏུབ་ཤིང་རྟ་མེ་ལ་སྲེག

༡༠ དཀོན་མཆོག་ང་ཡིན་རྟོགས་ལ་ཁ་རོག་ཅིག མི་བརྒྱུད་རྣམས་ནང་ཁོ་བོ་འཕགས་པར་འགྱུར། ས་ཆེན་ནང་དུ་ང་ནི་འཕགས་པར་འགྱུར།

༡༡ དཔུང་ཆེན་རྣམས་ཀྱི་ཡཱ་ཝཱེ་ངེད་མཉམ་ཡོད། ཡ་ཀོབ་ཀྱི་ནི་དཀོན་མཆོག་ངའི་སྐྱབས་གནས༎ [སེ་ལཱ།]

དབུ་མཛད་ལ་ཀོ་རཱའི་བུ་རྣམས་ཀྱི་གསུང་མགུར་ཞིག་ནི།

༤༧

བླ་མེད་གཙོ་བོ་འཇིགས་སུ་རུང་ལགས་ཏེ། ས་ཆེན་ཀུན་གྱི་རྒྱལ་ཆེན་ཁོང་ལགས་པས།

༢ སྡེ་ཀུན་ལག་རྡབ་ཐོང་ཞིག་སེམས་དགའ་བའི། སྐད་ཀྱིས་དཀོན་མཆོག་ཕྱིར་དུ་ཀུ་ཐེགས་ཤིག

༣ ཁོང་གིས་མི་སྡེ་རྣམས་ངེད་འོག་བཅུག་སྟེ། ངེད་ཀྱི་རྐང་འོག་མི་བརྒྱུད་རྣམས་འཇུག་འོང་།

༤ བྱམས་མཛད་ཡ་ཀོབ་ཀྱི་ནི་དཔལ་ལགས་པའི། ནོར་སྐལ་དེ་ནི་ངེད་དོན་འདམ་པར་འགྱུར། [སེ་ལཱ།]

༥ ལྷང་ལྷང་སྐད་བཅས་དཀོན་མཆོག་ཡར་འཕགས་སོ། དུང་སྐད་བཅས་སུ་ཡཱ་ཝཱེ་ཡར་འཕགས་སོ༎

༦ དཀོན་མཆོག་ལ་ནི་བསྟོད་དབྱངས་བསྟོད་དབྱངས་ཕུལ། ང་ཡི་རྒྱལ་པོར་བསྟོད་གླུ་སྟོད་གླུ་ཕུལ།

༧ ས་གཞི་ཀུན་གྱི་རྒྱལ་པོ་དཀོན་མཆོག་ཡིན། ཁོང་ལ་མཁས་པའི་བློ་ཡིས་སྟོད་དབྱངས་ཕུལ།

༨ མི་བརྒྱུད་རྣམས་ལ་དཀོན་མཆོག་གིས་སྲིད་མཛད། དཀོན་མཆོག་ཉིད་ཀྱི་དམ་པའི་རྒྱལ་ཁྲིར་བཞུགས།

༩ ཨབ་ར་ཧམ་གྱི་དཀོན་མཆོག་གི་མི་སྡེར། འགྱུར་ཕྱིར་མི་སྡེའི་སྐུ་དྲག་རྣམས་འདུ་འོ། ས་གཞིའི་ཕུབ་རྣམས་དཀོན་མཆོག་གི་ཡིན་ཏེ། ཁོང་ནི་རབ་ཏུ་འཕགས་པ་ལགས་པས་སོ༎

ཀོ་རཱའི་བུ་རྣམས་ཀྱི་གསུང་མགུར་ཞིག་ནི།

༤༨

རི་དམ་པ་ངེད་ཀྱི་དཀོན་མཆོག་གི་གྲོང་ཁྱེར་ན། ཡ་ཧོ་ཝཱ་ཆེ་ཞིང་རབ་ཏུ་བསྟོད་འོས་པ་ལགས།

༢ རྒྱལ་ཆེན་གྱི་གྲོང་ཁྱེར་བྱང་ངོས་ཀྱི་རི་ཙི་ཨོན། མཐོན་པོ་ན་མཛེས་པའི་ས་ཆེན་གྱི་དགའ་བ་ལགས།

༣ ཁབ་རྣམས་ནང་དཀོན་མཆོག་སྐྱབས་གནས་ཉིད་ཡིན་པ་མངོན།

༤ ལྟོས་ཤིག་དང་རྒྱལ་པོ་རྣམས་འདུས་ཏེ་འཛོམས་ནས་འགྲོ།

༥ དེ་དག་གིས་དེ་མཐོང་ཧན་ཁྱོར་ནས་འཇིགས་ཏེ་འབྲོས།

༦ སྐྱེ་གཟེར་འདྲའི་ཟུག་དང་འདར་ཡམ་གྱིས་དེ་དག་བཟུང་།

༧ ཤར་རླུང་མཉམ་ཁྱེད་ཀྱིས་ཐར་ཤིས་ཀྱི་གྲུ་རྣམས་གཅོག

༨ དཀོན་མཆོག་གི་གྲོང་ཁྱེར་དཔུང་ཆེན་གྱི་ཡ་ཧོ་ཝཱའི། གྲོང་ཁྱེར་ནང་ཇི་ལྟར་ཐོས་པ་བཞིན་ངེད་ཀྱིས་མཐོང་། དཀོན་མཆོག་གིས་རྒྱུན་དུ་འདི་བརྟན་པོར་འཇོག་པར་འགྱུར། [སེ་ལཱ།]

༩ ཀྱེ་དཀོན་མཆོག་ཁྱེད་ཀྱི་མཆོད་ཁང་གི་ནང་ངོས་ན། ཁྱེད་ཉིད་ཀྱི་བྱམས་ཐུགས་ངེད་ཅག་གིས་སྒོམ་པར་བྱེད།

༡༠ ཀྱེ་དཀོན་མཆོག་ཁྱེད་མཚན་ཇི་ལྟ་བུ་ལགས་པ་བཞིན། ཁྱེད་མཚན་གྲགས་ས་གཞི་མཐའ་མ་ཡི་བར་དུ་འདུག ཁྱེད་ཕྱག་གཡས་དྲང་བ་ཉིད་ཀྱིས་ནི་གང་ཞིང་གདའ།

༡༡ ཁྱེད་བཀའ་ཁྲིམས་རྣམས་ཕྱིར་རི་ཙི་ཨོན་དགའ་ཞིང་མགུ། ཡ་ཧུ་དཱའི་བུ་མོ་ཀུན་དགའ་བར་ཤོག་ཅིག་དང་།

༡༢ ཙི་ཨོན་ལ་འཁོར་ཞིང་བསྐོར་བ་བསྐོར་སྤེའུ་རྣམས་རྩིས།

༡༣ ཁྱོད་ཀྱིས་ནི་ཕྱིས་འབྱུང་མི་རབས་ལ་འཆད་ཐུབ་ཕྱིར། ལྕགས་རི་ལ་སྙིང་ཐོང་ཁབ་རྣམས་ལ་བསམ་བློ་སྐོར།

༡༤ དཀོན་མཆོག་འདི་ངེད་ཀྱི་དུས་གཏན་གྱི་དཀོན་མཆོག་ཡིན། ངེད་རྣམས་ཀྱི་མགོ་སྐྱོང་འཆི་བའི་བར་མཛད་པར་འགྱུར༎

དབུ་མཛད་ལ་ཀོ་རཱའི་བུ་རྣམས་ཀྱི་གསུང་མགུར་ཞིག་ནི།

༤༩

མི་སྡེ་ཚང་མས་གཏམ་འདི་གསན་པར་མཛོད། རྣ་བ་བླགས་ཤིག་འཇིག་རྟེན་སྐྱེས་ལྡན་ཀུན།

༢ མཆོག་དམན་གཉིས་དང་ཕྱུག་དབུལ་བཅས་གསན་འཚལ།

༣ ངའི་ཁས་ཤེས་རབ་གཏམ་རྣམས་གླེང་བར་བྱ། སྙིང་གི་དམིགས་རིམ་དོན་ཟབ་ཡོད་པར་བྱ།

༤ གཏམ་དཔེ་ཞིག་ལ་བདག་གིས་རྣ་བ་གཏད། སྒྲ་སྙན་ནང་ངའི་གབ་ཚིག་སྟོན་པར་བྱ།

༥ ང་ལ་བདའ་མཁན་ངན་པས་སྐོར་བའི་དུས། ཅི་ལ་བར་ཆད་ཞག་ང་འཇིགས་པར་འགྱུར།

༦ དེ་ཚོས་ནོར་ལ་བློ་གཏོད་ནོར་ཕྱུག་ངོམ།

༧ ཅིས་ཀྱང་དེ་ཚོས་སྤུན་ཞིག་སྒྲོལ་མི་ཐུབ། དཀོན་མཆོག་ལ་དེའི་བླུ་རིན་འབུལ་མི་ཐུབ།

༨-༩ དུས་རྒྱུན་གསོན་ཞིང་དུར་ཁུང་མི་མཐོང་ཕྱིར། དེ་ཚོའི་སེམས་ཉིད་སྒྲོལ་བའི་རིན་ཆེ་བས། དུས་རྒྱུན་མ་འཇལ་བར་ནི་ལུས་པར་འགྱུར།

༡༠ མི་དེས་མཁས་པ་འཆི་ཞིང་གླེན་པ་དང་། བྱོལ་སོང་འདྲ་བ་མཉམ་དུ་འཇིག་པ་དང་། རྒྱུ་ནོར་གཞན་གྱི་ཕྱིར་དུ་འཇོག་པ་མཐོང་།

༡༡ སྙིང་ནང་རང་གི་ཁང་པ་དུས་རྒྱུན་དང་། ཁྱིམ་ནི་མི་རབས་ཀུན་ཏུ་གནས་འོང་སེམས། ཡུལ་ལ་རང་གི་མིང་ཡང་འདོགས་པར་བྱེད།

༡༢ འོན་ཀྱང་མི་ཡི་ཞེ་ས་མི་གནས་ཤིང་། དེ་དག་འཆི་བའི་དུད་འགྲོ་ལྟ་བུ་སྟེ།

༡༣ དེ་ཚོའི་ལུགས་འདི་གླེན་པ་ཡིན་ན་ཡང་། རྗེས་འབྱུང་མི་རྣམས་དེ་ཚོའི་གཏམ་ལ་དགའ། [སེ་ལཱ།]

༡༤ དེ་རྣམས་གཤིན་ཡུལ་ཁྱུ་ལྟར་བརྩིས་པ་ཡིན། འཆི་བས་དེ་རྣམས་རྫི་བོ་བྱེད་པར་འགྱུར། སྔ་དྲོ་དེ་ཚོར་ཆོས་དྲང་མིས་སྲིད་བྱ། གནས་ས་མེད་སྟབས་དུར་གྱིས་བྱད་འཁྱེར་འོང་།

༡༥ འོན་ང་དཀོན་མཆོག་གིས་ནི་བསྣམས་འགྱུར་བས། ངའི་སེམས་གཤིན་ཁམས་དབང་དུ་གནང་མི་འགྱུར།

༡༦ སུ་གང་ཕྱུག་པོར་འགྱུར་བའི་དུས་སུ་དང་། དེ་ཡི་ཁང་པར་ཟིལ་འཕེལ་དུས་མ་འཇིགས།

༡༧ འཆི་དུས་ཅི་ཡང་ཁོ་ཡིས་འཁྱེར་མི་འོང་། ཟིལ་ཡང་ཁོ་ཡི་རྗེས་མི་འབྲང་བས་སོ༎

༡༨ གསོན་རིང་རང་སེམས་ལ་ནི་ཤིས་བརྗོད་ཅིང་། རང་ལ་ལེགས་པར་བྱེད་དུས་མིས་བསྟོད་རུང་།

༡༩ རང་གི་བརྒྱུད་གཅིག་མེས་པོའི་ཁྲོད་འགྲོ་ཞིང་། འོད་ནི་དེ་ཚོས་ནམ་ཡང་མཐོང་མི་འགྱུར།

༢༠ ཞེ་ས་ཡོད་ཀྱང་བློ་གྲོས་མེད་པའི་མི། མི་རྟག་པ་ཡི་བྱོལ་སོང་འདྲ་བ་ཡིན༎

ཨ་སབ་ཀྱི་གསུང་མགུར་ཞིག་ནི།

༥༠

དཀོན་མཆོག་ཡཱ་ཝཱེ་དཀོན་མཆོག་གིས་གསུངས་ཏེ། ཤར་ནས་ནུབ་ཐུག་ས་གཞི་ལ་བོས་མཛད།

༢ མཛེས་མཆོག་ཙི་ཨོན་ལས་ནི་དཀོན་མཆོག་སྣང་།

༣ ངེད་ཀྱི་དཀོན་མཆོག་འབྱོན་ཞིང་ཞལ་མི་རོག ཁོང་གི་སྔོན་སྔོན་མེ་ཡིས་སྲེག་བྱེད་ཅིང་། ཁོང་གི་ཕྱོགས་བཞིར་རླུང་དྲག་རྒྱུག་པར་འགྱུར།

༤ ཁོང་ཉིད་མི་སྡེར་ཞལ་ཆེ་གཅད་པའི་ཕྱིར། སྟེང་གི་གནམ་དང་ས་གཞིར་འབོད་མཛད་ཅིང་།

༥ ང་དང་མཆོད་པ་བཅས་ཆད་བྱས་པའི་ངའི། དམ་པ་རྣམས་ནི་ངའི་དྲུང་སྡུས་ཤིག་གསུང་།

༦ དེ་ནས་དཀོན་མཆོག་ཉིད་ཀྱིས་གཤགས་བྱ་བས། གནམ་རྣམས་ཁོང་གི་དྲང་བ་ཉིད་བསྒྲག་གོ། [སེ་ལཱ།]

༧ ཀྱེ་ངའི་མི་སྡེ་ཉོན་ངས་གསུང་བར་བྱ། ཀྱེ་ཨིས་ར་ཨེལ་ངས་ཁྱོད་ལ་དབང་བྱའོ། ཁྱོད་ཀྱི་དཀོན་མཆོག་ང་ནི་དཀོན་མཆོག་ཡིན།

༨ ཁྱོད་ཀྱི་མཆོད་པའི་ཕྱིར་ངས་བཀའ་མི་བཀྱོན། ངའི་མདུན་ཁྱོད་ཀྱི་སྦྱིན་སྲེག་དུས་རྒྱུན་འདུག

༩ ཁྱོད་ཀྱི་ཁྱིམ་ལས་ངས་གླང་ཡང་མི་བླང་། ཁྱོད་ཀྱི་ལྷས་ནས་ར་ཕོའང་ངས་མི་འཁྱེར།

༡༠ ནགས་ཀྱི་སེམས་ཅན་ཀུན་དང་རི་སྟོང་སྟོང་། རྣམས་ལ་ཡོད་པའི་སེམས་ཅན་ཁོ་བོའི་ཡིན།

༡༡ རི་ཡི་འདབ་ཆགས་ཐམས་ཅད་ངས་ངོ་ཤེས། ཐང་གའི་གཅན་གཟན་རྣམས་ནི་ང་ཡི་ཡིན།

༡༢ འཇིག་རྟེན་དང་ནི་དེར་གང་ངའི་ཡིན་པས། ང་ནི་བཀྲེས་ནའང་ཁྱོད་ལ་མི་སྨྲ་སྟེ།

༡༣ ང་ཡིས་གླང་གི་ཤ་དག་ཟ་འགྱུར་རམ། ཡང་ན་ར་ཕོའི་ཁྲག་ཀྱང་འཐུང་འགྱུར་རམ།

༡༤ དཀོན་མཆོག་ལ་ནི་གཏང་རག་མཆོད་པ་ཕུལ། བླ་ན་མེད་པར་དམ་བཅས་པ་རྣམས་ཕུལ།

༡༥ སྡུག་བསྔལ་འབྱུང་དུས་ང་ལ་འོ་དོད་ཐོང་། ངས་ཁྱོད་བསྒྲལ་ཞིང་ཁྱོད་ཀྱིས་ང་བསྟོད་འོན།

༡༦ སྡིག་སྤྱོད་ལ་ནི་དཀོན་མཆོག་འདི་སྐད་གསུང་། བསླབ་བྱར་སྡང་ཞིང་ངའི་བཀའ་རྒྱབ་སྐྱུར་ཞིང་།

༡༧ ང་ཡི་སྤྱད་མཚམས་ཁྱོད་ཀྱིས་ཅི་ལ་བཤད། ང་ཡི་ཞལ་ཆད་ཁྱོད་ཁར་ཅི་ལ་ལེན།

༡༨ རྐུན་མ་མཐོང་དུས་ཁྱོད་ཀྱང་ཁོ་དང་འཆམ། ལོག་གཡེམ་བྱེད་མཁན་མཉམ་ཁྱོད་འདྲེས་པ་ཡིན།

༡༩ ཁ་ནས་ངན་པ་འདོན་ལྕེས་གཡོ་སྒྱུ་རྩོམ།

༢༠ ས་ལ་སྡོད་དེ་རང་གི་སྤུན་ལ་སྨད། རང་གི་མ་ཡི་བུ་ལ་སྙད་འདོགས་བྱེད།

༢༡ ཁྱོད་ཀྱིས་དེ་ལྟར་བྱས་ཀྱང་ངས་ཞལ་རོག ཁྱོད་རང་འདྲ་བ་ངའང་ཡིན་ཁྱོད་ཀྱིས་བསམས། འོན་ཀྱང་ངས་ཁྱོད་སྨད་ཅིང་ཁྱོད་རང་གི། མིག་གི་མདུན་དུ་དེ་རྣམས་རིམ་བཞིན་བཞག

༢༢ སྐྱོབ་མཁན་མེད་པར་ངས་ཁྱོད་གསེད་ལས་ཆེ། ད་ཁྱོད་དཀོན་མཆོག་བརྗེད་མཁན་བསམ་པ་མཐོང་།

༢༣ གཏང་རག་མཆོད་པ་སུས་འབུལ་གྱིས་ང་བསྟོད། རང་གི་སྤྱོད་ལམ་ཁྲིག་ཁྲིག་བྱེད་མཁན་ལ། དཀོན་མཆོག་གི་ཐར་པ་ངས་སྟོན་པར་བྱའོ༎

དཱ་བིད་་བེད་ཤ་བཱའི་རྩར་ཕྱིན་པའི་རྗེས་སུ་ལུང་སྟོན་པ་ནཱ་ཐན་དེའི་དྲུང་དུ་འོངས་པའི་ཚེ་ཁོང་གིས་དབུ་མཛད་ལ་གསུངས་པའི་གསུང་མགུར་ཞིག་ནི།

༥༡

དཀོན་མཆོག་ཁྱེད་ཀྱི་བྱམས་ཐུགས་བཞིན། ང་ལ་སྙིང་རྗེ་མཛད་དུ་གསོལ། ཁྱེད་ཀྱི་སྙིང་རྗེ་རྒྱ་ཆེ་བཞིན། བདག་གི་འགལ་སྐྱོན་རྣམས་སེལ་མཛོད།

༢ ངའི་སྐྱོན་ཡོངས་སུ་འཁྲུད་མཛད་ཅིང་། སྡིག་པ་ལས་ང་གཙང་བར་མཛོད།

༣ ངའི་སྐྱོན་རྣམས་ཁས་ལེན་ང་ཡི། སྡིག་པ་དུས་རྒྱུན་ངའི་མདུན་ཡོད།

༤ གསུང་ནང་ཁྱེད་དྲང་པོར་གནས་ཤིང་། གཤགས་ནང་གཙང་བས་ཁྱེད་གཟིགས་ངོར། ངན་པ་ཡིན་པ་ངས་བྱས་ཏེ། ཁྱེད་གཅིག་པོར་ངས་སྡིག་པ་བྱས།

༥ གཟིགས་ཤིག་ངན་ནང་ངའི་དབྱིབས་ཆགས། སྡིག་པའི་ནང་ང་མའི་ལྟོར་ཆགས།

༦ གཟིགས་ཤིག་ཁྱེད་ཁོག་དྲང་པོར་དགྱེས། ནང་གི་གསང་བའི་སར་ང་ལ། ཁྱེད་ཀྱིས་ཤེས་རབ་བསྟན་པར་བྱ།

༧ ཨི་སོབ་མཉམ་དུ་འདག་ཆུག་ན། གཙང་བར་འགྱུར་འོང་ཁྲུ་བར་མཛོད། ཁ་བ་བས་ང་དཀར་བར་འགྱུར།

༨ ཁྱེད་ཀྱིས་བཅག་པའི་རུས་པ་རྣམས། དགའ་ཞིང་དགའ་མགུའི་ཧུན་ཐོས་ཆུག

༩ ངའི་སྡིག་པ་ལས་ཞལ་སྒྱུར་མཛོད། ལས་ངན་ཚང་མ་སེལ་བར་མཛོད།

༡༠ བདག་གི་ནང་དུ་དཀོན་མཆོག་ཀྱེ། སྙིང་གཙང་མ་ཞིག་མཛད་དུ་གསོལ། ངའི་ནང་སེམས་བརྟན་གསར་ནས་མཛོད།

༡༡ ཁྱེད་ཀྱི་དྲུང་ནས་ང་མ་སྐྲོད། ཐུགས་ཉིད་དམ་པ་འཁྱེར་མ་མཛད།

༡༢ ཁྱེད་སྐྱབས་བདེ་བ་སླར་ཡང་གནོང་། ངའི་སེམས་གྲོལ་བས་ང་སྲུང་ཆུག

༡༣ འགལ་མཁན་རྣམས་ལ་ཁྱེད་ཀྱི་ལམ། ང་ཡིས་བསྟན་ཞིང་སྡིག་ཅན་རྣམས། ཁྱེད་ཕྱོགས་ཕྱིར་ལོག་འོང་བར་འགྱུར།

༡༤ དཀོན་མཆོག་ཀྱེ་ངའི་སྐྱབས་དཀོན་མཆོག ངས་མི་བསད་པའི་སྐྱོན་སེལ་མཛོད། ཁྱེད་ཀྱི་དྲང་བ་ཉིད་ཀྱི་ཆེད། ངའི་ལྕེས་སྐད་ཆེའི་གླུ་ལེན་འོང་།

༡༥ ངའི་མཆུ་ཕྱེས་དང་ཀྱེ་ཡཱ་ཝཱེ། ངའི་ཁས་ཁྱེད་ལ་བསྟོད་པར་བྱ།

༡༦ ཁྱེད་ནི་མཆོད་པར་མི་མཉེས་ཏེ། དེ་མིན་བདག་གིས་འབུལ་བར་བྱ། སྦྱིན་སྲེག་ལ་ཡང་ཁྱེད་མི་དགྱེས།

༡༧ དཀོན་མཆོག་མཆོད་པ་སེམས་ཆག་པོའོ། སྙིང་ནི་ཆག་ཅིང་སྣད་པ་ལ། དཀོན་མཆོག་ཁྱེད་ཀྱིས་བརྙས་མི་མཛད།

༡༨ ཐུགས་རྗེས་ཙི་ཨོན་ལེགས་སུ་ཆུག ཡེ་རུ་ཤ་ལེམ་གྱང་རྩིག་མཛོད།

༡༩ དེ་ནས་སེམས་དྲང་མཆོད་པ་དང་། སྦྱིན་སྲེག་དག་གི་མཆོད་པ་དང་། སྦྱིན་སྲེག་མཆོད་པ་ཧྲིལ་པོ་ཡིས། ཁྱེད་ནི་མཉེས་འོང་ཁྱེད་མཆོད་ཁྲི་རུ། བེའུ་རྣམས་ཀྱང་འབུལ་བར་འགྱུར༎

ཨེ་དོམ་པ་དོ་ཨེག་སོང་ནས་ཤ་ཨུལ་ལ་དཱ་བིད་ནི་ཨ་ཧི་མེ་ལེག་གི་ཁང་བར་ཞུགས་སོང་ཞེས་བཤད་པའི་ཚེ་དབུ་མཛད་ལ་དཱ་བིད་ཀྱི་མཱས་ཀིལ་ཞིག་ནི།

༥༢

གྱད་པ་ཁྱོད་ཀྱིས་སེམས་ངན་ཅི་ལ་ངོམ། དཀོན་མཆོག་གི་ནི་ཐུགས་རྗེ་དུས་རྒྱུན་གནས།

༢ སྐྲ་གྲི་རྣོ་འདྲའི་ཀྱེ་མ་གཡོ་སྒྱུ་ཅན། ཤིན་ཏུ་ངན་པའི་བྱུས་ནི་ཁྱོད་ལྕེས་རྩོམ།

༣ བཟང་བ་ལས་ནི་ངན་པར་ཁྱོད་རབ་དགའ། དྲང་པོའི་གཏམ་ལས་རྫུན་ལ་ལྷག་པར་འཐད། [སེ་ལཱ།]

༤ སྒྱུ་ཟོག་ལྕེ་ཁྱོད་སྲོག་ལེན་གཏམ་ཀུན་འཐད།

༥ དཀོན་མཆོག་གིས་ཀྱང་ཁྱོད་གཏན་ཕྱིར་འཇིག་ཅིང་། ཁོང་གིས་བཟུང་ནས་གུར་ནས་ཁྱོད་སྐྲོད་ཅིང་། གསོན་པོའི་ཡུལ་ནས་ཁྱོད་ཀྱི་དྲུང་འབྱིན་འོང་། [སེ་ལཱ།]

༦ ཆོས་དྲང་པོས་ཀྱང་དེ་མཐོང་འཇིགས་པར་འགྱུར། དེ་ལ་ཁྲེལ་དགོད་གཏོང་ཞིང་འདི་སྐད་དུ།

༧ ལྟོས་འདིས་དཀོན་མཆོག་སྟོབས་སུ་མ་བཟུང་བར། རང་གི་ལོངས་སྤྱོད་མང་པོར་བློ་བཏད་དེ། ངན་ནང་ཤེད་ཅན་བྱས་སོ་སྨྲ་བར་འགྱུར།

༨ འོན་ང་དཀོན་མཆོག་གི་ནི་ཕོ་བྲང་ནང་། ལོ་མ་སྔོན་དིང་ཡོད་པའི་ཁ་སྐྱུར་འདྲ། དུས་རྒྱུན་དཀོན་མཆོག་ཐུགས་རྗེར་ངས་བློ་གཏོད།

༩ ཁྱེད་ཀྱིས་དེ་ལྟར་མཛད་པས་ངས་རྟག་ཏུ། གཏང་རག་འབུལ་ལོ་ཁྱེད་ཀྱི་དམ་པ་ཡི། མི་རྣམས་མདུན་དུ་ལེགས་པ་ཡིན་པ་ཡི། ཁྱེད་ཀྱི་མཚན་ལ་བདག་གིས་རེ་བ་བྱའོ༎

དབུ་མཛད་ལ་མ་ཧ་ལཱད་ཀྱི་དབྱངས་ནང་དཱ་བིད་ཀྱི་མཱས་ཀིལ་ཞིག་ནི།

༥༣

གླེན་པས་སྙིང་ནང་དཀོན་མཆོག་མེད་ཅེས་སྨྲས། དེ་རྣམས་བརླགས་ནས་ཞེན་ལོག་ཉེས་པ་བྱས། ལས་བཟང་བྱེད་མཁན་སུ་ཡང་མི་འདུག་གོ།

༢ མཁས་པ་དཀོན་མཆོག་བཙལ་མཁན་ལ་གཟིགས་ཕྱིར། དཀོན་མཆོག་གནམ་ནས་མིའི་བུ་རྣམས་ལ་གཟིགས།

༣ དེ་ཀུན་ལམ་སྟོར་ལྷན་ཅིག་གྲིབ་ཅན་སོང་། ལས་བཟང་བྱེད་མཁན་སུ་གཅིག་ཀྱང་མི་འདུག

༤ ང་ཡིས་མི་སྡེ་བག་ལེབ་ལྟར་ཟ་ཞིང་། དཀོན་མཆོག་མཚན་མི་བརྗོད་པར་ལས་ངན་པ། བྱེད་མཁན་རྣམས་ལ་བློ་གྲོས་ཅང་མེད་དམ།

༥ ཁྱེད་དགྲ་སྒར་བཏབ་མཁན་གྱི་རུས་པ་རྣམས། དཀོན་མཆོག་གིས་ནི་གཏོར་བར་མཛད་དེ་རྣམས། འཇིགས་པ་ཅི་ཡང་མེད་ཀྱང་ཆེར་འཇིགས་གྱུར། ཡཱ་ཝཱེས་སྤངས་པས་ཁྱེད་ཀྱིས་ཁྲེལ་བར་བཅུག

༦ ཐར་བར་འགྱུར་བ་འབྱུང་ན་ཅི་མ་རུང་། ཡཱ་ཝཱེས་ཉིད་ཀྱི་མི་སྡེ་བཙོན་དོང་ལས། ཕྱིར་ལོག་འདྲེན་པར་མཛད་པའི་དེ་དུས་སུ། ཡ་ཀོབ་དགའ་ཞིང་ཨིས་ར་ཨེལ་མགུ་འགྱུར་རོ༎

སིབ་པ་རྣམས་འོངས་ནས་ཤ་ཨུལ་ལ་དཱ་བིད་ནི་ངེད་ཀྱི་ཁྲོད་དུ་ཡིབ་ནས་མེད་དམ། ཞེས་སྨྲས་པའི་ཚེ་དབུ་མཛད་ལ་རྒྱུད་ལྡན་གྱི་རོལ་ཆས་མཉམ་དཱ་བིད་ཀྱིས་གསུངས་པའི་མཱས་ཀིལ་ཞིག་ནི།

༥༤

དཀོན་མཆོག་ཁྱེད་ཀྱི་མཚན་གྱིས་ང་སྐྱོབ་མཛོད། ཁྱེད་ཀྱི་མཐུ་སྟོབས་ཀྱིས་ངའི་གཤགས་མཛོད་ཅིག

༢ བདག་གི་དགྲ་རུ་མཐའི་མི་རྣམས་ལངས་ཏེ། མི་དྲག་པོ་རྣམས་ང་ཡི་སྲོག་ལ་རྔམ། དེ་ཚོས་རང་མདུན་དཀོན་མཆོག་མ་བཞག་པས།

༣ ང་ཡི་སྨོན་ལམ་ལ་གསན་དཀོན་མཆོག་ཀྱེ། ངའི་ཁའི་གཏམ་ལ་ཁྱེད་སྙན་གཏད་དུ་གསོལ། [སེ་ལཱ།]

༤ ལྟོས་ངའི་ར་མདའ་དཀོན་མཆོག་ཡོད་ངའི་སྲོག ཉ་ར་མཛད་མཁན་ཁྲོད་ན་ཡཱ་ཝཱེ་ཡོད།

༥ ཁོང་གིས་ངའི་དགྲའི་ཐོག་ངན་ཟློག་པར་འགྱུར། ཁྱེད་ཀྱི་བདེན་བཞིན་དེ་རྣམས་ཚར་ཆོད་ཅིག

༦ སྡུག་བསྔལ་ཀུན་ལས་ཁོང་གིས་ང་བསྒྲལ་ཏེ། ངའི་དགྲར་ཕོག་པ་ངའི་མིག་གིས་མཐོང་བས།

༧ ཁྱེད་ལ་རང་སེམས་འཐད་པའི་མཆོད་པ་དབུལ། ཀྱེ་ཡ་ཧོ་ཝཱ་ལེགས་པོ་ཡིན་པ་ཡི། ཁྱེད་མཚན་ལ་ངས་གཏང་རག་འབུལ་བར་བྱའོ༎

དབུ་མཛད་ལ་རྒྱུད་ལྡན་གྱི་རོལ་ཆས་ནང་དཱ་བིད་ཀྱི་མཱས་ཀིལ་ཞིག་ནི།

༥༥

ཀྱེ་དཀོན་མཆོག་ངའི་སྨོན་ལམ་ལ་སྙན་ཐོད། ངའི་འཕྲིལ་བཅོལ་ལས་ཁྱེད་ཡིབ་སྟེ་མ་བཞུགས།

༢ ངའི་ཕྱོགས་གཟིགས་ཤིང་བཀའ་ལན་གནོང་ང་ནི། སྡུག་ཅིང་སྙིང་མི་གསོད་དེ་སྨྲེ་སྔགས་འདོན།

༣ དགྲ་ཡི་སྐད་དང་མི་ངན་གྱིས་མགོ་ནོན། བྱེད་ཅིང་ཉེས་སྐྱོན་བཀལ་ཏེ་འཁྲོ་ཞིང་འཚེ།

༤ བྱང་ཁོག་ནང་དུ་སྙིང་ནི་ན་གྱུར་ཏེ། འཆི་བའི་འཇིགས་སྐྲག་བདག་གི་ཐོག་ཏུ་བབས།

༥ འཚབས་པ་དང་ནི་འདར་ཡམ་ངའི་ཐོག་བྱུང་། འཇིགས་སྐྲག་གིས་ནི་བདག་བཀབ་པར་བྱས་པས།

༦ དེ་ནས་བདག་གིས་ང་ལ་ཕུག་རོན་ལྟར། ཤོག་པ་ཡོད་པ་ཡིན་ན་དེ་ནས་ང་། འཕུར་ནས་སོང་སྟེ་སེམས་བདེ་འབྱུང་བར་འགྱུར།

༧ ལྟོས་ཤིག་དེ་ནས་ང་ཐག་རིང་འགྲོ་ཞིང་། འབྲོག་སྟོང་ནང་ན་གནས་ཚང་བྱའོ་སྨྲས། [སེ་ལཱ།]

༨ རླུང་འཚུབ་དང་ནི་རླུང་དྲག་དྲག་ལས་ང་ནི། མྱུར་དུ་སྐྱབས་གནས་ཤིག་ཏུ་འབྲོས་བར་བྱ།

༩ བརྡབས་སིགས་འཐབ་མོ་གྲོང་ཁྱེར་ནང་མཐོང་བས། ཡཱ་ཝཱེ་དེ་ཚོའི་ལྕེ་གསེད་ཚར་ཆོད་ཅིང་།

༡༠ ཉིན་མཚན་མེད་པར་དེ་རྣམས་ལྕགས་རིར་འཁོར། དེ་ཡི་ནང་ན་ངན་དང་ཉོན་མོངས་འདུག

༡༡ དེ་ཡི་དཀྱིལ་ན་སེམས་ངན་འདུག་སྟེ་དེའི། ཁྲོམ་ནས་དབང་ཤུགས་མགོ་བསྐོར་མི་འབྲལ་ཞིང་།

༡༢ ང་ལ་སྨད་མཁན་དགྲ་བོ་མ་ཡིན་ཏེ། ཡིན་ན་ངས་ནི་བཟོད་དེ་ཡང་ང་ལ། སྡང་ཞིང་ཁེངས་དྲེགས་བསྟན་མཁན་མ་ཡིན་ཏེ། ཡིན་ན་ཁོ་ལས་ང་རང་ཡིབ་པ་ཡིན།

༡༣ འོན་དེ་བདག་གི་མཉམ་གྲོགས་ཟླ་བོ་དང་། སེམས་པ་ཉེ་བའི་མཛའ་གྲོགས་ཁྱོད་རང་ཡིན།

༡༤ ངེད་གཉིས་མཉམ་དུ་གཏམ་ཞིམ་བྱས་པ་ཡིན། ཚོགས་མཉམ་ངེད་དཀོན་མཆོག་གི་ཁྱིམ་དུ་སོང་།

༡༥ དེ་ཚོའི་གནས་དང་ཁོག་ནང་ངན་འདུག་པས། བློ་བུར་དེ་ཚོར་འཆི་བ་འབབ་པར་ཤོག དེ་རྣམས་གསོན་པོར་གཤིན་ཡུལ་ལྟུང་བར་ཤོག

༡༦ འོན་ཀྱང་ངས་ནི་དཀོན་མཆོག་འབོད་པར་བྱ། ཡང་ཡ་ཧོ་ཝཱས་བདག་ནི་སྐྱོབ་པར་འགྱུར།

༡༧ སྔ་དྲོ་ཕྱི་དྲོ་ཉིན་གུང་དག་ལ་ངས། འོ་དོད་དང་ནི་སྨྲེ་སྔགས་འདོན་བྱ་བས། བདག་གི་ངུ་སྐད་ཁོང་གིས་གསན་པར་འགྱུར།

༡༨ ང་ལ་འཐབ་མཁན་མང་ཙམ་ཡོད་ན་ཡང་། ངའི་ཐོག་ཐོན་པའི་དམག་འཐབ་ལས་ཁོང་གིས། ཁོ་བོ་ཉེ་ཞོ་མེད་པར་ཁོང་གིས་བསྐྱབས།

༡༩ སྔར་གྱི་དུས་ནས་མཆིས་པའི་དཀོན་མཆོག་གིས། གསན་ཞིང་དེ་ཚོར་བཀའ་ལན་གནང་བར་འགྱུར། [སེ་ལཱ།] དེ་རྣམས་མི་འགྱུར་དཀོན་མཆོག་ལ་མི་འཇིགས།

༢༠ སེམས་མཐུན་ཕྱོགས་སུ་ཁོ་ཡིས་ལག་པ་བརྒྱབས། མི་དེས་རང་གི་དམ་ཚིག་བརླགས་པར་བྱས།

༢༡ ཁོའི་ཁ་མར་ལྟར་འཇམ་པོ་ཡོད་ན་ཡང་། སྙིང་གི་ནང་ན་འཛིང་འཐབ་ཡོད་པ་ཡིན། གཏམ་རྣམས་འབྲུ་མར་ལས་འབོལ་མོ་ཡོད་ནའང་། ཤུབས་ནས་བཏོན་པའི་རལ་གྲི་ཡོད་པ་ཡིན།

༢༢ ཡ་ཧོ་ཝཱ་ལ་རང་གི་ཁུར་པོ་ཕུལ། ཁོང་གིས་ཁྱོད་ལ་ཉ་ར་མཛད་པར་འགྱུར། ཆོས་དྲང་ནམ་ཡང་ཁོང་གིས་གཡོ་མི་འཇུག

༢༣ འོན་ཀྱེ་དཀོན་མཆོག་ཁྱེད་ཀྱིས་མི་དེ་རྣམས། འཇིགས་པའི་དོང་གི་ནང་དུ་འབེབས་པར་བྱ། མི་བསད་མཁན་དང་མགོ་བསྐོར་མཁན་རྣམས་ནི། དེ་ཚོའི་ཚེ་ཚད་ཕྱེད་ཀྱང་གསོན་མི་འགྱུར། འོན་ཀྱང་ངས་ནི་ཁྱེད་ལ་བློ་གཏད་བྱའོ༎

ཕེ་ལེ་ཤེད་པས་གད་ལ་དཱ་བིད་བཟུང་དུས་སུ་དབུ་མཛད་ལ་རྒྱང་རིང་སྒྲ་མེད་ཕུག་རོན་བྱ་བའི་དབྱངས་ནང་དཱ་བིད་ཀྱི་མིག་ཏཱམ་ཞིག་ནི།

༥༦

མི་ཡིས་ཁོ་བོ་ཁྱུར་མིད་བྱེད་འདོད་དེ། ཉིན་གང་འཐབ་ཅིང་བརྡབས་སིགས་བྱེད་པས་ན། ང་ལ་སྙིང་རྗེ་མཛོད་ཅིག་ཀྱེ་དཀོན་མཆོག

༢ ང་རྒྱལ་བྱེད་ཅིང་ང་ལ་རྒོལ་མཁན་མང་། ཉིན་གང་བདག་གི་དགྲ་ཚོས་ང་མིད་འདོད།

༣ འཇིགས་དུས་བདག་གིས་ཁྱེད་ལ་བློ་གཏད་བྱ།

༤ དཀོན་མཆོག་ནང་ན་ཁོང་གི་བཀའ་ལ་བསྟོད། དཀོན་མཆོག་ལ་བློ་གཏད་ཅིང་ང་མི་འཇིགས། ང་ལ་ལུས་ཅན་གྱིས་ནི་ཅི་བྱེད་ནུས།

༥ ཉིན་གང་དེ་ཚོས་བདག་གི་གཏམ་གཅོག་ཅིང་། བསམ་པ་ཐམས་ཅད་ང་ལ་ངན་བྱེད་པའོ༎

༦ དེ་རྣམས་ཕྱོགས་གཅིག་འདུས་ནས་ཡིབ་པར་བྱེད། ང་ཡི་རྐང་རྗེས་གཅོད་ཅིང་སྲོག་ལ་འཇབ།

༧ ཉེས་པ་བྱེད་པས་དེ་རྣམས་ཐར་འགྱུར་རམ། ཁྲོ་བས་མི་སྡེ་རྡབ་མཛོད་ཀྱེ་དཀོན་མཆོག

༨ ང་ནི་རྒྱུ་བའི་གྲངས་རྩི་ཁྱེད་ཀྱིས་མཛད། བདག་གི་མཆི་མ་ཁྱེད་ཀྱི་བུམ་པར་བསགས། དེ་རྣམས་ཁྱེད་ཀྱི་ཕྱག་དཔེ་ནང་མེད་དམ།

༩ བདག་གིས་འོ་དོད་འབོད་དུས་ངའི་དགྲ་འཕམ། དཀོན་མཆོག་ངའི་ཕྱོགས་ཡོད་པ་བདག་གིས་ཤེས།

༡༠ དཀོན་མཆོག་དང་ནི་ཁོང་གི་བཀའ་ལ་བསྟོད། ཡ་ཧོ་ཝཱ་དང་ཁོང་གི་བཀའ་ལ་བསྟོད།

༡༡ དཀོན་མཆོག་ལ་བློ་གཏད་ཅིང་ང་མི་འཇིགས། མི་ཡིས་བདག་ལ་ཅི་ཞིག་བྱེད་པར་ནུས།

༡༢ དཀོན་མཆོག་ཁྱེད་ཀྱི་དམ་བཅའ་ངའི་ཁར་ཡོད། གཏང་རག་མཆོད་པ་ཁྱེད་ལ་ངས་འབུལ་འོང་།

༡༣ དཀོན་མཆོག་དྲུང་དུ་གསོན་པོའི་འོད་ཀྱི་ནང་། འགྲུལ་ཕྱིར་ཁྱེད་ཀྱིས་ངའི་སྲོག་འཆི་ལས་བསྒྲལ། ལྟུང་བ་ལས་ངའི་རྐང་པ་མ་བསྲུངས་སམ༎

ཤ་ཨུལ་གྱི་དྲུང་ནས་དཱ་བིད་བྲག་ཕུག་ཏུ་བྲོས་སོང་དུས་སུ་དབུ་མཛད་ལ་འཕུང་མ་ཆུག་ཅེས་པའི་དབྱངས་ནང་ཁོང་གི་མིག་ཏཱམ་ཞིག་ནི།

༥༧

དཀོན་མཆོག་སྙིང་རྗེ་མཛོད་ཅིག་སྙིང་རྗེ་མཛོད། བར་ཆད་འདི་རྣམས་ཟིན་པར་འགྱུར་བའི་བར། ངའི་སེམས་སྐྱབས་སུ་མཆི་ཞིང་ཁྱེད་ཉིད་ཀྱི། འདབ་ཤོག་གྲིབ་བསིལ་འོག་ཏུ་ཡིབ་པར་བྱ།

༢ བདག་ལ་ཚང་མ་མཛད་པའི་དཀོན་མཆོག་ལ། བླ་མེད་དཀོན་མཆོག་ལ་ངས་འོ་དོད་གཏང་།

༣ དེས་ང་ཟ་བར་དགའ་དུས་ཁོང་གིས་ང་། སྐྱོབ་ཏུ་གནམ་ནས་གནང་ཞིང་བཀའ་བཀྱོན་འོང་། [སེ་ལཱ།] དཀོན་མཆོག་གིས་ནི་བྱམས་དང་བདེན་སྐུར་འོང་།

༤ སེང་གེའི་ཁྲོད་ངའི་སྲོག་ཡོད་མེ་འབར་བའི། གསེབ་ང་ཉལ་ཡོད་མིའི་བུ་གང་རྣམས་ཀྱི། སོ་ནི་མདུང་དང་མདའ་མོ་དང་ལྕེ་ནི། རལ་གྲི་རྣོ་བ་ཡིན་པའི་གསེབ་ཉལ་ཡོད།

༥ གནམ་ལས་ཀྱང་ཁྱེད་མཐོར་ཤོག་ཀྱེ་དཀོན་མཆོག ས་གཞི་ཀུན་ལས་ཀྱང་ཁྱེད་ཟིལ་མཐོར་ཤོག

༦ ང་ཡི་རྐང་ཕྱིར་རྙི་བཙུགས་ངའི་སེམས་ཁུམས། ངའི་མདུན་དོང་བྲུས་ནང་དུ་དེ་དག་ལྷུང་། [སེ་ལཱ།]

༧ དཀོན་མཆོག་ཀྱེ་ངའི་སྙིང་བརྟན་ངའི་སྙིང་བརྟན། ངས་གླུ་འབུལ་ཞིང་བསྟོད་པའི་དབྱངས་འབུལ་འོང་།

༨ ང་ཡི་ཟིལ་ལོངས་པི་ཝང་སྒྲ་སྙན་ལོངས། སྐྱ་འོད་དང་ང་ལང་ཞིང་མི་སྡེ་ཡི།

༩ ཁྲོད་དུ་ཡཱ་ཝཱེ་ཁྱེད་ལ་གཏང་རག་བྱ། མི་བརྒྱུད་རྣམས་ཁྲོད་ཁྱེད་ལ་བསྟོད་དབྱངས་བྱ།

༡༠ ཁྱེད་ཀྱི་བྱམས་བརྩེ་ནམ་མཁའ་ལྟར་ཆེ་ཞིང་། ཁྱེད་ཀྱི་བདེན་ཉིད་མཁའ་མཉམ་ལགས་པས་སོ༎

༡༡ གནམ་ལས་ཁྱེད་མཐོ་བར་ཤོག་ཀྱེ་དཀོན་མཆོག ས་གཞི་ཀུན་ལས་ཁྱེད་ཟིལ་མཐོ་བར་ཤོག།

དབུ་མཛད་ལ་འཕུང་མ་ཆུག་ཅེས་པའི་དབྱངས་ནང་དཱ་བིད་ཀྱི་མིག་ཏཱམ་ཞིག་ནི།

༥༨

ཀྱེ་ཀྱེ་མིའི་བུ་དབང་ཅན་རྣམས་ངོ་ཐོག དྲང་པོར་གླེང་ངམ་གཤགས་དྲང་པོར་གཅོད་དམ།

༢ འོ་ན་ཁྱོད་ཀྱིས་སྙིང་ནང་ངན་རྩོམ་ཞིང་། ས་རུ་ལག་པས་དབང་ཤུགས་འབོ་འདེབས་སོ༎

༣ མི་ངན་མ་ཡི་མངལ་ནས་ལམ་ཁྱེར་ཏེ། སྐྱེས་མ་ཐག་ཏུ་རྫུན་ཟེར་ལམ་སྟོར་རོ༎

༤ དེ་ཚོའི་དུག་ནི་སྦྲུལ་གྱི་དུག་འདྲ་འདུག ཅི་ཙམ་མཁས་པས་སྔགས་ཟླའི་སྔགས་པ་ཡི།

༥ སྐད་མི་ཐོས་པའི་རང་གི་རྣ་འགེགས་པའི། དུག་སྦྲུལ་འོན་པ་ལྟ་བུ་དེ་རྣམས་འདུག

༦ དེ་ཚོའི་ཁའི་ནང་སོ་ཆོག་ཀྱེ་དཀོན་མཆོག སེང་ཕྲུག་མཆེ་སོ་བཅག་མཛོད་ཀྱེ་ཡཱ་ཝཱེ།

༧ བཀྲམ་ནས་ཐིམ་པའི་ཆུ་ལྟར་དེ་རྣམས་མཛོད། དེས་མདའ་ཟིར་དུས་མདའ་ཆག་ལྟ་བུར་མཛོད།

༨ བཞུས་ནས་འདའ་བའི་སྐྱོག་ལྟོ་འབུ་ལྟར་མཛོད། ཉི་མ་མ་མཐོང་མངལ་སྐྱུར་མཁན་ལྟར་མཛོད།

༩ ཁྱོད་ཀྱི་སྣོད་ནི་ཚེར་མས་མ་ཚལ་སྔོན། ཤ་རྗེན་དང་ནི་བཙོས་མཁན་ཁྱད་མེད་པར། སྐོར་རླུང་ཞིག་གིས་འཁྱེར་དུ་འཇུག་པར་བྱ།

༡༠ དྲང་པོས་ལ་ཡོགས་མཐོང་དུས་དགའ་བར་འགྱུར། སྡིག་སྤྱོད་ཁྲག་ནང་དེ་ཡིས་རྐང་པ་འཁྲུད།

༡༡ དེ་ནས་མི་ཚོས་བདེན་པར་ཆོས་དྲང་པོར། འབྲས་བུ་འདུག་སྟེ་ས་གཞིར་གཤགས་མཛད་པའི། དཀོན་མཆོག་ཅིག་ནི་བདེན་པར་འདུག་ཟེར་འགྱུར༎

དཱ་བིད་གསོད་པ་ལ་ཤ་ཨུལ་གྱིས་མི་བཏང་ནས་དེའི་ཁང་པ་བསྲུངས་ཡོད་པའི་ཚེ། འཕུང་མ་ཆུག་ཅེས་པའི་དབྱངས་ནང་དབུ་མཛད་ལ་དཱ་བིད་ཀྱི་མིག་ཏཱམ་ཞིག་ནི།

༥༩

ཀྱེ་ངའི་དཀོན་མཆོག་དགྲ་ལས་ང་སྐྱོབ་མཛོད། དགྲ་རུ་ལྡང་མཁན་རྣམས་ལས་ཡར་འདེགས་མཛོད།

༢ ཉེས་པ་བྱེད་མཁན་རྣམས་ལས་སྒྲོལ་བར་མཛོད། ཁྲག་འཐུང་དགའ་བའི་མི་ལས་ང་སྐྱོབ་མཛོད།

༣ འགལ་དང་ཉེས་པ་ང་ལ་མེད་བཞིན་དུ། དེ་རྣམས་ངའི་སྲོག་ལ་འཇབ་ཡཱ་ཝཱེ་གཟིགས། ངའི་དགྲར་ཤེད་ཅན་མི་རྣམས་ཕྱོགས་གཅིག་འདུ།

༤ ནོངས་མེད་ང་ཐོག་རྒྱུག་ཅིང་གྲལ་བྱེད་པས། ང་ཡི་ར་མདར་མནལ་སོད་གཟིགས་སུ་མཛོད།

༥ ཨིས་ར་ཨེལ་དཀོན་མཆོག་ཡཱ་ཝཱེ་དཔུང་ཆེན་གྱི། དཀོན་མཆོག་མི་བརྒྱུད་ཐམས་ཅད་འཕྲད་ཕྱིར་བཞེངས། སྡིག་སྤྱོད་འགལ་མཁན་གང་ལའང་སྙིང་མ་རྗེ། [སེ་ལཱ།]

༦ དགོངས་མོར་ལོག་འོང་ཁྱི་ལྟར་རྨུག་བྱེད་ཅིང་། གྲོང་ཁྱེར་ལ་ནི་སྐོར་བ་སྐོར་བར་བྱེད།

༧ ཐོས་མཁན་སུ་ཡོད་དེ་ཚོས་ཟེར་བས་ན། གཟིགས་ཤིག་དེ་ཚོའི་ཁ་ནས་ལྦུ་བ་འཐོན། ཁ་ལྤགས་ནང་ན་རལ་གྲི་རྣམས་འདུག་གོ།

༨ འོན་ཀྱང་ཡཱ་ཝཱེ་དེ་ཚོར་ཧབ་དགོད་མཛད། མི་བརྒྱུད་ཀུན་ལ་ཁྲེལ་དགོད་མཛད་པར་འགྱུར།

༩ ངའི་རྫོང་མཐོན་པོར་དཀོན་མཆོག་ཡིན་པས་ན། ཀྱེ་ངའི་སྟོབས་ཁྱེད་ལ་ངས་རེ་བ་བྱེད།

༡༠ ང་ཡི་དཀོན་མཆོག་ཐུགས་རྗེས་ང་སྐྱོབ་འོང་། དགྲ་རྣམས་དཀོན་མཆོག་གིས་ནི་ངར་མཐོང་གཞུག

༡༡ ང་ཡི་མི་སྡེས་བརྗེད་སྲིད་མི་གསོད་པར། ཀྱེ་ཡ་ཧོ་ཝཱ་ངེད་རྣམས་ཀྱི་ཕ་ལི། ཁྱེད་མཐུས་དེ་རྣམས་གཏོར་ཞིང་ས་རུ་ཕོབ།

༡༢ དེ་ཚོའི་ཁ་སྡིག་ཁ་ལྤགས་ཚིག་དང་ནི། རྫུན་དང་སྨོན་ལོག་འདེབས་པའི་རྒྱུ་རྐྱེན་གྱིས། དེ་ཚོའི་ང་རྒྱལ་ནང་དུ་འཛིན་པར་ཤོག

༡༣ ཐུགས་ཁྲོ་ནང་དུ་དེ་རྣམས་ཚར་ཆོད་ཅིག མེད་པར་འགྱུར་ཕྱིར་དེ་རྣམས་ཚར་ཆོད་ཅིག དཀོན་མཆོག་གིས་ཡ་ཀོབ་ལ་སྲིད་སྐྱོང་བ། ས་མཐའི་བར་དུ་དེ་ཚོར་ཤེས་སུ་ཆུག [སེ་ལཱ།]

༡༤ དགོངས་མོར་ལོག་འོང་ཁྱི་ལྟར་རྨུག་བྱེད་ཅིང་། གྲོང་ཁྱེར་ལ་ནི་སྐོར་བ་སྐོར་བར་ཤོག

༡༥ དེ་རྣམས་ཟས་དག་འཚོལ་དུ་ཡར་མར་འཁོར། མ་འགྲངས་ན་མཚན་ཐོག་ཐག་སྒུག་ཅིང་སྡོད།

༡༦ འོན་ངས་ཁྱེད་མཐུ་སྟོབས་ཀྱི་གླུ་ལེན་འོང་། ངའི་རྫོང་མཐོ་དང་སྡུག་བསྔལ་དུས་ཁྱེད་ངའི། འབྲོས་སར་གྱུར་པས་སྔ་དྲོ་སྐད་ཆེན་པོས། ཁྱེད་ཀྱི་བྱམས་བརྩེའི་གླུ་ངས་ལེན་པར་བྱ།

༡༧ དཀོན་མཆོག་རྫོང་མཐོ་ཐུགས་རྗེའི་དཀོན་མཆོག་ལགས། ངའི་སྟོབས་ཁྱེད་ལ་བསྟོད་དབྱངས་འབུལ་བར་བྱའོ༎

དཱ་བིད་ཀྱིས་མེ་སོ་པོ་ཏ་མི་ཨ་དང་ཨ་རམ་ཙོ་བཱ་ལ་འཐབ་མོ་བྱེད་ཅིང་། ཡོ་ཨབ་ཕྱིར་ལོག་ནས་ཚྭའི་ལུང་པར་ཨེ་དོམ་པ་སྟོང་བཅུ་གཉིས་བརྡབས་པའི་ཚེ། དབུ་མཛད་ལ་བསླབ་བྱའི་ཕྱིར་དྲེས་མའི་མེ་ཏོག་གི་དཔང་པོ་བྱ་བའི་དབྱངས་ནང་དཱ་བིད་ཀྱི་མིག་ཏཱམ་ཞིག་ནི།

༦༠

ཁྱེད་ཀྱེ་དཀོན་མཆོག་ཐུགས་ཁྲོ་ནང་། ངེད་རྣམས་སྤངས་ཏེ་ཁྲེ་འཐོར་མཛད།

༢ ཁྱེད་ཀྱིས་ཡུལ་འདར་བཅུག་སྟེ་བཤགས། དེ་འགུལ་བས་བུག་པ་གསོ་མཛོད།

༣ ཁྱེད་ཀྱི་མི་སྡེར་དཀའ་ལས་བསྟན། འཁྱོར་བའི་རྒུན་ཆང་ངེད་ལ་བསྟེར།

༤ བདེན་པའི་དོན་དུ་ཡར་འདེབས་ཕྱིར། ཁྱེད་ལ་འཇིགས་པར་འཕྱར་དར་གནང་། [སེ་ལཱ།]

༥ ཁྱེད་ཀྱི་གཅེས་པ་ཐར་བའི་ཕྱིར། ཕྱག་གཡས་ཀྱིས་སྐྱོབ་བཀའ་ལན་གནོང་།

༦ དཀོན་མཆོག་དམ་པ་ཉིད་ནང་གླེང་། ང་ནི་དགའ་ཞིང་སི་ཀེམ་བགོ། སུ་ཀོད་རོང་གི་ཚད་འདེབས་འོང་།

༧ གིལ་ཨད་་མ་ན་ཤེ་ངའི་ཡིན། ཨེབ་ར་ཨིམ་ངའི་མགོའི་རྨོག་ཡིན། ཡ་ཧུ་དཱ་ངའི་ཁྲིམས་དབྱུག་ཡིན།

༨ མོ་ཨབ་བདག་གི་འཁྲུད་སྣོད་ཡིན། ཨེ་དོམ་ལ་ངས་ལྷམ་རྒྱབ་འོང་། ངའི་ཕྱིར་ཕེ་ལེ་ཤེད་ཀུ་ཐེགས།

༩ སུས་ང་གྲོང་ཁྱེར་བཙན་པོར་བསྐྱེལ། སུས་ང་ཨེ་དོམ་ཐུག་བསྐྱལ་ཏོ༎

༡༠ ཁྱེད་ཀྱེ་དཀོན་མཆོག་གིས་ངེད་རྣམས། མ་སྤངས་སམ་ཁྱེད་ཀྱེ་དཀོན་མཆོག ངེད་ཀྱི་དམག་དཔུང་མཉམ་མི་གཤེགས།

༡༡ མི་ཡི་ར་མདའ་ཕན་མེད་པས། དགྲའི་ངོར་ངེད་ཚོར་ར་མདའ་མཛོད།

༡༢ ཁོང་གིས་དགྲ་རྣམས་རྫི་འོང་བས། དཀོན་མཆོག་ནང་ངེད་དཔའ་སྐྱེད་འགྱུར།

དབུ་མཛད་ལ་རྒྱུད་ལྡན་གྱི་རོལ་ཆས་ནང་དཱ་བིད་ཀྱི་གསུང་མགུར་ཞིག་ནི།

༦༡

ཀྱེ་དཀོན་མཆོག་ངའི་འོ་དོད་གསོན། ང་ཡི་གསོལ་བར་སྙན་རྟགས་མཛོད།

༢ ངའི་སྙིང་རྒུད་དུས་ངས་ཁྱེད་ལ། ས་མཐའ་ནས་འབོད་འོང་ཁྱེད་ཀྱིས། ང་བས་མཐོ་བའི་བྲག་སྟེང་དྲོངས།

༣ ཁྱེད་ངའི་སྐྱབས་གནས་དང་དགྲ་ལས། ཐར་བའི་རྫོང་མཐོ་ཡོད་པ་ཡིན།

༤ ཁྱེད་ཀྱི་གུར་ནང་གཏན་གནས་བྱ། ཁྱེད་ཀྱི་འདབ་ཤོག་བསིལ་ནང་ཡིབ། [སེ་ལཱ།]

༥ དཀོན་མཆོག་ཁྱེད་ཀྱིས་ངའི་དམ་བཅའ། གསན་ཡོད་ཁྱེད་མཚན་ལ་འཇིགས་པའི། ནོར་སྐལ་རྣམས་ནི་ང་ལ་གནང་།

༦ ཁྱེད་ཀྱིས་རྒྱལ་པོའི་ཚེ་སྐྱེད་ཅིང་། མི་རབས་མང་འདྲ་སྐུ་འཚོ་འགྱུར།

༧ དཀོན་མཆོག་དྲུང་ཁོང་གཏན་གནས་འོང་། བསྲུང་ཕྱིར་བྱམས་དང་བདེན་པ་སྩོལ།

༨ ཞག་རེ་བཞིན་དམ་བཅའ་སྒྲུབ་ཏུ། ཁྱེད་ལ་དུས་རྒྱུན་བསྟོད་དབྱངས་དབུལ༎

དབུ་མཛད་ལ་ཡེ་དུ་ཐུན་གྱི་ལུགས་སུ་དཱ་བིད་ཀྱི་གསུང་མགུར་ཞིག་ནི།

༦༢

ངའི་སེམས་དཀོན་མཆོག་གཅིག་པོར་རེ། ཁོང་ལས་ང་ཡི་སྐྱབས་འབྱུང་ངོ་༎

༢ ཁོང་གཅིག་ངའི་བྲག་དང་སྐྱབས་ཡིན། ངའི་རྫོང་མཐོན་པོ་ཁོང་ཡིན་པས། ཆེས་ང་གཡོ་འབུབ་མི་འགྱུར་རོ༎

༣ ཁྱོད་ནི་ཚང་མས་དེ་གསོད་ཕྱིར། གཡོ་བའི་རྩིག་པ་དང་འགུལ་བའི། སྐྱོར་བ་འདྲའི་མིར་ནམ་ཐུག་རྒོལ།

༤ མི་དེ་གོ་ས་ནས་འབེབས་ཕྱིར། དེ་ཚོས་གྲོས་བྱེད་རྫུན་ལ་དགའ། ཁ་ནས་བཀྲ་ཤིས་ཤིག་བརྗོད་ཀྱང་། བྱང་ཁོག་ནང་ན་སྨོན་ལོག་འདེབས།

༥ དཀོན་མཆོག་ལས་རེ་བ་ཡིན་པས། ངའི་སེམས་ཁྱོད་ཁོང་གཅིག་པོར་སྒུག

༦ ཁོང་གཅིག་ངའི་བྲག་དང་སྐྱབས་ཡིན། ཁོང་ངའི་རྫོང་མཐོན་པོ་ཡིན་པས། ང་གཡོ་མི་འགྱུར་ངའི་དཔལ་དང་།

༧ ཐར་པ་དཀོན་མཆོག་ལ་རག་ལས། བདག་གི་སྟོབས་ཀྱི་བྲག་དང་ངའི། སྐྱབས་ཀྱི་གནས་ནི་དཀོན་མཆོག་ཡིན།

༨ ཀྱེ་མི་རྣམས་ཁོང་ལ་དུས་རྒྱུན། བློ་ཐོད་ཁོང་དྲུང་སྙིང་བླུགས་ཤིག ངེད་ཀྱི་ཡིབ་ས་དཀོན་མཆོག་ཡིན། [སེ་ལཱ།]

༩ མ་རབས་མི་རྣམས་ཅང་མིན་དང་། ཡ་རབས་རྫུན་ཅན་ཡིན་པར་ངེས། སྲང་ནང་འདེགས་ན་ཡར་འགྲོ་འོང་། དེ་ཀུན་ཅང་མིན་བས་ཀྱང་ཡང་།

༡༠ དབང་ཤུགས་བྱེད་པར་མ་རྟེན་ཞིག འཕྲོག་པར་བྱེད་པར་མ་སྙེམས་ཤིག རང་ནོར་འཕེལ་ན་སྙིང་མ་ཆགས།

༡༡ དཀོན་མཆོག་གིས་ཐེངས་གཅིག་གསུངས་ནས། དབང་ནི་དཀོན་མཆོག་གི་ཡིན་ཞེས། ངས་འདི་ཐེངས་གཉིས་པར་ཐོས་བྱུང་།

༡༢ མི་རེའི་ལས་བཞིན་ལན་གནང་བས། སྙིང་རྗེའང་ཡཱ་ཝཱེ་ཁྱེད་ཀྱི་ཡིན༎

ཡ་ཧུ་དཱའི་འབྲོག་སྟོང་ན་དཱ་བིད་ཡོད་དུས་སུ་ཁོང་གི་གསུང་མགུར་ཞིག་ནི།

༦༣

དཀོན་མཆོག་ཁྱེད་ངའི་དཀོན་མཆོག་ཡིན། ཆུ་མེད་སྐྱོ་མོའི་གནས་སྐམ་པོར། བདག་གི་སེམས་ནི་ཁྱེད་ལ་སྐོམ། ལུས་ཀྱིས་དུང་དུང་ཁྱེད་དྲན་པས།

༢ ཁྱེད་ཀྱི་དབང་དང་དཔལ་མཐོང་ཕྱིར། གཙང་ཁང་ནང་དུ་ཁྱེད་ལ་བལྟས།

༣ སྲོག་པས་ཁྱེད་ཀྱི་བྱམས་བརྩེ་ལེགས། ངའི་མཆུས་ཁྱེད་ལ་བསྟོད་པར་བྱ།

༤ གསོན་རིང་ཁྱེད་ལ་བཀྲ་ཤིས་ཞུ། ཁྱེད་མཚན་བརྗོད་ཅིང་ལག་འདེགས་འོང་།

༥-༦ ཚིལ་དང་རྐང་མར་གྱིས་འགྲང་ལྟར། ངའི་སེམས་འགྲང་འོང་ངའི་ཁ་ཡིས། ཡི་རང་མཆུ་དང་ཁྱེད་བསྟོད་བྱ། མལ་ཁྲིར་ཉལ་དུས་ཁྱེད་དྲན་ཞིང་། མཚན་ཐུན་རྣམས་ནང་ཁྱེད་སྒོམ་བྱ།

༧ ཁྱེད་ངའི་ར་མདའ་ཡོད་པས་ཁྱེད། འདབ་ཤོག་འོག་ང་དགའ་མགུ་འོང་།

༨ ངའི་སེམས་ཁྱེད་ལ་ཤིན་ཏུ་འབྲང་། ཁྱེད་ཕྱག་གཡས་པས་ང་སྐྱོར་བས།

༩ ངའི་སྲོག་འཚེ་བར་སྙེགས་མཁན་གྱི། མི་རྣམས་སའི་མཐིལ་འགྲོ་བར་འགྱུར།

༡༠ དེ་རྣམས་རལ་གྲིར་གཏད་པར་འགྱུར། ཝ་མོའི་ཟ་སྐལ་ལ་འགྱུར་འོང་།

༡༡ རྫུན་ཅན་ཁ་རྣམས་འགེགས་བྱ་ཡི། རྒྱལ་པོ་དཀོན་མཆོག་ནང་དགའ་ཞིང་། ཁོང་དཔང་འཛུག་མཁན་ཀུན་འཕར་འོང་༎

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༦༤

ཀྱེ་དཀོན་མཆོག་ངའི་སྡུག་སྐད་གསོན། ངའི་སྲོག་དགྲའི་འཇིགས་པ་ལས་སྲུང་།

༢ ངན་བྱེད་མིའི་ལྐོག་གི་གྲོས་དང་། ཉེས་པའི་ལས་བྱེད་མཁན་རྣམས་ཀྱི། ཡོ་ལངས་ལས་ང་སྦ་བར་མཛོད།

༣ དེ་ཚོས་རལ་གྲི་ལྟར་ལྕེ་བརྡར། ཚིག་རྩུབ་མདའ་མོ་ཟིར་བར་བྱས།

༤ དྲང་པོར་ལྐོག་གནས་སུ་མདའ་འཕེན། འཇིགས་མེད་དེ་ཚོར་མདའ་རྒྱབ་བོ༎

༥ དོན་ངན་ནང་དུ་རང་རུས་འཇུག ལྐོག་ཏུ་རྙི་འུ་འཛུག་གྲོས་བྱེད། སུ་ཡིས་མཐོང་བར་འགྱུར་འོང་ཟེར།

༦ མི་རིགས་པ་རྣམས་བཙལ་ནས་འདོན། ངེད་ཀྱིས་བྱུས་མཁས་བསྒྲུབས་སོ་ཟེར། དེ་རྣམས་རེ་རེའི་སྙིང་དང་ནི། བྱང་ཁོག་བསམ་པ་གཏིང་རིང་ཡང་།

༧ དེ་ཚོར་དཀོན་མཆོག་གིས་ཕྱག་མདའ། རྒྱབ་ཅིང་བློ་བུར་སྣད་པར་འགྱུར།

༨ རང་གི་ལྕེས་དེ་རྣམས་འཕུང་གཞུག དེ་མཐོང་ཚད་ཀྱིས་མགོ་གཡུག་འོང་།

༩ མི་ཀུན་འཇིགས་ཤིང་དཀོན་མཆོག་གི། འཕྲིན་ལས་བསྟན་ཞིང་ཁོང་མཛད་པར། བསམ་བློ་ཞིབ་ཏུ་སྐོར་བར་འགྱུར།

༡༠ ཆོས་དྲང་ཡཱ་ཝཱེའི་ནང་དགའ་ཞིང་། ཁོང་ལ་བློ་གདེང་བྱེད་པར་འགྱུར། སྙིང་དྲང་ཀུན་གྱིས་ངོམ་བསྟན་འོང་༎

དབུ་མཛད་ལ་དཱ་བིད་ཀྱི་གསུང་མགུར་གྱི་གསུང་གླུ་ཞིག་ནི།

༦༥

ཙི་ཨོན་ནང་ན་ཀྱེ་དཀོན་མཆོག ཁྱེད་ཕྱིར་བསྟོད་པས་སྒུག་གིན་འདུག

༢ སྨོན་ལམ་གསན་པར་མཛད་མཁན་ཀྱེ། ཁྱེད་དྲུང་ལུས་ཅན་ཀུན་འོང་འགྱུར།

༣ ངའི་ཐོག་ཉེས་པ་རྒྱལ་ཡང་ངེད། འགལ་རྣམས་ཁྱེད་ཀྱིས་སེལ་བར་འགྱུར།

༤ ཁྱེད་ཀྱི་སྡེ་ཡངས་ནང་གནས་ཤིང་། ཁྱེད་ཀྱི་མཆོད་ཁང་གནས་དམ་པའི། ཁྱིམ་གྱི་བཟང་བས་ངེད་ཚིམ་ཕྱིར། ཁྱེད་ཀྱིས་འདམ་ཞིང་བསྙེན་མཛད་པའི། སྐྱེ་བོ་དེ་ནི་བཀྲ་ཤིས་པའོ༎

༥ ངེད་ཀྱི་སྐྱབས་ཀྱི་ཀྱེ་དཀོན་མཆོག ས་མཐའ་ཀུན་དང་རྒྱ་མཚོའི་ཐོག རྒྱང་རིང་གནས་པའི་རེ་ས་ལགས། འཇིགས་རུང་ངང་ནས་ཐུགས་དྲང་པོར། ངེད་ལ་བཀའ་ལན་གནང་བར་འགྱུར།

༦ མཐུ་ཡི་སྐུ་རགས་བཅིང་མཛད་དེ། སྟོབས་ཀྱིས་རི་རྣམས་འཚུགས་སུ་འཇུག

༧ རྒྱ་མཚོའི་འུར་སྒྲ་རྦ་རླབས་དང་། མི་སྡེའི་ཀུ་སྒྲ་ཞི་བར་མཛད།

༨ ས་གཞིའི་ཡང་མཐར་གནས་རྣམས་ཀྱིས། ཁྱེད་ཀྱི་ལྟས་རྣམས་ཕྱིར་དུ་འཇིགས། ཤར་ས་ནུབ་ས་དགའ་བར་མཛད།

༩ ས་ལ་གཟིགས་ཤིང་ཆུ་གནང་སྟེ། ནོར་གྱིས་ཤིན་ཏུ་ཕྱུག་པར་མཛད། དཀོན་མཆོག་གཙང་པོ་ཆུ་ཡིས་གང་། ཁྱེད་ཀྱིས་ས་གཞི་ཁྲིག་མཛད་དུས། དེ་རྣམས་ཕྱིར་དུ་འབྲུ་གནང་ངོ་༎

༡༠ རོལ་རྣམས་ལེགས་པར་འཆུ་མར་མཛད། གོང་བུ་ཆུ་ཡིས་ཞེན་པར་མཛད། ཆར་ཆུས་དེ་ནི་འབོལ་མོ་མཛད། རྡོལ་བ་རྣམས་ལ་བྱིན་རླབས་མཛད།

༡༡ ལོ་ལ་ཁྱེད་ཀྱི་བཟང་བ་ཉིད། ཅོད་པན་སྐོན་ཞིང་ཁྱེད་ཉིད་ཀྱི། ཕེབས་ལམ་རྣམས་ནས་སྣུམ་རྩི་འཐིག

༡༢ འབྲོག་གི་རྩྭ་ཁ་རྣམས་ལའང་འཐིག རི་རྣམས་དགའ་སྤྲོའི་སྐ་རགས་བཅིང་།

༡༣ ལུག་ཁྱུས་རྩྭ་ཁ་རྣམས་བཀབ་སྟེ། ལུང་པ་འབྲུས་ཁེངས་པས་དེ་རྣམས། དགའ་བས་ཀུ་ཐེག་གླུ་ཡང་ལེན༎

དབུ་མཛད་ལ་དཱ་བིད་ཀྱི་གསུང་མགུར་གྱི་གླུ་དབྱངས་ཤིག་ནི།

༦༦

ཀྱེ་ས་གཞི་ཀུན་དཀོན་མཆོག་དྲུང་། ཡི་རང་ཀུ་ཅོ་ཐོང་ཞིག་དང་།

༢ ཁོང་གི་མཚན་གྲགས་གླུ་ལེན་ཞིག ཁོང་ལ་བསྟོད་ཅིང་བསྔགས་པར་གྱིས།

༣ དཀོན་མཆོག་ལ་ཁྱེད་ཀྱི་མཛད་པ། ཇི་ལྟར་འཇིགས་སུ་རུང་བ་འདུག ཁྱེད་ཀྱི་མཐུ་སྟོབས་ཆེ་བའི་རྐྱེན། དགྲ་རྣམས་ཁྱེད་དྲུང་འཁུམ་པར་འགྱུར།

༤ ས་ཆེན་ཐམས་ཅད་ཁྱེད་ཀྱི་དྲུང་། ཕྱག་འཚལ་བསྟོད་གླུ་འབུལ་འོང་ངོ་༎ [སེ་ལཱ།]

༥ ཚུར་ཤོག་དཀོན་མཆོག་མཛད་པར་ལྟོས། མི་ཡི་བུ་ཚོར་མཛད་པའི་ནང་། ཁོང་ནི་འཇིགས་སུ་རུང་བ་ལགས།

༦ ཁོང་གིས་རྒྱ་མཚོ་སྐམ་སར་མཛད། གཙང་པོའི་ཕ་རོལ་རྐང་ཐང་སོང་། ཁོང་ནང་དེར་ངེད་དགའ་མོ་བྱས།

༧ ཁོང་དབང་གིས་དུས་རྒྱུན་སྲིད་སྐྱོང་། སྤྱན་གྱིས་མི་རིགས་རྣམས་ལ་གཟིགས། ངོ་ལོག་མཁན་རྣམས་མ་འཕར་ཞིག [སེ་ལཱ།]

༨ མི་སྡེ་ངེད་ཀྱི་དཀོན་མཆོག་ལ། བཀྲ་ཤིས་ཞུས་བསྟོད་སྒྲ་གསན་ཆུག

༩ ངེད་སྲོག་གསོན་པོར་འཇོག་མཛད་ཅིང་། ངེད་ཀྱི་རྐང་པ་འཁྱོར་མི་འཇུག

༡༠ ཀྱེ་དཀོན་མཆོག་ཁྱེད་ཀྱིས་ངེད་ཀྱི། ཚོད་གཟིགས་ནས་དངུལ་འཇུ་བ་ལྟར། ངེད་ཀྱི་ཉམས་ཚོད་བཞེས་པ་ཡིན།

༡༡ རྙི་ནང་ཁྱེད་ཀྱིས་ངེད་ཁྱེར་བྱུང་། རྐེད་པར་ཁལ་ལྕི་འགེལ་བར་མཛད།

༡༢ མི་རྣམས་ངེད་ཀྱི་མགོར་ཞོན་བཅུག མེ་ཆུའི་ནང་ནས་ངེད་ཆས་ཀྱང་། ལོངས་སྤྱོད་གནས་སུ་ངེད་འདྲེན་མཛད།

༡༣ ཁྱེད་ཀྱི་ཁང་པར་སྦྱིན་སྲེག་བཅས། འོང་ཞིང་དམ་བཅས་རྣམས་ངས་དབུལ།

༡༤ སྡུག་དུས་ངའི་མཆུས་སྨྲས་པ་དང་། བདག་གི་ཁ་ཡིས་ཅི་ཟེར་པའི།

༡༥ ལུག་ཐུག་རྣམས་ཀྱི་དྲི་བསུང་བཅས། དུད་འགྲོ་རྒྱགས་པའི་སྦྱིན་སྲེག་དབུལ། གླང་དང་ར་རྣམས་འབུལ་བར་བྱ།

༡༦ དཀོན་མཆོག་ལ་འཇིགས་མཁན་ཁྱེད་ཀུན། ཚུར་ཤོག་ཉོན་དང་ངའི་སྲོག་ཕྱིར། ཁོང་གིས་ཅི་མཛད་པ་འཆད་འོང་།

༡༧ ངའི་ཁས་ཁོང་ལ་འོ་དོད་བོས། ངའི་ལྕེས་ཁོང་ལ་བསྟོད་སྒྲ་ཕུལ།

༡༨ སྙིང་དུ་ཉེས་པ་ངས་བཞག་ན། ཡཱ་ཝཱེས་ང་ལ་མི་གསན་གྱི།

༡༩ ངོ་ཐོག་དཀོན་མཆོག་གིས་གསན་བྱུང་། ང་ཡི་ཞུ་སྒྲར་སྣང་རྟགས་མཛད།

༢༠ ངའི་སྨོན་ལམ་དང་ཁོང་ཐུགས་རྗེ། ང་ལས་འཕྲལ་བར་མ་མཛད་པའི། དཀོན་མཆོག་ཁོང་ལ་བཀྲ་ཤིས་ཤོག།

དབུ་མཛད་ལ་རྒྱུད་ལྡན་གྱི་རོལ་ཆས་ནང་གསུང་མགུར་གྱི་གླུ་དབྱངས་ཤིག་ནི།

༦༧

དཀོན་མཆོག་ངེད་ལ་སྙིང་རྗེ་མཛོད། ངེད་ལ་བྱིན་རླབས་གནང་དུ་གསོལ། ཁོང་ཞལ་ངེད་ལ་སྣང་མཛད་ཤོག [སེ་ལཱ།]

༢ དེ་ལྟར་ས་གཞིར་ཁྱེད་ལམ་དང་། མི་རིགས་ཐམས་ཅད་ནང་ཁྱེད་ཀྱི། ཐར་པ་དེ་ནི་མངོན་པར་འགྱུར།

༣ མིས་ཁྱོད་བསྟོད་ཤོག་ཀྱེ་དཀོན་མཆོག མི་སྡེ་ཀུན་གྱིས་ཁྱེད་བསྟོད་ཤོག

༤ ཁྱེད་ཀྱི་མི་སྡེ་རྣམས་ཀྱི་གཤགས། དྲང་པོར་གཅད་ཅིང་ས་ཆེན་ཐོག ཁྱེད་ཀྱིས་རྒྱལ་སྲིད་སྐྱོང་འགྱུར་བས། མི་རིགས་རྣམས་ནི་སེམས་དགའ་ཞིང་། སྐྱིད་པའི་གླུ་དབྱངས་ལེན་པར་ཤོག

༥ མིས་ཁྱེད་བསྟོད་ཤོག་ཀྱེ་དཀོན་མཆོག མི་སྡེ་ཀུན་གྱིས་ཁྱེད་བསྟོད་ཤོག

༦ ས་ཡིས་རང་གི་འཕེལ་བསྟེར་བྱུང་། དཀོན་མཆོག་ངེད་ཀྱི་དཀོན་མཆོག་གིས། ངེད་ལ་བྱིན་རླབས་གནང་བར་འགྱུར།

༧ དཀོན་མཆོག་གིས་ངེད་ལ་བྱིན་རླབས། མཛད་འོང་ས་ཆེན་མཐའ་མའི་བར། ཐམས་ཅད་ཁོང་ལ་འཇིགས་པར་འགྱུར༎

དབུ་མཛད་ལ་དཱ་བིད་ཀྱི་གསུང་མགུར་གྱི་མགུར་དབྱངས་ཤིག་ནི།

༦༨

དཀོན་མཆོག་བཞེངས་ཤིག་དེའི་དགྲ་རྣམས་གཏོར་ཤོག སྡང་མཁན་རྣམས་ཀྱང་ཁོང་མདུན་ནས་འབྲོས་ཤོག

༢ དུ་བ་འཁྱེར་འདྲར་དེ་རྣམས་འཁྱེར་བར་མཛོད། མེའི་མདུན་སྤྲ་ཚིལ་འཇུ་ལྟར་དེ་རྣམས་ནི། དཀོན་མཆོག་དྲུང་དུ་མེད་པར་འགྱུར་བར་ཤོག

༣ འོན་ཀྱང་ཆོས་དྲང་དགའ་ཞིང་དཀོན་མཆོག་དྲུང་། བསྟོད་ཅིང་དགའ་མགུས་ཡི་ཡང་རང་བར་ཤོག

༤ དཀོན་མཆོག་ལ་ནི་མགུར་མ་འབུལ་བར་བྱོས། ཁོང་གི་མཚན་ལ་བསྟོད་དབྱངས་འབུལ་བར་བྱོས། འབྲོག་རྒྱུད་ཞོན་ནས་གཤེགས་པར་ཕེབས་ལམ་བྱོས། མཚན་ནི་ཡཱ་ཝཱེ་ཡིན་ཁོང་དྲུང་དགའ་མོ་བྱོས།

༥ དཀོན་མཆོག་ཉིད་ཀྱི་གནས་དམ་པར་དྭ་ཙེའི། ཡབ་དང་མོ་རང་མོར་གཤགས་ཐོབ་ས་ཡིན།

༦ ཕོ་རེང་ལ་དཀོན་མཆོག་གིས་ཁྱིམ་ཚང་གནང་། བཙོན་པ་བཙོན་ལས་སྒྲོལ་ཞིང་དར་འཇུག་ཀྱང་། ངོ་ལོག་པ་རྣམས་ཆུ་མེད་ས་ཆར་གནས།

༧ ཀྱེ་དཀོན་མཆོག་མི་སྡེའི་སྔོན་ཁྱེད་ཕེབས་དུས། འབྲོང་སྟོང་ནང་ན་ཁྱེད་ནི་ཕེབས་པའི་དུས། [སེ་ལཱ།]

༨ ས་གསོས་གནམ་རྣམས་དཀོན་མཆོག་དྲུང་བརྡིབས་བྱུང་། དེས་ཀྱང་མ་ཟད་ཨིས་རེལ་གྱི་དཀོན་མཆོག དཀོན་མཆོག་ཞལ་ངོར་རི་བོ་སི་ནཱའང་གཡོས།

༩ དཀོན་མཆོག་ཁྱེད་ཀྱིས་བདག་པའི་ཡུལ་རྒུད་དུས། གསོ་བར་མཛད་དེ་ཆར་ཆུ་མོད་པོ་གནང་།

༡༠ ཁྱེད་ཀྱི་མི་ཚོགས་དེར་གནས་ཀྱེ་དཀོན་མཆོག ཁྱེད་ནི་བཟང་བས་དབུལ་པོའི་ཕྱིར་བསྒྲིགས་མཛད།

༡༡ གཙོ་བོས་བཀའ་གནང་མཛད་དེ་འཕྲིན་འཆད་པའི། བུད་མེད་རྣམས་ཀྱི་དཔུང་ཚོགས་ཆེན་པོ་འདུག

༡༢ དམག་དཔུང་རྣམས་ཀྱི་རྒྱལ་པོ་རྣམས་འབྲོས་ཤིང་། དེ་རྣམས་འབྲོས་པས་ཁྱིམ་ནང་སྡོད་པ་ཡི། བུད་མེད་རྣམས་ཀྱིས་བཅོམ་ནོར་བགོད་པར་བྱེད།

༡༣ ཤོག་པ་དངུལ་དང་འདབ་ཤོག་སེར་པོ་ཡི། གསེར་གྱིས་བཏུམ་པའི་ཕུག་རོན་ལྟར་དུ་ནི། ཁྱོད་ནི་ལུག་རའི་ནང་དུ་ཉལ་བྱའམ།

༡༤ ཀུན་དབང་གིས་ནི་རྒྱལ་པོ་རྣམས་གཏོར་དུས། ཙལ་མོན་རི་ལ་ཁ་བ་འབབ་འདྲ་བྱུང་།

༡༥ བཱ་ཤན་རི་བོ་དཀོན་མཆོག་རི་ཞིག་ཡིན། བཱ་ཤན་རི་བོ་མཐོ་བའི་རི་ཞིག་ཡིན།

༡༦ དཀོན་མཆོག་གིས་བཞུགས་གནས་ཕྱིར་འདམས་པའི་རིར། ཁྱོད་རི་མཐོ་རྣམས་ཅིའི་ཕྱིར་བལྟ་བར་བྱེད། འོ་ན་ཡཱ་ཝཱེ་གཏན་དུ་དེར་བཞུགས་འོང་།

༡༧ དཀོན་མཆོག་གི་ཤིང་རྟ་ཁྲི་ཁྲི་མ་ཟད། སྟོང་ལྡབ་སྟོང་ཡོད་སི་ནཱ་རུ་བཞུགས་བཞིན། གཙང་ཁང་ནང་ཡཱ་ཝཱེ་དེ་དག་ཁྲོད་བཞུགས།

༡༨ ཁྱེད་སྟེང་འཕགས་ཤིང་བཙོན་པ་བཙོན་ལ་ཁྱེར། དཀོན་མཆོག་ཡཱ་ཝཱེ་མི་མཉམ་བཞུགས་པའི་ཕྱིར། མི་དང་གཉའ་རེངས་ལས་ཀྱང་དཔྱ་ཁྲལ་བརྙེས།

༡༩ ཉིན་རེ་བཞིན་དུ་ངེད་ཀྱི་ཁུར་ཐོགས་པའི། ཡ་ཧོ་ཝཱ་ཁོང་བཀྲ་ཤིས་པར་ཤོག་ཅིག ངེད་ཅག་སྐྱོབ་པའི་དཀོན་མཆོག་ཁོང་ཉིད་ཡིན།

༢༠ དཀོན་མཆོག་ངེད་ཕྱིར་སྒྲོལ་མཛད་དཀོན་མཆོག་ཡིན། འཆི་ལས་ཐར་ས་ཡཱ་ཝཱེ་གཙོ་བོའོ༎

༢༡ དཀོན་མཆོག་གིས་འོན་ཉིད་ཀྱི་དགྲའི་མགོ་དང་། རྒྱུན་ཆད་མེད་པར་སྡིག་པ་བྱེད་མཁན་གྱི། རལ་པ་ཅན་གྱི་ཐོད་པ་གཅོད་པར་འགྱུར།

༢༢ ཁྱེད་ཀྱི་རྐང་པ་ཁྲག་གིས་འཁྲུད་པ་དང་། དགྲ་རྣམས་ཁྱེད་ཀྱི་ཁྱིའི་ཟ་སྐལ་འགྱུར་ཕྱིར།

༢༣ ཡཱ་ཝཱེ་ངས་དེ་རྣམས་བཱ་ཤན་ནས་གདོན། རྒྱ་མཚོའི་གཏིང་ནས་སླར་ངས་འདོན་འོང་གསུངས།

༢༤ ཀྱེ་དཀོན་མཆོག་མི་ཚོས་ཁྱེད་གཤེགས་པ་མཐོང་། ངའི་དཀོན་མཆོག་དང་ངའི་རྒྱལ་པོ་ཁྱེད་ནི། གཙང་ཁང་འབྱོན་པ་མི་ཚོས་མཐོང་བ་ཡིན།

༢༥ སྔོན་དུ་གླུ་མཁན་རྣམས་ནི་འགྲོ་བར་བྱས། དེ་དག་རྗེས་སུ་རོལ་མོ་པ་རྣམས་འབྲངས།

༢༦ ཨིས་ར་ཨེལ་གྱི་ཆུ་མིག་ལས་བྱུང་བའི། ཁྱོད་ཚོས་ཡ་ཧོ་ཝཱ་ལ་བཀྲ་ཤིས་ཞུས། ཚོགས་རྣམས་ནའང་དཀོན་མཆོག་ལ་བཀྲ་ཤིས་རྗོད།

༢༧ བེན་ཡ་མིན་ཆུང་བ་དེ་ཚོའི་དཔོན་པོའོ། ཡ་ཧུ་དཱའི་སྐུ་དྲག་དང་གྲོས་དཔོན་དང་། ཟེ་བུ་ལོན་གྱི་སྐུ་དྲག་རྣམས་དང་ནི། ནབ་ཐ་ལི་ཡི་སྐུ་དྲག་རྣམས་འདུག་གོ།

༢༨ དཀོན་མཆོག་གིས་ཁྱོད་བརྟན་པའི་བཀའ་སྩལ་ཏོ། ཀྱེ་དཀོན་མཆོག་ཁྱེད་ཀྱིས་ང་ཅག་གི་དོན། ཅི་མཛད་པ་རྣམས་བརྟན་པོ་མཛད་དུ་གསོལ།

༢༩ ཡེ་རུ་ཤ་ལེམ་ན་ཡོད་པའི་ཁྱེད་ཀྱི། མཆོད་ཁང་ཡོད་པས་རྒྱལ་པོ་རྣམས་ཀྱིས་ནི། ཁྱེད་ལ་འབུལ་བ་རྣམས་འབུལ་བར་འགྱུར་རོ༎

༣༠ དངུལ་གྱི་དོང་ཙེ་རྣམས་རྐང་པས་རྫི་བའི། ཕ་གླང་ཁྱུ་དང་ཕྱི་པའི་བེའུ་རྣམས་བཅས། འདམ་བུའི་རི་དྭགས་རྣམས་ལ་བཀའ་བཀྱོན་མཛོད། དམག་ལ་དགའ་བའི་མི་རྣམས་ཁྲེ་འཐོར་མཛོད།

༣༡ མི་སེར་ནས་སྐུ་དྲག་རྣམས་འོང་བར་འགྱུར། ཀུས་ཀྱིས་དཀོན་མཆོག་གི་ཕྱོགས་སུ་ལག་པ། རྐྱོང་བའི་ཕྱིར་དུ་རིངས་པ་བྱེད་པར་འགྱུར།

༣༢ སའི་རྒྱལ་སྲིད་རྣམས་དཀོན་མཆོག་ལ་གླུ་ཕུལ། ཡ་ཧོ་ཝཱ་ལ་བསྟོད་དབྱངས་འབུལ་བར་བྱོས། [སེ་ལཱ།]

༣༣ ཁོང་སྔ་མའི་གནམ་རྣམས་ཀྱི་གནམ་སྟེང་ཆིབས། ལྟོས་མཐུ་ལྡན་གསུང་སྐད་ཀྱི་གསུང་འདོན།

༣༤ མཐུ་སྟོབས་ནི་དཀོན་མཆོག་གི་ཡིན་ཞུས་ཤིག ཁོང་གི་གཟི་བརྗིད་ཨིས་ར་ཨེལ་སྟེང་ཡོད། ནམ་མཁའ་རྣམས་ནང་ཁོང་གི་དབང་མཆིས་སོ༎

༣༥ ཀྱེ་དཀོན་མཆོག་གཙང་ཁང་ན་ཁྱེད་དྲག་པོའོ། ཨིས་ར་ཨེལ་གྱི་དཀོན་མཆོག་གིས་སྟོབས་དང་། དབང་ཐང་ཁོང་གིས་མི་སྡེ་ལ་གནང་ངོ་༎

དབུ་མཛད་ལ་དྲེས་མའི་མེ་ཏོག་གི་དབྱངས་ནང་དཱ་བིད་ཀྱི་གསུང་མགུར་ཞིག་ནི།

༦༩

ཀྱེ་ཀྱེ་དཀོན་མཆོག་ཆུ་རྣམས་ངའི། སྲོག་མཚམས་བསླེབས་པས་སྐྱོབ་པར་མཛོད།

༢ རྐང་པ་འཛུགས་ས་མེད་པ་ཡི། གཏིང་ཟབ་འདམ་ནང་ང་ནུབ་འགྲོ། ངའི་སྟེང་ཆུ་ལོག་རྒྱུག་པ་ཡི། གཏིང་ཟབ་ཆུ་ནང་ང་བསླེབས་སོ༎

༣ འོ་དོད་འདོན་ཞིང་ང་ངལ་ཏེ། བདག་གི་ཨོག་མ་སྐམ་གྱུར་ཏོ། ངའི་དཀོན་མཆོག་ཕྱིར་ང་སྒུག་གིན། བདག་གི་མིག་གི་ཤེད་ཤོར་ཏོ༎

༤ བདག་གི་མགོ་ཡི་སྐྲའི་གྲངས་ལས། དོན་མེད་ང་ལ་སྨད་མཁན་མང་། ང་གསོད་འདོད་ཅིང་དོན་མེད་ཀྱི། དགྲ་རྣམས་སྟོབས་ཆེ་བས་བདག་གིས། མ་ཕྲོག་པ་ཡང་འཇལ་དགོས་བྱུང་།

༥ དཀོན་མཆོག་ཁྱེད་ཀྱིས་ངའི་བླུན་སེམས། མཁྱེན་ཞིང་བདག་གི་སྡིག་པ་རྣམས། ཁྱེད་ལ་གང་ཡང་སྦས་ནས་མེད།

༦ དཔུང་ཆེན་རྣམས་ཀྱི་ཀྱེ་དཀོན་མཆོག ཁྱེད་ལ་རེ་མཁན་རྣམས་ངའི་རྐྱེན། ངོ་ཚ་བར་ནི་མི་འགྱུར་ཤོག ཨིས་ར་ཨེལ་གྱི་དཀོན་མཆོག་ཀྱེ། ཁྱེད་འཚོལ་མཁན་རྣམས་ངའི་རྐྱེན་གྱིས། དམའ་འབེབས་མི་འཕོག་པར་ཤོག་ཅིག

༧ ཅི་ལ་ཞུ་ན་ཁྱེད་ཀྱི་དོན། ང་ལ་སྨད་སྒྲ་ཕོག་པ་ཡིན། ངོ་ཚས་ངའི་གདོང་བཏུམ་བྱུང་ངོ་༎

༨ ངའི་སྤུན་རྩར་ང་མི་ཡན་གྱུར། མ་གཅིག་བུའི་ཁྲོད་གཞན་མར་གྱུར།

༩ དེའི་རྒྱུ་ཁྱེད་ཀྱི་ཕོ་བྲང་གི། ཁྲག་རླུང་གིས་ནི་ང་ཟོས་ཏེ། ཁྱེད་ལ་སྨད་མཁན་མི་རྣམས་ཀྱི། སྨད་སྒྲ་རྣམས་ཀྱང་ང་ལ་ཕོག

༡༠ སྨྱུང་ཞིང་ངའི་སེམས་བཅུན་ནས་ངུས། དེ་ཡང་ང་ལ་སྨད་རྒྱུར་གྱུར།

༡༡ བདག་གིས་རྩྭ་ཕད་གོན་ཙ་ན། དེ་ཚོའི་ཕྱིར་ང་གཏམ་དཔེར་གྱུར།

༡༢ རྟ་རྒོད་སྡོད་པས་ངའི་སྐོར་གླེང་། ཆང་འཐུང་རྣམས་ཀྱི་གླུ་ང་ཡིན།

༡༣ འོན་ཀྱང་ཀྱེ་ཡཱ་ཝཱེ་ཁྱེད་ཀྱི། ཐུགས་ནི་མཉེས་དུས་ཁྱེད་ཉིད་ལ། བདག་གིས་སྨོན་ལམ་འདེབས་པར་བྱེད། ཁྱེད་ཀྱི་ཐུགས་རྗེ་ཀྱེ་དཀོན་མཆོག མང་བཞིན་ཁྱེད་ཀྱི་ཐར་པ་ཡི། བདེན་ནང་ང་ལ་བཀའ་ལན་གནོང་།

༡༤ འདམ་གྱི་ནང་ན་ང་སྐྱོབ་ཅིང་། ང་ནི་ནུབ་ཏུ་འཇུག་མ་གནང་། ང་ལ་སྡང་བའི་མི་རྣམས་དང་། གཏིང་ཟབ་ཆུ་ལས་ང་སྐྱོབ་མཛོད།

༡༥ ཆུ་ལོག་ནང་ང་ནུབ་མ་ཆུག གཏིང་ཟབ་པོར་ང་མིད་མ་ཆུག ངའི་ཐོག་དོང་ཁ་འཚུམ་མ་ཆུག

༡༦ ཁྱེད་ཡཱ་ཝཱེའི་བྱམས་གཟིགས་བཟང་བས། ང་ལ་བཀའ་ལན་གནང་དུ་གསོལ། ཁྱེད་ཀྱི་སྙིང་རྗེ་མང་བ་བཞིན། བདག་གི་ཕྱོགས་སུ་གདན་འཁོར་ཞིག

༡༧ ཁྱེད་ཀྱི་བྲན་པོར་ཞལ་མ་སྦ། ང་སྡུག་བཀའ་ལན་མྱུར་དུ་གནོང་།

༡༨ ང་ཡི་སེམས་རྩར་ཕེབས་ང་སྐྱོབ། དགྲ་རྣམས་མདུན་དུ་ང་བླུ་མཛོད།

༡༩ ང་ཡི་ཁྲེལ་དང་སྨད་པ་དང་། དམའ་འབེབས་ཁྱེད་ཀྱིས་མཁྱེན་པ་ལགས། ཁྱེད་དྲུང་བདག་གི་དགྲ་ཀུན་ཡོད།

༢༠ སྨད་སྒྲས་བདག་གི་སྙིང་བཅག་པས། ང་ནི་ཤིན་ཏུ་སྡུག་བསྔལ་ཞིང་། སྙིང་རྗེ་བྱེད་མཁན་ཕྱིར་བསྒུགས་ཀྱང་། སུའང་མེད་པས་སེམས་གསོ་ཕྱིར། བསྒུགས་ཀྱང་གང་ཡང་ཐོབ་མ་བྱུང་།

༢༡ ང་ལ་ཟས་སུ་ཁན་པའང་བཏང་། སྐོམ་ངོ་ཆོག་ཏུ་ཆང་སྐྱུར་བཏང་།

༢༢ དེ་ཚོར་ལྕོག་ཙེ་རྙིར་གྱུར་ཤོག དུས་བདེ་ཞགས་པར་འགྱུར་བར་ཤོག

༢༣ མི་མཐོང་བའི་ཕྱིར་དེ་རྣམས་ཀྱི། མིག་ནི་མུན་པར་འགྱུར་བར་ཤོག ཆད་མེད་རྐེད་པ་འདར་བར་ཤོག

༢༤ དེ་ཚོར་ཁྱེད་ཀྱི་ཐུགས་ཁྲོ་བླུག ཐུགས་ཁྲོ་དྲག་པོས་འཛིན་པར་ཤོག

༢༥ དེ་ཚོའི་གནས་ཚང་སྟོངས་པར་ཤོག རེ་བོར་སུའང་མི་གནས་ཤོག

༢༦ ཁྱེད་ཀྱིས་བརྡུངས་པར་དེ་ཚོས་འཚེ། ཁྱེད་ཀྱིས་རྨས་པ་མཛད་པ་ཡི། མི་དེའི་ཟུག་གཟེར་སྙད་པར་བྱེད།

༢༧ སྡིག་པར་སྡིག་པ་སྣོན་བྱེད་པས། ཁྱེད་ཀྱི་དྲང་པོའི་ནང་མ་སྲེ།

༢༨ སྲོག་གི་མདོ་ལས་དེ་རྣམས་སེལ། ཆོས་དྲང་ཁྲོད་དུ་འབྲི་མ་མཛད།

༢༩ འོན་ང་དབུལ་ཞིང་སྡུག་བསྔལ་ཅན། ཁྱེད་ཀྱིས་སྐྱབས་ཀྱིས་ཀྱེ་དཀོན་མཆོག བདག་ནི་མཐོ་སར་ཡར་འདེགས་ཤོག

༣༠ བདག་གི་དཀོན་མཆོག་མཚན་ལ་ནི། གླུ་ཞིག་ལེན་ཞིང་བསྟོད་པར་བྱ། གཏང་རག་འབུལ་ཞིང་བསྟོད་པར་བྱ།

༣༡ འདི་ལ་ཡཱ་ཝཱེ་གླང་མ་ཟད། གླང་ཐུག་པས་ཀྱང་འཐེབ་དགྱེས་འོང་།

༣༢ སྙེམས་ཆུང་གིས་དེ་མཐོང་ནས་འཐད། ཀྱེ་ཁྱེད་དཀོན་མཆོག་འཚོལ་མཁན་ཚོའི། སྙིང་ནི་གསོན་པོར་གནས་པར་ཤོག

༣༣ ཡཱ་ཝཱེས་དབུལ་པོར་གསན་མཛད་ཅིང་། ཉིད་ཀྱི་བཙོན་པར་བརྙས་མི་མཛད།

༣༤ གནམ་དང་ས་དང་རྒྱ་མཚོའི་ནང་། འགྲུལ་མཁན་ཀུན་གྱིས་ཁོང་བསྟོད་ཤོག

༣༥ དཀོན་མཆོག་ཙི་ཨོན་སྐྱོབ་མཛད་ཅིང་། ཡུ་དཱའི་གྲོང་ཁྱེར་རྣམས་རྩིག་འོང་། དེ་རྣམས་གནས་ཤིང་མངའ་བར་འགྱུར།

༣༦ ཁོང་གི་བྲན་པོའི་བརྒྱུད་པ་ཡང་། དེ་ཡི་བདག་པོར་འགྱུར་བར་འགྱུར། ཁོང་མཚན་གཅེས་པར་འཛིན་པ་ཡི། མི་རྣམས་དེ་རུ་གནས་པར་འགྱུར༎

དབུ་མཛད་ལ་དཱ་བིད་ཀྱི་དྲན་སྐུལ་བའི་གསུང་མགུར་ཞིག་ནི།

༧༠

ཀྱེ་དཀོན་མཆོག་ང་སྐྱོབ་ཏུ་མགྱོགས་མཛོད། ཀྱེ་ཡཱ་ཝཱེ་ངའི་ར་མདར་ཐུགས་རིངས་མཛོད།

༢ ང་ཡི་སྲོག་གཅོད་ཕྱིར་ཐབས་འཚོལ་མཁན་རྣམས། སྐྱེངས་འགྱུར་ཅིང་ངོ་ཚ་བར་འགྱུར་བར་ཤོག ང་ལ་གནོད་པ་འབྱུང་བར་དགའ་བ་རྣམས། འཕམ་འགྱུར་ཅིང་ངོ་ཚ་བར་འགྱུར་བར་ཤོག

༣ མི་ང་ལ་ཨ་ཧ་ཧ་ཟེར་མཁན་རྣམས། དེ་རང་གི་ཁྲེལ་བའི་རྒྱུས་འཕམ་པར་ཤོག

༤ ཁྱེད་འཚོལ་མཁན་རྣམས་དགའ་ཞིང་འཐད་པར་ཤོག ཁྱེད་ཀྱི་སྐྱབས་ལ་ཆགས་པས་དུས་རྒྱུན་དུ། དཀོན་མཆོག་ལ་བསྟོད་པར་ཤོག་ཅེས་ཟེར་ཞིག

༥ འོན་ཀྱང་ང་དབུལ་འགྱུར་ཞིང་འཕོངས་ན་ཡང་། ང་ཡི་རྩར་ཕེབས་ཕྱིར་མགྱོགས་ཀྱེ་དཀོན་མཆོག ངའི་ར་མདའ་དང་སྒྲོལ་མཛད་ཁྱེད་ཡིན་པས། ཀྱེ་ཡཱ་ཝཱེ་ཐུགས་འགོར་བར་མ་མཛད་ཅིག།

༧༡

ཡཱ་ཝཱེ་ཁྱེད་ལ་བདག་གིས་བློ་གཏོད་པས། ནམ་ཡང་ང་ངོ་ཚ་རུ་འཇུག་མ་མཛད།

༢ ཁྱེད་ཀྱི་དྲང་བ་ཉིད་ནང་སྐྱོབ་ཅིང་སྒྲོལ། ང་ལ་ཁྱེད་ཀྱི་སྙན་ཐུད་ང་ཐར་ཆུག

༣ རྟག་ཏུ་འབྲོས་གནས་བྲག་ཏུ་ཁྱེད་གྱུར་ཤོག བདག་གི་བྲག་དང་རྫོང་ནི་ཁྱེད་ལགས་པས། ཁྱེད་ཀྱིས་ང་ནི་སྐྱོབ་པའི་བཀའ་གནང་ཟིན།

༤ ཀྱེ་ངའི་དཀོན་མཆོག་སྡིག་སྤྱོད་ལག་པ་དང་། དྲང་མིན་མི་དང་གཏུམ་པོའི་ལག་ནས་སྐྱོབ།

༥ ཁྱེད་ཀྱེ་ཡཱ་ཝཱེ་དཀོན་མཆོག་ངའི་རེ་ས། ཆུང་དུས་ནས་ངས་ཁྱེད་ལ་བློ་གཏད་བྱེད།

༦ ང་སྐྱེས་པ་ནས་ཁྱེད་ཀྱིས་ཉ་ར་བྱས། ངའི་མའི་མངལ་ལས་ཁྱེད་ཀྱིས་ང་ཕྱུང་བས། ཁྱེད་ལ་བདག་གིས་དུས་རྒྱུན་བསྟོད་པར་བྱ།

༧ ང་ནི་མང་པོར་ངོ་མཚར་ཅན་ཡིན་ཀྱང་། བདག་གི་སྐྱབས་གནས་བརྟན་པོ་ཁྱེད་ཡིན་ནོ༎

༨ ངའི་ཁ་ཉིན་གང་ཁྱེད་ལ་བསྟོད་པ་དང་། ཁྱེད་ཀྱི་ཆེ་བ་བརྗོད་པས་གང་བར་འགྱུར།

༩ རྒས་དུས་མ་སྐྱུར་རྒུད་དུས་ཁྱེད་ཀྱིས་ང་། སྤང་བར་མ་མཛད་དེ་ཅིའི་ཕྱིར་ཞུ་ན།

༡༠ དགྲ་ཡིས་ངའི་སྐོར་གཏམ་བྱེད་ངའི་སྲོག་ལ། འཇབ་མཁན་རྣམས་ཀྱིས་ལྷན་ཅིག་གྲོས་བྱེད་ཅིང་།

༡༡ དཀོན་མཆོག་གིས་ཁོ་སྤངས་ནས་སྐྱོབ་མཁན་སུའང་། མེད་པས་ཁོ་ལ་དེད་ཅིག་ཟུངས་ཤིག་ཟེར།

༡༢ ང་ལས་ཐག་རིང་མ་བཞུགས་ཀྱེ་དཀོན་མཆོག ཀྱེ་ངའི་དཀོན་མཆོག་ང་ཡི་ར་མདར་མགྱོགས།

༡༣ ང་ཡི་སྲོག་ལ་སྡང་རྣམས་ངོ་ཚ་ཞིང་། ཚར་གཅོད་ཤོག་ང་སྣད་པར་དགའ་མཁན་རྣམས། སྨད་སྒྲ་དམའ་འབེབས་ཀྱིས་ནི་གཡོགས་པར་ཤོག

༡༤ འོན་ངས་དུས་རྒྱུན་རེ་བ་བྱེད་འགྱུར་ཅིང་། ཁྱེད་ལ་བསྟོད་པ་མང་དུ་འབུལ་བར་བྱ།

༡༥ ཁྱེད་ཀྱི་དྲང་བ་ཉིད་དང་སྐྱབས་མཛད་པའི། གྲངས་ཀ་བདག་གིས་བརྗོད་པར་མི་ནུས་པས། ངའི་ཁས་ཉིན་གང་དེ་རྣམས་འཆད་པར་བྱ།

༡༦ དཀོན་མཆོག་ཡཱ་ཝཱེའི་མཛད་པ་མཐུ་ལྡན་རྣམས། སྟོན་པར་བྱ་ཞིང་ངའི་ཁས་ཁྱེད་གཅིག་པུའི། དྲང་བ་ཉིད་ཀྱི་སྐོར་དུ་བརྗོད་པར་བྱ།

༡༧ དཀོན་མཆོག་ཁྱེད་ཀྱིས་ང་ལ་ཆུང་ངུ་ནས། བསླབ་པར་མཛད་པས་ང་ཡིས་ད་ལྟའི་བར། ཁྱེད་ཀྱི་མཛད་པ་ཁྱད་མཚར་རྣམས་བཤད་ཡོད།

༡༨ མི་རབས་རྗེས་མར་ཁྱེད་ཀྱི་མཐུ་སྟོབས་དང་། ཕྱིས་འབྱུང་མི་རེར་ཁྱེད་སྟོབས་ངས་སྟོན་ཕྱིར། བདག་ནི་རྒས་ཤིང་མགོ་དཀར་འགྲོ་བའི་དུས། ཁྱེད་ཀྱིས་ང་སྤང་མ་མཛད་ཀྱེ་དཀོན་མཆོག

༡༩ དཀོན་མཆོག་ཁྱེད་ཀྱི་དྲང་བའང་རབ་ཏུ་མཐོ། ཁྱེད་ཀྱིས་བྱ་བ་ཆེ་ཆེ་རྣམས་མཛད་པས། ཁྱེད་དང་འདྲ་བ་སུ་ཡོད་ཀྱེ་དཀོན་མཆོག

༢༠ ངེད་ལ་སྡུག་བསྔལ་ལྕི་བ་མང་པོ་ཞིག ཁྱེད་ཀྱིས་བསྟན་ཡང་སླར་ཡང་གསོན་པོར་མཛད། ས་གཞིའི་དོང་ལས་སླར་ངེད་འདོན་པར་འགྱུར།

༢༡ བདག་གི་ཆེ་བ་ཁྱེད་ཀྱིས་སྤེལ་བར་མཛོད། སླར་ཡང་ངའི་ཕྱོགས་བསྒྱུར་ནས་སེམས་གསོ་གནོང་།

༢༢ ཀྱེ་ངའི་དཀོན་མཆོག་ཁྱེད་དྲུང་སྒྲ་སྙན་བཅས། ཁྱེད་ཀྱི་བདེན་པ་ཉིད་ལ་བསྟོད་པར་བྱ། ཨིས་ར་ཨེལ་གྱི་དམ་པ་ཁྱེད་ལ་ཀྱེ། པི་ཝང་བཅས་ངས་བསྟོད་དབྱངས་འབུལ་བར་བྱ།

༢༣ ཁྱེད་ལ་བསྟོད་དབྱངས་འབུལ་དུས་ངའི་མཆུ་དང་། ཁྱེད་ཀྱིས་བླུས་པའི་ངའི་སེམས་རབ་དགའ་འོང་།

༢༤ ང་ལ་སྣད་ཐབས་འཚོལ་མཁན་རྣམས་སྐྱེངས་ཏེ། ངོ་ནི་ཚ་བས་བདག་གི་ལྕེས་ཉིན་གང་། ཁྱེད་ཀྱི་དྲང་བ་ཉིད་སྐོར་གླེང་བར་འགྱུར༎

ཤ་ལོ་མོའི་གསུང་མགུར་ཞིག་ནི།

༧༢

རྒྱལ་པོ་ཁྱེད་ཀྱི་བཀའ་དང་རྒྱལ་སྲས་ལ། ཁྱེད་ཀྱི་དྲང་བ་ཉིད་གནོང་ཀྱེ་དཀོན་མཆོག

༢ ཁྱེད་ཀྱི་མི་སྡེ་དེས་དྲང་བ་ཉིད་དང་། ཁྱེད་ཀྱི་དབུལ་པོའི་ཁྲིམས་ནི་དྲང་པོར་གཅོད།

༣ རི་རྣམས་ལས་ནི་མི་སྡེར་ཞི་བདེ་དང་། རི་ཕྲན་རྣམས་ལས་དྲང་བ་ཉིད་སྐྱེ་འོང་།

༤ དེ་ཡིས་མི་སྡེ་དབུལ་པོའི་གཤགས་གཅོད་ཅིང་། འཕོངས་པ་རྣམས་ཀྱི་བུ་ཕྲུག་སྐྱོབ་པར་འགྱུར། དབང་ཤུགས་བྱེད་མཁན་ཐམས་ཅད་ཕྱེ་མར་འཐག

༥ ཉི་མ་དང་ནི་ཟླ་བ་གནས་རིང་བར། མི་རབས་ནས་ནི་མི་རབས་ཁྱེད་ལ་འཇིགས།

༦ བརྔས་པའི་རྩྭ་ཐང་གི་ཁར་ཆར་ཆུའམ། ས་གཞི་འཆུ་བའི་ཆར་ལྟར་ཁོང་འབྱོན་འགྱུར།

༧ ཁོང་གི་སྐུ་རིང་ཆོས་དྲང་དར་འགྱུར་ཞིང་། ཟླ་བ་གནས་རིང་དུས་བདེ་ཆེར་གནས་འགྱུར།

༨ རྒྱ་མཚོ་ནས་ནི་རྒྱ་མཚོ་ཡུབ་རཱད་ནས། ས་མཐའི་བར་དུ་ཁོང་གི་རྒྱལ་སྲིད་འགྱུར།

༩ ཐང་གར་གནས་པས་ཁོང་དྲུང་ཕྱག་འཚལ་ཞིང་། ཁོང་གི་དགྲ་རྣམས་ཐལ་བ་ལྡག་པར་འགྱུར།

༡༠ ཐར་ཤིས་དང་ནི་གླིང་ཕྲན་རྒྱལ་པོ་ཚོས། ཕྱག་རྟེན་འབུལ་ཞིང་ཤེ་བཱ་དང་སེ་བཱའི། རྒྱལ་པོ་རྣམས་ཀྱིས་ཕྱག་རྟེན་འབུལ་བར་འགྱུར།

༡༡ རྒྱལ་པོ་ཀུན་ཡང་ཁོང་དྲུང་ཕྱག་འཚལ་ཞིང་། མི་བརྒྱུད་ཀུན་གྱིས་ཁོང་གི་གཡོག་བྱ་འོང་།

༡༢ འཕོངས་པས་འོ་དོད་འདོན་དུས་དང་སྐྱབས་མེད། དབུལ་པོ་ཁོང་གིས་སྒྲོལ་བར་མཛད་པར་འགྱུར།

༡༣ ནོར་མེད་དབུལ་པོར་ཁོང་གིས་སྙིང་རྗེ་ཞིང་། ཁོང་གིས་དབུལ་པོ་རྣམས་ཀྱི་སྲོག་སྐྱོབ་བྱ།

༡༤ དབང་དང་དབང་ཤུགས་ལས་སྲོག་བླུ་མཛད་ཅིང་། ཁོང་གི་གཟིགས་ངོར་དེ་ཚོའི་ཁྲག་རིན་ཆེ།

༡༥ དེ་རྣམས་འཚོ་བར་འགྱུར་ཞིང་ཡང་ཁོང་ལ། ཤེ་བཱའི་གསེར་རྣམས་འབུལ་འོང་ཁོང་གི་དོན། མི་རྣམས་ཆད་མེད་སྨོན་ལམ་འདེབས་པར་འགྱུར། ཉིན་རེར་ཁོང་ལ་བཀྲ་ཤིས་ཤིག་ཟེར་འོང་།

༡༦ ས་གཞི་དང་ནི་རི་རྩེར་འབྲུ་མང་ཞིང་། ལི་བ་ནོན་ལྟར་སྙེ་མ་གཡོན་གཡོན་བྱ། གྲོང་ཁྱེར་པ་རྣམས་སའི་རྩྭ་ལྟར་དར་ཤོག

༡༧ ཁོང་གི་མཚན་ནི་དུས་རྒྱུན་གནས་པར་འགྱུར། ཉི་མ་ཡོད་རིང་མཚན་གྲགས་ལུས་པར་འགྱུར། ཁོང་གི་ཐབས་ཀྱིས་མི་ལ་བྱིན་རླབས་རྙེད། མི་བརྒྱུད་ཀུན་གྱིས་ཁོང་ལ་བདེའོ་ཞུ་འོང་།

༡༨ ཨིས་ར་ཨེལ་གྱི་དཀོན་མཆོག་ཡ་ཧོ་ཝཱ། བཀྲ་ཤིས་ཁོང་ནི་གཅིག་པོས་ཧ་ལས་མཛད།

༡༩ དུས་རྒྱུན་ཁོང་མཚན་དཔལ་ལྡན་བཀྲ་ཤིས་ཤོག ས་གཞི་ཐམས་ཅད་ཁོང་ཟིལ་གྱིས་གང་ཤོག དེ་དེ་བཞིན་ནོ་དེ་དེ་བཞིན་དུའོ༎

༢༠ ཨི་ཤཱའི་བུ་དཱ་བིད་ཀྱི་སྨོན་ལམ་རྫོགས་སོ༎

གསུང་མགུར་གྱི་མདོ་གསུམ་པ།

ཨ་སབ་ཀྱི་གསུང་མགུར་ཞིག་ནི།

༧༣

ཨིས་ར་ཨེལ་ལམ་སྙིང་གཙང་མ་རྣམས་ལ། གདོན་མི་ཟ་བར་དཀོན་མཆོག་བཟང་པོ་ལགས།

༢ འོན་ངའི་རྐང་པ་འབྱིད་པར་ཉེ་གྱུར་ཏེ། གོམ་སྟབས་འདྲེད་དུ་ཉེ་བར་གྱུར་པ་ཡིན།

༣ དེའི་རྒྱུ་སྡིག་སྤྱོད་དར་ལུགས་ངས་མཐོང་ཆེ། རང་མཐོང་ཅན་རྣམས་ལ་ངོ་ཚ་ལངས་བྱུང་།

༤ ཅི་ལ་དེ་ཚོར་འཆི་བའི་སྲོག་གཟེར་མེད། འོན་ཀྱང་དེ་ཚོའི་ལུས་སྟོབས་བརྟན་པར་གནས།

༥ དེ་ཚོར་གཞན་མི་ལྟར་དུ་སྡུག་མི་འབྱུང་། གཞན་ལྟར་དེ་ཚོར་རྐྱེན་ངན་ཡང་མི་འབྱུང་།

༦ དེའི་ཕྱིར་ང་རྒྱལ་དེ་ཚོའི་མགུལ་རྒྱན་ཡིན། གོས་ལྟར་དེ་ཚོས་དབང་ཤུགས་གོན་པར་བྱེད།

༧ ཚིལ་གྱིས་དེ་ཚོའི་མིག་ནི་འབུར་དུ་འཐོན། དེ་ཚོར་སྙིང་གི་འདོད་པ་བས་ཀྱང་མང་།

༨ འཕྱ་ཞིང་ངན་རྒྱུས་མགོ་ནོན་གཏམ་རྣམས་ཟེར། ཁ་ཕོ་ཆེ་བའི་གཏམ་ནི་ལབ་པར་བྱེད།

༩ དེ་ཚོའི་ཁ་ནི་ནམ་མཁའ་རྣམས་ན་འདུག དེ་ཚོའི་ལྕེ་རྣམས་ས་གཞིར་འཁོར་བར་བྱེད།

༡༠ དེ་ཕྱིར་ཁོ་ཡི་མི་རྣམས་ཚུར་ལོག་ཅིང་། དེ་ཚོས་ངོམ་ངོམ་ཆུ་ནི་འཐུང་བར་བྱེད།

༡༡ དེ་ཚོས་དཀོན་མཆོག་གིས་ནི་ཇི་ལྟར་མཁྱེན། བླ་ན་མེད་པར་ཤེས་རབ་ཡོད་དམ་ཟེར།

༡༢ སྡིག་སྤྱོད་འདི་ཚོར་ལྟོས་ཤིག་དེ་རྣམས་ནི། རྟག་ཏུ་བདེ་བར་གནས་ཤིང་ནོར་སྤེལ་ལོ༎

༡༣ ངས་སྙིང་དྲི་མེད་བྱས་ཏེ་གཙང་མའི་ནང་། ལག་པ་ཁྲུས་པ་དོན་མེད་ཡིན་པར་ངེས།

༡༤ ཅི་ལ་ང་ལ་ཉིན་གང་རྐྱེན་ངན་འབྱུང་། ཡང་ང་སྔ་དྲོ་རེ་རེར་འཇུན་པར་བྱེད།

༡༥ འདི་འདྲ་སྨྲ་འོང་ཅེས་ནི་ངས་ཟེར་ན། ཁྱེད་ཀྱི་བུ་རྣམས་བརྒྱུད་པར་ལོག་པར་བྱེད།

༡༦ དཀོན་མཆོག་གཙང་ཁང་ནང་དུ་ང་སོང་སྟེ། དེ་ཚོའི་མཐའ་མར་བསམ་བློ་བཏང་བའི་བར།

༡༧ ཇི་ལྟར་རྟོགས་ཕྱིར་བསམ་བློ་སྐོར་བའི་དུས། དེ་ངའི་མཐོང་ངོར་ཤིན་ཏུ་དཀའ་བ་བྱུང་།

༡༨ ཁྱེད་ཀྱིས་དེ་རྣམས་འདྲེད་སར་བཞག་པ་བདེན། སྟོངས་ཕྱིར་དེ་དག་ཐུར་དུ་དབྱུག་པར་མཛད།

༡༩ སྐད་ཅིག་ནང་ན་དེ་རྣམས་ཇི་ལྟར་སྟོངས། འཇིགས་པས་དེ་དག་ཡོངས་སུ་མེད་པར་སོང་།

༢༠ གཉིད་སད་རྨི་ལམ་ལྟ་བུར་ཀྱེ་གཙོ་བོ། མནལ་སད་དེ་ཚོའི་གཟུགས་ལ་རྩིས་མེད་བྱ།

༢༡ ཅི་ལ་ཞུ་ན་ང་ལ་སྙིང་ཚེར་བྱུང་། བདག་གི་མཁལ་མ་གཉིས་པོ་འབིགས་པར་བྱས།

༢༢ རྨོངས་ཤིང་གླེན་པ་ང་ཡིན་ཁྱེད་དྲུང་དུ། བྱོལ་སོང་འདྲ་བ་ང་ནི་ཡོད་པ་ཡིན།

༢༣ ད་རུང་ང་ནི་ཆད་མེད་ཁྱེད་དང་འགྲོགས། ཁྱེད་ཀྱིས་ང་ཡི་ལག་པ་གཡས་ནས་བཟུང་།

༢༤ ཁྱེད་ཀྱི་བྱུས་ཀྱིས་ངའི་ལམ་སྣ་མཛད་ཅིང་། ཕྱིས་སུ་དཔལ་ནང་བདག་ནི་བསྣམ་པར་འགྱུར།

༢༥ ནམ་མཁར་ཁྱེད་མིན་ང་ལ་གཞན་སུ་ཡོད། ས་གཞིར་ཁྱེད་མིན་ཅི་ཡང་ངས་མི་འདོད།

༢༦ ང་ཡི་ལུས་སྙིང་རྒུད་རུང་དཀོན་མཆོག་ནི། ང་ཡི་སྙིང་སྟོབས་གཏན་གྱི་སྐལ་བ་ཡིན།

༢༧ གཟིགས་ཤིག་ཁྱེད་དང་རིང་རྣམས་མེད་པར་འགྱུར། ཁྱེད་ལ་ཁྲེལ་མེད་བྱེད་ཅིང་འཁོར་བའི་མི། དེ་དག་ཐམས་ཅད་ཁྱེད་ཀྱིས་མེད་པར་བྱས།

༢༨ འོན་དཀོན་མཆོག་དང་བཅར་བ་ངའི་ཕྱིར་ལེགས། ཁྱེད་ཀྱི་མཛད་པ་ཐམས་ཅད་བཤད་པའི་ཕྱིར། གཙོ་བོ་དཀོན་མཆོག་སྐྱབས་གནས་ངས་བྱས་ཡོད༎

ཨ་སབ་ཀྱི་མཱས་ཀིལ་ཞིག་ནི།

༧༤

ཀྱེ་དཀོན་མཆོག་གཏན་ཕྱིར་ང་ཅི་ལ་སྤངས། ཁྱེད་ཀྱི་རྩྭ་ཁའི་ཁྱུ་ལ་ཅིར་ཐུགས་འཁྲོ།

༢ སྔོན་དུས་ཁྱེད་ཀྱིས་ཉོས་པའི་མི་ཚོགས་གང་། ཁྱེད་ཀྱིས་བདག་པའི་མི་སྡེར་བླུས་མཁན་དང་། ཁྱེད་ཀྱི་གདན་ས་ཙི་ཨོན་རི་དྲན་འཚལ།

༣ དགྲ་ཡིས་གཙང་ཁང་ནང་བྱས་ངན་ཀུན་ནམ། སྔར་གྱི་ཁང་གོག་ཕྱོགས་སུ་ཞབས་འཆག་མཛོད།

༤ ཁྱེད་ཀྱི་འདུས་སྡེའི་དཀྱིལ་དགྲས་ཀུ་ཅོ་བཏང་། དེ་ཚོས་རྟགས་སུ་རང་གི་འཕྱར་དར་བསླངས།

༥ དེ་རྣམས་ནགས་སྟུག་ཤིང་སྡོང་རྣམས་ལ་ནི། སྟ་རེ་བརྒྱབ་མཁན་མི་ལྟར་ཡོད་པ་ཡིན།

༦ ད་ནི་དེ་ཚོས་དེ་ཡི་པ་ཏྲ་ཀུན། སྟ་རེ་དང་ནི་ཐོ་བ་རྣམས་ཀྱིས་གཅོག

༧ ཁྱེད་ཀྱི་གཙང་ཁང་མེར་བསྲེགས་ཁྱེད་མཚན་གྱི། གདན་ས་ས་ལ་ཕབ་སྟེ་གྲིབ་ཅན་བྱས།

༨ དེ་ཚོས་སྙིང་དུ་ངེད་རྣམས་ཚར་གཅད་སྨྲས། ཡུལ་ནང་དཀོན་མཆོག་ཆོས་ཁང་ཐམས་ཅད་བསྲེགས།

༩ ངེད་རང་གི་རྟགས་མི་མཐོང་ལུང་སྟོན་པའང་། གང་ཡང་མ་ལུས་འདི་ལྟར་ནམ་གྱི་བར། ལུས་འོང་ཤེས་མཁན་ངེད་ཁྲོད་སུ་ཡང་མེད།

༡༠ དགྲ་བོས་ནམ་ཐུག་སྨད་འོང་ཀྱེ་དཀོན་མཆོག ཁྱེད་མཚན་ལ་དགྲས་དུས་རྒྱུན་སྨད་འགྱུར་རམ།

༡༡ ཁྱེད་ཕྱག་ཅི་ལ་སྐུམ་མཛད་ཕྱག་གཡས་པ། འདོན་པར་མཛད་དེ་ཁོ་རྣམས་ཚར་ཆོད་ཅིག

༡༢ ས་གཞིའི་དཀྱིལ་དུ་ཐར་ལམ་མཛད་པ་ཡི། དཀོན་མཆོག་སྔར་ནས་བདག་གི་རྒྱལ་པོ་ཡིན།

༡༣ ཁྱེད་ཀྱི་མཐུ་ཡིས་རྒྱ་མཚོ་ཁག་གཉིས་བཤགས། ཆུ་རྣམས་ནང་དུ་འབྲུག་རྣམས་མགོ་གཅོག་མཛད།

༡༤ ལེ་ཝི་ཡཱ་ཐན་རྣམས་ཀྱི་མགོ་གཏུབ་ཅིང་། འབྲོག་སྟོང་གནས་པར་ཟས་སུ་གནང་བར་མཛད།

༡༥ ཁྱེད་ཀྱིས་གྲོག་པོ་རྣམས་དང་ཆུ་མིག་འདོན། གཙང་པོ་ཆེན་པོ་རྣམས་ནི་སྐེམ་པར་མཛད།

༡༦ ཉིན་མོ་ཁྱེད་ཀྱི་མཚན་ཡང་ཁྱེད་ཀྱི་འོ། འོད་དང་ཉི་མ་ཁྱེད་ཀྱིས་བཤམས་པ་ཡིན།

༡༧ ས་གཞིའི་ས་མཚམས་ཐམས་ཅད་ཁྱེད་ཀྱིས་མཛད། དབྱར་དགུན་གཉིས་པོ་ཁྱེད་ཀྱིས་མཛད་པ་ཡིན།

༡༨ ཀྱེ་ཡ་ཧོ་ཝཱ་དགྲས་སྨད་མི་གླེན་སྡེས། ཁྱེད་མཚན་སྐུར་པ་བཏབ་པ་དྲན་པར་མཛོད།

༡༩ ཁྱེད་ཀྱི་ཕུག་རོན་གཅན་གཟན་ལག་མ་གནང་། གཏན་ཕྱིར་ཁྱེད་ཀྱི་དབུལ་པོའི་སྲོག་མ་རྗེད།

༢༠ སའི་མུན་ཁམས་རྣམས་དབང་ཤུགས་གནས་ཀྱིས་ཁེངས། དེའི་ཕྱིར་ཞལ་ཆད་ཐུགས་ཡིད་མཛད་དུ་གསོལ།

༢༡ ཁ་དམན་སྐྱེངས་ནས་ཕྱིར་ལོག་འགྲོར་མ་གནང་། ནོར་མེད་དབུལ་པོས་ཁྱེད་མཚན་བསྟོད་པར་ཤོག

༢༢ བཞེངས་ཤིག་དཀོན་མཆོག་ཁྱེད་ཁྲིམས་ཕྱིར་འཁྲབ་མཛོད། བླུན་པོས་ཉིན་གང་ཁྱེད་ལ་སྨད་པ་དྲོན།

༢༣ ཁྱེད་ཀྱི་ཕ་རོལ་པའི་སྐད་དང་དགྲ་བོ་ཡིས། ཆད་མེད་འཁྲུག་ལོང་བྱེད་པ་རྗེད་མ་མཛད༎

དབུ་མཛད་ལ་འཕུང་མ་ཆུག་ཅེས་པའི་དབྱངས་ནང་ཨ་སབ་ཀྱི་གསུང་མགུར་གྱི་དབྱངས་ཞིག་ནི།

༧༥

དཀོན་མཆོག་ཁྱེད་ལ་ངེད་ཀྱིས་གཏང་རག་འབུལ། ཁྱེད་ཀྱི་མཚན་ནི་ཉེ་བས་གཏང་རག་འབུལ། ཁྱེད་ཀྱི་ངོ་མཚར་ལས་རྣམས་མི་ཚོས་འཆད།

༢ ང་ཡི་དུས་ཚོད་ལ་ནི་འབབ་པའི་ཚེ། བདག་གིས་དྲང་པོར་ཞལ་ཆེ་གཅོད་པར་བྱ།

༣ ས་དང་ས་གཞིའི་མི་རྣམས་འཕུང་གྱུར་ཏོ། དེ་ཡི་ཀ་བ་རྣམས་ནི་ངས་བཙུགས་སོ༎ [སེ་ལཱ།]

༤ ང་རྒྱལ་ཅན་ཚོར་རང་མཐོང་མ་སྐྱེད་ཅིག སྡིག་སྤྱོད་ཚོར་ངས་རུ་བ་མ་ཟིངས་སྨྲས།

༥ རང་གི་རུ་བ་སྟེང་ཕྱོགས་མ་ཟིངས་ཤིག གཉའ་རེངས་རྣམས་དང་གཏམ་གླེང་མ་བྱེད་ཅིག

༦ ཅི་ལ་ཟེར་ན་ཤར་རམ་ནུབ་ཕྱོགས་སམ། ལྷོ་ཕྱོགས་ལས་ཀྱང་ཡར་སྐྱེད་མི་འབྱུང་ཡང་།

༧ ཁྲིམས་དཔོན་དཀོན་མཆོག་ཡིན་པས་ཁོང་གིས་མི། སུ་ནི་མར་འབེབས་སུ་ནི་ཡར་འདེགས་སོ༎

༨ ཡཱ་ཝཱེའི་ཕྱག་ནང་མཆོད་ཞལ་ཞིག་འདུག་སྟེ། རྒུན་ཆང་དེ་ལས་ལྦུ་བ་ཟོབ་ཟོབ་འཁོལ། དེ་ནི་བསྲེས་པར་བྱས་པས་གང་ནས་འདུག ཁོང་གིས་དེ་ཡི་ནང་ནས་བླུག་པར་མཛད། དེ་ཡི་སྙིགས་མ་ས་གཞིའི་སྡིག་སྤྱོད་ཀུན། བཙིར་ནས་ངེས་པར་འཐུང་བར་འགྱུར་བར་འགྱུར།

༩ འོན་ངས་དུས་རྒྱུན་གླེང་ཞིང་ཡ་ཀོབ་ཀྱི། དཀོན་མཆོག་ཁོང་ལ་བསྟོད་དབྱངས་རྣམས་འབུལ་བྱ།

༡༠ སྡིག་སྤྱོད་རྣམས་ཀྱི་རྭ་ཀུན་ངས་གཅག་ཀྱང་། ཆོས་དྲང་རྣམས་ཀྱི་རུ་བ་ཡར་འདེགས་འགྱུར༎

དབུ་མཛད་ལ་རྒྱུད་ལྡན་གྱི་རོལ་ཆས་ནང་ཨ་སབ་ཀྱི་གླུ་དབྱངས་ཀྱི་གསུང་མགུར་ཞིག་ནི།

༧༦

ཡ་ཧུ་དཱའི་ནང་དཀོན་མཆོག་མཚན་གྲགས་ཆེ། ཨིས་ར་ཨེལ་ནང་ཁོང་གི་མཚན་ཆེའོ༎

༢ ཤ་ལེམ་ནང་ན་ཁོང་གི་གུར་མཆོག་ཡོད། ཙི་ཨོན་ནང་ན་ཁོང་གི་བཞུགས་གནས་ཡོད།

༣ དེ་རུ་ཁོང་གིས་གློག་འཁྱུག་མདའ་དང་ནི། ཕུབ་དང་རལ་གྲི་དམག་ཆས་རྣམས་གཅག་གོ། [སེ་ལཱ།]

༤ ཁྱེད་ནི་ཟིལ་ཅན་ལགས་ཏེ་ལིངས་མཛད་པའི། རི་བོ་རྣམས་ནས་གཟི་བརྗིད་ཅན་འདུག་གོ།

༥ སྙིང་ཅན་ཀུན་བཅོམ་འགྱུར་པས་གཉིད་ལྕི་ལོག སྟོབས་ཅན་སུ་ཡི་ལག་པ་ཡང་མ་ཕན།

༦ ཀྱེ་ཡ་ཀོབ་ཀྱི་དཀོན་མཆོག་ཁྱེད་ཀྱི་ནི། བཀའ་བཀྱོན་གྱིས་ནི་རྟ་རྣམས་ཤིང་རྟ་བཅས། འཆི་བའི་གཉིད་ཀྱིས་འཐིབས་པར་མཛད་པར་བྱེད།

༧ འཇིགས་པར་དགོས་པ་ཁྱེད་ཉིད་གཅིག་པོ་ཡིན། ཁྱེད་ཐུགས་འཁྲོ་དུས་ཁྱེད་དྲུང་སུ་འགྲེང་ནུས།

༨-༩ ས་གཞིའི་སྙེམས་ཆུང་ཐམས་ཅད་སྐྱོབ་པའི་དོན། ཞལ་ཆེ་གཅོད་དུ་དཀོན་མཆོག་བཞེངས་པའི་དུས། ས་གཞི་འཇིགས་ཏེ་ཁ་རོག་བསྡད་ཁྱེད་ཀྱིས། གནམ་ནས་ཁྲིམས་ཐག་བཅད་པ་ཐོས་སུ་བཅུག [སེ་ལཱ།]

༡༠ མི་ཡིས་ཁྲོ་ལས་ཁྱེད་ལ་བསྟོད་པ་འབྱུང་། ཐུགས་ཁྲོ་ལྷག་མ་སྐུ་རགས་སུ་འཆིང་འོང་།

༡༡ རང་གི་དཀོན་མཆོག་ཡཱ་ཝཱེར་དམ་བཅའ་ཞིང་། སྒྲུབ་པར་བྱོས་ཤིག་ཁོང་གི་འཁོར་ཀུན་གྱིས། འཇིགས་འོས་ཁོང་ལ་ཕྱག་རྟེན་འཁྱེར་བར་དགོས།

༡༢ ཁོང་གིས་མི་ཆེན་རྣམས་ཀྱི་སེམས་གཅག་ཅིང་། ས་གཞིའི་རྒྱལ་པོ་ཚོར་ཁོང་འཇིགས་སུ་རུང་༎

དབུ་མཛད་ལ་ཡེ་དུ་ཐུན་གྱི་ལུགས་སུ་ཨ་སབ་ཀྱི་གསུང་མགུར་ཞིག་ནི།

༧༧

དཀོན་མཆོག་དྲུང་ངས་སྐད་མཐོན་པོས་འབོད་ཅིང་། དཀོན་མཆོག་ལ་ངས་འབོད་པས་སྙན་གཏད་འགྱུར།

༢ སྙོན་མོངས་ཞག་ལ་ང་ཡིས་ཡཱ་ཝཱེ་བཙལ། མཚན་མོར་ངལ་མེད་བདག་གིས་ལག་པ་བཏིང་། བདག་གི་སེམས་ཀྱིས་སེམས་གསོ་བར་མ་འདོད།

༣ བདག་གིས་དཀོན་མཆོག་དྲན་ཞིང་སེམས་ཁྲུགས་བྱུང་། འོ་དོད་འབོད་ཅིང་བདག་གི་སེམས་རྒུད་སོང་། [སེ་ལཱ།]

༤ ཁྱེད་ཀྱིས་བདག་གི་མིག་གཉིས་ཕྱེས་ནས་འཇོག གཏམ་ལབ་མི་ཐུབ་པ་ཙམ་ངའི་སེམས་འཁྲུགས།

༥ འདས་པར་གྱུར་པའི་ཞག་རྣམས་དང་སྔོན་གྱི། ལོ་རྣམས་ལ་ངས་བསམ་བློ་བཏང་བ་ཡིན།

༦ མཚན་མོར་རང་གི་མགུར་མ་དྲན་པར་བྱེད། སྙིང་ནང་སྒོམ་ཞིང་སེམས་ཀྱིས་ཞིབ་དཔྱོད་བྱས།

༧ ཡཱ་ཝཱེས་དུས་རྒྱུན་ཕྱིར་དུ་སྤོང་གྱུར་རམ། ཕྱིན་ཆད་ནམ་ཡང་ཐུགས་རྗེ་མི་མཛད་དམ།

༨ ཁོང་གི་སྙིང་རྗེ་གཏན་གྱི་ཕྱིར་བྲལ་ཏམ། གཏན་དུ་ཁོང་གི་ཞལ་ཆད་མི་བསྒྲུབ་བམ།

༩ དཀོན་མཆོག་གིས་ནི་དྲིན་མཛད་བརྗེད་གྱུར་ཏམ། ཐུགས་ཁྲོས་ཁོང་གི་བྱམས་གཟིགས་བར་བཅད་དམ། [སེ་ལཱ།]

༡༠ ཡང་ངས་འདི་ངའི་ཉམས་ཆུང་ཡིན་ན་ཡང་། བླ་ན་མེད་པའི་ཕྲིན་ལས་ཀྱི་ལོ་རྣམས། བདག་གིས་དྲན་པར་བྱའོ་སྨྲས་ཁྱེད་ཀྱི།

༡༡ སྔ་མའི་ཁྱད་མཚར་རྣམས་ངས་དྲན་འོང་བས། ཡཱ་ཝཱེའི་མཛད་པ་རྣམས་ངས་འཆད་པར་བྱ།

༡༢ ཁྱེད་ཀྱི་ཕྱག་ལས་ཀུན་ལ་སྒོམ་བྱ་ཞིང་། ཁྱེད་ཀྱི་མཛད་པ་རྣམས་ངས་བསམ་བློ་གཏོང་།

༡༣ དཀོན་མཆོག་ཁྱེད་ལམ་གཙང་ཁང་ནང་ན་འདུག དཀོན་མཆོག་ལྟ་བུའི་ལྷ་ནི་ཆེན་པོ་གང་།

༡༤ ཁྱད་མཚར་མཛད་མཁན་དཀོན་མཆོག་ཁྱེད་ཉིད་ཡིན། མི་སྡེ་རྣམས་ནང་ཁྱེད་ཀྱིས་མཐུ་བསྟན་བྱུང་།

༡༥ ཉིད་ཀྱི་མི་སྡེ་ཁྱེད་ཀྱི་ཕྲག་པ་མཉམ། ཡ་ཀོབ་དང་ནི་ཡོ་སེབ་བུ་རྣམས་བསྐྱབས། [སེ་ལཱ།]

༡༦ ཆུ་རྣམས་ཀྱིས་ནི་ཁྱེད་མཐོང་ཀྱེ་དཀོན་མཆོག ཆུས་ཁྱེད་མཐོང་ནས་འཇིགས་གཏིང་ཟབ་པོའང་འདར།

༡༧ སྤྲིན་རྣམས་ཆུ་བླུགས་གནམ་ནས་སྐད་ཐོན་ཅིང་། ཁྱེད་ཀྱི་ཕྱག་མདའ་རྣམས་ཀྱང་ཕྱོགས་བཞིར་ཁྱུག

༡༨ སྐོར་རླུང་ནང་ན་ཁྱེད་ཀྱི་འབྲུག་སྒྲ་བྱུང་། གློག་གིས་འཇིག་རྟེན་འོད་ལྷག་ལྷག་བྱས་སོ། ས་གཞི་འདར་བར་གྱུར་ཏེ་གཡོན་གཡོན་བྱས།

༡༩ ཁྱེད་ཀྱི་ཕེབས་ལམ་རྒྱ་མཚོའི་ནང་དུ་དང་། ཆུ་ཆེན་རྣམས་ནང་གཤེགས་ལམ་ཡོད་པ་ཡིན། ཁྱེད་ཀྱི་ཞབས་རྗེས་རྣམས་ཀྱི་རྒྱུས་མ་སོང་།

༢༠ མོ་ཤེ་དང་ནི་ཨ་རོན་ལག་པ་མཉམ། ཉིད་ཀྱི་མི་སྡེ་ལུག་ཁྱུ་ལྟར་འཁྲིད་དོ༎

ཨ་སབ་ཀྱི་མཱས་ཀིལ་ཞིག་ནི།

༧༨

ཀྱེ་ངའི་མི་སྡེ་ངའི་བཀའ་ཁྲིམས་ལ་ཉོན། ངའི་ཁའི་གཏམ་རྣམས་ལ་རྣ་བ་བླགས་ཤིག

༢ གཏམ་དཔེའི་ནང་དུ་བདག་གིས་ཁ་འབྱེད་ཅིང་། སྔ་མའི་གབ་ཚིག་རྣམས་ངས་རྗོད་པར་བྱ།

༣ དེ་རྣམས་ངེད་ཀྱིས་ཐོས་ནས་ཤེས་གྱུར་ཏེ། མེས་པོ་རྣམས་ཀྱིས་ངེད་ལ་བཤད་པ་ཡིན།

༤ དེ་ཚོའི་བུ་ཚོར་ངེད་ཀྱིས་མ་གསང་བར། ཡཱ་ཝཱེའི་བསྟོད་པ་རྣམས་དང་མཐུ་སྟོབས་དང་། ཁོང་གིས་མཛད་པའི་ཕྲིན་ལས་ཁྱད་མཚར་རྣམས། མི་རབས་རྗེས་མར་ངེད་ཀྱིས་འཆད་པར་བྱ།

༥ ཁོང་གིས་ཡ་ཀོབ་ནང་དཔང་མཛད་གཅིག་བཙུགས། ཨིས་ར་ཨེལ་ནང་བཀའ་ཁྲིམས་གཏན་ལ་ཕབ། དེའི་སྐོར་ཁོང་གིས་ངེད་ཀྱི་ཕ་མེས་ལ། དེ་རྣམས་རང་ཕྲུག་ཚོར་སློབ་བཀའ་གནང་ཞིང་།

༦ དེའི་དོན་མི་རབས་རྗེས་མས་དེ་ཤེས་ཤིང་། སྐྱེ་རྒྱུ་ཡོད་པའི་བུ་དེ་རྣམས་ལངས་ཏེ། རང་ཕྲུག་རྣམས་ལ་དེ་རྣམས་འཆད་ཕྱིར་དང་།

༧ དེ་ཚོས་དཀོན་མཆོག་ལ་ནི་རེ་བྱེད་ཅིང་། དཀོན་མཆོག་མཛད་པ་རྣམས་ནི་མི་རྗེད་པར། ཁོང་གི་བཀའ་སྩལ་རྣམས་ནི་སྲུང་ཕྱིར་རོ༎

༨ རང་སྙིང་གྲལ་འགྲིག་མ་བྱས་པའི་བརྒྱུད་དང་། དཀོན་མཆོག་དྲུང་དུ་སེམས་དྲང་མེད་པ་ཡི། ཕ་མེས་ལྟར་དུ་སྙིང་གྱོང་ངོ་ལོག་པའི། མི་བརྒྱུད་ལ་ནི་མི་འགྱུར་བའི་ཕྱིར་རོ༎

༩ ཨེབ་ར་ཨིམ་གྱི་བུ་རྣམས་དམག་ཆས་སྤྲས། གཞུ་ཁུར་ཡོད་ཀྱང་འཐབ་མོའི་ཞག་ལོག་སོང་།

༡༠ དེ་ཚོས་དཀོན་མཆོག་ཞལ་ཆད་མ་བསྲུངས་ཏེ། ཁོང་གི་བཀའ་ཁྲིམས་བསྲུང་བར་མི་བྱ་སྨྲས།

༡༡ ཁོང་གིས་དེ་ཚོར་བསྟན་པའི་ཕྲིན་ལས་དང་། མཛད་པ་ངོ་མཚར་ཆེ་རྣམས་དེ་ཚོས་བརྗེད།

༡༢ མི་སེར་ཡུལ་དང་ཚོ་ཨན་ཐང་ག་རུ། མེས་པོ་རྣམས་མདུན་ངོ་མཚར་ཆེ་རྣམས་མཛད།

༡༣ རྒྱ་མཚོ་བཤགས་ནས་དེ་རྣམས་ཕར་ཁར་དྲངས། ཆུ་རྣམས་ཕུང་པོ་ལྟར་དུ་ཀྲོང་ངེར་བཞག

༡༤ ཁོང་གིས་དེ་རྣམས་ཉིན་དུས་སྤྲིན་ཞིག་དང་། མཚན་གང་མེ་འོད་མཉམ་དུ་འཁྲིད་པ་ཡིན།

༡༥ འབྲོག་སྟོང་ནང་དུ་བྲག་རྣམས་བཤགས་མཛད་དེ། མཚོ་ལས་སྟེར་འདྲར་དེ་ཚོར་ཆུ་མང་གནང་།

༡༦ བྲག་རེའི་ནང་ནས་གྲོག་པོ་རྣམས་བཏོན་ཏེ། ཆུ་རྣམས་གཙང་པོ་ལྟར་དུ་རྒྱུག་བཅུག་མཛད།

༡༧ དེ་ཡི་སྟེང་དུ་ཁོང་ལ་དེ་རྣམས་ཀྱིས། སྡིག་པ་བྱེད་ཀྱིན་བསྡད་དེ་འབྲོག་སྟོང་དུ། བླ་ན་མེད་པར་འབངས་ནི་གྱེན་ཟློག་བྱས།

༡༨ རང་གི་འདོད་ལྟར་ཟས་དག་གནོང་ཞུས་ཏེ། དེ་ཚོས་སྙིང་ནང་དཀོན་མཆོག་གི་ཐུགས་སད།

༡༩ དཀོན་མཆོག་ལ་ནི་སྐུར་འདེབས་དཀོན་མཆོག་གིས། འབྲོག་སྟོང་ནང་དུ་མགྲོན་ཞིག་ཤོམ་ནུས་སམ།

༢༠ ལྟོས་ཤིག་ཁོང་གིས་བྲག་ལ་བརྡུངས་པ་དང་། ཆུ་རྣམས་ཐོན་ཏེ་གྲོག་པོ་རྣམས་རྒྱུགས་བྱུང་། བག་ལེབ་གནང་བར་ནུས་སམ་ཁོང་རང་གི། མི་སྡེར་ཤ་གནང་འོང་ངམ་ཞེས་སྨྲས་པས།

༢༡ ཡཱ་ཝཱེས་གསན་ཏེ་ཐུགས་ནི་ཁྲོས་གྱུར་ཏེ། ཡ་ཀོབ་ཕྱོགས་སུ་མེ་ཞིག་འབར་གྱུར་ཏེ། ཨིས་ར་ཨེལ་ཐོག་ཐུགས་ཁྲོ་བཞེངས་གྱུར་ཏོ༎

༢༢ དཀོན་མཆོག་ལ་ནི་དེ་རྣམས་མ་དད་པར། ཁོང་གི་སྐྱབས་ལ་བློ་མ་བཏད་པས་སོ༎

༢༣ དེའི་སྟེང་སྟེང་གི་གནམ་ལ་བཀའ་སྩལ་ཏེ། ནམ་མཁའི་སྒོ་རྣམས་ཕྱེ་བར་མཛད་པ་དང་།

༢༤ ཟ་རུ་དེ་ཚོར་མན་ནཱའི་ཆར་ཕབ་སྟེ། ནམ་མཁའི་འབྲུ་རྣམས་དེ་ཚོར་གནང་བ་ཡིན།

༢༥ མི་ཡིས་མཐུ་བོ་ཆེ་ཡིས་ཁ་ཟས་ཟོས། འགྲང་འགྲང་དེ་ཚོར་ཁ་ཟས་བཀལ་མཛད་དོ༎

༢༦ ཁོང་གིས་ནམ་མཁར་ཤར་རླུང་རྒྱུག་བཅུག་སྟེ། ཁོང་ཉིད་མཐུ་ཡིས་ལྷོ་རླུང་ཁྲིད་མཛད་ཅིང་།

༢༧ དེ་རྣམས་ཐོག་ཏུ་ཐལ་བ་ལྟར་ཤའང་ཕབ། རྒྱ་མཚོའི་བྱེ་མ་ལྟ་བུར་འདབ་ཆགས་ཕབ།

༢༨ སྒར་ནང་གནས་ཚང་ཕྱོགས་བཞིར་ཕབ་མཛད་པས།

༢༩ དེ་ལྟར་དེ་ཚོས་ཟོས་ནས་ལེགས་པར་འགྲངས། དེ་ཚོའི་འདོད་པ་ཁོང་གིས་གནང་བར་བྱས།

༣༠ རང་གི་འདོད་པ་དེ་ཚོས་མ་སྤངས་པས། ད་རུང་ཁའི་ནང་ཁ་ཟས་ཡོད་པའི་ཚེ།

༣༡ དེ་ཚོར་དཀོན་མཆོག་ཐུགས་ཁྲོ་བཞེངས་གྱུར་ཏེ། དེ་ཚོའི་རྒྱགས་ཤོས་རྣམས་ནི་བསད་མཛད་དེ། ཨིས་ར་ཨེལ་གྱི་གཞོན་ནུ་རྣམས་བརྡབས་སོ༎

༣༢ དེ་ཀུན་སྟེང་དུའང་སྡིག་པ་བྱེད་ཀྱིན་ཞིག ཁོང་གི་ཁྱད་མཚར་མཛད་པར་མ་དད་དོ༎

༣༣ དེའི་ཕྱིར་དེ་ཚོའི་ཚེ་རྣམས་དོན་མེད་དང་། ལོ་རྣམས་འཇིགས་སྐྲག་ནང་དུ་མེད་པར་མཛད།

༣༤ ཁོང་གིས་གསོད་དུས་དེ་ཚོས་ཁོང་འཚོལ་ཞིང་། ཕྱིར་ལོག་འོངས་ནས་སྙིང་ནས་དཀོན་མཆོག་བཙལ།

༣༥ དཀོན་མཆོག་དེ་ཚོའི་བྲག་དང་བླ་མེད་ཀྱི། དཀོན་མཆོག་དེ་དག་བླུ་མཁན་ཡིན་པ་དྲན།

༣༦ དཀོན་མཆོག་དྲུང་སྙིང་གྲལ་འགྲིག་མེད་གྱུར་ཅིང་། ཁོང་གི་ཞལ་ཆད་ནང་དུ་མ་གནས་པས།

༣༧ ཁ་ནས་ཁོང་ལ་ངོ་གསོའི་གཏམ་ཞུས་ཏེ། ལྕེ་དང་ཁོང་ལ་རྫུན་གཏམ་ཞུ་བར་བྱས།

༣༨ འོན་ཀྱང་ཁོང་ནི་སྙིང་རྗེ་ཅན་ལགས་པས། ཉེས་པ་བཤགས་ཏེ་དེ་རྣམས་ཚར་མ་བཅད། ལན་མང་ཉིད་ཀྱི་ཐུགས་ཁྲོ་བཀག་མཛད་དེ། ཁོང་གི་ཐུགས་ཁྲོ་ཚང་པོ་འཐོན་མ་བཅུག

༣༩ རྒྱུག་པའི་རླུང་ནི་མི་ལོག་ལྟར་དེ་རྣམས། ལུས་ཅན་འབའ་ཞིག་ཡིན་པ་ཐུགས་དྲན་བྱུང་།

༤༠ ལན་ནི་ཅི་ཙམ་ཁོང་ལ་འབྲོག་སྟོང་དུ། ངོ་ལོག་ཐང་སྟོང་ནང་དུ་ཐུགས་ཚེར་བསྟན།

༤༡ སླར་ཡང་དེ་ཚོས་དཀོན་མཆོག་གི་ཐུགས་སད། ཨིས་ར་ཨེལ་གྱི་དམ་པའི་ཐུགས་ཁྲོ་དཀྲུགས།

༤༢ ཁོང་གི་ཕྱག་ཀྱང་མ་དྲན་དགྲ་བོ་ལས། ཐར་དུ་བཅུག་པའི་ཞག་ཀྱང་དྲན་མ་བྱས།

༤༣ ཁོང་གིས་ཉིད་ཀྱི་ལྟས་རྣམས་མི་སེར་དང་། ཚོ་ཨན་ཐང་ནང་ངོ་མཚར་ཆེ་རྣམས་བསྟན།

༤༤ དེ་ཚོའི་ཀླུང་རྣམས་ཁྲག་ཏུ་གྱུར་བཅུག་སྟེ། གཙང་པོའི་ཆུ་རྣམས་དེ་ཚོས་འཐུང་མ་ཐུབ།

༤༥ སྦྲང་ཚོགས་དེའི་ཁྲོད་གནང་སྟེ་དེ་རྣམས་ཟོས། སྦལ་པ་རྣམས་ཀྱིས་དེ་དག་བཤིག་པར་བྱས།

༤༦ ཁོང་གིས་དེ་ཚོའི་སྟོན་ཐོག་འབུ་ལ་གནང་། འབད་མཁན་རྣམས་ནི་ཆ་ག་འབུ་ལ་གནང་།

༤༧ ཁོང་གིས་དེ་ཚོའི་རྒུན་ཤིང་སེར་བ་དང་། འོ་སེ་ཤིང་རྣམས་ཁྱག་པས་མེད་པར་མཛད།

༤༨ ཁོང་གིས་དེ་ཚོའི་ཕྱུགས་ཀྱང་སེར་བ་དང་། ལུག་ཁྱུ་རྣམས་ནི་གློག་ལ་སྩལ་བར་བྱས།

༤༩ ཁོང་གི་ཐུགས་ཁྲོག་དྲག་པོ་ཁྲོ་གཏུམ་དང་། ཁོང་ཁྲོ་དང་ནི་སྡུག་བསྔལ་རྣམས་ཀྱི་སྟེང་། ཕོ་ཉ་ངན་པའི་དཔུང་ཞིག་ཕབ་པར་མཛད།

༥༠ ཁོང་གི་ཐུགས་ཁྲོའི་ཕྱིར་དུ་ལམ་མཛད་དེ། དེ་ཚོའི་སེམས་ཉིད་འཆི་ལས་མ་སྐྱོབ་པར། དེ་ཚོའི་སྲོག་ནི་གཉན་ནད་ལག་པར་གནང་།

༥༡ མི་སེར་ཡུལ་གྱི་སྔོན་སྐྱེས་ཐམས་ཅད་ནི། ཧམ་གྱི་གུར་རྣམས་ཀྱི་ནང་དེ་རྣམས་ཀྱི། སྟོབས་ཀྱི་ཐོག་ཕུད་ཡིན་པ་བསད་པར་མཛད།

༥༢ འོན་ཀྱང་ཉིད་ཀྱི་མི་སྡེ་ལུག་ལྟར་ཁྲིད། ཁྱུ་ལྟར་དེ་རྣམས་འབྲོག་སྟོང་ནང་ཁྲིད་མཛད།

༥༣ བརྟན་པོར་ཁྲིད་པས་དེ་དག་མ་འཇིགས་སོ། འོན་ཀྱང་དགྲ་བོ་རྣམས་ནི་རྒྱ་མཚོས་བཀབ།

༥༤ ཁོང་ཕྱག་གཡས་པས་བླངས་པའི་རི་འདི་རུ། གཙང་ཁང་ས་མཚམས་དེ་དག་བསྐྱེལ་མཛད་དེ།

༥༥ དེ་དག་མདུན་ནས་མི་བརྒྱུད་རྣམས་བསྐྲད་མཛད། ས་སྐལ་ཐིག་སྐུད་ཀྱིས་ནི་བགོས་དེ་ཚོའི། གུར་ནང་ཨིས་ར་ཨེལ་སྡེ་རྣམས་གནས་བཅུག

༥༦ འོན་ཀྱང་དེ་ཚོས་བླ་མེད་དཀོན་མཆོག་གི། ཐུགས་སད་ངོ་བཟློག་དཔང་མཛད་རྣམས་མ་བསྲུངས།

༥༧ འོན་ཀྱང་ཕྱིར་ལོག་སོང་ནས་དེ་དག་གི། ཕ་མེས་རྣམས་དང་འདྲ་བར་ལོག་པར་བྱས། སླུ་བའི་གཞུ་ལྟར་དེ་རྣམས་སར་ལོག་སོང་།

༥༨ དེ་ཚོའི་མཐོ་གླིང་རྣམས་ཀྱིས་ཐུགས་ཁྲོ་དཀྲུགས། བརྐོས་སྐུ་རྣམས་ཀྱིས་ཁོང་ལ་ཐུགས་འཁྲེན་བསླངས།

༥༩ དཀོན་མཆོག་གིས་འདི་གསན་དུས་ཐུགས་ཁྲོས་ཏེ། ཨིས་ར་ཨེལ་ལ་ཤིན་ཏུ་ཐུགས་ཞེན་ལོག

༦༠ དེ་ལྟར་མིའི་ཁྲོད་བཞག་པའི་གཟིམ་གུར་རམ། ཤི་ལོའི་གདན་ས་ཁོང་གིས་སྤངས་མཛད་ནས།

༦༡ ཉིད་ཀྱི་སྟོབས་དེ་བཙོན་པར་འགྱུར་བ་དང་། ཁོང་གི་དཔལ་ནི་དགྲ་རྣམས་ལག་ཏུ་བཏད།

༦༢ ཉིད་ཀྱི་མི་སྡེ་རལ་གྲི་ལ་བཏད་དེ། ཉིད་ཀྱི་ནོར་སྐལ་དེ་ལ་ཐུགས་ཁྲོས་སོ༎

༦༣ དེ་ཚོའི་གཞོན་ནུ་རྣམས་ནི་མེས་ཟོས་ཏེ། ན་ཆུང་རྣམས་ལ་བག་སྟོན་གླུ་ཡང་མེད།

༦༤ བླ་མ་རྣམས་ནི་རལ་གྲིས་བསད་བྱས་ཀྱང་། དེ་ཚོའི་ཡུགས་མོས་མྱ་ངན་མ་བྱས་སོ༎

༦༥ དེ་ནས་ཡཱ་ཝཱེས་མནལ་ལས་བཞེངས་འདྲ་འམ། རྒུན་ཆང་དབང་གིས་གྱད་པས་ཀུ་ཐེག་ལྟར།

༦༦ ཁོང་གི་དགྲ་བོ་རྣམས་ལ་བརྡུངས་ནས་བཟློགས། དེ་རྣམས་གཏན་གྱི་ངོ་ཚའི་ནང་དུ་བཅུག

༦༧ ཡོ་སེབ་ཀྱི་ནི་གུར་ཡང་ཁོང་གིས་བསྐྱུར། ཨེབ་ར་ཨིམ་གྱི་སྡེ་ཡང་མ་འདམ་པར།

༦༨ ཁོང་གིས་གཅེས་པར་བཟུང་བའི་ཙི་ཨོན་རི། ཡ་ཧུ་དཱ་ཡི་སྡེ་དེ་འདམས་པར་མཛད།

༦༩ རྟག་ཏུ་གནས་ཕྱིར་བཀོད་པའི་ས་གཞི་ལྟར། རི་རྣམས་འདྲ་བར་ཉིད་ཀྱི་གཙང་ཁང་བཞེངས།

༧༠ ཉིད་ཀྱི་ཞབས་ཕྱི་དཱ་བིད་འདམས་པར་མཛད། ལུག་ར་རྣམས་ལས་ཁོང་གིས་དེ་བསྣམས་སོ༎

༧༡ ཉིད་ཀྱི་མི་སྡེ་ཡ་ཀོབ་དང་ཁོང་གི། ནོར་སྐལ་ལགས་པའི་ཨིས་ར་ཨེལ་འཚོ་རུ། མ་མོ་འོ་མ་ཅན་དག་འཚོ་ལས་བསྣམས།

༧༢ རང་སྙིང་དྲང་བ་བཞིན་དེས་དེ་རྣམས་ཚོས། དེ་རྣམས་ལག་རྩལ་གྱིས་ནི་ཁྲིད་བྱས་སོ༎

ཨ་སབ་ཀྱི་གསུང་མགུར་ཞིག་ནི།

༧༩

ཀྱེ་དཀོན་མཆོག་གི་ནོར་སྐལ་ནང་ཕྱི་པ་ཞུགས། དེ་ཚོས་ཁྱེད་ཀྱི་དམ་པའི་མཆོད་ཁང་གྲིབ་ཅན་བྱས། ཡེ་རུ་ཤ་ལེམ་དེ་ཚོས་རྫ་སྤུང་དུ་བྱས་སོ༎

༢ ཁྱེད་ཀྱི་བྲན་པོའི་རོ་རྣམས་གནམ་གྱི་བྱའི་ཟས་དང་། ཁྱེད་ཀྱི་དམ་པའི་མིའི་ཤ་སའི་གཅན་གཟན་ལ་བཏང་།

༣ ཡེ་རུ་ཤ་ལེམ་གྱི་ཕྱོགས་བཞིར་དེ་དག་གི་ཁྲག ཆུ་ལྟར་ཕོས་ནས་སྐུང་མཁན་གང་ཡང་མེད་པ་ཡིན།

༤ ཁྱིམ་མཚེས་པའི་ཕྱིར་ངེད་རྣམས་སྨད་པའི་ཚིག་ཏུ་གྱུར། ཉེ་འཁོར་པའི་ཕྱིར་འཕྱ་བ་དང་ཁྲེལ་དགོད་རྒྱུར་གྱུར།

༥ ཀྱེ་ཡཱ་ཝཱེ་ཁྱེད་ནམ་གྱི་བར་ཐུགས་འཁྲོ་བར་བྱ། ཁྱེད་ཀྱི་ཐུགས་འཁྲེན་མེ་ལྟར་འབར་གྱིན་བཞུགས་འོང་ངམ།

༦ དེ་ཚོས་ཡ་ཀོབ་ཟོས་ཏེ་གནས་ཚང་སྟོངས་བཅུག་པས།

༧ ཁྱེད་ངོ་མི་ཤེས་པའི་ཕྱི་དང་ཁྱེད་ཀྱི་མཚན། མི་བརྗོད་པ་ཡི་རྒྱལ་སྲིད་རྣམས་སྟེང་ཐུགས་ཁྲོ་ཕོས།

༨ ངེད་ཀྱི་ཕ་མེས་ཉེས་སྡིག་ངེད་ཕྱིར་དྲན་མ་མཛད། ངེད་ཆེར་བུབས་པས་ཁྱེད་ཐུགས་རྗེས་མྱུར་སྣ་འདྲེན་ཤོག

༩ ཀྱེ་ངའི་སྐྱོབ་མཛད་དཀོན་མཆོག་ཁྱེད་མཚན་གྱི་དཔལ་ཕྱིར། སྐྱབས་མཛོད་ཁྱེད་མཚན་གྱི་ཕྱིར་ངེད་རྣམས་ཐར་ཆུག་ཅིག ངེད་ཅག་གི་ཉེས་སྡིག་རྣམས་སེལ་བར་མཛད་དུ་གསོལ།

༡༠ དེ་ཚོའི་དཀོན་མཆོག་གར་ཡོད་ཕྱི་པས་ཟེར་རུང་ངམ། ཁྱེད་ཀྱི་བྲན་པོ་རྣམས་ཀྱི་ཁྲག་ཕོས་པའི་ལན་ནི། ངེད་ཀྱི་མིག་གི་མདུན་དུ་ཕྱི་པར་ཤེས་ཆུག་ཅིག

༡༡ བཙོན་པའི་ཤུགས་ནར་ཁྱེད་ཀྱི་དྲུང་དུ་སླེབ་པར་ཤོག འཆི་ཁར་ཡོད་པ་ཁྱེད་ཀྱི་མཐུ་ཆེན་པོས་སྐྱོབ་མཛོད།

༡༢ ངེད་ཀྱི་ཁྱིམ་མཚེས་པས་ཁྱེད་ལ་འཕྱས་པའི་ཚིག་ངན། བདུན་ལྡབ་དེ་ཚོའི་པང་ནང་འཇལ་མཛོད་ཀྱེ་གཙོ་བོ༎

༡༣ དེ་ནས་ངེད་ཁྱེད་ཀྱི་མི་དང་རྩྭ་ཁའི་ལུག་རྣམས། ཡིན་ཏེ་ཁྱེད་ལ་དུས་རྒྱུན་གཏང་རག་འབུལ་བར་བྱ། ཁྱེད་ཀྱི་བསྟོད་པ་མི་རབས་ཀུན་ལ་སྟོན་པར་འགྱུར༎

དབུ་མཛད་ལ་དྲེས་མའི་མེ་ཏོག་གི་དཔང་པོ་བྱ་བའི་དབྱངས་ནང་ཨ་སབ་ཀྱི་གསུང་མགུར་ཞིག་ནི།

༨༠

ཨིས་ར་ཨེལ་གྱི་རྫི་བོ་ཀྱེ། ཁྱུ་ལྟར་ཡོ་སེབ་འཁྲིད་མཁན་གསོན། ཀེ་རུབ་སྟེང་བཞུགས་འོད་འཕྲོ་མཛོད།

༢ ཨེབ་ར་ཨིམ་དང་བེན་ཡ་མིན། མ་ན་ཤེ་དང་གསུམ་གྱི་མདུན། ཁྱེད་ཀྱི་མཐུ་སྟོབས་བཞེངས་མཛད་དེ། ངེད་ཅག་སྐྱོབ་ཕྱིར་འབྱོན་པར་མཛོད།

༣ སྔར་ལྟར་ངེད་མཛོད་ཀྱེ་དཀོན་མཆོག ཁྱེད་ཀྱི་ཞལ་ངོ་འོད་འཕྲོ་མཛོད། དེ་ནས་ངེད་རྣམས་ཐར་བར་འགྱུར།

༤ དཔུང་ཆེན་དཀོན་མཆོག་ཀྱེ་ཡཱ་ཝཱེ། ཁྱེད་ཀྱི་མི་སྡེའི་སྨོན་ལམ་ལ། ནམ་ཐུག་ཐུགས་ཁྲོ་མཛད་པར་བྱ།

༥ དེ་ཚོར་འཆི་མའི་ཟས་སྟེར་མཛད། མིག་ཆུ་མང་ཙང་འཐུང་དུ་གནང་།

༦ ངེད་རྣམས་ཁྱིམ་མཚེས་འཛིང་རྒྱུར་མཛད། ངེད་ལ་དགྲ་རྣམས་ཧབ་དགོད་བྱེད།

༧ དཔུང་ཆེན་རྣམས་ཀྱི་ཀྱེ་དཀོན་མཆོག ངེད་རྣམས་སྔར་བཞིན་འགྱུར་དུ་ཆུག ཁྱེད་ཀྱི་ཞལ་ངོ་འོད་འཕྲོ་མཛོད། དེ་ནས་ངེད་རྣམས་ཐར་བར་འགྱུར།

༨ མི་སེར་ནས་རྒུན་ཤིང་ཞིག་དྲངས། མི་བརྒྱུད་རྣམས་བསྐྲད་དེ་དེར་བཙུགས།

༩ ཁྱེད་ཀྱིས་དེའི་ཕྱིར་གནས་བཅས་ཏེ། རྩ་བ་བརྐྱངས་ཏེ་ཡུལ་གང་བྱུང་།

༡༠ རི་རྣམས་དེ་ཡི་བསིལ་གྱིས་བཀབ། དཀོན་མཆོག་གི་ཤུག་སྡོང་ལྟར། དེ་ཡི་ཡལ་ག་ཡོད་པ་ཡིན།

༡༡ རྒྱ་མཚོའི་བར་དེས་ཡལ་འདབ་བརྐྱངས། ཡུབ་ནད་ཐུག་དེས་ལྕུག་གསར་བརྐྱངས།

༡༢ ཁྱེད་ཀྱིས་མཐའ་གྱང་ཅི་ལ་བཤིགས། ལམ་ལས་འགྲོ་མཁན་མི་ཚང་མས། དེ་ཡི་ཡལ་ག་བཤུར་བར་བྱེད།

༡༣ ནགས་ཀྱི་ཕག་པས་འདོད་མེད་བྱེད། རི་ཡི་རི་དྭགས་ཀྱིས་དེ་ཟའོ༎

༡༤ དཔུང་ཆེན་རྣམས་ཀྱི་ཀྱེ་དཀོན་མཆོག སླར་གདན་འཁོར་ཕྱིར་ངེད་ཀྱིས་ཞུ། གནམ་ནས་ལྟ་ཞིང་གཟིགས་མཛད་དེ། རྒུན་ཤིང་འདི་ལ་ལྟ་བསྐོར་མཛོད།

༡༥ ཁྱེད་ཕྱག་གཡས་པས་བཙུགས་པ་ཡི། སྡོང་པོ་དང་ནི་ཁྱེད་ཉིད་ཕྱིར། ཤེད་ཅན་མཛད་པའི་ཡལ་གར་གཟིགས།

༡༦ མེས་དེ་བསྲེགས་ནས་བཅད་དེ་འདུག ཁྱེད་ཞལ་གྱིས་བཀྱོན་པས་དེ་འདའོ༎

༡༧ ཁྱེད་ཀྱི་ཕྱག་གཡས་ཕྱོགས་ཀྱི་མི། ཉིད་ཕྱིར་སྟོབས་ཅན་མཛད་པ་ཡི། མིའི་བུའི་ཐོག་ཏུ་ཁྱེད་ཕྱག་འཇོག

༡༨ དེ་ནས་ཁྱེད་ལས་ངེད་མི་འཁྱར། ངེད་རྣམས་གསོན་པོར་མཛོད་ཅིག་དང་། ངེད་ཀྱིས་ཁྱེད་ཀྱི་མཚན་རྗོད་འོང་།

༡༩ དཔུང་ཆེན་རྣམས་ཀྱི་ཀྱེ་དཀོན་མཆོག ངེད་རྣམས་སྔར་བཞིན་འགྱུར་དུ་ཆུག ཁྱེད་ཀྱི་ཞལ་ངོ་འོད་འཕྲོ་མཛོད། དེ་ནས་ངེད་ཅག་ཐར་བར་འགྱུར༎

དབུ་མཛད་ལ་གད་པའི་དབྱངས་ནང་ཨ་སབ་ཀྱི་གསུང་མགུར་ཞིག་ནི།

༨༡

ངེད་ཀྱི་སྟོབས་ཤུགས་ལགས་པའི་དཀོན་མཆོག་དྲུང་། གསུང་སྐད་ཆེན་པོས་གླུ་ཕུལ་ཡ་ཀོབ་ཀྱི། དཀོན་མཆོག་དྲུང་དུ་དགའ་མགུའི་འུར་སྒྲ་ཐོང་།

༢ མགུར་གླུ་ལེན་ཞིག་རྔ་དང་སྐད་སྙན་པའི། སྒྲ་སྙན་དང་བཅས་པི་ཝང་ཚུར་ཁྱེར་ཤོག

༣ ཉ་ཚེས་ཉ་གང་ཞག་དང་ངེད་ཅག་གི། དུས་ཆེན་དུས་སུ་རྒྱ་དུང་འབུད་པར་བྱོས།

༤ ཨིས་ར་ཨེལ་ཕྱིར་འདི་ནི་བྱ་ཡིག་དང་། ཡ་ཀོབ་ཀྱི་དཀོན་མཆོག་གི་བཀའ་ཁྲིམས་ཡིན།

༥ ཁོང་མི་སེར་ལ་རྒོལ་དུ་གཤེགས་པའི་དུས། ཡོ་སེབ་ནང་དེ་དཔང་པོར་བཙུགས་པ་ཡིན། དེར་ངས་མི་ཤེས་པའི་སྐད་ཅིག་ཐོས་བྱུང་།

༦ དེ་ཡི་གཉའ་བ་ལས་ངས་ཁུར་པོ་ཕབ། ཁོའི་ལག་པ་ལས་ཙེལ་པོ་ཕྲལ་བ་ཡིན།

༧ ཁྱོད་སྡུག་ལྷུང་ནས་འབོད་པས་ངས་ཁྱོད་བསྐྱབས། འབྲུག་གི་ཕག་ནས་ཁྱོད་ལ་ངས་ལན་བཏབ། མེ་རི་བཱའི་ཆུའི་འགྲམ་ཁྱོད་ལ་ངས་ཚོད་ལྟས། [སེ་ལཱ།]

༨ ཀྱེ་ངའི་མི་སྡེ་ངས་དཔང་མཛད་པ་ཉོན། ཨིས་རེལ་ང་ལ་ཉན་ན་ཅི་མ་རུང་།

༩ ཁྱོད་ཁྲོད་ལྷ་གཞན་གང་ཡང་ཡོད་མི་རུང་། ཕྱི་པའི་ལྷ་རྣམས་གང་ལའང་ཕྱག་འཚལ་བྱེད་མི་རུང་།

༡༠ མི་སེར་ཡུལ་ནས་བཏོན་ཏེ་ཡར་དྲངས་པའི། ཁྱོད་ཀྱི་དཀོན་མཆོག་ཡཱ་ཝཱེ་ང་ཉིད་ཡིན། ཁ་མང་ཕྱེས་ཤིག་ངས་ཁྱོད་འགེངས་པར་བྱ།

༡༡ འོན་ངའི་མི་སྡེས་ངའི་གསུང་སྐད་མ་ཉན། ཨིས་ར་ཨེལ་ངར་སེམས་ནི་མ་བསོད་པས།

༡༢ དེ་རྣམས་རང་གི་གྲོས་བཞིན་འགྲུལ་བའི་ཕྱིར། དེ་ཚོའི་སྙིང་གྱོང་བཞིན་དུ་ངས་འགྲོར་བཅུག

༡༣ ངའི་འབངས་ང་ལ་ཉན་ཞིང་ཨིས་ར་ཨེལ། ངའི་ལམ་རྣམས་ནང་འགྲུལ་ན་ཅི་མ་རུང་།

༡༤ དེ་ནས་དགྲ་རྣམས་མྱུར་དུ་ངས་བཏུལ་ཏེ། དེ་ཚོར་སྡང་མཁན་ལ་ངས་ཕྱག་འདེགས་བྱ།

༡༥ ཡཱ་ཝཱེར་སྡང་མཁན་དེའི་གཡོག་བྱེད་ན་ཡང་། དེ་ཚོའི་དུས་ནི་རྟག་ཏུ་གནས་པར་འགྱུར།

༡༦ ཁོང་གིས་དེ་ཚོར་གྲོའི་ཕུད་སྟེར་མཛད་ཅིང་། བྲག་ནས་ཐོན་པའི་སྦྲང་རྩིས་ངས་འགྲང་གཞུག།

ཨ་སབ་ཀྱི་གསུང་མགུར་ཞིག་ནི།

༨༢

དཀོན་མཆོག་མི་ཚོགས་ཁྲོད་དུ་དཀོན་མཆོག་བཞུགས། ཁོང་གིས་ལྷ་རྣམས་ཁྲོད་དུ་ཞལ་ཆེ་གཅོད།

༢ ནམ་ཐུག་ཁྱོད་ཀྱིས་ལོག་པར་ཁྲིམས་གཅོད་ཅིང་། སྡིག་སྤྱོད་མི་ཡི་ངོ་ལ་བལྟ་བར་བྱ། [སེ་ལཱ།]

༣ དབུལ་ཕོངས་དྭ་ཕྲུག་རྣམས་ལ་འོས་འཚམས་བྱོས། སྡུག་བསྔལ་ཅན་དང་རྒུད་པོ་དྲང་པོ་བྱོས།

༤ དགོས་འགྱག་ཅན་དང་དབུལ་པོ་སྐྱོབ་པར་བྱོས། སྡིག་སྤྱོད་ལག་ནས་དེ་རྣམས་ཐར་དུ་ཆུག

༥ དེ་ཚོས་ཅི་ཡང་མི་ཤེས་ཧ་མི་གོ། མུན་ནག་ནང་ན་དེ་དག་ཕན་ཚུན་འགྲུལ། ས་གཞིའི་རྩིག་རྨང་ཐམས་ཅད་འགུལ་གྱུར་ཏོ༎

༦ ཁྱེད་རྣམས་དཀོན་མཆོག་ཡིན་ཏེ་བླ་མེད་ཀྱི། སྲས་རྣམས་ཡིན་ཞེས་ང་ཡིས་ཟེར་བ་ཡིན།

༧ འོན་ཀྱང་མི་རྣམས་ལྟར་དུ་ཁྱེད་འཆི་ཞིང་། སྐུ་དྲག་གཅིག་དང་འདྲ་བར་འགྱེལ་བར་འགྱུར།

༨ ཁྱེད་ཀྱིས་མི་རིགས་ཐམས་ཅད་བདག་པར་བྱ། བཞེངས་ཤིག་ས་གཞིའི་གཤགས་མཛོད་ཀྱེ་དཀོན་མཆོག།

ཨ་སབ་ཀྱི་མགུར་གླུའི་གསུང་མགུར་ཞིག་ནི།

༨༣

ཞལ་རོག་མ་བཞུགས་ཀྱེ་དཀོན་མཆོག གསུང་ངག་མ་གཅོད་ཀྱེ་དཀོན་མཆོག

༢ ཅི་ལ་ཞུ་ན་གཟིགས་མཛོད་དང་། ཁྱེད་ཀྱི་དགྲ་རྣམས་ཡོ་ལངས་བྱེད། ཁྱེད་ལ་སྡང་བས་མགོ་བཏེགས་སོ༎

༣ ཁྱེད་ཀྱི་མི་སྡེར་རྒོལ་བ་ལ། གཡོ་སྒྱུའི་གྲོས་བྱེད་ཅིང་ཁྱེད་ཀྱིས། སྦས་ཡོད་རྣམས་ཕྱིར་གྲོས་བྱེད་དོ༎

༤ དེ་ཚོས་ཤོག་ཅིག་དེ་རྣམས་ནི། མི་བརྒྱུད་གཅིག་ཏུ་མི་ལུས་ཤིང་། ཕྱིན་ཆད་ཨིས་ར་ཨེལ་མིང་ཡང་། མི་དྲན་ཕྱིར་དུ་ཚར་གཅད་ཟེར།

༥ དེ་རྣམས་གཅིག་སོང་བགྲོ་གླེང་བྱེད། ཁྱེད་ལ་འཐབ་པའི་ཆད་དོན་བྱེད།

༦ ཨེ་དོམ་པ་ཡི་གུར་ཚོ་དང་། ཨིས་མ་ཨེལ་པ་རྣམས་དང་ནི། མོ་ཨབ་དང་ནི་ཧ་གར་པ།

༧ གེ་བལ་དང་ནི་ཨམ་མོན་རྣམས། ཨ་མ་ལེག་དང་ཕེ་ལེ་ཤེད། ཚོར་གྱི་ཡུལ་མི་རྣམས་དང་བཅས།

༨ དེའི་ཁྲོད་ཨ་སུར་པའང་འདྲེས་ཏེ། ལོད་ཀྱི་བུ་ཚོར་ར་མདའ་བྱས། [སེ་ལཱ།]

༩ སི་རེ་རཱ་དང་མིད་ཨན་དང་། ཀི་ཤོན་གྲོག་པོར་ཡ་བིན་ལ། ཁྱེད་ཀྱིས་མཛད་བཞིན་དེ་ཚོར་མཛོད།

༡༠ དེ་རྣམས་ཨེན་དོར་དུ་འདས་ཏེ། ཞིང་ལ་དེ་རྣམས་ལུད་ལྟར་གྱུར།

༡༡ དེ་ཚོའི་འགོ་བྱེད་མི་རྣམས་ནི། ཟེབ་དང་ཨོ་རེབ་ལྟར་མ་ཟད། རྒྱལ་ཕྲན་ཐམས་ཅད་ཟེ་བཱ་དང་། ཟལ་མུ་ནཱ་དང་འདྲ་བར་མཛོད།

༡༢ དེ་ཚོས་ངེད་ཀྱི་དཀོན་མཆོག་གི། གདན་ས་བདག་ཏུ་འཛིན་འོང་སྨྲས།

༡༣ ཀྱེ་ངའི་དཀོན་མཆོག་མི་དེ་རྣམས། སྐོར་རླུང་ཐལ་ཚུབ་འདྲ་བ་དང་། རླུང་མདུན་ཡོད་པའི་སོག་མ་ལྟར།

༡༤ མེས་ནགས་སྲེག་མཚུངས་མེ་ལྕེ་ཡིས། རི་རྣམས་སྲེག་འདྲ་དེ་ཚོར་མཛོད།

༡༥ དེ་ལྟར་ཁྱེད་ཀྱི་རླུང་དྲག་གིས། དེ་རྣམས་འདེད་པར་མཛོད་ཅིག་དང་། ཁྱེད་ཀྱི་རླུང་དམར་གྱིས་འཇིགས་ཆུག

༡༦ ཡ་ཧོ་ཝཱ་ཀྱེ་ཁྱེད་ཀྱི་མཚན། དེ་རྣམས་ཀྱིས་ནི་འཚོལ་བའི་ཕྱིར། ངོ་ཚས་དེ་ཚོའི་གདོང་ཁྱབ་ཆུག

༡༧ ཡཱ་ཝཱེའི་མཚན་ཅན་ཁྱེད་གཅིག་ཉིད། ས་གཞི་ཀུན་ཏུ་ཆེར་འཕགས་པ། ལགས་པ་དེ་ཚོས་ཤེས་པའི་དོན།

༡༨ དེ་རྣམས་རྟག་ཏུ་ངོ་ཚ་ཞིང་། སྐྱེང་ཤོག་ངོ་བབས་ནས་སྟོངས་ཤོག།

དབུ་མཛད་ལ་གད་པའི་དབྱངས་ནང་ཀོ་རཱའི་བུ་རྣམས་ཀྱི་གསུང་མགུར་ཞིག་ནི།

༨༤

ཀྱེ་དཔུང་ཆེན་གྱི་ཡ་ཧོ་ཝཱ། ཁྱེད་ཀྱི་གདན་ས་ཇི་ལྟར་མཛེས།

༢ ཡཱ་ཝཱེའི་ཁྱམས་རྣམས་ངའི་སེམས་ཀྱིས། དུང་དུང་བྱེད་ཅིང་ཧན་དལ་ལོ། ངའི་སྙིང་དང་ལུས་ཀྱིས་གསོན་པོའི། དཀོན་མཆོག་ཕྱིར་ཀུ་ཐག་ཐག་བྱེད།

༣ ཀྱེ་དཔུང་ཆེན་གྱི་ཡ་ཧོ་ཝཱ། ངའི་རྒྱལ་པོ་དང་ངའི་དཀོན་མཆོག ཁྱེད་ཀྱི་མཆོད་ཁྲི་རྣམས་ཀྱི་མདུན། བྱིའུར་ཁྱིམ་དང་ཁུག་ཏ་ལ། རང་ཕྲུག་འཇོག་པའི་ཚང་ཞིག་བརྙེས།

༤ ཁྱེད་ཀྱི་ཕོ་བྲང་ནང་སྡོད་མཁན། བདེ་ཞིང་རྟག་ཏུ་ཁྱེད་བསྟོད་འོང་། [སེ་ལཱ།]

༥ ཁྱེད་ནང་མི་སུའི་སྟོབས་ཡོད་ཅིང་། གང་གི་སྙིང་ནང་ཙི་ཨོན་གྱི། ལམ་རྣམས་ཡོད་པ་བསོད་བདེ་ཅན།

༦ མཆི་མའི་ལུང་པ་ནས་འགྲོ་ཞིང་། ཆུ་མིག་གནས་སུ་བྱེད་འགོ་མའི། ཆར་པས་བྱིན་རླབས་ཁྱབ་པར་བྱེད།

༧ དེ་ཚོར་སྟོབས་ཀྱི་ཁར་སྟོབས་རྙེད། དེ་རྣམས་རེ་རེ་ཙི་ཨོན་དུ། དཀོན་མཆོག་ཞལ་ངོར་འཐོན་པར་བྱེད།

༨ དཔུང་ཆེན་དཀོན་མཆོག་ཀྱེ་ཡཱ་ཝཱེ། ངའི་སྨོན་ལམ་གསོན་ཡ་ཀོབ་ཀྱི། དཀོན་མཆོག་ཁྱེད་ཀྱིས་སྙན་གཏོད་ཅིག [སེ་ལཱ།]

༩ ངེད་ཀྱི་ཕུབ་ཀྱེ་དཀོན་མཆོག་གཟིགས། ཁྱེད་ཀྱི་བྱུགས་པའི་གདོང་ལ་གཟིགས།

༡༠ ཁྱེད་ཀྱི་ཁྱམས་ནང་ཞག་གཅིག་གཅིག སྡོད་པ་ཞག་སྟོང་བས་ཀྱང་ལེགས། བསྟན་བཤིག་གུར་ནང་སྡོད་པ་བས། ངའི་དཀོན་མཆོག་གི་ཕོ་བྲང་གི། སྒོ་སྲུང་པ་ལ་འགྱུར་བར་དགའ།

༡༡ ཡཱ་ཝཱེ་དཀོན་མཆོག་ཉི་མ་དང་། ཕུབ་ཡིན་པས་ཡ་ཧོ་ཝཱ་ཡིས། ཐུགས་རྗེ་དང་དཔལ་གནང་བར་འགྱུར། དྲང་པོར་སྤྱོད་པའི་མི་རྣམས་ལ། བཟང་པོ་ཅིའང་སྲི་བར་མི་མཛད།

༡༢ ཀྱེ་དཔུང་ཆེན་གྱི་ཡ་ཧོ་ཝཱ། ཁྱེད་ལ་གདེང་བྱེད་མི་དེ་ཤིས༎

དབུ་མཛད་ལ་ཀོ་རཱའི་བུ་རྣམས་ཀྱི་གསུང་མགུར་ཞིག་ནི།

༨༥

ཡཱ་ཝཱེས་ཉིད་ཀྱི་ཡུལ་ལ་བཀའ་དྲིན་མཛད། ཡ་ཀོབ་བཙོན་ལས་ཁྱེད་ཀྱིས་ཕྱིར་ལོག་དྲངས།

༢ ཁྱེད་ཀྱི་མི་སྡེའི་ཉེས་པ་བཤགས་པར་མཛད། དེ་ཚོའི་སྡིག་པ་ཐམས་ཅད་བཀབ་པར་མཛད། [སེ་ལཱ།]

༣ ཁྱེད་ཀྱི་ཐུགས་ཁྲོ་ཐམས་ཅད་འཐེན་པར་བྱས། ཐུགས་ཁྲོ་དྲག་པོ་མཛད་པ་ལས་ཁྱེད་བསྒྱུར།

༤ ཀྱེ་སྐྱབས་ཀྱི་དཀོན་མཆོག་ངེད་སྔར་བཞིན་མཛོད། ངེད་ལས་ཁྱེད་ཀྱི་ཐུགས་ཁྲོ་མེད་པར་མཛོད།

༥ དུས་རྒྱུན་ངེད་ཅག་ལ་ནི་ཐུགས་འཁྲོའམ། མི་རབས་ཀུན་ལ་ཐུགས་ཁྲོ་བསྲིང་འོང་ངམ།

༦ ཁྱེད་ཀྱི་མི་སྡེ་ཁྱེད་ནང་སྐྱིད་པའི་ཕྱིར། སླར་ཡང་ངེད་རྣམས་གསོན་པོར་མི་མཛད་དམ།

༧ ཁྱེད་ཀྱི་ཐུགས་རྗེ་སྟོན་མཛོད་ཀྱེ་ཡཱ་ཝཱེ། ཁྱེད་ཀྱི་ཐར་པ་ངེད་རྣམས་ལ་གནང་མཛོད།

༨ ཉིད་ཀྱི་དམ་པ་རྣམས་དང་མི་སྡེ་ལ། ཞི་བདེའི་གསུང་གླེང་ཡཱ་ཝཱེ་དཀོན་མཆོག་གིས། མཛད་པར་འགྱུར་པས་ཅི་གསུང་ངས་ཉན་ཡིན། འོན་སླར་དེ་རྣམས་གླེན་ཕྱོགས་ཟློག་མ་མཛད།

༩ ཡུལ་དུ་དཔལ་བརྗིད་གནས་པའི་ཕྱིར་ཁོང་ལ། འཇིགས་མཁན་རྣམས་དང་ཁོང་སྐྱབས་ངེས་པར་ཉེ།

༡༠ སྙིང་རྗེ་དང་ནི་བདེན་ཕྲད་ཞི་བདེ་དང་། དྲང་བ་ཉིད་ནི་གཅིག་ལ་གཅིག་ཞལ་སྦྱོར།

༡༡ ས་ལས་བདེན་པ་ཉིད་རྡོལ་ཞིང་གནམ་ནས། དྲང་བ་ཉིད་ཀྱིས་མར་ལ་བལྟ་བར་བྱེད།

༡༢ འོ་ན་ཡཱ་ཝཱེས་གང་བཟང་བ་གནང་ཞིང་། ངེད་ཀྱི་ཡུལ་གྱིས་ལོ་ཐོག་སྐྱེད་པར་འགྱུར།

༡༣ ཁོང་གི་སྔོན་སྔོན་དྲང་བ་ཉིད་འགྲོ་ཞིང་། ཞབས་རྗེས་རྣམས་ཀྱིས་འགྲོ་ལམ་མཛད་པར་འགྱུར༎

དཱ་བིད་ཀྱི་གསོལ་འདེབས་ཤིག་ནི།

༨༦

ང་ནི་འཕོངས་ཤིང་དགོས་འདོམ་ཅན་ཡིན་པས། སྙན་དགུས་བཀའ་ལན་གནོང་ཞིག་ཀྱེ་ཡཱ་ཝཱེ།

༢ ང་ཆོས་དྲང་བས་ངའི་སྲོག་སྲུང་མཛོད་ཅིག ཀྱེ་ངའི་དཀོན་མཆོག་ཁྱེད་ལ་བློ་གཏད་པའི། ཁྱེད་ཀྱི་གཡོག་པོ་སྐྱོབ་པར་མཛད་དུ་གསོལ།

༣ ཉིན་གང་ཁྱེད་ལ་འོ་དོད་ངས་འབོད་པས། ང་ལ་སྙིང་རྗེ་མཛོད་ཅིག་ཀྱེ་ཡཱ་ཝཱེ།

༤ གཙོ་བོ་བཟང་ཞིང་བཤགས་པ་མཛད་དུ་ཁྱེད། གྲལ་འགྲིག་བཞུགས་ཤིག་ཁྱེད་མཚན་བརྗོད་ཚད་ལ། ཁྱེད་ནི་སྙིང་རྗེ་དཔག་མེད་ལྡན་པས་ན།

༥ ངའི་སེམས་ཁྱེད་ཕྱོགས་འདེགས་པས་ཀྱེ་ཡཱ་ཝཱེ། ཁྱེད་ཀྱི་གཡོག་པོའི་སེམས་དེ་སྐྱིད་པོ་མཛོད།

༦ ང་ཡི་སྨོན་ལམ་སྙན་གཏོད་ཀྱེ་ཡཱ་ཝཱེ། བདག་གི་འཕྲིན་བཅོལ་སྐད་དེ་གསན་པར་མཛོད།

༧ ཁྱེད་ཀྱིས་ང་ལ་བཀའ་ལན་གནང་འོང་བས། སྙོན་མོངས་དུས་ངས་ཁྱེད་ལ་འབོད་པར་བྱ།

༨ གཙོ་བོ་ཁྱེད་འདྲ་ལྷའི་ཁྲོད་གང་ཡང་མེད། ཁྱེད་ཀྱི་མཛད་པ་དཔེ་ཟླ་དང་བྲལ་ལོ༎

༩ ཁྱེད་ཀྱིས་མཛད་པའི་མི་རིགས་ཀུན་འོང་ཞིང་། ཁྱེད་དྲུང་ཕྱག་འཚལ་བར་བྱ་ཀྱེ་ཡཱ་ཝཱེ། ཁྱེད་ཀྱི་མཚན་ལ་བསྟོད་ཅིང་བསྔགས་པར་འགྱུར།

༡༠ ཁྱེད་གཅིག་དཀོན་མཆོག་ལགས་ཏེ་ཁྱེད་ཆེ་བས། ངོ་མཚར་རྨད་བྱུང་བ་རྣམས་ཁྱེད་ཀྱིས་མཛད།

༡༡ ང་ལ་ཁྱེད་ཀྱི་ལམ་སྟོན་ཀྱེ་ཡཱ་ཝཱེ། ཁྱེད་ཀྱི་བདེན་པའི་ནང་ང་འགྲུལ་བར་བྱ། ཁྱེད་ཀྱི་མཚན་ལ་འཇིགས་ཕྱིར་ངའི་སྙིང་ཧྲིལ།

༡༢ ཁྱེད་ཀྱིས་ངའི་སེམས་གཤིན་ཡུལ་ལས་བཏོན་ཏེ། ངའི་ཐོག་ཁྱེད་ཀྱི་སྙིང་རྗེ་ཆེ་བས་ན།

༡༣ ཀྱེ་ངའི་དཀོན་མཆོག་ཡཱ་ཝཱེ་ཁྱེད་ལ་ངས། ངའི་སྙིང་ཧྲིལ་པོས་ཁྱེད་ལ་བསྟོད་བསྔགས་ཤིང་། ཁྱེད་ཀྱི་མཚན་གྱི་ཆེ་བ་བརྗོད་པར་བྱ།

༡༤ ཀྱེ་ཧོ་དཀོན་མཆོག་རང་མཐོང་ཅན་རྣམས་ངའི། དགྲར་ལངས་དྲག་ཤུལ་ཅན་གྱི་མི་ཚོགས་ཀྱིས། བདག་གི་སྲོག་གི་ཕྱི་བཞིན་བདའ་བར་བྱེད། དེ་ཚོས་ཁྱེད་ནི་མིག་རྟེན་དུ་མི་འཛིན།

༡༥ འོན་ཀྱང་གཙོ་བོ་ཁྱེད་ནི་སྙིང་རྗེ་དང་། ཐུགས་རྗེ་ཅན་གྱི་དཀོན་མཆོག་ཅིག་ལགས་པས། ཐུགས་ཁྲོ་མཛད་དུ་འགོར་ཞིང་སྙིང་རྗེ་དང་། བདེན་པ་ཉིད་ནང་ཁྱེད་ནི་ཕྱུག་པོ་ལགས།

༡༦ ངའི་ཕྱོགས་ཞལ་སྒྱུར་ང་ལ་སྙིང་རྗེ་མཛོད། ཉིད་ཀྱི་གཡོག་པོར་ཁྱེད་ཀྱིས་སྟོབས་གནང་ཞིང་། ཁྱེད་ཀྱི་གཡོག་མོའི་བུ་དེ་སྐྱོབ་པར་མཛོད།

༡༧ ཡཱ་ཝཱེ་ཁྱེད་ཀྱིས་གྲོགས་མཛད་ང་ཡི་སེམས། གསོས་པ་སྡང་དགྲས་མཐོང་ནས་ངོ་ཚ་ཕྱིར། ང་ལ་བཟང་བའི་ལྟས་ཤིག་སྟོན་པར་མཛོད༎

ཀོ་རཱའི་བུ་རྣམས་ཀྱི་མགུར་མའི་གསུང་མགུར་ཞིག་ནི།

༨༧

རི་དམ་པར་ཁོང་གི་གདན་གཞི་ཡོད་པ་ཡིན།

༢ ཡ་ཀོབ་ཀྱི་གནས་ཚང་ཀུན་ལས་ཡ་ཧོ་ཝཱས། ཙི་ཨོན་གྱི་སྒོ་རྣམས་ལྷག་པར་གཅེས་པར་འཛིན།

༣ དཀོན་མཆོག་གི་གྲོང་ཁྱེར་ཀྱེ་ཧོ་ཁྱེད་ཀྱི་སྐོར། རབ་ཏུ་སྙན་གྲགས་པའི་གཏམ་རྣམས་སྨྲ་བར་བྱེད། [སེ་ལཱ།]

༤ ང་ཡི་ངོ་ཤེས་པའི་ནང་ནས་ར་ཧབ་དང་། བ་བི་ལོན་ཡིན་ཞེས་ང་ཡིས་ཟེར་བར་བྱ། ཕེ་ལེ་ཤེད་དང་ནི་ཚོར་དང་ཀུས་ལ་ལྟོས། འདི་ནི་དེར་སྐྱེས་སོ་ངས་ནི་ཟེར་བར་བྱ།

༥ མི་འདི་ནི་དེར་དང་མི་དེ་འདིར་སྐྱེས་ཞེས། ཙི་ཨོན་སྐོར་ཟེར་ཡོང་བླ་ན་མེད་པ་ཁོང་། ཉིད་ཀྱིས་ནི་དེ་ནི་བརྟན་པོར་འཛུག་པར་འགྱུར།

༦ ཡ་ཧོ་ཝཱས་མི་སྡེ་རྣམས་ཀྱི་མི་རྩི་དུས། མི་དེ་དེར་སྐྱེས་ཞེས་འབྲི་བར་མཛད་པར་འགྱུར།

༧ ངའི་ཆུ་མིག་ཐམས་ཅད་ཁྱེད་ནང་ཡོད་དོ་ཅེས། གླུ་མཁན་དང་གར་མཁན་རྣམས་ཀྱིས་ཞུ་བར་འགྱུར༎

དབུ་མཛད་ལ་ཀོ་རཱའི་བུ་རྣམས་ཀྱིས་མ་ཧ་ལཱད་ལེ་ཨན་ནོད་ཀྱི་དབྱངས་ནང་ཨེས་ར་ཧི་པ་ཧེ་མཱན་གྱི་མཱས་ཀིལ་གྱི་མགུར་མའི་གསུང་མགུར་ཞིག་ནི།

༨༨

བདག་སྐྱོབ་མཛད་ཀྱི་དཀོན་མཆོག་ཀྱེ་ཡཱ་ཝཱེ། བདག་གིས་ཉིན་མཚན་མེད་པར་ཁྱེད་དྲུང་བོས།

༢ ངའི་སེམས་སྡུག་བསྔལ་གྱིས་གང་ང་ཡི་སྲོག གཤིན་ཡུལ་དང་ནི་ཐག་ཉེར་སླེབ་གྱུར་པས།

༣ ཁྱེད་དྲུང་ང་ཡི་སྨོན་ལམ་སླེབ་པར་ཤོག ངའི་འོ་དོད་ལ་ཁྱེད་ཀྱི་སྙན་གཏོད་ཅིག

༤ དུར་ནང་འབབ་མཁན་མིའི་ཁྲོད་ངས་བརྩིས་བྱུང་། ང་ནི་བྱ་ཐབས་ཟད་པའི་མི་དང་འདྲ།

༥ ཁྱེད་ཀྱི་ཕྱག་གིས་བཅད་དེ་ཕྱིན་ཆད་དུ། ཁྱེད་ཀྱི་ཐུགས་ཀྱིས་དྲན་པར་མི་མཛད་པའི། བསད་ནས་དུར་ཁུང་ནང་ན་ཉལ་འདྲ་བར། གཤིན་པོའི་ཁྲོད་དུ་སྐྱུར་བར་མཛད་བྱུང་ངོ་༎

༦ ཁྱེད་ཀྱིས་གཏིང་ཟབ་ཡང་དོང་མུན་ནག་གནས། གཤིན་ཁམས་མཐིལ་དུ་ང་ནི་བཞག་པ་མཛད།

༧ ངའི་ཐོག་ཁྱེད་ཀྱི་ཐུགས་ཁྲོ་རབ་ཏུ་ལྕི། ཁྱེད་ཀྱི་རྦ་རླབས་ཀུན་གྱིས་ང་མནར་རོ༎

༨ ཁྱེད་ཀྱིས་ངའི་ངོ་ཤེས་རྣམས་ང་ལས་ཕྲལ། ཁྱེད་ཀྱིས་དེ་ཚོར་ང་ནི་ཞེན་ལོག་མཛད། ནང་དུ་བཀར་བས་ཕྱི་རོལ་འཐོན་མི་ཐུབ།

༩ སྡུག་བསྔལ་དབང་གིས་ངའི་མིག་སྒྲིབ་ཀྱིན་འགྲོ། ཉིན་རེར་ཁྱེད་ལ་ངས་བོས་ཀྱེ་ཡཱ་ཝཱེ། ཁྱེད་ཕྱོགས་ང་ཡིས་ལག་པ་བཏིང་བ་ཡིན།

༡༠ གཤིན་པོར་ཁྱེད་ཀྱིས་ངོ་མཚར་བསྟན་བྱ་འམ། ཤི་མཁན་ལང་ཞིང་ཁྱེད་ལ་བསྟོད་འགྱུར་རམ། [སེ་ལཱ།]

༡༡ དུར་ནང་ཁྱེད་ཀྱི་བྱམས་གཟིགས་དང་དམྱལ་བའི། ནང་དུ་ཁྱེད་ཀྱི་ཐུགས་དྲང་འཆད་འགྱུར་རམ།

༡༢ མུན་ཁྲོད་ཁྱེད་ཀྱི་ངོ་མཚར་དང་རྗེད་པའི། ཁམས་ནང་ཁྱེད་ཀྱིས་དྲང་ལུགས་རྟོགས་འགྱུར་རམ།

༡༣ འོན་ཀྱང་ཡཱ་ཝཱེ་ཁྱེད་ལ་ངས་བོས་པས། སྔ་དྲོ་ཁྱེད་དྲུང་ངའི་སྨོན་ལམ་སླེབ་འོང་།

༡༤ ཡཱ་ཝཱེ་ཁྱེད་ཀྱིས་ངའི་སེམས་ཅི་ལ་དབྱུགས། ང་ལས་ཁྱེད་ཀྱི་ཞལ་གདོང་ཅི་ལ་སྦེད།

༡༥ ཆུང་ངུ་ནས་ང་སྡུག་ཅིང་འཆིར་ཉེ་ཞིང་། ཁྱེད་ཀྱི་འཇིགས་པས་ང་ཡི་དྲན་པ་སྟོར།

༡༦ ཁྱེད་ཀྱི་ཐུགས་ཁྲོ་དྲག་པོ་ངའི་ཐོག་བབས། ཁྱེད་ཀྱི་ཐུགས་ཁྲོས་ང་ནི་མེད་པར་བྱས།

༡༧ ཆུ་ལྟར་དེ་ཚོས་ཉིན་གང་ངའི་མཐའ་བསྐོར། ཀུན་ནས་དེ་ཚོས་ང་ནི་དགར་བར་བྱས།

༡༨ ཁྱེད་ཀྱིས་མཛའ་བྱེད་གྲོགས་པོ་རྣམས་ང་ལས། ཕྲལ་ཏེ་མུན་ཁྲོད་ངའི་ངོ་ཤེས་རྣམས་བཞག།

ཨེས་ར་ཧི་པ་ཨེ་ཐན་གྱི་མཱས་ཀིལ་ཞིག་ནི།

༨༩

ང་ཡིས་དུས་རྒྱུན་ཡཱ་ཝཱེའི་ཐུགས་རྗེའི་གླུ་ལེན་ཞིང་། ཁ་ཡིས་མི་རབས་ཀུན་ལ་ཐུགས་དྲང་སྟོན་པར་བྱ།

༢ རྒྱུན་ཕྱིར་ཐུགས་རྗེ་འཇགས་པར་འགྱུར་ཞིང་ནམ་མཁའི་ནང་། ཁྱེད་ཀྱི་ཐུགས་དྲང་བརྟན་པར་བྱ་ཞེས་ང་ཡིས་སྨྲས།

༣ ཁོ་བོས་འདམས་པའི་མི་མཉམ་ཞལ་ཆད་ངས་བྱས་ཡོད། ང་ཡི་ཕྱག་བརྙན་དཱ་བིད་ལ་ནི་དབུ་མནའ་བཞེས།

༤ ང་ཡིས་ཁྱོད་ཀྱི་བརྒྱུད་པ་རྟག་ཏུ་གནས་འཇུག་ཅིང་། མི་རབས་ཀུན་ཏུ་ཁྱོད་ཀྱི་རྒྱལ་ཁྲི་འཇགས་པར་བྱ། [སེ་ལཱ།]

༥ ཀྱེ་ཡ་ཧོ་ཝཱ་ནམ་མཁས་ཁྱེད་ཀྱི་ངོ་མཚར་རྣམས། དམ་པའི་ཚོགས་ནང་ཁྱེད་ཀྱི་ཐུགས་དྲང་པར་བསྟོད་འོང་།

༦ དེའི་རྒྱུ་གནམ་རྣམས་ནང་དུ་ཁོང་གི་མཚུངས་ཟླ་སུ། ཡཱ་ཝཱེ་འདྲ་བ་ནམ་མཁའི་ཕོ་ཉའི་ཁྲོད་སུ་ཡོད།

༧ དམ་པའི་ཚོགས་ནང་དཀོན་མཆོག་ཤིན་ཏུ་འཚབས་འོས་ཤིང་། རང་གི་ཕྱོགས་བཞིར་འཁོར་བ་ཀུན་ལས་འཇིགས་རུང་ལགས།

༨ དཔུང་ཆེན་དཀོན་མཆོག་ཀྱེ་ཡཱ་ཝཱེ་ཁྱེད་འདྲ་མཐུ་ལྡན་སུ། ཁྱེད་ཀྱི་ཕྱོགས་བཞིར་ཁྱེད་ཀྱི་ཐུགས་དྲང་བ་ཡོད་དོ༎

༩ རྒྱ་མཚོའི་ང་རྒྱལ་ཐོག་ཏུ་ཁྱེད་ཀྱིས་དབང་སྲིད་མཛད། དེ་ལས་རྦ་རླབས་ལང་དུས་ཁྱེད་ཀྱིས་ཞི་བར་མཛད།

༡༠ བསད་པའི་མི་འདྲར་ཁྱེད་ཀྱིས་ར་ཧབ་བཏུབ་པར་མཛད། ཁྱེད་ཀྱི་མཐུ་ལྡན་ཕྲག་པས་དགྲ་རྣམས་ཁྲེ་གཏོར་མཛད།

༡༡ གནམ་རྣམས་ཁྱེད་ཀྱི་ཡིན་ཅིང་ས་གཞིའང་ཁྱེད་ཀྱི་ཡིན། འཇིག་རྟེན་དང་ནི་དེའི་ནང་ཅི་ཡོད་ཁྱེད་ཀྱིས་བཀོད།

༡༢ བྱང་དང་ལྷོ་ཕྱོགས་གཉིས་པོ་ཁྱེད་ཀྱིས་མཛད་པ་ཡིན། ཐ་བོར་དང་ནི་ཧེར་མོན་ཁྱེད་ཀྱི་མཚན་ནང་དགའ།

༡༣ ཁྱེད་ལ་མཐུ་སྟོབས་ལྡན་པའི་ཕྲག་པ་ཞིག་ཡོད་དོ། ཕྱག་ཤེད་ཆེ་ཞིང་ཕྱག་གཡས་པ་ནི་མཐོན་པོ་ལགས།

༡༤ དྲང་དང་གཤགས་དྲང་ཁྱེད་ཀྱི་རྒྱལ་ཁྲིའི་རྨང་ཡིན་ནོ། སྙིང་རྗེ་དང་ནི་བདེན་ཉིད་ཞལ་ངོའི་སྔོན་དུ་འགྲོ།

༡༥ དགའ་མགུའི་སྐད་ཆེན་ཤེས་པའི་མི་སྡེ་བཀྲ་ཤིས་ཤོག ཡཱ་ཝཱེ་ཁྱེད་ཀྱི་ཞལ་ངོའི་མདངས་ནང་དེ་རྣམས་འགྲུལ།

༡༦ ཉིན་གང་ཁྱེད་ཀྱི་མཚན་ནང་དེ་རྣམས་དགའ་མགུ་ཞིང་། ཁྱེད་ཀྱི་དྲང་བ་ཉིད་ཀྱིས་དེ་དག་མཐོ་བར་བྱེད།

༡༧ དེ་ནི་དེ་ཚོའི་སྟོབས་ཀྱི་དཔལ་ཁྱེད་ཡིན་ཕྱིར་ཏེ། ཁྱེད་ཀྱི་ཐུགས་རྗེས་ངེད་ཀྱི་རུ་བ་མཐོ་བར་འགྱུར།

༡༨ ཅི་ལ་ཟེར་ན་ངེད་ཕུབ་ཡཱ་ཝཱེར་རག་ལས་སོ། ཨིས་རེལ་དམ་པར་ངེད་ཀྱི་རྒྱལ་པོ་རག་ལས་སོ༎

༡༩ དེའི་ཚེ་དམ་པར་མཐོང་སྣང་ནང་དུ་གསུང་གླེང་ཞིང་། ང་ཡིས་སྟོབས་ལྡན་གཅིག་ནི་ར་མདར་བྱས་པ་ཡིན། མི་སྡེ་ནང་ནས་གཅིག་ངས་འདམས་ཏེ་མཐོ་བར་བྱས།

༢༠ བདག་གི་ཞབས་ཕྱི་དཱ་བིད་ང་ལ་ཐོབ་པ་དང་། ཁོ་བོའི་དམ་པའི་འབྲུ་མར་གྱིས་ངས་ཁོ་བྱུགས་སོ༎

༢༡ དེ་མཉམ་ངའི་ཕྱག་གནས་ཤིང་ཕྲག་པས་སྟོབས་བསྟེར་བྱ།

༢༢ དགྲས་དེ་མི་ཐུབ་ངན་པའི་བུས་འཚེ་བར་མི་འགྱུར།

༢༣ ཁོ་བོས་དེའི་ངོར་དེ་ཡི་དགྲ་རྣམས་འཕམ་འཇུག་ཅིང་། དེ་ལ་སྡང་བ་རྣམས་ངས་ས་ལ་བརྡབ་པར་བྱ།

༢༤ དེ་མཉམ་ངའི་ཐུགས་དྲང་དང་སྙིང་རྗེ་འགྲོགས་འགྱུར་ཞིང་། ངའི་མཚན་གྱིས་དེའི་རུ་བ་མཐོ་སར་འདེགས་པར།

༢༥ ང་ཡིས་དེ་ཡི་ལག་པ་རྒྱ་མཚོའི་བར་དུ་དང་། དེ་ཡི་ལག་གཡས་གཙང་པོ་རྣམས་བར་རྐྱོང་བར་བྱ།

༢༦ དེ་ཡིས་ང་ལ་འབོད་ཅིང་ངའི་ཡབ་ངའི་དཀོན་མཆོག ང་ཡི་སྐྱབས་ཀྱི་བྲག་ཡིན་ཞེས་ནི་ཞུ་བར་འགྱུར་རོ༎

༢༧ ངས་ཀྱང་དེ་ནི་ཉིད་ཀྱི་སྔོན་སྐྱེས་སུ་བྱེད་ཅིང་། ས་གཞིའི་རྒྱལ་པོ་རྣམས་ཀྱི་མཆོག་ཏུ་མཛད་པར་བྱ།

༢༨ དེའི་ཕྱིར་ང་ཡི་ཐུགས་རྗེ་རྟག་ཏུ་འཇོག་བྱ་ཞིང་། དེ་མཉམ་ང་ཡི་ཞལ་ཆད་བརྟན་པོར་གནས་པར་འགྱུར།

༢༩ དེ་ཡི་རིགས་བརྒྱུད་དུས་བརྟན་གྱི་ཕྱིར་གནས་འཇུག་ཅིང་། གནམ་གྱི་ཚེ་ལྟར་དེ་ཡི་རྒྱལ་ཁྲི་འཇགས་པར་བྱ།

༣༠ གལ་ཏེ་དེའི་བུ་རྣམས་ཀྱིས་ང་ཡི་བཀའ་སྤོང་ཞིང་། ང་ཡི་བཀའ་ཁྲིམས་རྣམས་ལྟར་སྤྱོད་པར་མི་བྱེད་པར།

༣༡ ང་ཡི་སྤྱད་མཚམས་གཅོག་ཅིང་ངའི་བཀའ་མི་བསྲུང་ན།

༣༢ དེ་ནས་དེ་ཚོའི་འགལ་འཁྲུལ་ཕྱིར་ངས་དབྱུག་པ་དང་། ཉེས་པའི་ཕྱིར་ངས་རྟ་ལྕག་གིས་ནི་རྡུང་བར་བྱ།

༣༣ འོན་ཀྱང་དེ་ལས་ང་ཡི་ཐུགས་རྗེ་འཁྱེར་མི་བྱ། ང་ཡི་ཐུགས་དྲང་བ་ཡང་དོན་མེད་འགྱུར་མི་འཇུག

༣༤ ངའི་ཆད་མི་གཅག་ངའི་ཞལ་ཤོར་བ་ཡང་མི་བསྐྱུར།

༣༥ ལན་གཅིག་ངས་ངའི་དམ་པ་ཉིད་ཀྱི་དབུ་མནའ་བསྐྱལ། ང་ཡིས་དཱ་བིད་ལ་ནི་ཞལ་རྫུན་གླེང་མི་བྱ།

༣༦ དེ་ཡི་བརྒྱུད་འཛིན་དུས་ནི་རྒྱུན་ནས་རྒྱུན་གྱི་བར། དེ་ཡི་རྒྱལ་ཁྲི་ཉི་མ་ལྟར་ངའི་དྲུང་གནས་འོང་།

༣༧ ཟླ་བ་ལྟར་དུ་དེ་ནི་རྟག་ཏུ་གནས་འགྱུར་ཏེ། གནམ་གྱི་བདེན་པའི་དཔང་པོ་ལྟར་དུ་ལུས་པར་འགྱུར། [སེ་ལཱ།]

༣༨ འོན་ཀྱང་ཁྱེད་ཀྱིས་དེ་ནི་དབྱུགས་ཏེ་སྤངས་པར་མཛད། ཁྱེད་ཀྱིས་ཉིད་ཀྱི་བྱུགས་པར་ཐུགས་ནི་ཁྲོས་གྱུར་ཏེ།

༣༩ ཁྱེད་ཀྱི་བྲན་པོར་མཛད་པའི་ཆད་ལ་ཁྱེད་མ་གནས། ཁྱེད་ཀྱིས་དེ་ཡི་ཅོད་པན་ས་ཐུག་ཕབ་པར་མཛད།

༤༠ ཁྱེད་ཀྱིས་དེ་ཡི་ར་བ་ཐམས་ཅད་བཤིག་མཛད་དེ། ཁྱེད་ཀྱིས་དེ་ཡི་མཁར་རྫོང་རྣམས་ནི་ཁང་གོག་བྱས།

༤༡ ལམ་ལས་འགྲོ་བ་ཀུན་གྱིས་དེ་ནི་འཕྲོག་པར་བྱེད། དེ་ནི་ཁྱིམ་མཚེས་རྣམས་ཀྱི་འཕྱ་བའི་གནས་སུ་མཛད།

༤༢ ཁྱེད་ཀྱིས་དེའི་དགྲ་རྣམས་ཀྱི་ལག་གཡས་མཐོ་བར་བྱས། ཁྱེད་ཀྱིས་དེ་ཡི་དགྲ་བོ་ཚང་མ་དགའ་རུ་བཅུག

༤༣ དེས་ཀྱང་མ་ཟད་དེའི་རལ་གྲིའི་ཁ་བཟློག་མཛད་པས། འཐབ་མོའི་ནང་དུ་དེ་ནི་མི་ཚུགས་པ་མཛད་བྱུང་།

༤༤ ཁྱེད་ཀྱིས་དེའི་ཟིལ་གྱར་བཅུག་རྒྱལ་ཁྲི་ས་རུ་བརྡབས།

༤༥ དེ་ཡི་གཞོན་དུས་ཕྲིས་ཏེ་ངོ་ཚས་གཡོགས་པར་མཛད། [སེ་ལཱ།]

༤༦ དུས་རྒྱུན་ཡིབ་བམ་ཡང་ན་ནམ་ཐུག་ཀྱེ་ཡཱ་ཝཱེ། ཁྱེད་ཀྱི་ཐུགས་ཁྲོ་ནམ་ཐུག་མེ་ལྟར་འབར་བར་འགྱུར།

༤༧ ངའི་ཚེ་ཇི་ལྟར་ཐུང་བ་ཐུགས་སུ་དྲན་པར་མཛོད། ཁྱེད་ཀྱིས་མི་ཡི་བུ་ཀུན་དོན་མེད་ཅིའི་ཕྱིར་བཀོད།

༤༨ གསོན་ཞིང་འཆི་བ་མི་མཐོང་བར་ནི་གཤིན་ཁམས་ཀྱི། དབང་ལས་རང་སེམས་སྐྱོབ་པའི་མི་སུ་ཞིག་ཡོད་དམ། [སེ་ལཱ།]

༤༩ དཱ་བིད་ལ་ནི་ཁྱེད་ཀྱི་ཐུགས་དྲང་མནའ་བཞེས་པའི། གཙོ་བོ་ཁྱེད་ཀྱི་སྔར་གྱི་ཐུགས་རྗེ་རྣམས་གར་ཡོད།

༥༠ གཙོ་བོ་བྲན་གྱི་སྨད་པ་དྲན་མཛོད་མི་ཡི་སྡེ། དབང་ཅན་ཀུན་གྱི་ཚིག་ངན་ཁོག་ནང་ངས་འཁུར་འཁྱེར།

༥༡ ཁྱེད་ཀྱི་དགྲ་བོས་ཅི་འདྲའི་ཚིག་བཏང་ཀྱེ་ཡཱ་ཝཱེ། ཁྱེད་ཀྱི་བྱུགས་པའི་གོམ་རེར་ཅི་འདྲའི་ཚིག་ངན་བཏང་།

༥༢ ཡཱ་ཝཱེར་གཏན་དུ་བཀྲ་ཤིས་ཤོག་ཨ་མེན་ཨ་མེན༎

གསུང་མགུར་གྱི་མདོ་བཞི་པ།

དཀོན་མཆོག་གི་སྐྱེས་བུ་མོ་ཤེའི་གསོལ་འདེབས་ནི།

༩༠

ཀྱེ་གཙོ་བོ་མི་རབས་ནས་མི་རབས་སུ། ངེད་ཀྱི་སྐྱབས་གནས་ཁྱེད་ཉིད་ནི་ཡོད་པ་ཡིན།

༢ རི་མ་སྐྱེས་སྔོན་དུའམ་ས་ཆེན་དང་། འཇིག་རྟེན་ནི་ཁྱེད་ཉིད་ཀྱིས་མ་བཀོད་གོང་། ཐོག་མ་ནས་མཐའ་མར་ཁྱེད་དཀོན་མཆོག་ལགས།

༣ ཁྱེད་ཀྱིས་མི་ཐལ་བ་རུ་འགྱུར་འཇུག་མཛད། ཡང་ཀྱེ་མིའི་བུ་གུ་རྣམས་ལོག་ཤོག་གསུང་།

༤ ཁྱེད་གཟིགས་ངོར་ལོ་ངོ་ནི་སྟོང་ཕྲག་ཅིག འདས་པའི་མདང་མཚན་གྱི་ཐུན་གཅིག་འདྲ།

༥ ཆུ་ལོག་གིས་ཁྱེར་བ་འདྲར་ཁྱེད་དེ་རྣམས། ཁྱེར་མཛད་པས་དེ་རྣམས་ནི་གཉིད་ཐུམ་འདྲ། དེ་སྔ་དྲོར་སྐྱེས་པ་ཡི་རྩྭ་དང་འདྲ།

༦ དེ་སྔ་དྲོར་སྔོ་འབོལ་ཞིང་ཆེར་སྐྱེ་སྟེ། དེ་ཕྱི་དྲོ་བཅད་གྱུར་ནས་རྙིད་ན་འགྲོ།

༧ ཁྱེད་ཐུགས་ཁྲོས་རྐྱེན་བྱས་ཏེ་ངེད་རྣམས་རྫོགས། ཁྱེད་ཁོང་ཁྲོས་ངེད་ཅག་ནི་མནར་དུ་བཅུག

༨ ཁྱེད་ངེད་ཀྱི་ལས་ངན་རྣམས་ཞལ་ངོར་བཞག སྦས་སྡིག་རྣམས་ཞལ་རས་ཀྱི་འོད་ནང་བཞག

༩ ཁྱེད་ཐུགས་ཁྲོའི་ནང་ངེད་ཀྱི་ཚེ་གང་འདས། ངེད་མི་ཚེ་ཤུགས་ནར་ཞིག་ལྟ་བུར་འདས།

༡༠ ངེད་རང་གི་ཚེའི་ལོ་གྲངས་བདུན་ཅུའམ། རེམ་གྱུར་ན་བརྒྱད་ཅུ་ཡི་བར་དུ་འཚོ། དེ་ཡང་ནི་མྱུར་འགྲོ་ཞིང་ངེད་འཕུར་འགྲོ། དཀའ་ལས་དང་སྡུག་བསྔལ་ལས་དེའི་དཔལ་ཅི།

༡༡ ཁྱེད་ལ་འཇིགས་འོས་བཞིན་ཁྱེད་ཐུགས་ཁྲོ་དང་། ཁྱེད་ཐུགས་ཁྲོའི་མཐུ་སྟོབས་ནི་སུ་ཡིས་ཤེས།

༡༢ ཤེས་རབ་ཀྱི་སྙིང་ངེད་ལ་ཐོབ་པའི་ཕྱིར། ངེད་ཅག་ལ་རང་གི་ཞག་རྩི་གྲངས་སློབ།

༡༣ ཀྱེ་ཡཱ་ཝཱེ་མ་འགོར་བར་ཚུར་གདན་འཁོར། ཁྱེད་ཉིད་ཀྱི་བྲན་རྣམས་ཕྱིར་ཐུགས་འགྱོད་ཤོག

༡༤ ངེད་ཚེ་གང་དགའ་འགྱུར་ཞིང་སྐྱིད་པའི་ཕྱིར། སྔ་དྲོ་དེ་ཁྱེད་ཐུགས་རྗེས་ངེད་ཚིམ་ཆུག

༡༥ ཞག་ཅི་ཙམ་ངེད་རྣམས་ལ་སྡུག་བསྔལ་བསྟེར། ལོ་ཅི་ཙམ་ངེད་རྣམས་ཀྱིས་སྡུག་བསྔལ་མཐོང་། དེ་ཙམ་གྱི་ངེད་རྣམས་ལ་སྐྱིད་པོ་གནོང་།

༡༦ ཁྱེད་མཛད་པ་ཁྱེད་བྲན་དང་དེ་ཚོ་ཡི། བུ་རྣམས་ལ་ཁྱེད་ཀྱི་ནི་གཟི་བྱིན་སྟོན།

༡༧ ངེད་ཐམས་ཅད་ཀྱི་དཀོན་མཆོག་གཙོ་བོ་ཡི། བྱམས་བརྩེ་ནི་ངེད་སྟེང་དུ་བཞུགས་པར་ཤོག ངེད་ཀྱི་ཕྱིར་ངེད་ལག་ལས་འཇགས་འཇུག་མཛོད། འོ་ན་ངེད་ལག་ལས་རྣམས་འཇགས་འཇུག་མཛོད༎

༩༡

བླ་ན་མེད་པའི་སྐྱབས་ནང་སྡོད་མཁན་བདེ། ཀུན་དབང་གྲིབ་བསིལ་འོག་ཏུ་སྡོད་པར་འགྱུར།

༢ ཡཱ་ཝཱེའི་སྐོར་ངས་ཁོང་ངའི་སྐྱབས་གནས་དང་། རྫོང་ཡིན་གང་ལ་ངས་བློ་གཏད་བྱེད་པའི། བདག་གི་དཀོན་མཆོག་ཡིན་ཞེས་སྨྲ་བར་བྱ།

༣ དེའི་རྒྱུ་ཁོང་གིས་བྱ་པའི་རྙི་དང་ནི། སྲོག་ལེན་རིམས་ནད་ལས་ཁྱོད་སྐྱོབ་པར་འགྱུར།

༤ ཁོང་གི་ཤོག་པས་ཁྱེད་རང་འགེབས་པར་བྱ། ཁོང་གི་འདབ་ཤོག་འོག་ཏུ་སྐྱབས་གནས་རྙེད། ཁོང་གི་བདེན་ཉིད་ཕུབ་དང་ཕ་ལི་ཡིན།

༥ མཚན་མོའི་འཇིགས་པའམ་ཉིན་མོར་འཕུར་བའི་མདའ།

༦ མུན་པར་འཁོར་བའི་གཉན་ནད་དང་ཉིན་གུང་། གསོད་པའི་སྟོངས་བྱེད་ལ་ཁྱེད་འཇིགས་མི་འགྱུར།

༧ མི་སྟོང་ཁྱེད་ཀྱི་གློ་དུ་འགྱེལ་འགྱུར་ཞིང་། ཁྲི་ཕྲག་ཁྱེད་ཀྱི་གཡས་སུ་འགྱེལ་འགྱུར་ཡང་། དེ་ནི་ཁྱེད་དང་ཉེ་བར་འོང་མི་འགྱུར།

༨ ཁྱོད་ཀྱི་མིག་འབའ་ཞིག་གིས་བལྟ་བྱེད་ཅིང་། སྡིག་སྤྱོད་ལ་ནི་ལ་ཡོགས་འཕོག་པ་མཐོང་།

༩ འོན་ཀྱེ་ཡཱ་ཝཱེ་ཁྱེད་ངའི་སྐྱབས་གནས་ཡིན། ཁྱེད་ཀྱིས་རང་ཕྱིར་བླ་མེད་གནས་ཚང་བྱས།

༡༠ ཁྱེད་ཐོག་རྐྱེན་ངན་ཅི་ཡང་མི་འབྱུང་ཞིང་། ཁྱེད་ཀྱི་གུར་མདུན་གཉན་ནད་སླེབ་མི་འགྱུར།

༡༡ ཁྱེད་ལམ་ཀུན་ནང་སྲུང་ཕྱིར་ཁོང་ཉིད་ཀྱི། ཕོ་ཉ་རྣམས་ལ་བཀའ་སྩལ་མཛད་འོང་བས།

༡༢ རྡོ་ལ་ཁྱེད་ཀྱི་ཞབས་མི་ཕོག་པའི་ཕྱིར། དེ་ཚོའི་ལག་པར་ཁྱེད་ནི་འཁུར་བར་འགྱུར།

༡༣ ཁྱེད་ཀྱིས་སེང་གེ་དང་ནི་དུག་སྦྲུལ་རྫི། སྦྲུལ་དང་སེང་ཕྲུག་ཞབས་འོག་རྫི་བར་འགྱུར།

༡༤ དེའི་སེམས་ང་ལ་ཆགས་པས་ཁོ་བསྒྲལ་བྱ། དེས་ངའི་མཚན་ངོ་ཤེས་པས་མཐོ་བར་བྱ།

༡༥ དེ་ཡིས་ང་ལ་འབོད་འོང་ངས་ལན་གཏང་། ཉོན་མོངས་ནང་ང་ཁོ་མཉམ་བཞུགས་པར་བྱ། ངས་ཁོ་སྒྲོལ་ཞིང་སྟི་སྟང་ཅན་དུ་བྱ།

༡༦ ཚེ་རིང་བ་ཡིས་ངས་ཁོ་ཚིམ་བྱ་ཞིང་། ང་ཡི་ཐར་ལམ་དེ་ལ་སྟོན་པར་བྱ༎

ཤབ་བཱད་ཞག་ཕྱིར་མགུར་གླུའི་གསུང་མགུར་ཞིག་ནི།

༩༢

ཡཱ་ཝཱེར་གཏང་རག་འབུལ་བ་དང་། བླ་ན་མེད་ཀྱེ་ཁྱེད་མཚན་ལ། བསྟོད་དབྱངས་འབུལ་བ་དེ་ནི་ལེགས།

༢-༣ སྔ་དྲོར་ཁྱེད་ཀྱི་བྱམས་གཟིགས་དང་། མཚན་མོར་ཁྱེད་ཀྱི་ཐུགས་དྲང་ལ། རྒྱུད་བཅུའི་རོལ་ཆས་དང་པི་ཝང་། སྒྲ་སྙན་སྐད་ཆེན་བཅས་ཤོད་ཅིག

༤ ཅི་ལ་ཞུ་ན་ཁྱེད་ཡཱ་ཝཱེ། མཛད་པའི་ངང་ནས་ང་དགའ་བཅུག ཁྱེད་ཀྱི་ཕྱག་གི་མཛད་པའི་རྐྱེན། ང་ཡིས་སེམས་སྐྱིད་བྱེད་པར་བྱ།

༥ ཀྱེ་ཡ་ཧོ་ཝཱ་ཁྱེད་ཉིད་ཀྱི། ཕྲིན་ལས་རྣམས་ནི་ཇི་ལྟར་ཆེ། ཁྱེད་ཀྱི་ཐུགས་དགོངས་རབ་ཏུ་ཟབ།

༦ བྱོལ་སོང་འདྲ་བའི་མིས་མི་ཤེས། འདི་ནི་གླེན་པས་ཧ་མི་གོ།

༧ སྡིག་སྤྱོད་སྔོ་འདྲར་སྐྱེ་ངན་བྱེད། མི་ཀུན་དར་ཞིང་རྒྱས་ན་ཡང་། དེ་ནི་ཁོ་རྣམས་དུས་རྒྱུན་ཕྱིར། མེད་པར་འགྱུར་བའི་ཕྱིར་ཡིན་ནོ༎

༨ འོན་ཀྱང་ཁྱེད་ཀྱེ་ཡཱ་ཝཱེ་ནི། རྟག་ཏུ་ཡར་འཕགས་པ་ལགས་སོ༎

༩ ཡཱ་ཝཱེ་ཁྱེད་ཀྱི་དགྲ་ཚོར་གཟིགས། གཟིགས་ཤིག་ཁྱེད་དགྲ་རྣམས་འདའ་འོང་། ལས་ངན་བྱེད་ཚད་གཏོར་བར་འགྱུར།

༡༠ འོན་ངའི་རུ་བ་གླང་རྒོད་ཀྱི། རྭ་ལྟར་ཁྱེད་ཀྱིས་མཐོ་བར་བྱས། འབྲུ་མར་གསར་པས་ང་བྱུགས་མཛད།

༡༡ ང་ཡི་མིག་གིས་དགྲ་རྣམས་མཐོང་། ངའི་དགྲར་ལྡང་བའི་ངན་བྱེད་པའི། མི་རྣམས་སྐོར་ནི་ངའི་རྣས་ཐོས།

༡༢ ཆོས་དྲང་ཁ་ཟུར་ཤིང་ལྟར་རྒྱས། ལི་བ་ནོན་གྱི་ཤུག་སྡོང་ལྟར། སྐྱེད་ལ་འོང་བར་འགྱུར་བར་འགྱུར།

༡༣ ཡཱ་ཝཱེ་ཁྱིམ་ནང་བཙུགས་པ་རྣམས། ངེད་ཅག་རྣམས་ཀྱི་དཀོན་མཆོག་གི། སྡེ་ཡངས་རྣམས་ནང་རྒྱས་འགྱུར་ཞིང་།

༡༤ རྒས་པའི་དུས་སུའང་ཤིག་ཐོག་ཆགས། རྩི་བཅུད་ལོ་མས་གང་བར་འགྱུར།

༡༥ དེའི་དོན་ཡཱ་ཝཱེ་ཐུགས་དྲང་ཞིང་། ཁོང་ནི་རང་གི་བྲག་རི་དང་། ཁོང་གི་ནང་ན་མི་རིགས་པ། མེད་པ་དེ་ནི་སྟོན་ཕྱིར་ཡིན༎

༩༣

ཡཱ་ཝཱེས་ན་བཟར་ཟིལ་གསོལ་སྲིད་སྐྱོང་མཛད། ཡཱ་ཝཱེས་མཐུ་ཡི་སྐུ་རགས་ན་བཟའ་གསོལ། དེ་ཕྱིར་འཇིག་རྟེན་མི་གཡོ་བརྟན་པར་གནས།

༢ སྔར་གྱི་དུས་ནས་ཁྱེད་ཀྱི་རྒྱལ་ཁྲི་བརྟན། ཐོག་མ་མེད་པའི་དུས་ནས་ཁྱེད་ཡོད་དོ༎

༣ ཆུ་ལོག་རྣམས་ནི་ཁྲུག་སོང་ཀྱེ་ཡཱ་ཝཱེ། ཆུ་ལོག་རྣམས་ཀྱི་འུར་སྒྲ་བཏང་བར་བྱས། ཆུ་ལོག་རྣམས་ཀྱིས་རྦ་རླབས་བསླང་བར་བྱས།

༤ ཆུ་མང་སྐད་དང་རྒྱ་མཚོའི་རླབས་དྲག་ལས། ཡཱ་ཝཱེ་མཐོ་ཞིང་མཐུ་སྟོབས་ལྡན་པ་ལགས།

༥ དུས་ནི་གཏན་ཕྱིར་ཡ་ཧོ་ཝཱ་ཁྱེད་ཀྱི། དཔང་མཛད་པ་རྣམས་བདེན་པ་ཡིན་ཁྱེད་ཀྱི། ཕོ་བྲང་ལ་ནི་དམ་པ་ཉིད་མཛེས་སོ༎

༩༤

དགྲ་ལན་ལེན་པའི་དཀོན་མཆོག་ཀྱེ་ཡཱ་ཝཱེ། དགྲ་ལན་ལེན་པའི་དཀོན་མཆོག་མདངས་སྣང་མཛོད།

༢ ས་གཞིའི་ཁྲིམས་དཔོན་ཁྱེད་ཉིད་ཡར་བཞེངས་མཛོད། ང་རྒྱལ་ཅན་ཚོར་དགྲ་ལན་འཇལ་བར་མཛོད།

༣ ནམ་གྱི་བར་དུ་སྡིག་སྤྱོད་ཀྱེ་ཡཱ་ཝཱེ། ནམ་གྱི་བར་དུ་སྡིག་སྤྱོད་གླུ་ལེན་འོང་།

༤ དེ་ཚོས་པྲ་ཆལ་གཏམ་དང་ཡུས་ཆེ་ལབ། སྡིག་སྤྱོད་ཚང་མས་རང་མཐོང་སྐྱེད་པར་བྱེད།

༥ ཁྱེད་ཀྱི་མི་སྡེ་འཐག་གོ་ཀྱེ་ཡཱ་ཝཱེ། ཁྱེད་ཀྱི་ནོར་བདག་བུ་ཚོར་དེ་ཚོས་འཚེ།

༦ དེ་ཚོས་མོ་རང་མོ་དང་མི་ཡན་གསོད། དེ་ཚོས་ཕ་མེད་རྣམས་ཀྱི་སྲོག་གཅོད་དོ༎

༧ དེ་ཚོས་ཡཱ་ཝཱེས་མི་གསན་ཡ་ཀོབ་ཀྱི། དཀོན་མཆོག་དེས་ནི་སྣང་རྟགས་མི་མཛད་ཟེར།

༨ མི་སྡེའི་ནང་གི་གླེན་ཤོས་བསམ་བློ་ཐོང་། བླུན་པོ་ཁྱོད་རྣམས་མཁས་པར་ནམ་འགྱུར་འོང་།

༩ རྣ་བ་མཛད་མཁན་ཁོང་གིས་མི་གསན་ནམ། མིག་གི་མཛད་པོས་གཟིགས་པར་མི་འགྱུར་རམ།

༡༠ མི་རིགས་རྣམས་ནི་འཇུན་མཛད་ཅིང་མི་ལ། རིག་པ་སློབ་པས་ཆད་པས་མི་གཅད་དམ།

༡༡ ཡ་ཧོ་ཝཱས་ནི་མི་ཡི་བསམ་པ་རྣམས། དེ་དག་འཚོལ་བ་ཡིན་པ་མངོན་པར་མཁྱེན།

༡༢ ཡཱ་ཝཱེས་ཁྱེད་ཀྱིས་འཇུན་ཞིང་མི་སུ་ལ། ཁྱེད་ཀྱི་བཀའ་ཁྲིམས་སློབ་པ་བདེ་ལེགས་སོ༎

༡༣ སྡིག་སྤྱོད་ཕྱིར་དུ་དོང་འབྲུ་ཚར་བའི་བར། སྡུག་དུས་ལས་ཁྱེད་ཀྱིས་སེམས་བདེ་སྟེར་དུའོ༎

༡༤ ཡཱ་ཝཱེས་ཉིད་ཀྱི་མི་སྡེ་སྤང་མི་བྱ། ཁོང་གི་ས་སྐལ་དེ་ཡང་སྐྱུར་མི་འགྱུར།

༡༥ དྲང་བ་ཉིད་ཕྱོགས་ཁྲིམས་དྲང་འཁོར་བས་ན། སྙིང་དྲང་ཚང་མ་དེའི་རྗེས་འབྲང་བར་འགྱུར།

༡༦ ངའི་ཕྱིར་མི་ངན་རྒོལ་དུ་སུ་ཞིག་ལང་། ངའི་ཕྱིར་སྡིག་སྤྱོད་འཐབ་ཏུ་སུ་ཞིག་བསྒྲེང་།

༡༧ ཡཱ་ཝཱེ་ང་ཡི་ར་མདའ་མ་ཡིན་ཚེ། ངའི་སེམས་ནམ་ནས་ཁ་རོག་སར་བསྡད་ཟིན།

༡༨ རྐང་པ་འདྲེད་ཅེས་ཞུས་དུས་ཁྱེད་ཐུགས་རྗེས། ང་ནི་ཉ་ར་མཛད་དོ་ཀྱེ་ཡཱ་ཝཱེ།

༡༩ ང་ཡི་ཁོག་ནང་སེམས་ཁྲལ་མང་ཡོད་དུས། ཁྱེད་ཀྱི་སེམས་གསོས་ངའི་བློ་བདེ་བར་བྱས།

༢༠ རྒྱལ་ཁྲིམས་ཐབས་ཀྱིས་བྱུས་ངན་རྩོམ་མཁན་གྱི། ངན་པའི་ཁྲི་ལ་ཁྱེད་དང་འབྲེལ་འབྱུང་ངམ།

༢༡ ཆོས་དྲང་སྲོག་ལེན་ཕྱིར་དུ་དེ་རྣམས་འདུ། ནོངས་མེད་མིའི་སྲོག་གཅོད་པའི་ཁྲིམས་གཅོད་དོ༎

༢༢ འོན་ངའི་རྫོང་མཐོ་ཡ་ཧོ་ཝཱ་ཡོད་ཅིང་། ང་ཡི་དཀོན་མཆོག་སྐྱབས་གནས་བྲག་ཏུ་གྱུར།

༢༣ དེ་ཚོའི་ངན་ལན་དེ་ཚོར་སྟེར་མཛད་ཅིང་། དེ་ཚོའི་ངན་ནང་དེ་ཚོ་གཏུབ་མཛད་ཅིང་། ངེད་ཀྱི་དཀོན་མཆོག་ཡཱ་ཝཱེས་གཅོད་པར་འགྱུར༎

༩༥

ཤོག་ཅིག་ངེད་ཀྱིས་ཡཱ་ཝཱེར་བསྟོད་དབྱངས་བྱ། ཐར་པའི་བྲག་དྲུང་སྐྱིད་པའི་ཀུ་ཐེག་བྱ།

༢ གཏང་རག་དང་བཅས་ཁོང་དྲུང་འགྲོ་ཁོང་ལ། གསུང་མགུར་ལེན་ཞིང་སྐྱིད་པའི་ཀུ་ཐེག་བྱ།

༣ ཅི་ལ་ཞུ་ན་ཡཱ་ཝཱེ་དཀོན་མཆོག་ཆེ། ལྷ་གཞན་ཀུན་ལས་འཕགས་པའི་རྒྱལ་ཆེན་ལགས།

༤ ས་ཡི་གཏིང་ཟབ་གནས་རྣམས་ཁོང་ཕྱག་ཡོད། རི་བོ་རྣམས་ཀྱི་རྩེ་མོའང་ཁོང་གི་ཡིན།

༥ རྒྱ་མཚོ་ཁོང་གིས་མཛད་པས་ཁོང་གི་ཡིན། ཡང་ཁོང་ཕྱག་གིས་སྐམ་ས་བཀོད་པ་ཡིན།

༦ ཤོག་ངེད་འདུད་ཅིང་ཕྱག་འཚལ་ངེད་ཅག་རྣམས། མཛད་པའི་ཡཱ་ཝཱེའི་དྲུང་དུ་པུས་མོ་འཛུག

༧ ཁོང་ནི་ངེད་ཀྱི་དཀོན་མཆོག་ངེད་ཁོང་གི། ཕྱག་གི་ལུག་དང་རྩྭ་ཁའི་མི་སྡེ་ཡིན། དེ་རིང་ཁོང་གི་གསུང་སྐད་ཐོས་ན་ལེགས།

༨ མེ་རི་བཱ་རུ་བྱས་ལྟར་དང་མ་སཱའི། ཉིན་མོར་ཐང་སྟོང་ནང་དུ་བྱས་པ་ལྟར། ཁྱོད་ཚོས་རང་སྙིང་གྱོང་པོ་མ་བྱེད་ཅིག

༩ དེ་དུས་ཁྱོད་ཚོའི་མེས་པོས་ངའི་ཐུགས་སད། ང་ལ་ཚོད་བལྟས་ང་ཡི་ཕྲིན་ལས་མཐོང་།

༡༠ བརྒྱུད་དེས་ལོ་ནི་བཞི་བཅུའི་རིང་དུ་ང་། འཚེར་བཅུག་མི་སྡེ་འདི་ནི་སྙིང་འཁྱོར་ཞིང་། ང་ཡི་ལམ་རྣམས་མ་ཤེས་གསུངས་པ་ཡིན།

༡༡ དེ་ཕྱིར་ང་ཐུགས་ཁྲོས་ནས་མནའ་བསྐྱལ་ཏེ། ང་ཡི་བདེ་བར་དེ་རྣམས་མི་འཇུག་གསུངས༎

༩༦

ཡཱ་ཝཱེར་གསར་པའི་མགུར་གླུ་ཞིག་ཕུལ་ཞིག ས་གཞི་པ་ཀུན་ཡཱ་ཝཱེར་དབྱངས་ལེན་ཞིག

༢ ཡཱ་ཝཱེར་དབྱངས་ཕུལ་ཁོང་མཚན་བཀྲ་ཤིས་ཟེར། གཞག་རེ་བཞིན་དུ་ཁོང་གི་ཐར་ལམ་ཤོད།

༣ མི་བརྒྱུད་རྣམས་ནང་ཁོང་གི་དཔལ་བརྗིད་དང་། མི་སྡེ་ཀུན་ནང་ཧ་ལས་མཛད་པ་ཤོད།

༤ ཡཱ་ཝཱེ་ཆེ་ཞིང་རབ་ཏུ་མཆོད་འོས་ལགས། ཁོང་ལ་ལྷ་ཀུན་པས་བག་བྱེད་པར་རིགས།

༥ མི་སྡེ་རྣམས་ཀྱི་ལྷ་རྣམས་འདྲ་སྐུ་སྟེ། འོན་ཀྱང་ཡཱ་ཝཱེས་ནམ་མཁའ་རྣམས་བཀོད་དོ༎

༦ བཀུར་སྟི་དང་ནི་གཟི་བརྗིད་ཁོང་དྲུང་གདའ། མཐུ་དང་ཟིལ་ནི་ཁོང་གི་གཙང་ཁང་ནང་།

༧ མི་སྡེའི་ཕ་ཚན་རྣམས་ཀྱེ་ཡཱ་ཝཱེར་ཕུལ། ཡ་ཧོ་ཝཱ་ལ་ཟིལ་དང་མཐུ་སྟོབས་ཕུལ།

༨ ཡཱ་ཝཱེའི་མཚན་དང་མཚུངས་པའི་བསྟོད་སྒྲ་ཕུལ། མཆོད་པ་འཁུར་ཞིང་ཁོང་གི་ཁྱམས་སུ་ཤོག

༩ གཟབ་གོས་དམ་པ་གྱོན་ཞིང་ཡཱ་ཝཱེར་འདུད། ཁོང་དྲུང་འདར་བར་བྱོས་ཤིག་ས་ཆེན་ཀུན།

༡༠ མི་བརྒྱུད་རྣམས་ཁྲོད་ཡཱ་ཝཱེས་སྲིད་སྐྱོང་སྨྲོས། ས་གཞིའང་གཡོ་བ་མེད་པར་བརྟན་པར་གནས། མི་བརྒྱུད་རྣམས་ཀྱི་ཁྲིམས་དྲང་གཅོད་པར་འགྱུར།

༡༡ གནམ་རྣམས་དགའ་ཞིང་ས་ཆེན་ཡི་རངས་ཤོག རྒྱ་མཚོ་དང་དེར་ཡོད་ཚད་ང་རོ་ཐོང་།

༡༢ ཐང་དང་དེ་ན་ཡོད་ཚད་སྐྱིད་པར་ཤོག ནགས་ཀྱི་སྐྱེ་ཤིང་ཐམས་ཅད་དགའ་མགུ་ཞིང་།

༡༣ ཡ་ཧོ་ཝཱའི་དྲུང་དུ་གླུ་ལེན་པར་འགྱུར། ས་ཆེན་པོ་ཡི་ཁྲིམས་གཅོད་དུ་ཁོང་འཕེབ། ཁོང་གིས་དྲང་པོར་འཇིག་རྟེན་དང་ཉིད་ཀྱི། བདེན་པ་ཉིད་ནང་མི་སྡེའི་གཤགས་མཛད་འོང་༎

༩༧

ཡཱ་ཝཱེས་རྒྱལ་སྲིད་སྐྱོང་བས་ས་ཆེན་སྐྱིད་པོ་བྱོས། གླིང་ཕྲན་རྣམས་ཀྱི་ཚོགས་ཀྱིས་དགའ་མོ་བྱེད་པར་ཤོག

༢ ཁོང་གི་མཐའ་འཁོར་སྤྲིན་དང་སྨག་རུམ་གྱིས་སྐོར་རོ། དྲང་བ་ཉིད་དང་གཤགས་དྲང་རྒྱལ་ཁྲིའི་གདན་གཞི་ཡིན།

༣ ཁོང་གི་སྔོན་སྔོན་མེ་ཞིག་འགྲོ་སྟེ་ཕྱོགས་བཞི་རུ། ཁོང་གི་དགྲ་བོ་རྣམས་ནི་མེ་ཡིས་སྲེག་པར་བྱེད།

༤ ཁོང་གི་གློག་གིས་འཇིག་རྟེན་ལ་འོད་སྣང་བར་བྱེད། ས་ཆེན་པོ་ཡིས་དེ་མཐོང་ནས་འདར་བར་གྱུར་ཏོ༎

༥ ས་གཞི་ཧྲིལ་པོའི་ཡཱ་ཝཱེ་ལགས་པའི་སྤྱན་སྔ་རུ། ཡཱ་ཝཱེའི་ཞལ་ངོར་རི་རྣམས་སྤྲ་ཚིལ་ལྟར་དུ་བཞུས།

༦ ནམ་མཁའ་རྣམས་ཀྱིས་ཁོང་གི་དྲང་བ་ཉིད་སྒྲོག་པས། མི་སྡེ་ཀུན་གྱིས་ཁོང་གི་གཟི་བྱིན་མཐོང་གྱུར་ཏོ༎

༧ སྐུ་འདྲ་ངོམ་ཞིང་བརྐོས་སྐུར་བརྟེན་མཁན་ཀུན་སྐྱེངས་ཤོག ཁྱོད་ལྷ་ཐམས་ཅད་ཁོང་ལ་ཕྱག་འཚལ་བར་གྱིས་ཤིག

༨ ཁྱེད་ཀྱི་གཤགས་སྐོར་ཙི་ཨོན་གྱིས་ཐོས་སེམས་རབ་འཐད། ཡ་ཧུ་དཱའི་བུ་མོ་རྣམས་དགའ་བྱུང་ཀྱེ་ཡཱ་ཝཱེ།

༩ ས་གཞི་ཀུན་གྱི་གོང་ཁྱེད་ཡཱ་ཝཱེ་རབ་ཏུ་འཕགས། ལྷ་ཐམས་ཅད་ལས་ཁྱེད་ནི་ཤིན་ཏུ་མཐོ་བ་ལགས།

༡༠ ཡཱ་ཝཱེར་ཆགས་མཁན་ཁྱེད་རྣམས་ངན་པར་སྡང་ཞིག་ཀྱེ། ཁོང་གིས་ཉིད་ཀྱི་དམ་པ་རྣམས་ཀྱི་སེམས་སྲུང་ངོ་། དེ་རྣམས་ཁོང་གིས་སྡིག་སྤྱོད་རྣམས་ཀྱི་ལག་ནས་སྐྱོབ།

༡༡ ཆོས་དྲང་རྣམས་ཀྱི་དོན་དུ་འོད་ཀྱི་ས་བོན་བཏབ། སྙིང་དྲང་རྣམས་ཀྱི་ཕྱིར་དུ་དགའ་སྤྲོའི་ས་བོན་བཏབ།

༡༢ ཀྱེ་ཆོས་དྲང་རྣམས་ཡཱ་ཝཱེའི་ནང་དུ་ཡི་རངས་ཤོག ཁོང་གི་དམ་པའི་མཚན་ལ་གཏང་རག་འབུལ་བར་མཛོད༎

གསུང་མགུར་ཞིག་ནི།

༩༨

ཡཱ་ཝཱེས་ངོ་མཚར་རྨད་བྱུང་རྣམས་མཛད་བྱུང་། ཕྱག་གཡས་པ་དང་ཕྲག་པ་དམ་པ་ཡིས། ཁོང་ཉིད་ཕྱིར་དུ་དགྲ་ལས་རྣམ་པར་རྒྱལ། ཁོང་ལ་གསར་བའི་མགུར་གླུ་ཞིག་ཕུལ་ཞིག

༢ ཡཱ་ཝཱེས་ཉིད་ཀྱི་རྒྱལ་ཁ་བསྟན་མཛད་བྱུང་། མི་བརྒྱུད་ཀུན་གྱི་མཐོང་ངོར་ཁོང་ཉིད་ཀྱི། དྲང་བ་ཉིད་ནི་མངོན་སུམ་བསྟན་མཛད་བྱུང་།

༣ ཨིས་ར་ཨེལ་གྱི་ཕ་བརྒྱུད་ལ་བསྟན་པའི། ཐུགས་རྗེ་དང་ནི་དྲང་ཉིད་དྲན་མཛད་པས། ས་མཐའ་ཀུན་གྱིས་ངེད་ཀྱི་དཀོན་མཆོག་གི། རྣམ་པར་རྒྱལ་བ་དེ་ནི་མཐོང་བ་ཡིན།

༤ ས་ཆེན་ཀུན་གྱིས་ཡཱ་ཝཱེར་སེམས་སྐྱིད་པའི། ང་རོ་སྒྲོགས་ཤིག་དགའ་ཞིང་རམ་འདེགས་ཤིག གླུ་བློངས་སླར་ཡང་བསྟོད་པའི་དབྱངས་ཕུལ་ཞིག

༥ ཡ་ཧོ་ཝཱ་ལ་སྒྲ་སྙན་བཅས་བསྟོད་ཅིག སྒྲ་སྙན་དང་ནི་སྐད་སྙན་དང་བཅས་སུ།

༦ རག་དུང་རྭ་དང་སྐད་རྣམས་བཅས་རྒྱལ་པོ། ཡཱ་ཝཱེའི་ཞལ་ངོར་དགའ་བའི་ང་རོ་སྒྲོགས།

༧ རྒྱ་མཚོ་དང་ནི་དེའི་ནང་ཡོད་ཚད་དང་། འཇིག་རྟེན་དང་ནི་དེར་གནས་དེར་སྒྲ་ཐོང་།

༨ ཡཱ་ཝཱེའི་དྲུང་དུ་ཆུ་ལོག་ལག་རྡབ་ཐོང་། རི་ཕྲན་རྣམས་ནི་ཕྱོགས་གཅིག་དགའ་གླུ་བློངས།

༩ ས་གཞིའི་ཞལ་ཆེ་གཅོད་དུ་ཁོང་འབྱོན་ནོ། དྲང་བ་ཉིད་ནང་འཇིག་རྟེན་གྱི་གཤགས་དང་། དྲང་པོར་མི་སྡེ་རྣམས་ཀྱི་ཁྲིམས་གཅད་དོ༎

༩༩

མི་སྡེ་འདར་བར་བྱོས་ཤིག་ཡཱ་ཝཱེས་མངའ་མཛད་དོ། ས་ཆེན་གཡོས་ཤིག་ཀེ་རུ་བིམ་སྟེང་ཁོང་བཞུགས་སོ༎

༢ ཙི་ཨོན་ནང་ན་ཡ་ཧོ་ཝཱ་ཉིད་ཆེན་པོ་ལགས། མི་སྡེ་ཡོད་དོ་ཅོག་ལས་ཁོང་ནི་རབ་ཏུ་མཐོ།

༣ དེ་ཚོས་ཁྱེད་ཀྱི་མཚན་ཆེན་འཇིགས་སུ་རུང་བ་ལ། བསྟོད་པ་བྱེད་པར་ཤོག་ཅིག་ཁོང་ནི་དམ་པ་ལགས།

༤ གཤགས་ནི་དྲང་པོར་རྒྱལ་པོའི་སྟོབས་ཀྱིས་གཅེས་པར་འཛིན། ཁྱེད་ཀྱིས་དྲང་བ་ཉིད་ནི་བརྟན་པོར་གནས་སུ་འཇུག ཁྱོད་ཀྱིས་ཡ་ཀོབ་ནང་དུ་གཤགས་དང་དྲང་ཉིད་བཙུགས།

༥ ངེད་ཀྱི་དཀོན་མཆོག་ཡ་ཧོ་ཝཱ་ལ་ཁྱེད་སྟོད་ཅིག ཁོང་ནི་དམ་པ་ལགས་པས་ཞབས་སྟེགས་དྲུང་ཕྱག་ཕུལ།

༦ ཁོང་གི་བླ་མའི་ཁྲོད་ན་མོ་ཤེ་་ཨ་རོན་དང་། ཁོང་གི་མཚན་ནི་རྗོད་མཁན་ཁྲོད་ལས་ཤ་མུ་ཨེལ། དེ་ཚོས་ཡཱ་ཝཱེར་བོས་ནས་ཁོང་གིས་བཀའ་ལན་གནང་།

༧ སྤྲིན་གྱི་ཀ་བའི་ནང་ནས་དེ་ཚོར་གསུང་གླེང་བྱས། དཔང་མཛད་དང་ནི་སྤྱད་མཚམས་དེ་ཚོར་གནང་ནས་བསྲུངས།

༨ ཁྱེད་ཀྱིས་དེ་ཚོར་ངེད་ཀྱི་དཀོན་མཆོག་ཀྱེ་ཡཱ་ཝཱེ། བཀའ་ལན་བསྩལ་ཏེ་དེ་ཚོའི་ལས་འབྲས་བསྟེར་མཛད་ནས། དེ་ཚོའི་སྡིག་པ་སེལ་བའི་དཀོན་མཆོག་ཡོད་པ་ཡིན།

༩ ངེད་ཀྱི་དཀོན་མཆོག་ཡཱ་ཝཱེ་དམ་པ་ཡིན་པས་ན། ངེད་ཀྱི་དཀོན་མཆོག་ཡ་ཧོ་ཝཱ་ལ་གཟེངས་བསྟོད་ཅིང་། ཁོང་གི་རི་བོ་དམ་པའི་དྲུང་དུ་ཆོས་ཕྱག་ཕུལ༎

བཀའ་དྲིན་དྲན་པའི་གསུང་མགུར་ཞིག་ནི།

༡༠༠

ཡཱ་ཝཱེར་དགའ་བའི་སྒྲ་སྒྲོག་ཁྱེད་ཡུལ་ཀུན།

༢ ཡཱ་ཝཱེར་སེམས་ནི་དགའ་ཞིང་ཞབས་ཏོག་ཞུས། མགུར་མ་ལེན་ཞིང་ཁོང་གི་ཞལ་ངོར་ཤོག

༣ ཡཱ་ཝཱེ་དཀོན་མཆོག་ཡིན་པ་ངོ་རྟོགས་ཤིག ཁོང་གིས་ངེད་མཛད་ངེད་ནི་ཁོང་གི་ཡིན། ཁོང་གི་རྩྭ་ཁའི་ལུག་དང་མི་སྡེ་ཡིན།

༤ གཏང་རག་འབུལ་ཞིང་ཁོང་གི་སར་སྒོ་དང་། བསྟོད་ཅིང་ཁོང་གི་ཁྱམས་ར་རྣམས་ནང་ཞུགས། གཏང་རག་ཞུ་ཞིང་ཁོང་མཚན་བཀྲ་ཤིས་ཞུས།

༥ ཡཱ་ཝཱེ་བཟང་བས་ཐུགས་རྗེ་གཏན་དུ་གནས། ཁོང་གི་ཐུགས་དྲང་མི་རབས་ཀུན་ཏུ་གནས༎

དཱ་བིད་ཀྱི་གསུང་མགུར་ཞིག་ནི།

༡༠༡

ཐུགས་རྗེ་དང་གཤགས་དྲང་པོའི་གླུ་ལེན་བྱ། ཁྱེད་ཀྱེ་ཡཱ་ཝཱེར་ང་ཡིས་བསྟོད་དབྱངས་བྱ།

༢ མཁས་པས་ཚངས་པའི་ལམ་ནང་འགྲུལ་བར་བྱ། ངའི་རྩར་ཁྱེད་ནི་ནམ་ཞིག་འབྱོན་པར་འགྱུར། ཁྱིམ་དུ་སྙིང་གཙང་བཞིན་དུ་ང་འགྲུལ་འོང་།

༣ མིག་གི་མདུན་དུ་ཐུ་བ་ཅིའང་མི་གཞག ཕྱིན་ཅི་ལོག་པ་རྣམས་ཀྱི་ལས་ངས་སྡང་། དེ་དང་ང་ལ་འབྲེལ་ནི་ཅི་ཡང་མེད།

༤ སྙིང་ལོག་པར་ཅན་ང་དང་འབྲལ་བར་འགྱུར། ལས་ངན་གང་ཡང་ངས་ནི་ཤེས་མི་འགྱུར།

༥ ཕག་ནས་ཁྱིམ་མཚེས་པ་ལ་གཏམ་ངན་པ། གཏོང་མཁན་ཚར་བཅད་རང་མཐོང་ཅན་གྱི་མིག སྙིང་ནི་ང་རྒྱལ་ཅན་གཉིས་ངས་མི་བཟོད།

༦ ང་མཉམ་ཡུལ་མི་དྲང་པོ་རྣམས་གནས་ཕྱིར། བདག་གི་མིག་གིས་དེ་ཚོར་བལྟ་བར་བྱ། ཚངས་པའི་ལམ་ནང་འགྲུལ་བས་ངའི་གཡོག་བྱ།

༧ མགོ་སླུ་མཁན་རྣམས་ངའི་ཁྱིམ་ནང་མི་གནས། རྫུན་ཅན་ང་ཡི་མིག་མདུན་འཚུགས་མི་འགྱུར།

༨ ནང་རེར་ཡུལ་གྱི་སྡིག་སྤྱོད་ཀུན་ངས་གཞོམ། དེ་ནི་ཡ་ཧོ་ཝཱ་ཡི་གྲོང་ཁྱེར་ནས། ཉེས་པ་བྱེད་མཁན་རྣམས་ནི་འཕྲལ་ཕྱིར་རོ༎

སྙིང་འཁྲུགས་ནས་ཡ་ཧོ་ཝཱའི་དྲུང་དུ་རང་གི་ཁོང་ཁྲུག་ལྷུག་པར་ཞུ་བའི་སེམས་བརྡུགས་པའི་སྨོན་ལམ་ཞིག་ནི།

༡༠༢

ང་ཡི་སྨོན་ལམ་གསན་མཛོད་ཀྱེ་ཡཱ་ཝཱེ། ང་ཡི་ངུ་འབོད་ཁྱེད་དྲུང་སླེབ་པར་ཤོག

༢ སྡུག་དུས་ང་ལས་ཁྱེད་ཀྱིས་ཞལ་མ་སྦ། ང་ཡིས་འབོད་དུས་ཁྱེད་ཀྱིས་སྙན་བཏུད་དེ། མྱུར་དུ་ང་ལ་བཀའ་ལན་གནང་དུ་གསོལ།

༣ ཅི་ལ་ངའི་ཚེ་དུད་པ་ལྟར་ཡལ་ཏེ། བུད་ཤིང་ལྟར་དུ་ངའི་རུས་པ་རྣམས་ཚིག

༤ ང་ཡིས་ཁ་ཟས་ཟ་བའང་རྗེད་འགྲོ་བས། རྩྭ་ལྟར་ངའི་སྙིང་ཁུམས་ནས་སྐམ་པོར་གྱུར།

༥ འཁུན་སྒྲས་རྐྱེན་ཏེ་ངའི་ཤར་རུས་པ་བྱར།

༦ ང་ནི་འབྲོག་སྟོང་ནང་གི་ཁུག་ཏ་འདྲ། དབེན་སའི་འུག་པ་ལྟར་གྱུར་གཉིད་མེད་པར།

༧ ཁང་ཐོག་གི་བྱེའུ་གཅིག་པོ་འདྲ་ང་གྱུར།

༨ དགྲ་ཚོས་ཉིན་གང་ང་ལ་སྨད་སྒྲ་གཏོང་། ངའི་དགྲ་སྨྱོས་ནས་ང་ལ་སྨོན་ལོག་འདེབས།

༩ བག་ལེབ་ལྟར་དུ་གོག་ཐལ་ངས་ཟོས་ཏེ། མཆི་མ་བསྲེས་པའི་བཏུང་བ་བཏུངས་པ་དེ།

༡༠ ཁྱེད་ཀྱིས་ང་ཐོགས་ས་ལ་བརྡབས་ཁྱེད་ཀྱི། ཐུགས་ཁྲོ་ཁྲོ་གཏུམ་རྐྱེན་གྱིས་དེ་ལྟར་བྱས།

༡༡ ཡོལ་འགྲོའི་གྲིབ་མ་དང་ངའི་ཚེ་འདྲ་སྟེ། རྩྭ་དང་འདྲ་བར་ང་ནི་སྐམ་ནས་སོང་།

༡༢ འོན་ཁྱེད་ཡཱ་ཝཱེ་རྒྱུན་བཞུགས་ཁྱེད་ཀྱི་ནི། ཕྱག་རྗེས་མི་རབས་ཀུན་ཏུ་ལུས་པར་འགྱུར།

༡༣ ཙི་ཨོན་ལ་ནི་སྙིང་རྗེ་མཛད་པའི་དུས། དུས་རར་བབས་པས་བཞེངས་ཤིང་སྙིང་རྗེ་བྱ།

༡༤ དེའི་ཕྱིར་ཁྱེད་ཀྱི་འབངས་དེའི་རྡོ་རྣམས་ལ། དགའ་ཞིང་དེ་ཡི་ཐལ་བར་སྙིང་རྗེ་སྐྱེད།

༡༥ ཡ་ཧོ་ཝཱ་ཡིས་ཙི་ཨོན་བརྩིགས་མཛད་དེ། ཁོང་ཉིད་ཟིལ་ནང་མངོན་སུམ་བསྟན་མཛད་པས།

༡༦ འུ་ཐུག་རྣམས་ཀྱི་གསོལ་བ་གསན་མཛད་ཅིང་། དེ་ཚོའི་སྨོན་ལམ་རྩིས་མེད་མ་མཛད་པས།

༡༧ མི་རིགས་རྣམས་ནི་ཡ་ཧོ་ཝཱའི་མཚན་དང་། ས་གཞིའི་རྒྱལ་ཀུན་ཁྱེད་ཀྱི་ཟིལ་ལ་འཇིགས།

༡༨ ཕྱིས་འབྱུང་མི་རབས་ཕྱིར་འདི་འབྲི་བར་འགྱུར། ཡ་ཧོ་ཝཱ་ལ་བསྟོད་པའི་མི་སྡེ་ཞིག་འབྱུང་འོང་།

༡༩ བཙོན་ལས་འདོན་པའི་ཁོང་ཤུགས་གསན་མཛད་ཅིང་། འཆི་ཁར་ཡོད་པའི་མི་རྣམས་སྒྲོལ་བའི་ཕྱིར།

༢༠ ཁོང་གིས་གཙང་ཁང་མཐོན་པོ་ནས་མར་གཟིགས། ཡཱ་ཝཱེས་གནམ་ནས་ས་གཞིར་གཟིགས་པ་ནི།

༢༡ ཙི་ཨོན་ནང་མིས་ཡཱ་ཝཱེའི་མཚན་རྗོད་ཅིང་། ཡེ་རུ་ཤ་ལེམ་ནང་ཁོང་བསྟོད་དུའོ༎

༢༢ ཡཱ་ཝཱེར་བསྙེན་བཀུར་བྱེད་པའི་མི་སྡེ་རྣམས། རྒྱལ་ཁམས་རྣམས་བཅས་ལྷན་ཅིག་ཚོགས་པའི་ཚེ།

༢༣ ལམ་ནང་ཁོང་གིས་ངའི་སྟོབས་ཉམས་སུ་བཅུག ང་ཡི་མི་ཚེ་ཁོང་གིས་ཐུང་བར་མཛད།

༢༤ དར་མའི་དུས་ང་མ་སྣམས་ངའི་དཀོན་མཆོག ཁྱེད་ཀྱི་ལོ་རྣམས་མི་རབས་ཀུན་ཏུ་གནས།

༢༥ སྔོན་དུས་ཁྱེད་ཀྱིས་ས་གཞིའི་རྨང་བཏིང་མཛད། གནས་རྣམས་ཁྱེད་ཀྱི་ཕྱག་གིས་མཛད་པ་ཡིན།

༢༦ དེ་རྣམས་འདའ་འོང་ཁྱེད་ནི་རྟག་ཏུ་བཞུགས། འོ་ན་དེ་རྣམས་གོས་ལྟར་རྙིང་པར་འགྱུར། གོས་ལྟར་འགྱུར་འཇུག་མཛད་པས་དེ་རྣམས་འགྱུར།

༢༧ འོན་ཀྱང་ཁྱེད་ནི་འགྱུར་བ་མེད་པས་ན། ཁྱེད་ཀྱི་ལོ་རྣམས་མཐའ་མེད་ཡིན་པར་འགྱུར།

༢༨ ཁྱེད་ཀྱི་བྲན་པོའི་བུ་རྣམས་གནས་འགྱུར་ཞིང་། དེ་ཚོའི་བུ་བརྒྱུད་ཁྱེད་དྲུང་འཚུགས་པར་འགྱུར༎

དཱ་བིད་ཀྱི་གསུང་མགུར་ཞིག་ནི།

༡༠༣

ང་ཡི་སེམས་ཀྱེ་ཡ་ཧོ་ཝཱར་སྟོད་ཅིག ང་ཡི་ཁོག་ནང་ཅི་ཡོད་ཐམས་ཅད་ཀྱིས། ཁོང་གི་མཚན་མཆོག་དམ་པར་བཀྲ་ཤིས་ཞུས།

༢ ང་ཡི་སེམས་ཀྱེ་ཡ་ཧོ་ཝཱར་བསྟོད་ཅིང་། ཁོང་གི་བཀའ་དྲིན་ཚང་མ་མ་རྗེད་ཅིག

༣ ཁོང་གིས་ཁྱོད་ཀྱི་ཉེས་པ་ཀུན་སེལ་ཞིང་། ཁྱོད་ཀྱི་ནད་གཞི་ཐམས་ཅད་གསོ་བར་མཛད།

༤ ཁྱོད་ཀྱི་སྲོག་ནི་འཆི་བ་ལས་སྲུང་མཛད། བྱམས་དང་ཐུགས་རྗེའི་ཅོད་པན་ཁྱོད་ལ་སྐོན།

༥ ཁ་ཟས་བཟང་པོས་ཁྱོད་ཀྱི་ཁ་ཚིམ་འཇུག གླག་ལྟར་སླར་ཁྱོད་གཞོན་ནུར་འགྱུར་འཇུག་མཛད།

༦ ཡ་ཧོ་ཝཱ་ཡིས་ཁ་དམན་ཀུན་གྱི་དོན། དྲང་བ་ཉིད་དང་གཤགས་དྲང་ཕྲིན་ལས་མཛད།

༧ གཤེགས་ལམ་རྣམས་ནི་མོ་ཤེར་ཕྲིན་ལས་རྣམས། ཨིས་རེལ་བུ་ཚོར་བསྟན་མཛད་ཡཱ་ཝཱེ་ནི།

༨ སྙིང་རྗེ་ཅན་དང་ཐུགས་རྗེ་ཅན་ལགས་ཏེ། ཐུགས་འཁྲོར་འགོར་ཞིང་ཐུག་རྗེ་ཆེན་པོ་ལགས།

༩ གཏན་དུ་མི་བཀྱོན་དུས་རྒྱུན་ཐུགས་མི་འཁྲོ།

༡༠ ངེད་ཀྱི་སྡིག་པར་གཤའ་བཞིན་མཛད་མ་བྱུང་། ལས་ངན་རྣམས་ལ་འོས་པའི་ལན་མ་གནང་།

༡༡ ས་ལས་ནམ་མཁའ་ཅི་ཙམ་མཐོ་དེ་ཙམ། ཁོང་ལ་འཚབས་མཁན་རྣམས་སྟེང་ཐུགས་རྗེ་ཆེ།

༡༢ ཤར་ལས་ནུབ་ཕྱོགས་ཅི་ཙམ་རིང་དེ་ཙམ། ངེད་ཀྱི་འགལ་སྐྱོན་ངེད་ལས་ཐག་རིང་མཛད།

༡༣ ཕ་ཡིས་བུ་ལ་སྙིང་རྗེ་བྱེད་པ་བཞིན། ཡཱ་ཝཱེར་འཇིགས་མཁན་རྣམས་ལའང་སྙིང་རྗེ་མཛད།

༡༤ ངེད་ཀྱི་ལུས་ཁམས་ཁོང་གིས་མཁྱེན་མཛད་དེ། ངེད་རྣམས་ཐལ་བ་ཡིན་པ་དྲན་པས་སོ༎

༡༥ མིའི་ཚེ་རྩྭ་འདྲ་རིའི་མེ་ཏོག་ལྟར་ཡལ།

༡༦ དེ་ལ་ལྷགས་པ་ཕོག་པས་དེ་ནི་མེད། ཕྱིས་དེས་རང་གི་གནས་མལ་ཤེས་མི་འགྱུར།

༡༧ འོན་ཀྱང་ཡཱ་ཝཱེར་འཇིགས་པའི་མི་རྣམས་སྟེང་། ཁོང་གི་ཐུགས་རྗེ་དུས་རྒྱུན་དང་ཁོང་གི། དྲང་བ་ཉིད་ནི་ཡང་ཚའི་བར་དུ་གནས།

༡༨ ཁོང་གི་ཞལ་ཆད་བསྲུང་མཁན་དང་སྤྱད་མཚམས། ནང་བཞིན་བྱེད་ཕྱིར་དྲན་པར་དེ་ལྟར་འབྱུང་།

༡༩ ཡཱ་ཝཱེས་གནམ་ནང་རྒྱལ་ཁྲི་འཇགས་སུ་བཅུག ཁོང་གི་ཆབ་སྲིད་ཀུན་ལ་དབང་སྒྱུར་རོ༎

༢༠ ཁོང་གི་བཀའི་སྐད་ཐོས་ཤིང་བཀའ་སྒྲུབ་པའི། ཁོང་གི་ཕོ་ཉ་ཁྱེད་རྣམས་ཡཱ་ཝཱེར་སྟོད།

༢༡ ཡ་ཧོ་ཝཱ་ཡི་དཔུང་ཚོགས་ཐམས་ཅད་ཀྱེ། ཁོང་གི་དགྱེས་པ་བསྒྲུབ་པའི་བྲན་རྣམས་ཀྱིས། ཁོང་བཀྲ་ཤིས་པར་འགྱུར་བར་ཤོག་ཅིག་ཞུས།

༢༢ ཡཱ་ཝཱེའི་མངའ་འོག་ས་གནས་ཀུན་གྱི་ནང་། བཀོད་པ་ཀུན་གྱིས་ཁོང་ལ་བཀྲ་ཤིས་ཞུས། ཡ་ཧོ་ཝཱར་ཀྱེ་ངའི་སེམས་བཀྲ་ཤིས་ཞུས༎

༡༠༤

ཡ་ཧོ་ཝཱར་ཀྱེ་ངའི་སེམས་བཀྲ་ཤིས་ཞུས། ང་ཡི་དཀོན་མཆོག་ཡཱ་ཝཱེ་ཁྱེད་ཤིན་ཏུ་ཆེ། ཁྱེད་ཀྱིས་དཔལ་དང་བཀུར་སྟིའི་ན་བཟའ་གསོལ།

༢ འོད་ནི་ན་བཟའ་ལྟར་དུ་སྐུ་ལ་གསོལ། གནམ་རྣམས་ཐོག་ཡོལ་ལྟར་དུ་ཐར་བརྐྱངས་སོ༎

༣ ཁོང་གི་སྟེང་ཁང་གདུང་མ་ཆུ་ཐོག་འཇོག སྤྲིན་རྣམས་ཁོང་ཉིད་ཀྱི་ནི་ཤིང་རྟར་མཛད། རླུང་གི་འདབ་ཤོག་རྣམས་ཀྱི་སྟེང་དུ་ཕེབས།

༤ རླུང་རྣམས་ཉིད་ཀྱི་བང་ཆེན་དུ་མཛད་ཅིང་། ཁོང་གི་ཞབས་ཕྱི་རྣམས་ནི་མེ་ལྕེར་མཛད།

༥ དུས་རྒྱུན་གཡོ་བར་མི་འགྱུར་བའི་ཕྱིར་དུ། ཉིད་ཀྱི་མ་གདན་སྟེང་དུ་ས་གཞི་བཞག

༦ གོས་གཡོག་ལྟར་དེ་རྒྱ་མཚོས་གཡོགས་མཛད་པས། ཆུ་རྣམས་རི་བོ་རྣམས་ལས་མཐོ་བར་སོང་།

༧ ཁྱེད་ཀྱིས་བཀའ་བཀྱོན་མཛད་པས་དེ་དག་བྲོས། ཁྱེད་ཀྱི་འབྲུག་སྒྲའི་རྐྱེན་གྱིས་རིངས་པས་སོང་།

༨ ཁྱེད་ཀྱིས་དེ་ཕྱིར་བཤམས་པའི་གནས་སུ་བསླེབས། རི་རྣམས་ཡར་ཐོན་ལུང་པ་རྣམས་མར་བབས།

༩ ཡང་སྐྱར་ས་གཞི་འགེབས་པར་མི་བྱའི་ཕྱིར། དེ་རྣམས་མི་འཐལ་ཕྱིར་དུ་ས་མཚམས་མཛད།

༡༠ གྲོག་པོ་རྣམས་ཕྱིར་ཆུ་མིག་རྒྱུག་འཇུག་པས། དེ་རྣམས་རི་བོ་རྣམས་ཀྱི་གསེབ་ནས་རྒྱུག

༡༡ རི་ཡི་རི་དྭགས་དེ་རྣམས་ལས་འཐུང་སྟེ། རྐྱང་གིས་རང་གི་སྐོམ་ངོ་ཆོག་པར་བྱེད།

༡༢ དེ་ཡི་ཉེ་འཁོར་གནམ་གྱི་བྱ་རྣམས་གནས། ཡལ་གའི་གསེབ་ནས་དེ་དག་གིས་གླུ་ལེན།

༡༣ ཁོང་གི་སྟེང་ཁང་རྣམས་ནས་རི་རྣམས་འཆུ། ཁྱེད་ཀྱིས་མཛད་པའི་འབྲས་བུས་ས་ཆེན་འགྲང་།

༡༤ ས་ལས་ཟ་རྒྱུ་སྐྱེད་པར་མཛད་པའི་ཕྱིར། དུད་འགྲོ་རྣམས་ཀྱི་ཕྱིར་དུ་རྩྭ་སྐྱེས་འཇུག མི་ལ་ཕན་པའི་སྔོ་ཚོད་སྐྱེ་རུ་འཇུག

༡༥ མིའི་སྙིང་སྐྱིད་པར་བྱེད་པའི་རྒུན་ཆང་དང་། ངོ་གདོང་ལྷག་ལྷག་བྱེད་པའི་སྣུམ་རྩི་དང་། མི་ལ་སྙིང་སྟོབས་སྟེར་བའི་ཁ་ཟས་ཡིན།

༡༦ ཡཱ་ཝཱེས་ལི་བ་ནོན་དུ་བཙུགས་མཛད་པའི། ཤུག་སྡོང་རྣམས་སམ་ཁོང་གི་ཤིང་རྣམས་ཚིམས།

༡༧ དེ་རུ་འདབ་ཆགས་རྣམས་ཀྱིས་ཚང་བྱེད་ཅིང་། སོམ་ཤིང་རྣམས་ནི་ཁྲ་ནི་དཀར་པོའི་གནས།

༡༨ རི་མཐོན་པོ་རྣམས་སྐྱིན་གྱི་ཕྱིར་དུ་ཡིན། བྲག་རྣམས་འཕྱི་བ་རྣམས་ནི་ཡིབ་ཕྱིར་ཡིན།

༡༩ དུས་རྣམས་ཤེས་ཕྱིར་ཁོང་གིས་ཟླ་བ་བཞག ཉི་མས་དེ་རང་ནུབ་པའི་ས་ཆ་ཤེས།

༢༠ ཁྱེད་ཀྱིས་མུན་པ་མཛད་པས་མཚན་མོར་འགྱུར། དེ་དུས་ནགས་ཀྱི་གཅན་གཟན་ཐམས་ཅད་འཐོན།

༢༡ སེང་དར་མ་རྣམས་ལིངས་ཕྱིར་ངར་སྐད་འདོན། དཀོན་མཆོག་ལས་ནི་རང་ཕྱིར་ཁ་ཟས་སློང་།

༢༢ ཉི་མ་ཤར་བ་ཙམ་གྱིས་དེ་རྣམས་ནི། རང་གི་ཚང་གི་ནང་དུ་ཉལ་དུ་འགྲོ།

༢༣ མི་ནི་རང་གི་ལས་བྱེད་དགོངས་མོའི་བར། འབད་འགྱེད་བྱེད་དུ་ཕྱི་རོལ་འཐོན་པར་བྱེད།

༢༤ ཡཱ་ཝཱེ་ཁྱེད་ཀྱི་ཕྲིན་ལས་ཇི་ལྟར་མང་། ཁྱེད་ཀྱིས་དེ་ཀུན་མཁས་པས་བཀོད་པར་མཛད། ས་གཞི་ཁྱེད་ཀྱི་ནོར་གྱིས་གང་ནས་འདུག

༢༥ ཕར་ན་རྒྱ་མཚོ་ཆེ་བ་ཞིང་ཆེའི་ནང་། སེམས་ཅན་ཆེ་ཆུང་གྲངས་མེད་འཕྱོ་བར་བྱེད།

༢༦ གྲུ་གཟིགས་དེར་འགྲོ་ཁྱེད་ཀྱིས་བཀོད་མཛད་པའི། ལེ་ཝི་ཡཱ་ཐན་དེ་རུ་གཡེངས་པ་རྩེད།

༢༧ དུས་སུ་ཁྱེད་ཀྱིས་ཟ་རྒྱུ་གནང་བའི་ཕྱིར། དེ་དག་ཐམས་ཅད་ཁྱེད་ལ་སྒུག་པར་བྱེད།

༢༨ ཁྱེད་ཀྱིས་ཅི་གནང་དེ་ཚོས་སྡུད་པར་བྱེད། ཁྱེད་ཕྱག་འབྱེད་ཙམ་དེ་རྣམས་ལེགས་པོས་འགྲང་།

༢༩ ཁྱེད་ཞལ་སྦ་ན་དེ་རྣམས་སྙོན་མོངས་སོ། ཁྱེད་ཀྱིས་དེ་ཚོའི་དབུགས་ནི་འཁྱེར་མཛད་པས། དེ་རྣམས་འཆི་ཞིང་སླར་ཡང་ཐལ་བར་འགྱུར།

༣༠ ཁྱེད་ཀྱིས་དབུག་ནི་གནང་བས་དེ་དག་སྐྱེ། ས་གཞིའི་ངོས་ནི་སྐྱར་ནས་གསར་པར་མཛད།

༣༡ ཡཱ་ཝཱེའི་མཚན་གྲགས་གཏན་དུ་གནས་པར་ཤོག ཡཱ་ཝཱེ་ཉིད་ཀྱི་མཛད་པ་ལ་དགྱེས་ཤོག

༣༢ ཁོང་གིས་ས་གཞིར་གཟིགས་པས་དེ་ནི་འདར། རི་བོ་རྣམས་ལ་རེག་པས་དུད་པ་འཐོན།

༣༣ ང་ཚེ་འཚོ་རིང་ཡཱ་ཝཱེར་དབྱངས་འབུལ་ཞིང་། གསོན་རིང་ངའི་དཀོན་མཆོག་ལ་བསྟོད་དབྱངས་དབུལ།

༣༤ ང་ཡི་བསམ་པར་ཁོང་ཐུགས་མཉེས་པར་ཤོག ཡཱ་ཝཱེའི་ནང་དུ་ང་ཡི་རང་བར་བྱ།

༣༥ སྡིག་ཅན་མི་རྣམས་ས་ལས་ནུབ་པར་ཤོག ད་ཕྱིན་སྡིག་སྤྱོད་ལུས་པར་མ་གྱུར་ཅིག ཡ་ཧོ་ཝཱར་ཀྱེ་ངའི་སེམས་བཀྲ་ཤིས་ཞུས། ཡ་ཧོ་ཝཱ་ལ་བསྟོད་པར་གྱིས་ཤིག་ཨང་༎

༡༠༥

ཡཱ་ཝཱེའི་མཚན་ལ་འབོད་ཅིང་གཏང་རག་ཕུལ། མི་སྡེ་རྣམས་ཁྲོད་ཁོང་གི་ཕྲིན་ལས་ཤོད།

༢ ཁོང་ལ་བསྟོད་གླུ་ལེན་ཞིང་བསྟོད་དབྱངས་ཕུལ། ཁོང་གི་ཕྲིན་ལས་ཁྱད་མཚར་ཀུན་གླེང་ཞིང་།

༣ ཁོང་གི་དམ་པའི་མཚན་ནང་ངོམ་སྟོན་ཞིག ཡཱ་ཝཱེ་འཚོལ་མཁན་སྙིང་རྣམས་ཡི་རངས་ཤོག

༤ ཡ་ཧོ་ཝཱ་དང་ཁོང་གི་སྟོབས་ཚོལ་ཞིག དུས་རྒྱུན་ཁོང་གི་ཞལ་རས་འཚོལ་བར་བྱོས།

༥-༦ ཁོང་གིས་མཛད་པའི་ཕྲིན་ལས་ཡ་མཚན་རྣམས། ལྟས་དང་ཞལ་གྱི་ཁྲིམས་གཅོད་རྣམས་དྲོན་ཞིག ཁོང་གི་བྲན་ཀྱེ་ཨབ་ར་ཧམ་གྱི་བརྒྱུད། ཁོང་གིས་འདམས་པའི་ཡ་ཀོབ་ཀྱི་བུ་རྣམས།

༧ ཡ་ཧོ་ཝཱ་ཁོང་ངེད་ཀྱི་དཀོན་མཆོག་ཡིན། ས་ཆེན་ཀུན་ནང་ཁོང་གི་བཀའ་ཐག་གཅོད།

༨ མི་རབས་སྟོང་དོན་གསུངས་པའི་བཀའ་སྩལ་ལམ། ཉིད་ཀྱི་ཞལ་ཆད་གཏན་ཕྱིར་ཐུགས་སུ་བཞག

༩ ཨབ་ར་ཧམ་མཉམ་མཛད་པའི་ཞལ་ཆད་དམ། ཨི་སཱག་ལ་ནི་དབུ་མནའ་བཞེས་མཛད་དམ།

༡༠ ཡ་ཀོབ་ཕྱིར་དུ་བཀའ་ཁྲིམས་བརྟན་མཛད་ཅིང་། ཨིས་ར་ཨེལ་ལ་གཏན་གྱི་ཞལ་བཞེས་ཤིང་།

༡༡ ཁྱོད་ཀྱི་ནོར་སྐལ་སྐལ་བར་ཀ་ན་ཨན། ཡུལ་དེ་ང་ཡིས་ཁྱོད་ལ་གནང་འོང་གསུངས།

༡༢ དེ་དུས་དེ་རྣམས་མི་གྲངས་ཉུང་མ་ཟད། ཤིན་ཏུ་ཉུང་ཞིང་རྒྱལ་ཁམས་པ་ཡིན་པས།

༡༣ མི་བརྒྱུད་གཅིག་ནས་གཅིག་གི་ཁྲོད་དུ་དང་། རྒྱལ་ཁམས་གཅིག་ནས་གཅིག་ནང་འཁོར་གྱིན་བསྡད།

༡༤ དེ་ཚོར་མགོ་ནོན་སུ་ལའང་བྱེད་མ་གནང་། རྒྱལ་པོ་རྣམས་ལའང་དེ་ཚོའི་དོན་བཀྱོན་ཞིང་།

༡༥ ཁོ་བོའི་བྱུགས་པ་རྣམས་ལ་ལག་མ་རེག ལུང་སྟོན་པ་ཚོར་གནོད་མ་སྐྱེལ་ཞིག་གསུངས།

༡༦ ཁོང་གིས་ཡུལ་དེར་མུ་གེ་བཀུག་མཛད་དེ། ཟས་ཀྱི་གཏད་སོ་ཐམས་ཅད་མེད་པར་མཛད།

༡༧ མི་དེ་རྣམས་ཀྱི་སྔོན་དུ་མི་ཞིག་བརྫངས། གཉའ་ཡལ་ཕྱིར་དུ་ཡོ་སེབ་བཙོངས་ནས་དེའི།

༡༨ རྐང་པ་སྒྲོག་མཉམ་དེ་ཚོས་སྣད་དུ་བཅུག ལྕགས་སྒྲོག་རྣམས་ཀྱིས་དེ་ནི་བཅིང་ནས་བཞག

༡༩ ཁོང་གི་བཀའ་དེ་མ་གྲུབ་པའི་བར་དུ། ཡཱ་ཝཱེའི་བཀའ་དེས་ཁོང་གི་ཉམས་སད་དོ༎

༢༠ རྒྱལ་པོས་གཡོག་པོ་བཏང་ནས་ཁོང་བཀྲོལ་ཏེ། མི་སྡེ་རྣམས་ཀྱི་བདག་པོས་ཁོང་ཐར་བཅུག

༢༡ རང་གི་ཁབ་ཀྱི་གཙོ་ཆེ་ཁོང་བྱས་ཏེ། རྒྱུ་ནོར་ཚང་མའི་དཔོན་པོར་ཁོང་བྱས་སོ༎

༢༢ རང་དགར་སྐུ་དྲག་འཆིང་ཞིང་རྒན་རབས་ལ། ཤེས་རབ་སློབ་ཏུ་དེ་ལྟར་བྱས་པ་ཡིན།

༢༣ ཨིས་ར་ཨེལ་ཡང་མི་སེར་དུ་འོངས་ཏེ། ཧམ་ཡུལ་ཡ་ཀོབ་རྒྱལ་ཁམས་པར་ལུས་སོ༎

༢༤ ཉིད་ཀྱི་མི་སྡེ་ལྷག་པར་འཕེལ་བཅུག་ནས། དེ་ཚོའི་དགྲ་བོ་རྣམས་ལས་ཤེད་ཅན་མཛད།

༢༥ ཉིད་ཀྱི་མི་སྡེར་སྡང་ཞིང་བྲན་རྣམས་ལ། ཟོལ་ཟོག་མཛད་ཕྱིར་དེ་ཚོའི་སྙིང་བསྒྱུར་ཏོ༎

༢༦ ཁོང་གིས་ཉིད་ཀྱི་བྲན་པོ་མོ་ཤེ་དང་། ཁོང་གིས་འདམས་པའི་ཨ་རོན་རྣམས་བརྫངས་ནས།

༢༧ དེ་ཚོས་དེ་དག་ཁྲོད་དུ་ལྟས་རྣམས་དང་། ཧམ་གྱི་ཡུལ་ནང་ངོ་མཚར་ཆེ་རྣམས་བསྟན།

༢༨ ཁོང་གིས་སྨག་རུམ་གནང་ནས་མུན་འཐིབ་བྱས། ཁོང་གི་བཀའ་རྣམས་དེ་ཚོས་མ་བཅག་གོ།

༢༩ ཁོང་གིས་དེ་ཚོའི་ཆུ་རྣམས་ཁྲག་ཏུ་བསྒྱུར། དེ་ནས་དེ་ཚོའི་ཉ་རྣམས་སྲོག་དང་ཕྲལ།

༣༠ ཡུལ་དང་རྒྱལ་པོའི་སྟེང་ཁང་སྦལ་པས་གང་།

༣༡ ཁོང་གིས་བཀའ་གནང་མཛད་པས་རྟ་སྦྲང་དང་། ཉེ་འཁོར་ཐམས་ཅད་སྦྲང་བུས་ཁེངས་གྱུར་ཏོ༎

༣༢ ཆར་པའི་ཚབ་ཏུ་དེ་ཚོར་སེར་བ་ཕབ། དེ་ཚོའི་ཡུལ་དུ་འཁྱུག་པའི་མེ་ལྕེ་ཕབ།

༣༣ དེ་ཚོའི་རྒུན་ཤིང་སེ་ཡབ་ཤིང་ཡང་བརྡབས། ས་མཚམས་རྣམས་ཀྱི་ཤིང་རྣམས་བཅག་པར་མཛད།

༣༤ ཁྱེད་ཀྱིས་བཀའ་བཀོད་མཛད་པས་གྲངས་མེད་པའི། ཆ་ག་འབུ་དང་སྲིན་བུ་རྣམས་བྱུང་ནས།

༣༥ ཡུལ་གྱི་སྔོ་ཚོད་ཐམས་ཅད་ཟ་བར་བྱས། དེ་ཚོའི་ས་གཞིའི་ལོ་ཐོག་རྣམས་ཟོས་སོ༎

༣༦ དེ་ཚོའི་ལུས་སྟོབས་ཧྲིལ་པོའི་ཕུད་ཡིན་པའི། ཡུལ་གྱི་སྔོན་སྐྱེས་ཀུན་ཡང་ཁོང་གིས་བསད།

༣༧ དེ་རྣམས་གསེར་དངུལ་དང་བཅས་བཏོན་མཛད་ཅིང་། ཁོང་གི་སྡེའི་ནང་རྒུད་པོ་གཅིག་ཀྱང་མེད།

༣༨ མི་སེར་པའི་ཐོག་བབས་པའི་འཇིགས་པས་རྐྱེན། དེ་རྣམས་སོང་བས་ཁོ་རྣམས་སེམས་འཐད་སོང་།

༣༩ ཁེབས་ཀྱི་ཕྱིར་དུ་སྤྲིན་ཞིག་བརྐྱང་མཛད་དེ། མཚན་མོར་འོད་ཀྱི་ཕྱིར་དུ་མེ་བསྩལ་མཛད།

༤༠ དེ་ཚོས་ཞུས་པས་སྲེག་པ་རྣམས་དྲངས་ཏེ། ནམ་མཁའི་ཟས་ཀྱིས་དེ་རྣམས་འགྲངས་པར་མཛད།

༤༡ ཁོང་གིས་བྲག་ཧྲལ་ཆུ་རྣམས་རྡོལ་བྱུང་ནས། ཐང་སྐམ་ནང་དུ་གཙང་པོ་ལྟར་དུ་བརྒྱུགས།

༤༢ ཁོང་བྲན་ཨབ་ར་ཧམ་དང་ཁོང་ཉིད་ཀྱི། དམ་པའི་བཀའ་དེ་དྲན་པས་དེ་ལྟར་མཛད།

༤༣ ཁོང་གི་མི་སྡེ་དགའ་ཞིང་འདམས་པ་རྣམས། གླུ་དབྱངས་བླང་གིན་ཁོང་གིས་ཕྱིར་བཏོན་མཛད།

༤༤ མི་རིགས་སོ་སོའི་ཡུལ་རྣམས་གནང་མཛད་པས། མི་སྡེ་སོ་སོས་འབད་པ་དེ་ཚོས་བཟུང་།

༤༥ དེ་རྣམས་ཁོང་གི་སྤྱད་མཚམས་སྲུང་བ་དང་། ཁོང་གི་བཀའ་ཁྲིམས་རྣམས་ནི་སྲུང་ཕྱིར་གནང་། ཡ་ཧོ་ཝཱ་ལ་བསྟོད་པར་གྱིས་ཤིག་ཨང་༎

༡༠༦

ཡ་ཧོ་ཝཱ་ལ་བསྟོད་པར་གྱིས་ཤིག་ཨང་། ཡཱ་ཝཱེ་བཟང་ཞིང་ཁོང་གི་ཐུགས་རྗེ་ནི། གཏན་དུ་གནས་པས་ཁོང་ལ་གཏང་རག་ཞུས།

༢ ཡཱ་ཝཱེའི་མཐུ་ལྡན་ལས་རྣམས་སུས་སྙད་ནུས། ཡང་ན་བསྟོད་པ་ཚང་ཚང་སུས་སྟོན་ནུས།

༣ བཀའ་ཁྲིམས་བསྲུང་བའི་མི་དང་དུས་ཀུན་ཏུ། དྲང་བ་ཉིད་བཞིན་སྤྱོད་མཁན་བཀྲ་ཤིས་སོ༎

༤ ཁྱེད་ཀྱི་འདམས་པ་རྣམས་ནི་དར་བར་མཐོང་། ཁྱེད་ཀྱི་མི་སྡེའི་སྐྱིད་ནང་ང་དགའ་ཞིང་། ཁྱེད་ཀྱི་ནོར་སྐལ་མི་ཉམས་ངས་བསྟོད་ཕྱིར།

༥ ཁྱེད་ཀྱི་མི་སྡེར་མཛད་པའི་ཐུགས་རྗེའི་ནང་། ང་ཡང་ཐུགས་སུ་དྲན་མཛོད་ཀྱེ་ཡཱ་ཝཱེ། ཁྱེད་ཀྱི་སྐྱབས་ནང་ང་ལ་གཟིགས་པར་མཛོད།

༦ མེས་པོ་རྣམས་མཉམ་ངེད་ཀྱིས་སྡིག་པ་བྱས། ངེད་ཀྱིས་མི་ཚངས་པ་དང་ལས་ངན་བྱས།

༧ མི་སེར་ནང་དུ་མཛད་པའི་ངོ་མཚར་རྣམས། ངེད་ཀྱི་མེས་པོ་རྣམས་ཀྱིས་ཧ་མ་གོ། ཁྱེད་ཀྱི་ཐུགས་རྗེ་དཔག་མེད་མ་དྲན་སྟེང་། རྒྱ་མཚོའམ་རྒྱ་མཚོ་དམར་པོར་ངོ་ལོག་བྱས།

༨ འོན་ཀྱང་ཁོང་གི་མཐུ་སྟོབས་སྟོན་པ་དང་། ཁོང་ཉིད་མཚན་ཕྱིར་དེ་རྣམས་ཐར་བར་བྱས།

༩ རྒྱ་མཚོ་དམར་པོར་བཀྱོན་ནས་དེ་སྐམ་པས། ཐང་ག་ལྟར་དུ་གཏིང་རིང་ནང་ནས་དྲངས།

༡༠ དེ་ཚོར་སྡང་བའི་ལག་ནས་ཐར་བཅུག་སྟེ། དགྲ་བོའི་ལག་ནས་དེ་རྣམས་བསྒྲལ་བར་མཛད།

༡༡ དེ་ནས་དེ་ཚོའི་དགྲ་རྣམས་ཆུས་བཀབ་པས། དེ་དག་ནང་ནས་གཅིག་ཀྱང་མ་ལུས་སོ༎

༡༢ དེ་ཚོས་བཀའ་ལ་དད་ཅིང་བསྟོད་དབྱངས་ཕུལ།

༡༣ མགྱོགས་པར་ཁོང་གི་ཕྲིན་ལས་རྣམས་བརྗེད་དེ། ཁོང་གི་ཞལ་གདམས་ཕྱིར་དུ་མ་བསྒུགས་པར།

༡༤ ཚོད་མེད་འདོད་པ་འབྲོག་སྟོང་དུ་སྐྱེས་ཏེ། བྱེ་ཐང་ནང་དུ་ཡཱ་ཝཱེའི་ཐུགས་སད་པས།

༡༥ དེ་ཚོའི་ཞུ་བ་ནང་བཞིན་གནང་མཛད་ཀྱང་། དེ་ཚོའི་སེམས་ནི་ཁོང་གིས་རྒུད་དུ་བཅུག

༡༦ སྒར་ནང་མོ་ཤེ་དང་ནི་ཡ་ཧོ་ཝཱའི། སྐྱེས་བུ་དམ་པ་ཨ་རོན་ལ་ནི་ཕྲག་དོག་བྱས།

༡༧ སས་ཁ་ཕྱེས་ནས་དཱ་ཐན་མིད་བྱས་ཏེ། ཨ་ཧི་རམ་གྱི་མི་ཚོགས་སས་བཀབ་བོ༎

༡༨ དེ་ཚོའི་ཚོགས་ནང་མེ་ཞིག་འབར་བྱུང་ནས། མེ་ལྕེས་སྡིག་སྤྱོད་མི་རྣམས་སྲེག་པར་བྱས།

༡༩ ཧོ་རེབ་ཏུ་ནི་བེའུ་བཟོས་བླུག་སྐུར་འདུད།

༢༠ དེ་ལྟར་དེ་ཚོའི་ལྷམ་མེ་བ་ཁོང་ནི། རྩྭ་ཟ་མཁན་གྱི་གླང་གི་གཟུགས་སུ་བསྒྱུར།

༢༡ མི་སེར་ནང་དུ་ཕྲིན་ལས་ཆེན་པོ་དང་། ཧམ་གྱི་ཡུལ་ནང་ངོ་མཚར་ཆེ་རྣམས་དང་།

༢༢ རྒྱ་མཚོ་དམར་པོར་འཇིགས་རུང་རྣམས་མཛད་པའི། རང་གི་སྐྱབས་མགོན་དཀོན་མཆོག་བརྗེད་པས་ན།

༢༣ དེ་རྣམས་མེད་པར་མི་མཛད་པའི་ཕྱིར་དུ། ང་ཡི་ཐུགས་ཁྲོ་ཞི་བར་བྱེད་པའི་ཕྱིར། བར་མིར་ང་ཡིས་འདམས་པའི་མོ་ཤེ་ནི། ངའི་དྲུང་ལངས་ནས་བསྡད་པ་མ་ཡིན་ན། ང་ཡིས་དེ་རྣམས་མེད་པར་བྱ་ཞེས་གསུངས།

༢༤ འོ་ན་སྐྱིད་པོའི་ཡུལ་ལ་ཁྱད་དུ་སད། ཁོང་གི་བཀའ་ལ་དེ་རྣམས་ཡིད་མ་ཆེས།

༢༥ འོན་ཀྱང་རང་རང་གུར་ནང་འབར་བར་བྱས། ཡཱ་ཝཱེའི་གསུང་སྐད་ལ་ཡང་མ་ཉན་པས།

༢༦ འབྲོག་སྟོང་ནང་དུ་དེ་རྣམས་བརྡབ་མཛད་ནས། བརྒྱུད་རྣམས་མི་བརྒྱུད་རྣམས་ནང་དབྱུག་མཛད་དེ།

༢༧ ཡུལ་རྣམས་སོ་སོར་གཏོར་བར་མཛད་པའི་ཕྱིར། དེ་ཚོར་ཁོང་གིས་སྡང་བའི་དབུ་མནའ་བཞེས།

༢༨ དེ་རྣམས་བ་ཨཱལ་ཕེ་ཨོར་ལ་བརྟེན་ནས། གཤིན་པོར་གཏང་བའི་གཏོར་མ་རྣམས་ཟོས་སོ༎

༢༩ དེ་འདྲའི་ལས་ཀྱིས་ཁོང་གི་ཁྲོ་དཀྲུགས་པས། དེ་དག་ནང་དུ་རིམས་ནད་འཐོན་བྱུང་སྟེ།

༣༠ ཕི་ནེ་ཧས་ཀྱིས་གཤགས་བྱས་རིམས་ནད་ཆད།

༣༡ གཏན་ཕྱིར་དེ་ཡི་བུ་བརྒྱུད་ཐམས་ཅད་ལ། ལས་དེ་ཁོའི་ཕྱིར་དྲང་བ་ཉིད་དུ་བརྩིས།

༣༢ མེ་རི་བཱ་ཡི་ཆུའི་མདུན་ཁྲོ་དཀྲུགས་ཤིང་། དེ་ཚོའི་རྐྱེན་གྱིས་མོ་ཤེ་འཕྱུགས་གྱུར་ཏོ༎

༣༣ དེ་ཚོས་ཁོ་ཡི་སེམས་ལ་ངོ་ལོག་བྱས། དེ་ཕྱིར་མོ་ཤེས་བསམ་མེད་གཏམ་སྨྲས་སོ༎

༣༤ ཡཱ་ཝཱེས་བཀའ་གནང་བཞིན་དུ་དེ་ཚོ་ཡིས། མི་སྡེ་རྣམས་ནི་ཚར་དུ་མ་བཅད་སྟེང་།

༣༥ མི་བརྒྱུད་དེ་རྣམས་དང་ནི་འདྲེས་གྱུར་ཏེ། མི་དེ་རྣམས་ཀྱི་ལས་རྣམས་དེ་ཚོས་བསླབས།

༣༦ དེ་རྣམས་ཕྱིར་དུ་རྙི་རུ་གྱུར་བ་ཡི། དེ་ཚོའི་སྐུ་འདྲ་རྣམས་ལ་བརྟེན་མ་ཟད།

༣༧ འདྲེ་ལ་བུ་དང་བུ་མོ་མཆོད་པར་བཏང་།

༣༨ བུ་དང་བུ་མོ་ནོངས་མེད་ཀྱི་ཁྲག་ཕོས། ཀ་ན་ཨན་གྱི་སྐུ་ལ་མཆོད་པར་བཏང་། ཁྲག་གིས་ཡུལ་ཁམས་གྲིབ་ཅན་དུ་བྱས་སོ༎

༣༩ དེ་ལྟར་རང་གི་ལས་ཀྱིས་བརླགས་གྱུར་ཏེ། རང་གི་སྤྱོད་པ་རྣམས་ནང་ཁྲེལ་མེད་པས།

༤༠ ཡཱ་ཝཱེའི་ཐུགས་ཁྲོ་ཁོང་གི་མི་སྡེར་འབར། ཁོང་གི་ནོར་སྐལ་དེ་ལ་ཐུགས་ལོག་ནས།

༤༡ མི་བརྒྱུད་སོ་སོའི་ལག་ཏུ་དེ་རྣམས་བཏད། སྡང་བ་རྣམས་ཀྱིས་དེ་ཚོའི་ཁྲིམས་བདག་བྱས།

༤༢ དེ་ཚོའི་དགྲ་བོ་རྣམས་ཀྱིས་མགོ་ནོན་ཞིང་། དེ་རྣམས་རང་གི་མངའ་འོག་བཅུག་པ་ཡིན།

༤༣ ཁོང་གིས་དེ་རྣམས་ལན་མང་ཐར་བཅུག་ཀྱང་། དེ་ཚོའི་གྲོས་ནི་འབངས་གྱེན་ཟློག་ཡིན་པས། རང་གི་ཉེས་པས་དེ་རྣམས་ཐུར་དུ་ཕབ།

༤༤ ཁོང་གིས་དེའི་སྟེང་དེ་རྣམས་ཀྱི་ངུ་འབོད། གསན་དུས་དེ་ཚོའི་སྡུག་བསྔལ་ལ་གཟིགས་ནས།

༤༥ ཉིད་ཀྱི་ཞལ་ཆད་དེ་ཚོའི་དོན་དྲན་ཏེ། ཐུགས་རྗེ་དཔག་མེད་བཞིན་དུ་ཐུགས་འགྱོད་དེ།

༤༦ དེ་རྣམས་བཙོན་དུ་ཁྱེར་མཁན་ཀུན་གྱིས་ཀྱང་། དེ་ཚོར་སྙིང་རྗེ་ཁོང་གིས་བྱེད་དུ་བཅུག

༤༧ ཁྱེད་ཀྱི་དམ་པའི་མཚན་ལ་གཏང་རག་དང་། ཁྱེད་ལ་བསྟོད་པའི་ཆེ་བ་རྗོད་པའི་ཕྱིར། ངེད་ཀྱི་དཀོན་མཆོག་ཡཱ་ཝཱེ་ཀྱེ་ངེད་སྐྱོབ། མི་བརྒྱུད་སོ་སོའི་ནང་ནས་ངེད་བསྡུ་མཛོད།

༤༨ ཨིས་ར་ཨེལ་གྱི་དཀོན་མཆོག་ཡཱ་ཝཱེ་ལ། དུས་ནི་རྒྱུན་ནས་རྒྱུན་དུ་བཀྲ་ཤིས་ཤོག མི་རིགས་ཀུན་གྱིས་ཨ་མེན་ཞུ་བར་ཤོག ཡ་ཧོ་ཝཱ་ལ་བསྟོད་པར་གྱིས་ཤིག་ཨང་༎

གསུང་མགུར་གྱི་མདོ་ལྔ་པ།

༡༠༧

ཡཱ་ཝཱེ་བཟང་ཞིང་ཁོང་གི་ཐུགས་རྗེ་ནི། དུས་རྒྱུན་གནས་པས་ཁོང་ལ་གཏང་རག་ཕུལ།

༢ དེ་ལྟར་ཡཱ་ཝཱེས་བསྒྲལ་བ་རྣམས་ཀྱིས་ཞུས། གང་རྣམས་དེ་དག་ལག་ནས་བླུས་མཛད་དེ།

༣ ཤར་ནུབ་ལྷོ་བྱང་ཡུལ་ནས་དེ་དག་བསྡུས།

༤ འབྲོག་སྟོང་བྱེ་ཐང་ལམ་ནང་ལམ་སྟོར་ཏེ། གནས་པའི་གྲོང་ཁྱེར་གང་ཡང་མ་བརྙེད་པར།

༥ ལྟོགས་ཤིང་སྐོམ་ཞིང་དེ་ཚོའི་སེམས་བརྒྱལ་བས།

༦ སྡུག་བསྔལ་ནང་ནས་ཡཱ་ཝཱེའི་འོ་དོད་བོས། ཁོང་གིས་དེ་དག་སྡུག་བསྔལ་རྣམས་ལས་བསྐྱབས།

༧ གནས་རྒྱུའི་གྲོང་ཁྱེར་ཞིག་ཏུ་ཕྱིན་པའི་ཕྱིར། ཁོང་གིས་དེ་རྣམས་ལམ་དྲང་པོ་ལས་ཁྲིད།

༨ སྐོམ་པའི་སེམས་ཚིམ་འཇུག་ཅིང་ལྟོགས་མཁན་གྱི། སེམས་ནི་ལེགས་པར་འགྲང་བར་མཛད་པས་ན།

༩ ཡཱ་ཝཱེའི་བཟང་བ་ཉིད་དང་མིའི་བུ་ཚོར། མཛད་པའི་ངོ་མཚར་རྣམས་ཕྱིར་བསྟོད་ན་ལེགས།

༡༠ གང་གི་ཞེས་ན་མུན་པ་དང་འཆི་བའི། གྲིབ་ནང་བསྡད་ཡོད་མཁན་དང་སྡུག་བསྔལ་དང་། ལྕགས་ཀྱི་སྒྲོག་གིས་བཅིང་ཡོད་པ་རྣམས་སོ༎

༡༡ དེ་ནི་དཀོན་མཆོག་བཀའ་རྣམས་བཟློགས་པ་དང་། བླ་མེད་ཞལ་གདམས་རྩིས་མེད་བྱས་པའི་ལན།

༡༢ དེའི་ཕྱིར་དཀའ་བའི་ལས་ཀྱིས་དེ་ཚོའི་སྙིང་། འུ་ཐུག་བཅུག་པས་དེ་རྣམས་གྱེལ་སོང་ཡང་། ར་མདའ་བྱེད་མཁན་སུ་ཡང་མེད་པ་དང་།

༡༣ རང་སེམས་བརྡུགས་ནས་ཡཱ་ཝཱེར་འོ་དོད་བོས། ཁོང་གིས་དེ་རྣམས་སྡུག་བསྔལ་རྣམས་ལས་བསྐྱབས།

༡༤ འཆི་བའི་གྲིབ་མ་དང་ནི་མུན་པ་ལས། བཏོན་ཏེ་སྒྲོག་རྣམས་ཁོང་གིས་སིལ་བུར་བཅག

༡༥ ཡཱ་ཝཱེའི་བཟང་བ་ཉིད་དང་མིའི་བུ་ཚོར། མཛད་པའི་ངོ་མཚར་རྣམས་ཕྱིར་བསྟོད་ན་ལེགས།

༡༦ རག་གི་རྟ་སྒོ་བཅག་སྟེ་ལྕགས་ཀྱི་ནི། ཨར་ཤིང་རྣམས་ནི་ཁོང་གིས་བཅག་ཕྱིར་རོ༎

༡༧ གླེན་པའི་མི་རྣམས་རང་གི་འགལ་སྐྱོན་དང་། ལས་ངན་རྣམས་ཀྱི་རྐྱེན་གྱིས་སྡུག་བསྔལ་མྱོང་།

༡༨ ཁ་ཟས་ཀུན་ལ་དེ་ཚོའི་སེམས་ཁམས་ལོག འཆི་བའི་སྒོ་རྣམས་ཉེ་བར་སླེབ་པ་ལས།

༡༩ སྡུག་བསྔལ་ནང་ནས་ཡཱ་ཝཱེར་འབོད་པ་དང་། ཁོང་གིས་དེ་རྣམས་སྡུག་བསྔལ་རྣམས་ལས་བསྐྱབས།

༢༠ བཀའ་གནང་མཛད་ཅིང་དེ་ཚོའི་ནད་གསོ་ཞིང་། དེ་རྣམས་སྟོངས་པར་འགྱུར་བ་ལས་སྒྲོལ་ལོ༎

༢༡ ཡཱ་ཝཱེའི་བཟང་བ་ཉིད་དང་མི་བུ་ཚོར། མཛད་པའི་ངོ་མཚར་རྣམས་ཕྱིར་བསྟོད་ན་ལེགས།

༢༢ གཏང་རག་མཆོད་པ་ཕུལ་ཞིག་གླུ་ལེན་ཞིང་། ཁོང་གི་ཕྲིན་ལས་རྣམས་ནི་འཆད་པར་བྱོས།

༢༣ གྲུ་གཟིངས་རྣམས་ནང་རྒྱ་མཚོར་འགྲོ་མཁན་དང་། ཆུ་ཆེན་རྣམས་ནང་ཉོ་འཚོང་བྱེད་མཁན་གྱིས།

༢༤ རྒྱ་མཚོར་ཡཱ་ཝཱེའི་མཛད་པ་དང་ཁོང་གི། ངོ་མཚར་རྣམས་ནི་མཐོང་ངོ་ཇི་ལྟར་ན།

༢༥ ཁོང་གིས་བཀའ་སྩལ་མཛད་ཅིང་རྦ་རླབས་རྣམས། གྱེན་དུ་སློང་བའི་རླུང་དྲག་རྒྱུག་འཇུག་པས།

༢༦ གནམ་ཐུག་འཛེགས་ཤིང་གཏིང་དུ་འབབ་པས་ན། ཉོན་མོངས་རྐྱེན་གྱིས་དེ་ཚོའི་སེམས་འཇུ་འགྲོ།

༢༧ རས་བཟིས་མི་ལྟར་འཁྱོར་ཞིང་དྲན་པ་སྟོར།

༢༨ སྡུག་བསྔལ་ནང་ནས་ཡཱ་ཝཱེར་འབོད་པ་དང་། ཁོང་གིས་དེ་རྣམས་སྡུག་བསྔལ་རྣམས་ལས་བསྐྱབས།

༢༩ རླུང་དམར་ཞི་བཅུག་མཛད་པས་རྦ་རླབས་འབབ།

༣༠ ཐིང་འཇམ་གྱུར་པས་སེམས་ནི་དགའ་གྱུར་ཞིང་། དམིགས་པའི་གྲུ་འཛིན་གནས་སུ་སྐྱེལ་བར་མཛད།

༣༡ ཡཱ་ཝཱེའི་བཟང་བ་ཉིད་དང་མིའི་བུ་ཚོར། མཛད་པའི་ངོ་མཚར་རྣམས་ཕྱིར་བསྟོད་ན་ལེགས།

༣༢ དེ་ཚོས་མི་སྡེའི་ཚོགས་ནང་ཁོང་སྟོད་ཅིག རྒན་རབས་འདུན་ཚོགས་ནང་དུ་ཁོང་སྔོགས་ཤིག

༣༣ ཁོང་གིས་གཙང་པོ་རྣམས་ནི་ཐང་སྟོང་མཛད། ཆུ་མིག་རྣམས་ནི་སྐམ་སར་འགྱུར་དུ་འཇུག

༣༤ སྐྱིད་ཡུལ་མི་རྣམས་ངན་པ་ཡིན་པའི་ཕྱིར། དེ་ནི་ཁོང་གིས་བ་ཚྭ་ཐང་དུ་མཛད།

༣༥ ཁོང་གིས་འབྲོག་སྟོང་ལྟེང་ཀར་འགྱུར་འཇུག་ཅིང་། སྐམ་ས་ཆུ་མིག་རྣམས་ལ་འགྱུར་འཇུག་ཅིང་།

༣༦ དེ་རུ་ལྟོགས་མཁན་ཅི་ལ་འཇུག་ཅེ་ན། གནས་རྒྱུའི་གྲོང་ཁྱེར་ཞིག་དེར་བཅོས་པ་དང་།

༣༧ ཞིང་རྣམས་རྨོ་ཞིང་རྒུན་ཚལ་འཛུག་པ་དང་། འཕེལ་གྱི་ལོ་ཐོག་དེ་ཚོར་རྙེད་ཕྱིར་རོ༎

༣༨ བྱིན་རླབས་མཛད་ཅིང་དེ་རྣམས་འཕེལ་འཇུག་སྟེ། དེ་ཚོའི་དུད་འགྲོའང་ཁོང་གིས་འབྲི་མི་འཇུག

༣༩ མགོ་ནོན་སྡུག་བསྔལ་སེམས་སྡུག་གིས་རྐྱེན་ཏེ། སླར་ཡང་དེ་དག་འབྲི་ཞིང་འཁུམ་ནས་འགྲོ།

༤༠ ཁོང་གིས་སྐུ་དྲག་རྣམས་སྟེང་དམའ་འབེབས་བླུག ལམ་མེད་ཐང་སྟོང་རྒྱུ་རུ་འཇུག་མཛད་ཀྱང་།

༤༡ དབུལ་པོ་སྡུག་ལས་སྒྲོལ་ཞིང་མཐོ་སར་འཇོག དེ་ཡི་བུ་བརྒྱུད་ལུག་ཁྱུ་ལྟ་བུར་མཛད།

༤༢ དེ་མི་དྲང་པོས་མཐོང་ནས་དགའ་བར་འགྱུར། སྡིག་སྤྱོད་རྣམས་ཀྱི་ཁ་དེ་ལྐུགས་པར་འགྱུར།

༤༣ མཁས་པ་ཡིན་པས་འདི་ལ་ཡིད་གཞུང་ཞིང་། ཡཱ་ཝཱེའི་བཀའ་དྲིན་རྣམས་ལ་བསམ་བློ་བྱ༎

དཱ་བིད་ཀྱི་མགུར་གླུའི་གསུང་མགུར་ཞིག་ནི།

༡༠༨

ངའི་སྙིང་བརྟན་པོར་ཡོད་དོ་ཀྱེ་དཀོན་མཆོག ངས་གླུ་ལེན་ཞིང་སྙིང་ནས་བསྟོད་དབྱངས་བྱ།

༢ ཀྱེ་པི་ཝང་དང་ནི་སྒྲ་སྙན་གཉིད་སོད། ང་འང་སྔ་གསར་གཉིད་སད་མི་སྡེ་ཡི།

༣ ཁྲོད་དུ་ཡཱ་ཝཱེ་ཁྱེད་ལ་གཏང་རག་བྱ། མི་བརྒྱུད་རྣམས་ཁྲོད་ཁྱེད་ལ་བསྟོད་དབྱངས་བྱ།

༤ ཁྱེད་ཀྱི་བྱམས་བརྩེ་ནམ་མཁའ་ལྟར་ཆེ་ཞིང་། ཁྱེད་ཀྱི་བདེན་ཉིད་མཁའ་མཉམ་ཡིན་ཕྱིར་རོ༎

༥ གནམ་ལས་ཁྱེད་མཐོར་ཤོག་ཅིག་ཀྱེ་དཀོན་མཆོག ས་གཞི་ཀུན་ལས་ཁྱེད་ཀྱི་དཔལ་མཐོར་ཤོག

༦ ཁྱེད་ཀྱི་གཅེས་སྤྲས་དེ་ནི་ཐར་བའི་ཕྱིར། ཁྱེད་ཀྱི་ཕྱག་གཡས་ཀྱིས་སྐྱོབ་བཀའ་ལན་གནོང་།

༧ དམ་པ་ཉིད་ནང་དཀོན་མཆོག་གིས་གསུངས་པས། ང་དགའ་འགྱུར་ཞིང་སི་ཀེམ་བགོ་འགྱུར་ཏེ། སུ་ཀོད་ལུང་པ་ཐག་པས་འདེབས་པར་བྱ།

༨ གིལ་ཨད་ངའི་ཡིན་མ་ན་ཤེ་ངའི་ཡིན། ཨེབ་ར་ཨིམ་ནི་བདག་གི་མགོའི་རྨོག་ཡིན། ཡ་ཧུ་དཱ་ནི་བདག་གི་ཁྲིམས་དབྱུག་ཡིན།

༩ མོ་ཨབ་དེ་ནི་བདག་གི་འཁྲུད་གཞོང་ཡིན། ཨེ་དོམ་ཐོག་ཏུ་ངས་ལྷམ་རྒྱབ་པར་བྱ། ཕེ་ལེ་ཤེད་ཐོག་ང་ཡིས་ངར་སྐད་འདོན།

༡༠ གྲོང་ཁྱེར་བཙན་པོར་སུས་ང་སྐྱེལ་བར་འགྱུར། ཨེ་དོམ་བར་དུ་སུས་ང་ཁྲིད་པ་ཡིན།

༡༡ ཁྱེད་ཀྱིས་ངེད་མ་སྤངས་སམ་ཀྱེ་དཀོན་མཆོག ངེད་ཀྱི་དཔུང་མཉམ་དཀོན་མཆོག་ཁྱེད་མི་གཤེགས།

༡༢ མི་ཡི་ར་མདའ་ཕམ་མེད་ཡིན་པས་ན། དགྲ་བོའི་ངོར་ངེད་རྣམས་ལ་སྟོངས་གྲོགས་མཛོད།

༡༣ དཀོན་མཆོག་གིས་ནི་ངེད་དགྲ་རྫི་འོང་བས། ཁོང་ནང་ངེད་ཅག་དཔའ་རྩལ་ལྡན་པར་འགྱུར༎

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༡༠༩

ཀྱེ་ངའི་བསྟོད་པའི་དཀོན་མཆོག་ཞལ་མ་རོག དེ་ནི་ཅི་ཡི་ཕྱིར་དུ་ཞུ་བ་ན།

༢ སྡིག་སྤྱོད་མི་དང་མགོ་བསྐོར་ཅན་རྣམས་ཀྱིས། ང་ལ་འཛིང་ཕྱིར་ཁ་ནི་གདངས་ནས་འདུག རྫུན་གྱི་ལྕེ་དང་ང་ལ་གཏམ་ལབ་བྱུང་།

༣ དེ་ཚོའི་འཁོན་སེམས་ཚིག་གིས་ངའི་མཐའ་བསྐོར། རྒྱུ་མཚན་མེད་པར་ང་ལ་རྒོལ་བར་བྱས།

༤ ངའི་བྱམས་སེམས་ཕྱིར་དེ་རྣམས་ངའི་དགྲར་འགྱུར། འོན་ཀྱང་ངས་ནི་སྨོན་ལམ་འདེབས་པར་བྱེད།

༥ དེ་ཚོས་བཟང་བའི་ལན་དུ་ངན་པ་བསྟེར། བདག་གི་བྱམས་པའི་ལན་དུ་ཞེ་སྡང་སྐྱེད།

༦ དེ་ཡི་འགོ་བྱེད་སྡིག་སྤྱོད་མི་ཞིག་དང་། དགྲ་བོ་ཞིག་ནི་དེའི་གཡས་སློང་བར་མཛོད།

༧ ཁོའི་ཁྲིམས་གཅོད་དུས་ཉེས་ཅན་འགྱུར་བར་ཤོག ཡང་ཁོའི་སྨོན་ལམ་སྡིག་པར་འགྱུར་བར་ཤོག

༨ ཁོ་ཡི་མི་ཚེ་ཐུང་ཐུང་འགྱུར་བར་ཤོག ཁོ་ཡི་ལས་ཚན་གཞན་གྱིས་ལེན་པར་ཤོག

༩ ཁོ་ཡི་བུ་རྣམས་དྭ་ཕྲུག་འགྱུར་བར་ཤོག ཆུང་མ་ཡུག་ས་མོ་རུ་འགྱུར་བར་ཤོག

༡༠ བུ་རྣམས་འཁོར་ཞིང་སློང་མོ་སློང་བར་ཤོག ཁང་གོག་བྲལ་ཏེ་ཟ་རྒྱུ་འཚོལ་བར་ཤོག

༡༡ ཅི་ཡོད་ཚང་མ་བུན་བདག་གིས་འཛིན་ཤོག ཁོ་ཡིས་འབད་པ་རྒྱལ་ཁམས་པས་འཕྲོག་ཤོག

༡༢ སྙིང་རྗེ་བྱེད་མཁན་དེ་ལ་མེད་པར་ཤོག དེ་ཚོར་སྙིང་རྗེ་བྱེད་མཁན་མ་བྱུང་ཞིག

༡༣ མི་བརྒྱུད་ཆད་དེ་མི་ཐོག་གཉིས་པའི་ནང་། དེ་རྣམས་མིང་ནི་མེད་པར་བྱེད་པར་ཤོག

༡༤ ཁོ་ཡི་ཕ་མེས་ཉེས་པ་ཡཱ་ཝཱེས་དྲོན། ཁོ་ཡི་ཨ་མའི་སྡིག་པ་མི་སེལ་ཤོག

༡༥ ས་ལས་དེ་ཚོའི་ལག་རྗེས་ཚར་གཅོད་ཕྱིར། དེ་རྣམས་རྟག་ཏུ་ཡཱ་ཝཱེའི་དྲུང་ལུས་ཤོག

༡༦ ཅི་ལ་ཞུ་ན་ཁོ་ཡིས་སྙིང་རྗེ་བ། བརྗེད་ནས་དབུལ་ཕོངས་ནོར་མེད་མི་རྣམས་དང་། སྙིང་ཆག་པ་རྣམས་གསོད་ཕྱིར་དེ་ཚོར་བཙེས།

༡༧ སྨོན་ལོག་འདེབས་པར་དགའ་བས་རང་ཐོག་བབས། སྨོན་པར་མི་དགའ་དེ་དང་རྒྱང་རིང་ངོ་༎

༡༨ ལུས་གོས་བཞིན་དུ་སྨོན་ལོག་ཁོས་གྱོན་པས། ཁོ་ཡི་ཁོག་ནང་དེ་ནི་ཆུ་ལྟར་དང་། རུས་པའི་ནང་དུ་འབྲུ་མར་བཞིན་དུ་ཞེན།

༡༩ དེ་ཡི་ལུས་གོས་བཞིན་དང་རྒྱུན་འཆིང་བའི། སྐ་རགས་ལྟར་དེ་ཁོ་ལ་འགྱུར་བར་ཤོག

༢༠ འདི་ནི་ང་ཡི་སེམས་ལ་ངན་ཟེར་བའི། ངའི་དགྲར་ཡཱ་ཝཱེས་གནང་བའི་ལན་དེ་ཡིན།

༢༡ འོན་ཀྱེ་གཙོ་བོ་ཡཱ་ཝཱེ་ཁྱེད་མཚན་ཕྱིར། ང་ལ་སྐྱབས་མཛོད་ཁྱེད་ཀྱི་ཐུགས་རྗེ་ནི། བཟང་བས་ང་ནི་སྒྲོལ་བར་མཛད་དུ་གསོལ།

༢༢ ཅི་ལ་ཞུ་ན་ང་ནི་དབུལ་ཞིང་འཕོངས། ཁོག་ནང་བདག་གི་སྙིང་ནི་རྨས་ནས་ཡོད།

༢༣ གྲིབ་མ་ཡོལ་བ་ལྟ་བུར་ང་འགྲོ་སྟེ། ཆ་ག་འབུ་ལྟར་ང་ནི་གྱེན་ཐུར་འཕར།

༢༤ ལྟོགས་པས་བདག་གི་པུས་མོ་ཤེད་མེད་སོང་། ཚིལ་མེད་སྟབས་ཀྱིས་བདག་གི་ཤ་སྐམས་སོང་།

༢༥ དེ་ཚོས་འཕྱ་བའི་གནས་སུ་ང་གྱུར་ཏེ། དེ་ཚོས་ང་ནི་མཐོང་དུས་མགོ་གཡུག་གོ།

༢༦ ཀྱེ་ངའི་དཀོན་མཆོག་ཡཱ་ཝཱེ་སྐྱབས་མཛོད་ཅིག ཁྱེད་ཀྱི་ཐུགས་རྗེ་བཞིན་དུ་སྐྱོབ་དེ་ནས།

༢༧ འདི་ནི་ཁྱེད་ཀྱི་ཕྱག་ཡིན་ཁྱེད་ཡཱ་ཝཱེའི། མཛད་པ་དེ་ཚོས་ཤེས་འོང་དེ་རྣམས་ཀྱིས།

༢༨ སྨོན་ལོག་འདེབས་ཀྱང་ཁྱེད་ཀྱིས་བྱིན་རླབས་གནོང་། དེ་དག་ལང་དུས་ངོ་ནི་ཚ་འགྱུར་ཡང་། ཁྱེད་ཀྱི་བྲན་པོ་དགའ་མགུ་རང་བར་འགྱུར།

༢༩ ང་ཡི་དགྲ་རྣམས་སྨད་སྒྲ་གྱོན་པར་ཤོག གཟན་ལྟར་རང་གི་ངོ་ཚས་གཡོག་པར་ཤོག

༣༠ ངའི་ཁས་ཡཱ་ཝཱེར་གཏང་རག་ཆེན་པོ་བྱ། དེའི་སྟེང་མི་ཚོགས་དཀྱིལ་དུ་ཁོང་བསྟོད་འོང་།

༣༡ དེ་ཚོས་འུ་ཐུག་སེམས་ལ་ཁྲིམས་གཅོད་སྐབས། མི་དེ་སྐྱོབ་ཕྱིར་ཁོང་དེའི་གཡས་བཞེང་འོང་༎

དཱ་བིད་ཀྱི་གསུང་མགུར་ཞིག་ནི།

༡༡༠

ཡ་ཧོ་ཝཱ་ཡིས་ང་ཡི་གཙོ་བོ་ལ། ཁྱེད་ཀྱི་དགྲ་རྣམས་ཁྱེད་ཀྱི་ཞབས་སྟེགས་སུ། འཇུག་པའི་བར་དུ་ཁྱེད་ངའི་གཡས་བཞུགས་གསུངས།

༢ ཡཱ་ཝཱེས་ཙི་ཨོན་ནས་ནི་ཁྱེད་སྟོབས་ཀྱི། དབྱུག་པ་རྫོང་བར་འགྱུར་བས་ཁྱེད་ཀྱིས་ནི། དགྲ་རྣམས་དཀྱིལ་དུ་རྒྱལ་སྲིད་སྐྱོང་བར་མཛད།

༣ ཁྱེད་ཀྱིས་དམག་འདེགས་དུས་སུ་ཁྱེད་ཉིད་ཀྱི། མི་སྡེ་འཐད་དེ་ཁྱེད་ལ་འབྲང་བར་བྱེད། ཁྱེད་ཀྱི་གཞོན་ཤར་ཐོ་རངས་མངལ་ནང་ནས། ཟིལ་པ་འཐོན་འདྲར་དམ་པའི་གཟབ་གོས་གནབས།

༤ མལ་ཀི་ཚེ་དེག་ལུགས་སུ་དུས་གཏན་གྱི། བླ་མ་ཁྱེད་ནི་ཡིན་ཞེས་ཡ་ཧོ་ཝཱས། འགྱོད་མེད་དབུ་མནའ་བཞེས་ཤིང་ཡ་ཧོ་ཝཱ།

༥ ཁྱེད་ཀྱི་གཡས་སུ་བཞུགས་ཤིང་ཐུགས་ཁྲོ་ཡི། ཉིན་མོར་རྒྱལ་པོ་རྣམས་ནི་འབིགས་པར་བྱ།

༦ མི་རིགས་རྣམས་ཁྲོད་ཞལ་ཆེ་གཅོད་པར་འགྱུར། མི་རོས་ལུང་པ་རྣམས་ནི་གང་འགྱུར་ཞིང་།

༧ ཡུལ་མང་ནང་དུ་ཁོང་གིས་མགོ་རྣམས་རྫི། ལམ་ལ་གྲོག་ཆུ་འཐུང་བས་མགོ་འདེགས་འགྱུར༎

༡༡༡

ཡ་ཧོ་ཝཱ་ལ་བསྟོད་པར་གྱིས་ཤིག་ཨང་། ཆོས་དྲང་འདུན་མ་དང་ནི་ཚོགས་ནང་ངས། སྙིང་ནི་ཚང་མས་ཡཱ་ཝཱེར་གཏང་རག་དབུལ།

༢ ཡཱ་ཝཱེའི་ཕྲིན་ལས་ཆེ་ཆེ་རྣམས་ཀྱི་ནང་། དགའ་མཁན་ཀུན་གྱིས་དེ་རྣམས་དཔྱོད་པར་བྱེད།

༣ ཁོང་གི་མཛད་པ་དཔལ་དང་གཟི་བརྗིད་ལྡན། ཁོང་གི་དྲང་བ་ཉིད་ནི་གཏན་དུ་གནས།

༤ ཁོང་གི་རྨད་བྱུང་རྣམས་ཀྱི་ཕྱག་རྗེས་བཞག ཡཱ་ཝཱེ་བཀའ་དྲིན་ཅན་དང་སྙིང་རྗེ་ཆེ།

༥ ཁོང་ལ་འཇིགས་མཁན་རྣམས་ལ་ཟ་རྒྱུ་གནང་། ཞལ་ཆད་དུས་རྒྱུན་ཐུགས་སུ་དྲན་པར་འགྱུར།

༦ མི་རིགས་རྣམས་ཀྱི་ནོར་སྐལ་ཁོང་ཉིད་ཀྱི། མི་སྡེར་གནང་ནས་ཕྲིན་ལས་སྟོབས་བསྟན་བྱུང་།

༧ ཕྲིན་ལས་བདེན་པ་ཉིད་དང་གཤགས་དྲང་སྟེ། ཁོང་གི་སྤྱད་མཚམས་ཚང་མ་དྲང་པོ་ལགས།

༨ གཏན་ཕྱིར་དེ་རྣམས་བཙུགས་པས་དེ་རྣམས་ནི། བདེན་པ་ཉིད་དང་དྲང་བ་ཉིད་བཞིན་བཀོད།

༩ ཉིད་ཀྱི་མི་སྡེར་ཁོང་གིས་ཐར་ལམ་གནང་། ཁོང་གི་ཞལ་ཆད་གཏན་ཕྱིར་བཞག་པ་ཡིན། ཁོང་མཚན་དམ་པ་དང་ནི་འཇིགས་རུང་ལགས།

༡༠ ཡཱ་ཝཱེར་འཇིགས་པ་ཤེས་རབ་ཀྱི་ཐོག་མའོ། དེ་བཞིན་བྱེད་མཁན་ཚང་མ་མཁས་པ་ཡིན། ཁོང་ལ་བསྟོད་པ་དུས་རྒྱུན་གནས་པར་འགྱུར༎

༡༡༢

ཡ་ཧོ་ཝཱ་ལ་བསྟོད་པར་གྱིས་ཤིག་ཨང་། ཡཱ་ཝཱེར་འཇིགས་ཤིང་ཁོང་གི་བཀའ་རྣམས་ལ། ཤིན་ཏུ་དགའ་བའི་མི་རྣམས་བཀྲ་ཤིས་སོ༎

༢ དེའི་བརྒྱུད་ས་སྟེང་སྟོབས་དང་ལྡན་པར་འགྱུར། ཆོས་དྲང་རྣམས་ཀྱི་བུ་བརྒྱུད་བཀྲ་ཤིས་འགྱུར།

༣ དེ་ཡི་ཁྱིམ་དུ་ནོར་དང་ཟན་ཡོད་དེ། དེ་ཡི་སེམས་དྲང་དུས་རྒྱུན་བརྟན་པར་གནས།

༤ ཆོས་དྲང་མི་ལ་མུན་པར་འོད་ཤར་ཏེ། ཐུགས་རྗེ་སྙིང་རྗེ་དྲང་བ་ཉིད་དང་ལྡན།

༥ སྙིང་རྗེ་བྱེད་ཅིང་སྐྱི་མཁན་མི་དེ་ཤིས། ཁྲིམས་རར་དེ་ཡི་རྒྱུ་རྐྱེན་བརྟན་པར་གནས།

༦ དེ་ལྟར་དེ་ནི་ནམ་ཡང་འཁྱོར་མི་འགྱུར། ཆོས་དྲང་ཕྱག་རྗེས་དུས་རྒྱུན་གནས་པར་འགྱུར།

༧ དེ་ནི་ཕྲིན་ངན་པ་ལ་འཇིགས་མི་འོང་། ཡཱ་ཝཱེར་བློ་གཏད་བཅོལ་བས་སྙིང་བརྟན་ནོ༎

༨ དགྲ་བོ་རྣམས་ལ་ལྟད་མོ་ལྟ་བའི་བར། དེའི་སྙིང་བརྟན་ཞིང་འཇིགས་པར་མི་འགྱུར་རོ༎

༩ སྦྱིན་པ་བྲིམས་ནས་དབུལ་པོ་རྣམས་ལ་བཏང་། དེ་ཡི་དྲང་པོ་དུས་རྒྱུན་གནས་པར་འགྱུར། དེ་ཡི་རུ་བ་བཀུར་སྟིས་མཐོ་བར་བྱས།

༡༠ སྡིག་སྤྱོད་མིས་དེ་མཐོང་ནས་འཚིག་པར་འགྱུར། ཁོས་སོ་རྡར་བར་བྱེད་ཅིང་ཐིམ་པར་འགྱུར། སྡིག་སྤྱོད་མི་ཡི་འདོད་དོན་འཇིག་པར་འགྱུར༎

༡༡༣

ཡ་ཧོ་ཝཱ་ལ་བསྟོད་པར་གྱིས་ཤིག་ཨང་། ཀྱེ་ཡ་ཧོ་ཝཱའི་བྲན་རྣམས་སྟོད་སྔོགས་ཤིག ཡ་ཧོ་ཝཱ་ཡི་མཚན་ལ་བསྟོད་པར་བྱོས།

༢ ད་ནས་རྒྱུན་དུ་ཡཱ་ཝཱེའི་མཚན་བཀྲ་ཤིས།

༣ ཉི་མ་ཤར་བའི་ས་ནས་ནུབ་པའི་བར། ཡ་ཧོ་ཝཱ་ཡི་མཚན་ལ་བསྟོད་པར་ཤོག

༤ མི་རིགས་ཀུན་ལས་ཡ་ཧོ་ཝཱ་མཐོ་ཞིང་། ནམ་མཁའ་རྣམས་ལས་ཁོང་གི་གཟི་བརྗིད་མཐོ།

༥ མཐོ་སར་རྒྱལ་ཁྲིར་འཁོད་པའི་ངེད་ཅག་གི། དཀོན་མཆོག་ཡཱ་ཝཱེ་འདྲ་བ་གཞན་སུ་ཡོད།

༦ གནམ་སར་ཡོད་པར་གཟིགས་ཕྱིར་དགུ་བར་མཛད།

༧ སྐུ་དྲག་མཉམ་དུའམ་ཉིད་ཀྱི་མི་སྡེ་ཡི། སྐུ་དྲག་རྣམས་མཉམ་དེ་ནི་འཇོག་པའི་ཕྱིར།

༨ ཁོང་གིས་ཐལ་ཁྲོད་ལས་ནི་དབུལ་སློང་ཞིང་། ལུད་ཕུང་ལས་ནི་ནོར་མེད་ཡར་སློང་ངོ་༎

༩ ཁོང་གིས་མོ་གཤམ་ཁྱིམ་བདག་མོར་མཛད་དེ། བུ་རྣམས་ཀྱི་ནི་མར་མཛད་སེམས་སྐྱིད་འཇུག ཡ་ཧོ་ཝཱ་ལ་བསྟོད་པར་གྱིས་ཤིག་ཨང་༎

༡༡༤

མི་སེར་གྱི་ཡུལ་ལས་ཨིས་ར་ཨེལ་ལམ། ཡ་ཀོབ་ཀྱི་ཕ་ཚན་སྐད་མི་ཤེས་པའི། མི་སྡེ་ཡི་ནང་ནས་ཐོན་འགྲོ་བའི་དུས།

༢ ཡ་ཧུ་དཱ་ཁོང་གི་གཙང་ཁང་དང་ནི། ཨིས་ར་ཨེལ་ཁོང་གི་རྒྱལ་སྲིད་གྱུར་པ།

༣ རྒྱ་མཚོ་ཡིས་མཐོང་ནས་བྲོས་ཡོར་དན་ལོག

༤ རི་བོ་རྣམས་ནི་ལུག་ཐུག་ལྟར་དུ་དང་། རི་ཕྲན་རྣམས་ལུ་གུ་ལྟར་མཆོང་དཔང་བཏང་།

༥ ཀྱེ་རྒྱ་མཚོ་ཁྱོད་འབྲོས་པས་ཅི་ཞིག་སོང་། ཡོར་དན་ཁྱོད་ཡར་ལོག་འགྲོ་བས་ཅི་སོང་།

༦ ཁྱོད་རི་བོ་རྣམས་ལུག་ཐུག་ལྟར་དུ་དང་། རི་ཕྲན་རྣམས་ལུ་གུ་ལྟར་ཅི་ལ་མཆོང་།

༧ ཀྱེ་ས་གཞི་ཁྱོད་གཙོ་བོའི་ཞལ་ངོའམ། ཡ་ཀོབ་ཀྱི་དཀོན་མཆོག་དྲུང་འདར་བར་བྱོས།

༨ ཁོང་གིས་ནི་བྲག་ལྡེང་ཀ་རུ་མཛད་ཅིང་། ལྕགས་རྡོ་ནི་ཆུའི་ཆུ་མིག་ཏུ་མཛད་དོ༎

༡༡༥

ངེད་ལ་མིན་ཀྱེ་ཡཱ་ཝཱེ་ངེད་ལ་མིན། འོན་ཁྱེད་ཐུགས་རྗེ་དང་ནི་བདེན་ཉིད་ཕྱིར། ཁྱེད་ཀྱི་མཚན་ལ་སྙན་གྲགས་གནང་དུ་གསོལ།

༢ ད་དེ་རྣམས་ཀྱི་དཀོན་མཆོག་ག་རུ་ཡོད། ཅེས་ཕྱི་པ་ཚོས་ཅི་ལ་ཟེར་བར་རུང་།

༣ འོན་ཀྱང་ངེད་ཀྱི་དཀོན་མཆོག་ནམ་མཁར་བཞུགས། ཁོང་གི་ཐུགས་ལ་ཅི་དགྱེས་མཛད་པ་ཡིན།

༤ དེ་དག་ལྷ་སྐུ་རྣམས་ནི་གསེར་དང་ནི། དངུལ་ཡིན་མི་ཡི་ལག་པའི་བཟོ་ལས་ཡིན།

༥ ཁ་ནི་ཡོད་ཀྱང་དེ་རྣམས་གཏམ་མི་ལབ། མིག་ནི་ཡོད་ཀྱང་དེ་རྣམས་ཀྱིས་མི་མཐོང་།

༦ རྣ་བ་ཡོད་ཀྱང་དེ་རྣམས་ཀྱིས་མི་ཐོས། སྣ་ནི་ཡོད་ཀྱང་དྲི་ནི་སྣོམ་མི་བྱེད།

༧ ལག་པ་ཡོད་ཀྱང་རེག་པར་མི་བྱེད་དེ། རྐང་པ་ཡོད་ཀྱང་དེ་རྣམས་མི་འགྲུལ་ལོ། དེ་ཚོའི་གྲེ་བའི་ནང་ནས་སྐད་མི་འཐོན།

༨ ལྷ་བཟོ་བ་དང་དེ་ཚོར་བློ་གཏད་མཁན། ཐམས་ཅད་དེ་རྣམས་འདྲ་བར་འགྱུར་བར་འགྱུར།

༩ ཨིས་ར་ཨེལ་ཀྱེ་ཡཱ་ཝཱེར་ཁྱེད་བློ་གཏོད། ཁོང་ནི་དེ་ཚོའི་ཕུབ་དང་ར་མདའ་ཡིན།

༡༠ ཡཱ་ཝཱེར་བློ་གཏོད་ཨ་རོན་གྱི་ཁྱིམ་ཀྱེ། ཁོང་ནི་དེ་ཚོའི་ཕུབ་དང་ར་མདའ་ཡིན།

༡༡ ཡཱ་ཝཱེར་འཇིགས་མཁན་ཡཱ་ཝཱེར་བློ་གཏོད་ཅིག ཁོང་ནི་དེ་ཚོའི་ཕུབ་དང་ར་མདའ་ཡིན།

༡༢ ཡཱ་ཝཱེས་ངེད་ནི་དྲན་ཞིང་བྱིན་གྱིས་རློབ། ཨིས་ར་ཨེལ་ལ་བྱིན་གྱིས་རློབ་པར་འགྱུར།

༡༣ ཡ་ཧོ་ཝཱ་ལ་འཇིགས་པའི་མི་ཆེན་དང་། མི་ཆུང་གཉིས་པོར་བྱིན་གྱིས་རློབ་པར་འགྱུར། ཨ་རོན་ཁྱིམ་ལ་བྱིན་གྱིས་རློབ་པར་འགྱུར།

༡༤ ཡཱ་ཝཱེས་ཁྱེད་དང་བུ་བརྒྱུད་རྒྱས་མཛོད་ཅིག

༡༥ གནམ་ས་མཛད་པའི་ཡཱ་ཝཱེའི་བྱིན་བབས་ཁྱེད།

༡༦ ནམ་མཁའ་རྣམས་ནི་ཡཱ་ཝཱེའི་ནམ་མཁའ་ཡིན། འོན་ཀྱང་མིའི་བུ་རྣམས་ལ་ས་གཞི་གནང་།

༡༧ གཤིན་པོ་རྣམས་དང་གཏམ་མེད་སར་བབས་པས། ཡ་ཧོ་ཝཱ་ལ་བསྟོད་པ་མི་བྱེད་ཀྱང་།

༡༨ ངེད་ཀྱིས་ད་ཕྱིན་རྒྱུན་དུ་ཡཱ་ཝཱེར་བསྟོད། ཡ་ཧོ་ཝཱ་ལ་བསྟོད་པར་གྱིས་ཤིག་ཨང་༎

༡༡༦

ངའི་འོ་དོད་དང་འཕྲིན་བཅོལ་ཡ་ཧོ་ཝཱས། གསན་པས་ང་ཡིས་ཁོང་ལ་གཅེས་པར་འཛིན།

༢ དེ་ལྟར་ཁོང་གིས་ང་ལ་སྙན་བཏད་པས། ཚེ་གང་ཁོང་ལ་སྨོན་ལམ་འདེབས་པར་བྱ།

༣ འཆི་བའི་ཐག་པ་རྣམས་ཀྱིས་ང་བཀྱིག་སྟེ། གཤིན་ཡུལ་ཟུག་གཟེར་བདག་ལ་ཐེབས་གྱུར་ཏེ། ང་ལ་ཉོན་མོངས་སེམས་ཚེར་བྱུང་བ་དང་།

༤ ཡཱ་ཝཱེའི་མཚན་ནས་བརྗོད་དེ་ཀྱེ་ཡཱ་ཝཱེ། ངའི་སྲོག་སྐྱོབ་པར་མཛད་ཕྱིར་ཞུ་བར་བྱེད།

༥ ཡཱ་ཝཱེ་ཐུགས་རྗེ་ཅན་དང་ཐུགས་དྲང་ལགས། ངེད་ཀྱི་དཀོན་མཆོག་ཐུགས་རྗེ་ཅན་ལགས་སོ༎

༦ ཡཱ་ཝཱེས་དྲང་སུམ་མི་རྣམས་སྲུང་བར་མཛད། ང་ནི་ཐུར་དུ་སོང་ཡང་ཁོང་གིས་སྐྱོབ།

༧ ཀྱེ་ངའི་སེམས་ཁྱོད་ལ་ཡཱ་ཝཱེས་བཀའ་དྲིན། མཛད་པས་རང་གི་སེམས་བདེའི་ནང་སླར་སྡོད།

༨ དེ་ལྟར་ཁྱེད་ཀྱིས་ངའི་སྲོག་འཆི་བ་དང་། ངའི་མིག་མཆི་མ་དང་ནི་ངའི་རྐང་པ། འདྲེད་པ་ལས་ནི་སྐྱོབ་པར་མཛད་པ་ཡིན།

༩ གསོན་པོའི་ཡུལ་ནང་ཡཱ་ཝཱེའི་དྲུང་ང་འགྲུལ།

༡༠ ང་ཡིས་དད་པས་འདི་ལྟར་སྨྲ་བར་བྱ། སྡུག་བསྔལ་ཆེན་པོའི་ནང་ང་ཡོད་པ་ཡིན།

༡༡ མི་ཀུན་རྫུན་ཅན་ཡིན་ཞེས་རིངས་པས་སྨྲས།

༡༢ ང་ལ་ཡ་ཧོ་ཝཱ་ལས་བརྙེད་བྱུང་བའི། བཀའ་དྲིན་དེ་ཀུན་གཟོ་རུ་ཅི་ཞིག་འབུལ།

༡༣ ང་ཡིས་སྲོག་སྐྱོབ་ཕོར་པ་ཡར་འདེགས་ཤིང་། ཡཱ་ཝཱེའི་མཚན་ལ་གསོལ་བ་འདེབས་པར་བྱ།

༡༤ ཁོང་གི་མི་སྡེ་ཚང་མའི་མཐོང་ས་རུ། དམ་བཅས་རྣམས་ངས་ཡཱ་ཝཱེར་འབུལ་བར་བྱ།

༡༥ ཡཱ་ཝཱེའི་དམ་པ་དག་གི་འཆི་བ་ནི། ཁོང་གི་གཟིགས་ངོར་རིན་ཐང་ཆེ་བ་ཡིན།

༡༦ ཁྱེད་ཀྱི་བྲན་པོ་ང་ཡིན་ཀྱེ་ཡཱ་ཝཱེ། ཁྱེད་ཀྱི་བྲན་མོའི་བུ་ང་ཁྱེད་བྲན་ཡིན། ངའི་བཀྱིག་ཐག་རྣམས་ཁྱེད་ཀྱིས་བཀྲོལ་མཛད་པས།

༡༧ ཁྱེད་ལ་གཏང་རག་མཆོད་པ་མཆོད་པར་བྱ། ཡཱ་ཝཱེའི་མཚན་ལ་སྨོན་ལམ་འདེབས་པར་བྱ།

༡༨-༡༩ ཁོང་གི་མི་སྡེ་ཡོངས་ཀྱི་མཐོང་ས་རུ། དམ་བཅས་རྣམས་ངས་ཡཱ་ཝཱེར་འབུལ་བར་བྱ། ཡཱ་ཝཱེའི་ཕོ་བྲང་ཁྱམས་ནི་རྣམས་ཀྱི་ནང་། ཡེ་རུ་ཤ་ལེམ་ཀྱེ་ཁྱེད་དབུས་སུ་འོ། ཡ་ཧོ་ཝཱ་ལ་བསྟོད་པར་གྱིས་ཤིག་ཨང་༎

༡༡༧

ཀྱེ་མི་རིགས་ཀུན་ཡཱ་ཝཱེར་བསྟོད་སྔོགས་ཤིག ཀྱེ་མི་སྡེ་རྣམས་ཁོང་ལ་བསྟོད་སྔོགས་ཤིག

༢ ངེད་ལ་ཁོང་གི་ཐུགས་རྗེ་ཆེ་ལགས་ཤིང་། ཡཱ་ཝཱེའི་བདེན་ཉིད་རྒྱུན་དུ་གནས་པས་སོ། ཡ་ཧོ་ཝཱ་ལ་བསྟོད་པར་གྱིས་ཤིག་ཨང་༎

༡༡༨

ཡཱ་ཝཱེ་བཟང་བས་ཁོང་ལ་གཏང་རག་ཕུལ། ཁོང་གི་ཐུགས་རྗེ་དུས་རྒྱུན་གནས་པར་བྱེད།

༢ ཨིས་ར་ཨེལ་གྱིས་ད་ལྟ་འདི་ལྟར་ཞུས། ཁོང་གི་ཐུགས་རྗེ་དུས་རྒྱུན་གནས་པར་བྱེད།

༣ ཨ་རོན་བརྒྱུད་པས་ད་ལྟར་འདི་ལྟར་ཞུས། ཁོང་གི་ཐུགས་རྗེ་དུས་རྒྱུན་གནས་པར་བྱེད།

༤ ཡཱ་ཝཱེར་འཇིགས་པའི་མིས་ད་འདི་ལྟར་ཞུས། ཁོང་གི་ཐུགས་རྗེ་དུས་རྒྱུན་གནས་པར་བྱེད།

༥ སྡུག་བསྔལ་ནང་ནས་ཡཱ་ཝཱེར་འོ་དོད་བོས། ཡཱ་ཝཱེས་བཀའ་ལན་གནང་ནས་སེམས་ཆེ་སྩལ།

༦ ཡཱ་ཝཱེ་ངའི་ཕྱོགས་ཡོད་པས་ང་མི་འཇིགས། མི་ཡིས་ང་ལ་ཅི་ཞིག་བྱེད་ཐུབ་བམ།

༧ ངའི་སྟོངས་གྲོགས་ཁྲོད་ཡཱ་ཝཱེ་ངའི་ཕྱོགས་ཡོད། པས་ངས་དགྲར་ལྡང་རྣམས་ལ་ལྟད་མོ་བལྟ།

༨ མིར་རྟེན་པ་བས་ཡཱ་ཝཱེར་གདེང་བ་དྲག

༩ སྐུ་དྲག་རྣམས་ལ་གཏད་སོ་བྱེད་པ་བས། ཡ་ཧོ་ཝཱ་ལ་བློ་གདེང་བྱེད་པ་དྲག

༡༠ མི་བརྒྱུད་ཚང་མས་ང་ལ་མཐའ་བསྐོར་བཏང་། ཡཱ་ཝཱེའི་མཚན་ནང་དེ་རྣམས་ངས་གཏུབ་འོང་།

༡༡ དེ་ཚོས་ང་བསྐོར་འོ་ན་ངའི་མཐའ་བསྐོར། ཡཱ་ཝཱེའི་མཚན་ནང་དེ་རྣམས་ངས་གཏུབ་འོང་།

༡༢ སྦྲང་མ་ལྟར་དུ་དེ་རྣམས་ང་ལ་རུབ། དེ་རྣམས་ཚེར་མའི་མེ་ལྟར་འཆི་བར་འགྱུར། ཡཱ་ཝཱེའི་མཚན་ནང་དེ་རྣམས་ངས་གཏུབ་འོང་།

༡༣ ཁྱོད་ཀྱིས་ང་ནི་འགྱེལ་ཕྱིར་ཤེད་ཀྱིས་ཕུལ། འོན་ཀྱང་ཡཱ་ཝཱེས་ང་ལ་སྐྱབས་མཛད་བྱུང་།

༡༤ ཡཱ་ཝཱེ་ང་ཡི་སྟོབས་དང་གླུ་དབྱངས་ཡིན། ཁོང་ནི་བདག་གི་སྐྱབས་ལ་གྱུར་པ་ཡིན།

༡༥ ཆོས་དྲང་སྐྱེས་བུ་རྣམས་ཀྱི་གུར་རྣམས་ནང་། དགའ་མགུ་དང་ནི་ཐར་པའི་གླུ་དབྱངས་ཀྱིས། ཡཱ་ཝཱེའི་ཕྱག་གཡས་དཔའ་རྩལ་བསྟན་བྱུང་ངོ་༎

༡༦ ཡཱ་ཝཱེའི་ཕྱག་གཡས་མཐོ་བར་གྱུར་པ་ཡིན། ཡཱ་ཝཱེའི་ཕྱག་གཡས་དཔའ་རྩལ་བསྟན་བྱུང་ངོ་༎

༡༧ ང་ནི་མི་འཆིའི་གསོན་པོར་ལུས་འགྱུར་ཏེ། ཡཱ་ཝཱེའི་ཕྲིན་ལས་རྣམས་ངས་འཆད་པར་བྱ།

༡༨ ཡཱ་ཝཱེས་བདག་ནི་དྲག་པོར་བཅུན་མཛད་ཀྱང་། འཆི་བའི་དབང་དུ་ང་ནི་མ་བཏད་དོ༎

༡༩ ངའི་ཕྱིར་དྲང་བ་ཉིད་ཀྱི་སྒོ་རྣམས་ཕྱེས། ང་ནི་འཛུལ་ཞིང་ཡཱ་ཝཱེར་གཏང་རག་བྱ།

༢༠ འདི་ནི་ཡ་ཧོ་ཝཱ་ཡི་གསང་སྒོ་ཡིན། ཆོས་དྲང་མི་རྣམས་དེའི་ནང་འཇུག་པར་འགྱུར།

༢༡ བཀའ་ལན་གནང་ཞིང་ངའི་སྐྱབས་སུ་གྱུར་པས། ང་ཡིས་ཁྱེད་ལ་གཏང་རག་འབུལ་བར་བྱ།

༢༢ རྩིག་པོས་དབྱུགས་པའི་རྡོ་དེ་ཟུར་རྡོར་གྱུར།

༢༣ འདི་ནི་ཡ་ཧོ་ཝཱ་ཡི་མཛད་པ་ཡིན། ངེད་ཀྱི་མཐོང་སྣང་དེ་ནི་ངོ་མཚར་ཆེ།

༢༤ འདི་ནི་ཡཱ་ཝཱེས་བཙུགས་པའི་ཉིན་མོ་སྟེ། ཉིན་འདིར་ངེད་རྣམས་དགའ་ཞིང་སྐྱིད་པར་བྱེད།

༢༥ ད་ངེད་སྐྱོབ་ཕྱིར་གསོལ་ལོ་ཀྱེ་ཡཱ་ཝཱེ། ངེད་རྣམས་དར་རྒྱས་མཛོད་ཅིག་ཀྱེ་ཡཱ་ཝཱེ།

༢༦ ཡཱ་ཝཱེའི་མཚན་ནང་འབྱོན་མཁན་བཀྲ་ཤིས་ཤོག ཡཱ་ཝཱེའི་ཕོ་བྲང་ལས་ནི་ངེད་རྣམས་ཀྱིས། ཁྱེད་རྣམས་ཀྱི་ཕྱིར་བྱིན་རླབས་ཞུས་པ་ཡིན།

༢༧ ངེད་ལ་འོད་གནང་ཡཱ་ཝཱེ་དཀོན་མཆོག་ཡིན། ཐག་པས་མཆོད་པ་མཆོད་ཁྲིའི་རུ་བར་ཐོག

༢༨ ཁྱེད་ངའི་དཀོན་མཆོག་ཡིན་པས་གཏང་རག་བྱ། ཁྱེད་ངའི་དཀོན་མཆོག་ཡིན་པས་བསྟོད་པར་བྱ།

༢༩ ཡཱ་ཝཱེ་བཟང་བས་ཁོང་ལ་གཏང་རག་ཕུལ། ཁོང་གི་ཐུགས་རྗེ་དུས་རྒྱུན་གནས་པར་བྱེད༎

[ཨལེཕ།]

༡༡༩

[ཨལེཕ།*] ཡཱ་ཝཱེའི་བཀའ་ཁྲིམས་བཞིན་དུ་སྤྱོད་པའི་མི། སྤྱོད་པ་ཕུན་སུམ་ཚོགས་པ་བཀྲ་ཤིས་སོ༎

༢ ཁོང་གི་དཔང་མཛད་རྣམས་ནི་སྲུང་བྱེད་ཅིང་། སྙིང་ནི་ཧྲིལ་པོས་ཁོང་འཚོལ་བཀྲ་ཤིས་སོ༎

༣ འོ་ན་དེ་ཚོས་མི་རིགས་པ་མི་བྱེད། ཁོང་གི་ཕེབས་ལམ་རྣམས་ནང་དེ་དག་འགྲུལ།

༤ ངེད་ཀྱིས་ཤུགས་ཀྱིས་སྲུང་བར་བྱེད་པ་ལ། ཁྱེད་ཀྱི་སྤྱད་མཚམས་རྣམས་ནི་ངེད་ལ་གནང་།

༥ ཁྱེད་ཀྱི་བཀའ་རྣམས་སྲུང་བའི་ཕྱིར་བདག་གི། སྤྱོད་པ་བརྟན་པར་འགྱུར་ན་ཅི་མ་རུང་།

༦ ཁྱེད་ཀྱི་བཀའ་རྣམས་རྩི་མཚམས་ང་མི་སྐྱེང་།

༧ ཁྱེད་ཀྱི་ཁྲིམས་དྲང་རྣམས་ནི་ངས་སློབ་དུས། སྙིང་ནི་དྲང་པོས་ཁྱེད་ལ་གཏང་རག་འབུལ།

༨ བཀའ་རྣམས་སྲུང་འོང་ཡོངས་སུ་ང་མ་སྤོང་༎

[བེཐ།]

༩ གཞོན་ནུས་རང་ལམ་ཅི་ལྟར་གཙང་བར་བྱ། ཁྱེད་ཀྱི་བཀའ་བཞིན་དོགས་ཟོན་བྱེད་པས་ཐུབ།

༡༠ ངའི་སྙིང་ཧྲིལ་པོས་ཁྱེད་ཉིད་བཙལ་བ་ཡིན། ཁྱེད་ཀྱི་བཀའ་ཁྲིམས་ལས་ང་འཁྱར་མ་ཆུག

༡༡ ཁྱེད་དང་འགལ་བའི་སྡིག་པ་མི་བྱེད་ཕྱིར། བདག་གི་སྙིང་ནང་ཁྱེད་ཀྱི་བཀའ་བཞག་ཡོད།

༡༢ ཡ་ཧོ་ཝཱ་ཀྱེ་ཁྱེད་བཀྲ་ཤིས་པ་ལགས། ང་ལ་ཁྱེད་ཀྱི་སྤྱད་མཚམས་རྣམས་སློབ་མཛོད།

༡༣ ཁྱེད་ཀྱི་ཞལ་གྱི་བཀའ་ཁྲིམས་ཡོད་དོ་ཅོག བདག་གི་ཁ་ལྤགས་ཀྱིས་ནི་བཤད་པ་ཡིན།

༡༤ ནོར་ཀུན་ཕྱིར་དུ་དགའ་ལྟར་ང་ཁྱེད་ཀྱི། དཔང་མཛད་རྣམས་ཀྱི་ལམ་ལ་ང་དགའ་བྱུང་།

༡༥ ཁྱེད་ཀྱི་བཀའ་རྣམས་བདག་གིས་སྒོམ་པར་བྱ། ཁྱེད་ཀྱི་མཛད་ལུགས་རྣམས་ལ་སྟི་སྟང་བྱ།

༡༦ ཁྱེད་ཀྱི་སྤྱད་མཚམས་རྣམས་ནང་ང་དགའ་ཞིང་། ཁྱེད་ཀྱི་བཀའ་དེ་ངས་ནི་རྗེད་མི་བྱ།

[གི་མེལ།]

༡༧ ང་ནི་འཚོ་ཞིང་ཁྱེད་ཀྱི་བཀའ་སྲུང་ཕྱིར། ཁྱེད་ཀྱི་བྲན་པོ་ང་ལ་བཀའ་དྲིན་མཛོད།

༡༨ ཁྱེད་ཀྱི་བཀའ་ལས་ཁྱད་མཚར་རྣམས་མཐོང་དུ། བདག་གི་མིག་དེ་འབྱེད་པར་མཛད་དུ་གསོལ།

༡༩ ས་གཞིར་ང་རང་བྱེས་པ་ཞིག་ཡིན་པས། ཁྱེད་ཀྱི་བཀའ་རྣམས་ང་ལ་མ་སྦེད་ཅིག

༢༠ དུང་དུང་ཁྱེད་ཀྱི་བཀའ་ཁྲིམས་རྣམས་དྲན་ཞིང་། དུས་རྒྱུན་བདག་གི་སེམས་ལ་བདེ་བ་མེད།

༢༡ མི་གླུད་ཁྱེད་ཀྱི་བཀའ་ལས་འཁྱར་འགྲོ་བའི། ང་རྒྱལ་ཅན་ལ་ཁྱེད་ཀྱིས་བཀའ་བཀྱོན་ཏོ༎

༢༢ བདག་གིས་ཁྱེད་ཀྱི་དཔང་མཛད་རྣམས་བསྲུངས་པས། ཚིག་ངན་སྨོད་ཐོར་ང་ལས་རྒྱང་དུ་ཟློག

༢༣ སྐུ་དྲག་རྣམས་ཀྱང་བསྡད་དེ་ངའི་ཕྱིར་གླེང་། འོན་ཀྱང་ཁྱེད་ཀྱི་བྲན་ངས་བཀའ་ཁྲིམས་སྒོམ།

༢༤ ཁྱེད་ཀྱི་དཔང་མཛད་རྣམས་ནི་ང་རང་གི། དགའ་མགུ་བ་དང་གྲོས་འདེབས་མཁན་ཡིན་ནོ༎

[དཱ་ལེཐ།]

༢༥ ངའི་སེམས་ཐལ་བའི་ཁྲོད་དུ་འདྲེས་འགྲོ་བས། ཁྱེད་ཀྱི་བཀའ་བཞིན་ང་ནི་འཚོ་རུ་འཇུག

༢༦ ང་ཡི་ལམ་རྣམས་བཤད་པས་ཁྱེད་ལན་གནང་། ཁྱེད་ཀྱི་བསྲུང་བྱ་རྣམས་ནི་ངར་སློབ་མཛོད།

༢༧ ང་ལ་སྤྱད་མཚམས་རྣམས་ཀྱི་ལམ་རྟོགས་ཆུག ཁྱེད་ཀྱི་ཧ་ལས་ལས་རྣམས་ངས་སྒོམ་ཡོང་།

༢༨ སྡུག་བསྔལ་རྐྱེན་གྱིས་ངའི་སེམས་འཇུ་འགྲོ་བས། ཁྱེད་ཀྱི་བཀའ་བཞིན་ང་ལ་སྟོབས་གནོང་ཞིག

༢༩ རྫུན་གྱི་ལམ་ལས་ཐག་རིང་ང་འཐེན་མཛོད། ཁྱེད་ཀྱི་བཀའ་ཁྲིམས་ང་ལ་གནང་དུ་གསོལ།

༣༠ བདག་གིས་བག་ཡོད་ལམ་དེ་འདམས་པ་ཡིན། ཁྱེད་ཀྱི་བཀའ་གནང་རྣམས་ངའི་མདུན་བཞག་ཡོད།

༣༡ ཁྱེད་ཀྱི་དཔང་མཛད་རྣམས་ལ་ང་འཁྲིལ་པས། ཀྱེ་ཡ་ཧོ་ཝཱ་ངའི་ངོ་ཚ་མ་ཆུག

༣༢ ཁྱེད་ཀྱིས་ངའི་སྙིང་རྒྱ་ཆེ་མཛད་པའི་ཚེ། ཁྱེད་ཀྱི་བཀའ་རྣམས་ལམ་ནང་ང་རྒྱུག་འོང་༎

[ཧཱེ།]

༣༣ ཡཱ་ཝཱེ་ཁྱེད་ཀྱི་བསྲུང་བྱའི་ལམ་སྟོན་དང་། མཐའ་མའི་བར་དུ་ངས་དེ་སྲུང་བར་བྱ།

༣༤ བློ་གྲོས་གནོང་དང་བཀའ་ཁྲིམས་སྲུང་བར་བྱ། འོ་ན་སྙིང་ཧྲིལ་པོས་དེ་སྲུང་བར་བྱ།

༣༥ ཁྱེད་ཀྱི་བཀའི་ལམ་ནང་དུ་ང་འཁྲིད་མཛོད། དེ་ཡི་ནང་དུ་བདག་གི་སེམས་ཡི་རང་།

༣༦ ངའི་སྙིང་སེར་སྣའི་ཕྱོགས་འདྲེན་མ་མཛད་པར། ཁྱེད་ཀྱི་དཔང་མཛད་རྣམས་ལ་འབུངས་སུ་ཆུག

༣༧ སྙིང་པོ་མེད་པ་ལས་ངའི་མིག་སྲུང་ཞིང་། ཁྱེད་ཀྱི་གཤེགས་ལམ་རྣམས་ནང་ང་འཚོ་ཆུག

༣༨ ཁྱེད་ཀྱི་འཇིགས་པར་རག་ལས་པའི་ཁྱེད་ཀྱི། བཀའ་དེ་ཁྱེད་ཀྱི་བྲན་དོན་སྒྲུབ་པར་མཛོད།

༣༩ ཁྱེད་ཀྱི་གཤགས་རྣམས་བཟང་བས་ང་འཇིགས་པའི། བདག་གི་སྨོད་ཟོར་རྒྱང་དུ་ཟློག་པར་མཛོད།

༤༠ གཟིགས་ངས་ཁྱེད་ཀྱི་སྤྱད་མཚམས་དུང་དུང་དྲན། ཁྱེད་ཀྱི་དྲང་བ་ཉིད་ཀྱིས་ང་འཚོ་ཆུག།

[ཝཱའོ།]

༤༡ ཁྱེད་ཀྱི་བཀའ་བཞིན་ཀྱེ་ཡཱ་ཝཱེ་ཁྱེད་ཀྱི། སྐྱབས་དང་ཐུགས་རྗེ་ངའི་སྟེང་འབབ་པར་ཤོག

༤༢ ཁྱེད་ཀྱི་བཀའ་ལ་བདག་གི་བློ་གཏད་པས། ང་ལ་སྨད་མཁན་རྣམས་ལ་ལན་འདེབས་བྱ།

༤༣ ཁྱེད་ཀྱི་བཀའ་གནང་རྣམས་ལ་ངས་རེ་བས། བདག་གི་ཁ་ལས་བདེན་ཚིག་འཕྲལ་མ་མཛད།

༤༤ དུས་རྒྱུན་གཏན་དུ་བཀའ་ཁྲིམས་ངས་སྲུང་འོང་།

༤༥ ཁྱེད་ཀྱི་སྤྱད་མཚམས་རྣམས་ངས་བཙལ་བས་ན། ཡངས་པའི་ས་ཆར་བདག་ནི་འགྲུལ་བར་བྱ།

༤༦ ཁྱེད་ཀྱི་དཔང་མཛད་རྒྱལ་པོ་རྣམས་ཀྱི་དྲུང་། འཆད་པར་བྱ་ཞིང་ང་ནི་ཁྲེལ་མི་འོང་།

༤༧ ང་ཆགས་ཁྱེད་ཀྱི་བཀའ་ལ་ང་དགའ་འོང་།

༤༨ ང་ཡིས་གཅེས་པར་བཟུང་བའི་ཁྱེད་བཀའ་རྣམས། ཕྱོགས་སུ་བདག་གིས་ལག་པ་འདེགས་པར་བྱ། ཁྱེད་ཀྱི་བསྲུང་བྱ་རྣམས་ངས་སྒོམ་པར་བྱ༎

[ཟེན།]

༤༩ ཁྱེད་ཀྱི་བདག་ལ་རེ་བ་སྐྱེད་བཅུག་པས། བྲན་པོ་ང་ལ་མཛད་པའི་བཀའ་དྲན་མཛོད།

༥༠ ཁྱེད་ཀྱི་བཀས་ང་གསོན་པོ་མཛད་བྱུང་བས། འདི་ངའི་སྡུག་བསྔལ་ནང་གི་སེམས་གསོ་ཡིན།

༥༡ ང་རྒྱལ་ཅན་ཚོས་ང་ལ་མང་འཕྱས་རུང་། ཁྱེད་ཀྱི་བཀའ་ཁྲིམས་ལས་ང་མ་བྱོལ་ཏོ༎

༥༢ ཁྱེད་ཀྱི་སྔར་ཁྲིམས་རྣམས་དྲན་སེམས་གསོ་བྱུང་།

༥༣ ཁྱེད་ཀྱི་བཀའ་ཁྲིམས་སྤོང་བའི་སྡིག་སྤྱོད་རྐྱེན། ང་ལ་ཁྲོ་གཏུམ་དྲག་པོས་བཟུང་བར་བྱས།

༥༤ བདག་ནི་རྒྱལ་ཁམས་པ་ཡི་ཁང་པའི་ནང་། ཁྱེད་ཀྱི་བསྲུང་བྱ་རྣམས་ངའི་གླུ་རུ་གྱུར།

༥༥ མཚན་མོར་ཁྱེད་ཀྱེ་ཡ་ཧོ་ཝཱ་ཡི་མཚན། དྲན་ནས་ཁྱེད་ཀྱི་བཀའ་ཁྲིམས་ངས་བསྲུངས་སོ༎

༥༦ སྤྱད་མཚམས་བསྲུངས་བས་ང་ལ་དེ་ལྟར་བྱུང་༎

[ཅཱེཐ།]

༥༧ ཡཱ་ཝཱེ་ངའི་སྐལ་ཡིན་པས་ཁྱེད་ཀྱི་ནི། བཀའ་རྣམས་སྲུང་བར་བྱ་ཞེས་ངས་སྨྲས་སོ༎

༥༨ སྙིང་ནི་ཧྲིལ་པོས་ཁྱེད་ཀྱི་བཀའ་དྲིན་ཞུ། ཁྱེད་ཀྱི་བཀའ་བཞིན་ང་ལ་སྙིང་རྗེ་མཛོད།

༥༩ རང་གི་ལམ་ལ་བསམ་བློ་ངས་བཏང་ནས། ཁྱེད་ཀྱི་དཔང་མཛད་རྣམས་ཕྱོགས་གོམ་སྟབས་བསྒྱུར།

༦༠ ཁྱེད་ཀྱིས་བཀའ་གནང་བ་རྣམས་སྲུང་བའི་ཕྱིར། འགོར་དུ་མ་བཅུག་པར་ང་རིངས་པ་ཡིན།

༦༡ སྡིག་སྤྱོད་རྣམས་ཀྱི་ཐག་པས་ང་དཀྲིས་རུང་། ཁྱེད་ཀྱི་བཀའ་ཁྲིམས་བདག་གིས་མ་རྗེད་དོ༎

༦༢ ཁྱེད་ཀྱི་དྲང་བའི་བཀའ་རྣམས་ཕྱིར་ཁྱེད་ལ། གཏང་རག་འབུལ་དུ་མཚན་གུང་ང་ལང་འོང་།

༦༣ ཁྱེད་ལ་འཇིགས་མཁན་ཀུན་དང་སྤྱད་མཚམས་རྣམས། སྲུང་བ་རྣམས་ཀྱི་གྲོགས་པོ་ང་ཡིན་ནོ༎

༦༤ ཁྱེད་ཀྱི་ཡཱ་ཝཱེའི་ཐུགས་རྗེས་ས་གཞི་གང་། ཁྱེད་ཀྱི་བསྲུང་བྱ་རྣམས་ནི་ངར་སློབ་མཛོད༎

[ཏཱེཐ།]

༦༥ ཁྱེད་ཀྱེ་ཡ་ཧོ་ཝཱ་ཡི་བཀའ་བཞིན་དུ། ཁྱེད་ཀྱི་བྲན་པོར་ལེགས་པ་མཛད་བྱུང་ངོ་༎

༦༦ ཁྱེད་ཀྱི་བཀའ་སྩལ་རྣམས་ལ་ང་དད་པས། འོས་འཚམས་དང་ནི་ཤེས་རབ་ངར་སློབ་མཛོད།

༦༧ སྡུག་ནི་མ་ཕོག་སྔར་ང་ལམ་སྟོར་ཡང་། ད་ལྟ་བདག་གིས་ཁྱེད་ཀྱི་བཀའ་སྲུང་ངོ་༎

༦༨ ཁྱེད་ནི་བཟང་པོ་ལགས་པས་བཟང་པོ་མཛད། ཁྱེད་ཀྱི་སྲུང་བྱ་རྣམས་ནི་ངར་སློབ་མཛོད།

༦༩ ང་རྒྱལ་ཅན་ཚོས་ངའི་ཕྱིར་རྫུན་གཏམ་བསྒྲིགས། ངས་སྙིང་ཧྲིལ་ནས་ཁྱེད་ཀྱི་སྤྱད་མཚམས་སྲུང་།

༧༠ དེ་ཚོའི་སྙིང་ནི་སྣུམ་གྱིས་རྒྱགས་གྱུར་རུང་། ང་ནི་ཁྱེད་ཀྱི་བཀའ་ཁྲིམས་ལ་སེམས་དགའ།

༧༡ ཁྱེད་ཀྱི་བསྲུང་བྱ་རྣམས་ངས་སློབ་པའི་ཕྱིར། ང་ལ་སྡུག་བསྔལ་བྱུང་བ་ལེགས་པ་སོང་།

༧༢ གསེར་དངུལ་སྟོང་ཕྲག་མང་པོ་བས་ཁྱེད་ཀྱི། ཞལ་གྱི་བཀའ་ཁྲིམས་ང་ལ་ལྷག་པ་ཡིན༎

[ཡཱོད།]

༧༣ ང་ཁྱེད་ཕྱག་གིས་བཀོད་ནས་བཟོ་བཏོན་མཛད། བཀའ་རྣམས་རྟོགས་ཕྱིར་ང་ལ་བློ་གྲོས་གནོང་།

༧༤ ཁྱེད་ཀྱི་བཀའ་ལ་རེ་བ་ངས་བྱས་པས། ཁྱེད་ལ་འཇིགས་པའི་མིས་ང་མཐོང་ནས་དགའ།

༧༥ ཁྱེད་ཀྱེ་ཡཱ་ཝཱེའི་གཤགས་དྲང་ངས་ཤེས་སོ། ཐུགས་དྲང་ནང་ནས་ང་ལ་སྡུག་བསྔལ་བསྟེར།

༧༦ ཁྱེད་ཀྱི་བྲན་པོར་གསུངས་པའི་བཀའ་བཞིན་དུ། ཁྱེད་ཀྱི་བྱམས་བརྩེས་ངའི་སེམས་གསོ་བར་ཤོག

༧༧ ཁྱེད་ཀྱི་བཀའ་ཁྲིམས་ལ་ང་ཡི་རང་བས། ཁྱེད་ཀྱི་ཐུགས་རྗེ་ང་འཚོ་ཕྱིར་བབས་ཤོག

༧༨ ལོག་པར་བྱས་པའི་ང་རྒྱལ་ཅན་སྐྱེངས་ཤོག བདག་གིས་ཁྱེད་ཀྱི་སྤྱད་མཚམས་རྣམས་སྒོམ་འོང་།

༧༩ ཁྱེད་ལ་འཇིགས་མཁན་རྣམས་ངའི་ཕྱོགས་འཁོར་ཤོག དེ་ཚོས་ཁྱེད་ཀྱི་དཔང་མཛད་རྣམས་ཤེས་འོང་།

༨༠ ངའི་ངོ་ཚ་བར་མི་འགྱུར་ཕྱིར་ཁྱེད་ཀྱི། བསྲུང་བྱ་སྲུང་དུ་ངའི་སྙིང་མཐར་ཕྱིན་ཤོག།

[ཀཱཕ།]

༨༡ ཁྱེད་ཀྱི་སྐྱབས་ཕྱིར་ངའི་སྙིང་བརྒྱལ་ནས་འགྲོ། འོན་ཀྱང་ཁྱེད་ཀྱི་བཀའ་ལ་རེ་བ་བྱེད།

༨༢ ཁྱེད་ཀྱིས་ང་ལ་སེམས་བདེ་ནམ་གནང་འོང་། ཞུ་ཞིང་ཁྱེད་ཀྱི་བཀར་བལྟས་ནས་མིག་ནོངས།

༨༣ དུད་པ་བདུགས་པའི་རྐྱལ་པ་ལྟར་ང་འགྱུར། ད་དུང་ཁྱེད་ཀྱི་བསྲུང་བྱ་ངས་མི་རྗེད།

༨༤ ཁྱེད་ཀྱི་བྲན་པོའི་ཞག་གྲངས་ཅི་ཙམ་ཡོད། ང་ལ་འཚེ་མཁན་གྱི་ཁྲིམས་ནམ་གཅད་འོང་།

༨༥ ཁྱེད་ཀྱི་བཀའ་ཁྲིམས་རྗེས་སུ་མི་འབྲང་བའི། རང་མཐོང་ཅན་ཚོས་ངའི་ཕྱིར་དོང་རྣམས་བྲུས།

༨༦ ཁྱེད་ཀྱི་བཀའ་སྩལ་ཚང་མ་བདེན་པ་ལགས། དེ་ཚོས་གཡོ་ཡིས་འཚེ་བས་སྐྱབས་མཛོད་ཅིག

༨༧ ཅུང་ཞིག་མིན་པར་དེ་ཚོས་ང་ཚར་བཅད།

༨༨ ཁྱེད་ཀྱི་བྱམས་གཟིགས་བཞིན་ང་འཚོ་རུ་ཆུག ཁྱེད་ཀྱི་ཞལ་གྱི་དཔང་མཛད་རྣམས་ངས་བསྲུང་༎

[ལཱ་མེད།]

༨༩ ཁྱེད་ཀྱེ་ཡ་ཧོ་ཝཱའི་བཀའ་དུས་རྒྱུན་ཕྱིར། ནམ་མཁའི་ནང་དུ་འཇགས་པར་མཛད་པ་ཡིན།

༩༠ ཁྱེད་ཀྱི་ཐུགས་དྲང་མི་རབས་ཀུན་ཏུ་གནས། ཁྱེད་ཀྱིས་ས་གཞི་བཙུགས་པས་བརྟན་པར་གནས།

༩༡ ཚང་མ་ཁྱེད་ཀྱི་བྲན་ཡིན་པས་ཁྱེད་ཀྱི། བཀའ་བཞིན་དེ་རྣམས་དེ་རིང་བར་དུ་གནས།

༩༢ ཁྱེད་ཀྱི་བཀའ་ཁྲིམས་ངའི་དགའ་སར་མེད་ཚེ། རང་གི་སེམས་སྡུག་ནང་ང་ཤི་བ་ཡིན།

༩༣ ཁྱེད་ཀྱི་སྤྱད་མཚམས་ནམ་ཡང་ངས་མི་རྗེད། དེ་དག་ཐབས་ཀྱིས་ཁྱེད་ཀྱིས་ང་གསོན་བཅུག

༩༤ ཁྱེད་ཀྱི་སྤྱད་མཚམས་རྣམས་ནི་ངས་བཙལ་བས། ང་ནི་ཁྱེད་ཀྱི་ཡིན་ཏེ་སྐྱོབ་པར་མཛོད།

༩༥ ང་ནི་གསོད་ཕྱིར་སྡིག་སྤྱོད་འཇབས་གྱུར་ཀྱང་། ཁྱེད་དཔང་མཛད་ལ་བསམ་བློ་ངས་གཏང་ངོ་༎

༩༦ མཐར་ཕྱིར་ཀུན་ལ་མཐའ་མ་ཡོད་མཐོང་ཡང་། ཁྱེད་ཀྱི་བཀའ་ནི་རབ་ཏུ་མཐའ་ཡས་ལགས༎

[མཱེམ།]

༩༧ ཁྱེད་ཀྱི་བཀའ་ཁྲིམས་ལ་ང་ཇི་ལྟར་ཆགས། ཉིན་གང་བདག་གིས་དེ་ནི་སྒོམ་པར་བྱེད།

༩༨ ཁྱེད་ཀྱི་བཀའ་རྣམས་ང་དང་གཏན་འགྲོགས་པས། ངའི་དགྲ་རྣམས་ལས་དེས་ང་མཁས་པར་མཛད།

༩༩ ཁྱེད་ཀྱི་དཔང་མཛད་རྣམས་ངས་སྒོམ་པས་ན། བདག་གི་སློབ་དཔོན་ཀུན་པས་ང་རང་མཁས།

༡༠༠ ཁྱེད་ཀྱི་སྤྱད་མཚམས་རྣམས་ངས་བསྲུངས་པའི་རྐྱེན། རྒན་པོ་རྣམས་ལས་རྟོགས་པ་ང་ལ་ཟབ།

༡༠༡ ཁྱེད་ཀྱི་བཀའ་བཞིན་སྤྱོད་ཕྱིར་ངའི་རྐང་པ། ཤུལ་ལམ་ངན་པ་ཀུན་ངས་དགག་པ་ཡིན།

༡༠༢ ཁྱེད་ཀྱིས་ང་ལ་བསླབས་པས་ང་ཁྱེད་ཀྱི། བཀས་བཅད་རྣམས་ལས་འབྱོལ་བར་མ་བྱས་སོ༎

༡༠༣ ཁྱེད་ཀྱི་བཀའ་རྣམས་ང་ལ་ཇི་ལྟར་མངར། བདག་གི་ཁ་ལ་སྦྲང་རྩི་བས་ཀྱང་མངར།

༡༠༤ ཁྱེད་ཀྱི་སྤྱད་མཚམས་ལས་ནི་ཤེས་རབ་རྙེད། རྫུན་གྱི་ལམ་གང་རུང་ལ་ངས་སྡང་ངོ་༎

[ནུན།]

༡༠༥ ཁྱེད་ཀྱི་བཀའ་ངའི་རྐང་པའི་མར་མེ་དང་། བདག་གི་ཤུལ་ལམ་ཕྱིར་དུ་འོད་ཡིན་ནོ༎

༡༠༦ ཁྱེད་ཀྱི་བདེན་པའི་བཀའ་རྣམས་སྲུང་བའི་ཕྱིར། ངས་མནའ་བསྐྱལ་ནས་དེ་ལ་བརྟན་པར་གནས།

༡༠༧ ང་ནི་ཤིན་ཏུ་མནར་བས་ཀྱེ་ཡཱ་ཝཱེ། ཁྱེད་ཀྱི་བཀའ་བཞིན་ང་ནི་འཚོ་འཇུག་མཛོད།

༡༠༨ རང་སེམས་དགའ་བའི་ངའི་ཁའི་མཆོད་འབུལ་འདི། ཁྱེད་ཀྱི་ཐུགས་སུ་བཞེས་ཕྱིར་ཞུ་ཡཱ་ཝཱེ། ཁྱེད་ཀྱི་མན་ངག་རྣམས་ནི་ང་ལ་སློབ།

༡༠༩ དུས་རྒྱུན་ངའི་སྲོག་ལག་མཐིལ་ཁར་ཡོད་རུང་། བདག་གིས་ཁྱེད་ཀྱི་བཀའ་ཁྲིམས་མི་རྗེད་དོ༎

༡༡༠ ང་ལ་སྡིག་སྤྱོད་རྣམས་ཀྱིས་རྙི་བཙུགས་རུང་། ཁྱེད་ཀྱི་སྤྱད་མཚངས་རྣམས་ལས་ང་མ་འཁྱར།

༡༡༡ ཁྱེད་ཀྱི་དཔང་མཛད་ལ་ངའི་སྙིང་དགའ་བས། དེ་རྣམས་བདག་གི་གཏན་གྱི་ནོར་སྐལ་ཡིན།

༡༡༢ དུས་རྒྱུན་ཚེ་མཇུག་བར་དུ་ཁྱེད་ཉིད་ཀྱི། བསྲུང་བྱ་སྒྲུབ་ཏུ་སྙིང་ནི་བཏང་བ་ཡིན༎

[སཱ་མེཀ]

༡༡༣ སེམས་རྩེ་གཉིས་པ་རྣམས་ལ་ངས་སྡང་ཡང་། ཁྱེད་ཀྱི་བཀའ་ཁྲིམས་ལ་ངས་གཅེས་པར་འཛིན།

༡༡༤ ཁྱེད་ཉིད་བདག་གི་ཕུབ་དང་སྐྱབས་གནས་ཡིན། བདག་གིས་ཁྱེད་ཀྱི་བཀའ་ལ་རེ་བ་བྱེད།

༡༡༥ ངའི་དཀོན་མཆོག་གི་བཀའ་རྣམས་སྲུང་ཐུབ་ཕྱིར། ལས་ངན་བྱེད་མཁན་ཁྱེད་རྣམས་ཕར་སོང་ཞིག

༡༡༦ ཁྱེད་བཀའ་བཞིན་ང་འཚོ་རུ་ཉ་ར་མཛོད། ངས་ནི་རེ་བ་བྱེད་པས་སྐྱེང་མ་ཆུག

༡༡༧ ང་ལ་ཉ་ར་མཛོད་དང་ང་བདེ་ཞིང་། རྟག་ཏུ་བསྲུང་བྱ་རྣམས་ལ་ཞེ་ས་བྱ།

༡༡༨ བསྲུང་བྱ་ལས་ནི་འཁྱར་ཀུན་ཁྱེད་ཀྱིས་བཀྲལ། དེ་ཚོའི་གཡོ་སྒྱུ་ཕན་མེད་ཡིན་པས་སོ༎

༡༡༩ དྲེག་པ་ལྟ་བུར་ས་ལས་སྡིག་སྤྱོད་ཀུན། བསྐྲད་པས་ཁྱེད་ཀྱི་དཔང་མཛད་ལ་ང་དགའ།

༡༢༠ ཁྱེད་ལ་འཇིགས་ཤིང་ང་ཡི་ལུས་འདར་ཏེ། ཁྱེད་ཀྱི་བཀས་བཅད་རྣམས་ལ་ང་འཇིགས་སོ༎

[ཨཱེན།]

༡༢༡ གཤགས་དྲང་དང་ནི་འོས་འཚམས་ངས་བྱས་པས། ངའི་མགོ་ནོན་མཁན་རྣམས་ལག་ང་མ་གནང་།

༡༢༢ ཁྱེད་ཀྱི་བྲན་པོ་ལེགས་ཕྱིར་ཁག་ཐེག་མཛོད། ཁེངས་དྲེགས་ཅན་ཚོས་ངའི་མགོ་ནོན་མ་ཆུག

༡༢༣ ཁྱེད་ཀྱི་སྐྱབས་དང་དྲང་བ་ཉིད་ཀྱི་བཀར། བལྟ་ཞིང་བདག་གི་མིག་གཉིས་ཐིབས་གྱུར་ཏོ༎

༡༢༤ ཁྱེད་ཀྱི་ཐུགས་རྗེར་མཚུངས་ནས་བྲན་པོར་གཟིགས། ང་ལ་ཁྱེད་ཀྱི་བསྲུང་བྱ་རྣམས་སློབ་མཛོད།

༡༢༥ ཁྱེད་ཀྱི་དཔང་མཛད་རྣམས་ངས་རྟོགས་པའི་ཕྱིར། ཁྱེད་ཀྱི་བྲན་པོར་ཤེས་རབ་གནང་དུ་མཛོད།

༡༢༦ དེ་ཚོས་ཁྱེད་ཀྱི་བཀའ་ཁྲིམས་བཅག་པས་ན། ཡཱ་ཝཱེས་ཕྲིན་ལས་མཛད་པའི་དུས་ལ་བབས།

༡༢༧ དེའི་ཕྱིར་གསེར་དང་གསེར་དྭངས་མ་བས་ཀྱང་། ཁྱེད་ཀྱི་བཀའ་རྣམས་ལ་ང་ལྷག་པར་ཆགས།

༡༢༨ དེས་ན་སྤྱད་མཚམས་ཀུན་ངས་བདེན་པར་འཛིན། ཕྱིན་ཅི་ལོག་གི་ལམ་ཀུན་ལ་ངས་སྡང་༎

[པཱེ།]

༡༢༩ ཁྱེད་ཀྱི་དཔང་མཛད་རྣམས་ནི་ངོ་མཚར་སྟེ། དེའི་ཕྱིར་དེ་རྣམས་བདག་གི་སེམས་ཀྱིས་སྲུང་།

༡༣༠ ཁྱེད་ཀྱི་བཀའ་རྣམས་གྲོལ་ན་འོད་ཤར་ཏེ། དྲང་པོ་རྣམས་ལ་དེ་ཡིས་ཤེས་རབ་སྟེར།

༡༣༡ ཁྱེད་ཀྱི་བཀའ་རྣམས་དུང་དུང་ངས་དྲན་པས། ངས་ཁ་ཆེ་རུ་གདངས་ནས་དབུགས་ཐུག་བྱུང་།

༡༣༢ ཁྱེད་ཀྱི་མཚན་ལ་ཆགས་པར་ཐོབ་འོས་བཞིན། ང་ལ་གཟིགས་ཤིང་སྙིང་རྗེ་མཛད་དུ་གསོལ།

༡༣༣ ཁྱེད་ཀྱི་བཀས་ངའི་རྐང་པ་འཁྲིད་མཛད་ཅིང་། ཉེས་པས་ང་ལ་དབང་སྲིད་བྱེད་མ་གནང་།

༡༣༤ མིས་ངའི་མགོ་ནོན་པ་ལས་སྒྲོལ་མཛོད་དང་། ཁྱེད་ཀྱི་སྤྱད་མཚམས་རྣམས་ངས་སྲུང་བར་བྱ།

༡༣༥ བྲན་པོར་ཞལ་གྱི་འོད་མདངས་སྣང་བར་མཛོད། ཁྱེད་ཀྱི་བསྲུང་བྱ་རྣམས་ནི་ངར་སློབ་མཛོད།

༡༣༦ དེ་ཚོས་ཁྱེད་ཀྱི་བཀའ་ཁྲིམས་མི་སྲུང་བས། བདག་གི་མིག་ལས་མཆི་མའི་གཙང་པོ་རྒྱུག།

[ཚེ་དཱེ།]

༡༣༧ ཁྱེད་ཀྱེ་ཡཱ་ཝཱེ་བདེན་པ་ཉིད་ལགས་ཏེ། ཁྱེད་ཀྱི་བཀས་བཅད་རྣམས་ནི་དྲང་པོ་ལགས།

༡༣༨ དྲང་ཞིང་ཡང་དག་བདེན་པ་ཉིད་ཀྱི་ནང་། ཁྱེད་ཀྱི་དཔང་མཛད་རྣམས་ནི་བསྟན་པ་ཡིན།

༡༣༩ ཁྱེད་ཀྱི་བཀའ་རྣམས་ངའི་དགྲ་ཚོས་བརྗེད་པས། ང་ཡི་ཁྲག་རླུང་གིས་ང་ཟ་བར་བྱས།

༡༤༠ ཁྱེད་ཀྱི་བཀའ་ནི་ཤིན་ཏུ་གཙང་བས་ན། ཁྱེད་ཀྱི་བྲན་པོས་དེ་ནི་གཅེས་པར་འཛིན།

༡༤༡ ང་ནི་དམན་ཞིང་ཐ་ཤལ་ཡིན་ན་ཡང་། ཁྱེད་ཀྱི་སྤྱད་མཚམས་རྣམས་ནི་ངས་མི་རྗེད།

༡༤༢ ཁྱེད་ཀྱི་བདེན་པ་གཏན་གྱི་བདེན་པ་ལགས། ཁྱེད་ཀྱི་བཀའ་ཁྲིམས་བདེན་པ་ཉིད་ལགས་སོ༎

༡༤༣ ཟུག་གཟེར་སྡུག་བསྔལ་གྱིས་ང་ཐེབས་གྱུར་ཀྱང་། ཁྱེད་བཀའ་རྣམས་ཀྱིས་ང་ནི་དགའ་བར་བྱེད།

༡༤༤ ཁྱེད་ཀྱི་དཔང་མཛད་རྣམས་ནི་གཏན་དུ་དྲང་། ང་ལ་ཤེས་རབ་གནོང་དང་ང་འཚོ་འོང་༎

[ཀཱོཕ།]

༡༤༥ ངའི་སྙིང་ཧྲིལ་པོས་བོས་པས་བཀའ་ལན་གནོང་། ཁྱེད་ཀྱེ་ཡཱ་ཝཱེའི་སྤྱད་མཚམས་ངས་སྲུང་འོང་།

༡༤༦ བདག་གིས་འོ་དོད་བོས་པས་སྐྱོབས་ཤིག་དང་། ཁྱེད་ཀྱི་དཔང་མཛད་རྣམས་ངས་སྲུང་བར་བྱ།

༡༤༧ ཐོ་རངས་སྔོན་ངས་ཁྱེད་ལ་འོ་དོད་བོས། ཁྱེད་ཀྱི་བཀའ་རྣམས་ལ་ངས་རེ་བ་བྱས།

༡༤༨ ཁྱེད་ཀྱི་བཀའ་ནི་སྒོམ་པར་བྱེད་པའི་ཕྱིར། མེལ་ཚེའི་ཐུན་ལས་སྔོན་དུ་མིག་བྱེས་སོ༎

༡༤༩ ཁྱེད་ཀྱི་བྱམས་གཟིགས་མཚུངས་པར་ངའི་སྐད་གསོན། ཁྱེད་ཀྱེ་ཡཱ་ཝཱེའི་གཤགས་བཞིན་ང་འཚོ་ཆུག

༡༥༠ ངན་པའི་རྗེས་འབྲང་རྣམས་ང་དང་ཉེ་སྟེ། དེ་རྣམས་ཁྱེད་ཀྱི་བཀའ་ཁྲིམས་ལས་རྒྱང་རིང་།

༡༥༡ ཁྱེད་ཐག་ཉེ་བར་བཞུགས་སོ་ཀྱེ་ཡཱ་ཝཱེ། ཁྱེད་ཀྱི་བཀའ་སྩལ་ཐམས་ཅད་བདེན་པ་ལགས།

༡༥༢ ཁྱེད་ཀྱིས་དེ་རྣམས་གཏན་ཕྱིན་འཇགས་མཛད་པ། ཁྱེད་ཀྱི་དཔང་མཛད་རྣམས་ལས་སྔར་ངས་རྟོགས༎

[རཱེཤ]

༡༥༣ ཁྱེད་ཀྱི་བཀའ་ཁྲིམས་བདག་གིས་མི་རྗེད་པས། ང་ཡི་སྡུག་བསྔལ་དགོངས་ཤིང་ཐར་བར་མཛོད།

༡༥༤ ང་ཡི་དོ་ཆོད་མཛད་ནས་ང་ཐར་ཆུག ཁྱེད་ཀྱི་བཀའ་བཞིན་ང་ནི་འཚོ་རུ་ཆུག

༡༥༥ སྡིག་སྤྱོད་རྣམས་ཀྱིས་ཁྱེད་ཀྱི་སྤྱད་མཚམས་རྣམས། མི་སྲུང་སྐྱབས་ནི་དེ་དག་དང་རྒྱང་རིང་།

༡༥༦ ཁྱེད་ཀྱི་ཐུགས་རྗེ་ཆེ་སྟེ་ཀྱེ་ཡཱ་ཝཱེ། ཁྱེད་ཀྱི་བཀས་བཅད་བཞིན་ང་འཚོ་རུ་མཛོད།

༡༥༧ ང་ལ་འཚེ་མཁན་དང་ནི་དགྲ་མང་རུང་། ཁྱེད་ཀྱི་དཔང་མཛད་རྣམས་ལས་ང་མ་འཁྱར།

༡༥༨ གཡོ་སྒྱུ་ཅན་ཚོས་ཁྱེད་ཀྱི་བཀའ་མི་སྲུང་། དེའི་ཕྱིར་ང་ལ་སེམས་སྐྱོ་བྱུང་བ་ཡིན།

༡༥༩ ཁྱེད་ཀྱི་བཀའ་ལ་ཅི་ཙམ་ང་ཆགས་གཟིགས། ང་ཁྱེད་ཡཱ་ཝཱེའི་བྱམས་གཟིགས་བཞིན་འཚོ་འཇུག

༡༦༠ ཁྱེད་ཀྱི་བཀའ་ཡི་སྙིང་པོ་བདེན་པ་ཡིན། ཁྱེད་ཀྱི་བདེན་པའི་བཀའ་ཀུན་རྟག་ཏུ་གནས༎

[ཤཱིན།]

༡༦༡ སྐུ་དྲག་རྣམས་ཀྱིས་དོན་མེད་ང་ལ་བཙེས། ཁྱེད་ཀྱི་བཀའ་སྩལ་རྣམས་ལ་ངའི་སྙིང་འཇིགས།

༡༦༢ བཅོམ་ནོར་ཆེན་པོ་ཐོབ་པའི་མི་ལྟར་དུ། ཁྱེད་ཀྱི་བཀའ་ལ་ང་ནི་ཡི་རང་ངོ་༎

༡༦༣ རྫུན་ལ་བདག་གིས་སྡང་ཞིང་ཞེན་ལོག་ཀྱང་། ཁྱེད་ཀྱི་བཀའ་ཁྲིམས་རྣམས་ལ་ང་ཆགས་སོ༎

༡༦༤ ཁྱེད་ཀྱི་ཞལ་ཆེ་དྲང་པོ་རྣམས་ཀྱི་ཕྱིར། ཉིན་རེར་ལན་བདུན་ཁྱེད་ལ་བསྟོད་པར་བྱེད།

༡༦༥ བཀའ་ཁྲིམས་རྣམས་ལ་ཆགས་པར་ཞི་བདེ་ཆེ། དེ་རྣམས་འབུབ་པར་འགྱུར་བའི་སྐབས་མི་བྱུང་།

༡༦༦ ཁྱེད་ཀྱེ་ཡཱ་ཝཱེའི་སྐྱབས་ལ་ངས་རེ་ཞིང་། ཁྱེད་ཀྱི་བཀའ་རྣམས་བཞིན་དུ་བསྒྲུབ་པ་ཡིན།

༡༦༧ ཁྱེད་ཀྱི་དཔང་མཛད་རྣམས་ངའི་སེམས་ཀྱིས་བསྲུངས། དེ་རྣམས་ང་ཡི་སེམས་ཀྱིས་གཅེས་པར་འཛིན།

༡༦༨ ཁྱེད་ཀྱི་སྤྱན་སྔར་ངའི་ལམ་རྣམས་ཡོད་པས། ཁྱེད་ཀྱི་དཔང་མཛད་རྣམས་དང་སྤྱད་མཚམས་བསྲུངས༎

[ཏཱའོ།]

༡༦༩ ཡཱ་ཝཱེའི་ཁྱེད་དྲུང་ང་ཡི་ངུ་འབོད་བསྙེན། ཁྱེད་ཀྱི་བཀའ་བཞིན་ང་ལ་ཤེས་རབ་གནོང་།

༡༧༠ ཁྱེད་ཀྱི་སྐུ་དྲུང་ང་ཡི་གསོལ་འདེབས་བསྙེན། ཁྱེད་ཀྱི་བཀའ་བཞིན་ང་ནི་ཐར་བར་མཛོད།

༡༧༡ ཁྱེད་ཀྱིས་ང་ལ་བསྲུང་བྱ་རྣམས་སློབ་པས། བདག་གི་མཆུ་ལས་བསྟོད་པ་འབྱུང་བར་ཤོག

༡༧༢ ཁྱེད་ཀྱི་བཀའ་ཀུན་བདེན་པ་ཉིད་ལགས་པས། ངའི་ལྕེས་ཁྱེད་བཀའི་མགུར་མ་ལེན་པར་ཤོག

༡༧༣ ཁྱེད་ཀྱི་སྤྱད་མཚམས་ངས་ནི་འདམས་པས་ན། ཁྱེད་ཕྱག་ང་སྐྱབས་མཛད་ཆོག་ཡོད་པར་ཤོག

༡༧༤ ཁྱེད་ཀྱེ་ཡཱ་ཝཱེའི་སྐྱབས་ཕྱིར་གདུང་ཤུགས་བྱུང་། ཁྱེད་ཀྱི་བཀའ་ཁྲིམས་ལ་ང་དགའ་བ་ཡིན།

༡༧༥ ངའི་སྲོག་འཚོ་ན་ཁྱེད་ལ་བསྟོད་པར་འགྱུར། ཁྱེད་བཀས་བཅད་ཀྱིས་ང་ནི་སྐྱོབ་པར་ཤོག

༡༧༦ ཁྱེད་ཀྱི་བཀའ་རྣམས་བདག་གིས་མི་རྗེད་པས། སྟོར་བའི་ལུག་ལྟར་ང་འཁྱར་བྲན་འཚོལ་མཛོད༎

* 

119:1 མ་ཡིག་ལས་གསུང་མགུར་འདིའི་ཚིག་རྐང་རེ་རེའི་མགོ་ལ་ཨིབ་རི་པའི་གསལ་བྱེད་ཡི་གེ་རྣམས་གོ་རིམ་ལྟར་བསྒྲིགས་ཡོད། གཤམ་གསལ་ཚན་པ་རེ་རེའི་ཁ་བྱང་དག་གིས་ཁོ་ཚོའི་སྙན་ངག་འབྲི་སྲོལ་འདིའི་རྟགས་མཚོན་ཡོད་དེ། དཔེར་ན་སྒྲ་སྒྱུར་བྱས་པའི་ཐ་སྙད་ཨལེཕ་དང་། བེཐ༌དང༌། གི་མེལ་ཞེས་པ་ལྟ་བུ༌ཡིན།

གནས་མཇལ་པའི་གསུང་མགུར་ཞིག་ནི།

༡༢༠

སྡུག་བསྔལ་ནང་ནས་ཡཱ་ཝཱེར་བོས་པ་དང་། ཁོང་གིས་ང་ལ་བཀའ་ལན་གནང་བྱུང་ངོ་༎

༢ ཀྱེ་ཡ་ཧོ་ཝཱ་རྫུན་གྱི་ཁ་ལྤགས་དང་། གཡོ་སྒྱུའི་ལྕེ་ལས་ང་ནི་སྐྱོབ་པར་མཛོད།

༣ གཡོ་སྒྱུའི་ལྕེ་ཀྱེ་ཁྱོད་ལ་ཅི་ཞིག་གཏང་། ཁྱེད་ལ་གཞན་ཡང་ལྷག་པར་ཅི་ཞིག་བྱ།

༤ སྟག་པའི་སོལ་མེ་རྣམས་དང་བཅས་གྱད་པའི། མདའ་མོ་རྣོ་རྣམས་ཁྱོད་ལ་གཏང་འོང་ངོ་༎

༥ ད་མེ་སེག་ནང་བསྡད་དེ་ཀེ་དར་གྱི། གུར་ཁྲོད་གནས་པས་ང་ལ་བཀྲ་མ་ཤིས།

༦ སྡུམ་ལ་དགྲ་བྱེད་མཉམ་བསྡད་ཡུན་རིང་སོང་།

༧ ང་ནི་བཟང་སྒྲིག་དགའ་ཞིང་གཏམ་བྱེད་ན། དེ་རྣམས་དམག་འཐབ་བྱེད་དུ་ལང་བར་བྱེད༎

གནས་མཇལ་པའི་གསུང་མགུར་ཞིག་ནི།

༡༢༡

རི་བོ་རྣམས་ཕྱོགས་ངའི་མིག་འདེགས་པར་བྱེད། གང་ནས་བདག་གི་སྟོངས་གྲོགས་འབྱོན་པར་འགྱུར།

༢ གནམ་དང་ས་གཞི་མཛད་པའི་ཡ་ཧོ་ཝཱའི། ཕྱོགས་ནས་བདག་གི་སྟོངས་གྲོགས་འབྱོན་པར་བྱེད།

༣ ཁོང་གིས་ཁྱོད་ཀྱི་རྐང་པ་འཁྱོར་མི་གཞུག ཁྱོད་ནི་སྲུང་མཁན་ཁོང་མནལ་གཟིམ་མི་བྱ།

༤ ལྟོས་ཤིག་ཨིས་རེལ་སྲུང་བར་མཛད་མཁན་ཁོང་། མནལ་ཡང་མི་གཡུར་གཟིམ་པར་ཡང་མི་བྱ།

༥ ཡཱ་ཝཱེ་ཁྱོད་ཀྱི་སྲུང་མཁན་ཡིན་ཡཱ་ཝཱེ། ཁྱོད་ཀྱི་ལག་གཡས་ཀྱི་ནི་དཔུང་གྲོགས་ཡིན།

༦ ཉིན་མོར་ཉི་མས་ཁྱོད་ལ་སྣད་མི་བྱ། མཚན་མོར་ཟླ་བས་ཁྱོད་ལ་སྣད་མི་བྱ།

༧ ཡཱ་ཝཱེས་ངན་པ་ཀུན་ལས་ཁྱོད་སྲུང་ཞིང་། ཁྱོད་ཀྱི་སེམས་ཉིད་ཁོང་གིས་སྲུང་བར་འགྱུར།

༨ ད་ནས་ཕྱིན་ཆད་དུས་རྒྱུན་ཡ་ཧོ་ཝཱས། ཁྱོད་ནི་འཐོན་ནམ་འཇུག་དུས་སྲུང་བར་འགྱུར༎

དཱ་བིད་ཀྱི་གནས་མཇལ་པའི་མགུར་མ་ཞིག་ནི།

༡༢༢

ཤོག་ངེད་ཡཱ་ཝཱེའི་ཕོ་བྲང་ལ་འགྲོ་འོང་། ཞེས་ནི་ང་ལ་སྨྲས་དུས་ངའི་སེམས་དགའ།

༢ ཀྱེ་ཀྱེ་ཡེ་རུ་ཤ་ལེམ་ངེད་རྐང་པ། ཁྱེད་ཀྱི་གསང་སྒོ་རྣམས་ཀྱི་ནང་དུ་ཡོད།

༣ གཅིག་ཏུ་འབྲེལ་བའི་གྲོང་ཁྱེར་ཞིག་ལྟ་བུར། ཡེ་རུ་ཤ་ལེམ་ཀྱེ་ཁྱེད་བཞེངས་པ་ལགས།

༤ ཨིས་ར་ཨེལ་ལ་ཚུལ་ཁྲིམས་མཛད་པའི་ཕྱིར། སྡེའམ་ཡཱ་ཝཱེའི་སྡེ་ཡཱ་ཝཱེའི་མཚན་ལ། གཏང་རག་འབུལ་དུ་དེར་ཡར་འཛེགས་པར་བྱེད།

༥ དེ་རུ་ཞལ་ཆེ་གཅོད་ཕྱིར་ཁྲི་རྣམས་བཞག དཱ་བིད་ཕ་ཚན་གྱི་ནི་ཁྲི་རྣམས་བཞག

༦ ཡེ་རུ་ཤ་ལེམ་བདེ་བའི་སྨོན་ལམ་ཞུས། ཁྱེད་ལ་ཆགས་པའི་མི་རྣམས་བདེ་བར་འགྱུར།

༧ ཁྱེད་ཀྱི་ལྕགས་རིའི་ནང་ན་དུས་བདེ་དང་། ཕོ་བྲང་རྣམས་ཀྱི་ནང་ན་བདེ་ལེགས་ཤོག

༨ བདག་གི་སྤུན་དང་གྲོགས་པོ་རྣམས་ཀྱི་དོན། ད་ངས་ཁྱེད་ནང་དུས་བདེ་གནས་ཤོག་ཟེར།

༩ ངེད་ཀྱི་དཀོན་མཆོག་ཡཱ་ཝཱེའི་ཕོ་བྲང་དོན། ཁྱེད་ཀྱི་ཕན་དོན་བདག་གིས་འཚོལ་བར་བྱ༎

གནས་མཇལ་པའི་མགུར་མ་ཞིག་ནི།

༡༢༣

ཁྱེད་ཀྱེ་ནམ་མཁའ་རྣམས་ནང་ཁྲིར་འཁོད་པའི། ཕྱོགས་སུ་བདག་གི་མིག་ནི་འདེགས་པར་བྱེད།

༢ གཟིགས་ཤིག་བྲན་ཚོའི་མིག་ནི་དཔོན་པོའི་ཕྱག བྲན་མོའི་མིག་ནི་དཔོན་མོའི་ཕྱག་ལྟ་འདྲར། ངེད་ཀྱི་དཀོན་མཆོག་ཡ་ཧོ་ཝཱའི་ཕྱོགས་སུ། ཁོང་ལས་ངེད་ལ་ཐུགས་རྗེ་ཐོབ་པའི་བར། ངེད་ཀྱི་མིག་གིས་ཁོང་ཕྱོགས་བལྟ་བར་བྱ།

༣ ངེད་རྣམས་སྨད་སྒྲས་རབ་ཏུ་འགྲང་བྱུང་བས། སྙིང་རྗེ་མཛོད་ཀྱེ་ཡཱ་ཝཱེ་སྙིང་རྗེ་མཛོད།

༤ སྐྱིད་པོར་ཡོད་པ་རྣམས་ཀྱིས་འཕྱ་བ་དང་། ང་རྒྱལ་ཅན་ཚོས་སྨད་པར་བྱེད་པ་ཡིས། ངེད་ཀྱི་སེམས་རྣམས་རབ་ཏུ་འགྲང་བྱུང་ངོ་༎

དཱ་བིད་ཀྱི་གནས་མཇལ་པའི་མགུར་མ་ཞིག་ནི།

༡༢༤

ཨིས་ར་ཨེལ་གྱིས་ད་ནི་འདི་ལྟར་སྨྲོས། ངེད་ཕྱོགས་ཡཱ་ཝཱེ་ཡོད་པ་མ་ཡིན་ན།

༢ མི་རྣམས་ངེད་ཀྱི་དགྲ་རུ་ལངས་པའི་དུས། ངེད་ཕྱོགས་ཡཱ་ཝཱེ་ཡོད་པ་མ་ཡིན་ན།

༣ ངེད་ཐོག་དེ་ཚོའི་ཁོང་ཁྲོའི་མེ་འབར་དུས། དེ་ཚོས་ངེད་རྣམས་གསོན་པོར་མིད་པ་ཡིན།

༤ དེ་ནས་ཆུ་རྣམས་ཀྱིས་ངེད་བསྣུབས་པ་ཡིན། ངེད་ཀྱི་སེམས་རྣམས་གཙང་ཆུས་བཀབ་པ་ཡིན།

༥ ཁྲུགས་པའི་ཆུས་ནི་ངེད་སེམས་བཀབ་པ་ཡིན།

༦ དེ་ཚོའི་མཆེ་བའི་བཅོམ་ནོར་ལ་ངེད་རྣམས། མ་གནང་བ་ཡི་ཡཱ་ཝཱེ་བཀྲ་ཤིས་ཤོག

༧ བྱ་པའི་རྙི་ལས་བྱ་ཞིག་ཐར་བ་ལྟར། ངའི་སེམས་ཐར་རོ་རྙི་ཆད་ངེད་རྣམས་ཐར།

༨ གནམ་དང་ས་ཆེན་བཀོད་པའི་ཡ་ཧོ་ཝཱའི། མཚན་གྱི་ནང་ན་ངེད་ཀྱི་སྐྱབས་ཡོད་དོ༎

གནས་མཇལ་པའི་མགུར་མ་ཞིག་ནི།

༡༢༥

ཡཱ་ཝཱེར་བློ་གདེང་བྱེད་པའི་མི་རྣམས་དང་། གཡོ་མེད་རྒྱུན་གནས་རི་བོ་ཙི་ཨོན་འདྲ།

༢ ཡེ་རུ་ཤ་ལེམ་རི་ཡིས་བསྐོར་ཡོད་ལྟར། ད་ནས་ཕྱིན་དུ་དུས་རྒྱུན་ཡ་ཧོ་ཝཱས། ཁོང་གི་མི་སྡེའི་འཁོར་ཡུག་བཞུགས་འགྱུར་བས།

༣ དྲང་པོས་ཉེས་པར་ལག་པ་མི་བརྐྱང་ཕྱིར། སྡིག་སྤྱོད་མི་ཡི་ཁྲིམས་དབྱུགས་ཆོས་དྲང་གི། ནོར་སྐལ་སྟེང་དུ་གནས་པར་མི་འགྱུར་རོ༎

༤ བཟང་པོ་རྣམས་དང་སྙིང་དྲང་པོ་རྣམས་ལ། ཀྱེ་ཡ་ཧོ་ཝཱ་བཀའ་དྲིན་མཛད་དུ་གསོལ།

༥ འོན་ཀྱང་རང་གི་ཀྱོག་ལམ་ནང་ལྡོག་མཁན། སྡིག་སྤྱོད་རྣམས་དང་མཉམ་དུ་སྐྲོད་པར་འགྱུར། ཨིས་ར་ཨེལ་སྟེང་ཞི་བདེ་འབབ་པར་ཤོག།

གནས་མཇལ་པའི་མགུར་མ་ཞིག་ནི།

༡༢༦

ཙི་ཨོན་བཙོན་པ་ཕྱིར་ལོག་ཡ་ཧོ་ཝཱས། དྲངས་དུས་རྨི་ལམ་རྨི་མཁན་ལྟར་ངེད་འགྱུར།

༢ དེ་དུས་ངེད་ཀྱི་ཁ་རུ་ཧབ་དགོད་དང་། ལྕེ་ཐོག་གླུ་དབྱངས་ལེན་པ་ཡོད་པ་ཡིན། ཡཱ་ཝཱེས་ངེད་དོན་ཕྲིན་ལས་ཆེན་པོ་མཛད། ཅེས་ནི་མི་བརྒྱུད་རྣམས་ནང་གཏམ་བྱུང་ངོ་༎

༣ ངེད་ཀྱི་དོན་དུ་ཡ་ཧོ་ཝཱས་བྱ་བ། ཆེན་པོ་རྣམས་ནི་མཛད་བྱུང་ངེད་ཅག་དགའ།

༤ ལྷོ་ཕྱོགས་གཙང་པོ་འདྲ་བར་ངེད་ཅག་གི། བཙོན་རྣམས་ཕྱིར་ལོག་འདྲེན་མཛོད་ཀྱེ་ཡཱ་ཝཱེ།

༥ མཆི་མ་མཉམ་དུ་ས་བོན་འདེབས་པ་དེས། དགའ་མགུ་རང་ཞིང་སྟོན་ཐོག་རྔ་བར་འགྱུར།

༦ ངུ་ཞིང་ས་བོན་འཁུར་ཏེ་འགྲོ་ན་ཡང་། དགའ་ཞིང་པང་ཁོད་འཁུར་ཏེ་ཕྱིར་ལོག་འོང་༎

ཤ་ལོ་མོའི་གནས་མཇལ་པའི་མགུར་མ་ཞིག་ནི།

༡༢༧

ཁང་པ་ཡཱ་ཝཱེས་རྩིག་པར་མི་མཛད་ན། རྩིག་མཁན་རྣམས་ཀྱིས་དོན་མེད་ལས་བྱེད་དོ། གྲོང་ཁྱེར་ཡཱ་ཝཱེས་སྲུང་བར་མི་མཛད་ན། སྲུང་མཁན་མི་ཡིས་དོན་མེད་མེལ་ཚེ་བྱེད།

༢ སྔ་བར་ལང་ཞིང་ཕྱིས་ནས་ངལ་གསོ་ཞིང་། དཀའ་ལས་ཟས་ནི་ཟ་བ་དོན་མེད་ཡིན། ཁོང་གིས་གཅེས་པ་རྣམས་ལ་གཉིད་ནང་གནང་།

༣ ལྟོས་ཤིག་ཡཱ་ཝཱེས་གནང་ནོར་སྐལ་བརྒྱུད་ཡིན་ཅིང་། ཁོང་གི་གསོལ་རས་མངལ་གྱི་འབྲས་བུ་ཡིན།

༤ གཞོན་དུས་སྐྱེས་པའི་ཕྲུ་གུ་རྣམས་དང་ནི། གྱད་པའི་ལག་ནས་ཡོད་པའི་མདའ་རྣམས་འདྲ།

༥ མདའ་དོང་གང་ཡོད་མི་དེ་བཀྲ་ཤིས་སོ། དེ་ཚོས་རྟ་སྒོར་དགྲ་བོ་རྣམས་ཀྱི་མདུན། སྨྲ་གླེང་བྱེད་དུས་ངོ་ནི་ཚ་མི་འགྱུར༎

གནས་མཇལ་པའི་མགུར་མ་ཞིག་ནི།

༡༢༨

ཡ་ཧོ་ཝཱ་ལ་འཇིགས་མཁན་དང་ཁོང་གི། ལམ་ནང་འགྲུལ་མཁན་ཚང་མ་བཀྲ་ཤིས་སོ༎

༢ རང་གི་ལག་པས་འབད་པ་དེ་ཟ་ཞིང་། ཁྱོད་བཀྲ་ཤིས་ཤིང་སེམས་སྐྱིད་ཡོད་པར་འགྱུར།

༣ ཁྱོད་ཀྱི་ཁྱིམ་སྦུགས་རང་གི་ཆུང་མ་ནི། འབྲས་ལྡན་རྒུན་ཤིང་འདྲ་བ་ཡིན་པར་འགྱུར། ཁྱོད་ཀྱི་ལྕོག་ཙེའི་མཐའ་འཁོར་བུ་ཕྲུག་རྣམས། ཁ་སྐྱུར་ལྗོན་གསར་འདྲ་བ་ཡོད་པར་འགྱུར།

༤ ལྟོས་ཤིག་ཡ་ཧོ་ཝཱ་ལ་འཇིགས་མཁན་གྱི། མི་ལ་དེ་འདྲའི་བྱིན་རླབས་རྙེད་པར་འགྱུར།

༥ ཙི་ཨོན་ནང་ནས་ཡ་ཧོ་ཝཱས་ཁྱོད་ལ། བྱིན་རླབས་གནང་ཞིང་ཁྱོད་ཀྱིས་ཚེ་ཧྲིལ་པོ།

༦ ཡེ་རུ་ཤ་ལེམ་བདེ་བ་མཐོང་བར་འགྱུར། ཨིས་ར་ཨེལ་སྟེང་ཞི་བདེ་འབབ་པར་ཤོག།

གནས་མཇལ་པའི་མགུར་མ་ཞིག་ནི།

༡༢༩

ཨིས་ར་ཨེལ་གྱིས་ད་ནི་འདི་ལྟར་སྨྲོས། ང་གཞོན་དུས་ནས་ད་ཐུག་དེ་རྣམས་ཀྱིས། ང་ལ་ལན་མང་འཚེ་བར་བྱས་པ་ཡིན།

༢ ང་གཞོན་དུས་ནས་ད་ཐུག་དེ་རྣམས་ཀྱིས། ང་ལ་ལན་མང་འཚེ་བར་བྱས་པ་ཡིན། འོན་ཀྱང་བདག་ཐོག་དེ་རྣམས་རྒྱལ་མ་བྱུང་།

༣ ཐོང་པས་བདག་གི་ཤུལ་རྒྱབ་ཞིང་རྨོས་ཏེ། རོལ་རིང་རིང་རྣམས་དེ་ཚོས་བཏོན་པར་བྱས།

༤ ཡ་ཧོ་ཝཱ་ཐུགས་དྲང་བས་སྡིག་སྤྱོད་ཀྱི། ཐག་པ་རྣམས་ནི་དུམ་བུར་བཏུབ་པར་མཛད།

༥ ཙི་ཨོན་ལ་ནི་སྡང་བ་ཁ་སྐྱེངས་ཤིང་། རྒྱབ་ནི་ལོག་ནས་འབྲོས་པར་འགྱུར་བར་ཤོག

༦ མ་རྡོལ་སྔོན་དུ་སྐམ་པའི་ཁང་ཐོག་གི། རྩྭ་དང་འདྲ་བ་དེ་རྣམས་འགྱུར་བར་ཤོག

༧ དེ་ལ་རྔ་མཁན་སྤར་བའང་མི་གང་ཞིང་། ཕོན་པོར་འཆིང་བའི་པང་ཡང་མི་གང་ངོ་༎

༨ ཁྱོད་ལ་ཡཱ་ཝཱེས་བྱིན་གྱིས་རློབས་པར་ཤོག ངེད་ཀྱིས་ཡཱ་ཝཱེའི་མཚན་ནང་ཁྱོད་ཕྱིར་སྨོན། ཞེས་ཀྱང་ཕར་ཚུར་འགྲུལ་མིས་མི་ཟེར་རོ༎

གནས་མཇལ་པའི་མགུར་མ་ཞིག་ནི།

༡༣༠

གཏིང་ལས་བདག་གིས་ཁྱེད་བོས་ཀྱེ་ཡཱ་ཝཱེ།

༢ ངའི་ཞུ་སྐད་དང་གསོལ་འདེབས་ལ་ཡཱ་ཝཱེ། ཁྱེད་སྙན་བཏད་པར་མཛད་དེ་གསན་པར་མཛོད།

༣ ཁྱེད་ཡ་ཧོ་ཝཱས་ཉེས་པའི་རྩིས་བཞེས་ན། དེ་ནས་སུ་ཞིག་འཚུགས་ནུས་ཀྱེ་ཡཱ་ཝཱེ།

༤ འོན་ཀྱང་ཁྱེད་ལ་མི་རྣམས་འཇིགས་པའི་ཕྱིར། སྡིག་པ་གཤགས་པ་ཁྱེད་དང་མཉམ་དུ་ཡོད།

༥ ང་ནི་ཡཱ་ཝཱེར་སྒུག་ངའི་སེམས་ཀྱིས་སྒུག ཁོང་གི་བཀའ་ལ་བདག་གིས་རེ་བར་བྱེད།

༦ མེལ་ཚེས་ནམ་ལངས་ཕྱིར་དུ་སྒུག་པ་བས། མེལ་ཚེས་ཐོ་རངས་ཕྱིར་སྒུག་པ་བས་ཀྱང་། ལྷག་པར་ངའི་སེམས་ཡཱ་ཝཱེའི་ཕྱིར་སྒུག་གོ།

༧ ཡ་ཧོ་ཝཱ་དང་མཉམ་དུ་ཐུགས་རྗེ་དང་། ཁོང་མཉམ་བླུ་རིན་དཔག་མེད་ཡོད་པས་ན། ཀྱེ་ཨིས་ར་ཨེལ་ཡཱ་ཝཱེར་རེ་བར་བྱོས།

༨ དེ་ནས་ཉེས་པ་ཀུན་ལས་ཨིས་ར་ཨེལ། ཁོང་གིས་སྒྲོལ་བར་མཛད་པར་འགྱུར་བར་འགྱུར༎

དཱ་བིད་ཀྱི་གནས་མཇལ་པའི་མགུར་མ་ཞིག་ནི།

༡༣༡

ངའི་སྙིང་ང་རྒྱལ་ཅན་ཡང་མིན་ཞིང་ངའི། མིག་ཀྱང་མཐོས་མཐོས་མ་ཡིན་ཀྱེ་ཡཱ་ཝཱེ། བྱ་བ་ཆེན་པོ་རྣམས་དང་ང་མི་འདྲེ། ངས་གོ་མི་ནུས་པ་དང་ང་མི་གཏོགས།

༢ ངའི་ནང་ངའི་སེམས་འོ་མ་བཅད་པ་ཡི། ཕྲུ་གུ་འདྲ་ཡོད་ཨ་མའི་པང་ཡོད་པའི། ནུ་ཞོ་བཅད་པའི་ཕྲུ་གུ་ཞིག་འདྲ་བར། ངས་སེམས་ཞི་ཞིང་བདེ་བར་བྱས་པ་བདེན།

༣ ཀྱེ་ཨིས་ར་ཨེལ་ད་ཕྱིན་དུས་རྒྱུན་དུ། ཡ་ཧོ་ཝཱ་ལ་རེ་བ་བྱོས་ཤིག་ཨང་༎

གནས་མཇལ་པའི་མགུར་མ་ཞིག་ནི།

༡༣༢

ཀྱེ་ཡ་ཧོ་ཝཱ་དཱ་བིད་ཕྱིར་དུ་དེའི། སྡུག་བསྔལ་ཐམས་ཅད་ཐུགས་སུ་དྲོན་དེས་ནི།

༢ ཡ་ཧོ་ཝཱའི་ཕྱིར་གདན་ས་ཡ་ཀོབ་ཀྱི། མཐུ་ལྡན་ཕྱིར་དུ་གུར་མཆོག་ཅིག་རྙེད་རིང་།

༣ བདེན་པར་རང་ཁང་གུར་ནང་མི་འཇུག་ཅིང་། ཉལ་ཁྲིའི་སྟེང་དུའང་ཉལ་དུ་མི་འགྲོ་ཞིང་།

༤ རང་གི་མིག་ལ་གཉིད་ཀྱང་ལོག་མི་འཇུག མིག་ལྤགས་ལ་ཡང་གཉིད་གཡུར་མི་འཇུག་ཅེས།

༥ ཡ་ཧོ་ཝཱ་ལ་མནའ་བསྐྱལ་ཡ་ཀོབ་ཀྱི། མཐུ་ལྡན་དྲུང་དུ་ཇི་ལྟར་དམ་བཅས་ལྟར།

༦ ལྟོས་ཨེབ་རད་དུ་ངེད་ཀྱིས་དེའི་གཏམ་ཐོས། ནགས་ཚལ་ཐང་དུ་དེ་དང་ངེད་ཕྲད་བྱུང་།

༧ ཁོང་གི་གུར་མཆོག་ནང་ངེད་འཇུག་བྱ་ཞིང་། ཁོང་གི་ཞབས་སྟེགས་དྲུང་དུ་ཕྱག་འཚལ་བྱ།

༨ ཁྱེད་ཀྱི་མཐུ་སྟོབས་སྒྲོམ་བཅས་ཀྱེ་ཡཱ་ཝཱེ། བཞེངས་ཤིང་ཉིད་ཀྱི་གདན་སར་བཞུགས་པར་མཛོད།

༩ ཁྱེད་ཀྱི་བླ་མས་དྲང་བ་ཉིད་གྱོན་ཞིང་། དམ་པས་དགའ་མགུར་ཀུ་སྒྲ་འདེགས་པར་ཤོག

༡༠ ཁྱེད་ཀྱི་བྲན་པོ་དཱ་བིད་དོན་ཁྱེད་ཀྱི། བྱུགས་པའི་མིའི་ངོ་མ་ཟློག་པར་བདེན་པར།

༡༡ ཡཱ་ཝཱེས་དཱ་བིད་ལ་ནི་དབུ་མནའ་བཞེས། དེ་ལས་མི་འགལ་ཁྱོད་ཀྱི་ཁྲི་ཐོག་ཏུ། ཁྱོད་ཀྱི་བུ་ཞིག་ཁོ་བོས་འཇོག་པར་བྱ།

༡༢ ཁྱོད་ཀྱི་བུ་ཚོས་ང་ཡི་ཞལ་ཆད་སྲུང་། ངས་བསླབ་དཔང་མཛད་སྲུང་ན་དེ་ཚོ་ཡང་། ཁྱོད་ཀྱི་ཁྲི་ཐོག་དུས་རྒྱུན་འཁོད་འོང་གསུངས།

༡༣ ཅི་ལ་ཞེ་ན་ཡཱ་ཝཱེས་ཙི་ཨོན་འདམས། དེ་ནི་ཁོང་གི་གདན་སར་འགྱུར་ཕྱིར་འདམས།

༡༤ གཏན་གྱི་ཕྱིར་དུ་འདི་ངའི་བསྟི་གནས་ཡིན། ངས་འདི་འདམས་པས་འདིར་ང་བཞུགས་པར་བྱ།

༡༥ དེ་ཡི་ཟ་རྒྱུར་བྱིན་རླབས་མང་གནང་ཞིང་། དེ་ཡི་དབུལ་ཕོངས་ཟས་ཀྱིས་ཚིམ་པར་བྱ།

༡༦ དེ་ཡི་བླ་ཚོར་སྐྱབས་ནི་སྐོན་པར་བྱ། དེ་ཡི་དམ་པས་དགའ་མགུས་ཀུ་འདེགས་འོང་།

༡༧ དཱ་བིད་ཕྱིར་དེར་རྭ་ཞིག་སྐྱེར་འཇུག་ཅིང་། ང་ཡི་བྱུགས་པའི་ཕྱིར་དུ་མར་མེ་བསྒྲིགས།

༡༨ ངས་དེའི་དགྲ་ཚོར་ངོ་ཚ་སྐོན་བྱ་ཡང་། དེའི་ཐོག་ཅོད་པན་ལྷག་གེར་ཡོད་པར་འགྱུར༎

དཱ་བིད་ཀྱི་གནས་མཇལ་པའི་མགུར་མ་ཞིག་ནི།

༡༣༣

གཟིགས་ཤིག་སྤུན་རྣམས་སེམས་གཅིག་ནས་གནས་པ། ཇི་ལྟར་ལེགས་ཤིང་ཡིད་དུ་འོང་བ་ལགས།

༢ འདི་ནི་རིན་ཆེའི་འབྲུ་མར་མགོར་བྱུགས་ཤིང་། སྨ་རའམ་ཨ་རོན་ཞལ་ཚོམ་སྟེང་དུ་དང་། དེ་ཡི་ན་བཟའི་ཟུར་ཐུག་འབབ་དང་འདྲ།

༣ ཙི་ཨོན་རི་རྣམས་སྟེང་དུ་འབབ་པ་ཡི། ཧེར་མོན་གྱི་ནི་ཟིལ་པ་དང་ཡང་འདྲ། དེ་རུ་ཡཱ་ཝཱེས་བྱིན་རླབས་དང་གཏན་གྱི། གསོན་པ་ཉིད་ནི་གནས་པའི་བཀའ་གནང་ཟིན༎

གནས་མཇལ་པའི་མགུར་མ་ཞིག་ནི།

༡༣༤

ཡཱ་ཝཱེའི་ཁྱིམ་ནང་མཚན་མོར་འགྲེང་བའི་ཀྱེ། ཡཱ་ཝཱེའི་བྲན་ཀུན་ཡཱ་ཝཱེར་བཀྲ་ཤིས་ཞུས།

༢ གཙང་ཁང་ཕྱོགས་སུ་ལག་པ་ཐེགས་ཤིག་དང་། ཡ་ཧོ་ཝཱ་ལ་བཀྲ་ཤིས་རྗོད་པར་བྱོས།

༣ གནམ་ས་མཛད་པའི་ཡ་ཧོ་ཝཱས་ཁྱེད་ལ། ཙི་ཨོན་ནང་ནས་བྱིན་གྱིས་རློབས་པར་ཤོག།

༡༣༥

༡-༢ ཡཱ་ཝཱེའི་ཁྱིམ་དང་ངེད་ཀྱི་དཀོན་མཆོག་གི། ཁྱིམ་གྱི་ཁྱམས་རྣམས་ནང་དུ་འགྲེང་རྣམས་ཀྱིས། ཡ་ཧོ་ཝཱ་ལ་བསྟོད་པར་གྱིས་ཤིག་ཨང་། ཡ་ཧོ་ཝཱ་ཡི་མཚན་ལ་བསྟོད་པར་གྱིས། ཁྱེད་ཀྱེ་ཡཱ་ཝཱེའི་བྲན་རྣམས་ཁོང་ལ་སྟོད།

༣ ཡཱ་ཝཱེ་བཟང་བས་ཡཱ་ཝཱེར་སྟོད་ཁོང་གི། མཚན་ལ་བསྟོད་དབྱངས་འབུལ་བ་ཡིད་འོང་ལགས།

༤ ཡཱ་ཝཱེས་ཉིད་ཕྱིར་ཡ་ཀོབ་དང་ཁོང་གི། ཁྱད་མཚར་ནོར་ཕྱིར་ཨིས་ར་ཨེལ་འདམས་མཛད།

༥ ཡཱ་ཝཱེ་ཆེན་པོ་ཡིན་པ་ངས་ཤེས་ཏེ། ལྷ་ནི་ཀུན་པས་ངེད་ཀྱི་གཙོ་བོ་འཕགས།

༦ གནམ་ས་རྒྱ་མཚོ་དང་ནི་གཏིང་ཀུན་ནང་། ཡཱ་ཝཱེས་ཅི་དགྱེས་པ་དེ་མཛད་པ་ཡིན།

༧ ཁོང་གི་ས་མཐའ་རྣམས་ནས་རླངས་པ་སློང་། ཆར་ཆུ་ཕྱིར་དུ་གློག་རྣམས་འཁྱུག་པར་མཛད། ཁོང་གི་གཏེར་ནས་རླུང་དྲག་འདོན་པར་མཛད།

༨ མི་སེར་གྱི་ནི་མི་དང་ཕྱུགས་གཉིས་པོའི། སྔོན་སྐྱེས་རྣམས་ནི་ཁོང་གིས་བསད་པ་ཡིན།

༩ ཀྱེ་ཀྱེ་མི་སེར་ཁྱོད་ཀྱི་དཀྱིལ་ཁོང་གིས། ཕར་ཨོ་དང་དེའི་འཁོར་གཡོག་ཀུན་གྱི་ཐོག ལྟས་དང་ངོ་མཚར་རྨད་བྱུང་རྣམས་གནང་མཛད།

༡༠ ཁོང་གིས་མི་བརྒྱུད་མང་པོར་བརྡེགས་མཛད་དེ། ཁོང་གིས་རྒྱལ་པོ་ཤུགས་ཅན་རྣམས་བསད་དོ༎

༡༡ ཨ་མོར་པ་ཡི་རྒྱལ་པོ་སི་ཧོན་དང་། བཱ་ཤན་ཡུལ་གྱི་རྒྱལ་པོ་ཨོག་དང་ནི། ཀ་ན་ཨན་གྱི་རྒྱལ་སྲིད་ཐམས་ཅད་དོ༎

༡༢ དེ་ཚོའི་ཡུལ་ས་སྐལ་དུ་གནང་ཉིད་ཀྱི། མི་སྡེ་ཨིས་ར་ཨེལ་ནོར་སྐལ་དུ་གནང་།

༡༣ ཀྱེ་ཡ་ཧོ་ཝཱ་ཁྱེད་མཚན་གཏན་དུ་གནས། ཁྱེད་ཡཱ་ཝཱེའི་ཕྱག་རྗེས་མི་རབས་ཀུན་ཏུ་གནས།

༡༤ ཡཱ་ཝཱེས་ཉིད་ཀྱི་མི་སྡེའི་གཤགས་མཛད་ཅིང་། ཁོང་གི་འབངས་ཕྱིར་ཐུགས་འགྱོད་མཛད་པར་འགྱུར།

༡༥ མི་བརྒྱུད་རྣམས་ཀྱི་སྐུ་འདྲ་གསེར་དངུལ་ཡིན། དེ་ནི་མི་ཡི་ལག་པའི་བཟོ་ལས་ཡིན།

༡༦ དེ་རྣམས་ཁ་ནི་ཡོད་ཀྱང་གཏམ་མི་ལབ། མིག་རྣམས་ཡོད་ཀྱང་མཐོང་བར་མི་བྱེད་དོ༎

༡༧ དེ་རྣམས་རྣ་བ་ཡོད་ཀྱང་མི་ཐོས་སོ། ཁ་ཡི་ནང་དུ་དབུགས་ཀྱང་མི་འདུག་གོ།

༡༨ དེ་རྣམས་བཟོ་བར་བྱེད་མཁན་དང་དེ་ཚོར། མོས་མཁན་རྣམས་ཀྱང་དེ་དག་འདྲར་འགྱུར་འོང་།

༡༩ ཨིས་ར་ཨེལ་ཁྱིམ་ཡཱ་ཝཱེར་བཀྲ་ཤིས་རྗོད། ཨ་རོན་ཁྱིམ་ཁྱེད་ཡཱ་ཝཱེར་བཀྲ་ཤིས་རྗོད།

༢༠ ལེ་ཝིའི་ཁྱིམ་ཁྱེད་ཡཱ་ཝཱེར་བཀྲ་ཤིས་རྗོད། ཡཱ་ཝཱེར་འཇིགས་མཁན་ཡཱ་ཝཱེར་བཀྲ་ཤིས་རྗོད།

༢༡ ཡེ་རུ་ཤ་ལེམ་ནང་དུ་བཞུགས་མཛད་པའི། ཡཱ་ཝཱེར་ཙི་ཨོན་ནང་ནས་བཀྲ་ཤིས་རྗོད། ཡ་ཧོ་ཝཱ་ལ་བསྟོད་པར་གྱིས་ཤིག་ཨང་༎

༡༣༦

ཡཱ་ཝཱེ་བཟང་ཞིང་ཁོང་གི་ཐུགས་རྗེ་ནི། དུས་རྒྱུན་གནས་པས་ཁོང་ལ་གཏང་རག་ཕུལ།

༢ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། ལྷ་རྣམས་ཀྱི་དཀོན་མཆོག་ལ་གཏང་རག་ཕུལ།

༣ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། གཙོ་བོ་རྣམས་ཀྱི་གཙོ་བོར་གཏང་རག་ཕུལ།

༤ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། ཁོང་ནི་གཅིག་པུས་ངོ་མཚར་ཆེ་རྣམས་མཛད།

༥ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། གང་གི་ཡེ་ཤེས་ཀྱིས་ནི་གནམ་རྣམས་མཛད།

༦ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། གང་གིས་ཆུ་རྣམས་སྟེང་དུ་ས་གཞི་བཏིང་།

༧ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། གང་གིས་འོད་ཆེན་རྣམས་ནི་མཛད་པ་ཡིན།

༨ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། ཉིན་མོ་ལ་ནི་སྲིད་སྐྱོང་དུ་ཉི་མ།

༩ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། མཚན་མོར་སྲིད་ནི་སྐྱོང་དུ་ཟླ་སྐར་མ།

༡༠ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། གང་གིས་མི་སེར་སྔོན་སྐྱེས་རྣམས་བསད་དེ།

༡༡ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། དེ་ཚོའི་ཁྲོད་ལས་ཨིས་ར་ཨེལ་བཏོན་མཛད།

༡༢ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། མཐུ་ལྡན་ཕྱག་དང་བརྐྱངས་པའི་ཕྲག་པས་བཏོན།

༡༣ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། གང་གིས་རྒྱ་མཚོ་དམར་པོ་ཁག་གཉིས་མཛད།

༡༤ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། དེ་ཡི་དཀྱིལ་ནས་ཨིས་རེལ་ཕ་རོལ་དྲངས།

༡༥ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། འོན་ཀྱང་ཕར་ཨོ་དང་ནི་ཁོའི་དམག་དཔུང་། རྒྱ་མཚོ་དམར་པོའི་ནང་དུ་བསྐྱུར་བར་མཛད།

༡༦ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། ཉིད་ཀྱི་མི་སྡེ་འབྲོག་སྟོང་ལམ་ལས་དྲངས།

༡༧ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། གང་གིས་རྒྱལ་པོ་ཆེན་པོ་རྣམས་ལ་བརྡུངས།

༡༨ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། མིང་གྲགས་ཆེ་བའི་རྒྱལ་པོ་རྣམས་བསད་མཛད།

༡༩ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། ཨ་མོར་པ་ཡི་རྒྱལ་པོ་སི་ཧོན་དང་།

༢༠ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། བཱ་ཤན་ཡུལ་གྱི་རྒྱལ་པོ་ཨོག་དེ་དང་།

༢༡ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། དེ་ཚོའི་ཡུལ་རྣམས་ས་སྐལ་ཕྱིར་དུ་གནང་།

༢༢ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། བྲན་ཨིས་ར་ཨེལ་གྱི་ནོར་སྐལ་དུ་གནང་།

༢༣ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། ངེད་འབུབས་ཡོད་པ་ཁོང་གིས་དྲན་མཛད་དེ།

༢༤ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། ངེད་ཀྱི་དགྲ་བོ་རྣམས་ལས་ངེད་སྐྱོབ་བྱུང་།

༢༥ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། ལུས་ཅན་ཀུན་ལ་ཁོང་གིས་ཟ་རྒྱུ་གནང་།

༢༦ ཁོང་གི་ཐུགས་རྗེ་དུས་རྒྱུན་གནས་པའི་ཕྱིར། ནམ་མཁའི་དཀོན་མཆོག་དེ་ལ་གཏང་རག་ཕུལ༎

༡༣༧

བཱ་བེལ་གཙང་པོ་རྣམས་ཀྱི་འགྲམ་དུ་ངེད། བསྡད་དེ་ཙི་ཨོན་དྲན་དུས་ངུས་པ་ཡིན།

༢ དེ་དག་ཁྲོད་དུ་ལྕང་མ་རྣམས་ཀྱི་ཁར། ངེད་ཀྱི་པི་ཝང་རྣམས་ནི་བཏགས་པ་ཡིན།

༣ དེའི་རྒྱུ་ངེད་ཅག་བཙོན་ལ་ཁྱེར་མཁན་ཚོས། གླུ་རྣམས་བླང་ཕྱིར་ངེད་ལ་སྨྲས་བྱུང་སྟེ། བཅོམ་མཁན་ཚོས་ནི་ངེད་ལ་སེམས་སྐྱིད་བྱོས། ངེད་ལ་ཙི་ཨོན་གླུ་ཞིག་ཐོང་སྨྲས་བྱུང་།

༤ གཞན་ཡུལ་ནང་ཡཱ་ཝཱེའི་གླུ་ཇི་ལྟར་བླང་།

༥ ངས་ཡེ་རུ་ཤ་ལེམ་ཁྱེད་རྗེད་ན། ངའི་ལག་གཡས་པས་ལག་རྩལ་རྗེད་པར་ཤོག

༦ ངའི་དགའ་བའི་གཙོ་ལས་ཡེ་རུ་ཤ་ལེམ། དྲག་པར་མི་རྩི་ཞིང་ཁྱེད་རྗེད་པ་ན། ངའི་རྐན་ལ་ངའི་ལྕེ་འབྱར་བར་ཤོག་ཅིག

༧ ཀྱེ་ཡཱ་ཝཱེ་ཡེ་རུ་ཤ་ལེམ་གྱི་ཞག ཨེ་དོམ་བུ་ཚོས་ངན་བྱས་དེ་དྲན་མཛོད། རློགས་ཤིག་རློགས་ཤིག་རྨང་ཐུག་སྙོམས་ཤིག་སྨྲས།

༨ ཀྱེ་ཚར་གཅད་རྒྱུའི་བཱ་བེལ་གྱི་བུ་མོ། ཁྱོད་ཀྱིས་ངེད་ལ་བྱས་པ་ལྟ་བུའི་ལན། ཁྱོད་ལ་སྟེར་མཁན་དེ་ནི་བཀྲ་ཤིས་འོང་།

༩ ཁྱོད་ཀྱི་ཕྲུ་གུ་རྣམས་ནི་འཛིན་བྱེད་ཅིང་། བྲག་ལ་རྡབ་མཁན་དེ་ནི་བཀྲ་ཤིས་འོང་༎

དཱ་བིད་ཀྱི་གསུང་མགུར་ཞིག་ནི།

༡༣༨

ངའི་སྙིང་ཧྲིལ་པོས་ཁྱེད་ལ་བསྟོད་པར་བྱ། ལྷ་རྣམས་དྲུང་ངས་ཁྱེད་ལ་བསྟོད་དབྱངས་བྱ།

༢ ཁྱེད་མཚན་ཐམས་ཅད་པས་ནི་ཁྱེད་ཉིད་ཀྱི། བཀའ་ནི་ལྷག་པར་ཆེ་བར་མཛད་པའི་ཕྱིར། ཁྱེད་ཀྱི་དམ་པའི་མཆོད་ཁང་ཕྱོགས་སུ་ངས། ཕྱག་འཚལ་བྱ་ཞིང་ཁྱེད་ཀྱི་བྱམས་གཟིགས་དང་། བདེན་པ་ཉིད་ཕྱིར་གཏང་རག་འབུལ་བར་བྱ།

༣ ངས་ནི་བོས་ཞག་ཁྱེད་ཀྱིས་བཀའ་ལན་གནང་། སེམས་སྟོབས་སྩལ་ཏེ་སྤོབས་པ་ང་ལ་གནང་།

༤ ཁྱེད་ཀྱི་ཞལ་གྱི་བཀའ་རྣམས་ཀྱེ་ཡཱ་ཝཱེ། ས་གཞིའི་རྒྱལ་པོ་ཚང་མས་ཐོས་ཡོད་པས། དེ་ཚོས་ཁྱེད་ལ་གཏང་རག་འབུལ་བར་འགྱུར།

༥ དེས་ཀྱང་ཡཱ་ཝཱེའི་གཟི་བརྗིད་ཆེ་བའི་སྟབས། ཡཱ་ཝཱེའི་མཛད་པ་རྣམས་ཀྱི་གླུ་འཐེན་འོང་།

༦ ཡཱ་ཝཱེ་བླ་ན་མེད་པ་ལགས་ན་ཡང་། སེམས་ནི་དམའ་མོར་ཁོང་གིས་གཟིགས་པར་མཛད། འོན་ཀྱང་ང་རྒྱལ་ཅན་དེ་རྒྱང་ནས་མཁྱེན།

༧ ཉོན་མོངས་དཀྱིལ་ང་རྒྱུ་རུང་ཁྱེད་ཀྱིས་སྐྱོབ། ངའི་དགྲའི་ཁྲོའི་ཕྱིར་ཁྱེད་ཀྱི་ཕྱག་བརྐྱངས་ཏེ། ཁྱེད་ཀྱི་ཕྱག་ནི་གཡས་པས་ང་སྐྱོབ་འགྱུར།

༨ ཡཱ་ཝཱེས་ངའི་དོན་ཚང་མ་སྒྲུབ་པར་བྱ། ཁྱེད་ཀྱེ་ཡཱ་ཝཱེའི་ཐུགས་རྗེ་དུས་རྒྱུན་གནས། ཁྱེད་ཀྱི་ཕྱག་ལས་རྣམས་ནི་སྤང་མ་མཛད༎

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༡༣༩

ཡཱ་ཝཱེ་ཁྱེད་ཀྱིས་ང་རྟགས་ང་མཁྱེན་ནོ༎

༢ ང་ནི་ལང་དང་སྡོད་པ་ཁྱེད་ཀྱིས་མཁྱེན། ང་ཡི་བསམ་པ་ཁྱེད་ཀྱིས་རྒྱང་ནས་མཁྱེན།

༣ ང་ཡི་ལམ་དང་ཉལ་བ་ཁྱེད་སར་གཅོད། ངའི་ལམ་ཚང་མ་ཁྱེད་ཀྱིས་མཁྱེན་པ་ལགས།

༤ གཟིགས་ཁྱེད་ཡཱ་ཝཱེས་ཡོངས་སུ་མི་མཁྱེན་པའི། ཚིག་ནི་གཅིག་ཀྱང་བདག་གི་ལྕེ་ཐོག་མེད།

༥ ཁྱེད་ཀྱིས་ང་ཡི་རྒྱབ་མདུན་གཉིས་པོ་བསྐོར། ཁྱེད་ཀྱི་ཕྱག་ནི་བདག་གི་སྟེང་དུ་ཡོད།

༦ འདི་འདྲའི་རིག་པ་ངའི་ཕྱིར་ཁྱད་མཚར་ཆེ། འདི་ནི་མཐོ་བས་ང་དེར་སྙོབ་མི་ཐུབ།

༧ ཁྱེད་ཀྱི་ཐུགས་ཉིད་ལས་ང་གང་དུ་འགྲོ། ཡང་ན་ཁྱེད་དྲུང་ནས་ང་གར་འབྲོས་བྱ།

༨ ང་ནམ་མཁར་འཛེགས་ན་ཁྱེད་དེར་ཡང་བཞུགས། གལ་ཏེ་གཤིན་ཡུལ་ནང་མལ་ཆས་སྒྲིག་ན། གཟིགས་ཤིག་ཁྱེད་དེ་རུ་ཡང་བཞུགས་པ་ལགས།

༩ ཐོ་རངས་ཀྱི་འདབ་ཤོག་བདག་གིས་བཏགས་ཏེ། རྒྱ་མཚོའི་ཡང་མཐའ་རྣམས་སུ་སྡོད་ན་ཡང་།

༡༠ དེར་ཡང་ཁྱེད་ཕྱག་གིས་ངའི་ལམ་སྣ་བྱ། ཁྱེད་ཕྱག་གཡས་པས་ང་ལ་ཉ་ར་བྱ།

༡༡ མུན་པས་ང་ཤ་སྟག་སྦ་ཡོང་ཟེར་ཞིང་། ངའི་ཕྱོགས་བཞིའི་འོད་མཚན་མོར་འགྱུར་ན་ཡང་།

༡༢ མུན་པས་ཀྱང་ཁྱེད་ལས་སྦ་བར་མི་བྱེད། འོན་ཀྱང་མཚན་མོ་ཉིན་མོ་ལྟར་འོད་འཕྲོ། ཁྱེད་དྲུང་འོད་དང་མུན་པ་ཁྱད་མེད་ཡིན།

༡༣ དེའི་རྒྱུ་ཁྱེད་ཀྱིས་ངའི་མཁལ་མ་མཛད་དེ། མའི་མངལ་ནང་ཁྱེད་ཀྱིས་ང་ལ་གཟུགས་གནང་།

༡༤ ངོ་མཚར་ལུགས་ང་མཛད་པས་གཏང་རག་བྱ། ཁྱོད་ཀྱི་མཛད་པ་རྣམས་ནི་ངོ་མཚར་ཆེ། བདག་གི་སེམས་ཀྱིས་དེ་རྣམས་ལེགས་པར་ཤེས།

༡༥ ཕག་ཏུ་ང་བཀོད་དེ་སའི་གཏིང་སྒྲིག་དུས། ངའི་རུས་གཟུགས་ཁྱེད་ལ་སྦས་པ་མ་ཡིན།

༡༦ སྤྱན་གྱིས་ངའི་ཐ་ཤལ་བེམ་པོ་གཟིགས་ཡོད། བདག་གི་ཚེ་ཚད་མཛད་པའི་ཞག་རྣམས་ལས། གང་ཡང་འབྱུང་བར་མ་གྱུར་པའི་དུས་སུ། དེ་ཀུན་ཁྱེད་ཀྱི་ཕྱག་དཔེའི་ནང་བྲིས་ཡོད།

༡༧ ཀྱེ་དཀོན་མཆོག་ཁྱེད་ཀྱི་ཐུགས་དགོངས་རྣམས་ཀྱང་། བདག་གི་ཕྱིར་དུ་ཇི་ལྟར་རིན་ཐང་ཆེ། དེ་རྣམས་ཀྱི་སྡོམ་ཇི་ལྟར་ཆེན་པོ་ལགས།

༡༨ དེ་རྣམས་གྲངས་རྩི་ན་བྱེ་མ་བས་མང་། གཉིད་སད་དུས་སུའང་ང་ནི་ཁྱེད་མཉམ་འདུག

༡༩ སྡིག་སྤྱོད་གསོད་ན་ལོས་པ་ཀྱེ་དཀོན་མཆོག ཀྱེ་སྲོག་གཅོད་བརྔམས་མཁན་ང་ལས་ཕར་སོང་།

༢༠ དེ་ཚོས་ཁྱེད་ལ་རྒོལ་བའི་ཚིག་ངན་ལབ། ཁྱེད་ཀྱི་དགྲ་ཚོས་ཁྱེད་མཚན་དོན་མེད་རྗོད།

༢༡ ཁྱེད་ལ་སྡང་མཁན་རྣམས་ལ་བདག་གིས་ཀྱང་། སྡང་བར་མི་བྱའམ་ཁྱེད་དགྲར་ལྡང་བའི་ཕྱིར། ང་ཡང་ཚིག་པ་ཟོས་ནས་མི་འདུག་གམ།

༢༢ དེ་ཚོར་འཁོན་ཆེན་བྱེད་ཅིང་དགྲ་རུ་རྩི།

༢༣ དཀོན་མཆོག་ངའི་ཚོད་གཟིགས་ངའི་སྙིང་རྟོགས་མཛོད། ང་སད་དེ་ངའི་བསམ་པ་རྣམས་རྟོགས་མཛོད།

༢༤ ངའི་ནང་ལམ་ངན་ཅི་ཞིག་འདུག་གམ་གཟིགས། གཏན་གྱི་ལམ་ནང་ང་འཁྲིད་པར་མཛོད་ཅིག།

དབུ་མཛད་ལ་དཱ་བིད་ཀྱི་གསུང་མགུར་ཞིག་ནི།

༡༤༠

མི་ངན་ལས་ང་སྐྱོབས་ཤིག་ཀྱེ་ཡཱ་ཝཱེ། མི་གཏུམ་པོ་ལས་ང་སྲུང་བར་མཛོད་ཅིག

༢ དེ་ཚོས་སྙིང་ནང་བྱུས་ངན་རྩོམ་བྱེད་ཅིང་། འཐབ་ཕྱིར་ཆད་མེད་དེ་རྣམས་འཚོགས་པར་བྱེད།

༣ སྦྲུལ་ལྟར་དེ་ཚོས་རང་ལྕེ་རྣོ་བྱས་ཏེ། ཁ་ལྤགས་འོག་ན་དུག་སྦྲུལ་དུག་འདུག་གོ། [སེ་ལཱ།]

༤ སྡིག་སྤྱོད་ལག་ནས་ང་སྐྱོབ་ཀྱེ་ཡཱ་ཝཱེ། མི་གཏུམ་པོ་ལས་ང་སྲུང་བར་མཛོད་ཅིག དེ་ཚོས་བདག་གི་རྐང་པ་འབོག་ཕྱིར་དམིགས།

༥ རང་མཐོང་ཅན་ཚོས་རྙི་དང་ཐག་པ་རྣམས། བདག་གི་ཕྱིར་དུ་སྦས་ནས་བཞག་པ་ཡིན། ལམ་གྱི་ཟུར་དུ་དེ་ཚོས་རྙི་ཞིག་བཙུགས། ངའི་ཕྱིར་དེ་ཚོས་ཞགས་པ་རྣམས་བཀྲམས་སོ༎ [སེ་ལཱ།]

༦ ཡཱ་ཝཱེར་ཁྱེད་ངའི་དཀོན་མཆོག་ཡིན་ཡཱ་ཝཱེ། ངའི་གསོལ་བའི་སྐད་གསན་མཛོད་ཅེས་ངས་ཞུས།

༧ ཀྱེ་གཙོ་བོ་དཀོན་མཆོག་ངའི་སྐྱབས་ཀྱི་སྟོབས། འཐབ་མོའི་ཞག་ཁྱེད་ཀྱིས་ངའི་མགོ་བཀབ་བྱུང་།

༨ སྡིག་སྤྱོད་འདོད་དོན་མ་གནང་ཡཱ་ཝཱེ། མི་སྙེམས་ཕྱིར་དེའི་བྱུས་ངན་སྒྲུབ་མ་གནང་། [སེ་ལཱ།]

༩ ཕྱོགས་ཀུན་ནས་ང་བསྐོར་བའི་ཁ་ལྤགས་ཀྱི། བྱུས་ངན་དེ་དག་རང་གི་མགོར་བབས་ཤོག

༡༠ དེ་ཚོའི་ཐོག་ཏུ་སོལ་མེ་འབབ་པར་ཤོག མེ་ཡི་ནང་དུ་དེ་རྣམས་སྐྱུར་བར་ཤོག སླར་མི་ལང་བའི་ཡང་དོང་ནང་དབྱུག་ཤོག

༡༡ ས་གཞིར་ཁ་ངན་གྱི་མི་འཚུགས་མི་འགྱུར། རྐྱེན་ངན་གྱིས་གཏུམ་པོར་འདེད་ཅིང་རྡབ་འོང་།

༡༢ ཡཱ་ཝཱེས་འུ་ཐུག་པའི་ཁྲིམས་དང་དབུལ་པོའི། ཐོབ་ཐང་ཕྱིར་དཔུང་གྲོགས་མཛད་པ་ངས་ཤེས།

༡༣ དྲང་པོས་ཁྱེད་ཀྱི་མཚན་ལ་གཏང་རག་བྱ། ཆོས་དྲང་ཁྱེད་དྲུང་ངེས་པར་གནས་པར་འགྱུར༎

དཱ་བིད་ཀྱི་གསུང་མགུར་ཞིག་ནི།

༡༤༡

ཁྱེད་ཀྱེ་ཡཱ་ཝཱེ་ངས་བོས་པས་ངའི་རྩར། འཕྲལ་དུ་ཕེབས་མཛོད་ཁྱེད་ལ་འབོད་པའི་དུས། བདག་གི་སྐད་ལ་སྙན་གཏད་པར་མཛོད་ཅིག

༢ ངའི་སྨོན་ལམ་ཁྱེད་དྲུང་བདུག་སྤོས་ལྟར་དང་། ངས་ལག་འདེགས་པ་དགོངས་མཆོད་ལྟར་གྱུར་ཤོག

༣ ཀྱེ་ཡཱ་ཝཱེ་ངའི་ཁ་དེ་སྲུང་མཁན་འཇོག ངའི་ཁ་ལྤགས་སྒོ་དེ་སྲུང་བར་མཛོད་ཅིག

༤ སྡིག་སྤྱོད་རྣམས་དང་འདྲེས་ཏེ་ལས་ངན་པར། དོན་གཉེར་བྱེད་པའི་ཕྱིར་དུ་ངན་ཅི་ལའང་། ངའི་སྙིང་འཕྲེང་བར་མ་ཆུག་དེ་དག་གི། ཟས་ཞིམ་ང་ལ་ཟ་རུ་གནང་མ་མཛད།

༥ དྲང་པོས་ང་ལ་རྡུང་བ་ཐུགས་རྗེ་ཡིན། མགོར་སྣུམ་འབྱུག་འདྲ་དེས་འཇུན་པ་འགྱུར་ཞིང་། ངའི་མགོས་དེ་ལ་མི་བརྙས་པར་ཤོག་ཅིག མི་དེ་རྣམས་ཀྱིས་ངན་ལོག་བྱེད་རིང་དུ། ང་ནི་སྨོན་ལམ་འདེབས་ཀྱིན་སྡོད་པར་བྱ།

༦ དེ་ཚོའི་ཁྲིམས་དཔོན་རྣམས་བྲག་ཟུར་ནས་བསྐྱུར། ངའི་གཏམ་སྙན་པས་དེ་ཚོས་ཉན་པར་འགྱུར།

༧ མི་སུས་ཞིང་ལྷོག་ཅིང་རྨོ་བའི་དུས་ལྟར། ངེད་ཀྱི་རུས་པ་དུར་ཁུང་ཁའི་ནང་བཀྲམས།

༨ དེ་ཕྱིར་ཀྱེ་གཙོ་བོ་ཡཱ་ཝཱེ་ངའི་མིག ཁྱེད་ལ་བལྟ་ཞིང་ཁྱེད་ལ་བློ་གཏོད་པས། ངའི་སེམས་བྱ་ཐབས་སྡུག་པོར་སྤང་མ་མཛད།

༩ དེ་ཚོས་ངའི་ཕྱིར་བཙུགས་པའི་རྙི་དང་ནི། ཉེས་སྤྱོད་རྣམས་ཀྱི་ཞགས་པ་ལས་ང་སྐྱོབ།

༡༠ སྡིག་སྤྱོད་རང་གི་རྙི་ནང་འཚུད་འགྱུར་ཤོག ང་ནི་བདེ་བར་ཐར་བར་འགྱུར་པར་ཤོག།

དཱ་བིད་ཕུག་པའི་ནང་ཡོད་དུས་ཀྱི་སྨོན་ལམ་གྱི་མཱས་ཀིལ་ནི།

༡༤༢

ངས་སྐད་ཆེན་པོས་ཡཱ་ཝཱེར་འོ་དོད་འབོད། ངའི་སྐད་ཀྱིས་ཡཱ་ཝཱེ་ལ་གསོལ་བ་འདེབས།

༢ ཁོང་དྲུང་རང་གི་སེམས་སྡུག་བླུག་པར་བྱ། ཁོང་དྲུང་རང་གི་སྡུག་བསྔལ་འཆད་པར་བྱ།

༣ ཁོག་ནང་རང་སེམས་དྲན་མེད་གྱུར་དུས་སུ། ཁྱེད་ལ་ངའི་ལམ་དེའི་རྒྱུས་ཡོད་དེ་ཚོས། ངའི་འགྲུལ་ལམ་ནང་ངའི་ཕྱིར་རྙི་སྦས་བཞག

༤ ངའི་གཡས་སུ་གཟིགས་སུས་ཀྱང་ང་མི་ཤེས། འབྲོས་ས་མེད་སུས་ཀྱང་ང་ལ་མི་བལྟ།

༥ ཁྱེད་ཡཱ་ཝཱེར་འོ་དོད་བོས་ཏེ་ཁྱེད་ངའི། སྐྱབས་གནས་དང་གསོན་ཡུལ་ཟ་ཐང་ཡིན་ཞུས།

༦ ང་ཆེར་འབུབས་པས་ངའི་ངུ་འབོད་ལ་གསོན། འཚེ་མཁན་རྣམས་ང་ལས་རེམ་པས་སྐྱོབ་མཛོད།

༧ ཁྱེད་མཚན་ལ་ནི་གཏང་རག་འབུལ་ཐུབ་ཕྱིར། ངའི་སེམས་བཙོན་ལས་སྒྲོལ་ཁྱེད་ཀྱིས་བཀའ་དྲིན། བྱ་བས་ཆོས་དྲང་རྣམས་ཀྱིས་ང་སྐོར་འོང་༎

དཱ་བིད་ཀྱི་གསུང་མགུར་ཞིག་ནི།

༡༤༣

ཀྱེ་ཡཱ་ཝཱེ་ངའི་སྨོན་ལམ་གསན་ཞིང་ངའི། གསོལ་འདེབས་རྣམས་ལ་སྙན་གཏོད་ཅིག་ཁྱེད་ཀྱི། གདེང་དང་དྲང་བ་ཉིད་ནང་བཀའ་ལན་གནོང་།

༢ ཁྱེད་དྲུང་མི་སུའང་ནོངས་མེད་མ་ཡིན་པས། ཁྱེད་ཀྱི་བྲན་པོ་ཁྲིམས་རར་འདོན་མ་མཛད།

༣ དེས་ན་དགྲས་ངའི་སྲོག་ལ་བཙེས་ངའི་ཚེ། སར་བརྡབས་ཏེ་ནམ་ནས་ཤི་བའི་མི་འདྲར། མུན་ཁམས་རྣམས་སུ་དེས་ང་གནས་སུ་བཅུག

༤ དེའི་ཕྱིར་ངའི་ནང་ངའི་སེམས་དྲན་པ་སྟོར། བྱང་ཁོག་ནང་དུ་ངའི་སྙིང་སྟོར་ནས་སོང་།

༥ སྔོན་དུས་རྣམས་ནི་ངས་དྲན་པར་བྱེད་ཅིང་། ཁྱེད་ཀྱི་མཛད་པ་ཀུན་ངས་སྒོམ་པར་བྱེད།

༦ ཁྱེད་ཕྱོགས་བདག་གིས་ལག་པ་འདེགས་པར་བྱེད། ས་སྐམ་སྐོམ་ལྟར་ངའི་སེམས་ཁྱེད་ལ་སྐོམ། [སེ་ལཱ།]

༧ ངའི་སེམས་འཁུམས་པས་འཕྲལ་དུ་ཀྱེ་ཡཱ་ཝཱེ། ལན་གནོང་ང་ལས་ཞལ་མ་སྦ་དེ་མིན། དུར་ནང་འབབ་མཁན་རྣམས་ལྟར་ང་འགྱུར་འོང་།

༨ ཁྱེད་ལ་ངས་བློ་གཏོད་པས་སྔ་དྲོ་ངས། ཁྱེད་ཀྱི་བྱམས་གཟིགས་ཕྲིན་ང་ཐོས་སུ་ཆུག ང་འགྲུལ་དགོས་པའི་ལམ་དེ་ང་ལ་སྟོན།

༩ དགྲ་བོ་རྣམས་ལས་ང་སྐྱོབ་ཀྱེ་ཡཱ་ཝཱེ། ཁྱེད་དྲུང་སྐྱབས་གནས་ཕྱིར་ང་འབྲོས་འོང་ངོ་༎

༡༠ ཁྱེད་ཉིད་ངའི་དཀོན་མཆོག་ཡིན་པས་ཁྱེད་ཀྱི། ཐུགས་དགོངས་བཞིན་དུ་སྒྲུབ་ལུགས་ང་ལ་སློབ། ཁྱེད་ཐུགས་བཟང་པོས་ཆོས་དྲང་ཡུལ་ང་འདྲོངས།

༡༡ ཁྱེད་ཀྱེ་ཡཱ་ཝཱེའི་མཚན་དོན་ང་གསོན་ཆུག ཁྱེད་དྲང་ཉིད་ནང་ང་སྡུག་བསྔལ་ལས་ཕྱུང་།

༡༢ ང་ཁྱེད་ཀྱི་བྲན་པོ་ཡིན་པས་ཁྱེད་ཀྱི། བྱམས་གཟིགས་ཀྱིས་ངའི་དགྲ་རྣམས་ཚར་གཅོད་ཅིང་། ང་ལ་སེམས་སྡུག་གཏོང་མཁན་ཀུན་སུན་ཕྱུང་༎

དཱ་བིད་ཀྱི་གསུང་མགུར་ཞིག་ནི།

༡༤༤

ལག་པར་འཐབ་ལུགས་དང་མཛུབ་མོར་སྣོལ་ཚུལ། སློབ་པའི་ངའི་བྲག་ཡཱ་ཝཱེ་བཀྲ་ཤིས་ཤོག

༢ ངའི་ཐུགས་རྗེ་ཅན་དང་ངའི་རྫོང་ཁོང་ཡིན། ངའི་མཐོན་པོའི་རྫོང་དང་སྲོག་སྐྱོབ་ཁོང་ཡིན། ངས་བློ་གཏད་བཅོལ་བའི་ངའི་ཕུབ་ཁོང་ཡིན། ང་ཡི་མི་སྡེ་ངའི་འོག་ཁོང་གིས་བཅུག

༣ ཁྱེད་ཡཱ་ཝཱེས་དྲན་པའི་མི་ཡིན་ཅི་ཡིན། ཁྱེད་ཀྱིས་རྩིས་བྱེད་མིའི་བུ་ཡིན་ཅི་ཡིན།

༤ མི་ཧ་འདྲ་མི་ཚེ་ཡོལ་བའི་གྲིབ་འདྲ།

༥ ཀྱེ་ཡཱ་ཝཱེ་གནམ་རྣམས་བཀུག་ནས་མར་ཕེབས། རི་བོ་རྣམས་ལ་ཕྱག་གིས་རེག་མཛོད་དང་། དེ་རྣམས་ལས་དུ་བ་འཐུལ་བར་འགྱུར་རོ༎

༦ གློག་འབེབས་ཤིང་དེ་རྣམས་ཁྲེ་འཐོར་མཛོད་ཅིག ཕྱག་མདའ་བརྒྱབས་ནས་དེ་རྣམས་འཕམ་དུ་མཛོད།

༧ སྟེང་ནས་ཕྱག་རྐྱོང་ཆུ་ཆེན་པོ་རྣམས་སམ། རྒྱལ་ཁམས་པའི་ལག་ལས་ང་སྲུང་ང་སྒྲོལ།

༨ དེ་དག་ཁ་ལས་པྲ་འཆལ་གཏམ་ལབ་ཅིང་། དེ་ཚོའི་ལག་གཡས་རྫུན་གྱི་ལག་གཡས་ཡིན།

༩ ཁྱེད་དཀོན་མཆོག་ལ་ངས་དབྱངས་གསར་ཞིག་དབུལ། རྒྱུད་བཅུའི་པི་ཝང་དང་ཁྱེད་བསྟོད་པར་བྱ།

༡༠ ཁོང་གིས་རྒྱལ་པོ་རྣམས་ཐར་འཇུག་ཉིད་ཀྱི། བྲན་དཱ་བིད་སྲོག་ལེན་རལ་གྲི་ལས་སྲུང་།

༡༡ རྒྱལ་ཁམས་པ་ཡི་ལག་ལས་ང་སྲུང་ང་སྒྲོལ། དེ་དག་ཁ་ལས་པྲ་འཆལ་གཏམ་ལབ་ཅིང་། དེ་ཚོའི་ལག་གཡས་རྫུན་གྱི་ལག་གཡས་ཡིན།

༡༢ ལྗོན་གསར་སྐྱེ་འདྲར་ངེད་ཀྱི་བུ་རྣམས་དང་། མཁར་གྱི་ཟུར་རྡོ་བཞོགས་འདྲ་ངེད་རྣམས་ཀྱི། བུ་མོ་རྣམས་འགྱུར་དུས་དང་ནོར་སྣ་ཚང་།

༡༣ ཡོད་པའི་ངེད་ཀྱི་བང་མཛོད་རྣམས་གང་ཞིང་། ངེད་ཀྱི་ཀླུངས་སུ་སྟོང་ཁྲི་ལུག་འཕེལ་ཞིང་།

༡༤ བ་རྣམས་སྦྲུམ་ཞིང་འཆི་སྐྱུར་མི་འབྱུང་ཞིང་། ལམ་སྲང་རྣམས་ནང་སྨྲེ་སྔགས་སྐད་མེད་ཅིང་།

༡༥ འདི་འདྲ་ཡོད་པའི་མི་སྡེ་སྐྱིད་ཡཱ་ཝཱེ། ཁྱེད་གང་མི་སྡེའི་དཀོན་མཆོག་ཡིན་པ་སྐྱིད༎

དཱ་བིད་ཀྱི་བསྟོད་པར་བྱེད་པའི་གསུང་མགུར་ཞིག་ནི།

༡༤༥

ཀྱེ་ངའི་དཀོན་མཆོག་རྒྱལ་པོ་ངས་ཁྱེད་བསྟོད། ཁྱེད་མཚན་ལ་དུས་རྒྱུན་བཀྲ་ཤིས་རྗོད་འོང་།

༢ ཉིན་རེར་ཁྱེད་ལ་བཀྲ་ཤིས་རྗོད་པར་བྱ། ཁྱེད་ཀྱི་མཚན་ལ་དུས་རྒྱུན་བསྟོད་པར་བྱ།

༣ ཡཱ་ཝཱེ་ཆེ་ཞིང་རབ་ཏུ་བསྟོད་འོས་ལགས། ཁོང་གི་ཆེ་ཁྱད་བསམ་གྱིས་མི་ཁྱབ་ལགས།

༤ ཁྱེད་ཀྱི་མཛད་པ་རྣམས་མི་རབས་གཅིག་གིས། མི་རབས་ཕྱི་མ་ལ་འཆད་པར་འགྱུར་རོ༎

༥ ཁྱེད་ཀྱི་དཔལ་གྱི་གཟི་བརྗིད་ཀྱི་ཟིལ་དང་། ངོ་མཚར་མཛད་པ་རྣམས་ངས་སྒོམ་བྱ་བས།

༦ མིས་ཁྱོད་ཀྱི་འཇིགས་རུང་མཐུའི་སྐོར་གླེང་ཞིང་། ཁྱེད་ཀྱི་ཆེ་བ་ངས་རྗོད་འོང་དེ་ཚོས།

༧ ཁྱེད་ཀྱི་བཀའ་དྲིན་ཆེ་བའི་ཕྱག་རྗེས་བསྒྲག ཁྱེད་ཀྱི་དྲང་བ་ཉིད་ཀྱི་གླུ་ལེན་འོང་།

༨ ཡཱ་ཝཱེ་ཐུགས་རྗེ་ཅན་དང་སྙིང་རྗེ་ཆེ། ཐུགས་འཁྲོར་འགོར་ཞིང་ཐུགས་རྗེ་ཆེན་པོ་ལགས།

༩ ཡ་ཧོ་ཝཱས་ཐམས་ཅད་ལ་ཐུགས་རྗེ་མཛད། ཁོང་གིས་བཀོད་ཡོད་ཀུན་ལ་ཐུགས་བརྩེར་གཟིགས།

༡༠ ཀྱེ་ཡཱ་ཝཱེ་ཁྱེད་མཛད་པ་ཀུན་གྱིས། ཁྱེད་ལ་གཏང་རག་དབུལ་ཁྱེད་ལ་ཁྱེད་ཀྱི། དམ་པ་རྣམས་ཀྱིས་བཀྲ་ཤིས་རྗོད་པར་འགྱུར།

༡༡ དེ་ཚོས་ཁྱེད་ཀྱི་རྒྱལ་སྲིད་དཔལ་རྗོད་ཅིང་། ཁྱེད་ཀྱི་དབང་གི་གཏམ་གླེང་བྱེད་པར་འགྱུར།

༡༢ དེ་ནི་ཁོང་གི་མཛད་པ་མཐུ་ལྡན་དང་། ཁོང་གི་རྒྱལ་སྲིད་ཀྱི་དཔལ་གྱི་ཟིལ་དེ། མི་ཡི་བུ་ཚོར་མངོན་པར་བྱེད་ཕྱིར་རོ༎

༡༣ ཁྱེད་ཀྱི་རྒྱལ་སྲིད་གཏན་གྱི་རྒྱལ་སྲིད་ལགས། ཁྱེད་ཀྱི་མངའ་ཐང་མི་རབས་ཀུན་ཏུ་གནས།

༡༤ ཡཱ་ཝཱེས་འགྱེལ་བ་ཀུན་ལ་ཉ་ར་མཛད། རྒུར་ནས་ཡོད་པ་ཐམས་ཅད་ཁོང་གིས་སློང་།

༡༥ ཁྱེད་ལ་ཀུན་གྱི་མིག་གིས་བལྟས་ནས་འདུག ཁྱེད་ཀྱིས་དེ་ཚོར་དུས་སུ་ཁ་ཟས་གནང་།

༡༦ ཉིད་ཀྱི་ཕྱག་ཕྱེས་ཏེ་སྲོག་ཆགས་ཀུན་གྱི། འདོད་དོན་བཞིན་དུ་ཁྱེད་ཀྱིས་ཚིམ་པར་མཛད།

༡༧ ཡཱ་ཝཱེ་ཉིད་ཀྱི་ཕེབས་ལམ་ཀུན་ནང་དྲང་། མཛད་པ་ཀུན་ནང་ཐུགས་རྗེ་ཅན་ལགས་སོ༎

༡༨ ཡཱ་ཝཱེ་འབོད་མཁན་ཀུན་ནམ་བདེན་པའི་ནང་། ཁོང་ལ་འབོད་མཁན་ཀུན་དང་ཉེ་བར་བཞུགས།

༡༩ ཁོང་ལ་འཇིགས་པའི་འདོད་དོན་སྒྲུབ་མཛད་ཅིང་། དེ་ཚོའི་འོ་དོད་གསན་ཞིང་སྐྱོབ་པར་འགྱུར།

༢༠ ཡཱ་ཝཱེར་གདུང་བ་ཐམས་ཅད་ཁོང་གིས་སྲུང་། འོན་ཀྱང་སྡིག་སྤྱོད་ཐམས་ཅད་མེད་པར་བྱ།

༢༡ བདག་གི་ཁ་རུ་ཡཱ་ཝཱེའི་བསྟོད་པ་དང་། ཁོང་གི་མཚན་ལ་ལུས་ཅན་ཐམས་ཅད་ཀྱིས། དུས་རྒྱུན་ནས་རྒྱུན་བཀྲ་ཤིས་རྗོད་པར་ཤོག།

༡༤༦

ཡ་ཧོ་ཝཱ་ལ་བསྟོད་པར་གྱིས་ཤིག་ཨང་། ཀྱེ་ངའི་སེམས་ཡ་ཧོ་ཝཱ་ལ་སྟོད་ཅིག

༢ ང་གསོན་རིང་ཡཱ་ཝཱེར་བསྟོད་པར་བྱ་ཞིང་། ང་ལུས་པའི་བར་བདག་གི་དཀོན་མཆོག་ལ། བསྟོད་སྒྲའི་དབྱངས་རྣམས་བདག་གིས་འབུལ་བར་བྱ།

༣ སྐྱོབ་པར་མི་ཐུབ་པ་ཡི་སྐུ་དྲག་དང་། མིའི་བུ་རྣམས་ལ་ཁྱོད་ཀྱིས་བློ་མ་གཏོད།

༤ དེའི་དབུགས་འཐོན་ཞིང་ཐལ་བ་རུ་འགྱུར། དེ་ཀ་ཞག་ནང་དེའི་བྱུས་རྣམས་འཇིག་གོ།

༥ སུའི་ར་མདའ་ཡ་ཀོབ་ཀྱི་དཀོན་མཆོག་དང་། སུས་རང་གི་དཀོན་མཆོག་ཡ་ཧོ་ཝཱ་ལ། རེ་བ་བྱེད་པའི་མི་བསོད་བདེ་ཅན་ཡིན།

༦ ཁོང་གིས་གནམ་དང་ས་གཞི་རྒྱ་མཚོ་དང་། དེ་དག་ནང་ན་ཡོད་ཚད་མཛད་པ་ཡིན། ཁོང་གིས་རྟག་ཏུ་བདེན་པ་ཉིད་སྲུང་ངོ་༎

༧ ཁོང་གིས་ཁ་དམན་རྣམས་ལ་གཤགས་གནང་མཛད། ཁོང་གིས་ལྟོགས་པར་ཁ་ཟས་སྟེར་བར་མཛད། ཡཱ་ཝཱེས་བཙོན་པ་རྣམས་ནི་ཐར་དུ་འཇུག

༨ ཡཱ་ཝཱེས་ལོང་བ་རྣམས་ཀྱི་མིག་འབྱེད་ཅིང་། རྒུར་པོ་རྣམས་ཡཱ་ཝཱེས་སློང་བར་མཛད་དོ༎

༩ ཡཱ་ཝཱེས་རྒྱལ་ཁམས་པ་རྣམས་སྲུང་བར་མཛད། དྭ་ཕྲུག་མོ་རང་རྣམས་ལ་ཉ་ར་མཛད། འོན་ཀྱང་སྡིག་སྤྱོད་ལམ་དེ་རྩ་རྩེ་ཟློག

༡༠ ཡཱ་ཝཱེས་དུས་རྒྱུན་སྲིད་མཛད་ཀྱེ་ཙི་ཨོན། ཁྱེད་ཀྱི་དཀོན་མཆོག་གིས་མི་རབས་ཀུན་ཏུའོ། ཡ་ཧོ་ཝཱ་ལ་བསྟོད་པར་གྱིས་ཤིག་ཨང་༎

༡༤༧

ཧལ་ལེ་ལུ་ཡཱ། ངེད་ཀྱི་དཀོན་མཆོག་ཁོང་ལ་བསྟོད་དབྱངས་འབུལ་བ་ལེགས། འདི་ནི་ཡིད་དུ་འོང་ཞིང་མཚུངས་པའི་བསྟོད་པ་ལགས།

༢ ཡ་ཧོ་ཝཱ་ཡིས་ཡེ་རུ་ཤ་ལེམ་རྩིག་པར་མཛད། ཁོང་གིས་ཨིས་ར་ཨེལ་གྱི་སྤྱུགས་གྱུར་རྣམས་བསྡུ་ཞིང་།

༣ སྙིང་ཆག་པོ་གསོ་ཞིང་དེ་ཚོའི་རྨར་རས་སྒྲིལ་ལོ༎

༤ ཁོང་གིས་སྐར་མ་རྩི་ཞིང་དེ་རེ་རེར་མིང་འདོགས།

༥ ངེད་ཀྱི་དཀོན་མཆོག་ཆེ་ཞིང་དབང་ནང་མཐུ་སྟོབས་ཆེ། ཁོང་གི་ཡེ་ཤེས་དེ་ནི་མཐའ་ཡས་པ་ལགས་སོ༎

༦ ཡ་ཧོ་ཝཱ་ཡིས་སྙེམས་ཆུང་རྣམས་ལ་ཉ་ར་མཛད། ཁོང་གིས་སྡིག་སྤྱོད་མི་རྣམས་ས་ལ་འབེབས་པར་མཛད།

༧ གཏང་རག་དང་བཅས་ཡ་ཧོ་ཝཱ་ལ་དབྱངས་ཕུལ་ཞིག སྒྲ་སྙན་དང་ངེད་ཀྱི་དཀོན་མཆོག་ལ་བསྟོད་དབྱངས་ཕུལ།

༨ ཁོང་གིས་ནམ་མཁའ་སྤྲིན་རྣམས་ཀྱིས་འགེབས་པར་མཛད་ཅིང་། ཁོང་གིས་ས་གཞིའི་ཕྱིར་དུ་ཆར་པ་ཤོམ་པར་མཛད། ཁོང་གིས་རི་བོ་རྣམས་ལ་རྩྭ་སྐྱེ་རུ་འཇུག་མཛད།

༩ ཁོང་གིས་དུད་འགྲོར་ཁ་ཟས་གནང་ཞིང་ཕོ་རོག་གི། ཕྲུ་གུ་ངུ་མཁན་རྣམས་ལ་ཟ་རྒྱུ་སྟེར་བར་མཛད།

༡༠ རྟའི་སྟོབས་ལ་མི་དགྱེས་ཤིང་མིའི་རྐང་ལའང་མི་མཉེས།

༡༡ ཡཱ་ཝཱེར་འཇིགས་ཤིང་ཁོང་ཐུགས་རྗེར་རེ་བ་ལ་མཉེས།

༡༢ ཀྱེ་ཡེ་རུ་ཤ་ལེམ་ཡ་ཧོ་ཝཱ་ལ་སྟོད་ཅིག ཀྱེ་ཙི་ཨོན་རང་གི་དཀོན་མཆོག་ལ་སྟོད་དེའི་རྒྱུ།

༡༣ ཁྱེད་ཀྱི་རྟ་སྒོ་རྣམས་ཀྱི་ཨར་ཤིང་བརྟན་མཛད་དེ། ཁྱེད་ནང་ཁྱེད་ཀྱི་བུ་རྣམས་བྱིན་གྱིས་བརླབས་པར་མཛད།

༡༤ ཁོང་གིས་ཁྱེད་ཀྱི་ས་མཚམས་རྣམས་སུ་དུས་བདེ་མཛད། ཁོང་གིས་ཁྱོད་གྲོ་ཡི་བཅུད་ཀྱིས་ཚིམ་པར་མཛད་དོ༎

༡༥ ས་གཞིར་བཀའ་གནང་ཁོང་བཀའ་ཤིན་ཏུ་མགྱོགས་པར་རྒྱུག

༡༦ བལ་ལྟར་ཁ་དང་གོག་ཐལ་ལྟར་བ་མོ་འགྲེམ་མཛད།

༡༧ ཁོང་གིས་ཁམ་ཚད་ལྟར་དུ་ཉིད་ཀྱི་གངས་འཕེན་ནོ༎

༡༨ ཁོང་གིས་བཀའ་གནང་མཛད་པས་དེ་རྣམས་འཇུ་རུ་འཇུག ཁོང་གིས་ཉིད་ཀྱི་རླུང་རྒྱུག་འཇུག་པས་ཆུ་རྣམས་འབྲུག

༡༩ ཁོང་གིས་ཡ་ཀོབ་ལ་ཉིད་ཀྱི་བཀའ་བསྟན་པ་ཡིན། ཨིས་ར་ཨེལ་ལ་སྲུང་བྱ་དང་ཁྲིམས་ཡིག་རྣམས་བསྟན།

༢༠ ཁོང་གིས་གཞན་མི་བརྒྱུད་གང་ལའང་འདི་འདྲ་མ་མཛད། དེ་ཚོས་ཁོང་གི་ཁྲིམས་ཡིག་རྣམས་རྟོགས་པ་མ་ཡིན། ཧལ་ལེ་ལུ་ཡཱ༎

༡༤༨

ཡ་ཧོ་ཝཱ་ལ་བསྟོད་པར་གྱིས་ཤིག་ཨང་། ནམ་མཁའ་རྣམས་ལས་ཡ་ཧོ་ཝཱ་ལ་སྟོད། འོག་མིན་རྣམས་ནང་ཁོང་ལ་བསྟོད་པར་བྱོས།

༢ ཁོང་གི་ཕོ་ཉ་ཀུན་ཁོང་ལ་སྟོད་ཅིག ཁོང་གི་དཔུང་ཚོགས་ཀུན་ཁོང་ལ་སྟོད་ཅིག

༣ ཀྱེ་ཉི་ཟླ་གཉིས་པོ་ཁོང་ལ་སྟོད་ཅིག ཀྱེ་འོད་ཅན་སྐར་མ་རྣམས་ཁོང་སྟོད་ཅིག

༤ ཀྱེ་ནམ་མཁའ་རྣམས་ཀྱི་ནམ་མཁའ་ཁྱེད་ཀྱིས། སྟེང་གི་ཆུ་རྣམས་ཀྱིས་ཁོང་ལ་སྟོད་ཅིག

༥ ཁོང་གིས་བཀའ་བཀོད་ནས་དེ་རྣམས་བྱུང་བས། ཚང་མས་ཡ་ཧོ་ཝཱའི་མཚན་ལ་སྟོད་ཅིག

༦ དེ་རྣམས་དུས་གཏན་ཕྱིར་འཇགས་བཅུག་མཛད་ཅིང་། ཁོང་གིས་འགྱུར་བ་མེད་པའི་བཀའ་ཁྲིམས་མཛད།

༧ ས་གཞི་ལས་ཡ་ཧོ་ཝཱ་ལ་སྟོད་ཅིག ཁྱེད་ཀྱི་འབྲུག་རྣམས་གཏིང་ཟབ་པ་རྣམས།

༨ ཀྱེ་མེ་དང་སེར་བ་ཁ་བ་རླངས་པ། ཀྱེ་ཁོང་གི་བཀའ་བཞིན་སྒྲུབ་པའི་རླུང་དྲག

༩ ཀྱེ་རི་བོ་རྣམས་དང་རི་ཕྲན་ཐམས་ཅད། ཀྱེ་རྩི་ཤིང་རྣམས་དང་ཤུག་སྡོང་ཐམས་ཅད།

༡༠ ཀྱེ་བྱོལ་སོང་རྣམས་དང་དུད་འགྲོ་ཐམས་ཅད། ཀྱེ་འཕྱེ་བོ་རྣམས་དང་འཕུར་བའི་བྱ་རྣམས།

༡༡ ཀྱེ་སའི་རྒྱལ་པོ་རྣམས་དང་མི་རིགས་ཀུན། ཀྱེ་མི་ཆེན་རྣམས་དང་སའི་ཁྲིམས་དཔོན་ཀུན།

༡༢ ཀྱེ་གཞོན་ཤར་དང་ན་ཆུང་རྒན་བྱིས་རྣམས།

༡༣ ཁོང་གི་མཚན་འབའ་ཞིག་འཕགས་པ་ལགས་ཤིང་། གནམ་ས་གཉིས་ལས་ཁོང་གི་ཟིལ་མཐོ་བས། དེ་རྣམས་ཀྱིས་ཡཱ་ཝཱེའི་མཚན་ལ་སྟོད་ཅིག

༡༤ ཁོང་གི་དམ་པ་ཀུན་ནམ་ཁོང་ཉིད་དང་། ཉེ་བའི་ཨིས་ར་ཨེལ་གྱི་བུ་རྣམས་ཀྱི། དཔལ་ཕྱིར་ཉིད་ཀྱི་མི་སྡེའི་རྭ་མཐོར་མཛད། ཡ་ཧོ་ཝཱ་ལ་བསྟོད་པར་གྱིས་ཤིག་ཨང་༎

༡༤༩

ཧལ་ལེ་ལུ་ཡཱ། ཡ་ཧོ་ཝཱ་ལ་མགུར་གླུ་གསར་པ་ཞིག་ཕུག་ཞིག དམ་པ་རྣམས་ཀྱི་ཚོགས་ནང་ཁོང་ལ་སྟོད་པར་གྱིས།

༢ ཨིས་ར་ཨེལ་རང་གི་མཛད་པོའི་ནང་དགའ་བར་ཤོག ཙི་ཨོན་གྱི་བུ་རྣམས་རྒྱལ་པོའི་རྐྱེན་གྱིས་སྐྱིད་ཤོག

༣ དེ་ཚོས་གར་རྩེད་ཅིང་ཁོང་གི་མཚན་ལ་སྟོད་ཤོག རྔ་དང་སྒྲ་སྙན་ནང་ཁོང་ལ་བསྟོད་དབྱངས་ཕུལ་ཞིག

༤ དེའི་རྒྱུ་ཡཱ་ཝཱེ་ཁོང་ཉིད་མི་སྡེར་དགྱེས་པ་ཡིན། ཁོང་གིས་སྙེམས་ཆུང་མི་རྣམས་སྐྱབས་ཀྱིས་མཛེས་པར་བྱ།

༥ དམ་པ་རྣམས་ཀྱིས་དཔལ་གྱི་ཕྱིར་ངོམ་སྟོན་པར་ཤོག དེ་རྣམས་མལ་ཁྲིའི་སྟེང་དུའང་དགའ་ཞིང་གླུ་ལེན་ཤོག

༦ མི་བརྒྱུད་སོ་སོར་དགྲ་ལན་འཇལ་བའི་ཕྱིར་དུ་དང་། མི་སྡེ་རྣམས་ལ་ཆད་པས་གཅོད་པའི་ཕྱིར་དུ་དང་།

༧ དེ་རྣམས་ཀྱི་རྒྱལ་པོ་རྣམས་ནི་ལྕགས་སྒྲོག་རྣམས་དང་། དེ་ཚོའི་མི་ཆེན་རྣམས་ལྕགས་སྒྲོག་གིས་འཆིང་མཛད་ཅིང་།

༨ དེ་རྣམས་ལ་བྲིས་ཡོད་པའི་ཉེས་ཆད་གཏོང་བའི་ཕྱིར།

༩ དེ་རྣམས་ཀྱི་ཞལ་ནང་དཀོན་མཆོག་ལ་བསྟོད་པ་དང་། ཕྱག་ཏུ་ཁ་གཉིས་པའི་རལ་གྲི་ཡོད་པར་ཤོག་ཅིག ཁོང་གི་དམ་པ་ཀུན་ལ་ཟིལ་ནོན་འདི་ཡོད་དོ། ཧལ་ལེ་ལུ་ཡཱ༎

༡༥༠

ཡ་ཧོ་ཝཱ་ལ་བསྟོད་པར་གྱིས་ཤིག་ཨང་། ཁོང་གི་གཙང་ཁང་ནང་དཀོན་མཆོག་ལ་སྟོད། ཁོང་གི་སྟོབས་ཀྱི་དབྱིངས་ནང་ཁོང་ལ་སྟོད།

༢ མཐུ་ལྡན་ཕྲིན་ལས་རྣམས་ཕྱིར་ཁོང་ལ་སྟོད། ཆེ་ཁྱད་འགངས་ཅན་མཚུངས་པར་ཁོང་ལ་སྟོད།

༣ རག་དུང་སྒྲ་དང་བཅས་ཁོང་ལ་སྟོད་ཅིག པི་ཝང་དང་སྒྲ་སྙན་བཅས་ཁོང་ལ་སྟོད།

༤ གར་དང་རྔ་རྡུང་ཞིང་ཁོང་ལ་སྟོད་ཅིག རྒྱུད་ལྡན་རོལ་ཆས་དང་གླིང་བུའི་ནང་སྟོད།

༥ སྐད་ཆེའི་སྦུག་ཆལ་དང་བཅས་ཁོང་ལ་སྟོད། སྐད་ཆེའི་སིལ་སྙན་དང་བཅས་ཁོང་ལ་སྟོད།

༦ དབུགས་ཐོགས་ཚད་ཀྱིས་ཡཱ་ཝཱེ་ལ་སྟོད་ཤོག ཡ་ཧོ་ཝཱ་ལ་བསྟོད་པར་གྱིས་ཤིག་ཨང་༎ ༎

ལེགས་བཤད་ཀྱི་མདོ།

༡

ཨིས་ར་ཨེལ་གྱི་རྒྱལ་པོ་དཱ་བིད་ཀྱི་སྲས་ཤ་ལོ་མོའི་ལེགས་བཤད་ནི།

༢ ཤེས་རབ་མན་ངག་རྟོགས་པ་དང་། ཡེ་ཤེས་ཀྱི་མན་ངག་རྣམས་བླང་བ་དང་།

༣ ཤེས་རབ་དང་དྲང་བ་ཉིད་དང་ཁྲིམས་དྲང་པོའི་གདམས་ངག་དང་། བློ་གཟུ་བོ་རྙེད་པ་དང་།

༤ དྲང་སུམ་རྣམས་མཛངས་པར་བྱེད་པ་དང་། གཞོན་ནུ་རྣམས་ལ་རིག་པ་དང་བློ་གྲོས་སྟེར་དུ་དང་།

༥ མཁས་པའི་མིས་ཐོས་པ་ན་རིག་པ་ལྷག་པར་རྙེད་ཅིང་། བློ་ལྡན་དག་ལ་ཇུས་རྙེད་པར་འགྱུར་ཞིང་།

༦ ལེགས་བཤད་དང་། དོན་འགྲེལ་དང་། མི་མཁས་པའི་གསུང་དང་། གབ་ཚིག་རྣམས་རྟོགས་པའི་དོན་དུའོ༎

༧ ཡ་ཧོ་ཝཱ་ལ་བག་བྱེད་པ་ནི། རིག་པ་ཀུན་གྱི་ཐོག་མའོ། འོན་ཀྱང་བླུན་པོས་ཤེས་རབ་དང་། གདམས་ངག་གཉིས་པོ་ལ་ཁྱད་དུ་སོད་དོ།

༨ ངའི་བུ། རང་གི་ཕའི་བཀའ་ལ་ཉོན། མའི་བཀའ་ཡང་འདོར་བར་མ་བྱེད།

༩ འདི་ནི་ཁྱེད་ཀྱི་མགོ་ཐོག་གི་ཅོད་པན་ཟིལ་ལྡན་དང་། མཇིང་པའི་མགུལ་རྒྱན་དེ་ལགས་སོ༎

༡༠ ངའི་བུ། ཇི་སྟེ་སྡིག་ཅན་གྱི་སླུ་ན་མ་ཉན་ཞིག

༡༡ གལ་ཏེ་དེ་དག་གིས། མི་གསོད་པའི་དོན་དུ་སྒུག་པ་དང་། རྒྱུ་མཚན་མེད་པར་ནོངས་མེད་པའི་མི་ལ་འཇབ་སྡོད་དུ། ང་དང་མཉམ་དུ་ཤོག་དང་།

༡༢ གཤིན་ཡུལ་གྱི་ཚུལ་དུ་དེ་དག་ཧྲིལ་པོ་དང་། གཡང་དུ་འགྲིལ་མཁན་འདྲ་བར་གསོན་པོར་མིད་པར་བྱ།

༡༣ དེ་ནས་རིན་ཆེན་ནོར་སྣ་ཚོགས་ངེད་ལ་ཐོབ་ཅིང་། རང་གི་ཁང་པ་བཅོམ་ནོར་གྱིས་འགེང་བར་བྱ།

༡༤ ངེད་དང་སྐྱིད་སྡུག་གཅིག་པ་གྱིས་ལ། ང་ཅག་ཀུན་ལ་དངུལ་ཁུག་གཅིག་རང་ཡོད་པ་འགྱུར་རོ་ཟེར་ན།

༡༥ ངའི་བུ། དེ་དག་དང་མཉམ་དུ་ལམ་ལ་ཡང་མ་འགྲོ་ཞིག དེ་དག་གི་ལམ་ལས་ཀྱང་རང་གི་རྐང་པ་སྲུངས་ཤིག

༡༦ དེ་ཅིའི་ཕྱིར་ཞེ་ན། ལས་ངན་བྱེད་པ་ལ་དེ་དག་གི་རྐང་པ་མགྱོགས་ཤིང་། མི་གསོད་དུ་རྒྱུག

༡༧ འདབ་ཆགས་ཀྱི་མཐོང་སར། བྱ་རྒྱ་འཛུག་པ་དོན་རེ་ཆུང་སྟེ།

༡༨ དེ་དག་རང་སྲོག་གཅོད་དུ་སྒུག་ཅིང་། རང་ཉིད་ལ་འཇབ་པའོ།

༡༩ དངུལ་གྱིས་བདག་པོའི་སྲོག་གཅོད་པས། དངུལ་འདོད་ཅན་གྱི་ལམ་ཡང་དེ་ཀ་ཡིན།

༢༠ ལམ་སྲང་ནང་ཤེས་རབ་ཀྱིས་འབོད་ཅིང་། ལམ་མདོ་རྣམས་ན་འབོད་སྒྲོག་སྟེ།

༢༡ དེས་འདུ་འཛི་ཅན་གྱི་ལམ་མདུད་རྣམས་ན་འབོད། རྟ་སྒོ་རྣམས་དང་གྲོང་ཁྱེར་ནང་གསུང་གླེང་ཞིང་།

༢༢ ཁྱོད་དྲང་སུམ་རྣམས། ནམ་གྱི་བར་དུ་དྲང་སུམ་ལ་ཆགས་པར་བྱ། ཁྱོད་འཕྱ་མཁན་རྣམས། ནམ་གྱི་བར་དུ་འཕྱ་བ་ལ་དགའ་ཞིང་། གླེན་པ་རྣམས་ཀྱིས་རིག་པ་ལ་སྡང་བར་བྱ།

༢༣ ངའི་བཀྱོན་ཚིག་དང་དུ་བློངས་ཤིག ཀྱེ་ཧོ། ཁོ་བོས་ཉིད་ཀྱི་སེམས་ཉིད་ཁྱོད་ཐོག་དབབ་ཅིང་། ཉིད་ཀྱི་བཀའ་མཆིད་ཁྱོད་ལ་ངོ་སྤྲོད་པར་བྱའོ༎

༢༤ གང་ལ་ཞེ་ན། ངས་བོས་ཀྱང་། ཁྱོད་མ་ཉན། ངས་ལག་པ་བཏང་མོད། སུས་ཀྱང་སྣང་རྟགས་མ་བྱས།

༢༥ དེའི་སྟེང་དུ་ངའི་ཇུས་ཐམས་ཅད་ཅང་མིན་བྱས་ཏེ། ངའི་བཀྱོན་ཚིག་ལ་མ་རྩིས་པས་ན།

༢༦ ཁྱོད་ཅག་ཉོན་མོངས་པའི་དུས། ང་ཡང་དགོད་ཅིང་། ཁྱོད་འཇིགས་པའི་ནང་ལྟུང་སྐབས་ངས་ཀྱང་འཕྱ་བར་བྱའོ།

༢༧ རླུང་དམར་ལྟར་རང་གི་འཇིགས་པ་འབབ་ཅིང་། སྐོར་རླུང་ལྟར་རང་གི་ཉོན་མོངས་པ་འབྱུང་དུས་དང་། ཡི་མུག་པ་དང་སྲོག་གཟེར་འབྱུང་དུས་སུ།

༢༨ དེ་དག་གིས་ཁོ་བོ་ལ་འབོད་འགྱུར་ཡང་། ཁོ་བོས་ཨ་ལན་མི་གཏང་། ཨུ་ཚུགས་བཏང་ནས་ཁོ་བོ་འཚོལ་བར་བྱའི། ཁོ་བོ་རྙེད་པར་མི་འགྱུར།

༢༩ དེ་ཅིའི་ཕྱིར་ཞེ་ན། དེ་དག་གི་ཤེས་རབ་ལ་སྡང་ཞིང་། ཡ་ཧོ་ཝཱ་ལ་བག་བྱེད་པ་དེ་དང་དུ་ཡང་མ་བླངས་པའི་ཕྱིར་རོ།

༣༠ ཁོ་བོའི་ཇུས་ལ་ཡང་མ་དགའ་བར། ཁོ་བོའི་བསྡམ་བཞག་རྣམས་ལའང་ཁྱད་དུ་གསོད་དོ།

༣༡ དེ་བས་ན་དེ་དག་རང་གི་ལམ་གྱི་འབྲས་བུ་ལས་ཟ་ཞིང་། རང་གི་ཇུས་ཀྱིས་ཚིམ་པར་འགྱུར།

༣༢ དྲང་སུམ་རྣམས་རྒྱབ་ཏུ་ཟློག་པས་ནི། དེ་དག་གསད་ཅིང་། གླེན་པ་རྣམས་ཀྱི་དོན་གྲུབ་པས། དེ་དག་སྲོག་དང་འཕྲལ་བར་འགྱུར།

༣༣ འོན་ཀྱང་གང་དང་གང་ཁོ་བོ་ལ་ཉན་པ་ནི་ཉེ་ཞོ་མེད་པར་བདེ་བར་གནས་ཤིང་། བར་ཆད་ཀྱི་འཇིགས་པ་ལས་བྲལ་ཏེ། སེམས་ལྷོད་འགྲོ་བར་འགྱུར་རོ༎

༢

ངའི་བུ། ཇི་སྟེ་ཁོ་བོའི་བཀའ་མཆིད་རྣམས་དང་དུ་བླང་སྟེ། ངའི་བཀའ་རྒྱ་རྣམས་ཁྱོད་རང་གི་དྲུང་དུ་འཇོག་ཅིང་།

༢ ཤེས་རབ་ལ་རྣ་བ་བླག་པ་དང་། རིག་པ་ལ་སྙིང་བཏང་སྟེ།

༣ རིག་པའི་ཕྱིར་འབོད་སྒྲོག་ཅིང་། བློ་གྲོས་ཀྱི་ཕྱིར་སྐད་འདོན་ཏེ།

༤ དངུལ་འཚོལ་བ་ལྟར་དེ་འཚོལ་ཞིང་། སྦས་པའི་གཏེར་འཚོལ་བ་འདྲར་དེ་ལ་བསྙེགས་ན།

༥ དེ་ནས་ཡ་ཧོ་ཝཱ་ལ་བག་བྱེད་པ་དེ་ཅི་ཡིན་རྟོགས་ཤིང་། དཀོན་མཆོག་གི་ཡེ་ཤེས་རྙེད་པར་འགྱུར་རོ།

༦ དེ་ཅིའི་ཕྱིར་ཞེ་ན། ཡ་ཧོ་ཝཱས་ཤེས་རབ་གནང་ཞིང་། ཁོང་གི་ཞལ་ལས་ནི་ཡེ་ཤེས་དང་བློ་གྲོས་འཐོན་ནོ།

༧ ཆོས་དྲང་པོའི་དོན་དུ་ཤེས་རབ་དེ་ཁོ་ན་ཉིད་འཇོག་པར་མཛད་ཅིང་། བློ་དྲང་པོའི་ངང་ན་འགྲུལ་བ་རྣམས་ཀྱི་ཕུབ་ཁོང་ལགས་པས།

༨ གཤགས་ཀྱི་ལམ་རྣམས་སྐྱོབ་ཅིང་། ཉིད་ཀྱི་སྐྱེས་བུ་དམ་པ་རྣམས་ཀྱི་ལམ་སྲུང་བར་མཛད།

༩ དེ་ནས་ཁྱོད་ཀྱིས་དྲང་བ་ཉིད་དང་། ཞལ་ཆེ་གཅོད་པ་དང་། བློ་གཟུ་བོ་དང་། ལམ་བཟང་ཐ་དག་རྟོགས་པར་འགྱུར་རོ།

༡༠ དེ་ཅིའི་ཕྱིར་ཞེ་ན། ཁྱོད་ཀྱི་སྙིང་ནང་ཤེས་རབ་འཇུག་ཅིང་། ཁྱོད་ཀྱི་སེམས་ཀྱིས་རིག་པ་ལ་བསོད་པར་འགྱུར།

༡༡ མི་ངན་གྱི་ལམ་དང་ལྟ་ལོག་གི་གཏམ་ལབ་མཁན་ལས་ཁྱོད་སྐྱོབ་པའི་ཕྱིར་དུ་ཤན་འབྱེད་པས་ཁྱོད་སྲུང་ཞིང་། བློ་གྲོས་ཀྱིས་སྐྱོབས་པར་འགྱུར།

༡༢ དེ་དག་མུན་པའི་ལམ་དུ་འདོང་ཕྱིར་ལམ་དྲང་པོ་བརླག་པར་བྱེད་དེ།

༡༣ ངན་པ་བྱེད་པ་ལ་དགའ་ཞིང་། སྡིག་སྤྱོད་ཀྱི་ལྟ་ལོག་ལ་ཡིད་མགུ།

༡༤ དེ་དག་གི་ལམ་གཡོན་པོ་སྟེ། ལོག་པར་གྱི་ལམ་ལ་འགྲོ་བར་བྱེད།

༡༥ མོ་ཡན་ནམ། ཁྱོད་ལ་ལྕེ་བཀོལ་བའི་མོ་ཡན་ལས་ཁྱོད་སྐྱོབ་པའི་ཕྱིར་རོ།

༡༦ དེ་ཚོས་རང་གི་ན་གཞོན་གྱི་བདག་པོ་སྤོང་ཞིང་།

༡༧ རང་གི་དཀོན་མཆོག་གི་ཞལ་ཆད་བརྗེད་པར་བྱེད།

༡༨ གང་ལ་ཞེ་ན། མོའི་ཁྱིམ་འཆི་བའི་ཕྱོགས་སུ་གཉེར་ཞིང་། མོའི་ལམ་རོའི་ཐད་དུ་ཕྱིན་ཏེ།

༡༩ མོའི་ཐད་དུ་ཕྱིན་པ་གང་ཡང་ཕྱིར་མི་ལོག སྲོག་གི་ལམ་ཡང་མི་འཛིན་ནོ།

༢༠ མི་བཟང་པོའི་ལམ་དུ་ཁྱོད་འགྲུལ་ཞིང་། ཆོས་དྲང་པོའི་ལམ་འཛིན་པར་བྱོས་ཤིག

༢༡ གང་ལ་ཞེ་ན། མི་དྲང་པོ་ཡུལ་ནང་གནས་ཤིང་། མཐར་ཕྱིན་པ་རྣམས་དེ་ནང་ལུས་འགྱུར་གྱིས།

༢༢ སྡིག་སྤྱོད་ས་གཞི་ལས་འཕྲལ་ཞིང་། ལོག་པར་ཅན་རྣམས་ས་གཞི་ལས་དྲུང་འབྱིན་པར་འགྱུར་བའི་ཕྱིར་རོ༎

༣

ངའི་བུ། ངའི་བཀའ་རྒྱ་མ་བརྗེད་པར། ཁྱོད་ཀྱི་སྙིང་གིས་ངའི་བཀའ་རྣམས་འཆང་བར་གྱིས་ཤིག

༢ གང་ལ་ཞེ་ན། དེ་དག་གི་ཚེ་རིང་པོ་དང་། ན་སོ་ཆེན་པོ་དང་། ཞི་བདེ་ཁྱོད་ལ་སྣོན་པར་འགྱུར།

༣ སྙིང་རྗེ་དང་བདེན་པ་ཉིད་ནི་ཁྱོད་ལས་མི་འབྲལ་ཕྱིར། དེ་གཉིས་པོ་རང་གི་སྐེ་ལ་བཏག་སྟེ། སྙིང་གི་བྱང་བུའི་ཐོག་ཏུ་ཡི་གེར་བྲིས་ཤིག་དང་།

༤ དཀོན་མཆོག་དང་མི་གཉིས་ཀའི་སྤྱན་དུ་ཁྱོད་མཛེས་ཤིང་། བཀུར་ཏེ་ཆེན་པོ་ཐོབ་པར་འགྱུར་རོ༎

༥ རང་གི་སྙིང་ཚང་མ་ནས་ཡ་ཧོ་ཝཱ་ལ་བློ་ཐོད་ཅིག རང་གི་བློ་གྲོས་ལ་མ་རྟེན་ཞིག

༦ ཁྱེད་རང་གི་ལམ་ཀུན་ནང་ཁོང་ཁས་ལེན་ཞིག་དང་། ཁོང་གིས་ཁྱོད་ཀྱི་ལམ་རྣམས་སྟོན་པར་འགྱུར།

༧ རང་གི་མཐོང་སྣང་དུ་རང་མཁས་པར་མ་གྱུར་ཅིག ཡ་ཧོ་ཝཱ་ལ་བག་གྱིས་ཤིག ངན་པ་ལས་འབྲལ་བར་གྱུར་ཅིག

༨ དེ་ནི་ཁྱོད་ཀྱི་ལྟེ་བ་ལ་སྨན་དང་། རུས་པ་ལ་རྐང་མར་དུ་འགྱུར་བར་འགྱུར།

༩ རང་གི་རྒྱུ་ནོར་དང་འཕེལ་འགྱུར་ཐམས་ཅད་ཀྱི་ཐོག་ཕུད་ཀྱི་སྒོ་ནས་ཡ་ཧོ་ཝཱ་ལ་བཀུར་སྟི་གྱིས་ཤིག་དང་།

༡༠ ཁྱེད་ཀྱི་བང་མཛོད་རྣམས་གང་སྟེ། ཁྱོད་ཀྱི་འཆག་གཞོང་རྣམས་ནས་རྒུན་ཆང་གསར་པ་ལུད་པར་འགྱུར་རོ༎

༡༡ ངའི་བུ། ཡ་ཧོ་ཝཱའི་གདུལ་ལུགས་དེ་ཁྱད་དུ་མ་སོད། ཁོང་གི་འཇུན་ལུགས་ཀྱིས་ཀྱང་བསུན་པར་མ་གྱུར་ཅིག

༡༢ དེ་ཅིའི་ཕྱིར་ཞེ་ན། ཕས་སྡུག་པར་འཛིན་པའི་བུ་འཇུན་པ་ལྟར་དུ། ཡ་ཧོ་ཝཱས་བྱམས་པ་རྣམས་ཁོང་གིས་འདུལ་བར་ཡང་མཛད་དོ༎

༡༣ ཡེ་ཤེས་བརྙེས་པའི་སྐྱེས་བུ་དང་། བློ་གྲོས་ཐོབ་པའི་མི་བོ་བདེ་ཞིང་ལེགས་སོ།

༡༤ དེ་ཅིའི་ཕྱིར་ཞེ་ན། འཚོང་ཟོང་འདི་ནི་དངུལ་གྱི་འཚོང་ཟོག་དང་། དེའི་ཁེ་འབོགས་སུ་ཐོབ་པའི་ནོར་ནི་གསེར་བཙོ་མ་བས་ཀྱང་རབ་སྟེ།

༡༥ པད་མ་ར་ག་བས་ཀྱང་འདི་ནི་རབ་ཏུ་རིན་ཐང་ཆེ། ཁྱོད་ཀྱིས་འདོད་པ་སྐྱེད་ནུས་པའི་དངོས་པོ་ཡོད་དོ་ཅོག་ནི་འདིའི་མཚུངས་ཟླར་མི་ཕྱིན།

༡༦ དེའི་ཕྱག་གཡས་པའི་ནང་ན་ཚེ་རིང་དང་། ཕྱག་གཡོན་ནང་ན་དབྱིགས་དང་ཞེ་ས་གདའ།

༡༧ དེའི་གཤེགས་ལམ་རྣམས་དགའ་བདེའི་ལམ་དང་། དེའི་ཕེབས་ལམ་ཐམས་ཅད་ནི་ཞི་བདེའོ།

༡༨ དེ་དང་དུ་ལེན་པ་རྣམས་ལ་སྲོག་གི་སྐྱེ་ཤིང་དུ་གྱུར་ཏེ། དེ་འཆང་བ་ཐམས་ཅད་བདེ་བ་དང་ལྡན་ནོ༎

༡༩ ཡ་ཧོ་ཝཱས་ཡེ་ཤེས་ཀྱིས་ས་གཞིའི་རྨང་བཏིང་སྟེ། མཁྱེན་རབ་ཀྱིས་ནམ་མཁའ་བརྟན་པར་མཛད།

༢༠ ཁོང་གིས་མཁྱེན་རིག་གིས་གཏིང་ཟབ་པོ་རྣམས་སོ་སོར་ཕྲལ་ཏེ། ནམ་མཁའ་ལས་ཟིལ་པ་འཐིག་གོ།

༢༡ ངའི་བུ། དེ་དག་རང་གི་མིག་ལས་འབྲལ་དུ་མི་འཇུག་པར། ཤེས་རབ་དང་ཤན་འབྱེད་པ་མངའ་བར་གྱིས་ཤིག

༢༢ དེ་དག་ནི་ཁྱོད་ཀྱི་སེམས་ཀྱི་སྲོག་དང་། མགུལ་གྱི་རྒྱན་དུ་འགྱུར་བར་འགྱུར།

༢༣ དེ་ནས་ཁྱོད་རང་གི་ལམ་ནང་བརྟན་པོར་འགྲུལ་ཞིང་། ཁྱོད་ཀྱི་རྐང་པ་འབུབ་པར་ཡང་མི་འགྱུར།

༢༤ ཁྱོད་ཉལ་བའི་དུས་སུ་འཇིགས་པར་ཡང་མི་འགྱུར། འོ་ན་ཁྱོད་ཉལ་ཞིང་གཉིད་ཞིམ་པོ་ལོག་པར་འགྱུར།

༢༥ བློ་བུར་གྱི་འཇིགས་པའམ། སྡིག་སྤྱོད་རྣམས་སྟོངས་བྱེད་འོང་དུས་སུ་འཇིགས་པར་མ་གྱུར་ཞིག

༢༦ གང་ལ་ཞེ་ན། ཡ་ཧོ་ཝཱ་ནི་ཁྱོད་ཀྱི་གདེང་ཚད་དུ་འགྱུར་ཞིང་། མི་འཁད་པའི་དོན་དུ་ཁྱོད་ཀྱི་རྐང་པ་སྲུང་བར་འགྱུར་རོ༎

༢༧ ཁྱོད་ཀྱི་ལག་པའི་ནང་དུ་དྲིན་བྱེད་པའི་དབང་ཡོད་པའི་རིང་དུ། དྲིན་ཐོབ་འོས་པ་རྣམས་ལས་ཕྱི་འཐེན་མ་བྱེད་ཅིག

༢༨ རང་གི་ལག་པར་ཡོད་དུས་སུ་རང་གི་ཁྱིམ་མཚེས་ལ། ད་ལྟ་སོང་ཞིག་དང་། ཡང་ལོག་ཤོག ངས་སང་ཉིན་སྦྱིན་པར་བྱའོ་ཞེས་མ་ཟེར་ཞིག

༢༩ རང་གི་ཁྱིམ་མཚེས་ཁྱོད་དྲུང་ན་བློ་བདེ་བར་སྡོད་པའི་ཚེ། ཁོའི་ཕྱིར་གྲོས་ངན་མ་བྱེད་ཅིག

༣༠ ཁྱོད་ལ་གནོད་པ་མ་བསྐྱལ་བར། མི་གང་ལའང་དོན་མེད་དུ་འཁྲུག་པ་མ་བྱེད་ཅིག

༣༡ དབང་ཆོས་བྱེད་མཁན་ལ་ཕྲག་དོག་མ་བསྐྱེད་པར། དེ་ལྟ་བུའི་ལམ་གང་རུང་དང་དུ་མ་བླངས་ཤིག

༣༢ དེ་ཅིའི་ཕྱིར་ཞེ་ན། ལྟ་ལོག་ཅན་ལ་ཡ་ཧོ་ཝཱ་ཞེན་ལོག་གིས། ཆོས་དྲང་པོ་དང་བཅས་སུ་ཁོང་གི་སྙིང་གཏམ་བཞུགས་སོ།

༣༣ སྡིག་སྤྱོད་རྣམས་ཀྱི་ཁྱིམ་ནང་ཡ་ཧོ་ཝཱའི་དམོད་པ་གནས་ཀྱིས། མི་དྲང་པོའི་ཁྱིམ་ལ་བྱིན་གྱིས་རློབས་པར་མཛད།

༣༤ འཕྱ་མཁན་རྣམས་ལ་ཁོང་གིས་ཀྱང་འཕྱ་ངེས། འོན་ཀྱང་དམན་སེམས་ལྡན་པ་ལ་ཐུགས་རྗེ་གཟིགས་སོ།

༣༥ མཛད་པ་རྣམས་ཀྱིས་དཔལ་མངའ་འགྱུར་ཡང་། བློན་པོ་རྣམས་ནི་ངོ་ཚས་འཁྱེར་བར་འགྱུར་རོ༎

༤

བུ་རྣམས། ཕ་ངའི་ཞལ་ཏ་ལ་ཉོན་ཞིག་དང་། ཤེས་བྱ་རྟོགས་སུ་བློ་ཧྲིལ་ཞིག

༢ དེ་ཅིའི་ཕྱིར་ཞེ་ན། ངས་ཁྱོད་ཚོ་ལ་བསྟན་པ་བཟང་པོ་སྟོན་པས། ངའི་ཚུལ་ཁྲིམས་མ་དོར་ཞིག

༣ གང་ལ་ཞེ་ན། བདག་ནི་རང་གི་ཕའི་བུ་དང་། མའི་མིག་གི་མདུན་དུ་གཅེས་ཕྲུག་གཅིག་པུ་ཡོད་པ་ཡིན་པས།

༤ ཁོང་གིས་ང་ལ་བསླབ་བྱ་གནང་ནས་འདི་སྐད་གསུངས། ངའི་གཏམ་ལ་ཁྱོད་ཀྱི་སྙིང་ཐོང་ཞིག ངའི་བཀའ་རྣམས་སྲུང་ལ་གསོན་པོར་གནས་པར་བྱོས།

༥ ཤེས་རབ་བློངས་ཤིག ཤེས་བྱ་ལེན་ཞིང་བརྗེད་པ་མ་བྱེད་ཅིག ངའི་གཏམ་རྣམས་ལས་ཀྱང་མ་བྱོལ་ཞིག

༦ དེ་མ་སྤོང་ཞིག་དང་། དེས་ཁྱོད་སྲུང་བར་འགྱུར། དེ་ལ་གཅེས་པར་འཛིན་ཞིག་དང་། དེས་ཁྱོད་སྐྱོབ་པར་འགྱུར་རོ།

༧ ཤེས་རབ་ནི་གཙོ་ཆེ་བ་དེ་ཡིན་པས། ཤེས་རབ་ལེན་པར་གྱིས་ཤིག རང་གི་རྙེད་པ་ཀུན་དང་བཅས་སུ་གོ་བ་སྐྱེད་པར་བྱོས།

༨ དེ་མཐོ་བར་གྱིས་ཤིག་དང་། དེས་ཀྱང་ཁྱེད་མཐོ་སར་འཇོག་པར་འགྱུར། ཁྱོད་ཀྱིས་དེའི་འགུལ་ལ་འཁྱུད་པའི་དུས་སུ། དེས་ཁྱོད་ལ་ཞེ་ས་སྟེར་བར་འགྱུར་རོ།

༩ དེས་ཁྱོད་ཀྱི་མགོའི་སྟེང་དུ་ཐུགས་རྗེའི་གཙུག་རྒྱན་གྱིས་རྒྱན་ཞིང་། ཟིལ་གྱི་ཅོད་པན་གནང་བར་འགྱུར།

༡༠ ཀྱེ་ངའི་བུ། ཉོན་ལ། ངའི་གཏམ་དང་དུ་ལོངས་ཤིག་དང་། ཁྱོད་ཀྱི་ཚེའི་ལོ་གྲངས་མང་བར་འགྱུར།

༡༡ ངས་ཁྱོད་ལ་ཤེས་རབ་ཀྱི་ལམ་གྱི་བསླབ་བྱ་བཏང་སྟེ། ལམ་དྲང་པོའི་ནང་ལ་ཁྱོད་ཁྲིད་པ་ཡིན།

༡༢ འགྲུལ་དུས་ཁྱོད་ཀྱི་རྐང་པ་གུ་དོག་སར་ཕྱིན་པར་ཡང་མི་འགྱུར། རྒྱུག་དུས་སུ་འབུབ་པར་ཡང་མི་འགྱུར།

༡༣ གདམས་ངག་དམ་དུ་འཇུ་ཞིང་མ་ཕུད་ཅིག འདི་ནི་ཁྱོད་ཀྱི་གསོན་པ་ཉིད་ཡིན་པས་ན། དེ་བདག་ཏུ་བཟུང་ཞིག

༡༤ སྡིག་སྤྱོད་ཀྱི་ལམ་དུ་མ་ཞུག་ཤིག མི་ངན་གྱི་ལམ་དུའང་མ་འགྲོ་ཞིག

༡༥ དེ་ལས་འབྱོལ་ཞིང་། དེའི་མདུན་ལ་མ་འགྲོ་ཞིག དེ་ལས་ཕྱིར་ལོག་ལ་ཕར་སོང་ཞིག

༡༦ དེ་ཅིའི་ཕྱིར་ཞེ་ན། གདུག་སྐྱལ་མ་བྱེད་པར་དེ་དག་གཉིད་མི་ལོག སུ་ཞིག་མ་བསྒྱེལ་བར་དུ་དེ་དག་ལ་གཉིད་མི་ཁུག

༡༧ དེའི་རྒྱུ་ནི། དེ་དག་གིས་ལས་ངན་གྱི་བག་ལེབ་ཟ་ཞིང་། དྲག་ཤུལ་གྱི་རྒུན་ཆང་འཐུང་ངོ་།

༡༨ འོན་ཀྱང་མི་དྲང་པོའི་འགྲོ་ལམ་ནི་ཕུན་སུམ་ཚོགས་པའི་ཉིན་མོའི་བར་དུ་ཇེ་ཆེར་སྣང་བར་བྱེད་པའི་འཕྲོ་བྱེད་ཀྱི་འོད་དང་འདྲ།

༡༩ སྡིག་སྤྱོད་ཀྱི་ལམ་ནི་སྨག་རུམ་དང་འདྲ་བས། དེ་དག་ཅི་ལས་འབུབ་པར་འགྱུར་བ་མི་ཤེས་སོ༎

༢༠ ངའི་བུ། ངའི་གཏམ་ལ་ཡིད་གཞུང་བར་གྱིས། ངའི་གླེང་མོ་ལ་རྣ་བ་ཐོད་ཅིག

༢༡ དེ་དག་རང་གི་མིག་ལས་འབྲལ་དུ་མི་འཇུག་པར། རང་གི་སྙིང་གི་དཀྱིལ་དུ་ཆོངས་ཤིག

༢༢ གང་ལ་ཞེ་ན། སུ་ལ་འདི་དག་ཐོབ་ན། དེ་ལ་གསོན་པ་ཉིད་དང་། ལུས་ཧྲིལ་པོའི་ཕྱིར་ཁམས་བཟང་བྱེད་པ་ལགས།

༢༣ བསྲུང་བྱ་ཐམས་ཅད་ཀྱི་ནང་ནས་རང་གི་སྙིང་སྲུང་ཞིག གང་ལ་ཞེ་ན། དེ་ནི་ཚེའི་སྲོག་གི་འབྱུང་གནས་ཡིན་པའི་ཕྱིར་རོ༎

༢༤ ལྟ་ལོག་གི་ཁ་རང་ལས་འདོར་ཞིང་། ལོག་པར་བྱེད་ཀྱི་ཁ་ལྤགས་རང་ལས་རྒྱང་རིང་དུ་དབྱུག་ཅིག

༢༥ རང་གི་མིག་དྲང་པོར་ལྟ་བར་བྱོས། རང་གི་མིག་ལྤགས་ཀྱི་མདུན་དུ་དྲང་པོར་ལྟ་བར་བྱོས།

༢༦ རང་གི་རྐང་པའི་གོམ་སྟབས་ལ་བསམ་པ་སྐོར་ཞིག་དང་། རང་གི་ལམ་ཐམས་ཅད་བརྟན་པར་འགྱུར།

༢༧ གཡས་སམ་གཡོན་དུ་མ་གཡོ་བར། རང་གི་རྐང་པ་ངན་པ་ལས་སྲུངས་ཤིག།

༥

ངའི་བུ། བདག་གི་ཤེས་རབ་ཀྱི་ཕྱོགས་སུ་ཡིད་གཞུང་ཞིང་། ངའི་ཤེས་བྱ་ལ་རྣ་བ་ཐོད་ཅིག

༢ དེ་ནས་ཁྱོད་ཀྱིས་རྣམ་པར་རྟོག་པ་ལ་ལྟ་ཞིང་། རང་གི་མཆུ་རིག་པ་དང་ལྡན་པར་འགྱུར་རོ།

༣ དེ་ཅིའི་ཕྱིར་ཞེ་ན། མོ་ཡན་གྱི་མཆུ་ལས་སྦྲང་རྩི་འཐིགས་ཤིང་། མོའི་ཁ་འབྲུ་མར་བས་ཀྱང་འཇམ་གྱིས།

༤ མོའི་མཐའ་མ་ནི་ཁན་པ་བས་ཀྱང་ཁ་ཞིང་། རལ་གྲི་ཁ་གཉིས་མ་ལས་ཀྱང་རྣོ་རྣོ་གདའ།

༥ མོའི་རྐང་པ་འཆི་སར་ཐུར་དུ་འབབ། མོའི་གོམ་སྟབས་ཀྱིས་དམྱལ་བ་འཛིན།

༦ དེ་ལྟར་མོས་སྲོག་གི་ལམ་སྙོམས་པོ་མི་ཐོབ། མོའི་ལམ་མི་རྟག་པ་ཡིན་མོད། མོས་དེ་མི་རྟོགས།

༧ དེ་བས་ན། ངའི་བུ་རྣམས། བདག་ལ་ཉོན་ཅིག་དང་། བདག་གི་ཁའི་གཏམ་ལས་མ་བྱོལ་ཞིག

༨ ཁྱོད་ཀྱི་ལམ་མོ་ལས་རྒྱང་རིང་པོར་སྤོས་ཤིག་དང་། མོའི་ཁྱིམ་གྱི་སྒོ་དང་ཉེ་བར་མ་ཕྱིན་ཅིག

༩ ཕྱིན་ན། ཁྱོད་ཀྱིས་རང་གི་གྲགས་པ་གཞན་ལ་སྟེར་ཞིང་། རང་གི་ཚེ་ལོ་སྙིང་རྗེ་མེད་པ་ལ་སྟེར་བར་འགྱུར་རོ།

༡༠ དེར་ཕྱིན་ན། མི་ཡན་རྣམས་ཁྱོད་ཀྱི་ནོར་གྱིས་འགྲངས་ཤིང་། མི་ཡན་གྱི་ཁྱིམ་ནང་ཁྱོད་ཀྱིས་འབད་པ་སླེབ་ཅིང་།

༡༡ རྗེས་སུ་ཁྱོད་ཀྱི་ཤ་དང་ལུས་པོ་ཟད་པར་འགྱུར་དུས། ཁྱེད་ཀྱིས་མྱ་ངན་བྱ་ཞིང་།

༡༢ ཨ་ཁ་ཁ། ངས་ཅིའི་ཕྱིར་དུ་ཞལ་གདམས་ལ་སྡངས་ཏེ། ངའི་སྙིང་གིས་བསྡམ་བཞག་ལ་ཁྱད་དུ་སད་པ་ཡིན།

༡༣ ཅིའི་ཕྱིར་རང་གི་སློབ་དཔོན་རྣམས་ཀྱི་བཀའ་ལ་མ་ཉན་ཏེ། རང་གི་བཤེས་གཉེན་ཚོ་ལ་ཅིའི་སླད་དུ་རྣ་བ་བཏུད་མ་བྱས།

༡༤ ཆོས་ཚོགས་དང་ཁྲོམ་དཀྱིལ་དུ་བདག་ངན་པ་ཐམས་ཅད་ལ་ཤིན་ཏུ་ཉེ་པོ་ཡོད་པ་ཡིན། ཞེས་ཁྱོད་ཀྱིས་སྨྲ་བར་འགྱུར།

༡༥ རང་གི་ཆུ་དོང་དང་། རང་གི་ཁྲོན་པ་ལས་འབྲུབ་པའི་ཆུ་འཐུང་ཞིག་དང་།

༡༦ ཁྱོད་ཀྱི་ཆུ་མིག་ཕྱི་རོལ་དང་། ཁྱོད་ཀྱི་ཆུའི་མ་ཡུར་ལམ་སྲང་རྣམས་སུ་ཅིའི་ཕྱིར་གཏོང་བར་བྱ།

༡༧ མི་ཡན་དང་མ་སྡོངས་པར། དེ་རྣམས་རང་གི་ཕྱིར་ཞོག

༡༨ དེ་ནས་ཁྱོད་ཀྱི་ཆུ་མིག་ནང་བྱིན་རླབས་དང་། རང་གི་ན་གཞོན་གྱི་ཆུང་མ་མཉམ་སྐྱིད་པོ་བྱོས་ཤིག

༡༩ ཡིད་དུ་འོང་བའི་ཤ་མོ་དང་། སེམས་སྡུག་པའི་གནའ་མོ་བཞིན་དུ། ཁྱོད་རང་གི་ཆུང་མའི་བྲང་ལ་དགའ་ཞིང་། རྒྱུན་དུ་དེའི་གཅེས་པ་བྱེད་པ་ལ་སྤྱོད་པར་གྱིས།

༢༠ ངའི་བུ། ཅིའི་ཕྱིར་དུ་ཁྱོད་ཀྱིས་མོ་ཡན་ལ་གདུང་ཞིང་། ཡན་པའི་པང་ལ་འབྱར་བར་བྱེད།

༢༡ དེ་ཅིའི་ཕྱིར་ཞེ་ན། ཡ་ཧོ་ཝཱའི་སྤྱན་ལམ་དུ་མིའི་ལམ་རྣམས་ཡོད་པས། དེའི་ལམ་ཐམས་ཅད་ལ་ཞིབ་ཏུ་གཟིགས་པར་མཛད།

༢༢ སྡིག་སྤྱོད་ཀྱི་ལས་ངན་རྣམས་ཀྱིས་དེ་རང་འཛིན་ཞིང་། དེ་རང་གི་སྡིག་པའི་ཐག་པས་དེ་རང་བཀྱིག་པར་འགྱུར།

༢༣ མན་ངག་དང་བྲལ་བཞིན་ཁོ་འཆི་བར་འགྱུར། དེའི་གཏི་མུག་ཆེན་པོའི་རྐྱེན་གྱིས་ལམ་སྟོར་བར་འགྱུར་རོ༎

༦

ངའི་བུ། ཇི་སྟེ་ཁྱོད་རང་གི་མཛའ་བོའི་ལག་མིར་སྡོད་ན། ཡང་ན་མི་ཡན་དང་ལག་ཆད་བཏང་ཡོད་ན།

༢ དེ་ནས་ཁྱོད་རང་གི་ཁའི་གཏམ་གྱིས་ཁྱོད་རང་རྙི་རུ་འཚུད་ཅིང་། རང་གི་ཁའི་ཚིག་གིས་ཁྱོད་རང་བཟུང་བ་ཡིན།

༣ ངའི་བུ། རང་གི་མཆེད་གྲོགས་ཀྱི་ལག་ཏུ་འཁད་པའི་ཚེ་ན། འདི་ལྟར་གྱིས་ཤིག རང་སྐྱོབ་པར་བྱོས། སོང་ལ་གུས་པ་བྱས་ཏེ། རང་གི་སྤུན་ལ་བཅོལ་བར་གྱིས་ཤིག

༤ རང་གི་མིག་ལ་གཉིད་དང་། མིག་ལྤགས་ལ་གཉིད་གཡུར་དུ་མ་ཆུག

༥ གནའ་བ་ལྟར་ཁྱི་ར་པའི་ལག་པ་དང་། བྱ་སྐོན་པའི་ལག་པ་ལས་འདབ་ཆགས་ལྟར་རང་སྐྱོབས་ཤིག

༦ སྙོམས་ལས་ཅན་ཁྱོད། གྲོག་མོའི་མདུན་དུ་སོང་ལ། དེའི་ལམ་རྣམས་ལ་བསམ་པ་སྐོར་ཞིང་མཁས་པར་གྱུར་ཅིག

༧ དེ་ལ་འགོ་དཔོན་དང་། ལྡིང་དཔོན་དང་། ཇོ་བོ་མེད་རུང་།

༨ དབྱར་དུས་སུ་རང་གི་ཁ་ཟས་ཀྱི་གྲལ་བྱེད། སྟོན་ཀར་རང་གི་རྒྱགས་སོག་པར་བྱེད།

༩ ཀྱེ་སྙོམས་ལས་ཅན། ག་ཚོད་བར་དུ་གཉིད་ལོག་པར་བྱ། རང་གི་གཉིད་ལས་ནམ་ལྡང་བར་བྱ།

༡༠ ད་དུང་ཅུང་ཟད་ཅིག་གཉིད་ལོག སྲིབ་ཙམ་གཉིད་ཐིབས་ཤིག གཉིད་ལོག་ཏུ་ཨེན་ཙམ་ལག་པ་ལྟོབ་ཅིག་དང་།

༡༡ རང་དབུལ་ཕོངས་པར་འགྱུར་བ་ནི་ཆོམ་པོ་ལྟར་དུ་དང་། ནོར་མེད་ནི་མཚོན་ཐོགས་པའི་མིའི་ཚུལ་དུ་སླེབ་པར་འགྱུར་རོ༎

༡༢ མི་ཅང་མིན་དང་སྡིག་སྤྱོད་ཀྱིས་ངག་འཁྱལ་ལ་སྤྱོད།

༡༣ དེ་དག་གི་མིག་གིས་མིག་བརྡ་གཏོང་ཞིང་། རྐང་པས་གཏམ་བྱེད། མཛུབ་མོས་མཛུབ་རིས་གཏོང་།

༡༤ དེའི་སྙིང་ནང་བསམ་པ་ལོག་པར་གདའ། རྒྱུན་དུ་ཇུས་ངན་ལྡིང་ཞིང་། འཁྲུག་པའི་ས་བོན་འདེབས་པར་བྱེད།

༡༥ དེའི་ཕྱིར་བློ་བུར་དུ་དེའི་ཐོག་ཏུ་ཉོན་མོངས་པ་འབབ་ཅིང་། བྱ་ཐབས་མེད་པར་བློ་བུར་དུ་ཆག་པར་འགྱུར།

༡༦ ཡ་ཧོ་ཝཱས་འཁོན་དུ་འཛིན་པ་ནི་རྣམ་པ་དྲུག་སྟེ། མ་ཟད་ཁོང་ཞེན་པ་ལོག་པ་རྣམ་པ་བདུན་ཡང་ཡོད།

༡༧ རློམ་སེམས་ཅན་གྱི་མིག་དང་། བརྫུན་ཅན་གྱི་ལྕེ་དང་། མི་ནོངས་མེད་ཀྱི་ཁྲག་གཟག་པའི་ལག་པ་དང་།

༡༨ ཇུས་ངན་ལྡིང་བའི་སྙིང་དང་། བསྟན་བཤིག་བྱེད་དུ་རྒྱུག་པའི་རྐང་པ་དང་།

༡༩ རྫུན་ཚིག་ལབ་པའི་རྫུན་གྱི་དཔང་པོ་དང་། སྤུན་གྱི་ཁྲོད་དུ་འཁྲུག་པའི་ས་བོན་འདེབས་མཁན་དང་བཅས་བདུན་ནོ༎

༢༠ ངའི་བུ། རང་གི་ཕའི་བཀའ་ལ་ཉོན། མའི་ཞལ་ཏ་མ་དོར་ཞིག

༢༡ འདི་དག་རྟག་ཏུ་རང་གི་སྙིང་ལ་དཀྲི་ཞིང་། རང་གི་མཇིང་པར་འདོགས་པར་བྱོས་ཤིག་དང་།

༢༢ དེས་ཁྱོད་འགྲོ་དུས་སུ་ལམ་སྣ་དང་། གཉིད་ལོག་དུས་སུ་མེལ་ཚེ་དང་། གཉིད་སད་དུས་སུ་ཁྱེད་ལ་གཏམ་གླེང་བྱེད་པར་འགྱུར་རོ།

༢༣ གང་ལ་ཞེ་ན། བུད་མེད་ངན་པ་དང་། མོ་ཡན་གྱི་ལྕེ་བཀོལ་བ་ལས་ཁྱོད་སྲུང་བའི་ཕྱིར་དུ། བཀའ་རྒྱ་ནི་སྒྲོན་མེ་དང་།

༢༤ ཞལ་སྒོ་ནི་འོད་ལགས་ཏེ། བསྡམ་བཞག་གི་ཞལ་ཏ་ནི་སྲོག་གི་ལམ་ལགས་པའི་ཕྱིར་རོ།

༢༥ མོའི་བྱད་མཛེས་པའི་ཕྱིར་རང་གི་སྙིང་ནང་འདོད་ཆགས་མ་སྐྱེད་ཅིག མོའི་མིག་སྤགས་ཀྱིས་ཀྱང་ཁྱོད་འཛིན་དུ་མ་ཆུག་ཅིག

༢༦ དེ་ཅིའི་ཕྱིར་ཞེ་ན། སྨད་འཚོང་མའི་རྐྱེན་གྱིས་མི་ནི་བག་ལེབ་དུམ་བུ་ལ་ཐུག གཡེམ་བྱེད་བུད་མེད་ཀྱིས་རིན་ཆེན་སྲོག་ལ་ཁྱི་ར་བྱེད།

༢༧ མིས་རང་གི་སྣམ་བྲག་ནང་དུ་མེ་འཁུར་བཞིན་དེའི་གོས་མི་སྲེག་པའང་འབྱུང་ནུས་སམ།

༢༨ སུ་ཞིག་སོལ་བའི་མེའི་སྟེང་དུ་འགྲུལ་བཞིན་རྐང་པ་མི་འཚིག་པའང་སྲིད་དམ།

༢༩ དེ་བཞིན་དུ་ཁྱིམ་མཚེས་པའི་ཆུང་མའི་རྩར་འགྲོ་མཁན་ལ་ཡང་ཡིན་ཏེ། མོ་ལ་སུས་རེག་ཀྱང་ནོངས་མེད་པར་མི་ལུས།

༣༠ ལྟོགས་ནས་རང་གི་གྲོད་པ་འགྲང་བའི་ཕྱིར་རྐུ་བའི་རྐུན་མ་ཞིག་ལ་མིས་ཁྱད་དུ་རང་མི་སོད།

༣༡ ཇི་སྟེ་ཁོ་འཛིན་ན། ཁོས་བདུན་ལྡབ་འཇལ་ཞིང་། རང་གི་ཁྱིམ་གྱི་རྫས་ཐམས་ཅད་ཀྱང་གཏོང་བར་དགོས།

༣༢ གཞན་གྱི་ཆུང་མ་མཉམ་ལོག་གཡེམ་བྱེད་པའི་ནང་བློ་གྲོས་མེད། དེ་འདྲ་བྱེད་པས་རང་གི་སྲོག་གཅོད་པར་བྱེད།

༣༣ རྨ་དང་སྨད་སྒྲ་དེ་ལ་འཕོག་ཅིང་། དེའི་གཏམ་ངན་ཅི་ནས་ཀྱང་འདག་པར་མི་འགྱུར།

༣༤ སྐྱེས་པའི་ཁོང་ཁྲོ་ནི་འཁྲེན་ཡིན་པས། ལན་མཇལ་བའི་ཉིན་མོར་ཁོས་སྙིང་རྗེ་ཅིའང་བྱེད་པར་མི་འགྱུར།

༣༥ འབུལ་བ་གང་གི་ངོ་ལ་ཡང་ལྟ་བར་མི་འགྱུར། ནོར་མང་ཙམ་སྟེར་ན་ཡང་དེའི་རྐྱེན་གྱིས་ཁ་བསངས་པར་མི་འགྱུར་རོ༎

༧

ངའི་བུ། ངའི་གཏམ་ཡིད་ལ་ཆོངས། ཁོག་ནང་དུ་ངའི་བཀའ་རྣམས་བསགས་ནས་འཇོག་ཅིག

༢ ངའི་བཀའ་རྒྱ་རྣམས་ཡིད་ལ་འཆང་ན་གསོན་པོར་ལུས་འོང་། ངའི་བསླབ་བྱ་རྣམས་མིག་གི་རྒྱལ་མོ་བཞིན་དུ་འཇོག

༣ དེ་རྣམས་མཛུབ་མོ་རྣམས་ལ་སྡོམ་ལ། སྙིང་གི་བྱང་བུའི་ཐོག་ཏུ་དེ་རྣམས་ཡི་གེར་བྲིས་ཤིག

༤ ཁྱོད་མོ་ཡན་དང་། བུད་མེད་ལྕེ་བཀོལ་མའི་ལྕེ་ལས་སྲུང་བའི་དོན་དུ་ཤེས་རབ་ལ་ངའི་སྲིང་མོ་ལགས་ཞུས་ཤིག

༥ བློ་གྲོས་ལ་ངའི་མཛའ་མོ་ཞེས་མིང་ཐོགས་ཤིག

༦ དེ་ཅིའི་ཕྱིར་ཞེ་ན། ང་རང་གི་ཁྱིམ་གྱི་དཀར་ཁུང་ལ་བསྡད་དེ། རྒྱ་དྲ་ལས་བལྟས་ནས།

༧ དྲང་སུམ་རྣམས་ཀྱི་ཁྲོད་དུ་བལྟས་ནས། དར་ལ་བབ་པའི་གཞོན་ནུ་རྣམས་ཀྱི་དཀྱིལ་ན་བློ་གྲོས་ཀྱིས་འཕོངས་པ་ཞིག་མཐོང་།

༨ སྲོད་རུབ་དུས་དགོངས་མོ་མཚན་གྱི་ནམ་གུང་དུ།

༩ མི་དེ་མོའི་ཁང་པའི་གྲུ་དང་ཉེ་བའི་སྲང་ལས་རྒྱུ་བར་བྱས་ཏེ། མོའི་ཁང་པའི་ལམ་དེ་བཟུངས་པ་དང་།

༡༠ ལྟོས་ཤིག དེར་སྨད་འཚོང་མའི་ཆས་དང་ལྡན་པའི་བུད་མེད་ཟོལ་ཟོག་ཅན་གྱི་སྙིང་ཡོད་པ་ཞིག་དང་ཕྲད།

༡༡ མོ་དེ་ཀུ་སྒྲ་ཆེ་ལ་ཁ་ལོ་གྱོང་། རང་གི་ཁྱིམ་གྱི་ནང་ན་མོའི་རྐང་པ་འདུག་པར་མི་བཟོད།

༡༢ ད་ལྟ་མོ་ཕྱི་རོལ་དུ་འདུག ད་ལམ་སྲང་རྣམས་སུ་སླེབ་ནས། གྲུ་གྲུར་འཇབ་པར་བྱེད།

༡༣ དེ་ལྟར་མོས་དེ་བཟུང་ནས་ཁ་བསྐྱལ་ཏེ། གདོང་ཧུར་ཧུར་བྱས་ནས་དེ་ལ་སྨྲས་པ།

༡༤ ང་དང་མཉམ་དུ་ཞི་བདེའི་མཆོད་པ་ཡོད། དེ་རིང་ངས་དམ་བཅས་པ་བསྒྲུབ།

༡༥ དེའི་ཕྱིར་ང་མིང་དང་ཁྱེད་ཀྱི་ཞལ་ངོ་འཚོལ་ཞིང་། ཁྱེད་དང་འཕྲད་དུ་ཐོན་ནས་ད་ཕྲད་བྱུང་།

༡༦ ངས་རང་གི་མལ་ཁྲི་ལ་མལ་ཁེབས་དང་། མི་སེར་གྱི་ཀ་ཤི་ཀ་དམར་ཁྲ་བཀབ་ནས།

༡༧ རང་གི་མལ་ཁྲི་ལ་གན་དྷ་ར་ས་དང་། ཨ་ག་རུ་དང་། ཤིང་ཚའི་སྤོས་ཆུས་བྱུགས་པས།

༡༨ ད་ཤོག་ལ། སྔ་དྲོའི་བར་དུ་འོ་སྐོལ་གཅེས་པས་ཚིམ་པར་བྱ། ངེད་གཉིས་གཅེས་པས་ཡིད་མགུ་བར་བྱ།

༡༩ གང་ལ་ཞེ་ན། ངའི་བདག་པོ་ཐག་རིང་པོར་སོང་ནས་ཁྱིམ་ན་མེད།

༢༠ ཁོས་དངུལ་གྱི་ཁུག་མ་ཞིག་འཁུར་ནས་སོང་། ཉ་གང་གི་ཉིན་འདིར་ལོག་སླེབས་འོང་སྨྲས།

༢༡ མོའི་གཏམ་བདེ་བདེ་མང་པོས་དེ་བསླུས་ཏེ། ལྕེ་བཀོལ་གྱི་མཆུས་ལམ་སྟོར་དུ་བཅུག་ནས།

༢༢ གཤན་པའི་དྲུང་དུ་གླང་འགྲོ་བ་ལྟར་དུའམ། ལྕགས་སྒྲོག་གི་གླེན་པ་རྣམས་འཇུན་དུ་འགྲོ་བ་ལྟར་དུ། མི་དེ་མོའི་རྗེས་སུ་ཤར་རེ་འགྲོ་སྟེ།

༢༣ མདའ་ཡིས་དེའི་མཆིན་པ་མ་རྟོལ་བའི་བར་དུ། བྱ་ཡིས་རང་གི་ཕྱིར་བཏིང་ཡོད་པའི་བྱ་སྐོན་དེ་མ་ཤེས་པར། དེའི་ཐད་དུ་ཚ་དྲག་གིས་འགྲོ་བ་ལྟར་དུ། ཁོ་ཡང་འགྲོའོ༎

༢༤ དེ་བས་ན་ད་ངའི་བུ་རྣམས། བདག་ལ་ཉན་ཞིང་། ངའི་ཁའི་གཏམ་ལ་མ་གཡེངས་པར་ཉོན།

༢༥ མོའི་ལམ་རྣམས་ལ་རང་གི་སྙིང་མ་ཐུད་ཅིག ལམ་སྟོར་ནས་མོའི་ལམ་ནང་མ་འགྲུལ་ཞིག

༢༦ དེ་ཅིའི་ཕྱིར་ཞེ་ན། མོས་མི་མང་ཙམ་སྣད་དུ་བཅུག་ནས་ས་ལ་བརྡབས། མོས་དཔའ་བོ་མང་ཙམ་ཡང་སྲོག་དང་ཕྲལ།

༢༧ མོའི་ཁྱིམ་དེ་ནི་འཆི་བའི་ནང་མིག་རྣམས་ཀྱི་ནང་དུ་ཕྱིན་པའི་གཤིན་ཡུལ་གྱི་ལམ་དེ་ལགས་སོ༎

༨

ཤེས་རབ་ཀྱིས་འབོད་པར་མི་མཛད་དམ། བློ་གྲོས་ཀྱིས་གསུང་སྐད་ཆེན་པོས་སྒྲོག་པ་མི་མཛད་དམ།

༢ དེ་ནི་ལམ་མདུད་ཀྱི་ལམ་ཁའི་གནས་མཐོན་པོ་རྣམས་ཀྱི་ཁར་འགྲེང་ཞིང་།

༣ སྒོ་འགྲམ་དང་། གྲོང་ཁྱེར་གྱི་ནང་དུ་འཇུག་པའི་རྟ་སྒོ་རྣམས་ནས་འབོད་སྒྲོག་ཅིང་།

༤ ཀྱེ་མི་རྣམས། ངས་ཁྱོད་ལ་འབོད། ངའི་སྐད་ནི་མིའི་བུ་རྣམས་ཀྱི་དོན་དུ་ཡིན།

༥ ཀྱེ་དྲང་སུམ་རྣམས། ཤེས་རབ་ཅི་ཡིན་རྟོགས་པར་བྱོས། ཀྱེ་བླུན་པོ་རྣམས། བློ་གྲོས་དང་ལྡན་པའི་སྙིང་མངའ་བར་བྱོས།

༦ ཉོན་ཅིག གང་ལ་ཞེ་ན། ངས་ཁྱད་པར་ཅན་གྱི་དོན་དང་ལྡན་པ་གླེང་ཞིང་། ངའི་མཆུ་འབྱེད་དུས་རིགས་པའི་གཏམ་འཐོན།

༧ དེ་ལྟར་ངའི་ཁས་བདེན་ཚིག་གླེང་བས། ངའི་མཆུས་ངན་པ་ལ་ཞེན་ལོག་སྟེ།

༨ ངའི་ཁའི་གཏམ་རྣམས་དྲང་ཞིང་གཡོ་དང་ལོག་པར་གང་ཡང་མེད།

༩ བློ་ལྡན་རྣམས་ཀྱི་དྲུང་དུ་དེ་རྣམས་དྲང་ཞིང་། ཤེས་རབ་རྙེད་པ་རྣམས་ལ་འོས་པའི་ཚིག་གོ།

༡༠ དངུལ་བླང་བ་བས། ངའི་མན་ངག་བློངས། གསེར་བཙོ་མ་བས་ཀྱང་ཤེས་རབ་བླང་བར་བྱོས།

༡༡ གང་ལ་ཞེ་ན། པདྨ་རཱ་ག་བས་ཀྱང་ཤེས་རབ་ལེགས་ཏེ། འདོད་པ་སྐྱེད་ནུས་པའི་དངོས་པོ་ཐམས་ཅད་ཀྱང་དེའི་དཔེ་ཟླར་མི་ཕྱིན།

༡༢ ཤེས་རབ་ནི་མཁས་པ་དང་ཉེ་བར་གནས། བདག་གིས་རིག་རྩལ་རྣོ་བ་ཀུན་རྩར་ཆོད།

༡༣ ངན་པ་ལ་སྡང་བ་དེ་ནི་དཀོན་མཆོག་ལ་བག་བྱེད་པ་ཡིན། བདག་གི་ང་རྒྱལ་དང་། རློམ་སེམས་དང་། ལམ་ངན་པ་དང་། ཁ་ལོག་ཅན་ལ་འཁོན་དུ་འཛིན།

༡༤ ཇུས་དང་ཐབས་མཁས་པ་བདག་གི་ཡིན། བློ་གྲོས་བྱ་བ་བདག་རང་ཡིན་པས། བདག་མཐུ་སྟོབས་དང་ལྡན།

༡༥ ངའི་སྒོ་ནས་རྒྱལ་པོ་རྣམས་ཀྱིས་སྲིད་བྱེད་ཅིང་། སྐུ་དྲག་རྣམས་ཀྱི་ཁྲིམས་དྲང་པོར་གཅོད།

༡༦ བདག་གི་སྟོབས་ལས་ཇོ་བོ་དང་། མི་དབང་དང་། སའི་ཁྲིམས་བདག་ཀུན་གྱིས་སྲིད་སྐྱོང་།

༡༧ ང་ལ་ཆགས་པ་རྣམས་ལ་ང་ཡང་ཆགས། སྔ་སོར་བདག་འཚོལ་བ་རྣམས་ཀྱིས་བདག་རྙེད་པར་འགྱུར།

༡༨ བདག་དང་བཅས་སུ་དབྱིགས་དང་བཀུར་སྟི་མ་ཟད། རྟག་པའི་དབྱིགས་དང་། དྲང་བ་ཉིད་ཀྱང་ཡོད།

༡༩ བདག་གི་འབྲས་བུ་དེ་ནི་གསེར་མ་ཟད། གསེར་བཙོ་མ་བས་ཀྱང་རབ་སྟེ། བདག་གི་རྙེད་པ་ནི་དངུལ་བཟང་པོ་བས་ཀྱང་དྲག

༢༠ བདག་ལ་ཆགས་པ་ལ་ནོར་གྱི་ནོར་སྐལ་ཐོབ་ཅིང་།

༢༡ དེ་དག་གི་གཏེར་མཛོད་རྣམས་སྐེང་བའི་དོན་དུ། དྲང་བ་ཉིད་ཀྱི་ལམ་དང་། གཤགས་ཀྱི་ལམ་དབུས་སུ་བདག་གིས་འཁྲིད།

༢༢ སྔ་མའི་ཕྲིན་ལས་རྣམས་ཀྱི་གོང་རོལ་དུ། ཡ་ཧོ་ཝཱའི་གཤེགས་ལམ་གྱི་ཐོག་མར་ཁོང་གིས་བདག་དབང་བ་ཡིན།

༢༣ བདག་གདོད་མར་ས་གཞི་མ་ཆགས་པའི་ཐོག་མར་བསྐོས་པ་ལགས།

༢༤ གཏིང་ཟབ་པོ་རྣམས་མེད་ཅིང་། ཆུ་མོད་པོའི་ཆུ་མིག་གང་ཡང་མེད་པའི་སྔར་བདག་སྐྱེས་ཡོད་པ་ཡིན།

༢༥ རི་བོ་རྣམས་མ་ཚུགས་པའི་གོང་རོལ་དང་། རི་ཕྲན་རྣམས་ལས་སྔར་བདག་བཙས་པ་ཡིན།

༢༦ དེའི་ཚེ་ད་དུང་ས་གཞི་དང་ཀླུངས་མ་ཟད། སའི་གོང་པོ་དང་པོ་དེ་ཡང་མ་མཛད་པར་ཡོད་པ་ཡིན།

༢༧ ཁོང་གིས་ནམ་མཁའ་རྣམས་བཀོད་དུས་དང་། གཏིང་ཟབ་པོའི་ངོས་སུ་དཀྱིལ་འཁོར་འབྲི་བར་མཛད་དུས་སུ་བདག་དེར་ཡོད་པ་ཡིན།

༢༨ སྟེང་དུ་གནམ་རྣམས་གཏན་ལ་འབེབས་པའི་དུས། གཏིང་ཟབ་ཆུ་མིག་རྣམས་ལ་ཤེད་བཅུག་དུས།

༢༩ ཆུ་རྣམས་ཁོང་གི་བཀའ་ལས་མི་འདའ་བའི་ཕྱིར་དུ་རྒྱ་མཚོའི་ས་མཚམས་ཐག་བཅད་དུས། ས་གཞིའི་རྨང་རྣམས་བཏིང་དུས་སུ།

༣༠ ཁོང་གི་བཟོ་དཔོན་བཞིན་དུ་བདག་ཁོང་དང་མཉམ་དུ་ཡོད་པ་ཡིན། བདག་ཁོང་གི་ཞལ་ངོར་དགའ་མགུ་ཞིང་། ཉིན་རེ་བཞིན་ཁོང་གི་དགའ་བ་ལགས་པ་ཡིན།

༣༡ བཞུགས་གནས་སུ་རུང་བའི་ཁོང་གི་ས་གཞིའི་ནང་ན་དགའ་མགུ་ཞིང་། མིའི་བུ་རྣམས་དང་འདྲེས་ནས་ཡི་རང་བ་ཡིན།

༣༢ དེ་བས་ན་ངའི་ལམ་རྣམས་ཡིད་ལ་འཆང་བ་དག་བྱིན་གྱིས་རློབས་པ་ལགས་པས། ད་ཁྱོད་བུ་རྣམས་ང་ལ་ཉོན།

༣༣ མན་ངག་ལ་ཉན་ཅིང་མཁས་པར་གྱུར་ཅིག་དང་། དེ་སྤོང་བར་མ་བྱེད་ཅིག

༣༤ ང་ལ་ཉན་ཅིང་། ཞག་རེ་བཞིན་ངའི་རྟ་སྒོ་ལ་ལྟ་བཞིན་དུ། ངའི་སྒོའི་རི་བཞི་རྣམས་ཀྱི་རྩར་སྒུག་པ་དག་ནི་བཀྲ་ཤིས་པ་ལགས།

༣༥ གང་ལ་ཞེ་ན། བདག་ཐོབ་པ་ལ་སྲོག་ཐོབ་ཅིང་། ཡ་ཧོ་ཝཱ་ལས་ཐུགས་རྗེ་ཐོབ་པར་འགྱུར།

༣༦ བདག་ལ་ཉེས་པ་བྱེད་པ་རྣམས་ཀྱིས་རང་གི་སྲོག་ལ་ཉེས་པར་བྱེད། ང་ལ་སྡང་བ་ཐམས་ཅད་ནི་འཆི་བ་ལ་ཆགས་པའོ༎

༩

ཤེས་རབ་ཀྱིས་ཉིད་ཀྱི་ཁྱིམ་བཞེང་སྟེ། ཉིད་ཀྱི་ཀ་བ་བདུན་པོ་བཞོག་པར་བྱས།

༢ དེས་ཉིད་ཀྱི་དུད་འགྲོ་རྣམས་བཀུམ་ནས། ཉིད་ཀྱི་རྒུན་ཆང་སྨེད་དེ། གསོལ་ལྕོག་བཤམས་ནས་འདུག

༣ ཉིད་ཀྱི་ཞལ་ཏ་མ་རྣམས་མངགས་ཟིན་ཏེ། དེ་དག་གིས་གྲོང་ཁྱེར་གྱི་གནས་མཐོ་མཐོ་རྣམས་ལས་འབོད་སྒྲོག་ཅིང་།

༤ དྲང་སུམ་ཐམས་ཅད་ཚུར་ཤོག་དང་། བློ་གྲོས་ཀྱིས་འཕོངས་པ་རྣམས་ལ་འདི་སྐད་གསུང་།

༥ ཤོག་ལ་ངའི་བག་ལེབ་ལས་ཟ་ཞིང་། ངས་སྨེད་པའི་རྒུན་ཆང་ལས་འཐུང་ཞིག

༦ བླུན་སེམས་སྐྱུར་ནས་འཚོ་བར་བྱོས་ལ། བློ་གྲོས་ཀྱི་ལམ་ནང་དུ་འགྲུལ་ཞིག

༧ ཁ་ངན་གྱི་མི་ལ་བསླབ་བྱ་གཏོང་མཁན་གྱིས་རང་ཉིད་ངོ་ཚ་རུ་འཇུག སྡིག་སྤྱོད་ལ་བཀའ་བཀྱོན་པས་རང་ཉིད་ནོགས་སུ་འཇུག

༨ དེས་ཁྱོད་ལ་འཁོན་དུ་འཛིན་འོང་། ཁ་ངན་པ་ལ་བསླབ་བྱ་མ་ཐོང་ཞིག མཁས་པའི་མི་ལ་བཀྱོན་ཞིག་དང་། དེས་ཁྱོད་ལ་བྱམས་པར་བྱ།

༩ མི་མཁས་པ་ལ་མན་ངག་ཐོང་ཞིག་དང་། དེ་ལྷག་པར་མཁས་པར་འགྱུར། མི་བློ་དྲང་པོ་ལ་སློབས་ཤིག་དང་། དེ་རིག་པའི་ནང་ན་ཡར་འཕེལ་བར་འགྱུར།

༡༠ ཤེས་རབ་ཀྱི་ཐོག་མ་ནི་ཡ་ཧོ་ཝཱ་ལ་བག་བྱེད་པ་ཡིན། དམ་པ་གཅིག་པོའི་རྟོགས་པ་ནི་བློ་གྲོས་དེ་ཡིན།

༡༡ དེ་ཅིའི་ཕྱིར་ཞེ་ན། བདག་གི་ནང་ན་ཁྱོད་ཀྱི་ཞག་རྣམས་སྐྱེད་པ་བྱས་ཏེ། ཁྱོད་ཀྱི་ཚེའི་ལོ་གྲངས་འཕེལ་བར་འགྱུར།

༡༢ ཁྱོད་མཁས་ན། རང་གི་དོན་དུ་མཁས་པར་འགྱུར། ཁྱོད་སྨད་ན། རང་གཅིག་པུས་དེ་ཐོགས་པར་འགྱུར།

༡༣ བུད་མེད་གླེན་པ་འདུ་འཛི་ཆེ། དེ་ནི་རྨོངས་ཤིང་ཅིའང་མི་ཤེས།

༡༤-༡༥ ཤར་རེ་རང་གི་ལམ་ནང་འགྲོ་བའི་བྱེས་པ་ཚོ་ལ་འབོད་པ་ལ། མོ་རང་གི་ཁྱིམ་གྱི་སྒོ་དྲུང་དང་། གྲོང་ཁྱེར་གྱི་གནས་མཐོ་བའི་ཕོ་སྟེགས་ཀྱི་ཁར་སྡོད་ཅིང་།

༡༦ དྲང་སུམ་རྣམས་ལ་ཚུར་ཤོག་དང་། བློ་གྲོས་ཀྱིས་འཕོངས་པ་རྣམས་ལ་འདི་ན་རེ།

༡༧ བརྐུས་པའི་ཆུ་ནི་མངར་ཞིང་། ཕག་བཟན་ཞིམ་མོ་ཟེར།

༡༨ འོན་ཀྱང་མོའི་རྩར་ཤི་རོ་རྣམས་ཡོད་པ་དང་། མོའི་མགྲོན་པོ་རྣམས་དམྱལ་བའི་གཏིང་ན་གནས་པའི་རྒྱུས་ཁོ་ལ་མེད་དོ༎

༡༠

ཤ་ལོ་མོའི་ལེགས་བཤད་རྣམས་ནི། བུ་མཁས་པས་རང་གི་ཕ་དགའ་རུ་འཇུག་གིས། བུ་གླེན་པ་རང་གི་མའི་ཁལ་དུ་འགྲོའོ༎

༢ ངན་པའི་བང་མཛོད་རྣམས་ཀྱིས་ཕན་ཅིའང་མི་འདོགས་ཀྱིས། དྲང་བ་ཉིད་ཀྱིས་འཆི་བ་ལས་སྐྱོབ།

༣ ཡ་ཧོ་ཝཱས་ཆོས་དྲང་པོའི་སྲོག་མུ་གེ་ཡིས་འཆི་རུ་མི་འཇུག་གིས། སྡིག་སྤྱོད་ཀྱི་ནོར་རྫས་དབྱུགས་པར་མཛད།

༤ དལ་བའི་ལག་པས་དབུལ་བར་བྱེད། ཤོགས་པའི་ལག་པས་ཕྱུག་པར་བྱེད།

༥ དབྱར་དུས་སུ་སོག་པ་ནི་མཁས་པའི་བུ། བཙས་མའི་དུས་སུ་གཉིད་ལོག་སྡོད་པ་ངོ་ཚ་རྒྱུའི་བུ།

༦ མི་དྲང་པོའི་མགོ་ཐོག་བྱིན་རླབས་རྣམས་གནས་ཀྱིས། སྡིག་སྤྱོད་ཀྱི་ཁ་ནི་དབང་ཆོས་ཀྱིས་ཁེབས།

༧ ཆོས་དྲང་པོའི་དྲན་པས་བྱིན་རླབས་འབྱུང་ཡང་། སྡིག་སྤྱོད་ཀྱི་མིང་ནི་རུལ་བར་འགྱུར།

༨ མཁས་པའི་སྙིང་དང་ལྡན་པས་བཀའ་རྒྱ་དང་དུ་བླང་གིས། པྲ་འཆལ་གྱི་བླུན་པོ་འགྱེལ་བར་འགྱུར།

༩ དྲང་པོའི་ནང་དུ་འགྲུལ་བ་བརྟན་པོར་འགྲུལ། ལོག་པའི་ལམ་དུ་འགྲོ་བ་ནི་ངོས་ངན་ཅན་དུ་འགྱུར་འོང་།

༡༠ མིག་བརྡ་བྱེད་པ་སྡུག་བསྔལ་རྒྱུ། པྲ་འཆལ་བླུན་པོ་འགྱེལ་བར་འགྱུར།

༡༡ ཆོས་དྲང་པོའི་ལམ་ནི་སྲོག་གི་ཆུ་མིག་ལགས། སྡིག་སྤྱོད་ཀྱི་ཁ་ནི་དབང་ཆོས་ཀྱིས་ཁེབས།

༡༢ འཁོན་སེམས་ཀྱིས་འཁྲུག་པ་སློང་ཡང་། བྱམས་སེམས་ཀྱིས་སྡིག་པ་ཀུན་འགེབས།

༡༣ བླང་འདོར་ལྡན་པའི་མཆུ་ནང་ཤེས་རབ་མཆིས། འོན་ཀྱང་གོ་བ་མེད་པའི་ཤུལ་རྒྱབ་ཕྱིར་དུ་དབྱུག་པ་ཡོད།

༡༤ མི་མཁས་པས་རིག་པ་སོག་པར་བྱེད་ཀྱང་། གླེན་པའི་ཁ་ནི་འཕུང་དུ་བཅེར།

༡༥ ཕྱུག་པོའི་ནོར་ཁོའི་གྲོང་ཁྱེར་བཙན་པོ་ཡིན། དབུལ་པོ་འཕུང་དུ་འཇུག་པ་དེའི་ནོར་མེད་ཡིན།

༡༦ ཆོས་དྲང་པོའི་འབད་འགྱེད་ཀྱིས་སྲོག་སྐྱོབ་ཀྱང་། སྡིག་སྤྱོད་ཀྱི་ནོར་འཕེལ་བ་མི་དགེ་སྤྱོད་དུ་ཡིན།

༡༧ མན་ངག་བླང་བ་སྲོག་གི་ལམ་ནང་མཆིས། མན་ངག་འདོར་བ་ནི་ལམ་སྟོར་རོ༎

༡༨ འཁོན་སེམས་སྦེད་མཁན་རྫུན་གྱི་མཆུ་དང་ལྡན། དཀྲུག་གཏམ་འབད་པ་མི་གླེན་པ་ཡིན་ནོ༎

༡༩ གཏམ་མང་ནང་ཅི་ནས་ཀྱང་སྡིག་པ་འབྱུང་། རང་གི་ཁ་ལྤགས་བཟོད་པ་ནི་མཁས་པའོ༎

༢༠ མི་བཟང་པོའི་ལྕེ་དངུལ་ཡིད་འོང་འདྲའི། སྡིག་སྤྱོད་ཀྱི་སྙིང་ལ་འཁོས་རུ་ཆུང་།

༢༡ མི་དྲང་པོའི་མཆུས་མང་པོ་ལ་ཁ་ཟས་སྟེར་གྱིས། བླུན་པོ་གོ་བ་མེད་པས་འཆི།

༢༢ ཡ་ཧོ་ཝཱའི་བྱིན་རླབས་ཀྱིས་ཕྱུག་པོར་བྱེད། ཁོང་གིས་དེ་ལ་སྡུག་བསྔལ་སྣོན་མི་མཛད།

༢༣ གླེན་པས་ལོག་པར་སྤྱོད་པ་རྩེད་མོར་འཛིན། བློ་དང་ལྡན་པས་ཤེས་རབ་འཛིན་པར་བྱེད།

༢༤ སྡིག་སྤྱོད་གང་ལ་འཇིགས་པ་ཁོའི་ཐོག་འབབ། འོན་ཀྱང་མི་དྲང་པོའི་དོན་སྒྲུབ་པར་མཛད།

༢༥ སྐོར་རླུང་ཆས་པ་ལྟར་དུ་སྡིག་སྤྱོད་འདའ། ཆོས་དྲང་པོ་ནི་རྟག་པའི་གཞི་མ་ལགས།

༢༦ སོ་ལ་སྐྱུར་རྩི་མིག་ལ་དུ་བ་འདྲར། ལེ་ལོ་ཅན་མངགས་པ་རྣམས་ལ་འགྱུར་འོང་།

༢༧ ཡ་ཧོ་ཝཱ་ལ་བག་བྱེད་པས་ཚེ་རིང་བར་བྱེད། སྡིག་སྤྱོད་ཀྱི་ལོ་རྣམས་ཐུང་བར་མཛད།

༢༨ ཆོས་དྲང་གི་རེ་བ་དགའ་བར་གྱུར་གྱིས། སྡིག་སྤྱོད་ཀྱི་རེ་བ་མེད་པར་འགྱུར།

༢༩ ཆོས་དྲང་པོ་ལ་ཡ་ཧོ་ཝཱའི་གཤེགས་ལམ་རྫོང་བཙན་པོ་ལགས་ཀྱང་། མི་ཚངས་པར་སྤྱོད་པ་རྣམས་འཕུང་བར་འགྱུར།

༣༠ ཆོས་དྲང་པོ་ནམ་ཡང་གཡོ་བར་མི་འགྱུར་གྱིས། སྡིག་སྤྱོད་ནི་ས་སྟེང་དུ་ལུས་པར་མི་འགྱུར།

༣༡ མི་དྲང་པོའི་ཞལ་ལས་ཤེས་རབ་ཀྱི་མེ་ཏོག་ཤར་ཡང་། ལྟ་ལོག་གི་ལྕེ་ནི་གཅོད་པར་འགྱུར།

༣༢ ཆོས་དྲང་པོའི་མཆུས་ཡིད་དུ་འོང་བ་གང་ཡིན་ཤེས་ཀྱིས། སྡིག་སྤྱོད་ཀྱི་ཁས་ལྟ་ལོག་གི་གཏམ་བྱེད་དོ༎

༡༡

སྲང་ལོག་ལ་ཡ་ཧོ་ཝཱས་ཞེན་པ་ལོག་གིས། སྐར་ཚད་དྲང་པོ་ལ་ཐུགས་དགྱེས་སོ༎

༢ ང་རྒྱལ་འོང་བའི་དུས་སུ་ངོ་ཚ་བ་ཡང་འོང་། འོན་ཀྱང་གུས་པ་ཅན་དང་ལྷན་ཅིག་ཤེས་རབ་གནས།

༣ མི་དྲང་པོའི་དྲང་བ་ཉིད་ཀྱིས་རང་གི་ལམ་མཁན་བྱའི། མཚམས་མེད་སྤྱོད་པའི་ལོག་པར་གྱིས་རང་ཉིད་འཇོམས།

༤ ཐུགས་ཁྲོ་བའི་ཉིན་མོར་ནོར་གྱིས་ཕན་མི་གདགས་ཀྱིས། དྲང་བ་ཉིད་ཀྱིས་འཆི་བ་ལས་སྒྲོལ་བར་བྱེད།

༥ ཕུན་སུམ་ཚོགས་པའི་དྲང་བ་ཉིད་ཀྱིས་དེའི་ལམ་སྲོང་གིས། སྡིག་སྤྱོད་རང་གི་སྡིག་པས་ལྟུང་བར་འགྱུར།

༦ མི་དྲང་པོའི་དྲང་བ་ཉིད་ཀྱིས་དེ་རྣམས་སྒྲོལ་ཡང་། ལོག་པར་བྱེད་པ་རྣམས་རང་གི་གཡོ་སྒྱུས་འཛིན་པར་འགྱུར།

༧ སྡིག་སྤྱོད་འཆི་བའི་དུས་སུ་དེའི་རེ་བ་ཡང་འདའ་སྟེ། མི་ངན་གྱི་རེ་བ་འབུད་པར་འགྱུར།

༨ ཆོས་དྲང་པོ་སྡུག་བསྔལ་ལས་ཐར་ཏེ། དེའི་ཚབ་ཏུ་སྡིག་སྤྱོད་ལྟུང་ངོ་༎

༩ ཚུལ་འཆོས་པའི་ཁས་རང་གི་ཁྱིམ་མཚེས་མེད་པར་བྱེད་ཀྱང་། མི་དྲང་པོ་ཡེ་ཤེས་ཀྱིས་ཐར་བར་འགྱུར།

༡༠ ཆོས་དྲང་དར་དུས་གྲོང་ཁྱེར་སྐྱིད། སྡིག་སྤྱོད་འཆི་དུས་ཧ་ཧ་ཟེར།

༡༡ མི་དྲང་པོའི་བྱིན་རླབས་ཀྱིས་གྲོང་ཁྱེར་ཡར་འདེགས་ཀྱང་། སྡིག་སྤྱོད་ཀྱི་ཁས་དེ་ཐུར་དུ་འབེབས།

༡༢ བསམ་མེད་ཀྱིས་ཁྱིམ་མཚེས་པ་ཁྱད་དུ་སོད། འོན་ཀྱང་བློ་དང་ལྡན་པ་ཁ་རོག་སྡོད།

༡༣ གཏམ་འཁུར་ནས་འགྲུལ་མཁན་གྱིས་གསང་གཏམ་འཆད་ཀྱང་། སེམས་དྲང་པོའི་མིས་གསང་བར་བྱེད།

༡༤ གྲབས་གྲོས་མེད་པའི་ཡུལ་གྱི་མི་འཕུང་ཡང་། གྲོས་མི་མང་བའི་ཡུལ་ནང་བདེ་བ་གནས།

༡༥ འཁྱམ་པོའི་ལག་མིར་སྡོད་པ་ལ་གོད་ཁ་ཆེ་ཡང་། ལག་ཆད་ལ་སྡང་བ་ལ་ཉེ་ཞོ་མེད།

༡༦ མི་དཔའ་བོ་ལ་ནོར་རྙེད་པ་བཞིན། བུད་མེད་སྙིང་སྡུག་ལ་སྟི་སྟང་རྙེད།

༡༧ སྙིང་རྗེ་ལྡན་པས་རང་སེམས་ལ་བཟང་བྱེད། མི་དྲག་པོས་རང་ལུས་ལ་སྡུག་པོ་སྟེར།

༡༨ སྡིག་སྤྱོད་ལ་གཡོ་སྒྱུའི་གླ་ཆ་རྙེད་ཀྱིས། དྲང་བ་ཉིད་ཀྱི་ས་བོན་འདེབས་པ་ལ་བདེན་པའི་རྔན་པ་རྙེད།

༡༩ ཇི་ལྟར་དྲང་བ་ཉིད་ཀྱིས་སྲོག་སྐྱོང་བ། དེ་ལྟར་ངན་པའི་ཕྱི་བཞིན་བདའ་བས་རང་ཉིད་འཆི་བར་བདའ།

༢༠ སྙིང་ལོག་པར་ཅན་ལ་ཡ་ཧོ་ཝཱ་ཞེན་པ་ལོག་ཀྱང་། མི་སུ་ཞིག་རང་གི་ལམ་ནང་སྐྱོན་མེད་པ་ནི་ཁོང་གི་དགའ་བ་ལགས།

༢༡ ལག་པར་ལག་པ་ཙམ་གཏོང་ཡང་། ཆད་པ་མེད་པར་སྡིག་སྤྱོད་མི་འབུད། འོན་ཀྱང་ཆོས་དྲང་པོའི་བུ་བརྒྱུད་སྒྲོལ་བར་འགྱུར།

༢༢ ཚོད་མི་ཤེས་པའི་བུད་མེད་བྱད་ལེགས་པ་ནི། ཕག་པའི་སྣ་ཡི་གསེར་གྱི་སྣ་ལོང་དང་མཚུངས།

༢༣ ཆོས་དྲང་པོས་འདོད་པ་བཟང་པོ་འབའ་ཞིག་སྐྱེད། འོན་ཀྱང་སྡིག་སྤྱོད་ཀྱི་རེ་བ་ཁོང་ཁྲོའོ༎

༢༤ སུས་ནི་གཏོར་ཡང་ནོར་འཕེལ། སུས་ནི་ཐིག་མེད་ལག་པ་སྐུམ་ཡང་དབུལ་དུ་འགྲོ།

༢༥ ལག་པ་ཆེ་བའི་སེམས་རྒྱགས་ཤིང་། ཆུས་བཅུས་པས་རང་ཡང་བཅུས།

༢༦ འབྲུ་བསྡམ་སྟེ་འཇོག་པར་མིས་དམོད་འབོར་གྱིས། འབྲུ་འཚོང་བའི་མགོ་ལ་བྱིན་རླབས་འབབ་འོང་།

༢༧ འབད་རྩོལ་གྱིས་བཟང་པོར་སྙེགས་པས་ཐུགས་རྗེ་ལ་སྙེགས་ཀྱིས། གནོད་སེམས་ལ་སྙེགས་པའི་ཐོག་ཏུ་དེ་རང་འབབ་པར་འགྱུར།

༢༨ རང་ནོར་ལ་བློ་བཏད་མཁན་གྱི་མི་འབུབ་པར་འགྱུར་གྱིས། ཆོས་དྲང་ནི་ལོ་མ་སྔོན་པོའི་ཚུལ་དུ་ལེགས་པར་འགྱུར།

༢༩ རང་ཁྱིམ་ལ་སྡུག་པོ་སྟེར་མཁན་གྱི་ནོར་རླུང་འགྱུར་ཞིང་། མི་བླུན་པོ་སྙིང་མཁས་པའི་གཡོག་པོར་འགྱུར་བར་འགྱུར།

༣༠ ཆོས་དྲང་པོའི་འབྲས་བུ་ནི་སྲོག་གི་ལྗོན་པ་སྟེ། སེམས་འགུག་ཤེས་པ་ནི་མཁས་པ་ཡིན།

༣༡ ཀྱེ་ཧོ་ཆོས་དྲང་པོ་ལ་ས་གཞིར་རྔན་པ་ཐོབ་གྱུར་ན། སྡིག་སྤྱོད་དང་སྡིག་ཅན་གྱི་འབྲས་བུ་མི་སྨིན་ནམ༎

༡༢

མན་ངག་ལ་བྱམས་པས་ཤེས་རབ་ལ་བྱམས། ཞལ་ཏ་ལ་སྡང་བ་བྱོལ་སོང་དང་འདྲ།

༢ མི་བཟང་པོ་ལ་ཡ་ཧོ་ཝཱའི་ཐུགས་རྗེ་རྙེད་ཀྱིས། ཇུས་ངན་སྣོམ་པ་ལ་ཁོང་གིས་ཆད་པ་གཅོད།

༣ ངན་པའི་ཐབས་ཀྱིས་གང་ཡང་བརྟན་པར་མི་འགྱུར་གྱིས། ཆོས་དྲང་པོའི་རྩ་བ་ལ་ནམ་ཡང་གཡོ་འགུལ་འབྱུང་མི་འོང་།

༤ བུད་མེད་བཟང་མོ་ཁྱོ་བོའི་གཙུག་རྒྱན་ཏེ། འོན་ཀྱང་ངོ་ཚ་རུ་འཇུག་མཁན་ནི་ཁོའི་རུས་པའི་ནང་གི་རུལ་དྲི་དང་འདྲ།

༥ མི་དྲང་པོའི་བསམ་པ་རྣམས་དྲང་ཡང་། སྡིག་སྤྱོད་ཀྱི་ཇུས་ནི་ཟོལ་ཟོག་བྱེད་པ་ཡིན།

༦ མི་གསོད་དུ་འཇབ་པ་ནི་སྡིག་སྤྱོད་ཀྱི་གཏམ་ཡིན། འོན་ཀྱང་མི་དྲང་པོའི་ཁ་ཡིས་དེ་དག་སྐྱོབ།

༧ སྡིག་སྤྱོད་རྣམས་ནི་མགོ་ལོག་ཏུ་བཏང་བ་དང་དེ་དག་མེད། འོན་ཀྱང་ཆོས་དྲང་གི་ཁྱིམ་བརྟན་པར་གནས།

༨ མིའི་ཤེས་རྒྱ་བཞིན་དུ་བསྟོད་པ་འབྱུང་ཡང་། སྙིང་ལོག་པར་ཅན་ནི་སྨད་པར་འགྱུར།

༩ ཟ་རྒྱགས་ཆད་བཞིན་རང་མཐོང་སྐྱེད་པའི་མི་ལས། གཡོག་པོ་ཡོད་མཁན་གྱི་མི་རྩིས་མེད་པ་ཞིག་ལེགས།

༡༠ ཆོས་དྲང་པོས་དུད་འགྲོའི་སྲོག་ལ་ཡང་ལྟ། འོན་སྡིག་སྤྱོད་སྙིང་རྗེ་བའང་དབང་ཆོས་ཡིན།

༡༡ སོ་ནམ་འབད་མཁན་བག་ལེབ་ཀྱིས་ཆོག་པར་འགྱུར། ཅོལ་ཆུང་ལ་འབྲང་བ་རྣམས་བློ་གྲོས་ཀྱིས་འཕོངས།

༡༢ སྡིག་སྤྱོད་རང་གི་འདོད་པས་མི་ངན་གྱི་ལིངས་ལ་འགྱུར། ཆོས་དྲང་པོའི་རྩ་བས་འབྲས་བུ་སྐྱེད།

༡༣ སྡིག་སྤྱོད་རང་གི་མཆུའི་འགལ་སྐྱོན་གྱིས་རྙི་ནང་འཚུད་ཀྱང་། མི་དྲང་པོ་སྡུག་བསྔལ་ལས་ཐར་བར་འགྱུར།

༡༤ མི་རང་གི་ཁའི་འབྲས་བུས་ལེགས་པར་ཆོག་པར་འགྱུར། མི་ལ་རང་གི་ལག་གླ་ཡང་སྟེར་བར་འགྱུར།

༡༥ གླེན་པའི་མིག་གིས་རང་གི་ལམ་དྲང་པོར་མཐོང་ཡང་། ཞལ་ཏར་ཉན་པ་ནི་མཁས་པའོ༎

༡༦ གླེན་པའི་ཁོང་ཁྲོ་མྱུར་དུ་མི་ཀུན་གྱིས་མཐོང་གིས། མཛངས་པས་ངོ་ཚ་འགེབས་པར་བྱེད།

༡༧ དྲང་གཏམ་གླེང་བས་དྲང་བ་ཉིད་མངོན་པར་བྱེད་ཀྱང་། རྫུན་གྱི་དཔང་པོས་མགོ་བསྐོར་གཏོང་།

༡༨ རལ་གྲི་སྣུན་འདྲར་ཐབ་ཐོབ་ཏུ་སྨྲ་མཁན་ཡང་ཡོད། འོན་ཀྱང་མི་མཁས་པའི་ལྗགས་ཀྱིས་ནད་སེལ་ལོ༎

༡༩ དྲང་པོའི་མཆུ་གཏན་དུ་གནས། རྫུན་གྱི་ལྕེ་ཡུད་ཙམ་གནས།

༢༠ ཇུས་ངན་རྩོམ་པའི་སྙིང་ནང་ཟོལ་ཟོག་གདའ་ཡང་། སྡུམ་པའི་གྲོས་མི་རྣམས་ཕྱིར་དགའ་མགུ་གདའ།

༢༡ མི་དྲང་པོ་ལ་བར་ཆད་གང་ཡང་མི་འབྱུང་གིས། རྐྱེན་ངན་གྱིས་སྡིག་སྤྱོད་ཁྱབ་པར་འགྱུར།

༢༢ རྫུན་གྱི་མཆུ་ལས་ཡ་ཧོ་ཝཱ་ཞེན་ལོག་ཀྱང་། དྲང་པོར་སྤྱོད་པ་དག་ནི་ཁོང་གི་དགའ་བའོ༎

༢༣ མཛངས་པའི་མིས་རྟོགས་པ་སྦ་ཡང་། གླེན་པའི་མིས་བློ་དམུན་པའི་གཏམ་སྒྲོག

༢༤ བརྩོན་འགྲུས་ཅན་གྱི་ལག་པས་སྲིད་བྱ་ཡང་། ལེ་ལོ་ཅན་དཔྱ་ཁྲལ་འཇལ་མཁན་དུ་འགྱུར།

༢༥ སྙིང་འཚེར་གྱིས་སྙིང་དགུར་དུ་འཇུག་གིས། གཏམ་བཟང་པོས་དགའ་མགུར་འཇུག

༢༦ ཆོས་དྲང་པོས་རང་གི་ཁྱིམ་མཚེས་པའི་ལམ་སྣ་བྱེད་ཀྱིས། སྡིག་སྤྱོད་ཀྱི་ལམ་གྱིས་དེ་དག་འགོལ་སར་འཁྲིད།

༢༧ ལས་མི་སླམ་གྱིས་རང་གི་ཁྱི་རའི་ཤ་ཡང་མི་སླམ་གྱིས། ལས་གདུང་ཅན་གྱི་ནོར་རྫས་རིན་ཐང་ཆེ།

༢༨ དྲང་པོའི་ལམ་ནང་སྲོག་མཆིས་པས། ལམ་རྒྱུད་དེ་ནང་འཆི་བ་རྩད་ནས་མེད༎

༡༣

བུ་མཁས་པས་ཕའི་ཞལ་གདམས་ལ་ཉན་ཡང་། ཐོ་འཚམ་པ་པོས་བཀའ་བཀྱོན་ལའང་མི་ཉན།

༢ མིས་རང་གི་ཁའི་འབྲས་བུ་ལས་བཟང་པོ་ཟའི། སེམས་ལོག་པར་ཅན་གྱིས་དྲག་པོའི་བྱ་བ་ཟ་བར་འགྱུར།

༣ རང་གི་ཁ་བསྲུང་མཁན་གྱིས་རང་གི་སྲོག་སྲུང་ཡང་། ཁ་ལྤགས་ཧར་གདང་མཁན་འཕུང་བར་འགྱུར།

༤ ལས་མི་ལམ་པས་ཧམ་ཡང་ཅིའང་མི་རྙེད། ལས་གདུང་ཅན་གྱི་སྙིང་རྒྱགས་པར་འགྱུར།

༥ མི་ཆོས་དྲང་པོས་རྫུན་ལ་སྡང་ཡང་། མི་སྡིག་སྤྱོད་སྐྱུག་བྲོ་བོ་ཡིན་པས་སྐྱེངས་པར་འགྱུར།

༦ ལམ་དྲང་པོའི་ནང་ཡོད་པ་རྣམས་དྲང་བ་ཉིད་ཀྱིས་སྲུང་ཡང་། ཉེས་པས་ནི་སྡིག་ཅན་ལྟུང་དུ་འཇུག

༧ གཅིག་གིས་ཅི་ཡང་མེད་ཀྱང་ཕྱུག་པོ་ཡིན་ཁུངས་སྟོན། གཅིག་ནི་རབ་ཏུ་ཕྱུག་ཀྱང་ནོར་མེད་ཡིན་ཁུངས་སྟོན།

༨ མིའི་སྲོག་གི་བླུ་རིན་ནི་དེའི་ནོར་རྫས་ཡིན་གྱིས། མི་དབུལ་པོས་ནི་སྡམ་པའི་ཚིག་མི་ཐོས།

༩ ཆོས་དྲང་པོའི་འོད་དགའ་མགུ་རང་ཡང་། སྡིག་སྤྱོད་ཀྱི་སྒྲོན་མེ་དེ་གསོད་པར་འགྱུར།

༡༠ འཛིང་ཁྲབ་ནི་ང་རྒྱལ་འབའ་ཡིས་ལང་ཡང་། མན་ངག་འཆང་བ་རྣམས་དང་བཅས་སུ་ཤེས་རབ་མཆིས།

༡༡ གཟིག་པོ་ལ་ཐོབ་པའི་ནོར་དེ་ཟད་པར་འགྱུར། འབད་ཅིང་སྡུ་བའི་ནོར་འཕེལ་བར་འགྱུར།

༡༢ རེ་བ་མང་དུ་འགྱངས་ན་སེམས་ལ་གཟན་གྱིས། བསམ་དོན་འགྲུབ་པ་སྲོག་གི་ལྗོན་ཤིང་ལགས།

༡༣ བཀའ་མཆིད་ཁྱད་དུ་སོད་པ་མེད་པར་འགྱུར། བཀའ་རྒྱར་འཇིགས་པར་བྱ་དགའ་རྙེད་པར་འགྱུར།

༡༤ འཆི་བའི་རྙི་ལས་ཐར་བའི་དོན་དུ། མི་མཁས་པའི་ཚུལ་ཁྲིམས་དེ་ནི་སྲོག་གི་ཆུ་མིག་སྟེ།

༡༥ བློ་མྱུར་བས་བཀའ་དྲིན་སྟེར་རུང་། ལོག་པར་ཅན་གྱི་ལམ་ནི་རྩུབ་པོ་སྟེ།

༡༦ མཛངས་པ་ཀུན་གྱིས་མཁས་པར་སྤྱོད། བླུན་པོས་རང་གི་བློ་རྨོངས་རྒྱས་འཇུག་གོ།

༡༧ མི་སྲུལ་ངན་པ་ཉོན་མོངས་ཀྱི་ནང་དུ་ལྟུང་། འོན་ཀྱང་ཕོ་ཉ་དྲང་པོས་ནད་མེད་བྱེད།

༡༨ ཞལ་གདམས་མི་བླང་བ་རྣམས་ཀྱི་ཆེད་དུ་དབུལ་བ་དང་ངོ་ཚ་འབྱུང་ཡང་། འཇུན་ཚིག་ལ་ཉན་པ་ལ་བཀུར་སྟི་རྙེད།

༡༩ བསམ་དོན་བསྒྲུབ་ན་སེམས་ལ་མངར། བླུན་པོས་ངན་པ་ལས་འབྲལ་བ་སྐྱུག་བྲོ་བོར་འཛིན།

༢༠ མཁས་པ་དང་འགྲོགས་པ་མཁས་པར་འགྱུར། བླུན་པོ་དང་འགྲོགས་པ་འཕུང་བར་འགྱུར།

༢༡ སྡིག་ཅན་གྱི་རྗེས་སུ་སྡུག་བསྔལ་གྱིས་བདའི། ཆོས་དྲང་པོ་ལ་གསོལ་རས་བཟང་པོ་ཐོབ་པར་འགྱུར།

༢༢ མི་བཟང་པོས་རང་གི་བུ་དང་ཚ་བོའི་དོན་དུ་ནོར་སྐལ་འཇོག་གིས། སྡིག་ཅན་གྱིས་མི་དྲང་པོའི་ཆེད་དུ་ནོར་སོག་གོ།

༢༣ དབུལ་པོས་ཁྲུ་སློག་པའི་ས་ནང་ཁ་ཟས་མང་ཙམ་ཡོད་ཀྱང་། དྲང་པོ་མི་བྱེད་མཁན་རྣམས་འཕུང་བར་འགྱུར།

༢༤ དབྱུག་པ་སྲི་བས་རང་ཕྲུག་ལ་འཁོན་དུ་འཛིན་གྱིས། བུ་ལ་བྱམས་པས་དུས་ནང་འཇུན།

༢༥ ཆོས་དྲང་པོས་ཟ་ཞིང་སེམས་ཚིམ་ཡང་། སྡིག་སྤྱོད་ཀྱི་གྲོད་པ་མི་འགྲང་ངོ་༎

༡༤

བུད་མེད་མཁས་པས་རང་གི་ཁྱིམ་རྩིག་གིས། བླུན་མོས་རང་གི་ལག་པས་ཁང་པ་རྟིབ།

༢ བློ་དྲང་པོས་འགྲུལ་བ་ནི་དཀོན་མཆོག་ལ་འཇིགས། འོན་ཀྱང་རང་གི་ལས་རྣམས་ཀྱི་ནང་དུ་ལོག་པར་ཡོད་པས་ཁོང་ལ་ཁྱད་དུ་སོད།

༣ གླེན་པའི་ཁའི་ནང་ན་ང་རྒྱལ་གྱི་དབྱུག་པ་ཞིག་ཡོད། འོན་ཀྱང་མཁས་པའི་ཞལ་ལྤགས་ཀྱིས་རང་སྲུང་།

༤ གླང་མེད་སར་བྲེས་ཀྱུའང་གཙང་གིས། གླང་གི་ཤུགས་ཀྱིས་ནོར་མང་དུ་འཕེལ།

༥ དཔང་པོ་དྲང་པོས་རྫུན་ཚིག་མི་ལབ་ཀྱིས། རྫུན་གྱི་དཔང་པོས་རྫུན་གཏམ་ལབ།

༦ ཐོ་འཚམ་པ་པོས་ཤེས་རབ་འཚོལ་ཡང་མི་རྙེད། འོན་ཀྱང་བློ་དང་ལྡན་པ་ལ་རིག་པ་སླ་ཆོས་སུ་རྙེད།

༧ བླུན་པོའི་རྩར་ཤེས་རབ་ཀྱི་ཁ་ལྤགས་མི་རྙེད་པས། དེའི་མདུན་ལས་ཕར་སོང་ཞིག

༨ རང་གི་ལམ་ཤེས་པ་ནི་མཛངས་པའི་རིག་པ་ཡིན་ཀྱང་། གླེན་པའི་བློ་རྨོངས་པ་ནི་གཡོ་སྒྱུའོ༎

༩ བློ་རྨོངས་པས་ཉེས་པ་ལ་འཕྱ་ཡང་། ཆོས་དྲང་པོའི་ཁྲོད་ན་ཐུགས་རྗེ་གནས།

༡༠ རེ་རང་གི་སྙིང་གིས་རང་གི་དཀའ་སྡུག་ཤེས། དེའི་བདེ་སྐྱིད་ནང་དུ་མི་ཡན་འདྲེ་བར་མི་ནུས།

༡༡ སྡིག་སྤྱོད་ཀྱི་ཁྱིམ་གཞིག་གིས། མི་དྲང་པོའི་གུར་ཁང་མངོན་པར་རྒྱས་པར་འགྱུར་རོ༎

༡༢ མིས་དྲང་པོར་རིག་པའི་ལམ་ཡང་ཡོད། འོན་ཀྱང་དེའི་མཐའ་རུ་འཆི་བའི་ལམ་རྣམས་ཡོད།

༡༣ དགོད་མཁན་གྱི་ནང་དུའང་སེམས་སྡུག་ཡོད། དགའ་སྤྲོའི་མཐའ་མ་ཡང་སྡུག་བསྔལ་ལོ༎

༡༤ སྙིང་ལོག་པར་ལ་འགྲུལ་བ་ནི་རང་གི་ཐབས་ཀྱིས་འགྲང་བར་འགྱུར། མི་བཟང་པོ་ནི་རང་ལས་རང་ཆོག་པར་འགྱུར།

༡༥ དྲང་སུམ་གྱིས་གཏམ་ཐམས་ཅད་ལ་ཡིད་ཆེས་ཀྱང་། མཛངས་པས་རང་གི་འགྲུལ་ཚུལ་ལ་ཞིབ་པར་ལྟ།

༡༦ མཁས་པ་ནི་མི་འཇིགས་ཤིང་ངན་པ་ལས་འབྱོལ། འོན་ཀྱང་བླུན་པོ་ངར་ལང་ཞིང་མི་འཚབས།

༡༧ མི་སྣ་ཐུང་གིས་བླུན་པོའི་ལུགས་སུ་སྤྱོད། ཇུས་ངན་བྱེད་པའི་མི་ལ་ཐམས་ཅད་ཀྱིས་སྡང་།

༡༨ བླུན་པོ་ལ་གཏི་མུག་ནོར་སྐལ་དུ་རྙེད་ཀྱིས། མཛངས་པ་རྣམས་རིག་པའི་ཅོད་པན་གྱིས་མཛེས།

༡༩ མི་བཟང་མདུན་དུ་མི་ངན་དགུར། ཆོས་དྲང་སྒོ་དྲུང་སྡིག་སྤྱོད་དགུར།

༢༠ དབུལ་པོར་ཁྱིམ་མཚེས་པས་ཀྱང་སྡང་། ཕྱུག་པོར་མཛའ་བོ་མང་ཙམ་ཡོད།

༢༡ ཁྱིམ་མཚེས་པ་ལ་ཁྱད་དུ་སོད་པ་ཉེས། དབུལ་པོ་ལ་བརྩེ་བ་ནི་བཀྲ་ཤིས་པའོ༎

༢༢ ཇུས་ངན་རྩོམ་པ་མི་འཁྲུལ་ལམ། འོན་ཀྱང་ཇུས་བཟང་བརྩོམས་པ་རྣམས་ཀྱི་ཕྱིར་དུ་ཐུགས་རྗེ་དང་བདེན་པ་ཉིད་ལགས་སོ༎

༢༣ འབད་རྩོན་ཐམས་ཅད་ཀྱི་ནང་ན་ཁེ་འབོགས་ཡོད་ཀྱང་། མཆུའི་གཏམ་གྱིས་དབུལ་བ་ཉོ།

༢༤ མཁས་པ་རྣམས་ཀྱི་ཕྱིར་ནོར་ནི་ཅོད་པན་ཏེ། གླེན་པའི་བློ་མུན་ནི་གཏི་མུག་རང་ངོ་༎

༢༥ དཔང་པོ་དྲང་པོས་སྲོག་སྐྱོབ་བྱེད་ཀྱིས། རྫུན་ལབ་པས་མགོ་སྐོར་རོ༎

༢༦ ཡ་ཧོ་ཝཱ་ལ་འཇིགས་པའི་ནང་ན་གདེང་ཚད་སྟོབས་ཆེ་བ་ཡོད་དེ། ཁོང་གི་ཕྲུ་གུ་རྣམས་ལ་སྐྱབས་གནས་རྙེད་དོ༎

༢༧ འཆི་བའི་རྙིར་མི་འཚུད་དུ་ཡ་ཧོ་ཝཱ་ལ་བག་བྱེད་པ་ནི་སྲོག་གི་ཆུ་མིག་གོ།

༢༨ འབངས་མཐའ་རྒྱས་པའི་ནང་ན་རྒྱལ་པོ་ལ་ཞེ་ས་ཡོད་མོད། མི་སེར་འབྲི་བའི་ནང་ན་རྒྱལ་བུ་སྟོངས་པའང་ཡོད།

༢༩ འཁྲོ་སྣ་རིང་བ་ནི་བློ་གྲོས་མཆོག་དང་ལྡན་གྱིས། སྣ་ཐུང་བས་གཏི་མུག་ལ་གཟེངས་སྟོད་བྱེད།

༣༠ གཞི་འཇམ་པའི་སྙིང་ནི་ལུས་ཀྱི་འཚོ་བྱེད་ལགས་ཀྱི། ཕྲག་དོག་གི་སེམས་དེ་རུས་པའི་རུལ་དྲི་ལགས།

༣༡ དབུལ་པོར་རྔན་ཆེན་བྱེད་པས་དེ་ཡི་མཛད་པོར་སྨད། འོན་ཀྱང་ཁོང་ལ་བཀུར་བས་དབུལ་པོར་བརྩེ་བར་བྱེད།

༣༢ སྡིག་སྤྱོད་ཀྱི་ཉེས་པས་དེ་རང་ཐུར་དུ་འདྲུད། འོན་ཆོས་དྲང་པོ་འཆི་ཁར་ཡང་རེ་བ་སྐྱེད།

༣༣ ཤེས་རབ་ནི་བློ་ལྡན་གྱི་སྙིང་གི་ནང་ན་གནས་ཀྱི། བླུན་པོ་རྣམས་ཀྱི་ཁྲོད་ན་ཡང་མངོན་པར་འགྱུར།

༣༤ དྲང་བ་ཉིད་ཀྱིས་རྒྱལ་ཁམས་ཡར་འདེགས་ཀྱིས། སྡིག་པ་ནི་མི་སྡེ་གང་ལ་ཡང་སྨད་པའི་རྒྱུའོ༎

༣༥ ཞབས་ཕྱི་མཁས་པར་རྒྱལ་པོ་ཐུགས་མཉེས་ཀྱང་། ངོ་ཚ་རུ་འཇུག་པ་རྣམས་ལ་ཐུགས་ཁྲོའོ༎

༡༥

ལན་འཇམ་པོས་ཁོང་ཁྲོ་ཞི་ཡང་། རྩུབ་པའི་གཏམ་གྱིས་ཞེ་སྡང་སློང་།

༢ མི་མཁས་པའི་ལྕེས་ཤེས་རབ་ཚུལ་བཞིན་གླེང་གིས། གླེན་པའི་ཁས་གཏི་མུག་བླུག

༣ ཡ་ཧོ་ཝཱའི་སྤྱན་གྱིས་གནས་ཐམས་ཅད་དུ་ངན་པའམ་བཟང་པོ་གང་ཡོད་གཟིགས།

༤ ལྕེ་འཇམས་པ་སྲོག་གི་ལྗོན་ཤིང་ལགས། འོན་ཀྱང་ལྕེ་ལོག་གི་སེམས་སྣད་པར་བྱེད།

༥ བླུན་པོས་ཕ་མའི་ཞལ་གདམས་ཁྱད་དུ་སོད། འོན་ཀྱང་འཇུན་ཚིག་དང་དུ་བླང་བ་མཁས་པའོ༎

༦ ཆོས་དྲང་གི་ཁྱིམ་ན་གཏེར་མང་ཙམ་ཡོད་ཀྱང་སྡིག་སྤྱོད་ཀྱི་ཡོང་སྒོའི་ནང་ན་ཉོན་མོངས་ཡོད།

༧ མཁས་པའི་མཆུས་ཤེས་རབ་སྤེལ། འོན་ཀྱང་བླུན་པོའི་སྙིང་གིས་དེ་ལྟར་མི་བྱེད།

༨ སྡིག་སྤྱོད་ཀྱི་མཆོད་པ་ནི་ཡ་ཧོ་ཝཱ་ལ་རྫས་མི་གཙང་བ་སྟེ། འོན་ཀྱང་མི་དྲང་པོའི་སྨོན་ལམ་ལ་ཁོང་ཐུགས་དགྱེས།

༩ སྡིག་སྤྱོད་ཀྱི་ལམ་ལ་ཡ་ཧོ་ཝཱ་ཐུགས་ལོག འོན་དྲང་བ་ཉིད་ཀྱི་རྗེས་སུ་འབྲང་བ་ལ་བྱམས་པར་མཛད།

༡༠ ལམ་སྟོར་བ་ལ་དྲག་པོའི་ཞལ་གདམས་རྙེད་ཀྱིས། འཇུན་ཚིག་ལ་སྡང་བ་ནི་འཆི་བར་འགྱུར།

༡༡ གཤིན་ཡུལ་དང་སྡོངས་པ་ཡང་ཡ་ཧོ་ཝཱའི་ཞལ་ངོར་གདའ། མིའི་སྙིང་ཁོང་གི་དྲུང་དུ་ཡོད་པ་སྨོས་ཅི་དགོས།

༡༢ ཐོ་འཚམ་པ་པོས་འཇུན་མཁན་ལ་མི་བྱམས། མཁས་པའི་དྲུང་དུ་འགྲོ་བར་ཡང་མི་འགྱུར་རོ༎

༡༣ སྙིང་སྐྱིད་པས་གདོང་དཀར་པོ་སྟོན། སྙིང་ཚེར་གྱིས་སེམས་ཆག་ཏུ་འཇུག

༡༤ བློ་དང་ལྡན་པའི་སྙིང་གི་ཤེས་རབ་འཚོལ། འོན་ཀྱང་གླེན་པའི་ཁས་གཏི་མུག་ཟ།

༡༥ སྡུག་བསྔལ་ཅན་གྱི་ཞག་ཐམས་ཅད་ངན་པ་སྟེ། འོན་ཀྱང་སྙིང་སྐྱིད་པས་གཏན་དུ་དགའ་སྟོན་བྱེད།

༡༦ ཉོན་མོངས་དང་ལྡན་པའི་གཏེར་ཆེན་པོ་ལས། ཡ་ཧོ་ཝཱའི་འཇིགས་པ་དང་བཅས་པའི་ནོར་ཉུང་བ་ལེགས།

༡༧ གནོད་སེམས་དང་ལྡན་པའི་གླང་ཚོན་པོ་ཟ་བ་ལས། བྱམས་སེམས་ཡོད་སར་ཚོད་མ་ཟ་བ་ལེགས།

༡༨ སྤྲོ་ཐུང་གིས་འཁྲུག་པ་སློང་ཡང་། ཁྲོ་སྣ་རིང་བས་འཛིང་ཁྲབ་འཇོམས།

༡༩ ལེ་ལོ་ཅན་གྱི་ལམ་ཚེར་ཐག་དང་འདྲའི། ཆོས་དྲང་པོའི་ལམ་ནི་གཞུང་ལམ་དང་འདྲ།

༢༠ བུ་མཁས་པས་ཕ་མགུ་བར་བྱེད་ཀྱང་། མི་གླེན་གྱིས་མ་ལ་བརྙས་པར་བྱེད།

༢༡ ཤེས་རབ་ཀྱིས་འཕོངས་པ་ལ་གཏི་མུག་ནི་དགའ་བའོ། འོན་ཀྱང་བློ་དང་ལྡན་པ་དྲང་པོར་འགྲུལ།

༢༢ ཇུས་མེད་པའི་འདོད་པ་འཆོལ་པ་སྟེ། གྲོས་མི་མང་སར་གྲོས་གོ་ཆོད།

༢༣ རང་གི་ཁའི་གཏམ་ལན་གྱིས་མི་ནི་དགའ་མགུ་སྐྱེད། དུས་ཀྱི་ཁར་གླེང་བའི་གཏམ་ནི་ཁམས་སངས་འགྲོ་བ་ལགས།

༢༤ མི་མཁས་པ་ལ་ཐུར་ཕྱོགས་གི་དམྱལ་བ་ལས་འབྲོས་པའི་དོན་དུ་སྲོག་གི་ཤུལ་ལམ་དེ་སྟེང་ན་འདུག

༢༥ ཡ་ཧོ་ཝཱས་ང་རྒྱལ་ཅན་གྱི་ཁང་པ་རྩད་ནས་སློག འོན་ཀྱང་མོ་རང་མོའི་ཞིང་གི་མུ་ཚིགས་བརྟན་པོར་མཛད།

༢༦ སྡིག་སྤྱོད་ཀྱི་ཇུས་ལ་ཡ་ཧོ་ཝཱ་ཐུགས་ལོག་ཀྱང་། གཙང་བའི་མིས་གཏམ་སྙན་པ་གླེང་།

༢༧ ནོར་བརྣབས་ཅན་གྱིས་རང་གི་ཁྱིམ་སྡུག་བསྔལ་བར་བྱེད། ཕག་སུག་ལ་སྡང་བ་ནི་འཚོ་བར་འགྱུར།

༢༨ ཆོས་དྲང་གི་སྙིང་གིས་ལན་འདེབས་ཚུལ་སྦྱོང་ཡང་། སྡིག་སྤྱོད་ཀྱི་ཁས་ངན་པ་རྣམས་བླུག་གོ།

༢༩ སྡིག་སྤྱོད་ལས་ཡ་ཧོ་ཝཱ་ཐག་རིང་ཡང་། ཆོས་དྲང་པོའི་གསོལ་འདེབས་ལ་གསན།

༣༠ མིག་གི་འོད་ཀྱིས་སེམས་མགུ་བར་བྱེད། འཕྲིན་བཟང་པོས་རུས་པ་རྒྱགས་སུ་འཇུག

༣༡ སྲོག་གི་འཇུན་ཚིག་ལ་ཉན་པའི་རྣ་བ་ནི་མཁས་པའི་ཁྲོད་དུ་གནས།

༣༢ གདམས་ངག་མི་བླང་བས་རང་སྲོག་ལ་སྡང་། བསླབ་བྱར་ཉན་པས་བློ་གྲོས་རྙེད།

༣༣ ཡ་ཧོ་ཝཱ་ལ་བག་བྱེད་པ་ནི་ཡེ་ཤེས་ཀྱི་མན་ངག་ལགས། ཞེ་སའི་གོང་དུ་གུས་པ་གདའ༎

༡༦

སྙིང་གི་དམིགས་པ་མིར་གཏོགས་ཀྱང་། ལྕེས་ལན་འདེབས་པ་ནི་ཡ་ཧོ་ཝཱ་ལས་འབྱུང་།

༢ མིའི་མིག་ཏུ་རང་གི་ལམ་ཐམས་ཅད་གཙང་བ་ཡོད་ཀྱང་། ཡ་ཧོ་ཝཱས་སེམས་སྲང་ནང་འདེགས།

༣ རང་གི་ལས་ཐམས་ཅད་ཡ་ཧོ་ཝཱ་ལ་ཐོད་ཅིག་དང་། ཁྱོད་ཀྱི་བསམ་པ་ཐམས་ཅད་གནས་པར་འགྱུར།

༤ ཡ་ཧོ་ཝཱས་དངོས་པོ་ཐམས་ཅད་ཁོང་ཉིད་དོན་དུ་མཛད་པ་ལགས། དེས་མ་ཟད་སྡིག་སྤྱོད་ཀྱང་བར་ཆད་ཀྱི་ཕྱིར་བཀོད།

༥ ང་རྒྱལ་ཅན་གྱི་སྙིང་ཐམས་ཅད་ལ་ཡ་ཧོ་ཝཱ་ཞེན་པ་ལོག ལག་པར་ལག་པ་ཙམ་གཏོང་རུང་། ཆད་པ་མེད་པར་གཏོང་མི་འགྱུར།

༦ སྙིང་རྗེ་དང་དྲང་བ་ཉིད་ཀྱིས་སྡིག་པ་འདག ཡ་ཧོ་ཝཱའི་འཇིགས་པས་མི་ནི་ངན་པ་ལས་སྐྱོབ།

༧ མིའི་ལམ་རྣམས་ཡ་ཧོ་ཝཱའི་ཐུགས་དགོངས་དང་མཐུན་པའི་དུས་སུ། ཁོང་གིས་དེའི་དགྲ་བོ་རྣམས་ཀྱང་མཛའ་བོར་མཛད།

༨ མི་རུང་བའི་ཡོང་སྒོ་ཆེན་པོ་ལས། དྲང་སེམས་ཀྱིས་ཐོབ་པའི་ཉུང་བ་དགའ།

༩ མིའི་སྙིང་གིས་རང་གི་ལམ་ཤོམ་ཡང་། ཡ་ཧོ་ཝཱས་དེའི་གོམ་སྟབས་སྟོན་པར་མཛད།

༡༠ རྒྱལ་པོའི་མཆུ་ནང་དཀོན་མཆོག་གི་བཀའ་ཡོད་པས། གཤགས་ནང་ཁ་མི་འཕྱུགས།

༡༡ སྐར་ཚད་དང་སྲང་སྐྱོན་མེད་པ་ཡ་ཧོ་ཝཱའི་ཡིན་ཏེ། སྒྱི་གུའི་ནང་གི་སྐར་ཚད་ཐམས་ཅད་ཁོང་གི་ཕྱག་ལས་ལགས།

༡༢ དྲང་པོས་རྒྱལ་ཁྲི་བརྟན་པོར་བྱེད་པས་ན། ངན་པའི་ལས་བྱེད་པ་ལ་རྒྱལ་པོ་རྣམས་ཀྱིས་ཞེན་ལོག་པའི་རིགས།

༡༣ གཡོ་མེད་ཀྱི་མཆུ་རྣམས་ལ་རྒྱལ་པོ་དག་གི་དགའ་བ་ལགས། བློ་གཟུ་བོར་སྨྲ་བ་ལ་དེ་དག་གིས་བྱམས།

༡༤ རྒྱལ་པོའི་ཐུགས་ཁྲོ་ཚེ་ལེན་པའི་ཕོ་ཉ་དང་མཚུངས། འོན་ཀྱང་མི་མཁས་པས་ཁྲོ་ཞི་རུ་འཇུག

༡༥ རྒྱལ་པོའི་ཞལ་གདོང་གི་མདངས་ནང་སྲོག་ཡོད་དེ། ཁོང་གི་ཐུགས་རྗེ་ནི་ཆར་དུས་ཕྱི་མའི་སྤྲིན་དང་མཚུངས།

༡༦ ཤེས་རབ་འབྱོར་བ་གསེར་བས་ཀྱང་རབ་ཏུ་དྲག དངུལ་རྙེད་པ་བས་ནི་བློ་གྲོས་འདམ་པ་ཤིན་ཏུ་གཅེས།

༡༧ ངན་པ་ལས་འབྱོལ་བ་ནི་མི་དྲང་པོའི་གཞུང་ལམ་ལགས། རང་ལམ་སྲུང་བས་རང་སེམས་སྲུང་།

༡༨ མ་འཕུང་བའི་གོང་དུ་ང་རྒྱལ་དང་། མ་ལྟུང་བའི་སྔོན་དུ་རང་མཐོང་གི་སེམས་སྐྱེད།

༡༩ ང་རྒྱལ་ཅན་དང་མཉམ་དུ་ནོམ་པ་བགོད་པ་བས། གུས་པ་ཅན་དང་མཉམ་དུ་སེམས་དམའ་བ་སྐྱེད་པ་ལེགས།

༢༠ བཀའ་ལ་ཉན་མཁན་ལ་བཟང་པོ་རྙེད། ཡ་ཧོ་ཝཱ་ལ་བློ་གཏད་བཅོལ་བའི་མི་ནི་བདེ།

༢༡ མཁས་པའི་སྙིང་ལ་མཛངས་པ་ཟེར། མཆུ་མངར་དང་ལྡན་པས་རིག་པ་སྤེལ།

༢༢ བློ་ལྡན་ལ་བློ་གྲོས་ནི་སྲོག་གི་ཆུ་མིག་ཡིན་རུང་། བླུན་པོའི་བསླབ་བྱ་ནི་བླུན་པའོ༎

༢༣ མཁས་པའི་སྙིང་གིས་རང་གི་ཁ་ལ་བསླབ་བྱ་གཏོང་། རང་གི་མཆུ་ལ་ཤེས་རབ་སྣོན་པར་བྱེད།

༢༤ སྙིང་སྡུག་གཏམ་ནི་སྦྲང་རྩི་ལྟར། ཡིད་ལ་མངར་ཏེ་རུས་ནད་སེལ།

༢༥ མིས་རིགས་པར་མཐོང་བའི་ལམ་ཡང་ཡོད། འོན་ཀྱང་དེའི་མཐའ་རུ་འཆི་བའི་ལམ་རྣམས་ཡོད།

༢༦ ལས་འབད་པས་རང་གི་དོན་དུ་འབད། གང་ལ་ཞེ་ན། གྲོད་པས་ཁོ་ལ་ཨུ་ཚུག་བྱེད།

༢༧ ཆོས་མེད་མིས་ཉེས་པ་འབྲུས་ནས་འདོན། དེའི་མཆུ་ནང་སྲེག་བྱེད་ཀྱི་མེ་འདྲ་ཡོད།

༢༨ ལོག་པར་ཅན་གྱིས་འཁྲུག་པའི་ས་བོན་འདེབས། ཕག་གཏམ་གཏོང་བས་རྡོ་རྗེའི་གྲོག་པོ་འཕྲལ།

༢༩ དབང་ཆོས་བྱེད་པའི་མིས་རང་གི་ཁྱིམ་མཚེས་པ་སླུ་ཞིང་། བཟང་པོ་མིན་པའི་ལམ་ནང་འདྲེན།

༣༠ གྲོས་ལོག་པར་བྱེད་དུ་མིག་འཛུམ་སྟེ། ཁ་ལྤགས་གཡབ་ཅིང་ངན་པ་རྩོམ།

༣༡ མགོ་དཀར་ནི་དཔལ་གྱི་ཅོད་པན་ལགས། དྲང་བ་ཉིད་ཀྱི་ལམ་ནང་ཡོད་པ་ལ་ཐོབ།

༣༢ ཁྲོ་དལ་བ་ནི་དཔའ་བོ་བས་ཀྱང་དྲག གྲོང་ཁྱེར་བླང་མཁན་ལས་རང་སེམས་འཇུན་མཁན་རབ།

༣༣ པང་དུ་ཤོ་རྒྱབ་ཀྱང་། ཤོ་མིག་ཐམས་ཅད་ཡ་ཧོ་ཝཱ་ལ་མངའ་འོ༎

༡༧

འཁྲུག་པ་དང་ལྡན་པའི་ཆོས་ཀྱི་སྟོན་མོས་གང་བའི་ཁྱིམ་ལས། ཞི་བདེ་དང་ལྡན་པའི་ཁམ་ཚད་སྐམ་པོ་ལེགས།

༢ ཁྲེལ་མེད་ཀྱི་ལས་བྱེད་པའི་བུ་གཡོག་པོ་མཁས་པའི་འོག་ཏུ་འགྱུར། གཡོག་པོ་དེ་སྤུན་གྱི་ཁྲོད་དུ་འདྲེས་ནས། ནོར་སྐལ་རྙེད་པར་འགྱུར།

༣ དངུལ་ཕྱིར་བླུགས་ཕོར་དང་། གསེར་ཕྱིར་མེ་ཐབ་ཡིན་ཀྱང་། ཡ་ཧོ་ཝཱས་སྙིང་སད་དོ༎

༤ ལས་ངན་བྱེད་མཁན་གྱིས་རྫུན་གྱི་མཆུ་ལ་ཉན། རྫུན་ཅན་གྱི་ལྕེ་ལོག་ལ་རྣ་བ་བླག

༥ དབུལ་པོར་འཕྱ་བས་དེའི་མཛད་པོར་སྨད། ཡང་གཞན་གྱི་སྡུག་བསྔལ་ལ་དགའ་བ་དེ་ཆད་པ་མེད་པར་མི་འབུད།

༦ ཚ་བོ་མེས་པོའི་ཅོད་པན་ཏེ། མེས་པོ་དེ་ཚ་བོའི་དཔལ་ལགས་སོ༎

༧ གཏམ་བཟང་པོ་གླེན་པ་ལ་མི་འགད། རྫུན་གྱི་མཆུ་ཡང་ཡ་རབས་ལ་མི་འགད།

༨ ཕག་སུག་ནི་ཐོབ་པའི་མིག་ནང་རྡོ་བ་རིན་པོ་ཆེ་དང་འདྲ་བས། གང་ཕྱོགས་ལོག་ཀྱང་དོན་འགྲུབ་བོ༎

༩ ཉེས་པ་གསང་བས་མཛའ་རུ་སྙེགས། རྫུན་གཏམ་ལབ་པས་ཉེ་བའི་མཛའ་གྲོགས་ཀྱང་འཕྲལ།

༡༠ མི་གླེན་ནང་དུ་རྟ་ལྕགས་བརྒྱ་བས། བློ་ལྡན་ནང་དུ་བཀའ་བཀྱོན་གཅིག་ཆེར་གཏིང་དུ་གཞེན།

༡༡ བསྟན་བཤིག་གིས་ངན་པ་འབའ་ཞིག་ལ་སྙེགས་པས། དེའི་མདུན་དུ་སྙིང་རྗེ་མེད་པའི་བང་ཆེན་མངགས་པར་འགྱུར།

༡༢ གླེན་པ་བློ་རྨོངས་དུས་སུ་འཕྲད་པ་ལས། ཕྲུ་གུ་ཕྲོག་ཁྱེར་པའི་དོམ་འཕྲད་པར་དགའ།

༡༣ བཟང་ལན་ངན་གྱིས་མཇལ་བའི་ཁྱིམ་ལས་རྐྱེན་ངན་འབྲལ་བར་མི་འགྱུར།

༡༤ འཁྲུག་པའི་འགོ་ནི་ཆུ་གཏོད་པ་དང་འདྲ་བས། སོ་མ་གཙིག་གོང་དུ་འཁྲུག་པ་སྤོང་།

༡༥ སྡིག་སྤྱོད་དྲང་པོར་རྩི་མཁན་དང་། དྲང་པོ་སྡིག་སྤྱོད་དུ་རྩི་མཁན་གཉིས་པོ་ལ་ཡ་ཧོ་ཝཱས་ཞེན་ལོག་གོ།

༡༦ རང་གི་ནང་དུ་གོ་བ་མེད་པ་མཐོང་གིན། གླེན་པས་ཤེས་རབ་བླུ་རུ་ལག་ནང་རིན་ཅི་ལ་འཁུར།

༡༧ མཛའ་བོས་དུས་ཀུན་ཏུ་བརྩེ་ཡང་། སྤུན་ཟླ་ནི་སྡུག་བསྔལ་གྱི་དུས་ཕྱིར་སྐྱེས་པའོ༎

༡༨ བློ་གྲོས་དང་བྲལ་བས་ལག་པ་གཏོང་ཞིང་། རང་གི་ཁྱིམ་མཚེས་པའི་མདུན་དུ་ལག་མི་ལ་སྡོད།

༡༩ འཛིང་དད་ཅན་ནི་སྡིག་དད་ཅན་ནོ། རྒྱ་སྒོ་འདེག་པས་འཕུང་བ་འཚོལ།

༢༠ སྙིང་ལོག་པ་ཅན་ལ་བཟང་པོ་མི་ཐོབ། ལྕེ་ལོག་ཅན་ནི་ཉོན་མོངས་ནང་དུ་ལྟུང་།

༢༡ གླེན་པའི་བུ་རང་གི་སྡུག་བསྔལ་གྱི་ཕྱིར་སྐྱེད་པར་བྱེད། བུ་གླེན་པའི་ཕ་ལ་དགའ་བ་མེད།

༢༢ དགའ་བ་དང་ལྡན་པའི་སྙིང་ནི་སྨན་བཟང་པོ་དང་འདྲ་ཡང་། ཆག་པའི་སྙིང་གིས་རུས་པ་རྣམས་སྐེམ་པར་བྱེད།

༢༣ གཤགས་ཀྱི་ལམ་མགོ་ལོག་ཏུ་གཏོང་བར། སྡིག་སྤྱོད་ཀྱིས་ཕག་སུག་ཨམ་སྦྲག་ནང་ནས་བླང་།

༢༤ བློ་ལྡན་མདུན་དུ་ཤེས་རབ་གནས་ཀྱིས། གླེན་པའི་མིག་དེ་ས་མཐའ་རྣམས་ཀྱི་ཕྱོགས་སུ་ཡོད།

༢༥ བུ་གླེན་པ་ནི་ཕ་ལ་འཚེར་བའི་རྒྱུ་དང་། མ་ལ་ཁ་ཏིག་པ་ཡིན།

༢༦ ཆོས་དྲང་པོ་ལ་ཆད་པས་གཅོད་པའང་མི་ལེགས། དེ་ལས་ཡ་རབས་ལ་དྲང་པོའི་དོན་དུ་རྡེག་པ་ལེགས་པ་མིན།

༢༧ ཤེས་རབ་ལྡན་པས་གཏམ་ཉུང་ཉུང་གླེང་། གཞི་འཇམ་པའི་མི་ནི་བློ་གྲོས་ལྡན་པའོ༎

༢༨ ཁ་རོག་སྡོད་རིང་གླེན་པའང་མཁས་པར་རྩི། མཆུ་བཙུམ་སྟེ་སྡོད་རིང་མཛངས་པར་རིག་གོ།

༡༨

སོ་སོར་སྡོད་པས་རང་གི་འདོད་པ་ལ་སྙེགས་ཤིང་། རིག་པ་ཀུན་དང་རྩོད།

༢ བླུན་པོས་རང་གི་སྙིང་སྟོན་པ་མ་གཏོགས་པར། རིག་པ་ལ་མི་དགའ།

༣ སྡིག་སྤྱོད་སླེབ་སར་ངོ་ཚའང་སླེབ། གཏམ་ངན་མཉམ་སྨད་སྒྲའང་འབྱུང་།

༤ མིའི་ཁའི་གཏམ་དང་ཆུ་གཏིང་ཟབ་པ་འདྲ། ཤེས་རབ་ཀྱི་ཆུ་མིག་དང་འབྲུབ་པའི་གྲོག་པོ་འདྲ།

༥ སྡིག་སྤྱོད་ཀྱི་ངོ་ལ་ལྟ་བའང་མི་ལེགས། གཤགས་ནང་ཆོས་དྲང་པོ་རྡབ་པའང་མི་ལེགས།

༦ གླེན་པའི་མཆུས་འཛིང་འཁྲབ་སློང་། དེའི་ཁས་འགྲམ་ལྕག་ཉོ།

༧ གླེན་པའི་ཁས་རང་འཕུང་དུ་འཇུག དེའི་མཆུ་ནི་དེ་རང་གི་སེམས་ཀྱི་རྙིའོ༎

༨ ཤུབ་བུར་ཟེར་བའི་གཏམ་ནི་ཁམ་བུ་ཞིམ་པ་སྟེ། དེ་དག་གྲོད་པའི་ཕུགས་སུ་འཇུག

༩ རང་གི་ལས་ནང་ལེ་ལོ་བྱེད་པ་ནི་ཆུད་གཟོན་གྱི་ནུ་བོ་ཡིན།

༡༠ ཡ་ཧོ་ཝཱའི་མཚན་ནི་རྫོང་བཙན་པོ་སྟེ། ཆོས་དྲང་པོ་དེར་རྒྱུག་ཅིང་ཉེ་ཞོ་མེད་པར་གནས།

༡༡ མི་ཕྱུག་པོའི་ནོར་ནི་དེའི་གྲོང་ཁྱེར་བཙན་པོ་སྟེ། དེས་ནོར་ནི་ལྕགས་རི་མཐོ་བ་ལྟར་རྩི།

༡༢ མ་འཕུང་གོང་དུ་མིའི་སྙིང་ང་རྒྱལ་གྱིས་སྙེམས། བཀུར་སྟི་ལས་སྔོན་དུ་གུས་སེམས་སྐྱེད།

༡༣ ཐོས་མ་ཟིན་གོང་དུ་ལན་འདེབས་པ་ནི། གཏི་མུག་དང་ངོ་ཚ་རྒྱུ་སྟེ།

༡༤ མིའི་སེམས་ཀྱིས་རང་གི་ཉམས་ང་བ་བཟོད་ཀྱང་། སེམས་ཆག་པ་སུས་སྲན་པར་ནུས།

༡༥ དྲང་པོའི་སྙིང་གིས་ཡེ་ཤེས་རྙེད། མཁས་པའི་རྣ་བས་ཤེས་རབ་ལ་འདུན།

༡༦ གཟིགས་རྟེན་གྱིས་མི་ལ་གནས་ས་ཤོམ་ཞིང་། མི་ཆེན་དག་གི་དྲུང་དུ་སྐྱེལ།

༡༧ སྔོན་དུ་རང་གི་རྒྱུ་རྐྱེན་འཆད་པ་དྲང་པོ་འདྲ་སྣང་རུང་། རྗེས་སུ་དེའི་ཁྱིམ་མཚེས་པ་འོང་སྟེ་ཤན་འབྱེད་དོ༎

༡༨ རྟགས་རིལ་གྱིས་འཁྲུག་པ་བར་དུ་གཅོད་ཅིང་། སྟོབས་པོ་ཆེའི་བར་དུ་འཛུལ་ཞིང་སོ་སོར་འཕྲལ།

༡༩ གྲོང་ཁྱེར་བཙན་པོ་ཞིག་ལེན་པ་ལས། སེམས་སྣད་པར་གྱུར་པའི་སྤུན་དང་སྡུམ་པ་དཀའ། དེ་དག་གི་རྩོད་གླེང་མཁར་གྱི་སྒོ་གཏན་དང་མཚུངས།

༢༠ ཁའི་འབྲས་བུ་ལས་མི་རང་གི་གྲོད་པ་འགྲང་ཞིང་། མཆུའི་འཕེལ་གྱིས་ཆོག་པར་འགྱུར།

༢༡ ཤི་གསོན་གཉིས་པོ་ལྕེའི་དབང་དུ་ཡོད། གདུང་བ་དག་གིས་འབྲས་བུའང་ཟ་བར་འགྱུར།

༢༢ ཆུང་མ་རྙེད་པ་ནོར་བཟང་པོ་རྙེད་པ་སྟེ། ཡ་ཧོ་ཝཱ་ལས་བཀའ་དྲིན་རྙེད་དོ༎

༢༣ དབུལ་བས་བཅོལ་ན་ཡང་ཕྱུག་པོས་ཚིག་རྩུབ་སྨྲ།

༢༤ རང་འཕུང་འཇུག་པའི་ཕྱིར། མཛའ་གྲོགས་མང་མང་བྱེད། སྤུན་ཟླ་བས་ཉེ་བའི་མཛའ་གྲོགས་ཀྱང་ཡོད༎

༡༩

ཁ་ལོག་ཅན་གྱི་མི་གླེན་ལས། དབུལ་པོ་དྲང་པོར་འགྲུལ་བ་ལེགས།

༢ སེམས་ནང་འདུ་ཤེས་མེད་ནའང་མི་ལེགས། རྐང་པ་ཙབ་ཙོབ་བྱེད་པས་ཉེས།

༣ མིའི་བློ་རྨོངས་པས་དེ་རང་ལམ་ལས་འགོལ། དེའི་སྙིང་གིས་ཡ་ཧོ་ཝཱ་ལ་ཚིག་པ་ཟ།

༤ ནོར་གྱིས་མཛའ་བོ་མང་པོ་བྱེད། དབུལ་བས་ཁྱིམ་མཚེས་ལས་ཀྱང་འབུད།

༥ ལ་ཡོགས་མ་ཕོག་པར་རྫུན་གྱི་དཔང་པོ་མི་འབུད། རྫུན་ཚིག་གླེང་བ་ཡང་མི་ཐར།

༦ གཏོང་ཕོད་ཅན་ལ་མི་མང་པོས་ངོ་སོ་བྱེད། ཐམས་ཅད་སྦྱིན་པ་སྦྱིན་པའི་མཛའ་བོ་ཡིན།

༧ དབུལ་པོ་ལ་ནི་རང་གི་སྤུན་གྱིས་ཀྱང་བརྙས་པར་བྱེད་པས། མཛའ་བོ་རྣམས་དེ་ལས་ཅི་ཙམ་རིང་པོར་འབྲོས་པར་མི་འགྱུར། བཅོལ་ཞིང་བདའ་ཡང་དེ་རྣམས་སོང་ནས་མེད།

༨ ཤེས་རབ་བླང་བས་རང་སེམས་སྡུག་པར་འཛིན། བློ་གྲོས་སྲུང་བར་ཁེ་བཟང་ཐོབ་པར་འགྱུར།

༩ ལ་ཡོགས་མེད་པར་རྫུན་གྱི་དཔང་པོ་མི་ཐར། བརྫུན་ལབ་པའི་མི་དེ་མེད་པར་འགྱུར།

༡༠ བླུན་པོ་ལ་ལོངས་སྤྱོད་མི་མཛེས་ན། གཡོག་པོས་རྒྱལ་བུ་རྣམས་ལ་དབང་སྒྱུར་བ་ཆེར་འཕྲོད་པར་མི་འགྱུར།

༡༡ བློ་གྲོས་ཀྱིས་ཁོང་ཁྲོ་བཤོལ་བར་བྱེད་དེ། འགལ་སྐྱོན་ལས་ཕར་ཕྱིན་པའི་མིའི་དཔལ་ཡིན།

༡༢ རྒྱལ་པོའི་ཁྲོ་བ་དང་སེང་གེའི་ངར་སྐད་མཚུངས། འོན་ཀྱང་དེའི་ཐུགས་རྗེ་རྩྭ་ཐོག་གི་ཟིལ་པ་དང་འདྲ།

༡༣ བུ་བླུན་པོ་ཕ་ལ་ཉོན་མོངས་སུ་འགྱུར། ཆུང་མས་འཛིང་བ་ནི་རྒྱུན་དུ་ཐིགས་པ་འཐིག་པ་དང་འདྲ།

༡༤ ཁྱིམ་དང་ནོར་རྫས་ནི་ཕ་མེས་ནས་ནོར་སྐལ་དུ་རྙེད་ཀྱང་། ཆུང་མ་མཛངས་མ་ནི་ཡ་ཧོ་ཝཱ་ལས་རྙེད།

༡༥ སྙོམས་ལས་ཀྱིས་གཉིད་ལྕིར་འཐིབས་སུ་འཇུག ལེ་ལོ་ཅན་གྱིས་ལྟོགས་པ་མྱོང་།

༡༦ བཀའ་རྒྱ་བསྲུང་བས་རང་གི་སེམས་སྲུང་། འོན་ཀྱང་རང་གི་སྤྱོད་ལམ་རྣམས་ནང་གཡག་སྐྱ་བྱེད་པ་འཆི།

༡༧ དབུལ་པོ་ལ་སྙིང་རྗེ་བྱེད་པས་ཡ་ཧོ་ཝཱ་ལ་སྐྱི། དེས་བྱིན་པ་ཐམས་ཅད་ཀྱི་ཚབ་ཁོང་གིས་གནང་བར་འགྱུར།

༡༨ རེ་བ་ཡོད་རིང་བར་དུ་རང་གི་བུ་ཆུན་ཞིག དེ་འཇིག་པར་རང་གི་སྙིང་མ་ཐོང་ཞིག

༡༩ རབ་ཏུ་ཁྲོ་བའི་མི་ལ་ཆད་པས་གཅོད་པར་འགྱུར། ཇི་སྟེ་ཁྱོད་ཀྱིས་དེ་སྒྲོལ་ན། ཡང་ཡང་དེ་བཞིན་བྱེད་དགོས་འབབ་པར་འགྱུར།

༢༠ ཁྱོད་ཕུགས་སུ་མཁས་པར་འགྱུར་དུ་སྙིང་གཏམ་ལ་ཉན་ཞིང་ཞལ་གདམས་དང་དུ་བློངས་ཤིག

༢༡ མིའི་སྙིང་གི་ནང་ན་དམིགས་མང་ཡང་། ཡ་ཧོ་ཝཱའི་གསུང་འབའ་ཞིག་གནས་པར་འགྱུར།

༢༢ མིའི་འདོད་པ་ནི་བརྩེ་བར་བྱེད་པའོ། རྫུན་ཅན་ཞིག་ལས་དབུལ་པོ་དགའ།

༢༣ ཡ་ཧོ་ཝཱའི་འཇིགས་པས་སྲོག་ལ་འཁྲིད་པས། དེ་ལྟ་བ་དག་ཆོག་ཤེས་པར་གྱུར་ཞིང་། བར་ཆད་དང་འཕྲད་པར་མི་འགྱུར།

༢༤ སྙོམ་ལས་ཅན་གྱིས་སྡེར་མའི་ནང་དུ་ལག་པ་སྦ་ཞིང་། རང་གི་ཁའི་མདུན་དུའང་མི་འགུག

༢༥ ཐོ་འཚམ་པ་ལ་རྡུང་ཞིག་དང་། དྲང་སུམ་ལ་གཅང་ཆུད་པར་འགྱུར། བློ་ལྡན་ལ་བཀའ་བཀྱོན་ཞིག་དང་། དེས་ཤེས་བྱ་ཅི་ཡིན་རྟོགས་པར་འགྱུར།

༢༦ ཕ་སྟོངས་སུ་འཇུག་ཅིང་། མ་འདོན་གཏོང་བའི་བུ་དེ་ནི། ངོ་ཚ་དང་གཏམ་ངན་གྱི་རྒྱུའོ༎

༢༧ ངའི་བུ། ཤེས་རབ་ཀྱི་གསུང་རྣམས་ལ་འགོལ་དུ་འཇུག་པའི་བསླབ་བྱ་ལ་ཉན་པ་ལས་རང་སྲུངས་ཤིག

༢༨ དཔང་པོ་ཐུ་ཤོག་གིས་གཤགས་ལ་ཡང་ཁ་བཀྱེ། སྡིག་སྤྱོད་ཀྱི་ཁས་མི་རུང་བ་ཟ།

༢༩ ཐོ་འཚམ་པ་པོ་ལ་ཁྲིམས་དང་། གླེན་པའི་ཤུལ་པའི་ཕྱིར་རྟ་ལྕག་བཤམས་པ་ཡིན༎

༢༠

རྒུན་ཆང་གིས་འཆོལ་བ་དང་། ཆང་གར་བས་འཁྲུག་བསྐྱལ་བྱེད། དེ་དག་གིས་བསླུས་པར་གྱུར་པ་མཁས་པ་མིན།

༢ རྒྱལ་པོ་འཁྲོ་བ་སེང་གེའི་ང་རོ་དང་འདྲ། དེ་ལ་ཁྲོ་དཀྲུག་པས་རང་སྲོག་ཉེས་སུ་འཇུག

༣ འཛིང་འཁྲབ་ལས་འབྱོལ་བའི་ནང་དུ་མིའི་བཀུར་སྟི་ཡོད། འོན་ཀྱང་མི་གླེན་ཡིན་ཚད་འཁྲུག་པ་བྱེད་ཅིང་སྡོད།

༤ ལེ་ལོ་ཅན་གྲང་མོར་འཚེར་ནས་ཞིང་མི་རྨོ་བས། སྟོན་དུས་ཅིའང་མེད་པར་སློང་མོ་སློང་བར་འགྱུར།

༥ མིའི་སྙིང་གི་ཇུས་དང་ཆུ་གཏིང་ཟབ་པ་འདྲ། འོན་ཀྱང་བློ་དང་ལྡན་པས་དེ་ནི་ཕྱི་རུ་འདོན།

༦ ཕལ་ཆེར་མི་མང་པོས་རང་གི་དྲིན་སྒྲོག་གིས། མི་ཁྲེལ་ཅན་སུ་ལ་ཐོབ་པར་ནུས།

༧ མི་དྲང་པོ་རང་གི་དྲང་པོའི་ནང་འགྲུལ། དེའི་རྟིང་ན་བུ་རྣམས་ཀྱང་བཀྲ་ཤིས་སོ༎

༨ ཞལ་ཆེ་གཅོད་པའི་རྒྱལ་ཁྲིར་འཁོད་པའི་རྒྱལ་པོའི་སྤྱན་གྱིས་མི་རིགས་པ་ཐམས་ཅད་ཁྲེ་གཏོར་དུ་གཏོང་ངོ་༎

༩ ངས་རང་སྙིང་གཙང་བར་བྱས་པས། བདག་སྡིག་བྲལ་དྲི་མ་མེད་དོ། ཞེས་སུས་ཁས་ལེན་ནུས།

༡༠ སྐར་ཚད་མི་གཅིག་པ་དང་བྲེ་མི་གཅིག་པ་གཉིས་པོ་ལ་ཡ་ཧོ་ཝཱ་ཞེན་ལོག་གོ།

༡༡ ཕྲུ་གུའི་སྤྱོད་ལུགས་ལས་ཀྱང་། དེའི་ལས་གཙང་ཞིང་དྲང་པོ་ཡིན་མིན་རྟོགས་སོ༎

༡༢ ཐོས་བྱེད་ཀྱི་རྣ་བ་དང་། མཐོང་བྱེད་ཀྱི་མིག་གཉིས་པོ་ཡང་ཡ་ཧོ་ཝཱས་བཀོད་པ་ལགས་སོ༎

༡༣ མལ་ཆགས་མ་བྱེད་ཅིག དེ་མིན་ཁྱོད་དབུལ་བར་འགྱུར། མིག་ཕྱེས་ཤིག་དང་། བཟའ་མས་འགྲང་བར་འགྱུར།

༡༤ ཉོ་མཁན་གྱིས། འདི་ཅིའང་མི་འདུག ཅིའང་མི་འདུག་ཟེར་ཡང་། དེ་རང་གི་ལམ་དུ་ཞུགས་ཟིན་པ་དང་། ངོམ་སྟོན་ནོ༎

༡༥ གསེར་དང་པདྨ་ར་ག་མོད་ཀྱང་། ཤེས་རབ་ལྡན་པའི་མཆུ་དེ་ནི་ནོར་བུ་རིན་པོ་ཆེ་ལགས་སོ༎

༡༦ རྒྱལ་ཁམས་པའི་ལག་མིར་སྡོད་པའི་གོས་ལེན་ཞིག འཁྱམ་པོའི་ལག་མིར་ཞུགས་པས་གཏའ་མ་བློང་ཞིག

༡༧ མགོ་བསྐོར་གྱི་བག་ལེབ་མི་ལ་ཞིམ་ཡང་། ཕྱིས་སུ་ཁ་ཤག་མས་འཁེངས་པར་འགྱུར།

༡༨ གྲོས་ཀྱི་སྒོ་ནས་ལས་དོན་གང་རུང་ཁྲིག་ཁྲིག་འགྲོ་བས། ཇུས་བཟང་ལ་བརྟེན་ནས་གཡུལ་འགྱེད་ཅིག

༡༩ ཀུན་དཀྲུག་བྱེད་པ་འགྲོ་འོང་བྱེད་ཅིང་གསང་གཏམ་འཆད་པས་ན། ལྕེ་བཀོལ་དང་མ་སྡོངས་ཤིག

༢༠ རང་གི་ཕའམ་མ་ལ་སྨོན་ལོག་འདེབས་མཁན་གྱི་སྒྲོན་མེ་ནི། སྨག་རུམ་ཆེ་བའི་ནང་དུ་སོད་པར་འགྱུར།

༢༡ ཐོག་མར་གློ་བུར་དུ་ནོར་སྐལ་ཞིག་རྙེད་པའང་སྲིད། འོན་ཀྱང་དེའི་མཇུག་ནི་ཤིས་པར་མི་འགྱུར།

༢༢ ངས་ངན་ལན་ཟློག་པར་བྱའོ། མ་སྨྲ་བར། ཡ་ཧོ་ཝཱ་ལ་སྒུག་ཅིག་དང་། ཁོང་གིས་ཁྱོད་སྐྱོབ་པར་འགྱུར།

༢༣ སྐར་ཚད་མི་གཅིག་པ་ལ་ཡ་ཧོ་ཝཱ་ཞེན་ལོག་པས། ཟོལ་ཟོག་གི་སྲང་དེ་མི་ལེགས་སོ༎

༢༤ མིའི་རྒྱུ་བ་དེ་ཡ་ཧོ་ཝཱ་ལས་ཡིན་པས། མིས་རང་གི་ལམ་ཇི་ལྟར་རྟོགས་པར་སྲིད།

༢༥ རྟབ་རྟོབ་ཏུ་འདི་དམ་པའོ་ཟེར་བ་དང་། སྡོམ་པ་བླངས་པའི་འོག་ཏུ་སར་གཅོད་པའང་རྙི་རུ་འགྲོ།

༢༦ རྒྱལ་པོ་མཁས་པས་སྡིག་སྤྱོད་རྣམས་གཏོར་བར་བྱེད་ཅིང་། དེ་དག་གི་ཐོག་ཏུ་འཁོར་ལོ་སྲུལ་བར་བྱེད།

༢༧ མིའི་སེམས་ནི་ཡ་ཧོ་ཝཱའི་སྒྲོན་མེ་ཡིན་ཏེ། ཁོང་པའི་སྦུགས་ཐམས་ཅད་སློང་བར་བྱེད།

༢༨ སྙིང་རྗེ་དང་དྲང་པོ་རྒྱལ་པོའི་བསྲུང་མ་ཡིན། སྙིང་རྗེས་དེའི་རྒྱལ་ཁྲི་བརྟན་པར་མཛད།

༢༩ སྟོབས་ནི་སྟག་ཤར་གྱི་དཔལ་ཡིན། སྐྲ་དཀར་ནི་བགྲེས་པོའི་རྒྱན་ཡིན།

༣༠ རྨ་འདོན་པའི་རྟ་ལྕག་གིས་ངན་པ་སེལ། རྡེག་པ་ཁོང་པའི་སྦུགས་སུ་ཕྱིན༎

༢༡

རྒྱལ་པོའི་སྙིང་ཡ་ཧོ་ཝཱའི་ཕྱག་ཏུ་མངའ་བས། ཡུར་བའི་ཆུ་ལྟར་དུ་ཐུགས་དགྱེས་སར་སྒྱུར།

༢ མིའི་ལམ་ཀུན་རང་རང་གི་མིག་ནང་ལེགས་ཀྱང་། ཡ་ཧོ་ཝཱས་སྙིང་རྣམས་སྲང་ལ་འཇལ།

༣ གཤགས་དང་ཁྲིམས་དྲང་པོ་ལ་ཡ་ཧོ་ཝཱ་མཆོད་པ་བས་ཀྱང་ལྷག་པར་དགྱེས།

༤ མིག་རྩ་ཆེ་བ་དང་། ང་རྒྱལ་གྱིས་བསྙེམས་པའི་སྙིང་དང་། སྡིག་སྤྱོད་སྒྲོན་མེ་གསུམ་ཡང་སྡིག་པ་ཡིན།

༥ དུན་ཅན་གྱིས་ནོར་མང་དུ་སྤེལ། ཙབ་ཙོབ་ཀྱིས་ལྟོ་གོས་ཀྱི་གྱོང་སྤེལ།

༦ རྫུན་ཐབས་ཀྱིས་ནོར་སོག་པ་དེ། ཕན་ཚུན་དུ་གཡོ་བའི་ཀུན་རྫོབ་ཅིག་ཡིན་པས། རང་འཆི་བ་འཚོལ་བའོ༎

༧ སྡིག་སྤྱོད་ཀྱི་འཕྲོག་བཅོམ་གྱིས་དེ་རང་ལ་ཕྱག་དར་རྒྱབ་པར་འགྱུར། དེ་ཅིའི་ཕྱིར་ཞེ་ན། དེ་དག་གིས་ཁྲིམས་དྲང་པོ་མ་འདོད་པས་སོ༎

༨ ཉེས་སྐྱོན་གྱི་ཁལ་དང་ལྡན་པའི་མིའི་ལམ་རབ་ཏུ་འཁྱོག་པོ་ཡིན་གྱིས། གཙང་བ་རྣམས་ཀྱི་འཛད་སྤྱོད་དྲང་།

༩ བུད་མེད་ཁ་དམར་མཉམ་ཁང་རྒྱ་ཆེ་བའི་ནང་དུ་སྡོད་པ་བས། ཁང་པའི་ཐོག་གི་གྲུ་ཞིག་ཏུ་སྡོད་པ་ལེགས།

༡༠ སྡིག་སྤྱོད་སེམས་ཀྱིས་ངན་པ་ལ་གདུང་བས། དེའི་མིག་ནང་ཁྱིམ་མཚེས་པ་ལ་རན་པ་ཅིའང་མེད།

༡༡ ཐོ་འཚམ་པ་པོ་ལ་ཆད་པས་གཅོད་དུས་སུ། དྲང་སུམ་རྣམས་མཁས་པར་བྱེད། མཁས་པ་ལ་གདམས་ངག་ཐོབ་དུས། ཤེས་རབ་རྙེད།

༡༢ དཀོན་མཆོག་གིས་སྡིག་སྤྱོད་རྣམས་སྡིག་པའི་ཕྱིར་སྣུབ་པར་མཛད་པས། ཆོས་དྲང་པོས་མཁས་པའི་ཚུལ་གྱིས་སྡིག་སྤྱོད་དེའི་ཁྱིམ་ལ་ལྟ་བར་བྱེད།

༡༣ སུས་ཀྱང་དབུལ་ཕོངས་ཀྱི་ཞུ་སྒྲ་ལ་རྣ་བ་འགེགས་ན། དེ་རང་གིས་ཀྱང་འབོད་པར་འགྱུར་གྱིས། སུས་ཀྱང་ཚོར་བར་མི་འགྱུར།

༡༤ ཕག་ན་གཏོང་བའི་འཁྱོས་མས་ཁྲོ་འཇོམ་སྟེ། པང་ནང་སྐྱེས་འཇོག་པས་ཁོང་ཁྲོ་ཆེ་བ་ཞི་བར་བྱེད།

༡༥ དྲང་པོ་རྣམས་གཤགས་དྲང་པོ་བྱེད་པའི་ནང་ན་དགའ་བ་ཡོད་ཀྱང་། མི་རིགས་པར་སྤྱོད་པ་རྣམས་ཕྱིར་ཚར་གཅོད་པའོ༎

༡༦ བློ་གྲོས་ཀྱི་ལམ་ལས་འགོལ་བ་དེ་གཤིན་པོའི་ཚོགས་ནང་ཆུད་པར་འགྱུར།

༡༧ འདོད་ཡོན་ལ་ཆགས་པའི་མི་དབུལ་བར་འགྱུར། རྒུན་ཆང་སྣུམ་རྩི་ལ་ཆགས་པ་ནི་ཕྱུག་པོར་མི་འགྱུར།

༡༨ ཆོས་དྲང་པོའི་དོན་དུ་སྡིག་སྤྱོད་དང་། མི་དྲང་པོའི་ཚབ་ཏུ་སྐྱོན་ཅན་གླུད་དུ་འགྲོ་བར་འགྱུར།

༡༩ བུད་མེད་ཁ་དམར་སྙིང་ཁྲག་འཁོལ་འཇུག་པ་མཉམ་སྡོད་པ་ལས། ཐང་སྟོང་ན་གནས་པ་ལེགས།

༢༠ མཁས་པ་དག་གི་གནས་ཚང་སྙིང་ལ་སྡུག་པའི་མཛོད་དང་། སྣུམ་རྩི་ཡོད། འོན་ཀྱང་གླེན་པས་དེ་རྣམས་ཆུད་གསོན་དུ་གཏོང་།

༢༡ དྲང་བ་ཉིད་དང་སྙིང་རྗེའི་རྗེས་སུ་འབྲང་བ་ལ་སྲོག་དང་། དྲང་བ་ཉིད་དང་ཞེ་ས་རྙེད་དོ༎

༢༢ བློ་མཁས་པས་དཔའ་བོའི་གྲོང་ཁྱེར་དུ་གཡུལ་འགྱེད་ཅིང་། དེ་དག་གིས་བློ་གཏད་བཅོལ་བའི་སྟོབས་ཤུགས་ས་ལ་རྡེབས།

༢༣ གང་དག་རང་གི་ཁ་དང་ལྕེ་ལ་ཉ་ར་བྱེད་ན། རང་གི་སྙིང་ཉོན་མོངས་པ་ལས་སྲུང་ངོ་༎

༢༤ རང་མཐོང་གི་ང་རྒྱལ་བྱེད་པའི་མིང་དུ་ཐོ་འཚམ་པ་པོ་ཞེས་ཟེར་རོ། དེས་ང་རྒྱལ་དང་རློམ་སེམས་ཀྱི་སྤྱོད་པ་བྱེད་དོ༎

༢༥ ལེ་ལོ་ཅན་གྱི་ལག་པས་ལས་མི་བརླམ་པས། དེའི་འདོད་པས་དེ་རང་འགུམ་པར་འགྱུར།

༢༦ ལ་ལས་བརྣབས་སེམས་ཀྱིས་ཉིན་ཐོག་ཐག་སྲེད། ཆོས་དྲང་པོས་འཕངས་མེད་དུ་སྦྱིན་པར་བྱེད།

༢༧ སྡིག་སྤྱོད་ཀྱི་མཆོད་པ་ནི་སྐྱུག་བྲོ་བ་སྟེ། ཁྱད་པར་སེམས་ངན་གྱིས་དབུལ་དུས་སུའོ༎

༢༨ རྫུན་གྱི་དཔང་པོ་ཚར་ཆད་པར་གྱུར་གྱིས། ཐོས་པ་ཟབ་མོས་བརྟན་པོར་གླེང་བར་འགྱུར།

༢༩ སྡིག་སྤྱོད་ཀྱིས་ངོ་གནག་པར་བྱེད། འོན་ཀྱང་མི་དྲང་པོས་རང་གི་ལམ་དེ་སྲོང་བར་བྱེད།

༣༠ ཡ་ཧོ་ཝཱ་ལ་རྒོལ་བའི་ཤེས་རབ་བམ། བློ་གྲོས་སམ། ཇུས་གང་ཡང་མེད།

༣༡ འཐབ་མོའི་ཞག་ཕྱིར་རྟ་ཕྲལ་གྲིག་བྱེད་མོད། རྒྱལ་ཐོབ་པ་ནི་ཡ་ཧོ་ཝཱ་ལས་འབྱུང་ངོ་༎

༢༢

དཔག་ཏུ་མེད་པའི་ནོར་རྫས་ལས་མིང་བཟང་པོ་ལེགས། གསེར་དངུལ་བས་ཀྱང་བྱམས་སེམས་ལེགས།

༢ ཕྱུག་དབུལ་གཉིས་གནས་གཅིག་ཏུ་འཛོམ། ཡ་ཧོ་ཝཱ་ནི་དེའི་ཀུན་གྱི་མཛད་པོ་ལགས།

༣ དྲང་པོས་བར་ཆད་སྔ་སོར་མཐོང་ནས་ཡིབ། འོན་ཀྱང་བླུན་པོ་འདོང་བས་ཆད་པ་མྱོང་།

༤ ནོར་དང་ཞེ་ས་ཚེ་དང་གསུམ། སེམས་གུས་པས་ཡ་ཧོ་ཝཱ་ལ་བག་བྱེད་པའི་རྔན་པ་སྟེ།

༥ ལྟ་ལོག་ཅན་གྱི་ལམ་ལ་ཚེར་མ་དང་རྙི་ཡོད་པས། རང་སེམས་སྲུང་བ་དེ་དག་ལས་ཐག་རིང་པོར་སྡོད།

༦ བུ་ལ་མཚུངས་པའི་སྤྱོད་ལམ་ལ་ཚུལ་བཞིན་སྐྱོང་ཞིག་དང་། ན་སོ་ལོན་ནས་དེ་ལས་འབྲལ་མི་འགྱུར།

༧ ཕྱུག་པོས་དབུལ་པོ་བཀོལ། བུན་པ་བུན་བདག་གི་བྲན་པོ་ཡིན།

༨ མི་རུང་བའི་ས་བོན་འདེབས་པས་ཉོན་མོངས་ཀྱི་འོངས་སྡུ། དེའི་ཁོང་ཁྲོའི་དབྱུག་པ་འབུད་པར་འགྱུར།

༩ མིག་གཟང་བ་བདེ་ལེགས་པར་འགྱུར། གང་ལ་ཞེ་ན། དེས་རང་གི་ཁ་ཟས་ལས་དབུལ་པོ་ལ་སྦྱིན།

༡༠ ཐོ་འཚམ་པ་པོ་རྣམས་སྐྲོད་ཅིག་དང་། འཁྲུག་འཛིང་མེད་པར་འགྱུར། དེ་མ་ཟད་འཁྲུག་པ་དང་གཏམ་ངན་གྱི་བར་ཆད་པར་འགྱུར།

༡༡ སྙིང་གཙང་ལ་ཆགས་པའི་ཆུ་ལ་བྲོད་ཡོད་པས། རྒྱལ་པོ་ཡང་དེའི་མཛའ་བོ་ལ་འགྱུར་བར་འགྱུར།

༡༢ ཡ་ཧོ་ཝཱའི་སྤྱན་གྱིས་ཡེ་ཤེས་སྲུང་། འོན་ཀྱང་ལོག་པར་ཅན་གྱི་ཚིག་རྣམས་འཕོ་བར་མཛད།

༡༣ སྙོམ་ལས་ཅན་གྱིས། ཕྱི་རོལ་ན་སེང་གེ་ཡོད། བདག་ལམ་སྲང་ན་གསད་དོ་ཟེར།

༡༤ མོ་ཡན་གྱི་ཁ་ས་དོང་གཏིང་ཟབ་པ་སྟེ། ཡ་ཧོ་ཝཱས་ཞེན་ལོག་པ་རྣམས་དེའི་ནང་དུ་ལྟུང་།

༡༥ གཏི་མུག་གིས་ཕྲུ་གུའི་སྙིང་འཁེབས། འོན་ཀྱང་བསླབ་བྱའི་དབྱུག་པས་ཁོ་དེ་ནས་རྒྱང་དུ་འཕེན་པར་འགྱུར།

༡༦ རང་ནོར་སྤེལ་དུ་དབུལ་པོ་ལ་དབང་ཆོས་བྱེད་ཅིང་། ཕྱུག་པོ་ལ་སྦྱིན་པ་དེ་ནི་མི་ལྟོགས་སུ་འགྱུར་ངེས་སོ༎

༡༧ རྣ་བ་ཐུད་ཅིང་མཁས་པའི་གསུང་ལ་ཉོན། བདག་གི་ཤེས་རབ་ཕྱོགས་སུ་སྙིང་ཐོང་ཞིག

༡༨ དེ་ཅིའི་ཕྱིར་ཞེ་ན། ཇི་སྟེ་ཁྱོད་ཀྱིས་དེ་དག་རང་གི་སྙིང་གི་ནང་དུ་འཇོག་ཅིང་། རང་གི་མཆུ་ལ་འཇགས་ན། ཤིན་ཏུ་ལེགས།

༡༩ འདི་ནི་ཁྱེད་རང་གི་རེ་སར་ཡ་ཧོ་ཝཱ་འགྱུར་བའི་དོན་དུ་ཡིན་ཏེ། ངས་དེ་རིང་ཁྱོད། འོ་ན་ཁྱོད་རང་ལ་བསྟན་པ་ཡིན།

༢༠ ཁྱོད་ནི་བརྫང་མཁན་རྣམས་ལ་ཁྱོད་ཀྱིས་ངེས་པའི་ཚིག་ལན་དུ་ཟེར། ཐུབ་པ་དང་།

༢༡ གསུང་བདེན་པ་དེ་ཁོ་ན་ཉིད་ཁྱེད་ཀྱིས་རྟོགས་པའི་དོན་དུ། ངས་ཁྱོད་ཀྱི་དོན་དུ་ཇུས་དང་ཤེས་རབ་ཀྱི་གཏམ་ཁྱད་པར་ཅན་རྣམས་མ་བྲིས་སམ།

༢༢ དབུལ་བ་ཡིན་པར་མཐོང་བཞིན་དུ་དབུལ་པོ་ལས་འཕྲོག་པར་མ་བྱེད། ཚུགས་སར་ཡང་སྡུག་བསྔལ་ཅན་ལ་རྔན་ཆེན་མ་བྱེད་ཅིང་།

༢༣ དེ་ཅིའི་ཕྱིར་ཞེ་ན། ཡ་ཧོ་ཝཱས་དེ་དག་གི་རྒྱུ་རྐྱེན་དོན་དུ་རྩོད་ཅིང་། དེ་དག་བཅོམ་པའི་སྲོག་རྣམས་ཀྱང་ཁོང་གིས་འཇོམས་པར་བྱ།

༢༤ མི་ཁྲོ་ཐུང་དང་གྲོགས་མ་བྱེད། མི་ཁོང་ཁྲོ་ཅན་མཉམ་མ་འགྲུལ།

༢༥ དེ་མིན་ཁྱོད་ཀྱང་དེའི་ཐབས་སློབས་ནས། རང་སྲོག་རྙིར་འཁད་ལས་ཆེ།

༢༦ ཁྱོད་ལ་མཇལ་རྒྱུ་ཅིའང་མེད་ན།

༢༧ ཁྱོད་ཀྱི་འོག་ལས་མལ་སྟན་ཡང་འཐེན་འཁྱེར་དུ། ལག་ཚོད་གཏོང་བའི་ཁྲོད་དུའམ། བུ་ལོན་གྱི་ལག་མིར་སྡོད་པ་རྣམས་དང་མ་འདྲེས་ཤིག

༢༨ རང་གི་མེས་པོ་ཚོས་བཙུགས་པའི་སྔོན་མའི་ས་རྟགས་རྣམས་མ་ཐེན།

༢༩ རང་ལས་ལ་དུན་ཅན་ཡིན་པའི་མི་ཞིག་མི་མཐོང་ངམ། དེ་ནི་རྒྱལ་པོའི་དྲུང་དུ་བགྲེང་བར་འགྱུར་ཏེ། ཅོལ་ཆུང་མིའི་མདུན་དུ་ལྡང་བར་མི་འགྱུར་རོ༎

༢༣

འགོ་དཔོན་བཅས་ཁ་ཟས་ཟ་བར་སྡོད་དུས་སུ། ཁྱོད་ཀྱི་མདུན་དུ་ཡོད་པ་ལ་ལེགས་པར་ལྟོས།

༢ ཡང་ཁྱོད་མི་གྲོད་པོ་ཆེ་ཡིན་ན། རང་གི་སྐེ་ལ་གྲི་འཇོག་ཅིག

༣ དེ་ནི་མགོ་བསྐོར་གྱི་ཁ་ཟས་ཡིན་པས། ཁ་ཟས་ཞིམ་པོ་དེ་ལ་གདུང་བ་མ་བྱེད་ཅིག

༤ ཕྱུག་པོར་འགྱུར་དུ་འབད་རྩོལ་མ་བྱེད་པར། རང་གི་ཤེས་རྒྱ་དེ་དོར་ཞིག

༥ རང་གི་མིག་དེ་ཡོད་མེད་པས་གཡེངས་པར་བྱའམ། བྱ་རྒོད་ལྟར་གནམ་ཕྱོགས་སུ་འཕུར་འགྲོ་བའི་ཤོག་པ་རྣམས་ནོར་གྱིས་འདོགས་པར་འགྱུར་བར་ངེས་སོ༎

༦ མིག་ཕྲ་བའི་བག་ལེབ་ཀྱང་མ་ཟ། དེའི་ཁ་ཟས་ཞིམ་པོ་ལ་གདུང་བ་མ་བྱེད་ཅིག

༧ དེ་ཅིའི་ཕྱིར་ཞེ་ན། དེའི་ཁོག་པས་སེམས་པ་ནང་བཞིན་དེ་རང་ཡང་ལགས་ཏེ། དེས་ཁྱོད་ལ་ཟོ་ཟོ་འཐུང་འཐུང་ཟེར་ཡང་། ཁོའི་སྙིང་ཁྱོད་ཀྱི་ཕྱོགས་སུ་མེད།

༨ ཁྱོད་ཀྱིས་ཟོས་པའི་ཁམ་ཚད་ནི་སྐྱུག་ཅིང་། རང་གི་ཚིག་སྙན་པོ་སྟོར་བར་འགྱུར།

༩ བླུན་པོའི་རྣ་བར་གཏམ་མ་ཟེར། ཟེར་ན། ཁྱོད་ཀྱི་རིག་གནས་ཀྱི་གཏམ་ལ་བརྙས་པར་བྱ།

༡༠ སྔ་མའི་ཞིང་གི་རྟགས་རྣམས་མ་ཐེན། ཕ་མེད་རྣམས་ཀྱི་ཞིང་ལ་མ་ཞུགས་ཤིག

༡༡ གང་ལ་ཞེ་ན། དེ་དག་གི་སྒྲོལ་མཛད་དེ་མཐུ་སྟོབས་ཆེ་བས། དེ་དག་གི་རྒྱུ་རྐྱེན་ཕྱིར་ཁོང་གིས་ཁྱོད་དང་འཁྲབ་པར་འགྱུར།

༡༢ ཞལ་གདམས་ལ་སྙིང་འབུངས་ཤིག རིག་པའི་གཏམ་ལ་རྣ་བ་ཐུད།

༡༣ ཕྲུ་གུ་འཇུན་དུ་ཕྱི་འཐེན་མ་བྱེད་ཅིག ཁྱོད་ཀྱིས་དབྱུག་པས་རྡུང་ན། ཁོ་འཆི་བར་མི་འགྱུར།

༡༤ ཇི་སྟེ་འཁར་བས་དེ་ལ་རྡེག་ན། དེའི་སེམས་དམྱལ་བ་ལས་སྒྲོལ་བར་འགྱུར།

༡༥ ངའི་བུ་གལ་ཏེ་ཁྱོད་ཀྱི་སྙིང་མཁས་པར་གྱུར་ན། ཁོ་བོ་བདག་གི་སེམས་དགའ་བར་འགྱུར།

༡༦ ཡང་ཁྱོད་ཀྱི་མཆུས་བདེན་ཚིག་ལབ་དུས་སུ། ངའི་ཁལ་མ་རྣམས་ཡི་རང་བར་འགྱུར།

༡༧ རང་སྙིང་གིས་སྡིག་ཅན་ལ་ཕྲག་དོག་མ་སྐྱེད་ཅིག ཉིན་ཐོག་ཐག་ཡ་ཧོ་ཝཱའི་འཇིགས་པའི་ནང་དུ་སྡོད་ཅིག

༡༨ དེ་ཅིའི་ཕྱིར་ཞེ་ན། བྱ་དགའ་ཞིག་ཡོད་པར་ངེས་པས། ཁྱེད་ཀྱི་རེ་ཐག་ཆད་པར་མི་འགྱུར།

༡༩ ངའི་བུ། ཚུར་ལ་ཉན་ཅིང་མཁས་པ་བྱེད་ཅིག་དང་། རང་གི་སྙིང་ལམ་ནང་ཁྲིད་ཅིག

༢༠ ཆང་འཐུང་རྣམས་དང་མ་སྡོངས་ཤིག ཤ་ཟ་མཁན་གྲོད་པོ་ཆེ་རྣམས་དང་མ་འགྲོགས་ཤིག

༢༡ གང་ལ་ཞེ་ན། ཆང་འཐུང་དང་གྲོད་པོ་ཆེ་རྣམས་དབུལ་བར་འགྱུར་ཞིང་། གཉིད་རྨུགས་ཅན་གོས་ཧྲུལ་གྱོན་པར་འགྱུར།

༢༢ ཁྱོད་སྐྱེད་པར་བྱས་པའི་ཕའི་གཏམ་ལ་ཉོན། རང་གི་མ་བགྲེས་དུས་སུ་ཁྱད་དུ་མ་སོད་ཅིག

༢༣ བདེན་པ་ཉོའི། མ་ཚོང་ཞིག དེ་མ་ཟད། ཤེས་རབ་དང་། མན་ངག་དང་། བློ་གྲོས་ཀྱང་ཉོས་ཤིག

༢༤ མི་དྲང་པོའི་ཕ་དེ་རབ་ཏུ་དགའ་མགུ་ཞིང་། བུ་མཁས་པ་བསྐྱེད་པ་ཡི་རང་བར་འགྱུར།

༢༥ ཕ་མའི་སེམས་བསོད་དུ་ཆུག ཁྱོད་མངལ་དུ་འཁུར་མཁན་བློ་བདེ་རུ་ཆུག

༢༦ ངའི་བུ། ཁྱོད་ཀྱི་སྙིང་ང་ལ་ཐོང་དང་། ངའི་ལམ་རྣམས་ཁྱོད་ཀྱི་མིག་ལ་རན་པར་ཤོག་ཅིག

༢༧ གང་ལྟར་ཞེ་ན། སྨད་ཚོང་མ་ཞིག་ས་དོང་གཏིང་རིང་ཡིན། མོ་ཡན་ཁྲོན་པ་ཀུ་དོག་པོ་ཞིག་ཡིན།

༢༨ ཇག་པ་བཞིན་དུ་མོ་འཇབ་སྟེ། མིའི་ནང་དུ་ཞབས་འདྲེན་རྣམས་འཕེལ་དུ་འཇུག

༢༩ ཆོ་ངེས་བྱེད་པ་སུ་ཡོད། འཚེར་མཁན་སུ་ཡོད། འཁྲུག་པ་བྱེད་པ་སུ་ཡོད། ངན་བརྗོད་གཏོང་མཁན་སུ་ཡོད། དོན་མེད་དུ་རྨས་པར་འགྱུར་པ་སུ་ཡོད། མིག་དམར་ཆེར་ཡོད་པ་ག་རེ་ཟེར་ན།

༣༠ ཡུན་རིང་རྒུན་ཆང་འཐུང་བ་དང་། སྨེད་པའི་རྒུན་ཆང་འཚོལ་དུ་འགྲོ་མཁན་རྣམས་སོ།

༣༡ རྒུན་ཆང་དམར་ཞིང་། ཕོར་པའི་ནང་དུ་དེས་མདོག་བསྟན་དུས་དང་། དེ་འཇམ་ནུད་དེར་ཐུར་དུ་འབབ་དུས་སུ་དེ་ལ་མ་ལྟ་ཞིག

༣༢ མཐར་དེས་སྦྲུལ་ལྟར་འཐམ་ཞིང་། དུག་སྤྲུལ་ལྟར་དུ་མདུང་རྒྱབ་བོ།

༣༣ དེ་ནས་ཁྱོད་ཀྱི་མིག་གིས་མི་འདྲ་བ་ཞིག་མཐོང་ཞིང་། ཁྱོད་ཀྱི་སྙིང་གིས་གོ་ལོག་གི་གཏམ་ཟེར་བར་འགྱུར།

༣༤ དེ་མ་ཟད་རྒྱ་མཚོའི་དཀྱིལ་དུ་ཉལ་བ་ལྟ་བུའམ། དར་ཤིང་གི་རྩེ་ལ་ཉལ་བ་ལྟ་བུར་འགྱུར་བར་འགྱུར།

༣༥ དེ་ནས་ཁྱོད་ཀྱིས་དེ་དག་གིས་ང་ལ་བརྡུངས་ཀྱང་། ཟུག་མ་བྱུང་། ང་ལ་བརྡེགས་ནས་ཀྱང་མ་ཚོར། བདག་གི་གཉིད་ནམ་བསངས་པར་འགྱུར། ད་དུང་ཡང་ངས་དེ་འཚོལ་བར་བྱའོ། ཞེས་སྨྲ་བར་འགྱུར་རོ༎

༢༤

མི་ངན་པ་ལ་ཕྲག་དོག་ཡང་མ་བྱེད། དེ་དག་དང་འགྲོགས་པའི་འདོད་པ་ཡང་མ་སྐྱེད་ཅིག

༢ དེ་ཅིའི་ཕྱིར་ཞེ་ན། དེ་འདྲའི་སྙིང་གིས་འཇོམས་པའི་བྱ་བ་སྦྱོང་ཞིང་། ལྕེས་བསྟན་གཤིག་གི་གཏམ་གླེང་།

༣ རིག་པས་ཁྱིམ་རྩིག་ཅིང་། བློ་གྲོས་ཀྱིས་ཁྱིམ་འཚུགས་པར་བྱེད།

༤ ཤེས་རབ་ཀྱིས་ནང་རྣམས་རིན་ཅན་དང་། ནོར་རྫས་སྙིང་སྡུག་དང་འགེངས་པར་འགྱུར།

༥ མི་མཁས་པ་སྟོབས་དང་ལྡན་པའི་སྟེང་དུ། མི་ཤེས་རབ་ཅན་གྱིས་མཐུ་སྟོབས་རྒྱས་སུ་ཡང་འཇུག

༦ གང་ལ་ཞེ་ན། མཁས་པའི་ཇུས་དང་བསྟུན་ནས། གཡུལ་འགྱེད་པར་ནུས། གྲོས་མི་མང་སར་ཉེ་ཞོ་མེད།

༧ བླུན་པོ་ལ་ཤེས་རབ་ཆེར་འཕགས་པས། ཚུགས་སར་དེས་ཁ་མི་འབྱེད།

༨ ཇུས་ངན་རྩོམ་མཁན་ལ་བསྟན་བཤིག་གི་མི་ཞེས་ཟེར་རོ༎

༩ བླུན་པོའི་ཇུས་ཀྱང་སྡིག་པ་སྟེ། ཐོ་འཚམ་པའི་མི་རྣམས་ཀྱིས་སྐྱུག་བྲོ་བོར་འཛིན།

༡༠ སྡུག་བསྔལ་གྱི་ཞག་ལ་ཡི་ཆད་ན། ཁྱོད་ཀྱི་འཁྱུད་ཆུང་བ་ལགས།

༡༡ གསོད་དུ་འདྲུད་འཁྱེར་བ་རྣམས་སྒྲོལ་བར་བྱོས། འཆི་ཁར་ཡོད་པ་རྣམས་ལས་རང་གི་ལག་པ་མ་ཐེན་ཞིག

༡༢ ཇི་སྟེ་ཁྱོད་ཀྱིས། ལྟོས་ཤིག ངེད་ཀྱིས་དེ་མ་ཤེས་སྨྲ་ན། སྙིང་དཔག་པར་མཛད་པས་དེ་མི་གཟིགས་སམ། ཁྱོད་ཀྱི་སེམས་སྲུང་མཁན་གྱིས་དེ་མི་མཁྱེན་ནམ། ཡང་ཁོང་གིས་རེ་རང་གི་ལས་བཞིན་དུ་རྔན་པ་གནང་བར་མི་འགྱུར་རམ།

༡༣ ངའི་བུ། སྦྲང་རྩི་བཟང་བ་དང་། ཁྱོད་ཀྱི་ཁ་ལ་རོ་མངར་བའི་སྦྲང་མཁར་དེ་ཟོས་ཤིག

༡༤ དེ་ལྟར་ཡེ་ཤེས་ཀྱི་བློ་གྲོས་ཁྱོད་ཀྱི་ཡིད་ལ་ཞིམ། དེ་ཐོབ་དུས་སུ་ཁྱོད་ཀྱི་མཇུག་བརྟན་ཅིང་། ཁྱོད་ཀྱི་རེ་ལྟོས་ཀྱང་ཟད་པར་མི་འགྱུར།

༡༥ ཀྱེ་སྡིག་སྤྱོད། ཆོས་དྲང་པོའི་ཁྱིམ་ལ་མ་འཇབས་ཤིག དེའི་ལྷས་ཀྱང་མ་ཕྲོགས་ཤིག

༡༦ དེ་ཅིའི་ཕྱིར་ཞེ་ན། མི་བློ་དྲང་བ་ལན་བདུན་འགྱེལ་ཡང་སླར་འགྲེང་། འོན་ཀྱང་སྡིག་སྤྱོད་ནི་སྡུག་བསྔལ་གྱི་ནང་དུ་ལྟུང་།

༡༧ རང་གི་ཕ་རོལ་པ་འགྱེལ་དུས་སུ། མ་དགའ་ཞིག དེ་འབུབ་དུས་སུ་སྙིང་སྤྲོ་བར་མ་བྱེད་ཅིག

༡༨ དེ་ལྟར་བྱེད་ཚེ། ཡ་ཧོ་ཝཱས་དེ་གཟིགས་ཤིང་ཁྱོད་ལ་ཐུགས་མི་དགྱེས་པར་གྱུར་ཏེ། ཁོང་གིས་ཐུགས་ཁྲོ་དེ་ལས་བསྣམས་ལས་ཆེ།

༡༩ མི་ངན་གྱི་ཕྱིར་དུ་རང་གི་སེམས་མ་འབར། སྡིག་སྤྱོད་ལ་ཡང་ཕྲག་དོག་མ་སྐྱེད་ཅིག

༢༠ གང་ལ་ཞེ་ན། མི་ངན་པ་ལ་ཕྱི་མ་ཡང་མི་ཐོབ། སྡིག་སྤྱོད་ཀྱི་སྒྲོན་མེ་ཡང་གསད་དོ༎

༢༡ ངའི་བུ། ཡ་ཧོ་ཝཱ་དང་རྒྱལ་པོ་ལ་བག་གྱིས་ཤིག སྒྱུར་འདོད་པ་རྣམས་དང་མ་འགྲོགས་ཤིག

༢༢ དེ་ཅིའི་ཕྱིར་ཞེ་ན། དེ་མིན་འདི་གཉིས་ལ་བློ་བུར་དུ་ཉོན་མོངས་པ་འབྱུང་བར་འགྱུར་ཏེ། འཕུང་བའི་ཆ་སུ་ལ་ཡོད།

༢༣ ཚིག་འདི་དག་ཀྱང་མཁས་པ་དེའི་གསུང་ཡིན།

གཤགས་ནང་མིའི་ངོར་ལྟ་བ་མི་ལེགས།

༢༤ སྡིག་སྤྱོད་ལ། ཁྱོད་ཆོས་དྲང་པོ་ཡིན། སྨྲ་མཁན་ལ། མིས་སྨོན་ལོག་འདེབས་ཤིང་། མི་སྡེ་རྣམས་དེ་ལ་ཁམས་ལོག་པར་འགྱུར།

༢༥ འོན་ཀྱང་དེ་འཇུན་པ་རྣམས་དགའ་ཞིང་། བྱིན་རླབས་བཟང་པོ་དང་ལྡན་པར་འགྱུར།

༢༦ རིགས་པའི་ལན་འདེབས་པའི་མཆུས། ཁ་སྐྱེལ་བར་བྱེད།

༢༧ སྔ་སོར་ཕྱི་ཡི་ལས་གྲལ་དང་། དེ་ནས་རང་གི་ཞིང་ལས་བྱོས། དེའི་འོག་རང་གི་མཁར་ལས་ཐོང་།

༢༨ དོན་མེད་དུ་རང་གི་ཁྱིམ་མཚེས་ལ་གནོད་པའི་དཔང་པོར་མ་གྱུར་ཅིག ཁ་ལྤགས་ཀྱིས་མིའི་མགོ་མ་སླུ།

༢༩ དེས་ང་ལ་བྱས་པ་ལྟར་དུ། ངས་ཀྱང་ཁོ་ལ་བྱེད་ཅིང་། མི་དེའི་ལས་ལ་འཁོ་བའི་ལན་འཇལ་བར་བྱའོ། ཞེས་མ་ཟེར་ཞིག

༣༠ བདག་སྙོམས་ལས་ཅན་གྱི་ཞིང་ཁ་དང་། བློ་གྲོས་དང་བྲལ་བའི་མིའི་རྒུན་ཚལ་གྱི་མདུན་ལས་འདོང་བ་ལས།

༣༡ དེ་ཐམས་ཅད་ཚེར་མས་གང་སྟེ། ལྗང་ཚེར་གྱིས་ཁེངས་ནས། དེའི་རྡོ་རྩིག་གི་ལྕགས་རི་བཞིག་སྟེ་ཡོད་པ་ཡིན།

༣༢ དེ་ནས་ངས་དེ་མཐོང་ཞིང་། ལེགས་པར་བལྟས་ནས། བསླབ་བྱ་འདི་ཐོབ།

༣༣ ད་དུང་ཅུང་ཟད་གཉིད་ལོག་ཅིག ཅུང་གཉིད་གཡུར་ཞིག གཉིད་ལོག་ཏུ་ལག་པ་ལྟོབས་ཤིག་དང་།

༣༤ རྐུན་པོ་འོང་ལུགས་སུ་ཁྱོད་དབུལ་བར་འགྱུར་བ་དེ་འོང་ཞིང་། མཚོན་ཐོགས་པའི་མི་ལྟ་བུར་ཁྱོད་ཀྱི་འགྱག་དེ་སླེབ་པར་འགྱུར་རོ༎

༢༥

འདི་དག་ཀྱང་ཡ་ཧུ་དཱའི་རྒྱལ་པོ་ཧིས་ཀི་ཡཱའི་མི་རྣམས་ཀྱིས་བཤུས་པའི་ཤ་ལོ་མོའི་ལེགས་བཤད་སྟེ།

༢ གསང་བར་འཇོག་པ་དཀོན་མཆོག་གི་དཔལ། རྩད་གཅོད་བྱེད་པ་རྒྱལ་པོའི་དཔལ།

༣ མཐོ་བའི་གནམ་དང་། གཏིང་ཟབ་པའི་ས་གཞི་གཉིས་དང་འདྲ་བར་རྒྱལ་པོའི་སྙིང་ཡང་རྟོགས་པར་མི་ནུས།

༤ དངུལ་གྱི་ལྷད་ཕྱུང་ཞིག་དང་། གསེར་མགར་གྱིས་སྣོད་ལེགས་པ་བཟོ་བར་འགྱུར།

༥ རྒྱལ་པོའི་མདུན་ལས་སྡིག་སྤྱོད་སྐྲོད་ཅིག་དང་། དྲང་བ་ཉིད་ཀྱི་ནང་ན་རྒྱལ་ཁྲི་བརྟན་པར་འགྱུར།

༦ རྒྱལ་པོའི་དྲུང་དུ་རང་གི་ཆེ་བ་མ་རྗོད་ཅིག མི་ཆེན་གྱི་མལ་དུ་སྒྲེང་ནས་ཀྱང་མ་སྡོད་ཅིག

༧ གང་ལ་ཞེ་ན། རང་མིག་གིས་མཐོང་བའི་སྐུ་དྲག་དེའི་མདུན་དུ་ཁྱོད་གྲལ་མཇུག་ཏུ་འབེབས་པ་ལས་ནི། གྲལ་མགོར་ཕེབས་ཤིག་ཟེར་བ་ལེགས།

༨ རྟབ་རྟོབ་ཏུ་འཐབ་པའི་ཕྱིར་མ་འགྲོ། མཐར་ཁྱིམ་མཚེས་པས་ཁྱེད་ཀྱི་ཁ་སྐྱེངས་སུ་འཇུག་ན་ཅི་བྱ།

༩ ཁྱིམ་མཚེས་དེ་རང་དང་མཉམ་དུ་རང་གི་རྒྱུ་རྐྱེན་ཕྱིར་རྩོད་པར་བྱོས། གསང་གཏམ་གཞན་ལ་འཆད་པར་མ་བྱེད།

༡༠ བཤད་ན། སུས་ཐོས་ན། ཁྱོད་འཁྲེལ་དུ་འཇུག་ཅིང་། ཁྱོད་ཀྱི་མིང་ངན་འབུད་པར་མི་འགྱུར།

༡༡ གཏམ་བཤད་སང་དང་། དངུལ་གྱི་དྲ་བ་དྲ་ཕྱེད་ཀྱི་ནང་ན་ཡོད་པའི་གསེར་གྱི་ཀུ་ཤུ་དང་འདྲ།

༡༢ གསེར་གྱི་རྣ་ཆ་དང་། གསེར་བཙོ་མའི་རྒྱན་ཆ་ལྟར། བཀར་ཉན་པའི་རྣ་བར་མཁས་པའི་ཞལ་ཏའོ༎

༡༣ བཙས་མའི་དུས་སུ་ཁ་ངད་འབྱུང་བ་དང་འདྲ་བར་མངགས་མཁན་དག་ལ་བློ་དྲང་བའི་བང་ཆེན་ནོ། དེ་ཅིའི་ཕྱིར་ཞེ་ན། དེས་རང་གི་དཔོན་པོའི་ཁམས་གསོ་བར་བྱེད།

༡༤ རྫུན་གྱི་རྔན་པར་རང་མཐོང་སྐྱེད་པ་དེ། ཆར་ཆུ་མེད་པའི་སྤྲིན་རླུང་དང་མཚུངས།

༡༥ བློ་སྣ་རིང་བའི་མིས་ཇོ་བོའི་བློ་སྣ་སྒྱུར། ལྕེ་འཇམ་གྱིས་རུས་པའང་འཐག་གོ།

༡༦ ཁྱོད་ལ་སྦྲང་རྩི་ཐོབ་བྱུང་ངམ། མང་དུ་ཟོས་ནས་མི་སྐྱུག་པའི་ཕྱིར། འཇུ་ཚད་ཅིག་ཟོས་ཤིག

༡༧ ཁྱིམ་མཚེས་པའི་ཁྱིམ་དུ་འགྲོ་བ་ལས་རང་གི་རྐང་པ་ལ་ཉ་ར་བྱོས། དེ་མིན་ཁོ་ཁྱོད་ལ་སུན་ཞིང་སྡང་བར་ཡང་འགྱུར།

༡༨ རང་གི་ཁྱིམ་མཚེས་པ་ལ་རྫུན་གྱི་དཔང་པོ་བྱེད་པའི་མི་དེ་ནི། དགྲ་སྟ་དང་། རལ་གྲི་དང་མདའ་རྣོ་བ་ཞིག་གོ།

༡༩ བློ་གཏད་མེད་པའི་མི་ལ་སྡུག་བསྔལ་གྱི་དུས་སུ་བློ་གཏད་པ་དང་། སོ་ཆག་དང་། ཚིགས་ལས་འབུད་པའི་རྐང་པ་དང་མཚུངས།

༢༠ སྙིང་བརྡུགས་པ་ལ་གླུ་བླང་བ་དང་། དགུན་དུས་སུ་གོས་འབུད་པའམ། ཤོ་རའི་ཐོག་གི་སྐྱུར་རྩི་དང་མཚུངས།

༢༡ ཁྱོད་ཀྱི་དགྲ་བོ་ལྟོགས་ན། ཟ་རུ་བག་ལེབ་དང་། སྐོམ་ན་བཏུང་དུ་ཆུ་སྟེར་ཞིག

༢༢ དེ་ལྟར་ཁྱོད་ཀྱིས་དེའི་མགོ་ལ་སོལ་མེ་སྤུང་བར་བྱ་སྟེ། ཡ་ཧོ་ཝཱས་ཁྱོད་ལ་བྱ་དགའ་ཡང་གནང་བར་འགྱུར།

༢༣ བྱང་རླུང་གིས་ཆར་པ་འདྲེན་པ་ལྟར། རྒྱབ་ན་ཁ་གཏོང་བའི་ལྕེས་ངོ་གནག་མཆིལ་བ་འགུག་པར་བྱེད།

༢༤ ཁྱིམ་རྒྱ་ཆེ་བའི་ནང་དུ་བུད་མེད་འཛིང་རུ་ཅན་དང་མཉམ་དུ་སྡོད་པ་བས། ཁང་པའི་ཐོག་གི་གྲུ་ཞིག་ཏུ་སྡོད་པ་ལེགས།

༢༥ སྐོམ་པའི་སྲོག་ལ་ཆུ་གྲང་ལྟར། ཡུལ་ཐག་རིང་ནས་སླེབས་པའི་སྐད་ཆ་བཟང་པོ་ཡིན།

༢༦ སྡིག་སྤྱོད་ཀྱི་མདུན་དུ་ཆོས་དྲང་པོ་ལ་གཡོ་འབུབ་འབྱུང་བ་དང་། འཁྲུགས་པའི་ཆུ་མིག་གམ། བརླགས་པའི་ཆུའི་འབྱུང་གནས་དང་མཚུངས་སོ༎

༢༧ མང་དུ་ཟ་ན་སྦྲང་རྩིའང་མི་ཞིམ་པ་ལྟར། རང་སྟོད་འཚོལ་བའང་རང་སྟོད་མིན།

༢༨ སེམས་གཏད་མེད་པའི་མི་དང་། ལྕགས་རི་མེད་པའི་གྲོང་ཁྱེར་གོག་པོ་མཚུངས༎

༢༦

དབྱར་དུས་ཀྱི་ཁ་བ་དང་། སྟོན་དུས་ཀྱི་ཆར་པ་དང་འདྲ་བར། བླུན་པོ་ལའང་ཞེ་ས་མི་མཛེས།

༢ འཁྱམ་པའི་མཆིལ་པ་རྒྱ་བོ་དང་། འཕུར་བའི་ཁུག་ཏ་དང་འདྲ་བར། དོན་མེད་ཀྱི་དམོད་པའང་འཛུག་པར་མི་འགྱུར།

༣ རྟ་ལ་རྟ་ལྕག བོང་བུ་ལ་སྲབ་དང་། གླེན་པའི་ཤུལ་པ་ལ་དབྱུག་པའོ༎

༤ བླུན་པོའི་བློ་རྨོངས་པ་ལ་འོས་པའི་ལན་མ་ཟེར། ཟེར་ན་ཁྱོད་ཀྱང་ཁོ་ལྟར་འགྱུར་འོང་།

༥ གླེན་པའི་གཏི་མུག་ལ་རག་ལས་ཏེ་ལན་ཟེར་ཞིག དེ་མིན་དེའི་སྣང་ངོར་རང་མཁས་པར་རྩི་བར་འགྱུར།

༦ བླུན་པོའི་ལག་པར་རང་གི་ལོན་འགེལ་བ་ཡིས། རང་གི་རྐང་པ་འབྲེག་ཅིང་། གནོད་པ་བཏུང་ངོ་༎

༧ ལིང་ལིང་བྱེད་པའི་ཞ་བོའི་རྐང་པ་བཞིན། བློ་དམན་པའི་ཁ་ནང་ལེགས་བཤད་དོ༎

༨ བླུན་པོར་ཞེ་ས་བྱེད་མཁན་དང་། དབྱུག་རྡོར་རྡོ་བ་བསྡམས་པ་འདྲ།

༩ ར་བཟི་བའི་ལག་པར་ཚེར་མ་ཟུག་པ་ལྟར། གླེན་པའི་ཁ་ལ་ལེགས་བཤད་དོ༎

༡༠ བླུན་པོ་གླ་པར་འཇོག་པ་དང་། གླིང་སྐོར་བྱེད་པ་ལས་མིར་འཇོག་པ་དང་། ཐམས་བཅད་སྣད་པར་བྱེད་པའི་མདའ་པ་དང་མཚུངས།

༡༡ རང་གི་བློ་རྨོངས་པ་ཡང་ཡང་བརྗོད་པའི་གླེན་པ་དེ་ནི་རང་གི་སྐྱུག་པ་རང་གིས་ཟ་བའི་ཁྱི་དང་མཚུངས།

༡༢ རང་གི་མཐོང་སྣང་དུ་མཁས་པ་ཡིན་པའི་མི་ཞིག་མཐོང་ངམ། དེ་ལས་བླུན་པོ་ཞིག་གི་ཕྱིར་རེ་བ་མང་།

༡༣ ལེ་ལོ་ཅན་གྱིས་ལམ་ཁ་ན་སེང་གེ་འདུག ལམ་སྲང་རྣམས་ན་སེང་གེ་ཡོད་དོ་ཟེར།

༡༤ འཁོར་མིག་གི་ཁར་སྒོ་འཁོར་བ་ལྟར་དུ། ལེ་ལོ་ཅན་རང་གི་མལ་གདན་གྱི་ཐོག་ཏུ་ཨ་ལོག་རྒྱབ་པ་མཚུངས།

༡༥ ལས་མི་རླམ་པས་རང་གི་ལག་པ་སྡེར་མའི་ནང་དུ་བཅུག་ནས། ཁ་ནང་སྐྱེལ་དུའང་སུན།

༡༦ ཁུངས་སྐྱེལ་ནུས་པའི་སྐྱེ་བོ་བདུན་ལས་ཀྱང་། སྙོམས་ལས་ཅན་གྱིས་རང་གི་མཐོང་སྣང་དུ་རང་མཁས་པར་རྩི།

༡༧ འགྲུལ་གྱིན་རང་ལ་དགོས་མེད་ཀྱི་འཛིང་ཁྲབ་ནང་འདྲེ་མཁན་དེ་ནི། ཁྱི་ཞིག་གི་རྣ་བར་འཐམ་མཁན་དང་མཚུངས།

༡༨-༡༩ སྨྱོན་པས་སྲོག་ལེན་གྱི་མགལ་མེའི་མདའ་རྒྱབ་མཁན་དང་། རང་གི་ཁྱིམ་མཚེས་པའི་མགོ་སླུས་ནས། ངས་རྩེད་མོ་བྱས་སོ་ཟེར་བ་དང་མཚུངས།

༢༠ ཤིང་ཆད་སར་མེ་ཡང་འཆི། དེ་ལྟར་དཀྲུག་མཁན་མེད་སར་འཛིང་མོའང་ཆད།

༢༡ སོལ་མེའི་ཐོག་གི་སོལ་བ་དང་། མེའི་ཐོག་གི་ཤིང་འདྲ་བར། འཛིང་རུ་ཅན་གྱིས་འཛིང་འཁྲབ་ཀྱི་མེ་སྤར་རོ༎

༢༢ ཀུན་དཀྲུག་གི་གཏམ་དང་ཁམ་ཚད་བྲོ་བ་ཅན་འདྲ། དེ་དག་ཁོག་པའི་ཁུལ་དུ་འཇུག

༢༣ ཁ་ཞིམ་ལ་སེམས་ངན་པ་ནི། དངུལ་རོ་ཡིས་བཏུམ་པའི་རྫ་ཆག་འདྲ།

༢༤ འཁོན་སེམས་ཅན་གྱི་ཁས་ཞིམ་པོ་ལབ་ཀྱང་། ཁོག་པའི་ནང་ན་གཡོ་སྒྱུ་ཡོད།

༢༥ དེའི་སྙིང་ནང་ཁམས་ལོག་བདུན་པོ་ཡོད་པས། དེས་གཏམ་སྙན་པ་ལབ་པའི་དུས་སུ་ཡིད་མ་ཆེས་ཤིག

༢༦ གཡོ་སྒྱུའི་ནང་ན་གནོད་སེམས་སྦས་པའི་ངན་པ་དེ་ནི་ཆོས་ཚོགས་ཀྱི་མདུན་དུ་མངོན་པར་འགྱུར།

༢༧ ས་དོང་འབྲུ་མཁན་དེའི་ནང་དུ་ལྟུང་བར་འགྱུར། རྡོ་བ་རྦབ་ལ་གཏོང་མཁན་ཐོག་ཏུ་དེ་རང་ལོག་པར་འགྱུར།

༢༨ རྫུན་ཅན་གྱི་ལྕེས་རྨ་ཕྱུང་ཡོད་པ་དག་ལ་དེ་རང་གིས་སྡང་། གདོང་བསྟོད་བྱེད་པའི་ཁས་འཕུང་དུ་འཇུག་གོ།

༢༧

སང་ཉིན་ཅི་འབྱུང་བ་ཁྱོད་ཀྱིས་མི་ཤེས་པས་ན། སང་ཉིན་གྱི་དོན་ལ་རློམ་སེམས་མ་སྐྱེད་ཅིག

༢ གཞན་མིས་ཁྱོད་ལ་བསྟོད་དུ་ཆུག་ཅིག རང་གི་ཁས་ནི་མིན། གཞན་གྱིས་བསྟོད་རུང་། རང་གི་མཆུས་ནི་མིན།

༣ རྡོ་བ་ལྕི་ཞིང་བྱེ་མ་ལྗིད་དུ་ཆེ། བླུན་པོའི་ཁོང་ཁྲོ་འདི་གཉིས་ལས་ཀྱང་ལྕིའོ༎

༤ ཁོང་ཁྲོ་ནི་སྙིང་རྗེ་མེད་པ་དང་། འཁྲོ་བ་ནི་ཆུ་ལོག་ཡིན། འོན་འཁྲེན་སེམས་ཀྱི་མདུན་དུ་ལང་ནས་སྡོད་ནུས་པ་སུ་ཡོད།

༥ ཕག་གི་གཅེས་འཛིན་ལས། ངོས་ཀྱི་འདེབས་པའི་བཀའ་བཀྱོན་ལེགས།

༦ མཛའ་བོས་ཕྱུང་བའི་རྨ་ཡང་སླུ་མེད་ཡིན་རུང་། ཕ་རོལ་པའི་ཁ་སྐྱེལ་བའི་ནང་ཟོལ་ཟོག་ཡོད།

༧ འགྲངས་པས་སྦྲང་མཁར་ལའང་ཁམས་ལོག ལྟོགས་ན་རོ་ཁ་བ་ཡང་མངར།

༨ ཁྱིམ་ལས་འཁྱམ་པའི་མི་དང་། ཚང་ལས་འཁྱར་བའི་བྱ་འདྲ།

༩ ཇི་ལྟར་བྱུག་པ་དང་སྤོས་ཆུས་སྙིང་སྤྲོ་བར་བྱེད། དེ་ལྟར་མཛའ་བའི་སྙིང་གཏམ་ཡང་མངར།

༡༠ རང་གི་མཛའ་བོ་དང་ཕའི་མཛའ་གྲོགས་རྣམས་མ་སྐྱུར་ཞིག ཐག་རིང་གི་སྤུན་ཟླ་བས་ཉེ་བར་ཡོད་པའི་ཁྱིམ་མཚེས་པ་ལེགས་པས་ན། རང་ལ་ཉོན་མོངས་འབྱུང་བའི་ཞག་ལའང་རང་གི་སྤུན་ཟླའི་ཁྱིམ་དུ་མ་འགྲོ།

༡༡ ང་སྨད་པ་རྣམས་ལ་ལན་འདེབས་ནུས་པའི་ཕྱིར་དུ། ངའི་བུ། མཁས་པར་གྱུར་ལ། ངའི་སྙིང་སྤྲོ་རུ་ཆུག

༡༢ མཛངས་པའི་མིས་བར་ཆད་སྔོན་སྔོན་དུ་མཐོང་ཞིང་ཡིབ་ཀྱིས། བླུན་པོ་ཤ་རེ་འགྲོ་བས་སྡུག་བསྔལ་མྱོང་།

༡༣ འཁྱམ་པོའི་ལག་མིར་སྡོད་པའི་གོས་བློངས་ཤིག མོ་ཡན་གྱི་ཁག་ཐེག་ལ་སྡོད་པ་ལས་གཏེ་མར་ལེན་ཞིག

༡༤ སྔ་སར་ལངས་ནས་རང་གི་མཛའ་བོ་ལ་སྐད་ཤུགས་ཆེན་པོས་ཤིས་པར་བརྗོད་པ་ནི། རང་གི་ཕྱིར་སྨོན་ལོག་ཏུ་རྩི་བར་འགྱུར།

༡༥ ཆར་དུས་ཀྱི་ཐིགས་པ་བར་མི་ཆད་པ་དང་། འཛིང་རུ་ཅན་གྱི་བུད་མེད་རྣམ་པར་མཚུངས།

༡༦ མོ་དེ་འགེགས་མཁན་གྱིས་རླུང་འགེག ཁོའི་ལག་པ་གཡས་པས་འབྲུ་མར་འཛིན།

༡༧ ལྕགས་ཀྱིས་ལྕགས་རྣོ་བར་བྱེད་པ་ལྟར། མིས་རང་གི་མཛའ་བོའི་ངོ་གདོང་ཡང་རྣོ་བར་བྱེད།

༡༨ ཇི་ལྟར་སེ་ཡབ་ཤིང་སྲུང་མཁན་གྱིས་དེའི་འབྲས་བུའང་ཟ། དེ་ལྟར་རང་གི་དཔོན་པོ་ལ་སྒུག་པ་ལ་བཀུར་སྟི་རྙེད།

༡༩ ཇི་ལྟར་ཆུ་ནང་གདོང་གིས་རང་གདོང་མཐོང་། དེ་ལྟར་རང་སྙིང་བཞིན་དུ་མི་ཡང་མཐོང་།

༢༠ གཤིན་ཡུལ་དང་འཆི་བ་ནམ་ཡང་མི་ཆོག་པ་ལྟར། མིའི་མིག་ནམ་དུའང་མི་ཚིམ།

༢༡ དངུལ་ཕྱིར་བླུགས་ཕོར་དང་། གསེར་ཕྱིར་མེ་ཐབ་ཡོད་པ་ལྟར། མི་ཡང་དེའི་སྟོད་སྒྲ་ལས་བརྟགས།

༢༢ ཇི་སྟེ་ཁྱོད་ཀྱིས་ཆག་ཙེ་མཉམ་དུ་བླུན་པོ་གཏུན་ནང་གཏུན་པོས་རྡུང་རུང་། དེའི་བློ་རྨོངས་པ་དེ་ལས་འབྲལ་བར་མི་འགྱུར།

༢༣ རང་གི་ཕྱུགས་ཁྱུ་རྣམས་ཀྱི་གནས་ཚུལ་རྟོགས་པའི་ཕྱིར་མ་གཡེལ་ཞིག རང་གི་བ་ཁྱུ་རྣམས་ལ་ལེགས་པར་ལྟོས།

༢༤ དེ་ཅིའི་ཕྱིར་ཞེ་ན། ནོར་ནི་རྒྱུན་དུ་ཡང་མི་གནས། མི་རབས་ནས་མི་རབས་སུ་ཅོད་པན་ཡང་ལུས་སམ།

༢༥ རྩྭ་ནི་སྐྱེ་ལ་རྩྭ་འཇམ་སྔོན་པོ་འབུར། རི་རྩྭ་ཕུང་པོར་སྡུ།

༢༦ ལུག་ནི་ཁྱོད་ཀྱི་གོས་སློག་ཕྱིར་ཡིན། ར་ནི་ཞིང་རིན་ཡིན།

༢༧ ཁྱོད་རང་གི་ཁ་ཟས་དང་། གཞིས་སྨད་ཀྱི་ཁ་ཟས་དང་། བྲན་མོ་དག་གི་ཚེ་ཕྱིད་པའི་ཕྱིར་ར་མའི་འོ་མས་ལྡང་བར་འགྱུར་རོ༎

༢༨

སྡིག་སྤྱོད་དེད་མཁན་མེད་པར་འབྲོས། ཆོས་དྲང་སེང་གེ་ལྟར་སྙིང་སྟོབས་ལྡན།

༢ ཡུལ་ལ་འགལ་སྐྱོན་རྐྱེན་གྱིས་དཔོན་པོ་བྱེད་པ་མང་། བློ་གྲོས་དང་ཤེས་རབ་མངའ་བ་ལས་རྒྱལ་སྲིད་བརྟན་པར་འགྱུར།

༣ དབུལ་པོ་ལ་རྔན་ཆེན་བྱེད་པའི་དབུལ་པོ་དེ། ཟ་རྒྱུ་ཅིའང་ལུས་མི་འཇུག་པའི་དྲག་ཆར་དང་མཚུངས།

༤ བཀའ་འདོར་བས་སྡིག་སྤྱོད་ལ་བསྟོད། བཀའ་ཁྲིམས་སྲུང་བས་དེ་དག་ལ་རྒོལ།

༥ མི་ངན་པས་གཤགས་དྲང་པོ་མི་གོའི། ཡ་ཧོ་ཝཱ་འཚོལ་མཁན་གྱིས་དེ་ཐམས་ཅད་ལགས་པར་རྟོགས་སོ༎

༦ རང་ལམ་ནང་ལོག་པར་བྱེད་པའི་ཕྱུག་པོ་ལས། རང་གི་དྲང་པོའི་ནང་འགྲུལ་བའི་དབུལ་པོ་དེ་དྲག

༧ བཀའ་རྒྱ་སྲུང་བ་ནི་མཁས་པའི་བུ། གྲོད་པོ་ཆེ་རྣམས་དང་འགྲོགས་པས། རང་གི་ཕ་ངོ་ཚ་རུ་འཇུག

༨ ཕར་དང་སྐྱེད་ཀྱིས་རང་ནོར་སྤེལ་བ་དེས། དབུལ་པོར་སྙིང་རྗེ་བྱེད་པའི་དོན་དུ་སོག

༩ བཀའ་རྒྱ་མི་ཐོས་ཕྱིར་རྣ་བ་སྒྱུར་མཁན་དེའི་སྨོན་ལམ་ཡང་སྐྱུག་བྲོ་བོར་འགྱུར།

༡༠ སུས་ཀྱང་ཆོས་དྲང་པོ་ངན་པའི་ལམ་དུ་འདྲེན་པར་བྱེད་ན། རང་གི་དོང་ནང་རང་ལྟུང་བར་འགྱུར། འོན་ཀྱང་བློ་དྲང་པོ་བཟང་ནོར་དང་ལྡན་པར་འགྱུར་རོ༎

༡༡ ཕྱུག་པོའི་མཐོང་སྣང་ལ་རང་མཁས་ཀྱང་། དབུལ་པོ་བློ་ལྡན་གྱིས་ཁོ་ཅི་ལྟ་བུ་ཞིག་ཡིན་པར་རྟོགས།

༡༢ ཆོས་དྲང་པོ་རྣམས་སྐྱིད་དུས་དཔལ་དུ་ཆེ། འོན་ཀྱང་སྡིག་སྤྱོད་ལྡང་བའི་དུས་སུ་མི་རྣམས་འཚོལ་དགོས་འབྱུང་།

༡༣ རང་གི་ཉེས་སྡིག་སྦ་མཁན་གྱི་མགོ་མི་འཐོན་གྱིས། མཐོལ་ཞིང་དེ་དག་སྤང་བ་ཀུན་ཐུགས་རྗེ་དང་ལྡན་པར་འགྱུར།

༡༤ རྒྱུན་དུ་བག་དང་ལྡན་པ་བདེ། འོན་ཀྱང་རང་སྙིང་གྱོང་པོ་བྱེད་པ་དེ་ཉོན་མོངས་ནང་འགྲིལ་བར་འགྱུར།

༡༥ སེང་གེ་ང་རོ་འདོན་པ་དང་། འདར་བའི་དོམ་དང་། དབུལ་པོའི་མི་སྡེ་ལ་དཔོན་པོ་བྱེད་པའི་སྡིག་སྤྱོད་མཚུངས།

༡༦ བློ་གྲོས་དང་ལྡན་པའི་དཔོན་པོ་ཡང་རབ་ཏུ་དབང་ཆོས་བྱེད་པ་ལགས། འོན་ཀྱང་བརྣབས་སེམས་ལ་སྡང་བ་དེའི་ཚེ་རིང་བར་འགྱུར།

༡༧ མི་སུས་ཀྱང་དབང་གིས་མིའི་ཁྲག་ཕོ་སྟེ། དུར་ཁུང་གི་བར་དུ་འབྲོས་རུང་། སུས་ཀྱང་ཁོ་མ་སྐྱིལ་ཞིག

༡༨ དྲང་པོར་འགྲུལ་བ་ནི་ཐར་བར་འགྱུར་གྱིས། ལམ་ལོག་པར་དུ་འགྲོ་བ་ནི། ཡུད་ཙམ་ལ་འགྲིལ་བར་འགྱུར།

༡༩ རང་ཞིང་ལ་ཁྲུ་སློག་གཏོང་བ་ལ་བག་ལེབ་མོད་པོ་ཡོད་པར་འགྱུར། འོན་ཀྱང་ཀུན་རྫོབ་ཀྱི་ཕྱི་བཞིན་འབྲང་བ་དེ་དབུལ་བས་འགྲང་བར་འགྱུར།

༢༠ མི་བློ་དྲང་བ་ནི་བྱིན་རླབས་ཀྱིས་ཕྱུག འོན་ཀྱང་ཕྱུག་པོར་འགྱུར་དུ་རིངས་པ་ནི་ནོངས་མེད་འགྱུར་མི་འོང་།

༢༡ མིའི་ངོ་ལ་ལྟ་བ་ལེགས་པ་མིན། གང་ལ་ཞེ་ན། དེ་འདྲའི་མིས་བག་ལེབ་དུམ་བུའི་ཕྱིར་ཉེས་པ་བྱེད།

༢༢ ཕྱུག་ཏུ་རིངས་པ་མིག་ངན་དང་ལྡན། རང་དབུལ་བར་འགྱུར་བ་ནི་དེའི་བསམ་པའི་ཡུལ་དུའང་མེད།

༢༣ ལྕེ་བཀོལ་ཞིག་ལས། བཀྱོན་མཁན་ལ་ཕྱིས་སུ་ངོ་གསོ་མང་དུ་ཐོབ་པར་འགྱུར།

༢༤ སུས་ཀྱང་རང་གི་ཕ་མ་ལས་འཕྲོག་ཅིང་། འདི་ནི་སྡིག་པ་མིན་ཟེར་བ་བརླགས་བྱེད་ཀྱི་གྲོགས་པོ་ཡིན།

༢༥ ཕོ་སོའི་སྙིང་གིས་འཛིང་འཁྲབ་སློང་། འོན་ཀྱང་ཡ་ཧོ་ཝཱ་ལ་བློ་གཏད་པ་དེ་རྒྱགས་འཇུག་པར་འགྱུར།

༢༦ རང་གི་བློ་གྲོས་ལ་བློ་གཏོད་པ་གླེན་པ་ཡིན། འོན་ཀྱང་མཁས་པས་འགྲུལ་བ་དག་སྒྲོལ་བར་འགྱུར།

༢༧ དབུལ་པོ་ལ་སྦྱིན་མཁན་དབུལ་བར་མི་འགྱུར། འོན་ཀྱང་མི་མཐོང་རྫུན་བརྒྱབ་པ་ལ་སྨོན་ལོག་མང་ཙམ་ཐོབ་པར་འགྱུར།

༢༨ སྡིག་སྤྱོད་ལྡང་དུས་མི་རྣམས་ཡིབ། དེ་དག་ནུབ་དུས་སུ་ཆོས་དྲང་པོ་དར༎

༢༩

ཡང་ཡང་བཀའ་བཀྱོན་འཕོག་བཞིན་གཉའ་རེངས་བྱེད་པ་དེ་ནི། བློ་བུར་དུ་ཆག་ཅིང་བྱ་ཐབས་ཟད་པར་འགྱུར།

༢ ཆོས་དྲང་པོ་དར་དུས་མི་རྣམས་དགའ་ཡང་། སྡིག་སྤྱོད་ལ་དབང་ཐོབ་པའི་དུས་སུ་མི་རྣམས་མྱ་ངན་བྱེད།

༣ ཡེ་ཤེས་ལ་ཆགས་པས་ཕ་སྤྲོ་བར་བྱེད་ཀྱིས། སྨད་འཚོང་མ་དང་བསྡོངས་པས་ནོར་ཆུད་ཟོས་སུ་གཏོང་།

༤ གཤགས་དྲང་པོའི་ངང་ནས་རྒྱལ་པོས་རང་གི་རྒྱལ་སྲིད་འཚུགས་སུ་འཇུག་གིས། ཕག་སུག་བླང་བས་རྒྱལ་སྲིད་འཇིག་ཏུ་འཇུག

༥ རང་གི་ཁྱིམ་མཚེས་ལ་ལྕེ་བཀོལ་བ་ནི། དེའི་རྐང་པ་ལ་རྙི་འཛུག་པ་ཡིན།

༦ མི་ངན་གྱི་སྡིག་པའི་ནང་དུ་རྙི་གདའ་ཡང་། ཆོས་དྲང་པོས་དབྱངས་ལེན་ཞིང་དགའ་མགུར་སྤྱོད།

༧ ཆོས་དྲང་པོས་དབུལ་པོའི་རྒྱུ་རྐྱེན་གྱི་ཕྱིར་བསམ་མནོ་གཏོང་གིས། སྡིག་སྤྱོད་ལ་དེ་གོ་བའི་འདུ་ཤེས་མེད།

༨ ཐོ་ཚམ་པའི་གྲོང་ཁྱེར་མེས་སྲེག་ཀྱང་། མཁས་པའི་མིས་ཁོང་ཁྲོ་ཟློག་པར་བྱེད།

༩ མཁས་པའི་མིས་བླུན་པོ་ལ་བཀྱོན་ཞིང་། འཁྲོ་རུང་དགོད་རུང་བདེ་བ་ནི་མི་འབྱུང་།

༡༠ ཁྲག་འཐུང་གིས་མི་དྲང་པོ་ལ་འཁོན་དུ་འཛིན་ཞིང་། དེའི་སྲོག་ལེན་དུ་སྙེགས།

༡༡ གླེན་པས་སྙིང་ལ་ཡོད་པའི་ཁོང་ཁྲོ་ཐམས་ཅད་འཆད་ཀྱིས། མཁས་པས་མི་སྨྲ་བར་ཡལ་དུ་འཇུག

༡༢ ཇི་སྟེ་དཔོན་པོ་ཞིག་གིས་རྫུན་ཚིག་ལ་ཉན་ན། དེའི་འཁོར་གཡོག་ཀུན་ཡང་ངན་དུ་འགྲོ།

༡༣ དབུལ་པོ་དང་དབང་ཆོས་བྱེད་པ་ལྷན་ཅིག་འཛོམ། ཡ་ཧོ་ཝཱས་དེ་གཉིས་པོའི་མིག་འབྱེད་པར་མཛད།

༡༤ སེམས་དྲང་པོས་དབུལ་པོའི་གཤགས་འབྱེད་པའི། རྒྱལ་ཁྲི་རྟག་ཏུ་བརྟན་པར་གནས།

༡༥ དབྱུག་པ་དང་འཇུན་ཚིག་གིས་ཤེས་རབ་སྟེར། འོན་ཀྱང་བསླབ་བྱ་མེད་པར་བཞག་པའི་བུས་རང་གི་མ་ངོ་ཚ་རུ་འཇུག

༡༦ སྡིག་སྤྱོད་མོད་དུས། ཉེས་སྐྱོན་མོད། ཆོས་དྲང་པོས་དེ་དག་གི་ལྟུང་ལུགས་གཟིགས་པར་འགྱུར།

༡༧ རང་གི་བུ་ཆུན་ཞིག་དང་། དེས་ཁྱོད་ལ་བློ་བདེ་སྟེར་བའི་མ་ཟད་ཁྱོད་ཀྱི་སྙིང་ཡང་སྤྲོ་བར་བྱའོ༎

༡༨ ཞལ་གཟིག་མེད་སར། མི་རྣམས་རང་དགར་སྤྱོད་ཀྱིས། བཀའ་རྒྱ་བསྲུང་བའི་སྐྱེ་བོ་ནི་བཀྲ་ཤིས།

༡༩ གཏམ་འབའ་ཞིག་གིས་གཡོག་པོ་མི་འཆུན། གང་ལ་ཞེ་ན། དེས་གོ་ཡང་། སྣང་དག་མི་བྱེད།

༢༠ མི་ཁ་རྟོབ་ཅན་ཞིག་མཐོང་ངམ། དེ་ལས་གླེན་པའི་ཕྱིར་དུ་རེ་བ་ཆེ།

༢༡ ཆུང་དུས་ནས་འཇམ་ཆོས་ཀྱིས་སོས་པའི་གཡོག་པོ་དེ། ཕྱི་མཇུག་བུ་ལ་འགྱུར་བར་འགྱུར།

༢༢ སྤྲོ་ཐུང་གིས་འཛིང་འཐབ་སློང་། གཏུམ་པོས་ཉེས་སྡིག་མང་དུ་སོག

༢༣ མི་རང་གི་ང་རྒྱལ་གྱིས་དམའ་སར་དབབ། འོན་ཀྱང་སེམས་དམའ་བ་ལ་བཀུར་སྟི་རྙེད་པར་འགྱུར།

༢༤ རྐུན་མ་དང་སྐྱིད་སྡུག་གཅིག་པ་བྱེད་པ་ཐམས་ཅད་ཀྱིས། རང་གི་སྲོག་འཁོན་དུ་འཛིན། ཅིའི་ཕྱིར་ཞེ་ན། དེས་མནའ་ཐོ་ཚོར་ཡང་། ཅིའང་མི་འཆད།

༢༥ མི་ལ་འཇིགས་པས་རྙི་ནང་འཚུད། ཡ་ཧོ་ཝཱ་ལ་བློ་གཏད་མཁན་ཉེ་ཞོ་མེད་པར་གནས་པར་འགྱུར།

༢༦ དུ་མས་མངའ་བདག་གི་ངོ་འཚོལ་ཡང་། མི་རེ་རེའི་ཞལ་ཆེ་གཅོད་པ་ནི་ཡ་ཧོ་ཝཱ་ལས་འབྱུང་།

༢༧ དྲང་པོའི་ཞེན་ལོག་ནི་བློ་མི་དྲང་བའོ། བློ་མི་དྲང་བའི་ཞེན་ལོག་བློ་དྲང་བའོ༎

༣༠

ཡ་ཀེའི་བུ་ཨ་གུར་གྱིས་ལུང་དུ་བསྟན་པའི་བཀའ་མཆིད་ནི། སྐྱེ་བོ་དེས་ཨི་ཐི་ཨེལ། འོ་ན། ཨི་ཐི་ཨེལ་དང་ཡུ་ཀལ་གཉིས་ལ་བསྒོ་བ།

༢ མི་ཀུན་ལས་ང་བྱོལ་སོང་ལྟ་བུ་ཡིན། མིའི་འདུ་ཤེས་ཀྱང་ང་ལ་མེད།

༣ ངས་རིག་གནས་ཀྱང་མ་བསླབས། དམ་པ་གཅིག་པོའི་གོ་བའང་ང་ལ་མེད།

༤ སུ་ནམ་མཁར་འཛེགས་ནས་བབ་པ་ཡིན། སུས་རླུང་སྤར་བའི་ནང་དུ་བསྡུས་པ་ཡིན། ཆུ་རྣམས་གོས་ཀྱི་ནང་དུ་སུས་བསྒྲིལ་བ་ཡིན། སུས་ས་གཞིའི་མཚམས་བཅད་བཙུག་པ་ཡིན། ཇི་སྟེ་ཁྱོད་ཀྱིས་འཆད་པར་ནུས་ན། ཁོང་གི་མཚན་ལ་ཅི་བྱ། ཁོང་གི་སྲས་ཀྱི་མཚན་ལ་ཅི་ཞུ།

༥ དཀོན་མཆོག་གི་གསུང་ཐམས་ཅད་ལྷད་མེད་དེ། ཁོང་ལ་གཏད་སོ་བཅོལ་བའི་ཕུབ་ཀྱང་ལགས།

༦ ཁོང་གིས་བཀྱོན་ཞིང་ཁྱོད་རྫུན་ཅན་མི་མཛད་པའི་སླད་དུ། ཁོང་གི་གསུང་གི་ནང་དུ་སྣོན་པར་མ་བྱེད་ཅིག

༧ ངས་བྱ་བ་གཉིས་ཀྱི་ཕྱིར་ཞུས་མོད། ང་མ་འཆི་གོང་དུ་དེ་དག་མི་སྟེར་མ་གསུང་།

༨ ཀུན་རྫོབ་དང་རྫུན་གཉིས་ང་ལས་རྒྱང་རིང་པོར་འཇོག་ཅིག ང་དབུལ་པོར་ཡང་མ་མཛད། ཕྱུག་པོར་ཡང་མ་མཛད་པར། ང་ལ་དགོས་འགྱག་ཡོད་པའི་ཁ་ཟས་ཀྱིས་ང་འཚོ་རུ་ཆུག་མཛོད།

༩ དེ་མིན། ང་འགྲངས་ནས་ཁྱེད་སྤང་སྟེ། ཡ་ཧོ་ཝཱ་དེ་སུ་ཡིན། ཞུ་ལས་ཆེ། ཡང་ན་དབུལ་བར་གྱུར་ཏེ་རྐུ་ན། ངའི་དཀོན་མཆོག་གི་མཚན་བརླགས་ལས་ཆེའོ༎

༡༠ བྲན་པོ་ཞིག་ལ་དེའི་དཔོན་པོའི་དྲུང་དུ་གཏམ་ངན་མ་ཐོང་ཞིག བཏང་ན། དེས་ཁྱོད་ལ་སྨོན་ལོག་འདེབས་ཤིང་། ཁྱོད་ལ་ཉེས་སྐྱོན་འཕོག་ལས་ཆེ།

༡༡ རང་གི་ཕ་ལ་དམོད་འབོར་ཞིང་། རང་གི་མ་ལ་སྨོན་བཟང་མི་འདེབས་པའི་མི་རབས་ཀྱང་ཡོད།

༡༢ རང་གི་དྲི་མ་མ་བཀྲུས་བཞིན་དུ། རང་གི་མཐོང་སྣང་དུ་རང་གཙང་བའི་མི་རབས་ཀྱང་ཡོད།

༡༣ མིག་རྩ་རབ་ཏུ་ཆེ་ཞིང་། མིག་ལྤགས་མཐོན་པོ་འདེགས་པའི་མི་རབས་ཀྱང་ཡོད།

༡༤ ས་གཞིའི་ནང་ནས་དབུལ་པོ་ཟ་ཞིང་། མིའི་ནང་ནས་མེད་པོ་རྣམས་མིད་དུ། རལ་གྲི་ལྟ་བུའི་མཆེ་བ་དང་། གྲི་ལྟ་བུའི་རྐན་སོ་དང་ལྡན་པའི་མི་རབས་ཀྱང་ཡོད།

༡༥ ཐོང་ཞིག ཐོང་ཞིག་ཟེར་བའི་བུ་མོ་གཉིས་འབུ་ཁྲག་འཇིབ་མཁན་ལ་ཡོད། ནམ་དུའང་མི་འགྲང་མཁན་གསུམ་ཡོད། མ་ཟད། ཆོག་ཆོག་མི་ཟེར་བ་བཞི་ཡོད།

༡༦ གཤིན་ཡུལ་དང་། མོ་གཤམ་གྱི་མངལ་དང་། ཆུས་མི་ངོམ་པའི་ས་ཆ་དང་། ད་ཆོག་མི་ཟེར་བའི་མེ་དང་བཞིའོ༎

༡༧ རང་གི་ཕ་ལ་མིག་མཆེར་མཆེར་ལྟ་མཁན་དང་། རང་གི་མའི་ཁ་ལ་ཉན་དུ་ཁྲེལ་མཁན་གྱི་མིག་དེ་ནི། ལུང་པའི་བྱ་རོག་གིས་འཚོག་ཅིང་། གླག་ཕྲུག་གིས་ཟ་བར་འགྱུར།

༡༨ བྱ་བ་གསུམ་ང་ལ་ངོ་མཚར་རྨད་དུ་ཆེ། མ་ཟད་བདག་གིས་མི་རྟོགས་པའི་བྱ་བ་བཞི་འདུག

༡༩ གནམ་དེ་བྱ་རྒོད་ཀྱི་ལམ། ཕ་བོང་དེ་སྦྲུལ་གྱི་ལམ། རྒྱ་མཚོའི་དཀྱིལ་དེ་གྲུའི་ལམ། ན་ཆུང་མཉམ་སྐྱེས་པའི་ལམ།

༢༠ གཡེམ་མོའི་ལམ་དེ་འདི་ལྟ་སྟེ། མོས་ཟོས་ཏེ། ཁ་ཕྱིས་ནས། ངས་མི་རུང་བ་ཞིག་ཅིའང་མ་བྱས་སོ་ཟེར།

༢༡ བྱ་བ་གསུམ་གྱིས་ས་གཞི་འཁྲུགས། བཟོད་མི་ཐུབ་པའི་བྱ་བ་བཞི།

༢༢ བྲན་པོས་རྒྱལ་སྲིད་བྱེད་དུས་དང་། གླེན་པའི་གྲོད་པ་འགྲང་དུས་དང་།

༢༣ གོ་རྒས་མནའ་མར་འགྲིམ་དུས་དང་། གཡོག་མོས་ཇོ་མོར་མགོ་ནོན་དང་བཞིའོ༎

༢༤ ས་གཞི་ལ་ཆུང་ཆུང་ཡོད་པ་བཞི་ཡོད། འོན་ཀྱང་དེ་དག་རབ་ཏུ་བློ་མཁས་ཏེ།

༢༥ སྲོག་ཆགས་གྲོག་མ་སྟོབས་ཞན་ཡང་། དབྱར་དུས་རང་གི་རྒྱགས་སོག་གོ།

༢༦ འཕྱི་བ་སྟོབས་ཆུང་ཡོད་ན་ཡང་། རང་གི་ཚང་བྲག་གསེབ་ཏུ་བྱེད།

༢༧ ཆ་ག་འབུར་རྒྱལ་པོ་མེད་ནའང་། དེ་རྣམས་ལྷན་ཅིག་གྲལ་ནང་འགྲོ།

༢༨ རྩངས་པ་ལག་པས་འཛིན་ནུས་ནའང་། དེ་ནི་རྒྱལ་ཁབ་ནང་ཡང་ཡོད།

༢༩ གསུམ་གྱི་འགྲོ་ལུགས་བཟང་། བཞིའི་འགྲོ་ལུགས་བདེ།

༣༠ རི་དྭགས་ཀྱི་ནང་ནས་སྟོབས་ཆེ་བའི་སེང་གེ་སུ་ལས་ཀྱང་མི་འབྲོས།

༣༡ རྟ་ཕོ་གྱི་ལིང་དང་། ར་རྒོད་དང་། དམག་དཔུང་དབུས་ཀྱི་རྒྱལ་པོ་དང་བཞི།

༣༢ རང་ཆེ་བར་བྱེད་པ་གླེན་པའི་ལུགས། བྱས་ཡོད་ན། ཡང་ན་སེམས་ངན་བསྐྱེད་ཡོད་ན། རང་གི་ཁ་ལ་ལག་པ་ཁོབ།

༣༣ ཞོ་དཀྲོག་པས་མར་འཐོན། སྣ་གཅུ་བས་ཁྲག་འཐོན། ཁྲོ་དཀྲུག་པས་འཛིང་འཐབ་འཐོན༎

༣༡

རང་གི་མ་ལས་བསླབས་པའི་རྒྱལ་པོ་ལེ་མུ་ཨེལ་གྱིས་ལུང་དུ་བསྟན་པའི་བཀའ་མཆིད་ནི།

༢ ངའི་བུ། ངའི་མངལ་གྱི་བུ་ལ་ཅི་ཟེར། ངའི་དམ་བཅའི་བུ་ལ་ཅི་ཞིག་ཟེར།

༣ རང་གི་སྟོབས་བུད་མེད་ལ་མ་སྟེར། རྒྱལ་པོ་འཇིག་མཁན་ཕྱོགས་སུ་རང་གི་ལམ་མ་བྱེད།

༤ ལེ་མུ་ཨེལ་ལགས། རྒྱལ་པོ་ལ་རྒུན་ཆང་འཐུང་བ་མི་མཛེས། རྒྱལ་སྲས་ལ་ཆང་གར་བའང་མི་འཕྲོད།

༥ ངེས་མེད་དུ་འཐུང་ན། བཀའ་ཁྲིམས་དེ་བརྗེད་ནས། མི་སྡུག་བསྔལ་ཅན་གྱི་ཞལ་ཆེ་ལོག་པར་དུ་གཅོད་ལས་ཆེ་བས།

༦ ཆང་གར་བ་འཆི་ཁར་ཡོད་པ་དང་། རྒུན་ཆང་ནི་སྙིང་བརྡུགས་པ་རྣམས་ལ་སྟེར་བས་ན།

༧ དེ་ཚོས་འཐུངས་ནས། རང་གི་དབུལ་ལུགས་བརྗེད་ཅིང་། དེ་ནས་རང་གི་ཉོན་མོངས་དྲན་པར་མི་འགྱུར།

༨ ལྐུགས་པའི་དོན་དུ་རང་གི་ཁ་ཕྱེས་ཤིག གྲོགས་མེད་ཀུན་གྱི་རྒྱུ་རྐྱེན་ཕྱིར་དུ་འཁྲབ་པར་བྱོས།

༩ རང་གི་ཁ་ཕྱེས་ཏེ། ཞལ་ཆེ་དྲང་པོར་ཆོད། དབུལ་པོ་དང་སྡུག་པོའི་རྒྱུ་རྐྱེན་ཕྱིར་དུ་ཁྲོབ་ཅིག

༡༠ བུད་མེད་བཟང་པོ་མནའ་མར་སུ་ལ་རྙེད། པད་མ་ར་ག་བས་ཀྱང་མོ་དེ་རིན་ཐང་རབ་ཏུ་ཆེ།

༡༡ མོ་ལ་ཁྱོ་བོས་སྙིང་གཏོད་པས། མི་དེ་ཁེ་སྤོགས་ཀྱིས་འཕོངས་པར་མི་འགྱུར།

༡༢ མོས་མ་འཆི་བའི་བར་དུ་དེ་ལ་བཟང་མ་གཏོགས་པར། ངན་པ་ཅིའང་བྱེད་མི་འགྱུར།

༡༣ མོས་བལ་དང་ལེ་ན་བཙལ་ཏེ། སེམས་དགའ་ཞིང་ལག་པས་ལས་བྱེད།

༡༤ ཚོང་པའི་གྲུ་དང་མོ་དེ་མཚུངས་ཏེ། རྒྱང་རིང་པོ་ནས་རང་གི་འཚོ་རྒྱགས་འདྲེན།

༡༥ གནམ་མ་ལངས་པའི་གོང་དུ་ལངས་ཏེ། ནང་ཚང་ལ་ཁ་ཟས་སྟེར། གཡོག་མོ་རྣམས་ལ་ལས་སྐོ་གཏོང་།

༡༦ མོས་ཞིང་ཞིག་ཕྱིར་བསམ་པ་བསྐོར་ནས་ཉོ། རང་གི་ལག་པའི་འབྲས་བུ་ལས་རྒུན་ཚལ་ཞིག་ཀྱང་འཛུགས།

༡༧ རང་གི་སྐ་རག་དམ་དུ་དཀྲི་ཞིང་། རང་ལ་དཔུང་ཤེད་འཇུག

༡༨ མོའི་ཚོང་ཟོང་རྣམས་ཕན་ཅན་ཡིན་པར་རིག མཚན་མོར་མོའི་མར་མེ་ཡང་མི་འཆི།

༡༩ བལ་ལ་ལག་རེག་ཅིང་། ལག་པས་ཕང་ལ་འཐམ།

༢༠ དབུལ་པོའི་ཕྱོགས་སུ་ལག་པ་ནར་གྱི་རྐྱོང་། དགོས་འགྱག་ཅན་གྱི་དྲུང་དུ་མོའི་ལག་པ་སྙོབ།

༢༡ མོའི་ནང་མི་ཀུན་ལ་ཕྲུག་མ་མཚལ་ཁ་གོན་རྒྱུ་ཡོད་པས། ཁ་ངད་ལའང་མི་འཇིགས།

༢༢ མོས་ཚེམ་འདྲུབ་ཀྱི་གཟན་བྱེད། གོས་སུ་གོས་ཆེན་དང་རྒྱ་སྨུག་ཡོད།

༢༣ ཡུལ་གྱི་རྒན་རབས་དག་གི་ཁྲོད་དུ་དེའི་ཁྱོ་བོ་སྡོད་དུས་སུ། ཚུགས་སར་སྙན་གྲགས་ཆེ།

༢༤ མོས་སོ་མ་ར་ཙ་སྲབ་མོ་བྱེད་ཅིང་འཚོང་། ཚོང་པའི་ལག་པར་སྐ་རགས་རྫོང་སྲོང་བྱེད།

༢༥ སྟོབས་དང་བཀུར་སྟི་ནི་མོའི་གོས་ཡིན། ཕྱི་མཇུག་དོན་དུ་མོ་ནི་བཞད།

༢༦ རང་གི་ཁ་འབྱེད་ཅིང་། ཤེས་རབ་ཀྱི་གཏམ་གླེང་། མོའི་ལྕེ་རྩེར་སྙིང་རྗེའི་བཀའ་བཞུགས།

༢༧ རང་གི་ནང་ཚང་གི་སྤྱོད་པ་ལ་ཞིབ་ཏུ་ལྟ་ཞིང་། ལེ་ལོའི་ཟན་མི་ཟ།

༢༨ མིའི་བུ་རྣམས་ལངས་ནས་མ་ལ་ཤིས་པ་བརྗོད། ཁྱོ་བོས་ཀྱང་བསྟོད།

༢༩ བུ་མོ་དུ་མས་བཙུན་པར་སྤྱད་མོད་ཀྱང་། ཁྱེད་ནི་དེ་ཀུན་ལས་ཁྱད་པར་འཕགས།

༣༠ མཚར་སྡུག་ནི་སླུ་རྒྱུ་ཡིན། བྱད་ལེགས་ཀྱི་ནང་ན་སྙིང་པོ་མེད། འོན་ཀྱང་ཡ་ཧོ་ཝཱ་ལ་བག་བྱེད་པའི་བུད་མེད་ལ་སྟོད་སྒྲ་འཁྱིལ་བར་འགྱུར།

༣༡ མོའི་ལག་པའི་འབྲས་བུ་དེ་མོ་རང་ལའང་སྟེར་ཞིག རྒྱ་སྒོའི་སར་མོའི་ལས་ཀྱིས་དེ་རང་ལ་སྟོད་དུ་ཆུག་ཅིག། ༎

སྟོན་པའི་མདོ།

༡

དཱ་བིད་ཀྱི་སྲས་ཡེ་རུ་ཤ་ལེམ་གྱི་རྒྱལ་པོ་སྟོན་པ་ལགས་པའི་གཏམ་རྒྱུད་ནི།

༢ སྙིང་པོ་མེད་པ་རྣམས་ཀྱི་སྙིང་པོ་མེད་པ། ཞེས་སྟོན་པས་གསུང་། སྙིང་པོ་མེད་པ་རྣམས་ཀྱི་སྙིང་པོ་མེད་པ། ཐམས་ཅད་སྙིང་པོ་མེད་པའོ།

༣ མིས་ཉི་མའི་འོག་ཏུ་འཁུར་བའི་དཀའ་ལས་ཐམས་ཅད་ཀྱི་དོན་དུ་ཁེ་ཅི་རྙེད།

༤ མི་རབས་ཤིག་འདའ། གཞན་མི་རབས་ཤིག་འབྱུང་། ས་གཞི་ནི་རྟག་ཏུ་གནས།

༥ ཉི་མ་ཡང་འཆར། ཉི་མ་ཡང་ཡོལ། རང་གང་ནས་ཤར་བའི་གནས་སུ་ཚ་དྲག་གིས་འགྲོ།

༦ རླུང་ནི་ལྷོ་ཕྱོགས་སུ་རྒྱུག ཡང་ཕྱིར་ལོག་ནས་བྱང་ཕྱོགས་སུ་འཁོར། རྒྱུན་དུ་བསྐོར་བ་སྐོར་ཞིང་། རང་གི་འཁོར་ལུགས་བཞིན་དུ་རང་གནས་སུ་འཁོར།

༧ ཆུ་ཀླུང་ཚང་མ་རྒྱ་མཚོར་རྒྱུག་རུང་། རྒྱ་མཚོ་དེ་མི་གང་། ཆུ་བོ་དག་འཐོན་པའི་གནས་དེ་ཉིད་དུ་སླར་ཡང་ཕྱིར་ལོག་འགྲོ།

༨ དངོས་པོ་ཐམས་ཅད་སུན་པོས་གང་སྟེ། མིས་བརྗོད་མི་ཐུབ་པ་དང་། མིག་གིས་ལྟ་བས་མི་ཆོག་པ་དང་། རྣ་བས་ཐོས་པས་མི་འགེངས་པ་ཙམ་མོ།

༩ གང་བྱུང་ཟིན་པ་དེ་ནི་ཡང་འབྱུང་བར་འགྱུར། གང་བྱས་ཟིན་པ་དེ་ནི་ཡང་བྱེད་པར་འགྱུར། ཉི་མའི་འོག་ན་གསར་བ་ཅིའང་མེད།

༡༠ ལྟོས་འདི་ནི་གསར་པའོ་ཞེས་སྨྲ་ནུས་པ་ཅི་ཞིག་ཡོད་དམ། དེ་ནི་ངེད་ལས་གོང་དུ་སྔ་མའི་དུས་ལ་ཡང་ཡོད་པ་ཡིན།

༡༡ སྔ་མ་རྣམས་ཀྱི་དྲན་བྱེད་ནི་མེད། འབྱུང་རྒྱུ་དག་ཀྱང་། དེ་དག་གི་རྗེས་སུ་འབྱུང་བ་རྣམས་ཀྱིས་དྲན་པར་མི་འགྱུར་རོ༎

༡༢ སྟོན་པ་བདག་ནི་ཡེ་རུ་ཤ་ལེམ་དུ་ཨིས་ར་ཨེལ་གྱི་རྒྱལ་པོར་ཡོད་པ་ལས།

༡༣ ནམ་མཁའི་འོག་ན་བྱེད་པའི་བྱ་བ་ཐམས་ཅད་འཚོལ་བ་དང་། བརྟག་པ་ལ་སྙིང་བཏད་པས། དཀོན་མཆོག་གིས་མིའི་བུ་རྣམས་ལ་སྦྱོང་རྒྱུར་གནང་བའི་དཀའ་ལས་དེ་ནི་སྡུག་བསྔལ་རབ་ཏུ་ཆེ་བའོ།

༡༤ ངས་ཉི་མའི་འོག་ན་བྱེད་པའི་ལས་ཐམས་ཅད་མཐོང་བས། ལྟོས། ཐམས་ཅད་སྙིང་པོ་མེད་པ་དང་། རླུང་ལ་འདེད་པ་སྟེ།

༡༥ འཁྱོག་པོ་ཡིན་པ་སྲོང་མི་ནུས། མེད་པ་དེ་རྩི་བར་མི་ནུས།

༡༦ རང་གི་སྙིང་བཏང་ནས། ལྟོས། བདག་ལས་གོང་དུ་ཡེ་རུ་ཤ་ལེམ་དུ་ཡོད་པ་ཐམས་ཅད་ལས་ཀྱང་ཡེ་ཤེས་ལྷག་པར་རྙེད་བྱུང་། འོན་ངའི་སྙིང་ལ་ཡེ་ཤེས་དང་ཤེས་རབ་ཀྱི་ནང་ན་ཉམས་ལེན་ཐོབ་བྱུང་ཟེར་ནས།

༡༧ ཡེ་ཤེས་རྟོགས་པ་དང་། སྨྱོ་འབོག་དང་། གཏི་མུག་ཅི་ཡིན་རྟོགས་སུ་སྙིང་བཏང་པ་དང་། འདི་རང་ཡང་རླུང་ལ་འདེད་པ་ལས་མིན་པ་གོ་བྱུང་།

༡༨ དེ་ཅིའི་ཕྱིར་ཞེ་ན། ཤེས་རབ་མང་ན་སྙིང་ཚེར་མང་། བློ་གྲོས་སྤེལ་བས་སེམས་སྡུག་སྤེལ༎

༢

ངས་རང་གི་སྙིང་ལ་འདི་སྐད་དུ། ད་ཤོག་དང་། ངས་ཁྱོད་འདོད་ཡོན་གྱིས་དཔྱོད་པར་བྱ་སྟེ། སྐྱིད་པར་བྱོས་ཤིག་བྱས་ཀྱང་། འདི་ལ་ཡང་སྙིང་པོ་མེད།

༢ ངས་དགོད་འཛུམ་ལ། སྨྱོན་པའོ་དང་། དགའ་སྤྲོ་ལ། བྱེད་ཅི་བྱེད་སྨྲས་པ་ཡིན།

༣ གནམ་འོག་ཏུ་མིའི་བུས་རང་གི་ཚེ་གང་ཅི་བྱེད་པ་དེའི་ནང་ན་ཕན་ཐོགས་ཅི་ཡོད་པ་མ་རྟོགས་པའི་བར་དུ། ངའི་སྙིང་ལ་ཡེ་ཤེས་ཁོང་དུ་ཆུད་དེ། བློ་རྨོངས་པ་དེ་དབང་དུ་འགུག་པའི་དོན་དུ། རྒུན་ཆང་གིས་ལུས་སྐྱིད་པའི་སྐོར་རང་གི་སྙིང་དུ་རྩད་བཅད་པ་ཡིན།

༤ ངས་ལས་ཆེན་པོ་རྣམས་བྱས་ཏེ། རང་གི་ཕྱིར་ཕོ་བྲང་རྣམས་བཞེངས། རྒུན་ཚལ་རྣམས་བཙུགས།

༥ ངས་རང་གི་དོན་ལ་ཚལ་དང་སྐྱེད་མོས་ཚལ་རྣམས་བཟོས་ཏེ། དེ་དག་གི་ནང་དུ་རྩི་ཤིང་གི་རིགས་མཐའ་དག་བཙུགས།

༦ ངས་ནགས་ཚལ་གྱི་ལག་ར་རྣམས་ལ་ཆུ་གཏོང་བའི་ཆེད་དུ་རྫིང་བུ་རྣམས་ཀྱང་བཟོས།

༧ ངས་བྲན་པོ་དང་བྲན་མོ་རྣམས་ཉོས་ནས། རང་གི་ཁྱིམ་དུ་བཙས་པའི་བྲན་པོ་རྣམས་ཀྱང་ཡོད་དེ། བདག་ལས་གོང་དུ་ཡེ་རུ་ཤ་ལེམ་ན་བྱུང་བ་ཀུན་ལས་ཀྱང་བདག་ལ་ཕྱུགས་དང་། ར་ལུག་གི་ཁྱུ་ལྷག་པར་དུ་ཆེ་བ་ཡོད་པ་ཡིན།

༨ ངས་གསེར་དངུལ་དང་། རྒྱལ་པོ་དང་སྡེ་རྣམས་ཀྱི་གཏེར་མཛོད་རྣམས་ཀྱང་། རང་གི་ཕྱིར་བསགས་པ་ཡིན། གླུ་མཁན་ཕོ་མོ་རྣམས་དང་། མིའི་བུའི་ཡིད་དུ་འོང་བའི་བཙུན་མོ་དང་བྱན་ཆུང་རྣམས་ཀྱང་རང་གི་ཕྱིར་བསྡུས་པ་ཡིན།

༩ དེ་ལྟར་ཁོ་བོ་ཆེན་པོ་དང་། བདག་ལས་གོང་དུ་ཡེ་རུ་ཤ་ལེམ་ལ་བྱུང་བ་ཀུན་ལས་ཀྱང་ལྷག་པར་དུ་དར་ཏེ། ངའི་ནང་དུ་རང་གི་ཡེ་ཤེས་ཀྱང་མལ་དུ་ལུས་སོ།

༡༠ ཡང་ངས་རང་གི་མིག་ལ་རན་ཚད་གང་ཡང་མ་བཞག་སྟེ། སྐྱིད་པོ་གང་ལས་ཀྱང་རང་གི་སྙིང་བཀག་པ་མ་ཡིན། དེ་ཅིའི་ཕྱིར་ཞེ་ན། ངའི་སྙིང་རང་གི་ལས་ཐམས་ཅད་ལ་དགའ་མགུ་ཞིང་། འདི་ནི་ངས་དཀའ་ལས་བྱས་པ་ཐམས་ཅད་ཀྱི་ཟ་སྐལ་ཡོད་པ་ཡིན།

༡༡ དེ་ནས་ངས་རང་གི་ལག་པས་བྱས་པའི་ལས་ཐམས་ཅད་དང་། ངས་དཀའ་ལས་བྱས་པའི་ལས་རྣམས་ལ་བལྟས་པ་དང་། ཀྱེ་ཧོ། དེ་ཐམས་ཅད་སྙིང་པོ་མེད་པ་དང་། རླུང་ལ་འདེད་པའོ། ཉི་མའི་འོག་ཁེ་སྤོགས་ཅིའང་མེད།

༡༢ དེ་ནས་ངས་ཡེ་ཤེས་དང་། སྨྱོ་འབོག་དང་། གཏི་མུག་གི་ཕྱོགས་སུ་བློ་བསྒྱུར་བ་ཡིན། གང་ལ་ཞེ་ན། སྔར་ནས་བྱས་ཟིན་པ་དེ་མ་གཏོགས་པར། རྒྱལ་པོའི་རྗེས་སུ་འབྱུང་རྒྱུའི་མིས་ཅི་བྱེད་པར་ནུས།

༡༣ དེ་ནས་ཅི་ཙམ་མུན་པ་ལས་འོད་དྲག་པ་ལྟར། བློ་རྨོངས་པ་ལས་ཡེ་ཤེས་རབ་ཏུ་དྲག་པ་ཡང་ངས་མཐོང་།

༡༤ མཁས་པའི་མིའི་བུ་དེ་སྤྱན་དང་ལྡན། གླེན་པ་དེ་མུན་པའི་ནང་དུ་འགྲུལ། འོན་ཀྱང་དེ་ཐམས་ཅད་ཀྱི་ཐོག་ཏུ་འབྱུང་རྒྱུ་ནི་གཅིག་པ་ཞིག་རང་འབྱུང་བར་ངས་རྟོགས་པ་དང་།

༡༥ ངས་སྙིང་ལ་འདི་སྐད་དུ། གླེན་པ་ལ་འབྱུང་བ་ཁོ་ན་བཞིན་དུ། བདག་ཉིད་ལའང་འབྱུང་འོང་བས། བདག་ཅིའི་ཕྱིར་རབ་ཏུ་མཁས་པ་བྱུང་། ཡང་ངས་རང་གི་སྙིང་ལ། འདི་ལ་ཡང་སྙིང་པོ་མེད། ཅེས་སྨྲས་པ་ཡིན།

༡༦ དེ་ཅིའི་ཕྱིར་ཞེ་ན། གླེན་པ་ལས་ལྷག་པར་མཁས་པའང་དུས་རྟག་ཏུ་དྲན་པར་མི་བྱ་སྟེ། གང་ལྟར་ཞེ་ན། ད་ལྟ་ཡོད་པ་ཐམས་ཅད་ཕྱི་མའི་ཉིན་ལ་རྗེད་པར་འགྱུར། ཧའེ། ཧའེ། གླེན་པ་ལྟར་མཁས་པ་ཡང་འཆི།

༡༧ དེའི་རྐྱེན་གྱིས་ཐམས་ཅད་སྙིང་པོ་མེད་པ་དང་། རླུང་ལ་འདེད་པ་སྟེ། ཉི་མའི་འོག་ཏུ་བྱེད་པའི་ལས་ནི་སྡུག་བསྔལ་དུ་རིག་པས། ཚེ་ལ་ངས་སྡང་བ་ཡིན་ནོ༎

༡༨ དེ་མ་ཟད། ཉི་མའི་འོག་ན་ངས་བྱས་པའི་ལས་ཐམས་ཅད་ལའང་སྡང་བ་ཡིན། དེ་ཅིའི་ཕྱིར་ཞེ་ན། ངའི་རྗེས་སུ་འབྱུང་རྒྱུའི་མིའི་དོན་དུ་དེ་རྣམས་ཀྱང་འཇོག་དགོས་པའི་ཕྱིར་རོ།

༡༩ ཡང་དེ་ནི་མཁས་པའམ་གླེན་པ་འབྱུང་བ་སུས་ཤེས། འོན་ཀྱང་ངས་དཀའ་ལས་བྱས་པའི་ལས་ཐམས་ཅད་དང་། གང་གི་དོན་དུ་ངས་ཉི་མའི་འོག་ཏུ་རང་གི་རིག་རྩལ་བསྟན་པ་ནི། དེས་དབང་བར་འགྱུར་བས་ན། འདི་ལ་ཡང་སྙིང་པོ་མེད་དོ།

༢༠ དེའི་ཕྱིར་ཉི་མའི་འོག་ཏུ་ངས་འབད་པའི་ལས་ཐམས་ཅད་ལ་ཡི་ཆད་དུ་སྙིང་བསྒྱུར་པ་ཡིན།

༢༡ དེ་ཅིའི་ཕྱིར་ཞེ་ན། ཤེས་རབ་དང་། བློ་གྲོས་དང་། རིག་རྩལ་གྱིས་རང་གི་ལས་བྱེད་པའི་མི་ཞིག་ཡོད་ན་ཡང་། དེའི་དོན་དུ་ལས་གང་ཡང་མ་བྱས་པའི་མི་ཞིག་གི་ནོར་སྐལ་དུ་འགྱུར་བའི་ཕྱིར་རོ། དེ་ནི་འཇོག་པར་དགོས་པས་ན། འདི་ལ་ཡང་སྙིང་པོ་མེད་དེ། རྐྱེན་ངན་ཆེན་པོ་ཞིག་གོ།

༢༢ གང་ལ་ཞེ་ན། མིས་ཉི་མའི་འོག་ཏུ་དཀའ་ལས་བྱས་པའི་ལས་ཐམས་ཅད་དང་། སྙིང་འཁྲུགས་བྱེད་བྱེད་པའི་ནང་ནས་ཅི་རྙེད།

༢༣ ཅི་ལ་ཞེ་ན། ཁོ་ལ་ཚེ་གང་སྡུག་བསྔལ་དང་། དེའི་འབད་རྩོན་མྱ་ངན་ཡིན་ཏེ། དེའི་སྟེང་དུ་ཁོའི་སྙིང་མཚན་མོར་ཡང་མི་དལ་བས། འདི་ལ་ཡང་སྙིང་པོ་མེད་དོ༎

༢༤ དེ་བས་ན་ཟ་བ་དང་། འཐུང་བ་དང་། རང་གི་ལས་ཀྱི་ནང་ན་སྐྱིད་ཅིང་སེམས་གཡེངས་པ་ལས་ལྷག་པར་དྲག་པ་ཞིག་མི་ལ་མེད་དེ། དེ་ཡང་དཀོན་མཆོག་གི་ཕྱག་གིས་གནང་བར་ངས་མཐོང་བ་ཡིན།

༢༥ དེ་ཅིའི་ཕྱིར་ཞེ་ན། ཁོང་དང་འབྲལ་ནས་སུས་ཟ་ཞིང་ལོངས་སྤྱོད་པར་ནུས།

༢༦ དཀོན་མཆོག་གི་སྤྱན་སྔར་བཟང་པོ་ཡོད་པའི་མི་ལ། ཁོང་གིས་ཤེས་རབ་དང་། བློ་གྲོས་དང་། སེམས་བདེ་གནང་གིས། སྡིག་ཅན་ལ་ཅི་གནང་ཞེ་ན། སོག་པ་དང་། ཕུང་པོར་སྡུད་པའི་སྡུག་བསྔལ་སྦྱིན་པར་མཛད། དཀོན་མཆོག་ཐུགས་མཉེས་པ་ལ་དེ་ནོར་སྐལ་དུ་གཏོང་བའི་ཕྱིར་རོ། འདི་ལ་ཡང་སྙིང་པོ་མེད་དེ། རླུང་ལ་འདེད་པའོ༎

༣

ཅི་ཡོད་པ་ཐམས་ཅད་ལ་དུས་ཤིག་ཡོད། གནམ་འོག་གི་ལས་དོན་རེ་རེ་ལ་དུས་ཚོད་ཅིག་ཡོད།

༢ སྐྱེ་དུས་ཤིག་ཡོད། ཤིང་འཛུག་དུས་ཤིག་ཀྱང་ཡོད། བཙུགས་པ་དེ་འབོག་དུས་ཤིག་ཀྱང་ཡོད།

༣ སྲོག་བཅོད་དུས་ཤིག་ཀྱང་ཡོད། གསོ་བར་བྱེད་དུས་ཤིག་ཀྱང་ཡོད། རྟིབ་དུས་ཤིག་ཀྱང་ཡོད།

༤ ངུ་དུས་ཤིག་ཀྱང་ཡོད། དགོད་དུས་ཤིག་ཀྱང་ཡོད། སྨྲེ་ངག་འདོན་དུས་ཤིག་ཀྱང་ཡོད། གར་རྩེ་དུས་ཤིག་ཀྱང་ཡོད།

༥ རྡོ་དབྱུག་དུས་ཤིག་ཀྱང་ཡོད། རྡོ་སྒྲུག་དུས་ཤིག་ཀྱང་ཡོད། མགུལ་ནས་འཁྱུད་དུས་ཤིག་ཀྱང་ཡོད། འཁྱུད་པ་འབོར་དུས་ཤིག་ཀྱང་ཡོད།

༦ འཚོལ་དུས་ཤིག་ཀྱང་ཡོད། སྟོར་དུས་ཤིག་ཀྱང་ཡོད། འཇོག་དུས་ཤིག་ཀྱང་ཡོད། འདོར་དུས་ཤིག་ཀྱང་ཡོད།

༧ ཧྲལ་དུས་ཤིག་ཀྱང་ཡོད། འཚེམ་དུས་ཤིག་ཀྱང་ཡོད། ཁ་རོག་སྡོད་དུས་ཤིག་ཀྱང་ཡོད། གླེང་དུས་ཤིག་ཀྱང་ཡོད།

༨ བྱམས་པོ་བྱེད་དུས་ཤིག་ཀྱང་ཡོད། འཁོན་དུ་འཛིན་དུས་ཤིག་ཀྱང་ཡོད། འཐབ་མོའི་དུས་ཤིག་ཀྱང་ཡོད། བཟང་སྒྲིག་གི་དུས་ཤིག་ཀྱང་ཡོད།

༩ མིས་འབད་པའི་རང་གི་ལས་ཀྱི་ནང་ནས་ཁེ་ཅི་རྙེད།

༡༠ ངས་དཀོན་མཆོག་གིས་མིའི་བུ་རྣམས་ལ་སྦྱོང་རྒྱུར་གནང་བའི་དཀའ་ལས་ཀྱང་མཐོང་བྱུང་།

༡༡ ཁོང་ཉིད་ཀྱི་དུས་ལ་དངོས་པོ་ཐམས་ཅད་མཛེས་པོར་བཀོད། དེ་དག་གི་སྙིང་གི་ནང་དུ་ཐོག་མཐའ་མེད་པ་དེ་བཞག་པར་མཛད་ནའང་། དཀོན་མཆོག་གིས་ཐོག་མ་ནས་མཐའ་མའི་བར་དུ་མཛད་པའི་མཛད་པ་ནི་བརྟག་པར་མི་ནུས་སོ།

༡༢ མི་རྣམས་དགའ་ཞིང་གསོན་རིང་བར་དུ་བཟང་པོ་བྱེད་པ་ལས་དྲག་པ་ཞིག་དེ་ཚོའི་ནང་ན་མེད་པར་ངེས་པར་རྟོགས་བྱུང་།

༡༣ དེས་མ་ཟད། མི་རེ་ཡིས་ཟ་ཞིང་འཐུང་བ་དང་། རང་གི་ལས་ཐམས་ཅད་ཀྱི་འབྲས་བུ་ལ་སྤྱོད་པའི་རིགས་སོ། འདི་ནི་དཀོན་མཆོག་གིས་གནང་བའི་གནང་སྦྱིན་ལགས་སོ།

༡༤ དཀོན་མཆོག་གིས་ཇི་མཛད་ཐམས་ཅད་རྟག་ཏུ་གནས་ཏེ། དེའི་ནང་དུ་ཅིའང་སྣོན་པར་མི་ནུས། ཅིའང་འཕྲི་བར་མི་ནུས། མིས་དཀོན་མཆོག་གི་སྤྱན་དྲུང་དུ་བག་བྱེད་པའི་ཕྱིར། ཁོང་གིས་དེ་བཞིན་སྒྲུབས་པར་ངས་རྟོགས་བྱུང་།

༡༥ ཅི་བྱུང་ཟིན་པ་དེ་ད་ལྟ་ཡང་ཡོད། གང་འབྱུང་རྒྱུ་ཡོད་པ་དེ་སྔར་ཡང་བྱུང་བ་ཡིན་ཏེ། དཀོན་མཆོག་གིས་འདས་པའི་བྱ་བ་རྣམས་ཀྱང་སློང་བར་མཛད།

༡༦ ཡང་དེས་མ་ཟད་ངས་གནམ་འོག་ཏུ་ཁྲིམས་ར་ཡང་མཐོང་། དེར་མི་རིགས་པ་ཡོད་པ་ཡིན། དྲང་བ་ཉིད་ཀྱི་གནས་སུ་མི་ཚངས་པ་ཡོད་པ་ཡིན།

༡༧ བྱ་བ་རེ་རེ་དང་ལས་དོན་ཐམས་ཅད་ཀྱི་ཕྱིར་དུས་ཤིག་ཡོད་པས། དཀོན་མཆོག་གིས་ཆོས་དྲང་པོ་དང་སྡིག་སྤྱོད་གཉིས་ཀྱི་ཤན་འབྱེད་པར་འགྱུར་རོ།

༡༨ མིའི་བུ་རྣམས་ཀྱི་བབས་རྒྱུན་ཕྱིར། ངས་རང་གི་སྙིང་གི་ནང་དུ། དཀོན་མཆོག་གིས་དེ་དག་ལ་ཚོད་བཞེས་ཤིང་། མི་རྣམས་བྱོལ་སོང་ལྟ་བུ་ཡིན་པར་རྟོགས་ན་ཅི་མ་རུང་། ཞེས་སྨྲས་པ་ཡིན།

༡༩ དེ་ཅིའི་ཕྱིར་ཞེ་ན། མིའི་བུ་རྣམས་ལ་འབབ་པ་བཞིན་དུ་དུད་འགྲོ་ལའང་འབབ། གཉིས་པོ་ལ་བསྐོས་ཐང་གཅིག་པ་འབྱུང་སྟེ། འདི་འཆི་བ་ལྟར་དེ་ཡང་འཆི། འོ་ན། ཐམས་ཅད་ཀྱི་ནང་ན་དབུགས་གཅིག་པ་ཞིག་ཡོད་པས། ཐམས་ཅད་ལ་སྙིང་པོ་མེད་དེ། བྱོལ་སོང་ལས་མི་ནི་རྩ་བ་ནས་དྲག་པ་མ་ཡིན་ནོ།

༢༠ ཐམས་ཅད་གནས་གཅིག་ཏུ་འགྲོ། ཐམས་ཅད་ཐལ་བ་ལས་འབྱུང་སྟེ། ཐམས་ཅད་སླར་ཡང་ཐལ་བར་ལོག

༢༡ མིའི་བུའི་སེམས་སྟེང་དུ་འཛེགས་པའམ། ཡང་ན་བྱོལ་སོང་གི་སེམས་ཐུར་དུ་ས་ལ་འབབ་པའི་རྒྱུས་སུ་ལ་ཡོད།

༢༢ དེ་བས་ན་མི་ནི་དེ་རང་གི་ལས་རྣམས་ལ་དགའ་སྤྲོ་སྐྱེད་པ་ལས་དྲག་པ་ཞིག་མེད་པ་ངས་མཐོང་། དེ་ནི་དེའི་ཟ་སྐལ་ཡིན། དེ་ཅིའི་ཕྱིར་ཞེ་ན། དེའི་རྗེས་སུ་འབྱུང་བ་དེ་སྟོན་དུ་སུས་ཁོ་ཟློག་ནས་འདྲེན་པར་འགྱུར༎

༤

དེ་ནས་ཡང་ཉི་མའི་འོག་ན་བྱེད་པའི་དབང་ཡོད་ཚང་མའི་སྐོར་བསམ་བློ་བཏང་ཙ་ན། སེམས་གསོ་མཁན་སུ་ཡང་མེད་པའི་མནན་པར་གྱུར་པ་རྣམས་ཀྱི་མཆི་མ་རྣམས་མཐོང་། དེ་དག་ལ་དབང་ཡོད་བྱེད་པའི་ལག་པའི་སྟོབས་ཆེ་ཡང་། དེ་དག་ལ་སེམས་གསོ་མཁན་སུ་ཡང་མེད་པ་ཡིན།

༢ དེའི་ཆེད་དུ་ངས་ད་ལྟ་གསོན་པོར་ཡོད་པའི་གསོན་པོ་རྣམས་ལས་འདས་པའི་གཤིན་པོ་རྣམས་ལ་ལྷག་པར་བསྟོད་པ་ཡིན།

༣ འོན་ཀྱང་དེ་གཉིས་པོ་བས་ཀྱང་། ཉི་མའི་འོག་ན་བྱེད་པའི་ལས་ངན་པ་མ་མཐོང་བའི་ད་དུང་མ་བྱུང་བ་རྣམས་བདེའོ༎

༤ དེའི་རྗེས་སུ་ངས་གོ་ཆོད་ཀྱི་ལས་དང་། ཁྱིམ་མཚེས་ལ་ཕྲག་དོག་སྐྱེད་བྱེད་ཀྱི་ལས་ཀུན་ལ་བསམ་བློ་བཏང་བ་ཡིན། འདི་ལ་ཡང་སྙིང་པོ་མེད་དེ། རླུང་ལ་འདེད་པའོ།

༥ བླུན་པོས་ལག་པར་ལག་པ་བལྟབས་ནས། རང་ཤ་རང་གིས་ཟ།

༦ དཀའ་ལས་དང་སེམས་སྡུག་དང་ལྡན་པའི་སྤར་བ་གཉིས་ལས། སེམས་ལྷོད་ཀྱི་སྤར་བ་གང་ལེགས་སོ༎

༧ དེ་ནས་ངས་སླར་ཡང་ཉི་མའི་འོག་གི་སྙིང་པོ་མེད་པ་མཐོང་བ་ལས།

༨ མི་རེང་རེ་ཡང་འདུག དེ་ལ་རོགས་ཀྱང་མེད། བུ་ཡང་མེད། སྤུན་ཟླ་ཡང་མེད། འོན་ཀྱང་དེའི་འབད་བརྩོན་ལ་ཚར་རྒྱུ་ཡང་མི་འདུག དེའི་མིག་ནོར་གྱིས་ཀྱང་མི་ཚིམ། དེས་ནི་ངས་སུའི་དོན་དུ་འབད་ཅིང་། ཅི་ལ་རང་གི་སྙིང་བདེ་བ་ལས་འཕྲལ་བར་བྱེད་མི་ཟེར། འདི་ལ་ཡང་སྙིང་པོ་མེད། འོ་ན། འདི་ཡང་དཀའ་སྡུག་ཤིན་ཏུ་ཆེ་བའོ༎

༩ གཅིག་པུ་བས་གཉིས་དགའ། གང་ལ་ཞེ་ན། དེ་དག་ལ་ལས་ཀྱི་རྔན་པ་ལེགས་པར་རྙེད་དོ།

༡༠ དེ་ཅིའི་ཕྱིར་ཞེ་ན། གཅིག་འགྱེལ་ན། གཞན་དེས་གྲོགས་པོ་དེ་སློང་བར་བྱ། འོན་ཀྱང་གཅིག་པུ་ཡིན་པ་དེ་འགྱེལ་ན། སློང་མཁན་ཞིག་མེད་པས་བཀྲ་མི་ཤིས།

༡༡ ཡང་གཉིས་མཉམ་དུ་ཉལ་ན་དྲོས། འོན་ཀྱང་གཅིག་པུ་ཇི་ལྟར་དྲོ་བར་འགྱུར།

༡༢ ཡང་མི་གཅིག་པུ་མིའི་ངོར་འཕམ། གཉིས་ཀྱིས་ཐུབ་པར་འགྱུར། སྐུད་པ་སུམ་ལྕིབ་མྱུར་དུ་རང་མི་ཆད།

༡༣ ཞལ་གདམས་ལ་མི་ཉན་པའི་རྒྱལ་པོ་རྒད་པོ་གླེན་པ་ཞིག་ལས། བྱིས་པ་དབུལ་པོ་མཁས་པ་ཞིག་ལེགས།

༡༤ དེ་ཅིའི་ཕྱིར་ཞེ་ན། རྒྱལ་སྲིད་ཀྱི་ནང་དུ་དབུལ་པོར་སྐྱེས་མཁན་དེ་བཙོན་ར་ནས་འཐོན་ཞིང་། རྒྱལ་སྲིད་འཛིན་དུ་འོང་ངོ་།

༡༥ ཡང་ཉི་མའི་འོག་ན་གསོན་པོ་ཐམས་ཅད། ཁོའི་ཚབ་ཏུ་ལང་བར་འགྱུར་བའི་ཁྱེའུ་གཉིས་པ་དེ་དང་མཉམ་དུ་འགྲུལ་བར་ངས་མཐོང་བ་ཡིན།

༡༦ དེའི་འབངས་ཐམས་ཅད་གྲངས་ལས་འདས་པ་ཡོད་ཀྱང་། དེའི་རྗེས་སུ་འཐོན་པ་རྣམས་དེ་ལ་ཡང་དགའ་བར་མི་འགྱུར་བས། འདི་ལ་ཡང་བདེན་དག་པར་སྙིང་པོ་མེད་པ་དང་། རླུང་ལ་འདེད་པའོ༎

༥

ཁྱེད་དཀོན་མཆོག་གི་ཕོ་བྲང་དུ་འགྲོ་བའི་དུས་སུ། རང་གི་རྐང་པ་ལ་ཉ་ར་བྱོས། གླེན་པ་ཞིག་རང་གིས་བྱེད་པའི་ངན་པ་མི་རྟོགས་པས། དེ་དག་གི་སྦྱིན་སྲེག་ལས། ཁྱོད་ཀྱིས་བཀའ་ཐོས་པ་ལ་ལྷག་པར་གཅང་པོ་གྱིས་ཤིག

༢ ཁྱོད་ལབ་ཏུ་ཁ་མ་མགྱོགས། དཀོན་མཆོག་གི་དྲུང་དུ་ཁ་མི་ཐལ་བའི་ཕྱིར་དུ་རང་གི་སྙིང་ཙབ་ཙོབ་མ་བྱེད། གང་ལ་ཞེ་ན། དཀོན་མཆོག་ནི་གནམ་ལ་བཞུགས། ཁྱོད་ས་ལ་ཡོད་པས། གཏམ་ཉུང་ཉུང་ལབ་པར་བྱོས་ཤིག

༣ ལས་མང་སྟབས་ཀྱིས་རྨི་ལམ་རྨི། ལབ་ལབ་མང་བ་གླེན་པའི་གཏམ།

༤ ནམ་ཁྱོད་ཀྱིས་དཀོན་མཆོག་ལ་སྡོམ་པ་བླང་ན། དེ་སྒྲུབ་ཏུ་མ་འགོར། ཅི་ལ་ཟེར་ན། གླེན་པ་རྣམས་ལ་ཁོང་ཐུགས་མི་མཉེས་པས། སྡོམ་པ་དེ་སྒྲུབ་པར་བྱོས་ཤིག

༥ སྡོམ་པ་བླངས་ནས་མི་སྒྲུབ་པ་བས། སྡོམ་པ་མི་ལེན་པ་ལེགས།

༦ ཁྱོད་རང་གི་ལུས་ཀྱིས་ཉེས་པ་བྱེད་རྒྱུར་རང་གི་ཁ་འདའ་ཡན་དུ་མ་ཐོང་ཞིག ཕོ་ཉའི་མདུན་དུའང་ངས་མ་ཤེས་པར་ནོར་བ་ཡིན་མ་ཞུས་ཤིག ཞུ་ན། དཀོན་མཆོག་ནི་ཁྱོད་ཀྱི་སྐད་ལ་ཐུགས་འཁྲོ་ཞིང་། ཁྱོད་ཀྱི་ལག་ལས་མེད་པར་བྱེད་ལས་ཆེ།

༧ རྨི་ལམ་མང་མང་དང་། གཏམ་མང་མང་གི་ནང་ན་སྙིང་པོ་མེད་པ་སྣ་ཚོགས་ཡོད་པས། ཁྱོད་དཀོན་མཆོག་ལ་འཇིགས་ཤིག

༨ ཇི་སྟེ་ཡུལ་གྱི་ནང་ན་དབུལ་པོ་ལ་ཚོད་བཅད་དང་། ཁྲིམས་ལོག་དང་གཤགས་ལོག་བྱེད་པ་ཁྱོད་ཀྱིས་མཐོང་ན། དེ་ལ་ཧ་ལས་མི་དགོས། དེ་ཅིའི་ཕྱིར་ཞེ་ན། མཐོ་ཤོས་རྣམས་ལས་ཀྱང་མཐོན་པོ་ལགས་པ་དེས་གཟིགས་ཏེ། དེ་དག་ལས་འཕགས་པ་ཞིག་བཞུགས་སོ།

༩ དེ་མ་ཟད་ས་གཞིའི་ཁེ་བཟང་དེ་ཀུན་གྱི་ཕྱིར་ཡིན། རྒྱལ་པོ་རང་ཡང་ཞིང་གིས་ཕན་ཐོགས་སོ༎

༡༠ དངུལ་འདོད་ཅན་ཞིག་དངུལ་གྱིས་ཆོག་པར་མི་འགྱུར། ནོར་འདོད་ཅན་ཞིག་འཕེལ་གྱིས་ཀྱང་ཆོག་པར་མི་འགྱུར། འདི་ལ་ཡང་སྙིང་པོ་མེད།

༡༡ ནོར་འཕེལ་དུས་ཟ་མཁན་ཡང་འཕེལ་བས། ནོར་གྱི་བདག་པོ་ལ་མིག་གིས་མཐོང་བ་མ་གཏོགས་ཅི་ཕན།

༡༢ ལས་བྱེད་མཁན་གྱིས་མང་ཉུང་ཅི་ཟ་ཡང་། དེའི་གཉིད་སྐྱིད། འོན་ཀྱང་ནོར་མང་པོས་གཉིད་ཀྱང་ལོག་མི་འཇུག་གོ།

༡༣ ངས་ཉི་མའི་འོག་ན་རྐྱེན་ངན་ཆེན་པོ་ཞིག་མཐོང་། གང་ཡིན་ཞེ་ན། ནོར་རྫས་ཀྱིས་ནོར་བདག་རང་ལ་གནོད་སྐྱེལ་ལོ།

༡༤ འོན་ཀྱང་ནོར་དེ་རྣམས་རྐྱེན་ངན་གྱིས་ཟད་པ་དང་། བུ་ཞིག་སྐྱེ་ན་ཡང་། དེའི་ལག་ན་ཅིའང་མེད་དེ།

༡༥ རང་འོངས་པ་ལྟར་དུ་འགྲོ་བ་ལ། གོས་མེད་མའི་མངལ་ནས་ཐོན་པ་ལྟར། ཕྱིར་ལྡོག་པར་གྱུར་ཏེ། དེས་དཀའ་ལས་བྱེད་པའི་ནང་ནས་རང་གི་ལག་ན་ཅིའང་མཉམ་དུ་འཁྱེར་བར་མི་འགྱུར་གྱིས།

༡༦ ཅི་ས་ནས་དེ་འོངས་པ་ལྟར་འགྲོ་བར་ཡང་དགོས་ཏེ། རླུང་གི་དོན་དུ་འབད་པས། ཁོ་ལ་ཕན་ཅི་འབྱུང་། འདི་ཡང་རྐྱེན་ངན་ཆེན་པོའོ།

༡༧ དེས་ཚེ་གང་མུན་ནེར་ཟ་ཞིང་། སེམས་འཁྲལ་དང་། ན་བ་དང་། ཁོང་ཁྲོ་ནི་མང་།

༡༨ ལྟོས་ཤིག ངས་མཐོང་བ་ནི། མི་ཡིས་ཟ་བ་དང་། འཐུང་བ་དང་། ཉི་མའི་འོག་ཏུ་བྱེད་པའི་ལས་ཐམས་ཅད་ཀྱི་དོན་དུ། དཀོན་མཆོག་གིས་གནང་བའི་ཚེ་ཧྲིལ་པོ་སྐྱིད་པོ་བྱེད་པ་ནི། དེའི་ཟ་ཐང་ཡོད་པ་ནི་བཟང་པོ་དང་ཡིད་དུ་འོང་བ་ལགས།

༡༩ དཀོན་མཆོག་གིས་ནོར་དང་ལོངས་སྤྱོད་གནང་ཡོད་པའི་མི་ཀུན་དང་། དེ་ལས་ཟ་བ་དང་། རང་གི་ཟ་སྐལ་དེ་ལེན་པ་དང་། རང་གི་འབད་བརྩོན་གྱི་ནང་དུ་དགའ་མགུ་བྱེད་པའི་དབང་ཡང་གནང་བ་ལགས། འདི་ནི་དཀོན་མཆོག་གི་གསོལ་རས་སོ།

༢༠ དཀོན་མཆོག་གིས་དེའི་སྙིང་དགའ་བ་གནང་བཞིན། བཀའ་ལན་གནང་བར་མཛད་པའི་རྐྱེན་གྱིས། དེས་རང་གི་ཚེའི་ཉིན་མོ་རྣམས་ཆེར་དྲན་པར་མི་བྱའོ༎

༦

ངས་ཉི་མའི་འོག་ན་སྡུག་བསྔལ་ཞིག་མཐོང་། དེ་ནི་མི་ལ་ལྕི་སྟེ།

༢ དཀོན་མཆོག་གིས་ལ་ལར་དེའི་སེམས་ཀྱིས་ཅི་འདོད་པ་ཙམ་དུ་ནོར་རྫས་དང་། དབྱིགས་དང་། ཞེ་ས་གནང་ཡོད་རུང་། དཀོན་མཆོག་གིས་དེ་ལ་རང་ནོར་ལས་ཟ་བའི་དབང་ཐང་མ་གནང་བས། མི་གཞན་གྱིས་དེ་ཟའོ། འདི་ཡང་སྙིང་པོ་མེད་པ་དང་། ནད་ཐུ་བ་ཞིག་གོ།

༣ ཇི་སྟེ་མི་ཞིག་ལ་བུ་བརྒྱ་ཐམ་པ་སྐྱེས་ནས། ཚེའི་ཞག་གྲངས་མང་དུ་ཕྱིན་པ་ཙམ་དུ་ལོ་མང་གསོན་ཏེ། བཟང་པོས་དེའི་ཡིད་མ་ཚིམ་པར། དེའི་རོ་ཡང་སུབ་པར་མ་གྱུར་ན། དེ་ནས་ཁོ་ལས་མངལ་བསྐྱུར་བ་ནི་དྲག་ཅེས་ངས་ཟེར།

༤ དེ་ཅིའི་ཕྱིར་ཞེ་ན། དེ་ནི་སྙིང་པོ་མེད་པ་དང་བཅས་སུ་བྱུང་ནས། མུན་པའི་ནང་དུ་འགྲོ་བས། དེའི་མིང་མུན་པའི་ནང་དུ་ནུབ་པར་འགྱུར།

༥ དེས་ཉི་མ་ཡང་མ་མཐོང་། ཅིའང་མ་ཤེས་པས་ན། མི་དེ་ལས་འདི་ལེགས་སོ།

༦ དེ་མ་ཟད། གལ་ཏེ་དེ་ནི་ལོ་སྟོང་ངམ་ཉི་སྟོང་གསོན་པོར་གནས་ཀྱང་། ལེགས་པོ་གང་ཡང་མ་མཐོང་། ཚང་མ་གནས་གཅིག་ཏུ་མི་འགྲོའམ།

༧ མིའི་ལས་ཐམས་ཅད་རང་གི་ཁའི་དོན་དུ་ཡིན་ཀྱང་། དེའི་གྲོད་པ་མི་འགྲང་།

༨ དེ་ཅིའི་ཕྱིར་ཞེ་ན། གླེན་པ་ལས་མཁས་པ་ལ་ལྷག་པ་ཅི་ཡོད། གསོན་པོ་རྣམས་ཀྱི་མདུན་དུ་འགྲུལ་ཤེས་པའི་དབུལ་པོ་ལ་ཕན་ཅི་ཡོད།

༩ སེམས་ཀྱིས་དམིགས་པའི་རྫས་ལས། མིག་གི་མདུན་དུ་ཡོད་པ་ལེགས། འདི་ཡང་སྙིང་པོ་མེད་པ་དང་། རླུང་ལ་འདེད་པའོ༎

༡༠ གང་བྱུང་ཟིན་པ་ལ་སྔོན་དུས་སུ་མིང་བཏགས། ཡང་མིང་བཏགས་མཁན་དེ་མི་ཡིན་པར་ཤེས། རང་ལས་སྟོབས་ཆེ་བ་དང་འགྲན་པར་མི་ནུས་སོ།

༡༡ སྙིང་པོ་མེད་པར་རྒྱས་པར་བྱེད་པའི་བྱ་བ་མང་པོ་ཡོད་པར་མཐོང་བས། དེ་དག་མི་ལ་ཅི་ལ་ཕན།

༡༢ གྲིབ་མ་ལྟ་བུར་བུད་པའི་མི་ཚེ། སྙིང་པོ་མེད་པའི་ཉིན་མོ་ཐམས་ཅད་ཀྱི་ནང་ན་མི་ལ་གང་ཕན་པ་དེ་སུས་ཤེས། གང་ལ་ཞེ་ན། དེའི་རྗེས་སུ་ཉི་མའི་འོག་ན་ཅི་འབྱུང་བར་འགྱུར་བ་རྣམས་སུས་འཆད་པར་ནུས༎

༧

རིན་ཐང་ཆེ་བའི་སྤོས་ཆུ་བས་ཀྱང་མིང་བཟང་པོ་དེ་ལེགས། སྐྱེ་ཞག་ལས་ཤི་ཞག་ལེགས།

༢ མགྲོན་གཏོང་བའི་ཁྱིམ་དུ་འགྲོ་བ་ལས། མྱ་ངན་བྱེད་པའི་ཁྱིམ་དུ་འགྲོ་བ་ལེགས། དེ་ནི་མི་ཚང་མའི་མཐའ་མ་སྟེ། གསོན་པོ་རྣམས་ཀྱིས་རང་གི་སྙིང་ལ་དེ་འཁུར་བར་འགྱུར།

༣ འཚེར་བའི་གདོང་གིས་སྙིང་ལེགས་པར་བྱེད་པའི་རྐྱེན་གྱིས། བགད་མོ་བས་སེམས་སྡུག་ལེགས།

༤ མཁས་པའི་སྙིང་དེ་མྱ་ངན་གྱི་ཁྱིམ་ནང་ཡོད། འོན་ཀྱང་གླེན་པའི་སྙིང་ནི་འདོད་ཡོན་གྱི་ཁྱིམ་ན་ཡོད།

༥ གླེན་པའི་གླུ་ལ་ཉན་པ་བས། མཁས་པའི་བཀའ་བཀྱོན་ལ་ཉན་པ་མི་ལ་ལེགས།

༦ གླེན་པ་དགོད་པ་དང་། སྣོད་ཀྱི་འོག་ཏུ་ཚེར་མ་ཙ་རག་བ་རག་ཟེར་བ་མཚུངས། འདི་ལའང་སྙིང་པོ་མེད།

༧ དབང་ཆོས་ཀྱིས་མཁས་པ་སྨྱོན་པར་བྱེད་པར་ངེས། ལྐོག་སུག་གིས་སྙིང་བརླགས་པར་བྱེད།

༨ བྱ་བ་ཞིག་གི་ཐོག་མ་ལས་ཐ་མ་ལེགས། སྙིང་ང་རྒྱལ་ཅན་ལས། སྙིང་བཟོད་སེམས་ཡོད་པ་ལེགས།

༩ ཁོང་ཁྲོ་ནི་གླེན་པའི་ཁོག་པ་ལ་གནས། དེའི་ཕྱིར་འཁྲོ་རུ་རང་སེམས་མ་མགྱོགས་ཤིག

༡༠ ཁྱོད་ཀྱིས། དེང་སང་ལས་སྔ་མའི་དུས་ཅིའི་ཕྱིར་ལེགས་པ་ཡོད་པ་ཡིན་མ་ཟེར། གང་ལ་ཞེ་ན། ཁྱོད་ཀྱིས་མཁས་པའི་ཚུལ་དུ་དེ་བཞིན་དུ་མི་འདྲིའོ༎

༡༡ ཕ་ནོར་ལྟར་ཤེས་རབ་ཀྱང་བཟང་། ཉི་མ་མཐོང་བ་དག་ལ་དེས་ཕན་འདོགས།

༡༢ ནོར་ནི་སྐྱོར་བ་ཡིན་པ་ལྟར་དུ། ཤེས་རབ་ཀྱང་སྐྱོར་བ་ཡིན། འོན་ཀྱང་ཤེས་རབ་དང་ལྡན་པ་རྣམས་ལ་དེ་ཀས་སྲོག་ཀྱང་སྦྱིན་པས་ན། ཤེས་རབ་ཀྱི་ཕན་དོན་རྩ་ཆེའོ།

༡༣ དཀོན་མཆོག་གི་མཛད་པ་ལ་བསམ་བློ་ཐོང་ཞིག གང་ལ་ཞེ་ན། ཁོང་གིས་བཀུག་པ་སུས་སྲོང་བར་ནུས།

༡༤ བཀྲ་ཤིས་དུས་སུ་སྐྱིད་པོ་བྱོས། ཉོན་མོངས་པའི་དུས་སུ་བསམ་བློ་ཐོང་། དཀོན་མཆོག་གིས་གཅིག་གི་ཁ་གནོན་དུ་གཞན་དེ་ཡང་མཛད་པ་ཡིན་པས། ཕུགས་སུ་མིས་རང་གི་རྗེས་སུ་འབྱུང་རྒྱུ་དེ་རྟོགས་པར་མི་ནུས་པའི་ཕྱིར་རོ༎

༡༥ རང་གི་དྲང་སེམས་ཀྱི་ནང་དུ་ཤི་བའི་དྲང་པོ་དང་། རང་གི་སྡིག་པའི་ནང་ན་མི་ཚེ་སྐྱེད་པར་བྱེད་པའི་སྡིག་སྤྱོད་ནི། ངས་རང་གི་སྙིང་པོ་མེད་པའི་ཉིན་མོ་རྣམས་སུ་དེ་ཚང་མ་མཐོང་བ་ཡིན།

༡༦ བཟང་ཁ་ཐལ་དུའང་འགྲོར་མ་ཆུག གཅང་ཁ་ཐལ་དུའང་འགྲོར་མ་ཆུག རང་གིས་རང་ཅིའི་ཕྱིར་འཕུང་བར་བྱེད།

༡༧ ཚོད་མེད་ངན་པའང་མ་བྱེད་པར། གླེན་པར་མ་གྱུར་ཅིག རང་གི་དུས་ལས་སྔོན་དུ་ཅིའི་ཕྱིར་འཆི་བར་དགོས།

༡༨ གཅིག་དེ་བཟུང་ནས་འཇོག་པ་མ་ཟད། གཞན་དེ་ལས་ཀྱང་རང་གི་ལག་པ་མི་འཐེན་པ་ལེགས། ཅི་ལ་ཟེར་ན། དཀོན་མཆོག་ལ་འཇིགས་པ་རྣམས་དེ་ཀུན་ལས་ཐར་བར་འགྱུར་རོ༎

༡༩ གྲོང་ཁྱེར་ལ་ཡོད་པའི་དཔའ་བོ་བཅུ་ལས། ཤེས་རབ་ཀྱིས་མཁས་པ་ལ་ལྷག་པར་སྟོབས་དང་ལྡན་པར་བྱེད་དོ།

༢༠ དེ་ཅིའི་ཕྱིར་ཞེ་ན། ས་སྟེང་དུ་བཟང་པོ་བྱེད་ཅིང་ཉེས་པ་གང་ཡང་མི་བྱེད་པའི་མི་དྲང་པོ་གཅིག་ཀྱང་མེད་དོ།

༢༡ གཏམ་ཐམས་ཅད་ལ་སྣང་རྟགས་མ་བྱེད་ཅིག བྱེད་ན། རང་གི་གཡོག་པོས་ཁྱོད་ལ་སྨོན་ལོག་འདེབས་པ་ཐོས་པར་འགྱུར།

༢༢ དེ་ཅིའི་ཕྱིར་ཞེ་ན། ཁྱོད་རང་གིས་ཀྱང་ལན་དུ་མར་གཞན་ལ་དེ་བཞིན་དུ་སྨོན་ལོག་བཏབས་པ་ནི། ཁྱོད་རང་གི་སྙིང་ལ་རྒྱུས་ཡོད།

༢༣ འདི་ཀུན་ཡང་ངས་ཤེས་རབ་ཀྱི་སྒོ་ནས་དཔྱད་པ་ཡིན། ང་མཁས་པར་འགྱུར་འདོད་སྨྲས་ཀྱང་། དེ་ནི་ང་ལས་རྒྱང་རིང་དུ་མཆིས་ཏེ།

༢༤ དེ་ནི་རབ་ཏུ་རྒྱང་རིང་ཞིང་། ཤིན་ཏུ་གཏིང་ཟབ་པས། སུས་དེའི་ངང་རྟོགས་པར་ནུས།

༢༥ རྟོགས་པ་དང་དཔྱོད་པ་དང་ཤེས་རབ་དང་རྩ་བ་སར་གཅོད་ཅིང་། གླེན་པའི་ལུགས་ནི་ངན་པ་དང་། བློ་རྨོངས་པ་དང་སྨྱོན་པའི་རང་བཞིན་དེ་རྣམས་རྟོགས་པའི་སླད་དུ།

༢༦ ངས་རང་གི་སྙིང་བཏང་བ་ཡིན། ཞགས་པ་དང་། རྙི་ཡིན་པ་དང་། ལག་པ་ནི་ལག་ལྕགས་ལྟ་བུ་ཡིན་པའི་བུད་མེད་ནི། འཆི་བ་ལས་ཀྱང་ཁ་ཏིག་པ་ཡིན་པར་རྟོགས། དཀོན་མཆོག་ཐུགས་མཉེས་པ་རྣམས་མོ་ལས་ཐར་གྱིས། སྡིག་ཅན་རྣམས་ནི་མོས་འཛིན་པར་འགྱུར།

༢༧ ཀྱེ་ཧོ་སྟོན་པས་འདི་སྐད་དུ། ངས་མཐར་ཐུག་དེ་རྟོགས་པའི་དོན་དུ་གཅིག་དང་གཅིག་བསྡུར་ནས་རྩད་ཆོད་པ་ནི།

༢༨ ད་ཙམ་གྱི་བར་དུ་ངའི་སྙིང་གིས་འཚོལ་ཡང་མ་ཐོབ། སྟོང་ཕྲག་གི་ནང་ནས་སྐྱེས་པ་གཅིག་ངས་ཐོབ་ཀྱིས། དེ་དག་ཐམས་ཅད་ཀྱི་ནང་དུ་བུད་མེད་ནི་གཅིག་ཀྱང་ཐོབ་མ་བྱུང་།

༢༩ ལྟོས་ཤིག དཀོན་མཆོག་གིས་མི་ནི་དྲང་པོར་བཀོད་ཀྱང་། དེ་དག་གིས་ཐབས་མང་པོ་བཙལ་ཡོད་པ། ངས་བརྟགས་པ་ལགས་སོ༎

༨

མཁས་པའི་མི་དང་འདྲ་བ་སུ་ཡོད། དངོས་པོ་རྣམས་ཀྱི་དོན་དུ་སུས་འགྲེལ་བར་ཤེས། ཤེས་རབ་ཀྱིས་མིའི་ངོ་གདོང་ལྷག་གེ་བར་བྱེད། དེའི་ངོ་རྩུབ་པའང་འགྱུར་དུ་འཇུག

༢ དཀོན་མཆོག་གི་མནའི་དོན་དུ་རྒྱལ་པོའི་བཀའ་སྲུང་བའི་གྲོས་ངས་ཁྱེད་ལ་འདེབས་ཏེ།

༣ མྱུར་དུ་ཁོང་གི་ངོ་ལས་མ་བྲོས་ཤིག བྱ་བ་ངན་པའི་ནང་དུའང་རངས་ནས་མ་སྡོད་ཅིག དེ་ཅིའི་ཕྱིར་ཞེ་ན། ཁོང་གིས་ཉིད་ཀྱི་ཐུགས་དགོངས་བཞིན་དུ་བྱེད་པས།

༤ རྒྱལ་པོའི་བཀའ་ཤུགས་ཆེ་སྟེ། དེ་ལ། ཁྱེད་ཀྱིས་འདི་ཅི་བྱེད་སུས་ཞུ་བར་ནུས།

༥ བཀའ་ལ་ཉན་པས་རྐྱེན་ངན་མཐོང་བར་མི་འགྱུར། མི་མཁས་པའི་སྙིང་གིས་དུས་ཚོད་དང་གཤགས་གཉིས་ཀ་ཤེས།

༦ དེ་ཅིའི་ཕྱིར་ཞེ་ན། བྱ་བ་རེ་རེ་ལ་དུས་ཚོད་དང་གཤགས་འབྱེད་པ་ཞིག་ཡོད་པས། མིའི་ཐོག་ཏུ་རང་གི་ཉོན་མོངས་པ་ལྕིའོ།

༧ གང་ལྟར་ཞེ་ན། ཕྱིས་སུ་གང་འབྱུང་རྒྱུ་ཡིན་པ་ཁོས་མི་ཤེས། ཡང་ན་ནམ་དེ་འབྱུང་བར་འགྱུར་བ་སུས་འཆད་པར་ནུས།

༨ རླུང་བཟུང་ནས་འཇོག་པའི་དབང་དང་། འཆི་ཞག་ཐོག་དབང་ཐོབ་པའི་མི་སུ་ཡང་མེད། འཐབ་མོ་དེ་ལས་དགོངས་པའང་མི་རྙེད། ངན་པ་བྱེད་པ་དག་ངན་པས་སྐྱོབས་པར་མི་འགྱུར།

༩ འདི་དག་ཐམས་ཅད་ངས་མཐོང་སྟེ། ཉི་མའི་འོག་ན་བྱེད་པའི་བྱ་བ་ཚང་མའི་ནང་དུ་རང་གི་སྙིང་བཏང་བ་ཡིན། མི་གཅིག་གིས་གཞན་ལ་སྲིད་བྱེད་པའི་ངང་ནས་རང་ལ་རྐྱེན་ངན་འགུག་པའི་དུས་ཀྱང་འདུག་གོ།

༡༠ དེ་ལྟར་ངས། མི་སྡིག་སྤྱོད་བསྐུངས་ནས་དུར་ཁུང་ཐོབ་པ་མཐོང་། དྲང་པོར་སྤྱད་པ་དག་ནི་གནས་དམ་པ་ལས་བྲལ་ཏེ། གྲོང་ཁྱེར་ནང་མི་དྲན་པའང་ངས་མཐོང་། འདི་ལའང་སྙིང་པོ་མེད་པའོ།

༡༡ དེའང་ལས་ངན་གྱི་ཕྱིར་མྱུར་དུ་ཆད་པ་མི་གཅོད་པའི་རྐྱེན་གྱིས། མིའི་བུ་རྣམས་ཀྱི་སྙིང་ངན་པ་བྱེད་དུ་རྣམ་ཀུན་འབུངས།

༡༢ ཇི་སྟེ་སྡིག་ཅན་གྱིས་ལན་བརྒྱ་ཐམ་པ་ངན་པ་བྱས་ཏེ། ཚེ་རིང་བར་གྱུར་ཀྱང་། དཀོན་མཆོག་གི་ཞལ་ངོར་འཇིགས་ཤིང་། བག་བྱེད་པ་དག་ནི་ལེགས་པར་འགྱུར་བར། ངས་ལེགས་པར་ཤེས་སོ།

༡༣ འོན་ཀྱང་སྡིག་སྤྱོད་ནི་ནམ་དུ་ཡང་ལེགས་པར་མི་འགྱུར། དེ་དཀོན་མཆོག་གི་དྲུང་དུ་མི་འཇིགས་པས། ཁོའི་ཚེ་གྲིབ་མ་ལྟ་བུ་ཡིན་པ་རིང་བར་མི་འགྱུར་རོ།

༡༤ ཆོས་དྲང་པོ་ལ་འབྱུང་དགོས་པ་ནི་སྡིག་སྤྱོད་ལ་འབྱུང་བ་དང་། སྡིག་སྤྱོད་ལ་འབྱུང་དགོས་པ་ནི་ཆོས་དྲང་པོ་ལ་འབྱུང་སྟེ། སྙིང་པོ་མེད་པ་དེ་ས་སྟེང་དུ་འབྱུང་བས། ངས་འདི་ལའང་སྙིང་པོ་མེད་པའོ་སྨྲས་ནས།

༡༥ ཟ་བ་དང་། འཐུང་བ་དང་། སྐྱིད་པོ་བྱེད་པ་ལས་ལེགས་པ་ཞིག་ཉི་མའི་འོག་ཏུ་མི་ལ་གཞན་གང་ཡང་མེད་པའི་རྐྱེན་གྱིས་ངས་ལོངས་སྤྱོད་ལ་བསྟོད་པ་ཡིན། དེ་ཅིའི་ཕྱིར་ཞེ་ན། དཀོན་མཆོག་གིས་མི་ལ་ཉི་མའི་འོག་ཏུ་གནང་བའི་ཚེ་གང་གི་ལས་འབྲས་དེ་དང་ལྷན་ཅིག་ཏུ་གནས་པར་འགྱུར་རོ༎

༡༦ ཉིན་མཚན་གཉིས་པོར་གཉིད་མི་མཐོང་བའི་མི་ཡང་ཡོད་པས། ངས་ཡེ་ཤེས་རྟོགས་པ་དང་། ས་གཞིའི་སྟེང་དུ་བྱེད་པའི་ལས་ཐམས་ཅད་ལྟ་རུ་སྙིང་ན་བསམ་བློ་བཏང་བའི་ཚེ་ན།

༡༧ དཀོན་མཆོག་གིས་སའི་སྟེང་དུ་མཛད་པའི་འཕྲིན་ལས་ཐམས་ཅད་མིས་རྩད་གཅོད་མི་ནུས་པ་མཐོང་། ཇི་སྟེ་མིས་ཉི་མའི་འོག་གི་ལས་རྣམས་རྟོགས་པའི་ཕྱིར་དཀའ་ལས་བྱེད་མོད། རྩད་ཆོད་པར་མི་འགྱུར། དེས་མ་ཟད་པར། མི་མཁས་པ་ཞིག་གིས་ངས་དེ་རྟོགས་སོ་སེམས་ཀྱང་། ཁོས་དེ་ནམ་དུ་ཡང་རྟོགས་པར་མི་འགྱུར་རོ༎

༩

དེའི་རྐྱེན་གྱིས་ངས་བྱ་བ་ཐམས་ཅད་ལ་སྙིང་གི་ནང་དུ་བསམ་བློ་བཏང་ཞིང་། དེ་ཐམས་ཅད་སར་བཅད་པ་ཡིན། གང་ལ་ཞེ་ན། ཆོས་དྲང་པོ་དང་། མཁས་པ་དང་། དེ་དག་གི་ལས་རྣམས་དཀོན་མཆོག་གི་ཕྱག་ཏུ་ཡོད་པས། མི་གང་གིས་ཀྱང་རང་གི་སྔོན་དུ་ཡོད་པ་ཐམས་ཅད་བྱམས་ཐུགས་སམ། སྡང་བར་མཛད་པ་ཡིན་རྟོགས་པར་མི་ནུས།

༢ ཐམས་ཅད་ལ་ཐམས་ཅད་སྙོམས་པོར་འབྱུང་སྟེ། ཆོས་དྲང་པོ་དང་སྡིག་སྤྱོད་དང་། བཟང་པོ་གཙང་བ་དང་མི་གཙང་བ་དང་། མཆོད་པ་འབུལ་མཁན་དང་མི་འབུལ་མཁན་རྣམས་ལ་གཅིག་པ་འབྱུང་སྟེ། ཆོས་དྲང་པོ་ལྟར་སྡིག་ཅན་དང་། མནའ་སྐྱེལ་མཁན་ལྟར་མནའ་ཐོར་མི་འཇིགས་མཁན།

༣ ཐམས་ཅད་ལ་བྱ་བ་གཅིག་པ་ཞིག་འབྱུང་བ་ནི། ཉི་མའི་འོག་ན་འབྱུང་བའི་བྱ་བ་ཐམས་ཅད་ཀྱི་ནང་ན་ཐུ་བ་ཞིག་ཡིན། འོ་ན། མིའི་བུ་རྣམས་ཀྱི་སྙིང་ཡང་ངན་པས་གང་སྟེ། གསོན་རིང་བར་དུ་དེ་དག་གི་སྙིང་དུ་བློ་མུན་པ་གནས། དེའི་རྗེས་སུ་གཤིན་པོའི་ཁྲོད་དུ་འགྲོ།

༤ དེ་ལྟར་གསོན་པོ་ཀུན་དང་འབྲེལ་བ་རྣམས་ལ་རེ་བ་ཡོད་པས། སེང་གེའི་རོ་ལས་ཁྱི་གསོན་པོ་དྲག

༥ དེ་ཅིའི་ཕྱིར་ཞེ་ན། གསོན་པོ་རྣམས་ཀྱིས་རང་འཆི་བར་འགྱུར་བ་ཤེས་ཀྱང་། གཤིན་པོས་ཅིའང་མི་ཤེས། འདི་དག་དྲན་པ་ནི་བརྗེད་པའི་སྟབས་ཀྱིས། དེ་དག་ལ་རྔན་པ་གང་ཡང་མེད།

༦ དེ་དག་གི་ཆགས་སྡང་དང་། འཁོན་སེམས་ཀྱང་མེད་པར་གྱུར་པས། དེ་རྣམས་ལ་ཉི་མའི་འོག་ན་བྱས་པའི་ལས་གང་རུང་གི་སྐལ་བ་གང་ཡང་ཕྱིན་ཆད་དུ་མི་ཐོབ་བོ༎

༧ རང་གི་ལམ་དུ་ཞུགས་ཏེ། དགའ་མགུའི་ནང་ནས་རང་གི་ཁ་ཟས་ཟ་ཞིང་། བློ་བདེའི་ནང་དུ་རྒུན་ཆང་འཐུང་བར་བྱོས་ཤིག དེ་ཅིའི་ཕྱིར་ཞེ་ན། དཀོན་མཆོག་ཀྱང་ཁྱོད་ཀྱི་ལས་རྣམས་ལ་ཐུགས་དགྱེས་ཡོད།

༨ རྒྱུན་དུ་གོས་དཀར་གཙང་གྱོན་ཏེ། མགོ་ལ་སྐྲ་བསྐུད་ཆད་མ་ཆུག་ཅིག

༩ ཁོང་གིས་ཉི་མའི་འོག་ན་ཁྱོད་ལ་གནང་བའི་ཁྱོད་ཀྱི་སྙིང་པོ་མེད་པའི་ཞག་ཐམས་ཅད་ཀྱི་ནང་དུའམ། སྙིང་པོ་མེད་པའི་རང་གི་ཉིན་མོ་རྣམས་ཀྱི་ནང་དུ། ཁྱོད་ཀྱིས་གཅེས་པར་འཛིན་པའི་ཆུང་མ་དང་ལྷན་ཅིག་ཏུ་སེམས་སྐྱིད་པར་བྱོས་ཤིག ཅི་ལ་ཞེ་ན། དེ་ནི་ཚེ་འདི་དང་། ཁྱོད་ཀྱིས་ཉི་མའི་འོག་ཏུ་བྱེད་པའི་ལས་ཀྱི་ཁྲོད་དུ་ཁྱོད་ཀྱི་ཟ་སྐལ་ལགས་སོ།

༡༠ ཁྱོད་འགྲོ་སའི་རོ་ཁང་གི་ནང་དུ་ལས་ཀྱང་མེད། གྲོས་ཀྱང་མེད། བློ་གྲོས་ཀྱང་མེད། ཤེས་རབ་ཀྱང་མེད་པས། རང་གི་ལག་པར་བྱེད་རྒྱུའི་ལས་ཅི་ཐོབ་ན་ཡང་། སྟོབས་ཀྱིས་སྒྲུབ་པར་བྱོས་ཤིག

༡༡ སླར་ཡང་ངས་བལྟས་པས། ཉི་མའི་འོག་ན་མཐོང་བ་ནི། བང་ཅན་ཡིན་སྟབས་བང་ལ་མི་རྒྱལ། དཔའ་བོ་ཡིན་སྟབས་འཐབ་མོར་མི་རྒྱལ། མཁས་པ་ཡིན་སྟབས་ཁ་ཟས་མི་རྙེད། བློ་ལྡན་ཡིན་སྟབས་ནོར་རྫས་མི་རྙེད། རིག་རྩལ་ཅན་ཡིན་སྟབས་ཀྱིས་ཞེ་ས་ཡང་མི་འབྱུང་གིས། དེ་དག་ཐམས་ཅད་ལ་དུས་ཚོད་དང་སྐབས་བཞིན་འབྱུང་བས་ན།

༡༢ རྒྱ་ངན་པའི་ནང་དུ་ཚུད་པའི་ཉ་ལྟར་རམ། རྙིར་ཚུད་པའི་བྱ་དང་འདྲ་བར། མིས་ཀྱང་རང་གི་དུས་ཚོད་མི་ཤེས་པས། མིའི་བུ་རྣམས་ཀྱི་ཐོག་ཏུ་དུས་ངན་པའི་ནང་བློ་བུར་དུ་རྒྱ་འབབ་པའི་ཚེ་འཛིན་པར་འགྱུར་རོ༎

༡༣ ཉི་མའི་འོག་ཏུ་ཤེས་རབ་ཡོད་པར་ངས་མཐོང་བ་དང་། དེ་ནི་བདག་ལ་མཆོག་ཏུ་རིག་པ་ཡིན།

༡༤ དེའང་མི་ཉུང་བ་ཙམ་ཡོད་པའི་གྲོང་ཁྱེར་ཆུང་བ་ཞིག་ཡོད་པ་ཡིན། ཡང་དེ་ལ་རྒྱལ་པོ་ཆེན་པོ་ཞིག་གིས་དམག་དྲངས་ནས། མཐའ་ནས་བསྐོར་ཏེ། ཕག་ར་ཆེན་པོ་རྣམས་རྩིག་པར་བྱས་ཀྱང་།

༡༥ གྲོང་ཁྱེར་དེའི་ནང་ན་མི་མཁས་པ་དབུལ་པོ་ཞིག་བརྙེད་པ་དང་། དེས་རང་གི་བློ་མཁས་པས་གྲོང་ཁྱེར་དེ་སྐྱོབ་པར་བྱས་མོད། མི་སུས་ཀྱང་སྐྱེས་པ་དེ་དྲན་པར་མ་བྱས་སོ།

༡༦ དེའི་སྟེང་དུ་དབུལ་པོའི་བློ་མཁས་པ་ལ་ཁྱད་དུ་སད་དེ། དེའི་གཏམ་ལ་མ་ཉན་རུང་། སྟོབས་ཤུགས་པས་ཀྱང་ཤེས་རབ་དྲག་གོ། ཞེས་ངས་སྨྲས་པ་ཡིན།

༡༧ བླུན་པོ་རྣམས་ལ་སྲིད་བྱེད་པའི་མིའི་ཀུ་སྒྲ་བས། མཁས་པས་འཇམ་པོས་གསུང་བའི་ཚིག་ལ་མང་དུ་ཉན།

༡༨ འཐབ་མོའི་མཚོན་ཆ་བས་ཀྱང་ཤེས་རབ་དྲག འོན་ཀྱང་སྡིག་ཅན་གཅིག་ཅིག་གིས་བཟང་པོ་མང་ཙམ་སྟོངས་སུ་འཇུག་གོ།

༡༠

སྦྲང་བུ་ཤི་རོས་སྤོས་ཆུ་མཁན་གྱི་སྤོས་ཆུ་ལ་དྲི་ངན་བྲོ་རུ་འཇུག་པ་ལྟར་དུ། གླེན་པའི་བྱ་བ་ཆུང་བ་ཞིག་གིས་ཀྱང་ཤེས་རབ་དང་ཞེ་ས་དང་ལྡན་པ་ལ་བྱེད།

༢ མི་མཁས་པའི་སྙིང་གཡས་ཕྱོགས་སུ་ཡོད་ཀྱིས། བླུན་པོའི་སྙིང་གཡོན་ཕྱོགས་སུ་ཡོད།

༣ མི་གླེན་པ་ལམ་ལ་འགྲུལ་དུས་སུ་བློ་གྲོས་མེད་དེ། དེས་མི་ཀུན་ལ་ང་བླུན་པོ་ཡིན་ནོ་ཟེར།

༤ ཇི་སྟེ་མངའ་བདག་གི་སེམས་ཁྱོད་ལ་ཁྲོས་ན། རང་གི་གནས་མལ་དེ་མ་ཐོང་ཞིག དེ་ཅིའི་ཕྱིར་ཞེ་ན། འཇམ་པོས་ཉེས་པ་ཆེན་མོ་རྣམས་ཀྱང་ཞི་བར་བྱེད་དོ༎

༥ ངས་ཉི་མའི་འོག་ན་མཐོང་བའི་ཐུ་བ་ཞིག་འདུག མངའ་བདག་ལས་ཀྱང་ནོར་འཁྲུལ་ལྟ་བུ་ཞིག་འབྱུང་ངོ་།

༦ བླུན་སེམས་མཐོ་སར་སྡོད་རུང་། ཕྱུག་པོ་དམན་སར་སྡོད།

༧ ངས་གཡོག་པོ་རྣམས་རྟ་ཐོག་དང་། ཇོ་བོ་རྣམས་བྲན་པོ་ལྟར་ས་སྟེང་ལ་རྐང་ཐང་དུ་འགྲུལ་བར་མཐོང་ངོ་༎

༨ ས་དོང་འབྲུ་མཁན་རང་དེའི་ནང་དུ་འགྲིལ་བར་འགྱུར། ར་བ་བཤིག་མཁན་ལ་སྦྲུལ་གྱིས་སོ་རྒྱབ་པར་འགྱུར།

༩ རྡོ་བ་རྣམས་འདོན་མཁན་དེ་འགྲམ་པར་འགྱུར། ཤིང་གཤགས་མཁན་ལ་དོགས་པ་ཆེ།

༡༠ ལྕགས་ཁ་རྟུལ་བའི་ཁ་མ་འདོན་ན། ཤེད་མང་དུ་གཏོང་དགོས་འབྱུང་། འོན་ཀྱང་མགོ་སྐྱོང་བའི་ཕྱིར་ཤེས་རབ་ཕན་ཐོགས་ཆེ།

༡༡ སྔགས་ལས་སྔར་སྦྲུལ་གྱིས་སོ་རྒྱབ་ན། སྔགས་པའི་ཕན་དོན་ཅིའང་མེད།

༡༢ མཁས་པའི་ཞལ་གྱི་གཏམ་ཡིད་དུ་འོང་བ་ལགས། འོན་ཀྱང་གླེན་པའི་མཆུས་དེ་རང་མིད་པར་བྱེད།

༡༣ དེའི་ཁའི་གཏམ་གྱི་ཐོག་མ་ནི་བླུན་སེམས་དང་། གཏམ་གྱི་ཐ་མ་ནི་བློ་དམུན་གྱི་བསྟན་བཤིག་ཡིན་ཏེ།

༡༤ བླུན་པོས་ལབ་ལབ་བྱེད། ཕྱིས་འབྱུང་རྒྱུ་དེ་མིས་འཆད་མི་ནུས་ཏེ། དེའི་འོག་ཏུ་འབྱུང་བར་འགྱུར་བ་ནི་སུས་འཆད་པར་ནུས།

༡༥ གླེན་པའི་མི་རྣམས་གྲོང་ཁྱེར་ལའང་འགྲོ་མི་ཤེས་པས། རེ་རང་གི་ལས་ཀྱིས་དུབ་པར་བྱེད།

༡༦ ཀྱེ་ཡུལ་ཁམས། ཁྱོད་ཀྱི་རྒྱལ་པོར་བྱིས་པ་འཐོན་དུས་ཁྱོད་ཀྱི་དཔོན་པོ་ཚོས་སྔ་དྲོར་ཁ་ཟས་ཟ་ན། ཁྱོད་ལ་བཀྲ་མི་ཤིས།

༡༧ ཀྱེ་ཡུལ་ཁམས། ཁྱོད་ཀྱི་རྒྱལ་པོར་ཡ་རབས་ཀྱི་བུ་འབྱུང་དུས་དང་། ཁྱོད་ཀྱི་དཔོན་པོ་ཚོས་ར་བཟི་རུ་མ་བསམ་པར། རང་ལ་སྟོབས་སྐྱེད་དུ་དུས་ཀྱི་ཁར་ཟ་ན། ཁྱོད་བཀྲ་ཤིས་སོ༎

༡༨ སྙོམས་ལས་མང་བས་མ་གདུང་རྣམས་ནེར། ལག་དལ་བས་ཁྱིམ་ལ་ཐིགས་པ་འཐིག

༡༩ དགོད་པའི་ཕྱིར་མགྲོན་ཤོམ་བྱེད། རྒུན་ཆང་གིས་སྐྱིད་པར་བྱེད། འོན་ཀྱང་དངུལ་གྱིས་ཐམས་ཅད་སྒྲུབ་པར་བྱེད།

༢༠ རང་གི་བསམ་པའི་ནང་ནའང་རྒྱལ་པོ་ལ་སྨོན་ལོག་མ་ཐོབ་ཅིག རང་གི་གཟིམ་ཆུང་གི་ནང་དུའང་ཕྱུག་པོ་ལ་དམོད་མ་བོར་ཞིག དེ་ཅིའི་ཕྱིར་ཞེ་ན། ནམ་མཁའི་བྱ་ཞིག་གིས་སྒྲ་སྐད་འཁྱེར་ཞིང་། ཤོག་ལྡན་གྱིས་གཏམ་དེ་འཆད་པར་འགྱུར་རོ༎

༡༡

རང་གི་ཟ་རྒྱུ་དེ་ཆུ་རྣམས་ཀྱི་ཐོག་ཏུ་གཏོར་ཞིག་དང་། ཞག་མང་པོའི་རྗེས་སུ་སླར་དེ་རྙེད་པར་འགྱུར་རོ།

༢ ས་གཞིའི་སྟེང་དུ་ངན་པ་ཇི་ལྟ་བུ་ཞིག་འབྱུང་ཡོང་ཁྱོད་ཀྱིས་མི་ཤེས་པས། བདུན་ལ་མ་ཟད་བརྒྱད་ལ་ཡང་ཟ་སྐལ་སྟེར་ཞིག

༣ ཇི་སྟེ་སྤྲིན་ཆར་ཆུས་གང་ན། ས་ལ་བབ་ནས་སྟོང་པར་འགྱུར། ཇི་སྟེ་ཤིང་སྡོང་ལྷོ་ཕྱོགས་སམ་བྱང་ཕྱོགས་སུ་འགྱེལ་ན། ཤིང་སྡོང་དེ་འགྱེལ་སར་ལུས་པར་འགྱུར་རོ༎

༤ རླུང་ལ་ལྟ་ཞིང་སྡོད་མཁན་གྱིས་ས་བོན་མི་འདེབས། སྤྲིན་ལ་ལྟ་ཞིང་སྡོད་མཁན་གྱིས་ཞིང་རྔ་བར་མི་བྱ།

༥ ཇི་ལྟར་ཁྱོད་ཀྱིས་རླུང་གི་ལམ་དང་། སེམས་ཅན་དང་ལྡན་པའི་མངལ་གྱི་ནང་དུ་རུས་པ་ཇི་ལྟར་སྐྱེ་བ་མི་ཤེས། དེ་ལྟར་ཐམས་ཅད་མཛད་པའི་དཀོན་མཆོག་གི་ཕྲིན་ལས་རྣམས་ཀྱང་ཁྱོད་ཀྱིས་མི་ཤེས་སོ༎

༦ སྔ་དྲོར་རང་གི་ས་བོན་ཐོབ་ལ། དགོངས་མོར་ཡང་ལག་པ་དལ་བར་མ་ཞོག དེ་ཅིའི་ཕྱིར་ཞེ་ན། བྱ་བ་འདི་འམ་དེ་གང་ལེགས་པར་འགྱུར་རམ། གཉིས་པོ་ཁྱད་མེད་ལེགས་པར་འགྱུར་བའི་ཆ་ཁྱོད་ལ་མེད་པའི་ཕྱིར་རོ༎

༧ འོད་ནི་མངར་བར་ངེས། ཉི་མ་མཐོང་བའི་མིག་བདེའོ།

༨ འོ་ན། ཇི་སྟེ་མི་ཞིག་ལོ་མང་གསོན་ཞིང་། དེ་ཐམས་ཅད་ཀྱི་ནང་ན་དགའ་སྤྲོ་ཆེ་རུང་། མུན་པའི་སྨག་རུམ་གྱི་ཉིན་མོ་རྣམས་ཀྱང་དྲན་པའི་རིགས་སོ། དེ་ཅིའི་ཕྱིར་ཞེ་ན། དེ་འདྲའི་ཉིན་མོ་མང་ཙམ་ཡོད་པ་འགྱུར། འོང་མཁན་ཐམས་ཅད་སྙིང་པོ་མེད་པའོ༎

༩ ཀྱེ་གཞོན་ནུ། རང་གི་ན་གཞོན་གྱི་དུས་ཀྱི་ནང་ན་དགའ་མགུར་སྤྱོད་དང་། རང་གི་གཞོན་ནུའི་ཉིན་མོ་རྣམས་ལ་སེམས་སྐྱིད་པར་བྱོས། ཡང་རང་གི་སྙིང་གི་ལམ་རྣམས་དང་། རང་གི་མིག་ལ་རན་པ་ལྟར་དུ་འགྲུལ་བར་གྱིས་ཤིག འོན་ཀྱང་བྱ་བ་དེ་ཐམས་ཅད་ཀྱི་ཕྱིར་དུ་དཀོན་མཆོག་གིས་ཁྱོད་ཞལ་ཆེ་གཅོད་དུ་འཁྱེར་བར་ཤེས་པར་གྱིས་ཤིག

༡༠ དེ་བས་ན་རང་གི་སྙིང་ལས་སེམས་འཁྲལ་ཕྱུང་ཞིང་། རང་གི་ལུས་ལས་ངན་པ་ཕར་དབྱུག་པར་བྱོས་ཤིག དེ་ཅིའི་ཕྱིར་ཞེ་ན། ཆུང་དུས་དང་ན་གཞོན་ཡང་སྙིང་པོ་མེད་པའོ༎

༡༢

ད་ན་གཞོན་གྱི་ཞག་རྣམས་སུ་རང་གི་མཛད་པ་པོ་ཁོང་དྲན་པར་བྱོས། ནམ་ཞེ་ན། ངན་པའི་ཉི་མ་རྣམས་མ་འབབ་པའི་བར་དུའམ། ཁྱོད་ཀྱིས་ང་ལ་དགའ་ཚོར་གང་ཡང་མེད་དོ་ཟེར་བའི་ལོ་དེ་རྣམས་མ་བཅེར་བའི་བར་དུ།

༢ ཉི་མའམ། འོད་དམ། ཟླ་བའམ། སྐར་མ་རྣམས་མ་འགྲིབ་པར། སྤྲིན་རྣམས་ཆར་པའི་རྗེས་སུ་མ་འཁོར་བའི་བར་དུ།

༣ ཁང་པ་བསྲུང་མཁན་འདར་དུས་ཀྱི་ཞག་དང་། དཔའ་བོ་རྣམས་མགོ་དགུར་ཞིང་། རང་འཐག་མ་རྣམས་མི་ཉུང་བའི་རྐྱེན་གྱིས་ལས་མེད་དེ། དཀར་ཁུང་རྣམས་ལས་ཕར་ལྟ་བ་རྣམས་གནག་པར་གྱུར་ཏེ།

༤ ལམ་སྲང་གི་སྒོ་རྣམས་བཅད་དེ། རང་འཐག་གི་སྐད་ཉམས་ཏེ། བྱ་སྐད་ཀྱིས་མི་རྣམས་འདྲོག་ཅིང་། སྒྲ་སྙན་མ་ཐམས་ཅད་ཕབ་པའི་དུས་དང་།

༥ མི་རྣམས་མཐོན་པོར་འཇིག་སྟེ། ལམ་ལ་འཇིགས་སྐྲག་རྣམས་འོང་ཞིང་། བ་དམ་ཤིང་རྒྱས་པ་དང་། ཆ་ག་འབུས་རང་འདྲུད་ཅིང་། ཀབ་ར་རྣམས་ཡལ་བའི་དུས་ལའོ། དེ་ཅིའི་ཕྱིར་ཞེ་ན། མི་རང་གི་དུས་གཏན་གྱི་ཁྱིམ་དུ་འགྲོ་བས། མྱ་ངན་བྱེད་པ་རྣམས་ལམ་འགག་ན་རྒྱུ་བར་འགྱུར་རོ།

༦ ཡང་ན་དངུལ་གྱི་ཐག་པ་འགྲོལ་ཞིང་། གསེར་ཕོར་ཆག་ཅིང་། ཆུ་མིག་གི་རྩར་བུམ་པ་ཆག་ཅིང་། ཆུ་དོང་གི་རྩར་འཁོར་ལོ་འཇིག་པར་འགྱུར་བར་འགྱུར་རོ།

༧ དེ་ནས་སྔར་ཡོད་པ་ལྟར་དུ་ཐལ་བ་ནི་ཐལ་བར་ལོག སེམས་ཉིད་ནི་དེ་གནང་མཁན་གྱི་དཀོན་མཆོག་གི་དྲུང་དུ་ལོག་པར་འགྱུར་རོ༎

༨ སྙིང་པོ་མེད་པ་རྣམས་ཀྱི་སྙིང་པོ་མེད་པའོ། ཞེས་སྟོན་པས་གསུང་། ཐམས་ཅད་སྙིང་པོ་མེད་པའོ༎

༩ སྟོན་པ་མང་དུ་མཁས་པ་ཡིན་པས། མི་རྣམས་ལ་རིག་པ་མང་དུ་བསླབས་སོ། འོ་ན། དེས་བསམ་བློ་ཞིབ་པར་བཏང་ནས། ལེགས་པར་བཙལ་ཏེ། གཏམ་དཔེ་མང་པོ་རིམ་པར་བཀོད་པ་ཡིན་ནོ།

༡༠ སྟོན་པས་ཡིད་དུ་འོང་བའི་ཚིག་རྣམས་བཙལ་བཙལ་བ་ལས། བདེན་ཚིག་རྣམས་བློ་དྲང་པོས་བྲིས་སོ༎

༡༡ མི་མཁས་པའི་ཚིག་ནི་མཚོན་དང་། མི་ཚོགས་ཀྱི་དཔོན་པོ་དག་གི་གསུང་ནི་བཏགས་པའི་ཕུར་པ་དང་མཚུངས་ཏེ། དེ་རྣམས་རྫི་བོ་གཅིག་ལས་བརྙེད་དོ།

༡༢ དེ་བས་ན་ངའི་བུ། གདམས་ངག་དེ་དང་དུ་བློངས་ཤིག དཔེ་ཆ་མང་པོ་བྱེད་པ་ལ་རྫོགས་དུས་མེད། སྐྱོར་སྦྱངས་མང་བས་ལུས་དུབ་ཏུ་བཅུག་གོ།

༡༣ ཐོས་པར་གྱུར་པ་ཐམས་ཅད་ཀྱི་མཐར་ཐུག་དེ་ནི་འདི་ལྟ་སྟེ། དཀོན་མཆོག་ལ་འཇིགས་ཤིང་། ཁོང་གི་བཀའ་རྒྱ་རྣམས་སྲུངས་ཤིག འདི་ནི་མིའི་ཕྱིར་ཚུལ་ཁྲིམས་ཚང་འགྲིག་དེ་ཡིན་ནོ།

༡༤ དེ་ཅིའི་ཕྱིར་ཞེ་ན། དཀོན་མཆོག་གིས་ལས་ཐམས་ཅད། བཟང་པོ་ཡིན་རུང་། ངན་པ་ཡིན་རུང་། སྦས་ཡོད་པ་ཐམས་ཅད་དང་བཅས་སུ་ཞལ་ཆེ་གཅོད་དུ་འབྱིན་པར་མཛད་པར་འགྱུར་རོ༎ ༎

ཤ་ལོ་མོའི་གསུང་གླུ།

༡

ཤ་ལོ་མོས་མཛད་པའི་གླུ་དབྱངས་ནང་གི་གསུང་གླུ་ནི།

༢ རྒུན་ཆང་ལས་ཁྱེད་ཀྱི་གདུང་སེམས་གཅེས་པས། ཁྱེད་ཀྱི་ཞལ་གྱི་འོ་རྣམས་ཀྱིས་ང་ལ་འོ་མཛད་པར་ཤོག

༣ ཁྱེད་ཀྱི་སྤོས་ཆུའི་དྲི་བསུང་བཟང་པོ་སྟེ། ཁྱེད་ཀྱི་མཚན་དང་བླུགས་པའི་སྤོས་ཆུ་མཚུངས། དེའི་ཕྱིར་ལང་ཚོ་མ་རྣམས་ཁྱེད་ལ་གདུང་།

༤ བདག་འདྲེན་པར་མཛོད། ངེད་ཁྱེད་ཀྱི་ཕྱི་བཞིན་རྒྱུག་པར་བྱ། རྒྱལ་པོས་ཉིད་ཀྱི་གཟིམས་ཆུང་ལ་བདག་ཁྲིད་པས། ཁྱེད་ཀྱི་ནང་ན་ངེད་ཅག་དགའ་ཞིང་མགུ་བར་བྱ། རྒུན་ཆང་ལས་ལྷག་པར་ཁྱེད་ཀྱི་གདུང་སེམས་ལ་སྟོད་པར་བྱ། དེ་ཚོས་སྙིང་ནས་ཁྱེད་གཅེས་པར་འཛིན།

༥ ཀྱེ་ཡེ་རུ་ཤ་ལེམ་གྱི་བུ་མོ་རྣམས། ང་ནི་ཀེ་དར་གྱི་རེ་བོ་དང་། ཤ་ལོ་མོའི་ཡོལ་བ་ལྟར། ནག་མོ་ཡིན་ཀྱང་མཛེས།

༦ ཉི་མས་ཚིག་ནས་ང་ནག་མོ་ཡིན་པས། ང་ལ་མ་ལྟ་ཞིག ངའི་མའི་བུ་རྣམས་བདག་ལ་ཁྲོས་ནས། རྒུན་ཚལ་རྣམས་སྲུང་དུ་བདག་བཞག་པས། རང་གི་རྒུན་ཚལ་ངས་མ་བསྲུངས་པ་ཡིན།

༧ ཀྱེ་ངའི་སྲོག ཁྱེད་ཀྱིས་གང་དུ་འཚོ་བར་མཛད་པ་ང་ལ་ཤོད་ཅིག ཉིན་གུང་ལུག་ཁྱུ་གང་དུ་འཇོག་པར་མཛད། དེ་ཅིའི་ཕྱིར་ཞེ་ན། བདག་ཅིའི་ཕྱིར་ཁྱེད་ཀྱི་གྲོགས་པོ་རྣམས་ཀྱི་མདུན་དུ། གདོང་ཁེབས་མཁན་ལྟར་འགྱུར་བར་རུང་།

༨ ཀྱེ་མོ་ཐོག་ཆོད་པ་ཁྱོད་ལ་རྒྱུས་མེད་ན། ཁྱུའི་རྐང་རྗེས་བཟུང་ནས་སོང་ལ། རྫི་བོའི་རི་བོ་རྣམས་ཀྱི་ཉེ་འཁོར་རང་གི་ར་གུ་རྣམས་འཚོ་བར་མཛོད།

༩ ཀྱེ་ངའི་སྲོག ངའི་ཕར་ཨོའི་ཤིང་རྟའི་རྒོད་མའི་དཔེ་ཟླར་ངས་ཁྱེད་འཛིན།

༡༠ སྐྲ་ལོ་དང་ལྡན་པའི་ཁྱེད་ཀྱི་ཁུར་ཚོས་མཛེས། རིན་པོ་ཆེའི་འཕྲེང་བ་རྣམས་ཁྱེད་ཀྱི་མགུལ་དུ་ཡོད།

༡༡ ངེད་ཀྱིས་ཁྱེད་ལ་དངུལ་གྱི་ཚགས་ཡོད་པའི་གསེར་གྱི་འཕྲེང་བ་བཟོ་བར་བྱ།

༡༢ རྒྱལ་པོས་གསོལ་བ་བཞེས་རིང་དུ། ངའི་ཛ་ཊ་མམ་སིའི་དྲི་བསུང་ཐུ་ལུ་ལུ།

༡༣ ངའི་སྲོག་ནི་ང་ལ་གུ་གུལ་གྱི་ཆག་བུ་འདྲ་ཡིན། ཁོང་ངའི་ནུ་མའི་བར་ན་ཉལ་གྱིན་ཡོད།

༡༤ ངའི་སྲོག་ང་ལ་ནི་ཨེན་གེ་དཱིའི་རྒུན་ཚལ་རྣམས་ཀྱི་ཧེན་ནཱའི་མེ་ཏོག་གི་ཆག་བུར་གདའ།

༡༥ གཟིགས་ངའི་ཡིད་གྲོགས། ཁྱེད་ཀྱི་གཟུགས་མཛེས། གཟིགས། ཁྱེད་བྱད་གཟུགས་ལེགས། ཁྱེད་ནི་ཕུག་རོན་གྱི་སྤྱན་དང་ལྡན།

༡༦ གཟིགས། ངའི་སྲོག ཁྱེད་མཚར་པོ་སྟེ། འོ་ན། ཡིད་དུ་འོང་བའོ། འོ་སྐོལ་གྱི་མལ་ཁྲི་ཡང་སྤང་མ་ལྟར་ཡོད།

༡༧ ངེད་ཀྱི་ཁྱིམ་གྱི་མ་གདུང་ལ་འགྱམ་ཤིང་དང་། ལྕམ་གདུང་ལ་ཤུག་ཤིང་ཡོད༎

༢

ང་ནི་ཤཱ་རོན་གྱི་སེ་བའི་མེ་ཏོག་དང་། རོང་རྣམས་ཀྱི་དྲེས་མའི་མེ་ཏོག་ཡིན།

༢ ཚེར་ཁྲོད་ཀྱི་དྲེས་མ་ལྟར། ངའི་སྲོག་ཀྱང་བུ་མོ་རྣམས་ཀྱི་ཁྲོད་དུ་ལགས།

༣ ནགས་གསེབ་ན་ཀུ་ཤུ་ཤིང་ལྟ་བུར། ངའི་སྲོག་དེ་བུ་ཚོའི་གསེབ་ན་ཡོད། བདག་རབ་ཏུ་དགའ་ཞིང་ཁོང་གི་གྲིབ་བསིལ་དུ་བསྡད་པ་དང་། ངའི་དཀན་ལ་ཁོང་གི་ཤིང་ཐོག་ཤིན་ཏུ་མངར་མོ་བྱུང་།

༤ ཁོང་གིས་བདག་རྒུན་ཆང་ཁང་དུ་ཁྲིད་དེ། ངའི་ཁར་ཡོད་པའི་གདུགས་ནི་ཁོང་གི་གདུང་སེམས་དེ་ཡིན།

༥ བདག་ལ་གདུང་སེམས་ཀྱི་ནད་བཏབ་པས། རྒུན་འབྲུམ་གྱི་བག་ལེབ་ཀྱིས་བདག་བདེ་རུ་མཛོད། ཀུ་ཤུས་བདག་གི་སེམས་དེ་གསོ་བར་མཛོད།

༦ ཁོང་གི་ཕྱག་གཡོན་པ་བདག་གི་མགོ་འོག་ཡོད། ཕྱག་གཡས་པས་བདག་ལ་འཁྱུད།

༧ ཀྱེ་ཡེ་རུ་ཤ་ལེམ་གྱི་བུ་མོ་རྣམས། ངའི་སྲོག་ཐུགས་དགྱེས་ཏེ་མ་བཞེངས་པའི་བར་དུ། ཁྱེད་ཚོས་ཁོང་གི་མནལ་སད་ནས་མི་སློང་བའི་ཕྱིར། ངས་ཁྱེད་ལ་གནའ་མོ་དང་རིའི་ཤ་མོའི་མནའ་འགེལ་ལོ༎

༨ ངའི་སྲོག་གི་གསུང་སྐད་ལ་གསན། ལྟོས་ཤིག ཁོང་རི་བོ་རྣམས་ལས་མཆོང་གིན། རི་ཕྲན་རྣམས་ལས་དཀྱུ་ཡིན་ཚུར་འབྱོན་གྱིན་འདུག

༩ ངའི་སྲོག་ནི་གནའ་དང་ཤ་བ་འདྲའོ། ལྟོས་ཤིག ཁོང་ངེད་ཀྱི་རྩིག་འདབ་ན་བཞེངས། དཀར་ཁུང་ལས་གཟིགས་ཤིང་། ཤིང་དྲ་ལས་མཇལ་ཁ་གནང་།

༡༠ ངའི་ཡིད་གྲོགས་ཀྱིས་ང་ལ་གསུང་གླེང་ཞིང་།

བདག་ལ། ངའི་སྲོག ངའི་བྱད་ལེགས་མ། ཡར་བཞེངས་ལ། ཚུར་ཤོག

༡༡ ཅི་ལ་ཟེར་ན། ལྟོས། དགུན་ནི་འདས། ཆར་དུས་ཀྱང་ཟིན་པས།

༡༢ ས་ལ་མེ་ཏོག་རྣམས་བཀྲ། བྱིའུས་གླུ་དབྱངས་སྒྲོག་དུས་ལ་འབབ་སྟེ། ང་ཚོའི་ཡུལ་ན་ཐི་བའི་གསུང་སྐད་ཐོས།

༡༣ སེ་ཡབ་ཤིང་གི་འབྲས་བུ་ཅན་དང་སྨིན་ཞིང་། རྒུན་ཤིང་ལ་མེ་ཏོག་འབར་ཏེ། དྲི་བསུང་ལྡང་བས་ན། ངའི་སྲོག ངའི་བྱད་མཛེས་མ། ཡར་བཞེངས་ལ་ཤོག

༡༤ ཀྱེ་ངའི་ཕུག་རོན། བྲག་སྲུབ་དང་། རི་གཟར་གྱི་འདབ་ན་ཡིབ་སྡོད་པ། ཁྱེད་ཀྱི་ཞལ་རས་ང་ལ་སྟོན། ཁྱེད་ཀྱི་གསུང་སྐད་ང་ལ་ཐོས་སུ་ཆུག་ཅིག གང་ལ་ཞེ་ན། ཁྱེད་ཀྱི་གསུང་སྐད་སྙན་ཞིང་། ཞལ་རས་མཛེས།

༡༥ ང་ཚོའི་རྒུན་ཤིང་ལ་མེ་ཏོག་འབུས། རྒུན་ཚལ་རྙོག་པའི་ཝ་མོ་དང་། ཝ་ཕྲུག་རྣམས་ང་ཚོའི་དོན་དུ་འཛིན་པར་མཛོད།

༡༦ ངའི་ཡིད་གྲོགས་དེ་ངའི་ཡིན། ངའང་ཁོང་གི་ཡིན། ཁོང་གིས་དྲེས་མའི་གསེབ་ན་འཚོ་བར་མཛད།

༡༧ ཉི་མ་ཡོལ་ཏེ། གྲིབ་མ་མ་ཡོལ་གོང་དུ། སླར་བྱོན་མཛོད། བེ་ཐེར་གྱི་རི་རྣམས་ལ། ངའི་སྲོག་ཁྱེད་གནའ་འམ། ཤ་བ་གཞོན་པ་འདྲ་བར་འགྱུར་བར་ཤོག་ཅིག།

༣

མཚན་མོར་རང་གི་མལ་ཁྲིར་ངའི་སེམས་ཆགས་པ་ཁོང་བཙལ་ནས་མ་ཐོབ་པས།

༢ ད་ང་ལངས་ནས། གྲོང་ཁྱེར་གྱི་ལམ་སྲང་རྣམས་དང་། རྒྱ་ལམ་རྣམས་ན་འཁོར་ཞིང་། རང་གི་ཡིད་གྲོགས་འཚོལ་བར་བྱ། ངས་བཙལ་ནས་ཀྱང་ཁོང་རྙེད་མ་བྱུང་།

༣ གྲོང་ཁྱེར་ལ་འཁོར་བའི་བསྲུང་མཁན་དག་དང་ང་ཕྲད་དེ། ཁྱོད་ཀྱིས་ངའི་ཡིད་གྲོགས་དེ་མ་མཐོང་ངམ་ཞེས་དྲིས་པས།

༤ དེ་དག་ལས་ཅུང་ཟད་ཕར་ཆས་པ་དང་། རང་གི་ཡིད་གྲོགས་དང་ཕྲད་དེ། ངས་ཁོང་བཟུང་སྟེ། རང་གི་མའི་ཁྱིམ་ནང་། བདག་མངལ་དུ་ཁུར་བའི་གཟིམ་ཆུང་གི་ནང་དུ། མ་འཁྱེར་བར་དུ་འབུད་དུའང་མ་བཅུག

༥ ཀྱེ་ཡེ་རུ་ཤ་ལེམ་གྱི་བུ་མོ་རྣམས། ངའི་ཡིད་གྲོགས་ཐུགས་དགྱེས་ནས་མ་བཞེངས་པའི་བར་དུ། ཁོང་མི་སློང་བ་དང་། མནལ་ཡང་མི་སད་པའི་དོན་དུ། ཁྱེད་ཚོ་ལ་གནའ་མོ་དང་རིའི་ཤ་མོའི་མནའ་ཞིག་ངས་འགེལ་ལོ༎

༦ ཛ་ཊ་མམ་སི་དང་། སྤོས་དཀར་དང་། ཚོང་པ་རྣམས་ཀྱི་སྤོས་ཕྱེ་ཐམས་ཅད་ཀྱི་དྲི་བཟང་དང་ལྡན་ཞིང་། འབྲོག་སྟོང་གི་ནང་ནས་དུ་བའི་ཀ་བ་ལྟར་ཚུར་བྱོན་པ་དེ་སུ་ལགས།

༧ ཀྱེ་ཧོ། དེ་ནི་ཤ་ལོ་མོའི་འཁྱོགས་དཔྱང་སྟེ། ཨིས་ར་ཨེལ་གྱི་དཔའ་བོ་རྣམས་ལས་དཔའ་བོ་དྲུག་ཅུ་དེ་ལ་འཁོར།

༨ དེ་ཀུན་གྱིས་རལ་གྲི་འཆང་ཞིང་། དམག་གི་རྩལ་དང་ལྡན། མཚན་མོའི་འཇིགས་པའི་རྐྱེན་གྱིས་རེ་ཡིས་རང་གི་རལ་གྲི་དཔྱི་ལ་བཏགས་ནས་འདུག

༩ རྒྱལ་པོ་ཤ་ལོ་མོ་ཉིད་ཀྱིས། ལི་བ་ནོན་གྱི་ཤིང་ལས་འཁྱོགས་དཔྱང་ཞིག་བཟོས།

༡༠ ཁོང་གིས་དེའི་ཀ་བ་རྣམས་དངུལ་དང་། མཐིལ་དེ་གསེར་དང་། འབོལ་གདན་ནི་རྒྱ་སྨུག་ལས་བཟོས། དེའི་ནང་ཡེ་རུ་ཤ་ལེམ་གྱི་བུ་མོ་རྣམས་ཀྱི་གདུང་སེམས་ཀྱིས་བརྒྱན།

༡༡ ཀྱེ་ཙི་ཨོན་གྱི་བུ་མོ་རྣམས། ཕྱི་རོལ་ཏུ་ཐོན་ལ་རྒྱལ་པོ་ཤ་ལོ་མོ་ཡི་བག་སྟོན་གྱི་ཉིན་མོར། དེའི་སྙིང་དགའ་མགུ་བའི་ཞག་ལ་ཡུམ་གྱིས་བསྐོན་པའི་ཅོད་པན་གྱིས་བརྒྱན་པ་ལ་ལྟོས་ཤིག།

༤

ཀྱེ་ཧོ། ངའི་ཡིད་གྲོགས། བཞིན་བཟང་མ། ཀྱེ་ཧོ། བཞིན་བཟང་མ། ཞལ་ཁེབས་ཀྱི་ཕག་ཏུ་ཁྱེད་ལ་ཕུག་རོན་གྱི་སྤྱན་མངའ། ཁྱེད་ཀྱི་ལྕང་ལོ་ནི། གིལ་ཨད་རིའི་ངོགས་ལ་སྡོད་པའི་ར་ཁྱུ་དང་མཚུངས།

༢ བལ་བྲེགས་ཏེ་བཀྲུས་ནས་ཕྱིར་འོང་བ་དང་རེ་རེ་ལ་ལུ་གུ་མཚེ་མ་ཡོད་དེ། སྐམ་མོ་གང་ཡང་མེད་པའི་ལུག་ཁྱུ་དང་། ཁྱེད་ཀྱི་ཚེམས་འདྲ་སྟེ།

༣ ཁྱེད་ཀྱི་མཆུ་དང་མཚལ་གྱི་སྣལ་མ་འདྲ། ཁྱེད་ཀྱི་ཞལ་བདེ། ལྕང་ལོའི་འོག་གི་ཁྱེད་ཀྱི་འགྲམ་པ་དང་སེ་འབྲུ་ཕྱེད་ཀ་འདྲ།

༤ མི་དཔའ་བོའི་ཕུབ་ཡིན་པའི་ཕ་ལི་སྟོང་ཕྲག་འཕྱར་ཡོད་པའི་དཱ་བིད་ཀྱི་མཚོན་ཆའི་རྫོང་དང་ཁྱེད་ཀྱི་མཇིང་པ་མཚུངས།

༥ དྲེས་མའི་མེ་ཏོག་གི་གསེབ་ན་རྩྭ་ཟ་བའི་དགོ་བའི་ར་གུ་མཚེ་མ་དང་ཁྱེད་ཀྱི་ནུ་མ་གཉིས་པོ་མཚུངས།

༦ ཉི་མ་ཡོལ་ཏེ། གྲིབ་བསིལ་མ་ཡོལ་གོང་དུ་ཛ་ཊ་མམ་སིའི་རི་བོ་དང་། སྤོས་དཀར་གྱི་སྒང་ཁར་འཛེགས་པར་བྱ།

༧ ཀྱེ་ངའི་ཡིད་གྲོགས་ཁྱེད་རྣམ་ཀུན་མཛེས་ཤིང་། ཁྱེད་ཀྱི་ནང་དུ་རྨེ་བ་གང་ཡང་མེད།

༨ ངའི་གཏན་གྲོགས། ང་དང་མཉམ་དུ་ལི་བ་ནོན་ནས་བྱོན། ལི་བ་ནོན་ནས་བྱོན་དང་། ཨ་མ་ནཱའི་རི་རྩེ་དང་། སེ་ནིར་དང་ཧེར་མོན་གྱི་རི་རྩེ་དང་། སེང་གེའི་ཚང་རྣམས་དང་། གཟིག་གི་རི་རྣམས་ལས་གཟིགས་མཛོད།

༩ ངའི་ལྕམ། ངའི་གཏན་གྲོགས། ཁྱེད་ཀྱི་སྤྱན་ཡ་གཅིག་གིས་ངའི་སྙིང་ཕྲོགས་ཏེ། མགུལ་གྱི་སྐེ་འཕྲེང་གིས་ངའི་སྙིང་ཕྲོགས་ཏེ་ཁྱེར།

༡༠ ངའི་ལྕམ། ངའི་གཏན་གྲོགས། ཁྱེད་ཀྱི་གཅེས་འཛིན་ལེགས་ཏེ། རྒུན་ཆང་བས་ཀྱང་ཁྱེད་ཀྱི་གཅེས་འཛིན་གཅེས། ཁྱེད་ཀྱི་སྤོས་ཆུའི་དྲི་ཞིམ་ནི། དྲི་བཟང་རིགས་ཀུན་པས་རབ་སྟེ།

༡༡ ངའི་གཏན་གྲོགས། ཁྱེད་ཀྱི་མཆུ་ལས་སྦྲང་རྩི་འཐིག ཁྱེད་ཀྱི་ལྗགས་ཀྱི་འོག་ཏུ་སྦྲང་རྩི་དང་འོ་མ་ཡོད། ཁྱེད་ཀྱི་ན་བཟའི་དྲི་བསུང་དང་ལི་བ་ནོན་གྱི་དྲི་བཟང་མཚུངས།

༡༢ ངའི་ལྕམ། ངའི་གཏན་གྲོགས་ནི་སྒོ་བཅད་པའི་སྐྱེད་མོས་ཚལ་དང་། སྒོ་བསྡམས་པའི་ཆུ་མིག་དང་། ཐེ་མོ་བརྒྱབ་པའི་ཁྲོན་པ་ཞིག་ལགས།

༡༣ ཁྱེད་ཀྱི་ལྕུག་ཕྲན་རྣམས་ནི། རིན་ཐང་ཆེ་བའི་ཤིང་ཐོག་དང་ལྡན་པའི་སེ་འབྲུའི་སྐྱེད་མོས་ཚལ་དང་།

༡༤ ཧེན་ནཱ་དང་། ཛ་ཊ་མམ་སིའི་ཤིང་དང་། ཛ་ཊ་མམ་སི་དང་། གུར་ཀུམ་དང་། ཆུ་ཐག་དང་། ཤིང་ཚ་དང་། སྤོས་ཀྱི་ཤིང་རྣམས་དང་། གན་དྷ་ར་ས་དང་། ཨ་ལོ་ཨེ་དང་། གཙོ་ཆེ་བའི་སྤོད་ཀུན་ནོ།

༡༥ ཁྱེད་ནི་སྐྱེད་ཚལ་གྱི་ཆུ་མིག་དང་། སྲོག་གི་ཆུའི་ཁྲོན་པ་དང་། ལི་བ་ནོན་གྱི་ཆུ་ཀླུང་ཡིན།

༡༦ དྲི་བཟང་ལྡང་བའི་ཕྱིར་དུ། ཀྱེ་བྱང་རླུང་གཉིད་ནས་ལོངས་ཤིག ལྷོ་ཀླུང་ཡང་ངའི་ཚལ་དུ་རྒྱུག་ཅིག ངའི་ཡིད་གྲོགས་རང་གི་སྐྱེད་མོས་ཚལ་དུ་བྱོན་ཏེ། དེའི་ཤིང་ཏོག་བཟང་པོ་རྣམས་བཞེས་པར་ཤོག་ཅིག།

༥

ངའི་ལྕམ། ངའི་གཏན་གྲོགས། རང་གི་ཚལ་དུ་འོངས་ཏེ། ངས་རང་གི་ཛ་ཊ་མམ་སི་དང་བཅས་སྤོད་ཀྱང་བསྡུས་པ་ཡིན། ངས་རང་གི་སྦྲང་མཁར་དང་བཅས་སྦྲང་རྩི་ཡང་བཟས་པ་ཡིན། ངས་རང་གི་རྒུན་སྐྱེམ་དང་བཅས་འོ་མ་ཡང་བཏུང་བ་ཡིན། ཀྱེ་ངའི་མཛའ་བོ་རྣམས། བཞེས་ཤིག ཀྱེ་ཡིད་གྲོགས་མཆོད་ཅིག འོ་ན། མང་དུ་མཆོད་ཅིག

༢ ང་གཉིད་ལོག་རུང་། ང་སྙིང་ལ་གཉིད་མེད། ངའི་མགོ་ཟིལ་པས་གང་སྟེ། མཚན་མོའི་ཟིལ་པས་ངའི་སྐྲ་ལོ་བངས་ཡོད་པས། ང་ལ་སྒོ་མོ་ཕྱེས་ཤིག ངའི་ལྕམ། ངའི་ཡིད་གྲོགས། ངའི་ཕུག་རོན། ངའི་གཙང་མ། ཞེས་ཟེར་གྱིན་སྒོ་རྡུང་བ་ནི་ངའི་ཡིད་གྲོགས་ཀྱི་གསུང་སྐད་ལགས།

༣ ངས་རང་གི་གོས་ཕུད་ཟིན་པས། ཡང་ངས་དེ་ཇི་ལྟར་གྱོན། ངས་རང་གི་རྐང་པ་བཀྲུས་ཡོད་པས། ཡང་ངས་དེ་ཇི་ལྟར་བཙོག་པར་བྱ།

༤ ངའི་ཡིད་གྲོགས་ཀྱིས་སྒོ་ཁུང་ལས་ཕྱག་བརྐྱངས་པ་དང་། ཁོང་གི་དོན་དུ་ངའི་སྙིང་ཐུག་ཐུག་འགུལ་བྱུང་།

༥ ངའི་ཡིད་གྲོགས་ལ་སྒོ་མོ་འབྱེད་དུ་ལངས་པ་ལས། ངའི་ལག་པ་གཉིས་ལས་ཛ་ཊ་མམ་སི་དང་ངའི་མཛུབ་མོ་རྣམས་ལས་ཛ་ཊ་མམ་སིའི་དྲི་བཟང་སྒོ་ལྕགས་ཀྱི་ཡུ་བའི་ཁར་ཐིགས།

༦ ངའི་ཡིད་གྲོགས་ལ་སྒོ་ཕྱེ་སྟེ། ངའི་ཡིད་གྲོགས་ལོག་སོང་ནས་མེད་པ་ཡིན། ཁོང་གླེང་དུས་ངའི་སྙིང་སྟོར། ངས་བཙལ་ཡང་ཁོང་མ་ཐོབ། ངས་བོས་ཀྱང་ཁོང་གིས་ལན་མ་བཏབ།

༧ གྲོང་ཁྱེར་ལ་འཁོར་བའི་བྱ་ར་བ་རྣམས་དང་བདག་ཕྲད་པ་དང་། དེ་དག་གིས་བདག་ལ་བརྡུངས་ནས་རྨས་སུ་བཅུག ལྕགས་རིའི་སོ་པ་རྣམས་ཀྱིས་ངའི་གདོང་ཁེབས་དེ་བཤུས་ནས་ཁྱེར།

༨ ཀྱེ་ཡེ་རུ་ཤ་ལེམ་གྱི་བུ་མོ་རྣམས། གལ་ཏེ་ཁྱེད་ཚོ་ངའི་ཡིད་གྲོགས་དང་ཕྲད་ན། བདག་ནི་གདུང་བའི་ནད་ཀྱིས་ཟིན་པའི་ཞུ་ལོན་ཁོང་ལ་སྐྱེལ་དུ་མནའ་འགེལ་ལོ༎

༩ གཞན་ཡིད་གྲོགས་ལས་ཁྱོད་ཀྱི་ཡིད་གྲོགས་དེ་ལྷག་པ་ཅི་ཡོད། ཀྱེ་བུད་མེད་ནང་གི་ཁྲོམ་ཐོག་ཆོད་པ་ལགས། ང་ཚོ་ལ་དེ་འདྲའི་མནའ་འགེལ་བས། ཁྱོད་ཀྱི་ཡིད་གྲོགས་དེ་གཞན་ཡིད་གྲོགས་ལས་ལྷག་པ་ཅི་ཞིག་རང་ཡོད།

༡༠ ངའི་ཡིད་གྲོགས་དེ་དཀར་ལ་དམར་བ་ཡོད། ཁྲི་ཚོའི་ནང་གི་གཙོ་བོ་ཡིན།

༡༡ ཁོང་གི་དབུ་གསེར་བཙོ་མའི་ནང་གི་བཙོ་མ་ལྟ་བུ་ཡོད། དབུ་སྐྲ་འཁྱིལ་ཞིང་ཕོ་རོག་ལྟར་ནག་པོ་ཡོད།

༡༢ ཁོང་གི་སྤྱན་ནི་མཛེས་ཤིང་། གཙང་འགྲམ་དུ་འོ་མའི་ནང་ཁྲུས་རོལ་བའི་ཕུག་རོན་དང་མཚུངས།

༡༣ ཁོང་གི་ཁུར་མཚོས་ནི་མེ་ཏོག་གི་ཚས་ཁང་དང་། བལ་སམ་གྱི་ཚས་ཁང་དང་འདྲ། ཁོང་གི་མཆུ་ནི་ཛ་ཊ་མམ་སིའི་རྩི་བཅུད་འཛག་པའི་པདྨ་དང་མཚུངས།

༡༤ ཕྱག་ནི་གཡང་ཀྲི་ཡིས་བརྒྱན་པའི་གསེར་གྱི་གདུབ་བུ་དང་། སྐུ་གཟུགས་ནི་ནི་ལིམ་གྱིས་བརྒྱན་པའི་བ་སོ་ལྷག་གེ་བ་དང་མཚུངས།

༡༥ རྐང་པ་གཉིས་པོ་ནི་གསེར་བཟང་པོའི་ཞབས་གདན་ཁར་ཡོད་པའི་རྡོ་ཀ་མ་རུའི་ཀ་བ་དང་མཚུངས། ཁོང་ནི་ལི་བ་ནོན་དང་། འགྱམ་ཤིང་ལྟར་ལྗིད་དང་ལྡན།

༡༦ ཁོང་གི་གཏམ་རབ་ཏུ་སྙན་ཞིང་། རྣམ་པ་ཐམས་ཅད་དུ་ཡིད་དུ་འོང་བ་ལགས། ཀྱེ་ཡེ་རུ་ཤ་ལེམ་གྱི་བུ་མོ་རྣམས། དེ་ཉིད་ནི་ངའི་སེམས་ཀྱི་ཉེ་མོ་དང་། ངའི་ཡིད་གྲོགས་དེ་ལགས་སོ༎

༦

ཁྱེད་ཀྱི་ཡིད་གྲོགས་དེ་གར་སོང་། ཀྱེ་བུད་མེད་རྣམས་ཀྱི་མཛེས་མཆོག་མ། ངེད་ཀྱང་ཁྱེད་མཉམ་འཚོལ་དུ་འགྲོ་བ་ལ། ཁྱེད་ཀྱི་ཡིད་གྲོགས་དེ་གང་ཕྱོགས་སུ་བཞུད།

༢ ངའི་ཡིད་གྲོགས་ནི་སྐྱེད་ཚལ་དུ་འཚོ་བ་དང་། དྲེས་མའི་མེ་ཏོག་འཐུ་བ་ལ། ཉིད་ཀྱི་སྐྱེད་མོས་ཚལ་དུ་བལ་སམ་ཚས་ཁང་རྣམས་སུ་བཞུད།

༣ བདག་ནི་རང་གི་སེམས་ཀྱི་ཉེ་མོའི་ཡིན། ངའི་ཡིད་གྲོགས་ཀྱང་ངའི་ཡིན། ཁོང་དྲེས་མའི་མེ་ཏོག་གི་གསེབ་ན་འཚོ་བར་བྱེད།

༤ ཀྱེ་ངའི་སྲོག ཁྱེད་ཐིར་ཙཱ་ལྟར་མཛེས་ཤིང་། ཡེ་རུ་ཤ་ལེམ་ལྟར་འཆོར་མོ་སྟེ། འཕྱར་བའི་དམག་དཔུང་དང་འདྲ་བར་ཁྱེད་རྔོམ་བརྗིད་དང་ལྡན།

༥ ཁྱེད་ཀྱི་སྤྱན་གྱིས་ང་འཛིན་པས། ངའི་ཕྱོགས་ལས་སྤྱན་མིག་སྒྱུར་ཞིག ཁྱེད་ཀྱི་ལྕང་ལོ་གིལ་ཨད་ཁར་ཡོད་པའི་ར་ཁྱུ་དང་མཚུངས།

༦ ཁྱེད་ཀྱི་ཚེམས་ནི། ལུག་ཁྱུ་སྤུ་བལ་བྲེགས་ཤིང་བཀྲུས་ནས་ཕྱིར་འོང་བ། དེ་དག་གི་ནང་ན་རེ་རེ་ལ་ལུ་གུ་མཚེ་མ་ཡོད་དེ། སྐ་མོར་གཅིག་ཀྱང་མི་ལུས་པའི་ལུག་ཁྱུ་དང་མཚུངས།

༧ ལྕང་ལོའི་འོག་གི་ཁྱེད་ཀྱི་འགྲམ་པ་དང་། སེ་འབྲུ་ཕྱེད་ཀ་འདྲ།

༨ རྒྱལ་མོ་དྲུག་ཅུ་དང་། གཟིམས་གྲོགས་མ་བརྒྱད་ཅུ་དང་། ལང་ཚོ་མ་གྲངས་མེད་ཡོད་ཀྱང་།

༩ ངའི་ཕུག་རོན། ངའི་དྲི་མ་མེད་མ་ནི་གཅིག་འབའ་ཞིག་ཡོད། མོ་ནི་རང་གི་མའི་བུ་མོ་གཅིག་པུ་དང་། མངལ་དུ་བཀུར་བས་གཅེས་པར་འཛིན་པ་གཅིག་པུ་ལགས། བུ་མོ་རྣམས་ཀྱིས་ཁོ་མཐོང་ནས། བདེ་ལེགས་སྨྲས། རྒྱལ་མོ་དང་གཟིམ་གྲོགས་མ་རྣམས་ཀྱིས་མོ་མཐོང་སྟེ། བསྟོད་བསྔགས་སོ༎

༡༠ ཐོ་རངས་ལྟར་སྣང་ཞིང་། ཟླ་བ་ལྟར་མཛེས་ལ། ཉི་མ་ལྟར་ངོ་གསལ་བ། དམག་དར་འཕྱར་བའི་དམག་དཔུང་ལྟར་རྔོམ་བརྗིད་དང་ལྡན་མ་དེ་སུ་ལགས།

༡༡ ལུང་པའི་ཤིང་ཏོག་ལ་ལྟ་བ་དང་། རྒུན་ལ་མེ་ཏོག་འབར་མིན་དང་། སེ་འབྲུ་ལ་པད་བཏུམ་ཆགས་མིན་ལྟ་བ་ལ། བདག་རང་གི་སྟར་བུའི་ཚལ་དུ་ཕྱིན་པ་ཡིན།

༡༢ བདག་རང་ལ་ཆ་མེད་པར། ངའི་སེམས་ཀྱིས་བདག་ཨམ་མིན་ཨ་དིབ་ཀྱི་ཤིང་རྟ་ལྟ་བུར་བྱས།

༡༣ ལོག་ཤོག ལོག་ཤོག ཀྱེ་ཤུ་ལམ་མིད། ང་ཚོས་ཁྱེད་མཇལ་དུ་ལོག་ཤོག ལོག་ཤོག ཁྱེད་ཚོས་ཤུ་ལམ་མིད་ཀྱི་ནང་དུ་ཅི་མཐོང་བར་འགྱུར། མ་ཧ་ནཱ་ཨིམ་གྱི་རྩེད་མོ་དེ་མཐོང་བར་འགྱུར༎

༧

ཀྱེ་རྒྱལ་པོའི་སྲས་མོ། ལྷམ་གྱོན་པའི་ཁྱེད་ཀྱི་ཞབས་ཅི་འདྲ་བདེ། ཁྱེད་ཀྱི་དཔྱི་རིལ་བ་ལག་མཁས་པའི་བཟོ་བོས་བཟོས་པའི་རིན་པོ་ཆེའི་རྒྱན་དང་མཚུངས།

༢ ཁྱེད་ཀྱི་ལྟེ་བ་ནི་རྒུན་ཆང་གང་བའི་ཡོལ་ཀོར་ཟླུམ་པོ་དང་མཚུངས། ཁྱེད་ཀྱི་སྐུ་ལྟོ་ནི་དྲེས་མའི་མེ་ཏོག་གི་དཀྱིལ་ན་ཡོད་པའི་འབྲུ་ཡི་ཕུང་པོ་དང་མཚུངས།

༣ ཁྱེད་ཀྱི་ནུ་མ་གཉིས་པོ་ཤ་མོའི་ཕྲུ་གུ་མཚེ་མ་དང་མཚུངས།

༤ ཁྱེད་ཀྱི་མགུལ་བདེ་བ་བ་སོའི་སྤེའུ་དང་མཚུངས། ཁྱེད་ཀྱི་སྤྱན་མིག་གཉིས་ནི། ཧེས་བོན་གྱི་བད་རབ་བིམ་རྒྱ་སྒོའི་ལྟེང་ཀ་གཉིས་དང་མཚུངས། ཁྱེད་ཀྱི་ཤངས་ནི། ད་མཱ་སེག་ལ་ལྟ་བའི་ལི་བ་ནོན་གྱི་སྤིའུ་དང་མཚུངས།

༥ ཁྱེད་ཀྱི་སྐུ་སྟོད་ཀྱི་དབུ་ནི། རི་ཀར་མེལ་དང་མཚུངས། ཁྱེད་ཀྱི་དབུའི་ལྕང་ལོ་ནི་རྒྱ་སྨུག་སྟེ། ལན་བུས་རྒྱལ་པོ་བཀྱིག་པར་བྱ།

༦ ཀྱེ་ཡིད་གྲོགས་མ། དགའ་མགུའི་ཕྱིར་ཁྱེད་ཇི་ལྟར་མཛེས་ཤིང་སྐྱིད་པ་ལགས།

༧ ཁྱེད་ཀྱི་སྐུ་གཟུགས་འདི་ཁ་ཟུར་གྱི་ལྗོན་ཤིང་དང་མཚུངས། ཁྱེད་ཀྱི་ནུ་མ་གཉིས་ནི། རྒུན་འབྲུམ་གྱི་ལག་བུ་དང་མཚུངས།

༨ བདག་ནི་ཁ་ཟུར་ལྗོན་པ་དེའི་ཁར་འཛེགས་ཤིང་། དེའི་ཡལ་འདབ་ལ་འཇུ་བར་བྱ། ཞེས་ངས་སྨྲས། ད་ལྟའང་ཁྱེད་ཀྱི་ནུ་མ་གཉིས་པོ་རྒུན་འབྲུམ་ལག་བུ་ལྟ་བུ་དང་། ཁྱེད་ཀྱི་ཤངས་ཀྱི་དྲི་བསུང་ནི། ཀུ་ཤུ་ལྟ་བུ་ཡོད་པར་ཤོག

༩ ཁྱེད་ཀྱི་ཞལ་རྐན་ནི་ངའི་སེམས་ཀྱི་ཉེ་མོའི་དོན་ལ། ཞིམ་བོ་ཚོར་བའི་རྒུན་ཆང་། གཉིད་ལོག་པ་དག་གི་མཆུ་སྨྲ་བར་འཇུག་མཁན་དང་མཚུངས།

༡༠ ང་ནི་ངའི་སེམས་ཀྱི་ཉེ་མོའི་ཡིན་པས། དེས་ང་ལ་གདུང་བ་བྱེད།

༡༡ ཀྱེ་ངའི་སེམས་ཀྱི་ཉེ་མོ། ཚུར་བྱོན་དང་། ངེད་ཀླུངས་སུ་ཕྱིན་ནས། ཡུལ་ཆུང་རྣམས་ན་བྲང་ས་བྱ།

༡༢ ཡང་སྔ་གསར་ངེད་རྒུན་ཚལ་དག་ཏུ་ཕྱིན་ཏེ། ད་དུང་རྒུན་ཤིང་ལ་སྦལ་མིག་འཐོན་མིན་དང་། དེ་ལ་མེ་ཏོག་ཡས་མིན་དང་། སེ་འབྲུ་ལ་མེ་ཏོག་འབར་མིན་ལྟ་བར་བྱ། དེར་ཁྱེད་ལ་ངའི་གཅེས་པ་གཏང་ངོ་།

༡༣ དུ་དཱ་ཨིམ་གྱི་དྲི་བསུང་འཐུལ་བར་བྱེད། ངས་ཁྱེད་ཕྱིར་བསགས་པའི་རིན་ཐང་ཆེ་བའི་ཤིང་ཏོག་གསར་རྙིང་རྣམས་འོ་སྐོལ་གྱི་སྒོ་འགྲམ་ན་ཡོད་དོ། ཀྱེ་ངའི་སེམས་ཀྱི་ཉེ་མོ༎

༨

ངའི་ཡུམ་གྱི་ནུ་མ་འཇིབས་པའི་མིང་བོ་ཁྱེད་ཡིན་ན་ཅི་མ་རུང་། དེ་ནས་ངས་ཁྱེད་ཕྱི་རོལ་ན་འཕྲད་སྐབས་ཁ་སྐྱེལ་ཞིང་། སུས་ཀྱང་ང་ལ་བརྙས་པར་མི་འགྱུར།

༢ ངས་ཁྱེད་འཁྲིད་དེ། ངའི་མ་ཁང་དུ་གདན་འདྲེན་པར་བྱ། ཁྱེད་ཀྱིས་ང་ལ་ཞལ་ཏ་མ་མཛད་དེ། ངས་རང་གི་སེ་འབྲུའི་རྩི་བཅུད་ལས་ཁྱེད་ལ་དྲི་ཞིམ་གྱི་རྒུན་སྐྱེམ་སྟེར་བར་བྱ།

༣ ཁོང་གི་ཕྱག་གཡོན་མ་ངའི་མགོ་འོག་དང་། ཕྱགས་གཡས་པས་བདག་ལ་འཁྱུད་པར་འགྱུར།

༤ ཀྱེ་ཡེ་རུ་ཤ་ལེམ་གྱི་བུ་མོ་དག ངའི་སེམས་ཀྱི་ཉེ་མོ་དགྱེས་ནས་མ་བཞེངས་པའི་བར་དུ། ཁྱེད་ཚོས་ཁོང་མི་སློང་བ་དང་། མནལ་མི་སད་པའི་དོན་དུ་ངས་ཁྱེད་ཚོ་ལ་མནའ་འགེལ་ལོ༎

༥ འབྲོག་སྟོང་གི་ནང་ནས་རང་གི་སེམས་ཀྱི་ཉེ་མོ་ལ་བསྙེས་ནས། ཚུར་འོང་བ་དེ་སུ་ལགས། ངས་ཁྱེད་ཀུ་ཤུ་ཤིང་གི་ལྐོག་ཏུ་མནལ་སད་པ་ཡིན། དེར་ཁྱེད་ཀྱི་ཡུམ་ལ་ཁྱེད་བལྟམས་ནས། ཁྱེད་མངལ་དུ་ཐོགས་པ་ལ་ཁྱེད་དེ་རུ་འཁྲུངས།

༦ སོར་དུབ་ཕྲ་ལྟར་བདག་ཁྱེད་ཀྱི་སྙིང་དུ་ཆུག ཐེ་མོ་ལྟར་ཕྱག་ངར་ལ་འདོགས་པར་མཛོད། དེ་ཅིའི་ཕྱིར་ཞེ་ན། གདུང་སེམས་ནི་འཆི་བ་ལྟར་སྟོབས་ཤུག་ཆེ་ཞིང་། འཁྲེན་སེམས་ནི་དམྱལ་བ་ལྟར་མཁྲེགས་པོ་ཡིན། དེའི་མེ་རླབས་ནི་མེའི་མེ་ལྕེ་དང་། ཡ་ཧོ་ཝཱའི་མེ་ལྕེ་དང་འདྲ།

༧ ཆུ་མང་པོས་ཀྱང་གདུང་སེམས་སེལ་མི་ནུས། ཆུ་རུད་རྣམས་ཀྱིས་ཀྱང་དེ་སྣུབ་མི་ནུས་ཏེ། ཇི་སྟེ་མི་སུས་ཀྱང་གདུང་སེམས་ཀྱི་དོན་དུ་རང་གི་ཁྱིམ་གྱི་ནོར་རྫས་ཡོད་དོ་ཅོག སྦྱིན་ན། དེ་ནི་རབ་ཏུ་ཁྱད་དུ་སོད་རུང་བའི་གནས་སོ༎

༨ ད་དུང་ངེད་ལ་ནུ་མ་མེད་པའི་སྲིང་མོ་ཞིག་ཡོད། ང་ཚོའི་སྲིང་མོའི་དོན་དུ་གཏམ་འབྱུང་བའི་ཉིན་མོར་ཅི་བྱ།

༩ ཇི་སྟེ་མོ་ནི་ལྕགས་རི་ཞིག་ཡིན་ན། ངེད་ཀྱིས་ཡོའི་ཐོག་ཏུ་དངུལ་གྱི་ཕོ་བྲང་རྩིག་པར་བྱ། ཡང་ཇི་སྟེ་མོ་ནི་སྒོ་ཞིག་ཡིན་ན། ངེད་ཀྱིས་མོ་འགྱམ་ཤིང་གི་སྤང་ལེབ་ཀྱིས་བཙན་པོར་བྱ།

༡༠ ང་ནི་ལྕགས་རི་ཞིག་སྟེ། ངའི་ནུ་མ་ནི་སྤེའུ་དང་མཚུངས། བདག་ཁོང་གི་སྤྱན་དྲུང་དུ་བདེ་བ་ཐོབ་པ་ལྟ་བུ་མཆིས་པ་ཡིན།

༡༡ ཤ་ལོ་མོ་ལ་བ་ཨཱལ་ཧ་མོན་ན་རྒུན་ཚལ་ཞིག་ཡོད་དེ། ཁོང་གིས་རྒུན་ཚལ་དེ་ཚས་མཁན་དག་ལ་བཏད་པ་དང་། དེ་དག་གི་ནང་ནས་རེ་རེས་ཤིང་ཐོག་གི་དོན་དུ་ཊམ་ཀ་སྟོང་ཕྲག་གཅིག་རེ་འཁྱེར་འོང་དགོས་ཡོད་པ་ཡིན།

༡༢ ངའི་རྒུན་ཚལ་དེ་ངའི་མདུན་ན་ཡོད། ཀྱེ་ཤ་ལོ་མོ། ཁྱེད་ཀྱིས་སྟོང་ཕྲག་གཅིག་དང་། དེའི་ཤིང་ཐོག་བསྲུང་མཁན་རེ་ཡིས་ཉིས་བརྒྱ་ཉིས་བརྒྱ་ལེན་པར་མཛོད་ཅིག

༡༣ ཀྱེ་སྐྱེད་ཚལ་རྣམས་ན་བཞུགས་པ་ཁྱེད། ཟླ་གྲོགས་ཀྱིས་ཁྱེད་ཀྱི་གསུང་སྐད་ཐོས་པས། བདག་ལའང་ཐོས་སུ་ཆུག་དང་།

༡༤ ཀྱེ་ངའི་ཡིད་གྲོགས། བལ་སམ་གྱི་རི་བོ་རྣམས་ན་ཡོད་པའི་དགོ་བ་དང་། ཤ་བའི་ར་གུ་ལྟ་བུར་ཁྱེད་མྱུར་པོ་མཛོད་ཅིག། ༎

ལུང་སྟོན་པ་ཡེ་ཤ་ཡཱའི་མདོ།

༡

ཨ་མོས་ཀྱི་བུ་ཡེ་ཤ་ཡཱས་ཡ་ཧུ་དཱའི་རྒྱལ་པོ་ཨུ་ཟི་ཡཱ་དང་། ཡོ་ཐམ་དང་། ཨ་ཧས་དང་། ཧིས་ཀི་ཡཱ་བཞིའི་རིང་དུ་ཡ་ཧུ་དཱ་དང་། ཡེ་རུ་ཤ་ལེམ་གྱི་སྐོར་དུ་མཐོང་བར་གྱུར་པའི་གཟིགས་སྣང་ནི།

༢ ཀྱེ་ནམ་མཁའ་རྣམས། ཚུར་ལ་གསན། ཀྱེ་ས་གཞི། རྣ་བ་ཐུད་ཅིག དེ་ཅིའི་ཕྱིར་ཞེ་ན། ཡ་ཧོ་ཝཱས་འདི་སྐད་གསུང་བྱུང་། ངས་ཕྲུ་གུ་རྣམས་བསྲལ་ནས་བསྐྱངས་པ་ལས། དེ་དག་གིས་ང་ལ་ངོ་ལོག་བྱས།

༣ གླང་གིས་རང་གི་བདག་པོ་ངོ་ཤེས། བོང་བུས་རང་གི་ཡོན་བདག་གི་བྲེས་ཀྱུ་ཤེས་རུང་། ཨིས་ར་ཨེལ་གྱིས་དེ་ཙམ་མི་ཤེས། ངའི་འབངས་རྣམས་ཀྱིས་བསམ་བློ་ཅིའང་མི་གཏོང་ངོ་།

༤ ཀྱི་ཧུད། ཀྱེ་ཉེས་སྡིག་ཅན་གྱི་མི་རིགས། སྡིག་པའི་ཁལ་དང་ལྡན་པའི་མི་བརྒྱུད། མཚམས་མེད་པ་སྤྱོད་པའི་བརྒྱུད། བསྟན་བཤིག་གི་བུ་རྣམས། འདི་རྣམས་ཀྱིས་ཡ་ཧོ་ཝཱ་སྤངས། ཨིས་ར་ཨེལ་གྱི་དམ་པ་དེ་ཉིད་ལ་སྨད་དེ། ཡོངས་སུ་འཁྱར་བར་གྱུར་ཏོ༎

༥ སླར་ཁྱོད་ལ་རྡེག་པ་ཅི་མྱོང་བར་འགྱུར། ཁྱོད་མང་དུ་ཁ་ལོ་གྱོང་པོ་བྱེད། མགོ་ན་ཞིང་། སྙིང་ཡོངས་སུ་འཁམས་པར་འགྱུར།

༦ རྐང་མཐིལ་ནས་སྤྱི་བོའི་བར་དུ་ནད་མེད་པའི་གནས་གང་ནའང་མེད་པར། རྨ་དང་། འགྲམ་དང་། རྨ་ཁ་རུལ་བ་དང་ལྡན་གྱིས། དེ་རྣམས་མ་བཙིར་མ་བསྡམས་པར་བཞག་སྟེ། སྣུམ་གྱིས་ཀྱང་འབོལ་མོ་མ་བྱས་སོ།

༧ ཁྱོད་ཀྱི་ཡུལ་སྟོངས། གྲོང་ཁྱེར་རྣམས་མེས་བསྲེགས། འཁྱམ་པོས་ཁྱོད་ཅག་གི་མདུན་དུ་ཁྱོད་ཀྱི་ཡུལ་ཟ་ཞིང་། མི་ཡན་གྱིས་བཤིག་པ་ལྟ་བུར་སྟོངས་ནས་འདུག

༨ ཙི་ཨོན་གྱི་བུ་མོ་ནི་རྒུན་ཚལ་གྱི་ནང་དུ་ཡོད་པའི་སྤྱིལ་པོ་དང་། ཟ་གོན་གྱི་ཚལ་ན་ཡོད་པའི་དབྱར་ས་དང་། དམག་གིས་མཐའ་བསྐོར་བའི་གྲོང་ཁྱེར་དང་འདྲ་བར་ལུས་ནས་འདུག

༩ ངེས་མེད་དུ་དཔུང་ཆེན་གྱི་ཡ་ཧོ་ཝཱས་ངེད་ཀྱི་ལྷག་མ་ཅུང་ཟད་ཅིག་བཞག་པར་མ་མཛད་ན། དེ་ནས་ངེད་སོ་དོམ་ལྟ་བུ་དང་། གོ་མོ་རཱ་དང་འདྲ་བར་གྱུར་པ་ཡིན།

༡༠ ཀྱེ་སོ་དོམ་གྱི་ཇོ་བོ་དག ཡ་ཧོ་ཝཱའི་བཀའ་ལ་ཉོན་ཞིག ཀྱེ་གོ་མོ་རཱ་པ་རྣམས། ངེད་ཅག་གི་དཀོན་མཆོག་གི་བཀའ་ཁྲིམས་ལ་རྣ་བ་ཐོད་ཅིག

༡༡ ཡ་ཧོ་ཝཱས་འདི་སྐད་དུ། ཁྱོད་ཅག་གི་མཆོད་པ་རྒྱ་ཆེ་བ་དང་ང་ལ་དོན་ཅི་ཡོད། བདག་ནི་ལུག་ཐུག་གི་སྦྱིན་སྲེག་དང་། སོས་ལུག་གི་ཚིལ་གྱིས་ཚིམ་སྟེ། གླང་ངམ། ལུ་གུ་འམ། ར་ཐུག་གི་ཁྲག་ལ་བདག་མི་དགའོ།

༡༢ ཁྱོད་ཅག་ངའི་སྤྱན་སྔར་རང་གི་ལུས་སྟོན་དུ་འོང་དུས་སུ། ངའི་ཁྱམས་རྣམས་ལ་རྡོག་པ་རྒྱབ་པ་སུས་ཁྱོད་ལས་འཚོལ།

༡༣ ད་ཕྱིན་ཆད་མཆོད་པ་ཟོལ་ཟོག་ཅན་མ་ཕུལ་ཞིག བདུག་སྤོས་ལ་བདག་ཡི་ག་ལོག ཟླ་ཚེས་དང་། ཤབ་བཱད་དང་། འཛོམ་རང་རྣམས་ལ་ཡང་བདག་བསུན་ནོ། དུས་ཆེན་རང་ཡང་ཆོས་མ་ཡིན་པའོ།

༡༤ ཁྱོད་ཅག་གི་ཟླ་ཚེས་རྣམས་དང་། དུས་ཆེན་རྣམས་ལ་བདག་གི་ཐུགས་ཀྱིས་སྡང་ངོ་། དེ་དག་ནི་ང་ལ་ཁལ་ཡིན་པས། དེ་དག་ཁུར་དུ་བདག་ཡི་བསུན་ནོ།

༡༥ ཁྱོད་ཅག་གིས་ལག་པ་འདིང་དུས། ངས་ཉིད་ཀྱི་སྤྱན་འགེབས་པར་བྱའོ། འོ་ན། ཁྱོད་ཀྱིས་སྨོན་ལམ་མང་པོ་འདེབས་དུས་ངས་གསན་པར་མི་བྱའོ། ཁྱོད་ཅག་གི་ལག་པ་ནི་མིའི་ཁྲག་གིས་གང་བས་སོ།

༡༦ རང་ཁྲུས་ནས་གཙང་སྦྲ་བྱོས། རང་གི་སྤྱོད་པ་ངན་པ་རྣམས་ངའི་སྤྱན་སྔ་ནས་ཕར་ཁྱེར། སྤྱོད་པ་ངན་པ་སྤོང་ཞིག

༡༧ སྤྱོད་པ་བཟང་པོ་སློབས་ཤིག ཁྲིམས་དྲང་པོ་ལ་སྙེགས་ཤིག སྡུག་ཕོངས་མནན་པ་དག་སྐྱོབ་ཅིག དྭ་ཕྲུག་ལ་གཤགས་དང་། མོ་རང་མོ་ལ་རོགས་རམ་གྱིས་ཤིག

༡༨ ད་ཚུར་ཤོག་ལ། ངེད་ལྷན་ཅིག་ཏུ་ཚོགས་ནས་བརྟག་དཔྱད་བྱའོ། ཞེས་ཡ་ཧོ་ཝཱས་གསུང་ངོ་། ཁྱོད་ཀྱི་སྡིག་པ་རྣམས་མཚལ་ཁ་འདྲ་ཡོད་རུང་། ཁ་བ་ལྟར་དཀར་པོར་འགྱུར་འོང་། དེ་རྣམས་ནི་རྒྱ་སྨུག་ལྟར་དམར་པོ་ཡོད་རུང་། བལ་འདྲ་འགྱུར་བར་འགྱུར།

༡༩ གལ་ཏེ་ཁྱོད་འཐད་དེ་བཀའ་ལ་ཉན་ན། ཡུལ་གྱི་ལོ་ཐོག་བཟང་པོ་དེ་ཟ་བར་འགྱུར།

༢༠ ངེས་མེད་དུ་མ་ཉན་པར་ངོ་ལོག་བྱེད་ན། རལ་གྲིའི་གཟན་དུ་འགྱུར་བར་འགྱུར་རོ། དེ་ཅིའི་ཕྱིར་ཞེ་ན། ཡ་ཧོ་ཝཱ་ཉིད་ཀྱི་ཞལ་ལས་གསུངས་པའི་ཕྱིར་རོ༎

༢༡ གཙང་བའི་གྲོང་ཁྱེར་དེ་སྨད་འཚོང་མར་ཇི་ལྟར་འགྱུར་ལ་སོང་། སྔར་དེ་ན་ཁྲིམས་དྲང་པོས་གང་སྟེ། དྲང་བ་ཉིད་ཀྱི་གནས་ཚང་ཞིག་ལགས་རུང་། ད་ནི་མི་བསད་རྣམས་གནས།

༢༢ ཁྱོད་ཀྱི་རྒུན་སྐྱེམ་ལ་ཆུ་འདྲེས། ཁྱོད་ཀྱི་དངུལ་དྲི་རྒོད་དུ་གྱུར་ཏེ།

༢༣ ཁྱོད་ཀྱི་དཔོན་པོ་དག་གཉའ་རེངས་ཅན་དང་རྐུན་པོའི་གྲོགས་པོ་སྟེ། དེ་ཡིས་ཕག་སུག་ལ་ཆགས་ཤིང་རྔན་པར་རྔམ། དྭ་ཕྲུག་རྣམས་ལ་གཤགས་མི་སྟེར། མོ་རང་མོའི་རྒྱུ་རྐྱེན་ཡང་དེ་དག་དྲུང་དུ་མི་སླེབ།

༢༤ དེའི་སླད་དུ་ཨིས་ར་ཨེལ་གྱི་མཐུ་ལྡན་གྱི་དཔུང་ཆེན་གྱི་ཡ་ཧོ་ཝཱ་གཙོ་བོས་འདི་སྐད་དུ། འོ། ངས་རང་གི་ཕ་རོལ་པ་རྣམས་མེད་པར་བྱས་ནས་ཐུགས་དལ་འོང་། རང་གི་དགྲ་ལས་དགྲ་ལན་རྩོད་པར་བྱ།

༢༥ ཡང་ངས་ཁྱོད་ཀྱི་ཁར་ཕྱག་བསྒྱུར་ནས། རྒྱ་ཚས་གཡའ་གཅོད་པ་ལྟར་དུ་ཁྱོད་ཀྱི་དྲི་རྒོད་ཁྲུས་ཏེ། ཁྱོད་ནང་ཡོད་པའི་ལྷད་འདོན་པར་བྱའོ།

༢༦ ཡང་ངས་ཁྱོད་ཀྱི་ཁྲིམས་དཔོན་རྣམས་སྔར་ལུགས་དང་། ཁྱོད་ཀྱི་གྲོས་མི་དག་སྔར་ལམ་དུ་སོར་འཛུད་པར་བྱའོ། དེའི་འོག་ཏུ་ཁྱོད་ལ་དྲང་བ་ཉིད་ཀྱི་ཡུལ་དང་། གཙང་བའི་གྲོང་ཁྱེར་ཟེར་བར་འགྱུར།

༢༧ ཙི་ཨོན་ནི་བཀའ་ཁྲིམས་ཀྱི་ངང་ནས་སྒྲོལ་ཞིང་། སེམས་བསྒྱུར་པ་དག་དྲང་བ་ཉིད་ཀྱི་སྒོ་ནས་ཐར་བར་འགྱུར་རོ།

༢༨ འོན་ཀྱང་སྡིག་ཅན་དང་ངན་པར་སྤྱོད་པ་ཐམས་ཅད་ལྷན་ཅིག་ཏུ་མེད་པར་འགྱུར། ཡ་ཧོ་ཝཱ་སྤངས་པ་དག་ནུབ་པར་འགྱུར་རོ།

༢༩ གང་ལ་ཞེ་ན། ཁྱོད་ཀྱིས་འདོད་པའི་བེ་ཤིང་རྣམས་ཀྱིས་སྐྱེང་ཞིང་། ཁྱོད་ཀྱིས་འདམས་པའི་ཚལ་རྣམས་ཀྱིས་ངོ་ཚ་བར་འགྱུར།

༣༠ ཡང་ཁྱོད་ནི་ལོ་མ་རྙིད་པའི་བེ་ཤིང་དང་། ཆུ་ཆད་པའི་ཚལ་ལྟ་བུར་འགྱུར་བར་འགྱུར།

༣༡ དཔའ་བོ་ནི་སྤྲ་བ་དང་། དེའི་བཟོ་ལས་མེ་སྟག་ལྟ་བུར་གྱུར་ཏེ། གཉིས་པོ་ལྷན་ཅིག་ཏུ་འཚིག་པར་འགྱུར་གྱི། སུས་ཀྱང་དེ་དག་གི་མེ་གསོད་པར་མི་འགྱུར་རོ༎

༢

ཨ་མོས་ཀྱི་བུ་ཡེ་ཤ་ཡཱས་ཡ་ཧུ་དཱ་དང་ཡེ་རུ་ཤ་ལེམ་གྱི་ཆེད་དུ་མཐོང་བའི་བཀའི་གཏམ་ནི།

༢ མཐའ་མའི་ཉིན་མོ་རྣམས་སུ་འབྱུང་རྒྱུ་ནི། ཡ་ཧོ་ཝཱའི་ཕོ་བྲང་གི་རི་བོ་དེ་ནི། གཞན་རི་བོ་རྣམས་ཀྱི་རྩེ་མོར་འཇོག་ཅིང་། རི་ཕྲན་དག་ལས་ཡར་འདེགས་པར་འགྱུར་བ་དང་། མི་བརྒྱུད་ཐམས་ཅད་དེའི་ཕྱོགས་སུ་ཆས་པར་བྱའོ།

༣ མི་མང་པོ་འགྲོ་ཞིང་འདི་སྐད་དུ། ཤོག་ལ། ངེད་ཅག་ཡ་ཧོ་ཝཱའི་རི་བོར། ཡ་ཀོབ་ཀྱི་དཀོན་མཆོག་གི་ཕོ་བྲང་ལ་ཡར་འདོང་བར་བྱ། ཁོང་གིས་ངེད་ཅག་ལ་ཉིད་ཀྱི་གཤེགས་ལམ་རྣམས་སྟོན་པར་མཛད་པར་འགྱུར། ངེད་ཀྱང་ཁོང་གི་གཤེགས་ལམ་ནང་འགྲུལ་བར་བྱའོ། དེ་ཅིའི་ཕྱིར་ཞེ་ན། ཙི་ཨོན་གྱི་ནང་ནས་བཀའ་རྒྱ་དང་། ཡེ་རུ་ཤ་ལེམ་གྱི་ནང་ནས་ཡ་ཧོ་ཝཱའི་བཀའ་འབྱོན་པར་འགྱུར་རོ།

༤ ཡང་ཁོང་གིས་མི་བརྒྱུད་དག་གི་བར་ན་ཞལ་ཆེ་གཅད་དེ། མི་སྡེ་དུ་མ་ལ་བཀའ་བཀྱོན་མཛད་པར་འགྱུར་རོ། ཡང་དེ་དག་གིས་རང་གི་རལ་གྲི་རྣམས་བཤིག་སྟེ་རྨོ་ལྕགས་དང་། མདུང་རྣམས་ལ་ཟོར་བ་བཟོ་བར་འགྱུར། དེ་ནས་མི་བརྒྱུད་སུས་ཀྱང་གཞན་མི་བརྒྱུད་ལ་རལ་གྲི་གདེང་བར་མི་འགྱུར། དམག་ཀྱང་སྦྱོང་བར་མི་འགྱུར་རོ༎

༥ ཀྱེ་ཡ་ཀོབ་ཀྱི་བུ་བརྒྱུད་ཚུར་ཤོག་དང་། ང་ཚོ་ཡ་ཧོ་ཝཱའི་འོད་ཀྱི་ནང་ན་འགྲུལ་བར་བྱའོ༎

༦ ཁྱེད་ཀྱིས་རང་གི་མི་ཡིན་པའི་ཡ་ཀོབ་ཀྱི་བརྒྱུད་པ་རྣམས་དོར་བར་བྱས་པའི་རྐྱེན་ནི། དེ་དག་ཤར་ཕྱོགས་པས་གང་སྟེ། ཕེ་ལེ་ཤེད་པ་ལྟར་མཚན་མཁན་ལགས། རྒྱལ་ཁམས་པའི་བུ་རྣམས་དང་ལག་ཆད་བྱེད།

༧ དེ་དག་གི་ཡུལ་ནི་གསེར་དངུལ་གྱིས་གང་སྟེ། ནོར་ཡང་ཟིན་རྒྱུ་མེད། དེའི་ཡུལ་ནི་རྟས་གང་ཞིང་། ཤིང་རྟ་ཡང་གྲངས་མེད་འདུག

༨ དེ་དག་གི་ཡུལ་སྐུ་འདྲས་ཀྱང་གང་སྟེ། རང་གི་ལག་པས་བཅོས་པའི་བཟོ་དང་། རང་གི་མཛུབ་བུས་བཅོས་པ་ལ་ཕྱག་འཚལ་བར་བྱེད།

༩ ཡང་མི་ཆུང་བས་ཕྱག་འཚལ་ཞིང་། མི་ཆེན་པོས་ཀྱང་གུས་པ་བྱེད་པས་ན། དེ་དག་ལ་ཐུགས་བཟོད་མ་མཛད།

༡༠ ཡ་ཧོ་ཝཱའི་འཇིགས་པ་དང་། ཁོང་གི་དཔལ་གྱི་གཟི་བརྗིད་ཀྱི་ཕྱིར་དུ། རི་འོག་ཏུ་འཛུལ་ལ། ཐལ་ཁྲོད་ཡིབ་པར་བྱོས།

༡༡ མིག་རྩ་ཆེ་བ་རྣམས་ཕབ་སྟེ། མིའི་ང་རྒྱལ་ཉམས་པར་བྱས་ཏེ། ཡ་ཧོ་ཝཱ་གཅིག་འབའ་ཞིག་ཉིན་མོ་དེར་འཕགས་པར་འགྱུར་བར་འགྱུར་རོ༎

༡༢ དེ་ཅིའི་ཕྱིར་ཞེ་ན། དཔུང་ཆེན་གྱི་ཡ་ཧོ་ཝཱའི་ཉིན་མོ་དེ་ནི་ང་རྒྱལ་ཅན་དང་། རང་མཐོང་ཅན་དང་། དྲེགས་པ་ཅན་རེ་རེའི་སྟེང་དུ་བབས་ནས་རྡུལ་དུ་རློག་པར་འགྱུར།

༡༣ ཡང་ལི་བ་ནོན་གྱི་འགྱམ་ཤིང་འཕགས་ཤིང་མཐོ་བ་ཀུན་གྱི་ཐོག་ཏུ་དང་། བཱ་ཤན་གྱི་བེ་ཤིང་ཐམས་ཅད་ཀྱི་སྟེང་དུ་དང་།

༡༤ རི་མཐོ་མཐོ་ཚང་མའི་སྟེང་དུ་དང་། སྒང་མཐོན་པོ་ཐམས་ཅད་ཀྱི་སྟེང་དུ་དང་།

༡༥ རྫོང་མཐོ་མཐོ་རེ་རེའི་སྟེང་དུ་དང་། ར་བའི་ལྕགས་རི་རེ་རེའི་སྟེང་དུ་དང་།

༡༦ ཐར་ཤིས་ཀྱི་གྲུ་གཟིངས་ཐམས་ཅད་ཀྱི་སྟེང་དུ་དང་། དོན་དུ་ཡིད་མགུ་བའི་བྱུས་ཐམས་ཅད་ཀྱི་སྟེང་དུ་འབབ་པར་འགྱུར་ཞིང་།

༡༧ མིའི་ང་རྒྱལ་བཅག་སྟེ། མི་རྣམས་ཀྱི་རང་མཐོང་དེ་ཕབ་ནས། ཡ་ཧོ་ཝཱ་གཅིག་འབའ་ཞིག་ཉིན་མོ་དེར་འཕགས་པར་འགྱུར་རོ།

༡༨ དེ་ནས་སྐུ་འདྲ་ནི་རྩ་བ་ནས་མེད་པར་འགྱུར།

༡༩ ཡ་ཧོ་ཝཱས་ས་ཆེན་དྲག་ཏུ་གཡོ་བར་བཞེང་བའི་ཚེ་ན། ཁོང་གི་འཇིགས་པ་དང་དཔལ་གྱི་གཟི་བརྗིད་ཀྱི་རྐྱེན་གྱིས། དེ་རྣམས་བྲག་ཕུག་དང་། སའི་ཁུང་རྣམས་སུ་འཛུལ་བར་བྱའོ།

༢༠ ཡ་ཧོ་ཝཱས་ས་གཞི་དྲག་ཏུ་གཡོ་བར་བཞེང་བའི་ཚེ་ན། ཁོང་གི་འཇིགས་པ་དང་དཔལ་གྱི་གཟི་བརྗིད་ཀྱི་རྐྱེན་གྱིས།

༢༡ ཉིན་མོ་དེར་མི་རྣམས་བྲག་སྲུབ་དང་བྱ་སྐྱིབས་ཀྱི་ནང་དུ་ཞུགས་པའི་སླད་དུ། རྫ་བྲ་དང་ཕ་ཝང་གི་མདུན་དུ་རིམ་གྲོ་བྱེད་དུ་བཟོས་པའི་དངུལ་སྐུ་དང་གསེར་སྐུ་དག་དབྱུག་པར་འགྱུར་རོ༎

༢༢ དེ་བས་ན་སྣ་ཁུང་ནང་དབུགས་ཡོད་པའི་མི་ལས་བྱོལ་ཞིག དེ་ལ་འཁྱུད་ཅི་ཞིག་ཡོད༎

༣

དེ་བས་ན་ལྟོས་ཤིག དཔུང་ཆེན་གྱི་ཡ་ཧོ་ཝཱ་གཙོ་བོས་ཡེ་རུ་ཤ་ལེམ་དང་ཡ་ཧུ་དཱ་གཉིས་ཀྱི་ནང་ནས་གཏེ་དང་གཏད་སོ། བག་ལེབ་ཀྱི་གཏེ་ཐམས་ཅད་དང་ཆུའི་གཏད་སོ་ཐམས་ཅད་དང་།

༢ མི་དཔའ་བོ་དང་། དམག་རྩལ་ཅན་དང་། ཁྲིམས་དཔོན་དང་། ལུང་སྟོན་པ་དང་། མངོན་བཤེས་པ་དང་། རྒན་པོ་དང་།

༣ ལྔ་བཅུ་དཔོན་དང་། མི་ཞེ་ས་ཅན་དང་། གྲོས་དཔོན་དང་། འཁྲུལ་པ་རྩལ་ཅན་དང་། ངན་སྔགས་ནང་མཁས་པ་དང་བཅས་སུ་དབྱུང་བོ།

༤ ཡང་ངས་དེ་དག་གི་དཔོན་པོར་བྱིས་པ་རྣམས་བསྐོ་བ་དང་། བུ་ཆུང་ཚོས་དེ་དག་ལ་སྲིད་བྱའོ།

༥ ཡང་མིའི་ནང་ནས་རེ་རེ་ཡིས་གཞན་དང་། རེ་ཡིས་རང་གི་ཁྱིམ་མཚེས་པ་ནོན་པར་འགྱུར། གཞོན་པས་རྒན་རབས་དང་། མ་རབས་ཀྱིས་ཡ་རབས་ལ་སྤྱོམ་པར་འགྱུར།

༦ དེའི་ཚེ་མི་ཞིག་གིས་རང་གི་ཕ་སྤད་ཀྱི་སྤུན་ལ་འཇུས་ནས། ཁྱེད་ལ་གོས་ཡོད་པས། ངེད་ཅག་གི་དཔོན་པོར་གྱུར་ཏེ། སྟོངས་པ་འདི་ཁྱེད་ཀྱིས་མངའ་བར་གྱུར་ཅིག་ཅེས་ཞུའི།

༧ ཉིན་མོ་དེར་དེས་མནའ་སྐྱེལ་ཞིང་། ངའི་ཁྱིམ་ན་བག་ལེབ་ཀྱང་མེད། གོས་ཀྱང་མེད་པའི་ཕྱིར། བདག་གསོ་བྱེད་དུ་འགྱུར་མི་རུང་། བདག་མི་རྣམས་ཀྱི་དཔོན་པོར་མ་ཆུག་ཅིག་ཅེས་ཟེར་བར་འགྱུར།

༨ དེ་ཅིའི་ཕྱིར་ཞེ་ན། ཡ་ཧོ་ཝཱའི་དཔལ་ལྡན་གྱི་སྤྱན་དེ་ལ་ཐུགས་ཁྲོ་དཀྲུག་ཏུ་ཁོང་ལ་རྒོལ་བའི་ལྕེ་དང་སྤྱོད་པ་ཡོད་པས་ན། ཡེ་རུ་ཤ་ལེམ་ནི་བཞིག་སྟེ། ཡ་ཧུ་དཱ་ནི་བརྡིབས་སོ།

༩ དེ་དག་གི་ངོ་གདོང་གིས་དེ་དག་ལ་དཔང་བྱེད། སོ་དོམ་ལྟར་རང་གི་ཉེས་སྡིག་མངོན་པར་བྱེད་ཅིང་མི་སྦེད། དེ་དག་གི་སེམས་ལ་བཀྲ་མི་ཤིས། དེ་ཅིའི་ཕྱིར་ཞེ་ན། དེ་དག་གིས་རང་ལ་བཀྲ་མི་ཤིས་པ་འདྲེན་པར་བྱེད་པའི་ཕྱིར་རོ༎

༡༠ འོན་ཆོས་དྲང་པོ་དག་རང་གི་ལས་ཀྱི་འབྲས་བུ་ཟ་ཞིང་། བདེ་བར་འགྱུར་འོང་ཞེས་སྦྲོན་ཞིག

༡༡ མི་ངན་པ་ལ་བཀྲ་མི་ཤིས་པར་ངན་པ་འབབ་འོང་། དེ་ཅིའི་ཕྱིར་ཞེ་ན། རང་གི་ལག་པས་འབད་པ་དེ་རྙེད་འོང་བའི་ཕྱིར་རོ།

༡༢ ངའི་མི་བརྒྱུད་ལ་ནི། ཕྲུ་གུས་རྔན་ཆེན་བྱེད་ཅིང་། བུད་མེད་རྣམས་ཀྱིས་ཀྱང་སྲིད་བྱེད། ཀྱེ་ངའི་མི་བརྒྱུད། ཁྱོད་ཀྱི་ལམ་སྣ་པས་ཁྱོད་ལོག་པར་དུ་འདྲེན། ཁྱོད་ཀྱི་རྒྱུ་ལམ་རྣམས་ཀྱི་ཤུལ་ལམ་འཇིག་པར་བྱེད་དོ༎

༡༣ ཡ་ཧོ་ཝཱ་ཁུང་སྐྱེལ་དུ་ཀྱེར་བཞེངས་ཏེ། མི་སྡེ་འདིའི་ཞལ་ཆེ་གཅོད་དུ་ཡར་བཞེངས་ཏེ་མཆིས།

༡༤ ཡ་ཧོ་ཝཱ་ཉིད་ཀྱི་མི་སྡེའི་རྒན་པོ་དང་། དཔོན་པོ་དག་གི་ཞལ་ཆེ་གཅོད་དུ་འབྱོན་འོང་། ཅི་ལ་ཞེ་ན། ཁྱོད་ཚོས་རྒུན་ཚལ་ཟོས་ཏེ། ཁྱོད་ཅག་གི་ཁྱིམ་རྣམས་ནང་དབུལ་ཕོངས་ལས་བཅོམས་པའི་ནོར་འདུག

༡༥ ཁྱོད་ཅག་གིས་ངའི་མི་བརྒྱུད་ལ་བརྡུང་ཞིང་། མི་དབུལ་པོའི་མགོ་རྫི་བའི་དོན་ཅི་ཡིན། ཞེས་དཔུང་ཆེན་གྱི་ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༦ སླར་ཡང་ཡ་ཧོ་ཝཱས་འདི་སྐད་དུ། ཙི་ཨོན་གྱི་བུ་མོ་རྣམས་ཁེངས་དྲེགས་ཅན་དང་། མཇིང་པ་ཀྲོང་ཀྲོང་བྱེད། སླུ་བའི་མིག་དང་ལྡན་ཏེ་འགྲུལ། བྱ་རྒྱུ་བྱེད་རྒྱུའི་ངང་ནས་འགྲུལ་ཞིང་། རྐང་པས་ཤིལ་ཤིལ་ཁྲོལ་ཁྲོལ་བྱེད་དོ།

༡༧ དེའི་ཕྱིར་དུ། གཙོ་བོས་ཙི་ཨོན་གྱི་བུ་མོ་རྣམས་ཀྱི་སྤྱི་བོར་བ་ཤང་གདོན་ཞིང་། ཡ་ཧོ་ཝཱས་དེ་དག་གི་གསང་བའི་གནས་ཀྱི་ཁེབས་འཐེན་པར་བྱ།

༡༨ ཉིན་དེར་དེ་དག་གི་ཤིལ་ཤིལ་བྱེད་པའི་རྐང་གདུབ་དང་། སྐྲ་བཀྱིག་དང་། ཟླ་བ་དང་།

༡༩ རྣ་ལོང་དང་། ལག་གདུབ་དང་། གདོང་ཁེབས་དང་།

༢༠ ཞྭ་མོ་དང་། རྐང་རྒྱན་དང་། སྐ་རགས་དང་། དྲི་བཟང་གི་བུམ་པ་དང་། སྲུང་བ་དང་།

༢༡ སོར་གདུབ་དང་། སྣ་ལོང་དང་།

༢༢ གཟབ་གོས་དང་། བླ་གོས་དང་། གཟན་གོས་དང་། ལག་སྣོད་དང་།

༢༣ མེ་ལོང་དང་། ཀ་ཤི་ཀ་དང་། ཐོད་དང་། སྤྱི་ཐེར་དང་། གདོང་ཁེབས་སྲབ་པོ་དང་བཅས་སུ་ཡ་ཧོ་ཝཱས་འཁྱེར་བར་འགྱུར།

༢༤ དེ་ནས་དྲི་བསུང་གི་ཚབ་ཏུ་རུལ་དྲི་དང་། སྐ་རག་གི་ཚབ་ཏུ་ཐག་པ་དང་། སྐྲ་ལོའི་ཚབ་ཏུ་ཕད་སྣམ་ནག་པོ་དང་། སྟོད་ཐུང་གི་ཚབ་ཏུ་རྩྭ་ཕད་གྱོན་པ་དང་། བྱད་ལེགས་པའི་ཚབ་མེ་ཏིལ་རྒྱབ་པ་འབྱུང་བར་འགྱུར།

༢༥ ཁྱོད་ཀྱི་རྩལ་པ་རྣམས་རལ་གྲི་དང་། དཔའ་བོ་རྣམས་འཐབ་མོའི་ནང་དུ་འགྱེལ་བར་འགྱུར།

༢༦ དེ་ནས་རྒྱ་སྒོས་ཆོ་ངེས་དང་མྱ་ངན་བྱ་ཞིང་། མོ་སྟོངས་ནས་ཐལ་ཁྲོད་དུ་སྡོད་པར་འགྱུར་རོ༎

༤

ཞག་དེར་བུད་མེད་བདུན་གྱིས་སྐྱེས་པ་གཅིག་ལ་འཇུས་ཏེ་དེ་ལ། ངེད་ཅག་རང་གི་ཁ་ཟས་ཟ་ཞིང་གོས་ཀྱང་གྱོན་པར་བྱའི། ངེད་ཚོའི་ངོ་ཚ་མེད་པར་འགྱུར་བའི་དོན་དུ། ཁྱེད་ཀྱི་མིང་ངེད་ལ་འཁུར་དུ་ཆུག་ཅིག ཅེས་ཞུ་བར་འགྱུར།

༢ ཉིན་མོ་དེར་ཡ་ཧོ་ཝཱའི་ལྕུག་གསར་དེ་མཚར་ལ་དཔལ་དང་ལྡན་ཏེ། ཨིས་ར་ཨེལ་ལས་ཐར་ཞིང་ལུས་པ་དག་གི་ཕྱིར། ས་གཞིའི་འབྲས་བུ་རྒྱུ་དག་དང་སྡུག་པར་འགྱུར་བར་འགྱུར།

༣ དེ་ནས་ཙི་ཨོན་གྱི་ནང་ན་ལུས་ཡོད་པའམ། ཡེ་རུ་ཤ་ལེམ་གྱི་ལྷག་མ་ཐམས་ཅད་དམ། ཡེ་རུ་ཤ་ལེམ་གྱི་གསོན་པོ་དག་གི་ནང་དུ་མིང་ཆུད་ཚད། དམ་པ་ལགས་ཅེས་བརྗོད་པར་བྱའོ།

༤ ཡ་ཧོ་ཝཱས་ཙི་ཨོན་གྱི་བུ་མོའི་དྲི་མ་ཁྲུས་ཏེ། ཡེ་རུ་ཤ་ལེམ་གྱི་དཀྱིལ་ནས་ཁྲག་དེ་ནི་ཞལ་ཆེ་དྲང་པོའི་ཐུགས་ཉིད་དང་། འབར་བའི་ཐུགས་ཉིད་ཀྱི་སྒོ་ནས་སྦྱོང་བའི་ཚེ་ན།

༥ ཡ་ཧོ་ཝཱས་སླར་ཡང་རི་བོ་ཙི་ཨོན་གྱི་གནས་རེ་རེ་དང་། དེའི་མདུན་མ་རྣམས་ཀྱི་སྟེང་ན་ཉིན་མོར་སྤྲིན་དང་དུ་བ་ཞིག་དང་། མཚན་མོར་མེ་ལྕེ་འབར་བའི་འོད་ཅིག་དགོད་དོ། དེ་ཅིའི་ཕྱིར་ཞེ་ན། གཟི་བརྗིད་དེ་ཐམས་ཅད་སྲུང་བའི་ཕྱིར་རོ།

༦ ཡང་ཉིན་མོའི་ཚད་པའི་དུས་སུ་བསིལ་སྒྲིབ་སྦྱིན་པ་དང་། རླུང་དམར་དང་ཆར་དུས་སུ་བསྟི་གནས་དང་ཐར་པའི་རྫོང་དུ་འགྱུར་བའི་གུར་ཞིག་ཀྱང་འགྱུར་བར་འགྱུར་རོ༎

༥

ད་ལྟ་ངས་རང་གི་གཅེས་པ་ལ། དེའི་རྒུན་ཚལ་ལ་འཁོ་བའི་ངའི་གཅེས་པའི་དབྱངས་ཤིག་ལེན་པར་བྱ། ས་བཅུད་ཅན་གྱི་རི་བོར་ངའི་གཅེས་པའི་རྒུན་ཚལ་འདུག་སྟེ།

༢ ཁོང་གིས་དེ་ལ་ཁྲུ་སློག་བཏང་སྟེ། རྡོ་རྣམས་བཏོན་ནས། རྒུན་བཟང་ཤོས་བཙུགས། གཞུང་ལ་སྤེའུ་ཞིག་བརྩིགས། འཆག་གཞོང་ཞིག་ཀྱང་འབྲུས་ཏེ། རྒུན་འབྲུམ་ཆགས་པའི་ཕྱིར་བསྒུགས་ཀྱིས། རྒུན་འབྲུམ་ངན་པ་ཆགས་སོ༎

༣ ད་ཀྱེ་ཡེ་རུ་ཤ་ལེམ་པ་དང་ཡ་ཧུ་དཱ་པ་རྣམས། ང་དང་ངའི་རྒུན་ཚལ་གཉིས་ཀྱི་བར་ན་ཁྱོད་རང་གིས་གཤགས་བྱོས་ཤིག

༤ ངས་རང་གི་རྒུན་ཚལ་གྱི་ནང་དུ་བྱས་ཟིན་པ་ལས་ལྷག་པར་ཅི་བྱེད་པར་ནུས། དེ་ནས་ངས་རྒུན་འབྲུམ་གྱི་ཕྱིར་བསྒུགས་པ་ལས། ཅི་ལ་རྒུན་ངན་པ་ཆགས་པ་ཡིན།

༥ ད་ལྟོས་ཤིག ངས་རང་གི་རྒུན་ཚལ་ལ་བྱེད་རྒྱུ་དེ་ཁྱོད་ལ་འཆད་པར་བྱ། ངས་དེའི་ཚེར་ཐག་ཐེན་ནས་མེད་པར་བྱས་ཏེ། ལྕགས་རི་རློགས་ནས་རྐང་གདག་ལ་གཏང་ངོ་།

༦ ཡང་ངས་དེ་སྟོངས་པར་བྱ་བ་དང་། དེ་བསལ་བའམ་རྐོ་བར་མི་འགྱུར་བར། སེ་བའི་ཚེར་མ་དང་། ལྗང་ཚེར་སྐྱེ་བར་འགྱུར། དེར་ཆར་པ་མི་འབེབ་པའི་ཕྱིར་ངས་སྤྲིན་ལ་བཀའ་སྒོ་བར་བྱའོ།

༧ དེའང་དཔུང་ཆེན་གྱི་ཡ་ཧོ་ཝཱའི་རྒུན་ཚལ་ནི་ཨིས་ར་ཨེལ་གྱི་བརྒྱུད་དང་། ཡ་ཧུ་དཱའི་སྐྱེ་བོ་དག་ནི་ཁོང་གི་ཐུགས་སུ་འབྱོན་པའི་ལྗོན་པ་ལགས་ཏེ། ཁོང་ཁྲིམས་དྲང་པོའི་ཕྱིར་བསྒུགས་ཀྱིས། ཀྱེ་ཧོ། ཁྲག་གཟག་པ་འདུག ཆོས་དྲང་པོའི་ཕྱིར་བསྒུགས་ཀྱིས། ཀྱེ་ཧོ། སྨྲེ་སྔགས་གདའ་འོ༎

༨ ས་གཞིའི་དབུས་སུ་ཁྱོད་གཅིག་པུ་ལུས་པའི་ཕྱིར་ས་ཆ་གང་ཡང་མ་ལུས་པའི་བར་དུ། ཁྱིམ་ལ་ཁྱིམ་དང་ཞིང་ལ་ཞིང་སྲེ་བ་དག་ལ་བཀྲ་མི་ཤིས།

༩ དཔུང་ཆེན་གྱི་ཡ་ཧོ་ཝཱས་ངའི་རྣ་བར་འདི་སྐད་དུ། ཁྱིམ་མང་པོ་སྟོངས་ནས། ཆེན་པོ་དང་ལེགས་པོ་རྣམས་ན་ཡང་མི་རྣམས་ཟད་པར་འགྱུར་བ་ནི་བདེན་ཚིག་སྟེ།

༡༠ འོ་ན་དོར་བཅོ་ལྔའི་རྒུན་ཚལ་ལས་རྒུན་ཆང་གླུམ་རྫ་གཅིག་དང་། ས་བོན་ཁལ་གཅིག་ལས་བྲེ་གང་གི་འོངས་འཐོན་པར་འགྱུར་རོ༎

༡༡ ཆང་གར་བ་འཚོལ་དུ་སྔ་དྲོ་སྔ་མོར་ལང་སྟེ། མཚན་མོ་ལ་ཡང་རྒུན་ཆང་གིས་མ་སྲེག་པའི་བར་དུ་ཆད་མེད་བཏུང་བ་རྣམས་བཀྲ་མི་ཤིས།

༡༢ དེ་དག་གི་མགྲོན་གྱི་ནང་ན་པི་ཝང་དང་། ཀོ་ཕོངས་དང་། རྔ་དང་། གླིང་བུ་དང་། རྒུན་ཆང་བཅས་ཡོད་རུང་། ཡ་ཧོ་ཝཱའི་ཕྲིན་ལས་ལ་སྒོམ་པའམ། ཁོང་གི་ཕྱག་གི་མཛད་པ་ལ་མི་ལྟའོ༎

༡༣ དེའི་སླད་དུ་ངའི་མི་བརྒྱུད་ཧུན་མེད་ལ་ཡོད་མཚམས་སུ་བཙོན་དུ་ཡལ། དེའི་ཡ་རབས་རྣམས་ལྟོགས་པས་ཤི། དེའི་མི་དམངས་རྣམས་སྐོམས་པས་ཤིའོ།

༡༤ དེའི་ཕྱིར་དུ་གཤིན་ཁམས་ཀྱིས་རང་ཆེ་བར་བྱས་ཏེ། ཁ་དཔག་མེད་གདང་བས། དེ་དག་གི་དཔལ་དང་། དེ་དག་གི་ཚོགས་དང་། རྔམ་བརྗིད་དང་། དེའི་ནང་སྐྱིད་པ་ཀུན་དེར་ལྟུང་བར་འགྱུར།

༡༥ མི་ཐ་མལ་པ་མར་དབབ་ཅིང་། མི་སྟི་སྟང་ཆེ་བ་དག་ཀྱང་ཐུར་དུ་འབེབས་ཤིང་། ཁེངས་དྲེགས་ཅན་གྱི་མིག་རྩ་ལྷོད་པར་འགྱུར།

༡༦ འོན་ཀྱང་དཔུང་ཆེན་གྱི་ཡ་ཧོ་ཝཱ་ནི་ཞལ་ཆེ་བའི་ནང་དུ་དབུ་རྨོག་མཐོ་ཞིང་། དམ་པའི་དཀོན་མཆོག་དྲང་བ་ཉིད་ཀྱི་ངང་ན་དམ་པར་འགྱུར།

༡༧ དེ་ནས་ལུ་གུས་གང་འཐད་ནས་རྩྭ་ཟ་ཞིང་། རྒྱལ་ཁམས་པས་ཕྱུག་པོའི་སྟོང་ཞིང་ཟ་བར་འགྱུར་རོ༎

༡༨ སྙིང་པོ་མེད་པའི་ཐ་གུས་ངན་པ་དང་། ཤིང་རྟའི་ཐག་པའི་ཚུལ་དུ་ཉེས་སྡིག་འདྲེན་པ་དག་བཀྲ་མི་ཤིས།

༡༩ དེ་དག་གིས། ངེད་ཀྱིས་མཐོང་དུ་ཁོང་གིས་ཐུགས་མྱུར་མཛད་ཅིང་། ཕྲིན་ལས་ལ་ལག་ཤོག་མཛོད་ཅིག་དང་། ངེད་ཀྱིས་རྟོགས་སུ། ཨིས་ར་ཨེལ་གྱི་དམ་པ་ཉིད་ཀྱི་ཐུགས་གྲོས་ཉེ་བར་འབྱོན་ཞིང་། ཕེབས་པར་ཤོག་ཅིག་ཅེས་ཟེར་རོ༎

༢༠ ངན་པ་ལ་བཟང་པོ་དང་། བཟང་པོ་ལ་ངན་པ་ཟེར་ཞིང་། འོད་ཀྱི་ཚབ་ཏུ་མུན་པ་དང་། མུན་པའི་ཚབ་ཏུ་འོད་འཇོག་ཅིང་། མངར་མོའི་ཚབ་ཏུ་རོ་ཁ་བ་དང་། རོ་ཁ་བའི་ཚབ་ཏུ་མངར་མོ་འཇོག་པ་རྣམས་ལ་བཀྲ་མི་ཤིས།

༢༡ རང་གི་མིག་ནང་མཁས་པ་ཡིན་པ་དང་། རང་གི་མཐོང་སྣང་ལ་མཛངས་གྲུང་ཡིན་པ་རྣམས་བཀྲ་མི་ཤིས།

༢༢ རྒུན་ཆང་འཐུང་དུ་དཔའ་བོ་དང་། ཆང་གར་བ་སྨེད་དུ་གྱད་པ་དང་།

༢༣ ཕག་སུག་གི་ཕྱིར་ཆོས་མེད་མི་ནི་ཆོས་དྲང་པོར་བྱེད་ཅིང་། ཆོས་དྲང་པོ་ལ་རིགས་པ་འཕྲོག་པ་རྣམས་བཀྲ་མི་ཤིས།

༢༤ དེ་བས་ན་ཇི་ལྟར་མེ་ལྕེས་སོག་རོ་ཟ་ཞིང་། འབར་བའི་མེས་རྩྭ་སྐམ་པོ་འཇོམས་པ་དང་འདྲ་བར། དེ་དག་གི་རྩྭ་བ་རུལ་ཏེ། རྡུལ་ལྟར་དེ་དག་གི་མེ་ཏོག་ལྡང་བར་འགྱུར་རོ། དེ་ཅིའི་ཕྱིར་ཞེ་ན། དེ་དག་གིས་དཔུང་ཆེན་གྱི་ཡ་ཧོ་ཝཱའི་བཀའ་ཁྲིམས་ལ་བརྙས་ཏེ། ཨིས་ར་ཨེལ་གྱི་དམ་པ་ཉིད་ཀྱི་བཀའ་མཆིད་ལ་ཁྱད་དུ་སད་པའི་ཕྱིར་རོ།

༢༥ དེའི་རྐྱེན་གྱིས་ཉིད་ཀྱི་མི་བརྒྱུད་ཀྱི་ཐོག་ཏུ་ཡ་ཧོ་ཝཱའི་ཐུགས་ཁྲོ་འབར་ཞིང་། དེ་དག་གི་ཁར་ཕྱག་བརྐྱངས་ནས་བརྡུངས་པ་དང་། རི་བོ་རྣམས་འདར་ཏེ། མི་གཙང་བ་བཞིན་དུ་དེ་དག་གི་རི་བོ་རྣམས་ལམ་སྲང་གི་དཀྱིལ་ན་འདུག དེ་ནས་ཀྱང་ཁོང་གི་ཐུགས་ཁྲོ་མ་ཞི་བར། ད་དུང་ཡང་ཕྱག་བརྐྱངས་ནས་མཆིས་སོ༎

༢༦ དེ་བས་ན་ཁོང་གིས་མི་རིགས་རྣམས་ལ་ས་ཐག་རིང་པོ་ནས་འཕྱར་དར་ཞིག་སྒྲེང་བར་མཛད་ཅིང་། ཤུགས་སྒྲ་རྒྱབ་ཅིང་ས་མཐའ་ནས་དེ་དག་ལ་འབོད་པས། ལྟོས་ཤིག དེ་དག་རྒྱུག་གིན་མགྱོགས་པར་འོང་ངོ་།

༢༧ དེ་དག་གི་ནང་ནས་གང་ཡང་མི་ངལ། མི་འབུབ་སྟེ། གང་ཡང་གཉིད་མི་གཡུར་གཉིད་ཀྱང་མི་ལོག སྐ་རགས་ཀྱང་མི་འགྲོལ། ལྷམ་སྒྲོག་ཀྱང་མི་ཆད།

༢༨ དེ་དག་གི་མདའ་མོ་རྣམས་རྣོན་པོ་དང་། གཞུ་ཐམས་ཅད་སྐྱིལ་བསྐྱིལ་པ་ལ་འདུག དེ་དག་གི་རྟ་རྣམས་ཀྱི་རྨིག་པ་ནི་ལྕགས་རྡོ་ལྟ་བུ་དང་། འཁོར་ལོ་རྣམས་རླུང་ཚུབ་དང་འདྲ་བ་བརྩིས་པ་ཡིན།

༢༩ དེ་དག་གི་སྐད་ནི་སེང་གེ་ལས་ཀྱང་། སེང་དར་མ་རྣམས་ཀྱི་ངར་སྐད་དང་འདྲ་བར་འབྱིན། འོ་ན། དེ་དག་གི་ཤུགས་ངར་འདོན་གྱིན་ལིངས་འཛིན་ཞིང་། ཐོགས་པ་མེད་པ་འཁྱེར་འོང་གི། སྒྲོལ་མཁན་སུ་ཡང་མེད།

༣༠ ཞག་དེར་དེ་དག་གིས་ཁོ་རྣམས་ལ་རྒྱ་མཚོའི་ཀུ་སྒྲ་ལྟ་བུའི་ངར་སྐད་གདོན་ནོ། ཡང་སུས་ས་གཞི་ལ་ལྟ་ན། ཀྱེ་ཧོ། མུན་པའི་སྨག་རུམ་དང་། འུ་ཐུག་པ་དང་། འོད་ནི་དེའི་སྤྲིན་གྱི་ནང་ན་འགྲིབ་པར་བྱེད་དོ༎

༦

རྒྱལ་པོ་ཨུ་ཟི་ཡཱ་གྲོངས་པའི་ལོར། ཡ་ཧོ་ཝཱ་རབ་ཏུ་འཕགས་ཤིང་མཐོ་བའི་རྒྱལ་ཁྲིར་བཞུགས་པ་ངས་མཇལ་ཏེ། ཁོང་གི་ན་བཟའི་མཐའ་མས་མཆོད་ཁང་ཁེངས་པར་གྱུར་ཏོ།

༢ ཁོང་གི་སྟེང་ན་སེ་ར་ཕཱིམ་རྣམས་བཞེངས་ནས་འདུག དེ་དག་རེ་རེ་ལ་འདབ་ཤོག་དྲུག་དྲུག་འདུག འདབ་ཤོག་གཉིས་ཀྱིས་རང་གི་གདོང་པ་བཀབ། གཉིས་ཀྱིས་རྐང་པ་བཀབ། གཉིས་ཀྱིས་འཕུར་བར་བྱས།

༣ དེ་དག་གཅིག་གིས་གཅིག་ལ་བོས་ཏེ། དཔུང་ཆེན་གྱི་ཡ་ཧོ་ཝཱ་ནི། དམ་པ། དམ་པ། དམ་པ་སྟེ། ས་གཞི་ཐམས་ཅད་ཁོང་གི་གཟི་བྱིན་གྱིས་ཁྱབ་བོ། ཞེས་འབོད་སྒྲགས་སོ།

༤ དེའི་བོས་པའི་སྐད་ཀྱི་ཤུགས་ཀྱིས་མ་ཐེམ་གྱི་རྩིག་རྨང་རྣམས་གཡོས་ནས། ཕོ་བྲང་དུ་བས་ཁེངས་པར་གྱུར་ཏོ༎

༥ དེ་ནས་ངས། བདག་ལ་བཀྲ་མི་ཤིས། ང་ནི་མི་གཙང་བའི་ཁ་ལྤགས་ཅན་གྱི་མི་ལགས་ཤིང་། ཁ་ལྤགས་མི་གཙང་བའི་མིའི་དཀྱིལ་ན་གནས་བཞིན་དུ། ངའི་མིག་གིས་དཔུང་ཆེན་གྱི་ཡ་ཧོ་ཝཱ་རྒྱལ་པོ་མཇལ་བས། བདག་མེད་པར་གྱུར་ཟིན། ཞེས་བརྗོད་པ་ཙམ་གྱིས།

༦ སེ་ར་ཕཱིམ་རྣམས་ཀྱི་ནང་ནས། མཆོད་ཁྲིའི་ཐོག་ནས་མེ་ལེན་གྱིས་བླངས་པའི་མེ་ལྒོག་ལག་པར་ཡོད་པ་གཅིག་ངའི་ཕྱོགས་སུ་འཕུར་འོངས་ཏེ།

༧ ཁོང་གིས་དེ་ངའི་ཁ་ལ་རེག་ཅིང་། ལྟོས་ཤིག འདིས་ཁྱོད་ཀྱི་ཁ་ལྤགས་ལ་རེག་པར་གྱུར་པས། ཁྱོད་ཀྱི་ཉེས་སྡིག་མེད་པར་གྱུར་ཅིང་། ཁྱོད་ཀྱི་ཉེས་སྐྱོན་འདག་པར་གྱུར་ཏོ། ཞེས་གསུངས་སོ༎

༨ དེའི་ཚེ་ངས་ཡ་ཧོ་ཝཱའི་སྒྲ་ཐོས་ཞིང་འདི་སྐད་དུ། ངས་སུ་མངག་པ་བྱ། ངེད་ཀྱི་ཕྱོགས་ལས་གང་ཆས་པར་འགྱུར། ཞེས་གསུངས་པ་དང་། ངས། བདག་འདིར་ཡོད། ང་མངག་པར་མཛོད་ཅིག་ཅེས་གསོལ་པ་དང་།

༩ ཁོང་གིས་བདག་ལ། སོང་ལ། མི་བརྒྱུད་འདི་ལ། ཁྱོད་ཅག་གི་ཐོས་བཞིན་དུ་གོ་བར་མི་འགྱུར། མཐོང་བཞིན་དུ་རྟོགས་པར་མི་འགྱུར་ཞེས་སྦྲོན་ཞིག

༡༠ དེ་དག་རང་གི་མིག་གིས་མི་མཐོང་བ་དང་། རྣ་བས་མི་ཐོས་པ་དང་། སྙིང་གིས་མི་རྟོགས་པ་དང་། སེམས་མི་སྒྱུར་བ་དང་། གསོ་བར་མི་འགྱུར་བའི་དོན་དུ། ཁྱོད་ཀྱིས་མི་དེ་དག་གི་སྙིང་སྦོམ་པོ་དང་། རྣ་བ་ལྕི་བ་དང་། མིག་ཚུམ་པར་བྱོས་ཤིག ཅེས་གསུངས་པ་དང་།

༡༡ ངས། གཙོ་བོ། དུས་ཙམ་གྱི་བར་དུ། ཞེས་ཞུས་པའི་ལན་དུ་ཁོང་གིས། གྲོང་ཁྱེར་རྣམས་སྟོངས་ཤིང་གནས་མཁན་སུ་ཡང་མ་ལུས་པར། ཁང་སྟོར་སོང་ནས་ས་གཞི་ཡོངས་སུ་བཞིག་སྟེ།

༡༢ ཡ་ཧོ་ཝཱས་མི་རྣམས་ཐག་རིང་པོར་བསྐྱལ་ཏེ། ཡུལ་གྱི་ནང་ན་སྤངས་པའི་ས་ཆ་མང་མང་འགྱུར་བའི་བར་དུའོ། ཞེས་གསུངས་སོ།

༡༣ འོན་ཀྱང་དེའི་ནང་ནས་བཅུ་ཆ་གཅིག་ཙམ་ལུས་པར་གྱུར་ན། དེ་ཡང་ཟ་བར་འགྱུར། ཨེ་ལཱ་དང་བེ་ཤིང་བཅད་ནས་སྡོང་པོ་ཞིག་ལུས་པ་ལྟར། སྡོང་པོ་དེ་ནི་དམ་པའི་ས་བོན་དུ་འགྱུར་བར་འགྱུར་རོ༎

༧

ཨུ་ཟི་ཡཱའི་བུ་ཡོ་ཐམ་སྟེ། དེའི་བུ་ཨ་ཧས་བྱ་བའི་ཡ་ཧུ་དཱའི་རྒྱལ་པོའི་རིང་དུ་བྱུང་བར་གྱུར་པ་ནི། ཨ་རམ་གྱི་རྒྱལ་པོ་རེ་ཙིན་དང་ཨིས་ར་ཨེལ་གྱི་རྒྱལ་པོ་རེ་མལ་ཡཱའི་བུ་པེ་ཀཱ་གཉིས་མཉམ་དུ་ཡེ་རུ་ཤ་ལེམ་ལ་འཐབ་ཏུ་སོང་ཡང་། མ་ཐུབ་བོ།

༢ དེའི་ཚེ་དཱ་བིད་ཀྱི་གདུང་འཛིན་ལ། ཨ་རམ་པས་ཨེབ་ར་ཨིམ་ར་མདར་སྦྲན་ནས་འོང་ངོ་ཞེས་པའི་ཕྲིན་བཤད་པ་དང་། རླུང་དྲག་གིས་ནགས་ཚལ་གྱི་ཤིང་བསྐྱོད་པ་ལྟར། དེའི་སྙིང་དང་འབངས་ཀྱི་སྙིང་འཁྲུགས་པར་གྱུར་ཏོ།

༣ དེར་ཡ་ཧོ་ཝཱས་ཡེ་ཤ་ཡཱ་ལ་བཀའ་སྩལ་པ། ད་ཁྱོད་ཀྱིས་རང་གི་བུ་ཤེ་ཨར་ཡ་ཤུབ་ཁྲིད་དེ། འཁྲུད་མཁན་གྱི་ཞིང་གི་ལམ་ན་ཡོད་པའི་རྫིང་གོང་མའི་ཁྲི་ཡུར་གྱི་མཇུག་ཏུ། ཨ་ཧས་དང་འཕྲད་དུ་སོང་ནས།

༤ དེ་ལ། དེ་རེ། སེམས་ལྷོད་ཀྱི་སྡོད་ཅིག་དང་། ཨ་རམ་པའི་རེ་ཙིན་དང་། རེ་མལ་ཡཱའི་བུའི་ཁོང་ཁྲོ་འབར་བའི་མགལ་ཐོའི་དུ་བའི་རྔ་མ་གཉིས་ལ་མ་འཇིགས། སྙིང་ཡང་འཁྲུགས་པར་མ་གྱུར་ཅིག

༥ གང་ལ་ཞེ་ན། ཨ་རམ་དང་ཨེབ་ར་ཨིམ་དང་རེ་མལ་ཡཱའི་བུས་ཁྱོད་ཀྱི་ཕྱིར་དུ་གྲོས་ངན་བྱེད་ཅིང་།

༦ ཚུར་ཤོག་ལ། ཡ་ཧུ་དཱ་ལ་དམག་དྲངས་ཏེ་དེ་དག་སྐྲག་པར་བྱེད་ཅིང་། ངེད་རང་གི་དོན་དུ་གློ་བརྟོལ་ཏེ་དེའི་དབུས་སུ་ཏ་བེ་ཨལ་གྱི་བུ་རྒྱལ་པོར་སྐོ་བར་བྱའོ་ཞེས་ཟེར་བས་ན།

༧ ཡ་ཧོ་ཝཱ་དཀོན་མཆོག་གིས་འདི་སྐད་དུ། གྲོས་དེ་མི་གནས་ཤིང་། དོན་ཡང་འགྲུབ་པར་མི་འགྱུར།

༨ གང་ལ་ཞེ་ན། ཨ་རམ་གྱི་མགོ་ནི་ད་མཱ་སེག་དང་། ད་མཱ་སེག་གི་མགོ་ནི་རེ་ཙིན་རང་ཡིན། ཡང་ལོ་དྲུག་ཅུ་རེ་ལྔའི་ནང་དུ་ཨེབ་ར་ཨིམ་ནི་མི་བརྒྱུད་དུ་མི་ལུས་པ་ཙམ་དུ་ཆག་པར་འགྱུར།

༩ ཨེབ་ར་ཨིམ་གྱི་མགོ་ནི་ས་མར་ཡཱ་དང་། ས་མར་ཡཱའི་མགོ་ནི་རེ་མལ་ཡཱའི་བུའོ། ཇི་སྟེ་ཁྱོད་མི་དད་ན། སྲན་འཚུགས་པར་མི་འགྱུར་བ་ངེས་སོ་ཞེས་གསུངས་སོ༎

༡༠ སླར་ཡང་ཡ་ཧོ་ཝཱས་ཨ་ཧས་ལ་གསུང་གླེང་མཛད་དེ་འདི་སྐད་དུ།

༡༡ རང་གི་དཀོན་མཆོག་ཡ་ཧོ་ཝཱ་ལས་ལྟས་ཤིག་ཞུ་བར་བྱོས། དེའང་འོག་གི་ས་འམ་སྟེང་གི་དབྱིངས་ཀྱི་ནང་ནས་ཞུ་བར་བྱོས་ཤིག་གསུངས་པ་དང་།

༡༢ ཨ་ཧས་ཀྱིས། ངས་ཞུ་བར་མི་བྱ། ཡ་ཧོ་ཝཱའི་ཐུགས་ཀྱང་སད་པར་མི་བྱའོ་ཞེས་ཞུས་པ་ལས།

༡༣ ལུང་སྟོན་པས། ཀྱེ་དཱ་བིད་ཀྱི་གདུང་བརྒྱུད་ཚུར་གསན་དང་། མི་རྣམས་བསུན་དུ་འཇུག་པ་ནི་ཁྱེད་ལ་ལས་སླ་ཡང་། ཁྱེད་ཀྱིས་ངའི་དཀོན་མཆོག་གི་ཐུགས་ཀྱང་བསུན་དུ་འཇུག་བར་བྱའམ།

༡༤ དེ་བས་ན་གཙོ་བོ་ཉིད་ཀྱིས་ཁྱེད་ལ་ལྟས་ཤིག་སྟོན་པར་བྱ། ཀྱེ་ཧོ། ན་ཆུང་མངལ་དང་ལྡན་ཏེ་བུ་བཙས་ནས། མིང་ནི་ཨིམ་མ་ནུ་ཨེལ་དུ་བཏགས།

༡༥ ངན་པ་འདོར་བ་དང་བཟང་པོ་བླང་བའི་འདུ་ཤེས་འབྱུང་པའི་ཚེ་ན། ཞོ་དང་སྦྲང་རྩི་ལ་སྤྱོད་པར་འགྱུར།

༡༦ འོན་ཀྱང་ཕྲུ་གུ་འདི་ལ་ངན་པ་འདོར་པ་དང་བཟང་པོ་བླང་བའི་འདུ་ཤེས་མ་རྙེད་གོང་དུ། ཁྱེད་འཇིགས་པའི་རྒྱལ་པོ་གཉིས་པོའི་ཡུལ་དེ་སྟོངས་པར་འགྱུར་རོ།

༡༧ ཡ་ཧོ་ཝཱས་ཁྱེད་དང་། ཁྱེད་ཀྱི་འབངས་དང་། ཁྱེད་ཀྱི་ཕ་སྤད་ཀྱི་ཁར། ཨེབ་ར་ཨིམ་དང་ཡ་ཧུ་དཱ་སོ་སོར་སོང་བ་ནས་དེ་རིང་གི་བར་དུ་ནམ་ཡང་མ་བྱུང་བའི་དུས་སམ། ཨ་སུར་གྱི་རྒྱལ་པོ་འདྲེན་པར་འགྱུར།

༡༨ ཡང་དུས་དེར་འབྱུང་རྒྱུ་ནི། ཡ་ཧོ་ཝཱས་མི་སེར་གྱི་གཙང་པོ་རྣམས་ཀྱི་མཐའ་ནས་སྦྲང་བུ་དང་། ཨ་སུར་ཡུལ་གྱི་ནང་ནས་སྦྲང་མ་ལ་ཤུགས་སྒྲས་འགུག་འོང་བས།

༡༩ དེ་དག་ཐམས་ཅད་འོངས་ཏེ་ལུང་སྟོང་དང་། བྲག་སྲུབས་དང་། ཚེར་མ་ཐམས་ཅད་དང་རྩྭ་ཁ་ཐམས་ཅད་ཁྱབ་པར་བྱའོ།

༢༠ ཉིན་མོ་དེ་ཉིད་དུ་ཡ་ཧོ་ཝཱས་ཆུ་བོའི་ཕ་རོལ་ནས་གཡར་བར་བྱས་པའི་སྐྲ་གྲིའམ། ཨ་སུར་རྒྱལ་པོ་རྒྱུད་ནས། མགོ་དང་རྐང་པའི་སྤུ་འབྲེག་ཅིང་སྨ་ར་ཡང་བཞར་བར་བྱའོ།

༢༡ ཡང་ཉིན་མོ་དེར་མི་ཞིག་གིས་བ་གསར་ཞིག་དང་ལུག་གཉིས་གསོ་ན།

༢༢ འོ་མ་མངས་ཤིང་ཞོ་ལ་སྤྱོད་པར་འགྱུར། གང་ལ་ཞེ་ན། ཡུལ་ན་ལུས་པ་ཀུན་གྱིས་ཞོ་དང་སྦྲང་རྩི་ལ་སྤྱོད་པར་འགྱུར་རོ།

༢༣ གཞན་ཡང་ཉིན་མོ་དེར་རྒུན་ཤིང་སྟོང་ཕྲག་གཅིག་ཡོད་པའི་དངུལ་སྟོང་ཕྲག་གཅིག་རི་པའི་ས་ཁྱད་ཀུན་ཚེར་མ་དང་ལྗང་ཚེར་དུ་འགྱུར་འོང་།

༢༤ ཡུལ་ཁམས་དེ་ཐམས་ཅད་ཚེར་མ་དང་ལྗང་ཚེར་དུ་སོང་ཡོད་པས། མི་རྣམས་མདའ་གཞུ་ཐོགས་ནས་དེར་འོང་བར་འགྱུར།

༢༥ ཡང་སྔར་ཏོག་ཙེས་བརྐོས་ཡོད་པའི་རི་ཕྲན་རྣམས་ཀྱི་ཁར་ཁྱོད་ཚེར་མ་དང་ལྗང་ཚེར་ལ་འཇིགས་ནས་འཛེགས་པར་མི་འགྱུར་གྱི། བ་གླང་གི་འཚོ་སར་གྱུར་ཏེ། ར་ལུག་གིས་རྫི་བར་འགྱུར་རོ༎

༨

སླར་ཡང་ཡ་ཧོ་ཝཱས་བདག་ལ། གླེགས་ཤིང་ཆེན་པོ་ཞིག་ཐོགས་ཏེ། མིའི་སྨྱུ་གུས་མ་ཧེར་ཤ་ལལ་ཧ་ཤ་བཱས་༼བོད་སྐད་དུ་བཅོམ་ནོར་མགྱོགས་ཤིག ནོམ་པ་རིངས་ཤིག་༽ཅེས་པའི་སྐོར་དུ་བྲིས་ཤིག་དང་།

༢ བླ་མ་ཨུ་རི་ཡཱ་དང་ཡེ་བེ་རེག་ཡཱའི་བུ་ཟ་ཀར་ཡཱ་ངའི་ཕྱིར་དཔང་པོ་དྲང་པོར་ཞོག་ཅིག་ཅེས་བསྒོའོ༎

༣ དེ་ནས་ང་ལུང་སྟོན་མའི་སར་ཕྱིན་པ་དང་། མོ་སྦྲུམ་མར་གྱུར་ཏེ། བུ་ཞིག་བཙས་སོ། དེ་ནས་ཡ་ཧོ་ཝཱས་བདག་ལ། དེའི་མིང་དུ་མ་ཧེར་ཤ་ལལ་ཧ་ཤ་བཱས་ཐོགས་ཤིག

༤ དེ་ཅིའི་ཕྱིར་ཞེ་ན། བུ་འདིས་ཨ་ཕ། ཨ་མ་ཞེས་འབོད་པའི་འདུ་ཤེས་མ་རྙེད་པའི་གོང་དུ། ད་མཱ་སེག་གི་ནོར་ལོངས་སྤྱོད་དང་། ས་མར་ཡཱའི་བཅོམ་ནོར་ནི་ཨ་སུར་རྒྱལ་པོའི་རྩར་སྐྱེལ་བར་འགྱུར་བའི་ཕྱིར་རོ། ཞེས་བཀའ་སྩལ་ཏོ༎

༥ སླར་ཡང་ཡ་ཧོ་ཝཱས་བདག་ལ།

༦ མི་འདི་དག་དལ་བུར་འགྲོ་བའི་ཤི་ལོ་ཨའི་ཆུ་ལ་མི་མགུ་བར། རེ་ཙིན་དང་རེ་མལ་ཡཱའི་བུ་ལ་དགའ་བས་ན།

༧ ད་ལྟོས་ཤིག ཡ་ཧོ་ཝཱས་ཆུ་བོའི་ཆུ་ལོག་ཤེད་ཅན་མང་པོའམ། ཨ་སུར་གྱི་རྒྱལ་པོ་དང་དེའི་དཔལ་ཐམས་ཅད་འདི་དག་གི་སྟེང་དུ་འདྲེན་པར་མཛད་ཅིང་། དེ་རང་གི་ཡུར་བ་ཐམས་ཅད་ཀྱི་ཕ་རོལ་དུ་འགྲོ་ཞིང་། རང་གི་འགྲམ་ཐམས་ཅད་དུ་འཁེལ་ཏེ།

༨ ཡ་ཧུ་དཱའི་དཀྱིལ་དུ་འབྲུབ་ཅིང་། དེ་ལས་ཀྱང་ལུད་ནས་ཕར་སོང་ཏེ། སྐེ་མཚམས་ཀྱི་བར་དུ་འཁེལ་བར་འགྱུར། ཀྱེ་ཨིམ་མ་ནུ་ཨེལ། དེའི་ཤོག་འགྱངས་ཀྱིས་ཁྱེད་ཀྱི་ཡུལ་ཁམས་ཀྱི་ཁ་གཞེངས་འཁེབས་པར་འགྱུར་རོ༎

༩ ཀྱེ་མི་སྡེ་དག་འདུ་འཛི་བྱོས་ཤིག་དང་། ཁྱོད་དུམ་བུ་དུམ་བུར་ཆག་པར་འགྱུར། ཀྱེ་ས་ཐག་རིང་པོའི་མི་རྣམས་ཚུར་ལ་རྣ་བ་ཐུད་ཅིག རང་གི་སྐ་རགས་འཆིང་བར་བྱོས་ཤིག འོན་ཀྱང་ཁྱོད་རྣམས་དུམ་བུ་དུམ་བུར་ཆག་པར་འགྱུར། རང་རང་གི་སྐ་རགས་འཆིང་བར་བྱོས་ཤིག་དང་། དུམ་བུ་དུམ་བུར་འགྲོ་བར་འགྱུར།

༡༠ ཁྱོད་ཚོ་གྲོས་བྱོས་ཤིག་དང་། དོན་འགྲུབ་པར་མི་འགྱུར། གཏམ་གླེང་བྱོས་ཤིག འོན་ཀྱང་དེ་གནས་པར་མི་འགྱུར་རོ། ཅི་ལ་ཟེར་ན། དཀོན་མཆོག་ངེད་དང་འགྲོགས་པའི་ཕྱིར་རོ།

༡༡ དེ་ཅིའི་ཕྱིར་ཞེ་ན། ཡ་ཧོ་ཝཱའི་ཕྱག་མཐུ་ལྡན་གྱི་ངང་ནས་བདག་མི་དེ་དག་གི་ལམ་གྱི་ནང་ན་མི་འགྲུལ་བའི་ཞལ་གདམས་མཛད་ཅིང་འདི་སྐད་དུ།

༡༢ མི་འདི་ཚོས་ཁ་འདྲིལ་ཏེ་ངོ་ལོག་ཟེར་བ་ཐམས་ཅད་ལ་ཁྱོད་ཀྱིས་ཁ་འདྲིལ་བའི་ངོ་ལོག་མ་ཟེར། དེ་དག་འཇིགས་པ་དེ་ལ་ཁྱོད་འཇིགས་ཤིང་མ་འཚབས་ཤིག

༡༣ དཔུང་ཆེན་གྱི་ཡ་ཧོ་ཝཱ་ཁོང་ཉིད་དམ་པར་བྱེད་ཅིང་། ཁོང་རང་ནི་ཁྱོད་ཀྱི་འཇིགས་པ་དང་འཚབས་པ་རུ་བཟུང་བར་བྱོས་ཤིག་དང་།

༡༤ ཁོང་ནི་དམ་པར་འགྱུར་འོང་གི། ཨིས་ར་ཨེལ་གྱི་བུ་བརྒྱུད་གཉིས་པོར་ནི་འཁད་རྒྱབ་པའི་རྡོ་དང་སླུ་བའི་བྲག་ཏུ་གྱུར་ཏེ། ཡེ་རུ་ཤ་ལེམ་པ་རྣམས་ལ་ནི་ལྟེམ་པ་དང་རྙི་རུ་འགྱུར་བར་འགྱུར།

༡༥ དེའི་ནང་ནས་མི་མང་པོ་སྒག་བརྒྱབ་ནས་འགྲིལ་ཏེ། ཆག་ཅིང་རྙིར་འཁད་ནས། འཛིན་འཁྱེར་བར་འགྱུར་རོ༎

༡༦ དཔང་པོའི་ཡི་གེ་སྡོམ་ལ། ངའི་ཉེ་གནས་རྣམས་ཀྱི་དཀྱིལ་དུ་བཀའ་རྒྱ་ལ་ཐེ་ཙེ་རྒྱོབ་ཅིག་ཅེས་གསུངས་སོ༎

༡༧ ང་ནི་ཡ་ཀོབ་ཀྱི་བུ་བརྒྱུད་ལས་ཞལ་རས་ཡིབ་པའི་ཡ་ཧོ་ཝཱ་ལ་སྒུག་ཅིང་ལྟ་ཞིང་སྡོད་པར་བྱ།

༡༨ ཀྱེ་ཧོ། ང་རང་དང་ཡ་ཧོ་ཝཱས་ང་ལ་གནང་བའི་བུ་དག་ནི། རི་བོ་ཙི་ཨོན་ན་བཞུགས་པའི་དཔུང་ཆེན་གྱི་ཡ་ཧོ་ཝཱས་ཨིས་ར་ཨེལ་གྱི་དཀྱིལ་ན་སྩལ་བའི་རྟགས་དང་ངོ་མཚར་ཆེ་བ་རྣམས་ཀྱི་དོན་དུ་ལགས་སོ།

༡༩ ཡང་ནམ་དེ་དག་གིས་ཁྱེད་ཅག་ལ་ལྷ་པ་དང་། འདོན་པ་དང་རྒྱ་ལབ་གཏོང་བའི་གཤིན་འདྲེ་འགུག་མཁན་རྣམས་འཚོལ་ཞིག་ཅེས་སྐུལ་འགྱུར་ན། ཁྱེད་ཅག་གིས་མི་རྣམས་ཀྱིས་རང་གི་དཀོན་མཆོག་འཚོལ་བའི་མི་རིགས་སམ། གསོན་པོའི་སྐོར་གཤིན་པོར་འདྲི་བར་འོས་སམ། ཞེས་ལན་ཐོབ་ཅིག

༢༠ བཀའ་ཁྲིམས་དང་དཔང་པོའི་ཤོག་བུ་ལ་ལྟོས་ཤིག ཇི་སྟེ་བཀའ་དེ་ནང་བཞིན་དུ་མ་ལབ་ན། ངེས་པར་དེ་དག་ལ་ནམ་ལང་བར་མི་འགྱུར་རོ༎

༢༡ བྱ་ཐབས་ཟད་ཅིང་ལྟོགས་བཞིན་ཡུལ་ན་རྒྱུ་བར་བྱ། དེ་ནས་དེ་དག་ལྟོགས་པས་གདུངས་པའི་ཚེ་རང་ལ་སྣང་བ་འཚེར་ཞིང་། རང་གི་རྒྱལ་པོ་དང་རང་གི་དཀོན་མཆོག་ལ་ཡང་དམོད་པ་འདེབས་ཤིང་སྟེང་གི་ཕྱོགས་སུ་ལྟ་བར་འགྱུར།

༢༢ ཡང་སའི་ཕྱོགས་ལྟ་བ་ལས། སྡུག་བསྔལ་དང་། མུན་པའི་སྨག་རུམ་དང་། ཟུག་གཟེར་གྱི་མུན་ཐིབས་པ་མཐོང་འོང་། དེ་རྣམས་མུན་པའི་སྨག་རུམ་གྱི་ནང་དུ་སྐྲོད་པར་འགྱུར་རོ༎

༩

དེ་ནས་ཀྱང་སྔར་ཟུག་གཟེར་དང་ལྡན་པ་དེར་མུན་ཐིབས་ལུས་པར་མི་འགྱུར། ཁོང་གིས་སྔར་ཟེ་བུ་ལོན་གྱི་ཡུལ་དང་ནབ་ཐ་ལིའི་ཡུལ་གཉིས་སྨད་པར་བྱས་ནའང་། མ་འོངས་པའི་དུས་སུ་མཚོའི་ལམ་དུ། ཡོར་དན་གྱི་ཕ་རོལ་ན། ཕྱི་པའི་མི་བརྒྱུད་ཀྱི་ག་ལིལ་གྱི་ནང་ན་དཔལ་དང་ལྡན་པར་བྱའོ༎

༢ མུན་པའི་ནང་ན་འགྲོ་བ་རྣམས་ཀྱིས་འོད་ཆེན་པོ་ཞིག་མཐོང་། འཆི་བའི་མུན་གྲིབ་ཀྱི་ཡུལ་ཁམས་ནང་དུ་བསྡད་པ་རྣམས་ལ་འོད་ཅིག་ཤར།

༣ ཁྱེད་ཀྱིས་མི་སྡེ་སྤེལ་བར་མཛད་དེ། དེ་དག་གི་དགའ་སྤྲོ་རྒྱས་པར་མཛད་པ་ཡིན། མི་རྣམས་སྟོན་དུས་སམ། བཅོམ་ནོར་ལ་བགོ་བཤའ་རྒྱབ་དུས་སུ་དགའ་མགུ་བ་ལྟར། ཁྱེད་ཀྱི་དྲུང་དུ་དེ་དག་ཡི་རང་ངོ་།

༤ དེ་ཅིའི་ཕྱིར་ཞེ་ན། མིད་ཨན་གྱི་ཉིན་དང་མཚུངས་པར་ཁྱེད་ཀྱིས་དེ་དག་གི་ཁལ་གྱི་གཉའ་ཤིང་དང་གཉའ་བའི་དབྱུག་པ་དང་། དབང་བྱེད་པའི་འཁར་བ་དང་བཅས་པ་བཅག་པར་མཛད།

༥ ཇི་ལྟར་ཞེ་ན། ཡོ་ལངས་ཀྱི་ནང་དུ་མཚོན་ཆ་ཐོགས་པ་དག་གི་མཚོན་ཆ་ཐམས་ཅད་དང་། ཁྲག་གི་ནང་དུ་བསྒྲིལ་བའི་གོས་རྣམས་མེའི་བུད་ཤིང་དུ་འགྱུར་བར་འགྱུར།

༦ གང་ལ་ཞེ་ན། ངེད་རྣམས་ཀྱི་དོན་དུ་སྲས་ཤིག་བལྟམས་ཏེ། ངེད་ཅག་ལ་སྲས་ཤིག་གནང་། ཁོང་གི་ཕྱག་དཔུང་ཁར་དབང་སྲིད་ཡོད་པར་འགྱུར། ཁོང་ལ་གསོལ་བྱའི་མཚན་ནི། ངོ་མཚར་རྨད་བྱུང་། གྲོས་དཔོན། དཀོན་མཆོག་དབང་ཕྱུག རྟག་པའི་ཡབ། ཞི་བདེའི་རྒྱལ་པོ་སྟེ།

༧ ཁོང་གི་རྒྱལ་སྲིད་ཀྱི་རྒྱ་ཁྱོན་དང་ཞི་བདེ་ནི་མུ་མཐའ་དང་བྲལ་ཏེ། ད་ཕྱིན་ཆད་དུས་རྟག་པར་དཱ་བིད་ཀྱི་ཁྲི་ཐོག་དང་། དེའི་རྒྱལ་ཁམས་ཀྱི་ཐོག་ཏུ་ཁོང་གིས་གྲལ་མཛད་ཅིང་། ཁྲིམས་དྲང་པོ་དང་དྲང་བ་ཉིད་ཀྱི་ངང་ནས་དེ་ནི་སྲད་ཆགས་པར་བྱའོ། དཔུང་ཆེན་གྱི་ཡ་ཧོ་ཝཱའི་ཐུགས་འཁྲེན་གྱིས་དེ་བཞིན་སྒྲུབ་པར་འགྱུར་རོ༎

༨ ཡ་ཧོ་ཝཱས་ཡ་ཀོབ་ལ་གསུང་ལོན་བཀལ་བ་དེ། ཨིས་ར་ཨེལ་གྱི་ཐོག་ཏུ་བབས་སོ།

༩ ང་རྒྱལ་གྱིས་བསྙེམས་ཤིང་། སྙིང་གྱོང་པོའི་ནང་ནས། ས་པག་བཞིག་རུང་། རྡོ་བཞོག་གིས་རྩིག་པར་བྱ། འོ་སེ་ཤིང་བཅད་རུང་།

༡༠ དེའི་ཚབ་ཏུ་འགྱམ་ཤིང་འཛུགས་པར་བྱ། ཞེས་ཟེར་བའི་མི་ཐམས་ཅད་དང་། ཨེབ་ར་ཨིམ་དང་ས་མར་ཡཱ་པས་ཀྱང་དེའི་ངོ་འཕྲོད་པར་འགྱུར།

༡༡ དེ་བས་ན་ཡ་ཧོ་ཝཱས་རེ་ཙིན་གྱི་ཐད་དུ་དེའི་ཕ་རོལ་པ་རྣམས་དྲངས་ཏེ། དེའི་དགྲ་རྣམས་ཕྱོགས་གཅིག་ཏུ་ཚོགས་སོ།

༡༢ མདུན་དུ་ཨ་རམ་པ་དང་། རྒྱབ་ཏུ་ཕེ་ལེ་ཤེད་པ་རྣམས་ཏེ། དེ་དག་གིས་ཁ་གདངས་ནས་ཨིས་ར་ཨེལ་མིད་པར་བྱས་སོ། དེ་ཐམས་ཅད་ཀྱི་སྟེང་དུའང་ཁོང་གི་ཐུགས་ཁྲོ་མ་ཞི་བར། ད་དུང་ཕྱག་བརྐྱངས་ནས་མཆིས་སོ༎

༡༣ དེ་ཅིའི་ཕྱིར་ཞེ་ན། མི་རྣམས་རང་ལ་རྡེག་པའི་ཕྱོགས་སུ་ཡང་མི་འཁོར་བར། དཔུང་ཆེན་གྱི་ཡ་ཧོ་ཝཱ་ཡང་མི་འཚོལ་བའི་ཕྱིར་རོ།

༡༤ དེ་བས་ན་ཡ་ཧོ་ཝཱས་ཨིས་ར་ཨེལ་གྱི་མགོ་དང་རྔ་མ་དང་། འདབ་མ་དང་འདམ་བུ་དང་བཅས་སུ་ཉིན་གཅིག་ཅིག་གི་ནང་དུ་བཅད།

༡༥ མགོ་དེ་ནི་བགྲེས་པ་དང་ཞེ་ས་ཅན་གྱི་མི་སྟེ། རྔ་མ་ནི་རྫུན་གྱི་ལུང་བསྟན་པའི་ལུང་སྟོན་པའོ།

༡༦ ཇི་ལྟར་ཞེ་ན། དེད་དཔོན་དག་གིས་འདི་དག་འཁྲུལ་དུ་འཇུག་ཅིང་། དེ་དག་གི་ཕྱི་བཞིན་འབྲང་བ་རྣམས་མེད་པར་བྱས་སོ།

༡༧ དེའི་ཕྱིར་ཡ་ཧོ་ཝཱ་དེ་དག་གི་ན་གཞོན་དག་ལ་ཐུགས་མི་དགྱེལ། དེ་དག་རེ་རེ་བཞིན་ཚུལ་འཆོས་ཅན་དང་ངན་བྱེད་པ་དང་། ཁ་རེ་རེ་བཞིན་གྱིས་གླེན་གཏམ་འབད་པའི་རྐྱེན་གྱིས་ཁོང་གིས་དེ་དག་གི་དྭ་ཕྲུག་དང་མོ་རང་མོ་རྣམས་ལ་ཡང་ཐུགས་བརྩེ་བར་མི་མཛད། དེ་ཐམས་ཅད་ཀྱི་སྟེང་དུའང་ཁོང་གི་ཐུགས་ཁྲོ་མ་ཞི་བར། ད་དུང་ཡང་ཕྱག་བརྐྱངས་ནས་མཆིས་སོ༎

༡༨ གང་ལ་ཞེ་ན། ཉེས་པ་མེ་བཞིན་དུ་འབར་ཏེ། སེ་བའི་ཤིང་དང་ཚེར་ཤིང་དག་མེད་པར་བྱེད་ཅིང་། ནགས་ཚལ་གྱི་ཚེར་མ་ལ་མེ་འབར་ཞིང་། དུ་བ་འཐུལ་པ་ལྟར་དེ་རྣམས་ཀྱང་འཕྱོ་བར་འགྱུར།

༡༩ དཔུང་ཆེན་གྱི་ཡ་ཧོ་ཝཱའི་ཁྲོ་གཏུམ་གྱིས་ཡུལ་ནི་ཡོངས་སུ་བསྲེགས་ཏེ། མི་རྣམས་བུད་ཤིང་བཞིན་དུ་འགྱུར་འོང་པས། སུས་ཀྱང་རང་གི་སྤུན་ཟླའི་ངོར་ལྟ་བར་མི་འགྱུར།

༢༠ མིས་ལག་གཡས་པར་འཕྲོག་ནའང་ལྟོགས་འོང་། ལག་གཡོན་པར་ཟ་ཡང་འགྲང་བར་མི་འགྱུར། རེ་རེ་ཡིས་རང་གི་ཕྲག་པའི་ཤ་ཟ་བར་འགྱུར།

༢༡ མ་ན་ཤེ་ཡིས་ཨེབ་ར་ཨིམ་དང་། ཨེབ་ར་ཨིམ་གྱིས་མ་ན་ཤེ་དང་། དེ་གཉིས་འགྲོགས་ནས་ཡ་ཧུ་དཱ་ལ་རྒོལ་བར་འགྱུར། དེ་ཐམས་ཅད་ཀྱི་སྟེང་དུའང་ཁོང་གི་ཐུགས་ཁྲོ་མ་ཞི་བར། ད་དུང་ཡང་ཁོང་གི་ཕྱག་བརྐྱངས་ནས་མཆིས་སོ༎

༡༠

མི་དབུལ་པོ་རྣམས་ཁྲིམས་ལས་ཟློག་ཅིང་། ངའི་འབངས་མི་སེར་ནང་གི་འཕོངས་པ་རྣམས་ཀྱི་ཐོབ་ཐང་འཕྲོག་པ་དང་།

༢ མོ་རང་མོ་རྣམས་ལ་ལིངས་བྱེད་པ་དང་། ཕ་མེད་རྣམས་འཇོམ་པའི་དོན་དུ་མི་རིགས་པའི་ཁྲིམས་འཛུག་པ་དང་ཟོལ་ཟོག་གི་ཡི་གེ་འབྲི་མཁན་རྣམས་བཀྲ་མི་ཤིས།

༣ དེས་ན་རྒྱང་རིང་པོ་ནས་འོང་རྒྱུའི་དགྲ་ལན་འཇལ་བའི་ཉིན་མོ་བརྩོག་པོ་དེར་ཁྱོད་ཀྱིས་ཅི་བྱེད་པར་བྱ། ར་མདའི་ཕྱིར་གང་གི་དྲུང་དུ་འབྲོས་པར་བྱ། ཡང་རང་གི་དཔལ་གང་དུ་འཇོག་པར་བྱ།

༤ དེ་དག་གིས་ང་སྤངས་ནས་བཙོན་པ་རྣམས་ཀྱི་ནང་དུ་འདུད་ཅིང་། བསད་པར་གྱུར་པ་དག་གི་འོག་ཏུ་ཉལ་བར་འགྱུར་རོ། དེ་ཐམས་ཅད་ཀྱི་སྟེང་དུའང་ཁོང་གི་ཐུགས་ཁྲོ་མ་ཞི་བར། ད་དུང་ཡང་ཕྱག་བརྐྱངས་ནས་མཆིས་སོ༎

༥ བདག་གི་ཐུགས་ཁྲོའི་དབྱུག་པ་ཨ་སུར་བཀྲ་མི་ཤིས། དེའི་ལག་པར་ཡོད་པའི་བེར་ཀ་ནི་བདག་གི་ཁྲོ་གཏུམ་མོ།

༦ ངས་དེ་ནི་ཁ་ཆོས་བྱེད་པའི་མི་སྡེ་ཞིག་གི་ཐད་དུ་དང་། བདག་གི་ཐུགས་ཁྲོ་འཕོག་པའི་མིའི་དགྲར་རྫོང་ཞིང་། བཅོམ་ནོར་བླང་བ་དང་། ནོམ་པ་ལེན་པ་དང་། མི་དེ་དག་ལམ་སྲང་གི་འདམ་རྫབ་ལྟར་རྫེ་རུ་བཀའ་གནང་བར་བྱ།

༧ འོན་ཀྱང་དེས་དེ་མི་ཤེས་ཏེ། དེའི་སྙིང་གིས་ཀྱང་དེ་བཞིན་སྙམས་སུ་མི་སེམས་ཀྱིས། དེའི་སྙིང་ན་སྲོག་གཅོད་པ་དང་། མི་བརྒྱུད་དུ་མ་ཚར་གཅོད་པའི་བསམ་པ་ཡོད་དེ།

༨ གང་ལ་ཞེ་ན། ངའི་ཞང་བློན་དག་རྣམ་ཀུན་དུ་རྒྱལ་པོ་རྣམས་མིན་ནམ།

༩ ཀལ་ནོ་ནི་ཀར་ཀེ་མིས་དང་མི་འདྲའམ། ཧ་མད་ནི་ཨར་ཕད་དང་མི་འདྲའམ། ས་མར་ཡཱ་ནི་ད་མཱ་སེག་དང་མི་འདྲའམ། ཞེས་དེས་སྨྲ་བའི་ཕྱིར་རོ།

༡༠ ཇི་ལྟར་ཡེ་རུ་ཤ་ལེམ་དང་ས་མར་ཡཱ་ལས་ཀྱང་དྲག་པའི་བཙོག་སྐུ་ཡོད་པའི་སྐུ་འདྲའི་རྒྱལ་ཁམས་དག་བདག་གི་ལག་པར་བསླེབས་ཏེ།

༡༡ ངས་ས་མར་ཡཱའི་འདྲ་སྐུར་བྱས་པ་ལྟར་དུ་ཡེ་རུ་ཤ་ལེམ་དང་དེའི་སྐུ་རྣམས་ལ་མི་བྱའམ།

༡༢ དེ་ནས་ཡ་ཧོ་ཝཱ་ངས་རི་བོ་ཙི་ཨོན་དང་ཡེ་རུ་ཤ་ལེམ་གྱི་ནང་ན་ཉིད་ཀྱི་མཛད་པ་དག་སྒྲུབ་ཟིན་པའི་ཚེ་ན། ཨ་སུར་གྱི་རྒྱལ་པོའི་སྙིང་གྱོང་པོའི་འབྲས་བུ་དང་། དེའི་མིག་རྩ་ཆེ་བའི་ཆེ་ཐབས་ཀྱི་ཕྱིར་ཆད་པས་གཅད་དོ།

༡༣ དེ་ཅིའི་ཕྱིར་ཞེ་ན། དེས། ང་བློ་དང་ལྡན་པས། རང་གི་ལག་པའི་སྟོབས་དང་། བློ་མཁས་པས་འདི་བཞིན་བྱས་པ་ཡིན། འོ་ན། ངས་མི་སྡེ་དག་གི་ས་མཚམས་བཤིག་སྟེ། དེ་དག་གི་བང་མཛོད་རྣམས་ཕྲོག་པ་ཡིན། དཔའ་བོ་ལྟར་ངས་རྒྱལ་ཁྲིར་འཁོད་པ་རྣམས་མར་ས་རུ་ཕབ་པ་ཡིན།

༡༤ མི་རྣམས་ཀྱི་ནོར་ངའི་ལག་པར་བྱ་ཚང་ལྟར་དུ་བྱུང་། མི་ཞིག་གིས་བཞག་ཡོད་པའི་སྒོ་ང་སྡུ་བ་དང་འདྲ་བར་ངས་ས་གཞི་བདག་ཏུ་བཟུང་བ་ཡིན་གྱིས། དེར་ཤོག་པ་འཁྲབ་པའམ་ཁ་འབྱེད་པའམ་ཙར་ཙིར་ཟེར་བ་གང་ཡང་མ་བྱུང་། ཞེས་སྨྲ་བའི་ཕྱིར་རོ༎

༡༥ གཤེག་མཁན་ལ་སྟ་གྲིས་རློམ་པར་བྱའམ། ཡང་ན་ཤིང་གཤོག་མཁན་གྱི་མདུན་དུ་སོག་ལེས་རང་མཐོང་སྐྱེད་པར་བྱའམ། དེ་ནི་འདི་ལྟ་སྟེ། དབྱུག་པ་ཐོགས་ནས་ཡོད་མཁན་ལ་དབྱུག་པས་སྒུལ་བའམ། བེར་ཀས་ཤིང་མ་ཡིན་པ་དེ་འདེགས་པར་བྱའམ།

༡༦ དེ་བས་ན་དཔུང་ཆེན་གྱི་ཡ་ཧོ་ཝཱ་གཙོ་བོས་དེ་དག་གི་རྒྱགས་པ་རྣམས་ལ་རིད་ནད་གནང་སྟེ། དེའི་དཔལ་གྱི་འོག་ན་མེ་འབར་བ་ལྟ་བུའི་མེ་སྦར་བར་འགྱུར།

༡༧ དེ་ལས་ཀྱང་ཨིས་ར་ཨེལ་གྱི་འོད་དེ་ནི་མེ་དང་། ཁོའི་དམ་པ་ཉིད་དེ་ནི་མེ་ལྕེར་གྱུར་ཏེ། ཉི་མ་གཅིག་གི་ནང་དུ་དེའི་ཚེར་མ་དང་སེ་བ་རྣམས་སྲེག་ཅིང་།

༡༨ ཁོའི་ནགས་ཚལ་དང་སྐྱེད་མོས་ཚལ་གྱི་དཔལ་གྱི་ལུས་སེམས་གཉིས་པོ་ཡང་མེད་པར་བྱས་ཏེ། ཐུར་དུ་འགྲོ་བའི་ནད་པ་ཞིག་ལྟ་བུར་འགྱུར་བར་འགྱུར་བ་དང་།

༡༩ དེའི་ནགས་ཚལ་ན་ཕྲུ་གུ་ཞིག་གིས་ཀྱང་ཡི་གེར་འབྲི་ནུས་པའི་ཤིང་ཉུང་ཉུང་ཞིག་ལུས་འོང་།

༢༠ ཡང་ཉིན་མོ་དེར་ཨིས་ར་ཨེལ་གྱི་ཕྱི་ལུས་དང་། ཡ་ཀོབ་ཀྱི་རིགས་བརྒྱུད་ལས་ཐར་ནས་ལུས་པ་རྣམས་ཀྱིས། སླར་རང་ལ་བརྡུངས་པ་དག་ལ་རྟེན་པར་མི་བྱའི། ཨིས་ར་ཨེལ་གྱི་དམ་པ་ལགས་པའི་ཡ་ཧོ་ཝཱ་ལ་སྙིང་སེམས་དྲང་པོར་རྟེན་པར་འགྱུར།

༢༡ ཡ་ཀོབ་ཀྱི་ནང་ནས་ལུས་པའི་ལྷག་མ་ཞིག་ནི་ཀུན་དབང་གི་དཀོན་མཆོག་གི་ཕྱོགས་སུ་འཁོར་བར་འགྱུར་རོ།

༢༢ གང་ལ་ཞེ་ན། ཀྱེ་ཨིས་ར་ཨེལ། ཇི་སྟེ་ཁྱོད་ཀྱི་བརྒྱུད་ཀྱི་ཚོགས་ནི་རྒྱ་མཚོའི་བྱེ་མ་ཇི་སྙེད་ཡོད་རུང་། དེའི་ནང་ནས་ལྷག་མ་འབའ་ཞིག་ཕྱིར་ལོག་འོང་བར་འགྱུར། དེ་ལྟར་ཁོང་གིས་གཏན་ལ་ཕབ་པའི་བཀའ་ཆད་རྫོགས་པར་བྱེད་པ་དེ་ནི་དྲང་བ་ཉིད་ཀྱིས་ལུད་པར་འགྱུར་རོ།

༢༣ དེ་ཅིའི་ཕྱིར་ཞེ་ན། དཔུང་ཆེན་གྱི་ཡ་ཧོ་ཝཱ་དཀོན་མཆོག་གིས་ས་གཞི་ཐམས་ཅད་ཀྱི་དཀྱིལ་དུ་གཏན་ལ་ཕབ་པའི་བཀའ་ཆད་རྫོགས་པར་བྱེད་པ་དེ་ནི་བསྒྲུབ་པར་ཡང་བྱའོ༎

༢༤ དེའང་དཔུང་ཆེན་གྱི་ཡ་ཧོ་ཝཱ་དཀོན་མཆོག་གིས་འདི་སྐད་དུ། ཀྱེ་ཙི་ཨོན་ནང་གནས་པའི་འབངས་རྣམས། ཁྱོད་ལ་དབྱུག་པས་རྡེག་པ་དང་། མི་སེར་པའི་ལུགས་སུ་བེར་ཀ་སྤར་བའི་ཨ་སུར་པ་ལ་མ་འཇིགས་ཤིག

༢༥ དུས་ཅུང་ཟད་ཅིག་ནས་ཐུགས་ཁྲོ་བ་ཡོལ་ཞིང་། དེ་དག་བསད་ནས་ངའི་ཐུགས་ཁྲོ་ཞི་བར་འགྱུར་རོ།

༢༦ ཨོ་རེབ་ཀྱི་བྲག་ཁར་མིད་ཨན་པ་ལ་གསོད་གཅོད་བྱུང་བ་ལྟ་བུར། ཡ་ཧོ་ཝཱས་དེ་དག་གི་ཁར་རྟ་ལྕག་ཅིག་དབྱུག་པར་བྱ། ཁོང་གི་དབྱུག་པ་རྒྱ་མཚོའི་སྟེང་ན་ཡོད་པ་དང་། མི་སེར་ལ་བརྡེགས་པའི་ལུགས་སུ་སྤར་བར་འགྱུར་རོ།

༢༧ ཡང་ཉིན་མོ་དེར་ཁྱོད་ཀྱི་དཔུང་པ་ལས་དེའི་ཁལ་དང་། ཁྱོད་ཀྱི་གཉའ་བ་ལས་དེའི་གཉའ་ཤིང་འཐེན་ཞིང་། སྣུམ་འབྱུག་པའི་རྐྱེན་གྱིས་གཉའ་ཤིང་དེ་གཅག་གོ།

༢༨ དེ་ནི་ཨ་ཡད་དུ་འོང་སྟེ་མིག་རོན་དུ་ཆས་ནས། མིག་མས་ལ་རང་གི་རྫོང་རྣམས་བཞག

༢༩ རོང་བརྒལ་ཏེ་གེ་བཱ་རུ་དགོངས་ཕབ། རཱ་མཱ་ནི་དངང་སྐྲག ཤ་ཨུལ་གྱི་གི་བེ་ཨ་ནི་བྲོས་ལ་སོང་།

༣༠ ཀྱེ་གལ་ལིམ་གྱི་བུ་མོ། ཀུ་ཐེག་ཅིག ལཱ་ཨིས་ལ་ཐོས་སུ་ཆུག་ཅིག ཀྱེ་དབུལ་བའི་ཨ་ན་ཐོད།

༣༡ མད་མེན་འཁྱམས་ཏེ། གེ་བིམ་པ་རྣམས་འབྲོས་སུ་འཚོགས།

༣༢ དེ་ནས་དེ་རིང་གི་ཉིན་མོ་ནོབ་ཏུ་ཞག་སྡོད་བྱས་ནས། ཡེ་རུ་ཤ་ལེམ་གྱི་རི་བོ། ཙི་ཨོན་གྱི་བུ་མོའི་རི་བོའི་ཐད་དུ་ལག་གཤགས་གཏང་ངོ་༎

༣༣ ཀྱེ་ཧོ། དཔུང་ཆེན་གྱི་ཡ་ཧོ་ཝཱ་དཀོན་མཆོག་གིས་འཇིགས་སུ་རུང་བའི་ངང་ནས་ཡལ་ག་རྣམས་གཅོད་པར་མཛད་ཅིང་། སྒོ་བོངས་མཐོ་མཐོ་རྣམས་གཅད་དེ། དྲེགས་པ་ཅན་དག་དམའ་སར་དབབ།

༣༤ ཁོང་གིས་ནགས་འཐུག་པོ་རྣམས་ལྕགས་ཀྱིས་རྔ་ཞིང་། མཐུ་ལྡན་ཞིག་གི་ལག་ནས་ལི་བ་ནོན་ལྟུང་བར་འགྱུར་རོ༎

༡༡

ཡང་ཨི་ཤཱའི་སྡོང་པོ་ལས་ལྕུག་གུ་ཞིག་དང་། དེའི་རྩ་བའི་ཡལ་འདབ་ཅིག་འབྲས་བུ་དང་ལྡན་པར་འགྱུར།

༢ ཁོང་གིས་སྟེང་ན་ཡ་ཧོ་ཝཱའི་ཐུགས་ཉིད་མཆིས་པར་འགྱུར། ཡེ་ཤེས་དང་ཤེས་རབ་ཀྱི་ཐུགས་ཉིད་དང་། མཁྱེན་རྒྱ་དང་དབང་ཐང་གི་ཐུགས་ཉིད་དོ།

༣ ཡ་ཧོ་ཝཱ་ལ་བག་བྱེད་པ་ནི་དེའི་དགའ་བ་ཡིན་པར་འགྱུར། དེས་སྤྱན་གྱིས་གཟིགས་པ་བཞིན་དུ་ཞལ་ཆེ་མི་གཅད་ཅིང་། སྙན་གྱིས་གསན་པ་བཞིན་དུ་ཡང་ཁྲིམས་ཐག་མི་གཅད་ཀྱི།

༤ ཐུགས་དྲང་པོའི་ངང་ནས་དབུལ་ཕོངས་ཀྱི་གཤགས་དང་། ཁྲིམས་དྲང་པོའི་ངང་ནས་སྙེམས་ཆུང་གི་ཁྲིམས་ཐག་གཅད་དེ། ཁོང་གི་ཞལ་གྱི་ཕྱག་འཁར་གྱིས་ས་གཞི་ལ་བརྡུང་། ཞལ་ལྤགས་ཀྱི་དབུགས་ཀྱིས་མི་ངན་དག་ཚར་གཅད།

༥ ཁོང་གི་སྐུ་རྐེད་ཀྱི་སྐུ་རགས་ནི་དྲང་བ་ཉིད་དང་། སྐུའི་ཀློང་གི་སྐུ་རགས་ནི་ཐུགས་དྲང་པོ་ལགས་པར་འགྱུར།

༦ དེ་ནས་སྤྱང་ཀི་ནི་ལུ་གུ་དང་ལྷན་ཅིག་ཏུ་སྡོད་ཅིང་། གཟིག་ནི་ར་གུ་དང་མཉམ་དུ་ཉལ་ཞིང་། བེའུ་དང་སེང་གེ་དར་མ་དང་གླང་རྒྱགས་པ་དག་འཆམས་ཏེ། བྱིས་པ་ཆུང་དུས་དེ་དག་འཚོ་བར་འགྱུར་རོ།

༧ ཡང་བ་དང་དོམ་མཉམ་དུ་རྩྭ་ཟ་ཞིང་། དེ་དག་གི་ཕྲུ་གུ་རྣམས་ཕྱོགས་གཅིག་ཏུ་ཉལ་བར་འགྱུར། སེང་གེས་གླང་བཞིན་དུ་ཕུབ་མ་ཟ་བར་བྱ།

༨ བྱིས་པ་འོ་འཐུང་ནི་སྦྲུལ་གྱི་ཚང་གི་མདུན་དུ་རྩེད་མོ་རྩེད་ཅིང་། འོ་མ་བཅད་པའི་བྱིས་པས་དུག་སྦྲུལ་གྱི་ཚང་ནང་ལག་པ་གཞུག

༩ དེ་རྣམས་ཀྱིས་ངའི་རི་བོ་དམ་པའི་གནས་ཀུན་ཏུ་གང་ལའང་མི་སྣད་མི་གཟུག་གོ། དེ་ཅིའི་ཕྱིར་ཞེ་ན། ཇི་ལྟར་རྒྱ་མཚོ་ཆུས་གང་བ་བཞིན་དུ་ས་གཞི་ནི་ཡ་ཧོ་ཝཱའི་ཡེ་ཤེས་ཀྱིས་གང་བར་འགྱུར་བའི་ཕྱིར་རོ༎

༡༠ ཡང་ཉིན་མོ་དེར་མི་སྡེ་དག་གི་དོན་དུ་དར་ཆེན་དུ་སྒྲེང་རྒྱུའི་ཨི་ཤཱའི་རྩ་བ་དེ་ནི་ཕྱི་པ་དག་གིས་བཙལ་ནས། ཁོང་གི་བསྟི་གནས་ནི་དཔལ་དང་ལྡན་པར་འགྱུར་རོ༎

༡༡ ཡང་ཉིན་མོ་དེར་ཡ་ཧོ་ཝཱས་ལན་གཉིས་པར་ཕྱག་བརྐྱང་སྟེ། ཉིད་ཀྱི་མི་བརྒྱུད་ཀྱི་ནང་ན་ལུས་པའི་ལྷག་མ་དེ་ནི་ཨ་སུར་དང་། མི་སེར་དང་། ཕད་རོས་དང་། ཀུས་དང་། ཨེ་ལམ་དང་། ཤི་ནེ་ཨར་དང་། ཧ་མད་དང་། རྒྱ་མཚོའི་གླིང་ཕྲན་གྱི་ཕྱོགས་ལས་སླར་སྡུད་པར་འགྱུར།

༡༢ དེ་ནས་མི་བརྒྱུད་རྣམས་ཀྱི་དོན་དུ་དར་ཆེན་ཞིག་བསྒྲེངས་ཏེ། བསྐྲད་པར་གྱུར་པའི་ཨིས་ར་ཨེལ་པ་བསྡུས་ཏེ། ཁ་ཐོར་ནས་ཡོད་པའི་ཡ་ཧུ་དཱ་པ་རྣམས་ས་གཞིའི་གྲུ་བཞི་ཀ་ནས་སྡུད་པར་འགྱུར།

༡༣ དེ་ནས་ཨེབ་ར་ཨིམ་ལ་ཞེ་སྡང་བྱེད་པ་ཡང་མེད་པར་འགྱུར་ཏེ། ཡ་ཧུ་དཱར་ཞེ་འཁོན་བྱེད་པ་དག་གཅོད་པར་འགྱུར། ཨེབ་ར་ཨིམ་གྱིས་ཡ་ཧུ་དཱ་ལ་སྡང་བར་མི་འགྱུར། ཡ་ཧུ་དཱས་ཀྱང་ཨེབ་ར་ཨིམ་ལ་འཁོན་དུ་འཛིན་པར་མི་འགྱུར་གྱིས།

༡༤ ནུབ་ཕྱོགས་སུ་ཕེ་ལེ་ཤེད་པའི་དཔུང་པར་མཆོངས་ཏེ། ཤར་ཕྱོགས་ཀྱི་བུ་རྣམས་ཀྱང་བཅོམ་སྟེ། ཨེ་དོམ་དང་མོ་ཨབ་ལ་ལག་པ་རྒྱབ་པ་དང་། ཨམ་མོན་གྱི་བུ་རྣམས་ཀྱིས་དེ་དག་གི་འབངས་བྱེད་པར་འགྱུར།

༡༥ དེ་ནས་ཡ་ཧོ་ཝཱས་མི་སེར་རྒྱ་མཚོའི་ལྕེ་རྩད་ནས་བཅད་དེ། ཉིད་ཀྱི་མཐུ་ཆེ་བའི་རླུང་དྲག་གི་ངང་ནས་ཆུ་བོར་ཕྱག་བརྒྱབ་དེ། གྲོག་པོ་བདུན་དུ་མཛད་དེ། མི་རྣམས་ལྷམ་བཅས་དེ་ལས་རྒལ་བར་བྱའོ།

༡༦ ཡང་ཨིས་ར་ཨེལ་གྱི་བུ་རྣམས་མི་སེར་ཡུལ་ནས་ཐོན་པའི་ཉིན་མོ་དེ་དང་འདྲ་བར། ཨ་སུར་གྱི་ནང་ནས་ཐར་པའི་ཁོང་གི་མི་སྡེ་ལྷག་ལུས་ཀྱི་དོན་དུ་རྒྱ་ལམ་ཞིག་ཀྱང་འབྱུང་བར་འགྱུར་རོ༎

༡༢

ཉིན་མོ་དེར་ཁྱེད་ཀྱིས་འདི་སྐད་དུ། ཀྱེ་ཡ་ཧོ་ཝཱ། ངས་ཁྱེད་ལ་སྟོད་བསྔགས་སོ། སྔར་བདག་ལ་ཐུགས་ཁྲོས་རུང་། ད་ཐུགས་ཁྲོ་ཞི་བས། ཁྱེད་ཀྱིས་ངའི་སེམས་གསོས།

༢ ཀྱེ་ཧོ། དཀོན་མཆོག་ནི་ངའི་ཐར་པ་ལགས་ཏེ། ངས་ཁོང་ལ་བློ་གདེང་བྱ་བས། འཇིགས་པར་མི་འགྱུར། གང་ལ་ཞེ་ན། ཡ་ཧོ་ཝཱ་གཙོ་བོ་ནི་ངའི་སྟོབས་དང་དབྱངས་དང་། བདག་གི་ཐར་པར་ཡང་གྱུར་པའི་ཕྱིར་རོ། ཞེས་བརྗོད་པར་འགྱུར་རོ།

༣ དེ་ལྟར་ཁྱེད་དགའ་མགུ་ཞིང་ཐར་པའི་ཁྲོན་པ་རྣམས་ལས་བཅུ་བར་འགྱུར།

༤ ཡང་ཉིན་མོ་དེར་ཁྱེད་ཅག་གིས། ཡ་ཧོ་ཝཱ་ལ་སྟོད་ཅིང་ཁོང་གི་མཚན་བརྗོད་ཅིག མི་རིགས་རྣམས་ཀྱི་ཁོང་གི་མཛད་རྒྱ་སྒྲོག་ཅིང་། ཁོང་གི་མཚན་འཕགས་པ་ལགས་སོ་ཞེས་སྨྲོས་ཤིག

༥ ཁོང་གིས་དཔལ་དང་ལྡན་པའི་བྱ་བ་དག་མཛད་པ་ནི་ས་གཞི་ཚང་མར་རྒྱུས་ཡོད་པས། ཡ་ཧོ་ཝཱ་ལ་སྟོད་དབྱངས་འབུལ་བར་བྱོས་ཤིག

༦ ཀྱེ་ཙི་ཨོན་མ་ཁྱེད། ཨིས་ར་ཨེལ་གྱི་དམ་པ་ཉིད་དེ་ནི་ཁྱེད་ཅག་གི་དཀྱིལ་ན་ཆེན་པོ་ཡིན་པས་ན། ཀུ་ཐེག་ཅིང་ལྡིར་སྒྲ་གྱིས་ཤིག་ཅེས་སྨྲ་བར་འགྱུར་རོ༎

༡༣

ཨ་མོས་ཀྱི་བུ་ཡེ་ཤ་ཡཱས་བཱ་བེལ་གྱི་སྐོར་མཐོང་བར་གྱུར་པའི་ལུང་བསྟན་ནི།

༢ རི་སྟོང་གི་ཁར་དར་ཆེན་ཞིག་སྒྲེང་བར་བྱོས་ཤིག་དང་། སྐད་ཆེན་པོས་དེ་རྣམས་ལ་འབོད་ཅིང་། སྐུ་དྲག་དག་གི་སྒོ་མོར་ཞུགས་པའི་སླད་དུ་ལག་དབྱུག་ཐོང་ཞིག

༣ བདག་གིས་རང་གི་དམ་པ་རྣམས་ལ་བཀའ་སྒོ་སྟེ། ངའི་འཕག་པ་ཉིད་ལ་དགའ་མཁན་གྱི་དཔའ་བོ་དག་ལ་ངའི་ཁོང་ཁྲོ་རྫོགས་སུ་ངས་བོས་པ་ཡིན།

༤ རི་བོ་རྣམས་ན་དམག་དཔུང་ཆེན་པོ་དང་འདྲ་བའི་དཔུང་ཚོགས་ཀྱི་འུར་སྒྲ་ཞིག་གདའ། འདི་ནི་ཚོགས་པར་གྱུར་པའི་མི་བརྒྱུད་རྣམས་ཀྱི་རྒྱལ་ཁམས་དག་གི་འདུ་འཛིའི་སྐད་ལགས། དཔུང་ཆེན་གྱི་ཡ་ཧོ་ཝཱས་དམག་ཚོགས་རྣམས་ལ་ཞིབ་དཔྱོད་མཛད་དོ།

༥ ཡུལ་ཐམས་ཅད་མེད་པར་མཛད་དུ། ཡ་ཧོ་ཝཱའམ་ཁོང་གི་ཐུགས་ཁྲོའི་མཚོན་ཆ་ལགས་པ་དེ་དག ས་ཐག་རྒྱང་རིང་ནས་ནམ་མཁའི་མཐའ་མ་ལས་འོང་གིན་གདའོ།

༦ ད་ནི་ཡ་ཧོ་ཝཱའི་ཉིན་མོ་ཉེ་བར་གྱུར་པས། དེ་ནི་ཀུན་དབང་གི་ཕྱོགས་ལས་འཇིག་པ་ཆེན་པོ་དང་འདྲ་བར་འོང་བས་ན། འོ་དོད་ཐོང་ཞིག

༧ དེའི་རྐྱེན་གྱིས་ལག་རྩ་ཐམས་ཅད་ལྷོད་ཅིང་། མི་ཀུན་གྱི་སྙིང་གཞུ་ཞིང་།

༨ དངང་སྐྲག་ཅིང་གཟེར་དང་འཚེར་བས་དེ་དག་གཟུང་སྟེ། སྐྱེ་གཟེར་གྱིས་ཐེབས་པའི་བུད་མེད་དང་མཚུངས་པའི་གཟེར་གྱིས་གཟིར་ཞིང་། ཐབ་ཐོབ་ཏུ་གྱུར་ཏེ། གཅིག་གིས་གཅིག་ལ་བལྟ་སྟེ། དེ་དག་གི་གདོང་ནི་མེ་ལྕེ་ལྟར་འགྱུར་བར་འགྱུར་རོ༎

༩ ཀྱེ་ཧོ། ཡུལ་སྣུབ་པར་བྱེད་པ་དང་། སྡིག་ཅན་དག་དེའི་ངོས་ལས་ཚར་གཅོད་པའི་དོན་དུ། ཐུགས་ཁྲོ་དང་ཁྲོ་གཏུམ་དྲག་པོའི་ནང་ནས་ཡ་ཧོ་ཝཱའི་ཉིན་མོ་དྲག་ཤུལ་ཅན་དེ་འབྱོན་གྱིན་འདུག

༡༠ དེའི་རྐྱེན་གྱིས་གནམ་གྱི་སྐར་མ་དང་དྲང་སྲོང་རྣམས་ཀྱིས་འོད་མི་འབྱིན་པར། ཉི་མ་འཆར་བ་ཙམ་གྱིས་འགྲིབ་ཅིང་། ཟླ་བས་རང་གི་འོད་སྣང་བར་མི་བྱའོ།

༡༡ ཡང་ངས་འཇིག་རྟེན་ལ་དེ་རང་གི་ངན་དང་། མི་ངན་དག་ལ་དེ་ཚོའི་ལས་ངན་གྱི་ཕྱིར་ཆད་པས་གཅད། དྲེགས་པ་ཅན་གྱི་ང་རྒྱལ་བར་དུ་བཅད་དེ། དྲག་ཤུལ་ཅན་གྱི་རང་མཐོང་ཆམ་ལ་དབབ་བོ།

༡༢ ངས་སྐྱེ་བོ་དག་གསེར་བཙོ་མ་དང་། ཨོ་ཕིར་གྱི་གསེར་ལྷད་མེད་པ་ལས་ཀྱང་ལྷག་པར་རིན་ཆེན་དུ་བྱའོ།

༡༣ དེ་བས་ན་དཔུང་ཆེན་གྱི་ཡ་ཧོ་ཝཱའི་ཐུགས་ཁྲོ་དང་། ཁོང་གི་ཁྲོ་གཏུམ་གྱི་ཉིན་པར་ངས་ནམ་མཁའ་རྣམས་བསྒུལ་བས། ས་གཞི་རང་གནས་ལས་འཕྱུགས་པར་འགྱུར་རོ།

༡༤ དེ་ནས་དེ་ནི་བཤོར་བའི་གནའ་བ་ལྟར་དུའམ། མི་གང་གིས་ཀྱང་ཉ་ར་མི་བྱེད་པའི་ལུག་ལྟར་གྱུར་ཏེ། དེ་དག་ཐམས་ཅད་རང་རང་གི་མི་བརྒྱུད་ཀྱི་ཕྱོགས་སུ་འཁོར་ཞིང་རེ་རང་གི་ཕ་ཡུལ་དུ་འབྲོས་པར་འགྱུར།

༡༥ རྙེད་ཚད་ནི་འབིགས་ཤིང་། འདྲེས་ཚད་ནི་རལ་གྲིས་འཆི་བར་འགྱུར།

༡༦ དེ་དག་གི་མིག་གི་མདུན་དུ་དེའི་ཕྲུ་གུ་རྣམས་ས་ལ་བརྡབ་སྟེ། ཁྱིམ་རྣམས་བཅོམ་སྟེ། ཆུང་མ་རྣམས་ལ་དབང་ཤེད་བྱེད་པར་འགྱུར་རོ༎

༡༧ ཀྱེ་ཧོ། དངུལ་ལ་མི་བལྟ་བ་དང་། གསེར་ལ་མི་ཆགས་པའི་མ་དཱ་ཨི་པ་དག་ངས་འདི་དག་གི་དགྲར་འདྲེན་པར་བྱ།

༡༨ དེ་དག་གི་གཞུ་ཡིས་གཞོན་ནུ་རྣམས་དུམ་བུ་དུམ་བུར་གཏུབ་ཅིང་། མངལ་གྱི་འབྲས་བུ་དག་ལ་ཡང་སྙིང་མི་རྗེ་ཞིང་། དེ་དག་གི་མིག་གིས་ཕྲུ་གུ་རྣམས་ལ་འཕངས་པར་མི་བྱའོ།

༡༩ རྒྱལ་ཁམས་དག་གི་དཔལ་དང་ཀལ་དཱི་པའི་ཆེ་བའི་ཟིལ་ལགས་པའི་བཱ་བེལ་དེ་ནི། དཀོན་མཆོག་གི་རྩ་རྩེ་བཟློགས་པའི་སོ་དོམ་དང་གོ་མོ་རཱ་གཉིས་ལྟར་འགྱུར་ཞིང་།

༢༠ མཐའ་མའི་བར་དུ་མ་ཚུགས་པར། མི་རབས་ནས་མི་རབས་སུ་དེར་མི་གང་ཡང་གནས་པར་མི་འགྱུར་ཏེ། ཨ་རཱབ་པས་ཀྱང་དེར་གུར་སྤུབ་པར་མི་བྱ། ཕྱུགས་རྫིས་ཀྱང་དེར་རང་གི་ཁྱུ་འཇོགས་པར་མི་འགྱུར་གྱིས།

༢༡ འབྲོག་སྟོང་གི་གཅན་གཟན་དག་དེར་ཉལ་ཏེ། དེ་དག་གི་ཁྱིམ་ནི་འབྱུང་པོའི་བྱས་གང་ཞིང་། བྱ་རྔ་བོང་རྣམས་གནས་ཏེ། དེར་ར་རྒོད་ཀྱིས་མཆོང་བར་བྱ།

༢༢ དེ་དག་གི་ཕོ་བྲང་གི་ནང་དུ་དུར་སྤྱང་དང་། ཁབ་མཛེས་པའི་ནང་ན་ཁྱི་སྤྱང་གིས་ང་རོ་སྒྲོག་པར་འགྱུར་རོ། དུས་དེ་ནི་ཉེ་བར་བབ་པས། ད་དེའི་ཞག་རྣམས་རིང་བར་བྱེད་པར་མི་འགྱུར་རོ༎

༡༤

དེ་ཅིའི་ཕྱིར་ཞེ་ན། ཡ་ཧོ་ཝཱས་ཡ་ཀོབ་ལ་ཐུགས་བརྩེ་ཞིང་། ད་དུང་ཡང་ཨིས་ར་ཨེལ་འདམས་ཏེ། དེ་དག་རང་གི་ཡུལ་དུ་བཞག་ནས། མི་ཡན་དག་འདི་དག་དང་འདྲེས་ཏེ། ཡ་ཀོབ་ཀྱི་ཁྱིམ་ལ་འབྱར་བར་འགྱུར།

༢ དེ་ནས་མི་སྡེ་རྣམས་ཀྱིས་འདི་དག་རང་གནས་སུ་འཁུར་ཏེ་སྐྱེལ་བར་འགྱུར། ཡང་ཨིས་ར་ཨེལ་གྱི་བུ་བརྒྱུད་ཀྱིས་ཡ་ཧོ་ཝཱའི་ཡུལ་ཁམས་ཀྱི་ནང་ན་དེ་དག་ལ་དབང་ཞིང་བྲན་པོ་དང་བྲན་མོར་འཇོག་པར་འགྱུར། འདི་དག་གིས་རང་བཙོན་དུ་ཁྱེར་པ་རྣམས་བཙོན་དུ་བཟུང་སྟེ། རྔན་ཆེན་བྱས་པ་དག་ལ་སྲིད་བྱེད་པར་འགྱུར།

༣ ཡང་ཁྱོད་ཅག་ལ་བཀལ་བའི་སྡུག་བསྔལ་དང་། འཇིགས་པ་དང་། གཡོག་བྱེད་དཀའ་བ་རྣམས་ལས་ཡ་ཧོ་ཝཱས་ངལ་གསོ་གནང་བའི་ཉིན་མོར།

༤ ཁྱོད་ཅག་གིས་བཱ་བེལ་གྱི་རྒྱལ་པོ་ལ་བལྟ་སྟེ་ཚིག་གཏོང་ཞིང་འདི་སྐད་ཟེར་བར་བྱ། རྔན་ཆེན་བྱེད་མཁན་ནི་ཇི་ལྟར་ཆད། གསེར་གྱི་རྒྱལ་ས་ནི་ཇི་ལྟར་ཆད།

༥ ཡ་ཧོ་ཝཱས་མི་ངན་གྱི་དབྱུག་པ་དང་མངའ་བདག་རྣམས་ཀྱི་དབང་ཕྱུག་བཅག་པར་མཛད།

༦ གང་རྣམས་ཞེ་ན། འཁྲོ་བཞིན་དུ་མི་རྣམས་ལ་བར་མ་ཆད་པར་བརྡུངས་པ་དང་། མི་སྡེ་དག་ལ་ཁྲོ་གཏུམ་གྱི་ངང་ནས་སྲིད་བྱེད་པ་ལས་མ་བྱོལ་བ་རྣམས་སོ།

༧ ད་ས་གཞི་ཐམས་ཅད་སེམས་བདེ་ཞིང་ཐིང་འཇམ་སྟེ། གླུ་དབྱངས་ལེན་པ་ལ་ཞུགས།

༨ འོ་ན། སོམ་ཤིང་རྣམས་ཁྱོད་ལ་དགའ་ཞིང་། ལི་བ་ནོན་གྱི་འགྱམ་ཤིང་རྣམས་ཀྱིས་ཁྱོད་ལ། ཁྱོད་བསྒྱེལ་ཟིན་པ་ཚུན་ཆད་དུ་བདག་ཅག་གི་ཕྱོགས་སུ་ཤིང་པ་གང་ཡང་མི་འོང་ངོ་༎

༩ ཁྱོད་འོང་དུས་བསུ་བར་དམྱལ་ཁམས་མཐིལ་ནས་ཁྱོད་ཕྱིར་འགུལ། དེས་ཁྱོད་ཀྱི་དོན་དུ་གཤིན་པོ་རྣམས་སའི་དཔོན་པོ་ཐམས་ཅད་དང་བཅས་སུ་སློང་བར་བྱེད་ཅིང་། མི་བརྒྱུད་རྣམས་ཀྱི་རྒྱལ་པོ་ཐམས་ཅད་ཀྱང་ཀེར་བསླངས་སོ།

༡༠ དེ་དག་ཐམས་ཅད་ཀྱིས་ཁྱོད་ལ་གཏམ་བྱེད་ཅིང་། ངེད་ལྟར་ཁྱེད་ཀྱང་རྒུད་དམ། ངེད་འདྲར་ཁྱེད་ཀྱང་སོང་ངམ་སྨྲ་བར་འགྱུར།

༡༡ ཁྱོད་ཀྱི་དཔལ་དང་། ཁྱོད་ཀྱི་སྒྲ་སྙན་གྱི་ཀུ་སྒྲ་ནི་དམྱལ་ཁམས་སུ་ཕབ། ཁྱོད་ཀྱི་འོག་ན་སྲིན་བུའི་སྟན། ཁྱོད་ཀྱི་ཁེབས་ཀྱང་འབུ་རྣམས་སོ༎

༡༢ ཀྱེ་དཔལ་འབར་བའི་ཐོ་རངས་ཀྱི་བུ། ཇི་ལྟར་ཁྱོད་ནམ་མཁའ་ལས་ལྷུང་། མི་བརྒྱུད་རྣམས་བསྐུམ་མཁན་ཁྱོད་ཇི་ལྟར་ས་ལ་རྡབས།

༡༣ ཁྱོད་ཀྱིས་ནི་རང་གི་སྙིང་ནང་ན། ང་ནམ་མཁར་འཛེག་སྟེ། དཀོན་མཆོག་གི་སྐར་མ་རྣམས་ལས་ཀྱང་ངས་རང་གི་རྒྱལ་ཁྲི་མཐོ་བར་བྱ། ཡང་ང་བྱང་གི་ས་མཐའ་རུ་ཚོགས་རའི་རི་བོར་སྡོད་པར་བྱ་སྟེ།

༡༤ བདག་སྤྲིན་རྣམས་ལས་མཐོ་བར་འཛེགས་ནས། བླ་ན་མ་མཆིས་པའི་དཀོན་མཆོག་དང་འདྲ་འདྲ་བདག་འགྱུར་འོང་ཞེས་སྨྲས་མོད།

༡༥ ཁྱོད་མར་དམྱལ་བའི་དོང་གི་གཏིང་དུ་འཕེན་པར་འགྱུར།

༡༦ ད་ཁྱོད་མཐོང་བ་ཀུན་གྱིས་ཁྱོད་ལ་ཟིར་ཞིང་ཞིབ་ཆ་ལྟ་སྟེ། འདི་ནི་ས་གཞི་བསྒུལ་ཏེ། རྒྱལ་ཁམས་རྣམས་འདར་དུ་བཅུག་ནས།

༡༧ འཇིག་རྟེན་ནི་འབྲོག་སྟོང་ལྟར་བྱས་ཏེ། དེའི་གྲོང་ཁྱེར་རྣམས་བཤིག་མཁན་དང་། རང་གི་བཙོན་པ་དག་ཁང་པར་འགྲོར་མ་གནང་བའི་མི་དེ་རང་ཡིན་ནམ། ཞེས་ཟེར་བར་བྱའོ།

༡༨ མི་རིགས་རྣམས་ཀྱི་རྒྱལ་པོ་ཡོད་དོ་ཅོག་ཐམས་ཅད་རེ་རང་གི་ཁྱིམ་ན་གཟི་བརྗིད་བཅས་ཉལ་གྱི།

༡༩ ཁྱོད་ནི་རང་གི་རོ་ཁང་གི་ནང་ནས་སྐྱུག་བྲོ་བའི་ཡལ་ག་ལྟ་བུར་ཕྱུང་ནས་ཕང་སྟེ། ཁྱོད་ནི་རྡོག་སྒྲིལ་དུ་བཏང་བའི་རོ་དང་འདྲ་བར། རལ་གྲིས་འབིགས་ནས་དོང་གི་རྡོ་བ་དག་ལ་ཡང་གྱེལ་བའི་རོ་རྣམས་ཀྱིས་ཁྱོད་བཀབ་བོ།

༢༠ ཁྱོད་དེ་དག་དང་བཅས་སུ་ཅི་ནས་ཀྱང་རོ་ཁང་གི་ནང་དུ་མི་བསྐུང་ངོ་། དེ་ཅིའི་ཕྱིར་ཞེ་ན། ཁྱོད་ཀྱིས་རང་གི་ཡུལ་བཤིག་སྟེ། རང་གི་བྲན་རྣམས་བསད་པར་བྱས་པའི་ཕྱིར་རོ། མི་ཚངས་པ་སྤྱོད་པའི་བུ་བརྒྱུད་ཀྱི་མིང་ནམ་དུའང་ལུས་པར་མི་འགྱུར།

༢༡ དེ་དག་མི་ལང་བ་དང་། ས་གཞི་མི་བདོག་པ་དང་། འཇིག་རྟེན་གྱི་ངོས་སུ་གྲོང་ཁྱེར་རྣམས་བཏབ་ནས། འཇིག་རྟེན་མི་ཁེངས་པའི་སླད་དུ། ཕ་མེས་པོ་རྣམས་ཀྱི་ཉེས་སྡིག་གི་ཕྱིར་དུ། དེ་དག་གི་བུ་རྣམས་གསོད་གྲབས་གྱིས་ཤིག

༢༢ དེ་ཅིའི་ཕྱིར་ཞེ་ན། དཔུང་ཆེན་གྱི་ཡ་ཧོ་ཝཱས་འདི་སྐད་དུ། བདག་དེ་དག་གི་དགྲར་བཞེངས་ཏེ། བཱ་བེལ་གྱི་མིང་དང་། ཕྱི་ལུས་ནི་བུ་དང་ཚ་བོ་བཅས་ཚར་གཅོད་པར་བྱའོ། ཞེས་ཡ་ཧོ་ཝཱས་གསུང་ངོ་།

༢༣ ངས་དེ་ནི་ཆུ་སྐྱུར་གྱི་ནོར་སྐལ་དང་། ཆུ་འཁྱིལ་གྱི་ལྟེང་ཀ་རུ་བྱས་ཏེ། ངས་དེ་འཇིག་བྱེད་ཀྱི་འོལ་མོས་འཕྱག་པར་བྱའོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་༎

༢༤ དཔུང་ཆེན་གྱི་ཡ་ཧོ་ཝཱས་དབུ་མནའ་བཞེས་ཤིང་འདི་སྐད་དུ། ཇི་ལྟར་བདག་གི་ཐུགས་སུ་དགོངས་པ་དེ་བཞིན་ངེས་པར་འགྱུར་ཞིང་། ཇི་ལྟར་ངས་དཔེས་པ། དེ་བཞིན་དུ་སྒྲུབ་པར་འགྱུར།

༢༥ ང་རང་གི་ཡུལ་ཁམས་ནང་ཨ་སུར་པ་གཅག་ཅིང་། རང་གི་རི་བོར་དེ་རྡོག་རྫིས་ལ་གཏང་། དེ་ནས་ཁོའི་གཉའ་ཤིང་འདི་དག་ལས་བྲལ་ཏེ། འདི་དག་གི་དཔུང་པ་ལས་ཁོའི་ཁལ་འབུད་པར་འགྱུར་རོ།

༢༦ འདི་ནི་འཇིག་རྟེན་ཧྲིལ་པོའི་ཕྱིར་དཔེས་པའི་དཔེ་དཔེ་ལགས། འདི་ནི་མི་བརྒྱུད་ཐམས་ཅད་ཀྱི་ཐོག་ཏུ་བརྐྱངས་པའི་ཕྱག་དེའོ།

༢༧ དེ་ཅིའི་ཕྱིར་ཞེ་ན། དཔུང་ཆེན་གྱི་ཡ་ཧོ་ཝཱས་མཛད་པའི་དཔེ་དཔེ་དེ་སུས་འཇིག་པར་འགྱུར། ཁོང་གི་ཕྱག་ནར་བརྐྱང་བཞིན་ཡོད་པ། སུས་ཟློག་པར་འགྱུར།

༢༨ རྒྱལ་པོ་ཨ་ཧས་གྲོངས་པའི་ལོ་ནང་དུ་ལུང་བསྟན་འདི་བྱུང་།

༢༩ ཀྱེ་ཕེ་ལེ་ཤེད་པ་ཐམས་ཅད། ཁྱོད་ལ་བརྡུངས་མཁན་གྱི་བེར་ཀ་ཆག་པས། ཡི་མ་རངས་ཤིག གང་ལ་ཞེ་ན། སྦྲུལ་གྱི་རྩ་བ་ལས་དུག་སྦྲུལ་ཞིག་སྐྱེས་ཏེ། དེའི་འབྲས་བུ་ནི་མེ་འབར་བའི་འབྲུག་ཅིག་འབྱུང་བར་འགྱུར།

༣༠ དེ་ནས་དབུལ་ཕོངས་ཀྱི་སྔོན་སྐྱེས་རྣམས་ཀྱིས་ཁ་ཟས་ལ་སྤྱོད་ཅིང་། ནོར་མེད་རྣམས་བདེ་བར་གནས་པར་འགྱུར། འོན་ཀྱང་ཁྱོད་ཀྱི་རྩ་བ་ནི་ངས་མུ་གེས་གསད་དེ། དེས་ཁྱོད་ཀྱི་ཕྱི་ལུས་སྲོག་དང་འཕྲལ་བར་འགྱུར།

༣༡ ཀྱེ་རྒྱ་སྒོ། ངུ་འབོད་ཐོང་ཞིག ཀྱེ་གྲོང་ཁྱེར། ཆོ་ངེས་བྱོས་ཤིག ཀྱེ་ཕེ་ལེ་ཤེད། ཁྱོད་ཡོངས་སུ་བཞུས་ཟིན་ཏོ། དེ་ཅིའི་ཕྱིར་ཞེ་ན། བྱང་ཕྱོགས་ནས་དུ་བ་ཞིག་ལང་བ་དང་། དེ་དག་གི་ཚོགས་ཀྱི་ནང་ནས་གཅིག་ཀྱང་རྒྱབ་ཏུ་ལུས་པར་མི་འགྱུར།

༣༢ ད་ཕྱི་པའི་ཕོ་ཉ་དག་ལ་ལན་ཅི་འདེབས་པར་བྱ། ཙི་ཨོན་ནི་ཡ་ཧོ་ཝཱས་བཞེངས་ཡོད་པས། ཁོང་གི་མི་སྡེའི་དབུལ་ཕོངས་རྣམས་ལ་དེར་སྐྱབས་གནས་རྙེད་པར་འགྱུར་རོ༎

༡༥

མོ་ཨབ་སྐོར་དུ་ལུང་བསྟན་ནི། མཚན་མོར་མོ་ཨབ་ཀྱི་ཨཱར་ནི་ངེས་པར་སྟོངས་ཏེ་ཐིང་འཇམ་བྱས། མཚན་མོར་མོ་ཨབ་ཀྱི་ཀཱིར་ངེས་པར་སྟོངས་ཏེ་ཐིང་འཇམ་བྱས།

༢ བ་ཇིད་དང་དི་བོན་གྱི་མཐོ་གླིང་རྣམས་སུ་ངུ་རུ་འཛེགས། མོ་ཨབ་ཀྱིས་ནེ་བོ་དང་མེ་དེ་བཱའི་ཕྱིར་ངུ་འབོད་གདོན། དེ་དག་ཀུན་གྱི་མགོར་སྐྲ་མེད་དེ། སྨ་ར་ཐམས་ཅད་བྲེགས་ནས་འདུག

༣ རང་གི་ལམ་སྲང་རྣམས་ན་སྡུག་གི་སྐ་རག་དཀྲི་ཞིང་། རང་གི་ཁྱིམ་གྱི་ཐོག་དང་། ལམ་སྲང་རྣམས་ན་ངུ་འབོད་འདོན་ཞིང་། དྲག་ཏུ་ངུ་བར་བྱེད།

༤ ཧེས་བོན་དང་ཨེ་ལེ་ཨ་ལེ་ཡིས་ཆོ་ངེས་བྱེད་པའི་སྒྲ། ཡ་ཧཱས་ཀྱི་བར་དུ་ཐོས་པར་འགྱུར། དེས་ན་མཚོན་ཐོགས་པའི་མོ་ཨབ་ཀྱི་དམག་མི་རྣམས་ངུ་སྐད་ལྷང་ལྷང་འདོན་འོང་ཞིང་། རང་གི་སྲོག་ལའང་ཚིག་པ་ཟ་བར་འགྱུར།

༥ མོ་ཨབ་ཀྱི་ཕྱིར་ངའི་སྙིང་གིས་འོ་དོད་བྱིན། དེའི་འབྲོས་མཁན་དག་ཚོ་ཨར་བར་དུ། ཨེག་ལད་ཤེ་ལི་ཤི་ཡཱ་ཡི་བར་དུ་སླེབ་བོ། གང་ལ་ཞེ་ན། ལུ་ཧིད་ཀྱི་གྱེན་འཛེགས་ལ་ངུ་ཞིང་འཛེག ཧོ་རོ་ན་ཨིམ་གྱི་ལམ་ན་སྲོག་ཆད་པའི་ངུ་འབོད་འདོན་པར་བྱེད་དོ།

༦ ནིམ་རིམ་གྱི་ཆུ་རྣམས་ནི་སྟོངས། སྔོ་ཚོད་ནི་བརྙིད། རྩྭ་ནི་སྐམ། སྔོ་གང་ཡང་མེད།

༧ དེ་བས་ན་དེ་དག་ལ་རྙེད་པའི་ནོར་དང་། བསགས་ནས་བཞག་པ་རྣམས་ལྕང་མའི་གྲོག་པོའི་ཕ་རོལ་དུ་འཁྱེར་རོ།

༨ གང་ལ་ཞེ་ན། ངུ་འཛི་ནི་མོ་ཨབ་ཀྱི་མཐའ་འཁོར་གྱི་བར་དུ་བྱུང་ནས། དེ་དག་གི་ངུ་སྐད་ཨེག་ལ་ཡིམ་གྱི་བར་དུ་དང་། ཆོ་ངེས་ནི་བེ་ཨེར་ཨེ་ལིམ་གྱི་བར་དུ་ཡང་ཕྱིན་ཏོ།

༩ དི་མོན་གྱི་ཆུ་རྣམས་ཁྲག་གིས་ལྟེམ་གང་ཡོད་རུང་། ངས་ད་རུང་ཡང་དི་མོན་ལ་བསྣན་ཏེ། མོ་ཨབ་ནས་ཤོར་མཁན་དང་། ཡུལ་དེའི་ལྷག་ལུས་ཀྱི་ཐོག་ཏུ་སེང་གེ་ཞིག་མངག་པར་བྱའོ༎

༡༦

ཁྱོད་ཀྱིས་སེ་ལཱ་ནས་འབྲོག་སྟོང་གི་ལམ་རྒྱུད་ནས་ཙི་ཨོན་གྱི་བུ་མོའི་རི་བོར། ཡུལ་གྱི་མངའ་བདག་ལ་ལུ་གུ་རྣམས་རྫོང་བར་བྱོས་ཤིག

༢ དེ་ཅིའི་ཕྱིར་ཞེ་ན། ཚང་གི་ནང་ནས་ཕྱུང་བའི་བྱ་འཁྱམ་ཇི་བཞིན་དུ། མོ་ཨབ་ཀྱི་བུ་མོ་རྣམས་ལ་ཨར་ནོན་གྱི་ཆུའི་རབས་ཁར་འབྱུང་བར་འགྱུར།

༣ གྲོས་བྱོས་ཤིག གཤགས་ཀྱི་ཁྲིམས་ཐག་ཆོད་ཅིག ཉིན་གུང་ལ་རང་གི་གྲིབ་མ་མཚན་མོ་ཁོ་ན་བཞིན་རྒྱས་སུ་ཆུག བསྐྲད་པ་དག་སྦོས་ཤིག འབྲོས་འོང་བ་རྣམས་མ་སྟོན་ཞིག

༤ ངས་མོ་ཨབ་ནས་སྤྱུགས་པ་དག་ཁྱོད་དང་མཉམ་དུ་སྡོད་དུ་ཆུག ཁྱོད་ཀྱིས་དེ་དག་འཇིག་བྱེད་དག་གི་ངོ་ལས་སྦོས་ཤིག དེ་ཅིའི་ཕྱིར་ཞེ་ན། སྡུག་པོ་སྟེར་མཁན་འཚར་ཏེ། འཇིག་བྱེད་དག་མེད་པར་གྱུར་ཏེ། རྡོག་རྫིས་བྱེད་པ་ཀུན་ཡུལ་ལས་སྣུབ་པར་འགྱུར།

༥ ཡང་རྒྱལ་ཁྲི་ནི་ཐུགས་བརྩེ་བའི་ནང་ནས་བརྟན་པར་གྱུར་ཏེ། དེའི་སྟེང་དུ་ཞལ་ཆེ་དྲང་པོར་གཅོད་པ་ཁོང་དཱ་བིད་ཀྱི་གཟིམ་གུར་གྱི་ནང་དུ་བཞུགས་ཤིང་། ཞལ་ཆེ་གཅོད་ཅིང་། ཁྲིམས་དྲང་པོའི་རྗེས་སུ་འབྲང་ཞིང་། དྲང་བ་ཉིད་ལ་སྙེགས་པར་འགྱུར་རོ༎

༦ ངེད་ཅག་གིས་མོ་ཨབ་ཀྱི་ང་རྒྱལ་བྱེད་པ་དེ་ཐོས། དེ་ནི་ཤིན་ཏུ་ང་རྒྱལ་ཅན་ཏེ། དེའི་ནང་ན་རང་མཐོང་དང་རང་རྒྱལ་ཡོད་རུང་། དེའི་དོན་མེད་ཀྱི་ང་རྒྱལ་ནི་ཅིའང་མེད་པར་འགྱུར་འོང་བས།

༧ མོ་ཨབ་ཀྱིས་མོ་ཨབ་ཀྱི་དོན་དུ་ངུ་འབོད་གཏང་། ཀུན་གྱིས་ངུ་འབོད་གཏོང་བར་བྱ། ཁྱོད་ཅག་གིས་ཀིར་ཧ་རེ་ཤེད་ཀྱི་རྩིག་རྨང་རྣམས་ཀྱི་དོན་དུ་ཡོངས་སུ་སྣང་ནས་མྱ་ངན་བྱའོ།

༨ གང་ལ་ཞེ་ན། ཧེས་བོན་གྱི་ཞིང་ནི་སྐེམ། སིབ་མཱའི་རྒུན་ཤིང་དེ་ཡང་ཕྱི་པའི་ཇོ་བོ་རྣམས་ཀྱིས་བཅག་སྟེ། ཡ་ཟེར་གྱི་བར་དུ་དེའི་ལྕུ་གུ་རྣམས་ཕྱིན་ཏེ། འབྲོག་སྟོང་གི་ནང་དུ་རྒྱས་ཏེ། རྒྱ་མཚོའི་ཕ་རོལ་དུའང་ཡར་རྒྱས་ཏེ་ཕྱིན་ཏོ།

༩ དེ་བས་ན་ཡ་ཟེར་གྱི་ངུ་ལུགས་ཀྱིས་ངས་ཀྱང་སིབ་མཱའི་རྒུན་ཤིང་གི་དོན་དུ་ངུ་བར་བྱའོ། ཀྱེ་ཧེས་བོན་དང་ཨེ་ལེ་ཨ་ལེ། ངས་རང་གི་མིག་ཆུས་ཁྱོད་འཆུ་བར་བྱའོ། དེ་ཅིའི་ཕྱིར་ཞེ་ན། ཁྱོད་ཀྱི་དབྱར་ཀའི་ཤིང་ཐོག་དང་འོངས་ཀྱི་ཐོག་ཏུ་འཐབ་མོའི་ཀུ་སྒྲ་བབས་ཏེ།

༡༠ བདེ་སྐྱིད་ཕྲོགས་ནས། ཞིང་ལེགས་པའི་ནང་ནས་དགའ་བ་ཡལ། རྒུན་ཚལ་ན་གླུ་དབྱངས་ཀྱང་ཆད། ཀུ་ཐེག་པ་ཡང་མེད། རྫི་མཁན་གྱིས་འཆག་གཞོང་གི་ནང་དུ་རྒུན་འབྲུམ་རྫི་བར་མི་འགྱུར། དེ་དག་གི་རྒུན་ཚལ་གྱི་ལས་གསོའི་དབྱངས་མེད་པར་བྱས་པའི་ཕྱིར་རོ།

༡༡ ངའི་རྒྱུ་མས་མོ་ཨབ་ཀྱི་དོན་དང་། ངའི་བྱང་ཁོག་གིས་ཀིར་ཧ་རེ་ཤེད་ཀྱི་དོན་དུ་པི་ཝང་དང་འདྲ་བའི་སྒྲ་འབྱིན་ནོ།

༡༢ དེ་ནས་མོ་ཨབ་རང་གི་མཐོ་གླིང་ཁར་འཛེགས་ནས། རང་དུབ་ཏུ་འཇུག་ཅིང་། རང་གི་གཙང་ཁང་ན་སྨོན་ལམ་འདེབས་སུ་འོང་ན་ཡང་། ཕན་པར་མི་འགྱུར་རོ༎

༡༣ འདི་ནི་ཡ་ཧོ་ཝཱས་དུས་ཡུན་རིང་ནས་མོ་ཨབ་ཀྱི་སྐོར་དུ་གསུངས་པའི་བཀའ་མཆིད་ལགས་སོ།

༡༤ འོན་ཀྱང་ད་ལྟ་ཡ་ཧོ་ཝཱས་འདི་སྐད་གསུང་། ལོ་ངོ་གསུམ་གྱི་ནང་དུ་གླ་པའི་ལོ་དག་དང་འདྲ་བར་འབྱུང་ཞིང་། མོ་ཨབ་ཀྱི་དཔལ་དཔུང་ཚོགས་ཆེན་པོ་ཐམས་ཅད་དང་བཅས་སུ་གྲིབ་སྟེ། མི་ཕྱི་ལུས་ནི་རབ་ཏུ་ཉུང་ངུ་དང་རྒུད་པོ་ཡོད་པར་འགྱུར་རོ༎

༡༧

ད་མཱ་སེག་གི་དོན་དུ་ལུང་བསྟན་ནི། ཀྱེ་ཧོ། ད་མཱ་སེག་ནི་གྲོང་ཁྱེར་དུ་མི་ལུས་པའི་ཕྱིར། ཡུལ་གོག་གི་ཕུང་པོར་འགྱུར་འོང་།

༢ ཨ་རོ་ཨེར་གྱི་གྲོང་ཁྱེར་རྣམས་སྟོང་པར་འགྱུར་ཏེ། སུས་ཀྱང་དཀྲོག་པར་མི་འགྱུར་བའི་ཁྱུ་དག་ཉལ་བའི་གནས་སུ་འགྱུར་འོང་།

༣ ཨེབ་ར་ཨིམ་གྱི་རྫོང་ཡང་མེད་པར་འགྱུར། ད་མཱ་སེག་དང་ཨ་རམ་པ་ལྷག་མ་ལས་རྒྱལ་སྲིད་བུད་དེ། ཨིས་ར་ཨེལ་གྱི་དཔལ་ལ་གྱུར་པ་ལྟར་དེ་དག་ལའང་འབྱུང་བར་འགྱུར་རོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་༎

༤ ཉིན་མོ་དེར་ཡ་ཀོབ་ཀྱི་དཔལ་བྲིས་ཏེ། དེའི་ཤ་རྒྱགས་པ་ནི་རིད་པར་འགྱུར།

༥ བྱ་བ་དེ་ནི་སུ་ཞིག་གིས་ཞིང་རྔ་ཞིང་ལག་པས་སྙེ་མ་སྒྲུག་པ་ལྟར་དུའམ། རེ་ཕ་ཨིམ་ལུང་པ་ན་སྙེ་མ་འཐུ་བ་དང་འདྲ་བར་འབྱུང་བར་འགྱུར་རོ།

༦ དེ་ནས་ཀྱང་ཁ་སྐྱུར་པོའི་ཤིང་སྤྲུག་དུས་སུ་ཡང་རྩེར་འབྲས་བུ་གཉིས་གསུམ་མམ། འབྲས་བུ་ཅན་གྱི་སྐྱེ་ཤིང་གི་ཡལ་ག་རབ་ཏུ་རྒྱས་པ་ལ་བཞི་ལྔ་ཞིག་ལུས་པ་བཞིན་དུ། དེའི་ཁར་ཡང་སྒྲུག་རྒྱུའི་རྒུན་འབྲུམ་ཅུང་ཟད་ཅིག་ལུས་པར་འགྱུར། ཞེས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་གསུང་ངོ་༎

༧ ཉིན་མོ་དེར་མིས་རང་གི་མཛད་པོའི་ཕྱོགས་སུ་མིག་སྒྱུར་ཞིང་། ཨིས་ར་ཨེལ་གྱི་དམ་པ་ཉིད་ལ་བལྟ་བར་འགྱུར།

༨ རང་གི་ལག་པས་བཟོས་པའི་མཆོད་ཁྲི་རྣམས་ལ་མི་བལྟ། རང་གི་མཛུབ་མོའི་བཟོ་ལས་སམ། ཨ་ཤེ་རིམ་དང་ཉི་མའི་སྐུ་གང་ལའང་ལྟ་བར་མི་འགྱུར་རོ༎

༩ ཇི་ལྟར་ཨིས་ར་ཨེལ་གྱི་མདུན་དུ་ཨ་མོར་པ་དང་ཧི་ཝི་པའི་གྲོང་ཁྱེར་རྣམས་སྟོངས་པ་བཞིན་དུ། ཉིན་མོ་དེར་དེ་དག་གི་གྲོང་ཁྱེར་བཙན་པོ་དག་ལའང་འབྱུང་ཞིང་སྟོང་པར་འགྱུར་འོང་།

༡༠ དེ་ཅིའི་ཕྱིར་ཞེ་ན། ཁྱོད་ཀྱིས་རང་གི་ཐར་པའི་དཀོན་མཆོག་དེ་བརྗེད་དེ། རང་གི་མཐུ་སྟོབས་ཀྱི་བྲག་དེ་ཡིད་ལ་མ་དྲན་པའི་ཕྱིར་རོ། དེའང་ཁྱོད་ཀྱི་སྡུག་པའི་སྐྱེད་ཚལ་ནང་ཕྱི་པའི་ལག་ཚུགས་བཙུག་སྟེ།

༡༡ དེའི་དུས་སུ་ཁྱོད་ཀྱིས་ལག་ཚུགས་དེ་བསྐྱོར་ནས། སྔ་དྲོར་ཁྱོད་ཀྱིས་བཏབ་པ་ལ་མེ་ཏོག་འབར་བར་བྱས་མོད། དེའི་སྟོན་ཐོག་ནི་སྡུག་བསྔལ་དང་མྱ་ངན་ཆེན་པོའི་ཉིན་མོར་ཡལ་བར་འགྱུར།

༡༢ ཧའེ་ཧའེ། རྒྱ་མཚོའི་ལྡིར་འདྲ་ལྟ་བུའི་འུར་སྒྲ་བྱེད་པའི་མི་སྡེ་མང་པོའི་ཀུ་སྒྲ་དང་། ཆུ་དྲག་པོ་རྣམས་ཀྱི་སྐད་དང་འདྲ་བའི་ཅ་ཅོ་བྱེད་པའི་མི་བརྒྱུད་རྣམས།

༡༣ མི་བརྒྱུད་རྣམས་ཀྱིས་ཆུ་མང་པོ་དང་འདྲ་བའི་ང་རོ་སྒྲོག་གི། ཁོང་གི་དེ་དག་ལ་བཀའ་བཀྱོན་པར་བྱ་བས། དེ་དག་རྒྱང་རིང་པོར་བྲོས་ཏེ། རླུང་དྲག་པོས་རིའི་སོག་མ་དང་། སྐོར་རླུང་གི་རྡུལ་ལྟར་དུ་འཁྱེར་བར་འགྱུར།

༡༤ ཡང་ཀྱེ་ཧོ། དགོངས་མོར་འཇིགས་པ་དང་། ནམ་མ་ལངས་པའི་གོང་དུ་དེ་རྣམས་མེད་དོ། འདི་ནི་ངེད་ཅག་འཛོམས་པར་བྱེད་པ་དག་གི་སྐལ་བ་དང་། ངེད་ཅག་འཕྲོག་པ་རྣམས་ཀྱི་ཟ་སྐལ་ཡིན་ནོ༎

༡༨

ཧའེ་ཧའེ། ཀུས་ཀྱི་གཙང་པོ་རྣམས་ཀྱི་ཕ་རོལ་ན་ཡོད་པའི་ཤོག་པ་འཁྲབ་པའི་ཡུལ།

༢ དེ་དག་གིས་མཚོའི་ལམ་ནས་ཆུ་ཐོག་ནས་སྨྱུག་ཤིང་གི་གྲུ་ནང་ཕོ་ཉ་རྫོང་ཞིང་དེ་དག་ལ། ཀྱེ་རྐང་མགྱོགས་ཀྱི་ཕོ་ཉ་རྣམས། སྒོ་མཐོ་ལ། ཤ་འཇམ་པ། སྔར་ནས་ད་བར་དུ་འཇིགས་སུ་རུང་བའི་མི་སྡེ། གཙང་པོ་རྣམས་ཀྱིས་བར་ཕྱེས་ནས་ཡོད་པའི་ཡུལ། ཤུགས་ཆེ་ལ་འཐག་པར་བྱེད་པའི་མི་བརྒྱུད་དེའི་དྲུང་དུ་སོང་ཞིག

༣ ཀྱེ་འཇིག་རྟེན་ན་གནས་པ་ཐམས་ཅད་དང་། ས་གཞི་ལ་ཡོད་པ་རྣམས། རི་བོ་རྣམས་ཀྱི་ཐོག་ཏུ་དར་ཆེན་སྒྲེང་བའི་དུས་སུ་ལྟོས་ཤིག་དང་། རྒྱ་དུང་འབུད་པའི་ཚེ་ན་ཉོན་ཞིག

༤ དེ་ཅིའི་ཕྱིར་ཞེ་ན། ཡ་ཧོ་ཝཱས་བདག་ལ་འདི་སྐད་དུ། ཉི་མའི་ཟེར་འཇམ་པ་ལྟར་དུའམ། བཙའ་མའི་དུས་ཀྱི་ཚད་པའི་ནང་ཟིལ་པ་ཡོད་པའི་སྤྲིན་ལྟར་དུ། ཉིད་ཀྱི་བཞུགས་གནས་ཀྱི་ནང་ནས་ཐུགས་ལྷོད་ཀྱིས་གཟིགས་པར་བྱའོ།

༥ བཙའ་མའི་སྔོན་དུ་མེ་ཏོག་ཡོལ་ནས། མེ་ཏོག་གི་མལ་དུ་རྒུན་འབྲུམ་སྨིན་ཉེ་བའི་ཚེ་ན། ཁོང་གིས་དེའི་ལྕུག་མ་དག་ཟོར་བས་བཅད་དེ། ཡལ་ག་དག་བཏུབ་ནས་འཁྱེར་བར་འགྱུར་རོ།

༦ དེ་ནི་རི་གའི་འདབ་ཆགས་དང་། སའི་དུད་འགྲོ་དག་གི་ཕྱིར་དུ་ལུས་ཏེ། དབྱར་ཀ་དེའི་ཁར་འདབ་ཆགས་སྡོད་ཅིང་། དགུན་ཁ་སའི་དུད་འགྲོ་དག་དེར་གནས་པར་འགྱུར།

༧ དེའི་ཚེ་སྒོ་མཐོ་ལ། ཤ་འཇམ་པ། སྔར་ནས་ད་བར་དུ་འཇིགས་སུ་རུང་བའི་མི་སྡེ། གཙང་པོ་རྣམས་ཀྱིས་བར་ཕྱེས་ནས་ཡོད་པའི་ཡུལ། ཤུགས་ཆེ་ལ་འཐག་པར་བྱེད་པའི་མི་བརྒྱུད། དེའི་ཕྱོགས་ནས་དཔུང་ཆེན་གྱི་ཡ་ཧོ་ཝཱ་ལ། དཔུང་ཆེན་གྱི་ཡ་ཧོ་ཝཱའི་མཚན་དང་ལྡན་པའི་རི་བོ་ཙི་ཨོན་གྱི་ཕོ་བྲང་དུ་ཕྱག་སྨན་སྐྱེལ་བར་འགྱུར་རོ༎

༡༩

མི་སེར་གྱི་དོན་དུ་ལུང་བསྟན་ནི། ཀྱེ་ཧོ། ཡ་ཧོ་ཝཱ་ནི་ཤོགས་པོའི་སྤྲིན་ལ་བཅིབ་ནས། མི་སེར་གྱི་ནང་དུ་འབྱོན་འོང་བས། ཁོང་གི་ཞལ་ངོར་མི་སེར་གྱི་འདྲ་སྐུ་རྣམས་འདར་ཞིང་། མི་སེར་པའི་སྙིང་དེ་རང་གི་ཁོག་པའི་ནང་ན་འཇུ་བར་འགྱུར་རོ།

༢ ཡང་ངས་མི་སེར་པའི་དགྲར་མི་སེར་པ་རྣམས་བསླངས་ཏེ། དེ་དག་རེ་རེས་རང་གི་སྤུན་ཟླ་དང་རང་གི་ཁྱིམ་མཚེས་ལ་རྒོལ་ཞིང་། གྲོང་ཁྱེར་གྱིས་གྲོང་ཁྱེར་དང་། རྒྱལ་སྲིད་ཀྱིས་རྒྱལ་སྲིད་ལ་རྒོལ་བར་འགྱུར་རོ།

༣ དེ་ནས་མི་སེར་གྱི་སེམས་དེ་རང་གི་ནང་ན་འཕམ་པར་འགྱུར། ངས་དེ་དག་གི་གྲོས་གཞིག དེ་རྣམས་ཀྱི་སྐུ་འདྲ་དང་། མོ་པ་དང་། འདྲེ་འགུགས་མཁན་དང་། སྔགས་པ་རྣམས་འཚོལ་བར་བྱ།

༤ ཡང་ངས་མི་སེར་པ་རྣམས་སྙིང་རྗེ་མེད་པའི་ཇོ་བོ་ཞིག་གི་དབང་དུ་གཏད་དེ། རྒྱལ་པོ་དྲག་པོ་ཞིག་གིས་དེ་དག་ལ་སྲིད་བྱེད་པར་འགྱུར་རོ། ཞེས་དཔུང་ཆེན་གྱི་ཡ་ཧོ་ཝཱ་གཙོ་བོས་གསུང་ངོ་༎

༥ ཡང་མཚོའི་ཆུ་རྣམས་ཆད་དེ། གཙང་པོ་སྐམས་ཏེ། སྟོང་པར་འགྱུར་བར་འགྱུར།

༦ དེ་ནས་གཙང་པོ་རྣམས་ལ་དྲི་ངན་བྲོས་ཏེ། མི་སེར་གྱི་རྒྱ་ཡུར་རྣམས་སྟོང་ཞིང་སྐམས་ཏེ། འདམ་བུ་དང་རྩོ་མ་ཡང་སྐེམ་པར་འགྱུར།

༧ ནཱིལ་གྱི་འགྲམ་དང་། ནཱིལ་གྱི་མཇུག་གི་རྩྭ་ཁ་རྣམས་དང་། ནཱིལ་གྱི་འཁོར་ལ་བཏབ་པ་ཐམས་ཅད་སྐམས་ཏེ། རྡུལ་དུ་གྱུར་ནས་མེད་པར་འགྱུར།

༨ དེ་ནས་ཉ་པ་དག་གིས་ཆོ་ངེས་དང་། ནཱིལ་གྱི་ནང་དུ་ལྕགས་ཀྱུ་འཕེན་མཁན་དག་གིས་མྱ་ངན་དང་། ཆུ་ཐོག་ཏུ་ཉ་དོལ་འབེབས་པ་རྣམས་རབ་ཏུ་ཉམས་ཐག་པར་འགྱུར་རོ།

༩ དེ་དག་མ་ཟད་རྩོ་མའི་ལས་བྱེད་མཁན་དང་། རས་ཐག་མཁན་རྣམས་ཀྱང་སྐྱེངས་པར་འགྱུར།

༡༠ ཡུལ་དེའི་ཀ་བ་རྣམས་སིལ་བུར་ཆག་སྟེ། གླ་པ་དག་གི་བགྱིད་པ་སྐྱུར་བར་འགྱུར།

༡༡ ཚོ་ཨན་གྱི་རྒྱལ་བུ་དག་ངོ་ཐོག་གླེན་པ་དང་། ཕར་ཨོའི་བཀའི་བློན་པོ་མཁས་པ་དག་གི་གྲོས་གཏམ་ནི་གླེན་གཏམ་དུ་གྱུར་པས་ན། ཁྱོད་ཀྱིས་ཕར་ཨོ་ལ། ང་ནི་མཁས་པའི་བུ་དང་། སྔར་གྱི་རྒྱལ་པོ་རྣམས་ཀྱི་བུ་བརྒྱུད་དོ། ཞེས་ཇི་ལྟར་སྨྲ་བར་བྱེད།

༡༢ ཁྱོད་ཀྱི་མི་མཁས་པ་ཚོ་ག་ན་ཡོད། ཇི་སྟེ་དེ་དག་ལ་ཤེས་རྒྱ་ཞིག་ཡོད་ན། དཔུང་ཆེན་གྱི་ཡ་ཧོ་ཝཱས་མི་སེར་གྱི་དོན་དུ་དཔེ་དཔེ་ཅི་མཛད་པ། ད་རང་དེ་དག་གིས་ཁྱོད་ལ་འཆད་པའི་རིགས་སོ།

༡༣ ཚོ་ཨན་གྱི་རྒྱལ་བུ་དག་གི་བློ་རྨོངས། ནཱོབ་ཀྱི་རྒྱལ་ཕྲན་དག་ལ་མགོ་བསྐོར་ཕོག མི་སྡེ་དེའི་ཆེད་འཁུར་བའི་མི་དེ་རང་དག་གིས་མི་སེར་ལ་ལམ་སྟོར་དུ་བཅུག་གོ།

༡༤ ཡ་ཧོ་ཝཱས་དེ་དག་གི་ནང་དུ་ཕྱིན་ཅི་ལོག་གི་སེམས་ཉིད་ཅིག་བཅུག་པས། སྐྱུག་ཅིང་འཁྱོར་བའི་རས་བཟིས་པ་དང་འདྲ་བར་དེ་དག་གིས་མི་སེར་པ་རྣམས་ལས་ཐམས་ཅད་ཀྱི་ནང་དུ་ལམ་སྟོར་དུ་འཇུག

༡༥ ཡང་མི་སེར་ལ་མགོའམ་རྔ་མའམ་ཡལ་གའམ། འདམ་བུ་ལ་བྱེད་རྒྱུའི་ལས་གང་ཡང་ལུས་པར་མི་འགྱུར་རོ༎

༡༦ ཉིན་མོ་དེར་མི་སེར་ནི་བུད་མེད་དང་འདྲ་བར་གྱུར་ཏེ། དེའི་ཐོག་ཏུ་དཔུང་ཆེན་གྱི་ཡ་ཧོ་ཝཱས་དབྱུག་ཏུ་ཡོད་པའི་ཁོང་གི་ཕྱག་དབྱུག་པའི་རྐྱེན་གྱིས། དེ་ནི་འཇིགས་ཤིང་དངང་སྐྲག་པར་འགྱུར་རོ།

༡༧ དེ་ནས་ཡ་ཧུ་དཱའི་ཡུལ་ནི་མི་སེར་པ་ལ་འཇིགས་པའི་རྒྱུར་གྱུར་ཏེ། དཔུང་ཆེན་གྱི་ཡ་ཧོ་ཝཱས་དེ་ལ་གནོད་པར་དཔེ་དཔེ་མཛད་པའི་རྐྱེན་གྱིས། དེའི་སྐོར་གཏམ་འབྱུང་བ་ཐམས་ཅད་ཀྱི་སྙིང་འཁྱོར་བར་འགྱུར།

༡༨ དེའི་དུས་སུ་མི་སེར་ཡུལ་གྱི་ནང་ན་ཀ་ན་ཨན་སྐད་དུ་གཏམ་བྱེད་ཅིང་། དཔུང་ཆེན་གྱི་ཡ་ཧོ་ཝཱའི་མནའ་སྐྱེལ་བའི་གྲོང་ཁྱེར་ལྔ་འབྱུང་བར་འགྱུར་ཏེ། དེའི་ནང་ན་གཅིག་གི་མིང་དུ་ཉི་མའི་གྲོང་ཞེས་གདགས་སོ།

༡༩ ཞག་དེར་མི་སེར་ཡུལ་ཁམས་ཀྱི་དབུས་ན་ཡ་ཧོ་ཝཱའི་མཆོད་ཁྲི་དང་། དེའི་ས་མཚམས་ན་ཡ་ཧོ་ཝཱའི་ཀ་བ་ཡོད་པར་འགྱུར་རོ།

༢༠ ཡང་དེ་ནི་མི་སེར་ཡུལ་ནང་དཔུང་ཆེན་གྱི་ཡ་ཧོ་ཝཱའི་མཚན་རྟགས་དང་དཔང་པོར་འགྱུར་འོང་། གང་གི་དོན་དུ་ཟེར་ན། རྔན་ཆེན་བྱེད་པ་དག་གིས་རྐྱེན་ཏེ། དེ་དག་གིས་ཡ་ཧོ་ཝཱ་ལ་འོ་དོད་བཏང་བས། ཁོང་གིས་དེ་དག་ལ་སྒྲོལ་མཛད་དབང་ལྡན་ཞིག་མངགས་ཏེ། སྐྱོབ་པར་འགྱུར་རོ།

༢༡ ཡང་ཡ་ཧོ་ཝཱ་ཁོང་ཉིད་མི་སེར་པ་ལ་མངོན་པར་མཛད་པ་དང་། ཞག་དེར་མི་སེར་པས་ཡ་ཧོ་ཝཱ་ངོ་ཕྲོད་དེ། ཁོང་ལ་དམར་མཆོད་དང་འབུལ་བ་རྣམས་འབུལ་བ་མ་ཟད། ཡ་ཧོ་ཝཱ་ལ་སྡོམ་པ་བླང་ཞིང་དེ་སྒྲུབ་པར་ཡང་བྱའོ།

༢༢ ཡ་ཧོ་ཝཱས་མི་སེར་པ་ལ་བརྡུང་ཡང་། གསོ་བར་ཡང་བྱའོ། ཡང་ཁོ་རྣམས་ཡ་ཧོ་ཝཱའི་ཕྱོགས་སུ་འཁོར་བ་དང་། ཁོང་གིས་དེ་དག་གི་ཞུ་གསོལ་བསྐང་སྟེ། ནད་གསོ་བར་འགྱུར་རོ༎

༢༣ ཉིན་མོ་དེར་མི་སེར་ནས་ཨ་སུར་གྱི་བར་དུ་རྒྱ་ལམ་ཞིག་འབྱུང་ཞིང་། ཨ་སུར་པ་མི་སེར་ཡུལ་དུ་དང་། མི་སེར་པ་ཨ་སུར་ཡུལ་དུ་འོངས་ཏེ། མི་སེར་པ་དང་ཨ་སུར་པ་འགྲོགས་ནས་བསྙེན་བཀུར་བྱེད་པར་འགྱུར།

༢༤ ཞག་དེར་ཨིས་ར་ཨེལ་ནི་མི་སེར་དང་ཨ་སུར་གྱི་གསུམ་པར་གྱུར་ཏེ། ས་གཞིའི་དཀྱིལ་ན་བྱིན་རླབས་སུ་འགྱུར་བར་འགྱུར་རོ།

༢༥ ཡང་དཔུང་ཆེན་གྱི་ཡ་ཧོ་ཝཱས་དེ་རྣམས་བྱིན་གྱིས་རློབས་ཤིང་། ངའི་འབངས་མི་སེར་དང་། ངའི་ཕྱག་བཟོ་ཨ་སུར་དང་། ངའི་ནོར་སྐལ་ཨིས་ར་ཨེལ་བྱིན་གྱིས་རློབས་པར་གྱུར་ཅིག ཅེས་གསུང་བར་འགྱུར་རོ༎

༢༠

ཨ་སུར་གྱི་རྒྱལ་པོ་སར་གོན་བྱ་བས་ཏར་ཏན་ནམ་དམག་དཔོན་ཆེན་པོ་དེ་ཨས་དོད་དུ་བཏང་ནས། ཨས་དོད་ལ་འཐབ་ནས་བླངས་པའི་ལོ་དང་།

༢ དུས་མཚུངས་པར་ཡ་ཧོ་ཝཱས་ཨ་མོས་ཀྱི་བུ་ཡེ་ཤ་ཡཱའི་ངག་གི་སྒོ་ནས་འདི་སྐད་དུ། སོང་ལ། ཁྱོད་ཀྱི་རྐེད་པ་ལས་རྩྭ་ཕད་བཀྲོལ་ཏེ། རྐང་པ་ལས་ལྷམ་ཡང་ཕུད་ཅིག་གསུངས་པ་དང་། དེས་དེ་བཞིན་དུ་བྱས་ཏེ། གཅེར་བུ་དང་རྐང་རྗེན་དུ་རྒྱུ་བར་བྱས་པ་དང་།

༣ ཡ་ཧོ་ཝཱས་འདི་སྐད་གསུང་། ཇི་ལྟར་མི་སེར་པ་དང་ཀུས་པ་ལ་རྟགས་དང་ངོ་མཚར་ཆེ་བའི་ཆེད་དུ། ངའི་བྲན་པོ་ཡེ་ཤ་ཡཱ་ལོ་གསུམ་གཅེར་བུ་དང་རྐང་རྗེན་ལ་འགྲུལ་བ་དང་འདྲ་བར།

༤ ཨ་སུར་གྱི་རྒྱལ་པོས་མི་སེར་པ་རྣམས་བཀྱིག་སྟེ། ཀུས་པ་རྣམས་དགར་ཏེ། དེ་དག་རྒན་གཞོན་མེད་པར་གཅེར་བུ་དང་རྐང་རྗེན་དུ་འཕོང་ཚོས་ལའང་ཁེབས་མེད་པར། མི་སེར་པའི་ངོ་ལོ་འཆར་བའི་ཕྱིར་དུ་འཁྱེར་བར་འགྱུར་བ་དང་།

༥ དེ་དག་གི་རེ་ལྟོས་ཀྱི་གནས་ཀུས་དང་། ངོམ་ས་མི་སེར་གྱི་རྐྱེན་གྱིས་དངང་སྐྲག་ཅིང་ངོ་ཚ་བར་འགྱུར།

༦ ཡང་ཞག་དེར་ཡུལ་འདིའི་འཁོར་ལ་གནས་པའི་མི་རྣམས་ཀྱིས། ལྟོས་ཤིག ངེད་ཀྱི་རེ་ལྟོས་ཀྱི་གནས་ལ་དེ་འདྲ་སོང་བས། ད་ངེད་ཅག་ཨ་སུར་གྱི་རྒྱལ་པོ་ལས་ཐར་བའི་དོན་དུ་གར་འབྲོས་པར་བྱ། ཇི་ལྟར་ངེད་ཐར་བར་སྲིད། ཅེས་སྨྲ་བར་འགྱུར་རོ༎

༢༡

རྒྱ་མཚོའི་འགྲམ་གྱི་འབྲོག་སྟོང་གི་དོན་དུ་ལུང་བསྟན་ནི། ཇི་ལྟར་ལྷོ་ཕྱོགས་ཀྱི་རླུང་དྲག་རྣམས་རྒྱུག དེ་ལྟར་འབྲོག་སྟོང་གི་ནང་ནས་འཇིགས་སུ་རུང་བའི་ཡུལ་ལས་ཚུར་འོང་མཁན་ཞིག་འདུག

༢ བདག་གིས་གཟིགས་སྣང་འཇིགས་སུ་རུང་བ་ཞིག་མཐོང་། ལོག་པར་ཅན་གྱིས་ལོག་པར་བྱེད་ཅིང་། ཇག་པས་ཇག་པ་རྒྱུག་གིན་འདུག ཀྱེ་ཨེ་ལམ། དམག་ལ་སོང་། ཀྱེ་མ་དཱ་ཨི། དམག་བསྐོར་ཐོང་ཞིག དེ་དག་གི་ཁོང་ཤུགས་ཐམས་ཅད་ངས་མེད་པར་བྱེད་དོ།

༣ དེས་ན་ངའི་རྐེད་པ་ནི་ཟུག་གཟེར་གྱིས་ཁྱབ་སྟེ། སྐྱེ་གཟེར་གྱིས་ཐེབས་པས་བུད་མེད་ཀྱི་དྲག་གཟེར་དང་འདྲ་བར། བདག་ཀྱང་དྲག་གཟེར་གྱིས་ཐེབས། ང་ཁུམས་པས་ཐོས་མི་ནུས། ཟུག་རྔུ་ཡིས་མཐོང་མི་ནུས།

༤ ངའི་སྙིང་འཕྱོས་ཏེ། དངང་སྐྲག་པས་བདག་སྐྲགས་ནས། ངའི་དགོངས་མོའི་དགའ་བ་ནི་འཇིགས་པ་རུ་གྱུར་ཏོ༎

༥ ལྕོག་ཙེར་ཁ་ཟས་བཤམས་ཏེ། གདན་བཏིང་ནས། དེ་དག་གིས་ཟ་ཞིང་འཐུང་ངོ་། ཀྱེ་རྒྱལ་ཕྲན་དག་བཞེངས་ལ། ཕུབ་ལ་སྣུམ་བྱུགས་ཤིག

༦ དེ་ཅིའི་ཕྱིར་ཞེ་ན། ཡ་ཧོ་ཝཱས་བདག་ལ་འདི་སྐད་གསུང་། ཅི་དང་ཅི་མཐོང་བ་དེ་སྒྲོག་ཏུ་སོ་པ་ཞིག་བོར་ཞིག

༧ དེས་དམག་ཚོགས་དང་། རྟ་པ་ཟུང་ཟུང་དང་། བོང་བུའི་ཞོན་པ་དང་། རྔ་མོང་གི་ཞོན་པ་རྣམས་མཐོང་དུས། ཡིད་གཞུངས་ཏེ་ནན་ཏན་ཉན་པར་དགོས།

༨ ཁོས་སེང་གེའི་སྐད་བཏོན་ཞིང་། ཀྱེ་གཙོ་བོ། ཉིན་ཐོག་ཐག་ཏུ་བདག་རང་གི་སྤིའུའི་ཁར་ཀེ་རེ་དང་། མཚན་ཐོག་ཐག་ཏུ་རང་གནས་སུ་བསྡད་པ་ལགས།

༩ ཡང་ཀྱེ་ཧོ། རྟ་པ་ཟུང་ཟུང་གི་དམག་མིའི་དཔུང་ཚོགས་ཤིག་འོང་གིན་འདུག ཅེས་འབོད་བསྒྲགས་སོ། དེས་གླེང་འཕྲོ་མ་ཆད་པར། བཱ་བེལ་ལྷུང་བར་གྱུར་ཏོ། ལྷུང་བར་གྱུར་ཏོ། དེའི་ལྷ་རྣམས་ཀྱི་འདྲ་སྐུ་བརྐོས་མ་ཐམས་ཅད་ཁོང་གིས་བཅག་ནས་ས་ལ་བརྡབས།

༡༠ ཀྱེ་ངའི་ཁྱུ་ཡིས་བསྐོར་ནས་རྡོག་རྫིས་སུ་བཏང་བའི་ངའི་གཡུལ་འཐག་གི་བུ། ཨིས་ར་ཨེལ་གྱི་དཀོན་མཆོག་ལགས་པའི་དཔུང་ཆེན་གྱི་ཡ་ཧོ་ཝཱ་ལས་ངས་གང་ཐོས་པ་དེ་ནི་ཁྱོད་ཅག་ལ་བསྒྲགས་སོ༎

༡༡ དུ་མཱ་བྱ་བའི་དོན་དུ་ལུང་བསྟན་ནི།

སེ་ཨིར་ནང་ནས་བདག་ལ་བོས་ཤིང་། སོ་པ། མཚན་མོའི་ཐུན་ཙམ་པ་འདུག སོ་པ། མཚན་མོའི་ཐུན་ཙམ་འདུག་ཅེས་དྲིས་པ་དང་།

༡༢ སོ་པས། ནམ་ལང་ཡང་ད་དུང་མཚན་མོ་འདུག འདྲི་འདོད་ན་དྲིས་ཤིག ཡང་ལོག་ཤོག་ཅེས་སྨྲས་སོ༎

༡༣ ཨ་རཱབ་ཀྱི་དོན་དུ་ལུང་བསྟན་ནི། ཀྱེ་དེ་དཱན་གྱི་བྱེས་པའི་བྲང་ཚོ་རྣམས། ཨ་རཱབ་ཀྱི་ཚོགས་ནང་ཁྱོད་དགོངས་ས་བྱེད་པར་འགྱུར།

༡༤ ཐེ་མཱའི་ཡུལ་པ་དག་གིས་སྐོམ་པ་རྣམས་ལ་ཆུ་ཁྱེར་ཏེ། བྲོས་པ་རྣམས་བག་ལེབ་ཀྱིས་བསུས་ཤིག

༡༥ གང་ལ་ཞེ་ན། རལ་གྲི་རྣམས་དང་། རལ་གྲི་རྗེན་པ་དང་། བཀུག་པའི་གཞུ་དང་། དམག་འཐབ་དྲག་པོ་ལས་དེ་རྣམས་བྲོས་པའི་ཕྱིར་རོ༎

༡༦ དེ་ཅིའི་སླད་དུ་ཞེ་ན། ཡ་ཧོ་ཝཱས་བདག་ལ་འདི་སྐད་དུ། གླ་པའི་ལོ་ལྟ་བུའི་ལོ་གཅིག་ཁྱིར་འཁོར་གྱི་ནང་ན།

༡༧ ཀེ་དར་གྱི་དཔལ་བུད་དེ། ཀེ་དར་གྱི་དཔའ་བོའི་མདའ་པ་ཕྱི་ལུས་ཀྱི་གྲངས་ཀྱང་འབྲི་བར་འགྱུར་རོ། ཞེས་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་གསུངས་པའི་ཕྱིར་རོ༎

༢༢

གཟིགས་སྣང་གི་ལུང་པའི་དོན་དུ་ལུང་བསྟན་ནི། ཁྱིམ་གྱི་ཐོག་རྣམས་སུ་ཁྱོད་འཛེགས་པ་ཐམས་ཅད་ལ། ད་ཁྱོད་ལ་ཅི་སོང་།

༢ ཁྱོད་ནི་ཀུ་སྒྲ་དང་འདུ་འཛིས་གང་བའི་གྲོང་ཁྱེར་དང་། བདེ་སྐྱིད་ཀྱི་གྲོང་ལགས་མོད། ཁྱོད་ཀྱི་བཀུམ་པར་གྱུར་པའི་མི་རྣམས་རལ་གྲིས་ཀྱང་མ་བསད། འཐབ་མོའི་ནང་དུ་ཡང་མ་ཤི་ནའང་།

༣ ཁྱོད་ཀྱི་དཔོན་པོ་ཀུན་ལྷན་ཅིག་ཏུ་བྲོས་སོང་། མདའ་མ་བརྒྱབ་པར་དེ་དག་བཟུང་བྱུང་། ཁྱོད་ཀྱི་ནང་ན་བརྙེད་ཚད་རྒྱང་རིང་བྲོས་ཀྱང་བཟུང་ནས་ཁྱེར་རོ།

༤ དེའི་ཕྱིར་ངས་སྨྲས་པ། ང་ལ་མ་ལྟ་ཞིག ངའི་མི་བརྒྱུད་ཀྱི་བུ་མོ་བརླགས་པར་གྱུར་པའི་རྐྱེན་གྱིས་བདག་རབ་ཏུ་ངུ་བར་བྱ། བདག་གི་སེམས་གསོ་བར་མ་སྙེགས་ཤིག

༥ དེ་ཅིའི་ཕྱིར་ཞེ་ན། དཔུང་ཆེན་གྱི་ཡ་ཧོ་ཝཱ་དཀོན་མཆོག་གི་ཕྱོགས་ལས་ཞག་འདི་ནི། སྡུག་བསྔལ་དང་། རྡོག་པས་རྫི་བ་དང་། གཟིགས་སྣང་གི་ལུང་པར་དངང་སྐྲག་པ་དང་། ལྕགས་རི་རྣམས་རློག་ཅིང་། རི་རྣམས་ཀྱི་བར་དུ་ངུ་སྐད་འདོན་པའི་ཞག་ཅིག་ཡིན་པའི་ཕྱིར་རོ།

༦ ཨེ་ལམ་གྱིས་མདའ་དོང་ཐོགས་ཏེ། མིས་གང་བའི་ཤིང་རྟ་འཁོར་ལོ་དང་རྟ་པ་བཅས་ཡོད་པ་ཡིན། ཀིར་གྱིས་ཤུབས་ལས་ཕུབ་ཀྱང་བཏོན་པ་དང་།

༧ ཁྱོད་ཀྱི་ལུང་པ་བཟང་ཤོས་དག་ཤིང་རྟས་གང་། རྒྱ་སྒོའི་དྲུང་དུ་ཡང་རྟ་པ་དག་དམག་གྲལ་དུ་བསྒྲིགས།

༨ ཡང་ཁོས་ཡ་ཧུ་དཱའི་ཁེབས་ཐེན་པས། དེའི་དུས་སུ་ཁྱོད་ཀྱིས་ནགས་ཀྱི་ཁྱིམ་གྱི་མཚོན་ཆ་ལ་བལྟས་སོ།

༩ དེ་ནས་ཁྱོད་ཀྱིས་དཱ་བིད་ཀྱི་གྲོང་ཁྱེར་གྱི་བུག་པ་གྲངས་མེད་པ་ཡང་མཐོང་སྟེ། རྫིང་འོག་མའི་ཆུ་རྣམས་གཅིག་ཏུ་བསྡུས་ཏེ།

༡༠ ཡེ་རུ་ཤ་ལེམ་གྱི་ཁྱིམ་གྱི་གྲངས་བགྲང་སྟེ། ལྕགས་རི་བརྟན་པར་བྱེད་དུ་ཁང་པ་དག་བཤིག་ནས།

༡༡ རྫིང་རྙིང་པའི་ཆུའི་ཕྱིར་དུ་ལྕགས་རི་གཉིས་པོའི་བར་ན་ས་དོང་འབྲུ་བར་བྱས་ཀྱང་། ཁྱོད་ཀྱིས་དེའི་མཛད་པོ་ལ་ཡང་མ་བལྟས། སྔ་མ་ནས་དེའི་གྲལ་བྱས་པ་ལ་ཡང་བཀུར་སྟི་མ་བྱས་སོ༎

༡༢ དེ་ལྟར་བྱས་ཚེ་དཔུང་ཆེན་གྱི་ཡ་ཧོ་ཝཱ་དཀོན་མཆོག་གིས་ཉིན་མོ་དེ་ཀ་རང་དུ་ངུ་བ་དང་། མྱ་ངན་བྱེད་པ་དང་། སྐྲ་བཞར་བ་དང་། སྡུག་གོས་ཀྱིས་གཡོག་པའི་བཀའ་བསྒོ་བ་ཡིན་གྱི།

༡༣ ལྟོས་ཤིག སྐྱིད་སྐྱིད་དང་། དགའ་མགུ་དང་། གླང་གསོད་པ་དང་། ར་ལུག་གསོད་པ་དང་། ཤ་ཟ་བ་དང་། རྒུན་ཆང་འཐུང་ཞིང་། སང་ངེད་ཅག་འཆི་བར་འགྱུར་བས། ད་ཟོས་ཤིག འཐུང་ཞིག ཅེས་སྨྲ་བ་ཡོད་དོ།

༡༤ དེ་ནས་དཔུང་ཆེན་གྱི་ཡ་ཧོ་ཝཱས་ངའི་རྣ་བར་འདི་སྐད་དུ། ཁྱོད་མ་འཆི་བའི་བར་དུ་ཁྱོད་ཀྱི་ཉེས་སྡིག་འདི་རྩ་བ་ནས་འདག་པར་མི་འགྱུར། ཞེས་དཔུང་ཆེན་གྱི་ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༥ དཔུང་ཆེན་གྱི་ཡ་ཧོ་ཝཱ་དཀོན་མཆོག་གིས་འདི་སྐད་དུ། ད་སོང་ལ། མཁར་དཔོན་དུ་ཡོད་པའི་ཤེབ་ནཱ་ཕྱག་མཛོད་ཀྱི་རྩར་སོང་ནས་དེ་ལ།

༡༦ འདི་ན་ཁྱོད་ལ་ཅི་ཡོད། འདི་ན་ཁྱོད་ཀྱི་སུ་ཡོད། ཁྱོད་ཀྱིས་འདིར་རང་ལ་རོ་ཁང་འབྲུ་བར་བྱེད་པ་དེ་ཅི་ཡིན། དེས་མཐོ་སར་རང་གི་རོ་ཁང་འབྲུ་ཞིང་། བྲག་གི་ནང་དུ་རང་ལ་སྡོད་གནས་འབྲུ་བར་བྱེད།

༡༧ ཀྱེ་སྟོབས་ལྡན་གྱི་མི། ཡ་ཧོ་ཝཱས་ཁྱོད་དྲག་ཏུ་བརྡབ་སྟེ། དམ་དུ་འཛིན་ཞིང་།

༡༨ ཁོང་གིས་ཁྱོད་དབྱུག་རྡོའི་རྡེའུ་ལྟར་བསྐོར་ནས་ཡུལ་ཡངས་པོ་ཞིག་གི་ནང་དུ་འཕེན་པར་འགྱུར། ཁྱོད་དེར་ཤི་སྟེ། ཁྱོད་ཀྱི་དཔལ་གྱི་ཤིང་རྟ་རྣམས་དེར་སླེབ་པར་འགྱུར། ཁྱོད་ནི་རང་གི་གཙོ་བོའི་ཁྱིམ་གྱི་ཞབས་འདྲེན་ལགས་སོ།

༡༩ ཡང་ངས་ཁྱོད་ལས་ཚན་ལས་བཏོན་ཏེ། རང་གི་གོ་ས་ལས་དྲུད་དེ་ཁྱོད་ཐུར་དུ་འབེབས་པར་འགྱུར་རོ༎

༢༠ དེ་ནས་ཅི་འབྱུང་འོང་ཞེ་ན། དུས་དེར་ངས་རང་གི་བྲན་པོ་ཧིལ་ཀི་ཡཱའི་བུ་ཨེལ་ཡཱ་ཀིམ་ལ་བོས་ཏེ།

༢༡ ཁྱོད་ཀྱི་གོས་དེ་ཁོ་ལ་བསྐོན་ནས། ཁྱོད་ཀྱི་སྐ་རགས་དེ་ཡང་ཁོ་ལ་དཀྲི་སྟེ། ཁྱོད་ཀྱི་དབང་ཐང་ཡང་དེའི་ལག་ཏུ་གཏོད་པར་བྱ་བ་དང་། ཁོ་ནི་ཡེ་རུ་ཤ་ལེམ་པ་དང་ཡ་ཧུ་དཱའི་བུ་བརྒྱུད་ཀྱི་ཕ་རུ་འགྱུར་བར་འགྱུར།

༢༢ ཡང་ངས་དཱ་བིད་ཁྱིམ་གྱི་ལྡེ་མིག་ནི་ཁོའི་དཔུང་པར་བཞག དེས་ཕྱེས་པ་དེ་སུས་ཀྱང་གཅོད་པར་མི་འགྱུར། དེས་བཅད་པ་དེ་སུས་ཀྱང་འབྱེད་པར་མི་འགྱུར་རོ།

༢༣ ངས་དེ་ཕུར་པ་ལྟར་བརྟན་པའི་གནས་སུ་འཛུགས་པར་བྱ་བ་དང་། དེ་ནི་རང་གི་ཕའི་ཁྱིམ་གྱི་ཕྱིར་དཔལ་དང་ལྡན་པའི་རྒྱལ་ཁྲིར་འགྱུར་བར་འགྱུར།

༢༤ དེའི་ཕའི་ཁྱིམ་གྱི་དཔལ་ཐམས་ཅད། ཞེས་ན། ཡན་ལག་དང་ཉིང་ལག ཕོར་པ་ནས་བུམ་པའི་བར་གྱི་ཡོ་བྱད་ཆུང་ཆུང་ཐམས་ཅད་ནས་བཟུང་སྟེ། ཐམས་ཅད་དེའི་ཁར་འདོགས་པར་འགྱུར།

༢༥ ཉིན་མོ་དེར། དཔུང་ཆེན་གྱི་ཡ་ཧོ་ཝཱའི་གསུང་ལྟར། བརྟན་སར་བཙུགས་པའི་ཕུར་པ་དེ་བསྒུལ་ཏེ། བཅད་དེ། འགྱེལ་བར་འགྱུར་བ་དང་། དེའི་སྟེང་ན་ཡོད་པའི་ཁལ་དེ་ལྟུང་བར་འགྱུར་རོ། དེ་བཞིན་ཡ་ཧོ་ཝཱས་གསུངས་པས། དེ་ལྟར་འགྱུར་བར་འགྱུར་རོ༎

༢༣

ཚོར་གྱི་དོན་དུ་ལུང་བསྟན་ནི། ཀྱེ་ཐར་ཤིས་ཀྱི་གྲུ་རྣམས་ངུ་འབོད་ཐོང་ཞིག གང་ལ་ཞེ་ན། དེ་ནི་སྟོངས་ནས་དེར་ཁང་པའམ་འཇུག་པའི་གནས་གང་ཡང་མེད། ཅེས་པའི་འཕྲིན་དེ་ཚོ་ལ་ཀི་ཐིམ་ཡུལ་ནས་ཐོས་སོ།

༢ རྒྱ་མཚོའི་ཕ་རོལ་དུ་འགྲོ་བའི་ཚི་དོན་གྱི་ཚོང་པ་དག་གིས་གང་བའི། ཀྱེ་གླིང་ཕྲན་དེའི་མི་རྣམས་ཁ་ཚུམ་ཞིག

༣ ཆུ་ཆེན་པོ་རྣམས་ཀྱི་སྟེང་ནས་བསླེབ་པའི་སི་ཧོར་གྱི་འབྲུ་དང་། གཙང་པོའི་སྟོན་ཐོག་དེའི་ཡོང་སྒོ་ཡོད་ཅིང་། མི་བརྒྱུད་ཀྱི་འཚོང་ས་ཡོད་པ་ཡིན།

༤ ཀྱེ་ཚི་དོན། ངོ་ཚ་ཞིག གང་ལ་ཞེ་ན། རྒྱ་མཚོ་དང་རྒྱ་མཚོའི་སྟོབས་ཀྱིས་འདི་སྐད་དུ། བདག་ལ་སྐྱེ་ཟུག་ཀྱང་མ་བྱུང་། བུ་ཡང་མ་བཙས། ངས་ན་གཞོན་ཡང་མ་བསོས། ན་ཆུང་ཡང་མ་བསྐྱངས་སོ། ཞེས་སྨྲས་སོ།

༥ མི་སེར་གྱི་གནས་ཚུལ་གྱིས་སེམས་འཁྲུགས་པ་ལྟར། ཚོར་གྱི་གནས་ཚུལ་གྱིས་ཀྱང་སེམས་རབ་ཏུ་འཁྲུག་པར་འགྱུར།

༦ ཀྱེ་གླིང་ཕྲན་དེའི་མི་རྣམས། ངུ་འབོད་འདོན་བཞིན་ཕ་རོལ་དུ་ཐར་ཤིས་ལ་སོང་ཞིག

༧ སྔོན་དུས་ནས་གདན་གཞི་རྙིང་པ་ཡོད་པ་འདི་ནི་ཁྱོད་ཅག་གི་ཡུལ་སྐྱིད་པོ་དང་། རྒྱང་རིང་པོར་གཞིས་ཆགས་པའི་ཕྱིར་རང་གི་རྐང་པས་ཁྱེར་པ་དེ་རང་ཡིན་ནམ།

༨ ཚོར་འདི་ནི། ཅོད་པན་གྱི་གསོལ་རས་བཏང་མཁན་དང་། གང་གི་ཚོང་པ་རྣམས་སྐུ་དྲག་དང་ཚོང་དཔོན་རྣམས་འཇིག་རྟེན་གྱི་ནང་ན་ཞེ་ས་དང་ལྡན་པ་ཡོད་པ་ཡིན། དེ་ལ་གནོད་པའི་གྲོས་འདི་སུས་བརྩམས།

༩ འཇིག་རྟེན་གྱི་ཞེ་ས་ཅན་ཐམས་ཅད་ལ་དམའ་འབེབས་སུ། དེའི་དཔལ་ཀུན་གྱི་ང་རྒྱལ་ནོགས་པར་མཛད་དེ། དཔུང་ཆེན་གྱི་ཡ་ཧོ་ཝཱས་འདི་ཐུགས་སུ་དམིགས་པ་ལགས་སོ༎

༡༠ ཀྱེ་ཐར་ཤིས་ཀྱི་བུ་མོ། ད་ཆུ་རགས་གང་ཡང་མེད་པས། ཁྱོད་ཆུ་བོ་ལྟར་རང་གི་ཡུལ་ནང་རྒྱུགས་ཤིག

༡༡ རྒྱ་མཚོའི་སྟེང་དུ་ཕྱག་བརྐྱངས་ཏེ། རྒྱལ་ཁམས་རྣམས་དཀྲུགས་ཤིང་། ཡ་ཧོ་ཝཱས་ཚོང་པའི་གྲོང་ཁྱེར་གྱི་རྫོང་རྣམས་འཇོམས་པའི་ཕྱིར་བཀའ་བཀོད་ཟིན་ཏོ།

༡༢ ཡང་ཁོང་གིས། ཀྱེ་ཁྲེལ་འབུད་པར་གྱུར་པའི་ཚི་དོན་གྱི་བུ་མོ་ན་ཆུང་ཁྱོད། སླར་ཡི་རང་བར་མི་འགྱུར། ད་ལོངས་ལ་ཕ་རོལ་དུ་ཀི་ཐིམ་ལ་སོང་ཞིག དེར་ཡང་ཁྱོད་ལ་སྐྱིད་པོ་མི་འབྱུང་།

༡༣ ཀལ་དཱི་པའི་ཡུལ་ལ་ལྟོས་ཤིག མི་བརྒྱུད་འདི་མ་ལུས། ཨ་སུར་པས་དེ་ནི་འབྲོག་སྟོང་ན་གནས་པའི་གཅན་གཟན་གྱི་ཟ་སྐལ་དུ་བྱས་ཏེ། དེ་དག་གིས་དེར་རང་གི་སྤེའུ་རྣམས་བཞེངས། དེའི་ཁབ་རྣམས་བཤིག ཁོང་གིས་དེ་ཡུལ་གོག་ཏུ་མཛད།

༡༤ ཀྱེ་ཐར་ཤིས་ཀྱི་གྲུ་གཟིང་རྣམས། ངུ་འབོད་ཐོང་ཞིག ཅི་ལ་ཟེར་ན། ཁྱོད་ཀྱི་རྫོང་བཙན་པོ་ནི་སྟོངས་ཟིན་པས་སོ༎

༡༥ ཡང་ཉིན་མོ་དེའི་ནང་དུ་ཚོར་ནི་རྒྱལ་པོ་གཅིག་གི་ཞག་རྣམས་དང་མཚུངས་པའི་ལོ་བདུན་ཅུའི་བར་དུ་བརྗེད་པར་འགྱུར། ལོ་བདུན་ཅུའི་རྗེས་སུ་སྨད་འཚོང་མའི་གླུ་བཞིན་དུ་འགྱུར་རོ།

༡༦ ཀྱེ་བརྗེད་པར་གྱུར་པའི་སྨད་འཚོང་མ། ཁྱོད་དྲན་པའི་ཆེད་དུ་པི་ཝང་ཐོགས་ཏེ། གྲོང་ཁྱེར་གྱི་ནང་དུ་རྒྱུ་བར་བྱོས། དབྱངས་སྙན་བྱེད་ཅིང་། གླུ་མང་ལེན།

༡༧ དེ་ནས་ལོ་བདུན་ཅུ་དེའི་འོག་ཏུ་འདི་ལྟར་འབྱུང་བར་འགྱུར། ཡ་ཧོ་ཝཱ་ཚོར་ལ་གཟིགས་སུ་འབྱོན་པར་འགྱུར་བ་དང་། མོ་གླ་འབད་དུ་ཞུགས་ཤིང་། སའི་ངོས་ལ་ཡོད་པའི་རྒྱལ་སྲིད་ཀུན་དང་ལྷན་ཅིག་ཏུ་ལོག་པར་གཡེམ་པར་བྱའི།

༡༨ མོའི་ཚོང་ཟོག་དང་གླ་ནི་ཡ་ཧོ་ཝཱའི་ཕྱིར་དམ་པར་འགྱུར་ཞིང་། དེའི་ནོར་སོག་པར་ཡང་མི་འགྱུར། སྲི་བར་ཡང་མི་བྱ། དེ་ཅིའི་ཕྱིར་ཞེ་ན། དེའི་ཚོང་ཟོག་ནི་ཡ་ཧོ་ཝཱའི་སྤྱན་སྔར་འཁོད་པ་དག་གིས་འགྲང་བར་ཟ་བ་དང་། ཐུ་བ་ཆེ་བའི་གོས་གྱོན་པའི་དོན་དུ་འགྱུར་བར་འགྱུར་རོ༎

༢༤

ལྟོས་ཤིག ཡ་ཧོ་ཝཱས་ས་གཞི་སྲས་ཏེ་སྟོང་པར་མཛད་ཅིང་། རྩ་རྩེ་སློག་སྟེ། དེའི་ནང་ན་གནས་པའི་མི་རྣམས་ཁྲེ་གཏོར་དུ་གཏོང་ངོ་།

༢ དེ་ནས་འབངས་བཞིན་དུ་བླ་མ་དང་། གཡོག་པོ་བཞིན་དུ་དཔོན་པོ་དང་། གཡོག་མོ་བཞིན་དུ་དཔོན་མོ་དང་། ཉོ་མཁན་བཞིན་དུ་འཚོང་མཁན་དང་། བུན་བདག་བཞིན་དུ་བུན་པ་དང་། སྐྱེད་ལེན་མཁན་བཞིན་དུ་སྐྱེད་འཇལ་མཁན་ལ་ཡང་འབྱུང་བར་འགྱུར།

༣ བཀའ་འདི་ནི་ཡ་ཧོ་ཝཱས་གསུངས་པས། ས་གཞི་ཡོངས་སུ་སྟོང་པ་དང་། རྩ་བ་ནས་འཇིག་པར་འགྱུར་རོ།

༤ ས་གཞི་ངུ་ཞིང་རྙིད། འཇིག་རྟེན་ཉམས་ང་ཞིང་སྐེམ། སའི་སྐུ་དྲག་རྣམས་རྒུད།

༥ མི་ཡུལ་པ་རྣམས་བཀའ་རྒྱ་ལས་འགལ་ཏེ། བཀའ་ཁྲིམས་རྣམས་བསྒྱུར་ཏེ། མཐའ་མེད་པའི་ཞལ་ཆད་བཅག་པའི་རྐྱེན་གྱིས་དེ་དག་གི་འོག་ན་ས་ལའང་གྲིབ་ཕོག་པར་གྱུར་ཏོ།

༦ དེ་ལྟར་དམོད་པས་ས་གཞི་ཟོས་ཏེ། མི་ཡུལ་པ་རྣམས་ནོངས་ཅན་དུ་གྱུར་པས། ས་གཞིའི་མི་རྣམས་འཚིག་པར་གྱུར་ནས། མི་ཉུང་ཙམ་ཞིག་ལུས་སོ།

༧ རྒུན་ཆང་གསར་པས་ནི་མྱ་ངན་བྱེད། རྒུན་ཤིང་ནི་ཉམས་ཐག སྙིང་སྡུག་པ་དག་གིས་ནི་ཤུགས་ནར་འབྱིན།

༨ རྔའི་དགའ་བ་ནི་ཆད། ཡིད་མགུ་བ་དག་གི་ཀུ་སྒྲ་ནི་རྫོགས། པི་ཝང་གི་ཡི་རང་བ་ནི་འཚར།

༩ དེ་ནས་དེ་དག་གིས་གླུ་ལེན་ཞིང་རྒུན་ཆང་ཡང་མི་འཐུང་། ཆང་གར་བ་འཐུང་མཁན་གྱིས་དེའི་རོ་ཁ་བར་རིག

༡༠ སྟོང་པའི་གྲོང་ཁྱེར་ནི་བརྡིབས་ཏེ། ནང་དུ་གང་ཡང་མི་འོང་བའི་ཕྱིར་ཁྱིམ་ཐམས་ཅད་ཀྱི་སྒོ་ནི་བཅད།

༡༡ ལམ་སྲང་ན་རྒུན་ཆང་གི་དོན་དུ་ངུ་སྐད་འབྱིན། དགའ་བ་ཐམས་ཅད་ནི་བསྒྲིབས། ཡུལ་གྱི་སྐྱིད་པ་ནི་བཞུད།

༡༢ གྲོང་ཁྱེར་ནང་ཁང་རོལ་ནི་ལུས། རྒྱ་སྒོ་ནི་འཇིག་བྱེད་ཀྱིས་བཅག

༡༣ དེ་ཅིའི་ཕྱིར་ཞེ་ན། ཁ་སྐྱུར་པོའི་ཤིང་དཀྲུག་པ་དང་། རྒུན་འབྲུམ་བཏུས་ཟིན་པའི་རྒུན་དང་འདྲ་བར་ས་གཞིའི་དཀྱིལ་དུ་མི་བརྒྱུད་རྣམས་ཀྱི་ཁྲོད་ན་འབྱུང་བར་འགྱུར་བའི་ཕྱིར་རོ༎

༡༤ དེ་དག་གིས་འབོད་སྒྲོག་ཅིང་གླུ་ལེན་ཞིང་། ཡ་ཧོ་ཝཱའི་ལྷན་ནེ་བའི་དོན་དུ་རྒྱ་མཚོའི་ཕྱོགས་ནས་སྐད་ཆེན་པོ་རྒྱབ་ཅིང་འདི་སྐད་དུ།

༡༥ ཤར་ཕྱོགས་ཀྱི་ཡུལ་རྣམས་ཀྱི་ནང་ན་ཡ་ཧོ་ཝཱ་དང་། རྒྱ་མཚོའི་གླིང་ཕྲན་རྣམས་ཀྱི་ནང་ན་ཨིས་ར་ཨེལ་གྱི་དཀོན་མཆོག་ཡ་ཧོ་ཝཱའི་མཚན་ལ་སྟོད་པར་གྱིས་ཤིག་ཅེས་སྨྲ་བར་འགྱུར།

༡༦ སའི་མཐའ་མ་ནས་ཆོས་དྲང་པོ་རྣམས་ལ་དཔལ་ཟེར་བའི་གླུ་སྐད་ལྷང་ལྷང་ངེད་ཀྱིས་ཐོས། འོན་ཀྱང་ངས། བདག་གི་ཉོན་མོངས་པ་ལ། ཧའི། ང་ལ། ལོག་པར་ཅན་དག་གིས་ལོག་པར་བྱེད་དོ། འོ་ན། ལོག་པར་ཅན་གྱིས་ཤིན་ཏུ་ལོག་པར་བྱེད་དོ།

༡༧ ཀྱེ་མི་ཡུལ་པ་རྣམས། ཁྱོད་ཀྱི་ཐོག་ཏུ་འཇིགས་པ་དང་དོང་དང་ཞགས་པ་གདའོ།

༡༨ དེ་ནས་གང་ཡང་འཇིགས་པའི་སྐད་ཐོས་ནས་བྲོས་པ་དེ་དོང་ནང་ལྟུང་བར་འགྱུར། ཡང་གང་ཡང་དོང་གི་ནང་ནས་ཐོན་པ་དེ་ཞགས་པའི་ནང་དུ་འཚུད་པར་འགྱུར་རོ། དེ་ཅིའི་ཕྱིར་ཞེ་ན། སྟེང་གི་དཀར་ཁུང་དག་བྱེ་སྟེ། ས་གཞིའི་རྨངས་རྣམས་གཡོ་བའི་ཕྱིར་རོ།

༡༩ ཡང་ས་གཞི་ཀུན་ནས་བཞིག ས་གཞི་ཡོངས་སུ་ཆག ས་རབ་ཏུ་གཡོས།

༢༠ ཆང་གིས་བཟིས་པའི་མི་དང་འདྲ་བར་ས་གཞི་འཁྱོར་ཞིང་། སྤྱིལ་པོ་དང་འདྲ་བར་སྐྱོད་དེ། དེའི་ཐོག་ཏུ་རང་གི་ཉེས་སྡིག་ལྕིར་སོང་སྟེ་ལྷུང་ནས། སླར་ལྡང་བར་མི་འགྱུར་རོ༎

༢༡ དེ་ནས་ཉིན་མོ་དེར་ཡ་ཧོ་ཝཱས་མཐོ་སར་ཡོད་པའི་མཐོ་མཐོ་རྣམས་ཀྱི་དཔུང་ཚོགས་དང་། ས་སྟེང་དུ་སའི་རྒྱལ་པོ་རྣམས་ལ་ཆད་པས་གཅད་དེ།

༢༢ བཙོན་དོང་གི་ནང་དུ་བཙོན་པ་སོག་པ་ལྟར་དུ་དེ་དག་བསག་ཅིང་། བཙོན་ཁང་གི་ནང་དུ་བཅུག་སྟེ། ཞག་མང་པོའི་རྗེས་སུ་དེ་དག་ལ་ཆད་པས་གཅོད་པར་འགྱུར།

༢༣ དཔུང་ཆེན་གྱི་ཡ་ཧོ་ཝཱས་རི་བོ་ཙི་ཨོན་དང་། ཡེ་རུ་ཤ་ལེམ་གྱི་ནང་དུ་རང་ཉིད་ཀྱི་རྒན་པོ་རྣམས་ཀྱི་མདུན་དུ་གཟི་བརྗིད་དང་བཅས་སུ་སྲིད་སྐྱོང་དུས་སུ་ཟླ་བ་སྐྱེངས་ཏེ། ཉི་མ་ངོ་ཚ་བར་འགྱུར་རོ༎

༢༥

ཀྱེ་ཡ་ཧོ་ཝཱ། ཁྱེད་ནི་ངའི་དཀོན་མཆོག་ལགས། ངས་ཁྱེད་ལ་གཟེངས་བསྟོད་ཅིང་། ཁྱེད་ཀྱི་མཚན་ལ་བསྔགས་པར་བྱའོ། གང་ལ་ཞེ་ན། ཁྱེད་ཀྱིས་ངོ་མཚར་ཆེ་བའི་བྱ་བ་རྣམས་མཛད་དེ། ཁྱེད་ཀྱི་སྔ་མའི་གསུང་གྲོས་རྣམས་ནི་དམ་ཞིང་བདེན་པ་ལགས་སོ།

༢ གང་ལྟར་ཞེ་ན། ཁྱེད་ཀྱིས་གྲོང་ཁྱེར་ནི་སའི་ཕུང་པོ་དང་། གྲོང་ཁྱེར་བཙན་པོ་ནི་ཡུལ་གོག་དང་། མི་ཡན་གྱི་ཕོ་བྲང་ནི་གྲོང་ཁྱེར་དུ་མི་ལུས་པར་མཛད་པས། དེ་ནམ་ཡང་རྩིག་པར་མི་འགྱུར།

༣ དེའི་ཕྱིར་མི་སྟོབས་ལྡན་གྱིས་ཁྱེད་ལ་བསྟོད་ཅིང་། འཇིགས་སུ་རུང་བའི་མི་སྡེའི་གྲོང་ཁྱེར་རྣམས་ཀྱིས་ཁྱེད་ལ་བག་བྱེད་པར་འགྱུར།

༤ དེ་ཅིའི་ཕྱིར་ཞེ་ན། མི་དྲག་པོ་རྣམས་ཀྱི་ཁ་རླངས་ནི་རྩིག་པར་འཕོག་པའི་རླུང་དྲག་ལྟར་ལྡང་དུས་སུ། ཁྱེད་འཕོངས་པ་དག་ལ་རྫོང་དང་། དབུལ་ཕོངས་ལ་དཀའ་བའི་དུས་སུ་རྫོང་དང་། རླུང་དྲག་གི་ནང་ན་སྐྱབས་གནས་དང་། ཚད་པའི་ནང་དུ་གྲིབ་བསིལ་དུ་གྱུར་པའི་ཕྱིར་རོ།

༥ གནས་སྐམ་པོའི་ཚད་པ་ལྟར་ཁྱེད་ཀྱིས་མི་མཐའ་འཁོབ་ཀྱི་ཀུ་ཅོ་མེད་པར་བྱས་ཏེ། སྤྲིན་གྱི་གྲིབ་ཀྱིས་ཚད་པ་གཅོག་པ་ལྟར། མི་དྲག་པོ་རྣམས་ཀྱི་གླུ་དབྱངས་ཀྱང་བཅད་དོ༎

༦ ཡང་རི་བོ་འདིར་དཔུང་ཆེན་གྱི་ཡ་ཧོ་ཝཱས་མི་བརྒྱུད་ཐམས་ཅད་ཀྱི་དོན་དུ་རྫས་ཚོན་པོའི་མགྲོན་བཤོམ་པར་བྱ་ཞིང་། ནེ་རེའི་སྟེང་གི་རྒུན་ཆང་སིང་མ་དང་། རྐང་མར་གྱིས་གང་བའི་ཤ་རྒྱགས་པ་དང་། ནེ་རེ་ལེགས་པར་དྭངས་མ་བྱས་པའི་རྒུན་ཆང་གི་མགྲོན་ཤོམ་བྱའོ།

༧ ཡང་ཁོང་གིས་མི་བརྒྱུད་ཐམས་ཅད་བཀབ་པའི་ཡོལ་བ་དང་། མི་རིགས་ཡོད་དོ་ཅོག་ལ་བཀབ་པའི་གདོང་ཁེབས་ནི་རི་བོ་འདིར་མེད་པར་མཛད་དེ།

༨ འཆི་བ་ནི་དུས་གཏན་གྱི་ཕྱིར་མིད་པར་མཛད་དེ། གདོང་པ་ཐམས་ཅད་ཀྱི་མཆི་མ་ནི་ཡ་ཧོ་ཝཱ་དཀོན་མཆོག་གིས་ཕྱིས་ཏེ། ཉིད་ཀྱི་འབངས་ཀྱི་སྨད་པ་ནི་ས་གཞི་ཐམས་ཅད་ལས་འཁྱེར་བར་འགྱུར། དེ་ཅིའི་ཕྱིར་ཞེ་ན། ཡ་ཧོ་ཝཱས་གསུངས་པའི་ཕྱིར་དུའོ༎

༩ ཡང་དེའི་དུས་སུ་འདི་སྐད་སྨྲ་བར་འགྱུར། ལྟོས་ཤིག འདི་ནི་ངེད་ཀྱི་དཀོན་མཆོག་གོ། ངེད་ཁོང་ལ་བསྒུགས་ནས་བསྡད་པས། ཁོང་གིས་ངེད་སྒྲོལ་བར་བྱ། འདི་ནི་ཡ་ཧོ་ཝཱ་ལགས། ངེད་ཁོང་གི་ཕྱིར་བསྒུགས་པས། ངེད་ཁོང་གི་བདེ་ཆེན་གྱི་ནང་ན་དགའ་མགུ་ཞིང་ཡི་རང་བར་འགྱུར་རོ།

༡༠ དེ་ཅིའི་ཕྱིར་ཞེ་ན། རི་བོ་འདིར་ཡ་ཧོ་ཝཱས་ཕྱག་གཞག་སྟེ། ལུད་ཁུའི་ནང་ནས་སོག་མ་ལ་རྡོག་རྫིས་བྱེད་པ་ལྟར། མོ་ཨབ་ནི་རང་གནས་སུ་རྡོག་རྫིས་ལ་གཏང་ངོ་།

༡༡ ཡང་རྐྱལ་དུས་རྐྱལ་བའི་ཕྱིར་ལག་པ་ཐར་རྐྱོང་བ་ལྟར། དེའི་ནང་ན་ལག་པ་རྐྱོང་ནའང་། ཁོང་གིས་དེ་དག་གི་ང་རྒྱལ་དང་། ལག་པའི་ཁྲམ་གཉིས་དམའ་སར་འབེབས་པར་བྱ་སྟེ།

༡༢ ཁྱོད་ཀྱི་ལྕགས་རིའི་རྫོང་མཐོན་པོའི་སྤེའུ་རྣམས་རློག་ཅིང་ཕབ་སྟེ། ས་དང་མཉམ་པ་མ་ཟད་རྡུལ་དུ་རློག་པར་འགྱུར་རོ༎

༢༦

དེའི་དུས་སུ་ཡ་ཧུ་དཱ་ཡུལ་གྱི་ནང་ན་མགུར་འདི་ལེན་པར་བྱ། ངེད་ལ་གྲོང་ཁྱེར་བཙན་པོ་ཞིག་ཡོད་དོ། ལྕགས་རི་སྤེའུ་ཡི་ཚབ་ཏུ་དཀོན་མཆོག་གིས་ཐར་པ་དགོད་དོ།

༢ བདེན་པ་ཉིད་དང་དུ་བླངས་པའི་ཆོས་དྲང་པོའི་མི་བརྒྱུད་དེ། ནང་དུ་འཛུལ་བའི་ཕྱིར་ཁྱེད་ཀྱིས་རྒྱ་སྒོ་རྣམས་ཕྱེ་བར་བྱོས།

༣ ཁྱེད་བསྒོམས་པའི་མི་ཁྱེད་ཀྱིས་ཕུན་སུམ་ཚོགས་པའི་ཞི་བདེའི་ནང་སྲུང་འོང་། གང་ལ་ཞེ་ན། དེ་ཡིས་ཁྱེད་ལ་བློ་གདེང་བྱེད་པས་སོ།

༤ ཡ་ཧོ་ཝཱ་གཏན་གྱི་བྲག་ལགས་པས། ཡ་ཧོ་ཝཱ་ལ་དུས་རྒྱུན་དུ་བློ་ཐོད།

༥ མཐོ་སར་གནས་པ་དག་ཁོང་གིས་མར་ཕབ་སྟེ། གྲོང་ཁྱེར་མཐོན་པོ་དེ་ཡང་སར་ཕབ་སྟེ། ཁོང་གིས་དེ་ནི་ཕབ་སྟེ་ས་དང་བསྲེས་ནས་རྡུལ་དུ་བརློགས།

༦ དེ་ལ་རྐང་པས་རྡོག་རྫིས་བྱེད་ཅིང་། དབུལ་པོའི་རྐང་པ་དང་འཕོངས་པའི་གོམ་པ་རྣམས་ཀྱིས་དེ་རྫིའོ༎

༧ དྲང་བ་ཉིད་ནི་མི་དྲང་པོའི་ལམ་སྟེ། ཐུགས་དྲང་པོ་ཁྱེད་ཀྱིས་མི་དྲང་པོའི་ལམ་སྲོང་བར་མཛད།

༨ འོ་ན། ཁྱེད་ཀྱི་ཞལ་ཆེ་གཅོད་ལུགས་ཀྱི་ལམ་གྱི་ནང་ན། ཀྱེ་ཡ་ཧོ་ཝཱ། ངེད་ནི་ཁྱེད་ལ་བསྒུགས་པ་ཡིན། ཁྱེད་ཀྱི་མཚན་དང་དྲན་རྟེན་གྱི་ཕྱོགས་སུ་ངེད་ཀྱི་སེམས་ཀྱི་དུང་བ་ཡོད་དོ།

༩ མཚན་མོར་ངའི་སེམས་ཀྱིས་ཁྱེད་ལ་དུང་དུས་བྱས། སྔ་དྲོ་རེ་བཞིན་ངས་རང་གི་སྙིང་ནས་ཁྱེད་འཚོལ་བར་བྱ། དེ་ཅིའི་ཕྱིར་ཞེ་ན། ཁྱེད་ཀྱི་ཞལ་ཆེ་གཅོད་ལུགས་ནམས་ས་ལ་ཡོད་པའི་དུས་སུ། དྲང་བ་ཉིད་ཅི་ཡིན་འཇིག་རྟེན་པ་རྣམས་ལ་སློབ་པར་འགྱུར་རོ།

༡༠ ངན་པའི་མིར་ཐུགས་རྗེ་མཛད་ནའང་། ཁོས་དྲང་བ་ཉིད་མི་སློབ་སྟེ། དེས་དྲང་བ་ཉིད་ཀྱི་ཡུལ་ཁམས་ཀྱི་ནང་དུ་ལོག་པར་སྤྱོད་ཅིང་། དཀོན་མཆོག་གི་ཆེ་བ་ལ་མི་ལྟའོ།

༡༡ ཀྱེ་ཡ་ཧོ་ཝཱ། ཁྱེད་ཀྱི་ཕྱག་ནི་ཡར་འཕགས་པ་ལགས་ཀྱང་། དེ་དག་གིས་མི་མཐོང་ངོ་། དེ་རྣམས་ངོ་ཚ་བའི་ཕྱིར་དུ། ཉིད་ཀྱི་འབངས་ཀྱི་ཕྱིར་མཛད་པའི་ཐུགས་འཁྲེན་ནི་དེ་དག་གིས་མཐོང་ཞིང་། ཁྱེད་ཀྱི་དགྲར་འབབ་བྱའི་མེས་དེ་རྣམས་ཟ་ན་ཅི་མ་རུང་།

༡༢ ཀྱེ་ཡ་ཧོ་ཝཱ། ཁྱེད་ཀྱིས་ངེད་ཀྱི་དོན་དུ་ཞི་བདེ་འཛུག་པར་འགྱུར། གང་ལྟར་ཞེ་ན། ཁྱེད་ཉིད་ཀྱིས་ངེད་ཅག་གི་དོན་དུ་ངེད་ཅག་གི་ལས་ཐམས་ཅད་བསྒྲུབས་སོ།

༡༣ ཀྱེ་ཡ་ཧོ་ཝཱ། ངེད་ཀྱི་དཀོན་མཆོག ཁྱེད་མ་ཟད་གཞན་གཙོ་བོ་དག་གིས་ངེད་ལ་སྲིད་བྱས་རུང་། ཁྱེད་འབའ་ཞིག་གི་ནང་ནས་ཁྱེད་ཀྱི་མཚན་བརྗོད་པར་བྱའོ།

༡༤ དེ་རྣམས་ཤི། སླར་མི་གསོན། དེ་རྣམས་འདས། སླར་མི་ལང་། དེའི་ཕྱིར་དུ་ཁྱེད་ཀྱིས་དེ་དག་ལ་གཟིགས་སྟང་མཛད་དེ་མེད་པར་མཛད་ནས། དེ་དག་གི་ལོ་རྒྱུས་ཀྱང་ནུབ་ཏུ་བཅུག་གོ།

༡༥ ཀྱེ་ཡ་ཧོ་ཝཱ། ཁྱེད་ཀྱིས་མི་བརྒྱུད་འདི་རྒྱས་སུ་བཅུག་སྟེ། མི་རིགས་འདི་དར་བར་མཛད་དེ། ཁྱེད་ཀྱི་གཟི་བརྗིད་མངོན་དུ་ཕྱུང་། ཡུལ་གྱི་ས་མཚམས་ཐམས་ཅད་ཁྱེད་ཀྱིས་རྒྱ་ཆེར་བསྐྱེད་དོ།

༡༦ ཀྱེ་ཡ་ཧོ་ཝཱ། སྡུག་དུས་དེ་དག་གིས་ཁྱེད་ཀྱི་ཕྱོགས་སུ་ལྟས། ཁྱེད་ཀྱིས་འཇུན་སྐབས་དེ་དག་གིས་གསོལ་བ་བླུགས།

༡༧ ཇི་ལྟར་སྐྱེ་དུས་ཉེ་བའི་བུད་མེད་སྦྲུམ་མ་ཟུག་གིས་གདུངས་ཏེ། གཟེར་གྱིས་ངུ་འབོད་འདོན་པ་བཞིན། ངེད་ཀྱང་ཁྱེད་ཀྱི་གཟིགས་ངོར་ཡོད་པ་ཡིན། ཀྱེ་ཡ་ཧོ་ཝཱ།

༡༨ ངེད་ཅག་སྦྲུམ་མར་གྱུར་ཏེ། ཟུག་གཟེར་བྱུང་ཡང་། རླུང་བཙས་པ་དང་འདྲ་བར་ངེད་ཀྱིས་ས་གཞིའི་ནང་ཐར་པ་ཅིའང་འབད་པར་མ་བྱས། འཇིག་རྟེན་གྱི་ནང་ན་མི་རྣམས་ཀྱང་མ་སྐྱེས་སོ།

༡༩ ཁྱེད་ཀྱི་གཤིན་པོ་རྣམས་ལང་ཞིང་། ངའི་རོ་རྣམས་ལང་བར་འགྱུར། ཐལ་བའི་ནང་གནས་པ་དག་གཉིད་སོད་ལ། གླུ་ལེན་ཞིག གང་ལ་ཞེ་ན། ཁྱེད་ཀྱི་ཟིལ་པ་ནི་སྔོ་ཚོད་ཀྱི་ཟིལ་པ་དང་འདྲ་སྟེ། ས་གཞིས་གཤིན་པོ་དག་ཕྱིར་འབྱིན་པར་འགྱུར།

༢༠ ངའི་མི་བརྒྱུད་ད་ཤོག་ལ། རང་གི་ནང་མིག་ཏུ་ཞུགས་པའི་འོག་ཏུ་རང་གི་སྒོ་ཆུག་ཅིག་དང་། དུས་རེ་ཞིག་ཐུགས་ཁྲོ་མ་ཡོལ་བའི་བར་དུ། དེར་ཡིབ་ནས་སྡོད་ཅིག

༢༡ གང་ལ་ཞེ་ན། ཀྱེ་ཧོ། མི་ཡུལ་པ་དག་ལ་དེ་དག་གི་ལས་ངན་པའི་ཕྱིར་ཆད་པས་གཅོད་དུ། ཡ་ཧོ་ཝཱ་ཉིད་ཀྱི་བཞུགས་གནས་ལས་གཤེགས་ཀྱིན་འདུག དེ་ནས་སས་རང་གི་ནང་ན་ཡོད་པའི་ཁྲག་སྟོན་ཞིང་། རང་གི་བསད་པ་རྣམས་སྦ་བར་ཡང་མི་བྱའོ༎

༢༧

ཉིན་མོ་དེར་ཡ་ཧོ་ཝཱས་ཉིད་ཀྱི་རལ་གྲི་སྲ་ལ་ཆེ་བའི་མཐུ་ལྡན་གྱིས་ལེ་ཝི་ཡཱ་ཐན་ནམ། བང་ཆེ་བའི་སྦྲུལ་དང་། ལེ་ཝི་ཡཱ་ཐན་འཁྱིལ་བའི་སྦྲུལ་ལ་ཆད་པས་གཅད་དེ། རྒྱ་མཚོའི་འབྲུག་ཀྱང་གསད་དོ༎

༢ ཉིན་དེར་ཡིད་དུ་འོང་བའི་རྒུན་ཚལ་གྱི་གླུ་ཞིག་ལེན་པར་བྱོས།

༣ ཡ་ཧོ་ཝཱ་ང་ནི་དེའི་བསྲུང་མཁན་ལགས། ཡུད་རེ་བཞིན་དུ་ཆུ་གཏོང་ཞིང་། གང་གིས་ཀྱང་དེ་ལ་མི་སྣད་པའི་དོན་དུ། ངས་དེ་ཉིན་མཚན་མེད་པར་སྲུང་བར་བྱའོ།

༤ ངའི་ནང་ན་ཐུགས་ཁྲོ་མེད་རུང་། ང་ལ་རྒོལ་བའི་སེ་བ་དང་ཚེར་མ་ཡོད་ན་ཅི་མ་རུང་། བདག་དེ་དག་གི་ཕྱོགས་སུ་དམག་ལ་ཆས་ཤིང་། དེ་དག་ཕྱོགས་གཅིག་ཏུ་སྲེག་པར་བྱའོ།

༥ དེ་མིན་བདག་དང་འདུམ་བྱེད་དུ། ངའི་མཐུ་སྟོབས་ལ་འཇུས་ཤིག འོ་ན། བདག་དང་འདུམ་པར་བྱོས་ཤིག

༦ ཕྱིས་སུ་ཡ་ཀོབ་ཀྱི་རྩ་བ་ཚུགས་ཏེ། ཨིས་ར་ཨེལ་ལ་སྦལ་མིག་ཆགས་ཏེ། མེ་ཏོག་འབར་ཞིང་། ཤིང་འབྲས་ཀྱིས་འཇིག་རྟེན་འགེངས་པར་བྱའོ༎

༧ དེ་དག་གིས་ཁོ་ལ་བརྡུངས་པ་བཞིན་དུ། ཁོང་གིས་ཀྱང་ཁོ་ལ་བརྡུངས་སམ། ཡང་ན། ཁོང་བསད་མཁན་ཤི་བ་བཞིན་དུ་ཁོ་ཡང་བསད་པར་གྱུར་ཏམ།

༨ ཁྱེད་ཀྱིས་རིགས་བཞིན་མོ་བཅད་སྟབས་ཀྱིས་མོ་དང་བརྩད་དེ། ཤར་རླུང་གི་ཉིན་མོར་ཉིད་ཀྱི་རླུང་དྲག་གིས་མོ་འཁྱེར་བར་མཛད་དོ།

༩ དེ་ལྟར་ཡ་ཀོབ་ཀྱི་ཉེས་སྡིག་བཤགས་ནས། འདི་ནི་དེའི་ཉེས་སྡིག་ཁྱེར་པའི་འབྲས་བུ་ཐམས་ཅད་ཡིན། གང་གི་དུས་སུ་ཁོང་གིས་མཆོད་ཁྲིའི་རྡོ་ཐམས་ཅད་བཅག་པའི་སེག་མ་ལྟར་རུག་རུག་མཛད་པ་ན། ཨ་ཤེ་རིམ་དང་ཉི་མའི་སྐུ་འདྲ་སླར་སློང་བར་མི་འགྱུར་རོ།

༡༠ དེ་ཅིའི་ཕྱིར་ཞེ་ན། གྲོང་ཁྱེར་བཙན་པོ་ནི་སྟོང་པ་དང་། ཡུལ་སྟོངས་ནས་འབྲོག་སྟོང་ལྟར་སྟོང་ཞིང་། དེར་བེའུ་འཚོ་བར་བྱེད་ཅིང་ཉལ་བར་འགྱུར་ཏེ། དེའི་ཡལ་ག་དག་ཟ་བར་འགྱུར།

༡༡ དེའི་ཡལ་ག་རྣམས་རྙིད་པའི་ཚེ་ན་བཅད་ནས། བུད་མེད་རྣམས་འོངས་ནས། དེ་དག་སྲེག་པར་འགྱུར་རོ། དེ་ཅིའི་ཕྱིར་ཞེ་ན། དེ་ནི་གོ་བ་མེད་པའི་མི་ཚོགས་ཤིག་ཡིན་པས། རང་གི་བཀོད་པ་པོས་དེ་དག་ལ་སྙིང་མི་རྗེ་སྟེ། དེ་དག་གི་མཛད་པ་པོས་ཀྱང་དེ་དག་ལ་ཐུགས་རྗེ་གཟིགས་པར་མི་འགྱུར་བའི་ཕྱིར་རོ༎

༡༢ ཡང་ཉིན་མོ་དེར་གཙང་པོའི་ཆུ་འཕེལ་ནས། མི་སེར་གྱི་གྲོག་པོའི་བར་དུ་ཡ་ཧོ་ཝཱས་དཀྲུག་པའི་རེས་ལ་འབབ་པར་འགྱུར། ཡང་ཀྱེ་ཨིས་ར་ཨེལ་གྱི་བུ་བརྒྱུད། ཁྱོད་རེ་རེ་བཞིན་དུ་སྡུད་པར་བྱའོ།

༡༣ ཡང་ཉིན་དེར་རྒྱ་དུང་ཆེན་པོ་འབུད་པ་ན། ཨ་སུར་ཡུལ་ན་འཆི་ཁར་ཡོད་པ་དང་། མི་སེར་ཡུལ་དུ་སྐྲད་པ་དག་འོངས་ཏེ། ཡེ་རུ་ཤ་ལེམ་གྱི་རི་བོ་དམ་པར་ཡ་ཧོ་ཝཱ་ལ་བསྙེན་བཀུར་བྱེད་པར་འགྱུར་རོ༎

༢༨

ཨེབ་ར་ཨིམ་གྱི་རས་བཟིས་པའི་ང་རྒྱལ་གྱི་ཅོད་པན་དང་། དེའི་ལུང་པ་གཤིན་པོའི་ཕུ་ན་རྒུན་ཆང་གིས་བཅོམས་པའི་དཔལ་གྱི་གཟི་བརྗིད་ནི་བརྙིད་པའི་མེ་ཏོག་ལགས་པ་ལ་བཀྲ་མི་ཤིས།

༢ ཀྱེ་ཧོ། སེར་བའི་བུ་ཡུག་དང་། རླུང་འཇོམས་བྱེད་དང་། ཆུ་རྣམས་ཀྱི་ཆུ་རུད་དྲག་པོ་དང་མཚུངས་པའི་མཐུ་ལྡན་གྱི་དཔའ་བོ་ཞིག་ཡ་ཧོ་ཝཱ་ལ་ཡོད། ཁོས་དྲག་པོའི་ལུགས་སུ་ས་ལ་བརྡབ་པར་འགྱུར།

༣ ཨེབ་ར་ཨིམ་གྱི་རས་བཟིས་པའི་ང་རྒྱལ་གྱི་ཅོད་པན་ནི་རྐང་འོག་ཏུ་རྫི་བར་བྱ་ཞིང་།

༤ དེའི་ལུང་པ་གཤིན་པོའི་ཕུ་ན་ཡོད་པའི་དཔལ་གྱི་གཟི་བརྗིད་ཀྱི་མེ་ཏོག་བརྙིད་པོ་ནི། དབྱར་སྟོད་དུ་ཆགས་པའི་སེ་ཡབ་མགོ་ཚོས། སུས་བལྟས་ནས་མཐོང་བ་ཙམ་གྱིས་ལག་ཏུ་ཐོགས་ཏེ། ཁ་ལ་རྒྱབ་པ་བཞིན་དུ་འགྱུར་བར་འགྱུར།

༥ ཉིན་མོ་དེར་དཔུང་ཆེན་གྱི་ཡ་ཧོ་ཝཱ་ནི་ཁོང་ཉིད་ཀྱི་འབངས་ལྷག་མ་རྣམས་ཀྱི་ཕྱིར་དུ་གཟི་བརྗིད་ཀྱི་ཅོད་པན་དང་མཛེས་པའི་གཙུག་རྒྱན་དུ་འགྱུར་ཞིང་།

༦ ཞལ་ཆེ་གཅོད་དུ་བཞུགས་པ་ལ་ཞལ་ཆེའི་ཐུགས་ཉིད་དང་། རྒྱ་སྒོ་ལས་དམག་ཟློག་པ་ལ་མཐུ་སྟོབས་སུ་འགྱུར་བར་འགྱུར་རོ༎

༧ འོན་འདི་དག་ཀྱང་རྒུན་ཆང་གིས་འཁྲུལ་ཏེ། ཆང་གར་བས་འཁྱོར་རོ། བླ་མ་དང་ལུང་སྟོན་པ་ཆང་གིས་འཁྲུལ་ཏེ། རྒུན་ཆང་གིས་མགོ་འཁོར་ཞིང་། ཆང་གར་བས་འཁྱོར་ཞིང་། ལུང་ནང་འཁྲུལ་ནས། ཞལ་ཆེ་ནང་འབུབ་པའི་རྐྱེན་གྱིས།

༨ ལྕོག་ཙེ་ཐམས་ཅད་སྐྱུག་པ་དང་མི་གཙང་བས་གང་སྟེ། དེར་གཙང་བའི་གནས་ཤིག་གང་ཡང་མེད་དོ།

༩ ཁོང་གིས་གང་ལ་རིག་པ་སློབ་པར་བྱ། གང་ལ་བསྟན་པ་ཆུབ་པར་བྱ། འོ་མ་དང་ནུ་ཞོ་བཅད་པ་ལ་སློབ་པར་འགྱུར་རམ།

༡༠ གང་ལ་ཞེ་ན། སྤྱད་མཚམས་ཀྱི་ཁར་སྤྱད་མཚམས། དྲང་ཐིག་གི་ཁར་དྲང་ཐིག དྲང་ཐིག་གི་ཁར་དྲང་ཐིག འདིར་ཅུང་ཟད་ཅིག དེར་ཅུང་ཟད་ཅིག་ཅེས་ཟེར་རོ། འོ་ན།

༡༡ སྒྲ་མི་དག་པའི་ཁ་ལྤགས་དང་། མི་ཡན་གྱི་ལྕེ་ཡིས་མི་བརྒྱུད་འདི་ལ་ཁོང་གིས་གླེང་བར་འགྱུར།

༡༢ དེ་རྣམས་ལ་ཁོང་གིས། འདི་ནི་བསྟི་གནས་ཏེ། ཐང་ཆད་པ་དག་ལ་ངལ་གསོ་བར་ཆུག་ཅིག འདི་ནི་སྐྱོ་སངས་པའོ་གསུངས་ཀྱང་། ཉན་པར་མ་དགའོ།

༡༣ དེ་བས་ན་དེ་དག་ལ་ཡ་ཧོ་ཝཱའི་བཀའ་ནི་འདི་ལྟ་སྟེ། སྤྱད་མཚམས་ཀྱི་ཁར་སྤྱད་མཚམས། སྤྱད་མཚམས་ཀྱི་ཁར་སྤྱད་མཚམས། དྲག་ཐིག་གི་ཁར་དྲང་ཐིག དྲང་ཐིག་གི་ཁར་དྲང་ཐིག འདིར་ཅུང་ཟད་ཅིག དེར་ཅུང་ཟད་ཅིག གང་ལ་ཞེ་ན། དེ་དག་འགྲོ་བ་དང་གན་རྐྱལ་དུ་འགྱེལ་ཞིང་། ཆག་ཅིང་། རྙིར་ཚུད་ནས། འཛིན་པར་འགྱུར།

༡༤ དེ་བས་ན་མི་ཚོགས་འདི་ལ་ཡེ་རུ་ཤ་ལེམ་ནང་སྲིད་བྱེད་པའི། ཀྱེ་སྐུར་པ་འདེབས་པའི་མི་རྣམས། ཁྱོད་ཀྱིས་ཡ་ཧོ་ཝཱའི་བཀའ་ལ་རྣ་བ་ཐུད་ཅིག

༡༥ ཁྱོད་ཀྱིས། ངེད་ཚོས་འཆི་བ་དང་ཁ་ཆད་བྱས་ཏེ། གཤིན་ཡུལ་དང་ཆད་དོན་བྱས་ཡོད། ངེད་ཀྱིས་རྫུན་ནི་རང་གི་སྐྱབས་གནས་དང་། ཁྲམ་གྱི་འོག་ན་རང་ཡིབ་པས། འབྲུབ་པའི་རྟ་ལྕག་རྒྱུ་དུས་སུ་ངེད་ལ་འཕོག་པར་མི་འགྱུར་རོ། ཞེས་སྨྲས་པའི་ཕྱིར་རོ།

༡༦ དེ་བས་ན་ཡ་ཧོ་ཝཱ་དཀོན་མཆོག་གིས་འདི་སྐད་དུ། ཀྱེ་ཧོ། ངས་ཙི་ཨོན་གྱི་ནང་ན་རྩིག་རྨང་གི་དོན་དུ་དཔྱད་པའི་རྡོ་བ་ཟུར་རྡོ་རིན་ཐང་ཆེ་ལ་རྩིག་རྨང་ཕྱིར་བརྟན་པོའི་རྡོ་བ་ཞིག་འཇོག་པས། དད་པ་རྣམས་འབྲོས་པར་མི་འགྱུར།

༡༧ ཡང་ངས་ཐིག་སྐུད་ཁར་ཞལ་ཆེ་དང་། ཞ་ཉེའི་གཏིང་རྡོའི་ཁར་དྲང་བ་ཉིད་བཞག་པ་དང་། སེར་བས་རྫུན་ཅན་གྱི་སྐྱབས་གནས་འཕྱགས་ཏེ། ཆུས་ཡིབ་ས་འཁྱེར་བར་འགྱུར་རོ།

༡༨ དེ་ནས་ཁྱོད་ཀྱིས་འཆི་བ་དང་མཉམ་དུ་བྱས་པའི་ཁ་ཆད་བཅག་སྟེ། གཤིན་ཡུལ་མཉམ་བྱས་པའི་ཆད་དོན་ཡང་མི་ལུས་ཏེ། འབྲུབ་པའི་རྟ་ལྕག་རྒྱུ་དུས་སུ་དེས་ཁྱོད་རྡོག་རྫིས་ལ་གཏང་ངོ་།

༡༩ དེ་རྒྱུ་དུས་སུ་ཁྱོད་ཕར་འཁྱེར་འོང་། སྔ་དྲོ་རེ་བཞིན་དུ་དང་ཉིན་མཚན་དུ་རྒྱུ་བར་འགྱུར། དེའི་སྐད་ཆ་ཐོས་པ་ཡང་བག་ཚ་བའི་རྒྱུར་འགྱུར།

༢༠ གང་ལ་ཞེ་ན། མལ་ཁྲི་ཐུང་བས། མི་གང་གིས་ཀྱང་དེའི་ཁར་ལུས་རྐྱོང་མི་ནུས། མལ་གོས་ལ་ཕལ་མེད་པས། གང་གིས་ཀྱང་དེའི་ནང་རང་འཐུམ་མི་ནུས།

༢༡ དེའང་ཁོང་གི་ཕྲིན་ལས་དང་། ཉིད་ཀྱི་མི་འདྲ་བའི་ཕྲིན་ལས་དང་། ཁོང་གི་མཛད་རྒྱ་དང་། ཉིད་ཀྱི་མི་འདྲ་བའི་མཛད་རྒྱ་དེ་མཛད་དུ། ཕེ་ར་ཙིམ་གྱི་རིར་བཞེངས་པ་ལྟར་དང་། གི་བེ་ཨོན་ལུང་པ་རུ་ཐུགས་ཁྲོས་པ་བཞིན་དུ། ཡ་ཧོ་ཝཱ་ཐུགས་ཁྲོ་བར་འགྱུར།

༢༢ དེས་ན་ཁྱོད་རང་གི་སྒྲོག་སྲ་བར་བྱེད་དུ། ད་ཁྱོད་ཀྱིས་འཕྱ་བར་མ་བྱེད་ཅིག དེ་ཅིའི་ཕྱིར་ཞེ་ན། ཁོང་གིས་ས་གཞི་ཐམས་ཅད་མེད་པར་མཛད་པའི་ཐུགས་བསམ་བཞེས་ཟིན་པ། ངས་དཔུང་ཆེན་གྱི་ཡ་ཧོ་ཝཱ་དཀོན་མཆོག་ལས་ཐོས་པ་ཡིན།

༢༣ རྣ་བ་བཏུད་དེ་བདག་གི་སྒྲ་ལ་ཉོན། རྣ་བས་ཉོན་ལ་བདག་གི་གཏམ་ལ་གསན་དང་།

༢༤ ཐོང་པས་ས་བོན་འདེབས་སུ་ཆད་མེད་རྨོ་བར་བྱེད་དམ། ཆད་མེད་རང་གི་ཞིང་སློག་ཅིང་གོང་བུ་གཅོག་པར་བྱེད་དམ།

༢༥ ས་བསྙོམས་ཟིན་པ་ཙམ་གྱིས་དེས་ལ་ལ་ཕུད་གཡོག་ཅིང་། ཟི་ར་གཏོར་བར་མི་བྱེད་དམ། རིམ་པར་གྲོ་འདེབས་ཤིང་། ནས་ཀྱི་སར་ནས་དང་། མཐའ་མར་ཀ་རྩ་མ་འདེབས་པར་མི་བྱེད་དམ།

༢༦ དེ་ཅིའི་ཕྱིར་ཞེ་ན། དེའི་དཀོན་མཆོག་གིས་དེ་ལ་ཞལ་གདམས་མཛད་དེ་བློ་གྲོས་གནང་ཞིང་སློབ་པར་མཛད་དོ།

༢༧ གདག་ཤིང་རྣོ་བས་ལ་ལ་ཕུད་ཀྱང་མི་དཀྲུག ཟི་རའི་ཐོག་ཏུ་ཤིང་རྟ་ཡང་མི་སྐོར་གྱི། དབྱུག་པས་ལ་ལ་ཕུད་དང་། བེར་ཀས་ཟི་ར་དཀྲུག་པར་བྱེད།

༢༨ བག་ལེབ་ཀྱི་འབྲུ་ལ་ཁྱུ་ཡིས་སྐོར་བར་བྱེད་ཀྱང་། རྒྱུན་དུ་དེ་ནི་འཐག་པར་མི་བྱེད། རང་གི་ཤིང་རྟ་དང་རྟས་སྐོར་ཡང་། མི་འཐག་གོ།

༢༩ ཐུགས་རྒྱ་ནི་ངོ་མཚར་ཅན་དང་ཡེ་ཤེས་ནི་ཁྱད་པར་ཅན་ལགས་པའི་དཔུང་ཆེན་གྱི་ཡ་ཧོ་ཝཱ་ལས་འདི་ཡང་འབྱུང་ངོ་༎

༢༩

ཀྱེ་ཨ་རི་ཨེལ། ཨ་རི་ཨེལ། དཱ་བིད་ཀྱིས་གཞིས་ཕབ་པའི་གྲོང་ཁྱེར་ཨ་རི་ཨེལ་ལ་བཀྲ་མི་ཤིས། ལོའི་ཁར་ལོ་སྣོན་ཞིག དུས་ཆེན་རྣམས་འཁོར་བར་བྱོས་ལ།

༢ ངས་ཨ་རི་ཨེལ་སྡུག་བསྔལ་དུ་འཇུག་པ་དང་། དེར་ངུ་འབོད་དང་མྱ་ངན་འབྱུང་བས། དེ་ནི་ངའི་ཕྱིར་ཨ་རི་ཨེལ་དུ་འགྱུར་འོང་།

༣ ངས་ཁྱོད་ཀྱི་ཕྱོགས་བཞིར་དམག་སྒར་འདེབས་ཤིང་། ཕག་རས་ཁྱོད་ཀྱི་མཐའ་སྐོར་ཞིང་། ཁྱོད་ཀྱི་ཐད་དུ་རྫོང་རྣམས་བཞེངས་བར་བྱའོ།

༤ དེ་ནས་ཁྱོད་མར་ཕབ་སྟེ། ས་ལས་གཏམ་བྱེད་ཅིང་། རྡུལ་གྱི་ནང་ནས་ཁྱོད་ཀྱི་སྐད་ཉམས་ཉམས་འཐོན་འོང་། ཁྱོད་ཀྱི་སྐད་ནི་ལྷ་པའི་སྐད་བཞིན་དུ་སའི་ནང་ནས་འཐོན་ཞིང་། ཁྱོད་ཀྱི་སྐད་ནི་རྡུལ་གྱི་ནང་ནས་ཙི་རི་རི་འཐོན་པར་འགྱུར།

༥ དེའི་སྟེང་དུ་ཁྱོད་ཀྱི་དགྲ་བོའི་དཔུང་ཚོགས་ནི་རྡུལ་ཕྲན་ལྟ་བུ་དང་། འཇིགས་སུ་རུང་བ་དེ་དག་གི་ཚོགས་ནི་ལྡིང་བའི་སོག་མ་ལྟ་བུར་འབྱུང་བར་འགྱུར། འོ་ན། དེ་ནི་བློ་བུར་དུ་སྐད་ཅིག་ནང་འབྱུང་བར་འགྱུར། འོ་ན། དེ་ནི་བློ་བུར་དུ་སྐད་ཅིག་ནང་འབྱུང་བར་འགྱུར་རོ།

༦ དཔུང་ཆེན་གྱི་ཡ་ཧོ་ཝཱ་ཉིད་འབྲུག་སྒྲ་དང་ས་གཡོ་བ་དང་། འུར་སྒྲ་ཆེན་པོ་དང་། རླུང་དམར་དང་། བུ་ཡུག་དང་། ཟ་བར་བྱེད་པའི་མེའི་མེ་ལྕེ་དང་བཅས་ཆད་པས་གཅོད་དུ་གཤེགས་པར་འགྱུར།

༧ ཡང་ཨ་རི་ཨེལ་ལ་འཐབ་པར་བྱེད་པའི་མི་སྡེ་ཀུན་གྱི་དཔུང་ཚོགས། དེ་དང་དེའི་རྫོང་ལ་འཐབ་ཅིང་། མནར་བར་བྱེད་པ་ཐམས་ཅད་ནི། མཚན་མོའི་རྨི་ལམ་གྱི་སྣང་བ་དང་འདྲ་བར་འགྱུར་འོང་།

༨ ཇི་ལྟར་ལྟོགས་པའི་མིས་རྨི་ལམ་རྨི་ཞིང་། ལྟོས་ཤིག ཁོས་ཟ་བར་མཐོང་ནའང་། གཉིས་སད་པ་དང་དེའི་སེམས་སྟོང་པར་ཡོད་པ་ལྟ་བུའམ། སྐོམ་པའི་མིས་རྨི་ལམ་རྨི་ཞིང་། ལྟོས་ཤིག ཁོས་འཐུང་ཡང་གཉིད་སད་པ་དང་། ཀྱེ་ཧོ། དེ་ནི་ཉམས་ཐག་ཅིང་སྐོམ་གྲིས་འཚེ་བ་དང་མཚུངས་པར་དེ་ལ་འབྱུང་བར་འགྱུར། དེ་བཞིན་དུ་རི་བོ་ཙི་ཨོན་ལ་དམག་འཐབ་བྱེད་པའི་མི་སྡེ་ཀུན་གྱི་དཔུང་ཚོགས་ལའང་འབྱུང་བར་འགྱུར་རོ༎

༩ ཧན་ནེར་སྡོད་ཅིང་ཧ་ལས་ཤིག རང་གི་མིག་ལོང་བར་བྱོས་ལ་མདོངས་པར་གྱུར་ཅིག དེ་དག་རས་བཟིས་ཀྱིས། རྒུན་ཆང་གིས་ནི་མིན། དེ་དག་འཁྱོར་ཡང་། ཆང་གིས་ནི་མིན།

༡༠ དེ་ནི་ཅི་ཡིན་ཞེ་ན། ཡ་ཧོ་ཝཱས་ཁྱོད་ཅག་གི་ཁར་གཉིད་ཀྱིས་འཐིབ་པར་བྱེད་པའི་སེམས་ཉིད་ཅིག་བླུགས་པས། ཁྱོད་ཀྱི་མིག་ཡིན་པའི་ལུང་སྟོན་པ་ནི་བསྒྲིབས། ཁོང་གིས་ཁྱོད་ཀྱི་མགོ་ཡིན་པའི་མངོན་ཤེས་པ་ལ་ཁེབས་བཀབ་པས།

༡༡ ཁྱོད་ལ་གཟིགས་སྣང་ཐམས་ཅད་ནི་ཕྱག་རྒྱ་བཏབ་ཡོད་པའི་གླེགས་བམ་གྱི་ཚིག་དང་འདྲ་བར་གྱུར་ཏེ། མི་རྣམས་ཀྱིས་ཀློག་ཤེས་མཁན་ཞིག་ལ་བཏད་ཅིང་དེ་ལ། འདི་སྒྲོག་རོགས་མཛོད་ཅིག་ཞུས་ནས་དེས། ཕྱག་རྒྱ་བཏབ་ཡོད་པས་ངས་ཀློག་པར་མི་ནུས་ཟེར་བ་དང་།

༡༢ ཀློག་མི་ཤེས་པ་ཞིག་ལ་གླེགས་བམ་དེ་བཏད་དེ། འདི་སྒྲོག་རོགས་མཛོད་ཅིག་ཞུས་ནས་དེས། ངས་མ་བསླབས་པ་ཡིན་སྨྲའོ།

༡༣ དེ་བས་ན་ཡ་ཧོ་ཝཱས་འདི་སྐད་དུ། མི་འདི་དག་གིས་རང་གི་ཁ་ལས་བདག་དང་ཉེ་ཞིང་། ཁ་ལྤགས་ལས་བདག་ལ་སྟོད་རུང་། དེ་དག་གི་སྙིང་ནི་བདག་དང་ཐག་རིང་བས། དེ་དག་ང་ལ་འཚབས་པ་ནི་མིས་བསྟན་པའི་ཚུལ་ཁྲིམས་སོ།

༡༤ དེས་ན་ངས་འདི་དག་གི་དཀྱིལ་ན་ངོ་མཚར་ཆེ་བའི་བྱ་བ་ཞིག་གམ། ངོ་མཚར་ཆེ་བའི་བྱ་བ་ཧ་ལས་པ་ཞིག་བགྱིད་པ་ལ་ཞུགས་པར་བྱའོ། དེ་ནས་དེ་དག་གི་མི་མཁས་པ་རྣམས་ཀྱི་བློ་གྲོས་ཉམས་ཤིང་། དེ་དག་གི་མཁྱེན་རྒྱ་ཟབ་པ་རྣམས་ཀྱི་དྲན་པ་འཆབ་པར་འགྱུར།

༡༥ རང་གི་གྲོས་རྣམས་ཡ་ཧོ་ཝཱ་ལས་ཡོངས་སུ་སྦ་བར་འདོད་པ་རྣམས་ལ་བཀྲ་མི་ཤིས། དེ་དག་གི་ལས་ནི་མུན་པའི་ནང་ན་འདུག་སྟེ། སུས་ངེད་མཐོང་། ངེད་ཀྱི་རྒྱུས་སུ་ལ་ཡོད་ཅེས་ཟེར་རོ།

༡༦ ཁྱོད་ཅག་གིས་མགོ་ལོག་བྱེད། རྫ་མཁན་ནི་ས་དང་འདྲ་བར་རྩི་བར་འགྱུར་རམ། དེས་བཟོས་པའི་ཡོ་བྱད་ཀྱིས། དེས་ང་མ་བཟོས་པ་ལགས་སྨྲ་བར་བྱའམ། ཡང་ན་བཟོས་ཡོད་པའི་ཡོ་བྱད་ཀྱིས་བཟོ་བོ་ལ་བལྟས་ནས། ཁོ་ལ་རིག་པ་མེད་ཅེས་སྨྲ་བར་བྱའམ།

༡༧ ལི་བ་ནོན་འབྲས་བུ་དང་ལྡན་པའི་ཞིང་དུ་གྱུར་ཏེ། འབྲས་བུ་ཅན་གྱི་ཞིང་དེ་ནི་ནགས་ཚལ་དུ་རྩི་བར་བྱ་བ་ལ་དུས་རེ་ཞིག་མ་ལུས་སམ།

༡༨ དེའི་ཉིན་འོན་པས་གླེགས་བམ་གྱི་ཚིག་རྣམས་ཐོས་ཤིང་། ལོང་བའི་མིག་གིས་མུན་པ་དང་སྨག་རུམ་གྱི་ནང་ནས་མཐོང་བར་འགྱུར།

༡༩ སེམས་དུལ་པོ་དག་གི་དགའ་བའང་ཡ་ཧོ་ཝཱའི་ནང་ན་འཕེལ་ཞིང་། དབུལ་ཕོངས་རྣམས་ཨིས་ར་ཨེལ་གྱི་དམ་པ་ཉིད་ཀྱི་ནང་ན་ཡི་རང་བར་འགྱུར་རོ།

༢༠ དེ་ཅིའི་ཕྱིར་ཞེ་ན། དབང་ཤེད་བྱེད་མཁན་ནུབ་སྟེ། འཕྱ་མཁན་མེད་པར་འགྱུར་ཞིང་། མི་ཚངས་པ་སྤྱོད་དུ་ལངས་ནས་སྡོད་པ་ཐམས་ཅད་གཏུབ་པར་འགྱུར་བའི་ཕྱིར་རོ།

༢༡ དེ་དག་གིས་རྒྱུ་རྐྱེན་གྱི་ནང་ན་སླུ་བར་བྱེད་ཅིང་། རྒྱ་སྒོར་ཁྲིམས་ཐག་གཅོད་མཁན་ལ་རྙི་འཛུག་ཅིང་། མེན་མེན་གྱིས་མི་དྲང་པོ་ཟློག་པར་བྱེད།

༢༢ དེ་བས་ན་ཨབ་ར་ཧམ་གྱི་སྒྲོལ་མཛད་ཡ་ཧོ་ཝཱས་ཡ་ཀོབ་ཀྱི་བུ་བརྒྱུད་ལ་གཟིགས་ཤིང་འདི་སྐད་དུ། ད་ཡ་ཀོབ་སྐྱེང་བར་ཡང་མི་འགྱུར། གདོང་རྩི་ཡང་འཁྱེར་བར་མི་འགྱུར་གྱི།

༢༣ དེས་རང་གི་ནང་ན་བདག་གི་ཕྱག་གིས་བཀོད་པའི་བུ་རྣམས་ལ་ལྟ་བའི་ཚེ་ན། དེ་ཚོས་ངའི་མཚན་དམ་པར་རྩི་ཞིང་། ཡ་ཀོབ་ཀྱི་དམ་པ་ཉིད་དམ་པར་རྩིས་ཏེ། ཨིས་ར་ཨེལ་གྱི་དཀོན་མཆོག་ལ་འཚབས་པར་འགྱུར།

༢༤ ཡང་རྣམ་ཤེས་ཀྱི་ནང་ན་ལམ་སྟོར་བ་དག་ལའང་གོ་བ་བརྙེད་དེ། ཁ་དམར་རྣམས་ཀྱང་ཆོས་སྒོར་འཇུག་པར་འགྱུར་རོ༎

༣༠

སྡིག་པའི་ཁར་སྡིག་པ་སྣོན་པའི་དོན་དུ། ང་ལ་མ་འདྲི་བར་གྲོས་བྱེད་ཅིང་། ངའི་ཐུགས་དགོངས་མིན་པའི་ཁེབས་ཀྱིས་ཁེབ་པའི་ངོ་ལོག་པའི་བུ་རྣམས་ལ་བཀྲ་མི་ཤིས།

༢ ཕར་ཨོའི་སྐྱབས་སུ་འབྲོས་ཤིང་། མི་སེར་པའི་གྲིབ་བསིལ་ལ་བློ་གཏོད་དུ་མི་སེར་ལ་འབབ་ཏུ་འཐེགས་ཀྱང་། ངའི་ཞལ་ལས་མ་དྲིས་པས་ན།

༣ ཕར་ཨོའི་ར་མདའ་ནི་ཁྱོད་ངོ་ཚ་བ་དང་། མི་སེར་གྱི་གྲིབ་བསིལ་ནི་ཁྱོད་སེམས་འཕམ་པའི་རྒྱུར་འགྱུར་བར་འགྱུར།

༤ དེའང་དེའི་དཔོན་པོ་དག་ཚོ་ཨན་ན་ཡོད་ཅིང་། དེའི་ཕོ་ཉ་རྣམས་ནི་ཧ་ནེས་ལ་བསླེབས།

༥ ཕན་ཅིའང་མ་ཐོགས་པའི་མི་བརྒྱུད་ཅིག་གིས་རྐྱེན་ཏེ། འདི་དག་ངོ་ཚ་བར་གྱུར་ཏེ། དེ་དག་ལས་རོགས་དང་ཁེ་མི་འབྱུང་གིས། ངོ་ཚ་བ་དང་སྐུར་པའི་རྒྱུར་འགྱུར་བར་འགྱུར་རོ༎

༦ ལྷོ་ཕྱོགས་ཀྱི་སྒལ་ཕྱུགས་ཀྱི་ལུང་བསྟན་ནི། སེང་གེ་མོ་དང་སེང་གེ་དང་སྦྲུལ་དང་འཕུར་བའི་མེའི་འབྲུག་འབྱུང་བའི་སྡུག་བསྔལ་དང་ཟུག་གཟེར་གྱི་ཡུལ་རྒྱུད་ནས། རང་གི་རྒྱུ་ནོར་བོང་བུའི་སྒལ་ཚིགས་ཀྱི་ཐོག་ཏུ་དང་། རྔ་མོང་གི་རྒྱབ་སྒར་བཟང་ནོར་བཀལ་ནས། དེ་དག་ལ་ཕན་ཅིའང་མི་གདགས་པའི་མི་བརྒྱུད་ཀྱི་དྲུང་དུ་འཁྱེར་རོ།

༧ དེ་ཅིའི་ཕྱིར་ཞེ་ན། མི་སེར་པས་བྱེད་པའི་ར་མདའ་ནི་དོན་མེད་དང་ཕན་མེད་པའོ། དེའི་ཕྱིར་དུ་ངས་དེ་ལ། ར་ཧབ་སྙོམས་ལས་ཅན་ཞེས་བཏགས་པ་ཡིན།

༨ ད་སོང་ལ། ཕྱི་མའི་དུས་དང་རྟག་ཏུ་དཔང་པོར་ལུས་པའི་དོན་དུ། མི་རྣམས་ཀྱི་མདུན་དུ་སམ་ཏ་ལ་བྲིས་ཏེ། གླེགས་བམ་གྱི་ནང་དུ་ཡི་གེར་ཁོད་ཅིག

༩ གང་ལ་ཞེ་ན། འདི་ངོ་ལོག་བྱེད་པའི་འབངས་དང་། རྫུན་ཅན་གྱི་བུ། ཡ་ཧོ་ཝཱའི་བཀའ་རྒྱ་ལ་མི་ཉན་པའི་བུ་རྣམས་ཏེ།

༡༠ གང་དག་གིས་མངོན་བཤེས་པ་དག་ལ། མངོན་མཁྱེན་མ་ཐོང་ཞིག་ཟེར། ལུང་སྟོན་པར། ངེད་ཅག་ལ་ལུང་བསྟན་དྲང་པོ་མ་སྟོན་ཞིག ཚིག་འཇམ་པ་དང་། ལོག་པར་གྱི་ལུང་སྟོན་པར་བྱོས་དང་།

༡༡ ལམ་ལས་ནུར་ཞིག ལམ་ལས་བྱོལ་ཞིག ཨིས་ར་ཨེལ་གྱི་དམ་པ་ཉིད་ངེད་ཀྱི་དཀྱིལ་ལས་མེད་པར་བྱོས་ཤིག་ཅེས་ཟེར་བས་ན།

༡༢ ཨིས་ར་ཨེལ་གྱི་དམ་པ་ཉིད་ཀྱིས་འདི་སྐད་དུ། ཁྱོད་ཀྱིས་གསུང་འདི་ལ་སྨད་ཅིང་། དབང་ཡོད་དང་གཡོ་སྒྱུ་ཅན་ལ་བློ་གཏད་ནས། དེའི་ཁར་བསྡད་པའི་ཕྱིར་དུ།

༡༣ འགྱེལ་ཆོག་ཡོད་པའི་རྩིག་པ་གས་པོ་མཐོ་ལ་འབོག་འབོག་ཐོན་ཡོད་པ། བློ་བུར་དུ་ཡུད་གཅིག་ནང་ལོག་པ་དང་འདྲ་བར་འགྱུར་འོང་།

༡༤ ཁོང་གིས་དེ་འཕངས་མེད་སིལ་བུར་གཅོག་ཅིང་རྫ་མཁན་གྱི་ཁོག་མ་གཅོག་པ་ལྟར་དུ་བཅག་སྟེ། དེའི་དུམ་བུའི་ནང་ནས་ཐབ་ཀྱི་ནང་ནས་མེ་ལེན་པའམ། ཆུ་དོང་ནས་ཆུ་འཆུ་བའི་ཕྱིར་དུའང་ཚལ་ལུ་ཞིག་ལུས་པར་མི་འགྱུར།

༡༥ དེའང་ཨིས་ར་ཨེལ་གྱི་དམ་པ་ཉིད་ལགས་པའི་ཡ་ཧོ་ཝཱ་དཀོན་མཆོག་གིས་འདི་སྐད་དུ། ཚུར་ལོག་པ་དང་སེམས་ལྷོད་པའི་ནང་ན་ཁྱོད་ཀྱི་བདེ་བ་དང་། ཁ་རོག་སྡོད་པ་དང་གདེང་ཚད་ཀྱི་ནང་ན་ཁྱོད་ཀྱི་མཐུ་སྟོབས་ཡོད། དེ་ལ་ཁྱོད་མ་དགའོ།

༡༦ དེ་མ་ཟད་ཁྱོད་ཀྱིས་དེ་བཞིན་དུ་མ་ལགས་ཏེ། ངེད་རྟ་ལ་ཞོན་ནས་འབྲོས་པར་བྱའོ། སྨྲས་པས། འབྲོས་པར་འགྱུར། ངེད་བང་ཆེ་བའི་ཁར་ཞོན་པར་བྱའོ་བྱས་པས། ཁྱོད་དེད་མཁན་དེ་བང་ཆེ་བར་འགྱུར།

༡༧ མི་གཅིག་གི་བསྡམ་བཞག་གིས་སྟོང་ཕྲག་གཅིག་འབྲོས་པར་འགྱུར། མི་ལྔའི་བསྡམ་བཞག་གིས་ཁྱོད་ནི་རི་རྩེའི་དར་ཤིང་ལྟ་བུ་དང་། རིའི་དར་ལྕོག་ལྟར་འགྱུར་བའི་བར་དུ་འབྲོས་པར་བྱའོ།

༡༨ དེ་ནས་ཀྱང་ཁྱོད་ལ་ཐུགས་རྗེ་གཟིགས་སུ་ཡ་ཧོ་ཝཱ་སྒུག་ཅིང་། ཁྱོད་ལ་ཐུགས་བརྩེར་དགོངས་སུ་བཞེངས་པར་འགྱུར་རོ། གང་ལ་ཞེ་ན། ཡ་ཧོ་ཝཱ་ནི་ཁྲིམས་དྲང་པོའི་དཀོན་མཆོག་ལགས་པས། ཁོང་ལ་སྒུག་པ་ཐམས་ཅད་བདེའོ༎

༡༩ ཀྱེ་ཙི་ཨོན་པ་རྣམས། ཡེ་རུ་ཤ་ལེམ་ན་གནས་ཤིང་། ཁྱོད་རྒྱུན་དུ་ངུ་བར་མི་འགྱུར། ཁྱོད་ཀྱི་འབོད་པ་ལ་ཁོང་གིས་ངེས་པར་གསན་ཏེ། ཐུགས་རྗེས་གཟིགས་ཤིང་། གསན་མཚམས་སུ་བཀའ་ལན་གནང་བར་བྱའོ།

༢༠ ཡང་ཡ་ཧོ་ཝཱས་ཁྱོད་ལ་སྡུག་བསྔལ་གྱི་ཁ་ཟས་དང་། དཀའ་ལས་ཀྱི་ཆུ་སྟེར་བར་མཛད་ནའང་། དེ་ཕྱིན་ཅད་ཁྱོད་ཀྱི་སྟོན་པ་རྣམས་མི་ཡིབ་པས། ཁྱོད་ཀྱི་མིག་གིས་རང་གི་སྟོན་པ་རྣམས་མཐོང་བ་དང་།

༢༡ ཁྱོད་གཡས་སུ་འགྲུལ་དུས་དང་། གཡོན་དུ་འདོང་དུས་སུ། ལམ་ནི་འདི་ཀ་སྟེ། འདི་ནང་འགྲུལ་ཞིག ཅེས་པའི་སྒྲ་ཞིག་ཁྱོད་ཀྱི་རྣ་བས་རྒྱབ་ནས་ཐོས་པར་འགྱུར་རོ།

༢༢ དེ་ནས་ཁྱོད་ཀྱིས་རང་གི་བརྐོས་མའི་སྐུ་འདྲའི་དངུལ་གྱི་ཁེབས་དང་། བླུག་སྐུའི་གསེར་གྱི་རྒྱན་ཆ་དག་བརླགས་པར་བྱས་ཏེ། མངལ་ཁྲག་གིས་ཚོས་པའི་རས་བཞིན་འདོར་ཞིང་། ཕར་སོང་ཞེས་སྨྲ་བར་འགྱུར།

༢༣ དེ་ནས་ཁོང་གིས་ཁྱོད་ཀྱིས་ས་བོན་ས་ལ་བཏབ་པའི་ཕྱིར་ཆད་པ་གནང་སྟེ། ས་གཞིའི་འཕེལ་གྱི་ཁ་ཟས་ཀྱི་འབྲུ་སྦོམ་པོ་དང་མང་པོ་འབྱུང་ཞིང་། དེའི་ཚེ་རྩྭ་ཁ་རྒྱ་ཆེ་བར་ཁྱོད་ཀྱི་ཕྱུགས་རྣམས་འཚོ་བར་འགྱུར།

༢༤ ཡང་ཁྱོད་ཀྱི་རྨོས་གླང་དང་བོང་ཕྲུག་གིས་ཁྱེམ་དང་བཀྲབ་ཞོང་གིས་བཀྲབ་མཁན་ཟ་བར་འགྱུར།

༢༥ སྤེའུ་དག་ལོག་པའི་གསོད་གཅོད་ཀྱི་ཉིན་མོར་རི་བོ་མཐོན་པོ་རེ་རེ་དང་། སྒང་མཐོ་བ་རེ་རེར་གྲོག་པོ་དང་ཡུར་བ་འབྱུང་བ་མ་ཟད།

༢༦ ཡ་ཧོ་ཝཱས་ཉིད་ཀྱི་བྲན་དག་གི་ཤུ་བ་བསྡམས་ཏེ། གྲིས་བཅད་པའི་རྨ་གསོ་བའི་ཉིན་མོར་ཟླ་འོད་ནི་ཉི་མའི་འོད་ལྟ་བུ་དང་། ཉི་མའི་འོད་ནི་བདུན་ལྡབ་བམ། ཉིན་མོ་བདུན་གྱི་འོད་དང་འདྲ་བར་ཡོད་པར་འགྱུར་རོ།

༢༧ ཀྱེ་ཧོ། ཡ་ཧོ་ཝཱའི་མཚན་རྒྱང་རིང་ནས་འབྱོན་གྱིན་གདའ། ཁོང་གི་ཐུགས་ཁྲོ་བ་འབར་ཏེ། དུ་བ་འཐུག་པོ་འཐུལ་ཞིང་། ཁོང་གི་ཞལ་ལྤགས་ཐུགས་ཁྲོས་གང་སྟེ། ལྗགས་ནི་ཟ་བའི་མེ་ལྟ་བུར་འདུག

༢༨ ཁོང་གི་ཞལ་དབུགས་ནི། ལུད་ཅིང་སྐེ་མཚམས་བར་དུ་འཁེལ་བའི་ཆུ་ལོག་ལྟ་བུའོ། དེས་མི་སྡེ་རྣམས་འཆོལ་བའི་ཚག་མས་འཚག་པ་དང་། འཁྲལ་དུ་འཇུག་པའི་ཕྱིར་མི་བརྒྱུད་དག་གི་འགྲམ་པར་སྲབ་ཏུ་འགྱུར་བར་འགྱུར།

༢༩ དེ་ནས་དམ་པའི་དུས་ཆེན་གྱི་དུས་སུ་མཚན་མོར་གླུ་ལེན་པ་དང་འདྲ་བར་ཁྱོད་ཅག་གིས་གླུ་ལེན་འོང་། ཡང་གླིང་བུ་ཐོགས་ཏེ་ཡི་རངས་ཤིང་། ཡ་ཧོ་ཝཱའི་རི་བོར་ཨིས་ར་ཨེལ་གྱི་བྲག་གི་དྲུང་དུ་ཆས་པ་འདྲ་བའི་སེམས་སྤྲོ་བར་བྱའོ།

༣༠ དེ་ཅིའི་ཕྱིར་ཞེ་ན། ཡ་ཧོ་ཝཱས་ཉིད་ཀྱི་དཔལ་དང་ལྡན་པའི་གསུང་སྐད་ཐོས་སུ་བཅུག་སྟེ། ཉིད་ཀྱི་ཐུགས་ཁྲོ་གཏུམ་པོ་དང་། ཟ་བའི་མེ་ལྕེ་དང་། རླུང་དྲག་དང་། བུ་ཡུག་དང་། སེར་བའི་ངང་ནས་ཕྱག་འབེབས་པར་མཛད་པ་དེ་བསྟན་པར་འགྱུར་རོ།

༣༡ འོ་ན། ཡ་ཧོ་ཝཱའི་གསུང་སྐད་ཀྱི་ངང་ནས་ཨ་སུར་པ་གཅག་ཅིང་། ཉིད་ཀྱི་ཕྱག་འཁར་གྱིས་དེ་ལ་རྡེག་པར་འགྱུར།

༣༢ ཡ་ཧོ་ཝཱས་དེ་ལ་རོལ་བར་འགྱུར། ཁོང་གིས་འདམས་པའི་ལ་ཡོགས་ཀྱི་ཕྱག་འཁར་དེ་གར་རྒྱུ་ན། དེ་དང་བཅས་སུ་རྔ་དང་པི་ཝང་ཡང་ཡོད་པར་འགྱུར། ཡང་དེས་ཡོ་ལངས་ཀྱི་འཐབ་མོའི་ནང་དུ་དེ་ལ་རྒོལ་བར་འགྱུར་རོ།

༣༣ གང་ལ་ཞེ་ན། ཐོ་ཕེད་ཅིག་ནི་སྔར་ནས་བཤམས་ཡོད། འོ་ན། དེ་ནི་རྒྱལ་པོའི་དོན་དུ། གཏིང་ཟབ་ལ་རྒྱ་ཆེ་བར་བཤམས་ནས་གདའ། དེར་ཡོད་པའི་སྤུང་ནི་མེ་དང་བུད་ཤིང་མང་པོ་སྟེ། ཡ་ཧོ་ཝཱའི་ཞལ་གྱི་དབུགས་ཀྱིས་མུ་ཟིའི་གཙང་པོ་ལྟར་དེ་ལ་མེ་སྦར་བར་འགྱུར་རོ༎

༣༡

ར་མདའི་དོན་དུ་མི་སེར་ལ་འགྲོ་བ་དང་། རྟ་ལ་བློ་བཀལ་བ་དང་། ཤིང་རྟ་ལ་བློ་གཏོད་པ་རྣམས་བཀྲ་མི་ཤིས། ཇི་ལྟར་ཞེ་ན། དེ་དག་གི་རྟ་པའི་ཤུགས་ཆེ་ཞིང་ཤིང་རྟ་མང་བས་སོ། འོན་ཀྱང་དེ་དག་གིས་ཨིས་ར་ཨེལ་གྱི་དམ་པ་ཉིད་ལ་མི་ལྟ་ཞིང་། ཡ་ཧོ་ཝཱ་ཡང་མི་འཚོལ་ལོ།

༢ ཁོང་ཡང་ཐུགས་མཁས་པ་སྟེ། སྡུག་བསྔལ་འབེབས་ཤིང་ཉིད་ཀྱི་གསུང་ཚིག་ཟློག་པར་མི་བྱའི། མི་ངན་གྱི་ཁྱིམ་དང་མི་ཚངས་པ་སྤྱོད་པ་དག་ལ་ར་མདའ་བྱེད་པའི་ཐད་དུ་བཞེངས་པར་འགྱུར།

༣ དེ་ཅིའི་ཕྱིར་ཞེ་ན། མི་སེར་པ་ཡང་མི་སྟེ། དཀོན་མཆོག་ནི་མིན། དེ་དག་གི་རྟ་ཡང་ཤ་ཡིན། སེམས་ཉིད་ནི་མིན། ཡ་ཧོ་ཝཱས་ཕྱག་བརྐྱང་བའི་ཚེ་ན་སྐྱབས་བྱེད་མཁན་དེ་གྱེལ་ཏེ། སྐྱབས་ཐོབ་པ་ལྷུང་ནས། དེ་རྣམས་ལྷན་ཅིག་ཏུ་འཕུང་བར་འགྱུར།

༤ དེ་ཅིའི་ཕྱིར་ཞེ་ན། ཡ་ཧོ་ཝཱས་བདག་ལ་འདི་སྐད་དུ། ཇི་ལྟར་སེང་གེ་དང་སེང་གེ་དར་མས་རང་གི་ཁྱི་ར་ལ་འཆང་སྟེ་ངར་སྐད་འདོན་པ་ལས། རྒོལ་དུ་བོས་པའི་ལུག་རྫིའི་དཔུང་གི་ཀུ་སྒྲས་མི་འཇིགས་ཤིང་། དེ་དག་གི་སྐད་ཀྱིས་དེའི་ངར་མི་ཆག་པ་ལྟར། རི་བོ་ཙི་ཨོན་དང་དེའི་སྒང་ཁའི་དོན་དུ་འཐབ་ཏུ་ཡ་ཧོ་ཝཱ་མར་འབྱོན་པར་འགྱུར།

༥ ཤོག་པ་འཁྲབ་པའི་འདབ་ཆགས་ཀྱི་ཚུལ་དུ་དཔུང་ཆེན་གྱི་ཡ་ཧོ་ཝཱས་ཡེ་རུ་ཤ་ལེམ་སྐྱོབ་པ་དང་། སྐྱོབ་ཅིང་སྒྲོལ་བར་མཛད་དེ། དེའི་སྟེང་དུ་ཕེབས་ཤིང་སྲུང་འོང་།

༦ གཏིང་ནས་ངོ་ལོག་བྱས་པའི་ཨིས་ར་ཨེལ་གྱི་བུ་རྣམས། ཁྱོད་ཁོང་གི་ཕྱོགས་སུ་ལོག་ཅིག

༧ དེ་ཅིའི་ཕྱིར་ཞེ་ན། ཉིན་མོ་དེར་མི་རེ་རེ་བཞིན་གྱིས་རང་གི་ལག་པས་ཉེས་ལྟུང་བྱེད་དུ་བཟོས་པའི། རང་གི་དངུལ་སྐུ་དང་གསེར་སྐུ་ཁྱོད་ཀྱིས་འདོར་བར་འགྱུར་རོ།

༨ དེའི་ཚེ་ཨ་སུར་པ་རྣམས་མིའི་མིན་པའི་རལ་གྲིས་ལྟུང་ཞིང་། མིའི་མ་ལགས་པའི་རལ་གྲིས་དེ་དག་བསད་དེ། རལ་གྲིའི་འཇིགས་སྣང་གིས་བྲོས་ཏེ། དེའི་དར་ལ་བབ་པ་དག་གིས་འུ་ལག་སྐྱེལ་བར་འགྱུར།

༩ དེའི་བྲག་ནི་དངང་སྐྲག་གིས་འདར་བར་འགྱུར། དེའི་དཔོན་པོ་རྣམས་ཀྱིས་འཕྱར་དར་མཐོང་ནས་འདར་བར་འགྱུར་རོ། ཞེས་པ་འདི་ནི། ཙི་ཨོན་ན་མེ་དང་། ཡེ་རུ་ཤ་ལེམ་ན་མེ་ཐབ་ཡོད་པའི་ཡ་ཧོ་ཝཱས་གསུང་ངོ་༎

༣༢

ལྟོས་ཤིག རྒྱལ་པོ་ཞིག་གིས་དྲང་བ་ཉིད་ཀྱི་ངང་ནས་སྲིད་སྐྱོང་ཞིང་། སྐུ་དྲག་རྣམས་ཀྱིས་ཁྲིམས་དྲང་པོའི་ངང་ནས་དབང་མཛད་པར་འགྱུར།

༢ ཡང་རླུང་དྲག་ལས་སྐྱབས་གནས་དང་། བུ་ཡུག་ལས་ཡིབ་ས་དང་། ལུང་པ་སྐམ་པོའི་ནང་གཙང་པོ་རྣམས་དང་། ཉམས་ཐག་པའི་ཡུལ་ནང་ལྷུན་ཆེ་བའི་བྲག་གི་གྲིབ་བསིལ་དུ་མི་ནི་འགྱུར་བ་དང་།

༣ མཐོང་བའི་མིག་ཟིམ་ཟིམ་མི་འགྲོ། ཐོས་པའི་རྣ་བས་གོ་བར་འགྱུར།

༤ མི་ཙབ་ཙོབ་ཀྱིས་ཡེ་ཤེས་རྟོགས་ཤིང་། ཁ་དིག་གི་ལྕེས་ཚིག་གསལ་པོར་ལབ་ཆོག་ཆོག་འགྲོ་ཡོང་།

༥ དེ་ཕྱིན་ཆད་མི་ངན་ལ་ཡ་རབས་དང་། བརྣབས་ཅན་ལ་གཏོང་ཕོད་ཅན་ཟེར་བར་མི་འགྱུར།

༦ དེ་ཅིའི་ཕྱིར་ཞེ་ན། ཐུ་བའི་མིས་ངན་པ་བྱེད་ཅིང་། ཡ་ཧོ་ཝཱ་ལ་རྒོལ་བའི་ཚིག་བརྗོད་ཅིང་། བཀྲེས་པའི་ལྟོ་པ་སྟོང་པ་དང་། སྐོམ་མཁན་ལས་བཏུང་བ་འཕྲལ་བར་བྱེད་པའི་དོན་དུ། པྲ་ཆལ་གྱི་གཏམ་བྱེད་ཅིང་། སྙིང་གིས་མི་ཚངས་པ་སྤྱོད་པར་འགྱུར།

༧ བརྣབས་ཅན་གྱི་ལག་ཆ་ཡང་ངན་པ་སྟེ། མེད་པོས་རིགས་པ་སྨྲ་བའི་ཚེ་ནའང་རྫུན་ཚིག་གིས་དབུལ་ཕོངས་མེད་པར་བྱེད་དུ་གྲོས་ངན་རྩོམ་གྱི།

༨ ཡ་རབས་ཀྱིས་ཡ་རབས་ཀྱི་གྲོས་རྩོམ་ཞིང་། ཡར་བས་ཀྱི་བྱ་བར་བརྟན་པར་གནས།

༩ སེམས་ལྷོད་ཀྱིས་ཡོད་པའི་བུད་མེད་ཁྱོད་རྣམས་ལོང་ལ། ངའི་སྒྲ་ལ་ཞོན་ཞིག བུ་མོ་ཡག་སྐྱ་ཁྱོད་རྣམས། ངའི་གཏམ་ལ་རྣ་བ་ཐུད་ཅིག

༡༠ ལོ་འཁོར་ཐལ་ཙམ་གྱི་འོག་ཏུ་ཁྱོད་བུད་མེད་ཡག་སྐྱ་རྣམས་སྡུག་བསྔལ་བར་འགྱུར། དེ་ཅིའི་ཕྱིར་ཞེ་ན། རྒུན་ཤིང་ལ་ཐོག་མི་ཆགས། འབྲས་བུ་བསྡུ་བའི་སྐབས་འབྱུང་བར་མི་འགྱུར།

༡༡ སེམས་ལྷོད་ཀྱི་ཡོད་པའི་བུད་མེད་དག་འདར་ཞིང་། ཁྱོད་ཡག་སྐྱ་རྣམས་སྒྲེན་མོ་དང་གཅེར་བུར་བྱོས་ཤིག རང་གི་རྐེད་པར་རྩྭ་ཕད་དཀྲི་བར་བྱོས་ཤིག

༡༢ དེ་དག་གིས་ཡིད་དུ་འོང་བའི་ཞིང་དང་རྒུན་འབྲུམ་མང་པོ་ཆགས་པའི་རྒུན་ཤིང་གི་ཕྱིར་བྲང་རྡུང་བར་བྱེད།

༡༣ ངའི་འབངས་ཀྱི་ཡུལ་ཁམས་ཀྱི་ནང་དུ་ཚེར་མ་དང་། སེ་བ་སྐྱེ་བར་འགྱུར། འོ་ན། གྲོང་ཁྱེར་སྐྱིད་པོའི་ཁྱིམ་སྐྱིད་པོ་ཐམས་ཅད་ཀྱི་ཁར་སྐྱེ་བར་འགྱུར་རོ།

༡༤ དེ་ཅིའི་སླད་དུ་ཞེས་ན། ཕོ་བྲང་རྣམས་སྤངས་ཏེ། མི་མོད་པོའི་གྲོང་ཁྱེར་སྟོངས་ནས། རྫོང་དང་སྤེའུ་ནི་དུས་རྒྱུན་གྱི་ཕྱིར་རྐྱང་གི་བསྟི་གནས་དང་ཕྱུགས་འཚོ་བའི་ཚང་དུ་འགྱུར་བར་འགྱུར།

༡༥ སྟེང་ནས་ངེད་ཅག་གི་ཐོག་ཏུ་ཐུགས་ཉིད་བླུག་པའི་འོག་ཏུ། འབྲོག་སྟོང་ནི་སྟོན་ཐོག་ལེགས་པའི་ཞིང་ཁ་དང་། སྟོན་ཐོག་ལེགས་པའི་ཞིང་ཁ་ནི་ནགས་ཚལ་དུ་རྩི་བར་འགྱུར།

༡༦ དེ་ནས་འབྲོག་སྟོང་ན་ཁྲིམས་དྲང་པོ་གནས་ཤིང་། སྟོན་ཐོག་ལེགས་པའི་ཞིང་ན་དྲང་བ་ཉིད་གནས་པར་འགྱུར་རོ།

༡༧ ཡང་དྲང་བ་ཉིད་ཀྱི་ལས་ནི་ཞི་བདེ་དང་། དྲང་བ་ཉིད་ཀྱི་འབྲས་བུ་ནི་དུས་གཏན་གྱི་ཕྱིར་ཞི་བདེ་དང་གདེང་ཚད་དུ་འགྱུར་བར་འགྱུར།

༡༨ ཡང་ངའི་ཡུལ་མི་རྣམས་བདེ་བའི་ཁྱིམ་དང་། གདེང་ཚད་ཀྱི་གནས་ཚང་དང་། ཡང་དག་པའི་ངལ་གསོའི་ས་ཆ་རྣམས་སུ་གནས་པར་འགྱུར།

༡༩ འོན་ཀྱང་ནགས་ཚལ་ས་ལ་ལོག་དུས་སུ་སེར་བ་འབབ་ཅིང་། གྲོང་ཁྱེར་ནི་དམའ་བའི་སར་དམའ་བར་འགྱུར།

༢༠ ཆུ་ཀུན་གྱི་འགྲམ་དུ་ཞིང་རྨོ་ཞིང་། གླང་དང་བོང་བུའི་རྐང་པ་དེར་འགྲོར་འཇུག་པ་ཁྱེད་ཅག་བདེའོ༎

༣༣

མ་བཤིག་པར་ཡོད་བཞིན་དུ་འཇིག་པར་བྱེད་ཅིང་། སུས་ཀྱང་ཁྱོད་ལ་ལོག་པར་མ་བྱས་པར་ལོག་པར་སྤྱོད་པ་ཁྱོད་ལ་བཀྲ་མི་ཤིས། ཁྱོད་ཀྱིས་བཤིག་ཚར་བའི་ཚེ་ན། ཁྱོད་ཀྱང་འཇིག་པར་བྱ། ཁྱོད་ཀྱིས་ལོག་པར་བྱས་འཚར་བའི་ཚེ་ན། ཁྱོད་ལ་ཡང་ལོག་པར་བྱེད་པར་འགྱུར།

༢ ངེད་ཅག་ཁྱེད་ཀྱི་དོན་དུ་བསྒུགས་པས། ཀྱེ་ཡ་ཧོ་ཝཱ། ངེད་ལ་ཐུགས་རྗེ་གཟིགས་སུ་གསོལ། ནང་མོ་རེ་བཞིན་དུ་ཁྱེད་དེ་དག་གི་ཕྲག་པ་དང་། སྡུག་བསྔལ་གྱི་དུས་སུ་ངེད་ཅག་གི་ཐར་པར་འགྱུར་བར་ཤོག

༣ ཡོ་ལངས་ཀྱི་སྒྲ་ཐོས་མ་ཐག་ཏུ་མི་རྣམས་བྲོས། ཁྱེད་ཀེར་བཞེངས་མ་ཐག་ཏུ་མི་སྡེ་རྣམས་ཁྲེ་ཟིང་སོང་།

༤ ཡང་ཁྱོད་ལས་བཅོམ་པའི་ནོར་ནི་འབུ་སྡུད་པ་ལྟར་བསྡུས་ཏེ། ཆ་ག་འབུའི་མཆོང་ལུགས་བཞིན་དུ་དེའི་ཐོག་ཏུ་མཆོང་བར་འགྱུར།

༥ ཡ་ཧོ་ཝཱ་འཕགས་པར་བཞུགས་པས། བླ་ན་མེད་པའོ། ཁོང་གིས་ཁྲིམས་དྲང་པོ་དང་དྲང་བ་ཉིད་ཀྱིས་ཙི་ཨོན་འགེངས་པར་མཛད་དོ།

༦ ཡང་ཁྱོད་ཀྱི་དུས་ལ་སྲད་ཆགས་ཤིང་། ཐར་པ་དང་ཡེ་ཤེས་དང་བློ་གྲོས་ཀྱིས་རྒྱས་པར་འགྱུར། ཡ་ཧོ་ཝཱ་ལ་འཇིགས་པ་ནི་ཁོའི་གཏེར་མཛོད་དོ༎

༧ ལྟོས་ཤིག འདི་དག་གི་དཔའ་བོ་ཐམས་ཅད་ཀྱིས་ཕྱི་རོལ་ན་འོ་དོད་གཏོང་བར་བྱེད། བཟང་མཚམས་ཀྱི་ཕོ་ཉ་རྣམས་དྲག་ཏུ་ངུ་།

༨ འགྲུལ་མི་མེད་པས་རྒྱ་ལམ་རྣམས་སྟོང་པར་འདུག དེས་ཞལ་ཆད་བཅག་སྟེ། གྲོང་ཁྱེར་རྣམས་ཁྱད་དུ་སད་དེ། མི་ལ་མི་མ་རྩིས།

༩ ས་ཡིས་མྱ་ངན་བྱེད་ཅིང་རྙིད། ལི་བ་ནོན་སྐྱེངས་ཤིང་སྐེམ། ཤཱ་རོན་ནི་འབྲོག་སྟོང་དང་འདྲ་སྟེ། བཱ་ཤན་དང་ཀར་མེལ་གྱི་ལོ་འདབ་ནི་ཡོལ་ལོ།

༡༠ ཡ་ཧོ་ཝཱས་འདི་སྐད་དུ། ད་ང་བཞེངས་ཤིང་། ད་ལྟ་ང་གཟེངས་སྟོད་པར་འགྱུར། ད་ལྟ་ང་འཕགས་པར་བྱའོ།

༡༡ ཁྱོད་ཀྱི་མངལ་དུ་སྦུར་མ་ཆགས་ཏེ། སོག་མ་བཙའ་བར་འགྱུར། ཁྱོད་ཀྱི་དབུགས་ནི་ཁྱོད་སྲེག་པའི་མེའོ།

༡༢ ཡང་མི་བརྒྱུད་རྣམས་སྲེག་པའི་རྡོ་ཞོ་ལྟ་བུ་དང་། བཅད་ཡོད་པའི་ཚེར་མ་ལྟར་མེར་སྦར་བར་འགྱུར་རོ།

༡༣ ཁྱོད་ཐག་རིང་པོར་ཡོད་པ་རྣམས་ཀྱིས་བདག་གིས་ཅི་དང་ཅི་བྱས་པ་ལ་ཉོན་ཞིག ཁྱོད་ཉེ་བར་ཡོད་པ་རྣམས་ཀྱིས་བདག་གི་མཐུ་སྟོབས་ཤོད་ཅིག

༡༤ ཙི་ཨོན་ལ་ཡོད་པའི་སྡིག་ཅན་རྣམས་འཇིགས་ཏེ། སྡིག་སྤྱོད་རྣམས་འདར་ཡམ་གྱིས་འཐོམ་པར་བྱས། ཟ་བའི་མེ་དེའི་ནང་ན་ངེད་ཅག་གི་ཁྲོད་ལས་སུ་སྡོད་པར་ནུས། དུས་གཏན་གྱི་མེ་ལྕེའི་ནང་དུ་ངེད་ཅག་གི་ཁྲོད་ལས་སུ་སྡོད་པར་ནུས།

༡༥ གང་གིས་དྲང་པོར་སྤྱོད་ཅིང་བདེན་ཚིག་སྨྲ་ཞིང་། དབང་ཡོད་བྱེད་པའི་སྐྱེད་ལ་ཁྱད་དུ་སོད་དེ། ཕག་སུག་ལས་ལག་པ་སྤྲུག་ཅིང་། མི་གསོད་པའི་གཏམ་མི་ཐོས་པའི་ཕྱིར་རང་གི་རྣ་བ་འགེགས་པར་བྱེད་ཅིང་། ལས་ངན་པ་མི་མཐོང་བའི་ཕྱིར་རང་གི་མིག་འཛུམ་པར་བྱེད་པ་དེ་ནི།

༡༦ མཐོ་སར་འཁོད་དེ་བྲག་གི་རི་རྣམས་ནི་དེའི་སྐྱབས་གནས་སུ་འགྱུར་ཞིང་། དེ་ལ་བག་ལེབ་སྟེར་ཞིང་ཆུ་ཡང་ཐོབ་པར་ངེས་སོ༎

༡༧ ཁྱོད་ཀྱི་མིག་གིས་རྒྱལ་པོའི་མཛེས་སྐུ་མཇལ་བར་འགྱུར། དེ་དག་གིས་ཤིན་ཏུ་རྒྱང་རིང་པོར་ཡོད་པའི་ཡུལ་ལ་ཡང་ལྟ་བར་འགྱུར།

༡༨ ཁྱོད་ཀྱི་སྙིང་གིས་འཇིགས་སྐྲག་དེ་ལ་བསམ་མནོ་གཏང་། རྩི་མཁན་དེ་ག་ན་ཡོད། སྲང་ལ་ཁྲལ་གཞལ་མཁན་དེ་ག་ན་ཡོད། སྤིའུ་རྩི་མཁན་དེ་ག་ན་ཡོད།

༡༩ མི་བརྒྱུད་སྐད་གྱོང་བས་ཁྱོད་ཀྱིས་གོ་བར་མི་ནུས་ཤིང་། ཁྱོད་ཀྱིས་ཧ་མ་གོ་བའི་ཁ་དིག་པའི་མི་ཚོགས་དྲག་པོ་དེ་སླར་ཁྱོད་ཀྱིས་མཐོང་བར་མི་འགྱུར་རོ༎

༢༠ ངེད་ཀྱི་དུས་ཆེན་གྱི་ཚོགས་ར་ཙི་ཨོན་ལ་གཟིགས་ཤིག ཁྱེད་ཀྱི་སྤྱན་གྱིས། ཞི་བདེའི་གནས། མི་སྤོ་བའི་གུར་མཆོག་ཡེ་རུ་ཤ་ལེམ་ལ་གཟིགས་པར་འགྱུར། དེའི་ཕུར་ཆ་རྣམས་འབོགས་པར་མི་འགྱུར། ཆོམ་ཐག་གི་ནང་ནས་གཅིག་ཅིག་ཀྱང་གཅོད་པར་མི་འགྱུར་རོ།

༢༡ འོན་ཀྱང་གཙང་པོ་དང་ཆུ་ཆེན་པོ་རྣམས་ཀྱི་གནས་དང་འདྲ་བར། དཔལ་ལྡན་གྱི་ཡ་ཧོ་ཝཱ་ནི་ངེད་ཀྱི་ཕྱིར་འགྱུར་འོང་། དེར་གྲུ་སྐྱ་དང་ལྡན་པའི་གྲུ་མི་འགྲོ། གཟིངས་གཟིག་པོ་རྣམས་ཀྱང་དེར་རྒྱུ་བར་མི་བྱའོ།

༢༢ དེ་ཅིའི་ཕྱིར་ཞེ་ན། ཡ་ཧོ་ཝཱ་ནི་ངེད་ཅག་གི་ཁྲིམས་དཔོན་དང་། ཡ་ཧོ་ཝཱ་ནི་ངེད་ལ་བཀའ་ཁྲིམས་གནང་མཁན་དང་། ཡ་ཧོ་ཝཱ་ནི་ངེད་ཀྱི་རྒྱལ་པོ་ལགས་པས། ཁོང་གིས་ངེད་སྐྱོབ་པར་འགྱུར།

༢༣ ཁྱོད་ཀྱི་ཐག་པ་ལྷོད་ནས་འདུག མིས་དར་ཤིང་གི་རྐང་བརྟན་པོ་བྱེད་མི་ནུས་ཏེ། གཡོར་ཡོལ་ཡང་འཕྱར་བར་མ་ནུས་པས། བཅོམ་ནོར་ཆེན་པོའི་བཅོམ་ནོར་བགོས་པ་དང་། ཞ་བོས་ཀྱང་བཅོམ་ནོར་བླངས་སོ།

༢༤ ཡུལ་དེའི་མིས་ང་ན་ང་ཚ་སྨྲ་བར་མི་འགྱུར། དེར་གནས་པའི་མི་རྣམས་ཀྱི་ཉེས་ལྟུང་སེལ་བར་འགྱུར་རོ༎

༣༤

ཀྱེ་མི་རིགས་རྣམས། ཉེ་བར་ཤོག་ལ་ཞོན་ཞིག ཀྱེ་མི་རྣམས། རྣ་བ་ཐུད་ཅིག ས་དང་དེའི་ནང་ན་ཡོད་པ་ཀུན་དང་། འཇིག་རྟེན་དང་དེའི་ནང་ནས་འབྱུང་བ་ཡོད་དོ་ཅོག་གིས་ཚུར་ལ་ཉོན་ཅིག

༢ གང་ལ་ཞེ་ན། མི་བརྒྱུད་ཀུན་གྱི་ཐོག་ཏུ་ཡ་ཧོ་ཝཱའི་ཐུགས་ཁྲོ་དང་། དམག་མི་ཡོངས་ཀྱི་ཐོག་ཏུ་ཁོང་གི་ཁྲོ་གཏུམ་གདའ་བས། ཁོང་གིས་དེ་རྣམས་རྩ་ནས་མེད་པ་མཛད་དེ། གཤེད་མའི་ལག་ཏུ་བཏད་ནས།

༣ དེ་དག་གི་རོ་རྣམས་དབྱུག་ཅིང་། དེ་ལས་དྲི་ངན་ལྡང་ཞིང་། ཁྲག་གིས་རི་བོ་རྣམས་འཇུ་བར་འགྱུར།

༤ ཡང་ནམ་མཁའི་དཔུང་ཚོགས་ཐམས་ཅད་བཞུས་ཏེ། ཤོག་སྒྲིལ་བཞིན་དུ་ནམ་མཁའ་རྣམས་སྒྲིལ་བར་འགྱུར་བ་དང་། རྒུན་ཤིང་ལས་ལོ་མ་འབུད་པའམ། སེ་ཡབ་ཤིང་གི་ལོ་མ་རྙིད་པོ་འབྲུལ་བ་ལྟར་དེ་དག་གི་དཔུང་ཚོགས་ཐམས་ཅད་ལྟུང་བར་འགྱུར་རོ༎

༥ དེ་ཅིའི་ཕྱིར་ཞེ་ན། ནམ་མཁའི་ནང་དུ་བདག་གི་རལ་གྲི་བཟི་བར་བྱས་པས་ན། ཀྱེ་ཧོ། དེ་ནི་ཨེ་དོམ་ཡུལ་དང་། ངས་གླུད་དུ་བྱས་པའི་མི་རྣམས་ཀྱི་ཞལ་ཆེ་གཅོད་དུ་འབབ་པར་འགྱུར་བའི་ཕྱིར་རོ།

༦ ཡ་ཧོ་ཝཱའི་གནམ་རལ་དེ་ཁྲག་གིས་ཚོས་ཏེ། ཚིལ་དང་ལུ་གུ་དང་ར་མའི་ཁྲག་དང་ལུག་ཐུག་གི་མཁལ་ཚིལ་གྱིས་སྣུམ་འཛིར་འཛིར་བྱས་སོ། ཅི་ལ་ཞེ་ན། ཡ་ཧོ་ཝཱ་ལ་བོས་རཱའི་ནང་དུ་དམར་མཆོད་ཅིག་དང་། ཨེ་དོམ་གྱི་ཡུལ་ནང་དུ་གསོད་གཅོད་ཆེན་པོ་ཞིག་མཛད་དགོས་ཡོད་དེ།

༧ དེ་དག་དང་ལྷན་ཅིག་ཏུ་འབྲོང་དང་། ཕ་གླང་དང་། གླང་ཡང་ལྟུང་བར་འགྱུར་ཏེ། དེའི་ཡུལ་ཁམས་ནི་ཁྲག་གིས་ཚོས་ཏེ། དེའི་ཐལ་བ་ནི་ཚིལ་གྱིས་སྣུམ་འཛིར་འཛིར་འགྲོ་བར་འགྱུར།

༨ དེ་ཅིའི་ཕྱིར་ཞེ་ན། འདི་ནི་ཡ་ཧོ་ཝཱས་ལན་བཞེས་པའི་ཞག་དང་། ཙི་ཨོན་ལ་གཤགས་ཐོབ་པའི་དོན་དུ་དུགས་ལན་བཞེས་པའི་ལོ་ཡིན་པའི་ཕྱིར་རོ༎

༩ དེ་ནས་དེའི་གཙང་པོ་རྣམས་བྲག་ཞུན་དང་། ཐལ་བ་ནི་མུ་ཟི་རུ་འགྱུར་ཏེ། ས་གཞི་ནི་མེ་འབར་བའི་བྲག་ཞུན་དུ་འགྱུར་ཞིང་།

༡༠ ཉིན་མཚན་གཉིས་པོར་དེའི་མེ་མ་ཤི་བར། དུས་རྒྱུན་དུ་དེ་ནས་དུ་བ་འཕྱུར་བར་འགྱུར་ཞིང་། མི་རབས་ནས་མི་རབས་སུ་སྟོངས་ནས། དུས་རྒྱུན་ནས་རྒྱུན་དུ་དེར་གང་ཡང་འགྲོ་བར་མི་འགྱུར་རོ།

༡༡ འོན་ཆུ་སྐྱར་དང་ཆུ་སྐྱུར་གྱིས་དེ་བདག་ཏུ་བཟུང་ཏེ། འུག་པ་དང་ཕོ་རོག་གནས་ཤིང་། དེའི་ཐོག་ཏུ་སྟོངས་པའི་ཐིག་སྐུད་དང་། སྟོང་པར་འགྱུར་བའི་གཏིང་རྡོ་འབེབས་པར་འགྱུར།

༡༢ དེ་དག་གིས་སྲིད་བྱེད་དུ་སྐུ་དྲག་ལ་འབོད་ཀྱང་། དེར་གང་ཡང་མེད། དེའི་རྒྱལ་རིགས་རྣམས་ཅང་མིན་དུ་འགྱུར་བར་འགྱུར་བ་དང་།

༡༣ དེའི་ཕོ་བྲང་དག་གི་ནང་ན་ཚེར་མ་དང་། རྫོང་རྣམས་ཀྱི་ནང་ན་ལྗང་ཚེར་དཀར་སྐྱེས་ཏེ། སྤྱང་ཀིའི་ཚང་དང་བྱ་རྔ་མོང་གི་སྡོད་གནས་སུ་འགྱུར།

༡༤ དེར་རིའི་བྱི་ལ་དང་སྤྱང་ཀི་ཕན་ཚུན་འཕྲད་ཅིང་། ར་རྒོད་ཀྱིས་རང་གི་གྲོགས་པོ་ལ་འབོད་ཅིང་། འབྱུང་པོའི་བྱ་འབའ་ཞིག་དེར་ངལ་གསོ་ཞིང་། དེ་རང་སྐྱིད་པའི་གནས་སུ་འཛིན་པར་འགྱུར།

༡༥ འུག་ཆེན་གྱིས་དེར་ཚང་བྱས་ཏེ་སྒོ་ང་བཞག་ཅིང་འབུབས་ནས་རང་གི་གྲིབ་མའི་འོག་ན་སྡུད་པར་བྱ། བྱ་རྒོད་རྣམས་ཀྱང་རང་གི་ཕོ་དང་བཅས་དེར་འཚོགས་པར་འགྱུར་རོ༎

༡༦ ཁྱོད་ཀྱིས་ཡ་ཧོ་ཝཱའི་གླེགས་བམ་གྱི་ནང་ན་ཚོལ་ཞིག་ཀློག་ཅིག འདི་རྣམས་ཀྱི་ནང་ནས་གཅིག་ཀྱང་འཕྲི་བར་མི་འགྱུར་བས། གང་ལ་ཡང་རང་གི་ཟུང་འཚོལ་དགོས་མི་འབྱུང་། དེ་ཅིའི་ཕྱིར་ཞེ་ན། ཁོང་ཞལ་གྱིས་བཀའ་གནང་སྟེ། ཁོང་གི་ཐུགས་ཉིད་ནི་དེ་དག་སྡུད་མཁན་ལགས་པའི་ཕྱིར་རོ།

༡༧ ཡང་ཁོང་གིས་དེ་དག་ལ་རྟགས་རིལ་བརྒྱབ་སྟེ། ཉིད་ཀྱི་ཕྱག་གིས་དེ་ལ་ཐིག་སྐུད་བརྒྱབས་ནས། དེ་རྣམས་ཀྱི་ནང་དུ་བགོ་བཤའ་མཛད་པས། དེ་དག་གིས་དུས་གཏན་དུ་དེ་ལ་དབང་ཞིང་། མི་རབས་ནས་མི་རབས་སུ་དེར་གནས་པར་འགྱུར་རོ༎

༣༥

འབྲོག་སྟོང་དང་དབེན་ས་དགའ་བར་གྱུར་ཏེ། ཐང་སྟོང་ནི་ཡི་རངས་ཤིང་། སེ་བའི་མེ་ཏོག་ལྟར་འབར་བར་འགྱུར།

༢ དེ་ལ་མེ་ཏོག་མང་དུ་ཆགས་ཏེ། དགའ་མགུ་ཞིང་གླུ་ལེན་ཞིང་སྐྱིད་པར་འགྱུར། ལི་བ་ནོན་གྱི་དཔལ་དང་། ཀར་མེལ་དང་ཤཱ་རོན་གྱི་ཟིལ་ཡང་དེ་ལ་བཏང་བ་དང་། དེ་དག་གིས་ཡ་ཧོ་ཝཱའི་གཟི་བརྗིད་དང་། ངེད་ཀྱི་དཀོན་མཆོག་གི་དཔལ་མཐོང་བར་འགྱུར་རོ།

༣ ལག་ཤེད་མེད་པ་རྣམས་ལ་ཤེད་ཆུག་ཅིག པུས་མོ་འདར་བ་རྣམས་བརྟན་པར་བྱོས་ཤིག

༤ སྙིང་ཙབ་ཙོབ་ཡོད་པ་རྣམས་ལ། སྙིང་སྟོབས་སྐྱེད་ཅིག མ་འཇིགས་ཤིག་ཅེས་སྦྲོན་ཞིག ཀྱེ་ཧོ། ཁྱོད་ཀྱི་དཀོན་མཆོག་གིས་དུགས་ལན་དང་། དཀོན་མཆོག་གི་རྔན་པ་དང་བཅས་བྱོན་ཏེ། ཁོང་ཉིད་ཕེབས་ནས་ཁྱོད་སྐྱོབ་པར་བྱའོ༎

༥ དེའི་ཚེ་ལོང་བའི་མིག་ཕྱེས་ཏེ། འོན་པའི་རྣ་བ་འབྱེད་པར་འགྱུར།

༦ དེ་ནས་མི་ཞ་བོ་ཤ་བ་འདྲར་མཆོང་ཞིང་། ལྐུགས་པའི་ལྕེས་གླུ་ལེན་པར་འགྱུར་རོ། དེ་ཅིའི་ཕྱིར་ཞེ་ན། འབྲོག་སྟོང་ནང་ན་ཆུ་རྣམས་དང་། ཐང་སྟོང་གི་ནང་ན་གཙང་པོ་རྣམས་རྡོལ་བར་འགྱུར།

༧ ས་ཆ་སྐམ་པོ་ནི་རྫིང་དང་། སྐོམ་པའི་གནས་སུ་ཆུ་མིག་རྡོལ་བར་འགྱུར། སྤྱང་ཀི་ཉལ་བའི་གནས་ནི་འདམ་བུ་དང་རྩྭའི་ཤོངས་སུ་འགྱུར་བར་འགྱུར།

༨ ཡང་དེར་ལམ་དང་རྒྱ་ལམ་ཞིག་འབྱུང་བར་འགྱུར། དེ་ལ་གཤེགས་ལམ་དམ་པ་ཞེས་གདགས་སོ། མི་གཙང་བའི་མི་དེར་འགྲུལ་བར་མི་བྱའི། ཁོང་ནི་དེ་རྣམས་ཀྱི་དོན་དུ་དེར་གཤེགས་པར་འགྱུར། བྱེས་པ་མགོ་རྨོངས་པ་ཡང་དེར་ལམ་ནོར་བར་མི་འགྱུར་རོ།

༩ དེར་སེང་གེ་གང་ཡང་མི་འབྱུང་ཞིང་། གཅན་གཟན་གདུག་པ་ཅན་གང་ཡང་མི་འཛེགས་པས། དེ་ལྟ་བུ་དེར་རྙེད་པར་མི་འགྱུར་གྱི། ཐར་བར་གྱུར་པ་དག་དེར་འགྲོ་བར་བྱའོ།

༡༠ ཡ་ཧོ་ཝཱས་བླུས་པ་དག་དེའི་ཁར་ལོག་འོང་ཞིང་། གླུ་ལེན་གྱིན་ཙི་ཨོན་དུ་འོང་བར་འགྱུར། དེ་དག་གི་མགོ་ནི་མཐའ་མེད་པའི་བདེ་བ་དང་ལྡན་ཞིང་། བདེ་བ་དང་དགའ་བ་བརྙེས་པས། སྡུག་བསྔལ་དང་སྙིང་ཤུགས་ནི་འབྲོས་པར་འགྱུར་རོ༎

༣༦

དེའང་རྒྱལ་པོ་ཧིས་ཀི་ཡཱའི་སྲིད་སྐྱོང་བའི་ལོ་བཅུ་བཞི་བར་ཨ་སུར་གྱི་རྒྱལ་པོ་སེན་ན་ཁེ་རིབ་ཀྱིས་ཡ་ཧུ་དཱའི་གྲོང་ཁྱེར་བཙན་པོ་ཐམས་ཅད་ལ་བརྒོལ་ནས་དེ་དག་བླངས་སོ།

༢ ཡང་ཨ་སུར་གྱི་རྒྱལ་པོས་རབ་ཤཱ་ཀེ་བྱ་བ་དམག་དཔུང་ཆེན་པོ་ཞིག་དང་བཅས་ལཱ་ཁིས་ནས་ཧིས་ཀི་ཡཱ་གང་ན་བར་ཡེ་རུ་ཤ་ལེམ་ལ་མངགས་པ་དང་། དེ་འཁྲུད་མཁན་གྱི་ཞིང་གི་ལམ་ཁར་རྫིང་གོང་མའི་ཁྲི་ཡུར་གྱི་རྩར་ལངས་བསྡད་ཡོད་པ་དང་།

༣ ཧིལ་ཀི་ཡཱའི་བུ་ཨེལ་ཡཱ་ཀིམ་བྱ་བའི་གཟིམས་དཔོན་དང་། དྲུང་ཡིག་ཤེབ་ནཱ་དང་། ཨ་སབ་ཀྱི་བུ་ཡོ་ཨ་འབྱུང་རབས་འབྲི་མཁན་དང་གསུམ་དེའི་ཐད་དུ་ཐོན་པ་ལས།

༤ རབ་ཤཱ་ཀེས་དེ་དག་ལ། ད་ཁྱོད་ཅག་གིས་ཧིས་ཀི་ཡཱ་ལ་འདི་སྐད་སྦྲོན་ཞིག རྒྱལ་པོ་ཆེན་པོ་ཨ་སུར་གྱི་རྒྱལ་པོས་འདི་སྐད་གསུང་། ཁྱོད་ཀྱིས་བློ་གཏད་བཅོལ་བའི་གདེང་ཚད་དེ་ཅི་ཡིན།

༥ ངས་ཟེར་བ་ལ། དམག་འཐབ་ལ་ཁྱོད་ཀྱི་ཇུས་དང་སྟོབས་ནི་སྟོང་པ་ཉིད་ཀྱི་ཁ་བཤད་འབའ་ཞིག་སྟེ། ད་ཁྱོད་ཀྱི་བློ་གཏད་སུ་ལ་བཅོལ་བས་བདག་ལ་ངོ་ལོག་བྱས་པ་ཡིན།

༦ ལྟོས་ཤིག ཁྱོད་ཀྱིས་མི་སེར་འདམ་བུ་ཆག་པོའི་བེར་ཀ་ལ་བློ་གཏད་བྱེད། དེ་ལ་གང་གིས་རྟེན་ན། ལག་པའི་ནང་དུ་འཛུལ་ནས་ཟུག་པར་འགྱུར། དེ་འདྲ་བ་མི་སེར་གྱི་རྒྱལ་པོ་ཕར་ཨོ་དེ་ལ་བློ་གཏད་བཅོལ་ཚད་ལ་ཡིན་ནོ།

༧ ཡང་ཇི་སྟེ་ཁྱོད་ཀྱིས་ང་ལ། ངེད་ཅག་གིས་ཡ་ཧོ་ཝཱ་རང་གི་དཀོན་མཆོག་ལ་བློ་གཏད་བྱེད་དོ་ཟེར་ན། དེའི་མཐོ་གླིང་དང་མཆོད་ཁྲི་རྣམས་ཧིས་ཀི་ཡཱས་ཕྲོགས་པ་དེ་རང་མིན་ནམ། ཡ་ཧུ་དཱ་དང་ཡེ་རུ་ཤ་ལེམ་ལ། ཁྱོད་ཚོས་མཆོད་ཁྲི་འདིའི་རྩར་བསྙེན་བཀུར་གྱིས་ཤིག་ཅེས་ཁོས་སྨྲས་སོ།

༨ དེ་བས་ན་ངའི་ཞུ་གསོལ་ནི། བདག་གི་ཇོ་བོ་ཨ་སུར་གྱི་རྒྱལ་པོ་དང་ཆད་དོན་བྱོས་ཤིག ཇི་སྟེ་ཁྱོད་ཀྱི་རྟ་པ་སྐྱོན་ནུས་ན། ངས་ཁྱོད་ལ་རྟ་སྟོང་ཕྲག་གཉིས་སྦྱིན་པར་བྱའོ།

༩ འོ་ན་བདག་གི་ཇོ་བོའི་བྲན་པོ་ཆུང་ཤོས་རྣམས་ལས་རུ་དཔོན་གཅིག་གི་ངོ་ཟློག་པར་ནུས་པ་ཞིག་ཁྱོད་ལ་ཨེ་ཡོད། ད་དུང་ཡང་ཁྱོད་ཀྱིས་ཤིང་རྟ་དང་རྟ་པའི་དོན་དུ་མི་སེར་ལ་བློ་གཏད་བྱེད་དམ།

༡༠ ད་རེས་བདག་ལ་ཡ་ཧོ་ཝཱའི་དགོངས་པ་མེད་པར་ཡུལ་ཁམས་འདི་འཇོམས་ཕྱིར་དམག་འདྲེན་ནམ། ཡ་ཧོ་ཝཱས་བདག་ལ། ཡུལ་འདི་ལ་དམག་དྲོངས་ལ་འཇོམས་པར་བྱོས་ཤིག་ཅེས་བསྒོ་བ་ཡིན་ཞེས་སྨྲས་སོ༎

༡༡ དེ་ནས་ཨེལ་ཡཱ་ཀིམ་དང་ཤེབ་ནཱ་དང་ཡོ་ཨ་གསུམ་པོས་རབ་ཤཱ་ཀེ་ལ། ངེད་ཀྱིས་ཨ་རམ་སྐད་གོ་བས། ཁྱེད་ཀྱི་བྲན་པོ་ཚོ་དང་སྐད་དེའི་ནང་དུ་གསུང་གླེང་མཛོད་དང་། ལྕགས་རིའི་ཁར་ཡོད་པའི་མི་རྣམས་ཀྱི་ཐོས་སར། ཡ་ཧུ་དཱའི་སྐད་དུ་ངེད་དང་གསུང་གླེང་མ་མཛད་ཅིག་ཅེས་ཞུས་པ་ལས།

༡༢ རབ་ཤཱ་ཀེས། ངའི་ཇོ་བོས། ཁྱོད་ཀྱི་ཇོ་བོའམ། ཁྱོད་ཀྱི་རྩར་གཏམ་བྱེད་དུ་ང་མངགས་པ་ཡིན་ནམ། ཁོང་གིས་ལྕགས་རིའི་ཁར་ཡོད་པ་དག་ཁྱོད་དང་མཉམ་དུ་རང་གི་རྐྱག་པ་ཟ་བ་དང་རང་གི་གཅིན་འཐུང་མཁན་དག་གི་ཕྱིར་མ་མངགས་སམ། ཞེས་སྨྲས་ཏེ།

༡༣ རབ་ཤཱ་ཀེ་ཡར་ལངས་ནས། ཡ་ཧུ་དཱ་སྐད་དུ་སྐད་ཆེན་པོ་བརྒྱབས་ཏེ་འདི་སྐད་དུ། ཁྱོད་ཅག་གིས་རྒྱལ་པོ་ཆེན་པོ་ཨ་སུར་རྒྱལ་པོའི་བཀའ་ལ་ཉོན་ཞིག

༡༤ རྒྱལ་པོས་འདི་སྐད་གསུང་། ཧིས་ཀི་ཡཱས་ཁྱོད་ཅག་གི་མགོ་སླུ་བར་མ་ཆུག་ཅིག གང་ལ་ཞེ་ན། ཁོས་ཁྱོད་ཅག་སྐྱོབ་པར་མི་ནུས་སོ།

༡༥ ཡ་ཧོ་ཝཱས་ངེད་ཅག་སྐྱོབ་པར་ངེས་ཏེ། གྲོང་ཁྱེར་འདི་ཨ་སུར་རྒྱལ་པོའི་ལག་ཏུ་གཏོད་པར་མི་འགྱུར་རོ་སྨྲ་ཞིང་། ཁྱོད་ཅག་ཡ་ཧོ་ཝཱ་ལ་བློ་གཏད་བཅུག་པའི་ཧིས་ཀི་ཡཱ་ལ་མ་ཉན་ཞིག

༡༦ ཧིས་ཀི་ཡཱ་ལ་མ་ཉན་ཞིག དེ་ཅིའི་ཕྱིར་ཞེ་ན། ཨ་སུར་རྒྱལ་པོས་འདི་སྐད་གསུང་། བདག་འོངས་ནས་ཁྱོད་ཅག་རང་གི་ཡུལ་ལྟ་བུ་ཡོད་པ་ཞིག་དང་། འབྲུ་དང་རྒུན་ཆང་གི་ས་དང་། བག་ལེབ་དང་རྒུན་ཚལ་གྱི་ཡུལ་ལགས་པར་ཁྱོད་ཅག་མ་འཁྱེར་བའི་གོང་དུ།

༡༧ བདག་ལ་ཞུ་རྟེན་འབུལ་ཞིང་ཁ་ཆད་བྱེད་དུ་ཐོན་ནས། ངའི་དྲུང་དུ་ཤོག་ཅིག་དང་། རེ་རང་གི་རྒུན་ཤིང་དང་སེ་ཡབ་ཤིང་གི་འབྲས་བུ་ལས་ཟ་ཞིང་། རེ་རང་གི་ཁྲོན་པའི་ཆུ་འཐུང་ཞིག

༡༨ ཡ་ཧོ་ཝཱས་ངེད་སྐྱོབ་པར་འགྱུར་ཟེར་བའི་ཧིས་ཀི་ཡཱས་ཁྱོད་ཅག་མི་སླུ་བའི་ཕྱིར་དོགས་ཟོན་གྱིས་ཤིག མི་སྡེ་རྣམས་ཀྱི་ལྷའི་ནང་ནས་སུས་ཀྱང་རང་གི་ཡུལ་ཨ་སུར་རྒྱལ་པོའི་ཕྱག་ནས་བསྒྲལ་ཏམ།

༡༩ ཧ་མད་དང་ཨར་ཕད་ཀྱི་ལྷ་རྣམས་གར་ཡོད། སེ་ཕར་ཝཱ་ཨིམ་གྱི་ལྷ་རྣམས་གར་ཡོད། ས་མར་ཡཱ་ངའི་ལག་པ་ལས་དེ་དག་གིས་བསྒྲལ་བར་བྱས་སམ།

༢༠ ཡུལ་འདི་ཐམས་ཅད་ཀྱི་ལྷ་རྣམས་ཀྱི་ཁྲོད་ལས་སུས་རང་ཡུལ་སྐྱོབ་པར་བྱས། ཡ་ཧོ་ཝཱས་ཀྱང་ངའི་ལག་པ་ལས་ཡེ་རུ་ཤ་ལེམ་ཇི་ལྟར་སྐྱོབ་པར་བྱ། ཞེས་སྨྲས་ཀྱིས།

༢༡ དེ་དག་ཁ་རོག་ཅིང་གཏམ་ལན་དུ་ཚིག་གཅིག་ཀྱང་མ་སྨྲས་སོ། གང་ལ་ཞེ་ན། དེ་ལ་ལན་མ་འདེབས་ཤིག་ཅེས་རྒྱལ་པོའི་བཀའ་ཡོད་པ་ཡིན།

༢༢ དེ་ནས་ཧིལ་ཀི་ཡཱའི་བུ་ཨེལ་ཡཱ་ཀིམ་བྱ་བའི་གཟིམས་དཔོན་དང་། དྲུང་ཡིག་ཤེབ་ནཱ་དང་། ཨ་སབ་ཀྱི་བུ་ཡོ་ཨ་འབྱུང་རབས་འབྲི་མཁན་གསུམ་པོ་ཧིས་ཀི་ཡཱའི་དྲུང་དུ་ཕྱིན་ནས། རང་གི་ལུས་གོས་བཤགས་ནས་ཡོད་བཞིན་དུ། རབ་ཤཱ་ཀེའི་གཏམ་སྙད་པར་བྱས་སོ༎

༣༧

དེ་ནས་རྒྱལ་པོ་ཧིས་ཀི་ཡཱས་དེ་ཐོས་པ་ཙམ་གྱིས་རང་གི་ན་བཟའ་ཧྲལ་ཏེ། རྩྭ་ཕད་གཡོགས་ནས། ཡ་ཧོ་ཝཱའི་ཕོ་བྲང་དུ་ཆས་པ་དང་།

༢ དེས་གཟིམས་དཔོན་ཨེལ་ཡཱ་ཀིམ་དང་། དྲུང་ཡིག་ཤེབ་ནཱ་དང་། བླ་མ་རྣམས་ཀྱི་དབུ་ཆོས་དག་ཨ་མོས་ཀྱི་བུ་ལུང་སྟོན་པ་ཡེ་ཤ་ཡཱའི་དྲུང་དུ་རྩྭ་ཕད་བསྐོན་ནས་མངགས་པ་དང་།

༣ དེ་དག་གིས་ཁོང་ལ་ཧིས་ཀི་ཡཱས་འདི་ན་རེ། དེ་རིང་ནི་སྡུག་བསྔལ་དང་སྨད་པ་དང་སྐུར་ལན་གྱི་ཉི་མའོ། གང་ལ་ཞེ་ན། བུ་སྐྱེ་རན་ཏེ། སྐྱེ་བའི་སྟོབས་མེད་དོ།

༤ ཡ་ཧོ་ཝཱ་ཁྱེད་ཀྱི་དཀོན་མཆོག་གིས་རབ་ཤཱ་ཀེའི་ཚིག་རྣམས་གསན་ལས་ཆེ། གསོན་པོའི་དཀོན་མཆོག་ལ་སྨད་པ་དང་། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་གསན་པའི་ཚིག་གི་ངང་ནས་སྐུར་པ་འདེབས་སུ་དེའི་ཇོ་བོ་ཨ་སུར་རྒྱལ་པོས་ཁོ་མངགས་ནས་བཏང་བ་ཡིན། དེ་བས་ན་ཁྱེད་ཀྱིས་ཕྱི་ལུས་ཡོད་པ་འདི་དག་གི་དོན་དུ་སྨོན་ལམ་ཐོབ་ཅིག་ཅེས་གསུང་གི་འདུག་བྱས་ཏེ།

༥ ཧིས་ཀི་ཡཱའི་ཞབས་ཕྱི་དག་ཡེ་ཤ་ཡཱའི་དྲུང་དུ་ཕྱིན་ཏོ།

༦ ཡེ་ཤ་ཡཱས་དེ་དག་ལ། ཁྱོད་ཅག་གི་ཇོ་བོ་ལ་འདི་ལྟར་སྦྲོན་ཞིག ཡ་ཧོ་ཝཱས་འདི་སྐད་དུ། ཁྱོད་ཀྱིས་ཐོས་པའི་ཨ་སུར་རྒྱལ་པོའི་བྲན་པོ་དག་གིས་སྐུར་པ་བཏབ་པའི་ཚིག་གིས་འཇིགས་པར་མ་གྱུར་ཅིག

༧ ལྟོས་ཤིག ངས་དེའི་ནང་དུ་སེམས་ཉིད་ཅིག་གཞུག དེས་གཏམ་ལོ་ཞིག་ཐོས་ནས་རང་གི་ཡུལ་དུ་ལོག་པར་འགྱུར། ངས་ཁོ་རང་གི་ཡུལ་ན་རལ་གྲིས་འགུམ་པར་བྱའོ། གསུང་ངོ་༎

༨ དེ་ལྟར་རབ་ཤཱ་ཀེ་ཕྱིར་ལོག་སོང་བ་དང་། ཨ་སུར་རྒྱལ་པོས་ལིབ་ནཱ་དང་དམག་འཐབ་ཀྱིན་ཡོད་པ་དང་ཕྲད་དོ། དེས་ཁོ་ནི་ལཱ་ཁིས་ནས་ཆས་ཟིན་པའི་ཕྲིན་ཐོས་པ་ཡིན།

༩ ཡང་དེས་ཀུས་ཀྱི་རྒྱལ་པོ་ཏིར་ཧ་ཀཱ་ཁྱེད་དང་འཛིང་དུ་འོང་གིན་གདའ་ཞེས་ཐོས་པའི་ཚེ་ཧིས་ཀི་ཡཱའི་དྲུང་དུ་ཕོ་ཉ་ཚོ་མངགས་ཤིང་འདི་ན་རེ།

༡༠ ཁྱོད་ཅག་གིས་ཡ་ཧུ་དཱའི་རྒྱལ་པོ་ཧིས་ཀི་ཡཱ་ལ་འདི་ལྟར་སྦྲོན་ཞིག ཡེ་རུ་ཤ་ལེམ་ནི་ཨ་སུར་རྒྱལ་པོའི་ལག་ཏུ་གནང་བར་མི་འགྱུར་རོ་སྨྲ་ཞིང་། ཁྱོད་ཀྱིས་བློ་གཏད་བཅོལ་བའི་དཀོན་མཆོག་གིས་ཁྱོད་སླུ་བར་མ་གྱུར་ཅིག

༡༡ ལྟོས་དང་། ཨ་སུར་གྱི་རྒྱལ་པོ་རྣམས་ཀྱིས་ཡུལ་ཀུན་ལ་ཅི་དང་ཅི་བྱས་ནས་རྣམ་པར་བཅོམས་པ་ཁྱོད་ཀྱིས་ཐོས་ཡོད་པས། ད་ཁྱོད་ཐར་བར་འགྱུར་རམ།

༡༢ བདག་གི་ཕ་མེས་རྣམས་ཀྱིས་བཅོམས་པའི་མི་སྡེ་གོ་ཟན་དང་། ཧ་རན་དང་། རེ་ཙེབ་དང་། ཨེ་དེན་ལ་ཡོད་པའི་ཏེ་ལས་སར་ལ་ཡོད་པའི་ལྷ་སོ་སོ་ཡིས་དེ་རྣམས་བསྐྱབས་སམ།

༡༣ ཧ་མད་ཀྱི་རྒྱལ་པོ་དང་། ཨར་ཕད་ཀྱི་རྒྱལ་པོ་དང་། སེ་ཕར་ཝཱ་ཨིམ་གྲོང་ཁྱེར་གསུམ་པོའི་རྒྱལ་པོ་དང་། ཧེ་ནཱ་དང་ཨི་ཝཱ་ག་ན་ཡོད། ཅེས་ཕྲིན་བསྐུར་ཏོ༎

༡༤ དེར་ཧིས་ཀི་ཡཱས་ཕོ་ཉ་དག་གི་ལག་ནས་ཡི་གེ་དེ་བརྙེད་ནས་བཀླགས་པ་དང་། ཡར་ཡ་ཧོ་ཝཱའི་ཕོ་བྲང་དུ་སོང་ནས། ཡ་ཧོ་ཝཱའི་སྤྱན་སྔར་ཡི་གེ་ཐར་བཏིང་ནས།

༡༥ ཧིས་ཀི་ཡཱས་ཡ་ཧོ་ཝཱའི་སྤྱན་སྔར་གསོལ་བ་འདེབས་ཤིང་།

༡༦ ཀྱེ་ཀེ་རུབ་རྣམས་ཀྱི་དབུས་བཞུགས་པའི་དཔུང་ཆེན་གྱི་ཡ་ཧོ་ཝཱ། ཨིས་ར་ཨེལ་གྱི་དཀོན་མཆོག་ལགས། ཁྱེད་གཅིག་གཅིག་འབའ་ཞིག་སའི་རྒྱལ་ཁམས་ཀུན་གྱི་དཀོན་མཆོག་དེ་ལགས། ཁྱེད་ཉིད་ཀྱིས་ནམ་མཁའ་དང་ས་བཀོད་པ་ལགས།

༡༧ ཀྱེ་ཡ་ཧོ་ཝཱ། སྙན་བཏུད་དེ་གསན་མཛོད། ཀྱེ་ཡ་ཧོ་ཝཱ། སྤྱན་ཕྱེས་ནས་གཟིགས་སུ་གསོལ། སེན་ན་ཁེ་རིབ་ཀྱིས་གསོན་པོའི་དཀོན་མཆོག་ལ་སྨད་པའི་དོན་དུ་བསྐུར་པའི་ལོན་གྱི་ཚིག་ཐམས་ཅད་གསན་པར་མཛོད་ཅིག

༡༨ ཀྱེ་ཡ་ཧོ་ཝཱ། ཨ་སུར་གྱི་རྒྱལ་པོ་རྣམས་ཀྱིས་མི་བརྒྱུད་ཐམས་ཅད་ཡུལ་དང་བཅས་བཤིག་པ་ནི་བདེན་ནོ།

༡༩ དེ་དག་གི་ལྷ་རྣམས་མེ་ལ་བཏབས། གང་ལ་ཞུ་ན། དེ་དག་ནི་དཀོན་མཆོག་མིན་ཏེ། མིའི་ལག་པའི་བཟོ་ལས་དང་ཤིང་དང་རྡོ་ཡིན་པས། དེ་དག་མེད་པར་བྱས་སོ།

༢༠ དེ་བས་ན་ཀྱེ་ཡ་ཧོ་ཝཱ་ངེད་ཀྱི་དཀོན་མཆོག ས་གཞིའི་རྒྱལ་སྲིད་ཐམས་ཅད་ཀྱིས་ཁྱེད་རང་གཅིག་གཅིག་འབའ་ཞིག་གཙོ་བོ་ལགས་ངེས་པར་རྟོགས་པའི་སླད་དུ། ངེད་ཅག་དེའི་ལག་པ་ལས་སྐྱོབ་པར་མཛད་དུ་གསོལ། ཞེས་ཞུས་སོ༎

༢༡ དེ་ནས་ཨ་མོས་ཀྱི་བུ་ཡེ་ཤ་ཡཱས་ཧིས་ཀི་ཡཱ་ལ་འཕྲིན་བསྐུར་ནས་འདི་སྐད་དུ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཁྱོད་ཀྱིས་སྨོན་ལམ་གྱི་ངང་ནས་ཨ་སུར་གྱི་རྒྱལ་པོ་སེན་ན་ཁེ་རིབ་ཀྱི་སྐོར་དུ་ཞུས་པས།

༢༢ ཡ་ཧོ་ཝཱས་དེའི་ཆེད་དུ་གསུངས་པའི་བཀའ་ནི་འདི་སྟེ།

ཙི་ཨོན་གྱི་བུ་མོ་ན་ཆུང་གིས་ཁྱོད་ལ་སྨད་ཅིང་ཁྲེལ་དགོད་བཏང་། ཡེ་རུ་ཤ་ལེམ་གྱི་བུ་མོས་ཁྱོད་ལ་མགོ་དབྱུག་བྱས།

༢༣ ཁྱོད་ཀྱིས་སུ་ལ་འབར་ཞིང་སྐུར་པ་བཏབ་པ་ཡིན། སུའི་ཐད་དུ་ཁྱོད་ཀྱིས་ཀུ་སྒྲ་ལྷང་ལྷང་བྱས་པ་ཡིན། ཁྱོད་ཀྱི་མིག་གྱེན་དུ་བཏེགས་ནས། ཨིས་ར་ཨེལ་གྱི་དམ་པ་ཉིད་དེ་ལ་མིག་ཧུར་ཧུར་བྱས།

༢༤ ཁྱོད་ཀྱིས་རང་གི་གཡོག་པོ་རྒྱུད་ནས་ཡ་ཧོ་ཝཱ་ལ་སྨད་དེ་འདི་སྐད་དུ། བདག་རང་གི་ཤིང་རྟ་མང་དྲགས་པའི་སྒོ་ནས་རི་བོ་དག་གི་རྩེར་འཛེགས་ནས། ལི་བ་ནོན་གྱི་ཕུགས་སུ་ཕྱིན་ཏེ། ངས་དེའི་འགྱམ་ཤིང་རིང་མོ་རྣམས་དང་སོམ་ཤིང་སྡུག་པ་རྣམས་བཅད་ནས། དེའི་ནགས་ཚལ་སྟུག་པོ་རྣམས་ཀྱི་མཐའ་མའི་བར་དུ་ཞུགས་ནས་སོང་བ་ཡིན།

༢༥ ངས་བྲུས་ནས་ཆུ་བཏུང་བ་ཡིན། ངས་རང་གི་རྐང་མཐིལ་གྱིས་མི་སེར་གྱི་གཙང་པོ་ཐམས་ཅད་སྐེམ་པར་བྱས་པ་ཡིན་སྨྲས་བྱུང་།

༢༦ བདག་གིས་སྔར་ནས་དེ་དག་གི་གྲལ་བྱས་ཏེ། ངས་སྔོན་དུས་སུ་རི་མོ་བཀོད་ནས་ཡོད་པ་ཁྱོད་ཅག་གི་རྣ་བས་མ་ཐོས་སམ། ཁྱོད་ཀྱིས་གྲོང་ཁྱེར་བཙན་པོ་དག་བཤིག་ནས་ཁང་གོག་ཏུ་བྱས་པ་དེ་ནི། ད་ལྟ་ངས་བསྒྲུབ་པར་བྱས་པ་ཡིན་ནོ༎

༢༧ དེ་བས་ན་དེར་གནས་པ་དག་སྟོབས་ཞན་ཅིང་ངོ་ཚ་བར་གྱུར་ཏོ། དེ་དག་ནི་ཐང་གི་རྩྭ་ལྟ་བུ་དང་། ཞིང་གི་སྔོ་ལྟ་བུ་དང་། ཁང་པའི་ཐོག་གི་རྩྭ་ལྟ་བུ་དང་། འབྲུ་ཞིང་མ་སྨིན་གོང་དུ་སྐེམ་པ་ལྟ་བུར་ཡོད་པ་ཡིན།

༢༨ འོན་ཀྱང་ངས་ཁྱོད་ཀྱི་འདུག་ལུགས་དང་། ཁྱོད་ཕྱི་ནང་འགྲོ་འོང་དང་། ཁྱོད་ང་ལ་འཁྲོ་ལུགས་རྣམས་ཀྱི་རྒྱུས་ང་ལ་ཡོད།

༢༩ ཁྱོད་ཀྱིས་ང་ལ་བྱས་པའི་ཁོང་ཁྲོ་དང་། ཁྱོད་ཀྱི་ཁེངས་དྲེགས་ངའི་སྙན་དུ་བསླེབས་པས། བདག་གིས་རང་གི་ཁུག་རུ་ཁྱོད་ཀྱི་སྣ་རུ་བཅུག་ནས། ཉིད་ཀྱི་སྲབ་ཁྱོད་ཀྱི་ཁ་ལ་བཅུག་སྟེ། ཁྱོད་འོངས་པའི་ལམ་དེ་ཀ་ནས་ཕྱིར་ཟློག་པར་བྱའོ༎

༣༠ ད་ཁྱོད་ཀྱི་དོན་དུ་རྟགས་འདི་ཡིན། ཁྱོད་ཅག་གིས་ད་ལོ་ནི་རང་བཞིན་གྱིས་སྐྱེ་བ་དེ་ཟ་བར་འགྱུར། རྗེས་མའི་ལོར་དེའི་ཁོལ་ཟ་བར་འགྱུར། ལོ་གསུམ་ངོར་ཞིང་རྨོས་ནས་བརྔས་ཏེ། རྒུན་ཚལ་བཙུགས་ནས་དེའི་འབྲས་བུ་ཟ་བར་བྱོས།

༣༡ ཡང་ཡ་ཧུ་དཱའི་ཕ་སྤད་ལས་ལུས་པའི་ལྷག་མ་དེས་སླར་མཐིལ་དུ་རྩ་བ་བརྐྱངས་ཏེ། སྟེང་དུ་འབྲས་བུ་སྐྱེད་པར་འགྱུར།

༣༢ དེ་ཅིའི་ཕྱིར་ཞེ་ན། ཡེ་རུ་ཤ་ལེམ་གྱི་ནང་ནས་ལུས་པའི་ལྷག་མ་ཞིག་དང་། རི་བོ་ཙི་ཨོན་ལས་ཐར་པ་རྣམས་ཕྱི་རོལ་ཏུ་འགྲོ་བར་འགྱུར། དཔུང་ཆེན་གྱི་ཡ་ཧོ་ཝཱའི་ཤུགས་ཀྱིས་དེ་བཞིན་སྒྲུབ་པར་འགྱུར་རོ༎

༣༣ དེ་བས་ན་ཨ་སུར་གྱི་རྒྱལ་པོའི་ཕྱིར་ཡ་ཧོ་ཝཱས་འདི་སྐད་གསུང་། ཁོ་གྲོང་ཁྱེར་འདིའི་ནང་འོང་བར་ཡང་མི་བྱ། འདིའི་ནང་དུ་མདའ་ཡང་འཕེན་པར་མི་བྱ། ཕུབ་ཐོགས་ནང་དེའི་ཐད་ཀར་འོང་བར་ཡང་མི་འགྱུར། དེའི་ཐད་དུ་ཕག་ར་རྩིག་པར་ཡང་མི་འགྱུར་གྱི།

༣༤ ཁོ་འོངས་པའི་ལམ་དེ་ཀ་ནས་ཕྱིར་ལོག་འགྲོ་བར་བྱའི། གྲོང་ཁྱེར་འདིར་འཛུལ་བར་མི་འགྱུར་རོ་ཞེས་ཡ་ཧོ་ཝཱས་གསུང་ངོ་།

༣༥ གང་ལ་ཞེ་ན། ངས་རང་གི་དོན་དུ་དང་། ངའི་བྲན་པོ་དཱ་བིད་ཀྱི་ངོར། གྲོང་ཁྱེར་འདི་སྐྱོབ་པའི་དོན་དུ་སྲུང་བར་བྱའོ། ཞེས་གསུངས་སོ༎

༣༦ དེ་ནས་ཡ་ཧོ་ཝཱའི་ཕོ་ཉ་དེ་ཕྱིར་ཐོན་ཏེ། ཨ་སུར་པའི་དམག་སྒར་གྱི་མི་ཁྲི་སྐོར་བཅོ་བརྒྱད་དང་སྟོང་ཕྲག་ལྔའི་སྲོག་བཅད་པ་དང་། ཐོ་རངས་ཀྱི་དུས་སུ་མི་རྣམས་ལངས་པའི་ཚེ་ན། ལྟོས་དང་། དེ་དག་ཐམས་ཅད་ནི་ཤི་བའི་རོར་གྱུར་ནས་ཡོད་པ་ཡིན།

༣༧ དེ་ལྟར་ཨ་སུར་གྱི་རྒྱལ་པོ་སེན་ན་ཁེ་རིབ་དེ་ནས་ཐེགས་ཏེ། ཕྱིར་ལོག་སོང་ནས་ནི་ནི་ཝེར་བསྡད་དོ།

༣༨ དེར་ཁོ་རང་གི་ལྷ་ནིས་རོག་གི་ལྷ་ཁང་ན་རིམ་གྲོ་བྱེད་ཀྱིན་ཡོད་པའི་དུས་སུ། དེའི་བུ་ཨ་དྲམ་མེ་ལེག་དང་ཤར་ཨེ་ཟེར་གཉིས་ཀྱིས་ཁོ་རལ་གྲིས་བཀུམ་སྟེ། ཨ་ར་རད་ཡུལ་དུ་བྲོས་སོ། དེའི་ཚབ་ཏུ་དེའི་བུ་ཨེ་སར་ཧད་དོན་རྒྱལ་སར་བསྐོས་སོ༎

༣༨

དེའི་དུས་སུ་ཧིས་ཀི་ཡཱ་འཆི་བ་ལ་ཐུག་པའི་ནད་ཀྱིས་བཏབ་པ་དང་། ཨ་མོས་ཀྱི་བུ་ཡེ་ཤ་ཡཱ་ལུང་སྟོན་པ་དེའི་དྲུང་དུ་འོངས་ནས་དེ་ལ། ཡ་ཧོ་ཝཱས་འདི་སྐད་གསུང་། ཁྱོད་གསོན་པོར་མི་ལུས་ཏེ། འཆི་བར་འགྱུར་བས། རང་གི་ནང་གྲལ་བྱོས་ཤིག་ཅེས་སྨྲས་པས།

༢ ཧིས་ཀི་ཡཱས་རང་གི་གདོང་པ་རྩིག་པའི་ཕྱོགས་སུ་བསྒྱུར་ནས། ཡ་ཧོ་ཝཱ་ལ་སྨོན་ལམ་འདེབས་ཤིང་འདི་སྐད་དུ།

༣ ཀྱེ་ཡ་ཧོ་ཝཱ། ང་ཁྱེད་ཀྱི་ཞལ་ངོར་ཇི་ལྟར་སེམས་དྲང་པོ་དང་སྙིང་དག་པའི་ནང་ནས་འགྲུལ་ཞིང་། ཁྱེད་ཀྱི་གཟིགས་ངོར་གང་བཟང་བ་དེ་སྤྱད་པ་ནི་ཐུགས་དྲན་དུ་ངས་གསོལ་ལོ་ཞུས་ཏེ་ཧིས་ཀི་ཡཱ་དྲག་ཏུ་ངུས་སོ༎

༤ དེ་ནས་ཡེ་ཤ་ཡཱ་ལ་ཡ་ཧོ་ཝཱའི་བཀའ་ཕེབས་ནས་འདི་སྐད་དུ།

༥ སོང་ལ་ཧིས་ཀི་ཡཱ་ལ། ཡ་ཧོ་ཝཱ་ཁྱོད་ཀྱི་ཕ་དཱ་བིད་ཀྱི་དཀོན་མཆོག་གིས་འདི་སྐད་གསུང་། ཁྱོད་ཀྱི་སྨོན་ལམ་གསན་ཏེ། ཁྱོད་ཀྱི་མཆི་མ་ངས་གཟིགས་པས། ཀྱེ་ཧོ། ཁྱོད་ཀྱི་ཚེ་ལ་ལོ་བཅོ་ལྔ་སྣོན་པར་བྱའོ།

༦ ཡང་ངས་ཁྱོད་དང་གྲོང་ཁྱེར་འདི་ཨ་སུར་རྒྱལ་པོའི་ལག་པ་ལས་སྐྱོབ་ཅིང་། གྲོང་ཁྱེར་འདི་ངས་སྲུང་བར་བྱའོ།

༧ ཡ་ཧོ་ཝཱས་གསུངས་པ་དེ་སྒྲུབ་པ་ལ། ཡ་ཧོ་ཝཱའི་ཕྱོགས་ལས་ཁྱོད་ཀྱི་ཕྱིར་རྟགས་འདི་ཡིན།

༨ ལྟོས་ཤིག ངས་ཨ་ཧས་ཀྱི་ཉི་ཚོད་ཀྱི་ནང་དུ་ཉི་མའི་གྲིབ་མ་མར་བབས་པའི་ཁྲམ་བཅུ་སླར་གྱེན་དུ་ཟློག་པར་བྱའོ། ཞེས་སྦྲན་ཏོ། དེའང་ཉི་མ་གང་ཁྲམ་རྣམས་བབས་ཟིན་ཡོད་པ་ལས། ཁྲམ་བཅུ་ཕྱིར་གྱེན་དུ་ལོག་འོངས་སོ༎

༩ ཡ་ཧུ་དཱའི་རྒྱལ་པོ་ཧིས་ཀི་ཡཱ་ན་བར་གྱུར་ཏེ་ནད་སོས་པའི་ཚེ་ན། དེས་ཡི་གེར་སྦྱར་བ་ནི།

༡༠ བདག་གི་ན་སོ་དར་བསྒང་དུ། དུར་སྒོ་རྣམས་སུ་བསླེབས་འོང་སྟེ། ཚེ་ལོ་ཕྱི་ལུས་བྲལ་ཏོ་སྨྲས།

༡༡ ངས་ཡཱ་འོ་ན་ཡ་ཧོ་ཝཱ། གསོན་ཡུལ་ན་སླར་མཇལ་མི་འོང་། གཤིན་ཡུལ་ནང་དུ་མི་ཡུལ་པ། ངས་ནི་མཐོང་བར་མི་འགྱུར་སྨྲས།

༡༢ ང་ཡི་གུར་ཁང་བོགས་པར་བྱས་པ་ཡིན། ལུག་རྫིའི་གུར་ལྟར་ང་ལས་འཕྲལ་བ་ཡིན། ཐགས་མཁན་ལྟར་ངས་རང་སྲོག་བསྒྲིལ་བ་ཡིན། ཐགས་ཆ་ལས་ཁོང་གིས་ང་བཅད་པ་ཡིན། སྔ་དྲོ་ལས་མཚན་མོ་ཡི་བར་དུ་ཡང་། ཁྱེད་ཀྱིས་ང་ནི་མཐའ་མར་སྐྱེལ་བར་མཛད།

༡༣ སྔ་དྲོའི་བར་དུ་ང་ནི་བསྒུགས་པ་ཡིན། སེང་བཞིན་ཁོང་གིས་ང་ཡི་རུས་པ་ཐགས། སྔ་དྲོ་ནས་མཚན་མོ་ཡི་བར་དུ་ཡང་། ཁྱེད་ཀྱིས་མཐའ་མར་ང་ནི་སྐྱེལ་བར་མཛད།

༡༤ བྱ་ཁུག་ཏ་དང་ཁྲུང་ཁྲུང་འདྲར། ངས་ཀྱང་ཅི་རིད་ཅི་རིད་བྱས། ཕུག་རོན་ལྟར་ང་ངུས་པ་ཡིན། སྟེང་ཕྱོགས་བལྟས་ཏེ་ངའི་མིག་ནོངས། ཀྱེ་ཡ་ཧོ་ཝཱ་བདག་སྡུག་ཕོངས་པས། ཁྱེད་ངའི་ཁག་ཐེག་མཛད་པར་ཤོག

༡༥ ངས་ནི་ཅི་ཞིག་སྨྲ་བར་བྱ། ང་ལ་གསུངས་ཏེ་ལས་དོན་བསྒྲུབ། ང་སྲོག་གཟེར་གྱིས་གདུངས་ན་ཡང་། ཚེ་གང་འཇམ་པོར་ང་འགྲོ་འོང་།

༡༦ ཀྱེ་ཡ་ཧོ་ཝཱ། འདི་དག་སྒོ་ནས་མི་རྣམས་གསོན། འདི་ཀུན་ནང་ངའི་ཚེ་སྲོག་ཡོད། ཉིད་ཀྱིས་བདག་སོས་ནས་གསོན་ཆུག

༡༧ ཀྱེ་ཧོ། ཞི་བདེའི་ཕྱིར་དུ་རོ་རབ་ཁ་བ་བྱུང་། འོན་ངའི་སྲོག་ལ་ཐུགས་བརྩེར་དགོངས་ཏེ། རུལ་དྲིའི་དོང་ལས་ཁྱེད་ཀྱིས་བདག་བསྒྲལ། གང་ལ་ཞེ་ན་ངའི་ཉེས་སྡིག་ཀུན། ཉིད་ཀྱི་སྐུ་རྒྱབ་ཏུ་དབྱུགས་པས་སོ༎

༡༨ དེ་ནི་ཅི་ཕྱིར་དུ་ཞེས་པ་ན། དུར་གྱིས་ཁྱེད་ལ་སྟོད་པར་མི་ནུས། འཆི་བས་ཁྱེད་ལ་གཟེངས་སྟོད་མི་ནུས། དོང་ནང་འབབ་པ་རྣམས་ཀྱིས་ཁྱེད་ཀྱི། བདེན་པ་ཉིད་ལ་རེ་བར་མི་ནུས།

༡༩ གསོན་པོའི་གསོན་པོས་ཁྱེད་ལ་སྟོད་འོང་། ཉི་མ་དེ་རིང་ངས་ཁྱེད་བཞིན་ནོ། ཕས་བུར་ཁྱེད་ཀྱི་བདེན་འཕྲིན་གཏང་ངོ་།

༢༠ ཡ་ཧོ་ཝཱ་བདག་སྐྱོབ་ཏུ་འཕྲལ་སྒྲིགས་བཞུགས། དེ་ཕྱིར་ངེད་ཅག་གིས་རྒྱུད་ལྡན་གྱི། རོལ་ཆས་ཐོགས་ཏེ་ཡ་ཧོ་ཝཱའི་ཁྱིམ་ནང་། ཚེ་ཧྲིལ་པོར་ངའི་གླུ་རྣམས་ལེན་འོང་།

༢༡ དེའང་ཡེ་ཤ་ཡཱས་སེ་ཡབ་ཀྱི་བག་ལེབ་ཅིག་སྣུམ་ཟན་གྱི་ཕྱིར་གཉན་འབུར་གྱི་ཐོག་ཏུ་སློན་ཞིག་དང་གསོ་བར་འགྱུར་རོ་ཞེས་བསྒོ་བ་དང་།

༢༢ ཧིས་ཀི་ཡཱས་ཀྱང་། བདག་ཡ་ཧོ་ཝཱའི་ཕོ་བྲང་དུ་འགྲོ་བར་འགྱུར་བའི་རྟགས་གང་ལགས་ཤེས་དྲིས་པ་ཡིན༎

༣༩

དེའི་དུས་སུ་བཱལ་ཨ་དན་གྱི་བུ་མེ་རོ་དག་བཱལ་ཨ་དན་བྱ་བའི་བཱ་བེལ་རྒྱལ་པོས་ཧིས་ཀི་ཡཱ་ལ་ཡི་གེ་དང་རྟེན་བསྐུར་ཏོ། གང་ལ་ཞེ་ན། དེས་ཁོང་ན་བར་གྱུར་ནས་སླར་ནད་དངས་པ་ཐོས་པས་སོ།

༢ ཡང་ཧིས་ཀི་ཡཱ་དེ་དག་ལ་དགའ་བར་གྱུར་ཏེ། རང་གི་ཕོ་བྲང་གི་བཟང་ནོར་དང་། དངུལ་དང་། གསེར་དང་། སྤོད་དང་། སྤོས་ཆུ་གོང་ཐང་ཆེ་བ་དང་། མཚོན་ཆའི་མཛོད་ཐམས་ཅད་དང་། གཏེར་མཛོད་ཀྱི་ནང་ན་ཡོད་པ་ཐམས་ཅད་དེ་དག་ལ་བསྟན་ཏོ། ཧིས་ཀི་ཡཱས་དེ་དག་ལ་མ་བསྟན་པའི་དངོས་པོ་ཅིའང་དེའི་ཁྱིམ་དང་རྒྱལ་སྲིད་ཐམས་ཅད་ཀྱི་ནང་ན་མ་ལུས་སོ།

༣ དེ་ནས་ལུང་སྟོན་པ་ཡེ་ཤ་ཡཱ་རྒྱལ་པོ་ཧིས་ཀི་ཡཱའི་དྲུང་དུ་ཕྱིན་ཏེ་དེ་ལ། མི་འདི་ཚོས་ཅི་སྨྲས། ཡང་དེ་དག་ཁྱེད་སར་གང་ནས་འོངས་པ་ལགས། ཤེས་དྲིས་པས། ཧིས་ཀི་ཡཱས། འདི་རྣམས་ཡུལ་ཐག་རིང་པོ་བཱ་བེལ་ནས་ངའི་རྩར་འོངས་པ་ལགས་སོ་སྨྲས་པའི་ལན་དུ་དེས།

༤ དེ་དག་གིས་ཁྱེད་ཀྱི་ཁྱིམ་ན་ཅི་རེ་མཐོང་བ་ཡིན་དྲིས་པ་དང་། ཧིས་ཀི་ཡཱས། དེ་དག་གིས་ངའི་ཁྱིམ་ན་ཡོད་པ་ཐམས་ཅད་མཐོང་ནས། ངའི་གཏེར་གྱི་ནང་ནས་ངས་དེ་དག་ལ་མ་བསྟན་པ་ཅིའང་མེད་དོ་བྱས་པས།

༥ ཡེ་ཤ་ཡཱས་ཧིས་ཀི་ཡཱ་ལ། ད་དཔུང་ཆེན་གྱི་ཡ་ཧོ་ཝཱའི་བཀའ་ལ་ཉོན་ཞིག

༦ ཀྱེ་ཧོ། ཁྱེད་ཀྱི་ཁྱིམ་གྱི་ནང་ན་ཡོད་པ་ཐམས་ཅད་དང་། ཁྱེད་ཀྱི་ཕ་མེས་རྣམས་ཀྱིས་དེ་རིང་གི་བར་དུ་ཅི་དང་ཅི་གཏེར་དུ་སྤུངས་ནས་ཡོད་པ་ཐམས་ཅད་བཱ་བེལ་ཡུལ་དུ་འཁྱེར་བའི་དུས་ལ་འབབ་ཀྱིན་འདུག ཅིའང་ལུས་པར་མི་འགྱུར་རོ། ཞེས་ཡ་ཧོ་ཝཱས་གསུང་ངོ་།

༧ ཡང་ཁྱེད་ལས་ཆད་པ་དང་། ཁྱེད་ལས་སྐྱེ་བར་འགྱུར་བའི་བུ་ཁ་ཤས་ཁྱེར་ཏེ། བཱ་བེལ་རྒྱལ་པོའི་ཁབ་ན་ཉུག་རུམ་དུ་འགྱུར་བར་འགྱུར་རོ། ཞེས་སྨྲས་པ་དང་།

༨ ཧིས་ཀི་ཡཱས། ངའི་ཚེའི་ནང་དུས་བདེ་དང་བདེ་འཇགས་ལུས་པར་འགྱུར་རོ་བསམས་པས་ཡེ་ཤ་ཡཱ་ལ། ཁྱེད་ཀྱིས་གསུངས་པའི་ཡ་ཧོ་ཝཱའི་བཀའ་དེ་ནི་ལེགས་པའོ་སྨྲས་སོ༎

༤༠

སེམས་གསོ་ཐོང་ཞིག བདག་གི་འབངས་ལ་སེམས་གསོ་ཐོང་ཞིག ཅེས་ཁྱོད་ཀྱི་དཀོན་མཆོག་གིས་གསུང་ངོ་།

༢ ཡེ་རུ་ཤ་ལེམ་གྱི་སེམས་གསོ་ཤིག དེ་ལ་འབོད་ཅིང་། དེའི་འཐབ་མོའི་དུས་ནི་རྫོགས། སྡིག་སྒྲིབ་ནི་བསལ། དེ་ལ་རང་གི་ཉེས་སྡིག་ཐམས་ཅད་ཀྱི་དོན་དུ། ཡ་ཧོ་ཝཱའི་ཕྱག་ལས་ཉི་ལྡབ་ཕོག་པ་ཡིན་ཞེས་སྨྲོས་ཤིག

༣ འབྲོག་སྟོང་ནང་ན་འབོད་མཁན་ཞིག་གི་སྒྲ་ཡིས། ཡ་ཧོ་ཝཱའི་གཤེགས་ལམ་གྱིས་ཤིག ངེད་ཀྱི་དཀོན་མཆོག་གི་དོན་དུ་ཐང་སྟོང་ནང་རྒྱ་ལམ་དྲང་པོ་ཞིག་བཟོས་ཤིག

༤ རོང་ཐམས་ཅད་སྐེང་བར་དགོས། རི་དང་སྒང་ཀུན་དམའ་བར་བྱོས། ཀྱག་ཀྱོག་སྲང་ཞིང་སྒང་འོབས་སྙོམས་པར་དགོས།

༥ དེ་ནས་ཡ་ཧོ་ཝཱའི་གཟི་བརྗིད་མངོན་པར་གྱུར་ཏེ། ལུས་ཅན་ཐམས་ཅད་ཀྱིས་ལྷན་ཅིག་ཏུ་མཇལ་བར་འགྱུར་རོ། གང་ལ་ཞེ་ན། ཡ་ཧོ་ཝཱའི་ཞལ་གྱིས་འདི་གསུངས་པས་སོ༎

༦ འབོད་སྒྲོག་པར་བྱོས་ཤིག་ཅེས་པའི་སྐད་ཅིག་བྱུང་བས། ཞུས་པ། ངས་ཅི་སྒྲོག་པར་བྱ། ལུས་ཅན་ཐམས་ཅད་རྩྭ་སྟེ། དེའི་སྙིང་རྗེ་པོ་ཐམས་ཅད་ནི་ཐང་གི་མེ་ཏོག་དང་འདྲའོ།

༧ ཡ་ཧོ་ཝཱའི་ཞལ་གྱི་ཧ་འཕོག་པས་རྩྭ་ནི་སྐེམ། མེ་ཏོག་ནི་རྙིད། མི་ནི་བདེན་པར་རྩྭའོ།

༨ རྩྭ་ནི་སྐེམ། མེ་ཏོག་ནི་རྙིད་ཀྱིས། ངེད་ཀྱི་དཀོན་མཆོག་གི་བཀའ་ནི་རྟག་ཏུ་གནས།

༩ ཀྱེ་ཙི་ཨོན་ལ་འཕྲིན་བཟང་འཆད་མཁན་ཁྱེད། རི་བོ་མཐོན་པོར་འཛེགས་ཤིག ཀྱེ་ཡེ་རུ་ཤ་ལེམ་ལ་ལོན་བཟང་པོ་འཁྱེར་བ་ཁྱོད་ཀྱིས། ཤུགས་ཆེན་པོས་སྒྲ་མཐོ་བར་བྱོས། སྒྲ་མཐོ་བར་བྱོས། མ་འཇིགས་ཤིག ཡ་ཧུ་དཱའི་གྲོང་ཁྱེར་ཀུན་ལ། ཀྱེ་ཧོ། ཁྱེད་ཀྱི་དཀོན་མཆོག་ནི་འདི་ཀའོ། ཞེས་སྨྲོས་ཤིག

༡༠ ཀྱེ་ཧོ། ཡ་ཧོ་ཝཱ་དཀོན་མཆོག་ནི་མཐུ་སྟོབས་དང་བཅས་འབྱོན་པར་འགྱུར། ཁོང་གི་ཕྱག་གིས་ཁོང་དོན་སྲིད་སྐྱོང་བར་འགྱུར། ཀྱེ་ཧོ། ཁོང་གི་བྱ་དགའ་ནི་ཁོང་དང་མཉམ་དུ་ཡོད། ཁོང་གི་རྔན་པ་ནི་ཁོང་གི་ཞལ་ངོར་ཡོད།

༡༡ ཁོང་གིས་རྫི་བོ་ལྟར་ཉིད་ཀྱི་ཁྱུ་འཚོ་ཞིང་། ལུ་གུ་རྣམས་ཕྱག་གིས་བསྡུས་ཏེ་སྐུ་པང་དུ་བཞེས་ཤིང་། ལུ་གུ་མ་རྣམས་ཐུགས་དལ་གྱིས་འཁྲིད་པར་འགྱུར།

༡༢ ཆུ་རྣམས་སྤར་བ་དང་སུས་བཅལ། མཐོ་ཡིས་ནམ་མཁའ་སུས་བཏབ། ས་གཞིའི་རྡུལ་བྲེ་ནང་སུས་བཀང་། རི་རྣམས་སྲང་དང་རི་ཕྲན་རྣམས་ཉ་གར་སུས་བཏེགས།

༡༣ ཡ་ཧོ་ཝཱའི་ཐུགས་སུས་བརྟགས། ཡང་ན་སུས་ཁོང་གི་གྲོས་དཔོན་བྱས་ཏེ་ཁོང་ལ་མན་ངག་བསྟན།

༡༤ ཁོང་གིས་སུ་ལ་གྲོས་དྲིས། ཁོང་ལ་གདམས་ངག་ཕུལ་ཏེ། ཞལ་ཆེ་གཅོད་པའི་ལམ་བསྟན་ཏེ། ཡེ་ཤེས་ཡང་བསླབས་ནས། རྟོགས་པའི་ཐབས་སུས་བསྟན་པར་བྱས།

༡༥ ལྟོས་ཤིག མི་བརྒྱུད་རྣམས་ནི་ཆུ་ཟོམ་གྱི་ཐིགས་པ་དང་འདྲ་བས། ཉ་གའི་རྡུལ་ཕྲ་རབ་ལྟ་བུར་རྩི་བར་མཛད་དེ། ལྟོས་ཤིག ཁོང་གིས་རྒྱ་མཚོའི་གླིང་ཕྲན་རྣམས་རྡུལ་ཕྲན་འདྲར་ཐོགས།

༡༦ ལི་བ་ནོན་བུད་ཤིང་ལའང་མི་ལྡང་། དེར་ཡོད་པའི་སྲོག་ཆགས་རྣམས་སྦྱིན་སྲེག་གི་ཕྱིར་དུའང་མི་འཚང་།

༡༧ ཁོང་གི་དྲུང་ན་མི་བརྒྱུད་ཐམས་ཅད་ཅང་མིན་དང་འདྲ་སྟེ། དེ་དག་ཅང་མིན་ལས་ཀྱང་བབས་ཤིང་འཚོལ་བར་རྩིའོ༎

༡༨ དེ་ནས་ཁྱོད་ཀྱིས་དཀོན་མཆོག་གང་དང་སྡུར་བར་བྱ། ཡང་གང་འདྲ་དཔེས་ཁོང་མཚོན་པར་བྱ།

༡༩ བཟོ་པས་བླུགས་སུ་བཏང་ནས་འདྲ་སྐུ་ཞིག་བྱེད། གསེར་བཟོ་པས་དེ་ལ་གསེར་གྱིས་གཡོགས་ཏེ། དངུལ་གྱི་ཉག་ཐག་ཀྱང་བཟོ།

༢༠ སྦྱིན་རྒྱུ་དེ་འདྲ་མེད་པའི་ཉག་ཕྲ་བའི་མིས་ཤིང་མི་རུལ་བ་ཞིག་འདམ་པར་བྱེད། མི་འགུལ་བའི་སྐུ་འདྲ་བཟོ་རུ་ལག་ཤེས་མཁས་གཅང་ཞིག་འཚོལ་བར་བྱེད།

༢༡ ཁྱོད་ཀྱིས་མ་ཤེས་སམ། མ་ཐོས་སམ། ཐོག་མ་ནས་གཏམ་འདི་ཁྱོད་ཅག་ལ་མ་བཤད་དམ། ཁྱོད་ཅག་གིས་ས་གཞིའི་རྨང་གཞི་ལས་རིག་པར་མ་གྱུར་ཏམ།

༢༢ འདི་ནི་ས་གཞིའི་དཀྱིལ་འཁོར་གྱི་སྟེང་ན་མཆིས་པ་དེ་ལགས་ཏེ། དེའི་ནང་ན་གནས་པ་དག ཁོང་གི་དྲུང་ན་ཆ་ག་འབུ་དང་མཚུངས། ཁོང་གིས་ནམ་མཁའ་རྣམས་ཡོལ་བ་ལྟར་དུ་རྐྱོང་ཞིང་། དེའི་ནང་དུ་སྡོད་པའི་ཕྱིར་གུར་ལྟར་འདིང་བར་བྱེད།

༢༣ ཁོང་གིས་རྒྱལ་ཕྲན་རྣམས་ཅང་མིན་མཛད་དེ། སའི་ཁྲིམས་དཔོན་དག་ཡ་མ་བརླ་པོར་མཛད།

༢༤ དེ་དག་ས་ལ་མ་བཙུགས་པའི་སྔོན། མ་བཏབ་པའི་སྔར། དེ་དག་གི་སྡོང་པོས་སའི་ནང་དུ་རྩ་བ་མ་བརྐྱང་བའི་གོང་དུ། ཁོང་གིས་ཕུ་འདེབས་པས། དེ་དག་སྐེམ་ཞིང་། སྐོར་རླུང་གིས་ཕུབ་མ་ལྟར་དུ་འཁྱེར་རོ།

༢༥ ཁྱོད་ཀྱིས་བདག་སུ་དང་སྡུར་བར་བྱ། ཡང་ན་བདག་གང་དང་འདྲ་བར་བྱ། ཞེས་དམ་པ་ཉིད་ཀྱིས་གསུང་ངོ་།

༢༦ རང་གི་མིག་གྱེན་དུ་ཐེགས་ལ། དེ་ཐམས་ཅད་སུས་བཀོད་པ་ལགས་ལྟོས་ཤིག ཁོང་གིས་དེ་དག་གི་དཔུང་ཚོགས་བགྲངས་ནས་ཕྱིར་འདོན་པར་མཛད། དེ་དག་ཐམས་ཅད་ཀྱི་མིང་བརྗོད་ནས་འབོད། ཁོང་གི་མཐུ་སྟོབས་ཁྱད་པར་དུ་ཆེ་བ་དང་། དབང་གི་ནང་ན་སྟོབས་ཆེ་བ་ལགས་པའི་རྐྱེན་གྱིས་གཅིག་ཀྱང་མི་ལུས་སོ༎

༢༧ ཀྱེ་ཡ་ཀོབ་ཁྱོད་ཀྱིས། ངའི་ལམ་ནི་དཀོན་མཆོག་གིས་ཡིབ་གནང་། ངའི་གཤགས་ནི་ངའི་དཀོན་མཆོག་ལས་འབུད་ཚར། ཞེས་ཅི་ལ་བརྗོད། ཅིའི་སླད་དུ་དེ་ལྟར་གླེང་། ཀྱེ་ཨིས་ར་ཨེལ།

༢༨ ཁྱོད་ལ་རྒྱུས་མེད་དམ། མ་ཐོས་སམ། ཡ་ཧོ་ཝཱ་ནི་མཐའ་མེད་པའི་དཀོན་མཆོག་ལགས་ཏེ། ས་མཐའ་རྣམས་ཀྱི་བཀོད་པ་པོ་ནི་མི་ངལ་མི་དུབ་པ་ལགས་པས། ཁོང་གི་མཁྱེན་རྒྱའི་གཏིང་མི་ཆོད་དེ།

༢༩ ཁོང་གིས་ཉམས་ཐག་པ་ལ་མཐུ་སྟོབས་སྟེར། ཤེད་ཟད་པ་ལ་སྟོབས་སྣོན།

༣༠ གཞོན་ནུ་ཉམས་ཐག་ཅིང་ཐང་ཆད་ནས། དར་ལ་བབ་པ་དག་ཡོངས་སུ་ལྟུང་བར་འགྱུར་གྱི།

༣༡ ཡ་ཧོ་ཝཱར་སྒུག་པ་དག་ཡང་སྐྱར་སྟོབས་གསར་སྐྱེད་ཅིང་། རྒོད་པོ་འདྲར་འདབ་ཤོག་གིས་སྟེང་ཕྱོགས་འཕུར་བར་འགྱུར། དེ་དག་རྒྱུག་ནས་ཐང་མི་ཆད། འགྲུལ་ནས་ཉམས་ཐག་པར་མི་འགྱུར་རོ༎

༤༡

ཀྱེ་རྒྱ་མཚོའི་གླིང་ཕྲན་རྣམས། ངའི་དྲུང་དུ་ཁ་རོག་སྡོད་ཅིག ཡང་མི་སྡེ་རྣམས་སྟོབས་གསར་སྐྱེད་ཅིང་ཉེ་བར་འོངས་ཤིག

༢ ཚུར་ཤོག་ལ་ཞུས་ཤིག གཤེགས་འབྱེད་དུ་འོ་སྐོལ་ལྷན་ཅིག་ཏུ་འདུས་ཤིག འགྲོ་ས་ཀུན་ཏུ་དྲང་བ་ཉིད་དང་འཕྲད་པ། མི་སྡེ་དག་དེའི་མདུན་དུ་བཞག་སྟེ། རྒྱལ་པོ་རྣམས་ཀྱི་ཐོག་ཏུ་སྲིད་སྐྱོང་དུ་ཤར་ཕྱོགས་པ་ཞིག་བསྐོས་པ་དེ་སུ་ལགས། དེ་དག་གི་རལ་གྲི་ཐལ་བ་ལྟར་དང་། ལྡིང་བའི་སོག་མ་ལྟར་ཁོའི་གཞུ་མོ་སུས་མཛད།

༣ དེས་དེ་དག་ལ་བདས་ཏེ། སྔོན་དུ་གོམ་པ་མ་བརྒྱབ་པའི་ལམ་ལས་ཀྱང་ཉེ་ཞོ་མེད་པར་བཞུད་དོ།

༤ འཕྲིན་ལས་འདི་གང་གིས་མཛད་ནས་མཐར་བསྐྱེལ་བ་ལགས། ཐོག་མ་ནས་མི་རབས་ཀུན་ལ་འབོད་མཁན། བདག་ཡ་ཧོ་ཝཱ་ནི་ཐོག་མར་མཆིས་པ། མཐའ་མ་རྣམས་དང་མཉམ་མཆིས་པ། ང་ནི་དེ་ཀའོ།

༥ གླིང་ཕྲན་རྣམས་ཀྱིས་མཐོང་ནས་འཇིགས་ཏེ། ས་མཐའ་རྣམས་དངང་སྐྲགས་ནས་ཉེ་བར་འོངས།

༦ དེ་དག་རེ་ཡིས་རང་གི་ཁྱིམ་མཚེས་ལ་རོགས་རམ་བྱས་ཏེ། རེ་ཡིས་རང་གི་སྤུན་ཟླ་ལ། སྙིང་རུས་སྐྱེད་ཅིག་སྨྲས་སོ།

༧ དེ་ལྟར་ཤིང་མཁན་གྱིས་གསེར་བཟོ་པ་དང་། ཐོ་བས་འཇམ་འདོན་མཁན་གྱིས་བཟོ་རྡོའི་ཁར་རྡུང་མཁན་ལ་རུས་བཅུག་ནས། སྦྱོར་རྩི་ལེགས་སོ་ཟེར་ནས། དེ་མི་འགུལ་བའི་ཕྱིར་གཟེར་གྱིས་བསྡམས་སོ༎

༨ འོན་ཀྱང་། ཀྱེ་ངའི་ཞབས་ཕྱི་ཨིས་ར་ཨེལ། ངས་འདམས་པའི་ཀྱེ་ཡ་ཀོབ། ཀྱེ་ངའི་མཛའ་བོ་ཨབ་ར་ཧམ་གྱི་ས་བོན་ལས་ཆད་པ།

༩ ཁྱོད་ངས་ས་མཐའ་རྣམས་ལས་དྲངས་པ་སྟེ། ཁྱོད་དེའི་གྲུ་རྣམས་ལས་བོས་པས། ངས་ཁྱོད་ལ། ཁྱོད་ནི་ངའི་ཞབས་ཕྱི་ཡིན། ངས་ཁྱོད་འདམས་ཏེ་མ་བསྐྱུར་ཏོ། ཞེས་གསུངས་པ་ཡིན།

༡༠ ང་ཁྱོད་དང་འགྲོགས་པས། མ་འཇིགས་ཤིག ང་ཁྱོད་ཀྱི་དཀོན་མཆོག་ལགས་པས། མ་འཚབས་ཤིག ངས་ཁྱོད་ལ་སྟོབས་སྟེར་བར་བྱ། འོ་ན། ངས་ཁྱོད་ལ་གྲོགས་བྱའོ། འོ་ན། ངའི་དྲང་བ་ཉིད་ཀྱི་ཕྱག་གཡས་པས་ཁྱོད་འཇུ་བར་བྱའོ།

༡༡ ལྟོས་ཤིག ཁྱོད་ལ་ཁྲོས་བརྔམས་པ་ཐམས་ཅད་སྐྱེངས་ཤིང་ངོ་ཚ་ཞིང་ཅང་མིན་དུ་འགྱུར་འོང་། ཁྱོད་ལ་སྙད་འབྲུ་བ་རྣམས་འཆི་བར་འགྱུར།

༡༢ ཁྱོད་རང་ལ་འཛིང་མཁན་རྣམས་བཙལ་ནས་ཀྱང་མི་བརྙེད། ཁྱོད་དང་འཐབ་པ་དག་ཅང་མིན་དང་ཡོངས་སུ་མེད་པར་འགྱུར་བར་འགྱུར།

༡༣ དེ་ཅིའི་ཕྱིར་ཞེ་ན། ང་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་ཁྱོད་ཀྱི་ལག་པ་གཡས་པ་ནས་བཟུང་སྟེ་ཁྱོད་ལ། མ་འཇིགས་ཤིག ངས་ཁྱོད་ཀྱི་དཔུང་གྲོགས་བྱའོ། ཞེས་གསུང་ངོ་༎

༡༤ ཀྱེ་སྲིན་འབུ་ཡ་ཀོབ། ཀྱེ་ཨིས་ར་ཨེལ་གྱི་མི་རྣམས། དངང་སྐྲག་པར་མ་གྱུར་ཅིག ཨིས་ར་ཨེལ་གྱི་དམ་པ་ཉིད། ཁྱོད་ཀྱི་སྒྲོལ་མཛད་ལགས་པའི་ཡ་ཧོ་ཝཱ་ངས་ཁྱོད་ལ་གྲོགས་བྱའོ། ཞེས་གསུང་ངོ་།

༡༥ ཀྱེ་ཧོ། ངས་ཁྱོད་རྣོ་བའི་མཆེ་བ་དང་ལྡན་པའི་ཁྱུ་ཡིས་སྐོར་བའི་ཞོན་པ་གསར་བ་ཞིག་ཏུ་བྱ་བ་དང་། ཁྱོད་ཀྱི་རི་རྣམས་རྡེག་ཅིང་འཐགས་ཏེ། རི་ཕྲན་རྣམས་ཕུབ་མ་ལྟར་བྱེད་པར་འགྱུར།

༡༦ ཁྱོད་ཀྱིས་དེ་དག་འཕྱར་བ་དང་། རླུང་གིས་དེ་དག་འཁྱེར་ཞིང་། སྐོར་རླུང་གིས་ཐེ་གཏོར་ཀོ་གཏོར་བྱེད་པར་འགྱུར་གྱིས། ཁྱོད་ནི་ཡ་ཧོ་ཝཱའི་ནང་ན་ཡི་རང་ཞིང་། ཨིས་ར་ཨེལ་གྱི་དམ་པ་ཉིད་ཀྱི་ནང་ན་དཔལ་དང་ལྡན་པར་འགྱུར་རོ༎

༡༧ དབུལ་པོ་དང་མེད་པོས་ཆུ་བཙལ་ནས་མེད་པའི་ཚེ། དེ་རྣམས་ཀྱི་ལྕེ་སྐོམ་གྲིས་སྐེམ་སྟེ། ང་ཡ་ཧོ་ཝཱས་དེ་དག་ལ་ཨང་ལན་གནང་ཞིང་། ཨིས་ར་ཨེལ་གྱི་དཀོན་མཆོག་ངས་དེ་དག་འདོར་བར་མི་བྱའོ།

༡༨ བདག་གིས་རི་སྟོང་རྣམས་སུ་གཙང་པོ་དང་། ལུང་སྲུབ་རྣམས་སུ་ཆུ་མིག་འདོན་ཞིང་། ངས་འབྲོག་སྟོང་ནི་རྫིང་བུ་དང་། ཆུ་མེད་པའི་ས་ཆ་ནི་ཆུའི་ཆུ་མིག་ཏུ་བྱའོ།

༡༩ ངས་འབྲོག་སྟོང་ནང་འགྱམ་ཤིང་དང་། ཤིད་ཏིམ་དང་། ཧ་དས་དང་། བལ་སན་གྱི་སྐྱེ་ཤིང་རྣམས་སྐྱེད་ཅིང་། ཐང་སྟོང་གི་ནང་ན་སོམ་ཤིང་དང་། ཐང་ཤིང་དང་། སྤ་མ་དུམ་དུམ་དུ་འཛུགས་པར་བྱའོ།

༢༠ གང་ལ་ཞེ་ན། འདི་ཡ་ཧོ་ཝཱའི་ཕྱག་གིས་མཛད་པ་དང་། ཨིས་ར་ཨེལ་གྱི་དམ་པ་ཉིད་ཀྱིས་དེ་རྣམས་བཀོད་པ་ལགས་པ་དེ་དག་གིས་ཅིག་ཅར་དུ་མཐོང་བ་དང་། རྟོགས་པ་དང་། བསམ་མནོ་སྐོར་བ་དང་། ཁོང་དུ་ཆུབ་པའི་ཕྱིར་རོ༎

༢༡ རང་གི་རྒྱུ་རྐྱེན་ཤོད་ཅིག་ཅེས་ཡ་ཧོ་ཝཱས་གསུང་ངོ་། ཁྱོད་རང་གི་ཁུངས་རྣམས་ཁྱེར་ཤོག་ཅེས་ཡ་ཀོབ་ཀྱི་རྒྱལ་པོས་གསུང་ངོ་།

༢༢ དེ་རྣམས་ཀྱིས་དེ་ལྟར་དངོས་སུ་ཕྱུང་སྟེ། འབྱུང་རྒྱུ་དག་ངེད་ལ་སྟོན་པའི་རིགས། ངེད་ཀྱིས་བློ་འཇུག་པ་དང་དེ་དག་གི་མཐའ་མ་རྣམས་རྟོགས་པའི་སླད་དུ། སྔ་མའི་བྱ་བ་ཅི་དང་ཅི་ཡོད་པ་རྣམས་སྟོན་པའི་རིགས་སོ། ཡང་ན་ངེད་ལ་མ་འོངས་པའི་བྱ་བ་རྣམས་ཤོད་ཅིག

༢༣ ཁྱོད་རྣམས་དཀོན་མཆོག་ལགས་པ་རྟོགས་པའི་ཆེད་དུ། ཕྱིས་སུ་ཅི་འབྱུང་བར་འགྱུར་ངེད་ལ་སྟོན་དང་། འོ་ན། ངེད་སེམས་འཕམ་བཅས་མཐོང་བའི་ཕྱིར་དུ། བཟང་པོའམ་ངན་པ་གཅིག་ད་བྱོས་དང་།

༢༤ ལྟོས་ཤིག ཁྱོད་ཅག་ཅང་མིན་ཏེ། ཁྱོད་ཅག་གི་བཟོ་ལས་ཀྱང་ཅང་མིན་པས། ཁྱོད་འདམ་མཁན་ཡང་གྲིབ་ཅན་ནོ༎

༢༥ ངས་བྱང་ཕྱོགས་ནས་མི་གཅིག་བསླངས་པས། ཁོ་འོང་སྟེ། དེས་ཉི་མ་འཆར་ས་ནས་ཚུན་དུ་ངའི་མཚན་བརྗོད་ཅིང་། རྒྱལ་ཕྲན་དག་འཇིམ་པ་དང་། རྫ་མཁན་གྱིས་རྫ་ས་རྫི་བ་ལྟར་རྫི་བར་བྱའོ།

༢༦ ངེད་ལ་རྒྱུས་འགྲོ་རུ་ཐོག་མ་ནས་སུས་བཤད་པ་ཡིན། ངེད་ཀྱིས་བདེན་པའོ་སྨྲ་བར། སུས་སྔོན་དུ་བཤད་པ་ཡིན། འོ་ན། སྟོན་མཁན་ནི་གང་ཡང་མེད། འོ་ན་འཆད་མཁན་ནི་གང་ཡང་མེད། འོ་ན། ཁྱེད་ཀྱི་ཚིག་ཉན་མཁན་ནི་གང་ཡང་མེད་དོ།

༢༧ དང་པོར་ངས་ཙི་ཨོན་ལ། ལྟོས། དེ་དག་ལ་ལྟོས་གསུང་ཞིང་། ང་ཉིད་ཀྱིས་ཡེ་རུ་ཤ་ལེམ་ལ་འཕྲིན་བཟང་འཁྱེར་འོང་མཁན་ཞིག་གནང་བར་བྱའོ།

༢༨ ངས་ལྟ་དུས་དེར་མི་གང་ཡང་མི་འདུག ངས་འདྲི་དུས་ཞུ་ལན་དུ་ཚིག་གཅིག་ཞུ་ནུས་པའི་གྲོས་མི་གང་ཡང་དེའི་ཁྲོད་དུ་མི་འདུག

༢༩ ཀྱེ་ཧོ། དེ་དག་ཐམས་ཅད་འཆོལ་བའོ། དེ་དག་གི་བཟོ་ལས་རྣམས་ཅང་མིན་ནོ། དེ་རྣམས་ཀྱི་བླུགས་སྐུ་ནི་རླུང་དང་སྟོང་པ་ཉིད་དོ༎

༤༢

ངས་ཁ་འཛིན་བྱེད་པའི་ངའི་ཞབས་ཕྱི་དང་། ངའི་སེམས་མགུ་བའི་ངས་འདམས་པ་ལ་ལྟོས་དང་། ངས་དེའི་ཐོག་ཏུ་ཉིད་ཀྱི་ཐུགས་ཉིད་བཞག་པས། དེས་ཕྱི་པ་དག་ནང་བཀའ་ཁྲིམས་གཏན་ལ་དབབ།

༢ དེས་ཀུ་སྒྲ་ཡང་མི་གདོན། ཅ་ཅོ་ཡང་མི་བྱ། ལམ་སྲང་ན་དེའི་སྒྲ་ཡང་མི་ཐོས།

༣ སྣད་པའི་འདམ་བུའང་དེས་མི་གཅག སྡོང་རས་འོད་ཀྱེམ་པའང་མི་གསད། དྲང་བ་ཉིད་བཞིན་དུ་བཀའ་ཁྲིམས་གཏན་ལ་འབེབས་པར་འགྱུར།

༤ ས་ལ་བཀའ་ཁྲིམས་བཙུག་ནས། གླིང་ཕྲན་དག་དེའི་བཀའ་ཁྲིམས་ལ་རེ་བའི་བར་དུ་ཁོ་ཉམས་ཤིང་ཆག་པར་མི་འགྱུར་རོ༎

༥ ནམ་མཁའ་རྣམས་བཀོད་དེ་ཐར་བརྐྱངས་མཁན། ས་དང་ས་ལས་འབྱུང་བ་རྣམས་འགྲེམ་ཞིང་། དེའི་ཁར་ཡོད་པའི་མི་རྣམས་ལ་དབུགས་གནང་མཁན། དེའི་ངོས་སུ་འགྲུལ་མཁན་དག་ལ་སེམས་ཉིད་གནང་བའི་ཡ་ཧོ་ཝཱ་དཀོན་མཆོག་གིས་འདི་སྐད་དུ།

༦ ང་ཡ་ཧོ་ཝཱས་ཁྱོད་བདེན་པ་ཉིད་ཀྱི་ངང་ནས་བོས་པས། ཁྱོད་ཀྱི་ལག་པ་ནས་འཇུས་ཏེ་སྲུང་ནས། མི་རྣམས་ལ་ཞལ་ཆད་དང་། ཕྱི་པའི་འོད་དུ་འགྱུར་བ་དང་།

༧ ལོང་བའི་མིག་འབྱེད་པ་དང་། བཙོན་ཁང་ནས་བཙོན་པ་འདོན་པ་དང་། སྨག་རུམ་ན་སྡོད་མཁན་རྣམས་བཙོན་ཁང་ལས་སྒྲོལ་བའི་དོན་དུ་ཁྱོད་སྦྱིན་ནོ།

༨ ང་ནི་ཡ་ཧོ་ཝཱ་སྟེ། འདི་ངའི་མཚན་ཡིན་པས། གཞན་སུ་ལ་ངའི་དཔལ་འབྱོར་རམ། བརྐོས་པའི་སྐུ་ལ་ངའི་བསྟོད་སྒྲ་སྟེར་བར་མི་བྱའོ།

༩ ལྟོས་དང་། སྔར་གྱི་ལུང་བསྟན་དག་སྒྲུབ་པས། ད་ངས་བྱ་བ་གསར་བ་རྣམས་ཁྱོད་ལ་སྟོན་ཞིང་། མ་འབྱུང་གོང་དུ་ངས་དེ་དག་ཁྱོད་ལ་འཆད་པར་བྱེད་དོ༎

༡༠ ཡ་ཧོ་ཝཱར་གསུང་མགུར་གསར་པ་ཞིག་ཕུལ་ཞིག ཁྱོད་རྒྱ་མཚོར་འགྲོ་མཁན་རྣམས་དང་། དེའི་ནང་ན་ཡོད་པ་ཐམས་ཅད་དང་། གླིང་ཕྲན་རྣམས་དང་དེར་གནས་པ་ཀུན་གྱིས། སའི་མཐའ་མའི་བར་དུ་སྟོད་དབྱངས་གྱིས་ཤིག

༡༡ འབྲོག་སྟོང་དང་དེའི་གྲོང་ཁྱེར་རྣམས་དང་། ཀེ་དར་གྱི་ཡུལ་གྲུ་རྣམས་ཀྱིས་ཀུ་ཐེགས་ཤིག སེ་ལཱ་༼བོད་སྐད་དུ་བྲག་༽ན་གནས་པ་དག་གིས་གླུ་ལེན་ཞིང་། རི་རྩེ་རྣམས་ལས་འུར་སྒྲ་ཐོང་ཞིག

༡༢ དེ་དག་གིས་ཡ་ཧོ་ཝཱའི་དཔལ་བརྗོད་ཅིང་། གླིང་ཕྲན་རྣམས་ན་ཁོང་གི་གཟེངས་སྟོད་ཅིག

༡༣ ཡ་ཧོ་ཝཱ་དཔའ་བོ་ལྟར་བཞེངས་ཏེ། དམག་གི་སྐྱེ་བོ་ལྟར་ཉིད་ཀྱི་ཐུགས་འཁྲེན་གྱིས་འཁྲུགས་ཤིང་འབོད་སྒྲོག་པར་འགྱུར། འོ་ན། ཁོང་གིས་ངར་སྐད་བཏོན་ཏེ་ཉིད་ཀྱི་དགྲ་བོ་རྣམས་འཕམ་པར་བྱའོ།

༡༤ ཡུན་རིང་ཁ་རོག་སྟེ། ཅུབ་ཅད་དེ་སྲན་པ་ཡིན་གྱི། ད་བུད་མེད་སྐྱེ་གཟེར་ཐེབས་འདྲར་ངས་འབོད་ཅིང་། ང་ཧིགས་ཤིང་སྙིང་ཤུགས་འདོན་པར་བྱའོ།

༡༥ ངས་རི་དང་རི་ཕྲན་རྣམས་སྟོང་པ་བྱས་ཏེ། དེའི་སྔོ་ཐམས་ཅད་སྐེམ་དུ་བཅུག་ནས། ཆུ་བོ་དག་གླིང་ཕྲན་དུ་བྱས་ཏེ། རྫིང་རྣམས་སྐེམ་པར་བྱའོ།

༡༦ ཡང་ངས་ལོང་བ་ཚོར་རྒྱུས་མེད་པའི་ལམ་ལས་དེ་དག་འཁྱེར་བ་དང་། དེ་དག་ལ་ཆ་མེད་པའི་ལམ་རྣམས་ནང་འཁྲིད་ཅིང་། དེ་དག་གི་མདུན་དུ་མུན་པ་འོད་དང་། ཀྱོག་ཀྱོག་རྣམས་སྲོང་བར་བྱ། ངས་དེ་དག་ལ་དེ་འདྲ་བྱེད་ཅིང་འདོར་བར་མི་བྱའོ།

༡༧ བརྐོས་པའི་སྐུ་འདྲ་ལ་དད་ཅིང་། བླུགས་སྐུ་ལ། ཁྱེད་ངའི་ལྷ་ལགས་སོ་ཟེར་བ་རྣམས་རྒྱབ་ཏུ་ལོག་ཅིང་རབ་ཏུ་སྐྱེངས་པར་འགྱུར།

༡༨ ཀྱེ་འོན་པ་རྣམས་ཉོན་དང་། ཀྱེ་ལོང་བ་རྣམས་མཐོང་དུ་ལྟོས་ཤིག

༡༩ ངའི་ཞབས་ཕྱི་མ་གཏོགས་པར་ལོང་བ་སུ་ཡོད། ཡང་ན། ངས་མངགས་པའི་སྐུ་ཚབ་དང་འདྲ་བའི་འོན་པ་ཞིག་ཀྱང་ཡོད་དམ། ང་དང་ཉེ་བ་ལྟ་བུའི་ལོང་བ་སུ་ཡོད། ཡ་ཧོ་ཝཱའི་ཞབས་ཕྱི་ལྟ་བུའི་ལོང་བ་སུ་ཡོད།

༢༠ ཁྱོད་ཀྱིས་བྱ་བ་དུ་མ་མཐོང་ཡང་མིག་གིས་མི་འཛིན། རྣ་བ་ཕྱེས་ཀྱང་མ་ཐོས་སོ།

༢༡ ཡ་ཧོ་ཝཱ་རང་ཉིད་ཀྱི་དྲང་བ་ཉིད་ལ་ལྷག་པར་དུ་དགྱེས་པས། བསྟན་པ་ལ་ཆེ་བ་གནང་ཞིང་བཀུར་སྟི་སྟེར་བ་ཡིན།

༢༢ འོན་ཀྱང་མི་ཚོགས་འདི་ནི་ཕྲོགས་ཤིང་བཅོམས་པ་ཞིག་སྟེ། དེ་ཀུན་ས་དོང་རྣམས་ནང་བཅུག་སྟེ། བཙོན་ཁང་རྣམས་སུ་སྦས་ཏེ། ལིངས་སུ་གྱུར་ཏེ་སུས་ཀྱང་མི་སྐྱོབ། ཕྲོགས་པར་གྱུར་ཏེ་སུས་ཀྱང་ཕྱིར་སྤྲོད་ཅིག་མི་སྨྲའོ།

༢༣ ཁྱོད་ཅག་གི་དཀྱིལ་ན་འདི་ལ་རྣ་བ་འདུད་པ་སུ་ཡིན། སུས་ཉན་ཏེ་མ་འོངས་པའི་དུས་ཀྱི་དོན་དུ་ཐོས་པར་བྱེད།

༢༤ ཡ་ཀོབ་བཅོམ་ནོར་དུ་འགྱུར་བ་དང་ཨིས་ར་ཨེལ་ཇག་པའི་ལག་ཏུ་སུས་བཏད། ངེད་ཚོ་ཁོང་གི་དགྲར་ལངས་ནས་སྡིག་པ་བྱས་པས། ཡ་ཧོ་ཝཱས་མ་བཏད་དམ། དེ་ཅིའི་ཕྱིར་ཞེ་ན། དེ་དག་ཁོང་གི་གཤེགས་ལམ་ན་འགྲུལ་བར་ཡང་མ་དགའ། བཀའ་རྒྱ་ལའང་མ་ཉན་ཏོ།

༢༥ དེའི་ཕྱིར་ཁོང་གིས་ཉིད་ཀྱིས་ཐུགས་འཁྲོ་བའི་ཁྲོ་བ་དང་། དམག་འཁྲུག་གི་མཐུ་དེའི་སྟེང་དུ་ཕོས་པས། དེའི་ཕྱོགས་ཀུན་ནས་མེ་སྤར་ནས་ཀྱང་མ་གོ། བསྲེགས་ནས་ཀྱང་སྙིང་དུ་མ་བཞག་གོ།

༤༣

འོན་ཀྱང་ད་ལྟ་ནི། ཁྱོད་ཡ་ཀོབ་བཀོད་པ་དང་། ཨིས་ར་ཨེལ་ཁྱོད་མཛད་པའི་ཡ་ཧོ་ཝཱས་འདི་སྐད་དུ། མ་འཇིགས་ཤིག ངས་ཁྱོད་བླུས་ཏེ། མིང་གསལ་གྱིས་བོས་པས། ཁྱོད་ངའི་ཡིན།

༢ ཁྱོད་ཆུ་རྣམས་ཀྱི་དཀྱིལ་ནས་འགྲོ་དུས་སུ། ང་ཁྱོད་དང་འགྲོགས་པར་བྱ་བས། ཁྱོད་ཆུ་བོ་རྣམས་ཀྱི་དཀྱིལ་དུ་འདོང་དུས་སུ་ནུབ་པར་མི་འགྱུར། ཡང་ཁྱོད་མེའི་དཀྱིལ་ནས་འགྲུལ་དུས་སུ་འཚིག་པར་མི་འགྱུར་ཏེ། མེ་ལྕེས་ཀྱང་ཁྱོད་སྲེག་པར་མི་འགྱུར་རོ།

༣ དེ་ཅིའི་ཕྱིར་ཞེ་ན། ང་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་དང་། ཨིས་ར་ཨེལ་གྱི་དམ་པ་ཉིད་ཁྱོད་ཀྱི་སྐྱབས་མགོན་ལགས་པས། ངས་ཁྱོད་ཀྱི་བླུ་རིན་དུ་མི་སེར་དང་། ཁྱོད་ཀྱི་དོན་དུ་ཀུས་དང་སེ་བཱ་སྤྲད་པ་ཡིན།

༤ ཁྱོད་ངའི་གཟིགས་ངོར་རིན་ཆེ་ཞིང་། ཞེ་ས་དང་ལྡན་ཏེ། ངས་ཁྱོད་ལ་བྱམས་པས་ན། ཁྱོད་ཚབ་ཏུ་མི་དང་། ཁྱོད་ཀྱི་སྲོག་ཚབ་ཏུ་མི་ཚོགས་རྣམས་ངས་སྦྱིན་ནོ།

༥ ང་ཁྱོད་དང་འགྲོགས་པས། མ་འཇིགས་ཤིག ཤར་ནས་ཁྱོད་ཀྱི་རིགས་བརྒྱུད་འདྲེན་ཞིང་། ནུབ་ནས་ངས་ཁྱོད་སྡུད་པར་བྱའོ།

༦ ངས་བྱང་ལ། ཕྱིར་ལོག་ཐོང་ཞིག་དང་། ལྷོ་ལ། ད་མ་འཇོག་ཅིག རྒྱང་རིང་ནས་ངའི་བུ་རྣམས་དང་། ས་གཞིའི་མཐའ་མ་ནས་ངའི་བུ་མོ་དག་ཚུར་ཁྱེར་ཤོག ཅེས་སྒོ་བར་བྱ།

༧ བདག་གི་མཚན་འཁུར་བ་ཐམས་ཅད་ནི། རང་གི་དཔལ་གྱི་དོན་དུ་བཀོད་ནས། དེ་དག་ངས་མཛད་པ་ཡིན། འོ་ན། ངས་དེ་བཅོས་པ་ལགས་སོ༎

༨ མིག་དང་ལྡན་པའི་མི་ལོང་བ་དག་དང་། རྣ་བ་དང་ལྡན་པའི་འོན་པ་དག་འདིར་ཁྲིད་ཤོག

༩ མི་བརྒྱུད་ཡོད་དོ་ཅོག་ཕྱོགས་གཅིག་ཏུ་ལྷགས་ཏེ། མི་ཚོགས་རྣམས་འཚོགས་པར་དགོས། དེ་དག་གི་གསེབ་ན་འདི་འཆད་ཅིང་། ང་ཅག་ལ་སྔར་གྱི་བྱ་བ་དག་སུས་སྟོན་པར་ནུས། དེ་དག་ལ་སྐྱོན་མེད་འཐོན་ཕྱིར་རང་གི་དཔང་པོ་རྣམས་ཕྱུང་ཞིག་དང་། ཐོས་ནས་དེ་བདེན་ནོ་སྨྲ་བར་བྱོས།

༡༠ ཁྱོད་རྣམས་དང་ངས་འདམས་པའི་ངའི་ཞབས་ཕྱི་ནི་ངའི་དཔང་པོ་ལགས་སོ། ཡ་ཧོ་ཝཱས་གསུང་། འདི་ནི་ཁྱོད་ཀྱིས་ངའི་ངོ་ཤེས་ཤིང་། ང་ལ་ཡིད་ཆེས་པ་དང་། ང་ནི་དེ་ཉིད་ལགས་པ་ཧ་གོ་བའི་ཕྱིར་རོ། ངའི་སྔོན་དུ་དཀོན་མཆོག་གང་ཡང་མ་བསྒྲུབ་སྟེ། ངའི་འོག་ཏུའང་གང་ཡང་འབྱུང་བར་མི་འགྱུར་རོ།

༡༡ ང་ནི་ང་ཉིད་ཡ་ཧོ་ཝཱ་ལགས། ང་མ་གཏོགས་པར་སྒྲོལ་མཛད་གཞན་གང་ཡང་མེད།

༡༢ ཁྱོད་ཀྱི་ནང་ན་ལྷ་གཞན་མེད་པར། ངས་ལུང་བསྟན་ཏེ་བསྐྱབས་ནས། ངས་མངོན་པར་བྱས། དེའི་ཕྱིར་ང་ཉིད་དཀོན་མཆོག་ལགས་པའི་དཔང་པོ་ཁྱོད་ཅག་ཡིན་ཞེས་ཡ་ཧོ་ཝཱས་གསུང་ངོ་།

༡༣ འོ་ན། དུས་ཀྱི་སྔོན་ལའང་ང་ནི་དེ་ལགས་པས། ངའི་ཕྱག་ནས་སྒྲོལ་ནུས་པ་སུ་ཡང་མེད། ངས་ཕྲིན་ལས་བྱ། སུས་དེ་ཟློག་པར་འགྱུར།

༡༤ ཡ་ཧོ་ཝཱ་ཁྱོད་ཀྱི་སྒྲོལ་མཛད་ཨིས་ར་ཨེལ་གྱི་དམ་པ་ཉིད་ཀྱིས་འདི་སྐད་གསུང་། ཁྱོད་ཅག་གི་དོན་དུ་ངས་བཱ་བེལ་དུ་ཕོ་ཉ་བཏང་སྟེ། དེ་དག་གམ་ཀལ་དཱི་པ་ཐམས་ཅད་འབྲོས་མི་ལྟར། རང་གི་སེམས་བསོད་པའི་གཟིངས་རྣམས་ནང་ངས་མར་འབེབས་པར་བྱ།

༡༥ ང་ནི་ཡ་ཧོ་ཝཱ་ཁྱོད་ཀྱི་དམ་པ་ཉིད། ཨིས་ར་ཨེལ་མཛད་པ་པོ། ཁྱོད་ཀྱི་རྒྱལ་པོ་ལགས་སོ༎

༡༦ རྒྱ་མཚོའི་ནང་ན་རྒྱ་ལམ་དང་། ཆུ་ཆེན་པོ་རྣམས་ཀྱི་ནང་ན་ལམ་མཛད་མཁན་དང་།

༡༧ ཤིང་རྟ་དང་། རྟ་དང་། དམག་དཔུང་དང་། སྟོབས་ལྡན་དག་ཕྱིར་འདོན་པའི་ཡ་ཧོ་ཝཱས་འདི་སྐད་གསུང་། དེ་དག་ཕྱོགས་གཅིག་ཏུ་ཉལ་ཞིང་ལང་བར་མི་འགྱུར། དེ་དག་འདས། སྡོང་རས་ལྟར་དུ་ཤིའོ།

༡༨ ཁྱོད་ཀྱིས་སྔར་གྱི་བྱ་བ་རྣམས་ཀྱང་མ་དྲན་ཞིག རྙིང་པའི་བྱ་བ་དག་ལའང་བསམ་མནོ་མ་ཐོང་ཞིག

༡༩ ཀྱེ་ཧོ། ངས་བྱ་བ་གསར་པ་ཞིག་རྩོམ་པར་བྱ། ད་ལྟ་ནི་དེ་སྐྲུན་པར་འགྱུར། ཁྱོད་ཅག་གིས་དེ་ངོ་ཤེས་པར་མི་འགྱུར་རམ། འོ་ན། ངས་འབྲོག་སྟོང་ནའང་ལམ་དང་། ཐང་སྟོང་ནའང་ཆུ་བོ་རྣམས་གདོན།

༢༠ ཐང་གི་སྲོག་ཆགས་ཁྱི་སྤྱང་དང་བྱ་རྔ་མོང་གིས་ང་ལ་ཞེ་ས་བྱེད་འོང་། ཅི་ལ་ཟེར་ན། ངའི་འབངས་དང་ངས་འདམས་པ་དག་གིས་འཐུང་བ་ལ་འབྲོག་སྟོང་ནང་ཆུ་རྣམས་དང་། ཐང་སྟོང་གི་ནང་ན་ཆུ་ཀླུང་རྣམས་ངས་འདྲེན་པར་བྱའོ།

༢༡ མི་ཚོགས་འདི་ངས་ཉིད་ཀྱི་དོན་དུ་བཀོད་པས། ང་ལ་མངོན་པར་བསྟོད་པར་འགྱུར།

༢༢ འོན་ཀྱང་ཀྱེ་ཡ་ཀོབ། ཁྱོད་ཀྱིས་ང་ལ་མ་བོས་སོ། ཀྱེ་ཨིས་ར་ཨེལ། ཁྱོད་ང་ལ་བསུན་ནས།

༢༣ ཁྱོད་རང་གི་སྦྱིན་སྲེག་གི་མཆོད་པར་ལུ་གུ་རྣམས་ངའི་ཞལ་ངོར་ཡང་མ་དྲངས། རང་གི་དམར་མཆོད་ཀྱི་ངང་ནས་ཀྱང་ང་ལ་མ་བཀུར་ཏོ། ཁྱོད་ཅག་གིས་མཆོད་པ་འབུལ་བའི་ཕྱིར་དུ་ངས་ཁྱོད་ཚོ་ལ་འཚེགས་མ་བཏང་། བདུག་སྤོས་ཀྱི་དོན་དུ་ཡང་ཁྱོད་བསུན་དུ་མ་བཅུག

༢༤ ངའི་ཕྱིར་དངུལ་གྱིས་དྲི་བསུང་གི་སྤོས་ཆག་ཀྱང་ཁྱོད་ཀྱིས་མ་ཉོས། ང་མཆོད་པའི་ཚིལ་གྱིས་ཚིམ་པར་ཡང་མ་བྱས་ཀྱིས། ཁྱོད་རང་གི་ཉེས་སྡིག་གིས་ང་འོ་བརྒྱལ་དུ་བཅུག་སྟེ། ཁྱོད་རང་གི་མི་ཚངས་པ་རྣམས་ཀྱིས་ང་དུབ་པར་བྱས།

༢༥ རང་ཉིད་ཀྱི་ངོར་ཁྱོད་ཀྱི་སྡིག་སྒྲིབ་སེལ་མཁན་དེ་ནི་ང་ཉིད་ལགས་སོ། ཁྱོད་ཀྱི་ཉེས་པ་རྣམས་དྲན་པར་ཡང་མི་བྱ།

༢༦ དྲན་སྐུལ་གྱིས་ཤིག་དང་། ང་ཚོ་ལྷན་ཅིག་ཏུ་འཁྲབ་གླེང་བྱ། ཁྱོད་རྣམ་དག་འཐོན་དུ་རིམ་གྱིས་ཤོད་ཅིག

༢༧ ཁྱོད་ཀྱི་ཕ་དང་པོས་ཉེས་སྡིག་བྱས། ཁྱོད་ཀྱི་ལོ་ཙ་བ་རྣམས་ངའི་བཀའ་དང་འགལ།

༢༨ དེའི་ཕྱིར་ངས་དམ་པའི་གནས་ཀྱི་ཇོ་བོ་དག་གྲིབ་ཅན་དུ་བརྩིས་ཏེ། ཡ་ཀོབ་གླུད་དང་། ཨིས་ར་ཨེལ་ནི་སྨད་སྒྲར་བྱས་པ་ཡིན་ནོ༎

༤༤

དེ་ནས་ཀྱང་ཀྱེ་ངའི་བྲན་པོ་ཡ་ཀོབ། ངས་འདམས་པའི་ཨིས་ར་ཨེལ་ཚུར་ཉོན་ཅིག

༢ ཁྱོད་བསྐྱེད་པར་མཛད་ཅིང་། ཁྱོད་མངལ་གྱི་ནང་ནས་བཀོད་དེ། ཁྱོད་སྐྱོབ་པའི་ཡ་ཧོ་ཝཱས་འདི་སྐད་གསུང་། ཀྱེ་ཡ་ཀོབ་ངའི་བྲན་པོ་དང་། ཡེ་ཤུ་རུན་ངས་འདམས་པ་མ་འཇིགས་ཤིག

༣ དེ་ཅིའི་ཕྱིར་ཞེ་ན། ངས་སྐོམ་གྲིས་གདུངས་པའི་ཐོག་ཏུ་ཆུ་བླུག་ཅིང་། ས་ཆ་སྐམ་པོར་ཆུ་བོ་དག་འབྲུབ་གཞུག ཁྱོད་ཀྱི་བརྒྱུད་ཀྱི་སྟེང་དུ་ངའི་ཐུགས་ཉིད་དང་། ཁྱོད་ཀྱི་བུ་བརྒྱུད་ཀྱི་སྟེང་དུ་ངའི་བྱིན་རླབས་འབེབས་པར་བྱ་བ་དང་།

༤ དེ་དག་ཆུའི་གྲོག་པོའི་འགྲམ་ན་ཡོད་པའི་ལྕང་མ་དང་འདྲ་བར་རྩྭ་ཁྲོད་དུ་སྐྱེ་བར་འགྱུར།

༥ གཅིག་གིས་ང་ནི་ཡ་ཧོ་ཝཱའི་ཡིན་ཞེས་ཟེར་འོང་། གཞན་ཞིག་གིས་རང་ལ་ཡ་ཀོབ་ཀྱི་མིང་གདགས། ཡང་གཞན་ཞིག་གིས་རང་གི་ལག་པར། ང་ཡ་ཧོ་ཝཱའི་ཡིན་ཞེས་བྲིས་ཏེ། ཨིས་ར་ཨེལ་གྱི་མིང་གིས་མཚོན་པར་འགྱུར་རོ༎

༦ ཨིས་ར་ཨེལ་གྱི་རྒྱལ་པོ་ལགས་པའི་ཡ་ཧོ་ཝཱ་དང་། དེའི་སྒྲོལ་མཛད་དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ང་ནི་ཐོག་མ་དང་མཐའ་མའང་ལགས་པས། ང་མ་གཏོགས་པར་གཞན་དཀོན་མཆོག་གང་ཡང་མེད་དོ།

༧ ཡང་ངས་སྔ་མའི་མི་རྣམས་བསྐོས་པ་ཚུན་ཆད་དུ། འབོད་ཅིང་། ཆ་བཤད་པའམ། དེའི་གྲལ་ངའི་ཕྱིར་བྱེད་པ་ང་མིན་སུ་ཡོད། ཡང་འབྱུང་བ་དང་འོང་རྒྱུ་ཡོད་པ་རྣམས་དེ་དག་ལ་འཆད་དུ་ཆུག་ཅིག

༨ འཇིགས་ཤིང་དངང་སྐྲག་པར་མ་གྱུར་ཅིག གཏམ་དེ་ངས་སྔར་ནས་ཁྱོད་ལ་མ་བཤད་དམ། མ་བསྟན་ནམ། དེའང་ཁྱོད་ཅག་ངའི་དཔང་པོ་ཡིན། ང་མ་གཏོགས་པར་དཀོན་མཆོག་གཞན་ཞིག་ཡོད་དམ། འོ་ན། བྲག་གཞན་གང་ཡང་མེད། གཞན་ཞིག་ངས་ཤེས་ཀྱང་མི་ཤེས་སོ།

༩ བཙོག་པའི་འདྲ་སྐུའི་བཟོ་བོ་ཐམས་ཅད་ཡ་མ་བརླ་པོ་སྟེ། དེ་དག་གི་སྙིང་གིས་སྡུག་པར་འཛིན་པ་རྣམས་ཀྱིས་ཕན་མི་ཐོགས། རང་གི་དཔང་པོ་དེ་དག་རང་ཡིན། ངོ་ཚ་བའི་ཆེད་དེ་དག་གིས་མི་མཐོང་མི་ཤེས་སོ།

༡༠ དཀོན་མཆོག་ཅིག་སུས་བཅོས་པ་ཡིན། ཡང་ན། ཕན་ཅིའང་མེད་པའི་སྐུ་འདྲ་བླུགས་སུ་སུས་བཏང་བ་ཡིན།

༡༡ ལྟོས་ཤིག དེའི་གྲོགས་པོ་ཀུན་གྱི་ཁ་སྐྱེངས་པར་འགྱུར། བཟོ་བོ་དེ་དག་ཀྱང་མིའོ། དེ་ཐམས་ཅད་ཕྱོགས་གཅིག་ཏུ་འདུས་ཏེ་ལངས་ནས་སྡོད་དུ་ཆུག་ཅིག་དང་། དེ་དག་འཇིགས་ཤིང་ལྷན་ཅིག་ཏུ་ངོ་ཚ་བར་འགྱུར་རོ།

༡༢ མགར་བས་སྟ་རེ་ཞིག་བཟོ། སོལ་མེའི་ནང་དུ་ལས་བྱེད། ཐོ་བ་རྣམས་ཀྱིས་བཟོ་འདོན། ཕྲག་ངར་སྟོབས་ཀྱིས་ལྕགས་བཟོ་བྱེད། འོ་ན། ཁོ་ལྟོགས་པར་གྱུར་ཏེ་སྟོབས་ཤོར། ཆུ་མི་འཐུང་བར་ཉམས་པའོ།

༡༣ ཤིང་མཁན་གྱིས་ཐིག་སྐུད་རྐྱོང་། རྟགས་རྒྱབ། གཟོང་བུ་རྣམས་ཀྱིས་བཟོ་འདོན། སྐོར་ཐིག་གིས་རི་མོ་རྒྱབ་པར་བྱེད། ཁྱིམ་དུ་འཇོག་ཕྱིར་མི་བྱད་གཟུགས་མཛེས་པ་ལྟ་བུའི་མིའི་གཟུགས་བརྙན་བྱེད།

༡༤ ཁོས་རང་གི་དོན་དུ་འགྱམ་ཤིང་རྣམས་བཅད་དེ། ཤུག་ཤིང་དང་བེ་ཤིང་རེ་ནགས་ཚལ་གྱི་ནང་ནས་སྲད་ཆགས་འཇུག་ཏུ་འདམ། འོ་རེན་ཤིང་ཡང་འཛུག ཆར་ཆུས་དེ་གསོ་བར་བྱེད།

༡༥ དེ་ནི་མི་ལ་མེར་འདེབས་སུ་ཕན་ཏེ། ཁོས་དེ་ལས་བླངས་ཏེ། ཁོ་རང་སྲོ་བར་བྱེད། འོ་ན། དེས་མེ་སྦར་ཏེ་བག་ལེབ་བཟོ། འོ་ན། ཁོས་དེ་ལས་ལྷ་སྐུ་ཡང་བཅོས་ཏེ། དེ་ལ་ཕྱག་ཀྱང་འཚལ། དེ་ལས་བརྐོས་སྐུ་ཞིག་བཅོས་ཏེ། དེའི་མདུན་དུ་ལུས་ཀྱང་རྡབ།

༡༦ དེའི་དུམ་བུ་ཞིག་མེ་ལ་འདེབས། ཡང་དུམ་བུ་ཞིག་གི་ཁར་ཤ་ཟ། ཤ་བརྔོས་ཏེ་འགྲང་བ་དང་མེ་ལྡེ་ཞིང་། ཧ་ཧ། ང་དྲོས། ངས་མེ་མཐོང་བར་གྱུར་ཏོ་ཟེར།

༡༧ དེའི་ལྷག་མ་ལས་རང་ལ་བརྐོས་སྐུའི་དཀོན་མཆོག་ཅིག་ཀྱང་བྱེད་དེ། ལུས་ས་ལ་རྡབ་ཅིང་དེ་ལ་ཕྱག་འཚལ་བར་བྱེད། སྨོན་ལམ་ཡང་འདེབས་ཤིང་། ཁྱེད་ངའི་དཀོན་མཆོག་ལགས་པས། ང་སྐྱོབ་པར་མཛོད་ཅིག་ཅེས་ཞུའོ༎

༡༨ དེ་དག་གིས་ཡེ་ཤེས་མི་རྟོགས། གང་ལ་ཞེ་ན། དེ་དག་གིས་མིག་བསྒྲིབས་པས། མིག་གིས་མི་མཐོང་། སྙིང་གིས་ཀྱང་མི་རྟོགས་སོ། སུས་ཀྱང་རང་གི་སྙིང་ན་བསམ་བློ་མི་གཏོང་། ངས་འདིའི་དུམ་བུ་ཞིག་མེ་ལ་བཏབ་སྟེ།

༡༩ དེའི་སོལ་མེར་བག་ལེབ་བསྲེགས། ཤ་བརྔོས་ནས་ཟོས་པ་ཡིན། ད་དེའི་ལྷག་མ་ལས་ཅིའི་ཕྱིར་དུ་སྐྱུག་བྲོ་བ་ཞིག་བཟོ་བར་བྱ། ངས་ཤིང་དུམ་ལ་ཕྱག་འཚལ་ལམ། འདི་ཙམ་ཡང་སྨྲ་བའི་བློ་གྲོས་དང་འདུ་ཤེས་མེད་དོ།

༢༠ ཁོས་གོག་ཐལ་འགམ། གཡོ་སྒྱུའི་སྙིང་གིས་འཁྱར་དུ་བཅུག་པས། རང་གི་སྲོག་དོན་ཡང་བྱེད་མི་ནུས། ངའི་ལག་གཡས་ནང་རྫུན་མེད་དམ་ཡང་མི་ཟེར་རོ༎

༢༡ ཀྱེ་ཡ་ཀོབ་དང་ཨིས་ར་ཨེལ། འདི་དག་ཡིད་ལ་འཇོག་ཅིག ཁྱོད་ངའི་བྲན་པོ་ལགས། ངས་ཁྱོད་བཀོད་དེ། ཁྱོད་ངའི་བྲན་པོ་ལགས། ཀྱེ་ཨིས་ར་ཨེལ། ང་མ་རྗེད།

༢༢ ངས་ཁྱོད་ཀྱི་འགལ་སྐྱོན་རྣམས་སྤྲིན་འཐུག་པོ་ལྟར་དང་། ཁྱོད་ཀྱི་ཉེས་སྡིག་རྣམས་སྤྲིན་ལྟར་བསལ་ཏེ། ངས་ཁྱོད་བླུས་པས། ངའི་ཕྱོགས་སུ་ལོག་ཤོག

༢༣ ཡ་ཧོ་ཝཱས་དེ་བཞིན་བསྒྲུབ་པར་མཛད་པས། ཀྱེ་ནམ་མཁའ་རྣམས་གསུང་གླུ་ལེན་ཞིག ཀྱེ་ས་གཞིའི་གཏིང་རྣམས་ཀུ་ཐེག་ཅིག ཀྱེ་རི་བོ་རྣམས་དང་། ནགས་ཚལ་དང་དེའི་ནང་ན་ཡོད་པའི་ལྗོན་ཤིང་ཀུན་གླུ་དབྱངས་ཐེན་ཞིག གང་ལ་ཞེ་ན། ཡ་ཧོ་ཝཱས་ཡ་ཀོབ་བསྒྲལ་ནས། ཨིས་ར་ཨེལ་གྱི་ནང་ན་ཁོང་ཉིད་དཔལ་དང་ལྡན་པར་མཛད་དོ༎

༢༤ ཁྱོད་མངལ་གྱི་ནང་ནས་བཀོད་པའི་ཁྱོད་ཀྱི་སྒྲོལ་མཛད་ཡ་ཧོ་ཝཱས་འདི་སྐད་གསུང་། ང་ནི་ཡོད་དོ་ཅོག་མཛད་པའི་ཡ་ཧོ་ཝཱ་སྟེ། ང་གཅིག་པོས་ནམ་མཁའ་རྣམས་བརྐྱངས་ནས། ང་གཅིག་པོས་ས་བཏིང་བ་ཡིན།

༢༥ རྫུན་ཁྲམ་ཅན་དག་གི་རྟགས་ནི་དོན་མེད་པར་མཛད། མོ་པ་དག་སྨྱོན་པར་མཛད། མི་མཁས་པ་རྣམས་ཕྱིར་ཟློག་ཅིང་། དེ་དག་གི་ཤེས་རབ་ནི་རྨོངས་པར་མཛད།

༢༦ ཉིད་ཀྱི་ཞབས་ཕྱིའི་ཚིག་བརྟན་པོར་མཛད་དེ། ཉིད་ཀྱི་སྐུ་ཚབ་དག་གི་གྲོས་དེ་སྒྲུབ་པར་མཛད། ཡེ་རུ་ཤ་ལེམ་ལ། ཁྱོད་འཚུགས་པར་འགྱུར། ཡ་ཧུ་དཱའི་གྲོང་ཁྱེར་དག་ལ། ཁྱོད་རྩིག་པར་འགྱུར། ངས་ཁང་གོག་རྣམས་ཀྱི་མཁར་ལས་བྱའོ།

༢༧ རྒྱ་མཚོ་ལ། སྐེམ་པར་གྱུར་ཅིག ངས་ཁྱོད་ཀྱི་གཙང་པོ་དག་སྐམ་པོར་བྱའོ།

༢༨ ཀོ་རེས་ལ། ཁོ་ངའི་རྫི་བོ་སྟེ། དེས་ངའི་དགོངས་པ་ཐམས་ཅད་སྒྲུབ་པར་འགྱུར། ཞེས་གསུང་། ཡང་ཡེ་རུ་ཤ་ལེམ་ལ། ཁྱོད་རྩིག་པར་འགྱུར། མཆོད་ཁང་ལ། ཁྱོད་ཀྱི་རྩིག་རྨང་འདིང་བར་འགྱུར་རོ་ཞེས་གསུང་ངོ་༎

༤༥

ཡ་ཧོ་ཝཱ་ཉིད་ཀྱིས་བྱུགས་པའི་ཀོ་རེས་ལ་འདི་སྐད་གསུང་། མི་སྡེ་རྣམས་དེས་འདུལ་བར་ངས་དེའི་ལག་པ་གཡས་པ་ནས་འཇུས། ཡང་དེའི་མདུན་དུ་རྒྱ་སྒོ་ཉི་སྒྲིགས་རྣམས་འབྱེད་པ་དང་། རྒྱ་སྒོ་དེ་དག་མི་གཅོད་པའི་སླད་དུ་ངས་རྒྱལ་པོ་དག་གི་རྐེད་ཚིགས་དགྲོལ།

༢ ང་ཁྱོད་ཀྱི་མདུན་མདུན་དུ་གཤེགས་ཤིང་། སྒང་ཁ་རྣམས་སྙོམས་ཏེ། རག་གན་གྱི་སྒོ་རྣམས་སིལ་བུར་བཅག་སྟེ། ལྕགས་ཀྱི་སྒོ་གཏན་རྣམས་དུམ་བུར་བཏུབ་པར་བྱའོ།

༣ ཁྱོད་ཀྱི་མིང་བརྗོད་ནས་བོས་པ་ང་ནི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་ལགས་པ་ཁྱོད་ཀྱིས་ངོ་འཕྲོད་པའི་ཆེད་དུ། ངས་མུན་པ་ན་ཡོད་པའི་གཏེར་རྣམས་དང་། གཞོགས་ཁང་ན་ཡོད་པའི་དབྱིགས་རྣམས་ཁྱོད་ལ་སྦྱིན་པར་བྱ།

༤ ངས་ཉིད་ཀྱི་བྲན་པོ་ཡ་ཀོབ་དང་། ངས་འདམས་པའི་ཨིས་ར་ཨེལ་གྱི་དོན་དུ་ཁྱོད་ལ་མིང་གསལ་གྱིས་བོས་པ་ལགས། ཁྱོད་ཀྱིས་ང་ངོ་མ་ཤེས་ཀྱང་། ངས་ཁྱོད་ལ་གཅེས་མིང་སྟེར་བ་ཡིན།

༥ ང་ནི་ཡ་ཧོ་ཝཱ་ལགས་པས། གཞན་ཞིག་མེད། ང་མ་གཏོགས་པར་གཞན་དཀོན་མཆོག་མེད་དེ། ཁྱོད་ཀྱིས་ངའི་ངོ་མ་ཤེས་ཀྱང་། ངས་ཁྱོད་ཀྱི་སྐ་རགས་བཅིང་བ་ཡིན།

༦ དེའི་དོན་ནི། ང་མ་གཏོགས་པར་གཞན་གང་ཡང་མེད་པ་དང་། ང་ཡ་ཧོ་ཝཱ་ལགས་ཤིང་། གཞན་གང་ཡང་མེད་པ་ཉི་མའི་འཆར་ས་དང་ནུབ་ས་རུ་ངོ་འཕྲོད་པའི་ཕྱིར་རོ།

༧ ང་ཉིད་ཀྱིས་འོད་བྱེད་ཅིང་། མུན་པ་འགོད་དེ། ང་ཉིད་ཀྱིས་ཞི་བདེ་འདྲེན་ཅིང་། བར་ཆད་ཀྱང་ངས་རྩོམ་པར་བྱེད། ང་ཡ་ཧོ་ཝཱས་འདི་ཐམས་ཅད་བྱེད་དོ༎

༨ ཀྱེ་ནམ་མཁའ་རྣམས་སྟེང་ནས་ཐིགས་པར་ཤོག གནམ་རྣམས་ཀྱིས་དྲང་བ་ཉིད་བླུག་པར་ཤོག ས་གཞི་འབྱེ་བར་ཤོག་དང་། དེ་དག་ལ་ཐར་པའི་འབྲས་བུ་ཆགས་ཤིང་། དྲང་བ་ཉིད་ཀྱང་ལྷན་ཅིག་ཏུ་སྐྱེད་པར་ཤོག དེ་ནི་ང་ཡ་ཧོ་ཝཱས་བཀོད་པ་ལགས་སོ།

༩ རང་གི་མཛད་པ་པོ་དང་འཛིང་བ་དེ་ལ་བཀྲ་མི་ཤིས། དེ་ནི་རྫ་ཆག་གི་ཁྲོད་ན་རྫ་ཆག་གོ། རྫ་སས་རྫ་མཁན་ལ། ཁྱོད་ཀྱིས་ཅི་བྱེད། ཡང་ན། ཁྱོད་ཀྱི་བཟོ་ལས་ཀྱིས། དེ་ལ་ལག་པའང་མེད་ཅེས་ཟེར་བར་རིགས་སམ།

༡༠ རང་གི་ཕ་ལ། ཁྱེད་ཀྱིས་འདི་ཅི་སྐྱེད་པར་བྱེད། ཡང་ན་བུད་མེད་ལ་ཁྱེད་ལ་འདི་ཅི་སྐྱེ་སྨྲ་བའི་མི་ལ་བཀྲ་མི་ཤིས།

༡༡ ཡ་ཧོ་ཝཱ་ཨིས་ར་ཨེལ་གྱི་དམ་པ་ཉིད་དང་། དེའི་མཛད་པ་པོས་འདི་སྐད་དུ། ཕྱིས་སུ་འབྱུང་རྒྱུའི་སྐོར་དུ་ཁྱོད་ཀྱིས་ང་ལ་ཞུས་ཤིག་དང་། ངའི་སྲས་རྣམས་དང་ངའི་ཕྱག་གི་ཕྲིན་ལས་ལ་བལྟས་ཏེ་ང་ལ་བཀའ་བཀོད་བྱོས་ཤིག

༡༢ ངས་ས་མཛད་ནས་དེའི་ངོས་སུ་མི་ནི་བཀོད་པ་ཡིན། ངས་རང་གི་ཕྱག་གིས་ནམ་མཁའ་རྣམས་བརྐྱངས་ཏེ། དེའི་དཔུང་ཚོགས་ཐམས་ཅད་ལ་ངས་བཀའ་གནང་བ་ཡིན།

༡༣ ངས་དེ་དྲང་བ་ཉིད་ཀྱི་ངང་ནས་བསྐོས་པས། དེའི་ལམ་ཐམས་ཅད་སྲོང་བར་བྱ། དེས་ངའི་གྲོང་ཁྱེར་བརྩིགས་ཏེ་རིན་དང་རྔན་པ་མ་བླང་བར་ངའི་བཙོན་པ་རྣམས་སྒྲོལ་བར་བྱ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་༎

༡༤ ཡ་ཧོ་ཝཱས་འདི་སྐད་གསུང་། མི་སེར་པས་འབད་པ་དང་། ཀུས་པའི་ཚོང་ཟོག་དང་། ཤེ་བཱ་པའི་མི་སྒོ་གཟུགས་བཟང་པོ་རྣམས་ཁྱོད་ཀྱི་མདུན་དུ་བསླེབ་སྟེ། ཁྱོད་ཀྱིས་བདོག་པར་བྱའོ། དེ་དག་ཁྱོད་ཀྱི་ཕྱི་བཞིན་འབྲང་ཞིང་། ལྕགས་སྒྲོག་བཅས་འཐོན་འོང་བ་དང་། ཁྱོད་ཀྱི་མདུན་དུ་ཕྱག་འཚལ་ཞིང་། གསོལ་བ་འདེབས་ཏེ། ཁྱེད་ཀྱི་ནང་ན་དཀོན་མཆོག་མཆིས་པ་ངེས་ཏེ། གཞན་གང་ཡང་མེད། གཞན་དཀོན་མཆོག་ཅིག་མེད་ཅེས་ཞུ་བར་འགྱུར།

༡༥ ཀྱེ་ཨིས་ར་ཨེལ་གྱི་དཀོན་མཆོག་དང་སྐྱབས་མགོན། བདེན་པར། ཁྱེད་ནི་སྦས་པའི་དཀོན་མཆོག་ལགས།

༡༦ དེ་དག་ཐམས་ཅད་སྐྱེང་ཞིང་ངོ་ཚ་བར་འགྱུར། ལྷ་བཟོ་བ་ཐམས་ཅད་ལྷན་ཅིག་ཏུ་ཁ་སྐྱེང་བར་འགྱུར།

༡༧ འོན་ཀྱང་ཨིས་ར་ཨེལ་ནི་མཐའ་མེད་པའི་ཐར་པའི་ཐབས་ཀྱིས་ཡ་ཧོ་ཝཱའི་སྒོ་ནས་ཐར་ཞིང་ཁྱོད་འཇིག་རྟེན་གྱི་མཐའ་མའི་བར་དུ་སྐྱེང་བར་ཡང་མི་འགྱུར། ངོ་ཡང་ཚ་བར་མི་འགྱུར་རོ།

༡༨ དེ་ཅིའི་ཕྱིར་ཞེ་ན། ནམ་མཁའ་རྣམས་བཀོད་པའི་ཡ་ཧོ་ཝཱས་འདི་སྐད་གསུང་། ས་གཞི་བཀོད་ནས་མཛད་མཁན་ཁོང་ནི་དཀོན་མཆོག་སྟེ། ཁོང་གིས་དེ་བརྟན་པོར་མཛད། དོན་མེད་དུ་བཀོད་པ་མ་ལགས། མི་རྣམས་དེར་སྡོད་པའི་དོན་དུ་བཀོད་དོ། ང་ནི་ཡ་ཧོ་ཝཱ་ལགས་པས། ང་མིན་པ་གཞན་གང་ཡང་མེད་དོ།

༡༩ བདག་གིས་གསང་བར་ས་གཞིའི་མུན་ཁང་ཞིག་གི་ནང་ན་ཡང་མ་གླེང་། ཁྱོད་ཀྱིས་ང་དོན་མེད་དུ་ཚོལ་ཞིག ཅེས་ཡ་ཀོབ་ཀྱི་བུ་བརྒྱུད་ལའང་མ་སྨྲས་ཏེ། ང་ཡ་ཧོ་ཝཱས་བདེན་པ་ཉིད་གླེང་ཞིང་། རིགས་པ་རྣམས་འཆད་པར་བྱེད་དོ༎

༢༠ མི་བརྒྱུད་ཀུན་གྱི་ནང་ནས་ཐར་བར་འགྱུར་པ་ཁྱོད་རྣམས་ཕྱོགས་གཅིག་ཏུ་འདུ་སྟེ། ཉེ་བར་ཤོག་ཅིག རང་གི་རྐོས་སྐུའི་ཤིང་འཁུར་བ་དང་། སྐྱོབ་མི་ནུས་པའི་ལྷ་ལ་སྨོན་ལམ་འདེབས་པ་རྣམས་ཀྱི་ནང་ན་འདུ་ཤེས་གང་ཡང་མེད་དོ།

༢༡ ཁྱོད་ཀྱིས་སྒྲོག་ཅིང་དེ་དག་ཉེ་བར་ཁྱེར་ཤོག འོ་ན། དེ་དག་ལྷན་ཅིག་ཏུ་གྲོས་སྡུར་ཞིག སྔོན་འདས་པའི་དུས་སུ་འདི་སུས་བཤད་པ་ཡིན། སྔར་གྱི་དུས་སུ་འདི་སུས་སྒྲོག་པར་བྱས། ང་མིན་དཀོན་མཆོག་གང་ཡང་མེད་པ་དང་། བཀའ་ལས་མི་འགལ་བ་དང་། སྐྱབས་མཛད་པའི་དཀོན་མཆོག་ང་མ་གཏོགས་པར་གཞན་གང་ཡང་མེད་པ་ནི། ཡ་ཧོ་ཝཱ་ངས་མངོན་དུ་མ་ཕྱུང་ངམ།

༢༢ ང་ནི་དཀོན་མཆོག་གོ། ང་མིན་པར་གཞན་གང་ཞིག་ཀྱང་མེད་པས་ན། ཀྱེ་ས་མཐའ་ཐམས་ཅད། ང་ལ་ལྟ་ཞིང་ཐར་པ་ཐོབ་པར་ཤོག

༢༣ པུས་མོ་ཐམས་ཅད་ང་ལ་འདུད་ཅིང་། ལྕེ་ཐམས་ཅད་ཀྱིས་ངའི་མནའ་འཁུར་བར་འགྱུར་ཞེས། ངས་རང་གི་དབུ་མནའ་བཞེས་ཏེ། ངའི་ཞལ་ནས་དྲང་བ་ཉིད་ཀྱི་བཀའ་མཆིད་ཐོན་ཟིན་པས། ཕྱིར་ཟློག་པར་མི་འགྱུར་རོ།

༢༤ ཡ་ཧོ་ཝཱ་ཉིད་ཀྱི་ནང་ན་ངའི་དོན་དུ་དྲང་བ་ཉིད་དང་། མཐུ་སྟོབས་ཡོད་ངེས་སོ་ཞེས་ཞུ་ཞིང་། ཁོང་གི་དྲུང་དུ་མི་རྣམས་ཕྱིན་པར་འགྱུར་གྱི། ཁོང་ལ་མི་དགའ་མཁན་ཐམས་ཅད་སྐྱེང་བར་འགྱུར།

༢༥ ཨིས་ར་ཨེལ་གྱི་བུ་བརྒྱུད་ཐམས་ཅད་ཡ་ཧོ་ཝཱའི་ངང་ན་རྣམ་དག་རྩི་ཞིང་དཔལ་དང་ལྡན་པར་འགྱུར་རོ༎

༤༦

བཱེལ་ནི་དགུར། ནེ་བོ་ནི་འགུག དེ་དག་གི་སྐུ་འདྲ་རྣམས་ཁལ་མ་དང་དུད་འགྲོ་ལ་བཀལ་ནས་འདུག ཁྱོད་ཀྱི་ཕར་ཚུར་སྐྱེལ་བའི་དངོས་པོ་དག་ཁལ་དུ་གྱུར་ཏེ། དུབ་པའི་དུད་འགྲོར་ཁུར་ཡིན་པས།

༢ དེ་གཉིས་དགུར་ཞིང་ལྷན་ཅིག་ཏུ་འགུག དེ་དག་གིས་ཁལ་དེ་སྒྲོལ་མ་ནུས་པར། དེ་གཉིས་རང་བཙོན་དུ་ཆས་སོ༎

༣ ངས་གྲོད་པའི་ནང་ནས་བསྐྱེད་དེ། མངལ་ལས་བླངས་པའི་ཀྱེ་ཡ་ཀོབ་ཀྱི་ཁྱིམ་དང་། ཨིས་ར་ཨེལ་གྱི་ཕྱི་ལུས་ཐམས་ཅད་ང་ལ་རྣ་བ་ཐུད་ཅིག

༤ ཁྱོད་རྒས་ཁར་ཡང་ང་ནི་དེ་ཀའོ། སྐྲ་དཀར་འཐོན་རིང་བར་དུ་ཡང་ངས་ཁྱོད་ཐོགས་པར་བྱ། ངས་བཀོད་པས་ངས་འཁུར་བར་བྱ། ང་ཉིད་ཀྱིས་འཁུར་ནས་སྐྱོབ་པར་བྱའོ།

༥ ཁྱོད་ཀྱིས་ང་གང་གི་དཔེ་ཟླར་བྱེད་ཅིང་། ཅིའི་དོ་ཟླར་བྱ། ཡང་ངེད་དང་མཚུངས་པར་འགྱུར་བའི་ཕྱིར་ང་གང་དང་སྡུར་བར་བྱ།

༦ དེ་དག་གིས་ཁུག་མའི་ནང་ནས་གསེར་བླུག སྲང་ནང་དངུལ་འདེགས། གསེར་མགར་ཞིག་གླ་ལ་འཇོག དེས་དེ་ལས་སྐུ་འདྲ་ཞིག་བཟོ། དེ་དག་ལུས་ས་ལ་རྡབ། འོ་ན། ཕྱག་ཀྱང་འཚལ།

༧ གཉའ་བར་འཁུར་གྲགས་འཁྱེར་ཏེ། རང་གནས་སུ་སློང་། དེ་ཙོག་གེར་སྡོད། སྡོད་ས་ནས་མི་འགུལ། འོ་ན། དེ་ལ་སུས་འབོད་རུང་། ཨ་ལན་ནི་འདེབས་མི་ཐུབ། སྡུག་བསྔལ་ལས་ཀྱང་མི་སྐྱོབ་བོ༎

༨ དེ་ཡིད་ལ་བཟུང་ཞིང་། ཁྱོད་རང་མི་ཡིན་པ་སྟོན་པར་གྱིས་ཤིག ཀྱེ་གཉའ་རེངས་ཅན་ཁྱོད། དེ་ཡང་སྐྱར་དྲན་པར་གྱིས་ཤིག

༩ གནའ་བོའི་བྱ་བ་སྔ་མ་རྣམས་དྲན་པར་བྱོས་ཤིག དཀོན་མཆོག་ནི་ང་ལགས་ཏེ། གཞན་གང་ཡང་མེད། ང་ནི་དཀོན་མཆོག་གོ། ང་དང་འདྲ་བ་གང་ཡང་མེད།

༡༠ ཐོག་མ་ནས་ལས་འབྲས་རྣམས་འཆད་ཅིང་། ད་བར་དུ་མ་བསྒྲུབ་པ་རྣམས་སྔ་མའི་དུས་ནས་ངས་སྟོན་པར་བྱེད་ཅིང་། ངའི་གསུང་གྲོས་གནས་ཤིང་། ངས་ཉིད་ཀྱི་དགོངས་པ་ཐམས་ཅད་སྒྲུབ་པར་བྱའོ། ཞེས་ངས་གསུང་ངོ་།

༡༡ ངས་ཤར་ཕྱོགས་ནས་བྱ་མི་གཟན། ཞེས་ན། ཐག་རིང་བའི་ཡུལ་ཞིག་ནས་ངའི་བསམ་སྦྱོར་སྒྲུབ་པར་བྱེད་པའི་མི་དེ་ལ་འབོད་པར་བྱེད། ངས་འདི་གསུངས་པས། ངས་འདི་སྒྲུབ་པར་ཡང་བྱ། ངས་དེ་དམིགས་པས། ངས་དེ་རྫོགས་པར་ཡང་བྱའོ༎

༡༢ དྲང་བ་ཉིད་ལས་རྒྱང་རིང་བའི། སྙིང་མཁྲེགས་པ་ཁྱོད་ཚོ་ངའི་ཚིག་ལ་ཉོན་དང་།

༡༣ ངས་ཉིད་ཀྱི་དྲང་བ་ཉིད་ཉེ་བར་འདྲེན་པས། དེ་རྒྱང་རིང་དུ་གནས་པར་མི་བྱ། ཡང་ངའི་ཐར་པ་འགོར་བར་མི་བྱ་སྟེ། ངས་ཙི་ཨོན་ནང་བདེ་ཆེན་དང་། ཨིས་ར་ཨེལ་ལ་ངའི་དཔལ་སྦྱིན་པར་བྱའོ༎

༤༧

ཀྱེ་བཱ་བེལ་གྱི་བུ་མོ་ན་ཆུང་། མར་བོབས་ལ་ཐལ་ཁྲོད་དུ་སྡོད་ཅིག ཀྱེ་ཀལ་དཱི་པའི་བུ་མོ། རྒྱལ་ཁྲི་མེད་དེ་ས་རྗེན་ཁར་སྡོད་ཅིག ད་ཕྱིན་ཁྱོད་ལ་ཤ་འཇམ་མ་དང་། འདོད་ཡོན་མ་སྨྲ་བར་མི་འགྱུར།

༢ རང་འཐག་བླངས་ཏེ་ཕྱེ་ཐོག་ཅིག རང་གི་གདོང་ཁེབས་ཐེན་ཅིག སྒྱིད་མ་ཤ་རྗེན་དང་བརླ་ཤའི་ཁེབས་ཐེན་ཅིག་དང་། གཙང་པོ་རྣམས་རྒལ་བར་གྱིས་ཤིག

༣ ཁྱོད་གཅེར་བུར་བྱས་ཏེ། འོ་ན། ཁྱོད་ཀྱི་གསང་གནས་ཀྱང་མཐོང་བར་འགྱུར། ངས་མི་གང་ལའང་མ་འཕངས་པར་དུགས་ལན་འཇལ་བར་བྱའོ༎

༤ ངེད་ཅག་གི་སྒྲོལ་མཛད་ལགས་པ་ཁོང་གི་མཚན་ནི་དཔུང་ཆེན་གྱི་ཡ་ཧོ་ཝཱ། ཨིས་ར་ཨེལ་གྱི་དམ་པ་ཉིད་དོ༎

༥ ཀྱེ་ཀལ་དཱི་པའི་བུ་མོ། ཁ་རོག་སྡོད་ལ། མུན་པའི་སྨག་རུམ་གྱི་ནང་དུ་ཞུགས་ཤིག དེ་ཅིའི་ཕྱིར་ཞེ་ན། ད་ཕྱིན་ཆད་ཁྱོད་ལ་རྒྱལ་ཁམས་རྣམས་ཀྱི་བཙུན་མོ་ཞེས་འབོད་པར་མི་འགྱུར་བའི་ཕྱིར་རོ།

༦ ངའི་འབངས་ལ་ང་ཁྲོས་ཏེ། ངས་ཉིད་ཀྱི་ནོར་སྐལ་གྲིབ་ཅན་བྱས་པ་ཡིན། དེ་རྣམས་ཁྱོད་ཀྱི་ལག་པར་བཏད་པ་ཡིན། ཁྱོད་ཀྱིས་དེ་དག་ལ་སྙིང་རྗེ་ཅིའང་མ་བསྟན་པ་ཡིན། རྒད་པོ་ལའང་ཁྱོད་ཀྱི་གཉའ་ཤིང་ལྕི་ཤོས་དེ་བཀལ་བ་ཡིན།

༧ ཁྱོད་ཀྱིས། དུས་རྒྱུན་དུ་ང་བཙུན་མོར་ལུས་འོང་ཟེར་བ་ཡིན། དེའི་ཕྱིར་འདི་དག་ཁྱོད་ཀྱི་སྙིང་དུ་མ་འཆང་བ་ཡིན། ནམ་ཕུགས་ཀྱང་དྲན་པར་མ་བྱས།

༨ དེ་བས་ན་ད་ཚུར་ལ་ཉོན་དང་། ཀྱེ་ལོངས་སྤྱོད་ཅིང་ཚེར་ཁ་མེད་པར་བསྡད་དེ། རང་གི་སྙིང་ན་ང་རང་ཡིན་ཏེ། ང་མ་གཏོགས་པར་གཞན་གང་ཡང་མེད། ང་ཡུག་ས་མོ་ལྟར་སྡོད་པར་མི་འགྱུར། བུ་དང་འབྲལ་བའང་ངས་ཤེས་པར་མི་འགྱུར་རོ་ཞེས་སྨྲས་མོད།

༩ བུ་རྣམས་འདའ་བ་དང་། ཡུག་ས་མོར་འགྱུར་བ་དེ་གཉིས་ཁྱོད་ལ་ཞག་གཅིག་གཅིག་གི་ནང་ན་བློ་བུར་དུ་འབབ་པར་འགྱུར། ཁྱོད་རང་གི་རྫུ་འཕྲུལ་གྱི་དཔུང་དང་། ངན་སྔགས་དཔག་ཏུ་མེད་པའི་ནང་ན་མཐར་ཕྱིན་པ་ཡོད་པའི་སྟེང་དུའང་དེ་རྣམས་འབབ་པར་འགྱུར་རོ།

༡༠ དེ་ཅིའི་ཕྱིར་ཞེ་ན། ཁྱོད་ཀྱིས་རང་གི་གནོད་སེམས་ལ་བློ་གཏད་དེ། ཁྱོད་ཀྱིས་སུས་ཀྱང་ང་མི་མཐོང་ངོ་སྨྲས། ཁྱོད་ཀྱི་བློ་མཁས་པ་དང་ཤེས་རབ་ཀྱིས་ཁྱོད་ལོག་པར་དུ་དྲངས་ཏེ། ཁྱོད་ཀྱིས་རང་གི་སྙིང་ན། ང་རང་ཡིན། ང་མིན་གཞན་གང་ཡང་མེད་སྨྲས་པའི་རྐྱེན་གྱིས།

༡༡ ཁྱོད་ལ་སྡུག་བསྔལ་བབས་ནས། དེ་སྔགས་ཀྱི་ཟློག་ཤེས་པར་མི་འགྱུར། ཁྱོད་ཀྱིས་སེལ་མི་ཐུབ་པའི་བཀྲ་མི་ཤིས་པ་བབས་ཏེ། ཁྱོད་ལ་རྒྱུས་མེད་པར། གློ་བུར་དུ་སྟོངས་པ་དེ་ཁྱོད་ཀྱི་ཐོག་ཏུ་འབབ་པར་འགྱུར།

༡༢ ད་ཁྱོད་ཀྱིས་ན་སོ་ཕྲ་མོ་ནས་སྦྱངས་པའི་རང་གི་ངན་སྔགས་དང་། རྫུ་འཕྲུལ་ཐམས་ཅད་དང་བཅས་འགྲེང་ཞིག སུས་ཤེས། དེས་ཁྱོད་ལ་ཕན་ཐོགས་པའང་སྲིད། ཅི་ཤེས། ཁྱོད་ཀྱིས་དེ་རྣམས་ཟློག་པའང་སྲིད།

༡༣ ད་ཁྱོད་རང་གི་གྲོས་མང་དྲགས་པས་ཁྱོད་ཐང་ཆད། ད་སྐར་རྩིས་པ་དང་། རྩིས་པ་དང་། ཟླ་རེ་བཞིན་ལུང་བསྟན་མཁན་རྣམས་ལངས་ཏེ། ཁྱོད་ལ་འབབ་རྒྱུ་ཡོད་པ་འདི་དག་ལས་སྐྱོབ་ཏུ་ཆུག་ཅིག

༡༤ ཀྱེ་ཧོ། དེ་དག་ནི་སོག་མ་ལྟ་བུར་གྱུར་ཏེ་མེས་སྲེག་པར་འགྱུར། མེ་ལྕེའི་སྟོབས་ལས་དེ་དག་རང་ཡང་ཐར་བར་མི་འགྱུར། དེར་སྲོ་རུ་མེ་རྡོག་ཅིག་དང་། ལྡེ་རུ་མེ་ཡང་ལུས་པར་མི་འགྱུར།

༡༥ གང་དག་གི་དོན་དུ་ཁྱོད་ཀྱིས་དཀའ་ལས་བྱས་ཏེ། ན་གཞོན་གྱི་དུས་ནས་ཁྱོད་ཀྱིས་འཚོང་ལས་བྱས་པ་དག་གིས་ཀྱང་ཁྱོད་ལ་དེ་འདྲ་བྱེད་པར་འགྱུར། དེ་རྣམས་བྱོལ་ནས་རེ་རང་གི་ལམ་ལ་ཞུགས་ཤིང་། སུས་ཀྱང་ཁྱོད་སྐྱོབ་པར་མི་བྱའོ༎

༤༨

ཨིས་ར་ཨེལ་གྱི་མིང་ནས་བོས་པ་དང་། ཡ་ཧུ་དཱའི་ཆུ་རྣམས་ལས་བྱུང་བ་དང་། ཡ་ཧོ་ཝཱའི་མཚན་གྱི་མནའ་སྐྱེལ་བ་དང་། བདེན་པ་ཉིད་དང་དྲང་བ་ཉིད་ལས་བྲལ་ཏེ། ཨིས་ར་ཨེལ་གྱི་དཀོན་མཆོག་བརྗོད་པར་བྱེད་མཁན། ཀྱེ་ཡ་ཀོབ་ཀྱི་ཁྱིམ་ཁྱོད་འདི་ལ་ཉོན་དང་།

༢ གང་ལ་ཞེ་ན། དེ་དག་གིས་རང་ལ་དམ་པའི་གྲོང་ཁྱེར་པ་དང་། མཚན་དུ་དཔུང་ཆེན་གྱི་ཡ་ཧོ་ཝཱ་ལགས་པའི་ཨིས་ར་ཨེལ་གྱི་དཀོན་མཆོག་ལ་བློ་གཏད་བྱེད་མཁན་ཡིན་ནོ་ཟེར།

༣ སྔར་བྱུང་བ་རྣམས་ངས་ཐོག་མ་ནས་བསྟན་པ་ཡིན། དེ་དག་ངའི་ཞལ་ནས་ཐོན་ཏེ། དེ་དག་ངས་མངོན་པར་བྱས་ནས། དེ་དག་བློ་བུར་དུ་ངས་བསྒྲུབ་པ་དང་། དེ་དག་གྲུབ་པར་གྱུར་ཏོ།

༤ གང་གི་དོན་དུ་ཞེ་ན། ཁྱོད་རང་ཁ་ལོ་གྱོང་པོ་ལགས་པ་དང་། ཁྱོད་ཀྱི་མཇིང་རྩ་ནི་ལྕགས་དང་། དཔྲལ་བ་ནི་ར་གན་ཡིན་པ་ངས་སྔར་ནས་ཤེས་པ་ཡིན།

༥ ཁྱོད་ཀྱིས་འདི་དག་ངའི་སྐུ་འདྲས་བསྒྲུབས་ཏེ། ངའི་རྐོས་སྐུ་དང་ངའི་བླུག་སྐུས་དེ་དག་བསྒོ་བ་ཡིན་ཞེས་སྨྲ་མི་ནུས་པའི་ཕྱིར། ངས་དེ་དག་ཐོག་མ་ནས་ཁྱོད་ལ་བཤད་དེ། མ་བྱུང་གོང་དུ་ཁྱོད་ལ་བསྟན་པ་ཡིན།

༦ འདི་ཀུན་ལ་ལྟོས་ཤིག ཁྱོད་ཀྱིས་ཐོས་ཡོད་པས། དེ་འཆད་པར་མི་བྱའམ། ད་ལྟ་ངས་ཁྱོད་ལ་རྒྱུས་མེད་པའི་བྱ་བ་གསར་པ་དང་སྦས་པ་རྣམས་བསྟན་པ་ཡིན།

༧ དེ་དག་ནི་སྔར་མེད་ཀྱང་ད་ལྟ་རང་བཀོད་པ་ཡིན། ཁྱོད་ཀྱིས། ལྟོས་ཤིག འདི་དག་གི་རྒྱུས་ང་ལ་ཡོད་སྨྲ་མི་ནུས་པའི་ཕྱིར། ཉིན་མོ་དེ་རིང་གི་སྔོན་དུ་ཁྱོད་ཀྱིས་མ་ཐོས།

༨ འོ་ན། ཁྱོད་ཀྱིས་མ་ཐོས། འོ་ན། མ་རྟོགས། འོ་ན། སྔོན་མ་ནས་ཁྱོད་ཀྱི་རྣ་བ་ཕྱེས་ནས་མེད་པ་ཡིན། ཅི་ལ་ཞེ་ན། ཁྱོད་རབ་ཏུ་ལོག་པར་བྱེད་པ་ངས་སྔར་ནས་བཤེས་པ་ཡིན་ཏེ། མངལ་གྱི་དུས་ནས་ངོ་ལོག་མཁན་དུ་གྲགས་སོ།

༩ ངས་ཁྱོད་མི་གཅོད་པའི་ཕྱིར། ངས་རང་གི་མཚན་གྱི་ངོར་ཐུགས་ཁྲོ་འགྱངས་པར་བྱ། ཉིད་ཀྱི་ཆེ་བའི་སླད་དུ་ངས་ཐུགས་བཟོད་སྒོམ་པར་བྱའོ།

༡༠ ཀྱེ་ཧོ། ངས་ཁྱོད་ཀྱི་ལྷད་བཏོན་གྱི། དངུལ་ལྟར་མ་བཏོན་པར། སྡུག་བསྔལ་གྱི་མེ་ཐབ་ཀྱི་ནང་ནས་ངས་ཁྱོད་འདམས་པ་ཡིན།

༡༡ ང་ཉིད་ཀྱི་ངོར། འོ་ན། ང་ཉིད་ཀྱི་ངོར་ངས་དེ་དག་སྒྲུབ་པར་བྱའོ། ཅིའི་སླད་དུ་བདག་གི་མཚན་ལ་གྲིབ་འཕོག་པར་རུང་། ངས་ཉིད་ཀྱི་གཟི་བརྗིད་གཞན་ལ་སྟེར་བར་མི་བྱ།

༡༢ ཀྱེ་ངས་བོས་པའི་ཡ་ཀོབ་དང་ཨིས་ར་ཨེལ་ང་ལ་ཉོན་དང་། ང་ནི་དེའོ། ང་ནི་ཐོག་མ་དང་། ང་ནི་མཐའ་མ་ཡང་ལགས་སོ།

༡༣ འོ་ན། ངའི་ཕྱག་གིས་ས་གཞིའི་རྩིག་རྨང་བཏིང་བ་ཡིན། ཡང་ངའི་ཕྱག་གཡས་པས་ནམ་མཁའ་རྣམས་བརྐྱངས་པ་ཡིན། ངས་དེ་དག་འབོད་དུས་དེ་དག་ལྷན་ཅིག་ཏུ་ཀེར་ལང་ངོ་།

༡༤ ཁྱོད་རང་ཐམས་ཅད་ལྷན་ཅིག་ཏུ་ཚོགས་ལ་ཉོན་ཞིག དེ་ཀུན་གྱི་ནང་ནས་གཏམ་འདི་སུས་བཤད་བྱུང་། ཡ་ཧོ་ཝཱས་བྱམས་པའི་མིས་རང་ཅི་དགའ་བ་བཞིན་དུ་བཱ་བེལ་ལ་བྱེད་པར་འགྱུར། དེའི་ལག་པ་ཀལ་དཱི་པའི་ཐོག་ཏུ་སྙོབ་པར་འགྱུར་རོ།

༡༥ ང་རང་གིས་གསུང་། འོ་ན། ངས་དེ་ལ་བོས་ནས། ངས་ཁོ་དྲངས་པས། དེའི་ལམ་ནང་བཀྲ་ཤིས་པར་འགྱུར།

༡༦ ཁྱོད་ང་དང་ཉེ་བར་ཤོག་ལ་འདི་ལ་ཉོན་ཞིག ངས་ཐོག་མ་ནས་ཕག་ན་ཅིའང་མ་གསུངས། དེ་ཡོད་པའི་ཚེ་ན་ང་དེར་ཡོད་པ་ཡིན། ད་ཡ་ཧོ་ཝཱ་དཀོན་མཆོག་དང་ཁོང་གི་ཐུགས་ཉིད་ཀྱིས་ང་བཏང་བ་ཡིན་ནོ༎

༡༧ ཡ་ཧོ་ཝཱ་ཁྱོད་ཀྱི་སྒྲོལ་མཛད་ལགས་པའི་ཨིས་ར་ཨེལ་གྱི་དམ་པ་ཉིད་ཀྱིས་འདི་སྐད་གསུང་། ཁྱོད་ལ་ཕན་པ་དེ་བསླབ་མཁན་དང་། ཁྱོད་འགྲུལ་དགོས་པའི་ལམ་ནང་འཁྲིད་མཁན་ང་ནི་ཡ་ཧོ་ཝཱ་ཁྱོད་ཀྱི་དཀོན་མཆོག་ལགས།

༡༨ ཁྱོད་ངའི་བཀའ་རྒྱ་ལ་ཉན་ན་ཅི་མ་རུང་། དེ་ནས་ཁྱོད་ཀྱི་ཞི་བདེ་ནི་ཆུ་ཀླུང་ལྟར་དང་། ཁྱོད་ཀྱི་དྲང་བ་ཉིད་ནི་རྒྱ་མཚོའི་རྦ་རླབས་ལྟ་བུ་ཡོད་པ་ཡིན།

༡༩ ཁྱོད་ཀྱི་བུ་བརྒྱུད་བྱེ་མ་ལྟར་དང་། ཁྱོད་ཀྱི་ཁོག་པ་ལས་བཙས་པ་དག་དེའི་རྡོག་པོ་ལྟར་འཕེལ་བ་ཡིན། ངའི་དྲུང་ལས་དེའི་མིང་ཡང་མ་བཅད་མ་བཤིག་པ་ཡིན།

༢༠ ཁྱོད་བཱ་བེལ་ལས་ཐོན་ཞིག ཀལ་དཱི་པའི་དཀྱིལ་ལས་བྲོས་ཤིག གླུ་དབྱངས་ཀྱི་སྒྲ་དང་བཅས་འདི་སྒྲོག་ཅིང་ཤོད་ཅིག འོ་ན། ས་མཐའི་བར་དུ་ཡང་། ཡ་ཧོ་ཝཱས་ཉིད་ཀྱི་བྲན་པོ་ཡ་ཀོབ་ཐར་དུ་བཅུག་གོ་ཞེས་སྒྲོག་ཅིག

༢༡ ཁོང་གིས་དེ་དག་འབྲོག་སྟོང་རྣམས་ཀྱི་ནང་ནས་ཁྲིད་དུས་ཁ་མ་སྐོམས། ཁོང་གིས་དེ་དག་གི་དོན་དུ་བྲག་གི་ནང་ནས་ཆུ་བཏོན། ཁོང་གིས་བྲག་ཀྱང་བཤགས་ནས་ཆུ་མང་ཐོན།

༢༢ མི་ངན་ལ་ཞི་བདེ་མེད། ཅེས་ཡ་ཧོ་ཝཱས་གསུང་ངོ་༎

༤༩

ཀྱེ་གླིང་ཕྲན་དག་ཚུར་ཉོན་དང་། ཀྱེ་ས་ཐག་རིང་པོར་ཡོད་པའི་མི་སྡེ་རྣམས་རྣ་བས་ཉོན་ཞིག ཡ་ཧོ་ཝཱས་ང་ལ་མངལ་གྱི་ནང་ནས་བོས་ཏེ། ང་རང་གི་མའི་གྲོད་པའི་ནང་ཡོད་དུས་ནས་ཁོང་གིས་ངའི་མིང་བརྗོད་དེ།

༢ ཁོང་གིས་ངའི་ཁ་ནི་རལ་གྲི་རྣོ་བ་ལྟར་མཛད་དེ། ཁོང་གི་ཕྱག་གི་གྲིབ་བསིལ་འོག་ང་སྦས་ཏེ། ང་ནི་འོད་ཆགས་པའི་མདའ་རུ་མཛད་ནས། ཁོང་གི་མདའ་དོང་ནང་དུ་བདག་བཅབ་བོ།

༣ ཡང་ཁོང་གིས་ང་ལ། ཁྱོད་ངའི་ཞབས་ཕྱི་ཡིན། ཀྱེ་ཨིས་ར་ཨེལ། ཁྱོད་ཀྱི་ནང་ན་ང་དཔལ་དང་ལྡན་པར་འགྱུར་རོ། ཞེས་གསུངས་པ་དང་།

༤ ངས་ཞུས་པ། ངས་དོན་མེད་དུ་དཀའ་ལས་བྱས་ཏེ། ངས་ཆུད་ཟོན་དང་སྟོང་ཟད་དུ་རང་གི་སྟོབས་ཟད་དུ་བཅུག་གི། ངའི་གཤགས་ནི་དཀོན་མཆོག་མཉམ་དང་། ངའི་རྔན་པ་ངའི་དཀོན་མཆོག་དང་ལྷན་ཅིག་ཏུ་ཡོད་པར་ངེས་སོ།

༥ ཡ་ཀོབ་སླར་ཡང་ཁོང་གི་དྲུང་དུ་འཁྱེར་བ་དང་། ཨིས་ར་ཨེལ་ཁོང་གི་མདུན་དུ་སྡུད་པའི་སླད་དུ། བདག་ཞབས་ཕྱི་ལ་འགྱུར་དུ་མངལ་གྱི་ནང་ནས་བཀོད་པའི་ཡ་ཧོ་ཝཱས་ད་ལྟ་འདི་སྐད་གསུང་། ཡ་ཧོ་ཝཱའི་སྤྱན་ལམ་དུ་ང་དཔལ་དང་ལྡན་ཏེ། ངའི་དཀོན་མཆོག་ངའི་མཐུ་སྟོབས་ཡིན་པའི་ཕྱིར་རོ།

༦ འོ་ན། ཁོང་གིས་འདི་སྐད་གསུང་། ཡ་ཀོབ་ཀྱི་སྡེ་རྣམས་སློང་བ་དང་ཨིས་ར་ཨེལ་གྱི་ཕྱི་ལུས་འགུག་པའི་དོན་དུ་ཁྱོད་ངའི་ཞབས་ཕྱིར་འགྱུར་བ་ནི་ཤིན་ཏུ་སླ་བས་ན། ཁྱོད་ས་མཐའི་བར་དུ་ཡང་ངའི་ཐར་པ་ལ་འགྱུར་དུ། ངས་ཁྱོད་ཕྱི་པ་རྣམས་ཀྱི་འོད་དུ་འགྱུར་བའི་ཕྱིར་སྦྱིན་པར་བྱའོ༎

༧ མི་རྣམས་ཀྱིས་ཁྱད་དུ་སོད་པ་དང་། མི་རིགས་ཀྱིས་ཞེན་ལོག་པ་དང་། དཔོན་པོ་རྣམས་ཀྱི་བྲན་པོ་ལགས་པ་དེ་ལ། ཡ་ཧོ་ཝཱ་ཨིས་ར་ཨེལ་གྱི་སྒྲོལ་མཛད་དང་། དེའི་དམ་པ་ཉིད་ཀྱིས་འདི་སྐད་གསུང་། ཡ་ཧོ་ཝཱ་བཀའ་ལས་མི་འགལ་བ་དང་། ཨིས་ར་ཨེལ་གྱི་དམ་པ་ཉིད་ཀྱིས་ཁྱོད་འདམས་པའི་རྐྱེན་གྱིས། རྒྱལ་པོ་དག་གིས་མཐོང་བ་དང་ཀེར་ལངས་ཏེ། རྒྱལ་ཕྲན་དག་གིས་ཀྱང་སྲི་ཞུ་བྱེད་པར་འགྱུར།

༨ ཡ་ཧོ་ཝཱས་འདི་སྐད་གསུང་། ཡིད་དུ་འོང་བའི་དུས་སུ་ངས་ཁྱོད་ཀྱི་སྨོན་ལམ་བསྐངས་ཏེ། ཐར་པའི་ཉིན་པར་ཁྱོད་ལ་གྲོགས་ཀྱང་བྱས། ཡང་ཡུལ་ཁམས་ནི་ཡར་སློང་ཞིང་། སྟོངས་པ་རྣམས་ནོར་བདག་བུ་རྣམས་ལ་ནོར་སྐལ་དུ་གནང་བའི་དོན་དུ། ངས་ཁྱོད་བསྲུང་ཞིང་འབངས་ལ་ཞལ་ཆད་དུ་གནང་བར་བྱ།

༩ དེ་ཅིའི་ཕྱིར་ཞེ་ན། ཁྱོད་ཀྱིས་བཙོན་པ་དག་ལ། ཐོན་སོང་ཟེར་བ་དང་། མུན་པའི་སྨག་རུམ་ནང་ཡོད་པ་རྣམས་ལ། ཁྱོད་རང་སྟོན་པར་བྱོས་ཤིག་ཅེས་སྒོ་བའི་ཕྱིར་རོ། དེ་ནས་དེ་དག་ལམ་ཁར་ཡང་རྩྭ་ཟ་ཞིང་། སྒང་སྐམ་པོ་རྣམས་ཀྱང་དེ་དག་གི་རྩྭ་ཁར་འགྱུར་འོང་བས།

༡༠ དེ་དག་ལྟོགས་པའམ་སྐོམ་པར་མི་འགྱུར། ཚད་པའམ་ཉི་མས་དེ་དག་ལ་གདུང་བར་མི་འགྱུར། གང་ལ་ཞེ་ན། དེ་དག་ལ་བརྩེ་བར་མཛད་མཁན་གྱིས་དེ་རྣམས་ཁྲིད་ཅིང་། ཆུའི་ཆུ་མིག་དག་གི་མདུན་ནས་ལམ་སྣ་འདྲོངས་པར་འགྱུར་བའི་ཕྱིར་རོ།

༡༡ ཡང་ངས་ཉིད་ཀྱི་རི་བོ་ཐམས་ཅད་རྒྱ་ལམ་ཞིག་ཏུ་བྱས་ཏེ། ངའི་གཞུང་ལམ་རྣམས་ཡར་འདེགས་པར་བྱ།

༡༢ ཀྱེ་ཧོ། འདི་དག་ཐག་རིང་ནས་འོང་བར་འགྱུར། ལྟོས་ཤིག ལ་ལ་བྱང་ཕྱོགས་དང་ནུབ་ཕྱོགས་ནས། ལ་ལ་ཤི་ནིམ་ནས་འོང་བར་འགྱུར་རོ།

༡༣ ཀྱེ་ནམ་མཁའ་རྣམས་གླུ་ལོང་ལ། ཀྱེ་ས་གཞི། ཡི་རངས་ཤིག ཀྱེ་རི་བོ་རྣམས། གླུ་སྐད་ཆེམ་ཆེམ་གྱིས་ཤིག དེ་ཅིའི་ཕྱིར་ཞེ་ན། ཡ་ཧོ་ཝཱས་ཉིད་ཀྱི་འབངས་ཀྱི་སེམས་སོས་ཏེ། ཉིད་ཀྱི་སྡུག་ཕོངས་པ་རྣམས་ལ་སྙིང་རྗེ་མཛད་པར་འགྱུར་རོ༎

༡༤ འོན་ཀྱང་ཙི་ཨོན་གྱིས། ཡ་ཧོ་ཝཱས་ང་བསྐྱུར་ཏེ། ངའི་གཙོ་བོས་ང་བསྙེལ་བ་ལགས་ཟེར་རོ།

༡༥ ཨ་མས་རང་གི་ཕྲུ་གུ་འོ་འཐུང་རྗེད་ཅིང་། རང་གི་མངལ་གྱི་བུར་སྙིང་མི་བརྩེ་བའང་འབྱུང་སྲིད་དམ། འོ་ན། དེ་ཚོས་རྗེད་སྲིད་རུང་། ངས་ནི་ཁྱོད་བརྗེད་པར་མི་བྱའོ།

༡༦ ལྟོས་ཤིག ཉིད་ཀྱི་ཕྱག་མཐིལ་ཁར་ངས་ཁྱོད་བརྐོས་ཡོད། ཁྱོད་ཀྱི་ལྕགས་རི་རྣམས་རྟག་ཏུ་ངའི་སྤྱན་སྔར་ཡོད།

༡༧ ཁྱོད་ཀྱི་བུ་རྣམས་ཀྱིས་རིངས་པ་བྱེད། ཁྱོད་རློག་མཁན་དང་ཁྱོད་སྟོངས་སུ་བཅུག་པ་རྣམས་ཁྱོད་ཀྱི་ནང་ནས་འཐོན་འགྲོ་བར་འགྱུར་རོ།

༡༨ རང་གི་མིག་ཡར་ཐེགས་ཤིང་ཕྱོགས་བཞིར་ལྟོས་དང་། འདི་དག་ཐམས་ཅད་ལྷན་ཅིག་ཏུ་ཚོགས་ཏེ་ཁྱོད་གང་ན་བར་འོང་གིན་གདའ། ཡ་ཧོ་ཝཱས་འདི་སྐད་དུ། ངས་ཉིད་ཀྱི་གསོན་པ་ཉིད་དཔང་དུ་བཙུགས་ནས། ཁྱོད་ཀྱིས་དེ་ཐམས་ཅད་རང་ལ་རྒྱན་ཆ་ལྟར་བརྒྱན་ཏེ། བག་མ་ལྟར་ཁྱོད་ཀྱིས་དེ་དག་གདགས་པར་ངེས་སོ།

༡༩ ང་སྟོངས་པ་དང་བཞིག་པའི་ཁྱོད་ཀྱི་གནས་རྣམས་དང་། བཤིག་ཡོད་པའི་ཁྱོད་ཀྱི་ཡུལ་གྱི་ནང་ན་ནི་གཞིས་པ་མང་དྲགས་པས། གུ་དོག་པར་ཡང་འགྱུར་ཏེ། ཁྱོད་ལ་ཁྱུར་མིད་བྱས་པ་དག་རྒྱང་རིང་པོར་འཁྱམ་པར་འགྱུར་རོ།

༢༠ གཞན་ཡང་ཁྱོད་ཀྱི་བུ་རྣམས་སྟོར་བའི་རྗེས་སུ་ཁྱོད་ལ་སྐྱེས་པ་རྣམས་ཀྱིས་ཁྱོད་ཀྱི་རྣ་བར། དེ་དག་ལ་གནས་འདི་ཤིན་ཏུ་གུ་དོག་པས། ངས་གཞིས་བཟུང་བའི་ཕྱིར་གནས་ས་ཞིག་སྦྱིན་ཞིག་ཅེས་ཞུ་བར་འགྱུར།

༢༡ དེ་ནས་ཁྱོད་ཀྱིས་རང་གི་སྙིང་ན། ང་བུ་དང་བྲལ་ཏེ་སྐྱེ་ཐག་ཆད་ནས། ང་བཙོན་དུ་ཁྱེར་ཏེ་མི་ཡུལ་དུ་འཁྱམས་ནས་བསྡད་པས། འདི་དག་ང་ལ་སུས་བསྐྱེད་པར་བྱས། ཡང་འདི་དག་གི་གསོ་སྐྱོང་སུས་བྱས། ལྟོས་ཤིག ང་ནི་གཅིག་པུར་ཡོད་པས། འདི་དག་གར་ཡོད་པ་ཡིན། ཞེས་ཟེར་བར་འགྱུར་རོ༎

༢༢ ཡ་ཧོ་ཝཱ་དཀོན་མཆོག་གིས་འདི་ལྟར་གསུང་བར་མཛད། ཀྱེ་ཧོ། ངས་ཕྱི་པ་དག་ལ་ཉིད་ཀྱི་ཕྱག་བཏེགས་ཏེ། མི་བརྒྱུད་རྣམས་ཀྱི་ཐད་དུ་ཉིད་ཀྱི་དར་ཆེན་སྒྲེང་བར་བྱ། དེ་ནས་དེ་དག་གིས་ཁྱོད་ཀྱི་བུ་རྣམས་པང་དུ་ཐོགས་ནས་འོང་བར་འགྱུར། ཁྱོད་ཀྱི་བུ་མོ་རྣམས་གཉའ་བར་བསྐྱོན་ནས་སྐྱེལ་བར་འགྱུར།

༢༣ ཡང་རྒྱལ་པོ་རྣམས་ཁྱོད་གསོ་བའི་ཕ་དང་། དེ་དག་གི་རྒྱལ་མོ་རྣམས་ཁྱོད་སྲེལ་བའི་མ་ལ་གྱུར་ཏེ། དེ་དག་གིས་ས་ལ་ཁ་འབུབ་ཏུ་དགུར་ནས། ཁྱོད་ཀྱི་རྐང་པའི་རྡུལ་ཡང་ལྡག་པར་བྱའོ། དེ་ནས་ཁྱོད་ཀྱིས་ང་ནི་ཡ་ཧོ་ཝཱ་ལགས་པ་ངོ་འཕྲོད་པར་འགྱུར་རོ། དེ་ཅིའི་ཕྱིར་ཞེ་ན། ང་ལ་སྒུག་པ་རྣམས་སྐྱེངས་པར་མི་འགྱུར་རོ༎

༢༤ གྱད་པ་ལས་བཅོམ་ནོར་འཕྲོག་པའམ། ཁྲིམས་དང་མཐུན་པར་བཙོན་དུ་བཟུང་བ་དེ་ཐར་བར་སྲིད་དམ།

༢༥ འོན་ཀྱང་ཡ་ཧོ་ཝཱས་འདི་སྐད་དུ། གྱད་པའི་བཙོན་པ་རྣམས་འཁྱེར་ཞིང་། མི་དྲག་པོའི་བཅོམ་ནོར་ཕྱིར་ལེན་པར་འགྱུར། དེ་ཅིའི་ཕྱིར་ཞེ་ན། ཁྱོད་ལ་འཐབ་པ་དེ་དང་ངས་འཐབ་ཅིང་། ངས་ཁྱོད་ཀྱི་བུ་རྣམས་སྒྲོལ་བར་བྱའོ།

༢༦ ཁྱོད་ལ་བརྡབ་སིགས་བྱས་པ་དེ་དག་རང་གི་ཤ་ཟ་རུ་འཇུག་ཅིང་། རྒུན་ཆང་གསར་པ་ལྟར་དེ་དག་རང་གི་ཁྲག་གིས་བཟི་བར་འགྱུར། དེ་ནས་ལུས་ཅན་ཡོད་དོ་ཅོག་གིས་ང་ཡ་ཧོ་ཝཱ་ཡ་ཀོབ་ཀྱི་མཐུ་ལྡན་ཉིད་ཁྱོད་ཀྱི་སྒྲོལ་མཛད་དང་། ཁྱོད་ཀྱི་སྐྱབས་མགོན་ལགས་པ་ངོ་འཕྲོད་པར་འགྱུར་རོ༎

༥༠

ཡ་ཧོ་ཝཱས་འདི་སྐད་གསུང་། ངས་བཅད་བཏང་བའི་ཁྱོད་ཀྱི་མའི་བྲལ་ཡིག་དེ་ག་ན་ཡོད། ཡང་ན། ངས་རང་གི་བུན་བདག་གང་གི་ལག་ཏུ་ཁྱོད་བཙོང་བར་བྱས། ཀྱེ་ཧོ། ཁྱོད་ཅག་རང་གི་ཉེས་སྤྱོད་ཀྱི་ཕྱིར་བཙོང་ཟིན་ཏེ། ཁྱོད་རང་གི་ཉེས་འགལ་གྱི་དོན་དུ་ཁྱོད་ཀྱི་མ་བཅད་བཏང་བ་ཡིན།

༢ ང་སླེབ་དུས་དེར་མི་སུའང་མེད་པ་དེ་ཅི་ཡིན། ངས་བོས་དུས་སུ་ཨང་ལན་གཏོང་མཁན་གང་ཡང་མེད་པ་དེ་ཅི་ཡིན། སྐྱོབ་མི་ནུས་སུ་ངའི་ཕྱག་ཐུང་ངུར་སོང་ངམ། ཡང་ན། སྐྱོབ་པའི་མཐུ་སྟོབས་ང་ལ་ཅིའང་མེད་དམ། ཀྱེ་ཧོ། ངས་བཀའ་བཀྱོན་པ་ཙམ་གྱིས་རྒྱ་མཚོ་སྐེམ་པར་བྱེད་ཅིང་། ཆུ་བོ་རྣམས་འབྲོག་སྟོང་དུ་བྱེད་དེ། དེ་རྣམས་ན་ཆུ་མེད་པས་ཉ་ལ་དྲི་མ་མནམ། སྐོམ་པས་འཆིའོ།

༣ ངས་ནམ་མཁའ་རྣམས་མུན་པས་གཡོག་ཅིང་དེ་རྣམས་ཀྱི་ཁེབས་སུ་རྩྭ་ཕད་སྐོན་ནོ༎

༤ ངས་ཉམས་ཐག་པ་ལ་གླེང་མོའི་ངང་ནས་ཇི་ལྟར་ར་མདའ་བྱེད་པ་དེ་རྟོགས་སུ། ཡ་ཧོ་ཝཱ་གཙོ་བོས་ང་ལ་མི་ཤེས་རབ་ཅན་གྱི་ལྗགས་ལྕེ་གནང་། སྔ་དྲོ་རེ་བཞིན་ངའི་གཉིད་གསད་པར་མཛད། ཤེས་རབ་ཅན་ལྟར་ཉན་དུ་ངའི་རྣ་བ་གཅང་པོར་མཛད་དོ།

༥ ཡ་ཧོ་ཝཱ་གཙོ་བོས་ངའི་རྣ་བ་ཕྱེ་བར་མཛད་པས། ང་ནི་ངོ་ལོག་མཁན་ཡང་མིན། རྒྱབ་ཏུ་ལོག་མཁན་ཡང་མིན་ཏེ།

༦ བརྡུང་མཁན་ལ་ངས་རང་གི་ཤུལ་རྒྱབ་དང་། སྨ་ར་འཕྱི་མཁན་ལ་རང་གི་འགྲམ་པ་གཏད་པ་ཡིན། ངས་རང་གི་གདོང་པ་ནི་ངོ་ཚ་བ་དང་མཆིལ་འདོར་བ་ལས་ཀྱང་མ་སྦས་པ་ཡིན།

༧ དེ་ཅིའི་ཕྱིར་ཞེ་ན། ཡ་ཧོ་ཝཱ་གཙོ་བོས་ང་ལ་སྐྱབས་མཛད་འོང་བས་ན། བདག་སྐྱེང་བར་མི་འགྱུར། དེའི་ཕྱིར་ངས་རང་གི་གདོང་པ་ལྕགས་རྡོ་ལྟར་བཞག་སྟེ། ང་སྐྱེང་བར་མི་འགྱུར་བ་ངས་ཤེས།

༨ ང་རྣམ་དག་མཛད་མཁན་ཁོང་ང་དང་ཉེ་བར་མཆིས་པས། ང་ལ་རྒོལ་མཁན་སུ་ཡོད། ཚུར་ཤོག་དང་། ངེད་ལྷན་ཅིག་ཏུ་འགྲེང་བར་བྱ། ང་ལ་སྙད་འཛུག་མཁན་སུ་ཡོད། ངའི་མདུན་དུ་ཤོག་ཅིག

༩ ལྟོས་ཤིག ཡ་ཧོ་ཝཱ་གཙོ་བོས་ང་ལ་སྐྱབས་མཛད་འོང་བས། ང་ལ་ཁྲིམས་གཅོད་མཁན་དེ་སུ་ཡིན། ལྟོས། དེ་དག་ཐམས་ཅད་གོས་ལྟར་རྙིང་པར་གྱུར་ནས་མུག་པས་ཟ་བར་འགྱུར་རོ༎

༡༠ ཁྱོད་ཅག་གི་ཁྲོད་ན་ཡ་ཧོ་ཝཱ་ལ་འཇིགས་ཤིང་། ཁོང་གི་ཞབས་ཕྱིའི་ཁ་ལ་ཉན་པ་སུ་ཞིག་ཡོད་དམ། མུན་པའི་ནང་ན་འདོང་ཞིང་འོད་མེད་པ་དེ་ནི་ཡ་ཧོ་ཝཱའི་མཚན་ལ་དད་ཅིང་། རང་གི་དཀོན་མཆོག་ལ་བློ་གཏད་ཆོལ་ཞིག

༡༡ ཀྱེ་ཧོ། ཁྱོད་མེ་སྤར་མཁན་དང་། མགལ་མེས་རང་སྐོར་བར་བྱེད་པ་ཐམས་ཅད། ཁྱོད་རང་གི་མེའི་མེ་ལྕེ་དང་། རང་གིས་སྤར་བའི་མགལ་མེའི་ནང་དུ་སོང་དང་། ཁྱོད་སེམས་སྡུག་གི་ངང་ན་ལྕར་རེ་སྡོད་རྒྱུ་འདི་ངའི་ལག་ནས་ཐོབ་པར་འགྱུར་རོ༎

༥༡

དྲང་བ་ཉིད་ཀྱི་རྗེས་སུ་འབྲང་ཞིང་། ཡ་ཧོ་ཝཱ་འཚོལ་བ་ཁྱོད་ཅག་གིས་ང་ལ་ཉོན་དང་། ཁྱོད་ཆད་པའི་བྲག་དང་། ཁྱོད་བཏོན་པའི་ཁུང་གི་བུ་ག་ལ་ལྟོས་ཤིག

༢ ཁྱོད་ཀྱི་ཕ་ཨབ་ར་ཧམ་དང་། ཁྱོད་བཙས་པའི་ས་རཱ་ལ་ལྟོས་ཤིག གང་ལ་ཞེ་ན། ངས་བོས་དུས་ཁོ་གཅིག་འབའ་ཞིག་ཡོད་ཀྱིས། ངས་དེ་ལ་བྱིན་གྱིས་བརླབས་ཏེ་འཕེལ་དུ་བཅུག

༣ དེ་ཅིའི་ཕྱིར་ཞེ་ན། ཡ་ཧོ་ཝཱས་ཙི་ཨོན་གྱི་སེམས་སོས་ཏེ། དེའི་ཁང་རོ་རྣམས་སོས་ཏེ། དེའི་འབྲོག་སྟོང་ནི་ཨེ་དེན་ལྟ་བུ་དང་། དེའི་ཐང་སྟོང་ནི་ཡ་ཧོ་ཝཱའི་སྐྱེད་མོས་ཚལ་ལྟ་བུར་མཛད་དེ། དགའ་མགུ་དང་བདེ་སྐྱིད་དེར་གནས་ཤིང་། གཏང་རག་དང་དབྱངས་ཀྱི་སྐད་འབྱུང་བར་འགྱུར་རོ༎

༤ ཀྱེ་ངའི་འབངས། ང་ལ་ཉོན་དང་། ཀྱེ་ངའི་མི་སྡེ། ངའི་ཕྱོགས་སུ་རྣ་བ་ཐུད་ཅིག དེ་ཅིའི་ཕྱིར་ཞེ་ན། བདག་ལས་བཀའ་རྒྱ་ཞིག་འཐོན་པར་འགྱུར། དེ་ནས་ངས་ཉིད་ཀྱི་བཀའ་ཁྲིམས་མི་རྣམས་ཀྱི་འོད་དུ་འཇོག་པར་བྱའོ།

༥ ངའི་དྲང་བ་ཉིད་ཉེ། ངའི་ཐར་པ་ཐོན་ཟིན། ངའི་ཕྲག་པ་གཉིས་ཀྱིས་མི་རིགས་རྣམས་ཀྱི་ཞལ་ཆེ་གཅད། གླིང་ཕྲན་དག་ང་ལ་སྒུག་ཅིང་། ངའི་ཕྲག་པར་བློ་གཏད་བྱེད་པར་འགྱུར།

༦ རང་གི་མིག་རྣམས་ནམ་མཁའི་ཕྱོགས་སུ་ཐེགས་ཤིག འོག་ཏུ་ས་ལའང་ལྟོས་ཤིག ནམ་མཁའ་ནི་དུ་བ་ལྟར་ཡལ་ཞིང་། ས་ནི་གོས་ལྟར་རྙིད་ཅིང་། དེའི་ཐོག་ཏུ་གནས་པ་དག་ཀྱང་ཚུལ་དེ་བཞིན་དུ་འཆི་བར་འགྱུར་ནའང་། ངའི་ཐར་པ་ནི་རྟག་ཏུ་གནས་ཤིང་། ངའི་དྲང་བ་ཉིད་ནི་མེད་པར་མི་འགྱུར་རོ།

༧ སྙིང་གི་ནང་ན་ངའི་བཀའ་རྒྱ་ཡོད་པའི། ཀྱེ་དྲང་བ་ཉིད་ངོ་ཕྲོད་པ་རྣམས། ང་ལ་ཉོན་དང་། མིའི་སྨོད་ཟོར་གྱིས་མ་འཇིགས་ཤིག དེ་དག་གི་སྐུར་ཀླན་ལའང་མ་འཚབས་ཤིག

༨ དེ་ཅིའི་ཕྱིར་ཞེ་ན། མུག་པས་གོས་བཞིན་དུ་དེ་དག་ཟ་ཞིང་། འབུས་བལ་བཞིན་དུ་ཟ་བར་འགྱུར། འོན་ཀྱང་ངའི་དྲང་བ་ཉིད་རྟག་ཏུ་གནས་ཤིང་། ངའི་ཐར་པ་ནི་མི་རབས་ནས་མི་རབས་སུ་གནས་པར་འགྱུར་རོ༎

༩ ཀྱེ་ཡ་ཧོ་ཝཱའི་ཕྲག་པ། མནལ་ལས་བཞེངས་ཤིག བཞེངས་ཤིག མཐུ་སྟོབས་ཀྱི་ན་བཟའ་གསོལ་ཞིག སྔོན་འདས་པའི་དུས་དང་། གནའ་བོའི་མི་རབས་ཀྱི་དུས་དང་མཚུངས་པར་བཞེངས་ཤིག ཁྱེད་ནི་ར་ཧབ་བཏུབ་པ་དང་། འབྲུག་ཕིགས་མཛད་དེ་ཉིད་མ་ལགས་སམ།

༡༠ གཏིང་ཟབ་ཆེན་པོའི་རྒྱ་མཚོའི་ཆུ་རྣམས་སྐེམ་པར་བྱས་ཏེ། བླུས་པ་དག་རྐང་ཐང་ཕ་རོལ་ཕྱིན་པའི་སླད་དུ། རྒྱ་མཚོའི་གཏིང་ནི་ལམ་དུ་མཛད་མཁན་དེ་ཉིད་ཁྱེད་མ་ལགས་སམ།

༡༡ དེ་བས་ན་ཡ་ཧོ་ཝཱས་བླུས་པ་དག་ཕྱིར་ལོག་ཅིང་། དབྱངས་ལེན་གྱིན་ཙི་ཨོན་དུ་འོང་བར་འགྱུར། དེ་དག་གི་མགོ་ཐོག་ཏུ་མཐའ་མེད་པའི་བདེ་བ་དང་ལྡན་ཞིང་། དགའ་བ་དང་བདེ་བ་བརྙེས་ཏེ། ཚེར་ཁ་དང་མྱ་ངན་དེ་དག་ལས་འབྲོས་པར་འགྱུར་རོ༎

༡༢ ང་རང་རང་ཁྱོད་ཅག་གི་སེམས་གསོ་མཁན་དེ་ལགས། འཆི་རྒྱུ་ཡིན་པའི་མི་དང་། རྩྭ་ལྟ་བུར་བྱ་རྒྱུའི་མིའི་བུ་རྣམས་ལ་འཇིགས་པ་ཁྱོད་སུ་ཡིན།

༡༣ ནམ་མཁའ་རྣམས་བརྐྱངས་ཏེ། ས་ཆེན་གྱི་མ་གདན་བཏིང་བའི་རང་གི་བཀོད་པ་པོའི་ཡ་ཧོ་ཝཱ་བརྗེད་དེ། ཁྱོད་གསོད་དུ་འཕྲལ་འགྲིག་ཡོད་པ་ལྟ་བུའི། དབང་ཤེད་བྱེད་པའི་ངར་ངར་དང་ཤུག་ཤུག་ལ་དུས་རྒྱུན་དུ་ཉིན་རེ་བཞིན་འཇིགས་པ། ཁྱོད་སུ་ཡིན། ད་དབང་ཤེད་བྱེད་པའི་ངར་ངར་ཤུག་ཤུག་དེ་ག་ན་ཡོད།

༡༤ སྤྱུགས་པའི་བཙོན་པ་མྱུར་དུ་འགྲོལ་ཞིང་བཙོན་དོང་གི་ནང་མི་འགྲོ་མི་འཆི། དེའི་ཟ་ཐང་ཡང་ཆད་པར་མི་འགྱུར།

༡༥ འོན་ཀྱང་ཁྱོད་ཀྱི་དཀོན་མཆོག་ཡ་ཧོ་ཝཱ་ང་ནི་རྦ་རླབས་དྲག་ཏུ་ལང་དུས་རྒྱ་མཚོ་ཞི་བར་མཛད་པ་དེ་ལགས་སོ། ཁོང་གི་མཚན་ནི་དཔུང་ཆེན་གྱི་ཡ་ཧོ་ཝཱ་ལགས་སོ།

༡༦ ནམ་མཁའ་རྣམས་འཛུགས་པ་དང་། ས་གཞིའི་རྩིག་རྨང་འདིང་བ་དང་། ཙི་ཨོན་ལ་ཁྱོད་ངའི་འབངས་ཡིན་སྨྲ་བའི་དོན་དུ། ཁྱོད་ཀྱི་ཁ་ནང་ངའི་བཀའ་མཆིད་བཅུག་ནས། ཉིད་ཀྱི་ཕྱག་གི་བསིལ་གྲིབ་ཀྱིས་གཡོགས་སོ༎

༡༧ ཀྱེ་ཡེ་རུ་ཤ་ལེམ། གཉིད་སོད། གཉིད་སོད། ཡར་ལོངས་ཤིག ཡ་ཧོ་ཝཱའི་ཕྱག་ནས་ཁོང་གི་ཐུགས་ཁྲོའི་ཕོར་པ་ནི་ཁྱོད་ཀྱིས་བཏུངས། འདར་ཡམ་གྱི་ཕོར་པའི་སྙིགས་མ་བཏུང་ནས་བཙག་གོ།

༡༨ མོ་ལས་ཆད་པའི་བུ་ཀུན་གྱི་ནང་ནས་མོར་ལམ་སྣ་བྱེད་པ་གང་ཡང་མེད། མོས་བསྐྱངས་པའི་བུ་ཐམས་ཅད་ཀྱི་ཁྲོད་ན་མོའི་ལག་པར་འཇུ་མཁན་གཅིག་ཀྱང་མེད།

༡༩ ཁྱོད་ཀྱི་ཐོག་ཏུ་བྱ་བ་དེ་གཉིས་པོ་བྱུང་ཡང་། ཁྱོད་ཀྱི་དོན་དུ་སེམས་འཁྲལ་སུས་བྱེད། སྟོང་པ་དང་། ཚར་གཅོད་པ་དང་། མུ་གེ་དང་། རལ་གྲི་ཡོད་པས། ངས་ཁྱོད་ཀྱི་སེམས་ཇི་ལྟར་གསོ་བར་བྱ།

༢༠ ཁྱོད་ཀྱི་བུ་རྣམས་འཁམས་ཤིང་། ལམ་སྲང་ཐམས་ཅད་ཀྱི་མགོར་རྙིར་ཐེབས་པའི་གཙོད་ལྟར་ལྗར་རེ་འདུག དེ་དག་ནི་ཡ་ཧོ་ཝཱའི་ཐུགས་ཁྲོ་དང་། ཁྱོད་ཀྱི་དཀོན་མཆོག་གི་བཀའ་བཀྱོན་གྱིས་ཁེངས་སོ།

༢༡ དེ་བས་ན་ང་སྡུག་བསྔལ་གྱིས་གཟིར་བ། རྒུན་ཆང་མེད་པར་རས་བཟིས་པ་ཁྱོད་ཀྱིས་ཚིག་འདི་ལ་ཉོན་ཅིག

༢༢ ཁོང་རང་གི་འབངས་ཀྱི་རྒྱུ་རྐྱེན་གྱི་ཕྱིར་རྩོད་པའི་ཁྱོད་ཀྱི་གཙོ་བོ་ཡ་ཧོ་ཝཱ་དང་། ཁྱོད་ཀྱི་དཀོན་མཆོག་གིས་འདི་སྐད་གསུང་། ཀྱེ་ཧོ། ངས་ཁྱོད་ཀྱི་ལག་ནས་འདར་ཡམ་གྱི་ཕོར་པ་དང་། ཉིད་ཀྱི་ཁྲོ་གཏུམ་གྱི་ཕོར་པ་བླངས་པས། ད་ཕྱིན་ཆད་ཁྱོད་ཀྱིས་དེ་ལས་ཡང་འཐུང་བར་མི་འགྱུར་གྱི།

༢༣ ཁྱོད་ལ་བཙེས་པ་རྣམས་ཀྱི་ལག་ཏུ་དེ་འཇོག་པར་བྱའོ། དེ་རྣམས་ཀྱིས་ཁྱོད་ལ། ངེད་ཅག་ཁྱོད་ཀྱི་ཁར་འགྲུལ་དུ་དགུར་ཞིག་སྨྲས་ཏེ། ཁྱོད་ཀྱིས་ཀྱང་འགྲུལ་མཁན་དག་གི་མདུན་དུ་རང་གི་ཤུལ་པ་དོག་མ་ས་དང་འདྲ་བ་མ་ཟད། ལམ་སྲང་ལྟ་བུར་ཡང་བཞག་གོ།

༥༢

ཀྱེ་ཙི་ཨོན། གཉིད་སོད། གཉིད་སོད། རང་གི་སྟོབས་གོན་ཞིག ཀྱེ་དམ་པའི་གྲོང་ཁྱེར་ཡེ་རུ་ཤ་ལེམ། རང་གི་གཟབ་གོས་གོན་ཞིག དེ་ཅིའི་ཕྱིར་ཞེ་ན། ད་ཕྱིན་ཆད་མ་བཅད་པའམ་གྲིབ་ཅན་གང་ཡང་ཁྱོད་ཀྱི་ནང་ན་འཛུལ་བར་མི་འགྱུར་རོ།

༢ ཀྱེ་ཡེ་རུ་ཤ་ལེམ། རང་གི་རྡུལ་སྤྲུགས་ལ། ལངས་ནས་སྡོད་ཅིག ཀྱེ་ཙི་ཨོན་གྱི་བུ་མོ་བཙུན་པ་ཁྱོད། རང་གི་མཇིང་པའི་བཀྱིག་ཐག་ཁྲོལ་ཞིག

༣ དེ་ཅིའི་ཕྱིར་ཞེ་ན། ཡ་ཧོ་ཝཱས་འདི་སྐད་གསུང་། རིན་མ་བླང་བར་ཁྱོད་ཅག་བཙོང་བ་ལྟར། དངུལ་མེད་པར་སྒྲོལ་བར་ཡང་བྱའོ།

༤ གང་ལ་ཞེ་ན། ཡ་ཧོ་ཝཱ་དཀོན་མཆོག་གིས་འདི་སྐད་དུ། དང་པོར་ངའི་འབངས་རྣམས་མི་སེར་ལ་འཁྱམ་དུ་སོང་། ཡང་ཨ་སུར་པས་དོན་མེད་ལ་དེ་དག་མནན།

༥ ད་ཡ་ཧོ་ཝཱས་འདི་སྐད་གསུང་། རིན་མེད་པར་ངའི་འབངས་བཙོན་དུ་འཁྱེར་བས། འདིར་ང་ལ་དོན་ཅི་ཡོད། དེ་དག་ལ་སྲིད་བྱེད་པ་རྣམས་ཀྱིས་ཧ་ཧ་ཟེར་གྱིན། རྒྱུན་ཆད་མེད་པར་ཉིན་ཐོག་ཐག་ངའི་མཚན་ལ་སྐུར་པ་འདེབས། ཞེས་ཡ་ཧོ་ཝཱས་གསུང་།

༦ དེའི་ཕྱིར་ངའི་འབངས་ཀྱིས་ངའི་མཚན་རྟོགས་པར་ངེས་ཏེ། ཀྱེ་ཧོ། ང་འདིར་ཡོད་ཅེས་གླེང་བ་པོ་ནི་ང་ཉིད་ལགས་པ་དེ་དག་གིས་ཉིན་མོ་དེར་རྟོགས་པར་འགྱུར།

༧ འཕྲིན་བཟང་པོ་སྦྲོན་ཞིང་། ཞི་བདེ་སྒྲོག་ཅིང་། བཟང་བའི་འཕྲིན་བཟང་འཁྱེར་འོང་ཞིང་། ཐར་པ་བཀར་འདོགས་ཤིང་། ཁྱོད་ཀྱི་དཀོན་མཆོག་གིས་མངའ་མཛད་དོ་ཞེས་ཙི་ཨོན་ལ་སྒྲོག་པའི་ཞབས་ནི་རི་བོ་རྣམས་ཀྱི་སྟེང་ན་ཇི་ལྟར་སྙིང་སྡུག་སྣང་།

༨ ཁྱོད་ཀྱི་སོ་པ་དག་གིས་ཀུ་ཐེག་པར་འགྱུར། དེ་དག་གིས་རམ་འདེགས་ཤིང་གླུ་ལེན་འོང་། གང་ལ་ཞེ་ན། ཡ་ཧོ་ཝཱ་ཙི་ཨོན་ལ་གདན་འཁོར་བའི་ཚེ་ན། དེ་དག་གིས་དངོས་སུ་མཇལ་བར་འགྱུར་རོ།

༩ ཀྱེ་ཡེ་རུ་ཤ་ལེམ་གྱི་ས་སྟོང་རྣམས། དགའ་དྲགས་པའི་ཀུ་སྒྲ་བྱེད་ཅིང་རམ་འདེགས་ཤིག དེ་ཅིའི་ཕྱིར་ཞེ་ན། ཡ་ཧོ་ཝཱས་ཉིད་ཀྱི་འབངས་ཀྱི་སེམས་སོས། ཡེ་རུ་ཤ་ལེམ་ཐར་དུ་བཅུག་གོ།

༡༠ མི་བརྒྱུད་ཡོངས་ཀྱི་མིག་གི་མདུན་དུ་ཡ་ཧོ་ཝཱས་ཉིད་ཀྱི་ཕྲག་པ་དམ་པ་བརྫེས་པས། ས་ཆེན་གྱི་མཐའ་མ་ཐམས་ཅད་ཀྱིས་ངེད་ཀྱི་དཀོན་མཆོག་གི་ཐར་པ་མཐོང་བར་འགྱུར་རོ༎

༡༡ སོང་ཞིག སོང་ཞིག དེ་ནས་ཐོན་སོང་ཞིག མི་གཙང་བ་གང་ལའང་མ་རེག་ཅིག ཁོ་མོའི་དཀྱིལ་ནས་ཕྱིར་ཐོན་སོང་ཞིག ཡ་ཧོ་ཝཱའི་མཆོད་རྫས་ཐོགས་པ་ཁྱོད་གཙང་བར་གྱུར་ཅིག

༡༢ སྟབ་སྟོབ་ཏུའང་མ་ཐེགས་ཤིག འབྲོས་པའི་ཚུལ་དུའང་མ་འགྲོ་ཞིག གང་ལ་ཞེ་ན། ཡ་ཧོ་ཝཱ་ཁྱོད་ཀྱི་མདུན་མདུན་དུ་ཕེབས་ཤིང་། ཨིས་ར་ཨེལ་གྱི་དཀོན་མཆོག་ཁྱོད་ཀྱི་ཕྱི་རྟེན་ཡང་ལགས་པར་འགྱུར་རོ༎

༡༣ ཀྱེ་ཧོ། ངའི་ཞབས་ཕྱིས་མཁས་པའི་ལུགས་སུ་སྤྱོད་ཅིང་། མཐོ་ལ་ཞེ་ས་ལྡན་ཞིང་རབ་ཏུ་འཕགས་པར་འགྱུར་བར་འགྱུར་རོ།

༡༤ དེའི་ངོ་གདོང་ནི་མི་ཀུན་དང་མི་འདྲ་བ་དང་། བྱད་གཟུགས་ནི་མིའི་བུ་རྣམས་དང་མི་འདྲ་བར་གྱ་བར་གྱུར་པ་བཞིན་དུ། མི་དུ་མས་ཁྱེད་ལ་བལྟས་ནས་ངོ་མཚར་རྨད་དུ་གྱུར་པ་ཡིན།

༡༥ དེས་མི་རིགས་དུ་མ་ལ་གཏོད་པར་བྱ། ཁོང་གི་དྲུང་དུ་རྒྱལ་པོ་རྣམས་ཀྱིས་ཁ་འཚུམ་པར་འགྱུར་རོ། དེ་ཅིའི་ཕྱིར་ཞེ་ན། དེ་དག་ལ་མ་བཤད་པ་དེའང་མཐོང་ཞིང་། མ་ཐོས་པ་དེའང་རྟོགས་པར་འགྱུར་རོ༎

༥༣

ངེད་ཀྱི་ཕྲིན་ལ་སུས་དད་པ་བྱས། ཡ་ཧོ་ཝཱའི་ཕྱག་ཀྱང་སུ་ལ་མངོན་པར་གྱུར་ཏོ།

༢ གང་ལ་ཞེ་ན། ཁོང་གི་དྲུང་ན་དེ་ནི་ལྕུག་མ་ལྟ་བུ་དང་ལྕུག་རྩྭ་ལྟ་བུར་ས་ཆ་སྐམ་པོ་ལས་སྐྱེས་ཏེ། དེ་ལ་བྱད་དང་གཟི་བརྗིད་ཅིའང་མེད་དེ། དེ་ལ་ལྟ་དུས་ངེད་ཀྱི་སེམས་ཀྱིས་འཕྲེང་བའི་མཛེས་ཀྱང་མེད།

༣ མིས་དེ་ལ་སྨད་ཅིང་སྤངས་པར་གྱུར་པ། སྐྱེས་བུ་སེམས་སྡུག་ཅན་དང་། ན་ཚ་ཅི་ཡིན་བཤེས་པ་ཞིག་སྟེ། མི་རྣམས་ཀྱིས་རང་གི་གདོང་པ་དེའི་དྲུང་བཀབ་ནས། ཁོང་ལ་ཁྱད་སོད་བྱས། ངེད་ཀྱིས་ཀྱང་མ་བཀུར་ཏོ༎

༤ དེས་བདེན་དག་པར་ངེད་ཀྱི་ནད་རྣམས་ཐོགས་ཏེ། ངེད་ཀྱི་སེམས་སྡུག་གྲགས་ཁྱེར་གྱིས། ངེད་ཅག་གིས་དེ་ནི་སྡུག་གིས་གདུངས་པ་དང་། དཀོན་མཆོག་གིས་བརྒྱབས་པ་དང་། གནགས་བསྟན་པར་མཛད་པ་ཞིག་ཡིན་ནོ་བསམས།

༥ འོན་ཀྱང་ངེད་ཀྱི་ཉེས་སྡིག་གི་དོན་དུ་དེ་ལ་རྨ་ཁ་ཕྱུང་སྟེ། ངེད་ཀྱི་མི་ཚངས་པའི་རྐྱེན་གྱིས་དེ་ནི་བརྫིས་སོ། ངེད་ཀྱི་ཞི་བདེའི་དོན་དུ་དེ་ལ་ཉེས་ཆད་ཕོག དེའི་བརྡུང་ཕོག་གིས་ངེད་ཀྱི་ནད་སོས་སོ།

༦ ངེད་ཐམས་ཅད་ལུག་ལྟར་གོལ་ཏེ། རེ་རེ་བཞིན་རང་རང་གི་ལམ་དུ་ཞུགས། ངེད་ཐམས་ཅད་ཀྱི་ཉེས་པ་ཡ་ཧོ་ཝཱས་དེ་ལ་བཀལ།

༧ མནན་ཏེ་སྡུག་ཕོངས་པར་གྱུར་ནས་ཀྱང་། དེས་ཁ་མ་ཕྱེས། བཤན་པའི་རྩར་ཁྱེར་པའི་ལུ་གུའམ། བལ་འབྲེག་མཁན་གྱི་མདུན་དུ་ལུག་ཁ་ལྐུགས་པར་སྡོད་པ་བཞིན་དུ། དེས་ཁ་མ་ཕྱེས་སོ།

༨ གནགས་བསྟན་ཏེ་ཁྲིམས་བཅད་ནས་དེ་ཕར་ཁྲིད་དོ། འོན་ཀྱང་དེ་ནི་གསོན་ཡུལ་ལས་བཅད་དེ་བཏང་བ་དང་། ངའི་འབངས་ཀྱི་ཉེས་སྡིག་གིས་རྐྱེན་བྱས་ཏེ། དེ་ལ་བརྡུང་བརྒྱབ་ཕོག་པའི་སྐོར་དུ། དུས་མཉམ་གྱི་མི་སུས་བསམ་མནོ་བཏང་བ་ཡིན།

༩ དེས་དབང་ཤེད་ཅིའང་མ་བྱས་ཏེ། ཁ་ནང་གཡོ་སྒྱུ་ཅིའང་མེད་ནའང་། དེའི་དུར་ཁུང་ཆོས་མེད་མིའི་ཁྲོད་དུ་བྱས་ཏེ། ཚེ་འདས་པའི་འོག་ཏུ་ཕྱུག་པོའི་ཁྲོད་དུ་འདྲེས་སོ༎

༡༠ དེ་ནས་ཀྱང་དེ་ནི་རྫི་རུ་ཡ་ཧོ་ཝཱ་ཐུགས་མཉེས་ཏེ། སྡུག་བསྔལ་དུ་བཅུག་གོ། དེའི་སེམས་ཀྱིས་སྡིག་པའི་མཆོད་པ་འབུལ་བའི་ཚེ་ན། རང་གི་བརྒྱུད་མཐོང་སྟེ། ཚེ་རིང་ཞིང་། དེའི་ལག་པར་དཀོན་མཆོག་གི་ཐུགས་མཉེས་པ་སྒྲུབ་པར་འགྱུར།

༡༡ རང་གི་སེམས་དཀའ་ལས་ཀྱི་དོན་ལ་བལྟ་བ་དང་། ཚིམ་པར་འགྱུར། དེས་རྟོགས་པས། ངའི་ཞབས་ཕྱི་དྲང་པོས་མི་དུ་མ་སྦྱོང་བར་བྱའོ། དེ་ཅིའི་ཕྱིར་ཞེ་ན། དེས་དེ་དག་གི་ཉེས་སྐྱོན་རྣམས་ཐོགས་པར་འགྱུར་རོ།

༡༢ དེ་བས་ན་ངས་དེ་ལ་ཆེན་པོ་རྣམས་དང་མཉམ་དུ་སྐལ་བ་སྟེར་འོང་། མཐུ་སྟོབས་ཅན་དང་བཅས་དེས་བཅོམ་ནོར་ལ་བགོ་བཤའ་རྒྱབ་པར་འགྱུར། གང་ལ་ཞེ་ན། དེས་རང་གི་སེམས་འཆི་བ་ལ་ཐུག་པའི་བར་ཡང་ཕོས་ནས། ཉེས་པ་ཅན་གྱི་ཁྲོད་དུ་བརྩིས་མོད། དེས་མི་མང་པོའི་སྡིག་པ་ཐོགས་ནས། སྡིག་ཅན་རྣམས་ཀྱི་ངོ་ཆེན་བྱས་སོ༎

༥༤

ཀྱེ་བུ་མི་སྐྱེ་བའི་མོ་གཤམ་གླུ་ལེན་ཞིག མངལ་དུ་བུ་མི་ཆགས་པ་ཁྱོད་འུར་སྒྲས་གླུ་ལེན་ཞིང་སྐད་ཆེན་པོ་རྒྱོབ་ཅིག དེ་ཅིའི་ཕྱིར་ཞེ་ན། ཡ་ཧོ་ཝཱས་འདི་སྐད་གསུང་། ཁྱོ་ཡོད་པའི་ཆུང་མའི་ཕྲུ་གུ་ལས་ཁྱོད་མེད་པའི་ཕྲུ་གུ་མང་ངོ་།

༢ རང་གི་གུར་གྱི་ས་རྒྱ་སྐྱེད་ཅིང་། རང་གི་གནས་ཚང་རྣམས་ཀྱི་ཡོལ་བ་ཐར་བགྲད་པར་བྱོས། གུ་དོག་མི་བྱེད་པར་རང་གི་ཆོན་ཐག་རིང་བ་དང་ཕུར་པ་བརྟན་པར་བྱོས་ཤིག

༣ དེ་ཅིའི་ཕྱིར་ཞེ་ན། ཁྱོད་གཡས་ཕྱོགས་དང་གཡོན་ཕྱོགས་སུ་རྒྱས་ཏེ། ཁྱོད་ཀྱི་བརྒྱུད་པས་མི་རིགས་རྣམས་ལ་བདག་གིར་བྱས་ཏེ། སྟོངས་པའི་གྲོང་ཁྱེར་རྣམས་འཛུག་པར་བྱའོ།

༤ ཁྱོད་སྐྱེང་བར་མི་འགྱུར་བས། མ་འཇིགས་ཤིག ཁྱོད་ངོ་ཞུམ་པར་མི་འགྱུར་བས། དངང་མ་སྐྲགས་ཤིག དེ་གང་ལ་ཞེ་ན། ཁྱོད་ཀྱིས་རང་གི་ན་གཞོན་གྱི་བག་མེད་པ་དེ་བརྗེད་དེ། རང་གི་མོ་རང་མོའི་སྨོད་ཟོར་དེ་སླར་དྲན་པར་མི་འགྱུར་བའི་ཕྱིར་རོ།

༥ གང་ལ་ཞེ་ན། ཁྱོད་ཀྱི་བཀོད་པ་པོ་ནི་ཁྱོད་ཀྱི་ཁྱོ་བོ་ལགས་ཏེ། ཁོང་གི་མཚན་ནི། དཔུང་ཆེན་གྱི་ཡ་ཧོ་ཝཱ་སྟེ། ཨིས་ར་ཨེལ་གྱི་དམ་པ་ཉིད་ཁྱོད་ཀྱི་སྒྲོལ་མཛད་ལགས་པ་ལ་ས་གཞི་ཐམས་ཅད་ཀྱི་དཀོན་མཆོག་ཞུ་བར་འགྱུར་རོ།

༦ དེ་ཅིའི་ཕྱིར་ཞེ་ན། ཁྱོད་ཀྱི་དཀོན་མཆོག་གིས་འདི་སྐད་དུ། བཅད་པའི་ཆུང་མ་སེམས་སྐྱོ་མོ་ཡོད་པ་ལྟ་བུ་ཞིག་གམ། ན་གཞོན་གྱི་དུས་ཀྱི་ཆུང་མ་བཏོན་པ་ཞིག་དང་འདྲ་བར་ཡ་ཧོ་ཝཱས་ཁྱོད་སླར་ཡང་བོས་པ་ལགས།

༧ ཡུད་ཅིག་གི་ཕྱིར་ཁྱོད་ངས་སྤངས་ཀྱིས། བཀའ་དྲིན་ཆེན་པོའི་ནང་ནས་སྡུད་པར་བྱའོ།

༨ ཚིག་པ་འཁོལ་བའི་ནང་ན་ངས་ཁྱོད་ལས་རང་གི་ཞལ་སྐད་ཅིག་གི་ཕྱིར་ཡིབ་པར་བྱས་ནའང་། ད་མཐའ་མེད་པའི་ཐུགས་རྗེའི་ནང་ནས་ངས་ཁྱོད་ལ་བརྩེ་བར་བྱའོ། ཞེས་ཡ་ཧོ་ཝཱ་ཁྱོད་ཀྱི་སྒྲོལ་མཛད་ཀྱི་གསུང་ངོ་།

༩ དེའང་བྱ་བ་འདི་ནི་ང་ལ་ནོ་ཨའི་ཆུ་རུད་དང་འདྲའོ། གང་ལ་ཞེ་ན། ཇི་ལྟར་ངས་ད་ཕྱིན་ཆད་སླར་ནོ་ཨའི་ཆུ་ལོག་ལྟ་བུ་ས་ལ་འབབ་པར་མི་འགྱུར་རོ་ཞེས་དབུ་མནའ་བཞེས་པ་དང་མཚུངས་པར། ཡང་ངས་ཁྱོད་ལ་མི་འཁྲོ། མི་བཀྱོན་པའི་དབུ་མནའ་ཞེས་པ་ལགས་སོ།

༡༠ དེ་ཅིའི་ཕྱིར་ཞེ་ན། རི་རྣམས་འདའ་བ་དང་། རི་ཕྲན་རྣམས་གཡོ་བའང་སྲིད། འོན་ཀྱང་ངའི་བཀའ་དྲིན་ཁྱོད་དང་འབྲལ་བར་མི་འགྱུར་ཏེ། ངའི་ཞི་བདེའི་ཞལ་ཆད་ཀྱང་འབྲལ་བར་མི་འགྱུར་རོ། ཞེས་ཁྱོད་ལ་ཐུགས་རྗེ་གཟིགས་པའི་ཡ་ཧོ་ཝཱས་གསུང་ངོ་༎

༡༡ ཀྱེ་སྡུག་བསྔལ་གྱིས་གདུངས་པ། རླུང་དམར་གྱིས་བསྐྱོད་པ། སེམས་གསོ་བ་དང་བྲལ་བ་ཁྱོད་ལྟོས་དང་། ངས་ཁྱོད་ཀྱི་རྩིག་རྡོ་རྣམས་མདོག་ལེགས་པོས་རྒྱན་པར་བྱ། ཁྱོད་ཀྱི་རྩིག་རྨང་དུ་ཨིནྡྲ་ནཱི་ལ་གདིང་ངོ་།

༡༢ ཁྱོད་ཀྱི་སྤེའུ་རྣམས་པད་མ་ར་ག་དང་། རྒྱ་སྒོ་རྣམས་འོད་འཐོན་པའི་རིན་པོ་ཆེ་དང་། མཐའ་འཁོར་རྣམས་རྡོ་རིན་པོ་ཆེས་བཞེང་བར་བྱའོ།

༡༣ ཡང་ཁྱོད་ཀྱི་བུ་ཐམས་ཅད་ཡ་ཧོ་ཝཱའི་ཉེ་གནས་སུ་འགྱུར་ཞིང་། ཁྱོད་ཀྱི་བུ་རྣམས་ཀྱི་ཞི་བདེ་ནི་མཆོག་ཏུ་འགྱུར་བར་འགྱུར།

༡༤ དྲང་བ་ཉིད་ཀྱི་ངང་ན་ཁྱོད་བརྟན་པར་འགྱུར། ཁྱོད་དངང་སྐྲག་པར་མི་འགྱུར་ཞིང་། དབང་ཤེད་ལས་ཁྱོད་རྒྱང་རིང་པོར་གནས་པར་འགྱུར། འཇིགས་པ་ཁྱོད་དང་ཉེ་བར་མི་སླེབ་པས། དེ་ལ་མི་འཚབས་སོ།

༡༥ ཀྱེ་ཧོ། ངའི་དགོངས་པ་མེད་པར། དེ་དག་གིས་ཀུན་སློང་བྱེད་སྲིད་ཀྱི། སུའང་ཁྱོད་ཀྱི་དགྲར་ལང་བ་ནི་ཁྱོད་ཀྱིས་རྐྱེན་ཏེ་ལྟུང་བར་འགྱུར།

༡༦ ཀྱེ་ཧོ། སོལ་མེར་ཕུ་འདེབས་ཤིང་། རང་གི་བཟོ་ལས་ཀྱི་ཕྱིར་མཚོན་ཆ་འདོན་པའི་མགར་བ་དེ་ངས་བཀོད་པ་ལགས། འཚར་དུ་གཅོད་པའི་འཇིག་བྱེད་དེའང་ངས་བཀོད་པ་ལགས་སོ།

༡༧ ཁྱོད་ལ་རྒོལ་བར་བཟོས་པའི་མཚོན་ཆ་གང་གིས་ཀྱང་ཁྱོད་ཐུབ་པར་མི་འགྱུར། ཡང་ཁྲིམས་རར་ཁྱོད་ལ་རྒོལ་བའི་ལྕེ་ལ་ཁྱོད་ཀྱིས་ཆད་པས་གཅད་དོ། འདི་ནི་ཡ་ཧོ་ཝཱའི་བྲན་པོ་དག་གི་ནོར་སྐལ་སྟེ། དེ་དག་གི་དྲང་བ་ཉིད་ང་ནས་འབྱུང་ངོ་། ཞེས་ཡ་ཧོ་ཝཱས་གསུང་ངོ་༎

༥༥

ཨེ་མ། སྐོམ་པ་ཐམས་ཅད་ཆུ་རྣམས་ཀྱི་མདུན་དུ་ཤོག་ཅིག དངུལ་མེད་པ་རྣམས་ཀྱང་ཤོག་ལ། ཉོས་ཤིག ཟོས་ཤིག འོ་ན། ཤོག་ཅིག དངུལ་དང་རིན་མེད་པར་རྒུན་ཆང་དང་འོ་མ་ཉོས་ཤིག

༢ ཁྱོད་ཚོས་ཁ་ཟས་མ་ཡིན་པའི་ཕྱིར་དུ་ཅི་ལ་རང་གི་དངུལ་སྲང་ལ་འདེགས། ཡང་འགྲང་རྒྱུ་མེད་པའི་ཕྱིར་ཅི་ལ་འབད། མ་གཡེངས་པར་ང་ལ་ཉོན་ཞིག བཟང་པོ་ལགས་པ་དེ་ཟོས་ཤིག རང་གི་སྙིང་ཚིལ་གྱིས་ཡི་རང་བར་བྱོས་ཤིག

༣ རྣ་བ་བླག་ཅིང་ངའི་དྲུང་དུ་ཤོག་ཅིག་དང་། ཁྱོད་ཀྱི་སེམས་འཚོ་རུ་ཉོན་ཞིག ངས་ཁྱོད་དང་བཅས་སུ་གཏན་འཇགས་ཀྱི་ཞལ་ཆད་བྱ་ཞིང་། ཡང་དག་པའི་བྱམས་ཐུགས་དཱ་བིད་ལ་བྱས་པ་རྣམས་གནང་བར་བྱའོ།

༤ ཀྱེ་ཧོ། ངས་ཁོང་ནི་མི་རིགས་རྣམས་ཀྱི་ཕྱིར་དཔང་པོ་དང་། མི་བརྒྱུད་དག་གི་དེད་དཔོན་དང་མངའ་བདག་ཏུ་བསྐོས་པ་ལགས།

༥ ཀྱེ་ཧོ། ཁྱེད་ལ་རྒྱུས་མེད་པའི་མི་སྡེ་ཞིག་ལའང་ཁྱེད་ཀྱིས་འབོད་པར་འགྱུར། ཡང་ཁྱེད་ཀྱི་ངོ་མི་ཤེས་པའི་མི་རིགས་རྣམས་ཀྱིས་ཀྱང་ཁྱེད་དཔལ་དང་ལྡན་པར་མཛད་པའི་ཡ་ཧོ་ཝཱ་ཁྱེད་ཀྱི་དཀོན་མཆོག་དང་། ཨིས་ར་ཨེལ་གྱི་དམ་པ་ཉིད་ཀྱི་དོན་དུ་ཁྱེད་ཀྱི་དྲུང་དུ་རྒྱུག་གིན་འོང་བར་འགྱུར་རོ༎

༦ ཡ་ཧོ་ཝཱ་ཐོབ་ཐུབ་དུས་སུ་ཁོང་ཚོལ་ཞིག ཁོང་ཉེ་བར་ཡོད་རིང་ལ་ཁོང་ལ་བོས་ཤིག

༧ མི་ངན་གྱིས་རང་གི་ལམ་དང་། ཆོས་མེད་མིས་རང་གི་བསམ་སྦྱོར་རྣམས་སྤོངས་ཤིག་དང་། ཡ་ཧོ་ཝཱའི་ཐད་དུ་ལོག་ཤོག ཁོང་གིས་ཐུགས་རྗེས་གཟིགས་པར་འགྱུར། ངེད་ཀྱི་དཀོན་མཆོག་སྤྱན་སྔར་དོང་ཞིག་དང་། སྡིག་སེལ་རྒྱས་པ་ཐོབ་པར་འགྱུར་རོ།

༨ དེ་ཅིའི་ཕྱིར་ཞེ་ན། ངའི་ཐུགས་བསམ་ནི་ཁྱོད་ཀྱི་བསམ་པའང་མིན། ཁྱོད་ཀྱི་ལམ་རྣམས་ཀྱང་ངའི་ལམ་རྣམས་མིན་པའི་ཕྱིར་རོ།

༩ གང་ལ་ཞེ་ན། ཇི་ལྟར་ས་ལས་ནམ་མཁའ་རྣམས་མཐོ། དེ་ལྟར་ཁྱོད་ཀྱི་ལམ་རྣམས་ལས་ངའི་ལམ་རྣམས་དང་། ཁྱོད་ཀྱི་བསམ་པ་རྣམས་ལས་ངའི་ཐུགས་བསམ་རྣམས་འཕགས་པའོ།

༡༠ དེ་ཅིའི་ཕྱིར་ཞེ་ན། ཇི་ལྟར་གནམ་ནས་ཁ་ཆར་འབབ་ཅིང་། གྱེན་དུ་མི་ལོག་པར། སོན་པ་ལ་ས་བོན་དང་། ཟ་མཁན་ལ་ཁ་ཟས་སྦྱོར་དུ་ས་འཆུ་ཞིང་། སྔོ་སྐྱེད་དེ་མེ་ཏོག་འབུས་སུ་འཇུག་པ་ལྟར།

༡༡ ངའི་ཞལ་ལས་འཐོན་པའི་བཀའ་མཆིད་ཀྱང་འགྱུར་འོང་ཞིང་། ངའི་དྲུང་དུ་སྟོང་པར་ལོག་མི་འོང་གི། ངས་ཅི་མཉེས་པ་དག་མཐར་བསྐྱེལ་ཏེ། ངས་གང་གི་ཕྱིར་མངགས་པའི་དོན་འགྲུབ་པར་འགྱུར་རོ།

༡༢ དེ་ཅིའི་ཕྱིར་ཞེ་ན། ཁྱེད་དགའ་མགུའི་ནང་ན་ཕྱི་རོལ་དུ་ཐོན་ཏེ། ཞི་བདེའི་ནང་ན་ཕར་འཁྲིད་པར་འགྱུར། ཁྱེད་ཀྱི་མདུན་དུ་རི་བོ་དང་བྲག་རི་རྣམས་ཀྱིས་སྐད་ཆེན་པོས་གླུ་ལེན་ཞིང་། ཐང་གི་རྩི་ཤིང་ཀུན་གྱིས་ལག་བརྡབ་གཏོང་བར་འགྱུར།

༡༣ ཚེར་ཤིང་གི་མལ་དུ་སོམ་ཤིང་བྱུང་ནས། སེ་བའི་མལ་དུ་ཧ་དས་ཤིང་སྐྱེ་བར་འགྱུར། འདི་ནི་ཡ་ཧོ་ཝཱ་ལ་མཚན་དང་། ནམ་ཡང་མི་གཅོད་པའི་རྟག་པའི་རྟགས་སུ་འགྱུར་བར་འགྱུར་རོ༎

༥༦

ཡ་ཧོ་ཝཱས་འདི་སྐད་གསུང་། ཁྲིམས་དྲང་པོ་ཡིད་ལ་བཅངས་ཏེ། དྲང་བ་ཉིད་ལ་སྤྱོད་ཅིག གང་ལ་ཞེ་ན། ངའི་ཐར་པ་ནི་འབྱོན་དུ་ཉེ་ཞིང་། ངའི་དྲང་བ་ཉིད་མངོན་དུ་ཡོད་པས།

༢ དེ་བཞིན་དུ་སྤྱོད་པའི་མི་དང་། དེ་འཆང་བའི་མིའི་བུ་དང་། ཤབ་བཱད་མི་བརླག་པ་ལ་འཛེམ་པ་དང་། ངན་པ་གང་རུང་ལས་རང་གི་ལག་པ་སྲུང་བ་དག་བདེའོ།

༣ ཡ་ཧོ་ཝཱ་དང་འདྲེས་པའི་མི་ཡན་གྱིས་ཀྱང་། ཡ་ཧོ་ཝཱས་ཉིད་ཀྱི་འབངས་ལས་ང་ཡོངས་སུ་ཁ་ཕྲལ་ཏོ་ཞེས་ཟེར་བར་མི་བྱ། ཉུག་རུམ་གྱིས་ཀྱང་། ལྟོས། ང་སྡོང་པོ་སྐམ་པོའི་ཞེས་ཟེར་བར་མི་བྱའོ།

༤ དེ་ཅིའི་ཕྱིར་ཞེ་ན། ངའི་ཤབ་བཱད་སྲུང་བ་དང་། ང་ཅི་མཉེས་པ་དག་འདམ་མཁན་དང་། ངའི་ཞལ་ཆད་འཆང་བའི་ཉུག་རུམ་གྱི་སྐོར་ཡ་ཧོ་ཝཱས་འདི་སྐད་དུ།

༥ ངས་དེ་དག་ལ་ཉིད་ཀྱི་ཕོ་བྲང་དང་། ལྕགས་རིའི་ནང་དུ་གནས་ས་ཞིག་དང་། སྲས་དང་སྲས་མོའི་མིང་ལས་དྲག་པའི་མིང་ཞིག་ཀྱང་སྟེར་ཞིང་། བརྟན་འཇགས་ཀྱི་མིང་སེལ་མི་འཕོག་པ་ཞིག་ཀྱང་སྦྱིན་པར་བྱའོ།

༦ ཡང་ངས་ཡ་ཧོ་ཝཱ་དང་མཐུན་པའི་མི་ཡན་དག་ཀྱང་ཁོང་ལ་ཞབས་ཏོག་བྱེད་པ་དང་། ཡ་ཧོ་ཝཱའི་མཚན་གཅེས་པར་འཛིན་པ་དང་། ཁོང་གི་བྲན་པོར་གྱུར་བ་དང་། ཐམས་ཅད་ཀྱིས་ཤབ་བཱད་མི་བརླགས་པར་སྲུང་བ་དང་། ངའི་ཞལ་ཆད་དམ་དུ་བཟུང་བ་རྣམས་ཀྱང་།

༧ ངས་ཉིད་ཀྱི་རི་བོ་དམ་པར་འདྲོངས་པར་བྱ་སྟེ། ང་ལ་སྨོན་ལམ་འདེབས་པའི་ཕོ་བྲང་གི་ནང་དུ་ཡི་རངས་པར་བྱའོ། ངའི་མཆོད་ཁྲིར་དེ་དག་གི་སྦྱིན་སྲེག་དང་མཆོད་པ་བསྙེན་པར་འགྱུར་རོ། དེ་ཅིའི་ཕྱིར་ཞེ་ན། ངའི་ཁང་པ་ལ་མི་རིགས་ཐམས་ཅད་ཀྱིས་སྨོན་ལམ་འདེབ་ས་ཟེར་བར་འགྱུར།

༨ ཁ་ཐོར་དུ་ཡོད་པའི་ཨིས་ར་ཨེལ་སྡུད་པའི་ཡ་ཧོ་ཝཱས་འདི་སྐད་གསུང་། དེའི་དྲུང་བསྡུས་ཟིན་པ་དག་མ་ཟད་པར་ངས་ད་དུང་གཞན་རྣམས་ཀྱང་དེའི་དྲུང་དུ་སྡུད་པར་བྱའོ༎

༩ ཀྱེ་རིའི་རི་དྭགས་ཐམས་ཅད་དང་། ནགས་ཚལ་གྱི་གཅན་གཟན་ཁྱོད་ཀུན་ཟ་བ་ལ་ཤོག་ཅིག

༡༠ དེའི་སོ་པ་དག་ལོང་བ་སྟེ། དེ་ཐམས་ཅད་གཏི་མུག་ཅན། ཐམས་ཅད་སྐད་འདོན་མི་ནུས་པའི་ཁྱི་ལྐུགས་པ། གཉིད་གཡུར་བ། ཉལ་བ། གཉིད་ལ་ཆགས་པའོ།

༡༡ འོན་དེ་དག་ནམ་དུ་ཡང་མི་འགྲང་བའི་ཁྱི་ལྟོགས་དང་། ཧ་གོ་རྒྱུ་མེད་པའི་ལུག་རྫིའོ། གཅིག་ཀྱང་མ་ལུས་པར་རང་རང་གི་ཁེ་འབོགས་འཚོལ་དུ་ཐམས་ཅད་རང་གི་ལམ་དུ་ལོག

༡༢ དེ་དག་གིས་ཚུར་ཤོག ངས་རྒུན་ཆང་འདྲོངས་ཤིང་། ངེད་ཆང་གར་བས་ངོམ་པར་བྱ། སང་གི་ཉི་མ་ཡང་དེ་རིང་ལྟ་བུ་ལས། ཚོད་མེད་པའི་ཞག་ཆེན་པོ་ཞིག་འབྱུང་བར་འགྱུར་རོ། ཞེས་ཟེར་རོ༎

༥༧

ཆོས་དྲང་པོའི་མི་སྲོག་དང་འབྲལ་ཡང་། སུས་ཀྱང་དེ་ལ་སྣང་རྟགས་མི་བྱེད། སྙིང་རྗེ་ཅན་རྣམས་ཁྱེར་པ་ནི། མ་འོངས་པའི་བར་ཆད་ལས་ཆོས་དྲང་པོའི་མི་ཁྱེར་པ་ཡིན་ཞེས་སུས་ཀྱང་བསམ་མནོ་མི་སྐོར།

༢ ཁོ་ནི་ཞི་བདེའི་ནང་དུ་ཞུགས། རེ་རང་གི་དྲང་བ་ཉིད་ཀྱི་ནང་ན་འགྲུལ་གྱིན་རང་གི་མལ་ཁྲིར་ངལ་གསོའོ༎

༣ འོན་ཀྱང་། ཀྱེ་ངན་ཆོས་མའི་བུ་རྣམས། གཡེམ་པོ་དང་སྨད་ཚོང་མའི་བརྒྱུད། མདུན་དུ་ཤོག་ཅིག

༤ ཁྱོད་ཀྱིས་སུ་ལ་ཚིག་པ་སྲེག སུ་ལ་རང་གི་ཁ་གདངས་ཏེ་ལྕེ་ནར་ནར་བྱེད། ཁྱོད་ཉེས་པ་ཅན་གྱི་ཕྲུ་གུ་དང་། གཡོ་སྒྱུ་ཅན་གྱི་བུ་བརྒྱུད་མིན་ནམ།

༥ སྐུ་འདྲ་དང་བཅས་ཤིང་སྡོང་སྔོན་པོ་རེ་རེའི་འོག་ཏུ་འདོད་ཆགས་སྐྱེད་ཅིང་། ལུང་པའི་ནང་དུ་བྲག་སྐྱིབས་ཀྱི་འོག་ཏུ་བྱིས་པ་དག་གི་སྲོག་གཅོད་པ་རྣམས།

༦ ལུང་པའི་ཆུ་རྡོའི་ཁྲོད་ན་ཁྱོད་ཀྱི་ཟ་སྐལ་ཡོད། དེ་ཀ་རྣམས་ཁྱོད་ཀྱི་སྐལ་བ་ཡིན། འོ་ན། དེ་དག་ལ་ཁྱོད་ཀྱིས་གསེར་སྐྱེམས་ཀྱང་བཏང་། ཚོགས་ཀྱང་ཕུལ་བས་ན། འདི་དག་གིས་ངའི་ཁྲོ་ཞི་བར་བྱའམ།

༧ རི་མཐོ་མཐོའི་ཁར་ཁྱོད་ཀྱིས་རང་གི་མལ་ཁྲི་བཞག་སྟེ། ཁྱོད་དེར་ཡང་དམར་མཆོད་འབུལ་དུ་འཛེགས་ཕྱིན་ཏེ།

༨ སྒོ་རྣམས་དང་རི་བཞིའི་རྒྱབ་ཏུ་ཁྱོད་རང་གི་དྲན་རྟེན་བསླངས་ནས། ཁྱོད་ང་དང་གྱེས་ནས་གཞན་གྱི་ཕྱིར་ཁེབས་ཐེན་ནས་འཛེགས་སོང་། རང་གི་མལ་ཁྲི་ཡང་ཆེ་བར་བྱས་ཏེ་དེ་དག་དང་ཆད་བྱས། དེ་དག་གི་མལ་ཁྲི་གར་མཐོང་ཡང་དུང་དུང་བྱེད།

༩ ཡང་རང་ལ་སྣུམ་བྱུགས་ནས་རྒྱལ་པོའི་ཐད་དུ་ཕྱིན་ཏེ། རང་གི་དྲི་བསུང་སྤེལ་ཏེ། རྒྱང་རིང་པོར་ཁྱོད་རང་གི་བང་ཆེན་བཏང་སྟེ། ཁྱོད་ཀྱིས་དམྱལ་བའི་བར་དུའང་རང་གི་དམའ་ཕབ་བོ།

༡༠ ཁྱོད་ཀྱི་བྱེས་ཐག་རིང་ཞིང་ཐང་ཆད་ཀྱང་། ཁྱོད་ཀྱིས་རེ་བ་མེད་དོ་མ་ཟེར་ཏོ། རང་གི་ལག་པའི་ནང་སྲོག་ད་དུང་ཡོད་པས། མ་འཚེར་བ་ཡིན།

༡༡ ཡང་ཁྱོད་ཀྱིས་རྫུན་ལབ་སྟེ། ང་མ་དྲན་པར་སྣང་རྟགས་ཀྱང་མ་བཏང་བས། ཁྱོད་གང་ལ་དངང་སྐྲག་ཅིང་འཇིགས་པ་ཡིན། ངས་སྔོན་མ་ནས་ཁ་རོག་མ་བསྡད་དམ། དེ་ནས་ཀྱང་ཁྱོད་ང་ལ་མི་འཇིགས་སོ།

༡༢ ངས་ཁྱོད་ཀྱི་དྲང་བ་ཉིད་དང་ལས་རྣམས་མངོན་པར་བྱའོ། དེ་ཅིའི་ཕྱིར་ཞེ་ན། དེ་དག་གིས་ཁྱོད་ལ་ཕན་མི་གདགས་སོ།

༡༣ ཁྱོད་ཀྱིས་འོ་དོད་འདོན་པའི་ཚེ་ན་རང་གི་ལྷ་སྐུའི་ཚོགས་ལ་སྐྱོབ་ཏུ་ཆུག་ཅིག འོན་ཀྱང་དེ་རྣམས་རླུང་གིས་འཁྱེར་ཞིང་། ཧས་ཀྱང་དེ་ཐམས་ཅད་འཁྱེར་བར་འགྱུར་གྱིས། བདག་ལ་བློ་གཏད་བཅོལ་བའི་མིས་ས་ལ་དབང་ཞིང་། ངའི་རི་བོ་དམ་པ་ནོར་སྐལ་དུ་རྙེད་པར་འགྱུར།

༡༤ དེ་ནས་སྤུངས་ཤིག སྤུངས་ཤིག ལམ་ཤོམ་ཤིག ངའི་འབངས་ཀྱི་འགྲོ་ལམ་ལས་སླུ་རྡོ་དེ་ཐེན་ཞིག ཅེས་ཟེར་བར་འགྱུར་རོ༎

༡༥ དེ་ཅིའི་ཕྱིར་ཞེ་ན། བླ་ན་མེད་པ་འཕགས་པའི་མཐའ་ཡས་པར་མཆིས་པའི་མཚན་དུ་དམ་པ་ཞེས་བྱ་བས་འདི་སྐད་གསུང་། ང་ནི་འཕགས་པ་དང་དམ་པའི་གནས་སུ་བཞུགས་ཀྱིས། སེམས་གུས་པ་ཅན་དག་གི་སེམས་གསོ་བ་དང་། སྙིང་ཆག་པོ་དག་གི་སྙིང་གསོན་པོར་བྱེད་པའི་དོན་དུ། ང་ནི་སྙིང་ཆག་པོ་དང་སེམས་གུས་པ་ཅན་དག་དང་མཉམ་དུའང་གནས་སོ།

༡༦ གང་ལ་ཞེ་ན། ངས་རྒྱུན་དུ་མི་རྒོལ། རྟག་ཏུ་ཐུགས་འཁྲོ་བར་ཡང་མི་བྱ་སྟེ། བྱས་ན་ངས་མཛད་པའི་སེམས་ཉིད་དང་རྣམ་ཤེས་དག་ངའི་ཞལ་ངོར་ཡལ་བར་འགྱུར་རོ།

༡༧ ང་དེའི་བརྣབས་སེམས་ཀྱི་སྡིག་པར་ཁྲོས་ཏེ་དེ་ལ་བརྡུངས་ནས། ངའི་ཞལ་སྦས་ནས་ཁྲོས་པ་དང་། དེ་རང་གི་སྙིང་གི་ལམ་ནང་ངོ་ལོག་བྱེད་ཀྱིན་ཕྱིན་པ་ཡིན།

༡༨ ངས་དེའི་ལམ་རྣམས་མཐོང་བས། ངས་དེ་གསོ་བར་བྱའོ། ངས་དེའི་ལམ་སྣ་པ་ཡང་བྱ་ཞིང་། དེ་རང་དང་དེའི་མྱ་ངན་བྱེད་པ་དག་ལ་སླར་སེམས་གསོ་སྟེར་བར་ཡང་བྱའོ།

༡༩ ཡ་ཧོ་ཝཱས་འདི་སྐད་གསུང་། ངས་ཁ་ལྤགས་ཀྱི་འབྲས་བུ་སྐྱེད་པར་བྱེད། རྒྱང་རིང་པོར་ཡོད་པ་དང་ཉེ་བར་ཡོད་པར་གཉིས་པོར་ཞི་བདེ། ཞི་བདེ། ངས་དེ་གསོ་བར་བྱའོ།

༢༠ འོན་ཀྱང་མི་ངན་དག་ནི་ཞི་བར་མི་ནུས་པའི་རྒྱ་མཚོ་འཁྲུགས་པ་དང་འདྲ་སྟེ། དེའི་ཆུས་འདམ་རྫབ་དང་མི་གཙང་བ་སྲུང་བར་བྱེད།

༢༡ མི་ངན་ལ་ཞི་བདེ་ཅིའང་མེད་ཅེས་ངའི་དཀོན་མཆོག་གིས་གསུང་ངོ་༎

༥༨

ཅིའང་མ་འཛེམ་པར་ཀུ་ཐེག་ཅིག རྒྱ་དུང་ལྟ་བུར་སྒྲ་འདེགས་པར་བྱོས། ངའི་འབངས་ལ་དེ་དག་གི་མཚམས་མེད་པ་དང་། ཡ་ཀོབ་ཀྱི་ཁྱིམ་ལ་དེའི་ཉེས་སྐྱོན་རྣམས་སྟོན་ཞིག

༢ དྲང་བ་ཉིད་ལ་སྤྱད་པའི་རང་གི་དཀོན་མཆོག་གི་ཚུལ་ཁྲིམས་རྣམས་མ་དོར་བའི་མི་སྡེ་དང་འདྲ་བར། དེ་དག་གིས་ད་དུང་ཡང་ཉིན་རེ་བཞིན་ང་འཚོལ་ཞིང་། ངའི་ལམ་རྣམས་ངོ་འཕྲོད་དུ་འདོད། ང་ལས་ཁྲིམས་དྲང་པོའི་ཚུལ་ཁྲིམས་ཞུ། དཀོན་མཆོག་དང་ཉེ་རུ་དགའོ།

༣ དེ་དག་གིས། ངེད་ཅག་གི་སྨྱུང་གནས་བསྲུངས་ནའང་། ཁྱེད་ཀྱིས་ཅི་ལ་མི་མཐོང་། ངེད་ཅག་གིས་རང་གི་སྲོག་ལ་དཀའ་བ་སྤྱད་ནའང་། ཁྱེད་དེ་མི་ཤེས་སོ་ཟེར། ལྟོས་དང་། ཁྱོད་སྨྱུང་བའི་ཉིན་པར་རང་ལས་ནང་གཡེང་སྟེ། རང་གི་ལས་མི་ཀུན་ལ་ལས་མང་བྱེད་དུ་འཇུག

༤ ལྟོས་ཤིག དབྱེན་པ་དང་། འཁྲབ་པ་དང་། གདུག་པ་ཅན་གྱི་ཁུ་ཚུར་རྒྱབ་པའི་དོན་དུ་ཁྱོད་ཀྱིས་སྨྱུང་གནས་སྲུང་། ཁྱོད་ཅག་གི་སྒྲ་མཐོ་སར་ཐོས་མི་ནུས་པའི་དེ་རིང་དང་འདྲ་བའི་སྨྱུང་གནས་སྲུང་བའི་མི་རིགས་སོ།

༥ མིས་རང་སྲོག་ལ་དགའ་བ་སྤྱད་པའམ། འདམ་བུ་ལྟར་རང་གི་མགོ་དགུར་བ་དང་། རྩ་ཕད་དང་གོག་ཐལ་གྱི་སྟན་འདིང་བའི་ཞག་འདི་ང་མགུ་བའི་སྨྱུང་གནས་ཤིག་ཡིན་ནམ། འདི་ལ་ཁྱོད་ཀྱིས་སྨྱུང་གནས་དང་། ཡ་ཧོ་ཝཱའི་ཐུགས་སུ་འབྱོན་པའི་ཉིན་མོའོ་སྨྲ་བར་བྱའམ།

༦ སེམས་ངན་གྱི་ལྕགས་སྒྲོག་སྒྲོལ་བ་དང་། གཉའ་ཤིང་གི་བཀྱིག་ཐག་སྒྲོལ་བ་དང་། ཁ་དམན་དག་ཐར་དུ་འཇུག་པ་དང་། གཉའ་ཤིང་ཐམས་ཅད་གཅོག་པ་འདི་ནི་ང་མགུ་བའི་སྨྱུང་གནས་མ་ཡིན་ནམ།

༧ བཀྲེས་པར་རང་གི་ལྟོ་སྦྱིན་པ་དང་། འཁྱམ་པོ་དབུལ་པོ་རང་ཁྱིམ་དུ་འདྲེན་པ་དང་། གཅེར་བུ་ཞིག་མཐོང་བའི་ཚེ་དེ་ལ་གོས་སྐོན་པ་དང་། རང་གི་ཤ་ཁྲག་ལས་རང་གདོང་མི་སྦ་བ་ཡང་དེ་མིན་ནམ།

༨ དེ་ནས་ཁྱོད་ཀྱི་འོད་ཐོ་རངས་ལྟར་འཕྲོ་ཞིང་། ཁྱོད་ཀྱི་འཚོ་ཁམས་མྱུར་རུ་ཡར་སྐྱེད་དེ། ཁྱོད་ཀྱི་དྲང་བ་ཉིད་རང་གི་མདུན་དུ་འགྲོ་ཞིང་། ཡ་ཧོ་ཝཱའི་དཔལ་ནི་ཁྱོད་ཀྱི་རྒྱབ་རྟེན་དུ་འགྱུར་བར་འགྱུར།

༩ དེ་ནས་ཁྱོད་ཀྱིས་འབོད་པ་ལ་ཡ་ཧོ་ཝཱས་བཀའ་ལན་གནང་བར་བྱ། ཁྱོད་ཀྱི་འོ་དོད་ལ། ཁོང་གིས་ང་འདི་ཀར་ཡོད་ཅེས་གསུང་བར་འགྱུར། ཇི་སྟེ་ཁྱོད་ཀྱིས་རང་གི་དཀྱིལ་ལས་གཉའ་ཤིང་དང་། མཛུབ་མོ་འཛུག་པ་དང་། གཏམ་ངན་འབད་པ་གསུམ་པོ་སྤང་བར་བྱེད་ཅིང་།

༡༠ ཁྱོད་ཀྱིས་ལྟོགས་པ་ཅན་ལ་ཁྱོད་ཀྱི་སེམས་མགུ་བ་དེ་བཏང་སྟེ། སྡུག་ཕོངས་པའི་སྙིང་ཚིམ་དུ་འཇུག་ན། ཁྱོད་ཀྱི་འོད་མུན་པའི་ནང་ནས་ཤར་ཏེ། ཁྱོད་ཀྱི་མུན་པ་ནི་ཉིན་གུང་ལྟར་འགྱུར་བར་འགྱུར།

༡༡ དེ་ནས་ཡ་ཧོ་ཝཱས་རྟག་ཏུ་ཁྱོད་ཀྱི་ལམ་སྣ་མཛད་དེ། ལོ་ཉེས་པའི་དུས་སུའང་ཁྱོད་ཀྱི་སེམས་ཚིམ་པར་བྱས་ཏེ། ཁྱོད་ཀྱི་རུས་པ་རྣམས་སྟོབས་ཅན་བྱའོ། དེ་ནས་ཁྱོད་ནི་ཆུ་མོད་ཀྱི་སྐྱེད་ཚལ་ལྟ་བུའམ། ཆུ་མི་ཟད་པའི་ཆུ་མིག་ལྟ་བུར་འགྱུར་བར་འགྱུར།

༡༢ ཡང་ཁྱོད་ཀྱི་ཡིན་པའི་མི་རྣམས་ཀྱིས་སྔ་མའི་ཁང་གོག་རྣམས་རྩིག་ཅིང་། མི་རབས་མང་པོར་སྟོངས་ནས་ལུས་པའི་རྩིག་རྨང་རྣམས་ཁྱོད་ཀྱིས་འགྲོངས་པར་བྱ། ཡང་ཁྱོད་ལ་གས་ཆག་གི་ཞིག་སོས་པ་དང་། ཡུལ་འཛུགས་པའི་ལམ་བཟོ་མཁན་ཞེས་པའི་མིང་འདོགས་པར་འགྱུར་རོ༎

༡༣ ཇི་སྟེ་ཤབ་བཱད་ལས་རང་གི་རྐང་པ་བཟློགས་ཏེ་ངའི་ཞག་དམ་པར་རང་གི་འདོད་པ་བཞིན་མ་སྤྱོད་པར། ཤབ་བཱད་ལ་ཡིད་དུ་འོང་བ་དང་། ཡ་ཧོ་ཝཱའི་དམ་པ་ལ་བཀུར་འོས་པ་ཟེར་ཞིང་། དེ་ལ་བཀུར་སྟི་བྱེད་ཅིང་། རང་གི་ལས་སྟབས་མི་བྱེད་པར། རང་གི་འདོད་པའི་བྱ་བར་ཡང་མི་འཇུག་སྟེ། གཏམ་ཡང་མ་འབད་ན།

༡༤ དེ་ནས་ཁྱོད་ཡ་ཧོ་ཝཱའི་ནང་ན་དགའ་མགུ་ཞིང་། ངས་ཁྱོད་ས་ཆེན་པོའི་ས་ཆ་མཐོན་པོ་རྣམས་ཀྱི་ཁར་བསྐྱོན་ཏེ། ཁྱོད་ཀྱི་ཕ་ཡ་ཀོབ་ཀྱི་ནོར་སྐལ་ལས་འཚོ་བ་སྦྱོར་བར་བྱའོ། དེ་ཅིའི་ཕྱིར་ཞེ་ན། ཡ་ཧོ་ཝཱ་ཉིད་ཀྱི་ཞལ་ནས་བཀའ་འདི་གསུངས་པའི་ཕྱིར་རོ༎

༥༩

ཀྱེ་ཧོ། སྐྱོབ་མི་ནུས་ཕྱིར་ཡ་ཧོ་ཝཱའི་ཕྱག་ཐུང་ངུར་ཡང་མ་སོང་། གསན་མི་ནུས་ཕྱིར་ཁོང་གི་སྙན་ལྕི་བར་ཡང་མ་སོང་།

༢ འོན་ཀྱང་ཁྱོད་ཀྱི་ལས་ངན་པས་ཁྱོད་ཀྱི་དཀོན་མཆོག་ཁྱོད་དང་འགྱངས་པར་བྱས་ཏེ། ཁྱོད་ཀྱི་ཉེས་ལྟུང་གི་རྐྱེན་གྱིས་ཁྱོད་ལས་ཉིད་ཀྱི་ཞལ་གདོང་སྦས་པས། ཁོང་གིས་མ་གསན་ནོ།

༣ དེ་ཅིའི་ཕྱིར་ཞེ་ན། ཁྱོད་ཀྱི་ལག་པ་ནི་ཁྲག་དང་། མཛུབ་མོ་ནི་ལས་ངན་གྱིས་བརླགས་ཏེ། ཁྱོད་ཀྱི་ཆུས་རྫུན་ཚིག་ལབ། ལྕེ་ལས་ཇུས་ངན་ཐོ་རོ་རོ།

༤ གཤགས་ཀྱི་ཕྱིར་སུས་ཀྱང་འབོད་པ་མི་གཏོང་། བདེན་པའི་ཕྱིར་སུས་ཀྱང་མི་འཁྲབ། ཀུན་རྫོབ་ལ་བློ་གཏད་དེ་རྫུན་ཚིག་འབད། དེ་དག་གི་གནོད་སེམས་ཀྱི་མངལ་ལས་ལས་ངན་བཙའ།

༥ དེ་དག་དུག་སྦྲུལ་གྱི་སྒོ་ང་ལ་འགབ་ཅིང་། ཐགས་སྦྲ་འབུའི་ཐགས་སྦྲན་ནོ། སུས་ཀྱང་དེའི་སྒོ་ང་ལས་ཟ་ན་འཆི། གང་བཅག་ན་དེའི་ནང་ནས་སྦྲུལ་ཞིག་རྒྱང་གིས་འཐོན་པར་འགྱུར།

༦ དེ་དག་གི་ཐགས་རྣམས་གོས་སུ་མི་འགྱུར། རང་གི་ལས་ཀྱིས་ཀྱང་རང་ཁེབས་པར་མི་ནུས་སོ། དེ་དག་གི་ལས་ནི་ལས་ངན་དང་། ལག་པའི་ནང་ན་དབང་ཤུགས་ཀྱི་ལས་ཡོད་དེ།

༧ ངན་པའི་ཕྱོགས་སུ་དེ་དག་རྐང་པ་རྒྱུག ནོངས་མེད་པའི་ཁྲག་གཟག་པར་དེ་དག་མགྱོགས། དེ་དག་གི་བསམ་པ་ནི་བསམ་པ་ནག་པོ་སྟེ། དེ་དག་གི་ལམ་ནང་སྟོངས་པ་དང་འཇིགས་པ་ཡོད།

༨ དེ་ཚོར་ཞི་བདེའི་ལམ་གྱི་ཆ་མེད་དེ། དེ་དག་གི་གོམ་པའི་ནང་ན་དྲང་པོ་མེད་དེ། རང་གི་དོན་དུ་ཀྱོག་ལམ་རྣམས་བཟོས་པས། དེའི་ནང་ན་སུ་འགྲོ་བ་དེས་ཞི་བདེ་ཅི་ཡིན་ཤེས་པར་མི་འགྱུར་རོ༎

༩ དེའི་རྐྱེན་གྱིས་ཁྲིམས་དྲང་པོ་ནི་ངེད་ལས་འགྱངས་ཏེ། དྲང་བ་ཉིད་ངེད་ལ་མི་ནོན། ངེད་འོད་ལ་སྒུག་གིས། ལྟོས། མུན་པའི་སྨག་རུམ་གདའ། འོད་མདངས་ལ་རེ་ཡང་། ངེད་མུན་པའི་ནང་ན་འགྲུལ།

༡༠ ལོང་བ་ལྟར་ངེད་ཀྱིས་རྩིག་པར་ཉུག མིག་མེད་པ་ལྟར་དུ་ངེད་ཀྱིས་མུན་ཉུག་གཏོང་། མཚན་མོ་ལྟར་ངེད་ཉིན་གུང་དུའང་སྒག་རྒྱབ། དར་ལ་བབ་པའི་ཁྲོད་དུ་ངེད་རོ་དང་འདྲ།

༡༡ ངེད་ཐམས་ཅད་ཀྱིས་དོམ་འདྲར་འབོད་ཅིང་། ཕུག་རོན་བཞིན་སྨྲེ་སྔགས་འདོན། ངེད་ཅག་གཤགས་དྲང་པོ་ལ་སྒུག་གིས། དེ་ནི་མི་སྣང་ངོ་། ཐར་དུ་སྒུག་ནའང་། དེ་ནི་ངེད་ལས་རྒྱང་རིང་ངོ་།

༡༢ དེ་ཅིའི་ཕྱིར་ཞེ་ན། ཁྱེད་ཀྱི་སྤྱན་སྔར་ངེད་ཅག་གི་མཚམས་མེད་པ་རྣམས་མང་དྲག་སྟེ། ངེད་ཀྱི་ཉེས་སྡིག་དག་ངེད་ཅག་གི་དཔང་པོར་ལང་། གང་ལ་ཞེ་ན། ངེད་ཀྱི་མཚམས་མེད་པ་དག་ངེད་དང་མཉམ་དུ་ཡོད་དེ། རང་གི་མི་ཚངས་པ་རྣམས་ཀྱི་རྒྱུས་ངེད་ལ་ཡོད།

༡༣ དེ་ལྟར་ངེད་ཀྱིས་མཚམས་མེད་པར་སྤྱོད་པ་དང་། ཡ་ཧོ་ཝཱ་ལ་མི་རྩི་བ་དང་། རང་གི་དཀོན་མཆོག་ལ་འབྲང་བ་ལས་འབྱོལ་ཞིང་། རྔན་ཆེན་དང་གཉའ་རེངས་ཀྱི་གཏམ་གླེང་ཞིང་། སྙིང་གི་ནང་དུ་རྫུན་ཚིག་བརྩམས་ནས་ལབ་བོ།

༡༤ གཤགས་ནི་རྒྱབ་ཏུ་བཟློགས། དྲང་པོ་ནི་རྒྱང་མ་ནས་འགྲེང་། གང་ལ་ཞེ་ན། དྲང་བ་ཉིད་ནི་ལམ་སྲང་ནང་ལྷུང་བས། བདེན་པ་ཉིད་འཇུག་པར་མི་ནུས་སོ།

༡༥ དེ་དེ་བཞིན་ནོ། དྲང་བ་ཉིད་ནི་ཡོལ། ངན་པ་ལས་འཇོལ་བ་དག་གིས་རང་ལིངས་སུ་བྱེད། ཡ་ཧོ་ཝཱས་དེ་ལ་གཟིགས་ནས། དེར་གཤགས་མེད་པས། ཁོང་ཐུགས་མི་དགྱེས་སོ༎

༡༦ ཡང་ཁོང་གིས་དེར་མི་གང་ཡང་མ་གཟིགས་ཏེ། བར་མི་གང་ཡང་མེད་པ་ལ་ཧ་ལས་པས། དེ་ལ་ཁོང་ཉིད་ཀྱི་ཕྱག་གིས་ཐར་པ་དྲངས་ནས། ཁོང་གི་དྲང་བ་ཉིད་ཀྱིས་དེ་སྐྱངས་སོ།

༡༧ ཁོང་གིས་གོ་ཁྲབ་ཏུ་དྲང་བ་ཉིད་གསོལ་ཏེ། དབུར་རྣམ་རྒྱལ་གྱི་དབུ་རྨོག་བསྣམས་ཏེ། ན་བཟའ་ལ་དུགས་ལན་གྱི་ན་བཟའ་དང་། བླ་གོས་ལྟར་དུ་ཐུགས་ངར་གསོལ།

༡༨ དེ་དག་གི་ལས་བཞིན་དུ་རྔན་པ་གཞལ་ཞིང་། ཕ་རོལ་པ་དག་ལ་ཐུགས་ཁྲོ་དང་། དགྲ་བོར་ལན་གནང་ཞིང་། གླིང་ཕྲན་པ་དག་ལ་ངན་ལན་འཇལ་བར་འགྱུར།

༡༩ དེ་ནས་ནུབ་ཕྱོགས་པ་ཡ་ཧོ་ཝཱའི་མཚན་ལ་བག་ཚ་ཞིང་། ཤར་ཕྱོགས་པ་ཁོང་གི་གཟི་བརྗིད་ཀྱིས་དངང་སྐྲག་པར་འགྱུར། ཆུ་ལོག་ལྟ་བུར་དགྲ་བོ་འོང་དུས་སུ། ཡ་ཧོ་ཝཱའི་ཐུགས་ཉིད་ཀྱིས་དེ་དག་གི་ཐད་དུ་རྒྱལ་མཚན་ཞིག་སྒྲེང་བར་འགྱུར་རོ།

༢༠ དེ་ནས་ཙི་ཨོན་དང་། ཡ་ཀོབ་ཀྱི་ཁྲོད་ན་སྡིག་པ་ལས་འབྱོལ་བ་རྣམས་ཀྱི་རྩར་སྒྲོལ་མཛད་དེ་འབྱོན་པར་འགྱུར་རོ། ཞེས་ཡ་ཧོ་ཝཱས་གསུང་ངོ་།

༢༡ ཡང་ང་རང་གི་ཕྱོགས་ལས་དེ་དག་དང་བཅས་ཞལ་ཆད་ནི་འདི་ལྟ་སྟེ། ཡ་ཧོ་ཝཱས་འདི་སྐད་གསུང་། ཁྱོད་ཀྱི་སྟེང་ན་ཡོད་པའི་ངའི་ཐུགས་ཉིད་དང་། ངས་ཁྱོད་ཀྱི་ཁའི་ནང་དུ་བཅུག་ཡོད་པའི་ངའི་མན་ངག་དེ་ནི། ཁྱོད་ཀྱི་ཁ་དང་། ཁྱོད་ཀྱི་བརྒྱུད་ཀྱི་ཁ་དང་། ཁྱོད་ཀྱི་བུ་བརྒྱུད་ཀྱི་བརྒྱུད་པའི་ཁ་ལས་ད་ནས་ཕྱིན་ཆད་དུས་རྟག་ཏུ་འབྲལ་བར་མི་འགྱུར་རོ། ཞེས་པ་འདི་ནི་ཡ་ཧོ་ཝཱའི་བཀའ་ལུང་ངོ་༎

༦༠

ཁྱོད་ཀྱི་འོད་བྱོན་ཞིང་། ཡ་ཧོ་ཝཱའི་གཟི་བརྗིད་ཁྱོད་ཀྱི་ཁར་ཤར་བས། ད་ལོངས་ལ་འཕྲོ་བར་བྱོས་ཤིག

༢ དེ་ཅིའི་ཕྱིར་ཞེ་ན། ཀྱེ་ཧོ། མུན་པས་ས་གཞི་དང་སྨག་རུམ་གྱིས་མི་རིགས་རྣམས་ཁྱབ་པར་འགྱུར་གྱིས། ཁྱོད་ཀྱི་ཁར་ཡ་ཧོ་ཝཱ་ཤར་ཏེ། ཁྱོད་ཀྱི་སྟེང་ན་ཁོང་གི་དཔལ་བརྗིད་སྣང་བར་འགྱུར།

༣ ཡང་ཕྱི་པ་རྣམས་ཁྱོད་ཀྱི་འོད་དང་། རྒྱལ་པོ་རྣམས་ཁྱོད་ལས་ཕྲོས་པའི་འོད་མདངས་ཀྱི་དྲུང་དུ་འོང་བར་འགྱུར།

༤ རང་གི་མིག་ཡར་ཐེགས་ལ། ཕྱོགས་ཀུན་ཏུ་ལྟོས་ཤིག དེ་དག་ཐམས་ཅད་ལྷན་ཅིག་ཏུ་འཚོགས་ཤིང་ཁྱོད་རྩར་འོང་གིན་གདའ། ཁྱོད་ཀྱི་བུ་དག་རྒྱང་རིང་ནས་བསླེབས་ཅིང་། ཁྱོད་ཀྱི་བུ་མོ་རྣམས་པང་དུ་ཐོགས་ནས་སྐྱེལ་བར་འགྱུར་རོ།

༥ དེ་ནས་ཁྱོད་ཀྱིས་མཐོང་ཞིང་འོད་ཕྲོས་ཏེ། ཁྱོད་ཀྱི་སྙིང་འཕར་ཞིང་ཆེ་བར་འགྱུར་རོ། དེ་ཅིའི་ཕྱིར་ཞེ་ན། རྒྱ་མཚོའི་གཏེར་མཛོད་རྣམས་ཁྱོད་ཀྱི་ཕྱོགས་སུ་འཁོར་ཏེ། ཕྱི་པ་རྣམས་ཀྱི་ནོར་དབྱིགས་ཁྱོད་ཀྱི་ལག་ཏུ་སླེབ་པར་འགྱུར།

༦ རྔ་མོང་གི་ཁྱུ་ཆེན་པོ་དང་མིད་ཨན་དང་། ཨེ་ཕཱའི་ཞོན་བྱའི་རྔ་མོང་རྣམས་ཀྱིས་ཁྱོད་ཁེངས་པར་འགྱུར། ཤེ་བཱ་པ་ཀུན་ཡང་འོངས་ནས་གསེར་དང་བདུག་སྤོས་འཁྱེར་འོང་སྟེ། ཡ་ཧོ་ཝཱ་ལ་བསྟོད་ཅིང་བསྔགས་པའི་ཕྲིན་སྒྲོག་པར་འགྱུར་རོ།

༧ ཀེ་དར་གྱི་ལུག་ཁྱུ་ཐམས་ཅད་ཁྱོད་ཀྱི་རྩར་འདུས་ཏེ། ནེ་བཱ་ཡོད་ཀྱི་ལུག་ཐུག་དག་ཁྱོད་ཀྱི་དྲུང་དུ་སླེབ་པར་འགྱུར། ངའི་ཐུགས་སུ་འབྱོན་པའི་སླད་དུ་ངའི་མཆོད་ཁྲིར་འོང་སྟེ། ངས་ཉིད་ཀྱི་དཔལ་དང་ལྡན་པའི་ཕོ་བྲང་དེ་ལྷང་ངེ་བར་བྱའོ༎

༨ སྤྲིན་ནམ། ཕུག་རོན་རང་གི་ཚང་ཕྱོགས་སུ་འཕུར་བ་ལྟར་འོང་བ་འདི་དག་སུ་ལགས།

༩ གླིང་ཕྲན་རྣམས་ང་ལ་རེ་བར་ངེས་ཏེ། ཁོང་གིས་ཁྱོད་དཔལ་དང་ལྡན་པར་མཛད་པས། ཡ་ཧོ་ཝཱ་ཁྱོད་ཀྱི་དཀོན་མཆོག་དང་། ཨིས་ར་ཨེལ་གྱི་དམ་པ་ཉིད་ཀྱི་མཚན་གྱི་དོན་དུ། དེ་དག་གི་གསེར་དངུལ་མཉམ་དུ་ཁྱོད་ཀྱི་བུ་རྣམས་ས་ཐག་རིང་པོ་ནས་སྐྱེལ་དུ། ཐོག་མར་ཐར་ཤིས་པའི་གཟིངས་རྣམས་སླེབ་འོང་བར་འགྱུར།

༡༠ ཡང་ཡུལ་གཞན་གྱི་བུ་རྣམས་ཀྱིས་ཁྱོད་ཀྱི་ལྕགས་རི་རྣམས་བརྩིགས་ཏེ། དེ་དག་གི་རྒྱལ་པོ་རྣམས་ཀྱིས་ཁྱོད་ཀྱི་ཞབས་འདེགས་བྱེད་པར་འགྱུར། དེ་ཅིའི་ཕྱིར་ཞེ་ན། ཐུགས་ཁྲོའི་ནང་ན་ངས་ཁྱོད་ལ་བརྡེགས་ཀྱིས། ཐུགས་བརྩེ་བའི་ནང་ན་ཁྱོད་ལ་སྙིང་རྗེ་བྱས་པ་ཡིན་ནོ།

༡༡ ཡང་ཕྱི་པ་རྣམས་ཀྱིས་ཁྱོད་ལ་ནོར་སྐྱེལ་བ་དང་། དེའི་རྒྱལ་པོ་རྣམས་འཁྲིད་འོང་བའི་ཕྱིར་དུ། ཁྱོད་ཀྱི་རྒྱ་སྒོ་རྣམས་རྒྱུན་དུ་གདངས་ཏེ། ཉིན་མཚན་གཉིས་པོར་གཅོད་པར་ཡང་མི་འགྱུར་རོ།

༡༢ དེ་ཅིའི་ཕྱིར་ཞེ་ན། ཁྱོད་ལ་གཡོག་མི་བྱེད་པའི་མི་བརྒྱུད་དང་རྒྱལ་སྲིད་དེ་མེད་པར་འགྱུར། འོ་ན། མི་བརྒྱུད་དེ་དག་ཡོངས་སུ་འཇིག་པར་འགྱུར་རོ།

༡༣ ངའི་ཕོ་བྲང་དམ་པ་རྒྱན་པའི་ཕྱིར་སོམ་ཤིང་དང་། འགྱམ་ཤིང་དང་། ཤུག་ཤིང་དང་ལྷན་ཅིག་ཏུ་ལི་བ་ནོན་གྱི་ཟིལ་དེ་ཁྱོད་གང་ན་བར་འོང་བར་འགྱུར་ཞིང་། ངའི་ཞབས་སྟེགས་དེ་ངས་བྱིན་ཆེ་བར་བྱའོ།

༡༤ ཡང་ཁྱོད་ལ་སྡུག་པོ་བཏང་མཁན་གྱི་བུ་རྣམས་མགོ་དགུར་བཞིན་དུ་ཁྱོད་ཀྱི་དྲུང་དུ་འོང་བར་འགྱུར། ཁྱོད་ལ་བརྙས་པ་ཀུན་ཀྱང་ཁྱོད་ཀྱི་རྐང་པའི་རྐང་མཐིལ་ལ་འདུད་ཅིང་། ཁྱོད་ཀྱི་མིང་དུ་ཡ་ཧོ་ཝཱའི་གྲོང་ཁྱེར་དང་། ཨིས་ར་ཨེལ་གྱི་དམ་པ་ཉིད་ཀྱི་ཙི་ཨོན། ཞེས་གདགས་སོ༎

༡༥ ཁྱོད་བསྐྱུར་ཏེ་ཞེན་ལོག་ནས། ཁྱོད་ཀྱི་ནང་ནས་མི་གང་ཡང་མ་འགྲོ་བའི་ཚབ་ཏུ། ངས་ཁྱོད་དུས་གཏན་གྱི་ཆེ་བ་དང་། མི་རབས་མང་པོར་ཡི་རང་བར་བྱའོ།

༡༦ ཁྱོད་ཀྱིས་ཕྱི་པ་རྣམས་ཀྱི་འོ་མ་ཡང་འཇིབ་ཅིང་། རྒྱལ་པོ་རྣམས་ཀྱི་བྲང་ཡང་འཇིབ་པར་འགྱུར། དེ་ནས་ཁྱོད་ཀྱིས་ང་ཡ་ཧོ་ཝཱ་ཁྱོད་ཀྱི་སྐྱབས་མགོན་དང་། ཡ་ཀོབ་ཀྱི་མཐུ་ལྡན་དེ་ཁྱོད་ཀྱི་སྒྲོལ་མཛད་ལགས་པ་རྟོགས་པར་འགྱུར་རོ།

༡༧ ངས་ར་གན་གྱི་ཚབ་ཏུ་གསེར་འདྲེན་ཞིང་། ལྕགས་ཀྱི་ཚབ་ཏུ་དངུལ་དང་། ཤིང་གི་ཚབ་ཏུ་ར་གན་དང་། རྡོའི་ཚབ་ཏུ་ལྕགས་འཁྱེར་འོང་བར་བྱའོ། ཡང་ཁྱོད་ཀྱི་ཇོ་བོར་ཞི་བདེ་དང་། དྲང་བ་ཉིད་ནི་ཁྱོད་ཀྱི་ལྡིང་དཔོན་རྣམས་བྱའོ།

༡༨ སླར་ཁྱོད་ཀྱི་ཡུལ་ན་བརྡབ་སིགས་ཀྱི་སྐད་དང་། ཁྱོད་ཀྱི་ས་མཚམས་ཀྱི་ནང་ཆུད་ན་བརླག་པ་དང་འཇིག་པའི་སྒྲ་ཐོས་པར་མི་འགྱུར་གྱིས། རང་གི་ལྕགས་རི་རྣམས་ལ་ཐར་པ་དང་། རྒྱ་སྒོ་དག་ལ་སྟོད་སྒྲ་འཁྱིལ་ལེ་བ་ཞེས་འདོགས་པར་འགྱུར་རོ།

༡༩ སླར་ཁྱོད་ཀྱི་འོད་ནི་ཉིན་མོར་ཉི་མ་དང་། མཚན་མོར་ཟླ་བའི་ཟླ་འོད་ལས་འབྱུང་བར་མི་འགྱུར་གྱིས། ཡ་ཧོ་ཝཱ་ནི་ཁྱོད་ཀྱི་རྟག་པའི་འོད་དང་། ཁྱོད་ཀྱི་དཀོན་མཆོག་ནི་ཁྱོད་ཀྱི་དཔལ་བརྗིད་ལགས་པར་འགྱུར་རོ།

༢༠ སླར་ཁྱོད་ཀྱི་ཉི་མ་ནི་ནམ་དུ་ཡང་མི་ཡོལ། ཁྱོད་ཀྱི་ཟླ་བ་ཡང་ནུབ་པར་མི་འགྱུར་རོ། གང་ལ་ཞེ་ན། ཡ་ཧོ་ཝཱ་ཁོང་ཁྱོད་ཀྱི་རྟག་པའི་འོད་དུ་འགྱུར་བས། ཁྱོད་ཀྱི་མྱ་ངན་གྱི་ཞག་རྣམས་ཟད་པར་འགྱུར་རོ།

༢༡ ང་ལྷན་ནེར་བྱེད་དུ་ཁྱོད་ཀྱི་མི་ཡོད་དོ་ཅོག་ཀྱང་ཆོས་དྲང་པོར་གྱུར་ཏེ། དེ་རྣམས་དུས་རྒྱུན་དུ་སའི་ནོར་བདག་བུ་དང་། ངས་བཙུགས་པའི་ལག་ཚུགས་དང་། ངའི་ཕྱག་བཟོར་འགྱུར་བར་འགྱུར།

༢༢ ཆུང་བ་ཞིག་ནི་ཆིག་སྟོང་དང་། ཆུང་ཤོས་ཤིག་ནི་མི་བརྒྱུད་སྟོབས་ལྡན་ཞིག་ཏུ་འགྱུར་བར་འགྱུར། དེ་ཐམས་ཅད་ང་ཡ་ཧོ་ཝཱས་དུས་ཀྱི་བསྒང་དུ་མྱུར་དུ་སྒྲུབ་པར་བྱའོ༎

༦༡

ཡ་ཧོ་ཝཱ་གཙོ་བོའི་ཐུགས་ཉིད་ངའི་སྟེང་དུ་མཆིས། དེ་ཅིའི་ཕྱིར་ཞེ་ན། སྙེམས་ཆུང་ལ་འཕྲིན་བཟང་སྒྲོག་པའི་དོན་དུ་ཡ་ཧོ་ཝཱས་བདག་བྱུགས་སོ། ངས་སྙིང་ཆག་པོ་དང་། བཙོན་པ་ཐར་བ་དང་། བཀྱིགས་པ་རྣམས་བཙོན་ར་ནས་འབུད་པའི་བཀར་འདོགས་པ་དང་།

༢ ཡ་ཧོ་ཝཱའི་ཡིད་དུ་འོང་བའི་ལོ་དང་། ངེད་ཀྱི་དཀོན་མཆོག་གིས་དགྲ་ལན་ལེན་པའི་ཉིན་མོ་དེ་སྒྲོག་པ་དང་། མྱ་ངན་བྱེད་པ་ཀུན་གྱི་སེམས་གསོ་བ་དང་།

༣ ཙི་ཨོན་གྱི་སྡུག་ཁུར་བྱེད་པ་རྣམས་ཀྱི་གྲལ་བྱེད་པ་དང་། ཁོང་གི་དཔལ་སྟོན་པའི་ཕྱིར་དུ། དེ་དག་ལ་དྲང་བ་ཉིད་ཀྱི་སྡོང་པོ་དང་། ཡ་ཧོ་ཝཱའི་ཕྱག་བཙུག་གི་ལྗོན་ཤིང་བརྗོད་པར་བྱ་བའི་དོན་དུ། དེ་དག་གི་གོག་ཐལ་གྱི་ཚབ་ལ་རྒྱན་ཆ་དང་། མྱ་ངན་གྱི་ཚབ་ཏུ་ཡི་རང་གི་འབྲུ་མར་དང་། སེམས་ཕམ་གྱི་ཚབ་ཏུ་སྟོད་སྒྲའི་གོས་སྦྱིན་པའི་ཕྱིར་ཁོང་གིས་བདག་མངགས་པ་ལགས་སོ༎

༤ དེ་ནས་དེ་དག་གིས་ཁང་གོག་རྙིང་པ་རྣམས་བརྩིགས་ཏེ། སྔར་སྟོངས་པ་དག་བཞེངས་ཏེ། མི་རབས་མང་པོར་སྟོངས་པའི་གྲོང་ཁྱེར་རྣམས་ཀྱི་མཁར་ལས་བྱེད་པར་འགྱུར།

༥ ཡང་རྒྱལ་ཁམས་པ་རྣམས་ལངས་བསྡད་དེ། ཁྱོད་ཀྱི་ལུག་ཁྱུ་འཚོ་ཞིང་། རྒྱལ་ཁམས་པའི་བུ་དག་ཁྱོད་ཀྱི་ཐོང་པ་དང་། རྒུན་ཚལ་མཁན་དུ་འགྱུར་བར་འགྱུར།

༦ འོན་ཀྱང་ཁྱོད་ཅག་ལ་ཡ་ཧོ་ཝཱའི་དགེ་འདུན་ཞེས་མིང་བཏགས་ཏེ། མི་རྣམས་ཀྱིས་ཁྱོད་ལ་ངེད་ཅག་གི་དཀོན་མཆོག་གི་ཞབས་ཏོག་པ་ཞེས་འབོད་པར་འགྱུར། ཁྱོད་ཅག་གིས་མི་སྡེ་རྣམས་ཀྱི་ནོར་ལ་སྤྱོད་ཅིང་། དེ་དག་གི་དཔལ་ནང་ཁྱོད་ཀྱིས་ངོམ་སྟོན་པར་འགྱུར།

༧ ཁྱོད་ཅག་གི་ངོ་ཚའི་དོད་དུ་ཉི་ལྡབ་ཐོབ་སྟེ། སྐྱེངས་པའི་དོད་དུ་རང་གི་ཟ་ཐང་གི་ནང་ན་ཡིད་མགུ་བར་འགྱུར། དེ་ལྟར་དེ་དག་གིས་རང་ཡུལ་ན་ཉི་ལྡབ་དབང་ཞིང་། མཐའ་ཀླས་པའི་བདེ་བ་དང་ལྡན་པར་འགྱུར་རོ།

༨ དེ་ཅིའི་ཕྱིར་ཞེ་ན། ང་ཡ་ཧོ་ཝཱས་ཁྲིམས་དྲང་པོ་ལ་སྡུག་པར་འཛིན་པས། འཕྲོག་བཅོམ་གྱི་སྦྱིན་སྲེག་ལ་འཁོན་དུ་འཛིན་ནོ། དེ་བས་ན་ངས་དྲང་པོར་དེ་དག་གི་ལས་ཀྱི་རྔན་པ་བཏང་ནས། དེ་དག་དང་བཅས་གཏན་གྱི་ཞལ་ཆད་ཅིག་བྱའོ།

༩ དེ་ནས་མི་རིགས་རྣམས་ཀྱི་ཁྲོད་ན་དེ་དག་གི་བུ་དང་། མི་སྡེ་རྣམས་ཀྱི་དཀྱིལ་དུ་དེ་དག་གི་བུ་བརྒྱུད་ཀྱི་ངོ་བཤེས་ཏེ། མཐོང་ཚད་ཀྱིས་འདི་ནི་ཡ་ཧོ་ཝཱས་བྱིན་གྱིས་བརླབས་པའི་གདུང་བརྒྱུད་དོ་ཞེས་བརྗོད་པར་འགྱུར།

༡༠ བདག་ཡ་ཧོ་ཝཱའི་ནང་ན་རབ་ཏུ་དགའ་མགུ་ཞིང་། ངའི་སེམས་ཉིད་ནི་ངའི་དཀོན་མཆོག་གི་ནང་ན་དགའ་གྲགས་པར་འགྱུར་རོ། དེ་ཅིའི་ཕྱིར་ཞེ་ན། ཇི་ལྟར་བག་པོས་རྒྱན་ཆ་རྒྱན་ཞིང་། བག་མས་རྒྱན་ཆ་རྒྱན་པ། དེ་ལྟར་ཁོང་གིས་བདག་ལ་ཐར་པའི་གོས་རྣམས་བསྐོན་ཞིང་། དྲང་བ་ཉིད་ཀྱི་ཕྱུ་པ་གཡོགས་པར་མཛད་དོ།

༡༡ གང་ལ་ཞེ་ན། ཇི་ལྟར་སས་རང་གི་མེ་ཏོག་སྐྲུན་ཞིང་། སྐྱེད་ཚལ་གྱིས་དེའི་ནང་དུ་བཏབ་པ་རྣམས་སྐྱེད་དེ། དེ་ལྟར་ཡ་ཧོ་ཝཱ་གཙོ་བོས་མི་བརྒྱུད་ཐམས་ཅད་ཀྱི་མདུན་དུ་དྲང་བ་ཉིད་དང་གཟེངས་སྟོད་པ་ཡང་སྐྱེད་པར་མཛད་པར་འགྱུར་རོ༎

༦༢

ཙི་ཨོན་གྱི་དྲང་བ་ཉིད་ནི་འོད་མདངས་ལྟར་ཤར་བ་དང་། ཡེ་རུ་ཤ་ལེམ་གྱི་ཐར་པ་ནི་སྒྲོན་མེ་ལྟར་མ་འབར་བའི་བར་དུ། བདག་ཙི་ཨོན་གྱི་ཕྱིར་ཁ་ཡང་མི་རོག་ཅིང་། ཡེ་རུ་ཤ་ལེམ་གྱི་ཕྱིར་དལ་བར་ཡང་མི་སྡོད།

༢ དེ་ནས་ཕྱི་པ་རྣམས་ཀྱིས་ཁྱོད་ཀྱི་དྲང་བ་ཉིད་དང་། རྒྱལ་པོ་ཀུན་གྱིས་ཁྱོད་ཀྱི་དཔལ་མཐོང་བར་འགྱུར། ཡང་ཁྱོད་ལ་ཡ་ཧོ་ཝཱའི་ཞལ་གྱིས་བཏགས་པའི་མིང་གསར་པ་ཞིག་གིས་འབོད་པར་འགྱུར།

༣ ཡང་ཁྱོད་ཡ་ཧོ་ཝཱའི་ཕྱག་ནས་གཟི་བརྗིད་ཀྱི་ཅོད་པན་ཞིག་དང་། རང་གི་དཀོན་མཆོག་གི་ཕྱག་ན་གཙུག་རྒྱན་དུ་འགྱུར་བར་འགྱུར།

༤ སླར་ཁྱོད་ལ་བསྐྱུར་པ་ཡང་ཟེར་བར་མི་འགྱུར་ཏེ། ཁྱོད་ཀྱི་ཡུལ་ལ་ཡུལ་སྟོང་ཡང་འགྲགས་པར་མི་འགྱུར་གྱིས། ཁྱོད་ལ་ངའི་ཡིད་འོང་མ་དང་། ཁྱོད་ཀྱི་ཡུལ་ལ་ཁྱོ་ལྡན་མ་ཞེས་འབོད་པར་འགྱུར། དེ་ཅིའི་ཕྱིར་ཞེ་ན། ཡ་ཧོ་ཝཱ་ཁྱོད་ལ་ཐུགས་བསོད་ཅིང་། ཁྱོད་ཀྱི་ཡུལ་ནི་ཁྱོ་དང་ལྡན་པར་འགྱུར།

༥ ཇི་ལྟར་དར་ལ་བབ་པས་ལང་ཚོ་མ་བག་མར་བླང་། དེ་ལྟར་ཁྱོད་ཀྱི་བུ་རྣམས་ཀྱིས་ཁྱོད་བག་མར་བླང་བར་འགྱུར། ཡང་ཇི་ལྟར་བག་ཕོས་བག་མ་ལ་དགའ། དེ་ལྟར་ཁྱོད་ཀྱི་དཀོན་མཆོག་ཁྱོད་ལ་ཐུགས་མཉེས་པར་འགྱུར་རོ༎

༦ ཀྱེ་ཡེ་རུ་ཤ་ལེམ། ངས་ཁྱོད་ཀྱི་ལྕགས་རིའི་ཁར་སོ་པ་བཞག་ཡོད། དེ་དག་གིས་ཉིན་མཚན་གཉིས་པོར་ནམ་དུའང་ཁ་རོག་པར་མི་འགྱུར། ཡ་ཧོ་ཝཱའི་གཏམ་བྱེད་པ་ཁྱོད་རྣམས་ཀྱང་ཁ་མ་རོག་ཅིག

༧ ཁོང་གིས་ཡེ་རུ་ཤ་ལེམ་བཙུག་ནས་ས་གཞིའི་ནང་དུ་སྟོད་སྒྲ་འཁྱིལ་ལེ་བར་མ་མཛད་པའི་བར་དུ་ཁོང་བཞུགས་སུ་མ་ཆུག་ཅིག

༨ ཡ་ཧོ་ཝཱ་ཉིད་ཀྱི་ཕྱག་གཡས་པ་དང་ཕྱག་ངར་དཔང་དུ་བཙུག་ནས། ད་ནས་ཕྱིན་ཆད་དུ་ཁྱོད་ཀྱི་དགྲའི་ཁ་ཟས་སུ་ངས་ཁྱོད་ཀྱི་འབྲུ་མི་གཏོང་བ་ངེས་པས། ཁྱོད་ཀྱིས་འབད་པའི་རྒུན་ཆང་ཡང་མི་ཡན་གྱི་བུ་རྣམས་ཀྱིས་འཐུང་བར་མི་འགྱུར་རོ།

༩ འོན་ཀྱང་བང་ཁང་དུ་བརྒྱངས་མཁན་རྣམས་ཀྱིས་དེ་ལ་སྤྱོད་ཅིང་། ཡ་ཧོ་ཝཱ་ལ་སྟོད་བསྔགས་པར་བྱ། བསགས་མཁན་རྣམས་ཀྱིས་ངའི་དམ་པའི་ཁྱམས་རྣམས་སུ་དེ་འཐུང་བར་འགྱུར་རོ་གསུང་།

༡༠ སོང་ཞིག རྒྱ་སྒོ་ནས་སོང་ཞིག མི་སྡེ་ལ་ལམ་ཤོམས་ཤིག ཡར་ཐེགས་ཤིག གཞུང་ལམ་ཡར་ཐེགས་ཤིག རྡོ་རྣམས་སྒྲུགས་ཤིག མི་བརྒྱུད་རྣམས་ཀྱི་ཕྱིར་དར་ཆེན་ཞིག་སྒྲེང་བར་བྱོས་ཤིག

༡༡ ཀྱེ་ཧོ། ཡ་ཧོ་ཝཱས་ས་མཐའི་བར་དུ་བཀར་བཏགས་པ་ནི། ཙི་ཨོན་གྱི་བུ་མོ་ལ། ལྟོས། ཁྱོད་ཀྱི་ཐར་པ་ནི་འབྱོན་གྱིན་གདའ། ལྟོས་དང་། ཁོང་གི་རྔན་པ་ནི་ཁོང་དང་ལྷན་ཅིག་ཏུ་ཡོད། ཁོང་གི་མཛད་རྒྱ་ནི་ཁོང་གི་དྲུང་དུ་གདའ་ཞེས་ཤོད་ཅིག

༡༢ དེ་ནས་འདི་དག་ལ་ཆབ་འབངས་དམ་པ་དང་། ཡ་ཧོ་ཝཱས་བསྒྲལ་བ་ཟེར་ཞིང་། ཁྱོད་ཀྱི་མིང་དུ་ནི། བཙལ་ནས་ཐོབ་པ་དང་། མ་བསྐྱུར་པའི་གྲོང་ཁྱེར་ཞེས་ཟེར་བར་འགྱུར་རོ༎

༦༣

གཟི་བརྗིད་ཀྱི་ན་བཟའ་སྐུ་ལ་གསོལ་ཏེ། མཐུ་དབང་ཆེན་པོའི་ནང་ན་གཤེགས་ཤིང་། ཨེ་དོམ་གྱི་ཕྱོགས་ནས་ན་བཟའ་མཚལ་ཁ་གསོལ་ནས། བོས་རཱ་ནས་བྱོན་པ་འདི་སུ་ལགས། དྲང་བ་ཉིད་ཀྱི་ངང་ན་གླེང་ཞིང་སྐྱོབ་པའི་མཐུ་སྟོབས་དང་ལྡན་པ་དེ་ནི་ང་ཡིན་ནོ།

༢ ཁྱེད་ཀྱི་ན་བཟའ་དམར་ཞིང་། རྒུན་གྱི་འཆག་གཞོང་ནང་འཆགས་བྱེད་པའི་མི་དང་འདྲ་བའི་སྐུ་ཆས་ཅིའི་ཕྱིར་གསོལ་བ་ལགས།

༣ ང་གཅིག་པུས་འཆག་གཞོང་ནང་བཅག་པ་ཡིན། མི་བརྒྱུད་རྣམས་ཀྱི་ནང་ནས་གང་ཡང་ང་མཉམ་མེད་པ་ཡིན། འོ་ན། ངས་རང་གི་ཐུགས་ཁྲོའི་ནང་ན་དེ་དག་བརྫིས་ཏེ། ཁྲག་རླུང་གི་ནང་ན་རྐང་གདགས་སུ་བཏང་བས། དེ་དག་གི་ཁོང་ཁྲག་ངའི་གོས་ཁར་གཏོར་ནས། ངས་རང་གི་གོས་ཀུན་བརླགས་སུ་བཅུག་པ་ལགས།

༤ དེ་ཅིའི་ཕྱིར་ཞེ་ན། དགྲ་ལན་ལེན་པའི་ཉིན་མོ་དེ་ངའི་སྙིང་གི་ནང་ན་ཡོད་པས། ངས་སྐྱོབ་པ་རྣམས་ཀྱི་ལོ་དེ་བསླེབས་ཚར།

༥ ཡང་ངས་བལྟས་པས། གྲོགས་བྱེད་མཁན་གཅིག་ཀྱང་མེད། རྒྱབ་སྐྱོར་བྱེད་མི་གང་ཡང་མ་བྱུང་བས། ང་ཧ་ལས་པར་གྱུར་ཏོ། དེ་བས་ན་ང་རང་གི་ཕྲག་པས་ངའི་དོན་དུ་ཐར་པ་དྲངས་ཏེ། ངའི་ཁྲོས་ང་ལ་རྒྱབ་རྟེན་བྱས་སོ།

༦ ཡང་ངས་རང་གི་ཁོང་ཁྲོའི་ནང་ན་མི་བརྒྱུད་རྣམས་བརྫིས་ཏེ། ཁྲག་རླུང་གི་ནང་ན་དུམ་བུར་བཅག་སྟེ། དེ་དག་གི་ཁོང་ཁྲག་ས་ལ་ཕོས་པ་ཡིན།

༧ ངས་ཡ་ཧོ་ཝཱའི་བརྩེ་གདུང་དང་། ཡ་ཧོ་ཝཱས་ངེད་ཅག་ལ་སྩལ་བ་ཐམས་ཅད་ལ་དཔག་སྟེ། ཨིས་ར་ཨེལ་གྱི་ཁྱིམ་ལ་ཁོང་ཉིད་ཀྱི་ཐུགས་བརྩེ་བ་ཆེན་པོ་དང་བརྩེ་གདུང་དཔག་མེད་པ་བཞིན་དུ་གནང་བར་མཛད་པའི་ཡ་ཧོ་ཝཱ་ཉིད་ཀྱི་བསྟོད་པའི་གཏམ་བྱའོ།

༨ གང་ལ་ཞེ་ན། ཁོང་གིས་འདི་སྐད་དུ། དེ་དག་ནི་ཟོལ་ཟོག་མི་བྱེད་པའི་བུ་དང་ངའི་ཆབ་འབངས་ངོ་ཐོག་ལགས་སོ་གསུངས་པ་ལྟར། ཁོང་ནི་དེ་དག་གི་སྐྱབས་མགོན་དུ་གྱུར་ཏོ།

༩ དེ་དག་གི་སྡུག་བསྔལ་ཐམས་ཅད་ཀྱི་ནང་ན་ཁོང་འོ་བརྒྱལ་ཏེ། ཁོང་གི་སྐུ་མདུན་གྱི་ཕོ་ཉས་དེ་དག་སྐྱོབས་པར་བྱས། ཉིད་ཀྱི་བྱམས་པ་དང་སྙིང་རྗེའི་ནང་ནས་དེ་དག་བསྒྲལ་བར་མཛད་དེ། ཁོང་གིས་དེ་དག་ཐོགས་ཏེ། སྔར་འདས་པའི་དུས་ཐམས་ཅད་ཀྱི་ནང་ན་གྲགས་ཁྱེར་ཏོ།

༡༠ འོན་ཀྱང་དེ་དག་གིས་ངོ་ལོག་བྱས་ཏེ། ཁོང་གི་ཐུགས་ཉིད་དམ་པ་ལ་ཕུགས་འཁྲུགས་བཅུག་པས། ཁོང་དེ་དག་གི་དགྲ་བོར་གྱུར་ནས། དེ་དག་ལ་འཐབས་སོ༎

༡༡ དེ་ནས་ཁོང་གི་མི་སྡེས་སྔོན་འདས་པའི་དུས་དང་། མོ་ཤེ་དང་། དེའི་མི་རྣམས་དྲན་པར་གྱུར་ཏེ། འདི་ན་རེ། དེ་དག་རང་གི་ལུག་ཁྱུའི་རྫི་བོ་དང་བཅས་རྒྱ་མཚོའི་ནང་ནས་བཏོན་མཛད་ཁོང་ག་ན་བཞུགས། དེ་དག་གི་ནང་དུ་ཉིད་ཀྱི་ཐུགས་ཉིད་དམ་པ་བཅུག་མཁན་ཁོང་ག་ན་བཞུགས།

༡༢ ཁོང་ཉིད་ལ་རྟག་པའི་མཚན་འདོན་པའི་སླད་དུ། མོ་ཤེའི་ལག་གཡས་པའི་ཐད་ལས་ཉིད་ཀྱི་ཕྱག་དཔལ་དང་ལྡན་པ་དེ་གཤེགས་སུ་བཅུག དེ་དག་གི་མདུན་དུ་ཆུ་བཤགས།

༡༣ གཏིང་ཟབ་པོའི་ནང་ནས་དེ་དག་ཁྲིད་དེ། རྩྭ་ཐང་གི་རྟ་ཕོ་འདྲར་དེ་རྣམས་འབུབ་ཏུ་མ་བཅུག

༡༤ ལུང་པའི་མདོར་འབབ་པའི་དུད་འགྲོ་དང་མཚུངས་པར། ཡ་ཧོ་ཝཱའི་ཐུགས་ཉིད་ཀྱིས་དེ་དག་ངལ་གསོ་རུ་བཅུག་སྟེ། ཁྱེད་ཉིད་ལ་དཔལ་དང་ལྡན་པའི་མཚན་འདོན་པའི་ཕྱིར་དུ། ཉིད་ཀྱི་འབངས་དེ་ལྟར་ཁྲིད་པ་ལགས་སོ༎

༡༥ ནམ་མཁའ་ནས་ཚུར་གཟིགས་ཤིག ཉིད་ཀྱི་བཞུགས་གནས་དམ་པ་དང་གཟི་བྱིན་ལྡན་པ་ནས་གཟིགས་སུ་གསོལ། ཁྱེད་ཀྱི་ཐུགས་རུས་དང་མཐུ་སྟོབས་ག་ན་ཡོད། ཁྱེད་ཀྱི་ཕྱལ་གྱི་ཤུགས་སྒྲ་དང་བདག་ལ་ཐུགས་བརྩེ་བ་རྣམས་ཉམས་པར་གྱུར་ཏམ།

༡༦ ཨབ་ར་ཧམ་གྱིས་ངེད་ངོ་མ་ཤེས་ཏེ། ཨིས་ར་ཨེལ་ལ་ངེད་ཀྱི་རྒྱུས་མེད་ནའང་། ཁྱེད་ནི་ཐེ་ཚོམ་མེད་པར་ངེད་ཅག་གི་ཡབ་ལགས་སོ། ཀྱེ་ཡ་ཧོ་ཝཱ། ཁྱེད་ནི་ངེད་ཀྱི་ཡབ་དང་། ངེད་ཀྱི་སྒྲོལ་མཛད་ལགས། ཁྱེད་ཀྱི་མཚན་ཐོག་མ་མེད་པ་ནས་ལགས་སོ།

༡༧ ཀྱེ་ཡ་ཧོ་ཝཱ། ཅིའི་ཕྱིར་དུ་ཁྱེད་ཀྱི་གཤེགས་ལམ་ལས་ངེད་ལམ་ནོར་དུ་བཅུག་པ་ལགས། ཅིའི་ཕྱིར་ཁྱེད་ལ་མི་འཇིགས་སུ་ངེད་ཀྱི་སྙིང་མཁྲེགས་པར་མཛད། ཉིད་ཀྱི་ནོར་སྐལ་གྱི་སྡེ་རྣམས་དང་ཞབས་ཕྱི་རྣམས་ཀྱི་དོན་དུ་སླར་འབྱོན་པར་མཛོད།

༡༨ ཉིད་ཀྱི་མི་བརྒྱུད་དམ་པ་ལ་དུས་རེ་ཞིག་བདག་ཏུ་བཟུང་གིས། ད་ནི་ངེད་ཀྱི་ཕ་རོལ་པས་ཁྱེད་ཀྱི་གནས་དམ་པ་ལ་རྡོག་པས་བརྫིས།

༡༩ ངེད་ནི་ཁྱེད་ཀྱིས་ནམ་དུ་ཡང་སྲིད་མ་བསྐྱངས་པ་དང་། ཁྱེད་ཀྱི་མཚན་མི་འཁུར་བའི་མི་དང་འདྲ་བར་གྱུར་ཏོ༎

༦༤

ཁྱེད་ཀྱི་ཞལ་ངོར་རི་རྣམས་འགུལ་ཞིང་། ཁྱེད་ཀྱི་ནམ་མཁའ་རྣམས་ཧྲལ་ཞིང་འབབ་ན་ཅི་མ་རུང་།

༢ དེ་ཅིའི་ཕྱིར་ཞེ་ན། སྦུར་ཚེ་ལ་མེ་འབར་ཞིང་། མེས་ཆུ་སྐོལ་བ་ལྟར། ཁྱེད་ཀྱི་དགྲ་རྣམས་ནང་ཁྱེད་ཀྱི་མཚན་དར་བ་དང་། མི་བརྒྱུད་རྣམས་ཁྱེད་ཀྱི་སྤྱན་སྔར་འདར་བའི་ཕྱིར་རོ།

༣ ངེད་ཀྱིས་མ་བསམས་པའི་ཁྱེད་ཀྱིས་འཇིགས་སུ་རུང་བ་རྣམས་མཛད་པའི་ཚེ་ན། ཁྱེད་མར་བྱོན་པ་དང་། ཁྱེད་ཀྱི་ཞལ་ངོར་རི་བོ་རྣམས་གཡོས་སོ།

༤ དེ་ཅིའི་ཕྱིར་ཞེ་ན། འཇིག་རྟེན་གྱི་ཐོག་མ་ནས་མི་སུས་ཀྱང་མ་ཐོས། རྣ་བས་ཀྱང་མ་ཐོས། ཁྱེད་དཀོན་མཆོག་མ་གཏོགས་པར་བསྒུག་པ་རྣམས་ཀྱི་དོན་དུ་དེ་ལྟ་བུ་དག་བྱེད་པ་མིག་གིས་ཀྱང་མ་མཐོང་ངོ་།

༥ ཁྱེད་ཀྱི་གཤེགས་ལམ་ནང་ཁྱེད་དྲན་ཞིང་། སེམས་བདེ་བར་དྲང་བ་ཉིད་ལ་སྤྱོད་པ་དག་ལ་ཁྱེད་འཕྲད་དུ་གཤེགས། ཀྱེ་ཧོ། ཁྱེད་ཐུགས་ཁྲོས། ངེད་ཅག་གིས་ཉེས་པ་བྱས་ཏེ། དེ་དག་གི་ནང་ལ་ངེད་ཡུན་རིང་པོར་གནས་པས། ངེད་ཐར་བར་འགྱུར་རམ།

༦ ངེད་ཐམས་ཅད་མི་གཙང་བའི་རྫས་དང་། ངེད་ཅག་གི་དྲང་བ་ཉིད་ཐམས་ཅད་ནི་གྲིབ་ཅན་གྱི་གོས་ཧྲུལ་དང་འདྲ་བས། ངེད་ཚང་མ་ལོ་མ་ལྟར་རྙིད་དེ། ངེད་ཀྱི་མཚམས་མེད་པ་རྣམས་ཀྱིས་རླུང་དྲག་ལྟར་ངེད་ཁྱེར་ཏེ།

༧ ཁྱེད་ཀྱི་མཚན་བརྗོད་མཁན་དང་། ཁྱེད་ལ་མགོན་འཆོལ་དུ་རང་ལ་རུས་འཇུག་མཁན་གང་ཡང་མེད། དེའང་ངེད་ཀྱི་ཉེས་སྡིག་གི་སྟབས་ཀྱིས། ངེད་ལས་ཉིད་ཀྱི་ཞལ་རས་སྦས་ཏེ། ངེད་མེད་པར་བྱས་པ་ཡིན།

༨ འོན་ཀྱང་ད་ནི་ཁྱེད་ངེད་ཀྱི་ཡབ་ལགས། ངེད་ནི་རྫ་ས་དང་ཁྱེད་རྫ་མཁན་ལགས་པས། ངེད་ཐམས་ཅད་ཁྱེད་ཀྱི་ཕྱག་བཟོ་ལགས་སོ།

༩ ཀྱེ་ཡ་ཧོ་ཝཱ། ཐུགས་རབ་ཏུ་འཁྲོ་བར་མ་མཛད་ཅིག རྒྱུན་དུ་ངེད་ཀྱི་ཉེས་ལྟུང་རྣམས་ཐུགས་དྲན་པར་མ་མཛད་ཅིག གཟིགས་ཤིག ངེད་ཅག་ལ་གཟིགས་སུ་གསོལ། ངེད་ཐམས་ཅད་ཁྱེད་ཀྱི་ཆབ་འབངས་ལགས་སོ།

༡༠ ཁྱེད་ཀྱི་གྲོང་ཁྱེར་དམ་པ་རྣམས་འབྲོག་སྟོང་དང་། ཙི་ཨོན་ནི་རི་སྟོང་དང་། ཡེ་རུ་ཤ་ལེམ་ནི་ཐང་སྟོང་དུ་གྱུར་ཏེ།

༡༡ ངེད་ཀྱི་ཕ་མེས་པོ་རྣམས་ཀྱིས་ཁྱེད་ལ་སྟོད་བསྔགས་པའི་ངེད་ཅག་གི་དམ་པའི་ཕོ་བྲང་མཛེས་པོ་དེ་མེས་བསྲེགས་ཏེ། ངེད་ཅག་གི་ཡིད་དུ་འོང་བ་རྣམས་མེད་པར་བྱས།

༡༢ ཀྱེ་ཡ་ཧོ་ཝཱ། བྱ་བ་འདི་དག་གི་ཕྱིར་ཁྱེད་ཐུགས་སྲན་པར་བྱའམ། ཞལ་རོག་པར་བྱའམ། ངེད་ལ་རབ་ཏུ་འཚེ་བར་བྱའམ༎

༦༥

ངའི་སྐོར་མ་དྲིས་པ་དག་ལ་ང་བརྙེད་པ་ཡིན། ང་མ་བཙལ་བ་དག་གིས་ང་ཐོབ་པ་ཡིན། ངའི་མཚན་གྱིས་མི་བརྗོད་པའི་མི་སྡེ་ཞིག་ལངས། ང་ལ་ལྟོས། ང་ལ་ལྟོས་ཤིག་བྱས་པ་ཡིན།

༢ ཉིན་ཐོག་ཐག་ཏུ་རང་གི་ཕྱག་དེ་ནི། རང་གི་བསམ་པའི་ཕྱི་བཞིན་དུ་མི་དགེ་བའི་ལམ་ན་འགྲུལ་བའི་གཉའ་རེངས་ཅན་གྱི་མི་སྡེ་དང་།

༣ ཚལ་རྣམས་ཀྱི་ནང་ན་མཆོད་པ་འབུལ་ཞིང་། པག་བུའི་ཁར་བདུག་སྤོས་བདུག་ཅིང་།

༤ དུར་ཁྲོད་ལ་གནས་ཤིང་། སྦ་ཁུང་ནང་དགོངས་ཞག་བྱེད་དེ། ཕག་ཤ་ཟ་མཁན་དང་། ཡོ་བྱད་ཀྱི་ནང་ན་སྐྱུག་བྲོ་བའི་ཤ་ཁུ་ཡོད་པའི་མི་སྡེ། རྒྱུན་དུ་བདག་གི་ཞལ་ངོར་ཐུགས་ཁྲོ་དཀྲུག་མཁན་གྱི་ཕྱོགས་སུ་ངས་བརྐྱངས་པ་ཡིན།

༥ དེ་དག་གིས། དེ་ཀར་ལངས་སྡོད་ཅིག ང་དང་ཉེ་བར་མ་འོང་ཞིག གང་ལ་ཞེ་ན། ཁྱོད་ལས་ང་རབ་ཏུ་གཙང་ཞེས་ཟེར་རོ། འདི་དག་ནི་ངའི་སྣ་ལ་དུ་བ་དང་། ཉིན་གང་འབར་བའི་མེའོ།

༦ ཀྱེ་ཧོ། འདི་ངའི་མདུན་དུ་ཡི་གེར་བཀོད་པས། ངས་ཞལ་མ་རོག་པར་ལན་འཇལ་ཞིང་། དེ་དག་གི་པང་ནང་དུགས་ལན་སྐོར་བར་བྱ་སྟེ།

༧ ཁྱོད་ཅག་གི་ཉེས་སྐྱོན་དང་ཁྱོད་ཀྱི་ཕ་མེས་ཀྱི་ཉེས་སྐྱོན་གྱི་ལན་ལྷན་ཅིག་ཏུ་འཇལ་བར་བྱའོ། ཞེས་ཡ་ཧོ་ཝཱས་གསུང་ངོ་། དེ་ཅིའི་ཕྱིར་ཞེ་ན། དེ་དག་གིས་རིའི་སྟེང་དུ་བདུག་སྤོས་བདུགས་ནས། རི་ཕྲན་གྱི་ཁར་བདག་ལ་སྐུར་པ་བཏབ་པས་ན། དེ་དག་གི་པང་དུ་དེ་དག་གི་སྔ་མའི་ལས་བྲེར་བཏབ་ནས་སྟེར་བར་བྱའོ༎

༨ ཡ་ཧོ་ཝཱས་འདི་སྐད་གསུང་། ཇི་ལྟར་རྒུན་འབྲུམ་གྱི་སྙེ་མའི་ནང་ནི་རྩི་བཅུད་ཡོད་དེ། དེའི་ནང་ན་བྱིན་རླབས་མཆིས་པས། དེ་མེད་པར་མ་བྱེད་ཅིག ཅེས་སུ་ཞིག་གིས་སྨྲ་བ་བཞིན་དུ། ངས་རང་གི་བྲན་པོ་རྣམས་ཀྱི་དོན་དུ་བྱེད་ཅིང་། ཐམས་ཅད་ནི་མེད་པར་མི་བྱའོ།

༩ ཡང་ངས་ཡ་ཀོབ་ཀྱི་ནང་ནས་བརྒྱུད་འཛིན་ཞིག་དང་། ཡ་ཧུ་དཱའི་ནང་ནས་ངའི་རི་བོ་རྣམས་ཀྱི་ནོར་བདག་བུ་ཞིག་ཡར་སྐྱེད་པར་བྱ་བ་དང་། དེའི་ནོར་བདག་བུར་ངས་འདམས་པ་རྣམས་གྱུར་ཏེ། ངའི་བྲན་དག་དེར་གནས་པར་འགྱུར།

༡༠ ང་བཙལ་བའི་མི་རྣམས་ཀྱི་དོན་དུ། ཤཱ་རོན་ནི་ཁྱུ་རྣམས་ཀྱི་རྩྭ་ཁ་དང་། ཨ་ཀོར་གྱི་ལུང་པ་ནི་བ་ཁྱུ་ཉལ་བའི་གནས་སུ་འགྱུར་བར་འགྱུར་རོ།

༡༡ འོན་ཀྱང་ཡ་ཧོ་ཝཱ་སྐྱུར་ཞིང་། ངའི་དམ་པའི་རི་བོ་བརྗེད་དེ། བསོད་བདེའི་ཕྱིར་ལྕོག་ཙེ་བཤམས་ཏེ། དབང་ཐང་གི་ཕྱིར་སྨེད་པའི་རྒུན་ཆང་བཀང་བ་ཁྱོད་རྣམས།

༡༢ ངས་ཁྱོད་རལ་གྲིའི་དབང་ཐང་དུ་གཏད་ནས། ཁྱོད་ཐམས་ཅད་གསོད་གཅོད་ཀྱི་མདུན་དུ་དགུར་བར་འགྱུར། དེ་ཅིའི་ཕྱིར་ཞེ་ན། ངས་བོས་དུས་ཁྱོད་ཀྱིས་ཨང་ལན་མ་བཏང་། ངས་གླེང་བའི་ཚེ་ཁྱོད་ཀྱིས་མ་ཐོས་པར། ངའི་སྤྱན་གྱི་མདུན་དུ་ངན་པ་ལ་སྤྱད་དེ། བདག་མ་དགྱེས་པ་རྣམས་འདམས་པའི་ཕྱིར་རོ༎

༡༣ དེ་བས་ན་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ལྟོས་དང་། ངའི་བྲན་དག་གིས་ཟ་བར་འགྱུར། ཁྱོད་བཀྲེས་པར་འགྱུར། ལྟོས། ངའི་བྲན་རྣམས་ཀྱིས་འཐུང་བར་འགྱུར། ཁྱོད་སྐོམ་པར་འགྱུར། ལྟོས། ངའི་བྲན་རྣམས་དགའ་མགུར་སྤྱོད། ཁྱོད་ངོ་ཚ་བར་འགྱུར།

༡༤ ལྟོས། ངའི་བྲན་པོ་རྣམས་སྙིང་གི་དགའ་བདེས་གླུ་ལེན་འོང་། ཁྱོད་རང་གི་སྙིང་ཚེར་གྱིས་ཆོ་ངེས་དང་། སྲོག་གཟེར་གྱིས་སྨྲེ་སྔགས་འདོན་པར་འགྱུར།

༡༥ ཡང་ངས་འདམས་པ་རྣམས་ལ་ཁྱོད་ཀྱིས་རང་གི་མིང་དམོད་ཟོད་ཀྱི་ཕྱིར་དུ་བཞག་ནས་འགྲོ་བར་འགྱུར། ཡ་ཧོ་ཝཱ་དཀོན་མཆོག་གིས་ཁྱོད་གསོད་པར་འགྱུར། རང་གི་བྲན་པོ་རྣམས་ལ་མིང་གཞན་ཞིག་གིས་འབོད་པར་འགྱུར།

༡༦ དེའང་ས་ལ་སུས་ཀྱང་རང་ལ་བྱིན་གྱིས་རློབས་པ་དེས། བདེན་པའི་དཀོན་མཆོག་གི་ནང་ན་རང་ལ་བྱིན་གྱིས་རློབས་པར་འགྱུར། ཡང་ས་ལ་སུས་ཀྱང་མནའ་སྐྱེལ་བ་དེས། བདེན་པའི་དཀོན་མཆོག་གི་མནའ་སྐྱེལ་བར་འགྱུར་རོ། དེ་ཅིའི་ཕྱིར་ཞེ་ན། སྔར་གྱི་སྡུག་བསྔལ་དག་བརྗེད་དེ། ངའི་སྤྱན་ལས་དེ་དག་སྦས་པའི་ཕྱིར་རོ༎

༡༧ གང་ལ་ཞེ་ན། ཀྱེ་ཧོ། ངས་གསར་བའི་ནམ་མཁའ་དང་གསར་བའི་ས་འགོད་ཅིང་། སྔ་མའི་བྱ་བ་རྣམས་དྲན་པར་ཡང་མི་འགྱུར།

༡༨ ཡིད་ལའང་འཆར་བར་མི་འགྱུར་བས་ན། ཁྱོད་ངའི་འགོད་པའི་ནང་ན་རྟག་ཏུ་དགའ་མགུ་ཞིང་ཡི་རངས་པར་གྱུར་ཅིག དེ་ཅིའི་ཕྱིར་ཞེ་ན། ཀྱེ་ཧོ། ངས་ཡེ་རུ་ཤ་ལེམ་བདེ་བ་ཅན་དང་། དེའི་མི་རྣམས་བདེ་ལྡན་དུ་བཀོད་དོ།

༡༩ ཡང་ཡེ་རུ་ཤ་ལེམ་ལ་མཉེས་ཤིང་། ངའི་འབངས་ལ་མགུ་བར་འགྱུར། སླར་དེ་ན་ངུ་འཛིའམ་སྨྲེ་སྔགས་ཀྱི་སྒྲ་ནམ་དུའང་ཐོས་པར་མི་འགྱུར།

༢༠ སླར་དེ་རུ་རྒ་བར་མི་འགྱུར་བའི་བྱིས་པ་དང་། རང་གི་ན་སོའི་ཚད་དུ་མི་ཕྱིན་པའི་འགྲེས་པོ་གང་ཡང་འབྱུང་བར་མི་འགྱུར། ལོ་བརྒྱར་ཕྱིན་ནས་འཆི་བ་དེ་ཕྲུ་གུ་ཡིན་པར་འགྱུར་གྱིས། ལོ་བརྒྱ་ལོན་པའི་སྡིག་ཅན་དེ་མི་གླུད་དུ་རྩི་བར་འགྱུར་རོ།

༢༡ དེ་དག་གིས་ཁང་པ་བརྩིགས་ནས་དེའི་ནང་དུ་གནས་ཏེ། རྒུན་ཚལ་བཙུག་ནས་དེའི་འབྲས་བུ་ཟ་བར་འགྱུར།

༢༢ བརྩིགས་ནས་གཞན་གནས་པ་དང་། བཙུགས་ནས་གཞན་གྱིས་ཟ་བ་ནི་འབྱུང་བར་མི་འགྱུར་རོ། དེ་ཅིའི་ཕྱིར་ཞེ་ན། ངའི་འབངས་ཀྱི་ཚེ་ནི་ཤིང་སྡོང་གི་ཚེ་ལྟར་རིང་ཞིང་། ངས་འདམས་པ་རྣམས་ཀྱིས་རང་གི་ལག་པས་འབད་པ་ལ་ཡུན་རིང་དུ་ལོངས་སྤྱོད་པར་འགྱུར།

༢༣ དེ་དག་གི་ལས་གོད་དུ་ཡང་མི་འགྲོ། བར་ཆད་ཀྱི་བྱིས་པའང་བཙའ་བར་མི་འགྱུར་རོ། གང་ལ་ཞེ་ན། དེ་དག་རང་གི་བརྒྱུད་དང་ལྷན་ཅིག་ཏུ་བྱིན་གྱིས་བརླབས་པའི་བུ་བརྒྱུད་ཡིན་ནོ།

༢༤ དེ་ནས་དེ་དག་གིས་མ་བོས་པའི་སྔོན་དུ་ངས་བཀའ་ལན་གཏོང་ཞིང་། དེ་དག་ཞུ་འཕྲོ་མ་རྫོགས་པར་ངས་གསན་པར་བྱའོ།

༢༥ སྤྱང་ཀུ་དང་ལུ་གུ་གཉིས་ལྷན་ཅིག་ཏུ་འཚོ་ཞིང་། སེང་གེས་གླང་ལྟར་ཕུབ་མ་ཟ་བར་འགྱུར། ཡང་སྦྲུལ་གྱི་ཟ་ཐང་དུ་ཐལ་བ་འགྱུར་འོང་བས། དེ་རྣམས་ཀྱིས་ངའི་རི་བོ་དམ་པ་ཐམས་ཅད་ཀྱི་ནང་ན་གནོད་པ་དང་སྲོག་གཅོད་ཀྱང་བྱེད་པར་མི་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༦༦

ཡ་ཧོ་ཝཱས་འདི་སྐད་གསུང་། ནམ་མཁའ་ནི་ངའི་རྒྱལ་ཁྲི་དང་། ས་ངའི་ཞབས་སྟེགས་ལགས་པས་ན། ང་ལ་ཁྱོད་ཀྱིས་ཇི་ལྟར་བུའི་ཁྱིམ་ཞིག་རྩིག་པར་བྱ། ཡང་ན་གང་གནས་ངའི་བསྟི་གནས་སུ་འགྱུར་བར་རུང་།

༢ དེ་ཅིའི་ཕྱིར་ཞེ་ན། དངོས་པོ་འདི་དག་ཐམས་ཅད་ངའི་ཕྱག་གིས་བཀོད་པས། འདི་ཐམས་ཅད་བྱུང་བ་ཡིན་ནོ། ཞེས་ཡ་ཧོ་ཝཱས་གསུང་ངོ་། འོན་ཀྱང་དབུལ་ཞིང་སྙིང་ཆག་པོ་དང་། ངའི་བཀའ་ལུང་ལ་འདར་བའི་མི་དེ་ལ་ནི་ངས་གཟིགས་པར་བྱའོ།

༣ གླང་གསོད་པ་དེ་མི་གསོད་མཁན་དང་འདྲ། ལུ་གུ་མཆོད་པར་འབུལ་བ་དེ་ཁྱིའི་སྐེ་གཅོད་མཁན་དང་འདྲ། ཚོགས་འབུལ་བ་དེ་ཕག་གི་ཁྲག་འབུལ་བ་དང་འདྲ། བདུག་སྤོས་བདུག་པ་དེ་སྐུ་འདྲར་ཤིས་པ་བརྗོད་པ་དང་འདྲའོ། འོ་ན། དེ་དག་གིས་རེ་རང་གི་ལམ་འདམས་ཏེ། རང་གི་ཞེན་ལོག་རྣམས་ལ་སེམས་བསོད་པས།

༤ ད་ངས་ཀྱང་དེ་དག་གི་དཀའ་སྡུག་རྣམས་འདམས་ཏེ། དེ་དག་གི་འཇིགས་སྣང་རྣམས་དེའི་ཐོག་ཏུ་འབེབས་པར་བྱའོ། དེ་ཅིའི་ཕྱིར་ཞེ་ན། ངས་བོས་དུས་ཀྱང་ཨང་ལན་མ་བཏང་། ངས་གླེང་བའི་ཚེ་དེ་དག་གིས་མ་ཐོས། དེའི་སྟེང་དུ་དེ་དག་གིས་ངའི་སྤྱན་གྱི་མདུན་དུ་མི་དགེ་བ་ལ་སྤྱད་ཅིང་། ང་མི་དགའ་བའི་བྱ་བ་རྣམས་འདམས་སོ༎

༥ ཡ་ཧོ་ཝཱའི་བཀའ་ལུང་གིས་འདར་བ་ཁྱེད་ཀྱིས་ཁོང་གི་གསུང་ལ་ཉོན་ཞིག ཁྱོད་ལ་འཁོན་དུ་འཛིན་ཏེ། ངའི་མཚན་གྱི་དོན་དུ་ཁྱོད་ཅག་སྐྲོད་པའི་རང་གི་སྤུན་དག་གིས། ཁྱོད་ཀྱི་སེམས་དགའ་བ་སྣང་བའི་ཕྱིར། ཡ་ཧོ་ཝཱ་དཔལ་དང་ལྡན་པར་གྱུར་ཅིག་སྨྲས་ཀྱང་། དེ་དག་ནི་སྐྱེངས་པར་འགྱུར་རོ།

༦ རྒྱལ་ས་ལས་འདུ་འཛིའི་སྐད། མཆོད་ཁང་ནས་སྐད་ཅིག ཡ་ཧོ་ཝཱས་ཉིད་ཀྱི་ཕ་རོལ་པ་དག་ལས་དགྲ་ཤ་རྩོད་པར་མཛད་པའི་གསུང་སྒྲ་ཆེམས་སེ་ཆེམས།

༧ མོ་ལ་སྐྱེ་གཟེར་གྱི་སྔོན་དུ་བཙས་ཏེ། ཟུག་ཟེར་ལས་གོང་དུ་བུ་ཕོ་ཞིག་སྐྱེས།

༨ འདི་འདྲ་སུས་ཐོས། འདི་ལྟ་བུའི་བྱ་བ་སུས་མཐོང་ངམ། ཉིན་གཅིག་གི་ནང་ན་ཡུལ་ཞིག་སྐྱེ་བའམ། སྐད་ཅིག་ཉིད་དུ་མི་སྡེ་ཞིག་སྐྱེད་སྲིད་དམ། གང་ལ་ཞེ་ན། ཙི་ཨོན་ལ་སྐྱེ་གཟེར་འབྱུང་མ་ཐག་ཏུ། རང་གི་ཕྲུ་གུ་རྣམས་སྐྱེས་སོ།

༩ ངས་སྐྱེ་རན་དུ་བཅུག་ནས། སྐྱེད་པར་མི་བྱའམ། ཞེས་ཡ་ཧོ་ཝཱས་གསུང་ངོ་། སྐྱེར་འཇུག་པ་ངས་སྐྱེ་སྒོ་གཅོད་པར་འགྱུར་རམ། ཞེས་ཁྱོད་ཀྱི་དཀོན་མཆོག་གིས་གསུང་ངོ་༎

༡༠ ཡེ་རུ་ཤ་ལེམ་ལ་ཆགས་པ་ཁྱོད་ཐམས་ཅད། དེ་དང་ལྷན་ཅིག་ཏུ་དགའ་ཞིང་། མགུ་ལ་ཡི་རངས་ཤིག དེའི་སླད་དུ་མྱ་ངན་བྱེད་པ་ཁྱོད་ཐམས་ཅད་དགའ་མགུ་བས་དེ་དང་ལྷན་ཅིག་ཏུ་སེམས་སྤྲོ་བར་གྱིས་ཤིག

༡༡ ཁྱོད་ཀྱིས་འཇིབ་ཅིང་། དེའི་སེམས་གསོ་བའི་ནུ་མས་ངོམ་པར་འགྱུར་བའི་དོན་དུ། ཁྱོད་ཀྱིས་འཇོ་ཞིང་། མོའི་དཔལ་རྒྱ་ཆེན་པོའི་ནང་ན་ཡི་རང་བའི་ཕྱིར་རོ།

༡༢ གང་ལ་ཞེ་ན། ཡ་ཧོ་ཝཱས་འདི་སྐད་གསུང་། ཀྱེ་ཧོ། ངས་ཁྱོད་ལ་ཞི་བདེ་ནི་ཆུ་བོ་བཞིན་དུ་དང་། མི་བརྒྱུད་དག་གི་ནོར་ནི་གཙང་པོ་འབྲུབ་པ་བཞིན་དུ་སྲུང་བར་བྱའོ། དེ་ནས་ཁྱོད་ཀྱིས་འཇིབ་ཅིང་། མོས་ཁྱོད་མཆན་ཁུང་དུ་ཐོགས་ཤིང་། པུས་མོའི་ཁར་རྩེད་འཇུག་པར་བྱའོ།

༡༣ མས་རང་གི་བུ་ལ་སེམས་གསོ་བ་ལྟར། ངས་ཁྱོད་ཀྱི་སེམས་གསོ་ཞིང་། ཡེ་རུ་ཤ་ལེམ་གྱི་ནང་ན་ཁྱོད་ཀྱི་སེམས་གསོ་བར་བྱའོ།

༡༤ ཁྱོད་ཀྱིས་དེ་བཞིན་མཐོང་བའི་ཚེ་ན་སྙིང་དགའ་ཞིང་། ལྗང་པ་གསར་པ་བཞིན་དུ་ཁྱོད་ཀྱི་རུས་པ་རྣམས་བདེ་བར་འགྱུར། ཡང་ཡ་ཧོ་ཝཱའི་བྲན་པོ་རྣམས་ལ་ཁོང་གི་ཕྱག་མངོན་པར་འགྱུར་གྱིས། དགྲ་རྣམས་ལ་ཐུགས་ཁྲོ་འབབ་པར་འགྱུར།

༡༥ དེ་ཅིའི་ཕྱིར་ཞེ་ན། ཀྱེ་ཧོ། ཐུགས་ཁྲོའི་ནང་ནས་ཁྲོ་གཏུམ་དང་། མེའི་མེ་ལྕེ་དང་བཅས་ཁོང་གི་བཀའ་བཀྱོན་འབེབས་སུ། ཡ་ཧོ་ཝཱ་མེ་དང་རླུང་དྲག་ལྟ་བུའི་ཉིད་ཀྱི་ཤིང་རྟ་དང་བཅས་འབྱོན་པར་འགྱུར་རོ།

༡༦ གང་ལ་ཞེ་ན། ཡ་ཧོ་ཝཱས་མེ་དང་ཉིད་ཀྱི་རལ་གྲིས་ལུས་ཅན་ཐམས་ཅད་ལ་རྩོད་འོང་བས། ཡ་ཧོ་ཝཱས་བཀུམ་པ་མང་ཙམ་ཡོད་པར་འགྱུར།

༡༧ ཚལ་རྣམས་ཀྱི་ནང་ན་གཙང་སྦྲ་དང་དག་སང་བྱེད་པ། ཕག་ཤ་དང་། མི་གཙང་བ་དང་། བྱི་བ་སྡོང་པོ་གཅིག་གི་རྒྱབ་ཏུ་ཟ་བ་ཐམས་ཅད་ལྷན་ཅིག་ཏུ་ནུབ་པར་འགྱུར་རོ་ཞེས་ཡ་ཧོ་ཝཱས་གསུང་ངོ་༎

༡༨ གང་ལ་ཞེ་ན། ང་ལ་ནི་དེ་དག་གི་ལས་དང་བསམ་པའི་རྒྱུས་ཡོད། ངས་མི་རིགས་ཀུན་དང་ལྕེ་རྣམས་བསྡུ་བའི་དུས་ལ་འབབ་པར་འགྱུར། དེ་ནས་དེ་དག་འོང་ཞིང་ངའི་གཟི་བརྗིད་མཐོང་བར་འགྱུར།

༡༩ ཡང་ངས་དེ་དག་གི་དཀྱིལ་དུ་རྒྱལ་མཚན་ཞིག་བཙུགས་ནས་དེ་དག་གི་ནང་ནས་ཐར་ནས་ལུས་པ་རྣམས་ཐར་ཤིས་དང་། ཕུལ་དང་། ལུད་བྱ་བའི་མདའ་མཁན་རྣམས་དང་། ཐུ་བལ་དང་། ཡ་ཝན་དང་། ངའི་སྙན་གྲགས་མ་ཐོས་པ། ངའི་དཔལ་བརྗིད་ཀྱང་མ་མཐོང་བའི་རྒྱང་རིང་པོའི་གླིང་ཕྲན་རྣམས་ལ་མངག་པར་བྱ། དེ་དག་གིས་མི་རིགས་རྣམས་ཀྱི་ནང་ན་ངའི་དཔལ་སྒྲོག་པར་འགྱུར་རོ།

༢༠ ཡང་ཡ་ཧོ་ཝཱས་འདི་ལྟར་གསུང་། ཇི་ལྟར་ཨིས་ར་ཨེལ་གྱི་བུ་རྣམས་ཀྱིས་སྣོད་གཙང་མའི་ནང་དུ་ཡ་ཧོ་ཝཱ་ལ་ཚོགས་འཁྱེར་བའི་ཚུལ་དང་འདྲ་བར། དེ་དག་གིས་ཁྱོད་ཀྱི་སྤུན་ཐམས་ཅད་མི་བརྒྱུད་ཀུན་གྱི་ཁྲོད་ལས་རྟ་དང་། ཤིང་རྟ་དང་། འཁྱོགས་དཔྱང་དང་། དྲེལ་དང་རྔ་མོང་རྣམས་ལ་བསྐྱོན་ཏེ། ཡ་ཧོ་ཝཱར་ཚོགས་མཆོད་དུ་ཡེ་རུ་ཤ་ལེམ་དུ་ངའི་དམ་པའི་རི་བོར་སྐྱེལ་བར་འགྱུར་བ་དང་།

༢༡ དེ་དག་གི་ནང་ནས་ཀྱང་བླ་མ་དང་ལེ་ཝི་པར་འགྱུར་བའི་མི་རྣམས་ངས་བླང་བར་བྱའོ་ཞེས་ཡ་ཧོ་ཝཱས་གསུང་ངོ་༎

༢༢ ཡང་ཇི་ལྟར་ངས་མཛད་རྒྱུ་ཡིན་པའི་ནམ་མཁའ་གསར་པ་དང་ས་གསར་པ་ངའི་དྲུང་ན་གནས་པར་འགྱུར། དེ་བཞིན་དུ་ཁྱོད་ཀྱི་བུ་བརྒྱུད་དང་མིང་གཉིས་ཀྱང་གནས་པར་འགྱུར་རོ་ཞེས་ཡ་ཧོ་ཝཱས་གསུང་ངོ་།

༢༣ དེ་ནས་ཟླ་ཚེས་ནས་ཟླ་ཚེས་དང་། ཤབ་བཱད་ནས་ཤབ་བཱད་ཀྱི་བར་དུ་ལུས་ཅན་ཐམས་ཅད་ངའི་སྤྱན་སྔར་བསྙེན་བཀུར་བགྱིད་དུ་འོང་བར་འགྱུར་ཞེས་ཡ་ཧོ་ཝཱས་གསུང་ངོ་།

༢༤ དེ་ནས་དེ་དག་ཕྱི་རོལ་ཏུ་བྱུང་ནས། ང་ལ་ངོ་ལོག་བྱས་པའི་མི་རྣམས་ཀྱི་རོ་ལ་ལྟ་བར་འགྱུར་རོ། དེ་ཅིའི་སླད་དུ་ཞེ་ན། དེ་དག་གི་འབུ་ཡང་མི་འཆི། མེ་ཡང་མི་འཆི་བས། དེ་དག་ནི་ལུས་ཅན་ཡོད་དོ་ཅོག་ལ་ཞེན་ལོག་པའི་རྒྱུར་འགྱུར་བར་འགྱུར་རོ༎ ༎

ལུང་སྟོན་པ་ཡེ་རེམ་ཡཱའི་མདོ།

༡

བེན་ཡ་མིན་ཡུལ་གྱི་ཨ་ན་ཐོད་པའི་བླ་མ་རྣམས་ཀྱི་ཁོངས་སུ་གཏོགས་པའི་ཧིལ་ཀི་ཡཱའི་བུ་ཡེ་རེམ་ཡཱའི་གསུང་རྣམས་ནི།

༢ དེ་ལ་ཡ་ཧུ་དཱའི་རྒྱལ་པོ་ཨ་མོན་གྱི་བུ་ཡོ་ཤི་ཡཱས་རྒྱལ་སྲིད་སྐྱོང་བའི་ལོ་ངོ་བཅུ་གསུམ་པའི་ནང་དུ་ཡ་ཧོ་ཝཱའི་བཀའ་ཕེབས་སོ།

༣ དེའི་འོག་ཏུ་ཡང་ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡོ་ཡཱ་ཀིམ་གྱི་དུས་ནས། ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཚེ་དེག་ཡཱས་སྲིད་བྱེད་པའི་ལོ་ངོ་བཅུ་གཅིག་པའི་མཇུག་གི་བར་དུའམ། ཟླ་བ་ལྔ་པའི་ནང་དུ་ཡེ་རུ་ཤ་ལེམ་བཙོན་དུ་འཁྲིད་པའི་བར་དུ་བྱུང་བར་གྱུར་ཏོ༎

༤ དེའང་ཡ་ཧོ་ཝཱའི་བཀའ་བདག་ལ་བྱུང་ནས་འདི་སྐད་དུ།

༥ ངས་ཁྱོད་གྲོད་པའི་ནང་དུ་མ་བཀོད་པའི་གོང་དུའང་ཁྱོད་ངོ་ཤེས་ཏེ། ཁྱོད་མངལ་གྱི་ནང་ནས་མ་བྱུང་བའི་སྔོན་དུའང་ཁྱོད་དམ་པར་བྱས་ཏེ། མི་བརྒྱུད་རྣམས་ཀྱི་ལུང་སྟོན་པར་བསྐོས་པ་ཡིན། ཞེས་གསུངས་པ་དང་།

༦ ངས། ཨེ་མ། ཀྱེ་ཡ་ཧོ་ཝཱ་གཙོ་བོ་ལགས། ང་ནི་བྱིས་པ་ཞིག་ཡིན་པས། གཏམ་བྱེད་པར་མི་ནུས་སོ། ཞེས་ཞུས་སོ།

༧ འོན་ཀྱང་ཡ་ཧོ་ཝཱས་ང་ལ། ང་བྱིས་པ་ཡིན་མ་ཟེར་ཞིག དེ་ཅིའི་ཕྱིར་ཞེ་ན། ངས་ཁྱོད་གང་དང་གང་གི་དྲུང་དུ་གཏོང་ཡང་། ཁྱོད་འགྲོ་ཞིང་། ངས་ཁྱོད་ལ་སྒོ་བ་ཐམས་ཅད་ཁྱོད་ཀྱིས་ཟེར་བར་བྱའོ།

༨ ཁྱོད་སྐྱོབ་པའི་ཕྱིར་ང་ཁྱོད་དང་འགྲོགས་པས། དེ་རྣམས་ཀྱི་ངོ་གདོང་ལ་མ་འཇིགས་ཤིག ཅེས་ཡ་ཧོ་ཝཱས་གསུང་ངོ་།

༩ དེ་ནས་ཡ་ཧོ་ཝཱས་ཉིད་ཀྱི་ཕྱག་བརྐྱངས་ཏེ། ངའི་ཁ་ལ་རེག་ནས། ཡ་ཧོ་ཝཱས་བདག་ལ། ཀྱེ་ཧོ་ངས་ཁྱོད་ཀྱི་ཁའི་ནང་དུ་ཉིད་ཀྱི་བཀའ་བཅུག་པ་ཡིན།

༡༠ ལྟོས་ཤིག དྲུང་འབྱིན་པ་དང་། རྡབ་པ་དང་། མེད་པར་བྱེད་པ་དང་། རློག་པ་དང་། རྩིག་པ་དང་། འཛུགས་པའི་དོན་དུ། ཁོ་བོས་དེ་རིང་ཉིན་མོར་ཁྱོད་ལ། མི་བརྒྱུད་ཀུན་དང་། རྒྱལ་ཁམས་ཀུན་གྱི་ཐོག་ཏུ་མངའ་གསོལ་བ་ཡིན། ཞེས་གསུངས་སོ༎

༡༡ སླར་ཡང་བདག་ལ་ཡ་ཧོ་ཝཱའི་གསུང་བྱོན་ཞིང་། ཀྱེ་ཡེ་རེམ་ཡཱ། ཅི་མཐོང་འདུག་ཅེས་གསུངས་པས། ངས་རྒྱ་གར་སྟར་གའི་ཤིང་གི་ཡལ་ག་ཞིག་མཐོང་འདུག་ཅེས་ཞུས་སོ།

༡༢ དེ་ནས་ཡ་ཧོ་ཝཱས་ང་ལ། ཁྱོད་ཀྱིས་ལེགས་པར་མཐོང་ངོ་། དེ་ཅིའི་ཕྱིར་ཞེ་ན། ངས་ཉིད་ཀྱི་བཀའ་མཆིད་སྒྲུབ་པ་ལ་རིངས་པར་འགྱུར་རོ། ཞེས་གསུངས་སོ༎

༡༣ ཐེངས་གཉིས་པར་བདག་ལ་ཡ་ཧོ་ཝཱའི་གསུང་བྱོན་ཏེ། ཅི་མཐོང་འདུག་ཅེས་གསུངས་པས། ངས་ཟངས་འཁོལ་བ་ཞིག་མཐོང་འདུག དེའི་གདོང་བྱང་ཕྱོགས་ལས་འདུག་ཅེས་ཞུས་སོ།

༡༤ དེ་ནས་ཡ་ཧོ་ཝཱས་ང་ལ། བྱང་གི་ཕྱོགས་ལས་ཡུལ་འདིར་གནས་པ་ཡོངས་ཀྱི་ཐོག་ཏུ་རྐྱེན་ངན་ཞིག་རྡོལ་བར་འགྱུར་རོ།

༡༥ དེ་ཅིའི་ཕྱིར་ཞེ་ན། ཡ་ཧོ་ཝཱས་འདི་སྐད་གསུང་། ཀྱེ་ཧོ། ངས་བྱང་གི་རྒྱལ་སྲིད་རྣམས་ཀྱི་མི་བརྒྱུད་མཐའ་དག་ལ་འབོད་པར་བྱ་བ་དང་། དེ་དག་འོང་སྟེ། ཡེ་རུ་ཤ་ལེམ་གྱི་རྒྱ་སྒོ་རྣམས་ཀྱི་མདུན་དུ་དང་། དེའི་ལྕགས་རིའི་འཁོར་ཡུག་ཚང་མར་ཡ་ཧུ་དཱའི་གྲོང་ཁྱེར་ཀུན་གྱི་ཐད་དུ་དེ་དག་རེ་རེས་རང་གི་རྒྱལ་ཁྲི་རྒྱབ་པར་འགྱུར་རོ།

༡༦ འདི་ཚོས་བདག་བསྐྱུར་ཏེ། གཞན་ལྷ་རྣམས་ཀྱི་དྲུང་དུ་བསངས་བཏང་སྟེ། དེ་དག་རང་གི་ལག་པས་བཟོས་པ་རྣམས་ལ་ཕྱག་བཙལ་བས། འདི་དག་གི་ངན་པ་ཐམས་ཅད་ལ་རག་ལས་པའི་བཀས་བཅད་རྣམས་ངས་སྒྲོག་པར་བྱའོ༎

༡༧ དེ་བས་ན་ཁྱོད་རང་གི་སྐ་རགས་སྡོམ་ལ། ལོངས་ཤིག་དང་། ངས་ཁྱོད་ལ་སྒོ་བ་ཐམས་ཅད་དེ་དག་ལ་སྦྲོན་ཞིག དེ་དག་གི་ངོ་གདོང་ལ་ཞུམ་པར་མ་གྱུར་ཞིག དེ་མིན་ངས་ཁྱོད་དེ་དག་གི་མདུན་དུ་ངོ་ཞུམ་དུ་འཇུག་གོ།

༡༨ དེ་ཅིའི་ཕྱིར་ཞེ་ན། ཀྱེ་ཧོ། ངས་དེ་རིང་གི་ཉིན་མོར་ཡུལ་ཁམས་ཐམས་ཅད་ཀྱི་ཐད་དུ་དང་། ཡ་ཧུ་དཱའི་རྒྱལ་པོ་རྣམས་ཀྱི་ཐད་དུ་དང་། དེའི་ཇོ་བོ་རྣམས་ཀྱི་ཐད་དུ་དང་། དེའི་བླ་མ་རྣམས་ཀྱི་ཐད་དུ་དང་། ཡུལ་མི་རྣམས་ཀྱི་ཐད་དུ། ཁྱོད་ནི་རྫོང་བཙན་པོ་ཞིག་དང་། ལྕགས་ཀྱི་ཀ་བ་དང་། ར་གན་གྱི་ལྕགས་རི་རྣམས་སུ་མཛད་ཡོད་པས་ན།

༡༩ དེ་དག་གིས་ཁྱོད་ལ་རྒོལ་ཡང་ཁྱོད་ལ་ཐུབ་པར་མི་འགྱུར། གང་ལ་ཟེར་ན། ང་ནི་ཁྱོད་སྐྱོབ་པའི་ཕྱིར་ཁྱོད་དང་འགྲོགས་སོ། ཞེས་ཡ་ཧོ་ཝཱས་གསུང་ངོ་༎

༢

སླར་ཡང་བདག་ལ་ཡ་ཧོ་ཝཱའི་གསུང་བྱོན་ཏེ།

༢ ད་སོང་ལ། ཡེ་རུ་ཤ་ལེམ་གྱི་རྣ་བར་འབོད་སྒྲོག་ཅིང་། འདི་སྐད་བརྗོད་ཅིག ཡ་ཧོ་ཝཱས་འདི་སྐད་གསུང་། ངས་ཁྱོད་དྲན་ཏེ། ཞིང་མེད་པའི་འབྲོག་སྟོང་གི་ནང་དུ་ཁྱོད་ངའི་ཕྱི་བཞིན་འགྲུལ་དུས། ཁྱོད་ཀྱི་ན་གཞོན་གྱི་དྲིན་དང་། བག་མ་ལྟ་བུ་གཅེས་པར་བཟུང་བ་དེ་ངས་དྲན་ནོ།

༣ ཨིས་ར་ཨེལ་ནི་ཡ་ཧོ་ཝཱའི་དྲུང་ན་དམ་པ་དང་། ཁོང་གི་དར་རྒྱས་ཀྱི་ཐོག་ཕུད་ལགས་པ་ཡིན་ཏེ། དེ་ཟ་བ་ཐམས་ཅད་སྡིག་ཅན་དུ་བརྩིས་ཏེ། དེ་དག་གི་ཐོག་ཏུ་རྐྱེན་ངན་འབབ་པར་འགྱུར། ཞེས་ཡ་ཧོ་ཝཱས་གསུང་ངོ་༎

༤ ཀྱེ་ཡ་ཀོབ་ཀྱི་མི་བརྒྱུད་དང་། ཨིས་ར་ཨེལ་གྱི་མི་བརྒྱུད་ཀྱི་ཆོ་རིགས་ཐམས་ཅད། ཡ་ཧོ་ཝཱའི་གསུང་ལ་ཉོན་ཞིག

༥ ཡ་ཧོ་ཝཱས་འདི་སྐད་གསུང་། ཁྱོད་ཅག་གི་ཕ་མེས་རྣམས་བདག་ལས་ཐག་རིང་པོར་འཁྱམས་ཏེ། སྙིང་པོ་མེད་པའི་རྗེས་སུ་ཆས་ནས། རང་ཡང་སྙིང་པོ་མེད་པར་གྱུར་པ་དེ་ནི། དེ་དག་ལ་ངའི་ནང་ན་མི་རིགས་པ་ཅི་ཞིག་བརྟགས་པ་ཡིན།

༦ ཡང་དེ་དག་གིས། ངེད་ཅག་མི་སེར་ཡུལ་ལས་ཡར་བཏོན་ཏེ། མི་སུ་ཡང་མི་འགྲོ་བ་དང་། མི་སུ་ཡང་མི་གནས་པའི་འབྲོག་སྟོང་དང་། ཐང་དང་རོང་རྣམས་དང་། ཆུ་མེད་ས་དང་། འཆི་གྲིབ་ཀྱི་ས་ཆའི་ནང་ནས་ལམ་སྣ་དྲངས་པའི་ཡ་ཧོ་ཝཱ་དེ་ག་ན་བཞུགས། ཞེས་ཀྱང་མ་དྲིས་སོ།

༧ ཡང་ཤིང་ཐོག་དང་། བཅུད་དང་ལྡན་པའི་འབྲས་བུ་ཁྱོད་ཚོས་ཟ་རུ་ངས་ཁྱོད་སྐྱེད་ཚལ་གྱི་ཡུལ་གྱི་ནང་དྲངས་པ་ཡིན། འོན་ཀྱང་ཁྱོད་ཅག་དེར་ཞུགས་པ་ཙམ་གྱིས། ངའི་ཡུལ་ཁམས་མི་གཙང་བ་དང་། ངའི་ས་སྐལ་སྐྱུག་བྲོ་བར་བྱས།

༨ བླ་མ་རྣམས་ཀྱིས་ཀྱང་། ཡ་ཧོ་ཝཱ་དེ་གང་ན་བཞུགས། ཞེས་མ་དྲིས། བཀའ་ཁྲིམས་ཤེས་པ་དག་གིས་ཀྱང་ངོ་མ་ཤེས། རྫི་བོ་རྣམས་ཀྱང་ང་དང་འགལ། ལུང་སྟོན་པ་རྣམས་ཀྱིས་བ་ཨཱལ་གྱི་མིང་བརྗོད་ཅིང་ལུང་བསྟན་ཏེ། མི་ཕན་པའི་ཕྱི་བཞིན་བྲངས་སོ༎

༩ དེ་བས་ན་ཡ་ཧོ་ཝཱས་འདི་སྐད་གསུང་། ངས་ད་དུང་ཡང་ཁྱོད་དང་འཁྲབ་ཅིང་། ཁྱོད་ཀྱི་ཕྲུ་གུའི་ཕྲུ་གུ་རྣམས་ལའང་འཁྲབ་པར་བྱའོ།

༡༠ དེ་ཅིའི་ཕྱིར་ཞེ་ན། ཀི་ཐིམ་གྱི་གླིང་ཕྲན་རྣམས་སུ་ཕོས་ཏེ་ལྟོས་ཤིག ཡང་ཀེ་དར་དུ་ཕོ་ཉ་བརྫངས་ཏེ་བསམ་བློ་ཞིབ་པར་གཏོང་ཞིང་། འདི་འདྲའི་བྱ་བ་ཞིག་བྱུང་བ་ཡིན་ནམ་ལྟོས་ཤིག

༡༡ མི་བརྒྱུད་གང་གིས་དཀོན་མཆོག་ངོ་ཐོག་མིན་པའི་དེ་དག་གི་ལྷ་རྣམས་སྤོས་པར་བྱས་སམ། འོན་ཀྱང་ངའི་མི་སྡེས་རང་གི་དཔལ་བརྗིད་དེ་ཕན་མེད་པ་ཞིག་དང་བརྗེས་པས།

༡༢ ཀྱེ་ནམ་མཁའ་རྣམས། འདི་ལ་ཧ་ལས་ཤིང་། ངོ་མཚར་རྨད་དུ་འགྱུར་ཞིང་། རབ་ཏུ་དངང་སྐྲག་པར་གྱིས་ཤིག ཅེས་ཡ་ཧོ་ཝཱས་གསུང་ངོ་།

༡༣ དེ་ཅིའི་ཕྱིར་ཞེ་ན། ངའི་མི་སྡེས་སྐྱོན་གཉིས་བྱས་ཏེ། ང་གསོན་པོའི་ཆུའི་ཆུ་མིག་དེ་སྐྱུར་ནས། རང་གི་དོན་དུ་ཆུ་མི་སོག་པའི་རྫིང་བུའམ། རྫིང་བུ་འཛག་མཁན་རྣམས་བརྐོས་སོ༎

༡༤ ཨིས་ར་ཨེལ་བྲན་པོ་ཞིག་ཡིན་ནམ། སྒོ་ཡལ་ཞིག་གི་བུ་ཡིན་ནམ། ཅིའི་ཕྱིར་ཁོ་བཅོམ་པ་ཡིན།

༡༥ སེང་དར་མ་རྣམས་ཀྱིས་དེ་ལ་ངར་སྐད་དང་ང་རོ་ཕྱུང་སྟེ། དེའི་ཡུལ་སྟོངས་སུ་བཅུག གྲོང་ཁྱེར་རྣམས་བསྲེགས་ཏེ། མི་གཅིག་ཀྱང་མ་ལུས།

༡༦ ནཱོབ་དང་ཏཱ་ཕན་ཧེས་ཀྱི་བུ་རྣམས་ཀྱིས་ཀྱང་ཁྱོད་ཀྱི་སྤྱི་བོ་གཅོག་པར་བྱེད།

༡༧ ཁྱོད་ལམ་ནང་འཁྲིད་པར་མཛད་དུས་སུ་ཁྱོད་རང་གི་དཀོན་མཆོག་ཡ་ཧོ་ཝཱ། ཁྱོད་ཀྱིས་བསྐྱུར་བས་ན། འདི་ནི་ཁྱོད་རང་གིས་རང་ལ་ཉོས་པ་མིན་ནམ།

༡༨ ད་ཁྱོད་སི་ཧོར་གྱི་ཆུ་འཐུང་བས་ཕྱིར་མི་སེར་གྱི་ལམ་ནང་བྲེལ་བ་ཅི་ཡོད། ཡང་ན་གཙང་པོའི་ཆུ་ལས་འཐུང་བའི་ཕྱིར་ཨ་སུར་གྱི་ལམ་ནང་དོན་ཅི་ཡོད།

༡༩ ཁྱོད་རང་གི་སྤྱོད་པ་ངན་པས་ཁྱོད་འཇུན་ཞིང་། ཁྱོད་རང་གི་ངོ་ལོག་གི་ལས་རྣམས་ཀྱིས་ཁྱོད་ལ་ཆད་པ་གཅོད་པར་འགྱུར། ཁྱོད་ཀྱིས་རང་གི་དཀོན་མཆོག་ཡ་ཧོ་ཝཱ་བསྐྱུར་ཏེ། ཁོ་བོ་ལ་འཇིགས་པའི་སེམས་མེད་པས་ན། འདི་ནི་ངན་པ་དང་། རོ་ཁ་བའི་བྱ་བ་ཡིན་པ་རྟོགས་ཤིག ལྟོས་ཤིག ཅེས་དཔུང་ཆེན་གྱི་ཡ་ཧོ་ཝཱ་གཙོ་བོས་གསུང་ངོ་༎

༢༠ དེའི་རྒྱུ་མཚན་ནི། སྔོན་འདས་པའི་དུས་སུ་ཁོ་བོས་ཁྱོད་ཀྱི་གཉའ་ཤིང་བཅག་ནས། ཁྱོད་ཀྱི་བཀྱིག་ཐག་བཀྲོལ་པ་ཡིན། འོན་ཀྱང་ཁྱོད་ཀྱིས། ངས་བཀའི་འབངས་མི་བྱའོ་སྨྲས་པ་ལྟར། རི་མཐོན་པོ་ཡིན་ཚད་ཀྱི་སྟེང་དང་། ཤིང་སྔོན་པོ་ཡིན་ཚད་ཀྱི་ལྐོག་ཏུ་རིམ་གྲོ་བྱེད་ཅིང་སྨད་འཚོང་མའི་བྱ་བར་འཇུག་ཏུ་ཁྱོད་འཁོར་བ་ཡིན།

༢༡ ངས་ཁྱོད་རྣམ་པར་བཟང་བའི་རྒུན་ཤིང་ཡོངས་སུ་ལེགས་པ་ཞིག་བཙུག་མོད། ཁྱོད་ངའི་དོན་དུ་རྒུན་ཤིང་འཁྱམ་པོའི་ཡལ་འདབ་རིགས་ངན་དུ་ཅི་ལ་གྱུར་པ་ཡིན།

༢༢ ཁྱོད་ཀྱིས་རང་ཅི་ཙམ་དུ་བུལ་དང་འཁྲུད་ཅིང་། གླང་ཀླད་མང་དུ་འདྲུད་རུང་ཁྱོད་ཀྱི་སྤྱོད་པ་ངན་པའི་རྨེ་གྲིབ་ངའི་ཞལ་ངོར་ལུས་ཡོད། ཅེས་ཡ་ཧོ་ཝཱ་གཙོ་བོས་གསུང་ངོ་༎

༢༣ ཁྱོད་ཀྱིས་ང་ལ་གྲིབ་མ་ཕོག བ་ཨ་ལིམ་གྱི་ཕྱི་བཞིན་དུའང་བྲངས་པ་མ་ཡིན། ཇི་ལྟར་ཟེར་བར་ནུས། ལུང་པའི་ནང་དུ་རང་གི་ལམ་ལ་བལྟས་ཏེ། ཁྱོད་ཀྱིས་ཅི་བྱས་པ་རྟོགས་པར་བྱོས། ཁྱོད་ནི་རང་གི་ལམ་རྣམས་སུ་ལོག་པའི་བང་ཆེ་བའི་རྔ་མོང་མོ་དང་།

༢༤ འབྲོག་སྟོང་ལ་གོམས་ཤིང་། འདོད་པས་རྫི་སྣོམ་པའི་རྐྱང་མོ་ཞིག་སྟེ། དེ་སྙོག་པའི་དུས་སུ་སུས་ཟློག་པར་ནུས། མོ་འཚོལ་བ་རྣམས་ཀྱིས་རང་ངལ་དུ་མི་འཇུག་པར། མོའི་ཟླ་བའི་ནང་དུ་དེ་དག་ལ་ཁོ་མོ་རྙེད་པར་འགྱུར།

༢༥ ཁྱོད་རང་གི་རྐང་པ་ལྷམ་དང་མི་བྲལ་བ་དང་། ཨོག་མ་མི་སྐོམ་པའི་སླད་དུ་རང་གི་རྐང་པ་བཟོད་ཅིག འོན་ཀྱང་ཁྱོད་ཀྱིས། ངས་མི་འཁྱམ་པོ་རྣམས་ལ་ཆགས་ཏེ། དེ་དག་གི་རྗེས་སུ་འགྲོ་རྒྱུ་ཡིན་པས། དེ་ལྟར་མིན། ད་ནི་རེ་ཐག་ཆོད། ཞེས་སྨྲས་པ་ཡིན།

༢༦ རྐུན་མ་བཟུང་དུས་ངོ་ཚ་བ་བཞིན་དུ། ཨིས་ར་ཨེལ་གྱི་མི་བརྒྱུད་དང་། དེ་དག་གི་རྒྱལ་པོ་དང་། སྐུ་དྲག་དང་། བླ་མ་དང་། ལུང་སྟོན་པ་རྣམས་ལའང་ངོ་ཚ་འཕོག་པར་འགྱུར།

༢༧ དེ་དག་གིས་ཤིང་དུམ་ལ། ཁྱེད་ངའི་ཡབ་ཡིན་ཟེར། རྡོ་ལ་ཁྱེད་ཀྱིས་ང་བསྐྱེད་པ་ལགས་ཟེར། དེའི་རྒྱུ་ནི། དེ་དག་གིས་ངའི་ཕྱོགས་སུ་གདོང་པ་མ་བསྒྱུར་བར་རྒྱབ་བསྒྱུར་བ་ཡིན། འོན་ཀྱང་སྡུག་བསྔལ་བའི་དུས་སུ། བཞེངས་ལ། ངེད་ཅག་སྒྲོལ་བར་མཛོད་ཅིག་ཟེར་རོ།

༢༨ འོན་ཀྱང་ཁྱོད་རང་གི་དོན་དུ་བཅོས་པའི་རྟེན་རྣམས་ག་ན་ཡོད། དེ་དག་གིས་ཁྱོད་སྡུག་བསྔལ་འཕོག་པའི་ཚེ། ཁྱོད་སྒྲོལ་བར་ནུས་ན། ལྡང་བའི་རིགས་སོ། གང་ལ་ཞེ་ན། ཀྱེ་ཡ་ཧུ་དཱ། ཁྱོད་ཀྱི་གྲོང་ཁྱེར་གྱི་གྲངས་བཞིན་དུ་ཁྱོད་ལ་རྟེན་ཡང་ཡོད།

༢༩ ཁྱོད་ཀྱིས་ཁོ་བོ་ལ་ཅི་ལ་འཁྲབ་པར་བྱེད། ཁྱོད་ཐམས་ཅད་ཀྱིས་ང་ལ་འབངས་གྱེན་ཟློག་བྱས་པ་ཡིན། ཞེས་ཡ་ཧོ་ཝཱས་གསུང་ངོ་།

༣༠ ངས་ཁྱོད་ཀྱི་བུ་རྣམས་ལ་བརྡུངས་པ་དེ་དོན་མེད་དུ་སོང་སྟེ། དེ་དག་འཆུན་པར་མ་གྱུར་ཏོ། སེང་གེས་ཟ་བ་བཞིན་ཁྱོད་རང་གི་རལ་གྲིས་རང་གི་ལུང་སྟོན་པ་རྣམས་བསད་དོ།

༣༡ ཀྱེ་མི་རབས་ཁྱོད། ཡ་ཧོ་ཝཱའི་གསུང་ལ་ལྟོས་དང་། ཨིས་ར་ཨེལ་ལ་ང་ནི་འབྲོག་སྟོང་དང་མུན་ཁམས་ཤིག་ཏུ་གྱུར་ཏམ། དེ་ནས་ངའི་མི་སྡེས་ངེད་རང་ཇོ་ཡིན་པས། སླར་ཁྱེད་ཀྱི་དྲུང་དུ་འོང་བར་མི་བྱའོ་ཞེས་ཟེར་བ་དེ་ཅི་ཡིན།

༣༢ ན་ཆུང་གིས་རང་གི་རྒྱན་ཆའམ། བག་མས་རང་གི་བག་གོས་རྗེད་པར་ནུས་སམ། འོན་ཀྱང་ངའི་མི་སྡེས་ཉིན་ཞག་གྲངས་མེད་དུ་ང་བརྗེད་ནས་འདུག

༣༣ ཡིད་གྲོགས་འཚོལ་བའི་ལམ་ཁྱོད་ཀྱིས་ཇི་ལྟར་བཟོ་བར་བྱེད། དེ་ལྟར་ཁྱོད་ཀྱིས་བུད་མེད་ངན་པ་ལའང་རང་གི་ལམ་དེ་བསླབས་སོ།

༣༤ ཁྱོད་ཀྱི་ཐུ་བ་ལས་དབུལ་པོ་ནོངས་མེད་པའི་ཁྲག་ཀྱང་ཐོབ། ལྐོག་ཏུ་བཙལ་ནས་དེ་མ་བརྙེད་ཀྱིས། དེ་དག་ཀུན་ལས་དེ་བརྙེས་བྱུང་།

༣༥ ད་དུང་ཁྱོད་ཀྱིས་ང་ལ་ནོངས་མེད། ཁོང་གི་ཐུགས་ཁྲོ་བ་དེ་ངེད་ལས་བཤོལ་བར་ངེས་ཟེར་ཏོ། ལྟོས་ཤིག་ཁྱོད་ཀྱིས། ངས་སྡིག་པ་མ་བྱས་སོ་ཟེར་བའི་དོན་དུ། ངས་ཁྱོད་ལ་འཁྲབ་པར་བྱའོ།

༣༦ ཁྱོད་རང་གི་ལམ་འཕོ་བ་ལ་ཁྱོད་འདི་ཙམ་ཅི་ལ་འཁྱམ་ཞིང་འཁོར། ཨ་སུར་ལས་ཁྱོད་སྐྱེངས་པར་གྱུར་པར་ལྟར། མི་སེར་ལས་ཀྱང་སྐྱེང་བར་འགྱུར།

༣༧ འོ་ན། དེའི་ནང་ནས་ཀྱང་རང་གི་མགོ་ལ་ལག་པ་བཀལ་བཞིན་དུ་ཁྱོད་འཐོན་པར་འགྱུར། དེ་ཅིའི་ཕྱིར་ཞེ་ན། ཡ་ཧོ་ཝཱ་ཁྱོད་ཀྱི་རེ་ས་དེ་དོར་བས། དེ་དག་གི་ངང་ནས་ཁྱོད་ཀྱི་དོན་འགྲུབ་པར་མི་འགྱུར་རོ༎

༣

གཏམ་དཔེ་ལ། སྐྱེས་པ་ཞིག་གིས་རང་གི་ཆུང་མ་བཏོན་ཏེ། མོ་དེ་ནས་ཐོན་ཏེ། གཞན་སྐྱེས་པའི་ཆུང་མར་འགྱུར་ན། དེ་སླར་མོའི་རྩར་འགྲོ་བར་བྱའམ་ཟེར། ཡུལ་དེ་རབ་ཏུ་འབགས་པར་མི་འགྱུར་རམ། ད་ཁྱོད་ཀྱིས་གྲོགས་པོ་མང་པོ་དང་ལྷན་ཅིག་ཏུ་ལོག་པར་གཡེམ་པའི་སྟེང་དུ། སླར་ཁོ་བོའི་ཕྱོགས་སུ་ལོག་འོང་བར་བྱའམ། ཞེས་ཡ་ཧོ་ཝཱས་གསུང་ངོ་།

༢ རི་སྟོང་རྣམས་ཀྱི་ཕྱོགས་སུ་མིག་ཐེག་ཅིག་དང་། ཁྱོད་ཀྱིས་མ་འཁྲིགས་པའི་གནས་ཤིག་ག་ན་འདུག་ལྟོས་ཤིག འབྲོག་སྟོང་གི་ཨ་རཱབ་པ་ལྟར། དེ་དག་གི་ཕྱིར་ཁྱོད་རྒྱ་ལམ་གྱི་ཁར་བསྡད་པས། ཁྱོད་རང་གི་ལོག་པར་གཡེམ་པ་དང་། སྤྱོད་པ་ངན་པས་ཡུལ་ཁམས་འབགས་པར་བྱས།

༣ དེའི་རྐྱེན་གྱིས་གནམ་ཆུ་ཆད་དེ། ཆར་པ་ཕྱི་མའང་མ་བབས་ནའང་། ཁྱོད་སྨད་ཚོང་མའི་དཔྲལ་བ་དང་ལྡན་པས། ཁྲེལ་བས་ངོ་ཚ་བར་མ་གྱུར་ཏོ།

༤ ད་ཁྱོད་ཀྱིས་ང་ལ། ངའི་ཡབ། ངའི་ལང་ཚོའི་དུས་ཀྱི་ལམ་སྣ་པ་ལགས། ཞེས་འབོད་པར་མི་བྱའམ།

༥ ཁོང་གིས་ཐུགས་ཁྲོ་གཏན་དུ་འཇོག་པར་མི་འགྱུར་རམ། མཐའ་མའི་བར་དུའང་འཇོག་པར་བྱའམ། ལྟོས་ཤིག ཁྱོད་ཀྱིས་དེ་ལྟར་སྨྲས་མོད། ཅི་ནུས་ཀྱིས་མི་དགེ་བ་ལ་སྤྱོད་དོ༎

༦ ཡང་རྒྱལ་པོ་ཡོ་ཤི་ཡཱའི་དུས་སུ་ཡ་ཧོ་ཝཱས་ང་ལ་གསུངས་པ། ངོ་ལོག་པའི་ཨིས་ར་ཨེལ་གྱིས་ཅི་བྱས་པ་དེ། ཁྱོད་ཀྱིས་མཐོང་ངམ། མོ་ནི་རི་མཐོན་པོ་ཡིན་ཚད་ཀྱི་སྟེང་དང་། སྡོང་པོ་སྔོན་པོ་ཡིན་ཚད་ཀྱི་ལྐོག་ཏུ་སོང་ནས་སྨད་འཚོང་མའི་བྱ་བར་ཞུགས།

༧ མོས་འདི་ཀུན་བྱས་པའི་ཐོག་ཏུའང་ངའི་རྩར་ལོག་ཤོག་ཅེས་ངས་སྨྲས་ཀྱང་། མོ་ལོག་ནས་མ་འོངས། དེའི་ཨ་ཆེ་ལོག་པར་ཅན་ཡ་ཧུ་དཱས་ཀྱང་དེ་མཐོང་བར་གྱུར་ཏོ།

༨ ངོ་ལོག་པའི་ཨིས་ར་ཨེལ་གྱིས་ལོག་པར་གཡེམ་པའི་རྒྱུ་རྐྱེན་ཐམས་ཅད་ངས་མཐོང་ནས་བཏོན་ཏེ། བྲལ་ཡིག་བྲིས་བཏང་ནས། དེའི་ལོག་པར་ཅན་གྱི་ཨ་ཆེ་ཡ་ཧུ་དཱ་མི་འཇིགས་པའི་ཁར། དེ་ཡང་སོང་ནས་སྨད་ཚོང་མའི་བྱ་བའི་ནང་དུ་ཞུགས་སོ།

༩ ཡང་མོས་ལོག་གཡེམ་ལ་མི་རྩི་བའི་རྐྱེན་གྱིས་ཡུལ་ཁམས་འབགས་པར་བྱས་ཏེ། རྡོ་དང་ཤིང་མཉམ་དུའང་ལོག་གཡེམ་བྱས་སོ།

༡༠ དེ་ཐམས་ཅད་ཀྱི་ཐོག་ཏུའང་། དེའི་ལོག་པར་ཅན་གྱི་ཨ་ཆེ་ཡ་ཧུ་དཱ་སྙིང་ཧྲིལ་པོར་ངའི་ཕྱོགས་སུ་མ་འཁོར་བར། འཁོར་རྫུན་བྱས་ཞེས་ཡ་ཧོ་ཝཱས་གསུང་ངོ་༎

༡༡ ཡང་ཡ་ཧོ་ཝཱས་ང་ལ། ལོག་པར་ཅན་གྱི་ཡ་ཧུ་དཱ་ལས། ངོ་ལོག་མཁན་གྱི་ཨིས་ར་ཨེལ་ལྷག་པར་བློ་དྲང་པོ་ཡིན་པར་མངོན་པར་བྱས་སོ། ཞེས་ང་ལ་གསུང་བྱུང་།

༡༢ སོང་ལ་བྱང་ཕྱོགས་སུ་ཚིག་འདི་རྣམས་སྒྲོག་ཅིང་། ཡ་ཧོ་ཝཱས་འདི་སྐད་གསུང་། ངོ་ལོག་མཁན་གྱི་ཨིས་ར་ཨེལ་ཁྱོད། ལོག་ཤོག ཁོ་བོ་སྙིང་རྗེ་ཅན་ཡིན་པས། ཁྱོད་ཀྱི་ཐོག་ཏུ་ངའི་ཐུགས་ཁྲོ་མི་འབེབས་པར་ངས་རྟག་ཏུ་ཐུགས་ཁྲོ་མངའ་བར་མི་བྱའོ། ཞེས་ཡ་ཧོ་ཝཱས་གསུང་།

༡༣ ཡ་ཧོ་ཝཱ་རང་གི་དཀོན་མཆོག་ལ་འབངས་གྱིན་ཟློག་བྱས་ཏེ། ཤིང་སྡོང་སྔོན་པོ་ཡིན་ཚད་ཀྱི་ལྐོག་ཏུ། འཁྱམ་པོ་རྣམས་ཀྱི་ལམ་མིན་ནང་འཁོར་ཏེ། ངའི་གསུང་སྒྲ་ལ་མ་ཉན་པས་ན། ད་རང་གི་མི་ཚངས་པ་འབའ་ཞིག་ཁས་ལེན་ཞིག ཅེས་ཡ་ཧོ་ཝཱས་གསུང་ངོ་།

༡༤ ཀྱེ་ངོ་ལོག་མཁན་གྱི་བུ་རྣམས། ལོག་ཤོག ཅེས་ཡ་ཧོ་ཝཱས་གསུང་། དེ་ཅིའི་ཕྱིར་ཞེ་ན། ང་ནི་ཁྱོད་ཀྱི་ཁྱོ་བོ་ལགས་པས། གྲོང་ཁྱེར་རེ་རེའི་ནང་ནས་ཁྱོད་ཀྱི་མི་གཅིག་དང་། ཕ་ཚན་རེའི་ནང་ནས་གཉིས་གཉིས་ངས་བླངས་ཏེ། ཁྱོད་ཙི་ཨོན་དུ་སྐྱེལ་བར་བྱ།

༡༥ ཡང་ངས་ཡིད་མཁོ་བའི་རྫི་བོ་ཤེས་རབ་དང་བློ་མཁས་པས་ཁྱོད་སྐྱོང་བ་རྣམས་སྩོལ་བར་བྱ།

༡༦ ཡང་ནམ་ཁྱོད་ཉིན་མོ་དེ་རྣམས་ཀྱི་ནང་ན་ས་ལ་དར་ཏེ་རྒྱས་པའི་ཚེ་ན། སླར་དེ་དག་གིས། ཡ་ཧོ་ཝཱའི་ཞལ་ཆད་ཀྱི་སྒྲོམ། ཞེས་ཟེར་བར་ཡང་མི་འགྱུར། དེ་སྣང་བར་ཡང་མི་འཆར། ཡིད་ཀྱིས་ཀྱང་དྲན་པར་མི་འགྱུར། དེ་མེད་པས་འཕངས་པའང་མི་བྱ། སླར་དེ་བཟོ་བར་ཡང་མི་འགྱུར།

༡༧ དེའི་དུས་སུ་ཡེ་རུ་ཤ་ལེམ་ལ། ཡ་ཧོ་ཝཱའི་རྒྱལ་ཁྲིའོ། ཟེར་ཞིང་། ཡ་ཧོ་ཝཱའི་མཚན་གྱི་ནང་ན་མི་བརྒྱུད་ཡོད་དོ་ཅོག་ཡེ་རུ་ཤ་ལེམ་གྱི་ནང་དུ་འཚོགས་པར་འགྱུར་ཏེ། དེ་ཕྱིན་ཆད་དུའང་དེ་དག་རང་གི་སྙིང་ངན་པའི་ཁ་ལོ་གྱོང་པོ་བཞིན་དུ་སྤྱོད་པར་མི་བྱའོ།

༡༨ དེའི་ཚེ་ན་ཡ་ཧུ་དཱ་པའི་མི་བརྒྱུད་དང་ཨིས་ར་ཨེལ་གྱི་མི་བརྒྱུད་ལྷན་ཅིག་ཏུ་འགྲུལ་ཞིང་། དེ་གཉིས་པོ་འགྲོགས་ནས། བྱང་ཡུལ་ནས་ངས་ཁྱོད་ཀྱི་ཕ་མེས་ལ་ནོར་སྐལ་དུ་བཏང་བའི་ཡུལ་དུ་ཕྱིན་པར་འགྱུར།

༡༩ འོན་ཀྱང་ངས་བུ་རྣམས་ཀྱི་ཁྲོད་དུ་ཁྱོད་ཇི་ལྟར་བསྲེ། མི་བརྒྱུད་ཀུན་གྱི་ས་སྐལ་བཟང་ཤོས་ཡིན་པ། ཡིད་དུ་འོང་བའི་ཡུལ་དེ་གཏང་ཞེས་སྨྲས་པ་ཡིན། དེ་མ་ཟད། ཁྱོད་ཀྱིས་ང་ལ། ངའི་ཡབ། ཞུ་ཞིང་། ང་ལས་འགོལ་བར་མི་འགྱུར་རོ། སྨྲས་པ་ཡིན།

༢༠ འོན་ཀྱང་ཇི་ལྟར་ཆུང་མ་ལོག་པར་ཅན་ཞིག་རང་གི་ཁྱོ་བོ་སྤོང་བར་བྱེད་པ་དེ་བཞིན་དུ། ཁྱོད་ཚོས་ང་ལ་ལོག་པར་བྱས། ཀྱེ་ཨིས་ར་ཨེལ་གྱི་མི་བརྒྱུད་ཞེས་ཡ་ཧོ་ཝཱས་གསུང་ངོ་༎

༢༡ རི་སྟོང་རྣམས་ན་ཨིས་ར་ཨེལ་གྱི་བུ་རྣམས་ངུ་བ་དང་བཅོལ་བའི་སྐད་ཅིག་ཐོས་བྱུང་། དེའི་རྒྱུ་རྐྱེན་ནི། དེ་དག་གིས་རང་གི་ལམ་རྣམས་འཁྱོག་པོ་བྱས་ཏེ། ཡ་ཧོ་ཝཱ་རང་གི་དཀོན་མཆོག་བརྗེད་པའི་ཕྱིར་རོ༎

༢༢ ལོག་ཤོག ཀྱེ་ངའི་ངོ་ལོག་མཁན་གྱི་བུ་རྣམས། ངས་ཁྱོད་ཀྱི་བྱེད་པ་དེ་མེད་པར་བྱའོ༎

གཟིགས་ཤིག ཁྱོད་ཡ་ཧོ་ཝཱ་ནི་ངེད་ཀྱི་དཀོན་མཆོག་ལགས་པས། ངེད་རྣམས་ཁྱེད་ཀྱི་དྲུང་དུ་འོང་ངོ་།

༢༣ མཐོ་གླིང་དང་རི་བོའི་ཚོགས་ལས་སྐྱབས་འབྱུང་དུ་རེ་བ་ནི། ཡང་དག་པར་སྙིང་པོ་མེད་པ་ལགས། ཡ་ཧོ་ཝཱ་ངེད་ཀྱི་དཀོན་མཆོག་གི་ནང་ན་ཡང་དག་པར་ཨིས་ར་ཨེལ་གྱི་ཐར་པ་ལགས་སོ།

༢༤ གང་ལྟར་ཞེ་ན། ངེད་ཅག་ན་གཞོན་གྱི་དུས་ནས་རང་གི་ཕ་མེས་ཀྱིས་འབད་པའི་ནོར་རྫས་དང་། དེ་དག་གི་ལུག་ཁྱུ་དང་། བ་ཁྱུ་དང་། བུ་དང་བུ་མོ་རྣམས་ནི། ངོ་ཚ་ཡིས་མེད་པར་བྱས།

༢༥ ངེད་ཅག་རང་གི་ངོ་ཚ་བའི་ནང་ན་ཉལ་ཞིང་། རང་གི་ཁྲེལ་བས་ངེད་གཡོགས་སོ། དེ་ཅིའི་ཕྱིར་ཞེ་ན། ཆུང་དུས་ནས། དེ་རིང་གི་ཉི་མའི་བར་དུ་ངེད་ཅག་རང་དང་། ངེད་ཀྱི་ཕ་མེས་ཀྱིས་ཡ་ཧོ་ཝཱ་རང་གི་དཀོན་མཆོག་ལ་སྡིག་པ་བྱས་ཏེ། ཡ་ཧོ་ཝཱ་རང་གི་དཀོན་མཆོག་གི་བཀའི་འབངས་མ་བྱས་སོ༎

༤

ཡ་ཧོ་ཝཱས་འདི་སྐད་གསུང་། ཀྱེ་ཨིས་ར་ཨེལ། ཇི་སྟེ་ཁྱོད་ལོག་འོང་ན། ངའི་རྩར་ལོག་ཤོག ཡང་ཇི་སྟེ་ཁྱོད་ཀྱིས་ངའི་ཞལ་ངོ་ནས་རང་གི་སྐྱུག་བྲོ་བ་རྣམས་འདོར་ན། དེ་ནས་ཁྱོད་འཁྱམ་པར་མི་འགྱུར།

༢ ཡང་བདེན་པ་ཉིད་དང་། ཁྲིམས་དྲང་པོ་དང་། དྲང་བ་ཉིད་ཀྱི་ངང་ནས་ཁྱོད་ཀྱིས་ཡ་ཧོ་ཝཱ་གསོན་པོའི་མནའ་སྐྱེལ་བར་འགྱུར། དེ་ནས་མི་རིགས་རྣམས་ཀྱིས་ཁོང་གི་ནང་ན་རང་ལ་བྱིན་གྱིས་རློབ་ཅིང་། ཁོང་གི་ཆེད་དུ་ངོམ་སྟོན་པར་འགྱུར་རོ༎

༣ དེ་ཅིའི་ཕྱིར་ཞེ་ན། ཡ་ཧོ་ཝཱས་ཡ་ཧུ་དཱ་པ་དང་ཡེ་རུ་ཤ་ལེམ་པ་རྣམས་ལ། ཚེར་ཁྲོད་དུ་ས་བོན་མ་འདེབས་པར་རང་གི་ཞིང་ཐ་གོག་རྨོས་ཤིག་ཅེས་གསུང་།

༤ ཀྱེ་ཡ་ཧུ་དཱ་པ་དང་ཡེ་རུ་ཤ་ལེམ་པ་རྣམས། ཡ་ཧོ་ཝཱའི་དོན་དུ་རང་གི་མདུན་ལྤགས་ཆོད་ལ། རང་གི་སྙིང་གི་མདུན་ལྤགས་ཆོད་ཅིག དེ་མིན་ཁྱོད་ཅག་གི་སྤྱོད་པ་ངན་པས་རྐྱེན་བྱས་ཏེ། ངའི་ཁྲོ་གཏུམ་མེ་ལྟར་མཆེད་དེ། སུས་ཀྱང་གསོད་མི་ནུས་པ་ཞིག་ཏུ་འབར་བར་འགྱུར།

༥ ཡ་ཧུ་དཱའི་ནང་ན་འབོད་སྒྲོག་ཅིང་། ཡེ་རུ་ཤ་ལེམ་གྱི་ནང་དུ་སྐད་གཏོང་ཞིང་དེ་དག་ལ། ཡུལ་ཁམས་ཀྱི་ནང་དུ་རྒྱ་དུང་ཕུས་ཤིག གྲོང་ཁྱེར་བཙན་པོ་རྣམས་སུ་འགྲོ་བའི་ཕྱིར། ཕྱོགས་གཅིག་ཏུ་ཚོགས་པར་བྱོས། ཅེས་ཟེར་ཞིག་བྱས་ནས་སྦྲོན་ཞིག

༦ ཙི་ཨོན་གྱི་ཐད་དུ་དར་ཆེན་སྒྲེང་ལ། མ་སྡོད་པར་ཡིབ་ཏུ་བྲོས་ཤིག དེ་ཅིའི་ཕྱིར་ཞེ་ན། ཁོ་བོས་བྱང་ཕྱོགས་ལས་རྐྱེན་ངན་དང་འཇིག་པ་ཆེན་པོ་ཞིག་འཁྱེར་ཡོང་རྒྱུ་ཡིན།

༧ སེང་གེ་ནི་ནགས་ཚལ་ལས་ཐོན་ཟིན། མི་བརྒྱུད་རྣམས་མེད་པར་བྱེད་མཁན་དེ་ལམ་དུ་ཞུགས་སོང་། ཁྱོད་ཀྱི་ཡུལ་ཁམས་སྟོངས་འཇུག་ཏུ་ཁོ་རང་གི་ས་ཆ་ནས་ཐོན་ཚར། ཁྱོད་ཀྱི་གྲོང་ཁྱེར་རྣམས་སུ་མི་གཅིག་ཀྱང་མི་ལུས་པ་ཙམ་དུ་སྟོངས་པར་འགྱུར།

༨ དེ་བས་ན་རེ་བ་ནག་པོ་དཀྲིས་ཤིག མྱ་ངན་བྱེད་ཅིང་སྨྲེ་སྔགས་ཐོང་ཞིག དེ་ཅིའི་ཕྱིར་ཞེ་ན། ཡ་ཧོ་ཝཱའི་ཁྲོ་གཏུམ་འཇིགས་སུ་རུང་བ་དེ་ངེད་ཀྱི་ཐོག་ལས་མ་ཡོལ་ཏོ།

༩ ཡང་ཉིན་མོ་དེར་འདི་འདྲ་འབྱུང་བར་འགྱུར། རྒྱལ་པོའི་སྙིང་དང་། སྐུ་དྲག་རྣམས་ཀྱི་སྙིང་སྟོབས་ཉམས་ཤིང་། བླ་མ་རྣམས་ཧོན་འཐོར་ཞིང་། ལུང་སྟོན་པ་རྣམས་ཧ་ལས་པར་འགྱུར། ཞེས་ཡ་ཧོ་ཝཱས་གསུང་ངོ་༎

༡༠ དེ་ནས་ངས་ཞུས་པ། ཀྱེ་ཧུད། ཀྱེ་ཡ་ཧོ་ཝཱ། གཙོ་བོ། ཁྱེད་ཀྱིས་མི་སྡེ་འདི་དང་ཡེ་རུ་ཤ་ལེམ་ལ། ཁྱོད་ལ་ཞི་བའི་བདེ་བ་འགྱུར་བར་འགྱུར་རོ་གསུང་ཞིང་རབ་ཏུ་མགོ་བསླུས་པར་མཛད་པས། ད་སྲོག་གི་ཁར་རལ་གྲི་སླེབ་བྱུང་།

༡༡ དེའི་ཚེ་མི་སྡེ་འདི་དང་ཡེ་རུ་ཤ་ལེམ་ལ་འདི་སྐད་སྦྲོན་པར་འགྱུར། འབྲོག་སྟོང་གི་སྒང་ལས་གཡབ་པའམ། འདག་པའི་དོན་དུ་མ་ཡིན་པའི་རླུང་ཚ་ངད་ལྡན་པ་ཞིག་ངའི་མི་སྡེའི་བུ་མོའི་ཐད་དུ་རྒྱུག་པར་འགྱུར།

༡༢ འདི་རྣམས་ནས་དེ་དག་ལས་ཀྱང་ཆེར་ཤུགས་དང་ལྡན་པའི་རླུང་ཞིག་ངའི་ཐད་དུ་འཐོན་པར་འགྱུར། ད་ངས་ཀྱང་དེ་དག་གི་ཁྲིམས་ཐག་གཅོད་པར་བྱའོ།

༡༣ ལྟོས་ཤིག དེ་ནི་སྤྲིན་ལྟར་འོང་། དེའི་ཤིང་རྟ་རྣམས་རླུང་དམར་དང་འདྲ། དེའི་རྟ་ནི་བྱ་གོ་བོ་བས་ཀྱང་མགྱོགས་ཨ་ཁ་ཁ། ངེད་ཅག་བཅོམ་པར་གྱུར་ཏོ༎

༡༤ ཀྱེ་ཡེ་རུ་ཤ་ལེམ། ཁྱོད་ཐར་བར་འགྱུར་དུ་རང་གི་སྙིང་ནས་མི་དགེ་བ་ཁྲུད་ཅིག དུས་ནམ་གྱི་བར་དུ་ཁྱོད་ཀྱི་བསམ་ངན་དེ་ཁྱོད་ཀྱི་ཁོག་པའི་ནང་ན་གནས་ཚང་བྱེད་པར་འགྱུར།

༡༥ དེ་ཅིའི་ཕྱིར་ཞེ་ན། དཱན་གྱི་ནང་ནས་སྐད་ཅིག་འདུག ཨེབ་ར་ཨིམ་གྱི་རི་ལས་སྡུག་བསྔལ་གྱི་སྐད་སྒྲོག་གིན་གདའ།

༡༦ ཁྱོད་ཀྱིས་མི་བརྒྱུད་རྣམས་ལ་ཤོད་ཅིག ཀྱེ་ཧོ། ཡེ་རུ་ཤ་ལེམ་གྱི་ཐད་དུ་སྐད་རྒྱོབ་ཅིག སོ་པ་རྣམས་རྒྱང་རིང་པོའི་ཡུལ་ནས་འོང་གིན་འདུག ཡ་ཧུ་དཱའི་གྲོང་ཁྱེར་རྣམས་ཀྱི་ཐད་དུ་ཀི་ཀི་སྒྲོག་པར་བྱེད།

༡༧ ཞིང་སྲུང་མཁན་དག་དང་འདྲ་བར་དེ་དག་གིས་མོ་ནི་ཕྱོགས་བཞི་ལས་སྐོར་བར་བྱེད། གང་ལ་ཞེ་ན། མོས་ང་ལ་ངོ་ལོག་བྱས་པའི་ཕྱིར་རོ། ཞེས་ཡ་ཧོ་ཝཱས་གསུང་།

༡༨ འདི་དག་ཁྱོད་ཀྱི་ཐབས་དང་སྤྱོད་པས་ཁྱོད་ཕྱིར་བསྐྱེད་པ་ཡིན། འདི་ནི་ཁྱོད་ཀྱི་མི་དགེ་བའི་ལས་ཡིན། འོ་ན། དེ་ནི་རོ་ཁ་བ་སྟེ། ཁྱོད་ཀྱི་སྙིང་ལ་འཁྲིལ་ལོ༎

༡༩ ཨ་ར་ར། ངའི་རྒྱུ་མ། ཨ་ར་ར། ངའི་རྒྱུ་མ། ངའི་སྙིང་རང་ལ་ཟུག་གཟེར་བྱུང་། ངའི་ཁོག་ནང་སྙིང་དྲག་པོར་རྡུང་བས། ཁ་རོག་སྡོད་མི་ནུས། དེ་ཅིའི་ཕྱིར་ཞེ་ན། ཀྱེ་ངའི་སེམས། ཁྱོད་ཀྱིས་དམག་དུང་དང་འཐབ་མོའི་ཀི་ཀིའི་སྒྲ་ཐོས།

༢༠ བཞིག་པའི་ཁར་བཞིག་པའི་ཀུ་སྒྲ་བྱུང་། གང་ལ་ཞེ་ན། ཡུལ་ཁམས་ཐམས་ཅད་བཤིག་སྟེ། བློ་བུར་དུ་ངའི་གུར་རྣམས་དང་། ཡུད་ཅིག་ནང་ངའི་ཡོལ་བ་རྣམས་མེད་པར་བྱས།

༢༡ དུས་ནམ་གྱི་བར་དུ་ངས་འཕྱར་དར་མཐོང་ཞིང་། དམག་དུང་གི་སྐད་ཐོས་ཀྱིན་འདུག་པར་འགྱུར།

༢༢ གང་ལ་ཞེ་ན། ངའི་མི་སྡེ་བློ་དམུན་པས་ངའི་ངོ་མི་ཤེས། འདི་དག་ནི་གོ་བ་མེད་པའི་བྱིས་པ་ཡིན་ཏེ། གང་ལའང་བློ་གྲོས་མེད། ངན་བྱེད་པ་ལ་དེ་དག་མཁས། འོན་ཀྱང་བཟང་པོ་བྱེད་པའི་ཤེས་རྒྱུ་མེད།

༢༣ ངས་ས་གཞི་ལ་བལྟས་པ་དང་། ཀྱེ་ཧོ། སྟོང་པ་དང་ཁྲེ་བཞིག་གེ་བར་འདུག ནམ་མཁའ་རྣམས་ཀྱང་འོད་དང་བྲལ།

༢༤ ངས་རི་བོ་རྣམས་བལྟས་པ་དང་། ཀྱེ་ཧོ། དེ་དག་འདར་ཞིང་། རི་ཕྲན་ཐམས་ཅད་རབ་ཏུ་གཡོས།

༢༥ ངས་ལྟས་པས། ཀྱེ་ཧོ། མི་གང་ཡང་མི་འདུག ནམ་མཁའི་བྱ་ཐམས་ཅད་ཀྱང་བྲོས་ནས་མི་འདུག

༢༦ ངས་བལྟས་པ་དང་། ཀྱེ་ཧོ། རྩི་ཤིང་དང་ལྡན་པའི་ས་ཆ་དེ་འབྲོག་སྟོང་དུ་གྱུར་ཏེ། ཡ་ཧོ་ཝཱའི་ཞལ་ངོ་དང་། ཁོང་གི་ཐུགས་ཁྲོ་དྲག་པོའི་མདུན་དུ་དེའི་གྲོང་ཁྱེར་ཐམས་ཅད་བརྡིབས་འདུག་གོ།

༢༧ དེ་ཅིའི་ཕྱིར་ཞེ་ན། ཡ་ཧོ་ཝཱས་འདི་སྐད་གསུང་། ཡུལ་ཁམས་ཐམས་ཅད་སྟོངས་པར་འགྱུར་གྱིས། རྩད་ནས་ནི་མེད་པར་མི་བྱའོ།

༢༨ ངས་སྨྲས་ཟིན་ཏེ། འགྱོད་པར་ཡང་མི་བྱ། དམིགས་ཟིན་པས། ང་དེ་ལས་ཟློག་པར་ཡང་མི་འགྱུར། དེའི་སླད་དུ་ས་གཞིས་མྱ་ངན་དང་། སྟེང་གི་གནམ་རྣམས་མུན་ཐིབ་པར་འགྱུར་རོ།

༢༩ རྟ་པ་དང་། མདའ་པའི་ཀུ་སྒྲའི་རྐྱེན་གྱིས་གྲོང་ཁྱེར་ཚང་མ་འབྲོས་ཏེ། ནགས་འཐུག་པོའི་ནང་དུ་འགྲོ་ཞིང་། བྲག་རྣམས་ལ་འཛེགས་འགྲོ་བར་འགྱུར། གྲོང་ཁྱེར་ཐམས་ཅད་སྤངས་ཏེ། དེར་མི་སུའང་མི་འདུག

༣༠ དེ་ནས་ཁྱོད་བཅོམ་པར་འགྱུར་བའི་དུས་སུ་ཅི་བྱ། ཁྱོད་གོས་དམར་གྱོན་རུང་། གསེར་ཆས་ཀྱིས་རྒྱན་རུང་། མིག་རྩི་བསྐུས་ནས་རང་གི་མིག་ཆེ་བར་བྱེད་རུང་། ཁྱོད་ཀྱིས་སྟོང་ཟད་དུ་རང་མཚར་པོར་བྱེད། ཁྱོད་ཀྱི་ཡིད་གྲོགས་ཀྱིས་ཁྱོད་ཁྱད་དུ་སད་དེ། ཁྱོད་ཀྱི་སྲོག་ལ་རྔམ་པར་འགྱུར།

༣༡ དེ་ཅིའི་ཕྱིར་ཞེ་ན། ཙི་ཨོན་གྱི་བུ་མོའི་སྐད་དེ་ནི། སྐྱེ་གཟེར་ཐེབས་པའི་བུད་མེད་ཀྱི་སྐད་ལྟ་བུ་དང་། སྔོན་སྐྱེས་བཙའ་བའི་སྨྲེ་སྔགས་དང་མཚུངས་པ་ཞིག་ངས་ཐོས་བྱུང་། མོ་ཧིག་གིན་ལག་པ་བགྲད་དེ། གསོད་མཁན་གྱི་མདུན་དུ་ངའི་སེམས་ཉིད་ཀྱི་དྲན་པ་སྟོར། ད་ང་བརླགས་བྱུང་ཟེར་གྱིན་གདའོ༎

༥

ཁྱོད་ཡེ་རུ་ཤ་ལེམ་གྱི་ལམ་སྲང་རྣམས་ཀྱི་ནང་ན་ཕན་ཚུན་རྒྱུག་གིན། ང་ལྟ་བཞིན་དུ་རྩད་གཅོད་ཀྱིན་ཡུལ་མདོ་རྣམས་སུ་ཚོལ་ཞིག ཇི་སྟེ་མི་བོ་ཞིག་ཐོབ་ན། ཇི་སྟེ་དྲང་པོར་སྤྱོད་ཅིང་བདེན་པ་ཉིད་ལ་སྙེགས་པ་སུ་ཞིག་ཡོད་ན། ངས་མོ་ལ་བཤགས་པར་བྱའོ།

༢ ཡང་དེ་དག་གིས་ཡ་ཧོ་ཝཱ་གསོན་པོ་ལགས་སོ་བརྗོད་ནའང་། ངོ་ཐོག་བརྫུན་གྱི་མནའ་འཁུར་རོ༎

༣ ཀྱེ་ཡ་ཧོ་ཝཱ། ཁྱེད་ཀྱི་སྤྱན་གྱིས་དྲང་པོ་ལ་མི་གཟིགས་སམ། ཁྱེད་ཀྱིས་དེ་རྣམས་ལ་རོལ་བར་མཛད་ཀྱང་། དེ་དག་མ་འཚེར། ཁྱེད་ཀྱིས་དེ་དག་བསྣུབས་ཀྱང་དེ་དག་མ་ཆུན། དེ་དག་གིས་རང་གི་གདོང་ཕ་བོང་བས་ཀྱང་སྲ་བར་བྱས་ཏེ། ཕྱིར་ལོག་མི་འོང་སྨྲས་སོ།

༤ དེའི་ཕྱིར་ངས་སྨྲས་པ། འདི་དག་སྡུག་པོ་དང་གཏི་མུག་ཅན་ཡིན་པར་ངེས་ཏེ། ཡ་ཧོ་ཝཱའི་གཤེགས་ལམ་དང་། རང་གི་དཀོན་མཆོག་གི་ཚེས་ཀྱི་ཆ་མེད་དོ།

༥ ད་ང་དེ་དག་གི་མི་ཆེན་རྣམས་རྩར་ཕྱིན་ཏེ་གཏམ་བྱའོ། དེ་ཅིའི་ཕྱིར་ཞེ་ན། དེ་དག་གིས་ཡ་ཧོ་ཝཱའི་གཤེགས་ལམ་དང་། རང་གི་དཀོན་མཆོག་གི་བཀའ་ཁྲིམས་ཀྱི་ཆ་ཡོད་བཞིན་དུ། ཚང་མས་གཉའ་ཤིང་བཅག་སྟེ། འཆིང་བ་རྣམས་བཅད་ནས་བཏང་།

༦ དེའི་ཕྱིར་ནགས་ཚལ་གྱི་སེང་གེ་དེས་འདི་རྣམས་གསོད་ཅིང་། འབྲོག་སྟོང་གི་སྤྱང་ཀི་དེས་འགེམ་ཞིང་། གཟིག་དེས་དེ་དག་གི་གྲོང་ཁྱེར་རྣམས་ལ་འཇབ་པར་འགྱུར། འདི་དག་གི་མཚམས་མེད་པ་རྣམས་མང་དྲགས་ཏེ། ངོ་ལོག་གི་བྱ་བ་རྣམས་རྒྱས་པར་གྱུར་བའི་ཐབས་ཀྱིས། དེ་དག་གི་ནང་ནས་ཕྱིར་འཐོན་ཚད་དྲལ་བར་འགྱུར་རོ༎

༧ ད་ངས་ཁྱོད་ལ་ཇི་ལྟར་བཤགས་པར་བྱ། ཁྱོད་ཀྱི་ཕྲུ་གུ་རྣམས་ཀྱིས་ཁོ་བོ་བསྐྱུར་ནས། དཀོན་མཆོག་མ་ཡིན་པ་རྣམས་ཀྱི་མནའ་བསྐྱལ་ཏོ། ངས་འགྲང་འགྲང་སྟེར་དུས་སུ། དེ་དག་གིས་ལོག་པར་གཡེམ་སྟེ། སྨད་ཚོང་མ་རྣམས་ཀྱི་ཁྱིམ་དུ་ཚོ་ཚོ་བྱས་ནས་འཛོམས།

༨ དེ་དག་ནི་གར་ཡང་འཁྱམས་པའི་རྟ་ཕོ་འགྲངས་པ་དང་འདྲ། ཐམས་ཅད་ཀྱིས་རང་རེའི་ཁྱིམ་མཚེས་པའི་ཆུང་མའི་རྒྱབ་རྒྱབ་ནས་སིལ་སྒྲ་བརྒྱབས།

༩ བྱ་བ་འདི་དག་གི་དོན་དུ་ངས་དགྲ་རྩོད་པར་མི་བྱའམ། ཡ་ཧོ་ཝཱས་གསུང་། འདི་འདྲའི་མི་བརྒྱུད་ལ་ལན་འཇལ་བར་ངའི་སེམས་ཀྱིས་མི་མཐོང་ངམ།

༡༠ དེའི་ལྕགས་རི་རྣམས་ཀྱི་ཁར་འཛིགས་ནས་རློགས་ཤིག འོན་ཀྱང་རྩད་ནས་མེད་པར་མ་བྱེད་ཅིག དེའི་ཡལ་འདབ་རྣམས་ཆོད་ཅིག གང་ལ་ཞེ་ན། དེ་རྣམས་ཡ་ཧོ་ཝཱའི་མ་ཡིན།

༡༡ དེ་ཅིའི་ཕྱིར་ཞེ་ན། ཨིས་ར་ཨེལ་གྱི་ཕ་ཚན་དང་། ཡ་ཧུ་དཱའི་ཕ་ཚན་གཉིས་པོས་བདག་ལ་རབ་ཏུ་ལོག་པར་བྱས། ཞེས་ཡ་ཧོ་ཝཱས་གསུང་ངོ་།

༡༢ དེ་དག་གིས་ཡ་ཧོ་ཝཱ་ལ་མ་བརྩིས་ཏེ། ཁོང་ནི་འདི་ཀ་མིན། ངེད་ཀྱི་ཐོག་ཏུ་རྐྱེན་ངན་ཡང་མི་འབབ་པར། རལ་གྲི་དང་མུ་གེ་ངེད་ཀྱིས་མཐོང་བར་མི་འགྱུར།

༡༣ ལུང་སྟོན་པ་རྣམས་ནི་རླུང་དུ་འགྱུར་འོང་བས། དེ་དག་གི་ནང་ན་བཀའ་མེད་དོ། དེ་ཁོ་ན་བཞིན་དེ་དག་ལ་བྱའོ། ཞེས་སྨྲས་སོ༎

༡༤ དེས་ན་དཔུང་ཆེན་གྱི་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཚོས་ཚིག་འདི་སྨྲས་པའི་ཕྱིར། ཀྱེ་ཧོ། ངས་ཉིད་ཀྱི་བཀའ་མཆིད་དེ་ཁྱོད་ཀྱི་ཁའི་ནང་དུ་མེ་དང་། མི་སྡེ་འདི་ཤིང་དུ་བྱ་བ་དང་། དེས་དེ་རྣམས་སྲེག་པར་འགྱུར་རོ།

༡༥ ཀྱེ་ཨིས་ར་ཨེལ་གྱི་བརྒྱུད་པ་རྣམས། ལྟོས་ཤིག ཅེས་ཡ་ཧོ་ཝཱས་གསུང་། ངས་ཁྱོད་ཀྱི་ཐོག་ཏུ་རྒྱང་རིང་པོ་ནས་མི་བརྒྱུད་ཅིག་སྦྲན་པར་བྱ། དེ་ནི་མི་བརྒྱུད་མཐུ་སྟོབས་ཅན་དང་། སྔར་གྱི་མི་བརྒྱུད་ཡིན་ཏེ། མི་བརྒྱུད་དེའི་སྐད་ཁྱོད་ཀྱིས་མི་ཤེས། དེ་དག་གིས་གང་ཟེར་བ་ཁྱོད་ཀྱིས་ཧ་མི་གོ།

༡༦ དེ་དག་གི་མདའ་དོང་ནི་ཁ་ཕྱེས་པའི་དུར་ཁུང་དང་འདྲ། དེ་ཐམས་ཅད་གྱད་པ་ཡིན།

༡༧ དེ་དག་གིས་ཁྱོད་ཀྱི་བུ་དང་བུ་མོའི་ཟ་རྒྱུའི་སྟོན་ཐོག་དང་། བག་ལེབ་ལ་སྤྱོད་ཅིང་། ཁྱོད་ཀྱི་ལུག་ཁྱུ་དང་། བ་ཁྱུ་རྣམས་ཟ་བར་འགྱུར། ཁྱོད་ཀྱི་རྒུན་འབྲུམ་དང་། སེ་ཡབ་ཀྱི་ཤིང་རྣམས་ཀྱང་ཟ་བར་འགྱུར། ཁྱོད་ཀྱིས་བློ་བཏད་བཅོལ་བའི་གྲོང་ཁྱེར་བཙན་པོ་རྣམས་རལ་གྲིས་འཇོམས་པར་འགྱུར།

༡༨ དེ་ནས་ཀྱང་ཡ་ཧོ་ཝཱས་འདི་སྐད་དུ། ཉིན་མོ་དེ་རྣམས་ལ་ཡང་ཁྱོད་རྩད་ནས་མེད་པར་མི་བྱའོ་གསུང་།

༡༩ དེ་ནས་ཡང་འབྱུང་རྒྱུ་ནི། ཡ་ཧོ་ཝཱ་ངེད་ཀྱི་དཀོན་མཆོག་གིས་ངེད་ཅག་ལ་ཅིའི་ཕྱིར་འདི་ཐམས་ཅད་མཛད་པ་ཡིན། ཞེས་ཟེར་བའི་དུས་སུ། ཁྱོད་ཀྱིས་དེ་དག་ལ་ལན་དུ། ཁྱོད་ཚོས་ང་སྤངས་ཏེ། རང་ཡུལ་གྱི་ནང་དུ་ལྷ་གཞན་རྣམས་ལ་བརྟེན་པ་བཞིན་དུ། རང་ཡུལ་མིན་པའི་ནང་དུ་ཁྱོད་ཅག་གིས་མི་ཡན་རྣམས་ཀྱི་གཡོག་བྱེད་པར་འགྱུར།

༢༠ ཡ་ཀོབ་ཀྱི་བརྒྱུད་པ་ལ་འདི་སྒྲོག་ཅིང་། ཡ་ཧུ་དཱའི་ནང་དུ་སྐད་ཐོང་ཞིག

༢༡ མིག་ཡོད་བཞིན་མི་མཐོང་བ་དང་། རྣ་བ་ཡོད་བཞིན་མི་ཐོས་པ། ཀྱེ་མི་སྡེ་གླེན་ཞིང་གོ་བ་མེད་པ། ད་ཚུར་ལ་ཉོན།

༢༢ ཡ་ཧོ་ཝཱས་འདི་སྐད་གསུང་། ཁྱོད་ང་ལ་མི་འཇིགས་སམ། ངའི་དྲུང་དུ་མི་འདར་རམ། གང་དེས་དུས་གཏན་གྱི་བཀའ་རྒྱ་མཚོའི་ས་མཚམས་སུ་བྱེ་མ་བཀག་པས། དེ་ལས་འཐལ་བར་མི་ནུས། དེའི་རྦ་རླབས་རྣམས་ལྷན་ཅིག་ཏུ་ལྡང་རུང་། མི་བློ། འུར་སྒྲ་གཏོང་རུང་། དེ་ལས་འཐལ་བར་མི་ནུས།

༢༣ འོན་ཀྱང་མི་སྡེ་འདི་ལ་ངོ་ལོག་བྱེད་པ་དང་། འབངས་གྱེན་ལོག་བྱེད་པའི་སྙིང་ཡོད་དེ། འདི་ཚོས་ངོ་ལོག་བྱས་ནས་སོང་།

༢༤ འདི་དག་གིས་རང་གི་སྙིང་ན། དུས་ཀྱི་བསྒང་ལ་ཆར་པ་སྔ་ཕྱི་གཉིས་པོ་གནང་བའི་ཡ་ཧོ་ཝཱ་རང་གི་དཀོན་མཆོག་ལ་ད་རང་བག་བྱའོ། ཁོང་གིས་ངེད་ཀྱི་དོན་དུ་གཏན་ལ་ཕབ་པའི་སྟོན་ཐོག་གི་བདུན་ཕྲག་རྣམས་བཞག་པ་ལགས་སོ་ཡང་མི་ཟེར་རོ།

༢༥ ཁྱོད་ཀྱི་མི་དགེ་བ་རྣམས་ཀྱིས་དེ་དག་ཁྱོད་ལས་ཁྱེར་ཏེ། ཁྱོད་ཀྱི་ཉེས་སྡིག་གིས་ཁྱོད་ལས་ལེགས་པོ་རྣམས་ཕྲལ་བ་ལགས།

༢༦ དེ་གང་ལ་ཞེ་ན། ངའི་མི་སྡེའི་ཁྲོད་ན་སྡིག་སྤྱོད་ཀྱི་མི་ཐོབ་བྱུང་། དེ་དག་བྱ་པ་ལྟར་འཇབ་ཅིང་། རྙིའུ་བཙུག་ནས་མི་རྣམས་འཛིན་པར་བྱེད།

༢༧ བྱ་ཁང་བྱ་ཡིས་གང་བ་ལྟར། དེ་དག་གི་ཁྱིམ་ཟོལ་ཟོག་གིས་གང་བས་ན། དེ་རྣམས་མི་ཆེན་པོ་དང་ཕྱུག་པོར་འགྲོ།

༢༨ དེ་དག་རྒྱགས་པས་སྐྱ་ལྷམ་ལྷམ། འོ་ན་སྡིག་སྤྱོད་ཀྱི་བྱ་བའི་ནང་ན་དེ་དག་དྲག རྒྱུ་རྐྱེན་ནམ། དྭ་ཕྲུག་གི་རྒྱུ་རྐྱེན་གྱི་ཤན་མི་འབྱེད་པས། དེ་དག་གི་མགོ་མི་འཐོན། དབུལ་པོ་དག་གི་ཐོབ་ཐང་གི་ཤན་ཡང་མི་འབྱེད་པས།

༢༩ བྱ་བ་འདི་དག་གི་ཕྱིར་དུ་ངས་དགྲ་རྩོད་པར་མི་བྱའམ། མི་རིགས་འདི་འདྲ་ལ་ངའི་སེམས་ཉིད་ཀྱིས་ལན་འཇལ་བར་མི་བྱའམ་ཡ་ཧོ་ཝཱས་གསུང་ངོ་༎

༣༠ ཡུལ་ཁམས་ཀྱི་ནང་དུ་ངོ་མཚར་ཆེ་བའི་བྱ་བ་འཇིགས་སུ་རུང་བ་ཞིག་བྱུང་སྟེ།

༣༡ ལུང་སྟོན་པ་རྣམས་ཀྱིས་རྫུན་གྱི་ལུང་སྟོན། ཡང་བླ་མ་རྣམས་ཀྱིས་དེ་དག་དང་ལག་པ་སྦྲེལ་ནས་སྲིད་བྱེད། དེ་ལྟ་བུ་ཡོད་པ་ལ་ངའི་མི་སྡེའང་དགའ་བས། ད་དེ་མེད་པའི་ཚེ་ན་ཁྱོད་ཀྱིས་ཅི་བྱ༎

༦

བྱང་ཕྱོགས་ནས་རྐྱེན་ངན་དང་། འཕུང་བྱེད་ཆེན་པོ་ཞིག་འོང་བས་ན། ཀྱེ་བེན་ཡ་མིན་གྱི་བུ་རྣམས། ཐར་བའི་ཕྱིར་ཡེ་རུ་ཤ་ལེམ་གྱི་དབུས་ནས་བྲོས་ཤིག ཏེ་ཀོ་ཨར་རྒྱ་དུང་ཕུས་ཤིག བེད་ཧག་ཀེ་རེམ་དུ་མེའི་བརྡ་བྱོས་ཤིག

༢ ཙི་ཨོན་གྱི་བུ་མོ་བྱད་མཛེས་ཡིད་འཕྲོག་མ་དེ་ངས་མེད་པར་བྱ།

༣ རྫི་བོ་རྣམས་རང་གི་ལུག་ཁྱུ་བཅས་མོ་ག་ལ་བ་དེར་འོངས་ཏེ། ཕྱོགས་བཞི་ནས་མོའི་ཐད་དུ་སྦྲ་གུར་སྤུབས་ནས། དེ་དག་གིས་ཐམས་ཅད་རེ་རང་གི་གནས་སུ་འཚོ་བར་འགྱུར།

༤ ཁྱོད་ཀྱིས་མོ་ལ་འཐབ་གྲབས་བྱོས། ལོངས་ཤིག ཉིན་གུང་དུ་ངེད་ཅག་གིས་དམག་འཁྱེར་བར་བྱ། འོན་ཀྱང་ཉི་མ་ཡོལ་ཏེ། དགོངས་མོའི་མུན་གྲིབ་ཐིབས་པས། ངེད་ལ་མི་ལེགས།

༥ ལོངས་ཤིག ང་ཚོ་མཚན་ལ་ཕྱིན་ཏེ། མོའི་ཕོ་བྲང་རྣམས་རློག་པར་བྱའོ།

༦ དེ་ཅིའི་ཕྱིར་ཞེ་ན། དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། མོའི་ཤིང་སྡོང་རྣམས་ཆོད་ཅིག ཡེ་རུ་ཤ་ལེམ་གྱི་ཐད་དུ་འཛིང་རགས་བཟོས་ཤིག འདི་ནི་ཆད་པས་གཅོད་དགོས་པའི་གྲོང་ཁྱེར་ཏེ། མོའི་དཀྱིལ་ལ་དབང་ཡོད་བྱེད་པ་ཚང་ནས་ཡོད།

༧ ཆུ་མིག་གིས་རང་གི་ཆུ་འདོན་པ་དང་འདྲ་བར། མོས་རང་གི་མི་དགེ་བ་རྣམས་འདོན་པར་བྱེད། དབང་ཆོས་དང་འཇོམ་པའི་སྒྲ་མོའི་ནང་ན་ཐོས། ངའི་མདུན་དུ་ན་བ་དང་རྨ་རྣམས་ཆད་མེད་ཡོད།

༨ ཀྱེ་ཡེ་རུ་ཤ་ལེམ། ངའི་སེམས་ཉིད་ཁྱོད་ལས་མི་འབྲལ་བ་དང་། ངས་ཁྱོད་སྟོང་པ་དང་། མི་མེད་པའི་ཡུལ་སྟོང་དུ་མི་བྱེད་པའི་སླད་དུ་འཆུན་པར་གྱུར་ཅིག

༩ དཔུང་ཆེན་རྣམས་ཀྱི་ཡ་ཧོ་ཝཱས་འདི་སྐད་གསུང་། དེ་དག་གིས་ཨིས་ར་ཨེལ་གྱི་ཕྱི་ལུས་རྒུན་ཤིང་གི་འཐུན་བུ་སྒྲུག་པ་ལྟར་རམ། རྒུན་སྒྲུག་མཁན་ལྟར་ལྕུ་གུ་རྣམས་ཀྱི་ནང་དུ་ཡང་ཡང་རང་གི་ལག་པ་ཆུག་ཅིག

༡༠ དེ་དག་གིས་ཐོས་པའི་ཕྱིར་ངས་སུ་ལ་ཟེར་ཞིང་བསྐུལ་མ་འདེབས་པར་བྱ། ལྟོས་ཤིག དེ་དག་གི་རྣ་བའི་མདུན་ལྤགས་མ་བཅད་པས། ཐོས་མི་ནུས། ལྟོས་ཤིག ཡ་ཧོ་ཝཱའི་བཀའ་ནི་དེ་དག་ལ་སྐུར་ཀླན་དུ་འགྱུར་བས། དེ་ལ་སེམས་མི་དགའོ།

༡༡ དེའི་རྐྱེན་གྱིས་ང་ནི་ཡ་ཧོ་ཝཱའི་ཁྲོ་གཏུམ་གྱིས་གང་སྟེ། དེ་འགེགས་ཀྱིན་ང་ངལ་བས། དེ་ལམ་སྲང་གི་ཕྲུ་གུ་རྣམས་དང་གཞོན་ཚོགས་ཀྱི་ཐོག་ཏུ་འཕོ་བར་བྱོས། གང་ལྟར་ཞེ་ན། ཁྱོ་བོ་རང་གི་ཆུང་མ་དང་ལྷན་ཅིག་དང་། བགྲེས་པོ་ནི་ན་སོ་རྫོགས་པ་དང་ལྷན་ཅིག་ཏུ་འཛིན་པར་འགྱུར།

༡༢ ཡང་དེ་དག་གི་ཁང་པ་དང་། ཞིང་དང་། ཆུང་མ་དང་བཅས་གཞན་གྱིས་དབང་བར་འགྱུར། དེ་ཅིའི་ཕྱིར་ཞེ་ན། ཁོ་བོས་ཡུལ་གྱི་མི་རྣམས་ཀྱི་ཐོག་ཏུ་ཉིད་ཀྱི་ཕྱག་ནར་རྐྱོང་བར་བྱའོ། ཞེས་ཡ་ཧོ་ཝཱས་གསུང་ངོ་།

༡༣ དེ་ཅི་ལ་ཟེར་ན། དེ་དག་གི་ནང་ནས་ཆུང་ངུ་ནས་བཟུང་སྟེ་ཆེན་པོའི་བར་དུ་ཐམས་ཅད་བརྣབས་སེམས་དང་ལྡན་ཏེ། ལུང་སྟོན་པ་ནས་བཟུང་སྟེ་བླ་མའི་བར་དུ་རེ་རེས་ཟོལ་ཟོག་གི་ལས་བྱེད།

༡༤ ཞི་བདེ་མེད་བཞིན་དུ། ཞི་བདེ། ཞི་བདེའོ་ཟེར་ཞིང་། ངའི་མི་སྡེའི་བུ་མོའི་རྨ་དེ་ཕྱི་ལོག་ནས་གསོ་བར་བྱས།

༡༥ དེ་དག་གིས་ལས་ཞེན་ལོག་བྱེད་དུས་ངོ་ཚ་བར་གྱུར་ཏམ། གར། དེ་ཅུང་ཟད་ཅིག་ཀྱང་ངོའང་མ་ཚ། ཁྲེལ་བའང་མ་ཚོར་རོ། དེ་བས་ན་ལྷུང་རྒྱུ་དག་དེ་དག་གི་ནང་དུ་ལྷུང་ཞིང་། ངས་དེ་དག་ལ་ལན་འཇལ་དུས་སུ་དེ་དག་སྒྱེལ་བར་འགྱུར། ཞེས་ཡ་ཧོ་ཝཱས་གསུང་ངོ་༎

༡༦ ཡ་ཧོ་ཝཱས་འདི་སྐད་གསུང་། ཁྱོད་ལམ་རྣམས་ཀྱི་ཁར་འགྲེང་ཞིང་ལྟོས་ཤིག སྔ་མའི་ལམ་རྣམས་ཀྱི་ཕྱིར་དྲིས་ཤིག ལམ་བཟང་པོ་དེ་ག་ན་འདུག དེའི་ནང་དུ་འགྲུལ་ཞིག་དང་། རང་གི་སེམས་ཀྱི་དོན་དུ་ངལ་གསོ་ཐོབ་པར་འགྱུར། འོན་ཀྱང་དེ་དག་གིས་ངེད་དེའི་ནང་དུ་འགྲུལ་བར་མི་བྱའོ་སྨྲས་སོ།

༡༧ དེའི་སྟེང་དུ་ངས་ཁྱོད་ཀྱི་ཐོག་ཏུ་སོ་པ་ཡང་བསྐོས་ཏེ། རྒྱ་དུང་གི་སྒྲ་ལ་ཉོན་ཞིག གསུང་མོད། དེ་དག་གིས། ང་ཚོས་ཉན་པར་མི་བྱའོ་ཟེར་བྱུང་།

༡༨ དེས་ན་མི་བརྒྱུད་ཁྱོད་རྣམས་ཉོན་ཞིག ཀྱེ་མི་ཚོགས་དེ་དག་གི་ནང་ན་ཅི་འདུག་རྟོགས་པར་བྱོས་ཤིག

༡༩ ཀྱེ་ས་གཞི་ཉོན་ཞིག ཀྱེ་ཧོ། དེ་དག་གིས་ངའི་བཀར་མ་ཉན་པར། ངའི་བཀའ་རྒྱ་སྤངས་པའི་རྐྱེན་གྱིས། མི་སྡེ་འདིའི་ཐོག་ཏུ་དེ་དག་རང་གི་བསམ་པའི་འབྲས་བུ་ཡིན་པའི་བར་ཆད་དེ་ངས་འབེབས་པར་བྱའོ།

༢༠ ཅིའི་དོན་དུ་ཤེ་བཱ་ནས་བདུག་སྤོས་དང་། ཡུལ་རྒྱང་རིང་པོ་ནས་སྤོས་ཆག་ངའི་དྲུང་དུ་སླེབ། ཁྱོད་ཀྱི་སྦྱིན་སྲེག་རྣམས་ལ་ང་མི་དགའ། ཁྱོད་ཀྱི་དམར་མཆོད་རྣམས་ལ་ང་མི་མགུ་བས་ན།

༢༡ ཡ་ཧོ་ཝཱས་འདི་སྐད་གསུང་། ལྟོས་ཤིག ངས་མི་སྡེ་འདིའི་མདུན་དུ་བསླུ་རྡོ་རྣམས་བཞག དེ་ནས་ཕ་དང་བུ་རྣམས་ལྷན་ཅིག་ཏུ་དེ་དག་ལ་འཁད་རྒྱབ་ཅིང་། ཁྱིམ་མཚེས་རང་གི་གྲོགས་པོ་དང་ལྷན་ཅིག་ཏུ་མེད་པར་འགྱུར།

༢༢ ཡ་ཧོ་ཝཱས་འདི་སྐད་གསུང་། ལྟོས་ཤིག བྱང་གི་ཡུལ་ནས་མི་བརྒྱུད་ཅིག་འོང་གིན་འདུག ས་གཞིའི་མཐའ་མའི་མཐའ་མ་རྣམས་ལས་མི་རིགས་ཆེན་པོ་ཞིག་ཡར་ལྡང་བར་འགྱུར།

༢༣ དེ་དག་གིས་གཞུ་དང་མདུང་ཐོགས་ཏེ། དྲག་ཤུལ་ཆེ་ཞིང་སྙིང་རྗེ་མེད། རྒྱ་མཚོ་བཞིན་དུ་དེ་དག་གིས་ང་རོ་འདོན། དེ་དག་རྟ་ལ་ཞོན་ཞིང་། དམག་གི་སྐྱེ་བོ་ལྟར་ཁྱོད་ཀྱི་ཐད་དུ་དམག་གྲལ་ཤོམ་པར་བྱེད། ཀྱེ་ཙི་ཨོན་གྱི་བུ་མོ༎

༢༤ ངེད་ཅག་གིས་དེ་དག་གི་མིང་གྲགས་ཐོས་པས། ལག་རྩ་ལོད་དེ། ངེད་ཅག་སྐྱེ་གཟེར་གྱིས་ཐེབས་པའི་བུད་མེད་ལྟ་བུའི་སེམས་བརྡུངས་དང་ཟུག་གཟེར་གྱིས་ཐེབས་བྱུང་།

༢༥ དགྲ་བོའི་རལ་གྲི་དང་འཇིགས་པ་ཕྱོགས་ཀུན་ལ་ཡོད་དེ། ཐང་ལ་མ་འགྲོ། རྒྱ་ལམ་ནའང་མ་དོང་ཞིག

༢༦ ཀྱེ་ངའི་མི་སྡེའི་བུ་མོ། རྐེད་པ་ལ་རེ་བ་ནག་པོ་དཀྲིས་ལ། གོག་ཐལ་གྱི་ནང་དུ་འགྲེ་ལྡོག་རྒྱོབ་ཅིག ཁྱོད་ཀྱིས་བུ་གཅིག་པོ་ཤི་འདྲའི་མྱ་ངན་བྱེད་ཅིང་། སྙིང་རབ་ཏུ་འཁྲུགས་པའི་ཆོ་ངེས་བྱོས་ཤིག དེ་ཅིའི་ཕྱིར་ཞེ་ན། ཁྲེ་གཏོར་བྱེད་མཁན་དེ་བློ་བུར་དུ་ངེད་ཅག་གི་ཐོག་ཏུ་སླེབ་པར་འགྱུར་བའི་ཕྱིར་རོ༎

༢༧ ཁྱོད་ཀྱིས་ངའི་མི་སྡེའི་ལམ་དེ་ཤེས་པ་དང་ཞིབ་དཔྱོད་བྱེད་པའི་དོན་དུ། ངས་ཁྱོད་ནི་དེ་དག་གི་དཀྱིལ་དུ་ཞིབ་དཔྱོད་པ་དང་རྫོང་ཞིག་ཏུ་བཞག་ཡོད།

༢༨ དེ་དག་ཐམས་ཅད་ཚོད་མེད་ངོ་ལོག་ཅན་ཏེ། གཏམ་ངན་བརྗོད་ཀྱིན་འཁོར། འདི་དག་ར་གན་དང་ལྕགས་ཡིན། དེ་དག་ཐམས་ཅད་བརླགས་བྱེད་ཡིན།

༢༩ མེས་ཞ་ཉེ་སྲེག་ཕྱིར་སྦུད་པ་དྲག་ཏུ་འབུད་ནའང་། སྡིག་སྤྱོད་ནི་མི་འདོན་པས། དོན་མེད་དུ་ལྷད་འདོན་གྱིན་འདུག

༣༠ ཡ་ཧོ་ཝཱས་དེ་རྣམས་འདོར་བར་མཛད་ཟིན་པས། དེ་དག་གི་མིང་དུ་དངུལ་ལྷད་ཡོད་མཁན། ཞེས་མིས་འདོགས་པར་འགྱུར་རོ༎

༧

ཡ་ཧོ་ཝཱ་ལས་ཡེ་རེམ་ཡཱ་ལ་བྱུང་བའི་བཀའ་ནི་འདི་ལྟ་སྟེ།

༢ ཁྱོད་ཡ་ཧོ་ཝཱའི་ཕོ་བྲང་གི་སྒོར་འགྲེང་སྟེ། བཀར་འདོགས་ཤིང་འདི་སྐད་སྦྲོན་ཞིག ཡ་ཧོ་ཝཱ་ལ་རིམ་གྲོ་བྱེད་དུ་སང་སྒོ་འདི་དག་གི་ནང་དུ་འཛུལ་བའི་ཀྱེ་ཡ་ཧུ་དཱ་པ་ཐམས་ཅད། ཡ་ཧོ་ཝཱའི་བཀའ་མཆིད་ལ་ཉོན།

༣ དཔུང་ཆེན་གྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཁྱོད་རང་གི་ལམ་དང་། ཁྱོད་རང་གི་སྤྱོད་པ་རྣམས་ལ་བཟོ་བསྐྱོར་བྱོས་ཤིག་དང་། ངས་ཁྱོད་ཅག་ས་ཆ་འདིར་གནས་སུ་འཇུག་གོ།

༤ ཁྱོད་ཚོས། ཡ་ཧོ་ཝཱའི་ཕོ་བྲང་། ཡ་ཧོ་ཝཱའི་ཕོ་བྲང་། ཡ་ཧོ་ཝཱའི་ཕོ་བྲང་འདི་དག་གོ་སྨྲ་ཞིང་། རྫུན་གྱི་གཏམ་ལ་ཡིད་མ་ཆེས་ཤིག

༥ དེ་ཅིའི་ཕྱིར་ཞེ་ན། ཇི་སྟེ་ཁྱོད་ཀྱིས་རང་གི་ལམ་དང་སྤྱོད་པ་རྣམས་ལ་ལེགས་པར་བཟོ་བསྐྱོར་བྱེད་ན། ཇི་སྟེ་མི་དང་དེའི་ཁྱིམ་མཚེས་ཀྱི་བར་ལ་རྣམ་པ་ཀུན་ཏུ་ཁྲིམས་དྲང་པོར་གཅོད་ན།

༦ ཇི་སྟེ་རྒྱལ་ཁམས་པ་དང་། དྭ་ཕྲུག་དང་། མོ་རང་མོ་ལ་དབང་ཡོད་མ་བྱེད་པར། ས་ཆ་འདིར་མི་ནོངས་མེད་པའི་ཁྲག་ཀྱང་མི་འཕོ་ཞིང་། རང་ལ་གནོད་དུ་ལྷ་གཞན་རྣམས་ཀྱི་རྗེས་སུ་མ་འབྲང་ན།

༧ དེ་ནས་ངས་ཁྱོད་ཅག་ས་ཆ་འདི་དང་། ངས་ཁྱོད་ཀྱི་ཕ་མེས་རྣམས་ལ་དུས་གཏན་གྱི་ཕྱིར་གནང་བའི་ཡུལ་ཁམས་འདིའི་ནང་དུ་གནས་སུ་གཞུག་གོ།

༨ ལྟོས་ཤིག ཁྱོད་ཀྱིས་ཕན་མེད་པའི་རྫུན་གཏམ་ལ་ཡིད་ཆེས།

༩ ཁྱོད་ཀྱིས་རྐུ་ཞིང་། མི་གསོད་ཅིང་། ལོག་པར་གཡེམ་ཞིང་། རྫུན་གྱི་མནའ་སྐྱེལ་ཞིང་། བ་ཨཱལ་ལ་བསངས་གཏོང་གིན། ཁྱོད་ཀྱིས་མི་ཤེས་པའི་ལྷ་གཞན་རྣམས་ཀྱི་རྗེས་སུ་འབྲང་གིན།

༡༠ དེ་ནས་ཀྱང་ངའི་མཚན་གྱིས་གྲགས་པའི་ཕོ་བྲང་འདི་ནང་དུ་ངའི་དྲུང་དུ་འོང་ཞིང་ཀེར་ལྡང་སྟེ། ངེད་ཐར་བྱུང་ཞེས་ཟེར་གྱིན། བྱ་བ་མི་གཙང་བ་འདི་ཚང་མ་བྱེད་པར་བྱ་བའམ།

༡༡ ངའི་མཚན་གྱིས་གྲགས་པའི་ཕོ་བྲང་འདི་ནི་ཁྱོད་ཅག་གི་མིག་ཏུ་རྐུན་ཚང་ཡིན་ནམ། ཀྱེ་ཧོ། ང་ཉིད་ཀྱིས་བྱ་བ་འདི་མཐོང་བ་ཡིན་ཞེས་ཡ་ཧོ་ཝཱས་གསུང་།

༡༢ དེ་བས་ན་ད་ཤི་ལོར་ཐོག་མར་ངས་ཉིད་ཀྱི་མཚན་བཞག་པའི་ངའི་གནས་སུ་སོང་ལ། ངས་ཉིད་ཀྱི་འབངས་ཨིས་ར་ཨེལ་གྱི་ཉེས་སྡིག་གི་ཕྱིར་དེ་ལ་ཅི་བྱས་པ་ཡིན་ལྟོས།

༡༣ ཁྱོད་ཅག་གིས་བྱ་བ་འདི་ཐམས་ཅད་བྱས་པའི་རྐྱེན་གྱིས། ད་ཡ་ཧོ་ཝཱས་འདི་སྐད་གསུང་། ཁོ་བོས་སྔ་གསར་བཞེངས་ནས་ཁྱོད་ལ་གཏམ་བྱས་ཏེ་སྨྲ་གིན་བསྡད་རུང་། ཁྱོད་ཀྱིས་མ་ཉན། ངས་བོས་རུང་། ཁྱོད་ཀྱིས་ཨ་ལན་མ་གཏང་།

༡༤ དེ་བས་ན་ངས་ཤི་ལོ་ལ་བྱས་པ་བཞིན། ཁྱོད་ཅག་གིས་བློ་གཏད་བཅོལ་ཞིང་། ངའི་མཚན་གྱིས་གྲགས་པའི་ཕོ་བྲང་འདི་དང་། ངས་ཁྱོད་ཅག་དང་ཁྱོད་ཅག་གི་ཕ་མེས་ལ་བྱིན་པའི་གནས་འདི་ལའང་བྱེད་པར་བྱའོ།

༡༥ ཁྱོད་ཅག་གི་སྤུན་ཟླ་ཡིན་པའི་ཨེབ་ར་ཨིམ་གྱི་ས་བོན་ཐམས་ཅད་ངས་ཕྱི་རོལ་དུ་བསྐྲད་པ་དང་འདྲ་བར། ཁྱོད་ཅག་ཀྱང་ངའི་གཟིགས་ངོ་ནས་སྐྲོད་པར་བྱའོ༎

༡༦ དེའི་ཕྱིར་ཁྱོད་ཀྱིས་མི་སྡེ་འདིའི་དོན་དུ་སྨོན་ལས་ཡང་མ་ཐོབ་ཅིག དེ་དག་གི་དོན་དུ་སྐད་ཆེན་པོས་ཞུ་ཞིང་གསོལ་བའང་མ་ཐོབ་ཅིག ངའི་དྲུང་དུ་ཞུ་སྣའང་མ་བྱེད་ཅིག ངས་ཁྱོད་ཀྱི་ཞུ་བ་ལ་གསན་པར་མི་བྱ།

༡༧ དེ་དག་གིས་ཡ་ཧུ་དཱའི་གྲོང་ཁྱེར་རྣམས་དང་། ཡེ་རུ་ཤ་ལེམ་གྱི་ལམ་སྲང་རྣམས་ན་ཅི་བྱེད་པ་ཁྱོད་ཀྱིས་མི་མཐོང་ངམ།

༡༨ ངའི་ཐུགས་ཁྲོ་དཀྲུག་པའི་ཕྱིར་དུ། གནམ་གྱི་རྒྱལ་མོའི་དོན་དུ་འཁུར་བ་བྱེད་པ་དང་། ལྷ་གཞན་རྣམས་ལ་གསེར་སྐྱེམས་གཏོང་བ་ལ། ཕྲུ་གུ་རྣམས་ཀྱིས་ཤིང་སྒྲུག ཕ་ཚོས་མེ་སྤར། བུད་མེད་དག་གིས་བག་ཟན་རྫིའོ།

༡༩ ཡ་ཧོ་ཝཱས་འདི་སྐད་གསུང་། དེ་དག་གིས་ངའི་ཐུགས་ཁྲོ་དཀྲུག་པར་བྱེད་དམ། དེ་དག་རང་གི་གདོང་ནི་ངོ་ཚ་རྒྱུ་མེད་པའི་རྐྱེན་གྱིས་རང་དཀྲུག་པར་མི་བྱེད་དམ།

༢༠ དེ་བས་ན་ཡ་ཧོ་ཝཱ་གཙོ་བོས་འདི་སྐད་གསུང་། ཀྱེ་ཧོ། ངའི་ཁྲོ་བ་དང་ཁྲོ་གཏུམ་དེ་ནི་གནས་འདི་དང་། མི་དང་། དུད་འགྲོ་དང་། ཀླུངས་ཀྱི་སྐྱེ་ཤིང་དང་། སའི་འབྲས་བུའི་ཐོག་ཏུ་འཕོ་བར་བྱ་ཏེ། དེ་འབར་ཞིང་སུས་ཀྱང་གསོད་ཐུབ་པར་མི་འགྱུར་རོ༎

༢༡ དཔུང་ཆེན་གྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཁྱོད་རང་གི་དམར་མཆོད་ལ་སྦྱིན་སྲེག་ཀྱང་བསྣན་ཏེ། ཤ་ཟོས་ཤིག

༢༢ དེ་ཅིའི་ཕྱིར་ཞེ་ན། ངས་ཁྱོད་ཅག་གི་མེས་པོ་རྣམས་མི་སེར་ཡུལ་གྱི་ནང་ནས་བཏོན་པའི་ཉིན་མོར། དེ་དག་ལ་སྦྱིན་སྲེག་དང་དམར་མཆོད་ཀྱི་སྐོར། ཅིའང་མ་སྨྲས་མ་བསྒོ་བ་ཡིན།

༢༣ འོན་ཀྱང་ངས་དེ་དག་ལ། ཁྱོད་ཅག་ངའི་སྒྲ་ལ་ཉོན་ཞིག་དང་། ང་ནི་ཁྱོད་ཅག་གི་དཀོན་མཆོག་དང་། ཁྱོད་ཅག་ངའི་མི་སྡེ་ཡིན་པར་འགྱུར། ཡང་ཁྱོད་ཅག་ལ་ཕན་པའི་ཕྱིར། ངས་སྒོ་བའི་ལམ་ཚང་མའི་ནང་དུ་འགྲུལ་བར་བྱོས་ཤིག ཅེས་སྨྲ་ཞིང་བསྒོ་བ་ཡིན་མོད།

༢༤ དེ་དག་གིས་ཉན་པར་ཡང་མ་བྱས། རྣ་བའང་མ་བཏུད་པར་རང་གི་ཇུས་དང་སྙིང་ངན་པའི་མགོ་རྒྱལ་གྱི་ནང་དུ་འགྲུལ་བར་བྱས་ཏེ། རྒྱབ་ཏུ་ལོག་ནས་མདུན་དུ་མ་སོང་།

༢༥ ཁྱོད་ཅག་གི་མེས་པོ་རྣམས་མི་སེར་ཡུལ་ནས་བྱུང་བའི་ཉིན་མོ་ནས་བཟུང་སྟེ། དེ་རིང་གི་ཉི་མའི་བར་དུའང་ཁྱོད་ཅག་གི་དྲུང་དུ་ངའི་ཞབས་ཏོག་པ་ལུང་སྟོན་པ་ཐམས་ཅད་མངགས་ཏེ། ཉིན་རེ་བཞིན་སྔ་གསར་ལངས་ཏེ། དེ་དག་བཏང་ནས་ཀྱང་།

༢༦ དེ་དག་གིས་ང་ལ་མ་ཉན། རྣ་བའང་མ་བླགས་པར། རང་གི་མཇིང་པ་སྲ་བར་བྱས་ཏེ། རང་གི་མེས་པོ་རྣམས་ལས་ཀྱང་ཐུ་བ་བྱས་སོ།

༢༧ ཡང་ཁྱོད་ཀྱིས་དེ་དག་ལ་ཚིག་འདི་ཐམས་ཅད་སྦྲོན་རུང་། ཁྱོད་ལ་ཉན་པར་མི་འགྱུར། འབོད་ནའང་། དེ་དག་གིས་ཨ་ལན་འདེབས་པར་མི་འགྱུར།

༢༨ དེ་བས་ན་ཁྱོད་ཀྱིས་དེ་དག་ལ། འདི་ནི་ཡ་ཧོ་ཝཱ་རང་གི་དཀོན་མཆོག་གི་གསུང་སྒྲ་ལ་མི་ཉན་མཁན་དང་། ཞལ་གདམས་ཀྱང་མི་འཁུར་བའི་མི་སྡེའོ། བདེན་པ་ནི་སྟོར་ནས་དེ་དག་གི་ཁ་ལས་བྲལ་ཟིན་ཏོ། ཞེས་ཤོད་ཅིག

༢༩ ཡ་ཧོ་ཝཱས་ཉིད་ཀྱི་ཐུགས་ཁྲོ་ཕོག་པའི་མི་རབས་དེ་དོར་ནས་སྤངས་པས་ན། ཀྱེ་ཡེ་རུ་ཤ་ལེམ། རང་གི་སྐྲ་བཞར་ནས་ཕོངས་ཤིག རི་སྟོང་རྣམས་ཀྱི་ཁར་ཆོ་ངེས་བྱོས་ཤིག

༣༠ དེ་ཅིའི་ཕྱིར་ཞེ་ན། ཡ་ཧུ་དཱའི་བུ་རྣམས་ཀྱིས་ངའི་གཟིགས་ངོར་ངན་པ་ལ་སྤྱད་པས་སོ། ཞེས་ཡ་ཧོ་ཝཱས་གསུང་། ཁོ་བོའི་མཚན་གྱིས་གྲགས་པའི་ཕོ་བྲང་དེ་བརླགས་པར་བྱེད་དུ་རང་གི་ཞེན་ལོག་རྣམས་དེར་བསླངས་ཏེ།

༣༡ རང་གི་བུ་དང་བུ་མོ་རྣམས་སྲེག་པའི་ཕྱིར་བེན་ཧིན་ནོམ་གྱི་ལུང་པའི་ནང་དུ་ཡོད་པའི་ཐོ་ཕེད་ཀྱི་མཐོ་གླིང་རྣམས་བརྩིགས་སོ། དེའི་སྐོར་ངས་བཀའ་ཡང་མ་གནང་། དེ་ནི་ངའི་སྣང་བར་ཡང་མ་ཤར་རོ།

༣༢ དེ་བས་ན། ཀྱེ་ཧོ། ཡ་ཧོ་ཝཱས་འདི་སྐད་གསུང་། ཕྱིས་སུ་འདི་ལ་ཐོ་ཕེད་ཀྱང་ཟེར་བར་མི་འགྱུར། བེན་ཧིན་ནོམ་གྱི་ལུང་པའང་ཟེར་བར་མི་འགྱུར་གྱིས། གསོད་གཅོད་ཀྱི་ལུང་པ། ཞེས་ཟེར་བར་འགྱུར། དེ་ཅིའི་ཕྱིར་ཞེ་ན། ཐོ་ཕེད་དུ་ཤོང་ས་མི་ལུས་པ་ཙམ་དུ་དེ་དག་གིས་སྐུང་བར་འགྱུར་ཞིང་།

༣༣ མི་བརྒྱུད་འདིའི་རོ་རྣམས་ནམ་མཁའི་བྱ་དང་། ས་གཞིའི་གཅན་གཟན་གྱི་ཁ་ཟས་སུ་འགྱུར་ཏེ། སུས་ཀྱང་དེ་དག་དཀྲོག་པར་མི་འགྱུར།

༣༤ དེ་ནས་ངས་ཡ་ཧུ་དཱའི་གྲོང་ཁྱེར་རྣམས་དང་། ཡེ་རུ་ཤ་ལེམ་གྱི་ལམ་སྲང་རྣམས་ནང་སྐྱིད་པོའི་སྐད་དང་། དགའ་མགུའི་སྐད་དང་། བག་ཕོའི་སྐད་དང་། བག་མའི་སྐད་མེད་པར་བྱའོ། ཅི་ལ་ཟེར་ན། ཡུལ་ཁམས་འདི་སྟོངས་པར་འགྱུར་རོ༎

༨

ཡ་ཧོ་ཝཱས་འདི་སྐད་གསུང་། དེའི་ཚེ་ཡ་ཧུ་དཱའི་རྒྱལ་པོ་རྣམས་ཀྱི་རུས་པ་དང་། དེའི་སྐུ་དྲག་རྣམས་ཀྱི་རུས་པ་དང་། བླ་མ་རྣམས་ཀྱི་རུས་པ་དང་། ལུང་སྟོན་པ་རྣམས་ཀྱི་རུས་པ་དང་། ཡེ་རུ་ཤ་ལེམ་གྱི་མི་རྣམས་ཀྱི་རུས་པ་དང་བཅས་སུ་དེ་དག་གི་དུར་ཁུང་ལས་འདོན་པར་འགྱུར།

༢ གང་ལ་དེ་རྣམས་ཆགས་ཏེ་ཞབས་ཏོག་བྱས་པ་དང་། གང་གི་ཕྱི་བཞིན་བྲངས་ཏེ། ཐུགས་བརྟག་ཞུས་ཏེ། ཕྱག་ཀྱང་བཙལ་བའི་ཉི་མ་དང་ཟླ་བ་དང་ནམ་མཁའི་ཚོགས་ཀྱི་མདུན་དུ་དེ་རྣམས་འདིང་བར་འགྱུར་ཏེ། དེ་དག་སྡུད་པར་ཡང་མི་འགྱུར། སྐུང་བར་ཡང་མི་འགྱུར་ཞིང་། སའི་ངོས་སུ་ལུད་དུ་འགྱུར་བར་འགྱུར།

༣ ངས་དེ་དག་གང་དང་གང་དུ་བསྐྲད་པའི་གནས་ཀུན་གྱི་ནང་དུ་ལུས་པའི་ནང་ཚང་ངན་པ་འདིའི་ཕྱི་ལུས་ཀྱི་ལྷག་མ་ཐམས་ཅད་ཀྱིས་འཚོ་བ་བས་འཆི་བ་ལ་དགའ་བར་འགྱུར། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་༎

༤ དེས་མ་ཟད་ཁྱོད་ཀྱིས་དེ་དག་ལ་འདི་སྐད་ཀྱང་སྦྲོན་པར་བྱོས། ཡ་ཧོ་ཝཱས་འདི་སྐད་གསུང་། མི་རྣམས་གྱེལ་ནས་སླར་མི་ལང་ངམ། སུ་ཞིག་གོལ་ནས་སླར་ལོག་མི་འོང་ངམ།

༥ དེ་བས་ན་ཡེ་རུ་ཤ་ལེམ་གྱི་མི་འདི་ཚོས་ཅིའི་ཕྱིར་ཆད་མེད་པའི་ངོ་ལོག་བྱེད་ཅིང་ཕྱི་ནུར་ལ་ལོག ཟོལ་ཟོག་ལ་དམ་དུ་བཟུང་ཞིང་། ཕྱིར་ལོག་མི་འོང་ངོ་ཟེར།

༦ ངས་སྙན་བཏུད་དེ་ཉན་གྱིས། དེ་དག་གིས་མི་རིགས་པ་ལབ་སྟེ། མི་སུས་ཀྱང་རང་གི་སྤྱོད་པ་ངན་པའི་ཕྱིར་འགྱོད་ཅིང་། ངས་ཅི་བྱས་པ་ཡིན། མ་ཟེར་བར། དམག་འཐབ་ནང་རྟ་རྒྱུག་པ་ལྟར། རེ་རེ་བཞིན་རང་གི་ལམ་དུ་ལོག་ལ་སོང་།

༧ འོ་ན། གནམ་གྱི་བྱ་ཀ་སི་དཱ་ཡིས་རང་གི་ཐོ་ཤེས་ཏེ། ཐི་བ་དང་། ཁུག་ཏ་དང་། ཁྲུང་ཁྲུང་གིས་རང་འོང་བའི་དུས་ཚོད་ཤེས། འོན་ཀྱང་ངའི་མི་སྡེས་ཡ་ཧོ་ཝཱའི་ཚུལ་ཁྲིམས་དེ་མི་ཤེས་སོ།

༨ ཁྱོད་ཀྱིས། ངའི་བློ་མཁས་ཤིང་ཡ་ཧོ་ཝཱའི་བཀའ་རྒྱ་ངེད་ལ་ཡོད་དོ་ཅིའི་ཕྱིར་དུ་ཟེར། འོ་ན་ལྟོས་ཤིག ཆོས་འབྲི་མཁན་རྣམས་ཀྱི་སྨྱུ་གུ་གཡོ་སྒྱུ་ཅན་གྱིས་གཡོ་སྒྱུ་བྲིས་སོ།

༩ མི་མཁས་པ་རྣམས་སྐྱེངས་ཏེ། ངོ་བབས་ནས་འཛིན་པར་གྱུར་ཏོ། ལྟོས་ཤིག དེ་དག་གིས་ཡ་ཧོ་ཝཱའི་བཀའ་བསྐྱུར་བས། དེ་རྣམས་ཀྱི་ནང་ན་ཇི་ལྟ་བུའི་ཤེས་རབ་ཅིག་ཡོད།

༡༠ དེ་བས་ན་ངས་དེ་དག་གི་ཆུང་མ་རྣམས་གཞན་ལ་གཏོང་ཞིང་། བདག་ཏུ་འཛིན་རྒྱུ་རྣམས་ལ་དེ་དག་གི་ཞིང་གཏོང་བར་བྱའོ། དེ་ཅི་ལ་ཟེར་ཞེ་ན། དེ་དག་གི་ནང་ན་ཆུང་ངུ་ནས་བཟུང་སྟེ། ཆེན་པོའི་བར་དུ་ཐམས་ཅད་བརྣབས་སེམས་དང་ལྡན་ཏེ། ལུང་སྟོན་པ་ནས་བཟུང་སྟེ་བླ་མའི་བར་དུ་རེ་རེས་ཟོལ་ཟོག་གི་ལས་བྱེད།

༡༡ ཞི་བདེ་མེད་བཞིན་དུ། ཞི་བདེའོ། ཞི་བདེའོ་ཟེར་གྱིན། ངའི་མི་སྡེའི་བུ་མོའི་རྨ་དེ་ཕྱི་ལོགས་ནས་གསོ་བར་བྱས།

༡༢ དེ་དག་གིས་ཁམས་ལོག་པ་བྱེད་དུས་ངོ་ཚ་བར་གྱུར་ཏམ། གར། དེ་ཅུང་ཟད་ཅིག་ཀྱང་ངོའང་མ་ཚ། ཁྲེལ་བའང་མ་ཚོར་རོ། དེ་བས་ན་ལྟུང་རྒྱུ་དག་དེ་དག་གི་ནང་དུ་ལྟུང་ཞིང་། ངས་དེ་དག་ལ་ལན་འཇལ་དུས་སུ་དེ་དག་སྒྱེལ་བར་འགྱུར། ཞེས་ཡ་ཧོ་ཝཱས་གསུང་ངོ་།

༡༣ ངས་དེ་དག་རྩད་ནས་མེད་པར་བྱའོ། རྒུན་ཤིང་གི་རྒུན་འབྲུམ་དང་། སེ་ཡབ་ཤིང་གི་ཁར་སེ་ཡབ་ཀྱང་མི་ཆགས་པར། ལོ་མ་རྙིད་ཅིང་། ངས་དེ་དག་ལ་གནང་བ་རྣམས་དེ་དག་ལས་འབྲལ་བར་འགྱུར། ཞེས་ཡ་ཧོ་ཝཱས་གསུང་ངོ་༎

༡༤ ངེད་ཅག་ཅི་ལ་ཁ་རོག་སྡོད། ཁྱོད་ཅག་འདུས་ཤིག་དང་། གྲོང་ཁྱེར་བཙན་པོ་རྣམས་ཀྱི་ནང་དུ་འཛུལ་ཞིང་། དེར་ཁ་རོག་ཏུ་སྡོད་པར་བྱའོ། གང་ལ་ཞེ་ན། ངེད་ཅག་གིས་ཡ་ཧོ་ཝཱ་ལ་ཉེས་སྡིག་བྱས་པའི་རྐྱེན་གྱིས། ཡ་ཧོ་ཝཱ་ངེད་ཀྱི་དཀོན་མཆོག་གིས་ངེད་ཀྱི་ཁ་བཀག་སྟེ། འཐུང་དུ་དུག་ཆུ་སྟེར་བྱུང་།

༡༥ ངེད་ཞི་བདེ་ལ་བསྒུགས་ཀྱིས། ལེགས་པ་ཞིག་མ་བྱུང་། ཁམས་བཟང་བའི་དུས་ལ་བསྒུགས་ཀྱིས། ལྟོས། འཇིགས་པ་བྱུང་།

༡༦ དཱན་གྱི་ནང་ནས་དེའི་རྟ་རྣམས་ཐོར་ཐོར་ཟེར་བའི་སྒྲ་ཐོས། དེའི་སྟོབས་ལྡན་དག་གི་བསིལ་སྒྲ་ཡིས་ཡུལ་ཁམས་ཧྲིལ་པོ་གཡོས་ཏེ། དེ་དག་འོངས་ནས་ཡུལ་ཁམས་དང་། དེའི་ནང་ན་ཡོད་པ་ཐམས་ཅད་དང་། གྲོང་ཁྱེར་དང་། དེའི་ནང་ན་གནས་མཁན་དང་བཅས་ཁྱུར་མིད་དུ་བཏང་།

༡༧ དེའང་ཀྱེ་ཧོ། ངས་སྔགས་མི་རྒྱུག་པའི་སྦྲུལ་དང་། དུག་སྦྲུལ་རྣམས་ཁྱོད་ཅག་གི་ཁྲོད་དུ་བཏང་བ་དང་། དེ་དག་གིས་ཁྱོད་ཅག་ལ་རྨུག་པར་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༡༨ ཧའེ། ངས་རང་གི་སེམས་ཚེར་ལ་སེམས་གསོ་གཏོང་ནུས་ན་ཅི་མ་རུང་། ངའི་ཁོག་ནང་ངའི་སྙིང་དེ་ཉམས།

༡༩ ལྟོས་ཤིག ཐག་རིང་པོར་ཡོད་པའི་ཡུལ་ནས་ངའི་མི་སྡེའི་བུ་མོའི་ངུ་སྐད་ལྷང་སེ་ལྷང་། ཙི་ཨོན་ནང་ཡ་ཧོ་ཝཱ་མེད་དམ། དེའི་རྒྱལ་པོ་དེའི་ནང་ན་མེད་དམ། དེ་རྣམས་ཀྱིས་བརྐོས་སྐུ་དང་། གཞན་གྱི་ཀུན་རྫོབ་རྣམས་ཀྱི་ངང་ནས་ཐུགས་ཁྲོ་ཅི་ལ་དཀྲུགས།

༢༠ བཙའ་མ་ཟིན་ཏེ། དབྱར་དུས་རྫོགས་ནས་ཀྱང་། ངེད་ཅག་ཐར་མ་བྱུང་།

༢༡ ངའི་མི་སྡེའི་བུ་མོ་སྣད་པས། ང་ཡང་སྣད་བྱུང་། ངས་སྨྲེ་སྔགས་འདོན་ཏེ། ཧོན་འཁྱོར་བ་ཡིས་ང་འཛིན་པར་བྱས།

༢༢ གིལ་ཨད་ནང་བལ་སམ་མེད་དམ། དེ་ན་སྨན་པ་གང་ཡང་མེད་དམ། ཅི་ལ་ངའི་བུ་མོའི་ནད་མ་དྭངས་སོ༎

༩

ཧའེ་ཧའེ། ངས་རང་གི་མི་སྡེའི་བུ་མོའི་བསད་པར་གྱུར་པ་རྣམས་ཀྱི་དོན་དུ་ཉིན་མཚན་མེད་པར་ངུ་བའི་ཕྱིར། ང་ལ་ཆུ་རྣམས་ཀྱི་མགོ་དང་། མཆི་མའི་ཆུ་མིག་གི་མིག་རྣམས་ང་ལ་ཡོད་ན་ཅི་མ་རུང་།

༢ ཧའེ་ཧའེ། ངས་ཉིད་ཀྱི་མི་སྡེ་འཇོག་པ་དང་། དེ་དག་ལས་བཞུད་དུ་འབྲོག་སྟོང་གི་ནང་ན་ང་ལ་བྱེས་པའི་བྲང་ས་ཞིག་ཡོད་པ་ཡིན་ན་ཅི་མ་རུང་། གང་ལ་ཞེ་ན། དེ་ཐམས་ཅད་གཡེམ་བྱེད་དང་། ལོག་པར་ཅན་གྱི་མི་ཚོགས་ཤིག་སྟེ།

༣ རྫུན་ལབ་ཏུ་རང་གི་ལྕེ་གཞུ་ལྟར་སྐྱིལ། དྲང་པོ་བྱེད་པའི་ངང་ནས་ཡུལ་ཁམས་ཀྱི་ནང་དུ་སྟོབས་ལྡན་དུ་མ་གྱུར་ཏོ། དེ་ཅིའི་ཕྱིར་ཞེ་ན། དེ་དག་ངན་པའི་ནང་ནས་ངན་པའི་ནང་དུ་འགྲོ་ཞིང་། ངའི་ངོ་མི་ཤེས་པའི་ཕྱིར་རོ། ཞེས་ཡ་ཧོ་ཝཱས་གསུང་ངོ་།

༤ མི་རེས་རང་གི་ཁྱིམ་མཚེས་ལ་དོགས་ཟོན་གྱིས་ཤིག ཡང་སྤུན་སུ་ལའང་ཡིད་མ་ཆེས་ཤིག གང་ལ་ཞེ་ན། སྤུན་རེ་ཡིས་སྤྲ་ལག་བྱེད། ཁྱིམ་མཚེས་རེ་རེ་བཞིན་གྱིས་གཏམ་ངན་སྒྲོག་གིན་འཁོར།

༥ རེ་རེ་ཡིས་རང་གི་ཁྱིམ་མཚེས་པའི་མགོ་སྐོར་ཞིང་། བདེན་ཚིག་མི་གླེང་། དེ་དག་གིས་རྫུན་ཚིག་གླེང་ལུགས་རང་གི་ལྕེ་ལ་བསླབས་ཏེ། མི་དགེ་བ་སྤྱོད་ཅིང་དེ་དག་ངལ།

༦ མགོ་བསྐོར་གྱི་དབུས་ན་ཁྱོད་ཀྱི་གནས་ཚང་འདུག ཟོལ་ཟོག་གི་རྐྱེན་གྱིས་ཁོ་བོ་ངོ་འཕྲོད་པར་དེ་དག་མ་འདོད་དོ། ཞེས་ཡ་ཧོ་ཝཱས་གསུང་།

༧ དེ་བས་ན་དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ཀྱེ་ཧོ། ངས་དེ་རྣམས་བཞུས་ཏེ་བསད་པར་བྱའོ། དེ་ཅིའི་ཕྱིར་ཞེ་ན། དེ་མ་གཏོགས་ཉིད་ཀྱི་མི་སྡེའི་བུ་མོའི་དོན་དུ་ངས་གཞན་ཅི་ཞིག་བྱ།

༨ དེ་དག་གི་ལྕེ་ནི་སྲོག་ལེན་གྱི་མདའ་མོ་སྟེ། གཡོ་སྒྱུའི་ངང་ནས་གླེང་ཞིང་། ཁ་ནས་རང་གི་ཁྱིམ་མཚེས་ལ་ཞི་བདེ་ལབ་ཀྱང་། སྙིང་གི་ནང་ནས་དེ་ལ་འཇབ་བོ།

༩ བྱ་བ་འདི་དག་གི་ཕྱིར་ངས་དེ་དག་ལས་ལན་ལེན་པར་མི་བྱའམ། མི་རིགས་འདི་འདྲ་བ་ལ་ངའི་སེམས་ཀྱིས་དགྲ་ལན་མི་གཞལ་ལམ། ཞེས་ཡ་ཧོ་ཝཱས་གསུང་ངོ་༎

༡༠ རི་བོ་རྣམས་ཀྱི་དོན་དུ་ངས་ངུ་ཞིང་ཆོ་ངེས་དང་། འབྲོག་སྟོང་གི་རྩྭ་ཁའི་དོན་དུ་སྨྲེ་སྔགས་འདོན་པར་བྱའོ། དེ་ཅིའི་ཕྱིར་ཞེ་ན། དེ་དག་འདི་ཙམ་ཚིག་སྟེ། སུའང་དེ་ཞུགས་ནས་འགྲོ་མི་ཐུབ། དུད་འགྲོའི་སྐད་ཀྱང་མིས་མི་ཐོས། གནམ་གྱི་འདབ་ཆགས་དང་གཅན་གཟན་གཉིས་པོའང་བྲོས་ནས་སོང་ཚར།

༡༡ ཡང་ངས་ཡེ་རུ་ཤ་ལེམ་ནི་སའི་ཕུང་པོ་རྣམས་དང་། ཅེ་སྤྱང་གི་ཚང་དང་། ཡ་ཧུ་དཱའི་གྲོང་ཁྱེར་རྣམས་མི་སུའང་མེད་པའི་ཐང་སྟོང་དུ་བྱའོ།

༡༢ འདི་གོ་ཐུབ་པའི་མི་མཁས་པ་སུ་ཡོད། ཡང་ཡུལ་ཁམས་ནི་མི་སུའང་མི་རྒྱུ་བ་ཙམ་དུ་གཞིག་སྟེ། འབྲོག་སྟོང་ལྟར་ཚིག་པའི་དོན་ཅི་ཡིན་སྟོན་པར་བྱེད་དུ། ཡ་ཧོ་ཝཱའི་ཞལ་གྱིས་སུ་ལ་གསུངས་པ་ཡིན།

༡༣ ཡང་ཡ་ཧོ་ཝཱས་འདི་སྐད་གསུང་། དེ་དག་གི་མདུན་དུ་ངས་བཞག་པའི་བཀའ་རྒྱ་དེ་རྣམས་ཀྱིས་དོར་ཏེ། ངའི་སྒྲ་སྐད་ལའང་མ་ཉན། དེ་བཞིན་དུའང་མ་འགྲུལ་བར།

༡༤ དེ་དག་གི་ཕ་མེས་ཀྱིས་བསླབས་པ་ལྟར་རང་གི་སྙིང་གྱོང་པོའི་ངང་ནས་བ་ཨཱལ་རྣམས་ཀྱི་རྒྱབ་ནས་བྲངས་པའི་རྐྱེན་གྱིས།

༡༥ དཔུང་ཆེན་གྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ལྟོས། ངས་མི་བརྒྱུད་འདི་རང་ལ་ཟས་སུ་ཁན་པ་དང་། འཐུང་དུ་དུག་ཆུ་སྟེར་བར་བྱའོ།

༡༦ དེ་མ་ཟད་འདི་དག་དང་འདི་དག་གི་ཕ་མེས་ཀྱིས་ངོ་མི་ཤེས་པའི་ཕྱི་པའི་ཁྲོད་དུ་ངས་འདི་དག་གཏོར་བར་བྱ་ཞིང་། འདི་དག་འཚར་མ་བཅད་པའི་བར་དུ་འདི་དག་གི་རྒྱབ་ནས་བདའ་བའི་རལ་གྲི་ཞིག་ཀྱང་ངས་གཏོང་བར་བྱའོ༎

༡༧ དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། བསམ་བློ་ཐོང་ཞིག་དང་། མྱ་ངན་བྱེད་པའི་བུད་མེད་རྣམས་འོང་བའི་ཕྱིར་བོས་ཤིག བུད་མེད་གཅང་མོ་རྣམས་ཚུར་འོང་ཕྱིར་མི་ཞིག་ཐོང་།

༡༨ ངེད་ཅག་གི་མིག་ལས་མཆི་མ་དང་། མིག་ལྤགས་ལས་མིག་ཆུ་འབྲུབ་པའི་ཕྱིར། དེ་དག་མགྱོགས་པོ་བྱས་ཏེ། ངེད་ཅག་གི་དོན་དུ་ཆོ་ངེས་བྱེད་པར་དགོས།

༡༩ གང་ལ་ཞེ་ན། ཙི་ཨོན་གྱི་ནང་ནས་ཆོ་ངེས་ཀྱི་སྒྲ་ཐོས་ཏེ། དེ་དག་གིས་ངེད་ཀྱི་གནས་ཚང་བརྟིབས་པས། རང་གི་ཕ་ཡུལ་ལས་ངེད་ཁ་འཁྱར་བས་ན། ངེད་ཅག་ཇི་ལྟར་བཅོམས་པར་གྱུར་ཏེ། ངེད་ཅག་གི་མགོ་རབ་ཏུ་འཐོམས་པར་གྱུར་ཏོ་ཟེར།

༢༠ ཀྱེ་བུད་མེད་རྣམས། ད་དུང་ཡང་ཡ་ཧོ་ཝཱའི་གསུང་ལ་ཉོན། རང་གི་རྣ་བས་ཁོང་གི་བཀའ་མཆིད་དང་དུ་བློངས་ཤིག་དང་། རང་གི་བུ་མོ་རྣམས་ལ་ཆོ་ངེས་བྱེད་ལུགས་དང་། རེ་རང་གི་ཁྱིམ་མཚེས་མ་ལ་མྱ་ངན་བྱེད་ལུགས་དེ་སློབས་ཤིག

༢༡ དེ་ཅིའི་ཕྱིར་ཞེ་ན། ཕྱི་རོལ་ན་ངེད་ཀྱི་བུ་རྣམས་དང་། ལམ་སྲང་ན་ངེད་ཀྱི་གཞོན་ནུ་རྣམས་བར་དུ་གཅོད་པ་ལ། འཆི་བ་དེ་ངེད་ཀྱི་དཀར་ཁུང་ནང་འཛེགས་འོངས་ཏེ། ངེད་ཅག་གི་རྒྱལ་ཁབ་རྣམས་ཀྱི་ནང་དུ་འཛུལ་བྱུང་།

༢༢ ཡ་ཧོ་ཝཱས་འདི་སྐད་གསུང་། མི་རོ་རྣམས་ཞིང་ཁར་ལུད་ལྟར་ལྟུང་ཞིང་། རྔ་མཁན་གྱི་རྗེས་སུ་ལུས་པའི་སྤར་བ་གང་དང་འདྲ་བར་སུས་ཀྱང་བསྡུ་བར་མི་འགྱུར་རོ་ཞེས་སྦྲོན་པར་བྱོས་ཤིག

༢༣ ཡ་ཧོ་ཝཱས་འདི་སྐད་གསུང་། མཁས་པའི་མིས་རང་གི་བློ་མཁས་པའི་ཕྱིར་ངོམ་མ་སྟོན་ཞིག དཔའ་བོ་རང་གི་སྟོབས་ཕྱིར་ངོམ་མ་སྟོན་ཞིག ནོར་བདག་རང་གི་ནོར་ཕྱིར་ངོམ་མ་སྟོན་ཞིག

༢༤ སུས་ངོམ་སྟོན་པར་འདོད་ན། ས་གཞིའི་ནང་ན་སྙིང་རྗེ་དང་། གཤགས་དང་། དྲང་བ་ཉིད་ཀྱི་ངང་ན་སྲིད་སྐྱོང་མཁན་དེ་ནི་ང་ཡ་ཧོ་ཝཱ་ལགས་པ་རྟོགས་ཤིང་ངོ་ཤེས་པའི་ཕྱིར་ངོམ་སྟོན་པར་གྱིས་ཤིག གང་ལ་ཞེ་ན། བྱ་བ་འདི་རྣམས་ཀྱི་ནང་ན་ངའི་ཐུགས་དགྱེས་པ་ཡོད་དོ། ཞེས་ཡ་ཧོ་ཝཱས་གསུང་ངོ་།

༢༥ ཀྱེ་ཧོ། མདུན་ལྤགས་བཅད་པ་རྣམས་མ་བཅད་པ་དང་ལྷན་ཅིག་ཏུ་ཐམས་ཅད་ལ་ངས་ཆད་པས་གཅོད་པའི་དུས་ལ་འབབ་ཀྱིན་འདུག ཅེས་ཡ་ཧོ་ཝཱས་གསུང་། གང་རྣམས་ཞེ་ན།

༢༦ མི་སེར་ཡུལ་དང་། ཡ་ཧུ་དཱ་དང་། ཨེ་དོམ་དང་། ཨམ་མོན་གྱི་བུ་བརྒྱུད་དང་། མོ་ཨབ་དང་། འབྲོག་སྟོང་ན་གནས་པའི་སྐྲ་ཀྱིར་འཁོར་ནས་བཀྲུམ་ཡོད་པ་དང་། བཅས་པ་ཐམས་ཅད་དོ། དེ་ཅིའི་ཕྱིར་ཞེ་ན། མི་རིགས་འདི་ཚང་མ་མདུན་ལྤགས་མ་བཅད་པ་སྟེ། ཨིས་ར་ཨེལ་གྱི་མི་བརྒྱུད་ཀུན་གྱི་སྙིང་མདུན་ལྤགས་མ་བཅད་པ་ལགས་པའི་ཕྱིར་རོ༎

༡༠

ཀྱེ་ཨིས་ར་ཨེལ་གྱི་མི་བརྒྱུད། ཡ་ཧོ་ཝཱས་ཁྱོད་ཅག་ལ་གསུང་བའི་བཀའ་མཆིད་ལ་ཉོན་ཞིག

༢ ཡ་ཧོ་ཝཱས་འདི་སྐད་གསུང་། ཁྱོད་ཅག་གིས་ཕྱི་པའི་ཚུལ་དེ་མ་སློབས་ཤིག ནམ་མཁའི་ལྟས་རྣམས་ཀྱིས་ཀྱང་སེམས་འཕམ་པར་མ་གྱུར་ཅིག ཕྱི་པ་རྣམས་དེ་རྣམས་ཀྱིས་སེམས་འཕམ་འབྱུང་།

༣ དེ་ཅིའི་ཕྱིར་ཞེ་ན། མི་རིགས་རྣམས་ཀྱི་ཁྲིམས་ནི་སྙིང་པོ་མེད་པའོ། དེ་གང་ཡིན་ཞེ་ན། གཅིག་གིས་ནགས་ཚལ་གྱི་ནང་ནས་སྡོང་པོ་ཞིག་གཅོད། ལག་ཤེས་ཀྱིས་སྟེའུ་མཉམ་དེ་བཟོ།

༤ གསེར་དངུལ་གྱིས་དེ་རྒྱན་པར་བྱེད་ཅིང་། མི་འགུལ་བའི་ཕྱིར་གཟེར་དང་ཐོ་ཆུང་རྣམས་ཀྱིས་དེ་བརྟན་པར་བྱེད།

༥ དེ་རྣམས་ཁ་ཟུར་ཤིང་ཁར་ཙོང་ངེར་ཡོད་ཀྱང་། སྨྲ་བར་མི་བྱེད། འགྲུལ་ཡང་མི་ནུས་པས། འཁུར་མཁན་དགོས་སོ། དེ་དག་གིས་གནོད་པའང་བྱེད་མི་ནུས། ཕན་ཐོགས་ཀྱང་བྱེད་པའི་ནུས་པ་མེད་པས་ན། དེ་དག་ལ་མི་འཇིགས་ཤིག

༦ ཀྱེ་ཡ་ཧོ་ཝཱ། ཁྱེད་ནི་མཚུངས་ཟླ་དང་བྲལ་ཏེ། མཆོག་ལགས། མཐུ་སྟོབས་ཀྱི་ནང་ན་ཁྱེད་ཀྱི་མཚན་གྲགས་ཆེའོ།

༧ ཀྱེ་མི་རིགས་ཀུན་གྱི་རྒྱལ་པོ། ཁྱེད་ལ་མ་འཇིགས་མཁན་སུ་ཡོད། དེ་ཅིའི་ཕྱིར་ཞེ་ན། འདི་ནི་ཁྱེད་ལ་མཛེས་ཏེ། མི་བརྒྱུད་རྣམས་ཀྱི་མི་མཁས་པ་ཐམས་ཅད་ཀྱི་ཁྲོད་དུ། དེ་དག་གི་རྒྱལ་ཁམས་མཐའ་དག་གི་ཁྲོད་ནའང་ཁྱེད་ཀྱི་དོ་ཟླ་སུ་ཡང་མེད་དོ།

༨ འོན་ཀྱང་དེ་དག་ཡོངས་སུ་གཏི་མུག་ཅན་དང་བློ་རྨོངས་པ་སྟེ། ཀུན་རྫོབ་ཀྱི་བསྟན་པ་དེ་ནི་ཤིང་ལྡུམ་འབའ་ཞིག་སྟེ།

༩ ཐར་ཤིས་ནས་དངུལ་ལྗང་རྡུང་གི་སྤང་ལེབ་དང་། ཨུ་ཕས་ནས་གསེར་ཁྱེར་ཏེ། བཟོ་བོས་བཟོ། ལག་ཤེས་ཀྱིས་བཅོ། དེ་དག་གི་གོས་ནི་སྔོན་པོ་དང་སྨུག་པོ་འདུག དེ་ཚང་མ་ལག་རྩལ་ཅན་གྱི་བཟོ་ལས་ཡིན་གྱིས།

༡༠ ཡ་ཧོ་ཝཱ་ནི་བདེན་པའི་དཀོན་མཆོག་ལགས་ཏེ། ཁོང་ནི་གསོན་པོའི་དཀོན་མཆོག་དང་། དུས་གཏན་གྱི་རྒྱལ་པོ་དེ་ལགས་པས། ཁོང་ཐུགས་ཁྲོ་བ་ཙམ་གྱིས་ས་གཞི་འདར་ཞིང་། ཁོང་གི་ཁྲོ་གཏུམ་གྱི་ནང་ན་མི་རིགས་ཀུན་ལུས་མི་ནུས་སོ༎

༡༡ ཁྱོད་ཀྱིས་དེ་དག་ལ་འདི་སྐད་སྦྲོན་ཞིག ནམ་མཁའ་རྣམས་དང་ས་གཞི་མ་བཀོད་པའི་ལྷ་ཐམས་ཅད་ནི་ས་སྟེང་དང་། ནམ་མཁའ་འདི་དག་གི་འོག་ན་མེད་པར་འགྱུར།

༡༢ ཁོང་གི་མཐུ་དབང་གིས་ས་གཞི་བཀོད་དེ། ཁོང་གི་ཡེ་ཤེས་ཀྱིས་འཇིག་རྟེན་བཙུགས་པར་མཛད། ཁོང་གི་མཁྱེན་རབས་ཀྱིས་ནམ་མཁའ་རྣམས་འདིང་བར་བྱས།

༡༣ ཁོང་གིས་གསུང་སྐད་འདོན་དུས། ནམ་མཁའ་རྣམས་ན་ཆུའི་འུར་སྒྲ་ཆེ། ས་མཐའ་རྣམས་ནས་ན་བུན་རྣམས་སློང་བར་མཛད། ཆར་པའི་དོན་དུ་གློག་རྣམས་ཀྱང་མཛད། ཉིད་ཀྱི་གཏེར་མཛོད་རྣམས་ལས་རླུང་འདོན་ནོ།

༡༤ མི་ཡོད་དོ་ཅོག་གཏི་མུག་ཅན་དང་རིག་པ་མེད་པ་སྟེ། གསེར་བཟོ་པ་ཐམས་ཅད་རང་གི་སྐུ་འདྲས་རྐྱེན་ཏེ་ངོ་ཚའོ། དེ་ཅིའི་ཕྱིར་ཞེ་ན། དེའི་བླུག་སྐུ་ནི་རྫུས་མ་དང་། དེ་དག་གི་ནང་ན་དབུགས་ཀྱང་མེད་པས་སོ།

༡༥ དེ་དག་ཡ་མ་བརླ་པོ་དང་། འཁྲུལ་འཇུག་པའི་དངོས་པོ་སྟེ། ཞལ་ཆེ་གཅོད་དུས་སུ་དེ་དག་མེད་པར་འགྱུར།

༡༦ ཡ་ཀོབ་ཀྱི་ཐོབ་སྐལ་ནི་དེ་དག་དང་འདྲ་བ་མིན། དེ་ཅིའི་ཕྱིར་ཞེ་ན། ཁོང་ནི་ཐམས་ཅད་ཀྱི་བཀོད་པ་པོ་དང་། ཨིས་ར་ཨེལ་ནི་ཁོང་གི་སྐུ་སྐལ་གྱི་ཕྱག་འཁར་ཡིན་ཏེ། ཁོང་གི་མཚན་ནི་དཔུང་ཆེན་རྣམས་ཀྱི་ཡ་ཧོ་ཝཱ་ལགས་སོ༎

༡༧ ཀྱེ་རྫོང་ནང་དགར་ཡོད་པ་ཁྱོད། ས་ཐོག་ནས་རང་གི་ཁུར་པོ་རྣམས་སྡུས་ཤིག

༡༨ གང་ལ་ཞེ་ན། ཡ་ཧོ་ཝཱས་འདི་སྐད་གསུང་། ཀྱེ་ཧོ། དེ་དག་གིས་བརྟག་པའི་དོན་དུ་ངས་ཡུལ་ཁམས་ཀྱི་མི་རྣམས་དབྱུག་རྡོས་ཕངས་ཏེ། མནར་དུ་གཞུག་གོ།

༡༩ སྣད་པའི་རྐྱེན་གྱིས་ང་ལ་བཀྲ་མ་ཤིས། ངའི་རྨ་དེ་ཟུག་གཟེར་ཆེ་སྟེ། འདི་ནི་ངའི་ཟུག་གཟེར་ངོ་ཐོག་དེ་ཡིན་པས། ངས་བཟོད་པར་དགོས་ཟེར་བ་ཡིན།

༢༠ ངའི་གུར་ཁང་བཤིག་སྟེ། ངའི་ཆོམ་ཐག་ཀུན་བཅད། ངའི་ཕྲུ་གུ་རྣམས་ང་ལས་བྲལ་ཏེ། ངའི་དྲུང་ན་མེད། ད་སླར་ངའི་གུར་ཁང་སྤུབ་པ་དང་། ངའི་ཡོལ་བ་གཏོང་བ་ལ་སུ་ཡང་མ་ལུས།

༢༡ དེ་ཅིའི་ཕྱིར་ཞེ་ན། རྫི་བོ་རྣམས་གཏི་མུག་ཅན་དུ་གྱུར་ནས། ཡ་ཧོ་ཝཱ་མ་བཙལ་བས་ན། དེ་དག་གོ་མ་ཆོད་པར། དེ་དག་གི་ལུག་ཁྱུ་ཐམས་ཅད་ཁྲེ་གཏོར་དུ་སོང་།

༢༢ ཡ་ཧུ་དཱའི་གྲོང་ཁྱེར་རྣམས་རློག་པ་དང་། ཅེ་སྤྱང་གི་ཚང་དུ་བྱེད་པ་ལ། ཀྱེ་ཧོ། བྱང་གི་ཡུལ་ཕྱོགས་ནས་ཀུ་སྒྲ་དང་། ཡོ་ལངས་ཆེན་པོ་ཞིག་འོང་གིན་འདུག་གོ།

༢༣ ཀྱེ་ཡ་ཧོ་ཝཱ། མིའི་ལམ་ནི་དེ་རང་གི་ནང་ན་མེད་དེ། འགྲུལ་བའི་མིས་རང་གི་གོམ་སྟབས་བརྟན་པོར་རྒྱབ་པའི་ནུས་པ་མེད་པ་ངས་ཤེས་སོ།

༢༤ ཀྱེ་ཡ་ཧོ་ཝཱ། བདག་འཆུན་པར་མཛོད་ཅིག འོན་ཀྱང་ཚོད་མཛད་ནས། བདག་མེད་པར་མི་འགྱུར་བའི་ཕྱིར་ཐུགས་ཁྲོའི་ངང་ནས་འཇུན་པར་མ་མཛད་ཅིག

༢༥ ཁྱེད་ཀྱི་ཆ་མེད་པའི་ཕྱི་པ་དང་། ཁྱེད་ཀྱི་མཚན་མི་བརྗོད་པའི་མི་བརྒྱུད་རྣམས་ཀྱི་ཐོག་ཏུ་ཁྱེད་ཀྱིས་ཐུགས་ཁྲོ་མཛོད་ཅིག དེ་ཅིའི་ཕྱིར་ཞེ་ན། དེ་དག་གིས་ཡ་ཀོབ་ཟོས་ཏེ། མིད་དེ། མེད་པར་བྱས་ནས། ཁོའི་རྩྭ་ཁ་སྟོང་པར་བྱས་པའི་ཕྱིར་རོ༎

༡༡

ཡ་ཧོ་ཝཱ་ནས་ཡེ་རེམ་ཡཱ་ལ་བཀའ་བྱོན་པ་ནི་འདི་ལྟར་རོ།

༢ ཁྱོད་ཚོས་ཞལ་ཆད་འདིའི་ཚིག་རྣམས་ཉོན་ཞིག ཡ་ཧུ་དཱའི་མི་རྣམས་དང་ཡེ་རུ་ཤ་ལེམ་པ་རྣམས་ལ་འདི་སྐད་སྨྲོས་ཤིག

༣ ཡང་ཁྱོད་ཀྱིས་དེ་དག་ལ། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཞལ་ཆད་འདིའི་ཚིག་རྣམས་ལ་མི་ཉན་པའི་མི་དེ་དམོད་པར་གྱུར་ཅིག

༤ ངས་ཁྱོད་ཚོའི་ཕ་མེས་རྣམས་མི་སེར་ཡུལ་ལྕགས་ཀྱི་མེ་ཐབ་ཀྱི་ནང་ནས་ཕྱི་རོལ་དུ་བྱུང་བའི་ཉིན་མོར་དེ་དག་ལ། ངའི་གསུང་སྐད་ལ་ཉོན། ཡང་ངས་བསྒོ་བ་ཐམས་ཅད་དང་བསྟུན་ནས་སྤྱོད་པ་སྤྱོད་ཅིག་དང་། ཁྱོད་ཅག་ངའི་མི་སྡེ་དང་། ང་ཁྱོད་ཅག་གི་དཀོན་མཆོག་ཏུ་འགྱུར་བར་འགྱུར།

༥ གང་ལ་ཞེ་ན། དེ་རིང་གི་ཉིན་མོར་ཡོད་པ་དང་འདྲ་བར། འོ་མ་དང་སྦྲང་རྩི་འབྲུབ་པའི་ཡུལ་ཞིག་སྟེར་བའི་ཕྱིར། ངས་ཁྱོད་ཅག་གི་མེས་པོ་རྣམས་ལ་བསྐྱལ་བའི་མནའ་དེ་སྒྲུབ་པའི་སླད་དུའོ་གསུངས་པ་དང་། ངས་ཞུ་ལན་དུ། ཀྱེ་ཡ་ཧོ་ཝཱ། དེ་དེ་བཞིན་ནོ། ཞུས་པ་ཡིན།

༦ དེ་ནས་ཡ་ཧོ་ཝཱས་བདག་ལ། ཚིག་འདི་ཐམས་ཅད་ཡ་ཧུ་དཱའི་གྲོང་ཁྱེར་རྣམས་དང་། ཡེ་རུ་ཤ་ལེམ་གྱི་ལམ་སྲང་རྣམས་སུ་སྒྲོག་ཅིང་། འདི་སྐད་དུ། ཞལ་ཆད་འདིའི་བཀའ་མཆིད་རྣམས་ལ་ཉན་ཏེ་དེ་བཞིན་དུ་སྤྱོད་ཅིག

༧ དེ་ཅིའི་ཕྱིར་ཞེ་ན། ངས་ཁྱོད་ཅག་གི་མེས་པོ་རྣམས་མི་སེར་ཡུལ་གྱི་ནང་ནས་ཡར་ཁྲིད་པའི་ཉིན་མོ་ནས་ཉི་མ་དེ་རིང་གི་བར་དུ་དེ་དག་ལ་ཞལ་གདམས་ཚ་དྲག་བཏང་། སྔ་པོ་བཞེངས་ནས། ངའི་སྒྲ་ལ་ཉོན། ཞེས་དྲག་ཏུ་གདམས་ཀྱང་།

༨ དེ་དག་མ་ཉན། རྣ་བའང་མ་བཏུད་པར། རང་གི་སྙིང་ངན་པའི་མགོ་མཁྲེགས་པོའི་ནང་ན་ཐམས་ཅད་འགྲུལ་བས་ན། ངས་དེ་དག་གིས་སྲུང་དུ་བསྒོ་ཡང་། དེ་རྣམས་ཀྱིས་མ་སྤྱད་པའི་ཞལ་ཆད་འདིའི་ཚིག་ཐམས་ཅད་དེ་དག་གི་དྲུང་དུ་འདྲེན་པར་བྱས་སོ༎

༩ ཡང་ཡ་ཧོ་ཝཱས་བདག་ལ། ཡ་ཧུ་དཱ་དང་ཡེ་རུ་ཤ་ལེམ་པ་རྣམས་ཀྱི་ནང་ན་ཁ་འདྲིལ་བ་ཞིག་གདའ་སྟེ།

༡༠ ངའི་གསུང་ལ་ཉན་པར་མི་འདོད་ཟེར་བའི་རང་གི་མེས་པོ་རྣམས་ཀྱི་མི་དགེ་བ་རྣམས་ཀྱི་ནང་དུ་འདི་དག་ཀྱང་སླར་ལོག་སོང་ནས། གཞན་ལྷ་རྣམས་ཀྱི་གཡོག་བྱེད་དུ་བྲངས་ཏེ། ཨིས་ར་ཨེལ་གྱི་ཕ་ཚན་དང་ཡ་ཧུ་དཱའི་ཕ་ཚན་གཉིས་པོས། ངས་དེ་དག་གི་མེས་པོ་རྣམས་དང་མཉམ་དུ་བྱས་པའི་ཞལ་ཆད་དེ་བཅག་གོ།

༡༡ དེའི་ཕྱིར་ཡ་ཧོ་ཝཱས་འདི་སྐད་གསུང་། ཀྱེ་ཧོ། དེ་དག་ཐར་བར་མི་ནུས་པའི་བར་ཆད་ཅིག་ངས་འདྲེན་པར་བྱ་སྟེ། དེ་དག་གིས་ང་ལ་འོ་དོད་འདོན་རུང་། ངས་གསན་པར་མི་བྱའོ།

༡༢ དེ་ནས་ཡ་ཧུ་དཱའི་གྲོང་ཁྱེར་རྣམས་དང་ཡེ་རུ་ཤ་ལེམ་པ་རྣམས་སོང་སྟེ། དེ་དག་རང་གིས་བསངས་གཏོང་བའི་ལྷ་རྣམས་ལ་འོ་དོད་གཏོང་རུང་། སྡུག་བསྔལ་མྱོང་དུས་དེ་རྣམས་ཀྱིས་ཅི་ནས་ཀྱང་སྐྱོབ་པར་མི་འགྱུར།

༡༣ དེ་ཅིའི་ཕྱིར་ཞེ་ན། ཀྱེ་ཡ་ཧུ་དཱ། ཁྱོད་ཀྱི་གྲོང་ཁྱེར་གྱི་གྲངས་བཞིན་དུ་ཁྱོད་ལ་ལྷ་ཡང་ཡོད་དེ། ཡེ་རུ་ཤ་ལེམ་གྱི་ལམ་སྲང་གི་གྲངས་བཞིན་དུ་མཆོད་ཁྲི་རྣམས་ངོ་ཚ་རྒྱུ་དེའི་ཕྱིར་དུ་ཁྱོད་ཀྱིས་བརྩིགས་པ་ཡིན། ཞེས་ན། བ་ཨཱལ་ལ་བསངས་གཏོང་བའི་མཆོད་ཁྲི་རྣམས་སོ༎

༡༤ དེ་བས་ན་ཁྱོད་ཀྱིས་མི་སྡེ་འདིའི་དོན་དུ་སྨོན་ལམ་ཡང་མ་ཐོབ་ཅིག དེ་དག་གི་དོན་དུ་རང་གི་སྒྲ་ཡང་མཐོ་བར་མི་བྱེད་ཅིང་། གསོལ་བ་ཡང་མ་གསོལ་ཞིག དེ་ཅིའི་ཕྱིར་ཞེ་ན། སྡུག་བསྔལ་གྱིས་རྐྱེན་ཏེ་དེ་དག་གིས་ང་ལ་འོ་དོད་འདོན་དུས། ངས་གསན་མི་འོང་།

༡༥ ངའི་ཉེ་མོ་དེ་མང་ཙམ་དང་འདོད་ལོག་སྤྱད་བཞིན་ངའི་ཁྱིམ་ནང་དོན་ཅི་ཡོད། ཁྱོད་ལས་དམ་པའི་ཤ་ནི་བྲལ་ཏོ། ཁྱོད་ཀྱིས་ལས་ངན་སྤྱོད་དུས་ཁྱོད་ཡི་རང་ངོ་།

༡༦ ཡ་ཧོ་ཝཱས་ཁྱོད་ཀྱི་མིང་ནི་ཡིད་དུ་འོང་བའི་འབྲས་བུ་ལེགས་པའི་ཁ་སྐྱུར་ཤིང་སྔོན་ཞེས་བཏགས་ཏེ། ཀུ་སྒྲ་ཡོ་ལངས་ཆེན་པོའི་ངང་ནས་དེ་ལ་མེ་སྤར་ནས། དེའི་ཡལ་ག་རྣམས་བཅག་གོ།

༡༧ དེ་ཅིའི་ཕྱིར་ཞེ་ན། ཨིས་ར་ཨེལ་གྱི་ཕ་སྤད་དང་། ཡ་ཧུ་དཱའི་ཕ་སྤད་གཉིས་པོས། བདག་གི་ཁྲོ་དཀྲུག་ཏུ་བ་ཨཱལ་གྱི་མདུན་དུ་སྤོས་བདུག་པའི་ངང་ནས། དེ་དག་རང་ལ་གནོད་པའི་ལས་ངན་བྱས་པས་ན། ཁྱོད་བཙུགས་པའི་དཔུང་ཆེན་གྱི་ཡ་ཧོ་ཝཱས་ཁྱོད་ལ་བར་ཆད་འབྱུང་བའི་ཕྱིར་བཀའ་གནང་ཟིན་ཏོ༎

༡༨ ཡ་ཧོ་ཝཱས་བདག་ལ་དེའི་རྟོགས་པ་གནང་བས། ངས་དེ་རྟོགས་སོ། དེ་ལྟར་ཁྱེད་ཀྱིས་བདག་ལ་དེ་དག་གི་སྤྱོད་ལུགས་བསྟན་པར་མཛད།

༡༩ འོན་ཀྱང་ང་ནི་བཤན་པའི་རྩར་ཁྲིད་པའི་ལུ་གུ་སྲུན་པོ་ལྟར་ཡོད་པ་ཡིན། ཕྱིན་ཆད་དེའི་མིང་མི་དྲན་པའི་ཕྱིར། ངེད་ཅག་གིས་སྐྱེ་ཤིང་དེ་ཤིང་ཏོག་དང་བཅས་སུ་མེད་པར་བྱས་ཏེ། ངེད་ཀྱིས་དེ་གསོན་ཡུལ་ལས་འཕྲལ་བར་བྱའོ། ཞེས་ངའི་སྐོར་དུ་དེ་དག་གིས་བགྲོས་པའི་ཆ་ང་ལ་མེད་པ་ཡིན།

༢༠ འོན་ཀྱང་དྲང་བ་ཉིད་ཀྱི་ཚུལ་དུ་ཞལ་ཆེ་གཅོད་པ་དང་། མཁལ་མ་དང་སྙིང་ལ་ཞིབ་དཔྱོད་མཛད་པའི། ཀྱེ་དཔུང་ཆེན་རྣམས་ཀྱི་ཡ་ཧོ་ཝཱ། ཁྱེད་ཀྱིས་དེ་ཚོར་ལན་གནང་བ་དེ་ང་ལ་མཐོང་འཇུག་པར་མཛོད། དེ་ཅིའི་ཕྱིར་ཞེ་ན། ངའི་ཁ་མཆུ་དེ་ཁྱེད་ལ་མངོན་དུ་བྱས་པ་ཡིན།

༢༡ དེ་བས་ན། ཁྱོད་ངེད་ཀྱི་ལག་ལས་མི་འཆི་བའི་ཕྱིར་ཡ་ཧོ་ཝཱའི་མཚན་གྱི་ངང་ན་ངེད་ལ་ལུང་མ་སྟོན་ཞིག་སྨྲ་བ་དང་། ཁྱོད་ཀྱི་སྲོག་ལ་སྡང་བའི་ཨ་ན་ཐོད་པའི་ཆེད་དུ་ཡ་ཧོ་ཝཱས་འདི་སྐད་གསུང་།

༢༢ དེས་ན་དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ཀྱེ་ཧོ། ངས་དེ་དག་ལ་ཆད་པས་གཅད་དེ། གཞོན་ནུ་རྣམས་རལ་གྲིས་འཆི་བར་འགྱུར། དེ་དག་གི་བུ་དང་བུ་མོ་རྣམས་མུ་གེས་འཆི་བར་འགྱུར་ཞིང་།

༢༣ དེ་དག་གི་ནང་ནས་གང་ཡང་ལུས་པར་མི་འགྱུར། དེ་ཅིའི་ཕྱིར་ཞེ་ན། ངས་ཞིབ་དཔྱོད་ཀྱི་ལོ་ནང་ཨ་ན་ཐོད་པ་རྣམས་ཀྱི་ཐོག་ཏུ་བར་ཆད་འབེབས་པར་བྱ་བའི་ཕྱིར་རོ༎

༡༢

ཀྱེ་ཡ་ཧོ་ཝཱ། ངས་འཁྲབ་གླེང་བྱེད་དུས་སུ་ཁྱེད་ཐུགས་དྲང་བ་ལགས་ཀྱང་། ཁྱེད་ཀྱི་ཞལ་ཆེ་གཅོད་ལུགས་ཀྱི་སྐོར་དུ་ང་ལ་ཞུ་གླེང་བྱེད་དུ་ཆུག་ཅིག ཆོས་མེད་མི་ནི་རང་གི་ལམ་ནང་མགོ་འཐོན་པ་དེ་ཅི་ལགས། རབ་ཏུ་ལོག་པར་བྱེད་མཁན་ཐམས་ཅད་སྐྱིད་པ་དེ་ཅི་ལགས།

༢ ཁྱེད་ཀྱིས་དེ་རྣམས་བཙུགས་ནས། དེ་རྣམས་ཀྱིས་རྩ་བའང་བརྐྱངས་ཏེ་སྐྱེ། འོ་ན། འབྲས་བུའང་འཁུར། ཁྱེད་དེ་དག་གི་ཁ་ནང་ཉེ་ཡང་། དེ་དག་གི་མཁལ་མ་ལས་རྒྱང་རིང་ངོ་།

༣ འོན་ཀྱང་ཀྱེ་ཡ་ཧོ་ཝཱ། ཁྱེད་ལ་ངའི་ཐུགས་རྒྱུས་ཡོད། ང་ལ་གཟིགས་ནས། ཁྱེད་ཀྱི་ཕྱོགས་སུ་ཡོད་པའི་ངའི་སྙིང་དེ་སད་པར་མཛད། གསོད་དུ་འཁྱེར་བའི་ལུག་ལྟར་དེ་རྣམས་ཕྱི་རོལ་དུ་འདྲུད་པར་མཛད་དེ། གསོད་གཅོད་ཀྱི་ཞག་གི་ཕྱིར་དེ་རྣམས་སོ་སོར་ཕྱེས་ཤིག

༤ དུས་ནམ་གྱི་བར་དུ་གཞི་མའི་ངན་པས་རྐྱེན་ཏེ། ཡུལ་གྱིས་མྱ་ངན་བྱེད་ཅིང་། ཡུལ་ཧྲིལ་པོའི་སྔོ་རྣམས་རྙིད་པར་འགྱུར། དུད་འགྲོ་དང་འདབ་ཆགས་ཀྱང་མེད་པར་གྱུར་ཏོ། དེ་ཅིའི་ཕྱིར་ཞེ་ན། ཁོང་གིས་ངེད་ཅག་གི་མཇུག་དེ་གཟིགས་པར་མི་འགྱུར་རོ། ཞེས་དེ་དག་གིས་སྨྲས་སོ༎

༥ ཇི་སྟེ་ཁྱོད་རྐང་ཐང་པ་རྣམས་མཉམ་བརྒྱུགས་ནས། དེ་དག་གིས་ཁྱོད་ཐང་ཆད་བཅུག་ཡོད་ན། དེ་ནས་ཁྱོད་རྟ་རྣམས་དང་ཇི་ལྟར་འགྲན་པར་ནུས། ཡང་ཞི་བདེའི་ཡུལ་ཁམས་ཀྱི་ནང་ན་ཁྱོད་བརྟན་ཡང་། སྦོས་པའི་ཡོར་དན་གྱི་ནང་དུ་ཇི་ལྟར་བྱ།

༦ དེའང་ཁྱོད་རང་གི་སྤུན་ཟླ་རྣམས་དང་། ཁྱོད་ཀྱི་ཕ་ཚན་གྱིས་ཀྱང་ཁྱོད་ལ་ལོག་པར་བྱས་ཏེ། ཁྱོད་ཀྱི་རྒྱབ་ནས་སྐད་ཆེན་པོས་ཀི་ཀི་བཏང་། དེ་ཚོས་ཁྱོད་ལ་སྙན་པའི་གཏམ་ཟེར་ནའང་། ཡིད་མ་ཆེས་ཤིག

༧ ངས་ཉིད་ཀྱི་ཁྱིམ་སྤངས་ཏེ། ང་ཉིད་ཀྱི་ནོར་སྐལ་དོར་བ་ཡིན། ངའི་སེམས་ཀྱི་རབ་ཏུ་ཉེ་མོ་ནི་མོའི་དགྲའི་ལག་པར་བཏད་པ་ཡིན།

༨ ང་ལ་ངའི་ནོར་སྐལ་དེ་ནགས་ཀྱི་སེང་གེ་དང་འདྲ་བར་གྱུར་ཏེ། སྐད་ཆེན་པོས་ང་ལ་ང་རོ་འདོན་པས། ངས་དེ་ལ་སྡང་བར་བྱེད།

༩ ང་ལ་ངའི་ནོར་སྐལ་ནི་གཅན་གླག་ཁྲ་བོ་དང་འདྲ་སྟེ། དེའི་ཕྱོགས་བཞིར་ཡོད་པའི་གཅན་གླག་གིས་དེ་ལ་སྡང་བར་མི་བྱེད་དམ། སོང་ལ། རིའི་གཅན་གཟན་ཐམས་ཅད་སྡུས་ཤིག དེ་ཟ་བ་ལ་དེ་དག་དྲོངས་ཤིག

༡༠ རྫི་བོ་དུ་མས་ངའི་རྒུན་ཚལ་བཤིག་སྟེ། ངའི་ཟ་སྐལ་རྡོག་རྫིས་སུ་བཏང་ནས། ངའི་སྐལ་བ་སྙིང་སྡུག་དེ་བཤིག་ནས་འབྲོག་སྟོང་དུ་བྱས།

༡༡ དེ་དག་གི་སྟོངས་སུ་བཅུག་ནས་དེ་སྟོངས་པས། དེས་ང་ལ་འོ་དོད་འདོན། སུས་ཀྱང་བསམ་མནོ་མི་གཏོང་བས། ཡུལ་ཁམས་ཐམས་ཅད་སྟོངས་ནས་འདུག

༡༢ འབྲོག་སྟོང་གི་སྒང་ཁ་ཐམས་ཅད་ནས་འཇོམས་བྱེད་དེ་རྣམས་འོང་བར་བྱེད། གང་ལ་ཞེ་ན། ཡ་ཧོ་ཝཱའི་རལ་གྲིས་ཡུལ་ཁམས་ཀྱི་མགོ་ནས་མཇུག་གི་བར་དུ་ཞལ་དུ་མཆོད་དེ། ལུས་ཅན་གང་ལའང་ཞི་བདེ་མེད་དོ།

༡༣ དེ་ཚོས་གྲོ་བཏབས་ཀྱིས། ཚེར་མ་བསྡུས། དེ་དག་གིས་འབད་ཀྱང་། ཕན་མི་ཐོགས། ཡ་ཧོ་ཝཱའི་ཐུགས་ཁྲོ་དྲག་པོའི་སྟབས་ཀྱིས། ཁྱོད་རང་གི་འབྲས་བུ་རྣམས་ཀྱིས་ངོ་ཚ་བར་འགྱུར།

༡༤ ངས་ཉིད་ཀྱི་མི་སྡེ་ཨིས་ར་ཨེལ་ལ་ནོར་སྐལ་དུ་བཏང་བའི་ནོར་སྐལ་ལ་ལག་པས་རེག་པའི་ཕྲན་གྱི་ཁྱིམ་མཚེས་ངན་པ་ཐམས་ཅད་ཀྱི་སྐོར་དུ་ཡ་ཧོ་ཝཱས་འདི་སྐད་གསུང་། ཀྱེ་ཧོ། ངས་དེ་རྣམས་རང་གི་ཡུལ་ཁམས་ལས་བཏོན་ཏེ། དེ་དག་གི་ཁྲོད་ནས་ཡ་ཧུ་དཱའི་ཕ་སྤད་བཏོན་ནས་འཁྱེར་བར་བྱའོ།

༡༥ ཡང་ངས་དེ་དག་བཏོན་ཟིན་པའི་འོག་ཏུ་ཇི་ལྟར་འབྱུང་བར་འགྱུར་ཞེ་ན། དེ་དག་གི་མདུན་དུ་འཁོར་ཞིང་ངས་བརྩེ་བར་བྱའོ། དེ་ནས་མི་ཚང་མ་རང་གི་ནོར་སྐལ་དང་། རེ་རེ་བཞིན་རང་གི་ཡུལ་དུ་སླར་ཡང་འཁྱེར་འོང་བར་བྱའོ།

༡༦ དེ་ནས་ཇི་ལྟར་དེ་དག་གིས་ཁོ་བོའི་མི་སྡེ་ལ་བ་ཨཱལ་གྱི་མནའ་སྐྱེལ་བ་བསླབ་པ་བཞིན་དུ། ཡ་ཧོ་ཝཱ་གསོན་པོའི་ཞེས་པའི་ངའི་མཚན་གྱིས་མནའ་སྐྱེལ་བ་ལ། ངའི་མི་སྡེའི་ཚུལ་དེ་བརྩོན་འགྲུས་གྱིས་བསླབ་ན། དེ་ནས་དེ་དག་ངའི་མི་སྡེའི་ནང་དུ་ཡར་བཞེང་བར་འགྱུར།

༡༧ འོན་ཇི་སྟེ་དེ་དག་མ་ཉན་ན། ངས་མི་བརྒྱུད་དེའི་རྩ་བ་འབྱིན་ཞིང་། ཕུད་དེ་ཚར་དུ་གཅད་དོ། ཞེས་ཡ་ཧོ་ཝཱས་གསུང་ངོ་༎

༡༣

ཡ་ཧོ་ཝཱས་བདག་ལ། སོང་ལ། རང་གི་ཕྱིར་ཀ་ཤི་ཀའི་སྐ་རགས་ཤིག་ཉོས་ཏེ། རྐེད་པར་དཀྲིས་ཤིག ཡང་དེ་ཆུའི་ནང་དུ་མ་ཆུག་ཅིག་གསུངས་པ་ལྟར།

༢ ངས་ཡ་ཧོ་ཝཱའི་བཀའ་བཞིན་དུ་སྐ་རགས་ཤིག་ཉོས་ཏེ། རང་གི་རྐེད་པ་ལ་དཀྲིས་པ་ཡིན།

༣ ཡང་བདག་ལ་ལན་གཉིས་པར་ཡ་ཧོ་ཝཱའི་བཀའ་བྱུང་ནས་འདི་སྐད་དུ།

༤ རང་གི་རྐེད་ལ་ཡོད་པའི་སྐ་རགས་ཁྱོད་ཀྱིས་ཉོས་པ་དེ་འཁུར་ནས་ལོངས་ཤིག་དང་། ཡུབ་རཱད་དུ་སོང་སྟེ། བྲག་སྲུབ་ཅིག་གི་ནང་དུ་སྦེད་ཅིག་གསུངས་པ་ལགས།

༥ ཡ་ཧོ་ཝཱའི་བཀའ་བཞིན་དུ་བདག་སོང་ནས་ཡུབ་རཱད་ཀྱི་གཙང་འགྲམ་དུ་དེ་སྦས་བཞག་པ་ཡིན།

༦ ཡང་དེ་ནས་ཞག་མང་པོའི་འོག་ཏུ་ཡ་ཧོ་ཝཱས་བདག་ལ། ལོངས་ལ། ཡུབ་རཱད་དུ་སོང་ཞིག་དང་། བདག་གི་བཀའ་བཞིན་ཁྱོད་ཀྱིས་དེར་སྦས་བཞག་པའི་སྐ་རགས་དེ་བློངས་ཤིག་ཅེས་བསྒོ་བ་ལས།

༧ བདག་ཡུབ་རཱད་དུ་སོང་ནས། ངས་སྦས་བཞག་ས་དེ་བྲུས་ནས་བཏོན་པ་དང་། ལྟོས་ཤིག སྐ་རགས་དེ་ཅི་ལའང་མི་ཕན་པ་ཙམ་དུ་མི་འདོད་པར་སོང་ཡོད་པ་ཡིན།

༨ དེ་ནས་བདག་ལ་ཡ་ཧོ་ཝཱའི་བཀའ་བྱོན་ནས་འདི་སྐད་དུ།

༩ ཡ་ཧོ་ཝཱས་འདི་སྐད་གསུང་། ཚུལ་འདི་བཞིན་དུ་ངས་ཡ་ཧུ་དཱའི་ང་རྒྱལ་དང་། ཡེ་རུ་ཤ་ལེམ་གྱི་རང་མཐོང་ཆེན་པོ་དེ་མི་འདོད་པར་བྱའོ།

༡༠ ངའི་གསུང་ལ་ཉན་པར་མི་བྱ་ཟེར་བ་དང་། རང་གི་སྙིང་གྱོང་པོའི་ནང་ན་འགྲུལ་དང་། ལྷ་གཞན་རྣམས་ཀྱི་ཕྱི་བཞིན་འབྲང་ཞིང་རྟེན་ཏེ། དེ་དག་ལ་ཕྱག་འཚལ་བའི་མི་སྡེ་ངན་པ་འདི་ཡང་ཅི་ལའང་མི་ཕན་པའི་སྐ་རགས་འདི་དང་འདྲ་བར་འགྱུར་བར་འགྱུར་རོ།

༡༡ དེ་ཅིའི་ཕྱིར་ཞེ་ན། མིའི་རྐེད་པ་ལ་སྐ་རགས་འབྱར་བ་ལྟར། ཨིས་ར་ཨེལ་གྱི་མི་བརྒྱུད་ཐམས་ཅད་དང་། ཡ་ཧུ་དཱའི་མི་བརྒྱུད་ཐམས་ཅད་ང་ལ་མི་སྡེ་ཞིག་དང་། མིང་དང་། སྟོད་པ་དང་། ལྷན་ནེ་བར་འགྱུར་དུ་ངས་རང་ལ་སྦྱར་བར་བྱས་ཀྱིས། དེ་དག་ཉན་པར་མ་འདོད་དོ༎

༡༢ དེའི་ཕྱིར་ཁྱོད་ཀྱིས་དེ་དག་ལ་འདི་ལྟར་གཏམ་བྱོས་ཤིག ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། བུམ་པ་ཐམས་ཅད་རྒུན་ཆང་གིས་ཁེངས་པར་འགྱུར། ཡང་དེ་དག་གིས་ཁྱོད་ལ། བུམ་པ་ཐམས་ཅད་རྒུན་ཆང་གིས་གང་བ་དེ་ངེད་ཅག་གིས་མི་ཤེས་སམ། ཞེས་སྨྲ་བར་འགྱུར།

༡༣ དེ་ནས་ཁྱོད་ཀྱིས་དེ་དག་ལ། ཡ་ཧོ་ཝཱས་འདི་སྐད་གསུང་། ཀྱེ་ཧོ། ངས་ཡུལ་ཁམས་འདིའི་ཡུལ་མི་ཡོད་དོ་ཅོག་དང་། དཱ་བིད་ཀྱི་རྒྱལ་ཁྲིར་འཁོད་པའི་རྒྱལ་པོ་རྣམས་དང་། བླ་མ་རྣམས་དང་། ལུང་སྟོན་པ་རྣམས་དང་། ཡེ་རུ་ཤ་ལེམ་པ་ཚང་མ་བཟི་བས་ཁེངས་སུ་གཞུག

༡༤ ངས་དེ་དག་གཅིག་གི་ཐོག་ཏུ་གཅིག་དང་། ཕ་རྣམས་ཀྱི་ཐོག་ཏུ་བུ་རྣམས་རྡབ་པར་བྱའོ། ཞེས་ཡ་ཧོ་ཝཱས་གསུང་། ངས་དེ་དག་ལ་སྙིང་ཡང་མི་རྗེ། ཕངས་པར་ཡང་མི་བྱ། བརྩེ་བར་ཡང་མི་བྱ་བར་ཚར་དུ་གཅོད་པར་བྱའོ༎

༡༥ ཡ་ཧོ་ཝཱ་ཉིད་ཀྱིས་གསུངས་པས། ཁྱོད་ཉོན་ལ། རྣ་བ་ཐོད་ཅིག རང་མཐོང་མ་སྐྱེད་ཅིག

༡༦ ཁོང་གིས་མུན་པའི་སྨག་རུང་མ་གནང་གོང་དུ་དང་། ཁྱོད་ཀྱི་རྐང་པ་ནི་མུན་པའི་རི་བོ་རྣམས་ལ་འཐོས་མ་འཕོག་པའི་སྔོན་དུ། ཡ་ཧོ་ཝཱ་རང་གི་དཀོན་མཆོག་ལ་སྟོད་སྔོགས་ཤིག དེ་མིན་ཁྱོད་འོད་ལ་སྒུག་དུས་ཁོང་གིས་དེ་ནི་འཆི་བའི་གྲིབ་མར་སྒྱུར་ཞིང་། རབ་ཏུ་མུན་ཐིབས་པར་མཛད་དོ།

༡༧ འོན་ཀྱང་ཁྱོད་ཀྱིས་མ་ཉན་ན། ཁྱོད་ཀྱི་ང་རྒྱལ་གྱི་སླད་དུ་ངའི་སེམས་ཉིད་ནི་གསང་བའི་གནས་སུ་ངུ་ཞིང་། ངའི་མིག་དྲག་ཏུ་ངུ་ཞིང་མིག་ཆུ་འཐིགས་པར་བྱའོ། དེ་ཅིའི་ཕྱིར་ཞེ་ན། ཡ་ཧོ་ཝཱའི་ཁྱུ་དེ་བཙོན་དུ་ཁྱེར་ཏོ༎

༡༨ རྒྱལ་པོ་དང་རྒྱལ་མོ་ལ། ཁྱོད་ཅག་གི་གཙུག་རྒྱན་རྣམས། ཁྱོད་ཀྱི་དཔལ་གྱི་ཅོད་པན་དེ་མར་བབས་པས་ན། ཐུར་དུ་བབས་ནས་སྡོད་ཅིག ཅེས་སྨྲོས་ཤིག

༡༩ ལྷོ་ཕྱོགས་ཀྱི་གྲོང་ཁྱེར་རྣམས་དགར་བར་བྱས་ཏེ། སུས་ཀྱང་མི་སྒྲོལ་ལོ། ཡ་ཧུ་དཱ་ཐམས་ཅད་བཙོན་དུ་ཁྱེར་ནས། དེ་ཚང་མ་བཙོན་དུ་འཁྱེར་རོ༎

༢༠ རང་གི་མིག་རྣམས་ཐེགས་ཤིག་དང་། བྱང་ནས་འོང་བ་རྣམས་ལ་ལྟོས་ཤིག ཁྱོད་ལ་བཏང་བའི་ལུག་ཁྱུ། ཁྱུ་སྙིང་ལ་སྡུག་པ་དེ་ག་ན་ཡོད།

༢༡ དེས་ཁྱོད་ཆད་པ་གཅོད་དུས། ཁྱོད་ཀྱིས་ཅི་སྨྲ་བར་བྱ། གང་ལ་ཞེ་ན། དེ་དག་ཁྱོད་ཀྱི་འགོ་བྱེད་དང་། དཔོན་པོར་འགྱུར་བའི་ཕྱིར་ཁྱོད་རང་གིས་བསླབས་པས། སྐྱེ་གཟེར་ཐེབས་པའི་བུད་མེད་ལྟར་ཁྱོད་ཀྱང་ཟུག་གཟེར་གྱིས་ཐེབས་པར་མི་འགྱུར་རམ།

༢༢ ཡང་ཇི་སྟེ་ཁྱོད་ཀྱིས་རང་གི་སྙིང་ནང་། བྱ་བ་འདི་དག་ངའི་ཐོག་ཏུ་ཅི་ལ་འབབ་པར་བྱེད་ཟེར་ན། ཁྱོད་ཀྱི་མི་དགེ་བ་ཆེ་བའི་སྟབས་ཀྱིས། ཁྱོད་ཀྱི་གོས་ཀྱི་ཐུ་བ་རྣམས་སློག་པར་བྱས་ཏེ། དབང་ཤུགས་ཀྱིས་ཁྱོད་ཀྱི་རྟིང་པ་རྣམས་འཐེན་པར་བྱེད།

༢༣ ཀུས་པ་༼བོད་སྐད་དུ་མི་ནག་༽གིས་རང་གི་པགས་པ་དང་། གཟིག་གིས་རང་གི་ཐིག་ལེ་རྗེ་བར་ནུས་སམ། ནུས་ན། དེ་ནས་ངན་པ་སྤྱོད་དུ་གོམས་པ་ཁྱོད་ཚོས་ཀྱང་བཟང་པོ་ལ་སྤྱོད་པར་ནུས།

༢༤ དེ་བས་ན་ངས་དེ་དག་འབྲོག་སྟོང་གི་རླུང་གིས་འཁྱེར་བའི་སོག་མ་ལྟར་གཏོང་བར་བྱའོ།

༢༥ ཁྱོད་ཀྱིས་ང་བརྗེད་དེ་ཀུན་རྫོབ་ལ་བློ་བཏད་པའི་རྐྱེན་གྱིས། འདི་ནི་ཁྱོད་ཀྱི་སྐལ་བ་དང་། ཁྱོད་ལ་བཅལ་ནས་བཏང་བའི་ཟ་སྐལ་དེ་ཡིན། ཞེས་ཡ་ཧོ་ཝཱས་གསུང་ངོ་།

༢༦ དེའི་ཕྱིར་ཁྱོད་ཀྱི་ཐུ་བ་རྣམས་ཁྱོད་ཀྱི་གདོང་གི་ཁར་བསློགས་ནས། ཁྱོད་ཀྱི་གསང་བའི་གནས་མཐོང་བར་འགྱུར།

༢༧ ཁྱོད་ཀྱི་ལོག་པར་གཡེམ་པ་དང་། ཁྱོད་ཀྱི་བསིལ་སྒྲ་དང་། གཡེམ་བྱེད་ཀྱི་འདོད་ཆགས་དང་། རི་ཀླུངས་སུ་སྤྱད་པའི་ཁྱོད་ཀྱི་ཞེན་ལོག་གི་ལས་རྣམས་ངས་མཐོང་བ་ཡིན། ཀྱེ་ཡེ་རུ་ཤ་ལེམ། ཁྱོད་ལ་བཀྲ་མི་ཤིས། ཁྱོད་རང་གཙང་བར་བྱེད་པར་མི་འགྱུར། ད་དུང་ཡང་དུས་ཙམ་གྱི་བར་དུ་དེ་ལུས་པར་འགྱུར༎

༡༤

ཡ་ཧོ་ཝཱ་ལས་ཡེ་རེམ་ཡཱ་ལ་ཆུ་དཀོན་སྐོར་བྱུང་བའི་བཀའ་མཆིད་ནི།

༢ ཡ་ཧུ་དཱས་མྱ་ངན་བྱེད། དེའི་སྒོ་རྣམས་ཡི་མུག ནག་པོ་གྱོན་ཏེ། ས་རྗེན་ཁར་སྡོད། ཡེ་རུ་ཤ་ལེམ་གྱི་ངུ་སྐད་སྟེང་གི་བར་དུ་ཕྱིན།

༣ དེ་དག་གི་སྐུ་དྲག་རྣམས་ཀྱིས་མི་ཆུང་རྣམས་ཆུའི་ཕྱིར་མངགས་ནས། དེ་དག་ཆུ་དོང་རྩར་ཕྱིན་ནས་ཆུ་མི་རྙེད། སྣོད་སྟོང་པ་འཁུར་ནས་ཕྱིར་ལོག་འོང་། དེ་དག་སྐྱེངས་ཏེ། ངོ་བབས་ནས་རང་གི་མགོ་འཐུམ་པར་བྱེད།

༤ ས་ལ་ཆར་ཆུ་མ་བབས་པས། ས་གས། ཞིང་པ་རྣམས་ཁ་སྐྱེངས་ནས་མགོ་བོ་འཐུམ་མོ།

༥ དེའང་རྩྭ་མེད་པས། ཐང་གར་ཤྭ་མོ་ལ་ར་གུ་སྐྱེ་ནའང་། ར་གུ་སྤོང་བར་བྱེད།

༦ རྐྱང་རྣམས་སྒང་གི་ཁར་འགྲེང་ཞིང་ཅེ་སྤྱང་ལྟར་རླུང་འགམ། རྩྭ་མེད་པས་དེ་དག་གི་མིག་རྩ་འབུད་དོ༎

༧ ངེད་ཅག་གི་ངོ་ལོག་རྣམས་མང་དྲགས་ཤིང་། ཁྱེད་ལ་སྡིག་པ་བྱས་པས་ན། ཀྱེ་ཡ་ཧོ་ཝཱ། ངེད་རང་གི་ཉེས་སྡིག་གིས་ངེད་ལ་དཔང་བྱེད་ནའང་། ཉིད་ཀྱི་མཚན་གྱི་དོན་དུ་ཕྲིན་ལས་མཛོད་ཅིག

༨ ཀྱེ་ཨིས་ར་ཨེལ་གྱི་རེ་ས། སྡུག་བསྔལ་བའི་ཚེ་ན་དེའི་སྐྱབས་མགོན་ལགས་པ་ཁྱེད། ཡུལ་ནང་རྒྱལ་ཁམས་པ་ལྟར་མཛད་དེ། དགོངས་ཤིག་གི་ཕྱིར་བྲང་ས་བྱེད་པའི་བྱེས་པ་ལྟ་བུར་གྱུར་པ་དེ་ཅི་ལགས།

༩ ཁྱེད་ཧན་ཁྱོར་བའི་མི་འདྲར་གྱུར་ཏེ། སྐྱོབ་མི་ནུས་པའི་དཔའ་བོ་འདྲར་གྱུར་པ་དེ་ཅི་ལགས། ད་དུང་ཡང་ཀྱེ་ཡ་ཧོ་ཝཱ། ཁྱེད་ངེད་ཀྱི་དཀྱིལ་ན་བཞུགས་ཤིང་། ངེད་ལ་ཁྱེད་ཀྱི་མཚན་ནས་འབོད་པས། འདོར་བར་མ་མཛད་ཅིག

༡༠ ཡ་ཧོ་ཝཱས་མི་སྡེ་འདི་ལ་འདི་སྐད་དུ། འདི་དག་འཁྱམ་པ་ལ་དགའ་སྟེ། རང་གི་རྐང་པ་མ་བཅུན་པའི་རྐྱེན་གྱིས། ཡ་ཧོ་ཝཱའི་ཐུགས་སུ་མི་འབྱོན། ད་ཁོང་གིས་དེ་དག་གི་མི་དགེ་བ་རྣམས་ཐུགས་སུ་དྲན་ཞིང་། དེ་དག་གི་ཉེས་སྡིག་གི་ཕྱིར་དུ་ཆད་པས་གཅད་དོ་ཞེས་གསུང་ངོ་༎

༡༡ དེ་ནས་ཡ་ཧོ་ཝཱས་བདག་ལ། མི་སྡེ་འདི་ལེགས་པའི་ཕྱིར་ཁྱོད་ཀྱིས་གསོལ་བ་མ་ཐོབ་ཅིག

༡༢ དེ་དག་སྨྱུང་དུས་ངས་དེ་དག་གི་ངུ་སྐད་མི་གསན། སྦྱིན་སྲེག་དང་ཚོགས་མཆོད་འབུལ་དུས་ངས་དེ་དག་མི་བསྙེན། འོན་ཀྱང་རལ་གྲི་དང་། མུ་གེ་དང་། རིམས་ནད་ཀྱིས་ངས་དེ་དག་མེད་པར་བྱའོ། ཞེས་གསུངས་སོ།

༡༣ དེ་ནས་ངས། ཨ་ཙ་མ། ཀྱེ་ཡ་ཧོ་ཝཱ་དཀོན་མཆོག གཟིགས་ཤིག ལུང་སྟོན་པ་རྣམས་ཀྱིས་དེ་དག་ལ། ཁྱོད་ཅག་གིས་རལ་གྲིའང་མཐོང་བར་མི་འགྱུར། མུ་གེའང་འབྱུང་བར་མི་འགྱུར་གྱིས། ངས་གནས་འདིར་ཁྱོད་ཅག་ལ་ཡང་དག་པའི་དུས་བདེ་སྟེར་བར་བྱའོ་ཟེར་རོ། ཞེས་ཞུས་པ་དང་།

༡༤ ཡ་ཧོ་ཝཱས་བདག་ལ། ལུང་སྟོན་པ་རྣམས་ཀྱིས་ངའི་མཚན་གྱི་ནང་ནས་རྫུན་གྱི་ལུང་རྣམས་སྟོན་པར་བྱེད། ངས་དེ་དག་མངགས་པའང་མིན། བཀའ་ཡང་མ་གནང་། དེ་དག་ལ་གསུང་གླེང་ཡང་མ་བྱས་སོ། དེ་དག་གིས་ཁྱོད་ཅག་ལ་གཟིགས་སྣང་དང་མངོན་བཤེས་རྫུས་མ་དང་། སྙིང་པོ་མེད་པ་དང་། རང་གི་སྙིང་གི་གཡོ་ཁྲམ་ལུང་དུ་སྟོན་པར་བྱེད་དོ།

༡༥ དེའི་སླད་དུ་ཡ་ཧོ་ཝཱས་འདི་སྐད་དུ། ངས་མ་མངགས་པར་ངའི་མཚན་འཁུར་ཏེ། ད་དུང་ཡང་རལ་གྲི་དང་མུ་གེ་ནི་ཡུལ་འདིར་འབྱུང་བར་མི་འགྱུར་རོ་ཞེས་སྨྲ་ཞིང་ལུང་བསྟན་པའི་ལུང་སྟོན་པ་རྣམས་ཀྱི་སྐོར་ནི། ལུང་སྟོན་པ་འདི་དག་རལ་གྲི་དང་མུ་གེས་མེད་པར་བྱའོ།

༡༦ ཡང་དེ་དག་གི་ལུང་བསྟན་ལ་ཉན་པའི་མི་རྣམས་མུ་གེ་དང་རལ་གྲིའི་རྐྱེན་གྱིས་ཡེ་རུ་ཤ་ལེམ་གྱི་ལམ་སྲང་རྣམས་ནང་དབྱུག་ཅིང་། དེ་དག་དང་། དེ་དག་གི་ཆུང་མ་དང་། བུ་དང་། བུ་མོ་རྣམས་བསྐུང་མཁན་ཡང་འབྱུང་བར་མི་འགྱུར་རོ། ངས་དེ་དག་རང་གི་མི་དགེ་བ་རྣམས་དེ་དག་རང་གི་ཐོག་ཏུ་བླུག་པར་བྱ་བའི་ཕྱིར་རོ།

༡༧ དེ་ནས་ཁྱོད་ཀྱིས་དེ་དག་ལ་འདི་ལྟར་ཟེར་བར་འགྱུར། ངའི་མི་སྡེའི་ན་ཆུང་དེ་ལ་བུ་ག་ཆེན་པོ་བརྟོལ་ནས། རྨ་ཁ་རབ་ཏུ་ཉེན་ཅན་བཏོན་པས། ངའི་མིག་ནས་ཉིན་མཚན་མེད་པར་མཆི་མ་རྒྱུག་ཅིང་། ངུ་འཕྲོ་མ་ཆོད་ཅིག

༡༨ ཡང་ཇི་སྟེ་ང་ཀླུངས་སུ་འགྲོ་ན། དེ་ནས་ཅི་མཐོང་། རལ་གྲིས་བརྡབས་པ་རྣམས་འདུག ཡང་གལ་ཏེ་ང་གྲོང་ཁྱེར་དུ་བཞུགས་ན། དེ་ནས་ཅི་མཐོང་། མུ་གེས་བརྡབས་པ་དག་འདུག འོ་ན། ལུང་སྟོན་པ་དང་བླ་མ་གཉིས་པོ་ཆ་མེད་པའི་ཡུལ་ཞིག་གི་ཕྱོགས་སུ་འཁྱམ་མོ༎

༡༩ ཁྱེད་ཀྱིས་ཡ་ཧུ་དཱ་ཡོངས་སུ་སྤངས་སམ། ཁྱེད་ཀྱི་ཐུགས་ཀྱིས་ཙི་ཨོན་ལ་ཞེན་པ་ལོག་གམ། ཅི་ལ་ཁྱེད་ཀྱིས་ངེད་ལ་རོལ་བ་ཡིན། དེ་གསོ་བའི་ཐབས་ཀྱང་མེད། ངེད་ཞི་བདེའི་ཕྱིར་བསྒུགས་ཀྱིས། ལེགས་པ་གང་ཡང་མེད། ནད་དྭངས་པའི་དུས་སུ། ཀྱེ་ཧོ། འཇིགས་སྐྲག་འབྱུང་།

༢༠ ཀྱེ་ཡ་ཧོ་ཝཱ། ངེད་ཀྱིས་ཁྱེད་ལ་སྡིག་པ་བྱས་པས། ངེད་རང་གི་མི་དགེ་བ་དང་། ངེད་ཀྱི་ཕ་མེས་ཀྱི་ཆོས་མ་ཡིན་པ་རྣམས་ཁས་ལེན།

༢༡ ཉིད་ཀྱི་མཚན་གྱི་ཕྱིར་ངེད་ཅག་ལ་ཐུགས་མ་ལོག་ཅིག ཉིད་ཀྱི་དཔལ་གྱི་རྒྱལ་ཁྲིའི་ཆེ་བ་དེ་འཕྲི་བར་མ་མཛད་ཅིག ཐུགས་སུ་དྲན་ཏེ། ཁྱེད་ཀྱིས་ངེད་དང་མཛད་པའི་ཞལ་ཆད་དེ་གཅོག་པར་མ་མཛད་ཅིག

༢༢ ཕྱི་པའི་སྙིང་པོ་མེད་པ་རྣམས་ཀྱི་ཁྲོད་ན་ཆར་པ་འབེབས་ནུས་པ་ཞིག་ཡོད་དམ། ནམ་མཁའ་རྣམས་ཀྱིས་ཆར་པ་འབེབས་ནུས་སམ། ཀྱེ་ཡ་ཧོ་ཝཱ། ངེད་ཀྱི་དཀོན་མཆོག ཁྱེད་ནི་དེ་རང་མ་ལགས་སམ། དེ་བས་ན། ཁྱེད་ཉིད་ཀྱིས་འདི་དག་ཐམས་ཅད་བཀོད་པས། ངེད་ཅག་ཁྱེད་ལ་རེ་བར་བྱའོ༎

༡༥

དེ་ནས་ཡ་ཧོ་ཝཱས་བདག་ལ་འདི་སྐད་གསུང་། མོ་ཤེ་དང་ཤ་མུ་ཨེལ་གཉིས་པོའང་ངའི་དྲུང་དུ་འགྲེང་རུང་། ངའི་སེམས་ནི་མི་སྡེ་འདིའི་ཕྱོགས་སུ་སྒྱུར་མི་ནུས། ངའི་གཟིགས་ངོ་ནས་འདི་དག་མེད་པར་བྱོས་ཤིག ཕར་སྐྲོད་ཅིག

༢ ཡང་དེའི་འོག་ཏུ་འབྱུང་རྒྱུ་ནི། དེ་དག་གིས་ཁྱོད་ལ། ངེད་གར་འགྲོ་བར་བྱ། ཞེས་འདྲི་དུས་སུ། ཁྱོད་ཀྱིས་དེ་དག་ལ། ཡ་ཧོ་ཝཱས་འདི་སྐད་གསུང་། འཆི་བའི་ཕྱིར་ཡིན་པ་དག་འཆི་བ་དང་། རལ་གྲིའི་ཕྱིར་ཡིན་པ་དག་རལ་གྲི་དང་། མུ་གེའི་ཕྱིར་ཡིན་པ་དག་མུ་གེ་དང་། བཙོན་གྱི་ཕྱིར་ཡིན་པ་དག་བཙོན་ལ་སོང་ཞིག ཅེས་སྨྲོས་ཤིག

༣ ཡང་ངས་དེ་དག་གི་ཐོག་ཏུ་ལུགས་བཞི་འབེབས་པར་བྱའོ་ཡ་ཧོ་ཝཱས་གསུང་། གསོད་དུ་རལ་གྲི་དང་། འདྲུད་དུ་ཁྱི་དང་། ཟ་བ་དང་མེད་པར་བྱེད་དུ་གནམ་གྱི་འདབ་ཆགས་དང་། སའི་གཅན་གཟན་རྣམས་དང་བཞིའོ།

༤ ཡང་ཧིས་ཀི་ཡཱའི་བུ་མ་ན་ཤེ་བྱ་བའི་ཡ་ཧུ་དཱའི་རྒྱལ་པོས་ཡེ་རུ་ཤ་ལེམ་ན་བྱས་པའི་ལས་ཀྱི་རྐྱེན་གྱིས། ངས་འདི་རྣམས་སའི་རྒྱལ་ཁམས་ཀུན་གྱི་ནང་དུ་འབྱེར་བར་བྱའོ༎

༥ ཀྱེ་ཡེ་རུ་ཤ་ལེམ། ཁྱོད་ལ་སུས་སྙིང་རྗེ་བར་འགྱུར། ཡང་ན། སུས་ཁྱོད་ཕྱིར་མྱ་ངན་བྱ། ཡང་ན། ཁྱོད་ལ་འདྲི་མཁན་སུ་འོང་བར་འགྱུར།

༦ ཁྱོད་ཀྱིས་ང་སྤངས་ནས། ཁྱོད་རྒྱབ་ལོག་ནས་སོང་བ་ཡིན་ཞེས་ཡ་ཧོ་ཝཱས་གསུང་། དེའི་ཕྱིར་ཁྱོད་ཀྱི་ཐོག་ཏུ་ངའི་ཕྱག་བཏེགས་ཏེ། ཁྱོད་མེད་པར་བྱ། འགྱོད་པ་ལའང་ཐུགས་བསུན་བྱུང་།

༧ ངས་ཡུལ་ཁམས་ཀྱི་རྒྱ་སྒོ་རྣམས་ལ་དེ་རྣམས་བཀྲབ་གཞོང་གིས་གསིག་པར་བྱས། དེ་དག་ལས་ཕྲུ་གུ་རྣམས་འཕྲལ་བར་བྱས། ངས་ཉིད་ཀྱི་མི་སྡེ་མེད་པར་བྱས། གང་ལ་ཞེ་ན། དེ་དག་རང་གི་ལམ་རྣམས་ལས་མི་སྒྱུར་བས་སོ།

༨ རྒྱ་མཚོའི་བྱེ་མ་བས་ནི་དེ་དག་གི་མོ་རང་མོའི་གྲངས་ངའི་དྲུང་ན་མང་བར་སོང་། ངས་ཉིན་གུང་དུ་གཞོན་ནུའི་མ་རྣམས་ཀྱི་ཐོག་ཏུ་འཇོམས་བྱེད་ཅིག་དྲངས་པ་ཡིན། བློ་བུར་དུ་མོའི་ཐོག་ཏུ་སྲོག་གཟེར་དང་འཇིགས་པ་རྣམས་ཕབ་པ་ཡིན།

༩ བདུན་བཙས་པ་དེ་ཉམས་ཐག་པར་གྱུར་ཏེ་ཤིའོ། ཉིན་མོའི་དུས་སུ་དེའི་ཉི་མ་ཡོལ་བས། མོ་སྐྱེངས་ཤིང་ངོ་ཚ་བར་གྱུར་ཏོ། ངས་དེ་དག་གི་ཕྱི་ལུས་ནི་དེ་དག་གི་དགྲའི་རལ་གྲིར་གཏོད་པར་བྱའོ། ཞེས་ཡ་ཧོ་ཝཱས་གསུང་ངོ་༎

༡༠ བདག་བརླགས་བྱུང་། བདག་འཁྲུག་བྱེད་ཀྱི་སྐྱེས་པ་དང་། ས་གཞི་ཐམས་ཅད་ནང་ཀུན་དང་མི་མཐུན་པའི་མིར་འགྱུར་དུ་ང་བཙས་པའི་ཀྱེ་ངའི་མ། ངས་སྐྱེད་ཀྱི་ཕྱིར་བུ་ལོན་ཡང་མ་བཏང་། ཡང་སྐྱེད་ལ་བུ་ལོན་བླངས་པའང་མིན་གྱིས། དེ་དག་གི་ནང་ནས་མི་རེ་རེས་ང་ལ་དམོད་ཟོར་འདེབས་སོ༎

༡༡ ཡ་ཧོ་ཝཱས་འདི་སྐད་དུ། ཁྱོད་བདེ་བའི་དོན་དུ་ངས་ཁྱོད་ལ་བདེན་པར་སྟོབས་སྟེར་བར་བྱ། བར་ཆད་དང་སྡུག་བསྔལ་བའི་ཚེ། ཕ་རོལ་པ་ཁྱོད་ལ་ཞུ་འབུལ་བྱེད་དུ་འཇུག་པར་བྱའོ།

༡༢ ལྕགས་སམ། བྱང་གི་ལྕགས་དང་ར་གན་སུས་གཅོག་པར་ནུས།

༡༣ ཁྱོད་ཀྱི་ནོར་དང་གཏེར་རྣམས་ནི། རིན་མེད་དུ། ཁྱོད་ཀྱི་སྡིག་པ་ཐམས་ཅད་ཀྱི་སླད་དུ་འཕྲོག་ཏུ་གཞུག ཁྱོད་ཀྱི་ས་མཚམས་ཀུན་ཏུའང་དེ་འདྲ་འབྱུང་བར་འགྱུར།

༡༤ ཁྱོད་རང་གི་ཕ་རོལ་པ་དང་མཉམ་དུ། ཁྱོད་ལ་ཆ་མེད་པའི་ཡུལ་ཞིག་ཏུ་ཁྱོད་འགྲོར་གཞུག་གོ། དེ་ཅིའི་ཕྱིར་ཞེ་ན། ཁྱོད་སྲེག་བྱའི་མེ་ཞིག་ངའི་ཁྲོའི་ནང་ནས་འབར་བར་གྱུར་པའི་ཕྱིར་རོ༎

༡༥ ཀྱེ་ཡ་ཧོ་ཝཱ། ཁྱེད་མཁྱེན་མཁན་ལགས། བདག་ཐུགས་སུ་དྲན་ཞིང་། ངའི་རྩར་ཕེབས་པར་མཛོད། བདག་ལ་འཚེ་བ་རྣམས་ལས་ངའི་དགྲ་རྩོད་གྲོགས་མཛོད། ཁྱེད་ཐུགས་སྣ་རིང་བའི་ངང་ནས། བདག་འཁྱེར་བར་མ་མཛད་ཅིག ཁྱེད་ཀྱི་དོན་དུ་ངས་སྨད་སྒྲ་བཀུར་པ་དེ་མཁྱེན་པར་མཛོད།

༡༦ ཁྱེད་ཀྱི་གསུང་རྣམས་ཐོབ་ནས་ངས་དེ་ཟོས། ཁྱེད་ཀྱི་གསུང་ནི་ངའི་སྙིང་ལ་དགའ་སྤྲོ་དང་ཡིད་མགུ་བ་ལགས་པ་ཡིན། གང་ལ་ཞེ་ན། ཀྱེ་ཡ་ཧོ་ཝཱ། དཔུང་ཆེན་རྣམས་ཀྱི་དཀོན་མཆོག བདག་ཁྱེད་ཀྱི་མཚན་གྱིས་བསྒྲགས་པས་སོ།

༡༧ བདག་འདོད་ཡོན་ཅན་གྱི་མིའི་ཚོགས་ནང་དུའང་མ་བསྡད། དེ་དག་མཉམ་སྐྱིད་པོའང་མ་བྱས། ཁྱེད་ཀྱིས་ང་ཁྲོས་ཁེངས་པས། ཁྱེད་ཀྱི་ཕྱག་གིས་རྐྱེན་ཏེ། ང་གཅིག་པུར་བསྡད་པ་ཡིན།

༡༨ ངའི་ཟུག་གཟེར་གཏན་དུ་ལུས་པ་དེ་ཅི་ལགས། གསོ་བ་མི་འདོད་པའི་ངའི་རྨ་ལ་དྲག་ཟུག་བྱུང་བ་དེ་ཅི་ལགས། ཁྱེད་ང་ལ་ངོ་ཐོག་ཆུ་མི་རྟག་པའི་ཟོལ་ཟོག་གི་གྲོག་པོ་དང་འདྲ་བར་གྱུར་ཏོ༎

༡༩ དེའི་ཕྱིར་དུ་ཡ་ཧོ་ཝཱས་འདི་སྐད་གསུང་། ཇི་སྟེ་ཁྱོད་ལོག་འོང་ན། ངས་ཀྱང་ཁྱོད་ཡང་སྐྱར་ངའི་ཞལ་ངོར་འགྲེང་དུ་འཁྲིད་པར་བྱའོ། ཡང་གལ་ཏེ་ཁྱོད་ཀྱིས་རུལ་བ་ལས་ནོར་བུ་དེ་འདོན་ན། ཁྱོད་ངའི་ཞལ་དང་འདྲ་བར་འགྱུར་བར་འགྱུར། དེ་དག་ཁྱོད་ཕྱོགས་ལོག་འོང་དགོས་ཀྱིས། ཁྱོད་དེ་དག་གི་ཕྱོགས་སུ་མ་ལོག་ཅིག

༢༠ ཡང་ངས་ཁྱོད་ནི་མི་སྡེ་འདིའི་ངོར་རག་གི་ལྕགས་རི་བརྟན་པོར་བྱ་བས། དེ་ཚོས་ཁྱོད་ལ་འཐབ་ཀྱང་། ཁྱོད་ལ་ཐུབ་པར་མི་འགྱུར། དེ་ཅིའི་ཕྱིར་ཞེ་ན། ཁྱོད་སྐྱོབ་ཅིང་སྒྲོལ་བའི་ཕྱིར་ང་ཁྱོད་དང་འགྲོགས་སོ། ཞེས་ཡ་ཧོ་ཝཱས་གསུང་ངོ་།

༢༡ ཡང་ངས་ཁྱོད་སྡིག་སྤྱོད་ཀྱི་ལག་པ་ལས་སྒྲོལ་ཞིང་། དྲག་ཤུལ་ཅན་རྣམས་ཀྱི་ལག་པ་ལས་སྐྱོབ་པར་བྱའོ༎

༡༦

དེ་ནས་ཡང་ཡ་ཧོ་ཝཱའི་བཀའ་བདག་ལ་བྱུང་ནས་འདི་སྐད་གསུང་།

༢ གནས་འདིར་ཁྱོད་ལ་བུ་དང་བུ་མོ་འབྱོར་དུ་ཆུང་མ་མ་བླང་ཞིག

༣ དེ་ཅིའི་ཕྱིར་ཞེ་ན། གནས་འདིར་བཙས་པའི་བུ་དང་བུ་མོ་རྣམས་དང་། དེ་དག་བཙས་པའི་མ་རྣམས་དང་། དེ་དག་ཡུལ་འདིར་བསྐྱེད་པའི་ཕ་རྣམས་ཀྱི་ཕྱིར་ཡ་ཧོ་ཝཱས་འདི་སྐད་གསུང་།

༤ དེ་དག་དྲག་ཟུག་གིས་འཆི་བར་འགྱུར་ཏེ། སུས་ཀྱང་དེ་དག་གི་ཕྱིར་མྱ་ངན་མི་བྱ། སྐུང་བར་ཡང་མི་བྱའི། སའི་ངོས་སུ་ལྕི་བ་ལྟར་ལུས་པར་འགྱུར། རལ་གྲི་དང་མུ་གེས་དེ་དག་མེད་པར་བྱ། ཡང་དེ་དག་གི་རོ་ནི་གནམ་གྱི་བྱ་དང་། སའི་གཅན་གཟན་གྱི་ཁ་ཟས་སུ་འགྱུར་བར་འགྱུར་རོ།

༥ གང་ལ་ཞེ་ན། ཡ་ཧོ་ཝཱས་འདི་སྐད་གསུང་། སྨྲེ་སྔགས་ཀྱི་ཁྱིམ་དུའང་མ་ཞུགས་ཤིག དེ་དག་གི་ཕྱིར་མྱ་ངན་དང་། ཆོ་ངེས་བྱེད་དུ་མ་འགྲོ་ཞིག དེ་ཅིའི་ཕྱིར་ཞེ་ན། ཡ་ཧོ་ཝཱས་འདི་སྐད་དུ། ངས་མི་སྡེ་འདི་ལས་ཉིད་ཀྱི་ཞི་བདེ་མ་ཟད། བྱམས་ཐུགས་དང་ཐུགས་རྗེ་ཡང་འཐེན་ནས་འཁྱེར་པ་ཡིན་གསུང་།

༦ ཡུལ་ཁམས་འདིའི་དྲག་ཞན་གཉིས་པོ་འཆིའི། དེ་དག་སྐུང་བར་ཡང་མི་འགྱུར། དེ་དག་གི་ཕྱིར་མྱ་ངན་ཡང་བྱེད་པར་མི་འགྱུར། རང་རྨས་པར་ཡང་མི་བྱ། དེ་དག་གི་ཕྱིར་སྐྲ་ཡང་འབྲེག་པར་མི་འགྱུར།

༧ གཤིན་པོའི་ཕྱིར་སེམས་གསོ་བར་མྱ་ངན་བྱེད་པ་དག་གི་དོན་དུ་སུས་ཀྱང་བག་ལེབ་ཀྱང་མི་གཅག དེ་དག་གི་ཕའམ་མའི་དོན་དུ་འཐུང་རྒྱུ་སྙིང་རུས་འཇུག་པའི་ཕོར་པའང་སྦྱིན་པར་མི་འགྱུར།

༨ དེ་དག་དང་ལྷན་ཅིག་ཏུ་བསྡད་དེ་ཟ་བ་དང་འཐུང་བ་ལ། ཁྱོད་དེ་དག་གི་མགྲོན་བྱེད་པའི་ཁྱིམ་ནང་མ་ཞུགས་ཤིག

༩ དེ་ཅི་ལ་ཟེར་ན། དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ལྟོས་ཤིག ཁྱོད་ཀྱི་མཐོང་ངོར་ཁྱོད་ཀྱི་དུས་སུའང་གནས་འདི་ལས་དགའ་བའི་སྐད་དང་། སེམས་སྐྱིད་པའི་སྐད་དང་། བག་པོའི་སྐད་དང་། བག་མའི་སྐད་དེ་མེད་པར་བྱ་བའི་ཕྱིར་རོ༎

༡༠ དེ་ནས་ཁྱོད་ཀྱིས་མི་སྡེ་འདི་ལ་ཚིག་འདི་ཀུན་སྟོན་པའི་ཚེ། དེ་དག་གིས་ཁྱོད་ལ། ཡ་ཧོ་ཝཱས་ངེད་ཅག་གི་དོན་དུ་བར་ཆད་ཆེན་པོ་འདི་ཀུན་ཅི་ལ་གསུངས་པ་ལགས། ཡང་ན། ངེད་ལ་སྐྱོན་ཅི་འདུག ཡང་ན། ངེད་ཅག་གིས་ཡ་ཧོ་ཝཱ་རང་གི་དཀོན་མཆོག་ལ་བྱས་པའི་ཉེས་སྡིག་ཅི་ཡོད་ཅེས་འདྲི་བའི་ཚེ།

༡༡ ཁྱོད་ཀྱིས་དེ་དག་ལ། དེའི་རྒྱུ་མཚན་ནི། ཡ་ཧོ་ཝཱས་འདི་སྐད་གསུང་། ཁྱོད་ཅག་གི་ཕ་མེས་རྣམས་ཀྱིས་ང་བསྐྱུར་ཏེ། ལྷ་གཞན་དག་གི་ཕྱི་བཞིན་བྲངས་ཏེ། དེ་དག་ལ་རིམ་གྲོ་དང་བསྙེན་བཀུར་བྱས་ནས། ཁོ་བོ་བསྐྱུར་ནས། ངའི་བཀའ་རྒྱ་དེའང་མ་སྲུངས་སོ།

༡༢ ང་ལ་མི་ཉན་པའི་ཕྱིར་ཁྱོད་རེ་རེ་བཞིན་རང་རང་གི་སྙིང་མཁྲེགས་པོའི་ཕྱི་བཞིན་འགྲུལ་བའི་རྐྱེན་གྱིས། ཀྱེ་ཧོ། ཁྱོད་ཅག་གིས་རང་གི་ཕ་མེས་ལས་ཀྱང་ངན་པ་བྱས་པས།

༡༣ ཁྱོད་ཚོ་ཡུལ་འདིའི་ནང་ནས་ཁྱོད་དང་ཁྱོད་ཀྱི་མེས་པོས་ཀྱང་མི་ཤེས་པའི་ཡུལ་ཞིག་ཏུ་ངས་སྐྲོད་པར་བྱ། ངས་ཁྱོད་ཅག་ལ་ཐུགས་མི་བརྩེ་བས། དེར་ཁྱོད་ཅག་གིས་ཉིན་མཚན་མེད་པར་ལྷ་གཞན་རྣམས་ལ་རིམ་གྲོ་བྱེད་པར་འགྱུར་རོ༎

༡༤ དེ་བས་ན་ཀྱེ་ཧོ། ཡ་ཧོ་ཝཱས་འདི་སྐད་གསུང་། ཨིས་ར་ཨེལ་གྱི་བུ་རྣམས་མི་སེར་ཡུལ་གྱི་ནང་ནས་དྲངས་པའི་ཡ་ཧོ་ཝཱ་གསོན་པོའོ་ཞེས་མི་ཟེར་བར།

༡༥ ཨིས་ར་ཨེལ་གྱི་བུ་རྣམས་བྱང་གི་ཡུལ་དང་། ཁོང་གིས་བསྐྲད་པའི་ཡུལ་ཀུན་གྱི་ནང་ནས་དྲངས་པའི་ཡ་ཧོ་ཝཱ་གསོན་པོའོ་ཞེས་བརྗོད་པར་བྱ་བའི་དུས་ལ་འབབ་ཀྱིན་འདུག ཡང་ངས་ཁོ་རྣམས་དེ་དག་གི་ཕ་མེས་ལ་བསྟེར་བའི་རང་ཡུལ་དུ་སླར་འཁྲིད་པར་བྱའོ༎

༡༦ ཀྱེ་ཧོ། ངས་ཉ་པ་མང་པོ་ལ་མངག་པར་བྱའོ། ཞེས་ཡ་ཧོ་ཝཱས་གསུང་། ཡང་དེ་དག་གིས་དེ་རྣམས་ཉ་བཞིན་འཛིན་པར་འགྱུར། དེའི་རྗེས་སུ་ངས་ཁྱི་ར་པ་མང་པོ་ལ་མངག་པར་བྱ། ཡང་དེ་དག་གིས་རི་ཐམས་ཅད་དང་། རི་ཏོབ་ཐམས་ཅད་དང་། བྲག་ཁུང་རྣམས་ལས་དེ་དག་འཆོར་བར་འགྱུར།

༡༧ དེ་ཅི་ལ་ཟེར་ན། དེ་དག་གི་ལམ་ཀུན་ངའི་གཟིགས་ངོར་གདའ་སྟེ། དེ་དག་ངའི་ཞལ་རས་ཀྱི་ལྐོག་ནའང་མེད། ངའི་སྤྱན་ལས་དེ་དག་གི་མི་དགེ་བ་སྦས་ནས་ཀྱང་མེད།

༡༨ ཡང་ཁོ་རྣམས་ཀྱིས་ངའི་ཡུལ་ཁམས་བརླགས་བཅུག་ནས། དེ་དག་གི་ཞེན་ལོག་གི་རོ་དང་། རྫས་མི་གཙང་བ་རྣམས་ཀྱིས་ངའི་ནོར་སྐལ་གྱི་ཡུལ་བཀང་བས། ངས་སྔོན་དུ་དེ་དག་གི་མི་དགེ་བ་དང་སྡིག་པའི་ལན་ཉི་ལྡབ་འཇལ་བར་བྱའོ༎

༡༩ ཀྱེ་ཡ་ཧོ་ཝཱ། ངའི་མཐུ་སྟོབས། ངའི་རྫོང་། སྡུག་བསྔལ་དུས་སུ་ཁྱེད་ངའི་སྐྱབས་གནས་ལགས། ས་མཐའ་རྣམས་ལས་མི་བརྒྱུད་རྣམས་ཁྱེད་ཀྱི་དྲུང་དུ་འོང་ཞིང་། ངེད་ཀྱི་ཕ་མེས་རྣམས་ཀྱིས་རྫུན་དང་། སྙིང་པོ་མེད་པ་དང་། ཕན་དོན་ཅིའང་མེད་པ་རྣམས་འབབ་ཞིག་བདག་ཏུ་བཟུང་བ་ནི་བདེན་ནོ། ཞེས་ཞུ་བར་འགྱུར།

༢༠ མིས་དཀོན་མཆོག་མིན་པའི་དཀོན་མཆོག་རྣམས་རང་གི་དོན་དུ་བྱེད་དམ།

༢༡ དེས་ན་ལྟོས། འདི་རེས་ངས་དེ་དག་ལ་སྟོན་པར་བྱ། ངའི་ཕྱག་དང་མཐུ་སྟོབས་སྟོན་པར་བྱ། དེ་ནས་དེ་དག་གིས་ངའི་མཚན་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༡༧

ཡ་ཧུ་དཱའི་ཉེས་སྡིག་དེ་ནི་ལྕགས་སྨྱུག་དང་རྡོ་རྗེ་ཕ་ལམ་གྱི་རྩེ་ཡིས་བྲིས་ཏེ། དེ་དག་གི་སྙིང་གི་བྱང་བུ་དང་། མཆོད་ཁྲིའི་རུ་པ་རྣམས་ཀྱི་ཁར་བརྐོས་ནས་ཡོད།

༢ དེ་ལྟར་དེ་དག་གི་བུ་རྣམས་ཀྱིས་ཤིང་སྡོང་སྔོན་པོའི་མདུན་དང་རི་མཐོན་པོ་རྣམས་ཀྱི་ཁར། རང་གི་མཆོད་ཁྲི་དང་ལྷ་ཤིང་རྣམས་ཡིད་ལ་དྲན།

༣ ཐང་ལ་ཡོད་པའི་ཀྱེ་ངའི་རི། ངས་ཁྱོད་ཀྱི་ནོར་རྫས་དང་གཏེར་ཐམས་ཅད་དང་། ཁྱོད་ཀྱི་ས་ཚིགས་ཀུན་ཏུ་སྡིག་པའི་ཕྱིར་བརྩིགས་པའི་མཐོ་གླིང་རྣམས་འཕྲོག་ཏུ་གཞུག་གོ།

༤ ཁྱོད་རང་རང་ནི། ངས་ཁྱོད་ལ་བཏད་ཡོད་པའི་ནོར་སྐལ་གྱི་ཡུལ་ལས་འབྲལ་བར་འགྱུར་ཞིང་། ཁྱོད་ལ་ཆ་མེད་པའི་ཡུལ་གྱི་ནང་དུ་ཁྱོད་རང་གི་ཕ་རོལ་པ་རྣམས་ཀྱི་གཡོག་བྱེད་དུ་གཞུག་གོ། དེ་ཅིའི་ཕྱིར་ཞེ་ན། ཁྱོད་ཀྱིས་ངའི་ཐུགས་ཁྲོའི་མེ་ཞིག་སྦར་བས། ད་དེ་རྟག་ཏུ་འབར་བར་འགྱུར་རོ༎

༥ ཡ་ཧོ་ཝཱས་འདི་སྐད་གསུང་། མིར་བློ་གཏོད་བྱེད་པར་དང་། ལུས་ཅན་ནི་རང་གི་ཕྲག་པ་རུ་བྱེད་པ་དང་། ཡ་ཧོ་ཝཱ་ལས་སྙིང་སྒྱུར་བ་དེ་མི་གླུད་ཡིན་ནོ།

༦ དེ་ཅིའི་ཕྱིར་ཞེ་ན། དེ་ནི་འབྲོག་སྟོང་གི་གཅེར་པུ་སྐྱེ་ཤིང་བྱ་བ་ལྟ་བུར་གྱུར་ཏེ། བཟང་པོ་འབྱུང་དུས་སུ་དེ་མཐོང་བར་མི་འགྱུར་གྱིས། འབྲོག་སྟོང་གི་ས་ཆ་ཚིག་པོ་དང་། མི་མེད་པའི་བ་ཚ་ཅན་གྱི་ས་ཆ་རུ་གནས་པར་འགྱུར་རོ༎

༧ ཡ་ཧོ་ཝཱ་ལ་བློ་གཏོད་པའི་མི་དང་། ཡ་ཧོ་ཝཱ་རེ་ས་ལགས་པ་ནི་བདེའོ།

༨ གང་ལ་ཞེ་ན། དེ་ནི་ཆུ་འགྲམ་དུ་བཙུགས་ནས། ཆུ་ཀླུང་ནང་དུ་རྩ་བ་རྐྱོང་བའི་ལྗོན་ཤིང་ལྟར་འགྱུར་ཞིང་། ཚད་པ་འོང་ཡང་སྣང་རྟགས་མེད་པར། དེའི་ལོ་མ་སྔོན་པོར་ལུས། ཆུ་དཀོན་གྱི་ལོ་ལའང་མི་འཚབས། འབྲས་བུ་སྐྱེད་འཕྲོའང་མི་གཅོད་དོ༎

༩ སྙིང་ནི་ཅི་ཐམས་ཅད་པས་གཡོ་སྒྱུ་ཅན་དང་། ཚོད་མེད་བསྟན་བཤིག་སྟེ། སུས་དེ་རྟོགས་པར་ནུས།

༡༠ མི་ཀུན་ལ་རེ་རང་གིས་ལམ་དང་། སྤྱོད་ལུགས་ཀྱི་འབྲས་བུ་བཞིན་དུ་སྟེར་བའི་ཕྱིར། བདག་ཡ་ཧོ་ཝཱས་སྙིང་ལ་ཞིབ་དཔྱོད་ཅིང་། མཁལ་མ་སད་པར་བྱེད།

༡༡ སྲེག་པས་རང་ལ་མ་སྐྱེས་པའི་སྲེག་ཕྲུག་རྣམས་བསྡུ་བ་ལྟར། མི་རིགས་པའི་ཚུལ་དུ་ནོར་སོག་པ་དེ་ཡིན། དར་བསྒང་དུས་སུ་དེས་དེ་རྣམས་བསྐྱལ་ཏེ། ཚེ་མཇུག་ཏུ་བླུན་པོར་འགྱུར་བར་འགྱུར་རོ༎

༡༢ ངེད་ཀྱི་གནས་དམ་པ་ནི་ཐོག་མ་ནས་དཔལ་དང་ལྡན་པའི་རྒྱལ་ཁྲི་ལགས།

༡༣ ཀྱེ་ཡ་ཧོ་ཝཱ། ཨིས་ར་ཨེལ་གྱི་རེ་ས། ཁྱོད་སྤོང་བ་ཐམས་ཅད་སྐྱེང་བར་འགྱུར། བདག་ལས་འབྱོལ་བ་རྣམས་སའི་ཁར་ཡི་གེ་འབྲི་བར་འགྱུར། དེ་ཅིའི་ཕྱིར་ཞེ་ན། དེ་དག་གིས་སྲོག་གི་ཆུའི་ཆུ་མིག་ལགས་པའི་ཡ་ཧོ་ཝཱ་སྤངས་པའི་ཕྱིར་རོ༎

༡༤ ཀྱེ་ཡ་ཧོ་ཝཱ། ཁྱེད་ནི་ངའི་ངོམ་ཤིང་ལགས་པས་ན། ངའི་ནད་སོས་ཤིག་དང་། ང་གསོ་བར་འགྱུར། ང་སྒྲོལ་ཞིག་དང་། ང་འགྲོལ་བར་འགྱུར་རོ།

༡༥ གཟིགས་ཤིག དེ་དག་གིས་ང་ལ། ཡ་ཧོ་ཝཱའི་བཀའ་ལུང་ག་ན་ཡོད། ཡོད་ན་ད་ལྟ་ཉིད་དུ་འབབ་པར་དགོས་ཞེས་ཟེར་རོ།

༡༦ བདག་ཁྱེད་ལ་འབྲང་ཞིང་། རྫི་བོར་གྱུར་བ་ལས་ཀྱང་མ་བྱོལ་ཏེ། བཀྲ་མི་ཤིས་པའི་ཉིན་མོ་འོང་དགོས་ངས་མ་བསམས། ངའི་མཆུ་ལས་ཐོན་པ་དེ་ཁྱེད་ཀྱི་ཞལ་ངོ་རང་དུ་ཡོད་པ་ཁྱེད་ཀྱིས་མཁྱེན་ནོ།

༡༧ སྡུག་བསྔལ་དུས་སུ་ཁྱེད་ངའི་སྐྱབས་གནས་ལགས་པས། ཁྱེད་ང་ལ་འཇིགས་པ་ཞིག་ཏུ་མ་གྱུར་ཞིག

༡༨ ང་ལ་འཚེ་བ་རྣམས་སྐྱེངས་པར་ཤོག འོན་ང་རང་མི་སྐྱེང་བར་ཤོག དེ་དག་དངང་སྐྲག་པར་ཤོག འོན་ང་རང་མི་སྐྲག་པར་ཤོག དེ་ཚོར་དུས་ངན་ཕོབ་ལ། སྟོངས་པ་ཉི་ལྡབ་ཀྱིས་དེ་དག་མེད་པར་མཛོད་ཅིག

༡༩ ཡ་ཧོ་ཝཱས་བདག་ལ་འདི་སྐད་དུ། སོང་ལ། གང་ལས་ཡ་ཧུ་དཱའི་རྒྱལ་པོ་རྣམས་ནང་དུ་འཛུལ་ཞིང་འཐོན་པའི་ངའི་མི་སྡེའི་བུ་རྣམས་ཀྱི་རྒྱ་སྒོ་དང་། ཡེ་རུ་ཤ་ལེམ་གྱི་རྒྱ་སྒོ་ཐམས་ཅད་དུ་འགྲེང་ཞིང་དེ་དག་ལ།

༢༠ རྒྱ་སྒོ་འདི་དག་ནས་འཛུལ་བའི་ཀྱེ་ཡ་ཧུ་དཱའི་རྒྱལ་པོ་རྣམས་དང་། ཡ་ཧུ་དཱ་ཡོད་དོ་ཅོག་དང་། ཡེ་རུ་ཤ་ལེམ་པ་ཐམས་ཅད། ཡ་ཧོ་ཝཱའི་བཀའ་ལུང་ལ་ཉོན་ཞིག

༢༡ ཡ་ཧོ་ཝཱས་འདི་སྐད་གསུང་། ཁྱོད་ཅག་རང་སྲོག་ལ་བྱ་ར་གྱིས་ཤིག ཤབ་བཱད་ཀྱི་ཞག་ལ་ཁལ་ཡང་མ་ཁུར་ཞིག ཡེ་རུ་ཤ་ལེམ་གྱི་རྒྱ་སྒོ་རྣམས་ནས་ཀྱང་ནང་དུ་མ་ཁྱེར་ཞིག

༢༢ ཤབ་བཱད་ཀྱི་ཞག་ལ་རང་གི་ཁྱིམ་གྱི་ནང་ནས་ཀྱང་ཕྱི་རུ་ཁལ་མ་སྐྱེལ་ཞིག ལས་ཅིའང་མ་བྱེད་པར། ངས་ཁྱོད་ཅག་གི་ཕ་མེས་རྣམས་ལ་བསྒོ་བ་ལྟར། ཤབ་བཱད་དེ་དམ་པར་རྩིས་ཤིག

༢༣ འོན་ཀྱང་དེ་དག་གིས་བཀར་མ་ཉན་པར། རྣ་བའང་མ་བཏུད་དེ། མི་ཐོས་པ་དང་། གདམས་ངག་མི་བླང་བའི་དོན་དུ། དེ་དག་གིས་རང་གི་གཉའ་བ་རེངས་པར་བྱས་སོ།

༢༤ ཡང་ཡ་ཧོ་ཝཱས་གསུང་། ཇི་སྟེ་ཁྱོད་ཀྱིས་སྙིང་ནས་ང་ལ་ཉན་ཞིང་། ཤབ་བཱད་ཞག་གྲོང་ཁྱེར་འདིའི་རྒྱ་སྒོ་རྣམས་ལས་ཁལ་ནང་དུ་མི་སྐྱེལ་བར། དེའི་ཉིན་པར་ལས་གང་ཡང་མི་བྱེད་པར། ཤབ་བཱད་དམ་པར་རྩི་ན།

༢༥ དེ་ནས་དཱ་བིད་ཀྱི་རྒྱལ་ཁྲིར་འཁོད་པའི་རྒྱལ་པོ་རྣམས་དང་དཔོན་པོ་རྣམས་ཤིང་རྟ་དང་རྟ་ལ་ཞོན་ནས་ཡ་ཧུ་དཱ་པ་དང་ཡེ་རུ་ཤ་ལེམ་པ་རྣམས་དང་བཅས་ཏེ་གྲོང་ཁྱེར་འདིའི་རྒྱ་སྒོ་རྣམས་ལས་ནང་དུ་འཛུལ་བར་འགྱུར་ཞིང་། གྲོང་ཁྱེར་འདི་གཏན་དུ་ལུས་པར་འགྱུར།

༢༦ ཡང་ཡ་ཧུ་དཱའི་གྲོང་ཁྱེར་རྣམས་དང་། ཡེ་རུ་ཤ་ལེམ་གྱི་ཉེ་འཁོར་དང་། བེན་ཡ་མིན་གྱི་ཡུལ་དང་། མདོ་རྣམས་དང་། ཕུ་རྣམས་དང་། ལྷོ་ཡུལ་ལས་སྦྱིན་སྲེག་དང་། མཆོད་པ་དང་། ཚོགས་མཆོད་རྣམས་དང་། བདུག་སྤོས་དང་། གཏང་རག་གི་མཆོད་པ་རྣམས་ཐོགས་ནས། ཡ་ཧོ་ཝཱའི་ཕོ་བྲང་དུ་འོང་བར་འགྱུར།

༢༧ འོན་ཇི་སྟེ་ཁྱོད་ཤབ་བཱད་དམ་པར་མི་རྩི་ཞིང་། ཁལ་ཐོགས་ནས་ཤབ་བཱད་ཞག་ཡེ་རུ་ཤ་ལེམ་གྱི་རྒྱ་སྒོ་ལས་འཇུག་ཅིང་། ང་ལ་མ་ཉན་ན། དེ་ནས་ཡེ་རུ་ཤ་ལེམ་གྱི་ཕོ་བྲང་རྣམས་སྲེག་ཅིང་། གསོད་མི་ཐུབ་པའི་མེ་ཞིག་ངས་དེའི་རྒྱ་སྒོ་རྣམས་ན་སྤར་བར་བྱའོ་གསུང་ངོ་༎

༡༨

ཡ་ཧོ་ཝཱ་ལས་ཡེ་རེམ་ཡཱ་ལ་བྱུང་བའི་བཀའ་མཆིད་ནི་འདི་ལྟ་སྟེ།

༢ ལོངས་ཤིག་དང་། རྫ་མཁན་གྱི་ཁྱིམ་དུ་འབབ་ནས་སོང་ཞིག དེར་ངས་ཁྱོད་ལ་ངའི་བཀའ་ཐོས་སུ་གཞུག་གོ། གསུངས་པ་དང་།

༣ ང་རྫ་མཁན་གྱི་ཁྱིམ་དུ་འབབ་སོང་བ་ལས། ཀྱེ་ཧོ། དེས་རང་གི་འཁོར་ལོའི་ཐོག་ཏུ་སྣོད་ཅིག་བཅོས་ནས།

༤ ས་ལས་བཟོས་པའི་སྣོད་དེ་རྫ་མཁན་གྱི་ལག་པའི་ནང་དུ་བཞིག་པ་ཙམ་གྱིས། དེས་ཅི་བཅོ་བ་ལེགས་བསམ་པའི་གཞན་སྣོད་ཅིག་དེ་ལས་བཟོས་སོ།

༥ དེ་ནས་ཡ་ཧོ་ཝཱའི་བཀའ་བདག་ལ་བྱོན་ནས་འདི་སྐད་དུ།

༦ ཀྱེ་ཨིས་ར་ཨེལ་གྱི་མི་བརྒྱུད་རྫ་མཁན་འདིས་བྱས་པ་ལྟར། ངས་ཁྱོད་ལ་བྱེད་པར་མི་ནུས་སམ། ཞེས་ཡ་ཧོ་ཝཱས་གསུང་། ལྟོས་ཤིག རྫ་མཁན་གྱི་ལག་པའི་ནང་ཡོད་པའི་འཇིམ་པ་བཞིན། ཁྱོད་ཀྱང་ངའི་ལག་ནང་ཡོད། ཀྱེ་ཨིས་ར་ཨེལ་གྱི་མི་བརྒྱུད།

༧ ངས་མི་བརྒྱུད་ཅིག་གམ། རྒྱལ་ཁམས་ཤིག་ལ་རག་ལས་ཏེ། དེ་ནི་རྩ་བ་ནས་བཏོན་ཏེ། བཅག་སྟེ། མེད་པར་བྱའོ། ཞེས་ངས་དུས་ཤིག་ཏུ་གསུངས་ཟིན་མོད།

༨ ཇི་སྟེ་ངས་གང་གི་སྐོར་དུ་གསུངས་པའི་མི་བརྒྱུད་དེ། རང་གི་ངན་པ་ལས་སྒྱུར་ན། ངས་ཀྱང་དེ་དག་ལ་བྱའོ་བསྙམས་པའི་ངན་པའི་ཕྱིར་ཐུགས་འགྱོད་པར་བྱའོ།

༩ ཡང་མི་བརྒྱུད་ཅིག་གམ། རྒྱལ་སྲིད་ཅིག་གི་སྐོར་ལ། དེ་ནི་བཞེངས་ཏེ་འཚུགས་པར་བྱའོ་ཞེས་ངས་དུས་ཤིག་ཏུ་གསུངས་ཟིན་མོད།

༡༠ ཇི་སྟེ་དེས་ངའི་སྐད་ལ་མ་ཉན་པར། ངའི་གཟིགས་ངོར་ངན་པ་བྱེད་ན། ངས་ཀྱང་དེ་ལ་ཕན་གདགས་པའི་བྱ་བ་བཟང་པོ་དེའི་ཕྱིར་ཐུགས་འགྱོད་པར་བྱའོ༎

༡༡ དེས་ན་ད་ཡ་ཧུ་དཱ་པ་དང་། ཡེ་རུ་ཤ་ལེམ་པ་རྣམས་ལ་གླེང་མོ་བྱེད་དུ་སོང་ནས་འདི་སྐད་སྦྲོན་པར་བྱོས། ཡ་ཧོ་ཝཱས་འདི་སྐད་གསུང་། ལྟོས་ཤིག ངས་ཁྱོད་ཅག་གི་དོན་དུ་རྐྱེན་ངན་རྩོམ་ཞིང་། ཁྱོད་ཅག་ལ་གནོད་པའི་ཇུས་ཤིག་བྱེད་དོ། ད་ཁྱོད་ཐམས་ཅད་རང་གི་ལམ་ངན་པ་ལས་ལོག་སྟེ། རང་གི་ལམ་དང་སྤྱོད་པ་རྣམས་ལེགས་པར་གྱིས་ཤིག

༡༢ འོན་དེ་དག་གིས། དེ་ནི་རེ་ཐག་ཆོད་པས། རང་གི་བསམ་པའི་རྗེས་སུ་འབྲང་ཞིང་། ངེད་ཀུན་གྱིས་རང་གི་སྙིང་ངན་པའི་མགོ་མཁྲེགས་པོའི་འདོད་པ་ལྟར་སྤྱོད་པར་བྱའོ་ཞེས་སྨྲས་སོ༎

༡༣ དེའི་ཕྱིར་ཡ་ཧོ་ཝཱས་འདི་སྐད་དུ། འདི་འདྲའི་བྱ་བ་རྣམས་ཐོས་སམ། ཞེས་ཁྱོད་ཅག་གིས་མི་བརྒྱུད་རྣམས་ཀྱི་དཀྱིལ་དུ་དྲིས་ཤིག ཨིས་ར་ཨེལ་གྱི་ལང་ཚོ་མས་བྱ་བ་ཤིན་ཏུ་མི་རུང་བ་ཞིག་བྱས་སོ།

༡༤ རྒྱ་ཐང་གི་བྲག་རི་ལས་གངས་སམ། ལི་བ་ནོན་ནས་ཁ་བ་མེད་པར་འགྱུར་རམ། ཡང་ན་རྒྱང་རིང་ནས་འོང་བའི་གཡའ་ཆུ་དེ་སྐེམ་པར་འགྱུར་རམ།

༡༥ འོན་ཀྱང་ངའི་འབངས་རྣམས་ཀྱིས་ཁོ་བོ་བརྗེད་དེ། སྙིང་པོ་མེད་པ་ལ་བདུག་སྤོས་བདུག་ཅིང་། ཉེ་ལམ་དང་ལམ་མ་བཟོས་པའི་ནང་དུ་འགྲུལ་བ་ལ། དེས་དེ་རྣམས་ཀྱི་རྒྱུ་ལམ་དང་སྔོན་མའི་ལམ་ལས་བཟློག་པར་བྱས་སོ།

༡༦ དེ་ནི་དེ་དག་གི་ཡུལ་ཁམས་དེ་ཧན་འཁྱོར་ས་དང་། གཏན་དུ་ཐུ་ཐུ་འཕོག་ས་བྱེད་དུ་ཡིན་ཏེ། དེའི་ཕྱོགས་ལས་འགྲུལ་མཁན་ཐམས་ཅད་ཧན་འཁྱོར་ཞིང་། མགོ་དབྱུག་པར་འགྱུར་རོ།

༡༧ ཤར་རླུང་གི་ཚུལ་དུ་ངས་དེ་དག་ཕ་རོལ་པའི་མདུན་དུ་གཏོར་ཞིང་། དེ་དག་སྡུག་བསྔལ་དུས་དེ་དག་ལ་ངས་ཞལ་གདོང་མི་བསྟན་གྱི། སྐུ་རྒྱབ་སྟོན་པར་བྱའོ་ཞེས་གསུང་ངོ་༎

༡༨ དེར་དེ་དག་གིས། དགེ་འདུན་ལས་བཀའ་ཁྲིམས་དང་། མི་མཁས་པ་ལས་བློ་གྲོས་དང་། ལུང་སྟོན་པ་ལས་བཀའ་མཆིད་མ་བྲལ་བས་ན། ད་ཚུར་ཤོག ཡེ་རེམ་ཡཱའི་སྐོར་དུ་གྲོས་བྱེད་པར་བྱའོ། ཚུར་ཤོག ངེད་ཅག་གིས་ལྕེའི་སྒོ་ནས་ཁོ་ལ་བརྡེག་ཅིང་། ཁོའི་ཚིག་གང་ལའང་སྣང་རྟགས་མི་བྱའོ། ཞེས་བགྱིས་སོ༎

༡༩ ཀྱེ་ཡ་ཧོ་ཝཱ། བདག་ལ་སྣང་རྟགས་མཛད་ཅིང་། དེ་དག་གིས་བདག་ལ་རྩོད་པའི་སྒྲ་ནི་གསན་དུ་གསོལ།

༢༠ དེ་ཚོས་ངའི་སྲོག་གི་ཕྱིར་དུ་དོང་ཞིག་བྲུལ་ཡོད་པས། བཟང་ལན་ངན་གྱིས་འཇལ་འོང་ངམ། དེ་དག་གི་དོན་དུ་ཁྱེད་ལ་བཅོལ་བ་དང་། དེ་དག་ལས་ཁྱེད་ཀྱི་ཐུགས་ཁྲོ་ཟློག་པའི་དོན་དུ། ང་ཁྱེད་ཀྱི་དྲུང་དུ་ལངས་པ་དེ་ཐུགས་ཡིད་མཛོད་ཅིག

༢༡ དེའི་ཕྱིར་དེ་དག་གི་བུ་རྣམས་མུ་གེ་ལ་བཏད་དེ། དེ་དག་རང་རལ་གྲིའི་དབང་དུ་བཅོལ་ནས། དེ་དག་གི་ཆུང་མ་རྣམས་ལས་ཕྲུ་གུ་རྣམས་ཕྲོགས་ནས་མོ་རང་མོར་གྱུར་ཏེ། དེ་དག་གི་སྐྱེས་པ་རྣམས་འཆི་བས་གསོད་ཅིང་། དེ་དག་གི་གཞོན་ནུ་རྣམས་འཐབ་མོའི་ནང་དུ་རལ་གྲིས་འགུམ་པར་དགོས།

༢༢ དེ་དག་གིས་ང་འཛིན་དུ་དོང་བྲུལ་ཏེ། ངའི་རྐང་པའི་ཕྱིར་དུ་རྙི་རྣམས་སྦས་བཞག་པས་ན། བློ་བུར་དུ་ཁྱེད་ཀྱིས་དེ་དག་གི་ཐོག་ཏུ་དམག་འདྲེན་པའི་དུས་སུ། དེ་དག་གི་ཁྱིམ་རྣམས་ནས་ངུ་སྐད་ཐོས་པར་ཤོག

༢༣ དེ་ཚོས་ང་སྲོག་དང་འཕྲལ་དུ་བརྩམས་པའི་གྲོས་ཐམས་ཅད་ཁྱེད་ཀྱིས་མཁྱེན་པས། དེ་དག་གི་མི་དགེ་བ་དེ་བཤགས་པར་མ་མཛད། ཁྱེད་ཀྱི་གཟིགས་ངོ་ལས་དེ་དག་གི་ཉེས་སྡིག་སེལ་བར་ཡང་མ་མཛད་ཅིག ཁྱེད་ཀྱི་དྲུང་དུ་དེ་དག་སྣུབ་པར་ཤོག ཁྱེད་ཐུགས་ཁྲོ་བའི་ཚེ་ན། དེ་དག་ལ་འདི་ལྟར་མཛད་དུ་གསོལ་ལོ༎

༡༩

ཡ་ཧོ་ཝཱས་འདི་སྐད་གསུང་། སོང་ལ། རྫ་མཁན་གྱི་རྫ་བུམ་ཞིག་ཉོས་ཏེ། མི་སྡེ་འདིའི་རྒན་པོ་རྣམས་དང་། དགེ་འདུན་གྱི་རྒན་པོ་རྣམས་ལས་ཁ་ཅིག་ཁྲིད་ནས།

༢ རྫ་ཆག་གི་རྒྱ་སྒོའི་མདུན་ན་ཡོད་པའི་བེན་ཧིན་ནོམ་གྱི་རོང་ནང་སོང་ཞིག་དང་། ངས་ཁྱོད་ལ་འཆད་རྒྱུ་རྣམས་དེར་སྒྲོག་པར་བྱེད་ཅིང་འདི་སྐད་དུ།

༣ ཀྱེ་ཡ་ཧུ་དཱ་པའི་རྒྱལ་པོ་རྣམས་དང་ཡེ་རུ་ཤ་ལེམ་པ་རྣམས། ཡ་ཧོ་ཝཱའི་གསུང་ཐོས་པར་བྱོས། དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ལྟོས་ཤིག ངས་གནས་འདིར་རྐྱེན་ངན་དབབ་བོ། དེ་ནས་དེ་ཐོས་ཚད་ཀྱི་རྣ་བ་འུར་བར་འགྱུར་རོ།

༤ དེ་ཅིའི་ཕྱིར་ཞེ་ན། དེ་དག་གིས་ཁོ་བོ་བསྐྱུར་ཏེ། གནས་འདི་ཁང་ཡན་དུ་བརྩིས་ཏེ། དེ་དག་རང་ངམ། དེ་དག་གི་ཕ་མེས་རྣམས་སམ། ཡ་ཧུ་དཱའི་རྒྱལ་པོ་གང་གིས་ཀྱང་ངོ་མི་ཤེས་པའི་ལྷ་གཞན་རྣམས་ལ་བསངས་བཏང་ནས། གནས་འདི་མི་ནོངས་མེད་པའི་ཁྲག་གིས་བཀང་སྟེ།

༥ བ་ཨཱལ་ལ་སྦྱིན་སྲེག་སྦྱིན་པ་ལ་རང་གི་བུ་རྣམས་མེར་སྲེག་པའི་དོན་དུ། བ་ཨཱལ་གྱི་དོན་དུ་མཐོ་གླིང་རྣམས་ཀྱང་བརྩིགས་སོ། དེ་ལྟ་བུ་ཞིག་ངས་སྒོ་བར་ཡང་མ་བྱས། སྨྲས་པའང་མིན། ངའི་སྣང་བར་ཡང་ཤར་བ་མ་ཡིན།

༦ དེ་བས་ན་ལྟོས་ཤིག གནས་འདི་ལ་ཐོ་ཕེད་ཀྱང་མི་ཟེར་བ་དང་། བེན་ཧིན་ནོམ་ཡང་མི་བྱ་བར། གསོད་གཅོད་ཀྱི་རོང་བྱ་བའི་དུས་ཚོད་ལ་འབབ་ཀྱིན་འདུག ཅེས་ཡ་ཧོ་ཝཱས་གསུང་།

༧ ཡང་ངས་ས་གནས་འདི་ཉིད་དུ་ཡ་ཧུ་དཱ་དང་། ཡེ་རུ་ཤ་ལེམ་གྱི་ཇུས་དེ་མེད་པར་བྱ་སྟེ། ངས་དེ་དག་རང་གི་དགྲའི་མདུན་དུ་རལ་གྲི་དང་། དེ་དག་གི་སྲོག་ལ་སྙེགས་པའི་ལག་པས་འགྱེལ་དུ་གཞུག་ཅིང་། དེ་དག་གི་རོ་ནི་གནམ་གྱི་བྱ་དང་། སའི་གཅན་གཟན་རྣམས་ཀྱི་ཁ་ཟས་སུ་སྟེར་བར་བྱའོ།

༨ ཡང་ཁོ་བོས་གྲོང་ཁྱེར་འདི་ནི་ཧན་འཁྱོར་བ་དང་། འོ་ཤོ་འཕོག་པའི་གནས་སུ་བྱ་སྟེ། དེའི་མདུན་ལས་འགྲུལ་མཁན་ཐམས་ཅད་ཧན་འཁྱོར་ཞིང་། དེའི་རྐྱེན་ངན་གྱི་ཕྱིར་དུ་འོ་ཤོ་གཏོང་བར་འགྱུར།

༩ དེ་དག་གི་དགྲས་དམག་བསྐོར་ནས་འུ་ཐུག་ཏུ་འཇུག་ཅིང་། དེ་དག་གི་སྲོག་ལ་སྙེགས་མཁན་གྱིས་བྱ་ཐབས་ཟད་དུ་འཇུག་དུས། དེ་དག་གི་བུ་དང་བུ་མོ་རྣམས་ཀྱི་ཤ་དེ་དག་ལ་ཟ་རུ་འཇུག་ཅིང་། ཚང་མས་རང་གི་མཛའ་བོའི་ཤ་ཡང་ཟ་བར་འགྱུར་རོ༎

༡༠ ཡང་ཁྱོད་མཉམ་འདོང་བའི་མི་རྣམས་ཀྱི་མཐོང་སར་བུམ་པ་དེ་ཆོག་ཅིག་དང་།

༡༡ དེ་དག་ལ། དཔུང་ཆེན་རྣམས་ཀྱི་ཡ་ཧོ་ཝཱས་འདི་སྐད་གསུང་། སུས་ཀྱང་སྔར་བཞིན་སླར་བཟོ་མི་ནུས་པའི་རྫ་མཁན་གྱི་རྫ་མ་ཞིག་གཅོག་པ་དེ་ཁོ་ན་ལྟར། ངས་ཀྱང་མི་སྡེ་འདི་གྲོང་ཁྱེར་འདི་དང་བཅས་སུ་གཅོག་པར་བྱ་ཞིང་། སྐུང་ས་མི་ལུས་པའི་བར་དུ་དེ་རྣམས་ཐོ་ཕེད་འདིར་སྐུང་བར་འགྱུར་རོ།

༡༢ འདི་ཁོ་ན་བཞིན་ངས་གནས་འདི་དང་། དེའི་མི་རྣམས་ལའང་བྱའོ། ཞེས་ཡ་ཧོ་ཝཱས་གསུང་། འོ་ན། ངས་གྲོང་ཁྱེར་འདི་ཐོ་ཕེད་ལྟ་བུར་བྱའོ།

༡༣ དེ་ནས་ཡེ་རུ་ཤ་ལེམ་གྱི་ཁང་པ་རྣམས་དང་། ཡ་ཧུ་དཱའི་རྒྱལ་པོ་རྣམས་ཀྱི་ཕོ་བྲང་རྣམས་ཐོ་ཕེད་ལྟར་བརླགས་པར་འགྱུར། དེ་བཞིན་དུ་གང་ཁང་པའི་ཐོག་ཏུ་གནམ་གྱི་དཔུང་ཚོགས་ལ་བསངས་བཏང་སྟེ། ལྷ་གཞན་རྣམས་ལ་གསེར་སྐྱེམས་བཏང་པའི་ཁང་པ་རྣམས་ལའང་འབྱུང་བར་འགྱུར་རོ། ཞེས་སྨྲས་སོ༎

༡༤ དེ་ནས་ཡེ་རེམ་ཡཱ་ནི་ཡ་ཧོ་ཝཱས་ལུང་བསྟན་དུ་མངགས་པའི་ཐོ་ཕེད་ནས་ལོག་འོང་སྟེ། ཡ་ཧོ་ཝཱའི་ཕོ་བྲང་གི་ཁྱམས་སུ་བཞེངས་ཤིང་། ཚོགས་ཐམས་ཅད་ལ་འདི་ན་རེ།

༡༥ དཔུང་ཆེན་རྣམས་ཀྱི་ཡ་ཧོ་ཝཱ། ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ལྟོས་ཤིག ཁོ་བོས་གྲོང་ཁྱེར་འདི་དང་། དེའི་ཡུལ་གྲུ་ཐམས་ཅད་ཀྱི་ཐོག་ཏུ་ངས་གསུངས་པའི་རྐྱེན་ངན་དེ་ཐམས་ཅད་འབེབས་པར་བྱའོ། དེ་ཅིའི་ཕྱིར་ཞེ་ན། དེ་དག་ངའི་གསུང་ལ་མི་ཉན་པའི་སླད་དུ་རང་གི་གཉའ་བ་རེངས་པར་བྱས་པའི་ཕྱིར་རོ༎

༢༠

དེའང་ཡ་ཧོ་ཝཱའི་ཕོ་བྲང་གི་མགོ་བྱེད་ལགས་པའི་ཨིམ་མེར་གྱི་བུ་ཕ་ཤུར་བྱ་བའི་བླ་མས། ཡེ་རེམ་ཡཱས་ལུང་འདི་དག་སྟོན་པར་ཐོས་ནས།

༢ ཕ་ཤུར་གྱིས་ལུང་སྟོན་པ་ཡེ་རེམ་ཡཱ་ལ་བརྡུངས་ནས། ཡ་ཧོ་ཝཱའི་ཕོ་བྲང་དང་། ཉེ་བའི་བེན་ཡ་མིན་གྱི་རྒྱ་སྒོ་གོང་མར་ཡོད་པའི་ཨན་གདོས་ཀྱི་ནང་དུ་བཅུག་གོ།

༣ དེ་ནས་དེའི་ཕྱི་ཉིན་ཕ་ཤུར་གྱིས་ཡེ་རེམ་ཡཱ་གདོས་ནས་བཏོན་པ་དང་། ཡེ་རེམ་ཡཱས་དེ་ལ། ད་ཡ་ཧོ་ཝཱས་ཁྱོད་ཀྱི་མིང་དུ་ཕ་ཤུར་མ་བཞག་པར། མ་གོར་མིས་ས་པིབ་༼བོད་སྐད་དུ་འཇིགས་སྐྲག་གིས་བསྐོར་མཁན་༽བཏགས་སོ།

༤ དེ་ཅིའི་ཕྱིར་ཞེ་ན། ཡ་ཧོ་ཝཱས་འདི་སྐད་གསུང་། ལྟོས། ཁྱོད་རང་དང་ཁྱོད་རང་གི་གྲོགས་པོ་ཐམས་ཅད་ཀྱི་ཕྱིར་ངས་ཁྱོད་ནི་འཇིགས་སྐྲག་པའི་རྒྱུར་བྱ་ཞིང་། དེ་དག་རང་གི་ཕ་རོལ་པའི་རལ་གྲིས་ལྟུང་བ་དེ་ཁྱོད་ཀྱི་མིག་གིས་མཐོང་བར་འགྱུར། ཡང་ངས་ཡ་ཧུ་དཱ་ཐམས་ཅད་བཱ་བེལ་རྒྱལ་པོའི་ལག་ཏུ་གཏད་དེ། ཁོས་འདི་དག་བཙོན་དུ་བཟུང་ནས་བཱ་བེལ་དུ་ཁྱེར་ཏེ་རལ་གྲིས་གསོད་པར་འགྱུར།

༥ དེས་མ་ཟད། ངས་གྲོང་ཁྱེར་འདིའི་ནོར་རྫས་ཐམས་ཅད་དང་། འཐོན་ཁུངས་ཐམས་ཅད་དང་། བཟང་ནོར་ཐམས་ཅད་དང་། ཡ་ཧུ་དཱའི་རྒྱལ་པོ་རྣམས་ཀྱི་གཏེར་མཛོད་ཐམས་ཅད་ཀྱང་དགྲའི་ལག་ཏུ་གཏད་ཅིང་། དེ་དག་གིས་འདི་དག་བཅོམས་ནས་བཟུང་སྟེ། བཱ་བེལ་དུ་འཁྱེར་བར་འགྱུར།

༦ ཡང་ཀྱེ་ཕ་ཤུར། ཁྱོད་རང་དང་། ཁྱོད་ཀྱི་ཁྱིམ་ན་ཡོད་པ་ཐམས་ཅད་བཙོན་དུ་འཁྱེར་བར་འགྱུར། ཁྱོད་བཱ་བེལ་དུ་བསླེབ་ནས་དེར་ཤི་སྟེ་དེར་སྐུང་བར་འགྱུར། ཁྱོད་རང་དང་ཁྱོད་ཀྱིས་བརྫུན་གྱི་ལུང་བསྟན་པའི་གྲོགས་པོ་ཐམས་ཅད་དང་བཅས་པའོ༎

༧ ཀྱེ་ཡ་ཧོ་ཝཱ། ཁྱེད་ཀྱིས་བདག་བསླུས་ནས། བདག་བསླུས་པར་གྱུར་ཏོ། བདག་ལས་ཁྱེད་སྟོབས་ཆེ་བས། ཁྱེད་རྒྱལ་བར་གྱུར་པ་དང་། ཉིན་རེ་བཞིན་མི་ཀུན་གྱིས་བདག་ལ་སྨད་ཅིང་འཕྱ་བར་བྱེད་དོ།

༨ དེ་ཅིའི་ཕྱིར་ཞེ་ན། ངས་གླེང་དུས་སྐད་ཆེན་པོས་བོས་ཏེ། དྲག་ཤུལ་དང་འཕྲོག་བཅོམ་ཞེས་ཀུ་སྒྲ་རྒྱབ་བོ། གང་ལ་ཞེ་ན། ཡ་ཧོ་ཝཱའི་བཀའ་ནི་ཉིན་རེ་བཞིན་བདག་ལ་སྨད་པ་དང་ཧབ་དགོད་འཕོག་པའི་རྒྱུར་གྱུར་པ་ཡིན།

༩ དེ་ནས་ངས། ཁོང་གི་གསུང་ཡང་མི་གླེང་། ད་ཕྱིན་ཆད་དུ་ཁོང་གི་མཚན་ཡང་རྗོད་པར་མི་བྱའོ་སྨྲ་ན། ཁོང་གི་བཀའ་དེ་ངའི་རུས་པའི་ནང་དུ་སྦས་ཡོད་པའི་མེ་ལྟར་ངའི་སྙིང་ནང་འབར་བས། ངས་དེ་སྲན་པ་ལས་ཡི་ཆད་དེ་བཟོད་པར་མི་ནུས་སོ།

༡༠ དེ་ཅིའི་ཕྱིར་ཞེ་ན། མང་པོ་ལས་དམའ་འབེབས་ཐོས། ཕྱོགས་བཞིར་འཇིགས་པ་འདུག དེའི་ཕྲིན་ཤོད་ཅིག དེ་ནས་ངེད་ཀྱིས་ཀྱང་ཕྲིན་དེ་འཆད་པར་བྱའོ་ཟེར་ཞིང་། ངའི་མཛའ་བོ་ཉེ་བ་ཐམས་ཅད་བདག་འགྱེལ་བ་ལ་སྒུག་ཅིང་། ཁོ་སླུ་བར་འགྱུར་ལས་ཆེ་སྟེ། དེ་ནས་ང་ཚོ་དེ་ལས་རྒྱལ་ཏེ། ལན་འཇལ་བར་བྱའོ་ཞེས་ཟེར་རོ།

༡༡ འོན་ཀྱང་ཡ་ཧོ་ཝཱ་ནི་འཇིགས་སུ་རུང་བའི་དཔའ་བོའི་ཚུལ་དུ་ང་མཉམ་མཆིས་པས། བདག་ལ་འཚེ་བ་རྣམས་ལྟུང་ཞིང་། ང་མི་ཐུབ། དེ་དག་གི་དོན་མ་གྲུབ་པའི་སྟབས་ཀྱིས་རབ་ཏུ་ངོ་ཚ་བར་གྱུར་ཏེ། དེ་དག་གི་གཏན་གྱི་ངོ་ཚ་དེ་ནམ་དུའང་བརྗེད་པར་མི་འགྱུར་རོ།

༡༢ དེའང་ཆོས་དྲང་པོའི་ཉམས་སད་ཅིང་། མཁལ་མ་དང་སྙིང་ལ་གཟིགས་མཁན་གྱི་ཀྱེ་ཡ་ཧོ་ཝཱ། ངས་རང་གི་ཁ་མཆུ་དེ་ཁྱེད་ལ་གཏད་ཡོད་པས། དེ་དག་ལས་དགྲ་རྩོད་པ་ངས་མཐོང་བར་ཤོག

༡༣ ཡ་ཧོ་ཝཱར་སྟོད་དབྱངས་གྱིས་ཤིག ཡ་ཧོ་ཝཱ་ལ་གཟེངས་སྟོད་ཅིག དེ་ཅིའི་ཕྱིར་ཞེ་ན། མི་ངན་གྱི་ལག་པ་ལས་ཁོང་གིས་དབུལ་ཕོངས་ཀྱི་སྲོག་བསྒྲལ་ཏོ༎

༡༤ ང་བཙས་པའི་ཉིན་མོ་དེ་གླུད་དུ་གྱུར་ཅིག ངའི་མས་ང་བསྐྱེད་པའི་ཉིན་མོ་དེ་བཀྲ་ཤིས་པར་མ་གྱུར་ཅིག

༡༥ ངའི་ཕ་ལ། ཁྱོད་ལ་བུ་ཕོ་ཞིག་སྐྱེས། ཞེས་འཕྲིན་བསྐྱལ་ཏེ། དེ་རབ་ཏུ་དགའ་བར་བྱས་པའི་མི་དེ་གླུད་དུ་འགྱུར་བར་ཤོག

༡༦ མི་དེ་ཡ་ཧོ་ཝཱས་རྩ་རྩེ་བཟློགས་ནས། ཐུགས་འགྱོད་མ་མཛད་པའི་གྲོང་ཁྱེར་རྣམས་དང་འདྲ་བར་གྱུར་ཤོག དེས་སྔ་དྲོར་སྐད་ངན་དང་། ཉིན་གུང་དུ་ཀི་ཀིའི་སྒྲ་སྐད་ཐོས་པར་ཤོག

༡༧ དེ་ཅིའི་ཕྱིར་ཞེ་ན། དེས་ང་མངལ་གྱི་ནང་དུ་མ་བསད་པའི་ཕྱིར་རོ། བསད་ཡོད་ན། ངའི་མ་ངའི་དུར་ཁུང་དུ་གྱུར་ཏེ། དེའི་མངལ་རྟག་ཏུ་གང་ནས་ལུས་པ་ཡིན།

༡༨ ངའི་མི་ཚེ་འདི་ངོ་ཚའི་ནང་དུ་ནུབ་ཅིང་། དཀའ་ལས་དང་། སེམས་བརྡུགས་རྒྱུར། ཅི་ལ་ང་མངལ་ནས་འཐོན་པ་ལགས༎

༢༡

བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་ངེད་ལ་གཡུལ་འགྱེད་པས། ངེད་ཀྱི་དོན་དུ་ཡ་ཧོ་ཝཱ་ལ་ཐུགས་བརྟག་ཞུས་ཤིག ཁོང་གི་ཕྲིན་ལས་ངོ་མཚར་ཆེ་བ་དང་བསྟུན་ནས་ཁོ་ངེད་ལས་ཕར་འགྲོ་བའི་ཐབས་མཛད་ལས་ཆེའོ། བྱས་ཏེ།

༢ ཡེ་རེམ་ཡཱ་ལ་ཞུ་བའི་ཕྱིར་རྒྱལ་པོ་ཚེ་དེག་ཡཱས་མལ་ཀི་ཡཱའི་བུ་ཕ་ཤུར་དང་། བླ་མ་མ་ཨ་སེ་ཡཱའི་བུ་ཟེ་ཕན་ཡཱ་གཉིས་མངགས་པའི་ཚེ། ཡ་ཧོ་ཝཱ་ལས་ཡེ་རེམ་ཡཱ་ལ་བྱུང་བའི་བཀའ་ལུང་ནི།

༣ དེར་ཡེ་རེམ་ཡཱས་དེ་དག་ལ་འདི་ན་རེ། ཁྱོད་ཚོས་ཚེ་དེག་ཡཱ་ལ་འདི་ལྟར་ཞུས་ཤིག

༤ ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ལྟོས་ཤིག ལྕགས་རིའི་ཕྱི་རོལ་ནས་ཁྱོད་རྣམས་ལ་བསྐོར་ཡོད་པའི་བཱ་བེལ་རྒྱལ་པོ་དང་ཀལ་དཱི་པ་རྣམས་དང་འཐབ་པར་ཁྱོད་ཅག་གི་ལག་པར་ཡོད་པའི་མཚོན་ཆ་རྣམས་ངས་རྒྱབ་ཏུ་ཟློག་པར་བྱ་སྟེ། དེ་དག་གྲོང་ཁྱེར་འདིའི་དབུས་སུ་སྤུང་བར་བྱའོ།

༥ ཡང་ངས་ཉིད་ཀྱི་ཐར་བརྐྱངས་ཡོད་པའི་ཕྱག་དང་། ཕྲག་པ་སྟོབས་ལྡན་གྱིས་མ་ཟད། ཁྲོ་བ་དང་། ཁོང་ཁྲོ་དང་། ཁྲོ་གཏུམ་ཆེན་པོས་ཁྱོད་ཅག་ལ་འཐབ་ཅིང་།

༦ ངས་གྲོང་ཁྱེར་འདིར་གནས་པའི་མི་དང་དུད་འགྲོ་གཉིས་པོ་གསོད་པར་བྱ་ཞིང་། རིམས་ནད་ཆེན་པོས་དེ་རྣམས་འཆི་བར་འགྱུར་རོ།

༧ ཡང་བྱ་བ་དེའི་འོག་ཏུ། ཡ་ཧུ་དཱའི་རྒྱལ་པོ་ཚེ་དེག་ཡཱ་དང་། དེའི་འཁོར་རྣམས་དང་། མི་སྡེ་རྣམས་སམ། གྲོང་ཁྱེར་འདིར་རལ་གྲི་དང་མུ་གེ་ལས་ལུས་པ་དག བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་ལག་ཏུ་དང་། དགྲའི་ལག་ཏུ་དང་། དེ་དག་གི་སྲོག་ལ་སྙེགས་པ་རྣམས་ཀྱི་ལག་ཏུ་གཏོད་པར་བྱ་བ་དང་། དེས་འདི་དག་ལ་རལ་གྲིའི་ཁས་རྒྱབ་ཅིང་། དེ་དག་ལ་འཕངས་པའམ། བརྩེ་བའམ། སྙིང་རྗེ་བྱེད་པར་མི་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༨ ཡང་མི་སྡེ་འདི་ལ་ཁྱོད་ཀྱིས། ཀྱེ་ཧོ། ངས་ཁྱོད་ཅག་ལ་གསོན་པ་དང་། འཆི་བའི་ལམ་གཉིས་དེ་སྟོན་པར་བྱེད། ཞེས་ཟེར་བར་དགོས།

༩ སུའང་གྲོང་ཁྱེར་འདིར་གནས་ན། རལ་གྲི་དང་། མུ་གེ་དང་། རིམས་ནད་ཀྱི་འཆིའི། སུའང་ཕྱི་རོལ་དུ་སོང་ནས། ཁྱོད་ཅག་ལ་བསྐོར་ནས་ཡོད་པའི་ཀལ་དཱི་པ་རྣམས་ཀྱི་སྐྱབས་སུ་འགྲོ་བ་དེ་གསོན་པོར་ལུས་ཤིང་། དེས་རང་གི་སྲོག་ནི་བཅོམ་ནོར་ལྟར་འཁྱེར་བར་འགྱུར་རོ།

༡༠ དེ་ཅིའི་ཕྱིར་ཞེ་ན། ཁོ་བོས་ནི་གནོད་པ་དང་བཟང་པོ་མིན་པ་དེ་བྱེད་དུ་གྲོང་ཁྱེར་འདིའི་ཕྱོགས་སུ་ཞལ་བསྒྱུར་པ་ཡིན། ཞེས་ཡ་ཧོ་ཝཱས་གསུང་ངོ་། གྲོང་ཁྱེར་འདི་བཱ་བེལ་རྒྱལ་པོའི་ལག་པར་གཏད་དེ། དེས་འདི་མེ་ལ་སྲེག་པར་འགྱུར་རོ༎

༡༡ ཡང་ཡ་ཧུ་དཱའི་རྒྱལ་པོའི་ཕ་ཚན་གྱི་སྐོར་ཁྱོད་ཅག་གིས་ཡ་ཧོ་ཝཱའི་གསུང་ལ་རྣ་བ་ཐོད་ཅིག

༡༢ ཀྱེ་དཱ་བིད་ཀྱི་ཕ་ཚན། ཡ་ཧོ་ཝཱས་འདི་སྐད་གསུང་། ཁྱོད་ཅག་གི་བྱ་བ་ངན་པས་རྐྱེན་ཏེ། ངའི་ཐུགས་ཁྲོ་མེ་ལྟར་འབར་བས། སུས་ཀྱང་གསོད་མི་ནུས་པའི་མེ་རུ་མི་འབར་བའི་སླད་དུ། ཁྱོད་ཅག་སྔ་དྲོ་ལངས་ནས་གཤགས་དྲང་པོ་དང་། བཅོམས་པར་གྱུར་པ་རྣམས་དབང་ཤུགས་བྱེད་པའི་ལག་པ་ལས་སྒྲོལ་ཞིག

༡༣ ངེད་ལ་སུས་རྒོལ་ཡོང་། ཡང་ན་ངེད་ཀྱི་གནས་ཚང་རྣམས་སུ་འཇུག་པར་འགྱུར་སྨྲ་བའི་རོང་པ་དང་། ཐང་གི་བྲག་ལ་གནས་པ། ཁྱོད་རྣམས་ཀྱི་དགྲར་ང་ལྡང་ངོ་ཞེས་ཡ་ཧོ་ཝཱས་གསུང་།

༡༤ ཡང་ཁྱོད་ཅག་གི་ལས་འབྲས་བཞིན་དུ་ངས་ཆད་པས་བཅད་དེ། ཁྱོད་ཀྱི་ནགས་ཚལ་ལ་ངས་མེ་སྤར་ཞིང་། ཁྱོད་ཀྱི་མཐའ་འཁོར་ཐམས་ཅད་ཀྱང་འཚིག་པར་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༢༢

ཡ་ཧོ་ཝཱས་འདི་སྐད་གསུངས། ཡ་ཧུ་དཱའི་རྒྱལ་པོའི་ཕོ་བྲང་དུ་མར་སོང་ནས་འདི་སྐད་སྦྲོན་ཞིག

༢ ཀྱེ་དཱ་བིད་ཀྱི་ཁྲིར་འཁོད་པའི་ཡ་ཧུ་དཱའི་རྒྱལ་པོ་ཁྱེད་དང་། ཁྱེད་ཀྱི་འཁོར་གཡོག་དང་རྒྱ་སྒོ་འདི་དག་ལས་ནང་དུ་འཇུག་པའི་མི་སྡེ་དང་བཅས་པས་ཡ་ཧོ་ཝཱའི་བཀའ་ལ་རྣ་བ་ཐོད་ཅིག

༣ ཡ་ཧོ་ཝཱས་འདི་སྐད་གསུང་། གཤགས་དྲང་པོ་དང་དྲང་བ་ཉིད་ལ་སྤྱོད་ཅིང་། དབང་ཆོས་བྱེད་པའི་ལག་ནས་བཅོམ་པར་གྱུར་པ་དེ་སྒྲོལ་ཞིག མི་རིགས་པ་མ་བྱེད་པར། རྒྱལ་ཁམས་པ་དང་། ཕ་མེད་དང་། མོ་རང་མོ་ལ་རྔན་ཆེན་མ་བྱེད་ཅིག ནོངས་མེད་པའི་མིའི་ཁྲག་གནས་འདིར་མ་ཕོས་ཤིག

༤ དེ་ཅིའི་ཕྱིར་ཞེ་ན། ཇི་སྟེ་ཁྱོད་ཀྱིས་ཡང་དག་པར་འདི་བཞིན་དུ་སྤྱད་ན། དེ་ནས་རྒྱལ་པོ་དཱ་བིད་ཀྱི་གདུང་འཚོབ་པ་རྣམས་སམ། རྒྱལ་པོ་ནི་འཁོར་དང་མི་སྡེ་དང་བཅས་ཤིང་རྟ་དང་རྟ་ཕོ་ལ་ཞོན་ནས། རྒྱ་སྒོ་འདི་དག་ལས་ནང་དུ་འཇུག་པར་འགྱུར།

༥ འོན་ཀྱང་ཇི་སྟེ་ཁྱོད་ཚིག་འདི་དག་ལ་མ་ཉན་ན། ཕོ་བྲང་འདི་ཁང་སྟོང་དུ་འགྱུར་བར་ཁོ་བོས་རང་གི་མནའ་སྐྱེལ་ལོ། ཞེས་ཡ་ཧོ་ཝཱས་གསུང་ངོ་༎

༦ གང་ལ་ཞེ་ན། ཡ་ཧུ་དཱའི་རྒྱལ་པོའི་ཕོ་བྲང་གི་ཆེད་དུ་ཡ་ཧོ་ཝཱས་འདི་སྐད་གསུང་། ཁྱོད་ནི་ང་ལ་གིལ་ཨད་དང་ལི་བ་ནོན་གྱི་རྩེ་ཡིན་རུང་། ངས་ཁྱོད་བདེན་དག་པར་ཐང་སྟོང་དང་། སུ་ཡང་མི་གནས་པའི་གྲོང་ཁྱེར་རྣམས་དང་འདྲ་བར་བྱའོ།

༧ ཁྱོད་ཅག་གི་དགྲ་རུ། རེ་རང་གི་མཚོན་ཆ་ཐོགས་ཡོད་པའི་བཤིག་མཁན་ཡང་ངས་ཤོམ་ཞིང་། དེ་ཚོས་ཁྱོད་ཀྱི་འགྱམ་ཤིང་ཨང་གི་དང་པོ་རྣམས་བཅད་དེ་མེར་འདེབས་པར་འགྱུར།

༨ ཡང་མི་སྡེ་དུ་མ་གྲོང་ཁྱེར་འདིའི་མདུན་ནས་འདོང་ཞིང་། གྲོང་ཁྱེར་ཆེན་པོ་འདི་ལ་ཡ་ཧོ་ཝཱས་ཅིའི་སླད་དུ་འདི་འདྲ་མཛད་པ་ཡིན། ཞེས་དེ་དག་གི་ནང་ནས་རེ་རེས་རང་གི་ཁྱིམ་མཚེས་ལ་ཟེར་བར་འགྱུར་རོ།

༩ དེ་ནས་དེ་དག་གིས་ལན་དུ། འདི་ཚོས་ཡ་ཧོ་ཝཱ་རང་གི་དཀོན་མཆོག་གི་ཞལ་ཆད་ཕངས་ཏེ། ལྷ་གཞན་དག་ལ་ཕྱག་བཙལ་ཏེ་རིམ་གྲོ་བྱས་པའི་ལན་ཞེས་ཟེར་བར་འགྱུར་རོ༎

༡༠ གཤིན་པོའི་དོན་དུ་མ་ངུ་། ཆོ་ངེས་ཀྱང་མ་བྱེད་ཅིག འོན་ཀྱང་ཕར་འགྲོ་མཁན་གྱི་དོན་དུ་དྲག་ཏུ་ངུས་ཤིག དེ་ཅིའི་ཕྱིར་ཞེ་ན། སླར་དེ་ཕྱིར་ལོག་མི་སླེབ། རང་གི་ཕ་ཡུལ་ཡང་སླར་མཐོང་བར་མི་འགྱུར་རོ།

༡༡ གང་ལ་ཞེ་ན། རང་གི་ཕ་ཡོ་ཤི་ཡཱའི་མལ་དུ་སྲིད་བྱེད་མཁན་དང་། གནས་འདི་ལས་ཐོན་སོང་བའི་ཤལ་ལུམ་གྱི་བུ་ཡོ་ཤི་ཡཱ་བྱ་བའི་ཡ་ཧུ་དཱའི་རྒྱལ་པོའི་ཆེད་དུ་ཡ་ཧོ་ཝཱས་འདི་སྐད་གསུང་། ཁོ་འདིར་སླར་ཕྱིར་ལོག་སླེབ་པར་མི་འགྱུར་བར།

༡༢ གར་བཙོན་དུ་བཟུང་ནས་ཁྱེར་བའི་གནས་སུ་ཤི་སྟེ། ཡུལ་འདི་སླར་མཐོང་བར་མི་འགྱུར་རོ༎

༡༣ མི་རིགས་པའི་ལུགས་སུ་རང་གི་ཁང་པ་དང་། མི་འོས་པའི་ཚུལ་དུ་རང་གི་ནང་མིག་རྩིག་ཅིང་། གླ་མེད་པར་རང་གི་ཁྱིམ་མཚེས་ལ་འུ་ལག་འགེལ་ཞིང་། གླ་མི་སྦྱིན་པའི་མི་ལ་བཀྲ་མི་ཤིས།

༡༤ ངས་རང་ལ་ཁང་པ་རྒྱ་ཅན་སྟེང་ཁང་ཆེ་བ་རྣམས་ཡོད་པ་ཞིག་རྩིག་པར་བྱའོ་དེས་ཟེར་ཏེ། དཀར་ཁུང་རྣམས་འདོན། འགྱམ་ཤིང་གིས་ཐོག་སྦུབ་མཚལ་གྱིས་འབྱུག

༡༥ ཁྱོད་ཀྱིས་འགྱམ་ཤིང་གི་བཟོ་ནང་ངོམ་སྟོན་པས་ན། ཁྱོད་ཀྱིས་རྒྱལ་སྲིད་སྐྱོང་བར་འགྱུར་རམ། ཁྱོད་ཀྱི་ཕས་མ་ཟོས་མ་བཏུང་ངམ། གཤགས་དང་ཁྲིམས་དྲང་པོ་མ་བྱས་སམ། དེ་ལྟར་ཁོ་ལ་ཤིས་པར་གྱུར་ཏོ།

༡༦ དེས་དབུལ་པོ་དང་ནོར་མེད་ཀྱི་གཤགས་དྲང་པོར་བཅད་པས། ཁོ་ལ་ཤིས་པར་གྱུར་ཏོ། ད་ངོ་ཕྲོད་པ་ནི་འདི་ག་རང་མ་ལགས་སམ། ཞེས་ཡ་ཧོ་ཝཱས་གསུང་ངོ་།

༡༧ འོན་ཀྱང་ཁྱོད་ཀྱི་མིག་རྣམས་དང་སྙིང་ནི་ཧམ་པ་དང་། མི་ནོངས་མེད་ཀྱི་ཁྲག་འཕོ་བ་དང་། བརྡབ་སིགས་དང་། དབང་ཆོས་བྱེད་པ་མ་གཏོགས་གཞན་ཅི་ལའང་མི་འགྲོའོ།

༡༨ དེ་བས་ན་ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡོ་ཡཱ་ཀིམ་གྱི་ཆེད་དུ་ཡ་ཧོ་ཝཱས་འདི་སྐད་གསུང་། དེའི་དོན་ལ་མིས། ཀྱི་ཧུད་ངའི་སྤུན། ཡང་ན། ཀྱི་ཧུད་སྲིང་མོ་ཟེར་ཞིང་མྱ་ངན་བྱེད་པར་མི་འགྱུར། ཧའི་ཇོ་བོ། ཡང་ན། ཧའི་དེའི་དཔལ་ཟེར་ཞིང་མྱ་ངན་མི་བྱ་སྟེ།

༡༩ བོང་བུ་སྐུང་ལུགས་སུ་དེ་སྐུང་བར་བྱ་སྟེ། ཡེ་རུ་ཤ་ལེམ་གྱི་རྒྱ་སྒོ་རྣམས་ཀྱི་ཕྱི་རོལ་ཏུ་དྲུད་ནས་དབྱུག་པར་འགྱུར་རོ༎

༢༠ ཁྱོད་ཀྱི་སེམས་ཉེ་བ་ཀུན་བསད་པས། ལི་བ་ནོན་ཁར་འཛེགས་ཏེ་འོ་དོད་ཐོང་ཞིག བཱ་ཤན་གྱི་ནང་དུ་ང་རོ་ཐོང་ཞིག ཨ་བ་རིམ་ནས་ངུས་མང་ཐོང་ཞིག

༢༡ ཁྱོད་བཀྲ་ཤིས་པའི་དུས་ནང་ངས་ཁྱོད་ལ་བསྐུལ་མོད། ཁྱོད་ཀྱིས་ངས་ཉན་པར་མི་དགའོ་སྨྲས། ངའི་བཀའ་ལ་མི་ཉན་པ་ནི་གཞོན་དུས་ནས་ཁྱོད་ཀྱི་ལུགས་སྲོལ་ཡིན།

༢༢ ཁྱོད་ཀྱི་རྫི་བོ་ཐམས་ཅད་རླུང་དྲག་གིས་ཟ་བར་འགྱུར། ཁྱོད་ཀྱི་སེམས་ཉེ་བ་དག་བཙོན་དུ་ཆས་པར་འགྱུར། དེ་ནས་ཁྱོད་རང་གི་ངན་པ་ཐམས་ཅད་ཀྱིས་རྐྱེན་ཏེ་སྐྱེངས་ཤིང་ངོ་ཚ་བར་འགྱུར་པར་ངེས་སོ།

༢༣ ཀྱེ་འགྱམ་ཤིང་གི་ནང་དུ་རང་གི་ཚང་བྱེད་པ། ཀྱེ་ལི་བ་ནོན་མ། བུད་མེད་ལ་སྐྱེ་གཟེར་ཐེབས་འདྲའི་གཟེར་ཁྱོད་ལ་ཡོང་དུས། ཇི་འདྲ་འུ་ཐུག་པར་འགྱུར།

༢༤ ཁོ་བོས་ཉིད་ཀྱི་གསོན་པ་ཉིད་དཔང་དུ་འཛུགས་ཏེ། ངེས་མེད་དུ་ཡ་ཧུ་དཱའི་རྒྱལ་པོ་ཡོ་ཡཱ་ཀིམ་གྱི་བུ་ཀོན་ཡཱ་དེ་ནི་ངའི་ཕྱག་གཡས་པའི་སོར་གདུབ་ཡིན་རུང་། དེ་ནས་ཀྱང་ངས་ཁྱོད་ཕུད་ནས་དབྱུག་པར་བྱའོ་ཡ་ཧོ་ཝཱས་གསུང་།

༢༥ ཁྱོད་ཀྱི་སྲོག་ལ་སྙེགས་པའི་ལག་པ་དང་། གང་དག་གི་གདོང་ལ་ཁྱོད་བག་ཚ་བའི་ལག་པའམ། བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་ལག་པ་དང་། ཀལ་དཱི་པའི་ལག་པར་ངས་ཁྱོད་གཏད་དེ།

༢༦ ངས་ཁྱོད་རང་དང་ཁྱོད་སྐྱེས་པའི་མ་དང་བཅས། ཁྱོད་རྣམས་ཀྱི་སྐྱེ་ཡུལ་མིན་པའི་ཡུལ་དུ་འདོན་པར་བྱ་ཞིང་། དེར་འཆི་བར་འགྱུར།

༢༧ འོན་དེ་དག་ཕྱིར་ལོག་འགྲོ་བར་འདོད་པའི་ཡུལ་དུ་ནམ་དུའང་ལོག་པར་མི་འགྱུར་རོ༎

༢༨ ཀོན་ཡཱ་བྱ་བའི་མི་འདི་ནི་སྐྱུག་བྲོ་བའི་སྣོད་ཆག་པོའམ། མི་འདོད་པའི་སྣོད་ཡིན་ནམ། ཅིའི་སླད་དུ་ཁོ་དང་ཁོའི་བུ་བརྒྱུད་དག་ནི་འདོན་ཞིང་རྒྱུས་མེད་པའི་ཡུལ་དུ་སྐྲོད་པར་བྱེད།

༢༩ ཀྱེ་ཡུལ་ཁམས། ཡུལ་ཁམས། ཡུལ་ཁམས། ཡ་ཧོ་ཝཱའི་གསུང་ལ་ཉོན།

༣༠ ཡ་ཧོ་ཝཱས་འདི་སྐད་གསུང་། རང་གི་ཚེ་གང་བཀྲ་མི་ཤིས་པའི་མི། མི་རབས་ཆད་པའི་མི་འདི་ཞེས་ཁྱོད་ཀྱིས་བྲིས་ཤིག དེ་ཅིའི་ཕྱིར་ཞེ་ན། ད་ནས་ཕྱིན་དུ་དཱ་བིད་ཀྱི་རྒྱལ་ཁྲིར་སྡོད་པ་དང་། ཡ་ཧུ་དཱར་སྲིད་བྱེད་པའི་ཕྱིར་མི་དེའི་བུ་བརྒྱུད་ལས་སུ་ཡང་བཀྲ་ཤིས་པར་མི་འགྱུར་རོ༎

༢༣

ངའི་རྩྭ་ཁའི་ལུག་རྣམས་བཤིག་ནས་ཁྲེ་གཏོར་བྱེད་པའི་རྫི་བོ་དག་བཀྲ་མི་ཤིས། ཞེས་ཡ་ཧོ་ཝཱས་གསུང་།

༢ དེ་བས་ན་ཁོང་གི་མི་སྡེ་འཚོ་བར་བྱེད་པའི་རྫི་བོའི་ཆེད་དུ་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཁྱོད་ཀྱིས་ངའི་ལུག་ཁྱུ་ཁ་འཐོར་དུ་བཏང་སྟེ། འབྱེར་བར་བྱས་ནས། དེ་དག་ལ་མ་ལྟས་པས་ན། ཀྱེ་ཧོ། ངས་ཁྱོད་ཅག་གི་སྤྱོད་པའི་མི་རིགས་པ་དེ་རང་ཁྱོད་ཅག་གི་ཁར་དབབ་བོ། ཞེས་ཡ་ཧོ་ཝཱས་གསུང་།

༣ ཡང་ངའི་ཁྱུའི་ལྷག་ལུས་དེ། ངས་གང་དང་གང་དུ་དེད་པའི་ཡུལ་ཀུན་ནས་བསྡུས་ཏེ། སླར་ཡང་དེ་དག་རང་གི་ལུག་ར་རྣམས་སུ་འཁྲིད་པར་བྱ་སྟེ། བརྒྱུད་མཐའ་རྒྱས་ཤིང་འཕེལ་བར་འགྱུར།

༤ ཡང་ངས་དེ་རྣམས་འཚོ་བའི་རྫི་བོ་རྣམས་བསྐོ་ཞིང་། སླར་དེ་དག་འཇིགས་པའམ་དངང་མི་སྐྲག་པར། སྟོར་བར་ཡང་མི་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༥ ཀྱེ་ཧོ། ངས་དཱ་བིད་ཀྱི་དོན་དུ་དྲང་བ་ཉིད་ཀྱི་ལྕུ་གུ་ཞིག་སྐྱེད་པར་བྱ་བ་དང་། དེས་རྒྱལ་པོའི་ཚུལ་གྱིས་རྒྱལ་སྲིད་སྐྱོང་ཞིང་། མཁས་པར་སྤྱོད་དེ། ས་གཞི་ནང་གཤགས་དང་ཞལ་ཆེ་དྲང་པོར་སྤྱོད་པའི་ཉིན་མོ་དེ་འབྱུང་བ་ལ་ཉེའོ། ཞེས་ཡ་ཧོ་ཝཱས་གསུང་ངོ་།

༦ ཁོང་གི་སྐུ་རིང་དུ་ཡ་ཧུ་དཱ་ཐར་ཏེ། ཨིས་ར་ཨེལ་ཉེ་ཞོ་མེད་པར་གནས་ཏེ། ཡ་ཧོ་ཝཱ་ངེད་ཀྱི་དྲང་བ་ཉིད། ཅེས་ཁོང་ལ་མཚན་གསོལ་བར་འགྱུར་རོ།

༧ དེ་བས་ན་ཀྱེ་ཧོ། ཨིས་ར་ཨེལ་གྱི་བུ་བརྒྱུད་མི་སེར་ཡུལ་ནས་བཏོན་པར་མཛད་པའི་ཡ་ཧོ་ཝཱ་གསོན་པོའོ། ཞེས་མི་ཟེར་གྱི།

༨ བྱང་གི་ཡུལ་དང་། ངས་དེ་དག་དེད་པའི་ཡུལ་མཐའ་དག་ལས་ཨིས་ར་ཨེལ་གྱི་མི་བརྒྱུད་ཀྱི་བརྒྱུད་འཛིན་ཡར་དྲངས་ཤིང་ཁྲིད་པའི་ཡ་ཧོ་ཝཱ་ནི་གསོན་པོ་ལགས་སོ། ཞེས་བརྗོད་པའི་ཉིན་མོ་རྣམས་ལ་འབབ་ཀྱིན་གདའོ། ཞེས་ཡ་ཧོ་ཝཱས་གསུང་། དེ་ནས་དེ་དག་རང་ཡུལ་དུ་གནས་པར་འགྱུར་རོ༎

༩ ལུང་སྟོན་པ་དག་གི་ཆེད་དུ། ངའི་ཁོག་ནང་ངའི་སྙིང་ནི་ཆག ངའི་རུས་པ་ཐམས་ཅད་ནི་འདར། ཡ་ཧོ་ཝཱའི་དོན་དུ་དང་། ཁོང་གི་དམ་པ་ཉིད་ཀྱི་གསུང་རྣམས་ཀྱིས་རྐྱེན་ཏེ་ང་ནི་རས་བཟིས་པའི་མི་དང་། རྒུན་ཆང་གིས་ཕམ་པར་གྱུར་པའི་མི་དང་འདྲའོ།

༡༠ དེ་ཅིའི་ཕྱིར་ཞེ་ན། ཡུལ་ཁམས་གཡེམ་པོས་ཁེངས། དམོད་པ་ཕོག་པས་སས་མྱ་ངན་བྱེད། ཐང་གི་རྩྭ་ཁ་རྣམས་ཀྱང་སྐམས་སོ། ཅི་ལ་ཞེ་ན། དེ་དག་གི་རྒྱུག་ལུགས་ནི་ངན་པ་དང་། ཤུགས་ནི་མི་རིགས་པ་ཡིན།

༡༡ དེ་ཅིའི་ཕྱིར་ཞེ་ན། ལུང་སྟོན་པ་དང་བླ་མ་གཉིས་པོར་གྲིབ་ཕོག འོ་ན། ངའི་ཕོ་བྲང་གི་ནང་དུའང་དེ་དག་གི་ངན་པ་ཁོ་ན་ང་ལ་ཐོབ་བོ། ཞེས་ཡ་ཧོ་ཝཱས་གསུང་ངོ་།

༡༢ དེའི་རྐྱེན་གྱིས། དེ་དག་གི་ལམ་ནི་སྨག་རུམ་ནང་འདྲེད་སའི་ས་ཆ་ལྟར་འགྱུར་ཏེ། དེ་དག་འདེད་པ་དང་། དེར་ལྟུང་བར་འགྱུར། དེ་ཅིའི་ཕྱིར་ཞེ་ན། དེ་དག་ལ་ཞིབ་དཔྱོད་བྱེད་པའི་ལོ་ནང་ངས་དེ་དག་གི་ཐོག་ཏུ་རྐྱེན་ངན་འདྲེན་པར་བྱའོ། ཞེས་ཡ་ཧོ་ཝཱས་གསུང་ངོ་།

༡༣ ཡང་ངས་ས་མར་ཡཱའི་ལུང་སྟོན་པ་དག་གི་ནང་ན་གཏི་མུག་ཁོ་ན་མཐོང་བ་ཡིན། དེ་དག་གིས་བ་ཨཱལ་གྱི་མིང་ནང་ལུང་བསྟན་ཏེ། ངའི་མི་སྡེ་ཨིས་ར་ཨེལ་གོལ་དུ་བཅུག

༡༤ ཡེ་རུ་ཤ་ལེམ་གྱི་ལུང་སྟོན་པ་དག་གི་ནང་དུའང་ངས་འཇིགས་སུ་རུང་བ་ཞིག་མཐོང་བ་ཡིན། དེ་དག་ལོག་པར་གཡེམ་ཞིང་རྫུན་གྱི་ནང་དུ་འགྲུལ། དེ་དག་སུའང་རང་གི་ངན་པ་ལས་མི་སྒྱུར་བར། སྡིག་སྤྱོད་རྣམས་ལ་ལག་གཤེད་འཇུག་པས། དེ་ཐམས་ཅད་ངའི་དྲུང་དུ་སོ་དོམ་དང་དེའི་མི་རྣམས་གོ་མོ་རཱ་དང་འདྲའོ།

༡༥ དེ་བས་ན་དཔུང་ཆེན་གྱི་ཡ་ཧོ་ཝཱས་ལུང་སྟོན་པ་དག་གི་སྐོར་ལ་འདི་སྐད་གསུང་། ཡེ་རུ་ཤ་ལེམ་གྱི་ལུང་སྟོན་པ་རྣམས་ཀྱིས་རྐྱེན་ཏེ། ཡུལ་ཀུན་ཏུ་ཆོས་མ་ཡིན་པ་དེ་དར་བྱུང་བས། ཀྱེ་ཧོ། ངས་དེ་དག་ལ་ཟས་སུ་ཁན་པ་དང་། བཏུང་དུ་དུག་ཆུ་སྟེར་བར་བྱའོ༎

༡༦ དཔུང་ཆེན་རྣམས་ཀྱི་ཡ་ཧོ་ཝཱས་འདི་སྐད་གསུང་། ཁྱོད་ཚོར་ལུང་བསྟན་པའི་ལུང་སྟོན་པ་རྣམས་ཀྱི་གཏམ་ལ་མ་ཉན་ཞིག དེ་དག་གིས་ཁྱོད་འཚོལ་དུ་འཇུག་ཅིང་། ཡ་ཧོ་ཝཱའི་ཞལ་ནས་འབྱུང་བའི་བཀའ་མ་ཡིན་པའི་རང་གི་སྙིང་གི་རྨི་ལམ་ཁྱོད་ཅག་ལ་འཆད་པར་བྱེད།

༡༧ ཆད་མེད་དུ་དེ་དག་གིས་ང་ལ་ཁྱད་དུ་སོད་པ་རྣམས་ལ། ཡ་ཧོ་ཝཱས་ཁྱོད་ཅག་ཞི་བདེ་བར་འགྱུར་རོ་གསུངས་སོ་ཟེར། ཡང་རང་གི་སྙིང་གྱོང་པོའི་ཕྱི་བཞིན་འབྲང་བ་དག་ལ། ཁྱོད་ཚོར་བར་ཆད་ཅིའང་འབྱུང་བར་མི་འགྱུར་རོ་ཟེར།

༡༨ ཁོང་གི་གསུང་རིག་ཅིང་ཉན་པའི་ཕྱིར་དུ། ཡ་ཧོ་ཝཱའི་གསུང་གྲོས་ནང་སུ་ཡོད་པ་ཡིན། སུས་ཁོང་གི་བཀའ་མཆིད་དེ་ཚད་དུ་བཟུང་ནས་ཉན་པ་ཡིན།

༡༩ ཀྱེ་ཧོ། ཡ་ཧོ་ཝཱའི་ནང་ནས་ཁྲོ་གཏུམ་གྱི་རླུང་དམར་རམ། འོ་ན། སྐོར་རླུང་དྲག་པོ་ཞིག་ཐོན་ཏེ། སྡིག་སྤྱོད་ཀྱི་མགོར་འབབ་པར་འགྱུར།

༢༠ ཁོང་གི་ཐུགས་ཀྱི་དགོངས་པ་རྣམས་བསྒྲུབ་སྟེ། མཐར་མ་བསྐྱེལ་བའི་བར་དུ། ཡ་ཧོ་ཝཱའི་ཐུགས་ཁྲོ་དེ་ཞི་བར་མི་འགྱུར། མ་འོངས་པའི་དུས་སུ་ཁྱོད་ཅག་གིས་དེ་ཅི་ཡིན་ཁྲིག་གོ་བར་འགྱུར་རོ།

༢༡ ངས་ལུང་སྟོན་པ་འདི་དག་མ་མངགས་ཀྱང་དེ་རྣམས་བརྒྱུགས། ངས་མ་བསྒོ་ཡང་དེ་རྣམས་ཀྱིས་ལུང་བསྟན།

༢༢ ཇི་སྟེ་དེ་རྣམས་ངའི་གྲོས་ནང་ཡོད་པ་ཡིན་ན། དེ་ནས་ངའི་བཀའ་མཆིད་རྣམས་ངའི་མི་སྡེ་ལ་འཆད་ཅིང་། དེ་དག་གི་ངན་པའི་ལས་དང་། ངན་པའི་ལས་རྣམས་ལས་དེ་དག་བཟློགས་པ་ཡིན།

༢༣ ང་ནི་ཐག་ཉེ་བའི་དཀོན་མཆོག་ཡིན་ནམ། རྒྱང་རིང་གི་དཀོན་མཆོག་མ་ཡིན་ནམ། ཞེས་ཡ་ཧོ་ཝཱས་གསུང་།

༢༤ ངས་མི་མཐོང་དུ་མི་སུའང་གསང་བའི་གནས་སུ་ཡིབ་ནུས་སམ། ཞེས་ཡ་ཧོ་ཝཱས་གསུང་། གནམ་ས་གཉིས་པོ་ངས་མི་ཁྱབ་བམ། ཞེས་ཡ་ཧོ་ཝཱས་གསུང་ངོ་།

༢༥ ལུང་སྟོན་པ་ཚོས་ངའི་མིང་འཁུར་ཏེ་རྫུན་གྱི་ལུང་སྟོན་ཞིང་། ངས་རྨིས། ངས་རྨིས་ཟེར་བ་ངས་ཐོས་བྱུང་།

༢༦ རྫུན་གྱི་ལུང་བསྟན་རྣམས་ལུང་སྟོན་པ་དག་གི་སྙིང་ན་ནམ་གྱི་བར་དུ་ལུས་པར་འགྱུར། འོ་ན། དེ་དག་གིས་རང་གི་སྙིང་གི་ཟོལ་ཟོག་ལུང་དུ་སྟོན་པ་རྣམས་ཡིན།

༢༧ བ་ཨཱལ་གྱི་ཕྱིར་དེ་དག་གི་ཕ་མེས་རྣམས་ཀྱིས་ངའི་མཚན་དེ་བརྗེད་པ་ལྟར། དེ་དག་གི་ནང་ནས་མི་རེ་ཡིས་རང་གི་ཁྱིམ་མཚེས་ལ་བཤད་པའི་རྨི་ལམ་གྱིས་རྐྱེན་ཏེ། ངའི་མི་སྡེ་ལ་ངའི་མཚན་དེ་རྗེད་དུ་འཇུག་པར་བྱའོ། ཞེས་དེ་དག་གིས་སེམས་སོ།

༢༨ གང་ལུང་སྟོན་པར་རྨི་ལམ་འཆད་རྒྱུ་ཡོད་ན། རྨི་ལམ་ཤོད་དང་། གང་ལ་ངའི་བཀའ་མཆིད་ཡོད་ན། བློ་དྲང་པོས་ངའི་བཀའ་མཆིད་དེ་ཤོད་ཅིག གྲོའི་མདུན་དུ་ཕུབ་མ་ཅི། ཞེས་ཡ་ཧོ་ཝཱས་གསུང་ངོ་།

༢༩ ངའི་བཀའ་དེ་མེ་ཁོ་ན་ཉིད་དང་མི་འདྲའམ། ཡང་ན་བྲག་སིལ་བུར་གཅོག་པའི་ཐོ་བ་དང་མི་འདྲའམ། ཞེས་ཡ་ཧོ་ཝཱས་གསུང་ངོ་།

༣༠ དེའི་ཕྱིར། ཀྱེ་ཧོ། རང་གི་ཁྱིམ་མཚེས་ལས་ངའི་གསུང་རྐུ་བའི་ལུང་སྟོན་པ་ཚང་མ་ལ་ཁོ་བོས་སྡང་ངོ་། ཞེས་ཡ་ཧོ་ཝཱས་གསུང་།

༣༡ ལྕེ་བཀོལ་ཏེ། ཁོང་གིས་གསུང་ངོ་། ཞེས་ཟེར་བའི་ལུང་སྟོན་པ་དག་ལ་ཁོ་བོས་སྡང་ངོ་། ཡ་ཧོ་ཝཱས་གསུང་།

༣༢ ཀྱེ་ཧོ། རྫུན་གྱི་རྨི་ལམ་གྱི་ལུང་རྣམས་བསྟན་ཞིང་། དེ་དག་བཤད་པ་དང་། རང་གི་རྫུན་ཚིག་དང་། ཡུས་ཀྱིས་ངའི་མི་སྡེ་གོལ་སར་འཁྲིད་པའི་རྫུན་གྱི་རྨི་ལམ་བཤད་མཁན་དག་ལ་ཁོ་བོས་སྡང་ངོ་། འོན་ཀྱང་ངས་དེ་དག་བཏང་བའང་མིན། བཀའང་མ་བསྒོ་བས་ན། འདི་ཚོས་མི་སྡེ་ལ་རྩ་བ་ནས་ཕན་མི་གདགས་སོ། ཞེས་ཡ་ཧོ་ཝཱས་གསུང་ངོ་༎

༣༣ མི་སྡེ་འདིའམ། ལུང་སྟོན་པའམ། བླ་མས་ཁྱོད་ལ། ཡ་ཧོ་ཝཱའི་ཁལ་དེ་ཅི་ལགས། ཞེས་འདྲི་དུས་སུ། ཁྱོད་ཀྱིས་དེ་དག་ལ། ཁལ་ནི་ཅི་ལ་ཟེར། ངས་ཁྱོད་སྤང་བར་བྱའོ་ཡ་ཧོ་ཝཱས་གསུང་ངོ་སྦྲོན་པར་བྱོས།

༣༤ ཡང་ལུང་སྟོན་པའམ། བླ་མའམ། མི་སྡེའི་ནང་ནས་སུས་ཀྱང་ཡ་ཧོ་ཝཱའི་ཁལ་ཅི་ལགས་ཞེས་འདྲི་ན། ངས་མི་དེ་དང་དེའི་ཕ་སྤད་ལ་ཆད་པས་གཅད་དོ།

༣༥ རེ་རེ་ཡིས་རང་གི་ཁྱིམ་མཚེས་དང་སྤུན་ལ། ཡ་ཧོ་ཝཱས་བཀའ་ལན་ཅི་གནང་། ཡ་ཧོ་ཝཱས་ཅི་གསུངས། ཞེས་དྲིས་ཤིག

༣༦ མི་རེ་ལ་དེ་རང་གི་གཏམ་དེ་ཁལ་དུ་འགྱུར་འོང་བས། དེ་ཚུན་ཆད་ཁྱོད་རྣམས་ཀྱིས་ཡ་ཧོ་ཝཱའི་ཁལ་ཟེར་བར་མ་བྱེད། དེ་ཅིའི་ཕྱིར་ཞེ་ན། ཁྱོད་ཅག་གིས་དཀོན་མཆོག་གསོན་པོ་དཔུང་ཆེན་རྣམས་ཀྱི་ཡ་ཧོ་ཝཱ་ངེད་ཀྱི་དཀོན་མཆོག་གི་བཀའ་མཆིད་རྣམས་བཤིག་པ་ཡིན།

༣༧ ཁྱོད་ཀྱིས་ལུང་སྟོན་པར། ཡ་ཧོ་ཝཱས་བཀའ་ལན་ཅི་གནང་། ཡང་ན་ཡ་ཧོ་ཝཱས་ཅི་གསུངས། ཞེས་འདྲི་ཡང་།

༣༨ ཁྱོད་ཅག་རང་གིས་ཡ་ཧོ་ཝཱའི་ཁལ་ཅི་ལགས་ཞེས་འདྲི་བས་ན། ཡ་ཧོ་ཝཱས་འདི་སྐད་གསུང་། ཡ་ཧོ་ཝཱའི་ཁལ་མ་ཟེར་ཞིག ཅེས་ངས་ཁྱོད་ཅག་ལ་འཕྲིན་སྤྲད་པའི་སྟེང་དུའང་ཡ་ཧོ་ཝཱའི་ཁལ་ཞེས་པའི་ཚིག་གླེང་བས་ན།

༣༩ དེའི་ཕྱིར་ད་ལྟོས་ཤིག ང་ཉིད་ཀྱིས་ཁྱོད་ཡོངས་སུ་བརྗེད་དེ། ངས་ཁྱོད་ཅག་དང་ཁྱོད་ཀྱི་ཕ་མེས་ལ་བསྟེར་བའི་གྲོང་ཁྱེར་འདི་ངའི་སྤྱན་སྔ་ནས་དབྱུག་པར་བྱ་སྟེ།

༤༠ ངས་ཁྱོད་ཅག་གི་ཐོག་ཏུ་གཏན་གྱི་སྨོད་ཟོར་དང་། ནམ་དུའང་མི་བརྗེད་པའི་གཏན་གྱི་ངོ་ཚ་བ་ཞིག་འབེབས་པར་བྱའོ༎

༢༤

བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་ཡ་ཧུ་དཱའི་རྒྱལ་པོ་ཡོ་ཡཱ་ཀིམ་གྱི་བུ་ཡེ་ཀོན་ཡཱ་དང་། ཡ་ཧུ་དཱའི་སྐུ་དྲག་དང་། ཤིང་བཟོ་པ་དང་། མགར་བ་རྣམས་དང་བཅས་བཙོན་དུ་བཟུང་ནས། ཡེ་རུ་ཤ་ལེམ་ནས་བཱ་བེལ་དུ་འཁྱེར་བའི་འོག་ཏུ། ཡ་ཧོ་ཝཱས་བདག་ལ་མངོན་དུ་མཛད་པ་ནི། ཀྱེ་ཧོ། ཡ་ཧོ་ཝཱའི་མཆོད་ཁང་གི་མདུན་དུ་སེ་ཡབ་ཙེལ་པོ་གཉིས། བཞག་ཡོད་དེ།

༢ ཙེལ་པོ་གཅིག་གི་ནང་ན་མགོ་ཚོས་ལྟ་བུའི་སེ་ཡབ་རབ་ཏུ་བཟང་པོ་དང་། ཙེལ་པོ་གཞན་དེའི་ནང་ན་ཐུ་བ་ཡིན་སྟབས་ཀྱིས་ཟར་མི་ཐུབ་པའི་སེ་ཡབ་ཐུ་ཤོས་རྣམས་ཡོད་པ་ལས།

༣ ཡ་ཧོ་ཝཱས་ང་ལ། ཡེ་རེམ་ཡཱ། ཁྱོད་ཀྱིས་ཅི་མཐོང་འདུག ཞེས་གསུངས་པ་དང་ངས། སེ་ཡབ། སེ་ཡབ་བཟང་པོ་ནི་རབ་ཏུ་བཟང་པོ་དང་། ཐུ་བ་ནི་རབ་ཏུ་ཐུ་བ་དང་། ངན་པ་ཡིན་སྟབས་ཀྱིས་ཟ་བར་མི་ཐུབ་པ་རྣམས་འདུག ཅེས་གསོལ་བ་ཡིན།

༤ ཡང་ཡ་ཧོ་ཝཱའི་གསུང་བྱོན་ཏེ་བདག་ལ་འདི་སྐད་གསུང་།

༥ ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། སེ་ཡབ་བཟང་པོ་འདི་དག་ཁོ་ན་བཞིན། ངས་འདི་ནས་ཀལ་དཱི་པའི་ཡུལ་དུ། དེ་དག་ལེགས་པའི་དོན་དུ་བཏང་བའི་ཡ་ཧུ་དཱའི་བཙོན་པ་རྣམས་རྩི་བར་བྱ་བས་ན།

༦ ངས་དེ་དག་གི་ཕན་དོན་ལ་གཟིགས་ཤིང་། སླར་ཡུལ་འདིར་ཕྱིར་ལོག་འདྲེན་ཞིང་། ངས་དེ་དག་བཞེང་བར་བྱའི། རློག་པར་མི་བྱ། ངས་དེ་དག་འཛུག་གི། འབོགས་པར་མི་བྱའོ།

༧ ཡང་ང་ནི་ཡ་ཧོ་ཝཱ་ལགས་པ་རྟོགས་ནུས་པའི་སྙིང་ཞིག་ངས་དེ་དག་ལ་བསྟེར་ནས། དེ་རྣམས་ངའི་མི་སྡེ་དང་། ང་ནི་དེ་དག་གི་དཀོན་མཆོག་ཏུ་འགྱུར་བར་འགྱུར། དེ་ཅིའི་ཕྱིར་ཞེ་ན། དེ་དག་ངའི་ཕྱོགས་སུ་སྙིང་ཚང་མ་ནས་ཕྱིར་ལོག་འོང་བར་འགྱུར་བའི་ཕྱིར་རོ༎

༨ དེའང་སེ་ཡབ་ཐུ་བ་དེ་ངན་པའི་སྟབས་ཀྱིས་ཟར་ཡང་མི་ཐུབ་པ་ལ་བརྟེན་ནས། ཡ་ཧོ་ཝཱས་ངོ་ཐོག་འདི་སྐད་གསུང་། འདི་ཀ་བཞིན་ཡ་ཧུ་དཱའི་རྒྱལ་པོ་ཚེ་དེག་ཡཱ་དང་། སྐུ་དྲག་དང་། ཡེ་རུ་ཤ་ལེམ་གྱི་ཕྱི་ལུས་ཡུལ་འདིར་ལུས་པ་དང་། མི་སེར་ཡུལ་ནང་གཞིས་ཕབ་པ་རྣམས་ལ་སྟེར་བར་བྱའོ།

༩ དེས་མ་ཟད་པར། ངས་དེ་དག་གང་དང་གང་དུ་བསྐྲད་བྱའི་གནས་ཀུན་ཏུ། དེ་དག་ནི་སྨོད་ཟོར་དང་། ཁ་དཔེ་དང་། ཚིག་ངན་དང་། རྔན་འདེབས་པའི་རྒྱུར་འགྱུར་བའི་ཕྱིར་དུ། ས་གཞིའི་རྒྱལ་ཁམས་ཐམས་ཅད་ཀྱི་ནང་དུ་འདེད་པ་དང་། རྐྱེན་ངན་གྱི་ཕྱིར་སྐྲོད་པར་བྱ་སྟེ།

༡༠ ངས་དེ་དག་དང་དེ་དག་གི་ཕ་མེས་ལ་བཏང་བའི་ཡུལ་ཁམས་ཀྱི་ནང་ནས་དེ་དག་ཚར་མ་གཅོད་པའི་བར་དུ། དེ་དག་གི་དཀྱིལ་དུ་རལ་གྲི་དང་། མུ་གེ་དང་། རིམས་ནད་གཏོང་བར་བྱའོ༎

༢༥

བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་ལོ་དང་པོའམ། ཡོ་ཤི་ཡཱའི་བུ་ཡོ་ཡཱ་ཀིམ་བྱ་བའི་ཡ་ཧུ་དཱའི་རྒྱལ་པོའི་ལོ་བཞི་པར། ཡ་ཧུ་དཱའི་མི་སྡེ་ཡོད་དོ་ཅོག་གི་སྐོར་དུ། ཡེ་རེམ་ཡཱ་ལ་བྱུང་བའི་བཀའ་མཆིད་དེ་ནི།

༢ ལུང་སྟོན་པ་ཡེ་རེམ་ཡཱས་ཡ་ཧུ་དཱའི་མི་ཐམས་ཅད་དང་། ཡེ་རུ་ཤ་ལེམ་པ་ཀུན་ལ་སྦྲན་ནས་འདི་སྐད་དུ།

༣ དེའང་ཨ་མོན་གྱི་སྲས་ཡོ་ཤི་ཡཱ་བྱ་བའི་ཡ་ཧུ་དཱའི་རྒྱལ་པོའི་ལོ་བཅུ་གསུམ་པ་ནས། དེ་རིང་གི་བར་དུ་ལོ་ཉེར་སུམ་གྱི་རིང་དུ། བདག་ལ་ཡ་ཧོ་ཝཱའི་གསུང་བྱོན་ནས། ངས་ཁྱོད་ཅག་ལ་བཤད་དེ། སྔ་སར་ལངས་ནས་བཤད་ཀྱང་། ཁྱོད་ཅག་གིས་མ་ཉན་ཏོ།

༤ ཡང་ཡ་ཧོ་ཝཱས་ཉིད་ཀྱི་ཞབས་འདེགས་པའི་ལུང་སྟོན་པ་ཐམས་ཅད་ཁྱེད་ཚོའི་དྲུང་དུ་མངགས། སྔ་གསར་བཞེངས་ནས་མངགས་རུང་། ཁྱོད་རྣམས་ཉན་པར་ཡང་མ་བྱས། ཐོས་སུ་རྣ་བའང་མ་བཏུད་དོ།

༥ ཁོང་རྣམས་ཀྱིས་ཁྱོད་ཅག་ལ། ད་ཐམས་ཅད་རེ་རང་གི་ལམ་ངན་པ་དང་། རང་གི་སྤྱོད་ལུགས་ངན་པ་རྣམས་ལས་ལོག་ཤོག་ཅིག་དང་། ཡ་ཧོ་ཝཱས་ཁྱོད་དང་ཁྱོད་ཀྱི་ཕ་མེས་རྣམས་ལ་གཏན་འཇགས་སུ་གནང་ཡོད་པའི་ཡུལ་ཁམས་ཀྱི་ནང་དུ་གནས་པར་འགྱུར།

༦ རིམ་གྲོ་དང་བསྙེན་བཀུར་བྱེད་དུ་ལྷ་གཞན་རྣམས་ལ་མ་སྙེགས་ཤིག ཡང་རང་གི་ལག་པའི་བཟོ་ལས་ཀྱི་སྒོ་ནས་ངའི་ཐུགས་ཁྲོ་མ་དཀྲུགས་ཤིག་དང་། ངས་ཁྱོད་ཅག་ལ་གནོད་པ་གང་ཡང་མི་བྱའོ། ཞེས་གསུང་ངོ་བྱས་ཀྱང་།

༧ ཁྱོད་ཅག་རང་གི་ལག་པའི་བཟོ་ལས་ཀྱི་སྒོ་ནས་རང་ལ་གནོད་དུ་ཁོ་བོར་ཚིག་པ་ཟ་རུ་འཇུག་པའི་ཕྱིར་ཁྱོད་ཅག་གིས་ང་ལ་མ་ཉན་ཏོ། ཡ་ཧོ་ཝཱས་གསུང་ངོ་།

༨ དེ་བས་ན་དཔུང་ཆེན་རྣམས་ཀྱི་ཡ་ཧོ་ཝཱས་འདི་སྐད་གསུང་། ཁྱོད་ཅག་གིས་ངའི་བཀའ་རྣམས་ལ་མ་ཉན་པའི་རྐྱེན་གྱིས།

༩ ལྟོས་ཤིག བྱང་ཕྱོགས་ཀྱི་གྲོང་པ་ཐམས་ཅད་དང་། ཉིད་ཀྱི་བྲན་པོ་བཱ་བེལ་རྒྱལ་པོ་ནེ་བུ་ཀད་ནེ་ཙར་འཁྲིད་འོང་ཕྱིར་ངས་རྫོང་བརྡ་བྱའོ་ཞེས་ཡ་ཧོ་ཝཱས་གསུང་། ཡང་ངས་ཡུལ་འདི་དང་། འདིར་གནས་པ་རྣམས་དང་། འདིའི་མཐའ་འཁོར་དུ་ཡོད་པའི་མི་བརྒྱུད་རྣམས་ཀྱི་ཐོག་ཏུ་དེ་རྣམས་དྲངས་ཏེ། འདི་དག་རྩད་ནས་མེད་པར་བྱས་ཏེ། འདི་དག་ཧ་ལས་པ་དང་འོ་ཤོའི་གནས་དང་། གཏན་གྱི་ཕྱིར་སྟོངས་སུ་འཇུག་པར་བྱའོ།

༡༠ དེས་མ་ཟད་དེ། འདི་དག་གི་ནང་ནས་དགའ་མགུའི་སྐད་དང་། སེམས་སྤྲོའི་སྐད་དང་། བག་ཕོའི་སྐད་དང་། བག་མའི་སྐད་དང་། རང་འཐག་གི་སྐད་དང་། མར་མེའི་འོད་དང་བཅས་མེད་པར་བྱའོ།

༡༡ དེའང་ཡུལ་ཁམས་འདི་ཐམས་ཅད་སྟོངས་ཏེ། ཧ་ལས་པའི་གནས་སུ་འགྱུར་ཞིང་། མི་བརྒྱུད་འདི་དག་གིས་ལོ་བདུན་ཅུའི་བར་དུ་བཱ་བེལ་རྒྱལ་པོའི་གཡོག་བྱེད་པར་འགྱུར་རོ༎

༡༢ དེ་ནས་དེའི་རྗེས་སུ་འབྱུང་རྒྱུ་ནི། ཡ་ཧོ་ཝཱས་འདི་སྐད་གསུང་། ལོ་བདུན་ཅུ་རྫོགས་དུས་སུ་ངས་བཱ་བེལ་རྒྱལ་པོ་དང་། དེའི་མི་བརྒྱུད་དང་། ཀལ་དཱི་པའི་ཡུལ་ཁམས་ལ། དེ་རྣམས་ཀྱི་མི་དགེ་བའི་ཕྱིར་དུ་ཆད་པས་བཅད་དེ། ཡུལ་ཁམས་དེ་དུས་གཏན་གྱི་ཕྱིར་སྟོངས་སུ་གཞུག་གོ།

༡༣ དེ་ལ་གནོད་དུ་ངས་གསུངས་པའི་བཀའ་མཆིད་ཐམས་ཅད་ཡུལ་དེའི་ནང་དུ་སྒྲུབ་པར་བྱའོ། གང་ཡིན་ཞེ་ན། མི་བརྒྱུད་ཡོད་དོ་ཅོག་གི་ཆེད་དུ་ཡེ་རེམ་ཡཱས་ལུང་དུ་བསྟན་ཞིང་མདོ་འདིའི་ནང་དུ་བྲིས་པ་ཐམས་ཅད་དོ།

༡༤ དེ་ཅིའི་ཕྱིར་ཞེ་ན། མི་བརྒྱུད་དུ་མ་དང་། རྒྱལ་ཆེན་རྣམས་ཀྱིས་འདི་དག་ཀྱང་བྲན་དུ་འཁོལ་ཞིང་། ངས་དེ་དག་གི་སྤྱོད་པ་དང་ལག་པའི་ལས་རྣམས་ལ་འཁོ་བའི་ལན་འཇལ་བར་བྱའོ༎

༡༥ དེའང་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་ང་ལ། ངའི་ལག་ནས་ཁྲོ་གཏུམ་གྱི་ཕོར་པ་འདི་བླངས་ཏེ། ངས་ཁྱོད་རྫོང་བའི་མི་བརྒྱུད་ཐམས་ཅད་ལ་འཐུང་དུ་ཆུག་ཅིག་དང་།

༡༦ དེ་དག་གིས་འཐུང་བ་ལས། ངས་དེ་དག་གི་དཀྱིལ་དུ་བཏང་བྱའི་རལ་གྲིས་རྐྱེན་ཏེ། ཕར་ཚུར་དུ་འགྲེ་ལྡོག་བྱེད་ཅིང་སྨྱོ་བར་འགྱུར་རོ་གསུང་བ་དང་།

༡༧ ངས་ཡ་ཧོ་ཝཱའི་ཕྱག་ལས་ཕོར་པ་དེ་བླངས་ཏེ། ཡ་ཧོ་ཝཱས་ང་བརྫངས་པའི་མི་བརྒྱུད་ཐམས་ཅད་ལ་འཐུང་དུ་བཅུག་པ་ཡིན།

༡༨ མིང་གསལ་གྱིས་ཟེར་ན། ཡེ་རུ་ཤ་ལེམ་དང་། ཡ་ཧུ་དཱའི་གྲོང་ཁྱེར་རྣམས་དང་། རྒྱལ་པོ་རྣམས་དང་། དེའི་སྐུ་དྲག་རྣམས་སོ། དེ་དག་སྟོངས་པ་དང་། ཧ་ལས་རྒྱུ་དང་། འོ་ཤོའི་གནས་དང་། གླུད་དུ་འགྱུར་བའི་ཕྱིར་རོ། དེ་ལྟར་དེ་རིང་གི་ཉིན་མོར་ཡང་ཡོད་དོ།

༡༩ མི་སེར་རྒྱལ་པོ་ཕར་ཨོ་དང་། དེའི་འཁོར་དང་། སྐུ་དྲག་དང་། དེའི་མི་སྡེ་ཐམས་ཅད་དང་།

༢༠ མི་སྡེ་འདྲེས་མ་ཐམས་ཅད་དང་། ཨུས་ཡུལ་གྱི་རྒྱལ་པོ་ཀུན་དང་། ཕེ་ལེ་ཤེད་པའི་ཡུལ་གྱི་རྒྱལ་པོ་མཐའ་དག་དང་། ཨས་ཀ་ལོན་དང་། ག་ཟཱ་དང་། ཨེག་རོན་དང་། ཨས་དོད་ཀྱི་ཕྱི་ལུས་དང་།

༢༡ ཨེ་དོམ་དང་། མོ་ཨབ་དང་། ཨམ་མོན་གྱི་བུ་བརྒྱུད་དང་།

༢༢ ཚོར་གྱི་རྒྱལ་པོ་ཡོད་དོ་ཅོག་དང་། ཚི་དོན་གྱི་རྒྱལ་པོ་ཐམས་ཅད་དང་། རྒྱ་མཚོའི་ཕ་རོལ་གྱི་འགྲམ་རྣམས་ཀྱི་རྒྱལ་པོ་དང་།

༢༣ དེ་དཱན་དང་། ཐེ་མཱ་དང་། བུས་དང་། སྐྲའི་ཟུར་ནས་བཀྲུམ་མཁན་ཐམས་ཅད་དང་།

༢༤ ཨ་རཱབ་ཀྱི་རྒྱལ་པོ་ཐམས་ཅད་དང་། འབྲོག་སྟོང་ན་གནས་པའི་མི་རིགས་འདྲེས་མའི་རྒྱལ་པོ་ཐམས་ཅད་དང་།

༢༥ ཟིམ་རིའི་རྒྱལ་པོ་ཐམས་ཅད་དང་། ཨེ་ལམ་གྱི་རྒྱལ་པོ་ཐམས་ཅད་དང་། མ་དཱ་ཨིའི་རྒྱལ་པོ་ཀུན་དང་།

༢༦ བྱང་ཕྱོགས་ཀྱི་རྒྱལ་པོ་མཐའ་དག་རྒྱང་རིང་ཐུང་གཉིས་པོ་ལྷན་ཅིག་ཏུ་དང་། སའི་ངོས་ལ་ཡོད་པའི་འཇིག་རྟེན་གྱི་རྒྱལ་ཁམས་ཡོད་དོ་ཅོག་དང་། དེ་དག་གི་རྗེས་སུ་ཤེ་ཤཱག་གི་རྒྱལ་པོས་དེ་འཐུང་བར་དགོས་སོ།

༢༧ དེའི་ཕྱིར་ཁྱོད་ཀྱིས་དེ་དག་ལ་འདི་སྐད་ཟེར་ཞིག དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ངས་ཁྱོད་ཀྱི་དཀྱིལ་དུ་རལ་གྲི་རྫོང་བར་བྱ་བས་ན། འཐུང་ཞིག བཟིས་ཤིག སྐྱུགས་ཤིག འགྱེལ་ཞིག ཡང་མ་ལངས་ཤིག

༢༨ ཡང་གལ་ཏེ་དེ་དག་གིས་ཁྱོད་ཀྱི་ལག་པ་ལས་འཐུང་དུ་ཕོར་པ་མི་ལེན་ཟེར་ན། དེ་ནས་ཁྱོད་ཀྱིས་དེ་དག་ལ། ཁྱོད་ཅག་གིས་དེ་ཅི་ནས་ཀྱང་འཐུང་དགོས། ཞེས་དཔུང་ཆེན་རྣམས་ཀྱི་ཡ་ཧོ་ཝཱས་གསུང་ངོ་ཟེར་ཞིག

༢༩ དེ་ཅིའི་ཕྱིར་ཞེ་ན། ཀྱེ་ཧོ། ངའི་མཚན་གྱིས་བརྗོད་པའི་གྲོང་ཁྱེར་གྱི་སྟེང་དུ་རྐྱེན་ངན་འབེབས་པར་གཟས་པས་ན། ཁྱོད་ཅག་ལ་ཆད་པ་མ་འཕོག་པར་ཤུད་འབུད་འགྲོའམ། ཆད་པ་མ་འཕོག་པར་མི་འབུད། གང་ལ་ཞེ་ན། ངས་ས་གཞིར་ཡོད་པའི་མི་ཀུན་གྱི་ཐོག་ཏུ་རལ་གྲི་ལ་འབོད་པར་བྱའོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་༎

༣༠ དེའི་ཕྱིར་ཁྱོད་ཀྱིས་དེ་དག་གི་མདུན་དུ་གཏམ་འདི་ཐམས་ཅད་ལུང་དུ་སྟོན་ཞིང་འདི་སྐད་གྱིས་ཤིག ཡ་ཧོ་ཝཱས་མཐོ་ས་ནས་ང་རོ་འདོན་ཞིང་། བཞུགས་གནས་དམ་པ་ནས་གསུང་སྐད་འདོན་ཞིང་། ཉིད་ཀྱི་ལུག་རའི་ཐོག་ཏུ་གསུང་སྐད་དྲག་པོ་འདོན་ཏེ། རྒུན་འབྲུམ་རྫི་མཁན་དག་དང་འདྲ་བར་ས་ལ་གནས་པ་ཡོད་དོ་ཅོག་གི་ཐོག་ཏུ་འུར་སྒྲ་འདོན་པར་འགྱུར་རོ།

༣༡ ཡ་ཧོ་ཝཱར་མི་བརྒྱུད་རྣམས་དང་འཁྲབ་གླེང་ཞིག་ཡོད་དེ། ཤ་ཐམས་ཅད་ཀྱི་གཤགས་མཛད་འོང་བས། ས་མཐའི་བར་དུ་ཡང་ཀུ་སྒྲ་ཞིག་སླེབ་པར་འགྱུར། ངན་པ་རྣམས་ཁོང་གིས་རལ་གྲིར་གཏད་དོ། ཞེས་ཡ་ཧོ་ཝཱས་གསུང་ངོ་༎

༣༢ དཔུང་ཆེན་རྣམས་ཀྱི་ཡ་ཧོ་ཝཱས་འདི་སྐད་གསུང་། ཀྱེ་ཧོ། མི་རིགས་ནས་མི་རིགས་ནང་རྐྱེན་ངན་འགྲོ་ཞིང་ས་མཐའ་ལས་བསྐོར་རླུང་ཆེན་པོ་ཞིག་སློང་བར་འགྱུར།

༣༣ ཡང་ཉིན་མོ་དེར་ཡ་ཧོ་ཝཱས་བསད་པར་མཛད་པ་ནི་ས་གཞིའི་མཐའ་མ་ནས་མཐའ་མའི་བར་དུ་ཡོད་པར་འགྱུར་གྱིས། སུས་ཀྱང་དེ་དག་གི་ཕྱིར་མྱ་ངན་མི་བྱ། སྡུད་པའམ་སྐུང་བར་ཡང་མི་བྱའི། སའི་ལུད་དུ་འགྱུར་བར་འགྱུར་རོ༎

༣༤ ཁྱེད་རྫི་བོ་དག འོ་དོད་དང་ང་རོ་ཐོང་ཞིག ཁྱོད་ལུག་ཁྱུའི་ལེགས་ཤོས་དག་གོག་ཐལ་ནང་འགྲེ་ལྡོག་ཐོང་ཞིག དེ་ཅིའི་ཕྱིར་ཞེ་ན། ཁྱོད་གསོད་པའི་ཞག་དང་། ཁྱོད་ཁྲེ་གཏོར་ཡན་པའི་ཞག་ལ་བབས་པས། ཁྱོད་ཅག་སྣོད་སྤྱད་སྙིང་སྡུག་ལྟར་ལྟུང་བར་འགྱུར།

༣༥ དེ་ནས་རྫི་བོ་རྣམས་ལ་འབྲོས་པའི་ལམ་དང་། ལུག་ཁྱུའི་ལེགས་ཤོས་དག་ལ་ཐར་ས་རྙེད་པར་མི་འགྱུར།

༣༦ ཡ་ཧོ་ཝཱས་དེ་དག་གི་རྩྭ་ཁ་མེད་པར་མཛད་པའི་ཐབས་ཀྱིས། རྫི་བོ་ངག་གི་ངུ་སྐད་དང་། ཁྱུའི་ལེགས་ཤོས་དག་གི་ཆོ་ངེས་ལྷང་སེ་ལྷང་།

༣༧ ཡ་ཧོ་ཝཱའི་ཐུགས་ཁྲོ་དྲག་པོའི་རྐྱེན་གྱིས། ལུག་ར་ཞི་བདེ་ཅན་རྣམས་ཀྱི་སྐད་མེད་པར་བྱས།

༣༨ སེང་གེ་ལྟར་རང་གི་ཡིབ་གནས་དེ་བོར་ནས་སོང་། གང་ལ་ཞེ་ན། དབང་ཆོས་བྱེད་པའི་དྲག་ཤུགས་དང་། ཁོང་གི་ཁྲོ་གཏུམ་དྲག་པོའི་རྐྱེན་གྱིས། དེ་དག་གི་ཡུལ་ཁམས་དེ་སྟོངས་སར་འགྱུར་གྱིན་གདའོ༎

༢༦

ཡ་ཧུ་དཱའི་རྒྱལ་པོ་ཡོ་ཤི་ཡཱའི་སྲས་ཡོ་ཡཱ་ཀིམ་གྱིས་རྒྱལ་སྲིད་སྐྱོང་དུ་ཚུགས་པའི་ཚེ་ན། ཡ་ཧོ་ཝཱ་ལས་གསུང་འདི་བྱོན་ནོ༎

༢ ཡ་ཧོ་ཝཱས་འདི་སྐད་གསུང་། ཁྱོད་ཡ་ཧོ་ཝཱའི་ཕོ་བྲང་ནང་ཀེར་ལངས་ནས། ངས་ཁྱོད་ལ་ཅི་དང་ཅི་སྒོ་བ་ཐམས་ཅད་ཀྱི་ནང་ནས་ཚིག་གཅིག་ཀྱང་མ་འཕྲི་བར། ཡ་ཧོ་ཝཱའི་ཕོ་བྲང་དུ་བསྙེན་བཀུར་བྱེད་དུ་འོང་བའི་ཡ་ཧུ་དཱའི་གྲོང་ཁྱེར་ཀུན་ལ་ཤོད་ཅིག

༣ དེ་ནས་དེ་དག་གི་སྤྱོད་པ་ངན་པས་རྐྱེན་བྱས་ཏེ། ངས་དེ་དག་གི་དོན་དུ་དམིགས་ཡོད་པའི་རྐྱེན་ངན་གྱི་སླད་དུ་ང་ལ་འགྱོད་པ་འབྱུང་བའི་ཆེད་དུ། མི་ཐམས་ཅད་རང་གི་ལམ་ངན་པ་ལས་ལོག་ནས་ཉན་ལས་ཆེ།

༤ ཁྱོད་ཀྱིས་དེ་དག་ལ་འདི་སྐད་སྦྲོན་པར་བྱ། ཡ་ཧོ་ཝཱས་འདི་སྐད་གསུང་། ངའི་ཞབས་ཏོག་པའི་ལུང་སྟོན་པ་རྣམས་ཀྱི་ཚིག་ལ་ཉན་དུ། ངས་དེ་དག་ཁྱོད་ཀྱི་དྲུང་དུ་མངགས།

༥ སྔ་གསར་ཡང་བཞེངས་ནས་བརྫངས་ནའང་། ཁྱོད་ཚོས་མ་ཉན་ཏོ། ངས་ཁྱོད་ཅག་གི་མདུན་དུ་བཞག་ཡོད་པའི། ངའི་བཀའ་རྒྱའི་ནང་འགྲུལ་བ་ལ། ངའི་ཚིག་ལ་མི་ཉན་ན།

༦ དེ་ནས་ངས་ཕོ་བྲང་འདི་ཤི་ལོ་དང་འདྲ་བར་བྱ་ཞིང་། གྲོང་ཁྱེར་འདི་ནི་ས་གཞིའི་མི་རིགས་ཡོད་དོ་ཅོག་གི་མདུན་དུ་གླུད་དུ་བྱའོ༎

༧ ཡེ་རེམ་ཡཱས་གསུང་འདི་དག་ཡ་ཧོ་ཝཱའི་ཕོ་བྲང་ནང་བཤད་པ་དེ་བླ་མ་རྣམས་དང་། ལུང་སྟོན་པ་དག་དང་། མི་སྡེ་ཚང་མས་ཐོས་སོ།

༨ དེའི་འོག་ཏུ་བྱུང་བར་གྱུར་པ་ནི། མི་སྡེ་ཀུན་ལ་སྦྲོན་རྒྱུར་ཡ་ཧོ་ཝཱས་ཡེ་རེམ་ཡཱ་ལ་བསྒོ་བ་དག་བཤད་ཟིན་པ་དང་། བླ་མ་རྣམས་དང་། ལུང་སྟོན་པ་དག་དང་། མི་སྡེ་ཚང་མས་ཁོང་བཟུང་ནས། ཁྱོད་ཀྱི་སྲོག་གཅོད་པར་ངེས་ཏེ།

༩ ཁྱོད་ཀྱིས་ཡ་ཧོ་ཝཱའི་མཚན་བརྗེད་ཅིང་ལུང་བསྟན་ཏེ། ཕོ་བྲང་འདི་ཤི་ལོ་ལྟར་གྱུར་ཞིང་། གྲོང་ཁྱེར་འདི་ནི་མི་གཅིག་ཀྱང་མི་གནས་པའི་ཡུལ་སྟོང་དུ་འགྱུར་འོང་ཞེས་ཅི་ལ་སྨྲས་པ་ཡིན། ཟེར་ཏེ། མི་སྡེ་ཚང་མ་ཡ་ཧོ་ཝཱའི་ཕོ་བྲང་དུ་ཡེ་རེམ་ཡཱའི་མདུན་དུ་ལྷགས་སོ།

༡༠ དེ་ནས་ཡ་ཧུ་དཱའི་སྐུ་དྲག་རྣམས་ཀྱིས་སྐད་ཆ་དེ་ཐོས་པ་ཙམ་གྱིས། རྒྱལ་པོའི་ཕོ་བྲང་ལས་ཡར་ཡ་ཧོ་ཝཱའི་ཕོ་བྲང་དུ་འོངས་ནས། ཡ་ཧོ་ཝཱའི་ཕོ་བྲང་གི་སང་སྒོ་གསར་པའི་སྒོ་ཁང་དུ་བསྡད་པ་ལས།

༡༡ བླ་མ་དང་ལུང་སྟོན་པ་རྣམས་ཀྱིས་སྐུ་དྲག་རྣམས་དང་། མི་སྡེ་ཚང་མ་ལ་འདི་སྐད་དུ། ཁྱེད་ཅག་རང་གི་རྣ་བས་ཐོས་པ་ལྟར། མི་འདིས་གྲོང་ཁྱེར་འདི་ལ་གནོད་པའི་ལུང་བསྟན་པས་ན། ཁོ་གསོད་པར་འོས་སོ། ཞེས་བྱས་པ་དང་།

༡༢ ཡེ་རེམ་ཡཱས་སྐུ་དྲག་ཀུན་དང་། མི་སྡེ་ཚང་མ་ལ་འདི་སྐད་དུ། ཕོ་བྲང་འདི་དང་། གྲོང་ཁྱེར་འདི་ལ་གནོད་པའི་གཏམ་ཁྱོད་ཅག་གི་ཐོས་པ་དེ་ཐམས་ཅད་ལུང་དུ་བསྟན་པར་ཡ་ཧོ་ཝཱས་ང་བརྫངས་སོ།

༡༣ དེའི་ཕྱིར་ད་ཁྱོད་ཅག་རང་གི་ལམ་དང་སྤྱོད་པ་རྣམས་ལ་བཟོ་བསྐྱོར་བྱོས་ཤིག ཡ་ཧོ་ཝཱ་རང་གི་དཀོན་མཆོག་གི་གསུང་སྐད་ལ་ཉོན་ཞིག་དང་། དེ་ནས་ཁོང་གིས་ཁྱོད་ཅག་གི་ཆེད་དུ་གསུངས་ཟིན་པའི་རྐྱེན་ངན་གྱི་ཕྱིར་ཐུགས་འགྱོད་མཛད་པར་འགྱུར་རོ།

༡༤ བདག་རང་ལ་ནི། ལྟོས་ཤིག ང་ཁྱོད་ཅག་གི་ལག་པར་ཡོད་པས། ཁྱོད་ཅག་གི་མིག་ལ་གང་ལེགས་པ་དང་རིགས་པ་གྱིས་ཤིག

༡༥ འོན་ཀྱང་ཇི་སྟེ་ཁྱོད་ཅག་གིས་ང་སྲོག་དང་འཕྲལ་ན། དེ་ནས་ཁྱོད་ཅག་རང་དང་། གྲོང་ཁྱེར་འདི་དང་། འདིའི་ནང་ན་གནས་པ་རྣམས་ཀྱིས། མི་ནོངས་མེད་པའི་ཁྲག་རང་གི་ཐོག་ཏུ་འདྲེན་པར་ངེས་པ་ནན་ཏན་རྟོགས་འཚལ། དེ་ཅིའི་ཕྱིར་ཞེ་ན། ཁྱོད་ཅག་གི་རྣ་བར་ཚིག་འདི་ཐམས་ཅད་སྦྲོན་དུ་ཡ་ཧོ་ཝཱས་ང་སྩལ་པ་ནི་ངེས་ཚིག་གོ། ཞེས་སྨྲས་པ་དང་།

༡༦ སྐུ་དྲག་རྣམས་དང་། མི་སྡེ་ཐམས་ཅད་ཀྱིས་བླ་མ་དང་ལུང་སྟོན་པ་རྣམས་ལ། སྐྱེ་བོ་འདིས་བདག་ཅག་ལ་ཡ་ཧོ་ཝཱ་ངེད་ཀྱི་དཀོན་མཆོག་གི་མཚན་བརྗོད་ཅིང་ལུང་བསྟན་པས། ཁོང་གསོད་པར་མི་འོས་སོ། སྨྲས་པ་ལས།

༡༧ ཡུལ་གྱི་རྒན་པོ་ཁ་ཤས་ལངས་ནས་མི་སྡེའི་ཚོགས་ཀུན་ལ་གཏམ་བྱས་ཏེ་འདི་སྐད་དུ།

༡༨ དེའང་ཡ་ཧུ་དཱའི་རྒྱལ་པོ་ཧིས་ཀི་ཡཱའི་དུས་སུ། མོ་རེ་ཤེད་པ་མི་ཀཱས་ཡ་ཧུ་དཱའི་མི་སྡེ་ཚང་མར་འདི་སྐད་དུ། དཔུང་ཆེན་རྣམས་ཀྱི་ཡ་ཧོ་ཝཱས་འདི་སྐད་གསུང་། ཙི་ཨོན་ནི་ཞིང་ལྟར་སློག་ཅིང་། ཡེ་རུ་ཤ་ལེམ་ནི་ས་སྤུང་རྣམས་དང་། ཕོ་བྲང་འདིའི་རི་བོ་ནི་ནགས་ཚལ་གྱི་ཕུ་སྟོད་དང་འདྲ་བར་འགྱུར་འོང་ཞེས་ལུང་བསྟན་ཀྱང་།

༡༩ ཡ་ཧུ་དཱའི་རྒྱལ་པོ་ཧིས་ཀི་ཡཱ་དང་། ཡ་ཧུ་དཱ་པ་ཀུན་གྱིས་ཁོང་བསད་པར་བྱས་སམ། དེ་དཀོན་མཆོག་ལ་འཇིགས་ཏེ། ཡ་ཧོ་ཝཱར་བཅོལ་ཏེ། ཡ་ཧོ་ཝཱས་དེ་དག་ལ་གནོད་རྒྱུའི་རྐྱེན་ངན་བྱའོ་གསུངས་པ་ལ་ཐུགས་འགྱོད་མ་མཛད་དམ། འདི་ལུགས་སུ་ངེད་རང་གི་སེམས་ལ་ངན་པ་ཆེན་པོ་བྱེད་འོང་། ཞེས་སྨྲས་སོ༎

༢༠ ཡང་ཡེ་རེམ་ཡཱའི་གསུང་ཐམས་ཅད་དང་མཐུན་པར། གྲོང་ཁྱེར་འདི་དང་། ཡུལ་ཁམས་འདི་ལ་གནོད་པའི་ལུང་བསྟན་པའི་ཁིར་ཡད་ཡེ་ཨ་རིམ་པ་ཤེ་མ་ཡཱའི་བུ་ཨུ་རི་ཡཱ་བྱ་བའི་གཞན་སྐྱེས་བུ་ཞིག་གིས་ཀྱང་ཡ་ཧོ་ཝཱའི་མཚན་བརྗོད་ཅིང་ལུང་བསྟན་པ་ཡིན།

༢༡ ཡང་རྒྱལ་པོ་ཡོ་ཡཱ་ཀིམ་གྱིས་རང་གི་གྱད་པ་རྣམས་དང་། སྐུ་དྲག་རྣམས་ཀྱིས་དེའི་གསུང་ཐོས་ནས། རྒྱལ་པོས་དེ་གསོད་དུ་བསྙེགས་ཀྱིས། ཨུ་རི་ཡཱས་གཏམ་དེ་ཐོས་ནས་འཇིགས་ཏེ་བྲོས་ནས་མི་སེར་ཡུལ་དུ་སོང་བ་དང་།

༢༢ རྒྱལ་པོ་ཡོ་ཡཱ་ཀིམ་གྱིས་ཨག་པོར་གྱི་བུ་ཨེལ་ནཱ་ཐན་དང་བཅས་སུ་མི་ཁ་ཅིག་མི་སེར་ཡུལ་དུ་བཏང་སྟེ།

༢༣ དེ་དག་གིས་ཨུ་རི་ཡཱ་་མི་སེར་ཡུལ་ནས་བཟུང་སྟེ། རྒྱལ་པོ་ཡོ་ཡཱ་ཀིམ་གྱི་དྲུང་དུ་དྲངས་པ་དང་། དེས་རལ་གྲིས་ཁོང་བཀུམ་ནས་དེའི་སྤུར་དཀྱུས་མའི་དུར་སར་དབྱུགས་པ་ཡིན།

༢༤ འོན་ཀྱང་ཡེ་རེམ་ཡཱ་གསོད་དུ་མི་སྡེའི་ལག་པར་མི་གཏོད་པའི་དོན་དུ། ཤཱ་ཕན་གྱི་བུ་ཨ་ཧི་ཀམ་གྱི་ལག་པས་བསྐྱོར་ཏོ༎

༢༧

ཡོ་ཤི་ཡཱའི་བུ་ཡོ་ཡཱ་ཀིམ་བྱ་བའི་ཡ་ཧུ་དཱའི་རྒྱལ་པོས་རྒྱལ་སྲིད་འཛིན་པ་ལ་ཚུགས་པའི་འཁོར་དུ། ཡེ་རེམ་ཡཱ་ལ་ཡ་ཧོ་ཝཱ་ལས་གསུང་འདི་བྱུང་ནས།

༢ ཡ་ཧོ་ཝཱས་ང་ལ་འདི་སྐད་གསུང་། ཁྱོད་རང་གི་ཕྱིར་བང་ཐག་དང་གཉའ་ཤིང་རྣམས་བྱོས་ཤིག་དང་། རང་གི་མཇིང་པར་ཁོལ་ཞིག

༣ དེ་ནས་ཡ་ཧུ་དཱའི་རྒྱལ་པོ་ཚེ་དེག་ཡཱའི་དྲུང་ཡེ་རུ་ཤ་ལེམ་དུ་འོང་བའི་བང་ཆེན་དག་གི་ལག་ཏུ་འདི་རྣམས་ཨེ་དོམ་གྱི་རྒྱལ་པོ་དང་། མོ་ཨབ་ཀྱི་རྒྱལ་པོ་དང་། ཨམ་མོན་གྱི་བུ་རྣམས་ཀྱི་རྒྱལ་པོ་དང་། ཚོར་གྱི་རྒྱལ་པོ་དང་། ཚི་དོན་གྱི་རྒྱལ་པོ་ལྔ་ལ་རྫོངས་ཤིག

༤ ཡང་ཁྱོད་ཀྱིས་དེ་དག་གི་ཇོ་བོ་རྣམས་ལ་ཕྲིན་སྐུར་ཞིང་འདི་སྐད་དུ། དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཁྱོད་ཅག་གིས་རང་གི་ཇོ་བོ་རྣམས་ལ་འདི་ལྟར་སྨྲོས་ཤིག

༥ ངས་ས་གཞི་དང་། ས་ལ་ཡོད་པའི་མི་དང་སྲོག་ཆགས་རྣམས་ནི། ང་ཉིད་ཀྱི་མཐུ་སྟོབས་ཆེན་པོ་དང་། ངའི་བརྐྱངས་ཡོད་པའི་ཕྲག་པས་བཀོད་པ་ཡིན་ཏེ། ངས་སུ་འོས་པར་རིག་པ་ལ་སྦྱིན་ནོ།

༦ ད་ལྟ་ངས་ཡུལ་ཁམས་འདི་ཀུན། ངའི་ཞབས་ཏོག་པ་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་ལག་པར་གཏད་ནས། དེ་ལ་གཡོག་བྱེད་དུ་རིའི་རི་དྭགས་རྣམས་ཀྱང་བྱིན་པ་ཡིན་ཏེ།

༧ རང་གི་ཡུལ་ཁམས་ཀྱི་དུས་ལ་མ་འབབ་པའི་བར་དུ་མི་རིགས་ཀུན་གྱིས་དེ་དང་། དེའི་བུ་དང་། བུའི་བུ་ལ་གཡོག་བྱེད་པར་དགོས། དེའི་འོག་ཏུ་དེས་མི་སྡེ་དང་། རྒྱལ་ཆེན་མང་པོ་གཡོག་བྱེད་པར་འགྱུར་རོ།

༨ དེ་ནས་མི་བརྒྱུད་དམ། རྒྱལ་སྲིད་གང་གིས་བཱ་བེལ་རྒྱལ་པོ་ནེ་བུ་ཀད་ནེ་ཙར་འདི་ལ་གཡོག་མི་བྱེད་ཅིང་། བཱ་བེལ་རྒྱལ་པོའི་གཉའ་ཤིང་གི་འོག་ཏུ་མཇིང་པ་མི་འགུག་པའི་མི་བརྒྱུད་དེ་ལ། ཡ་ཧོ་ཝཱའི་བཀའ་ནི། རལ་གྲི་དང་། མུ་གེ་དང་། རིམས་ནད་ཀྱིས་ངས་དེའི་ལག་པ་དང་མི་དེ་རྣམས་མ་སྣུབ་པའི་བར་དུ་ཆད་པས་གཅད་དོ།

༩ དེས་ན་སུས་ཁྱོད་ཅག་བཱ་བེལ་རྒྱལ་པོའི་གཡོག་བྱེད་པར་མི་འགྱུར་ཞེས་ཟེར་ནས་བཤད་པའི་ཁྱོད་ཅག་རང་གི་ལྷ་པ་རྣམས་སམ། མངོན་བཤེས་པ་རྣམས་སམ། རྨི་ལམ་མཁན་རྣམས་སམ། མཚན་མཁན་རྣམས་སམ། འཕྲུལ་པ་རྣམས་ལ་མ་ཉན་ཞིག

༡༠ དེ་ཅིའི་ཕྱིར་ཞེ་ན། དེ་ཚོས་ཁྱོད་ཅག་རང་ཡུལ་ལས་ས་ཐག་རིང་པོར་འཁྱེར་བ་དང་། ངས་ཁྱོད་ཅག་འདེད་ཅིང་གསོད་པའི་དོན་དུ་རྫུན་གྱི་ལུང་སྟོན་ནོ།

༡༡ འོན་ཀྱང་གང་བཱ་བེལ་རྒྱལ་པོའི་གཉའ་ཤིང་གི་འོག་ཏུ་འཇུག་ཅིང་། དེ་ལ་གཡོག་བྱེད་པའི་མི་བརྒྱུད་དེ་ནི་རང་ཡུལ་དུ་ལུས་ཤིང་། ཞིང་རྨོ་ཞིང་གནས་པར་འགྱུར་རོ། ཞེས་ཡ་ཧོ་ཝཱས་གསུང་ངོ་།

༡༢ ཚིག་འདི་ཁོ་ན་བཞིན་ངས་ཡ་ཧུ་དཱའི་རྒྱལ་པོ་ཚེ་དེག་ཡཱ་ལའང་བསྐུལ་ནས་འདི་སྐད་དུ། བཱ་བེལ་རྒྱལ་པོའི་གཉའ་ཤིང་གི་འོག་ཏུ་མཇིང་པ་རྣམས་བཅུག་ནས། དེ་རང་དང་དེའི་མི་བརྒྱུད་ཀྱི་གཡོག་བྱོས་ཤིག་དང་གསོན་པོར་ལུས་པར་འགྱུར།

༡༣ བཱ་བེལ་རྒྱལ་པོའི་གཡོག་མི་བྱེད་པའི་མི་བརྒྱུད་ཀྱི་སྐོར་ཡ་ཧོ་ཝཱས་གསུངས་ཟིན་པར་ལྟར། ཁྱེད་དང་ཁྱེད་ཀྱི་མི་སྡེ་རལ་གྲི་དང་མུ་གེ་དང་རིམས་ནད་ཀྱིས་ཅི་ལ་འཆི་བར་འདོད།

༡༤ དེས་ན་ཁྱེད་བཱ་བེལ་རྒྱལ་པོའི་གཡོག་བྱེད་པར་མི་འགྱུར་རོ། ཞེས་ཟེར་ཞིང་བཤད་པའི་ལུང་སྟོན་པ་དག་གི་གཏམ་ལ་མ་ཉན་ཞིག དེ་དག་གིས་ཁྱེད་ལ་རྫུན་གྱི་ལུང་སྟོན་ནོ།

༡༥ དེ་ཅིའི་ཕྱིར་ཞེ་ན། ངས་དེ་རྣམས་བཏང་བ་མིན་ཡ་ཧོ་ཝཱས་གསུང་བའི་སྟེང་དུའང་། ཁྱོད་ཅག་ལ་ལུང་སྟོན་པའི་ལུང་སྟོན་པ་རྣམས་དང་ལྷན་ཅིག་ཏུ་ངས་ཁྱོད་ཅག་སྐྲད་དེ། མེད་པར་བྱེད་པའི་ཕྱིར་དུ་ངའི་མཚན་བརྗོད་ཅིང་རྫུན་གྱི་ལུང་སྟོན་ནོ། ཞེས་ཟེར་བ་ཡིན།

༡༦ དེ་མ་ཟད། བླ་མ་རྣམས་དང་མི་སྡེ་འདི་ཚང་མ་ལའང་ངས་བསྐུལ་ནས་འདི་སྐད་དུ། ཡ་ཧོ་ཝཱའི་གསུང་ནི་འདི་ལྟ་སྟེ། ཁྱོད་ཅག་ལ་ལུང་སྟོན་ཞིང་། གཟིགས་ཤིག ད་དུས་རེ་ཞིག་ནས་ཡ་ཧོ་ཝཱའི་ཕོ་བྲང་གི་མཆོད་རྫས་རྣམས་སླར་བཱ་བེལ་ནས་འདིར་འདྲེན་པར་འགྱུར་རོ། ཞེས་ཟེར་བའི་ཁྱོད་རང་གི་ལུང་སྟོན་པའི་གཏམ་ལ་མ་ཉན་ཞིག ཅི་ལ་ཟེར་ན། དེ་དག་གིས་ཁྱོད་ལ་རྫུན་གྱི་ལུང་སྟོན་ནོ།

༡༧ དེ་དག་ལ་མ་ཉན་པར། བཱ་བེལ་རྒྱལ་པོའི་གཡོག་བྱེད་ཅིང་གསོན་པོར་སྡོད་ཅིག གྲོང་ཁྱེར་འདི་སྟོངས་སུ་འཇུག་པས་ཅི་ཕན།

༡༨ འོན་ཀྱང་གལ་ཏེ་དེ་དག་ལུང་སྟོན་པ་ལགས་ཤིང་། དེ་དག་དང་བཅས་སུ་ཡ་ཧོ་ཝཱའི་གསུང་ཕྲིན་ཡོད་ན། ཡ་ཧོ་ཝཱའི་ཕོ་བྲང་དང་། ཡ་ཧུ་དཱའི་རྒྱལ་པོའི་ཕོ་བྲང་དང་། ཡེ་རུ་ཤ་ལེམ་ན་ལུས་ཡོད་པའི་མཆོད་རྫས་རྣམས་བཱ་བེལ་དུ་མི་འཁྱེར་བའི་དོན་དུ། དེ་དག་ལ་ང་རང་དཔུང་ཆེན་རྣམས་ཀྱི་ཡ་ཧོ་ཝཱ་ལ་བཅོལ་དུ་ཆུག་ཅིག ཅེས་བྱས་པ་ཡིན་ནོ།

༡༩ དེ་ཅིའི་ཕྱིར་ཞེ་ན། དཔུང་ཆེན་རྣམས་ཀྱི་ཡ་ཧོ་ཝཱས། ཀ་བ་རྣམས་ཀྱི་ཆེད་དུ་དང་། རྒྱ་མཚོའི་ཆེད་དུ་དང་ཁྲི་རྣམས་ཀྱི་སྐོར་དུ་དང་།

༢༠ བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་ཡོ་ཡཱ་ཀིམ་གྱི་སྲས་ཡེ་ཀོན་ཡཱ་བྱ་བ་ཡ་ཧུ་དཱའི་རྒྱལ་པོ་དང་། ཡ་ཧུ་དཱ་དང་ཡེ་རུ་ཤ་ལེམ་གྱི་དྲག་རིགས་ཐམས་ཅད་ཡེ་རུ་ཤ་ལེམ་ནས་བཟུང་ནས་བཱ་བེལ་དུ་འཁྱེར་དུས་སུ་མ་འཁྱེར་བར། གྲོང་ཁྱེར་འདི་ནང་ལུས་ཡོད་པའི་རྫས་དག་གི་ཆེད་དུ་འདི་སྐད་གསུང་།

༢༡ འོ། ཡ་ཧོ་ཝཱའི་ཕོ་བྲང་དང་། ཡ་ཧུ་དཱའི་རྒྱལ་པོའི་ཕོ་བྲང་དང་། ཡེ་རུ་ཤ་ལེམ་ནང་ལུས་ཡོད་པའི་རྫས་རྣམས་ཀྱི་སྐོར་དུ་དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གི་བཀའ་ནི།

༢༢ དེ་རྣམས་བཱ་བེལ་དུ་སླེབ་པར་འགྱུར། ཡང་ངས་དེ་དག་དྲན་པའི་ཉིན་མོའི་བར་དུ་དེར་ལུས་པར་འགྱུར། དེའི་ཚེ་ངས་དེ་དག་བླངས་ནས་འདིར་སླར་འཁྱེར་འོང་བར་བྱའོ། ཞེས་ཡ་ཧོ་ཝཱས་གསུང་ངོ་༎

༢༨

ཡང་ལོ་དེ་རང་དུ་ཡ་ཧུ་དཱའི་རྒྱལ་པོ་ཚེ་དེག་ཡཱས་རྒྱལ་སྲིད་འཛིན་པའི་ཐོག་མར། ལོ་བཞི་པའི་ཟླ་བ་ལྔ་པའི་ནང་དུ་བྱུང་བར་གྱུར་པ་ནི། གི་བེ་ཨོན་པ་ཨ་ཟུར་གྱི་བུ་ཧ་ནན་ཡཱ་བྱ་བའི་ལུང་སྟོན་པས་ཡ་ཧོ་ཝཱའི་ཕོ་བྲང་གི་ནང་དུ་བླ་མ་རྣམས་དང་། མི་སྡེ་བྱིངས་ཀྱི་མདུན་དུ་བདག་ལ་འདི་ན་རེ།

༢ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ངས་བཱ་བེལ་རྒྱལ་པོའི་གཉའ་ཤིང་དེ་བཅད་ཟིན་ཏེ།

༣ ལོ་ཧྲིལ་པོ་གཉིས་ཀྱི་ནང་དུ་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་གནས་འདི་ནས་ཁྱེར་ཏེ་བཱ་བེལ་དུ་དྲངས་པའི་ཡ་ཧོ་ཝཱའི་ཕོ་བྲང་གི་མཆོད་རྫས་ཐམས་ཅད་ངས་སླར་འདིར་འདྲེན་པར་བྱ་སྟེ།

༤ བཱ་བེལ་དུ་ཕྱིན་པའི་ཡ་ཧུ་དཱའི་རྒྱལ་པོ་ཡོ་ཡཱ་ཀིམ་གྱི་སྲས་ཡེ་ཀོན་ཡཱ་དང་བཅས་ཡ་ཧུ་དཱའི་བཙོན་པ་ཚང་མ་ཕྱིར་ལོག་ནས་འདིར་འདྲེན་པར་བྱའོ། དེ་ཅིའི་ཕྱིར་ཞེ་ན། ངས་བཱ་བེལ་རྒྱལ་པོའི་གཉའ་ཤིང་དེ་གཅོག་པར་བྱའོ། ཡ་ཧོ་ཝཱས་གསུང་ངོ་ཞེས་ཟེར་བ་དང་།

༥ ཡེ་རེམ་ཡཱས་ཡ་ཧོ་ཝཱའི་ཕོ་བྲང་ནང་ཀེ་རེ་ཡོད་པའི་བླ་མ་རྣམས་དང་མི་སྡེ་ཐམས་ཅད་ཀྱི་མདུན་དུ་ལུང་སྟོན་པ་ཧ་ནན་ཡཱ་ལ།

༦ འོ་ན། ལུང་སྟོན་པ་ཡེ་རེམ་ཡཱས་སྨྲས་པ། ཨ་མེན། ཡ་ཧོ་ཝཱས་དེ་ལྟར་མཛོད་ཅིག ཡ་ཧོ་ཝཱའི་ཕོ་བྲང་གི་མཆོད་རྫས་དང་། གནས་འདི་ནས་བཙོན་དུ་ཁྱེར་པ་ཚང་མ་བཱ་བེལ་ནས་གནས་འདིར་ཕྱིར་ལོག་འདྲོངས་པའི་ཁྱོད་ཀྱི་ལུང་བསྟན་བཞིན་དུ་ཡ་ཧོ་ཝཱས་སྒྲུབ་པར་མཛོད་ཅིག

༧ དེ་ནས་ཀྱང་ངས་ཁྱོད་རང་གི་རྣ་བ་དང་མི་སྡེ་ཀུན་གྱི་རྣ་བར་སྦྲོན་པའི་གཏམ་དེ་ལ་ད་ཉོན་ཞིག

༨ ང་དང་ཁྱོད་གཉིས་ལས་སྔོན་དུ་སྔར་འདས་པའི་དུས་སུ་བྱུང་བའི་ལུང་སྟོན་པ་དག་གིས། ཡུལ་དུ་མ་དང་རྒྱལ་ཁམས་ཆེན་པོ་དག་གི་སྐོར་དུ་དམག་དང་། རྐྱེན་ངན་དང་། རིམས་ནད་ཀྱི་ལུང་བསྟན་པ་ཡིན།

༩ དེའང་ཞི་བདེ་ལུང་དུ་སྟོན་མཁན་གྱི་ལུང་སྟོན་པའི་ཚིག་ནང་བཞིན་དུ་སྒྲུབ་པའི་དུས་སུ། དེ་ནི་ངོ་ཐོག་ཡ་ཧོ་ཝཱས་མངགས་པའི་ལུང་སྟོན་པ་ཡིན་པ་རྟོགས་པར་འགྱུར་རོ། ཞེས་སྨྲས་པ་ལས།

༡༠ ལུང་སྟོན་པ་ཧ་ནན་ཡཱས་ཡེ་རེམ་ཡཱའི་མཇིང་པ་ལས་གཉའ་ཤིང་དེ་བླངས་ནས་བཅག་སྟེ།

༡༡ ཧ་ནན་ཡཱས་མི་སྡེ་ཐམས་ཅད་ཀྱི་མདུན་དུ་གཏམ་བྱས་ཏེ། ལོ་ཧྲིལ་པོ་གཉིས་ཀྱི་ནང་དུ་ངས་མི་བརྒྱུད་ཐམས་ཅད་ཀྱི་མཇིང་པ་ལས་ཀྱང་འདི་ཁོ་ན་བཞིན་དུ་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་གཉའ་ཤིང་དེ་གཅག་གོ། ཞེས་ཡ་ཧོ་ཝཱས་གསུང་ངོ་། སྨྲས་པ་དང་། ལུང་སྟོན་པ་ཡེ་རེམ་ཡཱ་རང་གི་ལམ་དུ་བཞུད་དོ།

༡༢ དེ་ནས་ལུང་སྟོན་པ་ཧ་ནན་ཡཱས་ལུང་སྟོན་པ་ཡེ་རེམ་ཡཱའི་མཇིང་པ་ལས་གཉའ་ཤིང་དེ་བཅག་པའི་རྗེས་སུ། ཡེ་རེམ་ཡཱ་ལ་ཡ་ཧོ་ཝཱའི་གསུང་བྱོན་ཏེ་འདི་སྐད་དུ།

༡༣ ད་སོང་ལ། ཧ་ནན་ཡཱ་ལ་འདི་སྐད་སྦྲོན་ཞིག ཡ་ཧོ་ཝཱའི་བཀའ་ནི། ཁྱོད་ཀྱིས་ཤིང་གི་གཉའ་ཤིང་ཞིག་བཅག་ཀྱང་། དེའི་ཚབ་ཏུ་ལྕགས་ཀྱི་གཉའ་ཤིང་བཟོ་བར་འགྱུར་རོ།

༡༤ དེ་ཅིའི་ཕྱིར་ཞེ་ན། དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་གཡོག་བྱེད་དུ། ངས་མི་བརྒྱུད་འདི་དག་གི་མཇིང་པར་ལྕགས་ཀྱི་གཉའ་ཤིང་བཀལ་ཡོད་པས། འདི་དག་གིས་དེའི་གཡོག་བྱེད་པར་ངེས་ཏེ། ངས་དེ་ལ་རིའི་རི་དྭགས་ཀྱང་བསྟེར་བ་ཡིན། ཞེས་གསུང་ངོ་༎

༡༥ དེ་ནས་ལུང་སྟོན་པ་ཡེ་རེམ་ཡཱས་ལུང་སྟོན་པ་ཧ་ནན་ཡཱ་ལ། ཀྱེ་ཧ་ནན་ཡཱ། ད་ཉོན་ཞིག ཡ་ཧོ་ཝཱས་ཁྱོད་མངགས་པ་མིན་པས། ཁྱོད་ཀྱིས་མི་སྡེ་འདི་རྫུན་ཚིག་ལ་ཡིད་ཆེས་སུ་འཇུག་གོ།

༡༦ དེའི་ཕྱིར་ཡ་ཧོ་ཝཱས་འདི་སྐད་དུ། ཀྱེ་ཧོ། ངས་ཁྱོད་ས་སྟེང་ལས་སྐྲོད་པར་བྱ་སྟེ། འདི་ལོ་རང་ཁྱོད་འཆི་བར་འགྱུར། གང་ལ་ཞེ་ན། ཁྱོད་ཀྱིས་ཡ་ཧོ་ཝཱ་ལ་འབངས་གྱེན་ལོག་བྱེད་པ་བསླབས་པ་ཡིན། གསུང་ངོ་ཞེས་སྨྲས་སོ།

༡༧ དེ་བཞིན་དུ་ལུང་སྟོན་པ་ཧ་ནན་ཡཱ་ལོ་དེ་རང་གི་ཟླ་བ་བདུན་པའི་ནང་དུ་ཚེ་འདས་སོ༎

༢༩

དེའང་བཙོན་དུ་བཟུང་ནས་ཁྲིད་པའི་ཕྱི་ལུས་ཀྱི་རྒན་པོ་དང་། བླ་མ་དང་། ལུང་སྟོན་པ་དང་། ནེ་བུ་ཀད་ནེ་ཙར་གྱིས་ཡེ་རུ་ཤ་ལེམ་ནས་བཱ་བེལ་དུ་བཙོན་དུ་ཁྲིད་པའི་མི་སྡེ་ཡོངས་ལ། ལུང་སྟོན་པ་ཡེ་རེམ་ཡཱས་ཡེ་རུ་ཤ་ལེམ་ནས་བསྐུར་བའི་ཕྱག་བྲིས་ཀྱི་ཚིག་རྣམས་སམ།

༢ རྒྱལ་པོ་ཡེ་ཀོན་ཡཱ་དང་། ཡུམ་རྒྱལ་མོ་དང་། ཉུག་རུམ་དང་། ཡ་ཧུ་དཱ་དང་། ཡེ་རུ་ཤ་ལེམ་གྱི་སྐུ་དྲག་དང་། ཤིང་བཟོ་པ་དང་། མགར་བ་རྣམས་དང་བཅས་པ་ཡེ་རུ་ཤ་ལེམ་ནས་ཐོན་ཟིན་པའི་རྗེས་སུ།

༣ ཡ་ཧུ་དཱའི་རྒྱལ་པོ་ཚེ་དེག་ཡཱས་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་རྩར་བཱ་བེལ་དུ་མངགས་པའི་ཤཱ་ཕན་གྱི་བུ་ཨེལ་ཨ་ཟར་དང་། ཧིལ་ཀི་ཡཱའི་བུ་གེ་མར་ཡཱ་གཉིས་པོའི་ལག་པར་བརྫངས་པའི་ནང་ན་འདི་ལྟ་སྟེ།

༤ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས། ངས་ཡེ་རུ་ཤ་ལེམ་ནས་བཱ་བེལ་དུ་བཙོན་དུ་བཏང་བའི་བཙོན་པ་ཐམས་ཅད་ལ་འདི་སྐད་གསུང་།

༥ ཁྱོད་ཅག་ཁང་པ་བརྩིགས་ནས་སྡོད་ཅིག སྐྱེད་ཚལ་བྱས་ནས་དེའི་ཤིང་ཏོག་ཟོས་ཤིག

༦ ཆུང་མ་བླངས་ཏེ་བུ་དང་བུ་མོ་སྐྱེད་ཅིག དེ་ལའང་བུ་དང་བུ་མོ་སྐྱེ་བ་དང་། ཁྱོད་ཅག་དེར་དར་ཞིང་མི་འབྲི་བའི་ཕྱིར་དུ། བུ་རྣམས་ལ་མནའ་མ་བློངས་ཤིག བུ་མོ་རྣམས་མནའ་མར་སྟེར་ཞིག

༧ ཡང་ངས་ཁྱོད་ཅག་བཙོན་ལ་ཁྲིད་དུ་བཅུག་པའི་གྲོང་ཁྱེར་དེའི་ཞི་བདེ་ཚོལ་ཞིང་། དེའི་ཞི་བདེའི་ནང་ན་ཁྱོད་ལ་ཞི་བདེ་འབྱུང་བའི་ཕྱིར་དུ། ཡུལ་དེའི་དོན་དུ་ཡ་ཧོ་ཝཱར་གསོལ་བ་ཐོབ་ཅིག

༨ གང་ལ་ཞེ་ན། དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཁྱོད་ཅག་གི་ཁྲོད་ན་ཡོད་པའི་ཁྱོད་ཅག་གི་ལུང་སྟོན་པ་དང་། མངོན་ཤེས་པ་རྣམས་ཀྱིས་ཁྱོད་ཅག་གི་མགོ་སྐོར་དུ་མ་ཆུག་ཅིག རྨི་བའི་རྨི་ལམ་རྣམས་ལའང་ཁྱོད་ཅག་གིས་མ་ཉན་ཞིག

༩ དེ་ཅིའི་ཕྱིར་ཞེ་ན། དེ་ཚོས་ངའི་མཚན་འཁུར་ཞིང་ཁྱོད་ཅག་ལ་རྫུན་གྱི་ལུང་སྟོན་པར་བྱེད། ངས་ནི་དེ་དག་བཏང་བ་མ་ཡིན། ཞེས་ཡ་ཧོ་ཝཱས་གསུང་ངོ་།

༡༠ དེ་ཅིའི་ཕྱིར་ཞེ་ན། ཡ་ཧོ་ཝཱས་འདི་སྐད་དུ། བཱ་བེལ་དུ་ལོ་བདུན་ཅུ་རྫོགས་དུས། ངས་ཁྱོད་ཅག་ལ་གཟིགས་སུ་བྱོན་ནས། ངས་ཁྱོད་ཅག་སླར་གནས་འདི་རང་དུ་འདྲེན་པའི་ངང་ནས་ཉིད་ཀྱི་བཀའ་བཟང་པོ་དེ་སྒྲུབ་པར་བྱའོ།

༡༡ གང་ལ་ཞེ་ན། ཁྱོད་ཅག་ལ་རེ་བའི་མཇུག་སྐྱོང་དུ་ངན་པ་མིན་པའི་ཞི་བདེའི་ཐུགས་ཁྱོད་ཅག་གི་ཕྱོགས་སུ་སྐྱེད་པའི་ཉིད་ཀྱི་ཐུགས་དགོངས་རྣམས་ཀྱི་ཆ་ཁོ་བོར་གདའོ། ཞེས་ཡ་ཧོ་ཝཱས་གསུང་།

༡༢ དེ་ནས་ཁྱོད་ཅག་གིས་ང་ལ་འབོད་ཅིང་། གསོལ་བ་འདེབས་པའི་ཚེ། ངས་དེ་གསན་པར་ཡང་བྱའོ།

༡༣ ཡང་ཁྱོད་ཚོས་སྙིང་ཐག་པ་ནས་ང་འཚོལ་བའི་དུས། ཁྱོད་ཅག་གིས་ང་བཙལ་ནས་རྙེད་པར་ཡང་འགྱུར།

༡༤ ཐོབ་པར་ཡང་འགྱུར་རོ། ཞེས་ཡ་ཧོ་ཝཱས་གསུང་། ཡང་ངས་ཁྱོད་ཅག་གི་བཙོན་གྱི་གནས་ལུགས་དེ་མེད་པར་བྱས་ཏེ། ངས་ཁྱོད་ཅག་གང་དང་གང་དུ་བསྐྲད་བཏང་བའི་མི་རིགས་ཐམས་ཅད་དང་ས་ཆ་ཀུན་ལས་སྡུད་པར་བྱའོ། ཞེས་ཡ་ཧོ་ཝཱས་གསུང་ངོ་། ཡང་ངས་ཁྱོད་ཅག་གང་ས་ཆ་ནས་བཙོན་དུ་བཟུང་ནས་འཁྲིད་དུ་བཅུག་པའི་ས་ཆ་དེ་རང་དུ་སླར་ཟློག་པར་བྱའོ༎

༡༥ དེ་ཅིའི་སླད་དུ་ཞེ་ན། ཡ་ཧོ་ཝཱས་བཱ་བེལ་གྱི་ནང་ན་ངེད་ཀྱི་དོན་དུ་ལུང་སྟོན་པ་རྣམས་བསྐོས་པ་ལགས། ཞེས་ཁྱེད་ཚོས་ཟེར་རོ།

༡༦ དེས་ན་ཡ་ཧོ་ཝཱས་དཱ་བིད་ཀྱི་རྒྱལ་ཁྲིར་འཁོད་པའི་རྒྱལ་པོའི་དོན་དུ་དང་། གྲོང་ཁྱེར་འདིར་གནས་པའི་མི་སྡེ་ཀུན་གྱི་དོན་དུ་དང་། ཁྱོད་དང་ལྷན་ཅིག་ཏུ་བཱ་བེལ་དུ་མ་ཆས་པའི་ཁྱོད་ཀྱི་སྤུན་རྣམས་ཀྱི་དོན་དུ་འདི་སྐད་གསུང་།

༡༧ དཔུང་ཆེན་རྣམས་ཀྱི་ཡ་ཧོ་ཝཱས་འདི་སྐད་གསུང་། ཀྱེ་ཧོ། ངས་དེ་དག་གི་ཐོག་ཏུ་རལ་གྲི་དང་མུ་གེ་དང་རིམས་ནད་གཏང་ཞིང་། བརྩོག་པ་ཡིན་སྟབས་ཀྱིས་ཟར་ཡང་མི་ནུས་པའི་སེ་ཡབ་ཐུ་བ་དང་མཚུངས་པར་དེ་རྣམས་བྱ་སྟེ།

༡༨ ངས་རལ་གྲི་མུ་གེ་རིམས་ནད་དང་གསུམ་བླངས་ནས་དེ་དག་ལ་བདའ་ཞིང་། སའི་རྒྱལ་ཁམས་ཐམས་ཅད་དང་། ངས་གང་དང་གང་དུ་བསྐྲད་ཡོད་པའི་མི་རིགས་ཀུན་གྱི་དབུས་སུ་དེ་དག་གླུད་དང་། ཧན་འཁྱོར་བ་དང་། འོ་ཤོ་དང་སྨོད་ཟོར་དུ་འགྱུར་བའི་ཕྱིར་གཏད་དོ།

༡༩ དེ་གང་གི་ཕྱིར་ཞེ་ན། དེ་དག་ཁོ་བོའི་གསུང་རྣམས་ལ་མ་ཉན་པའི་ཕྱིར་རོ། ཞེས་ཡ་ཧོ་ཝཱས་གསུང་། དེ་ལྟར་ཉིད་ཀྱི་ཞབས་ཏོག་པ་ལུང་སྟོན་པ་དེ་དག་དང་མཉམ་ཁོ་རྣམས་ཀྱི་མདུན་དུ་སྔ་གསར་ཡར་བཞེངས་ནས་མངགས་ཀྱང་། ཁྱོད་ཉན་པར་མ་འདོད་དོ། ཞེས་ཡ་ཧོ་ཝཱས་གསུང་ངོ་༎

༢༠ དེའི་ཕྱིར་ངས་ཡེ་རུ་ཤ་ལེམ་ནས་བཱ་བེལ་དུ་བཏང་བའི། ཀྱེ་བཙོན་པ་ཐམས་ཅད། ཡ་ཧོ་ཝཱའི་གསུང་ལ་རྣ་བ་ཐུད་ཅིག

༢༡ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས། ངའི་མཚན་བརྗོད་ཅིང་ཁྱོད་ལ་རྫུན་གྱི་ལུང་སྟོན་པའི་ཀོ་ལ་ཡཱའི་བུ་ཨ་ཧབ་དང་མ་ཨ་སེ་ཡཱའི་བུ་ཚེ་དེག་ཡཱ་གཉིས་ཀྱི་ཕྱིར་འདི་སྐད་གསུང་། ཀྱེ་ཧོ། ངས་དེ་དག་གཉིས་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་ལག་པར་གཏད་དེ། དེས་ཁྱོད་ཅག་གི་མིག་གི་མདུན་དུ་དེ་དག་གསད་ཅིང་།

༢༢ བཱ་བེལ་དུ་ཡོད་པའི་ཡ་ཧུ་དཱའི་བཙོན་པ་ཚང་མས་དེ་གཉིས་པོ་དམོད་པའི་དཔེར་བླང་ཞིང་། བཱ་བེལ་རྒྱལ་པོས་མེའི་ནང་བསྲེགས་པའི་ཚེ་དེག་ཡཱ་དང་ཨ་ཧབ་ལྟར་ཡ་ཧོ་ཝཱས་ཁྱོད་ལའང་མཛོད་ཅིག་ཟེར་བར་འགྱུར་རོ།

༢༣ དེ་ཅིའི་ཕྱིར་ཞེ་ན། དེ་དག་གིས་ཨིས་ར་ཨེལ་གྱི་ནང་དུ་འཆལ་སྤྱོད་དང་། རང་གི་ཁྱིམ་མཚེས་ཀྱི་ཆུང་མ་རྣམས་དང་མཉམ་དུ་ལོག་གཡེམ་བྱས། ཡང་ངས་དེ་དག་ལ་མ་གསུངས་པར་ངའི་མཚན་བཀུར་ནས་རྫུན་ཚིག་སྨྲས་པའི་ཆ་ང་ལ་ཡོད་པས་དཔང་པོའང་ཡིན། ཞེས་ཡ་ཧོ་ཝཱས་གསུང་ངོ་༎

༢༤ ཡང་ཁྱོད་ཀྱིས་ནེ་ཧེ་ལམ་པ་ཤེ་མ་ཡཱ་ལ་གཏམ་བྱེད་ཅིང་འདི་ལྟར་སྦྲོན་ཞིག

༢༥ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། དེའང་ཁྱོད་ཀྱིས་ཡེ་རུ་ཤ་ལེམ་ན་ཡོད་པའི་མི་ཐམས་ཅད་དང་། མ་ཨ་སེ་ཡཱའི་བུ་ཟེ་ཕན་ཡཱ་བྱ་བའི་བླ་མ་དང་། དགེ་འདུན་ཚང་མ་ལ་རང་གི་མིང་གི་ནང་དུ་བསྐུར་པའི་ཡི་གེའི་ནང་ལ་འདི་སྐད་དུ།

༢༦ ཡ་ཧོ་ཝཱའི་ཕོ་བྲང་གི་འགོ་དཔོན་ཞིག་ཏུ་འགྱུར་བའི་ཕྱིར་ཡ་ཧོ་ཝཱས་ཁྱོད་བླ་མ་ཡེ་ཧོ་ཡ་དཱའི་ཚབ་ཏུ་བླ་མར་མཛད་པ་ཡིན། གང་ལ་ཞེ་ན། ཁྱོད་ཀྱིས་མི་སྨྱོན་པ་ཚང་མ་དང་། རང་ལུང་སྟོན་པ་ཡིན་ཟེར་བ་དེ་ཨན་གདོས་དང་སྐེ་ལྕགས་ལ་འཇུག་པའི་ཕྱིར་རོ།

༢༧ དེ་བས་ན། ད་ཁྱོད་ཀྱི་དྲུང་དུ་ལུང་སྟོན་པའི་ཨ་ན་ཐོད་པ་ཡེ་རེམ་ཡཱ་ལ་ཁྱོད་ཀྱིས་ཅིའི་སླད་དུ་མ་བཀྱོན།

༢༨ ཅི་ལ་ཟེར་ན། དེས་བདག་ཅག་ལ། བཙོན་ལ་གནས་པ་འདི་ཡུན་རིང་སྟེ། ཁང་པ་བརྩིགས་ནས་དེ་ནང་སྡོད་ཅིག ཚལ་བྱས་ཏེ་དེའི་ཐོག་ཟོས་ཤིག ཅེས་པའི་ཕྲིན་བཱ་བེལ་དུ་བསྐུར་ཏོ།

༢༩ ཡང་བླ་མ་ཟེ་ཕན་ཡཱས་ཡི་གེ་འདི་ལུང་སྟོན་པ་ཡེ་རེམ་ཡཱའི་རྣ་བའི་མདུན་དུ་བཀླགས་སོ༎

༣༠ དེ་ནས་ཡེ་རེམ་ཡཱར་ཡ་ཧོ་ཝཱའི་གསུང་བྱོན་ནས་འདི་སྐད་དུ།

༣༡ བཙོན་པ་ཀུན་ལ་འདི་སྐད་འཕྲིན་སྐུར་ཞིག ཡ་ཧོ་ཝཱས་ནེ་ཧེ་ལམ་པ་ཤེ་མ་ཡཱའི་སྐོར་འདི་སྐད་གསུང་། ངས་ཤེ་མ་ཡཱ་མ་མངགས་པར་དེས་ཁྱོད་ཅག་ལ་ལུང་བསྟན་ཏེ། ཁྱོད་ཅག་རྫུན་ཚིག་ལ་ཡིད་ཆེས་སུ་བཅུག་པས་ན།

༣༢ དེའི་ཕྱིར་ཡ་ཧོ་ཝཱས་འདི་སྐད་གསུང་། ལྟོས། ངས་ནེ་ཧེ་ལམ་པ་ཤེ་མ་ཡཱ་དང་དེའི་བརྒྱུད་ལ་ཆད་པས་གཅད་དོ། མི་བརྒྱུད་འདིའི་ཁྲོད་དུ་སྡོད་པའི་ཕྱིར་དེའི་མི་གཅིག་ཀྱང་མི་ལུས་ཤིང་། ངས་ཉིད་ཀྱི་མི་སྡེ་ལ་མཛད་རྒྱུ་ཡོད་པའི་བྱ་བ་བཟང་པོ་དེའང་དེས་མཐོང་བར་མི་འགྱུར་རོ་ཞེས་ཡ་ཧོ་ཝཱས་གསུང་། དེ་ཅིའི་ཕྱིར་ཞེ་ན། དེས་ཡ་ཧོ་ཝཱ་ལ་འབངས་གྱེན་ལོག་ཞུས་པ་ཡིན་ནོ༎

༣༠

ཡ་ཧོ་ཝཱ་ལས་ཡེ་རེམ་ཡཱ་ལ་གསུང་བྱུང་ནས་འདི་སྐད་གསུང་།

༢ ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་གསུང་གླེང་ཞིང་འདི་སྐད་གསུང་། ངས་ཁྱོད་ལ་བསྐོ་བའི་བཀའ་མཆིད་ཐམས་ཅད་དཔེ་ཆ་ཞིག་གི་ནང་དུ་ཡི་གེར་ཁོད་ཅིག

༣ དེ་ཅིའི་ཕྱིར་ཞེ་ན། ཀྱེ་ཧོ། ཡ་ཧོ་ཝཱས་འདི་སྐད་གསུང་། ཁོ་བོས་ཉིད་ཀྱི་མི་སྡེ་ཨིས་ར་ཨེལ་དང་ཡ་ཧུ་དཱ་གཉིས་པོའི་བཙོན་གྱི་གནས་ལུགས་འདི་མེད་པར་བྱ་བའི་ཉིན་མོ་རྣམས་འོང་གིན་འདུག་ཡ་ཧོ་ཝཱས་གསུང་། ཡང་ངས་དེ་དག་གི་ཕ་མེས་རྣམས་ལ་གནང་བའི་ཡུལ་ཁམས་དེའི་ནང་དུ་དེ་དག་སླར་ཡང་ཕྱིར་ལོག་འགྲོ་རུ་འཇུག་ཅིང་། དེ་དག་གིས་དེ་མངའ་བར་འགྱུར་རོ༎

༤ ཡང་འདི་རྣམས་ཡ་ཧོ་ཝཱས་ཨིས་ར་ཨེལ་དང་ཡ་ཧུ་དཱའི་སྐོར་དུ་གསུངས་པའི་བཀའ་མཆིད་རྣམས་སྟེ།

༥ ཅི་ལ་ཟེར་ན། ཡ་ཧོ་ཝཱས་འདི་སྐད་གསུང་། ངེད་ཀྱིས་ཞི་བདེ་མིན་པའི་འཇིགས་པའི་འདར་ཡམ་གྱི་སྐད་ཐོས་པ་ཡིན།

༦ ད་དྲིས་ཤིག སྐྱེས་པ་སུ་ལའང་སྐྱེ་གཟེར་གྱིས་ཐེབས་སམ། ལྟོས་ཤིག སྐྱེ་གཟེར་གྱིས་ཐེབས་པའི་བུད་མེད་དང་འདྲ་བར་སྐྱེས་པ་ཐམས་ཅད་ཀྱིས་རང་གི་ལག་པ་རྐེད་པ་ལ་ལྷན་པར་ངས་མཐོང་བ་དེ་ཅི་ལགས། ཡང་ཚང་མའི་གདོང་གི་བཀྲག་རྩི་ཁྱེར་ནས་འདུག་གོ།

༧ ཀྱི་ཧུད། ཉིན་མོ་དེ་ཆེ་བའི་ཐབས་ཀྱིས། དེ་ནི་མི་འདྲ་བ་ཞིག་སྟེ། དེ་ནི་ཡ་ཀོབ་སྡུག་བསྔལ་བའི་དུས་ཚོད་ཡིན་གྱིས། དེའི་ནང་ནས་དེ་ཐར་བར་འགྱུར་རོ།

༨ དེ་ཅིའི་ཕྱིར་ཞེ་ན། ངས་ཁྱོད་ཀྱི་མཇིང་པ་ལས་དེའི་གཉའ་ཤིང་གཅག ཁྱོད་ཀྱི་བང་ཐག་དེ་དགྲོལ་ཞིང་། སླར་མི་ཡན་རྣམས་ཀྱིས་འཁོལ་བར་མི་འགྱུར་གྱིས།

༩ ཡ་ཧོ་ཝཱ་རང་གི་དཀོན་མཆོག་དང་། ངས་དེ་དག་གི་དོན་དུ་བསྐོ་བྱའི་རང་གི་རྒྱལ་པོ་དཱ་བིད་ཀྱི་གཡོག་བྱེད་པའི་ཉིན་མོ་ལ་འབབ་པར་འགྱུར་རོ། ཞེས་དཔུང་ཆེན་རྣམས་ཀྱི་ཡ་ཧོ་ཝཱས་གསུང་ངོ་།

༡༠ དེའི་ཕྱིར་ཀྱེ་ངའི་བྲན་པོ་ཡ་ཀོབ། ཁྱོད་འཇིགས་པར་མ་གྱུར་ཅིག ཀྱེ་ཨིས་ར་ཨེལ། སེམས་འཕམ་པར་མ་གྱུར་ཅིག དེ་ཅིའི་ཕྱིར་ཞེ་ན། ཀྱེ་ཧོ། ངས་རྒྱང་རིང་པོ་ནས་ཁྱོད་དང་། ཁྱོད་ཀྱི་ཕྲུ་གུ་རྣམས་བཙོན་ཡུལ་ལས་སྒྲོལ་བར་བྱའོ། དེ་ནས་ཡ་ཀོབ་ལོག་འོངས་ཏེ། སེམས་བདེ་ཞིང་ལྷོད་ཀྱིས་སྡོད་པར་འགྱུར་ཏེ། སུས་ཀྱང་དེ་སྐྲག་པར་མི་བྱའོ།

༡༡ གང་ལ་ཞེ་ན། ཁྱོད་སྐྱོབ་ཏུ་ང་ཁྱོད་དང་འགྲོགས་སོ་ཞེས་ཡ་ཧོ་ཝཱས་གསུང་ངོ་། ངས་ཁྱོད་ཅག་གང་དང་གང་དུ་གཏོར་བའི་མི་རིགས་ཀུན་ཚར་གཅོད་རུང་། ཁྱོད་ཚར་དུ་མི་གཅད་པར། ངས་ཚོད་བྱས་ཏེ་ཁྱོད་གཞུན་ནའང་། ཁྱོད་ལ་རྩ་བ་ནས་ཆད་པས་མ་བཅད་པར་འབོར་བར་མི་བྱའོ༎

༡༢ དེ་ཅིའི་ཕྱིར་ཞེ་ན། ཡ་ཧོ་ཝཱས་འདི་སྐད་གསུང་། ཁྱོད་ཀྱི་བུག་པ་གསོ་མི་ནུས་ཤིང་། ཁྱོད་ཀྱི་རྨ་དེ་ཟུག་གཟེར་ཆེ་སྟེ།

༡༣ ཁྱོད་ཀྱི་རྨའི་ཕྱིར་ཁྱོད་ལ་སྨན་དང་འབྱར་གྱི་ཕྱིར་ཞུ་མཁན་གང་ཡང་མེད།

༡༤ ཁྱོད་ཀྱི་གཅེས་པ་དག་གིས་ཁྱོད་བརྗེད་དེ་ཁྱོད་མི་འཚོལ། གང་ལ་ཞེ་ན། ཁྱོད་ཀྱི་ཉེས་སྡིག་མང་དྲགས་པའི་རྐྱེན་གྱིས་ཁྱོད་ཀྱི་མི་དགེ་བ་ཚབས་ཆེ་བ་གྱུར་པའི་ཕྱིར། དགྲ་ལ་རྨ་འབྱིན་པ་ལྟར་ངས་ཁྱོད་ལ་རྨ་ཕྱུང་སྟེ། སྙིང་རྗེ་མེད་པའི་ཚུལ་དུ་ཁྱོད་བཅུན་པ་ཡིན།

༡༥ ཁྱོད་རང་གི་བུག་པའི་ཕྱིར་ཅི་ལ་འོ་དོད་འབྱིན། ཁྱོད་ཀྱི་སྡིག་པ་ནི་མང་དྲགས་པས། ཁྱོད་ཀྱི་ཟུག་གཟེར་གསོ་ཐབས་མེད་པ་ཡིན། ཁྱོད་ཀྱི་མི་དགེ་བ་ཚབས་ཆེ་བར་གྱུར་པས་ན། ངས་འདི་དག་ཁྱོད་ལ་བྱས་སོ།

༡༦ དེ་བས་ན་ཁྱོད་ཟ་མཁན་ཐམས་ཅད་ཀྱང་ཟ་བར་འགྱུར། ཁྱོད་ཀྱི་ཕ་རོལ་པ་ཚང་མ་ཡང་མ་ལུས་པར་བཙོན་དུ་འགྲོ་བར་འགྱུར། ཁྱོད་འཇོམས་མཁན་རྣམས་ཀྱང་འཇོམས་པར་འགྱུར། ཁྱོད་ལས་འཕྲོག་པ་ཐམས་ཅད་ལས་ཀྱང་འཕྲོག་པར་འགྱུར་རོ།

༡༧ དེ་ཅིའི་ཕྱིར་ཞེ་ན། མིས་ཁྱོད་ལ་བསྐྲད་མཁན་ཞེས་མིང་བཏགས་ཏེ། འདི་ནི་སུས་ཀྱང་བདག་རྐྱེན་མི་བྱེད་པའི་ཙི་ཨོན་ནོ་ཞེས་ཟེར་བའི་རྐྱེན་གྱིས། སླར་ངས་ཁྱོད་ཀྱི་ནད་སོས་ཏེ། རྨ་རྣམས་གསོ་བར་བྱའོ་ཞེས་ཡ་ཧོ་ཝཱས་གསུང་ངོ་༎

༡༨ ཡ་ཧོ་ཝཱས་འདི་སྐད་གསུང་། ཀྱེ་ཧོ། བཙོན་པ་ཡ་ཀོབ་ཀྱི་གུར་རྣམས་སླར་ཡང་དྲངས་ནས། དེའི་གནས་ཚང་རྣམས་ལ་ཐུགས་རྗེ་གཟིགས་པར་བྱ་བ་དང་། རང་གི་སྔ་མའི་གྲོང་ཁྱེར་གྱི་མལ་དུ་དེ་རྩིག་ཅིང་། རྒྱལ་ཁབ་ནང་སྔར་ལུགས་སུ་མི་རྣམས་སྡོད་པར་འགྱུར།

༡༩ ཡང་དེ་དག་གི་ནང་ནས་གཏང་རག་དང་། དགའ་མགུ་བྱེད་པའི་སྒྲ་འཐོན་པར་འགྱུར་ཏེ། ངས་དེ་དག་སྤེལ་ཞིང་དེ་རྣམས་མི་དབྲི། ངས་དེ་དག་ལ་དཔལ་སྦྱིན་པས་སླར་སྐྱེངས་པར་མི་འགྱུར།

༢༠ དེ་དག་གི་བུ་བརྒྱུད་རྣམས་ཀྱང་སྔར་ལྟར་འགྱུར་ཞིང་། དེ་དག་གི་ཆོས་ཚོགས་ཁོ་བོའི་ཞལ་ངོར་འཚུགས་པར་འགྱུར། ཡང་འདི་དག་ལ་རྔན་ཆེན་བྱེད་པ་དག་ལ་ངས་ཆད་པ་གཅད་དོ།

༢༡ དེ་དག་གི་སྐུ་དྲག་དེ་དག་རང་གི་ནང་ནས་འཐོན་ཞིང་། རང་གི་ཁྲོད་ནས་རང་གི་དཔོན་པོ་འབྱུང་བར་འགྱུར། ངས་དེ་ནི་ངའི་དྲུང་དུ་བསྙེན་ཞིང་། ང་དང་ཉེ་བར་སླེབ་པར་འགྱུར། དེ་མིན་ངའི་དྲུང་དུ་འོང་བའི་སྙིང་སྟོབས་སུ་ལ་ཡོད། ཞེས་ཡ་ཧོ་ཝཱས་གསུང་།

༢༢ དེ་ནས་ཁྱོད་ཅག་ངའི་མི་སྡེ་དང་། ང་ཁྱོད་ཀྱི་དཀོན་མཆོག་ཡིན་པར་འགྱུར་རོ༎

༢༣ ལྟོས་ཤིག ཡ་ཧོ་ཝཱའི་ཁྲོའི་གཏུམ་གྱི་རླུང་དྲག་འཕྱག་དར་རྒྱབ་པའི་རླུང་དམར་དེ་ཐོན་ཟིན་ཏེ། སྡིག་སྤྱོད་ཀྱི་མགོར་འབབ་པར་འགྱུར།

༢༤ དེ་མ་སྒྲུབ་པའི་བར་དང་། ཁོང་གི་ཐུགས་འདོད་རྣམས་མཐར་མ་སྐྱེལ་བའི་བར་དུ་ཡ་ཧོ་ཝཱའི་ཁྲོ་གཏུམ་དྲག་པོ་དེ་ཞི་བར་མི་འགྱུར། ཕྱི་མའི་དུས་སུ་ཁྱོད་ཅག་གིས་དེ་ཅི་ཡིན་གོ་བ་རྙེད་པར་འགྱུར་རོ༎

༣༡

དེའི་ཚེ་ང་ནི་ཨིས་ར་ཨེལ་གྱི་མི་བརྒྱུད་ཐམས་ཅད་ཀྱི་དཀོན་མཆོག་དང་། དེ་དག་ངའི་མི་སྡེ་ཡིན་པར་འགྱུར་རོ་ཞེས་ཡ་ཧོ་ཝཱས་གསུང་།

༢ ཡ་ཧོ་ཝཱས་འདི་སྐད་གསུང་། ཨིས་ར་ཨེལ་ལ་སེམས་བདེ་སྟེར་བའི་ཕྱིར་ང་ཆས་དུས། རལ་གྲི་ལས་ཐར་པའི་མི་སྡེ་ལ་འབྲོག་སྟོང་གི་ནང་ན་ཐུགས་རྗེ་ཐོབ།

༣ སྔོན་དུས་ཡ་ཧོ་ཝཱ་བདག་ལ་མངོན་དུ་བྱུང་ནས་འདི་སྐད་དུ། འོ་ན། མཐའ་མེད་པའི་བྱམས་པས་ངས་ཁྱོད་གཅེས་པར་བཟུང་བས་ན། ཆད་མེད་དུ་ངས་ཁྱོད་ལ་བྱམས་པ་ཡིན།

༤ སླར་ཁྱོད་ཀྱི་མཁར་ལས་བྱ་བས། ངས་ཁྱོད་བཞེང་བར་བྱ། ཀྱེ་ཨིས་ར་ཨེལ་གྱི་ན་ཆུང་། སླར་ཁྱོད་ཀྱིས་རང་གི་རྔ་བླངས་ཏེ། སེམས་དགའ་ཞིང་གར་རྩེད་པའི་ཁྲོད་དུ་འགྲུལ་བར་འགྱུར།

༥ སླར་ཡང་ཁྱོད་ཀྱིས་ས་མར་ཡཱའི་རི་རྣམས་ལ་རྒུན་ཚལ་རྣམས་འཛུགས་ཤིང་། བཙུག་མཁན་གྱིས་ཀྱང་དེའི་ཤིང་ཏོག་ལ་ལོངས་སྤྱོད་པར་འགྱུར་རོ།

༦ དེ་ཅིའི་ཕྱིར་ཞེ་ན། ཨེབ་ར་ཨིམ་གྱི་རི་ལས་སོ་པས་འབོད་ཅིང་། ལོངས་ཤིག་དང་། ངེད་ཅག་ཙི་ཨོན་དུ་ཡ་ཧོ་ཝཱ་རང་གི་དཀོན་མཆོག་གི་དྲུང་དུ་འདོང་བར་བྱའོ། ཞེས་སྦྲོན་པའི་ཞག་ཅིག་འབྱུང་བར་འགྱུར་རོ༎

༧ གང་ལ་ཞེ་ན། ཡ་ཧོ་ཝཱས་འདི་སྐད་གསུང་། ཡ་ཀོབ་ཀྱི་ཕྱིར་དགའ་མགུའི་དབྱངས་ལོངས་ཤིག མི་རིགས་རྣམས་ཀྱི་ནང་ནས་གཙོ་ཆེ་བ་ཡིན་པའི་ཕྱིར་འུར་སྒྲ་ཐོང་ཞིག བཀར་ཐོགས་ཤིག བསྟོད་ཅིག ཀྱེ་ཡ་ཧོ་ཝཱ། ཨིས་ར་ཨེལ་གྱི་ལྷག་མ་ཁྱེད་ཀྱི་མི་སྡེ་སྒྲོལ་བར་མཛོད་ཅིག་ཅེས་བརྗོད་ཅིག

༨ ཀྱེ་ཧོ། ངས་དེ་དག་བྱང་ཡུལ་ནས་དྲངས་ཏེ། སའི་མཐའ་མ་ནས་སྡུད་པར་བྱ། ལོང་བ་དང་། ཞ་བོ་དང་། མངལ་དང་ལྡན་པའི་བུད་མེད་དང་། སྐྱེ་གཟེར་ཐེབས་པ་དང་བཅས་མི་ཚོགས་ཆེན་པོ་ཞིག་ཚུར་ལོག་འོང་བར་འགྱུར།

༩ དེ་དག་ངུ་ཞིང་འོང་ཡང་། ངས་བཅོལ་ཞིང་དེ་དག་འཁྲིད་པར་བྱ་སྟེ། ཆུའི་གཙང་པོ་རྣམས་ཀྱི་ཟུར་དང་། མི་འབུབ་པའི་ཕྱིར་ལམ་དྲང་པོ་ཞིག་ནས་འཁྲིད་པར་བྱའོ། དེ་ཅིའི་ཕྱིར་ཞེ་ན། ང་ནི་ཨིས་ར་ཨེལ་གྱི་ཡབ་དང་། ཨེབ་ར་ཨིམ་ངའི་སྔོན་སྐྱེས་ཡིན་ནོ༎

༡༠ ཀྱེ་མི་བརྒྱུད་རྣམས། ཡ་ཧོ་ཝཱའི་གསུང་ལ་རྣ་བ་ཐོད་ཅིག་དང་། རྒྱང་རིང་གི་གླིང་ཕྲན་རྣམས་ཀྱི་ནང་དུ་དེ་བཞིན་སྒྲོག་ཅིང་། ཨིས་ར་ཨེལ་གཏོར་བར་མཛད་མཁན་གྱིས་སླར་ཡང་དེ་བསྡུ་ཞིང་། རྫི་བོས་རང་གི་ལུག་ཁྱུ་སྲུང་བ་ལྟར་དེ་དག་སྲུང་བར་འགྱུར་རོ།

༡༡ གང་ལ་ཞེ་ན། ཡ་ཧོ་ཝཱས་ཡ་ཀོབ་བླུས་ཏེ། དེ་བས་སྟོབས་ཆེ་བའི་ལག་པ་ལས་བསྒྲལ་བས་ན།

༡༢ དེ་དག་འོངས་ཏེ་ཙི་ཨོན་གྱི་རྩར་གླུ་ལེན་ཞིང་། ཡ་ཧོ་ཝཱའི་གནང་སྦྱིན་བཟང་པོ་རྣམས་སམ། འབྲུ་དང་། རྒུན་ཆང་དང་འབྲུ་མར་དང་། ཕྱུགས་ཀྱི་ལུ་གུ་དང་བེའུའི་ཐད་དུ་ལྷན་ཅིག་ཏུ་ཕྱོགས་པར་འགྱུར་ཏེ། དེ་དག་གི་སྙིང་ནི་ཆུས་བཅུས་པའི་སྐྱེད་མོས་ཚལ་ལྟ་བུར་གྱུར་ནས། ཕྱིན་ཆད་དུ་ནམ་ཡང་སེམས་སྐྱོ་བར་མི་འགྱུར།

༡༣ དེ་ནས་ན་ཆུང་རྩེད་ཅིང་། རྒན་གཞོན་གཉིས་པོ་ཡིད་མགུ་བར་བྱའོ། དེ་ཅིའི་ཕྱིར་ཞེ་ན། དེ་དག་གི་སེམས་བརྡུགས་ནི་དགའ་མགུར་བསྒྱུར་ཏེ། སེམས་སོས་ཏེ། དེ་དག་གི་སེམས་འཚེར་གྱི་མཐར་ངས་དགའ་མགུ་སྟེར་བར་བྱའོ།

༡༤ ཡང་བླ་མ་རྣམས་ཀྱི་སྙིང་ཚིལ་གྱིས་ཚིམ་པར་བྱ་ཞིང་། ངའི་གནང་སྦྱིན་བཟང་པོས་ངའི་མི་སྡེ་ཚིམ་པར་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༡༥ ཡ་ཧོ་ཝཱས་འདི་སྐད་གསུང་། རཱ་མཱའི་ནང་ན་ཆོ་ངེས་དང་། ངུ་སྐད་དྲག་པོའི་སྐད་ཅིག་ཐོས་བྱུང་། ར་ཧེལ་རང་གི་ཕྲུ་གུ་རྣམས་ཀྱི་ཕྱིར་དུ་སྟེ། དེ་རྣམས་མེད་པས་རང་གི་ཕྲུ་གུ་རྣམས་ཀྱི་ཕྱིར་སེམས་གསོ་མི་འདོད་དོ་ཟེར།

༡༦ ཡ་ཧོ་ཝཱས་འདི་སྐད་གསུང་། རང་གི་ངུ་སྐད་དེ་ཆོད་ཅིག་དང་། མིག་ལས་མཆི་མ་ཆད་ཆུག དེ་ཅིའི་ཕྱིར་ཞེ་ན། ཁྱོད་ཀྱི་ལས་ཀྱི་ཕྱིར་རྔན་པ་ཐོབ་ཅིང་། དེ་དག་སླར་ཕ་རོལ་པའི་ཡུལ་ལས་ཕྱིར་ལོག་སླེབ་པར་འགྱུར། ཞེས་ཡ་ཧོ་ཝཱས་གསུང་།

༡༧ ཁྱོད་ཀྱི་བུ་རྣམས་སླར་རང་གི་ས་མཚམས་ཀྱི་ནང་དུ་འོང་བར་འགྱུར་བས་ན། ཁྱོད་ལ་ཕུགས་ཀྱི་ཕྱིར་རེ་བ་ཡོད་དོ་ཞེས་ཡ་ཧོ་ཝཱས་གསུང་ངོ་༎

༡༨ ཨེབ་ར་ཨིམ་རང་འདི་ལྟར་མྱ་ངན་བྱེད་པ་ངས་ངོ་ཐོག་ཐོས་པ་ནི། ཁྱེད་ཀྱིས་བདག་ལ་ཆད་པས་བཅད་དེ། གཉའ་མ་བྱངས་པའི་བེའུ་ལྟར་དུ་བདག་ལ་ཆད་པ་ཕོག་བྱུང་། ཁྱེད་ནི་ཡ་ཧོ་ཝཱ་ངའི་དཀོན་མཆོག་ལགས་པས། ང་སྒྱུར་བར་མཛོད་ཅིག་དང་། ང་སྒྱུར་བར་འགྱུར་རོ།

༡༩ བདག་ཡང་དག་པར་སེམས་བསྒྱུར་བའི་རྗེས་སུ། ངས་འགྱོད་ཚངས་བྱས། ཡང་ང་འཆུན་པར་གྱུར་བའི་འོག་ཏུ་རང་གི་བརླ་ཤར་བརྡུངས་པ་ཡིན། རང་གི་ན་གཞོན་གྱི་སྨོད་ཟོར་བཀུར་ཡོད་པས། ང་སྐྱེངས་ཤིང་ངོ་ཚ་བར་གྱུར་ཏོ།

༢༠ ཨེབ་ར་ཨིམ་ངའི་བུ་གཅེས་པ་དེ་ལགས་སམ། ངའི་བུ་སྙིང་སྡུག་ཅིག་ཡིན་ནམ། དེ་ཅིའི་ཕྱིར་ཞེ་ན། ངས་དེ་ལ་ལན་དུ་མར་སྨད་ཀྱང་། ངའི་སྙིང་གི་མཐིལ་ནས་ད་དུང་ཡང་དྲན། དེའི་ཕྱིར་ངའི་རྒྱུ་མ་དཀྲོག་ཅིང་། ངས་དེ་ལ་ཐུགས་རྗེས་གཟིགས་པ་གཏན་འཁེལ་ཡིན། ཞེས་ཡ་ཧོ་ཝཱས་གསུང་ངོ་།

༢༡ ཁྱོད་རང་ཕྱིར་ལམ་གྱི་རྟགས་ཚུགས་ཤིག རང་ལ་ཐོ་ཡོར་སློངས་ཤིག རྒྱ་ལམ་མམ། ཁྱོད་རང་ཆས་པའི་ལམ་ནང་རང་གི་སྙིང་ཐོང་ཞིག ཀྱེ་ཨིས་ར་ཨེལ་གྱི་བུ་མོ། ཚུར་ལོག་ཤོག རང་གི་གྲོང་ཁྱེར་འདི་རྣམས་ཀྱི་ནང་དུ་ཚུར་ལོག་ཤོག

༢༢ བུད་མེད་ཅིག་གིས་སྐྱེས་པ་ཞིག་ལ་བསྐོར་བའི་བྱ་བ་གསར་བ་ཞིག་ཡ་ཧོ་ཝཱས་མཛད་པས་ན། དུས་ནམ་གྱི་བར་དུ་ཀྱེ་ཕྱིན་ཅི་ལོག་གི་བུ་མོ། ཁྱོད་འཁོར་གྱིན་སྡོད་པར་བྱ།

༢༣ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ངས་དེ་དག་གི་ནང་ནས་བཙོན་དུ་ཡལ་བ་རྣམས་སླར་འཁྲིད་འོང་བའི་དུས་སུ། སླར་ཡང་ཡ་ཧུ་དཱའི་ཡུལ་ཁམས་དང་། དེའི་གྲོང་ཁྱེར་རྣམས་ནང་། ཀྱེ་དྲང་བ་ཉིད་ཀྱི་གནས་ཚང་། ཀྱེ་དམ་པའི་རི་བོ། ཡ་ཧོ་ཝཱས་ཁྱོད་ལ་བཀྲ་ཤིས་བརྗོད་པར་ཤོག ཞེས་པའི་གླེང་མོ་ཡོད་པར་འགྱུར་རོ།

༢༤ དེ་ནས་ཡ་ཧུ་དཱ་རང་དང་། དེའི་གྲོང་ཁྱེར་ཐམས་ཅད་ཀྱི་ནང་དུ་ཞིང་བདག་རྣམས་དང་། ལུག་ཁྱུ་རྣམས་དང་མཉམ་འགྲོ་བ་དག་ལྷན་ཅིག་ཏུ་གནས་པར་འགྱུར་རོ།

༢༥ དེ་ཅིའི་ཕྱིར་ཞེ་ན། ཉམས་ཐག་པའི་སེམས་ངས་ཚིམ་པར་བྱས་ཏེ། སྙིང་བརྡུགས་པ་ཐམས་ཅད་ཀྱི་སེམས་སོས་པར་བྱས་པའི་ཕྱིར་རོ༎

༢༦ དེའི་ཚེ་ང་གཉིས་སད་དེ་བལྟས་པ་དང་། ངའི་གཉིད་དེ་འོ་མ་གཉིད་ཡོད་པ་ཡིན་ནོ༎

༢༧ ཀྱེ་ཧོ། ངས་ཨིས་ར་ཨེལ་གྱི་མི་བརྒྱུད་དང་། ཡ་ཧུ་དཱའི་མི་བརྒྱུད་ཀྱི་ནང་དུ་མི་དང་ཕྱུགས་ཀྱི་ས་བོན་འདེབས་པའི་ཉིན་མོ་རྣམས་འོང་གིན་གདའ། ཞེས་ཡ་ཧོ་ཝཱས་གསུང་།

༢༨ དེ་ནས་ངས་ཇི་ལྟར་དེ་དག་རྩད་ནས་འདོན་པ་དང་། རྟིབ་པ་དང་། རློག་པ་དང་། མེད་པར་བྱེད་པ་དང་། མནར་བར་བྱེད་དུ་ཟིར་ནས་སྡད་པ་ལྟར། ད་ངས་དེ་དག་བཞེང་བ་དང་། འཛུགས་པའི་དོན་དུ་སྲུང་ནས་བཞུགས་པར་བྱའོ།

༢༩ དེའི་དུས་སུ། མེས་པོས་རྒུན་སྐྱུར་ཟོས། ཕྲུ་གུའི་སོ་ནི་གཙིད་པ་ཡིན། ཞེས་དེ་ཕྱིན་ཆད་མི་ཟེར་བར།

༣༠ ཐམས་ཅད་རང་གི་མི་དགེ་བའི་ལས་ཀྱིས་འཆི་ཞིང་། རྒུན་སྐྱུར་ཟ་མཁན་ཐམས་ཅད་ཀྱི་སོ་གཙིད་པར་འགྱུར་རོ༎

༣༡ ཀྱེ་ཧོ། ཨིས་ར་ཨེལ་གྱི་མི་བརྒྱུད་དང་ཡ་ཧུ་དཱའི་མི་བརྒྱུད་གཉིས་དང་ངས་ཞལ་ཆད་གསར་བ་ཞིག་བྱེད་པའི་དུས་ལ་འབབ་ཀྱིན་འདུག

༣༢ ངས་དེ་དག་གི་ཕ་མེས་རྣམས་མི་སེར་ཡུལ་ནས་འདོན་དུ་ཉིད་ཀྱི་ཕྱག་གིས་དྲངས་པའི་དུས། བྱས་པའི་ཞལ་ཆད་ལྟ་བུ་ནི་མི་བྱ། དེ་དག་གི་ཁྱོ་བོ་ང་ལགས་བཞིན་དུ་ངའི་ཞལ་ཆད་དེ་བཅག་གོ། ཞེས་ཡ་ཧོ་ཝཱས་གསུང་།

༣༣ འོན་ཀྱང་དུས་དེའི་འོག་ཏུ་ངས་ཨིས་ར་ཨེལ་གྱི་མི་བརྒྱུད་དང་བྱ་བའི་ཞལ་ཆད་ནི་འདི་ལྟ་སྟེ། ཡ་ཧོ་ཝཱས་གསུང་། ངས་ཉིད་ཀྱི་བཀའ་རྒྱ་ནི། དེ་དག་གི་ཁོག་ནང་འཇུག་ཅིང་། སྙིང་གི་ནང་དུ་འབྲི་བར་བྱ། དེ་ནས་ང་དེ་དག་གི་དཀོན་མཆོག་དང་། དེ་དག་ངའི་མི་སྡེར་འགྱུར་བར་འགྱུར།

༣༤ ཡང་ངས་དེ་དག་གི་མི་དགེ་བ་སེལ་ཞིང་། ཕྱིན་ཆད་དུ་དེ་དག་གི་ཉེས་སྡིག་མི་དྲན་པའི་ཐབས་ཀྱིས། མཆོག་དམན་ཡོད་དོ་ཅོག་གིས་ང་ངོ་ཤེས་པར་འགྱུར་བས། སུས་ཀྱང་རང་གི་ཁྱིམ་མཚེས་དང་སྤུན་ལ། ཡ་ཧོ་ཝཱ་ངོ་འཕྲོད་པར་བྱོས་ཤིག ཅེས་ཟེར་ཞིང་བསླབ་དགོས་མི་འབྱུང་ངོ་། ཞེས་ཡ་ཧོ་ཝཱས་གསུང་ངོ་༎

༣༥ ཡ་ཧོ་ཝཱས་འདི་སྐད་དུ། ཉིན་མོའི་འོད་དུ་ཉི་མ་གནང་ཞིང་། མཚན་མོའི་འོད་དུ་ཟླ་བ་དང་སྐར་མ་རྣམས་ཀྱི་གྲལ་མཛད་དེ། ཁྲི་རྒྱ་མཚོའི་རྦ་ཀློང་གིས་ལྡིར་སྒྲ་འབྱིན་དུས་ཞི་བར་མཛད་མཁན། ཁོང་གི་མཚན་ནི་དཔུང་ཆེན་རྣམས་ཀྱི་ཡ་ཧོ་ཝཱའོ་གསུང་།

༣༦ ཡ་ཧོ་ཝཱས་འདི་སྐད་གསུང་། ཇི་སྟེ་གྲལ་རིམ་འདི་དག་ངའི་ཞལ་ངོ་ལས་འདའ་ན། དེ་ནས་ཨིས་ར་ཨེལ་གྱི་བུ་བརྒྱུད་ཀྱང་། རྒྱུན་དུ་མི་བརྒྱུད་དུ་མི་ལུས་པའི་ཕྱིར། ངའི་ཞལ་ངོ་ལས་འདའ་བར་འགྱུར་རོ།

༣༧ ཡ་ཧོ་ཝཱས་འདི་སྐད་གསུང་། གལ་ཏེ་སྟེང་གི་ནམ་མཁའ་གཞལ་སྲིད་དེ། གཏིང་ས་གཞིའི་རྩིག་རྨང་གི་རྩད་ཆོད་ནུས་ན། དེ་ནས་ངས་ཀྱང་ཨིས་ར་ཨེལ་གྱི་བུ་བརྒྱུད་ཐམས་ཅད། དེ་དག་གིས་བྱས་པའི་ལས་ཀུན་གྱི་ཕྱིར། འདོར་བར་བྱའོ་ཞེས་ཡ་ཧོ་ཝཱས་གསུང་ངོ་༎

༣༨ ཀྱེ་ཧོ། ཧ་ནཱ་ནེ་ཨེལ་གྱི་སྤེའུ་ནས་གྲུ་ཁུགས་ཀྱི་རྒྱ་སྒོའི་བར་དུ་གྲོང་ཁྱེར་འདི་ཡ་ཧོ་ཝཱའི་དོན་དུ་བཞེང་བའི་དུས་ལ་འབབ་ཀྱིན་འདུག་གོ། ཞེས་ཡ་ཧོ་ཝཱས་གསུང་།

༣༩ ཡང་ཐིག་སྐུད་ནི་དེའི་ཐད་ལས་རི་ག་རེབ་ལས་ཀྱང་ཐལ་ཏེ་གོ་ཨའི་བར་དུའང་སླེབ་པར་འགྱུར་ཏེ།

༤༠ རོ་དང་གོག་ཐལ་གྱི་རོང་ཚང་མ་དང་། ཀླུངས་ཐམས་ཅད་ཀིད་རོན་གྲོག་པོའི་བར་དུ་དང་། ཤར་ཕྱོགས་ཀྱི་རྟའི་རྒྱ་སྒོའི་གྲུའི་བར་དུ་ཡ་ཧོ་ཝཱའི་དོན་དུ་དམ་པར་འགྱུར། དེ་ཕྱིན་ཆད་དུས་རྟག་ཏུ་དེར་རྩད་ནས་འདོན་པ་དང་རློག་པ་འབྱུང་བར་མི་འགྱུར་རོ༎

༣༢

ནེ་བུ་ཀད་ནེ་ཙར་གྱི་ལོ་བཅོ་བརྒྱད་པའམ། ཡ་ཧུ་དཱའི་རྒྱལ་པོ་ཚེ་དེག་ཡཱའི་ལོ་བཅུ་པའི་ནང་དུ། ཡེ་རེམ་ཡཱ་ལ་བྱུང་བའི་ཡ་ཧོ་ཝཱའི་གསུང་ནི།

༢ དེའང་དེའི་ཚེ་ཡེ་རུ་ཤ་ལེམ་ནི་བཱ་བེལ་རྒྱལ་པོའི་དམག་ཚོགས་ཀྱིས་བསྐོར་ནས་ཡོད་པ་ཡིན། ཡང་ལུང་སྟོན་པ་ཡེ་རེམ་ཡཱ་ནི་ཡ་ཧུ་དཱའི་རྒྱལ་པོའི་ཕོ་བྲང་ན་ཡོད་པའི་བྱ་ར་བའི་ཚོམས་ཀྱི་ནང་དུ་དགར་ནས་ཡོད་པ་ཡིན།

༣ དེ་ཅིའི་ཕྱིར་ཞེ་ན། ཡ་ཧུ་དཱའི་རྒྱལ་པོ་ཚེ་དེག་ཡཱས་འདི་ལྟར་ཟེར་ནས་ཁོང་བཀར་བ་ཡིན། ཁྱོད་ཀྱིས་ཅི་ལ་ལུང་སྟོན་ཞིང་། ཡ་ཧོ་ཝཱས་འདི་སྐད་གསུང་། ཀྱེ་ཧོ། གྲོང་ཁྱེར་འདི་བཱ་བེལ་རྒྱལ་པོའི་ལག་ཏུ་གཏད་ཏེ། དེ་འཛིན་པར་ཡང་འགྱུར་ཏེ།

༤ ཡ་ཧུ་དཱའི་རྒྱལ་པོ་ཚེ་དེག་ཡཱ་ནི་ཀལ་དཱི་པའི་ལག་པ་ལས་མི་ཐར་བར། བཱ་བེལ་རྒྱལ་པོའི་ལག་པར་གཏད་པར་ངེས་ཏེ། གཅིག་གིས་གཅིག་གི་མིག་ལ་ལྟ་ཞིང་། དེ་མཉམ་གདོང་ནས་གདོང་དུ་གླེང་བར་འགྱུར།

༥ དེའང་དེས་ཚེ་དེག་ཡཱ་་བཱ་བེལ་དུ་འཁྲིད་དེ། དེ་ལ་ངས་གཟིགས་པའི་བར་དུ་དེར་ལུས་པར་འགྱུར་རོ། ཡ་ཧོ་ཝཱས་གསུང་། ཁྱོད་ཀྱིས་ཀལ་དཱི་པ་རྣམས་དང་འཐབ་རུང་། ཁྱོད་ཀྱི་དོན་འགྲུབ་པར་མི་འགྱུར་རོ། ཞེས་བྱས་པ་ཡིན།

༦ ཡང་ཡེ་རེམ་ཡཱས་སྨྲས་པ། ང་ལ་ཡ་ཧོ་ཝཱའི་གསུང་བྱུང་ནས་འདི་སྐད་དུ།

༧ ཀྱེ་ཧོ། ཁྱོད་ཀྱི་ཨ་ཁུ་ཤལ་ལུམ་གྱི་བུ་ཧ་ན་མེ་ཨེལ་ཁྱོད་རྩར་འོངས་ནས་ཁྱོད་ལ། ཨ་ན་ཐོད་ན་ཡོད་པའི་ངའི་ཞིང་དེ་ཁྱེད་ཀྱིས་ཉོས་ཤིག གང་ལ་ཞེ་ན། དེ་བླུ་འོས་པ་ཁྱེད་ཡིན། ཞེས་ཟེར་བར་འགྱུར་རོ་གསུངས་པ་དང་།

༨ ངའི་ཨ་ཁུའི་བུ་ཧ་ན་མེ་ཨེལ་དེ་ཡ་ཧོ་ཝཱའི་གསུང་བཞིན་དུ་བྱ་ར་བའི་ཚོམས་ནང་ངའི་རྩར་འོངས་ནས་ང་ལ། བེན་ཡ་མིན་ཡུལ་གྱི་ཨ་ན་ཐོད་ནང་ཡོད་པའི་ངའི་ཞིང་དེ་ཉོ་རོགས་མཛོད། ཅི་ལ་ཟེར་ན། འདི་ནི་ཁྱེད་ཀྱི་ཟ་ཚིར་ཡིན་ཏེ། དེ་ཤོར་མི་འཇུག་པ་ཁྱོད་ཀྱི་ཁག་ཡིན་པས། རང་གི་ཕྱིར་ཉོས་ཤིག ཅེས་སྨྲས་པ་དང་། འདི་ནི་ཡ་ཧོ་ཝཱའི་གསུང་ལགས་པ་ངས་རྟོགས་པར་གྱུར་ཏེ།

༩ ངས་ཨ་ན་ཐོད་ན་ཡོད་པའི་ཞིང་དེ་རང་གི་ཨ་ཁུའི་བུ་ཧ་ན་མེ་ཨེལ་ལས་ཉོས་ཏེ། ཤེ་ཀེལ་བྱ་བའི་དངུལ་བཅུ་བདུན་བཅལ་ནས་དེ་ལ་བྱིན་ཏེ།

༡༠ ཆད་ཡིག་ལ་ཐེའུ་བརྒྱབས་ནས། དཔང་པོ་རྣམས་བཞག་སྟེ། དངུལ་དེ་སྲང་ལ་བཅལ་ནས་བསྟེར་བ་དང་།

༡༡ ཁྲིམས་དང་ལུགས་སྲོལ་དང་བསྟུན་ནས་བསྡམས་ཏེ། ཐེའུ་བརྒྱབས་ཡོད་པ་དང་། ཕྱེས་ནས་ཡོད་པའི་འཚོང་གི་ཆད་ཡིག་གཉིས་པོ་བླངས་པ་ཡིན།

༡༢ ཡང་ངས་འཚོང་གི་གན་རྒྱ་དེ་རང་གི་ཨ་ཁུའི་བུ་ཧ་ན་མེ་ཨེལ་གྱི་མིག་གི་མདུན་དང་། བྱ་ར་བའི་ཚོམས་སུ་བསྡད་ཡོད་པའི་ཡ་ཧུ་དཱ་པ་ཀུན་གྱི་མདུན་དང་། འཚོང་གི་གན་རྒྱ་ལ་མིང་བྲིས་ཡོད་པའི་དཔང་མི་དག་གི་མདུན་དུ། མ་ཨ་སེ་ཡཱའི་ཚ་བོའམ། ནེར་ཡཱའི་བུ་བ་རུག་ལ་བཏད་པ་ཡིན་ནོ།

༡༣ ཡང་ངས་དེ་དག་གི་མདུན་དུ་བ་རུག་ལ།

༡༤ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་དུ། འཚོང་གི་ཆད་ཡིག་འདི་གཉིས་པོའམ། བསྡམས་ནས་ཐེའུ་བརྒྱབས་ཡོད་པའི་ཆད་ཡིག་འདི། ཕྱེས་ནས་ཡོད་པའི་ཆད་ཡིག་དང་བཅས་སུ་བླངས་ཏེ། ཡུན་རིང་ལུས་པའི་ཕྱིར་རྫ་བུམ་གྱི་ནང་དུ་ཆུག་ཅིག་ཅེས་གསུང་ངོ་།

༡༥ དེ་ཅིའི་ཕྱིར་ཞེ་ན། དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་དུ། སླར་ཡང་གནས་འདིར་ཁྱིམ་དང་། ཞིང་དང་། རྒུན་ཚལ་རྣམས་ཉོ་བར་འགྱུར་གསུང་ངོ་ཞེས་བྱས་པ་ཡིན།

༡༦ དེའང་ནེར་ཡཱའི་བུ་བ་རུག་ལ་འཚོང་གི་ཆད་ཡིག་དེ་སྤྲད་ཟིན་པའི་འོག་ཏུ། ངས་ཡ་ཧོ་ཝཱ་ལ་སྨོན་ལམ་བཏབས་ནས་འདི་སྐད་དུ།

༡༧ ཀྱི་ཧུད། ཡ་ཧོ་ཝཱ་དཀོན་མཆོག ཀྱེ་ཧོ། ཉིད་ཀྱི་མཐུ་སྟོབས་ཆེན་པོ་དང་། བརྐྱངས་ཡོད་པའི་ཕྱག་གིས་གནམ་ས་གཉིས་པོ་བཀོད་པ་ལགས། ཁྱེད་ལ་བྱ་བ་གང་ཡང་དཀའ་བ་མེད།

༡༨ ཁྱེད་ཀྱིས་སྟོང་ཕྲག་མང་པོ་ལ་ཐུགས་བརྩེར་གཟིགས། ཕ་མེས་ཀྱི་མི་དགེ་བའི་རྔན་པ་དེ་དག་གི་འོག་ཏུ་བུ་རྣམས་ཀྱི་པང་གི་ནང་དུ་གནང་ངོ་། བླ་ན་མེད་པའི་མཐུ་སྟོབས་ཆེ་བའི་དཀོན་མཆོག ཁོང་གི་མཚན་ནི་དཔུང་ཆེན་རྣམས་ཀྱི་ཡ་ཧོ་ཝཱ་ལགས་ཏེ།

༡༩ བྱུས་ནང་ཆེ་ཞིང་། མཛད་རྒྱའི་ནང་མཐུ་ལྡན་ལགས། རེ་རེའི་ལམ་དང་སྤྱོད་པའི་འབྲས་བུར་འཁོ་བ་སྟེར་དུ་མིའི་བུ་རྣམས་ཀྱི་ལམ་ཐམས་ཅད་ལ་གཟིགས་པ་ལགས།

༢༠ གང་གིས་དེ་རིང་གི་ཉི་མའི་བར་དུའང་མི་སེར་ཡུལ་དང་། ཨིས་ར་ཨེལ་དང་། གཞན་མི་རྣམས་ཀྱི་ནང་ན་ལྟས་རྣམས་དང་ངོ་མཚར་ཆེ་བ་རྣམས་བསྒྲུབས་ཏེ། དེ་རིང་གི་ཉིན་མོར་མཛད་པ་ལྟར། ཉིད་ཀྱི་མཚན་བཏོན་པར་མཛད་ནས།

༢༡ ཉིད་ཀྱི་མི་སྡེ་ཨིས་ར་ཨེལ་་མི་སེར་ཡུལ་གྱི་ནང་ནས་ལྟས་དང་། ངོ་མཚར་རྨད་པ་རྣམས་དང་། མཐུ་ལྡན་གྱི་ཕྱག་དང་། བརྐྱངས་པའི་ཕྲག་པ་དང་། འཇིགས་སྐྲག་གི་སྒོ་ནས་བཏོན་པ་ཡིན།

༢༢ དེ་དག་གི་ཕ་མེས་རྣམས་ལ་འོ་མ་དང་སྦྲང་རྩི་འབྲུབ་པའི་ཡུལ་གནང་བའི་དབུ་མནའ་བཞེས་པ་ལྟར། ཡུལ་འདི་དེ་དག་ལ་གནང་སྟེ།

༢༣ དེ་དག་འོངས་ནས་བདག་གིར་བྱས་ཀྱིས། ཁྱེད་ཀྱི་གསུང་སྐད་ལའང་མ་ཉན། ཁྱེད་ཀྱི་བཀའ་ཁྲིམས་ཀྱི་ནང་དུའང་མ་འགྲུལ་བར། ཁྱེད་ཀྱིས་གསུངས་པའི་བཀའ་ཐམས་ཅད་ལའང་མ་སྤྱད་པའི་རྐྱེན་གྱིས། ཁྱེད་ཀྱིས་དེ་དག་གི་ཐོག་ཏུ་རྐྱེན་ངན་འདི་ཐམས་ཅད་ཕབ་པ་ལགས།

༢༤ ཕག་ར་རྣམས་ལ་གཟིགས་ཤིག རྒྱལ་ས་འཛིན་དུ་དེ་དག་བསླེབས། རལ་གྲི་དང་མུ་གེ་དང་རིམས་ནད་ཀྱི་དབང་གིས། དམག་འཐབ་བྱེད་པའི་ཀལ་དཱི་པ་རྣམས་ཀྱི་ལག་ཏུ་རྒྱལ་ས་གཏོད་ཀྱིན་གདའ། ཁྱེད་ཀྱིས་གསུངས་པ་ལྟར་འགྲུབ་ཀྱིན་གདའ། ཀྱེ་ཧོ། ཁྱེད་ཀྱིས་དེ་གཟིགས་སོ།

༢༥ ཀྱེ་དཀོན་མཆོག་ཡ་ཧོ་ཝཱ། ཀལ་དཱི་པའི་ལག་ཏུ་རྒྱལ་ས་བཏང་ཟིན་རུང་། དངུལ་གྱིས་ཞིང་དེ་ཉོས་ཏེ་དཔང་པོ་ཞོག་ཅིག་ཅེས་ང་ལ་བསྒོ་བ་ལགས་གསོལ་ཏོ༎

༢༦ དེ་ནས་ཡ་ཧོ་ཝཱའི་བཀའ་ཡེ་རེམ་ཡཱ་ལ་བྱུང་ནས་འདི་སྐད་གསུངས།

༢༧ ཀྱེ་ཧོ། ང་ནི་ཡ་ཧོ་ཝཱ་ལུས་ཅན་ཐམས་ཅད་ཀྱི་དཀོན་མཆོག་ལགས་པས། ང་ལ་བྱ་བ་གང་ཡང་དཀའམ།

༢༨ དེའི་ཕྱིར་ཡ་ཧོ་ཝཱས་འདི་སྐད་གསུང་། ལྟོས་ཤིག ངས་རྒྱལ་ས་འདི་ཀལ་དཱི་པ་རྣམས་དང་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་ལག་ཏུ་གཏོད་པར་བྱ་སྟེ། ཁོས་འདི་འཛིན་པར་འགྱུར།

༢༩ ཡང་རྒྱལ་ས་འདི་ལ་གཡུལ་འགྱེད་པའི་ཀལ་དཱི་པ་རྣམས་འོངས་ཏེ། རྒྱལ་ས་ལ་མེ་སྤར་ནས། ཁོ་བོའི་ཐུགས་ཁྲོ་དཀྲུག་པའི་ཕྱིར་ཁང་པ་གང་གི་ཐོག་ཏུ་བ་ཨཱལ་ལ་བསངས་བཏང་སྟེ། ལྷ་གཞན་རྣམས་ལ་གསེར་སྐྱེམས་བཏང་བའི་ཁང་པ་རྣམས་དང་བཅས་བསྲེག་པར་འགྱུར།

༣༠ དེ་ཅིའི་ཕྱིར་ཞེ་ན། ཨིས་ར་ཨེལ་གྱི་བུ་བརྒྱུད་དང་ཡ་ཧུ་དཱའི་བུ་བརྒྱུད་གཉིས་པོས་ན་སོ་ཆུང་དུས་ནས་ངའི་སྤྱན་སྔར་ངན་པ་འབའ་ཞིག་སྤྱད་དེ། ཨིས་ར་ཨེལ་གྱི་བུ་བརྒྱུད་ཀྱི་ལག་པའི་ལས་ཀྱིས་ངའི་ཐུགས་ཁྲོ་འབའ་ཞིག་དཀྲུགས་སོ། ཞེས་ཡ་ཧོ་ཝཱས་གསུང་།

༣༡ གང་ལྟར་ཞེ་ན། དེ་དག་གིས་རྒྱལ་ས་འདི་བཞེངས་པའི་ཉིན་མོ་ནས་དེ་རིང་གི་ཉིན་མོའི་བར་དུ་ངའི་ཐུགས་ཁྲོ་དང་ཁྲོ་གཏུམ་དཀྲུགས་ཏེ། ངས་དེ་ནི་ཉིད་ཀྱི་ཞལ་ངོ་ལས་དབྱུག་བཏང་བའི་རྒྱུར་གྱུར་པ་ཡིན།

༣༢ དེའི་རྐྱེན་ནི། དེ་དག་དང་། དེ་དག་གི་རྒྱལ་པོ་རྣམས་དང་། སྐུ་དྲག་དང་། བླ་མ་དང་། ལུང་སྟོན་པ་རྣམས་དང་། ཡ་ཧུ་དཱའི་བུ་བརྒྱུད་དང་། ཡེ་རུ་ཤ་ལེམ་པ་རྣམས་ཀྱིས་བྱས་པའི་ཨིས་ར་ཨེལ་དང་ཡ་ཧུ་དཱའི་བུ་བརྒྱུད་ཀྱི་ཉེས་པ་ཐམས་ཅད་ཀྱིས་ངའི་ཐུགས་ཁྲོ་དཀྲུགས་ཏེ།

༣༣ དེ་དག་གིས་ངའི་ཕྱོགས་སུ་རྒྱབ་བསྒྱུར་ནས་གདོང་མ་བསྟན་ཏོ། ཡང་ངས་སྔ་གསར་བཞེངས་ནས་གདམས་ངག་བསྟན་རུང་། གདམས་ངག་བླང་དུ་རྣ་བ་ཡང་མ་བཏད་པའི་སྟེང་དུ།

༣༤ ངའི་མཚན་གྱི་གྲགས་པའི་ཕོ་བྲང་དེ་བརླགས་པའི་ཕྱིར་དེ་དག་གི་ཞེན་ལོག་རྣམས་དེར་བཞག་སྟེ།

༣༥ རང་གི་བུ་དང་བུ་མོ་རྣམས་མོ་ལེག་གི་རྩར་མེའི་ནང་ནས་རྒྱུ་བའི་ཕྱིར། བེན་ཧིན་ནོམ་ལུང་པ་ལ་ཡོད་པའི་བ་ཨཱལ་གྱི་མཐོ་གླིང་རྣམས་བརྩིགས། དེ་དག་གིས་ཡ་ཧུ་དཱ་ལ་ཉེས་སྡིག་སྤྱོད་དུ་འཇུག་པའི་ཕྱིར་འདི་འདྲའི་ལས་ཞེན་ལོག་བྱེད་པ་ངས་བསྒོ་བ་ཡང་མ་ཡིན། སྣང་བར་ཡང་ཤར་མ་བྱུང་།

༣༦ ད་རྒྱལ་ས་འདི་ལ་བལྟ་སྟེ་ཁྱོད་ཅག་གིས། རལ་གྲི་དང་། མུ་གེ་དང་། རིམས་ནད་ཀྱི་ངང་ནས་བཱ་བེལ་རྒྱལ་པོའི་ལག་ཏུ་གཏད་འོང་ཟེར་བའི་སྐོར། དེའི་ཕྱིར་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་།

༣༧ ཀྱེ་ཧོ། དེའང་ངའི་ཐུགས་ཁྲོ་དང་། ཁྲོ་གཏུམ་དང་། ཁྲོ་བ་ཆེན་པོའི་ནང་ནས། དེ་དག་གང་དང་གང་དུ་བསྐྲད་ཡོད་པའི་ཡུལ་ཀུན་གྱི་ནང་ནས་ངས་བསྡུས་ཏེ། སླར་ཡང་གནས་འདིར་དྲངས་ནས། བདེ་བར་གནས་སུ་གཞུག་གོ།

༣༨ དེ་ནས་དེ་དག་ངའི་མི་སྡེ་དང་ང་དེ་དག་གི་དཀོན་མཆོག་ཏུ་གྱུར་ནས།

༣༩ དེ་དག་རང་དང་། དེ་དག་གི་རྗེས་སུ་འབྱུང་བའི་བུ་རྣམས་ཀྱི་བདེ་བའི་དོན་དུ། གཏན་དུ་ང་ལ་བག་བྱེད་པའི་ཕྱིར། ངས་སྙིང་གཅིག་ཅིག་དང་། ལམ་གཅིག་ཅིག་དེ་དག་ལ་སྟེར་བར་བྱའོ།

༤༠ ངས་དེ་དག་ལ་བཟང་པོ་བྱེད་པ་ལས་མི་འགྱུར་བའི་དོན་དུ། དེ་དག་དང་མཉམ་དུ་དུས་གཏན་གྱི་ཞལ་ཆད་ཅིག་བྱ་སྟེ། སླར་དེ་དག་ང་ནས་མི་ཡན་པ་ལ། དེ་དག་གི་སྙིང་གི་ནང་ན་ང་ལ་བག་བྱེད་པའི་སེམས་ཀྱང་འཇུག་པར་བྱའོ།

༤༡ འོ། ངས་དེ་དག་ལ་དགའ་བཞིན་དུ་བཟང་པོ་བྱེད་ཅིང་། ཉིད་ཀྱི་སྙིང་ཚང་མ་དང་སེམས་ཀུན་ནས་དེ་དག་ཡུལ་འདིར་ངེས་པར་དུ་འཛུག་པར་བྱའོ།

༤༢ དེ་ཅིའི་ཕྱིར་ཞེ་ན། ཡ་ཧོ་ཝཱས་འདི་སྐད་གསུང་། ཇི་ལྟར་ཁོ་བོས་མི་སྡེ་འདིའི་ཐོག་ཏུ་རྐྱེན་ངན་འདི་ཐམས་ཅད་དྲངས་པ་ནང་བཞིན་དུ། ངས་དེ་དག་ལ་ཞལ་གྱིས་བཞེས་པའི་བཟང་པོ་ཐམས་ཅད་ཀྱང་འདྲེན་པར་བྱ་སྟེ།

༤༣ ཁྱོད་ཅག་གིས་འདི་ནི་ཀལ་དཱི་པ་རྣམས་ཀྱི་ལག་པར་བཏད་དེ། མིའམ་དུད་འགྲོ་ཅིའང་མེད་པའི་ཡུལ་སྟོང་། ཞེས་ཟེར་བའི་ཡུལ་འདིར་ཞིང་རྣམས་ཉོ་བར་འགྱུར་ཏེ།

༤༤ བེན་ཡ་མིན་ཡུལ་དང་། ཡེ་རུ་ཤ་ལེམ་གྱི་ཡུལ་འཁོར་དང་། ཡ་ཧུ་དཱའི་གྲོང་ཁྱེར་རྣམས་དང་། རིའི་གྲོང་ཁྱེར་རྣམས་དང་། ཐང་གའི་གྲོང་ཁྱེར་རྣམས་ཀྱི་ནང་དུ་མིས་དངུལ་སྤྲད་ནས་ཞིང་ཉོས་ཏེ། ཆད་ཡིག་བྲིས་ཏེ། ཐེའུ་བརྒྱབས་ཏེ། ཆ་དཔང་རྣམས་འཇུག་པར་འགྱུར་རོ། དེ་ཅིའི་ཕྱིར་ཞེ་ན། ངས་དེ་དག་གི་བཙོན་པ་རྣམས་ཕྱིར་ལོག་འདྲེན་པར་བྱ་བའི་ཕྱིར་རོ། ཞེས་ཡ་ཧོ་ཝཱས་གསུང་ངོ་༎

༣༣

ཡེ་རེམ་ཡཱ་ད་དུང་བྱ་ར་བའི་ཚོམས་ནང་བཙོན་དུ་ཡོད་པའི་ཚེ། སླར་ཐེང་གཉིས་པར་ཡ་ཧོ་ཝཱའི་བཀའ་བྱུང་ནས་འདི་སྐད་དུ།

༢ འདི་མཛད་པའི་ཡ་ཧོ་ཝཱ་དང་། བཀོད་ཅིང་གཏན་ལ་འབེབས་པའི་ཡ་ཧོ་ཝཱས། མཚན་དུ་ཡ་ཧོ་ཝཱ་ལགས་སོ་གསུང་།

༣ ང་ལ་འོ་དོད་ཐོང་ཞིག་དང་། ངས་ཁྱོད་ལ་བཀའ་ལན་གནང་ཞིང་། ཁྱོད་ལ་ཆ་མེད་པའི་བྱ་བ་ཁྱད་པར་ཅན་དང་སྦས་ཡོད་པ་རྣམས་སྟོན་པར་བྱའོ།

༤ དེ་ཅིའི་ཕྱིར་ཞེ་ན། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས། ཕག་ར་དང་། རལ་གྲི་ལས་སྲུང་བའི་ཆེད་དུ། བཤིག་ཡོད་པའི་རྒྱལ་ས་འདིའི་ཁང་པ་དང་། ཡ་ཧུ་དཱའི་རྒྱལ་པོ་དག་གི་རྒྱལ་ཁབ་རྣམས་ཀྱི་སྐོར་དུ་འདི་ལྟར་གསུང་།

༥ ཀལ་དཱི་པ་རྣམས་དང་འཐབ་ཏུ་འོང་ཡང་། ངས་ཉིད་ཀྱི་ཐུགས་ཁྲོ་དང་ཁྲོ་གཏུམ་གྱིས་བཀུམ་པ་རྣམས། དེ་དག་གི་མི་དགེ་བ་ཀུན་གྱིས་རྐྱེན་ཏེ། གྲོང་ཁྱེར་འདི་ནས་ངས་ཉིད་ཀྱི་ཞལ་སྦས་པའི་མི་རྣམས་ཀྱི་རོས་ཁེངས་པར་འགྱུར།

༦ ལྟོས་ཤིག ངས་དེའི་ནད་སོས་ཏེ། ནད་མེད་བྱས་ནས། དེ་དག་གསོ་བར་བྱ་ཞིང་། ཞི་བདེ་དང་བདེན་པ་ཉིད་ཁྱབ་ཆེ་བ་མངོན་པར་བྱའོ།

༧ ངས་ཡ་ཧུ་དཱའི་བཙོན་པ་དང་། ཨིས་ར་ཨེལ་གྱི་བཙོན་པ་རྣམས་ཕྱིར་ལོག་འདྲེན་ཞིང་། སྔར་ཡོད་པ་ལྟར་བཞེང་བར་བྱའོ།

༨ དེ་དག་གིས་ང་ལ་བྱས་པའི་མི་དགེ་བ་ཚང་མ་འདག་ཏུ་བཅུག་ནས། དེ་དག་གིས་ང་ལ་བྱས་པའི་ཉེས་པ་དང་། ང་ལ་འབངས་གྱེན་ལོག་བྱས་པའི་མི་དགེ་བ་རྣམས་བཤགས་པར་བྱའོ།

༩ ངས་འདི་དག་ལ་བྱེད་པའི་བྱ་བ་བཟང་པོ་ཐམས་ཅད་ཀྱི་གཏམ་ལོ་ཐོས་པའི་ས་གཞིའི་མི་རིགས་ཀུན་གྱི་མདུན་དུ། གྲོང་ཁྱེར་འདི་ནི་ང་ལ་དགའ་བའི་མཚན་གྲགས་དང་། བསྟོད་པ་དང་། བཀུར་སྟི་རུ་འགྱུར་བར་འགྱུར་ཏེ། ངས་དེ་ལ་སྦྱོར་བའི་བྱ་བ་བཟང་པོ་ཐམས་ཅད་དང་བདེ་ལེགས་མཐའ་དག་གིས་རྐྱེན་ཏེ། དེ་དག་འཚབས་ཤིང་འདར་བར་འགྱུར་རོ༎

༡༠ ཡ་ཧོ་ཝཱས་འདི་སྐད་གསུང་། ཁྱོད་ཚོས་མི་དང་དུད་འགྲོ་མེད་པའི་ཡུལ་སྟོང་ཞེས་ཟེར་བའི་གནས་འདིའམ། མི་མེད། ཚུགས་མཁན་མེད། དུད་འགྲོའང་མེད་པར། སྟོངས་པའི་ཡ་ཧུ་དཱའི་གྲོང་ཁྱེར་རྣམས་དང་ཡེ་རུ་ཤ་ལེམ་གྱི་ལམ་སྲང་རྣམས་ནང་།

༡༡ ཡང་སྐྱར་ཡི་རང་བའི་སྒྲ་དང་། དགའ་མགུའི་སྐད་དང་། བག་ཕོའི་སྐད་དང་། བག་མའི་སྐད་དང་། ཡ་ཧོ་ཝཱ་བཟང་སྟེ། ཁོང་གི་ཐུགས་རྗེ་རྟག་ཏུ་གནས་པས། དཔུང་ཆེན་རྣམས་ཀྱི་ཡ་ཧོ་ཝཱར་སྟོད་སྔོགས་ཤིག་ཟེར་བའི་སྐད་དང་། ཡ་ཧོ་ཝཱའི་ཕོ་བྲང་དུ་གཏང་རག་གི་མཆོད་པ་འཁྱེར་འོང་བ་དག་གི་སྐད་ཐོས་པར་འགྱུར། དེ་ཅིའི་ཕྱིར་ཞེ་ན། ངས་ཡུལ་འདི་ལས་བཙོན་པའི་གནས་ལུགས་དེ་མེད་པར་བྱ་ཞིང་། སྔར་བཞིན་བྱ་བའི་ཕྱིར་རོ། ཞེས་ཡ་ཧོ་ཝཱས་གསུང་ངོ་༎

༡༢ དཔུང་ཆེན་རྣམས་ཀྱི་ཡ་ཧོ་ཝཱས་འདི་སྐད་གསུང་། མི་ཡང་མེད་པ། དུད་འགྲོའང་མེད་པར། ཡུལ་སྟོངས་ཀྱི་གནས་འདི་ཉིད་དང་། དེའི་གྲོང་ཁྱེར་ཀུན་རང་གི་ལུག་ཁྱུ་རྣམས་འཇོག་པའི་ལུག་རྫིའི་གནས་ཚང་ཞིག་ཆགས་ཤིང་།

༡༣ ཕུའི་གྲོང་ཁྱེར་རྣམས་དང་། མདོའི་གྲོང་ཁྱེར་རྣམས་དང་། ལྷོའི་གྲོང་ཁྱེར་རྣམས་དང་། བེན་ཡ་མིན་གྱི་ཡུལ་དང་། ཡེ་རུ་ཤ་ལེམ་གྱི་ཡུལ་འཁོར་དང་། ཡ་ཧུ་དཱའི་གྲོང་ཁྱེར་རྣམས་ཀྱི་ནང་དུ། སླར་ཡང་ཁྱུ་རྣམས་རྩི་མཁན་གྱི་ལག་པའི་འོག་ནས་ཆས་པར་འགྱུར་ཞེས་ཡ་ཧོ་ཝཱས་གསུང་།

༡༤ ཀྱེ་ཧོ། ངས་ཨིས་ར་ཨེལ་གྱི་མི་བརྒྱུད་དང་། ཡ་ཧུ་དཱའི་མི་བརྒྱུད་ལ་ཞལ་གྱིས་བཞེས་པའི་བྱ་བ་བཟང་པོ་དེ་སྒྲུབ་པའི་ཉིན་མོ་རྣམས་ལ་འབབ་ཀྱིན་འདུག་གོ་ཞེས་ཡ་ཧོ་ཝཱས་གསུང་ངོ་།

༡༥ ཉིན་དེ་དག་དང་། དུས་དེར་དཱ་བིད་ཀྱི་དོན་དུ་ངས་དྲང་བ་ཉིད་ཀྱི་ལྕུ་གུ་དེ་བསྐྱེད་པར་བྱ་སྟེ། དེས་ཡུལ་ནང་གཤགས་དང་དྲང་བ་ཉིད་ལ་སྤྱོད་པར་འགྱུར།

༡༦ དེའི་དུས་སུ་ཡ་ཧུ་དཱ་ཐར་བར་འགྱུར་ཏེ། ཡེ་རུ་ཤ་ལེམ་འཇིགས་པ་མེད་པར་གནས་ཤིང་། དེའི་མིང་དུ། ཡ་ཧོ་ཝཱ་ངེད་ཀྱི་དྲང་བ་ཉིད་ལགས། ཞེས་གདགས་སོ།

༡༧ དེ་ཅིའི་ཕྱིར་ཞེ་ན། ཡ་ཧོ་ཝཱས་འདི་སྐད་གསུང་། དཱ་བིད་ལ་ཨིས་ར་ཨེལ་གྱི་མི་བརྒྱུད་ཀྱི་རྒྱལ་ཁྲིར་འཁོད་དུ་ནམ་ཡང་མི་དཀོན་པོ་འགྲོ་བར་མི་འགྱུར།

༡༨ ཡང་ལེ་ཝི་པའི་བླ་མ་རྣམས་ལའང་ངའི་མདུན་དུ་སྦྱིན་སྲེག་དང་། གསུར་གཏོང་བ་དང་། རྒྱུན་མཆོད་རྣམས་འབུལ་བའི་མི་དཀོན་པོ་འགྲོ་བར་མི་འགྱུར་རོ༎

༡༩ ཡང་སྐྱར་ཡེ་རེམ་ཡཱ་ལ་ཡ་ཧོ་ཝཱའི་བཀའ་བྱོན་ནས་འདི་སྐད་དུ།

༢༠ ཡ་ཧོ་ཝཱས་འདི་སྐད་གསུང་། གལ་ཏེ་ཁྱོད་ཅག་གིས། ཉིན་མཚན་རང་གི་དུས་སུ་མི་འབྱུང་བའི་ཕྱིར་ངས་ཉིན་མོ་དང་བྱས་པའི་ཆད་དོན་དང་མཚན་མོ་དང་བྱས་པའི་ཆད་དོན་དེ་གཅོག་པར་ནུས་ན།

༢༡ དེ་ནས་ངའི་བྲན་པོ་དཱ་བིད་ལ་གདུང་འཚོབ་པའི་སྲས་མེད་པར། དཱ་བིད་དང་ངའི་ཞབས་ཕྱི་ཞུ་བའི་ལེ་ཝི་པ་བླ་མ་རྣམས་དང་བྱས་པའི་ངའི་ཞལ་ཆད་ཀྱང་ཆག་པར་སྲིད་དོ།

༢༢ ཇི་ལྟར་གནམ་གྱི་སྐར་ཚོགས་བགྲང་མི་ནུས་ཤིང་། རྒྱ་མཚོའི་བྱེ་མ་གཞལ་དུ་མི་ནུས་པ་ལྟར། ངས་ཉིད་ཀྱི་བྲན་པོ་དཱ་བིད་ཀྱི་གདུང་བརྒྱུད་དང་། ངའི་ཞབས་ཏོག་པ་ལེ་ཝི་པ་རྣམས་ཀྱང་འཕེལ་བར་བྱའོ༎

༢༣ ཡང་ཡེ་རེམ་ཡཱར་ཡ་ཧོ་ཝཱའི་གསུང་བྱོན་ནས་འདི་སྐད་གསུང་།

༢༤ མི་འདི་དག་གིས་ཅི་ཟེར་ཁྱོད་ཀྱིས་མི་རིག་གམ། ཡ་ཧོ་ཝཱས་འདམས་པའི་ཕ་ཚན་གཉིས་པོ་ནི་ཁོང་གིས་སྤངས་སོ་ཞེས་ཟེར་ཞིང་། ད་ཕྱིན་ཆད་དེ་དག་གི་མདུན་དུ་མི་བརྒྱུད་དུ་མི་ལུས་པ་ལྟར་དེ་དག་གིས་ངའི་མི་སྡེ་ལ་དེ་ཙུག་ཁྱད་དུ་སད་པ་ཡིན།

༢༥ ཡ་ཧོ་ཝཱས་འདི་སྐད་གསུང་། ཉིན་མཚན་དང་བཅས་སུ་ངའི་ཆད་མེད་ཅིང་། གནམ་སའི་གྲལ་ངས་བཀོད་པ་མ་ཡིན་ན།

༢༦ དེ་ནས་ངས་ཀྱང་། ཨབ་ར་ཧམ་དང་ཨི་སཱག་དང་ཡ་ཀོབ་ཀྱི་བུ་བརྒྱུད་ལ་སྲིད་བྱེད་དུ། དེའི་བུ་ལས་སུ་ཡང་མི་བླང་བའི་དོན་དུ། ཡ་ཀོབ་དང་ངའི་བྲན་པོ་དཱ་བིད་ཀྱི་བུ་བརྒྱུད་ཀྱང་འདོར་བར་བྱའོ། དེ་ཅིའི་ཕྱིར་ཞེ་ན། ངས་དེ་དག་གི་བཙོན་གྱི་གནས་ལུགས་མེད་པར་བྱས་ནས། དེ་དག་ལ་ཐུགས་བརྩེར་གཟིགས་པར་བྱའོ༎

༣༤

དེའང་བཱ་བེལ་རྒྱལ་པོ་ནེ་བུ་ཀད་ནེ་ཙར་དང་། དེའི་དམག་དཔུང་ཐམས་ཅད་དང་། དེའི་མངའ་འོག་ལ་ཡོད་པའི་ས་གཞིའི་རྒྱལ་ཁག་ཐམས་ཅད་དང་། མི་བརྒྱུད་མཐའ་དག་གིས་ཡེ་རུ་ཤ་ལེམ་དང་། དེའི་གྲོང་ཁྱེར་ཚང་མ་ལ་གཡུལ་འགྱེད་པའི་ཚེ། ཡེ་རེམ་ཡཱ་ལ་ཡ་ཧོ་ཝཱ་ལས་བྱུང་བའི་བཀའ་ནི་འདི་ལྟ་སྟེ།

༢ ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། སོང་ལ། ཡ་ཧུ་དཱའི་རྒྱལ་པོ་ཚེ་དེག་ཡཱ་དང་གཏམ་བྱེད་ཅིང་དེ་ལ། ཡ་ཧོ་ཝཱས་འདི་སྐད་གསུང་། ལྟོས་ཤིག ངས་རྒྱལ་ས་འདི་བཱ་བེལ་རྒྱལ་པོའི་ལག་པར་བཏད་དེ། དེས་འདི་མེས་སྲེག་པར་འགྱུར།

༣ ཁྱོད་ཀྱང་དེའི་ལག་པ་ལས་མ་ཐར་བར། ངེས་པར་བཟུང་ནས། དེའི་ལག་པར་གཏད་དེ། ཁྱོད་ཀྱི་མིག་གིས་བཱ་བེལ་རྒྱལ་པོའི་མིག་མཐོང་བར་འགྱུར་ཏེ། ཁྱོད་དང་ངོ་འཛོམ་དུ་ལབ་ཅིང་། ཁྱོད་བཱ་བེལ་དུ་ཕྱིན་པར་འགྱུར།

༤ དེ་ནས་ཀྱང་ཀྱེ་ཡ་ཧུ་དཱའི་རྒྱལ་པོ་ཚེ་དེག་ཡཱ། ཡ་ཧོ་ཝཱའི་བཀའ་ལུང་ལ་ཉོན་དང་། ཡ་ཧོ་ཝཱས་ཁྱོད་ཀྱི་སྐོར་འདི་སྐད་གསུང་། ཁྱོད་རལ་གྲིས་མི་འཆིའི།

༥ ཞི་བདེ་བར་ཚེ་འདས་ཏེ། ཁྱོད་ཀྱི་ཕ་མེས་རྒྱལ་པོ་གོང་མ་རྣམས་ལ་སྤོས་བདུག་པ་བཞིན་ཁྱོད་ལའང་བདུག་ཅིང་། ཀྱི་ཧུད་ཇོ་བོ་ཟེར་ཞིང་། ཁྱོད་ཀྱི་དོན་དུ་སྨྲེ་སྔགས་འདོན་པར་འགྱུར་རོ། དེ་ཅིའི་ཕྱིར་ཞེ་ན། ངས་གསུང་འདི་གསུངས་ཟིན་པའི་ཕྱིར་རོ། ཞེས་དེ་ལ་ཤོག་ཅིག་ཡ་ཧོ་ཝཱས་གསུང་བ་དང་།

༦ ལུང་སྟོན་པ་ཡེ་རེམ་ཡཱས་བཀའ་མཆིད་འདི་ཀུན་ཡེ་རུ་ཤ་ལེམ་ནང་ཡ་ཧུ་དཱའི་རྒྱལ་པོ་ཚེ་དེག་ཡཱ་ལ།

༧ བཱ་བེལ་རྒྱལ་པོའི་དམག་དཔུང་གིས་ཡེ་རུ་ཤ་ལེམ་དང་། ཡ་ཧུ་དཱའི་གྲོང་ཁྱེར་ལུས་པ་ཐམས་ཅད་དང་། ལཱ་ཁིས་དང་། ཨ་ཟེ་ཀཱ་ལ་འཐབ་དུས་བཤད་པ་ཡིན། དེ་ཅིའི་ཕྱིར་ཞེ་ན། ཡ་ཧུ་དཱའི་གྲོང་ཁྱེར་ཐམས་ཅད་ཀྱི་ནང་ནས་ལྕགས་རི་དང་ལྡན་པའི་གྲོང་ཁྱེར་འདི་རྣམས་འབའ་ཞིག་ལུས་ཡོད་པ་ཡིན།

༨ དེའང་རྒྱལ་པོ་ཚེ་དེག་ཡཱས་ཡེ་རུ་ཤ་ལེམ་གྱི་མི་ཚང་མ་དང་ཆད་དོན་བྱས་ནས། སུས་ཨིབ་རི་པ་ཡིན་པའི་རང་གི་སྤུན་གྱི་གཡོག་མི་བྱེད་པའི་ཕྱིར་དུ།

༩ མི་རེ་ཡིས་རང་གི་ཨིབ་རི་པའམ་ཨིབ་རི་མ་ཡིན་པའི་སྒོ་ཡལ་དང་སྒོ་ཡལ་མོ་རྣམས་འབུད་པ་དང་། དེ་དག་སྒྲོལ་བ་བཀར་བཏགས་པའམ།

༡༠ རེ་ཡིས་རང་གི་སྒོ་ཡལ་དང་སྒོ་ཡལ་མོ་རྣམས་དེ་ཚུན་ཆད་མི་བཀོལ་བའི་ཕྱིར། དེ་དག་ཕུད་ཐོང་ཟེར་བ་ལ། ཆད་དོན་འདིའི་ནང་དུ་འདྲེས་པའི་སྐུ་དྲག་ཐམས་ཅད་དང་མི་སྡེ་བྱིངས་ཀྱིས་དེ་ཐོས་པའི་དུས་སུ་ཉན་ནས་ཕུད་བཏང་གིས།

༡༡ དེའི་རྗེས་སུ་གྱུར་ནས། ཕུད་བཏང་བའི་སྒོ་ཡལ་དང་སྒོ་ཡལ་མོ་རྣམས། སྒོ་ཡལ་དང་སྒོ་ཡལ་མོར་བྱེད་དུ་ཡང་ཕྱིར་ལོག་ཁྱེར་ནས་རང་གི་འོག་ཏུ་བཅུག་གོ།

༡༢ དེའི་ཕྱིར་ཡ་ཧོ་ཝཱ་ནས་ཡེ་རེམ་ཡཱ་ལ་བཀའ་བྱུང་ནས་འདི་སྐད་གསུང་།

༡༣ ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། དེའང་ངས་ཁྱོད་ཅག་གི་ཕ་མེས་མི་སེར་ཡུལ་ལམ། བྲན་བྱེད་པའི་ཁང་པའི་ནང་ནས་ཕྱི་རོལ་ཏུ་དྲངས་པའི་ཉིན་མོར་དེ་དག་དང་ཞལ་ཆད་བྱས་ཏེ་འདི་སྐད་བསྒོ་བ་ཡིན།

༡༤ ཁྱོད་ལ་བཙོང་ཡོད་པའི་ཨིབ་རི་པའི་སྤུན་དེ་ལོ་བདུན་པར་ཕུད་ཐོང་ཞིག དེས་ལོ་དྲུག་གཡོག་རྒྱུག་ཟིན་པའི་འོག་ཏུ་དེ་ཕུད་ཐོང་བསྒོ་ཡང་། ཁྱོད་ཅག་གི་མེས་པོ་རྣམས་ཀྱིས་བདག་ལ་མ་ཉན་པར་རྣ་བའང་མ་བཏུད་དོ།

༡༥ དེ་ཡང་དེ་རིང་གི་ཉིན་མོར་ཁྱོད་ཅག་གྱུར་ཏེ། རེ་རང་གི་ཁྱིམ་མཚེས་སྒྲོལ་བ་བཀར་བཏགས་ནས། ངའི་གཟིགས་ངོར་རིགས་པར་སྤྱད་དེ། ངའི་མཚན་གྱིས་གྲགས་པའི་ཕོ་བྲང་གི་ནང་དུ་ཁོ་བོའི་ཞལ་ངོར་ཁ་ཆད་བྱས་ནའང་།

༡༦ ད་ཁྱོད་ཅག་གྱུར་ཏེ། ངའི་མཚན་འབགས་པར་བྱས་ཏེ། བསོད་པ་ལྟར་ཕུད་བཏང་བའི་རང་གི་བྲན་གཡོག་ཕོ་མོ་རྣམས། སླར་ཡང་ཁྱོད་ཅག་གི་བྲན་གཡོག་ཕོ་མོར་བྱེད་དུ་བཟུང་ནས། འོག་ཏུ་བཅུག་པས་ན།

༡༧ ཡ་ཧོ་ཝཱས་འདི་སྐད་གསུང་། རེ་རང་གི་སྤུན་དང་ཁྱིམ་མཚེས་སྒྲོལ་དུ། བཀར་བཏགས་པ་ལྟར་ང་ལ་མ་ཉན་པས། ད་ཀྱེ་ཧོ། ཡ་ཧོ་ཝཱས་འདི་སྐད་གསུང་། ཁོ་བོས་ཁྱོད་ཅག་རལ་གྲི་དང་རིམས་ནད་དང་མུ་གེ་ཡིས་སྒྲོལ་བའི་བཀར་འདོགས་ཏེ། ཁྱོད་ཅག་སའི་རྒྱལ་ཁམས་ཀུན་གྱི་ནང་དུ་འཁྱམ་དུ་གཞུག་གོ།

༡༨ བེའུའི་ཁོག་པ་ཁག་གཉིས་སུ་བཅད་དེ། དུམ་བུ་དེ་གཉིས་ཀྱི་བར་ནས་རྒྱུ་བའི་ཚེ། ངའི་ཞལ་ངོར་དམ་བཅས་པའི་ཚིག་བཞིན་དུ་མ་བསྒྲུབས་པར། ངའི་ཞལ་ཆད་ལས་འགལ་བའི་མི་རྣམས།

༡༩ ཡ་ཧུ་དཱའི་སྐུ་དྲག་དང་། ཡེ་རུ་ཤ་ལེམ་གྱི་སྐུ་དྲག་དང་། ཉུག་རུམ་དང་། དགེ་འདུན་དང་། བེའུ་ཡི་ཁོག་པའི་ལྟུམ་པའི་བར་ནས་རྒྱུ་བར་བྱས་པའི་ཡུལ་མི་ཐམས་ཅད།

༢༠ དེ་དག་གི་ཕ་རོལ་པའི་ལག་པ་དང་། དེ་དག་གི་སྲོག་ལ་བརྔམས་པའི་ལག་པར་ངས་བཏད་དེ། དེ་དག་གི་རོ་ནི་གནམ་གྱི་འདབ་ཆགས་དང་སའི་གཅན་གཟན་གྱི་ཟས་སུ་འགྱུར་བར་འགྱུར་རོ།

༢༡ ཡང་ངས་ཡ་ཧུ་དཱའི་རྒྱལ་པོ་ཚེ་དེག་ཡཱ་དང་དེའི་སྐུ་དྲག་རྣམས་རང་གི་དགྲའི་ལག་པ་དང་། དེ་དག་གི་སྲོག་ལ་བརྔམས་པའི་ལག་པ་དང་། ད་ལྟ་ཁྱོད་ཅག་བཞག་ནས་སོང་བའི་བཱ་བེལ་རྒྱལ་པོའི་དམག་དཔུང་གི་ལག་ཏུ་གཏད་དོ།

༢༢ ཀྱེ་ཧོ། ཡ་ཧོ་ཝཱས་འདི་སྐད་གསུང་། ངས་བཀའ་བཀོད་དེ། དེ་དག་སླར་ཡང་རྒྱལ་ས་འདིར་དྲངས་ནས། དེ་དག་གིས་འདི་ལ་འཐབ་ཅིང་བླངས་ཏེ་མེས་སྲེག་པར་འགྱུར། ཡང་ངས་ཡ་ཧུ་དཱའི་གྲོང་ཁྱེར་རྣམས་ན་གཞིས་པ་གཅིག་ཀྱང་མེད་པ་ཙམ་དུ་སྟོངས་སུ་གཞུག་གོ།

༣༥

ཡ་ཧུ་དཱའི་རྒྱལ་པོ་ཡོ་ཤི་ཡཱའི་སྲས་ཡོ་ཡཱ་ཀིམ་བྱ་བའི་ཡ་ཧུ་དཱའི་རྒྱལ་པོའི་རིང་དུ་ཡེ་རེམ་ཡཱར་ཡ་ཧོ་ཝཱ་ལས་བྱུང་བའི་བཀའ་མཆིད་ནི་འདི་ལྟ་སྟེ།

༢ ཁྱོད་རེ་ཁབ་པའི་མི་བརྒྱུད་ཀྱི་རྩར་སོང་ནས། དེ་དག་ལ་གཏམ་བྱེད་ཅིང་། ཡ་ཧོ་ཝཱའི་ཕོ་བྲང་གི་ནང་མིག་རྣམས་ལས་གཅིག་གི་ནང་དུ་ཁྱེར་ནས། དེ་དག་ལ་རྒུན་ཆང་སྟེར་བར་བྱོས་ཤིག་ཅེས་བསྒོ་བ་དང་།

༣ ངས་ཧ་བ་ཟིན་ཡཱའི་ཚ་བོའམ། ཡེ་རེམ་ཡཱའི་བུ་ཡ་ཨ་ཟན་ཡཱ་དང་། དེའི་སྤུན་རྣམས་དང་། བུ་ཐམས་ཅད་དང་། རེ་ཁབ་པའི་མི་བརྒྱུད་ཚང་མ་ཁྲིད་ནས།

༤ ཡ་ཧོ་ཝཱའི་ཕོ་བྲང་དུ་སྐུ་དྲག་གི་ནང་མིག་གི་འགྲམ་དུ་ཤལ་ལུམ་གྱི་བུ་མ་ཨ་སེ་ཡཱ་བྱ་བའི་སྒོ་སྲུང་པའི་ཤག་གི་སྟེང་དུ་ཡོད་པའི། དཀོན་མཆོག་གི་སྐྱེས་བུ་ཨིག་དལ་ཡཱའི་བུ་ཧ་ནན་གྱི་བུ་རྣམས་ཀྱི་ཤག་གི་ནང་དུ་དྲངས་ཏེ།

༥ རེ་ཁབ་པའི་མི་བརྒྱུད་ཀྱི་བུ་རྣམས་ཀྱི་མདུན་དུ་རྒུན་ཆང་གིས་གང་བའི་བུམ་པ་དང་ཕོར་པ་རྣམས་བཞག་ནས། རྒུན་ཆང་མཆོད་ཅིག་ཟེར་ན་ཡང་།

༦ དེ་དག་གིས་ལན་དུ། ངེད་ཀྱིས་རྒུན་ཆང་མི་འཐུང་། དེ་ཅིའི་ཕྱིར་ཞེ་ན། ངེད་ཀྱི་མེས་པོ་རེ་ཁབ་ཀྱི་བུའམ། ངེད་ཀྱི་ཕ་ཡོ་ན་དབ་ཀྱིས་ངེད་ལ་བཀའ་བཀོད་མཛད་ཅིང་། ཁྱོད་ཅག་དང་། ཁྱོད་ཅག་གི་བུ་རྣམས་ཀྱིས་ནམ་དུའང་རྒུན་ཆང་མ་འཐུང་ཞིག

༧ ཁྱིམ་ཡང་མ་རྩིག ཞིང་ཡང་མ་རྨོ། རྒུན་ཚལ་ཡང་མི་འཛུགས་པར་བདག་གིར་ཡང་མ་བྱེད་ཅིག འོན་ཀྱང་གང་ཡུལ་ཁམས་ཀྱི་ནང་ན་ཁྱོད་ཅག་བྱེས་པ་ལྟར་གནས་པའི་ཡུལ་དེའི་ནང་ན་ཡུན་རིང་གསོན་པའི་ཕྱིར། མི་ཚེ་ཐོག་ཐག་གུར་གྱི་ནང་ན་སྡོད་པར་བྱོས་ཤིག་ཟེར་བ་ལྟར།

༨ ངེད་ཅག་དང་། ངེད་ཀྱི་ཆུང་མ་དང་། བུ་དང་བུ་མོ་རྣམས་དང་བཅས་པས་མི་ཚེ་ཐོག་ཐག་ཏུ་རྒུན་ཆང་མི་འཐུང་བ་དང་། གནས་པའི་ཕྱིར་ཁྱིམ་ཡང་ང་མི་རྩིག་པ་ལ་རག་ལས་ཤིང་ངེད་ཅག་གི་མེས་པོ་རེ་ཁབ་ཀྱི་བུའམ། ངེད་ཀྱི་ཕ་ཡོ་ན་དབ་ཀྱིས་གདམས་པའི་བཀའ་ལ་ངེད་ཀྱིས་རྣམ་པ་ཀུན་ཏུ་ཉན་པས།

༩ ངེད་ལ་རྒུན་ཚལ་ཡང་མེད། ཞིང་ཡང་མེད། ས་བོན་ཡང་མེད་པར།

༡༠ གུར་གྱི་ནང་ན་གནས་ཤིང་། བཀའ་ལ་ཉན་ཏེ། ངེད་ཀྱི་ཕ་ཡོ་ན་དབ་ཀྱིས་བཀའ་བཀོད་ཀུན་དང་བསྟུན་ཞིང་སྤྱད་པ་ཡིན།

༡༡ འོན་ཀྱང་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་ཡུལ་འདིར་དམག་དྲངས་པའི་ཚེ་ན། ངེད་རང་གིས་ཤོག་ལ། ཀལ་དཱི་པ་རྣམས་དང་ཨ་རམ་པའི་དམག་ཚོགས་གཉིས་ཀྱི་འཇིགས་པ་ལས་ཐར་དུ་ཡེ་རུ་ཤ་ལེམ་དུ་འགྲོ་བར་བྱའོ་ཟེར་པ་ཡིན། དེ་ལྟར་ངེད་ཅག་ཡེ་རུ་ཤ་ལེམ་ནང་གནས་པ་ཡིན། ཞེས་ཞུས་སོ༎

༡༢ དེ་ནས་ཡེ་རེམ་ཡཱ་ལ་ཡ་ཧོ་ཝཱའི་བཀའ་བྱོན་ནས་འདི་སྐད་གསུང་།

༡༣ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། སོང་ལ། ཡ་ཧུ་དཱའི་མི་དང་ཡེ་རུ་ཤ་ལེམ་པ་རྣམས་ལ་འདི་སྐད་སྦྲོན་ཞིག ངའི་གསུང་ལ་ཉན་དུ་ཞལ་གདམས་བླང་བར་མི་བྱའམ། ཡ་ཧོ་ཝཱས་གསུང་།

༡༤ རེ་ཁབ་ཀྱི་བུ་ཡོ་ན་དབ་ཀྱིས་རང་གི་བུ་རྣམས་ལ་རྒུན་ཆང་མ་འཐུང་ཞིག་ཅེས་བཀའ་བཀོད་པའི་ཚིག་བཞིན་དུ་བསྒྲུབ་པར་བྱས། ཇི་ལྟར་ཞེ་ན། ཉི་མ་དེ་རིང་གི་བར་དུའང་རྒུན་ཆང་མ་འཐུང་བར། རང་གི་ཕའི་བཀའ་ལ་ཉན་ནོ། འོན་ཀྱང་སྔ་གསར་བཞེངས་ནས་ངས་ཁྱོད་ཅག་ལ་བསྒོ་རུང་། ང་ལ་ཉན་པར་མ་བྱས།

༡༥ ངས་ཉིད་ཀྱི་ཞབས་ཏོག་པ་ལུང་སྟོན་པ་ཐམས་ཅད་ཁྱོད་ཅག་གི་མདུན་དུ་སྔ་གསར་བཞེངས་ནས་བཏང་སྟེ། ད་ཁྱོད་ཀུན་རེ་རང་གི་ལམ་ངན་པ་ལས་ལོག་ཤོག རང་གི་སྤྱོད་པ་རྣམས་ལ་བཟོ་བསྐྱོར་བྱོས་ཤིག བསྙེན་བཀུར་བྱེད་དུ་ལྷ་གཞན་རྣམས་ཀྱི་རྗེས་སུ་མ་བྲངས་ཤིག་དང་། ངས་ཁྱོད་ཅག་དང་ཁྱོད་ཅག་གི་མེས་པོར་བསྟེར་བའི་ཡུལ་ཁམས་ཀྱི་ནང་ན་གནས་པར་འགྱུར་ཞེས་བསྒོ་རུང་། ཁྱོད་ཅག་གི་རྣ་བ་མ་བཏད་པར་ང་ལ་མ་ཉན་ཏོ།

༡༦ དེའང་རེ་ཁབ་ཀྱི་བུ་ཡོ་ན་དབ་ཀྱི་བུ་རྣམས་ཀྱིས་རང་གི་ཕས་བསྒོ་བའི་བཀའ་བཀོད་བཞིན་དུ་བསྒྲུབ་པར་བྱས་ཀྱང་། མི་སྡེ་འདིས་ང་ལ་ཉན་པར་མ་བྱས་སོ།

༡༧ དེ་བས་ན་དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ངས་དེ་དག་ལ་གསུངས་ཀྱང་མ་ཉན། བོས་ནས་ཀྱང་ཨ་ལན་མ་བཏང་བས་ན། ཀྱེ་ཧོ། ཡ་ཧུ་དཱ་དང་ཡེ་རུ་ཤ་ལེམ་པ་ཐམས་ཅད་ཀྱི་ཐོག་ཏུ། ངས་དེ་དག་ལ་གསུངས་པའི་བར་ཆད་ཐམས་ཅད་འབེབས་པར་བྱའོ༎

༡༨ ཡང་ཡེ་རེམ་ཡཱས་རེ་ཁབ་པའི་བུ་བརྒྱུད་ལ་འདི་སྐད་དུ། དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཁྱོད་ཅག་གིས་རང་གི་ཕ་ཡོ་ན་དབ་ཀྱི་བཀའི་འབངས་བྱས་ཏེ། དེའི་ཁ་ཆེམས་ཐམས་ཅད་བསྲུངས་ནས། དེས་བསྒོ་བ་ཐམས་ཅད་དང་བསྟུན་པར་བྱས་པས་ན།

༡༩ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། རེ་ཁབ་ཀྱི་བུ་ཡོ་ན་དབ་ངའི་སྤྱན་སྔར་འགྲེང་བར་ནམ་དུའང་མི་དཀོན་འགྲོ་བར་མི་འགྱུར་རོ། ཞེས་བཤད་དོ༎

༣༦

ཡ་ཧུ་དཱའི་རྒྱལ་པོ་ཡོ་ཤི་ཡཱའི་སྲས་ཡོ་ཡཱ་ཀིམ་གྱི་ལོ་བཞི་པར་ཡ་ཧོ་ཝཱའི་གསུང་ཡེ་རེམ་ཡཱར་བྱུང་ནས་འདི་སྐད་དུ།

༢ གླེགས་བམ་གྱི་ཤོག་སྒྲིལ་ཞིག་བླངས་ཏེ། དེའི་ནང་དུ་ཨིས་ར་ཨེལ་དང་ཡ་ཧུ་དཱ་དང་མི་བརྒྱུད་ཐམས་ཅད་ཀྱི་ཆེད་དུ། ངས་ཁྱོད་ལ་གླེང་དུ་གཟས་པའམ། ཡོ་ཤི་ཡཱའི་དུས་ནས་དེ་རིང་གི་བར་དུ་བསྒོ་བའི་བཀའ་ལུང་ཐམས་ཅད་བྲིས་ཤིག

༣ དེ་དག་གི་མི་དགེ་བ་དང་སྡིག་པ་ངས་སེལ་བ་ལ་རེ་རང་གི་ལམ་ངན་པ་ལས་ལོག་པའི་ཕྱིར། ཡ་ཧུ་དཱའི་མི་བརྒྱུད་ཀྱི་དོན་དུ་དམིགས་པའི་རྐྱེན་ངན་དེ་ཚང་མ། དེ་དག་གིས་ཐོས་ལས་ཆེ་གསུང་ངོ་༎

༤ དེ་ནས་ཡེ་རེམ་ཡཱས་ནེར་ཡཱའི་བུ་བ་རུག་ལ་བོས་པ་དང་། བ་རུག་གིས་ཡེ་རེམ་ཡཱའི་ཞལ་ནས་ཡ་ཧོ་ཝཱས་གསུངས་པའི་བཀའ་མཆིད་ཐམས་ཅད་ཤོག་སྒྲིལ་ཞིག་གི་ནང་དུ་ཡི་གེར་བཀོད་ཟིན་པ་དང་།

༥ ཡེ་རེམ་ཡཱས་བ་རུག་ལ་བཀའ་བཀོད་མཛད་ནས་དེ་ལ། བདག་ལ་གེགས་ཤིག་ཡོད་སྟབས་ཀྱིས་ཡ་ཧོ་ཝཱའི་ཕོ་བྲང་དུ་འགྲོ་མི་ཐུབ།

༦ དེའི་ཕྱིར་ཁྱོད་སོང་ལ། ཁྱོད་ཀྱིས་ངའི་ཁ་ལས་ཡ་ཧོ་ཝཱའི་བཀའ་མཆིད་ཡི་གེར་བྲིས་ཡོད་པའི་ཤོག་སྒྲིལ་དེ། སྨྱུང་གནས་ཀྱི་ཞག་ལ་ཡ་ཧོ་ཝཱའི་ཕོ་བྲང་དུ་མི་སྡེའི་རྣ་བར་སྒྲོག་ཅིང་། རེ་རང་གི་གྲོང་ཁྱེར་ལས་འོངས་པའི་ཡ་ཧུ་དཱ་པ་ཐམས་ཅད་ཀྱི་རྣ་བར་ཡང་དེ་སྒྲོག་པར་བྱོས་ཤིག་དང་།

༧ ཡ་ཧོ་ཝཱའི་ཞལ་ངོར་དེ་དག་གིས་ཞུ་བ་གསོལ་ཞིང་། ཐམས་ཅད་རེ་རང་གི་ལམ་ངན་པ་ལས་ལོག་ལས་ཆེ། གང་ལ་ཞེ་ན། ཡ་ཧོ་ཝཱས་མི་སྡེ་འདི་ལ་གསུངས་ཟིན་པའི་ཐུགས་ཁྲོ་དང་ཁྲོ་གཏུམ་ནི་ཆེ་ཐག་ཆོད་ཡིན་པའི་ཕྱིར་རོ། ཞེས་བསྒོའོ།

༨ ཡང་ནེར་ཡཱའི་བུ་བ་རུག་གིས་ལུང་སྟོན་པ་ཡེ་རེམ་ཡཱས་ཅི་དང་ཅི་གསུངས་པའི་བཀའ་བཞིན་དུ་བྱས་ནས། ཡ་ཧོ་ཝཱའི་ཕོ་བྲང་དུ་ཡ་ཧོ་ཝཱའི་བཀའ་ལུང་རྣམས་མདོ་དེ་ལས་བསྒྲགས་སོ༎

༩ དེ་ནས་ཡ་ཧུ་དཱའི་རྒྱལ་པོ་ཡོ་ཤི་ཡཱའི་སྲས་ཡོ་ཡཱ་ཀིམ་གྱི་ལོ་ལྔ་པའི་ཟླ་བ་དགུ་པའི་ནང་དུ་འདི་ལྟར་བྱུང་། ཡེ་རུ་ཤ་ལེམ་གྱི་ཡུལ་མི་ཐམས་ཅད་དང་། ཡ་ཧུ་དཱའི་གྲོང་ཁྱེར་རྣམས་ལས་ཡེ་རུ་ཤ་ལེམ་དུ་འོངས་པའི་མི་ཐམས་ཅད་ཡ་ཧོ་ཝཱའི་སྤྱན་སྔར་སྨྱུང་དུ་བཀར་བཏགས་པ་དང་།

༡༠ བ་རུག་གིས་ཡ་ཧོ་ཝཱའི་ཕོ་བྲང་གི་ནང་དུ་གོང་མའི་ཁྱམས་སུ། ཡ་ཧོ་ཝཱའི་ཕོ་བྲང་གི་སང་སྒོ་གསར་པའི་སྒོ་ཁང་དུ། དྲུང་ཡིག་ཤཱ་ཕན་གྱི་བུ་གེ་མར་ཡཱའི་ཤག་ནང་། མདོ་དེ་ལས་ཡེ་རེམ་ཡཱའི་བཀའ་དེ་མི་སྡེ་ཡོངས་ཀྱི་རྣ་བར་བསྒྲགས་པར་བྱས་སོ།

༡༡ ཡང་ཤཱ་ཕན་གྱི་ཚ་བོའམ། གེ་མར་ཡཱའི་བུ་མི་ཀ་ཡཱས་ཡ་ཧོ་ཝཱའི་བཀའ་མཆིད་ཚང་མ་མདོ་དེ་ལས་ཐོས་པར་གྱུར་པའི་ཚེ།

༡༢ ཁོ་རྒྱལ་ཁབ་ཏུ་དྲུང་ཡིག་གི་ཤག་ནང་འབབ་སོང་བ་ལས། ལྟོས་ཤིག དེ་ནས་སྐུ་དྲག་ཐམས་ཅད་དམ། དྲུང་ཡིག་ཨེ་ལི་ཤ་མཱ་དང་། ཤེ་མ་ཡཱའི་བུ་དེ་ལ་ཡཱ་དང་། ཨག་པོར་གྱི་བུ་ཨེལ་ནཱ་ཐན་དང་། ཤཱ་ཕན་གྱི་བུ་གེ་མར་ཡཱ་དང་། ཧ་ནན་ཡཱའི་བུ་ཚེ་དེག་ཡཱ་དང་། སྐུ་དྲག་ཐམས་ཅད་བསྡད་ཡོད་པ་ཡིན།

༡༣ དེ་ནས་བ་རུག་གིས་མི་སྡེའི་རྣ་བར་མདོ་དེ་ལས་བསྒྲགས་དུས། མི་ཀ་ཡཱས་ཐོས་པའི་བཀའ་མཆིད་དེ་དག་ལ་བཤད་པས།

༡༤ སྐུ་དྲག་ཐམས་ཅད་ཀྱིས་ཀུ་ཤིའི་ཡང་ཚ་ཤེ་ལེམ་ཡཱའི་ཚ་བོའམ་ནེ་ཐན་ཡཱའི་བུ་ཡེ་ཧུ་དཱི་བྱ་བ་བ་རུག་གང་ན་བར་བཏང་སྟེ། ཁྱོད་ཀྱིས་མི་སྡེའི་རྣ་བར་བསྒྲགས་པའི་ཤོག་སྒྲིལ་དེ་ལག་ཏུ་ཐོགས་ནས་འདིར་ཤོག་བྱས་ཏེ་ཕྲིན་བསྐུར་པ་དང་། ནེར་ཡཱའི་བུ་བ་རུག་གིས་ཤོག་སྒྲིལ་དེ་ལག་ཏུ་ཐོགས་ནས་དེ་དག་གི་རྩར་འོངས་པ་དང་།

༡༥ དེ་དག་གིས་དེ་ལ། ད་བཞུགས་ཤིང་། ངེད་ཅག་གི་རྣ་བར་དེ་སྒྲོག་ཅིག་བྱས་པས། བ་རུག་གིས་དེ་དག་གི་རྣ་བར་བསྒྲགས་སོ།

༡༦ དེ་ནས་ཅི་བྱུང་ཞེ་ན། དེ་དག་གིས་བཀའ་མཆིད་ཐོས་པ་ཙམ་གྱིས་འདྲོགས་ཏེ། གཅིག་གིས་གཅིག་ལ་བལྟས་ཏེ་བ་རུག་ལ། ངེད་ཀྱིས་འདི་ཐམས་ཅད་རྒྱལ་པོར་ཞུ་ངེས་ཡིན་ཟེར་ནས།

༡༧ བ་རུག་ལ་དྲིས་ཏེ། ད་ཁྱོད་ཀྱིས་བཀའ་མཆིད་འདི་ཐམས་ཅད་ཁོང་གི་ཞལ་ལས་ཇི་ལྟར་ཡི་གེར་བཀོད་པ་དེ་ངེད་ལ་ཤོད་ཅིག་བྱས་པ་དང་།

༡༨ བ་རུག་གིས་དེ་དག་ལ་ལན་དུ། ཁོང་གིས་གསུང་འདི་ཀུན་ང་ལ་ཁོང་ཉིད་ཀྱི་ཞལ་ལས་གསུང་བ་ལས། ངས་སྣག་ཚས་གླེགས་བམ་ནང་བྲིས་པ་ཡིན་ཞེས་སྨྲས་པ་དང་།

༡༩ སྐུ་དྲག་རྣམས་ཀྱིས་བ་རུག་ལ། ད་བཞུད་ལ། ཁྱེད་དང་ཡེ་རེམ་ཡཱ་ཡིབ་སྟེ། ཁྱེད་གཉིས་པོ་ག་ན་ཡོད་པ་མི་གཅིག་གིས་ཀྱང་ཤེས་པར་མི་རུང་ངོ་ཞེས་བསྐུལ་ཏོ།

༢༠ དེ་ནས་དེ་དག་གིས་ཤོག་སྒྲིལ་དེ་དྲུང་ཡིག་ཨེ་ལི་ཤ་མཱའི་ཤག་ནང་བཞག་སྟེ། རྒྱལ་པོའི་དྲུང་དུ་ཚོམས་ནང་ཕྱིན་ཏེ། བཀའ་མཆིད་དེ་ཐམས་ཅད་རྒྱལ་པོའི་རྣ་བར་ཞུས་པ་ཙམ་གྱིས།

༢༡ རྒྱལ་པོས་ཤོག་སྒྲིལ་དེ་ལེན་དུ་ཡེ་ཧུ་དཱི་བཏང་ནས། དེས་དྲུང་ཡིག་ཨེ་ལི་ཤ་མཱའི་ཤག་གི་ནང་ནས་དེ་བླངས་ཏེ། ཡེ་ཧུ་དཱི་ཡིས་རྒྱལ་པོའི་རྣ་བ་དང་། རྒྱལ་པོའི་འགྲམ་དུ་ལངས་ནས་བསྡད་ཡོད་པའི་སྐུ་དྲག་ཀུན་གྱི་རྣ་བར་དེ་བསྒྲགས་སོ།

༢༢ དེའང་ཟླ་བ་དགུ་པ་ཡིན་པས། རྒྱལ་པོ་དགུན་ཁང་དུ་བཞུགས་ནས། དེའི་དྲུང་དུ་མེ་ཕོར་ནང་མེ་འབར་ཞིང་ཡོད་པ་ཡིན།

༢༣ དེ་ནས་ཅི་བྱུང་ཟེར་ན། ཡེ་ཧུ་དཱིས་ལེ་མཚམས་གསུམ་བཞི་བསྒྲགས་པ་དང་། རྒྱལ་པོས་དེ་སྨྱུག་གྲིས་བཅད་དེ། མེ་ཕོར་ནང་ཡོད་པའི་མེ་ལ་དབྱུགས་ནས། མེ་ཕོར་ནང་ཡོད་པའི་མེས་ཤོག་སྒྲིལ་ཐམས་ཅད་མ་ཚིག་པའི་བར་དུ་བསྲེགས་སོ།

༢༤ གསུང་འདི་ཐོས་ནས་ཀྱང་རྒྱལ་པོའམ་འཁོར་རྣམས་ཀྱི་ནང་ནས་སུའང་འཇིགས་པར་ཡང་མ་གྱུར། རང་གི་གོས་ཀྱང་མ་ཧྲལ་ཏོ།

༢༥ འོན་ཀྱང་ཨེལ་ནཱ་ཐན་དང་། དེ་ལ་ཡཱ་དང་། གེ་མར་ཡཱ་གསུམ་པོས་རྒྱལ་པོར་ཤོག་སྒྲིལ་དེ་མི་སྲེག་ཏུ་བཅོལ་མོད། དེས་དེ་དག་ལ་ཉན་པར་མ་འདོད་པར།

༢༦ རྒྱལ་པོས་རྒྱལ་སྲས་ཡེ་ར་མེ་ཨེལ་དང་། ཨས་རི་ཨེལ་གྱི་བུ་སེ་ར་ཡཱ་དང་། ཨབ་དེ་ཨེལ་གྱི་བུ་ཤེ་ལེམ་ཡཱ་གསུམ་ལ། དྲུང་ཡིག་བ་རུག་དང་ལུང་སྟོན་པ་ཡེ་རེམ་ཡཱ་འཛིན་དུ་བསྒོ་ཡང་། ཡ་ཧོ་ཝཱས་དེ་གཉིས་པོ་སྦས་ནས་བཞག་གོ།

༢༧ དེ་ནས་ཡེ་རེམ་ཡཱའི་ཞལ་ལས་གསུང་བ་ལྟར་བ་རུག་གིས་ཡི་གེར་བཀོད་པའི་བཀའ་མཆིད་ཀྱི་ཤོག་སྒྲིལ་དེ་རྒྱལ་པོས་མེར་བསྲེགས་པའི་འོག་ཏུ། ཡེ་རེམ་ཡཱར་ཡ་ཧོ་ཝཱའི་བཀའ་བྱུང་ནས་འདི་སྐད་གསུང་།

༢༨ སླར་ཡང་ཁྱོད་ཀྱིས་ཤོག་སྒྲིལ་ཞིག་བླངས་ཏེ། ཡ་ཧུ་དཱའི་རྒྱལ་པོ་ཡོ་ཡཱ་ཀིམ་གྱིས་བསྲེགས་པའི་སྔ་མའི་ཤོག་སྒྲིལ་གྱི་ནང་ན་མཆིས་པའི་སྔོན་གྱི་བཀའ་མཆིད་ཐམས་ཅད་དེའི་ནང་དུ་བྲིས་ཤིག

༢༩ ཡང་ཡ་ཧུ་དཱའི་རྒྱལ་པོ་ཡོ་ཡཱ་ཀིམ་གྱི་སྐོར་དུ་སྨྲོས་ཤིག ཡ་ཧོ་ཝཱས་འདི་སྐད་གསུང་། ཁྱོད་ཀྱིས་ཤོག་སྒྲིལ་དེ་བསྲེགས་ནས། བཱ་བེལ་རྒྱལ་པོ་ངེས་པར་དུ་འོངས་ཏེ། ཡུལ་འདི་བཤིག་ནས། མི་དང་དུད་འགྲོ་ཅིའང་ལུས་སུ་མི་གཞུག་གོ། ཞེས་ཁྱོད་ཀྱིས་དེའི་ནང་ན་ཅི་ལ་བྲིས་པ་ཡིན་ཟེར་བས་ན།

༣༠ ཡ་ཧུ་དཱའི་རྒྱལ་པོ་ཡོ་ཡཱ་ཀིམ་གྱི་སྐོར་དུ་ཡ་ཧོ་ཝཱས་འདི་སྐད་གསུང་། དཱ་བིད་ཀྱི་རྒྱལ་ཁྲིར་སྡོད་དུ་དེ་ལ་སུའང་མ་ལུས་པར། དེའི་རོ་ཉིན་མོར་ཚད་པ་དང་། མཚན་མོར་ཁྱགས་པ་ལ་དབྱུག་པར་འགྱུར།

༣༡ ཡང་ངས་དེ་རང་དང་། དེའི་བུ་བརྒྱུད་དང་། དེའི་འཁོར་གཡོག་དང་བཅས་པར། དེ་དག་གི་མི་དགེ་བའི་ཕྱིར་ཆད་པས་བཅད་ཅིང་། དེ་དག་དང་ཡེ་རུ་ཤ་ལེམ་པ་དང་། ཡ་ཧུ་དཱའི་མི་རྣམས་ཀྱི་ཐོག་ཏུ། ངས་དེ་ཚོར་སྨྲས་ཀྱང་དེ་དག་གིས་མ་ཉན་པས། ད་རྐྱེན་ངན་དེ་ཐམས་ཅད་འབེབས་པར་བྱའོ༎

༣༢ དེ་ནས་ཡེ་རེམ་ཡཱས་ཤོག་སྒྲིལ་གཞན་ཞིག་བླངས་ནས། ནེར་ཡཱའི་བུ་དྲུང་ཡིག་བ་རུག་ལ་སྤྲད་ནས། ཡ་ཧུ་དཱའི་རྒྱལ་པོ་ཡོ་ཡཱ་ཀིམ་གྱིས་མེར་བསྲེགས་པའི་མདོའི་གསུང་ཚང་མ་ཡེ་རེམ་ཡཱའི་ཞལ་ལས་ཁོས་དེའི་ནང་དུ་བྲིས་སོ། དེས་མ་ཟད་དེ་དང་མཚུངས་པའི་བཀའ་ལུང་མང་པོ་ཡང་དེ་དག་གི་ནང་དུ་བསྣན་པ་ཡིན་ནོ༎

༣༧

ཡང་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་ཡོ་ཤི་ཡཱའི་སྲས་ཚེ་དེག་ཡཱ་བྱ་བ་ཡོ་ཡཱ་ཀིམ་གྱི་བུ་ཀོན་ཡཱའི་མལ་དུ་ཡ་ཧུ་དཱ་ཡུལ་གྱི་རྒྱལ་པོ་བཅུག་ནས། དེས་སྲིད་བསྐྱངས་སོ།

༢ འོན་ཀྱང་དེ་རང་ངམ། དེའི་འཁོར་གཡོག་གམ། ཡུལ་གྱི་མི་སྡེས་ཡ་ཧོ་ཝཱས་ལུང་སྟོན་པ་ཡེ་རེམ་ཡཱའི་ངག་གི་ངང་ནས་གསུངས་པའི་བཀའ་ལུང་ལ་མ་ཉན་ཏོ༎

༣ ཡང་རྒྱལ་པོ་ཚེ་དེག་ཡཱས་ཤེ་ལེམ་ཡཱའི་བུ་ཡུ་ཀལ་དང་། མ་ཨ་སེ་ཡཱའི་བུ་བླ་མ་ཟེ་ཕན་ཡཱ་གཉིས་ལུང་སྟོན་པ་ཡེ་རེམ་ཡཱའི་དྲུང་དུ་བཏང་ནས། ད་ངེད་ཅག་གི་དོན་དུ་ཡ་ཧོ་ཝཱ་ངེད་ཀྱི་དཀོན་མཆོག་ལ་གསོལ་བ་ཐོབ་ཅིག ཅེས་ཕྲིན་བསྐུར་ཏོ།

༤ ཡེ་རེམ་ཡཱ་ད་དུང་བཙོན་དུ་མ་བཅུག་སྟེ། མི་སྡེའི་ནང་དུ་འགྲོ་འོང་མཛད་པ་ཡིན།

༥ ཡང་ཕར་ཨོའི་དམག་དཔུང་མི་སེར་ཡུལ་གྱི་ནང་ནས་ཚུར་ཐོན་ཏེ། ཡེ་རུ་ཤ་ལེམ་ལ་དམག་གིས་བསྐོར་ནས་ཡོད་པའི་ཀལ་དཱི་པ་རྣམས་ཀྱིས་དེ་དག་གི་ལོ་ཐོས་པ་ཙམ་གྱིས། དེ་དག་ཡེ་རུ་ཤ་ལེམ་ནས་ཕར་སོང་ངོ་༎

༦ དེ་ནས་ལུང་སྟོན་པ་ཡེ་རེམ་ཡཱ་ལ་ཡ་ཧོ་ཝཱའི་བཀའ་བྱོན་ནས་འདི་སྐད་གསུང་།

༧ ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ད་ཁྱོད་ཅག་ངའི་དྲུང་དུ་བརྟག་པ་ཞུ་བར་བཏང་བའི་ཡ་ཧུ་དཱའི་རྒྱལ་པོ་ལ་འདི་སྐད་སྦྲོན་ཞིག ཀྱེ་ཧོ། ཁྱོད་ཚོའི་རོགས་རམ་ལ་ཐོན་པའི་ཕར་ཨོའི་དམག་དཔུང་ནི་རང་གི་ཡུལ་མི་སེར་དུ་ཕྱིར་ལོག་འགྲོ་བར་འགྱུར་ཏེ།

༨ ཀལ་དཱི་པ་རྣམས་ཡང་སྐྱར་འོངས་ནས། རྒྱལ་ས་འདི་ལ་འཐབ་ཅིང་འཛིན་ཏེ། མེས་སྲེག་པར་འགྱུར།

༩ ཡ་ཧོ་ཝཱས་འདི་སྐད་དུ། ཀལ་དཱི་པ་རྣམས་ཅི་ནས་ཀྱང་ངེད་ལས་འཐོན་པར་འགྱུར་རོ་ཟེར་ཞིང་རང་མགོ་བསླུ་བར་མ་བྱེད་ཅིག དེ་ཅིའི་ཕྱིར་ཞེ་ན། དེ་དག་འཐོན་པར་མི་འགྱུར་རོ།

༡༠ གལ་ཏེ་ཁྱོད་ཚོ་ལ་འཁྲབ་པའི་ཀལ་དཱི་པའི་དམག་དཔུང་ཐམས་ཅད་བསད་ནའང་། ཡང་དེ་དག་གི་ནང་ནས་སྣད་པ་འབའ་ཞིག་ལུས་རུང་། དེ་དག་རེ་རང་གི་གུར་ནང་ལང་ཞིང་། རྒྱལ་ས་འདི་མེས་སྲེག་པར་འགྱུར་རོ། ཞེས་གསུང་ངོ་༎

༡༡ ཡང་དེ་ནས་ཀལ་དཱི་པའི་དམག་ཚོགས་དེ་ཕར་ཨོའི་དམག་དཔུང་ལ་འཇིགས་ནས། ཡེ་རུ་ཤ་ལེམ་གྱི་མདུན་ནས་ཐེགས་པར་གྱུར་པ་དང་།

༡༢ ཡེ་རེམ་ཡཱས་མི་སྡེའི་ནང་ནས་རང་གི་ཐོབ་ཐང་ལེན་དུ་བེན་ཡ་མིན་ཡུལ་དུ་འགྲོ་བ་ལ་ཡེ་རུ་ཤ་ལེམ་ནས་ཐོན་ཏེ།

༡༣ བེན་ཡ་མིན་གྱི་རྒྱ་སྒོ་བསླེབས་པའི་ཚེ། ཤེ་ལེམ་ཡཱའི་བུའམ། ཧ་ནན་ཡཱའི་ཚ་བོ་ཡི་རི་ཡཱ་བྱ་བ། བྱ་ར་བའི་འགོ་བྱེད་ཅིག་དེར་ཡོད་དེ། དེས་ཁྱོད་ཀལ་དཱི་པ་རྣམས་ཀྱི་ཕྱོགས་སུ་འབྲོས་མཁན་ཡིན་ཟེར་ནས། ལུང་སྟོན་པ་ཡེ་རེམ་ཡཱ་བཟུང་བ་དང་།

༡༤ ཡེ་རེམ་ཡཱས་དེ་ནི་མི་བདེན། ང་ཀལ་དཱི་པའི་ཕྱོགས་སུ་འབྲོས་མཁན་མིན་བྱས་ཀྱང་། དེས་ཁོང་ལ་མ་ཉན་པར། ཡི་རི་ཡཱས་ཡེ་རེམ་ཡཱ་བཟུང་ནས་སྐུ་དྲག་རྣམས་ཀྱི་རྩར་ཁྱེར་ཏོ།

༡༥ དེའང་སྐུ་དྲག་རྣམས་ཡེ་རེམ་ཡཱར་ཁྲོས་ནས་བརྡུངས་ཏེ། དྲུང་ཡིག་ཡོ་ན་ཐན་གྱི་ཁྱིམ་དུ་བཙོན་དུ་བཅུག་གོ། དེ་ཅིའི་ཕྱིར་ཞེ་ན། དེ་དག་གིས་ཁང་པ་དེ་བཙོན་ར་བྱས་ནས་ཡོད་པ་ཡིན།

༡༦ ཡེ་རེམ་ཡཱ་བཙོན་དོང་གི་ཆག་བར་རྣམས་ཀྱི་ནང་དུ་བཅུག་པའི་དུས་ནས། ཉིན་ཞག་མང་པོའི་བར་དུ་ཡེ་རེམ་ཡཱ་དེར་ལུས་སོ།

༡༧ དེ་ནས་རྒྱལ་པོ་ཚེ་དེག་ཡཱས་མི་བཏང་ནས་བཏོན་ཏེ། རྒྱལ་པོས་ཕོ་བྲང་གི་ནང་དུ་ལྐོག་ཏུ་དེ་ལ། ཡ་ཧོ་ཝཱའི་བཀའ་ཞིག་ཡོད་དམ། ཞེས་དྲིས་པ་དང་། ཡེ་རེམ་ཡཱས་ཡོད་དོ་ཞེས་སྨྲས་ནས། ཡང་ཁྱོད་བཱ་བེལ་རྒྱལ་པོའི་ལག་པར་གཏོད་པར་འགྱུར་རོ་བྱས་པ་ཡིན།

༡༨ དེས་མ་ཟད་ཡེ་རེམ་ཡཱས་རྒྱལ་པོ་ཚེ་དེག་ཡཱ་ལ། ཁྱེད་ཅག་གིས་ང་བཙོན་ལ་བཏང་བ་ནི། ངས་ཁྱེད་རང་ངམ། ཁྱེད་ཀྱི་འཁོར་གཡོག་གམ། མི་སྡེ་འདི་ལ་ཉེས་པ་ཅི་བྱས་པ་ཡིན།

༡༩ བཱ་བེལ་རྒྱལ་པོ་ཁྱེད་ཅག་དང་རྒྱལ་ས་འདིའི་ཐད་དུ་འོང་བར་མི་འགྱུར་རོ་ཞེས་སྨྲ་ཞིང་། ཁྱེད་ཚོར་ལུང་བསྟན་མཁན་གྱི་ཁྱོད་ཀྱི་ལུང་སྟོན་པ་རྣམས་ད་ག་རུ་ཡོད།

༢༠ ད་ངའི་ཇོ་བོ་རྒྱལ་པོ། བདག་ལ་གསན་དང་། ཁྱེད་ཀྱིས་བདག་སླར་ཡིག་མཁན་ཡོ་ན་ཐན་གྱི་ཁང་པར་ཕྱིར་ལོག་མི་གནང་དུ། ངའི་ཞུ་བ་འདི་ཁྱེད་ཀྱི་ཞལ་ངོར་བསྐང་དུ་གསོལ། དེ་མིན་བདག་དེར་འཆི་བར་འགྱུར། ཞེས་བགྱིས་སོ།

༢༡ དེ་ནས་རྒྱལ་པོ་ཚེ་དེག་ཡཱས་ཡེ་རེམ་ཡཱ་བྱ་ར་བའི་ཚོམས་ནང་འཇུགས་པ་དང་། གྲོང་ཁྱེར་གྱི་ཁ་ཟས་ཐམས་ཅད་མ་ཟད་པའི་བར་དུ་བག་ལེབ་ཚོང་པའི་ལམ་སྲང་ལས་ཉིན་རེ་བཞིན་བག་ལེབ་རེ་ཁྱེར་ནས། ཁོང་ལ་འབུལ་དགོས་ཞེས་བཀའ་གནང་ངོ་། དེ་ལྟར་ཡེ་རེམ་ཡཱ་བྱ་ར་བའི་ཚོམས་ཀྱི་ནང་དུ་ལུས་སོ༎

༣༨

དེ་ནས་མད་ཐན་གྱི་བུ་ཤེ་ཕད་ཡཱ་དང་། ཕ་ཤུར་གྱི་བུ་གེ་དལ་ཡཱ་དང་། ཤེ་ལེམ་ཡཱའི་བུ་ཡུ་ཀལ་དང་། མལ་ཀི་ཡཱའི་བུ་ཕ་ཤུར་དང་བཞི་ཡིས་ཡེ་རེམ་ཡཱས་མི་སྡེ་ཐམས་ཅད་ལ་འདི་སྐད་བསྒྲགས་པའི་གཏམ་ཐོས་བྱུང་།

༢ ཡ་ཧོ་ཝཱས་འདི་སྐད་གསུང་། རྒྱལ་ས་འདིར་ལུས་པ་ཀུན་རལ་གྲི་དང་མུ་གེ་དང་ནད་རིམས་ཀྱིས་སྲོག་དང་འབྲལ་བར་འགྱུར་གྱིས། ཀལ་དཱི་པའི་ཕྱོགས་སུ་ཕྱིན་པ་ཀུན་གསོན་པོར་ལུས་ཏེ། དེ་ལ་དེའི་སྲོག་ནི་བཅོམ་ནོར་ལྟར་བུར་འགྱུར་ཞིང་འཚོ་བར་འགྱུར་རོ།

༣ ཡ་ཧོ་ཝཱས་འདི་སྐད་གསུང་། རྒྱལ་ས་འདི་བཱ་བེལ་རྒྱལ་པོའི་དམག་ཚོགས་ཀྱི་ལག་པར་གཏད་པ་བདེན་ཏེ། དེས་འདི་འཛིན་པར་འགྱུར་རོ་བྱས་པས།

༤ སྐུ་དྲག་རྣམས་ཀྱིས་རྒྱལ་པོ་ལ། མི་འདི་གསོད་དུ་ངེད་ཀྱིས་ཞུ་འབུལ་བྱེད་དོ། ཅི་ལ་ཞུ་ན། དེས་འདི་འདྲའི་གཏམ་ལབ་ཅིང་། རྒྱལ་ས་འདིར་ལུས་ཡོད་པའི་དམག་གི་སྐྱེ་བོ་དག་གི་ལག་པ་དང་། མི་སྡེ་བྱིངས་ཀྱི་ལག་རྩ་ལྷོད་དུ་བཅུག་པས། མི་འདིས་ཡུལ་འདིའི་མི་རྣམས་ཀྱི་ཕན་ལ་མི་སྙེགས་པར་གནོད་དུ་སྙེགས་སོ། ཞེས་ཞུས་པ་དང་།

༥ རྒྱལ་པོ་ཚེ་དེག་ཡཱས། ལྟོས་ཤིག ཁོ་ཁྱོད་ཅག་གི་ལག་པར་ཡོད། དེ་ཅིའི་ཕྱིར་ཞེ་ན། ཁྱོད་ཅག་དང་མ་འཐུས་པར་རྒྱལ་པོས་ཅིའང་བྱེད་མི་ནུས་ཞེས་བྱས་པས།

༦ དེ་དག་གིས་ཡེ་རེམ་ཡཱ་བཟུང་ནས། བྱ་ར་བའི་མཚོམས་ན་ཡོད་པའི་རྒྱལ་སྲས་མལ་ཀི་ཡཱའི་བཙོན་དོང་གི་ནང་དུ་དབྱུགས་ཏེ། ཡེ་རེམ་ཡཱ་དཔྱང་ཐག་ལ་བཏང་ནས་ཕབ་བོ། བཙོན་དོང་དེ་ནང་ན་ཆུ་མེད་པར་འདམ་རྫབ་འབའ་ཞིག་ཡོད་པས། ཡེ་རེམ་ཡཱ་འདམ་ནང་བྱིང་བར་གྱུར་ཏོ༎

༧ དེ་ཚོས་ཡེ་རེམ་ཡཱ་བཙོན་དོང་དུ་བཅུག་པ་དེ་རྒྱལ་ཁབ་ན་ཡོད་པའི་ཉུག་རུམ་ཀུས་པ་ཨེ་བེད་མེ་ལེག་གིས་ཐོས་པའི་དུས་སུ། རྒྱལ་པོ་ནི་བེན་ཡ་མིན་གྱི་རྒྱ་སྒོར་བསྡད་ཡོད་པ་དང་།

༨ ཨེ་བེད་མེ་ལེག་རྒྱལ་ཁབ་ལས་བྱུང་སྟེ། རྒྱལ་པོ་ལ་ཞུས་ནས་འདི་ན་རེ།

༩ ཀྱེ་ངའི་ཇོ་བོ་རྒྱལ་པོ་ལགས། མི་དེ་དག་གིས་ལུང་སྟོན་པ་ཡེ་རེམ་ཡཱར་བྱས་པ་ཐམས་ཅད་ཀྱི་ནང་ན་མི་རུང་བ་བྱས་ཏེ། ཁོང་བཙོན་དོང་ནང་ཕངས་སོ། ད་རྒྱལ་སའི་ནང་ན་རྩ་བ་ནས་ཁ་ཟས་མེད་པས། ཁོང་ནི་གང་ན་བ་དེར་བཀྲེས་པས་འགྲོང་བར་འགྱུར་རོ། ཞུས་པ་དང་།

༡༠ རྒྱལ་པོས་ཀུས་པ་ཨེ་བེད་མེ་ལེག་ལ། ཁྱོད་དང་མཉམ་དུ་མི་མདའ་སུམ་ཅུ་ཁྲིད་སོང་། ལུང་སྟོན་པ་ཡེ་རེམ་ཡཱ་མ་འཆི་གོང་དུ་བཙོན་དོང་ལས་ཕྱུང་ཞིག ཅེས་བཀའ་སྩལ་པས།

༡༡ ཨེ་བེད་མེ་ལེག་གིས་རང་དང་ལྷན་ཅིག་ཏུ་མི་རྣམས་ཁྲིད་ནས། རྒྱལ་ཁབ་ཏུ་གཏེར་མཛོད་ཀྱི་འོག་ཁང་དུ་སོང་ནས། གོས་ཧྲུལ་དང་ལྷན་ཆད་རྙིང་པ་རུལ་བ་རྣམས་དེ་ནས་བླངས་ཏེ། དེ་དག་དཔྱང་ཐག་ལ་བཏང་ནས། བཙོན་དོང་ནང་ཡེ་རེམ་ཡཱར་བསྲིངས་ནས།

༡༢ ཀུས་པ་ཨེ་བེད་མེ་ལེག་གིས་ཡེ་རེམ་ཡཱ་ལ། ད་གོས་ཧྲུལ་དང་ལྷན་ཆད་རུལ་བ་རྣམས་ཐག་པའི་འོག་ཏུ་མཆན་ཁུང་དུ་ཆུག་ཅིག ཅེས་ཞུས་པ་ལྟར་ཡེ་རེམ་ཡཱས་མཛད་པ་དང་།

༡༣ དེ་དག་གིས་ཐག་པ་རྣམས་ཀྱིས་ཡེ་རེམ་ཡཱ་ཡར་དྲངས་ཏེ། བཙོན་དོང་གི་ནང་ནས་བཏོན་པ་ལས། ཡེ་རེམ་ཡཱ་བྱ་ར་བའི་མཚོམས་ཀྱི་ནང་དུ་བཞུགས་སོ༎

༡༤ དེ་ནས་རྒྱལ་པོ་ཚེ་དེག་ཡཱས་མི་བརྫངས་ནས། ཡ་ཧོ་ཝཱའི་ཕོ་བྲང་གི་སང་སྒོ་གསུམ་པར་རང་གི་དྲུང་དུ་ལུང་སྟོན་པ་ཡེ་རེམ་ཡཱ་བོས་ནས། རྒྱལ་པོས་ཡེ་རེམ་ཡཱ་ལ། ངས་ཁྱེད་ལ་ཅི་ཞིག་འདྲི་བར་བྱ། ང་ལ་ཅི་ཡང་སྦ་གསང་མ་བྱེད་ཅིག་བྱས་པ་དང་།

༡༥ ཡེ་རེམ་ཡཱས་ཚེ་དེག་ཡཱར། ཇི་སྟེ་ངས་དེ་མངོན་པར་བྱ་ན། ཁྱེད་ཀྱིས་ངོ་ཐོག་ང་མི་གསོད་དམ། ཡང་གལ་ཏེ་ངས་ཁྱེད་ལ་བཀའ་གྲོས་འདེབས་ན། ཁྱེད་ཀྱིས་མི་གསན་བྱས་པས།

༡༦ ཚེ་དེག་ཡཱས་གསང་ནས་ཡེ་རེམ་ཡཱར་མནའ་བསྐྱལ་ཏེ། ངེད་ཀྱི་སྲོག་འདི་བཀོད་པའི་གསོན་པོའི་ཡ་ཧོ་ཝཱས་བསྣམས་ཤིག ངས་ཁྱེད་གསོད་པར་ཡང་མི་བྱ། ཁྱེད་ཀྱི་སྲོག་ལ་སྡང་བའི་མི་འདི་རྣམས་ཀྱི་ལག་ཏུའང་མི་གཏད་དོ་བྱས་པས།

༡༧ ཡེ་རེམ་ཡཱས་ཚེ་དེག་ཡཱར་འདི་སྐད་དུ། ཡ་ཧོ་ཝཱ་དཔུང་ཆེན་རྣམས་ཀྱི་དཀོན་མཆོག་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཇི་སྟེ་ཁྱོད་ངོ་ཐོག་བཱ་བེལ་རྒྱལ་པོའི་སྐུ་དྲག་གི་རྩར་ཕེབས་ན། ཁྱེད་ཀྱི་སྲོག་ཐར་ཞིང་། རྒྱལ་ས་འདི་མེས་ཀྱང་མི་བསྲེག་པར། ཁྱེད་དང་ཁྱེད་ཀྱི་ཕ་སྤད་གསོན་པོར་ལུས་པར་འགྱུར།

༡༨ གལ་ཏེ་ཁྱེད་བཱ་བེལ་རྒྱལ་པོའི་སྐུ་དྲག་གི་རྩར་མི་འགྲོ་ན། རྒྱལ་ས་འདི་ཀལ་དཱི་པ་རྣམས་ཀྱི་ལག་ཏུ་གཏད་ཅིང་། དེ་དག་གིས་དེ་མེས་བསྲེགས་ཏེ། དེ་དག་གི་ལག་པ་ལས་ཁྱེད་ཐར་བར་མི་འགྱུར་རོ་བྱས་ནས།

༡༩ རྒྱལ་པོ་ཚེ་དེག་ཡཱས་ཡེ་རེམ་ཡཱ་ལ། ང་ཀལ་དཱི་པ་དང་བཤིབས་པའི་ཡ་ཧུ་དཱ་པ་རྣམས་ལ་འཇིགས་སོ། གང་ལ་ཞེ་ན། འདི་དག་གིས་ང་དེ་དག་གི་ལག་པར་བཏད་ནས། དེ་དག་གིས་ང་ལ་འཕྱ་བར་འགྱུར་རོ་ཟེར་བ་དང་།

༢༠ ཡེ་རེམ་ཡཱས། འདི་དག་གིས་ཁྱེད་མི་གཏད་དོ། ངས་ཁྱེད་ལ་སྐུལ་བའི་ཡ་ཧོ་ཝཱའི་གསུང་ལ་གསན་རོགས་མཛོད་ཅེས་ཞུ་འབུལ་བྱེད། དེ་ནས་ཁྱེད་བདེ་ཞིང་། ཁྱེད་འཚོ་བར་འགྱུར་རོ།

༢༡ ཇི་སྟེ་ཁྱེད་ཀྱིས་ཕར་མི་འགྲོ་གསུང་ན། ཡ་ཧོ་ཝཱས་ང་ལ་མངོན་པར་མཛད་པའི་བཀའ་ནི་འདི་ཡིན།

༢༢ གཟིགས། ཡ་ཧུ་དཱའི་རྒྱལ་པོའི་ཕོ་བྲང་ནང་ལུས་ཡོད་པའི་བུད་མེད་ཐམས་ཅད་ནི་བཱ་བེལ་རྒྱལ་པོའི་སྐུ་དྲག་ཚོའི་མདུན་དུ་སྐྱེལ་བར་འགྱུར། དེ་ནས་བུད་མེད་དེ་དག་གིས། རང་གི་མཆེད་གྲོགས་རྣམས་ཀྱིས་ཁྱེད་བསླུས་ཏེ། དེ་དག་ཁྱེད་ལ་བློ་བར་གྱུར་ཏེ། ད་འདམ་རྫབ་ཀྱི་ནང་ན་ཁྱེད་ཀྱི་རྐང་པ་ནུབ་པས། དེ་དག་རྒྱབ་ལོག་ནས་སོང་ངོ་། ཞེས་བརྗོད་པར་འགྱུར།

༢༣ དེ་ལྟར་ཁྱེད་ཀྱི་ལྕམ་ཐམས་ཅད་དང་། སྲས་བུ་རྣམས་ཀལ་དཱི་པའི་རྩར་སྐྱེལ་ཏེ། དེ་དག་གི་ལག་པ་ལས་ཁྱེད་མི་ཐར་གྱིས། བཱ་བེལ་རྒྱལ་པོའི་ལག་པས་འཛིན་པར་འགྱུར་ཏེ། ཁྱེད་ཀྱིས་རྐྱེན་ཏེ་གྲོང་ཁྱེར་འདི་མེས་སྲེག་པར་འགྱུར་རོ། ཞེས་གསུངས་པས།

༢༤ ཚེ་དེག་ཡཱས་ཡེ་རེམ་ཡཱར། ཚིག་འདི་རྣམས་སུ་ལའང་ཤེས་མ་ཆུག་ཅིག དེ་ནས་ཁྱེད་མི་འཆིའོ།

༢༥ འོན་ཀྱང་གལ་ཏེ་ངས་ཁྱེད་དང་གཏམ་བྱས་པ་དེ་སྐུ་དྲག་ཚོས་ཐོས་ནས། ཁྱེད་རྩར་འོངས་ནས། ཁྱེད་ཀྱིས་རྒྱལ་པོར་ཅི་དང་ཅི་བཤད་པ་དང་། རྒྱལ་པོས་ཁྱེད་ལ་གང་ཟེར་བ་དེའང་ངེད་ལ་འཆད་ཅིང་། གསང་བར་མ་བྱེད་ཅིག་དང་། ངེད་ཀྱིས་ཁྱེད་མི་གསད་དོ་ཟེར་ན།

༢༦ དེ་ནས་ཁྱེད་ཀྱིས་དེ་དག་ལ། ང་ཡོ་ན་ཐན་གྱི་ཁྱིམ་དུ་འཆི་རུ་ཡང་སྐྱར་མི་འཇུག་པའི་དོན་དུ་རྒྱལ་པོ་ལ་ཞུ་འབུལ་བྱས་པ་ཡིན། ཞེས་ལན་ཐོབ་ཅིག་བསྐུལ་ཏོ༎

༢༧ དེ་ནས་ཡེ་རེམ་ཡཱ་གང་ན་བར་སྐུ་དྲག་ཐམས་ཅད་འོངས་ནས་ཁོང་ལ་དྲིས་པ་དང་། ཁོང་གིས་རྒྱལ་པོས་བཀའ་བཀོད་པའི་ཚིག་ཐམས་ཅད་དང་བསྟུན་ནས་ལན་བཏབ་པས། དེ་དག་གིས་ཁོང་དང་གླེང་འཕྲོ་བཅད་དོ། དེ་ཅིའི་ཕྱིར་ཞེ་ན། དེ་དག་ལ་གཏམ་དེའི་རྒྱུས་མེད་པ་ཡིན།

༢༨ དེ་ལྟར་ཡེ་རུ་ཤ་ལེམ་འཛིན་པར་མ་འགྱུར་བའི་བར་དུ་ཡེ་རེམ་ཡཱ་བྱ་ར་བའི་ཚོམས་ཀྱི་ནང་དུ་བཞུགས་སོ༎

༣༩

ཡེ་རུ་ཤ་ལེམ་བཟུང་བ་ནི་འདི་ལྟར་རོ། ཡ་ཧུ་དཱའི་རྒྱལ་པོ་ཚེ་དེག་ཡཱའི་ལོ་དགུ་པའི་ཟླ་བ་བཅུ་པའི་ནང་དུ་བཱ་བེལ་རྒྱལ་པོ་ནེ་བུ་ཀད་ནེ་ཙར་རང་གི་དམག་དཔུང་ཐམས་ཅད་དང་བཅས་སུ། ཡེ་རུ་ཤ་ལེམ་གྱི་ཐད་དུ་འོངས་ནས། དེ་ལ་དམག་བསྐོར་བཏང་སྟེ།

༢ ཚེ་དེག་ཡཱའི་ལོ་བཅུ་གཅིག་པའི་ཟླ་བ་བཞི་པའི་ཚེས་དགུ་པར་གྲོང་ཁྱེར་དེ་ཆག་པར་གྱུར་ཏོ།

༣ བཱ་བེལ་རྒྱལ་པོའི་སྐུ་དྲག་ཐམས་ཅད་དམ། ནེར་གལ་ཤར་ཨེ་ཟེར། སམ་གར་ནེ་བོ། སར་སེ་ཀིམ། རབ་ས་རིས། ནེར་གལ་ཤར་ཨེ་ཟེར། རབ་མག་དང་། བཱ་བེལ་རྒྱལ་པོའི་སྐུ་དྲག་གཞན་ཀུན་དང་བཅས་པ་ནང་དུ་ཞུགས་ནས། རྒྱ་སྒོ་དཀྱིལ་མར་བསྡད་དོ།

༤ དེ་ནས་ཡ་ཧུ་དཱའི་རྒྱལ་པོ་ཚེ་དེག་ཡཱ་དང་དམག་གི་སྐྱེ་བོ་ཀུན་གྱིས་དེ་དག་མཐོང་ནས་བྲོས་ཏེ། མཚན་མོར་རྒྱལ་པོའི་སྐྱེད་ཚལ་གྱི་ལམ་ལས་ལྕགས་རི་གཉིས་ཀྱི་བར་གྱི་སྒོ་ནས་རྒྱལ་ས་ལས་ཐོན་ཏེ། ཐང་ལམ་དུ་ཞུགས་པ་དང་།

༥ ཀལ་དཱི་པའི་དམག་དཔུང་གིས་དེ་དག་ལ་བདས་ནས། ཡེ་རི་ཀོའི་ཐང་རྣམས་སུ་ཚེ་དེག་ཡཱར་ནོན་ཏེ་བཟུང་ནས། ཧ་མད་ཀྱི་ཉེ་འཁོར་གྱི་རིབ་ལཱ་བྱ་བར་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་དྲུང་དུ་ཁྲིད་པ་དང་། དེར་དེས་ཁོང་གི་ཞལ་ཆེ་བཅད་དེ།

༦ བཱ་བེལ་རྒྱལ་པོས་རིབ་ལཱ་རུ་ཚེ་དེག་ཡཱའི་བུ་རྣམས་དེའི་མིག་གི་མདུན་དུ་བསད་དེ། བཱ་བེལ་རྒྱལ་པོས་ཡ་ཧུ་དཱའི་སྐུ་དྲག་ཐམས་ཅད་ཀྱང་བསད་དོ།

༧ དེ་མ་ཟད་ཚེ་དེག་ཡཱའི་མིག་གཉིས་པོའང་བཏོན་ནས། བཱ་བེལ་དུ་འཁྱེར་རྒྱུར་ར་གན་གྱི་སྒྲོག་གཉིས་བརྒྱབས་སོ།

༨ ཡང་ཀལ་དཱི་པ་རྣམས་ཀྱིས་རྒྱལ་ཁབ་དང་། མི་སྡེའི་ཁང་པ་རྣམས་མེས་བསྲེགས་ནས། ཡེ་རུ་ཤ་ལེམ་གྱི་ལྕགས་རི་རྣམས་བསློགས་སོ།

༩ དེ་ནས་སྐུ་བསྲུང་པའི་དཔོན་པོ་ནེ་བུ་ཟར་ཨ་དཱན་གྱིས་རྒྱལ་སའི་ནང་དུ་ལུས་ཡོད་པའི་མི་དང་། དེའི་རྩར་བྲོས་ཡོད་པ་དང་། མི་སྡེའི་ནང་ནས་ལུས་ཡོད་པའི་མི་རྣམས་བཙོན་དུ་བཟུང་ནས་བཱ་བེལ་དུ་ཁྱེར་གྱིས།

༡༠ སྐུ་བསྲུང་དཔོན་པོ་ནེ་བུ་ཟར་ཨ་དཱན་གྱིས་མི་སྡེའི་ཁྲོད་ལས་ཅིའང་མེད་པའི་དབུལ་ཕོངས་རྣམས་ཡ་ཧུ་དཱར་བཞག་ནས། ཉིན་དེ་རང་དུ་འདི་དག་ལ་རྒུན་ཚལ་དང་ཞིང་བསྟེར་ཏོ༎

༡༡ དེའང་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་སྐུ་བསྲུང་དཔོན་པོ་ནེ་བུ་ཟར་ཨ་དཱན་ལ་ཡེ་རེམ་ཡཱའི་ཆེད་དུ་བཀའ་གནང་ཞིང་འདི་སྐད་དུ།

༡༢ དེ་འཁྲིད་ཅིང་ལེགས་པར་ལྟ་ཞིང་འོ་བརྒྱལ་དུ་མ་ཆུག་པར། དེས་ཟེར་བ་བཞིན་དུ་བྱོས་ཤིག་བསྒོ་བ་ལྟར།

༡༣ སྐུ་བསྲུང་དཔོན་པོ་ནེ་བུ་ཟར་ཨ་དཱན། ནེ་བུ་ཤས་བཱན། རབ་ས་རིས། ནེར་གལ་ཤར་ཨེ་ཟེར། རབ་མག་དང་། བཱ་བེལ་རྒྱལ་པོའི་སྐུ་དྲག་ཐམས་ཅད་ཀྱིས་མི་བཏང་ནས།

༡༤ ཡེ་རེམ་ཡཱ་བྱ་ར་བའི་ཚོམས་ལས་ཕྱུང་སྟེ། ཁོང་ཁང་པ་རུ་སྐྱེལ་བར་ཨ་ཧི་ཀམ་གྱི་བུའམ་ཤཱ་ཕན་གྱི་ཚ་བོ་གེ་དལ་ཡཱ་ལ་བཏད་པ་དང་། ཁོང་མི་སྡེའི་ཁྲོད་དུ་བཞུགས་པ་ཡིན་ནོ༎

༡༥ དེའང་ཡེ་རེམ་ཡཱ་བྱ་ར་བའི་ཚོམས་ནས་བཙོན་དུ་ཡོད་པའི་ཚེ་ཡ་ཧོ་ཝཱའི་བཀའ་བྱུང་ནས་འདི་སྐད་གསུང་།

༡༦ སོང་ལ། ཀུས་པ་ཨེ་བེད་མེ་ལེག་ལ་འདི་སྐད་སྦྲོན་ཞིག དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཀྱེ་ཧོ། ངས་རྒྱལ་ས་འདི་ལ་རྐྱེན་ངན་གྱི་དོན་དུ། བཟང་དོན་མིན་པའི་ཕྱིར་གསུངས་པ་རྣམས་རྫོགས་པར་བྱེད་ཅིང་། དེ་ཐམས་ཅད་ཁྱོད་ཀྱི་མིག་གི་མདུན་དུ་ཉིན་མོ་དེ་རང་ལ་སྒྲུབ་པར་བྱའི།

༡༧ ཉིན་མོ་དེར་ཁྱོད་སྐྱོབ་པར་བྱའོ་ཡ་ཧོ་ཝཱས་གསུང་སྟེ། ཁྱོད་འཇིགས་པའི་མི་རྣམས་ཀྱི་ལག་ཏུ་གཏོད་པར་མི་འགྱུར་རོ།

༡༨ དེ་ཅིའི་ཕྱིར་ཞེ་ན། ཁྱོད་ཀྱིས་ཁོ་བོར་བློ་བཏད་པས་ན། ངས་ཁྱོད་ངོ་ཐོག་སྐྱོབ་པར་བྱ་སྟེ། ཁྱོད་རལ་གྲིས་ལྟུང་བར་མི་འགྱུར་བར། ཁྱོད་ཀྱི་སྲོག་ཁྱོད་ལ་བཅོམ་ནོར་ལྟ་བུར་འགྱུར་བར་འགྱུར། ཞེས་ཡ་ཧོ་ཝཱས་གསུང་ངོ་༎

༤༠

བཱ་བེལ་དུ་བཙོན་ལ་འཁྲིད་པའི་ཡེ་རུ་ཤ་ལེམ་དང་ཡ་ཧུ་དཱ་ནས་བཙོན་དུ་ཁྱེར་པ་ཐམས་ཅད་ཀྱི་ཁྲོད་དུ། སྐུ་བསྲུང་དཔོན་པོ་ནེ་བུ་ཟར་ཨ་དཱན་གྱིས་ཡེ་རེམ་ཡཱ་ལ་ལག་ལྕགས་བརྒྱབས་ནས་ཁྱེར་དུས། རཱ་མཱ་ནས་ཁོང་འགྲོར་བཅུག་པའི་འོག་ཏུ། ཡེ་རེམ་ཡཱར་ཡ་ཧོ་ཝཱ་ལས་གསུང་བྱོན་ནོ༎

༢ དེར་སྐུ་བསྲུང་དཔོན་པོས་ཡེ་རེམ་ཡཱ་གདན་དྲངས་ནས་ཁོང་ལ། ཡ་ཧོ་ཝཱ་ཁྱེད་ཀྱི་དཀོན་མཆོག་གིས་གནས་འདི་ལ་རྐྱེན་ངན་འདི་འབྱུང་དུ་བསྒྲགས་པར་མཛད་དེ།

༣ ད་ཡ་ཧོ་ཝཱས་དེ་རང་ཕབ་ནས། གསུངས་པ་བཞིན་དུ་བསྒྲུབས་སོ། དེ་ཅིའི་ཕྱིར་ཞེ་ན། ཁྱོད་ཚོས་ཡ་ཧོ་ཝཱ་ལ་ཉེས་སྡིག་བྱས་ཏེ། ཁོང་གི་གསུང་སྒྲ་ལ་མ་ཉན་པའི་རྐྱེན་གྱིས་བྱ་བ་འདི་ཁྱོད་ཅག་གི་ཐོག་བབས་པ་ཡིན།

༤ ད་གཟིགས་ཤིག དེ་རིང་གི་ཉིན་མོར་ངས་ཁྱེད་ཀྱི་ལག་ལྕགས་འཁྲོལ་བས་ན། ཇི་སྟེ་ཁྱེད་ང་མཉམ་བཱ་བེལ་དུ་ཕེབས་པ་ལེགས་པར་རིག་ན། གཤེགས་ཤིག་དང་། ངས་ཁྱེད་ལ་ལེགས་པར་བལྟའོ། ཡང་ཇི་སྟེ་ང་མཉམ་བཱ་བེལ་དུ་ཕེབས་པ་ཉེས་པར་རིག་ན། བཞུགས་པར་མཛོད། གཟིགས་ཤིག ཡུལ་ཁམས་ཐམས་ཅད་ཁྱེད་ཀྱི་མདུན་ན་ཡོད་པས། གང་དུ་ཁྱེད་མཉེས་ཤིང་ཐུགས་ལ་བབས་ན། དེའི་ཕྱོགས་སུ་ཕེབས་འཚལ་བྱས་ནས།

༥ ད་དུང་ཁོང་གདན་མ་འཁོར་བར་དེར་ཡོད་པའི་དུས་སུ་དེས་ཁོང་ལ། བཱ་བེལ་རྒྱལ་པོས་ཡ་ཧུ་དཱའི་གྲོང་ཁྱེར་རྣམས་ཀྱི་དཔོན་དུ་བསྐོས་པའི་ཨ་ཧི་ཀམ་གྱི་བུའམ། ཤཱ་ཕན་གྱི་ཚ་བོ་གེ་དལ་ཡཱའི་རྩར་གདན་འཁོར་ཞིང་། མི་སྡེའི་ཁྲོད་དུ་དེ་དང་མཉམ་དུ་བཞུགས་ཤིག དེ་མིན་གཞན་གང་དུ་བཞུད་པ་ཐུགས་ལ་བབས་ན་ཕེབས་ཤིག་ཞུས་ཏེ། སྐུ་བསྲུང་དཔོན་པོ་དེས་ཁོང་ལ་ཕོགས་དང་གསོལ་རས་ཕུལ་ནས་བཞུད་དུ་བཅུག་པ་དང་།

༦ མིས་པཱར་ཡོད་པའི་ཨ་ཧི་ཀམ་གྱི་བུ་གེ་དལ་ཡཱ་རུ་ཕྱིན་ཏེ། དེ་དང་མཉམ་དུ་ཡུལ་ནང་ལུས་ཡོད་པའི་མི་སྡེའི་དཀྱིལ་དུ་བཞུགས་སོ༎

༧ དེའང་དམག་དཔུང་གི་དམག་དཔོན་རྣམས་དེ་དག་གི་འཁོར་དང་བཅས་སུ་ཐང་གར་ཡོད་པ་རྣམས་ཀྱིས། བཱ་བེལ་རྒྱལ་པོས་ཨ་ཧི་ཀམ་གྱི་བུ་གེ་དལ་ཡཱ་ཡུལ་ཁམས་ཀྱི་སྤྱི་ཁྱབ་ཏུ་བསྐོས་ཏེ། བཙོན་དུ་བཟུང་ནས་བཱ་བེལ་དུ་མ་ཁྱེར་པའི་སྐྱེས་པ་དང་། བུད་མེད་དང་། བྱིས་པ་རྣམས་དང་། ཡུལ་ཁམས་ཀྱི་དབུལ་ཕོངས་དག་དེའི་ལག་ཏུ་བཏད་པའི་ཕྲིན་ཐོས་ནས།

༨ ནེ་ཐན་ཡཱའི་བུ་ཨིས་མ་ཨེལ་དང་། ཀ་རེ་ཨའི་བུ་ཡོ་ཧ་ནན་དང་ཡོ་ན་ཐན་གཉིས་དང་། ཏན་ཧུ་མེད་ཀྱི་བུ་སེ་ར་ཡཱ་དང་། ནེ་ཏོ་ཕད་བྱ་བའི་ཡུལ་གྱི་ཨེ་ཕཱ་ཨིའི་བུ་རྣམས་དང་། མ་ཨ་ཀད་པའི་བུ་ཡེ་ཟན་ཡཱ་དང་བཅས་པ་དེ་དག་གི་འཁོར་དང་བཅས་སུ་གེ་དལ་ཡཱ་ག་ལ་བ་དེར་མིས་པཱ་རུ་འོངས་པ་ལས།

༩ ཨ་ཧི་ཀམ་གྱི་བུའམ། ཤཱ་ཕན་གྱི་ཚ་བོ་གེ་དལ་ཡཱས་དེ་དག་དང་དེ་དག་གི་འཁོར་ལ་མནའ་བསྐྱལ་ཏེ། ཁྱེད་ཅག་ཀལ་དཱི་པའི་གཡོག་བྱེད་པ་ལ་མ་འཇིགས་པར། ཡུལ་གྱི་ནང་དུ་སྡོད་ལ། བཱ་བེལ་རྒྱལ་པོའི་འབངས་བྱོས་ཤིག་དང་། ཁྱེད་ཅག་ལ་ཕན་ཐོགས་པར་འགྱུར་རོ།

༡༠ ང་རང་ནི་ཀྱེ་ཧོ། ཚུར་འོང་བའི་ཀལ་དཱི་པ་རྣམས་ཀྱི་མདུན་དུ་ཀེ་རེ་སྡོད་པའི་ཕྱིར། ང་མིས་པཱ་རུ་གཞིས་འབེབས་པར་བྱའི། ཁྱེད་ཅག་གིས་རྒུན་ཆང་དང་། དབྱར་ཀའི་ཤིང་འབྲས་དང་། འབྲུ་མར་སྡུས་ལ། རང་གི་སྣོད་ཀྱི་ནང་སོག་ཅིག་དང་། ཁྱེད་ཚོས་བདག་གིར་བྱས་ཟིན་པའི་གྲོང་ཁྱེར་རྣམས་ཀྱི་ནང་ན་གཞིས་ཕོབ་ཅིག་ཅེས་བསྒོའོ།

༡༡ དེ་ལྟར་མོ་ཨབ་དང་། ཨམ་མོན་པའི་ཁྲོད་དུ་དང་། ཨེ་དོམ་དང་། གཞན་ཡུལ་ཀུན་ན་ཡོད་པའི་ཡ་ཧུ་དཱ་པ་ཐམས་ཅད་ཀྱིས་བཱ་བེལ་རྒྱལ་པོས་ཡ་ཧུ་དཱ་པའི་ལྷག་མ་ཞིག་བཞག་ནས། དེ་དག་གི་ཐོག་ཏུ་ཨ་ཧི་ཀམ་གྱི་བུའམ་ཤཱ་ཕན་གྱི་ཚ་བོ་གེ་དལ་ཡཱ་དཔོན་པོར་བསྐོས་པའི་གཏམ་ཐོས་པ་དང་།

༡༢ ཡ་ཧུ་དཱ་པ་ཐམས་ཅད་གང་དང་གང་དུ་གཏོང་བའི་གནས་ཐམས་ཅད་ལས་ལོག་ནས། ཡ་ཧུ་དཱའི་ཡུལ་གྱི་མིས་པཱ་རུ་གེ་དལ་ཡཱའི་རྩར་འོངས་ཏེ། རྒུན་ཆང་དང་དབྱར་ཀའི་ཤིང་ཏོག་ལྷག་པར་མང་པོ་བསགས་སོ༎

༡༣ གཞན་ཡང་ཀ་རེ་ཨའི་བུ་ཡོ་ཧ་ནན་དང་། དམག་ཚོགས་ཀྱི་དམག་དཔོན་ཐང་གའི་ནང་ཡོད་པ་མཐའ་དག་མིས་པཱ་རུ་གེ་དལ་ཡཱའི་སར་འོངས་ནས་དེ་ལ།

༡༤ ཨམ་མོན་པའི་རྒྱལ་པོ་བ་ཨ་ལིས་ཀྱིས་ཁྱེད་གསོད་དུ་ནེ་ཐན་ཡཱའི་བུ་ཨིས་མ་ཨེལ་བཏང་བའི་ཆ་ཁྱེད་ལ་ཡོད་དམ་བྱས་ཀྱང་། ཨ་ཧི་ཀམ་གྱི་བུ་གེ་དལ་ཡཱ་དེ་དག་ལ་ཡིད་མ་ཆེས་སོ།

༡༥ དེ་ནས་ཀ་རེ་ཨའི་བུ་ཡོ་ཧ་ནན་གྱིས་མིས་པཱ་རུ་གེ་དལ་ཡཱ་ལ་ལྐོག་ཏུ་འདི་སྐད་དུ། ང་ནེ་ཐན་ཡཱའི་བུ་ཨིས་མ་ཨེལ་གསོད་དུ་འགྲོ་བར་གནོང་ཞིག་དང་། སུས་ཀྱང་ཤེས་པར་མི་འགྱུར་རོ། དེ་ཅིའི་ཕྱིར་ཞེ་ན། ཁྱེད་ཀྱི་དྲུང་དུ་ལྷགས་པའི་ཡ་ཧུ་དཱ་པ་ཐམས་ཅད་ཁ་འཐོར་བ་དང་། ཡ་ཧུ་དཱའི་ནང་ལུས་ཡོད་པའི་ལྷག་མའང་འཆི་བའི་ཕྱིར། ཅིའི་སླད་དུ་དེས་ཁྱེད་གསོད་པར་རུང་བྱས་མོད།

༡༦ ཨ་ཧི་ཀམ་གྱི་བུ་གེ་དལ་ཡཱས་ཀ་རེ་ཨའི་བུ་ཡོ་ཧ་ནན་ལ། ཁྱོད་ཀྱིས་དེ་ལྟར་མ་བྱེད་ཅིག གང་ལ་ཞེ་ན། ཁྱོད་ཀྱིས་ཨིས་མ་ཨེལ་གྱི་སྐོར་དུ་རྫུན་ཟེར་རོ། ཞེས་སྨྲས་སོ༎

༤༡

དེའང་ཟླ་བ་བདུན་པའི་ནང་དུ་རྒྱལ་པོའི་བརྒྱུད་པ་དང་། རྒྱལ་པོའི་སྐུ་དྲག་གི་ནང་ནས་གཙོ་ཆེ་བ་ཞིག་ཡིན་པའི་ཨེ་ལི་ཤ་མཱའི་ཚ་བོའམ། ནེ་ཐན་ཡཱའི་བུ་ཨིས་མ་ཨེལ་བྱ་བ་དེ། སྐྱེས་པ་བཅུ་ཐམ་པ་དང་བཅས་སུ་མིས་པཱ་རུ་ཨ་ཧི་ཀམ་གྱི་བུ་གེ་དལ་ཡཱའི་རྩར་འོངས་ནས། དེ་དག་མིས་པཱ་རུ་ལྷན་ཅིག་ཏུ་ཁ་ཟས་ཟས་པ་དང་།

༢ ནེ་ཐན་ཡཱའི་བུ་ཨིས་མ་ཨེལ་དང་། ཁོ་མཉམ་ཡོད་པའི་སྐྱེས་པ་བཅུ་པོ་དེ་ལངས་ནས། བཱ་བེལ་རྒྱལ་པོས་ཡུལ་ཁམས་ཀྱི་སྤྱི་དཔོན་དུ་བཅུག་ཡོད་པའི་ཤཱ་ཕན་གྱི་ཚ་བོའམ། ཨ་ཧི་ཀམ་གྱི་བུ་གེ་དལ་ཡཱར་རལ་གྲི་བརྒྱབས་ནས་བཀུམ་མོ།

༣ དེ་མ་ཟད་པར་ཨིས་མ་ཨེལ་གྱིས། གེ་དལ་ཡཱ་མཉམ་མིས་པཱ་རུ་ཡོད་པའི་ཡ་ཧུ་དཱ་པ་ཐམས་ཅད་དང་། དེར་ཡོད་པའི་ཀལ་དཱི་པ་རྣམས་དང་། དམག་གི་སྐྱེ་བོ་དག་ཀྱང་སྲོག་དང་ཕྲལ་ཏོ༎

༤ ཁོས་གེ་དལ་ཡཱ་བཀུམ་པ་མི་སུ་ལའང་རྒྱུས་མ་སོང་། དེའི་སང་ཉིན་བྱུང་བར་གྱུར་པ་ནི།

༥ སི་ཀེམ་དང་། ཤི་ལོ་དང་། ས་མར་ཡཱ་གསུམ་ནས་མི་ཁ་ཅིག་གམ། སྐྱེས་པ་བརྒྱད་བཅུ་ཐམ་པ་སྨ་ར་བཞར་ཏེ་གོས་བཤགས་ནས། རང་ལ་རྨ་ཕྱུང་སྟེ་མཆོད་པ་དང་བདུག་སྤོས་ལག་ཏུ་ཐོགས་ནས། ཡ་ཧོ་ཝཱའི་ཕོ་བྲང་དུ་འོང་བ་ལས།

༦ ནེ་ཐན་ཡཱའི་བུ་ཨིས་མ་ཨེལ་དེ་དག་ལ་བསུ་བར་མིས་པཱ་ནས་ཐོན་ཏེ། ངུ་ཞིང་འགྲོ་བ་དང་། དེ་དག་དང་ཕྲད་པ་ལས་དེ་དག་ལ། ཨ་ཧི་ཀམ་གྱི་བུ་གེ་དལ་ཡཱའི་དྲུང་དུ་བྱོན་དང་བྱས་ནས།

༧ དེ་ལྟར་དེ་རྣམས་གྲོང་ཁྱེར་གྱི་དབུས་སུ་ཕྱིན་པའི་ཚེ། ནེ་ཐན་ཡཱའི་བུ་ཨིས་མ་ཨེལ་དང་། དེ་མཉམ་ཡོད་པའི་མི་རྣམས་ཀྱིས་དེ་དག་བསད་དེ་དོང་དཀྱིལ་དུ་དབྱུགས་སོ།

༨ འོན་ཀྱང་དེ་དག་གི་ནང་ནས། ངེད་ཅག་ལ་ཞིང་གི་ནང་དུ་གྲོ་དང་། ནས་དང་འབྲུ་མར་དང་། སྦྲང་རྩིའི་སྦ་ཁུང་ཡོད་པས། ངེད་ཅག་མ་གསོད་ཅིག ཅེས་ཨིས་མ་ཨེལ་ལ་ཟེར་བའི་མི་བཅུ་བྱུང་ནས། ཁོས་དེ་དག་བཞག་ནས་དེ་དག་གི་སྤུན་དང་ལྷན་ཅིག་ཏུ་མ་བསད་དོ།

༩ དེའང་ཨིས་མ་ཨེལ་གྱིས་གེ་དལ་ཡཱ་དང་ལྷན་ཅིག་ཏུ་བསད་དེ། རོ་དབྱུགས་པར་བྱས་པའི་དོང་འདི་ནི། རྒྱལ་པོ་ཨ་སཱ་བྱ་བ་དེ་ཨིས་ར་ཨེལ་གྱི་རྒྱལ་པོ་བ་ཨེ་ཤཱ་ལ་དངང་སྐྲགས་ནས་བྱས་པ་དེ་རང་ཡིན། ནེ་ཐན་ཡཱའི་བུ་ཨིས་མ་ཨེལ་གྱིས་དེ་ནི་རོས་བཀང་ངོ་།

༡༠ དེ་ནས་ཨིས་མ་ཨེལ་གྱིས་མིས་པཱ་རུ་ཡོད་པའི་མི་ཕྱི་ལུས་ཚང་མའམ། སྐུ་བསྲུང་དཔོན་པོ་ནེ་བུ་ཟར་ཨ་དཱན་གྱིས་ཨ་ཧི་ཀམ་གྱི་བུ་གེ་དལ་ཡཱ་ལ་བཅོལ་བའི་རྒྱལ་པོའི་སྲས་མོ་དང་། མིས་པཱ་ན་ཡོད་པའི་མི་ཚང་མ་འཛིན་འཆང་བྱས་ནས་ཁྱེར་ཏེ། ནེ་ཐན་ཡཱའི་བུ་ཨིས་མ་ཨེལ་གྱིས་དེ་རྣམས་བཙོན་དུ་ཁྱེར་ནས། ཨམ་མོན་གྱི་བུ་རྣམས་ཀྱི་རྩར་ཕ་རོལ་པའི་རྩར་འགྲོ་བའི་ཕྱིར་ཆས་སོ༎

༡༡ འོན་ཀྱང་ཀ་རེ་ཨའི་བུ་ཡོ་ཧ་ནན་དང་། དེ་མཉམ་ཡོད་པའི་དམག་དཔུང་རྣམས་ཀྱི་དམག་དཔོན་ཐམས་ཅད་ཀྱིས་ནེ་ཐན་ཡཱའི་བུ་ཨིས་མ་ཨེལ་གྱིས་བྱས་པའི་མི་རིགས་པ་ཐམས་ཅད་ཐོས་པ་དང་།

༡༢ དེ་དག་གིས་སྐྱེས་པ་ཐམས་ཅད་ཁྲིད་ནས། ནེ་ཐན་ཡཱའི་བུ་ཨིས་མ་ཨེལ་ལ་འཐབ་ཏུ་སོང་བ་ལས། གི་བེ་ཨོན་གྱི་ཆུ་ཆེན་པོ་རྣམས་ཀྱི་འགྲམ་དུ་དེ་ལ་ནོན་ནོ།

༡༣ དེའང་ཨིས་མ་ཨེལ་མཉམ་ཡོད་པའི་མི་དེ་རྣམས་ཀྱིས་ཀ་རེ་ཨའི་བུ་ཡོ་ཧ་ནན་དང་། དེ་དང་ལྷན་ཅིག་ཏུ་ཡོད་པའི་དམག་དཔུང་རྣམས་ཀྱི་དམག་དཔོན་ཚང་མ་མཐོང་ནས། སེམས་དགའ་བར་གྱུར་ཏོ།

༡༤ དེ་ལྟར་ཨིས་མ་ཨེལ་གྱིས་མིས་པཱ་ནས་བཙོན་དུ་ཁྱེར་བའི་མི་ཐམས་ཅད་ལོག་ནས། ཕྱིར་འཁོར་ཏེ་ཀ་རེ་ཨའི་བུ་ཡོ་ཧ་ནན་གྱི་དྲུང་དུ་ཕྱིན་ཏོ།

༡༥ འོན་ཀྱང་ནེ་ཐན་ཡཱའི་བུ་ཨིས་མ་ཨེལ་དེ་ནི་མི་བརྒྱད་དང་བཅས་ཡོ་ཧ་ནན་ལས་ཐར་ཏེ། ཨམ་མོན་གྱི་བུ་རྣམས་ཀྱི་རྩར་སོང་ངོ་།

༡༦ དེ་ནས་ཀ་རེ་ཨའི་བུ་ཡོ་ཧ་ནན་དང་། དེ་མཉམ་ཡོད་པའི་དམག་དཔུང་རྣམས་ཀྱི་དམག་དཔོན་དག་གིས་ཨ་ཧི་ཀམ་གྱི་བུ་གེ་དལ་ཡཱ་བཀུམ་པའི་རྗེས་སུ། མིས་པཱ་རུ་ནེ་ཐན་ཡཱའི་བུ་ཨིས་མ་ཨེལ་གྱི་ལག་ནས་བསྒྲལ་བའི་མི་སྡེའི་ཕྱིར་ལུས་ཐམས་ཅད་དམ། གི་བེ་ཨོན་ནས་ཕྱིར་ལོག་འཁྱེར་འོངས་པའི་དམག་གི་སྐྱེ་བོ་དང་། བུད་མེད་དང་། བྱིས་པ་དང་། ཉུག་རུམ་རྣམས་ཁྲིད་ནས།

༡༧ མི་སེར་ཡུལ་དུ་ཆས་པ་ལ་ཐོན་ཏེ། བེད་ལེ་ཧེམ་དང་ཐག་ཉེ་བའི་ཁིམ་ཧམ་གྱི་འགྲོན་ཁང་དུ་བསྡད་དོ།

༡༨ དེ་ཅིའི་ཕྱིར་ཞེ་ན། ནེ་ཐན་ཡཱའི་བུ་ཨིས་མ་ཨེལ་གྱིས་བཱ་བེལ་རྒྱལ་པོས་ཡུལ་ལྗོངས་ཀྱི་སྤྱི་དཔོན་དུ་བསྐོས་ཡོད་པའི་ཨ་ཧི་ཀམ་གྱི་བུ་གེ་དལ་ཡཱ་བསད་པའི་རྐྱེན་གྱིས། དེ་དག་ཀལ་དཱི་པ་ལ་འཇིགས་པ་ཡིན་ནོ༎

༤༢

དེ་ནས་དམག་དཔུང་རྣམས་ཀྱི་དམག་དཔོན་ཐམས་ཅད་དང་། ཀ་རེ་ཨའི་བུ་ཡོ་ཧ་ནན་དང་། ཧོ་ཤ་ཡཱའི་བུ་ཡེ་ཟན་ཡཱ་དང་། ཆུང་ངུ་ནས་ཆེན་པོའི་བར་དུ་མི་སྡེ་ཐམས་ཅད་མདུན་དུ་འོངས་ནས།

༢ ལུང་སྟོན་པ་ཡེ་རེམ་ཡཱ་ལ། ངེད་ཅག་གི་ཞུ་གསོལ་ཁྱེད་ཀྱིས་གསན་ནས། ཡ་ཧོ་ཝཱ་ཁྱེད་ཀྱི་དཀོན་མཆོག་ལ་ངེད་ཅག་གི་མི་ཕྱི་ལུས་འདི་ཀུན་གྱི་དོན་དུ་སྨོན་ལམ་འདེབས་པར་མཛོད་ཅིག གང་ལ་ཞུ་ན། ཁྱེད་ཀྱིས་ངེད་གཟིགས་པར་ལྟར་ངེད་ཅག་ནི་མང་པོའི་ནང་ནས་ཉུང་ངུ་ཞིག་ལུས་པས།

༣ ཡ་ཧོ་ཝཱ་ཁྱེད་ཀྱི་དཀོན་མཆོག་གིས་ངེད་འགྲུལ་དགོས་པའི་ལམ་དང་། བྱེད་དགོས་པའི་བྱ་བ་དེ་ངེད་ཅག་ལ་སྟོན་པའི་དོན་དུའོ། ཞེས་ཞུས་པ་དང་།

༤ ལུང་སྟོན་པ་ཡེ་རེམ་ཡཱས་དེ་དག་ལ། ངས་ཁྱོད་ཅག་གི་གཏམ་ཐོས་པས། ལྟོས་ཤིག ངས་ཡ་ཧོ་ཝཱ་ཁྱོད་ཀྱི་དཀོན་མཆོག་ལ་ཁྱོད་ཀྱི་གཏམ་བཞིན་དུ་གསོལ་བར་བྱ་སྟེ། ཡ་ཧོ་ཝཱས་ཁྱོད་ཅག་ལ་བཀའ་ལན་ཅི་གནང་བ་དེ་ངས་ཁྱོད་ཅག་ལ་འཆད་པར་བྱ་ཞིང་། ཅིའང་ཁྱོད་ཅག་ལ་གསང་བར་མི་བྱའོ། ཞེས་བགྱིས་པ་དང་།

༥ དེ་དག་གིས་ཡེ་རེམ་ཡཱ་ལ། ཡ་ཧོ་ཝཱ་དཀོན་མཆོག་གིས་བཀའ་སྩལ་གང་དང་བཅས་སུ་ཁྱེད་ངེད་ཀྱི་རྩར་མངག་པ་ནང་བཞིན་དུ། ངེད་ཀྱིས་མི་བྱེད་ན། འོ་ཅག་གི་བར་ན་ཡ་ཧོ་ཝཱ་དཔང་པོ་དྲང་པོ་དང་། བློ་གདེང་ཅན་དུ་བཞུགས་པར་ཤོག་ཅིག

༦ ངེད་ཅག་ཡ་ཧོ་ཝཱ་ངེད་རང་གི་དཀོན་མཆོག་གི་གསུང་བར་ཉན་པའི་ཚེ། ངེད་ལེགས་པའི་དོན་དུ། ངེད་ཅག་གིས་ཁྱེད་མངགས་པའི་ཡ་ཧོ་ཝཱ་ངེད་ཀྱི་དཀོན་མཆོག་གི་གསུངས་པ་བཟང་ངན་ཅི་ཡོད་ཀྱང་ཉན་པར་བྱའོ་ཞེས་ཞུས་སོ༎

༧ དེ་ནས་ཞག་བཅུའི་འོག་ཏུ་ཡེ་རེམ་ཡཱ་ལ་ཡ་ཧོ་ཝཱའི་གསུང་བྱུང་བ་དང་།

༨ ཁོང་གིས་ཀ་རེ་ཨའི་བུ་ཡོ་ཧ་ནན་དང་། དེ་མཉམ་ཡོད་པའི་དམག་དཔུང་རྣམས་ཀྱི་དམག་དཔོན་མཐའ་དག་དང་། ཆུང་ངུ་ནས་ཆེན་པོའི་བར་དུ་མི་ཐམས་ཅད་བོས་ནས།

༩ དེ་དག་ལ། ཁྱོད་ཅག་གི་ཞུ་གསོལ་སྐྱེལ་དུ་ཁྱོད་ཅག་གིས་ང་བཏང་བའི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་།

༡༠ ཇི་སྟེ་ཁྱོད་ཅག་ད་དུང་ཡང་ཡུལ་འདིར་གནས་ན། ངས་ཁྱོད་བཞེང་ཞིང་། རློག་པར་མི་བྱ། ངས་ཁྱོད་འཛུགས་ཤིང་། འབོགས་པར་མི་བྱའོ། དེ་ཅིའི་ཕྱིར་ཞེ་ན། ངས་ཁྱོད་ཅག་ལ་བྱས་ཟིན་པའི་རྐྱེན་ངན་གྱི་ཕྱིར་ང་འགྱོད་དོ།

༡༡ ཁྱོད་ཅག་འཇིགས་པའི་བཱ་བེལ་རྒྱལ་པོ་ལ་མ་འཇིགས་ཤིག དེ་ལ་དངང་མ་སྐྲགས་ཤིག ཅེས་ཡ་ཧོ་ཝཱས་གསུང་ངོ་། དེ་ཅིའི་ཕྱིར་ཞེ་ན། ཁྱོད་ཅག་སྐྱོབ་པ་དང་། དེའི་ལག་པ་ལས་སྒྲོལ་དུ་ང་ཁྱོད་ཅག་དང་འགྲོགས་ཏེ།

༡༢ དེས་ཁྱོད་ཅག་ལ་སྙིང་བརྩེ་ཞིང་། ཁྱོད་ཅག་རང་གི་ཡུལ་དུ་ཕྱིར་ཟློག་པའི་དོན་དུ། ངས་ཁྱོད་ཅག་ལ་ཐུགས་བརྩེར་གཟིགས་པར་བྱའོ།

༡༣ འོན་ཀྱང་གལ་ཏེ་ཁྱོད་ཅག་གིས། ངེད་ཅག་ཡུལ་འདིར་གནས་པར་ཡང་མི་བྱ། ཡ་ཧོ་ཝཱ་ཁྱེད་ཀྱི་དཀོན་མཆོག་གི་གསུང་ལའང་ཉན་པར་མི་བྱའོ་ཟེར་ཞིང་།

༡༤ ངེད་ཅག་འཐབ་མོ་མི་མཐོང་བ། དམག་དུང་གི་སྒྲ་མི་ཐོས་པ། ཁ་ཟས་ཀྱིས་མི་བཀྲེས་པའི་ས་ཆ་མི་སེར་དུ་འགྲོ་ཞིང་དེས་གནས་པར་བྱ་སྟེ། འདིར་མི་སྡོད་ཟེར་ན།

༡༥ ད་ཀྱེ་ཡ་ཧུ་དཱའི་ཕྱི་ལུས། ཡ་ཧོ་ཝཱའི་བཀའ་ལ་རྣ་བ་ཐུད་ཅིག དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཇི་སྟེ་ཁྱོད་ཅག་བདེན་པར་མི་སེར་ཡུལ་ནང་ཞུགས་པ་ལ་གདོང་པ་བསྒྱུར་ཏེ། དེར་གཞིས་ཆགས་སུ་འགྲོ་ན།

༡༦ འདི་འདྲ་འབྱུང་བར་འགྱུར། ཁྱོད་ཅག་འཇིགས་པའི་རལ་གྲི་དེ་མི་སེར་ཡུལ་དུ་ཁྱོད་ཅག་ལ་ནོན་པར་འགྱུར། ཡང་ཁྱོད་ཅག་འཚབས་པའི་མུ་གེ་དེ་ཚ་དྲག་གིས་ཁྱོད་ཅག་གི་ཕྱི་བཞིན་དུ་མི་སེར་ཡུལ་དེར་འབྲང་ཞིང་། དེར་ཁྱོད་རྣམས་འཆི་བར་འགྱུར།

༡༧ དེ་དང་འདྲ་བར་མི་སེར་ཡུལ་དུ་སྡོད་དུ་རང་གི་གདོང་པ་དེ་ཕྱོགས་སུ་བསྒྱུར་པའི་མི་ཚང་མ་རལ་གྲི་དང་མུ་གེ་དང་ནད་རིམས་ཀྱིས་ཤི་སྟེ། ངས་དེ་དག་གི་ཐོག་ཏུ་འབེབས་རྒྱུའི་རྐྱེན་ངན་ལས་དེ་དག་གི་ནང་ནས་གང་ཡང་ལུས་ཤིང་ཐར་བར་མི་འགྱུར་རོ༎

༡༨ གང་ལ་ཞེ་ན། དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཡེ་རུ་ཤ་ལེམ་པའི་ཐོག་ཏུ་ཁོ་བོའི་ཐུགས་ཁྲོ་དང་ཁྲོ་གཏུམ་ཕོས་པ་ཁོ་ན་བཞིན་དུ། ཁྱོད་ཅག་མི་སེར་ཡུལ་དུ་ཞུགས་པ་ཙམ་གྱིས་ངའི་ཁྲོ་གཏུམ་དེ་ཁྱོད་ཅག་གི་ཐོག་ཏུ་འཕོ་བར་བྱའོ། དེ་ནས་ཁྱོད་ཅག་སྐྱུག་བྲོ་བོ་དང་། ཧོན་འཁྱོར་བ་དང་། སྨོད་ཟོར་དང་། སྐུར་ཀླན་དུ་འགྱུར་ཞིང་། སླར་གནས་འདི་མཐོང་བར་མི་འགྱུར་རོ།

༡༩ ཀྱེ་ཡ་ཧུ་དཱའི་ཕྱི་ལུས། མི་སེར་དུ་མ་འགྲོ། ཞེས་ཁྱོད་ཅག་གི་དོན་དུ་ཡ་ཧོ་ཝཱས་གསུངས་པས། དེ་རིང་གི་ཉིན་མོར་ངས་ཁྱོད་ཅག་ལ་སྐུལ་བ་དེ་ནི་ངེས་པར་རྟོགས་ཤིག

༢༠ དེ་ཅིའི་ཕྱིར་ཞེ་ན། ཁྱོད་ཅག་གིས་རང་གི་སེམས་བསླུས་ཏེ་ང་ལ། ཡ་ཧོ་ཝཱ་ངེད་ཀྱི་དཀོན་མཆོག་ལ་ངེད་ཀྱི་དོན་དུ་གསོལ་བ་ཐོབ་ཅིག་དང་། ཡ་ཧོ་ཝཱ་ངེད་ཀྱི་དཀོན་མཆོག་གིས་ཅི་དང་ཅི་གསུང་བ་བཞིན་ངེད་ལ་ཤོད་ཅིག ངེད་ཀྱིས་དེ་སྒྲུབ་པར་བྱའོ་ཟེར་ནས། ཡ་ཧོ་ཝཱ་ཁྱོད་རང་གི་དཀོན་མཆོག་གི་དྲུང་དུ་ང་བརྫངས་སོ།

༢༡ ད་ངས་དེ་རིང་གི་ཉིན་མོར་དེ་ཁྱོད་ཅག་ལ་བཤད་ཀྱང་། ཁྱོད་ཅག་གིས་ཡ་ཧོ་ཝཱ་ཁྱོད་རང་གི་དཀོན་མཆོག་གི་གསུང་ངམ། ཁོང་གིས་ང་ཁྱོད་ཅག་གི་མདུན་དུ་སྩལ་བའི་ཚིག་གཅིག་ལའང་མ་ཉན་ཏོ།

༢༢ ད་དེའི་ཕྱིར་ཁྱོད་ཅག་སྡོད་དུ་འགྲོ་འདོད་པའི་ས་ཆར། ཁྱོད་ཅག་རལ་གྲི་དང་མུ་གེ་དང་རིམས་ནད་ཀྱིས་འཆི་བར་འགྱུར་བ་ནི་ངེས་པར་རྟོགས་ཤིག ཅེས་བྱས་སོ༎

༤༣

དེ་ནས་ཡ་ཧོ་ཝཱ་དེ་དག་གི་དཀོན་མཆོག་གིས་ཡེ་རེམ་ཡཱ་དེ་དག་གི་མདུན་དུ་མངགས་པའི་ཡ་ཧོ་ཝཱ་དེ་དག་གི་དཀོན་མཆོག་གི་བཀའ་མཆིད་ཐམས་ཅད་དམ། ཚིག་འདི་ཀུན་མི་སྡེ་ཡོངས་ལ་གསུང་འཕྲོ་རྫོགས་པའི་ཚེ།

༢ ཧོ་ཤ་ཡཱའི་བུ་ཨ་ཟར་ཡཱ་དང་། ཀ་རེ་ཨའི་བུ་ཡོ་ཧ་ནན་དང་། ང་རྒྱལ་གྱིས་བསྙེམས་པའི་མི་ཚང་མས་ཡེ་རེམ་ཡཱ་ལ། ཁྱོད་ཀྱིས་རྫུན་ལབ་སྟེ། ངེད་ཅག་ལ་མི་སེར་དུ་སྡོད་དུ་མ་འགྲོ་ཞེས་ཟེར་བའི་ཕྱིར་ཡ་ཧོ་ཝཱ་ངེད་ཀྱི་དཀོན་མཆོག་གིས་ཁྱོད་མངགས་པ་མིན།

༣ འོན་ཀྱང་ངེད་ཀལ་དཱི་པ་རྣམས་ཀྱི་ལག་པར་བཏད་ཏེ། ངེད་ཅག་གསོད་པ་དང་། བཱ་བེལ་དུ་འཛིན་འཆང་བྱས་ནས་འཁྱེར་བའི་སླད་དུ། ནེར་ཡཱའི་བུ་བ་རུག་གིས་ཁྱོད་ངེད་ཅག་གི་དགྲར་བསླངས་པ་ཡིན་ནོ་ཟེར་ཏེ།

༤ ཀ་རེ་ཨའི་བུ་ཡོ་ཧ་ནན་དང་། དམག་དཔུང་རྣམས་ཀྱི་དམག་དཔོན་ཀུན་དང་། མི་སྡེ་ཚང་མས་ཡ་ཧུ་དཱའི་ཡུལ་ཁམས་ནང་སྡོད་ཅིག་ཅེས་ཡ་ཧོ་ཝཱས་གསུང་བ་ལ་མ་ཉན་པར།

༥ མི་བརྒྱུད་སོ་སོའི་ནང་དུ་གང་དང་གང་དུ་གཏོར་བར་བྱས་ནས་ཡོད་དེ། སླར་ཡ་ཧུ་དཱ་ཡུལ་ཁམས་ནང་གཞིས་བཟུང་དུ། ལོག་འོངས་པའི་ཡ་ཧུ་དཱའི་མི་ལྷག་མ་ཐམས་ཅད་དམ། སྐྱེས་པ་དང་། བུད་མེད་དང་། བྱིས་པ་དང་།

༦ རྒྱལ་པོའི་སྲས་མོ་རྣམས་དང་། སྐུ་བསྲུང་དཔོན་པོ་ནེ་བུ་ཟར་ཨ་དཱན་གྱིས་ཤཱ་ཕན་གྱི་ཚ་བོའམ། ཨ་ཧི་ཀམ་གྱི་བུ་གེ་དལ་ཡཱ་དང་བཅས་སུ་བཞག་པའི་མི་ཚང་མ་དང་། ལུང་སྟོན་པ་ཡེ་རེམ་ཡཱ་དང་། ནེར་ཡཱའི་བུ་བ་རུག་དང་བཅས་པ་ཀ་རེ་ཨའི་བུ་ཡོ་ཧ་ནན་དང་དམག་དཔུང་རྣམས་ཀྱི་དམག་དཔོན་ཀུན་གྱིས་མཉམ་དུ་ཁྱེར་ཏོ།

༧ དེ་ལྟར་དེ་དག་ཡ་ཧོ་ཝཱའི་གསུང་ལ་མ་ཉན་པར་མི་སེར་ཡུལ་དུ་ཕྱིན་ནས། ཏཱ་ཕན་ཧེས་བྱ་བར་བསླེབས་སོ༎

༨ དེ་ནས་ཏཱ་ཕན་ཧེས་སུ་ཡེ་རེམ་ཡཱ་ལ་ཡ་ཧོ་ཝཱའི་བཀའ་བྱུང་ནས་འདི་སྐད་གསུང་།

༩ རྡོ་འཆང་ཆེ་བ་རེ་ལག་ནང་ཐོགས་ཏེ། ཡ་ཧུ་དཱ་པའི་མཐོང་སར་ཏཱ་ཕན་ཧེས་ན་ཕར་ཨོའི་ཕོ་བྲང་གི་སྒོ་འབྱོར་གྱི་མདུན་དུ་ཡོད་པའི་ས་པག བསྲེག་སར་ས་ཞལ་ནང་དུ་དེ་དག་སྦོས་ཤིག

༡༠ ཡང་དེ་དག་ལ། དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ལྟོས། ངས་ཉིད་ཀྱི་ཕྱག་ཕྱི་བཱ་བེལ་རྒྱལ་པོ་ནེ་བུ་ཀད་ནེ་ཙར་དྲངས་ནས། ངས་སྦས་བཞག་པའི་རྡོ་འདི་རྣམས་ཀྱི་སྟེང་དུ་དེའི་རྒྱལ་ཁྲི་བརྒྱབ་ཅིང་། དེས་དེའི་སྟེང་དུ་རང་གི་རྒྱལ་མཚན་འོད་ཆགས་པ་དེ་འཛུགས་པར་འགྱུར།

༡༡ དེ་འོངས་ནས་མི་སེར་གྱི་ཡུལ་ཁམས་སྣད་པར་བྱ་སྟེ། འཆི་རྒྱུ་དག་འཆི་བ་དང་། བཙོན་དུ་འཁྱེར་རྒྱུ་དག་བཙོན་དང་། རལ་གྲིའི་ཕྱིར་ཡིན་པ་དག་རལ་གྲིར་གཏད་དོ།

༡༢ དེ་ནས་ངས་མི་སེར་པའི་ལྷ་ཁང་རྣམས་ཀྱི་ནང་དུ་མེ་སྦར་བར་བྱ། དེས་དེ་དག་བསྲེགས་ཏེ་བཙོན་དུ་འཁྱེར་བར་འགྱུར། ཕྱུགས་རྫིས་རང་གི་གོས་གྱོན་པ་ལྟར་མི་སེར་ཡུལ་ཁམས་གཡོག་པར་བྱ་ཞིང་། ཁོ་དེ་ནས་ཉེ་ཞོ་མེད་པར་བཞུད་པར་འགྱུར།

༡༣ དེས་མི་སེར་ཡུལ་ཁམས་ནང་ཡོད་པའི་བེད་ཤེ་མེས་ཀྱི་ཀ་བ་རྣམས་བཅག་ཅིང་། མི་སེར་པའི་ལྷ་ཁང་རྣམས་མེས་སྲེག་པར་འགྱུར་རོ༎

༤༤

དེའང་མི་སེར་ཡུལ་དང་། མིག་དོལ་དང་། ཏཱ་ཕན་ཧེས་དང་། ནཱོབ་དང་། ཕད་རོས་ཡུལ་འཁོར་དུ་གཞིས་ཆགས་ཡོད་པའི་ཡ་ཧུ་དཱ་པ་ཚང་མའི་ཕྱིར་ཡེ་རེམ་ཡཱར་བྱུང་བའི་བཀའ་མཆིད་དེ་ནི།

༢ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཁོ་བོས་ཡེ་རུ་ཤ་ལེམ་དང་ཡ་ཧུ་དཱའི་གྲོང་ཁྱེར་ཐམས་ཅད་ཀྱི་ཐོག་ཏུ་ཕབ་པའི་རྐྱེན་ངན་དེ་ཚང་མ་ཁྱོད་ཅག་རང་གིས་མཐོང་བ་ཡིན། ད་ལྟོས་ཤིག དེ་རིང་ནི་དེ་རྣམས་སྟོངས་ཏེ། གནས་མཁན་གཅིག་ཀྱང་དེར་མེད།

༣ དེ་ནི་དེ་དག་གམ། ཁྱོད་ཅག་གམ། ཁྱོད་ཅག་གི་ཕ་མེས་རྣམས་ལ་ཆ་མེད་པའི་ལྷ་གཞན་རྣམས་ཀྱི་དྲུང་དུ་བསངས་གཏོང་བ་དང་ཕྱག་འཚལ་དུ་སོང་བའི་ངང་ནས། ངའི་ཐུགས་ཁྲོ་དཀྲུག་པའི་ཕྱིར་བྱས་པའི་ལས་ངན་གྱི་རྐྱེན་གྱིས་ཡིན་ཏེ།

༤ འོན་ཀྱང་ཁོ་བོས་ཁྱོད་ཅག་གི་དྲུང་དུ་ཉིད་ཀྱི་ཞབས་ཏོག་པའི་ལུང་སྟོན་པ་ཚང་མ་མངགས་ཤིང་། སྔ་གསར་བཞེངས་ནས་རྫོང་ཞིང་། ཁོ་བོས་ཁྱོད་ཅག་ལ། ངས་ཞེན་ལོག་པའི་སྐྱུག་བྲོ་བོ་དེ་མ་བྱེད་ཅིག་ཅེས་བསྒོ་ནའང་།

༥ དེ་དག་རང་གི་ལས་ངན་ལ་རྒྱབ་ལོག་བསྟན་ཏེ། ལྷ་གཞན་ལ་བསངས་མི་གཏོང་བའི་ཚིག་ལ་དེ་དག་གིས་ཉན་པར་ཡང་མ་བྱས། རྣ་བའང་མ་བཏུད་པའི་རྐྱེན་གྱིས།

༦ ངའི་ཐུགས་ཁྲོ་དང་ཁྲོ་གཏུམ་ཕོས་པ་དང་། ཡ་ཧུ་དཱའི་གྲོང་ཁྱེར་རྣམས་དང་། ཡེ་རུ་ཤ་ལེམ་གྱི་ལམ་སྲང་རྣམས་ནང་མེ་ལྟར་འབར་བས། དེ་རིང་སང་ཡོད་པ་ལྟར་དེ་དག་བཤིག་ནས་སྟོངས་པར་བྱས་སོ།

༧ དེས་ན་ད་ལྟ་དཔུང་ཆེན་རྣམས་ཀྱི་དཀོན་མཆོག་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཡ་ཧུ་དཱའི་ནང་ནས་སྐྱེས་པ་དང་། བུད་མེད་དང་། བྱིས་པ་དང་། འོ་འཐུང་རྣམས་མེད་པར་བྱེད་ཅིང་། ཁྱོད་ཅག་གི་ནང་ནས་གང་ཡང་མི་ལུས་པའི་དོན་དུ། ཁྱོད་ཅག་རང་གི་སྲོག་ལ་གནོད་པ་ཆེན་པོ་འདི་ཅི་ལ་བྱེད།

༨ ཁྱོད་ཅག་རང་མེད་པར་གྱུར་ཏེ། སའི་མི་རིགས་ཐམས་ཅད་ཀྱི་དཀྱིལ་ན་དམོད་པ་དང་སྨད་སྒྲར་འགྱུར་དུ། གཞིས་བཟུང་དུ་ཕྱིན་པའི་མི་སེར་ཡུལ་ཁམས་ཀྱི་ནང་ན། རང་གི་ལག་པས་བཅོས་མཁན་དང་། ལྷ་གཞན་རྣམས་ལ་བསངས་བཏང་བའི་སྒོ་ནས་བདག་ལ་ཚིག་པ་འཁོལ་དུ་འཇུག་གོ།

༩ ཡ་ཧུ་དཱའི་ཡུལ་ཁམས་དང་ཡེ་རུ་ཤ་ལེམ་གྱི་ལམ་སྲང་རྣམས་ནང་བྱས་པའི་ཁྱོད་ཅག་གི་ཕ་མེས་རྣམས་ཀྱི་ལས་ངན་དང་། ཡ་ཧུ་དཱའི་རྒྱལ་པོ་རྣམས་ཀྱི་ལས་ངན་དང་། དེ་དག་གི་བཙུན་མོ་རྣམས་ཀྱི་ལས་ངན་དང་། ཁྱོད་ཅག་རང་གི་ལས་ངན་དང་། ཁྱོད་ཅག་གི་ཆུང་མ་རྣམས་ཀྱི་ལས་ངན་རྣམས་ཁྱོད་ཚོས་བརྗེད་སོང་ངམ།

༡༠ དེ་དག་ནི་ཉི་མ་དེ་རིང་གི་བར་དུ་སྙིང་ཡང་མ་ཆག འཇིགས་ཀྱང་མ་འཇིགས། ངས་ཁྱོད་ཅག་དང་ཁྱོད་ཅག་གི་ཕ་མེས་རྣམས་ཀྱི་མདུན་དུ་བཞག་པའི་ངའི་བཀའ་རྒྱ་དང་། སྤྱད་མཚམས་རྣམས་ཀྱི་ནང་དུའང་མ་འགྲུལ་ཏོ༎

༡༡ དེ་བས་ན། དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ལྟོས་ཤིག ཁྱོད་ཅག་ལ་རྐྱེན་ངན་སྟེར་བ་དང་། ཡ་ཧུ་དཱ་ཐམས་ཅད་མེད་པར་འགྱུར་བ་དང་། ཁྱོད་ཅག་ལ་སྡང་བའི་ཕྱིར་ཁོ་བོའི་གདོང་སྒྱུར་བར་བྱའོ།

༡༢ མི་སེར་ཡུལ་དུ་གཞིས་འབེབས་པར་གདོང་བསྒྱུར་པའི་ཡ་ཧུ་དཱའི་ལྷག་མ་དེ་ངས་འཛིན་པ་དང་། དེ་ཐམས་ཅད་མེད་པར་འགྱུར། མི་སེར་ཡུལ་ནང་ལྟུང་ཞིང་། རལ་གྲི་དང་མུ་གེས་དེ་དག་མེད་པར་འགྱུར། རལ་གྲི་དང་མུ་གེས་ཆུང་ཤོས་ནས་ཆེ་ཤོས་ཀྱི་བར་དུ་ཐམས་ཅད་འཆི་བར་འགྱུར་ཏེ། དེ་དག་དམོད་པ་དང་། ཧོན་འཁྱོར་བ་དང་། ཚིག་ངན་དང་སྨད་སྒྲར་འགྱུར་བར་འགྱུར་རོ།

༡༣ དེ་ཅིའི་ཕྱིར་ཞེ་ན། ཁོ་བོས་ཡེ་རུ་ཤ་ལེམ་ནི་རལ་གྲི་དང་། མུ་གེ་དང་། ནད་རིམས་ཀྱིས་ཆད་པས་བཅད་པ་ལྟར། མི་སེར་ཡུལ་ནང་གཞིས་ཕབ་པ་རྣམས་ལའང་ཆད་པས་གཅད་པ་དང་།

༡༤ ཡ་ཧུ་དཱ་ཡུལ་ཁམས་ནང་གཞིས་འབེབས་པ་དང་། ཕྱིར་ལོག་དེར་འགྲོ་རུ་འདུན་རུང་། མི་སེར་ཡུལ་དུ་གཞིས་འབེབ་ཏུ་སོང་བའི་ཡ་ཧུ་དཱའི་མི་ལྷག་མའི་ནང་ནས་སུའང་ཐར་བའམ་ལུས་པར་མི་འགྱུར་རོ། དེ་ཅིའི་ཕྱིར་ཞེ་ན། འབྲོས་མཁན་རེ་མ་གཏོགས་པར་གཞན་གང་ཡང་ཕྱིར་ལོག་སླེབ་པར་མི་འགྱུར་རོ། ཞེས་བྱས་སོ༎

༡༥ དེ་ནས་ཁོ་རང་ཚོའི་ཆུང་མས་ལྷ་གཞན་རྣམས་ལ་བསངས་ཤུག་བདུགས་པའི་ཆ་ཡོད་པའི་སྐྱེས་པ་ཚང་མ་དང་། མདུན་ན་ཡོད་པའི་བུད་མེད་ཀུན་དང་བཅས་པ་མི་ཚོགས་ཆེན་པོའམ། མི་སེར་ཡུལ་གྱི་ཕད་རོས་བྱ་བར་གཞིས་བཟུང་བའི་མི་སྡེ་ཡོངས་ཀྱིས་ཡེ་རེམ་ཡཱར་ལན་བཟློགས་ནས་འདི་སྐད་དུ།

༡༦ དེའང་ཁྱོད་ཀྱིས་ཡ་ཧོ་ཝཱའི་མཚན་འཁུར་ཏེ་ངེད་ཅག་ལ་བསྒོ་བ་ལ་ངེད་ཀྱིས་ཉན་པར་མི་བྱའི།

༡༧ ངེད་རང་གི་ཁ་ནས་ཅི་དང་ཅི་ཐོན་པའི་ཚིག་རེ་རེ་བཞིན་དུ་བྱ་ཤག་ཡིན། ཇི་ལྟར་ངེད་རང་དང་ངེད་ཅག་གི་ཕ་དང་རྒྱལ་པོ་དང་། སྐུ་དྲག་རྣམས་ཀྱིས་ཡ་ཧུ་དཱའི་གྲོང་ཁྱེར་རྣམས་དང་། ཡེ་རུ་ཤ་ལེམ་གྱི་ལམ་སྲང་གི་ནང་དུ་སྤྱད་པ་བཞིན་ང་ཚོས་ཀྱང་གུང་རྒྱལ་མོར་བསངས་དང་གསེར་སྐྱེམས་འབུལ་བར་བྱའོ། གང་ལ་ཞེ་ན། དེའི་དུས་སུ་ངེད་ལ་ཁ་ཟས་མོད་པོ་དང་ལོངས་སྤྱོད་དང་ལྡན་ཏེ། རྐྱེན་ངན་ཅིའང་མ་མཐོང་བ་ཡིན།

༡༨ འོན་ཀྱང་ངེད་ཀྱིས་གུང་རྒྱལ་མོར་བསངས་དང་གསེར་སྐྱེམས་འབུལ་འཕྲོ་བཅད་པ་ནས་ཚུན་དུ། ངེད་ཅག་ལ་རྫས་གང་རུང་གི་དགོས་འགྱག་བྱུང་ནས། རལ་གྲི་དང་མུ་གེས་ཚར་དུ་བཅད་དོ།

༡༩ ངེད་ཀྱིས་གུང་རྒྱལ་མོར་བསངས་དང་གསེར་སྐྱེམས་བཏང་དུས་སུ། ངེད་ཅག་རང་གི་ཁྱོ་བོ་དང་བྲལ་ནས་དེ་ལ་རིམ་གྲོ་བྱེད་དུ་བག་ལེབ་བྱས་ནས་གསེར་སྐྱེམས་ཕུལ་བ་ཡིན་ནམ། ཞེས་ཞུས་སོ༎

༢༠ དེ་ནས་ཡེ་རེམ་ཡཱས་མི་སྡེ་ཚང་མ་དང་། སྐྱེས་པ་དང་། བུད་མེད་དང་། ཁོང་ལ་ལན་བཟློགས་པའི་མི་ཡོངས་ལ་འདི་སྐད་དུ།

༢༡ ཁྱོད་ཅག་རང་དང་། རང་གི་ཕ་དང་། རྒྱལ་པོ་དང་། སྐུ་དྲག་རྣམས་ཀྱིས་རང་གི་ཡུལ་མི་དང་བཅས་སུ་ཡ་ཧུ་དཱའི་གྲོང་ཁྱེར་རྣམས་དང་། ཡེ་རུ་ཤ་ལེམ་གྱི་ལམ་སྲང་རྣམས་སུ་བདུགས་པའི་བསངས་ཡ་ཧོ་ཝཱས་ཐུགས་སུ་མ་དྲན་ཏམ། སྣང་རྟགས་ཀྱང་མ་མཛད་དམ།

༢༢ དེའང་ཡ་ཧོ་ཝཱས་ཁྱོད་ཅག་གིས་བྱས་པའི་བྱ་བ་ངན་པ་དང་ཞེན་ལོག་རྣམས་ཀྱིས་རྐྱེན་ཏེ། ལྷག་པར་ཐུགས་བཟོད་མ་ནུས་པའི་སྟབས་ཀྱིས། ད་དེ་རིང་གི་ཉིན་མོར་ཡོད་པ་ལྟར་གཞིས་པ་གཅིག་ཀྱང་མེད་པ་ཙམ་དུ་ཁྱོད་ཅག་གི་ཡུལ་ཁམས་དེ་སྟོངས་ཏེ། ཧན་འདལ་བ་དང་། དམོད་པར་གྱུར་ནས་གདའོ།

༢༣ དེའི་རྒྱུ་མཚན་ནི། ཁྱོད་ཚོས་བསངས་བཏང་སྟེ། ཡ་ཧོ་ཝཱ་ལ་སྡིག་པ་བྱས། ཡ་ཧོ་ཝཱའི་གསུང་སྒྲ་ལའང་མ་ཉན་པར། ཁོང་གི་བཀའ་ཁྲིམས་སམ། སྤྱད་མཚམས་སམ། དཔང་འབུད་པ་རྣམས་བཞིན་དུའང་མ་འགྲུལ་བའི་ཐབས་ཀྱིས། དེ་རིང་གི་ཉིན་མོར་ཡོད་པ་ལྟར། རྐྱེན་ངན་འདི་ཁྱོད་ཅག་གི་ཐོག་ཏུ་ལྷུང་བ་ལགས་སོ་ཞེས་བསྐུལ་ནས།

༢༤ ཡེ་རེམ་ཡཱས་ཡང་སྐྱར་མི་བྱིངས་དང་། བུད་མེད་ཀུན་ལ་འདི་སྐད་དུ། ཀྱེ་མི་སེར་ཡུལ་ན་ཡོད་པའི་ཡ་ཧུ་དཱ་པ་ཚང་མས་ཡ་ཧོ་ཝཱའི་བཀའ་མཆིད་ལ་ཐོས་འཚལ།

༢༥ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཁྱོད་ཅག་རང་དང་། རང་གི་ཆུང་མ་རྣམས་ཀྱི་ཁ་ནས། ངེད་ཀྱིས་གུང་རྒྱལ་མོར་བསངས་གཏོང་བ་དང་། གསེར་སྐྱེམས་འབུལ་དུ་དམ་བཅས་པ་དག་སྒྲུབ་པར་བྱ་ཤག་སྨྲས་ཏེ། རང་གི་ལག་པས་སྒྲུབ་པར་ཡང་བྱས་པས་ན། རང་གི་སྡོམ་པ་རྣམས་བརྟན་པར་བྱོས། རང་གི་དམ་བཅའ་རྣམས་སྒྲུབ་པར་བྱོས་ཤིག

༢༦ དེ་བས་ན་མི་སེར་ཡུལ་ན་གནས་པའི་ཡ་ཧུ་དཱ་ཐམས་ཅད་ཀྱིས་ཡ་ཧོ་ཝཱའི་བཀའ་སྩལ་དེ་ཐོས་འཚལ། ཡ་ཧོ་ཝཱས་འདི་སྐད་གསུང་། ལྟོས་ཤིག ཡ་ཧོ་ཝཱ་དཀོན་མཆོག་གསོན་པ་ལྟར་རོ། ཞེས་ད་ཕྱིན་ཆད་མི་སེར་ཡུལ་ཀུན་ན་ཡ་ཧུ་དཱའི་མི་སུའི་ཁ་ལས་ཀྱང་ངའི་མཚན་མི་བརྗོད་པའི་ཕྱིར། ངས་ཉིད་ཀྱི་བླ་ན་མེད་པའི་མཚན་གྱི་མནའ་བཞེས་པས།

༢༧ ད་ལྟོས་ཤིག ཁོ་བོས་དེ་དག་ལ་བཟང་མིན་གྱི་ངན་བྱེད་པའི་དོན་དུ་ཟིར་བར་བྱ་སྟེ། མི་སེར་ཡུལ་ན་ཡོད་པའི་ཡ་ཧུ་དཱའི་མི་ཡོད་དོ་ཅོག་གི་རབས་མ་ཆད་པའི་བར་དུ་རལ་གྲི་དང་མུ་གེས་ཚར་དུ་གཅད་དོ།

༢༨ རལ་གྲི་ལས་ཐར་པའི་མི་གྲངས་ཉུང་བ་འབའ་ཞིག་མི་སེར་ཡུལ་གྱི་ནང་ནས་ཡ་ཧུ་དཱ་ཡུལ་དུ་ཕྱིར་ལོག་འགྲོ་བར་འགྱུར། དེ་ནས་མི་སེར་ཡུལ་ནང་གཞིས་འབེབས་སུ་ཕྱིན་པའི་ཡ་ཧུ་དཱའི་ཕྱི་ལུས་ཐམས་ཅད་ཀྱིས། ཁོ་བོའི་ཚིག་གམ་དེ་དག་གི་ཚིག་གང་བརྟན་པ་ཡིན་ཁོང་དུ་ཆུད་པར་འགྱུར་རོ།

༢༩ ཡང་ཁྱོད་ཅག་བར་དུ་གཅོད་པའི་ངའི་གསུང་ལ་ཡང་དག་པར་ཆ་བཞག་ལུས་པ་དེ་ཁྱེད་ཚོས་རྟོགས་པའི་སླད་དུ། ངས་གནས་འདི་ཀ་རང་དུ་ཁྱོད་ཅག་ལ་ཆད་པས་གཅོད་པ་དེ་ནི། ཁྱོད་ཅག་ལ་རྟགས་སུ་འགྱུར་བར་འགྱུར་རོ་ཞེས་ཡ་ཧོ་ཝཱས་གསུང་།

༣༠ ཡ་ཧོ་ཝཱས་འདི་སྐད་དུ། ལྟོས་ཤིག ཇི་ལྟར་ཁོ་བོས་ཡ་ཧུ་དཱའི་རྒྱལ་པོ་ཚེ་དེག་ཡཱ་དེའི་སྲོག་ལ་བརྔམས་པའི་ཕ་རོལ་པ་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་ལག་པར་བཏད་པ་དང་འདྲ་བར། མི་སེར་གྱི་རྒྱལ་པོ་ཕར་ཨོ་ཧོབ་རཱ་ཡང་དེའི་དགྲའི་ལག་པ་དང་། དེའི་སྲོག་ལ་བརྔམས་པ་རྣམས་ཀྱི་ལག་ཏུ་གཏད་དོ། ཞེས་གསུང་ངོ་བྱས་སོ༎

༤༥

འདི་ནི་ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡོ་ཡཱ་ཀིམ་བྱ་བའི་ལོ་བཞི་པ་ལ། ནེར་ཡཱའི་བུ་བ་རུག་གིས་ལུང་སྟོན་པ་ཡེ་རེམ་ཡཱའི་ཞལ་ལས་གསུངས་པའི་གསུང་འདི་དག་གླེགས་བམ་ནང་འབྲི་དུས་ཀྱི་བཀའ་ལུང་སྟེ།

༢ ཁྱེད་ཀྱེ་བ་རུག་ལ་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་།

༣ ཁྱོད་ཀྱིས། ཡ་ཧོ་ཝཱས་ངའི་ཟུག་གཟེར་གྱི་ཐོག་ཏུ་སྡུག་བསྔལ་བསྣན་པས། ད་ང་བརླགས། འཁུན་ཞིང་ང་ངལ་ཏེ། ངལ་གསོ་མི་ཐོབ་བོ་ཟེར།

༤ དེ་ལ་འདི་ལྟར་སྦྲོན་པར་བྱོས། ཡ་ཧོ་ཝཱས་འདི་སྐད་གསུང་། ཀྱེ་ཧོ། ཡུལ་ཁམས་འདི་ཐམས་ཅད་དུ་ངས་བརྩིགས་པ་དེ་རློག་པར་བྱ། ངས་བཙུགས་པ་དེ་འབྱིན་པར་བྱའོ།

༥ ཡང་ཁྱོད་ཀྱིས་རང་གི་དོན་དུ་དངོས་པོ་རྒྱ་ཆེན་པོ་རྣམས་འཚོལ་བར་བྱེད་དམ། དེ་ལྟ་བུར་མ་སྙེགས་ཤིག དེ་ཅིའི་ཕྱིར་ཞེ་ན། ལྟོས་ཤིག ངས་ལུས་ཅན་ཡོད་དོ་ཅོག་གི་སྟེང་དུ་རྐྱེན་ངན་འབེབས་པར་བྱའོ། འོན་ཀྱང་ཁྱོད་གང་དང་གང་དུ་འགྲོ་བའི་ས་ཆ་ཀུན་ནང་ཁྱོད་ཀྱི་སྲོག་ནི་བཅོམ་ནོར་ལྟར་ཁྱོད་ལ་སྦྱིན་པར་བྱའོ། ཞེས་ཡ་ཧོ་ཝཱས་གསུང་ངོ་༎

༤༦

ལུང་སྟོན་པ་ཡེ་རེམ་ཡཱར་ཕྱི་པའི་མི་རིགས་ཀྱི་སྐོར་དུ་ཡ་ཧོ་ཝཱ་ནས་བྱུང་བའི་བཀའ་ནི།

༢ མི་སེར་གྱི་སྐོར་དུ། ཡ་ཧུ་དཱའི་རྒྱལ་པོ་ཡོ་ཤི་ཡཱའི་བུ་ཡོ་ཡཱ་ཀིམ་གྱི་ལོ་ངོ་བཞི་པར་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་བཅག་པའི་ཡུབ་རཱད་གཙང་འགྲམ་གྱི་ཀར་ཀེ་མིས་སུ་ཡོད་པའི་མི་སེར་རྒྱལ་པོ་ཕར་ཨོ་ནེ་ཀོའི་དམག་ཚོགས་ཀྱི་སྐོར་ལ་ནི།

༣ ཕུབ་དང་གེར་སེ་ཤོམ་ལ། འཐབ་མོར་ཤོག

༤ རྟ་ལ་ཆས་སྒྲོན་ལ། ཁྱོད་རྟ་པ་རྣམས་ཞོན་པར་གྱིས། རྨོག་གྱོན་ནས་ཐོན་ཞིག་མདུང་རྡོར་ལ། གོ་ཁྲབ་གྱོན།

༥ ངས་དེ་དག་ངོ་བབས་ནས་ཕྱིར་བཟློགས་པར་གྱུར་པ་མཐོང་བ་དེ་ཅི་ལགས། དེ་དག་གི་གྱད་པ་རྣམས་ཕམ་ནས་ཤོར་ཞིང་བྲོས་ཏེ། ཕྱི་མིག་ཀྱང་མི་ལྟ། ཕྱོགས་ཀུན་ཏུ་འཇིགས་པ་ཡོད་དོ་ཞེས་ཡ་ཧོ་ཝཱས་གསུང་ངོ་།

༦ རྐང་མགྱོགས་པའང་འབྲོས་པས་མི་འབུད། དཔའ་བོའང་མི་ཐར་བར། བྱང་དུ་ཡུབ་རཱད་ཀྱི་འགྲམ་དུ་གྱེལ་ནས་ལྟུང་བར་འགྱུར།

༧ ནཱིལ་གྱི་ཆུ་ལྟར་འཕེལ་ཞིང་། ཆུ་ལོག་ལྟར་འཁྲུགས་ཤིང་ཡར་འོང་བ་འདི་སུ་ལགས།

༨ མི་སེར་ནི་ནཱིལ་ལྟར་ལྡང་སྟེ། དེའི་ཆུ་རྣམས་གཙང་པོ་ལྟར་འཕར་ཞིང་། དེས་ང་ཡར་འགྲོ་ཞིང་། ས་གཞི་འཁེབ་ཅིང་། ངས་གྲོང་ཁྱེར་དང་། དེའི་ཡུལ་མི་བཅས་མེད་པར་བྱའོ་ཟེར།

༩ ཀྱེ་རྟ་རྣམས། ཡར་ཐོན་ཤོག ཀྱེ་ཤིང་རྟ་རྣམས་ངར་བར་བྱོས། མི་དཔའ་བོ་རྣམས་སམ། ཕུབ་ཐོགས་པའི་ཀུས་དང་ཕུད་དང་། གཞུ་ཐོ་གས་ཤིང་སྐྱིལ་བའི་ལུད་པ་རྣམས་འཐོན་དུ་ཆུག་ཅིག

༡༠ དེ་ཅིའི་ཕྱིར་ཞེ་ན། འདི་ནི་དཔུང་ཆེན་རྣམས་ཀྱི་ཡ་ཧོ་ཝཱ་གཙོ་བོའི་ཉིན་མོ་དང་། ཉིད་ཀྱི་དགྲ་བོ་རྣམས་ལས་དགྲ་རྩོད་དུ་དགྲ་ལན་འཇལ་བའི་ཞག་སྟེ། རལ་གྲིས་ཟ་བ་དང་ཚིམ་སྟེ། དེ་དག་གི་ཁྲག་གིས་བཟི་བར་འགྱུར་རོ། དེ་ཅིའི་ཕྱིར་ཞེ་ན། དཔུང་ཆེན་རྣམས་ཀྱི་ཡ་ཧོ་ཝཱ་གཙོ་བོ་ལ་ཡུབ་རཱད་གཙང་འགྲམ་གྱི་བྱང་ཕྱོགས་ཀྱི་ཡུལ་ནང་དམར་མཆོད་ཅིག་ཡོད།

༡༡ ཀྱེ་མི་སེར་གྱི་བུ་མོ་ན་ཆུང་། གིལ་ཨད་དུ་འཛེགས་ལ། བལ་སམ་བློངས་ཤིག ཁྱོད་ཀྱིས་དོན་མེད་དུ་སྨན་མང་འབྱུག་ཀྱང་། གསོ་བར་མི་འགྱུར།

༡༢ མི་རིགས་ཀུན་གྱིས་ཁྱོད་ཀྱི་ངོ་ཚ་བའི་གཏམ་ཐོས་ཏེ། ཁྱོད་ཀྱི་ཆོ་ངེས་ཀྱིས་ས་གཞི་ཁྱབ་བོ། གང་ལ་ཞེ་ན། དཔའ་བོ་ནི་དཔའ་བོའི་ཁར་བུབས་ནས། གཉིས་པོ་ལྷན་ཅིག་ཏུ་ས་ལ་གྱེལ་ཏོ༎

༡༣ འདི་ནི་ཡ་ཧོ་ཝཱས་ཡེ་རེམ་ཡཱ་ལ། བཱ་བེལ་རྒྱལ་པོ་ནེ་བུ་ཀད་ནེ་ཙར་འོངས་ནས། མི་སེར་ཡུལ་ལ་ཇི་ལྟར་བརྡེག་པར་འགྱུར་གསུངས་པའི་བཀའ་མཆིད་སྟེ།

༡༤ དམག་གྲལ་ཤོམ་ལ། རང་ལ་བྱ་དག་བྱོས་ཤིག དེ་ཅིའི་ཕྱིར་ཞེ་ན། རལ་གྲིས་ཁྱོད་ཀྱི་མཐའ་འཁོར་ཚང་མ་ཟོས་ཟིན་པའི་ཕྱིར་རོ། ཞེས་ཁྱོད་ཚོས་སྦྲོན་ཞིང་མི་སེར་གྱི་ནང་དུ་ཤོད་ཅིག མིག་དོལ་གྱི་ནང་དུ་སྐད་ཐོང་ཞིག ནཱོབ་དང་ཏཱ་ཕན་ཧེས་ནང་བཀར་ཐོགས་ཤིག

༡༥ ཁྱོད་ཀྱི་སྟོབས་ལྡན་རྣམས་འཕྱག་པར་གྱུར་པ་དེ་ཅི་ལགས། ཡ་ཧོ་ཝཱས་དེ་དག་བརྡབས་པས། འགྲེང་བར་མ་ནུས་སོ།

༡༦ ཁོང་གི་དུ་མ་སར་བརྡབས་སོ། འོ་ན། གཅིག་གི་ཐོག་གཅིག་འགྱེལ་བ་དང་། དེ་དག་གིས་ལོངས་ཤིག རལ་གྲིའི་དབང་ཤུགས་ལས་ངེད་ཅག་རང་གི་མི་སྡེ་དང་། རང་གི་སྐྱེ་ཡུལ་དུ་ཕྱིར་ལོག་འགྲོ་བར་བྱའོ་ཟེར་ཏེ།

༡༧ དེ་ཚོས་དེར་འོ་དོད་བཏང་སྟེ། མི་སེར་རྒྱལ་པོ་ཕར་ཨོ་ནི་རོ་འབའ་ཞིག་སྟེ། བསྐོས་པའི་དུས་ཁོས་འདས་སུ་བཅུག་ཟེར།

༡༨ དཔུང་ཆེན་རྣམས་ཀྱི་ཡ་ཧོ་ཝཱ་མཚན་མངའ་བའི་རྒྱལ་པོས་འདི་སྐད་དུ། ཉིད་ཀྱི་གསོན་པ་ཉིད་དཔང་དུ་འཛུག ཇི་ལྟར་ཐ་བོར་ནི་རི་ཁྲོད་དང་། ཀར་མེལ་རྒྱ་མཚོའི་འགྲམ་ན་ཡོད་པའི་ངེས་ཚིག་ལྟར། དེ་ནི་འོང་བ་གཏན་འཁེལ་ལོ།

༡༩ ཀྱེ་མི་སེར་ན་གནས་པའི་ན་ཆུང་། བཙོན་དུ་སྐྱོད་པར་ཆས་ཤོམས་ཤིག དེ་ཅིའི་ཕྱིར་ཞེ་ན། ནཱོབ་སྟོངས་ཤིང་། གཞིས་པ་གཅིག་ཀྱང་མི་ལུས་པ་ཙམ་དུ་མེས་སྲེག་པར་འགྱུར་རོ༎

༢༠ མི་སེར་ནི་རབ་ཏུ་མཛེས་པའི་བ་གསར་དང་འདྲའི། འཕུང་གཞི་འོང་གིན་འདུག བྱང་ཕྱོགས་ལས་འོང་གིན་འདུག

༢༡ དེ་དག་གི་གླ་པ་རྣམས་ཀྱང་དེའི་དབུས་ན་སོས་པའི་གླང་རྒྱགས་པ་དང་འདྲ་བ་ཡོད་མོད། དེ་དག་ཀྱང་ཕྱིར་ལོག་སོང་སྟེ། ལྷན་ཅིག་ཏུ་བྲོས་ནས་སྡོད་མ་ནུས་སོ། དེ་ཅིའི་ཕྱིར་ཞེ་ན། དེ་དག་བར་དུ་གཅོད་པའི་ཉིན་མོ་དང་། དེ་དག་ལ་ཞིབ་དཔྱོད་བྱེད་པའི་དུས་ནི་དེ་དག་གི་ཐོག་ཏུ་བབས་པའི་ཕྱིར་རོ།

༢༢ དེས་སྦྲུལ་ལྟར་སྒྲ་འབྱིན་པར་འགྱུར། ཅི་ལ་ཟེར་ན། དེ་དག་དམག་དཔུང་དང་བཅས་སུ་ཕྱོགས་ཤིང་། ཤིང་གཅོད་མཁན་ལྟ་བུར་སྟ་རི་ཐོགས་ཤིང་མོའི་ཐོག་ཏུ་འོང་བར་འགྱུར།

༢༣ དེ་དག་གིས་མོའི་ནགས་ཚལ་གཅོད་པར་འགྱུར། ཞེས་ཡ་ཧོ་ཝཱས་གསུང་། དེ་ནི་དཔག་པར་མི་ནུས་པ་ཡིན་རུང་། དེ་རྣམས་ཆ་ག་འབུ་བས་མང་ཞིང་གྲངས་ཀྱིས་མི་བླང་བ་ལགས་པས།

༢༤ མི་སེར་གྱི་བུ་མོ་ནི་སྐྱེངས་པར་གྱུར་ཏེ། བྱང་ཕྱོགས་ཀྱི་མི་སྡེའི་ལག་ཏུ་འཆུད་པར་འགྱུར་རོ།

༢༥ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ཀྱེ་ཧོ། ཁོ་བོས་ནཱོའི་ཨམ་མོན་དང་། ཕར་ཨོ་དང་། མི་སེར་དང་། དེའི་ལྷ་དང་། རྒྱལ་པོ་རྣམས་སམ། ཕར་ཨོ་དང་། དེ་ལ་བློ་བཏད་པ་རྣམས་ལ་ཆད་པས་གཅད་ཅིང་།

༢༦ ཁོ་བོས་དེ་དག་ནི་དེ་དག་གི་སྲོག་ལ་བརྔམས་པའི་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་ལག་པ་དང་། དེའི་འཁོར་གཡོག་གི་ལག་ལ་གཏད་ཅིང་། ཕྱིས་སུ་སྔ་མའི་ཉིན་མོ་རྣམས་ཀྱི་ཚུལ་དུ་འཚུགས་པར་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༢༧ འོན་ཀྱང་ཀྱེ་ངའི་བྲན་པོ་ཡ་ཀོབ། ཁྱོད་འཇིགས་པར་མ་གྱུར་ཅིག ཀྱེ་ཨིས་ར་ཨེལ། སེམས་འཕམ་པར་མ་གྱུར་ཅིག དེ་ཅིའི་ཕྱིར་ཞེ་ན། ཀྱེ་ཧོ། ངས་ཁྱོད་རྒྱང་རིང་པོ་ནས། ཁྱོད་ཀྱི་ཕྲུ་གུ་རྣམས་བཙོན་གྱི་ཡུལ་ལས་སྒྲོལ་བར་བྱའོ། དེ་ནས་ཡ་ཀོབ་ལོག་འོང་སྟེ། སེམས་བདེ་ཞིང་ལྷོད་ཀྱིས་སྡོད་པར་འགྱུར་ཏེ། སུས་ཀྱང་དེ་སྐྲག་པར་མི་བྱའོ།

༢༨ ཀྱེ་ངའི་བྲན་པོ་ཡ་ཀོབ། མ་འཇིགས་ཤིག ཡ་ཧོ་ཝཱས་གསུང་ངོ་། གང་ལ་ཞེ་ན། ང་ཁྱོད་དང་འགྲོགས་པས། ངས་ཁྱོད་གང་དང་གང་དུ་བསྐྲད་བཏང་བའི་མི་རིགས་ཀུན་ཚར་དུ་གཅོད་རུང་། ཁྱོད་ཚར་དུ་མི་གཅད་པར། ངས་ཚོད་བྱས་ཏེ་ཁྱོད་འཇུན་ནའང་ཁྱོད་རྩ་བ་ནས་ཆད་པས་མ་བཅད་པར་འབོར་བར་མི་བྱའོ༎

༤༧

ཕར་ཨོ་ཡིས་ག་ཟཱ་མ་བཅད་པའི་གོང་དུ་ཕེ་ལེ་ཤེད་པའི་ཆེད་དུ་ཡེ་རེམ་ཡཱ་ལ་ཡ་ཧོ་ཝཱ་ལས་བྱུང་བའི་བཀའ་མཆིད་ནི།

༢ ཡ་ཧོ་ཝཱས་འདི་སྐད་གསུང་། ལྟོས་ཤིག བྱང་ཕྱོགས་ནས་ཆུ་རྣམས་འཕེལ་ཏེ། ལུད་པའི་ཆུ་བོར་གྱུར་ཏེ། ཡུལ་ཁམས་འདིའི་ནང་ན་ཡོད་པ་ཐམས་ཅད་དང་། གྲོང་ཁྱེར་དང་དེའི་ནང་ན་གནས་པའི་ཀུན་གྱི་ཐོག་ཏུ་འབྲུབ་པར་འགྱུར་བ་ཙམ་གྱིས། མི་རྣམས་ཆོ་ངེས་དང་། ས་གཞི་པ་ཀུན་གྱིས་ངུ་མཆོང་བྱེད་པར་འགྱུར།

༣ དེའི་རྟ་ཤུགས་ལྡན་དག་གི་རྨིག་པ་རྒྱབ་པའི་རྐང་སྒྲ་དང་། དེའི་ཤིང་རྟ་རྒྱུག་པའི་སྐད་དང་། དེའི་འཁོར་ལོའི་སྒྲ་བྱུང་བ་ཙམ་གྱིས་ལག་རྩ་ལོད་ནས། ཕ་རྣམས་ཀྱིས་བུ་ལའང་ཕྱི་མིག་ལོག་པར་མི་འགྱུར་རོ།

༤ ཕེ་ལེ་ཤེད་པ་ཚང་མ་འཇོམས་པ་དང་། ཚོར་དང་ཚི་དོན་ལས་དེའི་ར་མདའ་ཕྱི་ལུས་རེ་རེ་བཞིན་མེད་པར་བྱེད་པའི་དུས་ལ་འབབ་ཀྱིན་ཡོད་པའི་རྐྱེན་གྱིས་ཡིན་ནོ། དེ་ཅིའི་ཕྱིར་ཞེ་ན། ཡ་ཧོ་ཝཱས་ཀབ་ཐོར་གྱི་འགྲམ་ལ་ལུས་པའི་ཕེ་ལེ་ཤེད་པའི་མི་རྣམས་འཇོམས་པར་མཛད་པར་འགྱུར།

༥ ག་ཟཱ་ལ་སྤྱི་ཐེར་འོང་གིན་འདུག ཨས་ཀ་ལོན་མེད་པར་བྱས་ཏེ། དེ་དག་གི་ལུང་པའི་ལྷག་མ་ཁྱོད་རྣམས་ཀྱིས་དུས་ནམ་གྱི་བར་དུ་རང་ཤ་གཅོད་པར་བྱ།

༦ ཀྱེ་ཡ་ཧོ་ཝཱའི་རལ་གྲི། དུས་ནམ་གྱི་བར་དུ་ཁྱོད་ཅོད་དེར་མི་བཞུགས། ཁྱེད་ཉིད་ཀྱི་ཤུབས་ནང་ཞུགས་ལ། དལ་ཞིང་ཅབ་བེར་བཞུགས་ཤིག

༧ ཡ་ཧོ་ཝཱས་ཁྱེད་ལ་ཨས་ཀ་ལོན་དང་། རྒྱ་མཚོའི་འགྲམ་གྱི་ཕྱོགས་སུ་བཀའ་བཀོད་ཅིང་། དེའི་དོན་དུ་དེ་བསྐོས་པས་ན། ཁྱེད་ཇི་ལྟར་ཅོད་དེར་བཞུགས་པར་ནུས༎

༤༨

མོ་ཨབ་ཀྱི་ཆེད་དུ་དཔུང་ཆེན་གྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་།

ནེ་བོ་ནི་བཀྲ་མ་ཤིས་པར་སྟོངས། ཁིར་ཡད་ཨ་ཨིམ་ནི་ངོ་ཚ་བར་གྱུར་ཏེ་ཕྲོགས། མཐོ་རྫོང་ནི་སྐྱེངས་སུ་བཅུག་སྟེ་བཅག

༢ སླར་མོ་ཨབ་ལ་བསྟོད་པར་མི་འགྱུར། ཧེས་བོན་ནང་དེ་དག་གིས། ཚུར་ཤོག མི་བརྒྱུད་ཅིག་ཏུ་མི་ལུས་པའི་ཕྱིར་དེ་མེད་པར་བྱའོ། ཞེས་དེའི་ཕྱིར་གྲོས་ངན་བྱས། ཀྱེ་མད་མེན། ཁྱོད་ཀྱང་གཏུབ་ཅིང་རལ་གྲིས་ཁྱོད་ལ་འདེད་པར་འགྱུར།

༣ ཧོ་རོ་ན་ཨིམ་ནང་དུ་ངུ་སྐད་ཅིག་བྱུང་། འཇོམས་པ་དང་འཇིགས་པ་ཆེན་པོ་གདའ།

༤ མོ་ཨབ་བཤིག་སྟེ། དེའི་བྱིས་པ་རྣམས་ཀྱི་ངུ་སྐད་ཐོས་སོ།

༥ དེ་ཅིའི་ཕྱིར་ཞེ་ན། ལུ་ཧིད་ཀྱི་གྱེན་འཛེགས་ལས་དེ་དག་ཆད་མེད་ངུ་ཞིང་འཛེགས་པར་འགྱུར། ཅི་ལ་ཟེར་ན། ཧོ་རོ་ན་ཨིམ་གྱི་ཐུར་འབབ་ཏུ་དེ་དག་གིས་འཇིགས་བྱེད་ཀྱི་ངུ་སྐད་ཡི་མུག་པ་ཞིག་ཐོས།

༦ བྲོས་ཤིག རང་སྲོག་སྐྱོབས་ཤིག འབྲོག་སྟོང་གི་སྐྱེ་ཤིང་ཨ་རར་ལྟ་བུར་གྱུར་ཅིག

༧ དེ་ཅིའི་ཕྱིར་ཞེ་ན། ཁྱོད་རང་གི་ལས་དང་། རང་གི་གཏེར་མཛོད་རྣམས་ལ་བློ་གདེང་བྱེད་པའི་རྐྱེན་གྱིས། ཁྱོད་ཀྱང་འཛིན་པར་འགྱུར་ཏེ། ཀེ་མོས་ནི་རང་གི་བླ་མ་དང་སྐུ་དྲག་རྣམས་དང་ཐབས་ཅིག་ཏུ་བཙོན་དུ་ཆས་པར་འགྱུར།

༨ ཡང་ཡ་ཧོ་ཝཱའི་གསུང་བཞིན་དུ། བཤིག་མཁན་དེ་གྲོང་ཁྱེར་རེ་རེར་འོང་ཞིང་། གྲོང་ཁྱེར་གང་ཡང་མ་ཐར་བར། ལུང་པའང་སྟོངས་ཤིང་། ཐང་གའང་གཞིག་གོ།

༩ མོ་ཨབ་ལ་འཕུར་ཞིང་རང་གི་ལམ་དུ་ཞུགས་པའི་ཕྱིར་ཤོག་པ་ཐོང་ཞིག དེ་ཅིའི་ཕྱིར་ཞེ་ན། གཞིས་པ་གཅིག་ཀྱང་མེད་པ་ཙམ་དུ་དེའི་གྲོང་ཁྱེར་རྣམས་སྟོངས་པར་འགྱུར།

༡༠ ཡ་ཧོ་ཝཱའི་ལས་ལེ་ལོས་བྱེད་མཁན་ནི་མི་གླུད་དུ་གྱུར་ཅིག སྲོག་གཅོད་ལས་རང་གི་རལ་གྲི་འཐེན་པར་བྱེད་མཁན་དེ་མི་གླུད་དུ་གྱུར་ཅིག

༡༡ མོ་ཨབ་ནི་ན་སོ་ཆུང་དུས་ནས་སྐྱིད་པོར་བསྡད་དེ། ཁོ་རང་གི་ནེ་རེའི་ཁར་གནས་ཏེ། ཡོ་བྱད་ནས་ཡོ་བྱད་ནང་དུའང་མ་སྲས། བཙོན་དུའང་མ་ཕྱིན་པས། དེའི་བྲོ་བ་དེ་ནང་ལུས་ཏེ། དེའི་དྲི་ཡལ་བར་མ་གྱུར་མོད།

༡༢ ད་ཡ་ཧོ་ཝཱས་འདི་སྐད་དུ། ངས་དེའི་རྩར་འཕོ་བར་བྱ་བའི་འཕོ་མཁན་དག་གཏང་བ་དང་། དེ་དག་གིས་དེའི་ཡོ་བྱད་རྣམས་བསྲས་ཏེ། བུམ་པ་རྣམས་སིལ་བུར་གཅོག་པར་བྱ་བའི་ཉིན་མོ་ལ་འབབ་ཀྱིན་འདུག

༡༣ དེ་ནས་ཇི་ལྟར་ཨིས་ར་ཨེལ་གྱི་མི་བརྒྱུད་ཀྱིས་བེད་ཨེལ་ལ་བློ་གདེང་བཅོལ་ཞིང་ངོ་ཚ་བར་གྱུར་པ་བཞིན་དུ། མོ་ཨབ་ཀྱང་ཀེ་མོས་ཀྱིས་རྐྱེན་ཏེ་ངོ་ཚ་བར་འགྱུར། ཅེས་གསུང་ངོ་༎

༡༤ ཁྱོད་ཀྱིས་ངེད་ཅག་ནི་མི་དཔའ་བོ་དང་། འཐབ་མོར་རྒོད་པོ་ལགས་སོ་ཅི་ལ་ཟེར།

༡༥ མོ་ཨབ་བཅོམ་སྟེ། དེའི་གྲོང་ཁྱེར་རྣམས་དུད་བྱུར་རེ་སྟེང་དུ་ཡལ་ཏེ། དེའི་དར་མ་འདམ་པ་རྣམས་གསོད་གཅོད་ཕྱིར་གྱེལ་ཏོ། ཞེས་དཔུང་ཆེན་རྣམས་ཀྱི་ཡ་ཧོ་ཝཱའི་མཚན་མངའ་བའི་རྒྱལ་པོས་གསུང་ངོ་༎

༡༦ མོ་ཨབ་ཀྱི་རྐྱེན་ངན་འབྱུང་དུ་ཉེ་སྟེ། དེའི་སྡུག་བསྔལ་ནི་རྒྱུག་བཞིན་འོང་གིན་གདའ།

༡༧ དེའི་ཉེ་འདབ་ན་ཡོད་པ་ཁྱོད་ཀུན་དེའི་ཕྱིར་ཚེར་ལ། དེའི་མིང་ཤེས་པ་ཐམས་ཅད་ཀྱིས་སྲ་བའི་དབྱུག་པའམ། མཛེས་པའི་འཁར་བ་དེ་ཇི་ལྟར་ཆག་བྱུང་ཟེར་ཞིག

༡༨ ཀྱེ་དི་བོན་ན་གནས་པའི་བུ་མོ། ཁྱོད་རང་གི་དཔལ་ལས་མར་བོབས་ཤིག ཁ་སྐོམ་གྱིན་སྡོད་ཅིག དེ་ཅིའི་ཕྱིར་ཞེ་ན། མོ་ཨབ་བཤིག་མཁན་དེ་ཁྱོད་ཀྱི་ཐོག་ཏུ་འོངས། ཁྱོད་ཀྱི་རྫོང་རྣམས་འཇིག་པར་བྱེད།

༡༩ ཀྱེ་ཨ་རོ་ཨེར་པ། རྒྱ་ལམ་ཁར་ལངས་ཏེ་ལྟོས་ཤིག འབྲོས་མཁན་དང་། ཐར་པར་གྱུར་པའི་མོ་ལ་ཅི་བྱས་པ་ཡིན། ཞེས་དྲིས་ཤིག

༢༠ མོ་ཨབ་ངོ་ཚ་རུ་བཅུག འོ་ན། དེ་ཆག་སོང་། ཀུ་སྒྲ་དང་ངུ་སྐད་ཐོང་ཞིག མོ་ཨབ་བཤིག་ཚར། ཞེས་ཨར་ནོན་གྱི་ནང་དུ་སྐད་རྒྱོབ་ཅིག

༢༡ སྒང་གི་ཡུལ་དང་། ཧོ་ལོན་དང་། ཡ་ཧཱས་དང་། མེ་ཕ་ཨད་དང་།

༢༢ དི་བོན་དང་། ནེ་བོ་དང་། བེད་དིབ་ལཱ་ཐ་ཡིམ་དང་།

༢༣ ཁིར་ཡད་ཨ་ཨིམ་དང་། བེད་ག་མུལ་དང་། བེད་མེ་ཨོན་དང་།

༢༤ ཁེར་ཡོད་དང་། བོས་རཱ་དང་། མོ་ཨབ་ཡུལ་ཁམས་སུ་ཐག་རིང་ངམ་ཉེ་བར་ཡོད་པའི་གྲོང་ཁྱེར་ཀུན་དང་བཅས་པ་ལ་ཁྲིམས་འཕོག་པར་འགྱུར་ཏེ།

༢༥ མོ་ཨབ་ཀྱི་རུ་བ་བཅད་དེ། དེའི་ཕྲག་པ་བཅག་ཟིན་ཏོ། ཞེས་ཡ་ཧོ་ཝཱས་གསུང་ངོ་༎

༢༦ ཁོས་ཡ་ཧོ་ཝཱའི་ཞལ་ངོར་རློམ་སེམས་བསྐྱེད་པས་ན། ཁྱོད་ཅག་གིས་དེ་བཟི་རུ་ཆུག་ཅིག མོ་ཨབ་རང་གི་སྐྱུག་པའི་ནང་དུ་འགྲེ་ལྡོག་བྱེད་ཅིང་སྐུར་ཀླན་དུ་འགྱུར་བར་འགྱུར་རོ།

༢༧ དེ་ཅིའི་ཕྱིར་ཞེ་ན། ཨིས་ར་ཨེལ་ཡང་ཁྱོད་ཀྱི་མདུན་དུ་སྐུར་ཀླན་དུ་མ་གྱུར་ཏམ། དེ་རྐུན་མའི་ཁྲོད་ལས་ཐོབ་པ་ཡིན་ནམ། ཅི་ལ་ཟེར་ན། ཁྱོད་ཀྱིས་དེའི་མིང་བརྗོད་རིམ་གྱིས་མགོ་དབྱུག་པར་བྱེད།

༢༨ ཀྱེ་མོ་ཨབ་པ་རྣམས། གྲོང་ཁྱེར་རྣམས་སྤོངས་ལ། བྲག་གསེབ་ཏུ་སྡོད་ཅིག་དང་། འབའ་བོའི་ཁ་ཟུར་དུ་ཚང་བྱེད་པའི་ཕུག་རོན་ལྟ་བུར་གྱུར་ཅིག

༢༩ ངེད་ཅག་གིས་མོ་ཨབ་ནི་ཚོད་མེད་ང་རྒྱལ་ཅན་ལགས་པའི་ང་རྒྱལ་དང་། དེའི་རང་མཐོང་དང་། ཕོ་སོ་དང་། དེའི་སྙིང་གི་ང་རྒྱལ་ཐོས་བྱུང་།

༣༠ ང་ལ་དེའི་ཁྲོ་གཏུམ་གྱི་ཆ་ཡོད་དོ། ཞེས་ཡ་ཧོ་ཝཱས་གསུང་། དེ་ནི་ཅིའང་མིན་ཏེ། དེའི་ཆེ་ཐབས་ཀྱིས་ཅིའང་མ་གྲུབ་བོ།

༣༡ དེ་བས་ན་ངས་མོ་ཨབ་ཀྱི་དོན་དུ་འོ་དོད་དང་། མོ་ཨབ་ཐམས་ཅད་ཀྱི་ཆེད་དུ་ངུ་སྐད་འདོན་པར་བྱ་ཞིང་། ཀིར་ཧ་རེ་ཤེད་ཀྱི་མི་རྣམས་ཀྱི་སླད་དུ་མྱ་ངན་འབྱུང་བར་འགྱུར།

༣༢ ཀྱེ་སིབ་མཱའི་རྒུན་ཤིང་། ངས་ཡ་ཟེར་གྱི་ངུ་ལུགས་ལས་ལྷག་པར་ཁྱོད་ཀྱི་དོན་དུ་ངུ་བར་བྱ། ཁྱོད་ཀྱི་ཡལ་ག་རྣམས་རྒྱ་མཚོའི་ཕ་རོལ་ཏུ་རྒྱས་ཏེ། ཡ་ཟེར་གྱི་རྒྱ་མཚོའི་བར་དུ་ཡང་རྒྱས་མོད། ཁྱོད་ཀྱི་དབྱར་ཀའི་འབྲས་བུ་དང་། འཐུ་རན་པའི་ཐོག་ཏུ་འཇོམས་པར་བྱེད་མཁན་ལྕེབ་པས་ན།

༣༣ དགའ་མགུ་དང་བདེ་སྐྱིད་ནི་ཤིང་ཏོག་ལྡན་པའི་ཞིང་ཁའམ། མོ་ཨབ་ཀྱི་ཡུལ་ཁམས་ལས་ཕྲལ་བར་བྱས། ངས་དེའི་རྒུན་གྱི་འཆག་གཞོང་རྣམས་ལས་རྒུན་ཆང་མེད་པར་བྱས་ཏེ། སུས་ཀྱང་ལས་སོའི་སྐད་གཏོང་གིན་རྒུན་འཆག་པར་མི་བྱ་སྟེ། དེ་དག་གི་ལས་སོ་ནི་ལས་སོ་ལ་འགྱུར་མི་འོང་།

༣༤ ཧེས་བོན་ངུ་བ་ལས། ཨེ་ལེ་ཨ་ལེ་མ་ཟད། ཡ་ཧཱས་བར་དུ་དང་། ཚོ་ཨར་ནས་ཧོ་རོ་ན་ཨིམ་མ་ཟད། ཨེག་ལད་ཤེ་ལི་ཤི་ཡཱའི་བར་དུ་ཡང་དེ་དག་གིས་ཀུ་ཅོ་ཐེགས་པར་བྱས། དེ་ཅིའི་ཕྱིར་ཞེ་ན། ནིམ་རིམ་གྱི་ཆུ་རྣམས་ཀྱང་སྟོངས་པར་འགྱུར།

༣༥ དེས་མ་ཟད་མཐོ་གླིང་རྣམས་ནང་མཆོད་པ་འབུལ་མཁན་དང་། རང་གི་ལྷ་རྣམས་ལ་བསངས་ཤུག་གཏོང་མཁན་ཡང་ངས་མོ་ཨབ་ཀྱི་ནང་ནས་བར་དུ་གཅད་དོ། ཡ་ཧོ་ཝཱས་གསུང་ངོ་།

༣༦ དེའི་ཕྱིར་ངའི་སྙིང་གིས་མོ་ཨབ་ཀྱི་དོན་དུ་གླིང་བུ་རྣམས་དང་འདྲ་བའི་སྒྲ་དང་། ཀིར་ཧ་རེ་ཤེད་པའི་དོན་དུ་ཕྲེད་གླིང་ལྟ་བུའི་སྐད་འདོན་ནོ། དེ་ཅིའི་ཕྱིར་ཞེ་ན། དེ་དག་ལ་ཡོད་པའི་ལོངས་སྤྱོད་ཟད་སོང་།

༣༧ དེའི་རྒྱུ་ནི། རེ་རེ་བཞིན་སྤྱི་ཐེར་དང་། རེ་རེའི་སྨ་ར་བྲེགས་ཏེ། ལག་པ་ཚང་མ་བཤགས་ཏེ། རྐེད་པར་རྩྭ་ཕད་དཀྲིས་འདུག

༣༨ ཡང་མོ་ཨབ་ཀྱི་ཁང་པའི་ཐོག་ཚང་མ་དང་། དེའི་ལམ་སྲང་ཐམས་ཅད་ཀྱི་ནང་ན་གང་དུའང་མྱ་ངན་ཡོད་དོ། དེ་ཅིའི་ཕྱིར་ཞེ་ན། ངས་མོ་ཨབ་ནི་མི་འདོད་པའི་ཡོ་བྱད་ལྟར་བཅག་པ་ཡིན། ཞེས་ཡ་ཧོ་ཝཱས་གསུང་།

༣༩ དེ་ཇི་ལྟར་ཆག་བྱུང་། དེ་དག་གིས་ཇི་ལྟར་ཆོ་ངེས་བྱེད། མོ་ཨབ་སྐྱེངས་ཏེ་ཇི་ལྟར་བཟློགས། དེ་ལྟར་མོ་ཨབ་ནི་ཉེ་འཁོར་པ་ཚང་མའི་མདུན་དུ་འོ་ཤོ་དང་འཇིགས་པའི་རྒྱུར་འགྱུར་བར་འགྱུར།

༤༠ གང་ལ་ཞེ་ན། ཡ་ཧོ་ཝཱས་འདི་སྐད་གསུང་། ལྟོས་སྡོད། དེ་ནི་བྱ་རྒོད་ལྟར་འཕུར་ཞིང་། མོ་ཨབ་ནི་དེའི་ཤོག་སྒྲོ་རྣམས་ཀྱིས་འཁེབ་པར་འགྱུར།

༤༡ ཁེར་ཡོད་ནི་ཕྲོགས་ཏེ། རྫོང་རྣམས་ལ་འཛིན་འཆང་བཏང་སྟེ། ཉིན་མོ་དེར་མོ་ཨབ་ཀྱི་དཔའ་བོ་རྣམས་ཀྱི་སྙིང་ནི་སྐྱེ་གཟེར་ཐེབས་པའི་བུད་མེད་ཀྱི་སྙིང་དང་འདྲ་བར་འགྱུར།

༤༢ དེས་ཡ་ཧོ་ཝཱའི་དྲུང་དུའང་རང་ཆེ་བར་བྱས་པའི་རྐྱེན་གྱིས། མོ་ཨབ་མི་བརྒྱུད་གཅིག་ཏུ་མི་ལུས་པ་ཙམ་དུ་འཇིག་པར་འགྱུར་རོ།

༤༣ ཀྱེ་མོ་ཨབ་པ། ཁྱེད་ཀྱི་ཐོག་ཏུ་འཇིགས་པ་དང་། ས་དོང་དང་། རྙིའུ་ཡོད་དོ། ཞེས་ཡ་ཧོ་ཝཱས་གསུང་།

༤༤ གང་འཇིགས་པ་ལས་འབྲོས་པ་དེ་ས་དོང་ནང་ལྟུང་བར་འགྱུར། ཡང་དོང་ལས་ཐོན་པ་དེ་རྙིའུས་འཛིན་པར་འགྱུར། དེ་ཅིའི་ཕྱིར་ཞེ་ན། ཁོ་བོས་དེའམ་མོ་ཨབ་ཀྱི་ཐོག་ཏུ་ཞིབ་དཔྱོད་བྱ་བའི་ལོ་དེ་དབབ་བོ། ཞེས་ཡ་ཧོ་ཝཱས་གསུང་།

༤༥ བྲོས་པ་རྣམས་ཉམས་ང་ཞིང་། ཧེས་བོན་གྱི་གྲིབ་བསིལ་ན་ལུས། ཅི་ལ་ཟེར་ན། ཧེས་བོན་ལས་མེ་ཞིག་དང་། སི་ཧོན་གྱི་དཀྱིལ་ནས་མེ་ལྕེ་ཞིག་འཐོན་ཞིང་། མོ་ཨབ་ཀྱི་ཟུར་དང་། འཁྲུག་བསྐྱལ་རྣམས་ཀྱི་སྤྱི་བོ་ཟ་བར་བྱས་སོ།

༤༦ ཧའི་ཧའེ། ཀྱེ་མོ་ཨབ། ཀེ་མོས་ཀྱི་མི་རྣམས་འཆིའོ། དེ་ཅིའི་ཕྱིར་ཞེ་ན། ཁྱོད་ཀྱི་བུ་རྣམས་བཙོན་དུ་ཁྱེར་ཏེ། ཁྱོད་ཀྱི་བུ་མོ་རྣམས་ལ་འཛིན་འཆང་བཏང་།

༤༧ དེ་ནས་ཀྱང་། མ་འོངས་པའི་ཉིན་མོ་རྣམས་ན་མོ་ཨབ་ཀྱི་བཙོན་གྱི་གནས་ལུགས་དེ་མེད་པར་བྱའོ། ཞེས་ཡ་ཧོ་ཝཱས་གསུང་།

དེ་ཙམ་གྱི་བར་དུ་མོ་ཨབ་ཀྱི་ཁྲིམས་བཅད་པ་ཡིན་ནོ༎

༤༩

ཨམ་མོན་གྱི་བུ་བརྒྱུད་ཀྱི་ཆེད་དུ་ཡ་ཧོ་ཝཱས་འདི་སྐད་གསུང་། ཨིས་ར་ཨེལ་ལ་བུ་རྣམས་མེད་དམ། དེ་ལ་ཕ་ཤུལ་འཛིན་པ་གང་ཡང་མེད་དམ། དེ་ནས་ཅིའི་ཕྱིར་དུ་མིལ་ཀོམ་གྱིས་གད་ལ་བདག་ཏུ་བྱས་ཏེ། དེའི་མི་སྡེས་ཁོའི་གྲོང་ཁྱེར་རྣམས་ན་གཞིས་བཟུང་།

༢ དེ་བས་ན། ཀྱེ་ཧོ། ངས་ཨམ་མོན་པའི་བུ་རྣམས་ཀྱི་རབ་བཱའི་ནང་དུ་དམག་འཐབ་ཀྱི་ཡོ་ལངས་འབྱུང་དུ་འཇུག་པ་དང་། ཡུལ་གོག་ཏུ་འགྱུར་བའི་ཉིན་མོ་རྣམས་འབྱུང་གིན་གདའ། དེ་ནས་དེའི་བུ་མོ་རྣམས་མེས་འཚིག་པར་འགྱུར་བའི་ཚེ། དེའི་ཤུལ་འཛིན་ཡིན་པའི་ཨིས་ར་ཨེལ་གྱིས་བདོག་པར་འགྱུར། ཞེས་ཡ་ཧོ་ཝཱས་གསུང་ངོ་།

༣ ཀྱེ་ཧེས་བོན། ཨ་ཨི་བཤིག་པས། འོ་དོད་ཐོང་ཞིག རབ་བཱའི་བུ་མོ་རྣམས་ངུས་ཤིག རྩྭ་ཕད་དཀྲིས་ཏེ་མྱ་ངན་བྱོས་ཤིག གྱང་སྐོར་གྱི་བར་ན་ཕན་ཚུན་རྒྱུགས་ཤིག དེ་ཅིའི་ཕྱིར་ཞེ་ན། མིལ་ཀོམ་རང་གི་བླ་མ་རྣམས་དང་། སྐུ་དྲག་དང་བཅས་སུ་བཙོན་དུ་ཆས་པར་འགྱུར་རོ།

༤ རང་གི་ལུང་པ་གཤིན་པོའམ། ཕུ་རྣམས་ཀྱི་ཕྱིར་ཁྱོད་ཀྱིས་ཅི་ལ་ངོམ་སྟོན། ངའི་ཐད་དུ་སུ་སླེབ་པར་ནུས་ཟེར་ཞིང་། རང་གི་བང་མཛོད་རྣམས་ལ་བློ་བཏད་བྱས་པའི་ཀྱེ་བུ་མོ་ངོ་ལོག་མ།

༥ ལྟོས་ཤིག དཔུང་ཆེན་རྣམས་ཀྱི་ཡ་ཧོ་ཝཱ་གཙོ་བོས་འདི་སྐད་གསུང་། ཁྱོད་ཀྱི་ཕྱོགས་བཞིར་ཡོད་པ་ཀུན་གྱི་ཕྱོགས་ལས་ཁྱོད་ཀྱི་ཐོག་ཏུ་འཇིགས་པ་དྲངས་ནས། ཁྱོད་རེ་རེ་བཞིན་ཤར་རེ་སྐྲོད་པར་འགྱུར་བ་དང་། སུས་ཀྱང་འཁྱམ་པ་དེ་མི་བསྡུ།

༦ འོན་ཀྱང་ཕྱིས་སུ་སླར་ཡང་ཨམ་མོན་གྱི་བུ་བཙོན་དུ་འཛིན་པ་རྣམས་ཕྱིར་ལོག་འདྲེན་པར་བྱའོ། ཞེས་ཡ་ཧོ་ཝཱས་གསུང་།

༧ ཨེ་དོམ་གྱི་ཆེད་དུ་དཔུང་ཆེན་རྣམས་ཀྱི་ཡ་ཧོ་ཝཱས་འདི་སྐད་གསུང་།

ཐེ་མན་ནང་ཤེས་རབ་ཡོངས་སུ་མ་ལུས་སམ། མི་མཛངས་པ་རྣམས་ཀྱི་བྱུས་ཟད་སོང་ངམ། དེ་དག་གི་རིག་པ་ཡལ་སོང་ངམ།

༨ ཀྱེ་དེ་དཱན་པ་རྣམས་བྲོས་ཤིག རྒྱབ་ལོག་ཅིག་དང་། སྦུགས་སུ་གནས་པར་བྱོས། དེ་ཅིའི་ཕྱིར་ཞེ་ན། ངས་དེ་ལ་ཆད་པས་གཅོད་དུས་སུ། ཨེ་སབ་ཀྱི་ཉོན་མོངས་པ་དེ་ཁོ་རང་གི་ཐོག་ཏུ་འབེབས་པར་བྱའོ།

༩ ཇི་སྟེ་ཁྱོད་ཀྱི་མདུན་དུ་རྒུན་འབྲུམ་འཐུ་མཁན་འོང་ན། འཐུན་བུ་ཅིའང་མི་འབོར་རམ། ཡང་གལ་ཏེ་མཚན་མོར་རྐུན་མ་འོང་ན། དེ་དག་མ་ཚིམ་པའི་བར་དུ་རྐུའམ།

༡༠ འོན་ཀྱང་ངས་ཨེ་སབ་སྒྲེན་མོར་བྱས་ཏེ། ངས་དེའི་གསང་བའི་གནས་རྣམས་ཀྱི་ཡོལ་བ་མེད་པར་བྱས་ཏེ། དེས་རང་སྦ་བར་མི་ནུས། དེའི་བུ་བརྒྱུད་དང་། སྤུན་དང་། ཁྱིམ་མཚེས་དང་བཅས་སུ་མེད་པར་གྱུར་ནས། དེ་ལུས་པར་མི་འགྱུར།

༡༡ ཁྱོད་ཀྱི་དྭ་ཕྲུག་རྣམས་བོར་ཞིག་དང་། ངས་དེ་དག་གསོན་པོར་འཇོག་ཅིང་། ཁྱོད་ཀྱི་མོ་རང་མོ་རྣམས་ཁོ་བོར་བློ་གཏོད་དུ་ཆུག

༡༢ གང་ལ་ཞེ་ན། ཡ་ཧོ་ཝཱས་འདི་སྐད་གསུང་། ཀྱེ་ཧོ། ཕོར་པ་ལས་འཐུང་མི་རུང་བ་དག་གིས་ཅི་ནས་ཀྱང་འཐུང་དགོས། ཁྱོད་ཆད་པས་མ་བཅད་པར་འབུད་པར་འགྱུར་རམ། ཁྱོད་ཆད་པས་མ་བཅད་པར་མི་འབུད་ཀྱིས། ངེས་པར་དེ་ལས་འཐུང་བར་འགྱུར།

༡༣ དེ་ཅིའི་ཕྱིར་ཞེ་ན། ང་ཉིད་དཔང་དུ་བཞག་ནས་མནའ་བསྐྱལ་བས་ན། བོས་རཱ་ནི་ཧོན་འཁྱོར་བ་དང་། སྐུར་པ་དང་། སྟོངས་པ་དང་། གླུད་དུ་དང་། དེའི་གྲོང་ཁྱེར་ཐམས་ཅད་དུས་གཏན་གྱི་ཕྱིར་སྟོངས་ནས་ལུས་པར་འགྱུར་རོ།

༡༤ ངས་ཡ་ཧོ་ཝཱ་ལས་གསུང་འཕྲིན་ཞིག་ཐོས་ཏེ། མི་རིགས་པ་རྣམས་ཀྱི་དཀྱིལ་དུ་ཕོ་ཉ་ཞིག་མངགས་ཤིང་དེ་དག་ལ། ཁྱོད་ཅག་ཚོགས་ཤིང་འདུས་ཤིག དེའི་ཕྱོགས་སུ་དམག་འདྲེན་ཞིག འཐབ་མོར་ལོངས་ཤིག་ཅེས་སྦྲན་པ་ཡིན།

༡༥ དེ་ཅིའི་ཕྱིར་ཞེ་ན། ལྟོས་ཤིག ངས་ཁྱོད་མི་རིགས་ཀུན་གྱི་ནང་ན་ཆུང་ངུར་བྱས་ཏེ། མིའི་ཁྲོད་དུ་ཁྱོད་ཁྱད་དུ་སད་ཟིན།

༡༦ ཁྱོད་རང་གི་ངར་དང་། རང་གི་སྙིང་གི་ང་རྒྱལ་གྱིས་ཁྱོད་བསླུས་སོ། ཀྱེ་བྲག་སྲུབ་རྣམས་ན་གནས་ཤིང་། རིའི་མཐོ་ས་འཛིན་པ་ཁྱོད། ཇི་སྟེ་ཁྱོད་ཀྱིས་རང་གི་ཚང་བྱ་རྒོད་ལྟར་མཐོ་སར་བྱེད་ནའང་། ངས་དེ་ནས་ཀྱང་ཁྱོད་ཐུར་དུ་དབབ་བོ། ཞེས་ཡ་ཧོ་ཝཱས་གསུང་།

༡༧ ཡང་ཨེ་དོམ་ཧོན་འཁྱོར་བའི་གནས་སུ་གྱུར་ཏེ། དེའི་ཐད་ལས་འདོང་བ་ཐམས་ཅད་ཧོན་འཁྱོར་བར་གྱུར་ཏེ། དེའི་རིམས་ནད་ཀུན་གྱི་ཕྱིར་ཐིའུ་ཐིའུ་ཟེར་བར་འགྱུར།

༡༨ སོ་དོམ་དང་གོ་མོ་རཱ་དང་། དེ་གཉིས་ཀྱི་མཐའ་འཁོར་གྱི་གྲོང་ཁྱེར་རྣམས་དང་བཅས་སུ་ཁ་འབུབ་ཏུ་བཏང་བའི་ཚུལ་དུ། དེར་ཡང་མི་གང་ཡང་མི་གནས་ཏེ། མིའི་བུ་སུའང་དེར་གཞིས་བཟུང་བར་མི་འགྱུར། ཞེས་ཡ་ཧོ་ཝཱས་གསུང་།

༡༩ ལྟོས་ཁོ་སེང་གེའི་ལུགས་སུ་ཡོར་དན་འཁེལ་བའི་ཤིང་ཚོགས་ཀྱི་ནང་ནས་བྱུང་སྟེ། ཡུལ་བཙན་པོའི་ཐོག་ཏུ་འོང་བར་འགྱུར་གྱིས། ངས་ཁོ་བློ་བུར་དུ་ཁོ་མོའི་ཐད་ལས་བསྐྲད་པར་བྱ་སྟེ། ངས་འདམས་མཁན་དེ་མོའི་ཐོག་ཏུ་ཇོ་བོར་འཇུག་པར་བྱའོ། ཅི་ལ་ཟེར་ན། ང་ལྟ་བུ་སུ་ཡོད། སུས་ང་ལ་དུས་ར་བྱེད་པར་འགྱུར། ཁོ་བོའི་ཞལ་ངོར་ལྡང་ནུས་པའི་རྫི་བོ་དེ་སུ་ཡིན།

༢༠ དེའི་དོན་དུ་ཡ་ཧོ་ཝཱས་ཨེ་དོམ་གྱི་ཆེད་དུ་བརྩམས་པའི་བྱུས་དང་། ཐེ་མན་པའི་དོན་དུ་མཛད་པའི་ཐུགས་ཀྱི་དགོངས་པ་རྣམས་ལ་ཉོན་ཞིག ཁྱུ་ནང་གི་ཆུང་ཤོས་དག་དེ་དག་གིས་འདྲུད་ཅིང་འདོན་པ་ཤ་སྟག་སྟེ། དེས་དེ་དག་གི་རྩྭ་ཁ་ནི་དེ་དག་ལ་ཧོན་འཁྱོར་འཇུག་པར་ངེས་སོ།

༢༡ དེ་དག་ལྟུང་བའི་སྒྲས་ས་གཞི་འདར། དེ་དག་གི་ངུ་སྐད་རྒྱ་མཚོ་དམར་པོའི་བར་དུ་ཡང་ཐོས།

༢༢ ཀྱེ་ཧོ། ཁོ་ཡར་འཛེགས་ཏེ། གོ་བོ་ལྟར་འཕུར་ཞིང་། ཤོག་སྒྲོས་བོས་རཱ་སྟེང་ནས་གཡོག་པར་བྱ། ཡང་ཉིན་མོ་དེར་ཨེ་དོམ་གྱི་དཔའ་བོའི་སྙིང་ནི་སྐྱེ་གཟེར་ཐེབས་པའི་བུད་མེད་ཀྱི་སྙིང་དང་འདྲ་བར་འགྱུར་བར་འགྱུར་རོ༎

༢༣ ད་མཱ་སེག་གི་ཆེད་དུ་ནི།

ཧ་མད་དང་ཨར་ཕད་ཐོམས་པར་གྱུར་ཟིན། གང་ལ་ཞེ་ན། དེ་དག་གིས་ལོན་ངན་ཐོས་པས། དཔའ་ཁུམས་ནས། ཞི་བར་མི་ནུས་པའི་རྒྱལ་མཚོ་ལྟར་འཁྲུགས་སོ།

༢༤ ད་མཱ་སེག་རྒུད་དེ། འབྲོས་སུ་ཁ་ལོ་བསྒྱུར་ནས། བུད་མེད་ཀྱི་སྐྱེ་གཟེར་འདྲར་ཟུག་གཟེར་དང་སྡུག་བསྔལ་རྣམས་ཀྱིས་བཟུང་།

༢༥ སྟོད་སྒྲ་འཁྱིལ་ལེ་བའི་གྲོང་ཁྱེར་རམ། ངའི་བདེ་སྐྱིད་ཀྱི་གྲོང་ཁྱེར་ལས་མི་རྣམས་ཅི་ལ་མ་བྲོས།

༢༦ དེས་ན་དེའི་དར་ལ་བབ་པ་རྣམས་དེའི་ལམ་སྲང་དག་ནང་ལྕར་རེ་དང་། དམག་གི་སྐྱེ་བོ་ཀུན་ཉིན་མོ་དེར་གཏུབ་པར་འགྱུར་རོ། ཞེས་དཔུང་ཆེན་རྣམས་ཀྱི་ཡ་ཧོ་ཝཱས་གསུང་།

༢༧ ཡང་ངས་ད་མཱ་སེག་གི་ལྕགས་རིར་མེ་སྦར་བ་དང་། དེས་བེན་ཧ་དད་ཀྱི་ཕོ་བྲང་རྣམས་སྲེག་པར་འགྱུར་རོ༎

༢༨ ཀེ་དར་གྱི་ཆེད་དུ་དང་། བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་བཅག་པའི་ཧ་ཙོར་གྱི་རྒྱལ་པོ་རྣམས་ཀྱི་ཆེད་དུ་ཡ་ཧོ་ཝཱས་འདི་སྐད་གསུང་།

ད་ལོངས་ལ་ཀེ་དར་ལ་དམག་ཐེགས་ཤིག ཤར་ཕྱོགས་པ་རྣམས་སྣུབ་པར་བྱོས་ཤིག

༢༩ དེ་དག་གིས་དེ་རྣམས་ཀྱི་གུར་དང་ཁྱུ་རྣམས་འཁྱེར་ཞིང་། དེ་དག་རང་གི་དོན་དུ་དེ་དག་གི་ཡོལ་བ་དང་། ཡོ་བྱད་ཚང་མ་དང་། རྔ་མོང་རྣམས་འཁྱེར་བར་འགྱུར། ཕྱོགས་ཀུན་ཏུ་འཇིགས་པ་ཡོད། ཅེས་ཁོ་རྣམས་ལ་འབོད་པར་འགྱུར་རོ།

༣༠ ཡ་ཧོ་ཝཱས་འདི་སྐད་གསུང་། ཀྱེ་ཧ་ཙོར་པ་རྣམས། བྲོས་ཤིང་། རྒྱང་རིང་པོར་རྒྱུ་ཞིག ཁུང་ནང་སྡོད་ཅིག དེ་ཅིའི་ཕྱིར་ཞེ་ན། བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་ཁྱོད་ལ་གནོད་པའི་བྱུས་དང་། ཁྱོད་ལ་རྒོལ་བའི་བསམ་སྦྱོར་བྱས་ཡོད་པའི་ཕྱིར་རོ།

༣༡ རྒྱ་སྒོའམ་སྒོ་གཏན་རྣམས་མེད་པའི་ཤ་ཚ་མེད་པར་གཅིག་པུར་གནས་ཏེ་སེམས་ལྷོད་ཀྱིས་ཡོད་པའི་མི་བརྒྱུད་ལ་དམག་དྲོངས་ཤིག ཅེས་ཡ་ཧོ་ཝཱས་གསུང་།

༣༢ དེ་དག་གི་རྔ་མོང་རྣམས་འཕྲོག་ནོར་དང་དེ་དག་གི་དུད་འགྲོ་མང་པོ་དེ་ནོམ་པར་འགྱུར། ཡང་རལ་པའི་ཟུར་བཀྲུམས་པ་རྣམས་ངས་ཕྱོགས་བཞིའི་རླུང་གི་ནང་དུ་གཏོར་ཞིང་། དེ་དག་གི་ཕྱོགས་ཀུན་ནས་དེ་རྣམས་བཀྲ་མི་ཤིས་པ་དེ་འདྲེན་པར་བྱའོ། ཞེས་ཡ་ཧོ་ཝཱས་གསུང་།

༣༣ དེ་ནས་ཧ་ཙོར་ནི་དུར་སྤྱང་གི་གནས་སར་གྱུར་ཏེ། དུས་རྟག་ཏུ་སྟོངས་ནས། མི་སུའང་དེ་རུ་མི་གནས་པར། མིའི་བུ་གང་ཡང་དེར་གཞིས་འབེབས་པར་མི་འགྱུར་རོ༎

༣༤ ཡ་ཧུ་དཱའི་རྒྱལ་པོ་ཚེ་དེག་ཡཱས་སྲེད་སྐྱོང་བའི་ཐོག་མར་ཨེ་ལམ་གྱི་ཆེད་དུ་ཡེ་རེམ་ཡཱར་ཡ་ཧོ་ཝཱ་ལས་བྱུང་བའི་བཀའ་མཆིད་ནི་འདི་ལྟ་སྟེ།

༣༥ དཔུང་ཆེན་རྣམས་ཀྱི་ཡ་ཧོ་ཝཱས་འདི་སྐད་གསུང་། ལྟོས་སྡོད། ངས་ཨེ་ལམ་གྱི་གཞུ་མོའམ་དེའི་མཐུ་སྟོབས་ཀྱི་མགོ་དེ་གཅག

༣༦ ཡང་ངས་ནམ་མཁའི་ཕྱོགས་བཞི་ནས་རླུང་བཞི་པོ་ཨེ་ལམ་གྱི་ཐོག་ཏུ་དྲངས་ནས། རླུང་དེ་དག་གི་ཐད་དུ་འཐོར་བར་བྱ་བ་དང་། ཨེ་ལམ་པའི་མི་འཁྱམ་སྤྲང་པོ་རྣམས་མ་སླེབ་པའི་མི་བརྒྱུད་གང་ཡང་ཡོད་པར་མི་འགྱུར་རོ།

༣༧ ཡང་ངས་ཨེ་ལམ་པ་རང་གི་ཕ་རོལ་པ་དང་། དེ་དག་གི་སྲོག་ལ་བརྔམས་པའི་ངོར་འཇིགས་སུ་གཞུག ཡང་དེ་དག་གི་ཐོག་ཏུ་རྐྱེན་ངན་དང་། ཁོ་བོའི་ཁྲོ་གཏུམ་དྲག་པོ་དེ་དབབ་བོ། ཞེས་ཡ་ཧོ་ཝཱས་གསུང་། ཡང་ངས་དེ་རྣམས་ཚར་མ་བཅད་པའི་བར་དུ་དེ་དག་གི་རྒྱབ་ཏུ་རལ་གྲི་གཏད་དོ།

༣༨ ཡང་ངས་ཉིད་ཀྱི་རྒྱལ་ཁྲི་ཨེ་ལམ་གྱི་ནང་དུ་བརྒྱབ་སྟེ། དེའི་ནང་ནས་རྒྱལ་པོ་དང་སྐུ་དྲག་རྣམས་སྣུབ་པར་བྱའོ། ཞེས་ཡ་ཧོ་ཝཱས་གསུང་།

༣༩ འོན་ཀྱང་དུས་ཕྱི་ཞིག་ན་ངས་སླར་ཡང་ཨེ་ལམ་གྱི་བཙོན་གྱི་ལུགས་དེ་མེད་པར་བྱའོ། ཞེས་ཡ་ཧོ་ཝཱས་གསུང་ངོ་༎

༥༠

ཡ་ཧོ་ཝཱས་བཱ་བེལ་དང་། ཀལ་དཱི་པའི་ཡུལ་ཁམས་ཀྱི་སྐོར་དུ་ཡེ་རེམ་ཡཱའི་ངག་གི་སྒོ་ནས་གསུངས་པའི་བཀའ་མཆིད་ནི།

༢ ཁྱོད་ཀྱིས་མི་བརྒྱུད་རྣམས་ཀྱི་ནང་དུ་ཤོད་ཅིག མོལ་ལ་ཐོང་ཞིག འཕྱར་དར་སྒྲེང་ཞིག བཀར་ཐོགས་ལ་ཅིའང་མ་སྦ་བར་འདི་སྐད་དུ། བཱ་བེལ་ཁྱེར་ཟིན། བཱེལ་གྱི་ཁ་སྐྱེངས། མེ་རོ་དག་ནི་ཆག མོའི་འདྲ་སྐུ་རྣམས་སྐྱེངས། མོའི་སྐུ་འདྲ་རྣམས་ཆག་གོ།

༣ ཅི་ལ་ཟེར་ན། བྱང་ཕྱོགས་ནས་དེའི་ཐད་དུ་མི་རིགས་ཤིག་འོང་གིན་འདུག དེས་མོའི་ཡུལ་ཁམས་སྟོངས་སུ་བཅུག་སྟེ། དེར་མི་གཅིག་ཅིག་ཀྱང་གནས་པར་མི་འགྱུར། མིའམ་དུད་འགྲོ་ཅི་ཡིན་ནའང་བྲོས་ཟིན། ཆས་ཟིན།

༤ དེའི་ཚེ་དེའི་དུས་སུ་ཨིས་ར་ཨེལ་གྱི་བུ་བརྒྱུད་ཡ་ཧུ་དཱའི་བུ་བརྒྱུད་དང་ལྷན་ཅིག་ཏུ་ཚུར་འོང་བར་འགྱུར་རོ། ཞེས་ཡ་ཧོ་ཝཱས་གསུང་སྟེ། དེ་དག་ངུ་ཞིང་ཆས་ཏེ། ཡ་ཧོ་ཝཱ་རང་གི་དཀོན་མཆོག་འཚོལ་བར་འགྱུར།

༥ དེ་དག་གིས་ཙི་ཨོན་ཕྱོགས་སུ་གདོང་བསྒྱུར་ཏེ། དེའི་ལམ་འདྲི་ཞིང་། ཚུར་ཤོག ངེད་ལྷན་ཅིག་ཏུ་ལྷགས་ཤིང་། ནམ་ཡང་གཡེལ་བར་མི་འགྱུར་བའི་གཏན་གྱི་འཆིང་ཡིག་ཅིག་ཡ་ཧོ་ཝཱ་དང་བཅས་སུ་བཅའ་བར་བྱའོ་ཞེས་ཟེར་བར་འགྱུར།

༦ ངའི་མི་སྡེ་ནི་ལུག་སྟོར་མཁན་རྣམས་ཡིན། དེ་དག་གི་རྫི་བོ་རྣམས་ཀྱིས་དེ་དག་ལམ་སྟོར་དུ་བཅུག རི་གར་བརྒྱབས། དེ་དག་རི་བོ་ལས་སྒང་གར་ཡོད་ལ་སོང་ནས། རང་གི་སྡོད་གནས་དེ་བརྗེད་པར་གྱུར་ཏེ།

༧ སུ་ཕྲད་ཀྱིས་དེ་དག་ཟོས་ནས། འདི་དག་གི་དྲང་བ་ཉིད་ཀྱི་གཞལ་ཡས་ཁང་ལགས་པའི་ཡ་ཧོ་ཝཱ། འདི་རྣམས་ཀྱི་ཕ་མེས་ཀྱི་རེ་སའི་ཡ་ཧོ་ཝཱར་སྡིག་པ་བྱས་སྟབས་ཀྱིས། ངེད་ཅག་ལ་འགལ་མེད་ཅེས་དེ་དག་གི་ཕ་རོལ་པ་རྣམས་ཀྱིས་ཟེར་ཏོ༎

༨ བཱ་བེལ་ལས་ཐོན་ཞིག ཀལ་དཱིའི་ཡུལ་ནས་ཐེགས་ཤིག ཁྱུའི་སྣར་འགྲོ་བའི་ར་ཕོ་རྣམས་དང་འདྲ་བར་གྱུར་ཅིག

༩ དེ་ཅིའི་ཕྱིར་ཞེ་ན། ལྟོས་ཤིག ངས་བྱང་གི་ཡུལ་ལས་མི་བརྒྱུད་ཆེན་པོའི་དཔུང་ཚོགས་ཤིག་ལ་ཀུན་སློངས་བྱས་ཏེ། བཱ་བེལ་གྱི་ཐོག་ཏུ་འདྲེན་པར་བྱའོ། དེ་རྣམས་མོའི་ཐད་དུ་འཕྲེང་ལ་བསྡད་དེ། མོ་དེ་ནས་ཕར་འཁྱེར་བར་འགྱུར། དེ་དག་གི་མདའ་རྣམས་དཔའ་བོ་རྩལ་ལྡན་གྱི་མདའ་ལྟར་སྟོང་ལོག་ཏུ་འོང་བར་མི་འགྱུར།

༡༠ དེ་ནས་ཀལ་དཱི་ཡུལ་བཅོམ་ནོར་དུ་གྱུར་ཏེ། དེ་བཅོམ་མཁན་ཀུན་ཚིམ་པར་འགྱུར་རོ། ཡ་ཧོ་ཝཱས་གསུང་།

༡༡ དེའང་ཁྱོད་ཅག་དགའ་མགུ་ཞིང་ཡི་རང་བ་ཡིན། ཀྱེ་ངའི་ནོར་སྐལ་འཕྲོག་མཁན་ཁྱོད་གཡུལ་འཐག་གི་བེའུ་ལྟར་འཐག་ཅིང་། རྟ་ཕོ་ཤུགས་ལྡན་ལྟར་བསིལ་སྒྲ་སྒྲོག་རུང་།

༡༢ ཁྱོད་ཀྱི་མ་ཁ་སྐྱེངས་ཤིང་། ཁྱོད་བཙས་མཁན་དེ་ངོ་ཚ་བར་འགྱུར། ལྟོས་དང་། མོ་ནི་མི་བརྒྱུད་རྣམས་ནང་ཕྱི་མ་དང་། འབྲོག་སྟོང་དང་ཐང་སྐམ་པོ་དང་། ས་སྟོང་དུ་འགྱུར་བར་འགྱུར།

༡༣ ཡ་ཧོ་ཝཱའི་ཐུགས་ཁྲོའི་དབང་གིས་དེ་ནི་ཡུལ་དུ་མི་འཚུགས་པར། རྩད་ནས་སྟོངས་པར་འགྱུར། བཱ་བེལ་གྱི་མདུན་ལས་འགྲུལ་ཚད་དྲན་པ་འཁྱོར་ཞིང་། དེའི་རྨ་ཁ་ཀུན་གྱི་ཕྱིར་ཙོག་ཙོག་ཟེར་བར་འགྱུར།

༡༤ ཁྱོད་ཅག་བཱ་བེལ་གྱི་མཐའ་བསྐོར་ཏེ་འཕྲེང་དུ་སྡོད་ཅིག གཞུ་སྐྱིལ་མཁན་ཁྱོད་ཐམས་ཅད་མདའ་ལ་མ་འཕངས་པར་མོ་ལ་རྒྱོབ་ཅིག དེ་ཅིའི་ཕྱིར་ཞེ་ན། མོས་ཡ་ཧོ་ཝཱར་སྡིག་པ་བྱས་སོ།

༡༥ མོ་མཐའ་ནས་བསྐོར་ཏེ་ཀི་ཐོང་ཞིག མོས་མགོ་དགུར། དེའི་རྨང་རྣམས་གཡོས། དེའི་ལྕགས་རི་རྣམས་རྡིབས་སོ། དེ་ཅིའི་ཕྱིར་ཞེ་ན། འདི་ནི་ཡ་ཧོ་ཝཱའི་དགྲ་རྩོད་པ་ཡིན། མོས་ཇི་བཞིན་བྱས་པ་ལྟར་དུ་མོ་ལས་ལན་ལེན་ཞིང་མོ་ལ་གྱིས་ཤིག

༡༦ བཱ་བེལ་གྱི་ནང་ན་ཞིང་རྨོ་མཁན་དང་། བཙའ་མའི་དུས་སུ་ཟོར་བར་ལག་པ་རེག་པ་དེ་ཚར་དུ་ཆོད་ཅིག མནར་བྱེད་ཀྱི་རལ་གྲིའི་འཇིགས་པས་ཚང་མ་རེ་རང་གི་མི་སྡེའི་རྩར་ཕྱིར་ལོག་ཅིང་། རེ་རང་གི་ཕ་ཡུལ་དུ་འབྲོས་པར་འགྱུར་རོ༎

༡༧ ཨིས་ར་ཨེལ་ནི་ཁ་འཐོར་བའི་ལུག་ཡིན་ཏེ། སེང་གེ་རྣམས་ཀྱིས་དེ་ལ་བདས། ཐོག་མར་ཨ་སུར་རྒྱལ་པོས་དེ་ཟོས། རྟིང་མཇུག་ཏུ་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་དེའི་རུས་པ་ཡང་བཏགས་པས་ན།

༡༨ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་གསུང་། ལྟོས་སྡོད། ཇི་ལྟར་ངས་ཨ་སུར་རྒྱལ་པོ་ལ་ཆད་པ་བཅད་པ་ཡིན། དེ་ལྟར་དུ་བཱ་བེལ་རྒྱལ་པོ་དང་དེའི་ཡུལ་ཁམས་ལ་ཆད་པས་གཅད་དེ།

༡༩ ཨིས་ར་ཨེལ་སླར་ཡང་དེ་རང་གི་གནས་སུ་ཁྲིད་ནས། ཀར་མེལ་དང་བཱ་ཤན་གྱི་རྩྭ་ཁར་སྤྱོད་ཅིང་། ཨེབ་ར་ཨིམ་དང་གིལ་ཨད་ཀྱི་རིར་དེའི་ཡིད་ཚིམ་པར་འགྱུར།

༢༠ དེའི་ཚེ་དེའི་དུས་ཀྱི་ཕྱིར་ཡ་ཧོ་ཝཱས་འདི་སྐད་གསུང་། དེ་ནས་ཨིས་ར་ཨེལ་གྱི་མི་དགེ་བ་ལ་ཞིབ་དཔྱོད་བྱ་ཡང་། ཅིའང་འཐོན་པར་མི་འགྱུར། ཡང་ཡ་ཧུ་དཱའི་མི་དགེ་བ་བཙལ་ཡང་རྙེད་པར་མི་འགྱུར། དེ་ཅིའི་ཕྱིར་ཞེ་ན། ངས་ལུས་བཅུག་པ་རྣམས་ལ་བཤགས་པར་བྱའོ༎

༢༡ ངོ་ལོག་ཉི་ལྡབ་ཀྱི་ཡུལ་ཁམས་དང་། ཆད་པས་གཅོད་བྱའི་ཡུལ་པའི་ཕྱོགས་སུ་དམག་ཐེགས་ཤིག བསྣུན་པར་བྱས་ཏེ། དེ་དག་གི་ཕྱི་བཞིན་བདས་ནས་ཡོངས་སུ་ཚར་ཆོད་ཅིག ཅེས་ཡ་ཧོ་ཝཱས་གསུང་། ཡང་ངས་ཁྱོད་ལ་བཀའ་གནང་བ་ཀུན་དང་བསྟུན་ནས་བྱོས་ཤིག

༢༢ ཡུལ་ནང་ན་དམག་འཐབ་དང་འཇིག་པ་ཆེན་པོའི་ང་རོ་འདུག

༢༣ ས་གཞི་ཐམས་ཅད་ཀྱི་ཐོ་བ་དེ་ཙུག་ལ་བཏུབ་ནས་བཅག་པ་ཡིན། མི་བརྒྱུད་རྣམས་ཀྱི་ཁྲོད་ལས་བཱ་བེལ་ཙུག་ལ་སྟོངས།

༢༤ ངས་ཁྱོད་ལ་རྙི་བཙུག་ནས་ཁྱོད་དེ་ནང་དུའང་ཚུད་ཀྱིས། ཀྱེ་བཱ་བེལ། ཁྱོད་ལ་ཧུན་མ་ཆོད། ཁྱོད་ཀྱིས་ཡ་ཧོ་ཝཱ་ལ་བརྒོལ་བའི་རྐྱེན་གྱིས་ཁྱོད་བརྙེད་ནས་བཟུང་ཡང་བཟུང་།

༢༥ ཡ་ཧོ་ཝཱས་ཉིད་ཀྱི་དམག་ཆས་ཀྱི་མཛོད་ཀྱི་སྒོ་ཕྱེས་ཏེ། ཉིད་ཀྱི་ཐུགས་ཁྲོའི་མཚོན་ཆ་རྣམས་བཏོན་པར་མཛད། ཇི་ལྟར་ཞེ་ན། ཀལ་དཱི་པའི་ཡུལ་ཁམས་ཀྱི་ནང་དུ། དཔུང་ཆེན་རྣམས་ཀྱི་ཡ་ཧོ་ཝཱ་གཙོ་བོ་ལ་མཛད་པ་ཞིག་མཛད་དགོས་ཡོད་དེ།

༢༦ ས་མཐའ་ནས་དེའི་ཐོག་ཏུ་འོངས་ཤིག དེའི་བང་མཛོད་ཀྱི་ཁ་ཕྱེས་ཤིག པང་ཁོད་ལྟར་འཐག་པར་བྱོས་ཤིག རྩད་ནས་མེད་པར་བྱོས་ཤིག མོའི་ཅིའང་ལུས་སུ་མ་ཆུག་ཅིག

༢༧ མོའི་གླང་ཚང་མ་གསོད་ཅིག དེ་རྣམས་བཤན་པའི་རྩར་རྡོབ་ཅིག འདི་དག་གི་ཞག་དང་། ཞིབ་དཔྱོད་བྱ་དུས་རན་པས། ཧའེ་ཧའེ་དེ་དག

༢༨ ཡ་ཧོ་ཝཱ་ངེད་ཀྱི་དཀོན་མཆོག་གི་དུགས་ལན་དང་། ཁོང་གི་མཆོད་ཁང་གི་དུགས་ལན་ནི་འདིའོ། ཞེས་ཙི་ཨོན་ནང་སྒྲོག་ཏུ་བཱ་བེལ་གྱི་ནང་ནས་བྲོས་ཤིང་ཐར་བར་གྱུར་པ་རྣམས་ཀྱི་སྐད་ལྷང་ལྷང་།

༢༩ བཱ་བེལ་གྱི་མདུན་དུ་མདའ་པ་རྣམས་དང་གཞུ་སྐྱིལ་མཁན་ཐམས་ཅད་སྤུངས་ཤིག དེའི་མཐའ་བསྐོར་ནས་དམག་བྲང་ཕོབ་ཅིག དེའི་ནང་ནས་གང་ཡང་འབུད་དུ་མ་ཆུག མོའི་ལས་ལ་རག་ལས་ཏེ་ལན་ཐོང་ཞིག མོས་གཞན་ལ་བྱས་པ་ཐམས་ཅད་བཞིན་དུ་མོ་རང་ལའང་གྱིས་ཤིག དེ་ཅིའི་ཕྱིར་ཞེ་ན། མོས་ཡ་ཧོ་ཝཱ་ཨིས་ར་ཨེལ་གྱི་དམ་པ་ཉིད་ལའང་ང་རྒྱལ་བསྟན་པས།

༣༠ མོའི་གཞོན་ནུ་རྣམས་ལམ་སྲང་རྣམས་ནང་འགྱེལ་ཞིང་། མོའི་དམག་གི་སྐྱེ་བོ་ཚང་མ་ཞག་དེར་གཏུབ་པར་འགྱུར་རོ། ཞེས་ཡ་ཧོ་ཝཱས་གསུང་།

༣༡ ལྟོས་སྡོད། ཁྱོད་ང་རྒྱལ་ཆེན་པོས་བརླམས་པའི་དགྲ་ནི་ཁོ་བོ་སྟེ། ཞེས་དཔུང་ཆེན་རྣམས་ཀྱི་ཡ་ཧོ་ཝཱ་གཙོ་བོས་གསུང་། ཅི་ལ་ཟེར་ན། ངས་ཁྱོད་ལ་ཆད་པས་གཅོད་པའི་དུས་ཚོད་དང་། ཁྱོད་ཀྱི་ཞག་ལ་བབས་སོ།

༣༢ ཤིན་ཏུ་རང་མཐོང་ཅན་དེ་འབུབ་ཅིང་འགྱེལ་བར་འགྱུར་ཏེ། སུས་ཀྱང་དེ་སློང་བར་མི་འགྱུར། ངས་དེའི་གྲོང་ཁྱེར་རྣམས་ལ་མེ་སྤར་བ་དང་། དེའི་ཀྱིར་འཁོར་ཐམས་ཅད་ཀྱང་བསྲེག་པར་འགྱུར་རོ༎

༣༣ དཔུང་ཆེན་རྣམས་ཀྱི་ཡ་ཧོ་ཝཱས་འདི་སྐད་གསུང་། ཨིས་ར་ཨེལ་གྱི་བུ་བརྒྱུད་དང་། ཡ་ཧུ་དཱའི་བུ་བརྒྱུད་གཉིས་པོ་ལྷན་ཅིག་ཏུ་བཅོམ་སྟེ། དེ་དག་བཙོན་དུ་འཛིན་པ་ཚང་མས་དེ་དག་དམ་དུ་བཟུང་ནས། འབུད་པར་མི་བྱའོ་སྨྲས།

༣༤ དེ་དག་གི་སྒྲོལ་མཛད་ནི་མཐུ་ལྡན་ཏེ། ཁོང་གི་མཚན་དུ་དཔུང་ཆེན་རྣམས་ཀྱི་ཡ་ཧོ་ཝཱ་ལགས་པས། ས་ལ་དུས་བདེ་དང་བཱ་བེལ་པ་ལ་མི་བདེ་བ་སྟེར་བ། དེ་དག་གི་རྒྱུ་རྐྱེན་གྱི་ཕྱིར་ཡོངས་སུ་རྩོད་གླེང་མཛད་པར་འགྱུར་རོ།

༣༥ ཡ་ཧོ་ཝཱས་འདི་སྐད་གསུང་། ཀལ་དཱི་པ་རྣམས་དང་། བཱ་བེལ་པ་དང་། མོའི་སྐུ་དྲག་རྣམས་མི་མཁས་པ་རྣམས་དང་བཅས་པའི་ཐོག་ཏུ་རལ་གྲི་ཞིག་ཡོད།

༣༦ ཁེངས་དྲེགས་ཅན་གྱི་ཐོག་ཏུའང་རལ་གྲི་ཞིག་ཡོད་པས། དེ་དག་རྨོངས་པར་འགྱུར། མོའི་མི་དཔའ་བོ་རྣམས་ཀྱི་ཐོག་ཏུའང་རལ་གྲི་ཞིག་ཡོད་པས། དེ་རྣམས་ཀྱི་སྤོབས་པ་འབུད་པར་འགྱུར།

༣༧ དེ་ཚོའི་རྟ་དང་ཤིང་རྟ་དང་། མོའི་དབུས་ན་ཡོད་པའི་མི་སྡེ་འདྲེས་མ་ཀུན་གྱི་ཐོག་ཏུའང་རལ་གྲི་ཞིག་ཡོད་པས། དེ་རྣམས་བུད་མེད་ལྟ་བུར་འགྱུར་བར་འགྱུར། མོའི་གཏེར་རྣམས་ཀྱི་ཐོག་ཏུའང་རལ་གྲི་ཞིག་ཡོད་པས། དེ་རྣམས་འཕྲོག་ནས་འཁྱེར་བར་འགྱུར།

༣༨ མོའི་ཆུ་རྣམས་ཀྱི་ཐོག་ཏུའང་ཆུ་མིག་ཅིག་ཡོད་པས། དེ་རྣམས་སྐེམ་པར་འགྱུར། དེ་ཅིའི་ཕྱིར་ཞེ་ན། འདི་ནི་བཙོག་སྐུའི་ཡུལ་ཁམས་དང་། སྐུ་འདྲའི་ཕྱིར་སྨྱོ་མཁན་ཡིན་པས་སོ།

༣༩ དེའི་ཕྱིར་སྤྱང་ཀི་དང་བཅས་སུ་འབྲོག་སྟོང་གི་གཅན་གཟན་དེར་གནས་ཤིང་། བྱ་རྔ་མོང་རྣམས་ཀྱང་དེར་གནས་ཏེ། དེ་ཕྱིན་ཆད་དེ་ནམ་དུའང་ཡུལ་དུ་འཚུགས་པར་མི་འགྱུར་ཏེ། མི་རབས་ནས་མི་རབས་ཀྱི་བར་དུའང་དེར་མི་གནས་ཏེ།

༤༠ ཇི་ལྟར་དཀོན་མཆོག་གིས་སོ་དོམ་དང་གོ་མོ་རཱ་དང་། དེའི་ཉེ་འཁོར་གྱི་གྲོང་ཁྱེར་རྣམས་ཁ་འབུབ་ཏུ་བཏང་བ་ལྟར། དེར་ཡང་མི་གཅིག་ཀྱང་མི་གནས་པར། མིའི་བུ་སུའང་གནས་པར་མི་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༤༡ ལྟོས་ཤིག བྱང་གི་ཡུལ་ནས་མི་བརྒྱུད་ཅིག་འོང་གིན་འདུག ས་གཞིའི་མཐའ་མའི་མཐའ་མ་རྣམས་ལས་མི་རིགས་ཆེན་པོ་ཞིག་དང་རྒྱལ་པོ་དུ་མ་ཡར་ལྡང་བར་འགྱུར།

༤༢ དེ་དག་གིས་གཞུ་དང་མདུང་ཐོགས་ཏེ། དྲག་ཤུལ་ཆེ་ཞིང་སྙིང་རྗེ་མེད། རྒྱ་མཚོ་བཞིན་དུ་དེ་དག་གིས་ང་རོ་འདོན། དེ་དག་རྟ་ལ་ཞོན་ཞིང་། དམག་གི་སྐྱེ་བོ་ལྟར་དེ་དག་གིས་ཁྱོད་ཀྱི་ཐད་དུ་དམག་གྲལ་ཤོམ་པར་བྱེད། ཀྱེ་བཱ་བེལ་གྱི་བུ་མོ།

༤༣ བཱ་བེལ་རྒྱལ་པོས་དེ་དག་གི་ལོ་ཐོས་པ་དང་། ལག་རྩ་ལྷོད་དེ། འཇིགས་པས་གདུངས་ནས། སྐྱེ་གཟེར་ཐེབས་པའི་བུད་མེད་ལྟ་བུའི་ཟུག་གཟེར་གྱིས་ཐེབས་སོ།

༤༤ ལྟོས། ཁོ་སེང་གེའི་ལུགས་སུ་ཡོར་དན་འཁེལ་བའི་ཤིང་ཚོགས་ཀྱི་ནང་ནས་བྱུང་སྟེ། ཡུལ་བཙན་པོའི་ཐོག་ཏུ་འོང་བར་འགྱུར་གྱིས། ངས་གློ་བུར་དུ་ཁོ་མོའི་ཐད་ལས་བསྐྲད་པར་བྱའི། ངས་འདམས་མཁན་དེ་མོའི་ཐོག་ཏུ་ཇོ་བོར་འཇུག་པར་བྱའོ། ཅི་ལ་ཟེར་ན། ང་ལྟ་བུ་སུ་ཡོད། སུས་ང་ལ་དུས་ར་བྱེད་པར་འགྱུར། ཁོ་བོའི་ཞལ་ངོར་ལྡང་ནུས་པའི་རྫི་བོ་དེ་སུ་ཡིན།

༤༥ དེའི་དོན་དུ་ཡ་ཧོ་ཝཱས་བཱ་བེལ་གྱི་ཆེད་དུ་བརྩམས་པའི་བྱུས་དང་། ཀལ་དཱི་པའི་ཡུལ་གྱི་དོན་དུ་མཛད་པའི་ཐུགས་ཀྱི་དགོངས་པ་རྣམས་ལ་ཉོན་དང་། ཁྱུ་ནང་གི་ཆུང་ཤོས་དག་དེ་དག་གིས་འདྲུད་ཅིང་འདོན་པ་ཤ་སྟག་སྟེ། དེས་དེ་དག་གི་རྩྭ་ཁ་ནི་དེ་དག་ལ་ཧོན་འཁྱོར་འཇུག་པར་ངེས་སོ།

༤༦ བཱ་བེལ་ལྟུང་བའི་སྒྲས་ས་གཞི་འདར། དེ་དག་གི་ངུ་སྐད་མི་རིགས་སོ་སོའི་ནང་ན་ཐོས་པར་གྱུར་ཏོ༎

༥༡

ཡ་ཧོ་ཝཱས་འདི་སྐད་གསུང་། ལྟོས་སྡོད། ངས་བཱ་བེལ་དང་དགྲ་སྙིང་ནང་གནས་པ་རྣམས་ཀྱི་དགྲར་འཇོམས་བྱེད་ཀྱི་རླུང་ཞིག་སློང་བར་བྱ་སྟེ།

༢ ཁོ་བོས་བཱ་བེལ་བཀྲབ་མཁན་རྣམས་བཏང་སྟེ། དེ་ཚོས་མོ་བཀྲབ་སྟེ། དེའི་ཡུལ་ཁམས་སྟོང་པ་བྱེད་པར་འགྱུར། གང་ལ་ཞེ་ན། སྡུག་བསྔལ་བའི་ཉིན་མོར་དེ་དག་གིས་ཕྱོགས་བཞི་ནས་མོ་དགར་བར་འགྱུར།

༣ གཞུ་སྐྱིལ་མཁན་དང་རང་གི་ཁྲབ་གྱོན་ནས་འགྲེང་བའི་ཐོག་ཏུ་མདའ་པས་གཞུ་སྐྱིལ་ཞིག་དང་། མོའི་དར་མ་རྣམས་ལ་སྙིང་མ་རྗེ་བར། མོའི་དམག་ཚོགས་རྩ་བ་ནས་མེད་པར་བྱོས་ཤིག

༤ དེ་ལྟར་ཀལ་དཱི་པའི་ཡུལ་ནང་ཤི་མཁན་དང་། ལམ་སྲང་རྣམས་ནང་བསྣུན་པར་གྱུར་པ་རྣམས་འགྱེལ་བར་འགྱུར།

༥ དེ་ཅིའི་ཕྱིར་ཞེ་ན། ཨིས་ར་ཨེལ་གྱི་དམ་པ་ཉིད་ལ་བྱས་པའི་སྡིག་པས་ཡུལ་ཁམས་གང་ནས་ཡོད་རུང་། དཔུང་ཆེན་རྣམས་ཀྱི་ཡ་ཧོ་ཝཱ་རང་གི་དཀོན་མཆོག་གིས་ཨིས་ར་ཨེལ་དང་ཡ་ཧུ་དཱ་ནི་སྤངས་པ་མ་ཡིན་ནོ།

༦ འདི་ནི་ཡ་ཧོ་ཝཱས་དགྲ་ལན་བཞེས་པའི་དུས་ཚོད་ཡིན་ཏེ། ཁོང་གིས་མོ་ལ་དགྲ་ལན་གཞལ་བས། བཱ་བེལ་གྱི་དཀྱིལ་ནས་བྲོས་ཤིག རེ་རང་གི་སྲོག་སྐྱོབས་ཤིག མོའི་མི་དགེ་བའི་ནང་དུ་འཆི་བར་མ་གྱུར་ཅིག

༧ བཱ་བེལ་ནི་ཡ་ཧོ་ཝཱའི་ཕྱག་ལ་གསེར་ཕོར་ཅིག་ཡོད་པ་ཡིན་ཏེ། དེས་ས་གཞི་ཚང་མ་བཟི་བར་བྱས། མི་བརྒྱུད་རྣམས་ཀྱིས་མོའི་རྒུན་ཆང་བཏུང་བས། མི་རིགས་རྣམས་སྨྱོའོ།

༨ བཱ་བེལ་གློ་བུར་དུ་ལྷུང་ནས་བཤིག མོའི་ཕྱིར་ཆོ་ངེས་བྱོས་ཤིག མོའི་ཟུག་གཟེར་གྱི་ཕྱིར་བལ་སམ་དྲོངས་ཤིག ཅི་ཤེས། མོ་གསོ་བར་འགྱུར་ལས་ཆེ།

༩ ངེད་ཀྱིས་བཱ་བེལ་གསོ་སྙིང་འགྲོ་ནའང་ནད་མ་དྭངས། ད་མོ་དབྱུག་ཞོག ངེད་ཅག་རེ་རང་གི་ཕ་ཡུལ་དུ་ལོག་འགྲོ་བར་བྱའོ། དེ་ཅི་ལ་ཟེར་ན། མོའི་བཀའ་ཆད་ནམ་མཁའི་བར་དུ་བསླེབས་ནས། ནམ་མཁའ་རྣམས་ཀྱི་བར་དུའང་ཐེགས་པར་གྱུར་ཏོ།

༡༠ ཡ་ཧོ་ཝཱས་ངེད་ཅག་དྲང་པོ་ཡིན་པ་དེ་མངོན་པར་མཛད་པས། ཤོག་ཅིག ངེད་ཅག་གིས་ཙི་ཨོན་དུ་ཡ་ཧོ་ཝཱ་རང་གི་དཀོན་མཆོག་གི་ཕྲིན་ལས་དེ་འཆད་པར་བྱའོ༎

༡༡ མདའ་རྣམས་རྣོ་བར་བྱོས། ཕུབ་རྣམས་དམ་དུ་ཟུང་ཞིག ཡ་ཧོ་ཝཱས་བཱ་བེལ་མེད་པར་བྱེད་དུ་འདུན་ཞིང་། མ་དཱ་ཨི་པའི་རྒྱལ་པོ་རྣམས་ཀྱི་སེམས་དཀྲུགས་པར་བྱས། ཅི་ལ་ཟེར་ན། འདི་ནི་ཡ་ཧོ་ཝཱའི་དུགས་ལན་དང་། ཁོང་གི་མཆོད་ཁང་གི་དགྲ་རྩོད་པ་ལགས་ཏེ།

༡༢ བཱ་བེལ་གྱི་ལྕགས་རི་རྣམས་ཀྱི་ཐད་དུ་རུ་དར་འཛུགས་ཤིག མེལ་ཚེ་བརྟན་པོ་བྱོས། སོ་པ་རྣམས་ཞོག་ཅིག འཇབ་ས་རྣམས་ཤོམས་ཤིག དེ་ཅིའི་ཕྱིར་ཞེ་ན། ཡ་ཧོ་ཝཱས་བཱ་བེལ་པ་རྣམས་ཀྱི་ཆེད་དུ་གསུངས་པ་དེ་བརྩམས་ནས་སྒྲུབ་པར་ཡང་བྱས་སོ།

༡༣ ཀྱེ་ཆུ་དུ་མའི་སྟེང་ན་སྡོད་ཅིང་། གཏེར་མང་བདོག་པ་ཁྱོད་ཀྱི་མཐའ་མ་ལ་སླེབ་སྟེ། ཁྱོད་ཀྱི་བརྣབས་སེམས་ཀྱི་བྲེ་དེ་གང་།

༡༤ དཔུང་ཆེན་རྣམས་ཀྱི་ཡ་ཧོ་ཝཱས་ཉིད་ཀྱི་མནའ་བཞེས་ཏེ། འདི་སྐད་དུ། ངས་ཁྱོད་ཆ་ག་འབུའི་ལུགས་སུ་མིས་འཁེང་བར་བྱ་ཤག་སྟེ། དེ་དག་གིས་ཁྱོད་ཀྱི་མདུན་དུ་ཀི་ཀི་སྒྲོག་པར་འགྱུར་རོ་གསུང་།

༡༥ ཁོང་གི་མཐུ་དབང་གིས་ས་གཞི་བཀོད་དེ། ཁོང་གི་ཡེ་ཤེས་ཀྱིས་འཇིག་རྟེན་བཙུགས་པར་མཛད། ཁོང་གི་མཁྱེན་རབ་ཀྱིས་ནམ་མཁའ་རྣམས་འདིང་བར་བྱས།

༡༦ ཁོང་གིས་གསུང་སྐད་འདོན་དུས་ནམ་མཁའ་རྣམས་ན་ཆུའི་འུར་སྒྲ་ཆེ། ས་མཐའ་རྣམས་ལས་ན་བུན་རྣམས་སློང་བར་མཛད། ཆར་པའི་དོན་དུ་གློག་རྣམས་ཀྱང་མཛད། ཉིད་ཀྱི་གཏེར་མཛོད་རྣམས་ལས་ཀྱི་སིར་རླུང་འདོན་ནོ།

༡༧ མི་ཡོད་དོ་ཅོག་གཏི་མུག་ཅན་དང་རིག་པ་མེད་པ་སྟེ། གསེར་བཟོ་པ་ཐམས་ཅད་རང་གི་སྐུ་འདྲས་རྐྱེན་ཏེ་ངོ་ཚའོ། དེ་ཅིའི་ཕྱིར་ཞེ་ན། དེའི་བླུགས་སྐུ་ནི་རྫུས་མ་དང་། དེ་དག་གི་ནང་ན་དབུགས་ཀྱང་མེད་པས་སོ།

༡༨ དེ་དག་ཡ་མ་བརླ་པོ་དང་། འཁྲུལ་འཇུག་པའི་དངོས་པོ་སྟེ། ཞལ་ཆེ་གཅོད་དུས་སུ་དེ་དག་མེད་པར་འགྱུར།

༡༩ ཡ་ཀོབ་ཀྱི་ཐོབ་སྐལ་ནི་དེ་དག་དང་འདྲ་བ་མིན། དེ་ཅིའི་ཕྱིར་ཞེ་ན། ཁོང་ནི་ཐམས་ཅད་ཀྱི་བཀོད་པ་པོ་དང་། ཨིས་ར་ཨེལ་ནི་ཁོང་གི་སྐུ་སྐལ་གྱི་ཕྱག་འཁར་ཡིན་ཏེ། ཁོང་གི་མཚན་ནི་དཔུང་ཆེན་རྣམས་ཀྱི་ཡ་ཧོ་ཝཱ་ལགས་སོ༎

༢༠ ཁྱོད་ངའི་དགྲ་སྟ་དང་འཐབ་མོའི་མཚོན་ཆ་ཡིན་ཏེ། ཁྱོད་ཀྱི་ངང་ནས་ངས་མི་བརྒྱུད་རྣམས་དུམ་བུར་གཏུབ་ཅིང་། ཁྱོད་ཀྱི་ངང་ནས་རྒྱལ་ཁམས་རྣམས་མེད་པར་བྱ།

༢༡ ཁྱོད་ཀྱི་ངང་ནས་ངས་རྟ་དང་ཞོན་མཁན་གཉིས་པོ་དུམ་བུར་གཏུབ་སྟེ། ཁྱོད་ཀྱི་ངང་ནས་ཤིང་རྟ་དང་དེའི་ནང་དུ་ཞུགས་པ་གཉིས་པོ་དུམ་བུར་གཏུབ་རྒྱུ་ཡིན།

༢༢ ཁྱོད་ཀྱི་ངང་ནས་ངས་སྐྱེས་པ་སྐྱེས་དམན་གཉིས་པོ་དུམ་བུར་གཏུབ་ཅིང་། ཁྱོད་ཀྱི་ངང་ནས་རྒན་བྱིས་གཉིས་པོ་དུམ་བུར་གཏུབ་རྒྱུ་སྟེ། ཁྱོད་ཀྱི་ངང་ནས་དར་མ་དང་ན་ཆུང་གཉིས་པོ་གཏུབ་པར་བྱའོ།

༢༣ ཁྱོད་ཀྱི་ངང་ནས་ངས་རྫི་བོ་དང་ཁྱུ་བཅས་དུམ་བུར་གཏུབ་ཅིང་། ཁྱོད་ཀྱི་ངང་ནས་ཁྱིམ་བདག་དང་དེའི་གླང་དོར་བཅས་དུམ་བུར་གཏུབ་སྟེ། ཁྱོད་ཀྱི་ངང་ནས་ངས་བཀའ་བློན་དང་བློན་པོ་རྣམས་ཀྱང་དུམ་བུར་གཏུབ་པར་བྱའོ།

༢༤ ཡང་ངས་བཱ་བེལ་དང་ཀལ་དཱི་པ་ཚང་མ་ལ། དེ་དག་གིས་ཙི་ཨོན་དུ་ཁྱོད་ཅག་གི་མཐོང་སར་བྱས་པའི་ངན་ཐམས་ཅད་ཀྱི་ལན་སྟེར་བར་བྱའོ། ཞེས་ཡ་ཧོ་ཝཱས་གསུང་ངོ་༎

༢༥ ཀྱེ་ཧོ། ཡ་ཧོ་ཝཱས་འདི་སྐད་གསུང་། ས་གཞི་ཐམས་ཅད་འཇིགས་པར་བྱེད་པའི་ཀྱེ་རི་བོ་འཇིག་བྱེད། ངས་ཁྱོད་ལ་སྡང་སྟེ། ངས་ཁྱོད་ཀྱི་ཐོག་ཏུ་ཉིད་ཀྱི་ཕྱག་བརྐྱངས་ཏེ། བྲག་རྣམས་ལས་ཁྱོད་རྦབ་ཏུ་བསྒྲིལ་ནས། ཁྱོད་མེས་བསྲེག་པའི་རི་བོར་བྱའོ།

༢༦ དེ་ནས་མིས་ཁྱོད་ལས་གྲུ་རྡོའམ་རྨང་རྡོ་མི་བླང་བར། ཁྱོད་དུས་རྟག་ཏུ་སྟོངས་ནས་ལུས་པར་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༢༧ ས་ལ་རུ་དར་འཕྱར་བར་བྱོས། མི་རིགས་རྣམས་ཀྱི་དབུས་སུ་རྒྱ་དུང་ཕུས་ཤིག མི་བརྒྱུད་རྣམས་མོའི་དགྲར་ཤོམས་ཤིག ཨ་ར་རད་དང་མིན་ནི་དང་། ཨས་ཀེ་ནཱའི་རྒྱལ་སྲིད་རྣམས་མོའི་མདུན་དུ་སྤུངས་ཤིག དེའི་དགྲར་དམག་དཔོན་སྐོས་ཤིག རྩུབ་པའི་ཆ་ག་འབུའི་ཚུལ་དུ་རྟ་རྣམས་དེའི་ཐོག་ཏུ་རྒྱུག་ཅིག

༢༨ མི་བརྒྱུད་རྣམས་དང་། མ་དཱ་ཨི་པའི་རྒྱལ་པོ་རྣམས་དང་། དེའི་བཀའ་བློན་དག་དང་། རྫོང་དཔོན་ཐམས་ཅད་དང་། དེའི་རྒྱལ་སྲིད་ཀྱི་ཡུལ་ཁམས་ཐམས་ཅད་དང་བཅས་མོ་ལ་འཐབ་གྲབས་བྱོས་ཤིག

༢༩ དེ་ནས་ས་གཞི་འདར་ཞིང་ཚེར། དེ་ཅིའི་ཕྱིར་ཞེ་ན། བཱ་བེལ་ནང་མི་གཅིག་ཀྱང་མི་གནས་པ་ཙམ་དུ་སྟོངས་པར་མཛད་དུ། ཡ་ཧོ་ཝཱའི་དགོངས་པ་རྣམས་སྒྲུབ་པར་འགྱུར་བའི་ཕྱིར་རོ།

༣༠ བཱ་བེལ་གྱི་དཔའ་བདུད་རྣམས་དམག་འགྱེད་པ་ལ་འཛེམ། རྫོང་ནང་བསྡད་ནས། དེ་དག་གི་དཔའ་ཉམས་ཏེ་བུད་མེད་ལྟ་བུར་གྱུར་ཏོ། དེ་དག་གིས་མོའི་གནས་ཚང་རྣམས་མེས་བསྲེགས། མོའི་སྒོ་གཏན་རྣམས་བཅག

༣༡ བཱ་བེལ་རྒྱལ་པོ་ལ། ཁྱོད་ཀྱི་རྒྱལ་ས་ནི་ཕྱོགས་ཀུན་ལས་བཅག་གོ། ཞེས་འཕྲིན་སྲིང་བ་ལ། རྟ་ཟམ་གཅིག་དང་གཅིག་འཕྲད་པ་དང་། བང་ཆེན་གཅིག་གཅིག་འཕྲད་པ་ལ་རྒྱུག་འགྲོ་བར་འགྱུར།

༣༢ ཡང་ཆུ་རབས་རྣམས་སུ་བསླེབས་ཏེ། འདམ་བུ་རྣམས་མེས་བསྲེགས་པས། དམག་གི་སྐྱེ་བོ་རྣམས་འཇིགས་པར་གྱུར་ཏོ།

༣༣ དེ་ཅིའི་ཕྱིར་ཞེ་ན། དཔུང་ཆེན་རྣམས་ཀྱི་ཡ་ཧོ་ཝཱ། ཨིས་ར་ཨེལ་གྱི་དཀོན་མཆོག་གིས་འདི་སྐད་དུ། བཱ་བེལ་གྱི་བུ་མོ་ནི་རྐང་བརྫིས་ལ་གཏོང་དུས་གཡུལ་འཐག་དང་མཚུངས། ད་རེ་ཞིག་ནས་མོའི་བཙའ་མའི་དུས་ལ་འབབ་པར་འགྱུར་རོ་གསུང་།

༣༤ བཱ་བེལ་རྒྱལ་པོ་ནེ་བུ་ཀད་ནེ་ཙར་གྱིས་ང་ཟོས། དེས་ང་བཏགས། ང་ཡོ་བྱད་སྟོང་པ་རུ་བྱས། འབྲུག་ལྟར་དེས་ང་ཁྱུར་མིད་དུ་བཏངས། ངའི་རོ་བརྒྱ་བས་དེའི་གྲོད་པ་བགངས་ནས། ང་བསྐྲད་ནས་བཏང་།

༣༥ ང་དང་ངའི་མི་རྣམས་ལ་དྲག་པོ་བྱས་པ་དེ་རང་བཱ་བེལ་གྱི་ཐོག་ཏུ་འབབ་པར་ཤོག་ཅིག ཅེས་ཙི་ཨོན་པ་རྣམས་ཀྱིས་ཟེར་བར་འགྱུར། ཡང་ཡེ་རུ་ཤ་ལེམ་གྱིས། ངའི་མི་ཤ་ཀལ་དཱི་པ་རྣམས་ཀྱི་ཐོག་ཏུ་ཡིན། ཞེས་ཟེར་བར་འགྱུར།

༣༦ དེས་ན་ཡ་ཧོ་ཝཱས་འདི་སྐད་གསུང་། ལྟོས་སྡོད། ངས་ཁྱོད་ཀྱི་གཤགས་ཀྱི་ཕྱིར་འཁྲབ་སྟེ། ཁྱོད་ཀྱི་དགྲ་རྩོད་པར་བྱ་ཞིང་། མོའི་རྒྱ་མཚོ་དེ་སྐམ་པོ་དང་། དེའི་ཆུ་མིག་རང་དུ་གཞུག་པ་དང་།

༣༧ བཱ་བེལ་ཡུལ་གོག་དང་། ཅེ་སྤྱང་གི་གནས་སར་གྱུར་ཏེ། གཞིས་པ་གཅིག་ཀྱང་མེད་པའི་ཧན་འཁྱོར་བ་དང་། འོ་ཤོའི་གནས་སུ་འགྱུར་བར་འགྱུར།

༣༨ སེང་དར་མ་ལྟར་དེ་དག་ལྷན་ཅིག་ཏུ་ངར་སྐད་སྒྲོག་ཅིང་། སེང་ཕྲུག་ལྟར་ང་རོ་འདོན་པར་འགྱུར་གྱིས།

༣༩ དེ་དག་སེམས་བསོད་ཅིང་དུས་གཏན་གྱི་གཉིད་ཀྱིས་འཐིབས་ནས་གཉིད་མི་སད་པའི་དོན་དུ། དེ་དག་ངར་བའི་ཚེ་ངས་དེ་དག་ལ་མགྲོན་བཤམས་ཏེ། བཟི་རུ་གཞུག་གོ། ཡ་ཧོ་ཝཱས་གསུང་།

༤༠ ཁོ་བོས་དེ་དག་ལུ་གུ་ལྟར་དང་། ལུག་ཐུག་དང་ར་ཐུག་ལྟར་བཤན་པའི་དྲུང་དུ་རྡབ་པར་བྱའོ༎

༤༡ ཤེ་ཤཱག་ཇི་ལྟར་ཁྱེར། ས་གཞི་ཡོངས་ཀྱི་དཔལ་དེ་ཇི་ལྟར་བཅོམ། མི་བརྒྱུད་རྣམས་ཀྱི་དཀྱིལ་ན་བཱ་བེལ་ག་ཙུག་ལ་ཧན་འཁྱོར་བའི་གནས་སུ་གྱུར།

༤༢ བཱ་བེལ་གྱི་ཐོག་ཏུ་རྒྱ་མཚོ་འཁེལ་ཏེ། དེའི་རྦ་རླབས་ཀྱི་ཚོགས་ཀྱིས་མོ་ནི་བཀབ།

༤༣ མོའི་གྲོང་ཁྱེར་རྣམས་སྟོངས་ཏེ། ས་ཆ་སྐམ་པོ་དང་། མི་སུའང་མི་གནས་ཤིང་། མིའི་བུ་སུ་ཡང་དེའི་མདུན་ལས་མི་རྒྱུ་བའི་འབྲོག་སྟོང་ཞིག་ཏུ་གྱུར་ཏོ།

༤༤ ཁོ་བོས་བཱ་བེལ་དུ་བཱེལ་ལ་ཆད་པས་གཅད་ཅིང་། ཁོས་ཁྱུར་མིད་བྱས་པ་རྣམས་དེའི་ཁའི་ནང་ནས་འདོན་པར་བྱ་སྟེ། དེ་ཚུན་ཆད་མི་བརྒྱུད་རྣམས་དེའི་མདུན་དུ་ལྷན་ཅིག་ཏུ་ཕྱོགས་པར་ཡང་མི་བྱ། འོ་ན། བཱ་བེལ་གྱི་ལྕགས་རི་རྣམས་ལོག་པར་འགྱུར་རོ༎

༤༥ ཀྱེ་ངའི་མི་སྡེ། མོའི་ཁྲོད་ནས་ཐོན་ཞིག ཁྱོད་ཅག་རེ་རེ་བཞིན་ཡ་ཧོ་ཝཱའི་ཐུགས་ཁྲོ་དྲག་པོ་ལས་རང་སྲོག་སྐྱོབས་ཤིག

༤༦ ཁྱོད་ཅག་སེམས་ཆུང་བར་མ་གྱུར་ཅིག ཡུལ་ཁམས་སུ་ཐོས་རྒྱུ་ཡོད་པའི་སྐད་ཆ་ལའང་མ་འཇིགས་ཤིག ཅི་ལ་ཟེར་ན། ལོ་གཅིག་ནང་སྐད་ཆ་གཅིག་དང་། ཕྱི་མ་ལོར་སྐད་ཆ་གཉིས་པ་ཞིག་ཐོས་པར་འགྱུར་བ་དང་། ཡུལ་ནང་དྲག་ཤུལ་དང་། མངའ་བདག་གི་དགྲར་མངའ་བདག་ལྡང་བར་འགྱུར།

༤༧ དེ་བས་ན་ལྟོས་ཤིག ངས་བཱ་བེལ་གྱི་བཙོག་སྐུའི་ཁྲིམས་གཅོད་པའི་ཉིན་མོར་ལ་འབབ་ཀྱིན་འདུག དེ་ནས་དེའི་ཡུལ་ཁམས་ཧྲིལ་པོ་ངོ་ཚས་འཛིན་པར་འགྱུར། མོའི་ཤི་མཁན་ཐམས་ཅད་དེའི་དབུས་སུ་ལྕར་རེ་ལུས་པར་འགྱུར།

༤༨ དེའི་ཚེ་ནམ་མཁའ་དང་ས་དང་། དེ་གཉིས་ནང་ཡོད་པ་ཀུན་གྱིས་བཱ་བེལ་ལ་བལྟས་ནས་དགའ་མགུ་ཞིང་གླུ་འཐེན་པར་འགྱུར། དེ་ཅིའི་ཕྱིར་ཞེ་ན། འཇོམས་བྱེད་རྣམས་བྱང་ཕྱོགས་ལས་མོའི་ཐོག་ཏུ་འོང་བར་འགྱུར་རོ། ཞེས་ཡ་ཧོ་ཝཱས་གསུང་།

༤༩ ཇི་ལྟར་བཱ་བེལ་གྱིས་ཨིས་ར་ཨེལ་གྱི་བསད་པ་རྣམས་འགྱེལ་དུ་བཅུག་པ་ཡིན། དེ་ཀ་བཞིན་དུ་ཡུལ་ཐམས་ཅད་ཀྱི་ཤི་མཁན་བཱ་བེལ་དུ་འགྱེལ་བར་འགྱུར་རོ༎

༥༠ རལ་གྲི་ལས་ཐར་ཏེ་ལུས་པ་ཁྱོད་རྣམས། སོང་། ཙོག་གེར་ལངས་ནས་མ་སྡོད་ཅིག རྒྱང་རིང་པོ་ནས་ཡ་ཧོ་ཝཱ་དྲན་པར་བྱོས་ཤིག་དང་། རང་གི་ཡིད་དུ་ཡེ་རུ་ཤ་ལེམ་འོང་དུ་ཆུག་ཅིག

༥༡ ངེད་ཅག་གིས་སྐུར་པ་ཐོས་པས་ངོ་ཚ། ཡ་ཧོ་ཝཱའི་ཕོ་བྲང་གི་གནས་དམ་པར་འཁྱམ་པོ་རྣམས་ཞུགས་ཤིང་འོང་བའི་ཐབས་ཀྱིས། ངེད་ཅག་གི་གདོང་པ་ཁྲེལ་བས་གཡོགས།

༥༢ དེའི་སླད་དུ་ཡ་ཧོ་ཝཱས་འདི་སྐད་གསུང་། ངས་དེའི་བཙོག་སྐུ་རྣམས་ལ་ཁྲིམས་གཅོད་རྒྱུའི་ཉིན་མོ་རྣམས་ལ་འབབ་བོ། མོའི་ཡུལ་ཁམས་ཀུན་ནང་སྣད་མཁན་རྣམས་ཀྱིས་འཁུན་སྒྲ་འདོན་པར་འགྱུར།

༥༣ བཱ་བེལ་ནམ་མཁའི་བར་དུའང་འཛེག་རུང་། ཡང་དེས་རང་གི་མཐུ་སྟོབས་ཀྱི་རྫོང་མཐོན་པོ་རྣམས་བརྟན་པོ་བྱེད་རུང་། དེ་ནས་ཀྱང་ངའི་ཕྱོགས་ནས་འཇིག་བྱེད་རྣམས་འབྱུང་བར་འགྱུར་རོ། ཡ་ཧོ་ཝཱས་གསུང་ངོ་༎

༥༤ བཱ་བེལ་ནས་ངུ་སྐད་ཅིག་འཐོན། ཀལ་དཱི་པའི་ཡུལ་ལས་འཇིག་པ་ཆེན་པོའི་སྐད་ཅིག་ལྷང་སེ་ལྷང་།

༥༥ དེ་ཅི་ལ་ཟེར་ན། ཡ་ཧོ་ཝཱས་བཱ་བེལ་འཇིག་པར་མཛད་ཅིང་། དེའི་དཀྱིལ་ན་ཡོད་པའི་ཅ་ཅོ་ཆེན་པོ་དེ་མེད་པར་མཛད་པས། དེ་དག་གི་རྦ་རླབས་ཀྱིས་ཆུ་མང་པོ་ལྟ་བུའི་འུར་སྒྲ་བསྒྲགས་ཏེ། དེ་དག་གི་ཀུ་སྒྲའི་ཅ་ཅོ་བསྒྲགས་པ་ཡིན།

༥༦ དེ་ཅིའི་ཕྱིར་ཞེ་ན། འཇོམས་མཁན་ནི་མོའམ་བཱ་བེལ་རང་གི་ཐོག་ཏུ་འོང་སྟེ། མོའི་དཔའ་བདུད་རྣམས་འཛིན་ཏེ། དེ་དག་གི་གཞུ་དུམ་བུར་བཅག་གོ། ཅི་ལ་ཟེར་ན། ཡ་ཧོ་ཝཱ་དུགས་ལན་བཞེས་པའི་དཀོན་མཆོག་ལགས་པས། ངེས་པར་དུ་ལན་བཞེས་པར་འགྱུར།

༥༧ ཡང་ངས་མོའི་སྐུ་དྲག་དང་། མཁས་པ་དང་། བཀའ་བློན་དང་། བློན་པོ་དང་། དཔའ་བདུད་རྣམས་བཟི་རུ་བཅུག་སྟེ། དུས་གཏན་གྱི་གཉིད་ཀྱིས་འཐིབས་ཤིང་གཉིད་སད་པར་མི་འགྱུར་རོ། ཞེས་དཔུང་ཆེན་རྣམས་ཀྱི་ཡ་ཧོ་ཝཱའི་མཚན་མངའ་བའི་རྒྱལ་པོས་གསུང་།

༥༨ དཔུང་ཆེན་རྣམས་ཀྱི་ཡ་ཧོ་ཝཱས་འདི་སྐད་གསུང་། བཱ་བེལ་གྱི་ལྕགས་རི་རྒྱ་ཆེ་བ་དེ་བརློགས་ཏེ། དེའི་རྒྱ་སྒོ་མཐོན་པོ་རྣམས་མེས་སྲེག་པར་འགྱུར། མི་སྡེ་རྣམས་ཀྱིས་དོན་མེད་དུ་འབད། མི་བརྒྱུད་རྣམས་ཀྱིས་མེའི་ཕྱིར་འབད་པར་འགྱུར་བས། དེ་དག་ཉམས་ཐག་པར་འགྱུར་རོ༎

༥༩ ཡ་ཧུ་དཱའི་རྒྱལ་པོ་ཚེ་དེག་ཡཱས་སྲིད་བྱེད་པའི་ལོ་བཞི་པར། ཁོང་གི་དོན་དུ་བཱ་བེལ་དུ་ཆས་པའི་མ་ཨ་སེ་ཡཱའི་ཚ་བོའམ། ནེར་ཡཱའི་བུ་སེ་ར་ཡཱ་ལ་ལུང་སྟོན་པ་ཡེ་རེམ་ཡཱས་བསྒོ་བའི་བཀའ་ལུང་ནི་འདི་ལྟ་སྟེ། སེ་ར་ཡཱ་འདི་པ་ནི་ནང་བློན་ཡིན་ནོ།

༦༠ དེའང་ཡེ་རེམ་ཡཱས་བཱ་བེལ་གྱི་ཐོག་ཏུ་འབྱུང་རྒྱུའི་རྐྱེན་ངན་ཚང་མའམ། བཱ་བེལ་གྱི་སྐོར་དུ་བྲིས་པའི་གསུང་འདི་དག་གླེགས་བམ་གཅིག་གི་ནང་དུ་བྲིས་ནས།

༦༡ ཡེ་རེམ་ཡཱས་སེ་ར་ཡཱ་ལ་འདི་ན་རེ། ཁྱེད་བཱ་བེལ་དུ་བྱོན་དུས་བཀའ་ལུང་འདི་ཀུན་ཀློག་ཏུ་ལྟོས་ཤིག

༦༢ དེར་ཁྱེད་ཀྱིས། ཀྱེ་ཡ་ཧོ་ཝཱ། ཁྱེད་ཀྱིས་འདིའི་ནང་དུ་མིའམ་དུད་འགྲོ་གང་ཡང་མི་གནས་པར། དུས་རྒྱུན་དུ་སྟོངས་ནས་ལུས་པའི་ཕྱིར། གནས་འདི་མེད་པར་བྱའོ། ཞེས་གནས་འདིའི་སྐོར་དུ་གསུངས་པ་ཡིན་ཞུ་བར་བྱ།

༦༣ ཡང་དེ་ནས་ཁྱེད་ཀྱིས་མདོ་འདི་བཀླགས་ཟིན་པའི་ཚེ། དེ་ལ་རྡོ་ཞིག་བཏགས་ནས། ཡུབ་རཱད་ཀྱི་དཀྱིལ་དུ་དབྱུགས་ཏེ།

༦༤ འདི་བཞིན་དུ་བཱ་བེལ་ནུབ་པར་འགྱུར། ཞེས་ཁྱེད་ཀྱིས་སྨྲ་བར་བྱ། ཡང་ངས་མོའི་ཐོག་ཏུ་འབེབས་བྱའི་རྐྱེན་ངན་གྱི་འོག་ནས་དེ་སླར་ལྡང་བར་མི་འགྱུར། ཡང་དེ་རྣམས་ཡི་མུག་པར་འགྱུར་རོ། འདི་ཐུག་ཏུ་ཡེ་རེམ་ཡཱའི་གསུང་རྣམས་སོ༎

༥༢

ཚེ་དེག་ཡཱ་རྒྱལ་པོ་བྱེད་དུས་སུ་ལོ་ཉེར་གཅིག་ལོན་ཡོད་དེ། ཡེ་རུ་ཤ་ལེམ་དུ་ལོ་བཅུ་གཅིག་སྲིད་བྱས། ལིབ་ནཱ་པ་ཡེ་རེམ་ཡཱའི་བུ་མོ་ཧ་མུ་ཏལ་བྱ་བ་ནི་ཁོང་གི་ཡུམ་གྱི་མིང་ངོ་།

༢ འདིས་ཀྱང་ཡོ་ཡཱ་ཀིམ་གྱིས་བྱས་པ་ཐམས་ཅད་དང་འདྲ་བར་ཡ་ཧོ་ཝཱའི་སྤྱན་ལམ་དུ་མི་རིགས་པ་ཡིན་པ་ལ་སྤྱད་པས།

༣ ཡ་ཧོ་ཝཱའི་ཐུགས་ཁྲོའི་ནང་ན་ཡེ་རུ་ཤ་ལེམ་དང་། ཡ་ཧུ་དཱ་གཉིས་པོ་ཁོང་གི་སྤྱན་སྔ་ནས་འདོར་བ་ལ་བབས་ཏེ། ཚེ་དེག་ཡཱས་བཱ་བེལ་རྒྱལ་པོར་ངོ་ལོག་བྱས་སོ༎

༤ དེས་སྲིད་བྱེད་པའི་ལོ་ངོ་དགུ་པའི་ཟླ་བ་བཅུ་པའི་ཚེས་བཅུ་ལ། བཱ་བེལ་རྒྱལ་པོ་ནེ་བུ་ཀད་ནེ་ཙར་རང་གི་དམག་ཚོགས་ཚང་མ་དང་བཅས་སུ་ཡེ་རུ་ཤ་ལེམ་ལ་རྒོལ་དུ་འོངས་ཏེ། དེའི་མདུན་དུ་དམག་བྲང་ཕབ་ནས། འཁོར་ཡུག་ཏུ་སྤིའུ་རྣམས་བརྩིགས་པ་དང་།

༥ རྒྱལ་པོ་ཚེ་དེག་ཡཱའི་ལོ་བཅུ་གཅིག་པའི་བར་དུ་རྒྱལ་ས་ལ་དམག་བསྐོར་ནས་ལུས་པ་ལས།

༦ ཟླ་བ་བཞི་པའི་ཡར་ཚེས་དགུ་པར་རྒྱལ་སའི་ནང་དུ་མུ་གེ་དྲག་ཏུ་སོང་ནས། ཡུལ་མི་ལ་ཁ་ཟས་ཅིའང་མ་བརྙེས་པ་དང་།

༧ རྒྱལ་ས་ཆག་སྟེ། དམག་གི་སྐྱེ་བོ་ཚང་མ་བྲོས་ནས། མཚན་མོར་ལྕགས་རི་གཉིས་ཀྱི་བར་ན། རྒྱལ་པོའི་སྐྱེད་ཚལ་དང་ཉེ་བར་ཡོད་པའི་རྒྱ་སྒོའི་ལམ་ནས་རྒྱལ་སའི་ནང་ནས་ཐོན་ཏོ། ཀལ་དཱི་པ་རྣམས་རྒྱལ་ས་བསྐོར་ནས་ཡོད་ཀྱང་། དེ་དག་ཐང་ལམ་ནས་སོང་ངོ་།

༨ འོན་ཀྱང་ཀལ་དཱི་པའི་དཔུང་ཚོགས་ཀྱིས་རྒྱལ་པོ་ལ་བདས་ནས། ཡེ་རི་ཀོའི་ཐང་རྣམས་སུ་ཚེ་དེག་ཡཱ་ལ་ནོན་པ་དང་། དེའི་དམག་མི་ཚང་མ་ཁ་འཐོར་སོང་བ་ལས།

༩ དེ་དག་གིས་རྒྱལ་པོ་བཟུང་ནས། ཧ་མད་ཡུལ་གྱི་རིབ་ལཱ་བྱ་བར་བཱ་བེལ་རྒྱལ་པོ་གང་ན་བར་དྲངས་པ་དང་། དེས་དེ་ལ་ཁྲིམས་བཅད་དེ།

༡༠ བཱ་བེལ་རྒྱལ་པོས་ཚེ་དེག་ཡཱའི་སྲས་རྣམས་དེའི་མིག་གི་མདུན་དུ་བསད། ཡ་ཧུ་དཱའི་དྲག་རིགས་ཀུན་ཡང་རིབ་ལཱ་རུ་བསད་དེ།

༡༡ ཚེ་དེག་ཡཱའི་མིག་གཉིས་བཏོན་ཏེ། བཱ་བེལ་རྒྱལ་པོས་དེ་ལ་ལྕགས་སྒྲོག་བརྒྱབས་ནས། བཱ་བེལ་དུ་ཁྲིད་དེ། ཚེའི་དུས་མ་བྱེད་པའི་བར་དུ་བཙོན་དུ་བཅུག་གོ།

༡༢ ཡང་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་ལོ་བཅུ་དགུ་པའི་ཟླ་བ་ལྔ་པའི་ཚེས་བཅུ་ལ། བཱ་བེལ་རྒྱལ་པོའི་སྐུ་བསྲུང་པའི་འགོ་དཔོན་ནེ་བུ་ཟར་ཨ་དཱན་བྱ་བའི་ཞབས་གྲས་ཡེ་རུ་ཤ་ལེམ་དུ་འོངས་ཏེ།

༡༣ ཡ་ཧོ་ཝཱའི་ཕོ་བྲང་དང་། རྒྱལ་པོའི་ཕོ་བྲང་བསྲེགས་ཏེ། ཡེ་རུ་ཤ་ལེམ་གྱི་ཁང་པ་ཚང་མ་དང་། མི་ཆེན་རྣམས་ཀྱི་གཟིམས་ཁང་རྣམས་ཀྱང་མེས་བསྲེགས་སོ།

༡༤ ཡང་སྐུ་སྲུང་པའི་འགོ་དཔོན་མཉམ་ཡོད་པའི་ཀལ་དཱི་པའི་དཔུང་ཐམས་ཅད་ཀྱིས་ཡེ་རུ་ཤ་ལེམ་གྱི་ཀྱིར་འཁོར་དུ་ཡོད་པའི་ལྕགས་རི་ཚང་མ་བཤིག་ནས་བཏང་།

༡༥ དེ་ནས་སྐུ་སྲུང་པའི་འགོ་དཔོན་ནེ་བུ་ཟར་ཨ་དཱན་གྱིས་དབུལ་པོ་ཁ་ཤས་དང་། རྒྱལ་སར་ལུས་ཡོད་པའི་མི་ཕྱི་ལུས་དང་། བཱ་བེལ་རྒྱལ་པོའི་སྐྱབས་སུ་ཕྱིན་མཁན་དང་། མི་བྱིངས་ཀྱི་ལྷག་མ་དང་བཅས་སུ་བཙོན་དུ་བཟུང་ནས་ཁྱེར་ཡང་།

༡༦ སྐུ་བསྲུང་པའི་འགོ་དཔོན་ནེ་བུ་ཟར་ཨ་དཱན་གྱིས་ཡུལ་པ་དབུལ་པོ་ཁ་ཅིག་རྒུན་ཚལ་འབད་པ་དང་། སོ་ནམ་པ་བྱེད་དུ་དེར་བོར་ཏོ༎

༡༧ ཡང་ཡ་ཧོ་ཝཱའི་ཕོ་བྲང་ན་ཡོད་པའི་ར་གན་གྱི་ཀ་བ་རྣམས་དང་། ཡ་ཧོ་ཝཱའི་ཕོ་བྲང་དུ་ཡོད་པའི་རྒྱལ་ཁྲི་རྣམས་དང་། ར་གན་གྱི་རྒྱ་མཚོ་བཅས་ཀལ་དཱི་པ་རྣམས་ཀྱིས་བཅག་སྟེ། ར་གན་དེ་ཐམས་ཅད་བཱ་བེལ་དུ་བསྐྱལ་ཏོ།

༡༨ ཡང་ཟངས་བུ་དང་། མེ་ཁྱེམ་དང་། མེ་ལེན་དང་། གཞོང་པ་དང་། ཐུམ་བུ་དང་། དེར་རིམ་གྲོ་བྱེད་བྱའི་ར་གན་གྱི་སྣོད་སྤྱད་ཐམས་ཅད་ཁྱེར་ཏོ།

༡༩ དེས་མ་ཟད་གཞོང་པ་དང་། བསངས་ཕོར་དང་། ཀ་ཏོ་ར་དང་། ཟངས་བུ་དང་། སྟེགས་བུ་དང་། བླུག་སྐྱོགས་དང་། ཕོར་པ་རྣམས། གང་གསེར་ལས་ཡིན་པའི་གསེར་དང་། དངུལ་ལས་ཡིན་པའི་དངུལ་དེ་སྐུ་བསྲུང་པའི་མགོ་དཔོན་གྱིས་ཁྱེར་ཏོ།

༢༠ རྒྱལ་པོ་ཤ་ལོ་མོས་ཡ་ཧོ་ཝཱའི་ཕོ་བྲང་གི་ནང་དུ་བཅོས་ཡོད་པའི་ཀ་བ་གཉིས་པོ་དང་། རྒྱ་མཚོ་གཅིག་དང་། དེའི་ལྐོག་ན་ཡོད་པའི་ར་གན་གྱི་གླང་བཅུ་གཉིས་དང་བཅས་པའི་ཡོ་བྱད་ཐམས་ཅད་ཀྱི་ར་གན་ནི་གཞལ་དུ་མེད་པ་ལགས་ཏེ།

༢༡ ཀ་བ་གཉིས་ལས་ཀ་བ་རེ་རེའི་མཐོ་ཁྱད་དུ་ཁྲུ་བཅོ་བརྒྱད་དང་། དེའི་མཐའ་འཁོར་དུ་ཁྲུ་བཅུ་གཉིས་ཀྱི་ཐིག་སྐུད་ཐེབས་པ་ཡིན། སོར་བཞི་འཐུག་པོ་ཡོད་དེ། ཁོག་པ་ནི་སྟོངས་པ་ཡོད་པ་ཡིན།

༢༢ དེའི་སྟེང་དུ་ར་གན་གྱི་ཀ་གཞུ་ཡོད་དེ། ཀ་གཞུ་དེའི་དཔང་དུ་ཁྲུ་ལྔ་ཡོད་པ་ཡིན། ཀ་གཞུ་དེ་ཀྱིར་འཁོར་དུ་ཐམས་ཅད་རག་ལས་བྱས་པའི་དྲ་བ་དྲ་ཕྱེད་དང་སེ་འབྲུས་བརྒྱན་ཏེ། ཀ་བ་གཉིས་པ་དེའང་དེ་བཞིན་དུ་སེ་འབྲུས་བརྒྱན་ཡོད་པ་ཡིན།

༢༣ དེའི་ཀྱིར་འཁོར་དུ་དྲ་བ་དྲ་ཕྱེད་ཁར་སེ་འབྲུ་བརྒྱ་ཐམ་པ་ཡོད་པའི་ནང་ནས། དགུ་བཅུ་གོ་དྲུག་ནི་རླུང་བཞིའི་ཐད་དུ་ཡོད་པ་ཡིན།

༢༤ ཡང་སྐུ་སྲུང་པའི་འགོ་དཔོན་གྱིས་བླ་མ་ཆེན་པོ་སེ་ར་ཡཱ་དང་། བླ་མ་གཉིས་པ་ཟེ་ཕན་ཡཱ་དང་། སྒོ་བསྲུང་པ་གསུམ་པོ་བཅས་ཁྱེར་ཏོ།

༢༥ འདི་དག་མ་ཟད་རྒྱལ་ས་ལས་དམག་མིའི་འགན་འཁུར་བའི་ཉུག་རུམ་ཞིག་དང་། རྒྱལ་སར་བརྙེད་པའི་རྒྱལ་པོའི་ཞབས་གྲས་མི་བདུན་དང་། ཡུལ་མི་ལ་ལྟ་བའི་དམག་དཔོན་གྱི་དྲུང་ཡིག་དང་། རྒྱལ་སའི་ནང་བརྙེད་པའི་ཡུལ་གྱི་མི་སྡེ་ལས་སྐྱེས་པ་བཅུ་ཕྲག་དྲུག་དང་བཅས་པའང་ཁྲིད་དོ།

༢༦ དེ་ལྟར་སྐུ་བསྲུང་པའི་འགོ་དཔོན་ནེ་བུ་ཟར་ཨ་དཱན་གྱིས་དེ་དག་བཟུང་ནས་རིབ་ལཱ་རུ་བཱ་བེལ་རྒྱལ་པོའི་དྲུང་དུ་དྲངས་པ་དང་།

༢༧ བཱ་བེལ་རྒྱལ་པོས་ཧ་མད་ཡུལ་གྱི་རིབ་ལཱ་རུ་དེ་དག་ལ་རལ་གྲི་བརྒྱབ་ནས་བསད། དེ་ལྟར་ཡ་ཧུ་དཱ་རང་གི་ཡུལ་ཁམས་ལས་བཙོན་དུ་བཟུང་ནས་ཁྱེར་ཏོ༎

༢༨ ནེ་བུ་ཀད་ནེ་ཙར་གྱིས་བཙོན་དུ་བཟུང་ནས་ཁྱེར་པའི་མི་རྣམས་ནི་འདི་ལྟར་རོ། ལོ་བདུན་པར་ཡ་ཧུ་དཱ་པ་སུམ་སྟོང་ཉེར་གསུམ་དང་།

༢༩ ནེ་བུ་ཀད་ནེ་ཙར་གྱི་ལོ་བཅོ་བརྒྱད་པའི་ནང་ཡེ་རུ་ཤ་ལེམ་ལས་མི་བརྒྱུད་བརྒྱ་དང་སོ་གཉིས་བཙོན་དུ་ཁྱེར།

༣༠ ནེ་བུ་ཀད་ནེ་ཙར་གྱི་ལོ་ཉེར་གསུམ་པའི་ནང་སྐུ་སྲུང་པའི་འགོ་དཔོན་ནེ་བུ་ཟར་ཨ་དཱན་གྱིས་ཡ་ཧུ་དཱ་པའི་ནང་ནས་མི་བདུན་བརྒྱ་དང་ཞེ་ལྔ་བཙོན་དུ་བཟུང་ནས་ཁྱེར་བས། མི་སྡོམ་བཞི་སྟོང་དྲུག་བརྒྱའོ༎

༣༡ ཡ་ཧུ་དཱའི་རྒྱལ་པོ་ཡོ་ཡཱ་ཀིན་བཙོན་དུ་བཟུང་ནས་ལོ་སུམ་ཅུ་སོ་བདུན་པའི་ཟླ་བ་བཅུ་གཉིས་པའི་ཚེས་ཉེར་ལྔ་པར་བྱུང་བར་གྱུར་པའི་བྱ་བ་ནི། བཱ་བེལ་རྒྱལ་པོ་ཨེ་ཝིལ་མེ་རོ་དག་བྱ་བ་རྒྱལ་སར་བསྐོས་པའི་ལོ་དང་པོའི་ནང་། ཡ་ཧུ་དཱའི་རྒྱལ་པོ་ཡོ་ཡཱ་ཀིན་གྱི་དབུ་འཕང་མཐོ་བར་བྱས་ཏེ། བཙོན་ལས་བཏོན་ཏེ།

༣༢ བརྩེ་བའི་གཏམ་བྱས་ནས། འདི་མཉམ་བཱ་བེལ་དུ་བཙོན་དུ་བཟུང་ནས་ཡོད་པའི་རྒྱལ་པོ་རྣམས་ཀྱི་ཁྲི་ལས་འདིའི་ཁྲི་གོང་དུ་བརྒྱབས་ཏེ།

༣༣ བཙོན་གྱི་གོས་རྣམས་བརྗེས་ནས། མི་ཚེ་ཐོག་ཐག་ཏུ་ཞག་རེ་བཞིན་དེའི་དྲུང་དུ་ཁ་ཟས་ཀྱང་ཟོས།

༣༤ འདི་ལ་ཕོགས་ནི་ཚེ་ལས་མ་འདའ་བའི་བར་དུ་ཚེ་གང་། བཱ་བེལ་རྒྱལ་པོས་ཉིན་རེའི་ཟ་སྐལ་གྱི་རྒྱུན་ཕོགས་བྱིན་པ་ཡིན་ནོ༎ ༎

ཡེ་རེམ་ཡཱའི་སྐྱོ་གླུ་རྣམས།

༡

ཀྭ་ཡེ་མི་ཡིས་གང་བའི་གྲོང་ཁྱེར་ཅི་ལ་གཅིག་པུར་སྡོད། མི་བརྒྱུད་རྣམས་ཁྲོད་ཆེ་ཞིང་ལྗོངས་རྣམས་ནང་རྒྱལ་མོ་ལགས་པ། མོ་རང་མོ་ལྟར་དང་དཔྱ་ཁྲལ་འཇལ་མཁན་དུ་ཇི་ལྟར་གྱུར།

༢ ཁོ་མོ་མཚན་མོར་རབ་ཏུ་ངུས་ཏེ་འགྲམ་པར་མཆི་མ་འདུག མོའི་སེམས་ཉེ་བའི་ནང་ནས་སེམས་གསོ་གཏོང་མཁན་གཅིག་ཀྱང་མེད། མོའི་མཛའ་བོ་དག་གིས་ལོག་པར་བྱས་ཏེ་མོའི་དགྲ་བོར་ལངས།

༣ སྡུག་དང་གཡོག་རྒྱུག་ལྗིད་ཆེ་རྐྱེན་ཡ་ཧུ་དཱ་འཁྱམ་དགོས་བྱུང་། ཕྱི་པའི་དཀྱིལ་དུ་གནས་ཤིང་མོའི་སེམས་ལ་བདེ་བ་མི་རྙེད། ཕྱི་བཞིན་དུ་བདའ་མཁན་རྣམས་ཁོ་མོར་རོང་བར་ནང་དུ་ནོན།

༤ སུའང་དུས་ཆེན་ལ་མི་འོང་བས་ཙི་ཨོན་གྱི་ལམ་རྣམས་དུ། མོའི་རྒྱ་སྒོ་ཀུན་སྟོངས་ཏེ་མོའི་དགེ་མདུན་གྱིས་ཤུགས་ནར་འབྱིན། མོ་ཡི་ན་ཆུང་རྣམས་འཚེར་ཞིང་མོ་རང་ལ་སྙིང་རླུང་ལྡང་།

༥ མོའི་གཙོ་བོར་དགྲ་རྣམས་དང་དགྲ་རྣམས་བཀྲ་ཤིས་པའི་རྒྱུ་ནི། མོའི་མཚམས་མེད་པའི་དཔུང་ཕྱིར་ཡ་ཧོ་ཝཱས་སྡུག་བསྔལ་དུ་བཅུག མོའི་ཕྲུ་གུ་དག་དགྲའི་མདུན་དུ་བཙོན་དུ་བཞུད་ལ་སོང་།

༦ ཙི་ཨོན་གྱི་བུ་མོ་ལས་མོའི་དཔལ་མཛེས་ཀུན་བྲལ་ནས་སོང་། མོའི་སྐུ་དྲག་རྣམས་རྩྭ་ཁ་ཅིའང་མི་རྙེད་པའི་ཤ་བ་འདྲ། དེ་དག་བྱ་ཐབས་ཟད་དེ་བདའ་མཁན་མདུན་དུ་དོང་བ་ཡིན།

༧ ཡེ་རུ་ཤ་ལེམ་གྱི་མི་སྡེ་རྣམས་དགྲའི་ལག་པར་ལྷུང་སྟེ། སྐྱབས་བྱེད་སུའང་མེད་དུས་སྔོན་དུས་ཀྱི་ལོངས་སྤྱོད་ཀུན་དྲན་བྱུང་། དགྲ་བོས་མོ་མཐོང་ནས་མོའི་བརླགས་ལུགས་ལ་འཕྱ་བའི་གཏམ་བྱས།

༨ ཡེ་རུ་ཤ་ལེམ་གྱིས་སྡིག་པ་དཔག་མེད་བྱས་པས་བརླགས་སོང་། མོའི་ངོ་ལོ་བཅར་ལུགས་མཐོང་བས་མོར་བཀུར་བ་ཀུན་གྱིས་སྡང་། འོ་ན་མོ་རང་ཡང་ཤུགས་ནར་འབྱིན་ཞིང་རྒྱབ་སྐྱིར་ལོག་གོ།

༩ མོའི་ཐུ་བར་མོའི་གྲིབ་འདུག་མོས་རང་གི་ཚེ་མཇུག་མ་དྲན། དེ་དོན་མོ་ཐུར་དུ་ཧ་ལས་ལྷུང་རུས་འཇུག་མཁན་སུའང་མེད། དགྲ་མགོ་བཏེགས་པས་ཀྱེ་ཡ་ཧོ་ཝཱ་ངའི་སྡུག་བསྔལ་ལ་གཟིགས།

༡༠ དགྲས་མོའི་སེམས་ལ་སྡུག་པའི་དངོས་པོ་ཀུན་ལ་ལག་རྒྱབ་བཏང་། རང་གི་ཚོགས་ནང་མ་སྲེ་ཞེས་ཁྱེད་ཀྱིས་བསྒོ་བར་མཛད་པའི། ཕྱི་པ་རྣམས་མོའི་གཙང་ཁང་ནང་འཛུལ་བ་མོ་ཡིས་མཐོང་བྱུང་།

༡༡ མོའི་མི་སྡེ་ཐམས་ཅད་ཀྱིས་ཤུགས་ནར་འབྱིན་ཞིང་ཟ་རྒྱགས་འཚོལ། སྲོག་འཚོ་བའི་ཁ་ཟས་རྙེད་ཕྱིར་མོས་རང་གི་བཟང་ནོར་བྱིན། ང་ཐུ་རུ་འགྲོ་བས་གཟིགས་ཀྱེ་ཡ་ཧོ་ཝཱ་གཟིགས་སུ་གསོལ།

༡༢ ཀྱེ་འགྲུལ་པ་ཀུན་ཁྱོད་ཀྱི་མཐོང་ངོར་འདི་ཅི་ཡང་མིན་ནམ། ཡ་ཧོ་ཝཱས་ཁྲོ་གཏུམ་དྲག་པོའི་ཉིན་མོར་ང་ལ་བསྐལ་བའི། ངའི་སྡུག་བསྔལ་དང་འདྲ་བའི་སྡུག་བསྔལ་ཞིག་ཡོད་དམ། ལྟོས་ཤིག

༡༣ ངའི་རུས་པའི་ནང་སྟེང་ནས་མེ་བརྫངས་པས་ངའི་རུས་པ་སྲེག ངའི་རྐང་པའི་ཕྱིར་དུ་རྒྱ་བཙུགས་ཏེ་ང་རྒྱབ་རྒྱབ་ཏུ་བཟློགས། ང་སྟོངས་པར་མཛད་དེ་ཚེ་གང་པོར་བདག་ཉམས་ཐག་པར་ལུས།

༡༤ ངའི་མཚམས་མེད་རྣམས་ཀྱི་གཉའ་ཤིང་ཁོང་གིས་བཏགས་པས་ཁྲིལ། དེ་རྣམས་ངའི་མཇིང་པར་འཛེགས་ཁོང་གིས་ངའི་མཐུ་སྟོབས་ཉམས་བཅུག གང་དྲུང་བདག་འགྲེང་ཡང་མི་ཐུབ་པའི་ལག་པར་གཙོ་བོས་བཅུག

༡༥ ཡ་ཧོ་ཝཱས་ངའི་དཔའ་བོ་ཀུན་ངའི་དཀྱིལ་དུ་ཞབས་ཀྱིས་རྫིས། ངའི་དར་མ་རྣམས་འཐག་ཏུ་ཁོང་གིས་ངའི་ཐོག་ཏུ་དཔུང་ཞིག་བཀུག ཡ་ཧོ་ཝཱས་ཡ་ཧུ་དཱའི་ན་ཆུང་འཆག་གཞོན་ནང་དུ་བཅུགས།

༡༦ ང་ལ་སེམས་སྐྱེད་འཇུག་དགོས་པའི་སེམས་གསོ་མཁན་རྒྱང་རིང་སྟབས། འདི་དག་དོན་ང་ངུ་ཞིང་ངའི་མིག་ལས་མིག་ཆུ་རྒྱུག་གོ། དགྲ་ཁ་མཐོ་བའི་རྐྱེན་གྱིས་ངའི་ཕྲུ་གུ་རྣམས་སྟོངས་ནས་སོང་།

༡༧ ཙི་ཨོན་ལག་གཉིས་རྐྱོང་ཡང་དེ་ལ་རུས་འཇུག་མཁན་སུའང་མེད། ཡ་ཀོབ་ལ་དགྲས་མཐའ་བསྐོར་བའི་ཕྱིར་ཡ་ཧོ་ཝཱས་བཀའ་གནང་། དེ་དག་གི་ཁྲོད་དུ་ཡེ་རུ་ཤ་ལེམ་རྫས་གྲིབ་ཅན་འདྲ།

༡༨ ཁོང་ཐུགས་དྲང་ཡ་ཧོ་ཝཱའི་ཞལ་ལ་ངས་ངོ་ལོག་བྱས་སོ། ཀྱེ་མི་ཀུན་ཚུར་གསན་དང་ངའི་སེམས་སྡུག་ལ་གཟིགས་རོགས་མཛོད། ངའི་ལང་ཚོ་མ་དང་དར་ལ་བབ་པ་དག་བཙོན་དུ་ཡལ།

༡༩ ངའི་ཉེ་མོ་རྣམས་ལ་བོས་ཀྱང་དེ་དག་གིས་ངའི་མགོ་བསླུས། ངའི་དགེ་འདུན་དང་རྒན་པོ་རྣམས་ཀྱིས་རང་སེམས་གསོ་བའི་ཕྱིར། ཁ་ཟས་བཙལ་མཚམས་རྒྱལ་སའི་ནང་དུ་སྲོག་དང་ཡལ་བ་ཡིན།

༢༠ བདག་བརྡུགས་ཏེ་རྒྱུ་གཟེར་བརྒྱབ་པས་ཀྱེ་ཡ་ཧོ་ཝཱ་གཟིགས་མཛོད། ངས་ངོ་ལོག་ཚོད་མེད་བྱས་པས་ཁོག་ནང་ངའི་སྙིང་ཁྱོར་ཏོ། ཕྱི་ན་རལ་གྲིས་མི་རབས་གཅོད་ནང་ན་འཆི་བ་ལྟར་འདུག

༢༡ ངས་ཤུགས་ནར་བྱིན་པ་མིས་ཐོས་རུང་སེམས་གསོ་མཁན་སུའང་མེད། དགྲ་ཀུན་ངའི་སྡུག་ཚོར་ཏེ་ཁྱེད་ཀྱིས་མཛད་པ་དེ་ལ་དགའ། ཁྱེད་ཀྱིས་བསྒྲགས་པའི་ཞག་བསླེབས་ནས་དེ་རྣམས་བདག་འདྲར་འགྱུར་འོང་།

༢༢ དེ་རྣམས་ཀྱི་མི་རུང་བ་ཀུན་ཁྱེད་ཞལ་སྔར་འབྱུང་བར་ཤོག བདག་གི་ཉེས་འགལ་ཐམས་ཅད་ཕྱིར་ངའི་ཤུགས་ནར་མང་དྲགས་ཤིང་། ངའི་སྙིང་དུབ་པར་མཛད་བཞིན་དེ་དག་ལ་ཡང་མཛོད་ཅིག།

༢

ཡ་ཧོ་ཝཱའི་ཐུགས་ཁྲོའི་སྤྲིན་གྱིས་བུ་མོ་ཙི་ཨོན་བཏུམ་པས། ཨིས་ར་ཨེལ་གྱི་དཔལ་ནི་གནམ་ནས་སའི་ཐོག་ཏུ་དབྱུགས་ཏེ། ཐུགས་ཁྲོའི་ཉིན་མོར་ཉིད་ཀྱི་ཞབས་སྟེགས་ཐུགས་སུ་མ་དྲན་ནོ༎

༢ ཡ་ཧོ་ཝཱས་ཡ་ཀོབ་ཀྱི་གནས་ཀུན་བཤིག་སྟེ་སྙིང་མ་བརྗེས། ཉིད་ཀྱི་ཁྲོའི་ངང་ནས་ཡ་ཧུ་དཱའི་བུ་མོའི་རྫོང་རྣམས་བརློགས། དེ་ཐལ་བར་བཟློགས་ཏེ་དེའི་སྲིད་དང་སྐུ་དྲག་བརླགས་པར་མཛད།

༣ ཐུགས་ཁྲོ་ཆེན་པོའི་ནང་ནས་ཨིས་ར་ཨེལ་གྱི་རྭ་ཀུན་བཅད། ཕ་རོལ་པའི་ཐད་ལས་ཉིད་ཀྱི་ཕྱག་གཡས་པ་ཚུར་འཐེན་ཏེ། ཕྱོགས་བཞི་ཟ་བའི་མེ་ལྕེ་ལྟར་ཡ་ཀོབ་ཐོག་ཁོང་འབར་བྱུང་།

༤ དགྲ་ལྟར་གཞུ་བསྐྱིལ་ཏེ་དགྲ་བཞིན་ཕྱག་གཡས་གདེང་ནས་བཞེངས་ཏེ། ཙི་ཨོན་གྱི་བུ་མོའི་གུར་ནང་གི་མིག་ཏུ་མཛེས་པ་ཀུན། བཀུམ་ནས་ཁོང་ཉིད་ཐུགས་ཁྲོ་མེ་དང་མཚུངས་པར་བསྲེས་ནས་གནང་།

༥ ཡ་ཧོ་ཝཱ་དགྲ་ལྟར་གྱུར་ཏེ་ཨིས་ར་ཨེལ་ཁྱུར་མིད་མཛད། ཁོང་གིས་ཁབ་ཐམས་ཅད་ཁྱུར་གྱིས་མིད་ཅིང་དེའི་རྫོང་རྣམས་བཤིག ཡ་ཧུ་དཱའི་བུ་མོར་ཆོ་ངེས་དང་སྨྲེ་སྔགས་སྤེལ་བར་མཛད།

༦ དེའི་གུར་ཚལ་གྱི་ཚེ་ལེ་ལྟར་བཅོམས་ཁོའི་ཚོགས་ཁང་བཤིག་གོ། ཡ་ཧོ་ཝཱས་ཙི་ཨོན་ནང་དུས་ཆེན་དང་ཤབ་བཱད་གཡེལ་བཅུག ཡང་ཁོང་ཐུགས་ཁྲོའི་ངར་ནང་རྒྱལ་པོ་དང་དགེ་འདུན་རྣམས་བསྐྲད།

༧ ཡ་ཧོ་ཝཱས་ཉིད་ཀྱི་མཆོད་ཁྲི་དོར་ཏེ་གཙང་ཁང་ལ་ཐུགས་ལོག མོའི་ཕོ་བྲང་གི་ལྕགས་རི་རྣམས་ཕ་རོལ་པའི་ལག་པར་གནང་། དེ་དག་གིས་དུས་ཆེན་ཉིན་འདྲར་ཡ་ཧོ་ཝཱའི་ཁྱིམ་ནང་ཀུ་ཐེགས།

༨ ཡ་ཧོ་ཝཱས་ཙི་ཨོན་གྱི་བུ་མོའི་ལྕགས་རི་རློག་ཏུ་དམིགས། ཁོང་གིས་ཐིག་སྐུད་བརྐྱངས་ཏེ་འཇོམས་པ་ལས་ཕྱག་མ་འཐེན་པར། དེའི་ལྕགས་རི་དང་རྩིག་པ་སྐྱོ་རུ་བཅུག་པས་ལྷན་ཅིག་ཉམས།

༩ མོའི་རྒྱ་སྒོ་སར་ནུབ་སྟེ་སྒོ་གཏན་བཤིག་ནས་བཅག་པར་མཛད། མོའི་རྒྱལ་བློན་རྣམས་བཀའ་ཁྲིམས་མེད་པའི་ཕྱི་པའི་ཁྲོད་དུ་གནས། འོ་ན་མོའི་ལུང་སྟོན་པར་ཡ་ཧོ་ཝཱའི་ཞལ་གཟིགས་མི་བྱུང་།

༡༠ ཙི་ཨོན་གྱི་བུ་མོའི་རྒན་པོ་རྣམས་ཐལ་ཁྲོད་ཁ་རོག་སྡོད། དེ་ཚོས་རང་མགོར་ས་གཡོགས། རྩྭ་ཕད་གོན་ཏེ་སྐ་རགས་དཀྲིས། ཡེ་རུ་ཤ་ལེམ་གྱི་ལང་ཚོ་མ་རྣམས་ཀྱིས་མགོ་སར་འདུད།

༡༡ མཆི་མས་ངའི་མིག་ཤེད་འབུད་ཅིང་ངའི་རྒྱུ་མར་འཁྲུག་སློང་རྒྱབ། བུ་ཆུང་དང་འོ་འཐུང་རྣམས་རྒྱལ་སའི་སྲང་ནང་འཁམས་པའི་རྐྱེན། ངའི་མི་སྡེའི་བུ་མོ་བཞིག་པས་ངའི་སྙིང་གས་ནས་འགྲོའོ༎

༡༢ དེ་དག་རྒྱལ་སའི་སྲང་དཀྱིལ་སྣད་པོ་ལྟར་བརྒྱལ་ནས་ཡོད་དུས། ཡང་དེ་དག་གིས་རང་གི་མའི་པང་ནང་རང་སྲོག་སྦྱིན་དུས། རང་གི་མ་ལ་འབྲུ་དང་རྒུན་ཆང་ག་ན་ཡོད་ཅེས་ཟེར།

༡༣ ཀྱེ་ཡེ་རུ་ཤ་ལེམ་གྱི་བུ་མོ་ང་ཡིས་ཁྱོད་ཀྱི། དཔང་པོར་སུ་འཁྱེར་འོང་ཁྱོད་ཀྱི་འདྲ་དཔེར་ཅི་བླང་བར་བྱ། ཀྱེ་ཙི་ཨོན་གྱི་བུ་མོ་དར་ལ་བབ་པ་ཁྱོད་རང་ནི། ཁོ་བོས་ཁྱོད་སེམས་གསོ་རུ་ཁྱོད་ཅི་དང་སྡུར་བར་བྱ། ཅི་ལ་ཁྱོད་ཀྱི་རྨ་ཁ་རྒྱ་མཚོ་འདྲ་བས་སུས་གསོ་ནུས།

༡༤ ཁྱོད་ཀྱི་ལུང་སྟོན་པས་ཁྱོད་དོན་ཀུན་རྫོབ་དང་རྨོངས་པ་རྨིས། ཁྱོད་བཙོན་དུ་ཡལ་བའི་ཕྱིར་ཁྱོད་ཀྱི་སྤྱོད་ངན་མ་བསྟན་པར། ཁྱོད་བསྐྲད་པར་འགྱུར་འཇུག་ཏུ་རྫུན་གྱི་ཞལ་གཟིགས་མཐོང་བ་ཡིན།

༡༥ འགྲུལ་མི་ཀུན་གྱིས་ཁྱོད་ལ་ལག་བརྡབ་བྱེད་ཅིང་ཙོག་ཙོག་ཟེར། ཡེ་རུ་ཤ་ལེམ་བུ་མོ་ལ་མགོའང་དབྱུག་ཅིང་གྲོང་ཁྱེར་འདི། ས་ཡོངས་ཀྱི་བདེ་སྐྱིད་ཀྱི་ཀུན་མཛེས་དེ་ཡིན་ནམ་ཞེས་ཟེར།

༡༦ ཁྱོད་ཀྱི་དགྲ་ཀུན་གྱིས་ཁྱོད་ལ་ཁ་གདང་སྟེ་ཨ་ཙི་ཟེར། སོའང་གཙིག་སྟེ་ངེད་ཀྱིས་དེ་ལ་ཁྱུར་མིད་བྱས་ཟིན་ཏོ་ཟེར། ངེད་བསྒུགས་པའི་ཞག་འདི་རང་སྟེ་ད་ངེད་ལ་བརྙེད་ནས་མཐོང་།

༡༧ ཡ་ཧོ་ཝཱས་དམིགས་པ་བཞིན་བསྒྲུབས་ཏེ་སྔོན་དུས་བསྒོ་བ་བཞིན། མཐར་བསྐྱེལ་ཏེ་བརློགས་པར་མཛད་དེ་ཁོང་གིས་སྙིང་རྗེ་མ་མཛད། ཁྱོད་ཐོག་དགྲ་དགའ་རུ་བཅུག་ཁྱོད་ཀྱི་དགྲ་རྣམས་ཀྱི་རྭ་བཏེགས།

༡༨ དེ་ཚོའི་སྙིང་གིས་ཡ་ཧོ་ཝཱར་བོས་ཙི་ཨོན་བུ་མོའི་ལྕགས་རི། ཉིན་མཚན་མེད་པར་གཙང་པོ་ལྟར་མཆི་མའི་རྒྱུན་མ་ཆོད་ཅིག ཁྱོད་རང་མ་དལ་བར་མིག་གི་འབྲས་བུའང་མ་སུན་མཚན་མོར།

༡༩ མེལ་ཚེའི་ཐུན་སྟོད་ལོངས་ངུས་ཡ་ཧོ་ཝཱའི་དྲུང་ཆུ་ལྟར་སྙིང་བླུག རྒྱུ་སྲང་ཐམས་ཅད་ཀྱི་མགོར་ལྟོགས་རིའི་རྐྱེན་གྱིས་ཉམས་ཐག་པའི། ཁྱོད་ཀྱི་བུ་ཆུང་དག་གི་སྲོག་ཕྱིར་ཁོང་ཕྱོགས་ལག་པ་རྐྱོང་།

༢༠ ཀྱེ་ཡ་ཧོ་ཝཱ་གཟིགས་ཤིག་འདི་སུ་ལ་མཛད་པ་ཡིན་དགོངས་ཤིག བུད་མེད་ཀྱིས་པང་གི་ལུས་འབྲས་ཀྱི་བུ་རྣམས་ཟའམ་གཙོ་བོའི། གཙང་ཁང་ནང་བླ་མ་དང་ལུང་སྟོན་པའི་སྲོག་གཅོད་པར་བྱའམ།

༢༡ ལམ་སྲང་རྣམས་ཀྱི་སའི་ཁར་རྒན་གཞོན་གཉིས་པོ་འགྱེལ་ནས་འདུག ངའི་ན་ཆུང་རྣམས་དང་དར་མ་རྣམས་རལ་གྲིས་ས་ལ་བརྡབས། ཁྱོད་ཁྲོས་ཞག་དེ་དག་བསད་དེ་བཀུམ་ནས་སྙིང་རྗེ་མ་མཛད།

༢༢ ཆོས་སྟོན་ལྟར་ངའི་ཀྱིར་འཁོར་དུ་འཇིགས་སྐྲག་རྣམས་བཀུག་མཛད་པས། ངའི་པང་ནང་བསླུས་ནས་བསྐྱངས་པ་རྣམས་ངའི་དགྲས་ཚར་བཅད་དེ། ཡ་ཧོ་ཝཱའི་ཐུགས་ཁྲོའི་ཞག་སུའང་མ་ཐར་གང་ཡང་མ་ལུས་སོ༎

༣

ཁོང་ཐུགས་ཁྲོའི་འཁར་བས་ཉོན་མོངས་པའི་མི་དེ་ང་རང་ཡིན།

༢ ཁོང་གིས་ང་འོད་ནང་མ་འདྲེན་པར་མུན་པའི་ནང་ཁྲིད་བྱུང་།

༣ ཉིན་གང་ཡང་ཡང་ངའི་ཐོག་ཁོང་གི་ཕྱག་བདེན་དག་པར་བསྐོར།

༤ ངའི་ཤ་དང་པགས་པ་སྐེམས་བཅུག་སྟེ་ངའི་རུས་པ་རྣམས་བཏགས།

༥ ངའི་ངོར་རྫོང་བརྩིགས་ཏེ་མཁྲིས་པ་ཟུག་རྡུས་ང་མཐའ་ནས་བསྐོར།

༦ ཡུན་རིང་གི་གཤིན་པོ་འདྲར་ཁོང་གིས་ང་མུན་ཁང་དུ་བཅུག

༧ ང་འཐོན་མི་ནུས་པའི་གྱང་བསྐོར་ངའི་ལྕགས་སྒྲོག་ལྕི་བར་མཛད།

༨ ངས་ངུ་ཞིང་འོ་དོད་འདོན་དུས་ཁོང་གིས་ངའི་སྨོན་ལམ་ཟློག

༩ བཞོག་པའི་རྡོས་ངའི་ལམ་རྣམས་བཀག་སྟེ། ངའི་ལམ་གཡོན་པོར་མཛད།

༡༠ ཁོང་ང་ལ་འཇབ་པའི་དྲེད་མོ་དང་ཡིབ་པའི་སེང་གེ་འདྲའོ།

༡༡ ངའི་ལམ་རྣམས་འཁྱོར་དུ་བཅུག་སྟེ་ང་བཀྲལ་ཏེ་སྟོངས་སུ་བཅུག

༡༢ ཉིད་ཀྱི་གཞུ་མོ་སྐྱིལ་ནས་མདའི་འབེན་དུ་ང་བཙུག་པར་བྱས།

༡༣ ཁོང་ཉིད་མདའ་དོང་གི་མདའ་རྣམས་ངའི་མཁལ་མ་གཉིས་ནང་བསྣུན།

༡༤ བདག་ངའི་མི་ཀུན་གྱི་ཧབ་དགོད་དང་ཉིན་གང་ཚིག་གླུར་གྱུར།

༡༥ ཁོང་གིས་ང་ཁ་ཏིག་པས་བཀང་སྟེ་ཁན་པས་བཟི་རུ་བཅུག

༡༦ སེག་མས་ངའི་སོ་བཅག་སྟེ་གོག་ཐལ་ནང་ང་འགྲེ་རུ་བཅུག

༡༧ ཞི་བདེ་ལས་ངའི་སྙིང་རྒྱང་རིང་བསྐྱལ་བས་ངས་བཀྲ་ཤིས་བརྗེད།

༡༨ ཡ་ཧོ་ཝཱ་ལས་ངའི་མཐུ་སྟོབས་དང་རེ་ལྟོས་ཡལ་ངས་སྨྲས།

༡༩ ངའི་སྡུག་བསྔལ་ཉོན་མོངས་ཁན་པ་མཁྲིས་པ་བཅས་ཐུགས་ནང་དྲོན།

༢༠ ད་དུང་དེ་རྣམས་ངའི་སེམས་ཀྱིས་དྲན་ཞིང་ཁོག་ནང་སེམས་བབས།

༢༡ ཞེས་ངས་རང་གི་སྙིང་ན་དྲན་འཇུག་པས་ན་རེ་བ་ཡོད།

༢༢ ཁོང་སྙིང་རྗེ་མ་ཟིན་སྟབས་ཡཱ་ཝཱེའི་དྲིན་གྱིས་ངེད་མ་ནུབ།

༢༣ དེ་དག་ནང་རེ་བཞིན་གཙང་གསར་ཏེ་ཁྱེད་ཀྱི་ཁྲེལ་ནི་ཆེ།

༢༤ ཡ་ཧོ་ཝཱ་ངའི་སྐལ་བའོ་སེམས་ཀྱིས་ཟེར་ངས་ཁོང་ལ་རེའོ༎

༢༥ ཁོང་ལ་སྒུག་ཅིང་ཁོང་འཚོལ་བའི་མི་ལ་ཡ་ཧོ་ཝཱ་བཟང་།

༢༦ ཡ་ཧོ་ཝཱའི་ཐར་པར་རེ་ཞིང་ཁ་རོག་སྒུག་པ་མི་ལ་བཟང་།

༢༧ གཞོན་དུས་རང་གི་གཉའ་ཤིང་འཁུར་བ་མི་ལ་བཟང་བ་ཡིན།

༢༨ ཁོང་ཉིད་ཀྱིས་བསྐལ་བས་དེ་གཅིག་པུར་ཁ་རོག་སྡོད་རུ་ཆུག

༢༩ དེས་རང་གི་ཁ་སར་ལྷན་ན་ཅི་ཤེས་རེ་བ་འབྱུང་སྲིད།

༣༠ བརྡེག་མཁན་ལ་དེས་འགྲམ་པ་གཏོད་ཅིང་སྨད་སྒྲས་འགྲངས་སུ་ཆུག

༣༡ ཅི་ལ་ཟེར་ན་ཡ་ཧོ་ཝཱས་གཏན་གྱི་ཕྱིར་འདོར་མི་འགྱུར།

༣༢ སེམས་ཚེར་གནང་མོད་ཐུགས་རྗེའི་ཕྱུག་ཁྱད་བཞིན་བརྩེ་བར་འགྱུར་བས།

༣༣ མིའི་བུ་ལ་ཁོང་མཉེས་བཞིན་སེམས་བརྡུགས་དང་ཁོང་འཁྲུགས་མི་སྟེར།

༣༤ སུས་ཀྱང་ས་གཞིའི་བཙོན་པ་ཐམས་ཅད་རྡོག་རྫིས་སུ་གཏོང་བའམ།

༣༥ སུས་ཀྱང་བླ་མེད་ཀྱི་སྤྱན་སྔར་མི་སུའི་ཐོབ་ཐང་འཁྱེར་བའམ།

༣༦ མི་སུའི་གཤགས་མགོ་ལོག་བྱེད་ན་ཡ་ཧོ་ཝཱའི་གཟིགས་པ་མི་ཐོབ།

༣༧ ཡ་ཧོ་ཝཱས་མ་བསྒོ་ཚེ་དེ་ཟེར་ནས་འབྱུང་འཇུག་མཁན་ག་རེ།

༣༨ བླ་ན་མེད་པའི་ཞལ་ལས་བཟང་ངན་གཉིས་པོ་མི་འབྱུང་ངམ།

༣༩ གསོན་པོའི་མིའམ་མིས་རང་གི་ཉེས་ཆད་ཀྱི་ཕྱིར་ཅི་ལ་འབར།

༤༠ ངེད་རང་གི་ལམ་དཔྱོད་ཅིང་བརྟག་ནས་ཡ་ཧོ་ཝཱའི་ཕྱོགས་ལོག་དགོས།

༤༡ ངེད་ཀྱི་སྙིང་ལག་པ་བཅས་ནམ་མཁའི་དཀོན་མཆོག་ཕྱོགས་འདེགས་དགོས།

༤༢ ངེད་འགལ་ཏེ་ངོ་ལོག་བྱས་པར་ཁྱེད་ཀྱིས་ཐུགས་བཟོད་མ་བྱས།

༤༣ ཐུགས་ཁྲོས་ཁྱབ་ཅིང་ངེད་བདས་ཏེ་བཀུམ་ཞིང་སྙིང་རྗེ་མ་བྱས།

༤༤ ངེད་ཀྱི་ཞུ་གསོལ་མི་བསྙེན་ཕྱིར་སྤྲིན་གྱིས་བཏུམ་པར་བྱས།

༤༥ ངེད་རྣམས་མི་བརྒྱུད་རྣམས་ཁྲོད་ཕྱག་དར་དང་ཞེན་ལོག་ཏུ་མཛད།

༤༦ ངེད་ཀྱི་དགྲ་ཐམས་ཅད་ཀྱིས་ངེད་ཅག་གི་ཕྱོགས་ཁ་གདངས་པས།

༤༧ ངེད་ཐོག་འཇིགས་པ་དང་དོང་དང་སྟོངས་པ་དང་ཞིག་རལ་བབས།

༤༨ ངའི་མི་སྡེའི་བུ་མོ་ཤི་སྟབས་ངའི་མིག་ཆུའི་གཙང་པོ་རྒྱུག

༤༩ ངའི་མིག་འབོ་ཞིང་འཕྲོ་མི་གཅོད་དེ་བར་མཚམས་ཀྱང་མི་འགྱང་།

༥༠ ཡ་ཧོ་ཝཱས་ནམ་མཁའ་ལས་གཟིགས་ཤིང་ཚུར་གཟིགས་རིང་བར་དུའོ།

༥༡ ངའི་གྲོང་ཁྱེར་གྱི་བུ་མོ་ཀུན་དོན་ངའི་མིག་གིས་སེམས་སྣད།

༥༢ རྒྱུ་མེད་པར་ངའི་དགྲས་ང་ལ་འདབ་ཆགས་བཞིན་རབ་ཏུ་བདས།

༥༣ བཙོན་དོང་ནང་མིས་ངའི་སྲོག་བཅད་དེ་ངའི་ཐོག་རྡོ་ཞིག་བརྒྱབ།

༥༤ ངའི་མགོ་ཐོག་ནས་ཆུ་བབ་པས་ངས་ད་ང་ཤི་ཟིན་སྨྲས།

༥༥ ཀྱེ་ཡ་ཧོ་ཝཱ་དོང་གཏིང་ནས་ཁྱེད་ཀྱི་མཚན་བརྗོད་པས།

༥༦ ངའི་ཞུ་སྒྲར་གསན་ངའི་ཤུགས་ནར་འོ་དོད་ལས་སྙན་མ་སྦ།

༥༧ ངས་བོས་པའི་ཉིན་ཁྱེད་ཉེ་བར་བྱོན་ཏེ་མ་འཇིགས་ཤིག་གསུང་།

༥༨ ཁྱེད་ཀྱིས་ངའི་སེམས་ཀྱི་རྒྱུ་རྐྱེན་ཕྱིར་ཁྲབ་སྟེ་ངའི་སྲོག་བསྒྲལ།

༥༩ ཀྱེ་ཡ་ཧོ་ཝཱ་ངའི་མགོ་ནོན་པ་གཟིགས་པས་ངའི་གཤགས་མཛོད།

༦༠ མིས་ངའི་ཆེད་བྱེད་པའི་སྡང་སེམས་དང་གྲོས་ཀུན་ཁྱེད་ཀྱིས་གཟིགས།

༦༡ ངའི་ཆེད་སྨོད་ཟོར་དང་གྲོས་ཀུན་ཁྱེད་ཡ་ཧོ་ཝཱས་གསན་ཡོད།

༦༢ ངའི་དགྲར་ལངས་པའི་མཆུ་དང་ཉིན་གང་ངའི་ཕྱིར་བགྲོས་པ་གསན།

༦༣ མིའི་ལྡང་སྡོད་ལ་གཟིགས་ང་དེ་དག་གི་ཚིག་གླུར་གྱུར་ཏོ༎

༦༤ ཀྱེ་ཡ་ཧོ་ཝཱ་དེ་དག་གི་ལག་ལས་བཞིན་ལན་གནང་མཛོད།

༦༥ དེ་རྣམས་ལ་སྙིང་མཁྲེགས་པ་གནང་སྟེ་ཁྱེད་ཀྱི་དམོད་པ་ཕོབ།

༦༦ ཐུགས་ཁྲོའི་ནང་ནས་དེད་དེ་ཡཱ་ཝཱེའི་གནམ་འོག་ལས་སྣུབ་མཛོད༎

༤

གསེར་དོག་ཇི་ལྟར་ཡལ་ཏེ་གསེར་བཙོ་མ་ཇི་ལྟར་གྱུར་སོང་། ལམ་མདོ་ཀུན་ཏུ་དམ་པར་བྱས་པའི་རྡོ་རྣམས་དབྱུགས་ནས་ཡོད།

༢ གསེར་བཟང་པོ་དང་མཚུངས་པའི་ཙི་ཨོན་གྱི་སྲས་རིན་ཆེན་རྣམས། རྫ་མཁན་ལག་པས་བཅོས་པའི་རྫ་ཁོག་འདྲར་མི་རྣམས་ཀྱིས་རྩི།

༣ ཅེ་སྤྱང་གིས་ཀྱང་ནུ་མ་བཏོན་ཏེ་ཕྲུ་གུར་ནུ་ཞོ་སྣུན། ངའི་མི་སྡེའི་བུ་མོ་ཐང་གའི་བྱ་རྔ་མོང་འདྲར་མི་རློམ།

༤ ཕྲུ་གུ་འོ་འཐུང་གི་ལྕེ་སྐོམ་རིས་དཀན་ལ་འབྱར་གྱི་འདུག བུ་ཆུང་བས་བག་ལེབ་ཞུ་ཡང་སུས་ཀྱང་བཅག་ནས་མི་སྦྱིན།

༥ ཞིམ་ཟས་ལ་ལོངས་སྤྱོད་པ་རྣམས་ལམ་སྲང་ནང་ཉམས་ཐག་པ། མཚལ་ཁ་བསྐོན་ནས་བསྐྱངས་པ་དག་ལུད་ཕུང་ལ་འཁྱུད་པར་བྱེད།

༦ ངའི་མི་སྡེའི་ཉེས་སྡིག་སོ་དོམ་གྱི་ཉེས་སྡིག་ལས་ཆེ་བ་ཡིན། དེ་ནི་སྐད་ཅིག་ཏུ་བརློགས་ནས་མིའི་ལག་པས་མ་རེག་གོ།

༧ དེའི་ཞང་བློན་རྣམས་ཁ་བ་ལས་གཙང་འོ་མ་ལས་དཀར་ཞིང་། ལུས་བྱུ་རུ་བས་དམར་ཞིང་བྱད་གཟུགས་ནི་ལིམ་འདྲ་ཡོད་རུང་།

༨ ད་སོལ་བ་ལས་ནག་པས་སྲང་ནང་དེ་རྣམས་ངོ་མི་ཤེས། པགས་པ་རུས་པར་འབྱར་ཏེ་སྐམས་ནས་དབྱུགས་པ་བཞིན་གྱུར་ཏོ༎

༩ ལྟོགས་པས་འཆི་བ་རྣམས་ལས་རལ་གྲིས་འགུམ་པ་རྣམས་ལེགས་སོ། ཅི་ལ་ཞིང་ནས་ལོ་ཐོག་མི་འབྱུང་མི་རྣམས་སྣད་ཅིང་སྐེམ།

༡༠ བུད་མེད་སྙིང་རྗེ་ཅན་གྱི་ལག་པས་རང་ཕྲུག་རྣམས་བསྐོལ་ཏེ། ངའི་མི་སྡེའི་བུ་མོ་འཇིག་མཚམས་དེ་དག་ཟས་སུ་བྱས་སོ༎

༡༡ ཡཱ་ཝཱེས་ཐུགས་ཁྲོ་ལོངས་བཅུག་སྟེ་ཁྲོ་གཏུམ་དྲག་ཤུལ་དེ་བླུགས། ཙི་ཨོན་ནང་མེ་ཞིག་སྦར་བས་དེས་རྩིག་རྨང་རྣམས་ཟོས་སོ༎

༡༢ ཡེ་རུ་ཤ་ལེམ་རྒྱ་སྒོར་ཕ་རོལ་པ་དང་དགྲ་འཛུལ་བ། སའི་རྒྱལ་པོ་རྣམས་དང་འཇིག་རྟེན་མི་ཀུན་གྱིས་ཡིད་མ་ཆེས།

༡༣ དེའི་རྐྱེན་ནི་མོའི་དཀྱིལ་མི་དྲང་པོའི་ཁྲག་ཕོས་པར་བྱས་པའི། མོའི་ལུང་སྟོན་པའི་ཉེས་པ་དང་དགེ་འདུན་གྱི་མཚམས་མེད་པའོ༎

༡༤ དེ་རྣམས་སྲང་ནང་མདོངས་འདྲར་རྒྱུ་ཞིང་ཁྲག་གིས་བསྒོས་པའི་ཕྱིར། མིས་དེ་དག་གི་གོས་ལ་རེག་མ་ནུས་པར་དེ་དག་ལ།

༡༥ ནུར་སོང་སོང་གྲིབ་ཅན་མ་རེག་ཅེས་མི་རྣམས་ཀྱིས་བོས་སོ། འབྲོས་འཁྱམས་དུས་དེ་དག་འདིར་མི་གནས་མི་བརྒྱུད་རྣམས་ནང་སྨྲས།

༡༦ ཡཱ་ཝཱེའི་ཁྲོས་དེ་དག་སོ་སོར་ཕྲལ་བས་སླར་གཟིགས་མི་འགྱུར། དགེ་འདུན་གྱིས་ངོ་བོར་མ་བཀུར་རྒན་པོ་ལ་ཡང་མ་བརྩིས།

༡༧ ད་དུང་ངེད་རང་ཚོའི་དོན་མེད་ཀྱི་ར་མདར་ལྟ་བཞིན་འཕུང་། ངེད་སྐྱོབ་མི་ནུས་པའི་མི་སྡེར་རང་གི་བསོ་གནས་ལས་བལྟས།

༡༨ རང་གི་སྲང་དུའང་འགྲོ་མི་ནུས་ཕྱིར་ངེད་ཀྱི་གོམ་པར་བདའ། ངེད་བདའ་རན་པས་རྫོགས་པར་ཉེ་སྟེ་ངེད་ཀྱི་ཚེ་ཚད་ཚང་།

༡༩ ངེད་དེད་མཁན་རྣམས་གནམ་གྱི་བྱ་རྒོད་པས་ཀྱང་མྱུར་པོ་སྟེ། དེ་དག་གིས་ངེད་ཅག་རིར་དེད་ནས་འབྲོག་སྟོང་ནང་འཇབ་བསྡད།

༢༠ ང་ཚོའི་སྣའི་དབུགས་ཡཱ་ཝཱེའི་བྱུགས་པ་དེ་དོང་ནང་ཁྱེར་བྱུང་། ཁོང་བསིལ་གྲིབ་ནང་ཕྱི་པའི་ཁྲོད་གསོན་འོང་ངེད་ཀྱིས་སྨྲས་སོ༎

༢༡ ཨུས་ཡུལ་ནང་གནས་པའི་ཨེ་དོམ་གྱི་བུ་མོ་དགའ་མགུ་ཞིག ཕོར་པ་ཁྱོད་ལའང་སླེབ་ཅིང་ཁྱོད་བཟིས་ཏེ་རང་སྒྲེན་མོར་བྱ།

༢༢ ཀྱེ་ཙི་ཨོན་གྱི་བུ་མོ་ཁྱོད་ཀྱི་ཉེས་པའི་ཆད་པ་རྫོགས། ཕྱིན་ཆད་ཁོང་གིས་སླར་ཁྱོད་བཙོན་དུ་ཕར་འཁྱེར་བར་མི་འགྱུར། ཀྱེ་ཨེ་དོམ་གྱི་བུ་མོ་ཁོང་གིས་ཁྱོད་ཀྱི་ཉེས་སྡིག་རྣམས་མངོན་དུ་འབྱིན་པར་འགྱུར་རོ༎

༥

ཀྱེ་ཡཱ་ཝཱེ་ངེད་ཐོག་ཅི་འབྱུང་དྲོན། ལྟ་ཞིང་ངེད་ཀྱི་གཏམ་ངན་ལ་གཟིགས།

༢ ངེད་ཀྱི་ནོར་སྐལ་ལ་འཁྱམ་པོས་དབང་། ངེད་ཁྱིམ་རྣམས་རྒྱལ་ཁམས་པས་བདག

༣ ངེད་རྣམས་དྭ་ཕྲུག་དང་ཕ་མེད་སྟེ། ངེད་ཀྱི་མ་མོ་རང་མོར་གྱུར་ཡོད།

༤ ངེད་ཅག་གིས་ཆུའང་རིན་བཅལ་ཏེ་བཏུངས། ངེད་ཀྱི་ཤིང་ཡང་ངེད་རྣམས་ལ་བཙོང་།

༥ བདའ་མཁན་རྣམས་ངེད་ཀྱི་མཇིང་པར་ཞོན། ངེད་ལ་ལས་ལྕི་བས་ངལ་གསོ་མེད།

༦ ཁ་ཟས་ཀྱིས་འགྲང་ཕྱིར་མི་སེར་དང་། ཨ་སུར་བར་ངེད་ཀྱིས་ལག་པ་བཏང་།

༧ ཕ་མེས་པོས་སྡིག་པ་བྱས་ནས་འདས། དེ་དག་གི་ཉེས་ཆད་ངེད་ཚོས་ཐོགས།

༨ བྲན་པོ་ཚོས་ངེད་རྣམས་ལ་སྲིད་བྱས། དེ་དག་ལག་ལ་སྐྱོབ་མཁན་སུའང་མེད།

༩ འབྲོག་སྟོང་གི་རལ་གྲིས་རྐྱེན་བྱས་ཏེ། ངེད་སྲོག་དང་སྡོ་ཞིང་རང་ཟས་རྙེད།

༡༠ མུ་གེའི་མེ་འབར་བའི་དབང་གིས་ནི། ངེད་ཀྱི་པགས་པ་ཐབ་འདྲ་བར་ནག

༡༡ ཙི་ཨོན་ནང་བུད་མེད་དང་ཡུ་དཱའི། གྲོང་རྣམས་ནང་ན་ཆུང་ལ་དབང་བྱས།

༡༢ དེ་དག་གིས་སྐུ་དྲག་འཕྱར་དུ་བཏང་། རྒན་རབས་རྣམས་ཀྱི་ངོ་ལའང་མ་བལྟས།

༡༣ གཞོན་ནུ་དག་ལ་རང་འཐག་སྐོར་བཅུག ཕྲུ་གུ་རྣམས་ཤིང་ཁལ་འོག་ན་འབུབས།

༡༤ རྒན་སུམ་ཚུགས་སར་འཛོམ་པ་མ་ལུས། གཞོན་ནུར་རང་གི་རྩེད་འཇོ་མ་ལུས།

༡༥ ངེད་ཀྱི་སྙིང་དགའ་མགུ་བ་དང་བྲལ། ངེད་ཀྱི་གར་མྱ་ངན་དུ་གྱུར་སོང་།

༡༦ ངེད་ཀྱི་མགོ་ལས་ཅོད་པན་ཡང་བུད། ངེད་ཀྱིས་སྡིག་པ་བྱས་པ་ཧའེ་ངེད།

༡༧ དེའི་ཕྱིར་ངེད་ཅག་གི་སྙིང་ནི་བརྒྱལ། འདིའི་རྐྱེན་གྱིས་ངེད་ཀྱི་མིག་ཀྱང་གྲིབ།

༡༨ རི་ཙི་ཨོན་སྟོངས་པར་གྱུར་ཕྱིར་རོ། དེའི་སྟེང་དུ་ཝ་མོ་རྣམས་འཁོར་རོ༎

༡༩ ཀྱེ་ཡ་ཧོ་ཝཱ་ཁྱེད་གཏན་དུ་གནས། ཁྱེད་ཁྲིའང་མི་རབས་ནས་མི་རབས་གནས།

༢༠ ཁྱེད་ཀྱིས་ངེད་རྟག་ཏུ་ཅི་ལ་རྗེད། ངེད་འདི་ཙམ་ཡུན་རིང་ཅི་ལ་སྐྱུར།

༢༡ ཀྱེ་ཡ་ཧོ་ཝཱ་ངེད་ཁྱེད་ཕྱོགས་སུ། སྒྱུར་བར་མཛོད་དང་ངེད་འགྱུར་བར་འགྱུར།

༢༢ ངེད་ཀྱི་དུས་ཁྱེད་ཀྱིས་སྔར་ལུགས་མཛོད། འོན་ཀྱང་ཁྱེད་ཀྱིས་ངེད་ཡོངས་སུ་བསྐྱུར། ཁྱེད་ངེད་རྣམས་ལ་རབ་ཏུ་ཐུགས་ཁྲོའོ༎ ༎

ལུང་སྟོན་པ་ཨེ་ཟེ་ཀི་ཨེལ་གྱི་མདོ།

༡

ལོ་སུམ་ཅུ་པའི་ཟླ་བ་བཞི་པའི་ཚེས་ལྔ་པར། བདག་ཆུ་བོ་ཀེ་བཱར་བྱ་བའི་འགྲམ་དུ་གཉའ་ཡལ་བ་རྣམས་ཀྱི་གསེབ་ན་ཡོད་དུས་སུ་བྱུང་བ་གྱུར་པ་ནི་འདི་ལྟ་སྟེ། ནམ་མཁའ་བྱེས་པར་གྱུར་པ་དང་། ངས་དཀོན་མཆོག་གི་སྐོར་དུ་ཞལ་གཟིགས་རྣམས་མཐོང་བར་གྱུར་ཏེ།

༢ ཡོ་ཡཱ་ཀིན་གཉའ་ཡལ་བའི་ལོ་ལྔ་པའི་ཟླ་བ་དེ་ཀའི་ཚེས་ལྔ་པ་ལ།

༣ ཀལ་དཱི་པའི་ཡུལ་ཁམས་ཀྱི་ཀེ་བཱར་བྱ་བའི་གཙང་འགྲམ་དུ། བུ་ཟིའི་བུ་བླ་མ་ཨེ་ཟེ་ཀི་ཨེལ་ལ། ཡ་ཧོ་ཝཱའི་བཀའ་དངོས་སུ་བྱུང་བར་གྱུར་ཏེ། ཡ་ཧོ་ཝཱའི་ཕྱག་ནི་དེར་ཁོའི་སྟེང་དུ་ཡོད་པ་ཡིན།

༤ ཡང་ངས་བལྟས་ནས་མཐོང་བ་ནི། བྱང་ཕྱོགས་ནས་རླུང་དམར་དང་། སྤྲིན་ཕུང་ཆེན་པོ་ཞིག་དང་། འབར་བའི་མེ་ཟླུམ་པོ་ཞིག་འོང་སྟེ། དེའི་མཐའ་བཞི་ནས་འོད་ཕྲོས་ནས། དེའི་དཀྱིལ་ལམ། མེ་དེའི་གཞུང་ལས་སྤོས་ཤེལ་ལྟ་བུའི་མདངས་སྣང་བར་གྱུར་ཏོ།

༥ དེའི་དབུས་ལས་སེམས་ཅན་བཞིའི་གཟུགས་བརྙན་སྣང་བྱུང་། དེ་དག་གི་བྱད་ནི་མིའི་བྱད་ལྟ་བུ་ཡོད་དེ།

༦ རེ་རེ་ལ་གདོང་བཞི་བཞི་དང་། ཤོག་པ་བཞི་བཞི་ཡོད་པ་ཡིན།

༧ དེ་དག་གི་རྐང་པ་ནི་ཁྱོག་པོ་མེད་དེ། རྐང་མཐིལ་ནི་བེའུའི་རྐང་པ་ལྟ་བུ་དང་། གཡའ་ཆོད་པའི་ར་གན་ལྟར་འོད་ཆག་པ་ཡོད་པ་ཡིན།

༨ ཡང་དེ་དག་གི་ཕྱོགས་བཞིར་ཤོག་པའི་མཆན་དུ་མིའི་ལག་པ་ཡོད་དེ། དེ་བཞི་པོ་ལ་གདོང་དང་ཤོག་པ་འདི་ལྟར་ཡོད་པ་ཡིན།

༩ དེ་དག་གི་ཤོག་པ་གཅིག་དང་གཅིག་བྲེལ་ཏེ། འགྲུལ་དུས་སུ་མ་འགྱུར་བར་ཐམས་ཅད་དྲང་པོར་མདུན་དུ་ཕྱོགས་པ་ཡིན།

༡༠ ད་དེ་དག་གི་གདོང་པའི་དབྱིབས་སོ་སོ་ནི་འདི་ལྟ་སྟེ། དེ་བཞི་པོའི་མདུན་ཕྱོགས་སུ་མིའི་གདོང་དང་། དེ་བཞི་པོའི་གཡས་གདོང་ནི་སེང་གདོང་། དེ་བཞི་པོའི་གཡོན་གདོང་ནི་གླང་གདོང་། དེ་བཞི་པོའི་རྒྱབ་ཏུ་གླག་གདོང་རེ་ཡོད་པ་ཡིན།

༡༡ དེ་དག་གི་གདོང་པ་དེ་ལྟར་དང་། ཤོག་པ་རྣམས་སྟེང་ཕྱོགས་སུ་བརྐྱང་སྟེ། རེ་རེའི་ཤོག་པ་གཉིས་གཉིས་གཞན་དེའི་ཤོག་པ་གཉིས་པོ་དང་སྦྲེལ་ཡོད་པ་ཡིན། གཉིས་ཀྱིས་དེ་དག་གི་ལུས་པོ་གཡོགས་པ་ཡིན།

༡༢ དེ་དག་རེ་རེ་བཞིན་དྲང་པོ་སོང་སྟེ། སེམས་ཉིད་འགྲོ་སར་དེ་དག་སོང་བ་ཡིན། འགྲུལ་དུས་སུ་དེ་དག་རྒྱབ་ཏུ་མ་ལོག་པ་ཡིན།

༡༣ ད་སེམས་ཅན་དེ་དག་གི་བྱད་གཟུགས་ནི་འདི་ལྟ་སྟེ། དེ་དག་གི་བྱད་གཟུགས་ནི་མེ་འབར་བའི་སོལ་བའམ་མར་མེ་ལྟ་བུ་སྟེ། དེ་ནི་སེམས་ཅན་དེ་དག་གི་ཁྲོད་དུ་ཡར་མར་དུ་རྒྱུགས་ཏེ། མེ་དེ་ལས་འོད་ཕྲོས་ནས། མེ་དེའི་ནང་ནས་གློག་འཁྱུག་བྱུང་།

༡༤ གློག་འཁྱུག་པ་ལྟར་སེམས་ཅན་དེ་དག་ཕར་ཚུར་རྒྱུག་པར་བྱས།

༡༥ ཡང་བདག་སེམས་ཅན་དེ་དག་ལ་ལྟ་བཞིན་ཡོད་པ་ལས། ཀྱེ་ཧོ། སེམས་ཅན་གདོང་བཞི་པ་དེ་དག་གི་མདུན་དུ་འཁོར་ལོ་རེ་སའི་ཁར་ཡོད་པ་ཡིན།

༡༦ འཁོར་ལོ་དེ་དག་གི་དབྱིབས་དང་། བཟོ་ལུགས་ནི་རྡོ་སུན་ན་རེའི་མདོག་ལྟ་བུ་ཡོད་པ་ཡིན། དེ་བཞི་པོའི་དབྱིབས་གཅིག་པ་ཡིན་ཏེ། དེ་དག་གི་དབྱིབས་དང་བཟོ་ལུགས་ནི་འཁོར་ལོའི་དཀྱིལ་ན་འཁོར་ལོ་ཡོད་པ་ལྟ་བུ་སྟེ།

༡༧ དེ་དག་འགྲོ་དུས་སུ། རེ་རང་གི་ཕྱོགས་བཞིར་དོང་བ་ཡིན། འགྲོ་དུས་སུ་རྒྱབ་ཏུ་མ་ལོག་པ་ཡིན།

༡༨ དེ་དག་གི་དཀྱིལ་འཁོར་ནི་ཆེན་པོ་འཇིགས་སུ་རུང་བ་ཡོད་པ་ཡིན། དཀྱིལ་འཁོར་དེ་བཞི་པོའི་དཀྱིལ་འཁོར་ནི་མིག་གིས་ཁེངས་ཏེ།

༡༩ སེམས་ཅན་དེ་དག་རྒྱུ་དུས་སུ་འཁོར་ལོ་རྣམས་ཀྱང་མཉམ་དུ་འགྲུལ་བ་ཡིན། སེམས་ཅན་དེ་དག་ས་ལས་འཕགས་དུས་སུ། འཁོར་ལོ་དེ་རྣམས་ཀྱང་འཕགས་པ་ཡིན།

༢༠ སེམས་ཉིད་ཀྱིས་འཁྲིད་ས་ཀུན་ཏུ་དེ་དག་སོང་ཏེ། སེམས་ཉིད་འགྲོ་རྒྱུའི་ཕྱོགས་སུ། འཁོར་ལོ་དེ་དག་ཀྱང་མཉམ་དུ་འཕགས་པ་ཡིན། དེ་ཅིའི་ཕྱིར་ཞེ་ན། སེམས་ཅན་གྱི་སེམས་ཉིད་གསོན་པོ་དེ་འཁོར་ལོའི་ནང་ཡོད་པ་ཡིན།

༢༡ དེ་དག་འདོང་དུས་སུ། འདི་དག་ཀྱང་དོང་བ་ཡིན། དེ་དག་སྡོད་དུས་སུ་འདི་དག་ཀྱང་བསྡད་པ་ཡིན། དེ་དག་ས་ལས་འཕགས་དུས་སུ། འདི་དག་ཀྱང་མཉམ་དུ་འཕགས། དེ་ཅིའི་ཕྱིར་ཞེ་ན། སེམས་ཅན་གྱི་སེམས་ཉིད་གསོན་པོ་དེ་འཁོར་ལོའི་ནང་ཡོད་པ་ཡིན།

༢༢ སེམས་ཅན་དེའི་མགོའི་ཡར་ན་ཡོད་པའི་དབྱིངས་ནི། དྭངས་ཤེལ་ལྷག་གེ་བ་འཇིགས་སུ་རུང་བ་དང་འདྲ་བ་དེ་དག་གི་མགོའི་སྟེང་དུ་རྒྱས་ཡོད་པ་ཡིན།

༢༣ དབྱིངས་ཀྱི་འོག་ན་དེ་དག་གི་ཤོག་པ་དྲང་པོར་གཅིག་གིས་གཞན་གཅིག་གི་ཕྱོགས་སུ་བརྐྱང་སྟེ། རེ་རེ་ལ་ཡོད་པའི་ཤོག་པ་གཉིས་གཉིས་ཀྱིས་དེའི་ལུས་ཀྱི་གཞོགས་གཅིག་དང་། གཞན་གཉིས་གཉིས་ཀྱིས་དེའི་ལུས་ཀྱི་གཞན་གཞོགས་དེ་གཡོགས་པ་ཡིན།

༢༤ དེ་དག་འགྲོ་དུས་སུ། ཆུ་ཆེན་པོ་རྣམས་ཀྱི་སྒྲའམ། ཀུན་དབང་གི་གསུང་སྒྲའམ། དཔུང་ཚོགས་ཀྱི་ང་རོ་ལྟ་བུའི་ཤོག་སྒྲ་ངས་ཐོས་བྱུང་། ཡང་དེ་དག་བསྡད་དུས་སུ་རང་གི་ཤོག་པ་ཐུར་དུ་ཕབ་པ་ཡིན།

༢༥ དེ་དག་བསྡད་དེ་ཤོག་པ་ཕབ་དུས་སུ། དེ་དག་གི་མགོ་ཐོག་གི་དབྱིངས་ཀྱི་ནང་ནས་སྒྲ་སྐད་ཅིག་བྱུང་སྟེ།

༢༦ དེ་དག་གི་མགོ་ཐོག་ཏུ་ཡོད་པའི་དབྱིངས་ཀྱི་གོང་ན། ནི་ལིམ་ལྟ་བུའི་རྒྱལ་ཁྲི་འདྲ་བ་ཞིག་ཡོད་དེ། རྒྱལ་ཁྲི་ལྟ་བུའི་གོང་ན་མིའི་རྣམ་བྱད་ལྟ་བུ་ཞིག་ཡོད་པ་ཡིན།

༢༧ ཡང་ངས་དེའི་རྐེད་པ་ཡན་ཆོད་ཀྱི་དབྱིབས་དང་དེའི་ཀྱིར་འཁོར་ན། སྤོས་ཤེལ་གྱི་མདོག་དང་མེ་འབར་བ་ལྟ་བུའི་མདངས་ཤིག་མཐོང་བྱུང་། ཡང་དེའི་རྐེད་པ་མན་ཆོད་ཀྱི་དབྱིབས་ནི་མེ་ལྟ་བུ་མཐོང་བྱུང་། ཡང་དེའི་ཀྱིར་འཁོར་ན་འོད་མདངས་ཡོད་པ་ཡིན།

༢༨ དེའི་དཀྱིལ་འཁོར་གྱི་འོད་མདངས་ཀྱི་སྣང་ཚུལ་ནི། ཆར་དུས་སུ་སྤྲིན་གྱི་ནང་ནས་སྣང་བའི་འཇའ་ལྟར་ཡོད་པ་ཡིན་ཏེ། འདི་ནི་ཡ་ཧོ་ཝཱའི་གཟི་བརྗིད་ལྟ་བུར་སྣང་བས། དེ་མཇལ་བ་ཙམ་གྱིས།

བདག་ཁ་འབུབ་ལོག་པ་དང་། སུ་ཞིག་གིས་ང་ལ་གླེང་བའི་སྐད་ཅིག་ཐོས༎

༢

དེས་བདག་ལ། མིའི་བུ། རང་གི་རྐང་པ་བཙུགས་ནས། ལོངས་ཤིག་དང་། ངས་ཁྱོད་ལ་གླེང་བར་བྱའོ་གསུངས་བྱུང་།

༢ དེས་གླེང་བ་ཙམ་གྱིས། བདག་གི་ནང་དུ་ཐུགས་ཉིད་ཞུགས་ནས། བདག་རང་གི་རྐང་པའི་ཁར་བསླངས་པ་དང་། བདག་ལ་གླེང་མཁན་གྱི་གསུང་ཐོས་པ་ལས།

༣ དེས་བདག་ལ། ཀྱེ་མིའི་བུ། ཁོ་བོ་ལ་ངོ་ལོག་བྱས་པའི་གཉའ་རེངས་པའི་མི་བརྒྱུད། ཨིས་ར་ཨེལ་གྱི་བུ་བརྒྱུད་ཀྱི་དྲུང་དུ་ངས་ཁྱོད་རྫང་སྟེ། དེ་དག་རང་དང་། དེ་དག་གི་ཕ་མེས་ཚོས། ཉི་མ་དེ་རིང་གི་བར་དུ་ཁོ་བོ་ལ་འབངས་གྱེན་ཟློག་བྱེད།

༤ དེའི་ཕྱིར་དུ་གཉའ་རེངས་པ་དང་སྙིང་མཁྲེགས་པོ་དེ་དག་གི་མདུན་དུ། ངས་ཁྱོད་མངགས་པས་ན། ཁྱོད་ཀྱིས་དེ་དག་ལ། ཡ་ཧོ་ཝཱ་དཀོན་མཆོག་གིས་འདི་སྐད་གསུང་ངོ་ཟེར་ཞིག

༥ དེ་དག་གཉའ་རེངས་ཅན་གྱི་བུ་བརྒྱུད་ཡིན་པས། ཉན་རུང་ཡང་ན་མི་ཉན་རུང་། དེ་དག་གི་ཁྲོད་ན་ལུང་སྟོན་པ་ཞིག་ཡོད་པ་ཡིན་པར། རྟོགས་པར་འགྱུར་རོ།

༦ ཀྱེ་མིའི་བུ་ཁྱོད། ཁྱོད་དང་ལྷན་ཅིག་ཏུ་སེ་བའི་ཤིང་དང་ཚེར་མ་ཡོད་མོད། སྡིག་པ་རྭ་ཅན་གྱི་ཁྲོད་དུ་གནས་མོད། དེ་ཚོ་ལ་མ་འཇིགས་ཤིག དེ་དག་གི་གཏམ་གྱིས་ཀྱང་མ་འཇིགས་ཤིག དེ་རྣམས་གཉའ་རེངས་ཅན་གྱི་བུ་བརྒྱུད་ཡིན་རུང་། དེ་ཚོའི་གཏམ་གྱིས་མ་འཇིགས་ཏེ། དེ་ཚོའི་ངོ་ལ་ཡང་མ་འཇིགས་ཤིག

༧ དེ་རྣམས་རབ་ཏུ་གཉའ་རེངས་ཅན་ཡིན་པས། དེ་དག་གིས་ཉན་རུང་། མི་ཉན་རུང་། ཁྱོད་ཀྱིས་དེ་རྣམས་ལ་ངའི་བཀའ་ཤོད་ཅིག

༨ ད་མིའི་བུ་ཁྱོད། ངས་ཇི་གསུང་ལ་ཉོན་ཞིག་དང་། གཉའ་རེངས་བྱེད་པའི་ཕ་སྤད་འདི་དང་འདྲ་བར་ཁྱོད་ཀྱིས་གཉའ་རེངས་མ་བྱེད་པར། རང་གི་ཁ་ཕྱེ་སྟེ། ངས་སྦྱིན་པ་དེ་ཟོས་ཤིག

༩ དེ་ནས་ངས་བལྟས་པ་དང་། ཀྱེ་ཧོ། ངའི་ཕྱོགས་སུ་ལག་པ་ཞིག་བརྐྱང་སྟེ་ཡོད་པ་ཡིན། ཡང་ལྟོས་ཤིག དེའི་ནང་ན་མདོའི་ཤོག་སྒྲིལ་ཞིག་ཡོད་པ་ཡིན།

༡༠ ཡང་ཁོང་གིས་དེ་ཕྱེས་ནས་ངའི་མདུན་དུ་བཞག དེའི་ཕྱི་ནང་གཉིས་པོར་བྲིས་ཡོད་དེ། སྨྲེ་སྔགས་དང་། མྱ་ངན་དང་། ཆོ་ངེས་ཞེས་དེ་ན་བྲིས་ཡོད་པ་ཡིན༎

༣

ཡང་ཁོང་གིས་ང་ལ། ཀྱེ་མིའི་བུ། ཁྱོད་ལ་ཐོབ་པ་དེ་ཟོས་ཤིག ཤོག་སྒྲིལ་དེ་ཟོས་ཏེ་སོང་ལ། ཨིས་ར་ཨེལ་གྱི་ཕ་སྤད་ལ་གཏམ་གླེང་གྱིས་ཤིག་ཅེས་གསུངས་པས།

༢ ངས་རང་གི་ཁ་ཕྱེས་པ་ལས། དེས་ང་ལ་ཤོག་སྒྲིལ་དེ་ཟ་རུ་བཅུག་ནས།

༣ ང་ལ། ཀྱེ་མིའི་བུ། ངས་ཁྱོད་ལ་སྟེར་བའི་ཤོག་སྒྲིལ་དེ་རང་གི་ལྟོ་བ་ལ་ཟ་རུ་ཆུག་ཅིག་དང་། དེས་རང་གི་རྒྱུ་མ་སྐེངས་ཤིག་བསྒོ་བས། ངས་དེ་ཟོས་ནས། ངའི་ཁའི་ནང་དུ་སྦྲང་རྩི་ལྟར་མངར་བ་ཡོད་པ་ཡིན།

༤ ཡང་དེས་ང་ལ། ཀྱེ་མིའི་བུ། ད་ཨིས་ར་ཨེལ་གྱི་ཕ་སྤད་ཀྱི་མདུན་དུ་སོང་ལ་ངའི་བཀའ་དེ་དག་ལ་སྦྲོན་ཞིག

༥ དེ་ཅི་ལ་ཞེ་ན། ཁྱོད་ནི་སྐད་མི་གཅིག་པའམ། སྐད་དཀའ་བའི་མི་སྡེའི་མདུན་དུ་མི་རྫོང་གིས། ཨིས་ར་ཨེལ་གྱི་ཕ་སྤད་ཀྱི་དྲུང་དུ་རྫོང་སྟེ།

༦ དེ་མ་ཟད། ཁྱོད་ཀྱིས་གོ་བར་མི་ནུས་པའི་སྐད་མི་གཅིག་པའམ། སྐད་བཀའ་བའི་མི་སྡེ་མང་པོའི་རྩར་ཡང་ཁྱོད་མི་གཏོང་ངོ་། གལ་ཏེ་ངས་ཁྱོད་དེ་འདྲའི་རྩར་བཏང་བ་ཡིན་ན། དེ་དག་ཁྱོད་ལ་ཉན་པར་ངེས་སོ།

༧ ཨིས་ར་ཨེལ་གྱི་བུ་བརྒྱུད་ཐམས་ཅད་གཉའ་རེངས་པ་དང་སྙིང་མཁྲེགས་པོ་ཡིན་པས། དེ་དག་གིས་ང་ལ་ཉན་པར་མི་འགྱུར། དེའི་ཕྱིར་ཨིས་ར་ཨེལ་གྱི་བུ་བརྒྱུད་ཀྱིས་ཁྱོད་ལ་ཡང་ཉན་པར་མི་འགྱུར།

༨ ལྟོས། ངས་དེ་དག་གི་གདོང་གི་མདུན་དུ་ཁྱོད་ཀྱི་གདོང་པ་ནི་སྲ་བ་དང་། དེ་དག་གི་དཔྲལ་བའི་མདུན་དུ་ཁྱོད་ཀྱི་དཔྲལ་བ་ནི་མཁྲེགས་པོ་བྱས་པ་ཡིན།

༩ ལྕགས་རྡོ་བས་སྲ་བའི་ཕ་ལམ་ལྟར། ཁྱོད་ཀྱི་དཔྲལ་བ་ངས་སྲ་བ་བྱས་པ་ཡིན། དེ་ཚོ་འབངས་གྱེན་ཟློག་བྱེད་པའི་ཕ་སྤད་ཡིན་རུང་། དེ་ཚོ་ལ་མ་འཇིགས་ཤིག དེ་ཚོའི་ངོ་ལ་ཡང་མ་ཚབས་ཤིག ཅེས་གསུངས་ནས།

༡༠ ཡང་དེས་ང་ལ། ཀྱེ་མིའི་བུ། ངས་གླེང་བར་བྱ་བའི་གསུང་ཐམས་ཅད་རང་གི་སྙིང་དུ་ཆོངས་ཤིག རྣ་བས་ཉོན་ཞིག

༡༡ ད་ལོངས་ལ། གཉའ་ཡལ་བའི་ཁྱོད་ཀྱི་མི་སྡེའི་བུ་རྣམས་ཀྱི་མདུན་དུ་སོང་ནས། དེ་ཚོས་ཉན་རུང་མི་ཉན་རུང་། དེ་ཚོ་ལ་གཏམ་གླེང་ཞིང་། ཡ་ཧོ་ཝཱ་དཀོན་མཆོག་གིས་འདི་སྐད་གསུང་ངོ་ཞེས་སྨྲོས་ཤིག་གསུང་བྱུང་།

༡༢ དེ་ནས་ཐུགས་ཉིད་ཀྱིས་བདག་སྟེང་ཕྱོགས་སུ་དྲངས་པ་དང་། ཡ་ཧོ་ཝཱའི་ཕོ་བྲང་ལས་སྣང་བའི་ཁོང་གི་གཟི་བརྗིད་ལ་བཀྲ་ཤིས་ཤིག ཅེས་པའི་འུར་སྒྲ་ཆེན་པོ་ཞིག་ཐོས་བྱུང་།

༡༣ གཅིག་གིས་གཅིག་ལ་རེག་པའི་སེམས་ཅན་གྱི་ཤོག་སྒྲ་དང་། དེ་ཚོའི་མདུན་ལ་ཡོད་པའི་འཁོར་ལོ་རྣམས་ཀྱི་སྒྲ་དང་། འུར་སྒྲ་ཆེན་པོའི་ཅ་ཅོ་ངས་ཐོས་པ་ལས།

༡༤ ཐུགས་ཉིད་ཀྱིས་བདག་ཐོགས་ནས། སྟེང་ཕྱོགས་སུ་དྲངས་ནས། ཡ་ཧོ་ཝཱའི་ཕྱག་གིས་བདག་མནན་པས། བདག་ཁ་ཏིག་པ་དང་། ཁྲག་རླུང་གི་ནང་ནས་ཆས་ཏེ།

༡༥ ཀེ་བཱར་གཙང་འགྲམ་དུ་གནས་པའི་གཉའ་ཡལ་རྣམས་ཀྱི་མདུན་དུ་ཐེལ་ཨ་བིབ་བྱ་བར་བསླེབ་ནས། དེ་རྣམས་གནས་པའི་སར་བདག་ཀྱང་བསྡད་དེ། དེ་རྣམས་ཀྱི་ཁྲོད་དུ་ཉི་མ་བདུན་འཐོམ་མེར་བསྡད་པ་ཡིན།

༡༦ དེ་ནས་ཞག་བདུན་གྱི་འོག་ཏུ་བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་དུ།

༡༧ ཀྱེ་མིའི་བུ། ངས་ཁྱོད་ནི་ཨིས་ར་ཨེལ་གྱི་ཕ་སྤད་ཀྱི་བྱ་ར་བར་བསྐོས་པས་ན། ངའི་ཞལ་གྱི་གསུང་ལ་ཉན་ཏེ། ངའི་ཕྱོགས་ལས་དེ་དག་ལ་ཟོན་གྱིས་ཤིག་ཟེར།

༡༨ ངས་སྡིག་སྤྱོད་ལ། ཁྱོད་འཆི་བར་ངེས་སོ་གསུང་དུས་སུ། གལ་ཏེ་ཁྱོད་ཀྱིས་ཁོའི་སྲོག་སྐྱོབ་ཏུ་དེ་ལ་དཔང་མ་ཕུད་པར། སྡིག་སྤྱོད་ལ་དེའི་ལམ་ངན་པའི་བརྡ་སྤྲོད་དུ་མ་གླེང་བར། སྡིག་སྤྱོད་དེ་རང་གི་སྡིག་པའི་ནང་དུ་འཆིའི། ཁྱོད་ལ་དེའི་སྲོག་གི་ཁག་ཐེག་འགེལ་བར་བྱའོ།

༡༩ འོན་ཀྱང་ཁྱོད་ཀྱིས་སྡིག་སྤྱོད་ལ་དཔང་ཕུད་ཀྱང་། ཁོ་རང་གི་སྡིག་པ་དང་། ལམ་ངན་པ་ལས་མ་ལོག་ན། ཁོ་རང་གི་མི་དགེ་བའི་ནང་ན་འཆིའི། ཁྱོད་ཀྱིས་རང་སྲོག་སྐྱོབས་པ་ཡིན།

༢༠ ཡང་གལ་ཏེ་ཆོས་དྲང་པོས་རང་གི་ཆོས་དྲང་པོ་དེ་སྤངས་ཏེ། མི་དགེ་བར་སྤྱོད་ན། ངས་དེའི་མདུན་དུ་སླུ་རྡོ་འཇོག་པས། དེ་འཆི་བར་འགྱུར། དེ་ཅིའི་ཕྱིར་ཞེ་ན། ཁྱོད་ཀྱིས་དེ་ལ་དཔང་མ་ཕུད་པས། དེ་རང་གི་སྡིག་པའི་ནང་ན་འཆི་བར་འགྱུར་ཏེ། དེས་བྱས་པའི་དྲང་བ་ཉིད་ཀྱི་ལས་རྣམས་ཀྱང་དྲན་པར་མི་བྱའི། ཁྱོད་ལ་དེའི་སྲོག་ཁག་འགེལ་བར་བྱའོ།

༢༡ ཇི་སྟེ་ཁྱོད་ཀྱིས་ཆོས་དྲང་པོ་ལ་སྡིག་པ་མི་བྱེད་དུ་དཔང་ཕུད་ནས། དེས་སྡིག་པ་མི་བྱེད་ན། འཚོ་བར་ངེས་སོ། དེས་དཔང་ཕུད་གོ་བས། ཁྱོད་ཀྱིས་ཀྱང་རང་སྲོག་སྐྱོབས་པ་ཡིན།

༢༢ ཡང་དེ་ན་ཡ་ཧོ་ཝཱའི་ཕྱག་དེ་ངའི་ཐོག་ཏུ་ཡོད་དེ། ཁོང་གིས་བདག་ལ། ལོངས་ལ། ཐང་དུ་སོང་ཞིག་དང་། དེར་ངས་ཁྱོད་དང་གླེང་བར་བྱའོ་ཞེས་བསྒོ་བས།

༢༣ བདག་ལངས་ནས་ཐང་དུ་སོང་བ་དང་། དེ་རུ་བདག་གིས་ཀེ་བཱར་གཙང་འགྲམ་དུ་མཐོང་བའི་གཟི་བརྗིད་དང་འདྲ་བའི་ཡ་ཧོ་ཝཱའི་དཔལ་བརྗིད་མཇལ་བྱུང་བས། བདག་ཁ་འབུབ་ལོག་པ་ཡིན།

༢༤ དེ་ནས་ཐུགས་ཉིད་བདག་ལ་བཞུགས་ནས། བདག་རང་གི་རྐང་པའི་ཁར་བསླངས་ཏེ། གསུང་གླེང་ཞིང་བདག་ལ། རང་ཁྱིམ་དུ་སོང་ནས། སྒོ་བཅད་དེ་ཡིབ་སྡོད་ཅིག

༢༥ ཀྱེ་མིའི་བུ། ལྟོས། མི་ཚོས་ཁྱོད་ལ་བཀྱིག་ཐག་བསྐར་ཏེ། བཀྱིག་ཐག་རྣམས་ཀྱིས་འཁྱིག་པར་འགྱུར་བས་ན། དེ་ཚོའི་ཁྲོད་དུ་མ་ཐོན།

༢༦ དེ་རྣམས་ངོ་ལོག་བྱེད་པའི་ཕ་སྤད་ཡིན་པས། ཁྱོད་དེ་རྣམས་ལ་བཀྱོན་མཁན་མི་ལུས་པའི་ཕྱིར། ཁྱོད་ལྐུགས་པར་འགྱུར་དུ། ངས་ཁྱོད་ཀྱི་ལྕེ་དཀན་ལ་སྦྱོར་བར་བྱའོ།

༢༧ འོན་ཀྱང་ངས་ཁྱོད་དང་གླེང་དུས་སུ། ཁྱོད་ཀྱི་ཁ་འབྱེད་པར་བྱ་བ་དང་། ཁྱོད་ཀྱིས་དེ་ཚོ་ལ། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཐོས་མཁན་ཚོས་ཐོས་ཤིག ཐོས་སྙིང་མེད་པས་མ་ཉན་ཞིག གང་ལ་ཞེ་ན། འདི་ཚོ་ངོ་ལོག་བྱེད་པའི་ཕ་སྤད་ཡིན་པའི་ཕྱིར་རོ༎

༤

ད་ཀྱེ་མིའི་བུ། ཁྱོད་ཀྱིས་རྫ་པག་ཅིག་བླངས་ཏེ། རང་གི་མདུན་དུ་འཇོག་ཅིག་དང་། དེའི་ཁར་གྲོང་ཁྱེར་ཞིག་གམ། ཡེ་རུ་ཤ་ལེམ་གྱི་པར་རྐོས་ཏེ།

༢ དེ་ལ་དམག་སྐོར་ཐོང་། དེའི་ཐད་དུ་རྫོང་རྩིགས་ཤིག སྦ་ར་ཞིག་བཟོས་ཤིག དམག་སྒར་ཕོབ་ཅིག ཕྱོགས་བཞི་ནས་སྐྱོགས་ཀྱི་འཕྲུལ་འཁོར་གྱིས་སྐོར་ཞིག

༣ ཡང་ལྕགས་ཀྱི་སླ་ང་ཞིག་བླངས་ནས། དེ་ལྕགས་རི་ལ་འགྱུར་དུ། ཁྱོད་དང་རྒྱལ་སའི་བར་དུ་སློངས་ཤིག ཡང་དེའི་ཕྱོགས་སུ་ཁྱོད་ཀྱི་གདོང་པ་སྒྱུར་ཞིག དེ་དམག་གིས་བསྐོར་ཏེ། ཁྱོད་དེ་ལ་དམག་སྐོར་མཁན་དུ་འགྱུར་འོང་། དེ་ནི་ཨིས་ར་ཨེལ་གྱི་མི་བརྒྱུད་ལ་ལྟས་སུ་འགྱུར་རོ༎

༤ དེ་ནས་ཁྱོད་གཡོན་ཕྱོགས་སུ་ཉལ་ཏེ། ཨིས་ར་ཨེལ་གྱི་ཕ་སྤད་ཀྱི་མི་དགེ་བ་དེ་ཐོགས་པར་བྱོས། ཁྱོད་ཉལ་སྡོད་པའི་ཞག་གི་གྲངས་བཞིན་དུ་དེ་ཚོའི་མི་དགེ་བ་ཐོགས་པར་འགྱུར་རོ།

༥ དེ་དག་གི་མི་དགེ་བའི་ལོ་རྣམས་ཁྱོད་ཐོག་འགེལ་བའི་ཕྱིར་དུ། ངས་དེ་རྣམས་ཉིན་ཞག་སུམ་བརྒྱ་དགུ་བཅུ་རུ་བྱས་པས། འདི་ལྟར་ཁྱོད་ཀྱིས་ཨིས་ར་ཨེལ་གྱི་ཕ་སྤད་ཀྱི་མི་དགེ་བ་རྣམས་ཐོགས་པར་འགྱུར།

༦ ཁྱོད་ཀྱིས་དེ་དག་བསྒྲུབ་པའི་ཚེ་ན། གཡས་ཕྱོགས་སུ་ཉོལ་ཞིག་དང་། ཞག་བཞི་བཅུའི་བར་དུ་ཡ་ཧུ་དཱའི་ཕ་སྤད་ཀྱི་མི་དགེ་བ་ཐོགས་ཤིག ངས་ཁྱོད་ལ་ལོ་རེ་རེའི་ཕྱིར་ཉིན་ཞག་རེ་རེ་བརྩིས་པ་ཡིན།

༧ དེ་ནས་དམག་གིས་བསྐོར་བའི་ཡེ་རུ་ཤ་ལེམ་གྱི་ཕྱོགས་སུ་རང་གི་གདོང་པ་བསྒྱུར་ནས། ཕྲག་པ་བརྫེས་ཏེ། དེ་ལ་གནོད་པའི་ལུང་སྟོན་ཞིག

༨ ཡང་ལྟོས་དང་། ཁྱོད་དམག་གིས་བསྐོར་བའི་ཉིན་མོ་རྣམས་རྫོགས་པར་བྱེད་རིང་བར་དུ། ཁྱོད་ལ་ལོག་མི་སྤོ་བར་སྡོད་པའི་ཕྱིར། ངས་ཁྱོད་ཐོག་བཀྱིག་ཐག་བཞག་གོ།

༩ རང་གི་དོན་དུ་གྲོ་དང་། ནས་དང་། རྒྱ་སྲན་དང་། ཀེར་ཟེ་དང་། ཙེ་ཙེ་དང་། ཆ་བླངས་ཏེ། སྣོད་གཅིག་གི་ནང་དུ་ཆུག་ཅིག ཁྱོད་རང་གི་གཞོགས་ཀྱི་ཁར་ཉལ་བའི་ཞག་རྩིས་བཞིན་དུ། དེ་ལས་བག་ལེབ་བྱོས་ཤིག ཉིན་ཞག་སུམ་བརྒྱ་དགུ་བཅུའི་བར་དུ་ཁྱོད་ཀྱིས་དེ་ལས་ཟ་བར་བྱའོ།

༡༠ ཡང་ཁྱོད་ཀྱིས་ཟ་བའི་ཁ་ཟས་དེ་ཉིན་ཞག་རེ་རེ་ལ་ཤེ་ཀེལ་ཉི་ཤུ་བསྐར་ནས་ཟོས་ཤིག དེ་ནི་དུས་ཚོད་བཞིན་དུ་ཟོས་ཤིག

༡༡ ཁྱོད་ཀྱིས་ཆུ་ལ་ཡང་ཚོད་བྱས་ཏེ། ཧིན་གྱི་དྲུག་ཆ་རེ་འཐུང་ཞིག དེ་ནི་དུས་ཚོད་བཞིན་དུ་འཐུང་ཞིག

༡༢ ཁྱོད་ཀྱིས་ནས་ཕྱེའི་བག་ལེབ་ལྟར་དུ་བཙོས་ནས་ཟོས་ཤིག མིའི་རྟུག་པའི་ནང་དུ་དེ་དག་གི་མདུན་དུ་སྲེགས་ཤིག གསུངས་པ་ལས།

༡༣ ཡ་ཧོ་ཝཱས་ང་ལ། དེ་བཞིན་དུ་ངས་དེ་རྣམས་བསྐྲད་བྱའི་ཕྱི་པའི་མི་བརྒྱུད་རྣམས་ཀྱི་ཁྲོད་དུ། ཨིས་ར་ཨེལ་གྱི་བུ་རྣམས་ཀྱིས་རང་གི་མི་གཙང་བ་ཟ་བར་འགྱུར་རོ། གསུངས་པ་དང་།

༡༤ ངས་ཀྱེ་ཧུད། ཡ་ཧོ་ཝཱ་དཀོན་མཆོག གཟིགས་ཤིག ངའི་སེམས་ལ་ནམ་དུ་ཡང་གྲིབ་ཕོག་མ་བྱུང་། ང་ཆུང་ངུ་ནས་ད་ཙམ་གྱི་བར་དུ། ཤའམ། སྤྱང་ཐེ་རེལ་ཞིག་མ་ཟོས། ངའི་ཁའི་ནང་དུ་ཤ་མི་གཙང་བ་ནམ་དུ་ཡང་མ་བསླེབ་པ་ཡིན། ཞེས་གསོལ་པ་དང་།

༡༥ ཁོང་གིས་ང་ལ། ལྟོས། ངས་ཁྱོད་ལ་མི་རྟུག་གི་ཚབ་ཏུ་བ་ལྕི་སྦྱིན་པས། དེའི་ནང་དུ་རང་གི་བག་ལེབ་སྲེགས་ཤིག གསུངས་ནས།

༡༦ ཁོང་གིས་སླར་ཡང་ང་ལ། ཀྱེ་མིའི་བུ། ལྟོས་དང་། ངས་ཡེ་རུ་ཤ་ལེམ་དུ་བག་ལེབ་ཀྱི་གཏེ་དེ་མེད་པར་བྱ། དེ་ནས་དེ་དག་སྣང་བར་སྐྱོ་གིན་བག་ལེབ་ནས་ཟ་ཞིང་། ཆུ་ཐོམ་ཐོམ་སོང་ནས་འཐུང་བར་འགྱུར།

༡༧ དེ་ནི་དེ་ཚོ་ལ་རྒྱགས་ཆད་ཆུ་ཆད་ནས། ལྷན་ཅིག་ཏུ་ཧོན་འཁྱོར་བ་དང་། རང་གི་མི་དགེ་བའི་རྐྱེན་གྱིས་ནུབ་པའི་ཕྱིར་ཡིན་ནོ༎

༥

ཀྱེ་མིའི་བུ་ཁྱོད། གྲི་རྣོ་བ་ཞིག་བློངས་ཤིག སྐྲ་བཞར་གྱི་སྤུ་གྲི་ཞིག་ཐོགས་ཏེ། རང་གི་མགོ་དང་སྨ་ར་བཞར་ཏེ། སྲང་བླངས་ཏེ། སྤུ་དེ་བསྐར་ཏེ་བགོས་ཤིག

༢ དེ་ནས་དེའི་སུམ་ཆ་གཅིག་དམག་གིས་བསྐོར་བའི་དུས་རྫོགས་པའི་ཚེ་ན། རྒྱལ་སའི་དབུས་སུ་མེར་སྲེགས་ཤིག ཡང་སུམ་ཆ་གཅིག་བླངས་ཏེ། གྲི་ཡིས་དེའི་མཐའ་འཁོར་ལ་རྡུངས་ཤིག ཡང་སུམ་ཆ་གཅིག་རླུང་གི་ནང་དུ་ཐོར་ཞིག་དང་། ངས་དེ་དག་གི་ཕྱི་བཞིན་རལ་གྲི་གདེང་ཞིང་བདའ་བར་བྱའོ།

༣ ཡང་དེའི་ནང་ནས་ཉུང་བ་ཞིག་བླངས་ནས། ཐུ་བའི་ནང་དུ་སྡོམས་ཤིག

༤ དེ་ནས་དེའི་ནང་ནས་ཀྱང་འགའ་ཞིག་བླངས་ནས། མེའི་དཀྱིལ་དུ་དབྱུགས་ཏེ། མེས་སྲེགས་ཤིག ཅི་ལ་ཞེ་ན། དེའི་ནང་ནས་ཨིས་ར་ཨེལ་གྱི་ཕ་སྤད་ཐམས་ཅད་ཀྱི་ཁར་འབབ་པའི་མེ་ཞིག་འཐོན་འོང་བར་འགྱུར་རོ༎

༥ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། འདི་ནི་ངས་མཐའ་འཁོར་དུ་ཡོད་པའི་མི་བརྒྱུད་རྣམས་ཀྱི་དབུས་སུ་བཞག་པའི་ཡེ་རུ་ཤ་ལེམ་སྟེ།

༦ འོན་ཀྱང་དེས་ནི་མི་བརྒྱུད་སོ་སོ་རྣམས་ལས་ཀྱང་ལྷག་པར། ངའི་བཀའ་ཁྲིམས་རྣམས་ལ་ངོ་ལོག་བྱས་ཏེ། ངའི་སྤྱད་མཚམས་རྣམས་ལ་ཉེ་འཁོར་གྱི་ཡུལ་རྣམས་ལས་ཀྱང་ལྷག་པར་མ་ཉན་ཏོ། དེ་ཅིའི་ཕྱིར་ཞེ་ན། དེ་དག་གིས་ངའི་བཀའ་ཁྲིམས་དོར་ཏེ། ངའི་སྤྱད་མཚམས་ཀྱི་ནང་དུ་མ་འགྲུལ་ཏོ༎

༧ དེ་བས་ན་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཉེ་འཁོར་གྱི་མི་བརྒྱུད་རྣམས་ལས་ཀྱང་ཁྱོད་ཅག་གིས་མང་དུ་ངོ་ལོག་བྱས། ངའི་སྤྱད་མཚམས་ཀྱི་ནང་དུའང་མ་འགྲུལ་ཏོ། ངའི་བཀའ་ཁྲིམས་ཀྱང་མ་བསྲུངས་སོ། ཉེ་འཁོར་གྱི་མི་བརྒྱུད་རྣམས་ཀྱི་ཚུལ་ཁྲིམས་ཀྱང་མ་བསྲུངས་པས་ན།

༨ ཡ་ཧོ་ཝཱ་དཀོན་མཆོག་གིས་འདི་སྐད་དུ། ལྟོས་ཤིག ང་ཉིད་ཁྱོད་ཀྱི་དགྲར་ལྡང་ཏེ། ཁྱོད་ཀྱི་དབུས་སུ་མི་བརྒྱུད་ཐམས་ཅད་ཀྱི་མིག་གི་མདུན་དུ་ཁྱོད་ལ་ཆད་པས་བཅད་དེ།

༩ ཁྱོད་ཀྱི་ཞེན་ལོག་གི་བྱ་བ་རྣམས་ཀྱི་ཕྱིར་དུ། ངས་སྔར་ནམ་ཡང་མ་བྱས་པ་དང་། ཕྱིས་སུ་ཡང་མི་བྱ་བ་དེ་ཁྱོད་ལ་བྱའོ།

༡༠ དེའི་ཕྱིར་ཁྱོད་ཀྱི་ཁྲོད་དུ་ཕ་རྣམས་ཀྱིས་བུ་རྣམས་ཟ་བར་འགྱུར། བུ་རྣམས་ཀྱིས་ཕ་རྣམས་ཟ་བར་འགྱུར་རོ། ཡང་ངས་ཁྱོད་ཅག་ལ་ཁྲིམས་བཅད་དེ། ཁྱོད་ཀྱི་མི་ལྷག་མ་ཐམས་ཅད་རླུང་ལ་འཐོར་བར་བྱའོ།

༡༡ དེའི་ཕྱིར་ཡ་ཧོ་ཝཱ་དཀོན་མཆོག་གིས་འདི་སྐད་དུ། ང་ཉིད་ཀྱི་གསོན་པ་ཉིད་དཔང་དུ་འཛུག ཁྱོད་ཀྱིས་རང་གི་སྐྱུག་བྲོ་བོ་དང་ཞེན་ལོག་གི་བྱ་བ་ཚང་མས། ངའི་གཙང་ཁང་བརླགས་པས་ན། ངས་ཀྱང་ཁྱོད་སྣུབ་པར་བྱ་སྟེ། ངའི་སྤྱན་གྱིས་ཕངས་པར་ཡང་མི་བྱ། ངས་སྙིང་རྗེ་ཡང་རྩད་ནས་མི་བྱའོ།

༡༢ ཁྱོད་ཀྱི་སུམ་ཆ་གཅིག་ནི་རིམས་ནད་དང་། མུ་གེས་ཁྱོད་ཀྱི་ནང་དུ་འཆི་བར་འགྱུར། ཡང་སུམ་ཆ་གཅིག་ནི། རལ་གྲིས་ཁྱོད་ཀྱི་ཕྱོགས་བཞི་རུ་སྙེལ་བར་འགྱུར། ཡང་སུམ་ཆ་གཅིག་ནི། རླུང་ཐམས་ཅད་ཀྱི་ནང་དུ་འཐོར་ཞིང་། རལ་གྲིས་འདེད་པར་བྱའོ༎

༡༣ དེ་ལྟར་ངའི་ཁོང་ཁྲོ་རྫོགས་ཤིང་། ཉིད་ཀྱི་ཐུགས་ཁྲོ་དེ་ཚོའི་ཁར་ལུས་ཤིང་། ཁོ་བོ་ཁམས་སང་འགྲོ་བར་འགྱུར། ཉིད་ཀྱི་ཁོང་ཁྲོ་དེ་ཚོའི་ནང་དུ་རྫོགས་པར་བྱས་པའི་ཚེ་ན། ཁོ་བོ་ཡ་ཧོ་ཝཱས་ཉིད་ཀྱི་ཐུགས་ཁྲོའི་ནང་ནས་དེ་གསུངས་པ་ཡིན་པར་དེ་དག་གིས་རྟོགས་པར་འགྱུར་རོ།

༡༤ དེ་མ་ཟད་པར། ཁྱོད་ཀྱི་ཉེ་འཁོར་གྱི་མི་རིགས་སོ་སོའི་དཀྱིལ་དང་། འགྲུལ་པ་རྣམས་ཀྱི་མིག་གི་མདུན་དུ་ཁྱོད་སྟོང་པ་དང་། ཚིག་ངན་དུ་བྱའོ།

༡༥ དེ་ལྟར་ངའི་ཁོང་ཁྲོ་དང་། ཐུགས་ཁྲོ་དང་། བཀའ་བཀྱོན་དྲག་པོའི་ནང་ནས་ཁྱོད་ཀྱི་དཀྱིལ་དུ་ཁྲིམས་གཅོད་དུས་སུ་ཁྱོད་ཀྱི་ཉེ་འཁོར་གྱི་མི་རིགས་ཐམས་ཅད་ཀྱི་ནང་དུ། ཁྱོད་ནི་སྐུར་པ་དང་། ཚིག་ངན་དང་། དྲེད་ཤོར་བ་དང་། ཧན་འཁྱོར་བའི་གནས་སུ་བྱའོ། ཁོ་བོ་ཡ་ཧོ་ཝཱས་འདི་གསུངས་པ་ཡིན།

༡༦ ངས་མེད་པར་བྱེད་དུ་ཚར་གཅོད་ཀྱི་མུ་གེའི་མདའ་ངན་རྒྱབ་དུས་སུ་ངས་ཁྱོད་ཀྱི་ནང་དུ་མུ་གེ་འཕེལ་དུ་འཇུག་ཅིང་། ཁྱོད་ཀྱི་འཚོ་རྒྱགས་ཀྱི་གཏེ་དེ་མེད་པར་བྱ་སྟེ།

༡༧ ངས་ཁྱོད་ཀྱི་ནང་དུ་མུ་གེ་དང་། གཅན་གཟན་ངན་པ་བརྫངས་ཏེ། དེ་དག་གིས་ཁྱོད་ཀྱི་མི་རབས་གཅོད་ཅིང་། ཁྱོད་ཀྱི་དཀྱིལ་ལས་རིམས་ནད་དང་། ཁྲག་རྒྱུག་ཅིང་། ཁྱོད་ཐོག་རལ་གྲི་འཁྱེར་འོང་བར་བྱའོ། ཁོ་བོ་ཡ་ཧོ་ཝཱས་འདི་གསུངས་པ་ལགས་སོ༎

༦

ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཀྱེ་མིའི་བུ། ཨིས་ར་ཨེལ་གྱི་རིའི་ཕྱོགས་སུ་རང་གི་གདོང་པ་སྒྱུར་ལ། དེ་དག་ལ་གནོད་པའི་ལུང་སྟོན་ཞིང་།

༣ དེ་དག་ལ། ཀྱེ་ཨིས་ར་ཨེལ་གྱི་རི་བོ་རྣམས། ཡ་ཧོ་ཝཱ་དཀོན་མཆོག་གི་གསུང་ལ་ཉོན། ཡ་ཧོ་ཝཱ་དཀོན་མཆོག་གི་རི་དང་། རི་ཕྲན་དང་། ཆུ་ཀླུང་བང་། རོང་རྣམས་ལ་འདི་སྐད་དུ། ལྟོས་སྡོད། ཁོ་བོ་ང་ཉིད་ཀྱིས་ཁྱོད་ཀྱི་ཐོག་ཏུ་རལ་གྲི་འཁྱེར་འོང་ཞིང་། ཁྱོད་ཀྱི་མཐོ་གླིང་རྣམས་མེད་པར་བྱ་སྟེ།

༤ ཁྱོད་ཀྱི་མཆོད་ཁྲི་རྣམས་སྟོངས་ཏེ། ཁྱོད་ཀྱི་ཉི་མའི་སྐུ་རྣམས་བཅག་ཏེ། ཁྱོད་ཀྱི་ནང་ནས་བཀུམ་པར་གྱུར་པའི་མི་རྣམས་ངས་ཁྱོད་ཀྱི་སྐུ་འདྲའི་མདུན་དུ་དབྱུགས་པར་བྱའོ།

༥ ཡང་ངས་ཨིས་ར་ཨེལ་གྱི་བུ་བརྒྱུད་ཀྱི་རོ་རྣམས་དེ་དག་གི་སྐུ་འདྲའི་མདུན་དུ་བཞག་ཅིང་། ཁྱོད་ཀྱི་རུས་པ་རྣམས་ཁྱོད་ཀྱི་མཆོད་ཁྲིའི་ཀྱིར་འཁོར་དུ་གཏོར་བར་བྱའོ།

༦ ཁྱོད་གནས་ས་ཐམས་ཅད་ཀྱི་གྲོང་ཁྱེར་རྣམས་སྟོངས་ཤིང་། མཐོ་གླིང་རྣམས་སྟོང་པར་འགྱུར། ཁྱོད་ཀྱི་མཆོད་ཁྲི་རྣམས་ཀྱང་སྟོངས་ཤིང་། སྟོང་པར་བྱེད་པ་དང་། ཁྱོད་ཀྱི་སྐུ་འདྲ་རྣམས་ཆག་ཅིང་། མེད་པར་འགྱུར་བ་དང་། ཁྱོད་ཀྱི་ཉི་མའི་སྐུ་རྣམས་གཅོག་ཅིང་། ཁྱོད་ཀྱི་ལག་པས་བཅོས་པ་རྣམས་མེད་པར་འགྱུར།

༧ དེ་ནས་བཀུམ་པར་གྱུར་པ་རྣམས་ཁྱོད་ཀྱི་དཀྱིལ་དུ་ལྕར་རེ་འགྱེལ་བར་འགྱུར་བ་དང་། ཁྱོད་ཀྱིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༨ དེ་ནས་ཀྱང་ལྷག་མ་ཞིག་གཞག་གོ། ཇི་ལྟར་ཞེ་ན། ཁྱོད་ཅག་ཡུལ་སོ་སོར་ཁ་འཐོར་བར་འགྱུར་དུས། ཁྱོད་ལས་ཁ་ཅིག་ནི་མི་རིགས་རྣམས་ཀྱི་ནང་དུ་རལ་གྲི་ལས་ཐར་ནས་ལུས་པར་འགྱུར་རོ།

༩ ཡང་ཁྱོད་ཀྱི་ནང་ནས་ཐར་མཁན་རྣམས་ཀྱིས། གང་དང་གང་དུ་བཙོན་དུ་བཟུང་ཁྱེར་བའི་མི་རིགས་སོ་སོའི་ནང་དུ། ཁོ་བོ་དྲན་པར་འགྱུར་རོ། དེ་ཅིའི་ཕྱིར་ཞེ་ན། ང་ལས་བྲལ་སོང་བའི་འཕྱོན་མའི་སྙིང་དང་། སྐུ་འདྲའི་རྒྱབ་ནས་འབྲང་བའི་འཕྱོན་མའི་མིག་རྣམས་ངས་བཅག་པས། དེ་ཚོས་རང་གི་མི་གཙང་བ་ཐམས་ཅད་ཀྱི་སྒོ་ནས་བྱས་པའི་བྱ་བ་ངན་པ་རྣམས་ཀྱི་རྐྱེན་གྱིས་རང་ལ་ཞེན་པ་ལོག་པར་འགྱུར།

༡༠ དེ་ནས་ངས་དེ་ཚོའི་ཐོག་ཏུ་བར་ཆད་འདི་དབབ་བོ་གསུངས་པ་དེ་ནི་དོན་མེད་མ་ཡིན་པ་དང་། ཁོ་བོ་ཡ་ཧོ་ཝཱ་ལགས་པ། དེ་ཚོས་རྟོགས་པར་འགྱུར་རོ༎

༡༡ ཡ་ཧོ་ཝཱ་དཀོན་མཆོག་གིས་འདི་སྐད་དུ། ཁྱོད་ཀྱིས་ལག་རྡབ་རྐང་རྡབ་གཏོང་གིན་འདི་ལྟར་སྨྲོས་ཤིག བཀྲ་མི་ཤིས། ཨིས་ར་ཨེལ་གྱི་ཕ་སྤད་ཀྱི་སྐྱུག་བྲོ་བའི་བྱ་བ་ངན་པ་རྣམས་ཀྱི་ཕྱིར་བཀྲ་མི་ཤིས། དེ་རྣམས་རལ་གྲི་དང་། མུ་གེ་དང་། རིམས་ནད་ཀྱིས་ལྕར་རེ་འགྱེལ་བར་འགྱུར།

༡༢ ཐག་རིང་པོར་ཡོད་པ་ནི་རིམས་ནད་ཀྱིས་འཆི་ཞིང་། ཉེ་སར་ཡོད་པ་ནི་རལ་གྲིས་སྙེལ་བར་འགྱུར། ཡང་ལུས་ཤིང་དམག་གིས་བསྐོར་པ་ནི་མུ་གེས་འཆི་བར་འགྱུར། དེ་ལྟར་ཁོ་བོས་ཉིད་ཀྱི་ཁོང་ཁྲོ་དེ་དག་གི་ནང་དུ་རྫོགས་པར་བྱའོ།

༡༣ དེ་དག་གི་སྐུ་འདྲའི་མདུན་དང་། དེ་དག་གི་མཆོད་ཁྲིའི་ཀྱིར་འཁོར་དང་། རི་མཐོན་པོ་ཐམས་ཅད་དང་། སྒང་གི་རྩེ་མོ་རེ་རེ་དང་། སྐྱེ་ཤིང་སྔོ་བ་ཀུན་དང་། བེ་ཤིང་སྟུག་པོ་མཐའ་དག་གི་ལྐོག་ཏུ་གང་དུའང་སྐུ་འདྲ་ཀུན་ལ་སྤོས་བདུག་པའི་གནས་སུ། དེ་དག་གི་བསད་པར་གྱུར་པའི་མི་རྣམས་ལྕར་རེ་འགྱེལ་བར་འགྱུར། དེའི་དུས་སུ་ཁྱོད་ཚོས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ།

༡༤ དེ་ལྟར་ངས་ཉིད་ཀྱི་ཕྱག་དེ་དག་གི་ཐོག་ཏུ་བརྐྱང་ནས། དེ་དག་ཡུལ་དང་གནས་ཚང་ཐམས་ཅད། འབྲོག་སྟོང་ནས་དིབ་ལད་ཀྱི་བར་དུ་སྟོང་པར་བྱའོ། དེ་ནས་དེ་ཚོས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༧

སླར་ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཀྱེ་མིའི་བུ། ཡ་ཧོ་ཝཱ་དཀོན་མཆོག་གིས་ཨིས་ར་ཨེལ་ཡུལ་ཁམས་ལ་འདི་སྐད་གསུང་། མཐའ་མ་ཟད་དུས། ཡུལ་དེའི་གྲུ་བཞི་ཟད་དུས་ལ་བབས་སོ།

༣ ཁྱོད་ཟད་དུས་རན་པས། ངས་ཉིད་ཀྱི་ཁོང་ཁྲོ་ཁྱོད་ཀྱི་ཐོག་ཏུ་འབེབས་ཤིང་། ཁྱོད་ཀྱི་ལམ་ལ་འཁོ་བའི་ཁྲིམས་གཅོད་ཅིང་། ཁྱོད་ཀྱིས་བྱས་པའི་ཞེན་ལོག་གི་བྱ་བ་ཚང་མའི་ཕྱིར་ལན་གཞལ་ལོ།

༤ ངའི་སྤྱན་གྱིས་ཁྱོད་ལ་མི་འཕངས། ངས་སྙིང་རྗེའང་མི་བྱའི། ཁྱོད་ཀྱིས་ང་ནི་ཡ་ཧོ་ཝཱ་ལགས་པ་རྟོགས་སུ། ཁྱོད་ཀྱི་ལམ་རྣམས་ཀྱི་ལན་གཞལ་ཞིང་། ཁྱོད་ཀྱི་ཞེན་ལོག་གི་འབྲས་བུ་དེ་ཁྱོད་ཀྱི་དབུས་སུ་ཡོད་པར་འགྱུར་རོ༎

༥ ཡ་ཧོ་ཝཱ་དཀོན་མཆོག་གིས་འདི་སྐད་དུ། བར་ཆད་ཀྱི་ཁར་བར་ཆད། ལྟོས་ཤིག

༦ མཐའ་མ་མཐའ་མ་རང་ལ་བབས། དེ་ཁྱོད་ལ་ཟིར། ལྟོས་དང་། བསླེབ་ཚར།

༧ ཀྱེ་ཡུལ་ཁམས་ལ་གནས་པ་རྣམས། ད་ཁྱོད་ཚར་བའི་ནམ་ལངས། དུས་ཚོད་ལ་བབས། སྡུག་བསྔལ་བའི་ཉིན་མོ་ཉེ་བས། རི་རྣམས་ཀྱི་ཁར་ཡང་དགའ་མགུའི་སྐད་མེད།

༨ ད་རིང་པོ་མི་ཐོགས་པར། ངས་ཉིད་ཀྱི་ཁོང་ཁྲོ་ཁྱོད་ཀྱི་ཐོག་ཏུ་འཕོ་ཞིང་། ཁྱོད་ཀྱི་ནང་ན་ངའི་ཐུགས་ཁྲོ་རྫོགས་པར་བྱ་སྟེ། ཁྱོད་ཀྱི་ལམ་ལ་འཁོ་བའི་ཁྲིམས་གཅད་ཅིང་། ཁྱོད་ཀྱི་ཞེན་ལོག་ཀུན་གྱི་ལན་ཁྱོད་ལ་གཞལ་ཞིང་།

༩ ངའི་སྤྱན་གྱིས་འཕངས་པར་ཡང་མི་འགྱུར། ངས་སྙིང་རྗེ་ཡང་མི་བྱ་བར། ཁྱོད་ཀྱི་ལམ་རྣམས་དང་། ཁྱོད་ཀྱི་ཁྲོད་ན་ཡོད་པའི་ཞེན་པ་ལོག་པའི་བྱ་བ་རྣམས་དང་མཚུངས་པའི་ལན་གཞལ་ལོ། དེ་ནས་ཁྱོད་ཚོས་ང་ནི་ཡ་ཧོ་ཝཱ་ཆད་པས་གཅོད་མཁན་ལགས་པ་རྟོགས་པར་འགྱུར་རོ༎

༡༠ ཉིན་མོ་དེ་ལ་ལྟོས། ལྟོས་དང་། དེ་བསླེབས་ཟིན། ཁྱོད་འཚར་བའི་གནམ་ལངས། དབྱུག་པར་མེ་ཏོག་འབར་ཟིན། རློམ་སེམས་ལ་ལྕུ་གུ་ཆགས་ཟིན།

༡༡ ཉེས་སྡིག་གི་དབྱུག་པའི་བར་དུ་ཡང་དབང་ཆོས་བྱེད་པ་ལངས། དེ་དག་གི་ནང་ནས་སུའང་མི་ལུས། དེ་དག་གི་ཚོགས་ཀྱི་ནང་ནས་གང་ཡང་མི་ལུས། དེ་ཚོའི་ཅིའང་མི་ལུས་ཏེ། དེ་དག་གི་ཕྱིར་ཆོ་ངེས་ཀྱང་བྱེད་པར་མི་འགྱུར།

༡༢ དུས་ལ་བབ་ཚར། ཞག་དེ་ཉེ་བས། དེ་དག་གི་མི་ཚོགས་ཀུན་གྱི་ཐོག་ཏུ་ཐུགས་ཁྲོ་བབ་པས། ཉོ་མཁན་དེ་མ་དགའ་ཞིག འཚོང་མཁན་དེའང་སེམས་མ་སྐྱོ་ཞིག

༡༣ གསོན་པོའི་ཁྲོད་དུ་ཡོད་རུང་། འཚོང་མཁན་དེ་བཙོང་ཟིན་པའི་ནོར་གྱི་བར་དུ་སླེབ་མི་འགྱུར། གང་ལ་ཞེ་ན། ཞལ་གཟིགས་འདི་དེའི་མི་ཚོགས་ཀུན་གྱི་ཕྱིར་ཡིན་པས། གང་ཡང་ཕྱིར་མི་ལོག་གིས། སུས་ཀྱང་མི་དགེ་བ་བྱེད་པའི་ནང་ནས་རང་སེམས་ལ་སྟོབས་འཇུག་པར་མི་འགྱུར།

༡༤ ངའི་ཁོང་ཁྲོ་དེ་ཚོའི་མི་ཚོགས་ཡོད་དོ་ཅོག་གི་ཁར་ཡོད་པས། ཐམས་ཅད་ཀྱིས་སྟ་གོན་བྱེད་དུ་དུང་ཕུས་ཀྱང་། དམག་ལ་སུའང་མི་འགྲོའོ༎

༡༥ ཕྱི་ན་རལ་གྲི་དང་། ནང་ན་རིམས་ནད་དང་མུ་གེ་ཡོད་པས། ཀླུངས་ན་ཡོད་པ་དེ་རལ་གྲིས་འཆི། གྲོང་ཁྱེར་ན་ཡོད་པ་དེ་མུ་གེ་དང་རིམས་ནད་ཀྱིས་མིད་པར་འགྱུར་རོ།

༡༦ འོན་ཀྱང་དེ་ཚོའི་ནང་ནས་ཐར་བ་རྣམས་ཐར་ཏེ། རོང་གི་ཕུག་རོན་ལྟར་རི་ལ་བསྡད་དེ། རང་གི་མི་དགེ་བའི་ཕྱིར་སྨྲེ་སྔགས་འདོན་པར་འགྱུར།

༡༧ ལག་རྩ་ཐམས་ཅད་ལྷོད་དེ། པུས་མོ་ཚང་མ་ཆུ་ལྟར་རྒུད་པར་འགྱུར།

༡༨ རྩ་ཕད་དཀྲི་སྟེ། འཇིགས་པས་ཁྱབ་པར་འགྱུར། ཚང་མའི་གདོང་པ་ལ་ངོ་ཚ་དང་། ཀུན་གྱི་མགོ་ལ་སྤྱི་ཐེར་ཡོད་པར་འགྱུར་རོ།

༡༩ དེ་ཚོས་རང་གི་དངུལ་ལམ་སྲང་ལ་དབྱུག་ཅིང་། རང་གི་གསེར་ནི་མི་གཙང་བར་རྩི་བར་འགྱུར། ཡ་ཧོ་ཝཱའི་ཐུགས་ཁྲོའི་ཉིན་མོར། དེ་དག་གི་གསེར་དངུལ་གྱིས་དེ་དག་སྐྱོབ་མི་ནུས་ཏེ། དེས་ཡིད་མི་ཚིམ་པར། གྲོད་པའང་འགྲང་བར་མི་འགྱུར། དེ་ཅིའི་ཕྱིར་ཞེ་ན། འདིས་བསླུས་ནས། དེ་ཚོ་མི་དགེ་བ་སྤྱད་པ་ཡིན་ནོ༎

༢༠ ཁོང་གི་མཛེས་པའི་རྒྱན་ཆ་ནི། དཔལ་དང་ལྡན་པར་མཛད་ཀྱང་། དེའི་ནང་དེ་དག་རང་གི་ཞེན་ལོག་གི་སྐུ་རྣམས་དང་། སྐྱུག་བྲོ་བོའི་ཆས་རྣམས་བཟོས་པས། ངས་དེ་ནི་དེ་ཚོ་ལ་རྫས་མི་གཙང་བ་རུ་བྱས་པ་ཡིན།

༢༡ ཡང་ངས་དེ་འཕྲོག་འཇུག་ཏུ་རྒྱལ་ཁམས་པའི་ལག་པར་གཏད་ཅིང་། བཅོམ་ནོར་དུ་འགྱུར་དུ་ས་གཞིའི་མི་ངན་གྱི་ལག་པར་གཏོད་པར་བྱ་སྟེ། དེ་དག་གིས་དེ་གྲིབ་ཅན་དུ་བྱའོ།

༢༢ ཡང་ངས་ཉིད་ཀྱི་ཞལ་དེ་དག་ལས་བསྒྱུར་ཏེ། དེ་ཚོ་ལ་ཉིད་ཀྱི་གཙང་ཁང་མི་གཙང་བར་བྱེད་དུ་གཞུག ཡང་དེའི་ནང་དུ་ཆོམ་པོ་རྣམས་འོངས་ནས་མི་གཙང་བར་བྱའོ༎

༢༣ ཡུལ་ནི་མི་གསོད་པའི་ཁྲག་གི་སྡིག་པས་གང་སྟེ། རྒྱལ་ས་ནི་དབང་ཆོས་ཀྱིས་ཁེངས་པས། ལྕགས་སྒྲོག་བཟོས་ཤིག

༢༤ དེ་ནས་ངས་ཕྱི་པའི་ནང་གི་ངན་ཤོས་དེ་འདྲེན་ཅིང་། ཁོ་རྣམས་དེ་དག་གི་ཁྱིམ་བདག་ཏུ་འགྱུར་བར་འགྱུར་རོ། ཡང་ངས་དབང་ཅན་གྱི་རློམ་སེམས་བར་དུ་གཅད་དེ། དེ་དག་གིས་འདི་དག་གི་གཙང་ཁང་མི་གཙང་བར་བྱའོ།

༢༥ མེད་པར་འགྱུར་བ་དེ་འོང་བས། བདེ་བ་འཚོལ་ཡང་། དེ་ནི་མེད།

༢༦ བར་ཆད་ཁར་བར་ཆད་དང་། སྐད་ཆའི་ཁར་སྐད་ཆ་ཐོས་འོང་། དེ་ནས་དེ་ཚོས་ལུང་སྟོན་པའི་ཞལ་གཟིགས་འཚོལ་ཡང་། བླ་མ་ལས་བཀའ་རྒྱ་དང་། རྒན་རབས་ལས་ཇུས་འབྲལ་བར་འགྱུར་ཏེ།

༢༧ རྒྱལ་པོས་ཆོ་ངེས་བྱ། སྐུ་དྲག་གིས་སྟོངས་པ་གོས་སུ་གྱོན་ཞིང་། ཡུལ་མི་ལག་པ་འདར་བར་འགྱུར། དེ་ཚོས་ཁོ་བོ་ཡ་ཧོ་ཝཱ་ལགས་པར་རྟོགས་པའི་ཕྱིར་དུ། ངས་དེ་དག་གི་ལམ་བཞིན་དུ་བྱ་ཞིང་། དེ་ཚོའི་ཁྲིམས་བཞིན་དུ། ངས་ཀྱང་དེ་དག་གི་ཁྲིམས་གཅད་དོ༎

༨

ཡང་བདག་ཁྱིམ་གྱི་ནང་དུ་བསྡད་ཡོད་པ་ལས། ལོ་དྲུག་པའི་ཟླ་བ་དྲུག་པའི་ཚེས་ལྔ་པར། ཡ་ཧུ་དཱའི་རྒན་པོ་ཚོ་བདག་གི་དྲུང་དུ་འོང་དེ། དེར་ཡ་ཧོ་ཝཱའི་ཕྱག་བདག་གི་ཁར་བབ་བྱུང་།

༢ དེ་ནས་བདག་གིས་བལྟས་པ་དང་། མེ་དང་འདྲ་བའི་གཟུགས་ཤིག་མཐོང་བྱུང་། དེའི་རྐེད་པ་མན་ཆོད་མེ་སྟེ། རྐེད་པ་ཡན་ཆོད་སྤོས་ཤེལ་ལྟར་འོད་ལྷག་ལྷག་ཡོད་པ་ཡིན།

༣ དེས་ལག་པའི་དབྱིབས་འདྲ་བ་ཞིག་ཕྱུང་ནས། བདག་གི་མགོའི་སྐྲ་ཚལ་པ་ཞིག་ལ་འཐམས་ནས། ཐུགས་ཉིད་ཀྱིས་བདག་ས་གནས་གཉིས་ཀྱི་མཚམས་སུ་ཡར་དྲངས་ནས། དཀོན་མཆོག་གི་ཞལ་གཟིགས་ཀྱི་ནང་དུ། ཡེ་རུ་ཤ་ལེམ་ལ་བྱང་སྒོ་ནང་མར། འཁྲེན་སེམས་བསྐྱེད་པའི་འཁྲེན་སྐུ་ཡོད་སར་བདག་ཁྱེར་བ་དང་།

༤ ངས་ཐང་དུ་མཐོང་བའི་ཞལ་གཟིགས་ཁོ་ན་བཞིན་དུ། ཨིས་ར་ཨེལ་གྱི་དཀོན་མཆོག་གི་གཟི་བརྗིད་དེར་མཆིས་པ་ཡིན།

༥ དེ་ནས་དེས་བདག་ལ། ཀྱེ་མིའི་བུ། ད་རང་གི་མིག་བྱང་ཕྱོགས་སུ་ཐེགས་ཤིག གསུངས་པས། བདག་གིས་བྱང་དུ་མིག་བཏེགས་པ་དང་། བྱང་ཕྱོགས་ནས་མཆོད་ཁྲིའི་རྒྱ་སྒོའི་མདུན་དུ་འཁྲེན་སྐུ་དེ་མཐོང་བྱུང་།

༦ དེས་སླར་ཡང་བདག་ལ། ཀྱེ་མིའི་བུ། དེ་ཚོས་ཅི་བྱེད་པ་ཁྱོད་ཀྱིས་མཐོང་ངམ། ཉིད་ཀྱི་གཙང་ཁང་ལས་ཁོ་བོ་རྒྱང་རིང་དུ་འགྲོར་འཇུག་པའི་ཕྱིར་དུ། འདི་ན་སྤྱད་པའི་ཨིས་ར་ཨེལ་ཕ་སྤད་ཀྱི་མི་གཙང་བ་འདི་དག་ཆེ་བ་ཡིན་མོད། ད་དུང་ཡང་དེ་ལས་ཀྱང་ལྷག་པར་མི་གཙང་བ་རྣམས་མཐོང་བར་འགྱུར་རོ་ཞེས་གསུང་ངོ་༎

༧ དེ་ནས་དེས་བདག་ཁྱམས་ཀྱི་སྒོ་ལ་ཁྱེར་ཏེ། བདག་གིས་བལྟས་པ་ཙམ་གྱིས། ལྕགས་རིའི་ནང་དུ་བུག་པ་ཞིག་ཡོད་པ་མཐོང་བྱུང་།

༨ དེ་ནས་དེས་བདག་ལ། ཀྱེ་མིའི་བུ། ལྕགས་རི་བྲུས་ཤིག བསྒོ་བས། བདག་གིས་ལྕགས་རི་བྲུས་བ་ལས། སྒོ་ཞིག་མཐོང་བྱུང་།

༩ དེ་ནས་དེས་བདག་ལ། ནང་དུ་ཞུགས་ཤིག དེ་དག་གིས་འདི་རུ་སྤྱོད་པའི་ཞེན་ལོག་གི་བྱ་བ་མི་གཙང་བ་རྣམས་ལ་ལྟོས་ཤིག གསུངས་སོ།

༡༠ བདག་ནང་དུ་སོང་ནས་བལྟས་པ་དང་། ལྕགས་རིའི་ཁར་ཀྱིར་འཁོར་ནས་ལྟོ་འགྲོའི་རིགས་ཚང་མ་དང་། སེམས་ཅན་མི་གཙང་བའི་གཟུགས་བརྙན་དང་། ཨིས་ར་ཨེལ་གྱི་ཕ་སྤད་ཀྱི་སྐུ་འདྲ་ཐམས་ཅད་ལོག་བྲིས་སུ་ཡོད་པ་ཡིན།

༡༡ ཡང་ཨིས་ར་ཨེལ་གྱི་རྒན་པོའི་ཁྲོད་ལས་མི་བདུན་ཅུ་དེ་དག་གི་མདུན་དུ་འགྲེང་ཞིང་ཡོད་པ་ཡིན། དེ་དག་གི་དཀྱིལ་ན་ཤཱ་ཕན་གྱི་བུ་ཡ་ཨ་ཟན་ཡཱ་བྱ་བ་དེ་ལངས་ཏེ། མི་རེའི་ལག་ཏུ་བསངས་ཕོར་རེ་ཡོད་པས། སངས་ཤུག་གི་སྤྲིན་སྟུག་པོ་ཞིག་འཐུལ་བ་ཡིན།

༡༢ དེ་ནས་དེས་བདག་ལ། ཀྱེ་མིའི་བུ། ཨིས་ར་ཨེལ་གྱི་རྒན་པོ་རྣམས་མུན་པའི་སྨག་རུམ་ན། རེ་རེས་རང་གི་སྐུ་འདྲའི་ནང་མིག་རྣམས་ནང་ཅི་དང་ཅི་བྱེད་པ་དེ་མཐོང་ངམ། དེ་ཅིའི་ཕྱིར་ཞེ་ན། དེ་ཚོས། ཡ་ཧོ་ཝཱས་ངེད་མི་གཟིགས། ཡ་ཧོ་ཝཱས་ས་གཞི་བསྐྱུར་བ་ཡིན་ཞེས་ཟེར་རོ།

༡༣ དེ་ནས་དེས་བདག་ལ། ད་དུང་ཡང་དེ་ཚོས་སྤྱོད་པའི་བྱ་བ་འདི་ལས་ཀྱང་ལྷག་པར་དུ་མི་གཙང་བ་རྣམས་མཐོང་བར་འགྱུར་རོ་གསུངས་ནས།

༡༤ དེས་བདག་ཡ་ཧོ་ཝཱའི་ཕོ་བྲང་གི་བྱང་སྒོར་ཁྱེར་བ་དང་། དེ་ན་བུད་མེད་རྣམས་ས་ལ་བསྡད་དེ། ཏམ་མུས་ཀྱི་ཕྱིར་ངུ་བ་མཐོང་བྱུང་།

༡༥ དེ་ནས་དེས་བདག་ལ། ཀྱེ་མིའི་བུ། དེ་མཐོང་ངམ། ཁྱོད་ཀྱིས་ད་དུང་ཡང་དེ་ལས་ལྷག་པར་མི་གཙང་བའི་བྱ་བ་རྣམས་མཐོང་བར་འགྱུར་རོ་གསུང་ནས།

༡༦ དེས་བདག་ཡ་ཧོ་ཝཱའི་ཕོ་བྲང་གི་ཁྱམས་ནང་མའི་སྒོར་ཁྲིད་ནས། ཡ་ཧོ་ཝཱའི་མཆོད་ཁང་གི་སང་སྒོར། སྒོ་འབྱོར་དང་མཆོད་ཁྲིའི་བར་ན། མི་ཉེར་ལྔས་ཡ་ཧོ་ཝཱའི་མཆོད་ཁང་ལ་རྒྱབ་ལོག་ནས། ཤར་ཕྱོགས་སུ་གདོང་པ་བསྒྱུར་ཏེ། ཤར་ལ་བལྟས་ཤིང་། ཉི་མ་ལ་རིམ་འགྲོ་བྱེད་པ་མཐོང་བྱུང་།

༡༧ ཡང་དེས་བདག་ལ། ཀྱེ་མིའི་བུ། ཁྱོད་ཀྱིས་དེ་མཐོང་ངམ། དེ་ཚོས་འདིར་སྤྱོད་པའི་མི་གཙང་བའི་བྱ་བ་འདི་རྣམས། ཡ་ཧུ་དཱའི་ཕ་སྤད་ཀྱི་མདུན་དུ་བྱ་བ་སླ་བ་ཞིག་ཡིན་ནམ། གང་ལ་ཞེ་ན། དེ་དག་གིས་དབང་ཆོས་ཀྱིས་ཡུལ་ཁམས་བཀང་སྟེ། སྐྱིར་ལོག་ནས་ངའི་ཁོང་ཁྲོ་དཀྲུགས་སོ། ལྟོས་ཤིག དེ་དག་གིས་རང་གི་སྣ་ལ་ཡལ་ག་ལྷན་པར་བྱེད།

༡༨ དེ་བས་ན་ཁོ་བོས་ཀྱང་ཁོང་ཁྲོའི་བྱ་བར་འཇུག་ཅིང་། ངའི་སྤྱན་གྱིས་ཕངས་པར་ཡང་མི་བྱ། སྙིང་རྗེ་བར་ཡང་མི་བྱའི། དེ་ཚོས་སྐད་ཆེན་པོས་ངའི་སྙན་དུ་འོ་དོད་འདོན་རུང་། ངས་དེ་དག་ལ་གསན་པར་མི་བྱའོ༎

༩

སླར་ཡང་དེས་སྐད་ཆེན་པོས་བདག་གི་རྣ་བར་འབོད་བསྒྲགས་ཏེ། རྒྱལ་སའི་དཔོན་པོ་རྣམས་རེ་རེས་རང་གི་ལག་པ་ལ་སྲོག་ལེན་གྱི་མཚོན་ཆ་ཐོགས་ཏེ། ཉེ་བར་དྲོངས་ཤིག་གསུངས་པ་དང་།

༢ ཀྱེ་ཧོ། བྱང་ལྟས་ཀྱི་ལྟག་པའི་རྒྱ་སྒོ་ནས་སྐྱེས་པ་དྲུག་འོང་སྟེ། སྐྱེས་པ་རེའི་ལག་ན་སྲོག་གཅོད་ཀྱི་མཚོན་ཆ་ཡོད་པ་ཡིན། དེ་ཚོའི་གསེབ་ན་གཅིག་རས་གོས་གྱོན་ཡོད་དེ། དེའི་རྐེད་པར་འབྲི་མཁན་གྱི་སྣག་བུམ་ཞིག་ཡོད་པ་ཡིན། དེ་ནས་དེ་དག་ནང་དུ་ཞུགས་ནས། ར་གན་གྱི་མཆོད་ཁྲིའི་དྲུང་དུ་ཀེ་རེ་བསྡད་དོ༎

༣ དེར་ཀེ་རུབ་ཀྱི་གོང་དུ་མཆིས་པའི་ཨིས་ར་ཨེལ་གྱི་དཀོན་མཆོག་གི་དཔལ་བརྗིད་དེ་ཕོ་བྲང་གི་སྒོར་བྱོན་ནས། རས་གོས་གྱོན་ཞིང་། རྐེད་པར་འབྲི་མཁན་གྱི་སྣག་བུམ་ཡོད་པའི་མི་དེ་ལ་བོས་ནས།

༤ ཡ་ཧོ་ཝཱས་དེ་ལ། ཁྱོད་རྒྱལ་སའི་དཀྱིལ་ལམ་ཡེ་རུ་ཤ་ལེམ་དབུས་རྒྱུད་དེ་འདོང་ཞིང་། དེ་དག་གི་ཁྲོད་ན་བྱེད་པའི་ཞེན་ལོག་གི་བྱ་བ་ཚང་མའི་རྐྱེན་གྱིས་ཤུགས་ནར་འབྱིན་ཞིང་། ངུ་མཁན་རྣམས་ཀྱི་དཔྲལ་བར་རྟགས་རྒྱོབ་ཅིག་གསུངས་སོ།

༥ ཡང་ཁོང་གིས་གཞན་དག་ལ་བདག་གི་ཐོས་སར། ཁྱོད་ཅག་དེའི་རྗེས་སུ་རྒྱལ་སའི་ནང་དུ་སོང་སྟེ། གསོད་ཅིག མིག་གིས་ཕངས་པར་མ་བྱེད། སྙིང་ཡང་མ་རྗེ་ཞིག

༦ རྒད་པོ་དང་། གཞོན་ནུ་དང་། ན་ཆུང་དང་། ཕྲུ་གུ་དང་། བུད་མེད་རྣམས་གསོད་པར་བྱོས། འོན་ཀྱང་རྟགས་ཡོད་པ་གང་གི་དྲུང་དུའང་མ་འགྲོ་བར། ངའི་གཙང་ཁང་ལས་འགོ་ཚུགས་ཤིག་གསུངས་པས། དེ་དག་གིས་མཆོད་ཁང་གི་མདུན་དུ་ཡོད་པའི་བགྲེས་པོ་རྣམས་ལས་གསོད་པར་བརྩམས་སོ༎

༧ ཡང་ཁོང་གིས་དེ་དག་ལ། ཕོ་བྲང་བརླགས་པར་བྱོས། ཁྱམས་རྣམས་བསད་པའི་རོས་ཁེངས་ཤིག ཕྱི་རོལ་དུ་སོང་ཞིག་བསྒོ་བ་དང་། དེ་དག་ཕྱིར་ཐོན་ཏེ། རྒྱལ་ས་རུ་སྲོག་གཅོད་དུ་ཞུགས་སོ།

༨ ཡང་དེ་རྣམས་གསོད་པ་ལས། བདག་གཅིག་པུར་ལུས་པ་དང་། བདག་ཁ་འབུབ་ལོག་ནས། ཀྱེ་ཧུད། ཡ་ཧོ་ཝཱ་དཀོན་མཆོག ཉིད་ཀྱི་ཁྲོ་གཏུམ་ཡེ་རུ་ཤ་ལེམ་གྱི་ཁར་བླུགས་ཏེ། ཨིས་ར་ཨེལ་གྱི་མི་ལྷག་མ་ཚང་མ་ཡང་མེད་པར་མཛད་དམ། ཞེས་འོ་དོད་བཏང་བ་ལས།

༩ ཁོང་གིས་བདག་ལ། ཨིས་ར་ཨེལ་དང་། ཡ་ཧུ་དཱའི་ཕ་སྤད་གཉིས་ཀྱི་མི་དགེ་བ་ཧ་ཅང་ཆེ་སྟེ། ཡུལ་ཁམས་འདི་ཁྲག་གིས་གང་ནས། རྒྱལ་ས་ནི་ཁྲིམས་ལོག་གིས་གང་ཡོད་དོ། གང་ལ་ཞེ་ན། དེ་དག་གིས། ཡ་ཧོ་ཝཱས་ཡུལ་ཁམས་འདི་སྤངས་པས། ཡ་ཧོ་ཝཱས་མི་གཟིགས་སོ་ཟེར།

༡༠ དེ་བས་ན་ངས་ཀྱང་ཅི་བྱ་ཞེ་ན། ངའི་སྤྱན་གྱིས་དེ་ཚོ་ལ་ཕངས་པར་ཡང་མི་བྱ། སྙིང་ཡང་མི་རྗེ་བར། དེ་ཚོའི་མགོ་ལ་སྤྱོད་ངན་གྱི་ལན་འབེབས་པར་བྱའོ་གསུངས་སོ།

༡༡ ཀྱེ་ཧོ། རས་གོས་གཡོགས་ཏེ། རྐེད་ལ་སྣག་བུམ་ཡོད་པའི་སྐྱེས་བུ་དེས། ཁྱེད་ཀྱིས་བདག་ལ་བཀའ་གནང་བ་ཁོ་ན་བཞིན་དུ་བདག་གིས་བསྒྲུབ་ཟིན་ཏོ་ཞེས་ཞུ་ལེན་དུ་ཞུས་སོ༎

༡༠

དེ་ནས་བདག་གིས་བལྟས་པ་དང་། ཀྱེ་ཧོ། ཀེ་རུབ་ཚོའི་མགོའི་ལྟག་ཏུ་ཡོད་པའི་དབྱིངས་ཀྱི་ནང་ན། རྒྱལ་ཁྲིའི་བཟོའི་ནི་ལིམ་གྱི་རྡོ་ལྟ་བུ་ཞིག་ཡོད་པ་ཡིན།

༢ ཡང་དེས་རས་གོས་གསོལ་བའི་སྐྱེས་བུ་ལ་གཏམ་བྱེད་ཀྱིན། ཀེ་རུབ་ཀྱི་འོག་ན་ཡོད་པའི་འཁོར་ལོ་འཁོར་མཁན་རྣམས་ཀྱི་བར་དུ་སོང་ནས། ཀེ་རུབ་རྣམས་ཀྱི་བར་ན་ཡོད་པའི་སོལ་མེའི་ནང་ནས་ལག་པ་གཉིས་ཀྱིས་ཕྱུང་ནས། རྒྱལ་སའི་ཁར་ཐོར་ཞིག་བསྒོ་བས། དེ་ངའི་མཐོང་སར་ནང་དུ་སོང་ངོ་།

༣ དེ་ནས་སྐྱེས་བུ་དེ་ནང་དུ་སོང་བ་ཙམ་གྱིས། ཀེ་རུབ་རྣམས་ཕོ་བྲང་གི་གཡས་སུ་འགྲེང་བསྡད་པ་ལས། ཁྱམས་ནང་མ་སྤྲིན་པས་ཁྱབ་བོ།

༤ དེ་ནས་ཀེ་རུབ་ཀྱི་སྟེང་ལས་ཡ་ཧོ་ཝཱའི་དཔལ་བརྗིད་དེ་ཡར་བཞེངས་ནས། ཕོ་བྲང་གི་སྒོའི་དྲུང་དུ་བྱོན་ནས། ཕོ་བྲང་སྤྲིན་གྱིས་ཁྱབ་སྟེ། ཁྱམས་ནི་ཡ་ཧོ་ཝཱའི་དཔལ་བརྗིད་ཀྱི་གཟི་བྱིན་གྱིས་ཁྱབ་བྱུང་།

༥ ཡང་ཀུན་དབང་གི་དཀོན་མཆོག་གིས་གསུང་གླེང་དུས་ཀྱི་གསུང་སྒྲ་དང་འདྲ་བར། ཀེ་རུབ་རྣམས་ཀྱི་ཤོག་སྒྲ་ཁྱམས་ཕྱི་མའི་བར་དུ་ཐོས་པ་ཡིན།

༦ དེ་ནས་ངས་གོས་གྱོན་པའི་སྐྱེས་བུ་དེ་ལ། འཁོར་ལོ་རྣམས་ཀྱི་བར་རམ། ཀེ་རུབ་དག་གི་བར་ལས་མེ་བློངས་ཤིག ཅེས་བསྒོ་བ་ཙམ་གྱིས། དེ་ནང་དུ་སོང་ནས། འཁོར་ལོ་རྣམས་ཀྱི་གན་དུ་འགྲེང་བསྡད་པ་དང་།

༧ ཀེ་རུབ་རྣམས་ཀྱི་ནང་ནས་ཀེ་རུབ་གཅིག་གིས། ཀེ་རུབ་ཀྱི་བར་ན་ཡོད་པའི་མེའི་ཕྱོགས་སུ་ལག་པ་བརྐྱངས་ནས། མེ་བླངས་ཏེ། རས་གོས་གྱོན་པའི་སྐྱེས་བུའི་ལག་པ་གཉིས་ནང་བཞག་པས། དེས་བླངས་ནས་ཕྱི་རོལ་དུ་སོང་ངོ་།

༨ ཡང་ཀེ་རུབ་རྣམས་ཀྱི་ཤོག་པའི་འོག་ན། མིའི་ལག་པའི་བཟོ་ལྟ་བུ་ཞིག་སྣང་བྱུང་།

༩ དེ་ནས་བདག་གིས་བལྟས་པ་དང་། ཀྱེ་ཧོ། འཁོར་ལོ་བཞི་ཀེ་རུབ་དག་གི་དྲུང་ན་ཡོད་དེ། ཀེ་རུབ་གཅིག་གི་དྲུང་ན་འཁོར་ལོ་གཅིག་དང་། ཀེ་རུབ་གཉིས་པའི་དྲུང་ན་ཡང་འཁོར་ལོ་ཞིག་ཡོད་དེ། འཁོར་ལོ་དེ་དག་གི་སྣང་ཚུལ་གྱི་ཁ་དོག་ནི་ཕུག་རྫ་ལྟ་བུ་སྟེ།

༡༠ དེ་དག་གི་བཟོ་བལྟ་ནི། འཁོར་ལོའི་དཀྱིལ་ན་ཡོད་པའི་འཁོར་ལོ་ལྟར། བཞི་པོ་བཟོ་གཅིག་པ་ཡོད་པ་ཡིན།

༡༡ དེ་དག་འགྲུལ་དུས་སུ་རང་གི་ཕྱོགས་བཞིར་འགྲུལ་ཏེ། ཆས་ནས་རྒྱབ་ཏུ་མི་ལོག་ཅིང་། གང་ཕྱོགས་སུ་ཁ་སྒྱུར་ན་ཡང་། ཕྱི་བཞིན་འབྲང་སྟེ། ཆས་ནས་རྒྱབ་ཏུ་མ་ལོག་གོ།

༡༢ དེ་དག་གི་ལུས་ཐམས་ཅད་དང་། ཤུལ་རྒྱབ་དང་། ལག་པ་དང་། ཤོག་པ་དང་། དེ་ཚོ་ལ་ཡོད་པའི་འཁོར་ལོ་བཞི་པོའི་འཁོར་ལོ་རྣམས་ཀྱི་ཀྱིར་འཁོར་ཚང་མ་མིག་གིས་གང་ཡོད་པ་ཡིན།

༡༣ བདག་གི་ཐོས་སར་འཁོར་ལོ་དེ་དག་ལ་སུ་ཞིག་གིས། ཤུགས་ཀྱི་འཁོར་ལོ་ཞེས་མིང་བཏགས་སོ།

༡༤ རེ་རེ་ལ་གདོང་བཞི་ཡོད་དེ། དང་པོ་ལ་ཀེ་རུབ་ཀྱི་གདོང་། གཉིས་པ་ལ་མིའི་གདོང་། གསུམ་པ་ལ་སེང་གེའི་གདོང་། བཞི་པ་ལ་གླག་གི་གདོང་ཡོད་པ་ཡིན།

༡༥ ཡང་ཀེ་རུབ་རྣམས་ཡར་འཕགས་སོ། སེམས་ཅན་འདི་ནི་བདག་གིས་ཀེ་བཱར་གཙང་འགྲམ་དུ་མཐོང་བ་དེ་ཀའོ།

༡༦ ཀེ་རུབ་འདོང་དུས་སུ་འཁོར་ལོ་ཡང་མཉམ་མཉམ་འདོང་སྟེ། ཀེ་རུབ་ས་ལས་འཕགས་པའི་ཕྱིར་རང་གི་ཤོག་པ་འདེགས་དུས་སུ། འཁོར་ལོ་རྣམས་དེ་དག་གི་མདུན་ལས་མ་བྲལ་ཏེ།

༡༧ དེ་དག་བསྡད་དུས་འདི་དག་ཀྱང་བསྡད། དེ་དག་འཕགས་དུས་འདི་དག་ཀྱང་འཕགས་སོ། དེ་ཅིའི་ཕྱིར་ཞེ་ན། འདི་དག་གི་ནང་ན་གསོན་པོའི་སེམས་ཉིད་ཡོད་པ་ཡིན།

༡༨ དེ་ནས་ཡ་ཧོ་ཝཱའི་དཔལ་བརྗིད་དེ་ཕོ་བྲང་གི་མ་ཐེམ་ལས་བཞུད་དེ། ཀེ་རུབ་རྣམས་ཀྱི་སྟེང་དུ་བཞུགས་པ་དང་།

༡༩ ཀེ་རུབ་རྣམས་ཀྱིས་ཤོག་པ་བཏེགས་ནས། བདག་གི་མཐོང་སར་ས་ལས་ཡར་འཕགས་སོ། དེ་དག་ཕྱི་རོལ་ཏུ་ཕྱིན་དུས་སུ། འཁོར་ལོ་རྣམས་ཀྱང་མཉམ་དུ་ཡོད་དེ། ཡ་ཧོ་ཝཱའི་ཕོ་བྲང་གི་ཤར་སྒོའི་དྲུང་དུ་འགྲེང་ཞིང་བསྡད་དེ། ཨིས་ར་ཨེལ་གྱི་དཀོན་མཆོག་གི་དཔལ་བརྗིད་དེ་དག་གི་གོང་ན་ཡོད་པ་ཡིན།

༢༠ སེམས་ཅན་འདི་ནི་བདག་གིས་ཀེ་བཱར་གཙང་འགྲམ་ན་ཨིས་ར་ཨེལ་གྱི་དཀོན་མཆོག་གི་མཆན་དུ་མཐོང་བ་དེ་རང་ཡིན་པས། དེ་དག་ཀེ་རུབ་ཡིན་པའི་ཆ་བདག་ལ་ཡོད་པ་ཡིན།

༢༡ རེ་རེ་ལ་གདོང་བཞི་བཞི་དང་། ཤོག་པ་བཞི་བཞི་ཡོད་དེ། ཤོག་པའི་འོག་ན་མིའི་ལག་པ་ལྟ་བུ་ཞིག་ཡོད་པ་ཡིན།

༢༢ དེ་དག་གི་བཞིན་རས་ཀྱི་དབྱིབས་བྱད་ནི། བདག་གིས་ཀེ་བཱར་གཙང་འགྲམ་དུ་མཐོང་བ་དེ་ཀ་བཞིན་ངེས་ཏེ། དེ་ཐམས་ཅད་མདུན་དུ་ཁ་དྲང་པོར་འགྲུལ་བ་ཡིན་ནོ༎

༡༡

སླར་ཡང་ཐུགས་ཉིད་ཀྱིས་བདག་ཡར་བཏེགས་ཏེ། ཡ་ཧོ་ཝཱའི་ཕོ་བྲང་གི་ཤར་བལྟས་ཀྱི་ཤར་སྒོ་རུ་ཁྲིད་ཁྱེར་བ་དང་། ཀྱེ་ཧོ། སྒོ་རྩ་དེར་སྐྱེས་པ་ཉེར་ལྔ་དང་། དེ་དག་གི་ཁྲོད་ན་མི་སྡེའི་དཔོན་པོ། ཨ་ཟུར་གྱི་བུ་ཡ་ཨ་ཟན་ཡཱ་དང་། བེ་ནཱ་ཡཱའི་བུ་པེ་ལད་ཡཱ་གཉིས་མཐོང་བ་དང་།

༢ ཁོང་གིས་བདག་ལ། ཀྱེ་མིའི་བུ། འདི་དག་ནི་རྒྱལ་སའི་ནང་ན་ཇུས་ངན་བྱེད་ཅིང་། གྲོས་མི་རིགས་པ་འདེབས་པའི་མི་རྣམས་ཡིན།

༣ འདི་དག་གི་གཏམ་ནི། ང་ཅག་གིས་ཁྱིམ་རྩིག་པར་བྱ་བའི་དུས་མི་ཉེའམ། རྒྱལ་ས་ནི་ཟངས་བུ་དང་། འོ་སྐོལ་ནི་ཤ་དེ་ཡིན་ཟེར་བས།

༤ ཁྱོད་དེ་ཚོའི་དགྲར་ལྡང་སྟེ། ལུང་སྟོན་ཞིག ཀྱེ་མིའི་བུ། ལུང་སྟོན་ཞིག་གསུངས་པ་དང་།

༥ ཡ་ཧོ་ཝཱའི་ཐུགས་ཉིད་བདག་གི་ཁར་བབས་ནས། བདག་ལ་ཡ་ཧོ་ཝཱས་འདི་ལྟར་གསུང་། ཀྱེ་ཨིས་ར་ཨེལ་གྱི་ཕ་སྤད། ཁྱོད་ཀྱིས་འདི་ལྟར་སྨྲ། ཁྱོད་ཀྱི་སྙིང་གི་ནང་ན་འཆར་བའི་བསམ་པ་རེ་རེ་ལྟར་ངས་མཁྱེན།

༦ ཁྱོད་ཚོས་རྒྱལ་ས་འདིའི་ནང་ན་མང་ཙམ་བསད་དེ། དེའི་ལམ་སྲང་རྣམས་བསད་པའི་རོས་བཀང་།

༧ དེ་བས་ན། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཚོའི་རྒྱལ་སའི་དཀྱིལ་དུ་དབྱུགས་པའི་ཁྱོད་ཅག་གིས་བསད་པའི་རོ་དེ་ནི། ཤ་དེ་ཡིན། རྒྱལ་ས་འདི་ཟངས་བུ་དེ་ཡིན་ཀྱང་། ངས་ཁྱོད་དེའི་དཀྱིལ་ལས་ཕྱི་རོལ་ཏུ་གདོན།

༨ རལ་གྲི་ལ་ཁྱོད་ཅག་འཇིགས་ཀྱང་འཇིགས། ཁྱོད་ཅག་གི་ཐོག་ཏུ་རལ་གྲི་ངས་འགུག་པར་ཡང་བྱའོ། ཞེས་ཡ་ཧོ་ཝཱ་དཀོན་མཆོག་གིས་གསུང་།

༩ ཡང་ངས་དེའི་དཀྱིལ་ལས་ཁྱོད་ཕྱུང་སྟེ། རྒྱལ་ཁམས་པའི་ལག་པར་བཏད་དེ། ཁྱོད་ལ་ཁྲིམས་གཅོད་པར་བྱའོ།

༡༠ རལ་གྲིས་སྙེལ་ཞིང་། ཨིས་ར་ཨེལ་གྱི་ས་མཚམས་སུ་ངས་ཁྱོད་ཅག་གི་ཁྲིམས་གཅད་དོ། དེ་ནས་ཁྱོད་ཚོས་ཁོ་བོ་ཡ་ཧོ་ཝཱ་ཡིན་པ་རྟོགས་པར་འགྱུར་རོ།

༡༡ རྒྱལ་ས་འདི་ཁྱོད་ཀྱི་ཚོགས་ཟང་དང་། ཁྱོད་དེའི་ནང་ཤ་རུ་མི་འགྱུར་གྱིས། ཨིས་ར་ཨེལ་གྱི་ས་མཚམས་ཀྱི་ནང་དུ་ངས་ཁྱོད་ཅག་ཆད་པས་གཅད་དོ།

༡༢ དེ་ནས་ཁྱོད་ཚོས་ཁོ་བོ་ཡ་ཧོ་ཝཱ་ལགས་པ་རྟོགས་པར་འགྱུར་རོ། དེ་ཅིའི་ཕྱིར་ཞེ་ན། ཁྱོད་ཅག་གིས་ངའི་སྤྱད་མཚམས་ཀྱང་མ་བསྲུངས། ངའི་བཀའ་ཁྲིམས་ལའང་མ་བརྩིས། ཁྱོད་ཅག་གི་ཉེ་འཁོར་གྱི་ཕྱི་པའི་ཚུལ་གྱི་ཕྱི་བཞིན་བྲངས་པ་ཡིན། ཞེས་ཤོད་ཅིག གསུངས་སོ༎

༡༣ དེ་ནས་བདག་གིས་ལུང་དེ་བསྟན་དུས་སུ། བེ་ནཱ་ཡཱའི་བུ་པེ་ལད་ཡཱ་ཤིའོ། དེ་ནས་བདག་ཁ་འབུབ་ལོག་ནས། སྐད་ཆེན་པོས་ངུ་འབོད་བརྒྱབ་ནས། ཀྱི་ཧུད། ཡ་ཧོ་ཝཱ་དཀོན་མཆོག ཁྱེད་ཀྱིས་ཨིས་ར་ཨེལ་གྱི་ཕྱི་ལུས་དེ་ཡང་རྩད་ནས་མེད་པར་བྱའམ་ཞུས་པ་དང་།

༡༤ སླར་ཡང་བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་དུ།

༡༥ ཀྱེ་མིའི་བུ། ཁྱོད་ཀྱི་སྤུན་ནམ་སྤུན་ཟླ་དང་། གཉེན་དྲུང་དང་། ཨིས་ར་ཨེལ་གྱི་ཕ་སྤད་ཚང་མ་ལ་བལྟས་ནས། ཡེ་རུ་ཤ་ལེམ་པས། ཡ་ཧོ་ཝཱ་ལས་རྒྱང་རིང་དུ་སོང་ཞིག ཡུལ་ཁམས་འདི་ང་ཚོའི་ནོར་སྐལ་དུ་བྱིན་པ་ཡིན་ཞེས་ཟེར་རོ།

༡༦ དེ་བས་ན་འདི་ལྟར་སྦྲོན་ཞིག ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ངས་དེ་དག་ཕྱི་པའི་ཁྲོད་དུ་རྒྱང་རིང་པོར་དོར་ཡོད་མོད། ཡང་གལ་ཏེ་ངས་དེ་རྣམས་ཡུལ་སོ་སོ་ལ་ཁྲེ་ཐོར་བཏང་རུང་། གང་དང་གང་དུ་བསྐྲད་པའི་ཡུལ་སོ་སོའི་ནང་དུ་དུས་རེ་ཞིག་གི་ཕྱིར་ཁོ་བོ་དེ་དག་གི་གཙང་ཁང་དུ་འགྱུར་བར་འགྱུར་རོ།

༡༧ དེའི་ཕྱིར་འདི་ལྟར་སྦྲོན་ཞིག ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ངས་ཁྱོད་རྒྱལ་ཁམས་ཀྱི་ཁྲོད་ལས་བསྡུས་ཏེ། ཁྱོད་ཅག་ཁྲེ་ཐོར་དུ་ཡོད་པའི་ཡུལ་སོ་སོ་ལས་ལྷན་ཅིག་བསྡུས་ནས། ཨིས་ར་ཨེལ་གྱི་ཡུལ་ཁམས་ཁྱོད་ཅག་ལ་སྦྱིན་པར་བྱའོ།

༡༨ དེ་ནས་དེ་དག་དེར་ཕྱིན་ཏེ། དེའི་ཞེན་ལོག་དང་སྐྱུག་བྲོ་བའི་དངོས་པོ་རྣམས་དེའི་ནང་ནས་གདོན་ཞིང་།

༡༩ ངས་དེ་དག་ལ། སྙིང་གཅིག་གཅིག་བཏང་སྟེ། ཁྱོད་ཀྱི་ནང་དུ་སེམས་གསར་བ་ཞིག་བཅུག་ནས། དེ་དག་གི་ཤ་ལུས་ཀྱི་ནང་ནས་རྡོ་སྙིང་དེ་ཕྱུང་ནས། ཤའི་སྙིང་ཞིག་གནང་བར་བྱའོ།

༢༠ དེ་ནས་དེ་དག་ངའི་ཚུལ་ཁྲིམས་ལ་སྤྱོད་པ་དང་། ངའི་བཀའ་རྒྱ་རྣམས་སྲུང་བ་དང་། དེ་བཞིན་དུ་སྤྱོད་པར་བྱའོ། དེ་ནས་དེ་དག་ངའི་མི་སྡེ་དང་། ང་དེ་དག་གི་དཀོན་མཆོག་ཏུ་འགྱུར་བར་འགྱུར་རོ།

༢༡ འོན་ཀྱང་རང་གི་སྙིང་ཞེན་ལོག་དང་། སྐྱུག་བྲོ་བའི་འདོད་པ་དག་གི་རྒྱབ་ནས་འབྲང་བ་རྣམས་ཀྱི་ཆེད་དུ་ནི། དེ་དག་གི་ལས་འབྲས་དེ་དག་གི་མགོར་འགེལ་བར་བྱའོ། ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་༎

༢༢ དེ་ནས་ཀེ་རུབ་རྣམས་ཀྱིས་རེ་རང་གི་ཤོག་པ་བཏེགས་པ་དང་། འཁོར་ལོ་རྣམས་ཀྱང་ལྷན་ཅིག་ཏུ་སོང་། དེ་དག་གི་སྟེང་དུ་ཨིས་ར་ཨེལ་གྱི་དཀོན་མཆོག་གི་དཔལ་བརྗིད་ཡོད་པ་ཡིན།

༢༣ དེ་ནས་ཡ་ཧོ་ཝཱའི་དཔལ་བརྗིད་རྒྱལ་སའི་དབུས་ནས་ཡར་ཕགས་ཏེ། རྒྱལ་སའི་ཤར་གྱི་རིའི་ཁར་བཞུགས་སོ།

༢༤ མཐར་ཐུགས་ཉིད་ཀྱིས་བདག་ཡར་དྲངས་ནས། ཡ་ཧོ་ཝཱའི་ཐུགས་ཉིད་ཀྱིས་ཞལ་གཟིགས་ཀྱི་ནང་དུ། བདག་སླར་ཡང་ཀལ་དཱི་པའི་ཡུལ་དུ་གཉའ་ཡལ་རྣམས་ཀྱི་དྲུང་དུ་བསྐྱལ་བྱུང་། དེ་ནས་ངས་མཐོང་བའི་ཞལ་གཟིགས་དེ་ཡར་བཞུད་དོ།

༢༥ དེ་ནས་ཡ་ཧོ་ཝཱས་བདག་ལ་བསྟན་པ་ཐམས་ཅད་བདག་གིས་གཉའ་ཡལ་རྣམས་ལ་བཤད་པ་ཡིན་ནོ༎

༡༢

ཡང་ཡ་ཧོ་ཝཱའི་བཀའ་བདག་ལ་བྱུང་ཞིང་འདི་སྐད་དུ།

༢ ཀྱེ་མིའི་བུ། ཁྱོད་ནི་ངོ་ལོག་བྱེད་པའི་གྲོང་པ་ཞིག་གི་ནང་དུ་སྡོད་དེ། དེ་དག་ལ་མཐོང་བའི་མིག་ཡོད་ཀྱང་མི་མཐོང་། ཐོས་པའི་རྣ་བ་ཡོད་ཀྱང་མི་ཐོས་སོ། དེ་ཅིའི་ཕྱིར་ཞེ་ན། དེ་ཚོ་ངོ་ལོག་བྱེད་པའི་གྲོང་པ་ཡིན་ནོ།

༣ དེ་བས་ན་ཀྱེ་མིའི་བུ། ཁྱོད་འཁྱམ་པའི་ཆས་ཤོམས་ཤིག ཉིན་མོར་དེ་ཚོའི་མིག་གི་མདུན་དུ་རང་ཁྱིམ་ལས་ཕྱིར་ཐོན་ཞིག ཡང་དེ་དག་གི་མཐོང་སར་རང་གནས་ལས་གཞན་གནས་སུ་སོང་ཞིག དེ་དག་ངོ་ལོག་མཁན་གྱི་ཕ་སྤད་ཡིན་ཀྱང་། བསམ་མནོ་གཏོང་ལས་ཆེ།

༤ ཡང་ཁྱོད་ཀྱིས་ཉིན་མོར་དེ་ཚོའི་མཐོང་སར་འཕྱན་དུ་ཆས་འདོན་པ་ལྟར། རང་གི་ཡོ་བྱད་ཕྱིར་ཕྱུང་ཞིག ཡང་ཕྱི་དྲོར་དེ་དག་གི་མཐོང་སར་གཉའ་ཡལ་འགྲོ་ཚུལ་དུ། ཕར་ཕྱོགས་ཤིག

༥ ཡང་དེ་དག་གི་མཐོང་སར་ལྕགས་རི་ལ་གློ་བརྟོལ་ཏེ། དེའི་ནང་ནས་ཕྱི་རོལ་དུ་སྐྱོས་ཤིག

༦ དེ་དག་གི་མིག་གི་མདུན་དུ་རང་གི་གཉའ་བར་གྲགས་ཏེ། སྲོད་རུབ་ཁར་ཕྱི་རོལ་དུ་སྐྱོས་ཤིག ཁོ་བོས་ཨིས་ར་ཨེལ་གྱི་ཕ་སྤད་ཀྱི་དོན་དུ་ཁྱོད་ལྟས་སུ་མཛད་པས། ཁྱོད་ཀྱིས་ས་ལ་མི་ལྟ་བའི་ཕྱིར། རང་གདོང་འཐུམ་པར་བྱོས་ཤིག གསུང་བྱུང་།

༧ དེ་ནས་བདག་ལ་བཀའ་བཀོད་པ་ཁོ་ན་ལྟར་བདག་གིས་བྱས་ཏེ། ཉིན་མོ་དཀར་མོར་གཉའ་ཡལ་གྱི་ཡོ་བྱད་ལྟར་རང་གི་ཡོ་བྱད་ཕྱུང་སྟེ། ཕྱི་དྲོར་རང་གི་ལག་པས་ལྕགས་རི་ལ་གློ་བརྟོལ་ནས། སྲོད་རུབ་ཁར་བསྐྱས་ཏེ། དེ་དག་གི་མཐོང་སར་གཉའ་བར་གྲགས་པ་ཡིན།

༨ དེ་ནས་ནང་པར་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༩ ཀྱེ་མིའི་བུ། ངོ་ལོག་མཁན་གྱི་ཕ་སྤད་ཡིན་པའི་ཨིས་ར་ཨེལ་གྱི་ཕ་སྤད་ཀྱིས་ཁྱོད་ལ། འདི་ཅི་བྱེད་མ་ཟེར་རམ།

༡༠ ཁྱོད་ཀྱིས་དེ་དག་ལ། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁལ་འདི་ནི་ཡེ་རུ་ཤ་ལེམ་གྱི་རྒྱལ་པོ་དང་། དེ་དག་གི་ནང་ན་ཡོད་པའི་ཨིས་ར་ཨེལ་གྱི་ཕ་སྤད་ཚང་མའི་སྐོར་དུ་ཡིན།

༡༡ བདག་ནི་ཁྱོད་ཚོའི་ཕྱིར་ལྟས་ཡིན་པས། བདག་གིས་བྱས་པ་ཁོ་ན་བཞིན་དེ་ཚོ་ལ་བྱེད་པ་འགྱུར། བསྐྲད་ཅིང་གཉའ་ཡལ་ནང་འགྲོ་བར་འགྱུར།

༡༢ དེ་དག་གི་ཁྲོད་ཀྱི་སྐུ་དྲག་རྣམས་སྲོད་རུབ་ཁར་གཉར་གྲགས་ནས་འགྲོ་བར་འགྱུར། ཕྱི་རོལ་དུ་བསྐྱ་རུ་དེ་དག་གིས་ལྕགས་རི་རྟོལ་བར་འགྱུར། རང་མིག་གིས་ས་ལ་མི་ལྟ་བའི་ཕྱིར། རང་གི་གདོང་པ་འཐུམ་པར་འགྱུར།

༡༣ དེ་མ་ཟད། ངས་རང་གི་ཞགས་པ་དེའི་ཐོག་ཏུ་དབྱུག ངའི་ཞགས་པས་ཁོ་འཛིན་པར་འགྱུར། ཡང་ངས་ཁོ་ཀལ་དཱི་པའི་ཡུལ། བཱ་བེལ་དུ་ཁྱེར་བར་བྱ། ཁོ་དེ་རུ་འཆི་ན་ཡང་། དེ་མི་མཐོང་།

༡༤ ངས་དེའི་གྲོགས་བྱེད་འཁོར་ཀུན་དང་། དེའི་དཔུང་ཀུན་རླུང་ཀུན་ནང་གཏོར་ནས། རལ་གྲི་གདེང་ཞིང་བདའ་འོང་།

༡༥ དེའང་ངས་དེ་རྣམས་མི་བརྒྱུད་སོ་སོའི་ནང་དུ་ཁྲེ་ཐོར་བྱས་ཏེ། ཡུལ་སོ་སོར་ཡན་འཇུག་དུས་སུ། དེ་ཚོས་ང་ཡ་ཧོ་ཝཱ་ལགས་པ་རྟོགས་པར་འགྱུར་རོ།

༡༦ འོན་ཀྱང་ངས་དེ་དག་གི་ཁྲོད་ལས་མི་གྲངས་ཉུང་ངུ་ཞིག་རལ་གྲི་དང་། མུ་གེ་དང་། རིམས་ནད་ལས་སྐྱོབ་པར་བྱའོ། གང་ལ་ཞེ་ན། དེ་དག་གང་དང་གང་དུ་ཕྱིན་པའི་མི་རིགས་སོ་སོའི་ནང་དུ། རང་གི་བྱ་བ་ཞེན་ལོག་ཐམས་ཅད་འཆད་པའི་ཕྱིར་རོ། དེ་ནས་དེ་ཚོས་ཁོ་བོ་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༡༧ ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༡༨ མིའི་བུ། ཁྱོད་རང་གི་ཁ་ཟས་འདར་གྱིན་ཟོས་ཤིག ཚང་ཚང་འདར་གྱིན། འཇིགས་ཀྱིན་རང་གི་ཆུ་འཐུང་ཞིག

༡༩ ཡ་ཧོ་ཝཱ་དཀོན་མཆོག་གིས་ཡུལ་ཁམས་འདིའི་མི་སྡེ་ལ་ཡེ་རུ་ཤ་ལེམ་པ་དང་། ཨིས་ར་ཨེལ་གྱི་ཡུལ་མི་ལ་ལྟས་ཏེ། འདི་སྐད་གསུང་། དེ་རྣམས་འཇིགས་ཀྱིན་རང་གི་བཟའ་མ་ཟ་ཞིང་། ཧན་འཁྱོར་ཞིང་། རང་གི་ཆུ་འཐུང་བར་འགྱུར། དེ་ཅིའི་ཕྱིར་ཞེ་ན། ཡུལ་དེ་ན་གནས་པ་ཀུན་གྱི་དབང་ཆོས་ཀྱི་སྒོ་ནས། དེའི་ཡུལ་ཁམས་ན་ཡོད་པ་ཐམས་ཅད་སྟོངས་པར་འགྱུར་རོ།

༢༠ ཚུགས་ཡོད་པའི་གྲོང་ཁྱེར་རྣམས་སྟོངས་ཏེ། ཡུལ་ཁམས་ཐམས་ཅད་སྟོང་དུ་འགྱུར། དེ་ནས་ཁྱོད་ཚོས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༢༡ ཡང་བདག་ལ་ཡ་ཧོ་ཝཱའི་གསུང་བྱུང་ཞིང་འདི་སྐད་དུ།

༢༢ ཀྱེ་མིའི་བུ། ཁྱོད་ཅག་ལ་ཨིས་ར་ཨེལ་ཡུལ་ན་ཡོད་པའི་གཏམ་དཔེ། ཞག་རྣམས་འགྱངས་ཏེ། ཞལ་གཟིགས་ཀུན་ཉམས་སོ། ཞེས་བྱ་བ་དེ་ཅི་ཡིན།

༢༣ དེ་བས་ན་དེ་དག་ལ་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ངས་གཏམ་དཔེ་འདི་མེད་པར་བྱ་བས། ད་ཕྱིན་ཆད་ཨིས་ར་ཨེལ་གྱི་ནང་ན་འདི་ནི་གཏམ་དཔེར་སྨྲ་བར་མི་འགྱུར་གྱིས། ཁྱོད་ཀྱིས་དེ་དག་ལ། ཞག་རྣམས་ཉེ་སྟེ། ཞལ་གཟིགས་ཀུན་སྒྲུབ་འོང་། ཞེས་སྨྲོས་ཤིག

༢༤ དེ་ཅིའི་ཕྱིར་ཞེ་ན། ད་ཚུན་ཆད་ཨིས་ར་ཨེལ་གྱི་མི་བརྒྱུད་ཀྱི་ནང་ན་ཀུན་རྫོབ་ཀྱི་ཞལ་གཟིགས་དང་། ངོ་གསོའི་མངོན་ཤེས་འབྱུང་བར་མི་འགྱུར།

༢༥ གང་ལ་ཞེ་ན། ང་ནི་ཡ་ཧོ་ཝཱ་སྟེ། ངས་གསུང་ཞིང་། ངས་གསུང་བར་བྱ་བ་རྣམས་འབྱུང་བར་ཡང་འགྱུར། ཆེར་འགྱང་བར་མི་འགྱུར། ཀྱེ་ངོ་ལོག་མཁན་གྱི་བུ་བརྒྱུད། ཁྱོད་ཀྱི་ཚེའི་དུས་ལ་ངས་གསུང་བར་བྱ། སྒྲུབ་པར་ཡང་བྱའོ། ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་༎

༢༦ ཡང་སྐྱར་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢༧ ཀྱེ་མིའི་བུ། ལྟོས་དང་། ཨིས་ར་ཨེལ་གྱི་མི་བརྒྱུད་ཀྱིས་དེས་ཞལ་གཟིགས་ཀྱི་ནང་ན་མཐོང་བ་དེ་སྒྲུབ་པ་ལ་དུས་རིང་སྟེ། ཡུན་རིང་ནས་འབྱུང་རྒྱུའི་ཕྱིར་ལུང་སྟོན་ནོ། ཟེར་བས་ན།

༢༨ དེ་དག་ལ། ད་ཕྱིན་ཆད་ངའི་བཀའ་མཆིད་གང་ཡང་མི་འགྱང་བར། ངས་གསུང་བ་དེ་སྒྲུབ་པར་ཡང་བྱའོ། ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་། ཞེས་གྱིས་ཤིག།

༡༣

ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ མིའི་བུ། ཨིས་ར་ཨེལ་གྱི་ལུང་སྟོན་པ་རྣམས་ལ་རྒོལ་བའི་ལུང་སྟོན་ཞིང་། རང་གི་སྙིང་གི་བསམ་པ་ལྟར་ལུང་སྟོན་མཁན་རྣམས་ལ་འདི་སྐད་སྒོ་བར་གྱིས། ཡ་ཧོ་ཝཱའི་བཀའ་ལ་ཉོན་དང་།

༣ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཅིའང་མ་མཐོང་བར། རང་གི་སྙིང་ནས་ལུང་སྟོན་པའི་ཡ་ཧུ་དཱའི་ལུང་སྟོན་པ་རྣམས་བཀྲ་མི་ཤིས།

༤ ཀྱེ་ཨིས་ར་ཨེལ། ཁྱོད་ཀྱི་ལུང་སྟོན་པ་རྣམས་དང་ཐང་སྟོང་གི་ཝ་མོ་འདྲ།

༥ ཡ་ཧོ་ཝཱའི་ཉིན་མོར་དམག་འཐབ་ནང་འགྲེང་སྡོད་པའི་ཕྱིར་དུ། ཁྱོད་ཅག་ཤོར་རེའི་ནང་དུའང་མ་འཛེགས་ཏེ། ཨིས་ར་ཨེལ་གྱི་མི་བརྒྱུད་ཀྱི་དོན་དུ་རྩིག་པའང་མ་བརྩིགས།

༦ ཀུན་རྫོབ་དང་རྫུན་གྱི་ཞལ་གཟིགས་མཐོང་སྟེ། ཡ་ཧོ་ཝཱས་དེ་དག་མ་མངགས་ཀྱང་། ཡ་ཧོ་ཝཱས་འདི་སྐད་གསུང་ངོ་ཟེར་ཏེ། ཚིག་བཞིན་དུ་འགྲུབ་པའི་རེ་བ་གཞན་ལ་སྐྱེད་དུ་བཅུག

༧ ཁྱོད་ཚོས་ཀུན་རྫོབ་ཀྱི་ཞལ་གཟིགས་མ་མཐོང་ངམ། ངས་མ་གསུང་བར། ཡ་ཧོ་ཝཱས་གསུང་ངོ་ཞེས་ཟེར་གྱིན་རྫུན་གྱི་མངོན་ཤེས་བཤད་པ་མ་ཡིན་ནམ།

༨ དེའི་ཕྱིར་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཚོས་འཆོལ་གཏམ་བཤད་དེ། བདེན་པ་མ་ཡིན་པ་མཐོང་བ་ཡིན་པས། ཀྱེ་ཧོ། ཡ་ཧོ་ཝཱ་དཀོན་མཆོག་གིས། ངས་ཁྱོད་ལ་སྡང་ངོ་ཞེས་གསུང་།

༩ ཀུན་རྫོབ་མཐོང་མཁན་དང་། རྫུན་གྱི་མངོན་ཤེས་བཤད་མཁན་གྱི་ལུང་སྟོན་པའི་ཁར་ངས་ཕྱག་རྒྱབ་པར་བྱ་སྟེ། དེ་དག་ངའི་མི་སྡེའི་གྲོས་མིའི་ཚོགས་ཀྱི་ནང་དུ་ཡང་མི་སྲེ། ཨིས་ར་ཨེལ་གྱི་མི་བརྒྱུད་ཀྱི་དེབ་ཀྱི་ནང་དུ་མིང་མི་འཚུད། ཨིས་ར་ཨེལ་ཡུལ་གྱི་ནང་དུའང་དེ་དག་འཇུག་པར་མི་འགྱུར། དེ་ནས་ཁྱོད་ཚོས། ང་ནི་ཡ་ཧོ་ཝཱ་ལགས་པ་རྟོགས་པར་འགྱུར།

༡༠ ཞི་བདེ་གང་ཡང་མེད་ཀྱང་། དེ་དག་གིས་ངའི་མི་སྡེ་ལ། ཞི་བདེ་ཡོད་ཟེར་ཞིང་བསླུས་ཏེ། གཅིག་གིས་རྩིག་པ་བརྩིགས། ལྟོས། གཞན་ཞིག་གིས་དེ་ལ་དཀར་ཞལ་བརྒྱབ་པའི་རྐྱེན་གྱིས།

༡༡ དཀར་ཞལ་རྒྱབ་མཁན་ཚོ་ལ། དེ་ལོག་པར་འགྱུར་རོ་ཟེར་ཞིག དྲག་ཆར་གྱི་རུད་འབྱུང་བར་འགྱུར། ཡང་སེར་བ་ཆེན་པོ་འབབ་ཅིང་། རླུང་དམར་ཆེན་པོས་རྩིག་པ་དེ་འགྱེལ་བར་འགྱུར།

༡༢ ལྟོས་ཤིག རྩིག་པ་ལོག་དུས་སུ། ཁྱོད་རྣམས་ལ། དཀར་ཞལ་བྱས་པའི་ཞལ་བ་དེ་ག་རེ། ཟེར་བར་མི་འགྱུར་རམ།

༡༣ དེ་བས་ན་ཡ་ཧོ་ཝཱ་དཀོན་མཆོག་གིས་འདི་སྐད་དུ། ངས་ཉིད་ཀྱི་ཁོང་ཁྲོའི་རླུང་དྲག་གིས་དེ་འགྱེ་བར་བྱེད་ཅིང་། ངའི་ཐུགས་ཁྲོའི་དྲག་ཆར་གྱི་རུད་འབྱུང་ཞིང་། དེ་མེད་པར་བྱེད་དུ་ངའི་ཁྲོ་གཏུམ་གྱི་སེར་བ་ཆེན་པོ་འབབ་པར་འགྱུར་ཞིང་།

༡༤ ཁྱོད་ཚོས་དཀར་ཞལ་བརྒྱབ་པའི་རྩིག་པ་དེ་ངས་བཟློགས་ཏེ། ས་ལ་འབེབས་པར་བྱ་བ་དང་། དེའི་རྨང་ཡང་མཐོང་བར་འགྱུར། དེ་ལོག་ཅིང་ཁྱོད་ཚོ་དེའི་དཀྱིལ་དུ་སྣུབ་པར་འགྱུར། དེ་ནས་ཁྱོད་ཚོས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར།

༡༥ དེ་ལྟར་ངས་རྩིག་པ་དང་། དཀར་ཞལ་བརྒྱབ་མཁན་གཉིས་པོའི་ཐོག་ཏུ་ཉིད་ཀྱི་ཁོང་ཁྲོ་མཐར་བསྐྱེལ་ནས། ཁྱོད་རྣམས་ལ། ད་རྩིག་པ་ཡང་མེད། ཞལ་བ་མཁན་ཡང་མེད་ཅེས་གླེང་བར་བྱ།

༡༦ དེ་ཚོ་སུ་ཡིན་ཞེ་ན། ཡེ་རུ་ཤ་ལེམ་གྱི་སྐོར་དུ་ལུང་སྟོན་མཁན་དང་། ཞི་བདེ་མེད་ཀྱང་། དེའི་ཆེད་དུ་ཞི་བདེའི་ཞལ་གཟིགས་མཐོང་བའི་ཨིས་ར་ཨེལ་གྱི་ལུང་སྟོན་པ་རྣམས་སོ། ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༧ དེ་ལྟར། ཀྱེ་མིའི་བུ། རེ་རང་གི་སྙིང་གི་བསམ་པ་ལྟར་ལུང་སྟོན་པའི་མི་སྡེའི་བུ་མོ་རྣམས་ཀྱི་ཕྱོགས་སུ་རང་གི་གདོང་པ་བསྒྱུར་ཏེ། དེ་དག་ལ་རྒོལ་བའི་ལུང་སྟོན་ཞིང་།

༡༨ འདི་སྐད་སྨྲོས། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། སེམས་ལ་ཁྱི་ར་བྱེད་དུ། ལག་ཚིགས་ཐམས་ཅད་ཀྱི་ཕྱིར་སྔས་འབོལ་འཚེམ་ཞིང་། སྒོ་ཆེ་ཆུང་ཐམས་ཅད་ལ་དཔག་ནས། མགོ་རས་བྱེད་པ་རྣམས་བཀྲ་མི་ཤིས། ཁྱོད་ཚོས་ངའི་མི་སྡེའི་སེམས་ལ་ཁྱི་ར་བྱའམ། ཁྱོད་ཚོའི་ཕྱིར་སེམས་གསོན་པོ་རྣམས་སྐྱོབ་པར་བྱའམ།

༡༩ འཆི་བར་མི་རིགས་པ་རྣམས་གསོད་པ་དང་། གསོན་དུ་མི་རིགས་པ་རྣམས་གསོན་པོར་འཇུག་ཏུ། ཁྱོད་ཚོའི་རྫུན་ཚིག་ལ་ཉན་པའི་ངའི་མི་སྡེ་ལ་རྫུན་གཏམ་ལབ་ཅིང་། ནས་སྦར་གང་དང་། བག་ལེབ་དུམ་བུའི་དོན་དུ། ཁྱོད་ཀྱིས་ངའི་མི་སྡེའི་དཀྱིལ་ན་ང་བརླགས་པར་བྱས་པ་ཡིན།

༢༠ དེའི་ཕྱིར་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ལྟོས་ཤིག ཁྱོད་ཚོས་སེམས་དཀྲོག་ཅིང་། འཆོར་བྱེད་ཀྱི་སྔས་འབོལ་རྣམས་ལ་ངས་སྡང་སྟེ། དེ་རྣམས་ཁྱོད་ཚོའི་མཆན་ཁུང་ནས་འཐེན་ཏེ། ཁྱོད་ཚོས་སེམས་དཀྲོག་ཅིང་འཆོར་བར་བྱས་མཁན་རྣམས་ངས་སྒྲོལ་བར་བྱ།

༢༡ ཡང་ཁྱོད་ཀྱི་མགོ་རས་རྣམས་བཤགས་ཏེ། ངའི་མི་སྡེ་ཁྱོད་ཀྱི་ལག་ལས་སྒྲོལ་བར་བྱ། ད་ཕྱིན་ཆད་གཤོར་རྒྱུར་ཁྱོད་ཀྱི་ལག་ལ་འཚུད་པར་མི་འགྱུར། དེ་ནས་ཁྱོད་ཚོས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ།

༢༢ དེ་ཅིའི་ཕྱིར་ཞེ་ན། ངས་སེམས་འཁྲུགས་སུ་མ་བཅུག་པའི་མི་ཆོས་དྲང་པོའི་སེམས་རྣམས། ཁྱོད་ཚོས་རྫུན་གཏམ་གྱིས་འཁྲུགས་བཅུགས་པ་ཡིན། རང་སེམས་སྐྱོབ་ཏུ། རང་གི་མི་དགེ་བའི་ལམ་ལས་ཕྱིར་མི་ལྡོག་པའི་དོན་དུ། ཁྱོད་ཚོས་སྡིག་སྤྱོད་ཀྱི་ལག་པར་ཤེད་བཅུག་པ་ཡིན།

༢༣ དེའི་རྐྱེན་གྱིས་ཁྱོད་ཚོས་ད་ཕྱིན་ཆད་ཀུན་རྫོབ་དང་། བདེན་པ་མ་ཡིན་པའི་མངོན་ཤེས་མཐོང་བར་མི་འགྱུར། དེ་ཅིའི་ཕྱིར་ཞེ་ན། ངས་ཉིད་ཀྱི་མི་སྡེ་ཁྱོད་ཀྱི་ལག་པ་ལས་སྐྱོབ་པར་བྱའོ། དེ་ནས་ཁྱོད་ཚོས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༡༤

དེ་ནས་ཨིས་ར་ཨེལ་གྱི་རྒན་པོ་ནང་ནས་འགའ་ཞིག་བདག་གི་རྩར་འོངས་ནས། བདག་གི་མདུན་དུ་བསྡད་པ་དང་།

༢ བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་གསུང་།

༣ ཀྱེ་མིའི་བུ། མི་འདི་ཚོས་རང་གི་སྐུ་འདྲ་རྣམས་སྙིང་གི་ནང་དུ་བཞེངས་ཏེ། དེ་དག་གི་མི་དགེ་བའི་བསླུ་རྡོ་ནི་རང་གི་གདོང་གི་མདུན་དུ་བཞག་པས། འདི་འདྲའི་མིས་ང་ལས་བརྟག་པ་ཅི་ཞིག་ཀྱང་ཞུ་བར་རུང་ངམ།

༤ དེ་བས་ན་དེ་ཚོ་ལ་གཏམ་གླེང་ཞིང་། ཡ་ཧོ་ཝཱ་དཀོན་མཆོག་གིས་འདི་སྐད་གསུང་ངོ་སྨྲོས་ཤིག ཨིས་ར་ཨེལ་གྱི་མི་བརྒྱུད་ཀྱི་མི་རེ་རེས་རང་གི་སྐུ་འདྲ་སྙིང་ལ་བཞེངས་ཏེ། རང་གི་མི་དགེ་བའི་བསླུ་རྡོ་ནི་རང་གི་གདོང་པའི་མདུན་དུ་བཞག་ནས། ལུང་སྟོན་པའི་དྲུང་དུ་འོང་ན། ང་ཡ་ཧོ་ཝཱས་དེའི་སྐུ་འདྲ་མང་པོ་ལ་འཁོ་བའི་བཀའ་ལན་འདེབས་པར་བྱའོ།

༥ དེ་ཐམས་ཅད་རང་གི་སྐུ་འདྲའི་རྐྱེན་གྱིས་ང་ལས་འཁྱར་སོང་བས། ཨིས་ར་ཨེལ་གྱི་མི་བརྒྱུད་ཀྱི་སྙིང་ཁོ་ན་ངས་འཛིན་པར་བྱ།

༦ དེའི་ཕྱིར་ཨིས་ར་ཨེལ་གྱི་མི་བརྒྱུད་ལ། ཡ་ཧོ་ཝཱ་དཀོན་མཆོག་གིས་འདི་སྐད་གསུང་ངོ་གྱིས་ཤིག འགྱོད་སེམས་སྐྱེས་ཤིག རང་གི་སྐུ་འདྲ་རྣམས་སྤོང་ཤིག རང་གི་ཞེན་ལོག་གི་བྱ་བ་ཐམས་ཅད་ལས་གདོང་པ་སྒྱུར་ཞིག

༧ དེ་ཅིའི་ཕྱིར་ཞེ་ན། ཨིས་ར་ཨེལ་གྱི་མི་བརྒྱུད་ཚང་མ་དང་། ཨིས་ར་ཨེལ་ན་གཞིས་བཟུང་བའི་གཞིས་པ་དང་འཁྱམ་པོ། གཉིས་པོ་ང་ལས་འབྱོལ་ཞིང་། སྙིང་ནང་རང་གི་སྐུ་འདྲ་བཞེངས་ཏེ། རང་གི་མི་དགེ་བའི་བསླུ་རྡོ་དེ་གདོང་པའི་མདུན་དུ་བཞག་ནས། ལུང་སྟོན་པའི་དྲུང་དུ་ངའི་བརྟག་པ་འདྲི་རུ་འོང་བས། ང་ཡ་ཧོ་ཝཱ་ཉིད་ཀྱིས་དེ་ལ་བཀའ་ལན་འདེབས་པར་བྱ་སྟེ།

༨ མི་དེ་ལ་ངས་ཁྲོས་ཞལ་བསྟན་ནས། ཁོ་ནི་དཔེ་འབོར་དང་གཏམ་དཔེར་བྱ་ཞིང་། ཉིད་ཀྱི་མི་སྡེའི་དཀྱིལ་ལས་ཚར་དུ་གཅད་དོ། དེ་ནས་ཁྱོད་ཀྱིས། ང་ནི་ཡ་ཧོ་ཝཱ་ཡིན་པ་རྟོགས་པར་འགྱུར།

༩ ཡང་ལུང་སྟོན་པ་གང་ཞིག་སླུ་བར་གྱུར་ནས་གཏམ་བྱེད་ན། ང་ཡ་ཧོ་ཝཱས་ལུང་སྟོན་པ་དེ་བསླུས་པ་ཡིན་ཏེ། ངས་དེའི་ཐོག་ཏུ་རང་གི་ཕྱག་བཏེགས་ནས། ངའི་མི་སྡེ་ཨིས་ར་ཨེལ་གྱི་དཀྱིལ་ནས་དེ་སྣུབ་པར་བྱ།

༡༠ དེ་ནས་དེ་དག་ལ་ཡོགས་ཕོག་སྟེ། བརྟག་པ་ཞུ་མཁན་གྱི་ཆད་པ་ཁོ་ན་བཞིན་དུ། ལུང་སྟོན་པ་ལའང་འཕོག་པར་འགྱུར།

༡༡ དེ་ནི་ཨིས་ར་ཨེལ་གྱི་མི་བརྒྱུད་ང་ལས་མི་འདའ་བ་དང་། དེ་དག་རང་གི་ཉེས་པ་ཐམས་ཅད་ཀྱིས་རང་བརླགས་པར་མི་འགྱུར་བར། དེ་དག་ངའི་མི་སྡེ་དང་། ང་དེ་དག་གི་དཀོན་མཆོག་ཏུ་འགྱུར་བའི་ཕྱིར་རོ་ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༢ ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་། འདི་སྐད་དུ།

༡༣ ཀྱེ་མིའི་བུ། ངན་པ་བྱེད་ཅིང་ཡུལ་གང་གིས་ཀྱང་། ངའི་དྲུང་དུ་མཚམས་མེད་པར་སྡིག་པ་བྱེད་པའི་ཚེ་ན། ངས་དེའི་ཐོག་ཏུ་རང་གི་ཕྱག་འདེགས་ཤིང་། དེའི་བག་ལེབ་ཀྱི་གཏེ་དེ་གཅད་དེ། མུ་གེ་དེར་མངག་ཅིང་། དེའི་མི་དང་དུད་འགྲོ་བཅས་ཚར་དུ་གཅད།

༡༤ ཇི་སྟེ་ནོ་ཨ་དང་། དཱ་ནི་ཨེལ་དང་། ཡོབ་སྐྱེས་བུ་དེ་གསུམ་པོའང་དེར་ཡོད་རུང་། རང་གི་དྲང་པོས་རང་སྲོག་ཙམ་ཐར་འགྱུར་ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༥ ངས་ཡུལ་དེར་གཅན་གཟན་གདུག་པ་ཅན་རྒྱུ་རུ་གཏང་ན། གཅན་གཟན་རྐྱེན་གྱིས་མི་གང་ཡང་དེའི་ནང་དུ་མི་རྒྱུ་ཞིང་། ཡུལ་སྟོང་པར་འགྱུར་དུས་སུ།

༡༦ སྐྱེས་བུ་དེ་གསུམ་པོ་ཡང་དེར་ཡོད་རུང་། བུ་དང་བུ་མོ་རྣམས་ཀྱང་སྐྱོབ་པར་མི་བྱའི། རང་སྲོག་ཙམ་ཐར་ཡང་ཡུལ་སྟོང་པར་འགྱུར། ཡ་ཧོ་ཝཱ་དཀོན་མཆོག་གིས་ཉིད་ཀྱི་གསོན་པ་ཉིད་ཀྱི་མནའ་བཞེས་ནས་གསུང་།

༡༧ ཡང་ན་ངས་ཡུལ་དེར་རལ་གྲི་འདྲེན་ཞིང་། ཀྱེ་རལ་གྲི། ཡུལ་འདིའི་ནང་རྒྱུ་བར་བྱོས་སྨྲས་ཏེ། མི་དང་བྱོལ་སོང་ཚར་གཅོད་དུས།

༡༨ སྐྱེས་བུ་དེ་གསུམ་པོའང་དེར་ཡོད་རུང་། བུ་དང་བུ་མོ་རྣམས་ཀྱང་སྐྱོབ་པར་མི་བྱ། དེ་དག་རང་ཙམ་ཐར་ཡོང་། ཡ་ཧོ་ཝཱ་དཀོན་མཆོག་གིས་ཉིད་ཀྱི་གསོན་པ་ཉིད་ཀྱི་མནའ་བཞེས་ནས་གསུང་།

༡༩ ཡང་ན་ངས་ཡུལ་དེར་རིམས་ནད་བརྫང་སྟེ། མི་དང་བྱོལ་སོང་ཚར་གཅོད་པའི་ཕྱིར། སྲོག་གཅོད་དུ་ངའི་ཁྲོ་གཏུམ་དེར་བླུག་དུས།

༢༠ ནོ་ཨ་དང་། དཱ་ནི་ཨེལ་དང་། ཡོབ་དེར་ཡོད་རུང་། བུ་དང་བུ་མོ་སྐྱོབ་པར་མི་བྱའི། རང་དྲང་པོས་རང་སྲོག་ཙམ་ཐར་བར་འགྱུར། ཡ་ཧོ་ཝཱ་དཀོན་མཆོག་གིས་ཉིད་ཀྱི་གསོན་པ་ཉིད་ཀྱི་མནའ་བཞེས་ནས་གསུང་།

༢༡ ཡེ་རུ་ཤ་ལེམ་གྱི་མི་དང་དུད་འགྲོ་ཚར་གཅོད་དུ། རལ་གྲི་དང་། མུ་གེ་དང་། སེམས་ཅན་གདུག་པ་ཅན་དང་། རིམས་ནད་ཀྱི་བར་ཆད་བཞི་པོ་འདི་རྫོང་དུས། ཅི་ཙམ་ལྷག་པར་འབྱུང་བར་འགྱུར། ཞེས་ཡ་ཧོ་ཝཱ་དཀོན་མཆོག་གིས་གསུང་།

༢༢ ད་དུང་ཕྱིར་ཐོན་རྒྱུའི་བུ་དང་བུ་མོ་རྣམས་ཀྱི་ལྷག་མ་ཞིག་ལུས་པར་འགྱུར། ཀྱེ་ཧོ། དེ་དག་ཁྱོད་ཀྱི་དྲུང་དུ་འོང་བས། དེ་ཚོའི་ལམ་དང་། སྤྱོད་པ་རྣམས་མཐོང་བར་འགྱུར། ངས་ཡེ་རུ་ཤ་ལེམ་གྱི་ཐོག་ཏུ་ཕབ་པའི་བར་ཆད་དང་། ངས་དེ་ལ་བསྐལ་པ་ཀུན་ནས་ཁྱོད་ལ་སེམས་གསོ་ཐོབ་པར་འགྱུར།

༢༣ དེ་ཚོའི་ལམ་དང་། སྤྱོད་པ་གཉིས་པོ་མཐོང་ན། ཁྱོད་ལ་སེམས་གསོ་རྙེད་པར་འགྱུར། དེ་ནས་ངས་དེའི་ནང་ན་བསྒྲུབ་པ་ཀུན། རྒྱུ་མེད་པར་མ་བྱས་པ་རྟོགས་པར་འགྱུར་རོ་ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༥

ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཀྱེ་མིའི་བུ། རྒུན་ཤིང་ནི་གཞན་སྐྱེ་ཤིང་ངམ། ནགས་ཚལ་གྱི་ཡལ་འདབ་ཞིག་ལས་ཅིའི་ཕྱིར་དྲག

༣ སུས་ཤིང་དེ་ཇི་ཞིག་བཟོ་བའི་ཕྱིར་ལེན་ནམ། ཡོ་བྱད་འཕྱར་བའི་ཕྱིར་དུ་དེ་ལས་ཕུར་ཆ་ཞིག་ཀྱང་ལེན་ནམ།

༤ ལྟོས་ཤིག དེ་ནི་འབུད་ཤིང་དུ་མེར་འདེབས། མེས་དེའི་མགོ་མཇུག་གཉིས་པོ་ཟོས་ནས་དེའི་གཞུང་དཀྱིལ་ཡང་ཚིག་གོ། དེ་ཅི་ཞིག་བཟོ་རུ་ཕན་ནམ།

༥ ལྟོས་དང་། དེ་ཧྲིལ་པོར་ཡོད་དུས་སུ། ཅི་ཞིག་བཟོ་རུ་མ་ཕན། ད་མེས་ཟོས་ནས་ཚིག་ཟིན་པ་དེ། ཅི་ལ་ཡང་མི་ཕན་པར་ངེས་སོ༎

༦ དེའི་སླད་དུ་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ངས་ནགས་ཀྱི་སྐྱེ་ཤིང་གི་ནང་ནས་བུད་ཤིང་གི་ཕྱིར་མེར་བཏབ་པའི་རྒུན་ཤིང་ལྟར། ཡེ་རུ་ཤ་ལེམ་པ་ཡང་བྱའོ།

༧ ངས་དེ་དག་ལ་ཁྲོས་ཞལ་བསྟན་ཞིང་། དེ་རྣམས་མེ་གཅིག་ལས་འབྲོས་ནས། མེ་གཞན་ཞིག་གིས་དེ་དག་ཟ་བར་འགྱུར། དེ་ཚོ་ལ་ངས་ཁྲོས་ཞལ་སྟོན་པའི་དུས་སུ། ཁྱོད་ཅག་གིས་ང་ཡ་ཧོ་ཝཱ་ལགས་པ་རྟོགས་པར་འགྱུར་རོ།

༨ དེ་ཚོས་མཚམས་མེད་པར་བྱས་པའི་རྐྱེན་གྱིས། ངས་ཡུལ་ཁམས་དེ་སྟོང་དུ་གཞུག་གོ། ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༦

ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཀྱེ་མིའི་བུ། ཡེ་རུ་ཤ་ལེམ་ལ་དེ་རང་གི་ཞེན་ལོག་གི་བྱ་བ་རྣམས་སྟོན་པར་བྱེད་ཀྱིན་དེ་དག་ལ།

༣ ཡ་ཧོ་ཝཱ་དཀོན་མཆོག་གིས་ཡེ་རུ་ཤ་ལེམ་ལ་འདི་སྐད་གསུང་། ཁྱོད་ཀྱི་སྐྱེ་ས་དང་ཕ་ཡུལ་ནི་ཀ་ན་ཨན་ཏེ། ཁྱོད་ཀྱི་ཕ་ནི་ཨ་མོར་པ་དང་། མ་ནི་ཧེད་མ་ཞིག་གོ།

༤ ཁྱོད་ཀྱི་སྐྱེ་ལུགས་ནི། ཁྱོད་བཙས་པའི་ཞག་ལ་ལྟེ་བའང་མ་བཅད། གཙང་སྦྲ་བྱེད་དུ་ཆུའི་ནང་དུའང་མ་བཀྲུས། ཚྭ་ཡང་རྩ་བ་ནས་མ་བསྐུས། ཚང་དུ་ནང་རྩ་བ་ནས་མ་བཅུག་གོ།

༥ ཁྱོད་ལ་སྙིང་རྗེ་ཞིང་། དེ་ལྟར་བྱེད་པ་ལ་མིག་གང་གིས་ཀྱང་ཁྱོད་ལ་བརྩེ་བར་མ་བྱས་པའི་སྟེང་དུ་ཁྱོད་ལ་ཞེན་པ་ལོག་ནས། སྐྱེས་པའི་ཉིན་མོ་དེ་རང་ལ་ཁྱོད་ཐང་དུ་དབྱུགས་པ་ཡིན།

༦ དེ་ནས་ཁོ་བོ་ཁྱོད་ཀྱི་མདུན་ལས་འགྲོ་བ་ལས། ཁྱོད་ནི་རང་གི་ཁྲག་ནང་འགུལ་གྱིན་ཡོད་པ་མཐོང་ནས། ཁྱོད་ནི་རང་ཁྲག་ནང་ཡོད་དུས་སུ་ངས་ཁྱོད་ལ་འཚོ་བར་ཤོག འོ་ན་ཁྱོད་རང་གི་ཁྲག་ནང་ཡོད་དུས་སུ་ངས་ཁྱོད་ལ་འཚོ་བར་ཤོག གསུངས་པ་ཡིན།

༧ ནེ་ཐང་གི་ལྗོན་པ་ལྟར་དུ་ངས་ཁྱོད་རྒྱས་བཅུག་སྟེ། ཁྱོད་རྒྱགས་ཤིང་ཆེར་སྐྱེས་ནས། རྒྱན་གྱི་རྒྱན་དུ་གྱུར་ཏེ། ཁྱོད་ཀྱི་ནུ་མ་གཉིས་པོ་ལ་བཟོ་ཞུགས། ཁྱོད་ཀྱི་སྐྲ་ལོ་རིང་བར་སྐྱེས་ཀྱང་། ཁྱོད་གཅེར་བུ་སྒྲེན་མོར་ཡོད་པ་ཡིན།

༨ དེ་ནས་ང་ཁྱོད་ཀྱི་མདུན་ལས་འདོང་བ་ལས། ཁྱོད་ལ་བལྟས་པ་དང་། ཀྱེ་ཧོ། གཅེས་འཛིན་གྱིས་གདུང་བའི་དུས་ཁྱོད་ལ་བབ་ཡོད་པས། ངས་རང་གི་ཐུ་བས་གཡོགས་ཏེ། ཁྱོད་ཀྱི་ལུས་གཅེར་བུ་དེ་བཀབ་ནས། ཁྱོད་ལ་མནའ་བསྐྱལ་ཞིང་། ཆད་དོན་བྱས་པ་ཡིན། ཞེས་ཡ་ཧོ་ཝཱ་དཀོན་མཆོག་གིས་གསུང་། དེ་ལྟར་ངས་ཁྱོད་དབང་བ་ཡིན།

༩ དེ་ནས་ངས་ཁྱོད་ཆུར་བཅུག་སྟེ། ཁྱོད་ཀྱི་ཁྲག་རྣམས་བཀྲུས་ཏེ་སྣུམ་གྱིས་བྱུགས།

༡༠ ངས་ཁྱོད་ལ་རྒྱན་བཞིའི་གོས་ཀྱིས་ཀླུབས། སྐྲམ་ལྤགས་ཀྱི་ལྷམ་བསྐོན། རས་བཟང་གིས་དཀྲིས། ཟ་འོག་གི་གོས་གཡོགས།

༡༡ ངས་ཁྱོད་ལ་རྒྱན་ཆ་སྤྲས་ཏེ། ལག་པ་ལ་གདུབ་བུ་དང་། སྐེར་དོ་ཤལ་དང་།

༡༢ སྣ་ལ་སྣ་ལོང་དང་། རྣ་བར་རྣ་ལོང་དང་། མགོ་ལ་ཡིད་དུ་འོང་བའི་ཅོད་པན་བསྐོན་པ་ཡིན།

༡༣ དེ་ལྟར་ཁྱོད་གསེར་དངུལ་གྱིས་བརྒྱན་ཏེ། གོས་སུ་ཀ་ཤི་ཀ་དང་། དར་དང་། རྒྱན་གཞི་གཡོགས་པ་ཡིན། ཁྱོད་ཀྱིས་ཟས་སུ་རྒྱ་ཞིབ་དང་། སྦྲང་རྩི་དང་། སྣུམ་རྩི་བཟས་པ་ལས། ཁྱོད་རབ་ཏུ་བྱད་མཛེས་པར་གྱུར་ཏེ། ཁྱོད་བཀྲ་ཤིས་ཤིང་རྒྱལ་རིགས་ལ་དབང་བར་གྱུར་ཏོ།

༡༤ དེ་ནས་ཁྱོད་ཀྱི་བྱད་མཛེས་པའི་གྲགས་པ་ཕྱི་པའི་ནང་དུ་ཡང་ཕྱིན་པ་ཡིན། དེ་ཅིའི་ཕྱིར་ཞེ་ན། ངས་ཁྱོད་ལ་གནང་བའི་ཟིལ་གྱི་ནང་དུ་ཁྱོད་ཕུལ་དུ་བྱུང་བ་ཡིན། ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༥ འོན་ཀྱང་ཁྱོད་རང་གི་གཟུགས་བྱད་ལེགས་པོར་བློ་གཏད་དེ། རང་གི་མིང་གྲགས་ཀྱིས་རྐྱེན་བྱས་ནས། འཕྱོན་མ་བྱེད་དུ་ཞུགས་ཏེ། ཁྱོད་ཀྱི་མདུན་ལས་འདོང་བ་ཐམས་ཅད་ཀྱི་ཐོག་ཏུ་ལོག་པར་གཡེམ་པ་རྣམས་བླུགས་ཏེ། དེ་ལྟར་སྤྱད།

༡༦ ཡང་ཁྱོད་ཀྱིས་རང་གི་གོས་རྣམས་ཁྱེར་ཏེ། རང་གི་མཐོ་གླིང་སོ་སོ་རྣམས་ཚོན་སྣ་ཚོགས་ཀྱིས་བརྒྱན་ཏེ། དེའི་ཁར་ལོག་གཡེམ་བྱས། དེ་འདྲ་མི་འབྱུང་། ཕྱིས་ཀྱང་མི་འབྱུང་།

༡༧ ངས་ཁྱོད་ལ་བྱིན་པའི་གསེར་དངུལ་གྱི་རྒྱན་ཆ་ལེགས་པོ་རྣམས་བླངས་ཏེ། རང་གི་དོན་དུ་ཕོའི་འདྲ་སྐུ་བཟོས་ནས། དེ་དང་མཉམ་དུ་ལོག་གཡེམ་བྱས།

༡༨ ཡང་རང་གི་རྒྱན་གཞིའི་གོས་རྣམས་བླངས་ཏེ། དེ་དག་ལ་གཡོགས། ངའི་སྣུམ་རྩི་དང་སྤོས་ནི་དེ་དག་གི་མདུན་དུ་བཞག

༡༩ ངས་ཁྱོད་ལ་བྱིན་པའི་ཁ་ཟས་ཟ་རུ་སྟེར་བའི་རྒྱ་ཞིབ་དང་། སྣུམ་རྩི་དང་། སྦྲང་རྩི་བཅས་དྲི་ཞིམ་གྱི་དོན་དུ་དེ་དག་མདུན་དུ་བཞག དེ་དེ་བཞིན་ཏོ། ཞེས་ཡ་ཧོ་ཝཱ་དཀོན་མཆོག་གིས་གསུང་།

༢༠ ཡང་ཁྱོད་ལས་བཙས་པའི་ངའི་བུ་དང་བུ་མོ་རྣམས་བླངས་ཏེ། དེ་ཚོས་ཟ་རུ་མཆོད་པར་བཏང་། ཁྱོད་ཀྱི་ལོག་གཡེམ་གྱི་བྱ་བ་རྣམས་ལས་འདི་ཆུང་ངུ་ཞིག་ལགས་སམ།

༢༡ ཁྱོད་ཀྱིས་ངའི་བུ་ཕྲུག་རྣམས་བསད་དེ། ལྷ་དེ་རྣམས་ཀྱི་ཆེད་དུ་མེ་དཀྱིལ་ལས་འགྲོ་རུ་དེ་དག་ལ་བཏད།

༢༢ ཡང་རང་གི་ཞེན་ལོག་གི་བྱ་བ་ཐམས་ཅད་དང་། ལོག་པར་གཡེམ་པའི་དུས་སུ། ཁྱོད་ན་སོ་ཆུང་དུས། གོས་མེད་གཅེར་བུ་རང་གི་ཁྲག་གི་ནང་དུ་འགྲེ་ལྡོག་བྱེད་ཀྱིན་ཡོད་པ་དེ་ནམ་དུའང་མ་དྲན་པས།

༢༣ ཁྱོད་བཀྲ་མི་ཤིས། བཀྲ་མི་ཤིས། ཞེས་ཡ་ཧོ་ཝཱ་དཀོན་མཆོག་གིས་གསུང་། རང་གི་བྱ་བ་ངན་པ་རྣམས་མཐར་སྐྱེལ་བའི་དུས་སུ།

༢༤ ཁྱོད་ཀྱིས་རང་གི་ཕྱིར་གཡེམ་ཁང་བརྩིགས། ལམ་སྲང་ཀུན་ཏུ་མཐོ་གླིང་བཞེངས།

༢༥ ལམ་མདོ་རེ་རེར་མཐོ་གླིང་བརྩིགས་ནས། རང་གི་བྱད་མཛེས་པོ་དེ་སྐྱུག་བྲོ་པོར་བྱས། མདུན་ལས་རྒྱུ་མཁན་ཀུན་གྱི་ཕྱིར་རང་གི་རྐང་པ་བགྲད་དེ། ལོག་གཡེམ་མང་དུ་སྤྱད།

༢༦ རང་གི་ཁྱིམ་མཚེས་མི་སེར་པ་ཤ་ཆེ་བ་རྣམས་དང་མཉམ་དུའང་ལོག་གཡེམ་བྱས། ཁོ་བོའི་ཐུགས་ཁྲོ་དཀྲུག་ཏུ་རང་གི་ལོག་གཡེམ་རྒྱས་སུ་བཅུག་གོ།

༢༧ དེ་བས་ན་ལྟོས་ཤིག ངས་ཁྱོད་ཀྱི་ཐོག་ཏུ་ཕྱག་བཏེགས་ཟིན་ཏེ། ཁྱོད་ཀྱི་རྒྱུན་གྱི་ཁ་ཟས་དེ་ཕྲིས་ཏེ། ཁྱོད་འཁོན་དུ་འཛིན་པའི་ཕེ་ལེ་ཤེད་པའི་བུ་མོ་རྣམས་ཀྱི་ལག་པར་བཏད་པ་ཡིན། དེ་ཚོའང་ཁྱོད་ཀྱི་འདོད་ལོག་གི་ལམ་གྱིས་ངོ་ཚ་བར་གྱུར་པ་ཡིན།

༢༨ ཡང་ཁྱོད་མ་ཚིམ་པར། ཨ་སུར་པ་དང་མཉམ་ལོག་གཡེམ་བྱས། ཁྱོད་དེ་དག་དང་མཉམ་ལོག་པར་གཡེམ་པའི་སྟེང་དུ་ཡང་མི་ཚིམ་མོ།

༢༩ ཡང་ཁྱོད་ཀྱིས་འཚོང་བྱེད་པའི་ཀལ་དཱི་ཡུལ་གྱི་བར་དུ། རང་གི་ལོག་གཡེམ་ལྷག་པར་དུ་མང་བར་བྱས་ཀྱང་། དེས་མ་ཆོག་པ་ཡིན།

༣༠ ཡ་ཧོ་ཝཱ་དཀོན་མཆོག་གིས་འདི་སྐད་དུ། བུད་མེད་སྨད་འཚོང་མ་ང་རྒྱལ་ཅན་གྱི་ལས་ཡིན་པའི་བྱ་བ་འདི་ཀུན་བྱེད་པས་ན། ཁྱོད་ཇི་ལྟ་བུའི་སྙིང་ཞན་པ་ཡིན།

༣༡ ལམ་ཐམས་ཅད་ཀྱི་མདོ་རུ་རང་གི་གཡེམ་ཁང་རྩིག ལམ་སྲང་ཀུན་ཏུ་རང་གི་མཐོ་གླིང་བཞེང་། རྔན་པར་ཁྱོད་ཀྱིས་ཁྱད་དུ་སད་པས། འཕྱོན་མོ་ལྟ་བུའང་མེད་པ་ཡིན་ཏེ།

༣༢ རང་གི་ཁྱོ་བོའི་ཚབ་ཏུ་འཁྱམ་པོར་བརྟེན་པའི་གཡེམ་བྱེད་ཀྱི་ཆུང་མའོ།

༣༣ མིས་སྨད་འཚོང་མ་ཀུན་ལ་རྔན་པ་སྦྱིན་ཡང་། ཁྱོད་ཀྱིས་རང་གི་གྲོགས་པོ་ཚོ་ལ་ཚུར་ནས་རྔན་པ་སྦྱིན། ཁྱོད་དང་ལྷན་ཅིག་ཏུ་ལོག་པར་གཡེམ་དུ། ཕྱོགས་ཀུན་ནས་ཁྱོད་ཀྱི་དྲུང་དུ་འོང་བའི་ཕྱིར་ཕར་ལ་རྔན་པ་གཏོང་།

༣༤ བུད་མེད་གཞན་དང་མི་འདྲ་བའི་ལུགས་སུ་ཁྱོད་ཀྱིས་ལོག་པར་གཡེམ། ཇི་ལྟར་ཞེ་ན། སུ་ཡང་རང་བཞིན་གྱིས་ལོག་པར་གཡེམ་དུ་ཁྱོད་ལ་མི་འབྲང་གིས། ཁྱོད་ཀྱིས་དེ་ཚོ་ལ་ཚུར་ནས་རྔན་པ་སྦྱིན་རུང་། ཕར་ནས་རྔན་པ་མི་སྦྱིན་པས་ན། ཁྱོད་ནི་རིགས་མི་འདྲ་བ་ཞིག་གོ།

༣༥ དེ་བས་ན་ཀྱེ་གཡེམ་མོ། ཡ་ཧོ་ཝཱའི་བཀའ་ལ་ཉོན་དང་།

༣༦ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། རང་གི་གྲོགས་པོ་དང་ཁྱོད་ཀྱི་ཞེན་ལོག་གི་སྐུ་འདྲ་དང་ལྷན་ཅིག་ཏུ་སྤྱད་པའི་ལོག་གཡེམ་དང་། ཁྱོད་ཀྱིས་དེ་དག་ལ་མཆོད་པའི་ཁྱོད་ཀྱི་ཕྲུ་གུ་རྣམས་ཀྱི་ཁྲག་གི་སྒོ་ནས། ཁྱོད་ཀྱིས་རང་གི་རྨེ་གྲིབ་དེ་བླུགས་ནས། ངོ་ལོ་བཅར་བ་ཡིན།

༣༧ དེའི་ཕྱིར་ད་ལྟོས། ཁྱོད་དང་ལྷན་ཅིག་དགའ་མགུར་སྤྱད་པའི་ཁྱོད་ཀྱི་གྲོགས་པོ་ཚང་མ་དང་། ཁྱོད་ཀྱིས་ཆགས་པ་ཐམས་ཅད་དང་བཅས་སུ། ཁྱོད་ཀྱིས་དགྲར་འཛིན་པ་ཚང་མ་བསྡུས་ཏེ། ཕྱོགས་ཀུན་ནས་དེ་དག་ཁྱོད་ཀྱི་དགྲར་བསྡུ་སྟེ། དེ་དག་གི་མདུན་དུ་ཁྱོད་ཀྱི་ངོ་ལོ་འཆར་ཏེ། དེ་དག་གིས་ཁྱོད་ཀྱི་ངོ་ལོ་འཆར་བ་དེ་ཚང་མ་མཐོང་བར་འགྱུར།

༣༨ དེ་ནས་ཆུང་མ་གཡེམ་མོ་དང་། མི་བསད་མོ་ལ་ཆད་པ་གཅོད་ལུགས་སུ། ཁྱོད་ལ་ཆད་པས་གཅད་ཅིང་། ཐུགས་ཁྲོ་དང་ཐུགས་འཁྲེན་གྱི་ངང་ནས་ཁྱོད་ཀྱི་ཁྲག་འཕོ་བར་བྱ་སྟེ།

༣༩ ཁོ་བོས་ཁྱོད་དེ་དག་གི་ལག་པར་གཏད་དོ། དེ་བས་ན་དེ་ཚོས་ཁྱོད་ཀྱི་གཡེམ་ཁང་བརློགས་ནས། ཁྱོད་ཀྱི་མཐོ་གླིང་བརྟིབས་ཏེ། ཁྱོད་ཀྱི་གོས་བཤུས་ནས། ཁྱོད་ཀྱི་རྒྱན་ཆ་ལེགས་པོ་ཚང་མ་བཀོག་ནས། ཁྱོད་གཅེར་བུ་སྒྲེན་མོར་འཇོག་ཅིང་།

༤༠ དེ་དག་གིས་ཁྱོད་ཀྱི་ཐོག་ཏུ་དཔུང་འདྲེན་ཅིང་། ཁྱོད་རྡོ་བས་རྡོ་རུབ་ལ་བཏང་སྟེ། རལ་གྲིས་སྣུན་པར་འགྱུར།

༤༡ ཁྱོད་ཀྱི་ཁང་པ་མེར་བསྲེགས་ཏེ། བུད་མེད་མང་པོའི་མཐོང་ངོར་ཁྱོད་ལ་ཆད་པ་རྣམས་གཅད་དོ། དེ་ལྟར་ངས་ཁྱོད་ལོག་པར་གཡེམ་པ་བར་དུ་གཅད་ཅིང་། སླར་ཁྱོད་ཀྱིས་རྔན་པ་ཕར་ལ་སྦྱིན་པར་མི་འགྱུར།

༤༢ དེའི་ལུགས་སུ་ཁྱོད་ཀྱི་རྐྱེན་གྱིས་ལངས་པའི་ངའི་ཁྲོ་དེ་ཞི་ཞིང་། ཁོ་བོའི་འཁྲེན་སེམས་ཁྱོད་ལས་བྲལ་ཏེ། ལྷོད་དེར་སྡོད་ཅིང་། སླར་ཐུགས་འཁྲོ་བར་མི་འགྱུར།

༤༣ དེ་ནི་ཁྱོད་ཀྱིས་རང་གི་ན་སོ་ཆུང་དུས་མ་དྲན་པར། བྱ་བ་དེ་ཐམས་ཅད་བྱས་ནས། ཁོ་བོ་ལ་ཚིག་པ་འཁོལ་བཅུག་པའི་ཕྱིར་ཏེ། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ལྟོས་དང་། ངས་ཁྱོད་ཀྱི་ལམ་འབྲས་དེ་ཁྱོད་ཀྱི་མགོ་ལ་འགེལ་བར་བྱ། དེ་ནས་ཁྱོད་རང་གི་ཞེན་ལོག་གི་བྱ་བ་ཚང་མའི་སྣོན་མར། འདོད་ཆགས་ཀྱི་བྱ་བ་འདི་རྣམས་ནང་ཞུགས་པར་མི་འགྱུར་རོ༎

༤༤ ལྟོས་དང་། གཏམ་དཔེ་ཟེར་བ་ཐམས་ཅད་ཀྱིས་ཁྱོད་ལ་བལྟས་ནས། ཇི་ལྟར་ཨ་མ། དེ་ལྟར་བུ་མོ། ཞེས་པའི་གཏམ་དཔེ་བརྗོད་པར་འགྱུར།

༤༥ ཁྱོད་ནི་རང་གི་ཁྱོ་དང་ཕྲུ་གུ་རྣམས་ལ་ཞེན་པ་ལོག་པའི་མའི་བུ་མོ་དང་། རང་གི་ཁྱོ་དང་ཕྲུ་གུ་རྣམས་ལ་ཞེན་པ་ལོག་པའི་ཨ་ཆེ་རྣམས་ཀྱི་ནུ་མོ་སྟེ། ཁྱོད་ཀྱི་མ་ནི་ཧེད་མ་དང་། ཕ་ནི་ཨ་མོར་པ་ལགས་པ་ཡིན།

༤༦ ཁྱོད་ཀྱི་གཡོན་དུ་ཡོད་པའི་ས་མར་ཡཱ་ནི། ཁྱོད་ཀྱི་ཨ་ཆེ་རང་གི་བུ་མོ་རྣམས་དང་བཅས་སུ་ཡོད་པ་དང་། ཁྱོད་ཀྱི་གཡས་པར་ཡོད་པའི་སོ་དོམ་དང་དེའི་བུ་མོ་རྣམས་ནི་ཁྱོད་ཀྱི་ནུ་མོའོ།

༤༧ ཁྱོད་དེ་དག་གི་ལམ་དུ་འགྲུལ་ཞིང་། དེ་ཚོའི་ཞེན་ལོག་གི་བྱ་བ་རྣམས་དང་འདྲ་བར་བྱས་པ་ཡིན་ན། བྱ་བ་ཆུང་ཆུང་སྟེ། ཁྱོད་ནི་རང་གི་ལམ་ཀུན་གྱི་ནང་དུ་དེ་དག་ལས་ཀྱང་ལྷག་པར་དུ་ལྷད་ཀྱིས་བསླད་པ་ཡིན།

༤༨ ཡ་ཧོ་ཝཱ་དཀོན་མཆོག་གིས་ཉིད་ཀྱི་གསོན་པ་ཉིད་ཀྱི་དབུ་མནའ་བཞེས་ནས་འདི་སྐད་གསུང་། ཁྱོད་དང་ཁྱོད་ཀྱི་བུ་མོ་རྣམས་ཀྱིས་སྤྱད་པ་ལྟར། ཁྱོད་ཀྱི་ནུ་མོ་སོ་དོམ་དང་དེའི་བུ་མོ་རྣམས་ཀྱིས་ཀྱང་མ་སྤྱད་དོ།

༤༩ ལྟོས་དང་། ཁྱོད་ཀྱི་ནུ་མོ་སོ་དོམ་གྱི་མི་དགེ་བ་ནི། དེ་རང་དང་དེའི་བུ་མོ་རྣམས་ཀྱི་ང་རྒྱལ་དང་། གྲོད་པ་འགྲང་བ་དང་། སྙོམས་ལས་མང་བ་དེ་ཡོད་པ་ཡིན། དེ་མ་ཟད། དབུལ་པོ་དང་ནོར་མེད་ལ་ལག་ཤེད་ཀྱང་བཅུག་པ་མ་ཡིན།

༥༠ ཡང་དེ་རྣམས་རང་མཐོང་ཅན་ཡིན་པས། ངའི་མདུན་དུ་མི་གཙང་བའི་ལས་ལ་སྤྱོད་པ་མཐོང་བ་ཙམ་གྱིས་ངས་སྐྲད་པ་ཡིན།

༥༡ ཡང་ས་མར་ཡཱས་ཀྱང་ཁྱོད་ཀྱི་སྡིག་པའི་ཕྱེད་ཁ་ཙམ་ཡང་མ་བྱས། ཁྱོད་ཀྱིས་དེ་དག་ལས་ཀྱང་ལས་མི་གཙང་བ་མང་དུ་སྤེལ་བས། ཁྱོད་ཀྱིས་སྤྱད་པའི་ཞེན་ལོག་གི་བྱ་བ་ཀུན་དང་བསྡུར་ནས། ཁྱོད་ཀྱི་ཨ་ཆེ་ནུ་མོ་རྣམས་འགལ་མེད་གྱུར་ཏོ།

༥༢ དེ་བས་ན་རང་གི་ཨ་ཆེ་ནུ་མོ་ལ་སྙད་བཀལ་ཏེ། དེ་དག་གི་སྡིག་པ་བས་ཀྱང་ལྷག་པར་དུ་ཞེན་ལོག་པའི་ལས་རྣམས་བྱས་པ་ཁྱོད་ཀྱིས་རང་གི་ངོ་ཚ་ཁུར་ཞིག ཁྱོད་ལས་དེ་རྣམས་དྲང་། ཁྱོད་ཀྱིས་རང་གི་ཨ་ཆེ་ནུ་མོ་འགལ་མེད་ཡིན་པར་བསྟན་པས། ཁྱོད་ཀྱང་སྐྱེངས་ཤིང་ངོ་ཚ་ཁུར་ཞིག

༥༣ ཡང་ངས་དེ་དག་གི་བཙོན། སོ་དོམ་དང་དེའི་བུ་མོ་རྣམས་ཀྱི་བཙོན་དང་། ས་མར་ཡཱ་དང་དེའི་བུ་མོ་རྣམས་ཀྱི་བཙོན་དང་། ས་མར་ཡཱ་དང་དེའི་བུ་མོ་རྣམས་ཀྱི་བཙོན་དེ་སྒྱུར་བའི་ཚེ་ན། དེ་ཚོའི་དཀྱིལ་དུ་བཙོན་དུ་ཡོད་པའི་ཁྱོད་ཀྱི་བཙོན་པ་རྣམས་སླར་ལོག་ཏུ་གཞུག་གོ།

༥༤ དེ་ཅིའི་ཕྱིར་ཞེ་ན། ཁྱོད་ཀྱིས་རང་གི་ངོ་ཚ་འཁུར་ཞིང་། བྱས་པའི་ལས་ཐམས་ཅད་ཀྱི་ཕྱིར་སྐྱེངས་པའི་ངང་ནས། དེ་དག་གི་སེམས་གསོ་བའི་ཕྱིར་རོ།

༥༥ ཡང་ཁྱོད་ཀྱི་ནུ་མོ་སོ་དོམ་དང་། དེའི་བུ་མོ་རྣམས་སྔར་མལ་དང་། ས་མར་ཡཱ་དང་། དེའི་བུ་མོ་རྣམས་ཀྱང་སྔར་མལ་དང་། ཁྱོད་དང་ཁྱོད་ཀྱི་བུ་མོ་རྣམས་ཀྱང་སྔར་མལ་དུ་འགྱུར་བར་འགྱུར།

༥༦ ཁྱོད་རང་གི་ང་རྒྱལ་གྱིས་བསྙེམས་པའི་དུས་ན། རང་གི་ནུ་མོ་སོ་དོམ་གྱི་མིང་ཙམ་ཡང་ཁར་ལེན་པ་མ་ཡིན།

༥༧ ཁྱོད་ཀྱི་མི་དགེ་བ་མ་མངོན་པའི་གོང་དུ། ཨ་རམ་གྱི་བུ་མོ་རྣམས་དང་། དེ་ཚོའི་ཉེ་འཁོར་ན་ཡོད་པའི་ཀུན་གྱིས་ཁྱོད་ལ་སྨད་ཅིང་། ཕེ་ལེ་ཤེད་པའི་བུ་མོ་རྣམས་ཀྱིས་ཕྱོགས་ཀུན་ནས་ཁྱོད་ལ་ཁྱད་དུ་སད་པ་ཡིན།

༥༨ ཁྱོད་ཀྱིས་རང་གི་འདོད་ལོག་དང་། མི་གཙང་བ་རྣམས་ཐོགས་པ་ཡིན། ཡ་ཧོ་ཝཱས་གསུང་ངོ་།

༥༩ དེ་ཅིའི་ཕྱིར་ཞེ་ན། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཆད་ལས་འགལ་ཏེ། མནའ་ལ་ཅིའང་མ་བརྩིས་པས། ཁྱོད་ཀྱིས་བྱས་པ་ཁོ་ན་བཞིན་དུ་ཁོ་བོས་ཀྱང་ཁྱོད་ལ་བྱའོ༎

༦༠ ད་དུང་ཡང་ངས་ཁྱོད་དང་གཞོན་དུས་སུ་བྱས་པའི་ཞལ་ཆད་དེ་དྲན་ཞིང་། ཁྱོད་དང་མཉམ་དུ་གཏན་དུ་གནས་པའི་ཞལ་ཆད་ཅིག་གཏན་ལ་དབབ།

༦༡ ཁྱོད་ཀྱིས་རང་གི་ཨ་ཆེ་ནུ་མོ་གཉིས་བསྙེན་པའི་དུས་སུ། ཁྱོད་ཀྱིས་རང་གི་ལམ་རྣམས་དྲན་ཞིང་། ངོ་ཚ་བར་འགྱུར། དེ་ནས་ངས་དེ་དག་ཁྱོད་ཀྱི་བུ་མོར་འགྱུར་དུ་སྦྱིན་པར་བྱ་ཡང་། དེ་ནི་ཁྱོད་ཀྱི་ཆད་དོན་ལ་རག་ལས་ནས་མིན།

༦༢ དེ་ནས་ངས་ཁྱོད་དང་མཉམ་དུ་ཞལ་ཆད་བྱ་བ་དང་། ཁྱོད་ཀྱིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ།

༦༣ དེ་ཅིའི་ཕྱིར་ཞེ་ན། ངས་ཁྱོད་ཀྱིས་ཅི་བྱས་ཐམས་ཅད་སེལ་ཟིན་པའི་ཚེ་ན། ཁྱོད་ཀྱིས་དྲན་འཛིན་བྱེད་པ་དང་། སྐྱེངས་པ་དང་། ངོ་ཚ་བའི་ཐབས་ཀྱིས། ཁྱོད་ཀྱིས་ནམ་ཡང་རང་གི་ཁ་འབྱེད་པར་མི་འགྱུར་བའི་ཕྱིར་དུའོ། ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༧

ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཀྱེ་མིའི་བུ། ཚོད་བྱ་ཞིག་རྩོམ་ཞིང་། ཨིས་ར་ཨེལ་བུ་བརྒྱུད་ལ་གཏམ་དཔེ་ཞིག་འཆད་ནས་དེ་དག་ལ།

༣ ཡ་ཧོ་ཝཱ་དཀོན་མཆོག་གིས་འདི་སྐད་གསུང་ངོ་། སྨྲོས་ཤིག ཤོག་པ་རིང་ཞིང་ཤོག་སྒྲོ་རིང་ལ། བྱ་སྤུས་ཁྱབ་པའི་བྱ་རྒོད་ཁྲ་གཟིག་ཆེན་པོ་ཞིག་ལི་བ་ནོན་དུ་བབས་ནས། འགྱམ་ཤིང་དེའི་ཡང་རྩེའི་ཡལ་འདབ་བཅད་དེ།

༤ དེས་ལྕུག་གསར་དེ་བཅད་ནས། ཚོང་པའི་ཡུལ་དང་། དོན་མཐུན་པའི་གྲོང་ཁྱེར་དུ་ཁྱེར་ནས་བཙུགས།

༥ དེས་ཡུལ་དེ་ལས་ས་བོན་ཡང་ཁྱེར་ནས། ས་གཤིན་པོའི་ཆུ་མོད་བོའི་ནང་དུ་བཏབ་སྟེ། ལྕང་ཤིང་འཛུག་ལུགས་སུ་བཙུགས་ནས།

༦ སྐྱེས་ཏེ། མཐོ་ལོད་ཆུང་བའི་རྒུན་ཤིང་དུ་གྱུར་ཏེ། དེའི་ཡལ་ག་རྣམས་དེ་རང་གི་ཕྱོགས་སུ་དགུར་ཞིང་། དེའི་རྩ་བ་ནི་དེའི་འོག་ན་ཡོད་པ་ཡིན། དེ་ལྟར་དེ་རྒུན་ཤིང་དུ་གྱུར་ནས། ཡལ་འདབ་རྒྱས་ཏེ། ལྕུ་གུ་རྣམས་ལ་ཐོན་ནོ༎

༧ ཡང་ཤོག་པ་ཆེ་ལ། བྱ་སྤུ་མང་པོ་ཡོད་པའི་གཞན་བྱ་རྒོད་ཆེ་བ་ཞིག་ཀྱང་ཡོད་པ་ཡིན། ཡང་ཀྱེ་ཧོ། རྒུན་ཤིང་དེས་རང་གི་རྩ་བ་རྣམས་དེའི་ཕྱོགས་སུ་བརྐྱང་སྟེ། དེའི་ཐད་དུ་ཡལ་ག་རྣམས་རྒྱས་ནས། དེས་དེ་ལ་རང་གི་སྐྱེད་ཚལ་གྱི་རོལ་གྱི་ལམ་ནས་ཆུ་འདྲེན་པར་འགྱུར་བའི་ཕྱིར་རོ།

༨ དེ་ལ་ཡལ་ག་སྐྱེད་པ་དང་། འབྲས་བུ་ཆགས་ཏེ། རྒུན་ཤིང་གི་སྡོང་པོ་བཟང་པོར་འགྱུར་བའི་དོན་དུ། ཆུ་ཆེན་པོའི་འགྲམ་གྱི་ས་བཟང་པོའི་ནང་དུ་བཙུགས་པ་ཡིན།

༩ ད་ཁྱོད་ཀྱིས་དེ་དག་ལ། ཡ་ཧོ་ཝཱ་དཀོན་མཆོག་གིས་འདི་སྐད་གསུང་ངོ་སྨྲོས་ཤིག དེ་ལེགས་པར་འགྱུར་རམ། རྙིད་པའི་ཕྱིར་དེ་ནི་ཕྱུང་སྟེ། ཤིང་ཏོག་གཅོད་པར་མི་འགྱུར་རམ། རྩ་བ་ནས་འབོག་པའི་ཕྱིར་ཤེད་ཆེན་པོ་དང་མི་མང་པོ་མེད་ཀྱང་། དེའི་དཔྱིད་ཀྱི་ལོ་མ་ཐམས་ཅད་རྙིད་པར་འགྱུར།

༡༠ ལྟོས་ཤིག དེ་བཙུགས་ཡོད་མོད། རྒྱས་པར་འགྱུར་རམ། དེ་ལ་ཤར་རླུང་གིས་རེག་པ་ཙམ་གྱིས་ཡོངས་སུ་སྐེམ་པར་མི་འགྱུར་རམ། དེ་སྐྱེས་པའི་རོལ་གྱི་ནང་དུ་སྐེམ་པར་འགྱུར་རོ༎

༡༡ ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༡༢ ཁྱོད་ཀྱིས་ངོ་ལོག་མཁན་གྱི་མི་བརྒྱུད་ལ། བྱ་བ་འདིའི་དོན་ཅི་ལགས་མི་ཤེས་སམ་འདྲིས་ཤིག་དང་། ཡང་དེ་ཚོ་ལ་འདི་སྐད་སྨྲོས་ཤིག བཱ་བེལ་གྱི་རྒྱལ་པོ་ཡེ་རུ་ཤ་ལེམ་དུ་འོངས་ནས། ཡུལ་དེའི་རྒྱལ་པོ་དང་། སྐུ་འདྲ་རྣམས་བཟུང་ནས་རང་དང་ལྷན་ཅིག་བཱ་བེལ་དུ་འཁྱེར་ནས།

༡༣ རྒྱལ་པོའི་བརྒྱུད་པ་ཞིག་བླངས་ནས། དེ་དང་ཆད་དོན་བྱས་ཏེ། དེ་ལ་མནའ་བཀལ་ཏོ། དེ་མ་ཟད་ཡུལ་གྱི་དཔའ་བོ་རྣམས་ཀྱང་ཁྱེར་བ་ཡིན།

༡༤ རྒྱལ་སྲིད་དེ་དམའ་བར་འགྱུར་བ་དང་། སླར་མགོ་མི་ཐེགས་པར། ཆད་དོན་དེ་ལ་གནས་ཤིང་ལུས་པའི་ཕྱིར་རོ།

༡༥ འོན་ཀྱང་སྐྱེ་བོ་མང་པོ་དང་རྟ་རྙེད་པའི་དོན་དུ། དེས་མི་སེར་ཡུལ་དུ་ཕོ་ཉ་རྣམས་མངགས་པའི་ངང་ནས་དེ་ལ་ངོ་ལོག་བྱས། དེ་ཤིས་པར་འགྱུར་རམ། དེ་འདྲ་བྱེད་པ་ཐར་བར་འགྱུར་རམ། ཡང་ན་ཁ་ཆད་དེ་ལས་འགལ་བ་ནི་འབུད་པར་འགྱུར་རམ།

༡༦ ཡ་ཧོ་ཝཱ་དཀོན་མཆོག་གིས་ཉིད་ཀྱི་གསོན་པ་ཉིད་དཔང་དུ་འཛུག་ཅིང་འདི་སྐད་གསུང་། ཁོ་རྒྱལ་པོར་བྱས་པའི་རྒྱལ་པོ་དེའི་ཕོ་བྲང་དང་། མནའ་ལ་བརྙས་ཏེ། ཆད་དོན་ལས་འགལ་བས། བཱ་བེལ་གྱི་དཀྱིལ་དུ་དེའི་མདུན་དུ་འཆི་བར་འགྱུར།

༡༧ སྲོག་མང་གཅོད་དུ་ཡིབ་རགས་དང་རྫོང་རྩིག་ཅིང་། ཕར་ཨོ་རང་གི་དམག་དཔུང་ཆེན་པོ་དང་སྐྱེ་བོ་མང་པོ་དང་མཉམ་དུ་དེའི་དོན་དུ་དམག་འཐབ་ནང་འདྲེ་བར་མི་འགྱུར།

༡༨ ཀྱེ་ཧོ། དེས་ལག་ཆད་བཏང་བའི་རྗེས་སུའང་། ཆད་དོན་ལས་འགལ་ཏེ། མནར་མ་བརྩིས་ནས། བྱ་བ་དེ་ཐམས་ཅད་བྱས་པས། ཐར་མི་འགྱུར།

༡༩ དེའི་ཕྱིར་ཡ་ཧོ་ཝཱ་དཀོན་མཆོག་གིས་ཉིད་ཀྱི་གསོན་པ་ཉིད་དཔང་དུ་འཛུག་ཅིང་འདི་སྐད་གསུང་། དེས་ཆད་དོན་བཅག་ནས་མ་བརྩིས་པའི་མནའ་དེ་ངའི་མནའ་ཡིན་པས། ངས་དེའི་ལན་ཁོའི་མགོ་ལ་འགེལ་བར་བྱ་སྟེ།

༢༠ ངས་རང་གི་རྙི་དེའི་ཐོག་ཏུ་དབྱུགས་ཤིང་། ངའི་རྙིའི་ནང་དུ་འཚུད་པར་འགྱུར། ཡང་བཱ་བེལ་དུ་ཁྱེར་ཏེ། དེར་ཁོ་མཉམ་འཁྲབ་གླེང་བྱ། དེ་ཅིའི་ཕྱིར་ཞེ་ན། དེས་ང་ལ་ཉེས་པ་བྱས་པའི་ཕྱིར་རོ།

༢༡ དེ་ནས་ཁོའི་བྲོས་མཁན་དམག་དཔུང་མཐའ་དག་དང་ལྷན་ཅིག་ཏུ་རལ་གྲིས་ཤི་ཞིང་། ལུས་པ་རྣམས་ཕྱོགས་བཞིའི་རླུང་ནང་གཏོར་བར་འགྱུར། དེ་ནས་ཁྱོད་ཚོས། འདི་ནི་ཡ་ཧོ་ཝཱ་ཁོ་བོས་གསུངས་པ་ཡིན་ཞེས་རྟོགས་པར་འགྱུར་རོ༎

༢༢ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ངས་འགྱམ་ཤིང་རིང་བའི་རྩེའི་ཡལ་ག་དེ་བླངས་ཏེ། འཛུགས་ཤིང་། དེའི་རྩེ་མོའི་ལྕུག་གསར་གྱི་ནང་ནས་འབོལ་མོ་ཞིག་བཅད་དེ། མཐོ་བའི་རི་མཐོན་པོའི་ཁར་འཛུགས་པར་བྱ།

༢༣ ཨིས་ར་ཨེལ་གྱི་རི་མཐོན་པོའི་ཁར་དེ་འཛུགས་པར་བྱ་སྟེ། ཡལ་ག་སྐྱེས་ནས་ཤིང་ཏོག་ཆགས་ཏེ། འགྱམ་ཤིང་ཁྱད་མཚར་ཞིག་ཏུ་འགྱུར་ཞིང་། བྱ་ཐམས་ཅད་དང་། འདབ་ཆགས་སྣ་ཚོགས་དེའི་འོག་ཏུ་གནས་ཤིང་། དེའི་ཡལ་གའི་བསིལ་གྲིབ་ན་སྡོད་པར་འགྱུར།

༢༤ ང་ཡ་ཧོ་ཝཱས་སྐྱེ་ཤིང་མཐོ་བ་དེ་དམའ་བ་དང་། དམའ་བ་དེ་མཐོ་བ་དང་། སྐྱེ་ཤིང་སྔོན་པོ་དེ་སྐམ་པོ་དང་། སྐྱེ་ཤིང་སྐམ་པོ་དེ་སྔོ་བར་བྱས་པ་ཡིན་པ་ནི། ཐང་གི་སྐྱེ་ཤིང་མཐའ་དག་གིས་རྟོགས་པར་འགྱུར། ཁོ་བོ་ཡ་ཧོ་ཝཱས་སྨྲས་ནས་སྒྲུབ་པར་ཡང་བྱས་སོ༎

༡༨

ཡང་སྐྱར་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཁྱོད་རྣམས་ཀྱིས་ཨིས་ར་ཨེལ་ཡུལ་གྱི་སྐོར་དུ། ཕ་མེས་པོས་རྒུན་འབྲུམ་སྐྱུར་པོ་བཟས་པས། བུ་རྣམས་ཀྱི་སོ་བརྩིད་དོ། ཞེས་པའི་གཏམ་དཔེ་ཅི་ལ་ཟེར་བར་བྱེད།

༣ ཡ་ཧོ་ཝཱས་འདི་སྐད་དུ། ད་ཕྱིན་ཆད་ཁྱོད་ཅག་གིས་གཏམ་དཔེ་འདི་ཨིས་ར་ཨེལ་གྱི་ནང་ན་ཟེར་ས་མི་འབྱུང་། ཞེས་ངས་ཉིད་ཀྱི་གསོན་པ་ཉིད་དཔང་དུ་བཙུག་སྟེ་སྨྲ།

༤ ལྟོས་ཤིག སེམས་ཉིད་ཚང་མ་ངའི་ཡིན་ཏེ། ཕའི་སེམས་ངའི་ཡིན་པ་ལྟར། བུའི་སེམས་ཀྱང་ངའི་ཡིན་པས། སྡིག་པ་སྤྱོད་པའི་སེམས་ཉིད་དེ་འཆི་བར་འགྱུར།

༥ འོན་ཀྱང་ཆོས་དྲང་པོའི་མིས་ཁྲིམས་དྲང་པོ་དང་རིགས་པ་བཞིན་དུ་སྤྱོད་ཅིང་།

༦ རི་རྣམས་ཀྱི་སྟེང་དུ་ཁ་ཟས་མ་བཟས་པ་དང་། ཨིས་ར་ཨེལ་གྱི་བྱ་བརྒྱུད་ཀྱི་སྐུ་འདྲ་རྣམས་ལ་མིག་བཏེགས་ཏེ་མ་བལྟས་པ་དང་། རང་གི་ཁྱིམ་མཚེས་པའི་ཆུང་མ་བརླགས་པར་མ་བྱས་པ་དང་། ཟླ་མཚན་དང་ལྡན་པའི་བུད་མེད་ཀྱི་རྩར་མ་ཕྱིན་པ་དང་།

༧ གང་ལའང་དབང་ཡོད་མ་བྱས་པར། བུན་པ་ལ་གཏེ་པ་ཕྱིར་ལོག་བྱིན་ཏེ། དབང་ཡོད་བྱས་ཏེ་ཅིའང་མ་འཕྲོག་པ་དང་། ལྟོགས་པ་ལ་རང་གི་ཁ་ཟས་བསྟེར་ཏེ། གཅེར་བུ་ལ་གོས་གྱོན་པ་དང་།

༨ སྐྱེད་ཀྱི་ཕྱིར་དུའང་མི་སྐྱི་བར། སྐྱེད་མ་བླངས་པ་དང་། མི་དགེ་བ་ལས་རང་གི་ལག་པ་བསྐུམ་སྟེ། མི་དང་མིའི་བར་ལ་ཞལ་ཆེ་དྲང་པོར་གཅོད་ཅིང་།

༩ ཁོ་བོའི་ཚུལ་ཁྲིམས་ལ་སྤྱད་དེ། དྲང་བ་ཉིད་ཀྱི་བྱ་བ་བྱེད་དུ། ངའི་བཀའ་ཁྲིམས་རྣམས་ཡིད་ལ་འཆང་ན། དེ་ནི་ཆོས་དྲང་པོ་ལགས་པས། ངེས་པར་འཚོ་བར་འགྱུར། ཞེས་ཡ་ཧོ་ཝཱས་གསུང་ངོ་༎

༡༠ གལ་ཏེ་དེ་ལས་ཇག་པའམ་མི་ཁྲག་གཟག་མཁན་ནམ། དེ་ལྟར་བུའི་སྡིག་པ་དག་གི་ནང་ནས་གང་ཡང་བྱེད་པའི་བུ་ཞིག་སྐྱེས་ནས།

༡༡ དེས་བྱ་བ་བཟང་པོ་དེ་རྣམས་མི་བྱེད་པར། རི་ལ་མཆོད་ཟས་བཟས་ཤིང་། ཁྱིམ་མཚེས་པའི་ཆུང་མ་བརླགས་པར་བྱས།

༡༢ དབུལ་པོ་དང་ནོར་མེད་ལ་དབང་ཡོད་བྱས། དབང་གིས་འཕྲོག་ཅིང་། གཏེ་མ་མ་བཟློགས། སྐུ་འདྲ་ལ་མིག་བཏེགས་ཏེ་ལྟས། སྐྱུག་བྲོ་བའི་ལས་བྱས།

༡༣ སྐྱེད་ཀྱི་ཕྱིར་སྐྱི་ཞིང་། སྐྱེད་ལྕི་བ་ལེན་པའི་མི་དེ་འཚོ་བར་འགྱུར་རམ། འཚོ་བར་མི་འགྱུར། ཞེན་ལོག་གི་བྱ་བ་དེ་ཐམས་ཅད་བྱས་པས། ངེས་པར་འཆི་བར་འགྱུར། དེའི་སྲོག་ཁག་དེ་རང་གི་ཐོག་ཏུ་ལུས་པར་འགྱུར་རོ༎

༡༤ ཡང་ཇི་སྟེ་དེ་ལས་ཆད་པའི་བུ་ཞིག་གིས་ཕས་བྱས་པའི་སྡིག་པ་ཚང་མ་མཐོང་སྟེ་བསམ་མནོ་བཏང་བས། ཕ་ལྟར་མི་བྱེད་པར།

༡༥ རིར་མཆོད་ཟས་ཀྱང་མ་བཟས། ཨིས་ར་ཨེལ་གྱི་མི་བརྒྱུད་ཀྱི་སྐུ་འདྲ་ལ་མིག་ཀྱང་མ་བཏེགས། ཁྱིམ་མཚེས་པའི་ཆུང་མ་ཡང་བརླགས་པར་མ་བྱས།

༡༦ སུ་ལའང་དབང་ཡོད་མ་བྱས། གཏེ་མ་ཡང་བསྡམ་མ་བཞག དབང་གིས་མི་འཕྲོག་པར། ལྟོགས་མཁན་ལ་རང་གི་ཁ་ཟས་བསྟེར་ཏེ། གཅེར་བུ་ལ་གོས་ཀྱིས་གཡོགས།

༡༧ དབུལ་པོའི་ནོར་ལས་རང་གི་ལག་པ་འཐེན་ཏེ། སྐྱེད་དང་ཤོགས་མི་བླང་བར། ངའི་བཀའ་ཁྲིམས་ལྟར་སྤྱད་ཅིང་། ངའི་ཚུལ་ཁྲིམས་ནང་འགྲུལ་བ་དེ་ནི། རང་གི་ཕའི་ཉེས་སྡིག་གི་དོན་དུ་མི་འཆིའི། ངེས་པར་འཚོ་བར་འགྱུར་རོ།

༡༨ དེའི་ཕས་སྙིང་རྗེ་མེད་པར་དབང་ཆོས་བྱས་ཏེ། དབང་གིས་རང་གི་སྤུན་གྱི་ནོར་ཕྲོགས་ནས། རང་གི་མི་སྡེའི་མདུན་དུ་བཟང་པོ་མིན་པ་དེ་བྱས་པས། དེ་རང་གི་མི་དགེ་བའི་ནང་དུ་འཆི་བར་འགྱུར་རོ༎

༡༩ འོན་ཀྱང་ཁྱོད་ཚོས། བུས་ཕའི་མི་དགེ་བའི་ཁལ་ཅི་ལ་མི་འཁུར་ཟེར་རོ། འོན་བུས་ཚུལ་ཁྲིམས་དང་མཐུན་པ་དང་། རིགས་པ་དེ་བྱས་ཏེ། ངའི་ཚུལ་ཁྲིམས་བསྲུངས་ཏེ་སྤྱད་པས། དེ་ངེས་པར་གསོན་པར་འགྱུར་རོ།

༢༠ སྡིག་པ་བྱེད་པའི་སེམས་ཉིད་དེ་རང་འཆིའི། བུས་ཕའི་མི་དགེ་བའི་ཁལ་ཐོགས་པར་མི་འགྱུར། ཕས་ཀྱང་བུའི་མི་དགེ་བའི་ཁལ་ཐོགས་པར་མི་འགྱུར། ཆོས་དྲང་པོའི་དྲང་བ་ཉིད་དེ་རང་གི་ཐོག་ཏུ་འབབ་པར་འགྱུར། སྡིག་སྤྱོད་ཀྱི་ངན་ཡང་དེ་རང་གི་ཐོག་ཏུ་འབབ་པར་འགྱུར།

༢༡ ཡང་ཇི་སྟེ་སྡིག་སྤྱོད་རང་གིས་བྱས་པའི་སྡིག་པ་ཐམས་ཅད་སྤང་སྟེ། ངའི་སྤྱད་མཚམས་ཐམས་ཅད་སྲུང་ཞིང་། བཀའ་ཁྲིམས་ལྟར་ཆོག་པ་དང་། རིགས་པ་དེ་སྤྱད་ན། དེ་ཡང་དག་པར་གསོན་གྱིས། འཆི་བར་མི་འགྱུར།

༢༢ དེས་བྱས་པའི་མཚམས་མེད་པ་ཐམས་ཅད་ཀྱང་དྲན་པར་མི་བྱ་སྟེ། དེ་བྱས་པའི་དྲང་བ་ཉིད་ཀྱི་ནང་ན་གསོན་པར་འགྱུར།

༢༣ སྡིག་སྤྱོད་རང་གི་ལམ་རྣམས་སྤང་ཞིང་། གསོན་དུ་མ་གཏོགས། དེ་ཤི་བའི་ནང་དུ་ང་ལ་དགའ་བ་ཅི་ཞིག་ཀྱང་ཡོད་དམ། ཡ་ཧོ་ཝཱ་དཀོན་མཆོག་གིས་གསུང་།

༢༤ ཡང་ཇི་སྟེ་ཆོས་དྲང་པོས་རང་གི་ཆོས་དྲང་པོ་དེ་སྤང་སྟེ། མི་དགེ་བ་སྤྱོད་ཅིང་། སྡིག་སྤྱོད་ཀྱིས་བྱེད་པ་ལྟར་ཞེན་ལོག་གི་ལས་ཀུན་བྱེད་ན། དེ་གསོན་པར་འགྱུར་རམ། དེས་བྱས་པའི་ཆོས་དྲང་པོའི་ལས་ཐམས་ཅད་དྲན་པར་མི་བྱའི། དེ་འགལ་བའི་མཚམས་མེད་པ་དང་། དེས་བྱས་པའི་ཉེས་སྡིག་གི་ནང་དུ་འཆི་བར་འགྱུར།

༢༥ དེའི་སྟེང་དུ་ཡང་ཁྱོད་ཚོས། ཡ་ཧོ་ཝཱའི་མཛད་ལུགས་ནི་ཀུན་སྙོམས་མི་འདུག་གོ་ཟེར། ད་ཀྱེ་ཨིས་ར་ཨེལ་གྱི་ཕ་སྤད། ཚུར་ལ་ཉོན་དང་། ངའི་མཛད་ལུགས་དེ་ཀུན་སྙོམ་མེད་དམ། སྙོམས་པོ་མེད་པ་ནི་ཁྱོད་ཚོའི་བྱེད་ལུགས་མ་ཡིན་ནམ།

༢༦ ཇི་སྟེ་ཆོས་དྲང་པོས་རང་གི་ཆོས་དྲང་པོ་སྤང་ཞིང་། མི་དགེ་བ་བྱེད་པ་ལ་ཞུགས་ནས་འཆི་ན། དེས་བྱས་པའི་མི་དགེ་བའི་རྐྱེན་གྱིས་འཆི་བར་འགྱུར།

༢༧ ཡང་ཇི་སྟེ་སྡིག་སྤྱོད་རང་གིས་བྱས་པའི་བྱ་བ་ངན་པ་དེ་སྤང་སྟེ། ཚུལ་ཁྲིམས་དང་མཐུན་པ་དང་། རིགས་པ་དེ་བྱེད་ན། དེས་རང་གི་སེམས་གསོན་པོར་འཇོག་པར་འགྱུར།

༢༨ དེ་ཅིའི་ཕྱིར་ཞེ་ན། དེས་བསམ་མནོ་བཏང་སྟེ། རང་གི་བྱས་པའི་མཚམས་མེད་པ་ཐམས་ཅད་སྤངས་པས་ན། དེ་ངེས་པར་འཚོ་སྟེ་མི་འཆིའོ།

༢༩ ད་དུང་ཡང་ཨིས་ར་ཨེལ་གྱི་བརྒྱུད་ཀྱིས། ཡ་ཧོ་ཝཱའི་མཛད་ལུགས་ཀུན་སྙོམས་མི་འདུག་གོ་ཟེར། ཀྱེ་ཨིས་ར་ཨེལ་གྱི་བུ་བརྒྱུད། ངའི་མཛད་ལུགས་ཀུན་སྙོམས་མི་འདུག་གམ། སྙོམས་པོ་མེད་པ་དེ་ཁྱོད་ཅག་གི་བྱེད་ལུགས་དེ་མ་ཡིན་ནམ།

༣༠ དེ་བས་ན་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཀྱེ་ཨིས་ར་ཨེལ་གྱི་བུ་བརྒྱུད། ངས་ཁྱོད་རེ་རེའི་བྱེད་ལུགས་ལ་འཁོ་བའི་ཞལ་ཆེ་གཅོད་པར་བྱ། འགྱོད་སེམས་སྐྱེད་ཅིག མི་དགེ་བས་ཁྱོད་ཅག་མི་སྣུབ་པའི་ཕྱིར། རེ་རང་གི་མཚམས་མེད་པ་ཐམས་ཅད་སྤོངས་ཤིག

༣༡ ཁྱོད་ཅག་འགལ་བར་གྱུར་པའི་མཚམས་མེད་པ་ཐམས་ཅད་རང་གི་མདུན་ལས་དབྱུག་ཅིག རང་གི་ནང་དུ་སྙིང་གསར་པ་དང་། སེམས་གསར་བ་ཞིག་སྐྱེད་དུ་ཆུག ཀྱེ་ཨིས་ར་ཨེལ་གྱི་བུ་བརྒྱུད། ཅི་ལ་འཆི་བར་འགྱུར།

༣༢ གང་ལ་ཞེ་ན། འཆི་མཁན་གྱི་འཆི་བའི་ནང་ན་ང་ལ་དགའ་བ་ཅིའང་མེད་དོ། ཡ་ཧོ་ཝཱ་དཀོན་མཆོག་གིས་གསུང་། དེ་བས་ན་སེམས་སྒྱུར་ཞིང་། འཚོ་བར་བྱོས་ཤིག།

༡༩

ད་ཨིས་ར་ཨེལ་གྱི་སྐུ་འདྲ་རྣམས་ཀྱི་ཕྱིར་སྡུག་གླུ་འདི་ལེན་ཞིག

༢ ཁྱོད་ཀྱི་མ་དེ་སུ་ཡིན་ཟེར་ན། སེང་མོ་སེང་ཁྲོད་དུ་ཉལ་ཡོད་པ། སེང་དར་མའི་གསེབ་སེང་ཕྲུག་རྣམས་བསྐྱངས།

༣ སེང་ཕྲུག་ནང་ནས་གཅིག་དེས་བསོས་ཏེ། སེང་དར་མ་ཞིག་ཏུ་དེ་གྱུར་ནས། ལིངས་བྱེད་པར་བསླབས་ནས་མི་རྣམས་བཟས།

༤ མི་རིགས་སོ་སོས་དེའི་ལོ་ཐོས་ནས། དེ་ཚོའི་ས་དོང་ནང་ཁོ་འཁད་པས། སྣ་ལོ་བཅུག་ནས་མི་སེར་དུ་དྲངས།

༥ སེང་མོ་བསྒུག་བསྒུགས་རེ་བ་ཟད་པས། སེང་ཕྲུག་ནང་ནས་ཡང་གཅིག་བླངས་ཏེ། སེང་དར་མ་ཞིག་ཏུ་དེ་བྱས་པས།

༦ སེང་ཁྲོད་དུ་འགྲིམ་ནས་ལིངས་ལོབས་ཏེ། དེས་ཀྱང་མི་རྣམས་ཟ་བར་བྱས་ཏེ།

༧ ཁོ་ཚོའི་ཆུང་མ་རྣམས་ངོ་ཕྲོད་དེ། དེ་ཚོའི་གྲོང་ཁྱེར་རྣམས་སྟོངས་སུ་བཅུག དེའི་ང་རོས་ཡུལ་ནང་ཡོད་པ་སྟོངས།

༨ ཡང་མི་བརྒྱུད་དུ་མ་ལྗོངས་སོ་སོའི། ཕྱོགས་ཀུན་ནས་དེའི་དགྲར་ལངས་ཏེ། རྒྱ་ཕངས་དེ་ཚོའི་དོང་ནང་འཁད།

༩ སྣ་ལོ་ཡིས་དྲ་མིག་ནང་དྲུད་དེ། བཱ་བེལ་རྒྱལ་པོའི་དྲུང་དུ་ཁྱེར་ཏེ། ཨིས་ར་ཨེལ་གྱི་རི་བོ་རྣམས་ལས། སླར་དེའི་སྒྲ་མ་ཐོས་ཕྱིར་བཀག་བཞག

༡༠ ཁྱོད་འདྲ་བའི་མ་ཡང་ཆུ་འགྲམ་དུ། བཙུགས་པའི་རྒུན་ཤིང་ལྟར་ཡོད་པ་ཡིན། ཆུ་མོད་རྐྱེན་གྱིས་ཤིང་འབྲས་མང་ཞིང་། ཡལ་འདབ་མང་པོ་རྒྱས་པར་གྱུར་ཏེ།

༡༡ མངའ་བདག་ཚོའི་འཁར་བར་མཁོ་བ་ཡི། ཡལ་ག་ཆེན་པོ་རྣམས་དེ་ལ་སྐྱེས། ཡལ་ག་སྟུག་དཀྱིལ་སྡོང་པོ་མཐོར་སོང་། ཡལ་འདབ་མང་པོ་བཅས་མཐོས་པར་མཐོང་།

༡༢ ཐུགས་ཁྲོའི་ནང་དྲུང་ནས་ཕྱུང་སྟེ། བརྡབས་པས། ཤར་རླུང་གིས་ཤིང་འབྲས་བསྐེམ་བཅུག་ནས། དེའི་ཡལ་ག་ཆེ་བ་རྣམས་བཅག་ནས། སྐམས་པ་དང་མེས་སྲེག་པར་མཛད་དོ།

༡༣ ད་དེ་ནི་ཐང་སྟོང་སྐམ་པོ་དང་། སྐོམ་པའི་ས་ནང་དུ་བཙུགས་པ་དང་།

༡༤ དེའི་ཡལ་གའི་འཁར་བ་ཞིག་ལས་ནི། མེ་བྱུང་ནས་དེ་ཡི་ཤིང་འབྲས་ཟོས། དེ་ལྟར་མངའ་བྱེད་འཁར་བར་འཁོ་བའི། ཡལ་ག་ཆེན་པོ་གང་ཡང་མ་ལུས། འདི་སྡུག་གླུ་སྟེ་སྡུག་གླུར་ལུས་འོང་༎

༢༠

ཡང་ལོ་བདུན་པའི་ཟླ་བ་ལྔ་པའི་ཚེས་བཅུ་པ་ལ། ཨིས་ར་ཨེལ་གྱི་རྒན་པོ་ཁ་ཤས་ཡ་ཧོ་ཝཱ་ལས་ཐུགས་བརྟག་ཞུ་བར་འོངས་ཏེ། བདག་གི་དྲུང་དུ་བསྡད་པ་ལས།

༢ བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༣ ཀྱེ་མིའི་བུ། ཨིས་ར་ཨེལ་གྱི་རྒན་པོ་རྣམས་ལ་གཏམ་བྱེད་ཅིང་། ཡ་ཧོ་ཝཱས་འདི་སྐད་དུ། ཁྱོད་ཚོ་ང་ལས་བརྟག་པ་ཞུ་བར་འོང་ངམ། ཁྱོད་ཚོས་ང་ལས་བརྟག་པ་ཞུ་བར་མི་འོས། ཞེས་ཡ་ཧོ་ཝཱ་དཀོན་མཆོག་གིས་ཉིད་ཀྱི་གསོན་པ་ཉིད་དཔང་དུ་བཙུགས་ཏེ་གསུང་ངོ་སྨྲོས་ཤིག

༤ དེ་ཚོའི་འཚང་འབྲུ་བར་བྱའམ། ཀྱེ་མིའི་བུ། འཚང་འབྲུ་བར་བྱའམ། དེ་ཚོའི་ཕ་མེས་ཀྱི་ཞེན་ལོག་གི་བྱ་བ་རྣམས་དེ་དག་ལ་སྟོན་པར་བྱེད་ཅིང་དེ་ཚོ་ལ།

༥ ཡ་ཧོ་ཝཱ་དཀོན་མཆོག་གིས་འདི་སྐད་གསུང་ངོ་གྱིས་ཤིག ངས་ཨིས་ར་ཨེལ་འདམས་པའི་དུས་སུ། ཡ་ཀོབ་ཀྱི་བུ་བརྒྱུད་ཀྱི་ཕ་སྤད་ཀྱི་ཕྱོགས་སུ་ཕྱག་བཏེགས་ཏེ། མི་སེར་ཡུལ་ན་དེ་དག་ལ་རང་མངོན་དུ་བསྟན་ནས། དེ་དག་གི་ཕྱོགས་སུ་ཕྱག་བཏེགས་ཏེ། མནའ་བསྐྱལ་ནས། དེ་དག་ལ། ང་ནི་ཡ་ཧོ་ཝཱ་ཁྱོད་ཅག་གི་དཀོན་མཆོག་གོ་གསུངས་པ་ཡིན།

༦ ཉིན་མོ་དེར་དེ་དག་གི་ཕྱིར་ངས་དམིགས་པའི་ཡུལ་དུ་མི་སེར་ཡུལ་གྱི་ནང་ནས་ཉིན་མོ་དེར་འདྲེན་པའི་ཕྱིར། དེ་དག་གི་ཕྱོགས་སུ་རང་གི་ཕྱག་བཏེགས་པ་ཡིན། དེ་ནི་ཡུལ་ཐམས་ཅད་ཀྱི་དཔལ་དང་། སྦྲང་རྩི་དང་འོ་མ་འབྲུབ་པའི་ཡུལ་ཁམས་ཤིག་ཡིན་ནོ།

༧ ཡང་ངས་དེ་དག་ལ། ཁྱོད་ཐམས་ཅད་ཀྱི་མིག་ལ་རན་པའི་ཞེན་ལོག་རྣམས་ཕར་དབྱུགས་ཤིག་དང་། མི་སེར་གྱི་སྐུ་འདྲའི་སྒོ་ནས་རང་སྒྲིབ་ཅན་དུ་མ་བྱེད་ཅིག ང་ནི་ཡ་ཧོ་ཝཱ་ཁྱོད་རྣམས་ཀྱི་དཀོན་མཆོག་ལགས་སོ། ཅེས་བསྒོ་རུང་།

༨ དེ་ཚོས་ང་ལ་ངོ་ལོག་བྱས། ང་ལ་ཉན་སྙིང་མ་འགྲོ་བར། དེ་ཚོའི་ནང་ནས་ཚང་མས་ཀྱང་རང་གི་མིག་གི་ཞེན་ལོག་རྣམས་མ་སྤངས། མི་སེར་གྱི་སྐུ་འདྲ་རྣམས་ཀྱང་མ་བསྐྱུར་བས། ངས་མི་སེར་ཡུལ་ན་རང་གི་ཁྲོ་བ་དེ་དག་གི་ནང་དུ་རྫོགས་པར་བྱེད་དུ། དེ་ཚོའི་ཁར་ཉིད་ཀྱི་ཁྲོ་གཏུམ་བླུག་པར་བྱའོ། གསུངས་པ་ཡིན།

༩ འོན་ངའི་མཚན་ལ་ཕྱི་པའི་མདུན་དུ་གཏམ་ངན་མི་འབྱུང་བའི་ཕྱིར། ངས་འཕྲིན་ལས་བྱས་པ་ཡིན། གང་ལ་ཞེ་ན། དེ་དག་ཕྱི་པའི་དཀྱིལ་ན་གནས་ཡོད་པ་ལས། དེ་དག་མི་སེར་ཡུལ་ལས་ཕྱི་རོལ་དུ་ཁྲིད་པའི་སྒོ་ནས། ཕྱི་པའི་མདུན་དུ་རང་ཉིད་དེ་དག་ལ་མངོན་པར་བསྟན་པ་ཡིན།

༡༠ དེ་ལྟར་དེ་དག་མི་སེར་ཡུལ་ལས་ཕྱུང་སྟེ། འབྲོག་སྟོང་དུ་ཁྲིད་ནས།

༡༡ ངའི་ཚུལ་ཁྲིམས་དེ་དག་ལ་སྤྲད་ནས། རང་གི་ཞལ་ཆེ་རྣམས་བསྟན་པ་ཡིན། མི་ཞིག་གིས་དེ་བཞིན་དུ་སྤྱོད་ན། དེ་དག་གི་ཐབས་ཀྱིས་འཚོ་བར་འགྱུར།

༡༢ ང་ནི་ཡ་ཧོ་ཝཱ་དེ་དག་དམ་པར་བྱེད་མཁན་དེ་ལགས་པ་ཁོང་དུ་ཆུད་པའི་ཕྱིར། དེ་དག་དང་ངའི་བར་ན་རྟགས་སུ་ལུས་པའི་དོན་དུ། ངས་དེ་དག་ལ་ངའི་ཤབ་བཱད་རྣམས་ཀྱང་བྱིན་པ་ཡིན།

༡༣ འོན་ཀྱང་ཨིས་ར་ཨེལ་གྱི་བུ་བརྒྱུད་ཀྱིས་འབྲོག་སྟོང་ནང་ང་ལ་ངོ་ལོག་བྱས་ཏེ། ངའི་སྤྱད་མཚམས་ནང་མ་འགྲུལ་བར། ངའི་ཞལ་ཆེ་རྣམས་ལ་བརྙས་པར་བྱས། དེ་ལ་ལྟས་ཏེ། མི་ཞིག་གིས་དེ་བཞིན་དུ་བྱེད་ན་འཚོ་བར་འགྱུར། དེ་མ་ཟད། ངའི་ཤབ་བཱད་རྣམས་བརླགས་པར་བྱས་སོ། དེ་ནས་ངས་དེ་དག་སྣུབ་ཏུ་ཉིད་ཀྱི་ཁྲོ་གཏུམ་དེ་ཚོའི་ཁར་བླུགས་པར་བྱའོ། གསུངས་པ་ཡིན།

༡༤ འོན་ངས་དེ་དག་ཕྱི་པའི་མཐོང་ངོར་ཁྲིད་ནས་ཕྱི་པའི་མདུན་དུ་གཏམ་ངན་མི་འབྱུང་དུ། ངའི་མཚན་གྱི་དོན་དུ་འཕྲིན་ལས་བྱས་ནའང་།

༡༥ ཡུལ་ཐམས་ཅད་ཀྱི་དཔལ་ལགས་ཤིང་། ངས་དེ་དག་ལ་སྟེར་བའི་འོ་མ་དང་སྦྲང་རྩི་ལུད་པའི་ཡུལ་དེའི་ནང་དུ་དེ་དག་མི་འཁྲིད་པའི་ཕྱིར། འབྲོག་སྟོང་ནང་དེ་དག་གི་ཐོག་ཏུ་ཕྱག་བཏེགས་པ་ཡིན།

༡༦ དེ་ཅིའི་ཕྱིར་ཞེ་ན། དེ་ཚོའི་སྙིང་རང་གི་སྐུ་འདྲའི་རྒྱབ་ནས་བྲངས་པས། ངའི་བཀའ་ཁྲིམས་ལ་ཁྱད་དུ་སད། ངའི་ཚུལ་ཁྲིམས་བཞིན་མ་འགྲུལ་བར། ངའི་ཤབ་བཱད་རྣམས་བརླགས་པར་བྱས་སོ།

༡༧ ད་དུང་ཡང་ངའི་མིག་གིས་དེ་དག་ལ་ཕངས་ཤིང་། འབྲོག་སྟོང་དུ་མེད་པར་མ་བྱས། འབྲོག་སྟོང་དུ་ཚར་དུ་ཡང་མ་བཅད་པར།

༡༨ དེ་དག་གི་བུ་རྣམས་ལ་ངས་འབྲོག་སྟོང་དུ། ཁྱོད་ཅག་གི་ཕ་མེས་ཀྱི་ཚུལ་ཁྲིམས་བཞིན་དུ་མ་འགྲུལ་ཞིག དེ་དག་གི་ཁྲིམས་ལ་ཡང་མ་ལྟ་ཞིག དེ་ཚོའི་སྐུ་འདྲས་རང་བརླགས་པར་མ་བྱེད་ཅིག

༡༩ ང་ནི་ཡ་ཧོ་ཝཱ་ཁྱོད་ཅག་གི་དཀོན་མཆོག་ལགས་པས། ངའི་ཚུལ་ཁྲིམས་བཞིན་འགྲུལ་ཞིང་། ངའི་བཀའ་རྒྱ་སྲུང་ཞིང་སྤྱོད་ཅིག

༢༠ ངའི་ཤབ་བཱད་རྣམས་དམ་པར་རྩིས་ཤིག ང་ནི་ཡ་ཧོ་ཝཱ་ཁྱོད་རྣམས་ཀྱི་དཀོན་མཆོག་ལགས་པ་ངོ་འཕྲོད་པའི་ཕྱིར་དུ། དེ་རྣམས་ཁྱོད་ཚོ་དང་ངའི་བར་ལ་རྟགས་སུ་འགྱུར་བར་འགྱུར། ཞེས་བཀའ་གནང་རུང་།

༢༡ བུ་རྣམས་ཀྱིས་ང་ལ་ངོ་ལོག་བྱས། ངའི་ཚུལ་ཁྲིམས་བཞིན་མ་འགྲུལ་བར། ངའི་བཀའ་རྒྱ་ལྟར་བྱེད་དུ་མ་སྲུངས། མིས་དེ་རྣམས་སྲུང་ན། འཚོ་བར་འགྱུར་རོ། འོན་ཀྱང་ངའི་ཤབ་བཱད་རྣམས་བརླགས་སུ་བཅུག དེ་ནས་དེ་ཚོའི་ཁར་ངའི་ཁྲོ་གཏུམ་བླུག་ཅིང་། ངའི་ཁོང་ཁྲོ་དེ་དག་གི་ཐོག་ཏུ་འབྲོག་སྟོང་ནང་རྫོགས་པར་བྱའོ། གསུངས་པ་ཡིན།

༢༢ འོན་ངའི་ཕྱག་ཚུར་འཐེན་ཏེ། ངས་དེ་དག་ཕྱི་པའི་མཐོང་ངོར་ཁྲིད་ནས། ཕྱི་པ་རྣམས་ཀྱི་མདུན་དུ་གཏམ་ངན་མི་འབྱུང་བའི་ཕྱིར། ངའི་མཚན་གྱི་ཆེད་དུ་འཕྲིན་ལས་བྱས་པ་ཡིན།

༢༣ སླར་ངས་དེ་དག་ཕྱི་པ་རྣམས་ཀྱི་ནང་དུ་ཁྲེ་གཏོར་བྱེད་པ་དང་། ཡུལ་སོ་སོ་རུ་ཁྲ་ཟིང་བྱེད་དུ། ང་རང་གི་ཕྱག་འབྲོག་སྟོང་ན་བཏེགས་པ་ཡིན།

༢༤ དེ་ཅིའི་ཕྱིར་ཞེ་ན། དེ་དག་ངའི་བཀའ་ཁྲིམས་བཞིན་མ་སྤྱད་པར། ངའི་ཚུལ་ཁྲིམས་རྣམས་ཁྱད་དུ་སད། ངའི་ཤབ་བཱད་རྣམས་བརླགས་པར་བྱས། དེ་ཚོའི་མིག་གིས་རང་གི་ཕ་མེས་ཀྱི་སྐུ་འདྲ་ལ་བལྟས་པ་ཡིན།

༢༥ དེའི་ཕྱིར་ངས་དེ་དག་ལ་བཟང་པོ་མིན་པའི་ཚུལ་ཁྲིམས་དང་། དེ་དག་འཚོ་བར་མི་བྱེད་པའི་བཀའ་ཁྲིམས་རྣམས་གནང་སྟེ།

༢༦ ངས་དེ་དག་རང་གི་མཆོད་པའི་ཐབས་ཀྱིས་བརླགས་བཅུག་པ་ཡིན། གང་ལ་ཞེ་ན། དེ་དག་གི་སྔོན་སྐྱེས་ཐམས་ཅད་མེའི་དཀྱིལ་ལས་འགྲུལ་བཅུག་པའི་ཕྱིར་ངས་དེ་དག་སྟོངས་སུ་བཅུག་པ་ཡིན། དེ་ཚོས་ང་ཡ་ཧོ་ཝཱ་ལགས་པ་རྟོགས་པའི་ཕྱིར་རོ༎

༢༧ དེ་བས་ན་ཀྱེ་མིའི་བུ། ཨིས་ར་ཨེལ་གྱི་མི་བརྒྱུད་ལ་གཏམ་བྱེད་ཅིང་། དེ་དག་ལ་འདི་སྐད་སྨྲོས་ཤིག ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཚོའི་ཕ་མེས་ཀྱིས་ཀྱང་འདི་འདྲ་བྱེད་ཅིང་། ཁོ་བོའི་དབུ་འཕང་ལ་སྨད་པའི་ངང་ནས། ང་ལ་མཚམས་མེད་པའི་སྡིག་པ་བྱས་སོ།

༢༨ དེ་ཅི་ལྟར་ཞེ་ན། ངས་དེ་ཚོ་ལ་སྟེར་བའི་ཕྱིར། ངའི་ཕྱག་བཏེགས་པའི་ཡུལ་ཁམས་སུ་ཁྲིད་དུས། དེ་དག་གིས་རི་མཐོ་ཚད་དང་། སྐྱེ་ཤིང་སྟུག་པོ་ཞིག་ག་རུ་མཐོང་ན། དེར་རང་གི་དམར་མཆོད་ཕུལ་ཏེ། དེར་ཁོ་བོའི་ཁོང་ཁྲོ་དཀྲུག་པའི་མཆོད་པ་དང་། དྲི་བསུང་གི་བསངས་དང་། གསེར་སྐྱེམས་བཏང་བ་ཡིན།

༢༩ དེ་ནས་ངས་དེ་དག་ལ། ཁྱོད་ཅག་འགྲོ་བའི་མཐོ་གླིང་ཅི་ཡིན། གསུངས་པ་ལགས། ཡང་དེའི་མིང་ལ་དེ་རིང་གི་བར་དུ་བཱ་མཱ་ཞེས་ཟེར་རོ༎

༣༠ དེའི་ཕྱིར་ཁྱོད་ཀྱིས་ཨིས་ར་ཨེལ་གྱི་མི་བརྒྱུད་ལ་འདི་སྐད་སྦྲོན་ཅིག ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཚོ་རང་གི་ཕ་མེས་ལྟར་བརླགས་ཏེ། དེ་དག་གི་ཞེན་ལོག་གི་བྱ་བ་དང་འདྲ་བར། ཁྱོད་ཅག་གིས་ཀྱང་ལོག་གཡེམ་བྱེད་དམ།

༣༡ ཁྱོད་ཚོས་རང་གི་མཆོད་པ་འབུལ་ཞིང་། རང་གི་བུ་རྣམས་མེ་དཀྱིལ་ནས་འགྲུལ་འཇུག་པའི་ཚེ་ན། ཁྱོད་ཚོ་རང་གི་སྐུ་འདྲ་ཐམས་ཅད་ཀྱི་རྐྱེན་གྱིས་ཉི་མ་དེ་རིང་གི་བར་དུའང་རང་བརླགས་པར་བྱེད། དེ་བས་ན་ཀྱེ་ཨིས་ར་ཨེལ་གྱི་མི་བརྒྱུད། དེ་ལྟར་བྱས་པའི་སྟེང་དུ་ཁྱོད་ཚོ་ལ། ང་ལས་བརྟག་པ་ཞུ་བའི་དགོངས་པ་གནང་ངམ། ཡ་ཧོ་ཝཱ་དཀོན་མཆོག་གིས་ཉིད་ཀྱི་གསོན་པ་ཉིད་དཔང་དུ་བཙུག་སྟེ། ཁྱོད་ཚོ་ལ་ང་ལས་བརྟག་པ་ཞུ་བར་མི་གནང་ངོ་ཞེས་གསུང་ངོ་།

༣༢ ཁྱོད་ཅག་གི་བསམ་པ་ནི། ང་ཚོ་ཕྱི་པ་ལྟ་བུར་གྱུར་ཏེ། ཡུལ་སོ་སོའི་མི་བརྒྱུད་སོ་སོ་དང་འདྲ་བར། ཤིང་དང་རྡོ་ལ་རྟེན་པར་བྱའོ་ཟེར་བ་ལྟར། རྩ་བ་ནས་འབྱུང་བར་མི་འགྱུར་རོ།

༣༣ ཡ་ཧོ་ཝཱ་དཀོན་མཆོག་གིས་ཉིད་ཀྱི་གསོན་པ་ཉིད་དཔང་དུ་བཙུགས་ནས་འདི་སྐད་གསུང་། ངེས་པར་མཐུ་ལྡན་གྱི་ཕྱག་དང་། བརྐྱང་ཡོད་པའི་ཕྲག་པ་དང་། ཁྲོ་གཏུམ་བླུག་པའི་ངང་ནས་ཁོ་བོ་ཁྱོད་ཚོའི་རྒྱལ་པོར་འགྱུར་ཏེ།

༣༤ ཕྱག་མཐུ་ལྡན་དང་། བརྐྱང་ཡོད་པའི་ཕྲག་པ་དང་། ཁྲོ་གཏུམ་བླུག་པའི་ངང་ནས། ཁྱོད་ཅག་མི་སྡེ་སོ་སོའི་ནང་ནས་ཕྱུང་སྟེ། ཁྲེ་ཐོར་དུ་ཡོད་པའི་ཡུལ་སོ་སོའི་ནང་ནས་བསྡུས་ཏེ།

༣༥ མི་སྡེ་སོ་སོའི་འབྲོག་སྟོང་དུ་ཁྲིད་དེ། དེར་ངས་ཁྱོད་ཅག་གི་གདོང་དུ་ཞལ་ངོས་སུ་རྩོད་གླེང་བྱའོ།

༣༦ ཇི་ལྟར་མི་སེར་ཡུལ་གྱི་འབྲོག་སྟོང་ན་ངས་ཁྱོད་ཅག་གི་མེས་པོ་རྣམས་ལ་འཁྲབ་པ་ཡིན། དེ་ཁོ་ན་བཞིན་དུ་ཁྱོད་ཅག་དང་འཁྲབ་པར་བྱའོ་ཞེས་ཡ་ཧོ་ཝཱ་དཀོན་མཆོག་གིས་གསུང་།

༣༧ དེ་ནས་ངས་ཁྱོད་ཅག་དབྱུག་པའི་འོག་ནས་སྲུལ་ཞིང་། ཞལ་ཆད་ཀྱི་འཆིང་བས་སྡོམ་པར་བྱ་སྟེ།

༣༨ ངོ་ལོག་མཁན་དང་། ངའི་བཀའ་ལས་འགལ་བའི་མི་རྣམས་ཁྱོད་ཅག་གི་ཁྲོད་ནས་བཏོན་ཏེ། ངས་དེ་རྣམས་གཞིས་ཕབ་ཡོད་པའི་ཡུལ་གྱི་ནང་ནས་འདོན་པར་བྱའི། ཨིས་ར་ཨེལ་ཡུལ་གྱི་ནང་དུ་དེ་རྣམས་འཇུག་པར་མི་འགྱུར་རོ། དེ་ནས་ཁྱོད་ཅག་གིས་ཁོ་བོ་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༣༩ ཨིས་ར་ཨེལ་གྱི་མི་བརྒྱུད་ཁྱོད་ལ་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། སོང་ལ། རེ་རང་གི་སྐུ་འདྲ་ལ་རྟེན་ཅིག ཕྱིན་ཆད་ཀྱང་ང་ལ་ཉན་པར་མི་དགའ་ནའང་། ཁྱོད་རང་གི་མཆོད་པ་དང་སྐུ་འདྲས་ངའི་མཚན་དམ་པ་དེ་བརླགས་པར་མི་བྱའོ།

༤༠ དེ་ཅིའི་ཕྱིར་ཞེ་ན། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ངའི་རི་དམ་པ། ཨིས་ར་ཨེལ་གྱི་མཐོང་སའི་རི་བོ་ལ། ཡུལ་ན་ཡོད་ཚད་ཀྱི་ཨིས་ར་ཨེལ་གྱི་མི་བརྒྱུད་མཐའ་དག་གིས་ངའི་གཡོག་བྱེད་པར་འགྱུར། དེ་ནས་ངས་དེ་དག་བསྣམས་ཏེ། དེར་ཁྱོད་ཅག་གི་མཆོད་འབུལ་དང་། ཁྱོད་ཅག་གི་ཐོག་ཕུད་ཀྱི་མཆོད་པ་དང་། ཁྱོད་ཅག་གི་དམ་པའི་རྫས་རྣམས་ངས་རྩོད་པར་བྱའོ།

༤༡ ངས་ཁྱོད་རྣམས་མི་སྡེ་སོ་སོའི་ནང་ནས་འདོན་ཞིང་། ཡུལ་ཀུན་གྱི་ནང་ན་ཁ་ཐོར་ནས་ཡོད་པ་རྣམས་བསྡུ་བའི་ཚེ་ན། ཁྱོད་ཅག་དྲི་བསུང་ལྟར་སྣོམ་པར་བྱ་ཏེ། ང་ནི་ཕྱི་པའི་མདུན་དུ་ཁྱོད་ཅག་གི་ནང་ན་དམ་པར་རྩི་བར་འགྱུར།

༤༢ ཡང་ངས་ཁྱོད་ཚོའི་ཕ་མེས་པོ་ལ་གནང་དུ་ཕྱག་བཏེགས་པའི་ཡུལ། ཨིས་ར་ཨེལ་གྱི་ཡུལ་ཁམས་ཀྱི་ནང་དུ་ཁྱོད་ཅག་འཁྱེར་དུས་སུ། ཁོ་བོ་ཡ་ཧོ་ཝཱ་ལགས་པ་རྟོགས་པར་འགྱུར་རོ།

༤༣ ཡང་དེར་ཁྱོད་ཚོས་རང་བརླགས་པའི་རང་གི་ལམ་དང་སྤྱོད་པ་ཐམས་ཅད་དྲན་ཅིང་། རང་གིས་བྱས་པའི་བྱ་བ་ངན་པ་ཐམས་ཅད་ཀྱི་ཕྱིར། ཁྱོད་ཅག་རང་གིས་རང་ལ་ཞེན་པ་ལོག་པར་འགྱུར་རོ།

༤༤ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཀྱེ་ཨིས་ར་ཨེལ་གྱི་ཕ་སྤད། ངས་ཁྱོད་ཚོའི་ལམ་ངན་པ་དང་། བརླགས་པའི་སྤྱོད་པ་དང་བསྟུན་ནས་མ་མཛད་པར་ཉིད་ཀྱི་མཚན་གྱི་ཆེ་བའི་དོན་དུ་ཁྱོད་ཚོའི་ནང་ན་འཕྲིན་ལས་མཛད་པ་ཡིན། དེ་ནས་ཁྱོད་ཚོས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ།

༤༥ དེ་ནས་ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༤༦ ཀྱེ་མིའི་བུ། རང་གི་གདོང་ལྷོ་ཕྱོགས་སུ་སྟོན་ལ། ལྷོར་གཏམ་གླེང་ཞིང་། ལྷོ་ཕྱོགས་ཀྱི་ཐང་གི་ནགས་ཚལ་ལ་བལྟས་ཏེ། ལུང་སྟོན་ཞིང་།

༤༧ ལྷོའི་ནགས་ཚལ་ལ། ཡ་ཧོ་ཝཱའི་བཀའ་ལ་ཉོན་དང་། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ལྟོས། ངས་ཁྱོད་ཀྱི་ནང་ན་མེ་ཞིག་སྦར་བ་དང་། དེར་ཁྱོད་ཀྱི་ནང་ན་ཡོད་པའི་ཤིང་སྡོང་སྔོན་པོ་ཐམས་ཅད་དང་། སྐྱེ་ཤིང་སྐམ་པོ་ཚང་མ་ཟ་བར་འགྱུར། འབར་བའི་མེ་ལྕེ་དེ་འཆི་བར་མི་འགྱུར་ཏེ། བྱང་ཕྱོགས་ནས་ལྷོ་ཕྱོགས་ཀྱི་བར་དུ་ཚང་མའི་གདོང་པ་དེས་བསྲེག་པར་འགྱུར།

༤༨ དེ་ནས་ཤ་ཡོད་དོ་ཅོག་གིས་ཁོ་བོ་ཡ་ཧོ་ཝཱས་མེ་དེ་སྦར་བ་ཡིན་པ་མཐོང་བར་འགྱུར། མེ་དེ་འཆི་བར་མི་འགྱུར།

༤༩ དེ་ནས་བདག་གིས། ཀྱི་ཧུད། ཡ་ཧོ་ཝཱ་དཀོན་མཆོག དེ་ཚོས་བདག་ལ། དེས་གཏམ་དཔེ་འཆད་པར་མི་བྱེད་དང་། ཟེར་རོ། ཞེས་ཞུས་པ་ཡིན་ནོ༎

༢༡

དེ་ནས་ཡ་ཧོ་ཝཱའི་བཀའ་བདག་ལ་བྱུང་ཞིང་། འདི་སྐད་དུ།

༢ ཀྱེ་མིའི་བུ། ཁྱོད་ཡེ་རུ་ཤ་ལེམ་གྱི་ཕྱོགས་སུ་གདོང་པ་སྒྱུར་ལ། གཙང་ཁང་རྣམས་ཀྱི་ཐད་དུ་རང་གི་གཏམ་འཕེན་ཞིང་། ཨིས་ར་ཨེལ་ཡུལ་ཁམས་ལ་གནོད་པའི་ལུང་སྟོན་ཞིག

༣ ཨིས་ར་ཨེལ་ཡུལ་ཁམས་ལ་སྨྲོས་ཤིག ཡ་ཧོ་ཝཱས་འདི་སྐད་གསུང་། ལྟོས་ཤིག ངས་ཁྱོད་ལ་སྡང་བས། ཤུབས་ཀྱི་ནང་ནས་ཉིད་ཀྱི་རལ་གྲི་བཏོན་ཏེ། ཆོས་དྲང་པོ་དང་སྡིག་སྤྱོད་གཉིས་པོ་ཁྱོད་ལས་འཕྲལ་བར་བྱ།

༤ ཆོས་དྲང་པོ་དང་སྡིག་སྤྱོད་གཉིས་པོ་ཁྱོད་ལས་འཕྲལ་བར་བྱའོ། དེའི་ཕྱིར་ངའི་རལ་གྲི་ཤུབས་ཀྱི་ནང་ནས་འཐོན་ཞིང་། ལྷོ་ཕྱོགས་ནས་བྱང་ཕྱོགས་ཀྱི་བར་དུ་སྲོག་ཆགས་ཡོངས་ཀྱི་ཕྱོགས་སུ་འགྲོ་བར་འགྱུར།

༥ དེ་ནས་ཤ་ཡོད་དོ་ཅོག་གིས་ཁོ་བོ་ཡ་ཧོ་ཝཱས་ཉིད་ཀྱི་རལ་གྲི་ཤུབས་ཀྱི་ནང་ནས་ཕྱུང་བ་ཡིན་པ་རྟོགས་པར་འགྱུར་ཏེ། སླར་ཤུབས་ཀྱི་ནང་དུ་ལོག་འགྲོ་བར་མི་འགྱུར།

༦ དེ་བས་ན་ཀྱེ་མིའི་བུ། རྐེད་པ་ཆག་གིན་ཤུགས་ནར་ཕྱུང་ཞིག་དང་། དེ་ཚོ་ཡི་མིག་གི་མདུན་དུ་ཁ་ཏིག་པའི་ཁོང་ཤུགས་ཕྱུང་ཞིག

༧ དེ་ནས་དེ་དག་གིས་ཁྱོད་ལ། ཅིའི་དོན་དུ་ཤུགས་ནར་འབྱིན། ཞེས་འདྲི་བའི་ལན་དུ། འཕྲིན་གྱི་ཕྱིར་འབྱིན། དེ་ཅིའི་ཕྱིར་ཞེ་ན། དེ་འོང་གིན་གདའ། སྙིང་ཐམས་ཅད་འཇུ་ཞིང་། ལག་རྩ་ཐམས་ཅད་ལྷོད་ཅིང་། སེམས་ཉིད་ཚང་མ་བརྒྱལ་ཞིང་། པུས་མོ་ཀུན་ཆུ་ལྟར་ཞན་པར་འགྱུར་རོ། ལྟོས་དང་། དེ་འོང་གིན་གདའ་བས། དེ་བཞིན་འབྱུང་བར་འགྱུར་རོ། ཡ་ཧོ་ཝཱ་དཀོན་མཆོག་གིས་གསུང་ངོ་༎

༨ སླར་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༩ ཀྱེ་མིའི་བུ། ལུང་སྟོན་ཞིང་འདི་སྐད་སྨྲོས་ཤིག ཡ་ཧོ་ཝཱས་འདི་སྐད་གསུང་། རལ་གྲི་ཞིག་འོང་། རལ་གྲི་རྣོ་བ་ཞིག་ལྷག་ལྷག་ཀྱང་བྱས་པ་སྟེ།

༡༠ སྲོག་གཅོད་དྲག་པོ་བྱེད་དུ་བདར། གནམ་ལྕགས་དང་འདྲ་བར་འགྱུར་བའི་ཕྱིར་ལྷག་ལྷག་བྱས། དེ་ནས་ངེད་དགའ་བར་འགྱུར་རམ། ལྟོས། ངའི་བུའི་དབྱུག་པ་ཡིན་པས། ཤིང་ཀུན་ལ་བརྙས།

༡༡ ལག་པར་ཐོགས་པའི་ཕྱིར་དུ་དེ་ལྷག་ལྷག་བྱེད་དུ་བཏང་། གསོད་མཁན་གྱི་ལག་པར་གཏོད་པའི་ཕྱིར། རལ་གྲི་དེ་རྣོ་བ་ལྷག་ལྷག་བྱས་པ་ལགས།

༡༢ དེ་ངའི་མི་སྡེ་ལ་འཕོག་ཅིང་། ཨིས་ར་ཨེལ་གྱི་སྐུ་དྲག་ཀུན་ལ་འབབ་འོང་བས། མིའི་བུ་ཁྱོད་ངུ་ཞིང་སྨྲེ་སྔགས་ཐོང་། དེ་ཚོ་ངའི་མི་སྡེ་དང་བཅས་རལ་གྲིར་བཏད་ཟིན་པས། ཁྱོད་ཀྱིས་རང་གི་བརླ་ཤ་ལ་ཐལ་ལྕག་རྒྱོབ།

༡༣ དེ་ནི་ཉམས་ཚོད་ལེན་པའོ། ཁྱད་དུ་སོད་པའི་དབྱུག་པ་དེ་མེད་པར་འགྱུར་ནའང་། དེ་ཅི། ཞེས་ཡ་ཧོ་ཝཱ་དཀོན་མཆོག་གིས་གསུང་།

༡༤ དེ་བས་ན་ཀྱེ་མིའི་བུ། ཁྱོད་ལུང་སྟོན་གྱིན་ལག་བརྡབ་ཐོང་ཞིག ལན་གསུམ་པ་ལ་རལ་གྲི་ཉི་ལྡབ་བྱེད་པར་བྱོས། སྲོག་ལེན་རྨ་བྱེད་པའི་རལ་གྲི་དེ་ནི། ཆེན་པོ་ལ་སྲོག་གཅོད་དུ་རྨ་འཕོག་པའི་རལ་གྲི་ལགས་པས། དེ་ནི་དེ་དག་གི་ཁང་ཆུང་ལ་འཇུག

༡༥ དེ་ཚོའི་སྙིང་འཇུ་བ་དང་། དེ་ཚོ་མང་དུ་འགྱེལ་བའི་ཕྱིར། རྒྱ་སྒོ་ཀུན་ཏུ་ངས་རལ་གྲིའི་རྩེ་བཙུགས་པ་ཡིན། ཀྱི་ཧུད། དེ་གནམ་ལྕག་ལྟར་ལྷག་ལྷག་བྱས་ཏེ། དེ་དག་གསོད་དུ་གདེང་བ་ལགས།

༡༦ ཁྱོད་ཕྱོགས་གཅིག་ཏུ་ཧྲིལ་ཏེ་གཡས་སུ་འགྲོའམ། གཡོན་ཕྱོགས་སུ་འཕོག་ཅིང་། ཁྱོད་ཀྱི་རལ་ཁ་གར་འཐད་འགྲོར་ཆུག

༡༧ དེ་ནས་ངས་ཀྱང་ལག་བརྡབ་གཏོང་ཞིང་། ཉིད་ཀྱི་ཐུགས་ཁྲོ་ཞི་རུ་གཞུག ཁོ་བོ་ཡ་ཧོ་ཝཱས་དེ་གསུངས་སོ༎

༡༨ ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༡༩ ཀྱེ་མིའི་བུ། བཱ་བེལ་རྒྱལ་པོའི་རལ་གྲི་འོང་བ་ལ། རང་གི་ཕྱིར་ལམ་གཉིས་བྱོས་ཤིག ཡུལ་གཅིག་གི་ནང་ནས་ལམ་གཉིས་བྱེད་དེ། རྟགས་སུ་ལག་པ་ཞིག་བྱོས། དེ་ནི་རྒྱལ་སའི་རྒྱ་ལམ་གྱི་མགོར་བྱོས་ཤིག

༢༠ རལ་གྲིའི་རྒྱ་ལམ་གཅིག་དེ། ཨམ་མོན་པའི་བུ་བརྒྱུད་ཀྱི་རབ་བཱ་བྱ་བ་དང་། གཞན་གཅིག་དེ་ཡ་ཧུ་དཱའི་ཡེ་རུ་ཤ་ལེམ་ལྕགས་རི་དང་ལྡན་པའི་ཕྱོགས་སུ་བྱོས་ཤིག

༢༡ ཅི་ལ་ཟེར་ན། མོ་འདེབས་པ་དང་། མདའ་དབྱུག་ཅིང་རྟགས་རིལ་རྒྱབ་པ་དང་། ཕ་ལྟར་བརྟག་པ་ཞུ་སྟེ། མཆིན་པ་ལ་ལྟ་བའི་ཕྱིར། བཱ་བེལ་གྱི་རྒྱལ་པོ་མ་ལམ་གྱི་ལམ་འབྱེ་སར་ལངས་ཏེ་འདུག

༢༢ སྒྱོགས་རྡོའི་འཕྲུལ་འཁོར་འཛུག་པ་དང་། ཁ་འབྱེད་ཅིང་དམག་གི་འུར་སྒྲ་གཏོང་དུ། སྒྲ་སྐད་འདེབས་པ་དང་། རྒྱ་སྒོ་རྣམས་ལ་སྒྱོགས་རྡོ་རྒྱབ་པ་དང་། ཕག་ར་བྱེད་པ་དང་། སྤེའུ་རྩིག་པའི་ཕྱིར་དུ། དེའི་ལག་གཡས་པའི་ནང་། ཡེ་རུ་ཤ་ལེམ་གྱི་རྟགས་རིལ་འཐོན་པར་འགྱུར།

༢༣ ཡང་མནའ་བསྐྱལ་མཁན་རྣམས་ཀྱི་མཐོང་སྣང་དུ། འདི་ནི་རྫུན་གྱི་རྟགས་རིལ་ལྟར་འགྱུར་བར་འགྱུར། འོན་ཀྱང་ཁོང་གིས་དེ་དག་འཛིན་པར་འགྱུར་བའི་ཕྱིར་འགལ་སྐྱོན་དེ་ཐུགས་སུ་དྲན་པར་བྱའོ༎

༢༤ དེ་ཕྱིར་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཚོའི་ལས་ཐམས་ཅད་ཀྱི་ནང་ན་རང་གི་སྡིག་པ་རྣམས་མངོན་པར་བྱས་པའི་ངང་ནས། ཁྱོད་ཅག་གི་ཉེས་འགལ་རྣམས་ཐུགས་སུ་དྲན་བཅུག་བྱུང་། ཁྱོད་ཅག་ལག་པས་འཛིན་པར་འགྱུར་བའི་དྲན་སྐུལ་ཡང་བཏང་བ་ཡིན།

༢༥ ཀྱེ་ཨིས་ར་ཨེལ་གྱི་རྒྱལ་སྲས་གྲིབ་ཅན་སྡིག་སྤྱོད། ཁྱོད་ཀྱི་ཉེས་སྡིག་གི་མཐའ་རྫོགས་དུས་ལ་འབབ་བོ།

༢༦ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། གཙུག་རྒྱན་ཕུད་ཅིག ཅོད་པན་ཕོབ་ཅིག འདི་ལྟར་ལུས་མི་འགྱུར། དམའ་བ་དེ་མཐོ་བར་བྱོས། མཐོ་བ་དེ་དམའ་བར་བྱོས།

༢༧ མགོ་ལོག མགོ་ལོག ངས་དེ་མགོ་ལོག་ཏུ་གཏང་། དེ་ནི་མི་ལུས། རིགས་པའི་རྒྱལ་པོ་དེ་འོང་དུས་སུ། དེ་ལ་སྟེར་བར་བྱའོ༎

༢༨ ད་ཀྱེ་མིའི་བུ། ལུང་སྟོན་ཞིང་འདི་སྐད་སྨྲོས་ཤིག ཡ་ཧོ་ཝཱ་དཀོན་མཆོག་གིས་ཨམ་མོན་པ་དང་། དེ་དག་གི་སྨོད་ཟོར་གྱི་ཕྱིར་འདི་སྐད་གསུང་། རལ་གྲི། རལ་གྲི་ཞིག་བཏོན་འདུག ཡོངས་སུ་གསོད་གཏུབ་གཏོང་ཕྱིར་དེ་ལྷག་ལྷག་བྱས་འདུག་ཅེས་སྨྲོས་ཤིག

༢༩ འོན་ཀྱང་དེ་ཚོས་ཁྱོད་དོན་མེད་མཐོང་ཞིང་། ཁྱོད་ལ་རྫུན་གྱི་མོ་ཟེར་རོ། དེ་ཅིའི་ཕྱིར་ཞེ་ན། འཆི་བ་ལ་ཐུག་པའི་སྣད་པོ་སྡིག་སྤྱོད་དང་། ཞག་རྫོགས་ཏེ་ལས་ངན་པའི་མཐའ་མར་སླེབ་མཁན་གྱི་མཇིང་པར་ཁྱོད་ཀྱང་འབབ་པའི་ཕྱིར་དུའོ།

༣༠ དེ་སླར་ཤུབས་ཀྱི་ནང་དུ་ཆུག་ཅིག ཁྱོད་སྐྱེས་པའི་ཡུལ་དང་། ཁྱོད་ཀྱི་མ་ཁང་གི་ནང་དུ། ངས་ཁྱོད་ཀྱི་ཁྲིམས་གཅོད་ཅིང་།

༣༡ ཁྱོད་ཐོག་ངའི་ཁོང་ཁྲོ་བླུག་ཅིང་། ཉིད་ཀྱི་ཁྲོ་གཏུམ་གྱི་མེ་ཁྱོད་ཀྱི་ཁར་འབུད་པར་བྱ་སྟེ། ཚར་དུ་གཅོད་དུ་རྩལ་དང་ལྡན་པའི་མི་རྒོད་ཀྱི་ལག་པར་ཁྱོད་གཏོད་པར་བྱའོ།

༣༢ ཁྱོད་ནི་མེའི་བུད་ཤིང་དུ་འགྱུར་ཞིང་། ཁྱོད་ཀྱི་ཁོང་ཁྲག་ཡུལ་དབུས་སུ་འབོ་བར་འགྱུར། དེ་ཕྱིན་ཆད་མི་ཀུན་གྱིས་ཁྱོད་དྲན་པར་ཡང་མི་འགྱུར་རོ། དེ་ཅིའི་ཕྱིར་ཞེ་ན། ང་ཡ་ཧོ་ཝཱས་དེ་ནི་གསུངས་པའི་ཕྱིར་རོ༎

༢༢

ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ད་ཀྱེ་མིའི་བུ། ཁྱོད་ཀྱིས་མི་བསད་ཀྱི་རྒྱལ་སའི་འཚང་འབྲུ་ཞིང་། ཞལ་ཆེ་གཅོད་པར་དགའ་ན། དེ་ཚོ་ལ་དེ་དག་གི་བྱ་བ་ཞེན་ལོག་ཐམས་ཅད་སྟོན་ཞིང་།

༣ དེ་དག་ལ། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཀྱེ་རྒྱལ་ས། ཁྱོད་ཀྱི་དུས་འབབ་པའི་དོན་དུ། རང་གི་ནང་དུ་མི་གསོད་ཅིང་། རང་བརླགས་སུ་སྐུ་འདྲ་བཞེང་།

༤ ཁྱོད་ཀྱིས་ཕོས་པའི་ཁྲག་གི་རྐྱེན་གྱིས་ཁྱོད་ལ་འགལ་ཕོག ཁྱོད་ཀྱིས་བཟོས་པའི་སྐུ་འདྲའི་སྒོ་ནས་ཁྱོད་ལ་རྨེ་གྲིབ་ཕོག ཁྱོད་ཀྱིས་རང་གི་ཚེ་བརྟུངས་ནས། རང་གི་ལོའི་མཐར་བསླེབས་པས་ན། ངས་ཁྱོད་ནི་ཕྱི་པ་རྣམས་ཀྱི་སྨོད་ཟོར་དང་། ཡུལ་སོ་སོའི་སྐུར་ཀླན་དུ་བྱས་པ་ཡིན།

༥ གཏམ་ངན་དང་ཀུན་སློང་ན་ཁྱོད་ཀྱི་མིང་གྲགས་ཆེ་བས། ཁྱོད་དང་ཉེ་བར་ཡོད་པ་དང་། རྒྱང་རིང་དུ་ཡོད་པ་གཉིས་པོས་ཁྱོད་ལ་འཕྱ་བར་འགྱུར།

༦ ལྟོས་དང་། ཁྱོད་ཀྱི་ནང་ཡོད་པའི་ཨིས་ར་ཨེལ་གྱི་སྐུ་དྲག་རེ་རེས་ཇི་ནུས་ཀྱིས་ཁྲག་གཟག་པར་བྱས།

༧ ཁྱོད་ཀྱི་ནང་དུ་དེ་ཚོས་རེ་རང་གི་ཕ་མར་ཁྱད་དུ་སད། ཁྱོད་དབུས་རྒྱལ་ཁམས་པ་ལ་དབང་ཆོས་བྱས། ཁྱོད་ནང་ཕ་མེད་མ་མེད་དང་མོ་རང་མོ་ལ་སྡུག་པོ་བསྟེར་བ་ཡིན།

༨ ངའི་དྲུང་དུ་དམ་པ་ཡིན་པ་རྣམས་ལ་ཁྱོད་ཀྱིས་མ་བརྩིས། ངའི་ཤབ་བཱད་རྣམས་ནི་ཁྱོད་ཀྱིས་བརླགས་སུ་བཅུག

༩ དཀྲུག་ཅིང་མི་གསོད་པའི་སྐྱེས་པའང་ཁྱོད་ནང་གདའ། རིར་ཁ་ཟས་ཟ་བ་ཡང་ཁྱོད་ནང་གདའ། འདོད་ལོག་སྤྱོད་པ་ཡང་ཁྱོད་ཀྱི་དཀྱིལ་ན་གདའ།

༡༠ ཕའི་ངོ་ལོ་འཆར་འཇུག་མཁན་ཡང་ཁྱོད་ནང་གདའ། ཟླ་མཚན་དང་ལྡན་པའི་བུད་མེད་སོ་སོར་བཞག་མཁན་ལ་སྤྱོད་པ་ཡང་ཁྱོད་ནང་གདའ།

༡༡ སུས་རང་གི་ཁྱིམ་མཚེས་པའི་ཆུང་མར་ཡང་སྤྱད། སུས་རང་གི་བུའི་མནའ་མར་སྤྱད། ཁྱོད་ཀྱི་ནང་དུ་སུས་རང་གི་སྲིང་མོའམ། རང་གི་ཕའི་བུ་མོར་སྤྱད།

༡༢ ཁྱོད་ཀྱི་ནང་དུ་སུས་མི་གསོད་དུ་ཕག་སུག་བླངས། ཁྱོད་ཀྱིས་སྐྱིན་པར་ཁེ་བླངས་ཏེ། དབང་གིས་རང་གི་ཁྱིམ་མཚེས་པ་ཕྲོགས་ཤིང་ང་བརྗེད་པ་ཡིན། ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༣ ལྟོས་ཤིག ཁྱོད་ཀྱིས་བསགས་པའི་མི་རིགས་པའི་ཁེ་དང་། ཁྱོད་ཀྱི་ནང་དུ་བྱུང་བའི་མི་བསད་པའི་ཁྲག་གི་སླད་དུ། ངས་ལག་བརྡབ་བཏང་བ་ཡིན།

༡༤ ངས་ཁྱོད་ཀྱི་ཁྲིམས་ཐག་གཅོད་པའི་དུས་སུ། ཁྱོད་ཀྱི་སྙིང་གིས་སྲན་ནུས་སམ། རང་གི་ལག་ཤེད་ལུས་པར་འགྱུར་རམ། ང་ཡ་ཧོ་ཝཱས་འདི་གསུངས་པ་ཡང་ཡིན། སྒྲུབ་པར་ཡང་བྱའོ།

༡༥ ཡང་ངས་ཁྱོད་ཕྱི་པའི་ཁྲོད་དུ་ཁྲེ་གཏོར་དུ་གཏང་། ཡུལ་སོ་སོར་ཁ་འཐོར་དུ་གཏང་ཞིང་། ཁྱོད་ཀྱི་ནང་ན་ཡོད་པའི་མི་གཙང་བ་དེ་འདོན་པར་བྱའོ།

༡༦ དེ་ནས་ཁྱོད་ཕྱི་པའི་མཐོང་ངོར་རང་ཚེ་ཐུར་འགྱུར་འོང་། དེ་ལྟར་ཁྱོད་ཀྱིས་ཁོ་བོ་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༡༧ དེ་ནས་ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༡༨ ཀྱེ་མིའི་བུ། ཨིས་ར་ཨེལ་གྱི་མི་བརྒྱུད་ནི་ངའི་དྲུང་དུ་དྲེག་པའོ། དེ་ཀུན་མེ་ཐབ་ཀྱི་ནང་དུ་ཟངས་དང་། དཀར་གཡའ་དང་། ལྕགས་དང་། ཞ་ཉེ་མ་ཟད། དངུལ་གྱི་དྲེག་པ་ཡིན་པ་མངོན་འོང་།

༡༩ དེའི་ཕྱིར་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཅག་དྲེག་པར་གྱུར་ཟིན་པས་ན། ད་ལྟོས་ཤིག ངས་ཁྱོད་ཅག་ཡེ་རུ་ཤ་ལེམ་གྱི་དབུས་སུ་བསྡུ་བར་བྱ།

༢༠ ཇི་ལྟར་མི་ཀུན་གྱིས་མེ་ཐབ་ཀྱི་དཀྱིལ་དུ་དངུལ་བཟང་ལྕགས་ཞ་ཉེ་དང་དཀར་གཡའ་སྤུངས་ནས། འཇུ་རུ་མེ་འབུད་པ་ལྟར། ངས་ཉིད་ཀྱི་ཐུགས་ཁྲོ་དང་ཁྲོ་གཏུམ་གྱི་ནང་ནས་ཁྱོད་ཚོ་བསྡུ་སྟེ། དེར་བཞག་ནས། འཇུ་བར་བྱའོ།

༢༡ འོ་ན། ངས་ཁྱོད་ཅག་བསྡུས་ཏེ། ཉིད་ཀྱི་ཁོང་ཁྲོའི་མེ་ཁྱོད་ཐོག་ཏུ་སྦར་བ་དང་། དེའི་དཀྱིལ་ན་འཇུ་བར་འགྱུར།

༢༢ མེ་ཐབ་ཀྱི་དཀྱིལ་དུ་དངུལ་འཇུ་ལུགས་སུ། ཁྱོད་ཚོ་དེའི་དཀྱིལ་ན་འཇུ་བར་འགྱུར། དེ་ནས་ཁྱོད་ཚོས་བདག་ཡ་ཧོ་ཝཱས་ཉིད་ཀྱི་ཁོང་ཁྲོ་ཁྱོད་ཀྱི་ཐོག་ཏུ་ཕོས་པ་ཡིན་རྟོགས་པར་འགྱུར་རོ༎

༢༣ ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢༤ ཀྱེ་མིའི་བུ། འདི་སྐད་སྨྲོས་ཤིག ཁྱོད་ནི་ཐུགས་ཁྲོའི་དུས་སུ་བྱི་དོར་མ་བྱས་པ་དང་། ཆར་ཆུ་མ་བབས་པའི་ཡུལ་ཁམས་ཏེ།

༢༥ དེའི་ནང་ན་ཡོད་པའི་ལུང་སྟོན་པ་རྣམས་ཀྱིས་ཁ་འདྲིལ་བྱས། དེ་རྣམས་ང་རོ་འདོན་ཞིང་། ཁྱི་ར་གསོད་པའི་སེང་གེ་དར་མ་དང་མཚུངས། དེ་དག་གིས་སྲོག་རྣམས་ཟ་ཞིང་། ནོར་རྫས་དང་བཟང་ནོར་འཕྲོག དེའི་ནང་དུ་མང་ཙམ་མོ་རང་མོ་རུ་བྱས་སོ།

༢༦ དེའི་བླ་མ་རྣམས་ཀྱིས་ངའི་བཀའ་རྒྱ་བཅག་སྟེ། ངའི་རྫས་དམ་པ་རྣམས་བརླགས་པར་བྱས། གཙང་བ་དང་མི་གཙང་བ་གཉིས་ན་ཁྱད་མ་བྱས། རྨེ་གཙང་གཉིས་ཀྱི་ཤན་མ་ཕྱེས། ངའི་ཤབ་བཱད་རྣམས་མ་མཐོང་རྫུན་བརྒྱབ་ནས། དེ་ཚོའི་ཁྲོད་དུ་ང་བརླགས་པར་བྱས།

༢༧ དེ་དག་གི་ཁྲོད་ན་དེ་ཚོའི་སྐུ་དྲག་རྣམས་ཁྱི་ར་གསེད་པའི་སྤྱང་ཀི་རྣམས་དང་མཚུངས་ཏེ། མི་རིགས་པའི་ཁེ་འབོགས་རྙེད་དུ་ཁྲག་འཕོ་ཞིང་སྲོག་གཅོད་དོ།

༢༨ དེའི་ལུང་སྟོན་པ་རྣམས་ཀྱིས་དེ་ཚོ་ལ་དཀར་ཞལ་བཏང་ནས། ཀུན་རྫོབ་མཐོང་ཞིང་། དེ་ཚོ་ལ་རྫུན་གྱི་མངོན་ཤེས་སྟོན་ཏེ། ཡ་ཧོ་ཝཱས་མ་གསུངས་བཞིན་དུ། ཡ་ཧོ་ཝཱ་དཀོན་མཆོག་གིས་འདི་སྐད་གསུང་ངོ་ཟེར་རོ།

༢༩ ཡུལ་མིས་དབང་ཤེད་ཀྱིས་འཕྲོག་བཅོམ་བྱས། དབུལ་པོ་དང་ནོར་མེད་ལ་སྙད་བཏགས། བྱེས་མི་ལ་སྙད་བྱས།

༣༠ ངས་དེ་དག་གི་ཁྲོད་ན་ལྕགས་རི་རྩིག་པ་དང་། ཡུལ་དེ་མེད་པར་མི་བྱ་བའི་ཕྱིར། དེའི་གས་འཁྲུགས་ཀྱི་བར་ན་ངའི་དྲུང་དུ་འགྲེང་བའི་མི་ཞིག་ངས་བཙལ་ཡང་། གཅིག་ཀྱང་མ་བརྙེད།

༣༡ དེ་བས་ན་ངས་རང་གི་ཐུགས་ཁྲོ་དེ་ཚོའི་ཁར་བླུག་ཅིང་། ངའི་ཁོང་ཁྲོའི་མེས་དེ་རྣམས་བསྲེགས་ཏེ། དེ་དག་གི་ལམ་ལ་འཁོ་བའི་ལན་དེ་ཚོའི་མགོ་ལ་བཀལ་བར་བྱས་ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་༎

༢༣

ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཀྱེ་མིའི་བུ། མ་གཅིག་གི་བུ་མོ་ཡིན་པའི་བུད་མེད་གཉིས་ཡོད་པ་ལས།

༣ དེ་གཉིས་པོས་མི་སེར་ན་ལོག་གཡེམ་བྱས་ཏེ། གཞོན་དུས་སུ་ལོག་གཡེམ་བྱས་ནས། དེར་དེ་གཉིས་ཀྱི་ནུ་མ་ལ་རེག་སྟེ། ན་ཆུང་མའི་ནུ་རྩེ་མཉེས།

༤ དེ་གཉིས་ལས་ཨ་ཆེའི་མིང་དུ་ཨོ་ཧོ་ལཱ་དང་། ནུ་མོའི་མིང་དུ་ཨོ་ཧོ་ལི་བཱ་སྟེ། དེ་དག་ངས་དབང་ཞིང་། བུ་དང་བུ་མོ་རྣམས་བཙས། དེ་དག་གི་མིང་ནི། ཨོ་ཧོ་ལཱ་བྱ་བ་དེ་ས་མར་ཡཱ་དང་། ཨོ་ཧོ་ལི་བཱ་ནི་ཡེ་རུ་ཤ་ལེམ་སྟེ།

༥ ངས་དབང་དུས་སུ། ཨོ་ཧོ་ལཱས་ལོག་གཡེམ་བྱས་ནས། མོའི་སེམས་ཀྱི་ཉེ་མོ་ཁྱིམ་མཚེས་ལ་ཡོད་པའི་ཨ་སུར་པ་ལ་བརྐམ་ཆགས་པ་ཡིན།

༦ དེ་ཅིའི་ཕྱིར་ཞེ་ན། དེ་རྣམས་དམག་འགོ་དང་། འགོ་དཔོན་ཡིན་ཏེ། ཐམས་ཅད་ཡིད་དུ་འོང་བའི་སྐྱེ་བོ་རྟ་ལ་ཞོན་མཁན་གྱི་རྟ་སྐྱ་པ་གོས་རྒྱ་སྨུག་གྱོན་ཡོད་པ་རྣམས་ཡིན་པའི་ཕྱིར་རོ།

༧ དེ་ལྟར་མོས་ཨ་སུར་གྱི་ཕུད་ཡིན་པ་ཐམས་ཅད་དང་། མོས་བརྐམས་ཆགས་པ་ཐམས་ཅད་དང་ལོག་གཡེམ་བྱས་ནས། དེ་ཚོའི་སྐུ་འདྲས་རང་བརླགས་སུ་བཅུག

༨ མོས་མི་སེར་ན་འགོ་བཙུགས་པའི་ལོག་གཡེམ་དེ་ནམ་དུ་ཡང་མ་སྤངས། མོ་ཆུང་ངུར་ཡོད་དུས་སུ། དེ་དག་མོ་དང་མཉམ་དུ་ཉལ་ཏེ། མོའི་ན་གཞོན་གྱི་ནུ་མ་མཉེས་ཏེ། མོའི་ཁར་དེ་དག་གི་ལོག་གཡེམ་བླུགས།

༩ དེའི་ཕྱིར་ངས་མོ་ནི་མོའི་དགའ་གྲོགས་རྣམས་ཀྱི་ལག་ཏུའམ། མོས་སྲོག་བཏང་བའི་ཨ་སུར་པའི་ལག་ཏུ་བཏད་པ་ཡིན།

༡༠ དེ་ཚོས་མོའི་ངོ་ལོ་བཅར་དུ་བཅུག མོའི་བུ་དང་བུ་མོ་རྣམས་ཕྲོགས། མོ་རང་རལ་གྲིས་བསད། དེ་དག་གིས་མོའི་ཁྲིམས་བཅད་པས། བུད་མེད་ཀྱི་ཁྲོད་དུ་མོའི་མིང་གྲགས་ཆེ་བར་གྱུར་ཏོ༎

༡༡ ཡང་དེའི་ནུ་མོ་ཨོ་ཧོ་ལི་བཱས་དེ་ཀུན་མཐོང་ཡང་། རང་གི་འདོད་ཆགས་ཀྱིས་དེ་ལས་ཆེར་བརླགས་ཏེ། རང་གི་ཨ་ཆེའི་ལོག་པར་གཡེམ་པ་ལས་ལྷག་པར་ལོག་གཡེམ་བྱས་ཏེ།

༡༢ རང་གི་ཁྱིམ་མཚེས་པ་ཨ་སུར་པའི་དམག་དཔོན་དང་། འགོ་དཔོན་ཟ་འོག་གི་གོས་ཀྱིས་གྱོན་ཏེ། རྟ་ལ་ཞོན་པའི་རྟ་སྐྱ་པ། ཡིད་དུ་འོང་བའི་སྐྱེས་པ་དར་ལ་བབ་པ་ལ་སེམས་ཤོར་བ་ཡིན།

༡༣ དེ་གཉིས་ལམ་གཅིག་ལ་ཕྱིན་པས། འདི་ཡང་བརླགས་པར་ངས་མཐོང་བྱུང་།

༡༤ དེ་མ་ཟད། མོས་ལོག་གཡེམ་ལྷག་པར་བྱས་ནས། ལྡེབ་བྲིས་སུ་སྐྱེས་པ་དང་། མཚལ་གྱིས་བྲིས་པའི་ཀལ་དཱི་པའི་གཟུགས་བརྙན་མཐོང་སྟེ།

༡༥ དེ་ཚོའི་རྐེད་ལ་སྐ་རགས་དཀྲིས་ནས། མགོ་ལ་ཚོས་ལེགས་པོའི་ཐོད་དང་། ཀལ་དཱི་ཡུལ་གྱི་བཱ་བེལ་གྱི་བུ་རྣམས་དང་འདྲ་བར། དེ་ཐམས་ཅད་མཐོང་སྣང་དུ་རྒྱལ་བུ་དང་འདྲ་བར། དེའི་ཕ་ཡུལ་ནི་ཀལ་དཱི་ཡུལ་ཡོད་པ་ཡིན།

༡༦ མོས་དེ་དག་མཐོང་མ་ཐག་ཏུ། དེ་དག་ལ་མོའི་སེམས་ཤོར་ནས། མོས་ཀལ་དཱི་ཡུལ་དུ་དེ་ཚོའི་དྲུང་དུ་ཕོ་ཉ་རྣམས་བརྫངས་པ་དང་།

༡༧ བཱ་བེལ་གྱི་བུ་རྣམས་མོ་གང་ན་བར་འོངས་ནས། བརྩེ་གདུང་གི་མལ་ཁྲི་ལ་འཛེགས་ཏེ། དེ་ཚོས་མོ་ལ་ལོག་གཡེམ་བྱས་ནས། མོ་བརླགས། དེ་དག་ལས་མོ་བརླགས་པ་ཙམ་གྱིས། དེ་དག་ལ་མོའི་ཞེན་པ་ལོག་ནས།

༡༨ མངོན་སུམ་དུ་ལོག་གཡེམ་བྱས་པ་དང་། རང་གི་ངོ་ལོ་བཅར་བ་ཡིན། དེ་ནས་ཇི་ལྟར་ངའི་སེམས་ཀྱིས་ཨ་ཆེ་བསྐྱུར་བ་ལྟར། དེའི་ནུ་མོ་ཡང་བསྐྱུར་བ་ཡིན།

༡༩ དེའི་སྟེང་དུ་མོས་མི་སེར་ཡུལ་ན་ལོག་གཡེམ་བྱས་པའི་རང་གི་ན་གཞོན་གྱི་དུས་རྣམས་དྲན་ནས། ལྷག་པར་ལོག་གཡེམ་བྱས་སོ།

༢༠ བོང་བུའི་ཤ་འདྲའི་ཤ་ཡོད་པ་དང་། རྟའི་འཛག་ལུགས་སུ་འཛག་པའི་རང་གི་དགའ་གྲོགས་རྣམས་ལ་སེམས་ཤོར་བའི་ཕྱིར་རོ།

༢༡ དེ་ལྟར་ཁྱོད་ཀྱི་ལང་ཚོའི་ནུ་མའི་ཕྱིར། མི་སེར་པས་ཁྱོད་ཀྱི་ན་གཞོན་གྱི་ནུ་རྩེ་མཉེས་ནས། ཁྱོད་རང་གི་ན་གཞོན་གྱི་འདོད་ཆགས་དེ་སླར་ཡང་དྲན་བཅུག་པ་ཡིན།

༢༢ དེ་བས་ན། ཀྱེ་ཨོ་ཧོ་ལི་བཱ། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ལྟོས། ཁྱོད་བསྐྱུར་བའི་ཁྱོད་ཀྱི་སེམས་ཀྱི་ཉེ་མོ་རྣམས། ཁྱོད་ཀྱི་དགྲར་ངས་སློང་ཞིང་། ཕྱོགས་ཀུན་ལས་དེ་དག་ཁྱོད་ཀྱི་དགྲར་བསླང་སྟེ།

༢༣ བཱ་བེལ་པ་དང་། ཀལ་དཱི་པ་ཡོད་དོ་ཅོག་དང་། པེ་ཀོད་དང་། ཤོ་ཨ་དང་། ཀོ་ཨ་རྣམས་དང་ལྷན་ཅིག་ཏུ། ཨ་སུར་པ་ཚང་མ། དར་ལ་བབ་པའི་སྐྱེ་བོ་ཡིད་དུ་འོང་བ་མཐའ་དག་དང་། དམག་འགོ་དང་། འགོ་དཔོན་དང་། བཀའ་བློན་དང་། གྲགས་པ་ཆེ་བ། རྟ་ལ་ཞོན་པ་ཐམས་ཅད་ནི་ཁྱོད་ཀྱི་ཁར་འདྲེན་པར་བྱའོ།

༢༤ དེ་རྣམས་མཚོན་དང་། ཞོན་པ་དང་། འཁོར་ལོ་དང་། མིའི་དཔུང་ཚོགས་དང་བཅས་སུ་ཁྱོད་ལ་རྒོལ་ཞིང་། ཕུབ་དང་། ཕ་ལི་དང་། རྨོག་གྱོན་ནས། ཕྱོགས་ཀུན་ནས་ཁྱོད་སྐོར་བར་འགྱུར། ཡང་ངས་དེ་དག་ལ་ཁྲིམས་གཅོད་པའི་དབང་སྐུར་ཞིང་། དེ་དག་གིས་རང་གི་ཁྲིམས་སྲོལ་བཞིན་དུ་ཁྱོད་ཀྱི་ཁྲིམས་གཅོད་པར་འགྱུར།

༢༥ ཡང་གང་ངས་ཉིད་ཀྱི་འགྲན་སེམས་ཁྱོད་ལ་སྟོན་པ་དང་། དེ་ཚོས་ཁྱོད་ལ་དྲག་པོའི་ལུགས་བྱེད་ཅིང་། ཁྱོད་ཀྱི་སྣ་དང་རྣ་བ་གཅད་ཅིང་། ཁྱོད་ཀྱི་ལྷག་ལུས་ནི་རལ་གྲིས་མེད་པར་འགྱུར། ཁྱོད་ཀྱི་བུ་དང་བུ་མོ་རྣམས་འཛིན་ཏེ། ཕྱི་ལུས་མེས་འཚིག་པར་འགྱུར།

༢༦ ཁྱོད་ཀྱི་གོས་ཀྱང་བཤུས་ཏེ། བཟང་ནོར་རྣམས་འཕྲོག་པར་འགྱུར།

༢༧ དེ་དག་ལ་ཁྱོད་ཀྱིས་མིག་ཀྱང་མི་འདེགས་པ་དང་། སླར་མི་སེར་དྲན་པར་མི་འགྱུར་བ་ཙམ་དུ། ངས་ཁྱོད་ཀྱི་འདོད་ཆགས་དང་། ཁྱོད་ཀྱིས་མི་སེར་ཡུལ་ནས་ཁྱེར་འོངས་པའི་ལོག་པར་གཡེམ་པ་དེ་བར་དུ་གཅད་དོ༎

༢༨ དེ་ཅིའི་ཕྱིར་ཞེ་ན། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ལྟོས། ཁྱོད་ཀྱིས་སྙིང་ཁྲག་འཁོལ་བ་རྣམས་ཀྱི་ལག་པ་དང་། ཁྱོད་ལས་སེམས་ཆད་པ་རྣམས་ཀྱི་ལག་པ་ལ་ཁྱོད་གཏད་དོ།

༢༩ དེ་ཚོས་ཁྱོད་ལ་དགྲ་བྱེད་ཅིང་། ཁྱོད་ཀྱིས་འབད་མཁན་ཐམས་ཅད་འཕྲོག་ཅིང་། ཁྱོད་གཅེར་བུ་སྒྲེན་མོར་གཞག དེ་ནས་ཁྱོད་ཀྱི་འདོད་ལོག་དང་། འདོད་ཆགས་དང་། ལོག་པར་གཡེམ་པ་དེ་ཁྱོད་སྐྱེངས་སུ་མངོན་སུམ་དུ་སྟོན་པར་འགྱུར།

༣༠ ཁྱོད་ལོག་པར་གཡེམ་དུ་ཕྱི་པའི་རྗེས་སུ་བྲངས་ཏེ། དེ་ཚོའི་སྐུ་འདྲས་ཁྱོད་བརླགས་པའི་ཕྱིར། ངས་ཁྱོད་ལ་དེ་ལྟར་བྱ་སྟེ།

༣༡ རང་གི་ཨ་ཆེའི་ལམ་ན་ཁྱོད་སོང་བས། དེའི་ཕོར་པ་ཁྱོད་ཀྱི་ལག་པར་སྦྱིན་པར་བྱ།

༣༢ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཀྱིས་རང་གི་ཨ་ཆེའི་ཕོར་པ་འཇོང་འཇོང་ཆེན་པོའི་ནང་ནས་འཐུང་བར་འགྱུར། དེ་ན་མང་ཙམ་ཤོང་ཡོང་། ཁྱོད་ནི་དགད་མོ་དང་། འཕྱ་བའི་གནས་སུ་འགྱུར།

༣༣ ཁྱོད་ཀྱི་ཨ་ཆེ་ས་མར་ཡཱའི་ཕོར་པ། ཧ་ལས་པ་དང་སྟོངས་པའི་ཕོར་པས། ཁྱོད་སྨྱོ་འབོགས་དང་སྡུག་བསྔལ་གྱིས་གང་བར་འགྱུར་ཏེ།

༣༤ ཁྱོད་དེ་ལས་ཚར་ཚར་འཐུང་ཞིང་དེའི་རྫ་ཆག་འདྲད་དེ། རང་གི་ནུ་མ་འདྲབ་པར་འགྱུར། དེ་ཅིའི་ཕྱིར་ཞེ་ན། ང་ཡ་ཧོ་ཝཱ་དཀོན་མཆོག་གིས་གསུངས་པའི་ཕྱིར་རོ༎

༣༥ དེ་བས་ན་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཀྱིས་ང་བརྗེད་ནས། ང་ཁྱོད་ཀྱི་རྒྱབ་ཏུ་བསྐྱུར་བའི་རྐྱེན་གྱིས། ཁྱོད་ཀྱིས་ཀྱང་རང་གི་འདོད་ཆགས་དང་ལོག་གཡེམ་གྱི་ཁལ་ཐོགས་ཤིག

༣༦ དེ་ནས་ཡ་ཧོ་ཝཱས་བདག་ལ་ཡང་གསུངས་པ། ཀྱེ་མིའི་བུ། ཁྱོད་ཀྱིས་ཨོ་ཧོ་ལཱ་དང་ཨོ་ཧོ་ལི་བཱའི་ཁྲིམས་གཅོད་པར་དགའ་འམ། དེ་གཉིས་པོ་ལ་དེ་དག་གི་བྱ་བ་ཞེན་ལོག་རྣམས་སྟོན་པར་བྱོས་ཤིག

༣༧ གང་ལ་ཞེ་ན། དེ་གཉིས་པོས་ལོག་གཡེམ་མ་བྱས་ནས། ལག་པའི་ནང་ན་ཁྲག་ཀྱང་འདུག་སྟེ། རང་གི་སྐུ་འདྲ་རྣམས་དང་མཉམ་དུ་ལོག་གཡེམ་བྱས། དེ་དག་རང་གི་དོན་དུ་ང་ལས་ཆད་པའི་བུ་རྣམས་ཟ་རུ་མེ་ནང་རྒྱུ་རུ་བཅུག

༣༨ དེ་ཀུན་གྱི་སྟེང་དུ་དེ་ཚོས་ང་ལ་འདི་ཡང་བྱས། ཉིན་དེ་རང་དུ་ངའི་གཙང་ཁང་མི་གཙང་བར་བྱས། ངའི་ཤབ་བཱད་རྣམས་བརླགས་སུ་བཅུག

༣༩ དེ་ཅི་ལྟར་ཞེ་ན། དེ་ཚོས་རང་གི་ཕྲུ་གུ་རྣམས་སྐུ་འདྲའི་དོན་དུ་བསད་ཟིན་པའི་ཚེ་ན། ཞག་དེ་རང་ལ་ངའི་གཙང་ཁང་ནི་མི་གཙང་བར་བྱེད་དུ་ནང་དུ་ཞུགས་པ་ཡིན། ཡང་ལྟོས་ཤིག དེ་ཚོས་ངའི་ཕོ་བྲང་གི་དཀྱིལ་དུ་དེ་ལྟར་བྱས།

༤༠ དེ་མ་ཟད་པར། ཁྱོད་ཚོས་ཕོ་ཉ་ཡང་མངགས་ནས། སྐྱེས་པ་རྣམས་རྒྱང་རིང་ནས་བཀུག་ནས། དེ་རྣམས་འོངས་སོ། ཁྱོད་དེ་ཚོའི་ཕྱིར་ལུས་བཀྲུས། མིག་ལ་མིག་རྩི་བསྐུས། རྒྱན་གྱིས་སྤྲས།

༤༡ ཁྱོད་བསྡད་པའི་མལ་ཁྲི་འགངས་ཅན་གྱི་མདུན་དུ་ལྕོག་ཙེ་བཞག ཡང་དེའི་སྟེང་དུ་ངའི་སྤོས་དང་འབྲུ་མར་བཞག་སྟེ།

༤༢ དེར་མི་ཚོགས་ཀྱིས་སྐྱིད་པོ་བྱེད་པའི་ཅ་ཅོ་ཡོད་པ་ཡིན། ཡང་དམངས་རིགས་རྣམས་དང་བཅས་སུ་འབྲོག་སྟོང་ལས་ཆང་འཐུང་མཁན་ཡང་བོས་པ་ཡིན། དེ་དག་གིས་མོའི་ལག་པར་གདུབ་བུ་དང་། མགོ་ལ་ཅོད་པན་མཛེས་པོ་བཞག་པ་ཡིན།

༤༣ དེ་ནས་ངས། རྒད་མོས་ཀྱང་ལོག་པར་གཡེམ་མམ། ད་འདི་ཚོས་མོ་མཉམ་དང་། མོས་དེ་ཚོས་དང་ལོག་གཡེམ་བྱའམ་གསུངས་པ་ཡིན།

༤༤ ད་དུང་དེ་དག་མོའི་རྩར་ཕྱིན་ཏེ། སྨད་འཚོང་མའི་རྩར་བགྲོད་པ་ལྟར། འདོད་ཆགས་ཅན་གྱི་བུད་མེད་ཨོ་ཧོ་ལཱ་དང་ཨོ་ཧོ་ལི་བཱ་དེའི་རྩར་བགྲོད་པ་ཡིན།

༤༥ འོན་ཀྱང་དེ་གཉིས་པོ་གཡེམ་མོ་དང་། ལག་ན་མིའི་ཁྲག་ཡོད་པས། མི་ཆོས་དྲང་པོ་རྣམས་ཀྱིས་དེ་གཉིས་པོ་ལ་གཡེམ་མོ་ལ། ཆད་པས་གཅོད་པ་ལྟར་དང་། མི་བསད་མོར་ཆད་པས་གཅོད་པ་ལྟར་ཁྲིམས་གཅད་དོ༎

༤༦ དེ་ཅིའི་ཕྱིར་ཞེ་ན། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ངས་དེ་གཉིས་པོ་དབང་ཆོས་བྱེད་པ་དང་འཕྲོག་པའི་ཕྱིར་དུ། དཔུང་ཞིག་འདྲེན་ཞིང་དེ་དག་ལ་གཏོད་པར་བྱ།

༤༧ དཔུང་དེས་འདི་དག་རྡོ་རུབ་ལ་གཏོང་ཞིང་། རལ་གྲིས་གསད། དེ་གཉིས་ཀྱི་བུ་དང་བུ་མོ་རྣམས་བཀུམ། ཁང་པ་རྣམས་མེས་བསྲེག་པར་བྱ།

༤༨ དེ་ལྟར་བུད་མེད་ཚང་མས་ལོག་གཡེམ་བྱེད་ཅིང་། ཁྱོད་ལྟར་འདོད་ཆགས་ལ་མི་སྤྱོད་པའི་ཕྱིར། ངས་ཡུལ་གྱི་ནང་ནས་འདོད་ཆགས་བར་དུ་གཅད་དོ།

༤༩ མི་དེ་ཚོས་ཁྱོད་ལ་འདོད་ལོག་གི་ལན་འཇལ་ཞིང་། ཁྱོད་ཀྱིས་རང་གི་སྐུ་འདྲའི་ཉེས་ལྟུང་རྣམས་ཀྱི་ཁལ་ཐོགས་པར་འགྱུར། དེ་ནས་ཁྱོད་ཚོས་ང་ནི་ཡ་ཧོ་ཝཱ་དཀོན་མཆོག་ལགས་པ་རྟོགས་པར་འགྱུར་རོ༎

༢༤

ཡང་སྐྱར་ལོ་དགུ་པའི་ཟླ་བ་བཅུ་པའི་ཚེས་བཅུ་ལ་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཀྱེ་མིའི་བུ། ཉི་མ་དེ་རིང་ངམ། བཱ་བེལ་རྒྱལ་པོས་ཡེ་རུ་ཤ་ལེམ་ལ་གཡུལ་འགྱེད་པའི་ཉི་མ་འདི་ལ། ཞག་དེའི་མིང་བྲིས་ཏེ་འཇོག་ཅིག

༣ ཡང་ངོ་ལོག་བྱེད་པའི་མི་བརྒྱུད་ལ་གཏམ་དཔེ་ཞིག་ཟེར་ཞིང་དེ་ཚོ་ལ། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཚོགས་ཟངས་མེ་ལ་ཁོལ། ཁོལ་ཞིག དེའི་ནང་དུ་ཆུ་ཡང་བླུག་ཅིག

༤ དེའི་ལྷུ་རྣམས་སྡུས་ཤིག ལྷུ་ལེགས་ཚད་དང་། དཔྱི་མིག་དང་། སོག་པ་དང་། རུས་པ་ལེགས་པོས་ཟངས་བུ་ཁེངས་སུ་ཆུག་ཅིག

༥ ཁྱུ་ནང་གི་འདམ་མ་བླངས་ཏེ། འོག་ཏུ་ཤིང་སྤུངས་ནས། ལེགས་པར་སྐོལ་ཞིག དེའི་རུས་པ་རྣམས་ཚོས་ཆུག་ཅིག

༦ དེའི་དོན་དུ་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། མི་ཁྲག་འཕོ་བའི་གྲོང་ཁྱེར་རམ། བཙས་ཟོས་ནས། གཡའ་མ་ཆོད་པའི་ཚོགས་ཟངས་ལ་བཀྲ་མི་ཤིས། རྒྱན་མ་རྒྱབ་པར་ལྷུ་རེ་རེ་བཞིན་ཕྱུང་ཞིག

༧ དེ་ཅིའི་ཕྱིར་ཞེ་ན། དེའི་དཀྱིལ་ན་མིའི་ཁྲག་གདའ། ཐལ་བས་འགེབས་སུ་སའི་ཁར་མ་བླུག་པར་བྲག་རྗེན་གྱི་ཁར་ཕོས་པ་ཡིན།

༨ དེ་ལྟར་དགྲ་ཤ་རྩོད་པ་དང་། ཁྲོ་བ་འབབ་ཏུ་བཅུག་པ་དང་། ཕོས་པའི་ཁྲག་མི་འགེབས་པའི་ཕྱིར། ངས་བྲག་རྗེན་གྱི་ཁར་ཕོས་པ་ཡིན།

༩ དེ་བས་ན་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། མི་བསད་ཀྱི་གྲོང་ཁྱེར་ལ་བཀྲ་མི་ཤིས། ངས་ཉིད་ཀྱིས་བུད་ཤིང་གི་ཤིང་རགས་སྤུང་བར་བྱ།

༡༠ ཤིང་རགས་སྤུངས་ཤིག མེ་དྲག་པོ་ཐོང་། ཤ་ལེགས་པར་འཚོད་དུ་ཆུག ཤ་ཁུ་སྐ་བ་བྱོས། རུས་པ་རྣམས་འཚིག་ཏུ་ཆུག་ཅིག

༡༡ དེ་ནས་ཚོགས་ཟངས་སྟོང་པར་སོལ་མེའི་ཁར་ཁོལ་ཞིག དེ་ཚ་བར་གྱུར་ཏེ། ར་གན་ཚིག་སྟེ། དེ་ནང་གི་དྲེག་པ་རྣམས་འཇུ་བ་དང་། དེའི་བཙའ་མེད་པར་འགྱུར།

༡༢ དཀའ་ལས་ཀྱིས་ཡི་ཆད་དུ་བཅུག་རུང་། དེའི་ནང་ནས་དྲི་རྒོད་ཕྱི་རོལ་དུ་མི་འབྱུང་བར། མེའི་ནང་དུ་ཡང་དེའི་དྲེག་པ་མི་འབུད་དེ།

༡༣ ཁྱོད་ཀྱི་མི་གཙང་བ་དེ་ནི་འདོད་ཆགས་སོ། ངས་ཁྱོད་གཙང་བར་བྱེད་དུ་འདོད་ཀྱང་། ཁྱོད་གཙང་བར་མ་གྱུར་པས། ཁྱོད་ཀྱི་ཁར་ངའི་ཁྲོ་བ་མ་བབས་པའི་བར་དུ། ངས་ཁྱོད་རང་གི་མི་གཙང་བ་ལས་གཙང་བར་མི་བྱ།

༡༤ ཁོ་བོ་ཡ་ཧོ་ཝཱས་དེ་གསུངས་པས། དེ་བཞིན་དུ་འབྱུང་ཞིང་། ངས་དེ་སྒྲུབ་པར་ཡང་བྱ་སྟེ། ནུར་བར་ཡང་མི་བྱ། ངས་འཕངས་པར་ཡང་མི་བྱ། འགྱོད་ཀྱང་མི་བྱ། ཁྱོད་ཀྱི་ལས་དང་སྤྱོད་པར་བསྟུན་ནས། དེ་ཚོས་ཁྱོད་ཀྱི་ཁྲིམས་གཅད་དོ། ཞེས་ཡ་ཧོ་ཝཱས་གསུང་ངོ་༎

༡༥ ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༡༦ ཀྱེ་མིའི་བུ། ལྟོས། ཁྱོད་མིག་གིས་སྡུག་པར་འཛིན་པ་དེ། ངས་རྒྱབ་རེས་གཅིག་ན། ཁྱོད་ལས་འཕྲལ་བར་བྱའི། ཁྱོད་ཀྱིས་མྱ་ངན་ཡང་མ་བྱེད། ངུ་ཡང་མ་ངུ་། མཆི་མའང་འཐིགས་པར་མ་གྱུར་ཞིག

༡༧ ཁ་རོག་ཅིང་ཤུགས་རིང་ཕྱུང་ཞིག འོན་གཤིན་པོའི་དོན་དུ་མྱ་ངན་མ་བྱེད་པར། མགོ་ལ་རང་གི་ཐོད་དཀྲིས། རྐང་པ་ལ་རང་གི་ལྷམ་གྱོན་ཞིག ཡ་མཆུ་མ་འགེབས་ཤིག སྡུག་ཟས་ཀྱང་མ་ཟ་ཞིག་གསུངས་པ་བཞིན་དུ།

༡༨ སྔ་དྲོར་བདག་གིས་མི་རྣམས་དང་གཏམ་བྱས་ནས། ཕྱི་དྲོར་བདག་གི་ཆུང་མ་དེ་ཤི་བ་དང་། ནང་པར་བདག་ལ་བཀའ་སྩལ་བ་བཞིན་དུ་བྱས་པ་ཡིན།

༡༩ དེ་ནས་མི་རྣམས་ཀྱིས་བདག་ལ། ཁྱེད་ཀྱིས་བྱེད་པ་དེ་ནི་ང་རྣམས་ལ་ཅིའི་བརྡ་ཡིན། འཆད་པར་མི་བྱའམ་ཞེས་སྨྲས་པ་ལས།

༢༠ དེའི་ལན་དུ་བདག་གིས། བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢༡ ཨིས་ར་ཨེལ་གྱི་མི་བརྒྱུད་ལ་སྨྲོས་ཤིག ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ལྟོས། ངས་ཁྱོད་ཅག་གི་སྟོབས་ཀྱི་ངོམ་ཤིང་མིག་གིས་སྡུག་པར་འཛིན་པ་དང་། སྙིང་གིས་གཅེས་པར་བཟུང་བའི། ཁོ་བོའི་གཙང་ཁང་དེ་བརླགས་པར་བྱ། ཁྱོད་ཚོས་བསྐྱུར་བཞག་པའི་ཁྱོད་ཀྱི་བུ་དང་བུ་མོ་རྣམས་རལ་གྲིས་རྡབ་པར་འགྱུར།

༢༢ དེ་ནས་ཁྱོད་ཚོས་ངས་བྱས་པ་བཞིན་དུ་བྱ་ཞིང་། ཁྱོད་ཚོས་རང་གི་ཡ་མཆུའང་མི་འགེབས། སྡུག་ཟས་ཀྱང་མི་ཟ་སྟེ།

༢༣ ཁྱོད་ཚོའི་མགོ་ལ་རང་གི་ཐོད་དང་། རྐང་པ་ལ་རང་གི་ལྷམ་གྱོན་ཞིང་། ཁྱོད་ཅག་གིས་མྱ་ངན་མི་བྱ་ཞིང་ངུ་འཛི་མི་བྱ་བར། རང་གི་ཉེས་སྡིག་གི་དོན་དུ་ཉམས་ཐག་ཅིང་། གཅིག་གིས་གཅིག་ལ་ལྟ་ཞིང་ཤུགས་རིང་འབྱིན་པར་འགྱུར།

༢༤ འདི་ལུགས་སུ་ཨེ་ཟེ་ཀི་ཨེལ་ནི་ཁྱོད་ཅག་གི་སྔ་ལྟས་ཡིན་པས། དེས་ཇི་བྱས་ཐམས་ཅད་བཞིན་དུ་ཁྱོད་ཚོས་བྱེད་པར་འགྱུར་ཏེ། དེ་བཞིན་འབྱུང་དུས་སུ། ཁྱོད་ཚོས་ང་ནི་ཡ་ཧོ་ཝཱ་དཀོན་མཆོག་ལགས་པ་རྟོགས་པར་འགྱུར་རོ༎

༢༥ ཡང་ཀྱེ་མིའི་བུ། ལྟོས། གང་ཞག་ལ་ངས་དེ་ཚོའི་སྟོབས་དང་། དེ་དག་གི་ཡིད་མགུ་བའི་དཔལ་དང་། དེ་ཚོའི་མིག་གིས་སྡུག་པར་འཛིན་པར་དང་། སྙིང་ཆགས་ཡོད་པའི། དེ་དག་གི་བུ་དང་བུ་མོ་རྣམས་དེ་དག་ལས་འཕྲལ་བའི་ཞག་ལ།

༢༦ བྲོས་ཤིང་ཐར་མཁན་ཞིག ཉིན་མོ་དེར་ཁྱོད་ཀྱི་རྣ་བར་དེ་འཆད་དུ་འོང་བར་འགྱུར།

༢༧ ཞག་དེར་བྲོས་ནས་བུད་པ་དེ་དང་ལྷན་ཅིག་ཏུ་ཁྱོད་ཀྱི་ཁ་འབྱེ་བར་འགྱུར་ཏེ། ཁྱོད་ཀྱིས་གཏམ་གླེང་ཞིང་ལྐུགས་པར་མི་འགྱུར་བས་ན། ཁྱོད་དེ་དག་གི་སྔ་ལྟས་སུ་འགྱུར་བར་འགྱུར། དེ་ནས་དེ་ཚོས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༢༥

ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཀྱེ་མིའི་བུ། ཨམ་མོན་པའི་ཐད་དུ་གདོང་སྒྱུར་ཏེ། དེ་ཚོ་ལ་གནོད་པའི་ལུང་སྟོན་ཞིང་།

༣ ཨམ་མོན་པ་ལ་འདི་ལྟར་སྒོ་བར་གྱིས། ཡ་ཧོ་ཝཱ་དཀོན་མཆོག་གི་བཀའ་ཐོས་པར་བྱོས། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཀྱིས་ངའི་གཙང་ཁང་དེ་བརླགས་ཤིང་། ཨིས་ར་ཨེལ་གྱི་ཡུལ་ཁམས་དེ་སྟོངས་ནས། ཡ་ཧུ་དཱའི་ཕ་སྤད་གཉའ་ཡལ་དུ་ཁྱེར་བའི་དུས་སུ། ཁྱོད་ཀྱིས་དེ་དག་ལ་ཧབ་དགོད་བཏང་བས་ན།

༤ ལྟོས། ངས་ཁྱོད་ཤར་ཕྱོགས་པའི་དབང་དུ་གཏད་དོ། དེ་རྣམས་ཁྱོད་ཀྱི་ནང་དུ་ཕག་ར་བརྩིག་སྟེ། ཁྱོད་ཀྱི་དབུས་སུ་གཞིས་ཕབ་སྟེ། ཁྱོད་ཀྱི་འབྲས་བུ་ཟ་ཞིང་། ཁྱོད་ཀྱི་འོ་མ་བཏུང་བར་འགྱུར།

༥ དེ་ནས་རབ་བཱ་ནི་རྔ་བོང་གི་དང་ར་དང་། ཨམ་མོན་པའི་ཡུལ་ནི་ལྷས་སུ་བྱ། དེ་ནས་ཁྱོད་ཚོས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༦ དེ་ཅིའི་ཕྱིར་ཞེ་ན། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཀྱིས་ལག་བརྡབ་བཏང་སྟེ། བྲོ་ཁྲབ་ནས། ཨིས་ར་ཨེལ་ཡུལ་ལ་ལྟ་སྟེ། རང་གི་འཁོན་སེམས་ཆེན་པོས་བརླམས་ནས། སེམས་འཐད་པ་ཡིན།

༧ དེའི་ཕྱིར་དུ་ད་ལྟོས་དང་། ངས་ཁྱོད་ཀྱི་ཐོག་ཏུ་ཉིད་ཀྱི་ཕྱག་བརྐྱངས་ཏེ། ཁྱོད་ཕྱི་པ་རྣམས་ཀྱི་བཅོམ་ནོར་དུ་སྦྱིན་ཞིང་། ཁྱོད་མི་སྡེ་ལས་སོ་སོར་འཕྲལ་ཏེ། ཡུལ་སོ་སོ་རུ་ཚར་དུ་བཅད་ཅིང་། ངས་ཁྱོད་དགུམ་མོ། དེ་ནས་ཁྱོད་ཀྱིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༨ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། མོ་ཨབ་དང་སེ་ཨིར་གཉིས་པོས། ད་ལྟོས་དང་། ཡ་ཧུ་དཱའི་ཕ་སྤད་ཀྱང་གཞན་ཕྱི་པ་ཀུན་དང་འདྲའོ་ཟེར་བས་ན།

༩ ད་ལྟོས་དང་། ངས་མོ་ཨབ་ཀྱི་དཔུང་པའམ། ཡུལ་ཁམས་དེའི་དཔལ་ལགས་པའི་བེད་ཡེ་ཤི་མོད་དང་། བ་ཨཱལ་མེ་ཨོན་དང་། ཁིར་ཡད་ཨ་ཨིམ་བྱ་བའི་གྲོང་ཁྱེར་རྣམས་ཕྱེས་ནས་བཞག་གོ།

༡༠ མི་བརྒྱུད་ཀུན་གྱིས་ཨམ་མོན་པ་དྲན་པར་མི་འགྱུར་བའི་ཕྱིར་དུ། ངས་ཨམ་མོན་པ་རྣམས་ཤར་ཕྱོགས་པ་ལ་བཅོམ་ནོར་དུ་སྦྱིན་ཞིང་།

༡༡ ངས་མོ་ཨབ་ལ་ཡང་ཆད་པས་གཅད་དོ། དེ་ནས་དེ་ཚོས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༡༢ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཨེ་དོམ་གྱིས་ཡ་ཧུ་དཱའི་ཕ་སྤད་ལ་དགྲར་ལངས་ནས། དགྲ་ལན་ལྕི་བ་བཅལ་ཏེ། ནོངས་ཆེ་བ་ཕོག་པས།

༡༣ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ངས་ཨེ་དོམ་ཐོག་ཏུ་ཕྱག་བརྐྱངས་ནས། ཡུལ་དེའི་མི་དང་དུད་འགྲོ་གཉིས་པོ་ཚར་དུ་གཅོད་ཅིང་། ཐེ་མན་ཚུན་ཆད་སྟོངས་སུ་འཇུག་ཅིང་། དེ་དཱན་གྱི་བར་དུ་རལ་གྲིས་བསྙལ་བར་འགྱུར་ཏེ།

༡༤ ངས་ཉིད་ཀྱི་མི་སྡེ་ཨིས་ར་ཨེལ་གྱི་ལག་གིས་ཨེ་དོམ་གྱི་ཐོག་ཏུ་ཁོ་བོའི་དགོངས་ཕོག་འབེབས་པར་བྱ་ཏེ། དེ་དག་གིས་ངའི་ཐུགས་ཁྲོ་དང་ཁྲོ་གཏུམ་ལ་རག་ལས་ནས། ཨེ་དོམ་ནང་བྱེད་པར་འགྱུར། དེ་ལུགས་སུ་དེ་དག་ལ་ངའི་དགྲ་ལན་འཇལ་ཚུལ་དེ་རྟོགས་པར་འགྱུར་ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༥ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཡང་ཕེ་ལེ་ཤེད་པས་རང་གི་འཁོན་རྙིང་པའི་ཕྱིར། དེ་མེད་པ་བྱེད་པའི་དོན་དུ། འཁོན་སེམས་བསྐྱེད་དེ། རྟག་ཏུ་སྙིང་འཁོན་གྱིས་དགྲ་ལན་བཅལ་བས་ན།

༡༦ ཡ་ཧོ་ཝཱ་དཀོན་མཆོག་གིས་འདི་སྐད་དུ། ལྟོས། ངས་ཕེ་ལེ་ཤེད་པ་རྣམས་ཀྱི་ཐོག་ཏུ་ཉིད་ཀྱི་ཕྱག་གདེང་ཞིང་། ཀེ་རེད་པ་རྣམས་ཚར་དུ་གཅད་ཅིང་། རྒྱ་མཚོའི་འགྲམ་གྱི་ཕྱི་ལུས་ཡང་མེད་པར་བྱ་སྟེ།

༡༧ ངའི་ཁྲོ་གཏུམ་གྱི་དགོངས་ཕོག་གི་ངང་ནས་དེ་དག་ལས་དགྲ་ལེན་ཆེན་པོ་བླང་བར་བྱའོ། ཡང་ངས་དེ་དག་ལ་དགྲ་ལན་འཇལ་བའི་ཚེ་ན། དེ་དག་གིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༢༦

དེ་ནས་ཡང་ལོ་བཅུ་གཅིག་པའི་ཟླའི་ཚེས་པ་གཅིག་ཞག་བྱུང་བར་གྱུར་པ་ནི། བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཀྱེ་མིའི་བུ། ཚོར་གྱིས་ཡེ་རུ་ཤ་ལེམ་ལ་ཧབ་དགོད་བཏང་སྟེ། མི་རིགས་སོ་སོའི་སྒོ་མོ་ལགས་པ་དེ་ཆག་ནས། ད་ཁོ་ངའི་ཕྱོགས་སུ་འཁོར་ཏེ། དེ་ནི་སྟོངས་པས། ང་འགེངས་པར་འགྱུར་ཞེས་སྨྲས་པས།

༣ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ལྟོས། ཀྱེ་ཚོར། ངས་ཁྱོད་དགྲར་འཛིན་པས། ཇི་ལྟར་རྒྱ་མཚོས་རང་གི་རྦ་ཀློང་ཡར་སློང་བའི་ལུགས་སུ། ངས་མི་བརྒྱུད་དུ་མ་ཁྱོད་ཀྱི་དགྲར་སློང་བར་བྱ།

༤ དེ་ནས་དེ་དག་གིས་ཚོར་གྱི་ལྕགས་རི་རྣམས་བཤིག་ནས། དེའི་རྫོང་རྣམས་རློག་པར་བྱ། ངས་དེའི་རྡུལ་ཡང་དྲད་ནས། བྲག་རྗེན་དུ་བྱའོ།

༥ དེ་ནས་དེ་ནི་རྒྱ་མཚོའི་དབུས་སུ་ཉ་རྒྱ་འདིང་བའི་གནས་སུ་འགྱུར་བར་འགྱུར། དེ་ཅིའི་ཕྱིར་ཞེ་ན། ང་ཉིད་ཀྱིས་གསུངས་པ་ཡིན། ཞེས་ཡ་ཧོ་ཝཱ་དཀོན་མཆོག་གིས་གསུང་སྟེ། དེ་ནི་མི་རིགས་ཀུན་གྱི་བཅོམ་ནོར་དུ་གྱུར་ཞིང་།

༦ ཐང་དུ་ཡོད་པའི་དེའི་བུ་མོ་རྣམས་རལ་གྲིས་གསད་པར་འགྱུར། དེ་ནས་དེ་ཚོས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༧ དེ་ཅིའི་ཕྱིར་ཞེ་ན། ཡ་ཧོ་ཝཱ་དཀོན་མཆོག་གིས་འདི་སྐད་དུ། ལྟོས་ཤིག ངས་རྒྱལ་པོ་རྣམས་ཀྱི་རྒྱལ་པོ་ཡིན་པའི་བཱ་བེལ་གྱི་རྒྱལ་པོ་ནེ་བུ་ཀད་ནེ་ཙར་ནི། རྟ་དང་། ཤིང་རྟ་དང་། རྟ་སྐྱ་པ་དང་། མི་སྡེ་དུ་མའི་དམག་དཔུང་དང་བཅས་སུ་བྱང་ཕྱོགས་ནས་ཚོར་དུ་བཏང་བས།

༨ ཁྱོད་ཀྱི་བུ་མོ་ཐང་དུ་ཡོད་པ་རྣམས་རལ་གྲིས་གསད། ཁྱོད་ཀྱི་མདུན་དུ་མཁར་བརྩིག་ཅིང་། ཁྱོད་ཀྱི་ཐད་དུ་འཛིང་ར་བཞེང་སྟེ། ཁྱོད་ཀྱི་ཕྱོགས་ཕུབ་གདེག

༩ ཁྱོད་ཀྱི་ལྕགས་རི་ལ་སྒྱོགས་རྡོ་རྒྱབ་ཅིང་། དེའི་དགྲ་སྟས་ཁྱོད་ཀྱི་མཁར་རྣམས་རྟིབ་པར་འགྱུར།

༡༠ དེའི་རྟ་མང་དྲགས་པའི་རྐྱེན་གྱིས་ལྡང་བའི་རྡུལ་གྱིས་ཁྱོད་དགབ་བོ། ཆག་པའི་གྲོང་ཁྱེར་གྱི་ནང་དུ་འཇུག་ལུགས་སུ། ཁྱོད་ཀྱི་རྒྱ་སྒོ་རྣམས་ཀྱི་ནང་དུ་འཇུག་དུས་སུ། དེའི་རྟ་པ་དང་། འཁོར་ལོ་དང་ཤིང་རྟ་རྣམས་ཀྱི་སྒྲ་སྐད་ཀྱིས་ཁྱོད་ཀྱི་ལྕགས་རི་རྣམས་གཡོ་བར་འགྱུར།

༡༡ དེའི་རྟའི་རྨིག་པའི་འོག་ཏུ་ཁྱོད་ཀྱི་ལམ་སྲང་ཐམས་ཅད་རྫི་ཞིང་། རལ་གྲིས་ཁྱོད་ཀྱི་མི་རྣམས་གསད་ཅིང་། ཁྱོད་ཀྱི་མཐུ་སྟོབས་ཀྱི་ཀ་བ་རྣམས་ས་དང་སྙོམས་པར་འགྱུར།

༡༢ ཡང་ཁྱོད་ཀྱི་ནོར་རྫས་འཕྲོག་སྟེ། ཁྱོད་ཀྱི་ཚོང་ཟོག་བཅོམ་ཞིང་། ཁྱོད་ཀྱི་ལྕགས་རི་རྣམས་རྟིབ་ཅིང་། གཟིམ་ཁང་མཛེས་པ་རྣམས་མེད་པར་བྱེད་དེ། ཁྱོད་ཀྱི་ས་རྡོ་ཤིང་གསུམ་པོ་རྒྱ་མཚོའི་དཀྱིལ་དུ་འདོང་བར་བྱའོ།

༡༣ ཡང་ངས་ཁྱོད་ཀྱི་གླུ་སྐད་དེ་བར་དུ་ཆོད་ཅིང་། དེ་ཕྱིན་ཆད་དུ་ཁྱོད་ཀྱི་པི་ཝང་རྣམས་ཀྱི་སྒྲ་ཐོས་པར་མི་འགྱུར་ཏེ།

༡༤ ངས་ཁྱོད་བྲག་རྗེན་དུ་བྱ་བ་དང་། ཁྱོད་ནི་ཉ་རྒྱ་འདིང་བའི་གནས་སུ་འགྱུར་ཞིང་། སླར་ཁྱོད་རྩིག་པར་མི་འགྱུར་རོ། དེ་ཅིའི་ཕྱིར་ཞེ་ན། ང་ཡ་ཧོ་ཝཱས་དེ་བཞིན་སྨྲས་པ་ཡིན། ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༥ ཡ་ཧོ་ཝཱ་དཀོན་མཆོག་གིས་ཚོར་ལ་འདི་སྐད་གསུང་། སྣད་པོ་རྣམས་ངུ་དུས་དང་། ཁྱོད་ཀྱི་དཀྱིལ་ན་གསོད་གཅོད་གཏོང་དུས་སུ། ཁྱོད་ལྟུང་སྐད་ཀྱིས་གླིང་ཕྲན་རྣམས་འདར་བར་མི་འགྱུར་རམ།

༡༦ དེ་ནས་རྒྱ་མཚོའི་འགོ་དཔོན་ཚང་མས་རང་གི་རྒྱལ་ཁྲི་ལས་འབབ་ཅིང་། གཟབ་གོས་ཕུད་དེ། རང་གི་རྒྱན་གཞིའི་གོས་རྣམས་འབུད་པར་འགྱུར་ཞིང་། འདར་ཡམ་གོས་སུ་གཡོགས་ཏེ། ས་ཐོག་ཏུ་སྡོད་ཅིང་། ཡུད་རེ་བཞིན་འདར་བར་འགྱུར་ཏེ། ཁྱོད་ལ་ལྟ་སྟེ། ཧན་འཁྱོར་བར་འགྱུར།

༡༧ ཡང་དེ་ཚོས་ཁྱོད་ཀྱི་ཕྱིར་སྡུག་གླུ་ལེན་ཞིང་། ཁྱོད་ལ་འདི་སྐད་སྨྲ་བར་འགྱུར། གྲུ་དཔོན་རྣམས་ཚུགས་པའི་གནས་ཁྱོད་ཅི་ལྟར་མེད་པར་སོང་། རྒྱ་མཚོའི་ནང་སྟོབས་དང་ལྡན་པའི་གྲོང་ཁྱེར་མིང་གྲགས་ཆེ་བ་ཁྱོད་ཇི་ལྟར་སྣུབ་ལ་སོང་། སྔར་ཁྱོད་དང་ཁྱོད་ཀྱི་མི་རྣམས་ལ་དེའི་ནང་འཁོར་མཁན་ཚང་མ་དངང་སྐྲགས་པ་ཡིན།

༡༨ ད་ཁྱོད་ལྟུང་བའི་ཞག་ལ་གླིང་ཕྲན་རྣམས་འདར། འོ་ན། ཁྱོད་འདའ་བས། རྒྱ་མཚོའི་གླིང་ཕྲན་རྣམས་འཁྲུག་གོ།

༡༩ དེ་ཅིའི་ཕྱིར་ཞེ་ན། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། མི་མེད་པའི་གྲོང་ཁྱེར་རྣམས་དང་འདྲ་བར་ངས་ཁྱོད་སྟོངས་སུ་འཇུག་དུས། ངས་ཁྱོད་རྒྱ་མཚོས་འགེབས་ཤིང་། ཆུ་ཆེ་བ་རྣམས་ཀྱིས་འགེབས་པར་འགྱུར་བའི་དུས།

༢༠ ངས་ཁྱོད་ནི་ས་དོང་དུ་འབབ་མཁན་དང་ལྷན་ཅིག་ཏུ་སྔོན་དུས་ཀྱི་མིའི་ཁྲོད་དུ་ས་དོང་དུ་འབབ་མཁན་རྣམས་ཀྱི་རྩར་མར་འབེབས་ཤིང་། སའི་འོག་ཁང་རྣམས་དང་། སྔོན་དུས་ཀྱི་སྟོངས་ས་རྣམས་ནང་། གསོན་ཡུལ་དུ་ཁྱོད་མི་འཚུགས་པའི་ཕྱིར་དུ་ས་དོང་དུ་འབབ་མཁན་དག་དང་ལྷན་ཅིག་ཏུ། ཁྱོད་འཇོག་དུས་སུ།

༢༡ ངས་ཁྱོད་འཇིགས་པའི་གནས་སུ་བྱ་བ་དང་། ཁྱོད་མེད་པར་འགྱུར། ཅི་ཙམ་འཚོལ་རུང་། ཁྱོད་ནམ་དུ་ཡང་རྙེད་པར་མི་འགྱུར་རོ། ཞེས་ཡ་ཧོ་ཝཱ་དཀོན་མཆོག་གིས་གསུང་ངོ་༎

༢༧

ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཀྱེ་མིའི་བུ། ད་ཚོར་གྱི་ཕྱིར་སྐྱོ་གླུ་ལོངས་ལ།

༣ ཚོར་ལ་འདི་སྐད་སྨྲོས་ཤིག ཀྱེ་ཁྱོད་རྒྱ་མཚོའི་སྒོ་ལ་ཡོད་ཅིང་། གླིང་ཕྲན་དུ་མའི་མི་སྡེའི་དོན་དུ་ཚོང་བྱེད་པའི་ཁྱོད་ལ། ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཀྱེ་ཚོར། ཁྱོད་ཀྱིས་ང་རང་གི་མཛེས་སྡུག་མཐར་ཕྱིན་པ་ཡིན་ཞེས་སྨྲས་བྱུང་།

༤ ཁྱོད་ཀྱི་ས་མཚམས་རྣམས་རྒྱ་མཚོ་རྣམས་ཀྱི་དབུས་སུ་ཡོད་དེ། རྩིག་དཔོན་རྣམས་ཀྱིས་ཁྱོད་ཀྱི་མཛེས་སྡུག་རྫོགས་སུ་བཅུག

༥ དེ་དག་གིས་སེ་ནིར་གྱི་ཐང་ཤིང་གི་གླེགས་ཤིང་ལས་ཁྱོད་ཀྱི་གྲུ་གཟིངས་རྣམས་བཟོས་པ་ཡིན། གྲུའི་དར་ཤིང་བྱེད་དུ་ལི་བ་ནོན་གྱི་འགྱམ་ཤིང་ཁྱོད་ཕྱིར་བླངས་པ་ཡིན།

༦ ཁྱོད་ཀྱི་གྲུ་སྐྱ་ནི་བཱ་ཤན་གྱི་བེ་ཤིང་ལས་བྱས། ཀི་ཐིམ་གྱི་གླིང་ཕྲན་རྣམས་ཀྱི་ཤུག་ཤིང་ལས་བྱས་པའི་ཁྱོད་ཀྱི་ཐོག་རྣམས་བ་སོས་བརྒྱན་པ་ཡིན།

༧ ཁྱོད་ཀྱིས་རང་གི་འཕྱར་དར་དུ་མི་སེར་གྱི་རས་བཟང་པོ་འཕྱར་བ་ཡིན། ཨེ་ལི་ཤཱའི་གླིང་ཕྲན་གྱི་མཐིང་མདོག་དང་རྒྱ་སྨུག་ནི་ཁྱོད་ཀྱི་ཡོལ་བསྐོར་ཡོད་པ་ཡིན།

༨ ཚི་དོན་པ་དང་ཨར་ཝད་པ་རྣམས་ཁྱོད་ཀྱི་སྐྱ་རྒྱབ་མཁན་ཡོད་པ་ཡིན། ཀྱེ་ཚོར། ཁྱོད་ཀྱི་ནང་ན་ཡོད་པའི་མི་མཁས་པ་རྣམས་ཁྱོད་ཀྱི་གྲུ་དཔོན་དུ་ཡོད་པ་ཡིན།

༩ ཁྱོད་ཀྱི་གྲུ་ལ་རས་དམ་གཏོང་དུ་གེ་བལ་གྱི་རྒན་རབས་དང་མཁས་པ་རྣམས་ཡོད་པ་ཡིན། རྒྱ་མཚོའི་གྲུ་དང་གྲུ་པ་ཐམས་ཅད་ཁྱོད་ཀྱི་དཀྱིལ་དུ་ཚོང་བྱེད་དུ་ཡོད་པ་ཡིན།

༡༠ ཏ་ཟིག་པ་དང་། ལུད་པ་དང་། ཕུད་པ་རྣམས་ཁྱོད་ཀྱི་དམག་དཔུང་ནང་དམག་མིར་ཡོད་པ་ཡིན། དེ་དག་གིས་ཕུབ་དང་རྨོག་ཁྱོད་ཀྱི་ནང་དུ་འཕྱར་ལ་བཏང་ནས། ཁྱོད་ལ་དཔལ་བརྗིད་བྱིན་པ་ཡིན།

༡༡ ཨར་ཝད་པ་ཁྱོད་ཀྱི་དམག་དཔུང་བཅས་སུ་ཁྱོད་ཀྱི་ལྕགས་རི་རྣམས་ཀྱི་ཐོག་ཏུ་སྐོར་ཞིང་ཡོད་པ་ཡིན། ཁྱོད་ཀྱི་སྤེའུ་རྣམས་ལ་རྩལ་ལྡན་རྣམས་ཡོད་དེ། དེ་ཚོས་ཁྱོད་ཀྱི་ལྕགས་རིའི་ཕྱོགས་བཞིར་རང་གི་ཕུབ་རྣམས་འཕྱར་ནས། ཁྱོད་ཀྱི་མཛེས་སྡུག་དེ་ལོངས་སུ་བཅུག་པ་ཡིན།

༡༢ ཐར་ཤིས་ལ་ནོར་རྫས་ཀྱི་རིགས་མཐའ་དག་མང་དྲགས་པས། ཁྱོད་དང་མཉམ་དུ་ཚོང་བྱས་ཏེ། ཁྱོད་ཀྱི་ཁྲོམ་དུ་དངུལ་དང་། ལྕགས་དང་། དཀར་ཡ་དང་། ཞ་ཉེའི་ཚོང་བརྒྱབ་པ་ཡིན།

༡༣ ཡ་ཝན་དང་། ཐུ་བལ་དང་། མེ་ཤེག་ཀྱང་ཁྱོད་ཀྱི་ཚོང་པར་ཡོད་པ་ཡིན། དེ་ཚོས་མི་ཚོང་དང་། ཟངས་ཀྱི་ཡོ་བྱད་ཀྱི་ཚོང་ཁྱོད་ཀྱི་ཟོང་དང་ཚོང་སྡེབ་བཏང་བ་ཡིན།

༡༤ ཐོ་གར་མཱའི་མི་བརྒྱུད་ཀྱིས་ཁྱོད་ཀྱི་ཁྲོམ་དུ་རྟ་དང་། དམག་རྟ་དང་། དྲེལ་ཚོང་བརྒྱབ་པ་ཡིན།

༡༥ དེ་དཱན་པ་ཡང་ཁྱོད་ཀྱི་ཚོང་པར་ཡོད་པ་ཡིན། རྒྱ་མཚོའི་འགྲམ་གྱི་ཡུལ་མང་པོ་ཁྱོད་ཀྱི་ལག་ན་ཡོད་པའི་ཚོང་གཡོག་ཡོད་པ་ཡིན། གླང་ཆེན་གྱི་མཆེ་བ་དང་། ཤིང་ནག་འཇལ་དུ་ཁྱེར་འོངས་པ་ཡིན།

༡༦ ཁྱོད་ཀྱི་བཟོ་ལས་མང་དྲགས་པའི་རྐྱེན་གྱིས་ཨ་རམ་གྱིས་ཁྱོད་ལ་ཚོང་བརྒྱབ་སྟེ། དེ་ཚོས་ཁྱོད་ཀྱི་ཁྲོམ་དུ་མ་རྒད་དང་། རྒྱ་ཚོས་དང་། རྒྱན་གཞི་དང་། ཀ་ཤི་ཀ་དང་། བྱི་རུ་དང་། གཟིའི་ཚོང་བརྒྱབ་པ་ཡིན།

༡༧ ཡ་ཧུ་དཱ་དང་། ཨིས་ར་ཨེལ་ཡུལ་ཁམས་ཀྱང་ཁྱོད་ཀྱི་ཚོང་པ་ཡིན་པས། ཁྱོད་ཀྱི་ཚོང་ཟོག་དང་། མིན་ནིད་དང་། པན་ནག་གི་གྲོ་དང་། སྦྲང་རྩི་དང་། འབྲུ་མར་དང་། བལ་སམ་གྱི་ཚོང་བརྒྱབ་པ་ཡིན།

༡༨ ཁྱོད་ཀྱི་བཟོ་ལས་མང་པོ་དང་། ནོར་རྫས་ཀྱི་རིགས་འཛོམ་པོའི་ཕྱིར་དུ། ད་མཱ་སེག་གིས་ཁྱོད་དང་མཉམ་དུ་ཧེལ་བོན་གྱི་རྒུན་ཆང་དང་། བལ་དཀར་གྱི་ཚོང་བརྒྱབ་པ་ཡིན།

༡༩ ཝེ་དན་དང་། ཡ་ཝན་གྱིས་ཀྱང་ཨུ་ཟལ་ནས་ལྕགས་བཟང་པོ་དང་། སྤོས་སྣུམ་དང་། ཤུ་དག་ཁྱོད་ཀྱི་ཁྲོམ་དཀྱིལ་དུ་བཙོང་བ་ཡིན།

༢༠ དེ་དཱན་ཡང་ཁྱོད་ཀྱི་ཚོང་པ་ཡོད་པས། རྟའི་ཁེབས་རིན་ཐང་ཆེ་བ་རྣམས་ཁྱོད་ལ་བཙོང་བ་ཡིན།

༢༡ ཨ་རཱབ་དང་ཀེ་དར་གྱི་དྲག་རིགས་ཐམས་ཅད་ཀྱིས་ཀྱང་ཁྱོད་ཀྱི་ལག་ན་ཡོད་པའི་ཚོང་པ་ཡིན་པས། ལུ་གུ་དང་། ལུག་ཐུག་དང་། ར་རྣམས་ཁྱོད་ལ་བཙོང་བ་ཡིན།

༢༢ ཤེ་བཱ་དང་། ར་ཨེ་མཱའི་ཚོང་པ་རྣམས་ཀྱང་ཁྱོད་ཀྱི་ཚོང་པ་ཡིན་པས། ཁྱོད་ཀྱི་ཁྲོམ་ན་སྤོས་བཟང་ཤོས་སྣ་ཚང་དང་། རྡོ་བ་རིན་པོ་ཆེ་དང་། གསེར་ཡང་བཙོང་བ་ཡིན།

༢༣ ཧ་རན་དང་། ཀན་ནེ་དང་། ཨེ་དེན་དང་། ཤེ་བཱ་དང་། ཨ་སུར་དང་། ཁིལ་མད་གསུམ་ཡང་ཁྱོད་ཀྱི་ཚོང་པར་ཡོད་པ་ཡིན།

༢༤ དེ་དག་ཁྱོད་ཀྱི་ཚོང་པ་ཡིན་པས། གཟབ་གོས་དང་། གོས་མཐིང་ཀ་དང་། རྒྱན་གཞི་དང་། གོས་གོང་ཐང་ཆེ་བ་རྣམས་ཐག་པས་བསྡམ་སྟེ། ཤུག་ཤིང་གི་སྒམ་རྣམས་ཀྱི་ནང་དུ་ཁྱོད་ལ་བཙོང་བ་ཡིན།

༢༥ ཐར་ཤིས་ཀྱི་གྲུ་གཟིངས་རྣམས་ཀྱིས་ཁྱོད་ཀྱི་ཟོག་སྐྱལ་བར་བྱས། ཁྱོད་ནོར་དབྱིག་གིས་ཁེངས་ཏེ། རྒྱ་མཚོའི་དཀྱིལ་ན་ཁྱོད་རབ་ཏུ་དཔལ་དང་ལྡན་པ་ཡོད་པ་ཡིན་ནོ༎

༢༦ ཁྱོད་ཀྱི་གྲུ་སྐྱ་པས་ཁྱོད་ཆུ་ཆེན་པོ་རྣམས་སུ་ཁྱེར། ཤར་རླུང་གིས་རྒྱ་མཚོ་རྣམས་ཀྱི་དབུས་སུ་ཁྱོད་བཅག

༢༧ ཁྱོད་ཀྱི་ནོར་རྫས་དང་། ཡོ་བྱད་དང་། ཚོང་ཟོག་དང་། ཁྱོད་ཀྱི་གྲུ་གཡོག་དང་། གྲུ་དཔོན་དང་། རས་དམ་གཏོང་མཁན་དང་། ཚོང་གཡོག་དང་། ཁྱོད་ནང་ཡོད་པའི་དམག་མི་ཡོད་དོ་ཅོག་དང་། ཁྱོད་ནང་འཛོམས་པའི་མི་ཚོགས་ཚང་མ་དང་ལྷན་ཅིག་ཏུ། ཁྱོད་འཇིག་པའི་ཉིན་མོར། རྒྱ་མཚོའི་དབུས་སུ་ལྟུང་བར་འགྱུར།

༢༨ ཁྱོད་ཀྱི་གྲུ་དཔོན་རྣམས་ཀྱི་འོ་དོད་ཀྱི་ང་རོས་རྦ་རླབས་རྣམས་འདར་བར་འགྱུར།

༢༩ དེ་ནས་གྲུ་སྐྱ་པ་དང་། གྲུ་པ་དང་། རྒྱ་མཚོའི་གྲུ་དཔོན་ཚང་མ་རང་གི་གྲུ་ལས་བབས་ནས། སྐམ་སར་བསྡད་དེ།

༣༠ སྐད་ངན་འདོན་ཞིང་། ཁྱོད་ཀྱི་དོན་དུ་དྲག་པོར་ངུ་ཞིང་། མགོ་ལ་ས་གཡོག་ཏེ། གོག་ཐལ་ནང་འགྲེ་ལྡོག་བྱེད་པར་འགྱུར།

༣༡ ཡང་ཁྱོད་ཀྱི་ཕྱིར་དུ་སྐྲ་སྤུ་ཚང་མ་བཞར་ཏེ། རྩྭ་ཕད་དཀྲིས་ནས། ཁྱོད་ཀྱི་ཕྱིར་སྙིང་འཁྲུགས་ཏེ་ངུ་ཞིང་། ཆོ་ངེས་དྲག་པོ་བྱེད་པར་འགྱུར།

༣༢ སྨྲེ་སྔགས་འདོན་གྱིན། ཁྱོད་ཀྱི་དོན་དུ་བཤད་པ་གཏོང་ཞིང་། ཁྱོད་ཀྱི་དོན་དུ་མྱ་ངན་བྱེད་ཅིང་། འདི་སྐད་ཟེར་བར་བྱ། བཞིག་པའི་ཚོར་འདྲ་རྒྱ་མཚོའི་དཀྱིལ་ན་སུ་ཡོད་པ་ཡིན།

༣༣ ཁྱོད་ཀྱི་ཚོང་ཟོག་རྒྱ་མཚོའི་ཕ་རོལ་སླེབ་དུས་སུ། མི་སྡེ་མང་ཙམ་བཀང་བ་ཡིན། ནོར་དང་ཚོང་ཟོག་མང་པོས་སའི་རྒྱལ་པོ་རྣམས་ཕྱུག་པོར་གྱུར་པ་ཡིན།

༣༤ འོན་ཀྱང་ད་ལྟ་ཆུ་གཏིང་ཟབ་པོ་རྣམས་ན། རྒྱ་མཚོས་ཁྱོད་རང་བཅག་པའི་དུས་སུ། ཁྱོད་ཀྱི་ཚོང་ཟོག་དང་། ཁྱོད་ཀྱི་ནང་ན་ཡོད་པའི་དཔུང་ཚོགས་ཐམས་ཅད་ཀྱང་ལྷུང་བ་ཡིན།

༣༥ རྒྱ་མཚོའི་གླིང་ཕྲན་པ་ཐམས་ཅད་ཁྱོད་ཀྱི་ཕྱིར་ཧ་ལས་ཤིང་། དེ་ཚོའི་རྒྱལ་པོ་རྣམས་རབ་ཏུ་འཇིགས་ཏེ། གདོང་རྩི་འཁྱེར་བར་འགྱུར།

༣༦ མི་རིགས་སོ་སོའི་ནང་ན་ཡོད་པའི་ཚོང་པ་རྣམས་ཀྱིས་ཁྱོད་ཀྱི་ཕྱིར་ཐུ་ཐུ་ཟེར་བར་འགྱུར་ཏེ། ཁྱོད་ནི་འཇིགས་པའི་གནས་སུ་འགྱུར་ཞིང་། དུས་གཏན་གྱི་ཕྱིར་མེད་པར་འགྱུར་རོ༎

༢༨

ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཀྱེ་མིའི་བུ། ཚོར་གྱི་ཇོ་བོ་ལ་འདི་སྐད་སྨྲོས་ཤིག ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཀྱི་སྙིང་ང་རྒྱལ་གྱིས་བསྙེམས་ནས། ཁྱོད་ཀྱིས། དཀོན་མཆོག་ནི་ང་རང་སྟེ། རྒྱ་མཚོའི་དཀྱིལ་དུ་དཀོན་མཆོག་གི་རྒྱལ་ཁྲི་ལ་ང་འཁོད་དོ་སྨྲས་པ་ཡིན། ཁྱོད་དཀོན་མཆོག་མིན་པར། མི་ཡིན་ཀྱང་། ཁྱོད་ཀྱིས་རང་གི་སྙིང་དེ་དཀོན་མཆོག་གི་ཐུགས་སྙིང་དང་འདྲ་བར་བཏེགས་པས།

༣ ལྟོས་དང་། ཁྱོད་དཱ་ནི་ཨེལ་བས་ཀྱང་ལྷག་པར་མཁས་པས། ཁྱོད་ལས་སྦ་ཐུབ་པའི་གསང་བ་གང་ཡང་མེད་པ་ཡིན།

༤ ཁྱོད་རང་གི་བློ་མཁས་པ་དང་། བློ་གྲོས་ཀྱིས་དབྱིགས་ནོར་བྱོར་ནས། རང་གི་དཀོར་མཛོད་རྣམས་ལ་གསེར་དངུལ་བསགས།

༥ ཁྱོད་ཀྱི་བློ་མཁས་ཐག་ཆོད་དང་། ཚོང་ལ་འགྲོ་བའི་ངང་ནས། རང་གི་ནོར་འཕེལ་བཅུག་ནས། ནང་ནོར་གྱི་རྐྱེན་གྱིས་ཁྱོད་ཀྱི་སྙིང་ང་རྒྱལ་གྱིས་བཏེག་པས།

༦ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ཀྱིས་རང་གི་སྙིང་ནི་དཀོན་མཆོག་གི་ཐུགས་སྙིང་ལྟར་བཏེགས་པའི་ཕྱིར།

༧ ལྟོས། ངས་མི་རིགས་ཀུན་ནས་དྲག་ཤུལ་ཅན་ཡིན་པའི་མི་ཡན་ཁྱོད་ཀྱི་ཐོག་ཏུ་སྦྲོན་པར་བྱ། དེ་ཚོས་ཁྱོད་ཀྱི་ཡིད་དུ་འོང་བའི་བློ་མཁས་པའི་ཐད་དུ། རལ་གྲི་བཏོན་ཏེ། ཁྱོད་ཀྱི་དཔལ་བརྗིད་དེ་རྙོག་པར་འགྱུར།

༨ དེ་ཚོས་ཁྱོད་ས་དོང་དུ་ཕབ་སྟེ། རྒྱ་མཚོའི་དཀྱིལ་དུ་བསད་པའི་ཤི་ལུགས་ཀྱིས། ཁྱོད་འཆི་བར་འགྱུར།

༩ ད་དུང་ཡང་ཁྱོད་གསོད་མཁན་གྱི་མདུན་དུ། ང་དཀོན་མཆོག་ཡིན། ཞེས་ཟེར་བར་བྱའམ། འོན་ཁྱོད་གསོད་མཁན་གྱི་ལག་ན་ཁྱོད་དཀོན་མཆོག་ནི་མ་ཡིན་པར་མི་ཡིན་ནོ།

༡༠ མདུན་ལྤགས་མ་བཅད་པ་འཆི་བ་ལྟར། རྒྱལ་ཁམས་པའི་ལག་པས་ཁྱོད་གསད་དོ། དེ་ཅིའི་ཕྱིར་ཞེ་ན། འདི་ནི་ངས་གསུངས་པ་ལགས། ཡ་ཧོ་ཝཱ་དཀོན་མཆོག་གིས་གསུང་ངོ་༎

༡༡ ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༡༢ ཀྱེ་མིའི་བུ། ཚོར་གྱི་རྒྱལ་པོ་ལ་སྐྱོ་གླུ་ལེན་ཞིང་། འདི་སྐད་སྨྲོས་ཤིག ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཁྱོད་ནི་ཕྱག་རྒྱ་བརྒྱབ་པའི་ཕུན་སུམ་ཚོགས་པ་ལགས། ཤེས་རབ་ཀྱིས་གང་སྟེ། མཛེས་པའི་ནང་ཐར་ཕྱིན་པ་ཡིན།

༡༣ དཀོན་མཆོག་གི་སྐྱེད་མོས་ཚལ་ཨེ་དེན་ན་ཁྱོད་གནས་ཏེ། ཁྱོད་ཀྱིས་པདྨ་ར་གཱ་དང་། ཕུག་རྫ་དང་། ཕ་ལམ་དང་། སུན་ནཱ་རི་དང་། གཟི་དང་། མཆོང་དང་། ནི་ལིམ་དང་། བེ་དུརྱ་དང་། མ་རྒད་ལ་སོགས་པའི་རྡོ་རིན་པོ་ཆེ་ཐམས་ཅད་དང་། གསེར་གྱོན་པ་ཡིན། ཁྱོད་ནང་རྔ་དང་རྒྱ་གླིང་བཟོ་བ་ནི་ཁྱོད་བཀོད་པའི་ཉིན་མོར་བཤམས་ཏེ་ཡོད་པ་ཡིན།

༡༤ ཁྱོད་ནི་ཁྱབ་བྱེད་ཀྱི་ཀེ་རུབ་བྱུགས་པ་དེ་ཡིན་ཏེ། དཀོན་མཆོག་གི་རི་དམ་པར་ངས་ཁྱོད་བཞག་པ་ཡིན། དེར་གནས་ཏེ། ཁྱོད་མེ་འབར་བའི་རྡོ་དཀྱིལ་དུ་ཡར་མར་འདོང་བ་ཡིན།

༡༥ ཁྱོད་ཆགས་པའི་ཉིན་མོ་ནས་མི་དགེ་བ་ཁྱོད་ཀྱི་ནང་ན་མ་བརྙེད་པའི་བར་དུ་རང་ལམ་ན་ཁྱོད་ཕུན་སུམ་ཚོགས་པ་ཡོད་པ་ཡིན།

༡༦ ཁྱོད་ཀྱི་ཚོང་ཟོག་མང་བའི་སྟབས་ཀྱིས་ཁྱོད་ཀྱི་ནང་དུ་དབང་ཆོས་བཀང་ནས། ཁྱོད་ཀྱིས་སྡིག་པ་བྱས་པས། ངས་ཁྱོད་རྫས་བརླགས་པར་ལྟར་དཀོན་མཆོག་གི་རི་བོ་ལས་བཏོན་ཏེ། མེ་འབར་བའི་རྡོ་དཀྱིལ་ལས་ཁྱབ་བྱེད་པའི་ཀེ་རུབ་བྱུགས་པ་ཁྱོད་མེད་པར་བྱས་པ་ཡིན།

༡༧ རང་གི་བྱད་ལེགས་པོས་ཁྱོད་ང་རྒྱལ་གྱིས་བརླམས། རང་གི་མཛེས་སྡུག་གིས་ཁྱོད་ཀྱི་ཤེས་རབ་མེད་པར་བྱས། ངས་ཁྱོད་ས་ལ་བརྡབས་ཏེ། རྒྱལ་པོ་རྣམས་ཀྱིས་མཐོང་བའི་ཕྱིར། དེ་དག་གི་མདུན་དུ་བཞག་པ་ཡིན།

༡༨ རང་གི་ཉེས་ཚོགས་དང་། འཚོང་ལོག་གིས་རང་གི་གཙང་ཁང་རྣམས་བརླགས་སུ་བཅུག་པས། ངས་ཁྱོད་ཀྱི་དཀྱིལ་ནས་མེ་ཞིག་བཏོན་ཏེ། དེས་ཁྱོད་བསྲེགས་ཤིང་། ཁྱོད་ལ་ལྟད་མོ་ལྟ་མཁན་ཚང་མའི་མཐོང་སར། ངས་ཁྱོད་ས་སྟེང་དུ་གོག་ཐལ་དུ་བསྒྱུར་བ་ཡིན།

༡༩ དེ་ནས་མི་རིགས་སོ་སོའི་ནང་ནས་ཁྱོད་ངོ་བཤེས་པ་ཀུན་གྱིས་ཁྱོད་མཐོང་ནས་ཧ་ལས་ཏེ། ཁྱོད་ནི་འཇིགས་པའི་གནས་སུ་འགྱུར་ཞིང་། དུས་གཏན་གྱི་ཕྱིར་མེད་པར་འགྱུར་རོ༎

༢༠ ཡང་བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢༡ ཀྱེ་མིའི་བུ། ཚི་དོན་གྱི་ཕྱོགས་སུ་གདོང་པ་སྒྱུར་ལ། དེ་ལ་གནོད་པའི་ལུང་སྟོན་ཞིང་།

༢༢ འདི་སྐད་སྒོ་ཞིག ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ལྟོས་ཤིག ཀྱེ་ཚི་དོན། ངས་ཁྱོད་དགྲར་འཛིན་གྱིས། ངས་དེ་ལ་ཞལ་ཆེ་གཅོད་ཅིང་། དེའི་ནང་ན་ཁོ་བོ་དམ་པར་འགྱུར་བའི་ཚེ་ན། དེ་དག་གིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར། ཁྱོད་ཀྱི་ནང་ནས་ང་ལ་དཔལ་འབྱུང་བར་འགྱུར་རོ།

༢༣ དེ་ཅིའི་ཕྱིར་ཞེ་ན། ངས་དེའི་ནང་དུ་རིམས་ནད་དང་། དེའི་ལམ་སྲང་རྣམས་སུ་གསོད་གཅོད་བྱུང་བར་གཞུག ཕྱོགས་ཀུན་ཏུ་རལ་གྲིས་རྨས་པ་རྣམས་འཆི་བར་འགྱུར། དེ་ནས་མི་རྣམས་ཀྱིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ།

༢༤ དེ་ནས་ཨིས་ར་ཨེལ་གྱི་མི་བརྒྱུད་ལ་ཁྱད་དུ་སོད་པའི་མཐའ་འཁོར་གྱི་མི་ཐམས་ཅད་ཀྱི་ནང་དུ་ཟག་པའི་ཚེར་མའམ། མནར་བྱེད་ཀྱི་ནག་ཚེར་གང་ཡང་ལུས་པར་མི་འགྱུར། དེ་ནས་དེ་ཚོས་ང་ནི་ཡ་ཧོ་ཝཱ་དཀོན་མཆོག་ལགས་པ་རྟོགས་པར་འགྱུར་རོ༎

༢༥ ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ངས་ཨིས་ར་ཨེལ་གྱི་མི་བརྒྱུད་མི་རིགས་སོ་སོའི་ནང་ན། གང་དང་གང་དུ་ཁྲེ་ཐོར་དུ་ཡོད་པ་རྣམས་བསྡུ་བའི་ཚེ་ན། མི་རིགས་ཀུན་གྱི་མིག་གི་མདུན་དུ་དེ་དག་གི་ནང་ན་ང་ཉིད་དམ་པར་འགྱུར། ངས་རང་གི་བྲན་པོ་ཡ་ཀོབ་ལ་བྱིན་པའི་ཡུལ་ཁམས་སུ་དེ་དག་གཞིས་ཕབ་སྟེ།

༢༦ ངས་དེ་དག་གི་ཕྱོགས་ཀུན་ནས་དེ་དག་ལ་ཁྱད་དུ་སོད་པ་ཐམས་ཅད་ཀྱི་ཁྲིམས་གཅོད་པའི་དུས་སུ། དེ་དག་ཡུལ་དེ་ན་ཉེ་ཞོ་མེད་པར་གནས་ཏེ། ཁྱིམ་རྣམས་རྩིག་ཅིང་། རྒུན་ཚལ་རྣམས་འཛུག་ཅིང་། བློ་བདེ་བར་གནས་པར་འགྱུར་རོ། དེ་ནས་དེ་དག་གིས་ང་ནི་ཡ་ཧོ་ཝཱ་དེ་དག་གི་དཀོན་མཆོག་ལགས་པ་རྟོགས་པར་འགྱུར་རོ༎

༢༩

ལོ་བཅུ་པའི་ཟླ་བ་བཅུ་པའི་ཚེས་པ་བཅུ་གཉིས་ལ། བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༢ ཀྱེ་མིའི་བུ། ད་ཁྱོད་མི་སེར་རྒྱལ་པོ་ཕར་ཨོའི་ཕྱོགས་སུ་གདོང་སྒྱུར་ལ། ཁོ་རང་དང་མི་སེར་ཡུལ་ཚང་མ་ལ་གནོད་པའི་ལུང་སྟོན་ཞིང་།

༣ གཏམ་བྱེད་ཅིང་འདི་སྐད་སྨྲོས་ཤིག ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ཀྱེ་མི་སེར་རྒྱལ་པོ་ཕར་ཨོ། རང་གི་ཆུ་ཀླུང་རྣམས་སུ་ཉལ་ཞིང་། ངའི་གཙང་པོ་ནི་ང་རང་གི་ཕྱིར་བཟོས་པའི་རང་གི་ཆུ་ཀླུང་ཡིན། ཟེར་བའི་ཆུ་སྲིན་ཆེན་པོ། ཁྱོད་ལ་ངས་དགྲར་འཛིན་པས། ལྟོས་ཤིག

༤ ངས་ཁྱོད་ཀྱི་འགྲམ་པ་གཉིས་ལ་ལྕགས་ཀྱུ་རྒྱུ་ཞིང་། ཁྱོད་ཀྱི་གཙང་ཉ་རྣམས་ཁྱོད་ཀྱི་ཉ་སག་ལ་འབྱར་དུ་གཞུག ཡང་ངས་ཁྱོད་ནི་རང་གི་གཙང་དཀྱིལ་ནས་ཕྱི་རོལ་དུ་ཕྱུང་སྟེ། ཁྱོད་ཀྱི་གཙང་ཉ་ཁྱོད་ཀྱི་ཉ་སག་ལ་འབྱར་བར་འགྱུར།

༥ ཡང་ངས་ཁྱོད་ནི་རང་གི་གཙང་ཉ་ཐམས་ཅད་དང་བཅས་སུ་འབྲོག་སྟོང་དུ་དབྱུག་འཇོག་པར་བྱ། དེ་ནས་ཁྱོད་ཐང་ཡན་དུ་ལུས་ཤིང་། སྡུ་ཞིང་སོག་པར་མི་འགྱུར་ཏེ། ངས་ཁྱོད་ནི་ཐང་ཀའི་གཅན་གཟན་དང་གནམ་གྱི་བྱའི་ཟས་སུ་བྱིན་པ་ཡིན།

༦ དེ་ནས་མི་སེར་ཡུལ་གྱི་མི་ཚང་མས་ང་ནི་ཡ་ཧོ་ཝཱ་ཡིན་པ་རྟོགས་པར་འགྱུར། དེ་ཅིའི་ཕྱིར་ཞེ་ན། ཨིས་ར་ཨེལ་གྱི་བརྒྱུད་ལ་འདི་རྣམས་འདམ་བུའི་འཁར་བ་འདྲ་ཡོད་པ་ཡིན།

༧ དེ་དག་གིས་ཁྱོད་ཀྱི་ལག་པར་བཅར་བ་ཙམ་གྱིས། ཁྱོད་ཆག་ནས། དེ་དག་གི་ཕྲག་པ་ཚང་མ་བཤག་པ་ཡིན། ཡང་དེ་དག་གིས་ཁྱོད་ལ་བསྙེས་དུས་སུ་ཁྱོད་ཆག་ནས། དེ་དག་གི་རྐེད་ཚིགས་གཡོ་བར་བྱས།

༨ དེ་བས་ན་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ལྟོས། ངས་ཁྱོད་ཀྱི་ཐོག་ཏུ་རལ་གྲི་འཁྱེར་འོང་ཞིང་། ཁྱོད་ཀྱི་ནང་ནས་མི་དང་དུད་འགྲོ་གཉིས་པོ་མེད་པར་བྱ།

༩ དེ་ནས་མི་སེར་ཡུལ་སྟོངས་ནས་སྟོང་པར་འགྱུར་ཏེ། དེ་དག་གིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ། དེ་ཅིའི་ཕྱིར་ཞེ་ན། ཁོས་ནི། གཙང་པོ་ནི་ངའི་ཡིན། ངས་དེ་བཟོས་པ་ཡིན་སྨྲས་པའི་ཕྱིར་རོ།

༡༠ དེ་བས་ན་ལྟོས། ངས་ཁྱོད་དང་། ཁྱོད་ཀྱི་གཙང་པོ་རྣམས་འཁོན་དུ་འཛིན་པས། མི་སེར་ཡུལ་དེ་མིག་དོལ་ནས་བཟུང་སྟེ། སེ་ཡེ་ནེ་དང་། ཀུས་ཀྱི་ས་མཚམས་ཀྱི་བར་དུ། ཡོངས་སུ་ཡུལ་སྟོང་དང་ཐང་སྟོང་དུ་བྱའོ།

༡༡ དེའི་ནང་དུ་མིའི་རྐང་པ་གང་ཡང་མི་བརྒྱབ། དུད་འགྲོའི་རྐང་པ་ཡང་དེའི་ནང་དུ་མི་སླེབ། ལོ་བཞི་བཅུའི་བར་དུ་དེ་ནང་མི་ནི་གནས་པར་མི་འགྱུར་རོ།

༡༢ ཡང་ངས་སྟོངས་ཡོད་པའི་ཡུལ་རྣམས་ཀྱི་ཁྲོད་དུ་མི་སེར་ཡུལ་ཡང་སྟོངས་སུ་གཞུག དེའི་གྲོང་ཁྱེར་རྣམས་སྟོངས་ཟིན་པའི་གྲོང་ཁྱེར་དག་གི་ཁྲོད་དུ་ལོ་བཞི་བཅུའི་བར་དུ་སྟོངས་ཏེ་ལུས་པར་འགྱུར། ཡང་ངས་མི་སེར་པ་རྣམས་མི་བརྒྱུད་སོ་སོའི་ནང་དུ་ཁྲེ་གཏོར་དུ་གཏོང་ཞིང་། ཡུལ་སོ་སོའི་ནང་དུ་གཏོར་བར་བྱའོ༎

༡༣ དེ་ནས་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ལོ་བཞི་བཅུའི་མཐར་ཐོར་ཡོད་པའི་མི་སེར་པ་རྣམས་མི་བརྒྱུད་སོ་སོའི་ནང་ནས་བསྡུ་ཞིང་།

༡༤ མི་སེར་པའི་བཙོན་དེ་མེད་པར་བྱས་ཏེ། དེ་དག་གི་ཕ་ཡུལ་ཕད་རོས་བྱ་བའི་ཡུལ་དུ་ཕྱིར་ལོག་འོང་བར་གཞུག་གོ། ཡང་དེ་དག་ནི་དེར་རྒྱལ་ཁམས་ཐ་ཤལ་ཞིག་ཏུ་འགྱུར་ཏེ།

༡༥ རྒྱལ་ཁམས་ཀུན་ལས་རབ་ཏུ་དམན་ཞིང་། ད་ཕྱིན་ཆད་མི་རིགས་སོ་སོའི་ནང་དུ་ངོམ་སྟོན་པར་མི་འགྱུར་རོ། དེ་ཅིའི་ཕྱིར་ཞེ་ན། དེས་སླར་མི་རིགས་སོ་སོ་ལ་སྲིད་མི་བྱེད་པའི་སླད་དུ། ངས་དེ་འཕྲི་བར་བྱའོ།

༡༦ དེ་ནི་ཨིས་ར་ཨེལ་གྱི་མི་བརྒྱུད་ཀྱི་རེ་ས་ཡིན་པར་མི་འགྱུར། ཅི་ལ་ཞེ་ན། དེ་དག་གིས་དེའི་རྒྱབ་ནས་ལྟ་བའི་རང་གི་ཉེས་ལྟུང་དེ་དྲན་དུ་གཞུག་སྟེ། དེ་ཚོས་ང་ནི་ཡ་ཧོ་ཝཱ་དཀོན་མཆོག་ལགས་པ་རྟོགས་པར་འགྱུར་རོ༎

༡༧ ཡང་ལོ་ཉེར་བདུན་པའི་ཟླ་བ་དང་པོའི་ཚེས་གཅིག་ལ། བདག་ལ་ཡ་ཧོ་ཝཱའི་བཀའ་བྱུང་ཞིང་འདི་སྐད་དུ།

༡༨ ཀྱེ་མིའི་བུ། བཱ་བེལ་གྱི་རྒྱལ་པོ་ནེ་བུ་ཀད་ནེ་ཙར་གྱིས་ཚོར་གྱི་དགྲར་རང་གི་དམག་དཔུང་ལ་ཞབས་ཏོག་དྲག་པོ་ཞིག་བཀལ་ནས། མགོ་ཐམས་ཅད་སྐྲ་མེད་པ་དང་། ཕྲག་པ་ཚང་མ་བཤུས་ཀྱང་། དེས་ཁོ་ལ་རྒོལ་བའི་ཞབས་ཏོག་བྱས་པའི་དོན་དུ་རང་དང་། རང་གི་དམག་དཔུང་ལ་ཚོར་ལས་རྔན་པ་ཅིའང་བརྙེད་མ་བྱུང་།

༡༩ དེ་བས་ན་ཡ་ཧོ་ཝཱ་དཀོན་མཆོག་གིས་འདི་སྐད་གསུང་། ལྟོས་ཤིག ངས་མི་སེར་ཡུལ་དེ་བཱ་བེལ་རྒྱལ་པོ་ནེ་བུ་ཀད་ནེ་ཙར་ལ་སྦྱིན་པར་བྱ་སྟེ། དེས་དེའི་མི་ཚོགས་འཛིན་ཏེ། འཕྲོག་བྱ་འཕྲོག་ཅིང་། བཅོམ་ནོར་འཇོམ་ཞིང་། དེ་རྣམས་དེའི་དམག་དཔུང་གི་རྔན་པར་འགྱུར་བར་འགྱུར་རོ།

༢༠ དེས་ངའི་དོན་དུ་དཀའ་ལས་དང་། ཞབས་ཏོག་བྱས་པའི་གླ་ལྟ་བུར། ངས་མི་སེར་ཡུལ་དེ་ལ་བྱིན་པ་ཡིན། ཡ་ཧོ་ཝཱ་དཀོན་མཆོག་གིས་གསུང་ངོ་༎

༢༡ དེའི་ཚེ་ངས་ཨིས་ར་ཨེལ་གྱི་ཕ་སྤད་ལ་རྭ་ཅོ་ཞིག་སྐྱེད་དུ་འཇུག་ཅིང་། དེ་དག་གི་དཀྱིལ་དུ་ངས་ཁྱོད་ཀྱི་ཁ་འབྱེད་དུ་གཞུག་གོ། དེ་ནས་དེ་དག་གིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༣༠

ཡང་བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་དུ།

༢ ཀྱེ་མིའི་བུ། ལུང་སྟོན་ཞིང་འདི་སྐད་གྱིས་ཤིག ཡ་ཧོ་ཝཱ་གཙོ་བོས་འདི་སྐད་གསུང་། ཉིན་མོ་དེའི་ཕྱིར་དུ་ཀྱི་ཧུད་ཀྱི་ཧུད་ཅེས་འབོད་སྒྲོག་ཅིག

༣ དེ་ཅིའི་ཕྱིར་ཞེ་ན། ཞག་དེ་ཐག་ཉེ། ཡ་ཧོ་ཝཱའི་ཞག་དེ་ནི་ཉེ། སྤྲིན་དཀྲིག་པའི་ཞག་དེ་ནི་ཕྱི་པའི་དུས་ཚོད་ཡིན་པར་འགྱུར།

༤ གང་ལྟར་ཞེ་ན། མི་སེར་པའི་ཐོག་ཏུ་རལ་གྲི་འབབ་ཅིང་། ཀུས་ཡུལ་ན་སྲོག་གཟེར་འབྱུང་བའི་ཚེ་ན། མི་སེར་ཡུལ་དུ་བཀུམ་པ་རྣམས་འགྱེལ་ཞིང་། ངའི་མི་ཚོགས་བཟུང་ནས་འཁྱེར་ཏེ། དེའི་རྩིག་རྨང་རྣམས་རློག་པར་འགྱུར།

༥ ཀུས་དང་། ཕུད་དང་། ལུད་དང་། མི་སྡེ་འདྲེས་མ་ཐམས་ཅད་དང་། ཁུབ་དང་། འཆིང་ཡིག་བྱས་པའི་ཡུལ་ན་གནས་པའི་མི་རྣམས་ཀྱང་དེ་དག་དང་བཅས་རལ་གྲིས་རྡབ་པར་འགྱུར་རོ༎

༦ ཡ་ཧོ་ཝཱས་འདི་སྐད་གསུང་། མི་སེར་ལ་སྐྱོང་མཁན་རྣམས་ཀྱང་རྡབ་པར་འགྱུར་ཏེ། དེའི་སྟོབས་ཤུགས་ཀྱི་ང་རྒྱལ་ཆག་སྟེ། མིག་དོལ་ནས་སེ་ཡེ་ནེའི་རྫོང་གི་བར་དུ་དེ་དག་རལ་གྲིས་བསྙལ་བར་འགྱུར་རོ། ཞེས་ཡ་ཧོ་ཝཱ་གཙོ་བོས་གསུང་ངོ་།

༧ དེ་ནས་དེ་དག་ཀྱང་སྟོངས་པའི་ཡུལ་གྱི་ཁྲོད་དུ་སྟོངས་ཤིང་། དེའི་གྲོང་ཁྱེར་རྣམས་གྲོང་ཁྱེར་གོག་པོ་རྣམས་ཀྱི་ཁྲོད་དུ་ཡུལ་གོག་ཏུ་འགྱུར་བར་འགྱུར།

༨ ཡང་ངས་མི་སེར་ཡུལ་གྱི་ནང་ལ་མེ་སྦར་ཞིང་། དེའི་ར་མདའ་ཐམས་ཅད་མེད་པར་བྱ་དུས། དེ་དག་གིས་ང་ནི་ཡ་ཧོ་ཝཱ་ཡིན་པ་རྟོགས་པར་འགྱུར།

༩ དེའི་ཉིན་མོར་སེམས་གཡེངས་ནས་བསྡད་པའི་ཀུས་པ་རྣམས་དཀྲོག་ཏུ། ངའི་ཕྱོགས་ནས་ཕོ་ཉ་རྣམས་གྲུའི་ནང་དུ་འགྲོ་བར་བྱ། མི་སེར་པའི་ཉིན་མོ་ལ་བྱུང་བ་ལྟར་དུ། དེ་དག་ལའང་སྲོག་གཟེར་འབྱུང་བར་འགྱུར་ཏེ། ལྟོས་ཤིག དེ་འོང་ངོ་༎

༡༠ ཡ་ཧོ་ཝཱ་གཙོ་བོས་འདི་སྐད་གསུང་། ངས་མི་སེར་གྱི་མི་ཚོགས་དེ་བཱ་བེལ་རྒྱལ་པོ་ནེ་བུ་ཀད་ནེ་ཙར་གྱི་ལག་གིས་ཚར་དུ་གཅད་དོ།

༡༡ དེ་རང་དང་དེའི་མི་སྡེ་མི་རིགས་ཀུན་གྱི་ནང་ན་དྲག་ཤུལ་ཅན་ཡིན་པ་ནི། ཡུལ་ཁམས་དེ་མེད་པར་བྱེད་དུ་འདྲེན་པར་བྱ་སྟེ། དེ་ཚོས་མི་སེར་ཡུལ་ལ་རལ་གྲི་བཏོན་ཅིང་། མི་རོས་ཡུལ་ཁམས་ཁེངས་པར་བྱ།

༡༢ ཡང་ངས་གཙང་པོ་རྣམས་སྐམ་དུ་བཅུག་སྟེ། ཡུལ་དེ་སྡིག་སྤྱོད་ཀྱི་ལག་ཏུ་འཚོང་ཞིང་། ཡུལ་ཁམས་དེ་དང་དེའི་ནང་དུ་ཡོད་པ་ཐམས་ཅད་ངས་བྱེས་མིའི་ལག་པས་སྟོངས་སུ་འཇུག་ཡོང་། ང་ཡ་ཧོ་ཝཱས་འདི་གསུངས་པ་ལགས་སོ༎

༡༣ ཡ་ཧོ་ཝཱ་གཙོ་བོས་འདི་སྐད་གསུང་། ངས་འདྲ་སྐུ་རྣམས་ཀྱང་ཚར་དུ་གཅད། ནཱོབ་ཀྱི་ནང་ནས་སྐུ་འདྲ་རྣམས་མེད་པར་བྱ་སྟེ། དེ་ཕྱིན་ཆད་མི་སེར་ཡུལ་གྱི་ནང་ན་རྒྱལ་པོ་སུ་ཡང་མི་འབྱུང་སྟེ། ངས་མི་སེར་ཡུལ་གྱི་ནང་ན་འཇིགས་སྐྲག་ཅིག་འཇུག་པར་བྱའོ།

༡༤ ངས་ཕད་རོས་སྟོང་པ་དང་། ཚོ་ཨན་ལ་མེ་སྤར་ཞིང་། ནཱོ་ཡུལ་ལ་ཆད་པས་གཅད།

༡༥ ཡང་ངས་མི་སེར་གྱི་སྟོབས་ཤུགས་ཡིན་པའི་སིན་གྱི་ཐོག་ཏུ་ང་ཉིད་ཀྱི་ཁྲོ་གཏུམ་བླུག་ཅིང་། ནཱོའི་མི་ཚོགས་ཚར་དུ་གཅད།

༡༦ ཡང་ངས་མི་སེར་ཡུལ་ལ་མེ་སྤར་བ་དང་། སིན་ལ་སྲོག་གཟེར་དང་། ནཱོ་སིལ་བུར་ཆག་སྟེ། ནཱོབ་ཞག་རེ་བཞིན་མནར་བར་འགྱུར།

༡༧ ཨ་ཝེན་དང་པི་བེ་སེད་གཉིས་ཀྱི་གཞོན་ནུ་རྣམས་རལ་གྲིས་བརྡབ་ཅིང་། གྲོང་ཁྱེར་འདི་དག་བཙོན་དུ་འགྲོ་བར་འགྱུར།

༡༨ ངས་མི་སེར་གྱི་གཉའ་ཤིང་དེ་བཞིན་ཏེ་ཏཱ་ཕན་ཧེས་ཀྱི་ནང་ལ་གཅོག་དུས། དེར་ཡང་ཉིན་མོར་མུན་པ་འཐིབ་ཅིང་། དེའི་མཐུ་སྟོབས་ཀྱི་དཔལ་ཡལ་ཏེ། དེ་སྤྲིན་གྱིས་བཏུམ་སྟེ། དེའི་བུ་མོ་རྣམས་བཙོན་དུ་འགྲོ་བར་འགྱུར།

༡༩ དེ་ལྟར་ངས་མི་སེར་ལ་ཆད་པས་གཅད་ཡོང་། དེ་ནས་དེ་དག་གིས་ང་ནི་ཡ་ཧོ་ཝཱ་ཡིན་པ་རྟོགས་པར་འགྱུར་རོ༎

༢༠ ཡང་ལོ་བཅུ་གཅིག་པའི་ཟླ་བ་དང་པོའི་ཚེས་བདུན་པར། བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་དུ།

༢༡ ཀྱེ་མིའི་བུ། ངས་མི་སེར་རྒྱལ་པོ་ཕར་ཨོའི་ཕྲག་པ་བཅག་ཡོད། ལྟོས། དེས་རལ་གྲི་འཆང་ནུས་པའི་ཆེད་དུ། དེ་གསོ་བར་བྱེད་པ་ལ་སྡོམ་པར་ཡང་མི་འགྱུར། རལ་སྒྲིལ་གྱིས་ཀྱང་སྡོམ་པར་མི་འགྱུར།

༢༢ དེས་ན་ཡ་ཧོ་ཝཱ་གཙོ་བོས་འདི་སྐད་གསུང་། ལྟོས་ཤིག ངས་མི་སེར་རྒྱལ་པོ་ཕར་ཨོ་འཁོན་དུ་འཛིན་པས། དེའི་ཕྲག་པ་ཐང་པོ་དང་ཆག་པོ་གཉིས་པོ་གཅག དེའི་ལག་གི་ནང་ནས་རལ་གྲི་ལྟུང་དུ་གཞུག་ཡོང་།

༢༣ ཡང་ངས་མི་སེར་པ་རྣམས་མི་བརྒྱུད་ཀུན་གྱི་ནང་ན་གཏོར་ཞིང་། ཡུལ་སོ་སོའི་ནང་དུ་ཁྲེ་གཏོར་དུ་གཏོང་བར་བྱ།

༢༤ དེ་ནས་ངས་བཱ་བེལ་གྱི་རྒྱལ་པོའི་ཕྲག་པར་སྟོབས་འཇུག་ཅིང་། དེའི་ལག་པར་ངའི་རལ་གྲི་དེ་གཏོད་པར་བྱ། འོན་ཀྱང་ཕར་ཨོའི་ཕྲག་པ་གཅག་ཅིང་། དེས་རྨས་པའི་མི་འཆི་ལ་ཁད་པའི་འཁུན་སྒྲས་དེའི་དྲུང་དུ་འཁུན་སྒྲ་འབྱིན་པར་འགྱུར།

༢༥ འོན་ཀྱང་ངས་བཱ་བེལ་གྱི་རྒྱལ་པོའི་ཕྲག་པར་སྟོབས་གཞུག་གིས། ཕར་ཨོའི་ཕྲག་པ་ཐུར་དུ་ལྟུང་བར་འགྱུར། ངས་རང་གི་རལ་གྲི་བཱ་བེལ་རྒྱལ་པོའི་ལག་ཏུ་གཏོང་བ་དང་། དེས་མི་སེར་ཡུལ་ལ་དེ་གདེང་དུས་སུ། དེ་དག་གིས་ང་ནི་ཡ་ཧོ་ཝཱ་ཡིན་པ་རྟོགས་པར་འགྱུར།

༢༦ ཡང་ངས་མི་སེར་པ་མི་བརྒྱུད་ཀུན་གྱི་ནང་ན་ཁ་འཐོར་ཞིང་། ཡུལ་ཀུན་ནང་ཁྲེ་གཏོར་དུ་གཏང་ངོ་། དེ་ནས་དེ་དག་གིས་ང་ནི་ཡ་ཧོ་ཝཱ་ཡིན་པ་རྟོགས་པར་འགྱུར་རོ༎

༣༡

ཡང་ལོ་བཅུ་གཅིག་པའི་ཟླ་བ་གསུམ་པའི་ཚེས་དང་པོ་ལ། བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་གསུངས།

༢ ཀྱེ་མིའི་བུ། མི་སེར་རྒྱལ་པོ་ཕར་ཨོ་དང་། དེའི་མི་ཚོགས་ལ་འདི་ལྟར་གྱིས་ཤིག ཆེ་ཁྱད་ནང་ཁྱོད་སུ་དང་འདྲ།

༣ ཀྱེ་ཧོ། ཨ་སུར་པ་ནི་ལི་བ་ནོན་གྱི་འགྱམ་ཤིང་ཞིག་སྟེ། དེའི་ཡལ་འདབ་མཛེས་ཤིང་། གྲིབ་བསིལ་ལྡན་པའི་ཡལ་ག་དང་ལྡན་ཏེ། ཤིན་ཏུ་མཐོ་ཞིང་། ཤིང་རྩེ་ནི་སྤྲིན་གསེབ་བར་དུ་ཡོད་པ་ཞིག་ལགས་ཏེ།

༤ ཆུ་རྣམས་ཀྱིས་དེ་ཆེ་བར་བྱས། དེའི་ལག་ཚུགས་ཀྱི་མཐའ་འཁོར་དུ་འབྲུབ་པའི་ཆུ་ཀླུང་རྣམས་གཏིང་ཟབ་པོས་རྒྱག་ཏུ་བཅུག་སྟེ། ཆུ་ཕྲན་རྣམས་ཐང་གི་སྐྱེ་ཤིང་ཀུན་ལ་རྒྱུག་བཅུག

༥ དེས་འབྲུབ་འཇུག་པའི་ཆུ་རྣམས་མོད་པོའི་རྐྱེན་གྱིས། ཐང་གི་ཤིང་ཀུན་ལས་དེའི་མཐོ་ཁྱད་འཕགས་ཤིང་། ཡལ་ག་མང་དུ་རྒྱས་ཏེ། ཡལ་འདབ་རྣམས་རིང་བ་སོང་།

༦ གནམ་གྱི་འདབ་ཆགས་ཐམས་ཅད་ཀྱིས་དེའི་ཡལ་འདབ་ཀྱི་གསེབ་ན་ཚང་བྱས། ཐང་གི་བྱོལ་སོང་ཐམས་ཅད་ཀྱིས་དེའི་ཡལ་གའི་ལྐོག་ཏུ་ཕྲུ་གུ་སྐྱེས། མི་བརྒྱུད་ཆེན་པོ་ཐམས་ཅད་ཀྱང་དེའི་བསིལ་གྲིབ་ཏུ་བསྡད་པ་ཡིན།

༧ དེ་ལྟར་དེའི་རྩ་བ་ཆུ་ཆེན་པོ་རྣམས་ཀྱི་འགྲམ་དུ་ཡོད་པས། རང་གི་མཐོ་ཁྱད་དང་ཡལ་འདབ་རིང་སྟབས་ཀྱིས་སྙིང་སྡུག་ཡོད་པ་ཡིན།

༨ དཀོན་མཆོག་གི་སྐྱེད་མོས་ཚལ་གྱི་འགྱམ་ཤིང་གིས་ཀྱང་དེ་སྒྲིབ་མ་ནུས་པར། ཐང་ཤིང་ཡང་དེའི་ཡལ་གའི་ཚད་དུ་མ་ཕྱིན། རྒྱ་གར་སྟར་ཀ་ཡང་དེའི་ཡལ་གའི་ཚད་དུ་མ་ཕྱིན་ཏེ། དཀོན་མཆོག་གི་སྐྱེད་ཚལ་གྱི་སྐྱེ་ཤིང་ཡང་དེ་ལྟ་བུ་སྡུག་པ་མེད་པ་ཡིན།

༩ དེའི་ཡལ་འདབ་མོད་པོའི་སྒོ་ནས་ངས་དེ་ཡིད་དུ་འོང་བར་བྱས་པས། དཀོན་མཆོག་གི་སྐྱེད་ཚལ་གྱི་ནང་ན་ཡོད་པའི་ཨེ་དེན་གྱི་སྐྱེ་ཤིང་ཡོད་དོ་ཅོག་དེ་ལ་ཚིགས་པ་ཡིན་ནོ༎

༡༠ དེས་ན་ཡ་ཧོ་ཝཱ་གཙོ་བོས་འདི་སྐད་གསུང་། དེ་གང་ལ་ཞེ་ན། ཁྱོད་ཀྱིས་རང་མཐོ་སར་བཏེགས་ཏེ། སྤྲིན་ཕུང་གི་ནང་དེས་རང་གི་རྩེ་མོ་ཡར་བཏེགས་ཏེ། རང་གི་མཐོ་ཁྱད་ཀྱི་ཕྱིར་སྙིང་ང་རྒྱལ་གྱིས་བསྙེམས་པའི་སླད་དུ།

༡༡ ངས་ཕྱི་པའི་ཤུགས་ལྡན་དེའི་ལག་པར་ཁོ་བཏད་པས། དེས་དེ་ལ་ཇི་ཡང་བྱེད་པར་འགྱུར། དེའི་ངན་རྒྱུད་ཀྱི་ཕྱིར་ངས་དེ་མཐའ་ལ་སྤྱུགས་པ་ཡིན།

༡༢ མི་རིགས་རྣམས་ཀྱི་ནང་ན་འཇིགས་སུ་རུང་བའི་མི་ཡན་རྣམས་ཀྱིས་དེ་བཏུབ་ནས་དབྱུགས་པས། རི་ལུང་ཐམས་ཅད་ནང་དེའི་ཡལ་ག་ལྷུང་སྟེ། ཡུལ་ཁམས་ཀྱི་གཙང་པོ་ཐམས་ཅད་ཀྱི་འགྲམ་ན་དེའི་ཡལ་ག་རྣམས་ཆག་ནས་ཡོད། ས་གཞིའི་མི་སྡེ་ཐམས་ཅད་དེའི་བསིལ་གྲིབ་ལས་འཐོན་ཏེ། དེ་སྤངས་སོ།

༡༣ གནམ་གྱི་འདབ་ཆགས་ཐམས་ཅད་ཕུང་བ་དེའི་ཁར་སྡོད་དེ། ཐང་གི་བྱོལ་སོང་ཀུན་དེའི་ཡལ་གའི་སྟེང་དུ་སྡོད་པར་འགྱུར་རོ།

༡༤ དེ་ཅིའི་ཕྱིར་ཞེ་ན། དེ་ཕྱིན་ཆད་ཆུ་འགྲམ་གྱི་སྐྱེ་ཤིང་ཐམས་ཅད་ཀྱི་ནང་ནས་གང་གིས་ཀྱང་རང་གི་མཐོ་ཁྱད་ཀྱི་ཕྱིར་རང་མཐོང་མི་སྐྱེད་པ་དང་། རང་གི་རྩེ་མོ་སྤྲིན་གསེབ་ཏུ་མི་འདེགས་པ་དང་། ཆུ་འཐུང་བའི་ཤིང་གང་གིས་ཀྱང་རང་གི་མཐོ་ཁྱད་ཀྱི་ཕྱིར་ཀྲོང་ཀྲོང་མི་བྱེད་པའི་ཕྱིར་རོ། དེ་ཅི་ལ་ཞེ་ན། དེ་ཐམས་ཅད་འཆི་བ་ལ་བཏད་ཟིན་པས། སའི་འོག་གནས་སུ་མིའི་བུའི་ཁྲོད་དུ་དོང་ནང་འབབ་པ་རྣམས་དང་བཅས་ཡོད་དོ༎

༡༥ ཡ་ཧོ་ཝཱ་གཙོ་བོས་འདི་སྐད་གསུང་། དེ་གཤིན་ཡུལ་དུ་འབབ་པའི་ཉིན་མོར་ཁོའི་ཕྱིར་མྱ་ངན་བྱེད་དུ་ངས་གཏིང་ཟབ་པོ་དེ་འགེབས་ཤིང་། དེའི་གཙང་པོ་རྣམས་འགེགས་ཤིང་། ཆུ་ཆེན་པོ་རྣམས་བསྡམས་ནས་བཞག ལི་བ་ནོན་ལ་ངས་དེའི་དོན་དུ་ཆོ་ངེས་བྱེད་དུ་བཅུག དེའི་རྐྱེན་གྱིས་ཐང་གའི་སྐྱེ་ཤིང་ཐམས་ཅད་བརྒྱལ་ཏེ།

༡༦ ངས་དེ་དོང་ནང་འབབ་མཁན་དག་དང་ལྷན་ཅིག་ཏུ་གཤིན་ཡུལ་ནང་འབེབས་དུས་སུ། དེ་ལྟུང་བའི་སྒྲ་སྐད་ཀྱིས་མི་རིགས་ཀུན་འདར་དུ་བཅུག་པ་ཡིན། ཡང་ཨེ་དེན་གྱི་ཤིང་ཐམས་ཅད་དང་། ལི་བ་ནོན་གྱི་ཤིང་བཟང་རིགས་བཟང་ཤོས་དང་། ཆུ་འཐུང་བ་ཚང་མ་སའི་འོག་ཁང་རྣམས་ནང་སེམས་གསོ་ཐོབ་པར་འགྱུར།

༡༧ དེ་དག་ཀྱང་རལ་གྲིས་བཀུམ་པ་རྣམས་ཀྱི་དྲུང་དུ་གཤིན་ཡུལ་དུ་བབས་སོང་། དེས་མ་ཟད་ཁོའི་དཔུང་ཡ་ཡིན་ཞིང་། ཕྱི་པའི་དཀྱིལ་ན་དེའི་བསིལ་གྲིབ་ནང་བསྡད་པ་རྣམས་ཀྱང་དེར་བབས་སོང་།

༡༨ ད་ཁྱོད་ནི་དཔལ་དང་ཆེ་ཁྱད་ལ་ཨེ་དེན་གྱི་ལྗོན་པའི་ནང་ནས་གང་དང་མཚུངས། དེ་འདྲ་ཡོད་མོད། ཁྱོད་ཨེ་དེན་ལྗོན་པ་རྣམས་དང་བཅས་སའི་འོག་ཁང་རྣམས་ནང་དབབ། རལ་གྲིས་བཀུམ་པ་རྣམས་དང་བཅས་སུ་མདུན་ལྤགས་མ་བཅད་པའི་ཁྲོད་དུ་ཁྱོད་ཉལ་སྡོད་པར་འགྱུར། འདི་ནི་ཕར་ཨོ་དང་། ཁོའི་མི་ཚོགས་མཐའ་དག་ཡིན་ནོ། ཞེས་ཡ་ཧོ་ཝཱ་གཙོ་བོས་གསུང་ངོ་༎

༣༢

ལོ་བཅུ་གཉིས་པའི་ཟླ་བ་བཅུ་གཉིས་པའི་ཚེས་དང་པོར་བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་གསུང་།

༢ ཀྱེ་མིའི་བུ། མི་སེར་རྒྱལ་པོ་ཕར་ཨོའི་ཕྱིར་མྱ་ངན་བྱོས་ལ། དེ་ལ་འདི་སྐད་ལབ་ཅིག ཁྱོད་མི་སྡེ་རྣམས་ནང་སེང་དར་མ་ལྟ་བུ་ཞིག་དང་འདྲ་སྟེ། རྒྱ་མཚོའི་རྣམས་ཀྱི་ནང་ན་ཆུ་སྲིན་དང་འདྲ་ཞིང་། གཙང་པོ་རྣམས་ཕར་ཚུར་དབྱུག་ཅིང་། རྐང་པས་ཆུ་རྣམས་དཀྲུགས་ནས། དེ་དག་གི་གཙང་པོ་རྣམས་བརྙོགས་པར་བྱེད།

༣ ཡ་ཧོ་ཝཱ་གཙོ་བོས་འདི་སྐད་དུ། ངས་མི་སྡེ་དུ་མའི་དཔུང་ཚོགས་ཤིག་བརྒྱུད་ནས། ཁྱོད་ཀྱི་ཐོག་ཏུ་ང་ཉིད་ཀྱི་རྒྱ་དེ་དབབ། དེ་ཚོས་ཁྱོད་ངའི་རྒྱའི་ནང་ན་ཡར་འཁྱེར་ཡོང་།

༤ དེ་ནས་ངས་ཁྱོད་སྐམ་སའི་སྟེང་དུ་འབོར་ཞིང་། ཐང་ཡངས་པོའི་ཁར་དབྱུག་ཅིང་། གནམ་གྱི་འདབ་ཆགས་ཐམས་ཅད་ཁྱོད་ཁར་སྡོད་དུ་གཞུག ངས་ས་གཞི་ཡོངས་ཀྱི་བྱོལ་སོང་ཁྱོད་ལས་འགྲང་དུ་གཞུག་གོ།

༥ ཡང་ངས་ཁྱོད་ཀྱི་ཤ་རི་ལ་བཞག་ནས། ལུང་པ་རྣམས་ཁྱོད་ཀྱི་སྲིན་འབྲུས་འགེངས་པར་བྱ།

༦ ངས་ཁྱོད་ཀྱི་ཁྲག་གིས་ཁྱོད་རང་རྒྱལ་བའི་ས་གཞི་མ་ཟད། རི་བོ་རྣམས་ཀྱང་གང་བར་བྱས་ནས། ཆུ་བོ་རྣམས་ཁྱོད་ཀྱིས་འཁེངས་པར་འགྱུར།

༧ ཡང་ངས་ཁྱོད་ཀྱི་འོད་གསོད་པར་ཙམ་གྱིས། ངས་ནམ་མཁའ་སྒྲིབ་ཅིང་། སྐར་མ་རྣམས་ནག་པོར་བྱ། ཉི་མ་སྤྲིན་གྱིས་སྒྲིབ་ཏུ་བཅུག་ནས། ཟླ་བས་ཀྱང་རང་འོད་མི་སྣང་།

༨ གནམ་གྱི་འོད་མདངས་ཆེ་བ་རྣམས་ཁྱོད་ཐོག་མུན་པར་བྱས་ནས། ཁྱོད་ཀྱི་ཡུལ་ཁམས་ནི་མུན་པའི་སྨག་རུམ་གྱིས་ཁྱབ་པར་བྱའོ། ཞེས་ཡ་ཧོ་ཝཱ་གཙོ་བོས་གསུང་ངོ་།

༩ ཡང་ངས་མི་བརྒྱུད་སོ་སོ་དང་། ཁྱོད་ལ་ཆ་མེད་པའི་ཡུལ་རྣམས་ནང་ཁྱོད་ཚར་གཅོད་པའི་འཕྲིན་སྐྱེལ་དུས་སུ། ངས་མི་རིགས་མང་པོའི་སྙིང་དཀྲུག་པར་བྱ།

༡༠ དེ་མ་ཟད་ངས་ཉིད་ཀྱི་རལ་གྲི་དེ་དག་གི་མདུན་དུ་གདེང་དུས་སུ། ཁྱོད་ཀྱིས་རྐྱེན་ཏེ་མི་སྡེ་མང་པོའི་སྙིང་ཆག་ཅིང་། དེ་དག་གི་རྒྱལ་པོ་རྣམས་ཁྱོད་ཀྱིས་རྐྱེན་ཏེ་རབ་ཏུ་དངང་སྐྲག་ཅིང་། ཁྱོད་ལྟུང་བའི་ཉིན་མོར་མི་རེ་རེ་རང་རང་གི་སྲོག་གི་དོན་དུ་ཡུད་རེ་བཞིན་འདར་བར་འགྱུར་རོ༎

༡༡ དེ་ཅིའི་ཕྱིར་ཞེ་ན། ཡ་ཧོ་ཝཱ་གཙོ་བོས་འདི་སྐད་གསུང་། བཱ་བེལ་རྒྱལ་པོའི་རལ་གྲི་ཁྱོད་ཐོག་སླེབ་འོང་སྟེ།

༡༢ མི་བརྒྱུད་རྣམས་ཀྱི་ནང་ན་དེ་ཚོ་ཚང་མ་དྲག་ཤུལ་ཅན་ཡིན་པའི་དཔའ་བོའི་རལ་གྲི་རྣམས་ཀྱིས་ངས་ཁྱོད་ཀྱི་དམག་ཚོགས་བརྡབ། དེ་ཚོས་མི་སེར་གྱི་ང་རྒྱལ་དེ་བཅག་སྟེ། དེའི་དམག་ཚོགས་ཀུན་མེད་པར་བྱའོ།

༡༣ ཡང་ཆུ་ཆེན་པོ་རྣམས་ཀྱི་འགྲམ་ལ་ཡོད་པའི་དུད་འགྲོ་ཚང་མ་ཚར་དུ་གཅད། དེ་ཕྱིན་ཆད་དེ་དག་མིའི་རྐང་པའམ། དུད་འགྲོའི་རྨིག་པས་ཀྱང་རྙོག་པར་མི་འགྱུར་རོ།

༡༤ དེ་ནས་ངས་དེའི་ཆུ་རྣམས་རྙོག་པ་མེད་པ་དང་། དེ་དག་གི་གཙང་པོ་རྣམས་འབྲུ་མར་ལྟ་བུར་རྒྱུག་ཏུ་གཞུག་གོ། ཡ་ཧོ་ཝཱ་གཙོ་བོས་གསུང་།

༡༥ ངས་མི་སེར་ཡུལ་སྟོང་པ་དང་། ཡུལ་ནང་ཡོད་པ་ཚང་མ་བཅོམ་སྟེ། དེའི་ནང་དུ་གཞིས་ཆགས་པ་ཐམས་ཅད་ལ་རྡེག་པར་བྱ་དུས། དེ་དག་གིས་ང་ནི་ཡ་ཧོ་ཝཱ་ཡིན་པ་རྟོགས་པར་འགྱུར་རོ༎

༡༦ འདི་ནི་དེའི་དོན་ལ་མྱ་ངན་བྱེད་པའི་སྡུག་གླུ་སྟེ། མི་བརྒྱུད་སོ་སོའི་བུ་མོ་རྣམས་ཀྱིས་དེའི་དོན་དུ་མྱ་ངན་བྱེད་ཅིང་། དེ་དག་གིས་དེའམ་མི་སེར་དང་། དེའི་དམག་ཚོགས་ཀུན་གྱི་ཕྱིར་དུ་ཆོ་ངེས་བྱེད་པར་འགྱུར། ཡ་ཧོ་ཝཱ་གཙོ་བོས་གསུང་ངོ་༎

༡༧ ལོ་བཅུ་གཉིས་པའི་ཟླ་བ་བཅུ་གཉིས་པའི་ཚེས་བཅོ་ལྔ་པར། བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་གསུང་།

༡༨ ཀྱེ་མིའི་བུ། མི་སེར་དམག་ཚོགས་ཕྱིར་ཆོ་ངེས་བྱོས་ལ། ས་དོང་ནང་འབབ་མཁན་རྣམས་དང་བཅས་དེ་དང་། སྙན་གྲགས་ཆེ་བའི་མི་བརྒྱུད་ཀྱི་བུ་མོ་རྣམས་སའི་འོག་གི་གནས་རྣམས་སུ་དབྱུག་ཅིག

༡༩ ཁྱོད་བྱད་ལེགས་ནང་སུ་ལས་དྲག ད་བོབས་ཤིག མདུན་ལྤགས་མ་བཅད་པ་དང་ལྷན་ཅིག་ཏུ་ཉལ་སྡོད་ཅིག

༢༠ དེ་དག་རལ་གྲིས་བཀུམ་པའི་དཀྱིལ་དུ་ལྟུང་འོང་། མོ་ནི་རལ་གྲིར་བཏད་ཟིན་པས། དེ་དང་དེའི་དམག་ཚོགས་དྲུད་དེ་ཁྱེར་ཞིག

༢༡ དཔའ་བོའི་ནང་ན་སྟོབས་པོ་ཆེ་ལགས་པ་དེས་ནི། དེ་དང་དེའི་ར་མདའ་རྣམས་ལ་གཤིན་ཡུལ་གྱི་དཀྱིལ་ནས་གླེང་བར་འགྱུར། དེ་དག་ཐུར་དུ་བབས་ཏེ། མདུན་ལྤགས་མ་བཅད་པ་དེ་དག་རལ་གྲིས་བཀུམ་ནས་འདའ།

༢༢ ཨ་སུར་དང་། དེའི་མི་ཚོགས་ཐམས་ཅད་ཀྱང་དེ་རུ་འདུག དེའི་ཕྱོགས་ཀུན་ཏུ་དེ་དག་གི་དུར་ཁུང་རྣམས་འདུག དེ་ཐམས་ཅད་རལ་གྲིས་བརྡབ་སྟེ་བཀུམ་པའོ།

༢༣ ས་དོང་གི་རྩིག་འགྲམ་ན་དེ་དག་གི་དུར་ཁུང་ཡོད། དེའི་དུར་ཁུང་གི་མཐའ་འཁོར་ན་དེའི་མི་ཚོགས་ཡོད། དེ་ཀུན་བསད་པ་དང་རལ་གྲིས་བརྡབས་པ་ཡིན། གསོན་ཡུལ་ནང་འདི་དག་ནི་འཇིགས་སུ་རུང་བ་ཡོད་པ་ཡིན།

༢༤ ཨེ་ལམ་ཡང་དེ་ནང་གདའ། དེའི་དུར་ཁུང་ལ་འཁོར་ནས་དེའི་དམག་ཚོགས་ཚང་མ་འདུག དེ་ཐམས་ཅད་བསད་ནས་རལ་གྲིས་བསྙལ་བ་ཡིན། མདུན་ལྤགས་མ་བཅད་པར་སའི་འོག་གི་གནས་རྣམས་སུ་བབས་སོང་། གསོན་ཡུལ་དུ་འདི་དག་འཇིགས་སུ་རུང་བ་ཡོད་པ་ཡིན། ད་ས་དོང་ནང་འབབ་མཁན་རྣམས་དང་ལྷན་ཅིག་ཏུ་ངོ་ཚ་ཕོག་བྱུང་།

༢༥ དེ་དང་དེའི་དམག་ཚོགས་ཀུན་གྱི་དོན་དུ་བསད་པའི་རོ་གསེབ་ཏུ་མལ་ཆ་བསྒྲིགས་འདུག དེ་ལ་འཁོར་ནས་དེའི་རོ་ཁང་རྣམས་འདུག དེ་ཚང་མ་མདུན་ལྤགས་མ་བཅད་པ་དང་། རལ་གྲིས་བཀུམ་པ་སྟེ། གསོན་ཡུལ་དུ་དེ་དག་འཇིགས་སུ་རུང་བ་ལགས་མོད། ད་ས་དོང་ནང་འབབ་མཁན་དང་མཉམ་དུ་ངོ་ཚ་འཕོག་ནས། བསད་པའི་རོ་གསེབ་ཏུ་ཁོ་ནི་བཞག་འདུག་གོ།

༢༦ མེ་ཤེག་དང་། ཐུ་བལ་དང་། དེའི་མི་ཚོགས་ཀུན་ཡང་དེ་ན་འདུག དེ་ལ་འཁོར་ནས་དེའི་རོ་ཁང་རྣམས་འདུག དེ་ཚང་མ་མདུན་ལྤགས་མ་བཅད་པ་དང་། རལ་གྲིས་བཀུམ་པ་སྟེ། གསོན་ཡུལ་དུ་དེ་དག་འཇིགས་སུ་རུང་བ་ལགས་མོད།

༢༧ རང་གི་མཚོན་ཆ་དང་བཅས་གཤིན་ཡུལ་དུ་བབ་སོང་བའི་སྔར་གྱི་དཔའ་བོ་དམག་རྩལ་ཅན་གྱི་མཆན་དུ་རང་གི་མགོ་འོག་ཏུ་རང་གི་རལ་གྲི་བཞག་ཡོད་པ་འདི་རྣམས་ཉལ་བར་མི་འགྱུར་ཏེ། རང་གི་རུས་པའི་ཁར་རང་གི་ཉེས་སྡིག་བཀལ་ཡོད། གསོན་ཡུལ་དུ་འདི་དག་འཇིགས་སུ་རུང་བ་ཡོད་པ་ཡིན།

༢༨ ཁྱོད་ཀྱང་མདུན་ལྤགས་མ་བཅད་པའི་ཁྲོད་དུ་གཏུབ་ཅིང་། རལ་གྲིས་བསད་པའི་རོ་གསེབ་ཏུ་ཉལ་བར་འགྱུར།

༢༩ ཨེ་དོམ་ཡང་རང་གི་རྒྱལ་པོ་དང་སྐུ་དྲག་ཚང་མ་མཉམ་དེ་ན་འདུག དེ་དག་ལ་སྟོབས་ཤུགས་ཡོད་ཀྱང་། རལ་གྲིས་བཀུམ་པའི་རོའི་གསེབ་ཏུ་བསྙལ་ནས་འདུག མདུན་ལྤགས་མ་བཅད་པ་དང་ས་དོང་ནང་འབབ་མཁན་རྣམས་དང་བཅས་ཉལ་བར་འགྱུར།

༣༠ བྱང་གི་རྒྱལ་ཕྲན་ཚང་མ་དང་། ཚི་དོན་པ་ཐམས་ཅད་ཀྱང་བསད་པའི་རོ་མཉམ་བབ་སོང་བ་རྣམས་དེ་ན་འདུག རང་གི་སྟོབས་དང་འཇིགས་སུ་རུང་བའི་ནང་ནས་སྐྱེངས་པ་ཡིན། མདུན་ལྤགས་མ་བཅད་པ་དེ་རྣམས་རལ་གྲིས་བཀུམ་པའི་རོ་གསེབ་ཏུ་ཉལ་ཞིང་། ས་དོང་ནང་འབབ་མཁན་དང་མཉམ་དུ་རང་གི་ངོ་ཚ་ཐོགས་སོ༎

༣༡ དེ་དག་ཕར་ཨོས་མཐོང་ནས། རང་གི་དམག་ཚོགས་ཚང་མའི་ཕྱིར་སེམས་གསོ་རྙེད་ཡོང་། ཕར་ཨོ་དང་དེའི་དམག་ཚོགས་ཚང་མ་རལ་གྲིས་བཀུམ་ནས་འདུག ཡ་ཧོ་ཝཱ་གཙོ་བོས་གསུང་ངོ་།

༣༢ གང་ལ་ཞེ་ན། གསོན་ཡུལ་དུ་ངས་རང་གི་འཇིགས་སྐྲག་བསྟན་པས། མདུན་ལྤགས་མ་བཅད་པ་དང་། རལ་གྲིས་བསད་པའི་རོ་གསེབ་ཏུ་ཕར་ཨོ་དང་། དེའི་དམག་ཚོགས་ཚང་མ་ཉལ་བར་འགྱུར་རོ། ཡ་ཧོ་ཝཱ་གཙོ་བོས་གསུང་ངོ་༎

༣༣

ཡང་བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་དུ།

༢ ཀྱེ་མིའི་བུ། ཁྱོད་ཀྱིས་རང་གི་མི་སྡེའི་བུ་རྣམས་ལ་གཏམ་བྱེད་ཅིང་འདི་སྐད་སྨྲོས་ཤིག ངས་ཡུལ་ཞིག་ནང་རལ་གྲི་འདྲོངས་དུས་སུ། ཡུལ་མིས་རང་གི་ནང་ནས་མི་ཞིག་བསྐོས་ཏེ། དེ་དག་གི་སོ་པར་བཞག་ནས།

༣ དེས་རང་གི་ཡུལ་ནང་རལ་གྲི་སླེབ་པ་མཐོང་བའི་ཚེ། དམག་དུང་འབུད་ཅིང་མི་སྡེ་ལ་བརྡ་སྦྱིན་ན།

༤ དེ་ནས་སུས་ཀྱང་དུང་གི་སྐད་ཐོས་ཤིང་བྱ་ར་མི་བྱེད་པར། རལ་གྲི་སླེབ་ཅིང་མི་དེ་གསོད་ན། དེའི་ཁྲག་ནི་དེ་རང་གི་མགོར་འབབ་པར་འགྱུར།

༥ དེས་དུང་སྐད་ཐོས་ནས་བྱ་ར་མ་བྱས་པས། དེའི་ཁྲག་དེ་རང་གི་ཐོག་ཏུ་འབབ་པར་འགྱུར། འོན་ཀྱང་བྱ་ར་བྱེད་མཁན་གྱིས་རང་སྲོག་སྐྱོབ་པར་འགྱུར།

༦ འོན་ཀྱང་གལ་ཏེ་སོ་པས་རལ་གྲི་སླེབ་པ་མཐོང་བཞིན་དུ། དུང་མ་ཕུ་བར། མི་སྡེ་ལ་བརྡ་མ་བྱིན་པར། རལ་གྲི་དེ་སླེབ་ཅིང་། དེ་དག་གི་ཁྲོད་ནས་མི་སུ་ཞིག་འཕྲོག་འཁྱེར་ན། མི་དེ་རང་གི་མི་དགེ་བའི་ནང་ན་ཁྱེར་བས། དེའི་ཁྲག་ངས་སོ་པ་དེའི་ལག་ནས་རྩོད་པར་བྱའོ༎

༧ དེ་བས་ན་ཀྱེ་མིའི་བུ། ངས་ཁྱོད་ཨིས་ར་ཨེལ་གྱི་བུ་བརྒྱུད་ཀྱི་སོ་པར་བསྐོས་པས། ངའི་ཞལ་གྱི་བཀར་ཉོན། ངའི་ཕྱོགས་ལས་དེ་དག་ལ་གཅང་སྐུལ་གྱིས་ཤིག

༨ ངས་སྡིག་སྤྱོད་ལ། ཁྱོད་འཆི་བ་གདོན་མི་ཟའོ་གསུང་བའི་ཚེ་ན། ཁྱོད་ཀྱིས་སྡིག་སྤྱོད་ལ། དེའི་ལམ་སྤོང་དུ་གཅང་སྐུལ་མི་གཏོང་ན། སྡིག་སྤྱོད་དེ་རང་གི་མི་དགེ་བའི་ནང་ན་འཆིའི། དེའི་ཁྲག་ངས་ཁྱོད་ཀྱི་ལག་ནས་རྩོད་པར་བྱའོ།

༩ འོན་ཀྱང་ཁྱོད་ཀྱིས་སྡིག་སྤྱོད་དེའི་ལམ་སྤོང་དུ་སྐུལ་གྱིས། དེ་རང་གི་ལམ་ནས་མ་ལོག་ན། དེ་ནི་རང་གི་མི་དགེ་བའི་ནང་ན་འཆིའི། ཁྱོད་ཀྱིས་རང་སྲོག་སྐྱོབ་པ་ཡིན།

༡༠ དེས་ན་ཀྱེ་མིའི་བུ། ཨིས་ར་ཨེལ་ཕ་སྤད་ལ་གཏམ་བྱེད་ཅིང་དེ་དག་ལ། ཁྱོད་ཚོས་ངེད་རང་གི་མཚམས་མེད་པ་དང་སྡིག་པ་རྣམས་རང་གི་ཤུལ་རྒྱབ་ཏུ་ཡོད་ཅིང་། དེ་དག་གི་ནང་ན་ངེད་ཟད་འགྲོ་བས། ངེད་ཅག་ཇི་ལྟར་གསོན་པར་འགྱུར་རོ་ཟེར། ཞེས་གྱིས་ཤིག

༡༡ དེ་ཚོར་འདི་སྐད་གྱིས་ཤིག ཡ་ཧོ་ཝཱ་གཙོ་བོས་འདི་སྐད་དུ། སྡིག་སྤྱོད་ནི་རང་གི་ལམ་ལས་ལོག་ཅིང་གསོན་དུ་མ་གཏོགས། སྡིག་སྤྱོད་འཆི་བའི་ནང་ན་ང་ལ་དགའ་བ་ཅིའང་མེད་དོ། ཞེས་ཉིད་ཀྱི་གསོན་པ་ཉིད་དཔང་དུ་འཛུག་ཅིང་གསུང་། ད་ཁྱོད་ཅག་ལོག་ལ། རང་གི་ལམ་ངན་པ་རྣམས་ནས་ལོག་ཅིག ཀྱེ་ཨིས་ར་ཨེལ་གྱི་ཕ་སྤད། ཁྱོད་ཅག་ཅི་ལ་འཆི་བར་འདོད།

༡༢ དེ་བས་ན་ཀྱེ་མིའི་བུ། རང་གི་མི་སྡེའི་བུ་རྣམས་ལ་འདི་སྐད་གྱིས་ཤིག ཆོས་དྲང་པོའི་དྲང་བ་ཉིད་ཀྱིས་མི་དེ་འགལ་དུས་སུ་སྐྱོབ་པར་མི་འགྱུར་གྱིས། སྡིག་སྤྱོད་ཀྱི་ལས་ངན་ནི། དེས་རང་གི་ལས་ངན་ལས་ལོག་དུས་སུ། རང་གི་ལས་ངན་གྱིས་རྐྱེན་ཏེ་ལྟུང་བར་མི་འགྱུར། ཆོས་དྲང་པོས་སྡིག་པ་བྱེད་དུས་སུ་རང་གི་དྲང་བ་ཉིད་ཀྱིས་འཚོ་བར་ཡང་མི་འགྱུར།

༡༣ ཇི་སྟེ་ངས་ཆོས་དྲང་པོར། ཁྱོད་འཚོ་བ་གདོན་མི་ཟའོ། གསུང་དུས་སུ། གལ་ཏེ་དེས་རང་གི་དྲང་བ་ཉིད་ལ་བློ་གཏད་ནས་མི་དགེ་བ་སྤྱོད་ན། དེའི་དྲང་བ་ཉིད་ཀྱི་ལས་གང་ཡང་དྲན་པར་མི་བྱའི། དེས་བྱས་པའི་མི་དགེ་བའི་རྐྱེན་གྱིས་འཆི་བར་འགྱུར།

༡༤ ཡང་ཇི་སྟེ་ངས་སྡིག་སྤྱོད་ལ། ཁྱོད་འཆི་བ་གདོན་མི་ཟའོ་གསུང་དུས་སུ། གལ་ཏེ་དེ་རང་གི་སྡིག་པ་ལས་ལོག་ཅིང་། རིགས་པ་དང་འོས་པ་བཞིན་དུ་སྤྱོད་ནས།

༡༥ སྡིག་སྤྱོད་དེས་གཏེ་པ་དེ་ཕྱིར་བཟློགས་ཏེ། བཅོམ་པ་དེ་ཕྱིར་ལོག་བྱིན་ཏེ། ཚེའི་བཀའ་ཁྲིམས་དང་བསྟུན་ཏེ་འགྲུལ་ནས། མི་དགེ་བ་ཅིའང་མ་སྤྱད་ན། དེ་འཚོ་བ་ངེས་ཏེ་མི་འཆི།

༡༦ དེས་བྱས་པའི་སྡིག་པའི་ནང་ནས་གཅིག་ཀྱང་དྲན་པར་མི་འགྱུར་གྱིས། དེས་རིགས་པ་དང་འོས་པ་བཞིན་དུ་བྱས་པས། འཚོ་བ་ནི་གདོན་མི་ཟའོ༎

༡༧ དེའི་སྟེང་དུའང་ཁྱོད་ཀྱི་མི་སྡེའི་བུ་རྣམས་ཀྱིས། ཡ་ཧོ་ཝཱའི་མཛད་ལུགས་ཀུན་སྙོམས་པོ་མེད་དོ་ཟེར་གྱིས། དེ་ནི་དེ་དག་རང་གི་བྱེད་ལུགས་ཀུན་སྙོམས་པོ་མེད་པའི་སྐྱོན་ནོ།

༡༨ གལ་ཏེ་ཆོས་དྲང་པོས་རང་གི་ཆོས་དྲང་པོ་སྤངས་ཏེ། མི་དགེ་བ་སྤྱོད་ན། ཁོ་ནི་འཆི་བ་ཤ་སྟག་གོ།

༡༩ འོན་ཀྱང་སྡིག་སྤྱོད་རང་གི་སྡིག་པ་སྤངས་ཏེ། རིགས་པ་དང་འོས་པ་བཞིན་དུ་སྤྱོད་ན། ཁོ་ནི་དེས་འཚོ་བར་འགྱུར་རོ།

༢༠ དེའི་སྟེང་དུའང་ཡ་ཧོ་ཝཱའི་མཛད་ལུགས་ཀུན་སྙོམས་པོ་མེད་དོ་ཟེར་བས། ཀྱེ་ཨིས་ར་ཨེལ་ཕ་སྤད། ངས་ཁྱོད་ཀྱི་ནང་ནས་རེ་རེ་ལ། དེའི་བྱེད་ལུགས་དང་བསྟུན་ཏེ་ཁྲིམས་གཅོད་པར་བྱའོ༎

༢༡ ངེད་ཅག་གཉའ་ཡལ་བའི་ལོ་བཅུ་གཉིས་པའི་ཟླ་བ་བཅུ་པའི་ཚེས་ལྔ་པ་ལ། ཡེ་རུ་ཤ་ལེམ་ནས་བྲོས་པའི་མི་ཞིག་ངའི་དྲུང་དུ་འོངས་ནས། རྒྱལ་ས་ནི་ཆག་ཟིན་སྨྲས་བྱུང་།

༢༢ དེའང་བྲོས་མཁན་དེ་མ་བསླེབ་པའི་དགོངས་མོར་ཡ་ཧོ་ཝཱའི་ཕྱག་ནི་ངའི་སྟེང་དུ་མཆིས་པས། ནང་པར་མི་དེ་ངའི་རྩར་མ་སླེབ་པའི་སྔར་ངའི་ཁ་ནི་ཕྱེས་པར་མཛད་ནས་ཡོད་དེ། ངའི་ཁ་བྱེས་ནས་ཡོད་པས། དེ་ཚུན་ཆད་དུ་ལྐུགས་པར་མ་ལུས་སོ༎

༢༣ དེ་ནས་བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་གསུང་།

༢༤ ཀྱེ་མིའི་བུ། ཨིས་ར་ཨེལ་གྱི་ས་གཞི་སྟོངས་པ་རྣམས་ནང་གནས་པའི་མི་རྣམས་ཀྱིས། ཨབ་ར་ཧམ་ནི་མི་གཅིག་གཅིག་ལགས་མོད། ཡུལ་འདི་ཟ་སྐལ་དུ་ཐོབ་པ་ཡིན། འོན་ཀྱང་ངེད་ཅག་མི་མང་བ་ལ། ཡུལ་འདི་ནོར་སྐལ་དུ་བྱིན་པ་ལགས་ཟེར་བས།

༢༥ ཁྱོད་ཀྱིས་དེ་དག་ལ་འདི་སྐད་གྱིས་ཤིག ཡ་ཧོ་ཝཱ་གཙོ་བོས་འདི་སྐད་གསུང་། ཁྱོད་ཚོས་ཁྲག་དང་སྦྲག་ནས་ཟ། རང་གི་སྐུ་འདྲའི་ཕྱོགས་སུ་མིག་འདེགས། སྲོག་ཀྱང་གཅོད་དེ། ཁྱོད་ཚོས་ཡུལ་འདི་བདོག་པར་འགྱུར་རམ།

༢༦ ཁྱོད་ཅག་རང་གི་རལ་གྲིར་རྟེན། ལས་མི་གཙང་བ་སྤྱོད། ཚང་མས་རང་གི་ཁྱིམ་མཚེས་པའི་ཆུང་མ་བརླགས་འཇུག་སྟེ། ཁྱོད་ཚོས་ཡུལ་འདི་བདོག་པར་འགྱུར་རམ།

༢༧ ཁྱོད་ཀྱིས་དེ་ཚོར་འདི་སྐད་སྦྲོན་ཞིག ཡ་ཧོ་ཝཱ་གཙོ་བོས་འདི་སྐད་གསུང་། ང་ཉིད་ཀྱི་གསོན་པ་ཉིད་དཔང་དུ་འཛུག སྟོངས་པའི་ས་ཆར་ཡོད་པ་དག་རལ་གྲིས་རྡབ་པར་འགྱུར། ཐང་ཡན་ནང་ཡོད་པ་དག་གཅན་གཟན་གྱི་གཟན་དང་། རྫོང་དང་བྲག་ཕུག་ནང་ཡོད་པ་དག་རིམས་ནད་ཀྱིས་འཆི་བར་འགྱུར།

༢༨ དེ་ཅིའི་ཕྱིར་ཞེ་ན། ངས་ཡུལ་འདི་རབ་ཏུ་སྟོང་པར་བྱ་བ་དང་། དེའི་སྟོབས་ཤུགས་ཀྱི་ང་རྒྱལ་ཉམས་ཏེ། ཨིས་ར་ཨེལ་གྱི་རི་རྣམས་སྟོངས་ཤིང་། དེའི་ནང་དུ་རྒྱུ་མཁན་ཙམ་ཡང་མི་འབྱུང་སྟེ།

༢༩ ངས་དེ་དག་གིས་བྱས་པའི་ལས་གྲིབ་ཅན་ཐམས་ཅད་ཀྱི་ཕྱིར། ཡུལ་འདི་རབ་ཏུ་སྟོང་པ་བྱེད་དུས་སུ། དེ་དག་གིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༣༠ ད་ཀྱེ་མིའི་བུ། མི་སྡེའི་བུ་རྣམས་ཀྱིས་རྩིག་པ་དང་ཁང་པའི་སྒོ་རྣམས་ཀྱི་དྲུང་ན་ད་དུང་ཡང་ཁྱོད་སྐོར་གཏམ་གླེང་ཞིང་། གཅིག་གིས་གཅིག་དང་། ཀུན་གྱིས་རང་གི་སྤུན་ལ། ཚུར་ཤོག ཡ་ཧོ་ཝཱ་ལས་འབྱུང་བའི་གསུང་ལ་ཉོན་ཅིག་ཟེར།

༣༡ དེ་དག་མི་སྡེའི་འོང་ལུགས་སུ་ཁྱོད་དྲུང་འོང་། ངའི་མི་སྡེའི་ཚུལ་དུ་ཁྱོད་དྲུང་སྡོད་ཅིང་། ཁྱོད་ཀྱི་གཏམ་ལ་ཉན་རུང་། དེ་བཞིན་དུ་མི་སྤྱོད། དེ་ཅིའི་ཕྱིར་ཞེ་ན། དེ་ཚོའི་ཁ་ནས་གཅེས་འཛིན་སྟོན་གྱིས། སྙིང་ནི་བརྣབས་སེམས་ཀྱི་རྗེས་སུ་འབྲང་ངོ་།

༣༢ ཡང་ཁྱོད་ནི་དེ་ཚོའི་མདུན་དུ་སྙན་པའི་གླུ་དང་གྲེ་བ་ལེགས་ཤིང་། རོལ་མོར་མཁས་པའི་མི་དང་འདྲའོ། གང་ལ་ཞེ་ན། དེ་ཚོས་ཁྱོད་ཀྱི་གཏམ་ཐོས་ནས་ཀྱང་། དེ་བཞིན་དུ་མི་སྤྱོད་དོ།

༣༣ ལྟོས། དེ་བཞིན་དུ་འབྱུང་ཡོང་། དེ་བཞིན་འབྱུང་དུས་སུ། དེ་ཚོས་རང་གི་དཀྱིལ་ན་ལུང་སྟོན་པ་ཞིག་ཡོད་པ་ཡིན་རྟོགས་པར་འགྱུར་རོ༎

༣༤

ཡང་བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་གསུང་།

༢ ཀྱེ་མིའི་བུ། ཨིས་ར་ཨེལ་གྱི་རྫི་བོ་དག་གི་སྐོར་ལ་ལུང་སྟོན་ཞིག ལུང་སྟོན་ཞིང་འདི་སྐད་སྦྲོན་ཞིག ཡ་ཧོ་ཝཱ་གཙོ་བོས་ཨིས་ར་ཨེལ་གྱི་རྫི་བོ་རྣམས་ལ་འདི་སྐད་གསུང་། རང་སྲེལ་བའི་ཨིས་ར་ཨེལ་གྱི་རྫི་བོ་རྣམས་ལ་བཀྲ་མི་ཤིས། རྫི་བོ་རྣམས་ཀྱིས་ལུག་ཁྱུ་སྲེལ་བར་མི་འོས་སམ།

༣ ཁྱོད་ཚོས་འོ་མ་ནི་བཞོས། བལ་གྱོན། རྒྱགས་པ་རྣམས་བསད། འོན་ཀྱང་ལུག་ཁྱུ་ནི་མ་སྲེལ།

༤ རྒུད་པོ་རྣམས་རེམ་པ་མ་བྱས། ནད་པ་རྣམས་མ་སོས། རྨས་པ་རྣམས་མ་བསྡམས། དེད་ཁྱེར་པ་རྣམས་མ་བཀུག སྟོར་བ་རྣམས་མ་བཙལ་བར། དབང་ཤུགས་ཀྱིས་སྙིང་རྗེ་མེད་པར་དེ་ཚོའི་དཔོན་པོ་བྱས།

༥ རྫི་བོ་མེད་པས་དེ་རྣམས་ཁྲེ་ཟིང་སོང་། ཡང་ཡན་སོང་བ་དེ་དག་ཐང་གའི་གཅན་གཟན་ཀུན་གྱི་ཁ་ཟས་སུ་གྱུར་པ་ཡིན།

༦ ངའི་གཡང་དཀར་ལུག་རྣམས་རི་ཀུན་དང་། རི་ཕྲན་མཐོན་པོ་ཚང་མར་ཁ་ཐོར་སོང་། འོ་ན། ངའི་ལུག་རྣམས་སའི་ངོས་ཀུན་ཏུ་ཁྲེ་ཟིང་སོང་། དེ་དག་སུས་ཀྱང་མ་བཙལ་མ་བལྟས་སོ༎

༧ དེ་བས་ན་ཀྱེ་རྫི་བོ་རྣམས། ཡ་ཧོ་ཝཱའི་བཀར་ཉོན་དང་།

༨ ཡ་ཧོ་ཝཱ་གཙོ་བོས་ཉིད་ཀྱི་གསོན་པ་ཉིད་དཔང་དུ་འཛུགས་ཤིང་འདི་སྐད་གསུང་། འོ་ན། ངའི་ལུག་རྣམས་ལིངས་སུ་གྱུར། ངའི་ལུག་རྣམས་རིའི་གཅན་གཟན་ཚང་མའི་གཟན་དུ་གྱུར་སོང་། ལུག་རྫི་གང་ཡང་མེད་པའི་ཕྱིར་རོ། ངའི་ལུག་རྫི་རྣམས་ཀྱིས་ངའི་ལུག་རྣམས་མ་བཙལ་བར། ལུག་རྫི་རྣམས་ཀྱིས་རང་གི་གྲོད་པ་སོས་ཏེ། ངའི་ལུག་རྣམས་མ་སོས།

༩ དེའི་ཕྱིར་ཀྱེ་རྫི་བོ་རྣམས་ཡ་ཧོ་ཝཱའི་བཀའ་མཆིད་ལ་ཉོན་ཨང་།

༡༠ ཡ་ཧོ་ཝཱ་གཙོ་བོས་འདི་སྐད་གསུང་། ལྟོས་ཤིག ངས་ལུག་རྫི་རྣམས་དགྲར་འཛིན་ཏེ། དེ་ཚོའི་ལག་ནས་ངའི་ལུག་གི་དགྲ་རྩོད་ཅིང་། དེ་དག་ལུག་འཚོ་བའི་ལས་ཀ་ནས་གདོན་ནོ། དེ་ཕྱིན་ཆད་དུ་རྫི་བོ་རྣམས་ཀྱིས་རང་གསོ་བར་མི་བྱ། གང་ལ་ཞེ་ན། ཉིད་ཀྱི་ཁྱུ་བོ་ནི་དེ་ཚོའི་ཟས་སུ་མི་འགྱུར་བའི་སླད་དུ། དེ་དག་གི་ཁ་ནས་ངས་སྒྲོལ་བར་བྱའོ༎

༡༡ དེ་ཅིའི་ཕྱིར་ཞེ་ན། ཡ་ཧོ་ཝཱ་གཙོ་བོས་འདི་སྐད་གསུང་། ལྟོས་ཤིག ང་ཉིད་ཀྱིས་རང་གི་ལུག་འཚོལ་ཞིང་ལྟ་བར་བྱ།

༡༢ ཇི་ལྟར་རྫི་བོ་རང་གི་ལུག་ཁྲོད་སྡོད་ཅིང་། ཁྲེ་གཏོར་སོང་བའི་ཉིན་པར་རང་གི་ལུག་ཁྱུ་འཚོལ་བ་ལྟར། ངས་ཉིད་ཀྱི་ལུག་འཚོལ་ཞིང་། གནམ་འཁོར་དང་མུན་པའི་ཉིན་མོར་ཁྲེ་ཡན་སོང་བའི་ས་ཆ་ཀུན་ལས་སྐྱོབ་ཅིང་།

༡༣ ངས་དེ་དག་མི་སྡེ་སོ་སོའི་ནང་ནས་བཏོན་ཏེ། ཡུལ་ཀུན་ལས་བསྡུས་ཏེ། དེ་དག་རང་ཡུལ་དུ་ཁྲིད་ནས། ཨིས་ར་ཨེལ་གྱི་རི་རྣམས་ཀྱི་གཙང་འགྲམ་དང་། ཡུལ་ཁམས་ཀྱི་ནང་ན་གྲོང་ཆགས་པའི་གནས་ཀུན་ཏུ་འཚོ་བར་བྱ།

༡༤ ངས་དེ་དག་རྩྭ་ཁ་བཟང་པོ་ཀུན་ནང་འཚོ་ཞིང་། དེ་དག་གི་ལྷས་ནི་ཨིས་ར་ཨེལ་གྱི་རི་མཐོན་པོ་རྣམས་སུ་ཡོད་པར་འགྱུར། དེར་ལྷས་ར་ལེགས་པོ་ནང་ཉལ་ཏེ། ཨིས་ར་ཨེལ་གྱི་རིའི་རྩྭ་ཁ་བཅུད་ལྡན་ལ་སྤྱོད་པར་འགྱུར།

༡༥ ངས་རང་གི་ལུག་ཁྱུ་འཚོ་ཞིང་། ཉལ་དུ་གཞུག་གོ། ཞེས་ཡ་ཧོ་ཝཱ་གཙོ་བོས་གསུང་།

༡༦ ངས་སྟོར་བ་འཚོལ་ཏེ། དེད་ཁྱེར་པ་སླར་འགུག་ཅིང་། རྨས་པ་བསྡམ་སྟེ། ནད་པ་རེམ་པར་བྱའོ། འོན་ངས་རྒྱགས་པ་རེམ་པ་རྣམས་གསོད་ཅིང་། ཁ་ཟས་སུ་ཆད་པ་སྟེར་བར་བྱའོ༎

༡༧ ཁྱོད་ཀྱི་སྐོར་ཡ་ཧོ་ཝཱ་གཙོ་བོས་འདི་སྐད་གསུང་། ཀྱེ་ངའི་ཁྱུ། ལྟོས་ཤིག ངས་ར་ལུག་ཆུང་གྲལ་དང་། ལུག་ཐུག་ར་ཐུག་ནང་ཤན་འབྱེད།

༡༨ ཁྱོད་ཅག་རྩྭ་ཁ་བཟང་པོ་ཟ་བས་མི་ཆོག རང་གི་རྩྭ་ཁའི་ལྷག་མ་རྣམས་རྡོག་པས་རྫི་བའི་རིགས་སམ། ཡང་ཁྱོད་ཅག་ཆུ་དྭངས་པོ་འཐུང་བས་མི་ཆོག ཆུ་ལྷག་མ་རྣམས་རང་གི་རྐང་པས་རྙོག་པའི་རིགས་སམ།

༡༩ ཡང་ངའི་ཁྱུས་ཁྱོད་ཅག་གི་རྐང་པས་བརྫིས་པ་དེ་ཟ་ཞིང་། རྐང་པས་རྙོགས་པ་དེ་འཐུང་ངོ་།

༢༠ དེ་བས་ན་ཡ་ཧོ་ཝཱ་གཙོ་བོས་དེ་དག་ལ་འདི་སྐད་གསུང་། ལྟོས། ང་ཉིད་ཀྱིས་དུད་འགྲོ་རྒྱགས་པ་དང་དུད་འགྲོ་རིད་པའི་བར་གཤགས་བྱ།

༢༡ དེ་དག་ཁྲེ་གཏོར་མ་བྱེད་པའི་བར་དུ་ཁྱོད་ཚོའི་ལུས་ཀྱི་གློ་དང་དཔུང་པས་འཕུལ་ཞིང་། རང་གི་རུ་བས་ནད་པ་ཚང་མ་ལ་བརྡུངས།

༢༢ དེའི་ཕྱིར་ངས་རང་གི་ལུག་ཁྱུ་སྐྱོབ་སྟེ། ཕྱིན་ཆད་དུ་དེ་དག་ལིངས་སུ་མི་འགྱུར་ཏེ། ངས་དུད་འགྲོ་དང་དུད་འགྲོའི་བར་གཤགས་བྱའོ༎

༢༣ དེ་ནས་དེ་དག་གི་དོན་དུ་རྫི་བོ་གཅིག་རང་བསྐོ། དེས་དེ་དག་འཚོ་ཞིང་། ངའི་བྲན་པོ་དཱ་བིད་དེ་དག་གི་རྫི་བོར་འགྱུར་ཞིང་འཚོ་བར་བྱ།

༢༤ དེ་ནས་ང་ཡ་ཧོ་ཝཱ་དེ་དག་གི་དཀོན་མཆོག་དང་། ངའི་བྲན་པོ་དཱ་བིད་དེ་དག་གི་དཀྱིལ་དུ་རྒྱལ་པོར་འགྱུར་བར་འགྱུར། ང་ཡ་ཧོ་ཝཱས་འདི་གསུང་པ་ལགས།

༢༥ ཡང་ངས་དེ་དག་དང་ཞི་བདེའི་ཞལ་ཆད་ཅིག་བྱ། ཡང་ཡུལ་ཁམས་ཀྱི་ནང་ནས་གཅན་གཟན་གདུག་པ་ཅན་རྣམས་ཚར་དུ་གཞུག་གོ། དེ་ནས་དེ་དག་འབྲོག་སྟོང་དུ་ཉེ་ཞོ་མེད་པར་གནས་ཤིང་། ནགས་ཚལ་ནང་ཉལ་བར་འགྱུར།

༢༦ ཡང་ངས་དེ་དག་རང་དང་། ངའི་རི་བོར་འཁོར་ནས་ཡོད་པའི་ས་ཆ་རྣམས་བྱིན་རླབས་སུ་བྱ་ཞིང་། ཆར་དུས་སུ་ཆར་པ་འབེབས་པས། བྱིན་རླབས་ཀྱི་དྲག་ཆར་རྣམས་འབབ་པར་འགྱུར་ཏེ།

༢༧ ཀླུངས་ཀྱི་རྩི་ཤིང་གིས་རང་གི་ཤིང་ཏོག་སྐྱེད་ཅིང་། ས་གཞིས་རང་གི་འོངས་ཐང་སྦྱིན་འོང་བས། དེ་དག་རང་ཡུལ་ནང་ཉེ་ཞོ་མེད་པར་གནས་པར་འགྱུར། ཡང་ངས་དེ་དག་གི་གཉའ་ཤིང་གི་བཀྱིག་ཐག་རྣམས་བཅད་དེ། གཡོག་ཏུ་བཀོལ་བའི་མི་རྣམས་ཀྱི་ལག་པ་ལས་སྐྱོབ་དུས་སུ། དེ་དག་གིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར།

༢༨ དེ་དག་དེ་ནས་ཕྱིན་དུ་ཕྱི་པའི་ལིངས་སུ་ཡང་མི་འགྱུར། སའི་གཅན་གཟན་གྱིས་ཀྱང་མི་ཟའི། དེ་དག་བདེ་བར་གཞིས་ཆགས་ཏེ། སུས་ཀྱང་དཀྲོག་པར་མི་འགྱུར་རོ།

༢༩ ཡང་ངས་དེ་དག་གི་དོན་དུ་གྲགས་པ་ཆེ་བའི་ལྗོན་ཤིང་སྐྱེད་དུ་འཇུག་འོང་བས། དེ་ཚུན་ཆད་དེ་དག་ཡུལ་ནང་མུ་གེས་ཀྱང་མི་འཁྱེར། སླར་ཕྱི་པའི་ཚིག་ངན་ཡང་འཁུར་བར་མི་འགྱུར།

༣༠ འདི་ལུགས་སུ་ཨིས་ར་ཨེལ་གྱི་ཕ་སྤད་ནི་ངའི་མི་སྡེ་ཡིན་པ་དང་། ང་ནི་ཡ་ཧོ་ཝཱ་དེ་དག་དང་འགྲོགས་པའི་དེ་དག་གི་དཀོན་མཆོག་ལགས་པ་རྟོགས་པར་འགྱུར། ཡ་ཧོ་ཝཱ་གཙོ་བོས་གསུང་།

༣༡ ཡང་ཁྱོད་ཅག་ངའི་ཁྱུ་དང་། ངའི་རྩྭ་ཁའི་ནང་ཡོད་པའི་མིའི་ཁྱུ་སྟེ། ང་ནི་ཁྱོད་ཅག་གི་དཀོན་མཆོག་གོ། ཞེས་ཡ་ཧོ་ཝཱ་གཙོ་བོས་གསུང་ངོ་༎

༣༥

ཡང་བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་གསུང་།

༢ ཀྱེ་མིའི་བུ། སེ་ཨིར་རིའི་ཕྱོགས་སུ་རང་གི་གདོང་སྒྱུར་ལ། དེའི་སྐོར་ལུང་སྟོན་ཞིང་།

༣ འདི་སྐད་གྱིས་ཤིག ཡ་ཧོ་ཝཱ་གཙོ་བོས་འདི་སྐད་གསུང་། ལྟོས་ཤིག ཀྱེ་རི་སེ་ཨིར། ངས་ཁྱོད་དགྲར་འཛིན་པས། ངས་ཁྱོད་ཕྱོགས་ཉིད་ཀྱི་ཕྱག་གདེང་ཞིང་། ཁྱོད་རྩད་ནས་སྟོངས་སུ་གཞུག

༤ ངས་ཁྱོད་ཀྱི་གྲོང་ཁྱེར་རྣམས་སྟོངས་སུ་བཅུག་ནས། ཁྱོད་ཡུལ་སྟོང་དུ་འགྱུར་བར་འགྱུར། དེ་ནས་ཁྱོད་ཀྱིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར།

༥ དེ་ཅིའི་ཕྱིར་ཞེ་ན། ཁྱོད་ནང་སྔར་ནས་འཁོན་སེམས་ཡོད་པས། ཨིས་ར་ཨེལ་གྱི་བུ་རྣམས་བཀྲ་མི་ཤིས་པའི་ཞག་གམ། དེ་དག་གི་མི་དགེ་བ་རྫོགས་དུས། ཁྱོད་ཀྱིས་དེ་དག་རལ་གྲིའི་སོ་ལ་བཏད་པ་ཡིན།

༦ དེའི་སླད་དུ་ཡ་ཧོ་ཝཱ་གཙོ་བོས་ཉིད་ཀྱི་གསོན་པ་ཉིད་དཔང་དུ་བཅུག་ནས་འདི་སྐད་གསུང་། ངས་ཁྱོད་གསོད་བྱེད་ཀྱི་གྲབས་བྱ། གསོད་བྱེད་ཀྱིས་ཁྱོད་ལ་འདའ་བར་འགྱུར། གང་ལ་ཞེ་ན། ཁྱོད་ཀྱིས་ཁྲག་འཕོ་བ་ལ་མ་འཛེམས་པས་ན། ཁྲག་གིས་ཁྱོད་ལ་འདའ་བར་འགྱུར།

༧ འདི་ལྟར་ངས་རི་སེ་ཨིར་རྩད་ནས་སྟོངས་སུ་གཞུག དེའི་ནང་ནས་འཐོན་འགྲོ་མཁན་དང་ལོག་འོང་མཁན་གཉིས་པོ་དེ་ལས་གཅོད་པར་བྱའོ།

༨ ཡང་ངས་དེའི་རི་རྣམས་དེའི་རོས་འགེངས་ཤིང་། ཁྱོད་ཀྱི་རི་ཕྲན་དང་། ལུང་པ་དང་། གཙང་པོ་ཐམས་ཅད་ནང་རལ་གྲིས་བསད་པ་རྣམས་ལྟུང་བར་འགྱུར།

༩ ངས་ཁྱོད་ནི་དུས་གཏན་གྱི་ཕྱིར་སྣུབ་པར་བྱ་བས། ཁྱོད་ཀྱི་གྲོང་ཁྱེར་རྣམས་སླར་འཚུགས་པར་མི་འགྱུར། དེ་ནས་ཁྱོད་ཚོས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༡༠ ཅི་ལ་ཟེར་ན། ཡ་ཧོ་ཝཱ་དེར་མཆིས་བཞིན་དུ་ཁྱོད་ཀྱིས། མི་བརྒྱུད་འདི་གཉིས་པོ་དང་ཡུལ་གཉིས་ང་ལ་ཐོབ་འོང་བས། ངེད་ཅག་གིས་དེ་དབང་བར་འགྱུར་རོ། ཞེས་སྨྲས་པ་ཡིན།

༡༡ དེའི་ཕྱིར་ཡ་ཧོ་ཝཱ་གཙོ་བོས་ཉིད་ཀྱི་གསོན་པ་ཉིད་དཔང་དུ་བཙུག་ནས་འདི་སྐད་གསུང་། ཁྱོད་ཀྱིས་རང་གི་འཁོན་སེམས་ཀྱིས་དེ་དག་ལ་བྱས་པ་ལྟར། ངས་ཀྱང་ཁྱོད་ཀྱི་ཁོང་ཁྲོ་དང་སྡང་སེམས་ལ་འཁོ་བ་ཞིག་བྱ་རྒྱུ་སྟེ། ངས་ཁྱོད་ཀྱི་ཁྲིམས་གཅོད་དུས། དེ་དག་གི་ཁྲོད་ན་ངའི་མཚན་གྲགས་ཆེ་བར་བྱ།

༡༢ ཁྱོད་ཀྱིས་ཨིས་ར་ཨེལ་གྱི་རི་རྣམས་ལ། སྐུར་ལན་བཏབ་པ་ནས་དེ་རྣམས་སྟོངས། ངེད་ཅག་གི་ཟ་ཐང་དུ་བྱིན་པ་ཡིན་སྨྲ་བ་ཀུན་གསན་མཁན་ནི། ང་ཡ་ཧོ་ཝཱ་ལགས་པ་རྟོགས་པར་འགྱུར།

༡༣ དེ་ལྟར་ཁྱོད་ཅག་གི་ཁ་ལས་ཁོ་བོ་ལ་ཡིན་ཁུལ་བསྟན་ཏེ། བདག་ལ་ཁ་བཤད་མང་ཙམ་བཏང་བ་དེ་ངས་གསན་པས།

༡༤ ཡ་ཧོ་ཝཱ་གཙོ་བོས་འདི་སྐད་གསུང་། ས་གཞི་ཐམས་ཅད་དགའ་མགུ་རང་དུས། ངས་ཁྱོད་སྟོངས་སུ་གཞུག

༡༥ ཇི་ལྟར་ཨིས་ར་ཨེལ་ཕ་སྤད་ཀྱི་ནོར་སྐལ་གྱི་ཡུལ་དེ་སྟོངས་ཟིན་པ་ལ་ཁྱོད་དགའ་བ་ཡིན། ངས་ཁྱོད་ལའང་དེ་བཞིན་བྱའོ། ཀྱེ་རི་སེ་ཨིར་དང་། ཨེ་དོམ་ཚང་མ། འོ་ན། ཁྱོད་ཡོངས་སུ་སྟོངས་པར་འགྱུར། དེ་ནས་དེ་དག་གིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༣༦

ཀྱེ་མིའི་བུ། ཁྱོད་ཀྱིས་ཨིས་ར་ཨེལ་གྱི་རི་རྣམས་ལ་ལུང་སྟོན་ཞིང་། འདི་སྐད་གྱིས་ཤིག ཀྱེ་ཨིས་ར་ཨེལ་གྱི་རི་རྣམས། ཡ་ཧོ་ཝཱའི་བཀར་ཉོན་ཨང་།

༢ ཡ་ཧོ་ཝཱ་གཙོ་བོས་འདི་སྐད་གསུང་། ཕ་རོལ་པས་ཁྱོད་ལ་ཧ་ཧ། སྔོན་གྱི་མཐོ་གླིང་རྣམས་ཀྱི་བདག་པོའང་ངེད་ཅག་རང་ཡིན་ཟེར་བས།

༣ ལུང་སྟོན་ཞིང་འདི་སྐད་གྱིས་ཤིག ཡ་ཧོ་ཝཱ་གཙོ་བོས་འདི་སྐད་གསུང་། དེ་ཚོས་ཁྱོད་སྟོངས་སུ་བཅུག དེ་ཇི་ལྟར་ཞེ་ན། ཕྱི་པ་ལྷག་མས་ཁྱོད་ལ་བདག་གིར་བྱེད་པ་ལ། ཁྱོད་ཕྱོགས་ཀུན་ནས་ཟོས། རྒྱ་ལབ་མཁན་གྱིས་ཁྱོད་ཕྱིར་མཆུ་ཕྱེས་ནས། མི་སྡེ་ནང་དུ་ཁྱོད་ཚིག་ངན་དུ་གྱུར་བྱུང་བས།

༤ དེས་ན་ཨིས་ར་ཨེལ་གྱི་རི་རྣམས། ཡ་ཧོ་ཝཱ་གཙོ་བོའི་བཀའ་མཆིད་ལ་ཉོན་དང་། ཡ་ཧོ་ཝཱ་གཙོ་བོས་རི་རྣམས་དང་། རི་ཕྲན་རྣམས་དང་། ཆུ་བོ་རྣམས་དང་། ལུང་པ་རྣམས་དང་། སྟོངས་པའི་ཡུལ་སྟོང་དང་། སྤངས་པའི་གྲོང་ཁྱེར་མཐའ་འཁོར་གྱི་ཕྱི་པ་ལྷག་མ་རྣམས་ཀྱི་བཅོམ་ནོར་དང་ཐོ་འཚམ་དུ་གྱུར་པ་རྣམས་ལ་འདི་སྐད་གསུང་།

༥ དེའི་སླད་དུ་ཡ་ཧོ་ཝཱ་གཙོ་བོས་འདི་སྐད་གསུང་། མི་རྣམས་བཏོན་ནས་ངའི་ཡུལ་དེ་འཇོམ་དུ་རང་གི་སྙིང་ཚང་མའི་དགའ་བ་དང་། སེམས་འཁོན་གྱིས་ངའི་ཡུལ་ཁམས་ཀྱི་བདག་པོར་རང་བསྐོས་པའི་ཕྱི་པ་ལྷག་མ་དང་ཨེ་དོམ་ཚང་མ་ལ། ངའི་མི་ལྟ་བུའི་འཁྲེན་སེམས་ཀྱིས་གླེང་བ་ཡིན།

༦ དེས་ན་ཁྱོད་ཀྱིས་ཨིས་ར་ཨེལ་ཡུལ་ཁམས་ཀྱི་ཆེད་དུ་ལུང་སྟོན་ཞིང་། རི་རྣམས་དང་། རི་ཕྲན་རྣམས་དང་། ཆུ་ཀླུང་རྣམས་དང་། ལུང་པ་རྣམས་ལ་འདི་སྐད་སྦྲོན་ཞིག ཡ་ཧོ་ཝཱ་གཙོ་བོས་འདི་སྐད་གསུང་། ལྟོས་ཤིག ཁྱོད་ཚོས་ཕྱི་པའི་ཚིག་ངན་བཀུར་བའི་ཕྱིར་དུ། ངས་ཉིད་ཀྱི་འཁྲེན་སེམས་དང་། ཁྲོ་གཏུམ་གྱི་ནང་ནས་གླེང་ཟིན་པས།

༧ ཡ་ཧོ་ཝཱ་གཙོ་བོས་འདི་སྐད་གསུང་། ངས་ཉིད་ཀྱི་ཕྱག་བཏེགས་པ་ཡིན། ཁྱོད་ཅག་གི་མཐའ་འཁོར་གྱི་ཕྱི་པ་རྣམས་ཀྱིས་རང་གི་ཚིག་ངན་དེ་འཁུར་བ་ནི་གདོན་མི་ཟ་བའོ།

༨ འོན་ཀྱང་ཀྱེ་ཨིས་ར་ཨེལ་གྱི་རི་རྣམས། ཁྱོད་ལས་ཡལ་འདབ་འཁྲུང་ཞིང་། ངའི་མི་སྡེ་ཨིས་ར་ཨེལ་གྱི་དོན་དུ་ཤིང་འབྲས་ཆགས་པར་འགྱུར། ཅི་ལ་ཟེར་ན། དེ་དག་སླེབ་ཏུ་ཉེ།

༩ དེ་ཅིའི་ཕྱིར་ཞེ་ན། ང་ནི་ཁྱོད་ཀྱི་དོན་དུ་ཡིན་པས། ང་ཁྱོད་ཕྱོགས་སུ་ལོག་འོང་བར་བྱ། དེ་ནས་ཁྱོད་རྨོ་ཞིང་ས་བོན་འདེབས་པར་འགྱུར།

༡༠ ངས་ཁྱོད་ཐོག་མིའམ། ཨིས་ར་ཨེལ་ཕ་སྤད་ཡོད་དོ་ཅོག་ཐམས་ཅད་ཀྱི་བརྒྱུད་དར་དུ་གཞུག་གོ། དེ་ནས་གྲོང་ཁྱེར་རྣམས་འཚུགས་ཤིང་། ཡུལ་སྟོང་རྣམས་སླར་རྩིག་པར་འགྱུར།

༡༡ ཡང་ངས་ཁྱོད་ཐོག་མི་དང་དུད་འགྲོ་འཕེལ་འཇུག་ཅིང་། དེ་དག་འཕེལ་ཞིང་བརྒྱུད་རྒྱས་པར་འགྱུར་ཏེ། ངས་ཁྱོད་ཅག་སྔར་གཞིས་ཆགས་ཡོད་པ་ཁོ་ན་བཞིན་དུ་འཛུགས་ཤིང་། སྔར་བས་ཀྱང་ཁྱོད་ལེགས་པར་བྱའོ། དེ་ནས་ཁྱོད་ཅག་གིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ།

༡༢ དེ་དེ་བཞིན་ནོ། ངས་ཁྱོད་ཐོག་མིའམ། ངའི་མི་སྡེ་ཨིས་ར་ཨེལ་རྒྱུ་རུ་གཞུག དེ་དག་ཁྱོད་ཀྱི་བདག་པོ་དང་། ཁྱོད་དེ་དག་གི་ནོར་སྐལ་དུ་འགྱུར་ཞིང་། དེ་ཕྱིན་ཆད་ཁྱོད་ཀྱིས་དེ་དག་གི་མི་རབས་གཅོད་པར་མི་འགྱུར་རོ༎

༡༣ ཡ་ཧོ་ཝཱ་གཙོ་བོས་འདི་སྐད་གསུང་། དེ་ཚོས། ཁྱོད་ཀྱིས་མི་མིད་ཅིང་། རང་གི་མི་བརྒྱུད་ཀྱི་རབས་བཅད་པའི་ཡུལ་ཡིན་ཟེར་བྱུང་བས།

༡༤ ད་ཕྱིན་ཆད་དུ་ཁྱོད་ཀྱིས་མི་ལ་ཁྱུར་མིད་ཀྱང་མི་བྱ། རང་གི་མི་བརྒྱུད་ཀྱི་རབས་ཀྱང་མི་གཅད་དོ། ཞེས་ཡ་ཧོ་ཝཱ་གཙོ་བོས་གསུང་།

༡༥ དེས་མ་ཟད་པར་ད་ཕྱིན་ཆད་དུ་ཁྱོད་ནང་ཕྱི་པའི་ཚིག་ངན་ཡང་ཐོས་སུ་མི་གཞུག སླར་ཁྱོད་ཀྱིས་མི་སྡེ་རྣམས་ཀྱི་སྨོད་ཟོར་ཡང་མི་ཐོགས། ད་ཚུན་ཆད་ཁྱོད་ཀྱིས་རང་གི་མི་བརྒྱུད་སྒྱེལ་དུའང་མི་གཞུག་གོ། ཡ་ཧོ་ཝཱ་གཙོ་བོས་གསུང་ངོ་༎

༡༦ ཡང་བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་གསུང་།

༡༧ ཀྱེ་མིའི་བུ། ཨིས་ར་ཨེལ་ཕ་སྤད་རང་ཡུལ་ནང་གཞིས་ཆགས་དུས། རང་གི་ལམ་དང་སྤྱོད་པ་རྣམས་ཀྱིས་ཡུལ་བརླགས་སུ་བཅུག་ནས། དེ་དག་གི་ལམ་ནི་ངའི་སྤྱན་སྔར་བུད་མེད་ཟླ་མཚན་གྱི་ཚེ་ན་ཐུ་བ་དང་འདྲ་བ་ཡོད་པ་ཡིན་པས།

༡༨ དེ་དག་གི་ཡུལ་ནང་ཕོས་པའི་ཁྲག་དང་། དེ་དག་རང་བརླགས་བཅུག་པའི་དེ་དག་གི་སྐུ་འདྲའི་ཕྱིར། ངས་དེ་ཚོའི་ཐོག་ཏུ་ངའི་ཐུགས་ཁྲོ་བླུགས་པ་ཡིན།

༡༩ ཡང་ངས་དེ་དག་མི་བརྒྱུད་སོ་སོའི་ནང་ཁྲེ་གཏོར་དུ་བཏང་ནས། ཡུལ་ཀུན་ཏུ་ཁྲེ་ཟིང་སོང་། དེ་དག་གི་ལམ་དང་སྤྱོད་པར་མཁོ་བའི་ཁྲིམས་ངས་བཅད་པ་ཡིན།

༢༠ དེ་དག་གང་དང་གང་དུ་ཕྱིན་པའི་ཕྱི་པའི་ཁྲོད་དུ་ཞུགས་དུས། ངའི་མཚན་དམ་པ་ལ་གཏམ་ངན་ཕོག་ཏུ་བཅུག གང་ལྟར་ཞེ་ན། དེ་དག་གིས། འདི་ཚོ་ནི་ཡ་ཧོ་ཝཱའི་མི་སྡེ། ཁོང་གི་ཡུལ་ནས་ཐོན་སོང་བ་དེ་རྣམས་ལགས་སོ་སྨྲས།

༢༡ འོན་ཀྱང་ཨིས་ར་ཨེལ་ཕ་སྤད་གང་དང་གང་དུ་ཕྱིན་པའི་ཕྱི་པའི་ཁྲོད་དུ་གཏམ་ངན་འཕོག་བཅུག་པའི་ང་ཉིད་ཀྱི་མཚན་དམ་པའི་ཕྱིར་ངས་ཕངས་པས།

༢༢ ཨིས་ར་ཨེལ་ཕ་སྤད་ལ་འདི་སྐད་སྒོ་ཞིག ཡ་ཧོ་ཝཱ་གཙོ་བོས་འདི་སྐད་གསུང་། ཀྱེ་ཨིས་ར་ཨེལ་ཕ་སྤད། ཁྱོད་ཀྱི་དོན་དུ་ངས་འདི་འདྲ་མི་བྱེད་ཀྱིས། ཁྱོད་ཅག་གང་དང་གང་དུ་ཕྱིན་པའི་ཕྱི་པའི་ཁྲོད་དུ་གཏམ་ངན་འཕོག་བཅུག་པའི་ང་ཉིད་ཀྱི་མཚན་དམ་པའི་དོན་དུ་བྱེད་པས།

༢༣ ཁྱོད་ཚོས་ཕྱི་པའི་དཀྱིལ་དུ་གཏམ་ངན་འཕོག་བཅུག་སྟེ། དེ་དག་གི་ཁྲོད་དུ་བརླགས་པར་བྱས་པའི་ངའི་མཚན་ཆེན་པོ་དེ་ངས་དམ་པར་བྱའོ། དེ་དག་གི་མིག་གི་མདུན་དུ་ང་ཁྱོད་ཅག་གི་ནང་ན་དམ་པར་འགྱུར་བའི་ཚེ། ཕྱི་པས་ཀྱང་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ། ཡ་ཧོ་ཝཱ་གཙོ་བོས་གསུང་།

༢༤ དེ་ཇི་ལྟར་ཞེ་ན། ངས་ཁྱོད་ཅག་ཕྱི་པ་རྣམས་ཀྱི་ཁྲོད་ལས་ཕྱུང་སྟེ། ཡུལ་ཀུན་ལས་བསྡུས་ཏེ། ཁྱོད་ཚོ་རང་ཡུལ་དུ་འཁྱེར་བར་བྱའོ།

༢༥ དེ་ནས་ངས་ཁྱོད་ཅག་ལ་ཆུ་གཙང་མ་གཏོར་བ་བྱ་བས། ཁྱོད་ཅག་གཙང་མ་འགྱུར་ཞིང་། ངས་ཁྱོད་རྣམས་ཁྱོད་རང་གི་དྲི་མ་ཐམས་ཅད་དང་། ཁྱོད་ཅག་གི་སྐུ་འདྲ་ཀུན་ནས་གཙང་དག་བྱ་སྟེ།

༢༦ ཁྱོད་ནང་སྙིང་གསར་པ་དང་སེམས་ཉིད་གསར་པ་ཞིག་འཇུག་ཅིང་། ཁྱོད་ཅག་གི་ལུས་ཀྱི་ནང་ནས་རྡོ་སྙིང་དེ་འདོན་ཞིང་། ཤའི་སྙིང་ཞིག་སྦྱིན་པར་བྱའོ།

༢༧ ཡང་ངས་ཁྱོད་ནང་ཉིད་ཀྱི་ཐུགས་ཉིད་འཇུག་ཅིང་། ངའི་སྤྱད་མཚམས་རྣམས་ནང་འགྲུལ་དུ་གཞུག་གོ། དེ་ནས་ཁྱོད་ཅག་གིས་ངའི་སྤྱད་མཚམས་རྣམས་སྲུང་ཞིང་སྤྱོད་པར་འགྱུར།

༢༨ ཡང་ངས་ཁྱོད་ཅག་གི་ཕ་མེས་ལ་གནང་བའི་ཡུལ་ནང་གནས་ཏེ། ཁྱོད་ཅག་ངའི་མི་སྡེ་དང་། ང་ནི་ཁྱོད་ཅག་གི་དཀོན་མཆོག་ཏུ་འགྱུར་བར་འགྱུར།

༢༩ ཡང་ངས་ཁྱོད་རྣམས་ཀྱི་མི་གཙང་བ་རྣམས་ལས་སྐྱོབ་ཅིང་། ངས་འབྲུ་འགུག་ཅིང་འཕེལ་འཇུག་ཅིང་། ཁྱོད་ནང་མུ་གེ་འབྱུང་དུ་མི་གཞུག

༣༠ ཡང་ཕྱིན་ཆད་དུ་ཁྱོད་ཅག་གིས་ཕྱི་པའི་ཁྲོད་དུ་མུ་གེའི་སྐུར་པ་མི་འཁུར་བའི་ཕྱིར་དུ། རྩི་ཤིང་གི་འབྲས་བུ་དང་། ཞིང་གི་ཐོག་ངས་འཕེལ་དུ་གཞུག་གོ།

༣༡ དེ་ནས་ཁྱོད་ཚོས་རང་གི་ལམ་ངན་པ་དང་། བཟང་པོ་མིན་པའི་སྤྱོད་པ་རྣམས་དྲན་ཞིང་། རང་གི་མི་དགེ་བ་དང་བྱ་བ་ཞེན་ལོག་རྣམས་ཀྱི་ཕྱིར་དུ། རང་གི་མིག་ནང་རང་ལ་སྐྱུག་བྲོ་བར་འགྱུར་རོ།

༣༢ འདི་ནི་ངས་ཁྱོད་ཅག་གི་ངོའི་ཕྱིར་མི་བྱེད་པ་རྟོགས་པར་བྱོས་ཤིག ཡ་ཧོ་ཝཱ་གཙོ་བོས་གསུང་། ཀྱེ་ཨིས་ར་ཨེལ་ཕ་སྤད། རང་གི་ལམ་རྣམས་ཀྱིས་ཁྲེལ་ཞིང་ངོ་ཚ་བར་གྱུར་ཅིག

༣༣ ཡ་ཧོ་ཝཱ་གཙོ་བོས་འདི་སྐད་གསུང་། ངས་ཁྱོད་རྣམས་རང་གི་མི་དགེ་བ་ཀུན་ལས་སྦྱོང་བའི་ཉིན་མོར། གྲོང་ཁྱེར་རྣམས་འཚུགས་སུ་འཇུག་ཅིང་། ཁྱོད་ཀྱི་ཡུལ་གོག་རྣམས་རྩིག་པར་འགྱུར།

༣༤ རྒྱུ་མཁན་ཀུན་གྱི་མིག་གི་མདུན་དུ་ཞིང་གོག་ལ་བཞག་ཡོད་པའི་ཞིང་སྟོང་རྣམས་རྨོ་བར་འགྱུར།

༣༥ དེ་ནས་མིས་ཞིང་གོག་ལ་བཞག་ཡོད་པའི་ཞིང་ཨེ་དེན་སྐྱེད་ཚལ་ལྟ་བུ་དང་། སྟོངས་ནས་སྟོང་པར་ཡོད་པའི་གྲོང་ཁྱེར་གོག་པོ་རྣམས་ལྕགས་རིས་བསྐོར་ཏེ་ཚུགས་ནས་འདུག་གོ་ཟེར་བར་འགྱུར་རོ།

༣༦ དེའང་ང་ཡ་ཧོ་ཝཱས་ཡུལ་གོག་རྣམས་རྩིག་ཅིང་། ས་སྟོང་དེ་ཚལ་དུ་མཛད་པ་ནི། ཁྱོད་ཅག་གི་འཁོར་དུ་ལུས་པའི་ཕྱི་པས་ཀྱང་རྟོགས་པར་འགྱུར། ང་ཡ་ཧོ་ཝཱས་འདི་གསུངས་པས། ངས་སྒྲུབ་པར་ཡང་བྱའོ༎

༣༧ ཡ་ཧོ་ཝཱ་གཙོ་བོས་འདི་སྐད་གསུང་། ངས་དེ་དག་གི་དོན་དུ་གཞན་འདི་ཡང་བྱེད་དུ། ཨིས་ར་ཨེལ་ཕ་སྤད་ལ་ང་ལ་དེ་ཞུ་རུ་འཇུག་ཅིང་། ལུག་ཁྱུ་ལྟར་དེ་དག་གི་མི་བརྒྱུད་ངས་རྒྱས་སུ་གཞུག

༣༨ ལུག་ཁྱུ་དམ་པའམ། ཡེ་རུ་ཤ་ལེམ་ན་དུས་མཆོད་སྐབས་ཀྱི་ལུག་ཁྱུ་ལྟར་དུ། གྲོང་ཁྱེར་གོག་པོ་རྣམས་མི་ཚོགས་ཀྱིས་ཁེངས་པར་འགྱུར། དེ་ནས་དེ་དག་གིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༣༧

བདག་གི་སྟེང་དུ་ཡ་ཧོ་ཝཱའི་ཕྱག་ཡོད་པས། ཡ་ཧོ་ཝཱའི་ཐུགས་ཉིད་ཀྱིས་བདག་ཁྱེར་ཏེ། རུས་པས་ཁེངས་པའི་ལུང་པའི་དཀྱིལ་དུ་བཞག་བྱུང་།

༢ དེ་རྣམས་ཀྱི་མཐའ་འཁོར་ནས་ང་རྒྱུ་རུ་བཅུག་པ་དང་། ལུང་པ་ཡངས་པོ་དེ་ནང་རུས་པ་རབ་ཏུ་མང་པོ་ཡོད་དེ། ལྟོས་ཤིག དེ་དག་རབ་ཏུ་སྐམ་པོ་ཡོད་པ་ཡིན།

༣ དེ་ནས་ཁོང་གིས་ང་ལ། ཀྱེ་མིའི་བུ། རུས་པ་འདི་དག་གསོན་པོར་འགྱུར་སྲིད་དམ། གསུངས་པའི་ལན་དུ་ངས། ཀྱེ་ཡ་ཧོ་ཝཱ་གཙོ་བོ། ཁྱོད་ཀྱིས་མཁྱེན་ནོ་ཞུས་པ་དང་།

༤ ཁོང་གིས་ཡང་ང་ལ། ཁྱོད་ཀྱིས་རུས་པ་འདི་རྣམས་ལ་ལུང་སྟོན་ཞིང་འདི་སྐད་སྨྲོས་ཤིག ཀྱེ་རུས་པ་སྐམ་པོ་རྣམས། ཡ་ཧོ་ཝཱའི་བཀའ་ཉོན།

༥ ཡ་ཧོ་ཝཱ་གཙོ་བོས་རུས་པ་འདི་དག་ལ་འདི་སྐད་གསུང་། ལྟོས་ཤིག ངས་ཁྱོད་ཅག་ནང་དབུགས་འཇུག་ཅིང་། ཁྱོད་ཅག་གསོན་པོར་འགྱུར།

༦ ངས་ཁྱོད་ལ་རྒྱུས་པ་གྱོན་ཏེ། ཁྱོད་ཁར་ཤ་སྐྱེ་རུ་བཅུག་ནས། པགས་པ་བཀབ་ནས། དབུགས་འཇུག་པ་དང་། ཁྱོད་ཅག་གསོན་པོར་འགྱུར་རོ། དེ་ནས་ཁྱོད་ཅག་གིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ། ཞེས་གསུངས་པས།

༧ ངས་བཀའ་གནང་བ་བཞིན་དུ་ལུང་བསྟན་པ་ཡིན། ལུང་བསྟན་པ་ཙམ་གྱིས་སྒྲ་ཞིག་བྱུང་། ཀྱེ་ཧོ། ས་གཡོ་བ་ཞིག་བྱུང་། རུས་པ་ཐམས་ཅད་རེ་རང་གི་རུས་པར་འཐུད་པར་གྱུར་ཏོ།

༨ ཡང་ངས་བལྟས་པ་དང་། ཀྱེ་ཧོ། དེ་དག་གི་ཁར་ཆུ་རྒྱུས་དང་ཤ་སྐྱེས་ནས། དེའི་ཁར་པགས་པས་བཀབ་བྱུང་། འོན་ཀྱང་དེ་དག་གི་ནང་དུ་དབུགས་མེད་པ་ཡིན།

༩ དེ་ནས་ཁོང་གིས་ང་ལ། ལུང་སྟོན་ཞིག ཀྱེ་མིའི་བུ། རླུང་ལ་ལུང་སྟོན་ཞིང་། རླུང་ལ་འདི་སྐད་སྒོ་ཞིག ཡ་ཧོ་ཝཱ་གཙོ་བོས་འདི་སྐད་གསུང་། ཀྱེ་དབུགས། རླུང་བཞིའི་ནང་ནས་ཚུར་ཤོག གསོན་པོར་འགྱུར་བའི་ཕྱིར་དུ། བཀུམ་ཟིན་པ་འདི་དག་ལ་ཕུ་ཐོབ་ཅིག ཅེས་གསུངས་པས།

༡༠ ངས་ཁོང་གི་བཀའ་སྩལ་པ་བཞིན་དུ་ལུང་བསྟན་པ་ལས། དེ་དག་གི་ནང་དུ་དབུགས་ཞུགས་ནས་གསོན་པོར་གྱུར་ཏེ། རང་གི་རྐང་པའི་ཁར་ལངས་ཏེ། དམག་དཔུང་རབ་ཏུ་ཆེན་པོ་ཞིག་བྱུང་ངོ་༎

༡༡ དེ་ནས་ཁོང་གིས་ང་ལ། ཀྱེ་མིའི་བུ། རུས་པ་འདི་རྣམས་ནི་ཨིས་ར་ཨེལ་ཕ་སྤད་ཐམས་ཅད་ཡིན། ལྟོས་དང་། དེ་དག་གིས་ངེད་ཀྱི་རུས་པ་ནི་སྐམས། རེ་བ་ནི་ཟད། ངེད་ཅག་གི་འགད་ནི་གྲོལ་བྱུང་ཟེར་བས་ན།

༡༢ ད་ཁྱོད་ཀྱིས་ལུང་སྟོན་ཞིང་། དེ་ཚོར་འདི་སྐད་སྦྲོན་ཞིག ཡ་ཧོ་ཝཱ་གཙོ་བོས་འདི་སྐད་གསུང་། ལྟོས་ཤིག ཀྱེ་ངའི་མི་སྡེ། ངས་ཁྱོད་ཅག་གི་དུར་ཁུང་གི་ཁ་ཕྱེས་ཏེ། ཁྱོད་ཅག་རང་གི་དུར་ཁུང་གི་ནང་ནས་བཏོན་ཏེ། ཨིས་ར་ཨེལ་ཡུལ་ནང་འདྲེན་པར་བྱ།

༡༣ ཀྱེ་ངའི་མི་སྡེ། ངས་ཁྱོད་ནི་རང་གི་དུར་ཁུང་གི་ཁ་ཕྱེས་ཏེ། ཁྱོད་ནི་རང་གི་དུར་ཁུང་གི་ནང་ནས་ཕྱི་རོལ་དུ་འདོན་པའི་དུས་སུ། ཁྱོད་ཅག་གིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར།

༡༤ ངས་ཁྱོད་ཅག་གི་ནང་དུ་ཉིད་ཀྱི་ཐུགས་ཉིད་བཅུག་ནས་གསོན་པར་གྱུར་ཏེ། ཁྱོད་ནི་རང་ཡུལ་ནང་གནས་སུ་གཞུག་གོ། དེ་ནས་ཁྱོད་ཅག་གིས་ང་ཡ་ཧོ་ཝཱས་དེ་བཤད་ནས་བསྒྲུབ་པར་ཡང་བྱས་པ་རྟོགས་པར་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༡༥ ཡང་བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་གསུང་།

༡༦ ཀྱེ་མིའི་བུ། འཁར་བ་ཞིག་བླངས་ནས་དེའི་ཐོག་ཏུ། ཡ་ཧུ་དཱ་དང་དེ་དང་སྦྲེལ་བའི་ཨིས་ར་ཨེལ་གྱི་བུ་རྣམས་ཀྱི་ཕྱིར། ཞེས་བྲིས་ཤིག དེ་ནས་འཁར་བ་གཞན་ཞིག་བླངས་ཏེ་དེའི་ཁར། ཨེབ་ར་ཨིམ་གྱི་འཁར་བ། ཡོ་སེབ་དང་དེ་དང་སྦྲེལ་བའི་ཨིས་ར་ཨེལ་ཕ་སྤད་ཚང་མའི་ཕྱིར། ཞེས་བྲིས་ཤིག

༡༧ འཁར་བ་དེ་གཅིག་དང་གཅིག་ཏུ་སྦྱོར་ཞིག་དང་། དེ་དག་ཁྱོད་ཀྱི་ལག་ནང་འཁར་བ་གཅིག་རང་དུ་འགྱུར་བར་འགྱུར་རོ།

༡༨ ཡང་ནམ་ཁྱོད་ཀྱི་མི་སྡེའི་བུ་རྣམས་ཀྱིས་ཁྱོད་ལ་གཏམ་བྱེད་དེ། ཁྱོད་ཀྱིས་འདི་འདྲ་བྱེད་པའི་དོན་ཅི་ཡིན། ངེད་ལ་མི་སྟོན་ནམ། ཞེས་འདྲི་དུས་སུ།

༡༩ དེ་ཚོར་འདི་སྐད་གྱིས་ཤིག ཡ་ཧོ་ཝཱ་གཙོ་བོས་འདི་སྐད་གསུང་། ཀྱེ་ཧོ། ངས་ཨེབ་ར་ཨིམ་དང་དེའི་གྲོགས་པོ་ཨིས་ར་ཨེལ་གྱི་སྡེ་རྣམས་ཀྱི་ལག་ནང་ཡོད་པའི་ཡོ་སེབ་ཀྱི་འཁར་བ་དེ་བླངས་ཏེ། ཡ་ཧུ་དཱ་དེའི་འཁར་བ་དང་སྦྱོར་ཞིང་། འཁར་བ་གཅིག་ཏུ་བྱ་སྟེ། དེ་རྣམས་ངའི་ལག་ནང་གཅིག་ཏུ་འགྱུར་བར་འགྱུར།

༢༠ ཁྱོད་ཀྱིས་ཡི་གེ་བྲིས་ཡོད་པའི་འཁར་བ་དེ་གཉིས། དེ་དག་གི་མིག་གི་མདུན་དུ་ཁྱོད་ཀྱི་ལག་ནང་ཡོད་པའི་རིགས་ཏེ།

༢༡ དེ་ཚོར་འདི་སྐད་གྱིས་ཤིག ཡ་ཧོ་ཝཱ་གཙོ་བོས་འདི་སྐད་གསུང་། ཀྱེ་ཧོ། ངས་ཨིས་ར་ཨེལ་གྱི་བུ་རྣམས་གང་དང་གང་དུ་ཕྱིན་པའི་ཕྱི་པའི་ཁྲོད་ལས་བཏོན་ཏེ། ཕྱོགས་ཀུན་ལས་བསྡུས་ཏེ། དེ་དག་གི་ཕ་ཡུལ་དུ་འདྲོངས་པར་བྱའོ།

༢༢ དེ་ནས་ངས་དེ་དག་ཡུལ་དེ་ནང་། ཨིས་ར་ཨེལ་གྱི་རི་རྣམས་སུ་མི་སྡེ་གཅིག་ཏུ་བྱས་ཏེ། དེ་ཐམས་ཅད་ཀྱི་རྒྱལ་པོར་རྒྱལ་པོ་གཅིག་རང་ཡོད་པར་འགྱུར་ཏེ། སླར་དེ་དག་མི་སྡེ་གཉིས་སུ་ཡང་མི་འགྱུར། དེ་ཕྱིན་ཆད་དེ་དག་རྒྱལ་ཁག་གཉིས་སུ་ནམ་ཡང་མི་འགྱེ།

༢༣ དེ་ཕྱིན་ཆད་དེ་དག་གིས་རང་གི་སྐུ་འདྲ་རྣམས་དང་། དངོས་པོ་ཞེན་ལོག་རྣམས་དང་། འགལ་སྐྱོན་གང་གིས་ཀྱང་རང་བརླགས་པར་མི་བྱའོ། དེ་ཚོས་སྡིག་པ་ལ་སྤྱོད་པའི་གནས་ཚང་ཀུན་ལས་ངས་དེ་དག་བསྒྲལ་ཏེ། སྦྱོང་བར་བྱ་བས། དེ་དག་ངའི་མི་སྡེ་དང་། ང་དེ་དག་གི་དཀོན་མཆོག་ཏུ་འགྱུར་བར་འགྱུར་རོ།

༢༤ དེ་ནས་ངའི་ཞབས་ཕྱི་དཱ་བིད་དེ་དག་གི་རྒྱལ་པོར་འགྱུར་ཏེ། དེ་ཐམས་ཅད་ལ་རྫི་བོ་གཅིག་གཅིག་རང་ཡོད་པར་འགྱུར། ཡང་དེ་དག་ངའི་བཀའ་ཁྲིམས་ནང་འགྲུལ་ཞིང་། ངའི་སྤྱད་མཚམས་རྣམས་སྲུང་ཞིང་སྤྱོད་པར་ཡང་འགྱུར།

༢༥ ཡང་ངས་ཉིད་ཀྱི་བྲན་པོ་ཡ་ཀོབ་ལ་བྱིན་གྱིས། ཁྱོད་ཅག་གི་ཕ་མེས་གཞིས་ཕབ་པའི་ཡུལ་ནང་དུ་དེ་དག་གཞིས་ཆགས་ཏེ། དེ་དག་རང་དང་། དེ་དག་གི་བུ་རྣམས་དང་། བུའི་བུ་རྣམས་དེར་དུས་གཏན་དུ་གནས་ཤིང་། ངའི་ཞབས་ཕྱི་དཱ་བིད་དུས་གཏན་དུ་དེ་དག་གི་རྗེ་དཔོན་དུ་འགྱུར་བར་འགྱུར།

༢༦ དེས་མ་ཟད་ངས་དེ་དག་དང་ཞི་བདེའི་ཞལ་ཆད་ཅིག་བྱ་སྟེ། དེ་ནི་དེ་དག་ལ་དུས་གཏན་གྱི་ཞལ་ཆད་དུ་འགྱུར་འོང་། ངས་དེ་དག་འཛུགས་ཤིང་རྒྱས་སུ་འཇུག་ཅིང་། དུས་རྒྱུན་དུ་དེ་དག་གི་དཀྱིལ་དུ་ཉིད་ཀྱི་གཙང་ཁང་འཇགས་སུ་གཞུག

༢༧ ངའི་གུར་མཆོག་ཀྱང་དེ་དག་དང་མཉམ་དུ་ཡོད་པར་འགྱུར། འོ་ན། ང་དེ་དག་གི་དཀོན་མཆོག་དང་། དེ་དག་ངའི་མི་སྡེ་ཡིན་པར་འགྱུར།

༢༨ དེ་ནས་ངའི་གཙང་ཁང་དུས་རྒྱུན་དུ་དེ་དག་གི་དཀྱིལ་དུ་ལུས་པའི་ཚེ་ན། ཕྱི་པས་ཀྱང་ཨིས་ར་ཨེལ་དམ་པར་བྱེད་མཁན་ནི་ང་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༣༨

ཡང་བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་དུ།

༢ ཀྱེ་མིའི་བུ། རོས་དང་། མེ་ཤེག་དང་། ཐུ་བལ་གྱི་རྗེ་དཔོན་ཡིན་པའི་མ་གོག་ཡུལ་གྱི་གོག་གི་ཕྱོགས་སུ་རང་གི་གདོང་སྒྱུར་ལ། དེ་སྐོར་དུ་ལུང་སྟོན་ཞིང་།

༣ འདི་སྐད་གྱིས་ཤིག ཡ་ཧོ་ཝཱ་གཙོ་བོས་འདི་སྐད་གསུང་། ལྟོས་ཤིག ཀྱེ་གོག རོས་དང་མེ་ཤེག་དང་ཐུ་བལ་གྱི་རྗེ་དཔོན་ཁྱོད་ནི་ངས་དགྲར་འཛིན་པས།

༤ ངས་ཁྱོད་བཟློགས་ཏེ། ཁྱོད་ཀྱི་འགྲམ་པ་རྣམས་ནང་ལྕགས་ཀྱུ་རྒྱུས་ནས། ཁྱོད་རང་དང་། ཐམས་ཅད་དམག་ཆས་སྤྲས་པའི་ཁྱོད་ཀྱི་དམག་དཔུང་དང་། རྟ་དང་། རྟ་པ་ཐམས་ཅད་ཕུབ་དང་ཕ་ལི་ཐོགས་ཤིང་རལ་གྲི་འཁུར་བའི་དཔུང་ཆེན་པོ་དང་བཅས་ཁྱོད་འདྲུད་འཁྱེར་བར་བྱ།

༥ དེ་དག་དང་བཅས་སུ་ཐམས་ཅད་ཀྱིས་ཕུབ་ཐོགས་ཤིང་རྨོག་གྱོན་པའི་ཏ་ཟིག་དང་། ཀུས་དང་། ཕུད་དང་།

༦ གོ་མེར་དང་། དེའི་དཔུང་ཐམས་ཅད་དང་། བྱང་རྒྱང་རིང་གི་ཐོ་གར་མཱ་དང་། དེའི་དཔུང་ཚོགས་ཚང་མ་དང་། ཁྱོད་དང་འགྲོགས་པའི་མི་སྡེ་དུ་མ་ཐམས་ཅད་ཀྱང་།

༧ ད་སྟ་གོན་གྱིས་ཤིག ཁྱོད་དང་ཁྱོད་ཀྱི་དམག་དཔུང་ཚང་མ་དང་། ཁྱོད་དྲུང་ཚོགས་པས་སྟ་གོན་གྱིས་ཤིག ཁྱོད་ཀྱིས་དེ་དག་གི་མགོ་འདྲེན་བྱོས་ཤིག

༨ ཡང་ཞག་མང་པོའི་འོག་ཏུ་ཁྱོད་ལ་ཞིབ་དཔྱོད་བྱེད་པར་འགྱུར་ཏེ། ལོ་མང་པོའི་འོག་ཏུ་རལ་གྲི་ལས་སྐྱོབས་པའི་ཡུལ་དེའི་ནང་དུ་ཁྱོད་སླེབ་པར་འགྱུར། གང་དུ་ཞེ་ན། མི་སྡེ་སོ་སོའི་ནང་ནས་བསྡུས་ཤིང་། ནམ་ནས་སྟོངས་ཡོད་པའི་ཨིས་ར་ཨེལ་གྱི་རི་རྣམས་ཁར། ཡུལ་སོ་སོ་ལ་བཏོན་ཁྱེར་ཏེ། ཐམས་ཅད་ཉེ་ཞོ་མེད་པར་དེར་གནས་པའི་ཡུལ་དུའོ།

༩ ཁྱོད་ཀྱིས་རླུང་དམར་ལྟར་དམག་འདེགས་ཤིང་། ཁྱོད་ཀྱི་དམག་ཚོགས་དང་མི་སྡེ་དུ་མ་ཁྱོད་མཉམ་ཡོད་པས། སྤྲིན་ལྟར་ས་གཞི་འགེབས་ནས་འོང་བར་བྱ།

༡༠ ཡ་ཧོ་ཝཱ་གཙོ་བོས་འདི་སྐད་གསུང་། དུས་དེ་རང་དུ་ཁྱོད་ཀྱི་ཡིད་ནང་བསམ་པ་སོ་སོ་ཞུགས་ནས། བསམ་སྦྱོར་ངན་པ་རྩོམ་ཞིང་།

༡༡ ངས་ལྕགས་རི་དང་སྒོ་གཏན་དང་རྒྱ་སྒོ་ཡང་མེད་ཅིང་། ཐམས་ཅད་ཉེ་ཞོ་མེད་པར་གནས་པའི་ཡུལ་གྲུ་རྣམས་ལ་དམག་འདེགས་ཤིང་འཐབ་པར་བྱའོ་སྨྲ་བར་འགྱུར།

༡༢ དེ་ནི་ཁྱོད་ཀྱིས་འཕྲོག་པ་དང་། བཅོམ་ནོར་བླང་དུ། ཡུལ་སྟོང་དུ་ད་ལྟ་ཚུགས་ཡོད་པ་རྣམས་དང་། མི་རིགས་སོ་སོའི་ནང་ནས་བསྡུས་པའི་མི་སྡེ་དུད་འགྲོ་དང་ནོར་རྫས་བྱོར་ནས། སའི་ལྟེ་བར་གནས་པའི་ཐོག་ཏུ་ཁྱོད་ཀྱིས་ལག་རྒྱབ་གཏོང་བའི་ཕྱིར་ཡིན་ནོ།

༡༣ ཤེ་བཱ་དང་དེ་དཱན་དང་། ཐར་ཤིས་པའི་ཚོང་པ་རྣམས་ཀྱིས་རང་གི་སེང་གེ་དར་མ་རྣམས་དང་བཅས་ཁྱོད་ལ། ཁྱོད་འཇོམ་དུ་འོང་ངམ། འཕྲོག་བཅོམ་གཏོང་དུ་རང་གི་དཔུང་བསྡུས་པ་ཡིན་ནམ། གསེར་དངུལ་འཁྱེར་བ་དང་། དུད་འགྲོ་དང་ནོར་རྫས་འཁྱེར་ཞིང་། བཅོམ་ནོར་ཆེན་པོ་ཞིག་འཁྱེར་དུ་ཁྱོད་འོང་ངམ། ཞེས་འདྲི་བར་འགྱུར་རོ༎

༡༤ དེ་བས་ན་ཀྱེ་མིའི་བུ། ལུང་སྟོན་ཞིང་། གོག་ལ་འདི་སྐད་གྱིས་ཤིས། ཡ་ཧོ་ཝཱ་གཙོ་བོས་འདི་སྐད་གསུང་། ངའི་མི་སྡེ་ཨིས་ར་ཨེལ་ཉེ་ཞོ་མེད་པར་གནས་དུས་སུ་ཁྱོད་ལ་དེའི་རྒྱུས་རྙེད་པར་མི་འགྱུར་རམ།

༡༥ བྱང་ཡུལ་རྒྱང་རིང་པོ་ནས་ཁྱོད་རང་གི་ས་ཆ་ནས། ཁྱོད་དང་། ཐམས་ཅད་རྟར་ཞོན་པའི་མི་སྡེ་དུ་མ་དང་ལྷན་ཅིག་ཏུ་དཔུང་ཚོགས་ཆེན་པོ་ཞིག་དང་། དམག་དཔུང་གཡོར་ཆེ་བ་ཞིག་འཐོན་ཞིང་།

༡༦ ངའི་མི་སྡེ་ཨིས་ར་ཨེལ་ལ་རྒོལ་དུ་འོང་ཞིང་། སྤྲིན་ཕུང་ལྟར་ས་གཞི་དགབ། འདི་འདྲ་མ་འོངས་པའི་དུས་སུ་འབྱུང་བར་འགྱུར། ཀྱེ་གོག ཕྱི་པ་རྣམས་ཀྱི་མཐོང་སར། ངས་རང་ཉིད་ཁྱོད་ནང་དམ་པར་བྱེད་པའི་ཚེ་ན། ཕྱི་པས་ང་སུ་ཡིན་རྟོགས་པར་གྱུར་བའི་ཕྱིར། ངའི་ཡུལ་ལ་འཐབ་ཏུ་ངས་ཁྱོད་འདྲེན་པར་བྱའོ༎

༡༧ ཡ་ཧོ་ཝཱ་གཙོ་བོས་འདི་སྐད་གསུང་། ངས་སྔོན་འདས་པའི་དུས་སུ་ཉིད་ཀྱི་བྲན་པོ་ཨིས་ར་ཨེལ་གྱི་ལུང་སྟོན་པ་རྣམས་རྒྱུད་ནས་གསུངས་པའི་མི་དེ་ཁྱོད་རང་མིན་ནམ། དེ་དག་གིས་ལོ་མང་འདས་པའི་ཞག་རྣམས་ནང་། ངས་ཁྱོད་དེ་དག་གི་དགྲར་འདྲེན་པའི་ལུང་བསྟན་པ་ཡིན།

༡༨ དེ་ནས་ཉིན་མོ་དེར། ཨིས་ར་ཨེལ་ཡུལ་ལ་གོག་གིས་དཔུང་འཇུག་པའི་དུས། ངའི་ཁོང་ཁྲོ་ནི་ངའི་ཤངས་ནང་ལུད་འོང་བར་འགྱུར་རོ། ཡ་ཧོ་ཝཱ་གཙོ་བོས་གསུང་ངོ་།

༡༩ དེ་ཅིའི་ཕྱིར་ཞེ་ན། ཉིད་ཀྱི་ཐུགས་འཁྲེན་དང་ཐུགས་ཁྲོའི་མེའི་ནང་ནས་ངས་གསུངས་པ་ཡིན། དུས་དེར་ཨིས་ར་ཨེལ་ཡུལ་ཁམས་ནང་ན་ས་འགུལ་ཆེན་པོ་ཞིག་འབྱུང་བ་ནི་གདོན་མི་ཟའོ།

༢༠ གནམ་གྱི་བྱ་དང་། ཐང་གི་དུད་འགྲོ་དང་། སར་ལྟོ་ཉལ་དུ་འགྲོ་བའི་ལྟོ་འགྲོ་སྲིན་འབུ་ཐམས་ཅད་དང་། དེ་ལྟར་རྒྱ་མཚོའི་ཉ་དང་། ས་གཞིའི་ངོས་སུ་ཡོད་པའི་མི་ཐམས་ཅད་ངའི་སྤྱན་སྔར་འདར་ཞིང་། རི་རྣམས་ཉིལ་ཞིང་། བྲག་གཟར་རྣམས་ལོག་སྟེ། རྩིག་པ་ཚང་མ་ས་ཐོག་ཏུ་ལོག་པར་འགྱུར།

༢༡ དེ་ནས་ངས་རང་གི་རི་ཀུན་ལས་དེའི་ཐོག་ཏུ་རལ་གྲི་དགུག་གོ། ཞེས་ཡ་ཧོ་ཝཱ་གཙོ་བོས་གསུང་། མི་རེ་ཡིས་རང་གི་སྤུན་ལ་རལ་གྲི་རྒྱབ་པར་འགྱུར།

༢༢ ཡང་ངས་དེ་ལ་ནད་རིམས་དང་། ཁྲག་བླུག་པའི་ངང་ནས་ཆད་པས་གཅད། དེ་རང་དང་། དེའི་དམག་ཚོགས་དང་། དེ་དང་འགྲོགས་པའི་མི་སྡེ་དུ་མ་དེའི་ཐོག་ཏུ་དྲག་ཆར་དང་། སེར་བ་ཆེན་པོ་དང་། མེ་དང་། མུ་ཟི་འབེབས་པར་བྱ་སྟེ།

༢༣ འདི་ལུགས་སུ་ངས་རང་གི་ཆེ་བ་དང་དམ་པ་ཉིད་དེ་སྟོན་པར་བྱ་བ་དང་། མི་རིགས་དུ་མའི་མིག་གིས་ང་ངོ་ཤེས་ཤིང་། ང་ནི་ཡ་ཧོ་ཝཱ་ལགས་པ་རྟོགས་པར་འགྱུར་རོ༎

༣༩

དེས་ན་ཀྱེ་མིའི་བུ། གོག་ལ་ལུང་སྟོན་ཞིང་། འདི་སྐད་གྱིས་ཤིག ཡ་ཧོ་ཝཱ་གཙོ་བོས་འདི་སྐད་གསུང་། ལྟོས་ཤིག ཀྱེ་གོག རོས་དང་། མེ་ཤེག་དང་ཐུ་བལ་གསུམ་གྱི་ཇོ་བོ་ཁྱོད་ངས་དགྲར་འཛིན་པས།

༢ ངས་ཁྱོད་བཟློགས་ཏེ་འཁྲིད་ཁྱེར་ཏེ། བྱང་རྒྱང་རིང་པོ་ནས་བཏོན་ཏེ། ཨིས་ར་ཨེལ་གྱི་རི་རྣམས་ཀྱི་ཁར་ཁྱེར་ཏེ།

༣ ཁྱོད་ཀྱི་ལག་གཡོན་པ་ལ་རྡུང་ཞིང་། གཞུ་དེ་འགྲིལ་དུ་བཅུག་ནས་ལག་གཡས་ཀྱི་མདའ་རྣམས་འབྲུལ་དུ་གཞུག་གོ།

༤ ཨིས་ར་ཨེལ་གྱི་རི་རྣམས་ཀྱི་ཁར་ཁྱོད་དང་། ཁྱོད་ཀྱི་དམག་ཚོགས་ཡོད་དོ་ཅོག་དང་། ཁྱོད་མཉམ་ཡོད་པའི་མི་སྡེ་རྣམས་དང་བཅས་ལྕར་རེ་འགྲོ་བར་འགྱུར། དེ་ནས་ངས་ཤ་ཟ་བའི་རིགས་སྣ་ཚོགས་དང་། སའི་གཅན་གཟན་གྱི་ཁ་ཟས་སུ་ཁྱོད་སྦྱིན་པར་བྱ།

༥ ཁྱོད་ས་ཡངས་པོར་འགྱེལ་བར་འགྱུར། གང་ལ་ཞེ་ན། འདི་ནི་ངས་སྨྲས་པ་ཡིན། ཡ་ཧོ་ཝཱ་གཙོ་བོས་གསུང་ངོ་།

༦ ཡང་མ་གོག་དང་། གླིང་ཕྲན་རྣམས་ནང་རྣམ་པར་གཡེངས་ནས་ཡོད་པའི་མིའི་ནང་དུ་ངས་མེ་ཞིག་མངག་པར་བྱ། དེ་ནས་དེ་དག་གིས་ང་ནི་ཡ་ཧོ་ཝཱ་ལགས་པ་རྟོགས་པར་འགྱུར།

༧ འདི་ལྟར་ངས་ཉིད་ཀྱི་མི་སྡེ་ཨིས་ར་ཨེལ་ནང་ངའི་མཚན་དམ་པ་དེ་མངོན་པར་བྱ། དེ་ནས་ཕྱིན་དུ་དེ་དག་ལ་ངའི་མཚན་དམ་པ་དེ་བརླགས་སུ་མི་གཞུག་གོ། དེ་ནས་ཕྱི་པ་རྣམས་ཀྱིས་ང་ནི་ཡ་ཧོ་ཝཱ་ཨིས་ར་ཨེལ་གྱི་དམ་པ་ཉིད་དེ་ལགས་པ་རྟོགས་པར་འགྱུར་རོ།

༨ ཀྱེ་ཧོ། དེ་འོང་ངོ་། གྲུབ་ཡང་ཟིན། ཡ་ཧོ་ཝཱ་གཙོ་བོས་གསུང་། འདི་ནི་ངས་གང་དོན་གསུངས་པའི་ཉིན་མོ་དེ་རང་ངོ་༎

༩ དེ་ནས་ཨིས་ར་ཨེལ་གྱི་གྲོང་ཁྱེར་རྣམས་ནང་གནས་པ་རྣམས་ཐོན་ཏེ། དམག་ཆས། ཕུབ། ཕ་ལི། གཞུ། མདའ། མདུང་དང་། མདུང་རིང་ཐམས་ཅད་མེ་ལ་འདེབས་ཤིང་། དེ་དག་ལོ་བདུན་མེ་ལ་འདེབས་པར་འགྱུར།

༡༠ དེ་ནས་དེ་དག་གིས་ཐང་ལས་ཤིང་མི་སྐྱ་ཞིང་། ནགས་ཚལ་ལས་ཀྱང་མི་གཅད། དེ་ཅི་ལ་ཟེར་ན། དེ་དག་གི་མཚོན་ཆ་ནི་བུད་ཤིང་དུ་འགྱུར་འོང་བའི་ཕྱིར་རོ། དེ་ནས་དེ་དག་བཅོམ་མཁན་རྣམས་འཇོམ་ཞིང་། དེ་དག་ལས་ཕྲོགས་མཁན་རྣམས་འཕྲོག་པར་འགྱུར་རོ། ཡ་ཧོ་ཝཱ་གཙོ་བོས་གསུང་ངོ་༎

༡༡ ཉིན་དེར་འདི་འདྲ་འབྱུང་བར་འགྱུར། ངས་གོག་ལ་ཨིས་ར་ཨེལ་ནང་དུར་ཁུང་ཞིག་སྟར་བར་བྱ། གང་དུ་ཞེ་ན། རྒྱ་མཚོའི་ཤར་ཕྱོགས་སུ་འགྲུལ་བ་རྣམས་ཀྱི་ལུང་པའི་ནང་དུའོ། དེས་འགྲུལ་པ་རྣམས་ཀྱི་ལམ་འགེགས་པར་འགྱུར་ཏེ། དེར་གོག་དང་། དེའི་མི་ཚོགས་ཐམས་ཅད་སྐུང་བར་འགྱུར། གནས་དེའི་མིང་དུ་གོག་ཚོགས་ལུང་པ་གདགས་སོ།

༡༢ ས་ཆ་དེ་གཙང་བར་བྱེད་དུ། ཨིས་ར་ཨེལ་ཕ་སྤད་ལ་དེ་དག་སྐུང་བ་ལ་ཟླ་བ་བདུན་འགོར་བར་འགྱུར།

༡༣ དེ་དེ་བཞིན་ཏེ། ཡུལ་འདིའི་མི་ཀུན་གྱིས་དེ་རྣམས་འགེབས་པར་འགྱུར། ང་ལྷན་ནེར་འགྱུར་བའི་ཉིན་མོར་བྱ་བ་འདི་ནི་དེ་དག་གི་གྲགས་པར་འགྱུར་བར་འགྱུར་རོ། ཡ་ཧོ་ཝཱ་གཙོ་བོས་གསུང་།

༡༤ ཡང་དེ་དག་གིས་གཙང་སྦྲ་བྱེད་དུ་འགྲུལ་མི་རྣམས་དང་བཅས་ཡུལ་ནང་རྒྱུ་ཞིང་། སའི་ངོས་ལ་ལུས་པ་རྣམས་སྐུང་དུ། མི་འགའ་ཞིག་དུས་གཏན་གྱི་ཕྱིར་སྐོ་བར་འགྱུར། ཟླ་བ་བདུན་རྫོགས་མཚམས་སུ་དེ་དག་གིས་ཞིབ་དཔྱོད་བྱེད་པར་འགྱུར།

༡༥ མི་རྣམས་ཡུལ་ཁམས་ནང་འཁོར་ཞིང་། མི་རུས་ཤིག་མཐོང་བ་ཙམ་གྱིས། བསྐུང་མཁན་རྣམས་ཀྱིས་དེ་ནི་གོག་ཚོགས་ལུང་པའི་ནང་དུ་མ་འགེབས་བར་དུ། དེའི་མདུན་དུ་ཐོ་ཞིག་སློང་བར་འགྱུར།

༡༦ གྲོང་ཁྱེར་ཞིག་གི་མིང་ལའང་ཧ་མོ་ནཱ་ཐོགས་པར་འགྱུར། འདི་ལྟར་དེ་དག་གི་ཡུལ་ཁམས་གཙང་བར་བྱེད་པར་འགྱུར་རོ༎

༡༧ ཀྱེ་མིའི་བུ། ཡ་ཧོ་ཝཱ་གཙོ་བོས་འདི་སྐད་གསུང་། ཁྱོད་ཀྱིས་བྱ་ཤོག་པ་ཐོགས་ཚད་དང་། ཐང་གི་གཅན་གཟན་ཚང་མར་འདི་སྐད་སྒོ་ཞིག འདུས་ཤིག ཚུར་ཤོག ཁྱོད་ཚོས་ཤ་ཟ་བ་དང་ཁྲག་འཐུང་བའི་ཕྱིར། ཨིས་ར་ཨེལ་གྱི་རི་རྣམས་ནང་ངས་ཁྱོད་ཚོའི་དོན་དུ་གསོད་པའི་མཆོད་པ་ཆེན་པོའམ། ངའི་མཆོད་པའི་ཕྱིར་དུ་ཕྱོགས་ཀུན་ནས་ཚོགས་ཤིག

༡༨ ཁྱོད་ཚོས་མི་དཔའ་བོ་རྣམས་ཀྱི་ཤ་ཟ་ཞིང་། སའི་ཇོ་བོ་རྣམས་སམ། ཐམས་ཅད་བཱ་ཤན་ནང་བསོས་པའི་ལུག་ཐུག་དང་། ལུ་གུ་དང་། ར་སྐྱེས་དང་། གླང་རྣམས་ཀྱི་ཁྲག་འཐུང་བར་འགྱུར།

༡༩ ངས་ཁྱོད་ཅག་གི་དོན་དུ་བསད་པའི་ངའི་མཆོད་པ་ལས་ཁྱོད་ཅག་གིས་ཚིལ་འགྲང་འགྲང་ཟ་ཞིང་། ཁྲག་གཟི་གཟི་འཐུང་བར་འགྱུར།

༢༠ དེ་ལྟར་ཁྱོད་ཅག་ངའི་ལྕོག་ཙེའི་ཁར་རྟ་དང་། ཤིང་རྟ་དང་། མི་དཔའ་བོ་དང་། དམག་གི་སྐྱེ་བོ་ཚང་མས་འགྲང་བར་འགྱུར་རོ། ཡ་ཧོ་ཝཱ་གཙོ་བོས་གསུང་ངོ་༎

༢༡ ཡང་ངས་ཕྱི་པའི་ནང་དུ་ཉིད་ཀྱི་དཔལ་བཞག་སྟེ། ཕྱི་པ་ཀུན་གྱིས་ངས་བཅད་པའི་ཞལ་ཆེ་དང་། དེ་ཚོར་བརྒྱབ་པའི་ཕྱག་དེ་མཐོང་བར་འགྱུར།

༢༢ དེ་ལུགས་སུ་ཨིས་ར་ཨེལ་ཕ་སྤད་ཀྱིས་ཞག་དེ་ཚུན་ཆད་དུ། ང་ནི་ཡ་ཧོ་ཝཱ་དེ་དག་གི་དཀོན་མཆོག་ལགས་པ་རྟོགས་པར་འགྱུར།

༢༣ དེ་ནས་ཕྱི་པ་རྣམས་ཀྱིས་ཀྱང་ཨིས་ར་ཨེལ་ཕ་སྤད་ཀྱིས་མི་དགེ་བ་སྤྱད་པའི་དབང་གིས་གཉའ་ཡལ་བ་ཡིན་རྟོགས་པར་འགྱུར། དེ་ཅིའི་ཕྱིར་ཞེ་ན། དེ་ཚོས་ང་ལ་ངོ་ལོག་བྱས་པས། ངས་དེ་དག་ལས་ཉིད་ཀྱི་གདོང་སྦས་ནས། དེ་དག་གི་དགྲའི་ལག་པར་བཏད་པ་དང་། དེ་ཐམས་ཅད་རལ་གྲིས་བརྡབ་བྱུང་།

༢༤ དེ་དག་གི་མི་གཙང་བ་དང་། མཚམས་མེད་པའི་བྱ་བ་དང་བསྟུན་ནས་ངས་དེ་ཚོར་བྱས་ཏེ། དེ་དག་ལས་ངའི་ཞལ་སྦས་པ་ཡིན།

༢༥ དེ་བས་ན་ཡ་ཧོ་ཝཱ་གཙོ་བོས་འདི་སྐད་གསུང་། ད་ངས་ཡ་ཀོབ་ཀྱི་གཉའ་ཡལ་བ་རྣམས་སླར་དྲངས་ཏེ། ཨིས་ར་ཨེལ་ཕ་སྤད་ཚང་མ་ལ་ཐུགས་བརྩེ་ཞིང་། ཉིད་ཀྱི་མཚན་དམ་པའི་ཕྱིར་འཁྲེན་སེམས་སྐྱེད་པར་བྱ།

༢༦ དེའི་འོག་ཏུ་དེ་དག་གིས་རང་གི་ངོ་ཚ་དང་། ང་ལ་ངོ་ལོག་བྱས་པའི་མི་དགེ་བ་རྣམས་རང་ཡུལ་ནང་དཀྲོག་མཁན་གང་ཡང་མེད་པར། བདེ་བར་ཡོད་དུས་ཐོགས་པར་འགྱུར།

༢༧ ངས་འདི་རྣམས་མི་སྡེ་སོ་སོའི་ནང་ནས་དྲངས་ཏེ། དེ་དག་གི་དགྲའི་ཡུལ་རྣམས་ཀྱི་ནང་ནས་བསྡུས་ཏེ། མི་རིགས་དུ་མའི་མཐོང་ངོར་བདག་ཉིད་དེ་དག་གི་ནང་དུ་དམ་པར་བྱ།

༢༨ དེ་ནས་དེ་དག་ཕྱི་པའི་ཁྲོད་དུ་གཉའ་ཡལ་དུ་ཁྱེར་བཅུག་པ་དང་། སླར་དེར་གཅིག་ཀྱང་མ་བཞག་པར་དེ་དག་རང་ཡུལ་དུ་ཁྲིད་པའི་ངང་ནས། ང་ཡ་ཧོ་ཝཱ་དེ་དག་གི་དཀོན་མཆོག་ལགས་པ་རྟོགས་པར་བྱ།

༢༩ ངའི་ཐུགས་ཉིད་ཨིས་ར་ཨེལ་ཕ་སྤད་ཀྱི་ཁོག་པའི་ནང་བླུག་པར་བྱ་བས། དེ་ཚུན་ཆད་དུ་ཉིད་ཀྱི་ཞལ་དེ་དག་ལས་སྦ་བར་མི་བྱའོ། ཡ་ཧོ་ཝཱ་གཙོ་བོས་གསུང་ངོ་༎

༤༠

ངེད་རྣམས་གཉའ་ཡལ་བའི་ལོ་ཉེར་ལྔ་པའི། ལོ་དེའི་སྟོད་དུ་ཟླ་བའི་ཚེས་བཅུ་པའམ། རྒྱལ་ས་ཆག་པའི་ལོ་བཅུ་བཞི་པའི་ནང་དུ། ཞག་དེ་རང་ལ་ངའི་སྟེང་ན་ཡ་ཧོ་ཝཱའི་ཕྱག་ཡོད་དེ། ཁོང་གིས་ང་དེར་དྲངས་ནས།

༢ དེས་དཀོན་མཆོག་གི་ཞལ་གཟིགས་རྣམས་ནང་བདག་ཨིས་ར་ཨེལ་ཡུལ་དུ་ཁྱེར་ཏེ། རི་ཤིན་ཏུ་མཐོན་པོ་ཞིག་གི་སྟེང་དུ་བཞག་པ་དང་། དེར་ལྷོ་ཕྱོགས་སུ་རྒྱལ་ས་ལྟ་བུའི་བཀོད་པ་ཞིག་ཡོད་པ་ཡིན།

༣ དེས་ང་དེར་དྲངས་པ་དང་། ཀྱེ་ཧོ། དེ་ན་ར་གན་གྱི་མདོག་ལྟ་བུའི་མདངས་དང་ལྡན་པའི་མི་ཞིག་ཡོད་དེ། དེའི་ལག་པའི་ནང་ན་སོ་མ་ར་ཙའི་ཐིག་སྐུད་ཅིག་དང་། སྨྱུག་མའི་བཏབ་ཚད་ཅིག་ཐོགས་ཏེ་རྒྱུ་སྒོར་འགྲེང་ནས་ཡོད་པ་ཡིན།

༤ ཡང་དེས་ང་ལ། ཀྱེ་མིའི་བུ། རང་གི་མིག་གིས་ལྟོས། རྣ་བས་ཉོན། ངས་ཁྱོད་ལ་བསྟན་བྱ་ཐམས་ཅད་ནང་རང་གི་སྙིང་འཇུག་ཅིག དེ་ཅིའི་ཕྱིར་ཞེ་ན། ཁྱོད་ལ་འདི་དག་སྟོན་དུ་ངས་ཁྱོད་འདིར་དྲངས་པས་ན། ཁྱོད་ཀྱིས་མཐོང་ཚད་ཨིས་ར་ཨེལ་ཕ་སྤད་ལ་ཤོད་ཅིག ཅེས་བསྒོའོ༎

༥ ཀྱེ་ཧོ། ཕོ་བྲང་གི་མཐའ་འཁོར་དུ་ལྕགས་རི་ཞིག་འདུག མི་དེའི་ལག་པར་ཁྲུ་དྲུག་པའི་བཏབ་ཚད་ཅིག་འདུག དེའི་ཁྲུ་རེ་རེ་ནི་ཁྲུ་གང་དང་སོར་བཞི་བཞི་རིང་བ་ཡོད་པ་ཡིན། ཡང་མི་དེས་ཕོ་བྲང་གི་ཞེང་ཁྱད་བཏབ་ནས་སྨྱུག་མ་གང་དང་། མཐོ་ཁྱད་ཀྱང་སྨྱུག་མ་གང་ཐོན་བྱུང་།

༦ དེ་ནས་ཤར་ལྟས་ཀྱི་རྒྱ་སྒོར་ཕྱིན་ནས། དེའི་སྐས་ཀར་འཛེགས་ནས། རྒྱ་སྒོའི་མ་ཐེམ་བཏབ་ནས། དེའི་ཞིང་སྨྱུག་མ་གང་ཡོད་པ་ཡིན། གཞན་མ་ཐེམ་གྱི་ཞེང་ཡང་སྨྱུག་མ་གང་ཡོད་པ་ཡིན།

༧ ཡང་ནང་ཆུང་རེ་རེའི་ཞེང་རིང་གཉིས་པོར་སྨྱུག་མ་གང་ཡོད་པ་ཡིན། ཡང་ནང་ཆུང་གཅིག་དང་གཅིག་གི་བར་ནི་ཁྲུ་ལྔ་ལྔ་ཡོད་པ་ཡིན། ཡང་སྒོའི་སྒོ་འབྱོར་དང་ཉེ་བའི་སྒོའི་མ་ཐེམ་གྱི་ནང་ཐིག་ཏུ་སྨྱུག་མ་གང་ཡོད་པ་ཡིན།

༨ དེས་རྒྱ་སྒོའི་སྒོ་ཁང་གི་ནང་ཕྱོགས་ཀྱང་བཏབ་ནས་སྨྱུག་མ་གང་བྱུང་།

༩ ཡང་རྒྱ་སྒོའི་སྒོ་ཁང་ལ་ཁྲུ་བརྒྱད་བྱུང་། ཡང་དེའི་ཀ་བ་རྣམས་ཁྲུ་གཉིས་གཉིས་བྱུང་། ཡང་རྒྱ་སྒོའི་སྒོ་འབྱོར་དེ་ནང་ཕྱོགས་སུ་ཡོད་པ་ཡིན།

༡༠ ཡང་ཤར་གྱི་ནང་ཆུང་རྣམས། གཡས་སུ་གསུམ། གཡོན་དུ་གསུམ་ཡོད་དེ། དེ་གསུམ་པོའི་ཚད་གཅིག་པ་དང་། ཕྱོགས་ཕན་ཚུན་གྱི་ཀ་བ་རྣམས་ཀྱི་ཚད་ཀྱང་གཅིག་པ་ཡོད་པ་ཡིན།

༡༡ ཡང་དེ་རྒྱ་སྒོའི་ཞེང་བཏབ་ནས་ཁྲུ་བཅུ་དང་། རིང་ཁྱད་དུ་ཁྲུ་བཅུ་གསུམ་ཐོན་བྱུང་།

༡༢ ནང་ཆུང་རྣམས་ཀྱི་མདུན་དུ་ཕྱོགས་གཉིས་པོར་ས་སྟོང་ཁྲུ་རེ་རེ་ཡོད་དེ། ནང་ཆུང་རྣམས་ཕར་ཚུར་གཉིས་པོར་ཁྲུ་དྲུག་དྲུག་ཡོད་པ་ཡིན།

༡༣ དེ་ནས་སྒོ་ནས་སྒོའི་ཐད་ཀར། རྒྱ་སྒོའི་ནང་ཆུང་གི་ཐོག་ལས་གཞན་ཐོག་གི་འདན་དེའི་ཁྲུ་ཉེར་ལྔ་ཞེང་དུ་ཐོན་བྱུང་།

༡༤ ཡང་དེས་སྒོའི་མཐའ་འཁོར་གྱི་རྩིགས་པའི་བར་དུ་ཁྲུ་དྲུག་ཅུ་པའི་ཀ་བ་རྣམས་བཟོས།

༡༥ ཡང་ནང་དུ་འཇུག་པའི་སྒོའི་མདུན་ནས། རྒྱ་སྒོ་ནང་མའི་སྒོ་འབྱོར་གྱི་བར་དུ་ཁྲུ་ལྔ་བཅུ་ཡོད་པ་ཡིན།

༡༦ ནང་ཆུང་རྣམས་དང་། རྒྱ་སྒོའི་ནང་ཕྱོགས་དང་ཀ་བ་རྣམས་ཀྱི་ཀྱིར་འཁོར་དུ་དཀར་ཁུང་དོག་པ་རེ་ཡོད་པ་ཡིན། དེ་བཞིན་དུ་ཁྱམས་ཀྱི་ནང་ཕྱོགས་སུ་བལྟས་ནས་ཀྱིར་འཁོར་ནས་དཀར་ཁུང་དོག་པ་རྣམས་ཡོད་པ་ཡིན། ཡང་ཀ་བ་རེ་རེའི་ཁར་ཁ་ཟུར་ཤིང་བཅོལ་ནས་ཡོད་པ་ཡིན།

༡༧ དེ་ནས་དེས་ང་ཁྱམས་ཕྱི་མའི་ནང་དྲངས་པ་དང་། ཀྱེ་ཧོ། ནང་ཆུང་རྣམས་འདུག ཡང་ཁྱམས་ཀྱི་ཀྱིར་འཁོར་དུ་ཨར་ཞལ་བཏིང་ཡོད་དེ། ཨར་ཞལ་དེའི་ཐོག་ཏུ་ནང་ཆུང་སུམ་ཅུ་ཡོད་པ་ཡིན།

༡༨ ཡང་རྒྱ་སྒོ་རྣམས་ཀྱི་རིང་ཕྱོགས་སུ་ཨར་ཞལ་བཏིང་ཡོད་པ་དེ་ཨར་ཞལ་འོག་མའོ།

༡༩ ཡང་དེའི་ཞེང་ཁྱད་རྒྱ་སྒོ་འོག་མ་ནས་ཁྱམས་ནང་མའི་མདུན་དུ། ཤར་ཕྱོགས་དང་བྱང་ཕྱོགས་གཉིས་ཀྱི་ཕྱི་ཐིག་ལ་དེའི་ཁྲུ་བརྒྱ་ཕྲག་རེ་ཐོན་བྱུང་།

༢༠ ཡང་དེས་བྱང་བལྟས་ཀྱི་ཁྱམས་ཀྱི་རྒྱ་སྒོ་དེའི་ཞེང་རིང་གི་ཕྱི་ཐིག་ཀྱང་བཏབ་བྱུང་།

༢༡ ཡང་དེའི་ནང་ཆུང་རྣམས་ལས། གསུམ་གཡས་དང་། གསུམ་གཡོན་ན་ཡོད་པ་ཡིན། ཡང་དེའི་ཀ་བ་རྣམས་དང་ཡབས་ནི་རྒྱ་སྒོ་དང་པོའི་ཚད་དང་འདྲ་སྟེ། དེའི་རིང་ཁྱད་དུ་ཁྲུ་ལྔ་བཅུ་དང་། ཞེང་དུ་ཁྲུ་ཉེར་ལྔ་ཡོད་པ་ཡིན།

༢༢ ཡང་དེའི་དཀར་ཁུང་དང་ཡབས་དང་། ཁ་ཟུར་ཤིང་རྣམས་ནི་ཤར་བལྟས་ཀྱི་རྒྱ་སྒོའི་ཚད་དང་འདྲ་བ་ཡོད་པ་ཡིན། འཛེགས་སུ་སྐས་གདང་བདུན་ཡོད་པ་ཡིན། ཡང་ཡབས་རྣམས་དེ་དག་གི་མདུན་ཕྱོགས་སུ་ཡོད་པ་ཡིན།

༢༣ ཡང་ཡབས་ནང་མའི་རྒྱ་སྒོ་དེ་ཤར་དང་བྱང་གི་རྒྱ་སྒོའི་ཐད་ཡོད་པ་ཡིན། ཡང་དེས་རྒྱ་སྒོ་ནས་རྒྱ་སྒོའི་བར་དུ་བཏབ་ནས་ཁྲུ་བརྒྱ་ཐོན།

༢༤ དེའི་འོག་ཏུ་དེས་ང་ལྷོ་ཕྱོགས་སུ་ཁྱེར་བ་དང་། ཀྱེ་ཧོ། ལྷོར་རྒྱ་སྒོ་ཞིག་ཡོད་པ་དང་། དེས་དེའི་ཀ་བ་དང་ཡབས་རྣམས་ཀྱང་གོང་བཞིན་དུ་བཏབ།

༢༥ ཡང་དེ་དང་དེའི་ཡབས་རྣམས་ལ་དཀར་ཁུང་དེ་དག་བཞིན་དུ་ཀྱིར་འཁོར་ནས་དཀར་ཁུང་ཡོད་པ་ཡིན་ཏེ། རིང་ཁྱད་དུ་ཁྲུ་ལྔ་བཅུ་དང་། ཞེང་དུ་ཁྲུ་ཉེར་ལྔ་སྟེ།

༢༦ དེའི་ཁར་འཛེགས་རྒྱུར་སྐས་གདང་བདུན་ཡོད་པ་ཡིན། དེའི་ཡབས་རྣམས་དེ་དག་གི་མདུན་ཕྱོགས་སུ་ཡོད་པ་ཡིན། ཀ་བ་དེ་དག་གི་ཁར་ཁ་ཟུར་ཤིང་རེ། གཅིག་གཡས་སུ། གཅིག་གཡོན་དུ་ཡོད་པ་ཡིན།

༢༧ ཡང་ལྷོ་རུ་ཡབས་ནང་མའི་རྒྱ་སྒོ་ཡོད་པ་ཡིན། ཡང་དེས་ལྷོ་ཕྱོགས་སུ་རྒྱ་སྒོ་ནས་རྒྱ་སྒོའི་བར་དུ་ཁྲུ་བརྒྱ་བཅལ་ཏོ༎

༢༨ ཡང་དེས་བདག་ལྷོ་སྒོ་ནས་ཁྱམས་ནང་མར་ཁྲིད་ནས། གོང་གི་ཚད་བཞིན་དུ་ལྷོ་སྒོ་དང་།

༢༩ དེའི་ནང་ཆུང་དང་། ཀ་བ་དང་། ཡབས་རྣམས་བཅལ་ཏོ། ཡང་དེའི་ནང་དང་། ཡབས་ཀྱི་ནང་དུ་ཀྱིར་འཁོར་ནས་དཀར་ཁུང་ཡོད་པ་ཡིན། རིང་དུ་ཁྲུ་ལྔ་བཅུ་དང་། ཞེང་དུ་ཁྲུ་ཉེར་ལྔའོ།

༣༠ ཡང་ཀྱིར་འཁོར་དུ་ཡོད་པའི་ཡབས་རྣམས་ཀྱི་རིང་དུ་ཁྲུ་ཉེར་ལྔ་དང་། ཞེང་དུ་ཁྲུ་ལྔ་ཡོད་པ་ཡིན།

༣༡ ཡང་དེའི་ཡབས་རྣམས་ཕྱི་རོལ་གྱི་ཁྱམས་ལ་བལྟས་ནས་ཡོད་པ་ཡིན། དེའི་ཀ་བ་རྣམས་ཀྱི་ཁར་ཁ་ཟུར་ཤིང་ཡོད་དེ། ཡང་འཛེགས་སུ་སྐས་གདང་བརྒྱད་ཡོད་པ་ཡིན།

༣༢ ཡང་དེས་ང་ཤར་གྱི་ཁྱམས་ནང་མར་ཁྲིད་ནས། གོང་གི་བཏབ་ཚད་བཞིན་དུ་རྒྱ་སྒོ་དེ་བཏབ་བོ།

༣༣ ཡང་དེའི་ནང་ཆུང་དང་། ཀ་བ་དང་། ཡབས་རྣམས་གོང་ལྟར་ཡོད་དོ། ཡང་དེའི་ནང་དང་། ཡབས་རྣམས་ཀྱི་ཀྱིར་འཁོར་དུ་དཀར་ཁུང་ཡོད་དེ། དེའི་རིང་དུ་ཁྲུ་ལྔ་བཅུ་དང་། ཞེང་དུ་ཁྲུ་ཉེར་ལྔ་ཡོད་པ་ཡིན།

༣༤ ཡང་དེའི་ཡབས་རྣམས་ཁྱམས་ཕྱི་མ་ལ་བལྟས་ནས་ཡོད་དེ། ཀ་བ་རྣམས་ཀྱི་ཁར་གཡས་གཡོན་གཉིས་སུ་ཁ་ཟུར་ཤིང་ཡོད་པ་ཡིན། ཡང་འཛེགས་སུ་ཐེམ་སོ་བརྒྱད་ཡོད་པ་ཡིན།

༣༥ ཡང་དེས་ང་བྱང་སྒོར་ཁྲིད་ནས། གོང་གི་ཚད་བཞིན་དུ་དེ་དང་། དེའི་ནང་ཆུང་དང་། ཀ་བ་དང་། ཡབས་རྣམས་བཏབ་བོ།

༣༦ ཀྱིར་འཁོར་ནས་དཀར་ཁུང་ཡང་ཡོད་དེ། རིང་དུ་ཁྲུ་ལྔ་བཅུ་དང་། ཞེང་དུ་ཁྲུ་ཉེར་ལྔ་ཡོད་པ་ཡིན།

༣༧ ཡང་དེའི་ཀ་བ་རྣམས་ཁྱམས་ཕྱི་མར་བལྟས་ཡོད་དེ། ཡང་ཀ་བ་དེ་དག་གི་ཁར་གཡས་གཡོན་གཉིས་པོར་ཁ་ཟུར་ཤིང་ཡོད་པ་ཡིན། འཛེགས་སུ་ཐེམ་སོ་བརྒྱད་དོ།

༣༨ ཡང་ནང་ཆུང་དང་། དེའི་སྒོ་རྣམས་ནི། སྦྱིན་སྲེག་འཁྲུད་པའི་གནས་སུ་རྒྱ་སྒོའི་ཀ་བ་རྣམས་ཀྱི་མདུན་དུ་ཡོད་པ་ཡིན།

༣༩ ཡང་རྒྱ་སྒོའི་སྒོ་འབྱོར་ནང་གཡས་གཡོན་གཉིས་པོར་སྦྱིན་སྲེག་གི་མཆོད་པ་དང་། ཉེས་ལྟུང་གི་མཆོད་པ་དང་། འགལ་སྐྱོན་གྱི་མཆོད་བྱ་རྣམས་གསོད་པའི་ཕྱིར་ལྕོག་ཙེ་གཉིས་ཡོད་པ་ཡིན།

༤༠ ཡང་དེའི་ཕྱི་རོལ་ན་བྱང་སྒོར་འཇུག་པའི་ཕྲེད་ཀྱི་མདུན་ཕྱོགས་སུ་ལྕོག་ཙེ་གཉིས་དང་། རྒྱ་སྒོའི་སྒོ་འབྱོར་གྱི་ཕར་ཕྱོགས་སུ་ཡང་ལྕོག་ཙེ་གཉིས་ཡོད་པ་ཡིན།

༤༡ རྒྱ་སྒོའི་གཡས་གཡོན་གཉིས་པོར་ལྕོག་ཙེ་བཞི་བཞི་ཡོད་པ་ཡིན། ལྕོག་ཙེ་འདི་བརྒྱད་པོའི་ཁར་མཆོད་བྱའི་སེམས་ཅན་རྣམས་བསད་པ་ཡིན།

༤༢ ཡང་སྦྱིན་སྲེག་གི་མཆོད་པའི་ཕྱིར་རིང་དུ་ཁྲུ་ཕྱེད་དང་གཉིས་དང་། ཞེང་དུ་ཁྲུ་ཕྱེད་དང་གཉིས་དང་། དཔངས་ལ་ཁྲུ་གང་ཡོད་པའི་རྡོ་བཞོག་གི་ལྕོག་ཙེ་བཞི་ཡོད་དེ། དེ་དག་གི་ཁར་སྦྱིན་སྲེག་དང་མཆོད་བྱ་གསད་བྱའི་ལག་ཆ་རྣམས་ཀྱང་བཞག་པ་ཡིན།

༤༣ ཡང་དེའི་ཕྱོགས་བཞིར་སོར་བཞི་པའི་སྐྱོར་བ་ནང་ཕྱོགས་སུ་ཁ་རུབ་ནས་ཡོད་པ་ཡིན། ཡང་ལྕོག་ཙེ་དེ་དག་གི་ཁར་མཆོད་པའི་ཤ་བཞག་པ་ཡིན།

༤༤ ཡང་བྱང་སྒོའི་ཕྱོགས་སུ་ཡོད་པའི་རྒྱ་སྒོ་ནང་མའི་ཕྱི་རོལ་དུ་ཁྱམས་ནང་མར་གླུ་མཁན་ཚོའི་ནང་ཆུང་རྣམས་ཡོད་པ་ཡིན། ནང་ཆུང་དེ་དག་གི་གདོང་ལྷོར་ཡོད་པ་ཡིན། གཅིག་ཤར་སྒོར་ཡོད་དེ། དེའི་གདོང་བྱང་དུ་ཡོད་པ་ཡིན།

༤༥ ཡང་དེས་ང་ལ་གསུངས་པ། ལྷོར་གདོང་བསྟན་པའི་ནང་ཆུང་འདི་ནི་མཆོད་ཁང་གི་བླ་མ་གཉེར་པ་རྣམས་ཀྱི་ཕྱིར་ཡིན།

༤༦ བྱང་ལ་གདོང་བསྟན་པའི་ནང་ཆུང་ནི་མཆོད་ཁྲིའི་བླ་མ་གཉེར་པ་རྣམས་ཀྱི་ཕྱིར་ཡིན་ཏེ། དེ་དག་ནི་ལེ་ཝི་པའི་ཁྲོད་ལས་ཡ་ཧོ་ཝཱའི་སྤྱན་སྔར་བདག་རྐྱེན་བྱེད་དུ་འོང་ཆོག་པའི་ཙ་དོག་གི་བུ་རྣམས་སོ།

༤༧ ཡང་དེས་ཁྱམས་དེ་བཏབ་ནས་རིང་དུ་ཁྲུ་བརྒྱ་དང་། ཞེང་དུ་ཁྲུ་བརྒྱ་ཐམ་པ་བྱུང་། ཡང་མཆོད་ཁྲི་ནི་ཕོ་བྲང་གི་མདུན་ཕྱོགས་སུ་ཡོད་པ་ཡིན།

༤༨ ཡང་དེས་ང་ཕོ་བྲང་གི་སྒོ་འབྱོར་དུ་ཁྱེར་ནས། སྒོ་འབྱོར་གྱི་ཀ་བ་རེ་རེ་ཕྱོགས་གཉིས་པོ་ནས་བཏབ་ནས། ཁྲུ་ལྔ་ལྔ་བྱུང་། ཡང་སྒོའི་ཞེང་གཡས་ཕྱོགས་སུ་ཁྲུ་གསུམ་དང་། གཡོན་ཕྱོགས་སུ་ཁྲུ་གསུམ་ཡོད་པ་ཡིན།

༤༩ སྒོ་འབྱོར་གྱི་དཀྱུས་སུ་ཁྲུ་ཉི་ཤུ་དང་། ཞེང་དུ་ཁྲུ་བཅུ་གཅིག་ཡོད་པ་ཡིན། དེར་འཛེགས་འགྲོ་བའི་ཐེམ་སོ་བཅུ་ཡོད་པ་ཡིན། གཡས་གཡོན་གཉིས་པོར་ཆག་བར་རྣམས་ཀྱི་མདུན་དུ་ཀ་བ་རེ་རེ་ཡོད་པ་ཡིན་ནོ༎

༤༡

ཡང་དེས་ང་མཆོད་ཁང་དུ་ཁྲིད་ནས། དེའི་ཀ་བ་རྣམས་བཏབ་ནས། གཡས་གཡོན་གཉིས་པོར་གུར་མཆོག་གི་ཞེང་ཁྱད་ལྟར་ཞེང་ལ་ཁྲུ་དྲུག་དྲུག་ཡོད་པ་ཡིན།

༢ སྒོ་དེའི་ཞེང་ཁྲུ་བཅུ་དང་། སྒོའི་མདུན་ཕྱོགས་ཀྱི་གཡས་གཡོན་གཉིས་པོར་ཁྲུ་ལྔ་ལྔ་ཡོད་པ་ཡིན། དེའི་རིང་ཁྱད་ནི་ཁྲུ་བཞི་བཅུ་དང་། ཞེང་དུ་ཁྲུ་ཉི་ཤུ་ཐོན་བྱུང་།

༣ དེ་ནས་ནང་དུ་བྱོན་ནས་སྒོའི་ཀ་བ་དེ་བཏབ་ནས་ཁྲུ་གཉིས་དང་། སྒོ་རང་ལ་ཁྲུ་དྲུག་དང་། སྒོའི་ཞེང་དུ་ཁྲུ་བདུན་ཐོན་བྱུང་།

༤ ཡང་དེས་མཆོད་ཁང་གི་མདུན་ཕྱོགས་སུ། དེའི་རིང་དུ་ཁྲུ་ཉི་ཤུ་དང་། ཞེང་དུའང་ཁྲུ་ཉི་ཤུ་བཅལ་ནས། ང་ལ། འདི་ནི་གཙང་ཁང་རབ་ཏུ་དམ་པ་ཡིན་གསུང་བྱུང་།

༥ དེ་ནས་ཕོ་བྲང་གི་རྩིག་པ་བཏབ་ནས་ཁྲུ་དྲུག་དང་། ཕོ་བྲང་གི་ཀྱིར་འཁོར་གྱི་མཆན་རྩིག་གི་ནང་ཆུང་རྣམས་ཀྱི་ཞེང་ནི་ཁྲུ་བཞི་བཞི་ཡོད་པ་ཡིན།

༦ ཡང་ཐོག་ཚད་གསུམ་བརྩིགས་ཡོད་པའི་ནང་ཆུང་སུམ་ཅུ་གྲལ་དུ་ཡོད་པ་ཡིན། ཡང་ཀྱིར་འཁོར་གྱི་ནང་ཆུང་དེ་རྣམས་ནི་ཕོ་བྲང་གི་རྩིག་པའི་ནང་དུ་ཞུགས་ནས་ཡོད་པ་ཡིན། དེ་ནི་བརྟན་པོ་བྱེད་དུ་ཡིན་ཀྱང་། ཕོ་བྲང་དང་རྩིག་སྦྲེལ་དུ་མེད་པ་ཡིན།

༧ འཁོར་གྱི་ནང་ཆུང་རྣམས་མཐོ་ཚིར་གྱིས། ཞེང་ཇེ་ཆེར་སོང་ཡོད་པ་ཡིན། དེ་ཅིའི་ཕྱིར་ཞེ་ན། ཕོ་བྲང་གི་ཀྱིར་འཁོར་དུ་འཁོར་མཐོ་རུ་སོང་ཡོད་པ་ཡིན། དེའི་ཕྱིར་ཁྱིམ་གྱི་ཞེང་སྟེང་ཐོག་ན་ཞེང་ཁྱད་ཆེ་བ་ཡོད་པ་ཡིན། འོག་ཐོག་ལས་བར་ཐོག་དང་། དེ་ལས་སྟེང་ཐོག་ཆེ་བར་སོང་ཡོད་པ་ཡིན།

༨ ངས་ཕོ་བྲང་གི་ཕྱོགས་བཞིའི་སྟེགས་ཀྱང་མཐོང་བྱུང་སྟེ། འཁོར་གྱི་ནང་ཆུང་རྣམས་ཀྱི་རྩིག་རྨང་ནི་ཁྲུ་ཆེ་གྲས་དྲུག་གི་སྨྱུག་མ་གང་ཡོད་པ་ཡིན།

༩ ནང་ཆུང་གི་ཕྱི་རྩིག་གི་ཞེང་དུ་ཁྲུ་ལྔ་དང་། ས་སྟོང་དུ་བཞག་ཡོད་པ་དེ་ཕོ་བྲང་གི་འཁོར་གྱི་ནང་ཆུང་རྣམས་ཀྱི་དབུས་སུ་ཡོད་པའི་ས་ཆའོ།

༡༠ ཡང་ནང་ཆུང་རྣམས་ཀྱི་བར་ན། ཕོ་བྲང་གི་ཕྱོགས་བཞིར་ཀྱིར་འཁོར་དུ་ཁྲུ་ཉི་ཤུའི་བར་གྱང་ནས་ཡོད་པ་ཡིན།

༡༡ ཡང་ནང་ཆུང་གི་སྒོ་མོ་རྣམས་ས་སྟོང་དེའི་ཕྱོགས་སུ་ཡོད་པ་ཡིན་ཏེ། བྱང་སྒོ་གཅིག་དང་། ལྷོ་སྒོ་གཅིག་ཡོད་པ་ཡིན། ས་སྟོང་དེའི་ཞེང་ཁྱད་ཕྱོགས་བཞི་པོར་ཁྲུ་ལྔ་ལྔ་ཡོད་པ་ཡིན།

༡༢ ཡང་བར་མཚམས་ཀྱི་མདུན་ཕྱོགས་ཀྱི་ནུབ་ན་ཡོད་པའི་ཁང་པ་དེའི་ཞེང་དུ་ཁྲུ་བདུན་ཅུ་དང་། ཁང་པ་དེའི་རྩིག་ཞེང་ཕྱོགས་བཞི་པོར་ཁྲུ་ལྔ་དང་། རིང་ཁྱད་དུ་ཁྲུ་དགུ་བཅུ་ཡོད་པ་ཡིན།

༡༣ དེ་ལྟར་ཕོ་བྲང་གི་རིང་དུ་དེའི་ཁྲུ་བརྒྱ་དང་། བར་མཚམས་ཀྱི་ས་ཆ་དང་། ཁང་པ་དེའི་མཐའ་གྱང་བཅས་ཁྲུ་བརྒྱ་ཐོན་བྱུང་།

༡༤ ཡང་ཕོ་བྲང་གི་གདོང་ཕྱོགས་དང་། ཤར་ལྟས་ཀྱི་བར་མཚམས་ཀྱི་ས་ཆ་བཅས་ཞེང་དུ་ཁྲུ་བརྒྱ་ཡོད་པ་ཡིན།

༡༥ ཡང་དེས་བར་མཚམས་ཀྱི་ས་ཆའི་མདུན་དུ་ཕོ་བྲང་གི་རྒྱབ་ཕྱོགས་དང་། དེའི་ཕྱོགས་ལ་ཡོད་པའི་རབ་གསལ་གྱི་གཡས་གཡོན་གཉིས་ནས། མཆོད་ཁང་ནང་མ་དང་ཡབས་ཀྱི་སྒོ་འབྱོར་དང་བཅས་ཁྲུ་བརྒྱ་བཅལ་ཏེ།

༡༦ སྒོའི་ཀ་བ་རྣམས་དང་། དཀར་ཁུང་དོག་པོ་རྣམས་དང་། སྒོའི་ཀ་བའི་མདུན་ཕྱོགས་སུ་ཐོག་ཚད་གསུམ་པོར་ཀྱིར་བསྐོར་ནས་སྤང་ལེབ་བཀབ་ཡོད་པའི་མཐའ་འཁོར་གྱི་རབ་གསལ་དང་། གཡས་གཡོན་གྱི་ནང་ཆུང་དང་། ས་ལས་དཀར་ཁུང་གི་བར་དུ་དང་། དཀར་ཁུང་ཡང་བཀབ་ཡོད་པ་ཡིན།

༡༧ སྒོ་ལྟག་གི་བར་དུ་དང་། ནང་ཕུགས་མའི་བར་དུ་དང་། དེའི་ཕྱི་རོལ་དང་། ཕྱོགས་བཞིའི་རྩིག་པ་ཐམས་ཅད་ཀྱི་བར་དུ་དང་། ཕོ་བྲང་གི་ཕྱི་ནང་ཚང་མ་ཐིག་ཚད་དང་བསྟུན་ནས་ཡོད་པ་ཡིན།

༡༨ ཡང་ཀེ་རུབ་རྣམས་དང་། ལྗོན་ཤིང་རྣམས་འདི་ལྟར་བཟོས་ཡོད་དེ། ཀེ་རུབ་དང་ཀེ་རུབ་ཀྱི་བར་ན་ལྗོན་ཤིང་རེ་ཡོད་པ་ཡིན། ཀེ་རུབ་རེ་ལ་ཞལ་གཉིས་ཡོད་པ་ཡིན།

༡༩ དེ་ལྟར་ཕྱོགས་གཅིག་ནས་ལྗོན་པའི་ཐད་ཀར་མི་གདོང་ཡོད་པ་ཡིན། ཕྱོགས་གཞན་ན་ལྗོན་པའི་ཐད་ཀར་སེང་དར་མའི་གདོང་ཡོད་པ་ཡིན། ཕོ་བྲང་གི་ཕྱོགས་བཞི་པོར་དེ་འདྲ་བཟོས་ཡོད་པ་ཡིན།

༢༠ ས་ལས་སྒོ་ལྟག་བར་དུ་དང་། མཆོད་ཁང་གི་རྩིག་པར་ཀེ་རུབ་དང་ལྗོན་ཤིང་བཟོས་ཡོད་པ་ཡིན།

༢༡ མཆོད་ཁང་གི་སྒོའི་ཀ་བ་རྣམས་གྲུ་བཞི་ཡོད་པ་ཡིན། དེ་དང་འདྲ་བར་གཙང་ཁང་གི་མདུན་ཕྱོགས་ཀྱང་ཡོད་པ་ཡིན། དེ་གཉིས་པོར་དབྱིབས་གཅིག་པ་ཡོད་པ་ཡིན།

༢༢ ཤིང་གི་མཆོད་ཁྲིའི་དཔངས་སུ་ཁྲུ་གསུམ་དང་། རིང་དུ་ཁྲུ་གཉིས་དང་། དེའི་གྲུ་རྣམས་དང་། སྟེགས་དང་། རྩིག་པ་རྣམས་ཤིང་ལས་བཟོས་ཡོད་པ་ཡིན། ཡང་དེས་ང་ལ། འདི་ནི་ཡ་ཧོ་ཝཱའི་ཞལ་སྔའི་གསོལ་ལྕོག་གོ་གསུང་བྱུང་།

༢༣ ཡང་མཆོད་ཁང་དང་གཙང་ཁང་གཉིས་པོར་སྒོ་གཉིས་ཡོད་པ་ཡིན།

༢༤ སྒོ་རྣམས་ལ་སྒོ་འཁོར་ནང་འཁོར་བའི་སྒོ་ཉི་སྦྲག་ཡོད་དེ། སྒོ་གཅིག་ལ་སྒོ་ཉི་སྦྲག་གཅིག་དང་། གཞན་གཅིག་གི་ཕྱིར་ཉི་སྦྲག་གཅིག་ཡོད་པ་ཡིན།

༢༥ ཡང་མཆོད་ཁང་གི་སྒོ་དེ་རྣམས་ཀྱི་ཁར། རྩིག་པའི་ཐོག་བཟོས་ཡོད་པ་ལྟར། ཀེ་རུབ་དང་ལྗོན་པ་བཟོས་ཡོད་པ་ཡིན། ཡང་ཕྱིའི་སྒོ་འབྱོར་གྱི་མདུན་ཕྱོགས་སུ་མདའ་བེར་འཐུག་པོ་ཡོད་པ་ཡིན།

༢༦ ཡང་སྒོ་འབྱོར་གྱི་གཡས་གཡོན་དང་། ཕོ་བྲང་གི་འཁོར་གྱི་ནང་ཆུང་རྣམས་དང་། མདའ་བེར་འཐུག་པོའི་ནང་གི་ཕྱོགས་གཉིས་པོར་དཀར་ཁུང་དོག་པོ་དང་། ལྗོན་ཤིང་ཡོད་པ་ཡིན་ནོ༎

༤༢

དེ་ནས་དེས་ང་བྱང་ཕྱོགས་ཀྱི་ལམ་ལས་ཁྱམས་ཕྱི་མའི་ནང་ཁྲིད་ནས། བར་མཚམས་ཀྱི་ས་ཆ་དང་། ཕོ་བྲང་གི་མདུན་ཕྱོགས་ཀྱི་བྱང་ཕྱོགས་ལ་ཡོད་པའི་ནང་ཆུང་ནང་དྲངས་བྱུང་།

༢ ཡང་ཁྲུ་བརྒྱ་རིང་དུ་ཡོད་པའི་ཐད་ཀར་བྱང་སྒོ་ཡོད་པ་ཡིན། ཡང་ཞེང་དུ་ཁྲུ་ལྔ་བཅུ་ཡོད་པ་ཡིན།

༣ ཚོམས་ནང་མར་གཏོགས་པའི་ཁྲུ་ཉི་ཤུ་པའི་མདུན་དང་། ཚོམས་ཕྱི་མའི་ཨར་ཞལ་གྱི་ཐད་དུ་རབ་གསལ་གྱི་ཁར་རབ་གསལ་ཐོག་ཚད་གསུམ་ཡོད་པ་ཡིན།

༤ ཡང་ནང་ཆུང་རྣམས་ཀྱི་མདུན་དུ་ནང་ཕྱོགས་སུ་ཁྲུ་བཅུ་དང་། རྒྱུ་ལམ་ཁྲུ་གང་པ་ཞིག་ཡོད་པ་ཡིན། དེ་དག་གི་སྒོ་བྱང་ལ་བལྟས་ནས་ཡོད་པ་ཡིན།

༥ དེའང་སྟེང་ཐོག་གི་ནང་ཆུང་རྣམས་ཆུང་བ་ཡོད་པ་ཡིན། གང་ལ་ཞེ་ན། དེ་དག་གི་རབ་གསལ་རྣམས་འོག་ཁང་དང་བར་ཐོག་ལ་ཡོད་པ་ཡིན།

༦ དེ་ཅིའི་ཕྱིར་ཞེ་ན། དེ་དག་ཐོག་ཚད་གསུམ་ཡོད་པ་ཡིན། འོན་ཀྱང་དེ་དག་གི་ཀ་བ་རྣམས་ཚོམས་ཀྱི་ཀ་བ་ལྟར་མེད་པ་ཡིན། དེའི་ཕྱིར་ས་ཁང་གི་འོག་ཐོག་དང་བར་ཐོག་ལས་ཁང་པ་དེ་གུ་དོག་པ་ཡོད་པ་ཡིན།

༧ ཡང་ཕྱི་མའི་ནང་ཆུང་རྣམས་ཀྱི་མདུན་དང་། ཚོམས་ཕྱི་མའི་ནང་ཆུང་རྣམས་ཀྱི་ཐད་དུ་ཡོད་པའི་ལྕགས་རིའི་རིང་དུ་ཁྲུ་ལྔ་བཅུ་ཡོད་པ་ཡིན།

༨ དེ་ཅི་ལ་ཞེ་ན། ཚོམས་ཕྱི་མའི་ནང་ཆུང་རྣམས་ཀྱི་རིང་ཁྱད་ཁྲུ་ལྔ་བཅུ་ཡོད་པ་ཡིན། ཡང་ལྟོས་ཤིག མཆོད་ཁང་གི་མདུན་དུ་ཁྲུ་བརྒྱ་ཡོད་པ་ཡིན།

༩ ཡང་ནང་ཆུང་འདི་དག་གི་འོག་ན་ཤར་ཕྱོགས་སུ་ཚོམས་ཕྱི་མ་ནས་ནང་དུ་འཇུག་པའི་སྒོ་མོ་ཡོད་པ་ཡིན།

༡༠ ལྷོའི་ཚོམས་ཀྱི་རྩིག་ཞེང་ཆེ་བ་དང་། བར་མཚམས་ཀྱི་ས་ཆ་དང་། ཕོ་བྲང་གི་མདུན་དུ་ནང་ཆུང་རྣམས་ཡོད་པ་ཡིན།

༡༡ ཡང་དེ་དག་གི་མདུན་དུ་བྱང་གི་ནང་ཆུང་རྣམས་ཀྱི་མདུན་ཕྱོགས་ན་ཡོད་པ་ལྟ་བུའི་ལམ་ཞིག་ཡོད་པ་ཡིན། དེ་དག་གི་རིང་ཁྱད་དང་། ཞེང་ཁྱད་དང་། ཕྱིར་འཐོན་ས་ཐམས་ཅད་ནི། དེ་དག་གི་བཀོད་པ་དང་སྒོ་དང་མཚུངས་པ་ཡིན།

༡༢ ཡང་ལྷོའི་ནང་ཆུང་རྣམས་ཀྱི་སྒོ་དང་འཛོམ་པའི་སྒོ་མོ་ཞིག་ལམ་གྱི་མགོ་ལ་ཡོད་པ་ཡིན། ལམ་དེ་ནི་ལྕགས་རི་ནས་ཤར་རེ་ཤར་ཕྱོགས་སུ་མི་རྣམས་ནང་དུ་འཛུལ་སར་ཡོད་པ་ཡིན།

༡༣ ཡང་དེས་ང་ལ། བར་མཚམས་ཀྱི་ས་ཆའི་ཐད་དུ་ཡོད་པའི་བྱང་གི་ནང་ཆུང་རྣམས་དང་། ལྷོའི་ནང་ཆུང་རྣམས་ནི་ནང་ཆུང་དམ་པ་རྣམས་ཡིན། དེར་ནི་བླ་མ་རྣམས་ཡ་ཧོ་ཝཱའི་དྲུང་དུ་བསྙེན་ཏེ། ཟས་རབ་ཏུ་དམ་པ་རྣམས་ཟ་བར་འགྱུར། དེར་དེ་དག་གིས་ཟས་རབ་ཏུ་དམ་པ་དང་། ཞལ་ཟས་དང་། སྡིག་པའི་མཆོད་པ་དང་། འགལ་རྐྱེན་གྱི་མཆོད་པ་རྣམས་འཇོག་པར་འགྱུར། ཅི་ལ་ཟེར་ན། དེ་ནི་གནས་དམ་པའོ།

༡༤ དེ་དག་ནང་དུ་ཞུགས་ནས། གཙང་ཁང་ནས་ཕྱི་རོལ་གྱི་ཁྱམས་ནང་འགྲོ་བ་མི་རིགས་ཏེ། རང་གི་ཞབས་ཏོག་བྱེད་པའི་གོས་ནི་དེར་འཇོག་པར་དགོས། ཅི་ལ་ཟེར་ན། དེ་དག་དམ་པ་ཡིན་པས། གཞན་གོས་གྱོན་ནས། མི་སྡེའི་ས་ཆར་འགྲོ་བའི་རིགས་སོ༎

༡༥ དེ་ལྟར་དེས་ཕོ་བྲང་ནང་མ་བཅལ་ཟིན་པ་དང་། དེས་ང་ཤར་ལྟས་ཀྱི་སྒོའི་ལམ་ལས་ཁྱེར་ནས། ཕོ་བྲང་དེ་ཕྱོགས་བཞི་ནས་བཅལ་ཏེ།

༡༦ བཏབ་ཚད་ཀྱི་སྨྱུག་མས་ཤར་ཕྱོགས་དེ་བཏབ་ནས། འཁོར་དུ་སྨྱུག་མ་ལྔ་བརྒྱ་ཐོན་བྱུང་།

༡༧ བྱང་གི་ཕྱོགས་དེས་བཏབ་ཚད་ཀྱི་སྨྱུག་མ་དང་བཏབ་ནས། འཁོར་དུ་སྨྱུག་མ་ལྔ་བརྒྱ་བྱུང་།

༡༨ དེས་སྨྱུག་མའི་བཏབ་ཚད་ཀྱིས་ལྷོའི་ཕྱོགས་དེ་བཏབ་ནས། སྨྱུག་མ་ལྔ་བརྒྱ་བྱུང་།

༡༩ ནུབ་ཕྱོགས་སུ་ལོག་འོང་ནས། སྨྱུག་མའི་བཏབ་ཚད་ཀྱིས་སྨྱུག་མ་ལྔ་བརྒྱ་ཐོན་བྱུང་།

༢༠ དེས་དེའི་ཕྱོགས་བཞི་ནས་བཅལ་ཏེ། གཙང་ཁང་དང་སྤྱིའི་གནས་གཉིས་སོ་སོར་དབྱེ་བ་ལ། རིང་ཁྱད་དུ་སྨྱུག་མ་ལྔ་བརྒྱ་དང་། ཞེང་ཁྱད་དུ་སྨྱུག་མ་ལྔ་བརྒྱ་ཡོད་པའི་ལྕགས་རི་ཞིག་ཀྱང་ཕྱོགས་བཞིར་ཡོད་པ་ཡིན་ནོ༎

༤༣

དེའི་འོག་ཏུ་དེས་ང་རྒྱ་སྒོ་ཞེས་ན། ཤར་ལྟས་ཀྱི་རྒྱ་སྒོར་ཁྱེར་བ་དང་།

༢ ཀྱེ་ཧོ། ཨིས་ར་ཨེལ་གྱི་དཀོན་མཆོག་གི་ལྷན་ནེ་བ་ཤར་ཕྱོགས་ནས་བྱུང་སྟེ། ཁོང་གི་གསུང་སྐད་ནི་ཆུ་མང་པོའི་འུར་སྒྲ་ལྟ་བུ་ཡོད་དེ། ཁོང་གི་ལྷན་ནེ་བས་ས་གཞི་འོད་ཀྱིས་ཁྱབ་པར་གྱུར་ཏོ།

༣ བདག་རྒྱལ་ས་མེད་པར་བྱེད་དུ་འོངས་པའི་དུས་ཀྱི་ཞལ་གཟིགས་ལྟ་བུའི་ཞལ་གཟིགས་དང་། ཞལ་གཟིགས་དེ་རྣམས་ཀེ་བཱར་གཙང་འགྲམ་དུ་མཐོང་བའི་ཞལ་གཟིགས་ལྟ་བུ་ཡོད་པ་དང་། ང་ཁ་འབུབ་ལོག་པ་ཡིན།

༤ དེ་ནས་ཡ་ཧོ་ཝཱའི་ལྷན་ནེ་བ་ཤར་ལྟས་ཀྱི་རྒྱ་སྒོ་ནས་ཕོ་བྲང་ནང་བྱོན་པ་དང་།

༥ ཐུགས་ཉིད་ཀྱིས་བདག་བཏེགས་ནས་ཁྱམས་ནང་མར་ཁྱེར་བྱུང་། ཡང་ཀྱེ་ཧོ། ཡ་ཧོ་ཝཱའི་ལྷན་ནེ་བས་ཕོ་བྲང་ཁྱབ་པར་གྱུར་ཏོ།

༦ ཡང་ཕོ་བྲང་གི་ནང་ནས་ང་ལ་གླེང་མཁན་ཞིག་གི་སྒྲ་ཐོས་ནས། སྐྱེས་བུ་ཞིག་ངའི་མདུན་དུ་ཀེར་ལངས་ནས།

༧ དེས་ང་ལ། ཀྱེ་མིའི་བུ། འདི་ནི་ང་དུས་རྒྱུན་དུ་ཨིས་ར་ཨེལ་གྱི་བུ་རྣམས་ཀྱི་ཁྲོད་དུ་བཞུགས་བྱའི་ངའི་རྒྱལ་ཁྲིའི་མལ་དང་། ངའི་ཞབས་སྟེགས་ཀྱི་གནས་དེ་ཡིན་པས། ད་ཕྱིན་ཆད་ཨིས་ར་ཨེལ་ཕ་སྤད། ཞེས་ན། དེ་དག་རང་དང་དེའི་རྒྱལ་པོ་རྣམས་ཀྱིས་དེ་དག་གི་ལོག་གཡེམ་དང་། དེ་དག་གི་རྒྱལ་པོ་དག་གི་རོ་རྣམས་མཐོ་གླིང་ནང་འཇོག་པའི་ངང་ནས་ངའི་མཚན་དམ་པ་དེ་བརླགས་པར་མི་བྱ།

༨ སྔར་དེ་དག་གི་མ་ཐེམ་དེ་ངའི་མ་ཐེམ་གྱི་མདུན་དང་། དེ་དག་གི་རི་བཞི་ངའི་རི་བཞིའི་མདུན་དུ་བཏགས་ཏེ། དེ་དག་དང་ངའི་བར་ན་རྩིག་པ་གཅིག་རང་ཡོད་པ་ཡིན། དེ་ལུགས་སུ་དེ་དག་གིས་སྤྱད་པའི་ལས་ཞེན་ལོག་གི་སྒོ་ནས་ངའི་མཚན་དམ་པ་དེ་བརླགས་བཅུག་པས། ངས་ཉིད་ཀྱི་ཁོང་ཁྲོའི་ནང་ནས་དེ་དག་ཚར་བཅད་པ་ཡིན།

༩ ད་དེ་དག་གིས་རང་གི་ལོག་གཡེམ་དང་རྒྱལ་པོའི་རོ་རྣམས་ངའི་མདུན་ལས་ཕར་དོར་ཞིག་དང་། ང་དེ་དག་གི་དཀྱིལ་དུ་གཏན་དུ་བཞུགས་པར་བྱའོ།

༡༠ ཀྱེ་མིའི་བུ། ཨིས་ར་ཨེལ་ཕ་སྤད་རང་གི་མི་དགེ་བའི་ཕྱིར་ངོ་ཚ་བ་དང་། མ་དཔེ་འདིའི་ཚད་འཇལ་དུ། ཁྱོད་ཀྱིས་དེ་དག་ལ་ཕོ་བྲང་འདི་སྟོན་ཞིག

༡༡ ཇི་སྟེ་དེ་དག་རང་གིས་བྱས་པའི་ལས་ཚང་མའི་ཕྱིར་ངོ་ཚ་ན། དེ་ཚོས་དེའི་ས་པར་ཚང་མ་དང་། དེའི་སྤྱད་མཚམས་ཐམས་ཅད་ཡིད་ལ་འཆང་ཞིང་སྤྱོད་པའི་དོན་དུ། དེ་དག་ལ་ཕོ་བྲང་འདིའི་ས་པར་དང་། བཀོད་པ་དང་། ཕྱིར་འཐོན་ས་དང་། ནང་དུ་འཛུལ་ས་དང་། འདིའི་བཀོད་པ་ཚང་མ་དང་། སྤྱད་མཚམས་ཚང་མ་དང་། ཚུལ་ཚང་མ་དང་། བཀའ་ཁྲིམས་ཚང་མ་དེ་དག་གི་མིག་གི་མདུན་དུ་བྲིས་ཤིག

༡༢ ཕོ་བྲང་གི་བཀའ་ཁྲིམས་ནི་འདི་ལྟ་སྟེ། རི་རྩེའི་དེའི་ས་མཚམས་ཀུན་དང་། དེའི་མཐའ་འཁོར་ནི་རབ་ཏུ་དམ་པར་རྩི་བར་བྱ། ཀྱེ་ཧོ། འདི་ནི་ཕོ་བྲང་གི་བཀའ་ཁྲིམས་སོ༎

༡༣ ཡང་ཁྲུའི་ཚད་བཞིན་མཆོད་ཁྲིའི་ཚད་ནི་འདི་ལྟ་སྟེ། ཁྲུ་འདི་ནི་ཁྲུ་གང་དང་སོར་བཞི་སྟེ། དེའི་ཝའི་གུང་དུ་ཁྲུ་གང་དང་། ཞེང་དུ་ཁྲུ་གང་དང་། དེའི་མཐའ་མ་ཀྱིར་འཁོར་དུ་གོང་བ་མཐོ་གང་ངོ་། འདི་ནི་མཆོད་ཁྲིའི་ཞབས་གདན་ནོ།

༡༤ ཡང་ཞབས་གདན་ལས། ཁྲི་ཟུར་འོག་མ་བར་དུ་ཁྲུ་དོ་དང་། ཞེང་དུ་ཁྲུ་གང་སྟེ། ཁྲི་ཟུར་ཆུང་བ་ནས་ཁྲི་ཟུར་ཆེན་པོའི་བར་དུ་ཁྲུ་བཞི་དང་། ཞེང་དུ་ཁྲུ་གང་།

༡༥ དེ་ལྟར་མཆོད་ཁྲི་རང་ནི་ཁྲུ་བཞི་སྟེ། མཆོད་ཁྲིའི་ལྟག་པར་རྭ་བཞི་ཡོད་དེ།

༡༦ མཆོད་ཁྲིའི་ཞེང་རིང་གཉིས་པོར་ཁྲུ་བཅུ་གཉིས་བཅུ་གཉིས་གྲུ་བཞི་དག་དག་ཡོད་པ་ཡིན།

༡༧ ཁྲི་ཟུར་གྱི་ཞེང་རིང་གཉིས་སུ་ཁྲུ་བཅུ་བཞི་བཅུ་བཞི་གྲུ་བཞི་དག་དག་དང་། ཀྱིར་འཁོར་ནས་གོང་བ་ཁྲུ་ཕྱེད་ཡོད་པ་ཡིན། ཡང་དེའི་ཞབས་གདན་ཕྱོགས་བཞི་ཀར་ཀྱིར་འཁོར་ནས་ཁྲུ་གང་རེ་ཡོད་པ་ཡིན། དེའི་ཐེམ་སྐས་ཤར་ལྟས་སུ་ཡོད་པ་ཡིན།

༡༨ ཡང་དེས་ང་ལ། ཀྱེ་མིའི་བུ། ཡ་ཧོ་ཝཱ་གཙོ་བོས་འདི་སྐད་གསུང་། དེ་དག་གིས་དེའི་ཐོག་ཏུ་སྦྱིན་སྲེག་འབུལ་བ་དང་། ཁྲག་གཏོར་བའི་ཕྱིར་དེ་རྩིག་པའི་ཞག་ལ་མཆོད་ཁྲིའི་སྤྱད་མཚམས་ནི་འདི་དག་སྟེ།

༡༩ ལེ་ཝི་པའི་ནང་ནས་བདག་ལ་བདག་རྐྱེན་བྱེད་དུ། ངའི་དྲུང་དུ་བསྙེན་པའི་བླ་མ་ཙ་དོག་གི་བརྒྱུད་པ་ལ། སྡིག་བཤགས་ཀྱི་མཆོད་པའི་དོན་དུ་གླང་དར་མ་ཞིག་ཐོང་ཞིག ཡ་ཧོ་ཝཱ་གཙོ་བོས་གསུང་།

༢༠ ཡང་ཁྱོད་ཀྱིས་དེའི་ཁྲག་ཅུང་ཟད་ཅིག་བླངས་ཏེ། དེའི་རྭ་བཞི་དང་། དེའི་ཁྲི་ཟུར་གྲུ་བཞི་དང་། ཕྱོགས་བཞིའི་གོང་བ་ལ་སྐུས་ཤིག འདི་ལྟར་དུ་ཁྱོད་ཀྱིས་དེ་གཙང་ཞིང་སྦྱོང་བར་བྱོས་ཤིག

༢༡ དེ་ནས་ཁྱོད་ཀྱིས་སྡིག་པའི་མཆོད་པར་གླང་དེ་བླངས་ཏེ། དེས་ཕོ་བྲང་གི་ནང་དུ་དེའི་དོན་དུ་ཡིན་པའི་གནས་སུ། གཙང་ཁང་གི་ཕྱི་རོལ་དུ་དེ་སྲེག་པར་བྱའོ།

༢༢ ཡང་དེའི་ཕྱི་ཉིན་རའི་ར་གུ་སྐྱོན་མེད་པ་ཞིག་སྡིག་པའི་མཆོད་པར་འབུལ་ཞིང་། གླང་གིས་གཙང་སྦྲ་བྱས་པ་ལྟར། དེ་དག་གིས་དེ་གཙང་བར་བྱ།

༢༣ ཁྱོད་ཀྱིས་དེ་གཙང་སྦྲ་བྱས་པའི་འོག་ཏུ་གླང་གཞོན་པ་སྐྱོན་མེད་ཅིག་དང་། ཁྱུའི་ནང་ནས་ལུག་ཐུག་སྐྱོན་མེད་ཅིག་མཆོད་པར་ཕུལ་ཞིག

༢༤ ཡང་དེ་དག་ཡ་ཧོ་ཝཱའི་ཞལ་ངོར་ཕུལ་ཞིག བླ་མ་རྣམས་ཀྱིས་དེ་དག་གི་ཐོག་ཏུ་ཚྭ་གཏོར་ཞིང་། དེ་རྣམས་སྦྱིན་སྲེག་གི་མཆོད་པར་ཡ་ཧོ་ཝཱ་ལ་འབུལ་བའི་རིགས་སོ། ཡང་ཁྱོད་ཀྱིས་ཞག་བདུན་ཉིན་རེ་བཞིན་ར་ཐུག་ཅིག་སྡིག་པའི་མཆོད་པར་ཤོམས་ཤིག

༢༥ ཡང་དེ་དག་གིས་གླང་གཞོན་པ་སྐྱོན་མེད་ཅིག་དང་། ཁྱུ་ནང་ནས་ལུག་ཐུག་སྐྱོན་མེད་ཅིག་ཤོམ་པའི་རིགས་ཏེ།

༢༦ ཞག་བདུན་དེ་དག་གིས་མཆོད་ཁྲི་སྦྱོང་ཞིང་གཙང་སྦྲ་བྱེད་དེ། དེ་ལྟར་དེ་ནི་དམ་པར་བྱེད་པར་དགོས།

༢༧ ཡང་ཞག་དེ་དག་ཚང་སྟེ། ཞག་བརྒྱད་པ་དང་། དེའི་འོག་ཏུའང་བླ་མ་རྣམས་ཀྱིས་ཁྱོད་ཀྱི་སྦྱིན་སྲེག་གི་མཆོད་པ་དང་། ཞི་བདེའི་མཆོད་པ་རྣམས་མཆོད་ཁྲིའི་ཁར་འབུལ་བར་བྱ། ངས་ཀྱང་ཁྱོད་ཐུགས་སུ་འདོགས་པར་བྱའོ། ཡ་ཧོ་ཝཱ་གཙོ་བོས་གསུང་ངོ་༎

༤༤

དེ་ནས་དེས་ང་གཙང་ཁང་གི་ཕྱི་སྒོ་ཤར་ལྟས་ཀྱི་དྲུང་དུ་སླར་ཁྱེར་བ་དང་། སྒོ་དེ་བཅད་ཡོད་པ་ཡིན།

༢ དེ་ནས་ཡ་ཧོ་ཝཱས་ང་ལ། རྒྱ་སྒོ་འདི་བཅད་བཞིན་ལུས་ཏེ་མི་འབྱེད་པར། མི་གང་ཡང་དེ་ལས་ནང་དུ་འཇུགས་པར་མི་འགྱུར། གང་ལ་ཞེ་ན། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་སྒོ་དེ་ནས་ནང་དུ་ཕེབས་པས། བཅད་བཞིན་ལུས་པར་འགྱུར།

༣ འོན་ཀྱང་དེ་ནི་མི་དཔོན་གཅིག་འབའ་ཞིག་གི་ཕྱིར་ཡིན་ཏེ། མི་དཔོན་དེ་ཡ་ཧོ་ཝཱའི་ཞལ་ངོར་བག་ལེབ་ཟ་བར་དེའི་ནང་དུ་སྡོད་པའི་རིགས། དེ་ནི་རྒྱ་སྒོ་དེའི་སྒོ་ཁང་ལས་ནང་དུ་འཛུལ་ཞིང་། ལམ་དེ་ཀ་ནས་ཕྱི་རོལ་དུའང་འཐོན་པར་རུང་ངོ་གསུངས།

༤ དེ་ནས་དེས་ང་ཕོ་བྲང་གི་བྱང་སྒོ་ལས་ཕོ་བྲང་གི་མདུན་ཕྱོགས་སུ་ཁྱེར་ནས། ངས་བལྟས་པ་དང་། ཀྱེ་ཧོ། ཡ་ཧོ་ཝཱའི་གཟི་བརྗིད་ཀྱིས་ཡ་ཧོ་ཝཱའི་ཕོ་བྲང་ཁེངས་པ་དང་། ང་ཁ་འབུབ་ཏུ་གྱེལ་བྱུང་།

༥ དེ་ནས་ཡ་ཧོ་ཝཱས་ང་ལ་གསུངས་པ། ཀྱེ་མིའི་བུ། ཡིད་གཞུང་ཞིང་། མིག་གིས་ལྟོས་དང་། རྣ་བས་ཡ་ཧོ་ཝཱའི་ཕོ་བྲང་གི་ལུགས་སྲོལ་ཚང་མ་དང་། དེའི་སྤྱད་མཚམས་ཚང་མ་ལ་རག་ལས་ནས། ངས་ཁྱོད་ལ་སྒོ་བ་ཐམས་ཅད་ཉོན་ཞིག ཡང་ཕོ་བྲང་ནང་འཇུག་ས་དང་། གཙང་ཁང་ནས་འཐོན་ས་ཚང་མར་སྣང་རྟགས་བྱོས་ཤིག

༦ ཡང་ཨིས་ར་ཨེལ་ཕ་སྤད་ངོ་ལོག་བྱེད་པ་ལ་འདི་ལྟར་སྒོ་ཞིག ཡ་ཧོ་ཝཱ་གཙོ་བོས་འདི་སྐད་གསུང་། ཀྱེ་ཨིས་ར་ཨེལ་ཕ་སྤད། ད་ཁྱོད་རང་གི་བྱ་བ་ཞེན་ལོག་འདི་ཀུན་ལ་རང་ཚོད་འཛིན་ཞིག

༧ ཁྱོད་རྣམས་ཀྱིས་ངའི་བག་ལེབ་དང་། ཚིལ་དང་ཁྲག་འབུལ་དུས་སུ། སྙིང་གི་མདུན་ལྤགས་དང་ཤའི་མདུན་ལྤགས་མ་བཅད་པའི་ཕྱི་པ་རྣམས་ངའི་གཙང་ཁང་ནས། ངའི་ཕོ་བྲང་བརླགས་འཇུག་པ་དང་། དེར་སྡོད་པའི་ཕྱིར་ནང་དུ་དྲངས་ནས། ཁྱོད་རྣམས་ཀྱི་ཞེན་ལོག་ཐམས་ཅད་ཀྱི་སྣོན་མར་ངའི་ཞལ་ཆད་ཀྱང་བཅག་པ་ཡིན།

༨ ཡང་ཁྱོད་ཚོས་ངའི་རྫས་དམ་པ་རྣམས་མི་སྲུང་བའི་ཁར། ངའི་རྫས་ཀྱི་གཉེར་པར་གཞན་མི་རྣམས་ངའི་གཙང་ཁང་དུ་བསྐོས་སོ༎

༩ ཡ་ཧོ་ཝཱ་གཙོ་བོས་འདི་སྐད་གསུང་། ཨིས་ར་ཨེལ་བུ་བརྒྱུད་ཀྱི་ཁྲོད་ན་ཡོད་པའི་ཕྱི་མི་སྙིང་གི་མདུན་ལྤགས་མ་བཅད་པ་དང་ཤའི་མདུན་ལྤགས་མ་བཅད་པའི་ཕྱི་མི་གང་ཡང་ངའི་གཙང་ཁང་འཇུག་པར་མི་འགྱུར་བ་མ་ཟད།

༡༠ ཨིས་ར་ཨེལ་རང་གི་སྐུ་འདྲའི་རྗེས་སུ་བྲངས་ཏེ། ལམ་སྟོར་དུས་སུ། ང་ལས་འཁྱར་སོང་བའི་ལེ་ཝི་པ་རྣམས་ཀྱིས་རང་གི་མི་དགེ་བ་འཁུར་བར་འགྱུར།

༡༡ དེའི་སྟེང་དུའང་དེ་ཚོས་ངའི་གཙང་ཁང་ལ་ཞབས་ཏོག་བྱེད་ཅིང་། ངའི་ཕོ་བྲང་གི་རྒྱ་སྒོ་དག་ལ་ལྟ་ཞིང་། ཕོ་བྲང་ལ་བདག་རྐྱེན་བྱེད་དེ། མི་སྡེའི་དོན་དུ་སྦྱིན་སྲེག་གི་མཆོད་པ་རྣམས་དང་། མཆོད་ལུག་རྣམས་གསོད་ཅིང་། མི་སྡེར་ཞབས་ཏོག་བྱེད་དུ་དེ་དག་གི་མདུན་དུ་འགྲེང་སྡོད་པར་འགྱུར།

༡༢ དེའང་འདི་དག་གིས་མི་སྡེའི་དོན་དུ་སྐུ་འདྲའི་མདུན་དུ་ཞབས་ཏོག་བྱས་ཏེ། ཨིས་ར་ཨེལ་ཕ་སྤད་ངན་པའི་ནང་དུ་ལྷུང་བཅུག་པས། ངས་འདི་དག་གི་ཐོག་ཏུ་ཉིད་ཀྱི་ཕྱག་བཏེགས་པ་ཡིན། ཡ་ཧོ་ཝཱ་གཙོ་བོས་གསུང་། འདི་ཚོས་རང་གི་མི་དགེ་བ་འཁུར་བར་འགྱུར།

༡༣ དེ་ནས་འདི་དག་གིས་ངའི་དྲུང་དུ་བླ་མའི་ལས་བྱེད་པའམ། ངའི་རྫས་དམ་པའི་འཁོར་དང་དམ་པའི་དམ་པར་མི་སླེབ་ཀྱིས། རང་གི་ངོ་ཚ་དང་། རང་གི་བྱས་པའི་བྱ་བ་ཞེན་ལོག་རྣམས་ཐོགས་པར་འགྱུར།

༡༤ དེ་ནས་ཀྱང་འདི་དག་ཕོ་བྲང་གི་ཁང་སྲུང་བྱེད་པ་དང་། དེའི་ཞབས་ཏོག་ཚང་མ་དང་། དེ་ནང་བྱེད་དགོས་པའི་ལས་ཀུན་བྱེད་དུ་སྐོ་བར་བྱ།

༡༥ འོན་ཀྱང་ཨིས་ར་ཨེལ་གྱི་བུ་རྣམས་ང་ལས་འཁྱར་སོང་དུས། ངའི་གཙང་ཁང་གི་གཉེར་ཁ་བྱས་པའི་ལེ་ཝི་པའི་བླ་མ་ཙ་དོག་གི་བུ་རྣམས་ཀྱིས་ངའི་ཞལ་ངོར་ཚིལ་དང་ཁྲག་འབུལ་ཞིང་། ང་ལ་ཞབས་ཏོག་བྱེད་དུ་ང་དང་ཉེ་བར་འོང་ཞིང་། ངའི་སྤྱན་སྔར་འགྲེང་སྡོད་པར་འགྱུར་རོ། ཡ་ཧོ་ཝཱ་གཙོ་བོས་གསུང་།

༡༦ དེ་དག་ངའི་གཙང་ཁང་ནང་འཛུལ་ཞིང་། ཞབས་ཏོག་བྱེད་དུ་ངའི་གསོལ་ལྕོག་དྲུང་འོང་ཞིང་། ངའི་གཉེར་པར་འགྱུར་འོང་།

༡༧ ཡང་དེ་དག་ཁྱམས་ནང་མའི་རྒྱ་སྒོ་ནས་ནང་དུ་འཇུག་དུས་སུ། ཀ་ཤི་ཀའི་བེར་གྱོན་ཏེ་འོང་བར་བྱ། ཁྱམས་ནང་མའི་རྒྱ་སྒོ་རྣམས་དང་། ནང་དུ་ཞབས་ཏོག་བྱེད་དུས་དེ་དག་གིས་སྣམ་བུ་གྱོན་པར་མི་བྱ་སྟེ།

༡༨ དེ་དག་གི་མགོར་ཀ་ཤི་ཀའི་ཞྭ་མོ་དང་། རྐེད་པ་ལ་ཀ་ཤི་ཀའི་རྐང་སྣམ་གྱོན་ཞིང་། རྔུལ་དུ་འཇུག་པ་གང་ཡང་རང་གི་རྐེད་པ་ལ་དཀྲི་བར་མི་རུང་།

༡༩ ཡང་ཁྱམས་ཕྱི་མར་མི་སྡེའི་རྩར་ཕྱི་མའི་ཁྱམས་ནང་འཐོན་དུས། རང་གི་ཞབས་ཏོག་གི་བེར་དེ་འབུད་ཅིང་། ནང་ཆུང་དམ་པ་རྣམས་ནང་འཇོག་ཅིག གོས་གཞན་གྱོན་པར་བྱ། རང་གི་གོས་གྱོན་བཞིན་དུ་མི་སྡེ་དམ་པར་བྱེད་པའི་མི་རིགས།

༢༠ རང་གི་མགོའི་སྐྲ་ཡང་བཞར་བར་མི་བྱ། སྐྲ་རིང་དུ་སྐྱེ་རུ་ཡང་མི་འཇུག་པར། རང་གི་སྐྲ་འགྲུམ་པར་བྱའོ།

༢༡ ཡང་དེ་དག་ཁྱམས་ནང་མར་འཛུལ་དུས། བླ་མ་གང་གིས་ཀྱང་རྒུན་ཆང་འཐུང་བར་མི་བྱའོ།

༢༢ ཡང་དེ་དག་གིས་ཁྱོ་ཤི་བའི་བུད་མེད་དང་། བཅད་མཁན་ཞིག་ཆུང་མར་མི་བླང་གིས། ཨིས་ར་ཨེལ་གྱི་བརྒྱུད་ཀྱི་ན་ཆུང་དང་བླ་མ་ཤི་བའི་ཆུང་མ་བླང་བར་བྱའོ།

༢༣ ཡང་དེ་དག་གིས་ངའི་མི་སྡེ་ལ་རྨེ་གཙང་གི་ཤན་འབྱེད་དུ། དེ་དག་ལ་རྨེ་གཙང་གི་ཁྱད་སྟོན་པར་བྱ།

༢༤ ཡང་ཁ་མཆུའི་གཤགས་འབྱེད་དུ་འགྲེང་ཞིང་། ངའི་བཀའ་ཁྲིམས་དང་བསྟུན་ཏེ་ཞལ་ཆེ་གཅོད་པར་བྱ་སྟེ། འདི་དག་གིས་ངའི་དུས་སྟོན་རྣམས་ཀྱི་ནང་ངའི་བཀའ་རྒྱ་དང་སྤྱད་མཚམས་ཐམས་ཅད་སྲུང་ཞིང་། ངའི་ཤབ་བཱད་རྣམས་དམ་པར་སྲུང་བར་བྱའོ།

༢༥ ཡང་འདི་དག་ལ་གྲིབ་འཕོག་པར་བེམ་རོ་གང་གི་མདུན་དུ་འགྲོ་བར་མི་བྱའི། ཕའམ། མའམ། བུའམ། བུ་མོའམ། སྤུན་ཟླའམ། ཁྱོ་མེད་པའི་སྲིང་མོའི་ཕྱིར་རོ་གྲིབ་ཕོག་ཀྱང་ཆོག

༢༦ དེའི་རོ་གྲིབ་བསངས་པའི་འོག་ཏུ། དེའི་ཕྱིར་ཞག་བདུན་བགྲང་བར་བྱ།

༢༧ དེ་ནས་གཙང་ཁང་ནང་ཞབས་ཏོག་བྱེད་པའི་ཕྱིར་དུ། གཙང་ཁང་དང་། ཁྱམས་ནང་མར་འགྲོ་བའི་ཞག་ལ། དེས་རང་གི་ཕྱིར་སྡིག་པའི་མཆོད་པ་འབུལ་བར་བྱའོ། ཡ་ཧོ་ཝཱ་གཙོ་བོས་གསུང་ངོ་༎

༢༨ འདི་དག་གི་ནོར་སྐལ་ནི་འདི་སྟེ། ང་ཉིད་ནི་འདི་དག་གི་ནོར་སྐལ་ཡིན་པས། ཁྱོད་ཚོས་འདི་དག་ལ་ཨིས་ར་ཨེལ་ནང་ནོར་སྐལ་གང་ཡང་མི་གཏང་གིས། འདི་དག་གི་ནོར་སྐལ་དེ་ང་ཉིད་དོ།

༢༩ འདི་དག་གིས་ཞལ་ཟས་ཀྱི་མཆོད་པ་དང་། སྡིག་པའི་མཆོད་པ་དང་། འགལ་རྐྱེན་གྱི་མཆོད་པ་རྣམས་ཟ་བར་བྱ་སྟེ། ཨིས་ར་ཨེལ་ནང་བསྔོས་པའི་རྫས་རྣམས་དེ་དག་གི་ནོར་དུ་འགྱུར་བར་འགྱུར།

༣༠ ཡང་ཚང་མའི་ཐོག་ཕུད་ཀྱི་ཕུད་དང་། ཁྱོད་ཅག་གི་ཚོགས་སྣ་ཚོགས་ཐམས་ཅད་བླ་མའི་ནོར་དུ་འགྱུར་ཏེ། ཁྱོད་ཀྱི་ཁྱིམ་ནང་བྱིན་རླབས་འབབ་ཕྱིར། བག་ཟན་གྱི་ཕུད་ཀྱང་བླ་མ་ལ་སྟེར་ཞིག

༣༡ བླ་མ་རྣམས་ཀྱིས་བྱའམ་དུད་འགྲོ་རང་བཞིན་གྱིས་ཤི་བའམ་ཐེང་རོ་ཟ་བར་མི་བྱའོ༎

༤༥

ཡང་ཁྱོད་ཚོས་རྒྱན་རྒྱབ་ནས། རེ་རེ་ལ་ས་སྐལ་ཕ་ནོར་ལ་རྙེད་དུ་ས་གཞི་ལ་བགོ་བཤའ་རྒྱབ་དུས་སུ། དམ་པར་འགྱུར་དུ་ཡུལ་གྱི་ནང་ནས་ས་སྐལ་ཞིག་ཡ་ཧོ་ཝཱ་ལ་མཆོད་ཞིང་དུ་ཕུལ་ཞིག དེའི་རིང་དུ་ཁྲུ་སྟོང་ཕྲག་ཉེར་ལྔ་དང་། ཞེང་དུ་ཁྲི་ཕྲག་གཅིག་ཡོད་པར་དགོས། ཡང་དེའི་ཕྱོགས་བཞིའི་ས་ཚིགས་ཚང་མ་ཡང་དམ་པར་འགྱུར་བར་འགྱུར།

༢ ཡང་དེའི་ནང་ནས་ཞེང་རིང་གཉིས་པོར་ལྔ་བརྒྱ་ལྔ་བརྒྱ་ཕྱོགས་བཞི་པོ་འདྲ་འདྲ་ཡོད་པ་ཞིག་གཙང་ཁང་གི་དོན་དུ་འཇོག་པར་བྱ་སྟེ། དེའི་ས་ཚིགས་ཀྱི་དོན་དུ་ཕྱོགས་བཞི་པོར་ཁྲུ་ལྔ་བཅུའི་ས་ཆ་ཞིག་ཡོད་པར་བྱའོ།

༣ ཡང་ཁྱོད་ཀྱིས་བཏབ་པ་འདི་ལ་རིང་དུ་སྟོང་ཕྲག་ཉེར་ལྔ་དང་ཞེང་དུ་ཁྲི་གཅིག་འཇལ་བར་བྱ་སྟེ། འདིའི་ནང་ན་གཙང་ཁང་དམ་པའི་དམ་པ་དེ་ཡོད་པར་འགྱུར།

༤ ཡུལ་གྱི་ས་སྐལ་དམ་པ་དེ་ནི། གཙང་ཁང་ལ་བདག་རྐྱེན་དང་། ཡ་ཧོ་ཝཱ་དང་ཉེ་བར་ཞབས་ཏོག་ཞུ་རུ་འོང་བའི་བླ་མ་རྣམས་ཀྱི་ཕྱིར་ཡིན་པར་འགྱུར་ཏེ། དེ་ནི་དེ་དག་གི་ཁྱིམ་རྣམས་དང་། གཙང་ཁང་གི་ཕྱིར་གནས་དམ་པ་ཞིག་ཏུ་འགྱུར་བར་འགྱུར།

༥ རིང་དུ་སྟོང་ཕྲག་ཉེར་ལྔ་དང་། ཞེང་དུ་ཁྲི་གཅིག་ཡོད་པའི་གྲོང་ཁྱེར་ཉི་ཤུའི་ས་ཆ་དེ་ནི་ཕོ་བྲང་ལ་བདག་རྐྱེན་བྱེད་པའི་ལེ་ཝི་པ་རང་གི་ས་སྐལ་ཡིན་པར་འགྱུར།

༦ ཡང་ཁྱོད་ཀྱིས་གྲོང་ཁྱེར་གྱི་ས་ཆ་ཞེང་དུ་སྟོང་ལྔ་དང་རིང་དུ་སྟོང་ཉེར་ལྔ་ཡོད་པ་དེ་དམ་པའི་མཆོད་ཞིང་གི་ས་ཆ་དང་སྒྲིག་ནས་བྱོས་ཤིག དེ་ནི་ཨིས་ར་ཨེལ་ཕ་སྤད་ཚང་མའི་ཕྱིར་ཡིན་པར་འགྱུར།

༧ མཆོད་ཞིང་དམ་པའི་གཡས་གཡོན་དུ། གྲོང་ཁྱེར་གྱི་ས་ཆའི་ཕྱོགས་ན། མཆོད་ཞིང་དམ་པའི་མདུན་ཕྱོགས་དང་། གྲོང་ཁྱེར་གྱི་ས་ཆའི་མདུན་ལ། ནུབ་ཕྱོགས་ནས་ཤར་ཀྱག ཤར་རེ་ནུབ་དང་། ཤར་ཕྱོགས་ནས་ཤར་ཀྱག་ཤར་དུ་རྒྱལ་པོའི་ཕྱིར་ཡིན་པར་འགྱུར། དེའི་རིང་ཁྱད་ནི། ནུབ་ཀྱི་ས་ཚིགས་ནས་ཤར་གྱི་ས་ཚིགས་ཀྱི་བར་དུ། ས་ཆའི་ཁག་རྣམས་ཀྱི་ཐད་དུ་ཡོད་པར་དགོས།

༨ ཨིས་ར་ཨེལ་ནང་དེ་ལ་འདི་འདྲའི་ས་སྐལ་ཡུལ་ནང་ཐོབ་པར་འགྱུར། དེ་ནས་ངས་བསྐོས་པའི་རྒྱལ་པོ་ཚོས་སླར་ངའི་མི་སྡེ་ལ་དབང་ཤེད་མི་བྱ་སྟེ། ས་ཆ་ལྷག་མ་ནི་ཨིས་ར་ཨེལ་ཕ་སྤད་ལ། སྡེ་སོ་སོ་ལྟར་སྦྱིན་པར་འགྱུར་རོ༎

༩ ཡ་ཧོ་ཝཱ་གཙོ་བོས་འདི་སྐད་གསུང་། ཀྱེ་ཨིས་ར་ཨེལ་གྱི་རྒྱལ་པོ་རྣམས། ད་ཁྱོད་ཚད། དབང་ཤེད་དང་། འཕྲོག་ཆོམ་སྤོང་ཞིང་། གཤགས་དང་། ཁྲིམས་དྲང་པོར་སྤྱོད་ཅིང་། ངའི་མི་སྡེ་འཇོམ་པ་དེ་བར་ཆོད་ཅིག ཡ་ཧོ་ཝཱ་གཙོ་བོས་གསུང་ངོ་།

༡༠ ཁྱོད་ཚོས་ཉ་ག་ཚད་ལྡན་དང་། ཨེ་ཕ་ཚད་ལྡན་དང་། བད་ཚད་ལྡན་འཇོག་དགོས།

༡༡ ཨེ་ཕ་དང་བད་གཉིས་ཀྱི་ཚད་འདྲ། བད་ནང་ཧོ་མེར་གྱི་བཅུ་ཆ་རེ་དང་། ཨེ་ཕའི་ནང་དུའང་ཧོ་མེར་གྱི་བཅུ་ཆ་རེ་ཤོང་དགོས་ཏེ། བཏབ་ཚད་དེ་ཧོ་མེར་གྱི་ཚད་དང་བསྟུན་ཏེ་ཡོད་པར་དགོས།

༡༢ ཡང་གེ་རཱ་ཉི་ཤུའི་ཤེ་ཀེལ་དང་། ཁྱོད་ཀྱི་མ་ནེ་ནི་ཤེ་ཀེལ་ཉི་ཤུ་པ་དང་། ཤེ་ཀེལ་ཉེར་ལྔ་པ་དང་། ཤེ་ཀེལ་བཅོ་ལྔ་པ་ཡོད་པར་བྱའོ༎

༡༣ ཡང་ཁྱོད་ཅག་གིས་འབུལ་བྱའི་འབུལ་བ་ནི་འདི་ལྟ་སྟེ། གྲོའི་ཧོ་མེར་རེ་ལ་ཨེ་ཕའི་དྲུག་ཆ་དང་། ནས་ཀྱི་ཧོ་མེར་རེ་ལ་ཨེ་ཕའི་དྲུག་ཆའོ།

༡༤ ཡང་འབྲུ་མར་རམ། འབྲུ་མར་གྱི་བད་ཀྱི་བྱ་བཞག་ནི་འདི་ལྟར་སྟེ། བད་བཅུའི་ཧོ་མེར་རམ་ཀོར་རེའི་ནང་ནས་བཅུ་ཆ་གཅིག་འབུལ་བར་དགོས།

༡༥ ཡང་དེ་དག་སྡུམ་པའི་ཕྱིར་ཁྱུའི་ནང་ནས་ཉིས་བརྒྱའི་རྒྱབ་ནས། ཨིས་ར་ཨེལ་གྱི་རྩྭ་ཁ་གཤིན་པོ་ལས་ལུ་གུ་རེ་རེ་ཞལ་ཟས་དང་། སྦྱིན་སྲེག་དང་། ཞི་བདེའི་མཆོད་པ་རྣམས་ཀྱི་ཕྱིར་འབུལ་བར་བྱའོ། ཞེས་ཡ་ཧོ་ཝཱ་གཙོ་བོས་གསུང་ངོ་།

༡༦ ཡུལ་མི་ཀུན་གྱིས་ཨིས་ར་ཨེལ་གྱི་མི་དཔོན་ལ་འབུལ་བ་འདི་འབུལ་བར་བྱ།

༡༧ ཡང་སྦྱིན་སྲེག་དང་། ཞལ་ཟས་དང་། གསེར་སྐྱེམས་རྣམས། དུས་ཆེན་དང་། ཟླ་ཚེས་དང་། ཤབ་བཱད་དང་། ཨིས་ར་ཨེལ་ཕ་སྤད་ཀྱི་དུས་མཆོད་ཐམས་ཅད་ཀྱི་དུས་སུ་གཏོང་བའི་ཁག་མི་དཔོན་ལ་ཡིན། དེས་ནི་སྡིག་པའི་མཆོད་པ་དང་། ཞལ་ཟས་དང་། སྦྱིན་སྲེག་དང་། ཞི་བདེའི་མཆོད་པ་རྣམས་ཨིས་ར་ཨེལ་ཕ་སྤད་སྡུམ་པའི་ཕྱིར་ཤོམ་པར་བྱའོ༎

༡༨ ཡ་ཧོ་ཝཱ་གཙོ་བོས་འདི་སྐད་གསུང་། ཟླ་བ་དང་པོའི་ཚེས་གཅིག་ཞག་གླང་གཞོན་སྐྱོན་མེད་ཅིག་བླངས་ཏེ། གཙང་ཁང་ལ་གཙང་སྦྲ་བྱོས་ཤིག

༡༩ བླ་མས་སྡིག་པའི་མཆོད་པའི་ཁྲག་བླངས་ནས། ཕོ་བྲང་གི་སྒོའི་རི་བཞི་རྣམས་དང་། མཆོད་ཁྲིའི་ཞབས་གདན་གྱི་གྲུ་བཞི་པོ་དང་། ཁྱམས་ནང་མའི་སྒོའི་རི་བཞི་རྣམས་ལ་འབྱུག་པར་བྱ།

༢༠ ཡང་ཚུལ་འདི་ཀ་ལྟར་ཟླ་བའི་ཚེས་བདུན་པར་ཕྱུགས་མཁན་དང་མི་བློ་རྨོངས་པ་ཐམས་ཅད་ཀྱི་དོན་དུ་བྱའོ། དེ་ལྟར་ཕོ་བྲང་སྡུམ་པར་བྱེད་དགོས།

༢༡ ཟླ་བ་དང་པོའི་ཚེས་བཅུ་བཞི་ནས་ཞག་བདུན་པེ་སག་གི་དུས་ཆེན་བྱེད་དེ། སྐྱ་ཁུར་ཟ་བར་བྱ།

༢༢ ཉིན་དེར་མི་དཔོན་གྱིས་རང་དང་ཡུལ་གྱི་མི་སྡེ་ཚང་མའི་དོན་དུ་སྡིག་པའི་མཆོད་པར་གླང་ཞིག་ཤོམ་པར་བྱ་སྟེ།

༢༣ དུས་ཆེན་གྱི་ཞག་བདུན་པར་ཞག་རེ་བཞིན་ཉི་མ་བདུན་དུ་སྐྱོན་མེད་པའི་གླང་བདུན་དང་། ལུག་ཐུག་བདུན་ཡ་ཧོ་ཝཱར་སྦྱིན་སྲེག་གི་ཕྱིར་ཤོམ་པར་བྱའོ། ཡང་སྡིག་པའི་མཆོད་པར་ཞག་རེ་བཞིན་ར་ཐུག་ཅིག་འབུལ་བར་བྱ།

༢༤ ཡང་གླང་རེ་དང་ལུག་ཐུག་རེའི་རྒྱབ་ནས་ཨེ་ཕ་གང་གི་ཞལ་ཟས་དང་། ཨེ་ཕ་རེའི་རྒྱབ་ནས་འབྲུ་མར་ཧིན་གང་ཤོམ་པར་བྱ།

༢༥ ཟླ་བ་བདུན་པའི་ཚེས་བཅོ་ལྔ་དང་། ཞག་བདུན་གྱི་དུས་ཆེན་ལའང་གོང་ལྟར། དེས་སྡིག་པའི་མཆོད་པ་དང་། སྦྱིན་སྲེག་དང་། ཞལ་ཟས་དང་། འབྲུ་མར་ཤོམ་པར་བྱའོ༎

༤༦

ཡ་ཧོ་ཝཱ་གཙོ་བོས་འདི་སྐད་གསུང་། ལས་བྱེད་བའི་ཞག་དྲུག་ནང་ཁྱམས་ནང་མའི་ཤར་ལྟས་ཀྱི་རྒྱ་སྒོ་དེ་གཅོད་པར་བྱའི། ཤབ་བཱད་ཞག་དང་། ཟླ་ཚེས་ཞག་ལ་དེ་འབྱེད་པར་བྱ་སྟེ།

༢ མི་དཔོན་ནི་ཕྱི་སྒོ་དེའི་སྒོ་ཁང་ལས་ནང་དུ་འཛུལ་ཞིང་། རྒྱ་སྒོའི་ཀ་བའི་མདུན་དུ་འགྲེང་སྡོད་པ་དང་། བླ་མ་རྣམས་ཀྱི་དེའི་སྦྱིན་སྲེག་དང་ཞི་བདེའི་མཆོད་པ་རྣམས་ཤོམ་པར་བྱ། ཡང་དེས་རྒྱ་སྒོའི་མ་ཐ་ཐེམ་ཁར་ཕྱག་བཙལ་ནས་ཕྱི་རོལ་དུ་འཐོན་པར་བྱའི། རྒྱ་སྒོ་ནི་དགོངས་མོའི་བར་དུ་གཅོད་པར་མི་བྱའོ།

༣ ཡང་ཡུལ་མིས་རྒྱ་སྒོ་དེའི་སྒོར་ཤབ་བཱད་དང་ཟླ་ཚེས་ཀྱི་ཞག་རྣམས་ནང་ཡ་ཧོ་ཝཱའི་དྲུང་དུ་ཕྱག་འཚལ་བར་བྱའོ༎

༤ ཡང་མི་དཔོན་གྱིས་ཤབ་བཱད་ཞག་ཡ་ཧོ་ཝཱར་འབུལ་བའི་སྦྱིན་སྲེག་ནི་འདི་ལྟ་སྟེ། ལུ་གུ་སྐྱོན་མེད་དྲུག་དང་། ལུག་ཐུག་སྐྱོན་མེད་གཅིག་དང་།

༥ ཞལ་ཟས་ཀྱི་མཆོད་པར་ལུག་ཐུག་གི་རྒྱབ་ནས་ཨེ་ཕ་གང་དང་། ལུ་གུའི་ཕྱིར་ཞལ་ཟས་ཀྱི་མཆོད་པ་དེས་གང་ལྕོགས་དང་། ཨེ་ཕ་གང་རེ་ལ་འབྲུ་མར་ཧིན་རེའོ།

༦ ཡང་ཟླ་ཚེས་ཞག་གླང་གཞོན་སྐྱོན་མེད་ཅིག་དང་། ལུ་གུ་དྲུག ལུག་ཐུག་གཅིག་བཅས་ཚང་མ་སྐྱོན་མེད་ཡོད་པར་དགོས།

༧ ཡང་དེས་ཞལ་ཟས་ཀྱང་ཤོམ་ཞིང་། གླང་གི་རྒྱབ་ནས་ཨེ་ཕ་གང་དང་། ལུག་ཐུག་གི་རྒྱབ་ནས་ཨེ་ཕ་གང་དང་། ལུ་གུ་རྣམས་ཀྱི་ཕྱིར་དེའི་ལག་པས་གང་ལྕོགས་དང་། ཨེ་ཕ་རེའི་རྒྱབ་ནས་འབྲུ་མར་ཧིན་རེ་རེ་འབུལ་བར་བྱའོ༎

༨ མི་དཔོན་ནང་དུ་འཛུལ་དུས་རྒྱ་སྒོའི་སྒོ་ཁང་ལས་ནང་དུ་འཛུལ་ཞིང་། དེ་ཀ་ནས་ཕྱིར་ཡང་འཐོན་པར་བྱའི།

༩ ཡུལ་མི་རྣམས་དུས་ཆོད་སོ་སོར་ཡ་ཧོ་ཝཱའི་དྲུང་དུ་འོང་དུས་སུ། ཕྱག་འཚལ་དུ་བྱང་སྒོ་ནས་ནང་དུ་འཇུག་པ་རྣམས། ལྷོ་སྒོ་ནས་ཕྱི་རོལ་དུ་འཐོན་པར་བྱ། ཡང་ལྷོ་སྒོ་ནས་ནང་དུ་འཇུག་པ་རྣམས། བྱང་སྒོ་ནས་ཕྱི་རོལ་དུ་འཐོན་པར་བྱ་སྟེ། གང་རྒྱ་སྒོ་ལས་ནང་དུ་ཞུགས་པ་དེ་རང་ནས་ཕྱིར་མི་འཐོན་པར། ཐད་ཀྱི་རྒྱ་སྒོ་ལས་ཕྱིར་འཐོན་པར་བྱའོ།

༡༠ ཡང་དེ་དག་ནང་དུ་འགྲོ་དུས་མི་དཔོན་དཀྱིལ་དུ་བཅུག་ནས་འགྲོ་བར་བྱ། ཕྱིར་འཐོན་དུས་སུའང་དེ་མཉམ་འཐོན་པར་དགོས།

༡༡ དུས་ཆེན་རྣམས་དང་། དུས་མཆོད་རྣམས་སུ་ཞལ་ཟས་ཀྱི་མཆོད་པར་གླང་གི་རྒྱབ་ནས་ཨེ་ཕ་གང་དང་། ལུག་ཐུག་གི་རྒྱབ་ནས་ཨེ་ཕ་གང་དང་། ལུ་གུ་རྣམས་ཀྱི་རྒྱབ་ནས་གང་ལྕོགས་དང་། ཨེ་ཕ་རེའི་རྒྱབ་ནས་འབྲུ་མར་ཧིན་རེ་ཡོད་པར་དགོས།

༡༢ ཡང་ནམ་མི་དཔོན་དེས་རང་དགའ་བའི་སྦྱིན་སྲེག་གི་མཆོད་པ་ཤོམ་པའམ། རང་དགའ་བའི་ཞི་བདེའི་མཆོད་པ་རྣམས་ཡ་ཧོ་ཝཱར་འབུལ་དུས་སུ། དེའི་ཕྱིར་ཤར་ལྟས་ཀྱི་སྒོ་དེ་འབྱེད་པར་བྱ། ཡང་དེས་རང་གི་སྦྱིན་སྲེག་དང་ཞི་བདེའི་མཆོད་པ་རྣམས་ཤབ་བཱད་ཞག་བྱས་པའི་ཚུལ་གྱིས་བཤམས་ནས། ཕྱིར་འཐོན་ནས། དེ་ཕྱིན་པའི་འོག་ཏུ་རྒྱ་སྒོ་དེ་གཅོད་པར་བྱའོ༎

༡༣ ཡང་ཁྱོད་ཀྱིས་ཉིན་རེ་བཞིན་ལོ་འཁོར་གྱི་ལུ་གུ་སྐྱོན་མེད་གཅིག་ཡ་ཧོ་ཝཱར་སྦྱིན་སྲེག་ཏུ་མཆོད་པར་བྱ་སྟེ། སྔ་དྲོ་རེ་བཞིན་དེ་ཤོམ་དགོས།

༡༤ ཡང་དེའི་དོན་དུ་སྔ་དྲོ་རེ་བཞིན་ཞལ་ཟས་སུ་ཨེ་ཕ་དྲུག་ཟུར་དང་། རྒྱ་ཞིབ་ལ་སྲེ་བར་ཧིན་གསུམ་ཆ་ཞིག་རྒྱུན་གྱི་བཀའ་སྲོལ་བཞིན་དུ། འདི་ནི་རྒྱུན་གྱི་ཞལ་ཟས་སུ་ཤོམ་པར་དགོས།

༡༥ འདི་ཀ་ལྟར་དུ་ལུ་གུ་དང་ཞལ་ཟས་དང་འབྲུ་མར་སྔ་དྲོ་རེ་བཞིན་རྒྱུན་གྱི་སྦྱིན་སྲེག་ལ་འབུལ་བར་བྱའོ༎

༡༦ ཡ་ཧོ་ཝཱ་གཙོ་བོས་འདི་སྐད་གསུང་། ཇི་སྟེ་མི་དཔོན་གྱིས་རང་གི་བུའི་ནང་ནས་གཅིག་ལ་སྦྱིན་ན། ས་སྐལ་དེ་ནི་དེའི་བུ་རྣམས་ལ་ཐོབ་ཅིང་། ཕ་ནོར་ལྟར་དེ་དག་གིས་བདག་གིར་བྱའོ།

༡༧ འོན་ཀྱང་དེས་རང་གི་བྲན་པོའི་ནང་ནས་གཅིག་ལ་སྦྱིན་ན། དེ་ཐར་བའི་ལོའི་བར་དུ་དེ་ལ་གནས་ཏེ། དེའི་རྗེས་སུ་མི་དཔོན་རང་ལ་ལོག་པར་འགྱུར། འོན་ཀྱང་དེ་རང་གི་ཕ་ནོར་ནི་བུར་ཐོབ་པར་འགྱུར།

༡༨ ཡང་མི་དཔོན་གྱིས་དབང་གིས་མི་སྡེ་རང་གི་ས་སྐལ་ལས་མི་འབྱིན་པའི་དོན་དུ། དེ་དག་གི་ནོར་སྐལ་བླང་བར་མི་རིགས་ཏེ། ངའི་མི་སྡེ་ཚང་མ་རེ་རང་གི་ས་སྐལ་ལས་མི་འཐོར་བའི་ཕྱིར་དུ། དེས་རང་གི་ནོར་སྐལ་ལས་རང་གི་བུ་རྣམས་ལ་ས་སྐལ་སྦྱིན་པར་བྱའོ༎

༡༩ དེ་ནས་དེས་ང་རྒྱ་སྒོའི་འགྲམ་ན་ཡོད་པའི་སྒོར་འཁྲིད་ཅིང་། བྱང་ལྟས་ཀྱི་བླ་མའི་ནང་ཆུང་དམ་པ་རྣམས་ནང་ཁྱེར་བྱུང་བ་དང་། ཀྱེ་ཧོ། ནུབ་ཀྱི་གྲུའི་ཕར་ན་ས་སྟོང་རེ་ཡོད་པ་ཡིན།

༢༠ ཡང་དེས་ང་ལ། མི་སྡེ་དམ་པར་མི་འགྱུར་དུ་ཁྱམས་ཀྱི་ཕྱིར་མར་འཁྱེར་མི་དགོས་པའི་ཕྱིར་བླ་མ་རྣམས་ཀྱིས་འགལ་རྐྱེན་གྱི་མཆོད་པ་དང་སྡིག་པའི་མཆོད་པ་གཡོ་བ་དང་། ཞལ་ཟས་འཚོད་པའི་ས་ཆ་དེ་ཡིན་ནོ་གསུངས་ནས།

༢༡ དེས་ང་ཁྱམས་ཕྱི་མར་ཁྱེར་ནས། ཁྱམས་ཀྱི་གྲུ་བཞི་པོར་བདག་ཁྲིད་བྱུང་བ་དང་། ཀྱེ་ཧོ། ཁྱམས་ཀྱི་གྲུ་རེ་རེར་ཚོམས་རེ་རེ་ཡོད་པ་ཡིན།

༢༢ ཁྱམས་ཀྱི་གྲུ་བཞི་ན། རིང་ཁྱད་ཁྲུ་བཞི་བཅུ་དང་། ཞེང་ཁྱད་ཁྲུ་སུམ་ཅུ་པའི་ཚོམས་དུད་ཁུང་དང་ལྡན་པ་རེ་རེ་ཡོད་དེ། གྲུ་ལ་ཡོད་པ་འདི་དག་གི་ཆེ་ཆུང་གི་ཚད་གཅིག་པ་ཡིན་ཏེ།

༢༣ དེ་དག་བཞི་པོའི་ཕྱོགས་བཞིར་མཐའ་འཁོར་དུ་རྩིག་པ་ཞིག་ཡོད་པ་ཡིན།

༢༤ དེ་ནས་དེས་ང་ལ། འདི་རྣམས་ཕོ་བྲང་གི་ཞབས་ཏོག་པ་རྣམས་ཀྱིས་མི་སྡེའི་མཆོད་པ་གཡོ་བའི་གསོལ་དཔོན་རྣམས་ཀྱི་གནས་ཡིན་ནོ། ཞེས་གསུངས་སོ༎

༤༧

དེའི་འོག་ཏུ་སླར་དེས་ཕོ་བྲང་གི་སྒོར་ཁྲིད་པ་དང་། ཕོ་བྲང་གི་མདུན་ཕྱོགས་ཤར་དུ་ཡོད་དེ། ཕོ་བྲང་གི་མ་ཐེམ་གྱི་འོག་ནས་ཤར་དུ་ཆུ་རྣམས་འཐོན་ཏེ། ཆུ་དེ་རྣམས་ཕོ་བྲང་གི་གཡས་ཕྱོགས་ཀྱི་འོག་ནས་མཆོད་ཁྲིའི་ལྷོ་ཕྱོགས་ནས་འབྲུབ་པར་མཐོང་བྱུང་།

༢ ཡང་དེས་ང་བྱང་སྒོ་ནས་ཕྱི་རོལ་དུ་ཁྱེར་ནས། ཤར་བལྟས་ཀྱི་ལམ་ཕྱི་མ་ལས་བསྐོར་ཏེ། ཕྱི་སྒོར་ཁྲིད་བྱུང་བ་དང་། ཀྱེ་ཧོ། དེར་གཡས་ཕྱོགས་ནས་ཆུ་རྣམས་འཐོན་གྱིན་འདུག

༣ དེ་ནས་ལག་ནང་ཐིག་སྐུད་ཡོད་པའི་སྐྱེས་བུ་དེ་ཤར་ཕྱོགས་སུ་འཐོན་སོང་སྟེ། ཁྲུ་སྟོང་ཕྲག་གཅིག་བཅལ་ཏེ། བདག་ཆུ་རྣམས་ནས་ཁྲིད་དེ། ཆུ་རྣམས་ལོང་བུའི་བར་དུ་ཡོད་པ་ཡིན།

༤ དེས་ཡང་སྟོང་ཕྲག་གཅིག་བཅལ་ནས། ཆུའི་ནང་ནས་བདག་ཕར་ཁྱེར་བ་དང་། པུས་མོའི་བར་དུ་ཆུ་ཡོད་པ་ཡིན། དེས་སླར་སྟོང་ཕྲག་གཅིག་བཅལ་ནས། བདག་ཆུ་དཀྱིལ་དུ་ཁྱེར་བྱུང་། ཆུ་རྐེད་ཚོད་ཡོད་པ་ཡིན།

༥ དེའི་འོག་ཏུ་ཡང་སྟོང་ཕྲག་གཅིག་བཅལ་བ་དང་། དེ་ནི་བདག་རྒལ་མི་ནུས་པའི་གཙང་པོ་ཞིག་ཡོད་པ་ཡིན། དེ་ཅིའི་ཕྱིར་ཞེ་ན། ཆུ་དེ་རྣམས་འཕེལ་ཡོད་པས། རྐྱལ་ནུས་ཤིང་རྒལ་མི་ནུས་པའི་ཆུ་ཀླུང་ཞིག་ཡིན་པའི་ཕྱིར་རོ༎

༦ ཡང་དེས་ང་ལ། ཀྱེ་མིའི་བུ། ཁྱོད་ཀྱིས་འདི་མཐོང་ངམ་གསུངས་ནས། བདག་འཁྲིད་དེ་སླར་གཙང་པོའི་ཚུ་རོལ་དུ་བསྐྱལ་བྱུང་།

༧ ང་དེར་ཕྱིར་ལོག་སླེབ་དུས་སུ། ཀྱེ་ཧོ། གཙང་པོའི་ཕར་ཚུར་གཉིས་པོའི་འགྲམ་ན་སྐྱེ་ཤིང་མང་པོ་ཡོད་པ་ཡིན།

༨ དེ་ནས་དེས་ང་ལ། ཆུ་འདི་དག་ཤར་གྱི་ཡུལ་དུ་འབྲུབ་སྟེ། འབྲོག་སྟོང་ནས་འགྲོ་ཞིང་མཚོར་འབབ་ནས། མཚོར་འདྲེས་པ་ཙམ་གྱིས་དེ་སྨན་ཆུར་འགྱུར་བར་འགྱུར།

༩ དེ་ནས་སྲོག་དང་ལྡན་པ་གང་རུང་ཚང་མ་གཙང་པོ་འདི་སླེབ་ས་ཀུན་ཏུ་གསོན་ཞིང་འགྲུལ་བར་འགྱུར་ཏེ། ཆུ་འདི་དེར་སླེབ་ནས་ཉ་འཕེལ་པར་འགྱུར། དེ་ཅིའི་ཕྱིར་ཞེ་ན། དེ་སྨན་ཆུར་འགྱུར་ཞིང་། གཙང་པོ་འདི་གར་སླེབ་ཚང་མར་ཐམས་ཅད་གསོན་པོར་འགྱུར་བར་འགྱུར་རོ།

༡༠ དེའི་འོག་ཏུ་ཨེན་གེ་དཱི་ནས་ཨེན་ཨེག་ལཱ་ཨིམ་གྱི་བར་དུ་དེའི་འགྲམ་ལ་ཉ་པ་རྣམས་འགྲེང་སྟེ་སྡོད་ཅིང་ཉ་དོལ་འགྲེམ་པའི་གནས་སུ་འགྱུར་ཏེ། དེ་དག་གི་ཉ་རྣམས་རེ་རང་གི་རིགས་བཞིན་དུ་རྒྱ་མཚོ་ཆེན་པོའི་ཉ་ལྟར་རབ་ཏུ་མང་པོ་ཡོད་པར་འགྱུར་གྱིས།

༡༡ དེའི་འདམ་རྫབ་ཀྱི་གནས་དང་བཞའ་རྣམས་སྨན་ཆུར་མ་འགྱུར་བར། ཚྭ་ཐང་དུ་འགྱུར་བར་འགྱར།

༡༢ ཡང་གཙང་པོ་དང་ཉེ་བར་འགྲམ་ཕར་ཚུར་གཉིས་པོར། ལོ་མ་ནམ་ཡང་མི་རྙེད་ཅིང་། འབྲས་བུ་ནམ་ཡང་མི་ཟིན་པའི་བཟས་ཤིང་གི་རིགས་སྣ་ཚོགས་སྐྱེ་བར་འགྱུར། དེ་དག་ལ་ཆུ་གཙང་ཁང་ནས་བྱུང་བས། རེ་རང་གི་ཟླ་རེ་བཞིན་དུ་འབྲས་བུ་གསར་པ་ཆགས་ཤིང་། དེ་དག་གི་འབྲས་བུ་ནི་ཁ་ཟས་དང་། ལོ་མ་ནི་སྨན་དུ་འགྱུར་བར་འགྱུར་རོ༎

༡༣ ཡ་ཧོ་ཝཱ་གཙོ་བོས་འདི་སྐད་གསུང་། ཨིས་ར་ཨེལ་གྱི་སྡེ་བཅུ་གཉིས་ལ་རག་ལས་ནས། ཁྱོད་ཅག་གིས་བདག་གིར་བྱ་རྒྱུའི་ས་མཚམས་ནི་འདི་ལྟ་སྟེ། ཡོ་སེབ་ལ་ཉི་སྐལ་རྙེད་པར་བྱ།

༡༤ ཡང་ཁྱོད་རྣམས་གཅིག་དང་ས་སྐལ་འདྲ་འདྲ་བཟུང་ཞིག ངས་ཁྱོད་ཅག་གི་ཕ་མེས་ལ་འདི་སྦྱིན་པར་དབུ་མནའ་བཞེས་པས། ཡུལ་ཁམས་འདི་ཁྱོད་ཚོའི་ས་སྐལ་དུ་འབབ་པར་འགྱུར།

༡༥ ཡང་ཡུལ་གྱི་བྱང་ཕྱོགས་ཀྱི་ས་མཚམས་ནི་འདི་ལྟ་སྟེ། རྒྱ་མཚོ་ཆེན་པོ་ནས་ཧེད་ལོན་ཞུགས་ནས་ཚེ་དཱད་ཀྱི་ལམ་དང་།

༡༦ ཧ་མད། བེ་རོ་ཐཱ། ད་མཱ་སེག་གི་ས་མཚམས་དང་། ཧ་མད་ཀྱི་ས་མཚམས་ཀྱི་དཀྱིལ་ན་ཡོད་པའི་སིབ་ར་ཨིམ་དང་། ཧོ་རན་གྱི་ཐ་མར་ཡོད་པའི་ཧ་ཚར་ཧད་ཏི་ཀོན་རྣམས་སོ།

༡༧ ཡང་རྒྱ་མཚོའི་ཕྱོགས་ཀྱི་ས་མཚམས་ནི། ཧ་ཚར་ཨེ་ནན་དང་། ད་མཱ་སེག་གི་ས་མཚམས་དང་། བྱང་དུ་བྱང་ཕྱོགས་དང་། ཧ་མད་ཀྱི་ས་མཚམས་སོ། འདི་ནི་བྱང་ཕྱོགས་ཀྱི་ས་མཚམས་ཡིན།

༡༨ ཡང་ཤར་ཕྱོགས་ཀྱི་ས་མཚམས་ནི། ཧོ་རན་དང་། ད་མཱ་སེག་དང་། གིལ་ཨད་དཀྱིལ་ནས་ཡོར་དན་འགྲམ་གྱི་ཨིས་ར་ཨེལ་ཡུལ་ནས་ཤར་གྱི་མཚོའི་འགྲམ་དུ་ཡོད་པའི་ས་མཚམས་ཀྱི་བར་དུ་ཁྱོད་ཀྱིས་འཇལ་བར་བྱ་སྟེ། འདི་ནི་ཤར་ཕྱོགས་ཀྱི་ས་མཚམས་ཡིན།

༡༩ ཡང་ལྷོ་ཕྱོགས་ཀྱི་ས་མཚམས་ནི་ལྷོར་འདི་ལྟ་སྟེ། ཏ་མར་ནས་ཁ་དཱེས་ཀྱི་མེ་རི་བཱའི་ཆུ་རྣམས་དང་། གྲོག་པོ་རྒྱད་རྒྱ་མཚོ་ཆེན་པོའི་བར་དུའོ། འདི་ནི་ལྷོ་ཕྱོགས་སུ་ལྷོའི་ས་མཚམས་སོ༎

༢༠ ཡང་ས་མཚམས་དེ་ནས་ཧ་མད་ཀྱི་མདུན་གྱི་མཚོ་ཆེན་པོ་ནི་ནུབ་ཀྱི་ས་མཚམས་ཏེ། འདི་ནི་ནུབ་ཀྱི་ས་མཚམས་སོ༎

༢༡ འདི་ལྟར་ཁྱོད་ཚོས་ཨིས་ར་ཨེལ་གྱི་སྡེ་སོ་སོར་རག་ལས་ནས། ཡུལ་ཁམས་འདི་ཁྱོད་རང་ནང་བགོ་བཤའ་རྒྱོབ་ཅིག

༢༢ ཡང་ཁྱོད་ཚོ་རང་དང་ཁྱོད་ཀྱི་ཁྲོད་ན་གནས་ཤིང་བུ་ཕྲུག་བཙས་པའི་མི་ཡན་ལའང་བགོ་སྐལ་རྙེད་དུ་རྟགས་རིལ་རྒྱབ་ཅིང་། དེ་རྣམས་ནི་ཁྱོད་ཅག་ལ་ཨིས་ར་ཨེལ་གྱི་བུ་རྣམས་ཀྱི་ཁྲོད་ན་སྐྱེས་པའི་ཡུལ་གཅིག་པ་ལྟར་རྩི་ཞིང་། ཁྱོད་ཅག་དང་ལྷན་ཅིག་ཏུ་ཨིས་ར་ཨེལ་སྡེ་རྣམས་ཀྱི་ཁྲོད་དུ་ས་སྐལ་རྙེད་པར་འགྱུར།

༢༣ ཡང་གང་སྡེའི་ནང་ན་མི་ཡན་གནས་ཡོད་ན། དེར་ཁྱོད་ཚོས་དེ་ལ་ས་སྐལ་སྟེར་བར་བྱའོ། ཡ་ཧོ་ཝཱ་གཙོ་བོས་གསུང་ངོ་༎

༤༨

དེའང་སྡེ་སོ་སོའི་མིང་ནི་འདི་ལྟ་སྟེ། བྱང་གི་ཐ་མ་ནས་ཧེད་ལོན་ལམ་གྱི་ས་མཚམས་དང་། ཧ་མད་དུ་འགྲོ་བའི་ལམ་ནས་ཧ་ཚར་ཨེ་ནན་དང་། བྱང་དུ་ད་མཱ་སེག་མན་ཆོད་དང་། ཧ་མད་ས་མཚམས་བར་དུའོ། འདི་ནི་ཤར་ནས་ནུབ་ཀྱི་བར་དུ་དཱན་གྱི་སྐལ་བ་གཅིག་གི་ས་མཚམས་རྣམས་ཡིན།

༢ དཱན་གྱི་ས་མཚམས་དང་སྒྲིག་ནས། ཤར་ཕྱོགས་ནས་ནུབ་ཕྱོགས་བར་དུ་ཨ་ཤེར་ལ་སྐལ་བ་གཅིག

༣ ཡང་ཨ་ཤེར་གྱི་ས་སྐལ་དང་བཅེར་ནས། ཤར་ཕྱོགས་ནས་ནུབ་ཕྱོགས་བར་དུ་ནབ་ཐ་ལི་ལ་སྐལ་བ་གཅིག

༤ ཡང་ནབ་ཐ་ལིའི་ས་སྐལ་དང་བཅེར་ནས། ཤར་ཕྱོགས་ནས་ནུབ་ཕྱོགས་ཀྱི་བར་དུ་མ་ན་ཤེ་ལ་སྐལ་བ་གཅིག

༥ ཡང་མ་ན་ཤེའི་ས་སྐལ་དང་བཅེར་ནས། ཤར་ཕྱོགས་ནས་ནུབ་ཕྱོགས་ཀྱི་བར་དུ་ཨེབ་ར་ཨིམ་ལ་ས་སྐལ་གཅིག

༦ ཨེབ་ར་ཨིམ་གྱི་ས་སྐལ་དང་བཅེར་ནས། ཤར་ཕྱོགས་ནས་ནུབ་ཕྱོགས་ཀྱི་བར་དུ་རུ་བེན་ལ་ས་སྐལ་གཅིག

༧ ཡང་རུ་བེན་གྱི་ས་སྐལ་དང་བཅེར་ནས། ཤར་ཕྱོགས་ནས་ནུབ་ཕྱོགས་ཀྱི་བར་དུ་ཡ་ཧུ་དཱ་ལ་ས་སྐལ་གཅིག

༨ ཡང་ཡ་ཧུ་དཱའི་ས་སྐལ་དང་བཅེར་ནས། ཤར་ཕྱོགས་ནས་ནུབ་ཕྱོགས་ཀྱི་བར་དུ་ཞེང་ཁྱད་དུ་སྟོང་ཕྲག་ཉེར་ལྔ་དང་། གཞན་སྐལ་བའི་ཤར་གྱི་ས་མཚམས་ནས་ནུབ་ཀྱི་ས་མཚམས་ཀྱི་རིང་ཐུང་འདྲ་བ་ཡོད་པ་ཞིག་ཁྱོད་ཚོས་འབུལ་རྒྱུའི་མཆོད་ཞིང་དང་། དབུས་སུ་གཙང་ཁང་ཡོད་པར་འགྱུར།

༩ ཁྱོད་ཚོས་ཡ་ཧོ་ཝཱ་ལ་འབུལ་རྒྱུའི་མཆོད་ཞིང་དེའི་རིང་དུ་སྟོང་ཕྲག་ཉེར་ལྔ་དང་། ཞེང་དུ་ཁྲི་ཁྲག་གཅིག་ཡོད་པར་དགོས།

༡༠ མཆོད་ཞིང་དམ་པ་འདི་ནི་བླ་མ་རྣམས་ཀྱི་དོན་དུ་ཡིན་པར་འགྱུར། བྱང་དུ་དེའི་རིང་ཁྱད་དུ་སྟོང་ཕྲག་ཉེར་ལྔ་དང་། ནུབ་ཕྱོགས་སུ་ཞེང་ཁྱད་ཁྲི་གཅིག་དང་། ཤར་དུ་ཞེང་ལ་ཁྲི་གཅིག ལྷོར་རིང་ཁྱད་དུ་སྟོང་ཕྲག་ཉེར་ལྔ་སྟེ། ཡ་ཧོ་ཝཱའི་གཙང་ཁང་དེའི་དབུས་སུ་ཡོད་པར་བྱའོ།

༡༡ འདི་ནི་ཙ་དོག་གི་བུ་བརྒྱུད་ཀྱི་ནང་ནས་དམ་པར་བྱས་པ་རྣམས་ཀྱིས་བདོག་པར་འགྱུར། དེ་རྣམས་ཀྱིས་ངའི་བཀའ་བསྲུངས་ཏེ། ལེ་ཝིའི་བུ་བརྒྱུད་ལམ་སྟོར་ཞིང་། ཨིས་ར་ཨེལ་གྱི་བུ་བརྒྱུད་ལམ་སྟོར་དུས་འདི་དག་ལམ་མ་ནོར་བ་ཡིན།

༡༢ ས་གཞི་ལས་མཆོད་པར་འབུལ་བའི་ས་ཆའི་ནང་ནས་ལེ་ཝི་པའི་ས་མཚམས་དང་ཉེ་བ་རབ་ཏུ་དམ་པ་འདི་ནི་དེ་དག་གི་ཡིན་པར་འགྱུར།

༡༣ ཡང་བླ་མའི་ས་མཚམས་ཀྱི་ཐད་ཀར་ལེ་ཝི་པར་རིང་དུ་སྟོང་ཕྲག་ཉེར་ལྔ་དང་། ཞེང་དུ་ཁྲི་ཕྲག་གཅིག་རྙེད་པར་འགྱུར་ཏེ། རིང་ཚང་པོ་ནི་སྟོང་ཕྲག་ཉེར་ལྔ་དང་། ཞེང་དུ་ཁྲི་ཕྲག་གཅིག་གོ།

༡༤ ཡང་དེའི་ནང་ནས་དེ་དག་གིས་ཅིའང་འཚོང་བའམ་བརྗེ་བར་མི་རུང་། ཞིང་གི་ཐོག་ཕུད་ཀྱང་གཞན་ལ་གཏོང་བར་མི་རུང་ངོ་། དེ་ཅིའི་ཕྱིར་ཞེ་ན། འདི་ནི་ཡ་ཧོ་ཝཱའི་གནས་དམ་པ་ལགས་སོ༎

༡༥ ཡང་སྟོང་ཕྲག་ཉེར་ལྔའི་ཐད་དུ་ཡོད་པའི་ཞེང་གི་ནང་ནས་ཐལ་བའི་ལྔ་སྟོང་གི་ས་ཆ་དེ་ནི། གྲོང་ཁྱེར་དང་གནས་ས་དང་མཐའ་འཁོར་གྱི་སྤྱིའི་གནས་སུ་འགྱུར་ཞིང་། རྒྱལ་ས་ནི་དེའི་དབུས་སུ་ཡོད་པར་འགྱུར།

༡༦ ཡང་དེའི་རྒྱ་ཆེ་ཆུང་ནི། བྱང་དུ་བཏབ་ཚད་བཞི་སྟོང་ལྔ་དང་། ལྷོ་རུ་བཏབ་ཚད་བཞི་སྟོང་ལྔ་བརྒྱ་དང་། ཤར་དུ་བཏབ་ཚད་བཞི་སྟོང་ལྔ་བརྒྱ་དང་། ནུབ་ཏུ་བཏབ་ཚད་བཞི་སྟོང་ལྔ་བརྒྱའོ།

༡༧ ཡང་རྒྱལ་སའི་མཐའ་འཁོར་གྱི་ཐང་ག་ལ་བྱང་དུ་ཉིས་བརྒྱ་ལྔ་བཅུ། ལྷོ་རུ་ཉིས་བརྒྱ་ལྔ་བཅུ། ཤར་དུ་ཉིས་བརྒྱ་ལྔ་བཅུ། ནུབ་ཏུ་ཉིས་བརྒྱ་ལྔ་བཅུའོ།

༡༨ ཡང་གཙང་ཁང་གི་མཆོད་ཞིང་གི་ཐད་ཀར་རིང་ཐུང་གི་ནང་ནས་ཐལ་བ་ནི་ཤར་དུ་ཁྲི་ཕྲག་གཅིག ནུབ་ཏུ་ཁྲི་ཕྲག་གཅིག དེ་ནི་གཙང་ཁང་གི་མཆོད་ཞིང་གི་ཐད་དུ་ཡོད་པར་འགྱུར། དེའི་འཕེལ་ནི་རྒྱལ་ས་ནང་ཞབས་ཏོག་བྱེད་མཁན་གྱི་འཚོ་རྒྱགས་སུ་འགྱུར་བས།

༡༩ ཨིས་ར་ཨེལ་སྡེ་ཐམས་ཅད་ལས་རྒྱལ་སའི་ནང་ཞབས་ཏོག་བྱེད་མཁན་རྣམས་ཀྱིས་དེ་ལ་བདག་རྐྱེན་བྱེད་པར་བྱའོ༎

༢༠ མཆོད་ཞིང་ཧྲིལ་པོའི་རིང་དུ་སྟོང་ཕྲག་ཉེར་ལྔ་དང་། ཞེང་དུ་སྟོང་ཕྲག་ཉེར་ལྔ་ཡོད་པར་འགྱུར། ཁྱོད་ཅག་གིས་རྒྱལ་སའི་ས་ཆ་བཅས་མཆོད་ཞིང་དེ་གྲུ་བཞི་བྱས་ནས་བསྔོ་བར་བྱའོ།

༢༡ ཡང་མཆོད་ཞིང་དམ་པ་དང་རྒྱལ་སའི་ས་སྟོང་གི་གཡས་གཡོན་གཉིས་སུ། ཤར་ལ་མཆོད་ཞིང་གི་སྟོང་ཕྲག་ཉེར་ལྔའི་ཕྱོགས་དང་། ནུབ་ཏུ་སྟོང་ཕྲག་ཉེར་ལྔའི་ཐད་ཀར་མི་དཔོན་གྱི་སྐལ་བའི་ཐད་དུ་ཡོད་པའི་ས་ཆ་ལྷག་མ་དེ་ཡང་མི་དཔོན་གྱི་ཕྱིར་ཡིན་པར་འགྱུར་ཏེ། དེ་ནི་མཆོད་ཞིང་དམ་པར་འགྱུར་ཞིང་། ཕོ་བྲང་གི་གཙང་ཁང་ནི་དེའི་དབུས་སུ་ཡོད་པར་བྱའོ།

༢༢ ད་དུང་ལེ་ཝི་པའི་ས་སྐལ་ནས། མི་དཔོན་གྱི་ས་སྐལ་གྱི་དཀྱིལ་གྱི་རྒྱལ་སའི་ས་སྐལ་ནས། ཡ་ཧུ་དཱའི་ས་མཚམས་དང་བེན་ཡ་མིན་གྱི་ས་མཚམས་ཀྱི་བར་ལ་ཡོད་པ་དེ་ཡང་མི་དཔོན་གྱི་ཕྱིར་ཡིན་པར་འགྱུར།

༢༣ དེ་ལྟར་གཞན་སྡེ་རྣམས་ལ་ཡང་། ཤར་ཕྱོགས་ནས་ནུབ་ཕྱོགས་བར་བེན་ཡ་མིན་ལ་ས་སྐལ་གཅིག

༢༤ ཡང་བེན་ཡ་མིན་གྱི་ས་མཚམས་དང་བཅེར་ཏེ། ཤར་ཕྱོགས་ནས་ནུབ་ཕྱོགས་བར་དུ་ཤིམ་ཨོན་ལ་ས་སྐལ་གཅིག

༢༥ ཡང་ཤིམ་ཨོན་གྱི་ས་མཚམས་དང་བཅེར་ནས། ཤར་ཕྱོགས་ནས་ནུབ་ཕྱོགས་བར་ཨི་ས་གར་ལ་ས་སྐལ་གཅིག

༢༦ ཡང་ཨི་ས་གར་གྱི་ས་མཚམས་དང་བཅེར་ནས། ཤར་ཕྱོགས་ནས་ནུབ་ཕྱོགས་བར་དུ་ཟེ་བུ་ལོན་ལ་ས་སྐལ་གཅིག

༢༧ ཡང་ཟེ་བུ་ལོན་གྱི་ས་སྐལ་དང་བཅེར་ནས། ཤར་ཕྱོགས་ནས་ནུབ་ཕྱོགས་བར་དུ་གད་ལ་ས་སྐལ་གཅིག

༢༨ ཡང་གད་ཀྱི་ས་སྐལ་དང་བཅེར་ནས། ལྷོ་རུ་ཏ་མར་ནས། ཁ་དཱེས་ཀྱི་མེ་རི་བཱའི་ཆུ་རྣམས་ཀྱི་བར་ལྷོའི་ཐ་མའི་ས་མཚམས་ཀྱི་བར་དུ་དང་། གྲོག་པོ་དང་རྒྱ་མཚོ་ཆེན་པོའི་བར་དུ་ཡོད་པ་ཡིན།

༢༩ ཨིས་ར་ཨེལ་གྱི་སྡེ་སོ་སོར་རྟགས་རིལ་གྱིས་བགོ་བཤའ་རྒྱབ་བྱའི་ས་ཆ་འདི་ནི། དེ་དག་གི་ས་སྐལ་ལོ། ཞེས་ཡ་ཧོ་ཝཱ་གཙོ་བོས་གསུང་ངོ་༎

༣༠ རྒྱལ་སའི་ནང་ནས་ཕྱི་རོལ་དུ་འཐོན་ས་ནི། བཏབ་ཚད་བཞི་སྟོང་ལྔ་བརྒྱའི་བྱང་ཕྱོགས་ཀྱི་རིང་དུ་ཡོད་དེ།

༣༡ རྒྱ་སྒོ་རྣམས་ལ་ཨིས་ར་ཨེལ་སྡེའི་མིང་བཞིན་གདགས་ཤིང་། བྱང་དུ་རུ་བེན་གྱི་སྒོ་གཅིག ཡ་ཧུ་དཱའི་སྒོ་གཅིག ལེ་ཝིའི་སྒོ་གཅིག་དང་གསུམ་མོའོ།

༣༢ ཡང་ཤར་དུ་བཏབ་ཚད་བཞི་སྟོང་ལྔ་བརྒྱ་རིང་དུ་ཡོད་དེ། ཡོ་སེབ་ཀྱི་སྒོ་གཅིག བེན་ཡ་མིན་གྱི་སྒོ་གཅིག དཱན་གྱི་སྒོ་གཅིག་དང་གསུམ་མོ།

༣༣ ཡང་ལྷོ་རུ་བཏབ་ཚད་བཞི་སྟོང་ལྔ་བརྒྱ་རིང་དུ་ཡོད་དེ། ཤིམ་ཨོན་གྱི་སྒོ་གཅིག ཨི་ས་གར་གྱི་སྒོ་གཅིག ཟེ་བུ་ལོན་གྱི་སྒོ་གཅིག་དང་སྒོ་གསུམ་མོ།

༣༤ ཡང་ནུབ་ཕྱོགས་སུ་བཏབ་ཚད་བཞི་སྟོང་ལྔ་བརྒྱ་རིང་དུ་ཡོད་དེ། གད་ཀྱི་སྒོ་གཅིག ཨ་ཤེར་གྱི་སྒོ་གཅིག་དང་། ནབ་ཐ་ལིའི་སྒོ་གཅིག་དང་སྒོ་གསུམ་སྟེ།

༣༥ དེའི་མཐའ་འཁོར་དུ་བཏབ་ཚད་སྟོང་ཕྲག་བཅོ་བརྒྱད་ཡོད་པ་ཡིན། ཉིན་མོ་དེ་ནས་བཟུང་སྟེ་རྒྱལ་ས་དེའི་མིང་དུ། ཡ་ཧོ་ཝཱ་དེར་བཞུགས་སོ། ཞེས་གདགས་སོ༎ ༎

ལུང་སྟོན་པ་དཱ་ནི་ཨེལ་གྱི་མདོ།

༡

ཡ་ཧུ་དཱའི་རྒྱལ་པོ་ཡོ་ཡཱ་ཀིམ་གྱིས་སྲིད་བྱེད་པའི་ལོ་གསུམ་པ་ན། བཱ་བེལ་རྒྱལ་པོ་ནེ་བུ་ཀད་ནེ་ཙར་བྱ་བ་ཡེ་རུ་ཤ་ལེམ་དུ་འོངས་ནས་དམག་གིས་བསྐོར་ཏོ།

༢ ཡང་གཙོ་བོས་ཡ་ཧུ་དཱའི་རྒྱལ་པོ་ཡོ་ཡཱ་ཀིམ་དང་དཀོན་མཆོག་གི་ཕོ་བྲང་གི་མཆོད་རྫས་ཀྱི་ཆ་གཅིག་དང་བཅས་སུ་དེའི་ལག་ཏུ་བཏད་དོ། དེས་དེ་རྣམས་ཤི་ནེ་ཨར་གྱི་ཡུལ་ན་ཡོད་པའི་རང་གི་ལྷ་ཁང་དུ་དྲངས་ནས། རང་གི་ལྷའི་དཀོར་མཛོད་དུ་བཅུག་གོ།

༣ དེ་ནས་རྒྱལ་པོས་རང་གི་ཉུག་རུམ་རྣམས་ཀྱི་འགོ་པ་ཨས་ཕེ་ནཱ་ལ་འདི་སྐད་དུ། ཨིས་ར་ཨེལ་གྱི་བུ་རྣམས་ཀྱི་ནང་ནས་རྒྱལ་པོའི་ས་བོན་ལས་ཆད་པ་དང་། ཡ་རབས་ཀྱི་བུ་ཁ་ཅིག་ངའི་དྲུང་དུ་ཁྲིད་ཤོག

༤ དེའང་གཞོན་ནུ་དེ་དག་སྐྱོན་དང་མི་ལྡན་པར། བྱད་མཛེས་པ། ཤེས་རབ་ཀུན་ལ་མཁས་པ། རིག་གནས་ལ་གཅང་པོ། བློ་གྲོས་དང་ལྡན་པ་མ་ཟད། རྒྱལ་པོའི་ཁབ་ནང་ལྡང་ཞིང་སྡོད་པའི་ཡོན་ཏན་དང་། ཀལ་དཱི་པའི་རིག་པ་དང་སྐད་གཉིས་བསླབ་པའི་ནུས་པའང་ཡོད་པའི་རིགས་སོ་ཞེས་བསྒོའོ།

༥ ཡང་རྒྱལ་པོ་དེས་དེ་དག་ལ་རྒྱལ་པོའི་ཟས་དང་བཏུང་བའི་རྒུན་བའི་རྒུན་ཆང་གི་ནང་ནས་ཞག་རེའི་ཕོགས་བཏང་སྟེ། དེ་བཞིན་ལོ་གསུམ་གྱི་བར་དུ་བསྐྱངས་པའི་མཐར་རྒྱལ་པོའི་མདུན་དུ་ལྡང་ཞིང་སྡོད་པའི་ཕྱིར་དུའོ།

༦ དེ་དག་གི་ཁྲོད་ན་ཡ་ཧུ་དཱའི་བུ་རྣམས་ཀྱི་ནང་ནས་དཱ་ནི་ཨེལ་དང་། ཧ་ནན་ཡཱ་དང་། མི་ཤ་ཨེལ་དང་། ཨ་ཟར་ཡཱ་བཞི་ཡོད་དེ།

༧ ཉུག་རུམ་འགོ་པས་དཱ་ནི་ཨེལ་ལ་བེལ་ཏེ་ཤ་ཙར་དང་། ཧ་ནན་ཡཱ་ལ་ཤད་རག་དང་། མི་ཤ་ཨེལ་ལ་མེ་ཤཱག་དང་། ཨ་ཟར་ཡཱ་ལ་ཨ་བེད་ནེ་ཀོ་ཞེས་ཡང་མིང་བཏགས་སོ༎

༨ འོན་ཀྱང་དཱ་ནི་ཨེལ་གྱིས་རང་གི་སྙིང་ན། རྒྱལ་པོའི་ཟས་དང་། དེས་བཏུང་བའི་རྒུན་ཆང་གིས་བདག་འབག་པར་མི་བྱའོ་ཞེས་དམིགས་ནས། ཉུག་རུམ་འགོ་པ་ལ་ང་འབག་པར་མི་འདོད་དོ་ཞེས་ཞུས་སོ།

༩ དེའང་དཀོན་མཆོག་གིས་དཱ་ནི་ཨེལ་ལ་ཉུག་རུམ་འགོ་པས་ལྟ་བ་དང་། སྙིང་བརྩེ་རུ་བཅུག་པས།

༡༠ ཉུག་རུམ་འགོ་པས་དཱ་ནི་ཨེལ་ལ། ང་ནི་ཁྱེད་ཀྱི་བཟའ་བཏུང་གི་བཀོད་པ་བྱས་པའི་རང་གི་ཇོ་བོ་རྒྱལ་པོ་ལ་འཇིགས་སོ། ཅིའི་ཕྱིར་ཁྱེད་ཚོའི་གདོང་པ་ཁྱེད་རང་གི་གྲོགས་པོ་ཚོའི་གདོང་པ་ལས་རིད་པ་ཁོང་ལ་གཟིགས་སུ་གཞུག དེ་ནས་ཁྱེད་ཀྱིས་ངའི་མགོ་རྒྱལ་པོའི་དྲུང་དུ་འཇིགས་པ་ཅན་དུ་བྱའོ་ཞེས་སྨྲས་སོ།

༡༡ དེར་ཉུག་རུམ་འགོ་པས་དཱ་ནི་ཨེལ་དང་། ཧ་ནན་ཡཱ་དང་། མི་ཤ་ཨེལ་དང་། ཨ་ཟར་ཡཱ་བཞིའི་ལྡིང་དཔོན་དུ་བསྐོས་པ་ལ་དཱ་ནི་ཨེལ་གྱིས་འདི་སྐད་དུ།

༡༢ ངས་ཁྱེད་ལ་ཞུ་བ་ནི། ཉིན་ཞག་བཅུའི་རིང་དུ་ཉིད་ཀྱི་བྲན་པོ་ཚོའི་ཚོད་བཞེས་ལ། ངེད་ཅག་ལ་ཟས་སུ་སྔོ་ཚོད་དང་། འཐུང་དུ་ཆུ་ཐོང་ཞིག

༡༣ དེའི་འོག་ཏུ་ངེད་ཀྱི་གདོང་པ་དང་། རྒྱལ་པོའི་ཁ་ཟས་ལས་ཟ་བའི་གཞོན་ནུ་ཚོའི་གདོང་པ་ལ་ཁྱེད་ཀྱི་མདུན་དུ་ལྟ་རུ་ཆུག

༡༤ དེ་ནས་ཇི་ལྟར་གཟིགས་པ་དེ་བཞིན་དུ་ཉིད་ཀྱི་བྲན་པོ་དག་ལ་མཛོད་ཅིག དེ་ལྟར་དེས་དེ་དག་གི་གཏམ་དེ་ལ་ཉན་ཏེ། ཉིན་ཞག་བཅུའི་བར་དུ་ཚོད་བལྟས་པ་དང་།

༡༥ ཞག་བཅུ་པོའི་འོག་ཏུ་རྒྱལ་པོའི་ཁ་ཟས་ལས་བཟས་པའི་གཞོན་ནུ་ཐམས་ཅད་ཀྱི་གདོང་པ་ལས་འདི་དག་གི་གདོང་པ་ལྷག་པར་མཚར་ལ་ཤ་རྒྱགས་པ་མཐོང་སྟེ།

༡༦ ལྡིང་དཔོན་གྱིས་དེ་དག་གི་ཟ་སྐལ་དང་། འཐུང་དགོས་པའི་རྒུན་ཆང་བཅད་དེ། སྔོ་ཚོད་བྱིན་ཏོ༎

༡༧ དེའང་དཀོན་མཆོག་གིས་གཞོན་ནུ་བཞི་པོ་འདི་རྣམས་ལ་ཤེས་རབ་དང་། རིག་གནས་ཚང་མ་དང་། ཡེ་ཤེས་ཀྱི་ནང་དུ་སྒྱུ་རྩལ་གནང་སྟེ། དཱ་ནི་ཨེལ་ལ་ཞལ་གཟིགས་དང་། རྨི་ལམ་ཐམས་ཅད་ཀྱི་གོ་བ་ཡོད་པ་ཡིན་ནོ༎

༡༨ དེ་ནས་ངའི་རྩར་ཁྲིད་ཤོག་ཅེས་རྒྱལ་པོས་སྨྲས་པའི་ཞག་རྣམས་ཚང་བ་དང་། ཉུག་རུམ་འགོ་པས་དེ་དག་ནེ་བུ་ཀད་ནེ་ཙར་གྱི་མདུན་དུ་འཁྲིད་ཁྱེར་བ་དང་།

༡༩ རྒྱལ་པོས་དེ་དག་དང་གཏམ་བྱས་པ་ལས། དེ་ཀུན་གྱི་ཁྲོད་ན་དཱ་ནི་ཨེལ་དང་། ཧ་ནན་ཡཱ་དང་། མི་ཤ་ཨེལ་དང་། ཨ་ཟར་ཡཱ་བཞི་དང་འདྲ་བ་སུའང་མ་ཐོན་ཏོ། དེའི་ཕྱིར་འདི་རྣམས་རྒྱལ་པོའི་དྲུང་དུ་ལྡང་ཞིང་བསྡད་དེ།

༢༠ རྒྱལ་པོས་ཤེས་རབ་ཐམས་ཅད་དང་། རིག་པའི་སྐོར་དུ་དེ་དག་ལ་དྲིས་པའི་ཚེ་ན། དེའི་ཡུལ་ཁམས་ཐམས་ཅད་ཀྱི་མཚན་མཁན་དང་། རྩིས་པ་ཐམས་ཅད་པས་དེ་རྣམས་བཅུ་ལྡབ་མཁས་པར་ཐོན།

༢༡ ཡང་དཱ་ནི་ཨེལ་ནི་རྒྱལ་པོ་ཀོ་རེས་ཀྱི་ལོ་དང་པོའི་བར་དུ་འཚོ་བར་གྱུར་ཏོ༎

༢

ནེ་བུ་ཀད་ནེ་ཙར་གྱིས་སྲིད་བྱེད་པའི་ལོ་གཉིས་པ་ན། ནེ་བུ་ཀད་ནེ་ཙར་གྱིས་རྨི་ལམ་རྣམས་རྨིས་པས། དེས་ཁོའི་སེམས་དཀྲུགས་ནས། གཉིད་ཀྱང་མེད་དུ་སོང་ངོ་།

༢ དེ་ནས་རྒྱལ་པོས་རང་གི་རྨི་ལམ་རྣམས་སྟོན་པའི་ཕྱིར། རྒྱལ་པོས་མཚན་མཁན་དང་། རྩིས་པ་དང་། འཕྲུལ་པ་དང་། ཀལ་དཱི་པ་རྣམས་འབོད་དུ་བཀའ་སྩལ་པ་དང་། དེ་དག་འོངས་ནས་རྒྱལ་པོའི་དྲུང་དུ་ལྡང་བསྡད་དོ།

༣ དེ་ནས་རྒྱལ་པོས་དེ་དག་ལ། ངས་རྨི་ལམ་ཞིག་རྨིས་ནས། རྨི་ལམ་དེ་ཤེས་སུ་ངའི་སེམས་འཁྲུགས་སོ་ཞེས་སྨྲས་པ་དང་།

༤ ཀལ་དཱི་པ་དག་གིས་ཨ་རམ་སྐད་དུ་རྒྱལ་པོ་ལ། ཀྱེ་རྒྱལ་པོ། སྐུ་ཚེ་བརྟན་པར་ཤོག ཉིད་ཀྱི་བྲན་པོར་རྨི་ལམ་དེ་གསུང་ཞིག་དང་། དེའི་དོན་འགྲེལ་བར་བྱའོ་ཞེས་ཞུས་པ་ལས།

༥ རྒྱལ་པོས་ཀལ་དཱི་པ་དག་ལ་ལན་དུ། དེ་ནི་ངས་བརྗེད་པས། གལ་ཏེ་ཁྱོད་ཅག་གིས་རྨི་ལམ་དེ་ང་ལ་དྲན་མ་བཅུག་པར། དེའི་དོན་མ་བཀྲལ་ན། ཁྱོད་ཅག་དུམ་བུར་གཏུབ་སྟེ། ཁྱོད་ཅག་གི་ཁང་པ་རྣམས་ལུད་ཕུང་དུ་འགྱུར་བར་འགྱུར་རོ།

༦ འོན་ཀྱང་གལ་ཏེ་རྨི་ལམ་དེ་ང་ལ་དྲན་དུ་འཇུག་ཅིང་། དེའི་དོན་འགྲེལ་ན། ངས་ཁྱོད་ཅག་ལ་གནང་སྦྱིན་དང་བྱ་དགའ་རྣམས་དང་། བཀུར་སྟི་ཆེན་པོ་སྟེར་བར་བྱའོ། དེ་བས་ན་རྨི་ལམ་དེ་ང་ལ་དྲན་དུ་འཇུག་ཅིང་། དེའི་དོན་འགྲེལ་བར་བྱོས་ཤིག་ཅེས་བསྒོའོ།

༧ དེ་དག་གིས་སླར་ཡང་ལན་དུ། རྒྱལ་པོས་ཉིད་ཀྱི་བྲན་པོར་རྨི་ལམ་འཆད་པར་མཛོད་ཅིག་དང་། ངེད་ཀྱིས་དེའི་དོན་འགྲེལ་བར་བྱའོ་ཞེས་ཞུས་པ་ལས།

༨ རྒྱལ་པོས་ལན་དུ། དེ་ནི་ངས་བརྗེད་པ་མཐོང་བས། ཁྱོད་ཅག་དུས་སྐྱེད་པར་འདོད་པ་དེ་ངས་ངེས་པར་ཤེས་སོ།

༩ འོན་ཀྱང་རྨི་ལམ་དེ་ང་ལ་མ་སྟོན་ན། ཁྱོད་ཚོའི་ཕྱིར་བཀའ་གཅིག་འབའ་ཞིག་ཡོད། དེ་ཅིའི་ཕྱིར་ཞེ་ན། ཁྱོད་ཀྱིས་དུས་མ་བཤོལ་བའི་བར་དུ་ངའི་རྩར་གླེང་དུ་བརྫུན་དང་སྒྱུ་མའི་གཏམ་བསྒྲིགས་ཡོད་དོ། དེ་ནས་རྨི་ལམ་དེ་ཤོད་ཅིག་དང་། ཁྱོད་ཅག་གིས་དེའི་དོན་འགྲེལ་བྱེད་ནུས་པའང་ངས་རྟོགས་པར་འགྱུར་རོ་ཞེས་བསྒོའོ༎

༡༠ ཀལ་དཱི་པ་རྣམས་ཀྱིས་རྒྱལ་པོ་ལ། ས་སྟེང་ན་རྒྱལ་པོའི་བྱ་བ་འདི་འཆད་ནུས་པའི་སྐྱེ་བོ་གཅིག་ཀྱང་མེད་དོ། དེས་མ་ཟད་མཚན་མཁན་ནམ། རྩིས་པའམ། ཀལ་དཱི་པ་སུ་ལའང་རྒྱལ་པོ་དང་། ཇོ་བོ་དང་། མི་དཔོན་སུས་ཀྱང་འདི་འདྲ་དྲིས་མ་བྱུང་སྟེ།

༡༡ རྒྱལ་པོས་འཚོལ་བའི་བྱ་བ་འདི་དཀའ་བས། མི་མཉམ་མི་གནས་པའི་ལྷ་རྣམས་མ་གཏོགས་པར་གཞན་གང་གིས་ཀྱང་རྒྱལ་པོའི་དྲུང་དུ་དེ་འཆད་པར་མི་ནུས་སོ༎

༡༢ ཞེས་ཞུས་པའི་རྐྱེན་གྱིས་རྒྱལ་པོ་ཁྲོས་ཤིང་། རབ་ཏུ་ཁྲོས་ནས། བཱ་བེལ་གྱི་མི་མཁས་པ་ཐམས་ཅད་གསོད་དུ་བཀའ་སྩལ་ཏེ།

༡༣ མི་མཁས་པ་དག་གསོད་པའི་བཀའ་གནས་ཀུན་ཏུ་བསླེབ་པ་དང་། དཱ་ནི་ཨེལ་དང་དེའི་གྲོགས་པོ་རྣམས་ཀྱང་གསོད་པའི་ཕྱིར་བཙལ་ཏོ༎

༡༤ དེ་ནས་དཱ་ནི་ཨེལ་གྱིས་བཱ་བེལ་གྱི་མི་མཁས་པ་རྣམས་གསོད་དུ་ཐོན་པའི་རྒྱལ་པོའི་སྐུ་སྲུང་པའི་དཔོན་པོ་ཨར་ཡོག་བྱ་བ་ལ་གྲོས་དང་མཁས་པས་ལན་བཏབ་ནས།

༡༥ རྒྱལ་པོའི་སྐུ་སྲུང་པའི་དཔོན་པོ་ཨར་ཡོག་ལ་ལན་དུ། བཀའ་འདི་རྒྱལ་པོ་ནས་འདི་ཙམ་མྱུར་པོར་ཅི་ལ་བྱུང་ཞེས་སྨྲས་པ་དང་། ཨར་ཡོག་གིས་དཱ་ནི་ཨེལ་ལ་བྱ་བ་དེ་མངོན་པར་བྱས་ཏེ།

༡༦ དཱ་ནི་ཨེལ་ནང་དུ་ཞུགས་ནས་རྒྱལ་པོ་ལ་ཞུས་པ། ཇི་སྟེ་དུས་འགྱང་བརྙེད་ན་ངས་རྒྱལ་པོ་ལ་དོན་འགྲེལ་འཆད་པར་བྱའོ༎

༡༧ དེ་ནས་དཱ་ནི་ཨེལ་ཁྱིམ་དུ་སོང་ནས། རང་གི་གྲོགས་པོ་ཧ་ནན་ཡཱ་དང་། མི་ཤ་ཨེལ་དང་། ཨ་ཟར་ཡཱ་ལ།

༡༨ གསང་བ་འདིའི་སྐོར་དུ་བཱ་བེལ་གྱི་མི་མཁས་པ་གཞན་དག་དང་མཉམ་དུ་དཱ་ནི་ཨེལ་དང་དེའི་གྲོགས་པོ་རྣམས་གསོད་པར་མི་འགྱུར་བའི་ཕྱིར་དུ་ནམ་མཁའི་དཀོན་མཆོག་ནས་ཐུགས་རྗེ་ཞུ་རུ་དེ་བཤད་དོ།

༡༩ དེ་ནས་མཚན་མོའི་ཞལ་གཟིགས་ཀྱི་ནང་དུ་གསང་བ་དེ་དཱ་ནི་ཨེལ་ལ་མངོན་དུ་གྱུར་པ་དང་། དཱ་ནི་ཨེལ་གྱིས་ནམ་མཁའི་དཀོན་མཆོག་ལ་གཏང་རག་ཕུལ་ཏེ།

༢༠ དཱ་ནི་ཨེལ་གྱིས་འདི་སྐད་དུ། དཀོན་མཆོག་གི་མཚན་རྒྱུན་དུ་བསྟོད་པར་ཤོག ཡེ་ཤེས་དང་མངའ་ཐང་ནི་ཁོང་གི་ཡིན། དུས་དང་ནམ་ཟླ་ཁོང་གིས་སྒྱུར་བར་མཛད། རྒྱལ་པོ་རྣམས་ཁོང་གིས་ཆམ་ལ་འབེབས་ཏེ།

༢༡ རྒྱལ་པོ་རྣམས་ཁོང་གིས་འཛུགས་པར་ཡང་མཛད། མཁས་པ་རྣམས་ལ་ཁོང་གིས་ཤེས་རབ་དང་། བློ་གྲོས་ཅན་ལ་རིག་པ་གནང་བར་མཛད།

༢༢ དོན་ཟབ་གསང་བ་ཁོང་གིས་མངོན་དུ་མཛད། མུན་པའི་ནང་པའི་ནང་དུ་ཡོད་པ་ཀུན་མཁྱེན་ཞིང་། འོད་ནི་ཁོང་དང་མཉམ་དུ་གནས་པར་བྱེད།

༢༣ ངས་ཁྱེད་ལ་གཏང་རག་འབུལ་ཞིང་སྟོད་དོ། ཀྱེ་ངའི་ཕ་མེས་ཀྱི་དཀོན་མཆོག་ཁྱེད་ཀྱིས། བློ་མཁས་པ་དང་མཐུ་གནང་སྟེ། ངེད་ཀྱིས་ཞུས་པའི་དངོས་པོ་དེ་ད་ལྟ། ཁྱེད་ཀྱིས་ང་ལ་མངོན་དུ་ཕྱུང་བར་མཛད། རྒྱལ་པོའི་བྱ་བ་ང་ཚོར་བསྟན་ཕྱིར་རོ། ཞེས་ཞུས་སོ༎

༢༤ དེའི་འོག་ཏུ་དཱ་ནི་ཨེལ་རྒྱལ་པོས་བཱ་བེལ་གྱི་མི་མཁས་རྣམས་གསོད་དུ་བསྐོས་པའི་ཨར་ཡོག་གང་ན་བར་སོང་སྟེ་དེ་ལ་འདི་སྐད་དུ། བཱ་བེལ་གྱི་མི་མཁས་པ་རྣམས་མ་གསོད་ཅིག བདག་རྒྱལ་པོའི་དྲུང་དུ་ཁྲིད་ཅིག་དང་། ངས་རྒྱལ་པོ་ལ་དོན་འགྲེལ་དེ་འཆད་པར་བྱའོ་ཞེས་སྨྲས་སོ༎

༢༥ དེ་ནས་ཨར་ཡོག་གིས་མྱུར་པོར་དཱ་ནི་ཨེལ་རྒྱལ་པོའི་མདུན་དུ་འཁྲིད་ཁྱེར་ཏེ་འདི་སྐད་དུ། ཡ་ཧུ་དཱའི་བཙོན་པའི་ཁྲོད་ནས་བདག་ལ་སྐྱེས་པ་ཞིག་བརྙེད་བྱུང་། དེས་རྒྱལ་པོ་ལ་དོན་དེ་འགྲེལ་བར་བྱའོ་ཞུས་པ་དང་།

༢༦ དེར་རྒྱལ་པོས་བེལ་ཏེ་ཤ་ཙར་གྱི་མིང་ཡོད་པའི་དཱ་ནི་ཨེལ་ལ་ལན་དུ་སྨྲས་པ། ཁྱོད་ཀྱིས་ངས་རྨིས་པའི་རྨི་ལམ་དང་། དེའི་དོན་འགྲེལ་ཡང་ང་ལ་སྟོན་ནུས་སམ།

༢༧ དཱ་ནི་ཨེལ་གྱིས་རྒྱལ་པོའི་དྲུང་དུ་ལན་བཏབ་ནས་ཞུས་པ། རྒྱལ་པོས་དྲིས་པའི་གསང་བ་འདི་ནི་མི་མཁས་པ་དང་། རྩིས་པ་དང་། མཚན་མཁན་དང་། འཕྲུལ་པ་རྣམས་ཀྱིས་རྒྱལ་པོ་ལ་སྟོན་མི་ནུས་སོ།

༢༨ འོན་ཀྱང་གསང་བ་རྣམས་མངོན་དུ་མཛད་པའི་དཀོན་མཆོག་ཅིག་ནམ་མཁའ་ན་བཞུགས་ཏེ། ཁོང་གིས་ཕྱི་མའི་ཉིན་མོ་རྣམས་ན་འབྱུང་རྒྱུ་ནི་རྒྱལ་པོ་ནེ་བུ་ཀད་ནེ་ཙར་ལ་བསྟན་པར་མཛད་དོ། ཁྱེད་ཀྱི་མལ་ཁྲིའི་སྟེང་དུ་རྨིས་པའི་རྨི་ལམ་དང་། དབུའི་སྣང་ཚུལ་ནི་འདི་ལྟ་སྟེ།

༢༩ ཀྱེ་རྒྱལ་པོ་ཁྱེད་ནི་མལ་ཁྲིར་ཉལ་ཞིང་། མ་འོངས་པ་ན་ཅི་འབྱུང་བར་འགྱུར་ཞེས་སྙམ་དུ་བསམས་པ་ལས། གསང་བ་མངོན་དུ་མཛད་ཁོང་གིས་ཅི་འབྱུང་བར་འགྱུར་བ་ཁྱེད་ལ་བསྟན་པར་མཛད་དོ།

༣༠ འགྲོ་བ་གང་ལས་ཀྱང་བདག་ནི་ལྷག་པར་བློ་མཁས་པའི་ཕྱིར་གསང་བ་འདི་ང་ལ་མངོན་དུ་མ་ཕྱུང་གིས། རྒྱལ་པོ་ཉིད་ལ་དེའི་དོན་འགྲེལ་བ་དང་། ཁྱེད་ཀྱིས་ཉིད་ཀྱི་ཐུགས་ཀྱི་བསམ་པ་རྣམས་ངོ་འཕྲོད་པའི་ཕྱིར་དུ་མངོན་དུ་ཕྱུང་བ་ཡིན་ནོ༎

༣༡ ཀྱེ་རྒྱལ་པོ། ཁྱེད་ཀྱིས་གཟིགས་པ་ལས། ཀྱེ་ཧོ། སྐུ་འདྲ་ཆེན་པོ་ཞིག་ཡོད་དེ། གཟི་བརྗིད་ཁྱད་པར་ཆེ་བའི་སྐུ་འདྲ་ཆེན་པོ་འདི་ཁྱེད་ཀྱི་མདུན་དུ་ཀེ་རེ་ལངས་ནས་བསྡད་ཡོད་པ་ཡིན། དེའི་དབྱིབས་ནི་འཇིགས་སུ་རུང་བ་སྟེ།

༣༢ སྐུ་འདྲའི་མགོ་བོ་གསེར་བཙོ་མ་དང་། དེའི་བྲང་དང་ཕྲག་པ་རྣམས་དངུལ་དང་། དེའི་ལྟོ་པ་དང་བརླ་ཤ་རྣམས་ཟངས་དང་།

༣༣ རྐང་པ་ཆ་གཅིག་ལྕགས་དང་། ཆ་གཅིག་རྫ་ས་ལས་ཡོད་པ་དང་།

༣༤ ལག་པ་གང་གིས་ཀྱང་བཅད་ནས་མ་བཏོན་པའི་རྡོ་བ་ཞིག་བྱུང་ནས། ལྕགས་དང་རྫ་ས་ལས་ཡོད་པའི་སྐུ་འདྲའི་རྐང་པ་རྣམས་ལ་ཕོག་ནས། དེ་རྣམས་དུམ་བུར་མ་བྱས་པའི་བར་དུ་ཁྱེད་ཀྱིས་བལྟས་སོ།

༣༥ དེ་ནས་ལྕགས་དང་། རྫ་ས་དང་། ཟངས་དང་། དངུལ་དང་། གསེར་རྣམས་དུམ་བུར་བྱས་ཏེ། དབྱར་ཀའི་གཡུལ་འཐག་རྣམས་ཀྱི་སོག་མ་དང་འདྲ་བར་འགྱུར་ནས། རླུང་གིས་དེ་རྣམས་གཏོར་ནས། དེའི་ཤུལ་ཡང་མེད་དུ་སོང་། སྐུ་འདྲ་ལ་འཕོག་པའི་རྡོ་དེ་བྲག་རི་ཆེན་པོ་ཞིག་ཏུ་གྱུར་ཏེ། ས་གཞི་ཐམས་ཅད་ཁྱབ་པར་བྱས་སོ༎

༣༦ འདི་ནི་རྨི་ལམ་དེ་ཡིན། ཡང་ངེད་ཀྱིས་དེའི་དོན་འགྲེལ་རྒྱལ་པོའི་དྲུང་དུ་འཆད་པར་བྱ།

༣༧ ཁྱེད་ཀྱེ་རྒྱལ་པོ། རྒྱལ་པོ་རྣམས་ཀྱི་རྒྱལ་པོ་ལགས། དེ་ཅིའི་ཕྱིར་ཞེ་ན། ནམ་མཁའི་དཀོན་མཆོག་གིས་ཁྱེད་ལ་རྒྱལ་སྲིད་དང་། དབང་དང་། སྟོབས་དང་། དཔལ་གནང་བའི་ཕྱིར་རོ།

༣༨ གང་དུའང་གནས་པའི་མིའི་བུ་རྣམས་དང་། ཐང་གི་དུད་འགྲོ་དང་། ནམ་མཁའི་འདབ་ཆགས་རྣམས་ཁྱེད་ཀྱི་ལག་ཏུ་བཏད་དེ། ཁྱེད་དེ་ཀུན་གྱི་སྟེང་དུ་མངའ་བདག་མཛད་པས། གསེར་གྱི་མགོ་བོ་དེ་ཁྱེད་རང་ལགས།

༣༩ ཡང་ཁྱེད་ཀྱི་རྗེས་སུ་ཁྱེད་ལས་ཆུང་བའི་གཞན་རྒྱལ་སྲིད་གཅིག་འབྱུང་བར་འགྱུར། དེའི་རྗེས་སུ་གཞན་ཟངས་ཀྱི་རྒྱལ་སྲིད་གསུམ་པ་ཞིག་གིས་ས་ཐམས་ཅད་ལ་སྲིད་བྱའོ། རྒྱལ་སྲིད་བཞི་པ་དེ་ལྕགས་ལྟར་སྲ་བ་ཞིག་སྟེ།

༤༠ ཅི་ལྟར་ལྕགས་ཀྱིས་གཅོག་ཅིང་། དངོས་པོ་ཐམས་ཅད་འཇོམས་པར་བྱེད། འོ་ན། ལྕགས་ཀྱིས་ཐམས་ཅད་དུམ་བུར་གཅོག་པ་ལྟར། དེས་དུམ་བུར་བྱེད་ཅིང་གཅོག་པར་བྱའོ།

༤༡ ཡང་ཁྱེད་ཀྱིས་དེའི་རྐང་པ་དང་རྐང་མཛུབ་ཆ་གཅིག་རྫ་ས་དང་། ཆ་གཅིག་ལྕགས་ལས་ཡོད་པ་མཐོང་བ་ཡིན། དེ་བཞིན་རྒྱལ་སྲིད་དེའི་ནང་ན་ཕྲོ་མི་གཅིག་པ་ཡོད་པར་འགྱུར་རོ། འོན་ཀྱང་ཁྱེད་ཀྱིས་ལྕགས་འཇིམ་པ་དང་འདྲེས་ཡོད་པ་མཐོང་བ་བཞིན་དུ་དེའི་ནང་ན་ལྕགས་ཀྱི་སྟོབས་ཀྱང་ཡོད་པར་འགྱུར་རོ།

༤༢ ཡང་ཇི་ལྟར་རྐང་མཛུབ་ཆ་ཅིག་ལྕགས་དང་ཆ་ཅིག་རྫ་ས་ལས་ཡོད་པ་བཞིན་དུ། རྒྱལ་སྲིད་དེའི་ཆ་ཅིག་སྟོབས་དང་ལྡན་ལ། ཆ་ཅིག་ཉམས་ཆུང་ཡོད་པར་འགྱུར།

༤༣ ཡང་ཁྱེད་ཀྱིས་ལྕགས་འཇིམ་པ་དང་འདྲེས་པ་མཐོང་བ་ལྟར། དེ་དག་རང་རྣམས་མིའི་ས་བོན་དང་བསྲེ་བར་བྱ། འོན་ཀྱང་ལྕགས་འཇིམ་པ་དང་མི་འདྲེ་བ་ལྟར། དེ་དག་ཀྱང་གཅིག་དང་གཅིག་འདྲེ་བར་མི་འགྱུར་རོ།

༤༤ ཡང་རྒྱལ་པོ་དེ་དག་གི་ཉིན་མོ་རྣམས་ན་ནམ་མཁའི་དཀོན་མཆོག་གིས་ནམ་ཡང་འཇིག་པར་མི་འགྱུར་བའི་རྒྱལ་སྲིད་ཅིག་འཛུགས་པར་འགྱུར་རོ། ཡང་རྒྱལ་སྲིད་དེ་ནི་གཞན་མི་བརྒྱུད་ཀྱི་དབང་དུ་མི་བསླེབ་པར། དེས་རྒྱལ་ཁམས་འདི་ཐམས་ཅད་དུམ་བུར་གཅག་ཅིང་མེད་པར་བྱ་སྟེ། དེ་ནི་དུས་རྒྱུན་དུ་གནས་པར་འགྱུར་རོ།

༤༥ ཡང་ཁྱེད་ཀྱིས་མཐོང་བ་ལྟར་དུ། རི་བོ་ལས་ལག་པ་གང་གིས་ཀྱང་མ་བཅད་པ་ལྟར་བཏོན་པའི་རྡོ་དེ་བྱུང་ནས། དེས་ལྕགས་དང་། ཟངས་དང་། རྫ་ས་དང་། དངུལ་དང་། གསེར་རྣམས་དུམ་བུར་བྱས་སོ། བླ་ན་མེད་པའི་དཀོན་མཆོག་གིས་རྒྱལ་པོ་ལ་མ་འོངས་པ་ན་འབྱུང་རྒྱུ་དག་བསྟན་པར་མཛད་པ་ཡིན། ཡང་རྨི་ལམ་དེ་བདེན་ཏེ། དེའི་དོན་འགྲེལ་ཡང་ངེས་པའོ༎

༤༦ དེ་ནས་རྒྱལ་པོ་ནེ་བུ་ཀད་ནེ་ཙར་གྱིས་ལུས་ས་ལ་བརྡབ་ནས་དཱ་ནི་ཨེལ་ལ་ཕྱག་བཙལ་ཏེ། དེ་ལ་མཆོད་པ་དང་སྤོས་ཆུ་འབུལ་བའི་ཕྱིར་བཀའ་སྩལ་ཏོ།

༤༧ རྒྱལ་པོས་དཱ་ནི་ཨེལ་ལ་སྨྲས་པ། ཁྱེད་ཀྱིས་གསང་བ་འདི་མངོན་པར་བྱེད་དུ་བཏུབ་པས། ཡང་དག་པར་ཁྱེད་ཀྱི་དཀོན་མཆོག་ནི་ལྷ་རྣམས་ཀྱི་དཀོན་མཆོག་དང་། རྒྱལ་པོ་རྣམས་ཀྱི་གཙོ་བོ་དང་། གསང་བ་རྣམས་མངོན་དུ་མཛད་མཁན་ལགས་སོ།

༤༨ དེ་ནས་རྒྱལ་པོས་དཱ་ནི་ཨེལ་མི་ཆེན་པོ་ཞིག་ཏུ་བྱས་ཏེ། བྱ་དགའ་ཆེན་པོ་དུ་མ་བྱིན་ཏེ། བཱ་བེལ་ཡུལ་ལྗོངས་ཚང་མའི་དཔོན་པོ་དང་། བཱ་བེལ་གྱི་མི་མཁས་པ་ཐམས་ཅད་ཀྱི་འགོ་པར་བྱས་སོ།

༤༩ དེ་ནས་དཱ་ནི་ཨེལ་གྱིས་རྒྱལ་པོར་ཞུས་ནས། དེས་ཤད་རག མེ་ཤཱག ཨ་བེད་ནེ་ཀོ་གསུམ་པོ་བཱ་བེལ་ཡུལ་ལྗོངས་ནང་ལས་སྡེ་པར་བསྐོས་ཀྱི། དཱ་ནི་ཨེལ་རྒྱལ་པོའི་རྒྱ་སྒོའི་ནང་དུ་བསྡད་དོ༎

༣

རྒྱལ་པོ་ནེ་བུ་ཀད་ནེ་ཙར་གྱིས་མཐོ་ཁྱད་ཁྲུ་དྲུག་ཅུ་དང་། ཞེང་ཁྱད་ཁྲུ་དྲུག་ཡོད་པའི་གསེར་གྱི་སྐུ་འདྲ་ཞིག་བཟོ་རུ་བཅུག་ནས། བཱ་བེལ་ཡུལ་ལྗོངས་ཀྱི་དུ་རཱ་བྱ་བའི་ཐང་དུ་བསྒྲེངས་སོ།

༢ དེ་ནས་རྒྱལ་པོ་ནེ་བུ་ཀད་ནེ་ཙར་གྱིས་སྐུ་དྲག་རྣམས་དང་། བཀའ་བློན་རྣམས་དང་། དམག་དཔོན་རྣམས་དང་། ཕྱག་མཛོད་རྣམས་དང་། བློན་པོ་རྣམས་དང་། རྫོང་དཔོན་རྣམས་དང་། ལྗོངས་རྣམས་ཀྱི་ལས་སྣེ་པ་ཐམས་ཅད་སྡུད་ཅིང་། རྒྱལ་པོ་ནེ་བུ་ཀད་ནེ་ཙར་གྱིས་བསྒྲེངས་པའི་སྐུ་འདྲའི་རབ་གནས་བྱེད་དུ་འོང་ཞིག་སྒོ་ཞིང་མི་རྣམས་མངགས་སོ།

༣ དེ་ནས་རྒྱལ་པོ་ནེ་བུ་ཀད་ནེ་ཙར་གྱིས་བསྒྲེངས་པའི་སྐུ་འདྲའི་རབ་གནས་ལ་སྐུ་དྲག་རྣམས་དང་། བཀའ་བློན་རྣམས་དང་། དམག་དཔོན་རྣམས་དང་། ཁྲིམས་དཔོན་རྣམས་དང་། ཕྱག་མཛོད་རྣམས་དང་། བློན་པོ་རྣམས་དང་། རྫོང་དཔོན་རྣམས་དང་། ལྗོངས་རྣམས་ཀྱི་ལས་སྣེ་པ་ཐམས་ཅད་དང་བཅས་སུ་ཐབས་གཅིག་ཏུ་ཚོགས་ནས། ནེ་བུ་ཀད་ནེ་ཙར་གྱིས་བསྒྲེངས་པའི་སྐུ་འདྲའི་མདུན་དུ་ལྡང་ཞིང་བསྡད་དོ།

༤ དེ་ནས་སྐད་བྱེད་པ་གཅིག་གིས་སྒྲ་ཆེན་པོས། ཀྱེ་མི་སྡེ་རྣམས། མི་རིགས་དང་སྐད་རིགས་སོ་སོ་རྣམས། ཁྱེད་ཅག་ལ་སྒོ་བའི་བཀའ་ནི་འདི་ལྟ་སྟེ།

༥ དུང་དང་། རྒྱ་གླིང་དང་། པི་ཝང་དང་། སྒྲ་སྙན་དང་། ཀོ་ཕོངས་དང་། འགན་ཅག་དང་། རོལ་མོ་སྣ་ཚོགས་ཀྱི་སྒྲ་ཐོས་པ་ཙམ་གྱིས་ལུས་ས་ལ་བརྡབས་ནས། རྒྱལ་པོ་ནེ་བུ་ཀད་ནེ་ཙར་གྱིས་བསྒྲེངས་པའི་གསེར་སྐུ་དེ་ལ་ཕྱག་འཚལ་གྱིས་ཤིག

༦ ཡང་སུས་ཀྱང་ལུས་ས་ལ་མ་བརྡབ་ཅིང་། ཕྱག་མི་འཚལ་བ་རྣམས་དུས་དེ་ཉིད་དུ་མེ་འབར་བའི་མེ་གདོང་གི་དཀྱིལ་དུ་དབྱུག་པར་འགྱུར་རོ་ཞེས་འབོད་གྲགས་སོ།

༧ དེའི་ཕྱིར་མི་སྡེ་ཐམས་ཅད་ཀྱིས་དུང་དང་། རྒྱ་གླིང་དང་། པི་ཝང་དང་། སྒྲ་སྙན་དང་། ཀོ་ཕོངས་དང་། རོལ་མོ་སྣ་ཚོགས་ཀྱི་སྒྲ་ཐོས་མ་ཐག་ཏུ་མི་སྡེ་ཐམས་ཅད་དང་། མི་རིགས་དང་། སྐད་རིགས་སོ་སོ་རྣམས་ཀྱིས་རྒྱལ་པོ་ནེ་བུ་ཀད་ནེ་ཙར་གྱིས་བསྒྲེངས་པའི་སྐུ་འདྲ་ལ་ལུས་ས་ལ་བརྡབས་ནས་ཕྱག་བཙལ་ཏོ༎

༨ དེའང་དེའི་དུས་སུ་ཀལ་དཱི་པ་ཁ་ཅིག་ཉེ་བར་འོངས་ནས། ཡ་ཧུ་དཱ་པ་རྣམས་ལ་སྙད་བཙུག་སྟེ།

༩ རྒྱལ་པོ་ནེ་བུ་ཀད་ནེ་ཙར་གྱི་དྲུང་དུ། ཀྱེ་རྒྱལ་པོ། སྐུ་ཚེ་བརྟན་པར་ཤོག

༡༠ ཀྱེ་རྒྱལ་པོ། དུང་དང་། རྒྱ་གླིང་དང་། པི་ཝང་དང་། སྒྲ་སྙན་དང་། ཀོ་ཕོངས་དང་། འགན་ཅག་དང་། རོལ་མོ་སྣ་ཚོགས་ཀྱི་སྒྲ་ཐོས་ཚད་ཀྱིས་གསེར་སྐུའི་དྲུང་དུ་ལུས་ས་ལ་བརྡབས་ནས། ཕྱག་འཚལ་བར་དགོས།

༡༡ ཡང་སུས་ཀྱང་ལུས་ས་ལ་མི་བརྡབ་ཅིང་། ཕྱག་མི་འཚལ་བ་རྣམས་མེ་འབར་བའི་མེ་དོང་གི་དཀྱིལ་དུ་དབྱུག་པར་འགྱུར་རོ་ཞེས་བཀའ་གནང་མོད།

༡༢ ད་ཁྱེད་ཀྱིས་བཱ་བེལ་ཡུལ་ལྗོངས་ཀྱི་ལས་སྣེར་བསྐོས་པའི་ཡ་ཧུ་དཱ་པ་ཁ་ཅིག ཞེས་ན་ཤད་རག་དང་། མེ་ཤཱག་དང་། ཨ་བེད་ནེ་ཀོ་བྱ་བའི་མི་འདི་གསུམ་པོས་ཁྱེད་ལ་ཞེ་ས་མ་བྱས། ཁྱེད་ཀྱི་ལྷ་ལ་མི་རྟེན་ཏེ། ཁྱེད་ཀྱིས་བཞེངས་པའི་གསེར་སྐུ་ལའང་ཕྱག་མི་འཚལ་ལོ་ཞེས་ཞུས་ནས།

༡༣ དེ་ནས་ནེ་བུ་ཀད་ནེ་ཙར་ཁྲོས་ཤིང་གཏུམ་པའི་ངང་ནས། ཤད་རག མེ་ཤཱག ཨ་བེད་ནེ་ཀོ་གསུམ་པོ་འདིར་ཁྲིད་ཤོག་ཅེས་བསྒོ་བ་དང་། དེ་དག་གིས་སྐྱེས་པ་དེ་དག་རྒྱལ་པོའི་དྲུང་དུ་དྲངས་སོ།

༡༤ དེར་ནེ་བུ་ཀད་ནེ་ཙར་གྱིས་དེ་རྣམས་ལ་བཀའ་གནང་ཞིང་འདི་སྐད་དུ། ཀྱེ་ཤད་རག མེ་ཤཱག་དང་ཨ་བེད་ནེ་ཀོ། ཁྱོད་ཅག་གིས་ངའི་ལྷ་ལ་མི་རྟེན་པ་དང་། ངས་བཞེངས་པའི་གསེར་སྐུ་ལ་ཕྱག་མི་འཚལ་བ་དེ་ཤེས་བཞིན་ཡིན་ནམ།

༡༥ ད་ཇི་སྟེ་ཁྱོད་ཅག་གིས་དུང་དང་། རྒྱ་གླིང་དང་། པི་ཝང་དང་། སྒྲ་སྙན་དང་། ཀོ་ཕོངས་དང་། འགན་ཅག་དང་། རོལ་མོའི་རིགས་སྣ་ཚོགས་ཀྱི་ས་ཐོས་པ་ཙམ་གྱིས། བདག་གིས་བཞེངས་པའི་སྐུ་འདྲ་དེ་ལ་ལུས་ས་ལ་བརྡབས་ཏེ། ཕྱག་འཚལ་དུ་འཕྲལ་སྒྲིག་ཡོད་ན་ལེགས། ཇི་སྟེ་ཕྱག་མ་བཙལ་ན། དུས་དེ་ཉིད་དུ་མེ་འབར་བའི་མེ་དོང་ཞིག་གི་དཀྱིལ་དུ་དབྱུག་པར་འགྱུར་རོ། ཡང་ཁྱོད་ཅག་ངའི་ལག་ནས་བསྒྲལ་ཐུབ་པའི་ལྷ་དེ་སུ་ཡིན།

༡༦ ཤད་རག མེ་ཤཱག་དང་ཨ་བེད་ནེ་ཀོ་ཡིས་རྒྱལ་པོ་ལ་ལན་དུ། ཀྱེ་ནེ་བུ་ཀད་ནེ་ཙར། བྱ་བ་འདིའི་སྐོར་དུ་ཁྱེད་ལ་ངེད་ཀྱིས་ལན་འདེབས་པའི་དགོས་པ་མེད་དོ།

༡༧ གཟིགས་ཤིག ངེད་ཅག་གིས་རྟེན་པའི་དཀོན་མཆོག་དེ་ལ་ངེད་ཅག་མེ་འབར་བའི་མེ་དོང་ལས་སྐྱོབ་པའི་དབང་ཡོད། ཡང་ཁོང་གིས་ངེད་ཅག་ཁྱེད་ཀྱི་ཕྱག་ལས་བསྒྲལ་འོང་ཀྱེ་རྒྱལ་པོ།

༡༨ དེ་མིན་ཡང་། ཀྱེ་རྒྱལ་པོ། ཁྱེད་ཀྱི་ལྷ་རྣམས་ལ་མི་བརྟེན་པ་དང་། ཁྱོད་ཀྱིས་སྒྲེངས་པའི་གསེར་སྐུ་ལའང་ངེད་ཀྱིས་ཕྱག་མི་འཚལ་བ་དེ་ཁྱེད་ཀྱིས་མཁྱེན་པར་གྱུར་ཅིག་ཅེས་ཞུས་སོ༎

༡༩ དེ་ནས་ནེ་བུ་ཀད་ནེ་ཙར་ཁྲོས་གང་བར་གྱུར་ནས། ཤད་རག མེ་ཤཱག་དང་ཨ་བེད་ནེ་ཀོའི་ཐོག་ཏུ་ངོ་བོའི་དབྱིབས་གྱུར་ཏེ། མེ་དོང་གི་མེ་ཚད་རྒྱུན་ལས་བདུན་ལྡབ་ལྷག་པར་བྱེད་པའི་བཀའ་སྩལ་ཏེ།

༢༠ དམག་དཔུང་གི་མི་སྟོབས་པོ་ཆེའི་གྱད་པ་དག་ལ་ཤད་རག་དང་། མེ་ཤཱག་དང་། ཨ་བེད་ནེ་ཀོ་བཀྱིགས་ནས་མེ་འབར་བའི་མེ་དོང་གི་ནང་དུ་དབྱུག་པའི་བཀའ་གནང་ངོ་།

༢༡ དེ་ནས་སྐྱེས་པ་དེ་དག་རང་གི་ཨང་ཐུང་དང་གོས་དང་། ཞྭ་དང་། གཞན་གོས་དང་སྦྲག་ནས་བཀྱིགས་ཏེ། མེ་འབའ་བའི་མེ་དོང་གི་དཀྱིལ་དུ་དབྱུགས་སོ།

༢༢ དེའང་རྒྱལ་པོའི་བཀའ་ནན་ཆེ་བས། མེ་དོང་གི་ཚད་རབ་ཏུ་ཆེ་བ་ཡོད་དེ། ཤད་རག་དང་མེ་ཤཱག་དང་། ཨ་བེད་ནེ་ཀོ་ཐོགས་པའི་མི་རྣམས་མེ་ལྕེས་བསད་པར་བྱས་ཏེ།

༢༣ ཤད་རག མེ་ཤཱག་དང་། ཨ་བེད་ནེ་ཀོ། སྐྱེ་བོ་གསུམ་པོ་འདི་བཀྱིགས་བཞིན་མེ་འབར་བའི་མེ་དོང་གི་དཀྱིལ་དུ་ལྷུང་ངོ་༎

༢༤ དེའི་ཚེ་རྒྱལ་པོ་ནེ་བུ་ཀད་ནེ་ཙར་ཧ་ལས་ཤིང་། རྟབ་རྟོབ་ཏུ་ལངས་ནས། བཀའ་བློན་དག་ལ་གཏམ་བྱས་ཏེ་འདི་སྐད་དུ། ངེད་ཀྱིས་མི་གསུམ་བཀྱིགས་ནས་མེ་འབར་བའི་མེ་དོང་དུ་མ་དབྱུགས་སམ། ཞེས་པའི་ལན་དུ་དེ་དག་གིས། ཀྱེ་རྒྱལ་པོ་དེ་བདེན་ནོ། ཞེས་ཞུས་པ་ལས།

༢༥ དེས་ལན་དུ་སྨྲས་པ། ལྟོས་ཤིག ངས་མ་བཀྱིགས་པའི་སྐྱེས་པ་བཞི་མེ་དཀྱིལ་ན་རྒྱུ་བར་མཐོང་སྟེ། དེ་དག་ལ་གནོད་པ་ཅིའང་མེད་དོ། ཡང་བཞི་པ་དེའི་བྱད་ནི་ལྷ་སྲས་ཞིག་དང་འདྲའོ༎

༢༦ དེ་ནས་ནེ་བུ་ཀད་ནེ་ཙར་མེ་འབར་བའི་མེ་དོང་གི་ཁའི་རྩར་ཉེ་བར་འོངས་ནས། ཀྱེ་ཤད་རག མེ་ཤཱག་དང་ཨ་བེད་ནེ་ཀོ། བླ་ན་མེད་པའི་དཀོན་མཆོག་གི་བྲན་པོ་རྣམས། ཕྱིར་ཐོན་ལ། ཚུར་ཤོག་ཅེས་སྨྲས་སོ། དེ་ནས་ཤད་རག མེ་ཤཱག ཨ་བེད་ནེ་ཀོ་མེའི་དཀྱིལ་ནས་བྱུང་བ་དང་། སྐུ་དྲག་རྣམས་དང་། བློན་པོ་རྣམས་དང་། དམག་དཔོན་རྣམས་དང་།

༢༧ རྒྱལ་པོའི་བཀའ་བློན་ཐམས་ཅད་འདུས་ནས། སྐྱེ་བོ་དེ་དག་གི་ལུས་ཐོག་ཏུ་མེའི་དབང་མེད་པ་དང་། དེ་དག་གི་མགོའི་སྐྲ་ཉག་ཅིག་ཀྱང་མ་གཞོབས་པ་དང་། དེ་དག་གི་ལུས་གོས་ལ་ཁྱད་པར་ཅིའང་མེད་པ་དང་།

༢༨ ཞོབ་དྲི་ཡང་དེ་དག་ལ་མེད་པ་མཐོང་ངོ་། དེ་ནས་ནེ་བུ་ཀད་ནེ་ཙར་གྱིས་འདི་སྐད་ན་རེ། ཤད་རག མེ་ཤཱག ཨ་བེད་ནེ་ཀོ་ཡི་དཀོན་མཆོག་དེ་ལ་བཀྲ་ཤིས་པར་ཤོག་ཅིག གང་དག་གིས་ཁོང་ལ་བློ་གདེང་བྱས་ཏེ། རང་གི་དཀོན་མཆོག་དེ་ནི་མ་གཏོགས་པར། ལྷ་གང་ལའང་རྟེན་ཞིང་ཕྱག་མི་འཚལ་ཕྱིར། རྒྱལ་པོའི་བཀའ་བཟློགས་པར་བྱས་པ་དང་། རང་གི་ལུས་ཕུལ་བར་བྱས་པ་དེ་དག ཁོང་ཉིད་ཕོ་ཉ་མངག་ཤིང་བྲན་དག་སྐྱབས།

༢༩ དེ་བས་ན་ངས་སྒོ་བའི་བཀའ་རྒྱ་ནི། མི་སྡེའམ། མི་རིགས་སམ། སྐད་རིགས་གང་གིས་ཀྱང་ཤད་རག་དང་། མེ་ཤཱག་དང་། ཨ་བེད་ནེ་ཀོའི་དཀོན་མཆོག་ལ་མི་རིགས་པའི་ཚིག་ཅིག་ཟེར་ན། དེ་དག་དུམ་བུར་བཏུབ་ནས། དེ་དག་གི་ཁང་པ་ལུད་ཕུང་དུ་བྱེད་པར་འགྱུར་རོ། དེ་ཅིའི་ཕྱིར་ཞེ་ན་འདི་ལྟར་སྒྲོལ་ཐུབ་པའི་དཀོན་མཆོག་གཞན་ཅིག་མེད་པའི་ཕྱིར་རོ།

༣༠ དེ་ནས་རྒྱལ་པོས་ཤད་རག་དང་། མེ་ཤཱག་དང་། ཨ་བེད་ནེ་ཀོ་་བཱ་བེལ་ཡུལ་ལྗོངས་ཀྱི་ནང་ན་གོ་ས་མཐོ་བར་བྱས་སོ༎

༤

རྒྱལ་པོ་ནེ་བུ་ཀད་ནེ་ཙར་གྱི་ཕྱོགས་ནས། ས་གཞི་ཀུན་ཏུ་གནས་པའི་མི་སྡེ་དང་། མི་རིགས་དང་། སྐད་ཐམས་ཅད། ཁྱེད་ཅག་ལ་ཞི་བདེ་རྒྱས་པར་གྱུར་ཅིག

༢ བླ་ན་མེད་པའི་དཀོན་མཆོག་གིས་ངའི་དོན་དུ་མཛད་པའི་ལྟས་དང་། ངོ་མཚར་ཆེ་བའི་ཕྲིན་ལས་རྣམས་ངས་སྟོན་པའི་རིགས་སོ་ཅེས་སེམས།

༣ ཁོང་གི་ལྟས་རྣམས་ཇི་ལྟར་ཆེ་བ་ལགས། ཁོང་གི་ངོ་མཚར་ཕྲིན་ལས་ཇི་ལྟར་དྲག ཁོང་གི་རྒྱལ་སྲིད་མཐའ་མེད་རྒྱལ་སྲིད་ལགས། ཁོང་གི་སྲིད་མི་རབས་ནས་མི་རབས་གནས།

༤ བདག་ནེ་བུ་ཀད་ནེ་ཙར་རང་ཁྱིམ་ན་སྐྱིད་ཅིང་། རང་ཁབ་ན་བདེ་བཞིན་ཡོད་པ་ལས།

༥ ངས་རྨི་ལམ་ཞིག་མཐོང་། དེས་ང་དངངས་སྐྲག་ཏུ་བཅུག བདག་གི་མལ་ཁྲིའི་སྟེང་གི་བསམ་པ་དང་། རང་གི་མགོའི་སྣང་བ་རྣམས་ཀྱིས་ང་དཀྲུགས་པས།

༦ རྨི་ལམ་དེའི་དོན་འགྲེལ་སྟོན་དུ་བཱ་བེལ་གྱི་མི་མཁས་པ་ཀུན་ངའི་དྲུང་དུ་འགུག་པའི་བཀའ་བྱས་སོ།

༧ དེའང་མཚན་མཁན་དང་། རྩིས་པ་དང་། ཀལ་དཱི་པ་དང་། མཚན་མཁན་རྣམས་དྲུང་དུ་འོངས་པ་དང་། ངས་དེ་དག་གི་མདུན་དུ་རང་གི་རྨི་ལམ་དེ་བཤད་ཀྱང་། དེ་དག་གིས་ང་ལ་དེའི་དོན་འགྲེལ་བར་མ་བྱས་སོ།

༨ འོན་ཀྱང་མཐའ་མར་ངའི་ལྷའི་མིང་བཞིན་བེལ་ཏེ་ཤ་ཙར་ཞེས་པའི་དཱ་ནི་ཨེལ་ངའི་མདུན་དུ་འོངས་སོ། དེའི་ནང་ན་ལྷ་དམ་པ་རྣམས་ཀྱི་སེམས་ཉིད་ཡོད་པས། ངས་དེའི་མདུན་དུ་རྨི་ལམ་བཤད་ཅིང་།

༩ ཀྱེ་བེལ་ཏེ་ཤ་ཙར། མཚན་མཁན་རྣམས་ཀྱི་དཔོན་པོ། ཁྱེད་ཀྱི་ནང་ན་ལྷ་དམ་པ་རྣམས་ཀྱི་སེམས་ཉིད་བཞུགས་ཏེ། གསང་བ་གང་གིས་ཀྱང་ཁྱེད་ཀྱི་སེམས་མི་དཀྲུགས་པ་ངས་ཤེས་པས། ངས་རྨིས་པའི་རྨི་ལམ་གྱི་སྣང་བ་དང་། དེའི་དོན་འགྲེལ་ཤོད་ཅིག

༡༠ བདག་རང་གི་མལ་ཁྲིར་ཉལ་བ་ལས། རང་གི་མགོའི་སྣང་བ་རྣམས་ནི་འདི་ལྟ་སྟེ། ངས་བལྟས་པ་དང་། ཀྱེ་ཧོ། ས་གཞིའི་དཀྱིལ་ན་རབ་ཏུ་མཐོ་བའི་ཤིང་སྡོང་ཞིག་ཡོད་པ་ཡིན།

༡༡ དེའང་ཤིང་སྡོང་དེ་རྒྱས་ཏེ། བརྟན་པར་གྱུར་ནས། དེའི་རྩེ་མོ་ནམ་མཁའི་བར་དུ་ཕྱིན་ཏེ། ས་གཞིའི་མཐའ་མ་ཐམས་ཅད་ཀྱི་བར་དུ་སྣང་བར་གྱུར་ཏོ།

༡༢ དེའི་ལོ་མ་སྡུག་པ། འབྲས་བུ་མང་བ། དེའི་ནང་ན་ཐམས་ཅད་ཀྱི་ཕྱིར་ཁ་ཟས་ཡོད་དེ། ཐང་གི་དུད་འགྲོ་རྣམས་དེའི་བསིལ་གྲིབ་ཀྱི་འོག་ན་ཡོད་དེ། ནམ་མཁའི་བྱ་རྣམས་དེའི་ཡལ་ག་རྣམས་ལ་གནས་ཤིང་། དེའི་ནང་ནས་ལུས་ཅན་ཀུན་ལ་འཚོ་བ་བརྙེད་དོ༎

༡༣ བདག་གི་མལ་ཁྲིར་རང་གི་མགོའི་སྣང་བ་རྣམས་ཀྱི་ནང་ན་མཐོང་བ་ནི། ཀྱེ་ཧོ། ནམ་མཁའ་ནས་སོ་པ་ཞིག འོ་ན། དམ་པ་ལགས་པ་ཞིག་བབས་ནས།

༡༤ དེས་སྐད་ཆེན་པོས་འབོད་ཅིང་འདི་སྐད་དུ། སྡོང་པོ་དེ་ཆོད་ཅིག དེའི་ཡལ་ག་རྣམས་ཤུར་ཞིག དེའི་ལོ་མ་རྣམས་སྤྲུག་ཅིག དེའི་འབྲས་བུ་རྣམས་གཏོར་ཞིག དེའི་འོག་ནས་དུད་འགྲོ་རྣམས་ཡན་པ་དང་། དེའི་ཡལ་ག་རྣམས་ནས་བྱ་རྣམས་འབྲོས་པའི་ཕྱིར་རོ།

༡༥ འོན་ཀྱང་དེའི་རྩ་བའི་སྡོང་པོ་སའི་ནང་དུ་ལྕགས་དང་ཟངས་ཀྱི་ཤན་གྱིས་བསྡམས་ནས། བོར་ཞིག ཐང་གི་རྩྭ་སྔོན་པོའི་ནང་དུ་དེ་བཞག་སྟེ། ནམ་མཁའི་ཟིལ་པས་གཤེར་བར་གྱུར་ཅིག ཡང་དུད་འགྲོའི་སྡེ་མཉམ་དེའི་སྐལ་བ་ནི་ས་གཞིའི་རྩྭ་ཡོད་པར་གྱུར་ཅིག

༡༦ དེའི་སྙིང་མིའི་སྙིང་ལྟར་མ་ལུས་པར། དུད་འགྲོའི་སྙིང་ཞིག་དེ་ལ་གཏང་བར་གྱུར་ཅིག དུས་ཚོད་བདུན་དེ་ལ་མྱོང་དུ་ཆུག་ཅིག

༡༧ བྱ་བ་འདི་ནི་སོ་པ་རྣམས་ཀྱིས་བཅད་པའི་བཀའ་ཁྲིམས་དང་། བཀའ་འདི་ནི་དམ་པ་ལགས་པ་རྣམས་ཀྱིས་གསུངས་པ་བཞིན་ནོ། བླ་ན་མེད་པས་མིའི་རྒྱལ་ཁམས་ཀྱི་ནང་ན་མངའ་མཛད་ཅིང་། གང་ལ་དགྱེས་པ་ལ་དེ་སྦྱིན་ཏེ། མིའི་ནང་ན་ཀུན་ལས་དམའ་བ་དེ་ནི་དེའི་སྟེང་དུ་འཇོག་པར་མཛད་པ། གསོན་པོ་རྣམས་ཀྱིས་རྟོགས་པའི་དོན་དུ་ཡིན་ནོ་ཞེས་སྨྲས་སོ༎

༡༨ འདི་ནི་བདག་རྒྱལ་པོ་ནེ་བུ་ཀད་ནེ་ཙར་གྱིས་རྨིས་པའི་རྨི་ལམ་སྟེ། ད་ཁྱེད། ཀྱེ་བེལ་ཏེ་ཤ་ཙར། དེའི་དོན་འགྲེལ་ཤོད་ཅིག དེ་ཅིའི་ཕྱིར་ཞེ་ན། བདག་གི་སྲིད་ཀྱི་ནང་ན་ཡོད་པའི་མི་མཁས་པ་ཀུན་གྱིས་ངའི་མདུན་དུ་དེའི་དོན་འགྲེལ་སྟོན་ཐུབ་པ་མི་གདའ་ཡང་། ཁྱེད་ཀྱི་ནང་ན་ལྷ་དམ་པ་རྣམས་ཀྱི་སེམས་ཉིད་ཡོད་པས། ཁྱེད་ལ་ནུས་པ་ཡོད་དོ༎

༡༩ དེ་ནས་བེལ་ཏེ་ཤ་ཙར་གྱི་མིང་དང་ལྡན་པའི་དཱ་ནི་ཨེལ་ནི་ཆུ་ཚོད་གཅིག་གི་བར་དུ་མགོ་འཁོར་ཏེ། རང་གི་བསམ་པས་དཀྲུགས་པ་དང་། རྒྱལ་པོས་དེ་ལ་ལན་དུ། ཀྱེ་བེལ་ཏེ་ཤ་ཙར། རྨི་ལམ་དང་དེའི་དོན་འགྲེལ་གྱིས་ཁྱེད་འཁྲུགས་པར་མ་གྱུར་ཅིག་སྨྲས་པ་དང་། བེལ་ཏེ་ཤ་ཙར་གྱིས་ལན་དུ། ཀྱེ་ངའི་ཇོ་བོ། རྨི་ལམ་འདི་ཁྱེད་ལ་འཁོན་དུ་འཛིན་པ་རྣམས་དང་། དེའི་དོན་འགྲེལ་ཁྱེད་ཀྱི་དགྲ་རྣམས་ཀྱི་ཕྱིར་གྱུར་ཅིག

༢༠ ཁྱེད་ཀྱིས་མཐོང་བའི་ཤིང་སྡོང་དེ་རྒྱས་ཤིང་བརྟན་པོར་གྱུར་ཏེ། དེའི་རྩེ་མོ་ནམ་མཁའི་བར་དུ་ཕྱིན་ཞིང་། ས་གཞིའི་མཐའ་མའི་བར་དུ་སྣང་བར་གྱུར་ཏེ།

༢༡ དེའི་ལོ་མ་རྣམས་སྡུག་པ། འབྲས་བུ་མང་བ། དེའི་ནང་ན་ཐམས་ཅད་ཀྱི་ཕྱིར་ཁ་ཟས་ཡོད་དེ། དེའི་འོག་ཏུ་ཐང་གའི་དུད་འགྲོ་རྣམས་གནས། དེའི་ཡལ་ག་རྣམས་ལ་ནམ་མཁའི་བྱ་རྣམས་ཀྱི་ཚང་ཡོད་པ་ཡིན།

༢༢ ཀྱེ་རྒྱལ་པོ། དེ་ནི་ཁྱེད་ལགས་སོ། ཁྱེད་རྒྱས་ནས་བརྟན་པོར་སོང་། དེ་ཅིའི་ཕྱིར་ཞེ་ན། ཁྱེད་ཀྱི་ཆེ་བ་རྒྱས་ནས་ནམ་མཁའི་བར་དུ་དང་། དབང་སྲིད་ས་གཞིའི་མཐའ་མའི་བར་དུ་ཕྱིན་ཏོ།

༢༣ དེའང་རྒྱལ་པོས་སོ་པ་ཞིག འོ་ན། དམ་པ་ལགས་པ་ཞིག ནམ་མཁའ་ལས་བབས་པ་མཐོང་སྟེ། དེས་འདི་སྐད་དུ། སྡོང་པོ་དེ་བཅད་དེ་མེད་པར་བྱོས་ཤིག འོན་ཀྱང་དེའི་རྩ་བའི་སྡོང་ལྟུམ་སའི་ནང་དུ་བོར་ལ། དེ་ལ་ལྕགས་དང་ཟངས་ཀྱི་ཤན་བསྡམས་ནས། ཐང་གའི་རྩྭ་སྔོན་པོའི་ནང་དུ་བོར་ཞིག གནམ་གྱི་ཟིལ་པས་འབང་བར་གྱུར་ཅིག་དང་། དུས་ཚོད་བདུན་མ་འདས་པའི་བར་དུ་ཐང་གའི་དུད་འགྲོ་དང་མཉམ་དུ་དེའི་ཟས་སྐལ་ཡོད་པར་གྱུར་ཅིག་ཅེས་སྨྲས་སོ༎

༢༤ ཀྱེ་རྒྱལ་པོ། དེའི་དོན་འགྲེལ་ནི། ངའི་ཇོ་བོ་རྒྱལ་པོའི་ཐོག་ཏུ་བྱུང་བའི་བླ་ན་མེད་པའི་བཀའ་ནི་འདི་ལྟ་སྟེ།

༢༥ བླ་ན་མེད་པས་མིའི་རྒྱལ་ཁམས་ཀྱི་ནང་ན་མངའ་མཛད་ཅིང་། དེ་སུ་ལ་དགྱེས་པ་དེ་ལ་སྦྱིན་པ་ནི་ཁྱེད་ཀྱིས་ངོ་མ་འཕྲོད་པའི་བར་དུ། ཁྱེད་མིའི་ཁྲོད་ནས་བསྐྲད་དེ། ཐང་གའི་དུད་འགྲོ་དང་མཉམ་དུ་གནས་ཤིང་། གླང་ལྟར་རྩྭ་ཟ་ཞིང་། གནམ་གྱི་ཟིལ་པས་སྦོང་བར་བྱ་སྟེ། ཁྱེད་ལས་དུས་ཚོད་བདུན་འདས་པར་འགྱུར་རོ།

༢༦ དེའང་དེ་དག་གིས་རྩ་བའི་སྡོང་ལྟུམ་བོར་ཞིག་ཅེས་བཀའ་སྩལ་པ་བཞིན་དུ། དེའི་འོག་ཏུ་རྒྱལ་སྲིད་ཀྱི་དབང་ཐང་ནི་ནམ་མཁའི་ཕྱོགས་ལས་ཡིན་པ་ཁྱེད་ཀྱིས་རྟོགས་པ་དང་། ཁྱེད་རང་གི་རྒྱལ་སྲིད་ལ་ཡང་དགོད་པ་ནི་ངེས་སོ།

༢༧ དེ་བས་ན་ཀྱེ་རྒྱལ་པོ། ངའི་གདམས་ངག་ཁྱེད་ཀྱིས་བླང་བར་མཛད་ན། ཉིད་ཀྱི་ཉེས་པ་རྣམས་ཆོས་དྲང་པོ་དང་། མི་རིགས་པ་རྣམས་དབུལ་པོར་སྙིང་རྗེ་མཛད་པའི་ངང་ནས་ཆོག་ཅིག་དང་། དེ་ནས་ཁྱེད་ཀྱི་བདེ་བ་རེ་ཞིག་ལུས་པར་འགྱུར་བའང་སྲིད་དོ་ཞེས་ཞུས་སོ༎

༢༨ བྱ་བ་དེ་ཐམས་ཅད་རྒྱལ་པོ་ནེ་བུ་ཀད་ནེ་ཙར་གྱི་སྟེང་དུ་བབས་སོ།

༢༩ ལོ་གཅིག་འཁྱིར་འཁོར་བའི་ཚེ་ན། བཱ་བེལ་རྒྱལ་ཁབ་ན་འཆག་པ་ལས།

༣༠ རྒྱལ་པོས་གཏམ་བྱས་ནས། ངའི་དབང་གི་ཤུགས་ཀྱིས་རྒྱལ་སར་འགྱུར་བ་དང་། ངའི་རྔམ་བརྗིད་སྣང་བར་བྱ་བའི་ཕྱིར་བརྩིགས་པའི་བཱ་བེལ་ཆེན་པོ་དེ་འདི་མ་ཡིན་ནམ།

༣༡ ཞེས་པའི་ཚིག་རྒྱལ་པོའི་ཁ་ནས་གླེང་འཕྲོ་མ་རྫོགས་པར་ནམ་མཁའ་ནས་སྐད་ཅིག་བྱུང་ནས། ཀྱེ་རྒྱལ་པོ་ནེ་བུ་ཀད་ནེ་ཙར། ཁྱོད་ལ་སྒོ་བ་ནི། རྒྱལ་སྲིད་ཁྱོད་ལས་བྲལ་ཟིན།

༣༢ བླ་ན་མེད་པས་མིའི་རྒྱལ་ཁམས་ཀྱི་ནང་ན་མངའ་མཛད་ཅིང་། དེ་སུ་ལ་དགྱེས་པ་དེ་ལ་སྦྱིན་པ་ནི་ཁྱོད་ཀྱིས་ངོ་མ་འཕྲོད་པའི་བར་དུ་ཁྱོད་མིའི་ཁྲོད་ནས་བསྐྲད་དེ། ཐང་གའི་དུད་འགྲོ་དང་མཉམ་དུ་གནས་ཤིང་། གླང་ལྟར་རྩྭ་ཟ་ཞིང་། ཁྱོད་ལས་དུས་ཚོད་བདུན་འདས་པར་འགྱུར་རོ་ཞེས་གསུངས་སོ།

༣༣ ཆུ་ཚོད་དེ་ཉིད་དུ་རྒྱལ་པོ་ནེ་བུ་ཀད་ནེ་ཙར་གྱི་ནང་ན་བྱ་བ་དེ་གྲུབ་པར་གྱུར་ཏེ། ཁོ་མིའི་ཁྲོད་ནས་བསྐྲད་པ་དང་། གླང་དང་འདྲ་བར་རྩྭ་བཟས། དེའི་ལུས་གནམ་གྱི་ཟིལ་པས་སྤངས། དེའི་སྤུ་གླག་གི་ཤོག་པ་དང་། སེན་མོ་ནི་བྱའི་སྡེར་མོ་ལྟར་མ་གྱུར་པའི་བར་དུ་དེ་ལྟར་ལུས་སོ༎

༣༤ ཉིན་མོ་དེ་དག་འདས་པའི་འོག་ཏུ་བདག་ནེ་བུ་ཀད་ནེ་ཙར་གྱིས་རང་གི་མིག་ནམ་མཁའི་ཕྱོགས་སུ་བཏེག་པ་ལས། ངའི་བློ་གྲོས་རང་གི་ནང་ན་ཕྱིར་འཁོར་ནས། ངས་བླ་ན་མེད་པ་ལགས་པ་ལ་གཏང་རག་ཕུལ་ཏེ། རྟག་ཏུ་མཆིས་པ་ལ་བསྟོད་ཅིང་བསྔགས་སོ། དེ་ཅིའི་ཕྱིར་ཞེ་ན། ཁོང་གི་དབང་སྲིད་མཐའ་མེད་པའི་དབང་སྲིད་ལགས། ཁོང་གི་རྒྱལ་སྲིད་མི་རབས་ནས་མི་རབས་སུ་གནས།

༣༥ ས་ལ་གནས་པ་ཐམས་ཅད་ཅང་མིན་ལྟར་དུ་རྩི། ཁོང་གིས་ཇི་ལྟར་དགྱེས་པ་དེ་བཞིན་དུ་གནམ་གྱི་དམག་དཔུང་རྣམས་དང་། ས་ལ་གནས་པ་རྣམས་ཀྱི་ནང་ན་འཕྲིན་ལས་མཛད། ཁོང་གི་ཕྱག་འགེགས་ཐུབ་པ་དང་། ཁོང་ལ། ཁྱེད་ཅི་མཛད་ཅེས་ཞུ་ཐུབ་པ་སུའང་མེད།

༣༦ དུས་དེ་རང་ལ་ངའི་བློ་གྲོས་རང་གི་ནང་དུ་ཕྱིར་འཁོར་ནས། ངའི་རྒྱལ་སྲིད་ཀྱི་དཔལ་དུ་བདག་གི་རྔམ་བརྗིད་དང་ཟིལ་ཡང་བྱུང་བ་དང་། ངའི་བཀའ་བློན་དང་། སྐུ་དྲག་རྣམས་ཀྱིས་ང་བཙལ་ཏེ། རང་གི་རྒྱལ་སྲིད་ལ་བཀོད་ནས། ངའི་དཔལ་དང་གཟི་བརྗིད་ལྷག་པར་དུ་རྒྱས་པར་གྱུར་ཏོ།

༣༧ ད་ང་ནེ་བུ་ཀད་ནེ་ཙར་གྱིས་ནམ་མཁའི་རྒྱལ་པོ་ལ་གཏང་རག་དང་། བསྟོད་པ་དང་། བཀུར་སྟི་བྱེད་དོ། ཁོང་གི་མཛད་པ་ཐམས་ཅད་བདེན་པ་ཉིད་དང་། གཤེགས་ལམ་ཐམས་ཅད་ཁྲིམས་དྲང་པོ་ལགས་ཏེ། ང་རྒྱལ་ངང་ནས་འགྲུལ་བ་རྣམས་ཁོང་གིས་དམའ་བར་མཛད་ནུས་སོ༎

༥

རྒྱལ་པོ་བེལ་ཤ་ཙར་གྱིས་རང་གི་སྐུ་དྲག་སྟོང་ཚོ་ཞིག་ལ་དགའ་སྟོན་ཆེན་པོ་ཞིག་བྱས་ཏེ། སྟོང་ཕྲག་དེའི་མདུན་དུ་རྒུན་ཆང་བཏུངས་སོ།

༢ བེལ་ཤ་ཙར་རྒུན་ཆང་གིས་འབག་པའི་ཚེ། དེས་རང་གི་ཕ་ནེ་བུ་ཀད་ནེ་ཙར་གྱིས་ཡེ་རུ་ཤ་ལེམ་གྱི་མཆོད་ཁང་ནས་བཏོན་པའི་གསེར་དངུལ་གྱི་མཆོད་རྫས་རྣམས་འཁྱེར་ཤོག་ཅེས་བཀའ་སྩལ་ཏོ། དེ་ཅིའི་ཕྱིར་ཞེ་ན། རྒྱལ་པོ་རང་དང་སྐུ་དྲག་རྣམས་དང་། བཙུན་མོ་རྣམས་དང་། ཟུར་གྲོགས་རྣམས་ཀྱིས་དེ་དག་གི་ནང་རྒུན་ཆང་འཐུང་བའི་ཕྱིར་རོ།

༣ དེ་ནས་ཡེ་རུ་ཤ་ལེམ་ན་ཡོད་པའི་མཆོད་ཁང་། ཞེས་ན། དཀོན་མཆོག་གི་ཕོ་བྲང་གི་ནང་ནས་བཏོན་ཁྱེར་བའི་གསེར་གྱི་མཆོད་རྫས་རྣམས་དྲངས་ནས། དེ་དག་གི་ནང་དུ་རྒྱལ་པོ་རང་དང་། སྐུ་དྲག་རྣམས་དང་། བཙུན་མོ་རྣམས་དང་། ཟུར་གྲོགས་རྣམས་ཀྱིས་བཏུངས་སོ།

༤ དེ་དག་རྒུན་ཆང་འཐུང་གིན་གསེར་དངུལ་ར་གན་ལྕགས་ཤིང་དང་རྡོའི་ལྷ་རྣམས་ལ་བསྟོད་པ་བྱས་སོ༎

༥ ཆུ་ཚོད་དེ་རང་ལ་མིའི་ལག་པའི་མཛུབ་མོ་རྣམས་བྱུང་ནས། སྟེགས་བུའི་ཐད་དུ་རྒྱལ་ཁབ་ཀྱི་རྩིག་པའི་ཞལ་བ་ལ་འབྲི་བར་བྱས། འབྲི་བའི་ལག་པའི་མཛུབ་མོ་དེ་དག་རྒྱལ་པོས་མཐོང་བ་དང་།

༦ རྒྱལ་པོའི་གདོང་རྩི་གྱུར་ནས། རང་གི་བསམ་པས་དཀྲུགས་ཏེ། རྐེད་ཚིགས་ལྷོད་ཅིང་། པུས་མོ་གཅིག་ལ་གཅིག་ཐོགས་པར་གྱུར་པ་དང་།

༧ རྒྱལ་པོས་རྩིས་པ་དང་ཀལ་དཱི་པ་དང་ཆ་མཁན་རྣམས་འགུག་ཏུ་སྐད་ཆེན་པོས་འབོད་གྲགས་སོ། རྒྱལ་པོས་བཱ་བེལ་གྱི་མི་མཁས་པ་རྣམས་ལ་གཏམ་བྱས་ཏེ། སུས་ཀྱང་བྲིས་པ་འདི་བཀླགས་ནས། དེའི་དོན་འགྲེལ་ང་ལ་སྟོན་པ་དེ་ལ་མགོ་ལུས་མཚལ་ཁ་དང་། དེའི་མཇིང་པ་ལ་གསེར་གྱི་འཕྲེང་བས་བརྒྱན་ཏེ། རྒྱལ་སྲིད་ནང་དུ་བློན་པོ་གསུམ་པར་འགྱུར་བར་འགྱུར་རོ་ཞེས་སྨྲས་པ་དང་།

༨ རྒྱལ་པོའི་མི་མཁས་པ་ཀུན་ནང་དུ་འོངས་ཀྱང་། བྲིས་པ་དེ་མ་ཕྱེད། རྒྱལ་པོ་ལ་དེའི་དོན་འགྲེལ་ཡང་སྟོན་མ་ནུས་པས།

༩ བེལ་ཤ་ཙར་ཀུན་ནས་འཁྲུགས་ཏེ། དེའི་གདོང་རྩི་གྱུར་ནས། སྐུ་དྲག་རྣམས་ཀྱང་མགོ་ཁྱོར་ཏོ༎

༡༠ དེའང་རྒྱལ་པོ་དང་སྐུ་དྲག་རྣམས་ཀྱི་གཏམ་ཐོས་ནས་རྒྱལ་མོ་མགྲོན་ཁང་དུ་འོངས་ཏེ། རྒྱལ་མོས་གཏམ་བྱས་ཏེ་འདི་སྐད་དུ། ཀྱེ་རྒྱལ་པོ། སྐུ་ཚེ་བརྟན་པར་ཤོག ཁྱེད་ཀྱི་བསམ་པས་ཁྱེད་འཁྲུགས་པར་མ་གྱུར་ཅིག་དང་། ཞལ་གདོང་ཡང་མ་སྒྱུར་ཞིག

༡༡ ཁྱེད་ཀྱི་རྒྱལ་སྲིད་ཀྱི་ནང་ན་ལྷ་དམ་པ་རྣམས་ཀྱི་སེམས་ཉིད་དང་ལྡན་པའི་སྐྱེས་བུ་ཞིག་ཡོད། ཁྱེད་ཀྱི་ཡབ་ཀྱི་སྐུ་རིང་ལ་དེའི་ནང་ན་ལྷའི་ཡེ་ཤེས་དང་འདྲ་བའི་འོད་དང་། བློ་གྲོས་དང་། ཡེ་ཤེས་བརྙེད་པ་ཡིན། རྒྱལ་པོ་ནེ་བུ་ཀད་ནེ་ཙར། ཁྱེད་ཀྱི་ཡབ། ཀྱེ་རྒྱལ་པོ། འོ་ན་ཁྱེད་ཀྱི་ཡབ་དེས་དེ་ནི་མཚན་མཁན་དང་། རྩིས་པ་དང་། ཀལ་དཱི་པ་དང་། ཆ་མཁན་རྣམས་ཀྱི་འགོ་པར་མཛད་པ་ཡིན།

༡༢ དེ་ཅིའི་ཕྱིར་ཞེ་ན། རྒྱལ་པོས་བེལ་ཏེ་ཤ་ཙར་དུ་མིང་བཏགས་པའི་དཱ་ནི་ཨེལ་དེ་རང་གི་ནང་ན་སེམས་ཉིད་ཁྱད་པར་ཅན་ཞིག་དང་། ཤེས་རབ་དང་། བློ་གྲོས་དང་། རྨི་ལམ་གྱི་དོན་འགྲེལ་བ་དང་། བཀབ་ཚིག་མངོན་དུ་བྱེད་པ་དང་། རྣམ་རྟོག་སེལ་བའི་ཡོན་ཏན་བརྙེད་པ་ཡིན་པས། དཱ་ནི་ཨེལ་འབོད་དུ་ཆུག་ལ། ཁོས་དོན་འགྲེལ་བར་འགྱུར་རོ་ཞེས་བསྐུལ་ཏོ༎

༡༣ དེ་ནས་དཱ་ནི་ཨེལ་རྒྱལ་པོའི་དྲུང་དུ་དྲངས་ནས། རྒྱལ་པོས་དཱ་ནི་ཨེལ་ལ་གཏམ་བྱས་ཏེ། ངའི་ཡབ་རྒྱལ་པོས་ཡ་ཧུ་དཱ་ནས་དྲངས་པའི་ཡ་ཧུ་དཱའི་བཙོན་པ་རྣམས་ཀྱི་ནང་ནས་ཡིན་པའི་དཱ་ནི་ཨེལ་དེ་ཁྱེད་རང་ཡིན་ནམ།

༡༤ ཁྱེད་ཀྱི་ནང་ན་ལྷ་རྣམས་ཀྱི་སེམས་ཉིད་ཡོད་པ་དང་། འོད་དང་། བློ་གྲོས་དང་། ཡེ་ཤེས་ཁྱད་པར་ཅན་ཞིག་ཡོད་པའི་གྲགས་པ་ངས་ཐོས་སོ།

༡༥ དེའང་བྲིས་པ་དེ་ཕྱེད་མཁན་དང་། དེའི་དོན་འགྲེལ་ང་ལ་སྟོན་དུ་མི་མཁས་པའམ་རྩིས་པ་རྣམས་ངའི་དྲུང་དུ་འོངས་ཀྱིས། དེ་དག་གིས་བདག་ལ་དེའི་དོན་འགྲེལ་བསྟན་པར་མ་ནུས་སོ།

༡༦ འོན་ཀྱང་ཁྱེད་ཀྱིས་དོན་འགྲེལ་ནུས་པ་དང་། རྣམ་རྟོག་སེལ་བའི་གཏམ་ངས་ཐོས། ད་ཇི་སྟེ་ཁྱེད་ཀྱིས་བྲིས་པ་དེ་བཀླགས་ཏེ། དེའི་དོན་འགྲེལ་ན། ཁྱེད་ལ་མགོ་ལུས་མཚལ་ཁ་དང་། མཇིང་བར་གསེར་གྱི་འཕྲེང་བས་བརྒྱན་ཞིང་། རྒྱལ་སྲིད་ཀྱི་བློན་པོ་གསུམ་པར་འགྱུར་བར་འགྱུར་རོ་ཞེས་སྨྲས་སོ༎

༡༧ དེ་ནས་དཱ་ནི་ཨེལ་གྱིས་རྒྱལ་པོའི་དྲུང་དུ་ལན་དུ། ཁྱེད་ཀྱི་རྔན་པ་རྣམས་ཁྱེད་རང་གི་རྩར་ལུས་ཆུག ཡང་ཁྱེད་ཀྱི་བྱ་དགའ་དེ་གཞན་ལ་སྩོལ་ཞིག དེ་ནས་ཀྱང་བྲིས་པ་དེ་རྒྱལ་པོའི་དོན་དུ་ཀློག་པར་བྱ་ཞིང་། དེའི་དོན་ཁོང་ལ་འགྲེལ་བར་བྱའོ།

༡༨ ཀྱེ་རྒྱལ་པོ། བླ་ན་མེད་པའི་དཀོན་མཆོག་གིས་ཁྱེད་ཀྱི་ཡབ་ནེ་བུ་ཀད་ནེ་ཙར་ལ་རྒྱལ་སྲིད་དང་། ཆེ་བ་དང་། དཔལ་དང་། བཀུར་སྟི་གནང་བར་མཛད་དེ།

༡༩ ཁོང་གིས་གནང་བའི་གཟི་བརྗིད་ཀྱི་དབང་གིས་མི་སྡེ་དང་། མི་རིགས་དང་། སྐད་རིགས་ཐམས་ཅད་དེའི་དྲུང་དུ་འདར་ཞིང་བསྐྲགས་པར་གྱུར་ཏོ། ཁོང་གིས་གང་དགའ་བ་བསད། གང་དགའ་བ་གསོན་པོར་བཞག གང་དགའ་བ་མཐོ་སར་སྤར། གང་དགའ་བ་དམའ་སར་ཕབ།

༢༠ འོན་ཀྱང་དེའི་སྙིང་ན་རང་མཐོང་བསྐྱེད་དེ། དེའི་སྙིང་ང་རྒྱལ་གྱིས་སྲ་བར་གྱུར་པའི་ཚེ། རང་གི་རྒྱལ་ཁྲི་ལས་ཕབ་ནས། དེའི་གཟི་བརྗིད་འཕྲོག་པར་གྱུར་ཏོ།

༢༡ བླ་ན་མེད་པའི་དཀོན་མཆོག་གིས་མིའི་རྒྱལ་ཁམས་ཀྱི་ནང་ན་སྲིད་མཛད་ཅིང་། དེའི་ཐོག་ཏུ་གང་ལ་མཉེས་པ་དེ་སྐོ་བར་མཛད་པ། ཁོས་ངོ་མ་འཕྲོད་པའི་བར་དུ། མིའི་བུ་རྣམས་ཀྱི་དཀྱིལ་ནས་བསྐྲད་པར་གྱུར་ཏེ། དེའི་སྙིང་དུད་འགྲོའི་སྙིང་འདྲ་བར་མཛད་ནས། རྐྱང་རྣམས་དང་མཉམ་དུ་གནས་ཤིང་། དེ་ལ་གླང་ལྟར་རྩྭ་བསྟེར་ཏེ། དེའི་ལུས་གནམ་གྱི་ཟིལ་པས་སྦངས་སོ།

༢༢ འོན་ཀྱང་ཁོང་གི་སྲས་ལགས་པ་ཁྱེད་ཀྱེ་བེལ་ཤ་ཙར། ཁྱེད་ལ་འདི་ཐམས་ཅད་ཀྱི་རྒྱུས་ཡོད་པའི་སྟེང་དུའང་། རང་གི་སྙིང་གུས་པ་བྱེད་པ་མ་ཟད།

༢༣ ནམ་མཁའི་གཙོ་བོའི་ཞལ་ངོར་རང་མཐོང་བསྐྱེད་དེ། ཁོང་གི་ཕོ་བྲང་གི་མཆོད་རྫས་རྣམས་དེ་དག་གིས་ཁྱེད་ཀྱི་དྲུང་དུ་དྲངས་ནས། ཁྱེད་རང་དང་། རང་གི་སྐུ་དྲག་རྣམས་དང་། རང་གི་བཙུན་མོ་རྣམས་དང་། ཟུར་གྲོགས་རྣམས་ཀྱིས་དེ་དག་གི་ནང་དུ་རྒུན་ཆང་བཏུང་སྟེ། མི་མཐོང་བ་དང་། མི་ཐོས་པ་དང་། འདུ་བཤེས་མེད་པའི་རང་གི་དངུལ། གསེར། ར་གན། ལྕགས། ཤིང་དང་། རྡོ་བའི་ལྷ་རྣམས་ལ་བསྟོད་བསྔགས་བྱས། འོན་ཀྱང་གང་གི་ཕྱག་ཏུ་ཁྱེད་ཀྱི་སྙིང་དང་། གང་གི་དབང་དུ་ཁྱེད་ཀྱི་ལམ་ཐམས་ཅད་ཡོད་པའི་དཀོན་མཆོག་ཁོང་ལ་མ་བསྟོད་དོ།

༢༤ དེའི་ཕྱིར་དུ་ཁོང་གི་ཕྱོགས་ནས་ལག་པའི་མཛུབ་མོ་དེ་རྣམས་མངགས་ནས། ཡི་གེ་འདི་བྲིས་སོ༎

༢༥ ཡང་བྲིས་པའི་ཡི་གེ་ནི་འདི་ལྟ་སྟེ། མེ་ནེ། མེ་ནེ། ཐེ་ཀཱེལ། ཨུ་ཕར་སིན།

༢༦ མེ་ནེ་ཞེས་པའི་ཚིག་གི་དོན་ནི། དཀོན་མཆོག་གིས་ཁྱེད་ཀྱི་རྒྱལ་སྲིད་ཀྱི་རྩིས་མཛད་ནས་དེ་ཟད་པར་མཛད་དོ།

༢༧ ཐེ་ཀཱེལ་གྱི་དོན་ནི། ཁྱེད་སྲང་ལ་བཅལ་ནས་མ་ལོངས།

༢༨ ཕེ་རེས་ཀྱི་དོན་ནི། ཁྱེད་ཀྱི་རྒྱལ་ཁམས་བགོ་བཤའ་མཛད་ནས། མ་དཱ་ཨི་པ་དང་ཏ་ཟིག་པ་རྣམས་ལ་བཏང་ཟིན་ཏོ་ཞེས་སྨྲས་སོ།

༢༩ དེ་ནས་བེལ་ཤ་ཙར་གྱིས་བཀའ་གནང་ཞིང་། དཱ་ནི་ཨེལ་ལ་མགོ་ལུས་མཚལ་ཁ་བསྐོན་ནས། དེའི་མཇིང་པར་གསེར་གྱི་འཕྲེང་བ་བཏགས་ཏེ། རྒྱལ་ཁམས་ཀྱི་བློན་པོ་གསུམ་པར་གྱུར་པའི་བཀའ་སྒྲོག་ཏུ་བཅུག་གོ།

༣༠ མཚན་མོ་དེ་རང་ལ་ཀལ་དཱི་པའི་རྒྱལ་པོ་བེལ་ཤ་ཙར་བསད་ནས།

༣༡ མ་དཱ་ཨི་པ་དར་ཡཱས་ཁོ་རང་ལོ་དྲུག་ཅུ་རེ་གཉིས་པའི་ནང་དུ་རྒྱལ་སྲིད་དེ་བླངས་སོ༎

༦

དར་ཡཱས་རྒྱལ་སྲིད་ཀྱི་ཡུལ་ཀུན་སྐྱོང་བའི་སྡེ་དཔོན་ཆིག་བརྒྱ་ཉི་ཤུ་སྐོ་བར་བཞེད་དེ།

༢ དེ་དག་གི་སྟེང་ན་སྤྱི་དཔོན་གསུམ་ཡོད་དེ། དེའི་ནང་ན་གཅིག་དཱ་ནི་ཨེལ་ཡིན་ཏེ། རྒྱལ་པོ་ལ་གུན་མི་འཕོག་པའི་དོན་དུ་སྡེ་དཔོན་རྣམས་ཀྱིས་དེ་དག་ལ་རྩིས་སྤྲོད་བྱེད་པའི་ཕྱིར་རོ།

༣ ཡང་དཱ་ནི་ཨེལ་དེའི་ནང་ན་སེམས་ཉིད་ཁྱད་པར་ཅན་ཞིག་ཡོད་པས། སྤྱི་དཔོན་དང་སྡེ་དཔོན་རྣམས་ཀྱི་གོང་དུ་གྱུར་ཏེ། རྒྱལ་པོས་རྒྱལ་ཁམས་ཐམས་ཅད་ཀྱི་དབང་དེ་ལ་སྟེར་རོ་ཞེས་སྙམ་དུ་བསམས་སོ༎

༤ དེ་ནས་སྤྱི་དཔོན་དང་སྡེ་དཔོན་དེ་རྣམས་ཀྱིས་ལ་རྒྱའི་ནང་དུ་དཱ་ནི་ཨེལ་ལ་སྐྱོན་འགེལ་དུ་བསྙེགས་ཀྱང་། ཐབས་སམ་ནོངས་ཅིའང་ཐོབ་མ་ཐུབ། དེ་ཅིའི་ཕྱིར་ཞེ་ན། དེ་ནི་བློ་དྲང་ཞིང་། འཕྱུགས་པའམ་ཉེས་པ་ཅིའང་དེའི་ནང་ནས་མ་ཐོབ་བོ།

༥ དེ་ནས་མི་དེ་དག་གིས། དེའི་དཀོན་མཆོག་གི་བཀའ་ཁྲིམས་འབའ་ཞིག་གི་སྐོར་དུ་མ་གཏོགས་པར་གཞན་བྱ་བའི་ནང་དུ་དཱ་ནི་ཨེལ་འདིའི་ནང་ནས་ནོངས་ཐོབ་པར་མི་འགྱུར་རོ་ཞེས་སྨྲས་སོ༎

༦ དེའང་སྤྱི་དཔོན་དང་སྡེ་དཔོན་འདི་རྣམས་རྒྱལ་པོའི་དྲུང་དུ་འདུས་ཏེ། དེ་ལ་འདི་སྐད་དུ། ཀྱེ་རྒྱལ་པོ་དར་ཡཱ། སྐུ་ཚེ་བརྟན་པར་ཤོག

༧ ཉིན་ཞག་སུམ་ཅུའི་བར་དུ་སུས་ཀྱང་ཁྱེད་ཀྱེ་རྒྱལ་པོ་མ་གཏོགས་པར་ལྷ་དང་མི་སུ་ལའང་གསོལ་བ་བཏབ་པ་དེ་སེང་གེ་རྣམས་ཀྱི་དོང་དུ་བསྐྱུར་བའི་རྒྱལ་པོའི་ལུགས་ཀྱི་བཀའ་ཁྲིམས་དང་། བཀའ་བཙན་པོ་ཞིག་གཏན་ལ་འབེབས་པའི་ཕྱིར་དུ་རྒྱལ་སྲིད་ཀྱི་སྤྱི་དཔོན་དང་། བློན་པོ་དང་། སྐུ་དྲག་དང་། བཀའ་བློན་དང་། དམག་དཔོན་ཐམས་ཅད་ཐབས་གཅིག་ཏུ་གྲོས་བྱས་ནས་ཡོད་པ་ཡིན་ནོ།

༨ ད་ཀྱེ་རྒྱལ་པོ། བཀའ་དེ་གཏན་ལ་འབེབས་ལ། མ་དཱ་ཨི་པ་དང་ཏ་ཟིག་པའི་འགྱུར་ལྡོག་མེད་པའི་སྲོལ་བཞིན། འགྱུར་ལོག་མི་འོང་བའི་ཕྱིར་ཡི་གེ་དེའི་ཁར་ཕྱག་དམ་འདེབས་མཛོད་ཅེས་ཞུས་སོ།

༩ དེའི་ཕྱིར་རྒྱལ་པོ་དར་ཡཱས་ཡི་གེའམ་བཀའ་ཤོག་དེ་ལ་ཐེ་ཚེ་བརྒྱབས་སོ།

༡༠ དེའང་དཱ་ནི་ཨེལ་གྱིས་ཡི་གེ་དེ་ལ་ཐེ་ཚེ་བརྒྱབས་ཟིན་པ་བརྟགས་པའི་ཚེ། རང་ཁྱིམ་དུ་སོང་ནས། རང་གི་ནང་མིག་གི་དཀར་ཁུང་ཡེ་རུ་ཤ་ལེམ་གྱི་ཕྱོགས་སུ་ཕྱེས་ཡོད་དེ། སྔར་བགྱིས་པ་ནང་བཞིན་དུ་ཉིན་རེ་ལ་ལན་གསུམ་པུས་མོ་ས་ལ་བཙུགས་ནས། རང་གི་དཀོན་མཆོག་གི་སྤྱན་སྔར་སྨོན་ལམ་དང་། གཏང་རག་ཕུལ་ཏོ༎

༡༡ དེ་ནས་མི་དེ་དག་འཛོམས་ནས། དཱ་ནི་ཨེལ་རང་གི་དཀོན་མཆོག་གི་སྤྱན་སྔར་སྨོན་ལམ་བཏབ་ནས། གསོལ་བ་འདེབས་བཞིན་བརྙེད་པ་དང་།

༡༢ དེ་དག་རྒྱལ་པོའི་དྲུང་དུ་ཉེ་བར་འཁོར་ནས་རྒྱལ་པོའི་བཀའ་ཤོག་གི་སྐོར་གཏམ་བྱས་ཏེ། ཀྱེ་རྒྱལ་པོ། ཉིན་ཞག་སུམ་ཅུའི་བར་དུ་མི་སུས་ཀྱང་ཁྱེད་མ་གཏོགས་པར་ལྷའམ་མི་གང་ལའང་གསོལ་བ་བཏབ་པ་དེ་སེང་གེ་རྣམས་ཀྱི་དོང་དུ་བསྐྱུར་བའི་བཀའ་ཤོག་ལ་ཁྱེད་ཀྱིས་ཕྱག་དམ་མ་བརྒྱབས་སམ་ཞེས་ཞུས་པ་དང་། རྒྱལ་པོས་ལན་དུ། མ་དཱ་ཨི་པ་དང་ཏ་ཟིག་པའི་འགྱུར་ལྡོག་མེད་པའི་སྲོལ་བཞིན་དེ་ལ་ཆ་འཇོག་གོ་སྨྲས་སོ།

༡༣ དེ་ནས་དེ་དག་གིས་རྒྱལ་པོའི་མདུན་དུ་ལན་དུ། ཀྱེ་རྒྱལ་པོ། ཡ་ཧུ་དཱའི་བཙོན་པ་དག་གི་ནང་ནས་ཡིན་པའི་དཱ་ནི་ཨེལ་དེས་ཁྱེད་དང་། ཁྱེད་ཀྱིས་ཕྱག་དམ་བཏབ་པའི་བཀའ་ཤོག་ལ་མ་རྩི་བར། ཞག་རེ་བཞིན་ལན་གསུམ་སྨོན་ལམ་འདེབས་སོ་ཞེས་ཞུས་པ་དང་།

༡༤ རྒྱལ་པོས་ཚིག་དེ་ཐོས་པའི་ཚེ་རབ་ཏུ་མི་དགའ་བར་གྱུར་ཏེ། སྙིང་ནས་དཱ་ནི་ཨེལ་སྒྲོལ་དུ་འདོད་ནས། ཉི་མ་མ་ནུབ་པའི་བར་དུ་དེ་སྒྲོལ་དུ་བསྙེགས་སོ།

༡༥ དེར་མི་དེ་དག་རྒྱལ་པོའི་དྲུང་དུ་འདུས་ནས། རྒྱལ་པོ་ལ། ཀྱེ་རྒྱལ་པོ། མ་དཱ་ཨི་པ་དང་། ཏ་ཟིག་པ་རྣམས་ཀྱི་སྲོལ་བཞིན། རྒྱལ་པོས་གཏན་ལ་ཕབ་པའི་བཀའ་དང་བཀའ་ཁྲིམས་གང་ཡང་མི་འགྱུར་བ་ནི་མཁྱེན་པར་མཛོད་ཅིག་ཅེས་ཞུས་པ་ལས།

༡༦ རྒྱལ་པོས་བཀའ་སྩལ་པ་དང་། དེ་དག་གིས་དཱ་ནི་ཨེལ་དྲངས་ནས། སེང་གེ་རྣམས་ཀྱི་དོང་དུ་བསྐྱུར་པ་དང་། རྒྱལ་པོས་དཱ་ནི་ཨེལ་ལ་གཏམ་བྱས་ཏེ། ཁྱེད་ཀྱིས་རྒྱུན་དུ་བསྙེན་བཀུར་བྱེད་པའི་དཀོན་མཆོག་དེས་ཁྱོད་སྐྱོབ་པར་ཤོག་ཅིག་སྨྲས་ནས།

༡༧ རྡོ་ཞིག་བླངས་ནས་དོང་དེའི་ཁར་བཞག་སྟེ། དཱ་ནི་ཨེལ་གྱི་ཆེད་དུ་ཐག་ཆོད་པ་དེ་མི་འགྱུར་པའི་ཕྱིར། དེའི་ཁར་རྒྱལ་པོས་རང་དང་སྐུ་དྲག་རྣམས་ཀྱི་ཐེ་ཚེ་བརྒྱབས་སོ།

༡༨ དེ་ནས་རྒྱལ་པོ་རང་ཁབ་ཏུ་བཞུད་དེ། མཚན་ཐོག་ཐག་སྨྱུང་བར་གནས་ཏེ། དེའི་མདུན་དུ་དབྱངས་ཀྱི་ཆས་ཀྱང་མ་ཁྱེར། དེའི་གཉིད་ཀྱང་མེད་དུ་སོང་།

༡༩ དེ་ནས་རྒྱལ་པོ་སྔ་དྲོ་ཐོ་རངས་ཀྱི་དུས་སུ་ལངས་ཏེ། སྨྱུར་པོར་སིང་གེའི་དོང་གི་ཕྱོགས་སུ་སོང་ནས།

༢༠ སེང་གེའི་དོང་དུ་ཕྱིན་པ་དང་། སྨྲེ་སྔགས་འདོན་ཞིང་དཱ་ནི་ཨེལ་ལ་བོས་སོ། ཡང་རྒྱལ་པོས་དཱ་ནི་ཨེལ་ལ་གཏམ་བྱས་ཏེ། ཀྱེ་དཱ་ནི་ཨེལ། གསོན་པོའི་དཀོན་མཆོག་གི་བྲན་པོ། ཁྱོད་ཀྱིས་རྒྱུན་དུ་བསྙེན་བཀུར་བྱེད་པའི་དཀོན་མཆོག་དེ་ལ་ཁྱོད་སེང་གེ་རྣམས་ལས་སྒྲོལ་བའི་མཐུ་མངའ་འམ། ཞེས་སྨྲས་པ་དང་།

༢༡ དཱ་ནི་ཨེལ་གྱིས་རྒྱལ་པོ་ལ། ཀྱེ་རྒྱལ་པོ། སྐུ་ཚེ་བརྟན་པར་ཤོག

༢༢ ངའི་དཀོན་མཆོག་གིས་ཉིད་ཀྱི་ཕོ་ཉ་མངགས་ཤིང་། སེང་གེ་རྣམས་ཀྱི་ཁ་བཀག་པས་ང་ལ་མ་བཙེས། དེ་ཅིའི་ཕྱིར་ཞེ་ན། ཁོང་གི་ཞལ་ངོར་ངའི་ནང་ན་ནོངས་མ་བརྙེད་པའི་ཕྱིར་རོ། ཡང་ཀྱེ་རྒྱལ་པོ་ཁྱེད་ཀྱི་དྲུང་དུའང་ངས་ནོངས་མ་བྱས་སོ་ཞེས་ཞུས་སོ།

༢༣ དེ་ནས་རྒྱལ་པོ་རབ་ཏུ་ཡི་རངས་ཏེ། དཱ་ནི་ཨེལ་དོང་དེའི་ནང་ནས་འདོན་དུ་བཀའ་སྩལ་ཏོ། དེ་ལྟར་དཱ་ནི་ཨེལ་དོང་དེའི་ནང་ནས་བཏོན་ཏེ། དེས་རང་གི་དཀོན་མཆོག་ལ་བློ་གཏད་པའི་དབང་གིས་སྐྱོན་ཅིའང་མ་སོང་བ་བརྟགས་སོ།

༢༤ ཡང་རྒྱལ་པོས་བཀའ་སྩལ་ཏེ། དཱ་ནི་ཨེལ་ལ་རྩོད་པ་བཙུགས་པའི་མི་རྣམས་དྲངས་ནས། དེ་དག་དང་། དེ་དག་གི་ཕྲུ་གུ་རྣམས་དང་། ཆུང་མ་རྣམས་དང་བཅས་སུ་སེང་གེའི་དོང་དུ་དབྱུགས་པ་དང་། དེ་དག་ལ་སེང་གེ་རྣམས་རྒྱལ་བར་གྱུར་ཏེ། དོང་གི་མཐིལ་དུ་མ་བསླེབས་པའི་གོང་དུ་དེ་དག་གི་རུས་པ་ཐམས་ཅད་བཅག་གོ།

༢༥ དེ་ནས་རྒྱལ་པོ་དར་ཡཱས་སའི་ངོས་ན་གནས་པའི་མི་སྡེ་དང་། མི་རིགས་དང་། སྐད་རིགས་ཀུན་ལ་ཡི་གེ་བྲིས་པ་ནི། ཁྱོད་ཅག་ལ་ཞི་བདེ་རྒྱས་པར་གྱུར་ཅིག

༢༦ ངས་སྒོ་བའི་བཀའ་ནི། ངའི་རྒྱལ་ཁམས་ཀྱི་ལྗོངས་ཀུན་གྱི་མི་རྣམས་དཱ་ནི་ཨེལ་གྱི་དཀོན་མཆོག་གི་སྤྱན་སྔར་འདར་ཞིང་འཇིགས་པའི་རིགས་སོ། དེ་ཅིའི་ཕྱིར་ཞེ་ན། ཁོང་དཀོན་མཆོག་གསོན་པོ་རྒྱུན་བརྟན། ཁོང་གི་དབང་སྲིད་མི་འཇིག་ཅིང་། རྒྱལ་སྲིད་མཐའ་མའི་བར་དུ་གནས།

༢༧ ཁོང་ཉིད་ཀྱིས་སྒྲོལ་ཞིང་སྐྱོབ་བོ། ནམ་མཁའ་དང་ས་གཞིར་ཁོང་གིས། ལྟས་སྟོན་ངོ་མཚར་ཕྲིན་ལས་མཛད། ཁོང་ཉིད་ཀྱིས་སེང་གེ་རྣམས་ཀྱི་དབང་ལས་དཱ་ནི་ཨེལ་བསྒྲལ་ཏོ༎

༢༨ དེའང་དཱ་ནི་ཨེལ་འདི་ནི་དར་ཡཱའི་སྲིད་དང་། ཏ་ཟིག་པ་ཀོ་རེས་ཀྱི་དུས་སུ་བཀྲ་ཤིས་པར་གྱུར་ཏོ༎

༧

བཱ་བེལ་རྒྱལ་པོ་བེལ་ཤ་ཙར་གྱི་ལོ་ངོ་དང་པོར་དཱ་ནི་ཨེལ་གྱིས་རང་གི་མལ་ཁྲིའི་སྟེང་ན་རྨི་ལམ་ཞིག་དང་། མགོ་ནང་ཞལ་གཟིགས་རྣམས་མཐོང་བར་གྱུར་པ་དང་། རྨི་ལམ་དེ་ཡི་གེར་བྲིས་ཏེ། བྱ་བ་དེ་རྣམས་བསྡུས་ནས་བཤད་དོ།

༢ དཱ་ནི་ཨེལ་གྱིས་གཏམ་བྱས་ཏེ་སྨྲས་པ།

མཚན་མོའི་ཞལ་གཟིགས་ནང་ངས་མཐོང་བ་ནི། ཀྱེ་ཧོ། ནམ་མཁའི་རླུང་བཞི་པོ་རྒྱ་མཚོ་ཆེན་པོའི་སྟེང་ན་བརྒྱུགས་ཏེ།

༣ རྒྱ་མཚོའི་ནང་ནས་གཅིག་ལ་གཅིག་མི་འདྲ་བའི་བྱོལ་སོང་ཆེན་པོ་བཞི་བྱུང་ངོ་།

༤ དང་པོ་དེ་སེང་གེ་དང་འདྲ་ལ། གླག་གི་འདབ་ཤོག་དང་ལྡན་ཏེ། དེའི་ཤོག་པ་ཕྱིས་ཏེ། ས་ལས་གྱེན་དུ་བསྒྲེང་ནས། མི་ལྟར་རྐང་པའི་ཁར་བསླངས་ནས། དེ་ལ་མིའི་སྙིང་མ་བྱིན་པའི་བར་དུ་ངས་བལྟས་སོ།

༥ ཡང་ཀྱེ་ཧོ། གཞན་བྱོལ་སོང་གཉིས་པ་དེ་ནི་དོམ་དང་འདྲ་སྟེ། དེ་ཕྱོགས་ཤིག་ཏུ་ཀེ་རེ་ལངས་ཏེ། དེའི་ཁ་ན་སོའི་བར་ན་རྩིབ་མ་གསུམ་འདུག དེ་ལ། ལོངས་ཤིག་དང་། ཤ་མོད་པོ་ཟོས་ཤིག་ཅེས་སྨྲས་བྱུང་།

༦ དེའི་འོག་ཏུ་ངས་བལྟས་པ་ལས། ཀྱེ་ཧོ། གཞན་བྱོལ་སོང་གཟིག་འདྲ་བ་ཞིག་བྱུང་། དེའི་ཤུལ་རྒྱབ་ཏུ་བྱའི་འདབ་ཤོག་བཞི་དང་། བྱོལ་སོང་དེ་ལ་མགོ་བཞི་ཡང་ཡོད། དེ་ལ་དབང་སྲིད་བྱིན་པར་གྱུར་ཏོ།

༧ དེའི་རྗེས་སུ་མཚན་མོའི་ཞལ་གཟིགས་རྣམས་ནང་ངས་མཐོང་བ་ནི། ཀྱེ་ཧོ། བྱོལ་སོང་བཞི་པ་དེ་ནི་མི་རུང་ཞིང་འཇིགས་སུ་རུང་བ་སྟོབས་ལྷག་པར་དུ་ཆེ་བ་ཞིག་སྟེ། དེ་ལ་ལྕགས་ཀྱི་སོ་ཆེན་པོ་རྣམས་ཡོད་དེ། དེས་མིད་ཅིང་དུམ་བུར་བཏུབ་ནས། ལྷག་མ་དེ་རྐང་པས་བརྫིས། སྔོན་དུ་ཡོད་པའི་བྱོལ་སོང་ཐམས་ཅད་དང་དེ་མི་འདྲ་ཞིང་། རྭ་བཅུ་འདུག

༨ ངས་རྭ་དེ་རྣམས་ལ་ཞིབ་པར་བལྟས་པ་དང་། ཀྱེ་ཧོ། དེ་དག་གི་དཀྱིལ་ནས་གཞན་རྭ་ཆུང་ངུ་ཞིག་སྐྱེས་ནས། དེའི་དོན་དུ་སྔ་མའི་རྭ་གསུམ་རྩ་བ་ནས་ཕྱུང་ངོ་། ཀྱི་ཧོ། རྭ་འདིའི་ནང་ན་མིའི་མིག་དང་འདྲ་བའི་མིག་རྣམས་དང་། ཁ་ཕོ་ཆེ་བའི་གཏམ་གླེང་བའི་ཁ་ཞིག་ཡོད་པ་ཡིན།

༩ ཁྲི་རྣམས་བརྒྱབས་ནས། གནའ་བོ་ལགས་པ་ཞིག་གདན་མ་ཆགས་པའི་བར་དུ་ངས་བལྟས་སོ། ཁོང་གི་ན་བཟའ་ནི་ཁ་བ་ལྟར་དཀར་བ། དབུའི་སྐྲ་ནི་བལ་ལེགས་པོ་འདྲ་བ། བཞུགས་ཁྲི་ནི་མེའི་མེ་ལྕེ་དང་། དེའི་འཁོར་ལོ་རྣམས་ནི་འབར་བའི་མེའོ།

༡༠ ཁོང་གི་སྤྱན་སྔ་ནས་མེའི་གཙང་པོ་ཞིག་ཐོན་ནས་འབྲུབ་བོ། ས་ཡ་ས་ཡས་ཁོང་ལ་རིམ་འགྲོ་བྱས། བྱེ་བ་བྱེ་བ་ཁོང་དྲུང་འགྲེང་ཞིང་བསྡད། ཁྲིམས་གཅོད་དུ་ཚུགས་ནས། དཔེ་ཆ་རྣམས་ཞལ་ཕྱེས་ནས་འདུག

༡༡ དེ་ནས་རྭ་བ་དེས་ང་རྒྱལ་ཆེན་པོའི་གཏམ་བྱེད་པའི་སྒྲའི་ཕྱིར་དུ་ངས་བལྟས་སོ། འོ་ན། བྱོལ་སོང་དེའི་སྲོག་མ་བཅད་པའི་བར་དུའང་བལྟས་པ་ལས། དེའི་ལུས་མེད་པར་བྱེད་དུ་མེ་འབར་བའི་ནང་དུ་དབྱུགས་སོ།

༡༢ བྱོལ་སོང་ལྷག་མ་རྣམས་ཀྱི་སྐོར་ནི། དེ་དག་ལས་རྒྱལ་སྲིད་ཕྲོག་པར་བྱས་ཀྱི། དུས་དང་དུས་ཚོད་ཅིག་གི་བར་དུ་དེ་དག་གི་ཚེ་སྲིང་བར་བྱས་སོ༎

༡༣ མཚན་མོའི་ཞལ་གཟིགས་རྣམས་ནང་ངས་མཐོང་བ་ནི། ཀྱེ་ཧོ། ནམ་མཁའི་སྤྲིན་དང་བཅས་སུ་མིའི་བུ་དང་འདྲ་བའི་སྐྱེས་བུ་ཞིག་བྱོན་ནས། གནའ་བོ་ལགས་པ་དེའི་དྲུང་དུ་གཤེགས་པ་ལས། དེ་དག་གིས་ཁོང་དེའི་སྤྱན་སྔར་གདན་དྲངས་སོ།

༡༤ མི་སྡེ་དང་། མི་རིགས་དང་། ལྕེ་ཐམས་ཅད་ཀྱིས་ཁོང་ལ་བསྙེན་བཀུར་བྱེད་པའི་དབང་སྲིད་དང་། དཔལ་དང་། རྒྱལ་སྲིད་ཅིག་བཏད་པར་བྱས་སོ། ཁོང་གི་དབང་སྲིད་ནི་མི་འདའ་པའི་མཐའ་མེད་པའི་དབང་སྲིད་དང་། འཇིག་རྒྱུ་མ་ཡིན་པ་དེ་ནི་ཁོང་གི་རྒྱལ་ཁམས་ལགས་སོ༎

༡༥ ང་དཱ་ནི་ཨེལ་གྱི་སེམས་ཉིད་རང་གི་ལུས་ཀྱི་ནང་ན་ཁོངས་སུ་ཚུད་ནས། རང་གི་མགོའི་ཞལ་གཟིགས་རྣམས་ཀྱིས་འཁྲུགས་སུ་བཅུག་པས།

༡༦ དེ་དག་གི་ནང་ནས་དྲུང་དུ་ལྡང་ཡོད་པ་ཅིག་གི་རྩར་སོང་ནས། དེ་ལ་བྱ་བ་འདི་ཐམས་ཅད་ཀྱི་དོན་དམ་ཇི་ལགས་ཤེས་དྲིས་པ་ལས། དེས་ང་ལ་བཤད་དེ། དེ་རྣམས་ཀྱི་དོན་དམ་བདག་ལ་མངོན་པར་བྱས་ཏེ།

༡༧ བྱོལ་སོང་ཆེན་པོ་བཞི་པོ་འདི་ནི། ས་ལས་འབྱུང་རྒྱུའི་རྒྱལ་པོ་བཞིའོ།

༡༨ འོན་ཀྱང་བླ་ན་མེད་པའི་མི་དམ་པ་རྣམས་ལ་རྒྱལ་སྲིད་བརྙེད་དེ། གཏན་དུ། འོ་ན། དུས་རྒྱུན་ནས་རྒྱུན་དུ་དེ་དག་གིས་རྒྱལ་སྲིད་དེ་བདག་པར་འགྱུར་རོ།

༡༩ དེ་ནས་ངས་གཞན་ཀུན་དང་མི་འདྲ་བའི་བྱོལ་སོང་བཞི་པ། རབ་ཏུ་མི་རུང་བ། ལྕགས་ཀྱི་སོ་དང་། ར་གན་གྱི་སེན་མོ་རྣམས་ཡོད་པ། མིད་ཅིང་དུམ་བུར་བཏུབ་ནས་ལྷག་མ་རྣམས་རྡོག་པས་བརྫིས་པ་དང་།

༢༠ མགོ་ལ་ཡོད་པའི་རྭ་བཅུ་པོ་དང་། གཞན་ཞིག་ཀྱང་སྐྱེས་ཏེ། དེའི་དོན་དུ་གསུམ་ལྷུང་བ་དང་། འོ་ན། མིག་ཀྱང་ཡོད་པའི་རྭ་ང་རྒྱལ་ཆེན་པོའི་གཏམ་བྱས་པའི་ཁ་ཞིག་ཡོད་པ། གྲོགས་པོ་རྣམས་ལས་ངོ་བོ་རྔམ་ཆེ་བ་ཡོད་པ་རྣམས་ཀྱི་དོན་དམ་ཤེས་པར་འདོད་དོ།

༢༡ ངས་བལྟས་པ་ལས། གནའ་བོ་ལགས་པ་དེ་བྱོན་ནས། བླ་ན་མེད་པས་རང་གི་མི་དམ་པ་རྣམས་ལ་རྒྱལ་ཁ་གནང་བའི་བར་དུ།

༢༢ རྭ་དེས་མི་དམ་པ་དག་ལ་འཐབ་ནས། དེ་དག་ལ་ཐུབ་པར་གྱུར་ཀྱང་། མི་དམ་པ་རྣམས་ཀྱིས་རྒྱལ་སྲིད་དབང་བའི་དུས་ལ་བབས་སོ༎

༢༣ དེས་འདི་སྐད་དུ། བྱོལ་སོང་བཞི་པ་དེ་ནི་ས་གཞིར་འབྱུང་རྒྱུའི་རྒྱལ་སྲིད་བཞི་པ་ཞིག་ཡིན། དེ་ནི་རྒྱལ་ཁམས་ཀུན་ལས་མི་འདྲ་བ་དང་། ས་གཞི་ཐམས་ཅད་མིད་ཅིང་རྫིས་ཏེ་དུམ་བུར་གཅག་པར་བྱའོ།

༢༤ རྭ་བཅུ་པོ་ནི་རྒྱལ་ཁམས་འདིའི་ནང་ནས་རྒྱལ་པོ་བཅུ་འབྱུང་བར་འགྱུར་རོ། དེ་དག་གི་རྗེས་སུ་གཞན་ཞིག་འཐོན་འོང་། དེ་ནི་སྔ་མ་དག་ལས་མི་འདྲ་བ་ཞིག་སྟེ། རྒྱལ་པོ་གསུམ་ལས་རྒྱལ་བར་འགྱུར།

༢༥ དེས་བླ་ན་མེད་པ་དང་མི་འཐུན་པའི་གཏམ་གླེང་ཞིང་། བླ་ན་མེད་པ་དེའི་མི་དམ་པ་རྣམས་ལ་འཚེ་བར་བྱའོ། དེས་དུས་དང་བཀའ་ཁྲིམས་རྣམས་སྒྱུར་དུ་དོན་གཉེར་བར་བྱ། ཡང་དེ་རྣམས་དུས་ཤིག་དང་། དུས་རྣམས་དང་། དུས་ཕྱེད་མ་འདས་པའི་བར་དུ་ཁོའི་ལག་ཏུ་གཏད་པར་འགྱུར་རོ།

༢༦ འོན་ཀྱང་ཞལ་ཆེ་བ་རྣམས་བཞུགས་ཤིང་། དེ་ནི་མཐའ་མའི་བར་དུ་སྟོངས་ཤིང་། མེད་པར་འགྱུར་བའི་ཕྱིར་དེའི་ལག་ནས་རྒྱལ་སྲིད་ལེན་པར་བྱའོ།

༢༧ ཡང་གནམ་ཧྲིལ་པོའི་འོག་ན་ཡོད་པའི་ཡུལ་ཁམས་ཀྱི་རྒྱལ་ཁམས་རྣམས་དང་། དབང་སྲིད་དང་། རྒྱལ་སྲིད་ཀྱི་དཔལ་དང་བཅས་པ་བླ་ན་མེད་པ་དེའི་མི་དམ་པ་རྣམས་ལ་གནང་བར་འགྱུར་ཏེ། ཁོང་གི་རྒྱལ་སྲིད་ནི་མཐའ་མེད་པའི་རྒྱལ་སྲིད་དང་། རྒྱལ་ཁམས་ཐམས་ཅད་ཀྱིས་ཁོང་གི་གཡོག་བྱེད་ཅིང་བཀའ་ལ་ཉན་པར་བྱའོ༎

༢༨ འདིར་བྱ་བ་དེ་རྫོགས་སོ། ང་དཱ་ནི་ཨེལ་རང་གི་བསམ་པས་ཀུན་ནས་དཀྲུགས་ཏེ། ངའི་ནང་ན་ངོ་བོ་གྱུར་རུང་། ངས་བྱ་བ་དེ་རང་གི་སྙིང་ན་བཞག་གོ།

༨

རྒྱལ་པོ་བེལ་ཤ་ཙར་གྱིས་སྲིད་བྱེད་པའི་ལོ་གསུམ་པ་ལ་བདག འོ་ན་བདག་དཱ་ནི་ཨེལ་གྱིས་སྔོན་ལ་མཐོང་བའི་ཞལ་གཟིགས་བཞིན་ཡང་གཞན་ཞིག་མཐོང་བར་གྱུར་ཏོ།

༢ དེའང་ཞལ་གཟིགས་ཀྱི་ནང་དུ་མཐོང་བར་གྱུར་པ་ནི། ངས་བལྟས་པའི་ཚེ་ན། ང་ཨེ་ལམ་ལྗོངས་ཀྱི་ཤུ་ཤན་གྱི་ཁབ་ན་ཡོད་པ་ལྟར་རིག་པར་གྱུར་ཏོ། ཡང་ངས་ཞལ་གཟིགས་སུ་མཐོང་བ་ལ། ང་ཨུ་ལཱ་ཨིའི་གཙང་འགྲམ་ན་ཡོད་དོ།

༣ དེ་ནས་ངས་མིག་བཏེག་སྟེ་བལྟས་པ་དང་། ཀྱེ་ཧོ། གཙང་པོའི་མདུན་ན་རྭ་གཉིས་ཡོད་པའི་ལུག་ཐུག་ཅིག་ལྡང་ནས་འདུག རྭ་དེ་གཉིས་མཐོ་ཡང་། གཅིག་ལས་གཞན་དེ་མཐོ་བ་འདུག མཐོ་བ་དེ་གཞན་དེའི་རྗེས་ལ་བྱུང་།

༤ ལུག་ཐུག་དེས་ནུབ་དང་བྱང་དང་ལྷོ་ཕྱོགས་སུ་རྭ་དབྱུགས་པ་དང་། སེམས་ཅན་གང་ཡང་དེའི་མདུན་དུ་ལྡང་མ་ཐུབ། ཡང་གང་གིས་ཀྱང་དེའི་ལག་ནས་སྐྱོབ་མ་ཐུབ་པས། དེས་རང་དགའ་བ་བཞིན་དུ་སྤྱད་དེ། ཤིན་ཏུ་ཆེན་པོ་ཞིག་ཏུ་གྱུར་ཏོ༎

༥ ཡང་ངས་སྒོམ་པ་ལས། ཀྱེ་ཧོ། ནུབ་ཕྱོགས་ནས་ར་ཕོ་ཞིག་ས་ལ་མ་རེག་བཞིན་སའི་ངོས་ཐམས་ཅད་དུ་འོངས་ཏེ། ར་ཕོ་དེའི་མིག་གཉིས་ཀྱི་མཚམས་ན་རྭ་ཁྱད་མཚར་ཞིག་འདུག

༦ ཡང་ར་ཕོ་དེ་ནི། ངས་གཙང་འགྲམ་ན་ལྡང་ཡོད་པར་མཐོང་བའི་རྭ་གཉིས་དང་ལྡན་པའི་ལུག་ཐུག་གི་རྩར་ཕྱིན་ཏེ། རང་གི་སྟོབས་ཀྱིས་ངར་བཞིན་དེའི་རྩར་བརྒྱུགས་ནས།

༧ ལུག་ཐུག་དང་ཉེ་བར་ཕྱིན་པ་ངས་མཐོང་། དེའི་ཐོག་ཏུ་ཁྲོ་བ་འབར་ནས། དེ་ལ་བརྡུངས་ནས། རྭ་གཉིས་ཀ་བཅག ལུག་ཐུག་གི་ནང་ན་དེ་ལ་རྒོལ་བའི་སྟོབས་མེད་པས། དེས་དེ་ས་ལ་བརྡབས་ནས་བརྫིས་ཏེ། དེའི་ལག་ནས་ལུག་ཐུག་དེ་སྒྲོལ་ཐུབ་པ་གང་ཡང་མེད་དོ།

༨ དེའི་ཕྱིར་ར་ཕོ་དེ་རབ་ཏུ་དར་ནས་རྒྱས་པའི་ཚེ་ན། དེའི་རྭ་ཆེ་བ་དེ་ཆག་པ་དང་། དེའི་མལ་དུ་ནམ་མཁའི་རླུང་བཞི་པོ་ལ་བལྟས་ནས་རྭ་ཁྱད་མཚར་བཞི་བྱུང་།

༩ ཡང་དེ་དག་གི་ནང་ནས་གཅིག་ལས་རྭ་ཆུང་བ་ཞིག་སྐྱེས་ནས། ལྷོ་དང་ཤར་དང་ཡིད་དུ་འོང་བའི་ཡུལ་ཕྱོགས་སུ་དཔག་མེད་དུ་རྒྱས་པར་གྱུར་ཏེ།

༡༠ གནམ་གྱི་དཔུང་ཚོགས་བར་དུའང་རྒྱས་ཏེ། དཔུང་ཚོགས་དང་སྐར་མ་ལས་ཁ་ཅིག་ས་ལ་བསྐྱུར་ནས་བརྫིས།

༡༡ དེས་མ་ཟད་དཔུང་ཚོགས་ཀྱི་གཙོ་བོ་ཙམ་དུའང་རང་མཐོ་བར་བྱས་ཏེ་དེ་ལས་རྒྱུན་མཆོད་ཕྲོགས་ནས། ཁོང་གི་གཙང་ཁང་གི་གནས་རློག་པར་བྱས་སོ།

༡༢ དེས་རྒྱུན་མཆོད་ལ་བལྟས་ནས་མཚམས་མེད་པ་བྱས་པའི་རྐྱེན་གྱིས་དཔུང་ཚོགས་དེའི་ལག་ཏུ་གཏད་པ་ཡིན། དེས་བདེན་པ་ཉིད་ས་ལ་འཕངས་ནས། རང་དགར་སྤྱོད་ཅིང་དོན་བསྒྲུབས་སོ༎

༡༣ དེ་ནས་ངས་མི་དམ་པ་ཞིག་གིས་གླེང་བ་ཐོས་ནས། གཞན་མི་དམ་པ་ཞིག་གིས་གསུང་གླེང་བའི་མི་དམ་པ་དེ་ལ། རྒྱུན་མཆོད་དང་། སྟོངས་བྱེད་ཀྱི་ལས་ངན་སྐོར་གྱི་ཞལ་གཟིགས། ཞེས་ན་དམ་པ་ལགས་པ་དང་དཔུང་ཚོགས་གཉིས་པོ་རྡོག་པས་བརྫི་རུ་གཏད་པ་དེ། དུས་གང་ཙམ་ལུས་འོང་ཞེས་དྲིས་པ་དང་།

༡༤ དེས་ང་ལ། ཉིན་ཞག་ཉི་སྟོང་སུམ་བརྒྱའི་བར་དུ་གཙང་ཁང་དེ་སླར་ཡང་གཙང་སྦྲ་བྱེད་པར་འགྱུར་རོ་ཞེས་གསུངས་སོ༎

༡༥ དེ་ནས་ཅི་བྱུང་ཞེས་ན། ང་དཱ་ནི་ཨེལ་རང་གིས་ཞལ་གཟིགས་དེ་མཐོང་ཟིན་པ་ཙམ་གྱིས་དེའི་དོན་ལ་བསྙེགས་པ་ལས། ཀྱེ་ཧོ། མིའི་དབྱིབས་འདྲ་བ་ཞིག་ངའི་མདུན་ན་ལྡང་ནས་འདུག

༡༦ ཡང་ངས་མིའི་སྐད་ཅིག་ཨུ་ལཱ་ཨིའི་མཚམས་ནས་འབོད་ཅིང་འདི་སྐད་དུ། ཀྱེ་གབ་རི་ཨེལ། མི་འདི་ལ་ཞལ་གཟིགས་དེའི་ངོ་འཕྲོད་དུ་ཆུག་ཅེས་པ་ཐོས་སོ།

༡༧ དེའང་དེ་ནི་ང་ལངས་པའི་གནས་དང་ཉེ་བར་འོངས་ཏེ། ཚུར་བྱོན་པའི་ཚེ་ང་འཇིགས་ནས་ཁ་འབུབ་ཏུ་གྱེལ་བྱུང་། དེས་ང་ལ། ཀྱེ་མིའི་བུ། ངོ་འཕྲོད་ཅིག དེ་ཅིའི་ཕྱིར་ཞེ་ན། ཞལ་གཟིགས་འདི་དུས་ཀྱི་མཐའ་མའི་ཕྱིར་ཡིན།

༡༨ དེས་ང་ལ་གླེང་བའི་དུས་ན་ང་ས་ལ་ཁ་འབུབ་ཏུ་གཉིད་ལྕི་བའི་ནང་ན་ཡོད་དེ། དེས་ང་ལ་རེག་སྟེ་ཀེར་བསླངས་སོ།

༡༩ ཡང་དེ་ན་རེ། ལྟོས་ཤིག ཐུགས་ཁྲོའི་དུས་ཀྱི་མཐའ་མར་ཅི་འབྱུང་བར་འགྱུར་བ་དེ་ངས་ཁྱེད་ལ་སྟོན་པར་བྱའོ། དེ་ཅིའི་ཕྱིར་ཞེ་ན། ཐག་བཅད་པའི་དུས་ལ་མཐའ་མ་འབབ་པར་འགྱུར་རོ།

༢༠ ཁྱེད་ཀྱིས་མཐོང་བའི་ལུག་ཐུག་རྭ་གཉིས་པོ་དེ་ནི་མ་དཱ་ཨི་དང་ཏ་ཟིག་གི་རྒྱལ་པོ་རྣམས་སོ།

༢༡ རལ་ཅན་གྱི་ར་ཕོ་དེ་ནི་ཧེལ་ལེན་གྱི་རྒྱལ་པོ་དང་། མིག་གཉིས་ཀྱི་མཚམས་ན་ཡོད་པའི་རྭ་ཆེན་པོ་དེ་ནི་དེའི་རྒྱལ་པོ་དང་པོ་དེའོ།

༢༢ དེའང་རྭ་དེ་ཆག་པའི་འོག་ཏུ་དེའི་མལ་དུ་གཞན་བཞི་ཐོན་པ་དེ་ནི། མི་རིགས་དེའི་ནང་ནས་འཐོན་པར་འགྱུར་པའི་རྒྱལ་ཁམས་བཞིའོ། འོན་ཀྱང་དེ་དག་གི་དབང་ཐང་དེ་དང་འདྲ་བ་ཡོད་པར་མི་འགྱུར་རོ།

༢༣ ཡང་རྒྱལ་སྲིད་དེ་རྣམས་རྫོགས་ཁར་མཚམས་མེད་སྤྱོད་པ་རྣམས་ཀྱི་ཚད་ཚང་བའི་དུས་སུ་རྒྱལ་པོ་ངོ་ནག་ལ་ངན་ཇུས་དང་ལྡན་པ་ཞིག་འཐོན་འོང་།

༢༤ དེ་ལ་ཤུགས་ཆེན་པོ་ཡོད་ཀྱང་། དེ་ནི་དེ་རང་གི་ཤུགས་ལས་མ་ཡིན་ནོ། ཡང་དེ་ཡ་མཚན་གྱི་ལུགས་ལ་འཇིག་པར་བྱེད་དེ། དོན་སྒྲུབ་ཅིང་རང་དགའ་བར་སྤྱོད་པར་འགྱུར། དེས་མཐུ་ལྡན་རྣམས་དང་། མི་སྡེ་དམ་པ་ཡང་འཇིག་པར་བྱའོ།

༢༥ དེའི་དཀུ་ལྟོའི་བསམ་པ་རྣམས་རང་གི་ལག་པར་ལེགས་པར་འགྲུབ་ཅིང་། སྙིང་ན་ང་རྒྱལ་ཆེན་པོ་བསྐྱེད་དེ། དུས་བདེའི་ནང་ཡོད་པ་མང་པོ་གསད་དེ། རྒྱལ་པོ་རྣམས་ཀྱི་རྒྱལ་པོ་ལའང་རྒོལ་དུ་ལང་བར་འགྱུར་གྱིས། ལག་མ་དར་བར་དེ་ཆག་པར་འགྱུར་རོ།

༢༦ སྔ་དྲོ་དང་དགོངས་མོ་རྣམས་ཀྱི་ཞལ་གཟིགས་གོང་དུ་བཤད་པ་དེ་ནི་བདེན་ཡང་། ཁྱེད་ཀྱིས་ཞལ་གཟིགས་དེ་ཁོབ་ཅིག ཅི་ལ་ཞེ་ན། དེ་ལ་ད་དུང་ཞག་མང་པོ་ཡོད་དོ༎

༢༧ དེ་ནས་ང་དཱ་ནི་ཨེལ་བརྒྱལ་བར་གྱུར་ནས། ཞག་འགའ་ཞིག་ན་བར་གྱུར་ཏོ། དེའི་འོག་ཏུ་ང་ལངས་ནས་རྒྱལ་པོའི་ལས་དོན་བྱེད་པར་གཟས་ཏེ། ཞལ་གཟིགས་དེ་ལ་ཧ་ལས་ཀྱང་། སུས་ཀྱང་དེའི་ངོ་མ་ཕྲོད་དོ༎

༩

མ་དཱ་ཨི་པའི་རུས་སུ་གཏོགས་པ་དང་། ཀལ་དཱི་པའི་རྒྱལ་ཁམས་ཀྱི་རྒྱལ་པོར་བསྐོས་པའི་ཨ་ཧས་ཝེ་རོས་ཀྱི་བུ་དར་ཡཱས་སྲིད་བྱེད་པའི་ལོ་དང་པོ་རང་ལ།

༢ ཡེ་རུ་ཤ་ལེམ་སྟོངས་པའི་ལོ་བདུན་བཅུ་རྫོགས་པའི་སྐོར་ལུང་སྟོན་པ་ཡེ་རེམ་ཡཱ་ལ་ཕེབས་པའི་བཀའ་མཆིད་ཀྱི་ལོ་གྲངས་ང་དཱ་ནི་ཨེལ་ལ་མདོ་རྣམས་ལས་ངོ་འཕྲོད་པར་གྱུར་ཏོ༎

༣ དེ་ནས་ངས་རང་གི་གདོང་ཡ་ཧོ་ཝཱ་གཙོ་བོའི་ཕྱོགས་སུ་བསྒྱུར་ཏེ། སྨྱུང་བ་དང་། སྡུག་གོས་དང་། གོག་ཐལ་གྱིས་གཡོགས་པའི་ངང་ནས་གསོལ་བ་དང་སློང་བ་ལ་བསྙེགས་སོ།

༤ ཡང་ངས་ཡ་ཧོ་ཝཱ་རང་གི་དཀོན་མཆོག་ལ་སྨོན་ལམ་བཏབ་སྟེ། མཐོལ་བཤགས་ཕུལ་ཏེ་འདི་སྐད་དུ། ཀྱེ་གཙོ་བོ། ཆེ་ཞིང་འཇིགས་སུ་རུང་བའི་དཀོན་མཆོག ཞལ་ཆད་དྲན་ཞིང་ཁྱེད་ལ་ཆགས་པ་དང་། བཀའ་ལ་ཉན་པ་རྣམས་ལ་ཐུགས་བརྩེ་བར་དགོངས་མཁན།

༥ ངེད་ཅག་གིས་ཉེས་པ་དང་། མི་ཚངས་པ་དང་། ལས་ངན་དང་། ཁྱེད་ལ་ངོ་ལོག་བྱས་ནས་ཁྱེད་ཀྱི་སྤྱད་མཚམས་དང་བཀའ་ཁྲིམས་ལས་བྱོལ་ཏེ།

༦ ངེད་ཀྱི་རྒྱལ་པོ་དང་། སྐུ་དྲག་དང་། ཕ་མེས་རྣམས་དང་། ཡུལ་མི་ཐམས་ཅད་ལའང་ཁྱེད་ཀྱི་བྲན་པོ་ལུང་སྟོན་པ་རྣམས་ཀྱིས་ཁྱེད་ཀྱི་མཚན་བརྗོད་ཅིང་བཤད་རུང་། ངེད་ཀྱིས་དེ་རྣམས་ལ་རྣ་བ་མ་བཏད་དོ།

༧ ཀྱེ་གཙོ་བོ། དྲང་བ་ཉིད་ནི་ཁྱེད་ལ་མངའི། ངེད་ལ་དེ་རིང་དང་འདྲ་བ་ངོ་ཚ་བ་ཡོད། ཞེས་ན་ཡ་ཧུ་དཱའི་མི་རྣམས་དང་། ཡེ་རུ་ཤ་ལེམ་པ་རྣམས་དང་། ས་ཐག་ཉེ་བ་དང་རིང་པོར་ཡོད་པའི་ཨིས་ར་ཨེལ་པ་ཐམས་ཅད་ཀྱིས་ཁྱེད་ལ་ལོག་པར་སྤྱད་པའི་ཉེས་པས་རྐྱེན་ཏེ། གནས་གང་ཡང་འཐོར་བར་མཛད་པ་དེ་དག་གོ།

༨ ཀྱེ་གཙོ་བོ། ངེད་ཅག་གིས་ཁྱེད་ལ་ལོག་པར་བྱས་པས། ངོ་ཚ་བ་ནི་ངེད་རང་དང་། ངེད་ཅག་གི་རྒྱལ་པོ་དང་སྐུ་དྲག་དང་ཕ་མེས་རྣམས་ལ་ཡོད།

༩ ངེད་ཀྱི་གཙོ་བོ་དཀོན་མཆོག་ལ་ཐུགས་བརྩེ་བ་དང་། ཐུགས་བཟོད་ཡོད་མོད། ངེད་ཀྱིས་ཁོང་ལ་འབངས་གྱེན་ལོག་བྱས།

༡༠ ཡ་ཧོ་ཝཱ་ངེད་ཀྱི་དཀོན་མཆོག་གི་སྒྲའམ། ཁོང་གི་བྲན་པོ་ལུང་སྟོན་པ་རྣམས་ཀྱི་སྒོ་ནས་ངེད་ཀྱི་མདུན་དུ་བསྟན་པ་དང་སྲུང་བྱའི་བཀའ་རྒྱ་ལའང་མ་ཉན་ཏོ།

༡༡ འོ་ན། ཁྱེད་ཀྱི་གསུང་སྐད་ལ་མི་ཉན་པའི་ཕྱིར་ཨིས་ར་ཨེལ་པ་ཐམས་ཅད་ཁྱེད་ཀྱི་བཀའ་ཁྲིམས་ལས་འདས་ཤིང་བྱོལ་ཏོ། དེ་ཅིའི་ཕྱིར་ཞེ། ངེད་ཅག་གིས་ཁོང་གི་སྤྱན་སྔར་ཉེས་པ་བྱས་པའི་ཕྱིར་དམོད་པ་བབས་ནས། དཀོན་མཆོག་གི་བྲན་པོ་མོ་ཤེའི་བཀའ་ཁྲིམས་ནང་བྲིས་ཡོད་པའི་སྨོན་ལོག་ངེད་ལ་ཐུག་གོ།

༡༢ ངེད་ཅག་ལ་བར་ཆད་ཆེན་པོ་ཞིག་བསྟེར་ནས། ངེད་ཅག་དང་ངེད་ལ་སྲིད་བྱས་པའི་ཁྲིམས་དཔོན་རྣམས་ཀྱི་སྐོར་དུ་གསུངས་པའི་བཀའ་རྣམས་གཏན་པར་མཛད་དོ། དེ་ཅིའི་ཕྱིར་ཞེ་ན། ཡེ་རུ་ཤ་ལེམ་ན་བྱུང་བ་བཞིན་དུ་ནམ་མཁའ་གང་པོའི་འོག་ན་གར་ཡང་མ་བྱུང་ངོ་།

༡༣ དེའང་མོ་ཤེའི་བཀའ་ཁྲིམས་ཀྱི་ནང་དུ་བྲིས་པའི་བར་ཆོད་འདི་ཐམས་ཅད་ངེད་ཅག་ལ་བབས་པའི་སྟེང་དུའང་། མི་ཚངས་པ་ལས་ལྡོག་པ་དང་། ཁྱེད་ཀྱི་དྲང་བ་ཉིད་ངོ་རྟོགས་པའི་ཕྱིར། ཡ་ཧོ་ཝཱ་རང་གི་དཀོན་མཆོག་གི་སྤྱན་སྔར་སྨོན་ལམ་མ་ཞུས།

༡༤ དེའི་ཕྱིར་གཙོ་བོས་ངེད་ཀྱི་བར་ཆད་ལ་བསྒུགས་ནས། ངེད་ཀྱི་ཁར་དེ་ཕབ་བོ། གང་ལ་ཞེ་ན། ཡ་ཧོ་ཝཱ་ངེད་ཀྱི་དཀོན་མཆོག་ནི་བྱ་བ་ཐམས་ཅད་ཀྱི་ནང་ན་ཐུགས་དྲང་པོ་ལགས་པ་དང་། ངེད་ཁོང་གི་གསུང་སྒྲ་ལ་རྣ་བ་མ་བཏད་པའི་ཕྱིར་རོ།

༡༥ ད་ཀྱེ་གཙོ་བོ་ངེད་ཀྱི་དཀོན་མཆོག ཉིད་ཀྱི་མི་བརྒྱུད་མཐུ་ལྡན་ཕྱག་གིས་མི་སེར་ཡུལ་ནས་ཕྱི་རུ་བཏོན་ཏེ། དེ་རིང་དང་འདྲ་བར་ཁྱེད་ཀྱི་མཚན་གྲགས་ཆེ་བར་མཛད་མོད། ངེད་ཀྱིས་ཉེས་པ་དང་ལས་ངན་པ་བྱས་སོ།

༡༦ ཀྱེ་གཙོ་བོ་ཁྱེད་ཀྱི་དྲང་བ་ཉིད་ཐམས་ཅད་ལ་དཔག་ནས། ཐུགས་ཁྲོ་བ་དང་གཏུམ་པ་ནི་ཉིད་ཀྱི་གྲོང་ཁྱེར་ཡེ་རུ་ཤ་ལེམ་ཉིད་ཀྱི་རི་དམ་པ་ལས་ཟློག་ཏུ་ངས་གསོལ་བ་འདེབས་སོ། དེ་ཅིའི་ཕྱིར་ཞེ་ན། ངེད་ཀྱི་སྡིག་པ་དང་། ངེད་ཀྱི་ཕ་མེས་རྣམས་ཀྱིས་མི་ཚངས་པར་སྤྱད་པའི་དབང་གིས་ཡེ་རུ་ཤ་ལེམ་དང་། ཁྱེད་ཀྱི་མི་བརྒྱུད་ནི་ངེད་ཀྱི་ཉེ་འཁོར་གནས་པའི་མི་བརྒྱུད་རྣམས་ཀྱི་མདུན་དུ་སྨད་སྒྲར་གྱུར་ཏོ།

༡༧ དེ་བས་ན་ད་ཀྱེ་ངེད་ཀྱི་དཀོན་མཆོག ཉིད་ཀྱི་བྲན་པོའི་གསོལ་བ་དང་། སློང་བ་རྣམས་ལ་གསན་པར་མཛོད། གཙོ་བོའི་དོན་དུ་སྟོངས་པའི་ཉིད་ཀྱི་གཙང་ཁང་གི་སྟེང་དུ་ཉིད་ཀྱི་ཞལ་གྱི་འོད་སྣང་བར་མཛོད།

༡༨ ཀྱེ་ངའི་དཀོན་མཆོག སྙན་གཏད་ནས་གསན་པར་མཛོད། སྤྱན་ཕྱེས་ཏེ་ངེད་ཀྱི་སྟོངས་པ་རྣམས་དང་། ཁྱེད་ཀྱི་མཚན་གྱིས་བརྗོད་པའི་གྲོང་ཁྱེར་དེ་ལ་གཟིགས་སུ་གསོལ། དེའང་ངེད་རང་ཆོས་དྲང་པོ་ཡིན་པའི་ཕྱིར་སློང་བ་རྣམས་ཁྱེད་སྤྱན་སྔར་མི་འབུལ་གྱི། ཁྱེད་ཐུགས་བརྩེ་བ་ཆེན་པོ་ལ་བརྟེན་ནས་འབུལ་ལོ།

༡༩ ཀྱེ་གཙོ་བོ། གསན་པར་མཛོད། ཀྱེ་གཙོ་བོ། བཤགས་པར་མཛོད། ཀྱེ་གཙོ་བོ། གསན་ཏེ་སྒྲུབ་པར་མཛོད། ཁྱེད་ཉིད་ཀྱི་དོན་དུ་དུས་མ་བཤོལ་ཞིག ཀྱེ་ངའི་དཀོན་མཆོག དེ་ཅིའི་ཕྱིར་ཞེ་ན། ཁྱེད་ཀྱི་གྲོང་ཁྱེར་དང་ཁྱེད་ཀྱི་མི་བརྒྱུད་ནི། ཁྱེད་ཀྱི་མཚན་གྱིས་འགྲགས་སོ་ཞེས་ཞུས་སོ༎

༢༠ ངས་ཞུ་གླེང་བྱེད་ཅིང་སྨོན་ལམ་འདེབས་ཀྱིན་ང་རང་གི་སྡིག་པ་དང་། ངའི་མི་བརྒྱུད་ཨིས་ར་ཨེལ་གྱི་སྡིག་པ་མཐོལ་ཞིང་། ཡ་ཧོ་ཝཱ་ངའི་དཀོན་མཆོག་གི་སྤྱན་སྔར་ངའི་དཀོན་མཆོག་གི་རི་དམ་པའི་ཕྱིར་གསོལ་བ་འདེབས་ཤིང་ཡོད་པ་ལས།

༢༡ འོ་ན། གསོལ་བ་འདེབས་པའི་འཕྲོ་མ་ཟིན་པར། དགོངས་མོའི་མཆོད་པའི་དུས་ཙམ་ན། ངས་ཐོག་མར་ཞལ་གཟིགས་ཀྱི་ནང་དུ་མཐོང་བའི་སྐྱེ་བོ་གབ་རི་ཨེལ་དེ་ཉིད། བཀའ་བཞིན་དུ་མྱུར་པོར་འཕུར་བཞིན་འོངས་ནས། ང་ལ་རེག་ཅིང་།

༢༢ བདག་ལ་མངོན་པར་བྱེད་ཅིང་། གསུང་གླེང་ཞིང་འདི་སྐད་དུ། ཀྱེ་དཱ་ནི་ཨེལ། ཁྱེད་ལ་རིག་རྩལ་དང་བློ་གྲོས་སྟེར་དུ་ང་ད་ལྟ་ཐོན་པ་ཡིན།

༢༣ ཁྱེད་ཀྱིས་སྨོན་ལམ་འདེབས་པར་གཟས་པ་ཙམ་གྱིས་བཀའ་བྱུང་བས། ཁྱེད་ལ་སྟོན་དུ་འོངས་སོ། དེ་ཅིའི་ཕྱིར་ཞེ་ན། ཁྱེད་རབ་ཏུ་གཅེས་པ་ལགས་སོ། དེ་བས་ན་བྱ་བ་འདིའི་ནང་བློ་འཇུག་ཅིག་དང་། ཞལ་གཟིགས་འདི་རྟོགས་པར་འགྱུར།

༢༤ ཁྱེད་ཀྱི་མི་བརྒྱུད་དང་ཁྱེད་ཀྱི་གྲོང་ཁྱེར་དམ་པའི་ཕྱིར་བདུན་ཕྲག་བདུན་ཅུ་ཐག་བཅད་པས། དེ་ནི་མཚམས་མེད་སྤྱོད་པ་འཛད་པ་དང་། སྡིག་པ་རྣམས་ཚར་དུ་འཇུག་པ་དང་། མི་ཚངས་པའི་དོན་དུ་སྡུམ་པ་དང་། དུས་གཏན་གྱི་དྲང་བ་ཉིད་འདྲེན་པ་དང་། ཞལ་གཟིགས་དང་ལུང་བསྟན་དེ་ལ་ཕྱག་རྒྱས་འདེབས་པ་དང་། ཀུན་ལས་དམ་པ་ལགས་པ་དེ་འབྱུག་པར་འགྱུར་བའི་ཕྱིར་རོ།

༢༥ དེས་ན་རྟོགས་ཤིག་དང་ཁོང་དུ་ཆུད་ཅིག ཡེ་རུ་ཤ་ལེམ་སླར་བཞེང་བའི་བཀའ་འཐོན་པ་ནས་བྱུགས་པའི་རྒྱལ་པོ་དེའི་བར་དུ་བདུན་ཕྲག་བདུན་དང་། བདུན་ཕྲག་དྲུག་ཅུ་རེ་གཉིས་ནང་འུ་ཐུག་པའི་དུས་སུ། ཡང་སྐྱར་ལམ་སྲང་དང་ལྕགས་རི་བཅས་དེ་ནི་རྩིག་པར་འགྱུར་རོ།

༢༦ བདུན་ཕྲག་དྲུག་ཅུ་རེ་གཉིས་ཀྱི་འོག་ཏུ་བྱུགས་པ་དེ་དགྲོངས་སོ། འོན་ཀྱང་དེ་ནི་དེ་རང་གི་དོན་དུ་མིན་ནོ། འོང་རྒྱུ་ཡོད་པའི་རྒྱལ་པོའི་མི་རྣམས་ཀྱིས་གྲོང་ཁྱེར་དང་གཙང་ཁང་འཇིག་པར་བྱའོ། ཡང་ཁོའི་མཐའ་མ་ནི་ཆུ་རུད་ཀྱིས་འཁྱེར་འདྲར་འབྱུང་འོང་། ཡང་མཐའ་མའི་བར་དུ་འཐབ་མོ་དང་། ཐག་བཅད་པའི་སྟོངས་པར་འགྱུར་བ་རྣམས་འབྱུང་བར་འགྱུར་རོ།

༢༧ ཡང་ཁོས་བདུན་ཕྲག་གཅིག་གི་ཕྱིར་དུ་མ་ལ་ཆད་དམ་པོ་ཞིག་བྱའོ། བདུན་ཕྲག་དེའི་དཀྱིལ་དུ་དམར་མཆོད་དང་ཚོགས་མཆོད་གཅད་འོང་། ཡང་ཞེན་ལོག་གི་སྟེང་དུ་སྟོངས་བྱེད་ཅིག་འོང་ཞིང་། དེ་རྣམ་པར་འཕུང་བར་བྱའོ། སྟོངས་བྱེད་དེའི་སྟེང་དུ་ཐག་བཅད་པའི་བར་ཆད་རྣམས་དབབ་བོ༎

༡༠

ཏ་ཟིག་རྒྱལ་པོ་ཀོ་རེས་ཀྱི་ལོ་ངོ་གསུམ་པར་བེལ་ཏེ་ཤ་ཙར་གྱི་མིང་དང་ལྡན་པའི་དཱ་ནི་ཨེལ་ལ་བྱ་བ་ཞིག་མངོན་པར་མཛད་བྱུང་། ཡང་བྱ་བ་དེའམ་དམག་ཆེན་པོ་དེ་བདེན་པའོ། ཡང་དེས་བྱ་བ་དེ་བསྒོམས་ཏེ། ཞལ་གཟིགས་ཀྱི་གསང་བ་རྟོགས་པར་གྱུར་ཏོ༎

༢ ཉིན་མོ་དེ་རྣམས་ན་བདག་དཱ་ནི་ཨེལ་བདུན་ཕྲག་ཧྲིལ་པོ་གསུམ་དུ་མྱ་ངན་གྱིས་གདུངས་ཏེ།

༣ སེམས་མགུ་བའི་བག་ལེབ་ཀྱང་མ་བཟས། ངའི་ཁ་ནང་དུ་ཤ་དང་རྒུན་ཆང་ཡང་མ་བསླེབས། སྣུམ་ཡང་རྩ་བ་ནས་མ་བྱུག་པར་བདུན་ཕྲག་ཧྲིལ་པོ་གསུམ་འདས་ཏེ།

༤ ཟླ་བ་དང་པོའི་ཚེས་ཉི་ཤུ་བཞི་ལ་བདག་གཙང་པོ་ཆེན་པོ་ཏི་ཀེ་ལི་སི་ཡི་འགྲམ་ན་ཡོད་པ་ལས།

༥ ངས་མིག་བཏེགས་ཏེ་བལྟས་པ་དང་། ཀྱེ་ཧོ། ཀ་ཤི་ཀའི་ན་བཟའ་དང་། སྐུ་རྐེད་ལ་ཨུ་ཕས་ཀྱི་གསེར་བཙོ་མའི་སྐ་རགས་གསོལ་བའི་སྐྱེས་བུ་ཞིག་ཡོད་དེ།

༦ ཁོང་གི་སྐུ་ལུས་སུན་ན་རི་ལྟ་བུ་དང་། ཞལ་གདོང་ནི་གློག་ལྟ་བུ་དང་། སྤྱན་རྣམས་ནི་མར་མེ་འབར་བ་ལྟ་བུ་དང་། ཕྱག་ངར་དང་ཞབས་ཀྱི་མདངས་ནི་རག་ལྷག་གེ་བ་ལྟ་བུ་དང་། གསུང་གི་སྒྲ་ནི་མི་ཚོགས་ཀྱི་སྒྲ་ལྟ་བུ་ཡོད་པ་ཡིན་ཏེ།

༧ ང་དཱ་ནི་ཨེལ་གཅིག་པུས་ཞལ་གཟིགས་དེ་མཐོང་གིས། ང་མཉམ་ཡོད་པའི་མི་ཚོགས་ཀྱིས་དེ་མ་མཐོང་། འོན་ཀྱང་དེ་དག་ལ་འདར་ཡམ་ཆེན་པོ་ཞིག་བྱུང་བས། རེ་རང་ཡིབ་ཏུ་བྲོས་ནས།

༨ ང་གཅིག་པུར་ལུས། ཞལ་གཟིགས་ཆེན་པོ་དེ་མཐོང་བ་དང་། ངའི་ཉམས་སྟོབས་ཟད་ནས། ངའི་བཀྲག་མདངས་ང་རང་གི་ནང་ན་མི་སྡུག་པ་རུ་གྱུར་ཏེ། ཉམས་སྟོབས་ཅིའང་མ་ལུས།

༩ དེ་ནས་ཀྱང་ངས་དེའི་གསུང་གི་སྒྲ་ཐོས། ཁོང་གི་གསུང་གི་སྒྲ་ཐོས་པའི་ཚེ་ང་ས་ལ་ཁ་འབུབ་ཏུ་གཉིད་ལྕི་བའི་ནང་ན་ཡོད་པ་ཡིན།

༡༠ ཡང་ལྟོས་ཤིག ཕྱག་ཅིག་གིས་ང་ལ་རེག་ཅིང་། ངའི་པུས་མོ་དང་ལག་མཐིལ་ཁར་བསླངས་ནས།

༡༡ དེས་བདག་ལ། ཀྱེ་དཱ་ནི་ཨེལ། སྐྱེས་བུ་རབ་ཏུ་གཅེས་པ། ངས་གླེང་བའི་ཚིག་རྣམས་རྟོགས་ལ། ཀེ་རེ་ལོངས་ཤིག དེ་ཅིའི་ཕྱིར་ཞེ་ན། ཁྱེད་རྩར་ང་ད་ལྟ་མངགས་པ་ཡིན་ཞེས་སྨྲས་པ་དང་། དེས་ཚིག་དེ་སྨྲས་པའི་དུས་སུ་ང་འདར་བཞིན་ལངས་པ་དང་།

༡༢ དེས་ང་ལ། ཀྱེ་དཱ་ནི་ཨེལ། མ་འཇིགས་ཤིག གང་ལ་ཞེ་ན། ཁྱེད་ཀྱིས་རྟོགས་པ་དང་། རང་གི་དཀོན་མཆོག་གི་སྤྱན་སྔར་རང་སྨད་དུ་བློ་བཅུག་པའི་ཞག་དང་པོ་ཚུན་ཆད། ཁྱེད་ཀྱི་ཚིག་རྣམས་གསན་པར་གྱུར་ཏེ། ང་ནི་ཁྱེད་ཀྱི་ཚིག་རྣམས་ཀྱི་ཕྱིར་འོངས་སོ།

༡༣ འོན་ཀྱང་ཏ་ཟིག་ཡུལ་ཁམས་ཀྱི་དཔོན་པོ་དེ་ཉིན་ཞག་ཉེར་གཅིག་གི་བར་དུ་ངའི་དགྲར་ལྡངས་ཀྱང་། ཀྱེ་ཧོ། དཔོན་པོ་རྣམས་ཀྱི་ནང་ན་ཆེ་བའི་མི་ཀ་ཨེལ་ངའི་ར་མདར་འོངས་པ་དང་། ང་ཏ་ཟིག་རྒྱལ་པོ་རྣམས་དང་མཉམ་དུ་དེར་བསྡད་དོ།

༡༤ ད་ལྟ་ནི་མ་འོངས་པའི་ཉིན་མོ་རྣམས་ན་ཁྱེད་ཀྱི་མི་བརྒྱུད་ལ་ཅི་དང་ཅི་འབྱུང་བར་འགྱུར་བ་ཁྱེད་ལ་སྟོན་དུ་ང་འོངས་སོ། དེ་ཅིའི་ཕྱིར་ཞེ་ན། ཞལ་གཟིགས་འདི་ནི་ད་དུང་ཉིན་མང་པོའི་ཕྱིར་ཡིན་ནོ་ཞེས་སྨྲས་སོ།

༡༥ ཡང་དེས་ང་ལ་དེ་ལྟར་གྱི་ཚིག་སྨྲས་པའི་ཚེ། ངས་ཁ་འབུབ་ལོག་པ་དང་། ལྐུག་པར་གྱུར་ཏོ།

༡༦ ཡང་ལྟོས་ཤིག མིའི་བུ་རྣམས་དང་འདྲ་བ་ཞིག་གིས་ངའི་ཁ་ལྤགས་ལ་རེག་པ་ལས། ངས་ཁ་ཕྱེས་ཏེ་རང་གི་མདུན་དུ་ལངས་པ་དེ་ལ། ཀྱེ་ངའི་ཇོ་བོ། ཞལ་གཟིགས་འདིའི་སྒོ་ནས་ངའི་ཁོང་འཁྲུགས་རྣམས་ཀྱིས་ང་ལ་རུབ་ནས། ཉམས་སྟོབས་ཅིའང་མ་ལུས།

༡༧ ངའི་ཇོ་བོ་འདིའི་བྲན་པོ་འདིས་ངའི་ཇོ་བོ་འདི་ལ་གཏམ་གླེང་བ་ཇི་ལྟར་རུང་ཞེས་ཞུས་པ་ཡིན། ང་ནི་དེ་མ་ཐག་ཏུ་སྟོབས་ཟད་ནས། དབུགས་ཀྱང་ངའི་ནང་མ་ལུས་སོ༎

༡༨ དེ་ནས་ཡང་མིའི་དབྱིབས་འདྲ་བ་ཞིག་འོངས་ནས། ང་ལ་རེག་ཅིང་སྟོབས་བཅུག་སྟེ།

༡༩ འདི་སྐད་དུ། སྐྱེས་བུ་རབ་ཏུ་གཅེས་པ། མ་འཇིགས་ཤིག ཞི་བདེ་བར་གྱུར་ཅིག སྟོབས་དང་ལྡན་པར་གྱུར་ཅིག འོ་ན། སྟོབས་དང་ལྡན་པར་གྱུར་ཅིག ཅེས་དེས་སྨྲས་པ་དང་། ང་ལ་སྟོབས་བསྐྱེད་ནས་ངས་དེ་ལ། ངའི་ཇོ་བོ། ད་གསུང་དུ་གསོལ། གང་ལ་ཞེ་ན། ཁྱེད་རང་གིས་ང་ལ་སྟོབས་བཅུག་པའི་ཕྱིར་ཞེས་ཞུས་པ་དང་།

༢༠ དེས་འདི་སྐད་དུ། ཁྱེད་རྩར་ང་ཅི་ལ་འོངས་པ་ཤེས་སམ། ད་ལྟ་ཏ་ཟིག་གི་དཔོན་པོ་ལ་འཐབ་ཕྱིར་ང་ལོག་འགྲོ་སྟེ། ང་ཕར་ཆས་པའི་འོག་ཏུ། ལྟོས་ཤིག ཧེལ་ལེན་གྱི་དཔོན་པོ་འོང་བར་འགྱུར་རོ།

༢༡ འོན་ཀྱང་བདེན་པའི་གསུང་རབ་ན་བྲིས་པ་དེ་ངས་ཁྱེད་ལ་སྟོན་པར་བྱའོ། དེ་དག་དང་འཐབ་ཏུ་ང་ལ་ར་མདའ་བྱེད་ཕོད་པ་ནི་ཁྱེད་ཀྱི་དཔོན་པོ་མི་ཀ་ཨེལ་ལས་གཞན་གང་ཡང་མེད་དོ༎

༡༡

དེའང་མ་དཱ་ཨི་པ་དར་ཡཱའི་སྲིད་བྱེད་པའི་ལོ་དང་པོ་ལ། ངས་དེ་འཚུགས་པ་དང་། སྟོབས་འཇུག་ཏུ་ལངས་ཡོད་པ་ཡིན།

༢ ད་ངས་ཁྱེད་ལ་བདེན་པ་དེ་སྟོན་པར་བྱའོ༎

ལྟོས་ཤིག ཏ་ཟིག་ནས་ད་དུང་རྒྱལ་པོ་གསུམ་འཐོན་འོང་། ཡང་བཞི་པ་དེ་གཞན་ཀུན་པས་ལྷག་པར་ཕྱུག་པོར་གྱུར་ཏེ། ནོར་གྱི་སྟོབས་དང་ལྡན་པའི་ཚེ་ན། དེས་གཞན་ཚང་མ་ཧེལ་ལེན་རྒྱལ་ཁམས་ཀྱི་དགྲར་སློང་བར་བྱའོ།

༣ འོན་ཀྱང་རྒྱལ་པོ་དབང་ཅན་ཞིག་ཐོན་ནས། དབང་སྲིད་ཆེན་པོས་སྲིད་བྱ་ཞིང་། རང་དགའ་བར་སྤྱོད་པར་འགྱུར།

༤ ཡང་དེ་ནི་ཚུགས་པར་གྱུར་པའི་ཚེ་ན། དེའི་རྒྱལ་ཁམས་ཆག་ཅིང་། ནམ་མཁའི་རླུང་བཞིའི་ཐད་དུ་འགྱེ་བར་འགྱུར་གྱི། དེའི་བརྒྱུད་འཛིན་ལའང་མི་ཐོབ། དེའི་སྲིད་དང་འདྲ་བའང་ཡོད་པར་མི་འགྱུར་རོ། ཅི་ལ་ཟེར་ན། དེའི་རྒྱལ་སྲིད་རྩ་བ་ནས་ཕྱུང་སྟེ། འདི་རྣམས་ལ་མ་གཏོགས་པར་གཞན་ལའང་དེ་ཐོབ་པར་འགྱུར་བའི་ཕྱིར་རོ༎

༥ ཡང་དེའི་སྐུ་དྲག་གི་ནང་ནས་གཅིག་ཡིན་པའི་ལྷོ་རྒྱལ་པོ་ནི་སྟོབས་དང་ལྡན་ཏེ། དེ་བས་ཀྱང་ལྷག་པའི་སྟོབས་དང་ལྡན་ཏེ། རྒྱལ་སྲིད་ཐོབ་ཅིང་། དེའི་རྒྱལ་ཁམས་ཆེན་པོ་ཞིག་ཡོད་པར་འགྱུར་རོ།

༦ ལོ་ཁ་ཅིག་གི་མཐར་དེ་དག་ཕན་ཚུན་དུ་སྦྲེལ་བར་བྱའོ། དེ་ཅིའི་ཕྱིར་ཞེ་ན། ཁ་འདྲིལ་བྱེད་དུ་ལྷོ་རྒྱལ་པོའི་བུ་མོ་བྱང་རྒྱལ་པོའི་རྩར་བསླེབ་ནའང་། ཁོ་མོ་ལ་ཕྲག་པའི་སྟོབས་ལུས་མི་འགྱུར། དེ་དང་དེའི་ཕྲག་པ་ལའང་སྟོབས་མ་ལུས་པར། ཁོ་མོ་དང་། ཁོ་མོ་དྲངས་པ་རྣམས་དང་། ཁོ་མོའི་སྐྱེད་པ་པོ་དང་། ཉིན་མོ་དེ་རྣམས་ན་ཁོ་མོ་ལ་སྟོབས་བཅུག་མཁན་དང་བཅས་སུ་འདོར་བར་བྱའོ།

༧ འོན་ཀྱང་ཁོ་མོའི་རྩ་བ་ནས་སྐྱེས་པའི་ལྕུག་མ་ཞིག་དེའི་མལ་དུ་འཐོན་པར་འགྱུར་ཏེ། དེ་ནི་དམག་དཔུང་དང་བཅས་སུ་འོང་ནས། བྱང་རྒྱལ་པོའི་རྫོང་དུ་ཞུགས་ཤིང་དེ་དག་དང་འཐབ་ནས་རྒྱལ་ཏེ།

༨ དེ་དག་གི་ལྷ་རྟེན་དང་བླུགས་སྐུ་དང་། དེ་དག་གི་གསེར་དངུལ་གྱི་ཡོ་བྱད་རིན་ཐང་ཆེ་བ་རྣམས་དང་བཅས་མི་སེར་ཡུལ་ལ་བཙོན་དུ་འཁྱེར་བར་འགྱུར། ཡང་དེས་བྱང་རྒྱལ་པོ་ལ་ལོ་ཁ་ཤས་དམག་མི་འདྲེན་ཏེ།

༩ ལྷོ་རྒྱལ་པོའི་ཡུལ་ཁམས་སུ་ཞུགས་ནས། ཕྱིར་རང་ཡུལ་དུ་འཁོར་བར་འགྱུར་རོ༎

༡༠ འོན་ཀྱང་དེའི་བུ་རྣམས་ཀྱི་ནང་ཁྲུགས་ཏེ། དམག་དཔུང་ཆེན་པོ་རྣམས་བསྡུས་ནས་འོངས་ཏེ། ལུད་ཅིང་། རྒལ་ཞིང་། ཕྱིར་ལྡོག་པ་དང་། དེའི་རྫོང་ལ་མ་ཕྱིན་པའི་བར་དུ་འཐབ་པར་བྱའོ།

༡༡ དེ་ནས་ལྷོ་རྒྱལ་པོ་ཁྲོ་བས་འབར་ཞིང་ཕྱིར་བྱུང་ནས། དེ་ཀ་བྱང་རྒྱལ་པོ་དང་འཐབ་འོང་། དེས་དམག་ཚོགས་ཆེན་པོ་མངག་ཀྱང་། དམག་ཚོགས་དེ་ནི་དེའི་ལག་ཏུ་ཡལ་བར་འགྱུར།

༡༢ ཁོས་དམག་ཚོགས་དེ་བཅོམ་པའི་ཚེ་ན། དེའི་སྙིང་བསྙེམས་ཤིང་། སྟོང་ཁྲི་མང་པོ་སྐྱེལ་བར་བྱ་ནའང་། སྟོབས་འབྱུང་བར་མི་འགྱུར་རོ༎

༡༣ དེ་ཅི་ལ་ཟེར་ན། བྱང་རྒྱལ་པོ་སླར་འོང་ཞིང་། སྔ་མ་བས་གཡོར་ཆེ་བའི་དམག་ཚོགས་བསྡུས་ནས། ལོ་འགའི་འོག་ཏུ་རང་གི་དམག་ཚོགས་ཆེན་པོ་དེ་དང་། ནོར་མང་པོ་བཅས་འོང་བར་འགྱུར་རོ།

༡༤ ཉིན་མོ་དེ་རྣམས་ན་མང་པོས་ལྷོ་རྒྱལ་པོ་ལ་དམག་འདྲེན་ཞིང་། ཁྱེད་ཀྱི་མི་བརྒྱུད་ཀྱི་མི་དྲག་པོ་རྣམས་ཀྱིས་ཞལ་གཟིགས་དེ་སྒྲུབ་ཏུ་ལང་ཡང་ལྟུང་བར་འགྱུར་རོ།

༡༥ དེའང་བྱང་རྒྱལ་པོ་འོངས་ཏེ། ཕག་རས་བསྐོར་ཏེ་གྲོང་ཁྱེར་བརྟན་པོ་ཞིག་ལེན་པ་དང་། ལྷོ་ཕྱོགས་ཀྱི་ཕྲག་པའང་མལ་དུ་ལུས་པ་མ་ཟད། དེས་འདམས་པའི་མི་རྣམས་ཀྱི་ནང་ནའང་མལ་དུ་ལུས་པའི་སྟོབས་ཡོད་པར་མི་འགྱུར་རོ།

༡༦ དེ་ལ་འཐབ་ཏུ་འོང་བ་དེས་རང་དགའ་བར་སྤྱད་ཅིང་། སུས་ཀྱང་མ་ཐུབ་པར། དཔལ་ལྡན་ཡུལ་དུའང་འགྲེང་ཞིང་། དེ་ནི་ཡོངས་སུ་དེའི་ལག་ཏུ་བསླེབ་འོང་།

༡༧ རང་གི་རྒྱལ་སྲིད་ཧྲིལ་པོའི་སྟོབས་དང་བཅས་དེར་འཇུག་ཏུ་ཁ་ལོ་སྒྱུར་ཞིང་། དེ་དང་ལྷན་ཅིག་ཏུ་མི་དྲང་པོ་ཚོའང་ཡོད་པར་འགྱུར་ཏེ། འདི་བཞིན་སྤྱོད་པར་བྱའོ། དེ་སླད་པའི་དོན་དུ་བུད་མེད་རྣམས་ཀྱི་བུ་མོ་བསྟེར་ཡང་། ཁོ་མོ་དེར་མི་འཁད། དེ་ལ་གཉེར་བར་ཡང་མི་འགྱུར་རོ།

༡༨ དེའི་རྗེས་ལ་གླིང་ཕྲན་ཚོའི་ཕྱོགས་སུ་ཁ་ལོ་བསྒྱུར་ཞིང་། མང་པོ་འཛིན་པར་བྱའི། དཔོན་པོ་ཞིག་གིས་དེའི་ཕྱོགས་ནས་བཏང་བའི་སྨད་སྒྲ་མེད་དུ་བྱ་བ་མ་ཟད། སྨད་སྒྲ་དེ་ཁོ་རང་གི་ཁར་ཟློག་པར་བྱའོ།

༡༩ དེ་ནས་དེས་རང་ཡུལ་གྱི་རྫོང་རྣམས་ཀྱི་ཐད་དུ་ཁ་ལོ་བསྒྱུར་ཡང་། སྣ་རྡོས་ཐོགས་ཤིང་གྱེལ་ནས་སྟོར་བར་འགྱུར་རོ༎

༢༠ དེའི་མལ་དུ་རྒྱལ་ཁམས་ཀྱི་དཔལ་ཡིན་པའི་ཕྱོགས་ནས་དཔྱ་ཁྲལ་ལེན་མི་རྣམས་མངག་མཁན་ཞིག་འཐོན་པར་འགྱུར་གྱི། ཁོང་ཁྲོ་དང་འཐབ་མོ་མེད་པར་ཞག་ཉུང་ཙམ་ན་དེ་མེད་པར་འགྱུར་རོ༎

༢༡ ཡང་དེའི་མལ་དུ་མི་ཐུ་ཤོག་ཅིག་འཐོན་པར་འགྱུར། དེ་ལ་རྒྱལ་སྲིད་ཀྱི་ཞེ་ས་མ་བསྟེར་ཡང་། མ་འཐབ་པར་འོངས་ནས་གདོང་སྟོད་བྱེད་ཀྱིན་རྒྱལ་སྲིད་དེ་ལེན་པར་འགྱུར།

༢༢ ཆུ་རུད་འདྲ་བའི་ཕྲག་པས་དེ་རྣམས་ཁོའི་མདུན་ནས་འཕྱག་ཅིང་། ཆག་པར་འགྱུར། ཞལ་ཆད་ཀྱི་དཔོན་པོ་ལའང་དེ་བཞིན་ནོ།

༢༣ དེ་མཉམ་ཆད་དོན་བསྒྲུབས་པའི་རྗེས་ལའང་དེས་མགོ་སྐོར་བར་བྱའོ། ཅི་ལ་ཟེར་ན། དེས་དམག་དྲངས་ནས། མི་ཉུང་ངུའི་ར་མདས་ཆེན་པོར་འགྱུར་བར་འགྱུར་རོ།

༢༤ མ་འཐབ་པར་ལྗོངས་ཀྱི་གནས་སྐྱིད་པོ་རྣམས་ཀྱི་ནང་དུ་ཞུགས་ནས། དེའི་ཕ་མེས་དང་ཡང་མེས་རྣམས་ཀྱིས་ཀྱང་མ་བྱས་པ་དེས་བྱེད་པར་འགྱུར་རོ། བཅོམ་ནོར་དང་། ཕྲོག་ནོར་དང་། ནོར་དེ་དག་ལ་འགྱེད་པར། དུས་རེ་ཞིག་གི་བར་དུ་རྫོང་བཙན་པོ་རྣམས་ཀྱང་འཛིན་པའི་གྲོས་བྱ་སྟེ།

༢༥ དམག་དཔུང་ཆེན་པོ་དང་བཅས་སུ་ལྷོ་རྒྱལ་པོ་ལ་དམག་འདྲེན་དུ་རང་གི་སྟོབས་དང་སྙིང་དཀྲུག་པར་བྱའོ། ལྷོ་རྒྱལ་པོའང་དམག་དཔུང་ཆེ་ལ་ཤུགས་ཆེན་པོ་བཅས་འཐབ་མོ་བྱེད་དུ་དཀྲུག་པར་འགྱུར་ནའང་། ལུས་པར་མི་འགྱུར། ཅི་ལ་ཞེ་ན། དེ་དག་གིས་ཁོ་ལ་གནོད་པའི་གྲོས་བྱེད་འོང་།

༢༦ འོ་ན། དེའི་ཁ་ཟས་ཀྱི་ནང་ནས་ཟས་སྐལ་ཐོབ་པ་རྣམས་ཀྱིས་ཁོ་མེད་པར་བྱ་སྟེ། དེའི་དམག་དཔུང་ཆུ་བཞིན་ཡན་ཏེ། ཕལ་ཆེ་བ་བསད་དེ་འགྱེལ་བར་འགྱུར་རོ།

༢༧ རྒྱལ་པོ་འདི་གཉིས་པོའི་སྙིང་མི་རིགས་པར་བྱེད་པ་ལ་གཉེར་ཞིང་། ལྕོག་ཙེ་གཅིག་གི་རྩར་བསྡད་དེ་རྫུན་ཟེར་ཡང་། དེ་དག་གི་དོན་མི་འགྲུབ། གང་ལ་ཞེ་ན། མཐའ་མ་ནི་ཐག་བཅད་པའི་དུས་རང་ལ་འབབ་པར་འགྱུར་རོ།

༢༨ དེ་ནས་ཁོ་ནོར་ཆེན་པོ་བཅས་རང་ཡུལ་དུ་ལྡོག་ཅིང་། དེའི་སྙིང་གིས་དམ་པའི་ཞལ་ཆད་ལ་རྒོལ་ཞིང་། དེ་བཞིན་འགྲུབ་སྟེ། རང་ཡུལ་དུ་ལོག་པར་འགྱུར་རོ༎

༢༩ སྐོས་པའི་དུས་སུ་ཕྱིར་འཁོར་ཞིང་། ལྷོ་ཕྱོགས་སུ་འགྲོ་བར་བྱའོ། ཡང་ཕྱི་མ་འདི་ནི་སྔ་མ་དང་མི་འདྲ་བ་ཡོད་པར་འགྱུར་རོ།

༣༠ དེ་ཅིའི་ཕྱིར་ཞེ་ན། ཀི་ཐིམ་པའི་གྲུ་རྣམས་ཀྱིས་དེ་ལ་རྒོལ་བར་འོངས་པས། སེམས་ཁོངས་སུ་ཚུད་ཅིང་ཕྱིར་ལོག་པ་དང་། དམ་པའི་ཞལ་ཆད་ཀྱི་ཕྱོགས་སུ་དེའི་ཁོང་ཁྲོ་ལྡང་ཞིང་། དེ་བཞིན་གྲུབ་སྟེ། ལོག་འགྲོ་བར་འགྱུར་ཏེ། དམ་པའི་ཞལ་ཆད་སྤོང་བ་དག་དང་ཁ་འདྲིལ་བར་འགྱུར་རོ།

༣༡ དེའི་དམག་དཔུང་ཞིག་ལང་ནས། གཙང་ཁང་ངམ་རྫོང་བཙན་པོ་དེ་བརླགས་པར་བྱ་ཞིང་། རྒྱུན་མཆོད་གཅད་དེ། སྟོངས་བྱེད་ཀྱི་ཞེན་ལོག་དེ་དེར་བཞག་གོ།

༣༢ ཡང་ཞལ་ཆད་ལ་སྡང་ཞིང་རྔན་ཆེན་བྱེད་པ་རྣམས་ལ་ངོ་སྟོད་ཅིང་སླད་དུ་གཞུག་ཀྱང་། རང་གི་དཀོན་མཆོག་གི་ངོ་བཤེས་པ་རྣམས་སྟོབས་ཆེ་བར་གྱུར་ཏེ། ལས་རྣམས་བྱའོ།

༣༣ མི་བརྒྱུད་ཀྱི་ཁྲོད་ན་བློ་ལྡན་རྣམས་ཀྱིས་མང་པོ་ལ་གདམས་ངག་སྟོན་པར་བྱ། འོན་ཀྱང་དེ་དག་རལ་གྲི་དང་མེ་དང་བཙོན་དང་། འཕྲོག་བཅོམ་པའི་སྒོ་ནས་ཞག་མང་པོར་འཕུང་བཞིན་ལུས་འོང་།

༣༤ དེའང་དེ་དག་འཕུང་བར་གྱུར་པའི་ཚེ། ར་མདའ་ཉུང་ཙམ་ཞིག་བསླེབ་འོང་། འོན་ཀྱང་མང་པོས་གདོང་སྟོད་པའི་ངང་ནས་དེ་དག་དང་འདྲེ་བར་འགྱུར་རོ།

༣༥ ཡང་བློ་གྲོས་ཅན་ཁ་ཅིག་ནི་མཐའ་མ་མ་བསླེབ་པའི་བར་དུ་ཚོད་བཞེས་པ་དང་། འདག་པ་དང་དཀར་པོར་འགྱུར་བའི་ཕྱིར་འགྱེལ་བར་འགྱུར་རོ། དེ་ཅིའི་ཕྱིར་ཞེ་ན། དེ་ནི་ཐག་བཅད་པའི་དུས་ལ་རག་ལས་པའི་ཕྱིར་རོ༎

༣༦ ཡང་རྒྱལ་པོ་དེས་རང་དགའ་བ་བཞིན་སྤྱད་ཅིང་། རང་སྤར་ནས་དཀོན་མཆོག་ཐམས་ཅད་པས་ང་ཆེའོ་ཞེས་སེམས་ཤིང་། དཀོན་མཆོག་རྣམས་ཀྱི་དཀོན་མཆོག་གི་དགྲར་ལྡང་ཞིང་། མི་རུད་བའི་ཚིག་རྣམས་ཟེར་བར་འགྱུར། ཐུགས་ཁྲོའི་དུས་མ་ཚང་བའི་བར་དུ་བདེ་འཇགས་སུ་གནས་ཀྱང་ཐག་ཆོད་པ་དེ་ངེས་པར་འབྱུང་བར་འགྱུར།

༣༧ རང་གི་ཕ་མེས་ཀྱི་ལྷའམ། བུད་མེད་ཀྱི་འདོད་པའི་ལྷ་ལའང་མི་རྟེན་ཞིང་། ལྷ་གང་ལའང་མི་རྟེན་པའི་སྟེང་དུ། ཚང་མ་བས་ང་རང་ཆེའོ་ཞེས་སེམས་པར་བྱའོ།

༣༨ འོན་ཀྱང་དེའི་ཚབ་ཏུ་རྫོང་ལྷ་ལ་བཀུར་ཞིང་། དེའི་ཕ་མེས་རྣམས་ལ་རྒྱུས་མེད་པའི་ལྷ་ཞིག་ལ་གསེར་དང་། དངུལ་དང་། རྡོ་བ་རིན་པོ་ཆེ་དང་། སྡུག་པའི་རྫས་རྣམས་ཀྱིས་མཆོད་པར་བྱའོ།

༣༩ དེས་རྫོང་བཙན་པོ་རྣམས་ཀྱི་ནང་ན་རྒྱལ་ཁམས་པའི་ལྷ་དང་མཉམ་འདི་ལྟར་བྱེད་ཅིང་། དེ་བརྟེན་པ་རྣམས་ལ་བཀུར་སྟི་ཆེན་པོ་བསྟེར་ཏེ། མང་པོའི་དཔོན་པོར་འཇུག་ཅིང་། རིན་ཐང་ཕྱིར་ས་གནས་འགྱེད་པར་འགྱུར།

༤༠ ཡང་དུས་ཀྱི་མཐའ་མར་ལྷོ་རྒྱལ་པོ་ནི་དེ་ལ་འཐབ་ཏུ་འོང་ཞིང་། བྱང་རྒྱལ་པོ་ཤིང་རྟ་དང་རྟ་པ་དང་། གྲུ་མང་པོ་དང་སྦྲག་ནས་རླུང་ཚུབ་ལྟ་བུར་དེའི་ཕྱོགས་སུ་ཆས་ཏེ། ཡུལ་རྣམས་སུ་ཞུགས་ཤིང་། རྒྱས་ཏེ་རྒྱུ་བར་འགྱུར་རོ།

༤༡ དཔལ་ལྡན་ཡུལ་དུའང་ཞུགས་ནས། མང་པོ་རློག་པར་བྱའོ། འོན་ཀྱང་ཨེ་དོམ་དང་། མོ་ཨབ་དང་། ཨམ་མོན་གྱི་བུ་ཆེ་གྲས་རྣམས་དེའི་ལག་ནས་ཐར་པར་འགྱུར་རོ།

༤༢ དེས་ཡུལ་རྣམས་ལ་ལག་པ་བརྒྱབ་ཅིང་། མི་སེར་ཡུལ་ཡང་མི་ཐར་བར།

༤༣ གསེར་དངུལ་གྱི་གཏེར་རྣམས་དང་། མི་སེར་ཡུལ་གྱི་བཟང་ནོར་ཚང་མ་ལ་དབང་བར་བྱ། ལིབ་ཡཱ་པ་དང་། ཀུས་པ་རྣམས་ཀྱང་དེའི་རྗེས་སུ་འབྲང་ཡང་།

༤༤ ཤར་ཕྱོགས་དང་། བྱང་ཕྱོགས་ཀྱི་ཕྲིན་རྣམས་ཀྱིས་དེ་འཁྲུགས་སུ་གཞུག དེའི་ཕྱིར་ཁོ་རབ་ཏུ་ཁྲོས་ནས་མང་པོ་གསོད་པ་དང་མེད་པར་བྱ་བའི་ཕྱིར་འཐོན་པར་འགྱུར་ཞིང་།

༤༥ རྒྱ་མཚོ་དང་དམ་པའི་རི་བོ་དཔལ་ལྡན་གྱི་མཚམས་སུ་རང་གི་ཁབ་ཀྱི་གུར་རྣམས་སྤུབ་པར་བྱའང་། རང་གི་ཚེ་ཚད་ལ་ཕྱིན་པ་དང་། དེ་ལ་ར་མདའ་བྱེད་པ་སུ་ཡང་འབྱུང་བར་མི་འགྱུར་རོ༎

༡༢

ཡང་དེའི་ཚེ་ཁྱེད་ཀྱི་མི་བརྒྱུད་སྐྱོབ་ཏུ་ལྡང་བའི་དཔོན་པོ་ཆེན་པོ་མི་ཀ་ཨེལ་ལྡང་བར་འགྱུར། ཡང་མི་བརྒྱུད་ཀྱི་ཐོག་མ་ནས་དུས་དེའི་བར་དུ་ནམ་ཡང་མ་བྱུང་བའི་སྡུག་བསྔལ་བའི་དུས་ལ་འབབ་འོང་། དེའི་ཚེ་ན་ཁྱེད་ཀྱི་མི་བརྒྱུད་ལས་གླེགས་བམ་ནང་མིང་ཆུད་ཚད་ཐར་བར་འགྱུར།

༢ ཡང་སའི་ཐལ་བའི་ནང་དུ་གཉིད་ལོག་པ་མང་པོའི་གཉིད་སད་འོང་། ལ་ལ་ཚེ་མཐའ་ཡས་པ་དང་། ལ་ལ་སྐྱེང་བ་དང་མཐའ་མེད་པའི་སྨད་པ་མྱོང་བའི་ཕྱིར་དུའོ།

༣ ཡང་མི་མཁས་པ་རྣམས་ནམ་མཁའི་མདངས་ལྟར་དང་། མང་པོ་ཆོས་དྲང་པོར་བཀོད་པ་རྣམས་རྒྱུན་ནས་རྒྱུན་དུ་སྐར་མ་རྣམས་དང་འདྲ་བར་སྣང་བར་འགྱུར།

༤ འོན་ཀྱང་ཁྱེད་ཀྱེ་དཱ་ནི་ཨེལ། གསུང་འདི་དག་གབ་ཅིང་། མདོ་ལ་དུས་མཐའ་མའི་བར་དུ་ཐེ་ཚེ་རྒྱོབ་ལ། ཕར་ཚུར་མང་པོས་ཉུལ་ཞིང་རིག་པ་འཕེལ་བར་འགྱུར་རོ། ཞེས་ལུང་བསྟན་ཏོ༎

༥ ཡང་ང་དཱ་ནི་ཨེལ་གྱིས་བལྟས་པ་ལས། ཀྱེ་ཧོ། གཞན་གཉིས། གཅིག་གཙང་པོའི་ཚུར་རོལ་གྱི་འགྲམ་ན། གཞན་དེ་གཙང་པོའི་ཕ་རོལ་གྱི་འགྲམ་ན་བཞེངས་འདུག

༦ ཡང་གཅིག་དེས། ཀ་ཤི་ཀའི་ན་བཟའ་གསོལ་ཞིང་གཙང་པོའི་ཆུ་རྣམས་ཀྱི་སྟེང་ན་བཞུགས་པ་དེ་ལ། ངོ་མཚར་བའི་བྱ་བ་འདི་དག་དུས་ཅི་ཙམ་གྱི་འོག་ཏུ་འགྲུབ་པར་འགྱུར་ཞེས་དྲིས་སོ༎

༧ ཡང་ངས་ཐོས་པ་ནི། ཀ་ཤི་ཀའི་ན་བཟའ་གསོལ་ཞིང་གཙང་པོའི་ཆུ་རྣམས་ཀྱི་སྟེང་ན་བཞུགས་པའི་སྐྱེས་བུ་དེས་རང་གི་ཕྱག་གཡས་གཡོན་གཉིས་པོ་ནམ་མཁའི་ཕྱོགས་སུ་བཏེགས་ནས། རྒྱུན་དུ་གསོན་པོ་ལགས་པ་དེའི་མནའ་བཞེས་ཤིང་འདི་སྐད་དུ། ད་དུང་དུས་གཅིག་དང་། དུས་རྣམས་དང་། དུས་ཕྱེད་ལུས་འོང་། དེ་དག་གིས་མི་དམ་པ་དག་གི་སྟོབས་ཟད་པར་བྱས་པའི་ཚེ་འདི་ཐམས་ཅད་འགྲུབ་འོང་།

༨ དེ་ངས་ཐོས་ཀྱང་ཧ་མ་གོ་བས། ངས་དེ་ལ། ཀྱེ་ངའི་ཇོ་བོ། འདི་དག་གི་མཐའ་མ་ལ་ཅི་འབྱུང་བར་འགྱུར་ཞེས་ཞུས་པ་དང་།

༩ དེ་ན་རེ། ཀྱེ་དཱ་ནི་ཨེལ། ཁྱེད་རང་གི་ལམ་ལ་ཞུགས་ཤིག གསུང་འདི་དག་དུས་མཐའ་མའི་བར་དུ་ཐེ་སྦྱར་གབ་ནས་ལུས་འོང་།

༡༠ མི་དུ་མ་གཙང་བ་དང་དཀར་པོར་བྱ་སྟེ། ལྷད་འདོན་པར་འགྱུར་རོ། འོན་ཀྱང་ངན་པས་ངན་པ་བྱེད་པར་འགྱུར། ངན་པའི་ཁྲོད་ནས་སུས་ཀྱང་འདི་མི་གོ། འོན་ཀྱང་མཁས་པ་རྣམས་ཀྱིས་ཁོང་དུ་ཆུད་པར་འགྱུར།

༡༡ ཡང་རྒྱུན་མཆོད་བཅད་ནས། སྟོངས་བྱེད་ཀྱི་ཞེན་ལོག་དེ་བསྒྲེང་བའི་དུས་ལས་ཉིན་ཞག་ཆིག་སྟོང་ཉིས་བརྒྱ་དགུ་བཅུ་ཐམ་པ་ལུས་པར་འགྱུར་རོ་།

༡༢ སྒུག་པ་དང་། ཉིན་ཞག་ཆིག་སྟོང་སུམ་བརྒྱ་སོ་ལྔའི་བར་དུ་བསླེབ་པ་ནི་བདེའོ༎

༡༣ འོན་ཀྱང་མཐའ་མའི་བར་དུ་ཁྱེད་རང་གི་ལམ་ལ་ཞུགས་ཤིག དེ་ཅིའི་ཕྱིར་ཞེ་ན། ཁྱེད་རྣལ་དུ་གནས་ཤིང་། མཐའ་མའི་ཉིན་མོར་རང་གི་སྐལ་བའི་ནང་དུ་ལྡང་བར་འགྱུར་རོ༎ ༎

ལུང་སྟོན་པ་ཧོ་ཤེ་ཨའི་མདོ།

༡

ཡ་ཧུ་དཱའི་རྒྱལ་པོ་ཨུ་ཟི་ཡཱ་དང་། ཡོ་ཐམ་དང་། ཨ་ཧས་དང་། ཧིས་ཀི་ཡཱའི་ཉིན་མོ་རྣམས་དང་། ཨིས་ར་ཨེལ་གྱི་རྒྱལ་པོ་ཡོ་ཨས་ཀྱི་བུ་ཡེ་རོབ་ཨམ་གྱི་ཉིན་མོ་རྣམས་ན་པེ་ཨེ་རིའི་བུ་ཧོ་ཤེ་ཨ་ལ་དཀོན་མཆོག་གི་བཀའ་བྱོན་ནོ༎

༢ ཧོ་ཤེ་ཨ་ལ་བྱུང་བའི་དཀོན་མཆོག་གི་བཀའི་ཐོག་མ་ནི། དཀོན་མཆོག་གིས་ཧོ་ཤེ་ཨ་ལ། སོང་ལ་གཡེམ་མོ་ཞིག་དང་གཡེམ་མོའི་ཕྲུ་གུ་རྣམས་ཁྱོད་རང་གི་ཕྱིར་ལེན་ཞིག ཅི་ལ་ཞེ་ན། ཡུལ་གྱིས་དཀོན་མཆོག་སྤངས་ནས་ལོག་གཡེམ་དཔག་མེད་བྱས་སོ། ཞེས་གསུངས་པ་དང་།

༣ ཁོ་སོང་ནས་དིབ་ལ་ཨིམ་གྱི་བུ་མོ་གོ་མེར་བྱ་བ་ཆུང་མར་བླངས་ནས། དེ་མངལ་དང་ལྡན་པར་གྱུར་ཏེ་བུ་ཞིག་སྐྱེས་སོ།

༤ ཡང་ཡ་ཧོ་ཝཱས་ཁོ་ལ། དེའི་མིང་ཡིས་རེ་ཨེལ་ཐོག་ཅིག གང་ལ་ཞེ་ན། རིང་མི་ཐོགས་པར་ངས་ཡེ་ཧུའི་ཁྱིམ་ལས་ཡིས་རེ་ཨེལ་གྱི་མི་ཤ་རྩོད་ཅིང་། ཨིས་ར་ཨེལ་གྱི་མི་བརྒྱུད་ཀྱི་རྒྱལ་སྲིད་ཚར་དུ་བཅད་དོ།

༥ ཡང་ཉིན་དེ་རང་ལ་འབྱུང་རྒྱུ་ནི། ངས་ཡིས་རེ་ཨེལ་གྱི་ལུང་པ་ན་ཨིས་ར་ཨེལ་གྱི་གཞུ་གཅག་གོ་ཞེས་གསུངས་སོ༎

༦ དེ་ནས་མོ་ཡང་མངལ་དང་ལྡན་ཏེ་བུ་མོ་ཞིག་སྐྱེས་པ་ལས། ཡ་ཧོ་ཝཱས་ཁོ་ལ། དེའི་མིང་དུ་ལོ་རུ་ཧ་མཱ་ཐོག་ཅིག ཅི་ལ་ཟེར་ན། ངས་ཅི་ནས་ཀྱང་བཤགས་པ་མི་བྱེད་པར། ཨིས་ར་ཨེལ་གྱི་མི་བརྒྱུད་ལ་སླར་སྙིང་རྗེ་མི་བྱའོ།

༧ འོན་ཀྱང་ཡ་ཧུ་དཱའི་མི་བརྒྱུད་ལ་སྙིང་བརྩེ་ཞིང་། དེ་དག་གཞུ་དང་། རལ་གྲི་དང་། འཐབ་མོ་དང་། རྟ་དང་རྟ་པ་རྣམས་ཀྱི་སྟོབས་ཀྱི་ངང་ན་སྐྱོབ་པར་མི་བྱའི། ཡ་ཧོ་ཝཱ་དེ་དག་གི་དཀོན་མཆོག་གི་ངང་ན་དེ་དག་སྒྲོལ་བར་བྱའོ་ཞེས་གསུངས་སོ༎

༨ ལོ་རུ་ཧ་མཱ་ལ་འོ་མ་བཅད་པའི་འོག་ཏུ་ཡང་མངལ་དང་ལྡན་ཏེ་བུ་ཞིག་སྐྱེས་པ་དང་།

༩ ཡ་ཧོ་ཝཱས་ཁོ་ལ། དེའི་མིང་དུ་ལོ་ཨམ་མཱི་ཞེས་ཐོག་ཅིག ཅི་ལ་ཟེར་ན། ཁྱོད་ངའི་མི་བརྒྱུད་མ་ཡིན་ཏེ། ངའང་ཁྱོད་ཀྱི་མིན་ནོ༎

༡༠ ད་དུང་ཡང་ཨིས་ར་ཨེལ་གྱི་བུའི་གྲངས་ནི་འཇལ་བ་དང་། བགྲང་མི་ཐུབ་པའི་རྒྱ་མཚོའི་བྱེ་མ་དང་འདྲ་བར་འགྱུར་འོང་། དེའི་རྗེས་སུ་འབྱུང་རྒྱུ་ནི། ཁྱོད་ཅག་ངའི་མི་བརྒྱུད་མ་ཡིན་སྨྲས་པའི་ཚབ་ཏུ་དེ་དག་ལ། གསོན་པོའི་དཀོན་མཆོག་གི་སྲས་རྣམས་སོ། ཞེས་སྨྲ་བར་འགྱུར།

༡༡ དེ་ནས་ཡ་ཧུ་དཱའི་བུ་རྣམས་དང་། ཨིས་ར་ཨེལ་གྱི་བུ་རྣམས་གཅིག་ཏུ་འདུས་ནས། རང་ལ་འགོ་བྱེད་གཅིག་བསྐོས་ཏེ། ཡུལ་ཁམས་དེ་ནས་འཐོན་ཞིང་དམག་འདེགས་པར་འགྱུར་རོ། དེ་ཅི་ལ་ཟེར་ན། ཡིས་རེ་ཨེལ་གྱི་ཉིན་མོ་དེ་ནི་ཆེན་པོ་ཡིན་པར་འགྱུར་རོ༎

༢

ཁྱོད་རང་གི་སྤུན་རྣམས་ལ་ཨམ་མཱི་དང་། སྲིང་མོ་རྣམས་ལ་རུ་ཧ་མཱ་ཞེས་སྨྲོས་ཤིག

༢ རང་གི་མ་ལ་འཁྲབ་པར་གྱིས། འཁྲབ་པར་གྱིས། དེ་ཅིའི་ཕྱིར་ཞེ་ན། མོ་ནི་ངའི་ཆུང་མ་མ་ཡིན་ཏེ། ང་དེའི་ཁྱོའང་མ་ཡིན་ནོ། རང་གི་གདོང་ལས་རང་གི་འདོད་པ་ལོག་པ་རྣམས་དང་། རང་གི་ནུ་མའི་བར་ནས་ལོག་པར་གཡེམ་པ་རྣམས་སྤོང་དུ་ཆུག་ཅིག

༣ དེ་མིན་ངས་མོ་གཅེར་བུ་བྱས་ཏེ། སྐྱེས་པའི་ཞག་ལྟར་མོ་བཞག་སྟེ། མོ་འབྲོག་སྟོང་ལྟར་བྱས་ནས། ས་ཆ་སྐམ་པོ་ལྟར་བོར་ནས། སྐོམ་པས་མོའི་སྲོག་གཅད་ཀྱིས་དོགས་སོ།

༤ འོ་ན་ངས་དེའི་ཕྲུ་གུ་རྣམས་ལ་སྙིང་རྗེ་བར་མི་བྱའོ། དེ་ཅིའི་ཕྱིར་ཞེ་ན། དེ་དག་ནལ་ཕྲུག་ཡིན་ཏེ།

༥ དེ་དག་གི་ཨ་མས་སྨད་འཚོང་མ་བྱས། དེ་དག་སྐྱེས་པའི་མས་ངོ་ཚའི་ལས་བྱས་སོ། གང་ལ་ཞེ་ན། ང་ལ་བག་ལེབ་དང་། ཆུ་དང་། བལ་དང་། རྩོ་མ་དང་། འབྲུ་མར་དང་། བཏུང་བ་སྟེར་བའི་ངའི་གྲོགས་པོ་ཚོའི་རྗེས་སུ་ང་འབྲང་བར་བྱའོ་ཞེས་མོས་སྨྲས་པའི་ཕྱིར་རོ༎

༦ དེ་བས་ན་ལྟོས་ཤིག རང་གི་ལམ་རྣམས་མི་ཐོབ་པའི་ཕྱིར། ངས་ཁྱོད་ཀྱི་རྒྱུ་ལམ་ཚེར་མས་བཀག་སྟེ། རྩིག་པ་ཞིག་སློང་བར་བྱའོ།

༧ ཁོ་མོ་རང་གི་གྲོགས་པོ་ཚོའི་ཕྱི་བཞིན་བདའ་ཡང་མི་ནོན། འཚོལ་ཡང་མི་ཐོབ་པས། ཁོ་མོས། ང་རང་གི་ཁྱོ་དང་པོའི་རྩར་ཕྱིར་ལོག་པར་བྱའོ། དེ་ཅིའི་ཕྱིར་ཞེ་ན། ད་ལྟ་བས་སྔོན་དུ་ལེགས་པོ་ཡོད་པ་ཡིན་ཞེས་ཟེར་བར་འགྱུར།

༨ གང་ལ་ཞེ་ན། དེ་དག་གིས་བ་ཨཱལ་ལ་ཕུལ་བའི་འབྲུ་དང་། རྒུན་ཆང་གསར་པ་དང་། འབྲུ་མར་ངས་མོ་ལ་བཏང་བ་དང་། གསེར་དངུལ་སྤེལ་བར་མཛད་མཁན་ང་མ་རྟོགས་སོ།

༩ དེའི་ཕྱིར་ང་ལོག་འོང་ཞིང་སྟོན་ཐོག་གི་དུས་སུ་ངའི་འབྲུ་དང་། ནམ་དུས་སུ་ཕྱིར་ལོག་ངའི་རྒུན་ཆང་ལེན་པར་བྱས་ཏེ། དེའི་གཅེར་བུ་གབ་པའི་ཕྱིར་ངས་བཏང་བའི་བལ་དང་རྩོ་མ་ཕྱིར་ལོག་ལེན་པར་བྱའོ།

༡༠ ངས་མོའི་ངོ་ཚ་ནི་མོའི་གྲོགས་པོ་ཚོའི་མདུན་དུ་མངོན་པར་བྱས་ཏེ། ངའི་ལག་ནས་སུས་ཀྱང་མོ་སྒྲོལ་བར་མི་བྱའོ།

༡༡ ཡང་མོའི་སེམས་སྐྱིད་དང་། དུས་ཆེན་དང་། ཟླ་གསར་དང་། ཤབ་བཱད་དང་། ཆོས་སྟོན་ཐམས་ཅད་འགེགས་པར་བྱའོ།

༡༢ ཡང་འདི་ནི་ངའི་གྲོགས་པོ་རྣམས་ཀྱིས་ང་ལ་བྱིན་པའི་རྔན་པའོ་ཞེས་མོས་ཟེར་བའི་རྒུན་ཤིང་དང་། སེ་ཡབ་ཤིང་རྣམས་ངས་མེད་དུ་བྱས་ནས། དེ་རྣམས་ནགས་ཚལ་དུ་བྱས་ཏེ། ཐང་གི་དུད་འགྲོ་རྣམས་ཀྱིས་དེ་དག་ཟ་བར་འགྱུར་རོ།

༡༣ ཡང་བ་ཨ་ལིམ་གྱི་ཉིན་མོ་རྣམས་ཀྱི་ཕྱིར་རམ། མོས་དེ་དག་ལ་བདུག་སྤོས་ཀྱིས་བདུགས་ཏེ། རང་ལ་རྣ་ལོང་དང་རྒྱན་ཆས་བརྒྱན་ཏེ། གྲོགས་པོ་རྣམས་ཀྱི་ཕྱི་བཞིན་བྲངས་ནས། བདག་བརྗེད་པར་བྱས་པའི་ལན་ངས་གཞལ་ལོ། ཞེས་ཡ་ཧོ་ཝཱས་གསུང་ངོ་༎

༡༤ དེས་ན་ཀྱེ་ཧོ། ངས་མོ་སླུ་ཞིང་། འབྲོག་སྟོང་ལ་དྲངས་ནས། སྙིང་བརྩེ་བའི་གཏམ་གླེང་བར་བྱའོ།

༡༥ དེ་ནས་མོ་ལ་དེར་རང་གི་རྒུན་ཚལ་རྣམས་དང་། ཨ་ཀོར་གྱི་ལུང་པའི་ཚབ་ཏུ་རེ་བའི་སྒོ་ཞིག་གཏོད་པར་བྱའོ། ཡང་དེར་མོའི་ལང་ཚོའི་ཉིན་མོ་རྣམས་དང་། མོ་མི་སེར་ཡུལ་ནས་ཐོན་པའི་ཉིན་མོ་རྣམས་དང་འདྲ་བར་གླུ་ལེན་པར་འགྱུར་རོ༎

༡༦ ཡང་ཉིན་དེར་འབྱུང་རྒྱུ་ནི་འདི་ལྟ་སྟེ། ཁྱོད་ཀྱིས་ང་ལ་ཨི་ཤི་ཅེས་ཞུའི། སླར་བ་ཨཱལ་ཞུ་བར་མི་འགྱུར་རོ་ཞེས་ཡ་ཧོ་ཝཱས་གསུང་ངོ་།

༡༧ དེ་ཅིའི་ཕྱིར་ཞེ་ན། ངས་བ་ཨ་ལིམ་གྱི་མིང་རྣམས་མོའི་ཁ་ལས་མེད་པར་བྱས་ནས། དེ་དག་གི་མིང་རྗོད་ཅིང་ནམ་ཡང་དྲན་པར་མི་འགྱུར་རོ།

༡༨ ཡང་ཞག་དེར་ཁོ་ཚོའི་དོན་དུ་ཐང་གི་དུད་འགྲོ་དང་། གནམ་གྱི་འདབ་ཆགས་དང་། སའི་ལྟོ་འགྲོ་རྣམས་དང་བཅས་སུ་ཞལ་ཆད་འཆའ་ཞིང་། ངས་ས་གཞི་ལས་གཞུ་དང་རལ་གྲི་དང་འཐབ་མོ་མེད་པར་བྱ་སྟེ། དེ་དག་ཉེ་ཞོ་མེད་པར་ཉལ་དུ་གཞུག་གོ།

༡༩ ཡང་ཁྱོད་ངའི་གཏན་གྱི་བག་མ་བྱའོ། འོ་ན། དྲང་བ་ཉིད་དང་། ཞལ་ཆེ་དང་། བཀའ་དྲིན་དང་། ཐུགས་རྗེ་རྣམས་ཀྱི་སྒོ་ནས་ངའི་བག་མ་བྱའོ།

༢༠ འོ་ན་ངས་སེམས་དྲང་པོར་ཁྱོད་ངའི་བག་མ་བྱ་བ་དང་། ཁྱོད་ཀྱིས་ཡ་ཧོ་ཝཱ་ངོ་འཕྲོད་པར་འགྱུར་རོ༎

༢༡ ཉིན་དེར་འབྱུང་རྒྱུ་ནི། ཡ་ཧོ་ཝཱས་འདི་སྐད་གསུང་། ངས་ལན་འདེབས་པར་བྱའོ། ངས་ནམ་མཁའ་ལ་ལན་དང་། ནམ་མཁས་ས་གཞི་ལ་ལན་དང་།

༢༢ ས་གཞིས་འབྲུ་དང་རྒུན་ཆང་དང་འབྲུ་མར་ལ་ལན་དང་། དེ་དག་གིས་ཡིས་རེ་ཨེལ་ལ་ལན་འདེབས་པར་བྱའོ།

༢༣ ཡང་ངས་མོ་ཡུལ་གྱི་ནང་དུ་ས་བོན་ལྟར་འདེབས་ཤིང་། སྔར་བརྩེ་བ་མ་བརྙེས་པ་ལ་བརྩེ་ཞིང་། ངའི་མི་བརྒྱུད་མིན་པ་དེ་དག་ལ་ཁྱོད་ངའི་མི་བརྒྱུད་དོ་ཞེས་སྨྲ་བར་བྱའོ། ཡང་དེ་དག་གིས། ངའི་དཀོན་མཆོག་ལགས་ཞེས་ཞུ་བར་འགྱུར་རོ༎

༣

དེ་ནས་ཡ་ཧོ་ཝཱས་ང་ལ། གཞན་ལྷ་རྣམས་ལ་ལྟ་ཞིང་རྒུན་ཆང་གི་བུམ་པ་ལ་ཆགས་པའི་ཨིས་ར་ཨེལ་གྱི་བུ་རྣམས་ལ་གཙོ་བོས་བྱམས་ཐུགས་མཛད་པ་ལྟར། ཁྱོད་ཡང་སོང་ལ། རང་གི་གྲོགས་པོས་གཅེས་པར་འཛིན་པའི་བུད་མེད་གཡེམ་བྱེད་མ་ཞིག་ལ་ཁྱོད་ཀྱིས་གཅེས་པར་བྱོས་ཤིག་ཅེས་གསུངས་པ་དང་།

༢ ངས་མོ་དེ་དངུལ་བཅོ་ལྔ་དང་ནས་ཁལ་ཕྱེད་དང་གཉིས་ལ་རང་གི་ཕྱིར་ཉོས་ནས།

༣ ངས་དེ་ལ། ཁྱོད་ཉིན་ཞག་མང་པོའི་བར་ངའི་དོན་དུ་བསྡད་དེ། སྨད་འཚོང་མའི་ལས་མ་སྤྱོད་པར་གཞན་སྐྱེས་པའི་དོན་དུ་མ་གྱུར་ཅིག དེ་བཞིན་དུ་ངའང་ཁྱོད་ཀྱི་དོན་དུ་ཡོད་པར་འགྱུར་རོ།

༤ དེ་ཅིའི་ཕྱིར་ཞེ་ན། ཨིས་ར་ཨེལ་གྱི་བུ་རྣམས་ཀྱང་ཉིན་ཞག་མང་པོར་རྒྱལ་པོ་དང་། མི་དཔོན་དང་། མཆོད་པ་དང་། རྡོ་རིང་དང་། ཨེ་ཕོད་དང་། ཐེ་ར་ཕིམ་དང་བྲལ་བར་གནས་པར་འགྱུར།

༥ དེའི་རྗེས་ལ་ཨིས་ར་ཨེལ་གྱི་བུ་རྣམས་ཕྱིར་ལོག་ནས། ཡ་ཧོ་ཝཱ་རང་གི་དཀོན་མཆོག་དང་། དཱ་བིད་རང་གི་རྒྱལ་པོ་བཙལ་ཏེ། ཕྱི་མའི་ཉིན་མོ་རྣམས་ན་འཇིགས་བཞིན་དུ་ཡ་ཧོ་ཝཱ་དང་། ཁོང་གི་ཐུགས་རྗེའི་སྐྱབས་སུ་མཆི་བར་འགྱུར་རོ༎

༤

ཀྱེ་ཨིས་ར་ཨེལ་གྱི་བུ་རྣམས། ཡ་ཧོ་ཝཱའི་བཀའ་ལ་ཉོན་ཞིག དེ་ཅིའི་ཕྱིར་ཞེ་ན། ཡུལ་གྱི་ནང་ན་བདེན་པ་དང་། སྙིང་རྗེ་དང་། དཀོན་མཆོག་རྟོགས་པའང་མེད་པའི་རྐྱེན་གྱིས་ཡ་ཧོ་ཝཱ་ལ་ཡུལ་པ་དང་འཁྲབ་རྒྱུ་ཞིག་ཡོད།

༢ མནའ་སྐྱེལ་བ་དང་། རྫུན་ཟེར་བ་དང་། སྲོག་གཅོད་པ་དང་། རྐུ་བ་དང་ལོག་པར་གཡེམ་པ་འབའ་ཞིག་ཡོད་དེ། དེ་དག་བརྡོལ་བས། མི་གསོད་པའི་འཕྲོ་མི་ཆད་དོ།

༣ དེའི་ཕྱིར་ས་གཞིས་ཆོ་ངེས་དང་། དེའི་ནང་ན་གནས་ཚད་ཐང་གི་དུད་འགྲོ་དང་། གནམ་གྱི་འདབ་ཆགས་དང་བཅས་ཉམས་ཐག་པར་འགྱུར། དེས་མ་ཟད་རྒྱ་མཚོའི་ཉ་རྣམས་ཀྱང་སྟོར་བར་འགྱུར་རོ༎

༤ ད་དུང་སུས་ཀྱང་གཞན་ལ་རྩོད་ཅིང་སྙད་མ་འགེལ་ཞིག དེ་ཅིའི་ཕྱིར་ཞེ་ན། ཁྱོད་ཀྱི་མི་བརྒྱུད་ནི་དགེ་འདུན་ལ་རྩོད་པ་རྣམས་དང་འདྲའོ།

༥ དེའི་ཕྱིར་ཉིན་མོར་ཁྱོད་འགྱེལ་བར་འགྱུར། མཚན་མོར་ཁྱོད་དང་ལྷན་གཅིག་ཏུ་ལུང་སྟོན་པའང་འགྱེལ་བར་འགྱུར། ཡང་ངས་ཁྱོད་ཀྱི་མ་མེད་པར་བྱའོ༎

༦ ངའི་མི་བརྒྱུད་ཤེས་རབ་ཀྱིས་འཕོངས་ནས་འཆི། ཁྱོད་ཤེས་རབ་ལ་སྡང་བས། ངས་ཀྱང་ཁྱོད་ལ་སྡང་ཞིང་། ཁྱོད་ངའི་དྲུང་ན་དགེ་འདུན་དུ་ལུས་པར་མི་འགྱུར་རོ། ཁྱོད་ཀྱིས་རང་གི་དཀོན་མཆོག་གི་བཀའ་ཁྲིམས་བརྗེད་པས། ངས་ཀྱང་ཁྱོད་ཀྱི་ཕྲུ་གུ་རྣམས་རྗེད་པར་བྱའོ།

༧ དེ་དག་འཕེལ་རིམ་གྱིས་ང་ལ་ལྷག་པར་ཉེས་ལྟུང་བྱས་པས། ངས་དེ་དག་གི་གྲགས་པ་ནི་ངོ་ཚ་རུ་སྒྱུར་བར་བྱའོ།

༨ དེ་དག་གིས་ངའི་མི་བརྒྱུད་ཀྱི་ཉེས་སྡིག་ལ་འཚོ་བ་བྱེད་ཅིང་། རང་གི་མི་ཚངས་པ་ལ་སྙིང་འཇུག་གོ།

༩ ཡང་མི་བརྒྱུད་ལ་འཕོག་པ་ལྟར་བླ་མ་ལའང་འཕོག་པར་འགྱུར། ཡང་ངས་དེ་དག་གི་སྤྱོད་པའི་ཕྱིར་ཆད་པས་གཅད་དེ། དེ་དག་གི་ལས་ཀྱི་རྔན་པ་དེ་དག་ལ་གཏང་ངོ་།

༡༠ ཡ་ཧོ་ཝཱ་ལ་ཟོན་བྱེད་པ་སྤངས་པས། དེ་དག་གིས་ཟ་ཡང་མི་ཚིམ་སྟེ། ལོག་པར་གཡེམ་ཡང་བརྒྱུད་འཕེལ་བར་མི་འགྱུར་རོ༎

༡༡ ལོག་པར་གཡེམ་པ་དང་། རྒུན་ཆང་དང་། རྒུན་ཆང་གསར་པས་སྙིང་སྟོར་བར་བྱེད་དོ།

༡༢ ངའི་མི་བརྒྱུད་ཀྱིས་རང་གི་ཤིང་གི་ལྟུམ་པ་རྣམས་ལ་མན་ངག་འདྲི། དེའི་དབྱུག་པས་དེ་དག་ལ་གཏམ་འཆད་དོ། ཅི་ལ་ཟེར་ན། ལོག་པར་གཡེམ་པའི་སེམས་ཀྱིས་དེ་དག་གི་ལམ་སྟོར་བཅུག་ནས། རང་གི་དཀོན་མཆོག་སྤངས་ཏེ་ལོག་པར་གཡེམ།

༡༣ རི་རྩེ་རྣམས་ན་མཆོད་པ་འབུལ་ཞིང་། རི་ཕྲན་སྟེང་དང་བེ་ཤིང་དང་དབྱར་པ་དང་ཨེ་ལཱ་ཤིང་གི་ལྐོག་ན་བདུག་སྤོས་བདུག་གོ། དེ་ནི་དེ་དག་གི་བསིལ་གྲིབ་ལེགས་པའི་ཕྱིར་རོ། དེས་ན་ཁྱོད་ཀྱི་བུ་མོ་དག་གིས་སྨད་འཚོང་མ་བྱེད། མནའ་མ་རྣམས་ལོག་པར་གཡེམ།

༡༤ ཁྱོད་ཀྱི་བུ་མོ་རྣམས་ཀྱིས་སྨད་འཚོང་མ་དང་། མནའ་མ་རྣམས་ཀྱིས་ལོག་པར་གཡེམ་པའི་ཚེ་ན་ངས་དེ་དག་ལ་ཆད་པ་མི་གཅད། ཅི་ལ་ཞེ་ན། དེ་དག་ཁོ་རང་རྣམས་ཀྱང་གཡེམ་མོ་བཅས་འབྱོལ་ཞིང་། སྨད་འཚོང་མ་རྣམས་དང་འགྲོགས་ནས་མཆོད་པ་འབུལ་ལོ། དེ་བས་ན་གོ་བ་མེད་པའི་མི་སྡེ་འདི་སྣུབ་པར་འགྱུར་རོ༎

༡༥ ཨིས་ར་ཨེལ་ཁྱོད་འདོད་ཆགས་ལ་སྤྱོད་ཀྱང་། ཡ་ཧུ་དཱ་ཡང་ལྟུང་དུ་མ་ཆུག་ཅིག གིལ་གལ་དུ་མ་འོང་ཞིག བེད་ཨ་ཝེན་ཁར་མ་འཛེགས་ཤིག ཡ་ཧོ་ཝཱ་གསོན་པོའོ། ཞེས་མནའ་མ་སྐྱེལ་ཞིག

༡༦ དེ་ཅི་ལ་ཟེར་ན། རྒྱབ་ལོག་བྱེད་པའི་བེའུ་བཞིན་ཨིས་ར་ཨེལ་གྱིས་རྒྱབ་ལོག་བྱེད། ད་ཡ་ཧོ་ཝཱས་དེ་དག་གུ་ཡངས་སར་ལུ་གུ་བཞིན་འཚོ་བར་འགྱུར་རམ།

༡༧ ཨེབ་ར་ཨིམ་སྐུ་འདྲ་དང་འཆམ་པས། དེ་བོར་ལ་ཐོང་།

༡༨ དེ་དག་གི་ཆང་སྐྱུར་མོར་གྱུར་ནས། སྟུད་མར་ལོག་གཡེམ་བྱེད། མོའི་དཔོན་པོ་རྣམས་ཀྱིས་ངོ་ཚའི་ལས་ལ་རབ་ཏུ་དགའ།

༡༩ རླུང་གིས་རང་གི་ཤོག་པ་རྣམས་ནང་མོ་བཏུམ་སྟེ། རང་གི་མཆོད་པ་རྣམས་ཀྱིས་དེ་དག་སྐྱེངས་པར་འགྱུར་རོ༎

༥

ཀྱེ་བླ་མ་རྣམས་འདི་ལ་ཉོན། ཀྱེ་ཨིས་ར་ཨེལ་གྱི་མི་བརྒྱུད་ཉོན། ཀྱེ་རྒྱལ་པོའི་ཁྱིམ་ཚང་། ཉོན་ཞིག དེ་ཅིའི་ཕྱིར་ཞེ་ན། མིས་པཱ་ལ་ཁྱོད་རྙི་དང་། ཐ་བོར་ན་རྒྱ་བཙུགས་མཁན་དུ་གྱུར་པས། བཀའ་ཆད་ནི་ཁྱོད་ལ་འཕོག་པར་འགྱུར།

༢ ངོ་ལོག་པ་རྣམས་ཀྱིས་གསོད་བྱའི་སེམས་ཅན་མང་ཙམ་གསོད་ཀྱི། ངས་དེ་དག་ཆད་པས་གཅད་དོ།

༣ ཨེབ་ར་ཨིམ་ངས་ཤེས་ཏེ། ཨིས་ར་ཨེལ་ཡང་ང་ནས་སྦས་པ་མེད་དོ། དེ་ཅི་ལ་ཟེར་ན། ཀྱེ་ཨེབ་ར་ཨིམ། ད་ཁྱོད་ལོག་པར་གཡེམ་སྟེ། ཨིས་ར་ཨེལ་བརླགས་པར་གྱུར་ཏོ༎

༤ དེ་དག་གི་སྤྱོད་པས་རང་གི་དཀོན་མཆོག་གི་དྲུང་དུ་ཕྱིར་ལོག་ཏུ་མི་འཇུག་གོ། གང་ལ་ཞེ་ན། དེ་དག་གི་ནང་ན་ལོག་པར་གཡེམ་པའི་སེམས་ཡོད་པས། ཡ་ཧོ་ཝཱ་ནི་མི་ཤེས་སོ།

༥ ཨིས་ར་ཨེལ་གྱི་དཔལ་གྱིས་དེའི་གདོང་ལ་དཔང་བྱེད། དེའི་ཕྱིར་ཨིས་ར་ཨེལ་དང་ཨེབ་ར་ཨིམ་གཉིས་རང་རང་གི་མི་རིགས་པའི་དཔང་གིས་ལྟུང་བ་དང་། དེ་དག་དང་མཉམ་ཡ་ཧུ་དཱའང་ལྟུང་འོང་།

༦ ཡ་ཧོ་ཝཱས་དེ་དག་དང་འབྲེལ་བཅད་པས། དེ་དག་ལུག་ཁྱུ་དང་བ་ཁྱུ་རྣམས་དང་བཅས་ཁོང་འཚོལ་དུ་འགྲོ་ཡང་རྙེད་པར་མི་འགྱུར་རོ།

༧ དེ་དག་ལས་ནལ་ཕྲུག་ཆད་པས། ཡ་ཧོ་ཝཱ་ལ་ལོག་པར་བྱས་སོ། ད་ཟླ་གསར་གྱིས་དེ་དག་རང་གི་ཟ་སྐལ་དང་ལྷན་ཅིག་ཏུ་ཚར་གཅོད་པར་འགྱུར་རོ༎

༨ ཀྱེ་བེན་ཡ་མིན། ཁྱོད་ལ་འདེད་པས། གི་བེ་ཨ་ན་རྭ་དུང་དང་། རཱ་མཱ་ལ་དུང་ཕུས་ཤིག བེད་ཨ་ཝེན་ན་ཀི་ཀི་ཐོང་ཞིག

༩ བཀའ་བཀྱོན་གྱི་ཉིན་པར་ཨེབ་ར་ཨིམ་སྟོངས་པར་འགྱུར། ངེས་པར་འབྱུང་རྒྱུ་རྣམས་ཨིས་ར་ཨེལ་གྱི་སྡེ་རྣམས་ཀྱི་ནང་དུ་ངས་མངོན་པར་བྱས།

༡༠ ཡ་ཧུ་དཱའི་སྐུ་དྲག་རྣམས་ནི་ས་མཚམས་རྡོ་རྟགས་སྐྱེད་མཁན་རྣམས་དང་འདྲ་བས། ངས་རང་གི་ཐུགས་ཁྲོ་ཆུ་བཞིན་དེ་དག་གི་ཁར་བླུག་པར་བྱའོ།

༡༡ ཨེབ་ར་ཨིམ་ཡིད་མགུ་བཞིན་སྙིང་པོ་མེད་པའི་རྗེས་སུ་འབྲངས་པས། མནན་ཞིང་བཀའ་ཆད་ཀྱིས་རྫིའོ།

༡༢ དེ་བས་ན་ང་ཨེབ་ར་ཨིམ་ལ་མུག་པ་དང་། ཨིས་ར་ཨེལ་ལ་འབུ་དང་འདྲ་བར་འགྱུར་བར་འགྱུར།

༡༣ ཨེབ་ར་ཨིམ་རང་གི་ནད་དང་། ཡ་ཧུ་དཱ་རང་གི་རྨ་མཐོང་བའི་ཚེ། ཨེབ་ར་ཨིམ་ནི་ཨ་སུར་ལ་ཕྱིན་ཏེ། རྒྱལ་པོ་ཡ་རེབ་༼བོད་སྐད་དུ་སྡང་བ་༽ལ་མི་རྣམས་མངགས་ཀྱིས། དེས་ཁྱོད་གསོ་བར་མ་ནུས། རྨ་ཡང་གསོ་བར་བྱེད་མ་ནུས་སོ།

༡༤ དེ་ཅིའི་ཕྱིར་ཞེ་ན། ང་ནི་ཨེབ་ར་ཨིམ་ལ་སེང་གེ་ལྟ་བུ་དང་། ཡ་ཧུ་དཱའི་མི་བརྒྱུད་ལ་སེང་གེ་དར་མ་ལྟ་བུར་འགྱུར་བ་དང་། ང་རང་གིས་ཧྲལ་ནས་བཞུད་པར་བྱའོ། ངས་འཁྱེར་བས། སུས་ཀྱང་མི་བསྒྲལ་ལོ།

༡༥ དེ་དག་གིས་གནོང་མ་བཀུར་ཞིང་། ངའི་ཞལ་ངོ་བཙལ་བའི་བར་དུ། ང་བཞེངས་ནས་ཉིད་ཀྱི་གནས་སུ་ལོག་པར་བྱ། ཁོ་རང་ཚོའི་སྡུག་གི་ནང་ན་དེ་དག་གིས་སྔ་གསར་ང་འཚོལ་བར་འགྱུར་རོ༎

༦

ཤོག་ལ། ངེད་ཡ་ཧོ་ཝཱའི་ཕྱོགས་སུ་ཕྱིར་ལོག་པར་བྱའོ། དེ་ཅིའི་ཕྱིར་ཞེ་ན། ཁོང་གིས་རྨ་ཕྱུང་ནའང་། ཁོང་ཉིད་ཀྱིས་གསོ་བར་མཛད་པར་འགྱུར། ཁོང་གིས་བརྡུངས་ཀྱང་། ངེད་ཀྱི་རྨ་ཁོང་གིས་བསྡམ་པར་འགྱུར་རོ།

༢ ཞག་གཉིས་ནས་ངེད་སླར་གསོན་པོར་མཛད་དེ། ཞག་གསུམ་པར་ངེད་བསྒྲེངས་ནས། ཁོང་གི་སྤྱན་སྔར་འཚོ་བར་འགྱུར།

༣ དེ་ནས་ངེད་ཀྱིས་ཁོང་རྟོགས་པའི་རིགས། ཡ་ཧོ་ཝཱ་ངོ་འཕྲོད་པའི་ཕྱིར་སྙིང་རུས་བྱའོ། ཁོང་ཕེབས་པ་ནི་ཐོ་རངས་ལྟར་ཏན་ཏན་ནོ། ཆར་དུས་བཞིན་ཁོང་ངེད་རྩར་འབྱོན་པར་འགྱུར། ས་གཤེར་བར་བྱེད་པའི་ཆར་པ་ཕྱི་མ་བཞིན་དུའོ༎

༤ ཀྱེ་ཨེབ་ར་ཨིམ། ངས་ཁྱོད་ལ་ཅི་བྱ། ཀྱེ་ཡ་ཧུ་དཱ། ངས་ཁྱོད་ལ་ཅི་བྱ། གང་ལ་ཞེ་ན། ཁྱོད་ཀྱི་སྙིང་རྗེ་ནི་ཐོ་རངས་ཀྱི་སྤྲིན་དང་སྔ་གསར་ཡལ་བའི་ཟིལ་པ་དང་འདྲའོ།

༥ དེའི་ཕྱིར་ངས་ལུང་སྟོན་པའི་སྒོ་ནས་དེ་དག་བརྡེགས་ནས། ཁོ་བོའི་ཞལ་གྱི་གསུང་རྣམས་ཀྱིས་དེ་དག་བསད་པ་ཡིན། ཁྱོད་ཀྱི་བར་ཆོད་རྣམས་སྐྱ་འོད་ལྟར་འབྱུང་བར་ངེས།

༦ དེ་ཅིའི་ཕྱིར་ཞེ་ན། ང་ནི་མཆོད་པ་ལ་མི་དགའ། སྙིང་རྗེའི་སེམས་ལ་དགའ། སྦྱིན་སྲེག་རྣམས་ལས་དཀོན་མཆོག་ངོ་འཕྲོད་པ་ལ་ལྷག་པར་དགའོ།

༧ འོན་ཀྱང་དེ་དག་ནི་ཞལ་ཆད་ལས་འགལ་བའི་མི་དང་འདྲ་སྟེ། དེར་ང་ལ་ལོག་པར་བྱས།

༨ གིལ་ཨད་ནི་མི་ཚངས་པ་བྱེད་པའི་གྲོང་ཁྱེར་ཡིན་ཏེ། ཁྲག་གིས་གྲིབ་ཕོག་པའོ།

༩ མི་ལ་འཇབ་པའི་ཇག་པའི་དཔུང་བཞིན་དུ་སི་ཀེམ་གྱི་ལམ་ན་བླ་མའི་ཚོགས་ཀྱིས་གསོད་པར་བྱེད། འོ་ན། དེ་དག་གིས་མཚམས་མེད་པའི་ལས་བྱས།

༡༠ ཨིས་ར་ཨེལ་གྱི་མི་བརྒྱུད་ཀྱི་ནང་དུ་འཇིགས་སུ་རུང་བ་ཞིག་ངས་མཐོང་། དེར་ཨེབ་ར་ཨིམ་གྱི་ལོག་པར་གཡེམ་པ་ཡོད། ཨིས་ར་ཨེལ་ལའང་གྲིབ་ཕོག

༡༡ ངས་རང་གི་མི་བརྒྱུད་བཙོན་ལས་ལྡོག་པའི་ཚེ། ཀྱེ་ཡ་ཧུ་དཱ། ཁྱོད་ལའང་སྟོན་ཐོག་ཅིག་ཐོབ་པར་ཐག་ཆོད་དོ༎

༧

ངས་ཨིས་ར་ཨེལ་གསོ་བར་གཟས་པ་ལས། ཨེབ་ར་ཨིམ་གྱི་ཉེས་པ་དང་། ས་མར་ཡཱའི་ལས་ངན་མངོན་དུ་བྱུང་། ཅི་ལ་ཞེ་ན། དེ་རྣམས་ཀྱིས་དཀུ་ལྟོ་བྱེད། ནང་དུ་རྐུན་མ་འཛུལ། ཕྱི་ན་ཇག་པའི་དཔུང་གིས་འཕྲོག

༢ ངས་དེ་དག་གི་ལས་ངན་ཐམས་ཅད་ཐུགས་དྲན་ནོ་ཞེས་དེ་ཚོས་རང་གི་སྙིང་ན་བསམ་བློ་མི་གཏོང་། ད་ལྟ་དེ་དག་རང་གི་ལས་རྣམས་ཀྱིས་ཀུན་ནས་སྐོར། དེ་རྣམས་ངའི་ཞལ་ངོར་གདའ།

༣ དེ་ཚོས་རང་གི་ལས་ངན་གྱིས་རྒྱལ་པོ་དང་། བརྫུན་གྱིས་སྐུ་དྲག་རྣམས་མགུ་བར་བྱེད།

༤ དེ་ཐམས་ཅད་གཡེམ་པོའོ། དེ་ཚོ་ནི་བག་ལེབ་བརྒྱབ་མཁན་གྱིས་ཚ་བར་བྱས་པའི་ཐབ་དང་འདྲ་སྟེ། བག་ཟན་སྦྲུས་པ་ནས་སྐྱུར་མ་ལང་བའི་བར་དུ་མིན་པ་འབར་འཕྲོ་མི་ཆད་དོ།

༥ ངེད་ཀྱི་རྒྱལ་པོའི་ཉིན་མོར་སྐུ་དྲག་རྣམས་ཀྱིས་རྒུན་ཆང་བཏུངས་པའི་ཚད་ཀྱིས་གཟུགས་པོ་མི་བདེ་བས། ཤོབ་ཅན་དག་དང་འགྲོགས་ནས་དེས་ལག་པ་བརྐྱངས།

༦ ལྐོག་འཇབ་བྱེད་ཀྱིན་རང་གི་སྙིང་ཐབ་ལྟར་བྱས། དེ་དག་གི་བག་ལེབ་རྒྱབ་མཁན་མཚན་ཐོག་ཐག་གཉིད་ལོག་ནས། སྔ་དྲོར་མེ་ལྕེ་དང་ལྡན་པའི་མེ་ལྟར་འབར།

༧ དེ་ཐམས་ཅད་ཐབ་ལྟར་འབར་ཏེ། རང་གི་ཁྲིམས་དཔོན་རྣམས་ནི་མིད་པར་བྱེད། དེའི་རྒྱལ་པོ་ཐམས་ཅད་ལྷུང་ནས་འདུག དེ་དག་གི་ཁྲོད་ན་ངའི་མཚན་བརྗོད་མཁན་སུའང་མེད།

༨ ཨེབ་ར་ཨིམ་ནི་ཕྱི་པ་རྣམས་དང་འདྲེས་པས། ཨེབ་ར་ཨིམ་ནི་མ་བཟློགས་པའི་བག་ལེབ་དང་འདྲ།

༩ རྒྱལ་ཁམས་པ་རྣམས་ཀྱིས་དེའི་སྟོབས་མིད་ནས་ཀྱང་དེས་མ་ཤེས། བར་བར་ལ་སྐྲ་དཀར་ཡོད་ཀྱང་དེས་མ་ཤེས།

༡༠ ཨིས་ར་ཨེལ་གྱི་དཔལ་ལགས་པ་དེས་ནི་དེའི་གདོང་ལ་དཔང་པོ་བྱེད་མོད་ཀྱིས། ཡ་ཧོ་ཝཱ་རང་གི་དཀོན་མཆོག་གི་ཕྱོགས་སུ་མ་ལོག དེ་ཐམས་ཅད་ཀྱི་སྟེང་དུའང་ཁོང་མ་བཙལ་ཏོ།

༡༡ ཨེབ་ར་ཨིམ་ནི་སྙིང་མེད་པའི་ཕུག་རོན་བསམ་མེད་དང་འདྲ། དེ་དག་གིས་མི་སེར་ཡུལ་ལ་འབོད་ཅིང་། ཨ་སུར་ལ་འགྲོའོ།

༡༢ དེ་དག་འགྲོ་དུས་ངས་རང་གི་རྒྱ་དེ་དག་གི་ཐོག་ཏུ་དབབ་བོ། གནམ་གྱི་བྱ་ལྟར་ཐུར་དུ་ཕབ་ནས། དེ་དག་གི་ཚོགས་ཀྱི་ནང་དུ་ཐོས་ཡོད་པ་བཞིན་དུ་དེ་དག་ལ་ཆད་པས་གཅད་དོ།

༡༣ དེ་དག་ང་ལས་བྲོས་པས་བཀྲ་མི་ཤིས། ང་ལ་ངོ་ལོག་བྱས་པས་འཆི་བ་དེ་དག་གི་ཁར་ཡོད། ངས་དེ་དག་སྐྱོབ་པར་འདོད་ཀྱང་། དེ་དག་གིས་ང་ལ་རྫུན་རྒྱབས།

༡༤ དེ་དག་རང་གི་མལ་སྟན་ཁར་དུ་ཡང་། དེ་དག་གིས་ང་ལ་སྙིང་ནས་མ་བོས། དེ་དག་འབྲུ་དང་རྒུན་ཆང་གི་ཕྱིར་ཚོགས་ནས། ང་ལ་ངོ་ལོག་བྱེད།

༡༥ ངས་དེ་དག་ལ་བསླབས་ནས་ཕྲག་པ་ལ་སྟོབས་བཅུག་མོད། ད་དུང་ང་ལ་བསམ་སྦྱོར་ངན་པ་བྱེད།

༡༦ དེ་དག་འཁོར་ཡང་། བླ་ན་མེད་པ་ཁོང་གི་ཕྱོགས་སུ་མི་འཁོར་རོ། དེ་རྣམས་མགོ་བསྐོར་བའི་གཞུ་འདྲ། དེ་དག་གི་སྐུ་དྲག་རྣམས་རང་གི་ཁ་པོ་ཆེའི་ལྕེའི་རྐྱེན་གྱིས་རལ་གྲིས་སྙལ་བར་འགྱུར། དེའི་ཕྱིར་མི་སེར་ཡུལ་ན་དེ་དག་ལ་འཕྱ་བར་འགྱུར་རོ༎

༨

རང་གི་ཁ་རུ་དུང་ཆུག་ལ། དེ་དག་ངའི་ཞལ་ཆད་ལས་འདས་ཤིང་། ངའི་བཀའ་ཁྲིམས་ལས་འགལ་བས། གླག་འདྲར་དེ་ནི་ཡ་ཧོ་ཝཱའི་ཕོ་བྲང་དུ་འབབ་པར་བྱ།

༢ ཀྱེ་ངའི་དཀོན་མཆོག ངེད་ཀྱིས་ཁྱེད་ངོ་བཤེས་སོ། ཞེས་ཨིས་ར་ཨེལ་གྱིས་ང་ལ་འབོད་འོང་།

༣ ཨིས་ར་ཨེལ་གྱིས་བཟང་པོ་ཡིན་པ་དེ་དོར་བས། དགྲ་བོས་དེ་ལ་འདེད་པར་བྱ།

༤ དེ་དག་གིས་རྒྱལ་པོ་བསྒོས་ཀྱང་། ང་དང་མ་ཐེ་བར་བསྐོས། དེ་དག་གིས་མི་དཔོན་རྣམས་བཅུག་ཀྱང་། ངས་དེ་དག་གི་ངོ་མ་ཤེས། ཁོ་རང་ཚོ་འཇིག་ཏུ་རང་གི་དངུལ་དང་གསེར་ལས་སྐུ་འདྲ་རྣམས་བཟོས་སོ།

༥ ཀྱེ་ས་མར་ཡཱ། ཁྱོད་ཀྱི་བེའུ་སྐྱུག་བྲོ་བོའོ། ངའི་ཐུགས་ཁྲོ་དེ་དག་གི་ཕྱོགས་སུ་འབར། དེ་དག་ནོངས་མེད་ལུས་པ་དུས་ནམ་གྱི་བར་དུ་སྲིད།

༦ དེ་ཅི་ལ་ཟེར་ན། དེ་ནི་ཨིས་ར་ཨེལ་ལས་ཡིན་ཏེ། བཟོ་པས་དེ་བཟོས་པས། དེ་ནི་དཀོན་མཆོག་མིན། འོ་ན་ས་མར་ཡཱའི་བེའུ་གཏུབ་པར་འགྱུར་རོ།

༧ དེ་ཅི་ལ་ཟེར་ན། དེ་དག་གིས་རླུང་བཏབ་པས། སྐོར་རླུང་སྨིན་པར་འགྱུར། དེར་མྱུ་གུ་ཡང་མི་འཁྲུང་ཞིང་། དེའི་ལྗང་པ་ལ་འབྲུ་ཡང་ཆགས་པར་མི་འགྱུར། ཆགས་ན་རྒྱལ་ཁམས་པ་རྣམས་ཀྱིས་དེ་མིད་པར་བྱའོ༎

༨ ཨིས་ར་ཨེལ་ནི་མིད་པར་འགྱུར། ད་དེ་ནི་མི་བརྒྱུད་ཀྱི་དཀྱིལ་ན་མི་འདོད་པའི་སྣོད་ལྟར་སྒྱུར་ཏོ།

༩ ཅི་ལ་ཞེ་ན། དེ་དག་གཅིག་པུར་གནས་པའི་རྐྱང་ལྟར་ཨ་སུར་ལ་འཐེགས་པར་བྱས། ཨེབ་ར་ཨིམ་གྱིས་རང་གྲོགས་མོར་འཇོག་ཏུ་གླ་བསྟེར་ཏོ།

༡༠ འོ་ན་མི་བརྒྱུད་ཀྱི་དཀྱིལ་ན་དེ་དག་གིས་གླ་བསྟེར་མོད། ད་ངས་དེ་དག་བསྡུས་ནས། རེ་ཞིག་ནས་རྒྱལ་ཕྲན་རྣམས་ཀྱི་རྒྱལ་པོའི་ཁལ་གྱིས་དེ་དག་ཉམས་པར་འགྱུར་རོ༎

༡༡ དེ་ཅིའི་སླད་དུ་ཞེ་ན། ཨེབ་ར་ཨིམ་གྱིས་སྡིག་པའི་ཕྱིར་མཆོད་ཁྲི་མང་ཙམ་བཞེངས། མཆོད་ཁྲི་དེ་དག་ནི་དེའི་སྡིག་པར་གྱུར་ཏོ།

༡༢ ངས་རང་གི་བཀའ་ཁྲིམས་ཀྱི་གླེང་གཞི་ཆེ་བ་རྣམས་དེའི་དོན་དུ་བྲིས་ཀྱང་། དེས་ནི་ཤོག་ཡན་ལྟར་དུ་རྩིའོ།

༡༣ ང་ལ་འབུལ་བའི་མཆོད་པ་རྣམས་ནི། དེ་དག་གིས་ཤ་ཕུལ་ནས་རང་ཟའོ། འོན་ཀྱང་ཡ་ཧོ་ཝཱས་དེ་དག་མི་བསྣམ། ད་ཁོང་གིས་དེའི་མི་ཚངས་པ་ཐུགས་དྲན་ཞིང་། དེ་དག་གི་ཉེས་པའི་ཕྱིར་ཆད་པས་བཅད་དེ། དེ་དག་མི་སེར་ཡུལ་དུ་ཕྱིར་ལོག་པར་འགྱུར་རོ།

༡༤ དེ་ཅིའི་ཕྱིར་ཞེ་ན། ཨིས་ར་ཨེལ་གྱིས་རང་གི་མཛད་པོ་དེ་བརྗེད་ནས། ཕོ་བྲང་རྣམས་བརྩིགས་ནས། ཡ་ཧུ་དཱས་གྲོང་ཁྱེར་བཙན་པོ་དུ་མ་བརྩིགས་ཀྱང་། ངས་དེའི་གྲོང་ཁྱེར་རྣམས་ལ་མེ་བཏང་ནས། ཕོ་བྲང་རྣམས་ཟ་བར་འགྱུར་རོ༎

༩

ཀྱེ་ཨིས་ར་ཨེལ། མི་བརྒྱུད་རྣམས་དང་འདྲ་བར་དགའ་ཞིང་ཡི་མ་རངས་ཤིག དེ་ཅི་ལ་ཞེ་ན། ཁྱོད་ལོག་གཡེམ་བྱས་ནས་དཀོན་མཆོག་སྤངས། གཡུལ་འཐག་རེ་རེའི་ཁར་ཁྱོད་རྔན་པར་ཆགས་སོ།

༢ གཡུལ་འཐག་དང་འཆག་གཞོང་གིས་དེ་དག་གི་འཚོ་བ་མི་སྦྱོར་ཞིང་། རྒུན་ཆང་གསར་པ་དེར་ཆད་པར་འགྱུར།

༣ ཡ་ཧོ་ཝཱའི་ཡུལ་དུ་དེ་དག་མི་གནས་པར། ཨེབ་ར་ཨིམ་ནི་མི་སེར་དུ་ལྡོག་ཅིང་། ཨ་སུར་ན་ཟས་མི་གཙང་པ་ཟ་བར་འགྱུར།

༤ ཡ་ཧོ་ཝཱ་ལ་རྒུན་ཆང་མི་འབུལ་དེ། དེ་དག་ལ་ཁོང་ཐུགས་མཉེས་པར་ཡང་མི་འགྱུར། དེ་དག་གི་དམར་མཆོད་ནི་སྡུག་ལྷུང་བའི་བག་ལེབ་ལྟར་གྱུར་ཏེ། དེ་ལས་ཟ་བ་ཐམས་ཅད་མི་གཙང་བར་འགྱུར་རོ། གང་ལ་ཞེ་ན། དེ་དག་གི་བག་ལེབ་ནི་དེ་དག་གི་གྲོད་པའི་ཕྱིར་མ་གཏོགས་པར། ཡ་ཧོ་ཝཱའི་ཕོ་བྲང་དུ་བསྙེན་པར་མི་འགྱུར།

༥ ཁྱོད་ཚོགས་པའི་ཉིན་མོ་དང་། ཡ་ཧོ་ཝཱའི་དུས་ཆེན་གྱི་ཉིན་མོར་ཅི་བྱ།

༦ ལྟོས་ཤིག འཇིག་པའི་ནང་ནས་དེ་དག་བྲོས་ཀྱང་། མི་སེར་གྱིས་དེ་དག་བསྡུས་ནས། མོབ་ཀྱིས་དེ་དག་བསྐུང་ནས། དེའི་དངུལ་གྱི་བཟང་ནོར་རྣམས་ཟྭ་ཚོད་ཀྱིས་དབང་བར་གྱུར་ཏེ། དེའི་གུར་རྣམས་ནང་ཚེར་མ་སྐྱེ་བར་འགྱུར་རོ༎

༧ བཀའ་ཆད་ཀྱི་ཉི་མ་རྣམས་བབས། ལན་འཇལ་བའི་ཞག་རྣམས་བསླེབས། ཨིས་ར་ཨེལ་གྱིས་དེ་རྟོགས་པར་བྱ། ཁྱོད་ཀྱི་མི་རིགས་པ་ཧ་ཅང་ཆེ་བ་དང་། ཁོན་སེམས་ཆེན་པོའི་རྐྱེན་གྱིས། ལུང་སྟོན་པ་ནི་བླུན་པོ་དང་། ཐུགས་ཉིད་དང་ལྡན་པའི་མི་ནི་སྨྱོན་པ་འདྲ།

༨ ཨེབ་ར་ཨིམ་ངའི་དཀོན་མཆོག་ལ་འཇབ་པ་ཡིན། ལུང་སྟོན་པ་ནི། དེའི་ལམ་ཐམས་ཅད་ན་བྱ་རྙི་དང་། རང་གི་དཀོན་མཆོག་གི་ཕོ་བྲང་ན་དེ་ལ་ཁོན་སེམས་བྱེད་དོ།

༩ གི་བེ་ཨའི་ཞག་ལྟར་དེ་དག་རང་རྣམས་རྣམ་པར་སླད་པར་བྱས་པས། ཁོང་གིས་དེ་དག་གི་མི་རིགས་པ་ཐུགས་ལ་དྲན་ཞིང་། ཉེས་ལྟུང་རྣམས་ཀྱི་ཕྱིར་ཆད་པས་གཅད་དོ༎

༡༠ ཨིས་ར་ཨེལ་ནི་ང་ལ་འབྲོག་སྟོང་གི་རྒུན་འབྲུམ་ལྟར་ཐོབ་ནས། ཁྱོད་ཀྱི་ཕ་མེས་རྣམས་ནི་ཐོག་མར་ཆགས་པའི་སེ་ཡབ་འགོ་ཚོས་འདྲ་ངས་མཐོང་། འོན་ཀྱང་དེ་དག་བ་ཨཱལ་ཕེ་ཨོར་རྩར་སོང་ནས། ཁྲེལ་མེད་དེ་ལ་རང་བསྔོས་ཏེ། རང་གི་སེམས་ཉེ་མོ་དང་འདྲ་བར་ཞེན་ལོག་ཏུ་གྱུར་ཏོ།

༡༡ ཨེབ་ར་ཨིམ་ནི། དེ་དག་གི་དཔལ་བྱ་ལྟར་འཕུར་འགྲོ་ཞིང་། སྐྱེ་བ་དང་མངལ་དང་ལྡན་པ་དང་། སྦྱོར་བ་ཡང་དེའི་ནང་ན་མེད་པར་འགྱུར།

༡༢ དེས་མ་ཟད་དེ་དག་གིས་རང་གི་ཕྲུ་གུ་རྣམས་གསོས་སྐྱེད་བྱེད་ཀྱིས། དེ་དག་གི་ཁྲོད་ན་སྐྱེས་པ་གང་ཡང་མི་ལུས་པའི་བར་དུ་ངས་འཕྲོག་པར་བྱའོ། འོ་ན་ང་དེ་དག་གི་ནང་ནས་བཞུད་པའི་དུས། དེ་དག་བཀྲ་མི་ཤིས་པར་འགྱུར་རོ།

༡༣ ཨེབ་ར་ཨིམ་ནི་ཚོར་དང་འདྲ་བར་ས་བཟང་པོར་བཙུགས་པ་ངས་མཐོང་གིས། ཨེབ་ར་ཨིམ་གྱིས་རང་གི་ཕྲུ་གུ་རྣམས་གཤེད་མའི་རྩར་འཁྲིད་འཁྱེར་བར་འགྱུར།

༡༤ ཀྱེ་ཡ་ཧོ་ཝཱ། དེ་དག་ལ་ཅི་རང་གནང་བར་བྱ། སྐྱུར་བའི་མངལ་དང་ནུ་མ་སྐམ་པོ་རྣམས་གནང་མཛོད།

༡༥ དེ་དག་གི་ལས་ངན་ཐམས་ཅད་གིལ་གལ་ན་འདུག འོ་ན་དེར་ངས་དེ་དག་ལ་འཁོན་དུ་བཟུང་ནས། དེ་དག་གིས་བྱས་པའི་ལས་ངན་པའི་ཕྱིར་ངས་ཉིད་ཀྱི་ཕོ་བྲང་ནས་དེ་དག་བཏོན་ཏེ། སླར་བྱམས་པར་མི་བྱའོ། དེ་དག་གི་དཔོན་པོ་ཀུན་ངོ་ལོག་མཁན་ནོ།

༡༦ ཨེབ་ར་ཨིམ་ལ་བརྡུངས་ནས། རྩ་བ་ནས་སྐམ་སྟེ། དེ་ལ་འབྲས་བུ་ཆགས་པར་མི་འགྱུར། འོ་ན་ཆུང་མ་རྣམས་མངལ་དང་ལྡན་འགྱུར་ནའང་། ངས་དེ་དག་གི་མངལ་འབྲས་གཅེས་པའང་གསོད་པར་བྱའོ།

༡༧ བཀའ་ལ་མ་ཉན་པས། ངའི་དཀོན་མཆོག་གིས་དེ་དག་ཕང་ནས། མི་བརྒྱུད་རྣམས་ཀྱི་ནང་ན་འཁྱམ་པར་འགྱུར་རོ༎

༡༠

ཨིས་ར་ཨེལ་ནི་འབྲས་བུ་མང་པོ་ཆགས་པའི་རྒུན་ཤིང་དང་འདྲ། དེ་ལ་འབྲས་བུ་མང་དུ་ཆགས་པ་བཞིན་དུ་དེས་མཆོད་ཁྲི་མང་དུ་བཞེངས། དེའི་ས་བཟང་བ་བཞིན་དུ་རྡོ་རིང་ལེགས་པོ་རྣམས་བཟོས།

༢ དེ་རྣམས་ཀྱི་སྙིང་འཆུས་པས། ད་ཉེས་པ་མངོན་པར་འགྱུར། དེ་དག་གི་མཆོད་ཁྲི་རྣམས་ཁོང་གིས་བརྟིབས་ནས། རྡོ་རིང་རྣམས་གཅག་གོ།

༣ དེ་ཅིའི་ཕྱིར་ཞེ་ན། ད་དེ་དག་གིས། ངེད་ཡ་ཧོ་ཝཱ་ལ་མ་འཇིགས་པས། ངེད་ལ་རྒྱལ་པོ་གང་ཡང་མེད་དེ། རྒྱལ་པོས་ཀྱང་ངེད་ལ་ཅི་བྱ་ཞེས་སྨྲ་བར་འགྱུར་རོ།

༤ དེ་དག་གིས་འཆོལ་གཏམ་སྨྲ་ཞིང་ཆད་དོན་བྱེད་དུས་རྫུན་གྱི་མནའ་སྐྱེལ་བས། ཞིང་གི་རོལ་གྱི་དུག་རྩྭ་ལྟར་བར་ཆད་སྐྱེའོ༎

༥ བེད་ཨ་ཝེན་གྱི་བེའུ་རྣམས་ཀྱི་ཕྱིར་ས་མར་ཡཱ་པ་རྣམས་འཇིགས་ནས། དེའི་ཕྱིར་ཡུལ་མི་རྣམས་དང་དེ་ལ་དགའ་བའི་བླ་མ་རྣམས་ཀྱིས་མྱ་ངན་བྱེད་པར་འགྱུར། འོ་ན་དེའི་དཔལ་ཡལ་སོང་བའི་དོན་དུའོ།

༦ དེ་ནི་ཨ་སུར་ལ་ཁྱེར་ནས་རྒྱལ་པོ་ཡ་རེབ་ལ་སྐྱེས་སུ་འབུལ་བར་འགྱུར། ཨེབ་ར་ཨིམ་ངོ་ཚ་ཞིང་། ཨིས་ར་ཨེལ་རང་གི་གྲོས་ཀྱིས་ཁ་སྐྱེང་བར་འགྱུར།

༧ ས་མར་ཡཱ་ནི། དེའི་རྒྱལ་པོ་ནི་ཆུ་ཐོག་གི་ལྦུ་བ་ལྟར་བཞམ་པ་ཡིན།

༨ ཨིས་ར་ཨེལ་གྱི་ཉེས་ལྟུང་ཡིན་པའི་བེད་ཨ་ཝེན་གྱི་མཐོ་གླིང་རྣམས་བརྟིབས་ནས། དེའི་མཆོད་ཁྲི་རྣམས་ཀྱི་ཁར་ཚེར་མ་དང་ཟྭ་ཚོད་སྐྱེ་བར་འགྱུར། ཡང་དེ་དག་གི་རི་རྣམས་ལ་ངེད་ཅག་ཁོབ་ཅིག་དང་། རི་ཕྲན་རྣམས་ལ་ངེད་ཅག་གི་ཐོག་ཏུ་འགྲིལ་ཞིག་ཅེས་ཟེར་བར་འགྱུར།

༩ ཀྱེ་ཨིས་ར་ཨེལ། གི་བེ་ཨའི་ཉིན་མོ་རྣམས་ནས་ཚུན་དུ་ཁྱོད་ཉེས་པ་སྤྱད་དེ། གི་བེ་ཨའི་འཐབ་མོ་དེ་བདུད་ཕྲུག་རྣམས་ལ་མི་འཕོག་ཕྱིར་དེ་དག་དེར་བསྡད་དོ།

༡༠ ང་ནམ་འདོད་ན་དེ་དག་ཆད་པས་གཅད་དོ། དེ་དག་གི་སྡིག་པ་གཉིས་ངེས་པར་གྱུར་པའི་ཚེ། མི་བརྒྱུད་རྣམས་ཀྱིས་དེ་དག་ལ་རུབ་པར་འགྱུར་རོ།

༡༡ དེའང་ཨེབ་ར་ཨིམ་ནི་ཁྱུ་ཡིས་སྐོར་བར་དགའ་བའི་བ་གསར་སྐྱངས་པ་ཞིག་དང་འདྲ་ཡང་། ངས་དེའི་གཉའ་མཛེས་པའི་ཁར་བསྐར་ནས། ཨེབ་ར་ཨིམ་གྱི་ཁར་ཞོན་བཅུག་སྟེ། ཡ་ཧུ་དཱས་རྨོ་ཞིང་། ཡ་ཀོབ་ཀྱིས་གོང་བུ་རྣམས་གཅོག་པར་འགྱུར་རོ།

༡༢ ཁྱོད་རང་རྣམས་ཀྱི་དོན་དུ་དྲང་བ་ཉིད་ཀྱི་ས་བོན་ཐོབ་ཅིག་དང་། ཐུགས་བརྩེ་བ་བཞིན་དུ་རྔ་བར་འགྱུར། རང་གི་ས་ཡན་ལ་ཁྲུ་སློག་བྱོས་ཤིག ཅི་ལ་ཟེར་ན། ཁོང་བྱོན་ནས་ཁྱོད་ཅག་གི་སྟེང་དུ་དྲང་བ་ཉིད་ཀྱི་ཆར་པ་མ་འབེབས་པའི་བར་དུ། ཡ་ཧོ་ཝཱ་འཚོལ་དུས་ཡིན་ནོ༎

༡༣ ཁྱོད་ཚོས་ངན་པ་རྨོས་ནས་མི་ཚངས་པ་བརྔས་ཏེ། བརྫུན་གྱི་ལོ་ཐོག་ཟོས། དེ་ཅི་ལ་ཟེར་ན། ཁྱོད་རང་གི་ལམ་དང་རང་གི་དཔའ་བོའི་དཔུང་ལ་བློ་གཏད་བྱས་སོ།

༡༤ དེའི་ཕྱིར་ཁྱོད་ཚོ་མི་བརྒྱུད་ཀྱི་ནང་ན་ཟིང་ལངས་ནས། ཁྱོད་ཀྱི་རྫོང་ཐམས་ཅད་རྟིབ་པར་འགྱུར། ཇི་ལྟར་ཤལ་མན་གྱིས་འཐབ་མོའི་ཉིན་པར་བེད་ཨར་བེལ་བཤིག་སྟེ། ཨ་མ་རང་གི་ཕྲུ་གུ་རྣམས་དང་བཅས་སུ་སར་བརྡབས་ནས་དུམ་བུར་མ་གྱུར་པའི་བར་དུ་དེ་བཤིག་པ་བཞིན་དུ།

༡༥ བེད་ཨེལ་ན་ཁྱོད་རང་གི་ལས་ངན་དཔག་ཏུ་མེད་པའི་ཕྱིར་ཁྱོད་ལ་ཡང་བྱའོ། ཨིས་ར་ཨེལ་གྱི་རྒྱལ་པོ་སྔ་དྲོར་ཡོངས་སུ་མེད་པར་འགྱུར་རོ༎

༡༡

ཨིས་ར་ཨེལ་ཕྲུ་གུར་ཡོད་པའི་ཚེ། ངས་དེ་ལ་བྱམས་ཏེ། ཉིད་ཀྱི་སྲས་མི་སེར་ཡུལ་ནས་བོས།

༢ ཅི་ཙམ་དེ་ཚོས་དེ་དག་ལ་བོས་པ། དེ་ཙམ་དེ་ཚོ་ལས་ཕར་སོང་། བ་ཨ་ལིམ་ལ་མཆོད་པ་ཕུལ་ཏེ། བརྐོས་སྐུ་རྣམས་ལ་བདུག་སྤོས་བདུགས།

༣ ངས་ཨེབ་ར་ཨིམ་གྱི་ལག་པར་འཇུས་ནས། གོམ་རེ་བཞིན་འགྲུལ་དུ་བསླབས། འོན་ཀྱང་ངས་དེ་དག་གསོས་པ་དེ་དག་གིས་མ་ཤེས།

༤ མིའི་ཐག་པ་དང་བྱམས་པའི་སྒྲོག་རྣམས་ཀྱིས་ངས་དེ་དག་དྲངས། གཉའ་ལས་གཉའ་ཤིང་འཐེན་མཁན་རྣམས་ལྟར་ང་དེ་དག་ལ་ཡོད་པ་ཡིན་ཏེ། ངས་དེ་དག་གི་མདུན་དུ་ཁ་ཟས་བཞག་པ་ཡིན།

༥ དེ་ནི་སླར་མི་སེར་ཡུལ་དུ་མི་ལོག་ཀྱང་། ང་ལོག་མི་འགྲོ་སྨྲས་པས། ཨ་སུར་པ་དེའི་རྒྱལ་པོར་འགྱུར་བར་འགྱུར།

༦ ཡང་དེའི་གྲོང་ཁྱེར་རྣམས་ན་རལ་གྲི་སྣང་ཞིང་། དེ་དག་གི་སྒོ་གཏན་རྣམས་བཅག་སྟེ། རང་གྲོས་དབང་གིས་དེ་དག་མིད་པར་འགྱུར་རོ།

༧ དེ་ཅིའི་ཕྱིར་ཞེ་ན། དེ་རྣམས་ཀྱིས་བླ་ན་མེད་པའི་ཕྱོགས་སུ་བོས་ཀྱང་། སུས་ཀྱང་ཁོང་དབུ་འཕང་བསྟོད་པ་ལ་མི་མགུ་བའི་སྟེང་དུའང་། ངའི་མི་བརྒྱུད་ང་ལ་ངོ་ལོག་ཏུ་གཉེར་རོ༎

༨ ཀྱེ་ཨེབ་ར་ཨིམ། ཇི་ལྟར་ངས་ཁྱོད་སྤོང་བར་ནུས། ཀྱེ་ཨིས་ར་ཨེལ། ཇི་ལྟར་ངས་ཁྱོད་གཞན་ལ་གཏད་པར་ནུས། ཇི་ལྟར་ངས་ཁྱོད་ཨད་མཱ་དང་འདྲ་བ་བྱས་ཏེ། ཚེ་བོ་ཨིམ་འདྲ་འཇོག་པར་བྱ། ངའི་སྙིང་ང་རང་གི་ནང་ན་འཁོར་ཞིང་། ངའི་ཤ་ཚ་བའི་བསམ་པ་རྣམས་མེ་ལྟར་འབར་རོ།

༩ རང་གི་ཁྲོ་གཏུམ་བཞིན་དུ་ངས་མི་སྤྱོད་པར། ཨིས་ར་ཨེལ་མེད་པར་བྱེད་དུ་ཕྱིར་ལོག་འོང་བར་མི་བྱའོ། དེ་ཅིའི་ཕྱིར་ཞེ་ན། ང་ནི་མི་ཞིག་མིན་ཏེ་དཀོན་མཆོག་ལགས། ཁྱོད་ཀྱི་དཀྱིལ་ན་དམ་པ་ཉིད་དེ་ང་ལགས་པས། ཁྲོས་ཤིང་འབྱོན་པར་མི་བྱ།

༡༠ དེ་དག་ཡ་ཧོ་ཝཱའི་རྗེས་སུ་འབྲང་བར་བྱ། ཁོང་གིས་སེང་གེ་ལྟར་སྒྲ་སྒྲོག་ཅིང་། ང་རོ་འདོན་པའི་ཚེ་ཕྲུ་གུ་རྣམས་ནུབ་ཕྱོགས་ལས་འདར་གྱིན་འོང་བར་བྱ།

༡༡ དེ་དག་མི་སེར་ནས་བྱ་བཞིན་དུ་དང་ཨ་སུར་ཡུལ་ནས་ཕུག་རོན་བཞིན་དུ་འདར་གྱིན་འོང་བ་དང་། ངས་དེ་དག་རང་གི་ཁང་པ་རྣམས་སུ་གཞག་གོ་ཞེས་ཡ་ཧོ་ཝཱས་གསུང་ངོ་༎

༡༢ ཨེབ་ར་ཨིམ་བརྫུན་དང་། ཨིས་ར་ཨེལ་གྱི་མི་བརྒྱུད་གཡོ་སྒྱུའི་ངང་ནས་ང་ལ་འཁོར། འོན་ཀྱང་ཡ་ཧུ་དཱ་ད་དུང་ཡང་དཀོན་མཆོག་དང་ལྷན་ཅིག་ཏུ་རྒྱལ་སྲིད་བྱེད་ཅིང་། དམ་པ་ཉིད་དེའི་བཀའ་ལས་མི་འགལ་ལོ༎

༡༢

ཨེབ་ར་ཨིམ་གྱིས་རླུང་ལ་འཚོ་བ་བྱེད་ཅིང་། ཤར་རླུང་གི་རྗེས་སུ་རྒྱུག ཞག་རེ་བཞིན་བརྫུན་མང་དུ་སྨྲ་སྟེ་དབང་ཆོས་བྱེད། ཨ་སུར་དང་ཆད་དོན་བྱེད་དེ། མི་སེར་དུ་འབྲུ་མར་སྐྱེལ་ལོ༎

༢ ཡ་ཧོ་ཝཱ་ལ་ཡ་ཧུ་དཱ་མཉམ་དུའང་འཛིང་མོ་ཞིག་ཡོད་དེ། ཡ་ཀོབ་ལ་དེའི་ལམ་རྣམས་བཞིན་དུ་ཆད་པ་དང་། སྤྱོད་པ་བཞིན་དུ་ལན་གཞལ་ལོ།

༣ དེས་མངལ་གྱི་ནང་ན་རང་གི་སྤུན་གྱི་རྟིང་པར་འཇུས། དར་ལ་བབ་དུས་དཀོན་མཆོག་དང་ཤེད་འགྲན་བཏང་སྟེ།

༤ འོ་ན། ཕོ་ཉ་དང་བརྒོལ་ནས་རྒྱལ། དུས་དེ་ཁོང་ལ་གསོལ་བ་བཏབ་ནས་བེད་ཨེལ་ན་མཇལ་ཏེ། དེར་ཁོང་གིས་ངེད་ལ་གསུང་གླེང་མཛད།

༥ ཞེས་ན་ཡ་ཧོ་ཝཱ་དཔུང་ཆེན་རྣམས་ཀྱི་དཀོན་མཆོག་གིས་སོ། ཁོང་གི་དྲན་རྟགས་ནི་ཡ་ཧོ་ཝཱའོ།

༦ དེ་བས་ན་ཁྱོད་རང་གི་དཀོན་མཆོག་གི་ཕྱོགས་སུ་སྒྱུར་ཞིག སྙིང་རྗེ་དང་གཤགས་སྲུང་ཞིང་། རང་གི་དཀོན་མཆོག་ལ་རྒྱུན་དུ་རྟེན་པར་གྱིས་ཤིག

༧ ཀ་ན་ཨན་པའི་ལག་ན་མགོ་སྐོར་བའི་སྲང་ཡོད་དེ། ཟོལ་ཟོག་ལ་ཆགས་སོ།

༨ ཨེབ་ར་ཨིམ་གྱིས་འདི་སྐད་དུ། ད་ཕྱུག་སྟེ་རྒྱུ་ནོར་མང་པོ་ང་ལ་བརྙེད། ངའི་ལས་ཐམས་ཅད་ཀྱི་ནང་ན་སྡིག་པ་ཡིན་པའི་མི་ཚངས་པ་ཅིའང་སུ་ཞིག་ལ་ཐོབ་པར་མི་འགྱུར་ཞེས་སྨྲས་ཀྱང་།

༩ ང་ཡ་ཧོ་ཝཱ་ནི་མི་སེར་ཡུལ་ནས་ཚུན་དུ་ཁྱོད་ཀྱི་དཀོན་མཆོག་ལགས་སོ། ད་དུང་དུས་ཆེན་གྱི་ཞག་རྣམས་ཀྱི་ཚུལ་བཞིན་དུ་ངས་ཁྱོད་སླར་གུར་ནང་གནས་སུ་གཞུག་གོ།

༡༠ ངས་ལུང་སྟོན་པའི་སྒོ་ནས་ཀྱང་སྨྲས། ཞལ་གཟིགས་མང་པོའང་བསྟན། ལུང་སྟོན་པ་རྣམས་བར་དུ་བཞག་ནས་དཔེ་མང་པོའང་བསྟན་ཏོ།

༡༡ གིལ་ཨད་ན་མི་ཚངས་པ་ཡོད་དམ། ཡང་དག་པར་དེ་དག་སྙིང་པོ་མེད་པའོ། དེ་དག་གིས་གིལ་གལ་ན་གླང་རྣམས་མཆོད་པར་གཏོང་། དེ་དག་གི་མཆོད་ཁྲི་རྣམས་ཞིང་གི་རོལ་རྣམས་ཀྱི་ས་སྤུང་དང་འདྲ་བར་འགྱུར་འོང་།

༡༢ ཡང་ཡ་ཀོབ་ནི་ཨ་རམ་ཡུལ་དུ་བྲོས་ནས། ཨིས་ར་ཨེལ་གྱིས་ཆུང་མ་ཐོབ་ཕྱིར་བྲན་པོ་བྱས། ཁྱོ་མོའི་དོན་དུ་ལུག་འཚོས།

༡༣ ལུང་སྟོན་པ་ཞིག་གི་སྒོ་ནས་ཡ་ཧོ་ཝཱས་ཨིས་ར་ཨེལ་་མི་སེར་ཡུལ་ནས་ཕྱི་རོལ་དུ་ཡར་དྲངས་ཏེ། ལུང་སྟོན་པ་ཞིག་གི་སྒོ་ནས་སྐྱབས་མཛད།

༡༤ ཨེབ་ར་ཨིམ་གྱིས་དགོངས་པ་དྲག་ཏུ་དཀྲུག་པའི་ལས་བྱས་པས། ཁོའི་ཁྲག་དེ་རང་གི་ཐོག་ཏུ་ལུས་བཅུག་ནས། དེའི་གཙོ་བོས་དེ་རང་གི་སྨད་སྒྲ་དེ་ལ་སླར་ཟློག་པར་འགྱུར་རོ༎

༡༣

ཨེབ་ར་ཨིམ་གྱིས་གླེང་དུས། མི་རྣམས་འདར་ཏེ། ཨིས་ར་ཨེལ་གྱི་ནང་ན་ཁོ་འཕར་བར་གྱུར་གྱིས། བ་ཨཱལ་གྱིས་རྐྱེན་ཏེ་ཁོ་འགལ་ནས་ཤི།

༢ ད་ལྟ་སྡིག་པ་ཇེ་མང་དུ་བྱེད་ཅིང་རང་གི་དངུལ་ལས་རང་ལ་བླུག་སྐུ་རྣམས་བཟོས། རང་གི་འདུ་ཤེས་བཞིན་སྐུ་འདྲ་བྱས། དེ་ཐམས་ཅད་ལག་ཤེས་ཀྱི་ལས་ཡིན། དེ་དག་གི་སྐོར་དུ་ཁོ་རྣམས་ཀྱིས། མཆོད་པ་འབུལ་མཁན་རྣམས་ཀྱིས་བེའུ་རྣམས་ལ་ཁ་སྐྱོལ་ཞིག་ཅེས་སྨྲའོ།

༣ དེའི་ཕྱིར་དེ་དག་ནི་སྔ་དྲོའི་སྤྲིན་ལྟ་བུ་དང་སྔ་སོར་སྟོར་བའི་ཟིལ་པ་ལྟ་བུར་འགྱུར་ཞིང་། རླུང་འཚུབ་ཀྱིས་གཡུལ་འཐག་ལས་འཁྱེར་བའི་སོག་མ་ལྟ་བུ་དང་། དུད་ཁུང་ལས་འཐོན་པའི་དུ་བ་ལྟ་བུའོ༎

༤ འོན་ཀྱང་ཡ་ཧོ་ཝཱ་ང་ནི་མི་སེར་ཡུལ་ནས་ཚུན་དུ་ཁྱོད་ཀྱི་དཀོན་མཆོག་ལགས་ཏེ། ཁྱོད་ཀྱིས་ང་མ་གཏོགས་པར་གཞན་དཀོན་མཆོག་གང་ཡང་ངོ་མི་ཤེས། ཡང་ང་མ་གཏོགས་པར་གཞན་སྐྱབས་མགོན་ཞིག་མེད་དོ།

༥ འབྲོག་སྟོང་ན་ཐན་པའི་གནས་སུ་ཁྱོད་ལ་གཟིགས་པ་དེ་ང་ཡིན།

༦ དེ་བཞིན་དུ་སོས་ནས་དེ་དག་འགྲངས།

༧ འགྲངས་ནས་སྙིང་ན་རང་མཐོང་སྐྱེས་པའི་དབང་གིས་དེ་དག་གིས་ང་ནི་བརྗེད། དེའི་ཕྱིར་ང་དེ་དག་ལ་སེང་གེ་བཞིན་དུ་གྱུར་ཏེ། ལམ་ཁར་ཡོད་པའི་གཟིག་བཞིན་དུ་ངས་དེ་དག་ལ་འཇབ།

༨ ཕྲུ་གུ་རྣམས་ཕྲོགས་པར་གྱུར་བའི་དོམ་བཞིན་དུ་ང་དེ་དག་དང་ཕྲད་དེ། ཁོ་རྣམས་ཀྱི་སྙིང་གི་ཤུབས་བཤགས་ནས། སེང་མོ་བཞིན་དུ་དེ་དག་དེར་མིད་ཅིང་། གཅན་གཟན་གྱིས་དེ་རྣམས་འདྲལ་བར་བྱའོ༎

༩ ཀྱེ་ཨིས་ར་ཨེལ། ཁྱོད་ཀྱི་སྐྱབས་ཡིན་པ་ང་ལ་སྡང་བ་ནི་ཁྱོད་འཕུང་བའི་རྒྱུའོ།

༡༠ ད་ཁྱོད་རང་གི་གྲོང་ཁྱེར་ཐམས་ཅད་ན་ཁྱོད་སྲུང་བའི་རང་གི་རྒྱལ་པོ་དེ་ག་ན་ཡོད། ང་ལ་རྒྱལ་པོ་ཞིག་དང་སྐུ་དྲག་རྣམས་ཐོང་ཞིག་ཅེས་པའི་ཁྲིམས་དཔོན་རྣམས་ག་ན་ཡོད།

༡༡ ངས་རང་གི་ཐུགས་ཁྲོའི་ངང་ནས་ཁྱོད་ལ་རྒྱལ་པོ་གནང་སྟེ། ཁོང་ཁྲོའི་ངང་ནས་དེ་ཁྱེར་པ་ཡིན།

༡༢ ཨེབ་ར་ཨིམ་གྱི་མི་རིགས་པ་བསྡམས་ཏེ། དེའི་ཉེས་པ་ཚགས་བྱས་ནས་ཡོད།

༡༣ བུད་མེད་ཀྱི་སྐྱེ་གཟེར་རྣམས་དེ་ལ་འབབ་པར་འགྱུར། ཁོ་ནི་བློ་རྨོངས་པའི་བུའོ། བུ་ཕྱིར་འཐོན་པའི་གནས་སུ་ཁོ་ཡུན་རིང་སྡོད་པའི་མི་རིགས་སོ།

༡༤ ངས་དེ་དག་གཤིན་ཡུལ་གྱི་དབང་ལས་བླུ་བར་བྱའམ། འཆི་པ་ལས་སྐྱོབ་པར་བྱའམ། ཀྱེ་འཆི་བ། ཁྱོད་ཀྱི་རིམས་རྣམས་ག་རེ། ཀྱེ་གཤིན་ཁམས། ཁྱོད་ཀྱི་འཇིག་པར་བྱེད་པ་ག་རེ། འགྱོད་པ་ནི་ངའི་སྤྱན་ལས་སྟོར་བར་འགྱུར།

༡༥ དེ་ནི་རང་གི་སྤུན་གྱི་ཁྲོད་ན་ཤིང་ཐོག་རྒྱས་པ་ཡིན་རུང་། ཤར་རླུང་ཞིག་འོངས་ཏེ། ཡ་ཧོ་ཝཱའི་རླུང་འབྲོག་སྟོང་ནས་ལངས་ནས། དེའི་ཆུ་མགོ་སྐམ་ཞིང་། ཆུ་མིག་སྐམ་ནས། ཁོས་རང་གི་གཏེར་གྱི་སྡུག་པའི་ཡོ་བྱད་རྣམས་བརླག་ཏུ་འཇུག་པར་འགྱུར་རོ།

༡༦ ས་མར་ཡཱས་རང་གི་ཉེས་འགལ་ཐོགས་པར་འགྱུར། དེ་ཅིའི་ཕྱིར་ཞེ་ན། དེས་རང་གི་དཀོན་མཆོག་ལ་ངོ་ལོག་བྱས་པས། དེ་དག་རལ་གྲིས་བརྡབས་ནས། དེ་དག་གི་ཕྲུ་གུ་རྣམས་ས་ལ་བརྡབས་ཏེ། བུད་མེད་སྦྲུམ་མ་རྣམས་གཤེག་པར་འགྱུར་རོ༎

༡༤

ཀྱེ་ཨིས་ར་ཨེལ། ཡ་ཧོ་ཝཱ་རང་གི་དཀོན་མཆོག་གི་ཕྱོགས་སུ་སྒྱུར་ཞིག དེ་ཅིའི་ཕྱིར་ཞེ་ན། ཁྱོད་རང་གི་མི་ཚངས་པའི་རྐྱེན་གྱིས་ཁྱོད་གྱེལ།

༢ ཞུ་བ་དང་བཅས་སུ་ཡ་ཧོ་ཝཱའི་ཕྱོགས་སུ་སྒྱུར་ཞིག ཁོང་ལ་འདི་སྐད་དུ། མི་ཚངས་པ་ཐམས་ཅད་མེད་པར་མཛད་དེ། ཐུགས་རྗེས་ངེད་ཐུགས་སུ་འབྱོན་པར་མཛོད། དེ་ནས་གླང་ཐུག་ལྟར་ངེད་ཀྱིས་ཁ་ལྤགས་ཀྱི་མཆོད་པ་འབུལ་བར་བྱའོ།

༣ ཨ་སུར་གྱིས་ངེད་མི་བསྒྲལ། རྟ་ལ་ངེད་མི་ཞོན། རང་གི་ལག་པའི་ལས་ལ་ནམ་དུའང་། ཁྱོད་རྣམས་ངེད་ཀྱི་དཀོན་མཆོག་ཡིན་སྨྲ་བར་མི་འགྱུར། ཅི་ལ་ཟེར་ན། ཁྱེད་ཀྱི་ནང་ན་དྭ་ཕྲུག་ལ་བརྩེ་གདུང་རྙེད་དོ། ཞེས་ཞུས་ཤིག

༤ ངས་དེ་དག་གི་ངོ་ལོག་གི་ནད་གསོས་ཏེ། སེམས་དགའ་བཞིན་བྱམས་པར་བྱའོ། དེ་ཅིའི་ཕྱིར་ཞེ་ན། ངའི་ཁོང་ཁྲོ་དེ་ལས་འཐེན་པ་ཡེན།

༥ ང་ནི་ཨིས་ར་ཨེལ་ལ་ཟིལ་པ་བཞིན་དུ་འགྱུར་ཞིང་། དེ་ནི་དྲེས་མ་ལྟར་འབར་ཏེ། ལི་བ་ནོན་ལྟར་རྩ་བ་བརྐྱང་ཞིང་།

༦ དེའི་ཡལ་ག་རྒྱས་ཏེ། ཁ་སྐྱུར་པོའི་ཤིང་ལྟར་མཛེས་ལ། ལི་བ་ནོན་འདྲར་དྲི་བསུང་དང་ལྡན་པར་འགྱུར།

༧ དེའི་བསིལ་གྲིབ་ན་གནས་པ་རྣམས་ཐར་ཏེ། འབྲུ་ལྟར་ཆགས་ཏེ། རྒུན་ཤིང་ལྟར་འབར་ནས། དེའི་དྲི་བསུང་ནི་ལི་བ་ནོན་གྱི་རྒུན་ཆང་ལྟར་ཡོད་པར་འགྱུར་རོ།

༨ ཨེབ་ར་ཨིམ། ད་ངས་སྐུ་འདྲ་རྣམས་དང་ཅི་བྱ། ངས་གསན་ཏེ་གཟིགས་པར་བྱ། ང་ནི་སོམ་ཤིང་སྔོན་པོ་དང་འདྲ་སྟེ། ངའི་རྐྱེན་གྱིས་ཁྱོད་ལ་ཤིང་ཐོག་ཆགས་སོ༎

༩ བྱ་བ་འདི་དག་རྟོགས་པའི་མི་མཁས་པ་སུ་ཡོད། འདི་དག་ངོ་འཕྲོད་པའི་མི་མཛངས་པ་སུ་ཡོད། དེ་ཅིའི་ཕྱིར་ཞེ་ན། ཡ་ཧོ་ཝཱའི་གཤེགས་ལམ་རྣམས་དྲང་པོ་ལགས་ཏེ། མི་དྲང་པོ་རྣམས་དེའི་ནང་དུ་འགྲུལ་བར་བྱའི། སྡིག་སྤྱོད་རྣམས་དེར་ལྟུང་བར་འགྱུར་རོ༎ ༎

ལུང་སྟོན་པ་ཡོ་ཨེལ་གྱི་མདོ།

༡

ཕེ་ཏུ་ཨེལ་གྱི་བུ་ཡོ་ཨེལ་ལ་བྱུང་བའི་ཡ་ཧོ་ཝཱའི་བཀའ་ནི།

༢ ཀྱེ་རྒད་པོ་རྣམས་ཉོན་ཞིག ཀྱེ་ཡུལ་གྱི་མི་ཐམས་ཅད་རྣ་བ་ཐོད་ཅིག ཁྱེད་རང་གི་དུས་དང་། ཁྱེད་ཀྱི་ཕ་མེས་རྣམས་ཀྱི་དུས་ལ་འདི་འདྲ་བྱུང་ངམ།

༣ ཁྱེད་ཀྱིས་རང་གི་ཕྲུ་གུ་རྣམས་ལ་ཤོད། དེ་རྣམས་ཀྱིས་དེ་དག་གི་ཕྲུ་གུ་རྣམས་དང་། དེའི་ཕྲུ་གུ་རྣམས་ཀྱིས་དེ་དག་གི་བརྒྱུད་ལ་དེ་ཤོད་ཅིག

༤ ལྡག་མཁན་ལས་ལུས་པ་ཆ་ག་འབུས་ཟོས་ཏེ། ཆ་ག་འབུ་ལས་ལུས་པ་ཟ་མཁན་གྱིས་ཟོས་ཏེ། ཟ་མཁན་ལས་ལུས་པ་དེ་མིད་མཁན་གྱིས་ཟོས་སོ༎

༥ ཀྱེ་ར་བཟི་བ་རྣམས་གཉིད་སད་པར་བྱོས་ལ་ངུས་ཤིག རྒུན་ཆང་འཐུང་བ་ཁྱོད་ཐམས་ཅད་རྒུན་ཆང་མངར་མོའི་ཕྱིར་སྨྲེ་སྡགས་ཐོང་ཞིག གང་ལ་ཞེ་ན། དེ་ནི་ཁྱེད་ཀྱི་ཁ་ལས་ཕྲལ་ཟིན་ཏོ།

༦ དེ་ཅིའི་ཕྱིར་ཞེ་ན། དཔུང་ཚོགས་རེམ་ལ་གྲངས་ལས་འདས་པ་ཞིག་ངའི་ཡུལ་ལ་ཡར་འོངས། དེའི་སོ་རྣམས་སེང་གེའི་མཆེ་བ་དང་། སེང་མོའི་འགྲམ་སོ་དང་འདྲའོ།

༧ དེས་ངའི་རྒུན་ཤིང་སྟོངས་སུ་བཅུག ངའི་སེ་ཡབ་ཤིང་བཅག་སྟེ། དེའི་པགས་པ་ཚང་མ་བཤུས་ནས། ཡལ་ག་རྣམས་དཀར་པོར་བྱས་སོ༎

༨ ཇི་ལྟར་ན་ཆུང་གིས་རང་གི་ན་གཞོན་གྱི་ཁྱོའི་ཕྱིར་སྡུག་གོས་གོན་པ་ལྟར་ཆོ་ངེས་གྱིས་ཤིག

༩ ཡ་ཧོ་ཝཱའི་ཕོ་བྲང་ན་ཚོགས་མཆོད་དང་གསེར་སྐྱེམས་འབུལ་འཕྲོ་ཆད་དེ། ཡ་ཧོ་ཝཱའི་ཞབས་སྟེན་པའི་བླ་མ་རྣམས་ངུའོ།

༡༠ འབྲུ་ནི་སྟོངས། རྒུན་ཆང་གསར་པ་ནི་སྐམ། འབྲུ་མར་ནི་བྲིམ་པས། ཞིང་སྟོངས་ནས་ཀླུངས་ངུའོ༎

༡༡ ཀྱེ་སོ་ནམ་པ་རྣམས། ཁ་སྐྱེངས་ཤིག ཀྱེ་རྒུན་ཚལ་མཁན་རྣམས་གྲོ་དང་ནས་ཀྱི་ཕྱིར་འོ་དོད་ཐོང་ཞིག ཞིང་གི་སྟོན་ཐོག་ནོངས།

༡༢ རྒུན་ཤིང་ནི་སྐམས། སེ་ཡབ་ཤིང་ནི་བརྙིད། སེ་འབྲུ་དང་ཁ་ཟུར་དང་ཀུ་ཤུ་ཤིང་རྣམས་མ་ཟད་ཀླུངས་ཀྱི་སྐྱེ་ཤིང་ཐམས་ཐད་ཀྱང་བརྙིད། དེའི་ཕྱིར་མིའི་བུ་རྣམས་ཀྱི་ཁྲོད་ན་དགའ་སྤྲོ་བརྙིད་པར་གྱུར་ཏོ༎

༡༣ ཀྱེ་བླ་མ་རྣམས། རྩྭ་ཕད་དཀྲིས་ནས་མྱ་ངན་བྱོས་ཤིག ཀྱེ་མཆོད་ཁྲིའི་ཞབས་ཏོག་པ་རྣམས་ངུ་མཆོང་ཐོང་ཞིག ཀྱེ་ངའི་དཀོན་མཆོག་གི་ཞབས་སྟེགས་པ་རྣམས། ཁྱེད་ཀྱི་དཀོན་མཆོག་གི་ཕོ་བྲང་དུ་ཚོགས་མཆོད་དང་གསེར་སྐྱེམས་འབུལ་འཕྲོ་བཅད་པས། འོང་ལ་སྡུག་གོས་གོན་ཞིང་མཚན་གང་ཉལ་ནས་སྡོད་ཅིག

༡༤ སྨྱུང་གནས་ཀྱི་ཕྱིར་ཞག་ཅིག་དམ་པར་བྱོས་ལ། འདུ་བའི་འདུན་མ་དམ་པའི་ཕྱིར་འབོད་སྒྲོག་ཅིག རྒན་པོ་རྣམས་དང་ཡུལ་མི་ཐམས་ཅད་ཡ་ཧོ་ཝཱ་ཁྱོད་རང་གི་དཀོན་མཆོག་གི་ཕོ་བྲང་ནང་དུ་བསྡུས་ནས། ཡ་ཧོ་ཝཱ་ལ་འོ་དོད་ཐོང་ཞིག

༡༥ ཉིན་མོ་དེའི་ཕྱིར་ཨ་ཁ་ཁ། གང་ལ་ཞེ་ན། ཡ་ཧོ་ཝཱའི་ཉིན་མོ་དེ་ཉེའོ། ཡང་ཀུན་དབང་གི་ཕྱོགས་ནས་འཆི་བ་འབབ་པ་བཞིན་དུ་དེ་འོང་ངོ་།

༡༦ ངེད་ཀྱི་དཀོན་མཆོག་གི་ཕོ་བྲང་ནའང་དགའ་བ་དང་སྐྱིད་པ་མེད་པར་མ་གྱུར་ཏམ།

༡༧ ས་བོན་གོང་བུའི་འོག་ན་ཁུམས་ཏེ། གཡུལ་འཐག་རྣམས་སྟོང་པར་འདུག འབྲུ་ཁུམས་པས་བང་ཁང་རྣམས་བརྟིབས།

༡༨ དུད་འགྲོས་སྙིང་ཤུགས་ཇི་འདྲ་འདོན། སྒོ་ཕྱུགས་ཀྱི་ཁྱུ་རྣམས་ལ་རྩྭ་ཁ་མེད་པས་གར་འགྲོ་མི་ཤེས། འོ་ན། ལུག་ཁྱུ་རྣམས་ཀྱང་སྟོངས།

༡༩ ཀྱེ་ཡ་ཧོ་ཝཱ། ཁྱེད་སྤྱན་སྔར་ངས་འོ་དོད་གཏོང་ངོ་། ཅི་ལ་ཞུ་ན། འབྲོག་གི་རྩྭ་ཁ་རྣམས་མེས་བསྲེགས། ཀླུངས་ཀྱི་རྩི་ཤིང་ཐམས་ཅད་མེ་ལྕེས་འཚིག་པར་བྱས།

༢༠ ཆུའི་གྲོག་པོ་རྣམས་བསྐམ་སྟེ། འབྲོག་གི་རྩྭ་ཁ་རྣམས་མེས་བཟས་པས། ཐང་གའི་དུད་འགྲོ་རྣམས་ཀྱིས་ཀྱང་ཡར་ཁྱེད་ཕྱོགས་སུ་ཧལ་བར་བྱེད་དོ༎

༢

ཙི་ཨོན་ན་དུང་ཕུས་ལ། ངའི་རི་དམ་པར་སྒྲ་དང་སྐད་ཆེན་པོས་སྒྲོགས་ཤིག་དང་། ཡུལ་མི་ཀུན་འདར་དུ་ཆུག ཡ་ཧོ་ཝཱའི་ཉིན་མོ་དེ་འབྱོན་གྱིན་གདའ། འོ་ན། འབྱོན་དུ་ཉེ།

༢ མུན་པ་དང་འཐིབས་པའི་ཉིན་མོ་དང་། གནམ་འཁོར་ཞིང་སྤྲིན་དཀྲིགས་པའི་ཞག་དང་། རིའི་ཁར་སྐྱ་འོད་ཡོད་པའི་ཉིན་མོའོ། དཔུང་ཚོགས་ཆེ་ལ་ཤུགས་དང་ལྡན་པ། དེ་དང་འདྲ་བ་སྔར་ནམ་ཡང་མ་བྱུང་། ཕྱིས་སུའང་མི་རབས་ནས་མི་རབས་སུ་དེ་ལྟར་ནམ་ཡང་འབྱུང་བར་མི་འགྱུར་རོ༎

༣ དེ་དག་གི་མདུན་ན་ཟ་བའི་མེ་དང་། རྒྱབ་ན་སྲེག་བྱེད་ཀྱི་མེ་ལྕེ་འདུག མདུན་ལོགས་སུ་ས་གཞི་ཨེ་དེན་ཚལ་དང་། རྒྱབ་ན་འབྲོག་སྟོང་པ་ཞིག་འདུག་གོ། འོ་ན། དེ་དག་ལས་ཅིའང་མ་ཐར།

༤ དེ་དག་གི་བྱད་ནི་རྟ་རྣམས་ཀྱི་བྱད་དང་། རྟ་པ་བཞིན་དུ་དེ་དག་རྒྱུག

༥ ཤིང་རྟའི་སྒྲ་བཅས་དེ་དག་རི་རྩེ་རྣམས་ལ་མཆོང་སྟེ། ལྷབ་ལྷབ་འབར་བའི་མེ་ལྕེས་སོག་རོ་ཟ་བ་དང་འདྲ་བའི་སྒྲ་དང་། འཐབ་མོའི་ནང་གྲལ་བཀོད་ཅིང་ཡོད་པའི་མི་བརྒྱུད་མཐུ་ལྡན་པ་དང་འདྲའོ།

༦ དེ་དག་གི་ངོར་མི་རྣམས་འདར་ཞིང་ངོ་གདོང་ཐམས་ཅད་ཀྱི་གདོད་རྩི་འཁྱེར་རོ།

༧ གྱད་པ་ལྟར་རྒྱུག་ཅིང་། དམག་གི་སྐྱེ་བོ་བཞིན་དུ་རྩིག་པར་འཛེག རེ་རང་གི་ལམ་རྣམས་སུ་ཕྱིན་ཏེ་གྲལ་མི་འཆོལ།

༨ གཅིག་གིས་གཅིག་མི་འཕུལ་བར་རེ་རང་གི་ལམ་ན་འདོང་། མཚོན་ཆ་དང་ཐུག་ནའང་མི་སྣད།

༩ གྲོང་ཁྱེར་ན་ཕན་ཚུན་རྒྱུག་ཅིང་། རྩིག་པར་མཆོང་ཞིང་ཁང་པ་རྣམས་ཀྱི་ནང་དུ་འཛེག རྐུན་མ་ལྟར་དཀར་ཁུང་རྣམས་ནས་འཛུལ།

༡༠ དེ་དག་གི་མདུན་དུ་ས་འདར་ཞིང་ནམ་མཁའ་རྣམས་འགུལ་ཉི་མ་དང་ཟླ་བ་འགྲིབ། སྐར་མ་རྣམས་ཀྱིས་རང་འོད་སྣང་འཕྲོ་གཅོད།

༡༡ ཡ་ཧོ་ཝཱས་ཉིད་ཀྱི་དམག་དཔུང་གི་མདུན་དུ་གསུང་སྐད་འདོན། ཁོང་གི་དམག་སྒར་རབ་ཏུ་རྒྱ་ཆེའོ། དེ་ཅིའི་ཕྱིར་ཞེ་ན། ཁོང་གི་བཀའ་སྒྲུབ་མཁན་དེ་ནི་མཐུ་དང་ལྡན་པའོ། གང་ལ་ཞེ་ན། ཡ་ཧོ་ཝཱའི་ཉིན་མོ་རབ་ཏུ་ཆེ་ལ་ཤིན་ཏུ་འཇིགས་སུ་རུང་བ། སུས་དེ་བཟོད་པར་ནུས།

༡༢ ད་ཡ་ཧོ་ཝཱས་འདི་སྐད་དུ། ཁྱོད་རང་སྨྱུང་བ་ལ་གནས་ཏེ། ངུ་ཞིང་ཆོ་ངེས་བྱེད་ཅིང་སྙིང་ཚང་མ་བདག་གི་ཕྱོགས་སུ་སྒྱུར་ཞིག

༡༣ རང་གི་གོས་མི་ཧྲལ་བར། སྙིང་ཧྲོལ་ཞིག ཡ་ཧོ་ཝཱ་ཁྱོད་རང་གི་དཀོན་མཆོག་གི་ཕྱོགས་སུ་ལོག་ཤོག་ཅེས་གསུང་ངོ་། ཅི་ལ་ཞེ་ན། ཁོང་ནི་བཀའ་དྲིན་དང་ཐུགས་བརྩེ་བ་དང་ལྡན་ཏེ། ཐུགས་ཁྲོ་དལ་ཞིང་རབ་ཏུ་ཐུགས་རྗེ་ཅན་དང་། རྐྱེན་ངན་གཏོང་བ་ལ་ཐུགས་འགྱོད་དོ།

༡༤ སུས་ཤེས། ཡ་ཧོ་ཝཱ་ཁྱོད་རང་གི་དཀོན་མཆོག་གི་ཚོགས་མཆོད་དང་གསེར་སྐྱེམས་སུ་འགྱུར་བའི་ཕྱིར་ཁོང་བསྒྱུར་ཏེ་ཐུགས་འགྱོད་ཅིང་། ཁོང་རང་གི་འགབ་ཏུ་བྱིན་རླབས་འཇོག་པའང་སྲིད་དོ༎

༡༥ ཙི་ཨོན་ན་དུང་ཕུས་ལ། སྨྱུང་གནས་ཀྱི་ཕྱིར་ཞག་ཅིག་དམ་པར་བྱོས། འདུན་མ་དམ་པའི་ཕྱིར་བོས་ཤིག

༡༦ མི་སྡེ་སྡུས་ལ། ཆོས་ཚོགས་དམ་པར་བྱོས། རྒན་རབས་རྣམས་སྡུས་ལ། ཕྲུ་གུ་དང་འོ་འཐོང་རྣམས་ཀྱང་སྡུས་ཤིག བག་ཕོ་རང་གི་ནང་མིག་དང་། བག་མ་རང་གི་ཟུར་ཚང་ནས་ཕྱི་རུ་བྱུང་ཞིག

༡༧ ཡ་ཧོ་ཝཱའི་ཞབས་ཏོག་པ་བླ་མ་རྣམས་སྒོ་ཁང་དང་མཆོད་ཁྲིའི་མཚམས་སུ་ངུ་ཞིང་། ཀྱེ་ཡ་ཧོ་ཝཱ། ཉིད་ཀྱི་མི་སྡེ་ལ་བརྩེ་བར་མཛོད་ཅིག་དང་། ཉིད་ཀྱི་ནོར་སྐལ་ལ་སྨད་པ་དང་། ཕྱི་པས་དེ་དག་ལ་སྲིད་བྱེད་པ་དང་། དེ་དག་གི་དཀོན་མཆོག་ག་ན་ཡོད་ཅེས་མི་བརྒྱུད་རྣམས་ཀྱི་དཀྱིལ་ན་ཅིའི་ཕྱིར་སྨྲ་རུ་གནང་། ཞེས་ཞུ་རུ་ཆུག་ཅིག

༡༨ དེའི་ཚེ་ཡ་ཧོ་ཝཱས་ཉིད་ཀྱི་ཡུལ་ཁམས་ཀྱི་ཕྱིར་འགྲན་སེམས་སྐྱེས་ཏེ། ཉིད་ཀྱི་མི་སྡེ་ལ་ཐུགས་བརྩེ་བར་དགོངས་ཏེ།

༡༩ ཡ་ཧོ་ཝཱས་ཉིད་ཀྱི་མི་སྡེ་ལ་བཀའ་ལན་གནང་ཞིང་འདི་སྐད་དུ། ལྟོས་ཤིག ངས་ཁྱོད་ལ་འབྲུ་དང་རྒུན་ཆང་དང་འབྲུ་མར་བརྫང་བ་དང་། ཁྱོད་ཅག་དེས་ཚིམ་པར་འགྱུར་ཏེ། སླར་ངས་ཁྱོད་ཅག་ཕྱི་པའི་ཁྲོད་དུ་དམའ་འབེབས་པར་མི་བྱ་ཞིང་།

༢༠ བྱང་གི་དམག་དཔུང་ཁྱོད་ལས་རྒྱང་རིང་དུ་བསྐྲད་དེ། ས་སྟོང་དང་འབྲོག་སྟོང་དུ་འདེད་ཅིང་། དེའི་ཁོག་སྟོད་ཤར་རྒྱ་མཚོ་དང་། ཁོག་སྨད་ནུབ་རྒྱ་མཚོའི་ནང་དུ་འདེད་པ་དང་། དེ་ལས་དྲི་མ་བྱུང་ནས་དྲི་ངན་ལང་བར་འགྱུར་རོ། དེ་ཅིའི་ཕྱིར་ཞེ་ན། དེ་ནི་ཧ་ཅང་ཆེ་བ་ཡོད་པའི་ཕྱིར་རོ།

༢༡ ཀྱེ་ཡུལ་ཁམས་མ་འཇིགས་པར་ཡི་རངས་ཤིག ཅི་ལ་ཟེར་ན། ཡ་ཧོ་ཝཱས་མཛད་པ་ཆེན་པོ་རྣམས་བསྒྲུབ་བོ།

༢༢ ཐང་གའི་དུད་འགྲོ་ཁྱོད་ཅག་མ་འཚབས་ཤིག དེ་ཅིའི་ཕྱིར་ཞེ་ན། འབྲོག་སྟོང་གི་རྩྭ་ཁ་ནི་སྐྱེ་ཞིང་། རྩི་ཤིང་ལ་ཤིང་ཐོག་ཆགས་ཏེ། སེ་ཡབ་ཤིང་དང་རྒུན་ཤིང་གིས་རང་ཤུགས་ཕྱི་རུ་འབྱིན་ནོ།

༢༣ དེ་བས་ན་ཀྱེ་ཙི་ཨོན་གྱི་ཕྲུ་གུ་ཁྱོད་རྣམས་དགའ་བར་གྱུར་ཅིག ཡ་ཧོ་ཝཱ་ཁྱོད་རང་གི་དཀོན་མཆོག་གི་ནང་ན་སྤྲོ་བ་སྐྱེད་ཅིག དེ་ཅིའི་ཕྱིར་ཞེ་ན། ཆར་པ་སྔ་མ་ཁོང་གིས་གནང་ཞིང་། སྔར་བཞིན་སྔ་ཕྱིའི་ཆར་རྒྱུན་གྱི་ཆར་ཆུ་ཚོད་མཛད་ནས་རྫང་བར་མཛད་པ་དང་།

༢༤ གཡུལ་འཐག་གྲོ་ཡིས་འགེང་ཞིང་། འཆག་གཞོང་རྣམས་ལས་རྒུན་ཆང་དང་འབྲུ་མར་ལུད་པར་འགྱུར།

༢༥ ཆ་ག་འབུའམ་ཟ་མཁན་དང་། མིད་མཁན་དང་ལྡག་མཁན་ཞེས་ན། ངས་ཁྱོད་རྣམས་ཀྱི་དཀྱིལ་དུ་བཏང་བའི་དམག་ཚོགས་ཆེན་པོ་དེས་བཟས་པའི་ལོ་རྣམས་ཀྱི་ཚབ་གསབ་བོ།

༢༦ ཡང་ཁྱོད་མང་དུ་ཟ་ཞིང་ཚིམ་པར་འགྱུར་ཏེ། ཁྱོད་ལ་ངོ་མཚར་གྱིས་གཟིགས་པའི་ཡ་ཧོ་ཝཱ་རང་གི་དཀོན་མཆོག་གི་མཚན་ལ་སྟོད་བསྔགས་པར་བྱའོ། དེའང་ངའི་མི་སྡེ་ནམ་ཡང་སྐྱེངས་པར་མི་འགྱུར་རོ།

༢༧ ཁོ་བོ་ཨིས་ར་ཨེལ་གྱི་ཁྲོད་ན་བཞུགས་པ་དང་། ཁྱོད་ཀྱི་དཀོན་མཆོག་ལགས་པའི་ཡ་ཧོ་ཝཱ་ཁོ་བོ་མ་གཏོགས་པར་གཞན་དཀོན་མཆོག་གང་ཡང་མེད་པ་ཁྱོད་ཀྱིས་ངོ་འཕྲོད་པར་འགྱུར་ཞིང་། ངའི་མི་སྡེ་ནམ་ཡང་སྐྱེངས་པར་མི་འགྱུར་རོ༎

༢༨ དེའི་འོག་ཏུ་འབྱུང་རྒྱུ་ནི། ངས་ཉིད་ཀྱི་ཐུགས་ཉིད་ལས་ཤ་ཡོད་དོ་ཅོག་ལ་འབེབས་པར་བྱ་བ་དང་། ཁྱོད་ཀྱི་བུ་དང་བུ་མོ་རྣམས་ཀྱིས་ལུང་བསྟན་ཞིང་། རྒན་པོ་རྣམས་ཀྱིས་རྨི་ལམ་རྣམས་རྨི་ཞིང་། གཞོན་ནུ་རྣམས་ཀྱིས་ཞལ་གཟིགས་རྣམས་མཐོང་བར་འགྱུར།

༢༩ ཉིན་མོ་དེ་རྣམས་ན་ངས་ཉིད་ཀྱི་ཐུགས་ཉིད་བྲན་པོ་དང་བྲན་མོ་རྣམས་ལའང་དབབ་བོ།

༣༠ ཡང་ནམ་མཁའ་རྣམས་དང་ས་ལ་ངས་ངོ་མཚར་ཕྲིན་ལས་མངོན་དུ་བྱ། ཁྲག་དང་མེ་དང་དུ་བའི་ཀ་བ་རྣམས་སོ།

༣༡ ཉི་མ་ནི་མུན་ནག་དང་ཟླ་བ་ནི་ཁྲག་ཏུ་འགྱུར་ཞིང་། དེའི་འོག་ཏུ་ཡ་ཧོ་ཝཱའི་ཉིན་མོ་ཆེ་ལ་འཇིགས་སུ་རུང་བ་དེ་འབབ་པར་འགྱུར་རོ།

༣༢ དེའང་སུས་ཀྱང་ཡ་ཧོ་ཝཱའི་མཚན་བརྗོད་པ་དེ་ཐར་བར་འགྱུར། དེ་ཅིའི་ཕྱིར་ཞེ་ན། ཡ་ཧོ་ཝཱས་གསུངས་པ་བཞིན་དུ། རི་བོ་ཙི་ཨོན་དང་ཡེ་རུ་ཤ་ལེམ་ན་ཐར་པ་དང་། ལྷག་མའི་ནང་ནས་ཡ་ཧོ་ཝཱས་འབོད་པར་མཛད་པ་རྣམས་ལུས་པར་འགྱུར་བའི་ཕྱིར་རོ༎

༣

དེ་བས་ན་ལྟོས་ཤིག ཉིན་མོ་དེ་རྣམས་དང་དུས་དེའི་ནང་དུ་ཡ་ཧུ་དཱ་དང་ཡེ་རུ་ཤ་ལེམ་གཉིས་བཙོན་ལས་སླར་ཟློག་པའི་ཚེ།

༢ ངས་མི་རིགས་ཐམས་ཅད་བསྡུས་ནས། ཡེ་ཧོ་ཤ་ཕད་ཀྱི་ལུང་པར་ཕབ་སྟེ། དེ་དག་གིས་ངའི་མི་སྡེ་དང་ངའི་ནོར་སྐལ་ཨིས་ར་ཨེལ་ནི་མི་རིགས་རྣམས་ཀྱི་ནང་ན་ཡན་དུ་བཅུག་ནས། ངའི་ཡུལ་ཁམས་རང་གི་ནང་ན་བགོ་བཤའ་བྱས་པའི་ཕྱིར་རྩོད་པར་བྱའོ།

༣ འོ་ན་ངའི་མི་སྡེ་ལ་རྒྱན་བརྒྱབས་ཏེ། སྨད་འཚོང་མ་ཞིག་གི་ཚབ་ཏུ་བུ་ཞིག་བཏང་། འཐུང་བྱའི་རྒུན་ཆང་གི་ཕྱིར་བུ་མོ་ཞིག་བཙོངས།

༤ ད་དུང་ཁྱོད་དང་ང་ལ་དོན་ཅི་ཡོད། ཀྱེ་ཚོར་དང་། ཚི་དོན་དང་ཕེ་ལེ་ཤེད་ཀྱི་ཡུལ་འཁོར་རྣམས། ཁྱོད་ཀྱིས་ང་ལ་ལན་གཞལ་ལམ། ཇི་སྟེ་འཇལ་ན། ངས་མགྱོགས་པར་ཁྱོད་ཀྱི་ལན་དེ་ནི་ཁྱོད་རང་གི་མགོ་ལ་ཕྱིར་ཟློག་པར་བྱའོ།

༥ དེ་ཅིའི་ཕྱིར་ཞེ་ན། ཁྱོད་ཀྱིས་ངའི་དངུལ་དང་གསེར་ཁྱེར་ནས། ངའི་ཡིད་དུ་འོང་བའི་རྫས་རྣམས་ཁྱེར་ཏེ་རང་གི་ལྷ་ཁང་རྣམས་སུ་བཞག

༦ ཁྱོད་ཀྱིས་ཡ་ཧུ་དཱ་དང་ཡེ་རུ་ཤ་ལེམ་གྱི་བུ་ཕྲུག་རྣམས་ཀྱང་རང་གི་ཡུལ་མཚམས་ནས་རྒྱང་རིང་སྐྲད་པའི་ཕྱིར་ཧེལ་ལེན་པ་རྣམས་ལ་བཙོངས།

༧ ལྟོས་ཤིག ཁྱོད་ཀྱིས་བཙོངས་པའི་གནས་དེ་རང་ལས་ངས་དེ་རྣམས་བསླངས་ཏེ། ཁྱོད་ཀྱི་ལན་དེ་ནི་ཁྱོད་རང་གི་མགོ་ལ་ཕྱིར་ཟློག་པར་བྱ་སྟེ།

༨ ཁྱོད་ཀྱི་བུ་དང་བུ་མོ་རྣམས་ཡ་ཧུ་དཱའི་བུ་རྣམས་ལ་འཚོང་བ་དང་། དེ་དག་གིས་དེ་རྣམས་ས་ཐག་རིང་པོར་གནས་པའི་ཤེ་བཱ་པ་རྣམས་ལ་འཚོང་བར་འགྱུར་རོ། གང་ལ་ཞེ་ན། ཡ་ཧོ་ཝཱས་དེ་གསུངས་སོ༎

༩ ཕྱི་པའི་མི་བརྒྱུད་རྣམས་ཀྱི་ནང་དུ་བཀར་ཐོགས་ཤིང་དེ་དག་ལ། དམག་ཤོམ་ཞིག གྱད་པ་རྣམས་སློངས་ཤིག དམག་གི་སྐྱེ་བོ་དག་ཉེ་བར་ཁུག་ལ་དམག་ཐེག་ཅིག

༡༠ རང་གི་རྨོ་ལྕགས་བརྡུངས་ནས་རལ་གྲི་དང་། ཟོར་བ་རྣམས་ལ་མདུང་བཟོས་ལ། སྟོབས་ཞན་པས་ང་རེམ་མོ་ཞེས་ཟེར་དུ་ཆུག་ཅིག་ཅེས་སྨྲོས་ཤིག

༡༡ ཀྱེ་ཉེ་འཁོར་གྱི་མི་བརྒྱུད་ཐམས་ཅད་མྱུར་པོར་ཤོག་ལ་འདུས་ཤིག ཁྱེད་ཀྱི་དཔའ་བོ་རྣམས་དེར་འབབ་པའི་ཐབས་མཛོད་ཅིག ཀྱེ་ཡ་ཧོ་ཝཱ།

༡༢ མི་བརྒྱུད་རྣམས་བསླངས་ཏེ། ཡེ་ཧོ་ཤ་ཕད་ཀྱི་ལུང་པར་ཡར་འོང་དུ་ཆུག དེ་ཅིའི་ཕྱིར་ཞེ་ན། ཕྱོགས་བཞིའི་མི་བརྒྱུད་ཐམས་ཅད་ཀྱི་ཞལ་ཆེ་གཅད་དུ་ང་དེར་གདན་ཆགས་པར་བྱའོ།

༡༣ ཞིང་སྨིན་པས་ཟོར་བ་རྒྱོབ། འཆག་གཞོང་གང་བས་ཤོག་ལ་རྫིས་ཤིག ཟོམ་རྣམས་ལུད་དོ། ཅི་ལ་ཟེར་ན། དེ་དག་གི་སེམས་ངན་རྒྱ་ཆེའོ༎

༡༤ ཐག་ཆོད་པའི་ལུང་པ་ན་མི་ཚོགས་ཀྱི་ཁར་མི་ཚོགས་གདའ། དེ་ཅིའི་ཕྱིར་ཞེ་ན། ཐག་ཆོད་པའི་ལུང་པར་ཡ་ཧོ་ཝཱའི་ཉིན་མོ་དེ་ཉེའོ།

༡༥ ཉི་མ་དང་ཟླ་བ་འགྲིབ་ཅིང་། སྐར་མ་རྣམས་ཀྱིས་རང་འོད་མི་སྣང་ངོ་།

༡༦ དེའང་ཡ་ཧོ་ཝཱས་ཙི་ཨོན་ན་གསུང་སྒྲ་སྒྲོག་ཅིང་། ཡེ་རུ་ཤ་ལེམ་ནས་གསུང་སྐད་འདོན་ནོ། ནམ་མཁའ་དང་ས་གཞི་འདར་བར་འགྱུར། འོན་ཀྱང་ཉིད་ཀྱི་མི་སྡེའི་རེ་ས་དང་། ཨིས་ར་ཨེལ་གྱི་བུ་རྣམས་ཀྱི་རྫོང་བཙན་པོ་ནི་ཡ་ཧོ་ཝཱ་ལགས་སོ།

༡༧ དེ་ལྟར་ངའི་དམ་པའི་རི་བོ་ཙི་ཨོན་ན་མཆིས་པའི་ཡ་ཧོ་ཝཱ་ང་ནི་ཁྱོད་ཀྱི་དཀོན་མཆོག་ལགས་པ་རྟོགས་ཤིང་། ཡེ་རུ་ཤ་ལེམ་དམ་པར་འགྱུར་ཞིང་། སླར་རྒྱལ་ཁམས་པ་རྣམས་དེའི་ནང་ནས་རྒྱུ་བར་མི་འགྱུར་རོ༎

༡༨ ཉིན་དེ་རང་དུ་རི་བོ་རྣམས་ལས་རྒུན་ཆང་མངར་བ་འཛག་ཅིང་། རི་ཕྲན་རྣམས་ལས་འོ་མ་འབྲུབ་པ་དང་། ཡ་ཧུ་དཱའི་གྲོག་པོ་ཐམས་ཅད་ཆུ་རྣམས་ཀྱིས་གང་ཞིང་། ཡ་ཧོ་ཝཱའི་ཕོ་བྲང་ལས་ཆུ་མིག་བརྡོལ་ཞིང་། ཤིད་ཏིམ་ལུང་པ་འཆུ་བར་འགྱུར།

༡༩ མི་སེར་སྟོང་པ་དང་། ཨེ་དོམ་དབེན་པའི་འབྲོག་སྟོང་དུ་འགྱུར་བར་འགྱུར། དེ་ཅིའི་ཕྱིར་ཞེ་ན། ཡ་ཧུ་དཱའི་བུ་རྣམས་ལ་མགོ་ནོན་བཏང་སྟེ། དེའི་ཡུལ་ནང་ནོངས་མེད་པའི་ཁྲག་ཕོས་པའི་ཕྱིར་རོ།

༢༠ འོན་ཀྱང་ཡ་ཧུ་དཱ་རྒྱུན་དུ་དང་། ཡེ་རུ་ཤ་ལེམ་ནི་མི་རབས་ནས་མི་རབས་སུ་གནས་པར་འགྱུར།

༢༡ ཡང་ངས་མི་གཙང་བར་དགོངས་པའི་དེ་དག་གི་ཁྲག་ནི་གཙང་མར་དགོངས་པར་འགྱུར། དེ་ཅིའི་ཕྱིར་ཞེ་ན། ཡ་ཧོ་ཝཱ་ནི་ཙི་ཨོན་ལ་བཞུགས་པའི་ཕྱིར་རོ༎ ༎

ལུང་སྟོན་པ་ཨ་མོས་ཀྱི་མདོ།

༡

ཡ་ཧུ་དཱའི་རྒྱལ་པོ་ཨུ་ཟི་ཡཱའི་ཉིན་མོ་རྣམས་དང་། ཨིས་ར་ཨེལ་གྱི་རྒྱལ་པོ་ཡོ་ཨས་ཀྱི་བུ་ཡེ་རོབ་ཨམ་གྱི་ཉིན་མོ་རྣམས་ན། ས་འགུལ་ནས་ལོ་གཉིས་ཀྱི་སྔར་ཏེ་ཀོ་ཨའི་རྫི་བོ་རྣམས་ལས་ཡིན་པའི་ཨ་མོས་ཀྱིས་ཨིས་ར་ཨེལ་གྱི་སྐོར་ཞལ་གཟིགས་སུ་མཐོང་བའི་གསུང་རྣམས་ནི།

༢ དེས་ན་རེ། ཡ་ཧོ་ཝཱས་ཙི་ཨོན་ནས་ང་རོ་འདོན་ཞིང་། ཡེ་རུ་ཤ་ལེམ་ནས་འབོད་བསྒྲག་པར་འགྱུར། དེ་ནས་རྫི་བོ་རྣམས་ཀྱི་རྩྭ་ཁས་ཆོ་ངེས་བྱེད་ཅིང་། ཀར་མེལ་གྱི་རྩེ་མོ་སྐམ་པར་འགྱུར་རོ་༎

༣ ཡ་ཧོ་ཝཱས་འདི་སྐད་གསུང་། ད་མཱ་སེག་གི་ཉེས་ལྟུང་གསུམ་འོ་ན་བཞིའི་དོན་དུ་ངས་དེ་མི་དབུད། དེ་ཅིའི་ཕྱིར་ཞེ་ན། དེ་དག་གིས་གཡུལ་འཐག་གི་ལྕགས་ཀྱི་ལག་ཆས་ཀྱིས་གིལ་ཨད་བཏགས་པའི་ཕྱིར་རོ།

༤ དེ་བས་ན་ངས་ཧ་ཟ་ཨེལ་གྱི་ཁྱིམ་དུ་མེ་བརྫང་ནས། དེས་བེན་ཧ་དད་ཀྱི་རྒྱལ་ཁབ་རྣམས་ཟ་བར་འགྱུར།

༥ ཡང་ངས་ད་མཱ་སེག་གི་སྒོ་གཏན་གཅག ཨ་ཝེན་ལུང་པར་གནས་མཁན་དང་། བེད་ཨེ་དེན་གྱི་འཁར་བ་འཛིན་བ་དང་བཅས་སུ་གཅོད་པར་བྱ་སྟེ། ཨ་རམ་པ་རྣམས་བཙོན་པར་གྱུར་ནས་ཀིར་དུ་ཆས་པར་འགྱུར། ཞེས་ཡ་ཧོ་ཝཱས་གསུང་ངོ་༎

༦ ཡ་ཧོ་ཝཱས་འདི་སྐད་གསུང་། ག་ཟཱའི་ཉེས་ལྟུང་གསུམ་འོ་ན་བཞིའི་དོན་དུ་ངས་དེ་མི་དབུད། དེ་ཅིའི་ཕྱིར་ཞེ་ན། དེ་དག་གིས་ཡུལ་རྣམས་ཧྲིལ་པོར་བཙོན་དུ་བཟུང་སྟེ་ཨེ་དོམ་པ་ལ་གཏད་དུ་ཁྲིད་པས།

༧ ངས་ག་ཟཱའི་ལྕགས་རིར་མེ་བརྫངས་ནས། དེས་དེའི་རྒྱལ་ཁབ་རྣམས་ཟ་བར་འགྱུར།

༨ ཡང་ངས་ཨས་དོད་དུ་གནས་མཁན་དང་། ཨས་ཀ་ལོན་གྱི་འཁར་བ་འཛིན་པ་དང་བཅས་སུ་གཅོད་པར་བྱ་སྟེ། ཨེག་རོན་གྱི་ཐད་དུ་རང་གི་ལག་པ་བསྒྱུར་བ་དང་། ཕེ་ལེ་ཤེད་པའི་ལྷག་མ་ནུབ་པར་འགྱུར། ཞེས་ཡ་ཧོ་ཝཱ་གཙོ་བོས་གསུང་ངོ་༎

༩ ཡ་ཧོ་ཝཱས་འདི་སྐད་གསུང་། ཚོར་གྱི་ཉེས་ལྟུང་གསུམ་འོ་ན་བཞིའི་དོན་དུ་ངས་དེ་མི་དབུད། དེ་ཅིའི་ཕྱིར་ཞེ་ན། དེ་དག་གིས་ཡུལ་རྣམས་ཧྲིལ་པོར་བཙོན་དུ་བཟུང་སྟེ་ཨེ་དོམ་པ་ལ་བཏད་དེ། སྤུན་ལུགས་ཀྱི་ཆད་དོན་དེ་མ་དྲན་པས།

༡༠ ངས་ཚོར་གྱི་ལྕགས་རིར་མེ་བརྫངས་ནས། དེས་དེའི་རྒྱལ་ཁབ་རྣམས་ཟ་བར་འགྱུར་རོ༎

༡༡ ཡ་ཧོ་ཝཱས་འདི་སྐད་གསུང་། ཨེ་དོམ་གྱི་ཉེས་ལྟུང་གསུམ་འོ་ན་བཞིའི་དོན་དུ་ངས་དེ་མི་དབུད། དེ་ཅིའི་ཕྱིར་ཞེ་ན། དེས་རལ་གྲི་འཆང་ཞིང་རང་གི་སྤུན་ལ་བདས་ཏེ། རང་གི་སྙིང་རྗེ་ཀུན་སྤངས་ནས། རྒྱུན་དུ་ཁོང་ཁྲོ་འབར་ཞིང་། གཏན་དུ་ཁོང་ཁྲོ་བཞག་པས།

༡༢ ངས་ཐེ་མན་ལ་མེ་བརྫངས་ནས། དེས་བོས་རཱའི་རྒྱལ་ཁབ་རྣམས་ཟ་བར་འགྱུར་རོ༎

༡༣ ཡ་ཧོ་ཝཱས་འདི་སྐད་གསུང་། ཨམ་མོན་གྱི་བུ་རྣམས་ཀྱི་ཉེས་ལྟུང་གསུམ་འོ་ན་བཞིའི་དོན་དུ་ངས་དེ་མི་དབུད། དེ་ཅིའི་ཕྱིར་ཞེ་ན། དེ་དག་གིས་རང་གི་ས་མཚམས་སྐྱེད་དུ་གིལ་ཨད་ཀྱི་བུད་མེད་མངལ་དང་ལྡན་པ་རྣམས་ཀྱི་གྲོད་པ་བཤགས་པས།

༡༤ ངས་རབ་བཱའི་ལྕགས་རིར་མེ་སྤར་ནས། དེས་དེའི་རྒྱལ་ཁབ་རྣམས་ཟ་བར་འགྱུར། འཐབ་མོ་དེའི་ཉིན་པར་ཀུ་སྒྲ་དང་། སྐོར་རླུང་གི་ཉིན་མོ་དེར་རླུང་དྲག་ཅིག་ལང་བར་འགྱུར།

༡༥ ཡང་དེ་དག་གི་རྒྱལ་པོ་མ་ཟད། དེའི་སྐུ་དྲག་རྣམས་དང་ལྷན་ཅིག་ཏུ་བཙོན་དུ་ཆས་པར་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༢

ཡ་ཧོ་ཝཱས་འདི་སྐད་གསུང་ངོ་། མོ་ཨབ་ཀྱི་ཉེས་ལྟུང་གསུམ་འོ་ན་བཞིའི་དོན་དུ་ངས་དེ་མི་དབུད། དེ་ཅིའི་ཕྱིར་ཞེ་ན། དེས་ཨེ་དོམ་གྱི་རྒྱལ་པོའི་རུས་པ་རྣམས་བསྲེགས་ནས་དཀར་རྩི་བྱས་པས།

༢ ངས་མོ་ཨབ་ལ་མེ་བརྫངས་ནས། དེས་ཁེར་ཡོད་ཀྱི་རྒྱལ་ཁབ་རྣམས་ཟ་བར་འགྱུར། ཡང་མོ་ཨབ་ཟང་ཟིང་དང་ཀུ་སྒྲ་འབྱིན་ཞིང་། དུང་འབུད་པའི་དཀྱིལ་དུ་འཆི་བར་འགྱུར།

༣ ཡང་ངས་དེའི་དཀྱིལ་ནས་དེའི་སྐུ་དྲག་ཐམས་ཅད་དང་ལྷན་ཅིག་ཏུ་དེའི་ཁྲིམས་དཔོན་འགུམ་པར་བྱའོ་ཞེས་ཡ་ཧོ་ཝཱས་གསུང་ངོ་༎

༤ ཡ་ཧོ་ཝཱས་འདི་སྐད་གསུང་། ཡ་ཧུ་དཱའི་ཉེས་ལྟུང་གསུམ་འོ་ན་བཞིའི་དོན་དུ་ངས་དེ་མི་དབུད། དེ་ཅིའི་ཕྱིར་ཞེ་ན། དེ་དག་གིས་ཡ་ཧོ་ཝཱའི་བཀའ་ཁྲིམས་ཁྱད་དུ་སད་དེ། བཀའ་རྒྱ་རྣམས་མ་སྲུང་བར། དེའི་ཕ་རྣམས་བྲངས་པའི་རྫུས་མ་རྣམས་ཀྱིས་དེ་རྣམས་ལམ་ལས་གོལ་དུ་བཅུག་པས།

༥ ངས་ཡ་ཧུ་དཱ་ལ་མེ་བརྫངས་ནས། དེས་ཡེ་རུ་ཤ་ལེམ་གྱི་རྒྱལ་ཁབ་རྣམས་ཟ་བར་འགྱུར་རོ༎

༦ ཡ་ཧོ་ཝཱས་འདི་སྐད་གསུང་། ཨིས་ར་ཨེལ་གྱི་ཉེས་ལྟུང་གསུམ་འོ་ན་བཞིའི་དོན་དུ་ངས་དེ་མི་དབུད། དེ་ཅིའི་ཕྱིར་ཞེ་ན། དེ་དག་གིས་མི་དྲང་པོ་དངུལ་གྱི་ཕྱིར་དང་། མི་དབུལ་པོ་ལྷམ་ཟུང་གཅིག་ལ་བཙོངས།

༧ དེ་དག་གིས་དབུལ་ཕོངས་ཀྱི་མགོའི་རྡུལ་ལའང་སྲེད་དེ། ཁ་དམན་རྣམས་ལམ་ནས་ཟློག ངའི་མཚན་དམ་པ་སླད་པའི་ཕྱིར་སྐྱེས་པ་དང་དེའི་ཕ་གཉིས་པོས་ན་ཆུང་གཅིག་ལ་སྤྱོད།

༨ མཆོད་ཁྲི་རེའི་མདུན་དུ་གཏའ་མའི་གོས་རྣམས་ཀྱི་ཁར་ཉལ་ཏེ། རང་གི་ལྷ་ཁང་ན་ཆད་པར་ཐོབ་པའི་རྒུན་ཆང་འཐུང་ངོ་།

༩ འོན་ཀྱང་ངས་དེ་དག་གི་མདུན་དུ་འགྱམ་ཤིང་བཞིན་མཐོ་ལ། བེ་ཤིང་བཞིན་སྲད་ཅན་གྱི་ཨ་མོར་པ་ཚར་དུ་བཅད་ཅིང་། ང་ཉིད་ཀྱིས་སྟེང་ནས་དེའི་འབྲས་བུ་དང་། འོག་ནས་དེའི་རྩ་བ་བཅད་དོ།

༡༠ ཨ་མོར་པའི་ཡུལ་ཁམས་ཁྱོད་ཀྱིས་དབང་བའི་ཕྱིར་ང་ཉིད་ཀྱིས་ཁྱོད་མི་སེར་ཡུལ་ནས་ཕྱུང་སྟེ། ལོ་ངོ་བཞི་བཅུར་ཁྱོད་འབྲོག་སྟོང་ན་ཁྲིད།

༡༡ ངས་ཁྱོད་ཀྱི་བུ་རྣམས་ལས་ལུང་སྟོན་པ་དང་། ཁྱོད་ཀྱི་གཞོན་ནུ་རྣམས་ལས་སྡོམ་པ་ལྡན་པ་རྣམས་བསླངས། ཀྱེ་ཨིས་ར་ཨེལ་གྱི་བུ་རྣམས་དེ་མི་བདེན་ནམ། ཞེས་ཡ་ཧོ་ཝཱས་གསུང་ངོ་།

༡༢ འོན་ཀྱང་ཁྱོད་ཀྱིས་སྡོམ་པ་དང་ལྡན་པ་རྣམས་ལ་རྒུན་ཆང་བསྟེར་ཏེ། ལུང་སྟོན་པ་རྣམས་ལ་ལུང་མ་སྟོན་ཞིག་ཅེས་ནན་གྱིས་བསྐུལ་ཏོ༎

༡༣ ལྟོས་ཤིག པང་ཁོད་མང་དུ་བཀལ་བའི་ཤིང་རྟས་ནོན་པ་ལྟར་ངས་ཁྱོད་རང་གི་གནས་སུ་གནན་ནོ།

༡༤ དེ་ནས་མགྱོགས་པའི་མི་ལ་འབྲོས་ས་མ་བརྙེད་པར། སྟོབས་པོ་ཆེའི་སྟོབས་ཁུམས་ནས། གྱད་པས་རང་སྲོག་སྐྱོབ་པར་མི་བྱ།

༡༥ གཞུ་འཐེན་མཁན་ས་ལ་མི་འཁད། བང་ཅན་བང་གིས་མི་ཐར། རྟ་ལ་ཞོན་མཁན་གྱིས་རང་ཐར་བར་མི་ནུས་སོ།

༡༦ དཔའ་བོའི་ནང་ནས་སྙིང་སྟོབས་དང་ལྡན་པ་དེ་ཉིན་མོ་དེར་གཅེར་བུར་འབྲོས་པར་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༣

ཀྱེ་ཨིས་ར་ཨེལ་གྱི་བུ་རྣམས། ཡ་ཧོ་ཝཱས་ཁྱོད་ཅག་གམ། མི་སེར་ཡུལ་ནས་ཕྱིར་བཏོན་པའི་མི་བརྒྱུད་ཀྱི་སྐོར་དུ་གསུང་བའི་གཏམ་འདི་ལ་ཉོན་ཞིག

༢ སའི་མི་བརྒྱུད་ཐམས་ཅད་ཀྱི་ནང་ནས་ངས་ཁྱོད་འབའ་ཞིག་གི་ངོ་ཤེས་པས་ན། ཁྱོད་ཀྱི་མི་ཚངས་པ་ཀུན་གྱི་ཕྱིར་ངས་ཆད་པས་གཅད་དོ།

༣ མི་གཉིས་ཁ་མ་འཆམ་པར་ལྷན་ཅིག་ཏུ་འདོང་བར་སྲིད་དམ།

༤ སེང་གེ་ལ་ལེངས་མ་ཐོབ་པའི་ཚེ། ནགས་ཀྱི་ནང་ན་ངར་སྐད་སྒྲོག་པར་བྱེད་དམ། སེང་དར་མས་ཅིའང་མ་འཛིན་པར་ཕུག་པའི་ནང་ནས་ང་རོ་སྒྲོག་གམ།

༥ ས་ལ་རྙི་མ་འཛུགས་པར་བྱ་ཞིག་རྙིར་འཁད་སྲིད་དམ། རྙིར་ཅིའང་མ་འཁད་པར་དེ་ས་ལས་འཕར་སྲིད་དམ།

༦ གྲོང་ཁྱེར་ན་དམག་དུང་འབུད་པ་ལ་མི་རྣམས་མི་འདར་རམ། ཡ་ཧོ་ཝཱས་མ་གནང་བར་ཡུལ་དུ་བར་ཆད་འབབ་བམ།

༧ ཡ་ཧོ་ཝཱ་གཙོ་བོས་ཉིད་ཀྱི་ཞབས་སྟེགས་པའི་ལུང་སྟོན་པ་རྣམས་ལ་ཉིད་ཀྱི་གསང་བ་མངོན་དུ་མཛད་པའི་གོང་དུ་ཕྲིན་ལས་གང་ཡང་ཁྱོན་ནས་མཛད་པར་མི་འགྱུར་རོ༎

༨ སེང་གེས་ངར་སྐད་བསྒྲགས་ནས། མི་འཇིགས་པའི་མི་སུ་ཡོད། ཡ་ཧོ་ཝཱ་གཙོ་བོས་གསུངས་ནས། ལུང་མི་སྟོན་པའི་མི་སུ་ཡོད།

༩ ཨས་དོད་ཀྱི་རྒྱལ་ཁབ་དང་མི་སེར་ཡུལ་གྱི་རྒྱལ་ཁབ་རྣམས་ཀྱི་ནང་དུ་བཀའ་སྒྲོག་ཅིང་འདི་སྨྲོས་ཤིག ས་མར་ཡཱའི་རི་བོ་རྣམས་ལ་ཁྱོད་ཅག་རང་འདུས་ཤིག་དང་། དེའི་ནང་ན་ཡོད་པའི་འཁྲུག་ལོང་དང་། དེའི་དཀྱིལ་ན་ཡོད་པའི་མནར་པོ་རྣམས་ལ་ལྟོས་ཤིག

༡༠ དེ་ཅིའི་ཕྱིར་ཞེ་ན། རང་གི་རྒྱལ་ཁབ་རྣམས་ན་དབང་ཆོས་དང་འཕྲོག་ཆོམ་སོག་པའི་མི་དེ་རྣམས་ཀྱིས་དྲང་པོ་སྤྱོད་པ་མི་ཤེས་སོ། ཞེས་ཡ་ཧོ་ཝཱས་གསུང་ངོ་།

༡༡ དེས་ན་ཡ་ཧོ་ཝཱ་གཙོ་བོས་འདི་སྐད་གསུང་། ཕ་རོལ་པས་ཡུལ་དེ་ཕྱོགས་བཞི་ནས་བསྐོར་ཏེ། ཁྱོད་ཀྱི་སྟོབས་བརྡབ་ཅིང་། རྒྱལ་ཁབ་རྣམས་ལ་ཧབ་ཐོབ་བརྒྱབ་འོང་།

༡༢ ཡ་ཧོ་ཝཱས་འདི་སྐད་གསུང་། ཇི་ལྟར་རྫི་བོས་སེང་གེའི་ཁ་ལས་རྐང་པ་གཉིས་སམ་རྣ་བའི་དུམ་བུ་ཞིག་ཐོབ་པ་བཞིན་དུ། ས་མར་ཡཱའི་ནང་མལ་སའི་ཟུར་ལ་གནས་པ་དང་། གོས་ཆེན་གྱི་སྔས་འབོལ་ཁར་མལ་ཁྲིར་སྡོད་པའི་ཨིས་ར་ཨེལ་གྱི་བུ་རྣམས་བསྒྲལ་བར་འགྱུར་རོ༎

༡༣ ཁྱོད་ཅག་ཉོན་ལ། ཡ་ཀོབ་ཀྱི་མི་བརྒྱུད་ལ་དཔང་པོ་བྱོས་ཤིག་ཅེས་ཡ་ཧོ་ཝཱ་གཙོ་བོ་དཔུང་ཆེན་རྣམས་ཀྱི་དཀོན་མཆོག་གིས་གསུང་ངོ་།

༡༤ ཨིས་ར་ཨེལ་གྱི་ཉེས་ལྟུང་གི་ཕྱིར་ངས་ཆད་པས་གཅོག་པའི་ཉིན་པར་བེད་ཨེལ་གྱི་མཆོད་ཁྲི་རྣམས་ལའང་ཆད་པ་གཅད་དོ། ཡང་མཆོད་ཁྲི་དེའི་རྭ་རྣམས་གཅད་དེ་ས་ལ་ལྟུང་བར་འགྱུར་རོ།

༡༥ ཡང་ངས་དགུན་ཁང་ནི་དབྱར་ཁང་དང་བཅས་སུ་འཇིག་པར་བྱ་ཞིང་། བ་སོའི་རྒྱལ་ཁབ་རྣམས་ཀྱང་འཇིག་ཅིང་། ཁང་པ་ཆེ་ཆེ་རྣམས་མེད་པར་འགྱུར། ཞེས་ཡ་ཧོ་ཝཱས་གསུང་ངོ་༎

༤

ས་མར་ཡཱའི་རི་ལ་གནས་པ་དང་། དབུལ་པོ་ལ་འཚེ་ཞིང་འཕོངས་པ་རྣམས་རྫི་ཞིང་། ངེད་ལ་བཏུང་བ་དྲོངས་ཤིག ཅེས་རང་གི་བདག་པོ་རྣམས་ལ་ཟེར་བའི་བཱ་ཤན་གྱི་བ་ཁྱོད་རྣམས་གཏམ་འདི་ལ་ཉོན་ཞིག

༢ ཡ་ཧོ་ཝཱ་གཙོ་བོས་ཉིད་ཀྱི་དམ་པ་ཉིད་ཀྱི་དབུ་མནའ་བཞེས་ཤིང་། ལྟོས་ཤིག ཁྱོད་ཅག་ལྕགས་ཀྱུ་དང་། ཁྱོད་ཀྱི་བུ་ཕྲུག་རྣམས་ཉ་ཁུག་གིས་འདྲུད་འཁྱེར་བའི་ཉིན་མོ་རྣམས་ལ་འབབ་པར་འགྱུར།

༣ ཡང་ཁྱོད་རེ་རེ་བཞིན་དྲང་པོར་བུག་པ་རྣམས་རྒྱུད་ནས་འབྲོས་ཤིང་། ཧར་མོན་ནང་ལྕེབ་པར་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༤ བེད་ཨེལ་དུ་འོང་ལ་ངོ་ལོག་བྱོས་ཤིག གིལ་གལ་ན་གདེང་ལོག་མང་བར་བྱོས་ཤིག ནང་རེ་བཞིན་རང་གི་མཆོད་པ་དྲོངས་ལ། ཞག་གསུམ་བར་ལ་བཅུ་ཁག་ཕུལ་ཞིག

༥ གཏང་རག་གི་མཆོད་པ་ཞིག་རུ་མ་བཅས་ཕུལ་ཞིག རང་འཐད་ཀྱི་མཆོད་པ་རྣམས་ཀྱི་ཕྱིར་སྐད་ཐོང་ལ་དར་བར་བྱོས་ཤིག དེ་ཅིའི་ཕྱིར་ཞེ་ན། འདི་ལྟ་བུ་ལ་ཁྱོད་དགའོ། ཀྱེ་ཨིས་ར་ཨེལ་གྱི་བུ་རྣམས། ཞེས་ཡ་ཧོ་ཝཱ་གཙོ་བོས་གསུང་ངོ་༎

༦ ཡང་ངས་ཁྱོད་ཅག་གི་གྲོང་ཁྱེར་ཐམས་ཅད་ན་ཁྱོད་ཚོར་དག་པའི་སོ་རྣམས་དང་། གནས་ས་ཐམས་ཅད་ན་ཟན་དཀོན་གནང་བའི་སྟེང་དུའང་ཁྱོད་ངའི་ཕྱོགས་སུ་མ་འཁོར་ཏོ། ཞེས་ཡ་ཧོ་ཝཱས་གསུང་ངོ་།

༧ དེས་མ་ཟད་སྟོན་ཐོག་སྨིན་དུ་ཟླ་བ་གསུམ་ལུས་པའི་ཚེ་ངས་ཁྱོད་ལས་ཆར་ཆུ་བཅད་ནས། གྲོང་ཁྱེར་གཅིག་ལ་ཆར་པ་ཕབ་སྟེ། གྲོང་ཁྱེར་གཞན་ལ་ཆར་པ་མ་མངགས། ས་ཆ་གཅིག་ལ་ཆར་པ་བབས་ཏེ། ས་ཆ་གཞན་ལ་ཆར་པ་མ་བབ་པས་དེ་སྐམ་པས།

༨ གྲོང་ཁྱེར་གཉིས་གསུམ་འཁྱམས་ཏེ། ཆུ་འཐུང་དུ་གྲོང་ཁྱེར་གཅིག་ཏུ་འོངས་ཀྱང་མ་ངོམས། དེ་ནས་ཀྱང་ཁྱོད་རྣམས་ངའི་ཕྱོགས་སུ་མ་འཁོར་ཏོ། ཞེས་ཡ་ཧོ་ཝཱས་གསུང་ངོ་།

༩ ངས་ཁྱོད་ལ་གྲོ་ནག་དང་སྙེ་དཀར་གྱིས་བརྡུངས་ཏེ། ཁྱོད་ཅག་གི་ལྡུམ་ར་དང་། རྒུན་ཚལ་དང་། སེ་ཡབ་ཤིང་དང་། ཁ་སྐྱུར་པོའི་ཤིང་མང་པོ་ཆ་ག་འབུས་བཟས་སོ། དེ་ནས་ཀྱང་ཁྱོད་རྣམས་ངའི་ཕྱོགས་སུ་མ་འཁོར་ཏོ། ཞེས་ཡ་ཧོ་ཝཱས་གསུང་ངོ་།

༡༠ མི་སེར་ཡུལ་ན་ཡོད་པ་དང་འདྲ་བའི་རིམས་ནད་ངས་ཁྱོད་ཀྱི་ཁྲོད་དུ་བཏང་། ཡང་ངས་ཁྱོད་ཀྱི་གཞོན་ནུ་རྣམས་རལ་གྲིས་བསད་དེ། ཁྱོད་ཀྱི་རྟ་རྣམས་བཅོམ་ནས། ཁྱོད་ཀྱི་དམག་སྒར་གྱི་དྲི་ངན་ངས་ཁྱོད་རང་གི་སྣ་ཁུང་དུ་སླེབ་ཏུ་བཅུག དེ་ནས་ཀྱང་ཁྱོད་རྣམས་ངའི་ཕྱོགས་སུ་མ་འཁོར་ཏོ། ཞེས་ཡ་ཧོ་ཝཱས་གསུང་ངོ་།

༡༡ དཀོན་མཆོག་གིས་སོ་དོམ་དང་གོ་མོ་རཱ་རློག་པར་མཛད་པ་བཞིན་དུ་ངས་ཁྱོད་ལས་འགའ་ཞིག་ས་ལ་བརྡབས། ཡང་མེ་འབར་བ་ལས་ཕྱུང་བའི་མགལ་པ་དང་འདྲ་པར་ཁྱོད་ཡོད་པ་ཡིན། དེ་ནས་ཀྱང་ཁྱོད་རྣམས་ངའི་ཕྱོགས་སུ་མ་འཁོར་ཏོ། ཞེས་ཡ་ཧོ་ཝཱས་གསུང་ངོ་།

༡༢ དེ་བས་ན་ཀྱེ་ཨིས་ར་ཨེལ། ངས་ཁྱོད་ལ་འདི་བཞིན་དུ་བྱའོ། ཡང་ངས་ཁྱོད་ལ་དེ་ལྟར་བྱ་བས་ན། ཁྱོད་རང་གི་དཀོན་མཆོག་དང་མཇལ་བའི་གྲབས་གྱིས་ཤིག ཀྱེ་ཨིས་ར་ཨེལ།

༡༣ དེ་ཅིའི་ཕྱིར་ཞེ་ན། ལྟོས་ཤིག རི་བོ་རྣམས་མཛད་མཁན་དང་། རླུང་བཀོད་མཁན་དང་། ཉིད་ཀྱི་དགོངས་པ་མི་ལ་མངོན་དུ་མཛད་མཁན་དང་། སྔ་དྲོ་མུན་པར་མཛད་མཁན་དང་། ས་གཞིའི་གནས་མཐོན་པོ་རྣམས་ཀྱི་སྟེང་ན་ཞབས་འཆག་མཁན། ཁོང་ཉིད་ཀྱི་མཚན་ནི་ཡ་ཧོ་ཝཱ་དཔུང་ཆེན་རྣམས་ཀྱི་དཀོན་མཆོག་ལགས་སོ༎

༥

ཀྱེ་ཨིས་ར་ཨེལ་གྱི་མི་བརྒྱུད། ངས་ཁྱོད་ཀྱི་དོན་དུ་སྨྲ་བའི་ཚིག་ཞེས་ན་སྨྲེ་སྔགས་འདི་ལ་ཉོན་ཞིག

༢ ཨིས་ར་ཨེལ་གྱི་ན་ཆུང་ལྷུང་སྟེ། སླར་ལང་བར་མི་འགྱུར། མོ་རང་གི་ས་ཆར་བརྡབས་ནས་ཡོད་དེ། སློང་མཁན་སུའང་མེད།

༣ དེ་ཅིའི་ཕྱེར་ཞེ་ན། ཡ་ཧོ་ཝཱ་གཙོ་བོས་འདི་ལྟར་གསུང་། ཨིས་ར་ཨེལ་གྱི་མི་བརྒྱུད་ཀྱི་ནང་ནས་སྟོང་ཕྲག་ཅིག་འཐོན་པའི་གྲོང་ཁྱེར་ལས་བརྒྱ་ཕྲག་ཅིག་དང་། བརྒྱ་ཕྲག་ཅིག་འཐོན་པའི་གྲོང་ཁྱེར་ལས་བཅུ་ཕྲག་ཅིག་ལུས་འོང་།

༤ གང་ལ་ཞེ་ན། ཡ་ཧོ་ཝཱས་ཨིས་ར་ཨེལ་གྱི་མི་བརྒྱུད་ལ་འདི་སྐད་གསུང་། ང་ཚོལ་ཞིག་དང་ཁྱོད་འཚོ་བར་འགྱུར།

༥ འོན་ཀྱང་བེད་ཨེལ་མ་ཚོལ། གིལ་གལ་དུའང་མ་ཞུགས། བེ་ཨེར་ཤེ་བཱ་རུ་ཕར་མ་འགྲོ་ཞིག ཅི་ལ་ཟེར་ན། གིལ་གལ་བཙོན་པར་འགྱུར་བ་ངེས་ཏེ། བེད་ཨེལ་ཅང་མེད་དུ་འགྱུར་བ་འགྱུར།

༦ ཡ་ཧོ་ཝཱ་ཚོལ་ཞིག་དང་ཁྱོད་འཚོ་བ་འགྱུར། དེ་མིན་ཁོང་ཡོ་སེབ་ཀྱི་ཁྱིམ་ན་མེ་ལྟར་འབར་ནས་དེ་ཟ་ཞིང་། བེད་ཨེལ་ན་མེ་དེ་གསོད་མཁན་སུའང་ཡོད་པར་མི་འགྱུར་རོ།

༧ ཤགས་ཁན་པར་བསྒྱུར་ཞིང་། དྲང་བ་ཉིད་ས་ལ་རྡབ་མཁན་ཁྱོད་རྣམས།

༨ གང་གིས་སྨིན་དྲུག་དང་སྐར་མ་དྲང་སྲོང་བཀོད་མཁན་དང་། མུན་གྲིབ་ཐོ་རངས་སུ་སྒྱུར་མཁན་དང་། ཉིན་མོ་མུན་པའི་མཚན་དུ་མཛད་མཁན་དདང་། རྒྱ་མཚོའི་ཆུ་རྣམས་ལ་འབོད་ཅིང་། ས་གཞིའི་ངོས་ལ་བླུག་མཁན། ཁོང་ཚོལ་ཞིག ཁོང་གི་མཚན་ནི་ཡ་ཧོ་ཝཱ་ལགས་སོ།

༩ ཁོང་གིས་མཐུ་ལྡན་རྣམས་གློ་བུར་དུ་སྟོངས་པར་མཛད་པས། རྫོང་བཙན་པོར་རྐྱེན་ངན་འབྱུང་ངོ་༎

༡༠ དེ་དག་གིས་རྒྱ་སྒོར་བཀྱོན་པ་ལ་འཁོན་དུ་འཛིན་ཏེ། བདེན་ཚིག་སྨྲ་བ་ལ་ཞེན་པ་ལོག

༡༡ དེའང་ཁྱོད་ཅག་གིས་དབུལ་པོ་རྫི་ཞིང་། དེ་ལས་གྲོའི་བསྡུ་བྱ་རྣམས་འཕྲོག་ནས་ལེན་ཞིང་། བཞོགས་པའི་རྡོ་ལས་ཁྱིམ་བརྩིགས་ཀྱང་། དེ་དག་ན་གནས་པར་མི་འགྱུར། ཁྱོད་ཅག་གིས་སྙིང་ལ་སྡུག་པའི་རྒུན་ཚལ་རྣམས་བཙུགས་ཀྱང་། དེའི་རྒུན་ཆང་འཐུང་མི་འོང་།

༡༢ དེ་ཅིའི་ཕྱིར་ཞེ་ན། ཁྱོད་ཀྱི་མི་ཚངས་པ་རྣམས་ཅི་ཙམ་མང་པོ་དང་། སྡིག་པ་རྣམས་ཅི་ཙམ་ཆེན་པོ་ཡོད་པའི་རྒྱུས་ང་ལ་ཡོད། ཁྱོད་ཅག་གིས་དྲང་པོ་ལ་བརྙས་པར་བྱེད། ཕག་སུག་ལེན། དབུལ་པོ་རྣམས་ཀྱི་གཤགས་ནི་རྒྱ་སྒོ་ལས་ཟློག

༡༣ དེའི་ཕྱིར་མཛངས་པ་དེ་འདྲེའི་དུས་སུ་ཞལ་རོག དུས་དེ་ངན་པ་ཡིན་པའི་ཕྱིར་རོ༎

༡༤ ཁྱོད་འཚོ་བའི་ཕྱིར་ངན་པ་ལ་མ་སྙེགས་པར་བཟང་པོ་ལ་སྙེགས་ཤིག་དང་། དེ་ལྟར་ཁྱོད་ཀྱིས་སྨྲ་བ་བཞིན་དུ་ཡ་ཧོ་ཝཱ་དཔུང་ཆེན་རྣམས་ཀྱི་དཀོན་མཆོག་ཁྱོད་དང་འགྲོགས་པར་བྱའོ།

༡༥ ངན་པ་ལ་སྡང་ཞིང་། བཟང་པོ་ལ་གཅེས་པར་འཛིན་ཞིང་། རྒྱ་སྒོར་གཤགས་འཛུགས་ཤིག་དང་། ཡ་ཧོ་ཝཱ་དཔུང་ཆེན་རྣམས་ཀྱི་དཀོན་མཆོག་གིས་ཡོ་སེབ་ཀྱི་མི་ལྷག་མ་དེ་ལ་ཐུགས་བརྩེ་མཛད་ལས་ཆེ།

༡༦ དེ་བས་ན་ཡ་ཧོ་ཝཱ་དཔུང་ཆེན་རྣམས་ཀྱི་དཀོན་མཆོག་གཙོ་བོས་འདི་སྐད་གསུང་། ལམ་མདོ་ཐམས་ཅད་ན་ངུ་འབོད་དང་། རྒྱ་ལམ་ཐམས་ཅད་ན་ཀྱི་ཧུད། ཀྱི་ཧུད་བརྗོད་པར་འགྱུར་ཞིང་། ཞིང་པ་ལ་མྱ་ངན་བྱེད་དུ་དང་། ངུ་མཁས་པ་རྣམས་ལ་ངུ་འབོད་གཏོང་དུ་འབོད་ཅིང་།

༡༧ རྒུན་ཚལ་ཀུན་ལ་ཆོ་ངེས་ཡོད་པར་འགྱུར། དེ་ཅིའི་ཕྱིར་ཞེ་ན། ཁོ་བོ་ཁྱོད་ཀྱི་དཀྱིལ་ནས་རྒྱུ་བར་བྱའོ། ཞེས་ཡ་ཧོ་ཝཱས་གསུང་ངོ་༎

༡༨ ཡ་ཧོ་ཝཱའི་ཉིན་མོར་དོན་དུ་གཉེར་བ་ཁྱོད་རྣམས་བཀྲ་མི་ཤིས། དེས་ཁྱོད་ལ་ཅི་ཕན། ཡ་ཧོ་ཝཱའི་ཉིན་མོ་ནི་མུན་པ་ལགས་ཏེ་འོད་ནི་མིན།

༡༩ སེང་གེ་ལས་བྲོས་ནས་དོམ་དང་འཕྲད་དེ། ཁྱིམ་དུ་བསླེབས་ནས་རྩིག་པར་ལག་པ་བཞག་ཅིང་སྦྲུལ་གྱིས་འཐམས་པའི་མི་དང་འདྲའོ།

༢༠ ཡ་ཧོ་ཝཱའི་ཉིན་མོ་ནི་འོད་དང་མི་ལྡན་པའི་མུན་པ་ཡོད་པ་དང་། འོད་ཅིའང་མེད་པའི་རབ་ཏུ་མུན་པ་ཡོད་པར་མི་འགྱུར་རམ།

༢༡ ཁྱོད་ཀྱི་དུས་ཆེན་རྣམས་ལ་ངས་སྡང་ཞིང་ཞེན་པ་ལོག་གོ། ཁྱོད་ཀྱི་དུས་ཆེན་གྱི་འདུས་སྡེ་རྣམས་ཀྱི་དྲི་བསུང་ཡང་ངས་སྣོམ་པར་མི་དགའོ།

༢༢ འོ་ན་ཁྱོད་ཀྱིས་ངའི་སྤྱན་སྔར་སྦྱིན་སྲེག་དང་ཚོགས་མཆོད་རྣམས་འབུལ་གྱི། ངས་བསྣམ་པར་མི་བྱ། ཁྱོད་ཀྱི་གླང་རྒྱགས་པའི་ཞི་བདེའི་མཆོད་པ་ལའང་ངས་ལྟ་བར་མི་བྱའོ།

༢༣ ཁྱོད་རང་གི་མགུར་མའི་སྒྲ་ངའི་མདུན་ལས་ཕར་ཁྱེར། དེ་ཅིའི་ཕྱིར་ཞེ་ན། ཁྱོད་ཀྱི་སྒྲ་སྙན་གྱི་དབྱངས་ལ་ངས་ཉན་པར་མི་བྱའོ།

༢༤ དེ་ལས་ཁྲིམས་དྲང་པོ་ཆུ་བཞིན་དུ་དང་། དྲང་བ་ཉིད་ཆུ་བོ་ཆེན་པོ་བཞིན་དུ་འབྲུབ་ཏུ་ཆུག

༢༥ ཀྱེ་ཨིས་ར་ཨེལ་གྱི་མི་བརྒྱུད། འབྲོག་སྟོང་ན་ལོ་བཞི་བཅུའི་ནང་དུ་ཁྱོད་ཅག་གིས་ང་ལ་དམར་མཆོད་དང་ཚོགས་མཆོད་རྣམས་ཕུལ་བ་ཡིན་ནམ།

༢༦ ད་ཁྱོད་ཅག་གིས་རང་གི་རྒྱལ་པོ་སིག་ཁུད་དང་། ཁེ་ཝན་རང་གི་སྐུ་འདྲ་རྣམས་སམ། རང་གི་ཕྱིར་བཟོས་པའི་ལྷའི་སྐར་མ་ཐོགས་ཤིག

༢༧ དེའི་ཕྱིར་ངས་ཁྱོད་ད་མཱ་སེག་གི་ཕ་རོལ་དུ་བཙོན་དུ་སྐྱེལ་བར་བྱའོ། ཞེས་དཔུང་ཆེན་རྣམས་ཀྱི་དཀོན་མཆོག་གི་མཚན་མངའ་བའི་ཡ་ཧོ་ཝཱས་གསུང་ངོ་༎

༦

ཙི་ཨོན་ན་སེམས་དལ་བ་དང་། མི་བརྒྱུད་རྣམས་ལས་དྲག་པའི་མི་བརྒྱུད་ཀྱི་སྐུ་དྲག་རྣམས། གང་དག་གི་དྲུང་དུ་ཨིས་ར་ཨེལ་གྱི་མི་བརྒྱུད་ཕྱིན་པའི་ས་མར་ཡཱའི་རི་བོར་བློ་གཏད་པ་རྣམས་བཀྲ་མི་ཤིས།

༢ ཁྱོད་ཀལ་ནེ་རུ་ཕྱིན་ཏེ་ལྟོས་ཤིག་དང་། དེ་ནས་ཧ་མད་ཆེན་པོའི་བར་དུ་སོང་ཞིག དེ་ནས་ཕེ་ལེ་ཤེད་པའི་གད་བྱ་བར་བོབས་ཤིག རྒྱལ་ཁམས་འདི་དག་ལས་དེ་རྣམས་ལེགས་སམ། ཁྱོད་ཀྱི་ས་མཐའ་ལས་དེ་དག་གི་ས་མཐའ་ཆེའམ།

༣ ཉིན་མོ་ངན་པ་རང་ལས་རྒྱང་རིང་དུ་སྐྱེལ་ཞིང་གཞོན་པའི་ཁྲི་རང་གི་རྩར་བདེན་པ་ཁྱོད་རྣམས་ལ་བཀྲ་མི་ཤིས།

༤ ཁྱོད་རྣམས་ཀྱིས་བ་སོའི་མལ་ཁྲིར་འགྲེ་ལྡོག་བྱེད་ཅིང་། ཉལ་ཁྲིར་བགྲད་ཅིང་ཉལ་ཏེ། ཁྱུའི་ནང་ནས་ལུ་གུ་རྣམས་དང་། བ་རའི་ནང་ནས་བེའུ་རྣམས་འཁྱེར་ཞིང་ཟ།

༥ སྒྲ་སྙན་གྱི་སྒྲ་བཅས་དབྱངས་ལེན་ཏེ། དཱ་བིད་ལྟར་རང་གི་ཕྱིར་རོལ་ཆས་གསར་པ་འདོན།

༦ ཕོར་པ་རྣམས་ལས་རྒུན་ཆང་འཐུང་། རང་ལུས་ལ་སྤོས་ཆུ་འགངས་ཅན་འབྱུག་ཀྱང་། ཡོ་སེབ་ཀྱི་ཉམས་ཐག་པའི་ཕྱིར་མི་འཚེར་རོ།

༧ དེའི་ཕྱིར་ད་ལྟ་དེ་དག་བཙོན་པ་སྔ་མ་རྣམས་དང་བཅས་སུ་བཙོན་དུ་འགྲོ་བར་འགྱུར། དེ་དག་བགྲད་ནས་བསྡད་པའི་དགའ་སྟོན་དེ་མེད་པར་འགྱུར།

༨ ཡ་ཧོ་ཝཱ་གཙོ་བོས་རང་ཉིད་ཀྱི་དབུ་མནའ་བཞེས་ཞིང་། དཔུང་ཆེན་རྣམས་ཀྱི་དཀོན་མཆོག་ཡ་ཧོ་ཝཱས་འདི་སྐད་གསུང་། ངས་ཡ་ཀོབ་ཀྱི་ཆེ་ཐབས་ལ་ཞེན་པ་ལོག དེའི་ཁབ་རྣམས་འཁོན་དུ་འཛིན། དེ་བས་ན་ངས་གྲོང་ཁྱེར་འདི་དང་གྲོང་ཁྱེར་གྱི་ནང་ན་ཡོད་པ་ཐམས་ཅད་གཞན་ལ་གཏད།

༩ དེས་མ་ཟད་ཁྱིམ་གཅིག་ན་མི་བཅུ་ལུས་ན། དེ་དག་ཀྱང་སྲོག་དང་འབྲལ་བར་འགྱུར།

༡༠ སུ་ཞིག་གི་གཉེན་དྲུང་ངམ། དེ་སྲེག་མཁན་གྱིས་ཁྱིམ་གྱི་ནང་ནས་རུས་པ་ཕྱི་རུ་འཁྱེར་བའི་ཕྱིར་ཐོགས་པར་བྱ་ཏེ། ཕུགས་ལ་ཡོད་པའི་མི་ལ། ད་དུང་ཁྱོད་དང་མཉམ་སུ་རེ་ཡོད་དམ་སྨྲ་བའི་ཚེ། དེས་སུའང་མེད་སྨྲ་ཡོང་། དེ་ནས་གཅིག་ཤོས་དེས། ངེད་ཀྱིས་ཡ་ཧོ་ཝཱའི་མཚན་ལེན་པར་མི་རུང་བས། ཁ་རོག་ཅིག་ཅེས་སྨྲ་བར་འགྱུར་རོ།

༡༡ དེའི་ཕྱིར་ལྟོས་ཤིག ཁྱིམ་ཆེ་བ་དེ་ལ་བུག་པ་རྣམས་དང་། ཁང་བུ་དེ་ལ་སེར་ག་རྣམས་འཐོན་པའི་བཀའ་ཡ་ཧོ་ཝཱས་ཟིན་ཏོ།

༡༢ བྲག་ཁར་རྟ་རྣམས་རྒྱུག་གམ། དེར་སུས་གླང་རྣམས་ཀྱིས་རྨོ། དེ་ཅིའི་ཕྱིར་ཞེ་ན། ཁྱོད་རྣམས་ཀྱིས་ཁྲིམས་དྲང་པོ་ནི་དུག་ཆུ་དང་། དྲང་བ་ཉིད་ཀྱི་འབྲས་བུ་ནི་ཁན་པ་རུ་བསྒྱུར་བར་བྱས།

༡༣ ཁྱོད་ཀྱིས་རྫུས་མ་ལ་དགའ་བས། ངེད་ཅག་རང་སྟོབས་ཀྱིས་རང་ལ་རྭ་ཅོ་བསྐྱེད་པར་མ་བྱས་སམ་ཟེར།

༡༤ འོན་ཀྱང་ཀྱེ་ཨིས་ར་ཨེལ་གྱི་མི་བརྒྱུད། ལྟོས་ཞིག ངས་མི་བརྒྱུད་ཅིག་ཁྱོད་ཀྱི་དགྲ་རུ་བསླང་བར་བྱའོ་ཞེས་ཡ་ཧོ་ཝཱ་དཔུང་ཆེན་རྣམས་ཀྱི་དཀོན་མཆོག་གིས་གསུང་། དེ་དག་གིས་ཧ་མད་ཀྱི་སྒོ་ནས་འབྲོག་སྟོང་གི་གྲོག་པོའི་བར་དུ་ཁྱོད་ལ་འཚེ་བར་འགྱུར་རོ༎

༧

ཡ་ཧོ་ཝཱ་གཙོ་བོས། བདག་ལ་བསྟན་པ་ནི་འདི་ལྟ་སྟེ། ལྟོས་ཤིག སྟོན་ཐོག་ཕྱི་མ་ཐོག་མར་སྐྱེ་བའི་དུས་སུ་ཁོང་གིས་ཆ་ག་འབུ་རྣམས་བཀོད་པར་མཛད། ལྟོས་ལ། དེ་ནི་རྒྱལ་པོའི་ཞིང་བརྔས་པའི་འོག་ཏུ་བྱུང་བའི་སྟོན་ཐོག་ཕྱི་མའི་ཕུད་པ་ཡིན་ནོ།

༢ དེ་ནས་དེ་དག་གིས་ཡུལ་གྱི་རྩྭ་ཡོངས་སུ་བཟས་ཟིན་པའི་ཚེ། ཀྱེ་ཡ་ཧོ་ཝཱ་གཙོ་བོ། བཤགས་པར་མཛོད། ཅེས་ངས་གསོལ་ཏོ། ཡ་ཀོབ་ལང་ཞིང་སྡོད་པ་ཇི་ལྟར་སྲིད། ཅི་ལ་ཞུ་ན། ཁོ་ཆུང་ངུའོ་ཞེས་ཞུས་པ་ལས།

༣ ཡ་ཧོ་ཝཱས་དེའི་སྐོར་ཐུགས་འགྱོད་མཛད་དེ། དེ་བཞིན་འབྱུང་བར་མི་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༤ ཡང་ཡ་ཧོ་ཝཱ་གཙོ་བོས་ང་ལ་བསྟན་པ་ནི་འདི་ལྟ་སྟེ། ཀྱེ་ཧོ། ཡ་ཧོ་ཝཱ་གཙོ་བོས་འཐབ་པའི་ཕྱིར་མེ་ལ་བོས་ནས། དེས་གཏིང་རབ་ཏུ་ཟབ་པོ་དེ་བཟས་ཏེ། ས་སྐལ་དེ་འགམ་པར་གཟས་པའི་ཚེ།

༥ ངས་ཀྱེ་ཡ་ཧོ་ཝཱ་གཙོ་བོ། བོར་བར་མཛོད། ཅེས་ཞུའོ། ཡ་ཀོབ་ལང་ཞིང་སྡོད་པ་ཇི་ལྟར་སྲིད། ཅི་ལ་ཞུ་ན། ཁོ་ཆུང་ངུའོ་ཞེས་ཞུས་པ་ལས།

༦ ཡ་ཧོ་ཝཱས་དེའི་སྐོར་ཐུགས་འགྱོད་མཛད་དེ། དེ་བཞིན་འབྱུང་བར་མི་འགྱུར་རོ། ཞེས་ཡ་ཧོ་ཝཱ་གཙོ་བོས་གསུང་ངོ་༎

༧ ཡང་ཁོང་གིས་ང་ལ་བསྟན་པ་ནི་འདི་ལྟ་སྟེ། ཀྱེ་ཧོ། ཡ་ཧོ་ཝཱ་ཞ་ཉེའི་གཏིང་རྡོ་དང་མཉམ་དུ་བཟོས་པའི་རྩིག་པ་ཞིག་གི་ཁར་བཞེངས་ཤིང་། ཕྱག་ན་ཞ་ཉེའི་གཏིང་རྡོ་འདུག་གོ།

༨ ཡང་ཡ་ཧོ་ཝཱས་ང་ལ། ཨ་མོས། ཁྱོད་ཀྱིས་ཅི་མཐོང་གསུངས་པ་དང་། ངས་ཞ་ཉེའི་གཏིང་རྡོ་ཞིག་གོ་ཞེས་ཞུས་པ་ལས། ཡ་ཧོ་ཝཱས། ཀྱེ་ཧོ། ངས་རང་གི་མི་སྡེ་ཨིས་ར་ཨེལ་གྱི་དབུས་སུ་ཞ་ཉེའི་གཏིང་རྡོ་ཞིག་འབེབས་པར་བྱ་ཞིང་། སླར་ངས་དེ་དག་ལ་བཤགས་པར་མི་བྱའོ།

༩ ཡང་ཨི་སཱག་གི་མཐོ་གླིང་རྣམས་སྟོངས་ཤིང་། ཨིས་ར་ཨེལ་གི་གཙང་ཁང་རྣམས་བཞིག་པར་འགྱུར། ཡང་ངས་རལ་གྲི་ཐོགས་ཤིང་ཡེ་རོབ་ཨམ་གྱི་ཁྱིམ་གྱི་དགྲར་ལྡང་བར་བྱའོ༎

༡༠ དེ་ནས་བེད་ཨེལ་གྱི་བླ་མ་ཨ་མ་ཙི་ཡཱ་བྱ་བས་ཨིས་ར་ཨེལ་གྱི་རྒྱལ་པོ་ཡེ་རོབ་ཨམ་ལ་ཕྲིན་སྐུར་ཞིང་འདི་སྐད་དུ། ཨ་མོས་ཀྱིས་ཨིས་ར་ཨེལ་གྱི་མི་བརྒྱུད་ཀྱི་ཁྲོད་དུ་ཁྱེད་ལ་ངོ་ལོག་བྱས་པས། དེའི་ཚིག་ཐམས་ཅད་ཡུལ་གྱིས་ཐེག་མི་ཐུབ་བོ།

༡༡ དེ་ཅིའི་ཕྱིར་ཞེ་ན། ཨ་མོས་ཀྱིས་ཡེ་རོབ་ཨམ་རལ་གྲིས་འགུམ་པར་བྱ་སྟེ། ཨིས་ར་ཨེལ་བདེན་དག་པར་རང་ཡུལ་ལས་བཙོན་ལ་འཁྲིད་པར་འགྱུར་རོ། ཅེས་སྨྲའོ་བྱས་ནས་སྦྲན་ཏོ།

༡༢ ཡང་ཨ་མ་ཙི་ཡཱས་ཨ་མོས་ལ། ཀྱེ་མངོན་བཤེས་པ། ཁྱོད་འདི་ནས་བྲོས་ནས་ཡ་ཧུ་དཱའི་ཡུལ་དུ་སོང་སྟེ། དེར་བག་ལེབ་ཟོས་ལ། དེར་ལུང་སྟོན་ཞིག

༡༣ འོན་ཀྱང་བེད་ཨེལ་ན་སླར་ལུང་མ་སྟོན་ཞིག གང་ལ་ཞེ་ན། འདི་ནི་རྒྱལ་པོའི་གཙང་ཁང་དང་ཁོང་གི་རྒྱལ་ས་ཡིན་པའི་ཕྱིར་རོ། ཞེས་སྨྲས་པ་དང་།

༡༤ ཨ་མོས་ཀྱིས་ཨ་མ་ཙི་ཡཱ་ལ་ལན་དུ། ང་ནི་ལུང་སྟོན་པའང་མིན། ལུང་སྟོན་པའི་བུའང་མིན། ང་ཕྱུགས་རྫིའོ་སེ་སྒྲུག་མཁན་ཞིག་ཡིན་ཏེ།

༡༥ ང་ནི་ཁྱུའི་ཕྱི་བཞིན་འགྲོ་བ་ལས་ཡ་ཧོ་ཝཱས་ང་བཟུང་ངོ་། ཡང་ཡ་ཧོ་ཝཱས་ང་ལ། སོང་ལ། ངའི་མི་སྡེ་ཨིས་ར་ཨེལ་ལ་ལུང་སྟོན་ཞིག་ཅེས་གསུངས་སོ༎

༡༦ དེ་བས་ན་ད་ཁྱོད་ཡ་ཧོ་ཝཱའི་གསུང་ལ་ཉོན་ཞིག ཁྱོད་ཀྱིས། ཨིས་ར་ཨེལ་ལ་རྒོལ་བའི་ལུང་མ་སྟོན་ཞིག ཨི་སཱག་གི་མི་བརྒྱུད་ལ་རྒོལ་བའི་གཏམ་ཞིག་འབུད་མ་འཇུག་ཅིག་ཅེས་སྨྲའོ།

༡༧ དེས་ན་ཡ་ཧོ་ཝཱས་འདི་སྐད་དུ། ཁྱོད་ཀྱི་ཆུང་མས་གྲོང་ཁྱེར་ན་སྨད་འཚོང་མ་བྱ། ཁྱོད་ཀྱི་བུ་དང་བུ་མོ་རྣམས་རལ་གྲིས་གསད། ཁྱོད་ཀྱི་ཞིང་ཐག་པས་ལྷུ་རུ་སྤྱད་པར་འགྱུར། ཁྱོད་མི་གཙང་བའི་ཡུལ་ཞིག་ཏུ་འཆི་བར་འགྱུར། ཡང་ཨིས་ར་ཨེལ་བདེན་དག་པར་རང་གི་ཡུལ་ལས་བཙོན་དུ་འགྲོ་བར་འགྱུར་ཞེས་གསུང་ངོ་༎

༨

ཡ་ཧོ་ཝཱ་གཙོ་བོས་ང་ལ་བསྟན་པར་གྱུར་པ་ནི་འདི་ལྟ་སྟེ། ལྟོས་ཤིག ཤིང་ཏོག་སྨིན་པའི་སླེ་པོ་ཞིག་འདུག

༢ ཡང་ཁོང་གིས། ཨ་མོས། ཁྱོད་ཀྱིས་ཅི་མཐོང་འདུག་གསུངས་པ་དང་། ངས་ཤིང་ཐོག་སྨིན་པའི་སླེ་པོ་ཞིག་འདུག་ཅེས་ཞུས་སོ། དེ་ནས་ཡ་ཧོ་ཝཱས་ང་ལ། ངའི་མི་སྡེ་ཨིས་ར་ཨེལ་གྱི་ཚེའི་དུས་ལ་བབས་ཏེ། ཕྱིན་ཆད་དུ་སླར་ང་དེ་དག་གི་རྩར་སྐྱོད་པར་མི་བྱའོ།

༣ ཉིན་མོ་དེར་རྒྱལ་ཁབ་ཀྱི་གླུ་དབྱངས་རྣམས་ཆོ་ངེས་སུ་འགྱུར་བར་འགྱུར། ཞེས་ཡ་ཧོ་ཝཱ་གཙོ་བོས་གསུང་ངོ་། གནས་ཀུན་དུ་ཤི་བའི་རོ་མང་པོ་ཡོད་པར་འགྱུར། མི་རྣམས་ཤུད་བྱས་ནས་ཕྱི་རོལ་དུ་འཕེན་པར་འགྱུར་རོ།

༤ དབུལ་པོ་རྣམས་ཡུལ་ནས་ཚར་གཅོད་པའི་ཕྱིར། དགོས་འགྱག་ཅན་རྣམས་མིད་མཁན་ཁྱོད་རྣམས་གཏམ་འདི་ལ་ཉོན་དང་།

༥ ངེད་ཀྱིས་འབྲུ་འཚོང་བའི་ཕྱིར་ཟླ་བ་གསར་པ་ནམ་འདའ་འོང་། གྲོའི་བང་ཁ་འབྱེད་པའི་ཕྱིར་ཤབ་བཱད་ནམ་འདའ་འོང་། ཨེ་ཕ་ཆུང་ལ་ཤེ་ཀེལ་ཆེ་རུ་བྱེད་ཅིང་ཟོལ་ཟོག་གི་སྲང་གིས་མགོ་སྐོར་ཞིང་།

༦ མི་དབུལ་པོ་དངུལ་དང་། འཕོངས་པ་ལྷམ་ཟུང་གཅིག་ལ་ཉོ་བ་དང་། གྲོ་མི་འདོད་པ་ངེད་ཀྱིས་འཚོང་བར་བྱ་ཞེས་སྨྲའི།

༧ ཡ་ཧོ་ཝཱས་ཡ་ཀོབ་ཀྱི་གྲགས་པའི་དབུ་མནའ་བཞེས་ཤིང་། ངས་ཁྱོན་ནས་དེ་དག་གི་ལས་རྣམས་ལས་གཅིག་ཀྱང་བརྗེད་པར་མི་བྱའོ་ཞེས་གསུང་ངོ་།

༨ དེའི་རྐྱེན་གྱིས་ས་གཞི་འདར་བར་མི་འགྱུར་རམ། དེའི་ནང་ན་ཡོད་པ་རེ་རེས་མྱ་ངན་མི་བྱའམ། འོ་ན་དེ་ནི་ཆུ་རུད་ལྟ་བུར་ཀུན་ནས་ལང་ཞིང་། མི་སེར་གྱི་གཙང་པོ་བཞིན་ཁེངས་ཤིང་འབབ་པར་འགྱུར།

༩ ཡང་ཉིན་མོ་དེར་འབྱུང་རྒྱུ་ནི། འདི་བཞིན་ནོ་ཞེས་ཡ་ཧོ་ཝཱ་གཙོ་བོས་གསུང་ངོ་། ཉིན་གུང་གི་དུས་སུ་ཉི་མ་ནུབ་ཏུ་འཇུག་ཅིང་། ཉི་མ་དཀར་མོར་ངས་ས་གཞི་མུན་པར་བསྒྱུར་བར་བྱ།

༡༠ ཡང་ངས་ཁྱོད་ཀྱི་དུས་ཆེན་རྣམས་མྱ་ངན་དུ་དང་། ཁྱོད་ཀྱི་གླུ་ཐམས་ཅད་སྨྲེ་སྔགས་སུ་བསྒྱུར་བར་བྱ། ཡང་ངས་རྐེད་པ་ཐམས་ཅད་ལ་རྩྭ་ཕད་དང་། མགོ་རེ་རེར་སྤྱི་ཐེར་འདྲེན་པར་བྱའོ། ཡང་ངས་དེ་ནི་བུ་གཅིག་པོའི་མྱ་ངན་དང་འདྲ་བ་བྱ་སྟེ། དེའི་མཐའ་ནི་རོ་ཁ་བའི་ཉིན་མོ་འདྲ་འབྱུང་བར་འགྱུར་རོ༎

༡༡ ཡ་ཧོ་ཝཱས་འདི་སྐད་དུ། ཀྱེ་ཧོ། ངས་ཡུལ་དུ་མུ་གེ་ཞིག བག་ལེབ་བམ། ཆུའི་མུ་གེ་མ་ཡིན་ཏེ། ཡ་ཧོ་ཝཱའི་གསུང་རྣམས་ཀྱི་མུ་གེ་འབེབས་པའི་ཉིན་མོ་རྣམས་འབྱུང་བར་འགྱུར་རོ།

༡༢ དེ་ནས་མི་རྣམས་ཡ་ཧོ་ཝཱའི་བཀའ་འཚོལ་བའི་ཕྱིར་རྒྱ་མཚོ་ནས་རྒྱ་མཚོ་དང་། བྱང་ཕྱོགས་ལས་ཤར་ཕྱོགས་སུ་འཁོར་ཞིང་། ཕན་ཚུན་རྒྱུག་རུང་། དེ་བརྙེད་པར་མི་འགྱུར་ཞེས་གསུང་ངོ་།

༡༣ ཉིན་མོ་དེར་མཛེས་པའི་ན་ཆུང་དང་གཞོན་པའི་སྐྱེས་པ་རྣམས་སྐོམ་པས་བརྒྱལ་བར་འགྱུར།

༡༤ ས་མར་ཡཱའི་ཉེས་ལྟུང་གི་མནའ་སྐྱེལ་ཞིང་། ཀྱེ་དཱན། ཁྱོད་ཀྱི་ལྷས་བསྣམས་ཤིག་དང་། བེ་ཨེར་ཤེ་བཱའི་ཚུལ་གྱིས་བསྣམས་ཤིག་ཅེས་སྨྲ་བ་རྣམས་ལྟུང་ཞིང་སླར་ནམ་ཡང་ལང་བར་མི་འགྱུར་རོ༎

༩

ཡ་ཧོ་ཝཱ་མཆོད་ཁྲིའི་མདུན་དུ་བཞེངས་པ་ངས་མཐོང་བ་ལས། ཁོང་གིས་གསུངས་པ། ཡ་ཐེམ་རྣམས་འགུལ་དུ་ཀ་གཞུ་ལ་རྡུང་ཞིག མི་དེ་ཐམས་ཅད་ཀྱི་མགོ་ལ་འཕོག་ཏུ་ཆོག་ཅིག་དང་། ངས་དེ་དག་གི་བརྒྱུད་རལ་གྲིས་གསད་པར་བྱ། དེ་དག་གི་ཁྲོད་ལས་སུའང་འབྲོས་གོ་མི་ཆོད་པར། ཐར་བར་ཡང་མི་འགྱུར་རོ།

༢ ཇི་སྟེ་དེ་དག་གཤིན་ཁམས་སུ་གློ་རྟོལ་རུང་། དེ་ནས་ཀྱང་ངའི་ཕྱག་གིས་འདོན་པར་བྱ། ཇི་སྟེ་ནམ་མཁའ་རུ་འཕུར་རུང་། དེ་ནས་ཀྱང་ངས་མར་ལ་དབབ་བོ།

༣ ཇི་སྟེ་དེ་དག་ཀར་མེལ་གྱི་རྩེ་མོར་ཡིབ་རུང་། དེ་ནས་ཀྱང་ངས་བཙལ་ཏེ་འདོན་པར་བྱ། ཡང་ཇི་སྟེ་རྒྱ་མཚོའི་གཏིང་དུ་ངའི་སྤྱན་ལམ་ལས་ཡིབ་རུང་། ངས་སྦྲུལ་ལ་བཀའ་སྩལ་ཏེ། དེ་དག་ལ་འཐམ་དུ་གཞུག

༤ ཡང་ཇི་སྟེ་དེ་དག་བཙོན་པར་གྱུར་ནས་དགྲའི་མདུན་དུ་འདོང་རུང་། དེ་ནས་ཀྱང་ངས་རལ་གྲི་ལ་བཀའ་བཀོད་ཅིང་། དེས་དེ་དག་འགུམ་པར་བྱ། འོ་ན། ངས་དེ་དག་བར་དུ་གཅོད་པའི་ཕྱིར་བལྟའི། ཕན་འདོགས་པའི་ཕྱིར་བལྟ་བར་མི་བྱའོ༎

༥ དེ་ཅིའི་ཕྱིར་ཞེ་ན། དཔུང་ཆེན་རྣམས་ཀྱི་ཡ་ཧོ་ཝཱ་གཙོ་བོས་ས་ལ་ཕྱག་གིས་རེག་པ་ཙམ་དུ་དེ་ནི་འཇུ། དེའི་ནང་ན་གནས་པ་ཐམས་ཅད་ཆོ་ངེས་བྱེད། ཡང་དེ་ནི་གཙང་པོ་བཞིན་དུ་ཀུན་ནས་ལངས་ཏེ། མི་སེར་གཙང་པོ་བཞིན་དུ་སླར་འབབ་པར་འགྱུར།

༦ ཁོང་གིས་ནམ་མཁར་ཉིད་ཀྱི་སྟེང་ཁང་རྣམས་དང་། ས་ལ་ཉིད་ཀྱི་འཇའི་དཀྱིལ་འཁོར་འགོད། ཁོང་གིས་རྒྱ་མཚོའི་ཆུ་རྣམས་ལ་འབོད་ཅིང་། སའི་ངོས་སུ་བླུག་གོ། ཁོང་གི་མཚན་ནི་ཡ་ཧོ་ཝཱ་ལགས་སོ༎

༧ ཀྱེ་ཨིས་ར་ཨེལ་གྱི་བུ་རྣམས། ཁྱོད་ཅག་ང་ལ་ཀུས་པའི་བུ་རྣམས་དང་འདྲ་བ་མིན་ནམ་ཞེས་ཡ་ཧོ་ཝཱས་གསུང་ངོ་། ངས་མི་སེར་ཡུལ་ནས་ཨིས་ར་ཨེལ་དང་། ཀབ་ཐོར་ནས་ཕེ་ལེ་ཤེད་པ་རྣམས་དང་། ཀིར་ནས་ཨ་རམ་པ་རྣམས་མ་དྲངས་སམ།

༨ ཀྱེ་ཧོ། ཡ་ཧོ་ཝཱ་གཙོ་བོའི་སྤྱན་གྱིས་སྡིག་ཅན་གྱི་ཡུལ་ཁམས་ལ་གཟིགས། ཡང་ངས་དེ་ནི་སའི་ངོས་ལས་ཚར་དུ་གཅད། འོན་ཀྱང་ཡ་ཀོབ་ཀྱི་མི་བརྒྱུད་ཡོངས་སུ་མེད་པར་མི་བྱའོ། ཞེས་ཡ་ཧོ་ཝཱས་གསུང་ངོ་།

༩ དེ་བས་ན་ཀྱེ་ཧོ། ངས་བཀའ་སྩལ་ཞིང་ཨིས་ར་ཨེལ་གྱི་མི་བརྒྱུད་ནི་མི་རིགས་པ་ཐམས་ཅད་ཀྱི་ཁྲོད་དུ་ཚག་མའི་ནང་དུ་འཚག་པ་བཞིན་དུ་འཚག་པར་བྱ་བ་དང་། འབྲུ་རྡོག་ཆུང་བ་གཅིག་ཀྱང་ས་ལ་འགྲིལ་མི་འོང་།

༡༠ རྐྱེན་ངན་གྱིས་ངེད་ལ་རྒྱབ་ནས་མི་ནོན་ཏེ། མདུན་ནས་མི་འགེགས་ཞེས་ཟེར་བའི་ངའི་མི་སྡེའི་མི་སྡིག་ཅན་ཐམས་ཅད་རལ་གྲིས་འགུམ་པར་འགྱུར་རོ༎

༡༡ ཉིན་མོ་དེར་ངས་དཱ་བིད་ཀྱི་གུར་མཆོག་གྱེལ་བ་དེ་སྒྲེང་ཞིང་། དེའི་བུག་པ་རྣམས་དགག དེའི་ཡུལ་གོག་རྣམས་ཀྱི་བཞིག་སོས་བྱས་ནས། སྔ་མའི་ཉིན་མོ་རྣམས་དང་འདྲ་བར་དེ་བཞེང་བར་བྱའོ།

༡༢ དེ་ཅིའི་ཕྱིར་ཞེ་ན། དེ་དག་གིས་ཨེ་དོམ་གྱི་ལྷག་མ་དང་། ངའི་མཚན་གྱིས་གྲགས་པའི་མི་བརྒྱུད་ཚང་མ་ནོར་སྐལ་དུ་ལེན་པའི་ཕྱིར་དུའོ། ཞེས་དེ་ལྟར་མཛད་པའི་ཡ་ཧོ་ཝཱས་གསུང་ངོ་།

༡༣ ལྟོས་ཤིག རྨོ་མཁན་གྱིས་རྔ་མཁན་དང་། རྒུན་འབྲུམ་འཆག་མཁན་གྱིས་ས་བོན་འདེབས་མཁན་ལ་ནོན་པར་འགྱུར་བ་དང་། རི་བོ་ཐམས་ཅད་ལས་རྒུན་ཆང་གསར་པ་འཛག་པ་དང་། རི་ཕྲན་ཀུན་འཇུ་བའི་ཉིན་མོ་རྣམས་ལ་འབབ་ཀྱིན་འདུག ཅེས་ཡ་ཧོ་ཝཱས་གསུང་ངོ་།

༡༤ ཡང་ངས་ཉིད་ཀྱི་མི་སྡེ་ཨིས་ར་ཨེལ་གྱི་བཙོན་པ་དག་ཕྱིར་ལོག་འཁྲིད་པར་བྱ་བ་དང་། དེ་དག་གིས་གྲོང་ཁྱེར་གོག་པོ་རྣམས་བཞེངས་ནས། དེར་གནས་པར་ཡང་གྱུར་ཏེ། རྒུན་ཚལ་རྣམས་བཙུགས་ནས། དེའི་རྒུན་ཆང་ཡང་འཐུང་ཞིང་། སྐྱེད་ཚལ་རྣམས་བཙུགས་ནས། དེའི་འབྲས་བུའང་ཟ་བར་འགྱུར།

༡༥ ཡང་ངས་དེ་དག་རང་གི་ཡུལ་ནང་འཇུགས་ཤིང་། ངས་བྱིན་པའི་དེ་དག་རང་གི་ཡུལ་ལས་ནམ་དུའང་འདོན་པར་མི་འབྱུར་རོ། ཞེས་ཡ་ཧོ་ཝཱ་ཁྱོད་ཀྱི་དཀོན་མཆོག་གིས་གསུང་ངོ་༎ ༎

ལུང་སྟོན་པ་ཨོ་བད་ཡཱའི་མདོ།

༡

ཨོ་བད་ཡཱའི་ཞལ་གཟིགས་ནི། ཡ་ཧོ་ཝཱ་གཙོ་བོས་ཨེ་དོམ་གྱི་སྐོར་དུ་འདི་སྐད་གསུང་ངོ་། ངེད་ཀྱིས་ཡ་ཧོ་ཝཱ་ལས་ཕྲིན་ཞིག་ཐོས་ཏེ། ཕྱི་པ་རྣམས་ཀྱི་ཁྲོད་དུ་ཕོ་ཉ་ཞིག་མངགས་ཤིང་དེ་དག་ལ། ལོངས་ལ་ཚུར་ཤོག ངེད་ཅག་མོ་དང་འཐབ་ཏུ་འགྲོ་བར་བྱའོ། ཞེས་སྨྲས་སོ།

༢ ལྟོས་ཤིས། ངས་ཁྱོད་མི་བརྒྱུད་རྣམས་ཀྱི་ཁྲོད་དུ་དམན་སར་ཕབ་སྟེ། ཁྱོད་རབ་ཏུ་བརྙས་པར་གྱུར་པའོ།

༣ ཁྱོད་རང་གི་སྙིང་གི་ང་རྒྱལ་གྱིས་ཁྱོད་བསླུས། ཀྱེ་བྲག་གི་ཕུག་པ་རྣམས་ལ་གཞིས་འཛིན་པ་ཁྱོད། ཁྱོད་ཀྱི་སྡོད་གནས་མཐོ་བས། ཁྱོད་ཀྱིས་རང་གི་སྙིང་ན་སུས་ང་མར་ས་ལ་འབེབས་པར་བྱ་ཞེས་ཟེར།

༤ ཇི་སྟེ་ཁྱོད་གླག་འདྲར་ཡར་འཕགས་རུང་། སྐར་མའི་གསེབ་ཏུ་ཚང་བྱེད་ཀྱང་། ངས་ཁྱོད་དེ་ནས་ཀྱང་མར་འབེབས་པར་བྱའོ། ཞེས་ཡ་ཧོ་ཝཱས་གསུང་ངོ་།

༥ ཁྱོད་ཇི་ལྟར་སྟོངས། ཇི་ལྟེ་ཁྱོད་ལ་རྐུན་པོའམ། མཚན་མོར་ཇག་པ་རྣམས་འོང་ན། དེ་དག་གིས་འདོད་པ་འབའ་ཞིག་མི་རྐུའམ། གལ་ཏེ་རྒུན་སྒྲུག་མཁན་རྣམས་ཁྱོད་རྩར་འོང་ན། དེ་དག་གིས་རྒུན་འབྲུམ་རེ་གཉིས་མི་འབོར་རམ།

༦ ཨེ་སབ་ཀྱི་རྫས་རྣམས་ཇི་ལྟར་སློང་བར་བྱས། དེའི་སྦ་ཁུང་རྣམས་ཇི་ལྟར་སློངས།

༧ ཁྱོད་དང་ཁ་ཆད་བྱས་པ་རྣམས་ཀྱིས་ཁྱོད་ས་མཚམས་བར་དུ་བསྐྲད། ཁྱོད་དང་འཆམ་པ་རྣམས་ཀྱིས་ཁྱོད་མགོ་བསླུས་ཏེ་བཅོམས། ཁྱོད་ཀྱི་བག་ལེབ་ཟ་བ་རྣམས་ཀྱིས་ཁྱོད་ཀྱི་འོག་ཏུ་རྙི་བཙུགས། དེའི་ནང་ན་གོ་བ་སུ་ལའང་མེད།

༨ ངས་ཉིན་མོ་དེར་ཨེ་དོམ་ཡུལ་ནས་མི་མཁས་པ་རྣམས་དང་། ཨེ་སབ་ཀྱི་རི་བོ་ལས་བློ་གྲོས་མེད་པར་མི་བྱའམ། ཞེས་ཡ་ཧོ་ཝཱས་གསུང་ངོ་།

༩ ཀྱེ་ཐེ་མན། ཨེ་སབ་ཀྱི་རི་བོར་གནས་པ་རེ་རེ་བཞིན་དུ་སྲོག་དང་འབྲལ་བའི་ཕྱིར། ཁྱོད་ཀྱི་དཔའ་བོ་རྣམས་དཔའ་འཁུམ་པར་འགྱུར་རོ།

༡༠ ཁྱོད་རང་གི་ནུ་བོ་ཡ་ཀོབ་ལ་བྱས་པའི་དབང་ཆོས་ཀྱི་རྐྱེན་གྱིས་ཁྱོད་ངོ་ཚ་བས་གཡོག་ཅིང་མཐའ་མེད་པའི་བར་དུ་འཇིག་པར་འགྱུར་རོ།

༡༡ ཁྱོད་དེའི་ཕ་རོལ་པའི་ཕྱོགས་སུ་ལངས་པའི་ཞག་ལ། མི་ཡན་ཚོས་དེའི་ནོར་རྫས་འཕྲོག་ཁྱེར་ཏེ། རྒྱལ་ཁམས་པ་རྣམས་དེའི་རྒྱ་སྒོར་ཞུགས་ནས། ཡེ་རུ་ཤ་ལེམ་ལ་རྒྱན་བརྒྱབས་པའི་ཚེ་ན། ཁྱོད་ཀྱང་དེ་དག་ལས་གཅིག་དང་འདྲ་བ་ཡོད་པ་ཡིན།

༡༢ རང་གི་སྤུན་སྤྱུགས་པའི་ཚེ་དེ་ལ་ལྟ་བ་དང་། ཡ་ཧུ་དཱའི་བུ་རྣམས་འཇིག་པའི་ཉིན་མོར། དགའ་བ་དང་། སྡུག་བསྔལ་གྱི་ཉིན་མོར་ང་རྒྱལ་གྱི་གཏམ་བྱེད་པ། ཁྱོད་ལ་མི་འོས་སོ།

༡༣ ངའི་མི་སྡེ་སྡུག་བསྔལ་བའི་དུས་སུ་དེའི་རྟ་སྒོ་ལས་འཛུལ་བ། ཁྱོད་ལ་མི་འོས་སོ། འོ་ན། དེ་དག་གི་སྡུག་བསྔལ་གྱི་ཉིན་མོར་དེའི་མྱ་ངན་ལ་ལྟ་བ་དང་། དེ་དག་གི་སྡུག་བསྔལ་གྱི་ཉིན་མོར་དེའི་ནོར་རྫས་ལ་ལག་དར་པ། ཁྱོད་ལ་མི་འོས་སོ།

༡༤ ཁྱོད་བཞི་མདོར་ལངས་ཏེ་དེའི་འབྲོས་པའི་མི་རྣམས་ཀྱི་སྲོག་གཅོད་པའམ། དེའི་སྡུག་བསྔལ་གྱི་ཉིན་མོར་དེའི་ལྷག་མ་རྣམས་བཟུང་བའང་། ཁྱོད་ལ་མི་འོས་སོ༎

༡༥ དེའང་ཡ་ཧོ་ཝཱའི་ཉིན་མོ་མི་བརྒྱུད་ཀུན་གྱི་སྟེང་དུ་འབྱོན་དུ་ཉེ་སྟེ། ཁྱོད་ཀྱིས་བྱས་པ་བཞིན་དུ་ཁྱོད་ལའང་བྱའོ། ཁྱོད་ཀྱི་ལས་ནི་ཁྱོད་རང་གི་མགོར་འབབ་པར་འགྱུར།

༡༦ གང་ལ་ཞེ་ན། ཁྱོད་ཀྱིས་ངའི་རི་བོ་དམ་པར་བཏུངས་པ་དེ་བཞིན་དུ། མི་བརྒྱུད་ཀུན་གྱིས་རྟག་ཏུ་འཐུང་བར་འགྱུར། འོ་ན། དེ་དག་འཐུང་ཞིང་མིད་པར་བྱ་སྟེ། ཡོངས་སུ་མེད་པ་ལྟར་དུ་འགྱུར་བར་འགྱུར།

༡༧ འོན་ཀྱང་རི་བོ་ཙི་ཨོན་ལ་ཐར་པ་རྣམས་གནས་ཤིང་། དེ་ནི་དམ་པར་འགྱུར་བར་འགྱུར། ཡང་ཡ་ཀོབ་ཀྱི་མི་བརྒྱུད་ཀྱིས་རང་གི་ནོར་སྐལ་རྣམས་བདོག་པར་འགྱུར།

༡༨ དེ་ནས་ཡ་ཀོབ་ཀྱི་མི་བརྒྱུད་ནི་མེ་དང་། ཡོ་སེབ་ཀྱི་མི་བརྒྱུད་ནི་མེ་ལྕེ་དང་། ཨེ་སབ་ཀྱི་མི་བརྒྱུད་ནི་སོག་རོ་ལ་གྱུར་ཏེ། དེའི་ནང་ལ་འབར་ཞིང་ཟ་བར་བྱ་སྟེ། ཨེ་སབ་ཀྱི་མི་བརྒྱུད་ལས་སུའང་ལུས་པར་མི་འགྱུར། ཅི་ལ་ཞེ་ན། ཡ་ཧོ་ཝཱས་འདི་གསུངས་པ་ལགས།

༡༩ ལྷོ་པ་རྣམས་ཀྱིས་ཨེ་སབ་ཀྱི་རི་དང་། ཐང་ལ་གནས་པ་དག་གིས་ཕེ་ལེ་ཤེད་ཀྱི་ཡུལ་ལ་དབང་བར་འགྱུར། ཡང་དེ་དག་གིས་ཨེབ་ར་ཨིམ་གྱི་ཞིང་ཁ་དང་ས་མར་ཡཱའི་ཞིང་ཁ་བདོག་པར་བྱ་བ་དང་། བེན་ཡ་མིན་གྱིས་གིལ་ཨད་བདོག་པར་འགྱུར།

༢༠ ཡང་ཨིས་ར་ཨེལ་གྱི་བུ་རྣམས་ཀྱི་དམག་དཔུང་གི་ནང་ནས་བཙོན་ལ་ཡོད་པ་ཐམས་ཅད་ཀྱིས་ཀ་ན་ཨན་པའི་དབུས་ཀྱི་ཚར་ཕད་ཀྱི་བར་དུ་དང་། སེ་ཡུབ་རཱད་ན་ཡོད་པའི་ཡེ་རུ་ཤ་ལེམ་གྱི་བཙོན་པ་རྣམས་ཀྱིས་ལྷོའི་གྲོང་ཁྱེར་རྣམས་བདོག་པར་འགྱུར།

༢༡ ཡང་ཨེ་སབ་ཀྱི་རི་ལ་ཞལ་ཆེ་གཅད་དུ་སྒྲོལ་མཛད་རྣམས་རི་བོ་ཙི་ཨོན་གྱི་ཁར་ཡར་འབྱོན་པར་འགྱུར། ཡང་དབང་སྲིད་ནི་ཡ་ཧོ་ཝཱའི་ཡིན་པར་འགྱུར་རོ༎ ༎

ལུང་སྟོན་པ་ཡོ་ནཱའི་མདོ།

༡

ཨ་མི་ཐཱ་ཨིའི་བུ་ཡོ་ནཱ་ལ་ཡ་ཧོ་ཝཱའི་བཀའ་བྱུང་ནས་འདི་སྐད་དུ།

༢ ལོངས་ལ་གྲོང་ཁྱེར་ཆེན་པོ་ནི་ནི་ཝེ་བྱ་བ་ལ་སོང་སྟེ། དེ་ལ་རྒོལ་བའི་ཀུ་སྒྲ་ཐོང་ཞིག དེ་ཅིའི་ཕྱིར་ཞེ་ན། དེ་དག་གི་བྱ་བ་ངན་པ་ཡར་ངའི་དྲུང་དུ་འོངས་པའི་ཕྱིར་རོ། ཞེས་གསུངས་སོ།

༣ འོན་ཀྱང་ཡོ་ནཱ་ནི་ཡ་ཧོ་ཝཱའི་སྤྱན་དྲུང་ནས་འབྲོས་པའི་ཕྱིར་ཡོ་ཕཱ་རུ་བབས་ཏེ། དེར་ཐར་ཤིས་ལ་ཆས་པའི་གྲུ་གཟིངས་ཤིག་ཐོབ་ནས། དེའི་གླ་སྤྲད་དེ། དེ་དག་དང་ལྷན་ཅིག་ཏུ་ཡ་ཧོ་ཝཱའི་སྤྱན་དྲུང་ནས་ཐར་ཤིས་སུ་འགྲོ་བའི་ཕྱིར་དེའི་ནང་དུ་ཞུགས་སོ༎

༤ འོན་ཀྱང་ཡ་ཧོ་ཝཱས་རྒྱ་མཚོར་རླུང་དྲག་ཆེན་པོ་ཞིག་མངགས་ནས། གྲུ་ཆག་པར་འགྱུར་བསྙམ་པ་ཙམ་དུ་རྒྱ་མཚོར་ཆུའི་འཁྲུགས་པ་ཆེ་བར་གྱུར་ཏོ།

༥ དེ་ནས་གྲུ་པ་རྣམས་དངང་སྐྲག་པར་གྱུར་ཏེ། རེ་རེས་རང་གི་ལྷ་ལ་བོས། གྲུ་ཡང་བར་བྱེད་དུ་དེའི་ནང་ན་ཡོད་པའི་ཟོང་རྣམས་རྒྱ་མཚོར་དབྱུགས། འོན་ཀྱང་ཡོ་ནཱ་གྲུའི་སྦུགས་སུ་ཞུགས་ནས་ཉལ་ཞིང་གཉིད་ལོག་གོ།

༦ དེའང་གྲུ་དཔོན་དེའི་རྩར་འོངས་ནས་ཁོ་ལ། ཀྱེ་གཉིད་ཅན། ཁྱོད་གཉིད་ལོག་པ་དེ་ཅི་ཡིན། ལོངས་ལ། རང་གི་ལྷ་ལ་བོས་ཤིག ཇི་སྟེ་ལྷ་དེས་ངེད་ཐུགས་སུ་དྲན་ན། ངེད་འཆི་བར་མི་འགྱུར་རོ༎

༧ དེ་དག་རེ་རེ་བཞིན་གཅིག་ལ་གཅིག་གིས། ཤོག་ལ། བར་ཆོད་འདི་སུའི་རྐྱེན་གྱིས་ངེད་ལ་བབས་པ་རྟགས་རིལ་གྱིས་བརྟག་པར་བྱའོ་སྨྲས་ནས། རྟགས་རིལ་བཏང་ནས། ཡོ་ནཱ་ལ་རྒྱན་ཕོག་པར་གྱུར་ཏོ།

༨ དེ་ནས་དེ་དག་གིས་དེ་ལ། ཅིའི་རྐྱེན་གྱིས་བར་ཆོད་འདི་ངེད་ལ་བྱུང་བ་འཆད་རོགས་མཛོད། ཁྱོད་ཀྱི་ལས་ཚན་ཅི་ཡིན་དང་གང་ནས་འོངས། ཕ་ཡུལ་གང་ཡིན། མི་བརྒྱུད་གང་ལས་ཡིན། ཞེས་སྨྲས་པས།

༩ དེས་དེ་དག་ལ། ང་ནི་ཨིབ་རི་པ་སྟེ། རྒྱ་མཚོ་དང་སྐམ་ས་མཛད་པའི་ནམ་མཁའི་དཀོན་མཆོག་ཡ་ཧོ་ཝཱ་ལ་ངས་བག་བྱེད་དོ་ཞེས་པས།

༡༠ དེ་དག་རབ་ཏུ་འཇིགས་ནས་ཁོ་ལ། ཁྱོད་ཀྱིས་བྱས་པ་དེ་ཅི་ཡིན་ཞེས་སྨྲས་སོ། དེ་ཅིའི་ཕྱིར་ཞེ་ན། དེས་བཤད་པའི་རྐྱེན་གྱིས་དེ་ནི་དཀོན་མཆོག་གི་སྤྱན་དྲུང་ནས་བྲོས་པར་གྱུར་པ་བརྟགས་ནས།

༡༡ ཁོ་ཚོས་དེ་ལ། རྒྱ་མཚོ་ཞི་བའི་ཕྱིར་ངེད་ཀྱིས་ཁྱོད་ལ་ཅི་བྱ། ཞེས་དྲིས་སོ། དེ་ཅིའི་ཕྱིར་ཞེ་ན། རྒྱ་མཚོ་ཇེ་ཆེར་འཁྲུགས་པར་གྱུར་བས་སོ།

༡༢ དེ་ནས་ཁོས་དེ་རྣམས་ལ། ཁྱོད་ཅག་གིས་ང་ཐོགས་ཤིང་རྒྱ་མཚོར་སྐྱུར་ཞིག་དང་། ཁྱོད་ཚོ་ལ་རྒྱ་མཚོ་ཞི་བར་འགྱུར་རོ། གང་ལ་ཞེ་ན། ངའི་རྐྱེན་གྱིས་རླུང་དྲག་ཆེན་པོ་འདི་ཁྱོད་ཅག་ལ་བབས་པ་ངས་ཤེས་སོ་སྨྲས་ཀྱང་།

༡༣ གྲུ་པ་རྣམས་ཀྱིས་སྐམ་སར་སླེབ་ཏུ་སྐྱ་རྣམས་དྲག་ཏུ་བརྒྱབས་ཀྱང་མ་ནུས། དེ་ཅིའི་ཕྱིར་ཞེ་ན། དེ་དག་དང་མི་མཐུན་པའི་རྒྱ་མཚོ་ཡི་འཁྲུགས་པ་ལྷག་པར་འཕེལ་འཕེལ་བ་དང་།

༡༤ དེ་དག་གིས་ཡ་ཧོ་ཝཱ་ལ་འོ་དོད་བཏོན་ནས། ཀྱེ་ཡ་ཧོ་ཝཱ། ངེད་ཅག་མི་འདིའི་སྲོག་གིས་རྐྱེན་ཏེ་སྲོག་དང་འབྲལ་བར་མ་གྱུར་ཅིག་དང་། མི་ཤ་ངེད་ལ་འགེལ་བར་མ་མཛད། ཅེས་ཁྱེད་ལ་གསོལ་ལོ། དེ་ཅིའི་ཕྱིར་ཞེ་ན། ཀྱེ་ཡ་ཧོ་ཝཱ། ཁྱེད་ཀྱིས་ཇི་ལྟར་མཉེས་པ་དེ་བཞིན་དུ་བསྒྲུབས་སོ། ཞེས་ཞུས་ནས།

༡༥ དེ་དག་གིས་ཡོ་ནཱ་ཐོགས་ཤིང་རྒྱ་མཚོར་ཕངས་པ་དང་། རྒྱ་མཚོའི་འཁྲུགས་པ་ཆད་དོ།

༡༦ དེ་ནས་ཁོ་རྣམས་ཡ་ཧོ་ཝཱ་ལ་ཤིན་ཏུ་འཇིགས་ཤིང་། ཡ་ཧོ་ཝཱའི་དྲུང་དུ་མཆོད་པ་ཕུལ་ནས་དམ་བཅའ་རྣམས་ཀྱང་བཅས་སོ༎

༡༧ དེའང་ཡ་ཧོ་ཝཱས་ཡོ་ནཱ་མིད་པའི་ཕྱིར་ཉ་ཆེན་པོ་ཞིག་བསྐོས་བཞག་པས། ཡོ་ནཱ་ཉིན་མཚན་གསུམ་དུ་ཉའི་ལྟོ་བར་ལུས་སོ༎

༢

དེ་ནས་ཡོ་ནཱ་ཉའི་ལྟོ་བའི་ནང་ནས་རང་གི་དཀོན་མཆོག་ཡ་ཧོ་ཝཱ་ལ་གསོལ་བ་འདེབས་ཤིང་།

༢ འདི་སྐད་དུ།

རང་གི་སྡུག་བསྔལ་ནང་ན་ངས། ཡཱ་ཝཱེར་བོས་ནས་ཁོང་གིས་གསན། གཤིན་ཡུལ་ཁོག་པའི་ནང་ཤེད་ནས། བོས་ནས་ཁྱེད་ངའི་སྒྲ་ལ་གསན།

༣ ཉིད་ཀྱིས་ང་ནི་གཏིང་ཟབ་ས་རྒྱ་མཚོའི་དཀྱིལ་དུ་ཕངས་པར་མཛད། ཆུ་རྣམས་ཀྱིས་ནི་ང་བསྐོར་ཏེ། ཁྱེད་ཀྱི་རྦ་རླབས་ཐམས་ཅད་དང་། ཆུ་རླབས་རྣམས་ནི་ངའི་སྟེང་བརྒྱུགས།

༤ ཁྱེད་གཟིགས་ངོ་ལས་ང་ཕངས་ཀྱིས། ཁྱེད་ཀྱི་མཆོད་ཁང་དམ་པའི་ཕྱོགས། སྐྱར་ནས་ལྟ་འོ་ང་ཡིས་སྨྲས།

༥ ཆུ་རྣམས་ངའི་སེམས་བར་དུ་འཁོར། གཏིང་ཟབ་པོ་ཡིས་ཀུན་ནས་བསྐོར། ངའི་མགོ་ཆུ་ཡི་ཟི་མས་དཀྲིས།

༦ རི་རྣམས་མཐིལ་དུ་ང་བབས་སོང་། སྒོ་གཏན་ས་ཡིས་རྒྱུན་ཕྱིར་དགར། འོན་ཀྱེ་ཡཱ་ཝཱེ་ངའི་དཀོན་མཆོག ངའི་སྲོག་དོང་ལས་ཡར་དྲངས་སོ༎

༧ རང་སྲོག་རང་ནང་ཡལ་བའི་དུས། གཙོ་བོ་ངས་དྲན་ཁོ་བོ་ཡི། སྨོན་ལ་མཆོད་ཁང་དམ་པ་རུ། ཁྱེད་ཀྱི་དྲུང་དུ་བསྙེན་གྱུར་ཏོ༎

༨ རྫུས་མའི་ཀུན་རྫོབ་བརྟེན་པ་ཡིས། རང་གི་ཐུགས་རྗེ་སྐྱལ་བར་བྱེད།

༩ འོན་ངས་གཏང་རག་སྒྲ་དང་བཅས། ཁྱེད་དྲུང་མཆོད་པ་འབུལ་བར་བྱ། དམ་བཅས་ང་ཡིས་བསྒྲུབ་པར་བྱ། ཐར་པ་ཡ་ཧོ་ཝཱ་ལས་འབྱུང་། ཞེས་ཞུས་པ་དང་།

༡༠ ཡ་ཧོ་ཝཱས་ཉ་ལ་བཀའ་གནང་ནས། དེས་ཡོ་ནཱ་སྐྱུགས་ནས། སྐམ་སར་བཏོན་ཏོ༎

༣

ཡང་ཐེངས་གཉིས་པར་ཡ་ཧོ་ཝཱའི་བཀའ་ཡོ་ནཱ་ལ་བྱུང་ནས་འདི་སྐད་དུ།

༢ ལོངས་ཤིག གྲོང་ཁྱེར་ཆེན་པོ་ནི་ནི་ཝེ་ལ་སོང་ཞིག་དང་། ངས་ཁྱོད་ལ་བསྒོ་བའི་བཀའ་ལུང་དེར་ཤོད་ཅིག

༣ དེ་ནས་ཡོ་ནཱ་ཡ་ཧོ་ཝཱའི་བཀའ་བཞིན་དུ་ལངས་ཏེ་ནི་ནི་ཝེར་ཆས་སོ། དེའང་ནི་ནི་ཝེ་ནི་གྲོང་ཁྱེར་རབ་ཏུ་ཆེ་བ་ཞིག་ལགས་ཏེ། རིང་དུ་ཉིན་ལམ་གསུམ་ཡོད་པ་ཡིན།

༤ ཡང་ཡོ་ནཱ་གྲོང་ཁྱེར་དུ་ཞུགས་པར་བརྩམས་ཏེ། ཉིན་ལམ་གཅིག་གི་ས་ཆོད་པ་དང་འབོད་སྒྲོག་ཅིང་། ད་ཡང་ཉིན་ཞག་བཞི་བཅུ་ཐམ་པ་ལུས། དེ་ནས་ནི་ནི་ཝེ་རློག་པར་འགྱུར་རོ། ཞེས་སྨྲས་སོ།

༥ དེ་ནས་ནི་ནི་ཝེ་པ་རྣམས་དཀོན་མཆོག་ལ་དད་དེ། སྨྱུང་གནས་ཕྱིར་བཀར་བཏགས་ཤིང་། མཆོག་དམན་ཚང་མས་སྡུག་གོས་གྱོན་ཏོ༎

༦ ཡང་ནི་ནི་ཝེའི་རྒྱལ་པོར་ཕྲིན་འདི་བསླེབས་ནས། རང་གི་རྒྱལ་ཁྲི་ལས་བབས་ཏེ། ན་བཟའ་ཕུད་ནས། སྡུག་གོས་ཀྱིས་གཡོགས་ཤིང་། གོག་ཐལ་ན་བསྡད་དེ།

༧ རྒྱལ་པོ་དང་དེའི་སྐུ་དྲག་རྣམས་ཀྱི་བསྒོ་བ་བཞིན་དུ་ནི་ནི་ཝེའི་གནས་ཀུན་ཏུ་བཀར་བཏགས་ཤིང་འདི་སྐད་དུ། མིའམ། དུད་འགྲོའམ། བ་ཁྱུའམ། ལུག་ཁྱུ་གང་གིས་ཅིའང་ཁ་ལ་མ་མྱང་། མ་ཟ་ཞིག ཆུའང་མ་ཐུང་ཞིག

༨ འོན་ཀྱང་མི་དང་དུད་འགྲོ་གཉིས་པོས་སྡུག་གོས་གྱོན་ལ། དཀོན་མཆོག་གི་དྲུང་དུ་དྲག་ཏུ་ངུས་ཤིག དེས་མ་ཟད་རེ་རང་གི་ལམ་ངན་པ་དང་། རེ་རང་གི་ལག་ན་ཡོད་པའི་དབང་ཆོས་སྤོང་ཞིག

༩ སུས་ཤེས། ངེད་ཅག་སྲོག་དང་མི་འབྲལ་བའི་ཕྱིར་དཀོན་མཆོག་བསྒྱུར་ནས་ཐུགས་འགྱོད་མཛད་དེ། ཁོང་ཉིད་ཀྱི་ཐུགས་ཁྲོ་གཏུམ་པ་ལས་བསྒྱུར་ལས་ཆེ། ཞེས་འབོད་བསྒྲགས་སོ༎

༡༠ ཡང་དཀོན་མཆོག་གིས་དེ་རྣམས་རེ་རང་གི་ལམ་ངན་པ་ལས་ལོག་པའི་ལས་རྣམས་ལ་གཟིགས་པ་དང་། དཀོན་མཆོག་གིས་དེ་དག་ལ་གསུངས་པའི་བར་ཆོད་ཀྱི་ཕྱིར་ཐུགས་འགྱོད་ནས་དེ་བཞིན་དུ་མ་མཛད་དོ༎

༤

འོན་ཀྱང་ཡོ་ནཱ་དེ་ལ་རབ་ཏུ་མི་དགའ་བར་གྱུར་ནས་ཤིན་ཏུ་ཁྲོས་ཏེ།

༢ ཡ་ཧོ་ཝཱའི་སྤྱན་སྔར་གསོལ་བ་འདེབས་ཤིང་། ཀྱེ་ཡ་ཧོ་ཝཱ། ངས་ཁྱེད་ལ་གསོལ་ལོ། ང་ད་དུང་རང་ཡུལ་ན་ཡོད་པའི་ཚེ། ངས་འདི་བཞིན་དུ་མ་ཞུས་སམ། དེ་ཕྱིར་སྔོན་དུ་ང་ཐར་ཤིས་སུ་བྲོས་སོ། ཅི་ལ་ཞུ་ན། ཁྱེད་ནི་ཐུགས་རྗེ་ཅན་དང་ནི། ཐུགས་བརྩེ་ལྡན་པའི་དཀོན་མཆོག་ཁྲོ་དལ་ཞིང་། རབ་ཏུ་བཀའ་དྲིན་ཅན་དང་ངན་པ་ལས་ཐུགས་འགྱོད་ཅིང་ལྡོག་པ་ངས་བཤེས་སོ།

༣ ད་ཀྱེ་ཡ་ཧོ་ཝཱ་ངས་ཁྱེད་ལ་གསོལ། ངའི་སྲོག་ང་ལས་བསྣམ་པར་མཛོད་ཅིག ཅི་ལ་ང་འཚོ་བ་བས་འཆི་ཡང་བླའོ། ཞེས་ཞུས་པ་དང་།

༤ ཡ་ཧོ་ཝཱས་དེ་ལ། ཁྱོད་ཁྲོས་པའི་རིགས་སམ་ཞེས་གསུངས་སོ༎

༥ དེ་ནས་ཡོ་ནཱ་གྲོང་ཁྱེར་ལས་ཐོན་ཏེ། གྲོང་ཁྱེར་གྱི་ཤར་ཕྱོགས་སུ་བསྡད་ནས། གྲོང་ཁྱེར་ལ་ཅི་འབྱུང་བལྟ་བར་རང་གི་ཕྱིར་སྤྱིལ་པོ་ཞིག་བྱས་ཏེ། དེའི་འོག་ཏུ་བསིལ་གྲིབ་ལ་བསྡད་དོ།

༦ དེ་ནས་དེའི་མགོ་ལ་བསིལ་བྱས་ནས་ཡི་མུག་པ་སེལ་བའི་ཕྱིར་དུ་ཡ་ཧོ་ཝཱ་དཀོན་མཆོག་གིས་ཤིང་ཀི་ཀ་ཡོན་བྱ་བ་ཞིག་བསྐྱེད་པར་མཛད་དེ། ཡོ་ནཱའི་སྟེང་དུ་འབྱུང་བཅུག་པས། ཡོ་ནཱ་ཤིང་ཀི་ཀ་ཡོན་དེ་ལ་རབ་ཏུ་ཡི་རངས་པར་གྱུར་ཏོ།

༧ འོན་ཀྱང་ནང་པར་སྔ་དྲོའི་དུས་སུ་དཀོན་མཆོག་གིས་འབུ་ཞིག་བཀོད་པ་དང་། དེས་ཤིང་ཀི་ཀ་ཡོན་དེ་བརྟོལ་ནས། བརྙིད་པར་གྱུར་ཏོ།

༨ ཡང་ཉི་མ་ཤར་བ་ལས་དཀོན་མཆོག་གིས་ཤར་ཕྱོགས་ནས་ཚད་རླུང་ཞིག་རྒྱུག་ཏུ་བཅུག་ནས། ཡོ་ནཱའི་མགོ་ལ་ཉི་མ་ཕོག་སྟེ་བརྒྱལ་བར་གྱུར་ཞིང་། ཚེ་ལས་འདའ་བར་འདོད་དེ། ང་གསོན་པ་བས་འཆི་ཡང་བླའོ་ཞེས་སྨྲས་སོ།

༩ ཡང་དཀོན་མཆོག་གིས་ཡོ་ནཱ་ལ། ཤིང་ཀི་ཀ་ཡོན་དེའི་དོན་དུ་ཁོང་ཁྲོ་བྱེད་པའི་རིགས་སམ། ཞེས་གསུངས་པ་དང་། དེས་ལན་དུ། འཆི་བར་འདོད་པ་ཙམ་དུ་ཁྲོས་པའི་རིགས་སོ་ཞེས་ཞུས་སོ།

༡༠ ཡང་ཡ་ཧོ་ཝཱས་དེ་ལ། མཚན་མོ་ཞིག་ལ་སྐྱེས་ནས་མཚན་མོ་ཞིག་ལ་སྐམ་པ། ཁྱོད་ཀྱིས་མ་འབད་པ་དང་མ་བསྐྱེད་པའི་ཤིང་ཀི་ཀ་ཡོན་ལ་ཁྱོད་སྙིང་རྗེའོ།

༡༡ རང་གི་ལག་པ་གཡས་གཡོན་གྱི་དབྱེ་བ་མི་ཤེས་པའི་མི་ཁྲི་སྐོར་བཅུ་གཉིས་ལས་ལྷག་ཙམ་དང་ཕྱུགས་ཀྱང་མང་པོ་ཡོད་ཡོད་པའི་ནི་ནི་ཝེ་གྲོང་ཁྱེར་ཆེན་པོ་འདི་ལ། ངས་སྙིང་རྗེ་བྱེད་པའི་མི་རིགས་སམ། ཞེས་གསུངས་སོ༎ ༎

ལུང་སྟོན་པ་མི་ཀཱའི་མདོ།

༡

ཡ་ཧུ་དཱའི་རྒྱལ་པོ་ཡོ་ཐམ་དང་ཨ་ཧས་དང་ཧིས་ཀི་ཡཱའི་དུས་སུ་ཡ་ཧོ་ཝཱའི་བཀའ་མོ་རེ་ཤེད་པ་མི་ཀཱ་ལ་བྱུང་ནས། དེས་ས་མར་ཡཱ་དང་ཡེ་རུ་ཤ་ལེམ་གྱི་སྐོར་དུ་མཐོང་བར་གྱུར་པ་ནི།

༢ ཀྱེ་མི་སྡེ་ཐམས་ཅད། འདིར་ཉོན་ཅིག ཀྱེ་ས་གཞི་དང་། དེའི་ནང་ན་གནས་པ་ཐམས་ཅད་ཀྱིས་རྣ་བ་ཐོད་ཅིག་དང་། ཡ་ཧོ་ཝཱ་གཙོ་བོ། འོ་ན་གཙོ་བོས་ཉིད་ཀྱི་མཆོད་ཁང་དམ་པ་ལས་ཁྱོད་ཀྱི་ཁར་དཔང་མཛད་དུ་ཆུག

༣ དེ་ཅིའི་ཕྱིར་ཞེ་ན། ཀྱེ་ཧོ། ཡ་ཧོ་ཝཱ་ཉིད་ཀྱི་ཕོ་བྲང་ལས་ཕྱིར་འཐོན་ཞིང་མར་འབྱོན་པར་འགྱུར། སའི་གནས་མཐོན་པོ་རྣམས་ཞབས་ཀྱིས་རྫི་བར་འགྱུར།

༤ མེའི་མདུན་དུ་སྤྲ་ཚིལ་འཇུ་བ་དང་། གཟར་པོ་ལས་འབབ་པའི་ཆུ་མང་བཞིན་དུ། རི་བོ་ཐམས་ཅད་ཁོང་གི་འོག་ན་འཇུ་ཞིང་། ལུང་པ་རྣམས་འགེས་པར་འགྱུར།

༥ འདི་ཐམས་ཅད་ཡ་ཀོབ་ཀྱི་མཚམས་མེད་པ་དང་། ཨིས་ར་ཨེལ་གྱི་མི་བརྒྱུད་ཀྱི་ཉེས་སྡིག་གི་རྐྱེན་གྱིས་ཡིན་ནོ། ཡ་ཀོབ་ཀྱི་མཚམས་མེད་པ་དེ་ཅི་ཡིན། དེ་ནི་ས་མར་ཡཱ་མིན་ནམ། ཡ་ཧུ་དཱའི་མཐོ་གླིང་རྣམས་ཅི་ཡིན། དེ་རྣམས་ནི་ཡེ་རུ་ཤ་ལེམ་མིན་ནམ།

༦ དེ་བས་ན་ངས་ས་མར་ཡཱ་ནི་ཞིང་གི་ཕུང་པོ་ལྟ་བུ་དང་། རྒུན་ཤིང་འཛུག་ས་རྣམས་དང་འདྲ་བར་བསྒྱུར་བར་བྱ། དེའི་རྡོ་རྣམས་ལུང་པར་བསྒྲིལ་ཞིང་། རྨང་རྣམས་འདོན་པར་བྱ།

༧ དེའི་བཙོག་སྐུ་ཐམས་ཅད་ཕྱེ་མ་རུ་བཏགས་ཏེ། རྔན་པར་ཐོབ་པའི་རྫས་རྣམས་མེས་བསྲེགས་ནས། དེའི་སྐུ་འདྲ་རྣམས་ངས་མེད་དུ་བྱའོ། དེ་ཅིའི་ཕྱིར་ཞེ་ན། མོས་དེ་རྣམས་སྨད་འཚོང་མའི་རྔན་པ་ལས་བསགས་པས། སླར་ཡང་དེ་རྣམས་སྨད་འཚོང་མའི་རྔན་པར་འགྱུར་བར་འགྱུར།

༨ དེའི་ཕྱིར་ངས་སྨྲེ་སྔགས་འདོན་ཞིང་མྱ་ངན་བྱ། གོས་མེད་གཅེར་བུར་རྒྱུ་བར་བྱ། དུར་སྤྱང་རྣམས་ལྟར་དུ་ཞིང་། བྱ་རྔ་བོང་རྣམས་ལྟར་ཆོ་ངེས་བྱའོ།

༩ དེ་ཅིའི་ཕྱིར་ཞེ་ན། དེའི་རྨ་ནི་གསོ་ཐབས་མེད་པས། ཡ་ཧུ་དཱ་རུའང་བསླེབས་ནས། ངའི་མི་བརྒྱུད་ཀྱི་སྒོའི་བར་དུ། འོ་ན། ཡེ་རུ་ཤ་ལེམ་གྱི་བར་དུའང་བསླེབས་སོ།

༡༠ གད་ནང་དེའི་ཕྲིན་མ་སྐུར་ཞིག ཁྱོན་ནས་མ་ངུ་ཞིག བེད་ཨབ་རཱ་༼བོད་སྐད་དུ་རྡུལ་ཁྱིམ་༽ན་རྡུལ་གྱི་ནང་ན་འགྲེ་ལྡོག་བྱོས་ཤིག

༡༡ ཀྱེ་ས་ཕིར་ན་གནས་པ་རྣམས། སྒྲེན་མོ་རུ་ངོ་ཚ་ཞིང་ཕར་སོང་ཞིག ཟཱ་ནན་དུ་གནས་པ་རྣམས་ཕྱི་རོལ་དུ་མི་འཐོན་ཏེ། བེད་ཨེ་ཟེལ་གྱི་མྱ་ངན་གྱིས་རྐྱེན་ཏེ་དེར་ཁྱོད་ལ་བྲང་ས་རྙེད་པར་མི་འགྱུར་རོ།

༡༢ ཡ་ཧོ་ཝཱའི་ཕྱོགས་ལས་ཡེ་རུ་ཤ་ལེམ་གྱི་རྒྱ་སྒོའི་བར་དུ་རྐྱེན་ངན་བབ་པས། མ་རོད་ན་གནས་པ་རྣམས་དུས་བདེའི་ཕྱིར་འཁུན་ནོ།

༡༣ ཀྱེ་ལཱ་ཁིས་ན་གནས་པ་རྣམས། ཤིང་རྟ་ལ་རྟ་བང་ཅན་ཆུག་ཅིག ཨིས་ར་ཨེལ་གྱི་མཚམས་མེད་པ་རྣམས་ཁྱོད་ནང་བརྙེས་པས་ན། ཁོ་མོ་ཙི་ཨོན་གྱི་བུ་མོའི་སྡིག་པའི་ཐོག་མར་གྱུར་ཏོ།

༡༤ དེའི་ཕྱིར་ཁྱོད་ཀྱིས་མོ་རེ་ཤེད་གད་བྱ་བ་ལ་འཐུད་བསྐང་བཏང་སྟེ། ཨག་ཟིབ་ཀྱི་ཁྱིམ་རྣམས་ཀྱིས་ཨིས་ར་ཨེལ་གྱི་རྒྱལ་པོ་རྣམས་ཀྱི་མགོ་སྐོར་བར་འགྱུར་རོ།

༡༥ ཀྱེ་མ་རེ་ཤཱ་ལ་གནས་པ་རྣམས། ད་དུང་ཁྱོད་བདག་པོ་རྒྱབ་མཁན་ཁྱོད་ཀྱི་ཁྲོད་དུ་འཁྲིད་ཅིང་། ཨིས་ར་ཨེལ་གྱི་གྲགས་པའི་ཨ་དུལ་ལམ་དུ་དེ་ཕྱིན་འོང་།

༡༦ ཁྱོད་སྤྱི་ཐེར་བྱོས་ལ། རང་གི་བུ་གཅེས་པ་དག་གི་ཕྱིར་སྐྲ་འབྲོག་ཅིག དེ་དག་ཁྱོད་ལས་བཙོན་དུ་སོང་བས། གོ་བོ་འདྲར་སྤྱི་ཐེར་ལྷག་པར་བྱོས་ཤིག།

༢

མི་ཚངས་པ་རྩོམ་ཞིང་རང་གི་མལ་ཁྲིར་གྲོས་ངན་བྱེད་པ་རྣམས་བཀྲ་མི་ཤིས། དེ་དག་གི་ལག་པར་ཤེད་ཡོད་པས། ནམ་ལང་བའི་ཚེ་དེ་བཞིན་དུ་སྤྱོད།

༢ དེ་དག་གིས་ཞིང་རྣམས་ལ་ཧམ་ཞིང་དབང་གིས་ལེན། ཁང་པ་རྣམས་ལ་བརྔམས་ཤིང་འཕྲོག་པར་བྱེད། དེས་མ་ཟད་མི་དང་ཁྱིམ་དང་། འོ་ན་སྐྱེས་པ་དང་དེའི་ནོར་སྐལ་ལའང་དབང་བྱེད།

༣ དེ་བས་ན་ཡ་ཧོ་ཝཱས་འདི་སྐད་གསུང་། ཀྱེ་ཧོ། ངས་མི་བརྒྱུད་འདི་ལ་གནོད་པའི་ཇུས་རྩོམ། དེ་ལས་ཁྱོད་ཅག་གི་མཇིང་པ་འབུད་པར་མི་ནུས་ཏེ། རང་མཐོང་གི་ངང་ནས་སྤྱོད་པར་མི་འགྱུར་རོ། དེ་ཅིའི་ཕྱིར་ཞེ་ན། དུས་འདི་ནི་ངན་པ་ཞིག་ཡིན་ནོ།

༤ ཉིན་དེར་ཁྱོད་ལ་དཔེས་མཚོན་ཞིང་། ཚེར་ཀ་ཆེ་བའི་སྨྲེ་སྔགས་ཀྱིས་མྱ་ངན་བྱ་ཞིང་འདི་སྐད་དུ། ངེད་ཡོངས་སུ་ནུབ། དེས་ངའི་མི་སྡེའི་ཟས་སྐལ་འཐེན་ཏེ། དེ་ནི་ང་ལས་ཇི་ལྟར་ཕྲལ། ཡུལ་བཤིག་མཁན་ལ་ངེད་ཀྱི་ཞིང་བྲིམས། ཞེས་སྨྲ་བར་འགྱུར་རོ།

༥ དེ་བས་ན་ཡ་ཧོ་ཝཱའི་ཚོགས་ཀྱི་ནང་ན་རྟགས་རིལ་བཞིན་ཐག་སྐར་གཏོང་བའི་ཕྱིར། ཁྱོད་ལས་སུའང་ལུས་པར་མི་འགྱུར་རོ༎

༦ དེ་དག་གིས་ལུང་བསྟན་མཁན་རྣམས་ལ་ལུང་མ་སྟོན་ཞིག དེ་དག་ལ་ལུང་བསྟན་མི་འོང་ཞེས་སྨྲའོ། འདི་འདྲའི་མི་ལས་ངོ་ཚ་འབྲལ་བར་མི་འགྱུར་རོ།

༧ ཀྱེ། ཡ་ཀོབ་ཀྱི་མི་བརྒྱུད་ཅེས་པའི་མིང་དང་ལྡན་པ་རྣམས། ཡ་ཧོ་ཝཱའི་ཐུགས་ཉིད་ཕྲིས་པ་ཡིན་ནམ། འདི་དག་ཁོང་གི་མཛད་པ་ཡིན་ནམ། སེམས་དྲང་པོར་སྤྱོད་པ་ལ་ངའི་གསུང་རྣམས་མི་ཕན་ནམ།

༨ འོན་ཀྱང་སྔོན་དུས་ནས་ངའི་མི་སྡེ་དགྲ་ལྟར་ལངས། འཐབ་མོ་ལ་མི་དགའ་བར་འཇིགས་པ་དང་བྲལ་ནས་འགྲུལ་བ་རྣམས་ལས་ཁྱོད་ཀྱིས་ཆུ་པ་གཟན་གོས་དང་བཅས་སུ་ཤུ་བར་བྱེད།

༩ ཁྱོད་ཀྱིས་ངའི་མི་སྡེའི་བུད་མེད་རྣམས་ཡིད་དུ་འོང་བའི་ཁྱིམ་རྣམས་ལས་འདོན། དེའི་བུ་རྣམས་ལས་ངའི་དཔལ་འབྱོར་ཁྱོད་ཀྱིས་དུས་གཏན་གྱི་ཕྱིར་ཕྲལ།

༡༠ འདི་ནི་ཁྱོད་ཀྱི་བསྟི་གནས་མ་ཡིན་པས། ལོངས་ལ་ཕར་སོང་ཞིག དེ་ཅིའི་ཕྱིར་ཞེ་ན། འདི་ནི་གྲིབ་ཀྱིས་བསྒོས་པས། དེས་ཁྱོད་འཇོམ་ཞིང་རབ་ཏུ་གཞོམ་མོ།

༡༡ ཇི་སྟེ་རྫུས་མའི་སེམས་ཉིད་ལ་འབྲང་ཞིང་རྫུན་ཟེར་བའི་མི་ཞིག་གིས་འདི་སྐད་དུ། ངས་ཁྱོད་ལ་རྒུན་ཆང་དང་བཟི་བྱེད་ཀྱི་ལུང་བསྟན་པར་བྱའོ། སྨྲ་བ་དེ་ནི་མི་སྡེ་འདིའི་ལུང་སྟོན་པར་འགྱུར་བར་འགྱུར་རོ༎

༡༢ ཀྱེ་ཡ་ཀོབ། ངས་བདེན་དག་པར་ཁྱོད་ཐམས་ཅད་བསྡུ་བར་བྱ། ངས་ངེས་པར་དུ་ཨིས་ར་ཨེལ་གྱི་ལྷག་མ་དེ་བསྡུ་བར་བྱ། ངས་དེ་དག་བོས་རཱའི་ལུག་ལྟར་དགུག་ཅིང་། རྩྭ་ཁའི་དབུས་སུ་ཡོད་པའི་ཁྱུ་ལྟར་བསྡུ་བར་བྱའོ། མི་མང་དྲགས་པའི་རྐྱེན་གྱིས་དེར་ཀུ་སྒྲས་འདེགས་ཤིང་།

༡༣ གཅོག་པ་པོ་དེ་དག་གི་སྔོན་དུ་ཆས་ཏེ། དེ་རྣམས་ཀྱིས་གཅོག་ཅིང་རྒྱ་སྒོའི་བར་དུ་ཕྱིན་ཞིང་། དེ་རྣམས་ཀྱི་རྒྱལ་པོ་སྔོན་ལ་དེ་ལས་འཐོན་ཞིང་། ཡ་ཧོ་ཝཱ་ནི་དེ་རྣམས་ཀྱི་སྣ་ལ་གཤེགས་པར་འགྱུར་རོ༎

༣

ཡང་ངས་སྨྲས་པ། ཀྱེ་ཡ་ཀོབ་ཀྱི་འགོ་པ་རྣམས་དང་། ཨིས་ར་ཨེལ་མི་བརྒྱུད་ཀྱི་ཁྲིམས་དཔོན་རྣམས། ངའི་ཞུ་གསོལ་ལ་ཉོན་ཞིག ཤན་འབྱེད་པ་ནི་ཁྱོད་ཀྱིས་རྟོགས་པར་མི་རིགས་སམ།

༢ བཟང་པོར་སྡང་མཁན་དང་ངན་པར་ཆགས་མཁན་དེ་ཁྱོད་རྣམས་ཡིན། པགས་པ་མི་ལས་ཤུ་ཞིང་། རུས་པ་ནས་ཤ་ཡང་གཞུར།

༣ ངའི་མི་སྡེའི་ཤ་ཟ་ཞིང་། པགས་པ་ཤུ་བར་བྱེད། ཁོག་མའི་ནང་ངམ། ཟངས་བུའི་ཤ་ལྟར་རུས་པ་བཅག་ནས། དེ་རྣམས་དུམ་བུར་གཏུབ།

༤ དེའི་དུས་དེ་དག་གིས་ཡ་ཧོ་ཝཱ་ལ་འབོད་ཀྱང་གསན་པར་མི་བྱ། དེས་མ་ཟད་པར་དེ་དག་ལས་ཉིད་ཀྱི་ཞལ་གདོང་ཡང་དེའི་ཚེ་སྦ་བར་འགྱུར། དེ་ནི་དེ་དག་གིས་སྤྱད་པའི་ལས་ངན་དང་བསྟུན་ནས་ཡིན་ནོ༎

༥ ངའི་མི་སྡེ་ལ་ལམ་ནོར་འཇུག་ཅིང་སོ་ཡིས་འཆའ་བ་དང་། ཞི་བདེ་སྒྲོག་ཅིང་། ཁ་ནང་ཁམ་ཚད་མི་སྟེར་མཁན་རྣམས་ལ་རྒོལ་དུ་ལང་བའི་ལུང་སྟོན་པའི་སྐོར་དུ་ཡ་ཧོ་ཝཱས་འདི་སྐད་དུ།

༦ དེ་བས་ན་ཁྱོད་ལ་ཞལ་གཟིགས་མི་སྣང་བའི་མཚན་དང་། མངོན་བཤེས་གཏོང་མི་ཐུབ་པའི་སྨག་རུམ་གྱིས་ཁྱབ་པར་འགྱུར། ལུང་སྟོན་པའི་སྟེང་ནས་ཉི་མ་ནུབ་ཅིང་། དེ་དག་ལ་ཉིན་མོར་མུན་པ་འབྱུང་བར་འགྱུར།

༧ ཡང་མངོན་བཤེས་པ་ཁ་སྐྱེངས་ཤིང་། མོ་པ་རྣམས་མགོ་འཐོམ་པར་འགྱུར། འོ་ན། དཀོན་མཆོག་ལས་བཀའ་ལན་མི་བྱུང་བས། རང་གི་ཁ་ལྤགས་འགེབས་པར་འགྱུར་རོ། ཞེས་གསུང་ངོ་།

༨ འོན་ཀྱང་ཡ་ཀོབ་ལ་དེའི་ཉེས་ལྟུང་དང་། ཨིས་ར་ཨེལ་དེའི་སྡིག་པ་སྟོན་པའི་ཕྱིར། ཡ་ཧོ་ཝཱའི་ཐུགས་ཉིད་ཀྱི་ངང་ནས་མཐུ་དང་ཤན་འབྱེད་པ་དང་དབང་གིས་ང་བདེན་པར་གང་ངོ་༎

༩ ཀྱེ་ཡ་ཀོབ་ཀྱི་མི་བརྒྱུད་ཀྱི་འགོ་པ་རྣམས་དང་། ཨིས་ར་ཨེལ་གྱི་བརྒྱུད་ཀྱི་ཁྲིམས་དཔོན་རྣམས། ཁྱོད་ཀྱིས་ཞལ་ཆེ་ལ་སྡང་ཞིང་། གཤགས་ཐམས་ཅད་རློག་པར་བྱེད། ངའི་ཞུ་གསོལ་འདི་ལ་ཉོན།

༡༠ དེ་དག་གིས་ཙི་ཨོན་ཁྲག་དང་ཡེ་རུ་ཤ་ལེམ་མི་ཚངས་པ་ལས་བཞེང་ངོ་།

༡༡ དེ་དག་གི་འགོ་པ་རྣམས་ཀྱིས་རྔན་པའི་ཕྱིར་གཤགས་བྱེད། བླ་མ་རྣམས་ཀྱིས་ཡོན་གྱི་ཕྱིར་ཆོས་སྟོན། དེ་དག་གི་ལུང་སྟོན་པ་རྣམས་ཀྱིས་དངུལ་གྱི་ཕྱིར་ལུང་སྟོན་ནོ། ད་དུང་ཡང་དེ་དག་གིས་ཡ་ཧོ་ཝཱ་ལ་རྟེན་ཞིང་། ཡ་ཧོ་ཝཱ་ངེད་ཅག་གི་དཀྱིལ་དུ་མེད་དམ། རྐྱེན་ངན་གང་ཡང་ངེད་ལ་མི་འབྱུང་ཞེས་ཟེར་རོ།

༡༢ དེ་བས་ན་ཁྱོད་ཀྱིས་རྐྱེན་ཏེ་ཙི་ཨོན་ཞིང་ལྟར་ལྷོག་པ་དང་། ཡེ་རུ་ཤ་ལེམ་རྫ་ཕུང་རྣམས་དང་། ཕོ་བྲང་གི་རི་བོ་ནི་ནགས་ཀྱི་གནས་མཐོ་ས་རྣམས་དང་འདྲ་བར་འགྱུར་བར་འགྱུར་རོ༎

༤

འོན་ཀྱང་ཕྱི་མའི་ཉིན་མོ་རྣམས་སུ་ཡ་ཧོ་ཝཱའི་ཕོ་བྲང་གི་རི་བོ་ནི་རི་བོ་རྣམས་ཀྱི་རྩེ་མོར་དགོད་ཅིང་། རི་ཕྲན་ཀུན་པས་ཡར་གདེགས་པ་དང་། མི་རིགས་རྣམས་དེའི་ཐད་དུ་བརྒྱུག་པར་འགྱུར།

༢ ཡང་མི་བརྒྱུད་མང་པོ་འོང་ཞིང་འདི་སྐད་དུ། ཤོག་ལ། ངེད་ཡར་ཡ་ཧོ་ཝཱའི་རི་བོ་དང་། ཡ་ཀོབ་ཀྱི་དཀོན་མཆོག་གི་ཕོ་བྲང་དུ་འདོང་དང་། ཁོང་གིས་ཉིད་ཀྱི་གཤེགས་ལམ་ངེད་ལ་བསྟན་ཏེ། ངེད་ཁོང་གི་ལམ་རྣམས་སུ་འགྲུལ་བར་བྱའོ། དེ་ཅིའི་ཕྱིར་ཞེ་ན། ཙི་ཨོན་ལས་བཀའ་ཁྲིམས་དང་ཡེ་རུ་ཤ་ལེམ་ནས་ཡ་ཧོ་ཝཱའི་གསུང་འབྱུང་བར་འགྱུར།

༣ ཡང་ཁོང་གིས་མི་བརྒྱུད་དུ་མའི་ནང་ན་ཞལ་ཆེ་གཅད་དེ། ས་ཐག་རིང་པོའི་མི་སྡེ་སྟོབས་ལྡན་བཀའ་བཀྱོན་པར་འགྱུར་བ་དང་། དེ་དག་གིས་རང་གི་རལ་གྲི་ལས་རྨོ་ལྕགས་དང་། མདུང་ལས་ཟོར་བ་བཟོ་བར་བྱ། མི་རྒྱུད་གཅིག་གིས་གཅིག་ལ་རལ་གྲི་མི་སྤར། དེ་མན་ཆད་དམག་ཀྱང་སྦྱོང་བར་མི་འགྱུར་རོ།

༤ འོན་ཀྱང་རེ་རང་གི་རྒུན་ཤིང་གི་ལྐོག་དང་། སེ་ཡབ་ཀྱི་འོག་ཏུ་བསྡད་དེ། སུས་ཀྱང་དེ་དག་འཇིགས་སུ་མི་གཞུག་གོ། དེ་ཅིའི་ཕྱིར་ཞེ་ན། དཔུང་ཆེན་རྣམས་ཀྱི་ཡ་ཧོ་ཝཱའི་ཞལ་ལས་གསུངས་པའི་ཕྱིར་རོ།

༥ གང་ལ་ཞེ་ན། མི་བརྒྱུད་ཀུན་གྱིས་རེ་རང་གི་རྟེན་གྱི་མིང་གི་ནང་དུ་འགྲུལ་བར་བྱའི། ངེད་ཅག་རྒྱུན་ནས་རྒྱུན་དུ་ཡ་ཧོ་ཝཱ་རང་གི་དཀོན་མཆོག་གི་མཚན་ནང་འགྲུལ་བར་བྱའོ༎

༦ ཡ་ཧོ་ཝཱས་འདི་སྐད་དུ། ཉིན་མོ་དེར་ངས་ཐེང་པོ་རྣམས་འགུག་ཅིང་། བསྐྲད་པར་གྱུར་པ་རྣམས་བསྡུ་བ་དང་། ངས་བཙེས་པ་རྣམས་བསྡུ་བར་བྱའོ།

༧ ངས་ཐེང་པོ་ལུས་སུ་བཅུག་སྟེ། ཐག་རིང་པོར་བསྐྲད་པ་ནི་མི་སྡེ་མཐུ་ལྡན་དུ་འགོད་པར་བྱའོ་གསུང་། ཕྱིན་ཆད་ཡ་ཧོ་ཝཱས་རྟག་ཏུ་རི་བོ་ཙི་ཨོན་དུ་དེ་དག་ལ་སྲིད་མཛད་པར་འགྱུར།

༨ ཀྱེ་ཁྱུ་བོའི་སྤེའུ་དང་། ཙི་ཨོན་གྱི་བུ་མོའི་རི་ཕྲན་ཁྱོད་ལ་འདི་བཞིན་འབྱུང་འོང་། ཞེས་ན་སྔ་མའི་རྒྱལ་སྲིད། འོ་ན། ཡེ་རུ་ཤ་ལེམ་གྱི་བུ་མོའི་རྒྱལ་སྲིད་ཁྱོད་ལ་སླེབ་པར་འགྱུར་རོ༎

༩ ད་ཁྱོད་ཅི་ལ་འོ་དོད་འདོན། ཁྱོད་ནང་རྒྱལ་པོ་གང་ཡང་མེད་དམ། ཁྱོད་ཀྱི་གྲོས་དཔོན་ཤིའམ། ཁྱོད་ལ་བུད་མེད་མངལ་མི་བདེ་བ་ལྟ་བུའི་ཟུག་གཟེར་གྱིས་འཐེབས་པ་ཡིན།

༡༠ ཀྱེ་ཙི་ཨོན་གྱི་བུ་མོ། མནར་བར་གྱུར་ཅིག་དང་། བུད་མེད་མངལ་མི་བདེ་བ་དང་འདྲ་བར་སྐྱེ་གཟེར་ཁྱོད་ལ་འབྱུང་བར་གྱུར་ཅིག དེ་ཅིའི་ཕྱིར་ཞེ་ན། ད་ཁྱོད་གྲོང་ཁྱེར་ལས་ཐོན་ཏེ། ཐང་ལ་གནས་ཤིང་། བཱ་བེལ་གྱི་བར་དུ་འགྲོ་བར་འགྱུར། དེར་ཁྱོད་ཐར་ཞིང་། དགྲ་བོའི་ལག་པ་ལས་ཡ་ཧོ་ཝཱས་ཁྱོད་བསྒྲལ་བར་འགྱུར་རོ།

༡༡ ད་མི་བརྒྱུད་མང་ཙམ་ཁྱོད་ལ་རྒོལ་དུ་འདུས་ཤིང་། དེ་བརླགས་སུ་ཆུག་ལ། ངེད་རང་གི་མིག་གིས་ཙི་ཨོན་ལ་བལྟ་བར་ཤོག་ཅེས་ཟེར།

༡༢ འོན་ཀྱང་དེ་དག་གིས་ཡ་ཧོ་ཝཱའི་མཁྱེན་རྒྱ་ཡང་མི་ཤེས་ཏེ། ཁོང་གི་ཐུགས་བསམ་ཡང་མི་རྟོགས་སོ། དེ་ཅིའི་ཕྱིར་ཞེ་ན། ཁོང་གིས་དེ་དག་གཡུལ་འཐག་གི་པང་ཁོད་བཞིན་དུ་སྤུངས་པར་མཛད་པའི་ཕྱིར་རོ།

༡༣ ཀྱེ་ཙི་ཨོན་གྱི་བུ་མོ་ལོངས་ལ། ཁྱུ་ཡིས་སྐོར་ཞིག གང་ལ་ཞེ་ན། ངས་ཁྱོད་ཀྱི་རྭ་ཅོ་ལྕགས་དང་རྨིག་པ་རྣམས་ར་གན་དུ་བྱ་བ་དང་། ཁྱོད་ཀྱིས་མི་བརྒྱུད་མང་པོ་དུམ་བུར་བཏུབ་སྟེ། དེ་དག་གི་བཅོམ་ནོར་ཡ་ཧོ་ཝཱ་ལ་བསྔོ་ཞིང་། ས་གཞི་ཐམས་ཅད་ཀྱི་གཙོ་བོ་ལ་དེ་དག་གི་རྒྱུ་ནོར་འབུལ་བར་འགྱུར་རོ༎

༥

ཀྱེ་དམག་དཔུང་རྣམས་ཀྱི་བུ་མོ་ཁྱེད། ད་རང་དམག་དཔུང་བཞིན་ཁྱེད་ཚོགས་ལ། ངེད་མཐའ་སྐོར་ཞིང་ཨིས་ར་ཨེལ་གྱི། མི་དཔོན་དབྱུག་མས་འགྲམ་པར་བརྡེག་འོང་།

༢ འོན་ཀྱེ་བེད་ལེ་ཧེམ་་ཨེབ་རད། ཡུ་དཱའི་སྟོང་ནང་ཁྱོད་ཆུང་ན་ཡང་། ཨིས་ར་ཨེལ་ལ་སྲིད་སྐྱོང་མཛད་པའི། མི་དཔོན་ཁྱོད་ལས་ང་ལ་འབྱུང་འོང་། ཁོང་འབྱོན་པ་སྔར་ཐོག་མ་ལས་སོ།

༣ སྐྱེ་གཟེར་འཐེབས་པ་ལ་སྐྱེ་བའི་བར། ཁོང་གིས་དེ་རྣམས་ནི་འདོར་བར་བྱ། དེའི་འོག་ཏུ་དེའི་སྤུན་ཕྱི་ལུས་རྣམས། ཨིས་ར་ཨེལ་བུ་བརྒྱུད་རྩར་འཁོར་འོང་།

༤ སླར་ཁོང་ལང་ཞིང་ཡཱ་ཝཱེའི་མཐུ་དང་། ཡཱ་ཝཱེ་དེའི་དཀོན་མཆོག་མཚན་གྲགས་ངོར། སྐྱོང་ཞིང་དེ་དག་འཚུགས་པར་འགྱུར་བས། ད་ཁོང་ས་མཐའི་བར་འཕགས་པར་འགྱུར།

༥ སྐྱེས་བུ་འདི་ཞི་བདེའི་རྒྱུར་འགྱུར་འོང་། ཨ་སུར་པ་ཡུལ་དུ་བསླེབ་པའི་ཚེ། ངེད་ཀྱི་རྒྱལ་ཁབ་རྣམས་སུ་འཛུལ་དུས། ངེད་ཀྱིས་དེ་ལ་རྫི་བོ་བདུན་དང་། དེད་དཔོན་བརྒྱད་མཉམ་དམག་རྒྱབ་པར་བྱ།

༦ དེ་ཚོས་ཨ་སུར་ཡུལ་རལ་གྲི་དང་། ནིམ་རོད་ཡུལ་གྱི་རྗེན་པ་མཉམ་གཞོམ། ཨ་སུར་པ་ངེད་ཡུལ་དུ་འོང་ཞིང་། ངེད་ཀྱི་ས་མཚམས་ལ་འགོམ་པའི་ཚེ། ཁོང་གིས་ངེད་དེ་རྣམས་ལས་སྐྱོབ་འགྱུར།

༧ ཡ་ཀོབ་ཀྱི་མི་ཕྱི་ལུས་རྣམས་ནི། མི་བརྒྱུད་མང་པོ་ཡི་གཞུང་དཀྱིལ་དུ། མི་ལ་མི་སྒུག་པ་དང་མི་ཡི། བུ་རྣམས་ཀྱི་ཕྱིར་དུ་མི་སྲིང་བའི། ཡ་ཧོ་ཝཱའི་ཟིལ་པ་དང་རྩྭ་ཐོག་གི། དྲག་ཆར་ཇི་བཞིན་འགྱུར་བར་འགྱུར་རོ།

༨ ཡ་ཀོབ་ཀྱི་ལྷག་ལུས་ཀྱང་ཕྱི་པའི་དཀྱིལ་དང་མི་སྡེ་མང་པོའི་ཁྲོད་དུ། ནགས་ཀྱི་དུད་འགྲོའི་དཀྱིལ་ན་སེང་གེ་དང་ལུག་ཁྱུ་ནང་སེང་དར་མ་སླེབ་པ་བཞིན་འགྱུར་བར་འགྱུར་རོ། དེ་ནི་དེ་དག་གསེབ་ཏུ་རྒྱུ་དུས་རྫི་ཞིང་དུམ་བུར་གཤེག མགོན་བྱེད་སུའང་མེད་པ་བཞིན་ནོ།

༩ དགྲའི་སྟེང་ཁྱེད་ཀྱི་ལག་པ་སྤར་བར་བྱ། ཕ་རོལ་པ་ཐམས་ཅད་འཇོམས་པར་འགྱུར།

༡༠ ཡང་ཉིན་མོ་དེར་ངས་ཁྱོད་ནང་ཡོད་པའི། རྟ་རྣམས་དགུམ་ཞིང་ཤིང་རྟ་མེད་པར་བྱ།

༡༡ ཁྱོད་ཀྱི་ཡུལ་གྱི་གྲོང་ཁྱེར་རྣམས་ཚར་གཅད། ཁྱོད་ཀྱི་རྫོང་ཡོད་དོ་ཅོག་རྟིབ་པར་བྱ།

༡༢ ཁྱོད་ཀྱི་ལག་ནས་འཕྲུལ་ཆས་མེད་པར་བྱ། སླར་ཁྱོད་རྩར་ཡང་མོ་པ་ཡོད་མི་འགྱུར།

༡༣ ཡང་ཁྱོད་ཀྱི་བཙོག་སྐུ་དང་རྡོ་རིང་རྣམས། ཁྱོད་ཀྱི་ནང་ནས་ང་ཡིས་ཚར་དུ་གཅད། སྐྱར་རང་ལག་པས་བཅོས་པར་ཕྱག་མི་འཚལ།

༡༤ ངས་ཁྱོད་ཀྱི་སྐྱེད་ཚལ་རྣམས་ཁྱོད་དཀྱིལ་ནས། འབོགས་ཤིང་ཁྱོད་ཀྱི་གྲོང་ཁྱེར་རྣམས་བསྣུབ་བོ།

༡༥ ཡང་ངའི་བཀར་མ་ཉན་པའི་མི་བརྒྱུད་ལ། ཐུགས་ཁྲོ་གཏུམ་པའི་ངང་ནས་ལན་གཞལ་ལོ༎

༦

ད་ཁྱོད་ཡ་ཧོ་ཝཱས་གསུང་བ་ལ་ཉོན། ལོངས་ལ་རིའི་མདུན་དུ་གཏམ་སྡུར་བྱེད་ཅིང་། རི་ཕྲན་རྣམས་ལ་ཁྱོད་ཀྱི་སྒྲ་ཚོར་ཆུག

༢ ཀྱེ་ས་གཞིའི་རི་བོ་རྣམས་དང་ས་གཞིའི། རྩིག་རྨང་བརྟན་པོའི་བྲག་ཁྱོད་ཐམས་ཅད་ཀྱིས། ཡ་ཧོ་ཝཱའི་ཞལ་འཛིང་ལ་ཉོན་ཞིག་དང་། དེ་ཅིའི་ཕྱིར་ཞེ་ན་ཡ་ཧོ་ཝཱ་ལ། ཉིད་ཀྱི་མི་སྡེ་དང་རྩོད་པ་ཞིག་ཡོད། དེས་ཨིས་ར་ཨེལ་གྱི་ཁུངས་སྐྱེལ་བར་བྱ།

༣ ཀྱེ་ངའི་མི་སྡེ་ངས་ཁྱོད་ཅི་ལ་བྱས། གང་གི་ནང་ན་ངས་སེམས་ངལ་དུ་བཅུག དེ་བས་ན་ངའི་ཁར་དཔང་པོ་བྱོས་ཤིག

༤ ངས་ཁྱོད་མི་སེར་ཡུལ་ནས་ཕྱི་རོལ་བཏོན། བྲན་བྱེད་པའི་ཁང་པ་ནས་བླུས་ནས་བསྒྲལ། ཁྱོད་ཀྱི་མདུན་དུ་ངས་མོ་ཤེ་དང་ནི། ཨ་རོན་དང་མིར་ཡམ་ཡང་བཏང་བ་ཡིན།

༥ ཀྱེ་ང་ཡི་མི་སྡེ་ད་ཁྱོད་ཅག་གིས། ཡ་ཧོ་ཝཱའི་ཐུགས་དྲང་བའི་ཕྲིན་ལས་རྣམས། ངོ་འཕྲོད་པའི་ཕྱིར་དུ་མོ་ཨབ་རྒྱལ་པོ། བ་ལག་གིས་བསམ་སྦྱོར་གང་བྱས་པ་དང་། བེ་ཨོར་གྱི་བུ་བ་ལ་ཨམ་གྱིས་ཀྱང་། དེ་ལ་ལན་ཅི་བཏབ་པ་ད་དྲོན་ཞིག ཤིད་ཏིམ་ནས་གིལ་གལ་བར་དྲན་པར་བྱོས།

༦ ངས་ཅི་འཁུར་ཏེ་ཡ་ཧོ་ཝཱའི་དྲུང་དུ་འགྲོ་བར་བྱ། དཀོན་མཆོག་མཐོན་པོའི་སྤྱན་སྔར་ཇི་ལྟར་བཏུད། སྦྱིན་སྲེག་དང་ལོ་འཁོར་གྱི་བེའུ་རྣམས་དང་ཁོང་གི་སྐུ་དྲུང་དུ་འགྲོ་བར་བྱའམ།

༧ ཡ་ཧོ་ཝཱ་ནི་ར་ཕོ་སྟོང་ཕྲག་རྣམས་དང་། འབྲུ་མར་གྱི་གཙང་པོ་ཁྲི་ཕྲག་རྣམས་ལ་ཐུགས་མཉེས་འགྱུར་རམ། ངའི་སྡིག་པའི་དོན་དུ་རང་གི་སྔོན་སྐྱེས་དང་། ངའི་སེམས་ཀྱི་ཉེས་ལྟུང་གི་དོན་དུ་རང་གི་སྒྱུ་ལུས་ཀྱི་འབྲས་བུ་དབུལ་ལམ།

༨ ཀྱེ་མི། བཟང་པོ་ཡིན་པ་དེ་ཁོང་གིས་ཁྱོད་ལ་བསྟན། ཡང་ལས་དྲང་པོ་དང་སྙིང་རྗེ་ལ་ཆགས་པ་དང་། གུས་པས་རང་གི་དཀོན་མཆོག་དང་ལྷན་ཅིག་ཏུ་སྤྱོད་པ་མ་གཏོགས་པར། གཞན་ཡ་ཧོ་ཝཱས་ཁྱོད་ལས་ཅི་འཚོལ།

༩ ཡ་ཧོ་ཝཱའི་གསུང་སྐད་ཀྱིས་གྲོང་ཁྱེར་ལ་འབོད། མི་མཛངས་པས་ཁྱེད་ཀྱི་མཚན་ལ་འཇིགས་འོང་། ཁྱོད་ཀྱི་དབྱུག་པ་དང་། དེ་བསྐོས་མཁན་ལའང་ཉོན་ཞིག

༡༠ ད་དུང་ཡང་མི་ངན་པའི་ཁྱིམ་ན་ངན་པའི་ནོར་རྫས་དང་སྨད་དུ་རུང་བའི་འབོ་ཆུང་བ་དེ་ཡོད་དམ།

༡༡ ཟོལ་ཟོག་གི་སྲང་དང་། མགོ་སྐོར་བའི་སྲང་ཚད་ཀྱི་ཐེ་ཁུག་ཡོད་པ་ང་ནོངས་མེད་དུ་རྩི་བར་འགྱུར་རམ།

༡༢ དེའང་དེའི་ཕྱུག་པོ་རྣམས་དབང་ཆོས་ཀྱིས་གང་སྟེ། ཡུལ་དེའི་མི་རྣམས་ཀྱིས་རྫུན་ལབ་ཅིང་། དེ་དག་གི་ཁ་ནང་གི་ལྕེ་ནི་སྒྱུ་ཟོག་ཅན་ནོ།

༡༣ དེའི་ཕྱིར་ངས་ཁྱོད་ལ་རྡུང་ཞིང་། སྣད་པར་བྱ། ཁྱོད་ཀྱི་ཉེས་སྡིག་རྣམས་ཀྱི་ཕྱིར་ཁྱོད་སྟོངས་སུ་གཞུག

༡༤ ཁྱོད་ཟ་ནའང་མི་འགྲང་། ཁྱོད་ཀྱི་ནང་ན་ལྟོགས་རི་ལུས་པར་འགྱུར། ཁྱོད་ཀྱིས་འཛིན་ཡང་བདོག་པར་མི་བྱའི། གང་ཁྱོད་ཀྱིས་བདོག་པ་དེ་ངས་རལ་གྲི་ལ་གཏད་པར་བྱའོ།

༡༥ ཁྱོད་ཀྱིས་ས་བོན་གདབ་ཡང་མི་རྔ་། ཁ་སྐྱུར་རྣམས་འཚིར་ཡང་འབྱུག་པར་མི་འགྱུར། རྒུན་འབྲུམ་འཚིར་ཡང་རྒུན་ཆང་འཐུང་མི་འོང་།

༡༦ དེ་ཅིའི་ཕྱིར་ཞེ་ན། ངས་ཁྱོད་སྟོང་པ་དང་དེར་གནས་པའི་ཡུལ་མི་རྣམས་འོ་ཤོ་རུ་སྒྱུར་དུ། ཨོམ་རིའི་སྤྱད་མཚམས་རྣམས་དང་། ཨ་ཧབ་བརྒྱུད་ཀྱི་ལས་རྣམས་ཡིད་ལ་བཅང་སྟེ། ཁྱོད་ཚོས་དེ་དག་གི་གྲོས་བཞིན་སྤྱོད་དོ། དེ་བས་ན་ངའི་མི་ཚོགས་ཀྱི་སྨད་སྒྲ་ཁྱོད་ཀྱིས་ཐོགས་པར་འགྱུར་རོ༎

༧

ཀྱི་ཧུད། དབྱར་ཁའི་ཤིང་ཏོག་བསྡུས་པའི་འོག་ཏུའམ། རྒུན་འབྲུམ་བཏུས་པའི་རྗེས་སུ། ཟ་བའི་ཕྱིར་རྒུན་གྱི་སྙེ་མ་མི་རྙེད་པ་དང་འདྲ་བར། ངའི་སེམས་ཀྱིས་འདོད་པའི་སེ་ཡབ་འགོ་ཚོས་གང་ཡང་མེད།

༢ ཆོས་དྲང་པོའི་མི་ནི་མི་ཡུལ་ལས་ཚར། མིའི་ནང་ན་དྲང་པོ་སུའང་མེད། དེ་དག་ཚང་མ་མི་གསད་དུ་འཇབ། མི་རེ་རེ་བཞིན་གྱིས་རྙི་བཙུག་ནས་རང་གི་སྤུན་འཛིན།

༣ ངན་པ་བྱེད་དུ་དེ་དག་གི་ལག་གཉིས་ཤོགས། དཔོན་པོས་རྔན་པ་རྩོད། ཁྲིམས་དཔོན་གྱིས་ཀྱང་དེ་བཞིན་འདོད། མི་ཆེན་གྱིས་རང་གི་སྙིང་གི་འདོད་པ་ངན་པའི་གཏམ་བྱེད། དེ་ལྟར་ངན་པའི་བཀད་འཛོམ་དུ་བཅུག

༤ དེ་དག་གི་བཟང་ཤོས་ནི་སེ་བ་དང་འདྲ། རྣམ་པར་དྲང་བ་ནི་ཚེར་མ་ལས་ཀྱང་རྣོའོ། ཁྱོད་ལ་ལྟ་མཁན་གྱི་ཞག་དང་། ཁྱོད་ལ་ལན་འཇལ་བའི་ཉི་མ་ལ་འབབ་ཀྱིན་འདུག ད་དེ་དག་གི་མགོ་འཐོམ་པར་འགྱུར་རོ།

༥ མཛའ་བོ་ལ་བློ་མ་ཐོད། སེམས་གཙང་མཁན་ལས་རེ་བ་མ་བྱེད། ཁའི་སྒོ་མོ་ནི་རང་གི་གཞོགས་སུ་ཉལ་བའི་ཆུང་མའི་མདུན་དུའང་ཚུམ་ཞིག

༦ དེ་ཅིའི་ཕྱིར་ཞེ་ན། བུས་ཕ་ལ་བརྙས་པར་བྱེད། བུ་མོས་མ་དང་མནའ་མས་སྒྱུག་མོ་ལ་རྒོལ། མིའི་དགྲ་བོ་ནི་དེ་རང་གི་ཁྱིམ་གྱི་མི་རྣམས་ཡིན་ནོ།

༧ འོན་ཀྱང་ངས་ཡ་ཧོ་ཝཱ་ལ་བལྟ་སྟེ། ངའི་སྒྲོལ་མཛད་ཀྱི་དཀོན་མཆོག་ལ་བསྒུག་པར་བྱ། ངའི་དཀོན་མཆོག་གིས་གསན་པར་འགྱུར།

༨ ཀྱེ་ངའི་དགྲ་བོ། ང་ལ་ཧབ་དགོད་མ་ཐོང་ཞིག ང་འགྱེལ་ནའང་ལང་བར་བྱ། མུན་པ་ལ་བསྡད་དུས་ཡ་ཧོ་ཝཱ་ངའི་འོད་དུ་འགྱུར་བར་འགྱུར།

༩ ཁོང་གིས་ངའི་ཕྱིར་ཁུངས་བསྐྱལ་ནས་ངའི་ཁྲིམས་ཐག་མ་བཅད་པའི་བར་དུ་ངས་ཡ་ཧོ་ཝཱའི་ཐུགས་ཁྲོ་སྲན་པར་བྱའོ། དེ་ཅིའི་ཕྱིར་ཞེ་ན། ངས་ཁོང་གི་དྲུང་དུ་སྡིག་པ་བྱས་པ་ཡིན་ནོ། ཁོང་གིས་ང་འོད་ཀྱི་ནང་དུ་དྲངས་ནས། ངས་ཁོང་གི་དྲང་བ་ཉིད་མཇལ་བར་བྱའོ།

༡༠ ངའི་དགྲ་བོས་དེ་མཐོང་ཞིང་། ང་ལ་ད་ཡ་ཧོ་ཝཱ་ཁྱོད་ཀྱི་དཀོན་མཆོག་གང་ན་ཡོད་སྨྲས་པ་དེ་ངོ་ཚས་གཡོག་པར་འགྱུར། ངའི་མིག་གིས་དེ་མཐོང་འོང་། ད་དེ་ནི་ལམ་སྲང་རྣམས་ཀྱི་འདམ་རྫབ་ལྟར་བརྫི་བར་འགྱུར།

༡༡ ཁྱོད་ཀྱི་རྩིག་པ་རྣམས་གྲུབ་པའི་ཚེ། ཉིན་མོ་དེར་ཁྱོད་ཀྱི་ས་མཚམས་ཐག་རིང་པོའི་བར་དུ་རྒྱས་པར་འགྱུར་རོ།

༡༢ ཉིན་མོ་དེར་དེ་དག་ནི་ཨ་སུར་ནས་མི་སེར་དང་། མི་སེར་ནས་གཙང་པོ་དང་། རྒྱ་མཚོ་ནས་རྒྱ་མཚོ་དང་། རི་བོ་ནས་རི་བོའི་བར་དུ་ཁྱེད་རྩར་ཕྱིན་འོང་།

༡༣ འོན་ཀྱང་ས་ལ་གནས་པ་དེ་དག་གི་ལས་འབྲས་ཀྱི་དབང་གིས་ས་གཞི་སྟོངས་པར་འགྱུར་རོ༎

༡༤ རང་གི་མི་སྡེའམ། གཅིག་པུར་ནགས་གསེབ་ཏུ་ཀར་མེལ་གྱི་དབུས་སུ་རང་གི་ནོར་སྐལ་ཡིན་པའི་ཁྱུ་དེ་ཉིད་ཀྱི་དབྱུག་པས་འཚོ་བར་གྱིས་ཤིག དེ་རྣམས་བཱ་ཤན་དང་གིལ་ཨད་ན་སྔ་མ་བཞིན་དུ་འཚོ་རུ་ཆུག

༡༥ མི་སེར་ཡུལ་ནས་ཐོན་པའི་ཉིན་མོ་རྣམས་ཀྱི་ཚུལ་དུ། ངས་དེ་ལ་ངོ་མཚར་ཕྲིན་ལས་བསྟན་པར་བྱའོ།

༡༦ ཕྱི་པའི་མི་བརྒྱུད་རྣམས་ཀྱིས་དེ་མཐོང་ཞིང་། རང་ཤེད་ཚང་མེའི་ཕྱིར་ངོ་ཚ་བར་འགྱུར། རང་གི་ལག་པས་ཁ་དགབ། རྣ་བ་འགུད་འོང་།

༡༧ དེ་དག་སྦྲུལ་ལྟར་ཐལ་བ་ལྡག་ཅིང་། སའི་ལྟོ་འགྲོ་བཞིན་དུ་རང་གི་ཚང་རྣམས་ཀྱི་ནང་ནས་འདར་གྱིན་འཐོན་པར་འགྱུར། དེ་དག་འཇིགས་ཤིང་ཡ་ཧོ་ཝཱ་ངེད་ཀྱི་དཀོན་མཆོག་གི་ཕྱོགས་སུ་འོང་བར་འགྱུར། འོ་ན། ཁྱོད་ལ་དེ་རྣམས་དངང་སྐྲག་པར་འགྱུར་རོ༎

༡༨ མི་རིགས་པ་སེལ་ཞིང་། ཉིད་ཀྱི་ནོར་སྐལ་གྱི་མི་ལྷག་མ་རྣམས་ཀྱི་སྡིག་པ་ལ་འགྱོད་མི་རྨོ་བ་ཁྱེད་ལྟ་བུའི་དཀོན་མཆོག་གཞན་སུ་ཡོད། ཁོང་གིས་ཐུགས་རྗེ་མཛད་པ་ལ་ཐུགས་མཉེས་པས། དུས་གཏན་དུ་ཐུགས་ཁྲོ་མི་འཇོག

༡༩ ཁོང་གྱུར་ནས་ངེད་ཅག་ལ་ཐུགས་བརྩེ་ཞིང་། ངེད་ཀྱི་སྡིག་པ་རྣམས་ཞབས་འོག་གནོན་པར་འགྱུར། ཁྱེད་ཀྱིས་དེ་དག་གི་ཉེས་སྐྱོན་ཐམས་ཅད་རྒྱ་མཚོའི་གཏིང་དུ་བསྐྱུར་ནས།

༢༠ སྔོན་དུས་ངེད་ཀྱི་ཕ་མེས་རྣམས་ལ་དབུ་མནའ་བཞེས་པ་བཞིན་དུ། ཡ་ཀོབ་ལ་ཁྱེད་ཀྱི་ཐུགས་དྲང་པོ་དང་། ཨབ་ར་ཧམ་ལ་བཀའ་དྲིན་དེ་མངོན་པར་མཛད་པར་འགྱུར་རོ༎ ༎

ལུང་སྟོན་པ་ན་ཧུམ་གྱི་མདོ།

༡

ནི་ནི་ཝེའི་ཆེད་དུ་ཞལ་གཟིགས་ཀྱི་བཀའ། ཨེལ་ཀོས་པ་ན་ཧུམ་གྱི་ཞལ་གཟིགས་ཀྱི་མདོ་ནི།

༢ ཡ་ཧོ་ཝཱ་འགྲན་སེམས་ཅན་དང་། ལན་བཞེས་པའི་དཀོན་མཆོག་འོ་ན། ཡ་ཧོ་ཝཱ་ལན་བཞེས་མཁན་དང་། ཐུགས་གཞི་རུ་ངར་བ་ལགས་ཏེ། ཡ་ཧོ་ཝཱས་དགྲ་ལས་ལན་བཞེས། ཁོང་ཉིད་དགྲའི་ཕྱིར་ཐུགས་ཁྲོ་འཇོག

༣ ཡ་ཧོ་ཝཱ་ཐུགས་ཁྲོ་དལ་ཞིང་། མཐུ་སྟོབས་ནང་ཆེན་པོ་ལགས་ཏེ། སྡིག་ཅན་སྐྱོན་མེད་དུ་མི་རྩི། ཡ་ཧོ་ཝཱའི་ལམ་རླུང་འཚུབ་དང་། རླུང་དམར་གྱི་ནང་ན་མཆིས་ཏེ། སྤྲིན་རྣམས་ཁོང་གི་ཞབས་རྡུལ་ལོ།

༤ རྒྱ་མཚོར་བཀྱོན་ནས་སྐྱེམ་པར་མཛད། ཆུ་བོ་ཐམས་ཅད་སྐྱེམ་པར་མཛད། བཱ་ཤན་དང་ཀར་མེལ་རྒུད་སོང་། ལི་བ་ནོན་གྱི་མེ་ཏོག་རྙིད།

༥ ཁོང་སྤྱན་སྔར་རི་བོ་རྣམས་འདར། རི་ཕྲན་རྣམས་འཇུ་བར་འགྱུར་ཞིང་། ཁོང་གི་དྲུང་དུ་ས་གཞི་གཡོ། འོ་ན་འཇིག་རྟེན་དང་དེ་ཡི། ནང་ན་གནས་པ་ཐམས་ཅད་གཡོ།

༦ ཁོང་གི་ཐུགས་ཁྲོའི་མདུན་དུ་སུ་འགྲེང་སྲིད། ཁོང་གི་ཁྲོ་གཏུམ་ནང་ན་སུ་སྡོད་སྲིད། མེ་འདྲའི་ཁོང་གི་ཐུགས་ཁྲོ་བླུག་སྟེ། ཁོང་གིས་རྐྱེན་དེ་བྲག་རྣམས་ཐུར་དུ་སྒྲིལ།

༧ ཡ་ཧོ་ཝཱ་ནི་བཟང་པོ་སྟེ། སྡུག་བསྔལ་ཉིན་པར་རྫོང་བཙན་ལགས། ཁོང་ལ་བློ་གཏད་པའི་ངོ་མཁྱེན།

༨ ཁོང་གིས་ཆུ་རུད་ཆེན་པོ་དང་མཉམ་དུ། ས་ཆ་ཡོངས་སུ་བསྣུབ་བར་མཛད་པར་འགྱུར། མུན་པས་ཕ་རོལ་པ་རྣམས་འདེད་པར་འགྱུར།

༩ ཡ་ཧོ་ཝཱར་རྒོལ་བའི་བསམ་པ་ཅི་རྩོམ། ཁོང་གིས་ཁྱོད་ཡོངས་སུ་བསྣུབ་པར་མཛད་འོང་། ཐེང་གཉིས་པར་སྡུག་བསྔལ་འབྱུང་བར་མི་འགྱུར།

༡༠ དེ་དག་ལན་མང་ཚེར་མ་ལྟར་བལྟབས་ནས། རྒུན་ཆང་གིས་འབང་འབང་སོང་ནས་ཡོད་མོད། སོག་རོ་སྐམ་པོ་ལྟར་ཡོངས་སུ་བསྲེག་འོང་།

༡༡ ཁྱོད་ལས་གྲོས་མི་ངན་པ་ཞིག་ཐོན་ནས། ཡ་ཧོ་ཝཱ་ལ་རྒོལ་བའི་གྲབས་ངན་བྱེད།

༡༢ ཡ་ཧོ་ཝཱ་ཡིས་འདི་སྐད་གསུང་ངོ་། དེ་དག་སྟོབས་ཆེ་མང་ཙམ་ཡོད་རུང་། དེ་རྣམས་གཏུབ་ཅིང་འདའ་བར་འགྱུར་རོ། ངས་ཁྱོད་ལ་འཚེ་བར་བྱས་ན་ཡང་། སླར་ངས་ཁྱོད་ལ་འཚེ་བར་མི་བྱའོ།

༡༣ ད་ངས་དེའི་གཉའ་ཤིང་ཁྱོད་ལས་གཅག ཁྱོད་ཀྱི་བཀྱིག་ཐག་རྣམས་ཡོངས་སུ་གཅད།

༡༤ འོན་ཁྱོད་ཕྱིར་ཡ་ཧོ་ཝཱའི་གསུང་ནི། སླར་ཁྱོད་མིང་གི་ས་བོན་མི་གདབ། ཁྱོད་ཀྱི་ལྷ་ཁང་ནང་ནས་བཙོག་སྐུ། བླུག་སྐུ་རྣམས་ཀྱང་མེད་པར་བྱ་ཞིང་། ཁྱོད་མི་ངན་ཡིན་པས་ལྷ་ཁང་དེ་ངས་ནི་ཁྱོད་ཀྱི་རོ་ཁང་དུ་བྱའོ༎

༡༥ ལྟོས་ཕྲིན་བཟང་འཆད་ཅིང་ཞི་བདེ་སྒྲོག་པའི། ཞབས་རྣམས་རི་བོ་རྣམས་ཀྱི་སྟེང་ན་འདུག ཀྱེ་ཡ་ཧུ་དཱ་དུས་ཆེན་རྣམས་བྱོས་ཤིག རང་གི་དམ་བཅས་པ་རྣམས་འབུལ་བར་བྱོས། མི་ངན་རྩ་བ་ནས་བཅད་ཟིན་པ་ཡིན། ཁྱོད་ཀྱི་དཀྱིལ་དུ་ནམ་ཡང་འགྲོ་མི་འོང་༎

༢

གཅོག་པར་བྱེད་མཁན་ཁྱོད་ངོར་འོངས་པས། རྫོང་བརྟན་ཞིང་ལམ་ལ་སོ་པ་གྱིས། རང་རྐེད་ཐར་ཐར་དང་སྟོབས་ཀུན་གྱིས། ཁྱོད་ཅག་རང་རྣམས་བརྟན་པར་གྱིས་ཤིག

༢ དེ་ཅི་ཡི་ཕྱིར་དུ་ཞེས་པ་ན། སྟོང་པ་བྱེད་མཁན་རྣམས་ཀྱིས་དེ་རྣམས། སྟོང་པ་དང་ཡལ་ག་བཅད་ཡོད་རུང་། ཡ་ཧོ་ཝཱས་ཨིས་ར་ཨེལ་གྱི་བརྗིད་འདྲར། ཡ་ཀོབ་ལ་བརྗིད་སླར་གནང་བར་མཛད།

༣ དཔའ་བོ་རྣམས་ཀྱི་ཕུབ་དམར་པོ་ཡོད། དམག་གི་སྐྱེ་བོས་གོས་མཚལ་ཁ་གྱོན། དེ་ཤོམ་པའི་ཉིན་པར་ཤིང་རྟ་རྣམས། མེ་འབར་བའི་ལྕགས་ཀྱིས་བརྒྱན་ནས་འདུག མདུང་རྣམས་ཀྱང་དྲག་ཏུ་དབྱུག་པར་བྱེད།

༤ ལམ་སྲང་ན་ཤིང་རྟ་རྣམས་རྒྱུག་ཅིང་། ལམ་མདོ་ནང་དེ་རྣམས་ཕར་ཚུར་འགྲུལ། སྤ་འབར་ལྟར་དུ་དེ་རྣམས་སྣང་སྟེ། གནམ་གློག་ལྟར་དེ་རྣམས་འཁྱུག་སེ་འཁྱུག

༥ ཁོང་གི་དཔའ་བོ་རྣམས་ཐུགས་སུ་དྲན། དེ་དག་འགྲུལ་བ་ལས་འཐོས་འཕོག་ཅིང་། རྩིག་པར་འཛེག་ཏུ་ཚ་དྲག་བྱེད་དེ། དེ་རྣམས་ཀྱིས་སྐྱོབ་ཐོག་ཤོམ་པར་བྱེད།

༦ གཙང་པོའི་སྒོ་འབྱེ་ཞིང་རྒྱལ་ཁབ་འཇིག

༧ འདི་ལྟར་ཐག་ཆད་པར་གྱུར་ཟིན་པས། མོ་གོས་མེད་བཙོན་དུ་ཕར་ཕྱོགས་འཁྲིད། ཞལ་ལྟ་མ་རྣམས་ཕུག་རོན་གྱི་སྒྲ། འདོན་ཞིང་མྱ་ངན་དང་བྲང་རྡུང་གཏོང་།

༨ སྔར་ནི་ནི་ཝེ་ཆུའི་རྫིང་དང་འདྲ། འོན་ཀྱང་དེ་རྣམས་འབྲོས་པར་བྱེད་ཅིང་། ཀེ་རེ་སྡོད་ཀེ་རེ་སྡོད་འབོད་ཀྱང་། མི་སུས་ཀྱང་ཕྱི་མིག་མི་ལྟའོ།

༩ ཁྱོད་ཀྱིས་དངུལ་དང་གསེར་རྣམས་ཕྲོག་ཅིག ཅི་ལ་ནོར་ནི་དཔག་ཏུ་མེད་པས། མཛེས་པའི་ཡོ་བྱད་ཀུན་མོད་མོད་འདུག

༡༠ མོ་ནི་སྟོང་པ་དབེན་པ་སྟོངས་འདུག སྙིང་འཇུ་ཞིང་པུས་མོ་འདར་བ་ནི། ཀློང་ཀུན་ལ་ཟུག་གཟེར་རབ་ཏུ་ཆེ། དེ་ཀུན་གྱི་གདོང་རྩི་ཡལ་ནས་འདུག

༡༡ སེང་མོའི་ཚང་དང་སེང་ཕྲུག་རྣམས་ཀྱི། ཟས་ཐོབ་པའི་ས་ཆ་ག་ན་ཡོད། དེར་སེང་གེ་སེང་མོ་སེང་ཕྲུག་རྣམས། དཀྲོག་མཁན་མེད་པར་ཕན་ཚུན་དུ་འཁོར།

༡༢ སེང་གེས་རང་ཕྲུག་ལྡང་བ་བསེད་དེ། སེང་མོའི་དོན་དུ་སྐྱེ་བསྡམས་ནས་བསད། བྲག་ཕུག་ལིངས་དང་ཚང་ཐེང་རོས་བཀང་།

༡༣ ཀྱེ་ཧོ་ངས་ཁྱོད་ལ་སྡང་ངོ་ཞེས། དཔུང་ཆེན་རྣམས་ཀྱི་ཡ་ཧོ་ཝཱས་གསུང་། དུ་བའི་ནང་ཞོན་པ་རྣམས་ངས་སྲེག སེང་དར་མ་རྣམས་རལ་གྲིས་ཟ་འོང་། ཁྱོད་ཀྱི་ལིངས་ས་ལས་མེད་པར་བྱ། སླར་ཁྱོད་ཀྱི་ཕོ་ཉའི་སྐད་མི་ཐོས༎

༣

མི་སྲོག་གཅོད་པའི་གྲོང་ཁྱེར་བཀྲ་མི་ཤིས། བརྫུན་དང་འཕྲོག་བཅོམ་གྱིས་རྣམ་པར་གང་སྟེ། ལིངས་ནི་རང་ལས་འབུད་དུ་མི་འཇུག་གོ།

༢ རྟ་ལྕག་གི་སྐད་དང་འཁོར་ལོའི་སྐད་དང་། རྟའི་མཆོང་དཔང་དང་ཤིང་རྟ་འཕར་བའི་སྒྲ།

༣ རྟ་པའི་རལ་གྲིའི་མདངས་དང་མདུང་ལྷག་ལྷག ཤི་བའི་ཚོགས་དང་རོ་ཡི་རི་བོ་ཆེ། རོའི་ཚོད་མེད་པས་རོ་རྣམས་ལ་སྒག་རྒྱབ།

༤ མཛེས་ལ་ངན་ཆོས་བྱེད་པའི་སྨད་འཚོང་མའི། ལོག་གཡེམ་མང་བའི་རྒྱུ་ཡིས་དེ་བཞིན་འབྱུང་། དེས་ལོག་གཡེམ་ངང་ནས་མི་བརྒྱུད་རྣམས་འཚོང་། ངན་ཆོས་ངང་ནས་བརྒྱུད་རྣམས་བཙོང་བར་བྱས།

༥ ལྟོས་ངས་ཁྱོད་ལ་སྡང་བར་བྱེད་དོ་ཞེས། དཔུང་ཆེན་རྣམས་ཀྱི་ཡ་ཧོ་ཝཱས་གསུང་ངོ་། ཁྱོད་ཀྱི་སྨད་གཡོག་འཐེན་ནས་གདོང་ལ་དགབ། མི་བརྒྱུད་རྣམས་ལ་ཁྱོད་ཀྱི་གཅེར་བུ་དང་། རྒྱལ་ཁམས་རྣམས་ལ་ཁྱོད་ཀྱི་ཁྲེལ་བསྟན་འོང་།

༦ ངས་མི་གཙང་དྲི་མ་ཁྱོད་ཁར་རྒྱབ་ཅིང་། ཁྱོད་སྐྱེངས་ཤིང་གཏམ་ངན་དང་ལྡན་པར་བྱའོ།

༧ དེ་ནས་ཁྱོད་ལ་ལྟ་མཁན་ཀུན་འབྲོས་འོང་། ནི་ནི་ཝེ་སྟོངས་པར་གྱུར་པས་སུས་ངུ་། ཁྱོད་སེམས་གསོ་མཁན་ངས་གང་ནས་འཚོལ་འོང་།

༨ ནོ་ཨམ་མོན་ལས་ཁྱོད་བཟང་བ་ཡིན་ནམ། དེ་གཙང་པོ་རྣམས་ཀྱི་མཚམས་ན་ཚུགས་ཏེ། དེའི་ཕྱོགས་བཞི་རུ་ཆུ་དང་རྒྱ་མཚོ། མོ་ཡི་ལྕགས་རི་ཆུ་བོ་ཡོད་པ་ཡིན།

༩ ཀུས་དང་མི་སེར་གཉིས་དེའི་སྟོབས་ཡོད་དེ། མོ་ནི་ཐིག་མཐའ་མེད་པ་ཡོད་པ་ཡིན། ཕུད་དང་ལིབ་ཡཱ་ཁྱོད་ར་མདར་ཡོད་རུང་།

༡༠ ཡུལ་ལས་བསྐྲད་དེ་བཙོན་པར་གྱུར་ནས་སོང་། མོའི་ཕྲུ་གུ་རྣམས་ལམ་སྲང་མགོར་སར་བརྡབས། མོའི་བཙུན་པ་རྣམས་ལ་རྟགས་རིལ་བཏང་སྟེ། དེའི་མི་ཆེན་རྣམས་ལྕགས་སྒྲོག་གིས་བཅིངས་སོ།

༡༡ ཁྱོད་རང་ཡང་རས་བཟི་ཞིང་རང་ཡིབ་འོང་། དགྲ་ལས་ཐར་བའི་སྐྱབས་གནས་འཚོལ་བར་འགྱུར།

༡༢ འགོ་མར་ཚོས་པའི་སེ་ཡབ་ཀྱི་ཤིང་ལྟར། ཁྱོད་ཀྱི་རྫོང་ཀུན་ལ་ཡང་འབྱུང་བར་འགྱུར། སྤྲུག་ན་ཟ་མཁན་མི་ཡི་ཁ་ནང་འབུད།

༡༣ ཁྱོད་དཀྱིལ་ཡོད་པ་རྣམས་ནི་བུད་མེད་འདྲ། ཁྱོད་ཀྱི་ཡུལ་གྱི་རྒྱ་སྒོ་རྣམས་དགྲའི་མདུན། གདངས་ནས་མེས་ཁྱོད་ཀྱི་སྒོ་གཏན་རྣམས་ཟོས།

༡༤ དམག་གིས་བསྐོར་དུས་ཕྱིར་ཆུ་འཆུ་བར་གྱིས། ཁྱོད་རང་གི་རྫོང་རྣམས་བརྟན་པར་གྱིས་ཤིག འདམ་ནང་བོབས་ཤིག་དང་འཇིམ་པ་བརྫིས་ཏེ། བག་གུའི་ཤིང་ཁྱོད་ཀྱིས་འཐམ་པར་གྱིས་ཤིག

༡༥ དེར་མེས་ཁྱོད་ཟ་ཞིང་རལ་གྲིས་གཏུབ་འོང་། དེས་ལྡག་པའི་ཆ་ག་འབུ་བཞིན་ཁྱོད་བཟའ། ལྡག་པའི་ཆ་ག་འབུ་ལྟར་རང་མང་ལ། ཚོགས་པའི་ཆ་ག་འབུ་ལྟར་རྒྱས་པར་བྱོས།

༡༦ རང་གི་ཚོང་པ་རྣམས་རྒྱས་པར་བྱས་ཏེ། ནམ་མཁའི་སྐར་མ་རྣམས་ལས་ལྷག་པར་སོང་། ལྡག་པའི་ཆ་ག་འབུས་བརླགས་ནས་འཕུར་འགྲོ།

༡༧ ཁྱོད་ཀྱི་ཐོར་ཅོག་ཅན་ཆ་ག་འབུ་འདྲ། དམག་དཔོན་རྣམས་ཆ་ག་འབུའི་དམག་ཚོགས་འདྲ། དེ་རྣམས་གྲང་དུས་རྩིག་གསེབ་ནང་དུ་ཞུགས། ཉི་མ་ཤར་དུས་སུ་ཕར་འབྲོས་པར་བྱེད། དེ་ནས་དེ་དག་གི་གནས་སའི་གཏོལ་མེད།

༡༨ ཨ་སུར་རྒྱལ་པོ་ཁྱོད་ཀྱི་རྫི་བོ་རྣམས། གཉིད་ལོག་སྟེ་ཁྱོད་ཀྱི་དམག་དཔོན་རྣམས་ཉལ། ཁྱོད་ཀྱི་འབངས་རྣམས་རི་རྣམས་སུ་ཐོར་ཏོ། དེ་དག་བསྡུ་བར་བྱེད་མཁན་སུ་ཡང་མེད།

༡༩ ཁྱོད་ཀྱི་རྨ་ཁ་ལ་གསོ་ཐབས་ནི་མེད། ཁྱོད་ཀྱི་རྨ་གཟུག་གཟེར་ཅན་ནོ་ཁྱོད་ཀྱི། སྐད་ཆ་ཐོས་ཚད་ཀྱིས་ལག་རྡབ་གཏང་ངོ་། གང་ལ་ཞེ་ན་ཁྱོད་ཀྱི་སེམས་ངན་གྱིས། གཏན་དུ་མ་རུབ་པའི་མི་ཞིག་ཡོད་དམ༎ ༎

ལུང་སྟོན་པ་ཧ་བཱ་ཁུག་གི་མདོ།

༡

ལུང་སྟོན་པ་ཧ་བཱ་ཁུག་གིས་གཟིགས་པར་གྱུར་པའི་ཞལ་གཟིགས་ཀྱི་བཀའ་མཆིད་ནི།

༢ ཀྱེ་ཡ་ཧོ་ཝཱ། དུས་ཅི་ཙམ་གྱི་བར་དུ་ངས་འོ་དོད་འདོན་ཡང་ཁྱེད་ཀྱིས་གསན་པར་མི་མཛད། མནན་པའི་རྐྱེན་གྱིས་ངས་ཁྱེད་དྲུང་དུ་འོ་དོད་འདོན་བཞིན་ཁྱེད་ཀྱིས་སྐྱོབ་པར་མི་མཛད།

༣ ཅི་ཕྱིར་ཁྱེད་ཀྱིས་བདག་ལ་ངན་པ་མཐོང་དུ་གནང་། ལས་ལོག་པར་ཁྱེད་གཟིགས་བཞིན་བཞུགས། དེ་ཅིའི་ཕྱིར་ཞེ་ན། ངའི་མདུན་ན་ཚོད་བཅད་དང་དབང་ཤེད་འདུག དེར་འཛིང་འཁྲབ་དང་འཐབ་མོ་ལང་།

༤ དེའི་ཕྱིར་བཀའ་ཁྲིམས་ཉམས་ཏེ། ཁྲིམས་དྲང་པོ་ཡོངས་སུ་མི་རྒྱུག དེ་ཅིའི་ཕྱིར་ཞེ་ན། ཆོས་མེད་པས་ཆོས་དྲང་པོ་མཐའ་ནས་སྐོར་བས། ཞལ་ཆེ་ལོག་པར་དུ་གཅོད་དོ༎

༥ ཁྱོད་ཕྱི་པའི་ཁྱོད་དུ་ཡོད་པ་རྣམས་ལྟོས་ཤིག་དང་། བལྟ་བཞིན་ལྷག་པར་དུ་ཧ་ལས་ཤིག གང་ལ་ཞེ་ན། ཁྱོད་ཀྱི་དུས་སུ་ངས་ལས་ཤིག་བྱེད། དེ་ནི་ཁྱོད་ལ་འཆད་ཀྱང་ཡིད་མི་ཆེས།

༦ དེ་ཅིའི་ཕྱིར་ཞེ་ན། ལྟོས་ཤིག ངས་ཀལ་དཱི་པ་ངོ་ལྕི་ལ་སྤྲོ་ཐུང་བའི་མི་རྒྱུད་དེ་སློང་སྟེ། རང་གི་མ་ཡིན་པའི་ས་ཆ་རྣམས་ཐོབ་ཏུ་དེ་དག་ས་གཞིའི་མཐའ་མའི་བར་དུ་རྒྱུ།

༧ དེ་རྣམས་གཉན་ལ་འཇིགས་སུ་རུང་བ་སྟེ། ཞལ་ཆེ་དང་ཁྲིམས་གཅོད་པ་དེ་དག་རང་ལས་འཐོན།

༨ དེ་དག་གི་རྟ་རྣམས་གཟིག་ལས་ཀྱང་མགྱོགས། དགོངས་མོར་འཐོན་པའི་སྤྱང་ཀི་རྣམས་ལས་ཀྱང་དྲག དེའི་རྟ་པ་རྣམས་ཡན་ནས་འོང་། དེའི་རྟ་པ་རྒྱང་ནས་འོང་བ་རྣམས་གོ་བོ་རང་གི་ཁ་ཟས་ཟ་རུ་རིངས་པ་དང་འདྲ་བར་འཕུར།

༩ དེ་ཐམས་ཅད་ཆོམ་དུ་འོང་ཞིང་། གདོང་པ་རྣམས་ཤར་རླུང་ལྟར་དུ་འདུན། བཙོན་པ་བྱེ་མ་བཞིན་དུ་སྡུད་པར་བྱེད།

༡༠ རྒྱལ་པོ་རྣམས་ལ་འཕྱ་བར་བྱེད། རྒྱལ་ཕྲན་རྣམས་བཞད་བགད་དུ་འགྱུར། རྫོང་རེ་རེར་བལྟས་ཏེ་དགོད་ཤོར་ཞིང་། སའི་ཕག་ར་བྱས་ནས་ལེན།

༡༡ དེ་ནས་རླུང་ལྟར་འཕོས་ཏེ། སྡིག་པར་སྤྱོད། ངའི་མཐུ་སྟོབས་ངའི་ལྷ་ལས་ཡིན་ཞེས་སེམས་ཤིང་། སྡིག་ཅན་དུ་འགྱུར་འོང་།

༡༢ ཀྱེ་ཡ་ཧོ་ཝཱ་ངའི་དཀོན་མཆོག ཀྱེ་ངའི་དམ་པ་ཉིད། ཁྱེད་ཡེ་ནས་མི་ལགས་སམ། ངེད་འཆི་བར་མི་འགྱུར། ཀྱེ་ཡ་ཧོ་ཝཱ། ཁྱེད་ཀྱིས་དེ་དག་ཞལ་ཆེའི་ཕྱིར་བཞག ཀྱེ་དཀོན་མཆོག་མཐུ་ལྡན། ཁྱེད་ཀྱིས་དེ་དག་ཆད་པའི་ཕྱིར་དུ་བསྐོས།

༡༣ ཁྱེད་ཀྱི་སྤྱན་དམ་པ་ལགས་པས་ངན་པར་གཟིགས་མི་ནུས། མི་ཚངས་པ་ལ་ཁྱེད་གཟིགས་མི་ཐུབ། དེས་ན་ལོག་པར་ཅན་ལ་ཅིའི་ཕྱིར་གཟིགས། མི་ངན་པ་རང་ལས་ལྷག་པར་ཆོས་དྲང་བའི་མི་དེ་མིད་པའི་ཚེ། ཁྱེད་ཅིའི་ཕྱིར་ཞལ་རོག་བཞུགས།

༡༤ སྲིད་སྐྱོང་མེད་པའི་རྒྱ་མཚོའི་ཉ་དང་འབུ་ལྟར། མི་རྣམས་ཅི་ལ་མཛད།

༡༥ ཉ་བེར་གྱིས་དེ་ཐམས་ཅད་ཡར་འཐེན་ཞིང་། རང་གི་ཉ་དོལ་གྱིས་འཛིན་ནས། དོལ་ཆེན་ནང་དུ་སྡུད། དེའི་ཕྱིར་དུ་དགའ་ཞིང་ཡི་རངས་ཏེ།

༡༦ དེའི་ཕྱིར་དུ་རང་གི་ཉ་དོལ་ལ་མཆོད་པ་འབུལ། དོལ་ཆེན་ལ་བདུག་སྤོས་བདུག

༡༧ གང་ལ་ཞེ་ན། དེ་དག་གི་ངང་ནས་དེའི་ཟ་སྐལ་མང་ཞིང་། འཚོ་བ་ནི་ཚིལ་ཡོད། དེའི་ཕྱིར་རང་གི་ཉ་དོལ་སྤྲ་ཞིང་རྟག་ཏུ་མི་བརྒྱུད་རྣམས་ཀྱི་སྲོག་གཅོད་པ་ལས་ལྡོག་གམ༎

༢

བདག་རང་གི་བསོ་བྱེད་ཁར་ལང་སྟེ། སྤེའུར་རང་གི་གནས་ས་བྱས་ཏེ། ཁོང་གིས་ང་ལ་ཅི་གསུང་བལྟ་རུ་སྒུག་པར་བྱ། ཡང་ངས་རྩོད་པའི་ཕྱིར་དུ་ལན་ཅི་དབུལ།

༢ དེ་ནས་ཡ་ཧོ་ཝཱས་བཀའ་ལན་གནང་སྟེ་འདི་སྐད་དུ། ཞལ་གཟིགས་འདི་བྲིས་ལ། གསལ་པོར་སམ་ཏ་རྣམས་ཀྱི་ཁར་ཕོབ་ཅིག དེ་ནི་མྱུར་པོར་ཀློག་པའི་སླད་དུའོ།

༣ དེ་ཅིའི་ཕྱིར་ཞེ་ན། ཞལ་གཟིགས་འདི་ནི་བསྐོས་པའི་དུས་ཀྱི་ཕྱིར་དུ་ཡིན་པས། མཐའ་མར་རང་གི་དོན་དུ་བསྟན་ཞིང་། རྫུན་ཟེར་བར་མི་བྱའོ། དེ་འགོར་ཡང་སྒུག་ཅིག དེ་ངེས་པར་འོང་རྒྱུ་སྟེ། བཤོལ་འདེབས་པར་མི་འགྱུར་རོ༎

༤ ལྟོས་ཤིག ང་རྒྱལ་ཅན་གྱི་སྙིང་མི་དྲང་། འོན་ཀྱང་ཆོས་དྲང་པོ་ནི་རང་གི་དད་པས་འཚོ་བར་འགྱུར་རོ།

༥ འོ་ན། རྒུན་ཆང་ནི་བསླུ་ཁྲིད་མཁན་ཡིན་ཏེ། དེས་ང་རྒྱལ་སྐྱེད་ཅིང་། རང་ཁྱིམ་ན་མི་གནས་པར། རང་གི་འདོད་པ་དམྱལ་བའི་ཁམས་འདྲར་སྐྱེད་པས། འཆི་བ་དང་འདྲ་སྟེ། སེམས་མི་ཚིམ་པར། མི་བརྒྱུད་རང་གི་མདུན་དུ་སྡུད། མི་རིགས་ཐམས་ཅད་རང་གི་དྲུང་དུ་སྤུང་བར་བྱེད།

༦ འདི་ཐམས་ཅད་ཀྱིས་དེ་དཔེར་མི་བླང་ངམ། བརྙས་ཤིང་ཁ་དཔེར་མི་བརྗོད་དམ།

རང་གི་མ་ཡིན་པའི་ནོར་སྤེལ་མཁན་བཀྲ་མི་ཤིས། དུས་ནམ་གྱི་བར་དུ། རང་གི་ཕྱིར་གཏའ་མ་མང་པོའི་ཁལ་འཁུར་བ་བཀྲ་མི་ཤིས།

༧ ཁྱོད་ཀྱི་བུན་བདག་རྣམས་བློ་བུར་དུ་མི་ལང་ངམ། ཁྱོད་ཀྱི་སེམས་དཀྲུག་པ་རྣམས་ཀྱི་གཉིད་སད་པར་མི་འགྱུར་རམ། ཁྱོད་དེ་དག་གི་བཅོམ་ནོར་དུ་འགྱུར་བར་འགྱུར།

༨ ཁྱོད་ཀྱིས་མི་བརྒྱུད་མང་ཙམ་བཅོམ་པས། ལྷག་མ་ཐམས་ཅད་ཀྱིས་ཁྱོད་གཞོམ། མིའི་ཁྲག་འཕོ་བ་དང་། ཡུལ་ཁམས་དང་གྲོང་ཁྱེར་དང་དེའི་ནང་ན་གནས་པ་ཐམས་ཅད་ལ་བྱས་པའི་དབང་ཤེད་ཀྱི་ཕྱིར་དུའོ༎

༩ རང་གི་ཚང་མཐོ་སར་བྱེད་ཅིང་། སྡུག་བསྔལ་གྱི་དབང་ལས་ཐར་དུ་རང་ཁྱིམ་གྱི་ཕྱིར་མི་རིགས་པའི་ཁེ་ལེན་པ་དེ་བཀྲ་མི་ཤིས།

༡༠ ཁྱོད་ཀྱིས་མི་མང་པོ་རལ་ནས་རང་ཁྱིམ་གྱི་ཕྱིར་ཁྲེལ་བའི་གྲོས་བྱས་ཏེ། རང་སེམས་བརླགས་པའི་སྡིག་པ་བྱས་སོ།

༡༡ གང་ལ་ཞེ་ན། རྩིག་པའི་ནང་ན་ཡོད་པའི་རྡོས་འབོད་ཅིང་། མ་གདུང་ལ་བུ་གདུང་གིས་ལན་འདེབས་པར་འགྱུར་རོ།

༡༢ ཁྲག་གིས་གྲོང་ཁྱེར་རྩིག་པ་དང་། ངན་པ་ཡིས་རྒྱལ་ས་འཛུག་པ་དེ་བཀྲ་མི་ཤིས།

༡༣ ཀྱེ་ཧོ། མི་རྣམས་ཀྱིས་མེའི་དོན་དུ་ལས་བྱེད་པ་དང་། མི་རིགས་རྣམས་ཀྱིས་དོན་མེད་ཀྱི་དོན་དུ་རང་ངལ་བར་བྱེད་པ་དེ་ཡ་ཧོ་ཝཱ་ལས་མིན་ནམ།

༡༤ དེ་ཅིའི་ཕྱིར་ཞེ་ན། ཇི་ལྟར་ཁྲི་རྒྱ་མཚོ་ཆུས་གང་བ་དེ་བཞིན་དུ་ས་གཞི་ནི་ཡ་ཧོ་ཝཱའི་དཔལ་འབྱོར་གྱི་རྟོགས་པས་གང་བར་འགྱུར་རོ༎

༡༥ རང་གི་ཁྱིམ་མཚེས་ལ་རང་གི་གནོད་སེམས་བསྲེས་ཏེ་རྒུན་ཆང་བསྟེར་ནས། དེའི་གསང་བའི་གནས་ལ་ལྟ་བའི་ཕྱིར་བཟི་རུ་འཇུག་པ་དེ་བཀྲ་མི་ཤིས།

༡༦ གྲགས་པའི་ཚབ་ཏུ་ཁྱོད་ཁྲེལ་བས་གང་སྟེ། ཁྱོད་ཀྱང་འཐུང་ཞིག་དང་རང་གི་མདུན་ལྤགས་ཁེབས་མེད་དུ་བྱོས། ཡ་ཧོ་ཝཱའི་ཕྱག་གཡས་པའི་ཕོར་པ་ཁྱོད་ཀྱི་ཕྱོགས་སུ་བསྐོར་ཏེ། ཁྱོད་ཀྱི་གྲགས་པར་ངོ་ཚའི་སྐྱུག་པ་འཕོག་པར་འགྱུར།

༡༧ དེ་ནི་ལི་བ་ནོན་ལ་བྱས་པའི་དབང་ཤེད་ཀྱིས་ཁྱོད་གནན་ཞིང་། སེམས་ཅན་བསད་པའི་རྐྱེན་གྱིས་ཁྱོད་འཇིགས་ཤིང་། ཡུལ་ཁམས་དང་གྲོང་ཁྱེར་དང་དེའི་ནང་ན་གནས་པ་ཐམས་ཅད་ཀྱི་ཁྲག་ཕོས་པ་དང་དབང་ཆོས་ཀྱི་ཕྱིར་དུ་འབྱུང་བར་འགྱུར་རོ༎

༡༨ བཟོ་བོས་བརྐོས་ནས་བྱས་པའི་བཙོག་སྐུས་ཅི་ཕན། བླུག་སྐུ་དང་རྫུན་བསླབ་པའི་སྟོན་པ་དང་། བཟོ་བོ་རང་གི་ལས་ལ་ཡིད་ཆེས་ཤིང་། སྨྲ་མི་ནུས་པའི་སྐུ་འདྲས་ཅི་ཕན།

༡༩ ཤིང་ལ་གཉིད་སོད་ཅིག སྨྲ་མི་ནུས་པའི་རྡོ་ལ་ལོངས་ཤིག་ཟེར་བ་དེ་བཀྲ་མི་ཤིས། དེས་བསླབ་འོང་ངམ། ལྟོས་ཤིག དེ་ལ་གསེར་དངུལ་བཏུམ་ཡོད་ནའང་། དེའི་ཁོག་པའི་ནང་ན་དབུགས་ནི་རྩ་བ་ནས་མེད་དོ།

༢༠ འོན་ཀྱང་ཡ་ཧོ་ཝཱ་ཉིད་ཀྱི་གཞལ་ཡས་ཁང་དམ་པ་ན་བཞུགས་སོ། ས་ཐམས་ཅད་ཁོང་གི་སྤྱན་དྲུང་དུ་འཇམ་ཐིང་ངེར་སྡོད་ཅིག།

༣

ཤིག་གཱ་ཡོན་ཞེས་པའི་དབྱངས་བཞིན་དུ། ལུང་སྟོན་པ་ཧ་བཱ་ཁུག་གི་གསོལ་འདེབས་ཤིག་ནི།

༢ ཀྱེ་ཡ་ཧོ་ཝཱ། ཁྱོད་ཀྱི་གསུང་ཚོར་ནས་ང་ནི་འཇིགས། ལོ་གྲངས་ནང་ཁྱེད་ཀྱི་ཕྲིན་ལས་ལ་ཡང་སྐྱར་སྲོག་གནོང་། ལོ་གྲངས་ནང་དེ་མངོན་དུ་སྟོན་མཛོད། ཐུགས་ཁྲོའི་ནང་ཐུགས་བརྩེ་དྲོན།

༣ ཐེ་མན་ནས་དཀོན་མཆོག་དང་། ཕ་རན་རི་ནས་དམ་པ་ལགས་པ་དེ་བྱོན་ཏོ། [སེ་ལཱ།]

ཁོང་གི་དཔལ་གྱིས་ནམ་མཁའ་རྣམས་བཀབ་སྟེ། ཁོང་གི་སྟོང་པས་ས་གཞི་གང་བར་གྱུར་ཏོ༎

༤ ཁོང་གི་མདངས་ནི་འོད་དང་འདྲ་སྟེ། ཁོང་གི་ཕྱག་ལས་འོད་ཟེར་ཐོན་མོད། དེ་ནི་ཁོང་གི་མཐུ་སྟོབས་ཀྱི་ཁེབས་ཡིན།

༥ ཁོང་གི་སྔོན་དུ་རིམས་ནད་འགྲུལ་བར་བྱས། གཉན་ནད་ཀྱི་མེ་ཁོང་གི་ཞབས་རྗེས་སུ་སོང་།

༦ ཁོང་བཞེངས་ནས་ས་གཞི་བཅལ་བར་མཛད། གཟིགས་སྟངས་མཛད་དེ་མི་སྡེ་རྣམས་བཏོར། གནའ་བོའི་རི་བོ་རྣམས་དུམ་བུར་ཡས། རི་རྒན་རྣམས་ནུབ་པར་གྱུར་ཏོ། ཁོང་གི་གཤེགས་ལམ་རྣམས་སྔོན་དུས་བཞིན་ནོ༎

༧ ཀུ་ཤན་གྱི་གུར་རྣམས་སྡུག་བསྔལ་གྱི་ནང་ན་ཡོད་པ་དང་། མིད་ཨན་ཡུལ་གྱི་ཡོལ་བ་འདར་བར་ངས་མཐོང་།

༨ ཉིད་ཀྱི་ཆིབས་རྣམས་དང་རྣམ་རྒྱལ་གྱི་ཤིང་རྟ་རྣམས་ལ་ཁྱོད་བཅིབ་པ་ནི། ཁྱོད་གཙང་པོ་རྣམས་ལ་ཐུགས་ལོག་པས་ཡིན་ནམ། ཡ་ཧོ་ཝཱ། ཆུ་བོ་རྣམས་ལ་ཁྱེད་ཐུགས་ཁྲོས་སམ། རྒྱ་མཚོ་ལ་ཁྱེད་ཐུགས་ཁྲོས་སམ།

༩ དེ་རྣམས་ལ་དབུ་མནའ་བཞེས་པའི་བཀའ་བཞིན། ཁྱེད་ཀྱི་གནམ་རུ་རྣམ་པར་རྗེན་པར་བཏོན་ཏོ། [སེ་ལཱ།]

གཙང་པོ་རྣམས་ཀྱི་སྒོ་ནས་ཁྱེད་ཀྱིས་ས་གཞི་ཧྲལ།

༡༠ རི་བོ་རྣམས་ཀྱིས་ཁྱེད་མཇལ་བས་འདར་སོང་། ཆུ་རླབས་རྣམས་འབྲུབ་ནས་སོང་། གཏིང་ཟབ་པོས་སྐད་བཏོན་ཏེ། རང་གི་ལག་པ་རྣམས་གྱེན་དུ་བཏེགས།

༡༡ ཁྱེད་ཀྱི་མདའ་འཕུར་བ་རྣམས་དང་། ཁྱེད་ཀྱི་མདུང་གི་མདངས་ཀྱིས་རྐྱེན་ཏེ། ཉི་མ་དང་ཟླ་བ་རང་རང་གི་མལ་དུ་ཁད།

༡༢ ཐུགས་ཁྲོའི་ངང་ནས་ཁྱེད་ས་གཞི་ཞབས་ཀྱིས་བཅག ཐུགས་རབ་ཏུ་ཁྲོས་ནས་མི་བརྒྱུད་རྣམས་བརྫིས།

༡༣ ཉིད་ཀྱི་མི་སྡེ་སྐྱོབ་ཏུ་ཁྱེད་གཤེགས། ཉིད་ཀྱི་བྱུག་པ་དེ་ལ་སྐྱབས་མཛད་དུ་གཤེགས་པ་ཡིན། རྨང་ནི་སྐེའི་བར་དུ་བཤུས་ནས། ཁྱེད་ཀྱིས་མི་ངན་པའི་ཁྱིམ་གྱི་མགོ་རྫི་བར་མཛད། [སེ་ལཱ།]

༡༤ ཁྱེད་ཀྱིས་དེའི་དམག་དཔོན་ཆེ་ཤོས་ནི་དེ་དག་རང་གི་མདུང་རྣམས་ཀྱིས་བསྣུན། དེ་དག་གིས་ང་འཐོར་དུ་རླུང་འཚུབ་བཞིན་དུ་བྱུང་། དབུལ་པོ་རྣམས་གསང་ནས་མིད་པ་ནི་དེ་དག་གི་དགའ་བའོ༎

༡༥ ཁྱེད་ཉིད་ཀྱི་ཆིབས་དང་བཅས་སུ་རྒྱ་མཚོ་དང་། འོ་ན། ཆུ་ཆེན་པོ་རྣམས་ཀྱི་རྦ་རླབས་ཀྱི་ནང་ནས་ཕེབས།

༡༦ དེ་ཐོས་མ་ཐག་ཏུ་ངའི་ལུས་འདར། སྒྲ་དེས་ངའི་ཁ་ལྤགས་འདར་བར་གྱུར་ནས། རུལ་བ་ངའི་རུས་པའི་ནང་དུ་ཞུགས་ནས། རང་མལ་དུ་འདར། དེ་ཅིའི་ཕྱིར་ཞེ་ན། བདག་ལ་རྒོལ་དུ་འདོད་པ་རྣམས་འོང་བའི་དུས། སྡུག་བསྔལ་གྱི་ནང་ན་ང་ལ་སེམས་བདེ་ཐོབ་པའི་ཕྱིར་རོ༎

༡༧ སེ་ཡབ་ཤིང་ལ་མེ་ཏོག་མི་འབར་བ་དང་། རྒུན་ཤིང་རྣམས་ལ་འབྲས་བུ་མི་ཆགས་པ་དང་། ཁ་སྐྱུར་པོའི་ཤིང་གི་ལས་གོད་དུ་དང་། ཀླུངས་ལ་འཚོ་བ་མི་སྐྱེ་བ་དང་། ལུག་ཁྱུའི་ལྷས་སྟོངས་པར་གྱུར་ཞིང་། ར་བའི་ནང་དུ་སྒོ་ཕྱུགས་ལུས་པར་མ་གྱུར་ནའང་།

༡༨ དེ་ནས་ཀྱང་ང་ཡ་ཧོ་ཝཱའི་ངང་ན་ཡི་རང་ཞིང་། ངའི་ཐར་པའི་དཀོན་མཆོག་གི་ངང་ན་དགའ་བར་འགྱུར།

༡༩ ཡ་ཧོ་ཝཱ་དཀོན་མཆོག་ནི་ངའི་སྟོབས་ལགས་པས། ངའི་རྐང་པ་ཤ་མོའི་རྐང་པ་ལྟར་མཛད་ཅིང་། ང་གནས་མཐོན་པོ་རྣམས་ལ་འགྲུལ་དུ་གཞུག་གོ།

དབུ་མཛད་ལ་རྒྱུད་ལྡན་གྱི་རོལ་མོའི་ངང་ནས༎ ༎

ལུང་སྟོན་པ་ཟེ་ཕན་ཡཱའི་མདོ།

༡

ཡ་ཧུ་དཱའི་རྒྱལ་པོ་ཨ་མོན་གྱི་བུ་ཡོ་ཤི་ཡཱའི་ཉིན་མོ་རྣམས་སུ་ཡ་ཧོ་ཝཱའི་བཀའ་ཟེ་ཕན་ཡཱ་ལ་བྱུང་ངོ་། དེ་ནི་ཀུ་ཤིའི་བུ་དང་། ཀུ་ཤི་ནི་གེ་དལ་ཡཱའི་བུ་དང་། གེ་དལ་ཡཱ་ནི་ཨ་མར་ཡཱའི་བུ་དང་། ཨ་མར་ཡཱ་ནི་ཧིས་ཀི་ཡཱའི་བུའོ༎

༢ ངས་སའི་ངོས་ལས་ཐམས་ཅད་ཡོངས་སུ་མེད་པར་བྱའོ། ཞེས་ཡ་ཧོ་ཝཱས་གསུང་ངོ་།

༣ ངས་མི་དང་དུད་འགྲོ་གཉིས་མེད་པར་བྱ། ངས་ནམ་མཁའི་འདབ་ཆགས་དང་རྒྱ་མཚོའི་ཉ་དང་། མི་ངན་པ་དང་སྐུ་འདྲ་རྣམས་ལྷན་ཅིག་ཏུ་མེད་པར་བྱ་སྟེ། ས་ལས་མིའི་རབས་གཅད་དོ། ཞེས་ཡ་ཧོ་ཝཱས་གསུང་ངོ་༎

༤ ཡང་ངས་ཡ་ཧུ་དཱ་དང་། ཡེ་རུ་ཤ་ལེམ་པ་ཐམས་ཅད་ཀྱི་ཕྱོགས་སུ་ཉིད་ཀྱི་ཕྱག་བརྐྱང་བར་བྱ་སྟེ། ངས་གནས་འདི་ལས་བ་ཨཱལ་གྱི་ཤུལ་དང་། སྐུ་འདྲ་ལ་བརྟེན་མཁན་རྣམས་ཀྱི་མིང་བླ་མ་རྣམས་དང་ལྷན་ཅིག་ཏུ་མེད་པར་བྱའོ།

༥ དེས་མ་ཟད་ཁང་པའི་ཐོག་ཏུ་ནམ་མཁའི་ཚོགས་ལ་རིམ་འགྲོ་བྱེད་པ་རྣམས་དང་། ཕྱག་འཚལ་ཞིང་། ཡ་ཧོ་ཝཱའི་མནའ་མ་ཟད་པར་ལྷ་མིལ་ཀོམ་གྱི་མནའ་ཡང་སྐྱེལ་བ་རྣམས་དང་།

༦ ཡ་ཧོ་ཝཱ་ལས་འཁྱམས་པ་དང་། ཡ་ཧོ་ཝཱ་མ་བཙལ་མ་བསམས་པ་རྣམས་ཀྱང་མེད་པར་བྱའོ༎

༧ ཡ་ཧོ་ཝཱ་གཙོ་བོའི་སྤྱན་སྔར་ཁ་ལྐུགས་པར་སྡོད་ཅིག དེ་ཅིའི་ཕྱིར་ཞེ་ན། ཡ་ཧོ་ཝཱའི་ཉིན་མོ་ཉེའོ། ཡ་ཧོ་ཝཱས་དམར་མཆོད་ཅིག་བཤམས་ཏེ། མགྲོན་པོ་རྣམས་དམ་པར་མཛད་དོ།

༨ ཡ་ཧོ་ཝཱའི་དམར་མཆོད་ཀྱི་ཉིན་མོ་དེར་སྐུ་དྲག་རྣམས་དང་། རྒྱལ་སྲས་རྣམས་དང་། རྒྱལ་ཁམས་པའི་གོས་གྱོན་ཚད་ལ་ངས་ཆད་པས་གཅད།

༩ ཡང་སྒོ་ཁང་སྟེང་དུ་མཆོང་ཞིང་རང་གི་དཔོན་པོའི་ཁྱིམ་འཕྲོག་བཅོམ་དང་སྒྱུ་མས་ཁེངས་ཚད་ལ་ངས་ཉིན་མོ་དེ་རང་ལ་ཆད་པས་གཅད།

༡༠ ཉིན་མོ་དེར་ཉའི་རྒྱ་སྒོ་ལས་ངུ་སྐད་དང་། སྲང་ཕྱོགས་གཉིས་པ་ལས་ཆོ་ངེས་དང་། རི་ཕྲན་རྣམས་ལས་ལྡིར་སྒྲ་ཆེན་པོ་འབྱུང་བར་འགྱུར་ཞེས་ཡ་ཧོ་ཝཱས་གསུང་ངོ་།

༡༡ ཀྱེ་མག་ཏེས་པ་རྣམས། སྨྲེ་སྔགས་ཐོན་ཞིག དེ་ཅིའི་ཕྱིར་ཞེ་ན། ཚོང་པ་ཐམས་ཅད་བསད་དེ། དངུལ་འཁྱེར་མཁན་ཐམས་ཅད་ཚར་དུ་བཅད་དོ།

༡༢ ཡང་དེའི་དུས་སུ་འབྱུང་རྒྱུ་ནི། ངས་སྒྲོན་མ་རྣམས་དང་བཅས་སུ་ཡེ་རུ་ཤ་ལེམ་ནང་འཚོལ་བར་བྱ་ཞིང་། སྙིགས་མ་ལ་བྱིང་བ་རྣམས་དང་། རང་གི་སྙིང་ན། ཡ་ཧོ་ཝཱས་བཟང་ངན་གཉིས་པོ་མཛད་པར་མི་འགྱུར་རོ་ཟེར་བ་རྣམས་ལ་ཆད་པས་གཅད་དོ།

༡༣ དེ་ནས་དེ་དག་གི་རྒྱུ་ནོར་དབྲོག་ཅིང་། ཁྱིམ་རྣམས་སྟོངས་པར་འགྱུར། དེ་དག་གིས་ཁང་པ་རྩིག་རུང་། དེར་གནས་པར་མི་འགྱུར། རྒུན་ཚལ་རྣམས་འཛུག་རུང་། དེའི་རྒུན་ཆང་འཐུང་མི་འགྱུར་རོ༎

༡༤ ཡ་ཧོ་ཝཱའི་ཉིན་མོ་ཆེན་པོ་དེ་ཉེའོ། འོ་ན་ཉེའོ། ཡང་དེ་ནི་ཤིན་ཏུ་རིངས་སོ། འོ་ན། ཡ་ཧོ་ཝཱའི་ཉིན་མོའི་སྒྲ་དེར་མི་གྱད་པའང་དྲག་པོར་ངུ་བར་བྱ།

༡༥ ཉིན་མོ་དེ་ནི། ཐུགས་ཁྲོའི་ཉི་མ། སྡུག་བསྔལ་དང་འཚེར་ཁའི་ཉི་མ། སྟོང་པ་དང་སྟོངས་པའི་ཉི་མ། མུན་པ་དང་སེམས་ཕམ་པའི་ཉི་མ། སྤྲིན་དང་གནམ་དཀྲིགས་པའི་ཉི་མ།

༡༦ གྲོང་ཁྱེར་བཙན་པོ་དང་སྤེའུ་མཐོ་མཐོ་རྣམས་ལ་དམག་དུང་དང་། ཀི་ཀི་སྒྲོག་པའི་ཉི་མ་ལགས་སོ།

༡༧ ཡང་མི་རྣམས་ཞར་བ་ལྟར་འགྲུལ་བའི་བར་དུ་ངས་དེ་དག་ལ་སྡུག་བསྔལ་འབེབས་པར་བྱའོ། དེ་ཅིའི་ཕྱིར་ཞེ་ན། དེ་དག་གིས་ཡ་ཧོ་ཝཱ་ལ་སྡིག་པ་བྱས་པས། དེ་དག་གི་ཁྲག་ནི་རྡུལ་བཞིན་དུ་དང་། ཤ་ནི་ལྕི་བ་བཞིན་དུ་ལྟུང་བར་འགྱུར།

༡༨ ཡ་ཧོ་ཝཱའི་ཐུགས་ཁྲོའི་ཉིན་མོར། དེ་དག་རང་གི་དངུལ་ལམ་གསེར་གྱིས་དེ་དག་བསྒྲལ་བར་མི་ནུས་ཀྱིས། ཁོང་གི་འགྲན་སེམས་ཀྱི་མེས་ཡུལ་ཁམས་ཐམས་ཅད་ཟ་བར་འགྱུར་རོ། གང་ལ་ཞེ་ན། ཁོང་གིས་འཇིགས་སུ་རུང་བའི་ལུགས་སུ་ཡུལ་མི་ཐམས་ཅད་མེད་པར་མཛད་ཅིང་སྣུབ་པར་འགྱུར་རོ༎

༢

ཁྱོད་ཅག་ཕྱོགས་གཅིག་ཏུ་འདུས་ཤིག འོ་ན། འདུས་ཤིག ཀྱེ་ངོ་ཚ་མེད་པའི་མི་བརྒྱུད།

༢ བཀའ་སྒྱུར་མ་འབྱུང་བའི་གོང་དུ་དང་། ཉིན་མོ་དེར་སོག་མ་ལྟར་མ་འདས་པའི་གོང་དུ་དང་། ཡ་ཧོ་ཝཱའི་ཁྲོ་གཏུམ་ཁྱོད་ལ་མ་འཕོག་པའི་གོང་དུ་དང་། ཡ་ཧོ་ཝཱའི་ཐུགས་ཁྲོའི་ཉིན་མོ་དེ་ཁྱོད་ལ་མ་འབབ་པའི་གོང་དུ་འདུས་ཤིག

༣ ཀྱེ་ཁོང་གི་བཀའ་བཞིན་སྤྱོད་པའི་ཡུལ་ནང་ཡོད་པའི་སེམས་དུལ་པོ་ཐམས་ཅད་ཀྱིས་ཡ་ཧོ་ཝཱ་འཚོལ་ཞིག དྲང་བ་ཉིད་འཚོལ་ཞིག སེམས་དུལ་བ་འཚོལ་ཞིག་དང་། ཡ་ཧོ་ཝཱའི་ཐུགས་ཁྲོའི་ཉིན་མོ་དེར་ཁྱོད་ཅག་འཆབ་པར་འགྱུར་ལས་ཆེ།

༤ དེ་ཅིའི་ཕྱིར་ཞེ་ན། ག་ཟཱ་སྤངས་ནས། ཨས་ཀ་ལོན་སྟོངས་ཤིང་། ཉི་མའི་གུང་དུ་ཨས་དོད་བསྐྲད་དེ། ཨེག་རོན་རྩ་བ་ནས་འབོག་པར་འགྱུར་རོ།

༥ རྒྱ་མཚོའི་འགྲམ་ལ་གནས་པ་རྣམས་སམ། ཀེ་རེད་པའི་མི་བརྒྱུད་ཁྱོད་རྣམས་ལ་ཡ་ཧོ་ཝཱའི་བཀས་སྡང་བས། ཁྱོད་ཚོ་བཀྲ་མི་ཤིས། ཀྱེ་ཀ་ན་ཨན་ནམ། ཕེ་ལེ་ཤེད་པའི་ཡུལ། མི་གཅིག་ཀྱང་མི་ལུས་པ་ཙམ་དུ་ངས་ཁྱོད་མེད་པར་བྱའོ།

༦ དེ་ནས་རྒྱ་མཚོའི་འགྲམ་ནི་ལུག་རྫི་རྣམས་ཀྱི་འཚོ་ས་དང་། པུ་ལུ་དང་། ཕྱུགས་ཀྱི་ལྷས་རྣམས་སུ་འགྱུར་བར་འགྱུར་རོ།

༧ ཡང་འགྲམ་དེ་ཡ་ཧུ་དཱའི་མི་བརྒྱུད་ཀྱི་ལྷག་མའི་དོན་དུ་འགྱུར་ཞིང་། དེར་འཚོ་བ་ལ་ཁྱེར་ཞིང་། དགོངས་མོའི་དུས་སུ་ཨས་ཀ་ལོན་གྱི་ཁྱིམ་རྣམས་ན་ཉལ་བར་འགྱུར། དེ་ཅིའི་ཕྱིར་ཞེ་ན། ཡ་ཧོ་ཝཱ་དེ་དག་གི་དཀོན་མཆོག་གིས་སླར་ཡང་གཟིགས་ཤིང་། དེ་དག་གི་བཙོན་གྱི་ལུགས་དེ་མེད་པར་མཛད་འོང་།

༨ ངས་མོ་ཨབ་ཀྱི་སྨད་སྒྲ་དང་། ཨམ་མོན་གྱི་བུ་རྣམས་ཀྱི་ཚིག་ངན་རྣམས་གསན་བྱུང་། དེ་དག་གིས་ངའི་མི་སྡེ་ལ་སྨད་དེ། དེའི་ས་མཚམས་ལ་སྡང་ཞིང་། རང་མཐོང་བསྐྱེད་པར་བྱས་པས།

༩ དཔུང་ཆེན་རྣམས་ཀྱི་ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་ཉིད་ཀྱི་གསོན་པ་ཉིད་ཀྱི་དབུ་མནའ་བཞེས་ཤིང་འདི་སྐད་དུ། ཅི་ནས་ཀྱང་མོ་ཨབ་ནི་སོ་དོམ་ལྟ་བུ་དང་། ཨམ་མོན་པའི་བུ་རྣམས་གོ་མོ་རཱ་ལྟ་བུ་འགྱུར་བ་མ་ཟད། ལྗང་ཚེར་དང་། བ་ཚ་ཅན་དང་། རྒྱུན་དུ་སྟོངས་པའི་གནས་སུ་འགྱུར་ཞིང་། ངའི་མི་སྡེའི་ལྷག་མས་དེ་དག་འཕྲོག་སྟེ། ངའི་མི་སྡེའི་ཕྱི་ལུས་ཀྱིས་དེ་དག་བདོག་པར་འགྱུར་རོ།

༡༠ འདི་ནི་དེ་དག་རང་གི་ང་རྒྱལ་གྱིས་རྐྱེན་ཏེ་འབྱུང་བར་འགྱུར། གང་ལ་ཞེ་ན། དེ་དག་གིས་དཔུང་ཆེན་རྣམས་ཀྱི་ཡ་ཧོ་ཝཱའི་མི་སྡེ་ལ་སྨད་དེ། སྡང་ཞིང་། རང་མཐོང་བསྐྱེད་དོ།

༡༡ ཡ་ཧོ་ཝཱ་དེ་དག་ལ་འཇིགས་སུ་རུང་བར་འགྱུར་བས། ས་གཞིའི་ལྷ་ཐམས་ཅད་ཀྱི་དཔལ་བསྐུམ་པར་འགྱུར་བ་དང་། མི་ཀུན་གྱིས་རེ་རང་གི་གནས་སུ་མ་ཟད། གླིང་ཕྲན་གྱི་ཕྱི་པ་ཀུན་གྱིས་ཀྱང་ཁོང་ལ་རིམ་འགྲོ་བྱེད་འོང་།

༡༢ ཀྱེ་ཀུས་པ། ཁྱེད་རྣམས་ཀྱང་ངའི་རལ་གྲིས་འགུམ་པར་འགྱུར་བ་ལས།

༡༣ ཁོང་གིས་བྱང་གི་ཕྱོགས་སུ་རང་གི་ལག་པ་བརྐྱངས་ནས་ཨ་སུར་བཤིག་སྟེ། ནི་ནི་ཝེ་སྟོངས་ཤིང་འབྲོག་སྟོང་ལྟར་སྐེམ་པར་མཛད་འོང་།

༡༤ མི་རིགས་རྣམས་ཀྱི་དུད་འགྲོ་ཐམས་ཅད་ཀྱི་ཁྱུ་རྣམས་དེའི་དབུས་སུ་ཉལ་ཏེ། ཆུ་སྐྱར་དང་ཆུ་སྐྱུར་དེའི་ཀ་གཞུ་རྣམས་སུ་གནས་ཤིང་། དེའི་དཀར་ཁུང་རྣམས་ལས་དེ་དག་གིས་གླུ་ལེན་པའི་སྒྲ་དང་། སྒོ་ཁང་རྣམས་སྟོངས་པར་འགྱུར། དེ་ཅིའི་ཕྱིར་ཞེ་ན། ཁོང་གིས་འགྱམ་ཤིང་བརྐོས་མ་སྒྲེན་མོར་བཞག་པའི་ཕྱིར་རོ།

༡༥ འདི་ནི་ཚ་ན་མེད་པ་དང་བདེ་སྐྱིད་ཀྱི་གྲོང་ཁྱེར། རང་གི་སྙིང་ན་ང་རང་རང་ཡིན་ཏེ། ང་མིན་པ་གཞན་སུའང་མེད་ཅེས་སྨྲས་པ་དེ་ཡིན་ནོ། ད་དེ་ཇི་ལྟར་སྟོངས་ཤིང་། དུད་འགྲོ་ཉལ་བའི་གནས་དང་། དེའི་མདུན་ནས་ཆས་པ་རེ་རེ་ཡིས་འོ་ཤོ་སྨྲ་ཞིང་། ལག་བཤགས་གཏོང་བར་འགྱུར་རོ༎

༣

ངོ་ལོག་མཁན་དང་། གྲིབ་ཅན་དང་། དབང་ཤེད་བྱེད་པའི་གྲོང་ཁྱེར་དེ་ལ་བཀྲ་མི་ཤིས།

༢ དེས་བཀའ་ལའང་མ་ཉན། ཞལ་གདམས་ཀྱང་མ་བླངས། ཡ་ཧོ་ཝཱ་ལ་བློ་གདེང་ཡང་མ་བྱས། རང་གི་དཀོན་མཆོག་གི་འཁོར་དུ་ཡང་མ་འོངས་སོ།

༣ དེའི་ནང་ན་ཡོད་པའི་མི་དཔོན་རྣམས་ནི་ངར་སྐད་འདོན་པའི་སེང་གེ་དང་། ཁྲིམས་དཔོན་རྣམས་ནི་དགོངས་མོར་འཐོན་པའི་སྤྱང་ཀི་སྟེ། ནང་མོའི་བར་དུ་རུས་པ་མུར་འཕྲོ་མི་ཟིན།

༤ དེའི་ལུང་སྟོན་པ་རྣམས་ནི་གཏད་མེད་ཅིང་སྒྱུ་ཟོག་ཅན་ནོ། དེའི་བླ་མ་རྣམས་ཀྱིས་གནས་དམ་པ་གྲིབ་ཀྱིས་བསྒོས་ཏེ། བཀའ་ཁྲིམས་ལ་རྒོལ་བར་བྱས་སོ།

༥ དེའི་དཀྱིལ་ན་བཞུགས་པའི་ཡ་ཧོ་ཝཱ་ཐུགས་དྲང་ཞིང་། མི་རིགས་པ་མི་མཛད་པར། ནང་མོ་རེ་བཞིན་དུ་ཉིད་ཀྱི་ཁྲིམས་དྲང་པོ་འོད་དུ་འབྱིན་པར་འབྱོན་ཤག་སྟེ། འོན་ཀྱང་ཆོས་མེད་མིས་ངོ་ཚ་བ་མི་ཤེས་སོ།

༦ ངས་མི་བརྒྱུད་རྣམས་བཅད་ནས་ཕངས། དེ་དག་གི་སྤེའུ་རྣམས་བཤིག ལམ་སྲང་རྣམས་སྟོང་པ་བྱས་པས། དེའི་མདུན་ན་འགྲུལ་མཁན་སུའང་མེད། དེ་དག་གི་གྲོང་ཁྱེར་རྣམས་བཤིག་པས། དེའི་ནང་ན་མི་གང་ཡང་མེད་པར། གཞིས་ཆགས་པ་གང་ཡང་མ་ལུས།

༧ དེའི་ཆེད་དུ་ཐག་བཅད་པ་ཐམས་ཅད་བཞིན་དུ། ཡུལ་དེ་བཅད་པར་མི་འགྱུར་བའི་དོན་དུ། ངས་དེ་ལ་བདག་ལ་བག་འབའ་ཞིག་བྱེད་ཅིང་། ཞལ་གདམས་དང་དུ་ལོངས་ཤིག་བསྐུལ་རུང་། དེ་དག་སྔ་སོར་ལངས་ནས་རང་གི་བྱ་བ་ཐམས་ཅད་རླགས་པར་བྱས་སོ༎

༨ དེ་བས་ན། ངས་འཕྲོག་ཏུ་བཞེང་བའི་ཉིན་མོའི་བར་དུ་ཁྱོད་ཅག་ང་ལ་སྒུག་གིན་སྡོད་ཅིག་ཅེས་ཡ་ཧོ་ཝཱས་གསུང་ངོ་། དེ་ཅིའི་ཕྱིར་ཞེ་ན། མི་བརྒྱུད་རྣམས་བསྡུས་ནས། རྒྱལ་ཁམས་རྣམས་བསགས་ནས། ངའི་ཐུགས་ཁྲོ་བ་དང་ཁྲོ་གཏུམ་འཇིགས་སུ་རུང་བ་ཐམས་ཅད་དེ་དག་ལ་འབེབས་པ་ནི་ངའི་འདུན་པ་ཡིན། གང་ལ་ཞེ་ན། བདག་གི་འཁྲེན་སེམས་ཀྱི་མེས་ས་ཐམས་ཅད་འགམ་པར་འགྱུར་བའི་ཕྱིར་རོ༎

༩ དེ་ཅིའི་ཕྱིར་ཞེ་ན། མི་ཡོད་དོ་ཅོག་གིས་ཡ་ཧོ་ཝཱའི་མཚན་བརྗོད་ཅིང་། དཔུང་པ་གཅིག་ཏུ་དྲིལ་ནས་ཁོང་ལ་རིམ་འགྲོ་བྱེད་པའི་དོན་དུ། ངས་མི་རྣམས་ཀྱི་ཁ་ལྤགས་ལྷད་མེད་དུ་བྱའོ།

༡༠ དེ་ནས་ཀུས་ཀྱི་གཙང་པོ་རྣམས་ཀྱི་ཕ་རོལ་ནས། ང་ལ་བརྟེན་པའི་ངའི་མི་འཁྱམ་པོ་རྣམས་ཀྱི་བུ་མོས་ཀྱང་བདག་ལ་འབུལ་བྱའི་མཆོད་པ་འཁྱེར་འོང་།

༡༡ ཉིན་མོ་དེར་ཁྱོད་ཅག་གིས་ང་ལ་བརྟེན་ནས་སྡིག་པ་བྱས་པའི་ལས་ཀུན་གྱི་ཕྱིར་སྐྱེངས་པར་མི་འགྱུར་རོ། དེ་ཅིའི་ཕྱིར་ཞེ་ན། དེའི་ཚེ་ངས་ཁྱོད་ཅག་གི་ཁྲོད་ན་ཁྱོད་ཅག་གི་ང་རྒྱལ་ཅན་དང་རང་མཐོང་ཅན་གྱི་མི་རྣམས་གདོན་པ་དང་། སླར་ཁྱོད་ཀྱིས་ངའི་རི་བོ་དམ་པ་རུ་ང་རྒྱལ་གྱིས་སྙེམས་པར་མི་འགྱུར་རོ།

༡༢ ཡང་ངས་ཁྱོད་ཅག་གི་དཀྱིལ་ན་སྡུག་གིས་གདུངས་པའི་མི་བརྒྱུད་དབུལ་པོ་ཞིག་འཇོག་པར་བྱ། དེ་དག་གིས་ཡ་ཧོ་ཝཱའི་མཚན་ལ་བློ་གཏོད་པར་འགྱུར།

༡༣ ཨིས་ར་ཨེལ་གྱི་ལྷག་མས་མི་ཚངས་པ་མི་སྤྱོད་ཅིང་། རྫུན་ཚིག་མི་སྨྲ་བར། དེ་དག་གི་ཁ་ནང་གཡོ་སྒྱུའི་ལྕེ་རྙེད་པར་མི་འགྱུར་གྱི། དེ་དག་ཁ་ཟས་ཟ་ཞིང་ཉལ་བ་དང་། དེ་དག་སུས་ཀྱང་སྐྲག་པར་མི་བྱའོ༎

༡༤ ཀྱེ་ཙི་ཨོན་གྱི་བུ་མོ། གླུ་ལེན་ཞིག ཀྱེ་ཨིས་ར་ཨེལ། ཀུ་སྒྲ་སྒྲོག་ཅིག ཀྱེ་ཡེ་རུ་ཤ་ལེམ་གྱི་བུ་མོ། རང་གི་སྙིང་ཚང་མ་དགའ་ཞིང་ཡི་རངས་ཤིག

༡༥ ཡ་ཧོ་ཝཱས་ཁྱོད་ཀྱི་བཀའ་ཆད་རྣམས་ཕར་ཁྱེར་ཏེ། ཁྱོད་ཀྱི་དགྲ་བོ་ཕྱི་རོལ་དུ་བསྐྲད་དེ། ཡ་ཧོ་ཝཱ་ཨིས་ར་ཨེལ་གྱི་རྒྱལ་པོ་ཁྱོད་ཀྱི་དཀྱིལ་ན་བཞུགས་པས། སླར་ཁྱོད་ཀྱིས་སྡུག་བསྔལ་མཐོང་བར་མི་འགྱུར།

༡༦ ཉིན་མོ་དེར་ཡེ་རུ་ཤ་ལེམ་ལ་ཁྱོད་མ་འཇིགས་ཤིག་དང་། ཙི་ཨོན་ལ་ཁྱོད་ཀྱི་ལག་པ་ལྷོད་པོར་མ་གྱུར་ཅིག་ཅེས་གསུང་བར་འགྱུར་རོ།

༡༧ ཁྱོད་ཀྱི་དཀྱིལ་ན་བཞུགས་པའི་ཁྱོད་ཀྱི་དཀོན་མཆོག་ཡ་ཧོ་ཝཱ་ནི་མཐུ་ལྡན་ལགས་ཏེ། ཁོང་ཉིད་ཀྱིས་སྐྱབས་མཛད་དེ། ཁྱོད་ཁོང་གི་ཐུགས་སུ་བབ་ནས་དགྱེས་པར་འགྱུར། ཁོང་ཉིད་ཀྱི་བྱམས་ཐུགས་ཀྱི་ངང་ན་ཞལ་རོག་ཅིང་། དབྱངས་བཞེས་ཤིང་ཁྱོད་ཀྱི་དོན་དུ་དགའ་མགུ་བར་འགྱུར་རོ།

༡༨ ཁྱོད་ཀྱི་ནང་ནས་མི་ཚོགས་དམ་པའི་ཕྱིར་མྱ་ངན་བྱེད་པ་དང་། དེའི་རྐྱེན་གྱིས་སྨོད་ཟོར་གྱི་ཁལ་ཡོད་པ་རྣམས་ངས་སྡུད་པར་བྱ།

༡༩ ཀྱེ་ཧོ་དེའི་ཚེ་ངས་ཁྱོད་ལ་བཙེས་པ་ཐམས་ཅད་ཚར་བཅད་དེ། ཞ་བོ་ནི་བསྒྲལ་ཏེ། བསྐྲད་པ་དེ་སྡུད་པར་བྱ། དེ་དག་སྐྱེངས་སུ་བཅུག་པའི་ཡུལ་དེ་ཀ་རྣམས་སུ་སྟོད་སྒྲ་འཁྱིལ་ལེ་བ་དང་སྙན་གྲགས་ཅན་དུ་བྱའོ།

༢༠ དུས་དེ་རང་ལ་ངས་ཁྱོད་ཅག་འདྲེན་ཏེ། དུས་དེ་རང་ལ་ཁྱོད་ཅག་སྡུད་པར་ཡང་བྱའོ། དེ་ཅིའི་ཕྱིར་ཞེ་ན། ཁྱོད་ཅག་གི་མིག་གི་མདུན་ལས་ཁྱོད་ཅག་གི་བཙོན་གྱི་གནས་ཚུལ་དེ་མེད་པར་བྱེད་དུས། ས་གཞིའི་མི་རིགས་ཐམས་ཅད་ཀྱི་ནང་ན་ཁྱོད་ཅག་སྙན་གྲགས་དང་ལྡན་པ་དང་། སྟོད་སྒྲ་འཁྱིལ་ལེ་བ་རུ་བྱེད་པར་བྱའོ། ཞེས་ཡ་ཧོ་ཝཱས་གསུང་ངོ་༎ ༎

ལུང་སྟོན་པ་ཧག་གཱ་ཨིའི་མདོ།

༡

རྒྱལ་པོ་དར་ཡཱས་སྲིད་བྱེད་པའི་ལོ་གཉིས་པའི་ཟླ་བ་དྲུག་པ་དང་། ཟླ་བ་དེའི་ཚེས་པ་གཅིག་ལ་ཡ་ཧོ་ཝཱའི་བཀའ་ཡ་ཧུ་དཱའི་དཔོན་པོ་ཤེ་ཨལ་ཏི་ཨེལ་གྱི་བུ་ཟེ་རུབ་བཱ་བེལ་དང་། བླ་མ་ཆེན་པོ་ཡོ་ཚ་དག་གི་བུ་ཡོ་ཤུ་ཨ་གཉིས་ལ་ཧག་གཱ་ཨི་ལུང་སྟོན་པ་རྒྱུད་དེ་བྱུང་བ་འདི་ལྟར་རོ།

༢ དཔུང་ཆེན་གྱི་ཡ་ཧོ་ཝཱའི་བཀའ་ནི། མི་འདི་དག་གིས། ད་དུང་ཡང་ཡ་ཧོ་ཝཱའི་ཕོ་བྲང་བཞེང་བར་བྱ་བའི་སྐབས་ཀྱི་དུས་ལ་མ་བབས་སོ་ཞེས་སྨྲའོ་གསུང་།

༣ ཡང་ཡ་ཧོ་ཝཱའི་བཀའ་ལུང་སྟོན་པ་ཧག་གཱ་ཨི་རྒྱུད་དེ་འབྱོན་ནས་འདི་སྐད་དུ།

༤ ཀྱེ་མ། ཁྱོད་ཅག་རང་གི་སྤང་ལེབ་ཀྱི་ཐོག་སྤུབས་པའི་ཁྱིམ་རྣམས་སུ་སྡོད་པ་དང་། ཕོ་བྲང་འདི་ཁང་གོག་ཏུ་འཇོག་པ་དེ་ཁྱོད་ཅག་རང་གི་དུས་ཡིན་ནམ།

༥ དེ་བས་ན་དཔུང་ཆེན་གྱི་ཡ་ཧོ་ཝཱས་འདི་སྐད་དུ། ད་རང་གི་སྙིང་རང་གི་ལམ་རྣམས་ལ་གཞུང་ཞིག

༦ ཁྱོད་ཅག་གིས་མང་པོ་བཏབ་ཀྱང་ཉུང་ངུ་སྡུ། ཟ་ཡང་མི་ཚིམ། འཐུང་ཡང་མི་ངོམ། གོས་གོན་ཡང་མི་དྲོས། གླ་པས་བུག་པ་ཅན་གྱི་ཁུག་མའི་ནང་དུ་གླ་སོག་ཏུ་གླ་ལ་རྒྱུག

༧ དཔུང་ཆེན་གྱི་ཡ་ཧོ་ཝཱས་འདི་སྐད་དུ། ཁྱོད་རང་གི་ལམ་རྣམས་ལ་རང་གི་སྙིང་གཞུང་ཞིག

༨ ད་རིར་འཛེགས་ཏེ་ཤིང་དྲོངས་ཤིག་ཕོ་བྲང་བཞེངས་ཤིག་དང་། ང་དེ་ལ་ཡི་རང་ཞིང་། བདག་ལྷན་ནེར་བྱའོ། ཞེས་ཡ་ཧོ་ཝཱས་གསུང་ངོ་།

༩ ཁྱོད་ཀྱིས་མང་པོར་རེ་མོད། ཀྱེ་ཧོ། ཉུང་ངུ་བརྙེད། ཁྱོད་ཀྱིས་དེ་ཁྱིམ་དུ་དྲངས་པའི་ཚེ། ངས་དེ་ལ་ཕུ་བཏབ། ཅི་ལ། ཞེས་དཔུང་ཆེན་གྱི་ཡ་ཧོ་ཝཱས་གསུང་། དེའི་རྒྱུ་རྐྱེན་ནི། བདག་གི་ཕོ་བྲང་དེ་ཁང་རོལ་དུ་བཞག་ནས། ཁྱོད་ཐམས་ཅད་རེ་རང་གི་ཁྱིམ་དུ་རྒྱུག་པའི་སླད་དུའོ།

༡༠ དེའི་ཕྱིར་ཁྱོད་ཀྱི་སྟེང་ན་ཡོད་པའི་ནམ་མཁའ་ཆད་པས། ཟིལ་པ་མི་འབབ། སས་རང་གི་འབྲས་བུ་བཅད་དེ།

༡༡ ངས་ས་གཞི་དང་། རི་རྣམས་དང་། འབྲུ་དང་། རྒུན་ཆང་གསར་པ་དང་། འབྲུ་མར་དང་། ས་ལས་སྐྱེ་ཚད་དང་། མི་དང་དུད་འགྲོ་དང་། ལག་ལས་ཐམས་ཅད་ཀྱི་སྟེང་དུ་ཐན་པ་བཀུག་པ་ཡིན་ནོ། ཅེས་གསུངས་སོ༎

༡༢ དེ་ནས་ཤེ་ཨལ་ཏི་ཨེལ་གྱི་བུ་ཟེ་རུབ་བཱ་བེལ་དང་། བླ་མ་ཆེན་པོ་ཡོ་ཚ་དག་གི་བུ་ཡོ་ཤུ་ཨ་གཉིས། མི་ཕྱི་ལུས་ཐམས་ཅད་དང་བཅས་པས་ཡ་ཧོ་ཝཱ་རང་གི་དཀོན་མཆོག་གི་གསུང་གི་སྒྲ་དང་། ཡ་ཧོ་ཝཱ་དེ་དག་རང་གི་དཀོན་མཆོག་གིས་མངགས་དོན་བཞིན་དུ། ལུང་སྟོན་པ་ཧག་གཱ་ཨིའི་ཚིག་རྣམས་ལ་ཉན་ཏེ། མི་རྣམས་ཡ་ཧོ་ཝཱའི་ཞལ་སྔར་འཇིགས་པར་གྱུར་ཏོ།

༡༣ དེ་ནས་ཡ་ཧོ་ཝཱའི་བང་ཆེན་ཧག་གཱ་ཨིས་ཡ་ཧོ་ཝཱའི་གསུང་ལོན་བཞིན་དུ་མི་སྡེ་ལ། བདག་ཁྱོད་དང་འགྲོགས་སོ། ཞེས་ཡ་ཧོ་ཝཱས་གསུང་ངོ་ཞེས་སྨྲས་སོ།

༡༤ ཡང་ཡ་ཧོ་ཝཱས་ཡ་ཧུ་དཱའི་དཔོན་པོ་ཤེ་ཨལ་ཏི་ཨེལ་གྱི་བུ་ཟེ་རུབ་བཱ་བེལ་གྱི་སེམས་དང་། བླ་མ་ཆེན་པོ་ཡོ་ཚ་དག་གི་བུ་ཡོ་ཤུ་ཨའི་སེམས་དང་། མི་སྡེ་ཕྱི་ལུས་རྣམས་ཀྱི་སེམས་བསྐུལ་བས། དེ་དག་འོངས་ནས། རང་གི་དཀོན་མཆོག་དཔུང་ཆེན་གྱི་ཡ་ཧོ་ཝཱའི་ཕོ་བྲང་གི་མཁར་ལས་བྱེད་དུ་ཞུགས་སོ།

༡༥ དེ་ནི་རྒྱལ་པོ་དར་ཡཱས་སྲིད་བྱེད་པའི་ལོ་གཉིས་པའི་ཟླ་བ་དྲུག་པའི་ཚེས་པ་ཉི་ཤུ་བཞི་ལ་བྱུང་ངོ་༎

༢

ཟླ་བ་བདུན་པ་དང་། ཟླ་བ་དེའི་ཚེས་ཉི་ཤུ་གཅིག་ཞག ཡ་ཧོ་ཝཱའི་བཀའ་ལུང་སྟོན་པ་ཧག་གཱ་ཨིའི་ངང་ནས་བྱུང་སྟེ། འདི་སྐད་གསུང་།

༢ ད་ཡ་ཧུ་དཱའི་དཔོན་པོ་ཤེ་ཨལ་ཏི་ཨེལ་གྱི་བུ་ཟེ་རུབ་བཱ་བེལ་དང་། བླ་མ་ཆེན་པོ་ཡོ་ཚ་དག་གི་བུ་ཡོ་ཤུ་ཨ་གཉིས་དང་། ཡུལ་པ་ཕྱི་ལུས་རྣམས་ལ་གཏམ་བྱེད་ཅིང་འདི་སྐད་སྒོ་བར་གྱིས་ཤིག

༣ ཁྱོད་ཀྱི་ནང་ན་ཕོ་བྲང་འདི་སྔ་མའི་ཟིལ་གྱི་ནང་ན་མཐོང་བ་སུ་ཞིག་ལུས་ཡོད་དམ། ད་ལྟ་མཐོང་བ་འདི་ཇི་འདྲ་འདུག འདི་ནི་དེ་དང་སྡུར་ན་ཅིའང་མིན་པ་ཁྱོད་ཀྱི་མཐོང་སྣང་ལ་མི་རིག་གམ།

༤ འོན་ཀྱང་ཀྱེ་ཟེ་རུབ་བཱ་བེལ། སྟོབས་དང་ལྡན་པར་གྱུར་ཅིག ཅེས་ཡ་ཧོ་ཝཱས་གསུང་ངོ་། ཡང་ཀྱེ་ཡོ་ཚ་དག་གི་བུ་ཡོ་ཤུ་ཨ་བླ་མ་ཆེན་པོ། སྟོབས་དང་ལྡན་པར་གྱུར་ཅིག ཡང་ཀྱེ་ཡུལ་གྱི་མི་ཐམས་ཅད། སྟོབས་དང་ལྡན་པར་གྱུར་ཅིག་དང་། ལས་བྱོས་ཤིག ཅེས་ཡ་ཧོ་ཝཱས་གསུང་ངོ་། དེ་ཅིའི་ཕྱིར་ཞེ་ན། ང་ཁྱོད་དང་འགྲོགས་སོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༥ ཁྱོད་ཅག་མི་སེར་ཡུལ་ནས་འཐོན་དུས་ངས་ཁྱོད་ཅག་མཉམ་བྱས་པའི་ཞལ་ཆད་དང་བསྟུན་ནས། ངའི་ཐུགས་ཉིད་ཁྱོད་ཅག་གི་ཁྲོད་ན་བཞུགས་པས་ན། མ་འཇིགས་ཤིག

༦ དེ་ཅིའི་ཕྱིར་ཞེ་ན། དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ད་དུང་ཡང་ལན་གཅིག དུས་རེ་ཞིག་གི་འོག་ཏུ་ངས་ནམ་མཁའ་རྣམས་དང་། ས་དང་། རྒྱ་མཚོ་དང་སྐམ་ས་སྒུལ་བ་ལས།

༧ ངས་མི་སྡེ་ཐམས་ཅད་སྒུལ་ཞིང་། མི་སྡེ་ཀུན་གྱི་ཡིད་མགུ་བའི་རྫས་བསླེབ་ཅིང་། ངས་ཕོ་བྲང་འདི་ལྷན་ནེ་བས་དགང་ངོ་། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༨ དངུལ་ནི་ངའི་ཡིན། གསེར་ནི་ངའི་ཡིན། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༩ ཕོ་བྲང་ཕྱི་མ་འདིའི་གཟི་བརྗིད་ནི་ཕོ་བྲང་སྔ་མ་བས་ཀྱང་ཆེ་བར་འགྱུར་རོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་། ཡང་ཕོ་བྲང་འདི་ནང་ངས་ཞི་བདེ་སྦྱིན་པར་བྱའོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་༎

༡༠ རྒྱལ་པོ་དར་ཡཱས་སྲིད་བྱེད་པའི་ལོ་གཉིས་པའི་ཟླ་བ་དགུ་པའི་ཚེས་ཉི་ཤུ་བཞི་པའི་ཞག་ཡ་ཧོ་ཝཱའི་བཀའ་ལུང་སྟོན་པ་ཧག་གཱ་ཨིའི་ངང་ནས་བྱུང་ནས། འདི་སྐད་གསུང་།

༡༡ དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ད་བཀའ་ཁྲིམས་ཀྱི་སྐོར་དུ་བླ་མ་རྣམས་ལས་རྩར་གཅོད་གཏོང་ཞིང་དེ་དག་ལ།

༡༢ གལ་ཏེ་མི་ཞིག་གིས་རང་གི་གོས་ཀྱི་ཐུ་བའི་ནང་དུ་དམ་པ་ཡིན་པའི་ཤ་ཞིག་འཁྱེར་བ་ལས། ཐུ་བ་དེས་བག་ལེབ་བམ། སྤགས་སམ། རྒུན་ཆང་ངམ། འབྲུ་མར་རམ། གང་ཡང་རུང་བའི་ཟས་ཤིག་ལ་ཐུག་ན། དེ་དམ་པར་ལུས་སམ། སྨྲས་པ་ལས། བླ་མ་རྣམས་ཀྱིས་ཞུ་ལན་དུ། མི་ལུས་སོ་སྨྲས་སོ།

༡༣ སླར་ཧག་གཱ་ཨིས་སྨྲས་པ། གལ་ཏེ་རོ་ལ་རེག་པས་མི་གཙང་བར་གྱུར་པའི་མི་ཞིག་གིས་དེ་དག་ལས་གཅིག་ལ་རེག་ན། དེ་མི་གཙང་བར་མི་འགྱུར་རམ། བླ་མ་རྣམས་ཀྱིས་ལན་དུ། འོ་ན། མི་གཙང་བར་འགྱུར་རོ།

༡༤ དེ་ནས་ཧག་གཱ་ཨིས་ལན་འདེབས་ཤིང་སྨྲས་པ། ཡ་ཧོ་ཝཱས་འདི་སྐད་དུ། དེ་བཞིན་དུ་མི་སྡེ་འདི་དང་། མི་རིགས་འདི་དང་། དེ་དག་གི་ལག་ལས་རེ་རེ་ཡང་ངའི་གཟིགས་སྣང་ལ་ཡོད་པས། དེར་དེ་དག་གིས་མཆོད་པ་རྣམས་ཀྱང་མི་གཙང་བའོ༎

༡༥ ད་ངས་ཁྱེད་ཅག་ལ་ཞུ་བ་ནི། ཡ་ཧོ་ཝཱའི་ཕོ་བྲང་ལ་རྡོ་ཞིག་གི་ཁར་རྡོ་ཞིག་བཞག་པར་མ་བྱས་པའི་ཉིན་མོ་དེ་རིང་ནས་ཡན་ལ་བསམ་བློ་ཐོང་ཞིག

༡༦ ཉིན་མོ་དེ་རྣམས་ན། ཁལ་ཉི་ཤུའི་ཕུང་པོའི་རྩར་ཕྱིན་ནས། བཅུ་མིན་པ་མ་ཐོན། རྒུན་ཆང་འདོན་པའི་འཆག་གཞོང་ལས་བྲེ་ལྔ་བཅུ་འཆུ་བར་ཕྱིན་ནས། ཉི་ཤུ་མིན་པ་མ་ཐོན།

༡༧ འབྲུ་སྐེམ་པའི་རླུང་དང་། ཤོ་དང་། སེར་བའི་སྒོ་ནས་ཁྱོད་ཀྱི་ལག་ལས་ཐམས་ཅད་ཀྱི་ནང་དུ་ངས་ཁྱོད་ལ་བརྡེགས། དེ་ནས་ཀྱང་ཁྱོད་ངའི་ཕྱོགས་སུ་མ་འཁོར། ཞེས་ཡ་ཧོ་ཝཱས་གསུང་ངོ་།

༡༨ ཉིན་མོ་དེ་རིང་ནས་ཡན་ཆད་ལ་བསམ་པ་ཐོང་ཞིག ཟླ་བ་དགུ་པའི་ཚེས་པ་ཉི་ཤུ་བཞི་ནས་བཟུང་སྟེའམ། ཡ་ཧོ་ཝཱའི་མཆོད་ཁང་གི་ཞབས་གདན་བཏིང་བའི་ཉི་མ་ཡན་ཆད་ལ་བསམ་པ་ཐོང་ཞིག

༡༩ ད་ཙམ་གྱི་བར་དུ་ས་བོན་བང་བའི་ནང་ན་ཡོད་དམ། འོ་ན། ད་ཙམ་གྱི་བར་དུ་རྒུན་ཤིང་དང་། སེ་ཡབ་ཤིང་དང་། སེ་འབྲུ་ཤིང་དང་། ཁ་སྐྱུར་པོའི་ཤིང་རྣམས་ལ་མ་ཆགས་ཀྱིས། ཉི་མ་དེ་རིང་ནས་ཕྱིན་དུ་ངས་ཁྱོད་ཅག་བྱིན་གྱིས་རློབས་པར་བྱའོ་གསུངས་སོ༎

༢༠ སླར་ཡང་ཟླ་བ་དེ་ཀའི་ཚེས་ཉི་ཤུ་བཞི་ཞག ཡ་ཧོ་ཝཱའི་བཀའ་ལུང་སྟོན་པ་ཧག་གཱ་ཨི་ལ་བྱུང་ནས་འདི་སྐད་དུ།

༢༡ ཡ་ཧུ་དཱའི་དཔོན་པོ་ཟེ་རུབ་བཱ་བེལ་ལ་སྦྲོན་ཞིག ངས་གནམ་ས་གཉིས་དཀྲུག་པར་བྱ་སྟེ།

༢༢ རྒྱལ་ཁམས་རྣམས་ཀྱི་རྒྱལ་ཁྲི་རྩ་རྩེ་རློག་པར་བྱ་སྟེ། ཕྱི་པའི་རྒྱལ་ཁམས་རྣམས་ཀྱི་སྟོབས་མེད་པར་བྱ་སྟེ། ཤིང་རྟ་རྣམས་ཞོན་མཁན་དང་ལྷན་ཅིག་ཏུ་མགོ་ལོག་ཏུ་གཏོང་བར་བྱ། དེ་ནས་རྟ་རྣམས་ཞོན་མཁན་དང་ལྷན་ཅིག་ཏུ་ལྟུང་བར་འགྱུར་ཏེ། ཐམས་ཅད་རེ་རང་གི་སྤུན་གྱི་རལ་གྲི་ལས་ལྟུང་བར་འགྱུར་རོ་གསུངས་སོ།

༢༣ དཔུང་ཆེན་གྱི་ཡ་ཧོ་ཝཱས་འདི་སྐད་དུ། ཀྱེ་ངའི་བྲན་པོ་ཤེ་ཨལ་ཏི་ཨེལ་གྱི་བུ་ཟེ་རུབ་བཱ་བེལ། ཉིན་མོ་དེར་ངས་ཁྱོད་ཐུགས་སུ་འདོགས་ཤིང་། ཁྱོད་སོར་གདུབ་ཏུ་བྱའོ་ཞེས་ཡ་ཧོ་ཝཱས་གསུང་ངོ་། དེ་ཅིའི་ཕྱིར་ཞེ་ན། ངས་ཁྱོད་འདམས་པ་ཡིན་ནོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་༎ ༎

ལུང་སྟོན་པ་ཟ་ཀར་ཡཱའི་མདོ།

༡

དར་ཡཱའི་ལོ་གཉིས་པའི་ཟླ་བ་བརྒྱད་པར་ཡ་ཧོ་ཝཱའི་བཀའ་ནི་ཨིད་དོའི་ཚ་བོའམ། བེ་རེག་ཡཱའི་བུ་ཡིན་པའི་ཟ་ཀར་ཡཱ་ལུང་སྟོན་པ་ལ་བྱུང་ནས། འདི་སྐད་དུ།

༢ ཁྱོད་ཅག་གི་ཕ་མེས་རྣམས་ལ་ཡ་ཧོ་ཝཱ་རབ་ཏུ་ཐུགས་མ་དགྱེས་སོ།

༣ དེ་བས་ན་ཁྱོད་ཀྱིས་དེ་དག་ལ་འདི་སྐད་སྒོ་བར་བྱོས། དཔུང་ཆེན་གྱི་ཡ་ཧོ་ཝཱའི་བཀའ་ནི། ཁྱོད་ཅག་ངའི་ཕྱོགས་སུ་འཁོར་ཞིག ཅེས་དཔུང་ཆེན་གྱི་ཡ་ཧོ་ཝཱས་གསུང་། དེ་ནས་ང་ཁྱོད་ཅག་གི་ཕྱོགས་སུ་འཁོར་བར་བྱའོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༤ ཁྱོད་ཅག་རང་གི་ཕ་མེས་རྣམས་དང་འདྲ་བར་མ་གྱུར་ཅིག དེ་རྣམས་ལ་སྔ་མའི་ལུང་སྟོན་པ་རྣམས་ཀྱིས་འབོད་སྒྲོག་ཅིང་། དཔུང་ཆེན་གྱི་ཡ་ཧོ་ཝཱས་འདི་སྐད་དུ། ད་ཁྱོད་རང་གི་ངན་པའི་ལས་རྣམས་སྤོང་ཞིག ཅེས་གསུང་མོད། དེ་ལ་རྣ་བ་མ་བཏད་པར་ང་ལ་མ་ཉན་ཏོ། ཞེས་ཡ་ཧོ་ཝཱས་གསུང་ངོ་།

༥ ཁྱོད་ཀྱི་ཕ་མེས་དེ་རྣམས་ག་ན་ཡོད། ཡང་ལུང་སྟོན་པ་རྣམས་རྟག་ཏུ་འཚོའམ།

༦ འོན་ཀྱང་ངའི་ཞབས་འདེགས་པའི་ལུང་སྟོན་པ་རྣམས་ལ་བསྒོ་བར་བྱས་པའི་ཚིག་དང་། བཀའ་རྒྱ་དེ་རྣམས་བཞིན་དུ་ཁྱོད་ཅག་གི་ཕ་མེས་རྣམས་ལ་མ་བྱུང་ངམ། དེའང་དེ་དག་གྱུར་ཏེ་འདི་སྐད་དུ། དཔུང་ཆེན་གྱི་ཡ་ཧོ་ཝཱའི་ཐུགས་སུ་དགོངས་པ་བཞིན་དུ་ངེད་ཅག་ལ་མཛད་འོས་པ་ལྟར། ངེད་རང་གི་ལམ་རྣམས་དང་ངེད་རང་གི་སྤྱོད་པ་རྣམས་དང་མཐུན་པར། ངེད་ལ་མཛད་པར་བྱས་སོ༎

༧ དར་ཡཱའི་ལོ་གཉིས་པའི་ཟླ་བ་ཤེ་བད་བྱ་བའི་ཟླ་བ་བཅུ་གཅིག་པའི་ཚེས་ཉི་ཤུ་བཞི་པར། ཡ་ཧོ་ཝཱའི་བཀའ་ནི་ཨིད་དོའི་ཚ་བོའམ། བེ་རེག་ཡཱའི་བུ་ཡིན་པའི་ཟ་ཀར་ཡཱ་ལུང་སྟོན་པ་ལ་འདི་ལྟར་བྱུང་ངོ་།

༨ མཚན་མོར་ངས་བལྟས་པ་ལས། མི་ཞིག་རྟ་སྐྱང་བུར་ཞོན་ཏེ། ལུང་པའི་ནང་ན་ཡོད་པའི་ཧ་དས་ཤིང་གི་གསེབ་ན་འགྲེང་སྟེ། དེའི་རྒྱབ་ན་རྟ་སྐྱང་བུ་དང་། རག་པ་དང་། དཀར་པོ་རྣམས་ཡོད་པ་དང་།

༩ ངས་ཀྱེ་ངའི་ཇོ་བོ། འདི་རྣམས་ཅི་ལགས་གསོལ་པ་དང་། བདག་ལ་གཏམ་ལབ་པའི་ཕོ་ཉ་དེས་ང་ལ། འདི་རྣམས་ཅི་ལགས་ངས་ཁྱོད་ལ་སྟོན་པར་བྱའོ་སྨྲས་པ་དང་།

༡༠ ཧ་དས་ཤིང་གི་གསེབ་ན་ཡོད་པའི་མི་དེས་ང་ལ་ལན་དུ། འདི་དག་ནི་ཡ་ཧོ་ཝཱས་འཇིག་རྟེན་ཀུན་ཏུ་རྒྱུ་བའི་ཕྱིར་མངགས་པ་རྣམས་ཡིན་སྨྲས་སོ།

༡༡ ཡང་དེ་དག་གིས་ཧ་དས་ཤིང་གི་གསེབ་ན་འགྲེང་བའི་ཡ་ཧོ་ཝཱའི་ཕོ་ཉ་དེ་ལ་ལན་དུ། ངེད་འཇིག་རྟེན་ཀུན་ཏུ་རྒྱུ་ཟིན་ཏེ། ཀྱེ་ཧོ། ས་ཐམས་ཅད་འདུ་འཛི་མེད་པར། ཞི་བདེ་བར་སྡོད་དོ་ཞུས་པ་དང་།

༡༢ ཡ་ཧོ་ཝཱའི་ཕོ་ཉ་དེས་ལན་དུ། ཀྱེ་དཔུང་ཆེན་གྱི་ཡ་ཧོ་ཝཱ། ལོ་བདུན་ཅུའི་རིང་ནས་ཁྱེད་ཀྱི་ཐུགས་ཁྲོ་ཕོག་པའི་ཡེ་རུ་ཤ་ལེམ་དང་ཡ་ཧུ་དཱའི་གྲོང་ཁྱེར་རྣམས་ལ། དུས་ནམ་གྱི་བར་དུ་ཁྱེད་ཀྱིས་ཐུགས་བརྩེ་བའི་འཕྲོ་གཅོད་པར་བྱ། ཞེས་གསོལ་པ་དང་།

༡༣ བདག་དང་གཏམ་བྱས་པའི་ཕོ་ཉ་དེ་ལ། ཡ་ཧོ་ཝཱས་གསུང་འཇམ་ལ་ཡིད་དུ་འོང་བའི་གསུང་གི་བཀའ་ལན་གནང་བ་དང་།

༡༤ བདག་དང་གཏམ་བྱས་པའི་ཕོ་ཉ་དེས་ང་ལ། ཁྱེད་ཀྱིས་འབོད་སྒྲོག་ཅིང་འདི་ལྟར་སྒྲོགས་ཤིག དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ཡེ་རུ་ཤ་ལེམ་དང་ཙི་ཨོན་གྱི་ཕྱིར་ཆགས་སྡང་ཆེན་པོས་ཆགས་སོ།

༡༥ སེམས་ལྷོད་ཀྱིས་ཡོད་པའི་ཕྱི་པའི་མི་བརྒྱུད་རྣམས་ཀྱི་ཕྱིར་ང་རབ་ཏུ་མི་དགའོ། དེ་ཅིའི་ཕྱིར་ཞེ་ན། ང་ཅུང་ཟད་ཅིག་མ་དགའ་བར་ཡོད་པ་ལས། དེ་དག་གིས་སྡུག་བསྔལ་དེ་ཆེ་བར་བྱས་སོ།

༡༦ དེ་བས་ན་ཡ་ཧོ་ཝཱས་འདི་སྐད་གསུང་། ཁོ་བོས་ཐུགས་བརྩེར་དགོངས་ཏེ། ཡང་སྐྱར་ཡེ་རུ་ཤ་ལེམ་དུ་གདན་འཁོར་བ་ཡིན་ཏེ། དེར་ངའི་ཕོ་བྲང་བཞེང་བར་འགྱུར། ཡེ་རུ་ཤ་ལེམ་གྱི་སྟེང་དུ་ཐིག་སྐུད་སྦྲན་པར་འགྱུར་རོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༡༧ སླར་ཡང་སྐད་ཆེན་པོས་བོས་ཤིག དཔུང་ཆེན་གྱི་ཡ་ཧོ་ཝཱས་འདི་སྐད་དུ། ཁོ་བོའི་གྲོང་ཁྱེར་རྣམས་སླར་བདེ་ལེགས་ཀྱིས་ལུད་པར་འགྱུར་ཏེ། ཡ་ཧོ་ཝཱས་ད་དུང་ཡང་ཙི་ཨོན་གྱི་སེམས་གསོ་ཞིང་། ད་དུང་ཡང་ཡེ་རུ་ཤ་ལེམ་འདམ་པར་མཛད་པར་འགྱུར་རོ་ཞེས་གསུང་ངོ་༎

༡༨ ཡང་ངས་རང་གི་མིག་བཏེག་ཅིང་བལྟས་པ་དང་། ཀྱེ་ཧོ། རུ་ཅོ་བཞི་འདུག

༡༩ ཡང་ངས་བདག་དང་གཏམ་བྱས་པའི་ཕོ་ཉ་དེ་ལ། འདི་དག་ཅི་ལགས་ཞུས་པའི་ལན་དུ་དེས་ང་ལ། འདི་དག་གིས་ཡ་ཧུ་དཱ་དང་། ཨིས་ར་ཨེལ་དང་། ཡེ་རུ་ཤ་ལེམ་གཏོར་བར་བྱས་པའི་རུ་ཅོ་དེ་རྣམས་སོ་ཞེས་སྨྲས་བྱུང་།

༢༠ ཡང་ཡ་ཧོ་ཝཱས་བདག་ལ་མགར་བ་བཞི་བསྟན་པ་དང་།

༢༡ ངས་འདི་དག་ཅི་བྱེད་དུ་འོངས་པ་ལགས་ཞེས་ཞུས་པས། ཁོང་གིས་ང་ལ་ལན་དུ། ཡ་ཧུ་དཱ་གཏོར་བར་བྱས་ཏེ། སུས་ཀྱང་དེ་དག་གི་མདུན་དུ་རང་གི་མགོ་འདེགས་མ་ནུས་པའི་རུ་ཅོ་རྣམས་ནི་འདི་དག་གོ། ཡ་ཧུ་དཱའི་ཡུལ་ཁམས་གཏོར་དུ་རང་གི་རུ་ཅོ་སྤར་བར་བྱས་པའི་ཕྱི་པའི་མི་བརྒྱུད་ཀྱི་རུ་ཅོ་རྣམས་འཁྲུགས་པ་དང་འཕེན་པའི་ཕྱིར་འདི་དག་འོངས་པ་ལགས་སོ་ཞེས་གསུངས་སོ༎

༢

སླར་ཡང་ངས་རང་གི་མིག་བཏེག་ཅིང་བལྟས་པ་ལས། ཀྱེ་ཧོ། ཐིག་སྐུད་ལག་ཏུ་ཐོགས་པའི་མི་ཞིག་འདུག

༢ ངས་ཁྱེད་གར་གཤེགས་ཞེས་སྨྲས་པས། དེས་ང་ལ། ཡེ་རུ་ཤ་ལེམ་གདབ་ཅིང་། དེའི་ཞེང་དུ་ཙམ་ཡོད་པ་དང་། རིང་ཐུང་དུ་ཙམ་ཡོད་པ་བལྟ་བའི་ཕྱིར་རོ་ཞེས་སྨྲས་སོ།

༣ ཡང་ཀྱེ་ཧོ། བདག་དང་གཏམ་བྱས་པའི་ཕོ་ཉ་དེ་བཞུད་པ་དང་། ཕོ་ཉ་གཞན་ཞིག་དེ་ལ་བསུར་འོངས་ནས།

༤ དེ་ལ། རྒྱུགས་ནས་གཞོན་ནུ་འདི་ལ། ཡེ་རུ་ཤ་ལེམ་ནི་མི་དང་དུད་འགྲོ་མང་དྲགས་པའི་རྐྱེན་གྱིས་ལྕགས་རི་མེད་པའི་གྲོང་ཁྱེར་རྣམས་དང་འདྲ་བར་འཚུགས་པར་འགྱུར་རོ།

༥ དེ་ཅིའི་ཕྱིར་ཞེ་ན། ཡ་ཧོ་ཝཱའི་བཀའ་ནི། བདག་ཉིད་དེའི་ཕྱོགས་བཞིའི་མེའི་ལྕགས་རི་དང་། དབུས་ཀྱི་གཟི་བརྗིད་དུ་འགྱུར་བར་འགྱུར་རོ༎

༦ ཧ་ཧཱ། བྱང་ཕྱོགས་ཀྱི་ཡུལ་ལས་འབྲོས་ཤིག ཡ་ཧོ་ཝཱའི་བཀའ་ནི། དེ་ཅིའི་ཕྱིར་ཞེ་ན། ངས་ཁྱོད་ནི་ནམ་མཁའི་རླུང་བཞི་བཞིན་རྒྱ་ཡན་དུ་བཏང་བ་ཡིན། ཞེས་ཡ་ཧོ་ཝཱས་གསུང་ངོ་།

༧ བཱ་བེལ་གྱི་བུ་མོ་མཉམ་སྡོད་པའི། ཀྱེ་ཙི་ཨོན། རང་སྒྲོལ་ཞིག

༨ གང་ལ་ཞེ་ན། དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། དཔལ་འབྱོར་གྱི་དོན་དུ་ཁྱོད་བསྣུབས་པའི་མི་བརྒྱུད་རྣམས་ཀྱི་རྩར་ང་བཏང་བས། གང་གིས་ཁྱོད་ལ་རེག་པ་དེས་ཁོང་གི་སྤྱན་འབྲས་ལ་རེག་གོ།

༩ དེ་བས་ན་ལྟོས་ཤིག ཁོ་བོས་དེའི་ཕྱོགས་སུ་ལག་པ་ཤགས་གཏོང་ཞིང་། དེ་རྣམས་རང་གི་བྲན་པོའི་བཅོམ་ནོར་དུ་འགྱུར་བ་དང་། ཁྱོད་ཅག་གིས་ང་ནི་དཔུང་ཆེན་གྱི་ཡ་ཧོ་ཝཱས་མངགས་པ་ཡིན་ངོ་འཕྲོད་པར་འགྱུར་རོ།

༡༠ ཀྱེ་ཙི་ཨོན་གྱི་བུ་མོ། གླུ་ལེན་ཞིང་དགའ་མགུ་རངས་ཤིག དེ་ཅིའི་ཕྱིར་ཞེ་ན། ཀྱེ་ཧོ། ང་འོང་བ་དང་ཁྱོད་ཀྱི་ཁྲོད་དུ་གནས་པར་བྱ་བའི་ཕྱིར་རོ། ཞེས་ཡ་ཧོ་ཝཱས་གསུང་ངོ་།

༡༡ ཡང་ཞག་དེར་མི་བརྒྱུད་དུ་མ་ཡ་ཧོ་ཝཱ་དང་བྲེལ་ཏེ། ངའི་མི་བརྒྱུད་དུ་འགྱུར་བ་དང་། ཁོ་བོ་ཁྱོད་ཀྱི་ཁྲོད་དུ་གནས་པར་བྱའོ། དེ་ནས་ཁྱོད་ཀྱིས་ང་ནི་དཔུང་ཆེན་གྱི་ཡ་ཧོ་ཝཱས་མངགས་མཁན་ཞིག་ལགས་པ་ངོ་འཕྲོད་པར་འགྱུར་རོ།

༡༢ ཡང་ཡ་ཧོ་ཝཱས་ཡུལ་ཁམས་དམ་པའི་ནང་དུ་ཡ་ཧུ་དཱ་ནི་ཉིད་ཀྱི་སྐུ་སྐལ་དུ་བསྣམས་སྟེ། ཡེ་རུ་ཤ་ལེམ་སླར་ཡང་འདམ་པར་འགྱུར་རོ༎

༡༣ ཀྱེ་ཤ་ཐམས་ཅད། ཡ་ཧོ་ཝཱའི་ཞལ་ངོར་ཁ་རོག་སྡོད་ཅིག དེ་ཅིའི་ཕྱིར་ཞེ་ན། ཁོང་ནི་ཉིད་ཀྱི་བཞུགས་གནས་དམ་པ་ལས་བཞེངས་ཟིན་པའི་ཕྱིར་རོ༎

༣

ཡང་དེས་ང་ལ་ཡ་ཧོ་ཝཱའི་ཕོ་ཉའི་མདུན་དུ་མཆིས་པའི་བླ་མ་ཆེན་པོ་ཡོ་ཤུ་ཨ་བསྟན་ཏེ། དེ་ལ་སཱ་ཏན་གྱིས་རྒོལ་དུ་དེའི་ལག་གཡས་ན་ལངས་ནས་འདུག་གོ།

༢ ཡང་ཡ་ཧོ་ཝཱས་སཱ་ཏན་ལ། ཀྱེ་སཱ་ཏན། ཡ་ཧོ་ཝཱས་ཁྱོད་ལ་སྨད་པར་མཛོད་ཅིག ཡེ་རུ་ཤ་ལེམ་འདམས་པའི་ཡ་ཧོ་ཝཱ་ཁོང་གིས་ཁྱོད་ལ་སྨད་པར་མཛོད་ཅིག འདི་ནི་མེའི་ནང་ནས་ཕྱུང་བའི་མགལ་ཐོ་ཞིག་མིན་ནམ།

༣ དེར་ཡོ་ཤུ་ཨ་བཙོག་པའི་གོས་རྣམས་གསོལ་ནས། ཕོ་ཉའི་མདུན་དུ་འགྲེང་ནས་འདུག་གོ།

༤ ཡང་དེས་རང་གི་མདུན་དུ་ལྡང་བ་རྣམས་ལ་འདི་སྐད་དུ། དེ་ལས་བཙོག་པའི་གོས་རྣམས་ཕུད་ཅིག་ཅེས་བསྒོའོ། ཡང་ཁོང་གིས་དེ་ལ། ཀྱེ་ཧོ། ངས་ཁྱོད་ཀྱི་ཉེས་པ་ཁྱོད་ལས་ཕྲལ་ཟིན་ཏེ། ཁྱོད་ལ་གཟབ་གོས་སྐོན་པར་བྱའོ་ཞེས་གསུངས་སོ།

༥ ཡང་ཁོང་གིས། དེའི་མགོ་ལ་ཐོད་ལེགས་པ་སྐོན་ཞིག་གསུངས་པས། དེ་དག་གིས་དེའི་མགོ་ལ་ཐོད་ལེགས་པ་ཞིག་ཀྱང་བསྐོན་ཏེ། ན་བཟའ་ཡང་གསོལ་བར་བྱས་པ་ལས། ཡ་ཧོ་ཝཱའི་ཕོ་ཉ་དེའི་མཆན་དུ་འགྲེང་ནས་འདུག་གོ།

༦ ཡང་ཡ་ཧོ་ཝཱའི་ཕོ་ཉས་ཡོ་ཤུ་ཨ་ལ་ནན་ཆགས་བྱེད་ཅིང་འདི་སྐད་དུ།

༧ དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། གལ་ཏེ་ཁྱོད་ངའི་ལམ་རྣམས་ན་འགྲུལ་ཞིང་། ངའི་བཀའ་སྲུང་ན། ཁྱོད་ཀྱིས་ཀྱང་ངའི་ཕོ་བྲང་ན་སྲིད་བྱ་ཞིང་། ངའི་ཚོམས་རྣམས་ལ་ལྟ་བ་དང་། ངས་ཁྱོད་ལ་འདིར་འགྲེང་བའི་ཁྲོད་དུ་རྒྱུ་བའི་གནས་ཀྱང་སྦྱིན་པར་བྱའོ།

༨ ད་ཀྱེ་བླ་མ་ཆེན་པོ་ཡོ་ཤུ་ཨ། ཁྱོད་དང་ཁྱོད་ཀྱི་གྲོགས་ཁྱོད་ཀྱི་མདུན་དུ་གནས་ཡོད་པ་རྣམས། ཚུར་ལ་ཉོན་ཞིག མི་འདི་དག་ནི་དཔེ་ལྟས་སོ། དེ་ཅིའི་ཕྱིར་ཞེ་ན། ལྟོས་ཤིག་བདག་ཉིད་ཀྱི་བྲན་པོ་ལྕུག་མའི་མཚན་ཅན་དེ་ངས་སྐྱེད་པར་བྱའོ།

༩ དེ་ཅིའི་ཕྱིར་ཞེ་ན། བདག་གིས་ཡོ་ཤུ་ཨའི་མདུན་དུ་བཞག་པའི་རྡོ་དེ་ལ་ལྟོས་ཤིག རྡོ་གཅིག་པོ་དེ་ལ་སྤྱན་བདུན་འདུག ལྟོས་ཤིག་ངས་དེ་རྐོས་ཀྱིས་རྐོ་བར་བྱའོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་། ཡང་ངས་ཡུལ་ཁམས་འདིའི་ཉེས་སྡིག་ནི་ཉི་མ་གཅིག་གི་ནང་འཁྱེར་བར་བྱའོ།

༡༠ ཉིན་མོ་དེར་དཔུང་ཆེན་གྱི་ཡ་ཧོ་ཝཱའི་བཀའ་ནི། ཁྱོད་ཅག་རེ་རེ་ཡིས་རང་གི་ཁྱིམ་མཚེས་ལ་རྒུན་ཤིང་དང་སེ་ཡབ་ཤིང་གི་ལྐོག་ཏུ་སྡོད་དུ་འབོད་པར་བྱའོ། ཞེས་སྨྲས་སོ༎

༤

ཡང་བདག་དང་གཏམ་བྱས་པའི་ཕོ་ཉ་དེ་སླར་འོངས་ནས། མི་ཞིག་གི་གཉིད་སད་པ་ལྟར། ངའི་གཉིད་སད་པར་བྱས་ཏེ།

༢ བདག་ལ། ཁྱོད་ཀྱིས་ཅི་མཐོང་སྨྲས་པས། ངས་ཞུས་པ། ངས་བལྟས་པ་ལས། ཀྱེ་ཧོ། གསེར་ལྗང་རྡུང་གི་སྟེགས་བུ་ཞིག་དང་། དེའི་རྩེ་ན་དེའི་ཏིང་དང་། དེའི་གོང་ན་དེའི་སྒྲོན་མ་བདུན་དང་། དེའི་གོང་ན་ཡོད་པའི་སྒྲོན་མ་བདུན་གྱི་པུ་རི་བདུན་དང་།

༣ དེའི་མདུན་དུ་ཁ་སྐྱུར་པོའི་ཤིང་སྡོང་གཉིས་ལས། གཅིག་ཏིང་གི་གཡས་ན་དང་། གཅིག་དེའི་གཡོན་ན་འདུག

༤ ཡང་བདག་དང་གཏམ་བྱས་པའི་ཕོ་ཉ་དེ་ལ་ངས་ལན་བཏབ་ནས། ངའི་ཇོ་བོ། འདི་དག་ཅི་ཡིན་ཞུས་པ་དང་།

༥ བདག་དང་གཏམ་བྱས་པའི་ཕོ་ཉ་དེས་ང་ལ་ལན་དུ། འདི་དག་ཅི་ཡིན་ཁྱོད་ཀྱིས་མི་ཤེས་སམ་གསུངས་པས། ངས་ངའི་ཇོ་བོ། ངས་མི་ཤེས་སོ་ཞེས་ཞུས་པ་ལས།

༦ དེས་ལན་དུ་བདག་ལ་ན་རེ། ཟེ་རུབ་བཱ་བེལ་གྱི་ཕྱིར་ཡ་ཧོ་ཝཱའི་བཀའ་མཆིད་ནི་འདི་ལྟ་སྟེ། སྟོབས་ལས་ཀྱང་མིན། དབང་ལས་ཀྱང་མིན་གྱི། ངའི་ཐུགས་ཉིད་ལས་ཡིན་ནོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༧ ཀྱེ་རི་བོ་ཆེ། ཁྱོད་ཅི་ཡིན། ཟེ་རུབ་བཱ་བེལ་གྱི་མདུན་ན་ཁྱོད་ཐང་ག་སྟེ། ཁོས་ཟུར་རྡོ་འདོན་སྐབས་སུ། ཐུགས་རྗེས་གཟིགས། ཐུགས་རྗེས་གཟིགས་ཞེས་འབོད་སྒྲོག་པར་འགྱུར་རོ།

༨ སླར་ཡང་ཡ་ཧོ་ཝཱའི་བཀའ་བདག་ལ་བྱུང་ནས་འདི་སྐད་གསུང་།

༩ ཟེ་རུབ་བཱ་བེལ་གྱི་ལག་པ་རྣམས་ཀྱིས་ཕོ་བྲང་འདིའི་ཞབས་གདན་བཏིང་བས། དེའི་ལག་པ་རྣམས་ཀྱིས་དེ་སྒྲུབ་པར་བྱའོ། དེ་ནས་ཁྱོད་ཀྱིས་དཔུང་ཆེན་གྱི་ཡ་ཧོ་ཝཱས་ང་ཁྱོད་རྩར་མངགས་པ་རྟོགས་པར་འགྱུར་རོ།

༡༠ དེ་ཅིའི་ཕྱིར་ཞེ་ན། བྱ་བ་ཆུང་བ་རྣམས་ཀྱི་ཉིན་མོ་ལ་ཁྱད་དུ་སད་པ་དེ་སུ་ཡིན། གང་ལ་ཞེ་ན། ས་ཆེན་པོ་ཀུན་ཏུ་རྒྱུ་བའི་ཡ་ཧོ་ཝཱའི་སྤྱན་བདུན་པོས་ནི། ཟེ་རུབ་བཱ་བེལ་གྱི་ལག་ཏུ་ཡོད་པའི་གཏིང་རྡོ་ལ་ཐུགས་མཉེས་ཤིང་གཟིགས་པར་འགྱུར་རོ༎

༡༡ དེ་ནས་ངས་ལན་དུ་དེ་ལ། སྟེགས་བུའི་གཡས་གཡོན་ན་ཡོད་པའི་ཁ་སྐྱུར་པོའི་ཤིང་སྡོང་འདི་གཉིས་པོ་ཅི་ལགས་ཞུས་ཏེ།

༡༢ སླར་ཡང་ངས་དེ་ལ་ལན་དུ། གསེར་གྱི་པུ་རི་གཉིས་པོའི་ནང་ནས་གསེར་གྱི་འབྲུ་མར་ཕྱིར་འབྲུབ་པའི་གན་དུ་ཡོད་པའི་ཁ་སྐྱུར་པོའི་ཡལ་འདབ་འདི་གཉིས་པོ་ནི་ཅི་ཞིག་ལགས་ཞེས་ཞུས་པ་དང་།

༡༣ དེས་ང་ལ་ལན་དུ། འདི་དག་ཅི་ཡིན་པ་ཁྱོད་ཀྱིས་མི་ཤེས་སམ་གསུངས་པས། ངས་ངའི་ཇོ་བོ། ངས་མི་ཤེས་སོ་ཞུས་པ་དང་།

༡༤ དེས་ང་ལ། འདི་གཉིས་པོ་ནི་ས་ཆེན་པོ་ཀུན་གྱི་གཙོ་བོའི་སྤྱན་སྔར་འགྲེང་བའི་འབྲུ་མར་གྱི་བུ་དེ་གཉིས་ལགས་སོ། ཞེས་གསུངས་སོ༎

༥

དེ་ནས་ངས་སླར་ཡང་མིག་བཏེག་ཅིང་བལྟས་པ་ལས། ལྟོས། ལྡིང་འགྲོས་བྱེད་པའི་ཤོག་སྒྲིལ་ཞིག་འདུག

༢ ཡང་དེས་ང་ལ་ཁྱོད་ཀྱིས་ཅི་མཐོང་། ཞེས་གསུངས་པའི་ལན་དུ་ངས། ལྡིང་འགྲོས་བྱེད་པའི་ཤོག་སྒྲིལ་རིང་ཐུང་དུ་ཁྲུ་ཉི་ཤུ་དང་ཞེང་དུ་ཁྲུ་བཅུ་ཐམ་པ་ཡོད་པ་ཞིག་མཐོང་ངོ་ཞུས་པ་དང་།

༣ དེས་ང་ལ། འདི་ནི་ས་གཞིའི་ངོས་ཐམས་ཅད་ལ་འབབ་པའི་དམོད་པ་དེ་ཡིན། གང་ལ་ཞེ་ན། དེའི་ཚུར་ཕྱོགས་ན། རྐུ་བ་ཐམས་ཅད་དེ་ནང་བཞིན་དུ་ཚར་དུ་གཅད་པ་དང་། ཕར་ཕྱོགས་ན། མནའ་ཟོས་ཐམས་ཅད་ཀྱང་དེ་ནང་བཞིན་དུ་ཚར་དུ་གཅད་པར་འགྱུར་རོ།

༤ ངས་དེ་གདོན་ནོ། དཔུང་ཆེན་གྱི་ཡ་ཧོ་ཝཱའི་བཀའ་ནི། ཡང་དེ་ནི་རྐུན་པོའི་ཁྱིམ་གྱི་ནང་དང་། ངའི་མཚན་བརྗོད་ཅིང་རྫུན་གྱི་མནའ་སྐྱེལ་བའི་ཁྱིམ་དུ་འཛུལ་ཞིང་། དེའི་ཁྱིམ་གྱི་གཞུང་དུ་བསྡད་དེ། གདུང་མ་དང་རྡོ་རྣམས་དང་བཅས་པ་དེ་མེད་པར་བྱའོ༎

༥ ཡང་བདག་དང་གཏམ་བྱས་པའི་ཕོ་ཉ་དེ་ཐོན་ཏེ་བདག་ལ། ད་རང་གི་མིག་ཐེག་ཅིང་། འཐོན་འོང་བ་འདི་ཅི་ལགས་ལྟོས་ཤིག་གསུངས་པས།

༦ ངས་འདི་ཅི་ལགས་ཞུས་པས། དེ་ན་རེ། འཐོན་འོང་བ་འདི་ནི་ཨེ་ཕ་ཞིག་གོ་གསུངས་ཏེ། སླར་ཡང་དེས། འདི་ནི་ས་གཞི་ཐམས་ཅད་ཀྱི་ནང་ན་དེ་དག་གི་འདྲ་དཔེ་སྟེ།

༧ ཀྱེ་ཧོ། ཞ་ཉེའི་རྡོ་ཚད་བཏེགས་པ་ཞིག་ཡོད། ཡང་འདི་ནི་བུད་མེད་ཨེ་ཕའེ་དབུས་ན་སྡོད་པ་ཞིག་འདུག་གོ་ཞེས་གསུངས་ནས།

༨ ཡང་དེས། འདི་ནི་ངན་པ་ཉིད་དོ། གསུངས་ཏེ། མོ་ནི་ཨེ་ཕའི་དཀྱིལ་དུ་ཕངས་ཏེ། ཞ་ཉེའི་སྐར་ཚད་ནི་དེའི་ཁ་ལ་བརྒྱབ་པར་བྱས་པ་དང་།

༩ ངས་རང་གི་མིག་བཏེག་ནས་བལྟས་པ་ལས། ཀྱེ་ཧོ། བུད་མེད་གཉིས་བྱུང་སྟེ། དེ་དག་གི་ཤོག་པའི་ནང་ན་རླུང་ཡོད་དོ། དེ་ཅིའི་ཕྱིར་ཞེ་ན། དེ་དག་ལ་བྱ་ཁྲུང་ཁྲུང་གི་ཤོག་པ་དང་འདྲ་བའི་ཤོག་པ་ཡོད་པའི་ཕྱིར་རོ། ཡང་དེ་དག་གིས་ཨེ་ཕ་དེ་གནམ་སའི་མཚམས་སུ་བཏེགས་ཁྱེར་བ་དང་།

༡༠ བདག་དང་གཏམ་བྱས་པའི་ཕོ་ཉ་དེ་ལ་ངས། འདི་དག་གིས་ཨེ་ཕ་དེ་གང་དུ་འཁྱེར་རོ་བྱས་པས།

༡༡ དེས་ང་ལ། མོ་ལ་ཤི་ནེ་ཨར་དུ་ཁྱིམ་ཞིག་རྩིག་པའི་དོན་དུ་འཁྱེར་རོ། ཡང་དེ་འཛུགས་ཤིང་མོ་རང་གི་གནས་སུ་འཇོག་པར་འགྱུར་རོ་ཞེས་གསུངས་སོ༎

༦

ཡང་བདག་བསྒྱུར་ནས་རང་གི་མིག་བཏེག་ཅིང་བལྟས་པ་ལས། ཀྱེ་ཧོ། རི་གཉིས་ཀྱི་བར་ནས་ཤིང་རྟ་བཞི་འཐོན་བྱུང་སྟེ། རི་དེ་གཉིས་ནི་ར་གན་གྱི་རིའོ།

༢ ཤིང་རྟ་དང་པོར་རྟ་སྐྱང་བུ་དང་ཤིང་རྟ་གཉིས་པར་རྟ་འོལ་བ་དང་།

༣ ཤིང་རྟ་གསུམ་པར་རྟ་དཀར་པོ་དང་། ཤིང་རྟ་བཞི་པར་རྟ་ཁྲ་བོ་དང་ཐིག་ལེ་ཅན་རྣམས་འདུག་གོ།

༤ དེ་ནས་བདག་དང་གཏམ་བྱས་པའི་ཕོ་ཉ་དེ་ལ་ངས་ལན་དུ། ངའི་ཇོ་བོ། འདི་དག་ཅི་ལགས་ཞེས་ཞུས་པ་དང་།

༥ ཕོ་ཉ་དེས་བདག་ལ་ལན་དུ། འདི་ནི་ས་ཐམས་ཅད་ཀྱི་གཙོ་བོའི་ཞལ་ངོར་ཡོད་པ་ལས་ཐོན་པའི་ནམ་མཁའི་རླུང་བཞི་པོ་སྟེ།

༦ རྟ་འོལ་བ་རྣམས་ཡོད་པ་ནི་བྱང་གི་ཡུལ་དུ་འགྲོའོ། དཀར་པོ་རྣམས་དེ་དག་གི་ཕྱི་བཞིན་དང་། ཁྲ་བོ་རྣམས་ནི་ལྷོའི་ཡུལ་དང་།

༧ སྐྱང་བུ་དེ་རྣམས་ཐོན་ཏེ་ས་ཐམས་ཅད་ཕན་ཚུན་འཁོར་དུ་བསྙེགས་ཏེ། དེས་འདོང་ལ། ས་གཞིར་ཕན་ཚུན་འཁོར་ཞིག་སྨྲས་པ་དང་། དེ་དག་གིས་ས་གཞིར་ཕན་ཚུན་འཁོར་བར་བྱས་པ་དང་།

༨ དེས་བདག་ལ་བོས་ནས། གཏམ་བྱས་ཏེ་འདི་ན་རེ། བྱང་གི་ཡུལ་དུ་ཕྱིན་པ་རྣམས་ལ་ལྟོས་ཤིག དེ་དག་གིས་བྱང་གི་ཡུལ་དུ་ངའི་ཡིད་ཚིམ་པར་བྱས་སོ་ཞེས་སྨྲས་སོ༎

༩ ཡང་བདག་ལ་ཡ་ཧོ་ཝཱའི་བཀའ་བྱུང་ནས་འདི་སྐད་དུ།

༡༠ ཁྱོད་ཀྱིས་བཱ་བེལ་ནས་འོངས་པའི་བཙོན་པའི་ཁྲོད་ལས་ཧེལ་དཱ་ཨི་དང་། ཏོ་བི་ཡཱ་དང་། ཡེ་ད་ཡཱ་ལས་བླངས་ཏེ། ཉིན་དེ་ཀར་ཆས་ཏེ། ཟེ་ཕན་ཡཱའི་བུ་ཡོ་ཤི་ཡཱའི་ཁྱིམ་དུ་ཞུགས་ཏེ།

༡༡ འོ་ན་དེ་དག་ལས་དངུལ་དང་གསེར་བླངས་ཏེ་ཅོད་པན་རྣམས་བཟོས་ནས། ཡོ་ཚ་དག་གི་བུ་ཡོ་ཤུ་ཨ་བླ་མ་ཆེན་པོ་ལགས་པའི་མགོར་སྐོན་ཞིག་དང་།

༡༢ དེ་ལ་འདི་སྐད་སྨྲོས་ཤིག དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ལྕུག་གུའི་མིང་ཡོད་པའི་སྐྱེས་བུར་ལྟོས་ཤིག དེ་ནི་རང་གི་གནས་ནས་འཁྲུངས་ཏེ། ཡ་ཧོ་ཝཱའི་ཕོ་བྲང་བཞེང་བར་བྱའོ།

༡༣ འོ་ན། དེས་ཡ་ཧོ་ཝཱའི་ཕོ་བྲང་བཞེངས་ཏེ། དཔལ་དང་ལྡན་ཏེ། རང་གི་རྒྱལ་ཁྲིར་འཁོད་ཅིང་རྒྱལ་སྲིད་སྐྱོང་ཞིང་། རང་གི་རྒྱལ་ཁྲིར་བླ་མར་འགྱུར་བར་འགྱུར། དེ་གཉིས་ཀྱི་ནང་ནས་ཞི་བདེའི་བཀའ་གྲོས་འབྱུང་བར་འགྱུར་རོ།

༡༤ ཅོད་པན་དེ་རྣམས་ནི་ཡ་ཧོ་ཝཱའི་མཆོད་ཁང་གི་ནང་ན་ཧེ་ལེམ་དང་། ཏོ་བི་ཡཱ་དང་། ཡེ་ད་ཡཱ་དང་། ཟེ་ཕན་ཡཱའི་བུ་ཧེན་རྣམས་ཀྱི་དྲན་རྟེན་དུ་འགྱུར་བར་འགྱུར་རོ༎

༡༥ དེ་ནས་ས་ཐག་རིང་པོར་ཡོད་པ་རྣམས་འོངས་ནས། ཡ་ཧོ་ཝཱའི་མཆོད་ཁང་གི་ནང་དུ་མཁར་ལས་བྱེད་པར་འགྱུར། དེ་ནས་ཁྱོད་ཅག་གིས་ང་ནི་དཔུང་ཆེན་གྱི་ཡ་ཧོ་ཝཱས་མངགས་པ་རྟོགས་པར་འགྱུར། ཡང་ཇི་སྟེ་ཁྱོད་ཅག་གིས་ཡ་ཧོ་ཝཱ་ཁྱོད་ཀྱི་དཀོན་མཆོག་གི་གསུང་སྐད་ལ་ཉན་པར་སྙེགས་ན། དེ་བཞིན་དུ་འབྱུང་བར་འགྱུར་རོ༎

༧

དེ་ནས་རྒྱལ་པོ་དར་ཡཱའི་ལོ་བཞི་པར། ཁིས་ལེབ་བྱ་བའི་ཟླ་བ་དགུ་པའི་ཚེས་བཞི་པ་ལ་ཡ་ཧོ་ཝཱའི་བཀའ་ཟ་ཀར་ཡཱ་ལ་བྱུང་ངོ་།

༢ བྱ་བ་འདི་ནི་བེད་ཨེལ་པ་རྣམས་ཀྱིས་དཀོན་མཆོག་གི་ཕོ་བྲང་དུ་ཡ་ཧོ་ཝཱའི་སྤྱན་སྔར་གསོལ་བ་འདེབས་སུ་ཤར་ཨེ་ཟེར་དང་། རེ་གེམ་མེ་ལེག་དང་། དེ་དག་གི་མི་རྣམས་མངགས་ཤིང་།

༣ ངས་ལོ་འདི་སྙེད་བྱས་པ་དང་འདྲ་བར། ཟླ་བ་ལྔ་པའི་ནང་ལ་ཟུར་དུ་ཐོན་ནས་ངུ་བར་བྱའམ། ཞེས་དཔུང་ཆེན་གྱི་ཡ་ཧོ་ཝཱའི་བླ་མ་དང་ལུང་སྟོན་པ་རྣམས་ལ་འདྲི་བའི་ཚེ་བྱུང་ངོ་།

༤ དེར་དཔུང་ཆེན་གྱི་ཡ་ཧོ་ཝཱའི་བཀའ་བདག་ལ་བྱུང་ནས་འདི་སྐད་དུ།

༥ ཡུལ་མི་ཀུན་དང་བླ་མ་རྣམས་ལ་འདི་སྐད་སྦྲོན་ཞིག ཁྱོད་ཅག་གིས་ལོ་བདུན་ཅུར་ཟླ་བ་ལྔ་པ་དང་བདུན་པའི་ནང་དུ་སྨྱུང་ཞིང་མྱ་ངན་བྱས་པའི་ཚེ། ངོ་ཐོག་ངའི་དོན་དུའམ་ང་ཉིད་ཀྱི་དོན་དུ་སྨྱུང་བར་བྱས་སམ།

༦ ཁྱོད་ཀྱིས་ཟ་དུས་དང་འཐུང་དུས། རང་དོན་དུ་ཟ་ཞིང་མ་འཐུངས་སམ།

༧ བྱ་བ་འདི་ནི་ཡ་ཧོ་ཝཱས་སྔ་མའི་ལུང་སྟོན་པ་རྣམས་ཀྱི་ངང་ནས་འབོད་སྒྲོགས་ཤིང་ལྷོ་ཕྱོགས་ཀྱི་ཡུལ་དང་ཐང་གར་མི་རྣམས་གནས་པའི་ཚེ་ན། ཡེ་རུ་ཤ་ལེམ་འཚུགས་ཤིང་ཡིད་ཚིམ་ཞིང་། དེའི་མཐའ་འཁོར་གྱི་གྲོང་ཁྱེར་རྣམས་ཀྱང་དེ་བཞིན་ཡོད་པའི་ཚེ་གསུངས་པ་དེ་མ་ཡིན་ནམ། ཞེས་གསུངས་སོ༎

༨ ཡང་ཡ་ཧོ་ཝཱའི་བཀའ་ཟ་ཀར་ཡཱ་ལ་བྱུང་ནས་འདི་སྐད་གསུངས།

༩ དཔུང་ཆེན་གྱི་ཡ་ཧོ་ཝཱས་འདི་སྐད་དུ། ཞལ་ཆེ་དྲང་པོར་གཅོད་ཅིང་། མི་རེ་རེས་རང་གི་སྤུན་ལ་དྲིན་དང་སྙིང་རྗེ་བྱོས་ཤིག

༡༠ ཡང་མོ་རང་མོ་དང་དྭ་ཕྲུག་དང་འགྲོན་པོ་དང་དབུལ་ཕོངས་རྣམས་ལ་ཚོད་ཆད་མ་བྱེད་པར། སུས་རང་གི་སྙིང་ན་རང་གི་སྤུན་ལ་སེམས་ངན་མ་སྐྱེད་ཅིག་བསྐུལ་ཡང་།

༡༡ དེ་དག་གིས་མི་ཉན་པ་ལས། གཉའ་རེངས་བྱས་ཏེ། མི་ཐོས་པའི་དོན་དུ་རྣ་བ་བཀག

༡༢ དེས་ཀྱང་མི་ཟད། དཔུང་ཆེན་གྱི་ཡ་ཧོ་ཝཱས་སྔ་མའི་ལུང་སྟོན་པ་རྣམས་ཀྱི་སྒོ་ནས་ཉིད་ཀྱི་ཐུགས་ཉིད་ཀྱི་ངང་ནས་མངགས་པའི་བཀའ་དང་། ཕྲིན་རྣམས་མི་ཐོས་པའི་ཕྱིར་དུ། རང་གི་སྙིང་རྡོ་རྗེ་ཕ་ལམ་ལྟར་སྲ་བར་བྱས་པའི་རྐྱེན་གྱིས། དཔུང་ཆེན་གྱི་ཡ་ཧོ་ཝཱའི་ཕྱོགས་ནས་ཐུགས་ཁྲོ་ཆེན་པོ་བབ་པ་ཡིན་ནོ།

༡༣ དེ་བས་ན། ངས་བོས་ནས་དེ་དག་གིས་མ་ཉན་པ་བཞིན་དུ། དེ་དག་གིས་བོས་ཀྱང་། ངས་མི་གསན་ནོ། དཔུང་ཆེན་གྱི་ཡ་ཧོ་ཝཱའི་བཀའ་ནི།

༡༤ དེ་ལས་ཀྱང་ངས་དེ་དག་གིས་ངོ་མི་ཤེས་པའི་མི་བརྒྱུད་ཀུན་གྱི་ཁྲོད་དུ་སྐོར་རླུང་གིས་གཏོར་ཏེ། དེ་རྣམས་ཀྱིས་རང་གི་ཡིད་དུ་འོང་བའི་ཡུལ་དེ་སྟོངས་སུ་བཅུག་ནས། དེའི་ནང་དུ་སུས་ཀྱང་འགྲོ་འོང་མ་བྱས་པ་དང་། ཁོ་རྣམས་ཀྱི་རྟིང་ནས་ཡུལ་དེ་སྟོངས་པར་གྱུར་ཏོ༎

༨

ཡང་ཡ་ཧོ་ཝཱའི་བཀའ་བདག་ལ་བྱུང་ནས་འདི་སྐད་གསུང་།

༢ དཔུང་ཆེན་ཡ་ཧོ་ཝཱས་འདི་སྐད་གསུང་། ཙི་ཨོན་གྱི་ཕྱིར་བདག་ལ་འཁྲེན་སེམས་རབ་ཏུ་ཆེ་བའི་ངང་ནས་འཁྲེན་སེམས་བསྐྱེད་དེ། བདག་ཁོང་ཁྲོ་ཆེ་བའི་ངང་ནས་དིའི་ཕྱིར་འཁྲེན་སེམས་སྐྱེད་དོ།

༣ ཡ་ཧོ་ཝཱས་འདི་སྐད་གསུང་། བདག་ཙི་ཨོན་གྱི་ཕྱོགས་སུ་ལོག་འོང་ཞིང་། ཡེ་རུ་ཤ་ལེམ་གྱི་གཞུང་དུ་གདན་ཆགས་ཤིང་། ཡེ་རུ་ཤ་ལེམ་ལ་དྲང་བ་ཉིད་ཀྱི་གྲོང་ཁྱེར་དང་། དཔུང་ཆེན་གྱི་ཡ་ཧོ་ཝཱའི་རི་བོ་ལ། རི་བོ་དམ་པའི་མིང་གིས་འགྲགས་པར་འགྱུར།

༤ དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ད་དུང་ཡང་རྒད་པོ་དང་རྒད་མོ་རྣམས་ཡེ་རུ་ཤ་ལེམ་གྱི་ལམ་སྲང་ན་སྡོད་ཅིང་། ན་སོ་བགྲེས་པས། མི་རེའི་ལག་ན་དབྱུག་པ་ཡོད་པར་བྱ།

༥ གྲོང་ཁྱེར་གྱི་ལམ་སྲང་རྣམས་རྩེད་མོ་རྩེད་པའི་བུ་དང་བུ་མོས་གང་བར་འགྱུར་རོ།

༦ དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། མི་བརྒྱུད་འདིའི་ལྷག་མ་རྣམས་ཀྱི་མིག་གི་མདུན་དུ་ཉིན་མོ་དེ་རྣམས་ལ་ཧ་ལས་རུང་། ངའི་གཟིགས་སྣང་ལའང་ཧ་ལས་ཤིག་སྣང་བར་འགྱུར་རམ། ཞེས་དཔུང་ཆེན་གྱི་ཡ་ཧོ་ཝཱས་གསུང་།

༧ དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ལྟོས་ཤིག བདག་གིས་རང་གི་མི་སྡེ་ཤར་ཕྱོགས་དང་། ཉི་མ་ནུབ་སའི་ཡུལ་ནས་བསྒྲལ་ཏེ།

༨ ངས་དེ་དག་དྲངས་པ་ལས། ཡེ་རུ་ཤ་ལེམ་གྱི་དབུས་ན་གནས་ཤིང་། དེ་དག་ངའི་མི་སྡེ་དང་། ང་བདེན་པ་ཉིད་དང་དྲང་བ་ཉིད་ཀྱི་ངང་ནས་དེ་དག་གི་དཀོན་མཆོག་ཏུ་འགྱུར་བར་འགྱུར་རོ༎

༩ དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། དེང་སང་ལུང་སྟོན་པ་རྣམས་ཀྱི་ངག་གི་སྒོ་ནས། དཔུང་ཆེན་གྱི་ཡ་ཧོ་ཝཱའི་ཕོ་བྲང་ངམ། མཆོད་ཁང་བཞེང་བའི་དོན་དུ། ཞབས་གདན་བཏིང་བའི་ཉིན་མོར་ཚིག་འདི་དག་ཐོས་པ་ཁྱོད་ཀྱི་ལག་པ་ཤེད་དང་ལྡན་པར་བྱོས་ཤིག

༡༠ དེ་ཅིའི་ཕྱིར་ཞེ་ན། དེང་སང་ལས་སྔོན་དུ་མི་ལ་ལག་གླ་གང་ཡང་མེད་དེ། དུད་འགྲོར་བཀོལ་གླ་ཡང་མེད་ཅིང་། དགྲ་བོས་རྐྱེན་ཏེ་འགྲོ་མཁན་དང་འོང་མཁན་གཉིས་པོར་ཞི་བདེ་མེད་པ་ཡིན། གང་ལ་ཞེ་ན། བདག་གིས་མི་ཐམས་ཅད་རེ་རེ་རང་གི་ཁྱིམ་མཚེས་པའི་དགྲར་འགྱུར་དུ་བཏང་བའི་ཕྱིར་རོ།

༡༡ འོན་ཀྱང་མི་སྡེ་ལྷག་མ་འདི་ལ་བདག་སྔར་ཡོད་པ་བཞིན་ད་ཡོད་པར་མི་འགྱུར་ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༡༢ དེ་ཅིའི་ཕྱིར་ཞེ་ན། ལོ་ལེགས་ཤིང་། རྒུན་ཤིང་གིས་རང་གི་འབྲས་བུ་དང་། ས་ཡིས་རང་གི་སྟོན་ཐོག་སྦྱིན་ཞིང་། གནམ་གྱིས་རང་གི་ཟིལ་པ་གཏང་བ་དང་། ངས་མི་སྡེ་འདིའི་ལྷག་མ་ལ་དེ་ཐམས་ཅད་དབང་དུ་གཞུག

༡༣ དེའི་འོག་ཏུ། ཀྱེ་ཡ་ཧུ་དཱའི་མི་བརྒྱུད་དང་། ཀྱེ་ཨིས་ར་ཨེལ་གྱི་མི་བརྒྱུད། ཇི་ལྟར་ཁྱོད་ཅག་ཕྱི་པ་རྣམས་ཀྱི་ཁྲོད་དུ་དམོད་མོར་གྱུར་པ་ནང་བཞིན་དུ། ངས་ཁྱོད་ཅག་བསྒྲལ་ཏེ། ཁྱོད་ཅག་བྱིན་རླབས་སུ་འགྱུར་བར་འགྱུར། སྙིང་མ་ཆུང་བར་རང་གི་ལག་པ་ཤེད་དང་ལྡན་པར་བྱོས་ཤིག

༡༤ དེ་ཅིའི་ཕྱིར་ཞེ་ན། དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ཇི་ལྟར་ཁྱོད་ཀྱི་ཕ་མེས་རྣམས་ཀྱིས་ངའི་ཐུགས་ཁྲོ་དཀྲུག་པའི་ཚེ། ངས་ཁྱོད་ཅག་ལ་ཆད་པས་གཅོད་པའི་འདུན་པ་བསྐྱེད་པ་ཡིན། དཔུང་ཆེན་གྱི་ཡ་ཧོ་ཝཱའི་བཀའ་ནི། ང་ལ་ཐུགས་འགྱོད་མ་བྱུང་བ་ནང་བཞིན་དུ།

༡༥ དེང་སང་ཡང་ཡེ་རུ་ཤ་ལེམ་དང་། ཡ་ཧུ་དཱའི་མི་བརྒྱུད་ལ་ལེགས་པར་བྱེད་པའི་འདུན་པ་བསྐྱེད་པས། སྙིང་མ་ཆུང་ཞིག

༡༦ ཁྱོད་ཅག་གིས་བྱེད་དགོས་པ་ནི། མི་རེ་རེས་རང་གི་ཁྱིམ་མཚེས་ལ་ཚིག་དྲང་པོ་སྨྲོས་ཤིག རང་གི་རྒྱ་སྒོར་ཁྲིམས་དྲང་པོ་དང་། བདེ་བའི་ཞལ་ཆེ་ཆོད་ཅིག

༡༧ ཁྱོད་ཀྱི་ནང་ནས་སུས་ཀྱང་རང་གི་ཁྱིམ་མཚེས་ལ་ངན་སེམས་མ་སྐྱེད་ཅིག བརྫུན་གྱི་མནའ་ལ་མ་དགའ་ཞིག གང་ལ་ཞེ་ན། བྱ་བ་འདི་ཐམས་ཅད་ལ་ངས་འཁོན་དུ་འཛིན་ནོ། ཞེས་ཡ་ཧོ་ཝཱས་གསུང་ངོ་༎

༡༨ ཡང་བདག་ལ་དཔུང་ཆེན་གྱི་ཡ་ཧོ་ཝཱའི་བཀའ་བྱུང་ནས་འདི་སྐད་གསུང་།

༡༩ དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ཟླ་བ་བཞི་པའི་སྨྱུང་གནས་དང་། ལྔ་པའི་སྨྱུང་གནས་དང་། བདུན་པའི་སྨྱུང་གནས་དང་། བཅུ་པའི་སྨྱུང་གནས་རྣམས་ནི། ཡ་ཧུ་དཱའི་མི་བརྒྱུད་ལ་དགའ་མགུ་ཞིང་ཡི་རང་བ་དང་། བློ་བདེ་བའི་དུས་ཆེན་རྣམས་སུ་འགྱུར་བར་འགྱུར། དེ་བས་ན་དྲང་བ་ཉིད་དང་ཞི་བདེ་ལ་ཆགས་པར་གྱིས་ཤིག

༢༠ དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ད་དུང་ཡང་མི་སྡེ་རྣམས་དང་། གྲོང་ཁྱེར་མང་པོར་གནས་པ་རྣམས་འོང་སྟེ།

༢༡ གྲོང་ཁྱེར་གཅིག་གི་མི་གྲོང་ཁྱེར་གཞན་དུ་ཆས་ཏེ། ངེད་ལ་ཡ་ཧོ་ཝཱའི་ཞལ་གྱི་གཟིགས་པ་ཐོབ་ཅིང་། དཔུང་ཆེན་གྱི་ཡ་ཧོ་ཝཱ་འཚོལ་བའི་སླད་དུ་མྱུར་དུ་འདོང་ལ། ང་ཡང་འགྲོའོ། ཞེས་སྨྲ་བར་འགྱུར།

༢༢ འོ་ན། མི་སྡེ་དུ་མ་དང་། མཐུ་ལྡན་གྱི་མི་སྡེ་རྣམས་ཀྱིས་ཡ་ཧོ་ཝཱ་འཚོལ་བ་དང་། ཡ་ཧོ་ཝཱའི་ཞལ་གྱི་གཟིགས་པ་ཐོབ་ཏུ་ཡེ་རུ་ཤ་ལེམ་དུ་སླེབ་པར་འགྱུར་རོ།

༢༣ དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། ཉིན་མོ་དེ་རྣམས་ཀྱི་ནང་དུ་མི་བརྒྱུད་ཐམས་ཅད་ཀྱི་ནང་ནས་སྐད་མི་གཅིག་པའི་སྐྱེས་པ་བཅུ་ཕྲག་གིས་ལག་པ་བརྐྱང་སྟེ། ཡ་ཧུ་དཱ་པ་ཡིན་པའི་མི་གཅིག་གི་ཐུ་བ་ལ་འཇུས་ནས། དཀོན་མཆོག་ནི་ཁྱེད་དང་འགྲོགས་པའི་སྐད་ཆ་ང་ཚོས་ཐོས་པས། ངེད་ཁྱེད་དང་སྡོངས་ནས་འགྲོ་བར་བྱའོ། ཞེས་ཞུ་བར་འགྱུར་རོ༎

༩

ཡ་ཧོ་ཝཱའི་ཞལ་གཟིགས་ཀྱི་བཀའ་མཆིད་ཧད་རག་ཡུལ་ལ་གནོད་ཅིང་། ད་མཱ་སེག་གི་བར་བསླེབ་ནས། དེར་གཞིས་འབེབས་པར་བྱའོ། དེའི་ཚེ་མིའི་བུ་རྣམས་དང་ཨིས་ར་ཨེལ་གྱི་སྡེ་ཀུན་གྱི་མིག་ཡ་ཧོ་ཝཱའི་ཕྱོགས་སུ་ཡོད་པར་འགྱུར།

༢ དེའི་ཉེ་འཁོར་དུ་ཡོད་པའི་ཧ་མད་དང་། ཚོར་དང་། ཚི་དོན་གསུམ་ཤིན་ཏུ་མཁས་རུང་། དེ་ནི་དེ་དག་ལ་གནོད་པའི་ཕྱིར་ཡིན།

༣ དེའང་ཚོར་གྱིས་རང་ལ་རྫོང་བཙན་པོ་བརྩིགས་ཏེ། ཐལ་བ་བཞིན་དུ་དངུལ་དང་། ལམ་སྲང་གི་འདམ་རྫབ་བཞིན་དུ་གསེར་བཙོ་མ་ཚགས་བྱས་མོད།

༤ ལྟོས་ཤིག ཡ་ཧོ་ཝཱས་མོ་བཅོམ་ནས། མོའི་སྟོབས་རྒྱ་མཚོར་ཕང་སྟེ། དེ་རང་མེ་གཟན་དུ་འགྱུར་བར་འགྱུར་བ་དང་།

༥ ཨས་ཀ་ལོན་གྱིས་དེ་མཐོང་ནས་དངང་སྐྲག་ཅིང་། ག་ཟཱས་ཀྱང་དེ་མཐོང་ནས་རབ་ཏུ་སྡུག་བསྔལ་ཞིང་། ཨེག་རོན་ཡང་དེ་ལ་བསྒུག་པས་སྐྱེངས་ཏེ། ག་ཟཱ་རུ་རྒྱལ་བརྒྱུད་ཆད་པར་འགྱུར། ཨས་ཀ་ལོན་མི་འཚུགས།

༦ དེ་ནས་ནལ་ཕྲུག་གིས་ཨས་དོད་དུ་སྲིད་སྐྱོང་བར་བྱ། ཡང་ངས་ཕེ་ལེ་ཤེད་པའི་ཕོ་སོ་དེ་མེད་པར་བྱས་ཏེ།

༧ ངས་དེའི་ཁ་ལས་དེའི་ཁྲག་དང་། དེའི་སོ་བར་ནས་དེའི་ཞེན་ལོག་དབྱུང་། དེ་རང་ནི་ངེད་ཀྱི་དཀོན་མཆོག་གི་དོན་དུ་ལྷག་སྟེ། དེ་ནི་ཡ་ཧུ་དཱའི་ནང་དུ་ཇོ་བོ་ཞིག་དང་འདྲ་བར་འགྱུར། ཨེག་རོན་ནི་ཡེ་བུས་པ་དང་འདྲ་བར་འགྱུར་བར་འགྱུར།

༨ ཡང་དམག་འཁྲུག་གིས་རྐྱེན་ཏེ་སུའང་དེ་ནས་ཕར་མི་རྒྱུ་བ་དང་ཚུར་མི་ལོག་པའི་དོན་དུ། ངས་རང་གི་ཕོ་བྲང་གི་མཐའ་འཁོར་དུ་དམག་སྒར་འཛུག་པ་དང་། ཕྱིན་ཆད་དུ་བརྡབ་སིགས་བྱེད་པ་གང་ཡང་དེའི་ཁྲོད་དུ་རྒྱུ་བར་མི་འགྱུར། དེ་ཅིའི་ཕྱིར་ཞེ་ན། ད་བདག་ཉིད་ཀྱི་སྤྱན་གྱིས་གཟིགས་པས་སོ༎

༩ ཀྱེ་ཙི་ཨོན་གྱི་བུ་མོ་རབ་ཏུ་ཡི་རངས་ཤིག ཀྱེ་ཡེ་རུ་ཤ་ལེམ་གྱི་བུ་མོ་ཀུ་ཐེག་ཅིག ཀྱེ་ཧོ། ཁྱོད་ཀྱི་རྒྱལ་པོ་ཁྱོད་ཀྱི་དྲུང་དུ་འབྱོན། ཐུགས་གཞི་དྲང་ལ། བདེ་ཆེན་ཁོང་ལ་མངའ། ཆེ་ཐབས་མེད་ཅིང་བོང་བུར་འཆིབ། བོང་མོའི་ཐུར་བུ་བོང་གསར་ལ་འཆིབ།

༡༠ ངས་ཨེབ་ར་ཨིམ་ལས་ཤིང་རྟ་དང་། ཡེ་རུ་ཤ་ལེམ་ལས་རྟ་མེད་པར་བྱ་སྟེ། དམག་གཞུ་གཅག ཁོང་གིས་མི་སྡེ་རྣམས་ལ་ཞི་བདེ་བཀར་འདོགས་ཤིང་། ཁོང་གི་ཆབ་སྲིད་རྒྱ་མཚོ་ལས་རྒྱ་མཚོའི་བར་དུ་དང་། ཆུ་བོ་ནས་སའི་མུ་མཐའི་བར་དུ་ཡོད་པར་འགྱུར།

༡༡ ཁྱོད་རང་ནི། ཁྱོད་དང་བཅས་པའི་ཞལ་ཆད་ཀྱི་ཁྲག་ལ་བརྟེན་ནས། ཁྱོད་ཀྱི་བཙོན་པ་རྣམས་ཆུ་མེད་པའི་དོང་ལས་ངས་བཏོན་ཏོ།

༡༢ ཀྱེ་རེ་བའི་བཙོན་པ་རྣམས། རྫོང་བཙན་པོའི་ཕྱོགས་སུ་ལྡོག་ཅིག དེ་རིང་ཁྱོད་ལ་ཉི་ལྡབ་གཏོང་བ་ངས་ཁས་ལེན་ནོ༎

༡༣ དེ་ཅིའི་ཕྱིར་ཞེ་ན། ངས་ཉིད་ཀྱི་ཕྱིར་ཡ་ཧུ་དཱ་བཀུག་སྟེ། གཞུ་མོ་ནི་ཨེབ་ར་ཨིམ་གྱིས་བཀང་སྟེ། ཀྱེ་ཙི་ཨོན། ངས་ཁྱོད་ཀྱི་བུ་རྣམས་ཧེལ་ལེན་ཡུལ་གྱི་བུ་རྣམས་ཀྱི་དགྲར་སློང་བར་བྱ་སྟེ། ཁྱོད་དཔའ་བོའི་རལ་གྲི་བཞིན་བྱའོ།

༡༤ དེ་ཚོའི་སྟེང་དུ་ཡ་ཧོ་ཝཱ་སྣང་སྟེ། ཁོང་གི་མདའ་ནི་གློག་འདྲར་འཐོན་འོང་། ཡང་ཡ་ཧོ་ཝཱ་གཙོ་བོས་དུང་འབུད་ཅིང་། ལྷོ་ཕྱོགས་ཀྱི་རླུང་དྲག་རྣམས་དང་བཅས་གཤེགས་པར་འགྱུར།

༡༥ དཔུང་ཆེན་གྱི་ཡ་ཧོ་ཝཱས་དེ་དག་སྐྱབས་ཏེ། དེ་དག་གིས་མིད་ཅིང་། དབྱུག་རྡོའི་རྡོ་རྣམས་རྫི་བར་བྱ། དེ་དག་གིས་འཐུང་ཞིང་། རས་བཟིས་པ་ལྟར་ཀུ་སྒྲ་འདེགས་པར་འགྱུར། ཕོར་པ་དང་མཆོད་ཁྲིའི་གྲུ་རྣམས་དང་འདྲ་བར་དེ་དག་གང་བར་འགྱུར།

༡༦ ཡང་ཡ་ཧོ་ཝཱ་དེ་དག་གི་དཀོན་མཆོག་གིས་ཉིན་མོ་དེར་དེ་དག་ཉིད་ཀྱི་འབངས་ཀྱི་ལུག་ཁྱུ་ལྟར་སྐྱོབ་པར་བྱའོ། དེ་ཅིའི་ཕྱིར་ཞེ་ན། དེ་དག་ནི་རང་གི་ཡུལ་གྱི་མཐོ་སར་བསྒྲེངས་པའི་ཅོད་པན་གྱི་རྡོ་བ་རིན་པོ་ཆེ་རྣམས་དང་འདྲ་བར་འགྱུར།

༡༧ གང་ལ་ཞེ་ན། ཁོང་གི་བཀའ་དྲིན་ནི་ཅི་འདྲ་ཆེ། ཁོང་གི་ཟིལ་ནི་ཅི་འདྲ་དྲག གཞོན་ནུ་དག་འབྲུ་དང་། བུ་མོ་རྣམས་རྒུན་ཆང་གིས་འཚར་སྐྱེད་སྤེལ་བར་འགྱུར་རོ༎

༡༠

ཆར་དུས་ཕྱི་མའི་ཆར་ཆུ་འབེབས་སུ་ཡ་ཧོ་ཝཱ་ལ་ཞུས་ཤིག ཡ་ཧོ་ཝཱས་གློག་རྣམས་མཛད་དེ། རྩྭ་རེ་རེ་ལ་དྲག་ཆར་གནང་བར་མཛད།

༢ དེ་ཅིའི་ཕྱིར་ཞེ་ན། ཐེ་ར་ཕིམ་གྱིས་འཆོལ་གཏམ་བཤད། མངོན་ཤེས་པ་རྣམས་ཀྱིས་མིག་འཁྲུལ་ཞིག་མཐོང་སྟེ། རྫུན་གྱི་རྨི་ལམ་རྣམས་བཤད་དེ། ཕན་མེད་ཀྱི་སེམས་གསོ་གཏོང་། དེ་དག་ལ་རྫི་བོ་གང་ཡང་མེད་པས། ལུག་ཁྱུ་ལྟར་ཁ་འཐོར་ཞིང་མནར་བར་གྱུར་ཏོ།

༣ རྫི་བོ་རྣམས་ལ་ངའི་ཁོང་ཁྲོ་འབར་ནས། ར་ཕོ་རྣམས་ལ་ཆད་པས་བཅད། གང་ལ་ཞེ་ན། དཔུང་ཆེན་གྱི་ཡ་ཧོ་ཝཱས་ཉིད་ཀྱི་ཁྱུ་ཡ་ཧུ་དཱའི་མི་བརྒྱུད་ལ་གཟིགས་ཏེ། དམག་སའི་ཉིད་ཀྱི་ཆིབས་བཟང་པོ་དང་འདྲ་བར་མཛད་དེ།

༤ ཁོའི་ནང་ནས་ཟུར་རྡོ་དང་། ཁོའི་ནང་ནས་ཕུར་པ་དང་། ཁོའི་ནང་ནས་དམག་གཞུ་དང་། དེ་ཁོ་ནའི་ནང་ནས་མི་དཔོན་ཐམས་ཅད་འཐོན་པར་འགྱུར།

༥ དེ་དག་གིས་དཔའ་བོ་བཞིན་འཐབ་མོའི་ནང་དུ་དགྲ་བོ་རྣམས་ལམ་སྲང་གི་འདམ་ནང་རྫི་ཞིང་། ཡ་ཧོ་ཝཱ་དེ་དག་དང་འགྲོགས་ཤིང་འཐབ་པས། རྟར་ཞོན་པ་རྣམས་ཀྱི་ངོ་འབབ་པར་འགྱུར།

༦ ཡང་ངས་ཡ་ཧུ་དཱའི་མི་བརྒྱུད་སྟོབས་དང་ལྡན་པར་བྱས་པས། ཡོ་སེབ་ཀྱི་མི་བརྒྱུད་སྒྲོལ་བར་བྱས་ཏེ། ངས་དེ་དག་འཚུགས་སུ་འཁྲིད་པར་བྱའོ། གང་ལ་ཞེ་ན། ངས་དེ་དག་ལ་ཐུགས་རྗེས་གཟིགས་པས། ངས་དེ་དག་ནམ་ཡང་མ་བསྐྱུར་པ་བཞིན་དུ་འགྱུར་བར་འགྱུར། དེ་ཅིའི་ཕྱིར་ཞེ་ན། ང་ཡ་ཧོ་ཝཱ་དེ་དག་གི་དཀོན་མཆོག་ལགས་ཏེ། དེ་དག་ལ་སྙན་གཏོད་པར་བྱའོ།

༧ ཡང་ཨེབ་ར་ཨིམ་པ་རྣམས་ནི་དཔའ་བོ་དང་མཚུངས་ཤིང་། དེ་དག་གི་སྙིང་ནི་རྒུན་ཆང་གིས་དགའ་བ་བཞིན་དུ་ཡིད་མགུ་བ་དང་། རང་གི་བུ་བརྒྱུད་རྣམས་ཀྱིས་དེ་མཐོང་སྟེ་ཡི་རང་བ་དང་། དེ་དག་གི་སྙིང་ནི་ཡ་ཧོ་ཝཱའི་ངང་ན་དགའ་བར་འགྱུར་རོ༎

༨ ངས་དེ་དག་བླུས་པས། ངས་ཤུགས་སྒྲ་བཏང་སྟེ་དེ་དག་བསྡུས་ཏེ། དེ་དག་འཕེལ་བར་གྱུར་པ་བཞིན་དུ་འཕེལ་བར་འགྱུར།

༩ ཡང་ངས་དེ་དག་མི་བརྒྱུད་རྣམས་ཀྱི་ཁྲོད་དུ་འཐོར་བར་བྱ་ཡང་། དེ་དག་གིས་ས་ཐག་རིང་པོའི་ཡུལ་རྣམས་ན་ང་དྲན་པར་བྱ་ཞིང་། རང་གི་ཕྲུ་གུ་རྣམས་དང་ལྷན་ཅིག་ཏུ་འཚོ་ཞིང་། སླར་ལྡོག་པར་འགྱུར།

༡༠ ངས་དེ་དག་མི་སེར་ཡུལ་ནས་ཀྱང་དྲངས་ཏེ། ཨ་སུར་གྱི་ནང་ནས་བསྡུས་ཏེ། གིལ་ཨད་དང་ལི་བ་ནོན་གྱི་གནས་སུ་སླར་འཁྲིད་པར་བྱ་བ་དང་། དེར་དེ་དག་ཤོང་བར་མི་འགྱུར།

༡༡ ཡང་དེ་ནི་སྡུག་བསྔལ་གྱི་རྒྱ་མཚོའི་ཕ་རོལ་དུ་བརྒལ་ཏེ། རྒྱ་མཚོའི་རྦ་རླབས་རྣམས་ལ་བརྡེག་པ་དང་། ཆུ་བོའི་གཏིང་ཟབ་པོ་རྣམས་སྐེམ་པར་འགྱུར་ཞིང་། ཨ་སུར་གྱི་ང་རྒྱལ་ཆམ་ལ་འབབ་པ་དང་། མི་སེར་གྱི་དབྱུག་པ་ནུབ་པར་འགྱུར།

༡༢ ཡང་ངས་ཡ་ཧོ་ཝཱའི་ངང་ན་དེ་དག་སྟོབས་དང་ལྡན་པར་བྱས་ཏེ། དེ་དག་གིས་ཁོང་གི་མཚན་བརྗོད་ཅིང་ཡར་མར་རྒྱུ་བར་འགྱུར་རོ། ཞེས་ཡ་ཧོ་ཝཱས་གསུང་ངོ་༎

༡༡

ཀྱེ་ལི་བ་ནོན། མེས་ཁྱོད་ཀྱི་འགྱམ་ཤིང་ཟ་བའི་ཕྱིར་རང་གི་སྒོ་རྣམས་ཕྱེས་ཤིག

༢ ཟིལ་དང་ལྡན་པ་རྣམས་བརླགས་ཏེ། འགྱམ་ཤིང་ནི་གྱེལ་བས་ན། ཀྱེ་སོམ་ཤིང་དུ་འབོད་ཐོང་ཞིག ཀྱེ་བཱ་ཤན་གྱི་བེ་ཤིང་རྣམས། ནགས་ཚལ་མཐུ་ལྡན་ནི་ལྷུང་བས། ངུ་འབོད་ཐོན་ཞིག

༣ རྫི་བོ་རྣམས་ཀྱི་དཔལ་ཡལ་བས། དེ་དག་གི་ངུ་སྐད་ལྷངས་སེ་ལྷང་། ཡོར་དན་གྱི་ང་རྒྱལ་བཅག་པས། སེང་དར་མ་རྣམས་ཀྱི་ངར་སྐད་ཐོས།

༤ ཡ་ཧོ་ཝཱ་ངའི་དཀོན་མཆོག་གིས་འདི་སྐད་གསུང་། བཤས་ལུག་རྣམས་འཚོ་བ་ལ་ཁྱེར།

༥ དེའི་ཉོ་མཁན་རྣམས་ཀྱིས་གསོད་ཀྱང་འགལ་མི་རྩི། དེ་དག་འཚོང་བ་རྣམས་ཀྱིས་ཀྱང་ང་ཕྱུག་པོར་གྱུར་པས། ཡ་ཧོ་ཝཱ་ལ་བཀྲ་ཤིས་ཤོག་ཅེས་ཟེར། དེ་དག་རང་གི་ལུག་རྫི་རྣམས་ཀྱིས་ཀྱང་དེ་དག་ལ་སྙིང་མི་རྗེའོ།

༦ དེ་ཅིའི་ཕྱིར་ཞེ་ན། ད་ཕྱིན་ཆད་དུ་བདག་གིས་ཡུལ་རྣམས་ལ་སྙིང་རྗེ་བར་མི་བྱའི། ཡ་ཧོ་ཝཱའི་བཀའ་ནི། ཀྱེ་ཧོ། ངས་མི་དེ་རྣམས་ལས་རེ་རེ་དེའི་ཁྱིམ་མཚེས་དང་། དེའི་རྒྱལ་པོའི་དབང་དུ་གཏད་པ་དང་། དེ་དག་གིས་ཡུལ་འཇིག་པར་བྱ་ཡང་། ངས་དེ་དག་གི་ལག་ནས་ཁོ་རྣམས་མི་བསྒྲལ་ལོ༎

༧ དེ་ལྟར་ངས་བཤས་ལུག་དེ་རྣམས་སམ། ལུག་ཁྱུའི་ཤིན་ཏུ་དབུལ་བ་རྣམས་འཚོ་བ་ལ་ཁྱེར་ཏེ། ངས་དབྱུག་པ་གཉིས་བླངས་ནས། གཅིག་གི་མིང་དུ་དྲིན་ཅན་དང་། གཞན་དེ་ལ་སྐ་རགས་ཞེས་བཏགས་ཤིང་། ངས་ལུག་ཁྱུ་འཚོ་བར་བྱས་པ་ལས།

༨ ངས་ཟླ་བ་གཅིག་གི་ནང་དུ་ལུག་རྫི་གསུམ་གྱི་སྲོག་བཅད་དེ། དེ་དག་ལ་ངའི་ཞེན་པ་ལོག དེ་དག་གིས་ཀྱང་ང་ལ་ཁྱད་དུ་སད།

༩ དེ་ནས་ངས། ངས་ཁྱོད་མི་སྲེལ་གྱི། འཆི་མཁན་ནི་འཆི་རུ་ཆུག་དང་སྲོག་གཅད་རྒྱུ་ནི་གཅོད་དུ་ཆུག ཕྱི་ལུས་རྣམས་གཅིག་ཤ་གཅིག་གིས་ཟ་རུ་ཆུག་ཅིག

༡༠ དེ་ནས་ངས་མི་བརྒྱུད་ཐམས་ཅད་དང་བཅས་པའི་ཞལ་བཞེས་དེ་གཅོག་པའི་ཕྱིར་དུ། ངས་དབྱུག་པ་དྲིན་ཅན་བྱ་བ་དེ་བླངས་ནས་བཅག

༡༡ ཉིན་མོ་དེ་ཀར་བཅག་པ་ཡིན། དེ་ལྟར་ང་ལ་བསྒུག་པའི་ལུག་ཁྱུའི་དབུལ་བ་རྣམས་ཀྱིས་དེ་ནི་ཡ་ཧོ་ཝཱའི་བཀའ་ལགས་པ་རྟོགས་པར་བྱས་སོ།

༡༢ ཡང་ངས་དེ་དག་ལ། ཅི་སྟེ་ཁྱོད་ཅག་གི་མིག་ཏུ་འབབ་ན། བདག་གི་གླ་ང་ལ་སྤྲོད་ཅིག མི་འབབ་ཚེ་འབོར་ལ་ཐོང་སྨྲས་པ་ལས། དེ་དག་གིས་ངའི་གླ་རུ་དངུལ་སུམ་ཅུ་བསྐར་ནས་སྤྲད་དོ།

༡༣ ཡང་ཡ་ཧོ་ཝཱས་བདག་ལ། དེ་དག་གིས་ངའི་གོང་ཐང་བཅད་པའི་རིན་ཡག་པོ་དེ། དེ་ནི་དཀོར་མཛོད་དུ་དབྱུག་ཅིག་ཅེས་བསྒོའོ། དེ་ནས་དངུལ་སུམ་ཅུ་དེ་ངས་བླངས་ཏེ། ཡ་ཧོ་ཝཱའི་ཕོ་བྲང་ན་དཀོར་མཛོད་དུ་དབྱུགས་སོ།

༡༤ དེའི་འོག་ཏུ་ཡ་ཧུ་དཱ་དང་ཨིས་ར་ཨེལ་གཉིས་ཀྱི་སྤུན་འབྲེལ་གཅོད་པའི་ཕྱིར། རང་གི་གཞན་དབྱུག་པ་སྐ་རགས་བྱ་བ་དེ་ངས་བཅག་གོ།

༡༥ ཡང་ཡ་ཧོ་ཝཱས་བདག་ལ། ད་དུང་ཡང་ཁྱོད་ཀྱིས་རང་ལ་ལུག་རྫི་བླུན་པོའི་ལག་ཆ་ལོངས་ཤིག

༡༦ གང་ལ་ཞེ་ན། ཀྱེ་ཧོ། འཆི་ལ་ཁད་པའི་རྩར་མི་འཁོར་བ་དང་། སྟོར་བ་མི་འཚོལ་བ་དང་། སྣད་པོའི་རྨ་མི་གསོ་བ་དང་། ནད་མེད་ཡོད་པ་མི་འཚོ། འོན་ཀྱང་རྒྱགས་པའི་ཤ་ཟ་བ་དང་། དེ་དག་གི་རྐང་རྨིག་འགེས་སུ་འཇུག་པའི་རྫི་བོ་ཞིག་ངས་ཡུལ་གྱི་ནང་ན་བསླང་བར་བྱའོ།

༡༧ ལུག་རྣམས་དབྱུག་བཞག་པའི་ལུག་རྫི་རིགས་ངན་དེ་བཀྲ་མི་ཤིས། ཁོའི་ཕྲག་པ་དང་མིག་གཡས་པའི་ཁར་རལ་གྲི་འཕོག་པར་འགྱུར། དེའི་ཕྲག་ངར་རྩད་ནས་བསྐམས་ཏེ། མིག་གཡས་པ་དེ་ཡོངས་སུ་མདོངས་པར་འགྱུར་རོ། ཞེས་གསུངས་སོ༎

༡༢

ཨིས་ར་ཨེལ་གྱི་སྐོར་དུ་ཡོད་པའི་ཡ་ཧོ་ཝཱའི་བཀའ་མཆིད་ཀྱི་ཁལ་ནི། ནམ་མཁའ་རྣམས་རྐྱོང་བ་དང་། ས་གཞིའི་རྨང་འདིང་བ་དང་། མིའི་ནང་ན་དེའི་སེམས་ཉིད་སྐྱེད་པར་མཛད་པའི་ཡ་ཧོ་ཝཱས་འདི་སྐད་གསུང་ངོ་།

༢ ཀྱེ་ཧོ། ངས་ཡེ་རུ་ཤ་ལེམ་ནི་མཐའི་མི་བརྒྱུད་ཐམས་ཅད་འཁོར་བའི་ཕོར་པར་བྱ་བ་དང་། ཡེ་རུ་ཤ་ལེམ་མཐའ་ནས་བསྐོར་བའི་ཚེ། ཡ་ཧུ་དཱ་ཡང་དེ་ནང་འདྲེས་པར་འགྱུར།

༣ ངས་ཉིན་མོ་དེར་ཡེ་རུ་ཤ་ལེམ་ནི་མི་བརྒྱུད་ཡོངས་ལ་ལྕིད་ཆེ་བའི་རྡོ་རུ་བྱས་ཏེ། སའི་མི་རིགས་ཐམས་ཅད་དེའི་དགར་ལངས་ནས་འཚོགས་པར་འགྱུར་ཡང་། དེ་འདེགས་པ་ཐམས་ཅད་གཏུབ་པར་འགྱུར་རོ།

༤ ཉིན་དེར། ཡ་ཧོ་ཝཱའི་བཀའ་ནི། ངས་རྟ་རེ་རེ་བཞིན་དུ་འདྲོག་ཏུ་བཅུག་ནས། ཞོན་མཁན་རྣམས་སྨྱོ་འབོགས་པར་བྱའི། ཡ་ཧུ་དཱའི་མི་བརྒྱུད་ཀྱི་ཁར་ཉིད་ཀྱི་སྤྱན་ཕྱེས་བཞིན་གཞག་ཀྱང་། མི་བརྒྱུད་རྣམས་ཀྱི་རྟ་ཐམས་ཅད་མདོངས་སུ་གཞུག་གོ།

༥ ཡང་ཡ་ཧུ་དཱའི་ཇོ་བོ་རྣམས་ཀྱིས། ཡེ་རུ་ཤ་ལེམ་པ་རྣམས་ནི་དཔུང་ཆེན་གྱི་ཡ་ཧོ་ཝཱ་དེ་དག་གི་དཀོན་མཆོག་གི་ངང་ན་ངེད་ཀྱི་སྟོབས་ལགས་སོ། ཞེས་རང་གི་སྙིང་ན་ཟེར་བར་འགྱུར།

༦ ངས་ཉིན་མོ་དེར་ཡ་ཧུ་དཱའི་ཇོ་བོ་རྣམས་ཤིང་དཀྱིལ་ན་ཡོད་པའི་མེ་སླང་དང་། པང་ཁོད་ཀྱི་གཞུང་ན་ཡོད་པའི་མེ་འབར་བའི་སྤ་འབར་དང་འདྲ་བར་བྱ། དེ་དག་གི་གཡས་གཡོན་དང་མཐའ་འཁོར་ན་ཡོད་པའི་མི་བརྒྱུད་ཐམས་ཅད་ཟ་བར་འགྱུར་རོ། དེ་ནས་ཡེ་རུ་ཤ་ལེམ་ནི་སླར་ཡང་ཡེ་རུ་ཤ་ལེམ་རང་གི་ནང་དུ་ཆགས་པར་འགྱུར།

༧ དཱ་བིད་ཀྱི་མི་བརྒྱུད་དང་ཡེ་རུ་ཤ་ལེམ་པ་རྣམས་ཀྱིས་ཡ་ཧུ་དཱ་པ་ལས་རང་ཆེ་བར་མི་བྱེད་པའི་ཆེད་དུ། ཡ་ཧོ་ཝཱས་ཡ་ཧུ་དཱའི་གུར་རྣམས་སྔོན་དུ་སྒྲོལ་བར་བྱའོ།

༨ ཉིན་དེར་ཡ་ཧོ་ཝཱས་ཡེ་རུ་ཤ་ལེམ་པ་རྣམས་ཀྱི་སྐྱབས་མཛད་ཅིང་། དེ་དག་གི་ནང་ན་ཡོད་པའི་འབུབ་པ་དེ་ཉིན་མོ་དེར་དཱ་བིད་འདྲ་བ་དང་། དཱ་བིད་ཀྱི་མི་བརྒྱུད་ནི་དཀོན་མཆོག་དང་འདྲ་ཞིང་། དེ་དག་གི་མདུན་ན་ཡ་ཧོ་ཝཱའི་ཕོ་ཉ་དང་འདྲ་བར་འགྱུར་བར་འགྱུར།

༩ ཡང་ཉིན་དེར་ངས་ཡེ་རུ་ཤ་ལེམ་ལ་རྒོལ་བའི་མི་བརྒྱུད་རྣམས་སྲོག་དང་འཕྲལ་བའི་ཐབས་བྱ་ཞིང་།

༡༠ དཱ་བིད་ཀྱི་མི་བརྒྱུད་དང་ཡེ་རུ་ཤ་ལེམ་པ་རྣམས་ལ་ཐུགས་རྗེ་དང་གསོལ་འདེབས་ཀྱི་སེམས་ཉིད་བླུག་པར་བྱ་བ་དང་། དེ་དག་གིས་བསྣུན་པར་བྱས་པ་ལ་ལྟ་ཞིང་། རང་གི་བུ་གཅིག་པོའི་དོན་དུ་མྱ་ངན་བྱེད་པ་ལྟར་དེ་དག་གིས་དེའི་ཕྱིར་མྱ་ངན་བྱའོ། ཇི་ལྟར་མི་ཞིག་རང་གི་སྔོན་སྐྱེས་ཀྱི་ཕྱིར་རོ་ཁ་བའི་ནང་དུ་ལྟུང་འདྲར། དེ་དག་ལ་དེའི་ཕྱིར་རོ་ཁ་བ་མྱོང་བར་འགྱུར།

༡༡ ཉིན་དེར་མེ་གིད་དོ་ལུང་པའི་ནང་དུ་ཧ་དད་རིམ་མོན་གྱི་མྱ་ངན་དང་འདྲ་བའི་མྱ་ངན་ཆེན་པོ་ཡེ་རུ་ཤ་ལེམ་གྱི་ནང་ན་འབྱུང་བར་འགྱུར་བ་དང་།

༡༢ གྲོང་པ་གྲོང་པ་སོ་སོར། དཱ་བིད་ཀྱི་གྲོང་པ་རྣམས་སོ་སོར། དེ་དག་གི་ཆུང་མ་རྣམས་སོ་སོར། ནཱ་ཐན་གྱི་གྲོང་པ་རྣམས་སོ་སོར། དེ་དག་གི་ཆུང་མ་རྣམས་སོ་སོར།

༡༣ ལེ་ཝིའི་གྲོང་པ་རྣམས་སོ་སོར། དེ་དག་གི་ཆུང་མ་རྣམས་སོ་སོར། ཤི་མེ་ཨི་པ་རྣམས་ཀྱི་གྲོང་པ་རྣམས་སོ་སོར། དེ་དག་གི་ཆུང་མ་རྣམས་སོ་སོར།

༡༤ གྲོང་པ་ལྷག་མ་ཐམས་ཅད་ཀྱི་གྲོང་པ་རེ་རེ་བཞིན་སོ་སོར། ཡང་དེ་དག་གི་ཆུང་མ་རྣམས་སོ་སོར་ཡུལ་ཐམས་ཅད་ཀྱིས་མྱ་ངན་ཆེན་པོ་བྱེད་པར་འགྱུར་རོ༎

༡༣

ཉིན་མོ་དེར་སྡིག་པ་དང་གྲིབ་འདག་པའི་ཕྱིར་དུ་དཱ་བིད་ཀྱི་མི་བརྒྱུད་དང་ཡེ་རུ་ཤ་ལེམ་པ་རྣམས་ཀྱི་དོན་དུ་ཆུ་མིག་ཅིག་རྡོལ་བར་འགྱུར།

༢ ཡང་ཞག་དེར་འབྱུང་རྒྱུ་ནི། དཔུང་ཆེན་གྱི་ཡ་ཧོ་ཝཱའི་བཀའ་ནི། ངས་ཡུལ་ལས་སྐུ་འདྲའི་མིང་རྣམས་མེད་པར་བྱ་བ་དང་། སུས་ཀྱང་དེ་དག་དྲན་པར་མི་འགྱུར། ཡང་ངས་ལུང་སྟོན་པ་དང་གདོན་མི་གཙང་བ་རྣམས་ཡུལ་ལས་སྐྲད་པར་བྱའོ།

༣ དེའི་ཚེ་མི་གང་ཞིག་གིས་ལུང་སྟོན་ན། དེ་རང་སྐྱེས་པའི་ཕ་དང་མས་དེ་ལ། ཁྱོད་ཀྱིས་ཡ་ཧོ་ཝཱའི་མཚན་ནང་བརྫུན་སྨྲ་བས། ཚེ་འཚོ་བར་མི་འགྱུར་ཞེས་ཟེར་འོང་། ཡང་དེས་ལུང་སྟོན་དུས། དེ་རང་སྐྱེས་པའི་ཕ་དང་མས་འབིགས་པར་བྱ།

༤ ཡང་ཉིན་མོ་དེར་ལུང་སྟོན་པ་རྣམས་ལས་སུས་ཀྱང་ལུང་བསྟན་པའི་ཚེ། རེ་རང་གི་ཞལ་གཟིགས་ཀྱི་ཕྱིར་ཁ་སྐྱེངས་པར་འགྱུར། ཡང་དེ་དག་གིས་སླུ་བར་བྱེད་པའི་གོས་རྩིང་བ་མི་གྱོན་གྱི།

༥ རེ་རེ་ཡིས་ང་ནི་ལུང་སྟོན་པ་མ་ཡིན་ཏེ། ས་འབད་པ་ཡིན། ཅི་ལ་ཞེ་ན། བདག་ན་སོ་ཕྲ་མོ་ནས་བྲན་པོར་བཞག་པའི་ཕྱིར་རོ་ཞེས་སྨྲ་བར་འགྱུར།

༦ ཡང་གཅིག་གིས་དེ་ལ་ཁྱོད་ཀྱི་ལག་པ་གཉིས་ཀྱི་བར་ལ་ཡོད་པའི་རྨ་འདི་རྣམས་ཅི་ཡིན་འདྲི་བ་དང་། དེས་ལན་དུ། ངའི་ཟླ་བོ་རྣམས་ཀྱི་ཁྱིམ་དུ་ཕོག་པའི་རྨ་རྣམས་སོ་ཞེས་སྨྲ་བར་འགྱུར།

༧ ཀྱེ་རལ་གྲི། ངའི་ལུག་རྫི་དང་ངའི་ཟླ་གྲོགས་དེ་ལ་རྒོལ་དུ་གཉིད་སོད་ཅིག་ཅེས་དཔུང་ཆེན་གྱི་ཡ་ཧོ་ཝཱས་གསུང་། ལུག་རྫིར་རྡེག་ཅིག་དང་ལུག་ཁྱུ་ཁ་འཐོར་བར་འགྱུར་ཏེ། ཆུང་ངུ་རྣམས་ལ་ངའི་ལག་པས་རྡེག་པར་བྱ།

༨ དེའི་དུས་སུ་ཡ་ཧོ་ཝཱའི་བཀའ་ནི། ཡུལ་ཁམས་ཧྲིལ་པོའི་ནང་ནས་ཆ་གཉིས་གཅད་ཅིང་འཆི་བར་འགྱུར་ཡང་། གསུམ་ཆ་ཞིག་ལུས་པར་འགྱུར།

༩ ཡང་ངས་གསུམ་ཆ་དེ་མེའི་དཀྱིལ་ནས་སྲུལ་ཞིང་། དངུལ་གྱི་ལྷད་འདོན་པ་བཞིན་དེ་དག་གི་ལྷད་གདོན། གསེར་སད་པ་བཞིན་དེ་དག་སད་པར་བྱ་བ་དང་། དེ་དག་གིས་ངའི་མཚན་བརྗོད་པས། ངས་གསན་པར་བྱ་ཞིང་། འདི་ནི་ངའི་འབངས་ལགས་གསུང་བའི་ལན་དུ། དེ་དག་གིས་ཡ་ཧོ་ཝཱ་ནི་ངའི་དཀོན་མཆོག་ལགས། ཞེས་སྨྲ་བར་འགྱུར་རོ༎

༡༤

ཀྱེ་ཧོ། ཡ་ཧོ་ཝཱའི་ཉིན་མོ་ཞིག་འབྱོན་པས། ཁྱོད་ཀྱི་བཅོམ་ནོར་ནི་ཁྱོད་ཀྱི་ནང་ན་བགོ་བཤའ་བྱ།

༢ དེ་ཅིའི་ཕྱིར་ཞེ་ན། ཡེ་རུ་ཤ་ལེམ་ལ་དམག་འདྲེན་ཞིང་འཐབ་པའི་ཕྱིར་ངས་མི་བརྒྱུད་ཐམས་ཅད་བསྡུ་བ་དང་། གྲོང་ཁྱེར་ནི་གཟུང་། ཁྱིམ་རྣམས་ནི་གཞོམ། བུད་མེད་རྣམས་ལ་ནི་མི་རིགས་པ་བྱ། གྲོང་ཁྱེར་ཕྱེད་ཀ་བཙོན་དུ་འཁྱེར་ཡང་། ཕྱི་ལུས་གྲོང་ཁྱེར་གྱི་ནང་ནས་མེད་པར་མི་བྱའོ།

༣ དེ་ནས་ཡ་ཧོ་ཝཱ་བཞེངས་ཏེ། སྔོན་འཐབ་པའི་ཉིན་པར་འཐབ་པ་བཞིན་དུ་མི་བརྒྱུད་དེ་དག་ལ་འཐབ་པར་འགྱུར།

༤ ཡང་ཉིན་དེར་ཁོང་གི་ཞབས་ཡེ་རུ་ཤ་ལེམ་གྱི་མདུན་གྱི་ཤར་ན་གདའ་བའི་ཁ་སྐྱུར་པོའི་རི་ལ་འཇོག་པ་དང་། ཁ་སྐྱུར་པོའི་རིའི་དཀྱིལ་ནས་ནུབ་ཕྱོགས་དང་ཤར་ཕྱོགས་སུ་བལྟས་ནས་འགེས་ཤིང་། ལུང་པ་རབ་ཏུ་ཆེན་པོ་ཞིག་འཐོན་པར་འགྱུར། ཡང་རི་དེའི་ཕྱེད་ཁ་བྱང་ཕྱོགས་དང་། ཕྱེད་ཁ་ལྷོ་ཕྱོགས་སུ་འགྲིལ་བར་འགྱུར།

༥ དེ་ནས་ཁྱོད་རྣམས་ངའི་རི་བོ་རྣམས་ཀྱི་ལུང་པར་འབྲོས་པར་བྱ། གང་ལ་ཞེ་ན། རི་བོ་རྣམས་ཀྱི་ལུང་པ་ཨ་ཟལ་བར་དུ་སླེབ་འོང་། འོ་ན། ཇི་ལྟར་ཡ་ཧུ་དཱའི་རྒྱལ་པོ་ཨུ་ཟི་ཡཱའི་ཉིན་མོ་རྣམས་སུ་ས་འགུལ་གྱི་མདུན་ལས་བྲོས་པ་དང་འདྲ་བར་ཁྱོད་ཅག་འབྲོས་པར་འགྱུར། ཡང་ཡ་ཧོ་ཝཱ་ངའི་དཀོན་མཆོག དམ་པ་ཀུན་དང་བཅས་སུ་ཁྱེད་གཤེགས་པར་འགྱུར་རོ༎

༦ ཡང་ཉིན་མོ་དེར་འོད་དང་མུན་པ་ནི་མི་འཆར་གྱི།

༧ ཡ་ཧོ་ཝཱས་མཁྱེན་པའི་ཉིན་མོ་ཡང་མིན་པ་དང་མཚན་མོ་ཡང་མིན་པའི་ཞག་གཅིག་འཆར་བར་འགྱུར་བ་ལས། དགོངས་མོའི་དུས་སུ་ཡང་འོད་དང་ལྡན་པར་འགྱུར་རོ༎

༨ ཡང་ཉིན་མོ་དེ་ཀར་ཡེ་རུ་ཤ་ལེམ་གྱི་ནང་ནས་གསོན་པོའི་ཆུ་རྣམས་ཐོན་ཏེ། དེའི་ཕྱེད་ནི་ཤར་རྒྱ་མཚོའི་ཕྱོགས་དང་། ཕྱེད་ནི་ནུབ་རྒྱ་མཚོའི་ཕྱོགས་སུ་དབྱར་དགུན་གཉིས་པོར་འབྲུབ་འོང་།

༩ ཡང་ཡ་ཧོ་ཝཱས་ཐམས་ཅད་ཀྱི་རྒྱལ་པོར་གྱུར་ཏེ། ཉིན་མོ་དེར་ཡ་ཧོ་ཝཱ་གཅིག་གཅིག་དང་། ཁོང་གི་མཚན་གཅིག་གཅིག་ལུས་པར་འགྱུར།

༡༠ ཡུལ་ཐམས་ཅད་གེ་བཱ་ནས་ཡེ་རུ་ཤ་ལེམ་གྱི་ལྷོར་ཡོད་པའི་རིམ་མོན་གྱི་བར་དུ་ཐང་འདྲ་བར་འགྱུར་ཞིང་། ཡེ་རུ་ཤ་ལེམ་འཕགས་པར་གྱུར་ཏེ། བེན་ཡ་མིན་གྱི་རྒྱ་སྒོ་ནས་སྔ་མའི་རྒྱ་སྒོའི་བར་དུ་དང་། གྲུའི་རྒྱ་སྒོའི་བར་དུ་དང་། ཧ་ནཱ་ནེ་ཨེལ་གྱི་སྤེའུ་ནས་རྒྱལ་པོའི་རྒུན་གྱི་འཆག་གཞོང་རྣམས་ཀྱི་བར་དུ་རང་གནས་སུ་འཚུགས་པར་འགྱུར་ཞིང་།

༡༡ མི་རྣམས་དེར་གཞིས་ཆགས་ཏེ། སླར་དེར་དམོད་པ་ཅིའང་མི་འབྱུང་གི། ཡེ་རུ་ཤ་ལེམ་ནི་ཉེ་ཞོ་མེད་པར་གནས་པར་འགྱུར་རོ༎

༡༢ ཡེ་རུ་ཤ་ལེམ་ལ་དམག་འདྲེན་པའི་མི་བརྒྱུད་ཐམས་ཅད་ལ་ཡ་ཧོ་ཝཱས་བརྡེག་བྱའི་རིམས་ནད་འདི་ལྟར་རོ། མི་རྣམས་རྐང་པ་བཙུག་བཞིན་ཡོད་དུས་སུ་དེའི་ཤ་རུལ་བར་འགྱུར། དེ་དག་གི་མིག་རྣམས་ཀྱང་མིག་ཁུང་ནང་དུ་རུལ་བར་འགྱུར། དེ་དག་གི་ལྕེ་ཡང་ཁ་ནང་རུལ་བར་འགྱུར།

༡༣ ཡང་དེའི་ཉིན་པར་ཡ་ཧོ་ཝཱའི་ཕྱོགས་ལས་དེ་དག་གི་ཁྲོད་དུ་འཇིགས་སྣང་ཆེན་པོ་ཞིག་བབས་ཏེ། དེ་དག་གི་ནང་ནས་རེ་རེས་རང་གི་ཁྱིམ་མཚེས་པའི་ལག་པར་འཇུ་བ་ལས། རེ་རེའི་ལག་པས་རང་གི་ཁྱིམ་མཚེས་པའི་ལག་པར་རྡེག་པར་འགྱུར།

༡༤ ཡ་ཧུ་དཱ་ཡང་ཡེ་རུ་ཤ་ལེམ་གྱི་ནང་ན་འཐབ་ཅིང་། མཐའ་འཁོར་གྱི་ཕྱི་པ་ཐམས་ཅད་ཀྱི་ནོར་བསྡུས་ཏེ། གསེར་དང་། དངུལ་དང་། གོས་ཀྱི་ཕུང་པོ་བསྡུ་བར་འགྱུར་རོ།

༡༥ ཡང་དེ་ལྟ་བུའི་རིམས་ནད་དམག་སྒར་ན་ཡོད་པའི་རྟ་དང་། དྲེའུ་དང་། རྔ་བོང་དང་། དུད་འགྲོ་ཐམས་ཅད་ལ་འཕོག་པར་འགྱུར་རོ༎

༡༦ དེ་ནས་མི་བརྒྱུད་ཐམས་ཅད་ཀྱི་ནང་ནས་ཡེ་རུ་ཤ་ལེམ་ལ་དམག་དྲངས་ནས་ཐར་པ་རྣམས། ལོ་ལྟར་དཔུང་ཆེན་གྱི་ཡ་ཧོ་ཝཱ་རྒྱལ་པོ་ལ་ཕྱག་འཚལ་བ་དང་། སྤྱིལ་བུའི་དུས་ཆེན་སྲུང་དུ་ཡར་ཆས་པར་འགྱུར།

༡༧ ཡང་ས་གཞིའི་ཁྱིམ་ཚང་ཐམས་ཅད་ལས་སུ་སུ་དཔུང་ཆེན་གྱི་ཡ་ཧོ་ཝཱ་རྒྱལ་པོའི་སྤྱན་སྔར་ཕྱག་འཚལ་དུ་ཡེ་རུ་ཤ་ལེམ་ལ་མི་འོང་བ་ཀུན་ལ་ཆར་ཆུ་མི་འབབ།

༡༨ ཡང་གལ་ཏེ་མི་སེར་གྱི་ཁྱིམ་ཚང་ཡར་མི་འགྲོ་ཞིང་མི་འོང་ན། དེ་ནས་དེ་དག་ལའང་ཆར་པ་མི་འབབ་ཀྱི། སྤྱིལ་བུའི་དུས་ཆེན་སྲུང་དུ་མི་འོང་བའི་ཕྱི་པ་རྣམས་ལ་རྡེག་བྱའི་རིམས་ནད་དེས་དེ་དག་ཀྱང་ཐེབས་པར་འགྱུར་རོ།

༡༩ དེ་ནི་སྤྱིལ་བུའི་དུས་ཆེན་ལ་ཡར་མི་འགྲོ་བའི་མི་སེར་པ་དང་ཕྱི་པ་ཐམས་ཅད་ཀྱི་ཆད་པ་ཡིན་ནོ༎

༢༠ ཉིན་མོ་དེར་རྟ་རྣམས་ཀྱི་སྲབ་ཐུར་གྱི་ཁར། ཡ་ཧོ་ཝཱ་ལ་བསྔོས་པ་ལགས་ཞེས་པའི་ཡི་གེ་དང་། ཡ་ཧོ་ཝཱའི་ཕོ་བྲང་གི་ཟངས་བུ་རྣམས་ནི་མཆོད་ཁྲིའི་མདུན་གྱི་ཏིང་རྣམས་དང་འདྲ་བར་དམ་པར་འགྱུར།

༢༡ དེས་མ་ཟད། ཡེ་རུ་ཤ་ལེམ་དང་ཡ་ཧུ་དཱའི་ནང་གི་ཟངས་བུ་ཐམས་ཅད་དཔུང་ཆེན་གྱི་ཡ་ཧོ་ཝཱའི་ཕྱིར་སྔོ་བར་འགྱུར་ཞིང་། མཆོད་པ་འབུལ་མཁན་ཐམས་ཅད་འོངས་ཏེ། དེ་དག་གི་ཁྲོད་ནས་བླངས་ཏེ། དེའི་ནང་དུ་སྐོལ་བར་འགྱུར། ཡང་ཉིན་མོ་དེར་དཔུང་ཆེན་རྣམས་ཀྱི་ཡ་ཧོ་ཝཱའི་ཕོ་བྲང་ན་ཚོང་པ་གང་ཡང་ཡོད་པར་མི་འགྱུར་རོ༎ ༎

ལུང་སྟོན་པ་མལ་ཨ་ཀིའི་མདོ།

༡

མལ་ཨ་ཀིའི་ངང་ནས་ཨིས་ར་ཨེལ་ལ་བསྒོ་བའི་ཡ་ཧོ་ཝཱའི་བཀའ་མཆིད་ཀྱི་ཞལ་གཟིགས་ནི།

༢ ངས་ཁྱེད་ལ་གཅེས་པར་བཟུང་བ་ཡིན། ཞེས་ཡ་ཧོ་ཝཱས་གསུང་། འོན་ཀྱང་ཁྱོད་ཀྱིས། ངེད་ལ་ཁྱེད་ཀྱིས་ཇི་ལྟར་གཅེས་པར་བཟུང་བ་ཡིན་ཞེས་ཟེར། ཨེ་སབ་ནི་ཡ་ཀོབ་ཀྱི་སྤུན་མིན་ནམ། ཡ་ཧོ་ཝཱའི་བཀའ་ནི། འོན་ཀྱང་ངས་ཡ་ཀོབ་ལ་གཅེས་པར་བཟུང་སྟེ།

༣ ཨེ་སབ་ལ་ངས་སྡང་སྟེ། དེའི་རི་རྣམས་སྟོང་པ་དང་། ནོར་སྐལ་ནི་འབྲོག་སྟོང་གི་དུར་སྤྱང་གི་ཕྱིར་བཏང་བ་ཡིན།

༤ ཇི་སྟེ་ཨེ་དོམ་གྱིས། ངེད་ཅག་བཞིག་ནས་ཡོད་རུང་། སླར་ལོག་ནས་ཁང་གོག་དེ་རྣམས་ཀྱི་མཁར་ལས་བྱའོ་ཟེར་གྱི། དཔུང་ཆེན་གྱི་ཡ་ཧོ་ཝཱས་འདི་སྐད་གསུང་། དེ་དག་གིས་རྩིག་རུང་ངས་རྟིབ་པར་བྱ་བ་དང་། མི་རྣམས་ཀྱིས་དེ་དག་གི་མིང་དུ། ཐ་ཆད་ཀྱི་མུ་མཐའ་དང་། ཡ་ཧོ་ཝཱའི་ཐུགས་ཁྲོ་གཏན་དུ་ཕོག་པའི་མི་སྡེ། ཞེས་གདགས་སོ།

༥ ཡང་ཁྱོད་ཀྱི་མིག་གིས་དེ་མཐོང་ནས། ཨིས་ར་ཨེལ་གྱི་ཕ་རོལ་ནས་ཀྱང་ཡ་ཧོ་ཝཱ་ཆེན་པོ་ལགས་སོ། ཞེས་ཁྱོད་ཀྱིས་བརྗོད་པར་འགྱུར་རོ༎

༦ བུས་ཕ་དང་གཡོག་པོས་དཔོན་པོར་སྟི་སྟང་བྱེད། ཇི་སྟེ་ང་ཕ་ལགས་ན། ངའི་སྟི་སྟང་ག་རེ། ཇི་སྟེ་ང་དཔོན་པོ་ལགས་ན། ངའི་འཇིགས་པ་ག་རེ། ཞེས་དཔུང་ཆེན་གྱི་ཡ་ཧོ་ཝཱས་ཁྱོད་ལ་གསུང་ངོ་། ཀྱེ་ངའི་མཚན་ཁྱད་དུ་སོད་པའི་བླ་མ་རྣམས། ཁྱོད་ཅག་གིས་ཟེར་དོན་ལ། ངེད་ཀྱིས་ཁྱེད་ཀྱི་མཚན་ཇི་ལྟར་ཁྱད་དུ་སད། ཅེས་ཟེར།

༧ ཁྱོད་ཀྱིས་ངའི་མཆོད་ཁྲིར་གྲིབ་ཅན་གྱི་བག་ལེབ་འབུལ་བཞིན་དུ། ངེད་ཀྱིས་ཇི་ལྟར་ཁྱེད་ལ་གྲིབ་ཕོག་ཏུ་བཅུག ཅེས་ཟེར། དེ་ལྟར་ཁྱོད་ཀྱིས་ཡ་ཧོ་ཝཱའི་གསོལ་ལྕོག་བརྙས་སུ་རུང་བའོ་ཟེར།

༨ གལ་ཏེ་ཁྱོད་ཀྱིས་མཆོད་པར་ལོང་བ་ཞིག་འབུལ་ན། དེ་ནི་ངན་པ་མིན་ནམ། གལ་ཏེ་ཞ་བོ་དང་། ནད་པ་འབུལ་ན། དེ་ནི་ངན་པ་མིན་ནམ། ད་དེ་རང་ཁྱོད་ཀྱི་དཔོན་པོར་ཕུལ་ཞིག་དང་། ཁོ་ཁྱོད་ལ་དགའ་བར་འགྱུར་རམ། ཁྱོད་ཁོའི་མིག་ཏུ་མཛེས་པར་འགྱུར་རམ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་༎

༩ ད་དཀོན་མཆོག་གིས་ངེད་ལ་ཐུགས་རྗེས་གཟིགས་པའི་ཕྱིར་དུ། ཁོང་གི་ཞལ་ངོར་ཞུ་འབུལ་བྱོས་ཞེས་ངས་ཞུའོ། ཁྱོད་རང་གིས་རྐྱེན་ཏེ་འདི་བྱུང་བས། ཁོང་གིས་ཁྱོད་ཅག་ལས་སུའང་ཐུགས་ལ་འདོགས་པར་བྱའམ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༡༠ ཁྱོད་རང་གི་ནང་ནས་སུས་སྒོ་རྣམས་བཅད་ན་ལེགས། དེ་ནས་ཁྱོད་ཀྱིས་དོན་མེད་ལ་ངའི་མཆོད་ཁྲིར་མེ་འབུད་པར་མི་བྱ། ང་ཁྱོད་ལ་མི་དགའོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་། ངས་ཁྱོད་ཀྱི་ལག་པའི་འབུལ་བ་བཞེས་བར་མི་བྱའོ།

༡༡ དེ་ཅིའི་ཕྱིར་ཞེ་ན། ཉི་མའི་འཆར་ག་ནས་ནུབ་གའི་བར་དུ་མི་བརྒྱུད་རྣམས་ཀྱི་ནང་ན་ངའི་མཚན་འཕགས་ཤིང་། གནས་ཀུན་ཏུ་ངའི་མཚན་དུ་བདུག་སྤོས་དང་དག་པའི་སྦྱིན་པ་མཆོད་པ་ཡིན། གང་ལ་ཞེ་ན། ཕྱི་པ་རྣམས་ཀྱི་ནང་ན་ངའི་མཚན་འཕགས་པའོ། ཞེས་ཡ་ཧོ་ཝཱས་གསུང་ངོ་།

༡༢ འོན་ཀྱང་ཁྱོད་ཅག་གིས་གྲིབ་ཀྱིས་བསྒོས་བའི་སྟེང་དུའང་། ཁྱོད་ཀྱིས། ཡ་ཧོ་ཝཱའི་གསོལ་ལྕོག་གྲིབ་ཅན་དང་། དེའི་ཤིང་ཐོག་གམ། བཤོས་དེ་བརྙས་སུ་རུང་བའོ་ཟེར།

༡༣ ཡང་ཁྱོད་ཅག་གིས། ལྟོས་ཤིག སྡུག་བསྔལ་ཇི་ལྟར་ཆེའོ་སྨྲས་ཏེ། ཤུང་ཤུང་ཡང་བྱས། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་། ཡང་ཁྱོད་ཀྱིས་མཆོད་པ་འབུལ་དུ་ཆད་པོ་མནར་པོ་དང་། ཞ་བོ་དང་། ནད་པ་རྣམས་འཁྱེར་འོང་བས། ངས་ཁྱོད་ཀྱི་ལག་ནས་དེ་བཞེས་པར་བྱའམ། ཞེས་ཡ་ཧོ་ཝཱས་གསུང་ངོ་།

༡༤ འོན་ཀྱང་གང་གི་ཁྱུའི་ནང་ན་ཕོ་ཞིག་ཡོད་དེ། དམ་བཅའ་ཞིང་ཡ་ཧོ་ཝཱ་ལ་སྐྱོན་ཅན་མཆོད་པ་དེ་དམོད་པར་གྱུར་ཅིག དེ་ཅིའི་ཕྱིར་ཞེ་ན། ང་ནི་རྒྱལ་པོ་ཆེན་པོ་སྟེ། ཁོ་བོའི་མཚན་མི་བརྒྱུད་རྣམས་ཀྱི་ཁྲོད་ན་འཇིགས་སུ་རུང་བ་ལགས་སོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་༎

༢

ད་ཀྱེ་བླ་མ་རྣམས། ཁྱོད་ལ་ངེས་རྒྱུའི་བཀའ་ནི།

༢ ཇི་སྟེ་ཁྱོད་ཚོས་ང་ལ་མི་ཉན་ཞིང་། ངའི་མཚན་གཟེངས་བསྟོད་པར་བྱེད་པ་རང་གི་སྙིང་ན་འཇགས་པར་མི་བྱེད་ན། དཔུང་ཆེན་གྱི་ཡ་ཧོ་ཝཱའི་བཀའ་ནི། དེ་ནས་ངས་ཁྱོད་ལ་དམོད་པ་ཕབ་སྟེ། ཁྱོད་ཀྱི་བྱིན་རླབས་རྣམས་ནི་དམོད་པར་བྱའོ། འོ་ན། ཁྱོད་ཀྱིས་དེ་ལ་བློ་མི་འཇུག་པས། ངས་དེ་དག་དམོད་པར་བྱས་ཟིན་ཏོ།

༣ ཀྱེ་ཧོ། ངས་ཁྱོད་ཀྱི་ཕྱིར་ས་བོན་ལ་སྨོན་ལོག་འདེགས་ཤིང་། ཁྱོད་རང་གི་དམར་མཆོད་ཀྱི་སློ་དེ་ཁྱོད་ཀྱི་གདོང་ལ་བརྒྱབ་པར་བྱ་བ་དང་། ཁྱོད་དེ་དང་བཅས་པ་ཕར་འཁྱེར་བར་འགྱུར།

༤ ལེ་ཝི་དང་བཅས་སུ་ངའི་ཞལ་ཆད་གནས་པའི་དོན་དུ། བཀའ་མཆིད་འདི་ངས་མངགས་པ་ཁྱོད་ཀྱིས་ངོ་འཕྲོད་པར་འགྱུར། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༥ སྲོག་དང་ཞི་བདེ་ལྡན་པའི་ངའི་ཞལ་ཆད་དེ་དང་བཅས་སུ་ཡོད་ཅིང་། ངའི་མཚན་གྱི་དྲུང་དུ་འཇིགས་པར་འགྱུར་བའི་ཕྱིར་ངས་དེ་དག་ཁོ་ལ་བཏད་ནས། དེས་ང་ལ་འཇིགས་སོ།

༦ དེའི་ཁའི་ནང་བདེན་པ་ཉིད་ཀྱི་བཀའ་རྒྱ་མཆིས་ཏེ། དེའི་ཁ་ལྤགས་ཀྱི་ནང་ན་རྫུན་མེད་པ་ཡིན། ཁོ་ང་དང་ལྷན་ཅིག་ཏུ་ཞི་བདེ་དང་དྲང་བ་ཉིད་ཀྱི་ངང་ནས་འགྲུལ་ཏེ། མང་པོ་ཡང་ངན་པའི་ལམ་ནས་བསློགས་པར་བྱས་སོ།

༧ གང་ལ་ཞེ་ན། བླ་མའི་ཁ་སྤགས་ཀྱིས་ཡེ་ཤེས་འཛིན་པའི་རིགས་སོ། དེ་ནི་ཡ་ཧོ་ཝཱའི་ཕོ་ཉ་ཡིན་པས། མི་རྣམས་ཀྱིས་དེའི་ཁ་ནས་བཀའ་རྒྱ་འཚོལ་བའི་རིགས་སོ།

༨ འོན་ཀྱང་ཁྱོད་ཅག་ལམ་ལས་གོལ་ཏེ། མི་མང་པོ་བཀའ་རྒྱའི་ནང་དུ་འགྱེལ་དུ་བཅུག་ཅིང་། ལེ་ཝིའི་ཞལ་ཆད་དེ་བཤིག་པར་བྱས་སོ།

༩ དེ་བས་ན། ཁྱོད་ཅག་ངའི་གཤེགས་ལམ་རྣམས་མ་བསྲུང་བར། བཀའ་རྒྱའི་ནང་དུ་ཕྱོགས་རིས་བྱས་པས། ངས་ཀྱང་ཁྱོད་ཅག་མི་སྡེ་འདི་ཀུན་གྱི་མདུན་ན་བརྙས་སུ་རུང་བ་དང་དམའ་བར་བྱས་སོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་༎

༡༠ ངེད་ཐམས་ཅད་ལ་ཡབ་གཅིག་རང་མེད་དམ། དཀོན་མཆོག་གཅིག་གིས་ངེད་མ་བཀོད་དམ། དེ་ནས་ཅིའི་ཕྱིར་ངེད་ཀྱིས་རང་གི་ཕ་མེས་ཀྱི་ཞལ་ཆད་ལ་གྲིབ་ཀྱིས་བསྒོས་པའི་ངང་ནས། ཕན་ཚུན་རང་གི་སྤུན་ལ་ལོག་པར་བྱེད།

༡༡ ཡ་ཧུ་དཱས་ལོག་པར་བྱས། ཨིས་ར་ཨེལ་དང་ཡེ་རུ་ཤ་ལེམ་གཉིས་ཀྱི་ནང་ན་བྱ་བ་མི་གཙང་བ་ཞིག་བྱས། དེ་ཅིའི་ཕྱིར་ཞེ་ན། ཡ་ཧུ་དཱ་ཡིས་ཡ་ཧོ་ཝཱས་སྡུག་པར་འཛིན་པའི་དམ་པ་ཡིན་པ་དེ་གྲིབ་ཀྱིས་བསྒོས་ཏེ། ཕྱི་པའི་ལྷ་རྣམས་ཀྱི་བུ་མོ་ཆུང་མར་བླངས་སོ།

༡༢ ཡ་ཧོ་ཝཱས་དེ་འདྲ་སྤྱད་པའི་མི་གཉིད་སད་མཁན་དང་། ལན་ཟློག་མཁན་དང་། དཔུང་ཆེན་གྱི་ཡ་ཧོ་ཝཱའི་སྤྱན་སྔར་མཆོད་པ་འབུལ་མཁན་ཡང་། ཡ་ཀོབ་ཀྱི་གུར་རྣམས་ཀྱི་ནང་ནས་ཚར་གཅད་དོ༎

༡༣ ཁྱོད་ཀྱིས་སླར་འདི་བཞིན་བྱེད། ཡ་ཧོ་ཝཱའི་མཆོད་ཁྲི་མིག་ཆུ་དང་། དུ་བ་དང་། ཆོ་ངེས་ཀྱིས་འགེབས་པའི་ཕྱིར་དུ། ཕྱིན་ཆད་དུ་ཁོང་གིས་འབུལ་བ་ཐུགས་སུ་མི་འདོགས་པ་དང་། ཁྱོད་ཀྱི་ལག་ནས་ཐུགས་དགྱེས་བཞིན་མི་བཞེས་པ་ཁྱོད་ཀྱིས་བྱེད་དོ།

༡༤ དེའི་སྟེང་དུའང་ཁྱོད་ཀྱིས། ཅི་ལ་མི་བཞེས་ཟེར། རྒྱུ་རྐྱེན་ནི། ཁྱོད་རང་ཁྱོད་ཀྱི་ན་གཞོན་གྱི་ཆུང་མ་གཉིས་ཀྱི་བར་ན་ཡ་ཧོ་ཝཱ་དཔང་པོ་ཡིན་ཀྱང་། ཁྱོད་ཀྱིས་དེ་ལ་ལོག་པར་བྱས། ད་དུང་ཡང་མོ་ནི་ཁྱོད་ཀྱི་གྲོགས་དང་། ཁྱོད་ཀྱི་དམ་བཅའི་ཆུང་མ་དེ་ཡིན་ནོ།

༡༥ དེས་དམ་བཅའ་ཞིག་མ་བྱས་སམ། དེ་ནས་ཀྱང་དེ་ལ་དྲན་པ་ཞིག་མ་ལུས་སམ། དམ་བཅའ་དེ་ཅིའི་ཕྱིར་ཡིན་ཞེ་ན། དཀོན་མཆོག་འདྲ་བའི་ས་བོན་རྙེད་པའི་སླད་དུའོ། དེ་བས་ན་རང་གི་སེམས་ལ་བྱ་ར་གྱིས་ཤིག་དང་། སུས་ཀྱང་རང་གི་ན་གཞོན་གྱི་ཆུང་མར་ལོག་པར་མ་བྱེད་ཅིག

༡༦ དེ་ཅིའི་ཕྱིར་ཞེ་ན། ཡ་ཧོ་ཝཱ་ཨིས་ར་ཨེལ་གྱི་དཀོན་མཆོག་གིས་འདི་སྐད་དུ། ང་ནི་ཆུང་མ་གཅོད་པ་དང་། དབང་ཆོས་ཀྱིས་རང་གི་གོས་གབ་པ་རྣམས་ལ་སྡང་ངོ་། ཞེས་དཔུང་ཆེན་གྱི་ཡ་ཧོ་ཝཱས་གསུང་། དེ་བས་ན་ལོག་པར་མི་བྱེད་པའི་ཕྱིར་རང་གི་སེམས་ལ་བྱ་ར་གྱིས་ཤིག

༡༧ ཁྱོད་ཅག་རང་གི་ཚིག་རྣམས་ཀྱི་སྒོ་ནས་ཡ་ཧོ་ཝཱ་ཐུགས་བསུན་བཅུག་ནས། ངེད་ཀྱིས་ཇི་ལྟར་ཐུགས་བསུན་དུ་བཅུག་ཅེས་ཁྱོད་ཅག་གིས་ཟེར། ངན་པ་བྱེད་པ་ཐམས་ཅད་ཡ་ཧོ་ཝཱའི་སྤྱན་དྲུང་དུ་ལེགས་ཏེ། ཁོང་དེ་རྣམས་ལ་ཐུགས་མཉེས་སོ། ཡང་ན། གཤགས་འབྱེད་པའི་དཀོན་མཆོག་ག་རེ། ཞེས་ཀྱང་ཁྱོད་ཅག་གིས་ཟེར་ནས་ཐུགས་བསུན་དུ་བཅུག་པ་ཡིན་ནོ༎

༣

ཀྱེ་ཧོ། ངས་རང་གི་ཕོ་ཉ་མངགས་ཤིང་། དེས་ངའི་མདུན་དུ་གཤེགས་ལམ་ཤོམ་པར་འགྱུར། ཁྱོད་ཀྱིས་འཚོལ་བའི་གཙོ་བོ་ནི་ཉིད་ཀྱི་མཆོད་ཁང་དུ་དང་། ཁྱོད་དགའ་བའི་ཞལ་ཆད་ཀྱི་ཕོ་ཉ་དེ་བློ་བུར་དུ་འབྱོན་པར་འགྱུར། ཀྱེ་ཧོ། ཁོང་འབྱོན་ནོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༢ འོན་ཀྱང་ཁོང་འབྱོན་པའི་ཉིན་མོར་སུ་སྡོད་པར་ནུས། ཁོང་སྣང་བའི་ཚེ་སུ་འགྲེང་པར་ནུས། དེ་ཅིའི་ཕྱིར་ཞེ་ན། ཁོང་ནི་ལྷད་འདོན་མཁན་གྱི་མེ་དང་། གོས་འཁྲུད་མཁན་གྱི་གླང་གླད་དང་འདྲ་བ་ལགས་པའི་ཕྱིར་རོ།

༣ ཁོང་གིས་དངུལ་གྱི་གཡའ་གཅོད་ཅིང་ལྷད་འདོན་གྱིན་གདན་ཆགས་ཏེ། དེ་དག་གིས་དྲང་བ་ཉིད་ཀྱི་ངང་ན་ཡ་ཧོ་ཝཱའི་སྤྱན་སྔར་མཆོད་པ་འབུལ་བའི་དོན་དུ་ལེ་ཝིའི་བུ་རྣམས་གཙང་མ་མཛད་དེ། དེ་དག་གསེར་དངུལ་ལྟར་ཟོག་མེད་མཛད་པར་འགྱུར།

༤ དེ་ནས་སྔ་མའི་དུས་དང་། གནའ་བོའི་ལོ་རྣམས་བཞིན་དུ། ཡ་ཧུ་དཱ་དང་ཡེ་རུ་ཤ་ལེམ་གྱི་མཆོད་པ་ནི་ཡ་ཧོ་ཝཱའི་ཐུགས་སུ་འབྱོན་པར་འགྱུར།

༥ ཡང་ངས་ཞལ་ཆེ་གཅོད་དུ་ཁྱོད་དང་ཉེ་བར་བྱོན་ཏེ། སྔགས་པ་དང་། ལོག་པར་གཡེམ་པ་དང་། བརྫུན་གྱི་མནའ་སྐྱེལ་མཁན་དང་། གླ་པར་དབང་ཤེད་ཀྱིས་གླ་མི་སྤྱིན་མཁན་དང་། མོ་རང་མོ་དང་དྭ་ཕྲུག་ལ་ངན་པ་བྱེད་མཁན་དང་། རྒྱལ་ཁམས་པ་ལ་དེའི་ཐོབ་ཐང་མི་ཐོབ་ཕྱིར་བཟློག་པར་བྱེད་མཁན་དང་། ང་ལ་མི་འཇིགས་པ་རྣམས་ཀྱི་ཕྱིར་དཔང་བྱེད་དུ་ང་རིངས་པར་འགྱུར་རོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༦ དེ་ཅིའི་ཕྱིར་ཞེ་ན། ང་ནི་ཡ་ཧོ་ཝཱ་འགྱུར་མེད་ལགས་པས་ན། ཀྱེ་ཡ་ཀོབ་ཀྱི་བུ་རྣམས། ཁྱོད་ཅག་མེད་པར་གྱུར་ཏོ༎

༧ ཁྱོད་ཅག་གི་ཕ་མེས་རྣམས་ནས་ཚུན་ཆད་ཁྱོད་ཅག་ངའི་བཀའ་ཁྲིམས་ལས་འདས་ཏེ། དེ་རྣམས་མ་བསྲུངས་སོ། ཁྱོད་ཅག་ངའི་ཕྱོགས་སུ་ལོག་ཤོག་དང་། ང་ཁྱོད་ཕྱོགས་སུ་ལོག་འོང་བར་བྱའོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་། འོན་ཏེ་ཁྱོད་ཚོས་ནི། ངེད་ཅིའི་ནང་དུ་ལོག་འོང་བར་བྱ་ཞེས་ཟེར་རོ།

༨ མི་ཞིག་གིས་དཀོན་མཆོག་ལས་འཕྲོག་པར་བྱའམ། འོན་ཀྱང་ཁྱོད་ཚོས་ང་ལས་ཕྲོགས་ཀྱང་། ངེད་ཀྱིས་ཁྱེད་ལས་ཅིའི་ནང་དུ་ཕྲོགས་ཞེས་ཟེར། བཅུ་ཁག་དང་འབུལ་བ་རྣམས་ཀྱི་ནང་དུའོ།

༩ ཁྱོད་ཅག་རང་གིས་མ་ཟད་མི་སྡེ་ཧྲིལ་པོ་འདིས་ཁོ་བོ་ལས་ཕྲོགས་པས་ན་ཁྱོད་དམོད་པས་དམོད་པར་གྱུར་ཏོ།

༡༠ ངའི་ཕོ་བྲང་ན་ཁ་ཟས་ཡོད་པའི་ཕྱིར་ཁྱོད་ཀྱིས་བཅུ་ཁག་ཚང་པོ་དཀོར་མཛོད་དུ་ཁྱེར་ཤོག་དང་། ད་ལྟ་འདིའི་ངང་ནས་ང་བརྟག་པར་བྱོས་ཤིག དཔུང་ཆེན་གྱི་ཡ་ཧོ་ཝཱའི་བཀའ་ནི། ངས་ནམ་མཁའི་དཀར་ཁུང་རྣམས་འབྱེད་ཅིང་། མི་ཤོང་བ་ཙམ་དུ་བྱིན་རླབས་ཁྱོད་ཀྱི་ཁར་བླུག་གམ་མི་བླུག

༡༡ ཡང་མིད་མཁན་ལ་ཁྱོད་ཀྱི་དོན་དུ་ངས་བཀའ་བཀྱོན་ཞིང་། དེས་ཁྱོད་ཀྱི་ཞིང་གི་སྟོན་ཐོག་མི་འཇིག་པར། ཀླུངས་ནང་གི་ཁྱོད་ཀྱི་རྒུན་ཤིང་གིས་དུས་ལས་སྔོན་དུ་འབྲས་བུ་འཕེན་པར་མི་འགྱུར་རོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༡༢ ཁྱོད་ཅག་ནི་སྙིང་སྡུག་པའི་ཡུལ་དུ་གྱུར་ནས། མི་བརྒྱུད་ཀུན་གྱིས་ཁྱོད་ཅག་ལ་ཤིས་པ་བརྗོད་པར་འགྱུར། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་༎

༡༣ ཁྱོད་ཅག་གི་ཚིག་རྣམས་ང་ལ་རབ་ཏུ་རྩུབ་པོར་གྱུར་ཏོ། ཞེས་ཡ་ཧོ་ཝཱས་གསུང་ངོ་། འོན་ཀྱང་ཁྱོད་ཀྱིས། ངེད་ཀྱིས་ཁྱེད་ལ་འདི་འདྲའི་རྒོལ་བ་ཇི་ལྟར་ཞུས་ཞེས་ཟེར།

༡༤ ཁྱོད་ཚོས་དཀོན་མཆོག་གི་གཡོག་བྱེད་པ་ནི་ཕན་དོན་མེད་དོ། ཁོང་གི་བཀའ་རྒྱའི་འབངས་བྱེད་ཅིང་། དཔུང་ཆེན་གྱི་ཡ་ཧོ་ཝཱའི་སྤྱན་སྔར་སྡུག་ལྷུང་བའི་ཚུལ་གྱིས་འགྲུལ་པས། ངེད་ལ་ཕན་ཅི་འདུག

༡༥ ད་ལྟ་ངེད་ཀྱིས། ང་རྒྱལ་ཅན་བདེའོ་ཟེར། འོ་ན། ངན་པ་བྱེད་མཁན་རྣམས་རྒྱགས་ཏེ། དཀོན་མཆོག་ལ་ཡང་ཐུགས་སད་པར་བྱེད་ཀྱི། དེ་དག་ཐར་རོ། ཞེས་ཁྱོད་ཀྱིས་སྨྲས་སོ༎

༡༦ དེ་ནས་ཡ་ཧོ་ཝཱ་ལ་བག་བྱེད་པ་རྣམས་གཅིག་ལ་གཅིག་གིས་གཏམ་བྱས་པ་ལས། ཡ་ཧོ་ཝཱས་སྙན་བཏད་ཅིང་གསན་ཏེ། ཡ་ཧོ་ཝཱ་ལ་བག་བྱེད་པ་དང་། ཁོང་གི་མཚན་སྒོམ་པ་རྣམས་ཀྱི་དོན་དུ། ཁོང་གི་མདུན་དུ་བརྗེད་ཐོའི་དཔེ་ཆ་ཞིག་བྲིས་པར་གྱུར་ཏོ།

༡༧ ཡང་ངས་ཁྱད་མཚར་གྱི་རྒྱན་ཆ་མཛད་པའི་ཉིན་མོར་དེ་དག་རང་གི་ཡིན་པར་འགྱུར། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་། མི་ཞིག་གིས་རང་ལ་ཞབས་ཏོག་བྱེད་པའི་རང་གི་བུ་ལ་སྙིང་བརྩེ་བ་ལྟར། ངས་དེ་དག་ལ་ཐུགས་བརྩེ་བར་བྱའོ།

༡༨ དེ་ནས་ཁྱོད་ཅག་སླར་ལོག་ནས། ཆོས་དྲང་པོ་དང་ཆོས་མེད་པ། དཀོན་མཆོག་གི་གཡོག་བྱེད་པ་དང་གཡོག་མི་བྱེད་པ་གཉིས་ཀྱི་ཤན་འབྱེད་པར་འགྱུར་རོ༎

༤

ལྟོས་ཞིག མེ་ཐབ་ལྟ་བུར་འབར་བའི་ཉིན་མོ་དེ་འོང་གིན་འདུག དེ་ནས་ང་རྒྱལ་ཅན་ཐམས་ཅད་དང་། མི་ཚངས་པར་སྤྱོད་པ་ཐམས་ཅད་སོག་མ་དང་འདྲ་བར་འགྱུར། འོང་གྱིན་ཡོད་པའི་ཉིན་མོ་དེས་དེ་དག་སྲེག་པར་བྱ་བ་དང་། དེ་དག་གི་རྩ་བ་དང་། ཡལ་ག་གང་ཡང་ལུས་སུ་མི་གཞུག་གོ། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་།

༢ འོན་ཀྱང་ངའི་མཚན་ལ་བག་བྱེད་པ་ཁྱོད་ཀྱི་དོན་དུ། དྲང་བ་ཉིད་ཀྱི་ཉི་མ་ཤར་ཏེ། དེའི་འདབ་ཤོག་གི་ནང་ན་གསོ་ཐབས་ཡོད་པ་འགྱུར། ཡང་ཁྱོད་ཕྱི་རོལ་དུ་ཐོན་ཏེ། བ་རའི་བེའུ་རྣམས་དང་འདྲ་བ་དཀྱུ་བ་འགྱུར།

༣ ཁྱོད་ཀྱིས་ཆོས་མེད་པའི་མི་རྡོག་རྫིས་སུ་གཏང་། དེ་ཅིའི་ཕྱིར་ཞེ་ན། ངས་བཤམས་པའི་ཉིན་མོ་དེར་དེ་དག་ཁྱོད་ཀྱི་རྐང་མཐིལ་གྱི་འོག་ཏུ་གོག་ཐལ་དུ་འགྱུར་བ་འགྱུར། ཞེས་དཔུང་ཆེན་གྱི་ཡ་ཧོ་ཝཱས་གསུང་ངོ་༎

༤ ངས་ཨིས་ར་ཨེལ་པ་ཐམས་ཅད་ཀྱི་དོན་དུ་ཧོ་རེབ་ཏུ་གནང་བའི་སྤྱད་མཚམས་དང་། བཀའ་ཁྲིམས་རྣམས། ཞེས་ན་ངའི་བྲན་པོ་མོ་ཤེ་ལ་བསྒོ་བའི་བཀའ་དེ་ཡིད་ལ་འཆང་ཞིག

༥ ཀྱེ་ཧོ། ཡ་ཧོ་ཝཱའི་ཉིན་མོ་ཆེ་ལ་འཇིགས་སུ་རུང་བ་དེ་མ་འོང་གོང་དུ། ངས་ཁྱོད་ཅག་གི་རྩར་ལུང་སྟོན་པ་ཨེ་ལི་ཡཱ་མངག་པར་བྱའོ།

༦ ང་འོང་བ་དང་ས་གཞི་དམོད་པས་རྡེག་པར་མི་འགྱུར་བའི་སླད་དུ། དེས་ཕ་རྣམས་ཀྱི་སྙིང་བུ་རྣམས་ཀྱི་ཕྱོགས་སུ་དང་། བུ་རྣམས་ཀྱི་སྙིང་ཕ་རྣམས་ཀྱི་ཕྱོགས་སུ་སྒྱུར་བར་འགྱུར་རོ༎ ༎

མད་ཐཱས་བྲིས་པའི་འཕྲིན་བཟང་།

༡

ཨབ་ར་ཧམ་གྱི་སྲས་དཱ་བིད་ཀྱི་སྲས་ཡེ་ཤུ་མཱ་ཤི་ཀའི་གདུང་རབས་ནི།

༢ ཨབ་ར་ཧམ་ལས་ཨི་སཱག་ཆད། ཨི་སཱག་ལས་ཡ་ཀོབ་ཆད། ཡ་ཀོབ་ལས་ཡ་ཧུ་དཱ་དང་། དེའི་སྤུན་རྣམས་ཆད་དོ།

༣ ཡ་ཧུ་དཱའི་བུ་ཕེ་རེས་དང་སེ་རག་ནི་ཐ་མར་ལས་ཆད། ཕེ་རེས་ལས་ཧེས་རོན་ཆད། ཧེས་རོན་ལས་ཨ་རམ་ཆད།

༤ ཨ་རམ་ལས་ཨ་མི་ནཱ་དབ་ཆད། ཨ་མི་ནཱ་དབ་ལས་ན་ཧ་ཤོན་ཆད། ན་ཧ་ཤོན་ལས་སལ་མོན་ཆད།

༥ སལ་མོན་གྱི་བུ་བོ་ཨས་ནི་ར་ཧབ་ལས་ཆད། བོ་ཨས་ཀྱི་བུ་ཨོ་བེད་ནི་རུད་ལས་ཆད། ཨོ་བེད་ལས་ཨི་ཤཱ་ཆད།

༦ ཨི་ཤཱ་ལས་རྒྱལ་པོ་དཱ་བིད་ཆད།

དཱ་བིད་ཀྱི་སྲས་ཤ་ལོ་མོ་ནི་ཨུ་རི་ཡཱ་ཡི་ཆུང་མ་ལས་ཆད།

༧ ཤ་ལོ་མོ་ལས་རེ་ཧབ་ཨམ་ཆད། རེ་ཧབ་ཨམ་ལས་ཨ་བི་ཡཱ་ཆད། ཨ་བི་ཡཱ་ལས་ཨ་སཱ་ཆད།

༨ ཨ་སཱ་ལས་ཡེ་ཧོ་ཤ་ཕད་ཆད། ཡེ་ཧོ་ཤ་ཕད་ལས་ཡོ་རམ་ཆད། ཡོ་རམ་ལས་ཨུ་ཟི་ཡཱ་ཆད།

༩ ཨུ་ཟི་ཡཱ་ལས་ཡོ་ཐམ་ཆད། ཡོ་ཐམ་ལས་ཨ་ཧས་ཆད། ཨ་ཧས་ལས་ཧིས་ཀི་ཡཱ་ཆད།

༡༠ ཧིས་ཀི་ཡཱ་ལས་མ་ན་ཤེ་ཆད། མ་ན་ཤེ་ལས་ཨ་མོན་ཆད། ཨ་མོན་ལས་ཡོ་ཤི་ཡཱ་ཆད།

༡༡ དེ་རྣམས་བཟུང་ནས་བཱ་བེལ་དུ་ཁྲིད་པའི་དུས་སུ། ཡོ་ཤི་ཡཱ་ལས་ཡེ་ཀོན་ཡཱ་དང་དེའི་ནུ་བོ་རྣམས་ཆད་དོ༎

༡༢ བཱ་བེལ་དུ་ཁྲིད་པའི་རྗེས་སུ་ཡེ་ཀོན་ཡཱ་ལས་ཤ་ཨལ་ཏི་ཨེལ་ཆད། ཤ་ཨལ་ཏི་ཨེལ་ལས་ཟེ་རུབ་བཱ་བེལ་ཆད།

༡༣ ཟེ་རུབ་བཱ་བེལ་ལས་ཨ་བི་ཧུད་ཆད། ཨ་བི་ཧུད་ལས་ཨེལ་ཡཱ་ཀིམ་ཆད། ཨེལ་ཡཱ་ཀིམ་ལས་ཨ་ཟོར་ཆད།

༡༤ ཨ་ཟོར་ལས་ཙ་དོག་ཆད། ཙ་དོག་ལས་ཨ་ཀིམ་ཆད། ཨ་ཀིམ་ལས་ཨེ་ལི་ཧུད་ཆད།

༡༥ ཨེ་ལི་ཧུད་ལས་ཨེལ་ཨ་ཟར་ཆད། ཨེལ་ཨ་ཟར་ལས་མད་ཐན་ཆད། མད་ཐན་ལས་ཡ་ཀོབ་ཆད།

༡༦ ཡ་ཀོབ་ལས་ཡོ་སེབ་ཆད། དེ་ནི་ཡེ་ཤུ་མཱ་ཤི་ཀ་སྐུ་བལྟམས་པའི་མིར་ཡམ་གྱི་ཁྱོ་དེ་ཡིན་ནོ༎

༡༧ དེ་ལྟར་ཨབ་ར་ཧམ་ནས་དཱ་བིད་ཀྱི་བར་དུ་ཁྱོན་བསྡོམས་མི་རབས་བཅུ་བཞི་དང་། དཱ་བིད་ནས་བཱ་བེལ་དུ་བཟུང་ཁྱེར་བའི་བར་དུ་མི་རབས་བཅུ་བཞི་དང་། བཱ་བེལ་དུ་བཟུང་ཁྱེར་བ་ནས་མཱ་ཤི་ཀའི་བར་དུ་མི་རབས་བཅུ་བཞིའོ༎

༡༨ ཡེ་ཤུ་མཱ་ཤི་ཀ*་འཁྲུངས་ཚུལ་ནི་འདི་ལྟ་སྟེ། ཁོང་གི་ཡུམ་མིར་ཡམ་ནི་ཡོ་སེབ་དང་ཁྱིམ་ཐབ་བྱེད་པ་ཐག་ཆོད་ནས། དེ་གཉིས་མ་འཛོམ་པའི་སྔོན་དུ། དམ་པའི་ཐུགས་ཉིད་ཀྱིས་ལྷུམས་དང་ལྡན་པར་གྱུར་པ་དང་།

༡༩ ཁྱོ་ཡོ་སེབ་བཟང་པོ་ཡིན་པས། དེས་མོ་ལ་གཏམ་ངན་གཏོང་དུ་མ་འདོད་པར། ལྐོག་ཏུ་འཕྲལ་བར་བྱའོ།

༢༠ ཞེས་བསམ་པ་ལས། གཙོ་བོ་དཀོན་མཆོག་གི་ཕོ་ཉ་*རྨི་ལམ་དུ་བྱུང་ནས། ཀྱེ་དཱ་བིད་ཀྱི་བུ་ཡོ་སེབ། རང་གི་ཆུང་མ་མིར་ཡམ་གྱི་ལྷུམས་སུ་ཡོད་པ་དེ་དཀོན་མཆོག་གི་དམ་པའི་ཐུགས་ཉིད་ལས་ཆགས་པ་ཡིན་པས། ཁྱིམ་དུ་བླང་བ་ལ་མ་འཇིགས་ཤིག

༢༡ སྲས་ཤིག་བལྟམ་འོང་། ཁོང་གི་མཚན་ཡེ་ཤུ་*གསོལ་ཞིག ཅིའི་ཕྱིར་ཞེ་ན། ཁོང་གིས་ཉིད་ཀྱི་མི་སྡེ་སྡིག་པ་ལས་ཐར་བར་མཛད་པར་འགྱུར། ཞེས་གསུངས་སོ།

༢༢ དེ་ནི་ལུང་སྟོན་པ་རྒྱུད་ནས།

༢༣ ན་ཆུང་མངལ་དང་ལྡན་ཏེ་སྲས་བལྟམ་འོང་༎

ཁོང་མཚན་ཨིམ་མ་ནུ་ཨེལ་འདོགས་པར་འགྱུར༎

ཞེས་གཙོ་བོས་གསུངས་པ་འགྲུབ་པའི་ཕྱིར་བྱུང་ངོ་། ཨིམ་མ་ནུ་ཨེལ་ནི། དཀོན་མཆོག་ངེད་དང་མཉམ་དུ་བཞུགས་སོ་ཞེས་པའི་དོན་ནོ།

༢༤ ཡོ་སེབ་གཉིད་སད་པ་དང་། གཙོ་བོའི་ཕོ་ཉས་བཀའ་གནང་བ་བཞིན་དུ་བྱས་ཏེ། རང་གི་ཆུང་མ་བླངས་ནས།

༢༥ སྲས་མ་བལྟམས་པའི་བར་དུ་དེ་དང་མ་འབྲེལ་ཞིང་། སྲས་དེའི་མཚན་ཡེ་ཤུ་གསོལ་ཏོ༎

* 

1:18 མཱ་ཤི་ཀ་ནི། བོད་སྐད་དུ་བྱུགས་པ་ཡིན་ཏེ། ཡ་ཧུ་དཱ་པའི་སྲོལ་བཞིན་རྒྱལ་པོའམ་བླ་མ་བསྐོ་བའི་ཚེ་ན། དཀོན་མཆོག་གིས་བསྐོས་པའི་རྟགས་སུ་སྣུམ་བྱུག་གོ། དེ་ལྟར་ཡེ་ཤུ་ནི་དཀོན་མཆོག་གིས་བསྐོས་པ་ཡིན་པས་ན། ཁོང་གི་མཚན་ལ་ཨིབ་རི་སྐད་དུ་མཱ་ཤི་ཀ་དང་ཧེ་ལེན་སྐད་དུ་ཁི་རིའི་སི་ཐོ་ཞུའོ།

* 

1:20 ཕོ་ཉ་ནི། དཀོན་མཆོག་མཆོད་པ་དང་། སྲུང་མ་དང་། དཀོན་མཆོག་གི་ཕྲིན་སྐྱེལ་བའི་མཁའ་འགྲོའོ།

* 

1:21 ཡེ་ཤུའི་དོན་ནི་བོད་སྐད་དུ་སྐྱབས་མགོན་ནོ།

༢

རྒྱལ་པོ་ཧེ་རོ་དཱེའི་དུས་སུ་*ཡ་ཧུ་དཱ་ཡུལ་གྱི་བེད་ལེ་ཧེམ་དུ་ཡེ་ཤུ་བལྟམས་པའི་ཚེ། ཤར་ཕྱོགས་ཀྱི་རྩིས་པ་འགའ་ཤས་རྒྱལ་ས་ཡེ་རུ་ཤ་ལེམ་དུ་འོངས་ནས།

༢ ཡ་ཧུ་དཱ་པའི་རྒྱལ་པོ་བལྟམས་པ་དེ་གང་དུ་བཞུགས། ང་ཚོས་ཤར་ཕྱོགས་ན་ཁོང་གི་སྐར་མ་མཐོང་བས། ཁོང་ལ་ཕྱག་འཚལ་དུ་འོངས་པ་ཡིན། ཞེས་ཟེར་ཏོ།

༣ དེ་ཐོས་ནས་རྒྱལ་པོ་ཧེ་རོ་དཱེ་དང་ཡེ་རུ་ཤ་ལེམ་པ་ཐམས་ཅད་སེམས་འཁྲུགས་ནས།

༤ ཁོས་མི་སྡེའི་བླ་ཆེན་དང་མཁན་པོ་ཐམས་ཅད་བསྡུས་ནས་དེ་དག་ལ། མཱ་ཤི་ཀ་གང་དུ་འཁྲུང་བར་འགྱུར། ཞེས་དྲིས་པ་དང་།

༥ དེ་དག་གིས། ཡ་ཧུ་དཱའི་བེད་ལེ་ཧེམ་དུ་འཁྲུང་བར་འགྱུར། ཅི་ཕྱིར་ཞུ་ན། ལུང་སྟོན་པས།

༦ ཀྱེ་ཡ་ཧུ་དཱའི་ཡུལ་ལྗོངས་བེད་ལེ་ཧེམ༎

དཔོན་པོའི་ནང་ནས་ཁྱོད་ནི་ཆུང་ཤོས་མིན༎

ཁྱེད་ཀྱི་ནང་ནས་འདྲེན་བྱེད་རྫི་བོ་འབྱུང་༎

ངའི་འབངས་ཨིས་ར་ཨེལ་*ལ་དབང་བར་འགྱུར༎

ཞེས་བྲིས་འདུག་གོ་ཞུས་སོ༎

༧ དེ་ནས་ཧེ་རོ་དཱེས་རྩིས་པ་དེ་རྣམས་གསང་སྟེ་བོས་ནས། སྐར་མ་དེ་མཐོང་བའི་དུས་རྩད་བཅད་དེ།

༨ བེད་ལེ་ཧེམ་དུ་གཏོང་ཞིང་སོང་ལ་ཁྱེའུ་ཆུང་དེའི་སྐོར་དུ་ཞིབ་པར་རྩད་ཆོད་ཅིག ངའང་ཕྱག་འཚལ་དུ་འོང་བའི་དོན་དུ། ཁོང་ཐོབ་པ་དང་ལོན་བསྐུར་ཞིག་ཅེས་ཟེར་ཏོ།

༩ དེ་རྣམས་ཀྱིས་རྒྱལ་པོའི་གཏམ་ཐོས་ནས་སོང་བ་ལས། ཤར་ཕྱོགས་ན་མཐོང་བའི་སྐར་མ་དེ། ཁྱེའུ་ཆུང་དེ་ཡོད་སར་མ་སླེབས་པའི་བར་སྔོན་སྔོན་དུ་རྒྱུ་ཞིང་དེའི་སྟེང་དུ་བསྡད་དོ།

༡༠ སྐར་མ་མཐོང་ནས་ཤིན་ཏུ་དགའ་སྟེ།

༡༡ ཁང་པ་དེའི་ནང་དུ་ཞུགས་ནས། ཡུམ་མིར་ཡམ་མཉམ་དུ་ཡོད་པའི་ཁྱེའུ་ཆུང་མཇལ་བ་དང་། ལུས་ས་ལ་བརྡབས་ཏེ་ཕྱག་འཚལ་ནས། གཏེར་སྒམ་ཕྱེས་ཏེ། གསེར་དང་། སྤོས་དཀར་དང་། གན་དྷ་ར་ས་ཕྱག་རྟེན་དུ་ཕུལ་ཏོ།

༡༢ ཡང་རྨི་ལམ་ནང་ཧེ་རོ་དཱེའི་རྩར་མི་ལོག་པའི་ཞལ་གཏམས་ཐོས་ནས། ལམ་གཞན་ཞིག་ནས་རང་ཡུལ་དུ་ལོག་གོ།

༡༣ དེ་རྣམས་སོང་བའི་རྗེས་སུ་ཡོ་སེབ་ལ་རྨི་ལམ་ནང་གཙོ་བོའི་ཕོ་ཉ་བྱུང་ནས་དེས། ཧེ་རོ་དཱེས་ཁྱེའུ་ཆུང་འདི་གསོད་པའི་ཕྱིར་འཚོལ་གྲབས་འདུག་པས། ལོངས་ལ་ཁྱེའུ་ཆུང་དང་དེའི་མ་འཁྲིད་དེ་མི་སེར་*ཡུལ་དུ་བྲོས་ཏེ། ངས་མ་སྨྲ་བའི་བར་དུ་དེ་རུ་སྡོད་ཅིག་གསུངས།

༡༤ ཁོང་ལངས་ནས་མཚན་ལ་ཁྱེའུ་ཆུང་དང་དེའི་ཡུམ་འཁྲིད་དེ་མི་སེར་དུ་སོང་།

༡༥ གཙོ་བོས་ལུང་སྟོན་པ་རྒྱུད་ནས། མི་སེར་ཡུལ་ནས་ཉིད་ཀྱི་སྲས་ངས་བཀུག གསུངས་པ་དེ་འགྲུབ་པའི་ཕྱིར། ཧེ་རོ་དཱེ་མ་ཤི་བའི་བར་དུ་དེ་རུ་བསྡད་དོ༎

༡༦ དེ་ནས་རྩིས་པ་དག་གིས་མགོ་བསྐོར་བཏང་བ་ཧེ་རོ་དཱེས་ཤེས་ཏེ་ཤིན་ཏུ་ཁྲོས་སོ། རྩིས་པ་ལས་རྩད་བཅད་པའི་ཚེས་གྲངས་བརྩིས་ཏེ། མི་བཏང་ནས། བེད་ལེ་ཧེམ་དང་དེའི་ཡུལ་འཁོར་ཐམས་ཅད་ཀྱི་ནང་ན་ཡོད་པའི་ལོ་གཉིས་པ་དང་དེ་ལས་ཆུང་བའི་བུ་ཐམས་ཅད་བསད་དོ།

༡༧ ལུང་སྟོན་པ་ཡེ་རེམ་ཡཱས།

༡༨ རཱ་མཱའི་ཡུལ་ནང་སྐད་ཅིག་ཐོས༎

ཆོ་ངེས་ངུ་འཛི་མྱ་ངན་ཆེ༎

ར་ཧེལ་ཕྲུ་གུ་རྣམས་ཕྱིར་ངུ་༎

བུ་མེད་སེམས་གསོ་མི་འདོད་དོ༎

ཞེས་གསུངས་པ་དེའི་ཚེ་གྲུབ་བོ༎

༡༩ ཧེ་རོ་དཱེ་ཤི་བའི་འོག་ཏུ། མི་སེར་དུ་ཡོ་སེབ་ལ་གཙོ་བོའི་ཕོ་ཉ་ཞིག་རྨི་ལམ་དུ་བྱུང་ནས་དེས།

༢༠ ད་ཁྱེའུ་ཆུང་འདིའི་སྲོག་ལ་བརྔམས་པ་རྣམས་ཤི་བས། ད་ལོངས་ལ་ཁྱེའུ་ཆུང་དང་དེའི་མ་འཁྲིད་དེ། ཨིས་ར་ཨེལ་ཡུལ་དུ་ལོག་སོང་ཞིག་གསུངས་པ་དང་།

༢༡ ཁོ་ལངས་ནས། ཁྱེའུ་ཆུང་དང་དེའི་ཡུམ་འཁྲིད་དེ་ཨིས་ར་ཨེལ་ཡུལ་དུ་སོང་ངོ་།

༢༢ འོན་ཀྱང་ཧེ་རོ་དཱེའི་ཤུལ་དུ་དེའི་བུ་ཨར་ཁེ་ལཱ་ཡིས་ཡ་ཧུ་དཱའི་རྒྱལ་པོ་བྱེད་པ་ཐོས་ནས། དེར་འགྲོ་བ་ལ་འཇིགས་པས། ཡང་རྨི་ལམ་ནང་ཞལ་གདམས་བྱུང་བ་དང་། ག་ལིལ་ཡུལ་ལྗོངས་སུ་སོང་ནས།

༢༣ ན་ཙཱ་རེད་ཟེར་བའི་གྲོང་ཁྱེར་དུ་གཞི་ཆགས་སོ། དེ་ནི་ལུང་སྟོན་པ་རྣམས་ཀྱིས་ཁོང་ལ་ན་ཙཱ་རེད་པ་ཞེས་ཞུ་བར་འགྱུར། ཞེས་གསུངས་པ་དེ་འགྲུབ་པའི་ཕྱིར་རོ༎

* 

2:1 དེའི་དུས་སུ་ཡ་ཧུ་དཱ་ལ་ལྷ་ཆོས་པ་རོ་མཱ་པས་དབང་དང་ཧེ་རོ་དཱེ་དང་དེའི་སྲིད་གཞུང་རོ་མཱ་པའི་འོག་ཏུ་ཡོད་དོ།

* 

2:6 ཨིས་ར་ཨེལ་དང་ཡ་ཧུ་དཱ་ནི། དཀོན་མཆོག་གིས་འདམས་པའི་མི་སྡེ་ལ་ཟེར་རོ།

* 

2:13 མི་སེར་ནི་དེ་རིང་ཨེ་ཅིབ་ཟེར་རོ།

༣

དེའི་ཚེ་ཁྲུས་གསོལ་མཁན་ཡོ་ཧ་ནན་བྱུང་ནས། ཡ་ཧུ་དཱའི་འབྲོག་སྟོང་ན་ཆོས་འཆད་ཅིང་།

༢ ནམ་མཁའི་རྒྱལ་སྲིད་ཉེ་བར་བསླེབས་པས། སེམས་སྒྱུར་ཅིག་གསུངས་སོ།

༣ ལུང་སྟོན་པ་ཡེ་ཤ་ཡཱས།

འབྲོག་སྟོང་ནང་ན་འབོད་པའི་སྐད་དེ་ཡིས༎

གཙོ་བོའི་ཕེབས་ལམ་གྲལ་སྒྲིག་བྱོས་ཤིག་དང་༎

ཁོང་གི་ཕེབས་ལམ་དྲང་པོར་སྲོང་ཞིག་ཟེར༎

ཞེས་ལུང་བསྟན་པའི་སྐྱེས་བུ་ནི་འདི་ཀ་ཡིན་ནོ༎

༤ ཡོ་ཧ་ནན་ནི་རྔ་མོང་གི་སྤུའི་གོས་གོན་ཏེ། རྐེད་པར་ཀོ་བའི་སྐ་རགས་བཅིངས་ནས། ཟས་སུ་ཆ་ག་འབུ་དང་རིའི་སྦྲང་རྩིར་སྤྱོད་དོ།

༥ ཡེ་རུ་ཤ་ལེམ་དང་། ཡ་ཧུ་དཱ་དང་། ཡོར་དན་གཙང་པོའི་མཐའ་འཁོར་དུ་གནས་པ་ཐམས་ཅད་ཁོང་གི་དྲུང་དུ་སོང་སྟེ།

༦ སྡིག་པ་མཐོལ་ནས་ཡོར་དན་ནང་ཁྲུས་བླངས་སོ།

༧ ཕ་རུ་ཤི་པ་*དང་སད་དུ་ཀི་པ་*མང་པོ་ཁྲུས་ལེན་པའི་ཕྱིར་འོང་བར་གཟིགས་ནས་ཡོ་ཧ་ནན་གྱིས་དེ་དག་ལ། དུག་སྦྲུལ་གྱི་བརྒྱུད་ཁྱོད། མ་འོངས་པའི་ཐུགས་ཁྲོ་ལས་ཁྱོད་ཅག་འབྲོས་པ་སུས་བསྟན།

༨ འགྱོད་ཚངས་དང་མཚུངས་པའི་འབྲས་བུ་སྐྱེད་ཅིག

༩ ཨབ་ར་ཧམ་ང་ཅག་གི་ཡབ་ཡིན་ཟེར་བའི་བསམ་པ་མ་སྐྱེད་ཅིག ངས་ཁྱེད་ལ་ཟེར། དཀོན་མཆོག་གིས་རྡོ་འདི་རྣམས་ནས། ཨབ་ར་ཧམ་ལ་བུ་བརྒྱུད་སྐྱེད་པར་ནུས།

༡༠ ད་ཤིང་སྡོང་རྣམས་ཀྱི་རྩ་བར་སྟ་རེ་བཞག་ཡོད་པས། འབྲས་བུ་བཟང་པོ་མི་སྐྱེད་པ་རེ་རེ་བཅད་དེ་མེ་ལ་འདེབས་སོ།

༡༡ ཁྱོད་ཅག་འགྱོད་ཚངས་བྱེད་ཕྱིར་ངས་ཆུའི་ཁྲུས་གཏོང་གིས། ངའི་རྗེས་སུ་འབྱོན་པ་དེ་ང་ལས་མཐུ་སྟོབས་ཆེ་བས། ང་ནི་ཁོང་གི་ཞབས་ལྷམ་འཁུར་དུའང་འོས་མ་ཡིན། ཁོང་གིས་ཁྱོད་ཅག་ལ་དམ་པའི་ཐུགས་ཉིད་དང་མེའི་ཁྲུས་གནང་བར་འགྱུར།

༡༢ ཁོང་གི་ཕྱག་ན་འབྲབ་གཞོང་ཡོད་དེ། གཡུལ་འཐག་ལ་ཤིན་ཏུ་བྱི་དོར་བྱས་ཏེ། ཉིད་ཀྱི་གྲོ་ནི་བང་མཛོད་དུ་བསྡུ་ཞིང་། ཕུབ་མ་ནི་མི་འཆི་བའི་མེས་སྲེག་པར་བྱའོ། ཞེས་གསུངས་སོ༎

༡༣ དེ་ནས་ཡེ་ཤུ་ག་ལིལ་ནས་ཡོར་དན་གྱི་འགྲམ་དུ་ཡོ་ཧ་ནན་གྱི་རྩར་ཁྲུས་བཞེས་པའི་ཕྱིར་བྱོན་པ་དང་།

༡༤ ཡོ་ཧ་ནན་གྱིས་འགེག་ཅིང་ཁོང་ལ། ང་ལ་ཁྱེད་ཀྱིས་ཁྲུས་གནང་བའི་དགོས་པ་ཡོད་ཀྱི། ཁྱེད་ངའི་རྩར་ཕེབས་སམ་ཞུས་པ་དང་།

༡༥ ཡེ་ཤུས་བཀའ་ལན་དུ། ངེད་ཀྱིས་འདི་ལྟར་དྲང་བ་ཉིད་ཚང་མ་སྒྲུབ་པར་རིགས་པས། ད་ལྟ་ལེན་དུ་ཆུག་གསུང་བ་དང་། བཞེས་སུ་བཅུག་གོ།

༡༦ སྐུ་ཁྲུས་བཞེས་པ་ཙམ་གྱིས་ཡེ་ཤུ་ཆུའི་ནང་ནས་ཐོན་པ་དང་། ནམ་མཁའ་བྱེ་སྟེ། དཀོན་མཆོག་གི་ཐུགས་ཉིད་ཕུག་རོན་ལྟར་འབབ་ཅིང་། ཁོང་གི་ཐོག་ཏུ་བཞུགས་པར་གཟིགས་སོ།

༡༧ ནམ་མཁའ་ནས་སྒྲ་ཞིག་གིས། འདི་ནི་ང་དགའ་བའི་ངའི་སྲས་གཅེས་པ་ཡིན་གསུངས་སོ༎

* 

3:7 ཕ་རུ་ཤི་པ་ནི། ཡ་ཧུ་དཱ་པའི་ཆོས་ལུགས་ཤིག་ཡིན་ཏེ། ཆོས་ཁྲིམས་དང་སྲོལ་ལ་རྟེན་ཅིང་ཚུལ་ཆོས་པ་ཡིན་ནོ།

* 

3:7 སད་དུ་ཀི་པ་ནི། ལྟ་བ་ལ་རྩད་ཆེར་འཛིན་པའི་དབུ་ཆོས་ཀྱི་རིགས་ཡིན་ནོ།

༤

དེ་ནས་བདུད་ཀྱིས་ཐུགས་སད་པའི་ཕྱིར་ཡེ་ཤུ་ཐུགས་ཉིད་ཀྱིས་འབྲོག་སྟོང་དུ་ཁྲིད་དོ།

༢ ཉིན་མོ་བཞི་བཅུ་དང་མཚན་མོ་བཞི་བཅུ་སྨྱུང་བར་བཞུགས་པའི་རྗེས་སུ་བཀྲེས་པར་གྱུར་པས།

༣ སད་པ་པོ་སྐུ་དྲུང་དུ་འོངས་ཏེ་ཁོང་ལ། ཁྱེད་དཀོན་མཆོག་གི་སྲས་ཡིན་ན། རྡོ་འདི་རྣམས་བག་ལེབ་ཏུ་འགྱུར་བའི་བཀའ་གནོང་ཞིག་ཞུས་པ་དང་།

༤ བཀའ་ལན་དུ། མི་ནི་བག་ལེབ་གཅིག་པུས་མི་འཚོའི། དཀོན་མཆོག་གི་ཞལ་ནས་འབྱུང་བའི་བཀའ་ཐམས་ཅད་ཀྱིས་འཚོའོ། ཞེས་བྲིས་འདུག་གསུངས་སོ༎

༥ དེ་ནས་བདུད་ཀྱིས་ཁོང་གྲོང་ཁྱེར་དམ་པ་དེར་ཁྲིད་དེ། མཆོད་ཁང་གི་དབུ་རྩེར་བཞག་ནས་ཁོང་ལ།

༦ ཁྱོད་དོན་ཕོ་ཉ་རྣམས་ལ་བཀའ་སྩལ་ཞིང་། ཁྱེད་ཀྱི་ཞབས་ནི་རྡོ་ལ་མི་ཕོག་ཕྱིར། དེ་ཚོའི་ལག་པར་ཁྱེད་ནི་འཁུར་བར་འགྱུར། ཞེས་བྲིས་འདུག་པས། དཀོན་མཆོག་གི་སྲས་ཡིན་ན། མར་མཆོང་བར་མཛོད་ཅིག་ཞུས་སོ༎

༧ ཡེ་ཤུས་དེ་ལ། ཁྱོད་ཀྱིས་རང་གི་དཀོན་མཆོག་གཙོ་བོའི་ཐུགས་མ་སད་ཅིག ཅེས་ཀྱང་བྲིས་འདུག་གསུངས་སོ༎

༨ ཡང་བདུད་ཀྱིས་ཁོང་རི་ཤིན་ཏུ་མཐོན་པོ་ཞིག་ལ་ཁྲིད་དེ། འཇིག་རྟེན་གྱི་རྒྱལ་ཁམས་ཐམས་ཅད་དང་། དེའི་དཔལ་བསྟན་ནས་ཁོང་ལ།

༩ ཁྱེད་ཀྱིས་ང་ལ་རྐྱང་ཕྱག་འཚལ་ན། ངས་འདི་ཐམས་ཅད་ཁྱེད་ལ་འབུལ་བར་བྱའོ་ཞུས་པ་དང་།

༡༠ ཡེ་ཤུས་ཁོ་ལ། བདུད་ཁྱོད་ཕར་སོང་། མདོ་ན་རང་གི་དཀོན་མཆོག་གཙོ་བོ་ལ་ཕྱག་འཚལ་ཞིང་། ཁོང་གཅིག་པུ་ལ་བསྙེན་བཀུར་ཞུས་ཤིག་ཅེས་བྲིས་ཡོད་གསུངས་པ་དང་།

༡༡ བདུད་ཁོང་གི་དྲུང་ནས་སོང་བ་ལས། ཕོ་ཉ་རྣམས་འོངས་ནས་ཁོང་ལ་ཞབས་ཕྱི་ཞུས་སོ༎

༡༢ དེ་ནས་ཡོ་ཧ་ནན་བཟུང་བ་གསན་པ་དང་ག་ལིལ་དུ་ཕེབས་ཏེ།

༡༣ ན་ཙཱ་རེད་སྤངས་ནས། ཟེ་བུ་ལོན་དང་ནབ་ཐ་ལིའི་ལྗོངས་སུ་མཚོའི་འགྲམ་དུ་ཡོད་པའི་ཀ་ཕར་ནཱ་ཧུམ་དུ་གཞི་ཆགས་སོ།

༡༤ དེ་ལྟར་ལུང་སྟོན་པ་ཡེ་ཤ་ཡཱས།

༡༥ ཟེ་བུ་ལོན་དང་ནབ་ཐ་ལི༎

མཚོ་ལམ་ཡོར་དན་ཕ་རོལ་ན༎

ཕྱི་པ་ཡིན་པའི་ག་ལིལ་ཡུལ༎

༡༦ མུན་པར་སྡོད་པས་འོད་ཆེན་མཐོང་༎

འཆི་བའི་ཡུལ་དང་གྲིབ་མ་ལ༎

སྡོད་པ་རྣམས་ལ་འོད་ཤར་རོ༎

ཞེས་གསུངས་པ་གྲུབ་བོ༎

༡༧ དེ་ནས་བཟུང་སྟེ་ཡེ་ཤུས་ཆོས་སྟོན་པར་ཞུགས་ཤིང་། ནམ་མཁའི་རྒྱལ་སྲིད་*ཉེ་བར་བསླེབས་པས་སེམས་སྒྱུར་ཅིག་ཅེས་གསུངས་སོ༎

༡༨ ཁོང་ག་ལིལ་མཚོ་འགྲམ་ན་ཕེབས་པ་ལས། ཉ་པ་ཡིན་པའི་པེ་ཏྲོ་ཟེར་བའི་ཤི་མོན་དང་། ཁོའི་སྤུན་ཨན་དྲེ་ཨ་གཉིས་ཀས་མཚོའི་ནང་དུ་ཉ་དོལ་དབྱུག་པར་གཟིགས་ནས་དེ་དག་ལ།

༡༩ ངའི་རྗེས་སུ་བྲོངས་ཤིག་དང་། ངས་ཁྱོད་ཚོ་མི་རྣམས་འཛིན་མཁན་དུ་སྐོའོ་གསུངས་པ་དང་།

༢༠ དེ་གཉིས་པོས་ཉ་དོལ་བཞག་ནས་ཁོང་གི་རྗེས་སུ་འབྲངས་སོ།

༢༡ དེ་ནས་ཕེབས་པ་ལས། ཡ་ཀོབ་དང་ཡོ་ཧ་ནན་ཟེར་བའི་གཞན་སྤུན་གཉིས་ཕ་ཟེ་བད་ཡཱ་མཉམ་དུ་གྲུའི་ནང་ན་ཉ་དོལ་གསོ་བར་གཟིགས་ནས། དེ་གཉིས་བོས་པ་དང་།

༢༢ གྲུ་དང་ཕ་བཞག་ནས་ཁོང་གི་རྗེས་སུ་འབྲངས་སོ༎

༢༣ དེ་ནས་ཡེ་ཤུ་ག་ལིལ་ཡུལ་ཀུན་ཏུ་རྒྱུ་ཞིང་། འདུ་ཁང་རྣམས་སུ་ཆོས་བསྟན། རྒྱལ་སྲིད་ཀྱི་ཕྲིན་བཟང་བསྒྲགས། མིའི་ནད་དང་རྒུད་པ་ཀུན་སེལ་བར་མཛད་དོ།

༢༤ ཁོང་གི་སྙན་གྲགས་སི་རི་ཡཱ་ཡུལ་ཀུན་ཏུ་དར་བས། ནད་པ་དང་། གཟུག་སྣ་ཚོགས་ཅན་དང་། འགོང་ཞུགས་དང་། སྨྱོན་པ་དང་། གཟའ་ཕོག་ཐམས་ཅད་ཁོང་གི་སྐུ་དྲུང་དུ་ཁྱེར་འོངས་པ་དང་། ཁོང་གིས་གསོ་བར་མཛད་དོ།

༢༥ ག་ལིལ་དང་། དེ་ཀཱ་པོ་ལིས་དང་། ཡེ་རུ་ཤ་ལེམ་དང་། ཡ་ཧུ་དཱ་དང་། ཡོར་དན་གྱི་ཕ་རོལ་ནས་འོང་བའི་མི་ཚོགས་ཆེན་པོ་ཁོང་གི་རྗེས་སུ་འབྲངས་སོ༎

* 

4:17 ནམ་མཁའི་རྒྱལ་སྲིད་ནི། དཀོན་མཆོག་གི་རྒྱལ་སྲིད་དོ།

༥

མི་ཚོགས་གཟིགས་ནས་ཡེ་ཤུ་རི་ལ་ཕེབས། གདན་ཆགས་པ་དང་ཉེ་གནས་རྣམས་སྐུ་དྲུང་དུ་འོངས།

༢ ཞལ་ཕྱེས་ཏེ་བཀའ་ཆོས་གསུངས་པ།

༣ སྙེམས་ཆུང་རྣམས་བདེའོ། ནམ་མཁའི་རྒྱལ་སྲིད་དེ་ཚོའི་ཡིན་ནོ།

༤ མྱ་ངན་བྱེད་པ་རྣམས་བདེའོ། དེ་ཚོའི་སེམས་གསོ་བར་འགྱུར་རོ།

༥ སེམས་དུལ་བ་རྣམས་བདེའོ། དེ་ཚོ་ས་གཞིའི་བདག་པོར་འགྱུར་བར་འགྱུར་རོ།

༦ དྲང་བ་ཉིད་ཀྱི་ཕྱིར་ལྟོགས་པ་དང་སྐོམ་པ་རྣམས་བདེའོ། དེ་ཚོ་ཚིམ་པར་འགྱུར་རོ།

༧ སྙིང་རྗེ་ཅན་རྣམས་བདེའོ། དེ་ཚོར་སྙིང་རྗེ་ཐོབ་པར་འགྱུར་རོ།

༨ སྙིང་དག་པ་རྣམས་བདེའོ། དེ་ཚོས་དཀོན་མཆོག་མཇལ་བར་འགྱུར་རོ།

༩ འདུམ་བྱེད་མཁན་རྣམས་བདེའོ། དེ་ཚོར་དཀོན་མཆོག་གི་སྲས་ཟེར་བར་འགྱུར་རོ།

༡༠ དྲང་བ་ཉིད་ཀྱི་དོན་དུ་གནོད་འཚེ་མྱོང་བ་རྣམས་བདེའོ། ནམ་མཁའི་རྒྱལ་སྲིད་དེ་ཚོའི་ཡིན་ནོ།

༡༡ ཁྱོད་ཚོར་ངའི་དོན་དུ་སྨད་ཅིང་འཚེ་སྟེ་རྫུན་གྱི་གཏམ་ངན་སྣ་ཚོགས་གཏོང་ན་ཁྱོད་ཚོ་བདེའོ།

༡༢ ནམ་མཁར་ཁྱོད་ཚོའི་རྔན་པ་ཆེན་པོ་ཡིན་པས། དགའ་ཞིང་ཡི་རང་བར་གྱུར་ཅིག ཁྱོད་ཚོ་ལས་སྔོན་དུ་བྱུང་བའི་ལུང་སྟོན་པ་རྣམས་ལའང་འདི་བཞིན་དུ་གནོད་ཚེ་བྱས་པ་ཡིན་ནོ༎

༡༣ ཁྱོད་ཚོ་འཇིག་རྟེན་གྱི་ཚྭ་ཡིན། གལ་ཏེ་ཚྭའི་བྲོ་བ་ཡལ་ན་ཅི་ཡིས་ལན་ཚྭ་བར་བྱ། ཕྱི་རོལ་དུ་དབྱུགས་ནས་མིས་རྡོག་རྫིས་གཏོང་བ་མ་གཏོགས་ཅི་ལའང་མི་ཕན་ནོ།

༡༤ ཁྱོད་ཚོ་འཇིག་རྟེན་གྱི་འོད་ཡིན། རིའི་ཁར་ཆགས་ཡོད་པའི་གྲོང་ཁྱེར་ཡིབ་མི་ཐུབ།

༡༥ མར་མེ་སྤར་ནས་འབོའི་འོག་ཏུ་མི་འཇོག་པར། སྟེགས་ཀྱི་ཁར་འཇོག་སྟེ། ཁྱིམ་གྱི་མི་ཚང་མ་ལ་འོད་སྣང་ངོ་།

༡༦ ཁྱོད་ཚོའི་ལས་བཟང་པོ་མི་རྣམས་ཀྱིས་མཐོང་སྟེ། ནམ་མཁར་བཞུགས་པའི་ཁྱོད་ཚོའི་ཡབ་ལ་སྟོད་པའི་ཕྱིར། ཁྱོད་ཚོའི་འོད་མི་རྣམས་ཀྱི་མདུན་དུ་དེ་བཞིན་དུ་འཕྲོ་ཞིག

༡༧ ང་ནི་བཀའ་ཁྲིམས་དང་ལུང་སྟོན་པ་རྣམས་མེད་པར་བྱེད་དུ་འོངས་པ་ཡིན་མ་སེམས་ཤིག མེད་པར་བྱེད་དུ་མ་འོངས་ཀྱིས་སྒྲུབ་ཏུ་འོངས་པ་ཡིན།

༡༨ གནམ་ས་གཉིས་འདའ་བའི་བར་དུ། བཀའ་ཁྲིམས་ལས་ཐམས་ཅད་མ་གྲུབ་པར་ནི་ཡིག་འབྲུ་གཅིག་དང་ཚེག་གཅིག་ཀྱང་འདའ་བར་མི་འགྱུར་ངས་བདེན་པར་ཟེར།

༡༩ དེའི་ཕྱིར་བཀའ་ཁྲིམས་ཆུང་ཤོས་ཀྱི་ནང་ནས་གཅིག་བཅག་སྟེ། དེ་བཞིན་དུ་གཞན་ལ་སློབ་པ་དེ་ལ་ནམ་མཁའི་རྒྱལ་སྲིད་ནང་ཆུང་ཤོས་ཟེར་བར་འགྱུར། དེ་དག་སྲུང་ཞིང་གཞན་ལ་སློབ་པ་དེ་ལ་ནམ་མཁའི་རྒྱལ་སྲིད་ནང་ཆེན་པོ་ཟེར་བར་འགྱུར་རོ།

༢༠ དེའི་ཕྱིར་མཁན་པོ་དང་ཕ་རུ་ཤི་པ་རྣམས་ཀྱི་དྲང་བ་ཉིད་ལས་ཁྱོད་ཚོའི་དྲང་བ་ཉིད་ལྷག་པར་མེད་ན། ནམ་མཁའི་རྒྱལ་སྲིད་དུ་ཅིས་ཀྱང་འཚུད་པར་མི་འགྱུར་ཞེས་ངས་ཟེར།

༢༡ མེས་པོ་རྣམས་ལ་འདི་སྐད་དུ་མི་མ་གསོད། གསོད་མཁན་དེ་ལ་ཁྲིམས་འཕོག་འོས། ཞེས་གསུངས་པ་ཁྱོད་ཚོས་ཐོས་སོ།

༢༢ འོན་ཀྱང་རང་གི་སྤུན་ལ་འཁྲོ་བ་དེ་ལའང་ཞལ་ཆེ་གཅད་འོས་ངས་ཟེར། ཡང་སྤུན་ལ་སྨྱོན་པ་ཟེར་བ་དེ་ལ་ཞལ་ཆེ་གཅད་འོས། ཡང་དམོད་འཕོག་པ་ཟེར་བ་དེ་ལ་དམྱལ་བའི་ཆད་པ་འཕོག་འོས་སོ།

༢༣ གལ་ཏེ་མཆོད་ཁྲིའི་ཁར་མཆོད་པ་འབུལ་བའི་དུས་སུ་སྤུན་ཞིག་དང་ཁྱེད་ཀྱི་བར་མི་འགྲིག་པ་ཞིག་ཡོད་པ་དྲན་ན།

༢༤ མཆོད་ཁྲིའི་མདུན་དུ་མཆོད་པ་བཞག་སྟེ་སོང་ལ། སྔོན་དུ་རང་གི་སྤུན་དང་མཐུན་ཞིག དེ་ནས་ཤོག་ལ་མཆོད་པ་ཕུལ་ཞིག

༢༥ རང་གི་གཤགས་ཡ་པ་མཉམ་དུ་ཁྲིམས་རར་འགྲོ་རིང་མགྱོགས་པར་མཐུན་ཞིག དེ་མིན་གཤགས་ཡ་པས་ཁྱོད་ཁྲིམས་དཔོན་ལ་དང་། ཁྲིམས་དཔོན་གྱིས་ཁྲིམས་གཡོག་ལ་བཏད་དེ་བཙོན་ཁང་དུ་འཇུག་ཉེན་ཡོད།

༢༦ དོང་ཙེ་གཅིག་ཀྱང་མ་ལུས་པར་མ་བཅལ་བའི་བར་དུ། ཁྱོད་ཅི་ནས་ཀྱང་བཙོན་ཁང་ནས་ཐར་བར་མི་འགྱུར་ཞེས་ངས་བདེན་པར་ཟེར།

༢༧ མེས་པོ་རྣམས་ལ་ལོག་གཡེམ་མ་བྱེད། གསུངས་པ་དེ་ཁྱོད་ཚོས་ཐོས་སོ།

༢༨ འོན་ཀྱང་འདོད་ཆགས་སྐྱེས་ཏེ་བུད་མེད་ཅིག་ལ་ལྟ་བ་དེས་ཀྱང་སྙིང་ནང་དེ་མཉམ་དུ་ལོག་གཡེམ་བྱས་ཟིན་ངས་ཟེར།

༢༩ དེའི་ཕྱིར་ལུས་ཧྲིལ་པོ་དམྱལ་བར་དབྱུག་པ་བས། ཡན་ལག་ལས་གཅིག་མེད་པར་འགྱུར་བ་ལེགས་པས། ཁྱོད་ཀྱི་མིག་གཡས་པས་ཁྱོད་ལྟུང་དུ་འཇུག་ན། བཏོན་ཏེ་རྒྱང་དུ་དབྱུག

༣༠ ལུས་ཧྲིལ་པོ་དམྱལ་བར་སླེབས་པ་བས། ཡན་ལག་ལས་གཅིག་མེད་པར་འགྱུར་བ་ལེགས་པས། ཁྱོད་ཀྱི་ལག་པ་གཡས་པས་ཁྱོད་ལྟུང་དུ་འཇུག་ན། བཅད་དེ་རྒྱང་དུ་དབྱུག

༣༡ རང་གི་ཆུང་མ་དང་ཁ་ཕྲལ་བ་དེས་འབྲལ་ཡིག་སྟེར་བར་དགོས་ཅེས་གསུངས་སོ།

༣༢ འོན་ཀྱང་ལོག་གཡེམ་གྱི་རྒྱུ་ཡིས་མ་གཏོགས་པར། རང་གི་ཆུང་མ་ཁ་ཕྲལ་བ་དེས་མོ་ལ་ལོག་གཡེམ་བྱེད་དུ་འཇུག ཁ་ཕྲལ་བའི་བུད་མེད་ཆུང་མར་བླང་བ་དེས་ཀྱང་ལོག་གཡེམ་བྱེད་ངས་ཟེར་རོ༎

༣༣ མེས་པོ་རྣམས་ལ་མནའ་ལས་མ་འགལ་ཞིག གཙོ་བོ་ཚད་དུ་བཙུག་ནས་མནའ་སྐྱེལ་བ་དེ་སྒྲུབས་ཤིག་གསུངས་པ་དེ་ཐོས་ཡོད།

༣༤ འོན་ཀྱང་ངས་མནའ་ནམ་ཡང་མ་སྐྱེལ་ཟེར། ནམ་མཁའ་ནི་དཀོན་མཆོག་གི་བཞུགས་ཁྲི་ཡིན་པས། ནམ་མཁའི་མནའ་མ་སྐྱེལ།

༣༥ ས་གཞི་ནི་ཁོང་གི་ཞབས་སྟེགས་ཡིན་པས། ས་གཞིའི་མནའ་མ་སྐྱེལ། ཡེ་རུ་ཤ་ལེམ་ནི་ནམ་མཁའི་རྒྱལ་པོའི་རྒྱལ་ས་ཡིན་པས། ཡེ་རུ་ཤ་ལེམ་གྱི་མནའ་མ་སྐྱེལ།

༣༦ སྐྲ་ཉག་གཅིག་ཀྱང་དཀར་པོའམ་ནག་པོར་བྱེད་མི་ཐུབ་པས། རང་གི་མགོའི་མནའ་མ་སྐྱེལ་བར།

༣༧ ཁྱོད་ཀྱི་གཏམ་ནི་ཡིན་ན་ཡིན། མིན་ན་མིན་ཡོད་དགོས། འདི་ལས་ལྷག་པ་ཇི་ཡོད་ངན་པ་ནས་འབྱུང་ངོ་༎

༣༨ མིག་གི་ལན་ལ་མིག་དང་། སོའི་ལན་ལ་སོ་གསུངས་པ་དེ་ཐོས་ཡོད།

༣༩ འོན་ཀྱང་མི་ངན་ལ་མ་རྒོལ་བར། ཁྱོད་ཀྱི་འགྲམ་པ་གཡས་པ་ལ་འགྲམ་ལྕག་བརྒྱབ་མཁན་ལ་གཡོན་པ་དེའང་སྒྱུར་ཅིག་ངས་ཟེར།

༤༠ ཁྱོད་དང་རྩོད་ནས་གོས་འཁྱེར་དུ་འདོད་མཁན་དེ་ལ་འོག་འཇུག་ཀྱང་ཐོང་ཞིག

༤༡ ཁྱོད་ལ་དཔག་ཚད་གཅིག་ཏུ་དབང་གིས་འཁྲིད་མཁན་དང་མཉམ་དུ། དཔག་ཚད་གཉིས་སོང་ཞིག

༤༢ ཞུ་མཁན་ལ་སྟེར། སྐྱི་བར་འདོད་མཁན་ལ་རྒྱབ་མ་སྟོན་ཅིག

༤༣ ཁྱིམ་མཚེས་ལ་བྱམས་པ་བྱོས། དགྲ་ལ་སྡོང་ཞིག་གསུངས་པ་དེ་ཐོས་ཡོད།

༤༤ འོན་ཀྱང་ཁྱོད་ཀྱི་ཡབ་ནམ་མཁར་བཞུགས་པའི་སྲས་ཡིན་པའི་ཕྱིར། དགྲ་ལ་བྱམས་པ་བྱོས། ཁྱོད་ཀྱི་འཚེ་བ་པོའི་དོན་དུ་གསོལ་བ་ཐོབ་ཅེས་ངས་ཟེར།

༤༥ ཅིའི་ཕྱིར་ཞེ་ན། ཁོང་གིས་བཟང་ངན་གཉིས་པོར་ཉིད་ཀྱི་ཉི་མ་འཆར་དུ་འཇུག་སྟེ། དྲང་པོ་དང་དྲང་པོ་མིན་པ་གཉིས་པོར་ཆར་པ་འབེབས་པར་མཛད་དོ།

༤༦ རང་ལ་བྱམས་པ་ལ་བྱམས་ན་རྔན་པ་ཅི་ཐོབ། ཤོ་གམ་པས་*ཀྱང་དེ་བཞིན་དུ་མི་བྱེད་དམ།

༤༧ སྤུན་འབའ་ཞིག་ལ་ཕྱག་བྱེད་ན་གཞན་ལས་ལྷག་པ་ཅི་བྱེད། ཕྱི་པས་ཀྱང་དེ་བཞིན་དུ་མི་བྱེད་དམ།

༤༨ དེའི་ཕྱིར་ཁྱོད་ཚོའི་ནམ་མཁའི་ཡབ་ཕུན་སུམ་ཚོགས་པ་ལགས་པ་ལྟར། ཁྱོད་ཚོའང་ཕུན་སུམ་ཚོགས་པར་གྱུར་ཅིག།

* 

5:46 ཤོ་གམ་པ་ནི། རོ་མཱ་པའི་ལས་བྱེད་ཡིན་པས། ཡ་ཧུ་དཱ་པས་དམན་པར་འཛིན་ནོ།

༦

དགེ་བ་མི་ལ་ངོམ་པ་ལས་ཟོན་བྱོས་ཤིག དེ་མིན་ནམ་མཁར་བཞུགས་པའི་ཁྱོད་ཀྱི་ཡབ་ཀྱི་སྐུ་དྲུང་དུ་བྱ་དགའ་མེད་དོ།

༢ སྦྱིན་པ་གཏོང་བའི་ཚེ་མིས་བསྟོད་པར་བྱེད་པའི་ཕྱིར་ཁ་ཆོས་པས་འདུ་ཁང་དང་ལམ་སྲང་རྣམས་སུ་དུང་འབུད་དུ་འཇུག་པ་ལྟར། རང་གི་མདུན་དུ་དུང་འབུད་དུ་མ་ཆུག དེ་ལ་བྱ་དགའ་ཐོབ་ཟིན་ཞེས་ངས་བདེན་པར་ཟེར།

༣ འོན་ཀྱང་ཁྱོད་ཀྱི་སྦྱིན་པ་གསང་བར་གནས་པའི་ཕྱིར། སྦྱིན་པ་གཏོང་བའི་ཚེ། ལག་པ་གཡས་པས་ཅི་བྱེད་པ་ལག་པ་གཡོན་པ་ལའང་ཤེས་མ་ཆུག

༤ དེ་ནས་གསང་བ་ལ་གཟིགས་པའི་ཁྱོད་ཀྱི་ཡབ་ཀྱིས་ཁྱོད་ལ་བྱ་དགའ་གནང་བར་འགྱུར་རོ༎

༥ སྨོན་ལམ་འདེབས་པའི་ཚེ། མིས་མཐོང་བའི་ཕྱིར་འདུ་ཁང་དང་སྲང་མདོར་ལངས་ཏེ། སྨོན་ལམ་འདེབས་པ་ལ་དགའ་བའི་ཁ་ཆོས་པ་ལྟར་མ་བྱེད། དེ་དག་ལ་བྱ་དགའ་ཐོབ་ཟིན་ངས་བདེན་པར་ཟེར།

༦ སྨོན་ལམ་འདེབས་པའི་ཚེ། རང་གི་ནང་མིག་ནང་ཞུགས་ཏེ། སྒོ་བརྒྱབས་ནས། གསང་བ་རུ་བཞུགས་པའི་རང་གི་ཡབ་ལ་སྨོན་ལམ་ཞུས། དེ་ནས་གསང་བ་ལ་གཟིགས་པའི་ཁྱོད་ཀྱི་ཡབ་ཀྱིས་ཁྱོད་ལ་རྔན་པ་གནང་འོང་།

༧ སྨོན་ལམ་འདེབས་པའི་ཚེ། ཚིག་མང་བས་སྨོན་ལམ་གསན་འོང་སེམས་པའི་ཕྱི་པ་ལྟར་རྒྱ་ལབ་མ་གཏོང་།

༨ ཁྱོད་ཀྱི་དགོས་པ་མ་ཞུ་བའི་སྔོན་དུ་ཁྱོད་ཀྱི་ཡབ་ཀྱིས་མཁྱེན་པས། དེ་རྣམས་དང་འདྲ་བར་མ་བྱེད་ཅིག

༩ ཁྱོད་ཀྱིས་སྨོན་ལམ་འདི་ལྟར་ཞུས་ཤིག

ནམ་མཁར་བཞུགས་པའི་ངེད་ཀྱི་ཡབ༎

ཁྱེད་མཚན་དམ་པར་སྲུང་བར་ཤོག།

༡༠ ཁྱེད་ཀྱི་རྒྱལ་སྲིད་འོང་བར་ཤོག།

ཁྱེད་ཀྱི་དགོངས་པ་ནམ་མཁའ་ལ༎

སྒྲུབ་ལྟར་ས་ལའང་སྒྲུབ་པར་ཤོག།

༡༡ ངེད་ཀྱི་ཉི་མ་རེའི་ཁ་ཟས༎

དེ་རིང་ཡང་ནི་གནང་བར་མཛོད༎

༡༢ ངེད་ཀྱིས་གཞན་ཉེས་སེལ་བ་ལྟར༎

ངེད་ཀྱི་སྡིག་པ་སེལ་བར་མཛོད༎

༡༣ ཉམས་སད་ནང་དུ་མ་འཁྲིད་པར༎

ངན་པ་ལས་ངེད་ཐར་པར་མཛོད༎

རྒྱལ་སྲིད་དབང་དང་གཟི་བརྗིད་ནི༎

རྒྱུན་ནས་རྒྱུན་དུ་ཁྱེད་ཀྱི་འོ༎ ཨ་མེན༎

༡༤ ཁྱོད་ཀྱིས་གཞན་ལ་བཟོད་པ་བྱེད་ན། ཁྱོད་ཀྱི་ནམ་མཁའི་ཡབ་ཀྱིས་ཀྱང་ཁྱོད་ལ་བཟོད་པ་མཛད་པར་འགྱུར།

༡༥ གཞན་ལ་བཟོད་པ་མི་བྱེད་ན། ཁྱོད་ཀྱི་ནམ་མཁའི་ཡབ་ཀྱིས་ཀྱང་ཁྱོད་ལ་བཟོད་པ་མཛད་པར་མི་འགྱུར་རོ༎

༡༦ ཁ་ཆོས་པས་སྨྱུང་གནས་ལ་བསྡད་པ་ཡིན་པར་བསྟན་པའི་ཕྱིར་དུ་རང་གི་གདོང་ནག་པོ་བསྟན་པ་ལྟར་ཁྱོད་ཀྱིས་མ་སྟོན་ཅིག དེ་རྣམས་ལ་བྱ་དགའ་ཐོབ་ཟིན་ངས་བདེན་པར་ཟེར།

༡༧ ཁྱོད་ཀྱིས་སྨྱུང་གནས་སྲུང་བའི་ཚེ།

༡༨ སྨྱུང་གནས་ལ་ཡོད་པ་མིས་མི་མཐོང་ཡང་། གསང་བར་བཞུགས་པའི་ཡབ་ཀྱིས་གཟིགས་པས་ན། མགོ་ལ་སྣུམ་སྐུས། གདོང་ཁྲུས། དེ་ནས་གསང་བ་ལ་གཟིགས་པའི་ཁྱོད་ཀྱི་ཡབ་ཀྱིས་ཁྱོད་ལ་བྱ་དགའ་གནང་བར་འགྱུར་རོ༎

༡༩ ས་ལ་ནོར་མ་སོག དེ་མུག་པ་དང་བཙས་ཟ་རྐུན་མས་ཀྱང་རྐུ་བས།

༢༠ ནམ་མཁར་ནོར་སོག དེ་མུག་པ་དང་བཙས་མི་ཟ་རྐུན་མས་ཀྱང་མི་རྐུའོ།

༢༡ ཅིའི་ཕྱིར་ཞེ་ན། གང་ན་ཁྱོད་ཀྱི་གཏེར་ཡོད་ན། དེ་ན་ཁྱོད་ཀྱི་སྙིང་ཡང་ཡོད།

༢༢ མིག་ནི་ལུས་ཀྱི་མར་མེ་ཡིན། ཁྱོད་ཀྱི་མིག་བཟང་ན། ལུས་ཚང་པོ་འོད་ཅན་དུ་འགྱུར།

༢༣ ཁྱོད་ཀྱི་མིག་ངན་ན། ལུས་ཚང་པོ་མུན་པར་འགྱུར། ཁྱོད་ཀྱི་ནང་ན་ཡོད་པའི་འོད་དེ་མུན་པ་ཡིན་ན། ཇི་ལྟ་བུའི་མུན་པ་ཆེ།

༢༤ དཔོན་པོ་གཉིས་ཀྱི་གཡོག་སུས་ཀྱང་བྱེད་མི་ཐུབ། གཅིག་ལ་སྡང་སྟེ་གཅིག་ལ་ཆགས་པའམ། གཅིག་ལ་མོས་ཤིང་གཅིག་ལ་བརྙས། དཀོན་མཆོག་དང་ནོར་ལྷ་གཉིས་ཀྱི་གཡོག་བྱེད་མི་ནུས་སོ།

༢༥ དེའི་ཕྱིར་ཅི་ཟ། ཅི་འཐུང་། ཅི་གོན་སེམས་ཤིང་རང་གི་སྲོག་དང་ལུས་ཀྱི་ཕྱིར་མ་འཚེར་ཞིག་ངས་ཟེར། ཁ་ཟས་པས་སྲོག་དང་། གོས་ལས་ལུས་གལ་མི་ཆེའམ།

༢༦ གནམ་གྱི་བྱ་རྣམས་ལ་ལྟོས། དེ་དག་གིས་མི་རྨོ། མི་རྔ་། བང་མཛོད་དུའང་མི་སོག་ཀྱང་། ཁྱོད་ཀྱི་ནམ་མཁའི་ཡབ་ཀྱིས་འཚོ་བ་སྦྱོར་རོ། དེ་དག་ལས་ཁྱོད་ཚོ་གལ་མི་ཆེའམ།

༢༧ སེམས་འཁྲལ་གྱིས་རང་གི་ཚེ་ལ་ཁྲུ་གང་འཐུད་ཐུབ་པ་ཁྱོད་ཀྱི་ནང་ན་སུ་ཡོད།

༢༨ གོས་ཀྱི་ཕྱིར་ཅི་ལ་སེམས་འཁྲལ་བྱེད། ཞིང་གི་དྲེས་མ་ལ་ལྟོས། དེ་དག་མི་འབད་མི་འཁལ་ཡང་ཇི་ལྟར་ཆེར་སྐྱེའོ་ངས་ཟེར།

༢༩ རྒྱལ་པོ་ཤ་ལོ་མོ་ཡོངས་སུ་ཟིལ་དང་ལྡན་པའི་ཚེའང་དེ་དག་ལས་གཅིག་དང་འདྲ་བ་གྱོན་པ་མ་ཡིན་ནོ།

༣༠ ཞིང་གི་རྩྭ་དེ་རིང་ཡོད་དེ། སང་མེ་ཐབ་ནང་འདེབས་རྒྱུ་དེ་ལ་དཀོན་མཆོག་གིས་འདི་འདྲའི་གོས་སྐོན་པར་མཛད་ན། ཀྱེ་དད་ཆུང་ཚོ། ཁྱོད་ཚོ་ལ་དེ་དག་ལས་ལྷག་པར་སྐོན་པར་མི་མཛད་དམ།

༣༡ དེའི་ཕྱིར་ཅི་ཟ། ཅི་འཐུང་། ཅི་གོན་ཟེར་ཞིང་སེམས་འཁྲལ་མ་བྱེད།

༣༢ དེ་ཐམས་ཅད་ཕྱི་པས་འཚོལ་ལོ། ཁྱོད་ལ་དེ་ཐམས་ཅད་དགོས་པ་ཁྱོད་ཀྱི་ནམ་མཁའི་ཡབ་ཀྱིས་མཁྱེན་ནོ།

༣༣ ཐོག་མར་དཀོན་མཆོག་གི་རྒྱལ་སྲིད་དང་དྲང་བ་ཉིད་ཚོལ་ཞིག་དང་། དེ་ཐམས་ཅད་ཞར་ལ་ཐོབ་པར་འགྱུར་རོ།

༣༤ དེའི་ཕྱིར་སང་ཉིན་གྱི་ཕྱིར་དུ་སེམས་འཁྲལ་མ་བྱེད། སང་ཉིན་གྱིས་རང་གི་ཅག་ག་བྱེད་པར་འགྱུར། ཉིན་རེ་ལ་སྡུག་བསྔལ་རེས་ཆོག་གོ།

༧

རང་མཚང་མི་འབྲུ་བའི་ཕྱིར་གཞན་མཚང་མ་འབྲུ།

༢ ཇི་ལྟར་ཁྱོད་ཀྱིས་གཞན་མཚང་འབྲུ་བ། དེ་ལྟར་ཁྱོད་ཀྱི་མཚང་ཡང་འབྲུ་བར་འགྱུར། ཁྱོད་ཀྱིས་ཚད་གང་གིས་གཤོར་ན། ཚད་དེ་རང་གིས་ཁྱོད་ལ་གཤོར་བར་འགྱུར།

༣ རང་གི་མིག་ནང་ཡོད་པའི་གདུང་མ་མི་ཤེས་པར། སྤུན་གྱི་མིག་ནང་ཡོད་པའི་སྦུར་མ་མཐོང་བ་དེ་ཅི་ཡིན།

༤ རང་གི་མིག་ནང་གདུང་མ་ཡོད་བཞིན་དུ་སྤུན་ལ། ཁྱོད་ཀྱི་མིག་གི་ནང་ནས་སྦུར་མ་དེ་ངས་འདོན་པར་བྱའོ་ཞེས་ཅི་ལྟར་ཟེར་བར་ཐུབ།

༥ ཁ་ཆོས་པ་ཁྱོད། སྔོན་ལ་རང་གི་མིག་གི་གདུང་མ་དེ་ཐོན་ཞིག དེ་ནས་རང་གི་སྤུན་གྱི་མིག་གི་སྦུར་མ་འདོན་པའི་ཕྱིར་གསལ་པོར་མཐོང་བར་འགྱུར་རོ།

༦ དམ་པ་ཡིན་པ་ཁྱི་ལ་མ་བྱིན། རང་གི་མུ་ཏིག་ཕག་པའི་མདུན་དུ་མ་དབྱུག དེ་མིན་རྐང་པས་བརྫིས་ནས་ཚུར་ལོག་སྟེ་ཁྱོད་ཧྲལ་བར་འགྱུར་རོ༎

༧ སློང་ཞིག་དང་གནང་བར་འགྱུར། ཚོལ་ཞིག་དང་རྙེད་པར་འགྱུར། སྒོ་རྡུངས་ཤིག་དང་ཕྱེ་བར་འགྱུར།

༨ ཅི་ཕྱིར་ཞེ་ན། སློང་མཁན་ལ་ཐོབ། འཚོལ་མཁན་ལ་རྙེད། སྒོ་རྡུང་མཁན་ལ་ཕྱེ་བར་འགྱུར་རོ།

༩ རང་གི་བུས་བག་ལེབ་སློང་ན། དེ་ལ་རྡོ་སྟེར་ཞིང་།

༡༠ ཉ་སློང་ན་སྦྲུལ་སྟེར་བ་ཁྱོད་ཚོའི་ནང་ན་ཡོད་དམ།

༡༡ ཁྱོད་ཚོ་ངན་པ་ཡིན་བཞིན་དུ་རང་ཕྲུག་ལ་རྫས་བཟང་པོ་གཏོང་བར་ཤེས་ན། ཁྱོད་ཚོའི་ནམ་མཁའི་ཡབ་ཀྱིས་ཞུ་མཁན་ལ་རྫས་བཟང་པོ་ཇི་ཙམ་མི་གནང་།

༡༢ ཇི་ལྟར་གཞན་ལས་འདོད་པ། དེ་ལྟར་གཞན་ལ་བྱོས་ཤིག བཀའ་ཁྲིམས་དང་ལུང་བསྟན་ནི་དེ་ཀའོ༎

༡༣ སྒོ་དོག་མོ་ནས་ཞུགས་ཤིག འཆི་བར་འཁྲིད་པའི་སྒོ་ནི་ཡངས་ཤིང་ལམ་ཡང་ཞེང་ཅན་ཡོད་པས་འགྲོ་མཁན་མང་ངོ་།

༡༤ ཚེ་མཐའ་མེད་པར་འདྲེན་པའི་ལམ་ནི་ཕྲ་ལ་སྒོ་དོག་མོ་ཡོད་པས་ཐོབ་མཁན་ཉུང་ངོ་༎

༡༥ ལུང་སྟོན་པ་རྫུས་མ་ལས་ཟོན་བྱོས་ཤིག དེ་རྣམས་ཁྱོད་ཀྱི་རྩར་ལུག་ལྤགས་གྱོན་ཏེ་འོང་ཡང་། ནང་ནི་སྤྱང་ཀི་དྲག་པོ་རྣམས་ཡིན་ནོ།

༡༦ འབྲས་བུ་ལས་དེ་དག་ཤེས་འོང་། ཚེར་མ་ལས་རྒུན་འབྲུམ་མམ། ལྗང་ཚེར་ལས་སེ་ཡབ་སུས་སྒྲུག

༡༧ དེ་བཞིན་དུ་རྩི་ཤིང་བཟང་པོས་འབྲས་བུ་བཟང་པོ་སྐྱེད། རྩི་ཤིང་ངན་པས་འབྲས་བུ་ངན་པ་སྐྱེད།

༡༨ རྩི་ཤིང་བཟང་པོས་འབྲས་བུ་ངན་པ་སྐྱེད་མི་ཐུབ། རྩི་ཤིང་ངན་པས་འབྲས་བུ་བཟང་པོ་སྐྱེད་མི་ཐུབ་བོ།

༡༩ འབྲས་བུ་བཟང་པོ་མི་སྐྱེད་པའི་རྩི་ཤིང་ཀུན་བཅད་དེ་མེ་ལ་འདེབས་སོ།

༢༠ དེ་བས་ན་འབྲས་བུ་ལས་དེ་དག་ཤེས་འོང་།

༢༡ ངའི་ནམ་མཁའི་ཡབ་ཀྱི་དགོངས་པ་སྒྲུབ་མཁན་མ་གཏོགས་པར། ང་ལ་གཙོ་བོ་ལགས། གཙོ་བོ་ལགས། ཟེར་མཁན་ཐམས་ཅད་ནམ་མཁའི་རྒྱལ་སྲིད་དུ་མི་ཚུད།

༢༢ ཉིན་མོ་དེར་*མང་པོས་ང་ལ། གཙོ་བོ་ལགས། གཙོ་བོ་ལགས། ངེད་ཀྱིས་ཁྱེད་ཀྱི་མཚན་གྱི་ངང་ནས་ལུང་མ་བསྟན་ཏམ། ཁྱེད་ཀྱི་མཚན་གྱི་ངང་ནས་འགོང་པོ་མ་བསྐྲད་དམ། ཁྱེད་ཀྱི་མཚན་གྱི་ངང་ནས་ལྟས་མང་པོ་མ་བསྟན་ཏམ་ཞེས་ཟེར་འོང་།

༢༣ དེའི་ཚེ་ངས་དེ་རྣམས་ལ། ངས་ཁྱོད་ནམ་ཡང་ངོ་མི་ཤེས་པས། སྡིག་སྤྱོད་རྣམས་ཕར་སོང་ཞིག་སྨྲ་བར་བྱའོ༎

༢༤ ངའི་བཀའ་ཐོས་ནས་སྒྲུབ་པ་དེ། བྲག་གི་ཁར་ཁང་པ་བརྩིགས་པའི་མཁས་པ་དང་འདྲ་སྟེ།

༢༥ བྲག་གི་ཁར་བརྩིགས་པས། ཆར་པ་བབས། ཆུ་རུད་བྱུང་། རླུང་དྲག་ལངས་ནས་ཁང་པ་དེ་ལ་ཕོག་ཀྱང་མ་བརྡིབས་སོ།

༢༦ ངའི་བཀའ་ཐོས་ནས་མི་སྒྲུབ་པ་དེ། བྱེ་མའི་ཁར་ཁང་པ་བརྩིགས་པའི་གླེན་པ་དང་འདྲ་སྟེ།

༢༧ ཆར་པ་བབས། ཆུ་རུད་བྱུང་། རླུང་དྲག་ལངས། ཁང་པ་དེ་ལ་ཕོག་པས། བརྡིབས་ཏེ་རྩ་བ་ནས་བརླགས་སོ༎

༢༨-༢༩ ཡེ་ཤུས་བཀའ་གསུངས་ཟིན་པ་དང་། ཁོང་གིས་མཁན་པོ་རྣམས་དང་མི་འདྲ་བར། དབང་ལྡན་དང་འདྲ་བར་ཆོས་བསྟན་པས། མི་ཚོགས་ཁོང་གི་བསྟན་པ་ལ་ངོ་མཚར་དུ་གྱུར་ཏོ༎

* 

7:22 ཉིན་མོ་དེར། ཞལ་ཆེའི་ཉིན་མོར། གཙོ་བོའི་ཉིན་མོར། ཡེ་ཤུ་མཱ་ཤི་ཀའི་ཉིན་མོར། མཐའ་མའི་ཉིན་མོར། ཞེས་པ་རྣམས་ནི་འཇིག་རྟེན་འདིའི་མཐའ་མར་དཀོན་མཆོག་གིས་མི་ཐམས་ཅད་ལ་ཞལ་ཆེ་གཅོད་པའི་ཉིན་མོའི་དོན་ཡིན་ནོ།

༨

ཡེ་ཤུ་རི་ལས་མར་ཕེབས་པའི་ཚེ། མི་ཚོགས་ཕྱི་བཞིན་འབྲངས་སོ།

༢ མཛེ་ཅན་ཞིག་སྐུ་དྲུང་དུ་འོངས་ནས་ཕྱག་བཙལ་ཏེ། ཇོ་བོ་ལགས། ཁྱེད་ཐུགས་མཉེས་ན་ང་གཙང་བར་མཛད་ནུས་སོ་ཞུས་པ་དང་།

༣ ཡེ་ཤུས་ཕྱག་བརྐྱངས་ཏེ། ཁོ་ལ་རེག་ནས། ང་འདོད་དོ། གཙང་བར་གྱུར་ཅིག ཅེས་གསུངས་པ་དང་། མཛེ་དག་པར་གྱུར་ཏོ།

༤ ཡེ་ཤུས་ཁོ་ལ། སུ་ལའང་མ་བཤད་པར་སོང་ལ། དཔང་བྱེད་པའི་ཕྱིར་རང་གི་ལུས་མཆོད་ཤོམས་པ་ལ་བསྟན་ནས། མོ་ཤེས་*བཀའ་གནང་བའི་མཆོད་པ་དེ་ཕུལ་ཞིག ཅེས་བཀའ་སྩལ་ཏོ༎

༥ དེ་ནས་ཀ་ཕར་ནཱ་ཧུམ་དུ་ཕེབས་པའི་ཚེ། བརྒྱ་དཔོན་ཞིག་བཅར་ནས།

༦ ཇོ་བོ་ལགས། ངའི་གཡོག་པོ་གཟའ་ཕོག་ནས། རབ་ཏུ་སྡུག་བསྔལ་ཞིང་ཁང་པར་ཉལ་ཡོད། ཅེས་ནན་གྱིས་ཞུས་པ་དང་།

༧ ཁོང་གིས་ང་འོངས་ནས་ཁོའི་ནད་སེལ་བར་བྱའོ་གསུངས།

༨ བརྒྱ་དཔོན་གྱིས། ཇོ་བོ་ལགས། ཁྱེད་ང་ལྟ་བུའི་ཐོག་འོག་ཏུ་ཕེབས་པར་མི་འོས་པས། བཀའ་གནོང་ཞིག་དང་། ངའི་གཡོག་པོ་གསོ་བར་འགྱུར་རོ།

༩ ང་གཞན་གྱི་དབང་འོག་ན་ཡིན་ཀྱང་། ངའི་འོག་ལའང་དམག་མི་ཡོད། གཅིག་ལ་སོང་ཟེར་ན་འགྲོ། གཅིག་ལ་ཤོག་ཟེར་ན་འོང་། གཡོག་པོ་ལ་ལས་འདི་བྱོས་ཟེར་ན་བྱེད་དོ་ཞེས་ཞུས་སོ།

༡༠ ཡེ་ཤུས་དེ་གསན་ནས་ངོ་མཚར་འཁྲུངས་ཏེ་འཁོར་རྣམས་ལ། ངས་བདེན་པར་ཟེར། ཨིས་ར་ཨེལ་གྱི་ནང་ན་འདི་འདྲ་བའི་དད་པ་མ་རྙེད།

༡༡ ཤར་ནུབ་གཉིས་ནས་མི་མང་པོ་འོངས་ནས་ཨབ་ར་ཧམ་དང་། ཨི་སཱག་དང་། ཡ་ཀོབ་མཉམ་དུ་ནམ་མཁའི་རྒྱལ་སྲིད་ནང་སྡོད་པར་འགྱུར་གྱི།

༡༢ རྒྱལ་སྲིད་ཀྱི་བུ་རྣམས་ངུ་འབོད་དང་སོ་ཁྲིག་པ་འབྱུང་བའི་ཕྱི་རོལ་གྱི་མུན་པའི་ནང་དབྱུག་པར་འགྱུར་ཞེས་ངས་ཟེར་གསུངས་སོ།

༡༣ བརྒྱ་དཔོན་ལ། སོང་། ཁྱོད་ཀྱི་དད་པ་བཞིན་དུ་གྱུར་ཅིག་གསུངས་པ་དང་། དུས་ཚོད་དེ་རང་ལ་གཡོག་པོ་དེ་གསོས་པར་གྱུར་ཏོ༎

༡༤ ཡེ་ཤུ་པེ་ཏྲོའི་ཁང་པར་ཕེབས་ནས། དེའི་སྒྱུག་མོ་ཚ་བའི་ནད་ཀྱིས་ཉལ་ཡོད་པ་གཟིགས་ཏེ།

༡༥ མོའི་ལག་པ་ལ་རེག་པ་དང་། ཚ་བ་སེལ་ནས་མོ་ལངས་ཏེ་ཞབས་ཕྱི་ཞུས་སོ།

༡༦ ཕྱི་དྲོ་འགོང་ཞུགས་རྣམས་ཁོང་གི་དྲུང་དུ་འཁྲིད་འོངས་པ་རྣམས་ལ་བཀའ་བསྒོ་ཞིང་འདོན་པར་མཛད། ནད་པ་ཀུན་གསོ་བར་མཛད།

༡༧ ལུང་སྟོན་པ་ཡེ་ཤ་ཡཱས། ཁོང་གིས་ངེད་ཀྱི་རྒུད་པ་བཞེས། ངེད་ཀྱི་ན་ཚ་ཁོང་གིས་ཐོགས། ཞེས་གསུངས་པ་འགྲུབ་པའི་ཕྱིར་དེ་ལྟར་གྱུར་ཏོ༎

༡༨ ཡེ་ཤུས་མི་ཚོགས་ཀྱིས་སྐོར་བར་གཟིགས་ནས། མཚོའི་ཕ་རོལ་དུ་འགྲོ་བའི་བཀའ་གནང་ངོ་།

༡༩ མཁན་པོ་ཞིག་འོངས་ནས། སྟོན་པ་ལགས། ཁྱེད་གར་ཕེབས་སར་ང་རྗེས་སུ་འབྲང་ངོ་ཞུས་པར།

༢༠ ཡེ་ཤུས། ཝ་ལ་ཝ་ཚང་དང་། གནམ་གྱི་བྱ་ལ་བྱ་ཚང་ཡོད་ཀྱང་། མིའི་བུ་*ལ་མགོ་གཞག་པའི་སའང་མེད་གསུངས་སོ།

༢༡ ཉེ་གནས་གཞན་གཅིག་གིས། ཇོ་བོ་ལགས། སྔོན་དུ་ངའི་ཕ་དུར་དུ་འཇུག་པར་འགྲོ་བའི་དགོངས་པ་གནོང་ཞིག་ཞུས།

༢༢ ཡེ་ཤུས། ངའི་རྗེས་སུ་འབྲོང་ཞིག གཤིན་པོར་རང་གི་གཤིན་པོ་བསྐུང་དུ་ཆུག་ཅེས་གསུངས་སོ༎

༢༣ དེ་ནས་ཁོང་གྲུའི་ནང་དུ་ཕེབས་པ་དང་། ཉེ་གནས་རྣམས་ཁོང་དང་མཉམ་དུ་སོང་ངོ་།

༢༤ མཚོ་དཀྱིལ་དུ་རླུང་དྲག་པོ་ལངས་ནས། རྦ་རླབས་ཀྱིས་གྲུ་བཀབ་ཀྱང་། ཁོང་མནལ་དུ་ཕེབས་ཡོད་པ་ཡིན།

༢༥ དེ་དག་ཉེ་བར་འོངས་ནས་མནལ་སད་དེ། གཙོ་བོ་ལགས། སྐྱོབས་ཤིག ང་ཚོ་འཆིའོ། ཞུས་པ་དང་།

༢༦ ཡེ་ཤུས། དད་ཆུང་ཁྱེད། ཅི་ལ་འཇིགས། གསུངས་ནས་བཞེངས་ཏེ། རླུང་དང་མཚོ་ལ་བཀའ་བཀྱོན་པས་དེ་དག་ཡོངས་སུ་ཞི་བར་གྱུར་ཏོ།

༢༧ དེ་རྣམས་ངོ་མཚར་དུ་གྱུར་ཏེ། རླུང་དང་མཚོའང་བཀའ་ལ་ཉན་པས། ཅི་འདྲའི་སྐྱེས་བུ་ཡིན་ཟེར་ཏོ༎

༢༨ མཚོའི་ཕ་རོལ་དུ་ག་ད་རཱ་པའི་ཡུལ་དུ་ཕེབས་པ་དང་། ལམ་དེ་ལས་སུའང་འགྲོ་མི་ཐུབ་པ་ཙམ་གྱི་འགོང་ཞུགས་ཤིན་ཏུ་དྲག་པོ་གཉིས་ཡོད་པ་རོ་ཁང་ནས་ཐོན་ཏེ་ཁོང་དང་མཇལ་ནས།

༢༩ སྐད་ཆེན་པོས། ཀྱེ་དཀོན་མཆོག་གི་སྲས་ཁྱེད་དང་ངེད་ལ་དོན་ཅི་ཡོད། དུས་མ་རན་པར་ངེད་ལ་འཚེ་བའི་ཕྱིར་འདི་རུ་ཕེབས་སམ་ཞུས་སོ།

༣༠ རྒྱང་རིང་ན་ཕག་ཁྱུ་ཆེན་པོ་ཞིག་འཚོ་ཞིང་ཡོད་པས།

༣༡ འགོང་པོས། ངེད་བསྐྲད་ན། ཕག་ཁྱུ་དེའི་ནང་དུ་འཇུག་པར་གནོང་ཞིག་ཞུས་པ་དང་།

༣༢ སོང་གསུངས་པས། དེ་དག་ཐོན་ནས་ཕག་པའི་ནང་དུ་ཞུགས་ཏེ། ཕག་ཁྱུ་ཧྲིལ་པོ་གཡང་གཟར་ནས་རྒྱུགས་པས། མཚོར་ལྷུངས་ནས་ནུབ་སྟེ་ཤིའོ།

༣༣ ཕག་རྫི་རྣམས་བྲོས་ནས་གྲོང་ཁྲེར་དུ་སོང་སྟེ། འགོང་ཞུགས་དག་གི་གནས་ཚུལ་ཇི་བྱུང་བ་ཐམས་ཅད་བཤད་པ་དང་།

༣༤ གྲོང་ཁྱེར་ཐམས་ཅད་ཡེ་ཤུ་མཇལ་དུ་འོངས་ཏེ། ཁོ་རྣམས་ཀྱི་ཡུལ་འཁོར་ནས་ཕར་ཕེབས་ཤིག་ཅེས་ཞུས་སོ༎

* 

8:4 མོ་ཤེ་ནི། ཡ་ཧུ་དཱ་པ་རྣམས་མི་སེར་ཡུལ་ནས་ཐར་བར་མཛད་ནས། དཀོན་མཆོག་ནས་བཀའ་ཁྲིམས་ཐམས་ཅད་ཐོབ་སྟེ། ཨིས་ར་ཨེལ་ལ་གནང་བའི་སྐྱེས་བུ་དེའོ།

* 

8:20 མིའི་བུ་ནི་མཱ་ཤི་ཀའི་མཚན་ལས་གཅིག་གོ།

༩

དེ་ནས་གྲུའི་ཐོག་ཏུ་ཆུ་བརྒལ་ནས། ཉིད་ཀྱི་གྲོང་ཁྱེར་དུ་ཕེབས།

༢ དེར་ཉལ་ཁྲིར་ཉལ་བའི་གཟའ་ཕོག་པ་ཞིག་སྐུ་དྲུང་དུ་འཁུར་འོངས། དེ་དག་གི་དད་པའི་སེམས་གཟིགས་ནས། ཡེ་ཤུས་གཟའ་ཕོག་པ་དེ་ལ། བུ། སེམས་ལྷོད་དེར་སྡོད་ཅིག ཁྱོད་ཀྱི་སྡིག་པ་སེལ་བ་ཡིན་གསུངས་པས།

༣ མཁན་པོ་ཁ་ཅིག་གིས་འདིས་སྐུར་པ་འདེབས་སོ་སེམས་པ་ལས།

༤ ཡེ་ཤུས་དེ་རྣམས་ཀྱི་བསམ་པ་མཁྱེན་ནས། ཁྱོད་ཚོའི་སྙིང་ནང་བསམ་ངན་ཅི་ལ་སྐྱེད།

༥ ཁྱོད་ཀྱི་སྡིག་པ་སེལ་བ་ཡིན་ཟེར་བ་སླའམ། ལངས་ཏེ་འགྲུལ་ཞིག་ཟེར་བ་སླ།

༦ འོན་ཀྱང་མིའི་བུ་ལ་འཇིག་རྟེན་དུ་སྡིག་པ་སེལ་བའི་དབང་ཡོད་པ་ཁྱོད་ཚོས་ཤེས་པའི་ཕྱིར། ཞེས་གསུངས་ནས་གཟའ་ཕོག་པ་དེ་ལ། ལོངས་ལ་ཉལ་ཁྲི་ཁུར་ནས་ཁྱིམ་དུ་སོང་ཞིག་ཅེས་གསུངས་པ་དང་།

༧ ཁོ་ལངས་ནས་ཁྱིམ་དུ་སོང་ངོ་།

༨ མི་ཚོགས་ཀྱིས་དེ་མཐོང་ནས་ངོ་མཚར་དུ་གྱུར་ཏེ། མི་ལ་འདི་ལྟ་བུའི་དབང་གནང་བའི་དཀོན་མཆོག་ལ་བསྟོད་བསྔགས་སོ༎

༩ ཡེ་ཤུ་དེ་ནས་ཕེབས་ནས། མད་ཐཱ་ཟེར་བ་ཞིག་ཤོ་གམ་ལེན་ས་རུ་བསྡད་ཡོད་པ་གཟིགས་ནས་དེ་ལ། ངའི་རྗེས་སུ་འབྲོང་ཞིག་གསུངས་པ་དང་། ཁོ་ལངས་ནས་རྗེས་སུ་འབྲངས་སོ༎

༡༠ དེ་ནས་ཁོའི་ཁང་པར་གསོལ་བ་བཞེས་པའི་ཚེ། ཤོ་གམ་པ་དང་སྡིག་ཅན་མང་པོ་འོངས་ནས། ཡེ་ཤུ་དང་ཉེ་གནས་རྣམས་དང་མཉམ་དུ་ཁ་ཟས་ཟོས་སོ།

༡༡ ཕ་རུ་ཤི་པས་དེ་མཐོང་ནས་ཉེ་གནས་རྣམས་ལ། ཁྱོད་ཚོའི་སྟོན་པས་ཤོ་གམ་པ་དང་སྡིག་ཅན་མཉམ་དུ་གསོལ་བ་ཅི་ལ་བཞེས་ཟེར་བ་གསན་ནས།

༡༢ དེ་དག་ལ་ཁོང་གིས། ནད་མེད་ལ་ཨམ་ཆི་མི་དགོས་ཀྱི། ནད་པར་དགོས་སོ།

༡༣ སོང་ལ། ང་ནི་མཆོད་པར་མི་དགའ་སྙིང་རྗེར་དགའ་ཞེས་གསུངས་པའི་དོན་ཅི་ཡིན་སློབས་ཤིག ང་ནི་དྲང་པོ་རྣམས་འབོད་དུ་མ་འོངས་ཀྱི། སྡིག་ཅན་རྣམས་འབོད་དུ་འོངས་པ་ཡིན་གསུངས་སོ༎

༡༤ དེའི་ཚེ་ཡོ་ཧ་ནན་གྱི་སློབ་མ་རྣམས་སྐུ་དྲུང་དུ་བཅར་ནས་ཁོང་ལ། ང་ཚོ་དང་ཕ་རུ་ཤི་པ་རྣམས་ཀྱིས་སྨྱུང་གནས་སྲུང་ཡང་། ཁྱེད་ཀྱི་ཉེ་གནས་རྣམས་ཀྱིས་མི་སྲུང་བ་དེ་ཅི་ལགས་ཞུས་པ་དང་།

༡༥ ཡེ་ཤུས་གསུངས་པ། མག་པ་དང་མཉམ་དུ་ཡོད་རིང་གྲོགས་པོ་རྣམས་ཀྱིས་མྱ་ངན་བྱེད་དམ། འོན་ཀྱང་དེ་རྣམས་ལས་མག་པ་འཕྲལ་བའི་དུས་སུ་སྨྱུང་གནས་སྲུང་བར་འགྱུར།

༡༦ སུས་ཀྱང་གོས་རྙིང་པར་ལྷན་པ་གསར་པ་མི་འདེབས། འདེབས་ན་ལྷན་པ་དེས་གོས་ཧྲལ་ཏེ་བུག་པ་ཆེ་བར་བྱེད་དོ།

༡༧ རྒུན་ཆང་གསར་པ་རྐྱལ་པ་རྙིང་པའི་ནང་དུ་མི་བླུག བླུག་ན་རྐྱལ་པ་གས་ཏེ། རྒུན་ཆང་འབོ། རྐྱལ་པའང་བརླག་གོ། འོན་ཀྱང་རྒུན་ཆང་གསར་པ་རྐྱལ་པ་གསར་པའི་ནང་དུ་བླུགས་པས། གཉིས་ཀ་བརྟན་པོར་ལུས།

༡༨ དེ་སྐད་གསུང་བའི་ཚེ། དཔོན་པོ་ཞིག་འོངས་ནས་ཕྱག་བཙལ་ཏེ། ངའི་བུ་མོ་ད་ལྟ་རང་ཤི། འོན་ཀྱང་ཁྱེད་ཕེབས་ནས་དེའི་མགོ་ལ་ཕྱག་ཞོག་མཛོད་དང་། གསོན་པར་གྱུར་ཞེས་ཞུས་པ་དང་།

༡༩ ཡེ་ཤུ་བཞེངས་ནས་ཉེ་གནས་རྣམས་དང་བཅས་ཁོ་མཉམ་དུ་ཕེབས་སོ།

༢༠-༢༡ ཁྲག་འཛག་ཅིང་ལོ་བཅུ་གཉིས་སོང་བའི་བུད་མེད་ཅིག་གིས། ངས་ཁོང་གི་ན་བཟའ་ཙམ་ལ་རེག་ན་ཕན་འོང་ཞེས་སེམས་པས། སྐུ་རྒྱབ་ལ་འོངས་ནས་ན་བཟའི་སྣེ་མོ་ལ་རེག་གོ།

༢༢ ཡེ་ཤུས་སྐུ་བསྒྱུར་ནས་གཟིགས་ཏེ། བུ་མོ། སེམས་ལྷོད་དེར་སྡོད། ཁྱོད་ཀྱི་དད་པས་ནད་ལས་ཐར་བ་ཡིན་གསུངས་པས། དུས་ཚོད་དེ་རང་ལ་བུད་མེད་དེ་ཐར་རོ།

༢༣ དེ་ནས་དཔོན་པོ་དེའི་ཁང་པར་ཕེབས་པ་དང་། གླིང་བུ་གཏོང་མཁན་དང་མི་མང་པོ་ཅ་ཅོ་བྱེད་པ་གཟིགས་ནས།

༢༤ ཕར་སོང་། བུ་མོ་ནི་མ་ཤི་བར་ཉལ་ལོ་གསུངས་པ་དང་། དེ་དག་གིས་ཁྲེལ་དགོད་བཏང་ཡང་།

༢༥ བཏོན་ནས་ནང་དུ་ཕེབས་ཏེ་བུ་མོའི་ལག་པ་བཟུང་བ་དང་མོ་ལངས་སོ།

༢༦ དེའི་སྙན་གྲགས་ཡུལ་དེ་ཐམས་ཅད་ནང་ཁྱབ་བོ༎

༢༧ ཡེ་ཤུ་དེ་ནས་ཕེབས་པའི་ཚེ། ལོང་བ་གཉིས་ཀྱིས་དཱ་བིད་ཀྱི་སྲས་ལགས། ངེད་ལ་སྙིང་རྗེ་མཛོད་ཅིག ཅེས་འབོད་ཀྱིན་རྗེས་སུ་འབྲངས་སོ།

༢༨ ཁོང་ཁང་པར་བྱོན་པ་དང་། ལོང་བ་དེ་གཉིས་བཅར་ཏོ། ཡེ་ཤུས། ངས་འདི་ལྟར་བྱེད་ནུས་པ་ལ་ཡིད་ཆེས་སམ་གསུངས། དེས་ཇོ་བོ། ཡིད་ཆེས་ལགས་ཞུས།

༢༩ དེ་དག་གི་མིག་ལ་ཕྱག་རེག་སྟེ། ཁྱེད་ཀྱི་ཡིད་ཆེས་བཞིན་དུ་གྱུར་ཅིག་གསུངས་པ་དང་།

༣༠ དེ་དག་གི་མིག་བྱེའོ། ཡེ་ཤུས་སུ་ལའང་མ་འཆད་ཅེས་ནན་གྱིས་གསུངས་ཀྱང་།

༣༡ དེ་དག་ཕྱི་རོལ་དུ་ཐོན་ནས། ཡུལ་དེ་ཐམས་ཅད་ནང་ཁོང་གི་སྙན་གྲགས་ཁྱབ་ཏུ་བཅུག་གོ།

༣༢ དེ་དག་ཐོན་པ་དང་། འགོང་ཞུགས་ལྐུགས་པ་ཞིག་སྐུ་དྲུང་དུ་འཁྲིད་ནས།

༣༣ འགོང་པོ་དེ་ཕྱིར་བསྐྲད་པ་དང་། ལྐུག་པས་གཏམ་ལབ་པས། མི་ཚོགས་ངོ་མཚར་དུ་གྱུར་ཏེ། ཨིས་ར་ཨེལ་གྱི་ནང་ན་འདི་འདྲ་ནམ་ཡང་མ་མཐོང་ཟེར་ཡང་།

༣༤ ཕ་རུ་ཤི་པ་རྣམས་ཀྱིས། འདིས་འགོང་པོའི་གཙོ་བོའི་སྒོ་ནས་འགོང་པོ་ཕྱིར་སྐྲོད་དོ་སྨྲས་སོ༎

༣༥ ཡེ་ཤུ་གྲོང་ཁྱེར་དང་ཡུལ་ཚོ་ཐམས་ཅད་ལ་རྒྱུ་ཞིང་། དེ་དག་གི་འདུ་ཁང་ནང་ཆོས་བསྟན། རྒྱལ་སྲིད་ཀྱི་ཕྲིན་བཟང་བཤད། ནད་དང་རྒུད་པ་ཐམས་ཅད་གསོ་བར་མཛད་དོ།

༣༦ མི་ཚོགས་ནི་ལུག་རྫི་མེད་པའི་ལུག་ལྟར་སྡུག་ཅིང་འཐོར་ནས་ཡོད་པ་གཟིགས་ཏེ་སྙིང་རྗེ་འཁྲུངས་ནས།

༣༧ ཉེ་གནས་རྣམས་ལ། སྟོན་ཐོག་མང་ཡང་། ལས་མི་ཉུང་།

༣༨ སྟོན་ཐོག་གི་བདག་པོ་ལ། ཉིད་ཀྱི་སྟོན་ཐོག་བསྡུ་མཁན་གནང་བའི་ཕྱིར་གསོལ་བ་ཐོབ་གསུངས་སོ༎

༡༠

ཁོང་གིས་ཉེ་གནས་བཅུ་གཉིས་པོ་བོས་ནས། འགོང་པོ་སྐྲོད་པ་དང་། ནད་རིགས་དང་ཟུག་ཐམས་ཅད་སེལ་བའི་དབང་བསྐུར་ཏོ།

༢ སྐུ་ཚབ་བཅུ་གཉིས་ཀྱི་མཚན་ནི་འདི་ལྟ་སྟེ། དང་པོ་པེ་ཏྲོ་བྱ་བའི་ཤི་མོན་དང་། དེའི་ནུ་བོ་ཨན་དྲེ་ཨ། ཟེ་བད་ཡཱའི་བུ་ཡ་ཀོབ་དང་། དེའི་ནུ་བོ་ཡོ་ཧ་ནན།

༣ ཕི་ལིབ་དང་། བར་ཐོལ་མཱ་དང་། ཐོ་མཱ་དང་། ཤོ་གམ་པ་མད་ཐཱ། ཨལ་ཕཱའི་བུ་ཡ་ཀོབ་དང་། ཐད་དཱ།

༤ བརྩོན་འགྲུས་པ་བྱ་བའི་ཤི་མོན་དང་། ཁོང་བཟུང་དུ་བཅུག་པའི་ཀར་ཡོད་པ་ཡུ་དཱའོ༎

༥ ཡེ་ཤུས་བཅུ་གཉིས་པོ་མངག་ཅིང་བཀའ་སྩལ་ཏེ་འདི་སྐད་དུ། ཕྱི་པའི་ཕྱོགས་ལ་མ་འགྲོ། ས་མར་ཡཱ་པའི་*གྲོང་ཁྱེར་དུ་མ་ཞུགས་པར།

༦ ཨིས་ར་ཨེལ་གྱི་ཁྱིམ་གྱི་ལུག་སྟོར་བ་རྣམས་ཀྱི་རྩར་སོང་།

༧ ནམ་མཁའི་རྒྱལ་སྲིད་ཉེ་བར་བསླེབས་སོ། ཞེས་འཆད་ཅིང་འགྲུལ་ཞིག

༨ ནད་པ་གསོས། གཤིན་པོ་སློང་། མཛེ་ཅན་དག་པར་བྱོས། འགོང་པོ་སྐྲོད། ཡོན་མ་ཕུལ་བར་ཐོབ་པས། ཡོན་མ་ལེན་པར་ཐོང་།

༩ ལས་བྱེད་ལ་ཁ་ཟས་ཐོབ་འོས་པས། སྐ་རགས་ཀྱི་ནང་དུ་གསེར་དངུལ་ཟངས་མ་ཁུར།

༡༠ ལམ་གྱི་ཕྱིར་སྒྱེ་ཁུག་གམ། གོས་གཉིས་སམ། ཀྲད་པའམ། བེར་ཀ་མ་ཁུར།

༡༡ གྲོང་ཁྱེར་རམ་ཡུལ་ཚོ་གང་དུ་བསླེབ་ཀྱང་། སུ་འོས་རྩད་བཅད་ནས། འགྲོ་བའི་བར་དུ་དེར་སྡོད་ཅིག

༡༢ ཁང་པ་དེའི་ནང་འཇུག་དུས་སུ་ཞི་བདེར་གྱུར་ཅིག་ཅེས་སྨྲོས་ཤིག

༡༣ ཁང་པ་དེ་འོས་པ་ཡིན་ན། ཁྱོད་ཚོའི་ཞི་བདེ་དེ་ལ་འབབ་པར་འགྱུར། འོས་པ་མིན་ན་ཁྱོད་ཚོའི་ཞི་བདེ་ཁྱོད་ཅག་ལ་ལོག་པར་འགྱུར།

༡༤ ཁྱེད་ལ་མི་བསུ་ཞིང་གཏམ་ལ་མི་ཉན་པ་དེའི་ཁང་པའམ་གྲོང་ཁྱེར་ནས་འཐོན་དུས་སུ། རང་གི་རྐང་པ་ལས་རྡུལ་སྤྲུགས་ཤིག

༡༥ ཞལ་ཆེའི་ཞག་ལ། གྲོང་ཁྱེར་དེ་བས་སོ་དོམ་དང་གོ་མོ་རཱ་ལ་བཟོད་པ་ལྷག་པར་བྱ་བར་འགྱུར།

༡༦ སྤྱང་ཀིའི་གསེབ་ཏུ་ལུག་གཏོང་བ་ལྟར། ངས་ཁྱོད་ཚོ་གཏོང་བས། སྦྲུལ་ལྟར་གཅང་པོ་དང་ཕུག་རོན་ལྟར་གནོད་མེད་དུ་གྱུར་ཅིག

༡༧ ཁྱོད་ཚོ་ཁྲིམས་རར་གཏད་ཅིང་། འདུ་ཁང་ནང་རྟ་ལྕག་གིས་རྡུང་འོང་བའི་མི་ལས་ཟོན་བྱོས་ཤིག

༡༨ སྤྱི་ཁྱབ་དང་རྒྱལ་པོ་དང་མི་བརྒྱུད་གཞན་རྣམས་ལ་དཔང་པོ་བྱེད་པའི་ཕྱིར་ཁྱེད་ངའི་དོན་དུ་དེ་དག་གི་མདུན་དུ་འཁྲིད་པར་འགྱུར།

༡༩ དེ་རྣམས་ཀྱིས་ཁྱེད་གཏད་པའི་ཚེ། ཇི་ལྟར་རམ་ཅི་ཟེར་བར་བྱ་བསམ་ནས་སེམས་མ་ཚེར་ཞིག

༢༠ ཅིའི་ཕྱིར་ཞེ་ན། སྨྲ་མཁན་ཁྱེད་མིན་ཏེ། ཁྱེད་ཀྱི་ནང་དུ་གསུང་བའི་ཡབ་ཀྱི་ཐུགས་ཉིད་དེ་ཡིན་པས། ཇི་ཟེར་དགོས་པ་དུས་ཚོད་དེ་རང་ལ་ཁྱེད་ལ་གནང་བར་འགྱུར་རོ།

༢༡ སྤུན་གྱིས་སྤུན་དང་། ཕས་བུ་གསོད་པའི་ཕྱིར་གཏད་འོང་། ཕྲུ་གུ་ཕ་མ་ལ་དགྲར་ལངས་ནས། ཕ་མ་གསད་འོང་།

༢༢ ངའི་མཚན་གྱི་ཕྱིར་མི་ཐམས་ཅད་ཀྱིས་ཁྱེད་ལ་འཁོན་འཁུར་ཡང་། མཐའ་མའི་བར་ཐུག་སྲན་ཐུབ་པ་དེ་ཐར་བར་འགྱུར།

༢༣ གྲོང་ཁྱེར་གཅིག་ནང་ཁྱེད་ལ་དེ་རྣམས་ཀྱིས་འཚེ་བའི་ཚེ། གྲོང་ཁྱེར་གཞན་ལ་བྲོས་ཤིག ཁྱེད་ཨིས་ར་ཨེལ་གྱི་གྲོང་ཁྱེར་ཐམས་ཅད་འཁོར་མ་ཟིན་པའི་སྔོན་དུ་མིའི་བུ་འབྱོན་པར་འགྱུར་ཞེས་ངས་བདེན་པར་ཟེར་རོ༎

༢༤ སློབ་དཔོན་ལས་སློབ་མ་མི་ཆེ། དཔོན་པོ་ལས་གཡོག་པོ་མི་ཆེ།

༢༥ སློབ་མ་ནི་སློབ་དཔོན་དང་། གཡོག་པོ་ནི་དཔོན་པོ་དང་འདྲ་བར་འགྱུར་བས་ཆོག ཁྱིམ་བདག་ལ་བ་ཨཱལ་ཟེ་བུལ་ཟེར་ན། ནང་མི་རྣམས་ལ་ལྷག་པར་མི་ཟེར་རམ།

༢༦ དེ་བས་ན་དེ་ཚོར་མ་འཇིགས་ཤིག མངོན་པར་མི་འགྱུར་བ་ཅིའང་སྦས་མེད། ཤེས་པར་མི་འགྱུར་བ་ཅིའང་ཡིབ་མེད།

༢༧ ངས་ཁྱོད་ཅག་ལ་མུན་པའི་ནང་ཇི་སྨྲ་བ་དེ། འོད་ཀྱི་ནང་དུ་སྨྲོས་ཤིག ཤུབ་བུར་ཐོས་པ་དེ། ཁང་པའི་ཐོག་ནས་ཤོད་ཅིག

༢༨ ལུས་གསོད་ཀྱང་སེམས་གསོད་མི་ཐུབ་པ་ལ་མ་འཇིགས་ཤིག ལུས་སེམས་གཉིས་པོ་དམྱལ་བའི་ནང་ཚར་བཅད་ནུས་པ་ཁོང་ལ་འཇིགས་ཤིག

༢༩ བྱིའུ་གཉིས་དོང་ཙེ་གཅིག་ལ་མི་བྲིན་ནམ། ཁྱེད་ཀྱི་ཡབ་ཀྱིས་མི་མཁྱེན་པར་དེ་དག་ལས་གཅིག་ཀྱང་ས་ལ་མི་ལྟུང་།

༣༠ ཁྱེད་ཀྱི་མགོའི་སྐྲ་ཉག་རེ་རེ་བཞིན་བརྩིས་ཡོད་པས།

༣༡ མ་འཇིགས་ཤིག བྱིའུ་མང་པོ་ལས་ཁྱོད་རིན་ཐང་ཆེའོ།

༣༢ མིའི་མདུན་དུ་ང་ཁས་བླང་བ་དེ་ནམ་མཁའི་ཡབ་ཀྱི་དྲུང་དུ་ངས་ཀྱང་ཁས་བླང་ངོ་།

༣༣ མིའི་མདུན་དུ་ང་ཁས་མི་བླང་བ་དེ་ནམ་མཁའི་ཡབ་ཀྱི་དྲུང་དུ་ངས་ཁས་མི་བླང་ངོ་༎

༣༤ ང་ནི་ས་ལ་དུས་བདེ་སྐྱེལ་དུ་འོངས་མ་སེམས་ཤིག དུས་བདེ་སྐྱེལ་དུ་མ་འོངས་ཀྱིས། རལ་གྲི་སྐྱེལ་དུ་འོངས།

༣༥ ང་ནི་བུ་དང་ཕ། བུ་མོ་དང་མ། མནའ་མ་དང་སྒྱུག་མོ་འཕྲལ་བའི་ཕྱིར་འོངས།

༣༦ མི་ལ་རང་གི་ཁྱིམ་ཚང་གིས་དགྲ་བྱེད་འོང་།

༣༧ ང་ལས་ཕའམ་མ་ལ་ལྷག་པར་བརྩེ་བ་དེ་ང་ལ་མི་འོས། ང་ལས་བུ་འམ་བུ་མོ་ལ་ལྷག་པར་བརྩེ་བ་དེ་ང་ལ་མི་འོས།

༣༨ རང་གི་རྐྱང་ཤིང་འཁུར་ཏེ་ངའི་རྗེས་སུ་མི་འབྲང་བ་དེ་ང་ལ་མི་འོས།

༣༩ རང་སྲོག་སྐྱོབ་མཁན་དེས་བརླག་པར་འགྱུར། ངའི་དོན་དུ་རང་སྲོག་བརླག་མཁན་དེས་རྙེད་པར་འགྱུར།

༤༠ ཁྱེད་བསྙེན་པ་དེས་ང་བསྙེན། ང་བསྙེན་པ་དེས་ང་མངགས་མཁན་བསྙེན་ནོ།

༤༡ ལུང་སྟོན་པ་ཞིག་ལུང་སྟོན་པར་བརྩིས་ནས་བསྙེན་པ་ལ། ཚུལ་ཁྲིམས་པའི་བྱ་དགའ་ཐོབ་འོང་།

༤༢ ཆུང་ངུ་འདི་དག་གི་ནང་ནས་གཅིག་ལ་ཉེ་གནས་སུ་ཤེས་ནས། ཆུ་གྲང་མོ་ཕོར་པ་གང་སྟེར་བ་དེའི་བྱ་དགའ་ཅི་ནས་ཀྱང་སྟོར་བར་མི་འགྱུར་ངས་བདེན་པར་ཟེར་ཞེས་གསུངས་སོ༎

* 

10:5 ས་མར་ཡཱ་པ་ནི། ཡ་ཧུ་དཱ་པའི་དད་པ་ལོག་པའི་སྡེ་ཞིག་ཡིན་ཏེ། ཡ་ཧུ་དཱ་པས་དེ་རྣམས་དང་འབྲེལ་མི་བྱེད་ཅིང་། ཕྱི་པར་རྩིས་སོ།

༡༡

ཡེ་ཤུས་ཉེ་གནས་བཅུ་གཉིས་པོ་ལ་ཞལ་གདམས་གནང་ཟིན་ནས། གྲོང་ཁྱེར་རྣམས་ནང་ཆོས་སྟོན་པ་དང་འཆད་པའི་ཕྱིར་དེ་ནས་གཤེགས་སོ༎

༢ མཱ་ཤི་ཀའི་མཛད་རྒྱ་རྣམས་ཡོ་ཧ་ནན་གྱིས་བཙོན་ཁང་དུ་ཐོས་ནས།

༣ རང་གི་ཉེ་གནས་བཏང་ནས། འབྱོན་པར་འགྱུར་བ་དེ་ཁྱེད་ལགས་སམ། གཞན་ཞིག་ལ་སྒུག་པར་བྱ། ཞེས་ཞུས་པས།

༤ ཡེ་ཤུས་བཀའ་ལན་དུ། སོང་ལ། ཁྱེད་ཀྱིས་ཇི་ཐོས་པ་དང་མཐོང་བ།

༥ ལོང་བས་མཐོང་བ། ཞ་བོ་འགྲུལ་བ། མཛེ་ཅན་དག་པ། འོན་པས་ཐོས་པ། ཤི་མཁན་ལང་བ། དབུལ་པོས་ཕྲིན་བཟང་ཐོས་པ་རྣམས་ཡོ་ཧ་ནན་ལ་ཤོད་ཅིག

༦ ང་ལ་བལྟས་ཏེ་དད་པ་མི་ལོག་པ་རྣམས་བདེའོ་ཞེས་གསུངས་སོ༎

༧ དེ་རྣམས་སོང་བ་དང་ཡེ་ཤུས་མི་ཚོགས་ལ་ཡོ་ཧ་ནན་གྱི་སྐོར་ལ་གསུང་ཞིང་། ཁྱེད་ཐང་སྟོང་ནང་ཅི་ཞིག་ལ་ལྟ་རུ་སོང་། རླུང་གིས་སྒུལ་བའི་འདམ་བུ་ཞིག་ལ་ལྟ་རུ་སོང་ངམ།

༨ འོ་ན་ཅི་ཞིག་ལ་ལྟ་རུ་སོང་། གོས་འཇམ་པོ་གོན་པ་ཞིག་ལ་ལྟ་རུ་སོང་ངམ། གོས་འཇམ་པོ་གོན་པ་ནི་རྒྱལ་པོའི་ཕོ་བྲང་ན་ཡོད།

༩ འོ་ན་ཅི་ལ་སོང་། ལུང་སྟོན་པ་ཞིག་ལ་ལྟ་རུ་སོང་ངམ། ལུང་སྟོན་པ་ལས་ལྷག་པར་ཆེ་བ་ཞིག་ལྟ་རུ་སོང་བ་ཡིན་ནོ་ངས་ཟེར།

༡༠ ཁྱེད་ཀྱི་སྔོན་དུ་ང་ཡི་ཕོ་ཉ་གཏོང་༎

དེ་ཡིས་ཁྱེད་ཀྱི་སྔོན་དུ་ཕེབས་ལམ་བཟོ༎

ཞེས་བྲིས་ཡོད་པ་ཁོང་གི་སྐོར་དུ་ཡིན་ནོ།

༡༡ བུད་མེད་ལས་སྐྱེས་མཁན་ཐམས་ཅད་ཀྱི་ནང་ནས། ཁྲུས་གསོལ་མཁན་ཡོ་ཧ་ནན་ལས་ཆེ་བ་སུའང་མ་བྱུང་། འོན་ཀྱང་ནམ་མཁའི་རྒྱལ་སྲིད་ནང་ཆུང་ཤོས་དེ་ཡོ་ཧ་ནན་ལས་ཆེའོ་ངས་བདེན་པར་ཟེར།

༡༢ ཁྲུས་གསོལ་མཁན་ཡོ་ཧ་ནན་གྱི་དུས་ནས་ད་ལྟའི་བར་དུ་ནམ་མཁའི་རྒྱལ་སྲིད་ལ་ཐམས་ཅད་རུབ་ཅིང་འཕྲོག་པར་བྱེད་དོ།

༡༣ ཡོ་ཧ་ནན་གྱི་བར་དུ། བཀའ་ཁྲིམས་དང་ལུང་སྟོན་པ་ཐམས་ཅད་ཀྱིས་ལུང་བསྟན་པ་ཡིན།

༡༤ གོ་བར་འདོད་ན། འབྱུང་བར་འགྱུར་བའི་ཨེ་ལི་ཡཱ་འདི་ཀ་ཡིན་ནོ།

༡༥ རྣ་བ་ཡོད་པ་དེས་ཉོན་ཞིག

༡༦ མི་རབས་འདི་སུ་དང་སྡུར་བར་བྱ། ཁྲོམ་ལ་སྡོད་པའི་ཕྲུ་གུས་གྲོགས་པོ་ལ།

༡༧ ངེད་ཀྱིས་ཁྱེད་ཕྱིར་གླིང་བུ་ཕུས་ཀྱང་གར་མ་རྩེད༎

ངེད་ཀྱིས་མྱ་ངན་བྱས་ཀྱང་ཁྱེད་ཀྱིས་བྲང་མ་བརྡུངས༎

ཞེས་ཟེར་བ་དང་འདྲའོ།

༡༨ ཡོ་ཧ་ནན་མི་ཟ་མི་འཐུང་ཞིང་བྱུང་བས། དེ་རྣམས་ཀྱིས་འདྲེ་ཞུགས་ཟེར་རོ།

༡༩ མིའི་བུ་ཟ་ཞིང་འཐུང་ཞིང་བྱུང་བས། དེ་རྣམས་ཀྱིས་ཟས་བརྣབ་ཅན་དང་། ཆང་འཐུང་དང་། ཤོ་གམ་པ་དང་སྡིག་ཅན་གྱི་གྲོགས་པོ་ལ་ལྟོས་ཟེར་རོ། འོན་ཀྱང་དཀོན་མཆོག་གི་ཡེ་ཤེས་ནི་དེའི་འབྲས་བུའི་སྒོ་ནས་བདེན་པ་ཡིན་པར་མངོན་ནོ། ཞེས་གསུངས་སོ༎

༢༠ ལྟས་མང་རབ་མངོན་ནའང་སེམས་མ་བསྒྱུར་བའི་གྲོང་ཁྱེར་དག་ལ་བཀའ་བཀྱོན་ཞིང་ཁོང་གིས།

༢༡ ཀོ་རཱ་ཟིན་ཁྱོད། སྙིང་རེ་རྗེ། བེད་ཙ་ཡི་དཱ་ཁྱོད། སྙིང་རེ་རྗེ། ཁྱོད་གཉིས་ནང་བསྟན་པའི་ལྟས་རྣམས་ཚོར་དང་ཚི་དོན་ནང་བསྟན་པ་ཡིན་ན། དེ་དག་གིས་རྩྭ་ཕད་གོན་ཏེ། གོག་ཐལ་ནང་བསྡད་དེ་ཡུན་རིང་ནས་སེམས་བསྒྱུར་པ་ཡིན།

༢༢ ཞལ་ཆེའི་ཉིན་མོར་ཁྱོད་ཅག་ལས། ཚོར་དང་ཚི་དོན་ལ་བཟོད་པ་ལྷག་པར་བཞེས་པར་འགྱུར་ངས་ཟེར་རོ།

༢༣ ཀ་ཕར་ནཱ་ཧུམ་ཁྱོད་ནམ་མཁའ་ཐུག་མ་བཏེགས་སམ། ཁྱོད་དམྱལ་བ་ཐུག་འབེབས་པར་འགྱུར། ཁྱོད་ནང་བསྟན་པའི་ལྟས་རྣམས་སོ་དོམ་ནང་བསྟན་པ་ཡིན་ན་དེ་རིང་གི་བར་དུ་ས་ཆ་དེ་ལུས་པ་ཡིན།

༢༤ ཞལ་ཆེའི་ཞག་ལ་ཁྱོད་ལས་སོ་དོམ་ལ་བཟོད་པ་ལྷག་པར་བཞེས་པར་འགྱུར་ངས་ཟེར་གསུངས་སོ༎

༢༥-༢༦ དེའི་ཚེ་ཡེ་ཤུས། ཀྱེ་ཡབ། གནམ་ས་གཉིས་ཀྱི་གཙོ་བོ། ཁྱེད་ཐུགས་དགྱེས་པ་བཞིན་དུ། ཁྱེད་ཀྱིས་འདི་མཁས་པ་དང་བློ་གྲོས་ཅན་ལ་སྦས་ཏེ་བྱིས་པ་ལ་མངོན་པར་མཛད་པས། ངས་ཁྱེད་ལ་བསྟོད་དོ།

༢༧ ངའི་ཡབ་ཀྱིས་ཐམས་ཅད་ང་ལ་བཏད་པ་ཡིན། ཡབ་ཀྱིས་མ་གཏོགས་པར་གཞན་སུས་ཀྱང་སྲས་མི་ཤེས། སྲས་དང་སྲས་ཀྱིས་སྟོན་པར་དགྱེས་པ་རྣམས་ཀྱིས་མ་གཏོགས་པར། གཞན་སུས་ཀྱང་ཡབ་མི་ཤེས་སོ།

༢༨ ཁྱེད་ངལ་བ་དང་ཁུར་གྱིས་མནན་པ་ཐམས་ཅད་ངའི་རྩར་ཤོག ངས་ངལ་གསོ་སྟེར་བར་བྱའོ།

༢༩ ང་ནི་སྙེམས་ཆུང་དང་དམན་སེམས་ལྡན་པས། ངའི་གཉའ་ཤིང་ཁུར། ང་ནས་སློབས་དང་ཁྱོད་ཀྱི་སེམས་ལ་ངལ་གསོ་ཐོབ་འོང་།

༣༠ ངའི་གཉའ་ཤིང་འཇམ་ཞིང་ངའི་ཁུར་ཡང་ངོ་ཞེས་གསུངས་སོ༎

༡༢

དེའི་ཚེ་ཡེ་ཤུ་ཤབ་བཱད་*ཀྱི་ཞག་ལ་ཞིང་ག་བརྒྱུད་དེ་ཕེབས་པ་ལས། ཉེ་གནས་རྣམས་ལྟོགས་ཏེ་སྲུས་འཐུས་ནས་ཟོས་སོ།

༢ ཕ་རུ་ཤི་པ་རེས་དེ་མཐོང་ནས་ཁོང་ལ། ཁྱེད་ཀྱི་ཉེ་གནས་ཀྱིས་ཤབ་བཱད་ཞག་བྱེད་མི་ཆོག་པའི་ལས་བྱེད་དོ་ཞུས་པ་དང་།

༣ ཁོང་གིས་དཱ་བིད་དང་འཁོར་རྣམས་ལྟོགས་དུས་སུ་ཅི་བྱས་པ་མ་བཀླགས་སམ།

༤ དཀོན་མཆོག་གི་ཕོ་བྲང་ནང་སོང་ནས། བླ་མས་མ་གཏོགས་པར་དེ་ཚོས་ཟ་མི་ཆོག་པའི་ཞལ་ཟས་ཅི་ལྟར་ཟོས།

༥ ཡང་ན་བླ་མས་ཤབ་བཱད་ཀྱི་ཞག་ལ། མཆོད་ཁང་གི་ནང་དུ། ཤབ་བཱད་མི་སྲུང་ནའང་ཁོང་ལ་སྐྱོན་མེད་དོ། ཞེས་བཀའ་ཁྲིམས་ཀྱི་མདོ་ནང་མ་བཀླགས་སམ།

༦ མཆོད་ཁང་ལས་ཆེ་བ་འདིར་ཡོད་ངས་ཟེར།

༧ ང་ནི་མཆོད་པར་མི་དགའ་སྙིང་རྗེར་དགའ་ཞེས་གསུངས་པའི་དོན་ཁྱོད་ཚོས་ཤེས་པ་ཡིན་ན། སྐྱོན་མེད་ལ་སྐྱོན་མ་བཀལ་བ་ཡིན།

༨ མིའི་བུ་ནི་ཤབ་བཱད་ཀྱི་གཙོ་བོ་ཡིན་པས་སོ༎

༩ དེ་ནས་བཞེངས་ནས་དེ་ཚོའི་འདུ་ཁང་དུ་ཕེབས།

༡༠ དེར་ལག་པ་བསྐམས་པའི་མི་ཞིག་ཡོད་པ་ཡིན། ཁོང་ལ་སྙད་འདོགས་པའི་ཕྱིར། ཤབ་བཱད་ཀྱི་ཞག་ལ་ནད་སེལ་ཆོག་གམ། ཞེས་ཞུས་པ་དང་།

༡༡ ཁོང་གིས། ཤད་བད་ཀྱི་ཞག་ལ་ལུག་གཅིག་དོང་ནང་ལྷུང་ན། བཟུང་ནས་མི་འདོན་མཁན་ཁྱོད་ཚོའི་ནང་ན་སུ་ཡོད།

༡༢ ལུག་པས་མི་རིན་ཆེ་བས། ཤབ་བཱད་ཀྱི་ཞག་ལ་བཟང་པོ་བྱེད་ཆོག་གསུངས་ནས།

༡༣ མི་དེ་ལ་ལག་པ་རྐྱོངས་ཤིག་གསུངས། བརྐྱངས་པ་དང་ལག་པ་ཡ་གཅིག་དང་འདྲ་བར་ཐང་པོར་སོང་།

༡༤ ཕ་རུ་ཤི་པ་རྣམས་ཕྱི་རོལ་དུ་སོང་ནས། ཁོང་གསོད་པའི་ཕྱིར་གྲོས་བྱས་སོ༎

༡༥ ཡེ་ཤུས་མཁྱེན་ཏེ་དེ་ནས་ཕེབས། མི་མང་པོ་ཕྱི་བཞིན་འབྲངས་ནས། ཐམས་ཅད་གསོ་བར་མཛད་དེ།

༡༦ ངའི་གཏམ་ཁྱབ་པར་མ་ཆུག་ཅེས་ནན་ཏན་མཛད་དོ།

༡༧ ལུང་སྟོན་པ་ཡེ་ཤ་ཡཱས།

༡༨ ང་ཡིས་འདམས་པའི་ང་ཡི་ཞབས་ཕྱི་འདི༎

ངའི་སེམས་དགའ་བའི་གཅེས་པ་འདི་ལ་ལྟོས༎

ཁོང་གི་ཐོག་ཏུ་ང་ཡི་ཐུགས་ཉིད་གཞག།

ཁོང་གིས་མི་བརྒྱུད་རྣམས་ལ་ཞལ་ཆེ་བསྒྲག།

༡༩ ཁོང་གིས་མི་རྒོལ་ཀུ་སྒྲ་ཡང་མི་འདོན༎

སྲང་ནང་ཁོང་གི་གསུང་སྐད་ཀྱང་མི་ཐོས༎

དྲང་བའི་ཁྲིམས་དེ་རྒྱལ་བར་གཞུག་པའི་བར༎

༢༠ ཁོང་གིས་ཆག་པའི་འདམ་བུ་ཡང་མི་གཅག།

དུ་བ་འཐུལ་བའི་སྡོང་རས་ཀྱང་མི་གསད༎

༢༡ ཁོང་གི་མཚན་ལ་མི་བརྒྱུད་རེ་བར་འགྱུར༎

ཞེས་གསུངས་པ་འགྲུབ་པའི་ཕྱིར་རོ༎

༢༢ དེ་ནས་འགོང་ཞུགས་ལྐུགས་པ་ལོང་བ་ཞིག་སྐུ་དྲུང་དུ་འཁྱེར་འོངས་པ་དང་། ཡེ་ཤུས་དེ་གསོ་བར་མཛད་པས། དེས་སྨྲ་ཤེས་ཤིང་མིག་མཐོང་ངོ་།

༢༣ མི་ཚོགས་ངོ་མཚར་དུ་གྱུར་ཏེ། འདི་ནི་དཱ་བིད་ཀྱི་སྲས་མིན་ནམ་སྨྲས།

༢༤ ཕ་རུ་ཤི་པ་ཚོས་དེ་ཐོས་ནས། མི་འདིས་འགོང་པོའི་གཙོ་བོ་བ་ཨཱལ་ཟེ་བུལ་གྱི་སྒོ་ནས་འགོང་པོ་སྐྲོད་དོ་སྨྲས་སོ།

༢༥ དེ་ཚོའི་བསམ་པ་མཁྱེན་ནས་ཡེ་ཤུས། མི་མཐུན་པ་ཡོད་པའི་རྒྱལ་ཁམས་སྟོངས་ཤིང་། མི་མཐུན་པ་ཡོད་པའི་གྲོང་ཁྱེར་རམ་ཁང་པ་མི་གནས།

༢༦ བདུད་ཀྱིས་བདུད་སྐྲོད་ན། ནང་དུ་མི་མཐུན་པ་འབྱུང་བས། དེའི་སྲིད་ཅི་ལྟར་བརྟན།

༢༧ ངས་བ་ཨཱལ་ཟེ་བུལ་གྱི་སྒོ་ནས་འགོང་པོ་སྐྲོད་ན། ཁྱེད་ཀྱི་བུ་རྣམས་ཀྱིས་སུའི་སྒོ་ནས་སྐྲོད། དེའི་ཕྱིར་དེ་རྣམས་ཀྱིས་བདེན་རྫུན་དབྱེ་བར་འགྱུར་རོ།

༢༨ ཇི་སྟེ་དཀོན་མཆོག་གི་ཐུགས་ཉིད་ཀྱི་སྒོ་ནས་ངས་འགོང་པོ་སྐྲོད་ན། དཀོན་མཆོག་གི་རྒྱལ་སྲིད་ཁྱེད་ཀྱི་རྩར་བསླེབས་ཟིན་ཏོ།

༢༩ སྟོབས་ཆེན་ཞིག་སྔོན་ལ་བཅིངས་ན་མ་གཏོགས། དེའི་ཁང་པར་ཞུགས་ནས་དེའི་ཡོ་བྱད་ཇི་ལྟར་འཕྲོག་པར་ནུས།

༣༠ ང་དང་མཉམ་དུ་མེད་པ་དེ་ངའི་དགྲ་ཡིན། ང་དང་འགྲོགས་ནས་མི་བསྡུ་བ་དེས་གཏོར་རོ།

༣༡ དེའི་ཕྱིར་སྡིག་པ་དང་སྐུར་པ་ཐམས་ཅད་སེལ་བར་འགྱུར། ཡང་ཐུགས་ཉིད་ལ་སྐུར་པ་འདེབས་པ་དེ་སེལ་བར་མི་འགྱུར་ཞེས་ངས་ཟེར།

༣༢ མིའི་བུ་ལ་རྒོལ་བ་དེ་སེལ་བར་འགྱུར། དམ་པའི་ཐུགས་ཉིད་ལ་རྒོལ་བ་དེ་ཚེ་འདི་ཕྱི་གཉིས་ཀར་སེལ་བར་མི་འགྱུར་རོ༎

༣༣ འབྲས་བུ་ལས་ཤིང་སྡོང་གང་ཡིན་ཤེས་པས། ཤིང་སྡོང་དང་འབྲས་བུ་གཉིས་ཀ་བཟང་པོ་རྩིས། ཡང་ན་ཤིང་སྡོང་དང་འབྲས་བུ་གཉིས་ཀ་ངན་པ་རྩིས།

༣༤ དུག་སྦྲུལ་གྱི་རྒྱུད་ཁྱོད། སྙིང་ནང་གང་ཡོད་པ་དེ་ཁ་ནས་འཐོན་པས། ཁྱོད་ཅག་ངན་པ་ཡིན་བཞིན་དུ་བཟང་པོ་ཅི་ལྟར་སྨྲ་བར་ནུས།

༣༥ བཟང་པོས་མཛོད་བཟང་པོ་ནས་རྫས་བཟང་པོ་འདོན། ངན་པས་མཛོད་ངན་པ་ནས་རྫས་ངན་པ་འདོན་ནོ།

༣༦ ཞལ་ཆེའི་ཉིན་མོར་དེས་སྨྲས་པའི་ངག་ཀྱལ་རེ་རེའི་ཕྱིར་ལན་གཏབ་དགོས་སོ་ཞེས་ངས་ཟེར།

༣༧ ཁྱོད་ཀྱི་ངག་གིས་ཁྱོད་རྒྱལ་བར་འགྱུར། ཁྱོད་ཀྱི་ངག་གིས་ཁྱོད་ཕམ་པར་འགྱུར་གསུངས་སོ༎

༣༨ མཁན་པོ་དང་ཕ་རུ་ཤི་པ་རེས་ཁོང་ལ། སྟོན་པ་ལགས། ཁྱེད་ལས་ལྟས་ཤིག་མཐོང་བར་འདོད་དོ་ཞུས།

༣༩ བཀའ་ལན་དུ་མི་རབས་ངན་པ་གཡེམ་པོ་འདིས་ལྟས་འཚོལ་ཡང་། ལུང་སྟོན་པ་ཡོ་ནཱའི་ལྟས་མ་གཏོགས་པར་ལྟས་གཞན་གཏོང་བར་མི་བྱ།

༤༠ ཇི་ལྟར་ཡོ་ནཱ་ཉིན་གསུམ་དང་མཚན་གསུམ་ཆུ་སྲིན་གྱི་གྲོད་པའི་ནང་དུ་ལུས་པ་ཡིན། དེ་ལྟར་མིའི་བུའང་ཉིན་གསུམ་དང་མཚན་གསུམ་སའི་ཁོག་པའི་ནང་ལུས་པར་འགྱུར།

༤༡ ནི་ནི་ཝེ་པ་རྣམས་ཀྱིས་ཡོ་ནཱས་ཆོས་བཤད་པ་ལས་སེམས་བསྒྱུར་པས། ཞལ་ཆེའི་ཉིན་མོར་མི་རབས་འདི་དང་མཉམ་དུ་ལང་ཞིང་འདི་ལ་ཁྲིམས་གཏོང་བར་འགྱུར། ཡོ་ནཱ་བས་ཆེ་བ་ཞིག་འདིར་ལྟོས།

༤༢ ལྷོ་ཕྱོགས་ཀྱི་རྒྱལ་མོ་ཤ་ལོ་མོའི་ཤེས་རབ་ཀྱི་ཚིག་ཉན་དུ་ས་གཞིའི་མཐའ་མ་ནས་འོངས་པས། ཞལ་ཆེའི་ཉིན་མོར་མི་རབས་འདི་དང་མཉམ་དུ་ལང་ཞིང་འདི་ལ་ཁྲིམས་གཏོང་བར་འགྱུར། ཤ་ལོ་མོ་བས་ཆེ་བ་ཞིག་འདིར་ལྟོས།

༤༣ གདོན་མི་གཙང་བ་མིའི་ནང་ནས་ཐོན་པའི་ཚེ། སྐམ་ས་རྣམས་སུ་འཁོར་ཞིང་། བདེ་བ་འཚོལ་ཡང་མི་རྙེད།

༤༤ དེ་ནས་ཁོས་ང་ཐོན་འོངས་པའི་ཁང་པར་ལོག་འགྲོའོ་ཟེར་ཏེ་བསླེབས་པས། དེ་སྟོང་པ་དང་གཙང་བ་དང་བཀོད་པ་ལེགས་པར་མཐོང་།

༤༥ སོང་ནས་རང་ལས་ལྷག་པར་ངན་པའི་གདོན་གཞན་བདུན་ཁྲིད་ནས་དེའི་ནང་དུ་ཞུགས་ཏེ་གནས་པས། མི་དེའི་གནས་ཚུལ་སྔ་མ་བས་གདུག་ཏུ་འགྲོ། དེ་བཞིན་དུ་མི་རབས་ངན་པ་འདི་ལའང་འགྱུར་བར་འགྱུར་ཞེས་གསུངས་སོ༎

༤༦ དེ་ལྟར་མི་ཚོགས་ལ་གསུང་བཞིན་པའི་ཚེ། ཁོང་གི་ཡུམ་དང་སྐུ་མཆེད་ཁོང་དང་མཉམ་དུ་གླེང་བར་འདོད་ཅིང་ཕྱི་རོལ་ན་བཞེངས་ཡོད་པ་ལས།

༤༧ མི་ཞིག་གིས་ཁོང་ལ་ཁྱེད་ཀྱི་ཡུམ་དང་སྐུ་མཆེད་ཁྱེད་དང་གླེང་བར་འདོད་ཅིང་ཕྱི་རོལ་ན་བཞེངས་འདུག་ཞུས།

༤༨ དེ་ལ་བཀའ་ལན་དུ། ངའི་མ་སུ་ཡིན། ངའི་སྤུན་སུ་ཡིན་གསུངས་ནས།

༤༩ ཉིད་ཀྱི་ཉེ་གནས་རྣམས་ཀྱི་སྟེང་དུ་ཕྱག་བརྐྱང་སྟེ། ངའི་མ་དང་སྤུན་འདི་རྣམས་སོ།

༥༠ ངའི་ནམ་མཁའི་ཡབ་ཀྱི་ཐུགས་དགོངས་བསྒྲུབ་པ་དེ་ངའི་སྤུན་དང་སྲིང་མོ་དང་མ་ཡིན་ནོ་ཞེས་གསུངས་སོ༎

* 

12:1 ཤབ་བཱད་ནི། གཟའ་སྤེན་པ་ཡིན་ཅིང་། ཡ་ཧུ་དཱ་པའི་ཆོས་ཁྲིམས་བཞིན་དམ་པ་བརྩིས་ཏེ། ཞག་དེ་ལ་ལས་བྱེད་མི་ཆོག་གོ།

༡༣

དེའི་ཉིན་ཡེ་ཤུ་ཁྱིམ་ནས་ཕེབས་ཏེ་མཚོའི་འགྲམ་དུ་བཞུགས་སོ།

༢ མི་ཚོགས་མང་པོ་སྐུ་དྲུང་དུ་འཛོམས་པས་ཁོང་གྲུའི་ནང་དུ་བཞུགས། མི་ཚོགས་མཚོའི་འགྲམ་དུ་ལངས་ནས་བསྡད་དོ།

༣ དཔེའི་སྒོ་ནས་ཞལ་གདམས་མང་པོ་གསུངས་པ། ཞིང་པ་ཞིག་ཕྱིར་ཐོན་ཏེ།

༤ ས་བོན་འདེབས་ཙ་ན། ཁ་ཅིག་ལམ་ཁར་འགྲིལ་ཏེ། བྱ་འོངས་ནས་ཟོས་སོ།

༥ ཁ་ཅིག་ས་མང་པོ་མེད་པའི་རྡོ་གསེབ་ཏུ་འགྲིལ་ཏེ། ས་དཔངས་མེད་སྟབས་ཀྱིས་མགྱོགས་པར་སྐྱེས་ཀྱང་།

༦ ཉི་མ་ཤར་བ་དང་ཚིག་སྟེ་རྩ་བ་མ་ཚུགས་པས་སྐམས་སོ།

༧ ཁ་ཅིག་ཚེར་གསེབ་ཏུ་འགྲིལ་ཏེ། ཚེར་མ་སྐྱེས་ནས་མནན་ཏོ།

༨ ཁ་ཅིག་ས་བཟང་པོའི་ནང་དུ་འགྲིལ་ཏེ། འབྲས་བུ་ཆགས་ཏེ། གཅིག་ལ་བརྒྱ་འགྱུར། གཅིག་ལ་དྲུག་ཅུ་འགྱུར། གཅིག་ལ་སུམ་ཅུ་འགྱུར་ཐོན་ཏོ།

༩ རྣ་བ་ཡོད་པ་ཚོས་ཉོན་ཅིག་ཅེས་གསུངས་སོ༎

༡༠ ཉེ་གནས་རྣམས་བཅར་ནས། ཁྱེད་ཀྱིས་མི་ཚོགས་ལ་དཔེའི་སྒོ་ནས་ཅིའི་ཕྱིར་གསུངས།

༡༡ ཞུས་པའི་བཀའ་ལན་དུ། ནམ་མཁའི་རྒྱལ་སྲིད་ཀྱི་གསང་བ་རྟོགས་པ་ཁྱེད་ལ་གནང་ཡོད་ཀྱང་། དེ་རྣམས་ལ་མ་གནང་ངོ་།

༡༢ ཡོད་མཁན་ལ་གནང་ཞིང་མང་པོར་འགྱུར། མེད་མཁན་ལ་ཇི་ཡོད་པ་དེའང་འཁྱེར་བར་འགྱུར།

༡༣ དེ་རྣམས་ཀྱིས་མཐོང་ནས་མི་མཐོང་ཞིང་། ཐོས་ནས་མི་ཐོས་ཤིང་མི་གོ་བར་འདུག་པས། ངས་དཔེ་ཡི་སྒོ་ནས་སྨྲའོ།

༡༤ ཡེ་ཤ་ཡཱས།

མི་རྒྱུད་འདི་ཡིས་མི་མཐོང་ཕྱིར༎

རྣ་བར་ཐོས་པར་མི་འགྱུར་ཕྱིར༎

༡༥ མི་གོ་སེམས་ནི་མི་སྒྱུར་ཕྱིར༎

ངས་ཀྱང་དེའི་ནད་མི་སེལ་ཕྱིར༎

དེ་ཡི་བློ་གྲོས་མུན་པར་གྱུར༎

དེ་ཡི་རྣ་བ་ལྗིད་པོར་གྱུར༎

དེ་ཡི་མིག་ཀྱང་བཙུམ་ཡོད་དོ༎

དེ་ཕྱིར་ཐོས་ཀྱང་ཅང་མི་གོ།

མིག་གིས་བལྟ་ཡང་མི་མཐོང་ངོ་༎

ཞེས་ལུང་བསྟན་པ་དེ་ནང་དུ་གྲུབ་བོ༎

༡༦ ད་ཁྱེད་ཀྱི་མིག་བདེའོ། དེས་མཐོང་ངོ་། ཁྱེད་ཀྱི་རྣ་བ་བདེའོ། དེས་ཐོས་སོ།

༡༧ ཁྱེད་ཀྱིས་མཐོང་བ་དང་ཐོས་པ་དེ། ལུང་སྟོན་པ་དང་དྲང་པོ་མང་པོས་མཐོང་བར་འདོད་ཀྱང་མ་མཐོང་། ཐོས་པར་འདོད་ཀྱང་མ་ཐོས་ཞེས་ངས་བདེན་པར་ཟེར།

༡༨ ཞིང་པའི་དཔེ་ལ་ཉོན།

༡༩ རྒྱལ་སྲིད་ཀྱི་བཀའ་ཐོས་ཀྱང་མི་གོ་བ་ལ། ངན་པ་དེ་འོངས་ཏེ་སྙིང་ནང་སོན་བཏབ་ཡོད་པ་དེ་འཕྲོག་གོ། ལམ་ཁར་སོན་བཏབ་པ་ནི་དེ་ཡིན་ནོ།

༢༠ རྡོ་གསེབ་ཏུ་སོན་བཏབ་པ་འདི་ཡིན་ཏེ། སུ་ཞིག་གིས་བཀའ་ཐོས་མ་ཐག་ཏུ་སེམས་དགའ་ཞིང་བླང་ཡང་།

༢༡ རང་གི་ནང་ན་རྩ་བ་ཚུགས་མེད་ཅིང་། མི་བརྟན་པས། བཀའ་དེའི་དོན་དུ་སྡུག་བསྔལ་ལམ་གནོད་འཚེ་འབྱུང་མ་ཐག་ཏུ་དད་པ་ལོག་གོ།

༢༢ ཚེར་གསེབ་ཏུ་སོན་བཏབ་པ་འདི་ཡིན། སུ་ཞིག་གིས་བཀའ་ཐོས་ཀྱང་། འཇིག་རྟེན་གྱི་སེམས་ཁྲལ་དང་ནོར་གྱི་སླུ་འབྲིད་ཀྱིས་བཀའ་དེ་མནན་ཏེ། འབྲས་བུ་མི་ཆགས་སོ།

༢༣ ས་བཟང་པོའི་ནང་སོན་བཏབ་པ་འདི་ཡིན། སུ་ཞིག་གིས་བཀའ་ཐོས་ཤིང་གོ་ནས། འབྲས་བུ་ཆགས་ཏེ། གཅིག་ལ་བརྒྱ་འགྱུར། གཅིག་ལ་དྲུག་ཅུ་འགྱུར། གཅིག་ལ་སུམ་ཅུ་འགྱུར་འཐོན་ནོ་ཞེས་གསུངས་སོ༎

༢༤ དཔེ་གཞན་ཞིག་སྟོན་ཞིང་འདི་སྐད་དུ། ནམ་མཁའི་རྒྱལ་སྲིད་ནི། རང་གི་ཞིང་ལ་ས་བོན་བཟང་པོ་བཏབ་པའི་མི་དང་འདྲ་ཞིང་།

༢༥ ཉལ་ཡོད་པའི་ཚེ། དེའི་དགྲ་བོ་འོངས་ཏེ་གྲོའི་ཁྲོད་དུ་རྩྭ་ངན་བཏབ་ནས་སོང་།

༢༦ ལྗང་པ་སྐྱེས་ཏེ་འབྲུ་ཆགས་པ་དང་རྩྭ་ངན་མངོན།

༢༧ ཞིང་བདག་གི་གཡོག་པོ་རྣམས་འོངས་ནས། དཔོན་པོ་ལགས། ཁྱེད་ཀྱིས་ཉིད་ཀྱི་ཞིང་ལ་ས་བོན་བཟང་པོ་མ་བཏབ་བམ། རྩྭ་ངན་གང་ནས་བྱུང་སྨྲས་སོ།

༢༨ དེས་འདི་དགྲ་བོ་ཞིག་གིས་བྱས་པ་ཡིན་སྨྲས། གཡོག་པོས་ང་ཚོ་སོང་ནས་དེ་སྒྲུག་པ་ལ་དགྱེས་སམ་ཞུས་པའི་ལན་དུ།

༢༩ རྩྭ་ངན་དང་མཉམ་དུ་གྲོའང་དགོག་སྲིད་པས་མ་སྒྲུག

༣༠ བཙས་མའི་བར་དུ་གཉིས་པོ་མཉམ་དུ་སྐྱེར་ཆུག བཙས་མའི་དུས་སུ་རྔ་མཁན་ལ། སྔོན་ལ་རྩྭ་ངན་བསྒྲུགས་ཏེ་སྲེག་པའི་ཕྱིར་ཕོན་པོར་བྱོས། དེ་ནས་གྲོ་ངའི་བང་མཛོད་དུ་སྡུས་ཤིག་ཅེས་སྨྲ་བར་བྱའོ་ཞེས་གསུངས་སོ༎

༣༡ དཔེ་གཞན་ཞིག་སྟོན་ཞིང་འདི་སྐད་དུ། ནམ་མཁའི་རྒྱལ་སྲིད་ནི། ཞིང་ལ་བཏབ་པའི་ཡུངས་འབྲུ་ཞིག་དང་འདྲ་སྟེ།

༣༢ དེ་ས་བོན་ཐམས་ཅད་ལས་ཆུང་ཡང་། ཆེར་སྐྱེས་ནས་སྔོ་ཚོད་རྣམས་ལས་ཆེ་ཞིང་། སྡོང་པོར་འགྱུར་བས། གནམ་གྱི་བྱ་འོངས་ཏེ། དེའི་ཡལ་གའི་ནང་ཚང་བྱེད་དོ་ཞེས་གསུངས་སོ༎

༣༣ དཔེ་གཞན་ཞིག་སྟོན་ཞིང་། ནམ་མཁའི་རྒྱལ་སྲིད་ནི། སྐྱུར་རྩི་དང་འདྲ་སྟེ། བུད་མེད་ཅིག་གིས་འབོ་གསུམ་གྱི་བག་ཕྱེའི་ནང་བཅུག་པས། ཐམས་ཅད་ལ་སྐྱུར་ལང་ངོ་གསུངས་སོ༎

༣༤ ལུང་སྟོན་པས། དཔེ་རྣམས་སྟོན་དུ་ངས་ཁ་དབྱེ། ཐོག་མ་ནས་ཚུན་སྦས་པ་བསྟན། གསུངས་པ་འགྲུབ་ཕྱིར།

༣༥ ཡེ་ཤུས་མི་ཚོགས་ལ་དེ་ཐམས་ཅད་དཔེའི་སྒོ་ནས་གསུངས་ཏེ། དཔེ་མེད་པར་ཅིའང་མ་གསུངས་སོ༎

༣༦ ཡེ་ཤུས་མི་ཚོགས་རྣམས་འགྲོར་ཆུག་ནས། ཁྱིམ་དུ་ཕེབས་པ་དང་། ཉེ་གནས་རྣམས་བཅར་ནས་ཁོང་ལ། ཞིང་གི་རྩྭ་ངན་གྱི་དཔེ་ངེད་ལ་བཀྲལ་དུ་གསོལ་ཞུས།

༣༧ བཀའ་ལན་དུ། ས་བོན་བཟང་པོ་འདེབས་པ་པོ་མིའི་བུ་ཡིན།

༣༨ ཞིང་ནི་འཇིག་རྟེན་ཡིན། ས་བོན་བཟང་པོ་ནི་རྒྱལ་སྲིད་ཀྱི་བུ་རྣམས་ཡིན། རྩྭ་ངན་ནི་ངན་པའི་བུ་རྣམས་ཡིན།

༣༩ དེ་འདེབས་པའི་དགྲ་བོ་ནི་བདུད་ཡིན། བཙས་མ་ནི་དུས་ཀྱི་མཐའ་མ་ཡིན། རྔ་མཁན་ནི་ཕོ་ཉ་ཡིན།

༤༠ རྩྭ་ངན་བསྒྲུགས་ཏེ་མེར་སྲེག་པ་ལྟར། དུས་ཀྱི་མཐའ་མར་འབྱུང་བར་འགྱུར།

༤༡ མིའི་བུས་ཉིད་ཀྱི་ཕོ་ཉ་མངགས་ཏེ། དེས་ཁོང་གི་རྒྱལ་སྲིད་ནས་ལོག་ལྟ་ཅན་དང་སྡིག་སྤྱོད་ཐམས་ཅད་བསྡུས་ཏེ།

༤༢ ངུ་འབོད་དང་སོ་ཁྲིག་པ་འབྱུང་བའི་མེ་དོང་གི་ནང་དུ་དབྱུག་པར་བྱའོ།

༤༣ དེའི་དུས་སུ་དྲང་པོ་རྣམས་རང་གི་ཡབ་ཀྱི་རྒྱབ་སྲིད་ནང་ན་ཉི་མ་ལྟར་འཆར་འོང་། རྣ་བ་ཡོད་པ་དེས་ཉོན་ཅིག

༤༤ ནམ་མཁའི་རྒྱལ་སྲིད་ནི། ཞིང་གི་ནང་དུ་སྦས་ཡོད་པའི་གཏེར་དང་འདྲ་སྟེ། དེ་མི་ཞིག་ལ་ཐོབ་ནས་སྦས་ཏེ། དགའ་ཞིང་སོང་ནས། ཡོད་པ་ཐམས་ཅད་བཙོང་སྟེ། ཞིང་དེ་ཉོས་སོ༎

༤༥ ནམ་མཁའི་རྒྱལ་སྲིད་ནི། མུ་ཏིག་ལེགས་པ་འཚོལ་བའི་ཚོང་པ་དང་འདྲ་སྟེ།

༤༦ མུ་ཏིག་རིན་ཅན་གཅིག་མཐོང་བས། སོང་སྟེ། ཇི་ཡོད་པ་ཐམས་ཅད་བཙོང་ནས་དེ་ཉོས་སོ༎

༤༧ ནམ་མཁའི་རྒྱལ་སྲིད་ནི། རྒྱ་མཚོའི་ནང་དབྱུགས་པའི་ཉ་དོལ་དང་འདྲ་སྟེ། ཉ་རིགས་སྣ་ཚོགས་ཚུར་བསྡུས་ནས།

༤༨ གང་བ་དང་མཚོ་འགྲམ་དུ་ཐེན་ཏེ། བསྡད་ནས་ལེགས་པོ་རྣམས་སྣོད་ནང་དུ་བསྡུས་ཕན་མེད་རྣམས་དབྱུགས་སོ།

༤༩ དུས་ཀྱི་མཐའ་མར་དེ་ལྟར་འགྱུར་ཏེ། ཕོ་ཉ་འབྱོན་ནས་དྲང་པོའི་ཁྲོད་ནས་ངན་པ་ཕྱེས་ཏེ།

༥༠ ངུ་འབོད་དང་སོ་ཁྲིག་པ་འབྱུང་བའི་མེ་དོང་ནང་དབྱུག་པར་འགྱུར།

༥༡ དེ་ཐམས་ཅད་གོའམ་གསུངས་སོ། དེ་རྣམས་ཀྱིས་གོ་ལགས་ཞུས།

༥༢ དེའི་ཕྱིར་ནམ་མཁའི་རྒྱལ་སྲིད་ལས་སློབ་པའི་མཁན་པོ་ནི། རང་གི་གཏེར་མཛོད་ནས་ནོར་གསར་པ་དང་རྙིང་པ་འདོན་པའི་ཁྱིམ་བདག་དང་འདྲའོ་ཞེས་གསུངས་སོ༎

༥༣ ཡེ་ཤུས་དཔེ་བསྟན་ཟིན་པ་དང་བཞེངས་ཏེ།

༥༤ ཉིད་ཀྱི་ཡུལ་དུ་བྱོན་ནས་འདུ་ཁང་ནང་ཆོས་བསྟན་པས། དེ་རྣམས་ངོ་མཚར་དུ་གྱུར་ནས། མི་འདི་ལ་ཤེས་རབ་དང་མཐུ་སྟོབས་འདི་འདྲ་གང་ནས་བརྙེད།

༥༥ ཤིང་མཁན་གྱི་བུ་དེ་མ་ཡིན་ནམ། འདིའི་མ་ལ་མིར་ཡམ་དང་། ནུ་བོ་ལ་ཡ་ཀོབ་དང་ཡོ་སེབ་དང་ཤི་མོན་དང་ཡུ་དཱ་མི་ཟེར་རམ།

༥༦ འདིའི་སྲིང་མོ་ཀུན་ངེད་མཉམ་མེད་དམ། ཁོ་ལ་འདི་ཐམས་ཅད་གང་ནས་བརྙེད་ཟེར་ཞིང་།

༥༧ ཁོང་ཚོའི་མཚང་ལ་འཕོག་གོ། ཡེ་ཤུས་ལུང་སྟོན་པ་ལ་རང་ཡུལ་དང་རང་ཁྱིམ་ན་མ་གཏོགས་པར་གར་ཡང་རྩིས་མེད་མི་འབྱུང་ཞེས་གསུངས་སོ།

༥༨ དེ་རྣམས་ཀྱིས་དད་པ་མི་བྱེད་པས་དེར་ལྟས་མང་པོ་མ་མཛད་དོ༎

༡༤

དེའི་ཚེ་ལྗོངས་དཔོན་ཧེ་རོ་དཱེས་ཡེ་ཤུའི་སྙན་གྲགས་ཐོས་ནས།

༢ འཁོར་གཡོག་རྣམས་ལ། འདི་ནི་ཁྲུས་གསོལ་མཁན་ཡོ་ཧ་ནན་ཡིན། གཤིན་པོའི་ཁྲོད་ནས་ལངས་པས། འདི་ལྟ་བུའི་ལྟས་སྟོན་ནོ་སྨྲས།

༣ སྔར་ཧེ་རོ་དཱེས་ནུ་བོ་ཕི་ལིབ་ཀྱི་ཆུང་མ་ཧེ་རོད་ཡཱའི་རྐྱེན་གྱིས། ཡོ་ཧ་ནན་བཀྱིགས་ནས་བཙོན་དུ་བཅུག་པ་ཡིན།

༤ ཅིའི་ཕྱིར་ཞེ་ན། ཡོ་ཧ་ནན་གྱིས་ཧེ་རོ་དཱེ་ལ། ཁྱེད་ཀྱིས་བུད་མེད་དེ་ལེན་མི་ཆོག་ཅེས་གསུངས།

༥ ཁོས་ཁོང་གསོད་པར་འདོད་ཀྱང་། མི་བྱིངས་ཀྱིས་ཁོང་ལུང་སྟོན་པར་བརྩིས་པས་དེ་རྣམས་ལ་འཇིགས་སོ།

༦ ཧེ་རོ་དཱེའི་སྐྱེ་ཞག་ལ། ཧེ་རོད་ཡཱའི་བུ་མོས་གར་རྩེད་ནས། ཧེ་རོ་དཱེ་དགའ་ནས།

༧ མོས་ཅི་ཞུ་བ་སྟེར་བའི་མནའ་བསྐྱལ་ཏོ།

༨ མོས་མའི་བསླབ་བྱ་བཞིན། ཁྲུས་གསོལ་མཁན་ཡོ་ཧ་ནན་གྱི་མགོ་སྡེར་མའི་ཁར་འདིར་ང་ལ་གནོང་མཛོད་ཞུས།

༩ ལྗོངས་དཔོན་ཚེར་ཡང་མགྲོན་པོ་ཡོད་པ་དང་། མནའ་བསྐྱལ་བས།

༡༠ བུ་མོ་ལ་དེ་ཐོང་ཟེར་ཞིང་། མི་བཏང་ནས་བཙོན་ཁང་ནང་ཡོ་ཧ་ནན་གྱི་དབུ་བཅད་དེ།

༡༡ སྡེར་མའི་ཁར་ཁྱེར་ནས་བུ་མོ་ལ་སྦྱིན་པས་དེས་མ་ལ་ཁྱེར་ཏོ།

༡༢ ཁོང་གི་ཉེ་གནས་རྣམས་འོངས་ནས་སྤུར་ཁྱེར་ཏེ་དུར་དུ་བཅུག་ནས་ཡེ་ཤུ་ལ་ཞུ་རུ་བཅར་ཏོ།

༡༣ ཡེ་ཤུས་དེ་གསན་ནས། གྲུའི་ནང་བཞུགས་ཏེ་དབེན་གནས་ཤིག་ཏུ་ཕེབས། མི་ཚོགས་ཀྱིས་དེ་ཐོས་ནས། གྲོང་ཁྱེར་དག་ནས་རྐང་ཐང་ལ་ཁོང་གི་རྗེས་སུ་སོང་ངོ་༎

༡༤ ཡེ་ཤུས་སྐམ་ས་ལ་ཕེབས་ནས་མི་ཚོགས་ཆེན་པོ་གཟིགས་ཏེ། སྙིང་རྗེ་འཁྲུངས་ནས་དེ་རྣམས་ཀྱི་ནད་པ་གསོ་བར་མཛད་དོ།

༡༥ ཉི་མ་ཡོལ་བས་ཉེ་གནས་རྣམས་འོངས་ནས། ས་ཆ་འདི་དབེན་ཞིང་དུས་ཀྱང་ཡོལ་བས། མི་ཚོགས་ལ་ཁ་ཟས་ཉོ་རུ་ཡུལ་ཚོར་འགྲོ་བར་གནོང་ཞིག་ཞུས།

༡༦ ཡེ་ཤུས་འགྲོ་མི་དགོས་དེ་རྣམས་ལ་ཁྱེད་རང་གིས་ཟ་རྒྱུ་སྟེར་ཞིག་གསུངས།

༡༧ འདིར་བག་ལེབ་ལྔ་དང་ཉ་གཉིས་ལས་ཅིའང་མེད་ཞུས།

༡༨ དེ་ངའི་རྩར་ཁུར་ཤོག་གསུངས།

༡༩ དེ་ནས་མི་ཚོགས་རྩྭའི་ཁར་སྡོད་པའི་བཀའ་སྩལ་ནས། བག་ལེབ་ལྔ་དང་ཉ་གཉིས་པོ་ཕྱག་ཏུ་བཞེས། ནམ་མཁར་གཟིགས་ཏེ་གསོལ་བ་བཏབ་ནས། བག་ལེབ་བཅག་སྟེ་ཉེ་གནས་ལ་གནང་། ཉེ་གནས་ཀྱིས་མི་ཚོགས་ལ་གནང་ངོ་།

༢༠ ཐམས་ཅད་ཀྱིས་ཟོས་ཏེ་ཚིམ་ནས་ལྷག་པའི་བྲུལ་བུ་ཙེ་པོ་གང་བ་བཅུ་གཉིས་བླངས་སོ།

༢༡ དེར་བུད་མེད་དང་བྱིས་པ་མ་ཐེ་བར་ཟ་མཁན་སྟོང་ལྔ་ཙམ་ཡོད་དོ༎

༢༢ མི་ཚོགས་ལ་དགོངས་པ་གནང་བའི་བར་དུ། ཉེ་གནས་རྣམས་ལ་འཕྲལ་དུ་གྲུར་ཞུགས་ནས་ཁོང་ལས་སྔོན་དུ་ཕ་རོལ་དུ་འགྲོ་ཕྱིར་ཨུ་ཚུགས་མཛད་དོ།

༢༣ མི་ཚོགས་ལ་དགོངས་པ་གནང་བའི་རྗེས་སུ་ཐུགས་དམ་ཕྱིར་གཅིག་པུར་རི་ལ་ཕེབས་སོ། མུན་རུབ་ཁར་ཁོང་དེར་གཅིག་པུར་བཞུགས་ཡོད་ཙ་ན།

༢༤ གྲུ་མཚོ་དཀྱིལ་དུ་ཡོད་དེ། མི་མཐུན་པའི་རླུང་ལངས་པས། རྦ་རླབས་ཀྱིས་དཀྲུགས་སོ།

༢༥ མཚན་གྱི་ཐུན་བཞི་པ་ལ་ཁོང་མཚོའི་ཁར་ཞབས་འཆག་ཅིང་དེ་རྣམས་ཀྱི་རྩར་ཕེབས་སོ།

༢༦ ཉེ་གནས་རྣམས་ཀྱིས་ཁོང་མཚོའི་ཁར་ཞབས་འཆག་པ་མཐོང་ནས་སྐྲག་སྟེ། འདྲེའོ་ཟེར་ཞིང་འཇིགས་པས་འབོད་བསྒྲགས་སོ།

༢༧ ཡེ་ཤུས་སེམས་ལྷོད་དེར་སྡོད། ང་ཡིན། མ་འཇིགས་ཤིག་གསུངས།

༢༨ པེ་ཏྲོས་ཞུ་ལན་དུ། གཙོ་བོ་ཁྱེད་ལགས་ན། ངའང་ཆུའི་ཁར་འགྲུལ་ནས་ཁྱེད་དྲུང་འོང་བའི་བཀའ་སྩོལ་ཞིག་ཞུས།

༢༩ ཁོང་གིས་ཤོག་གསུངས། པེ་ཏྲོས་གྲུ་ལས་བབས་ཏེ། ཆུའི་ཁར་འགྲུལ་ཞིང་ཡེ་ཤུའི་དྲུང་དུ་འོང་བ་ལས།

༣༠ རླུང་པོ་མཐོང་སྟེ་འཇིགས་ནས་ནུབ་འགྲོ་བའི་ཚེ། སྐད་ཆེན་པོས། གཙོ་བོ་*ལགས། ང་སྐྱོབས་ཤིག་ཞུས།

༣༡ ཡེ་ཤུས་ཕྱག་བརྐྱངས་ཏེ་ཁོ་བཟུང་ནས། དད་ཆུང་ཁྱོད། ཐེ་ཚོམ་ཅི་ལ་བྱས་གསུངས་སོ།

༣༢ ཁོང་གཉིས་གྲུའི་ནང་དུ་ཕེབས་པ་དང་རླུང་ཆད།

༣༣ གྲུའི་ནང་ཡོད་པ་དག་གིས་ཁོང་ལ་ཕྱག་འཚལ་ནས། བདེན་པར་ཁྱེད་དཀོན་མཆོག་གི་སྲས་སོ་ཞུས།

༣༤ ཕ་རོལ་དུ་གེ་ནེ་སཱ་རེད་ཡུལ་དུ་ཕེབས།

༣༥ དེའི་ཡུལ་པས་ངོ་ཤེས་ནས། ཡུལ་འཁོར་ཐམས་ཅད་ལ་ལོན་བཏང་སྟེ། ནད་པ་ཐམས་ཅད་ཁོང་གི་སྐུ་དྲུང་དུ་འཁྱེར་འོངས།

༣༦ ན་བཟའི་ཟུར་ཙམ་ལ་ཐུག་པར་གནོང་ཞུས་ནས། རེག་ཚད་གསོས་སོ༎

* 

14:30 གཙོ་བོ་ནི། དཀོན་མཆོག་གི་མཚན་ཏེ། ཡེ་ཤུ་མཱ་ཤི་ཀ་ལ་ལན་དང་པོར་གསོལ་བ་ཡིན་ནོ།

༡༥

དེའི་ཚེ་ཕ་རུ་ཤི་པ་དང་མཁན་པོ་འགའ་ཤས་ཡེ་རུ་ཤ་ལེམ་ནས་ཡེ་ཤུ་མཇལ་དུ་འོངས་ནས།

༢ ཁྱེད་ཀྱི་ཉེ་གནས་རྣམས་ཟན་ཟ་དུས་སུ་ལག་པ་མི་འཁྲུ་ཞིང་། རྒན་པོའི་གཏམ་རྒྱུད་ཅིའི་ཕྱིར་གཅོག་ཞུས།

༣ ཁོང་གིས་ཁྱེད་ཀྱིས་རང་གི་གཏམ་རྒྱུད་ཀྱིས་དཀོན་མཆོག་གི་བཀའ་རྒྱ་ཅིའི་ཕྱིར་གཅོག

༤ རང་གི་ཕ་མ་ལ་བཀུར་སྟི་བྱོས་ཤིག དེས་མ་ཟད་ཕའམ་མ་ལ་སྨད་མཁན་ནི་འཆི་བར་འོས་སོ་ཞེས་དཀོན་མཆོག་གིས་བཀའ་སྩལ་ཡང་།

༥ སུ་ཞིག་གིས་རང་གི་ཕ་མ་ལ། ངས་ཁྱེད་ལ་ཕུལ་འོས་པའི་ཞབས་ཏོག་དེ་དཀོན་མཆོག་ལ་མཆོད་པར་ཕུལ་ཏོ་ཟེར་ན།

༦ ཁོས་ཕ་མ་ལ་བཀུར་སྟི་མི་བྱེད་ཀྱང་ཆོག་ཅེས་ཁྱེད་ཀྱིས་ཟེར་ཏེ། རང་གི་གཏམ་རྒྱུད་ཀྱིས་དཀོན་མཆོག་གི་བཀའ་རྒྱ་དོན་མེད་བྱས་སོ།

༧ ཁ་ཆོས་པ་ཁྱེད་ཚོའི་སྐོར་ལ་ཡེ་ཤ་ཡཱས།

༨ སྡེ་འདིས་ཁ་ནས་ང་བཀུར་ཡང་༎

སྙིང་ནི་ང་ལས་ཐག་རིང་འདུག།

༩ ང་ལ་དོན་མེད་ཕྱག་འཚལ་ཞིང་༎

མི་ཡི་ཁྲིམས་ཀྱི་བསྟན་པ་སྟོན༎

ཞེས་ལེགས་པར་ལུང་བསྟན་ཏོ། གསུངས་སོ༎

༡༠ མི་ཚོགས་བོས་ནས་ཁོང་གིས་གསུངས་པ། ཉོན་ལ་གོ་ཞིག

༡༡ ཁའི་ནང་དུ་འགྲོ་བ་དེས་མི་ནི་གྲིབ་ཅན་མི་བྱེད་ཀྱང་། ཁ་ནས་འཐོན་པ་དེས་གྲིབ་ཅན་བྱེད་དོ་གསུངས་སོ།

༡༢ ཉེ་གནས་རྣམས་འོངས་ནས། ཕ་རུ་ཤི་པས་ཁྱེད་ཀྱི་གསུང་འདི་ཐོས་ནས་ལོག་པར་སེམས་པ་དེ་མཁྱེན་ནམ་ཞུས།

༡༣ བཀའ་ལན་དུ་ངའི་ནམ་མཁའི་ཡབ་ཀྱིས་མ་བཙུགས་པའི་སྔོ་ཐམས་ཅད་རྩ་བ་ནས་དགོག་པར་འགྱུར་རོ།

༡༤ དེ་དག་ལོང་འཁྲིད་ལོང་བ་ཡིན་ཏེ་འགྲོར་ཆུག ལོང་བས་ལོང་བ་འཁྲིད་ན་གཉིས་པོ་དོང་ནང་ལྷུང་འོང་གསུངས།

༡༥ པེ་ཏྲོས་ང་ཚོར་དཔེ་དེ་བཀྲལ་དུ་གསོལ་ཞུས།

༡༦ ཁོང་གིས་ཁྱེད་ཚོ་ལའང་ད་དུང་གོ་བ་མེད་དམ།

༡༧ ཁའི་ནང་སླེབས་པ་དེ་གྲོད་པའི་ནང་དུ་སོང་ནས། གསང་སྤྱོད་དུ་འདོར་ཡང་།

༡༨ ཁ་ནས་འཐོན་པ་དེ་སྙིང་ནས་འོང་བས། མི་ནི་གྲིབ་ཅན་བྱེད་པ་མ་རྟོགས་སམ།

༡༩ ཅིའི་ཕྱིར་ཞེ་ན། བསམ་ངན་དང་། མི་གསོད་པ་དང་། ལོག་གཡེམ་དང་། འདོད་ལོག་དང་། རྐུ་བ་དང་། རྫུན་གྱི་དཔང་པོ་དང་། སྐུར་འདེབས་ནི་སྙིང་གི་ནང་ནས་འོང་ངོ་།

༢༠ གྲིབ་ཅན་བྱེད་མཁན་འདི་རྣམས་ཡིན། ལག་པ་མ་འཁྲུ་བར་ཟན་ཟ་བས་ནི་གྲིབ་མི་འཕོག་གོ་གསུངས་སོ༎

༢༡ དེ་ནས་ཡེ་ཤུ་ཚོར་དང་ཚི་དོན་ཡུལ་ཁག་ཏུ་ཕེབས།

༢༢ ས་ཆ་དེ་ནས་ཀ་ན་ཨན་མ་ཞིག་འོངས་ཏེ། སྐད་ཆེན་པོས་དཱ་བིད་ཀྱི་སྲས་ཇོ་བོ་ལགས། ང་ལ་སྙིང་རྗེ་མཛོད་ཅིག ངའི་བུ་མོར་འགོང་པོས་འཚེའོ་ཞུས་ཀྱང་།

༢༣ བཀའ་ལན་ཅིའང་མ་སྩལ། ཉེ་གནས་རྣམས་ཀྱིས། འདིས་ངེད་ཀྱི་ཕྱི་བཞིན་ཀུ་སྒྲ་གཏོང་བས། འགྲོར་གནོང་ཞིག་ཞེས་ཞུས་སོ།

༢༤ བཀའ་ལན་དུ། ང་ནི་ཨིས་ར་ཨེལ་གྱི་ཁྱིམ་གྱི་ལུག་སྟོར་བ་འབའ་ཞིག་གི་རྩར་མངགས་པ་ཡིན་གསུངས་ཀྱང་།

༢༥ མོས་ཕྱག་འཚལ་ཞིང་། ཇོ་བོ་ལགས། ང་ལ་སྐྱབས་མཛོད་ཞུས་པའི་ལན་དུ།

༢༦ ཕྲུ་གུའི་བག་ལེབ་ལེན་ཏེ་ཁྱི་གུར་དབྱུག་པ་མི་ལེགས་གསུངས།

༢༧ མོས་དེ་བཞིན་དུ་ལགས་ཀྱང་ཁྱི་གུས་བདག་པོའི་ལྕོག་ཙེ་ནས་འགྲིལ་བའི་བྲུལ་བུ་ལས་ཟའོ་ཞུས་པའི་ལན་དུ།

༢༨ བུ་མོ། ཁྱོད་ཀྱི་དད་པ་ཆེ་སྟེ། ཁྱོད་ཀྱི་འདོད་པ་བཞིན་དུ་འགྱུར་ཅིག་གསུངས། དེ་གསུངས་མ་ཐག་ཏུ་དེའི་བུ་མོ་གསོས་སོ༎

༢༩ ཡེ་ཤུ་དེ་ནས་ཕེབས་ཏེ་ག་ལིལ་མཚོ་དང་ཉེ་བའི་རི་ལ་བཞུགས་སོ།

༣༠ དེར་མི་ཚོགས་རྣམས་བཅར་ནས་ཞ་བོ། ལོང་བ། ལྐུགས་པ། འཁོང་པོ་ལ་སོགས་པ་མང་པོ་ཁྲིད་དེ་ཞབས་དྲུང་དུ་བཞག་ནས། ཁོང་གིས་དེ་དག་གསོ་བར་མཛད་དོ།

༣༡ ལྐུག་པས་སྨྲ་བ་དང་། འཁོངས་པ་ཐང་པོ་དང་། ཞ་བོ་འགྲུལ་བ་དང་། ལོང་བས་མཐོང་བ་རྣམས་མི་ཚོགས་ཀྱིས་མཐོང་ནས། ངོ་མཚར་དུ་གྱུར་ཏེ། ཨིས་ར་ཨེལ་གྱི་དཀོན་མཆོག་ལ་བསྟོད་དོ༎

༣༢ ཡེ་ཤུས་ཉེ་གནས་རྣམས་བོས་ནས་དེ་དག་ལ། མི་ཚོགས་ངའི་རྩར་བསྡད་ནས་ཞག་གསུམ་སོང་། ཟ་རྒྱུ་མེད་པས་ང་སྙིང་རྗེའོ། ལམ་ལ་བརྒྱལ་ཉེན་ཡོད་དེ། ལྟོགས་རིད་གཏོང་བ་ལ་མི་དགའོ་གསུངས་སོ།

༣༣ ཉེ་གནས་རྣམས་ཀྱིས། མི་ཚོགས་འདི་ཙམ་ལ་འདང་བའི་བག་ལེབ་ཐང་སྟོང་འདིར་གང་ནས་ཐོབ་འོང་ཞུས།

༣༤ ཡེ་ཤུས་བག་ལེབ་ཅི་ཙམ་ཡོད་གསུངས། བདུན་དང་ཉེའུ་ཁ་ཅིག་ཡོད་ཞུས།

༣༥ མི་ཚོགས་ལ་ས་ལ་སྡོད་པའི་བཀའ་གནང་ནས།

༣༦ བག་ལེབ་བདུན་པོ་དང་ཉ་ཕྱག་ཏུ་བཞེས་ནས། གཏང་རག་ཕུལ་ཏེ་བཅག་སྟེ་ཉེ་གནས་ལ་གནང་ངོ་། ཉེ་གནས་ཀྱིས་མི་ཚོགས་ལ་གནང་ངོ་།

༣༧ དེར་ཐམས་ཅད་ཀྱིས་ཟོས་ཏེ། ཚིམ་ནས་ལྷག་པའི་འབྲུལ་བུ་ཙེ་པོ་གང་བ་བདུན་བླངས་སོ།

༣༨ བུད་མེད་དང་བྱིས་པ་མ་ཐེ་བར་ཟ་མཁན་སྟོང་བཞི་ཡོད་དོ།

༣༩ དེ་ནས་ཡེ་ཤུས་མི་ཚོགས་ལ་དགོངས་པ་གནང་ནས། གྲུའི་ནང་བཞུགས་ཏེ། མག་ད་ལཱ་ཡུལ་འཁོར་དུ་ཕེབས་སོ༎

༡༦

ཕ་རུ་ཤི་པ་དང་སད་དུ་ཀི་པ་རེ་བཅར་ནས། ཁོང་ཐུགས་སད་པའི་ཕྱིར། ནམ་མཁའ་ནས་ལྟས་ཤིག་སྟོན་ཕྱིར་ཞུས་པའི་ལན་དུ།

༢ ཕྱི་དྲོ་སྤྲིན་དམར་འཁོར་ན། ཁྱེད་ཀྱིས་གནམ་དྭངས་འོང་ཟེར།

༣ སྔ་དྲོ་སྤྲིན་དམར་འཁོར་ཞིང་དཀྲིགས་ན། རླུང་ཚུབ་འོང་ཟེར་ཞིང་། གནམ་གྱི་མདོག་རྟོགས་ཀྱང་དུས་ཀྱི་ལྟས་མི་རྟོགས་སམ།

༤ མི་རབས་ངན་པ་གཡེམ་པོ་འདིས་ལྟས་འཚོལ་ཡང་། ལུང་སྟོན་པ་ཡོ་ནཱའི་ལྟས་མ་གཏོགས་པར་ལྟས་གཞན་གཏོང་བར་མི་བྱ་གསུངས་ནས་དེ་དག་བོར་ཞིང་ཕེབས་སོ༎

༥ ཕ་རོལ་དུ་ཕེབས་དུས་སུ་ཉེ་གནས་རྣམས་ལ་བག་ལེབ་འཁྱེར་བ་བརྗེད།

༦ ཡེ་ཤུས་ཕ་རུ་ཤི་པ་དང་སད་དུ་ཀི་པའི་སྐྱུར་རྩི་ལས་ཟོན་བྱོས་ཤིག་གསུངས།

༧ ངེད་ཀྱིས་བག་ལེབ་ཁྱེར་མེད་ཟེར་ཞིང་ཉེ་གནས་རྣམས་གླེང་ངོ་།

༨ ཡེ་ཤུས་དེ་མཁྱེན་ནས། དད་ཆུང་ཁྱེད། བག་ལེབ་ཁྱེར་མེད་ཟེར་ཞིང་ཅིའི་ཕྱིར་གླེང་།

༩ ད་དུང་ཡང་མི་གོའམ། མི་སྟོང་ལྔའི་བག་ལེབ་ལྔ་པོ་དང་། ཙེ་པོ་ཅི་ཙམ་བསྡུས་པ་མི་དྲན་ནམ།

༡༠ མི་སྟོང་བཞིའི་བག་ལེབ་བདུན་པོ་དང་ཙེ་པོ་ཅི་ཙམ་བསྡུས་པ་ཡིད་ལ་མེད་དམ།

༡༡ ངས་བག་ལེབ་ཀྱི་གཏམ་མི་བྱེད་པ་ཅིའི་ཕྱིར་མི་གོ། ཕ་རུ་ཤི་པ་དང་སད་དུ་ཀི་པའི་སྐྱུར་རྩི་ལས་ཟོན་བྱོས་ཤིག་གསུངས།

༡༢ དེ་ནས་བག་ལེབ་ཀྱི་སྐྱུར་རྩི་ལས་མ་ཡིན་པར། ཕ་རུ་ཤི་པ་དང་སད་དུ་ཀི་པའི་བསླབ་བྱ་ལས་ཟོན་བྱེད་གསུངས་པར་གོའོ༎

༡༣ ཀེ་སར་ཡཱ་ཕི་ལིབ་པི་ཞེས་པའི་ལྗོངས་སུ་བྱོན་པའི་ཚེ། ཡེ་ཤུས་ཉེ་གནས་རྣམས་ལ། མི་རྣམས་ཀྱིས་མིའི་བུ་སུ་ཡིན་ཟེར་ཞེས་བཀའ་འདྲི་མཛད་པས།

༡༤ ལ་ལས་ཁྲུས་གསོལ་མཁན་ཡོ་ཧ་ནན། ལ་ལས་ཨེ་ལི་ཡཱ། ལ་ལས་ཡེ་རེམ་ཡཱ་ཡང་ན་ལུང་སྟོན་པ་ཞིག་ཡིན་ཞུའོ་ཞུས།

༡༥ ཁྱོད་ཚོས་ང་སུ་ཡིན་ཟེར་གསུངས།

༡༦ ཤི་མོན་པེ་ཏྲོས། ཁྱེད་ནི་དཀོན་མཆོག་གསོན་པའི་སྲས་མཱ་ཤི་ཀ་དེ་ཡིན་ནོ་ཞུས་པའི་བཀའ་ལན་དུ།

༡༧ འདི་ནི་ཁྱོད་ལ་ཤ་དང་ཁྲག་གིས་མ་ཡིན་པར་ངའི་ནམ་མཁའི་ཡབ་ཀྱིས་མངོན་པར་མཛད་པས། ཡོ་ནཱའི་བུ་ཤི་མོན་ཁྱོད་བདེའོ།

༡༨ ངས་ཁྱོད་ལ་ཟེར་ཁྱོད་ལ་པེ་ཏྲོ་སྟེ། བྲག་འདིའི་ཁར་ངས་ཉིད་ཀྱི་ཆོས་ཚོགས་བརྩིག་སྟེ། དེ་ལས་གཤིན་རྗེའང་རྒྱལ་བར་མི་འགྱུར།

༡༩ ངས་ནམ་མཁའི་རྒྱལ་སྲིད་ཀྱི་ལྡེ་མིག་ཁྱོད་ལ་གཏོང་བས། ཁྱོད་ཀྱིས་ས་ལ་བཅིང་བ་དེ་ནམ་མཁའ་ལའང་བཅིངས་པ་རྩི་འོང་། ས་ལ་སྒྲོལ་བ་དེ་ནམ་མཁའ་ལའང་སྒྲོལ་བ་རྩི་འོང་གསུངས།

༢༠ ཡང་ཉེ་གནས་རྣམས་ལ་ང་ནི་མཱ་ཤི་ཀ་ཡིན་པ་སུ་ལའང་མ་ཟེར་ཞེས་བཀའ་གནང་ངོ་༎

༢༡ དེང་ཕྱིན་ཆད་ཡེ་ཤུས་ཉེ་གནས་རྣམས་ལ། ང་ནི་ཡེ་རུ་ཤ་ལེམ་དུ་འགྲོ་བ་དང་། རྒན་མི་དང་བླ་ཆེན་དང་མཁན་པོ་རྣམས་ལས་སྡུག་བསྔལ་མང་པོ་མྱོང་བ་དང་། གསོད་པ་དང་། ཞག་གསུམ་པ་ལ་གསོན་པོར་ལང་དགོས་ཤེས་གསུང་བ་ལ་ཞུགས་པས།

༢༢ པེ་ཏྲོས་ཁོང་སོ་སོར་གདན་དྲངས་ནས། ཇོ་བོ་ལགས། དེ་མ་སྲིད་ཅིག ཁྱེད་ལ་དེ་འདྲ་ནམ་ཡང་མི་འབྱུང་ཟེར་སྟིངས་ཚིག་སྒྲོགས་སོ།

༢༣ ཁོང་གིས་ཞལ་བསྒྱུར་ཏེ་པེ་ཏྲོ་ལ། བདུད་ཁྱོད། རྒྱབ་ཏུ་ནུར། ཁྱོད་ཀྱི་བསམ་པ་དཀོན་མཆོག་བཞིན་མ་ཡིན་པར་མི་བཞིན་ཡིན་པས། ཁྱོད་ངའི་བར་ཆད་དུ་འདུག་གོ་གསུངས་སོ།

༢༤ ཉེ་གནས་རྣམས་ལ། ངའི་རྗེས་སུ་འབྲང་བར་འདོད་པ་དེས། བདག་འཛིན་སྤོང་ལ། རང་གི་རྐྱང་ཤིང་འཁུར་ཞིང་ངའི་ཕྱི་བཞིན་འབྲོངས།

༢༥ རང་སྲོག་སྐྱོབ་འདོད་པ་དེས་བསྐྱལ། ངའི་དོན་སྲོག་བསྐྱལ་བ་དེས་བརྙེད།

༢༦ མི་ལ་འཇིག་རྟེན་ཧྲིལ་པོ་ཐོབ་ཀྱང་། རང་སྲོག་བརླག་ན་ཅི་ཕན། རང་གི་སྲོག་ཅི་དང་བརྗེ།

༢༧ མིའི་བུ་ནི་ཉིད་ཀྱི་ཡབ་ཀྱི་གཟི་བརྗིད་ནང་ཕོ་ཉ་དང་བཅས་སུ་འབྱོན་ཞིང་། རེ་རེ་ལ་དེའི་ལས་དང་བསྟུན་ཏེ་ལན་གནང་འོང་།

༢༨ མིའི་བུ་རྒྱལ་པོའི་དབང་ནང་འབྱོན་པ་མ་མཇལ་བའི་བར་དུ་འདིར་ཡོད་པ་ཁ་ཅིག་གིས། འཆི་བ་མི་མྱོང་བས་ངས་བདེན་པར་ཟེར་ཞེས་གསུངས་སོ༎

༡༧

ཞག་དྲུག་གི་རྗེས་སུ། ཡེ་ཤུས་པེ་ཏྲོ་དང་ཡ་ཀོབ་དང་དེའི་ནུ་བོ་ཡོ་ཧ་ནན་འཁྲིད་ནས། རི་མཐོན་པོ་ཞིག་ལ་སོ་སོར་ཕེབས་སོ།

༢ དེ་དག་གི་མདུན་དུ་ཁོང་གི་སྐུ་དབྱིབས་གྱུར་ཏེ། ཞལ་ཉི་མ་ལྟར་འོད་འཕྲོ་ཞིང་། ན་བཟའ་འོད་དཀར་པོ་ལྟར་གྱུར་ཏོ།

༣ ཡང་མོ་ཤེ་དང་ཨེ་ལི་ཡཱ་མཉམ་དུ་གསུང་གླེང་མཛད་པར་མཇལ་ཏོ།

༤ པེ་ཏྲོས་ཡེ་ཤུ་ལ། ཇོ་བོ་ལགས། ངེད་ཅག་འདིར་བཞུགས་པ་ལེགས། ཁྱེད་ཐུགས་དགྱེས་ན་ངས་འདིར་གཟིམ་གུར། ཁྱེད་ལ་གཅིག་དང་། མོ་ཤེ་ལ་གཅིག ཨེ་ལི་ཡཱ་ལ་གཅིག་སྟེ་གསུམ་ཕུབ་འོང་ཞུ་བའི་འཕྲོ་ལ།

༥ སྤྲིན་མདངས་ཅན་ཞིག་གིས་དེ་དག་ལ་བསྒྲིབས་པ་དང་། སྤྲིན་གྱི་ནང་ནས་སྒྲ་ཞིག་གིས། འདི་ནི་ང་དགའ་བའི་སྲས་གཅིག་པུ་ཡིན། ཁོང་ལ་ཉོན་ཅིག་ཅེས་གསུངས་པ།

༦ དེ་ཐོས་ནས་ཉེ་གནས་རྣམས་ཁ་བུབ་ཏུ་འགྱེལ་ཏེ། ཤིན་ཏུ་འཇིགས་སོ།

༧ ཡེ་ཤུ་བྱོན་ཏེ་ཕྱག་རེག་ནས། ལོངས། མ་འཇིགས་ཤིག་གསུངས།

༨ བལྟས་པ་ལས་ཡེ་ཤུ་གཅིག་པུ་མ་གཏོག་སུའང་མ་མཐོང་ངོ་།

༩ རི་ལས་འབབ་པའི་ཚེ། ཡེ་ཤུས། མིའི་བུ་གཤིན་པོའི་ཁྲོད་ལས་མ་བཞེང་བའི་བར་དུ། ཁྱེད་ཚོས་མཐོང་བ་འདི་སུ་ལའང་མ་འཆད་ཅེས་བཀའ་གནང་ངོ་།

༡༠ ཉེ་གནས་རྣམས་ཀྱིས། མཁན་པོ་དག་གིས་ཨེ་ལི་ཡཱ་སྔོན་དུ་ཕེབས་དགོས་ཅིའི་ཕྱིར་ཟེར་ཞུས་པའི་བཀའ་ལན་དུ།

༡༡ ཨེ་ལི་ཡཱ་འབྱོན་ཞིང་ཐམས་ཅད་གསོ་འོང་ཟེར་བ་བདེན་པ་ཡིན།

༡༢ འོན་ཀྱང་ཨེ་ལི་ཡཱ་བྱོན་ཟིན་ཞེས་ངས་ཟེར། དེ་རྣམས་ཀྱིས་ཁོང་ངོ་མ་ཤེས་པར། ཁོང་ལ་དེ་ཚོས་རང་གི་བློ་འདོད་བཞིན་བྱས་སོ། དེ་བཞིན་དུ་མིའི་བུའང་དེ་རྣམས་ཀྱི་ལག་ནས་མནར་འོང་གསུངས།

༡༣ དེ་ནས་ཁྲུས་གསོལ་མཁན་ཡོ་ཧ་ནན་གྱི་སྐོར་དུ་གསུང་བ་དེ་རྣམས་ཀྱིས་གོའོ༎

༡༤ མི་ཚོགས་ཀྱི་རྩར་ཕེབས་པའི་ཚེ། མི་ཞིག་སྐུ་དྲུང་དུ་འོངས་ཏེ། པུས་མོ་ས་ལ་བཙུགས་ནས།

༡༥ ཇོ་བོ་ལགས། ངའི་བུ་ལ་སྙིང་རྗེ་མཛོད་ཅིག ཁོ་སྨྱོ་ཞིང་རེས་འགའ་མེའི་ནང་དུ་འགྲིལ། རེས་འགའ་ཆུའི་ནང་དུ་འགྱེལ་ཞིང་ཤིན་ཏུ་མནར་རོ།

༡༦ ཁྱེད་ཀྱི་ཉེ་གནས་རྣམས་ཀྱི་དྲུང་དུ་ཁྱེར་ཀྱང་གསོ་མ་ཐུབ་ཞུས་སོ།

༡༧ ཡེ་ཤུས་མི་རབས་དད་མེད་དང་བསམ་བརླག་ཁྱོད། ང་ཁྱོད་མཉམ་དུ་ནམ་ཐུག་སྡོད། ཁྱོད་ལ་ནམ་ཐུག་བཟོད་པར་བྱ། ཁོ་ཁྲིད་ཤོག་གསུངས།

༡༨ ཡེ་ཤུས་བཀའ་བཀྱོན་མཛད་པ་དང་། འགོང་པོ་ནི་དེའི་ནང་ནས་ཐོན་པས། དེ་ཕྱིན་ཆད་ཁྱེའུ་གསོས་སོ།

༡༩ དེ་ནས་ཉེ་གནས་རྣམས་ཡེ་ཤུའི་སྐུ་དྲུང་དུ་ཟུར་དུ་བཅར་ནས། ངེད་ཀྱིས་འགོང་པོ་དེ་ཅིའི་ཕྱིར་སྐྲད་མ་ཐུབ་པ་ཡིན་ཞུས།

༢༠ ཁོང་གིས། ཁྱེད་ཀྱི་དད་པ་ཆུང་བས་སོ། གལ་ཏེ་ཁྱོད་ལ་ཡུངས་འབྲུ་ཙམ་གྱི་དད་པ་ཞིག་ཡོད་ནའང་རི་འདི་ལ་འདི་ནས་དེར་སོང་ཟེར་ན་དེ་འགྲོ་བར་འགྱུར། ཁྱེད་ལ་མི་ཐུབ་པ་ཅིའང་མེད་པས་ངས་བདེན་པར་ཟེར་ཞེས་གསུངས་སོ༎

༢༡ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༢༢ ག་ལིལ་དུ་བཞུགས་པའི་ཚེ། ཉེ་གནས་རྣམས་ལ་འདི་སྐད་ཅེས། མིའི་བུ་མི་རྣམས་ཀྱི་ལག་ཏུ་གཏད་དེ།

༢༣ ཁོང་འགྲོང་བར་འགྱུར། ཞག་གསུམ་པ་ལ་སྐུ་གསོན་པོར་བཞེང་བར་འགྱུར་ཞེས་གསུངས་པས་དེ་རྣམས་ཤིན་ཏུ་མྱ་ངན་དུ་གྱུར་ཏོ༎

༢༤ ཀ་ཕར་ནཱ་ཧུམ་དུ་ཕེབས་པའི་ཚེ། ཆོས་ཁྲལ་སྡུ་མཁན་རྣམས་པེ་ཏྲོའི་རྩར་འོངས་ཏེ། ཁྱེད་ཀྱི་སློབ་དཔོན་གྱིས་ཁྲལ་མི་འཇལ་ལམ་ཞེས་དྲིས།

༢༥ འཇལ་ལོ་སྨྲས་སོ། པེ་ཏྲོ་ཁང་པར་འོང་བ་དང་། པེ་ཏྲོས་མ་ཞུས་པའི་སྔོན་ལ་ཡེ་ཤུས། ཤི་མོན། ཅི་ལྟར་སེམས། སའི་རྒྱལ་པོས་ཤོ་གམ་མམ་ཁྲལ་སུ་ནས་ལེན། རང་གི་བུ་ནས་ལེན་ནམ་གཞན་ནས་ལེན་གསུངས་པས།

༢༦ དེས་གཞན་ནས་ལེན་ཞུས། ཡེ་ཤུས་དེའི་ཕྱིར་བུ་ཐར་རོ།

༢༧ འོན་ཀྱང་དེ་དག་དད་པ་མི་ལོག་ཕྱིར། མཚོར་སོང་ལ་ལྕགས་ཀྱུ་དབྱུག ཉ་དང་པོ་བླངས་པ་དེའི་ཁ་ཕྱེས་དང་། དངུལ་ཊཾ་གཅིག་ཐོབ་འོང་། དེ་འཁྱེར་ནས་ངེད་གཉིས་ཀྱི་ཕྱིར་དེ་དག་ལ་ཐོང་གསུངས་སོ༎

༡༨

དེའི་ཚེ་ཉེ་གནས་རྣམས་སྐུ་དྲུང་དུ་བཅར་ནས། ནམ་མཁའི་རྒྱལ་སྲིད་ནང་ཆེ་ཤོས་དེ་སུ་ཡིན་ཞུས།

༢ ཡེ་ཤུས་བྱིས་པ་ཞིག་བོས་ཏེ། དེ་དག་གི་དཀྱིལ་དུ་བཞག་ནས།

༣ ཁྱེད་ཚོ་སེམས་བསྒྱུར་ཏེ། བྱིས་པ་དང་འདྲ་བར་མི་འགྱུར་ན། ནམ་མཁའི་རྒྱལ་སྲིད་ནང་ཅིས་ཀྱང་མི་ཆུད།

༤ བྱིས་པ་འདི་དང་འདྲ་བར་ཆུང་ངུ་འགྱུར་བ་དེ་ནམ་མཁའི་རྒྱལ་སྲིད་ནང་ཆེ་བ་ཡིན།

༥ ངའི་མཚན་རྗོད་ཅིང་འདི་འདྲ་བའི་བྱིས་པ་གཅིག་བསྙེན་པ་དེས་ང་བསྙེན།

༦ ང་ལ་དད་པའི་ཆུང་ངུ་འདི་རྣམས་ཀྱི་ནང་ནས་གཅིག་དད་པ་ལོག་འཇུག་པ་དེའི་སྐེ་ལ་རང་འཐག་གི་རྡོ་ཆེན་པོ་བཏགས་ཏེ། རྒྱ་མཚོའི་གཏིང་དུ་སྐྱུར་ན་ཁོའི་ཕྱིར་ལེགས།

༧ སླུ་ཁྲིད་རྣམས་ཀྱི་ཕྱིར་འཇིག་རྟེན་ལ་སྙིང་རེ་རྗེ། སླུ་ཁྲིད་འབྱུང་དགོས་ཀྱང་། སླུ་མཁན་དེ་ལ་སྙིང་རེ་རྗེ།

༨ ལག་པའམ་རྐང་པས་ཁྱོད་དད་པ་ལོག་ཏུ་འཇུག་ན། བཅད་དེ་རྒྱང་དུ་དབྱུག ལག་པ་གཉིས་སམ་རྐང་པ་གཉིས་མཉམ་དུ་གཏན་གྱི་མེའི་ནང་སྐྱུར་བ་བས། ལག་རྡུམ་མམ་ཞ་བོར་གྱུར་ནས་ཚེ་མཐའ་མེད་པའི་ནང་འཇུག་པ་ཁྱོད་ཕྱིར་ལེགས།

༩ མིག་གིས་ཁྱོད་དད་པ་ལོག་ཏུ་འཇུག་ན། བཏོན་ཏེ་རྒྱང་དུ་དབྱུག མིག་གཉིས་དང་བཅས་དམྱལ་བའི་མེའི་ནང་སྐྱུར་བ་བས། མིག་གཅིག་དང་མཉམ་ཚེ་མཐའ་མེད་པའི་ནང་འཇུག་པ་ཁྱོད་ཕྱིར་ལེགས་སོ༎

༡༠ ཆུང་ངུ་འདི་རྣམས་ཀྱི་ནང་ནས་གཅིག་ལའང་མ་བརྙས་ཤིག དེ་རྣམས་ཀྱི་ཕོ་ཉས་ནམ་མཁའི་ནང་ངའི་ཡབ་རྒྱུན་དུ་མཇལ་ལོ་ངས་ཟེར།

༡༡ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༡༢ ཅི་སེམས། ལུག་བརྒྱ་ཡོད་པ་ཞིག་ལ་གཅིག་སྟོར་ན། གོ་དགུ་ཏེ་བཞག་ནས། རི་ལ་སོང་ནས་སྟོར་བ་དེ་མི་འཚོལ་ལམ།

༡༣ གལ་ཏེ་སྟོར་བ་དེ་ཐོབ་ན། མ་སྟོར་བའི་གོ་དགུ་ལས་ལུག་འདིའི་ཕྱིར་ལྷག་པར་དགའ་བར་འགྱུར་ཞེས་ངས་བདེན་པར་ཟེར།

༡༤ དེ་ལྟར་ཁྱེད་ཀྱི་ནམ་མཁའི་ཡབ་ནི། ཆུང་ངུ་འདི་རྣམས་ཀྱི་ནང་ནས་གཅིག་ཀྱང་སྟོར་བར་མི་མཉེས་སོ༎

༡༥ ཁྱོད་ཀྱི་སྤུན་གྱིས་ཉེས་པ་བྱེད་ན། སོང་ལ་གཅིག་པུ་ཡོད་སར་བསླབ་བྱ་ཐོང་ཞིག ཉན་ན་རང་གི་སྤུན་བརྙེད་པ་ཡིན།

༡༦ མི་ཉན་ན་དཔང་པོ་གཉིས་གསུམ་གྱིས་གཏམ་རྣམས་ནན་ཏན་བྱེད་པའི་ཕྱིར། རང་དང་མཉམ་དུ་སྤུན་གཅིག་གཉིས་ཁྲིད་ཅིག

༡༧ དེ་དག་ལའང་མི་ཉན་ན། ཆོས་ཚོགས་ལ་ཞུས་ཤིག ཆོས་ཚོགས་ལའང་མི་ཉན་ན། ཁོ་ཕྱི་པ་དང་ཤོ་གམ་པ་འདྲ་བར་རྩིས་ཤིག

༡༨ ཁྱོད་ཀྱིས་ས་ལ་བཅིང་བ་དེ་ནམ་མཁའ་ལའང་བཅིངས་པར་རྩི་འོང་། ས་ལ་སྒྲོལ་བ་དེ་ནམ་མཁའ་ལའང་སྒྲོལ་བར་རྩི་འོང་ཞེས་ངས་བདེན་པར་ཟེར།

༡༩ ས་རུ་ཇི་ཞིག་ཞུ་བར་ཁྱོད་ཀྱི་ནང་ནས་གཉིས་ཁ་འཆམ་ན། ནམ་མཁའི་ངའི་ཡབ་ཀྱིས་གནང་བར་འགྱུར་རོ་ཞེས་ངས་ཟེར།

༢༠ ཅིའི་ཕྱིར་ཞེ་ན། གང་དུ་གཉིས་སམ་གསུམ་ངའི་མཚན་འཁུར་ཞིང་འཛོམས་ན། དེར་ངའང་དེ་དག་གི་དཀྱིལ་དུ་ཡོད་གསུངས་སོ༎

༢༡ དེའི་ཚེ་པེ་ཏྲོས། ཇོ་བོ། ངའི་སྤུན་གྱིས་ང་ཉེས་ན། ལན་ཇི་ཙམ་གྱི་བར་དུ་བཟོད་པར་བྱ། ལན་བདུན་ནམ་ཞུས།

༢༢ ཡེ་ཤུས་ངས་ནི་ལན་བདུན་མི་ཟེར། བདུན་ཅུ་འགྱུར་བདུན་ཟེར་རོ།

༢༣ དེའི་ཕྱིར་ནམ་མཁའི་རྒྱལ་སྲིད་ནི་རྒྱལ་པོ་ཞིག་གིས་རང་གི་གཡོག་པོ་རྣམས་དང་རྩིས་བྱེད་འདོད་པ་དང་འདྲ་སྟེ།

༢༤ རྩིས་བྱེད་པར་ཚུགས་ནས། རྡོ་ཚད་ཁྲི་ཚོ་གཅིག་གི་བུ་ལོན་པ་ཞིག་དེའི་རྩར་འཁྲིད་འོངས།

༢༥ དེ་ལ་འཇལ་རྒྱུ་མེད་པས། དཔོན་པོས་ཁོ་དང་། ཆུང་མ་བུ་ཕྲུག་དང་། ཇི་ཡོད་པ་ཐམས་ཅད་བཙོང་སྟེ། བུ་ལོན་འཇལ་བའི་བཀའ་གནང་ངོ་།

༢༦ གཡོག་པོས་ལུས་ས་ལ་བརྡབས་ཏེ། དུས་འགྱང་གནོང་ཞིག་ཐམས་ཅད་འཇལ་འོང་ཞུས།

༢༧ དཔོན་པོས་སྙིང་རྗེ་ནས། ཁོ་བཏང་བས་མ་ཟད་ཁོའི་བུ་ལོན་ཡང་བསལ་ཏོ༎

༢༨ གཡོག་པོ་དེ་ཐོན་ནས། ཊཾ་ཀ་བརྒྱ་ལེན་དགོས་ཡོད་པའི་གཡོག་གྲོགས་ཤིག་དང་ཕྲད་ནས། ཁོ་སྐེ་ནས་བཟུང་སྟེ། ངའི་བུ་ལོན་འཇོལ་ཞིག་ཟེར།

༢༩ གཡོག་གྲོགས་དེས་ལུས་ས་ལ་བརྡབས་ཏེ། དུས་འགྱང་གནོང་ཞིག་འཇལ་འོང་ཟེར་ཞིང་བཅོལ་ཀྱང་།

༣༠ ཁོ་མ་ཉན་པར་སོང་ནས། བུ་ལོན་འཇལ་བའི་བར་དུ་བཙོན་དུ་བཅུག་གོ།

༣༡ ཁོའི་གཡོག་གྲོགས་རྣམས་ཀྱིས་དེ་མཐོང་ནས་ཤིན་ཏུ་སྐྱོ་སྟེ། དཔོན་པོ་ལ་གནས་ཚུལ་ཐམས་ཅད་བཤད་དོ།

༣༢ དཔོན་པོས་གཡོག་པོ་དེ་བོས་ནས། གཡོག་པོ་ངན་པ་ཁྱོད། ཁྱོད་ཀྱིས་བཅོལ་བས་ངས་ཁྱོད་ཀྱི་བུ་ལོན་ཐམས་ཅད་བསལ་བ་ཡིན།

༣༣ ངས་ཁྱོད་ལ་སྙིང་རྗེ་བྱས་པ་ལྟར། ཁྱོད་ཀྱིས་ཀྱང་རང་གི་གཡོག་གྲོགས་ལ་སྙིང་རྗེ་བྱེད་མི་འོས་སམ་སྨྲས་ནས།

༣༤ ཁྲོས་ཏེ་བུ་ལོན་མ་འཁོར་བའི་བར་དུ་བཙོན་སྲུང་གི་ལག་ཏུ་བཏད་དོ།

༣༥ ཁྱོད་ཀྱང་རང་གི་སྤུན་ལ་སྙིང་ནས་བཟོད་པར་མི་བྱེད་ན། ངའི་ནམ་མཁའི་ཡབ་ཀྱིས་ཁྱོད་ལ་དེ་བཞིན་དུ་མཛད་འོང་། ཞེས་གསུངས་སོ༎

༡༩

ཞལ་གདམས་གནང་ཟིན་པ་དང་། ཡེ་ཤུ་ག་ལིལ་ནས་ཡོར་དན་གྱི་ཕ་རོལ་དུ་ཡ་ཧུ་དཱ་ཡུལ་འཁོར་དུ་ཕེབས་སོ།

༢ མི་ཚོགས་རྣམས་ཁོང་གི་རྗེས་སུ་འབྲངས་ནས་དེར་གསོ་བར་མཛད་དོ༎

༣ ཚོད་ལྟ་བའི་ཕྱིར་ཕ་རུ་ཤི་པ་རེ་འོངས་ནས་ཁོང་ལ། རྒྱུ་མཚན་གང་གིས་ཀྱང་ཆུང་མ་འཕྲལ་ཆོག་གམ་ཞུས།

༤ བཀའ་ལན་དུ། མཛད་པ་པོས་ཐོག་མ་ནས་དེ་དག་སྐྱེས་པ་དང་བུད་མེད་དུ་མཛད་པས།

༥ སྐྱེས་པས་ཕ་མ་སྤངས་ནས་ཆུང་མ་དང་འགྲོགས་ཤིང་། དེ་གཉིས་གཅིག་ཏུ་འགྱུར་འོང་གསུངས་པ་དེ་མ་བཀླགས་སམ།

༦ དེ་ལྟར་དེ་ཚོ་གཉིས་མིན་ཏེ་གཅིག་ཡིན་པས། དཀོན་མཆོག་གིས་སྦྲེལ་བ་དེ་མིས་འཕྲལ་མི་ཆོག་གསུངས།

༧ དེས་ན་ཆུང་མ་དེ་འཕྲལ་ཕྱིར་འབྲལ་ཡིག་བཏོང་དགོས་ཞེས་མོ་ཤེས་ཅིའི་ཕྱིར་བཀའ་གནང་ངོ་ཞུས།

༨ ཁྱེད་ཚོའི་སྙིང་གྱོང་པོ་ཡིན་པས། མོ་ཤེས་ཁྱེད་ལ་ཆུང་མ་འཕྲལ་བའི་དགོངས་པ་གནང་ཡང་། ཐོག་མ་ནས་དེ་ལྟར་མེད་པ་ཡིན།

༩ ལོག་གཡེམ་མ་ཡིན་པར་རྒྱུ་མཚན་གཞན་གྱི་ཕྱིར་ཆུང་མ་དེ་འཕྲལ་ཏེ། གཞན་ཞིག་ལེན་པ་དེས་ལོག་གཡེམ་བྱེད་དོ་ངས་ཟེར། ཞེས་གསུངས་སོ།

༡༠ ཉེ་གནས་རྣམས་ཀྱིས། ཁྱོ་ཤུག་གཉིས་ཀྱི་ཚུལ་འདི་འདྲ་ཡོད་ན་ཁྱིམ་ཐབས་བྱེད་པ་མི་ལེགས་ཞུས་པས།

༡༡ སྐལ་བ་དང་ལྡན་པས་མ་གཏོགས་ཐམས་ཅད་ཀྱིས་ཚིག་འདི་བླང་མི་ནུས་སོ།

༡༢ ཁ་ཅིག་མའི་མངལ་ནས་ཉུག་རུམ་དུ་སྐྱེ། ཁ་ཅིག་མི་རྣམས་ཀྱིས་ཉུག་རུམ་དུ་བྱེད། ཁ་ཅིག་གིས་ནམ་མཁའི་རྒྱལ་སྲིད་ཀྱི་དོན་དུ་རང་ཉུག་རུམ་འདྲ་བར་བྱེད། བླང་ནུས་པས་བློངས་ཤིག་གསུངས་སོ༎

༡༣ དེའི་ཚེ་བྱིས་པ་རེ་ལ་ཕྱག་དབང་དང་ཐུགས་སྨོན་གྱི་ཕྱིར་སྐུ་དྲུང་དུ་སྐྱེལ་བས། ཉེ་གནས་ཀྱིས་བཀག་པ་ལས།

༡༤ ཡེ་ཤུས་བྱིས་པ་མི་འགེགས་པར་ངའི་རྩར་འོང་ཆུག ནམ་མཁའི་རྒྱལ་སྲིད་ནི་འདི་འདྲ་བ་རྣམས་ཀྱི་ཡིན་གསུང་ཞིང་།

༡༥ དེ་རྣམས་ལ་ཕྱག་བཞག་ནས་དེ་ནས་ཕེབས་སོ༎

༡༦ མི་ཞིག་སྐུ་དྲུང་དུ་འོངས་ནས། སྟོན་པ་ལགས། ཚེ་མཐའ་མེད་པ་ཐོབ་པའི་ཕྱིར་ངས་བཟང་པོ་ཅི་བྱ་ཞུས།

༡༧ ཁོང་གིས། བཟང་པོའི་སྐོར་ང་ལ་ཅིའི་ཕྱིར་འདྲི། བཟང་པོ་ནི་གཅིག་གོ། ཚེ་མཐའ་མེད་པའི་ནང་འཇུག་པར་འདོད་ན། བཀའ་རྒྱ་རྣམས་སྲུངས་ཤིག་གསུངས།

༡༨ གང་དག་ཞུས། ཡེ་ཤུས། མི་མ་གསོད། ལོག་གཡེམ་མ་བྱེད། མ་རྐུ། རྫུན་གྱི་དཔང་པོ་མ་བྱེད།

༡༩ ཕ་མ་ལ་བཀུར་སྟི་བྱོས། རང་དང་འདྲ་བར་ཁྱིམ་མཚེས་*ལ་གཅེས་པར་བྱོས་གསུངས།

༢༠ གཞོན་ནུས། ངས་དེ་དག་སྤྱད་དེ་ད་དུང་ཅི་མ་ཚང་ཞུས།

༢༡ ཡེ་ཤུས། ཕུན་སུམ་ཚོགས་པར་འདོད་ན་སོང་ལ་ནོར་རྣམས་བཙོང་སྟེ་དབུལ་པོ་རྣམས་ལ་ཐོང་དང་། ཁྱོད་ལ་ནམ་མཁར་གཏེར་ཐོབ་འོང་། དེ་ནས་འོང་ནས་ངའི་ཕྱི་བཞིན་འབྲོང་ཞིག་གསུངས།

༢༢ གཞོན་ནུ་དེ་ཐོས་ནས། ནོར་མང་པོ་ཡོད་པས་འཚེར་གྱིན་སོང་ངོ་༎

༢༣ ཡེ་ཤུས་ཉེ་གནས་རྣམས་ལ། ཕྱུག་པོ་ནམ་མཁའི་རྒྱལ་སྲིད་ནང་འཇུག་པ་ནི་དཀའོ་ཞེས་ངས་བདེན་པར་ཟེར།

༢༤ ཕྱུག་པོ་དཀོན་མཆོག་གི་རྒྱལ་སྲིད་ནང་ཆུད་པ་བས་རྔ་མོང་ཁབ་མིག་ནང་ཆུད་པ་སླའོ་ཞེས་ངས་སླར་ཡང་ཟེར་ཞེས་གསུངས་སོ།

༢༥ ཉེ་གནས་རྣམས་དེ་ཐོས་ནས་རབ་ཏུ་ངོ་མཚར་དུ་གྱུར་ཏེ། འོ་ན་སུ་ཐར་ཐུབ་ཞུས།

༢༦ ཡེ་ཤུས་དེ་རྣམས་ལ་གཟིགས་ཤིང་། མི་ལ་མི་ཐུབ་ཀྱང་དཀོན་མཆོག་ལ་ཐམས་ཅད་ཐུབ་བོ་གསུངས།

༢༧ པེ་ཏྲོས། ཐམས་ཅད་སྤངས་ནས་ཁྱེད་ལ་འབྲངས་པས་ངེད་ལ་ཅི་ཐོབ་འོང་ཞུས།

༢༨ ཡེ་ཤུས། བཀོད་པ་གསར་པའི་ནང་མིའི་བུ་གཟི་བརྗིད་ཀྱི་ཁྲི་ལ་འཁོད་པའི་ཚེ། ངའི་རྗེས་འབྲངས་ཁྱེད་ཀྱང་ཨིས་ར་ཨེལ་གྱི་སྡེ་ཁག་བཅུ་གཉིས་ལ་གཤགས་བྱེད་ཅིང་ཁྲི་བཅུ་གཉིས་ལ་བསྡད་འོང་། ཞེས་ངས་བདེན་པར་ཟེར།

༢༩ ངའི་མཚན་གྱི་ཕྱིར་ཁང་པའམ། མིང་སྲིང་ངམ་ཕ་མ་འམ། ཕྲུ་གུ་འམ། ཞིང་སྤངས་པ་དེ་ལ་བརྒྱ་འགྱུར་དང་ཚེ་མཐའ་མེད་པ་ཐོབ་འོང་།

༣༠ དང་པོ་ཡིན་པ་མང་པོ་ཐ་མ་དང་། ཐ་མ་ཡིན་པ་མང་པོ་དང་པོར་འགྱུར༎

* 

19:19 ཁྱིམ་མཚེས་ཀྱི་དོན་ནི། ལྷན་དུ་གནས་པ་དང་། མཐོང་བ་དང་ཐུག་པའི་མི་ཐམས་ཅད་ལ་གོའོ།

༢༠

ནམ་མཁའི་རྒྱལ་སྲིད་ནི། རྒུན་ཚལ་ཕྱིར་གླ་པ་འཚོལ་བར་སྔ་དྲོ་ཐོན་པའི་ཁྱིམ་བདག་དང་འདྲ་སྟེ།

༢ གླ་པར་ཞག་རེ་ལ་དི་ནཱར་*རེ་སྟེར་བ་ཁ་འཆམ་ནས། རྒུན་ཚལ་དུ་བཏང་ངོ་།

༣ ཆུ་ཚོད་དགུ་པ་ལ་ཡང་ཕྱིར་ཐོན་ནས། ལས་མེད་པར་ཁྲོམ་ལ་ཡོད་པ་གཞན་རེ་མཐོང་སྟེ།

༤ ཁྱོད་ཚོའང་ངའི་རྒུན་ཚལ་དུ་སོང་། ཇི་འོས་པ་སྟེར་འོང་སྨྲས་པས་དེ་རྣམས་སོང་ངོ་།

༥ སླར་ཆུ་ཚོད་བཅུ་གཉིས་དང་གསུམ་པ་ལའང་ཐོན་ནས་དེ་བཞིན་དུ་བྱས་སོ།

༦ ཕྱི་དྲོ་ཆུ་ཚོད་ལྔ་པ་ལ་ཡང་ཐོན་ནས། ལས་མེད་པ་གཞན་རེ་མཐོང་ནས། ཁྱོད་ཚོ་ཉིན་གང་ལས་མི་བྱེད་པར་འདིར་ཅིའི་ཕྱིར་སྡོད་ཅེས་དྲིས།

༧ དེ་རྣམས་ཀྱིས། སུས་ཀྱང་ངེད་གླ་ལ་མ་བཞག་ཅེས་སྨྲས་པས། དེས་ཁྱོད་ཚོའང་རྒུན་ཚལ་དུ་སོང་སྨྲས་སོ།

༨ ཕྱི་དྲོ་རྒུན་ཚལ་གྱི་བདག་པོས་གཉེར་པ་ལ། གླ་པ་བོས་ལ་རྟིང་མ་རྣམས་ནས་མགོ་འཛུགས་ཏེ་སྔོན་མ་རྣམས་ཀྱི་བར་དུ་གླ་སྟེར་ཞིག་སྨྲས།

༩ ཕྱི་དྲོ་ཆུ་ཚོད་ལྔ་པའི་གླ་པ་དག་འོངས་ཏེ་དི་ནཱར་རེ་རེ་ཐོབ་བོ།

༡༠ དེ་ནས་སྔ་མ་རྣམས་འོངས་ཏེ་ལྷག་ཐོབ་འོང་བསམས་ཀྱང་། དི་ནཱར་རེ་རེ་ཐོབ་བོ།

༡༡ ཐོབ་པ་དང་ཁྱིམ་བདག་ལ་མུ་ཅོར་བྱེད་ཅིང་།

༡༢ ཆུ་ཚོད་གཅིག་ལས་ལས་ཀ་མ་བྱས་པའི་རྟིང་མ་རྣམས་དང་། ཉིན་གང་གི་ལས་ཀ་ལྕི་བ་དང་ཉི་ཚན་ཐེགས་པ་ང་ཚོ་ཁྱད་མེད་བྱས་སོ་སྨྲས།

༡༣ དེས་དེ་ཚོའི་ནང་ནས་གཅིག་ལ་ལན་དུ། གྲོགས་པོ། ཁྱོད་ལ་མི་འོས་པ་མ་བྱས། ངེད་དི་ནཱར་གཅིག་ལ་ཁ་མ་འཆམ་མམ།

༡༤ ཁྱོད་དང་འདྲ་བ་རྟིང་མ་འདི་ལའང་གཏོང་བར་ང་དགའ་བས། ཁྱོད་ཀྱི་ཡིན་པ་དེ་ཁུར་ལ་སོང་།

༡༥ ངས་རང་གི་ནོར་ལ་ཇི་དགའ་བྱེད་མི་ཆོག་གམ། ང་བཟང་པོ་ཡིན་པ་ལ་ཕྲག་དོག་བྱེད་དམ་ཟེར་ཏོ།

༡༦ དེ་ལྟར་ཐ་མ་དང་པོ་དང་། དང་པོ་ཐ་མར་འགྱུར་འོང་གསུངས་སོ༎

༡༧ ཡེ་ཤུ་ཡེ་རུ་ཤ་ལེམ་དུ་ཕེབས་པའི་ལམ་ཁར། ཉེ་གནས་བཅུ་གཉིས་པོ་ཟུར་དུ་ཁྲིད་ནས།

༡༨ ཉོན་ཞིག ངེད་ཡེ་རུ་ཤ་ལེམ་དུ་འགྲོ། མིའི་བུ་བླ་ཆེན་དང་མཁན་པོ་རྣམས་ཀྱི་ལག་ཏུ་གཏད་དེ། གསོད་པའི་ཁྲིམས་གཅད་ནས།

༡༩ འཕྱ་བ་དང་། རྟ་ལྕག་གིས་བརྡུང་བ་དང་། རྐྱང་ཤིང་ལ་བརྐྱང་བའི་ཕྱིར་ཕྱི་པའི་ལག་ཏུ་གཏད་འོང་། ཞག་གསུམ་པ་ལ་གསོན་པོར་བཞེང་འོང་གསུངས་སོ༎

༢༠ དེའི་ཚེ་ཟེ་བད་ཡཱའི་བུ་གཉིས་དང་བཅས་དེ་ཚོའི་མ་ཡེ་ཤུའི་དྲུང་དུ་བཅར་ནས་པུས་མོ་ས་ལ་བཙུགས།

༢༡ ཁོང་གིས་ཅི་འདོད་གསུངས། དེས་ངའི་བུ་འདི་གཉིས་ཁྱེད་ཀྱི་རྒྱལ་སྲིད་ནང་གཅིག་ཁྱེད་ཀྱི་ཕྱག་གཡས་དང་གཅིག་ཕྱག་གཡོན་དུ་སྡོད་པའི་བཀའ་གནོང་ཞིག་ཞུས།

༢༢ བཀའ་ལན་དུ། ཁྱེད་ཀྱིས་ཇི་ཞུས་པ་མི་ཤེས། ངས་འཐུང་འོང་བའི་ཕོར་པ་དེ་ནི་ཁྱེད་འཐུང་ནུས་སམ་གསུངས། ནུས་ཞུས།

༢༣ ཁོང་གིས་ངའི་ཕོར་པ་ནི་ཁྱོད་ཀྱིས་འཐུང་འོང་། ངའི་གཡས་གཡོན་ལ་སྡོད་པར་གནང་བ་ནི་ངའི་དབང་དུ་མེད། ངའི་ཡབ་ཀྱིས་སུའི་ཕྱིར་བཤམས་པ་དེའི་ཡིན་གསུངས་སོ།

༢༤ ཉེ་གནས་བཅུ་པོས་དེ་ཐོས་ནས་སྤུན་དེ་གཉིས་ལ་ཁྲོས་པས།

༢༥ ཡེ་ཤུས་དེ་རྣམས་བོས་ནས། ཕྱི་པའི་དཔོན་པོས་མི་སྡེ་ལ་སྲིད་བྱེད། མི་ཆེན་གྱིས་དེ་ཚོ་ལ་དབང་བྱེད་པ་ཁྱེད་ཀྱིས་ཤེས།

༢༦ ཁྱེད་ཀྱི་ནང་དུ་དེ་ལྟར་མིན། ཆེན་པོར་འགྱུར་འདོད་པ་དེ་ཁྱེད་ཀྱི་ཞབས་ཕྱིར་འགྱུར་དགོས།

༢༧ དང་པོར་འགྱུར་འདོད་པ་དེ་ཁྱེད་ཀྱི་གཡོག་པོར་འགྱུར་དགོས།

༢༨ དེ་ལྟར་མིའི་བུའང་ཞབས་ཏོག་ལེན་ཕྱིར་མ་འོངས་ཀྱིས། ཞབས་ཏོག་ཞུ་ཞིང་། མང་པོའི་སྲོག་ཚབ་ལ་རང་སྲོག་གཏོང་བའི་ཕྱིར་འོངས་སོ་ཞེས་གསུངས་སོ༎

༢༩ ཡེ་རི་ཀོ་ནས་བཞེངས་པའི་ཚེ། མི་ཚོགས་ཁོང་གི་ཕྱི་བཞིན་འབྲངས།

༣༠ ལམ་ཁར་བསྡད་པའི་ལོང་བ་གཉིས་ཀྱིས་ཡེ་ཤུ་ཕེབས་པ་ཐོས་ཏེ། སྐད་ཆེན་པོས། དཱ་བིད་ཀྱི་སྲས་ལགས། ངེད་ལ་ཐུགས་བརྩེ་བར་དགོངས། ཞུས།

༣༡ མི་ཚོགས་ཀྱིས་དེ་གཉིས་ལ་ཁ་རོག་སྡོད་ཅེས་བཀག་ཀྱང་། དེ་གཉིས་ཀྱིས་ལྷག་པར་སྐད་ཆེན་པོས། དཱ་བིད་ཀྱི་སྲས་ལགས། ངེད་ལ་ཐུགས་བརྩེ་བར་དགོངས་ཞུས།

༣༢ ཡེ་ཤུ་དེར་འཐེན་ཙམ་བཞུགས་ཏེ། དེ་གཉིས་བོས་ནས་ངས་ཅི་བྱེད་པར་ཁྱོད་འདོད་གསུངས།

༣༣ ཇོ་བོ་ལགས། ངེད་ཀྱི་མིག་འབྱེད་པར་མཛོད་ཞུས།

༣༤ ཡེ་ཤུས་ཐུགས་བརྩེས་ནས་དེ་གཉིས་ཀྱི་མིག་ལ་ཕྱག་རེག་པས་མཐོང་སྟེ་ཕྱི་བཞིན་འབྲངས་སོ༎

* 

20:2 དི་ནཱར་གཅིག་ནི། ཉིན་གཅིག་གི་གླའོ།

༢༡

ཡེ་རུ་ཤ་ལེམ་དང་ཉེ་བར་ཁ་སྐྱུར་པོའི་རི་ལ་བེད་ཕ་གེའི་ཐད་དུ་ཕེབས་པའི་ཚེ། ཡེ་ཤུས་ཉེ་གནས་གཉིས་བརྫངས་ཤིང་།

༢ མདུན་གྱི་ཡུལ་ཚོར་སོང་། དེར་བོང་མོ་བཏགས་པ་ཞིག་ཐུར་བུ་མཉམ་མཐོང་འོང་། བཀྲོལ་ཏེ་ངའི་རྩར་ཁྲིད་ཤོག

༣ སུས་ཇི་ཞིག་ཟེར་ན། གཙོ་བོ་ལ་དགོས་སོ་སྨྲོས་ཤིག་དང་། འཕྲལ་དུ་བཏང་འོང་གསུངས་སོ།

༤-༥ ལུང་སྟོན་པས།

ཙི་ཨོན་*རྒྱལ་སའི་བུ་མོར་སྨྲོས༎

ཁྱོད་ཀྱི་རྒྱལ་པོ་ཁྱོད་ཀྱི་རྩར༎

བོང་བུའི་ཀུ་རུག་ལ་ཆིབས་ནས༎

སྙེམས་ཆུང་ཚུལ་གྱིས་ཕེབས་ཀྱིན་འདུག།

ཞེས་གསུངས་པ་གྲུབ་པའི་ཕྱིར་རོ།

༦ ཉེ་གནས་སོང་སྟེ། བཀའ་བཞིན་དུ་བྱས་ཏེ།

༧ བོང་མོ་དང་ཐུར་བུ་ཁྲིད་འོངས་ནས། རང་གི་གོས་བཀབ་སྟེ། ཡེ་ཤུ་བཅིབས་སོ།

༨ མི་མང་པོས་རང་གི་གོས་ཕེབས་ལམ་ལ་བཏིང་། གཞན་རྣམས་ཀྱིས་ཤིང་ནས་ཡལ་ག་བཅད་དེ་ཕེབས་ལམ་ཁར་བཀྲམ་མོ།

༩ སྐུའི་རྒྱབ་བདུན་ནས་འགྲུལ་བའི་མི་ཚོགས་ཀྱིས། དཱ་བིད་ཀྱི་སྲས་ཧོ་ཤི་ཨ་ནཱ་༼བོད་སྐད་དུ་སྐྱབ་ཏུ་གསོལ།༽ གཙོ་བོའི་ཕྱོགས་ནས་འབྱོན་པ་བཀྲ་ཤིས། སྟེང་གི་ནམ་མཁར་ཧོ་ཤི་ཨ་ནཱ་ཞེས་འབོད་བསྒྲགས་སོ།

༡༠ ཡེ་རུ་ཤ་ལེམ་ནང་འཇུག་པའི་ཚེ་རྒྱལ་སའི་ནང་འདུ་བྲེལ་འབྱུང་བས། འདི་སུ་ཡིན་དྲིས་པས།

༡༡ མི་ཚོགས་ཀྱིས་འདི་ནི་ག་ལིལ་ཡུལ་གྱི་ན་ཙཱ་རེད་པ་ལུང་སྟོན་པ་ཡེ་ཤུ་ལགས་སྨྲས་སོ༎

༡༢ ཡེ་ཤུ་མཆོད་ཁང་དུ་ཕེབས་ནས། དེར་ཉོ་ཚོང་བྱེད་མཁན་ཐམས་ཅད་ཕྱི་རོལ་དུ་འདོན་ཞིང་། དངུལ་རྗེ་མཁན་གྱི་ལྕོག་ཙེ་དང་། ཕུག་རོན་འཚོང་མཁན་གྱི་སྟེགས་རྣམས་བསློགས་ནས།

༡༣ དེ་ཚོ་ལ། ངའི་ཁང་པ་ལ་སྨོན་ལམ་ཁང་ཟེར་འོང་ཞེས་བྲིས་ཀྱང་། ཁྱོད་ཀྱིས་ཇག་པའི་ཚང་དུ་བྱེད་དོ་གསུངས་སོ།

༡༤ ལོང་བ་དང་ཞ་བོ་རེ་མཆོད་ཁང་ནང་ཁོང་གི་སྐུ་དྲུང་དུ་འོངས་པས། གསོ་བར་མཛད།

༡༥ ཁོང་གི་མཛད་པའི་ངོ་མཚར་དང་། མཆོད་ཁང་ན་དཱ་བིད་ཀྱི་སྲས་ཧོ་ཤི་ཨ་ནཱ་ཞེས་འབོད་བསྒྲགས་པའི་བྱིས་པ་རྣམས་མཐོང་ནས་བླ་ཆེན་དང་མཁན་པོ་དག་ཁྲོས་ཏེ་ཁོང་ལ།

༡༦ འདི་ཚོས་ཅི་ཟེར་གསན་ནམ་ཞུས། ཡེ་ཤུས། ཐོས་སོ། བྱིས་པ་དང་འོ་འཐུང་གི་ཁ་ནས་ཁྱེད་ཀྱིས་བསྟོད་པ་དྲངས་སོ་ཞེས་གསུངས་པ་ནམ་ཡང་མ་བཀླགས་སམ་གསུངས་ནས།

༡༧ དེ་རྣམས་དེར་བོར་ཏེ་རྒྱལ་སའི་ཕྱི་རོལ་དུ་བེད་ཨན་ཡཱ་རུ་ཕེབས་ནས་མཚན་མོ་དེར་བཞུགས་སོ༎

༡༨ སྔ་དྲོ་རྒྱལ་སར་ཕྱིར་ཕེབས་པའི་ལམ་དུ་སྐུ་བཀྲེས་པ་དང་།

༡༩ ལམ་ལ་སེ་ཡབ་ཤིང་ཞིག་གཟིགས་ནས། དེར་བྱོན་སྐབས་ལོ་མ་ལས་གཞན་མ་བརྙེད་པས་དེ་ལ། ཕྱིན་ཆད་ཁྱོད་ལ་ནམ་ཡང་འབྲས་བུ་མ་ཆགས་ཤིག་གསུངས་མ་ཐག་ཏུ་སེ་ཡབ་ཤིང་དེ་བསྐམས་སོ།

༢༠ ཉེ་གནས་རྣམས་ཀྱིས་དེ་མཐོང་ནས་ངོ་མཚར་དུ་གྱུར་ཏེ། སེ་ཡབ་ཤིང་འདི་ཡུད་གཅིག་ནང་ཅི་ལྟར་བསྐམས།

༢༡ ཞུས་པའི་བཀའ་ལན་དུ་ཁྱེད་ཀྱིས་ཐེ་ཚོམ་མེད་པར་དད་པ་བྱེད་ན། སེ་ཡབ་ཤིང་འདི་ལ་ཇི་བྱས་པ་མ་ཟད། རི་འདི་ལ་ལོངས་ལ་རྒྱ་མཚོར་ལྷུང་ཞིག་ཟེར་ན་དེ་བཞིན་འབྱུང་འོང་ངས་བདེན་པར་ཟེར།

༢༢ དད་པ་བྱེད་པས་སྨོན་ལམ་ནང་ཅི་ཞུ་བ་ཐམས་ཅད་ཐོབ་འོང་གསུངས་སོ༎

༢༣ ཁོང་གིས་མཆོད་ཁང་ནང་ཆོས་སྟོན་པའི་ཚེ། བླ་ཆེན་དང་སྡེའི་རྒན་མི་རྣམས་འོངས་ཏེ། དབང་གང་གིས་འདི་རྣམས་མཛད། སུས་དབང་འདི་ཁྱེད་ལ་ཕུལ་ཞུས་པའི་བཀའ་ལན་དུ།

༢༤ ངས་ཀྱང་ཁྱེད་ལ་དྲི་བ་ཞིག་འདྲི། དེ་ལ་ལན་གཏོང་ན་ངས་ཀྱང་དབང་གང་གིས་འདི་རྣམས་བྱེད་པ་ཁྱེད་ལ་ཟེར།

༢༥ ཡོ་ཧ་ནན་གྱི་ཁྲུས་ནམ་མཁའ་ནས་བྱུང་ངམ་མི་ནས་བྱུང་གསུངས། དེ་དག་ཕན་ཚུན་བགྲོས་ཤིང་། ནམ་མཁའ་ནས་བྱུང་ཟེར་ན། ཁྱེད་ཀྱིས་ཁོང་ལ་ཅིའི་ཕྱིར་ཡིད་མ་ཆེས་གསུང་འོང་།

༢༦ མི་ནས་བྱུང་ཟེར་ན། ཐམས་ཅད་ཀྱིས་ཡོ་ཧ་ནན་ལུང་སྟོན་པར་འཛིན་པས། ངེད་མི་ཚོགས་ལ་འཇིགས་སོ་སྨྲས་ནས།

༢༧ ཡེ་ཤུ་ལ། ངེད་ཀྱིས་མི་ཤེས་ཞུས། ཁོང་གིས། ངས་ཀྱང་དབང་གང་གིས་འདི་རྣམས་བྱེད་པ་མི་འཆད།

༢༨ ཅི་ལྟར་སེམས། མི་ཞིག་ལ་བུ་གཉིས་ཡོད་དེ། ཆེ་བའི་རྩར་སོང་ནས། བུ། དེ་རིང་རྒུན་ཚལ་དུ་ལས་བྱེད་དུ་སོང་སྨྲས།

༢༩ དེས་ང་མི་འགྲོ་སྨྲས་ཀྱང་རྗེས་སུ་འགྱོད་ནས་སོང་ངོ་།

༣༠ དེ་ནས་ཆུང་བའི་རྩར་སོང་ནས་ཡང་དེ་ལྟར་སྨྲས། དེས་ང་འགྲོའོ་ལགས་སྨྲས་ཀྱང་མ་སོང་ངོ་།

༣༡ དེ་གཉིས་ཀྱི་ནང་ནས་གང་གིས་ཕའི་འདོད་པ་བཞིན་བྱས་སོ་གསུངས། ཆེ་བས་བྱས་སོ་ཞུས། ཡེ་ཤུས། ཤོ་གམ་པ་དང་སྨད་ཚོང་མ་རྣམས་ཁྱེད་ལས་སྔོན་དུ་དཀོན་མཆོག་གི་རྒྱལ་སྲིད་ནང་འགྲོ་འོ་ངས་བདེན་པར་ཟེར།

༣༢ ཡོ་ཧ་ནན་ལམ་དྲང་པོ་སྟོན་ཞིང་ཁྱེད་རྩར་ཕེབས་ཀྱང་། ཁྱེད་ཡིད་མ་ཆེས། ཤོ་གམ་པ་དང་སྨད་ཚོང་མ་རྣམས་ནི་ཡིད་ཆེས། ཁྱེད་ཚོས་དེ་མཐོང་བའི་རྗེས་སུའང་ཁོང་ལ་ཡིད་ཆེས་པའི་འགྱོད་ཚངས་མ་བྱས་སོ༎

༣༣ དཔེ་གཞན་ཞིག་ཉོན། རྒུན་ཚལ་བཙུག་པའི་ཁྱིམ་བདག་ཅིག་ཡོད་དེ། ར་བས་བསྐོར། འཚིར་གཞོང་བྲུས། སྤེའུ་བརྩིགས། ཚལ་མཁན་ལ་བཏད་དེ་ཡུལ་གཞན་དུ་སོང་ངོ་།

༣༤ ཐོག་དུས་ཉེ་བར་བསླེབ་པ་དང་། ཤིང་ཐོག་ལེན་དུ་ཚལ་མཁན་གྱི་རྩར་གཡོག་པོ་བཏང་ངོ་།

༣༥ ཚལ་མཁན་གྱིས་གཡོག་པོ་བཟུང་སྟེ། གཅིག་ལ་བརྡུངས། གཅིག་བསད། གཅིག་རྡོ་རུབ་ལ་བཏང་ངོ་།

༣༦ ཡང་དེས་སྔ་མ་བས་གཡོག་པོ་མང་པོ་བཏང་ནས། དེ་དག་ལའང་དེ་ལྟར་བྱས་སོ།

༣༧ ངའི་བུ་ལ་བཀུར་སྟི་བྱེད་འོང་ཟེར་ཞིང་། མཐར་རང་གི་བུ་དེ་དག་གི་རྩར་བཏང་ངོ་།

༣༨ ཚལ་མཁན་རྣམས་ཀྱིས་བུ་མཐོང་ནས། འདི་ནི་བརྒྱུད་འཛིན་ཡིན་པས། ཤོག་ཅིག བསད་དེ་ནོར་སྐལ་ཕྲོག་འོང་ཞེས་ཕན་ཚུན་ཟེར་ནས།

༣༩ བཟུང་སྟེ་རྒུན་ཚལ་གྱི་ཕྱི་རོལ་དུ་བཏོན་ནས་བསད་དོ།

༤༠ ད་རྒུན་ཚལ་གྱི་བདག་པོ་འོང་ཚེ་ཚལ་མཁན་དེ་དག་ལ་ཅི་བྱེད་འོང་ཞེས་གསུངས་པས།

༤༡ དེ་རྣམས་ཀྱིས་མི་ངན་དེ་ཚོ་ལུགས་ངན་གྱིས་བསད་དེ། དུས་ཁར་ཤིང་ཐོག་གཏོང་བའི་ཚལ་མཁན་གཞན་ལ་རྒུན་ཚལ་གཏོད་འོང་ཞུས་སོ།

༤༢ ཡེ་ཤུས་འདི་སྐད་དུ་དམ་པའི་མདོ་ན།

རྩིག་དཔོན་རྣམས་ཀྱིས་སྤངས་པའི་རྡོ༎

དེ་ཀ་ཟུར་རྡོ་ཆེན་པོར་གྱུར༎

འདི་ནི་གཙོ་བོའི་མཛད་པ་ཡིན༎

ང་ཚོའི་མིག་ལ་ངོ་མཚར་ཆེ༎

ཞེས་པ་ནམ་ཡང་མ་བཀླགས་སམ།

༤༣ དེའི་ཕྱིར་དཀོན་མཆོག་གི་རྒྱལ་སྲིད་ཁྱེད་ལས་འཕྲོགས་ཏེ། འབྲས་བུ་སྐྱེད་པའི་མི་རྒྱུད་ལ་གནང་འོང་ངས་ཟེར།

༤༤ རྡོ་དེའི་ཁར་འགྲིལ་བ་དེ་ཆག་པར་གྱུར། སུའི་ཁར་རྡོ་དེ་འགྲིལ་བ་དེ་འཐག་པར་འགྱུར་གསུངས་སོ།

༤༥ བླ་ཆེན་དང་ཕ་རུ་ཤི་པ་རྣམས་ཀྱིས་དཔེ་དེ་ཐོས་ནས། དེ་ཚོའི་སྐོར་ལ་གསུང་བར་ཤེས་ཏེ།

༤༦ ཁོང་འཛིན་པར་བརྩམས་ཀྱང་། ཁོང་ལུང་སྟོན་པར་བརྩི་བའི་མི་ཚོགས་ལ་འཇིགས་སོ༎

* 

21:4-5 ཙི་ཨོན་ནི། ཡེ་རུ་ཤ་ལེམ་མོ།

༢༢

ཡེ་ཤུས་དེ་རྣམས་ལ་ཡང་དཔེ་སྟོན་ཞིང་འདི་སྐད་དུ།

༢ ནམ་མཁའི་རྒྱལ་སྲིད་ནི་རང་གི་སྲས་ཀྱི་བག་སྟོན་བྱེད་པའི་རྒྱལ་པོ་དང་འདྲ་སྟེ།

༣ བོས་པ་རྣམས་བག་སྟོན་ལ་གདན་འདྲེན་ཕྱིར་ཞབས་ཕྱི་གཏང་ཡང་། འོང་བར་མ་དགའོ།

༤ སླར་རྒྱལ་པོས། བོས་པ་རྣམས་ལ་འདི་ལྟར་ཟེར། ངའི་མགྲོན་བསྒྲུབས། གླང་དང་ཕྱུགས་རྒྱགས་པ་རྣམས་བསད། ཐམས་ཅད་བཤམས་ཚར་བས་བག་སྟོན་ལ་ཤོག་ཟེར་ཞིང་ཞབས་ཕྱི་གཞན་བཏང་ངོ་།

༥ དེ་ལ་སྣང་དག་མ་བྱས་པར། གཅིག་ཞིང་ལ་སོང་། གཅིག་ཚོང་ལ་སོང་།

༦ གཞན་རེས་ཞབས་ཕྱི་རྣམས་བཟུང་སྟེ། སྨད་ནས་བསད་དོ།

༧ རྒྱལ་པོ་ཁྲོས་ནས་དམག་མི་བཏང་སྟེ། མི་བསད་དེ་རྣམས་ཚར་བཅད་ནས། དེའི་གྲོང་ཁྱེར་མེས་བསྲེགས་སོ།

༨ དེ་ནས་ཞབས་ཕྱི་རྣམས་ལ། བག་སྟོན་ནི་བསྒྲུབས། བོས་པ་རྣམས་ནི་འོས་པ་མ་བྱུང་།

༩ ད་ལམ་མདོ་རྣམས་ལ་སོང་། སུ་ཐུག་བག་སྟོན་ལ་བོས་ཤིག་སྨྲས།

༡༠ ཞབས་ཕྱི་རྣམས་ལམ་མདོ་རྣམས་ལ་སོང་ནས། བཟང་ངན་སུ་ཐུག་ཐམས་ཅད་བསྡུས་ནས། གྲལ་ཐམས་ཅད་མགྲོན་པོས་གང་ངོ་།

༡༡ རྒྱལ་པོ་མགྲོན་པོར་ལྟ་ཕྱིར་ནང་དུ་འོང་བའི་ཚེ། གཟབ་གོས་མ་གོན་པ་ཞིག་མཐོང་ནས་དེ་ལ།

༡༢ གྲོགས་པོ། ཁྱོད་འདིར་མ་གཟབ་པར་ཅི་ལྟར་འོངས་ཟེར་བས། ཁོ་མི་སྨྲ་བར་གྱུར་ཏོ།

༡༣ རྒྱལ་པོས་ཞབས་ཕྱི་ལ། ཁོའི་རྐང་ལག་བཀྱིགས་ཏེ། ངུ་འབུད་དང་སོ་ཁྲིག་པ་འབྱུང་བའི། ཕྱི་རོལ་གྱི་མུན་ནག་ནང་དབྱུག་ཅེས་སྨྲས་སོ།

༡༤ བོས་པ་མང་ཡང་འདམས་པ་ཉུང་ངོ་གསུངས་སོ༎

༡༥ ཕ་རུ་ཤི་པ་རྣམས་སོང་ནས། གཏམ་ནང་ཁོང་འཛིན་པའི་གྲོས་བྱས་ཏེ།

༡༦ སློབ་མ་རེ་དང་ཧེ་རོ་དཱེའི་མི་རེ་སྐུ་དྲུང་དུ་བཏང་ནས་དེ་རྣམས་ཀྱིས། སྟོན་པ་ལགས། ཁྱེད་དྲང་པོ་ཡིན་ཅིང་། དཀོན་མཆོག་གི་ལམ་དྲང་པོ་སྟོན་ཏེ། མིའི་ངོ་མི་སྲུང་བ་དང་། ཕྱོགས་རིས་མེད་པ་ང་ཚོས་ཤེས་སོ།

༡༧ ཅི་ལྟར་དགོངས། རྒྱལ་པོ་ཆེན་པོ་ལ་ཁྲལ་འཇལ་བ་རུང་ངམ་མི་རུང་གསུང་ཞིག་ཞུས།

༡༨ དེ་ཚོའི་ངན་སེམས་མཁྱེན་ནས་ཡེ་ཤུས། གཡོ་སྒྱུ་ཅན་ཁྱོད། ཅིའི་ཕྱིར་ངའི་ཚོད་ལེན།

༡༩ ཁྲལ་གྱི་ཊཾ་ཀ་ང་ལ་སྟོན་གསུངས། དེ་དག་གིས་དི་ནཱར་ཞིག་ཕུལ།

༢༠ གཟུགས་དང་ཡི་གེ་འདི་སུའི་ཡིན་གསུངས།

༢༡ རྒྱལ་པོ་ཆེན་པོའི་ཡིན་ཞུས། དེ་བས་ན་རྒྱལ་པོའི་ཡིན་པ་དེ་རྒྱལ་པོ་ལ་ཕུལ། དཀོན་མཆོག་གི་ཡིན་པ་དེ་དཀོན་མཆོག་ལ་ཕུལ་གསུངས་སོ།

༢༢ དེ་ཐོས་ནས་ངོ་མཚར་དུ་གྱུར་ཏེ། ཁོང་བོར་ནས་སོང་ངོ་༎

༢༣ ཞག་དེ་རང་ལ། གཤིན་པོ་མི་ལང་ངོ་ཟེར་བའི་སད་དུ་ཀི་པ་རེ་འོངས་ཏེ།

༢༤ སྟོན་པ་ལགས། མི་ཞིག་ཕྲུ་གུ་མེད་པར་འཆི་ན། དེའི་སྤུན་གྱིས་དེའི་ཆུང་མ་བླངས་ནས་རང་གི་སྤུན་གྱི་ཕྱིར་བརྒྱུད་སྐྱེད་དགོས་ཞེས་མོ་ཤེས་གསུངས།

༢༥ ད་ངེད་ཀྱི་ཁྲོད་ན་སྤུན་བདུན་ཡོད་པ་ལས། དང་པོ་ཆུང་མ་བླངས་ནས་ཤི། ཕྲུ་གུ་མེད་པས་ཆུང་མ་དེ་ནུ་བོའི་ཕྱིར་ལུས།

༢༦ དེ་བཞིན་དུ་གཉིས་པ་དང་གསུམ་པ་དང་བདུན་པའི་བར་དུ་གྱུར།

༢༧ མཐར་བུད་མེད་དེའང་ཤིའོ།

༢༨ དེ་ཀུན་གྱིས་མོ་ཆུང་མར་བླངས་པས། གཤིན་པོ་ལང་བའི་ཚེ། བདུན་གྱི་ནང་ནས་སུའི་ཆུང་མར་འགྱུར་འོང་ཞུས།

༢༩ ཡེ་ཤུས། ཁྱེད་ཚོས་གསུང་རབ་ཀྱང་མི་ཤེས། དཀོན་མཆོག་གི་མཐུ་སྟོབས་ཀྱང་མི་ཤེས་པས་ལམ་སྟོར་རོ།

༣༠ གཤིན་པོ་ལང་བའི་ཚེ། བག་མ་མི་བླང་བག་མར་མི་འགྲོ། ནམ་མཁའི་ཕོ་ཉ་འདྲར་འགྱུར་འོང་།

༣༡ གཤིན་པོ་ལང་བའི་སྐོར་ལ་དཀོན་མཆོག་གིས་ཁྱེད་ལ།

༣༢ ང་ནི་ཨབ་ར་ཧམ་གྱི་དཀོན་མཆོག་དང་། ཨི་སཱག་གི་དཀོན་མཆོག་དང་། ཡ་ཀོབ་ཀྱི་དཀོན་མཆོག་ཡིན་གསུངས་པ་མ་བཀླགས་སམ། གཤིན་པོའི་དཀོན་མཆོག་མ་ཡིན་གྱི་གསོན་པོའི་དཀོན་མཆོག་ལགས་སོ་ཞེས་གསུངས་པ་ཐོས་ཏེ།

༣༣ མི་ཚོགས་ཁོང་གི་གསུང་ལ་ཡ་མཚན་དུ་གྱུར་ཏོ༎

༣༤ ཡེ་ཤུས་སད་དུ་ཀི་པ་སྨྲ་རྒྱུ་མེད་པར་མཛད་པ་ཕ་རུ་ཤི་པས་ཐོས་ནས་འདུས་ཏེ།

༣༥ དེ་དག་གི་ནང་ནས་བཀའ་ཁྲིམས་ཤེས་པ་ཞིག་གིས། ཁོང་གི་ཐུགས་སད་པའི་ཕྱིར།

༣༦ སྟོན་པ་ལགས། བཀའ་ཁྲིམས་ཀྱི་ནང་ན་བཀའ་རྒྱ་ཆེ་ཤོས་དེ་གང་ཡིན་ཞུས་པ་དང་།

༣༧ ཁོང་གིས། རང་གི་གཙོ་བོ་དཀོན་མཆོག་ལ་རང་གི་སྙིང་ཧྲིལ་པོ་དང་། སེམས་ཧྲིལ་པོ་དང་། ཡིད་ཧྲིལ་པོ་ནས་གཅེས་པར་ཟུངས་ཤིག

༣༨ འདི་ནི་བཀའ་རྒྱ་ཆེ་ཤོས་དང་དང་པོ་ཡིན།

༣༩ དེ་དང་འདྲ་བ་གཉིས་པ་འདི་ཡིན། ཁྱིམ་མཚེས་ལ་རང་དང་འདྲ་བར་གཅེས་པར་ཟུངས་ཤིག

༤༠ བཀའ་རྒྱ་འདི་གཉིས་ལ་བཀའ་ཁྲིམས་ཐམས་ཅད་དང་ལུང་སྟོན་པ་རྣམས་རག་ལུས་པ་ཡིན་གསུངས་སོ༎

༤༡ ཕ་རུ་ཤི་པ་རེ་འདུས་པས། ཡེ་ཤུས་དེ་རྣམས་ལ།

༤༢ མཱ་ཤི་ཀའི་སྐོར་ལ་ཅི་ལྟར་སེམས། སུའི་སྲས་ཡིན་ཞེས་བཀའ་འདྲི་མཛད། དཱ་བིད་ཀྱི་སྲས་ཡིན་ཞུས།

༤༣ འོ་ན་ཐུགས་ཉིད་ཀྱི་ངང་ནས་དཱ་བིད་ཀྱིས།

༤༤ གཙོ་བོས་ནི་ངའི་གཙོ་བོ༌ལ༎

ང་ཡིས་ཁྱེད་ཀྱི་དགྲ་བོ་རྣམས༎

ཁྱེད་ཀྱི་ཞབས་འོག་བཞག་པའི་བར༎

ང་ཡི་གཡས་སུ་བཞུགས་ཤིག་གསུངས༎

ཞེས་བརྗོད་ཅིང་ཁོང་ལ་གཙོ་བོ་ཅིའི་ཕྱིར་ཞུས།

༤༥ དཱ་བིད་ཀྱིས་ཁོང་ལ་གཙོ་བོ་ཞུ་ན། དེའི་སྲས་ཅི་ལྟར་ཡིན་གསུངས་པས།

༤༦ སུས་ཀྱང་ལན་ཞུ་མ་ཐུབ་ཅིང་། ཕྱིན་ཆད་སུས་ཀྱང་བཀའ་འདྲི་ཞུ་མ་སྤོབས་སོ༎

༢༣

མི་ཚོགས་དང་ཉེ་གནས་རྣམས་ལ་ཡེ་ཤུས་འདི་སྐད་དུ།

༢ མཁན་པོ་དང་ཕ་རུ་ཤི་པ་མོ་ཤེའི་བཞུགས་ཁྲིར་སྡོད་པས།

༣ དེ་ཚོས་ཁྱེད་ལ་སློབ་པ་ཐམས་ཅད་བྱེད་ཅིང་སྲུང་ཞིག འོན་ཀྱང་དེ་ཚོའི་ལས་བཞིན་མ་བྱེད་ཅིག དེ་ཚོས་གང་སྨྲ་བ་ལྟར་མི་བྱེད་དོ།

༤ དེ་རྣམས་ཀྱིས་ཁུར་ལྕི་བ་བསྡམས་ནས་གཞན་གྱི་རྒྱབ་ལ་འགེལ་ཡང་། རང་གིས་མཛུབ་མོ་ཙམ་ཞིག་ཀྱང་རེག་པར་མི་དགའོ།

༥ དེ་ཚོས་རང་གི་ལས་ཐམས་ཅད་ནི། མི་ལ་སྟོན་པའི་ཕྱིར་བྱེད་དོ། རང་གི་སྲུང་བ་ཞེང་ཆེ་བ་དང་། གོས་ཀྱི་ཆ་ག་ཆེན་པོ་བྱེད་དོ།

༦ མགྲོན་ནང་གྲལ་མགོ་དང་ཆོས་ཁང་དུ་ཁྲི་སྟན་མཐོ་བ་དང་།

༧ ཁྲོམ་ལ་ཕྱག་དང་། མི་རྣམས་ཀྱིས་སྟོན་པ་ཟེར་བ་ལ་དེ་ཚོ་དགའོ།

༨ ཁྱེད་ཚོའི་སྟོན་པ་གཅིག་ལགས་པས། ཁྱེད་ཐམས་ཅད་སྤུན་ཡིན། ཁྱེད་ཚོར་སྟོན་པ་ཟེར་བར་མ་འཇུག

༩ ནམ་མཁར་བཞུགས་པ་དེ་ཁྱེད་ཚོའི་ཡབ་གཅིག་ལགས་པས། འཇིག་རྟེན་དུ་སུ་ལའང་ཡབ་མ་ཟེར།

༡༠ མཱ་ཤི་ཀ་ཁྱེད་ཚོའི་དཔོན་པོ་གཅིག་ལགས་པས། ཁྱེད་ཚོར་དཔོན་པོ་ཟེར་བར་མ་འཇུག

༡༡ ཁྱེད་ཚོའི་དབུས་སུ་ཆེ་ཤོས་དེ་ཁྱེད་ཀྱི་ཞབས་ཕྱིར་འགྱུར་དགོས།

༡༢ རང་མཐོ་བར་བྱེད་པ་དེ་དམའ་བར་འགྱུར་འོང་། དམའ་བར་བྱེད་པ་དེ་མཐོ་བར་འགྱུར་འོང་།

༡༣ མཁན་པོ་དང་ཕ་རུ་ཤི་པ་ཁ་ཆོས་པ་ཁྱོད་ཚོ། སྙིང་རེ་རྗེ། མི་རྣམས་ལ་ནམ་མཁའི་རྒྱལ་སྲིད་ཀྱི་སྒོ་བཀག་སྟེ། རང་ཡང་ནང་དུ་མི་འཇུག ནང་དུ་འགྲོ་མཁན་ཡང་འགེགས་སོ༎

༡༤ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༡༥ མཁན་པོ་དང་ཕ་རུ་ཤི་པ་ཁ་ཆོས་པ་ཁྱོད་ཚོ། སྙིང་རེ་རྗེ། མི་གཅིག་སློབ་མར་བྱེད་ཕྱིར་ཁྱོད་ཚོ་སྐམ་མཚོ་གཉིས་ལ་འཁོར་ཞིང་། སློབ་མར་གྱུར་ཟིན་པ་དང་། ཁྱོད་ཚོ་ལས་ཉིས་ལྡབ་ཀྱིས་དམྱལ་བའི་བུར་བྱེད་དོ༎

༡༦ ལམ་སྣ་པ་ལོང་བ་ཁྱོད་ཚོ། སྙིང་རེ་རྗེ། མཆོད་ཁང་མནར་བསྐྱེལ་ན་མི་སྟོ། མཆོད་ཁང་གི་གསེར་མནར་བསྐྱེལ་ན་བསྡམ་མོ་ཞེས་ཁྱོད་ཚོས་ཟེར།

༡༧ གླེན་ཞིང་ལོང་བ་ཁྱོད་ཚོ། གསེར་ཆེ་འམ། གསེར་དམ་པར་བྱེད་པའི་མཆོད་ཁང་ཆེ།

༡༨ མཆོད་ཁྲིའི་མནའ་བསྐྱེལ་ན་མི་སྟོ། དེའི་སྟེང་དུ་ཡོད་པའི་མཆོད་པ་མནར་བསྐྱེལ་ན་བསྡམ་མོ་ཞེས་ཁྱོད་ཚོས་ཟེར།

༡༩ ལོང་བ་ཁྱོད། མཆོད་པ་ཆེའམ། མཆོད་པ་དམ་པར་བྱེད་པའི་མཆོད་ཁྲི་ཆེ།

༢༠ མཆོད་ཁྲིའི་མནའ་བསྐྱེལ་བ་དེས། མཆོད་ཁྲི་དང་དེའི་ཁར་ཡོད་པ་ཐམས་ཅད་མནར་བསྐྱེལ་ལོ།

༢༡ མཆོད་ཁང་མནར་བསྐྱེལ་བ་དེས། མཆོད་ཁང་དང་དེའི་ནང་དུ་བཞུགས་པ་ཁོང་མནར་བསྐྱེལ་ལོ།

༢༢ ནམ་མཁའ་མནར་བསྐྱེལ་བ་དེས། དཀོན་མཆོག་གི་བཞུགས་ཁྲི་དང་དེའི་ཁར་བཞུགས་པ་ཁོང་མནར་བསྐྱེལ་ལོ༎

༢༣ མཁན་པོ་དང་ཕ་རུ་ཤི་པ་ཁ་ཆོས་པ་ཁྱོད་ཚོ། སྙིང་རེ་རྗེ། ཁྱོད་ཚོས་ཕོ་ལོ་ལིང་དང་གོ་སྙོད་དང་ཟི་རའི་བཅུ་ཁག་ཆོས་ཁྲལ་འཇལ་ཡང་། བཀའ་ཁྲིམས་ཀྱི་གལ་ཆེ་བའི་འོས་ཁྲིམས་དང་། སྙིང་རྗེ་དང་། དད་པ་གསུམ་པོ་སྤོང་ངོ་། དེ་སྲུང་ལ་འདི་སྤོང་བར་རིགས་སམ།

༢༤ ལམ་སྣ་པ་ལོང་བ་ཁྱོད་ཚོ། ཁྱོད་ཚོས་སྦྲང་བུ་འཚག་ཅིང་། རྔ་མོང་མིད་དོ༎

༢༥ མཁན་པོ་དང་ཕ་རུ་ཤི་པ་ཁ་ཆོས་པ་ཁྱོད་ཚོ། སྙིང་རེ་རྗེ། ཁྱོད་ཚོས་ཕོར་པ་དང་སྡེར་མའི་ཕྱི་དག་པར་བྱེད་ཀྱང་། ནང་འཕྲོག་ཆོམ་དང་ཚུལ་འཆལ་གྱིས་གང་ནས་འདུག

༢༦ ཕ་རུ་ཤི་པ་ལོང་བ་ཁྱོད་ཚོ། སྔར་ཕོར་པ་དང་སྡེར་མའི་ནང་དག་པར་བྱོས། དེ་ནས་ཕྱི་ལོག་ཀྱང་དག་པར་འགྱུར།

༢༧ མཁན་པོ་དང་ཕ་རུ་ཤི་པ་ཁ་ཆོས་པ་ཁྱོད་ཚོ། སྙིང་རེ་རྗེ། ཁྱོད་ཚོ་ཕྱི་ནས་མཛེས་པོ་མཐོང་ཡང་། ནང་རོ་རུས་དང་ཤིན་ཏུ་མི་གཙང་བས་གང་བར་དཀར་རྩི་བསྐུས་པའི་རོ་ཁང་དང་འདྲའོ།

༢༨ དེ་ལྟར་ཁྱོད་ཚོའང་ཕྱི་ནས་མི་ལ་དྲང་པོ་མཐོང་ཡང་། ནང་ན་ཁ་ཆོས་དང་ཁྲིམས་འཆལ་གྱིས་གང་ངོ་༎

༢༩ མཁན་པོ་དང་ཕ་རུ་ཤི་པ་ཁ་ཆོས་པ་ཁྱོད་ཚོ། སྙིང་རེ་རྗེ། ཁྱོད་ཚོས་ལུང་སྟོན་པ་རྣམས་ཀྱི་སྤུར་ཁང་རྩིག་ཅིང་། དྲང་པོ་རྣམས་ཀྱི་བང་སོ་བརྒྱན་ནས།

༣༠ ཕ་མེས་ཀྱི་དུས་སུ་ང་ཚོ་ཡོད་པ་ཡིན་ན། ལུང་སྟོན་པ་རྣམས་གསོད་པའི་བྱ་བའི་ནང་ང་ཚོ་འདྲེས་མེད་འགྲོ་ཟེར་རོ།

༣༡ དེ་ལྟར་ཁྱོད་ཚོ་ལུང་སྟོན་པ་བསད་མཁན་གྱི་བུ་བརྒྱུད་ཡིན་པའི་དཔང་པོ་བྱེད་དོ།

༣༢ ད་རང་གི་ཕ་མེས་ཀྱི་བྲེ་དེ་གང་ཆུག

༣༣ སྦྲུལ་ཁྱོད་ཚོ། དུག་སྦྲུལ་གྱི་རྒྱུད་ཁྱོད་ཚོ། དམྱལ་བའི་ཆད་པ་ལས་ཁྱོད་ཅི་ལྟར་ཐར་འོང་།

༣༤ དེ་བས་ན་ངས་ཁྱོད་ཚོའི་རྩར་ལུང་སྟོན་པ་དང་། མཁས་པ་དང་། མཁན་པོ་གཏོང་ཡང་། ཁྱོད་ཚོས་ཁ་ཅིག་གསད་འོང་། རྐྱང་ཤིང་ལ་བརྐྱང་འོང་། ཁ་ཅིག་ལ་འདུ་ཁང་ནང་རྟ་ལྕག་གིས་བརྡུང་སྟེ། གྲོང་ཁྱེར་ནས་གྲོང་ཁྱེར་དུ་འདེད་འོང་།

༣༥ དེ་ནི་ཧ་བེལ་དྲང་པོའི་ཁྲག་ནས། གཙང་ཁང་དང་མཆོད་ཁྲིའི་དཀྱིལ་དུ་བསད་པའི་བ་རག་ཡཱའི་བུ་ཟ་ཀར་ཡཱའི་ཁྲག་གི་བར་དུ། སའི་ཁར་ནོངས་མེད་པའི་ཁྲག་ཕོས་པ་ཐམས་ཅད་ཀྱི་ལ་ཡོགས་ཁྱེད་ཚོས་མྱོང་བའི་ཕྱིར་ཡིན།

༣༦ དེ་ཐམས་ཅད་མི་རབས་འདི་ལ་འབབ་འོང་ངས་བདེན་པར་ཟེར།

༣༧ ཡེ་རུ་ཤ་ལེམ། ཡེ་རུ་ཤ་ལེམ། ལུང་སྟོན་པ་བསད་མཁན་དང་། ཁྱོད་རྩར་མངགས་པ་རྡོ་རུབ་ལ་བཏང་མཁན་ཁྱོད། བྱ་མོས་བྱ་ཕྲུག་གཤོག་པའི་འོག་ཏུ་བསྡུ་བ་ལྟར། ལན་ཅི་ཙམ་ངས་ཁྱོད་ཀྱི་ཕྲུ་གུ་རྣམས་བསྡུ་བར་དགའ་ཡང་། ཁྱོད་མ་དགའོ།

༣༨ ཁྱོད་ཀྱི་ཁང་པ་ཁྱོད་ཕྱིར་སྟོངས་པར་འགྱུར།

༣༩ གཙོ་བོའི་མཚན་ནས་བརྗོད་ཅིང་འབྱོན་པ་བཀྲ་ཤིས་ཞེས་ཞུ་བའི་བར་དུ། ཁྱོད་ཀྱིས་ང་མི་མཐོང་ཞེས་ངས་ཟེར་གསུངས་སོ༎

༢༤

ཡེ་ཤུ་མཆོད་ཁང་ནས་འཐོན་ཞིང་ཕེབས་པ་ལས། མཆོད་ཁང་གི་ཁང་རྒྱ་སྤྱན་འབེབས་ཞུ་ཕྱིར། ཉེ་གནས་རྣམས་འོངས།

༢ བཀའ་ལན་དུ། འདི་ཐམས་ཅད་མཐོང་ངམ། འདིར་རྡོ་གཅིག་ཀྱང་མ་ལུས་པར་རློག་པར་འགྱུར་ཞེས་ངས་བདེན་པར་ཟེར་གསུངས་སོ༎

༣ ཁ་སྐྱུར་པོའི་རི་ལ་བཞུགས་ཡོད་པ་ལས། ཉེ་གནས་རྣམས་ཟུར་དུ་བཅར་ནས། ཁྱེད་འབྱོན་པ་དང་། དུས་ཀྱི་མཐའ་མའི་རྟགས་ཅི་ཡིན། འདི་རྣམས་ནམ་འབྱུང་འོང་ངེད་ལ་གསུང་དུ་གསོལ་ཞེས་ཞུས་པའི་བཀའ་ལན་དུ།

༤ ཁྱེད་བསླུ་བར་མ་འགྱུར་ཞིག

༥ མང་པོས་ངའི་མིང་འཁུར་ཏེ། ང་མཱ་ཤི་ཀ་ཡིན་ཟེར་ནས་མང་པོ་བསླུ་འོང་།

༦ དམག་དང་དམག་གི་སྐད་ཆ་ཐོས་འོང་ཡང་། མ་འཇིགས་ཤིག དེ་འབྱུང་དགོས། འོན་ཀྱང་ད་དུང་མཐའ་མ་མིན།

༧ མི་རྒྱུད་དང་རྒྱལ་ཁག་ཕན་ཚུན་ལང་འོང་། ས་ཆ་སོ་སོར་མུ་གེ་དང་ས་གཡོ་འབྱུང་འོང་།

༨ དེ་ཐམས་ཅད་ཟུག་གཟེར་གྱི་ཐོག་མ་ཡིན།

༩ དེ་ནས་མིས་ཁྱེད་ལ་འཚེ་བའི་ཕྱིར་བཏད་དེ་གསད་འོང་། ངའི་མིང་གི་རྐྱེན་གྱིས་མི་རྒྱུད་ཐམས་ཅད་ཀྱིས་ཁྱེད་ལ་སྡང་འོང་།

༡༠ དེའི་ཚེ་མང་པོ་དད་པ་ལོག་པར་འགྱུར། གཅིག་གིས་གཅིག་དགྲའི་ལག་ལ་གཏད། གཅིག་ལ་གཅིག་སྡང་།

༡༡ ལུང་སྟོན་པ་རྫུས་མ་མང་པོ་ལང་ཞིང་མང་པོ་བསླུ་བར་འགྱུར།

༡༢ ཁྲིམས་འཆལ་འཕེལ་བས། མང་པོའི་བྱམས་སེམས་ཉམས་པར་འགྱུར།

༡༣ འོན་ཀྱང་མཐའ་མའི་བར་དུ་བརྟན་པ་དེ་ཐར་བར་འགྱུར།

༡༤ མི་རྒྱུད་ཐམས་ཅད་ལ་དཔང་བྱེད་ཕྱིར། རྒྱལ་སྲིད་ཀྱི་ཕྲིན་བཟང་འདི་འཇིག་རྟེན་ཀུན་ཏུ་འཆད་པའི་རྗེས་སུ་མཐའ་མ་བསླེབ་བོ༎

༡༥ ཀློག་མཁན་གྱིས་གོ་ཞིག ལུང་སྟོན་པ་དཱ་ནི་ཨེལ་གྱིས་གསུངས་པའི། སྟོང་བྱེད་ཀྱི་མི་གཙང་བ་*དེ་གནས་དམ་པ་རུ་ལང་ཡོད་པ་ཁྱེད་ཀྱིས་མཐོང་བའི་ཚེ།

༡༦ ཡ་ཧུ་དཱ་རུ་ཡོད་པ་རྣམས་རི་ལ་བྲོས་ཤིག

༡༧ ཐོག་ཁར་ཡོད་པ་ནང་ནས་ཡོ་བྱད་ལེན་དུ་མ་འབབ་ཅིག

༡༨ ཀླུངས་ལ་ཡོད་པ་གོས་ལེན་དུ་ལོག་མ་འགྲོ་ཞིག

༡༩ ཉིན་མོ་དེ་ལ་སྦྲུམ་མ་དང་ནུ་ཞོ་སྣུན་པ་རྣམས་སྙིང་རེ་རྗེ།

༢༠ ཁྱེད་འབྲོས་པ་དེ་དགུན་ཀའམ་ཤབ་བཱད་ཀྱི་ཞག་ལ་མི་འབྱུང་ཕྱིར་སྨོན་ལམ་ཐོབ་ཅིག

༢༡ འཇིག་རྟེན་གྱི་ཐོག་མ་ནས་ད་བར་དུ་མ་བྱུང་བ་དང་། ཕྱིས་ཀྱང་མི་འབྱུང་བའི་སྡུག་བསྔལ་ཆེན་པོ་དེའི་དུས་སུ་འབྱུང་འོང་།

༢༢ ཞག་དེ་མ་འཕྲི་ན་སུའང་མི་ཐར་གྱི། འདམས་པ་རྣམས་ཀྱི་དོན་དུ་ཞག་དེ་འཕྲི་འོང་།

༢༣ དེའི་ཚེ་མཱ་ཤི་ཀ་འདིར་བཞུགས་སོ་སུས་ཟེར་ན། ཡིད་མ་ཆེས་ཤིག

༢༤ མཱ་ཤི་ཀ་རྫུས་མ་དང་ལུང་སྟོན་པ་རྫུས་མ་ལང་ཞིང་། ཐུབ་ན་འདམས་པའང་བསླུ་བའི་ཕྱིར། ངོ་མཚར་ཆེ་བའི་ལྟས་སྟོན་འོང་།

༢༥ ངས་མ་འབྱུང་བའི་སྔོན་ལ་ཟེར་རོ།

༢༦ ཁོང་འབྲོག་སྟོང་ལ་བཞུགས་ཟེར་ན་ཕྱི་རོལ་དུ་མ་འགྲོ། ཁོང་ནང་དུ་བཞུགས་ཟེར་ན་ཡིད་མ་ཆེས་ཤིག

༢༧ ཤར་ནས་གློག་འཁྱུག་ཅིང་ནུབ་ཀྱི་བར་དུ་སྣང་བ་ལྟར། མིའི་བུ་ཕེབས་འོང་།

༢༨ རོ་ཡོད་སར་བྱ་རྒོད་འཁོར།

༢༩ ཉིན་མོ་དེའི་སྡུག་བསྔལ་གྱི་རྗེས་སུ།

འཕྲལ་དུ་ཉི་མ་མུན་པར་འགྱུར༎

ཟླ་བས་འོད་ཀྱང་མི་གཏང་ཞིང་༎

གནམ་ནས་སྐར་མ་ལྷུང་འགྱུར་ཏེ༎

གནམ་གྱི་མཐུ་སྟོབས་གཡོ་བར་འགྱུར༎

༣༠ དེ་ནས་མིའི་བུའི་མངོན་རྟགས་ནམ་མཁར་འབྱུང་། དེའི་ཚེ་ས་ཆེན་པོའི་མི་རྒྱུད་ཐམས་ཅད་ཀྱིས་མྱ་ངན་བྱེད་ཅིང་། མིའི་བུ་དབང་དང་གཟི་བརྗིད་དང་བཅས་པ་གནམ་གྱི་སྤྲིན་གྱི་ཁར་འབྱོན་པ་མཐོང་འོང་།

༣༡ ཁོང་གིས་ཉིད་ཀྱི་ཕོ་ཉ་མངགས་ནས། དུང་ཆེན་པོ་དང་མཉམ་དུ་ཁོང་གི་འདམས་པ་རྣམས་ཕྱོགས་བཞི་ནས། ནམ་མཁའི་མཐའ་ནས་མཐའ་རུ་བསྡུ་འོང་།

༣༢ སེ་ཡབ་ཤིང་ལས་དཔེ་སློབས་ཤིག དེའི་ཡལ་ག་མཉེན་པར་གྱུར་ཏེ་ལོ་མ་འབུར་བ་དང་། དབྱར་ཀ་ཉེ་བར་ཤེས་སོ།

༣༣ དེ་བཞིན་དུ་ཁྱེད་ཀྱིས་དེ་ཐམས་ཅད་མཐོང་བ་དང་། དེ་ནི་སྒོ་རྩར་བསླེབས་ཡོད་པར་ཤེས་འོང་།

༣༤ དེ་ཐམས་ཅད་མ་འབྱུང་བའི་བར་དུ། མི་རབས་འདི་འདའ་བར་མི་འགྱུར་ངས་བདེན་པར་ཟེར།

༣༥ གནམ་ས་གཉིས་འདའ་ཡང་ངའི་བཀའ་འདའ་བར་མི་འགྱུར།

༣༦ ཉིན་མོ་དེ་དང་དུས་ཚོད་དེའི་སྐོར་ལ་ངའི་ཡབ་གཅིག་པུས་མ་གཏོགས། སུས་ཀྱང་མི་ཤེས། ནམ་མཁའི་ཕོ་ཉས་ཀྱང་མི་ཤེས། སྲས་ཀྱིས་ཀྱང་མི་ཤེས་སོ།

༣༧ ནོ་ཨའི་དུས་ལྟར་མིའི་བུ་འབྱོན་པ་དེ་ཡིན་པར་འགྱུར།

༣༨ ཇི་ལྟར་ཆུ་རུད་ལས་སྔོན་དུ་ནོ་ཨ་གྲུའི་ནང་ཞུགས་པའི་ཉིན་མོའི་བར་དུ། མི་རྣམས་ཀྱིས་ཟ། འཐུང་། བག་མ་གཏོང་ལེན་བྱེད་ཅིང་།

༣༩ ཆུ་རུད་ཀྱིས་ཐམས་ཅད་ཁྱེར་བའི་བར་དུ་མ་ཤེས། དེ་ལྟར་མིའི་བུ་འབྱོན་པ་ཡིན་པར་འགྱུར།

༤༠ སྐྱེས་པ་གཉིས་ཞིང་ལ་ཡོད་པ་ལས། གཅིག་འདྲེན་ཞིང་གཅིག་འབོར་བར་འགྱུར།

༤༡ བུད་མེད་གཉིས་ཀྱིས་རང་འཐག་བསྐོར་བ་ལས། གཅིག་འདྲེན་ཞིང་གཅིག་འབོར་བར་འགྱུར་རོ།

༤༢ དེའི་ཕྱིར་ཁྱེད་ཀྱི་གཙོ་བོ་ནམ་འབྱོན་པ་མི་ཤེས་པས། བྱ་ར་བྱོས་ཤིག

༤༣ ཁྱིམ་བདག་གིས་ཐུན་གང་ལ་རྐུན་མ་འོང་བ་ཤེས་པ་ཡིན་ན། མེལ་ཚེ་བྱེད་ཅིང་ཁང་པར་འཛུལ་དུ་མི་འཇུག་པ་ཤེས་ཤིག

༤༤ དེའི་ཕྱིར་ཁྱེད་ཀྱིས་མི་བསམ་པའི་དུས་ཚོད་ལ་མིའི་བུ་འབྱོན་པས། གཅང་བྱོས་ཤིག

༤༥ དུས་ཐོག་འཁོར་གཡོག་ལ་ཁ་ཟས་སྟེར་བར། དཔོན་པོས་བསྐོས་པའི་གཉེར་པ་དྲང་ཞིང་མཁས་པ་སུ་ཡིན།

༤༦ དཔོན་པོ་འོང་སྟེ་དེ་བཞིན་དུ་བྱེད་པར་མཐོང་བའི་གཡོག་པོ་བདེའོ།

༤༧ དེ་ལ་ནོར་ཐམས་ཅད་གཏད་འོང་ཞེས་ངས་བདེན་པར་ཟེར།

༤༨ གཡོག་པོ་ངན་པས་ངའི་དཔོན་པོ་འགོར་འོང་བསམས་ནས།

༤༩ གཡོག་གྲོགས་ལ་རྡུང་ཞིང་། ཆང་འཐུང་དང་འགྲོགས་ཏེ་ཟ་ཞིང་འཐུང་ན།

༥༠ དེས་མི་སེམས་པའི་ཞག་དང་མི་ཤེས་པའི་དུས་ཚོད་ལ་དཔོན་པོ་འོངས་ཏེ།

༥༡ དྲག་ཏུ་བརྡུངས་ནས་དེ་ཚོའི་སྐལ་བ་སྒྱུ་ཟོག་ཅན་དང་མཉམ་དུ་ངུ་འབོད་དང་སོ་ཁྲིག་པ་ཡོད་སར་གཏོང་བར་འགྱུར༎

* 

24:15 སྟོང་བྱེད་ཀྱི་མི་གཙང་བ་ནི། དཱ་ནི་ཨེལ་གྱི་ལུང་བསྟན་ལྟར་ལོག་ལྟའི་རྟེན་ཞིག་གོ།

༢༥

ནམ་མཁའི་རྒྱལ་སྲིད་ནི། མར་མེ་འཁུར་ཏེ་མག་པ་བསུ་རུ་སོང་བའི་གཞོན་ནུ་མ་བཅུ་དང་འདྲའོ།

༢ ལྔ་བླུན་མོ་དང་ལྔ་མཛངས་མ་སྟེ།

༣ བླུན་མོས་ཞུན་མར་འཁུར་ཡང་ཞུན་སྣུམ་མ་ཁྱེར་རོ།

༤ མཛངས་མས་ཞུན་མར་དང་མཉམ་སྣུམ་ཡང་སྣོད་ནང་ཁྱེར་རོ།

༥ མག་པ་འགོར་བས་ཐམས་ཅད་གཉིད་ལོག་གོ།

༦ མཚན་ཕྱེད་ལ་མག་པ་འོང་ངོ་བསུ་རུ་སོང་ཞེས་པའི་སྐད་བྱུང་བ་ལས།

༧ གཞོན་ནུ་མ་རྣམས་ལངས་ནས་ཞུན་མར་གསལ་བར་བྱས་པ་དང་།

༨ བླུན་མོས་མཛངས་མ་ལ། ང་ཚོའི་མར་མེ་འཆི་འགྲོ་བས། ཁྱེད་ཀྱི་ཞུན་སྣུམ་ནས་ངེད་ལ་ཐོང་ཞིག་སྨྲས་པའི་ལན་དུ།

༩ གཏོང་ན་ང་ཚོ་དང་ཁྱེད་ཚོ་གཉིས་ཀར་མི་འཁྱེད་པས། ཚོང་པའི་རྩར་ཉོ་རུ་སོང་སྨྲས་སོ།

༡༠ སོང་བ་དང་མག་པ་བསླེབས། གྲལ་འགྲིག་ཡོད་པ་རྣམས་དེ་དང་མཉམ་དུ་བག་སྟོན་གྱི་ཁང་པར་ཞུགས་ནས། སྒོ་བརྒྱབ་བོ།

༡༡ རྗེས་སུ་གཞན་ལྔ་པོ་འོང་ཞིང་། ཇོ་བོ། ཇོ་བོ། སྒོ་ཕྱེས་ཤིག་སྨྲས་པའི་ལན་དུ་མག་པས།

༡༢ ཁྱེད་ཚོ་མི་ཤེས་ངས་བདེན་པར་ཟེར་སྨྲས་སོ།

༡༣ དེ་བས་ན་ཞག་དེ་དང་ཆུ་ཚོད་དེ་མི་ཤེས་པས། བྱ་ར་བྱོས་ཤིག

༡༤ ཡང་འདི་དང་འདྲ་སྟེ། མི་ཞིག་གིས་བྱེས་སུ་འགྲོ་བའི་དུས་སུ། གཡོག་པོ་བོས་ནས་ནོར་བཏད།

༡༥ རེ་རེའི་ནུས་ཚོད་ལྟར་གཅིག་ལ་རྡོ་ཚད་ལྔ། གཅིག་ལ་རྡོ་ཚད་གཉིས། གཅིག་ལ་རྡོ་ཚད་གཅིག་བཏད་ནས་སོང་ངོ་།

༡༦ རྡོ་ཚད་ལྔ་ཐོབ་པ་དེ་འཕྲལ་དུ་སོང་ནས། དེ་ལ་འབད་པས། གཞན་རྡོ་ཚད་ལྔ་འབྱོར།

༡༧ དེ་བཞིན་དུ་རྡོ་ཚད་གཉིས་ཐོབ་པ་ལའང་། གཞན་རྡོ་ཚད་གཉིས་འབྱོར།

༡༨ རྡོ་ཚད་གཅིག་ཐོབ་པ་དེས་ས་བྲུས་ཏེ། དཔོན་པོའི་དངུལ་སྦས་སོ།

༡༩ ཡུན་རིང་གི་རྗེས་སུ་དཔོན་པོ་ལོག་འོངས་ནས། རྩིས་ལེན་པ་ལས།

༢༠ རྡོ་ཚད་ལྔ་ཐོབ་པ་དེས་གཞན་ལྔ་ཕུལ་ནས། ཇོ་བོ། ཁྱེད་ཀྱིས་ང་ལ་རྡོ་ཚད་ལྔ་བཏད། ང་ལ་གཞན་ལྔ་འབྱོར་པ་ལ་གཟིགས་ཞུས་པ་དང་།

༢༡ དཔོན་པོས། ལེགས་སོ། གཡོག་པོ་བཟང་ཞིང་དྲང་པོ་ཁྱོད། ཉུང་ངུའི་ནང་ལ་དྲང་པོ་བྱས་པས། མང་པོའི་གཉེར་པ་བྱའོ། རང་གི་དཔོན་པོའི་དགའ་མོའི་ནང་འགྲོགས་ཤིག་སྨྲས་སོ།

༢༢ རྡོ་ཚད་གཉིས་ཐོབ་པ་དེས་ཀྱང་། ཇོ་བོ། ཁྱེད་ཀྱིས་ང་ལ་རྡོ་ཚད་གཉིས་བཏད། ང་ལ་གཞན་གཉིས་འབྱོར་པ་ལ་གཟིགས་ཞུས་པ་དང་།

༢༣ དཔོན་པོས། ལེགས་སོ། གཡོག་པོ་བཟང་ཞིང་དྲང་པོ་ཁྱོད། ཉུང་ངུའི་ནང་ལ་དྲང་པོ་བྱས་པས། མང་པོའི་གཉེར་པ་བྱའོ། རང་གི་དཔོན་པོའི་དགའ་མོའི་ནང་འགྲོགས་ཤིག་སྨྲས་སོ།

༢༤ རྡོ་ཚད་གཅིག་ཐོབ་པ་དེས། ཇོ་བོ། ཁྱེད་དྲག་པོ་དང་། མ་བཏབ་པའི་ས་ནས་རྔ་མཁན་དང་། མ་གཏོར་བའི་ས་ནས་སྡུད་མཁན་ཡིན་པ་ཤེས་པས།

༢༥ ང་འཇིགས་ནས་ཁྱེད་ཀྱི་རྡོ་ཚད་གཅིག་པུ་སའི་ནང་སྦས་པ་ཡིན། ཁྱེད་ཀྱི་ཡིན་པ་བཞེས་ཤིག་ཞུས་པ་དང་དཔོན་པོས།

༢༦ གཡོག་པོ་ངན་པ་ལེ་ལོ་ཅན་ཁྱོད། ང་མ་བཏབ་པའི་ས་ནས་རྔ་མཁན་དང་། མ་གཏོར་བའི་ས་ནས་སྡུད་མཁན་ཡིན་པར་ཁྱོད་ཀྱིས་ཤེས་པས།

༢༧ ངའི་དངུལ་རྗེ་མཁན་ལ་གཏོད་དགོས་པ་ཡིན། བཏད་པ་ཡིན་ན་ང་འོང་དུས་སུ། ངའི་ཡིན་པ་སྐྱེད་དང་བཅས་ལེན་ཐུབ་པ་ཡིན།

༢༨ ད་རྡོ་ཚད་དེ་ཁོ་ནས་ལེན་ཏེ། བཅུ་ཡོད་པ་དེ་ལ་ཐོང་།

༢༩ ཡོད་པ་ལ་གནང་སྟེ་མང་པོར་འགྱུར། མེད་པ་ལས་ཇི་ཡོད་པ་དེའང་ལེན་པར་འགྱུར།

༣༠ གཡོག་པོ་ཕན་མེད་དེ་ངུ་འབོད་དང་སོ་ཁྲིག་པ་འབྱུང་བའི་ཕྱི་རོལ་མུན་པའི་ནང་དབྱུག་ཅིག་ཅེས་སྨྲས་སོ༎

༣༡ མིའི་བུ་གཟི་བརྗིད་ནང་ཕོ་ཉའི་འཁོར་དང་བཅས་པ་འབྱོན་པའི་དུས་སུ། ཉིད་ཀྱི་གཟི་བརྗིད་ཀྱི་ཁྲིར་བཞུགས་པར་འགྱུར།

༣༢ མི་རྒྱུད་ཐམས་ཅད་སྐུ་དྲུང་དུ་བསྡུ་སྟེ། ལུག་རྫིས་ར་མ་ལས་ལུག་སོ་སོར་ཕྱེ་བ་ལྟར། ཁོང་གིས་དེ་རྣམས་ཀྱང་ཕྱེ་བར་འགྱུར།

༣༣ གཡས་སུ་ལུག་དང་གཡོན་དུ་ར་མ་འཇོག་ཅིང་།

༣༤ རྒྱལ་པོས་གཡས་སུ་ཡོད་པ་ལ། ཡབ་ཀྱིས་བྱིན་གྱིས་བརླབས་པ་ཁྱེད། འཇིག་རྟེན་བཀོད་པ་ནས་ཁྱེད་ཕྱིར་བཤམས་པའི་རྒྱལ་སྲིད་སྐལ་བར་ལེན་དུ་ཤོག

༣༥ ཁྱེད་ཀྱིས་ང་ལྟོགས་པ་ལ་ཁ་ཟས་བསྟེར། ང་སྐོམ་པ་ལ་བཏུང་བ་བསྟེར། ང་འགྲོན་པོར་གནས་ཚང་བཏང་།

༣༦ ང་གཅེར་བུར་གོས་བསྐོན། ང་ན་བ་ལ་བལྟས། ང་བཙོན་དུ་ཡོད་པ་ལ་མཇལ་དུ་འོངས་གསུང་བར་འགྱུར།

༣༧ དྲང་པོ་རྣམས་ཀྱིས། གཙོ་བོ་ལགས། ངེད་ཀྱིས་ཁྱེད་བཀྲེས་པའམ། སྐྱེམས་པའམ།

༣༨ འགྲོན་པོའམ། གཅེར་བུར་མཐོང་སྟེ། གསོལ་བའམ། སྐྱེམས་སམ། གནས་ཚང་ངམ། ན་བཟའ་ནམ་ཕུལ།

༣༩ ཡང་སྙུང་བའམ་བཙོན་དུ་མཐོང་སྟེ་ནམ་མཇལ་དུ་འོངས་ཞུ་བར་འགྱུར།

༤༠ རྒྱལ་པོས། ངའི་སྤུན་ཆུང་ཤོས་འདི་གཅིག་ལ་ཁྱེད་ཀྱིས་དེ་ལྟར་བྱས་པ་ནི། ང་ལ་བྱས་པ་ཡིན་ཞེས་ངས་བདེན་པར་ཟེར་གསུང་བར་འགྱུར།

༤༡ གཡོན་དུ་ཡོད་པ་ལ། དམོད་མོ་ཕོག་པ་དག ངའི་མདུན་ནས་བདུད་དང་དེའི་ཕོ་ཉའི་ཕྱིར་བཤམས་པའི་མི་འཇིག་པའི་མེའི་ནང་དུ་སོང་།

༤༢ ཁྱོད་ཀྱིས་ང་ལྟོགས་པ་ལ་ཁ་ཟས་མ་བསྟེར། ང་སྐོམས་པ་ལ་བཏུང་བ་མ་བསྟེར།

༤༣ ང་མགྲོན་པོར་གནས་ཚང་མ་བཏང་། ང་གཅེར་བུར་གོས་མ་བསྐོན། ང་ན་བ་དང་བཙོན་དུ་ཡོད་པ་ལ་མཇལ་དུ་མ་འོངས་གསུང་བར་འགྱུར།

༤༤ དེ་དག་གིས་གཙོ་བོ་ལགས། ངེད་ཀྱིས་ཁྱེད་བཀྲེས་པའམ། སྐྱེམས་པའམ། འགྲོན་པོའམ། གཅེར་བུའམ། སྙུང་བའམ། བཙོན་དུ་མཐོང་སྟེ་ནམ་བསྙེན་བཀུར་མ་བྱས་ཞུ་བར་འགྱུར།

༤༥ རྒྱལ་པོས། ཆུང་ཤོས་འདི་གཅིག་ལ་ཁྱོད་ཀྱིས་དེ་ལྟར་མ་བྱས་པ་ནི། ང་ལ་མ་བྱས་པ་ཡིན་ཞེས་ངས་བདེན་པར་ཟེར་གསུང་བར་འགྱུར།

༤༦ འདི་དག་མཐའ་མེད་པའི་ཆད་པ་དང་། དྲང་པོ་དག་མཐའ་མེད་པའི་ཚེར་ལོངས་སྤྱད་པར་འགྱུར་གསུངས་སོ༎

༢༦

ཡེ་ཤུས་བཀའ་དེ་རྣམས་གསུངས་པའི་རྗེས་སུ་ཉེ་གནས་རྣམས་ལ།

༢ ཞག་གཉིས་ནས་པེ་སག་*གི་དུས་ཆེན་ཡིན་པ་དང་། མིའི་བུ་རྐྱང་ཤིང་ལ་བརྐྱང་ཕྱིར་དགྲའི་ལག་ཏུ་གཏད་འོང་བ་ཁྱེད་ཀྱིས་ཤེས་སོ་གསུངས།

༣ དེའི་ཚེ་བླ་ཆེན་དང་རྒན་མི་རྣམས་བླ་ཆེན་ཀ་ཡ་ཕཱའི་ཚོམས་སུ་འདུས་ནས།

༤ གཡོ་སྒྱུས་ཡེ་ཤུ་གཟུང་ཞིང་འགྲོངས་པའི་གྲོས་བྱས་ཏེ།

༥ མི་སྡེ་མི་འཁྲུགས་ཕྱིར་དུས་ཆེན་ལ་མི་གཟུང་སྨྲས་སོ༎

༦ ཡེ་ཤུ་བེད་ཨན་ཡཱ་རུ་ཤི་མོན་མཛེ་ཅན་གྱི་ཁང་པར་བཞུགས་པའི་ཚེ།

༧ སྤོས་ཆུ་རིན་ཅན་གྱིས་གང་བའི་ཀ་མ་རུའི་བུམ་པ་འཁུར་བའི་བུད་མེད་ཅིག་འོངས་ནས། ཁོང་གསོལ་བ་བཞེས་པའི་ཚེ་སྤོས་ཆུ་དབུ་ལ་བླུགས་སོ།

༨ ཉེ་གནས་རྣམས་ཀྱིས་མཐོང་སྟེ་ཁྲོས་ནས། འདི་ཅིའི་ཕྱིར་ཆུད་ཟོས་ལ་བཏང་།

༩ འདི་རིན་ཆེན་པོར་འཚོང་ནས་དབུལ་པོར་སྦྱིན་ནུས་ཟེར་རོ།

༡༠ ཡེ་ཤུས་མཁྱེན་ནས་དེ་དག་ལ། ཁྱེད་ཀྱིས་མོའི་སེམས་ཅི་ལ་དཀྲུག དེས་ང་ལ་བཟང་པོ་ཞིག་བྱས།

༡༡ དབུལ་པོ་རྒྱུན་དུ་ཁྱེད་རྩར་ལུས། ང་རྒྱུན་དུ་ཁྱེད་རྩར་མི་ལུས།

༡༢ མོས་ངའི་ལུས་ལ་སྤོས་ཆུ་བླུག་པ་ང་དུར་དུ་འཇུག་པར་མཚོན་ནོ།

༡༣ འཇིག་རྟེན་ནང་གང་དུའང་ཕྲིན་བཟང་འདི་འཆད་ན། མོས་བྱས་པའང་མོའི་དྲན་རྟགས་སུ་འཆད་འོང་ངས་བདེན་པར་ཟེར་གསུངས་སོ༎

༡༤ ཉེ་གནས་བཅུ་གཉིས་པོ་ལས་གཅིག་ཡིན་པའི་ཀར་ཡོད་པ་ཡུ་དཱ་བྱ་བ་བླ་ཆེན་རྣམས་ཀྱི་རྩར་སོང་སྟེ།

༡༥ ངས་ཁོང་ཁྱེད་ལ་གཏད་ན་ཅི་གནང་འོང་སྨྲས་པས། དེ་དག་གིས་དངུལ་ཊཾ་སུམ་ཅུ་བཅལ་ཏོ།

༡༦ དེ་ནས་ཕྱིན་དུ་ཁོས་ཁོང་དགྲ་ལ་གཏད་པའི་སྐབས་བཙལ་ཏོ༎

༡༧ སྐྱུར་རྩི་མེད་པའི་བག་ལེབ་ཀྱི་དུས་ཆེན་གྱི་ཞག་དང་པོ་ལ། ཉེ་གནས་རྣམས་བཅར་ནས། ཁྱེད་ཕྱིར་པེ་སག་གང་དུ་བཤམ་ཞེས་ཞུས་པ་དང་།

༡༨ ཁོང་གིས་གསུངས་པ། རྒྱལ་སར་མི་འདི་བཞིན་གྱི་རྩར་སོང་ནས་དེ་ལ། སྟོན་པས། ངའི་དུས་ཉེ་བས། ཉེ་གནས་རྣམས་དང་མཉམ་དུ་ཁྱོད་ཀྱི་ཁང་པར་པེ་སག་བྱའོ་ཞེས་གསུངས་སོ་སྨྲོས་ཤིག

༡༩ ཉེ་གནས་རྣམས་ཀྱིས་ཡེ་ཤུའི་བཀའ་བཞིན་དུ་དེར་པེ་སག་བཤམས་སོ།

༢༠ ཕྱི་དྲོ་ཉེ་གནས་བཅུ་གཉིས་པོ་དང་མཉམ་དུ་གསོལ་བ་བཞེས་པའི་ཚེ།

༢༡ ཁོང་གིས་ཁྱེད་ལས་གཅིག་གིས་ང་དགྲའི་ལག་ཏུ་གཏོད་འོང་ཞེས་ངས་བདེན་པར་ཟེར་གསུངས།

༢༢ དེ་རྣམས་ཤིན་ཏུ་ཚེར་ཏེ་རེ་རེས། ཇོ་བོ་ལགས། ང་ཡིན་སྲིད་དམ་ཞུས་པའི་ལན་དུ།

༢༣ ང་དང་མཉམ་ཕོར་པའི་ནང་ལག་པ་བཅུག་པ་དེས་ང་གཏོད་འོང་།

༢༤ མདོ་བཞིན་མིའི་བུ་གཤེགས་ཀྱང་། མིའི་བུ་གཏོད་པ་དེ་ལ་སྙིང་རེ་རྗེ། ཁོ་མ་སྐྱེས་པ་ཡིན་ན་ལེགས་གསུངས།

༢༥ ཁོང་གཏོད་པའི་ཡུ་དཱས་ཞུ་ལན་དུ། སྟོན་པ། ང་ཡིན་སྲིད་དམ་ཞུས། ཁོང་གིས། ཁྱོད་ཀྱིས་ཟེར་བ་བཞིན་ནོ་གསུངས།

༢༦ གསོལ་བ་བཞེས་པའི་ཚེ། ཡེ་ཤུས་བག་ལེབ་ཕྱག་ཏུ་བཞེས་ཏེ། གསོལ་བ་བཏབ་ནས་བཅག་སྟེ། ཉེ་གནས་རྣམས་ལ་གནང་ཞིང་། འདི་ནི་ངའི་ལུས་ཡིན། ལེན་ལ་ཟོ་གསུངས།

༢༧ ཕོར་པ་ཕྱག་ཏུ་བཞེས་ཏེ། གཏང་རག་ཕུལ་ནས། དེ་རྣམས་ལ་གནང་ཞིང་། ཁྱེད་ཐམས་ཅད་འདིའི་ནང་ནས་འཐུང་ཞིག

༢༨ འདི་ནི་ཞལ་ཆད་*ཀྱི་ངའི་ཁྲག་ཡིན། ཁྲག་དེ་མང་པོའི་སྡིག་པ་འདག་ཕྱིར་བླུག་གོ།

༢༩ ངའི་ཡབ་ཀྱི་རྒྱལ་སྲིད་ནང་ཁྱེད་མཉམ་རྒུན་ཆང་གསར་པ་མི་འཐུང་བའི་བར་དུ། ངས་རྒུན་ཤིང་གི་ཁུ་བ་འདི་ལས་མི་འཐུང་ཞེས་ངས་ཟེར་གསུངས་སོ།

༣༠ དེ་ནས་གསུང་མགུར་བླངས་ནས་ཁ་སྐྱུར་པོའི་རི་ལ་ཕེབས་སོ༎

༣༡ ཡེ་ཤུས་དེ་རྣམས་ལ།

ང་ཡིས་ལུག་རྫི་ལ་བརྡུང་སྟེ༎

ཁྱུ་ཡི་ལུག་རྣམས་འཐོར་བར་འགྱུར༎

ཞེས་བྲིས་ཡོད་པ་ལྟར། མཚན་འདི་ལ་ཁྱེད་ཐམས་ཅད་ཀྱི་དད་པ་ངའི་རྐྱེན་གྱིས་ཉམས་པར་འགྱུར།

༣༢ འོན་ཀྱང་ང་གསོན་པོར་ལང་བའི་འོག་ཏུ་ཁྱེད་ལས་སྔོན་དུ་ག་ལིལ་དུ་འགྲོ་འོང་གསུངས།

༣༣ པེ་ཏྲོས་ཐམས་ཅད་ཀྱིས་ཁྱེད་ལ་རྒྱབ་ཕྱོགས་ཀྱང་། ངས་ནི་ནམ་ཡང་རྒྱབ་མི་ཕྱོགས་ཞུས།

༣༤ ཡེ་ཤུས། མཚན་འདི་ལ་བྱ་སྐད་བརྒྱབ་པ་ལས་སྔོན་དུ། ཁྱོད་ཀྱིས་ལན་གསུམ་ང་ལ་རྒྱབ་ལོག་བྱེད་འོང་ཞེས་ངས་བདེན་པར་ཟེར་གསུངས།

༣༥ པེ་ཏྲོས། ང་ཁྱེད་མཉམ་དུ་འཆི་དགོས་ནའང་། ཁྱེད་ལ་རྒྱབ་མི་ཕྱོགས་ཞུས། དེ་བཞིན་དུ་ཉེ་གནས་ཐམས་ཅད་ཀྱིས་ཀྱང་ཞུས།

༣༦ ཡེ་ཤུ་དེ་རྣམས་དང་བཅས་གེད་ཤེ་མཱ་ནེ་ས་ཆར་ཕེབས་སོ། ཉེ་གནས་རྣམས་ལ། ངས་དེར་སྨོན་ལམ་ཞུ་བའི་བར་དུ། ཁྱེད་འདིར་སྡོད་ཅིག་གསུངས་ནས།

༣༧ པེ་ཏྲོ་དང་ཟེ་བད་ཡཱའི་བུ་གཉིས་པོ་འཁྲིད་ནས་ཕེབས། ཐུགས་འཚེར་ཞིང་འཁྲུག་སྟེ།

༣༨ དེ་དག་ལ་ང་འཆི་ལ་ཐུག་པ་ཙམ་ཤིན་ཏུ་འཚེར་རོ། ང་དང་མཉམ་དུ་འདིར་གཉིད་མ་ལོག་པར་སྡོད་ཅིག་གསུངས་ནས།

༣༩ ཅུང་ཟད་ཕར་ཕེབས་ནས་ཞལ་འབུབ་ལོག་ནས། ཡབ་ལགས། སྲིད་ན་ཕོར་པ་འདི་ང་ནས་ཕྱིར་ལྡོག་པར་མཛོད་ཅིག འོན་ཀྱང་ངའི་འདོད་པ་བཞིན་དུ་མ་ཡིན་པར། ཁྱེད་ཀྱི་དགོངས་པ་བཞིན་གྱུར་ཅིག་ཅེས་གསོལ་བ་བཏབ་བོ།

༤༠ ཉེ་གནས་ཀྱི་རྩར་ཕེབས་ཏེ། ཉལ་བ་གཟིགས་ནས་པེ་ཏྲོ་ལ། ཆུ་ཚོད་གཅིག་ཀྱང་ང་མཉམ་སྲུང་མི་ཐུབ་བམ།

༤༡ ཉམས་སད་ནང་མི་ལྟུང་བའི་ཕྱིར། མ་ཉལ་བར་སྨོན་ལམ་ཐོབ་ཅིག སྙིང་རུས་ཡོད་ཀྱང་ལུས་སྟོབས་ཆུང་ངོ་གསུངས་ནས།

༤༢ ཐེངས་གཉིས་པར་ཕེབས་ཏེ། ཡབ་ལགས། ངས་ཕོར་པ་འདི་མ་འཐུང་བར་ཕྱིར་ལྡོག་མི་སྲིད་ན། ཁྱེད་ཀྱི་དགོངས་པ་བཞིན་གྲུབ་ཅིག་ཞུས་ནས།

༤༣ ཕེབས་པ་དང་། དེ་དག་གཉིད་འཐིབས་པས། ཉལ་བ་གཟིགས་ཏེ།

༤༤ བོར་ནས་གཤེགས་ཏེ། ཐེངས་གསུམ་པར་སྔོན་བཞིན་སྨོན་ལམ་ཞུས་སོ།

༤༥ དེ་ནས་ཉེ་གནས་ཀྱི་རྩར་བྱོན་ཏེ་འདི་སྐད་དུ། ཉལ་ཏེ། ངལ་གསོའམ། མིའི་བུ་སྡིག་ཅན་གྱི་ལག་ཏུ་གཏོད་པའི་དུས་ཚོད་ཉེའོ།

༤༦ ལོངས་ལ་ངེད་འགྲོ། ང་དགྲར་གཏོད་མཁན་དེ་ཉེའོ། ལྟོས་ཤིག་གསུངས་སོ༎

༤༧ གསུང་བའི་མོད་ལ་བཅུ་གཉིས་པོའི་ནང་གི་ཡུ་དཱ་མཉམ་དུ། བླ་ཆེན་དང་རྒན་མིས་བཏང་བའི་དཔུང་། རལ་གྲི་དང་དབྱུག་པ་ཐོགས་པ་འོངས་སོ།

༤༨ ཁོང་བཏད་མཁན་དེས། ངས་སུ་ལ་འོ་བྱ་བ་དེ་ཁོང་ཡིན། ཟུང་ཞིག ཞེས་བརྡ་བཏང་ཡོད་དོ།

༤༩ ཁོས་ཡེ་ཤུ་མཇལ་མ་ཐག་ཏུ། སྟོན་པ། ཕྱག་འཚལ། ཞུས་ནས་འོ་ཕུལ་ཏོ།

༥༠ ཡེ་ཤུས། གྲོགས་པོ། ཅིའི་ཕྱིར་འོངས་གསུངས་པ་དང་། མི་རྣམས་འོངས་ནས་ཡེ་ཤུ་བཟུང་ངོ་།

༥༡ ཉེ་གནས་གཅིག་གིས་རལ་གྲི་བཏོན་ནས། བླ་ཆེན་གྱི་གཡོག་པོ་ལ་བརྒྱབ་ནས། རྣ་བ་ཡ་གཅིག་བཅད་དོ།

༥༢ ཡེ་ཤུས་དེ་ལ། རལ་གྲི་ཤུབས་ནང་ཆུག རལ་གྲི་བཏོན་ཚད་རལ་གྲིས་འཆི།

༥༣ ཕོ་ཉའི་དམག་དཔུང་བཅུ་གཉིས་ལས་ལྷག་གནང་བར་ངེས་པའི་ཡབ་ལ་ངས་ཞུ་མི་ཐུབ་སེམས་སམ།

༥༤ འདི་ལྟར་འབྱུང་དགོས་སོ་དེ་མིན་ལུང་དུ་བསྟན་པ་ཅི་ལྟར་འགྲུབ་གསུངས།

༥༥ དཔུང་ཚོགས་ལ། རལ་གྲི་དང་དབྱུག་པ་ཐོགས་ནས་ང་ཇག་པ་ལྟར་འཛིན་དུ་ཐོན་ནམ། ང་ཉིན་རེ་བཞིན་མཆོད་ཁང་ན་བསྡད་དེ་ཆོས་བསྟན་ཡང་ཁྱེད་ཀྱིས་ང་མ་བཟུང་།

༥༦ འདི་ཐམས་ཅད་ལུང་སྟོན་པས་བྲིས་པ་རྣམས་འགྲུབ་ཕྱིར་ཡིན་གསུངས་སོ། ཉེ་གནས་རྣམས་ཁོང་སྤངས་ནས་བྲོས་སོ།

༥༧ ཡེ་ཤུ་བཟུང་བ་རྣམས་ཀྱིས། ཁོང་བླ་ཆེན་ཀ་ཡ་ཕཱའི་རྩར་གདན་དྲངས། དེར་མཁན་པོ་དང་རྒན་མི་འདུས་ཡོད་དོ༎

༥༨ པེ་ཏྲོ་བླ་ཆེན་གྱི་ཚོམས་བར་དུ་རྒྱང་མ་ནས་འབྲངས་ནས། ནང་དུ་ཞུགས་ཏེ་མཐར་ཐུག་ཅི་འབྱུང་བལྟ་ཕྱིར། འཁོར་གཡོག་རྣམས་དང་མཉམ་བསྡད་དོ།

༥༩ བླ་ཆེན་དང་གྲོས་མི་ཐམས་ཅད་ཀྱིས་ཡེ་ཤུ་གསོད་པའི་ཕྱིར་སྙད་བཙལ་ནས།

༦༠ རྫུན་གྱི་དཔང་པོ་མང་པོ་ཐོན་ཡང་། སྙད་མ་ཐོབ། མཇུག་ཏུ་གཉིས་ཀྱིས།

༦༡ མི་འདིས་ངས་དཀོན་མཆོག་གི་མཆོད་ཁང་བཤིག་ནས། ཞག་གསུམ་ནང་རྩིག་ནུས་ཞེས་ཟེར་རོ་སྨྲས།

༦༢ བླ་ཆེན་ལངས་ནས་ཁོང་ལ། འདི་ཚོས་ཁྱེད་འགལ་ཡོད་པའི་དཔང་བྱེད་པ་ལ། ལན་མི་གཏོང་ངམ་ཞུས་ཀྱང་། ཞལ་རོག་བཞུགས་སོ།

༦༣ ཡང་བླ་ཆེན་གྱིས་ངས་ཁྱེད་ལ་དཀོན་མཆོག་གསོན་པོའི་མནའ་བཀལ་ནས། ཁྱེད་དཀོན་མཆོག་གི་སྲས་མཱ་ཤི་ཀ་ཡིན་ན། ངེད་ལ་ཤོད་ཞུས།

༦༤ ཡེ་ཤུས་ཁྱེད་ཀྱི་ཟེར་བ་བཞིན་ནོ། མ་ཟད་ཕྱིས་མིའི་བུ་ནི་ཀུན་དབང་གི་ཕྱག་གཡས་སུ་བཞུགས་ཤིང་། གནམ་གྱི་སྤྲིན་གྱི་སྟེང་ན་འབྱོན་པ་ཁྱེད་ཅག་གིས་མཐོང་འོང་ཞེས་ངས་ཟེར་གསུངས།

༦༥ བླ་ཆེན་གྱིས་རང་གི་གོས་བཤགས་ནས། འདི་ནི་སྐུར་འདེབས་ཞུས་སོ། ད་དུང་དཔང་པོ་ཅི་དགོས། སྐུར་པ་དེ་ཁྱེད་ཅག་གིས་ད་ལྟ་ཐོས་ཡོད།

༦༦ ཅི་ལྟར་སེམས་སྨྲས་པས། གྲོས་མིས། གསོད་འོས་སོ་སྨྲས་སོ།

༦༧ དེ་ནས་དེ་རྣམས་ཀྱིས་ཁོང་གི་ཞལ་གདོང་ལ་མཆིལ་མ་གཏོར། མུར་རྫོག་བརྒྱབ། ཁ་ཅིག་གིས་འགྲམ་ལྕག་བརྒྱབ་ནས་ཁོང་ལ།

༦༨ ཀྱེ་མཱ་ཤི་ཀ་སུས་བརྡུངས། མངོན་ཤེས་ཤོད་སྨྲས་སོ༎

༦༩ དེའི་ཚེ་པེ་ཏྲོ་ཕྱི་རོལ་དུ་ཚོམས་ནང་བསྡད་ཡོད་པ་ལས། གཡོག་མོ་ཞིག་དེའི་རྩར་འོངས་ནས། ཁྱོད་ཀྱང་ག་ལིལ་པ་ཡེ་ཤུ་མཉམ་ཡོད་པ་ཡིན་ཟེར་བས།

༧༠ ཁོས་ཁྱོད་ཀྱིས་ཅི་ཟེར་བ་ངས་མི་ཤེས་སྨྲས་ཤིང་། ཐམས་ཅད་ཀྱི་མདུན་དུ་ང་མིན་ཟེར་ཏོ།

༧༡ དེ་ནས་རྒྱལ་སྒོའི་རྩར་སོང་བས། གཡོག་མོ་གཞན་ཞིག་གིས་མཐོང་སྟེ། དེར་ཡོད་པ་རྣམས་ལ། མི་འདི་ན་ཙཱ་རེད་པ་ཡེ་ཤུ་མཉམ་ཡོད་པ་ཡིན་སྨྲས་པས།

༧༢ ཁོས་མནའ་བསྐྱལ་ཏེ། ངས་མི་དེ་མི་ཤེས་སྨྲ་ཞིང་ང་མིན་ཟེར་ཏོ།

༧༣ ཅུང་ཞིག་ནས་དེར་ཡོད་པ་རྣམས་ཀྱིས་པེ་ཏྲོ་ལ། ཁྱོད་ཀྱང་བདེན་པར་དེ་དག་གི་ནང་ནས་གཅིག་ཡིན། ཁྱོད་ཀྱི་སྐད་ལུགས་ལས་ཤེས་སོ། སྨྲས་པས།

༧༤ ཁོས་དམོད་པ་བོར་ཞིང་མནའ་བསྐྱལ་ནས། ངས་མི་དེ་མི་ཤེས་སྨྲས་མ་ཐག་ཏུ་བྱ་ཕོས་སྐད་བཏང་ངོ་།

༧༥ བྱ་སྐད་ལས་སྔོན་དུ་ཁྱོད་ཀྱིས་ལན་གསུམ་ང་ལ་རྒྱབ་ལོག་བྱེད་འོང་། ཞེས་ཡེ་ཤུས་གསུངས་པ་དེ་པེ་ཏྲོས་དྲན་ནས། ཕྱི་རོལ་དུ་འཐོན་ཏེ་རབ་ཏུ་ངུས་སོ༎

* 

26:2 པེ་སག་ནི། ཨིས་ར་ཨེལ་པ་མི་སེར་ཡུལ་ནས་ཐར་བའི་དུས་ཆེན་གྱི་སྟོན་མོའོ།

* 

26:28 ཞལ་ཆད་ནི། འདྲ་བ་གཉིས་ཀྱི་བར་གྱི་ཁ་ཆད་མ་ཡིན་པར། གཙོ་བོ་དང་འབངས་ཀྱི་བར་གྱི་འབྲེལ་ཡིན་ནོ།

༢༧

ནམ་ལངས་ནས། བླ་ཆེན་དང་རྒན་མི་ཐམས་ཅད་ཀྱིས་ཡེ་ཤུ་གསོད་པའི་ཕྱིར་གྲོས་བྱས་ཏེ།

༢ ཁོང་བཀྱིགས་ནས་ཁྱེར་ཏེ་སྤྱི་ཁྱབ་པི་ལ་ཏུ་ལ་བཏད་དོ༎

༣ ཁོང་བཏད་པའི་ཡུ་དཱས་ཁོང་ལ་ཁྲིམས་ཕོག་པ་མཐོང་སྟེ། འགྱོད་ནས་དངུལ་ཊཾ་སུམ་ཅུ་དེ་བླ་ཆེན་དང་རྒན་མིའི་རྩར་ལོག་ཁྱེར་ནས་དེ་རྣམས་ལ།

༤ ངས་སྐྱེས་བུ་ནོངས་མེད་ཅིག་བཏད་དེ་སྡིག་པ་བྱས་སྨྲས་པས། དེ་རྣམས་ཀྱིས་ང་ཚོར་ཅི་སྟོ་ཁྱོད་རང་ཤེས་སྨྲས་པ་དང་།

༥ ཁོས་དངུལ་དེ་མཆོད་ཁང་ནང་དབྱུགས་ནས་དབེན་པར་སོང་སྟེ། སྐེ་བསྡམས་ནས་ཤིའོ།

༦ བླ་ཆེན་རྣམས་ཀྱིས་དངུལ་ཊཾ་དེ་བླངས་ཏེ། འདི་ནི་ཁྲག་རིན་ཡིན་པས། དཀོར་མཛོད་དུ་འཇོག་མི་ཆོག་ཟེར་ཏེ།

༧ གྲོས་བྱས་ནས་དངུལ་ཊཾ་དེ་ལས་ཕྱོགས་མི་རྣམས་ཀྱི་དུར་སའི་ཕྱིར། རྫ་མཁན་གྱི་ཞིང་ཉོས་སོ།

༨ དེའི་ཕྱིར་ཞིང་དེ་ལ་ད་ལྟའི་བར་དུ་ཁྲག་རིན་གྱི་ཞིང་ཟེར་རོ།

༩-༡༠ ལུང་སྟོན་པ་ཡེ་རེམ་ཡཱས། གཙོ་བོས་ང་ལ་བཀའ་སྩལ་པ་བཞིན། ཨིས་ར་ཨེལ་གྱི་བུ་རྒྱུད་ཀྱིས་བཅད་པའི་ཁོང་གི་རིན་དངུལ་ཊཾ་སུམ་ཅུ་བླངས་ནས། རྫ་མཁན་གྱི་ཞིང་ཉོས་སོ། ཞེས་གསུངས་པ་དེའི་ཚེ་གྲུབ་བོ༎

༡༡ ཡེ་ཤུ་སྤྱི་ཁྱབ་ཀྱི་མདུན་དུ་བཞེངས་ཡོད་པ་ལས། དེས་ཁྱེད་ཡ་ཧུ་དཱ་པའི་རྒྱལ་པོ་ཡིན་ནམ། ཞེས་དྲིས་པ་དང་། ཡེ་ཤུས་ཁྱོད་ཀྱིས་སྨྲས་པ་བཞིན་ནོ་གསུངས།

༡༢ བླ་ཆེན་དང་རྒན་མིས་ཁོང་ལ་ཉེས་སྐྱོན་བཀལ་ཡང་། བཀའ་ལན་ཅང་མ་གནང་བས།

༡༣ པི་ལ་ཏུས་ཁྱེད་ལ་གནོད་པའི་གཏམ་མང་པོ་འདི་ཚོས་བཤད་པ་མི་ཐོས་སམ་ཞུས་ཀྱང་།

༡༤ ཁོང་གིས་ཚིག་གཅིག་ལའང་ལན་མ་གནང་བས། སྤྱི་ཁྱབ་ཤིན་ཏུ་ངོ་མཚར་དུ་གྱུར་ཏོ༎

༡༥ སྐྱུར་རྩི་མེད་པའི་བག་ལེབ་ཀྱི་དུས་ཆེན་ལ། སྤྱི་ཁྱབ་ཀྱི་སྲོལ་བཞིན། མི་ཚོགས་དགའ་བའི་བཙོན་པ་གཅིག་ཐར་བར་བྱེད་དོ།

༡༦ དེའི་ཚེ་བ་རབ་བཱ་བྱ་བའི་བཙོན་པ་མིང་ཅན་ཞིག་ཡོད་དོ།

༡༧-༡༨ མི་ཚོགས་ཀྱིས་ཡེ་ཤུ་ཕྲག་དོག་གིས་བཏད་པ་པི་ལ་ཏུས་ཤེས་པས་དེ་རྣམས་ལ། ངས་ཁྱེད་ཀྱི་ཕྱིར་སུ་ཐར་དུ་འཇུག བ་རབ་བཱ་དང་མཱ་ཤི་ཀ་བྱ་བའི་ཡེ་ཤུ་ལས་གང་ལ་འགའ། ཞེས་སྨྲས།

༡༩ ཁོ་ཁྲིམས་དཔོན་གྱི་ཁྲི་ལ་བསྡད་ཡོད་དུས་སུ། ཆུང་མས་ཁོ་ལ། སྐྱེས་བུ་དྲང་པོ་འདིའི་རྐྱེན་གྱིས་འདི་རིང་ངས་རྨི་ལམ་ནང་སྡུག་བསྔལ་ཆེན་པོ་མྱངས་པས། འདི་ལ་ཐེ་གཏོགས་གང་ཡང་མ་བྱེད་ཅེས་ལོན་བཏང་ངོ་།

༢༠ བླ་ཆེན་དང་རྒན་མིས་མི་ཚོགས་ལ། བ་རབ་བཱ་འབུད་པ་དང་ཡེ་ཤུ་གསོད་པའི་ཕྱིར་ཞུ་བར་ཨུ་ཚུགས་བྱས་སོ།

༢༡ སྤྱི་ཁྱབ་ཀྱིས་ཁྱེད་ཀྱི་ཕྱིར་འདི་གཉིས་ལས་སུ་ཐར་དུ་འཇུག གང་ལ་དགའ། དྲིས་པའི་ལན་དུ། བ་རབ་བཱ། ཞུས།

༢༢ མཱ་ཤི་ཀ་བྱ་བའི་ཡེ་ཤུ་ལ་ངས་ཅི་བྱ། དྲིས་པས་དེ་ཐམས་ཅད་ཀྱིས། རྐྱང་ཤིང་ལ་བརྐྱང་འོས་སོ་སྨྲས།

༢༣ སྤྱི་ཁྱབ་ཀྱིས། ཁོས་ངན་པ་ཅི་བྱས། སྨྲས་ཀྱང་། དེ་དག་གིས་ལྷག་པར་སྐད་ཆེན་པོས། རྐྱང་ཤིང་ལ་བརྐྱང་འོས་སྨྲས་སོ།

༢༤ པི་ལ་ཏུས་ཅིའང་མི་ཕན་པ་མ་ཟད། ནང་འཁྲུག་འཕེལ་བར་མཐོང་ནས། ཆུ་བླངས་ནས་མི་ཚོགས་ཀྱི་མདུན་དུ་ལག་པ་འཁྲུད་ཅིང་། ང་ལ་སྐྱེས་བུ་དྲང་པོ་འདིའི་སྲོག་སྡིག་མེད། ཁྱེད་རང་གིས་ཤེས་ཟེར་བ་དང་།

༢༥ ཐམས་ཅད་ཀྱིས། ཁོའི་སྲོག་སྡིག་ང་ཚོ་རང་དང་ང་ཚོའི་བུ་རྒྱུད་ལ་བབས་ཤིག་སྨྲས་སོ།

༢༦ དེ་ནས་བ་རབ་བཱ་བཏང་སྟེ། ཡེ་ཤུ་ལ་རྟ་ལྕག་བརྒྱབ་ནས། རྐྱང་ཤིང་ལ་རྐྱོང་ཕྱིར་བཏད་དོ༎

༢༧ སྤྱི་ཁྱབ་ཀྱི་དམག་མིས་ཡེ་ཤུ་ཕོ་བྲང་ནང་གདན་ཞུས་ཏེ། དམག་ཚོ་ཁོང་གི་སྐུ་དྲུང་དུ་སྤུངས།

༢༨ ན་བཟའ་ཕུད་དེ། ན་བཟའ་དམར་པོ་ཞིག་བསྐོན།

༢༩ ཚེར་མའི་ཅོད་པན་ལྷས་ཏེ་དབུ་ལ་གསོལ། ཕྱག་གཡས་པའི་ནང་སྨྱུག་བེར་བཞག ཁོང་གི་མདུན་དུ་པུས་མོ་བཙུགས་ཏེ། ཡ་ཧུ་དཱ་པའི་རྒྱལ་པོ་ལ་ཕྱག་འཚལ། ཟེར་ཞིང་འཕྱས།

༣༠ མཆིལ་མ་བརྒྱབ། སྨྱུག་བེར་དེ་ལེན་ནས་དབུ་ལ་བརྒྱབ་བོ།

༣༡ འཕྱས་ཟིན་ནས་ན་བཟའ་དེ་ཕུད། ཁོང་རང་གི་ན་བཟའ་དེ་གསོལ་ཞིང་། རྐྱང་ཤིང་ལ་རྐྱོང་བའི་ཕྱིར་འཁྲིད་དོ༎

༣༢ ཕྱི་རོལ་དུ་ཐོན་པ་དང་། ཤི་མོན་ཟེར་བའི་ཀི་རེ་ནེ་པ་དང་འཕྲད་ནས། ཁོང་གི་རྐྱང་ཤིང་འཁུར་ཕྱིར་དབང་བྱས་སོ།

༣༣ དེ་ནས་གོལ་གོ་ཐཱའམ་ཐོད་པའི་ས་ཆ་བྱ་བར་བསླེབས།

༣༤ མཁྲིས་པ་བསྲེས་པའི་རྒུན་ཆང་བཞེས་སུ་ཕུལ་བས། མྱངས་ནས་བཞེས་པར་མ་དགྱེས་སོ།

༣༥ ཁོང་རྐྱང་ཤིང་ལ་བརྐྱངས་ནས། ན་བཟའ་ལ་རྒྱན་བརྒྱབས་ནས་བགོས།

༣༦ དེ་ནས་དེར་བསྡད་དེ་ཁོང་བསྲུངས་སོ།

༣༧ ཁོང་ལ་བཀལ་བའི་སྐྱོན། འདི་ནི་ཡ་ཧུ་དཱ་པའི་རྒྱལ་པོ་ཡེ་ཤུ་ཡིན། ཞེས་པ་བྲིས་ཏེ་དབུའི་ཐོག་ཏུ་སྦྱར་ཏོ།

༣༨ ཁོང་གི་གཡས་གཡོན་དུ་ཇག་པ་གཉིས་ཀྱང་རྐྱང་ཤིང་ལ་བརྐྱངས་སོ།

༣༩ དེར་འགྲུལ་བ་རྣམས་ཀྱིས་མགོ་གཡུག་ཅིང་སྨད་དེ།

༤༠ མཆོད་ཁང་ཤིག་སྟེ་ཞག་གསུམ་ལ་རྩིག་མཁན་ཁྱོད། རང་སྐྱོབས་ཤིག དཀོན་མཆོག་གི་སྲས་ཡིན་ན། རྐྱང་ཤིང་ལས་བོབས་ཤིག་སྨྲས་སོ།

༤༡ དེ་བཞིན་དུ་བླ་ཆེན་དང་མཁན་པོ་དང་རྒན་མིས་ཀྱང་སྨད་ཅིང་།

༤༢ ཁོས་གཞན་རྣམས་བསྐྱབས་ཀྱང་། རང་སྐྱོབ་མི་ཐུབ་བོ། ཨིས་ར་ཨེལ་གྱི་རྒྱལ་པོ་ཡིན་ན། ད་རྐྱང་ཤིང་ལས་འབབ་ན་ང་ཚོ་ཡིད་ཆེས་འོང་།

༤༣ ཁོས་ང་དཀོན་མཆོག་གི་སྲས་ཡིན་སྨྲ་ཞིང་། དཀོན་མཆོག་ལ་བློ་བཏད་པས། ཁོང་ཐུགས་མཉེས་ན། ད་ལྟ་སྒྲོལ་འོང་སྨྲས་སོ།

༤༤ ཁོང་དང་མཉམ་བརྐྱངས་པའི་ཇག་པ་གཉིས་པོས་ཀྱང་། དེ་བཞིན་དུ་སྨད་དོ༎

༤༥ ཉིན་ཕྱེད་ནས་ཆུ་ཚོད་གསུམ་པའི་བར་དུ་ཡུལ་ཐམས་ཅད་མུན་པས་འཐིབས།

༤༦ ཆུ་ཚོད་གསུམ་པ་ཙམ་ལ་ཡེ་ཤུས་གསུང་སྐད་ཆེན་པོས། ཨེ་ལི་ཨེ་ལི་ལ་མ་ཤ་བ་ཁ་ཐ་ནི། བོད་སྐད་དུ་ངའི་དཀོན་མཆོག ངའི་དཀོན་མཆོག ཁྱེད་ཀྱིས་ང་ཅི་ལ་སྤངས་པ་ཡིན། གསུངས་སོ།

༤༧ དེར་ཡོད་པ་རེས་དེ་ཐོས་ནས། ཨེ་ལི་ཡཱ་ལ་འབོད་དོ་སྨྲས་སོ།

༤༨ གཅིག་ལ་འུར་བརྒྱུགས་ཏེ། ཆུ་བལ་ཆང་སྐྱུར་གྱི་ནང་དུ་སྦངས་ནས་སྨྱུག་བེར་གྱི་རྩེ་ལ་སྐྱོན་ཏེ། བཞེས་པའི་ཕྱིར་བསྲིངས།

༤༩ གཞན་རེས་སྒུགས་ཤིག ཨེ་ལི་ཡཱ་ཁོ་སྐྱོབ་ཏུ་ཕེབས་སམ་བལྟའོ་སྨྲས་སོ།

༥༠ ཡེ་ཤུས་སླར་གསུང་སྐད་ཆེན་པོ་བཏོན་ནས་སྐུ་སྲོག་གནང་ངོ་།

༥༡ དེའི་ཚེ་མཆོད་ཁང་གི་ཡོལ་བ་འགོ་ནས་མཇུག་ཏུ་ཁག་གཉིས་ལ་རལ། ས་གཡོས། བྲག་གས།

༥༢ དུར་ཁུང་བྱེས། དམ་པ་གྲོངས་པ་མང་པོ་ལངས་ནས།

༥༣ ཡེ་ཤུ་སྐུ་གསོན་པོར་བཞེངས་པའི་རྗེས་སུ་དེ་དག་དུར་ཁུང་ནས་ཐོན་ཏེ། རྒྱལ་ས་དམ་པ་རུ་ཕྱིན་ནས་མི་མང་པོར་སྣང་ངོ་།

༥༤ ཡེ་ཤུ་སྲུང་མཁན་དང་བརྒྱ་དཔོན་གྱིས། ས་གཡོ་བ་དང་ཅི་བྱུང་བ་ཐམས་ཅད་མཐོང་ནས་ཤིན་ཏུ་འཇིགས་ཏེ། འདི་ནི་དཀོན་མཆོག་གི་སྲས་ཡིན་པ་བདེན་ནོ་ཞེས་སྨྲས་སོ།

༥༥ ཡེ་ཤུ་ལ་ཞབས་ཕྱི་ཞུ་ཞིང་ག་ལིལ་ནས་འབྲངས་པའི་བུད་མེད་མང་པོ་དེར་ཡོད་དེ། ཐག་རིང་ནས་བལྟས་སོ།

༥༦ དེ་ཁྲོད་ན་མག་དལ་མ་མིར་ཡམ་དང་། ཡ་ཀོབ་དང་ཡོ་སེབ་ཀྱི་མ་མིར་ཡམ་དང་། ཟེ་བད་ཡཱའི་བུའི་མ་ཡོད་དོ༎

༥༧ སྲོད་རུབ་པའི་ཚེ་ཡེ་ཤུའི་སློབ་མའང་ཡིན་པའི་ཨ་རི་མ་ཐི་ཡཱ་པ་ཕྱུག་པོ་ཡོ་སེབ་ཀྱིས།

༥༨ པི་ལ་ཏུ་ལ་ཡེ་ཤུའི་སྤུར་གྱི་ཕྱིར་ཞུས། པི་ལ་ཏུས་སྤུར་གཏོང་བར་བསྒོའོ།

༥༩ ཡོ་སེབ་ཀྱིས་སྤུར་གདན་ཞུས་ཏེ། རས་གཙང་མས་བཏུམ།

༦༠ བྲག་ནང་བརྐོས་པའི་རང་གི་དུར་ཁུང་གསར་པའི་ནང་དུ་བཞག་ནས། སྤུར་ཁང་གི་སྒོ་ལ་ཕ་བོང་ཞིག་བསྒྲིལ་ནས་སོང་ངོ་།

༦༡ མག་དལ་མ་མིར་ཡམ་དང་། མིར་ཡམ་གཞན་དེ་སྤུར་ཁང་གི་ཐད་ཀར་བསྡད་ཡོད་དོ༎

༦༢ དེའི་སང་ཤབ་བཱད་ཀྱི་ཞག་ལ། བླ་ཆེན་དང་ཕ་རུ་ཤི་པ་པི་ལ་ཏུའི་རྩར་འདུས་ཏེ།

༦༣ ཇོ་བོ། གསོན་པོར་ཡོད་དུས་སུ་སླུ་མཁན་དེས། ཞག་གསུམ་སོང་ནས་ང་གསོན་པོར་ལང་འོང་སྨྲས་པ་ང་ཚོས་དྲན་པས།

༦༤ ཁོའི་ཉེ་གནས་ཀྱིས་ཁོ་བརྐུས་ཏེ་མི་རྣམས་ལ། ཁོང་གཤིན་པོའི་ཁྲོད་ལས་བཞེངས། ཟེར་ཞིང་མགོ་བསྐོར་སྔ་མ་བས་རྟིང་མ་ཉེན་མི་ཆེ་བའི་ཕྱིར། ཞག་གསུམ་ཐུག་དུར་ཁུང་དམ་དུ་སྲུང་བའི་བཀའ་སྩོལ་ཞིག་ཞུས།

༦༥ པི་ལ་ཏུས་སྲུང་མཁན་ནི་ཁྱེད་ཚོ་ལ་ཡོད། སོང་ལ་ཤེས་པ་བཞིན་སྲུང་ཞིག་ཞེས་བསྒོ་བས།

༦༦ དེ་དག་གིས་སྲུང་མཁན་འཁྲིད་དེ་སྤུར་ཁང་གི་ཁ་རྡོ་ལ་ཐེ་ཙེ་བརྒྱབ་ནས་བརྟན་པོར་བྱས་སོ༎

༢༨

ཤབ་བཱད་ཀྱི་སང་བདུན་ཕྲག་གི་ཞག་དང་པོའི་ཐོ་རངས་ལ། མག་དལ་མ་མིར་ཡམ་དང་། མིར་ཡམ་གཞན་དེ་སྤུར་ཁང་ལ་ལྟ་རུ་འོངས།

༢ གཙོ་བོའི་ཕོ་ཉ་ནམ་མཁའ་ནས་བབས་ཏེ། སྤུར་ཁང་གི་ཁ་རྡོ་བསྒྲིལ་ནས་དེའི་ཁར་བཞུགས་པས། ས་གཡོ་བ་ཆེན་པོ་བྱུང་།

༣ ཁོང་ནི་གློག་འདྲར་སྣང་སྟེ། ན་བཟའ་ནི་ཁ་བ་ལྟར་དཀར་རོ།

༤ སྲུང་མཁན་རྣམས་དེ་ལ་འཇིགས་ཤིང་འདར་བས་ཤི་བ་ལྟར་གྱུར་ཏོ།

༥ ཕོ་ཉས་བུད་མེད་དག་ལ། མ་འཇིགས་ཤིག ཁྱེད་ཀྱིས་རྐྱང་ཤིང་ལ་བརྐྱངས་པའི་ཡེ་ཤུ་འཚོལ་བ་ངས་ཤེས།

༦ ཁོང་གིས་གསུངས་པ་བཞིན་ཁོང་གསོན་པོར་བཞེངས་པས་འདིར་མེད། ཁོང་བཞག་སར་ལྟ་རུ་ཤོག

༧ ཡང་མྱུར་དུ་སོང་ལ། ཁོང་གཤིན་པོའི་ཁྲོད་ལས་གསོན་པོར་བཞེངས་ནས། ཁྱེད་ལས་སྔོན་དུ་ག་ལིལ་དུ་ཕེབས་སོ། དེར་མཇལ་འོང་ཞེས་ཉེ་གནས་རྣམས་ལ་ཤོད་ཅིག ངས་ཁྱེད་ཚོ་ལ་བཤད་པ་ཡིན་ཞེས་སྨྲས་སོ།

༨ དེ་དག་དགའ་མ་འདར་རེའི་ངང་ནས་སྤུར་ཁང་ནས་ལ་འུར་ཉེ་གནས་རྣམས་ལ་ལོན་སྐྱེལ་དུ་ཕྱིན་ཏོ།

༩ གློ་བུར་དུ་ཡེ་ཤུས་དེ་དག་རྩར་ཕེབས་ནས། བདེ་ལེགས་ཤིག་གསུངས། དེ་གཉིས་དྲུང་དུ་འོངས་ནས་ཞབས་ལ་འཐམས་ཏེ། ཕྱག་བཙལ་ཏོ།

༡༠ ཡེ་ཤུས་མ་འཇིགས་ཤིག སོང་ལ་ངའི་སྤུན་རྣམས་ལ། ག་ལིལ་དུ་སོང་ཞིག དེར་ང་མཇལ་ཡོང་ཞེས་ལོན་སྐྱེལ་ཞིག་གསུངས་སོ༎

༡༡ དེ་དག་འགྲོ་བའི་ཚེ། སྲུང་མཁན་རེ་རྒྱལ་སར་འོངས་ནས། གནས་ཚུལ་ཐམས་ཅད་བླ་ཆེན་དག་ལ་བཤད།

༡༢ བླ་ཆེན་རྣམས་ཀྱིས་རྒན་མི་དང་མཉམ་དུ་གྲོས་བྱས་ནས། དམག་མིར་དངུལ་མང་པོ་གཏོང་ཞིང་དེ་རྣམས་ལ།

༡༣ ང་ཚོ་གཉིད་ཁུགས་པའི་ཚེ། ཁོའི་ཉེ་གནས་མཚན་ལ་འོངས་ནས་རོ་བརྐུས་སོ་ཞེས་ཤོད་ཅིག

༡༤ སྤྱི་ཁྱབ་ཀྱིས་དེ་ཚོར་ན། ང་ཚོས་ཁོ་ལ་ཟེར་ནས་ཁྱེད་ཚོ་ཐར་བར་བྱའོ་སྨྲས་སོ།

༡༥ དེ་རྣམས་ཀྱིས་དངུལ་དེ་བླངས་ནས། བསླབ་བྱ་བཞིན་དུ་བྱས་པས། ཡ་ཧུ་དཱ་པའི་ཁྲོད་དུ་དེ་རིང་གི་བར་དུ་གཏམ་འདི་དར་ནས་ཡོད།

༡༦ ཉེ་གནས་བཅུ་གཅིག་པོ་ཡེ་ཤུས་བསྟན་པའི་ག་ལིལ་གྱི་རིར་སོང་ནས།

༡༧ ཡེ་ཤུ་མཇལ་ཏེ། ཕྱག་བཙལ་ཡང་། ཁ་ཅིག་གིས་ཐེ་ཚོམ་བྱས་སོ།

༡༨ ཡེ་ཤུས་འདི་སྐད་དུ་གནམ་ས་གཉིས་ཀྱི་དབང་ང་ལ་གནང་ཡོད་པས།

༡༩ སོང་ལ་མི་རྒྱུད་ཐམས་ཅད་ཉེ་གནས་སུ་ཟུང་ཞིག དེ་རྣམས་ལ་ཡབ་དང་སྲས་དང་དམ་པའི་ཐུགས་ཉིད་ཀྱི་མཚན་རྗོད་ཅིང་ཁྲུས་གསོལ་ཞིག

༢༠ ངས་ཁྱེད་ལ་གནང་བའི་བཀའ་ཐམས་ཅད་སྲུང་ཕྱིར་འདོམས་ཤིག ང་ནི་རྒྱུན་དུ་དུས་ཀྱི་མཐའ་མའི་བར་དུ་ཁྱེད་དང་མཉམ་དུ་ཡོད་དོ་ཞེས་གདམས་པར་མཛད་དོ༎ ༎

མཪ་ཀུས་བྲིས་པའི་འཕྲིན་བཟང་།

༡

ཡེ་ཤུ་མཱ་ཤི་ཀའི་ཕྲིན་བཟང་གི་ཐོག་མ་ནི།

༢ ལུང་སྟོན་པ་ཡེ་ཤ་ཡཱས།

ང་ཡི་ཕོ་ཉ་ཁྱེད་མདུན་གཏོང་༎

དེས་ནི་ཁྱེད་ལམ་བསལ་བར་བྱ༎

༣ ཐང་ན་འབོད་པའི་སྒྲ་དེ་ཡིས༎

གཙོ་བོའི་གཤེགས་ལམ་བྱོས་ཤིག་དང་༎

ཁོང་གི་ཕེབས་ལམ་སྲོང་ཞིག་ཟེར༎

ཅེས་བྲིས་པ་བཞིན་དུ།

༤ ཁྲུས་གསོལ་མཁན་ཡོ་ཧ་ནན་ནི་སྡིག་པ་སེལ་བའི་ཕྱིར། འགྱོད་ཚངས་ཀྱི་ཁྲུས་ཀྱི་ཆོས་བཤད་ཅིང་འབྲོག་སྟོང་ན་བྱུང་ངོ་།

༥ ཡ་ཧུ་དཱ་ཡུལ་ཐམས་ཅད་དང་། ཡེ་རུ་ཤ་ལེམ་པ་ཐམས་ཅད་ཁོང་གི་དྲུང་དུ་སོང་སྟེ། སྡིག་པ་མཐོལ་ནས་ཡོར་དན་གཙང་པོའི་ནང་ཁྲུས་བླངས་སོ།

༦ ཡོ་ཧ་ནན་ནི་རྔ་མོང་གི་སྤུའི་གོས་གོན་ཏེ། རྐེད་པར་ཀོ་བའི་སྐ་རགས་བཅིངས་ནས། ཆ་ག་འབུ་དང་རིའི་སྦྲང་རྩི་ལ་སྤྱད་དོ།

༧ ཁོང་གིས་འདི་སྐད་དུ། ང་ལས་མཐུ་སྟོབས་ཆེ་བ་དེ་ངའི་རྗེས་སུ་འབྱོན་ནོ། ང་སྒུར་ནས་ཁོང་གི་ཞབས་ལྷམ་གྱི་སྒྲོག་བུ་སྒྲོལ་བའང་འོས་མ་ཡིན།

༨ ངས་ཁྱེད་ལ་ཆུའི་ཁྲུས་བཏང་གི། ཁོང་གིས་དམ་པའི་ཐུགས་ཉིད་ཀྱི་ཁྲུས་གསོལ་བར་འགྱུར་ཞེས་བསྒྲགས་སོ༎

༩ དེའི་ཚེ་ག་ལིལ་ཡུལ་གྱི་གྲོང་ཁྱེར་ན་ཙཱ་རེད་ནས་ཡེ་ཤུ་བྱོན་ནས། ཡོར་དན་ནང་ཡོ་ཧ་ནན་གྱིས་སྐུ་ཁྲུས་གསོལ་ཏོ།

༡༠ ཆུའི་ནང་ནས་ཐོན་པ་དང་། ནམ་མཁའ་རལ་ནས་ཐུགས་ཉིད་ནི་ཕུག་རོན་ལྟར་ཁོང་གི་སྟེང་དུ་འབབ་པར་གཟིགས་སོ།

༡༡ ནམ་མཁའ་ནས་སྒྲ་ཞིག་གིས། ཁྱེད་ནི་ང་རབ་ཏུ་དགའ་བའི་ངའི་སྲས་གཅིག་པོ་ཡིན་གསུངས་སོ༎

༡༢ དེ་ནས་ཐུགས་ཉིད་ཀྱིས་ཁོང་འབྲོག་སྟོང་དུ་འདེད་ནས།

༡༣ དེར་ཞག་བཞི་བཅུའི་བར་དུ་བདུད་ཀྱིས་ཁོང་གི་ཐུགས་སད་དོ། གཅན་གཟན་དང་མཉམ་དུ་བཞུགས་ཏེ། ཕོ་ཉ་རྣམས་ཀྱིས་ཁོང་ལ་ཞབས་ཕྱི་ཞུས་སོ༎

༡༤ ཡོ་ཧ་ནན་བཟུང་བའི་རྗེས་སུ། ཡེ་ཤུ་ག་ལིལ་དུ་ཕེབས་ནས། དཀོན་མཆོག་གི་ཕྲིན་བཟང་འདི་ལྟར།

༡༥ ད་དུས་རན། དཀོན་མཆོག་གི་རྒྱལ་སྲིད་ཉེ་བར་བསླེབས། སེམས་སྒྱུར་ལ་ཕྲིན་བཟང་ལ་དད་པ་བྱོས་ཤིག་ཅེས་བསྒྲགས་སོ༎

༡༦ ག་ལིལ་གྱི་མཚོ་འགྲམ་ནས་ཕེབས་པ་ལས། ཉ་པ་ཡིན་པའི་ཤི་མོན་དང་དེའི་སྤུན་ཨན་དྲེ་ཨ་མཚོའི་ནང་དུ་ཉ་དོལ་གཏོང་བ་གཟིགས་ནས།

༡༧ དེ་དག་ལ། ངའི་རྗེས་སུ་བྲོང་ཞིག་དང་། ངས་ཁྱོད་མི་རྣམས་འཛིན་མཁན་གྱི་ཉ་པར་བསྐོ་བར་བྱའོ་གསུངས་པ་དང་།

༡༨ ཉ་དོལ་བོར་ནས་ཞབས་རྗེས་སུ་འབྲངས་སོ།

༡༩ ཅུང་ཟད་ཕེབས་པ་ལས། ཟེ་བད་ཡཱའི་བུ་ཡ་ཀོབ་དང་ཡོ་ཧ་ནན་གྲུའི་ནང་ན་ཉ་དོལ་བཟོ་སྐྱོར་བྱེད་ཅིང་ཡོད་པར་གཟིགས་ཏེ།

༢༠ བོས་པར་མཛད་པ་དང་། ཕ་ཟེ་བད་ཡཱ་གླ་པ་རྣམས་དང་བཅས་གྲུའི་ནང་དུ་བོར་ནས་ཕྱི་བཞིན་འབྲངས་སོ༎

༢༡ ཀ་ཕར་ནཱ་ཧུམ་དུ་བྱོན་པ་ལས། ཤབ་བཱད་ཀྱི་ཞག་ལ་འདུ་ཁང་དུ་ཆོས་བསྟན་ཏོ།

༢༢ ཁོང་གིས་མཁན་པོ་རྣམས་དང་མི་འདྲ་བར། དབང་ཡོད་པ་ལྟར་ཆོས་བསྟན་པས། ཐམས་ཅད་ངོ་མཚར་དུ་གྱུར་ཏོ།

༢༣ དེའི་ཚེ་དེ་རྣམས་ཀྱི་འདུ་ཁང་ནང་འགོང་ཞུགས་ཤིག་ཡོད་དེ་དེས་སྐད་ཆེན་པོས།

༢༤ ཀྱེ་ན་ཙཱ་རེད་པ་ཡེ་ཤུ། ཁྱེད་དང་ང་ཚོ་ལ་འབྲེལ་བ་ཅི། ང་ཚོ་མེད་པར་མཛད་དུ་ཕེབས་སམ། ཁྱེད་སུ་ཡིན་ངས་ཤེས། ཁྱེད་དཀོན་མཆོག་གི་དམ་པ་དེ་ལགས་ཞུས་སོ།

༢༥ ཡེ་ཤུས་དེ་ལ་བཀའ་བཀྱོན་མཛད་ཅིང་། ཁ་རོག་སྡོད། ཁོའི་ནང་ནས་ཐོན་ཅིག་ཅེས་གསུངས་པ་དང་།

༢༦ འགོང་པོས་མི་དེ་དཀྲུགས་ནས། སྐད་ངན་བཏོན་བཞིན་ཁོའི་ནང་ནས་ཕྱིར་ཐོན་སོང་ངོ་།

༢༧ ཐམས་ཅད་ངོ་མཚར་དུ་གྱུར་ཏེ་ཕན་ཚུན་དྲིས་པ། འདི་ཅི་ཡིན། བསྟན་པ་གསར་པ་འདི་ཅི་ཡིན། འགོང་པོ་ལའང་དབང་གིས་བཀའ་གནང་ཞིང་། དེ་རྣམས་ཀྱིས་ཉན་ནོ།

༢༨ དེ་མ་ཐག་ཏུ་ཁོང་གི་སྙན་གྲགས་ག་ལིལ་གྱི་ཡུལ་འཁོར་ཕྱོགས་ཀུན་ཏུ་ཁྱབ་བོ༎

༢༩ དེ་ནས་འདུ་ཁང་ནས་བཞེངས་ཏེ། ཡ་ཀོབ་དང་ཡོ་ཧ་ནན་མཉམ་དུ། ཤི་མོན་དང་ཨན་དྲེ་ཨའི་ཁྱིམ་དུ་ཕེབས་སོ།

༣༠ ཤི་མོན་གྱི་སྒྱུག་མོ་ཚ་བའི་ནད་ཀྱིས་ཟིན་ནས་ཉལ་ཡོད་པས། དེའི་དོན་དུ་ཁོང་ལ་ཞུས་པ་ལས།

༣༡ མདུན་དུ་བྱོན་ཏེ། ལག་པ་ལ་བཟུང་ནས་བསླངས་མ་ཐག་ཏུ་ཚ་བ་དྭངས་ནས་མོས་ཞབས་ཕྱི་ཞུས་སོ།

༣༢ ཉི་མ་ནུབ་པའི་འོག་ཏུ་སྲོད་ལ། ནད་པ་དང་འགོང་ཞུགས་ཐམས་ཅད་སྐུ་དྲུང་དུ་འཁྱེར་འོངས་ཏེ།

༣༣ གྲོང་ཁྱེར་པ་ཐམས་ཅད་སྒོ་རྩར་འདུས་སོ།

༣༤ ནད་སོ་སོ་ན་བ་མང་པོ་གསོས་ནས། འགོང་པོ་མང་པོ་བཏོན་པར་མཛད་དེ། འགོང་པོ་རྣམས་ཀྱིས་ཁོང་ངོ་ཤེས་པས་ལབ་ཏུ་མ་བཅུག་གོ།

༣༥ ཐོ་རངས་ལས་སྔོན་དུ་བཞེངས་ནས་དབེན་པར་ཕེབས་ཏེ། དེར་ཐུགས་དམ་ལ་བཞུགས་སོ།

༣༦ ཤི་མོན་ལ་སོགས་པས་ཁོང་ལ་བདས་ནས།

༣༧ མཇལ་བ་དང་མི་ཐམས་ཅད་ཀྱིས་ཁྱེད་འཚོལ་ལོ་ཞུས་ཏེ།

༣༨ བཀའ་ལན་དུ། ང་ཚོ་ཉེ་འཁོར་གྱི་ཡུལ་རྣམས་ལ་སོང་ནས། ངས་དེ་རུའང་ཆོས་འཆད་པར་བྱ། དོན་དེའི་ཕྱིར་འོངས་པ་ཡིན་གསུངས་སོ།

༣༩ དེ་ནས་ག་ལིལ་གྱི་འདུ་ཁང་ཐམས་ཅད་ནང་ཆོས་བསྟན་ཅིང་། འགོང་པོ་བསྐྲད་དོ༎

༤༠ མཛེ་ཅན་ཞིག་མཇལ་དུ་འོངས་ནས། པུས་མོ་ས་ལ་བཙུགས་ཏེ། ཐུགས་མཉེས་ན་ང་གཙང་བར་མཛད་ནུས་སོ་ཞེས་ཞུ་བ་ཕུལ་བས།

༤༡ ཐུགས་བརྩེ་ནས་ཕྱག་བརྐྱངས་ཏེ། ཁོ་ལ་རེག་ནས་དེ་བཞིན་དུ་འདོད་དོ། གཙང་བར་གྱུར་ཅིག་གསུངས་པ་དང་།

༤༢ མཛེ་ནད་དག་པར་གྱུར་ཏོ།

༤༣ དྲག་པོའི་ངང་ནས་མི་དེ་འཕྲལ་དུ་བཏོན་ཞིང་།

༤༤ སུ་ལའང་ཅི་ཞིག་མི་ཟེར་བར་སོང་ལ། དཔང་བྱེད་པའི་ཕྱིར་རང་གི་ལུས་མཆོད་ཤོམས་པར་བསྟན་ནས། དག་པར་གྱུར་པ་མཚོན་པའི་མོ་ཤེས་བཀའ་གནང་བ་དེ་ཕུལ་ཞིག་ཅེས་བཀའ་གནང་ཡང་།

༤༥ མི་དེ་སོང་ནས། བྱ་བ་དེ་མང་དུ་བཤད་ཅིང་རྒྱས་བཅུག་པས། ཕྱིན་ཆད་ཡེ་ཤུ་མངོན་སུམ་དུ་གྲོང་ཁྱེར་ལ་ཕེབས་མ་ཐུབ་པར། ཕྱི་རོལ་དུ་དབེན་པར་བཞུགས། མི་རྣམས་ཕྱོགས་བཞི་ནས་ཁོང་གི་དྲུང་དུ་འོངས་སོ༎

༢

དུས་འགའ་ཞིག་ནས་སླར་ཀ་ཕར་ནཱ་ཧུམ་དུ་བྱོན་པའི་ཚེ། ཁྱིམ་དུ་བཞུགས་པའི་སྐད་ཆ་གྲགས་ནས།

༢ སྒོ་རྩ་ལའང་འདུག་ས་མི་ཐོབ་པ་ཙམ་དུ་མི་མང་པོ་འདུས་པས། ཆོས་བསྟན་པར་མཛད་དོ།

༣ མི་བཞིས་ཁུར་བའི་གཟའ་ཕོག་གཅིག་ཁོང་གི་དྲུང་དུ་བསྐྱེལ་བ་ལ།

༤ མི་ཚོགས་མང་བས་སྐུ་དྲུང་དུ་མ་ཐར་བར་བཞུགས་སའི་ཐོག་བཤུས་ཏེ། བརྟོལ་ནས། ཉལ་ཁྲི་དང་གཟའ་ཕོག་མར་ཕབ་བོ།

༥ དེ་རྣམས་ཀྱི་ཡིད་ཆེས་ལ་གཟིགས་ནས་ཡེ་ཤུས་གཟའ་ཕོག་ལ། བུ། ཁྱོད་ཀྱི་སྡིག་པ་སེལ་ཟིན་གསུངས།

༦ དེར་ཡོད་པའི་མཁན་པོ་ཁ་ཅིག་གིས།

༧ མི་འདིས་འདི་ལྟར་ཅི་ལ་སྨྲ། ཁོས་སྐུར་པ་འདེབས་སོ། དཀོན་མཆོག་གཅིག་པོས་མ་གཏོགས་སྡིག་པ་སུས་སེལ་ཐུབ་ཅེས་བསམས་པ་དང་།

༨ ཡེ་ཤུས་དེ་རྣམས་ཀྱིས་དེ་ལྟར་བསམ་པ་མཁྱེན་ནས། ཁྱེད་ཀྱི་སྙིང་ནང་འདི་ལྟར་ཅི་ལ་སེམས།

༩ གཟའ་ཕོག་འདི་ལ། ཁྱོད་ཀྱི་སྡིག་པ་སེལ་ཟིན་ཟེར་བ་སླའམ། ལངས་ཏེ་ཁྱོད་ཀྱི་ཉལ་ཁྲི་ཁུར་ནས་འགྲུལ་ཟེར་བ་སླ།

༡༠ འོན་ཀྱང་མིའི་བུ་ལ་འཇིག་རྟེན་དུ་སྡིག་པ་སེལ་བའི་དབང་ཡོད་པ་ཁྱོད་ཅག་གིས་ཤེས་པའི་ཕྱིར། ཞེས་གསུངས་ནས་གཟའ་ཕོག་དེ་ལ།

༡༡ ངས་ཁྱོད་ལ་ཟེར། ལོངས་ལ་ཉལ་ཁྲི་ཁུར་ནས་ཁྱིམ་དུ་སོང་ཞེས་གསུངས་སོ།

༡༢ ཁོ་ལངས་ནས་ཉལ་ཁྲི་ཁུར་ཏེ། མི་ཚོགས་ཀྱི་མཐོང་སར་སོང་བས། ཐམས་ཅད་ངོ་མཚར་དུ་གྱུར་ཏེ། དཀོན་མཆོག་ལ་བསྟོད་ཅིང་། ང་ཚོས་འདི་འདྲ་ནམ་ཡང་མ་མཐོང་སྨྲས་སོ༎

༡༣ ཁོང་སླར་མཚོ་འགྲམ་ལ་ཕེབས་པ་དང་། མི་ཚོགས་ཧྲིལ་པོ་སྐུ་དྲུང་དུ་འོངས་པ་ལ། ཆོས་བསྟན་པར་མཛད་དོ།

༡༤ ལམ་ན་ཨལ་ཕཱའི་བུ་ལེ་ཝི་བྱ་བ་ཤོ་གམ་ལེན་སར་བསྡད་ཡོད་པ་གཟིགས་ནས་དེ་ལ། ངའི་རྗེས་སུ་འབྲོང་གསུངས་པ་དང་། ཁོ་ལངས་ནས་ཞབས་རྗེས་ལ་འབྲངས་སོ།

༡༥ ཁོའི་ཁྱིམ་དུ་གསོལ་བ་བཞེས་པའི་ཚེ། མི་མང་པོ་ཡོད་པས། ཡེ་ཤུ་དང་ཉེ་གནས་རྣམས་མཉམ་དུ་ཤོ་གམ་པ་དང་སྡིག་ཅན་མང་པོས་ཀྱང་ཟོས་སོ།

༡༦ མཉམ་དུ་འོངས་པའི་ཕ་རུ་ཤི་པའི་མཁན་པོ་རྣམས་ཀྱིས། སྡིག་ཅན་དང་ཤོ་གམ་པ་མཉམ་དུ་གསོལ་བ་བཞེས་པ་མཐོང་ནས། ཉེ་གནས་རྣམས་ལ། ཁོང་ནི་ཤོ་གམ་པ་དང་སྡིག་ཅན་མཉམ་ཟ་ཞིང་འཐུང་ངོ་ཟེར་ཏོ།

༡༧ ཡེ་ཤུས་དེ་གསན་ནས་དེ་རྣམས་ལ། ཨམ་ཆི་ནི་ཁམས་བཟང་ལ་མི་དགོས་ཀྱི་ནད་པ་ལ་དགོས་སོ། ང་ནི་སྡིག་མེད་རྣམས་འབོད་དུ་མ་འོངས་ཀྱི། སྡིག་ཅན་རྣམས་འབོད་དུ་འོངས་པ་ཡིན་གསུངས་སོ༎

༡༨ ཡོ་ཧ་ནན་གྱི་སློབ་མ་དང་ཕ་རུ་ཤི་པ་རྣམས་སྨྱུང་བར་གནས་པའི་ཚེ། མི་རེ་འོངས་ནས་ཁོང་ལ། ཡོ་ཧ་ནན་གྱི་སློབ་མ་དང་། ཕ་རུ་ཤི་པའི་སློབ་མ་རྣམས་སྨྱུང་བར་གནས་ཀྱང་། ཁྱེད་ཀྱི་སློབ་མ་རྣམས་ཅིའི་ཕྱིར་སྨྱུང་བར་མི་གནས་ཞུས་པ་ལས།

༡༩ ཡེ་ཤུས། མག་པ་མཉམ་དུ་ཡོད་རིང་ལ་གྲོགས་པོ་རྣམས་སྨྱུང་བར་གནས་ཐུབ་བམ། དེ་རྣམས་མཉམ་མག་པ་ཡོད་རིང་དུ་སྨྱུང་བར་གནས་མི་ཐུབ་ཀྱང་།

༢༠ དེ་རྣམས་ལས་མག་པ་འབྲལ་བའི་དུས་ལ་འབབ་འོང་། དེ་ཉིན་དེ་རྣམས་སྨྱུང་བར་གནས་འོང་།

༢༡ སུས་ཀྱང་གོས་རྙིང་པར་ལྷན་པ་གསར་པ་མི་འདེབས། འདེབས་ན་ལྷན་པ་དེས་གོས་ཧྲལ་ཏེ་བུག་པ་ཆེ་བར་བྱེད་དོ།

༢༢ རྒུན་ཆང་གསར་པ་རྐྱལ་པ་རྙིང་པའི་ནང་དུ་མི་བླུག བླུག་ན་ཆང་གིས་རྐྱལ་པ་རལ་ཏེ། རྒུན་ཆང་དང་རྐྱལ་པ་གཉིས་པོ་བརླག་གོ། རྒུན་ཆང་གསར་པ་རྐྱལ་པ་གསར་པའི་ནང་བླུག་གོ་གསུངས་སོ༎

༢༣ ཤབ་བཱད་ཀྱི་ཞག་ལ་ཞིང་ཁ་རྒྱུད་དེ་ཕེབས་པ་ལས། ཉེ་གནས་རྣམས་ཀྱིས་ལམ་ཁར་སྲུས་འཐུས་པས།

༢༤ ཕ་རུ་ཤི་པ་རྣམས་ཀྱིས་ཁོང་ལ། གཟིགས་ཤིག ཤབ་བཱད་ཀྱི་ཞག་ལ་བྱེད་མི་ཆོག་པ་འདི་རྣམས་ཀྱིས་ཅི་ལ་བྱེད་ཞུས་པ་ལས།

༢༥ ཁོང་གིས། དཱ་བིད་ཀྱིས་ཅི་བྱས་པ་ནམ་ཡང་མ་བཀླགས་སམ།

༢༦ བླ་ཆེན་ཨབ་ཡ་ཐར་གྱི་དུས་ལ། དཱ་བིད་དང་འཁོར་རྣམས་ལྟོགས་དུས་སུ། དཀོན་མཆོག་གི་ཕོ་བྲང་དུ་ཞུགས་ཏེ། བླ་མས་མ་གཏོགས་པར་ཟ་མི་ཆོག་པའི་ཞལ་ཟས་ཟོས་ནས། འཁོར་ལའང་བྱིན་ཏོ།

༢༧ མི་ནི་ཤབ་བཱད་ཀྱི་དོན་དུ་མཛད་པ་མ་ཡིན་གྱི། ཤབ་བཱད་མིའི་དོན་དུ་མཛད་པ་ཡིན།

༢༨ མིའི་བུ་ནི་ཤབ་བཱད་ཀྱིའང་གཙོ་བོ་ཡིན་ནོ་གསུངས་སོ༎

༣

སླར་འདུ་ཁང་དུ་ཕེབས་ནས། དེར་ལག་པ་བསྐམས་པའི་མི་ཞིག་ཡོད་པས།

༢ མི་རྣམས་ཀྱིས་སྙད་འཛུག་པའི་ཕྱིར། ཁོང་གིས་ཤབ་བཱད་ཀྱི་ཞག་ལ་ནད་གསོ་འམ་མི་གསོ་བལྟས་སོ།

༣ ཁོང་གིས་ལག་པ་བསྐམས་པའི་མི་དེ་ལ། དཀྱིལ་དུ་ལོངས་གསུངས་ནས།

༤ དེ་རྣམས་ལ། ཤབ་བཱད་ཀྱི་ཞག་ལ་བཟང་པོ་བྱེད་ཆོག་གམ་ངན་པ་བྱེད་ཆོག སྲོག་སྐྱོབ་ཆོག་གམ་གཅོད་ཆོག་ཅེས་གསུངས་ཀྱང་། དེ་རྣམས་ཁ་རོག་བསྡད་དོ།

༥ ཁོང་ལ་འཁོར་ཡོད་པ་ཐམས་ཅད་ལ་ཁྲོ་བས་གཟིགས་ཏེ། དེ་རྣམས་ཀྱི་སྙིང་མཁྲེགས་པོ་ལ་ཐུགས་ཚེར་ནས། མི་དེ་ལ། ལག་པ་རྐྱོང་གསུངས་པས། བརྐྱངས་ཏེ་ཕན་ཏོ།

༦ ཕ་རུ་ཤི་པ་རྣམས་དེ་མ་ཐག་ཐོན་ནས། ཧེ་རོ་དཱེའི་ཕྱོགས་པ་རྣམས་དང་མཉམ་དུ། ཁོང་ཇི་ལྟར་གསོད་པའི་གྲོས་བྱས་སོ༎

༧ ཡེ་ཤུ་ཉེ་གནས་རྣམས་དང་མཉམ་དུ་མཚོའི་ཕྱོགས་སུ་ཕེབས།

༨ ཁོང་གི་མཛད་པའི་གྲགས་པ་ཐོས་ནས། ག་ལིལ་དང་། ཡ་ཧུ་དཱ་དང་། ཡེ་རུ་ཤ་ལེམ་དང་། ཨི་དུམ་ཡཱ་དང་། ཡོར་དན་གྱི་ཕར་ཁ་དང་། ཚོར་དང་། ཚི་དོན་ནས་མི་ཚོགས་ཆེན་པོ་ཁོང་གི་སྐུ་དྲུང་དུ་འོངས་སོ།

༩ ཁོང་གིས་ཉེ་གནས་རྣམས་ལ། མི་ཚོགས་ཀྱིས་ང་མི་བཙིར་བའི་ཕྱིར། གྲུ་ཆུང་ཞིག་གི་གྲལ་བྱོས་གསུངས་སོ།

༡༠ ཅིའི་ཕྱིར་ཞེ་ན། མི་མང་པོའི་ནད་གསོས་པས། ནད་པ་ཐམས་ཅད་ཀྱིས་ཁོང་ལ་རེག་པའི་ཕྱིར་འཚངས་སོ།

༡༡ འགོང་པོ་རྣམས་ཀྱིས་ཁོང་མཇལ་བ་ཙམ་གྱིས། ལུས་ས་ལ་བརྡབས་ཏེ། སྐད་ཆེན་པོས། ཁྱེད་ནི་དཀོན་མཆོག་གི་སྲས་དེ་ལགས་སོ་ཞུས་པས།

༡༢ ཁོང་མངོན་པར་མི་བྱེད་ཕྱིར་དེ་རྣམས་ལ་ནན་གྱིས་བསྐུལ་ཏོ༎

༡༣ རི་ལ་ཕེབས་ཏེ། ཐུགས་མཉེས་པ་རྣམས་དྲུང་དུ་བོས་ནས། དེ་རྣམས་སྐུ་དྲུང་དུ་འོངས་པ་ལས།

༡༤-༡༥ ཁོང་དང་ཉེ་བར་གནས་པ་དང་། འགོང་པོ་སྐྲོད་པའི་དབང་དང་ཆོས་འཆད་པ་ལ་གཏོང་བའི་ཕྱིར་བཅུ་གཉིས་པོ་བསྐོས་སོ།

༡༦ ཁོང་གིས་པེ་ཏྲོ་བཏགས་པའི་ཤི་མོན་དང་།

༡༧ ཟེ་བད་ཡཱའི་བུ་གཉིས་བོ་ཨ་ནེར་གེ་འམ་འབྲུག་གི་བུར་བཏགས་ཡོད་པའི་ཡ་ཀོབ་དང་ནུ་བོ་ཡོ་ཧ་ནན་དང་།

༡༨ ཨན་དྲེ་ཨ་དང་། ཕི་ལིབ་དང་། བར་ཐོལ་མཱ་དང་། མད་ཐཱ་དང་། ཐོ་མཱ་དང་། ཨལ་ཕཱའི་བུ་ཡ་ཀོབ་དང་། ཐད་དཱ་དང་། བརྩོན་འགྲུས་པ་བྱ་བའི་ཤི་མོན་དང་།

༡༩ ཁོང་དགྲ་ལ་བཏད་པའི་ཀར་ཡོད་པ་ཡུ་དཱ་དང་བཅུ་གཉིས་སོ༎

༢༠ ཁྱིམ་དུ་ཕེབས་པ་དང་། སླར་མི་ཚོགས་འདུས་སྟབས་ཀྱིས། ཁོང་རྣམས་གསོལ་བའང་བཞེས་མ་བཏུབ།

༢༡ ཁོང་གི་སྐུ་གཉེན་རྣམས་ཀྱིས་དེ་ཐོས་ནས། ཁོང་སྨྱོའོ་ཟེར་ཏེ། ཁོང་འཛིན་དུ་འོངས་སོ།

༢༢ ཡེ་རུ་ཤ་ལེམ་ནས་འོངས་པའི་མཁན་པོ་རྣམས་ཀྱིས། ཁོང་ནང་ལྷ་བ་ཨཱལ་ཟེ་བུལ་ཞུགས་ཡོད་པས། འགོང་པོའི་རྒྱལ་པོའི་མཐུས་འགོང་པོ་སྐྲོད་དོ་སྨྲས་པ་དང་།

༢༣ ཁོང་གིས་དེ་རྣམས་བོས་ནས་དཔེའི་སྒོ་ནས་གསུངས་པ། བདུད་ཀྱིས་བདུད་ཅི་ལྟར་སྐྲོད་པར་ནུས།

༢༤ རྒྱལ་ཁམས་ཤིག་གི་ནང་མི་མཐུན་པ་འབྱུང་ན། རྒྱལ་ཁམས་དེ་གནས་མི་ཐུབ།

༢༥ ཁང་པ་ཞིག་གི་ནང་མི་མཐུན་པ་འབྱུང་ན། ཁང་པ་དེ་གནས་མི་ཐུབ།

༢༦ བདུད་རང་གི་དགྲར་ལངས་ཏེ་མི་མཐུན་པར་བྱེད་ན། ཁོ་གནས་མི་ཐུབ་སྟེ་མེད་པར་འགྱུར་རོ།

༢༧ སྟོབས་ཆེན་ཞིག་སྔོན་ལ་བཅིངས་ནས་མ་གཏོགས། དེའི་ཁང་པར་ཞུགས་ནས་དེའི་ཡོ་བྱད་འཕྲོག་མི་ནུས། དེ་བཅིངས་ནས་འཕྲོག་ཐུབ་བོ།

༢༨ མིའི་སྡིག་པ་ཐམས་ཅད་དང་སྐུར་པ་ཅི་ཙམ་འདེབས་ཀྱང་སེལ་བར་འགྱུར་གྱི།

༢༩ དམ་པའི་ཐུགས་ཉིད་ལ་སྐུར་པ་འདེབས་པ་ནམ་ཡང་མི་སེལ། རྒྱུན་ཆད་མེད་པར་ཆད་པ་འཕོག་འོས་པའི་སྡིག་པ་ཡིན་ངས་ཟེར་གསུངས་སོ།

༣༠ ཁོང་ནང་འདྲེ་ཞུགས་སོ་ཞེས་སྨྲས་པས་དེ་ལྟར་གསུངས་སོ༎

༣༡ ཁོང་གི་ཡུམ་དང་སྐུ་མཆེད་རྣམས་བསླེབས་ནས། ཕྱི་རོལ་དུ་བཞེངས་ནས་ཁོང་ལ་ཕེབས་ཞུས་སོ།

༣༢ ཁོང་ལ་འཁོར་ནས་བསྡད་ཡོད་པའི་མི་ཚོགས་ཀྱིས་ཁོང་ལ། ཁྱེད་ཀྱི་ཡུམ་དང་སྐུ་མཆེད་རྣམས་ཁྱེད་འཚོལ་ཞིང་ཕྱི་རོལ་ན་ཡོད་དོ་ཞུས་པས།

༣༣ བཀའ་ལན་དུ། ངའི་མ་དང་སྤུན་རྣམས་སུ་ཡིན་གསུངས་ནས།

༣༤ ཁོང་ལ་འཁོར་ནས་བསྡད་ཡོད་པ་རྣམས་ལ་གཟིགས་ཤིང་། ངའི་མ་དང་སྤུན་རྣམས་འདིའོ།

༣༥ དཀོན་མཆོག་གི་ཐུགས་དགོངས་སྒྲུབ་པ་དེ། ངའི་སྤུན་དང་སྲིད་མོ་དང་མ་ཡིན་གསུངས་སོ༎

༤

ཁོང་གིས་མཚོའི་འགྲམ་ལ་སླར་ཆོས་སྟོན་ཞིང་མི་ཚོགས་མང་པོ་འཛོམས་པས། ཁོང་གྲུའི་ནང་ཞུགས་ནས། མཚོའི་ཐོག་ཏུ་བཞུགས་པ་ལས། མི་ཚོགས་མཚོ་འགྲམ་དུ་སྐམ་སར་བསྡད་དོ།

༢ དཔེའི་སྒོ་ནས་གདམས་ངག་མང་པོ་སྟོན་ཞིང་། ཞལ་གདམས་མཛད་ནས་དེ་རྣམས་ལ།

༣ ཉོན་ཅིག་ཞིང་པ་ཕྱིར་ཐོན་ཏེ།

༤ ས་བོན་འདེབས་ཙ་ན། ཁ་ཅིག་ལམ་ཁར་འགྲིལ་ཏེ་བྱ་འོངས་ནས་ཟོས་སོ།

༥ ཁ་ཅིག་ས་མང་པོ་མེད་པའི་རྡོ་གསེབ་ཏུ་འགྲིལ་ཏེ། ས་དཔངས་མེད་སྟབས་ཀྱིས་སྐྱེས་ཀྱང་།

༦ ཉི་མ་ཤར་བ་དང་ཚིག་སྟེ། རྩ་བ་ཚུགས་མེད་པས་སྐམས་སོ།

༧ ཁ་ཅིག་ཚེར་གསེབ་ཏུ་འགྲིལ་ཏེ། ཚེར་མ་སྐྱེས་ནས་མནན་ཏེ། འབྲུ་མ་ཆགས་སོ།

༨ ཁ་ཅིག་ས་བཟང་པའི་ནང་དུ་འགྲིལ་ཏེ། སྐྱེས་ཏེ། ཆེར་སོང་ནས་འབྲུ་ཆགས་ཏེ། གཅིག་ལ་སུམ་ཅུ་འགྱུར། གཅིག་ལ་དྲུག་ཅུ་འགྱུར། གཅིག་ལ་བརྒྱ་འགྱུར་ཐོན་ཏོ།

༩ ཉན་པའི་རྣ་བ་ཡོད་པ་དེས་ཉོན་ཅིག་གསུངས་སོ༎

༡༠ ཁོང་གཅིག་པུར་བཞུགས་པའི་ཚེ། འཁོར་རྣམས་དང་བཅུ་གཉིས་པོས་དཔེ་རྣམས་ཀྱི་དོན་བཀའ་འདྲི་ཞུས་པ་དང་།

༡༡ ཁོང་གིས། དཀོན་མཆོག་གི་རྒྱལ་སྲིད་ཀྱི་གསང་བ་རྟོགས་པ་ཁྱེད་ལ་གནང་ཡོད་ཀྱང་། ཕྱི་པ་རྣམས་ལ་ཐམས་ཅད་དཔེའི་སྒོ་ནས་འབྱུང་བས།

༡༢ སེམས་ཀྱང་མི་འགྱུར་སྡིག་པའང་མི་སེལ་ཕྱིར༎

ལྟ་བར་བྱེད་ཀྱང་དེ་ཚོས་མི་མཐོང་ཞིང་༎

ཐོས་པར་བྱེད་ཀྱང་རྟོགས་པར་མི་བྱེད་དོ༎

༡༣ ཁྱེད་ཀྱིས་དཔེ་འདི་མ་གོ་ན། དཔེ་གཞན་ཐམས་ཅད་ཅི་ལྟར་གོ།

༡༤ ས་བོན་འདེབ་མཁན་གྱིས་བཀའ་འདེབས་སོ།

༡༥ ལམ་ཁར་བཏབ་པ་རྣམས་ནི། བཀའ་ཐོས་པ་ཙམ་གྱིས་བདུད་འོང་སྟེ། དེ་རྣམས་ཀྱི་སྙིང་ནང་བཏབ་པའི་བཀའ་དེ་འཕྲོག་གོ།

༡༦ དེ་བཞིན་དུ་རྡོ་གསེབ་ཏུ་བཏབ་པ་རྣམས་ནི། བཀའ་ཐོས་པ་ཙམ་གྱིས་དགའ་ཞིང་བླང་སྟེ།

༡༧ རང་གི་ནང་རྩ་བ་མེད་པས། མི་རྟག་སྟེ། བཀའ་དེའི་དོན་དུ་སྡུག་བསྔལ་ལམ་གནོད་འཚེ་འབྱུང་བ་དང་དད་པ་ལོག་གོ།

༡༨ ཚེར་གསེབ་ཏུ་བཏབ་པ་རྣམས་ནི། བཀའ་ཐོས་ནས།

༡༩ འཇིག་རྟེན་གྱི་སེམས་ཁྲལ་དང་ནོར་གྱི་སླུ་འཁྲིད་དང་། སྲེད་པ་སྣ་ཚོགས་སྙིང་ནང་ཞུགས་ནས། བཀའ་དེ་མནན་དེ་འབྲས་བུ་མེད་པར་འགྱུར།

༢༠ ས་བཟང་པོའི་ནང་བཏབ་པ་རྣམས་ནི། བཀའ་ཐོས་ནས་བླང་སྟེ། འབྲས་བུ་ཆགས་ཏེ། གཅིག་ལ་སུམ་ཅུ་འགྱུར། གཅིག་ལ་དྲུག་ཅུ་འགྱུར། གཅིག་ལ་བརྒྱ་འགྱུར་ཐོན་ནོ་གསུངས་སོ༎

༢༡ ཁོང་གིས་དེ་རྣམས་ལ། མར་མེ་ནི་འབོ་འམ་མལ་ཁྲིའི་འོག་ཏུ་འཇོག་པའི་ཕྱིར་འཁྱེར་རམ། སྟེགས་ཁར་འཇོག་པའི་ཕྱིར་མི་འཁྱེར་རམ།

༢༢ མངོན་པར་འགྱུར་བའི་དོན་དུ་མ་གཏོགས་པར་ཅི་འང་སྦེད་ནས་མེད། མངོན་དུ་འབྱུང་བའི་དོན་དུ་མ་གཏོགས་པར་གསང་བ་ཅིའང་མེད།

༢༣ ཉན་པའི་རྣ་བ་ཡོད་པ་དེས་ཉོན་ཅིག་གསུངས་སོ།

༢༤ ཇི་ལྟར་ཉན་པར་ལྟོས། ཁྱེད་ཀྱིས་ཚད་གང་གི་གཤོར་ན་དེ་རང་གིས་ཁྱེད་ལ་གཤོར་བ་མ་ཟད་སྣོན་པར་འགྱུར།

༢༥ ཅིའི་ཕྱིར་ཞེ་ན། ཡོད་མཁན་ལ་སྣོན་པར་འགྱུར་གྱིས། མེད་མཁན་ལས་ཅི་ཡོད་པའང་འཁྱེར་བར་འགྱུར་གསུངས་སོ༎

༢༦ དཀོན་མཆོག་གི་རྒྱལ་སྲིད་ནི། མི་ཞིག་གིས་ས་ལ་ས་བོན་བཏབ་པ་དང་འདྲ་སྟེ།

༢༧ མི་དེ་ཉལ་ཡང་། ལང་ཡང་། མི་ཤེས་པར་ཉིན་མཚན་མེད་པར་ས་བོན་རྡོལ་ཞིང་ཆེར་སྐྱེའོ།

༢༨ ས་གཞིས་རང་བཞིན་གྱིས་འབྲས་བུ་སྐྱེད་ཅིང་། དང་པོ་ལྗང་པ། དེ་ནས་སྙེ་མ། དེའི་རྗེས་སུ་སྙེ་མའི་ནང་འབྲུས་གང་བ་འབྱུང་ངོ་།

༢༩ འབྲུ་སྨིན་པ་དང་། བཙས་མ་རན་པས། མགྱོགས་པར་ཟོར་བ་རྒྱབ་བོ་གསུངས་སོ༎

༣༠ དཀོན་མཆོག་གི་རྒྱལ་སྲིད་ནི། ཅི་དང་སྡུར་བར་བྱ། དཔེ་གང་གིས་བརྗོད་པར་བྱ།

༣༡ ཡུངས་འབྲུ་དང་འདྲའོ། དེ་ནི་ས་ལ་འདེབས་དུས་སུ། ས་གཞིའི་ས་བོན་ཐམས་ཅད་ལས་ཆུང་ཡང་།

༣༢ བཏབ་ནས་བརྡོལ་ཏེ། སྔོ་ཚོད་ཀུན་ལས་ཆེ་བར་འགྱུར་ཞིང་། གནམ་གྱི་བྱ་རྣམས་ཀྱང་བསིལ་གྲིབ་ལ་སྡོད་ཐུབ་པའི་ཡལ་ག་ཆེན་པོ་སྐྱེད་དོ་གསུངས་སོ༎

༣༣ དེ་ལྟ་བུའི་དཔེ་མང་པོའི་སྒོ་ནས། དེ་རྣམས་ཀྱི་གོ་ཚོད་དང་བསྟུན་ཏེ་བཀའ་ཆོས་གསུངས་ནས།

༣༤ དཔེ་མེད་པར་ཅིའང་མ་གསུངས་ཀྱང་། ཉིད་ཀྱི་ཉེ་གནས་རྣམས་ལ་ཟུར་དུ་ཐམས་ཅད་བཀྲོལ་ཏོ༎

༣༥ ཞག་དེ་ཀར་སྲོད་ལ་ཁོང་གིས། ང་ཚོ་མཚོའི་ཕ་རོལ་དུ་འགྲོའོ་ཞེས་གསུངས་པས།

༣༦ མི་ཚོགས་བཏང་སྟེ། ཁོང་གྲུའི་ནང་བཞུགས་ཡོད་པས་གདན་ཞུས་སོ། ཁོང་མཉམ་གྲུ་གཞན་ཡང་ཡོད་པ་ཡིན།

༣༧ རླུང་ཚུབ་ཆེན་པོ་ལངས་ཏེ། ཆུས་གྲུ་གང་བ་ཙམ་དུ་རྦ་རླབས་བརྒྱབ་བོ།

༣༨ ཁོང་ནི་གྲུའི་མཇུག་ལ་སྙེས་འབོལ་ཁར་གཟིམས་ཡོད་པས། དེ་དག་གིས་མནལ་སད་དེ། སྟོན་པ་ལགས། ང་ཚོ་འཆིའོ་ཁྱེད་ཐུགས་སྣང་མི་མཛད་དམ་ཞུས་པ་དང་།

༣༩ མནལ་སད་དེ་རླུང་ལ་བཀའ་བཀྱོན་མཛད་ནས་མཚོ་ལ། ཁ་རོག་སྡོད་ཅིག ཞི་བར་གྱུར་ཅིག ཅེས་བཀའ་སྩལ་པ་དང་། རླུང་ཆད་དེ་ཡོངས་སུ་ཞི་བར་གྱུར་ཏོ།

༤༠ དེ་རྣམས་ལ། ཅི་ལ་འཇིགས། དད་ད་བར་སེམས་དང་མ་ལྡན་ནམ་གསུངས་སོ།

༤༡ དེ་རྣམས་ཤིན་ཏུ་འཇིགས་ནས་གཅིག་གིས་གཅིག་ལ། འདི་ནི་སུ་ཡིན། རླུང་དང་མཚོས་ཀྱང་ཁོང་གི་བཀའ་ལ་ཉན་ནོ། ཞེས་སྨྲས་སོ༎

༥

མཚོའི་ཕ་རོལ་དུ་གེ་རཱ་སེན་པའི་ཡུལ་འཁོར་དུ་ཕེབས་ནས།

༢ གྲུ་ལས་ཐོན་པ་ཙམ་གྱིས། འགོང་ཞུགས་ཀྱི་མི་ཞིག་དུར་ཁྲོད་ནས་འབྱུང་ཞིང་ཁོང་མཇལ་ཏོ།

༣ ཁོ་ནི་དུར་ཁྲོད་ན་བསྡད་དེ། སུས་ཀྱང་ཁོ་ལྕགས་སྒྲོག་གིས་ཀྱང་འཆིང་བར་མ་ཐུབ་པར།

༤ ལན་མང་པོར་རྐང་ལྕགས་དང་ལག་ལྕགས་བརྒྱབ་ཀྱང་། ལྕགས་སྒྲོག་བཅག་སྟེ། རྐང་ལྕགས་དུམ་བུར་བཏང་བས། སུས་ཀྱང་བཅུན་མ་ཐུབ་བོ།

༥ ཉིན་མཚན་མེད་པར་དུར་ཁྲོད་དང་རི་རྣམས་ལ་སྐད་ངན་འདོན་ཞིང་། རྡོས་ཁོ་རང་རྨས་པར་བྱེད་དོ།

༦ ཐག་རིང་ནས་ཡེ་ཤུ་མཇལ་བ་དང་། རྒྱུགས་ནས་ཁོས་ཕྱག་བཙལ་ཏོ།

༧-༨ ཁོང་གིས། འགོང་པོ་ཁྱོད། མི་འདིའི་ནང་ནས་ཕྱིར་ཐོན་ཅིག་ཅེས་བཀའ་སྩལ་པས། དེས་སྐད་ཆེན་པོས། ཀྱེ་བླ་ན་མེད་པའི་དཀོན་མཆོག་གི་སྲས་ཡེ་ཤུ། ཁྱེད་དང་ང་ལ་འབྲེལ་བ་ཅི། ངས་ཁྱེད་ལ་དཀོན་མཆོག་གི་མནའ་འགེལ་བས། ང་ལ་འཚེ་བར་མ་མཛད་ཅེས་ཞུས་སོ།

༩ ཁྱོད་ཀྱི་མིང་ལ་ཅི་ཟེར། ཞེས་བཀའ་འདྲི་མཛད་པ་དང་། ང་ཚོ་མང་པོ་ཡོད་པས་མིང་ལ་དམག་དཔུང་ཞེས་ཟེར་རོ་ཞུས་ནས།

༡༠ ཡུལ་འཁོར་དེ་ནས་མི་སྐྲོད་ཕྱིར་མང་དུ་ཞུས་སོ༎

༡༡ རི་ལ་འཚོ་བའི་ཕག་ཁྱུ་ཆེན་པོ་ཞིག་ཡོད་པ་ལས།

༡༢ འགོང་པོས་ང་ཚོ་ཕག་ནང་འཇུག་པར་གནོང་ཞིག་ཅེས་ཞུས་པ་དང་།

༡༣ ཁོང་གིས་གནང་བས། འགོང་པོ་རྣམས་ཐོན་ནས། ཕག་གི་ནང་དུ་ཞུགས་ནས། ཕག་ཉིས་སྟོང་ཙམ་ཡོད་པའི་ཁྱུ་གཡང་གཟར་ནས་རྒྱུགས་པས་མཚོར་ལྷུང་ནས་ནུབ་སྟེ་ཤིའོ།

༡༤ ཕག་རྫི་རྣམས་བྲོས་ཏེ། གྲོང་ཁྱེར་དང་ཀླུངས་སུ་གནས་ཚུལ་རྣམས་བཤད་པ་དང་། ཇི་བྱུང་བ་ལྟ་རུ་ཡུལ་པ་རྣམས་འོངས་ནས།

༡༥ ཡེ་ཤུའི་སྐུ་དྲུང་དུ་བསླེབས་ཏེ། འགོང་པོའི་དམག་དཔུང་ཞུགས་པའི་མི་དེ་བསྡད་དེ། གོས་གོན་ཏེ། དྲན་པ་བརྟན་པོར་གནས་ཡོད་པ་མཐོང་ནས་འཇིགས་སོ།

༡༦ མཛད་པ་དེ་མཐོང་བ་རྣམས་ཀྱིས་དེ་ཚོ་ལ་འགོང་ཞུགས་དང་ཕག་རྣམས་ལ་ཇི་ལྟར་བྱུང་བ་བཤད་པ་དང་།

༡༧ དེ་རྣམས་ཀྱིས་ཁོང་ལ་ཡུལ་འཁོར་ནས་ཕར་ཕེབས་ཕྱིར་ཞུ་བ་ཕུལ་ཏོ།

༡༨ ཁོང་གྲུའི་ནང་དུ་ཕེབས་པ་ལས། འགོང་ཞུགས་སོས་པ་དེས། ཁོང་མཉམ་སྡོད་དུ་ཞུ་བ་ཕུལ་ཀྱང་།

༡༩ མ་གནང་བར་དེ་ལ། ཁྱིམ་དུ་གཉེན་རྣམས་ཀྱི་རྩར་སོང་ནས། གཙོ་བོ་དཀོན་མཆོག་གིས་ཁྱོད་ལ་ཇི་མཛད་པ་དང་། བརྩེ་བར་གཟིགས་པ་ཤོད་ཅིག་ཅེས་བཀའ་སྩལ་ཏོ།

༢༠ ཁོ་སོང་ནས་དེ་ཀཱ་པོ་ལིས་ཡུལ་དུ། ཡེ་ཤུས་ཁོ་ལ་ཇི་མཛད་པ་བཤད་པས། ཐམས་ཅད་ངོ་མཚར་དུ་གྱུར་ཏོ༎

༢༡ ཡེ་ཤུ་གྲུའི་ནང་དུ་ཚུར་རོལ་དུ་བྱོན་པ་དང་། སླར་མི་ཚོགས་ཆེན་པོ་ཞིག་སྐུ་དྲུང་དུ་འདུས། ཁོང་མཚོ་འགྲམ་ལ་བཞུགས་ཡོད་པ་ཡིན་ནོ།

༢༢ འདུ་ཁང་གི་དབུ་མཛད་ཡ་ཨིར་བྱ་བ་འོངས་ནས། མཇལ་བ་དང་། ཞབས་དྲུང་དུ་ལུས་ས་ལ་བརྡབས་ཏེ།

༢༣ ངའི་བུ་མོ་འཆི་བ་ལ་ཐུག་པས། མོ་ནད་ལས་ཐར་ཏེ་གསོན་ཕྱིར། ཕེབས་ནས་མོའི་མགོ་ལ་ཕྱག་འཇོག་པར་མཛོད་ཅིག ཅེས་མང་དུ་ཞུས་པས།

༢༤ ཡེ་ཤུ་ཁོ་དང་མཉམ་དུ་ཕེབས་པ་ལས།

མི་ཚོགས་ཆེན་པོ་ཡེ་ཤུ་ལ་འབྲངས་ནས་རུབ་བོ།

༢༥ ཁྲག་འཛག་ནས་ལོ་བཅུ་གཉིས་སོང་བའི་བུད་མེད་གཅིག

༢༦ ཨམ་ཆི་མང་པོ་བསྟན་ཀྱང་སྡུག་བསྔལ་མང་པོ་མྱང་ཞིང་། ནོར་ཐམས་ཅད་བཏང་ཡང་མ་ཕན་པར་ཐུ་རུ་སོང་བ་ཞིག་ཡོད་དོ།

༢༧-༢༨ མོས་ཡེ་ཤུའི་སྐོར་དུ་ཐོས་ནས། ཁོང་གི་ན་བཟའ་ཙམ་ལ་རེག་ནའང་ང་ནད་ལས་ཐར་འོང་སྙམ་ནས། མི་ཚོགས་ཀྱི་དཀྱིལ་དུ། སྐུ་རྒྱབ་ནས་འོངས་ཏེ། མོས་ན་བཟའ་ལ་རེག་མ་ཐག་ཏུ།

༢༩ མོའི་ཁྲག་ཆད་དེ། མོ་རང་ནད་ལས་ཐར་བར་ཤེས་སོ།

༣༠ ཡེ་ཤུས་ཉིད་ཀྱི་ནང་ནས་མཐུ་སྟོབས་ཤིག་ཐོན་པ་མཁྱེན་ནས། མི་ཚོགས་ནང་ཞལ་བསྒྱུར་ཏེ། ངའི་གོས་ལ་སུས་རེག་པ་ཡིན་གསུངས།

༣༡ ཉེ་གནས་རྣམས་ཀྱིས། མི་ཚོགས་ཀྱིས་རུབ་པ་གཟིགས་བཞིན་དུ། ང་ལ་སུས་རེག་པ་ཡིན་འདྲི་བར་མཛད་དོ་ཞུས་སོ།

༣༢ སུས་དེ་ལྟར་བྱས་པ་གཟིགས་ཕྱིར་ཕྱོགས་ཀུན་ཏུ་གཟིགས་སོ།

༣༣ བུད་མེད་དེས་རང་ལ་ཅི་བྱུང་བ་ཤེས་པས། འཇིགས་པས་འདར་ཞིང་འོངས་ནས། སྐུ་དྲུང་དུ་ལུས་ས་ལ་བརྡབས་ཏེ། ཐམས་ཅད་དྲང་པོར་ཞུས་སོ།

༣༤ ཁོང་གིས་དེ་ལ། བུ་མོ། ཁྱོད་ཀྱི་དད་པས་ཁྱོད་ཐར་བ་ཡིན། ཞི་བདེ་བར་སོང་། ཁྱོད་ནད་འདི་ལས་ཐར་བར་ཤོག་ཅིག་གསུངས་སོ༎

༣༥ གསུང་འཕྲོ་མ་ཟིན་པར། འདུ་ཁང་གི་དབུ་མཛད་ཀྱི་གཡོག་པོ་འགའ་ཤས་འོངས་ནས། ཁྱོད་ཀྱི་བུ་མོ་ཤི་བས། ད་སྟོན་པ་ལ་འོ་བརྒྱལ་ཅི་ལ་ཞུ།

༣༦ ཞེས་ཟེར་བ་ཡེ་ཤུས་གསན་ཀྱང་། དབུ་མཛད་ལ། མ་འཇིགས་པར་དད་པ་རང་བྱོས་ཤིག་གསུངས་སོ།

༣༧ པེ་ཏྲོ་དང་། ཡ་ཀོབ་དང་། ཡ་ཀོབ་ཀྱི་ནུ་བོ་ཡོ་ཧ་ནན་དང་གསུམ་མ་གཏོགས་པར། སུའང་ཁོང་མཉམ་འོང་དུ་མ་གནང་ངོ་།

༣༨ དབུ་མཛད་ཀྱི་ཁང་པར་ཕེབས་པ་དང་། ཅ་ཅོ་དང་། ངུ་བ་དང་། མྱ་ངན་བྱེད་པ་གཟིགས་ནས།

༣༩ ནང་དུ་ཕེབས་ཏེ། ཁྱོད་ཚོ་ངུ་ཞིང་ཅ་ཅོ་ཅི་ལ་བྱེད། ཕྲུ་གུ་མ་ཤི་བར་ཉལ་ལོ་གསུངས་སོ།

༤༠ དེ་རྣམས་ཀྱིས་ཁོང་ལ་ཁྲེལ་དགོད་བཏང་ངོ་། ཁོང་གིས་ཐམས་ཅད་བཏོན་ནས། ཕྲུ་གུའི་ཕ་མ་དང་ཉིད་དང་མཉམ་དུ་ཡོད་པ་རྣམས་ཁྲིད་ནས། ཕྲུ་གུ་ཉལ་སར་ཕེབས་ཏེ།

༤༡ ཕྲུ་གུའི་ལག་པ་ནས་བཟུང་སྟེ། ཏ་ལི་ཐ་ཀུ་མི། བོད་སྐད་དུ། བུ་མོ་ཆུང་ངུ་། ངས་ཁྱོད་ལ་ལོངས་ཤིག་ཟེར། ཞེས་བཀའ་སྩལ་ཏོ།

༤༢ བུ་མོ་དེ་ལོ་བཅུ་གཉིས་ལོན་ཡོད་པས་ལངས་ནས་འགྲུལ་ཏོ། དེ་མཐོང་མ་ཐག་དེ་དག་ཤིན་ཏུ་ངོ་མཚར་དུ་གྱུར་ཏོ།

༤༣ ཡེ་ཤུས་འདི་སུས་ཀྱང་མི་ཤེས་པའི་ཕྱིར་ནན་གྱིས་བསྐུལ་ཏེ། བུ་མོ་ལ་ཁ་ཟས་ཐོང་ཞིག་གསུངས་སོ༎

༦

དེ་ནས་བཞེངས་ཏེ། ཉིད་ཀྱི་ཕ་ཡུལ་དུ་བྱོན་པ་ལས། ཉེ་གནས་རྣམས་ཞབས་རྗེས་སུ་འབྲངས་སོ།

༢ ཤབ་བཱད་རན་པའི་ཚེ། འདུ་ཁང་ནང་ཆོས་བསྟན་པས། མང་པོས་དེ་ཐོས་ནས་ངོ་མཚར་དུ་གྱུར་ཏེ། འདི་ཁོ་ལ་གང་ནས་བྱུང་། ཁོ་ལ་ཐོབ་པའི་ཤེས་རབ་དང་། ཁོའི་ལག་ནས་སྟོན་པའི་ལྟས་འདི་ཅི་ཡིན།

༣ མིར་ཡམ་གྱི་བུ་ཤིང་མཁན་དེ་ནི། ཡ་ཀོབ་དང་། ཡོ་སེབ་དང་། ཡུ་དཱ་དང་། ཤི་མོན་གྱི་ཕུ་བོ་མ་ཡིན་ནམ། དེའི་སྲིང་མོ་རྣམས་འདིར་ངེད་མཉམ་དུ་མེད་དམ་ཟེར་ཏེ། དེ་རྣམས་དད་པ་ཉམས་པའི་རྒྱུར་གྱུར་ཏོ།

༤ ཡེ་ཤུས་དེ་རྣམས་ལ། ལུང་སྟོན་པ་ལ་རང་ཡུལ་དང་། གཉེན་དྲུང་དང་། རང་ཁྱིམ་ན་མ་གཏོགས་པར་གར་ཡང་རྩིས་མེད་མི་བྱུང་ངོ་གསུངས་སོ།

༥ དེ་རུ་ནད་པ་རེའི་ཁར་ཕྱག་བཞག་ནས་གསོ་བ་མ་གཏོགས་པར། ལྟས་གཞན་བསྟན་མ་ནུས་ཤིང་།

༦ དེ་རྣམས་ཀྱི་དད་མེད་ལ་ངོ་མཚར་འཁྲུངས་སོ། དེ་ནས་མཐའ་འཁོར་གྱི་ཡུལ་ཚོའི་ནང་ཆོས་སྟོན་ཅིང་ཕེབས་སོ༎

༧ སྐུ་ཚབ་བཅུ་གཉིས་པོ་བོས་ནས། གཉིས་གཉིས་མངགས་ཏེ། འགོང་པོ་སྐྲོད་པའི་དབང་བསྐུར་ཏོ།

༨ དེ་རྣམས་ལ། ལམ་གྱི་ཕྱིར་དབྱུག་པ་མ་གཏོགས་པར། རྒྱགས་སམ། སྒྱེ་ཁུག་གམ། སྐ་རགས་ནང་དངུལ་ཅིའང་མ་ཁུར།

༩ ཀྲད་པ་གོན་ཞིང་། གོས་གཉིས་མ་གོན།

༡༠ ག་རུའང་ཁང་པ་ཞིག་ནང་ཞུགས་ན། ཡུལ་དེ་ནས་འཐེགས་པའི་བར་དེར་སྡོད་ཅིག

༡༡ ཡུལ་གང་དུ་ཁྱེད་ཚོ་མི་བསུ་ཞིང་། ཁྱེད་ཚོའི་གཏམ་ལ་མི་ཉན་ན། དེ་ནས་འགྲོ་དུས་སུ། དེ་རྣམས་ལ་དཔང་བྱེད་པའི་དོན་དུ། ཁྱེད་ཚོའི་རྐང་པའི་རྡུལ་སྤྲུགས་ཤིག་ཅེས་བཀའ་སྩལ་ཏོ།

༡༢ དེ་རྣམས་ཐེགས་ནས་སོང་སྟེ། སེམས་སྒྱུར་བའི་ཆོས་བཤད་ཅིང་།

༡༣ འགོང་པོ་མང་པོ་བསྐྲད་པ་དང་། ནད་པ་མང་པོར་སྣུམ་བྱུགས་ནས་གསོས་སོ༎

༡༤ ཡེ་ཤུའི་སྙན་གྲགས་རྒྱས་པས། ལྗོངས་དཔོན་ཧེ་རོ་དཱེས་ཀྱང་ཐོས། ལ་ལས་ཁྲུས་གསོལ་མཁན་ཡོ་ཧ་ནན་གཤིན་པོའི་ཁྲོད་ནས་ལངས་ཏེ། ལྟས་དེ་རྣམས་སྟོན་ནོ་སྨྲས་སོ།

༡༥ ལ་ལས་ཨེ་ལི་ཡཱ་ཡིན་ནོ་སྨྲས། ལ་ལས་སྔར་གྱི་ལུང་སྟོན་པ་རྣམས་དང་འདྲ་བའི་ལུང་སྟོན་པ་ཞིག་ཡིན་སྨྲས་སོ།

༡༦ ཧེ་རོ་དཱེས་ནི་དེ་ཐོས་ནས། ངས་མགོ་བཅད་པའི་ཡོ་ཧ་ནན་དེ་རང་གསོན་པོར་ལངས་པ་ཡིན་ནོ་སྨྲས་སོ།

༡༧-༡༨ སྔོན་ཧེ་རོ་དཱེས་རང་གི་ནུ་བོ་ཕི་ལིབ་ཀྱི་ཆུང་མ་ཧེ་རོད་ཡཱ་བྱ་བ་ཆུང་མར་བླངས་པས། ཡོ་ཧ་ནན་གྱིས། ཁྱེད་ཀྱིས་རང་གི་ནུ་བོའི་ཆུང་མ་ལེན་མི་ཆོག་གསུངས་པས། ཁོས་མི་བཏང་ནས་ཡོ་ཧ་ནན་བཟུང་སྟེ། བཙོན་དུ་བཅུག་གོ།

༡༩ ཧེ་རོད་ཡཱས་འཁོན་དུ་བཟུང་སྟེ་ཁོང་གསོད་པར་འདོད་ཀྱང་མ་ནུས་སོ།

༢༠ ཅི་ཕྱིར་ཞེ་ན། ཧེ་རོ་དཱེས་ཡོ་ཧ་ནན་ནི་སྐྱེས་བུ་དྲང་པོ་དང་དམ་པ་ཡིན་པར་ཤེས་ཏེ། འཇིགས་ནས་ཁོང་སྐྱབས་པ་ཡིན། ཁོང་གི་ཆོས་ཉན་པའི་ཚེ་སེམས་ཚམ་ཚོམ་དུ་གྱུར་ཀྱང་དགའ་ཞིང་ཉན་ཏོ།

༢༡ ཧེ་རོ་དཱེས་སྐུ་དྲག་དང་། དམག་དཔོན་དང་། ག་ལིལ་གྱི་མི་ཆེན་རྣམས་ལ་རང་གི་སྐྱེ་ཞག་གི་མགྲོན་བཏང་བས། སྐབས་དེར།

༢༢ ཧེ་རོད་ཡཱའི་བུ་མོ་ནང་དུ་འོངས་ཏེ། གར་རྩེད་ནས། ཧེ་རོ་དཱེ་དང་མགྲོན་པོ་རྣམས་དགའ་བར་བྱས་པས། ལྗོངས་དཔོན་གྱིས་མོ་ལ། ཇི་འདོད་པ་སྨྲོས་ཤིག་ངས་ཁྱོད་ལ་གཏོང་བར་བྱའོ།

༢༣ ངའི་ཡུལ་ཕྱེད་ཀྱི་བར་དུ་ཞུ་ནའང་སྟེར་འོང་ཞེས་ཟེར་ཏེ་མནའ་བསྐྱལ་ཏོ།

༢༤ མོ་ཕྱི་རོལ་དུ་སོང་ནས་མ་ལ། ངས་ཇི་སློང་བར་བྱ་ཞེས་དྲིས་པས། མས་ཁྲུས་གསོལ་མཁན་ཡོ་ཧ་ནན་གྱི་མགོ་སློང་ཞིག་སྨྲས་པས།

༢༥ མོ་མགྱོགས་པར་ལྗོངས་དཔོན་གྱི་དྲུང་དུ་འོངས་ནས། ད་ལྟ་རང་ཁྲུས་གསོལ་མཁན་ཡོ་ཧ་ནན་གྱི་མགོ་སྡེར་མའི་ནང་ང་ལ་གནང་བ་འདོད་དོ་ཞུས།

༢༦ མགྲོན་པོའི་མདུན་དུ་མནའ་བསྐྱེལ་བས། མོའི་ཞུ་བ་ཟློག་མ་འདོད་དེ། ལྗོངས་དཔོན་ཤིན་ཏུ་ཚེར་ཡང་།

༢༧ སྐུ་སྲུང་གཅིག་བཏང་ནས། དེའི་མགོ་འཁྱེར་འོང་བའི་བཀའ་སྩལ་ནས། དེ་སོང་ནས་བཙོན་ཁང་ནང་ཁོང་གི་དབུ་བཅད་དེ།

༢༨ སྡེར་མའི་ནང་འཁྱེར་འོངས་ཏེ་མོ་ལ་སྤྲད་པས། མོས་མ་ལ་སྤྲད་དོ།

༢༩ ཁོང་གི་སློབ་མ་རྣམས་ཀྱིས་དེ་ཐོས་ནས་འོངས་ཏེ། སྐུ་སྤུར་འཁྱེར་ནས། སྤུར་ཁང་ཞིག་ནང་བཞག་གོ།

༣༠ སྐུ་ཚབ་རྣམས་ཡེ་ཤུའི་སྐུ་དྲུང་དུ་འཛོམས་ནས། ཇི་བྱས་པ་དང་། ཇི་བསྟན་པ་ཐམས་ཅད་ཞུས་སོ།

༣༡ མི་མང་པོའི་འགྲོ་འོང་གིས་ཡེ་ཤུ་གསོལ་བའང་བཞེས་མ་བཏུབ་པས། ཡེ་ཤུས་དེ་རྣམས་ལ། ཅུང་ཟད་ཅིག་ངལ་གསོ་ཕྱིར་དབེན་པར་ཤོག་ཅིག་གསུངས་པས།

༣༢ གྲུའི་ནང་ཞུགས་ཏེ་དབེན་པར་ཕེབས་སོ།

༣༣ མང་པོས་ཁོང་ཕེབས་པ་མཐོང་སྟེ་ངོ་ཤེས་ནས། གྲོང་ཁྱེར་ཀུན་ནས་རྐང་ཐང་ལ་དེ་ཕྱོགས་སུ་བརྒྱུགས་ནས། ཁོང་ལས་སྔོན་དུ་བསླེབས་སོ།

༣༤ ཁོང་གྲུ་ལས་ཐོན་པ་དང་། མི་ཚོགས་ཆེན་པོ་དེ་རྫི་བོ་མེད་པའི་ལུག་དང་འདྲ་བར་གཟིགས་ནས། སྙིང་རྗེ་འཁྲུངས་ཏེ། དེ་དག་ལ་ཆོས་མང་པོ་བསྟན་ཏོ།

༣༥ ཉི་མ་ཕྱི་མོར་སོང་བའི་ཚེ། ཉེ་གནས་རྣམས་སྐུ་དྲུང་དུ་འོངས་ནས། ས་ཆ་འདི་འབྲོག་སྟོང་ཡིན་ཏེ། ཉི་མའང་ཕྱིས་སོ།

༣༦ འདི་རྣམས་ཉེ་འཁོར་གྱི་ཡུལ་ཚོ་དང་གྲོང་རྣམས་ལ་སོང་ནས། ཟ་རྒྱུ་ཉོ་རུ་དགོངས་པ་གནོང་ཞིག་ཞུས་པ་ལས།

༣༧ བཀའ་ལན་དུ། དེ་རྣམས་ལ་ཟ་རྒྱུ་ཁྱེད་ཚོས་སྟེར་ཞིག་གསུངས་པས། དེ་ཚོས། ང་ཚོ་སོང་ནས་དི་ནཱར་ཉིས་བརྒྱའི་བག་ལེབ་ཉོས་ནས་དེ་ཚོར་ཟ་རུ་སྟེར་རམ་ཞུས།

༣༨ ཁྱེད་ཚོར་བག་ལེབ་ཇི་ཙམ་ཡོད་སོང་ལ་ལྟོས་གསུངས་པས་བལྟས་ཏེ། བག་ལེབ་ལྔ་དང་ཉ་གཉིས་འདུག་ཞུས་སོ།

༣༩ ཁོང་གིས་མི་ཐམས་ཅད་སྤང་སྔོན་པོའི་ཁར་ཚོ་ཁག་བྱས་ནས་སྡོད་འཇུག་པའི་བཀའ་གནང་བས།

༤༠ བརྒྱ་བརྒྱ་དང་། ལྔ་བཅུ་ལྔ་བཅུའི་གྲལ་བྱས་ནས་བསྡད་དོ།

༤༡ ཁོང་གིས་བག་ལེབ་ལྔ་དང་ཉ་གཉིས་པོ་ཕྱག་ཏུ་བཞེས་ནས། ནམ་མཁའ་ལ་གཟིགས་ཤིང་། བྱིན་རླབས་མཛད་ནས། བག་ལེབ་བཅག་སྟེ། འདྲེན་པའི་ཕྱིར་ཉེ་གནས་རྣམས་ལ་གནང་སྟེ། ཉ་གཉིས་ཀྱང་ཐམས་ཅད་ལ་བགོས་སོ།

༤༢ ཐམས་ཅད་ཀྱིས་ཟོས་ནས་ཚིམས་ཏེ།

༤༣ བྲུལ་བུས་བཀང་བའི་ཙེ་པོ་བཅུ་གཉིས་དང་། ཉའི་ལྷག་མ་རྣམས་བསྡུས་སོ།

༤༤ བག་ལེབ་ཟ་མཁན་སྐྱེས་པ་ལྔ་སྟོང་ངོ་༎

༤༥ ཁོང་གིས་ཉེ་གནས་རྣམས་ལ། ངས་མི་ཚོགས་ལ་དགོངས་པ་གཏོང་བའི་བར་དུ། ཁྱོད་ཅག་གྲུའི་ནང་ཞུགས་ཏེ། ཕ་རོལ་དུ་བེད་ཙ་ཡི་དཱ་རུ་སོང་ཞིག་ཅེས་ནན་གྱིས་གསུངས་སོ།

༤༦ མི་ཚོགས་བཏང་ནས། ཐུགས་དམ་ལ་བཞུགས་ཕྱིར་རིར་གཤེགས་སོ།

༤༧ སྲོད་ལ་གྲུ་མཚོ་དཀྱིལ་དུ་བསླེབས་ཏེ། ཁོང་གཅིག་པུར་སྐམ་སར་བཞུགས་སོ།

༤༨ མི་མཐུན་པའི་རླུང་ལངས་པས་གྲུ་གཏོང་བ་ལ་འུ་ཐུག་པར་གཟིགས་ནས། མཚན་གྱི་ཕྱེད་ཡོལ་དུ། མཚོའི་སྟེང་དུ་ཞབས་འཆག་ཅིང་། དེ་རྣམས་ཀྱི་རྩར་ནས་ཐལ་ཏེ་གཤེགས་པར་དགོངས།

༤༩ ཁོང་མཚོའི་ཁར་ཞབས་འཆག་པ་ཁོང་ཚོས་མཐོང་ནས་སྐྲགས་ཏེ། འདྲེའོ་བསམ་ཞིང་འབོད་བསྒྲགས་སོ།

༥༠ ཁོང་གིས་དེ་རྣམས་ལ་གསུང་གླེང་མཛད་དེ། སེམས་ལྷོད་དེར་སྡོད། ང་ཡིན། མ་འཇིགས་ཤིག་གསུངས་ནས།

༥༡ གྲུའི་ནང་དེ་རྣམས་ཀྱི་རྩར་ཕེབས་པ་ཙམ་གྱིས་རླུང་ཆད་དེ།

༥༢ བག་ལེབ་ཀྱི་ངོ་མཚར་ཅན་གྱི་མཛད་པ་བློར་མ་འཆུད་པའི་ཐོག་ད་ལྟའི་མཛད་པ་འདིས་ཁོང་ཚོའི་མགོ་འཐོམས་པར་གྱུར་ཏོ༎

༥༣ ཆུ་མཐར་ཕེབས་ཏེ། གེ་ནེ་སཱ་རེད་ཡུལ་དུ་བསླེབས་ནས། གྲུ་མཚོ་འགྲམ་ལ་བཏགས་ཏེ།

༥༤ གྲུ་ནས་ཐོན་པ་ཙམ་གྱིས་ཡུལ་པས་ཁོང་ངོ་ཤེས་ནས།

༥༥ ཡུལ་འཁོར་དེའི་ཕྱོགས་ཀུན་ཏུ་བརྒྱུགས་ནས། ནད་པ་རྣམས་མལ་ཁྲིའི་ཁར་ཁོང་གང་དུ་བཞུགས་པ་དེར་ཁྱེར་ཏོ།

༥༦ ཡུལ་ཚོའམ། གྲོང་ཁྱེར་རམ། གྲོང་ཡན་ཁོང་ཕེབས་པའི་ས་རུ། ནད་པ་རྣམས་ཁྲོམ་ནང་བཞག་སྟེ། ན་བཟའི་མཐའ་མ་ཙམ་ལ་རེག་པར་ཞུ་བ་ཕུལ་བ་དང་། ཁོང་ལ་རེག་ཚད་ནད་ལས་ཐར་བར་གྱུར་ཏོ༎

༧

ཡེ་རུ་ཤ་ལེམ་ནས་འོངས་པའི་ཕ་རུ་ཤི་པ་དང་། མཁན་པོ་རེ་ཁོང་གི་སྐུ་དྲུང་དུ་འདུས་སོ།

༢-༤ ཕ་རུ་ཤི་པ་དང་ཡ་ཧུ་དཱ་པ་ཐམས་ཅད་ཀྱིས་རྒན་པོའི་གཏམ་རྒྱུད་སྲུང་ཞིང་། ལག་པ་ཁྲུས་ནས་མ་གཏོགས་མི་ཟ་བ་དང་། ཁྲོམ་ནས་འོངས་ཏེ་ལུས་མ་འཁྲུད་པར་མི་ཟ་བ། ཕོར་པ་དང་། བུམ་པ་དང་། ཟངས་ཀྱི་སྣོད་འཁྲུད་པ་ལ་སོགས་སྲུང་བྱ་མང་པོ་སྲུང་ངོ་། ཕ་རུ་ཤི་པ་དང་མཁན་པོ་དེ་རྣམས་ཀྱིས། ཡེ་ཤུའི་ཉེ་གནས་རེས་ལག་པ་མི་གཙང་བའམ། མ་འཁྲུ་བར་ཁ་ཟས་ཟ་བར་མཐོང་སྟེ།

༥ ཁྱེད་ཀྱི་ཉེ་གནས་རྣམས་ཀྱིས་རྒན་པོའི་གཏམ་རྒྱུད་མི་སྲུང་བར། ལག་པ་མི་གཙང་བས་ཁ་ཟས་ཅི་ལ་ཟའོ་ཞུས་པ་དང་།

༦ བཀའ་ལན་དུ། ཁྱོད་ཁ་ཆོས་པ་རྣམས་ཀྱི་སྐོར་དུ་ཡེ་ཤ་ཡཱས།

སྡེ་འདིས་ཁ་ནས་ང་བཀུར་ཡང་༎

སྙིང་ནི་ང་ནས་ཐག་རིང་འདུག།

༧ ང་ལ་དོན་མེད་ཕྱག་འཚལ་ཞིང་༎

མི་ཡི་ཁྲིམས་ཀྱི་བསྟན་པ་སྟོན༎

ཞེས་ལེགས་པར་ལུང་བསྟན་ཏོ།

༨ ཁྱེད་ཚོས་དཀོན་མཆོག་གི་བཀའ་སྤངས་སྟེ། མིའི་གཏམ་རྒྱུད་སྲུང་ངོ་།

༩ རང་གི་གཏམ་རྒྱུད་འཛུག་པའི་ཕྱིར། ཁྱེད་ལ་དཀོན་མཆོག་གི་བཀའ་སྤོང་བའི་སྙད་བདེའོ།

༡༠ ཇི་ལྟར་ཟེར་ན། མོ་ཤེས་ཕ་དང་མ་ལ་བཀུར་སྟི་བྱོས་ཤིག ཡང་ཕ་མ་སྨད་མཁན་དེ་འཆི་བར་དགོས་ཞེས་གསུངས་ཡོད་ཀྱང་།

༡༡ ཁྱེད་ཚོས་ནི། གལ་ཏེ་སུ་ཞིག་གིས་ཕའམ་མ་ལ། ངས་ཁྱེད་ལ་ཕུལ་འོས་པའི་ཞབས་ཏོག་ཀོར་བཱན། བོད་སྐད་དུ། མཆོད་པར་དཀོན་མཆོག་ལ་ཕུལ་བ་ཡིན་ཟེར་ན།

༡༢ མི་དེ་ལ་དེ་ཕྱིན་ཆད་ཕ་མ་ལ་བཀུར་སྟི་བྱེད་མི་འཇུག་གོ།

༡༣ ཁྱེད་ཚོས་རང་གིས་བཙུགས་པའི་གཏམ་རྒྱུད་ཀྱིས་དཀོན་མཆོག་གི་བཀའི་དབང་མེད་པར་བྱེད་དོ། ཡང་དེ་དང་འདྲ་བ་མང་པོ་བྱེད་དོ་གསུངས་སོ༎

༡༤ མི་ཚོགས་སླར་བོས་ནས། ཁྱེད་ཐམས་ཅད་ང་ལ་ཉོན་ལ་གོ་བར་གྱིས་ཤིག

༡༥ ཕྱི་ནས་ཁོག་པའི་ནང་ཞུགས་པ་དེས་མི་གྲིབ་ཅན་མི་བྱེད་ཀྱང་། ཁོག་པའི་ནང་ནས་ཐོན་པ་དེས་གྲིབ་ཅན་བྱེད་དོ་གསུངས་སོ།

༡༦ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༡༧ མི་ཚོགས་དང་བྲལ་ནས་ཁྱིམ་དུ་ཕེབས་པའི་ཚེ། ཉེ་གནས་རྣམས་ཀྱིས་གབ་ཚིག་དེའི་སྐོར་བཀའ་འདྲི་ཞུས་པ་དང་།

༡༨ བཀའ་ལན་དུ། ཁྱེད་ཚོའང་འདི་ཙམ་གླེན་པ་ཡིན་ནམ། ཕྱི་ནས་ཁོག་པའི་ནང་དུ་འགྲོ་བ་དེ།

༡༩ ཡིད་ཀྱི་ནང་དུ་མི་འགྲོ་བས། གྲོད་པའི་ནང་དུ་འགྲོ་སྟེ། གསང་སྤྱོད་དུ་འཐོན་པས། མི་ཞིག་གྲིབ་ཅན་བྱེད་མི་ཐུབ་པ་མི་གོའམ་གསུངས་ནས། ཁ་ཟས་ཐམས་ཅད་གཙང་མ་ཡིན་པར་བསྟན་ཏོ།

༢༠ མིའི་ཁོག་པའི་ནང་ནས་འཐོན་པ་དེས་གྲིབ་ཅན་བྱེད།

༢༡ ཡིད་ཀྱི་ནང་ནས་འདོད་ལོག་དང་།

༢༢ རྐུ་བ་དང་། མི་གསོད་པ་དང་། ལོག་གཡེམ་དང་། བརྣབ་སེམས་དང་། མི་དགེ་བ་དང་། སྒྱུ་ཟོག་དང་། འདོད་ཆགས་དང་། མིག་ངན་པ་དང་། སྐུར་པ་འདེབས་པ་དང་། ང་རྒྱལ་དང་། བླུན་སེམས་ལ་སོགས་བསམ་པ་ངན་པ་འཐོན་ཏེ།

༢༣ མི་ནི་གྲིབ་ཅན་བྱེད་དོ་གསུངས་སོ༎

༢༤ དེ་ནས་བཞེངས་ཏེ། ཚོར་དང་ཚི་དོན་གྱི་ཡུལ་ལྗོངས་ལ་ཕེབས་ནས། ཁང་པ་ཞིག་གི་ནང་བྱོན་ཏེ། གཞན་པས་ཤེས་པར་མ་མཉེས་ཀྱང་། ཡིབ་མ་ཐུབ་པར།

༢༥ བུ་མོ་འགོང་ཞུགས་ཤིག་གི་མས་ཁོང་གི་སྙན་གྲགས་ཐོས་ནས་འོངས་ཏེ། ཞབས་ཀྱི་དྲུང་དུ་ཕྱག་བཙལ་ཏོ།

༢༦ བུད་མེད་དེ་ཧེལ་ལེན་མ་ཡིན་ཏེ། སི་རི་ཕེ་ནི་ཀེའི་རིགས་ལ་གཏོགས་པའོ། དེས་ཁོང་ལ། དེའི་བུ་མོའི་ནང་ནས་འགོང་པོ་སྐྲོད་ཕྱིར་ཞུས་པ་དང་།

༢༧ ཕྲུ་གུའི་བག་ལེབ་བླངས་ཏེ་ཁྱི་ལ་གཏོང་བ་མི་ལེགས་པས། སྔོན་དུ་ཕྲུ་གུ་རྣམས་འགྲང་ཆུག་ཅིག་གསུངས་སོ།

༢༨ ཞུ་ལན་དུ། གཙོ་བོ། ལྕོག་ཙེའི་འོག་ཏུ་ཁྱིས་ཀྱང་ཕྲུ་གུའི་བག་ལེབ་ཀྱི་བྲུལ་བུ་ལས་ཟའོ་ཞུས་པ་དང་།

༢༩ ཁྱོད་ཀྱིས་དེ་སྨྲས་པས། སོང་ཞིག ཁྱོད་ཀྱི་བུ་མོའི་ནང་ནས་འགོང་པོ་ཐོན་ཏོ་གསུངས་སོ།

༣༠ ཁྱིམ་དུ་བསླེབས་ནས། འགོང་པོ་ཐོན་ཏེ་མོ་མལ་སའི་ནང་ཉལ་ཡོད་པ་མཐོང་ངོ་༎

༣༡ ཡེ་ཤུ་ཚོར་གྱི་ཡུལ་ལྗོངས་ནས་བཞེངས་ཏེ། ཚི་དོན་གྱི་ལམ་ལས་དེ་ཀཱ་པོ་ལིས་བྱ་བའི་ཡུལ་འཁོར་གྱི་དཀྱིལ་ནས་རྒྱུད་དེ། ག་ལིལ་མཚོ་རུ་ཕེབས་སོ།

༣༢ མི་རྣམས་ཀྱིས་འོན་པ་ཁ་དིག་ཅིག་སྐུ་དྲུང་དུ་འཁྱེར་འོངས་ཏེ། དེའི་མགོ་ལ་ཕྱག་འཇོག་ཕྱིར་ཞུས།

༣༣ ཁོང་གིས་མི་དེ་མི་ཚོགས་ཀྱི་ནང་ནས་ལོགས་སུ་འཁྲིད་ནས། དེའི་རྣ་བ་གཉིས་ནང་ཕྱག་མཛུབ་བཅུག་སྟེ། ལྗགས་ཆབ་གཏོར་ནས་ཁོའི་ལྕེ་ལ་རེག་ནས།

༣༤ ནམ་མཁར་གཟིགས་ཤིང་ཤུགས་ནར་ཕྱུར་སྟེ། ཨེ་ཕ་ཐ། བོད་སྐད་དུ། འབྱེ་བར་གྱུར་ཅིག་གསུངས་པ་དང་།

༣༥ ཁོའི་རྣ་བ་བྱེ་ནས། ལྕེ་བསྡམས་ཡོད་པ་དེ་གྲོལ་ཏེ་དག་པོར་སྨྲས་སོ།

༣༦ སུ་ལའང་མི་འཆད་པའི་བཀའ་གནང་ཡང་། ཇི་ཙམ་ནན་ཏན་མཛད་པ་དེ་ཙམ་ལྷག་པར་དར་བཅུག་གོ།

༣༧ དེ་རྣམས་ཤིན་ཏུ་ངོ་མཚར་དུ་གྱུར་ནས། ཁོང་གིས་ཐམས་ཅད་ལེགས་པར་མཛད་ཅིང་། འོན་པས་སྒྲ་ཐོས་པ་དང་། ལྐུགས་པས་གཏམ་སྨྲ་འཇུག་པར་མཛད་དོ་ཞེས་ཟེར་ཏོ༎

༨

དེའི་དུས་ལ་མི་ཚོགས་ཆེན་པོ་ཞིག་སླར་འཛོམས་ནས། ཟ་རྒྱུ་མེད་པས། ཁོང་གིས་ཉེ་གནས་རྣམས་བོས་ནས་དེ་དག་ལ།

༢ མི་ཚོགས་འདི་ང་མཉམ་བསྡད་དེ་ཞག་གསུམ་སོང་། ད་ཟ་རྒྱུ་མེད་པས་ང་སྙིང་རྗེའོ།

༣ ཁ་ཅིག་ཐག་རིང་ནས་འོངས་པས། ཁ་སྟོང་དུ་ཁང་པར་འགྲོ་འཇུག་ན། ལམ་དུ་བརྒྱལ་བར་འགྱུར་རོ་གསུངས་པ་དང་།

༤ ཉེ་གནས་རྣམས་ཀྱིས་ཞུ་ལན་དུ། འབྲོག་སྟོང་འདིར་འདི་རྣམས་བག་ལེབ་ཀྱིས་ཅི་ལྟར་ཚིམ་པར་བྱ་ནུས་ཞུས།

༥ བག་ལེབ་ཇི་ཙམ་ཡོད་བཀའ་འདྲི་མཛད་པས། བདུན་ཡོད་ཞུས་སོ།

༦ མི་ཚོགས་ལ་ས་རུ་སྡོད་པའི་བཀའ་སྩལ་ཏེ། བག་ལེབ་བདུན་པོ་ཕྱག་ཏུ་བཞེས་ནས། གཏང་རག་ཕུལ་ཏེ་བཅག་ནས། མི་ཚོགས་ལ་འདྲེན་པའི་ཕྱིར་ཉེ་གནས་རྣམས་ལ་གནང་སྟེ། དེ་དག་གིས་དྲངས་སོ།

༧ དེ་རྣམས་ལ་ཉ་ཆུང་ངུ་ཁ་ཅིག་ཀྱང་ཡོད་པས། བྱིན་རླབས་མཛད་དེ། དེའང་འདྲེན་པའི་བཀའ་གནང་ངོ་།

༨ དེ་རྣམས་ཀྱིས་ཟོས་ནས་འགྲངས་ཏེ། བྲུལ་བུ་ལྷག་མ་བསྡུས་ནས་ཙེ་པོ་བདུན་བཀང་ངོ་།

༩ མི་སྟོང་བཞི་ཙམ་ཡོད་པ་ཡིན། དེ་རྣམས་འགྲོར་བཅུག་ནས།

༡༠ ཉེ་གནས་དང་མཉམ་དུ་གྲུ་ནང་ཕེབས་ཏེ། དལ་མ་ནུ་ཐཱའི་ཡུལ་ཁག་ཏུ་ཕེབས་སོ༎

༡༡ ཕ་རུ་ཤི་པ་རེ་འོངས་ནས། ཡེ་ཤུ་དང་རྩོད་གླེང་བྱས་ནས། ཐུགས་སད་ཅིང་། ནམ་མཁའ་ནས་ལྟས་ཤིག་སྟོན་པར་མཛོད་ཞུས་པ་དང་།

༡༢ ཐུགས་ཤུགས་ཕྱུང་ནས། མི་རབས་འདིས་ལྟས་ཅི་ལ་འཚོལ། མི་རབས་འདི་ལ་ལྟས་ཅིའང་མི་བསྟན་ངས་བདེན་པར་ཟེར་གསུངས་ནས།

༡༣ དེ་རྣམས་བཞག་ནས། སླར་གྲུ་ནང་ཞུགས་ཏེ་ཕ་རོལ་དུ་ཕེབས་སོ༎

༡༤ ཉེ་གནས་རྣམས་ལམ་རྒྱགས་ཁྱེར་བ་བརྗེད་ནས་གྲུའི་ནང་བག་ལེབ་གཅིག་ལས་ལྷག་མེད་པ་ཡིན།

༡༥ ཁོང་གིས་དེ་རྣམས་ལ། ཕ་རུ་ཤི་པའི་སྐྱུར་རྩི་དང་ཧེ་རོ་དཱེའི་སྐྱུར་རྩི་ལས་ཟོན་བྱོས་ཤིག་གསུངས་པས།

༡༦ ང་ཚོ་ལ་བག་ལེབ་མེད་ཟེར་ཞིང་ཕན་ཚུན་གླེང་ངོ་།

༡༧ དེ་མཁྱེན་ནས། བག་ལེབ་མེད་ཅེས་གླེང་བ་ཅི་ཡིན། ད་དུང་མི་ཤེས་ཤིང་མི་གོའམ། ད་དུང་ཁྱོད་ཚོའི་བློ་སྒྲིབ་བམ།

༡༨ མིག་ཡོད་ཀྱང་མི་མཐོང་ངམ། རྣ་བ་ཡོད་ཀྱང་མི་ཐོས་སམ། ཅི་ཡང་མི་དྲན་ནམ།

༡༩ ངས་མི་ལྔ་སྟོང་གི་ཕྱིར་བག་ལེབ་ལྔ་བཅག་སྐབས། ཁྱོད་ཚོས་བྲུལ་བུས་གང་བའི་ཙེ་པོ་ཇི་ཙམ་བསྡུས་པ་ཡིན་ཞེས་བཀའ་འདྲི་གནང་བས། བཅུ་གཉིས་སོ་ཞེས་ཞུས།

༢༠ མི་བཞི་སྟོང་ཕྱིར་བག་ལེབ་བདུན་བཅག་སྐབས། བྲུལ་བུས་གང་བའི་ཙེ་པོ་ཇི་ཙམ་བསྡུས་པ་ཡིན་གསུངས་པས་བདུན་ནོ་ཞེས་ཞུས།

༢༡ ད་དུང་ཧ་མི་གོ་བ་ཅི་ཡིན་གསུངས་སོ༎

༢༢ བེད་ཙ་ཡི་དཱ་རུ་བྱོན་པ་དང་། ལོང་བ་ཞིག་སྐུ་དྲུང་དུ་འཁྱེར་འོངས་ནས། དེ་ལ་ཕྱག་རེག་པའི་ཞུ་བ་ཕུལ་བ་ལས།

༢༣ ལོང་བ་དེའི་ལག་པ་ནས་ཕྱག་གིས་བཟུང་སྟེ། ཡུལ་གྱི་ཕྱི་རོལ་དུ་འཁྲིད་ནས། དེའི་མིག་གཉིས་ལ་ལྗགས་ཆབ་གཏོར་ཏེ། མགོའི་ཁར་ཕྱག་གཉིས་བཞག་ནས། ད་མཐོང་ངམ་ཞེས་བཀའ་འདྲི་མཛད་པས།

༢༤ མིག་ཡར་བཏེགས་ནས་བལྟས་ཤིང་། མི་རེ་མཐོང་ངོ་། འོན་ཀྱང་སྐྱེ་ཤིང་འགྲུལ་བ་ལྟར་མཐོང་ངོ་ཞུས་པ་དང་།

༢༥ སླར་ཁོའི་མིག་གཉིས་ལ་ཕྱག་གཉིས་བཞག་པར་མཛད་ནས་ཁོས་བལྟས་པས་སོས་པར་གྱུར་ནས་རྒྱང་མར་ཡོད་པ་ཐམས་ཅད་ཀྱང་གསལ་པོར་མཐོང་ངོ་།

༢༦ ཁོ་ཁྱིམ་དུ་བཏང་ནས། ཡུལ་མི་སུ་ལའང་མ་ལབ་གསུངས་སོ༎

༢༧ ཡེ་ཤུ་ཉེ་གནས་རྣམས་དང་བཅས་གྲོང་ཁྱེར་ཀེ་སར་ཡཱ་ཕི་ལིབ་པིའི་མཐའ་འཁོར་གྱི་ཡུལ་ཚོ་རྣམས་ལ་ཕེབས་པ་ལས། ལམ་བར་དུ་ཉེ་གནས་རྣམས་ལ། མི་རྣམས་ཀྱིས་ང་སུ་ཡིན་ཟེར་རོ་གསུངས་པའི་ཞུ་ལན་དུ།

༢༨ ལ་ལས་ཁྲུས་གསོལ་མཁན་ཡོ་ཧ་ནན། ལ་ལས་ཨེ་ལི་ཡཱ། ལ་ལས་ལུང་སྟོན་པ་ལས་གཅིག་ལགས་ཞེས་ཟེར་རོ་ཞུས།

༢༩ ཁྱོད་ཅག་གིས་ང་སུ་ཡིན་ཟེར་གསུངས་པའི་ཞུ་ལན་དུ་པེ་ཏྲོས། ཁྱེད་ནི་མཱ་ཤི་ཀ་ལགས་ཞུས་སོ།

༣༠ ཁོང་གི་སྐོར་སུ་ལའང་མི་འཆད་པའི་ཕྱིར་ནན་ཏན་མཛད་དོ༎

༣༡ དེ་རྣམས་ལ། མིའི་བུས་སྡུག་བསྔལ་མང་པོ་མྱོང་བ་དང་། ཁོང་རྒན་པོ་དང་། བླ་ཆེན་དང་། མཁན་པོ་རྣམས་ཀྱིས་སྤོང་བ་དང་། བཀྲོང་བ་དང་། ཞག་གསུམ་གྱི་འོག་ཏུ་སླར་གསོན་པོར་བཞེང་བར་འགྱུར་ཞེས་ཞལ་གདམས་སྟོན་ཞིང་།

༣༢ གསལ་པོར་གསུངས་སོ། པེ་ཏྲོས་ཁོང་སོ་སོར་གདན་ཞུས་ཏེ། སྟིང་ཚིག་སྒྲོག་པ་དང་།

༣༣ ཞལ་བསྒྱུར་ཏེ། ཉེ་གནས་རྣམས་ལ་གཟིགས་ཤིང་། པེ་ཏྲོ་ལ་བཀའ་བཀྱོན་མཛད་དེ། བདུད་ཁྱོད། རྒྱབ་ཏུ་ནུར། ཁྱོད་ཀྱི་བསམ་པ་དཀོན་མཆོག་བཞིན་མ་ཡིན་པར་མི་བཞིན་ཡིན་ནོ་གསུངས་སོ།

༣༤ ཉེ་གནས་དང་མི་ཚོགས་བོས་ནས། ངའི་རྗེས་སུ་འབྲང་བར་འདོད་པ་དེས། བདག་འཛིན་སྤོང་ལ། རང་གི་རྐྱང་ཤིང་འཁུར་ཞིང་ངའི་རྗེས་སུ་འབྲོང་ཞིག

༣༥ རང་སྲོག་སྐྱོབ་མཁན་དེས་བརླག་པར་འགྱུར། ང་དང་ཕྲིན་བཟང་གི་དོན་ལ་སྲོག་བརླག་མཁན་དེས་སྐྱོབ་པར་འགྱུར།

༣༦ མི་ལ་འཇིག་རྟེན་ཧྲིལ་པོར་ཐོབ་ཀྱང་། རང་སྲོག་བརླག་ན་ཅི་ཕན།

༣༧ རང་གི་སྲོག་ཅི་དང་བརྗེ།

༣༨ སྡིག་སྤྱོད་དང་ལྟ་ལོག་གི་མི་རབས་འདིའི་ཁྲོད་དུ། ང་དང་ངའི་ཡིན་པ་ལ་ངོ་ཚ་བ་དེ་ལ། མིའི་བུས་ཀྱང་ཡབ་ཀྱི་གཟི་བརྗིད་ཀྱི་ནང་ན། དམ་པའི་ཕོ་ཉ་དང་བཅས་འབྱོན་དུས་སུ་མི་དེ་ལ་ངོ་ཚ་བར་བྱའོ༎

༩

འདིར་ལངས་ཡོད་པ་ལས་ཁ་ཅིག་གིས། དཀོན་མཆོག་གི་རྒྱལ་སྲིད་དབང་དང་བཅས་ཚུར་འབྱོན་པ་མཇལ་བའི་བར་དུ་འཆི་བ་མི་མྱོང་ཞེས་ངས་བདེན་པར་ཟེར་གསུངས་སོ༎

༢ ཞག་དྲུག་གི་རྗེས་སུ། ཡེ་ཤུས་པེ་ཏྲོ་དང་། ཡ་ཀོབ་དང་། ཡོ་ཧ་ནན་འཁྲིད་ནས། རི་མཐོན་པོ་ཞིག་ལ་སོ་སོར་ཕེབས་སོ། དེ་དག་གི་མདུན་དུ་ཁོང་གི་སྐུ་དབྱིབས་གྱུར་ཏེ།

༣ ན་བཟའ་ནི་འོད་ཅན། འཇིག་རྟེན་ན་འཁྲུད་མཁན་སུས་ཀྱང་བྱེད་མི་ནུས་པའི་འོད་དཀར་པོ་ལྟར་གྱུར་ཏོ།

༤ ཡང་མོ་ཤེ་དང་ཨེ་ལི་ཡཱས་ཡེ་ཤུ་ལ་གསུང་གླེང་མཛད་པ་མཇལ་ཏོ།

༥-༦ ཤིན་ཏུ་འཇིགས་ནས། ཅི་ཞུ་མ་ཤེས་པས། པེ་ཏྲོས་ཡེ་ཤུ་ལ། སྟོན་པ་ལགས། ང་ཚོ་འདིར་བཞུགས་པ་ལེགས། གཟིམ་གུར་ཁྱེད་ལ་གཅིག མོ་ཤེ་ལ་གཅིག ཨེ་ལི་ཡཱ་ལ་གཅིག་སྟེ་གསུམ་ཕུབ་པར་མཉེས་སམ་ཞུས་སོ།

༧ དེ་ནས་སྤྲིན་འཁྲིགས་སྟེ། དེ་རྣམས་བསྒྲིབས་པ་དང་། སྤྲིན་ནས་སྒྲ་ཞིག་གིས། འདི་ནི་ངའི་སྲས་གཅིག་པུ་ཡིན། ཁོང་ལ་ཉོན་ཞེས་གསུངས་སོ།

༨ དེ་རྣམས་ཀྱིས་ཕྱོགས་ཀུན་ཏུ་བལྟས་པས། ཡེ་ཤུ་གཅིག་པུ་མ་གཏོགས་པར་སུའང་མ་མཐོང་ངོ་།

༩ རི་ལས་འབབ་པའི་ཚེ། མིའི་བུ་གཤིན་པོའི་ཁྲོད་ལས་བཞེངས་པའི་བར་དུ། ཅི་མཐོང་བ་དེ་སུ་ལའང་མ་འཆད་ཅེས་ནན་ཏན་མཛད་དོ།

༡༠ དེ་རྣམས་ཀྱིས་གསུང་དེ་ཡིད་ལ་བཞག་ནས། གཤིན་པོའི་ཁྲོད་ནས་བཞེང་བའི་དོན་ཅི་ཡིན་ཞེས་ཕན་ཚུན་གླེང་ངོ་།

༡༡ ཁོང་ལ། ཨེ་ལི་ཡཱ་སྔོན་ལ་ཕེབས་དགོས་ཞེས་མཁན་པོ་རྣམས་ཀྱིས་ཅི་ལ་ཟེར་ཞུས་པ་དང་།

༡༢ ཨེ་ལི་ཡཱ་ནི་བདེན་པར་སྔོན་དུ་ཕེབས་སྟེ། ཐམས་ཅད་གསར་དུ་བསྒྱུར་འོང་། མིའི་བུ་ནི་སྡུག་བལྔལ་མང་པོ་མྱོང་ཞིང་རྩིས་མེད་དུ་འགྱུར་འོང་ཞེས་ཅི་ལྟར་བྲིས་པ་ཡིན།

༡༣ ཨེ་ལི་ཡཱ་ཕེབས་ཟིན། ཁོང་གི་སྐོར་ལ་བྲིས་ཡོད་པ་ལྟར། དེ་རྣམས་ཀྱིས་ཁོང་ལ་ཅི་དགའ་བྱས་སོ་ངས་ཟེར་ཞེས་གསུངས་སོ༎

༡༤ ཉེ་གནས་རྣམས་ཀྱི་རྩར་ཕེབས་པའི་ཚེ། མི་མང་པོས་བསྐོར་ཏེ། མཁན་པོ་འགས་ཉེ་གནས་རྣམས་དང་རྩོད་པར་གཟིགས་སོ།

༡༥ མི་ཚོགས་ཐམས་ཅད་ཀྱིས་ཡེ་ཤུ་མཇལ་བ་ཙམ་གྱིས། ངོ་མཚར་ཆེ་བར་གྱུར་ཏེ། ཁོང་གི་དྲུང་དུ་བརྒྱུགས་ནས་ཕྱག་བཙལ་ཏོ།

༡༦ ཁོང་གིས། དེ་རྣམས་དང་མཉམ་དུ་ཅིའི་སྐོར་རྩོད་གླེང་བྱེད། ཅེས་བཀའ་འདྲི་མཛད་པ་དང་།

༡༧ མི་ཚོགས་ཀྱི་ནང་ནས་གཅིག་གིས་ཞུ་ལན་དུ། སྟོན་པ་ལགས། འགོང་པོ་ལྐུགས་པ་ཞུགས་ཡོད་པའི་ངའི་བུ་ཁྱེད་ཀྱི་སྐུ་དྲུང་དུ་འཁྲིད་འོངས་པ་ཡིན།

༡༨ འགོང་པོས་འཛིན་པའི་ཚེ་ན། ས་ལ་བརྡབས་ཏེ། ཁ་ནས་ལྦུ་བ་མཐོན་པ་དང་། སོ་ཁྲིག་ཅིང་ལུས་སྐམ་མོ། ཁྱེད་ཀྱི་ཉེ་གནས་རྣམས་ལ་དེ་སྐྲོད་པའི་ཕྱིར་ཞུས་ཀྱང་། སྐྲོད་མ་ནུས་ཞེས་ཞུས་སོ།

༡༩ ཡེ་ཤུས་དེ་རྣམས་ལ། ཀྱེ་དད་མེད་ཀྱི་མི་རབས། ང་ཁྱོད་དང་མཉམ་དུ་ཇི་ཙམ་བར་དུ་གནས་པར་བྱ། ང་ཁྱོད་དང་མཉམ་དུ་ཇི་ཙམ་བར་དུ་བཟོད་པར་བྱ། ཁོ་འཁྲིད་ཤོག་གསུངས་པ་དང་།

༢༠ འཁྲིད་འོངས་པས། ཁོང་མཇལ་བ་ཙམ་གྱིས། བྱིས་པ་དེར་འགོང་པོས་དྲག་ཏུ་གཟིར་བ་དང་། དེ་ས་ལ་དགྱེལ་ཏེ། ལྦུ་བ་ཐོན་ཞིང་། འགྲེ་ལྡོག་བྱས་སོ།

༢༡ ཁོང་གིས་དེའི་ཕ་ལ། ཁོ་ལ་འདི་ནམ་བྱུང་། ཞེས་བཀའ་འདྲི་མཛད་པ་དང་། དེས་ཆུང་ངུ་ནས་བྱུང་སྟེ།

༢༢ བུ་དེ་གསོད་པའི་ཕྱིར་མེ་དང་ཆུ་ལའང་ཕངས་སོ། ཇི་ཞིག་མཛད་ཐུབ་ན། ངེད་ལ་བརྩེ་བར་གཟིགས་ཏེ། སྐྱབས་མཛོད་ཅིག་ཞུས་སོ།

༢༣ ཡེ་ཤུས་དེ་ལ། ཇི་ཞིག་མཛད་ཐུབ་ན་ཟེར་རམ། དད་པ་བྱེད་མཁན་གྱི་ཕྱིར་ཐམས་ཅད་བྱེད་ཐུབ་བོ། གསུངས་པས།

༢༤ བྱིས་པའི་ཕས། ང་དད་དོ། ངའི་མི་དད་པའི་སེམས་ལ་སྐྱབས་མཛོད་ཅིག་ཅེས་འབོད་བསྒྲགས་སོ།

༢༥ ཡེ་ཤུས་མི་ཚོགས་འདུ་བར་གཟིགས་ནས། འགོང་པོ་ལ་བཀའ་བཀྱོན་མཛད་ཅིང་། འགོང་པོ་ལྐུགས་ཤིང་འོན་པ་ཁྱོད། ཐོན་ལ་ད་ཕྱིན་ཆད་ཁོའི་ནང་དུ་མ་ཞུགས་ཤིག་ཅེས་ངས་བསྒོའོ་གསུངས་པ་དང་།

༢༦ དེས་སྐད་ངན་བཏོན་ཏེ། ཁོ་དྲག་ཏུ་གཟིར་ནས་ཕྱིར་ཐོན་པ་ལས། བྱིས་པ་རོ་ལྟར་གྱུར་པས། མང་པོས་ཤིའོ་ཟེར་ཏོ།

༢༧ ཡེ་ཤུས་དེའི་ལག་ནས་བཟུང་སྟེ་བསླངས་པ་དང་། ཁོ་ཀེར་ལངས་སོ།

༢༨ ཁྱིམ་དུ་ཕེབས་ནས། ཉེ་གནས་རྣམས་ཀྱིས་ཟུར་ལ། ངེད་ཀྱིས་ཅི་ལ་དེ་བསྐྲད་མ་ཐུབ་པ་ཡིན་ཞུས་སོ།

༢༩ འགོང་རིགས་འདི་སྨོན་ལམ་གྱིས་མ་གཏོགས་འཐོན་མི་ཐུབ་གསུངས་སོ༎

༣༠ དེ་ནས་བཞེངས་ཏེ། ག་ལིལ་ཡུལ་རྒྱུད་ནས་ཕེབས། ཉེ་གནས་རྣམས་ལ་ཞལ་གདམས་གནང་བས། ཁོང་བཞུགས་ས་གཞན་གྱིས་ཤེས་པར་མ་དགྱེས་སོ།

༣༡ མིའི་བུ་ནི་མི་རྣམས་ཀྱི་ལག་ཏུ་གཏད་འོང་། དེ་རྣམས་ཀྱིས་ཁོང་དཀྲོངས་འོང་། དཀྲོངས་ནས་ཞག་གསུམ་གྱི་འོག་ཏུ་སྐུ་གསོན་པོར་བཞེང་འོང་གསུངས་ཀྱང་།

༣༢ དེ་དག་གིས་གསུང་དེ་མ་གོ། བཀའ་འདྲི་ཞུ་བ་ལའང་འཇིགས་སོ༎

༣༣ ཀ་ཕར་ནཱ་ཧུམ་དུ་ཕེབས་ནས། ཁྱིམ་ན་བཞུགས་པའི་ཚེ། དེ་རྣམས་ལ། ལམ་ལ་ཅིའི་སྐོར་ལ་རྩོད་པ་ཡིན། ཞེས་བཀའ་འདྲི་མཛད་ཀྱང་།

༣༤ ལམ་ལ། ཉེ་གནས་ཀྱི་མཆོག་སུ་ཡིན་ཟེར་ཞིང་ཕན་ཚུན་གླེང་བས། ཁ་རོག་ཏུ་བསྡད་ཏོ།

༣༥ གདན་འཆགས་ཏེ་བཅུ་གཉིས་པོ་བོས་ནས། དང་པོར་འགྱུར་བར་འདོད་པ་དེ། ཐམས་ཅད་ཀྱི་རྟིང་མ་དང་གཡོག་པོར་འགྱུར་དགོས་གསུངས་ནས།

༣༦ བྱིས་པ་ཞིག་དེ་ཚོའི་དཀྱིལ་དུ་བསླངས་ནས། སྐུ་པང་ལ་བསྣམས་ཏེ།

༣༧ ངའི་མཚན་གྱི་ཕྱིར་དུ་འདི་འདྲ་བའི་བྱིས་པ་གཅིག་བླང་བ་དེས་ང་བླང་། ང་བླང་བ་དེས་ང་མི་བླང་གི། ང་མངགས་མཁན་དེ་བླང་ངོ་། གསུངས་སོ༎

༣༨ ཡོ་ཧ་ནན་གྱིས། སྟོན་པ་ལགས། ཁྱེད་ཀྱི་མཚན་བརྗོད་ཅིང་འགོང་པོ་སྐྲོད་པ་ཞིག་མཐོང་། ང་ཚོའི་རྗེས་འབྲང་མ་ཡིན་པས་བཀག་པ་ཡིན་ཞུས།

༣༩ ཡེ་ཤུས་ངའི་མཚན་བརྗོད་ཅིང་ལྟས་བསྟན་ཏེ། འཕྲལ་དུ་ང་ལ་ཚིག་ངན་ཟེར་ཐུབ་མཁན་མི་འོང་བས། ཁོ་མ་འགེགས་ཤིག

༤༠ ང་ཚོར་དགྲ་མི་བྱེད་པ་དེས་ང་ཚོའི་ཕྱོགས་བྱེད་དོ།

༤༡ ཁྱོད་ཚོས་མཱ་ཤི་ཀའི་མཚན་འཁྱེར་བས། ཁྱོད་ཚོ་ལ་ཕོར་པ་གང་འཐུང་དུ་སྟེར་བ་དེའི་རྔན་པ་ཅི་ནས་ཀྱང་སྟོར་བར་མི་འགྱུར་བས་ངས་བདེན་པར་ཟེར་རོ༎

༤༢ ཆུང་ངུ་འདི་རྣམས་ཀྱི་ནང་ནས་ང་ལ་དད་མཁན་གཅིག་གི་དད་པ་ལོག་འཇུག་པ་དེའི་སྐེ་ལ་རང་འཐག་གི་རྡོ་ཆེན་པོ་བཏགས་ཏེ། རྒྱ་མཚོའི་ནང་དབྱུག་ན་ཁོའི་ཕྱིར་ལེགས་སོ།

༤༣-༤༤ ཁྱོད་ཀྱི་ལག་པས་ཁྱོད་ཀྱི་དད་པ་ལོག་འཇུག་ན། གཅོད་ཅིག ལག་པ་གཉིས་མཉམ་དམྱལ་བར་འགྲོ་བ་བས། ལག་རྡུམ་དུ་གྱུར་ཏེ། ཚེ་མཐའ་མེད་པའི་ནང་དུ་འཇུག་པ་ལེགས་སོ།

༤༥ ཁྱོད་ཀྱི་རྐང་པས་ཁྱོད་ཀྱི་དད་པ་ལོག་འཇུག་ན། གཅོད་ཅིག

༤༦ རྐང་པ་གཉིས་མཉམ་དམྱལ་བར་སྐྱུར་བ་ལས། ཞ་བོར་གྱུར་ཏེ། ཚེ་མཐའ་མེད་པའི་ནང་འཇུག་པ་ལེགས་སོ།

༤༧ ཁྱོད་ཀྱི་མིག་གིས་ཁྱོད་ཀྱི་དད་པ་ལོག་འཇུག་ན། ཕྱུངས་ཤིག མིག་གཉིས་མཉམ་དམྱལ་བར་སྐྱུར་བ་བས། མིག་ཡ་གཅིག་མཉམ་དུ་དཀོན་མཆོག་གི་རྒྱལ་སྲིད་ནང་འཇུག་པ་ལེགས་སོ།

༤༨ དེ་རྣམས་ཟ་བའི་དམྱལ་བའི་འབུ་ཡང་མི་འཆི། མེ་ཡང་མི་འཆིའོ།

༤༩ མི་རེ་རེ་མེ་ཡིས་ལན་ཚྭ་བར་བྱེད་པར་འགྱུར་རོ།

༥༠ ཚྭ་ལེགས་ཀྱང་། ཚྭའི་བྲོ་བ་ཡལ་ན། ཅི་ཡིས་ལན་ཚྭ་བར་བྱ། རང་གི་ནང་ན་ཚྭ་དང་ལྡན་པར་གྱུར་ཅིང་། ཕན་ཚུན་མཐུན་ནས་སྡོད་ཅིག།

༡༠

དེ་ནས་བཞེངས་ཏེ། ཡ་ཧུ་དཱའི་མཐའ་འཁོར་དང་། ཡོར་དན་གྱི་ཕ་རོལ་གྱི་ཡུལ་དུ་ཕེབས་པ་དང་། སླར་མི་ཚོགས་སྐུ་དྲུང་དུ་འཛོམས་པས། དུས་རྒྱུན་བཞིན་དུ་སླར་དེ་རྣམས་ལ་ཆོས་བསྟན་ཏོ།

༢ ཕ་རུ་ཤི་པ་རེ་འོངས་ཏེ། ཚོད་ལྟ་བའི་ཕྱིར། སྐྱེད་པས་ཆུང་མ་འཕྲལ་ཆོག་གམ། ཞེས་བཀའ་འདྲི་ཞུས་པ་དང་།

༣ བཀའ་ལན་དུ། མོ་ཤེས་ཁྱོད་ལ་བཀའ་ཅི་གནང་གསུངས་པས།

༤ དེ་དག་གིས། མོ་ཤེས་ནི་འབྲལ་ཡིག་བྲིས་ནས་འབྲལ་བའི་དགོངས་པ་གནང་ངོ་ཞུས་སོ།

༥ ཁྱེད་ཀྱི་སྙིང་གྱོང་བས་བཀའ་ཁྲིམས་འདི་བྲིས་ཀྱི།

༦ འཇིག་རྟེན་བཀོད་པ་ནས། དཀོན་མཆོག་གིས་མི་ཕོ་མོར་མཛད་པ་ཡིན།

༧ དེའི་ཕྱིར་སྐྱེས་པས་ཕ་མ་བཞག་ནས། ཆུང་མ་མཉམ་འགྲོགས་ཤིང་།

༨ དེ་གཉིས་གཅིག་ཏུ་འགྱུར་འོང་། དེས་ན་དེ་དག་གཉིས་མིན་ཏེ། གཅིག་ཡིན་ནོ།

༩ དཀོན་མཆོག་གིས་སྦྲེལ་བ་དེ་མིས་མ་འཕྲལ་ཞིག་གསུངས་སོ།

༡༠ ཁྱིམ་དུ་ཉེ་གནས་རྣམས་ཀྱིས་དེའི་སྐོར་སླར་ཡང་བཀའ་འདྲི་ཞུས་པ་དང་།

༡༡ ཆུང་མ་འཕྲལ་ཏེ་གཞན་ཞིག་བླང་བ་དེས་ལོག་གཡེམ་བྱེད་དོ།

༡༢ ཆུང་མས་ཁྱོ་བོ་འཕྲལ་ནས་གཞན་ཞིག་བླང་ན་ལོག་གཡེམ་བྱེད་དོ་གསུངས་སོ༎

༡༣ མི་རྣམས་ཀྱིས་བྱིས་པ་རེ་ཁོང་གི་སྐུ་དྲུང་དུ་ཕྱག་རེག་ཕྱིར་སྐྱེལ་བ་དང་། ཉེ་གནས་ཀྱིས་བཀག་པ་ལས།

༡༤ ཡེ་ཤུས་གཟིག་ནས་ཐུགས་ཁྲོས་ཏེ། དེ་རྣམས་ལ། དཀོན་མཆོག་གི་རྒྱལ་སྲིད་ནི་འདི་འདྲ་བ་རྣམས་ཀྱི་ཡིན་པས། བྱིས་པ་མ་དགག་པར་ངའི་དྲུང་དུ་འོང་དུ་ཆུག་ཅིག

༡༥ དཀོན་མཆོག་གི་རྒྱལ་སྲིད་བྱིས་པས་བླང་བ་ལྟར་མི་བླང་བ་དེ་ནི་དེའི་ནང་དུ་མི་ཆུད་ཅེས་ངས་བདེན་པར་ཟེར་གསུངས་ནས།

༡༦ བྱིས་པ་སྐུ་པང་ལ་བསྣམས་ནས། ཕྱག་བཞག་ཅིང་བྱིན་གྱིས་བརླབས་སོ༎

༡༧ དེ་ནས་ལམ་ཐོག་ཕེབས་པའི་ཚེ། མི་ཞིག་སྐུ་དྲུང་དུ་རྒྱུགས་འོངས་ཏེ། པུས་མོ་བཙུགས་ནས། སྟོན་པ་བཟང་པོ་ལགས། ཚེ་མཐའ་མེད་པ་ཐོབ་པའི་ཕྱིར་ངས་ཅི་བྱ། ཞེས་ཞུས་པ་དང་།

༡༨ ཡེ་ཤུས། ཅིའི་ཕྱིར་ང་ལ་བཟང་པོ་ཟེར། དཀོན་མཆོག་གཅིག་མ་གཏོགས་པར་བཟང་པོ་སུའང་མེད།

༡༩ མི་མ་གསོད། ལོག་གཡེམ་མ་བྱེད། མ་རྐུ། རྫུན་གྱི་དཔང་པོ་མ་བྱེད། མགོ་མ་སྐོར། ཕ་དང་མ་ལ་བཀུར་སྟི་བྱོས་ཤིག བཀའ་དེ་རྣམས་ཁྱོད་ཀྱིས་ཤེས་སོ་གསུངས་པ་དང་།

༢༠ སྟོན་པ་ལགས། དེ་ཐམས་ཅད་ངས་ཆུང་དུས་ནས་བསྲུངས་པ་ཡིན་ཞུས་སོ།

༢༡ ཡེ་ཤུས་དེ་ལ་གཟིགས་ཤིང་ཐུགས་བརྩེར་དགོངས་ནས་དེ་ལ། ཁྱོད་ནང་གཅིག་མ་ཚང་བས། སོང་ལ། ཇི་ཡོད་ཐམས་ཅད་བཙོང་སྟེ། དབུལ་པོ་ལ་ཐོང་ཞིག་དང་། ནམ་མཁའ་རུ་ཁྱོད་ལ་གཏེར་ཐོབ་འོང་། ཡང་འོངས་ཏེ་ངའི་རྗེས་སུ་འབྲོང་ཞིག་གསུངས་སོ།

༢༢ ཁོ་ལ་ནོར་མང་པོ་ཡོད་པས། གསུང་དེ་ཐོས་ནས་ངོ་ནག་པར་གྱུར་ཏེ་འཚེར་གྱིན་སོང་ངོ་༎

༢༣ ཡེ་ཤུས་འཁོར་ལ་གཟིགས་ཤིང་། ཉེ་གནས་རྣམས་ལ། ཕྱུག་པོ་དཀོན་མཆོག་གི་རྒྱལ་སྲིད་ནང་ཆུད་པ་ཤིན་ཏུ་དཀའོ།

༢༤ གསུངས་པ་ལས་ཉེ་གནས་རྣམས་ངོ་མཚར་དུ་གྱུར་ཏོ། སླར་ཡེ་ཤུས། བུ་རྣམས། དཀོན་མཆོག་གི་རྒྱལ་སྲིད་ནང་ཆུད་པ་ནི་ཤིན་ཏུ་དཀའ་འོ།

༢༥ ཕྱུག་པོ་དཀོན་མཆོག་གི་རྒྱལ་སྲིད་ནང་ཆུད་པ་བས། རྔ་མོང་ཁབ་མིག་ནང་ཆུད་པ་སླའོ་གསུངས་པས།

༢༦ དེ་རྣམས་ངོ་མཚར་ཆེ་བར་གྱུར་ཏེ། འོ་ན་སུ་ཐར་ཐུབ་ཞུས་པ་དང་།

༢༧ དེ་རྣམས་ལ་གཟིགས་ཏེ། མི་ལ་མི་ཐུབ་ཀྱང་། དཀོན་མཆོག་ལ་ཐུབ་བོ། དཀོན་མཆོག་ལ་ཐམས་ཅད་ཐུབ་བོ། ཞེས་གསུངས་སོ།

༢༨ པེ་ཏྲོས་ཁོང་ལ། གཟིགས་ཤིག ང་ཚོས་ཐམས་ཅད་སྤངས་ཏེ། ཁྱེད་ཀྱི་ཞབས་རྗེས་སུ་འབྲངས་པ་ཡིན་ཞུས་པ་དང་།

༢༩ ཡེ་ཤུས། ང་དང་ཕྲིན་བཟང་གི་དོན་ལ་ཁང་པའམ། ཕུ་ནུའམ། སྲིང་མོའམ། ཕ་མའམ། ཆུང་མའམ། ཕྲུ་གུའམ། ཞིང་སྤང་མཁན་ལ།

༣༠ ད་ལྟ་ཚེ་འདི་ནང་གནོད་འཚེ་མཉམ་ཁང་པ་དང་། ཕུ་ནུ་དང་། སྲིང་མོ་དང་། མ་དང་། ཕྲུ་གུ་དང་། ཞིང་སོགས་བརྒྱ་འགྱུར་དང་། མ་འོངས་པའི་དུས་སུ་ཚེ་མཐའ་མེད་པ་མི་ཐོབ་པ་མེད་ངས་བདེན་པར་ཟེར།

༣༡ དང་པོ་ཡིན་པ་མང་པོ་མཐའ་མར་དང་། མཐའ་མ་ཡིན་པ་དང་པོར་འགྱུར་འོང་གསུངས་སོ༎

༣༢ ཡེ་རུ་ཤ་ལེམ་དུ་ཕེབས་པའི་ལམ་ཁར། ཡེ་ཤུ་དེ་ཚོའི་སྔོན་ལ་བྱོན་པ་ལས། དེ་དག་ངོ་མཚར་དུ་གྱུར་ཏེ་རྗེས་སུ་འབྲང་བ་རྣམས་འཇིགས་སྐྲག་གོ། སླར་ཉེ་གནས་བཅུ་གཉིས་པོ་སོ་སོར་ཁྲིད་དེ། ཉིད་ལ་འབྱུང་རྒྱུ་རྣམས་བཤད་ཅིང་།

༣༣ ལྟོས་ཤིག ང་ཚོ་ཡེ་རུ་ཤ་ལེམ་དུ་འགྲོ་སྟེ། མིའི་བུ་བླ་ཆེན་དང་མཁན་པོ་རྣམས་ལ་བཏད་ནས། དེ་རྣམས་ཀྱིས་ཁོང་གསད་པའི་ཁྲིམས་བཅད་དེ། ཕྱི་པའི་ལག་ཏུ་གཏད་འོང་།

༣༤ དེ་རྣམས་ཀྱིས་ཁོང་ལ་འཕྱ་བ་དང་། མཆིལ་མ་རྒྱབ་སྟེ། རྟ་ལྕག་གིས་བརྡུང་ཞིང་། འགྲོང་འོང་། ཞག་གསུམ་སོང་བ་དང་ཁོང་སྐུ་གསོན་པོར་བཞེང་བར་འགྱུར་རོ་གསུངས་སོ༎

༣༥ ཟེ་བད་ཡཱའི་བུ་ཡ་ཀོབ་དང་ཡོ་ཧ་ནན་གཉིས་སྐུ་དྲུང་དུ་འོངས་ནས། སྟོན་པ་ལགས། ང་ཚོས་གང་ཞུ་བ་དེ་ང་ཚོའི་དོན་ལ་མཛད་དུ་གསོལ་ཞུས་པ་དང་།

༣༦ ཁྱེད་ཀྱི་དོན་ལ་ངས་ཅི་བྱ་བར་འདོད་གསུངས་པས།

༣༧ དེ་དག་གིས། ཁྱེད་ཀྱི་གཟི་བརྗིད་ནང་ང་ཚོ་གཅིག་ཁྱེད་ཀྱི་ཕྱག་གཡས་དང་། གཅིག་ཕྱག་གཡོན་དུ་སྡོད་དུ་གནོང་ཞུས་སོ།

༣༨ ཡེ་ཤུས། ཇི་ཞུས་པ་ཁྱེད་ཀྱིས་མི་ཤེས་སོ། ངས་འཐུང་བའི་ཕོར་པ་དེ་འཐུང་བར་ནུས་སམ། ང་ལ་གསོལ་བའི་ཁྲུས་ཏེ་ལེན་པར་ནུས་སམ་གསུངས་པ་དང་།

༣༩ དེ་དག་གིས་ནུས་སོ་ཞུས་ནས། ཡེ་ཤུས། ངས་འཐུང་བའི་ཕོར་པ་དེ་ཁྱེད་ཀྱིས་འཐུང་འོང་། ང་ལ་གསོལ་བའི་ཁྲུས་དེ་ཁྱེད་ཀྱིས་ལེན་འོང་ཡང་།

༤༠ ངའི་གཡས་གཡོན་དུ་སྡོད་པར་གནང་བའི་དབང་ང་ལ་མེད། གང་གི་ཕྱིར་གཤམས་པ་དེ་རྣམས་ཀྱི་ཕྱིར་ཡིན་གསུངས་སོ།

༤༡ གཞན་བཅུ་པོས་ཐོས་ནས་ཡ་ཀོབ་དང་ཡོ་ཧ་ནན་ལ་ཁྲོས་པ་ལས།

༤༢ ཡེ་ཤུས་དེ་རྣམས་བོས་ནས། མིའི་དཔོན་པོ་ཡིན་སེམས་པ་རྣམས་ཀྱིས་དེ་ཚོར་སྲིད་བྱེད་པ་དང་། མི་ཆེན་རྣམས་ཀྱིས་དེ་ཚོར་དབང་སྟོན་པ་ཁྱོད་ཅག་གིས་ཤེས་སོ།

༤༣ ཁྱེད་ཀྱི་ཁྲོད་དུ་དེ་ལྟར་མིན། ཆེན་པོར་འགྱུར་འདོད་པ་དེ་ཁྱེད་ཚོའི་ཞབས་ཕྱིར་འགྱུར་དགོས།

༤༤ དང་པོར་འགྱུར་འདོད་པ་དེ་ཐམས་ཅད་ཀྱི་གཡོག་པོར་འགྱུར་དགོས།

༤༥ དེ་ལྟར་མིའི་བུ་འཇིག་རྟེན་དུ་ཞབས་ཏོག་ལེན་ཕྱིར་མ་ཕེབས་ཀྱིས། ཞབས་ཏོག་ཞུ་ཞིང་མང་པོའི་སྲོག་ཚབ་ལ་སྐུ་སྲོག་གནང་བའི་ཕྱིར་ཕེབས་ཞེས་གསུངས་སོ༎

༤༦ ཡེ་རི་ཀོ་ལ་ཕེབས་ཏེ། ཉེ་གནས་དང་མི་ཚོགས་དང་བཅས་དེ་ནས་ཐོན་པ་དང་། ཏི་མཱའི་བུ་བར་ཏི་མཱ་བྱ་བ་ཞར་བ་སློང་མཁན་ཞིག་ལམ་ཁར་བསྡད་ཡོད་དེ།

༤༧ ན་ཙཱ་རེད་པ་ཡེ་ཤུ་ལགས་པར་ཐོས་ནས། དཱ་བིད་ཀྱི་སྲས་ཡེ་ཤུ་ལགས། ང་ལ་ཐུགས་བརྩེ་བར་དགོངས་ཞེས་འབོད་བསྒྲགས་སོ།

༤༨ མང་པོས་ཁ་བཀག་ཀྱང་། ཁོས། དཱ་བིད་ཀྱི་སྲས་ལགས། ང་ལ་ཐུགས་བརྩེ་བར་དགོངས་ཞེས་ལྷག་པར་འབོད་བསྒྲགས་སོ།

༤༩ ཡེ་ཤུས་དེར་འཐེན་ཙམ་བཞུགས། ཁོ་ལ་བོས་ཤིག་གསུངས་པ་དང་། དེ་ཚོས་ལོང་བ་ལ། སེམས་ལྷོད་དེར་སྡོད་ལོངས་ཤིག ཁོང་གིས་ཁྱོད་ལ་བཀའ་གནང་ངོ་ཟེར་ཞིང་བོས་སོ།

༥༠ ཁོ་གོས་དབྱུགས་ནས་རིངས་སྟབས་སུ་ཡེ་ཤུའི་དྲུང་དུ་འོངས་སོ།

༥༡ ངས་ཁྱོད་ཕྱིར་ཅི་བྱེད་དུ་འདོད་གསུངས་པས། ལོང་བས། ངའི་སྟོན་པ་ལགས། ངས་མཐོང་བར་འདོད་དོ་ཞུས་པ་ལས།

༥༢ ཡེ་ཤུས། སོང་ཞིག ཁྱོད་ཀྱི་དད་པས་ཁྱོད་ཐར་བ་ཡིན་གསུངས་པ་དང་། ཁོས་མཐོང་ནས། ཡེ་ཤུའི་ཞབས་རྗེས་སུ་འབྲངས་སོ༎

༡༡

ཡེ་རུ་ཤ་ལེམ་དང་ཉེ་བར་ཁ་སྐྱུར་པོའི་རིའི་ངོས་ལ་ཡོད་པའི་བེད་ཕ་གེ་དང་བེད་ཨན་ཡཱར་ཕེབས་ནས། ཡེ་ཤུས་ཉེ་གནས་གཉིས་གཏོང་བར་མཛད་ཅིང་།

༢ ཐད་ཀར་ཡོད་པའི་ཡུལ་ཚོ་ལ་སོང་། དེར་བསླེབ་ནས། ད་ཐུག་སུས་ཀྱང་མ་ཞོན་པའི་བོང་གསར་བཏགས་པ་ཞིག་མཐོང་འོང་། དེ་བཀྲོལ་ནས་ཁྲིད་ཤོག

༣ སུ་ཞིག་གིས་འདི་ཅི་བྱེད་འདྲི་ན། གཙོ་བོ་ལ་དགོས་པས། མྱུར་དུ་ལོག་གཏང་འོང་ཟེར་ཞིག་གསུངས་སོ།

༤ དེ་གཉིས་སོང་སྟེ། སྒོ་རྩར་ལམ་སྲང་ནང་བོང་གསར་བཏགས་པ་ཞིག་མཐོང་ནས་བཀྲོལ་བ་དང་།

༥ དེར་ཡོད་པ་འགས་བོང་གསར་བཀྲོལ་ཞིང་ཅི་བྱེད་ཟེར་བ་ལས།

༦ དེ་དག་གིས་ཡེ་ཤུས་བཀའ་སྩལ་པ་བཞིན་དུ་ཟེར་བས་འགྲོ་རུ་བཅུག་གོ།

༧ བོང་གསར་ཡེ་ཤུའི་སྐུ་དྲུང་དུ་འཁྲིད་དེ། གོས་རྣམས་བཀབ་ནས། ཁོང་དེར་བཅིབས་སོ།

༨ མི་མང་པོས་ཕེབས་ལམ་ལ་རང་གི་གོས་བཏིང་སྟེ། ལ་ལས་ཤིང་གི་ཡལ་ག་བཅད་ནས་བཀྲམ་མོ།

༩ སྐུའི་རྒྱབ་མདུན་ནས་འབྲང་མཁན་རྣམས་ཀྱིས། ཧོ་ཤི་ཨ་ནཱ་༼བོད་སྐད་དུ་སྐྱབ་ཏུ་གསོལ།༽ གཙོ་བོའི་ཕྱོགས་ནས་འབྱོན་པ་བཀྲ་ཤིས།

༡༠ ང་ཚོའི་ཡབ་དཱ་བིད་ཀྱི་རྒྱལ་སྲིད་འོང་བ་བཀྲ་ཤིས། སྟེང་གི་གནམ་ལ་ཧོ་ཤི་ཨ་ནཱ། ཞེས་འབོད་བསྒྲགས་སོ།

༡༡ ཡེ་རུ་ཤ་ལེམ་ནང་ཕེབས་ཏེ། མཆོད་ཁང་དུ་བྱོན་ནས་ཕྱོགས་ཀུན་དུ་གཟིགས་ཏེ། ཕྱི་མོར་སོང་བ་དང་བཅུ་གཉིས་པོ་དང་བཅས་བེད་ཨན་ཡཱ་ལ་ཕེབས་སོ༎

༡༢ དེའི་སང་ཉིན་བེད་ཨན་ཡཱ་ནས་བཞེངས་ཏེ། ཁོང་བཀྲེས་ནས།

༡༣ ཐག་རིང་ནས་ལོ་མ་ཡོད་པའི་སེ་ཡབ་ཤིང་ཞིག་གཟིགས་ནས། དེ་ལས་ཇི་ཞིག་ཐོབ་བམ་དགོངས་ནས་དེར་བྱོན་ཀྱང་། སེ་ཡབ་ཡོད་པའི་དུས་མིན་པས་ལོ་མ་མ་གཏོགས་ཅིའང་མ་ཐོབ།

༡༤ ཁོང་གིས་ཤིང་ལ། ཕྱིན་ཆད་སུས་ཀྱང་ཁྱོད་ལས་ཤིང་ཏོག་ནམ་ཡང་མི་ཟ་བར་ཤོག ཅེས་གསུངས་པ་ཉེ་གནས་རྣམས་ཀྱིས་ཐོས་སོ༎

༡༥ ཡེ་རུ་ཤ་ལེམ་ནང་ཕེབས་ཏེ། མཆོད་ཁང་དུ་གཤེགས་ནས། དེར་ཉོ་ཚོང་བྱེད་མཁན་རྣམས་ཕྱི་རོལ་དུ་འདོན་ཞིང་། དངུལ་རྗེ་མཁན་གྱི་ལྕོག་ཙེ་དང་། ཕུག་རོན་འཚོང་མཁན་གྱི་སྟེགས་རྣམས་སློག་ནས།

༡༦ སུ་ལའང་མཆོད་ཁང་རྒྱུད་དེ་ཡོ་བྱད་འཁྱེར་དུ་མ་གནང་ངོ་།

༡༧ ཆོས་སྟོན་ཞིང་དེ་རྣམས་ལ། ངའི་ཁང་པ་ལ་མི་བརྒྱུད་ཐམས་ཅད་ཀྱི་ཕྱིར་དུ་སྨོན་ལམ་ཁང་ཟེར་བར་འགྱུར་ཞེས་བྲིས་མི་འདུག་གམ། འོན་ཀྱང་ཁྱོད་ཚོས་ཇག་པའི་ཚང་དུ་བྱས་གསུངས་སོ།

༡༨ མི་ཚོགས་ཐམས་ཅད་ཁོང་གི་བསྟན་པ་ལ་ངོ་མཚར་དུ་གྱུར་པས། བླ་ཆེན་དང་མཁན་པོ་རྣམས་ཀྱིས་དེ་ཐོས་ནས། ཁོང་ལ་འཇིགས་ཏེ། ཁོང་མེད་པར་བྱེད་པའི་ཐབས་བཙལ་ཏོ།

༡༩ ཕྱི་དྲོར་རྒྱལ་སའི་ཕྱི་རོལ་དུ་ཕེབས་སོ༎

༢༠ སྔ་དྲོ་ལམ་ཐོག་ཏུ། སེ་ཡབ་ཤིང་དེ་རྩ་བ་ནས་བསྐམས་པ་མཐོང་ནས།

༢༡ པེ་ཏྲོས་དྲན་ནས། སྟོན་པ་ལགས། གཟིགས་ཤིག ཁྱེད་ཀྱིས་དམོད་པ་གནང་བའི་སེ་ཡབ་ཤིང་དེ་བསྐམས་སོ་ཞུས་པ་དང་།

༢༢ བཀའ་ལན་དུ། དཀོན་མཆོག་ལ་དད་པ་བྱོས་ཤིག

༢༣ སུ་ཞིག་གིས་རི་འདི་ལ། ལོངས་ལ་རྒྱ་མཚོར་ལྕེབ་ཤིག་ཟེར་ཞིང་སྨྲས་པ་བཞིན་འགྲུབ་པ་ལ་ཐེ་ཚོམ་མེད་པར་ཡིད་ཆེས་ན་འགྲུབ་འོང་ངས་ཟེར།

༢༤ སྨོན་ལམ་ནང་ཅིའི་ཕྱིར་ཞུ་ནའང་། ཐོབ་ཟིན་པ་ལ་དད་པ་བྱོས་ཤིག འཐོབ་པར་འགྱུར་ངས་ཟེར་རོ།

༢༥ ཁྱོད་ཀྱི་ནམ་མཁའི་ཡབ་ཀྱིས་ཀྱང་ཁྱོད་ཀྱི་ཉེས་པ་སེལ་བའི་ཕྱིར། ལངས་ནས་སྨོན་ལམ་འདེབས་པའི་ཚེ། སུ་དང་འཁོན་ཡོད་ན་སེལ་ཞིག

༢༦ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༢༧ སླར་ཡེ་རུ་ཤ་ལེམ་དུ་ཕེབས་ནས། མཆོད་ཁང་ནང་ཞབས་འཆག་མཛད་པ་ལས། བླ་ཆེན་དང་། མཁན་པོ་དང་། རྒན་པོ་རེ་སྐུ་དྲུང་དུ་འོངས་ནས་ཁོང་ལ།

༢༨ འདི་རྣམས་དབང་གང་གིས་མཛད། འདི་རྣམས་མཛད་པའི་དབང་སུས་ཁྱེད་ལ་ཕུལ་ཞུས་པ་དང་།

༢༩ ཡེ་ཤུས། ངས་ཁྱེད་ཚོར་དྲི་བ་ཞིག་འདྲི། ལན་གཏོང་ན་ངས་འདི་རྣམས་དབང་གང་གིས་བྱེད་པ་འཆད་འོང་།

༣༠ ཡོ་ཧ་ནན་གྱི་ཁྲུས་གསོལ་དེ་ནམ་མཁའ་ནས་བྱུང་ངམ་མི་ནས་བྱུང་ལན་ཐོང་ཞིག་གསུངས་པ་དང་།

༣༡ དེ་རྣམས་ཀྱིས་ཕན་ཚུན་གླེང་ཞིང་། ནམ་མཁའ་ནས་བྱུང་ཟེར་ན། ཁོང་གིས་ཁྱེད་ཚོས་ཁོང་ལ་ཅིའི་ཕྱིར་ཡིད་མ་ཆེས་གསུང་འོང་།

༣༢ མི་ནས་བྱུང་ཟེར་ན། མི་ཐམས་ཅད་ཀྱིས་ཡོ་ཧ་ནན་བདེན་པར་ལུང་སྟོན་པར་བརྩིས་པའི་རྐྱེན་གྱིས་མི་རྣམས་ལ་འཇིགས་པས་ཞུ་ལན་དུ།

༣༣ ང་ཚོས་མི་ཤེས་སོ་ཞུས་པ་དང་། ཡེ་ཤུས། ངས་ཀྱང་དབང་གང་གིས་འདི་རྣམས་བྱེད་པ་མི་བཤད་གསུངས་སོ༎

༡༢

དཔེའི་སྒོ་ནས་གསུང་ཞིང་། མི་ཞིག་གིས་རྒུན་ཚལ་བཙུགས་ཏེ། ར་བས་བསྐོར། འཚིར་གཞོང་བྲུས། སྤེའུ་བརྩིགས། ཚལ་མཁན་ལ་བཏད་ནས་ཡུལ་གཞན་དུ་སོང་ངོ་།

༢ དུས་རན་ནས། འབྲས་བུའི་སྐལ་བ་ལེན་པའི་ཕྱིར་གཡོག་པོ་ཞིག་རྒུན་ཚལ་མཁན་གྱི་རྩར་བཏང་བ་དང་།

༣ དེ་རྣམས་ཀྱིས་ཁོ་བཟུང་ནས་བརྡུངས་ཏེ། སྟོང་པར་བཏང་ངོ་།

༤ གཡོག་པོ་གཞན་ཞིག་བཏང་ནས། དེ་རྣམས་ཀྱིས་ཁོའི་མགོ་ལ་རྡུང་ཞིང་དམའ་འབེབས་བྱས་སོ།

༥ སླར་གཅིག་བཏང་ནས་བསད་དོ། ཡང་གཞན་མང་པོའི་ནང་ནས། ཁ་ཅིག་ལ་བརྡུངས། ཁ་ཅིག་ནི་བསད་དོ།

༦ ད་ཁོ་ལ་གཅིག་ལས་མེད་དེ། དེ་ནི་བུ་གཅིག་པུ་སྟེ། ངའི་བུ་ལ་བཀུར་སྟི་བྱེད་འོང་ཟེར་ནས། མཐར་དེའང་དེ་རྣམས་ཀྱི་རྩར་བཏང་ངོ་།

༧ རྒུན་ཚལ་མཁན་རྣམས་ཀྱིས་ཕན་ཚུན་གཏམ་བྱེད་ཅིང་། འདི་ནི་བརྒྱུད་འཛིན་ཡིན་ཏེ། ཤོག་ཅིག བསད་ན་ནོར་སྐལ་ང་ཚོར་ཐོབ་འོང་ཟེར་ནས།

༨ བཟུང་ནས་བསད་དེ། རྒུན་ཚལ་གྱི་ཕྱི་རོལ་དུ་དབྱུག་གོ།

༩ ད་རྒུན་ཚལ་གྱི་བདག་པོས་ཅི་བྱ། ཁོ་འོང་ནས་རྒུན་ཚལ་མཁན་རྣམས་བསད་ནས། རྒུན་ཚལ་གཞན་ལ་གཏང་འོང་།

༡༠ རྩིག་དཔོན་རྣམས་ཀྱིས་སྤངས་པའི་རྡོ༎

དེ་ཀ་ཟུར་རྡོ་ཆེན་པོར་གྱུར༎

༡༡ འདི་ནི་གཙོ་བོའི་མཛད་པ་ཡིན༎

ང་ཚོའི་མིག་ལ་ངོ་མཚར་ཆེ༎

ཞེས་པའི་གསུང་མ་བཀླགས་སམ་གསུངས་སོ།

༡༢ དཔེ་དེ་ནི་དེ་རྣམས་ལ་ཕོག་ཏུ་གསུངས་པ་ཤེས་ནས། ཁོང་འཛིན་པར་བརྩམས་ཀྱང་། མི་ཚོགས་ལ་འཇིགས་ནས་བཞག་ནས་སོང་ངོ་༎

༡༣ ཁོང་གཏམ་ནང་འཛིན་པའི་ཕྱིར། ཕ་རུ་ཤི་པ་དང་། ཧེ་རོ་དཱེའི་ཕྱོགས་གཏོགས་རེ་ཁོང་གི་དྲུང་དུ་བཏང་བ་དང་།

༡༤ མཇལ་ནས། སྟོན་པ་ལགས། ཁྱེད་ནི་དྲང་པོ་ཡིན་ཅིང་མིའི་ངོ་མི་སྲུང་བ་དང་། ཕྱོགས་རིས་མེད་པར། དཀོན་མཆོག་གི་ལམ་དྲང་པོར་སྟོན་པ་ང་ཚོས་ཤེས་སོ། རྒྱལ་པོ་ཆེན་པོ་ལ་ཁྲལ་འཇལ་བར་རུང་ངམ་མི་རུང་།

༡༥ ང་ཚོས་གཏང་ངམ་མི་གཏང་། ཞུས་པ་དང་། ཁོང་གིས་དེ་རྣམས་ཀྱི་གཡོ་སྒྱུ་མཁྱེན་ནས། ཁྱེད་ཀྱིས་ཅི་ལ་ངའི་ཚོད་ལེན། བལྟ་ཕྱིར་དི་ནཱར་ཞིག་ཁྱེར་ཤོག་གསུངས་ནས།

༡༦ ཕུལ་པས། ཁོང་གིས། གཟུགས་དང་ཡི་གེ་འདི་སུའི་ཡིན་གསུངས་ནས། རྒྱལ་པོ་ཆེན་པོའི་ཡིན་ཞུས་སོ།

༡༧ ཡེ་ཤུས། རྒྱལ་པོའི་ཡིན་པ་དེ་རྒྱལ་པོར་ཕུལ། དཀོན་མཆོག་གི་ཡིན་པ་དེ་དཀོན་མཆོག་ལ་ཕུལ་གསུངས་པས། དེ་རྣམས་ངོ་མཚར་ཆེ་བར་གྱུར་ཏོ༎

༡༨ གཤིན་པོ་རྣམས་གསོན་པོར་མི་ལང་ཟེར་བའི་སད་དུ་ཀི་པའམ་དབུ་ཆོས་པ་རེ་སྐུ་དྲུང་དུ་འོངས་ནས།

༡༩ སྟོན་པ་ལགས། མི་ཞིག་གི་སྤུན་ཕྲུ་གུ་མེད་པར་ཤི་སྟེ། ཆུང་མ་ལུས་ན། མི་དེས་རང་གི་སྤུན་དེའི་ཕྱིར་བརྒྱུད་སྐྱེད་པའི་དོན་དུ་མོ་ཆུང་མར་བླང་དགོས་ཞེས་མོ་ཤེས་ང་ཚོའི་ཕྱིར་བྲིས་སོ།

༢༠ སྤུན་བདུན་ཡོད་དེ། དང་པོ་ཆུང་མ་བླངས་ནས་བུ་མེད་པར་ཤི།

༢༡ གཉིས་པས་དེ་ཆུང་མར་བླངས་ཏེ་བུ་མེད་པར་ཁོའང་ཤི། གསུམ་པ་ལའང་དེ་བཞིན་དུ་སོང་ནས།

༢༢ བདུན་པོས་དེ་བླངས་ནས་བུ་མ་འབྱོར། མཐར་བུད་མེད་དེའང་ཤིའོ།

༢༣ དེ་ནི་བདུན་པོའི་ཆུང་མར་གྱུར་པས། གཤིན་པོ་རྣམས་ལང་བའི་ཚེ། མོ་སུའི་ཆུང་མར་འགྱུར་འོང་ཞུས་སོ།

༢༤ ཡེ་ཤུས། ཁྱེད་ཚོས་གསུང་རབ་དང་དཀོན་མཆོག་གི་མཐུ་སྟོབས་མི་ཤེས་པའི་རྐྱེན་གྱིས་ལམ་མ་ནོར་རམ།

༢༥ ཤིན་པོ་རྣམས་ལང་བའི་དུས་སུ། བག་མ་མི་བླང་བག་མར་མི་འགྲོ་སྟེ་ནམ་མཁའི་ཕོ་ཉ་དང་འདྲའོ།

༢༦ གཤིན་པོ་ལང་བའི་སྐོར་ལ། མོ་ཤེའི་མདོ་ནང་ཚེར་མའི་ཕྲོས་ཡོད་སར། དཀོན་མཆོག་གིས་ཁོང་ལ། ང་ནི་ཨབ་ར་ཧམ་གྱི་དཀོན་མཆོག་དང་། ཨི་སཱག་གི་དཀོན་མཆོག་དང་། ཡ་ཀོབ་ཀྱི་དཀོན་མཆོག་ཡིན་གསུངས་པ་མ་བཀླགས་སམ།

༢༧ གཤིན་པོ་རྣམས་ཀྱི་དཀོན་མཆོག་མ་ཡིན་ཏེ། གསོན་པོ་རྣམས་ཀྱི་དཀོན་མཆོག་ལགས་པས། ཁྱེད་ཤིན་ཏུ་ལམ་ནོར་རོ་གསུངས་སོ༎

༢༨ མཁན་པོ་ཞིག་འོངས་ནས་དེ་ཚོ་རྩོད་པར་ཐོས་ཤིང་། ཁོང་གིས་བཀའ་ལན་ལེགས་པར་གནང་བ་མཐོང་བས། ཁོང་ལ། བཀའ་རྒྱའི་ནང་ནས་ཆེ་ཤོས་དེ་གང་ཡིན་ཞུས་སོ།

༢༩ ཡེ་ཤུས་བཀའ་ལན་དུ། ཀྱེ་ཨིས་ར་ཨེལ་ཉོན་ཞིག ང་ཚོའི་གཙོ་བོ་དཀོན་མཆོག་ནི། གཙོ་བོ་གཅིག་ལགས་ཏེ།

༣༠ རང་གི་གཙོ་བོ་དཀོན་མཆོག་ལ་སྙིང་ཧྲིལ་པོ་དང་། སེམས་ཧྲིལ་པོ་དང་། ཡིད་ཧྲིལ་པོ་དང་། ཤེད་ཧྲིལ་པོས་གཅེས་པར་ཟུངས་ཤིག ཅེས་པའི་བཀའ་རྒྱ་ཆེ་ཤོས་ཡིན།

༣༡ གཉིས་པ་འདི་ཡིན། ཁྱིམ་མཚེས་ལ་རང་དང་འདྲ་བར་གཅེས་པར་ཟུངས་ཤིག འདི་གཉིས་ལས་ཆེ་བའི་བཀའ་རྒྱ་གཞན་མེད་གསུངས་སོ།

༣༢ མཁན་པོས་སྟོན་པ་ལགས། དེ་ལེགས་སོ། དཀོན་མཆོག་གཅིག་གོ། ཁོང་མིན་པར་གཞན་མེད་ཅེས་ཁྱེད་ཀྱིས་བདེན་པར་གསུངས་སོ།

༣༣ ཁོང་ལ་སྙིང་ཧྲིལ་པོ་དང་། བློ་གྲོས་ཧྲིལ་པོ་དང་། ཤེད་ཧྲིལ་པོས་གཅེས་པ་དང་། ཁྱིམ་མཚེས་ལ་རང་དང་འདྲ་བར་གཅེས་པ་ནི། སྦྱིན་སྲེག་དང་། དམར་མཆོད་ཐམས་ཅད་ལས་དྲག་ཤོས་ཡིན་ཞུས་སོ།

༣༤ དེས་མཁས་པའི་ལུགས་སུ་ལན་བཏབ་པར་གཟིགས་ནས། ཡེ་ཤུས། ཁྱེད་དཀོན་མཆོག་གི་རྒྱལ་སྲིད་དང་ཐག་རིང་མི་འདུག་གསུངས་སོ། ཕྱིན་ཆད་སུས་ཀྱང་ཁོང་ལ་བཀའ་འདྲི་ཞུ་མ་སྤོབས་སོ༎

༣༥ མཆོད་ཁང་དུ་ཆོས་སྟོན་ཞིང་ཡེ་ཤུས། མཁན་པོ་རྣམས་ཀྱིས་མཱ་ཤི་ཀ་ནི་དཱ་བིད་ཀྱི་སྲས་ཡིན་ཅི་ལྟར་ཟེར།

༣༦ དཱ་བིད་རང་གིས་དམ་པའི་ཐུགས་ཉིད་ཀྱི་ངང་ན།

གཙོ་བོས་ནི་ངའི་གཙོ་བོ༌ལ༎

ང་ཡིས་ཁྱེད་ཀྱི་དགྲ་བོ་རྣམས༎

ཁྱེད་ཀྱི་ཞབས་འོག་བཞག་པའི་བར༎

ང་ཡི་གཡས་སུ་བཞུགས་ཤིག་གསུང་༎

སྨྲ་ཞིང་།

༣༧ དཱ་བིད་རང་གིས་ཁོང་ལ་གཙོ་བོ་ཞུ་བས། དེའི་སྲས་ཅི་ལྟར་ཡིན་གསུངས་སོ། མི་ཚོགས་ཀྱིས་སེམས་དགའ་ཞིང་ཁོང་གི་གསུང་ལ་ཉན་ཏོ༎

༣༨ ཆོས་སྟོན་ཞིང་འདི་སྐད་དུ། མཁན་པོ་ལས་ཟོན་བྱོས་ཤིག དེ་རྣམས་གོས་རིང་མོ་གོན་ཏེ་འགྲུལ་བ་དང་། ཁྲོམ་ནང་ཕྱག་དང་།

༣༩ འདུ་ཁང་ནང་ཁྲི་མཐོ་བ་དང་། མགྲོན་ལ་གྲལ་འགོར་སྡོད་པར་དགའ་ཞིང་།

༤༠ མོ་རེང་མའི་ཁང་པའང་ཟ་ཞིང་། མི་ལ་སྟོན་ཕྱིར་སྨོན་ལམ་རིང་མོ་འདེབས་པས། ལྷག་པར་ཆད་པ་འཕོག་འོང་གསུངས་སོ༎

༤༡ དཀོར་མཛོད་ཀྱི་ཐད་ཀར་བཞུགས་ཏེ། མི་ཚོགས་ཀྱིས་དཀོར་མཛོད་ནང་དངུལ་ཇི་ལྟར་འབུལ་བ་ལ་གཟིགས་སོ། ཕྱུག་པོ་མང་པོས་མང་པོ་ཕུལ་ཞིང་།

༤༢ མོ་རེང་མ་དབུལ་མོ་ཞིག་འོངས་ནས། དོང་ཙེ་ཆུང་བ་གཉིས་ཕུལ་ཏོ།

༤༣ ཁོང་གིས་ཉེ་གནས་རྣམས་བོས་ནས། དཀོར་མཛོད་ནང་དངུལ་ཕུལ་མཁན་ཀུན་ལས་མོ་རེང་མ་དབུལ་མོ་འདིས་མང་བར་ཕུལ་ཏོ་ངས་བདེན་པར་ཟེར།

༤༤ ཐམས་ཅད་ཀྱིས་ནོར་མང་པོ་ཡོད་པའི་ནང་ནས་ཕུལ། མོས་དཀོན་པའི་ནང་ནས་ཚེ་ཕྱིད་ཕྱིར་ཇི་ཡོད་པ་ཐམས་ཅད་ཕུལ་ཏོ་གསུངས་སོ༎

༡༣

མཆོད་ཁང་ནས་ཕྱི་རོལ་དུ་ཕེབས་པ་ལས། ཉེ་གནས་གཅིག་གིས། སྟོན་པ་ལགས། ཇི་ལྟ་བུའི་རྡོ་དང་། ཁང་རྒྱ་འདུག གཟིགས་ཤིག་ཞུས་པ་དང་།

༢ ཡེ་ཤུས། ཁང་རྒྱ་ཆེན་པོ་འདི་མཐོང་ངམ། རྡོ་གཅིག་ཀྱང་མ་ལུས་པར་རློག་པར་འགྱུར་གསུངས་སོ༎

༣ ཡང་ཁ་སྐྱུར་པོའི་རི་ལ། མཆོད་ཁང་གི་ཐད་ཀར་བཞུགས་ཡོད་པའི་ཚེ། པེ་ཏྲོ་དང་། ཡ་ཀོབ་དང་། ཡོ་ཧ་ནན་དང་། ཨན་དྲེ་ཨས་ཟུར་དུ་ཁོང་ལ།

༤ དེ་ནམ་འབྱུང་འོང་། དེ་རྣམས་འགྲུབ་དུས་ཀྱི་རྟགས་ཅི་ཡིན་ང་ཚོར་འཆད་དུ་གསོལ་ཞུས་པ་དང་།

༥ ཡེ་ཤུས་བཀའ་ལན་དུ། ཁྱེད་སླུ་བར་མ་འགྱུར་ཞིག

༦ མང་པོས་ངའི་མིང་འཁུར་ནས་འོངས་ཏེ་ང་ཡིན་ཟེར་ཞིང་མང་པོ་བསླུ་འོང་།

༧ དམག་དང་དམག་གི་སྐད་ཆ་ཐོས་པའི་ཚེ་མ་འཇིགས་ཤིག དེ་འབྱུང་དགོས། ད་དུང་མཐའ་མ་མིན།

༨ མི་རྒྱུད་དང་རྒྱལ་ཁག་ཕན་ཚུན་ལང་འོང་། ཡུལ་སོ་སོར་ས་གཡོ་དང་མུ་གེ་འབྱུང་འོང་། དེ་རྣམས་ནི་ཟུག་གཟེར་གྱི་ཐོག་མ་ཡིན།

༩-༡༠ རང་གི་དོན་དུ་གཅང་གྲུང་བྱོས་ཤིག སྔོན་ལ་མི་རྒྱུད་ཐམས་ཅད་ལ་ཕྲིན་བཟང་འཆད་པ་གལ་ཆེ་བས། ངའི་དོན་དུ་དེ་རྣམས་ལ་དཔང་བྱེད་ཕྱིར། ཁྱོད་ཚོ་ཁྲིམས་རར་གཏད་འོང་། འདུ་ཁང་ནང་བརྡུང་འོང་། སྤྱི་ཁྱབ་དང་རྒྱལ་པོ་རྣམས་ཀྱི་མདུན་དུ་འཁྱེར་འོང་ངོ་།

༡༡ ཁྲིམས་རར་གཏོད་པའི་དུས་སུ། ཅི་ཟེར་སེམས་ཤིང་སྔོན་ལ་མ་འཚེར་ཞིག གཏམ་བྱེད་མཁན་ཁྱོད་མ་ཡིན། དམ་པའི་ཐུགས་ཉིད་ཡིན་པས། དུས་ཚོད་དེ་རང་ལ་ཇི་གནང་བ་དེ་ཟེར་ཞིག

༡༢ སྤུན་གྱིས་སྤུན་དང་། ཕས་བུ་གསོད་པའི་ཕྱིར་གཏད་འོང་། ཕྲུ་གུས་ཕ་མའི་དགྲར་ལངས་ཏེ་དེ་དག་གསད་འོང་།

༡༣ ངའི་མཚན་གྱི་དོན་དུ། ཐམས་ཅད་ཀྱིས་ཁྱོད་ཚོར་སྡང་འོང་། མཐའ་མའི་བར་དུ་སྲན་ཚུགས་པ་དེ་ཐར་བར་འགྱུར་རོ༎

༡༤ ཀློག་མཁན་གྱིས་གོ་ཞིག སྟོང་བྱེད་ཀྱི་མི་གཙང་བ་དེ་མི་ཆོག་པའི་གནས་དེར་ལང་བ་མཐོང་བའི་ཚེ། ཡ་ཧུ་དཱ་རུ་ཡོད་པ་རྣམས་རི་ལ་བྲོས་ཤིག

༡༥ ཐོག་ཁར་ཡོད་པ་དེ་མི་འབབ་ཅིང་། ཁང་པའི་ནང་ཇི་ཞིག་ལེན་ཕྱིར་མ་ཞུགས་ཤིག

༡༦ ཀླུངས་ལ་ཡོད་པ་གོས་ལེན་དུ་ལོག་མ་འགྲོ་ཞིག

༡༧ དེའི་ཚེ་སྦྲུམ་མ་དང་ནུ་མ་སྣུན་མཁན་རྣམས་སྙིང་རེ་རྗེ།

༡༨ བྱ་བ་འདི་དགུན་ཀར་མི་འབྱུང་བའི་ཕྱིར་གསོལ་བ་ཐོབ་ཅིག

༡༩ དཀོན་མཆོག་གིས་ཐོག་མར་བཀོད་པ་ནས། ད་ལྟའི་བར་དུ་མ་བྱུང་བ། ཕྱིས་ཀྱང་མི་འབྱུང་བའི་སྡུག་བསྔལ་ཞག་དེ་ལ་བྱུང་བར་འགྱུར་རོ།

༢༠ གཙོ་བོས་ཞག་དེའི་གྲངས་ཕྲིས་པ་མ་ཡིན་ན། སུའང་མི་ཐར། ཁོང་གིས་འདམས་པ་རྣམས་ཀྱི་དོན་དུ་ཞག་དེ་རྣམས་ཕྲིས་པ་ཡིན།

༢༡ དེའི་ཚེ་མཱ་ཤི་ཀ་འདིར་བཞུགས་དེར་བཞུགས་སུས་ཟེར་ན་ཡིད་མ་ཆེས་ཤིག

༢༢ མཱ་ཤི་ཀ་རྫུས་མ་དང་ལུང་སྟོན་པ་རྫུས་མ་འཐོན་ཞིང་། ཐུབ་ན་འདམས་པའང་བསླུ་བའི་ཕྱིར་ངོ་མཚར་བའི་ལྟས་བསྟན་འོང་།

༢༣ ཁྱོད་ཚོ་གཅང་གྲུང་བྱོས་ཤིག ངས་ཁྱོད་ཚོར་ཐམས་ཅད་སྔོན་དུ་བཤད་དོ༎

༢༤ སྡུག་བསྔལ་དེའི་འོག་ཏུ་ཉི་མ་མུན་པར་འགྱུར། ཟླ་བས་འོད་མི་གཏང་།

༢༥ གནམ་ནས་སྐར་མ་ལྷུང་། གནམ་གྱི་མཐུ་སྟོབས་གཡོ་བར་འགྱུར།

༢༦ དེ་ནས་མིའི་བུ་དབང་ཆེན་པོ་དང་གཟི་བརྗིད་དང་ལྡན་ཞིང་སྤྲིན་གྱི་ནང་ནས་འབྱོན་པ་མཐོང་འོང་།

༢༧ དེ་ནས་ཁོང་གི་ཕོ་ཉ་རྣམས་མངགས་ཏེ། འཇིག་རྟེན་གྱི་མཐའ་མ་ནས་ནམ་མཁའི་མཐའ་མའི་བར་དུ། ཕྱོགས་བཞི་ནས། ཉིད་ཀྱི་འདམས་པ་རྣམས་བསྡུ་བར་འགྱུར་རོ༎

༢༨ སེ་ཡབ་ཤིང་ནས་དཔེ་སློབས་ཤིག དེའི་ཡལ་ག་མཉེན་པོར་འགྱུར་ཏེ་ལོ་མ་འབུར་བ་དང་། དབྱར་ཀ་ཉེ་བར་ཤེས་སོ།

༢༩ དེ་ལྟར་ཁྱོད་ཚོས་དེ་འབྱུང་བ་མཐོང་བ་དང་། དེ་ནི་ཉེ་བ་སྒོ་རྩར་བསླེབས་ཡོད་པར་ཤེས་འོང་།

༣༠ དེ་ཐམས་ཅད་འགྲུབ་པའི་བར་དུ་མི་རབས་འདི་འདའ་བར་མི་འགྱུར་ངས་བདེན་པར་ཟེར།

༣༡ གནམ་ས་གཉིས་འདའ་བར་འགྱུར་ཡང་ངའི་བཀའ་འདའ་བར་མི་འགྱུར།

༣༢ ཉིན་མོ་དེ་དང་དུས་ཚོད་དེའི་སྐོར་ལ་ཡབ་ཀྱིས་མ་གཏོགས། སུས་ཀྱང་མི་ཤེས། ནམ་མཁའི་ཕོ་ཉས་ཀྱང་མི་ཤེས། སྲས་ཀྱིས་ཀྱང་མི་ཤེས་སོ།

༣༣ དུས་ཚོད་དེ་ནམ་འོང་བ་ཁྱོད་ཅག་གིས་མི་ཤེས་པས། གཅང་གྲུང་བྱོས། གཉིད་མ་ལོག་ཅིག

༣༤ འདི་ནི་མི་ཞིག་ཁྱིམ་བཞག་ནས་འགྲོ་བའི་དུས་སུ། གཡོག་པོ་ལ་དབང་བཏད་དེ། རེ་རེ་ལ་ལས་བཀལ་ནས། སྒོ་སྲུང་པ་ལ་བྱ་ར་བྱོས་ཅེས་བསྒོ་བ་དང་འདྲ་བས།

༣༥ ཁྱིམ་བདག་ཕྱི་དྲོའམ། མཚན་ཕྱེད་དམ། བྱ་སྐད་ལའམ། སྔ་དྲོ་ནམ་འོང་མི་ཤེས་པས། བྱ་ར་བྱོས་ཤིག

༣༦ དེ་མིན་ཁོ་གློ་བུར་དུ་འོང་ཞིང་། ཁྱོད་ཚོ་གཉིད་ལོག་པ་མཐོང་འོང་།

༣༧ བྱ་ར་བྱོས་ཤིག་ཅེས་ངས་ཁྱོད་ཚོར་ཟེར་བ་དེ། ཐམས་ཅད་ལ་ཟེར་རོ། ཞེས་གསུངས་སོ༎

༡༤

པེ་སག་དང་སྐྱུར་རྩི་མེད་པའི་བག་ལེབ་ཀྱི་དུས་ཆེན་ལས་ཞག་གཉིས་སྔོན་དུ། བླ་ཆེན་དང་མཁན་པོ་རྣམས་ཀྱིས་གཡོ་སྒྱུས་ཁོང་བཟུང་ནས་གསོད་པའི་ཐབས་བཙལ་ཏེ།

༢ མི་སྡེ་མི་འཁྲུགས་ཕྱིར་དུས་ཆེན་ལ་མི་གཟུང་ཞེས་སྨྲས་སོ༎

༣ ཡེ་ཤུས་བེད་ཨན་ཡཱར། མཛེ་ཅན་ཤི་མོན་གྱི་ཁྱིམ་དུ་གསོལ་བ་བཞེས་པའི་ཚེ། སྤོས་ཆུ་རིན་ཅན་གྱི་ཀ་མ་རུའི་བུམ་པ་འཁུར་བའི་བུད་མེད་གཅིག་འོངས་ནས། བུམ་པའི་ཁ་བཅག་སྟེ་དབུའི་ཁར་བླུགས་སོ།

༤ དེར་ཡོད་པ་རེ་ཁྲོས་ནས། སྤོས་ཆུ་འདི་ཅིའི་ཕྱིར་ཆུད་ཟོས་ལ་བཏང་།

༥ དི་ནར་གསུམ་བརྒྱ་ལྷག་ལ་བཙོངས་ནས་དབུལ་པོར་སྦྱིན་ནུས་ཞེས་ཕན་ཚུན་ཟེར་ཞིང་། བུད་མེད་ལ་གཤེས་སོ།

༦ ཡེ་ཤུས་དེ་རྣམས་ལ། ཅོག་གེར་ཞོག མོའི་སེམས་ཅི་ལ་དཀྲུག དེས་ང་ལ་བཟང་པོ་ཞིག་བྱས།

༧ དབུལ་པོ་རྒྱུན་དུ་ཁྱེད་རྩར་ལུས་པས། ནམ་དགའ་ནའང་དེ་ལ་ཕན་ཐུབ་ཀྱང་། ང་རྒྱུན་དུ་ཁྱེད་རྩར་མི་ལུས།

༨ མོས་གང་ཐུབ་པ་དེ་བྱས་པ་ཡིན། ང་དུར་དུ་འཇུག་པའི་སྔོན་དུ་སྤོས་ཆུ་བླུགས་པ་ཡིན་ནོ།

༩ འཇིག་རྟེན་ནང་གང་དུའང་ཕྲིན་བཟང་འདི་འཆད་ན། མོས་བྱས་པའང་ཁོའི་དྲན་རྟགས་སུ་འཆད་འོང་ངས་བདེན་པར་ཟེར་གསུངས་སོ༎

༡༠ ཉེ་གནས་བཅུ་གཉིས་པོ་ལས་གཅིག་ཡིན་པའི་ཀར་ཡོད་པ་ཡུ་དཱས། ཁོང་བླ་ཆེན་རྣམས་ཀྱི་ལག་ཏུ་གཏད་པའི་ཕྱིར་དེ་རྣམས་ཀྱི་རྩར་སོང་བ་དང་།

༡༡ དེ་རྣམས་ཀྱིས་ཐོས་ཏེ་དགའ་ནས། ཁོ་ལ་དངུལ་སྟེར་བའི་ཁ་ཆད་བྱས་པས། ཁོས་ཁོང་གཏད་པའི་སྐབས་བཙལ་ཏོ༎

༡༢ སྐྱུར་རྩི་མེད་པའི་བག་ལེབ་ཀྱི་དུས་ཆེན་གྱི་ཞག་དང་པོར། པེ་སག་གི་ལུག་གུ་གསོད་པའི་ཞག་ལ། ཉེ་གནས་རྣམས་ཀྱིས་ཁོང་ལ། ང་ཚོ་སོང་ནས་ཁྱེད་ཀྱི་ཕྱིར་པེ་སག་གང་དུ་བཤམ་ཞུས་པ་དང་།

༡༣ ཉེ་གནས་གཉིས་བརྫངས་ནས་དེ་དག་ལ། རྒྱལ་སར་སོང་ཞིག ཆུ་རྫ་འཁུར་བ་ཞིག་འཕྲད་འོང་། ཁོའི་རྗེས་སུ་སོང་ལ།

༡༤ ནང་གང་དུ་ཞུགས་པའི་ཁང་བདག་ལ། ང་ཉེ་གནས་མཉམ་པེ་སག་ཟ་བའི་མགྲོན་ཁང་གང་ན་ཡོད་ཅེས་སྟོན་པས་གསུང་ངོ་སྨྲོས་ཤིག

༡༥ དེས་གདན་བཏིང་ནས་གྲལ་འགྲིག་ཡོད་པའི་སྟེང་ཁང་ཆེན་པོ་ཞིག་བསྟན་འོང་། དེར་ང་ཚོའི་པེ་སག་ཤོམས་ཤིག་གསུངས་སོ།

༡༦ དེ་དག་སོང་ནས་རྒྱལ་སར་བསླེབས་ཏེ། གང་གསུངས་པ་བཞིན་དུ་བརྙེད་ནས། པེ་སག་བཤམས་སོ།

༡༧ ཕྱི་དྲོ་ཉེ་གནས་བཅུ་གཉིས་པོ་དང་མཉམ་དུ་ཕེབས་ནས།

༡༨ ཁོང་རྣམས་བཞུགས་ནས་གསོལ་བ་བཞེས་པ་ལས། ཡེ་ཤུས། ང་མཉམ་ཟ་བ་ཁྱེད་ཚོ་ལས་གཅིག་གིས་ང་དགྲའི་ལག་ཏུ་གཏད་འོང་ངས་བདེན་པར་ཟེར་གསུངས་པས།

༡༩ དེ་རྣམས་ཚེར་ཏེ། ང་ཡིན་སྲིད་དམ་ཞེས་རེ་རེས་ཞུས་པའི་བཀའ་ལན་དུ།

༢༠ ཉེ་གནས་བཅུ་གཉིས་པོ་ལས་གཅིག་ང་མཉམ་ཕོར་པའི་ནང་ལག་པ་འཇུག་མཁན་དེ་ཡིན།

༢༡ མདོ་བཞིན་མིའི་བུ་གཤེགས་དགོས་ཀྱང་། མིའི་བུ་གཏོད་པ་དེ་ལ་སྙིང་རེ་རྗེ། མ་སྐྱེས་པ་ཡིན་ན་དེ་ལ་ལེགས་སོ་གསུངས་སོ༎

༢༢ གསོལ་བ་བཞེས་པའི་ཚེ། ཡེ་ཤུས་བག་ལེབ་ཕྱག་ཏུ་བཞེས་ཏེ། སྨོན་ལམ་བཏབ་ནས། བཅག་སྟེ། དེ་རྣམས་ལ་གནང་ཞིང་། འདི་ནི་ངའི་ལུས་ཡིན། ལེན་ལ་ཟོ་གསུངས་སོ།

༢༣ ཕོར་པ་ཕྱག་ཏུ་བཞེས་ཏེ། གཏང་རག་ཕུལ་ནས། དེ་རྣམས་ལ་གནང་བ་དང་། ཐམས་ཅད་ཀྱིས་དེ་ལས་བཏུངས་སོ།

༢༤ འདི་ནི་ཞལ་ཆད་ཀྱི་ངའི་ཁྲག་ཡིན། ཁྲག་དེ་མང་པོའི་དོན་དུ་བླུག་གོ།

༢༥ དཀོན་མཆོག་གི་རྒྱལ་སྲིད་ནང་། གསར་དུ་འཐུང་བའི་བར་དུ། ངས་རྒུན་ཤིང་གི་ཁུ་བ་འདི་ལས་མི་འཐུང་ངས་ཟེར་གསུངས་སོ།

༢༦ དེ་ནས་གསུང་མགུར་བླངས་ནས་ཁ་སྐྱུར་པོའི་རི་ལ་ཕེབས་སོ༎

༢༧ ཡེ་ཤུས་དེ་རྣམས་ལ།

ང་ཡི་ལུག་རྫི་ལ་བརྡུང་སྟེ༎

ཁྱུ་ཡི་ལུག་རྣམས་འཐོར་བར་འགྱུར༎

ཅེས་བྲིས་ཡོད་པ་བཞིན། ཁྱོད་ཐམས་ཅད་རྒྱབ་ཕྱོགས་པར་འགྱུར།

༢༨ ང་ལང་བའི་འོག་ཏུ་ཁྱེད་ལས་སྔོན་དུ་ག་ལིལ་དུ་འགྲོ་འོང་གསུངས།

༢༩ པེ་ཏྲོས་ཁོང་ལ། ཐམས་ཅད་ཀྱིས་རྒྱབ་ཕྱོགས་ཀྱང་། ངས་རྒྱབ་མི་ཕྱོགས་ཞུས་པ་ལས།

༣༠ ཡེ་ཤུས། དེ་རིང་མཚན་འདི་ལ། བྱ་སྐད་གཉིས་པ་ལས་སྔོན་དུ། ཁྱོད་ཀྱིས་ལན་གསུམ་ང་ལ་རྒྱབ་ལོག་བྱེད་འོང་བདེན་པར་ཟེར་གསུངས།

༣༡ དེས་ང་ཁྱེད་མཉམ་འཆི་དགོས་ནའང་། ཁྱེད་ལ་རྒྱབ་མི་ཕྱོགས་ཞེས་ཡང་ཡང་ཞུས་ནས། དེ་བཞིན་དུ་ཐམས་ཅད་ཀྱིས་ཀྱང་ཞུས་སོ༎

༣༢ གེད་ཤེ་མཱ་ནེ་བྱ་བའི་ས་ཆར་ཕེབས་ནས། ཁོང་གིས་ཉེ་གནས་རྣམས་ལ། ངས་སྨོན་ལམ་འདེབས་པའི་བར་དུ། ཁྱོད་ཅག་འདིར་སྡོད་ཅིག་གསུངས་ནས།

༣༣ པེ་ཏྲོ་དང་། ཡ་ཀོབ་དང་། ཡོ་ཧ་ནན་འཁྲིད་ནས་ཕེབས་ཏེ། ཐུགས་འཚེར་ཞིང་འཁྲུགས་ཏེ།

༣༤ དེ་གསུམ་ལ། ང་འཆི་ལ་ཐུག་པ་ཙམ་ཤིན་ཏུ་འཚེར་རོ། འདིར་གཉིད་མ་ལོག་པར་སྡོད་ཅིག་གསུངས་སོ།

༣༥ ཅུང་ཟད་ཕར་ཕེབས་ཏེ། སྐུ་ལུས་ས་ལ་བརྡབས་ཏེ། སྲིད་ན་དུས་ཚོད་འདི་ང་ལས་འདའ་བར་ཤོག་ཅིག

༣༦ ཨབ་བཱ། ཡབ་ལགས། ཁྱེད་ལ་ཐམས་ཅད་ཐུབ་པས། ཕོར་པ་འདི་ང་ནས་ཕར་ཞོག་པར་མཛོད་ཅིག འོན་ཀྱང་ངའི་སྨོན་པ་བཞིན་དུ་མ་ཡིན་པར་ཁྱེད་ཀྱི་དགོངས་པ་བཞིན་དུ་གྱུར་ཅིག་ཅེས་གསོལ་བ་བཏབ་བོ།

༣༧ ཚུར་བྱོན་ཏེ། དེ་གསུམ་ཉལ་བ་གཟིགས་ནས་པེ་ཏྲོ་ལ། ཤི་མོན། ཉལ་ལམ། ཆུ་ཚོད་གཅིག་ཀྱང་སྲུང་མི་ཐུབ་བམ།

༣༨ ཉམས་སད་ནང་མི་ལྟུང་ཕྱིར། མ་ཉལ་བར་སྨོན་ལམ་ཐོབ་ཅིག་སྙིང་རུས་ཡོད་ཀྱང་ལུས་སྟོབས་ཆུང་ངོ་གསུངས་སོ།

༣༩ སླར་ཕར་ཕེབས་ཏེ། གསོལ་བ་བཏབ་བོ།

༤༠ ཚུར་ཕེབས་པ་དང་། དེ་གསུམ་གཉིད་ཐིབ་སྟེ་ཉལ་བས། ཞུ་ལན་ཞུ་མ་ཤེས་སོ།

༤༡ ཐེངས་གསུམ་པར་ཕེབས་ཏེ་དེ་གསུམ་ལ། ད་དུང་ཉལ་ཞིང་ངལ་སོའམ། ཆོག དུས་ཚོད་རན་ཏེ་མིའི་བུ་ནི་སྡིག་ཅན་གྱི་ལག་ཏུ་གཏོང་ངོ་།

༤༢ ལོངས་ཤིག་ང་ཚོ་འགྲོ། དགྲའི་ལག་ལ་གཏོད་མཁན་དེ་ཉེ་བར་བསླེབས་སོ། ལྟོས་ཤིག གསུངས་སོ༎

༤༣ གསུང་བའི་མོད་ལ་བཅུ་གཉིས་པོའི་ནང་གི་ཡུ་དཱ་མཉམ་དུ། བླ་ཆེན་དང་། མཁན་པོ་དང་། རྒན་པོས་བཏང་བའི་དཔུང་། རལ་གྲི་དང་དབྱུག་པ་ཐོགས་ནས་དེར་འོངས་སོ།

༤༤ ཁོང་བཏད་མཁན་དེས། ངས་སུ་ལ་འོ་བྱ་བ་དེ་ཁོང་ཡིན། བཟུང་ནས་བརྟན་པོར་ཁྲིད་ཅིག ཅེས་བརྡ་བཏང་ཡོད་དོ།

༤༥ ཁོས་ཡེ་ཤུ་མཇལ་མ་ཐག་ཏུ། སྟོན་པ་ལགས། ཞུས་ནས་འོ་ཕུལ་བས།

༤༦ དེ་རྣམས་ཀྱིས་ཁོང་བཟུང་ངོ་།

༤༧ དེར་ཡོད་པའི་ཉེ་གནས་གཅིག་གིས། རལ་གྲི་བཏོན་ནས། བླ་ཆེན་གྱི་གཡོག་པོ་ལ་བརྒྱབ་ནས། རྣ་བ་ཡ་གཅིག་བཅད་དོ།

༤༨ ཡེ་ཤུས། རལ་གྲི་དང་དབྱུག་པ་ཐོགས་ནས་ང་ཇག་པ་ལྟར་འཛིན་དུ་ཐོན་ནམ།

༤༩ ང་ཉིན་རེ་བཞིན་མཆོད་ཁང་ནས་ཁྱེད་ཚོའི་དཀྱིལ་དུ་ཆོས་བསྟན་ཡང་ཁྱེད་ཚོས་ང་མ་བཟུང་། དེ་ནི་གསུང་རབ་བཞིན་འགྲུབ་པའི་ཕྱིར་རོ་གསུངས་སོ།

༥༠ ཉེ་གནས་ཐམས་ཅད་ཀྱིས་ཁོང་སྤངས་ནས་བྲོས་སོ།

༥༡ རས་རྐྱང་གོན་པའི་གཞོན་ནུ་ཞིག་ཁོང་གི་རྗེས་སུ་འབྲངས་པས། དེ་རྣམས་ཀྱིས་བཟུང་བ་དང་།

༥༢ རས་རྐྱང་དེ་ཕུད་ནས་གཅེར་བུར་བྲོས་སོ༎

༥༣ ཡེ་ཤུ་བླ་ཆེན་གྱི་རྩར་གདན་དྲངས་ནས། དེར་བླ་ཆེན་དང་། རྒན་པོ་དང་། མཁན་པོ་རྣམས་འདུས་སོ།

༥༤ པེ་ཏྲོ་བླ་ཆེན་གྱི་ཚོམས་ཀྱི་བར་ཐུག་རྒྱང་མ་ནས་འབྲངས་ཏེ། འཁོར་གཡོག་རྣམས་དང་མཉམ་དུ་བསྡད་ཅིང་མེ་ལྡེས་སོ།

༥༥ བླ་ཆེན་དང་གྲོས་མི་ཐམས་ཅད་ཀྱིས་ཡེ་ཤུ་གསོད་པའི་ཕྱིར། དཔང་པོ་བཙལ་ཡང་མ་ཐོབ་བོ།

༥༦ རྫུན་གྱི་དཔང་པོ་མང་པོ་ཐོན་ཡང་། དཔང་པོ་ཚོ་མ་མཐུན་ནོ།

༥༧ མི་རེ་ལངས་ནས་རྫུན་གྱི་དཔང་པོ་གཏོང་ཞིང་།

༥༨ ལག་པས་བརྩིགས་པའི་མཆོད་ཁང་འདི་བཤིགས་སྟེ། ལག་པས་མ་བརྩིགས་པའི་གཞན་ཞིག་ངས་ཞག་གསུམ་ནང་རྩིག་འོང་། ཞེས་འདིས་ཟེར་བ་ང་ཚོས་ཐོས་སོ་ཟེར་ཀྱང་།

༥༩ གཏམ་མ་མཐུན་ཏོ།

༦༠ བླ་ཆེན་གྱིས་དཀྱིལ་དུ་ལངས་ནས་ཡེ་ཤུ་ལ། འདི་རྣམས་ཀྱིས་ཁྱེད་འགལ་བའི་དཔང་བྱེད་པ་ལ། ལན་མི་གཏོང་ངམ་ཞུས་ཀྱང་།

༦༡ ཞལ་རོག་ཅིང་བཀའ་ལན་ཅི་ཡང་མ་གནང་ངོ་། བླ་ཆེན་གྱིས་སླར་འདྲི་ཞིང་། ཁྱེད་ནི་བསྟོད་འོས་པ་དེའི་སྲས་མཱ་ཤི་ཀ་ཡིན་ནམ། ཞུས་པའི་བཀའ་ལན་དུ།

༦༢ ཡེ་ཤུས། ང་ཡིན། མ་ཟད་ཁྱེད་ཅག་གིས་མིའི་བུ་ནི་ཀུན་དབང་གི་ཕྱག་གཡས་སུ་བཞུགས་ཏེ། གནམ་གྱི་སྤྲིན་དང་བཅས་སུ་འབྱོན་པ་མཐོང་བར་འགྱུར་གསུངས་སོ།

༦༣ བླ་ཆེན་གྱིས་རང་གི་གོས་བཤགས་ཏེ། ད་དུང་དཔང་པོ་ཅི་དགོས།

༦༤ སྐུར་བ་འདེབས་པ་འདི་ཁྱེད་ཚོས་ཐོས་པས། ཅི་སེམས་སྨྲས་ནས། ཐམས་ཅད་ཀྱིས་གསོད་པའི་ཁྲིམས་བཅད་དོ།

༦༥ དེ་ནས་ཁ་ཅིག་གིས་ཁོང་ལ་མཆིལ་མ་གཏོར། ཞལ་གདོང་བཏུམ་ནས། མུར་རྫོག་བརྒྱབ་སྟེ་ཁོང་ལ། མངོན་ཤེས་ཤོད་ཅེས་སྨྲས་སོ། འཁོར་གཡོག་རྣམས་ཀྱིས་ཀྱང་འགྲམ་ལྕག་བརྒྱབས་སོ༎

༦༦ དེའི་ཚེ་པེ་ཏྲོ་འོག་གི་ཚོམས་ནང་ཡོད་པ་ལས། བླ་ཆེན་གྱི་གཡོག་མོ་ཞིག་འོངས་ཏེ།

༦༧ པེ་ཏྲོས་མེ་ལྡེ་བ་མཐོང་ནས། ཁོ་ལ་བལྟས་ཏེ། ཁྱོད་ཀྱང་ན་ཙཱ་རེད་པ་ཡེ་ཤུ་མཉམ་ཡོད་པ་ཡིན་ནོ་སྨྲས་པ་དང་།

༦༨ ཁྱོད་ཀྱིས་ཅི་ཟེར་བ་ངས་མི་ཤེས་མི་གོའོ་ཟེར་ནས་རྒྱབ་ལོག་བྱས་ཏེ། ཕྱི་རོལ་དུ་ཐོན་ནས་རྒྱལ་སྒོའི་རྩར་སོང་བ་དང་། བྱ་ཕོས་སྐད་བརྒྱབས་སོ།

༦༩ གཡོག་མོ་དེས་པེ་ཏྲོ་མཐོང་ནས། དེར་ཡོད་པ་རྣམས་ལ་སླར་ཡང་འདི་ནི་དེ་རྣམས་ཀྱི་ནང་ནས་གཅིག་ཡིན་ནོ་ཟེར་ཏོ།

༧༠ སླར་རྒྱབ་ལོག་བྱས་སོ། ཅུང་ཞིག་ནས་དེར་ཡོད་པ་རྣམས་ཀྱིས་པེ་ཏྲོ་ལ། ཁྱོད་ག་ལིལ་པ་ཡིན་པས། དེ་ཚོའི་ནང་ནས་གཅིག་ཡིན་ཐག་ཆོད་ཡིན་ཅེས་སྨྲས་ཀྱང་།

༧༡ ཁོས་དམོད་ཅིང་མནའ་བསྐྱལ་ནས། ཁྱེད་ཀྱིས་ཟེར་བའི་མི་དེ་ངས་མི་ཤེས་ཟེར་མ་ཐག་ཏུ།

༧༢ བྱ་ཕོས་སྐད་གཉིས་པ་བརྒྱབས་སོ། བྱ་སྐད་གཉིས་པ་ལས་སྔོན་དུ། ཁྱོད་ཀྱིས་ལན་གསུམ་ང་ལ་རྒྱབ་ལོག་བྱེད་འོང་ཞེས་ཡེ་ཤུས་གསུངས་པ་དེ་པེ་ཏྲོས་དྲན་ནས། རབ་ཏུ་ངུས་སོ༎

༡༥

སྔ་དྲོ་བླ་ཆེན་དང་། རྒན་པོ་དང་། མཁན་པོ་དང་། གྲོས་མི་ཐམས་ཅད་ཀྱིས་གྲོས་བྱས་ཏེ། ཡེ་ཤུ་བཀྱིགས་ནས་ཁྲིད་དེ། པི་ལ་ཏུའི་ལག་ཏུ་བཏད་དོ།

༢ པི་ལ་ཏུས་ཁོང་ལ། ཁྱེད་ཡ་ཧུ་དཱ་པའི་རྒྱལ་པོ་ཡིན་ནམ་ཞུས་ནས། བཀའ་ལན་དུ། ཁྱེད་ཀྱིས་སྨྲས་པ་བཞིན་ནོ་གསུངས།

༣ བླ་ཆེན་དག་གིས་ཁོང་ལ་ཉེས་སྐྱོན་མང་པོ་བཀལ་བ་དང་།

༤ པི་ལ་ཏུས་ཁོང་ལ། ལན་ཅིའང་མི་གཏོང་ངམ། དེ་དག་གིས་ཉེས་སྐྱོན་ཇི་ཙམ་འགེལ་ལོ། ཞེས་སླར་ཞུས་ཀྱང་།

༥ ཡེ་ཤུས་བཀའ་ལན་ཅིའང་མ་གནང་བས། པི་ལ་ཏུ་ངོ་མཚར་དུ་གྱུར་ཏོ༎

༦ དུས་ཆེན་དེ་ལ་མི་ཚོགས་དགའ་བའི་བཙོན་པ་ཞིག་ཐར་བ་བྱེད་པའི་སྲོལ་ཡོད་པ་ཡིན།

༧ ནང་འཁྲུག་གི་ཚེ་གསོད་གཅོད་བྱས་པའི་ངོ་ལོག་རྣམས་ལས་གཅིག་བ་རབ་བཱ་བྱ་བ་བཙོན་ལ་ཡོད་པ་ཡིན།

༨ མི་ཚོགས་ཀྱིས་པི་ལ་ཏུ་མཇལ་ནས། སྲོལ་བཞིན་དུ་མཛོད་ཅིག་ཞུས་པས།

༩-༡༠ པི་ལ་ཏུས་བླ་ཆེན་གྱིས་ཕྲག་དོག་བྱས་ནས་ཁོང་བཏད་པ་ཤེས་ནས་ལན་དུ། ཡ་ཧུ་དཱ་པའི་རྒྱལ་པོ་ཐར་བར་བྱེད་པ་ལ་དགའ་འམ་དྲིས་སོ།

༡༡ བླ་ཆེན་དག་གིས་བ་རབ་བཱ་དེ་ཉིད་ཐར་བར་མི་ཚོགས་ལ་བསྐུལ་ཏོ།

༡༢ པི་ལ་ཏུས་དེ་རྣམས་ལ། ཁྱེད་ཀྱིས་ཡ་ཧུ་དཱ་པའི་རྒྱལ་པོ་ཞེས་ཟེར་བ་ལ་ངས་ཅི་བྱ་ཞེས་སླར་དྲིས་པ་དང་།

༡༣ སྐད་ཆེན་པོས་རྒྱང་ཤིང་ལ་རྐྱོངས་ཤིག་ཅེས་སླར་སྨྲས་པས།

༡༤ པི་ལ་ཏུས། ངན་པ་ཅི་བྱས་ཟེར་ཡང་། སྐད་ལྷག་པར་ཆེན་པོས་རྒྱང་ཤིང་ལ་རྐྱོངས་ཤིག་སྨྲས་པ་ལས།

༡༥ པི་ལ་ཏུས་མི་ཚོགས་ཀྱི་བློ་ཚིམ་འཇུག་པར་འདོད་དེ། བ་རབ་བཱ་ཐར་བར་བཏང་ནས། ཡེ་ཤུ་ལ་རྟ་ལྕག་གིས་བརྡུངས་ནས། རྒྱང་ཤིང་ལ་རྐྱོང་བའི་ཕྱིར་བཏད་དོ༎

༡༦ དམག་མིས་ཕོ་བྲང་གི་ཚོམས་ནང་ཁོང་ཁྲིད་དེ། དམག་ཚོ་བསྡུས་ནས།

༡༧ ན་བཟའ་དམར་པོ་བསྐོན། ཚེར་མའི་ཅོད་པན་ལྷས་ཏེ་དབུ་ལ་གསོལ་ནས།

༡༨ ཡ་ཧུ་དཱ་པའི་རྒྱལ་པོ་ལ་ཕྱག་འཚལ་ལོ། ཞེས་ཞུ་ཞིང་ཕྱག་བྱས།

༡༩ སྨྱུག་བེར་གྱིས་དབུ་ལ་བརྡུང་ཞིང་། ཐུ་ལུ་རྒྱབ་ཀྱིན། པུས་མོ་བཙུག་ནས་ཕྱག་ཕུལ་ཏོ།

༢༠ ཁོང་ལ་འཕྱས་ཟིན་ནས། ན་བཟའ་དམར་པོ་ཕུད། ཁོང་ཉིད་ཀྱི་ན་བཟའ་དེ་གསོལ་ནས། རྒྱང་ཤིང་ལ་རྐྱོང་ཕྱིར་ཕྱི་རོལ་དུ་ཁྲིད་དོ༎

༢༡ ཨ་ལེག་སན་དེར་དང་རུ་ཕུའི་ཕ་ཀི་རེ་ནེ་པ་ཤི་མོན་ཀླུངས་ནས་འོང་བ་ལ། ཁོང་གི་རྒྱང་ཤིང་འཁུར་ཕྱིར་དབང་བྱས་སོ།

༢༢ ཁོང་གོལ་གོ་ཐཱ། བོད་སྐད་དུ། ཐོད་པའི་གནས་ལ་གདན་དྲངས་ནས།

༢༣ གན་དྷ་ར་ས་བསྲེས་པའི་རྒུན་ཆང་ཕུལ་ཀྱང་མ་བཞེས་སོ༎

༢༤ དེ་ནས་ཁོང་རྒྱང་ཤིང་ལ་བརྐྱངས་སོ། དམག་མི་རེ་རེར་ཅི་ཐོབ་རྒྱན་བརྒྱབས་ཏེ། ན་བཟའ་དགོས་སོ།

༢༥ རྒྱང་ཤིང་ལ་བརྐྱང་བའི་དུས་ཉིན་མོའི་ཆུ་ཚོད་དགུ་པའོ།

༢༦ ཁོང་ལ་བཏགས་པའི་ཉེས་སྐྱོན་ནི། ཡ་ཧུ་དཱ་པའི་རྒྱལ་པོ་ཞེས་བྲིས་ཡོད་པ་ཡིན།

༢༧ ཁོང་མཉམ་དུ་ཇག་པ་མི་གཉིས་ནས་གཅིག་ཁོང་གི་གཡས་དང་གཅིག་གཡོན་དུ་རྒྱང་ཤིང་ལ་བརྐྱངས་སོ།

༢༨ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༢༩ དེར་འགྲུལ་མཁན་རྣམས་ཀྱིས་མགོ་གཡུག་ཅིང་སྨད་དེ། མཆོད་ཁང་བཤིག་སྟེ་ཞག་གསུམ་ལ་རྩིག་མཁན་ཁྱོད།

༣༠ རང་སྐྱོབ་ཅིག རྒྱང་ཤིང་ལས་མར་བོབས་ཤིག་སྨྲས་སོ།

༣༡ དེ་བཞིན་དུ་བླ་ཆེན་དང་མཁན་པོ་རྣམས་ཀྱིས་ཀྱང་ཕན་ཚུན་གླེང་ཞིང་། ཁོས་གཞན་སྐྱོབ་ཅིང་རང་སྐྱོབ་མི་ཐུབ་བོ།

༣༢ ཨིས་ར་ཨེལ་གྱི་རྒྱལ་པོ་མཱ་ཤི་ཀ ང་ཚོས་མཐོང་ནས་དད་པའི་ཕྱིར། ད་རྒྱང་ཤིང་ལས་མར་བོབས་ཤིག་ཟེར་ཏོ། ཁོང་མཉམ་དུ་བརྐྱངས་པ་གཉིས་ཀྱིས་ཀྱང་སྨད་དོ༎

༣༣ ཉིན་ཕྱེད་ལ་ཡུལ་ཐམས་ཅད་མུན་པས་འཐིབས་ནས་ཆུ་ཚོད་གསུམ་པའི་བར་དུ་ལུས་སོ།

༣༤ ཆུ་ཚོད་གསུམ་པ་ལ་ཡེ་ཤུས་གསུང་སྐད་ཆེན་པོས། ཨེ་ལོ་ཨི། ཨེ་ལོ་ཨི། ལ་མ་ཤ་བ་ཁ་ཐ་ནི། བོད་སྐད་དུ། ངའི་དཀོན་མཆོག ངའི་དཀོན་མཆོག ཁྱེད་ཀྱིས་ང་ཅི་ལ་སྤངས་པ་ཡིན། གསུངས་སོ།

༣༥ དེར་ཡོད་པ་རེས་ཐོས་ནས། ཨེ་ལི་ཡཱ་ལ་འབོད་དོ་སྨྲས་པ་དང་།

༣༦ གཅིག་བརྒྱུགས་ནས། ཆུ་བལ་ཆང་སྐྱུར་གྱི་ནང་དུ་སྦངས་ནས། སྨྱུག་མའི་རྩེ་ལ་སྐྱོན་ཏེ། བཞེས་པའི་ཕྱིར་བསྲིངས་ནས། ཨེ་ལི་ཡཱ་ཁོ་ཕབ་ཕྱིར་ཕེབས་སམ་མི་ཕེབས་བལྟའོ་སྨྲས་སོ།

༣༧ དེ་ནས་ཡེ་ཤུས་གསུང་སྐད་དྲག་པོ་བཏོན་པར་མཛད་དེ། སྐུ་སྲོག་གནང་ངོ་།

༣༨ མཆོད་ཁང་གི་ཡོལ་བ་འགོ་ནས་མཇུག་ཏུ་ཁག་གཉིས་ལ་རལ།

༣༩ ཁོང་གི་དྲུང་དུ་ཡོད་པའི་བརྒྱ་དཔོན་གྱིས། ཁོང་འདི་ལྟར་གྲོངས་པ་མཐོང་ནས། སྐྱེས་བུ་འདི་དཀོན་མཆོག་གི་སྲས་ཡིན་པར་བདེན་ནོ་ཞེས་སྨྲས་སོ།

༤༠-༤༡ ཁོང་ག་ལིལ་དུ་བཞུགས་དུས་རྗེས་སུ་འབྲངས་ཏེ་ཞབས་ཕྱི་ཞུ་བའི་བུད་མེད་ནི་མག་དལ་མ་མིར་ཡམ་དང་། ཡ་ཀོབ་ཆུང་བ་དང་ཡོ་སེའི་མ་མིར་ཡམ་དང་། ས་ལོ་མེ་དང་། ཁོང་མཉམ་ཡེ་རུ་ཤ་ལེམ་ལ་འོངས་པའི་བུད་མེད་གཞན་མང་པོས་ཀྱང་ཐག་རིང་ནས་བལྟས་སོ༎

༤༢ ཕྱི་དྲོ་ཤབ་བཱད་ཀྱི་ཞག་སྔ་མ་སྟ་གོན་གྱི་ཉིན་མོ་ཡིན་པས།

༤༣ རྩིས་ཆེ་བའི་གྲོས་མི་ཨ་རི་མ་ཐི་ཡཱ་པ་ཡོ་སེབ། དཀོན་མཆོག་གི་རྒྱལ་སྲིད་ལའང་སྒུག་པ་དེ་འོངས་ནས། སྤོབས་པ་བྱས་ནས་པི་ལ་ཏུ་མཇལ་ཏེ། ཡེ་ཤུའི་སྤུར་གྱི་ཕྱིར་ཞུས་པ་དང་།

༤༤ གྲོངས་ཟིན་པ་ལ་པི་ལ་ཏུ་ངོ་མཚར་དུ་གྱུར་ཏེ། བརྒྱ་དཔོན་བོས་ནས། ཁོང་གྲོངས་ཟིན་ནམ་ཞེས་དྲིས་ཏེ།

༤༥ བརྒྱ་དཔོན་ལས་བརྟགས་ནས། སྤུར་ཡོ་སེབ་ལ་བཏང་ངོ་།

༤༦ དེས་རས་ཉོས་ནས་སྤུར་ཕབས་ཏེ། རས་ཀྱི་ནང་དུ་བཏུམ་ནས། བྲག་ནང་བརྐོས་པའི་དུར་ཁང་ནང་གདན་ཞུས་ཏེ། ཁ་ལ་ཕ་བོང་ཞིག་བསྒྲིལ་ལོ།

༤༧ མག་དལ་མ་མིར་ཡམ་དང་། ཡོ་སེའི་མ་མིར་ཡམ་གྱིས་ཁོང་གདན་ཞུ་ས་མཐོང་ངོ་༎

༡༦

ཤབ་བཱད་ཐོན་པ་དང་། མག་དལ་མ་མིར་ཡམ་དང་། ཡ་ཀོབ་ཀྱི་མ་མིར་ཡམ་དང་། ས་ལོ་མེས་སྤུར་ལ་འབྱུག་པའི་ཕྱིར་དྲི་བཟང་ཉོས་ནས།

༢ བདུན་ཕྲག་གི་ཞག་དང་པོ་ལ། ཤིན་ཏུ་སྔ་བར་ལངས་ནས་ཉི་མ་ཤར་བ་དང་སྤུར་ཁང་དུ་བསླེབས་ཏེ།

༣ ཕན་ཚུན་གཏམ་བྱེད་ཅིང་། ང་ཚོའི་ཕྱིར་སྤུར་ཁང་གི་ཁ་རྡོ་སུས་བསྒྲིལ་འོང་ཟེར་ཞིང་བལྟས་པས།

༤ ཕ་བོང་ཆེན་པོ་ཞིག་ཡིན་ཀྱང་བསྒྲིལ་ཟིན་ཡོད་པ་མཐོང་ངོ་།

༥ སྤུར་ཁང་གི་ནང་དུ་ཞུགས་པ་དང་། གོས་དཀར་པོ་གོན་པའི་གཞོན་ནུ་ཞིག་གཡས་ཕྱོགས་སུ་བསྡད་པ་མཐོང་ནས་འཇིགས་སོ།

༦ དེས། མ་འཇིགས་ཤིག ཁྱེད་ཚོས་འཚོལ་བའི་རྒྱང་ཤིང་ལ་བརྐྱངས་པའི་ན་ཙཱ་རེད་པ་ཡེ་ཤུ་ཁོང་ནི་སྐུ་གསོན་པོར་བཞེངས་ཏེ་འདིར་མེད། ཁོང་གི་སྐུ་སྤུར་བཞག་པའི་གནས་འདི་ཡིན།

༧ སོང་ལ་ཉེ་གནས་དང་པེ་ཏྲོ་ལ་འདི་སྐད་དུ། སྔར་གསུངས་པ་བཞིན་དུ་ཁོང་ཁྱེད་ལས་སྔོན་དུ་ག་ལིལ་དུ་ཕེབས་ནས། དེ་རུ་མཇལ་འོང་སྨྲོས་ཤིག་ཟེར་བ་དང་།

༨ བུ་མོ་རྣམས་འདར་ཞིང་འཇིགས་པས་ཐོན་ཏེ་སྤུར་ཁང་ནས་བྲོས་ཏེ། འཚབས་ནས་སུ་ལའང་མ་སྨྲས་སོ༎

༩ ཡེ་ཤུ་བདུན་ཕྲག་གི་ཞག་དང་པོའི་སྔ་དྲོར་སྐུ་གསོན་པོར་བཞེངས་པ། འགོང་པོ་བདུན་བཏོན་པའི་མག་དལ་མ་མིར་ཡམ་གྱིས་དང་པོར་མཇལ་ནས་སོང་སྟེ།

༡༠ ངུ་ཞིང་མྱ་ངན་བྱེད་པའི་ཁོང་གི་འཁོར་རྣམས་ལ་བཤད་ཀྱང་།

༡༡ ཁོང་སྐུ་གསོན་པོར་ཡོད་པ་དང་། མིར་ཡམ་གྱིས་མཇལ་བ་ཐོས་ནས་ཡིད་མ་ཆེས་སོ༎

༡༢ དེའི་རྗེས་སུ་དེ་ཚོའི་ནང་ནས་ཡུལ་ཚོ་ལ་འགྲོ་བ་གཉིས་ལ་སྐུ་གཟུགས་གཞན་དུ་གྱུར་ཏེ་མངོན་པར་མཛད་པས།

༡༣ དེ་དག་ལོག་ནས་གཞན་ཚོར་བཤད་ཀྱང་ཡིད་མ་ཆེས་སོ༎

༡༤ དེའི་རྗེས་སུ་བཅུ་གཅིག་པོ་ཁ་ཟས་ཟ་བའི་ཚེ་སྐུ་མངོན་པར་མཛད་དེ། སྐུ་གསོན་པོར་བཞེངས་པར་མཇལ་བ་ལ་ཡིད་མ་ཆེས་པས། སྙིང་གྱོང་ཞིང་དད་པ་མེད་པར་བཀའ་བཀྱོན་མཛད་དོ།

༡༥ དེ་རྣམས་ལ། འཇིག་རྟེན་ཀུན་ཏུ་སོང་ལ་མི་ཐམས་ཅད་ལ་ཕྲིན་བཟང་བཤོད་ཅིག

༡༦ དད་ཅིང་ཁྲུས་ཐོབ་པ་རྣམས་ཐར་བར་འགྱུར། མི་དད་པ་རྣམས་ལ་ཆད་པ་གཅོད་པར་འགྱུར་རོ།

༡༧ ཡང་དད་པ་བྱེད་མཁན་ལ་ངའི་མཚན་བརྗོད་ཅིང་འགོང་པོ་སྐྲོད་པ་དང་། སྐད་གསར་པས་སྨྲ་བ་དང་།

༡༨ སྦྲུལ་ལག་པར་ལེན་པ་དང་། དུག་ཆེན་རིགས་ཐུང་ནའང་མི་གནོད་པ་དང་། ནད་པའི་ཐོག་ཏུ་ལག་པ་བཞག་ནས་ནད་གསོ་བའི་ལྟས་དང་ལྡན་པར་འགྱུར་རོ་གསུངས་སོ༎

༡༩ དེ་ལྟར་གཙོ་བོ་ཡེ་ཤུས་དེ་དག་ལ་གདམས་པའི་འོག་ཏུ། ཁོང་ནམ་མཁར་གདན་དྲངས་ནས། དཀོན་མཆོག་གི་ཕྱག་གཡས་སུ་བཞུགས་སོ།

༢༠ དེ་དག་སོང་ནས་ཕྱོགས་ཀུན་ཏུ་ཆོས་བཤད་ཅིང་། གཙོ་བོ་དེ་རྣམས་དང་འགྲོགས་ཏེ། ལྟས་བསྟན་པའི་སྒོ་ནས་བཀའ་དེ་བདེན་པ་ཡིན་པར་བསྟན་ཏོ༎ ༎

ལུ་ཀཱས་བྲིས་པའི་འཕྲིན་བཟང་།

༡

༡-༢ ཐོག་མ་ནས་མིག་གིས་མཐོང་མཁན་དང་བཀའི་ཞབས་ཏོག་པ་རྣམས་ཀྱིས་ང་ཚོར་གང་བཏད་པ་བཞིན་དུ། ང་ཚོའི་དཀྱིལ་དུ་གྲུབ་པའི་བྱ་བ་ཕུལ་དུ་བྱུང་བ་རྣམས་མི་མང་པོས་ཡི་གེར་བཀོད་པར་བརྩམས་པས།

༣ ངས་ཀྱང་ཡུན་རིང་ནས་དེ་ཐམས་ཅད་ཞིབ་ཏུ་རྩར་བཅད་དེ། རིམ་པ་བཞིན་མི་རྗེ་ཐེའོ་ཕི་ལུ་ཁྱེད་ཀྱི་ཕྱིར་འབྲི་བར་དམིགས་པ་ཡིན།

༤ དེ་ལྟར་ཁྱེད་ཀྱིས་གང་གསན་པ་རྣམས་བདེན་པ་ཡིན་པར་མཁྱེན་འོང་།

༥ ཡ་ཧུ་དཱའི་རྒྱལ་པོ་ཧེ་རོ་དཱེའི་དུས་ལ། ཨ་བི་ཡཱའི་སྡེ་ཚན་པ་ཟ་ཀར་ཡཱ་བྱ་བའི་བླ་མ་ཞིག་ཡོད་དེ། དེའི་ཆུང་མ་ཨ་རོན་གྱི་རྒྱུད་ཡིན་ཞིང་། ཨེ་ལི་སཱ་བེད་བྱའོ།

༦ དེ་གཉིས་དཀོན་མཆོག་གི་དྲུང་དུ་ཆོས་པ་ཡིན་ཞིང་། གཙོ་བོ་དཀོན་མཆོག་གི་བཀའ་དང་ཚུལ་ཁྲིམས་འཕྱུགས་མེད་བསྲུངས་སོ།

༧ ཨེ་ལི་སཱ་བེད་རབས་ཆད་མོ་ཡིན་པས། ཕྲུ་གུ་མེད་པར་དེ་གཉིས་རྒས་སོ༎

༨ རང་གི་སྡེ་ཚན་གྱི་རེས་མོས་ལ་ཟ་ཀར་ཡཱས་དཀོན་མཆོག་གི་དྲུང་དུ་མཆོད་གཡོག་བྱེད་པའི་ཚེ།

༩ བླ་མའི་ཁྲིམས་ཀྱི་རྟགས་རིལ་བཞིན་དུ། གཙོ་བོ་དཀོན་མཆོག་གི་གཙང་ཁང་དུ་ཞུགས་ཏེ། སྤོས་བདུག་པ་ཁོ་ལ་བབས་ནས།

༡༠ སྤོས་བདུག་དུས་སུ་མི་སྡེའི་ཚོགས་ཐམས་ཅད་ཀྱིས་ཕྱི་རོལ་ན་སྨོན་ལམ་བཏབ་བོ།

༡༡ གཙོ་བོའི་ཕོ་ཉ་སྤོས་འབུལ་སའི་མཆོད་ཁྲིའི་གཡས་སུ་ཀྲོང་ངེར་བྱུང་བ་དང་།

༡༢ ཟ་ཀར་ཡཱས་དེ་མཐོང་སྟེ་འཚབས་ནས་འཇིགས་སོ།

༡༣ ཕོ་ཉས། ཟ་ཀར་ཡཱ། མ་འཇིགས་ཤིག དཀོན་མཆོག་གིས་ཁྱོད་ཀྱི་སྨོན་ལམ་གསན་པས། ཆུང་མ་ཨེ་ལི་སཱ་བེད་ལས་ཁྱོད་ལ་བུ་ཞིག་སྐྱེ་འོང་། ཁྱོད་ཀྱིས་དེའི་མིང་ཡོ་ཧ་ནན་ཞེས་ཐོགས།

༡༤ ཁྱོད་དགའ་ཞིང་ཡི་རང་བར་འགྱུར། དེ་སྐྱེ་བ་ལ་མི་མང་པོའང་དགའ་བར་འགྱུར་རོ།

༡༥ ཁོ་གཙོ་བོའི་དྲུང་དུ་ཆེན་པོ་ཡིན་ཏེ། ཆང་དང་ཨ་རག་འཐུང་མི་འོང་། མའི་མངལ་ནས་དམ་པའི་ཐུགས་ཉིད་ཀྱིས་གང་བར་འགྱུར།

༡༦ ཨིས་ར་ཨེལ་གྱི་བུ་མང་པོ་དེ་ཚོའི་གཙོ་བོ་དཀོན་མཆོག་གི་ཕྱོགས་སུ་འགུག་པར་འགྱུར།

༡༧ ཕའི་སྙིང་བུ་ལ་དང་། མི་དད་པ་དད་པའི་ཕྱོགས་སུ་འགུག་ཅིང་། གཙོ་བོའི་དོན་དུ་སྙོམས་པའི་མི་སྡེ་ཞིག་ཤོམ་པའི་ཕྱིར་དུ། ཨེ་ལི་ཡཱའི་ཤུགས་དང་སྟོབས་ཀྱིས། ཁོང་གི་སྔོན་དུ་འགྲོའོ། སྨྲས་པ་དང་།

༡༨ ཟ་ཀར་ཡཱས། ང་ནི་རྒས་ཤིང་། ངའི་ཆུང་མའང་རྒས་པས། ངས་འདི་ཅི་ལྟར་རྟོགས་པར་འགྱུར། དྲིས་པས།

༡༩ ཕོ་ཉས་ལན་དུ། ང་དཀོན་མཆོག་གི་དྲུང་དུ་འགྲེང་བའི་ཕོ་ཉ་གབ་རི་ཨེལ་ཡིན་ཏེ། ཁྱོད་ལ་སྨྲ་བ་དང་། ལོན་བཟང་པོ་འདི་འཆད་དུ་མངགས་པ་ཡིན།

༢༠ དུས་ཁར་འགྲུབ་འོང་བའི་ངའི་ངག་ལ་ཡིད་མ་ཆེས་པས། འགྲུབ་པའི་བར་དུ་ཁྱོད་ཁ་རོག་ཅིང་ལབ་མི་ཐུབ་ཅེས་སྨྲས་སོ།

༢༡ མི་སྡེས་ཟ་ཀར་ཡཱ་ལ་འགུག་ཅིང་། གཙང་ཁང་ནང་འགོར་བ་ལ་ངོ་མཚར་སྐྱེས་སོ།

༢༢ ཁོ་ཕྱིར་འཐོན་ཏེ་ལབ་མ་ཐུབ་པ་དང་། གཙང་ཁང་ནང་ཞལ་གཟིགས་ཤིག་མཐོང་བ་དེ་རྣམས་ཀྱིས་ཤེས་སོ། ཁོ་ལག་བརྡ་བྱེད་ཅིང་ལྐུགས་པར་ལུས།

༢༣ ཞབས་ཏོག་གི་ཞག་ཚང་བ་དང་ཁྱིམ་དུ་ལོག་གོ།

༢༤-༢༥ དེའི་རྗེས་སུ་ཆུང་མ་ཨེ་ལི་སཱ་བེད་མངལ་དང་ལྡན་ཏེ། མིའི་མདུན་དུ་ངའི་སྨད་པ་མེད་པར་མཛད་ཕྱིར་གཙོ་བོས་ང་ལ་གཟིགས་དུས། ང་ལ་འདི་ལྟར་མཛད་བྱུང་ཟེར་ཞིང་། ཟླ་བ་ལྔའི་བར་དུ་ཡིབ་ནས་བསྡད་དོ༎

༢༦ ཟླ་བ་དྲུག་པ་ལ། ག་ལིལ་ཡུལ་གྱི་གྲོང་ཁྱེར་ན་ཙཱ་རེད་ལ།

༢༧ དཱ་བིད་ཀྱི་རྒྱལ་བརྒྱུད་ནས་ཡིན་པའི་ཡོ་སེབ་བྱ་བ་ཞིག་གི་ཆུང་མར་འགྱུར་བ་ཐག་ཆོད་པའི་ན་ཆུང་མ་མིར་ཡམ་བྱ་བ་དེའི་རྩར་དཀོན་མཆོག་གིས་ཕོ་ཉ་གབ་རི་ཨེལ་སྩལ་ཏོ།

༢༨ ཕོ་ཉས་ནང་དུ་མོའི་དྲུང་དུ་འོངས་ནས་འདི་སྐད་དུ། ཐུགས་རྗེ་ཐོབ་པ་ཁྱེད་ལ་ཕྱག་འཚལ་ལོ། གཙོ་བོ་ཁྱེད་མཉམ་བཞུགས་སོ། ཞེས་སྨྲས་སོ།

༢༩ གཏམ་དེ་ལ་འཇིགས་ནས། མོས་ཕྱག་འདི་ཅི་ཞིག་ཡིན་བསམས་སོ།

༣༠ ཕོ་ཉས། མིར་ཡམ་མ་འཇིགས་ཤིག ཁྱོད་ལ་དཀོན་མཆོག་ནས་ཐུགས་རྗེ་ཐོབ་པས།

༣༡ ཁྱེད་མངལ་དང་ལྡན་ཞིང་སྲས་ཤིག་བལྟམ་འོང་། ཁོང་གི་མཚན་ལ་ཡེ་ཤུ་གསོལ།

༣༢ ཁོང་ནི་ཆེན་པོར་འགྱུར་འོང་སྟེ། བླ་མེད་དཀོན་མཆོག་སྲས་ཞུ་འོང་། ཁོང་ལ་གཙོ་བོ་དཀོན་མཆོག་གིས། དཱ་བིད་ཡབ་ཀྱི་ཁྲི་གནང་འོང་།

༣༣ ཡ་ཀོབ་བརྒྱུད་ལ་དུས་རྒྱུན་དུ། ཁོང་གིས་སྲིད་སྐྱོང་མཛད་པར་འགྱུར། ཁོང་གི་རྒྱལ་སྲིད་མཐའ་མེད་འགྱུར། ཞེས་སྨྲས་པ་དང་།

༣༤ མིར་ཡམ་གྱིས། ང་ཁྱོ་དང་མ་འཕྲད་པས། འདི་ཅི་ལྟར་འབྱུང་སྲིད་དྲིས་པ་ལས།

༣༥ ཕོ་ཉས་ལན་དུ། ཁྱེད་ལ་དམ་པའི་ཐུགས་ཉིད་འབབ། བླ་མེད་མཐུ་ཡིས་བསིལ་གྲིབ་པས། ཁྱེད་ལ་བལྟམ་པའི་དམ་པ་ལ། དཀོན་མཆོག་ཉིད་ཀྱི་སྲས་གསོལ་འགྱུར།

༣༦ རབས་ཆད་མོ་ཟེར་བའི་ཁྱེད་ཀྱི་གཉེན་རྒད་མོ་ཨེ་ལི་སཱ་བེད་ཀྱང་མངལ་དང་ལྡན་ཏེ་ཟླ་བ་དྲུག་པ་ཡིན།

༣༧ དཀོན་མཆོག་ལ་མི་ཐུབ་པ་ཅིའང་མེད་སྨྲས་པ་དང་།

༣༨ མིར་ཡམ་གྱིས། ང་ནི་གཙོ་བོའི་གཡོག་མོ་ཡིན་ཏེ། ཁྱོད་ཀྱི་གསུང་བཞིན་ང་ལ་འབྱུང་བར་ཤོག་སྨྲས་པ་དང་། ཕོ་ཉ་སོང་ངོ་༎

༣༩ དེའི་དུས་སུ་མིར་ཡམ་ལངས་ནས། རི་ཡུལ་གྱི་ཡ་ཧུ་དཱའི་གྲོང་ཁྱེར་དུ་མྱུར་དུ་སོང་ནས།

༤༠ ཟ་ཀར་ཡཱའི་ཁྱིམ་དུ་ཞུགས་ཏེ། ཨེ་ལི་སཱ་བེད་ལ་ཕྱག་བྱས་སོ།

༤༡ མིར་ཡམ་གྱི་ཕྱག་བྱེད་པ་ཨེ་ལི་སཱ་བེད་ཀྱིས་ཐོས་པ་དང་། མངལ་ནང་ཕྲུ་གུ་འཕར་ཏོ། ཨེ་ལི་སཱ་བེད་དམ་པའི་ཐུགས་ཉིད་ཀྱིས་གང་ནས་འདི་སྐད་དུ།

༤༢ བུད་མེད་ཁྲོད་ཁྱེད་བྱིན་བརླབས་པ། མངལ་གྱི་འབྲས་བུའང་བྱིན་བརླབས་སོ།

༤༣ ངའི་རྩར་ང་ཡི་གཙོ་བོའི་ཡུམ། ཕེབས་པའི་བཀའ་དྲིན་གང་ནས་བྱུང་།

༤༤ ཕྱག་མཛད་ངའི་རྣས་ཐོས་ཙམ་དུ། མངལ་གྱི་ཕྲུ་གུ་དགའ་བས་འཕར།

༤༥ གཙོ་བོས་ཅི་གསུངས་བསྒྲུབ་པ་ལ། དད་པ་བྱས་པ་ཁྱེད་བཀྲ་ཤིས། ཞེས་འབོད་བསྒྲགས་སོ༎

༤༦ མིར་ཡམ་གྱིས་འདི་སྐད་དུ།

ང་ཡི་སེམས་ཀྱིས་གཙོ་བོར་བསྟོད༎

༤༧ དཀོན་མཆོག་སྐྱབས་ལ་ཡི་རང་ངོ་༎

༤༨ ཉིད་ཀྱི་གཡོག་མོ་དམའ་བར་གཟིགས༎

མི་རབས་ཀུན་གྱིས་ད་ཕྱིན་ཆད༎

ང་ལ་བདེ་ལེགས་བརྗོད་པར་འགྱུར༎

༤༩ ང་ཡི་ཕྱིར་དུ་ཀུན་དབང་གིས༎

ཁྱད་དུ་འཕགས་པའི་བྱ་བ་མཛད༎

ཁོང་གི་མཚན་ནི་དམ་པའོ༎

༥༠ ཁོང་ལ་འཇིགས་པའི་བུ་བརྒྱུད་ཐོག།

ཁོང་གི་ཐུགས་རྗེ་གནས་པར་འགྱུར༎

༥༡ ཁོང་གི་ཕྱག་གིས་མཐུ་སྟོབས་བསྟན༎

རང་མཐོང་ཅན་རྣམས་དེ་རང་གི།

བྱུས་ནང་ཁོང་གིས་གཏོར་བར་མཛད༎

༥༢ དབང་ཅན་ཁྲི་ལས་ཕབ་མཛད་ནས༎

དམའ་བ་མཐོ་སར་བཏེགས་པར་མཛད༎

༥༣ ལྟོགས་པར་བཟང་པོ་སྟེར་བར་མཛད༎

ཕྱུག་པོ་སྟོང་པར་བཏོན་པར་མཛད༎

༥༤-༥༥ ཨབ་ར་ཧམ་དང་དེའི་བརྒྱུད་པ༎

ངེད་ཀྱི་མེས་པོར་དུས་རྒྱུན་དུ༎

གསུངས་བཞིན་ཉིད་ཀྱི་སྙིང་རྗེ་ནི༎

ཐུགས་ལ་དྲན་ནས་ཉིད་ཀྱི་འབངས༎

ཨིས་ར་ཨེལ་ལ་གྲོགས་མཛད་དོ༎

ཞེས་སྨྲས་སོ།

༥༦ མིར་ཡམ་ཟླ་བ་གསུམ་ཙམ་ཨེ་ལི་སཱ་བེད་མཉམ་བསྡད་ནས་ཁྱིམ་དུ་ལོག་གོ།

༥༧ དེ་ནས་ཨེ་ལི་སཱ་བེད་ལ་དུས་རན་ནས་བུ་ཞིག་སྐྱེས།

༥༨ ཁྱིམ་མཚེས་དང་གཉེན་རྣམས་ཀྱིས་གཙོ་བོས་ཁོ་ལ་ཐུགས་རྗེ་ཆེན་པོ་མཛད་པ་ཐོས་ནས་ཡི་རངས་སོ།

༥༩ ཞག་བརྒྱད་པ་ལ་བྱིས་པའི་མདུན་ལྤགས་གཅོད་དུ་འོངས་ནས། དེ་ལ་ཕའི་མིང་ནས་དྲས་ཏེ་ཟ་ཀར་ཡཱ་ཞེས་བཏགས་སོ།

༦༠ མས་དེ་ལྟར་མིན་ཡོ་ཧ་ནན་ཞེས་འདོགས་པར་འགྱུར་རོ་སྨྲས།

༦༡ དེ་རྣམས་ཀྱིས། ཁྱེད་ཀྱི་གཉེན་རྣམས་སུ་ལའང་མིང་འདི་མེད་སྨྲས་སོ།

༦༢ མིང་ཅི་འདོགས་པར་འདོད་ཅེས་ཕ་ལ་ལག་བརྡ་བྱས་པ་དང་།

༦༣ དེས་སམ་ཊ་ཞིག་འཁྱེར་དུ་བཅུག་སྟེ། ཁོའི་མིང་ཡོ་ཧ་ནན་ཡིན་བྲིས་པ་དང་། ཐམས་ཅད་ངོ་མཚར་དུ་གྱུར་ཏོ།

༦༤ དེ་མ་ཐག་དེའི་ཁ་བྱེ་སྟེ་ལྕེ་གྲོལ་ནས། དཀོན་མཆོག་ལ་ངག་ནས་བསྟོད་བསྔགས་སོ།

༦༥ ཉེ་འཁོར་ན་གནས་པ་ཐམས་ཅད་བག་ཚ་བས་ཡ་ཧུ་དཱའི་རི་ཡུལ་ཡོངས་སུ་གཏམ་དེ་ཐམས་ཅད་དར་ཏེ།

༦༦ ཐོས་ཚད་ཀྱིས་སྙིང་ལ་གཅང་ནས། གཙོ་བོའི་ཕྱག་ཁོའི་ཐོག་ཏུ་ཡོད་པས་བྱིས་པ་འདི་ཅི་ཞིག་འབྱུང་བར་འགྱུར་སྨྲས་སོ༎

༦༧ ཕ་ཟ་ཀར་ཡཱར་དམ་པའི་ཐུགས་ཉིད་ཀྱིས་གང་ནས་འདི་སྐད་དུ།

༦༨ ཨིས་ར་ཨེལ་གྱི་དཀོན་མཆོག་གཙོ་བོར་བསྟོད༎

ཉིད་ཀྱི་མི་སྡེར་གཟིགས་ཏེ་ཐར་པ་གནང་༎

༦༩ སྔོན་གྱི་དུས་ནས་དམ་པའི་ལུང་སྟོན་པའི༎

ངག་གི་སྒོ་ནས་ཁོང་གིས་གསུངས་པ་ལྟར༎

༧༠ དགྲ་དང་སྡང་མཁན་ལག་ནས་ངེད་སྐྱབས་ཕྱིར༎

༧༡ ངེད་ཀྱི་མེས་པོར་སྙིང་རྗེ་མཛད་པ་དང་༎

༧༢ མེས་པོ་ཨབ་ར་ཧམ་ལ་མནའ་བཞེས་པའི༎

ཉིད་ཀྱི་དམ་པའི་ཞལ་ཆད་དྲན་པའི་ཕྱིར༎

༧༣-༧༤ ངེད་ཀྱི་དགྲ་ཡི་ལག་ལས་སྐྱབ་མཛད་དེ༎

ངེད་ཀྱི་ཚེ་གང་དམ་པ་བཟང་པོའི་ངང་༎

འཇིགས་པ་མེད་པར་ཁོང་ལ་མཆོད་ཕྱིར་དུ༎

༧༥ ཉིད་ཀྱི་བྲན་པོ་དཱ་བིད་ཕ་ཁང་ནང་༎

ངེད་དོན་ཐར་པའི་རྭ་ཅོ་སྒྲེང་བར་མཛད༎

༧༦ ངའི་བུ་ཁྱོད་ཀྱིས་དཀོན་མཆོག་གི་མི་སྡེར༎

༧༧ དཀོན་མཆོག་ཉིད་ཀྱི་བཀའ་དྲིན་ཆེན་པོ་ཡིས༎

སྡིག་བཤགས་གནང་བའི་ཐར་པའི་ངོ་སྤྲོད་ཕྱིར༎

གནམ་ནས་ཐུགས་རྗེའི་ཉི་མ་འཆར་བའི་ཚེ༎

༧༨ མུན་གྲིབ་འཆི་གྲིབ་སྡོད་པར་འོད་གཏང་ཕྱིར༎

ཞི་བདེའི་ལམ་ནང་རྐང་པ་འཇོག་པའི་ཕྱིར༎

༧༩ གཙོ་བོའི་ཕེབས་ལམ་བཤམ་ཕྱིར་སྔོན་འགྲོ་བས༎

བླ་ན་མེད་པའི་ལུང་དུ་སྟོན་པར་གྲགས༎

ཞེས་ལུང་བསྟན་ཏོ།

༨༠ བྱིས་པ་དེ་ཆེར་སྐྱེས་ཏེ། སེམས་ཉིད་སྟོབས་དང་ལྡན་ནས། ཨིས་ར་ཨེལ་ལ་མངོན་པར་མ་བྱེད་པའི་བར་དུ་འབྲོག་སྟོང་ནང་གནས་སོ༎

༢

དེའི་ཚེ་རྒྱལ་པོ་ཆེན་པོ་ཨའུ་གུས་ཏུའི་དྲུང་ནས་འཇིག་རྟེན་ཡོངས་ཀྱི་མི་རྩིས་བྱེད་དགོས་པའི་བཀའ་ཐོན་ཏོ།

༢ མི་རྩིས་ཐོག་མ་འདི་སི་རི་ཡཱའི་སྤྱི་ཁྱབ་ཏུ་ཀི་རི་ནུ་ཡོད་དུས་སུ་བྱུང་།

༣ མི་ཐམས་ཅད་རང་གི་མིང་འབྲི་བའི་ཕྱིར་རང་རང་གི་ཕ་ཡུལ་དུ་སོང་ངོ་།

༤-༥ ཡོ་སེབ་་དཱ་བིད་ཀྱི་རྒྱལ་བརྒྱུད་ནས་ཡིན་པས། རང་དང་རང་གི་ཆུང་མ་མིར་ཡམ་མངལ་དང་ལྡན་པ་གཉིས་ཀྱི་མིང་འབྲི་བའི་ཕྱིར་དུ། ག་ལིལ་གྱི་གྲོང་ཁྱེར་ན་ཙཱ་རེད་ནས། ཡ་ཧུ་དཱ་རུ་དཱ་བིད་ཀྱི་གྲོང་ཁྱེར་བེད་ལེ་ཧེམ་དུ་སོང་ངོ་།

༦ དེར་ཡོད་དུས་སུ་ལྟམ་དུས་རན་ནས།

༧ སྲས་སྔོན་སྐྱེས་འཁྲུངས་ཏེ། འགྲུལ་ཁང་དུ་གནས་ས་མེད་པས། རས་ཀྱིས་བཏུམ་སྟེ་བྲེས་ཤིག་གི་ནང་དུ་བཞག་གོ།

༨ ཡུལ་འཁོར་དེ་ལ་ལུག་རྫི་རྣམས་ཐང་གར། མཚན་ལ་ལུག་ཁྱུ་སྲུང་གིན་བསྡད་ཡོད་པ་ལས།

༩ གཙོ་བོའི་ཕོ་ཉ་མངོན་དུ་བྱུང་ནས། དེ་རྣམས་ཀྱི་ཕྱོགས་བཞིར་གཙོ་བོའི་གཟི་བརྗིད་སྣང་བས། ཤིན་ཏུ་འཇིགས་སྐྲགས་སོ།

༡༠ ཕོ་ཉས། མ་འཇིགས་ཤིག མི་སྡེ་ཡོངས་ཀྱི་ཕྱིར་ཡིན་པའི། དགའ་བ་ཆེན་པོའི་ཕྲིན་བཟང་པོ་ངས་ཁྱེད་ལ་འཆད་དོ།

༡༡ དེ་རིང་དཱ་བིད་ཀྱི་གྲོང་ཁྱེར་ན་ཁྱེད་ཀྱི་དོན་དུ་མཱ་ཤི་ཀ་གཙོ་བོ་ལགས་པའི་སྐྱབས་མགོན་འཁྲུངས།

༡༢ ཁོང་གི་རྟགས་འདི་ཡིན། ཁྱེའུ་ཆུང་བཏུམ་སྟེ་བྲེས་ནང་ཉལ་བ་ཞིག་མཇལ་འོང་། ཞེས་སྨྲས་སོ།

༡༣ གློ་བུར་དུ་ཕོ་ཉ་དེ་མཉམ་དུ་ནམ་མཁའི་དཔུང་ཚོགས་ཤིག་གིས། དཀོན་མཆོག་ལ་བསྟོད་ཅིང་འདི་སྐད་དུ།

༡༤ བླ་ན་མེད་པར་དཀོན་མཆོག་ལ་དཔལ་དང་། ས་གཞི་རུ་ཁོང་དགྱེས་པའི་མི་རྣམས་ལ་ཞི་བདེ་འབྱུང་བར་ཤོག་ཅིག་ཅེས་བརྗོད་དོ༎

༡༥ ཕོ་ཉ་རྣམས་དེ་ཚོའི་མདུན་ནས་ནམ་མཁར་སོང་བ་དང་། ལུག་རྫི་རྣམས་ཀྱིས་ཕན་ཚུན། གཙོ་བོས་ང་ཚོར་གསུངས་པའི་བྱ་བ་དེ་བལྟ་རུ་བེད་ལེ་ཧེམ་དུ་འགྲོའོ་ཟེར་ཏེ།

༡༦ མྱུར་དུ་སོང་ནས་མིར་ཡམ་དང་ཡོ་སེབ་དང་བྲེས་ནང་ཉལ་བའི་ཁྱེའུ་ཆུང་དེ་བརྙེད་ནས།

༡༧ མཇལ་ཏེ། ཁྱེའུ་ཆུང་འདིའི་སྐོར་ལ་གསུངས་པའི་གསུང་དེ་རྒྱས་བཅུག་ནས།

༡༨ ཐོས་པ་ཐམས་ཅད་ངོ་མཚར་དུ་གྱུར་ཏོ།

༡༩ མིར་ཡམ་གྱིས་གང་བྱུང་བ་ཐམས་ཅད་བསམ་བློ་གཏོང་གིན་སྙིང་ལ་བཞག་གོ།

༢༠ གང་གསུངས་པ་བཞིན་དུ་ཐོས་ཤིང་མཐོང་བ་ཐམས་ཅད་ཀྱི་ཕྱིར་ལུག་རྫི་རྣམས་དཀོན་མཆོག་གི་དཔལ་དང་བསྟོད་པ་བརྗོད་ཅིང་ལོག་གོ།

༢༡ ཞག་བརྒྱད་ཚང་ནས། མདུན་ལྤགས་གཅོད་དུས་ལ། ཁོང་ལྷུམས་སུ་མ་ཆགས་པའི་སྔོན་དུ་ཕོ་ཉས་གསོལ་བ་བཞིན་དུ་མཚན་ལ་ཡེ་ཤུ་ཞེས་གསོལ་ཏོ༎

༢༢ མོ་ཤེའི་བཀའ་ཁྲིམས་བཞིན་དུ་གཙང་བའི་དུས་རན་པ་དང་།

༢༣ གཙོ་བོའི་བཀའ་ཁྲིམས་བཞིན་སྔོན་སྐྱེས་ཀྱི་བུ་ཐམས་ཅད་གཙོ་བོའི་ཕྱིར་དམ་པར་བརྩི་དགོས་པ་དང་།

༢༤ གཙོ་བོའི་བཀའ་ཁྲིམས་བཞིན་ཐི་བ་ཟུང་གཅིག་གམ་ཕུག་རོན་ཆུང་ངུ་གཉིས་མཆོད་པར་འབུལ་དགོས་གསུངས་པ་བཞིན་དུ། དེ་དག་གིས་ཡེ་རུ་ཤ་ལེམ་ལ་གཙོ་བོའི་སྐུ་དྲུང་དུ་ཁོང་འབུལ་ཕྱིར་གདན་དྲངས་སོ༎

༢༥ ཡེ་རུ་ཤ་ལེམ་ནང་ཤིམ་ཨོན་བྱ་བའི། མི་དྲང་པོ་དང་། ཆོས་པ་དང་། ཨིས་ར་ཨེལ་གྱི་སེམས་གསོ་ལ་སྒུག་པ་དང་། དམ་པའི་ཐུགས་ཉིད་དང་ལྡན་པ་ཞིག་ཡོད་དེ།

༢༦ དམ་པའི་ཐུགས་ཉིད་ཀྱིས་དེ་ལ། ཁྱོད་ཀྱིས་དཀོན་མཆོག་གི་མཱ་ཤི་ཀ་མ་མཇལ་བའི་བར་དུ་འཆི་བ་མི་མྱོང་ཞེས་མངོན་པར་མཛད་པས།

༢༧ ཐུགས་ཉིད་ཀྱིས་གང་སྟེ་མཆོད་ཁང་དུ་འོངས། ཡབ་ཡུམ་གཉིས་པོས་བཀའ་ཁྲིམས་ཀྱི་སྲོལ་སྒྲུབ་པའི་ཕྱིར། ཁྱེའུ་ཆུང་ཡེ་ཤུ་མཆོད་ཁང་ནང་དུ་འཁུར་འོངས་པའི་ཚེ།

༢༨ དེས་ཁོང་པང་དུ་ཞུས་ནས། དཀོན་མཆོག་ལ་བསྟོད་ཅིང་འདི་སྐད་དུ།

༢༩ ཀྱེ་ཇོ་བོ་ད་ཁྱེད་ཀྱི་བཀའ་བཞིན་དུ༎

ཁྱེད་ཀྱི་ཞབས་ཕྱི་ཞི་བདེར་འགྲོ་རུ་གནང་༎

༣༠-༣༡ ཁྱེད་ཀྱིས་མི་བརྒྱུད་མདུན་དུ་བཤམས་མཛད་པའི༎

ཁྱེད་ཀྱི་ཐར་པ་ང་ཡི་མིག་གིས་མཇལ༎

༣༢ ཁོང་ནི་ཕྱི་པར་མངོན་པའི་འོད་དང་ནི༎

མི་སྡེ་ཨིས་ར་ཨེལ་གྱི་དཔལ་ལགས་སོ༎

ཞེས་སྨྲས་སོ།

༣༣ ཡབ་ཡུམ་གཉིས་ཁོང་གི་སྐོར་དུ་སྨྲས་པ་ལ་ངོ་མཚར་དུ་གྱུར་ཏོ།

༣༤ ཤིམ་ཨོན་གྱིས་ཁོང་ཚོར་བྱིན་རླབས་གནང་ནས་ཡུམ་མིར་ཡམ་ལ། ཁྱེའུ་ཆུང་འདི་ནི་ཨིས་ར་ཨེལ་པ་མང་པོ་འགྱེལ་བ་དང་ལང་བའི་རྐྱེན་དང་། མང་པོས་རྒོལ་བའི་རྟགས་སུ་བཙུགས་པ་ཡིན།

༣༥ སྙིང་མང་པོའི་བསམ་པ་མངོན་པའི་ཕྱིར། ཁྱེད་ཀྱི་སྙིང་ལའང་རལ་གྲི་སྣུན་པར་འགྱུར། སྨྲས་སོ༎

༣༦ ཨ་ཤེར་གྱི་སྡེའི་ཕ་ནུ་ཨེལ་གྱི་བུ་མོ་ཤིན་ཏུ་རྒས་པའི་ཨན་ནཱ་བྱ་བའི་ལུང་སྟོན་མ་ཞིག་ཡོད་པ་ཡིན།

༣༧ ཁྱིམ་ཐབས་བྱས་ནས་ཁྱོ་མཉམ་ལོ་བདུན་བསྡད་ནས། ལོ་བརྒྱད་ཅུ་གྱ་བཞི་ལོན་པའི་བར་མོ་རེང་ལ་བསྡད་དེ། ཉིན་མཚན་མེད་པར་སྙུང་གནས་དང་སྨོན་ལམ་གྱིས་བསྙེན་བཀུར་བྱེད་ཅིང་མཆོད་ཁང་ནས་མ་བྲལ་ཏོ།

༣༨ དུས་ཚོད་དེ་རང་ལ་འོངས་ནས། དཀོན་མཆོག་ལ་གཏང་རག་ཕུལ་ཏེ། ཡེ་རུ་ཤ་ལེམ་གྱི་ཐར་པ་ལ་སྒུག་པ་ཐམས་ཅད་ལ་ཁོང་གི་སྐོར་དུ་སྨྲས་སོ༎

༣༩ གཙོ་བོའི་བཀའ་ཁྲིམས་བཞིན་དུ་ཐམས་ཅད་བསྒྲུབས་ནས། ག་ལིལ་དུ་ཉིད་ཀྱི་གྲོང་ཁྱེར་ན་ཙཱ་རེད་དུ་ལོག་ཕེབས་སོ།

༤༠ ཁྱེའུ་ཆུང་དེ་ཆེར་སྐྱེད་ཅིང་། སྟོབས་དང་ལྡན་ཏེ། མཁྱེན་རབ་ཀྱིས་གང་ནས། ཁོང་གི་ཐོག་ཏུ་དཀོན་མཆོག་གི་ཐུགས་རྗེ་ཡོད་དོ༎

༤༡ ལོ་རེ་བཞིན་པེ་སག་གི་དུས་ཆེན་ལ་ཡབ་ཡུམ་ཡེ་རུ་ཤ་ལེམ་དུ་ཕེབས་སོ།

༤༢ ཁོང་དགུང་ལོ་བཅུ་གཉིས་ལོན་ནས། ལུགས་སྲོལ་བཞིན་དུ་ཁོང་ཚོ་དེར་ཕེབས་སོ།

༤༣ དུས་ཆེན་ཐོན་ཏེ་ཕྱིར་ལོག་སྐབས། ཁྱེའུ་ཡེ་ཤུ་ཡེ་རུ་ཤ་ལེམ་ལ་རྒྱབ་ཏུ་ལུས་ཀྱང་ཡབ་ཡུམ་གྱིས་མ་མཁྱེན་ཏོ།

༤༤ ལམ་གྲོགས་ཚོའི་ཁྲོད་ན་ཡོད་དོ་བསམས་ཏེ། ཉིན་ལམ་གཅིག་ཕྱིན་ནས། གཉེན་དང་ངོ་ཤེས་རྣམས་ཀྱི་ཁྲོད་ན་བཙལ་ཏོ།

༤༥ མ་ཐོབ་པ་དང་ཁོང་འཚོལ་ཞིང་ཡེ་རུ་ཤ་ལེམ་དུ་ལོག་སྟེ།

༤༦ ཞག་གསུམ་གྱི་རྗེས་སུ་ཁོང་ནི་མཆོད་ཁང་ནང་སློབ་དཔོན་རྣམས་ཀྱི་དཀྱིལ་དུ་བཞུགས་ཏེ། དེ་དག་ལས་ཆོས་གསན་ཞིང་བཀའ་འདྲི་མཛད་པ་མཇལ་ཏོ།

༤༧ ཁོང་གི་མཁྱེན་རྒྱ་དང་བཀའ་ལན་ཐོས་པ་ཐམས་ཅད་ངོ་མཚར་དུ་གྱུར་ཏོ།

༤༨ ཁོང་མཇལ་ནས་ཡ་མཚན་དུ་གྱུར་ཏེ། ཡུམ་གྱིས་ཁོང་ལ། བུ། ཅི་ལ་ང་ཚོར་འདི་ལྟར་བྱས། ཁྱོད་ཀྱི་ཕ་དང་ངས་སེམས་འཁྲུགས་ཤིང་ཁྱོད་བཙལ་བ་ཡིན། ཞུས་པ་དང་།

༤༩ ཁོང་གིས་ང་ཅི་ལ་བཙལ་བ་ཡིན། ང་ནི་ངའི་ཡབ་ཀྱི་ཁང་པར་ཡོད་དགོས་པ་མི་ཤེས་སམ། གསུངས་ཀྱང་།

༥༠ དེ་དག་གིས་དེ་མ་གོའོ།

༥༡ ཁོང་དེ་དག་དང་མཉམ་དུ་འཐོན་ནས་ན་ཙཱ་རེད་དུ་ཕེབས་སོ། ཡབ་ཡུམ་གྱི་འབངས་བྱེད་ཅིང་བཞུགས་སོ། ཡབ་ཡུམ་གྱིས་བྱ་བ་དེ་ཐམས་ཅད་ཡིད་ལ་བཞག་གོ།

༥༢ ཡེ་ཤུ་མཁྱེན་རབ་དང་། སྐུ་གཟུགས་དང་། དཀོན་མཆོག་དང་མི་གཉིས་ཀའི་སྙིང་དུ་སྡུག་པའི་ནང་ཆེར་སྐྱེད་དོ༎

༣

རྒྱལ་པོ་ཆེན་པོཏི་བེར་ཡུས་སྲིད་བྱེད་པའི་ལོ་བཅོ་ལྔ་པར། པོན་ཏིའུ་པི་ལ་ཏུ། ཡ་ཧུ་དཱའི་སྤྱི་ཁྱབ་དང་། ཧེ་རོ་དཱེ་་ག་ལིལ་ཡུལ་གྱི་ལྗོང་དཔོན་དང་། དེའི་ནུ་བོ་ཕི་ལིབ་ནི་ཨི་ཏུ་ར་ཡཱ་དང་ཏྲ་ཀོ་ནི་ཏིའི་ལྗོངས་དཔོན་དང་། ལི་སན་ཡཱ། ཨ་བི་ལེ་ནེའི་ལྗོངས་དཔོན་དང་།

༢ ཨན་ནཱ་དང་ཀ་ཡ་ཕཱ་བླ་ཆེན་ལ་ཡོད་དུས་སུ། ཟ་ཀར་ཡཱའི་བུ་ཡོ་ཧ་ནན་ལ་འབྲོག་སྟོང་ནང་དཀོན་མཆོག་གི་བཀའ་བྱུང་བས།

༣ ཡོར་དན་ཆུ་བོའི་མཐའ་འཁོར་གྱི་ལྗོངས་ཐམས་ཅད་ལ་ཕེབས་ཏེ། སྡིག་པ་སེལ་བའི་དོན་དུ། འགྱོད་ཚངས་ཀྱི་ཁྲུས་ཀྱི་ཆོས་བཤད་དོ།

༤ ལུང་སྟོན་པ་ཡེ་ཤ་ཡཱའི་མདོ་ན།

འབྲོག་སྟོང་ནང་གི་སྐད་དེ་ཡིས༎

གཙོ་བོའི་གཤེགས་ལམ་བྱོས་ཤིག་དང་༎

ཁོང་གི་ཕེབས་ལམ་སྲོང་ཞིག་ཟེར༎

༥ ལུང་པ་ཐམས་ཅད་བཀང་འགྱུར་ཞིང་༎

རི་དང་སྒང་རྣམས་ཕབ་པར་འགྱུར༎

ལམ་ཀྱོག་ཅན་ནི་སྲོང་བར་འགྱུར༎

རྩུབ་པ་ཐམས་ཅད་སྙོམ་པར་འགྱུར༎

༦ དེ་ཡི་རྗེས་སུ་དཀོན་མཆོག་གི།

ཐར་པ་མི་ཡིས་མཐོང་བར་འགྱུར༎

ཞེས་བྲིས་པ་བཞིན་ནོ།

༧ ཁྲུས་ལེན་དུ་འོང་བའི་མི་ཚོགས་ལ་ཁོང་གིས། དུག་སྦྲུལ་གྱི་བརྒྱུད་ཁྱོད། འོང་བའི་ཐུགས་ཁྲོ་ལས་ཁྱོད་ཚོ་འབྲོས་པ་སུས་བསྟན།

༨ འགྱོད་ཚངས་དང་མཚུངས་པའི་འབྲས་བུ་སྐྱེད་ཅིག ཨབ་ར་ཧམ་ང་ཚོའི་ཡབ་ཡིན་མ་སེམས་ཤིག ངས་ཁྱོད་ལ་ཟེར། དཀོན་མཆོག་གིས་རྡོ་འདི་རྣམས་ནས་ཨབ་ར་ཧམ་ལ་བུ་བརྒྱུད་སྐྱེད་པར་ནུས།

༩ ད་ཤིང་སྡོང་རྣམས་ཀྱི་རྩ་བར་སྟ་རེ་བཞག་ཡོད་པས། འབྲས་བུ་བཟང་པོ་མི་སྐྱེད་པ་རེ་རེ་བཅད་དེ་མེ་ལ་འདེབས་སོ་གསུངས་པ་དང་།

༡༠ མི་ཚོགས་ཀྱིས་ཁོང་ལ། འོ་ན་ང་ཚོས་ཅི་བྱ་ཞུས།

༡༡ ཁོང་གིས་ལན་དུ། གོས་གཉིས་ཡོད་པ་དེས་མེད་མཁན་ལ་བགོས་ནས་སྦྱིན་ཞིག ཟ་རྒྱུ་ཡོད་པས་ཀྱང་དེ་བཞིན་དུ་བྱོས་ཤིག་གསུངས་སོ།

༡༢ ཤོ་གམ་པའང་འོངས་ནས་ཁྲུས་བླངས་ཏེ་ཁོང་ལ། སྟོན་པ་ང་ཚོས་ཅི་བྱ་ཞུས་པ་དང་།

༡༣ ཁོང་གིས། ལེན་དགོས་པ་ལས་ལྷག་མ་ལེན་ཞིག་གསུངས་སོ།

༡༤ དམག་མིས་ཀྱང་ཁོང་ལ། ང་ཚོས་ཅི་བྱ་ཞུས་པས་ཁོང་གིས། དབང་དང་སྙད་ཀྱིས་སུ་ཡང་མ་ཕྲོག ཕོག་ལ་ཆོག་ཤེས་གྱིས་ཤིག་གསུངས་སོ༎

༡༥ མི་སྡེ་མཱ་ཤི་ཀ་ལ་སྒུག་ཅིང་ཡོད་པས། ཐམས་ཅད་ཀྱི་སྙིང་ནང་ཡོ་ཧ་ནན་ནི་དེ་མ་ཡིན་ནམ་བསམས་པ་དང་།

༡༦ ཡོ་ཧ་ནན་གྱིས་མི་ཚོགས་ལ། ངས་ཁྱོད་ཚོ་ལ་ཆུའི་ཁྲུས་གཏོང་གིས། ང་ལས་མཐུ་སྟོབས་ཆེ་བ་དེ་ཕེབས་སོ། ང་ཁོང་གི་ཞབས་ལྷམ་གྱི་སྒྲོག་བུ་སྒྲོལ་དུའང་འོས་མ་ཡིན། ཁོང་གིས་ཁྱེད་ཚོར་དམ་པའི་ཐུགས་ཉིད་དང་མེའི་ཁྲུས་གསོལ་བར་འགྱུར་རོ།

༡༧ ཁོང་རང་གི་གཡུལ་ཁ་ལ་བྱི་དོར་མཛད་པ་དང་། གྲོ་བང་མཛོད་དུ་བསྡུ་ཕྱིར་ཕྱག་ན་འབྲབ་གཞོང་ཡོད། ཕུབ་མ་ནི་འཆི་བ་མེད་པའི་མེས་སྲེག་པར་འགྱུར་གསུངས་སོ།

༡༨ དེ་འདྲ་བའི་ཞལ་གདམས་མང་པོ་མཛད་ཅིང་། མི་སྡེ་ལ་ཕྲིན་བཟང་བཤད་དོ།

༡༩ ལྗོངས་དཔོན་ཧེ་རོ་དཱེས། གང་ལ་ཡོ་ཧ་ནན་གྱི་ཞལ་ནས་ཁོའི་ནུ་བོའི་ཆུང་མ་ཧེ་རོད་ཡཱའི་སྐོར་དང་། ཧེ་རོ་དཱེས་བྱས་པའི་ལས་ངན་ཐམས་ཅད་ཀྱི་ཕྱིར་བཀའ་བཀྱོན་བྱུང་།

༢༠ ལས་ངན་གྱི་སྣོན་མར་ཡོ་ཧ་ནན་བཙོན་དུ་བཅུག་གོ།

༢༡ མི་ཐམས་ཅད་ལ་ཁྲུས་གཏོང་བའི་ཚེ། ཡེ་ཤུ་ལའང་སྐུ་ཁྲུས་གསོལ་ནས། སྨོན་ལམ་འདེབས་པ་དང་། ནམ་མཁའ་བྱེས་ཏེ།

༢༢ དམ་པའི་ཐུགས་ཉིད་གཟུགས་དང་ལྡན་ཅིང་ཕུག་རོན་ལྟར་ཁོང་གི་སྟེང་དུ་བབས་ནས། ནམ་མཁའ་ནས་སྒྲ་ཞིག་གིས། ཁྱེད་ནི་ང་རབ་ཏུ་དགའ་བའི་ངའི་སྲས་གཅིག་པོ་ཡིན་གསུངས་སོ༎

༢༣ ཡེ་ཤུས་ཐོག་མར་རང་གི་མཛད་འཕྲིན་གཞན་ལ་མངོན་པའི་ཚེ་དགུང་ལོ་སུམ་ཅུ་ཙམ་ཡོད་དོ། མི་རྣམས་ཀྱི་སྣང་ངོར་ཡོ་སེབ་ཀྱི་བུ་ཡིན་པ་དང་། དེ་ནི་ཨེ་ལིའི་བུ།

༢༤ དེ་མད་ཐད་ཀྱི་བུ། དེ་ལེ་ཝིའི་བུ། དེ་མེལ་ཀིའི་བུ། དེ་ཡན་ནཱའི་བུ། དེ་ཡོ་སེབ་ཀྱི་བུ།

༢༥ དེ་མད་ཐིད་ཡཱའི་བུ། དེ་ཨ་མོས་ཀྱི་བུ། དེ་ན་ཧུམ་གྱི་བུ། དེ་ཨེས་ལིའི་བུ། དེ་ནག་གཱའི་བུ།

༢༦ དེ་མ་ཨད་ཀྱི་བུ། དེ་མད་ཐིད་ཡཱའི་བུ། དེ་སེ་མེའི་བུ། དེ་ཡོ་སེག་གི་བུ། དེ་ཡུ་དཱའི་བུ།

༢༧ དེ་ཡོ་ཧན་ནཱ་གྱི་བུ། དེ་རེ་སཱའི་བུ། དེ་ཟེ་རུབ་བཱ་བེལ་གྱི་བུ། དེ་ཤ་ཨལ་ཏི་ཨེལ་གྱི་བུ། དེ་ནེ་རིའི་བུ།

༢༨ དེ་མེལ་ཀིའི་བུ། དེ་ཨད་དཱིའི་བུ། དེ་ཀོ་སམ་གྱི་བུ། དེ་ཨེལ་མ་དམ་གྱི་བུ། དེ་ཨེར་གྱི་བུ།

༢༩ དེ་ཡོ་སེའི་བུ། དེ་ཨེ་ལི་ཨེ་ཟེར་གྱི་བུ། དེ་ཡོ་རིམ་གྱི་བུ། དེ་མད་ཐད་ཀྱི་བུ། དེ་ལེ་ཝིའི་བུ།

༣༠ དེ་ཤིམ་ཨོན་གྱི་བུ། དེ་ཡུ་དཱའི་བུ། དེ་ཡོ་སེབ་ཀྱི་བུ། དེ་ཡོ་ནམ་གྱི་བུ། དེ་ཨེལ་ཡཱ་ཀིམ་གྱི་བུ།

༣༡ དེ་མེ་ལི་ཨའི་བུ། དེ་མན་ནཱའི་བུ། དེ་མད་ཏ་ཐཱའི་བུ། དེ་ནཱ་ཐན་གྱི་བུ། དེ་དཱ་བིད་ཀྱི་བུ།

༣༢ དེ་ཨི་ཤཱའི་བུ། དེ་ཨོ་བེད་ཀྱི་བུ། དེ་བོ་ཨས་ཀྱི་བུ། དེ་སལ་མོན་གྱི་བུ། དེ་ན་ཧ་ཤོན་གྱི་བུ།

༣༣ དེ་ཨ་མི་ནཱ་དབ་ཀྱི་བུ། དེ་ཨ་རམ་གྱི་བུ། དེ་ཧེས་རོན་གྱི་བུ། དེ་ཕེ་རེས་ཀྱི་བུ། དེ་ཡུ་དཱའི་བུ།

༣༤ དེ་ཡ་ཀོབ་ཀྱི་བུ། དེ་ཨི་སཱག་གི་བུ། དེ་ཨབ་ར་ཧམ་གྱི་བུ། དེ་ཐ་རཱའི་བུ། དེ་ན་ཧོར་གྱི་བུ།

༣༥ དེ་སེ་རུག་གི་བུ། དེ་རེ་གུའི་བུ། དེ་ཕེ་ལེག་གི་བུ། དེ་ཨེ་བེར་གྱི་བུ། དེ་ཤ་ལཱའི་བུ།

༣༦ དེ་ཀེ་ནན་གྱི་བུ། དེ་ཨར་ཕག་ཤད་ཀྱི་བུ། དེ་ཤེམ་གྱི་བུ། དེ་ནོ་ཨའི་བུ། དེ་ལ་མེག་གི་བུ།

༣༧ དེ་མ་ཐུ་ཤ་ལཱའི་བུ། དེ་ཧེ་ནོག་གི་བུ། དེ་ཡ་རེད་ཀྱི་བུ། དེ་མ་ལལ་ཨེལ་གྱི་བུ། དེ་ཀེ་ནན་གྱི་བུ།

༣༨ དེ་ཨེ་ནོས་ཀྱི་བུ། དེ་ཤེད་ཀྱི་བུ། དེ་ཨ་དམ་གྱི་བུ། དེ་དཀོན་མཆོག་གི་སྲས་སོ༎

༤

ཡེ་ཤུ་དམ་པའི་ཐུགས་ཉིད་ཀྱིས་གང་སྟེ། ཆུ་བོ་ཡོར་དན་ནས་ཕྱིར་ཕེབས་པ་དང་། ཐུགས་ཉིད་ཀྱིས་ཞག་བཞི་བཅུའི་བར་དུ་འབྲོག་སྟོང་དུ་ཁྲིད་དོ།

༢ བདུད་ཀྱིས་ཁོང་གི་ཐུགས་སད་དོ། དེ་ཙ་ན་ཁོང་གིས་གསོལ་བ་ཅིའང་མ་བཞེས་པས། ཞག་ཚང་བ་དང་བཀྲེས་སོ།

༣ བདུད་ཀྱིས་ཁོང་ལ། དཀོན་མཆོག་གི་སྲས་ཡིན་ན། རྡོ་འདི་བག་ལེབ་ཏུ་འགྱུར་བའི་བཀའ་གནོང་ཞིག་ཞུས་པ་དང་།

༤ ཡེ་ཤུས་བཀའ་ལན་དུ། མདོ་ན་མི་ནི་བག་ལེབ་གཅིག་པུས་མི་འཚོ་ཞེས་བྲིས་འདུག་གསུངས་སོ༎

༥ དེ་ནས་མཐོན་པོར་ཁྲིད་དེ། འཇིག་རྟེན་གྱི་རྒྱལ་ཁམས་ཐམས་ཅད་ལྷན་ཅིག་ཏུ་བསྟན་ཏེ།

༦ བདུད་ཀྱིས། འདི་ཐམས་ཅད་ཀྱི་དབང་དང་དཔལ་ངའི་ལག་ཏུ་ཡོད་ཅིང་། ངས་སུ་ལ་དགའ་བ་དེ་ལ་གཏོང་བས། ཁྱེད་ལ་འབུལ་བར་བྱའོ།

༧ གལ་ཏེ་ཁྱེད་ཀྱིས་ང་ལ་ཕྱག་འཚལ་ན། ཐམས་ཅད་ཁྱེད་ཀྱི་ཡིན་པར་འགྱུར་རོ་ཞུས་སོ།

༨ ཡེ་ཤུས་བཀའ་ལན་དུ། རང་གི་དཀོན་མཆོག་གཙོ་བོ་ལ་ཕྱག་འཚལ་ཞིང་། ཁོང་འབའ་ཞིག་ལ་བཀུར་སྟི་བྱོས་ཤིག་ཅེས་བྲིས་འདུག་གསུངས་སོ༎

༩ དེ་ནས་ཁོང་ཡེ་རུ་ཤ་ལེམ་ལ་ཁྲིད་དེ་མཆོད་ཁང་གི་དབུ་རྩེར་བཞག་ནས་ཁོང་ལ།

༡༠-༡༡ ཁྱེད་ནི་སྲུང་ཕྱིར་ཕོ་ཉར་བཀའ་སྩལ་ཞིང་། རྡོ་ལ་ཁྱེད་ཀྱི་ཞབས་ནི་མི་ཕོག་ཕྱིར། དེ་ཚོའི་ལག་པར་ཁྱེད་ནི་འཁུར་བར་འགྱུར། ཞེས་བྲིས་པས། ཁྱེད་དཀོན་མཆོག་གི་སྲས་ཡིན་ན། འདི་ནས་མར་ལྕེབ་པར་མཛོད་ཞུས་པ་དང་།

༡༢ ཡེ་ཤུས་བཀའ་ལན་དུ། རང་གི་དཀོན་མཆོག་གཙོ་བོའི་ཐུགས་མ་སད་ཅིག་ཅེས་པའི་གསུང་ཡང་འདུག་གསུངས་སོ།

༡༣ བདུད་ཀྱིས་ཐུགས་སད་ཟིན་པ་དང་། རེ་ཞིག་ཁོང་ལས་བྲལ་ཏོ༎

༡༤ ཡེ་ཤུ་ཐུགས་ཉིད་ཀྱི་མཐུ་དང་ལྡན་ཏེ། ག་ལིལ་ཡུལ་དུ་ཕྱིར་ལོག་ཕེབས་པ་དང་། ཡུལ་འཁོར་ཡོངས་སུ་ཁོང་གི་སྙན་གྲགས་ཁྱབ་བོ།

༡༥ འདུ་ཁང་རྣམས་ཀྱི་ནང་གསུང་ཆོས་བསྟན་པས་ཐམས་ཅད་ཀྱིས་ཁོང་ལ་བསྟོད་དོ༎

༡༦ ཡེ་ཤུ་སྐྱེད་སྲིངས་པའི་ན་ཙཱ་རེད་དུ་བྱོན་ནས་དུས་རྒྱུན་ལྟར། ཤབ་བཱད་ཀྱི་ཞག་ལ་འདུ་ཁང་དུ་ཕེབས་ཏེ། ཆོས་ཀློག་ཏུ་བཞེངས་པ་ལས།

༡༧ ལུང་སྟོན་པ་ཡེ་ཤ་ཡཱའི་མདོ་ཕུལ་ནས། ཁོང་གིས་མདོ་ཕྱེས་ནས་འདི་ལྟར།

༡༨ གཙོ་བོའི་ཐུགས་ཉིད་ང་ཡི་སྟེང་ལ་གནས༎

དབུལ་ཕོངས་རྣམས་ལ་ཕྲིན་བཟང་སྒྲོག་ཕྱིར་དུ༎

ཁོང་གིས་ང་ལ་སྣུམ་གྱིས་བྱུགས་མཛད་དོ༎

བཙོན་པར་སྒྲོལ་དང་ལོང་བར་མིག་དང་ནི༎

མནན་པ་བཏང་བའི་འཕྲིན་བཟང་སྒྲོག་ཕྱིར་དང་༎

༡༩ གཙོ་བོའི་ཐུགས་རྗེའི་ནམ་ལོ་སྒྲོག་ཕྱིར་མངགས༎

ཞེས་བྲིས་ཡོད་པའི་མཚམས་བརྙེད་དོ༎

༢༠ བཀླགས་ནས་མདོ་བསྒྲིལ་ཏེ། ཞབས་ཏོག་པ་ལ་སྩལ་ནས་བཞུགས་པ་དང་། འདུ་ཁང་ན་ཡོད་པ་ཐམས་ཅད་ཀྱིས་ཁོང་ལ་མིག་ཅེར་རེ་ལྟ་ཞིང་།

༢༡ ཁོང་གིས། དེ་རིང་ཁྱེད་ཀྱིས་རྣ་བས་ཐོས་སར་གསུང་འདི་གྲུབ་བོ་གསུངས་སོ།

༢༢ ཐམས་ཅད་ཀྱིས་ཁོང་ལ་བསྔགས་ཤིང་། ཁོང་གི་ཞལ་ནས་ཐོན་པའི་གསུང་སྙན་པོར་ངོ་མཚར་དུ་གྱུར་ནས། ཡོ་སེབ་ཀྱི་བུ་དེ་མ་ཡིན་ནམ་ཞེས་ཕན་ཚུན་སྨྲས་སོ།

༢༣ ཁོང་གིས་འདི་སྐད་དུ། ཁྱེད་ཀྱིས་ང་ལ་ཨམ་ཆི་ཁྱོད་རང་གསོས་ཤིག་ཞེས་པའི་གཏམ་དཔེ་ང་ལ་སྦྱར་ཞིང་། ང་ཚོས་ཐོས་པའི་ཀ་ཕར་ནཱ་ཧུམ་དུ་བྱུང་བ། རང་གི་ཕ་ཡུལ་འདི་རུའང་བྱོས་ཤིག་ཟེར་ཡོང་ལས་ཆེ།

༢༤ ལུང་སྟོན་པ་སུ་ལའང་རང་གི་ཡུལ་དུ་བཀུར་སྟི་མི་འབྱུང་ཞེས་ངས་ཁྱེད་ལ་བདེན་པར་ཟེར།

༢༥ ཨེ་ལི་ཡཱའི་དུས་སུ་ལོ་གསུམ་དང་ཟླ་བ་དྲུག་གནམ་གྱི་ཆར་པ་ཆད་དེ། ས་གཞི་ཡོངས་ལ་མུ་གེ་ཆེན་པོ་བྱུང་བའི་ཚེ། ཨིས་ར་ཨེལ་གྱི་ནང་མོ་རེང་མ་མང་པོ་ཡོད་ཀྱང་།

༢༦ དེ་རྣམས་ཀྱི་རྩར་ཨེ་ལི་ཡཱ་མ་གནང་བར། ཚི་དོན་གྱི་གྲོང་ཁྱེར་ཚར་ཕད་ཀྱི་མོ་རེང་མའི་རྩར་གནང་ངོ་།

༢༧ ལུང་སྟོན་པ་ཨེ་ལི་ཤཱའི་དུས་སུ། ཨིས་ར་ཨེལ་གྱི་ནང་ན་མཛེ་ཅན་མང་པོ་ཡོད་ཀྱང་། དེ་རྣམས་གཙང་མར་མ་མཛད་པར། སི་རི་ཡཱ་པ་ན་ཨ་མཱན་གཙང་བར་མཛད་པ་བདེན་པ་ཡིན་གསུངས་སོ།

༢༨ གསུང་འདི་རྣམས་ཐོས་ནས་འདུ་ཁང་ན་ཡོད་པ་ཐམས་ཅད་ཤིན་ཏུ་ཁྲོས་ནས།

༢༩ ལངས་ཏེ་ཁོང་གྲོང་ཁྱེར་ནས་བཏོན་ནས། གཡང་ལ་གཏང་ཕྱིར་གྲོང་ཁྱེར་ཆགས་ཡོད་པའི་རི་ཟུར་དུ་ཁྱེར་ཏོ།

༣༠ འོན་ཀྱང་ཁོང་དེ་རྣམས་ཀྱི་དཀྱིལ་ནས་བཞུད་ཅིང་ཕེབས་སོ༎

༣༡ ཁོང་ག་ལིལ་གྱི་གྲོང་ཁྱེར་ཀ་ཕར་ནཱ་ཧུམ་དུ་བྱོན་པ་ལས། ཤབ་བཱད་ཀྱི་ཞག་ལ་མི་རྣམས་ལ་ཆོས་བསྟན་ཏོ།

༣༢ ཁོང་གི་བཀའ་དབང་དང་ལྡན་པས། ཁོང་གི་བསྟན་པ་ལ་ངོ་མཚར་དུ་གྱུར་ཏོ།

༣༣ འདུ་ཁང་ནང་འགོང་ཞུགས་ཤིག་ཡོད་དེ། དེས་སྐད་ཆེན་པོས།

༣༤ ཀྱེ་ན་ཙཱ་རེད་པ་ཡེ་ཤུ། ཁྱེད་དང་ང་ཚོར་འབྲེལ་བ་ཅི། ང་ཚོ་མེད་པར་མཛད་དུ་ཕེབས་སམ། ཁྱེད་སུ་ཡིན་ངས་ཤེས། ཁྱེད་དཀོན་མཆོག་གི་དམ་པ་དེ་ལགས་ཞུས་སོ།

༣༥ ཡེ་ཤུས་བཀའ་བཀྱོན་མཛད་ཅིང་དེ་ལ། ཁ་རོག ཁོའི་ནང་ནས་ཐོན་ཞེས་བཀའ་བསྒོ་བ་དང་། འགོང་པོས་མི་དེ་མི་ཚོགས་ཀྱི་དཀྱིལ་དུ་བརྡབས་ནས། གནོད་པ་མ་བྱས་པར་འཐོན་སོང་ངོ་།

༣༦ ཐམས་ཅད་ངོ་མཚར་དུ་གྱུར་ཏེ་ཕན་ཚུན་སྨྲས་པ། བཀའ་འདི་ཅི་ཡིན། དབང་དང་མཐུ་ཡིས་འགོང་པོ་ལ་བཀའ་གནང་ཞིང་། དེ་རྣམས་འཐོན་འགྲོའོ།

༣༧ དེ་ནས་ཁོང་གི་མཚན་གྲགས་ཡུལ་འཁོར་ཐམས་ཅད་ནང་ཁྱབ་བོ༎

༣༨ འདུ་ཁང་ནས་བཞེངས་ཏེ་ཤི་མོན་གྱི་ཁྱིམ་དུ་ཕེབས་སོ། ཤི་མོན་གྱི་སྒྱུག་མོ་ལ་ཚ་བའི་ནད་ལྕི་བ་ཡོད་པས། དེའི་དོན་དུ་ཁོང་ལ་ཞུས་པ་དང་།

༣༩ མོའི་རྩར་བཞེངས་ནས་ཚ་བའི་ནད་ལ་བཀའ་བཀྱོན་མཛད་པས། ཚ་བ་དྭངས་ནས། དེ་མ་ཐག་མོ་ལངས་ནས་ཞབས་ཕྱི་ཞུས་སོ།

༤༠ ཉི་མ་ནུབ་དུས་སུ་ནད་རིགས་སོ་སོའི་ནད་པ་ཐམས་ཅད་ཁོང་གི་དྲུང་དུ་དྲངས་པ་དང་། རེ་རེ་ལ་ཕྱག་བཞག་ནས་གསོ་བར་མཛད་དོ།

༤༡ འགོང་པོ་རྣམས་ཀྱང་སྐད་ཆེན་པོས། ཁྱེད་དཀོན་མཆོག་གི་སྲས་ལགས། ཞུ་ཞིང་མང་པོའི་ནང་ནས་ཐོན་སོང་ངོ་དེ་རྣམས་ཀྱིས་ཁོང་མཱ་ཤི་ཀ་ཡིན་པ་ཤེས་པས་བཀའ་བཀྱོན་གནང་ཞིང་ལབ་ཏུ་མ་གནང་ངོ་༎

༤༢ སྔ་དྲོ་ཁོང་དབེན་པར་ཕེབས་པ་དང་། མི་ཚོགས་ཀྱིས་ཁོང་བཙལ་ནས་དྲུང་དུ་འོངས་ཏེ། ཕར་མི་ཕེབས་པའི་ཕྱིར་ནན་གྱིས་ཞུ་ནའང་།

༤༣ བཀའ་ལན་དུ། དཀོན་མཆོག་གི་རྒྱལ་སྲིད་ཀྱི་ཕྲིན་བཟང་འཆད་ཕྱིར་ང་མངགས་པས། གྲོང་ཁྱེར་གཞན་རྣམས་ལའང་འཆད་དགོས་སོ་གསུངས་ནས།

༤༤ ག་ལིལ་གྱི་འདུ་ཁང་རྣམས་ནང་ཆོས་བསྟན་ཏོ༎

༥

དཀོན་མཆོག་གི་བཀའ་ཉན་པའི་ཕྱིར་མི་ཚོགས་འཚང་བའི་ཚེ། ཁོང་གེ་ནེ་སཱ་རེད་མཚོ་འགྲམ་ན་མཆིས་ཤིང་།

༢ མཚོ་འགྲམ་ན་གྲུ་གཉིས་གཟིགས་སོ། ཉ་པ་ནི་གྲུ་ནས་ཐོན་ཏེ་ཉ་དོལ་འཁྲུ་ཞིང་ཡོད་དོ།

༣ ཤི་མོན་གྱི་ཡིན་པའི་གྲུའི་ནང་ཕེབས་ནས་དེ་ལ། སྐམ་ས་ནས་ཅུང་ཟད་ཕར་ཁྱེར་དུ་གསུངས་ནས། གདན་ཆགས་ཏེ་གྲུའི་ནང་ནས་མི་ཚོགས་ལ་ཆོས་བསྟན་ཏོ།

༤ གསུང་འཕྲོ་ཟིན་པ་དང་ཤི་མོན་ལ། གཏིང་ཟབ་སར་ཁྱེར་ལ་ཉ་འཛིན་ཕྱིར་ཉ་དོལ་ཐོང་ཞིག་གསུངས་སོ།

༥ ཤི་མོན་གྱིས། ཇོ་བོ། མཚན་གང་དཀའ་ལས་བྱས་ཀྱང་ཅང་མ་བཟུང་། ད་ཁྱེད་ཀྱིས་གསུངས་པས་གཏང་ངོ་ཞུས་ནས།

༦-༧ དེ་ལྟར་བཏང་བས་ཉའི་ཚོགས་ཆེན་པོ་ཞིག་དགར་ནས། ཉ་དོལ་ཆད་པ་ལ་ཐུག་པས། གྲུ་གཞན་གྱི་གྲོགས་པོ་རྣམས་ལ་རོགས་བྱེད་པའི་བརྡ་བཏང་ནས། དེ་རྣམས་འོངས་ཏེ། གྲུ་གཉིས་པོ་ནུབ་པ་ཙམ་བཀང་ངོ་།

༨ ཤི་མོན་པེ་ཏྲོས་དེ་མཐོང་བས་ཡེ་ཤུའི་ཞབས་ལ་འཐམ་ནས། ཀྱེ་ཇོ་བོ། ང་སྡིག་ཅན་ཡིན་པས། ངའི་རྩ་ནས་ཕར་ཕེབས་ཤིག་ཞུས་སོ།

༩ ཁོ་དང་ཁོ་མཉམ་དུ་ཡོད་པ་ཐམས་ཅད་ཉ་ཚོགས་བཟུང་བ་དེ་མཐོང་ནས། ངོ་མཚར་དུ་གྱུར་ཏེ།

༡༠ ཤི་མོན་གྱི་གྲོགས་པོ་ཟེ་བད་ཡཱའི་བུ་ཡ་ཀོབ་དང་ཡོ་ཧ་ནན་ཡང་དེ་ལྟར་གྱུར་ཏོ། ཡེ་ཤུས་ཤི་མོན་ལ། མ་འཇིགས་ཤིག ཕྱིན་ཆད་ཁྱོད་ཀྱིས་མི་རྣམས་གཟུང་འོང་གསུངས་སོ།

༡༡ གྲུ་རྣམས་མཚོ་འགྲམ་ལ་བཏང་ནས་ཐམས་ཅད་སྤངས་ཏེ་ཁོང་གི་ཞབས་རྗེས་ལ་འབྲངས་སོ༎

༡༢ ཁོང་གྲོང་ཁྱེར་ཞིག་ནང་བཞུགས་པའི་ཚེ། མཛེ་ཡིས་གང་བའི་མི་ཞིག་གིས་མཇལ་བ་དང་། ལུས་ས་ལ་བརྡབས་ནས། ཇོ་བོ་ལགས། ཐུགས་མཉེས་ན་ང་གཙང་བར་མཛད་ནུས་སོ་ཞེས་ཞུས་སོ།

༡༣ ཡེ་ཤུས་ཕྱག་བརྐྱངས་ཏེ། ཁོ་ལ་རེག་ནས། ང་འདོད་དོ། གཙང་བར་གྱུར་ཅིག་གསུངས་པ་དང་། མཛེ་དག་གོ།

༡༤ ཁོང་གིས་དེ་ལ། སོང་ལ། དག་པར་གྱུར་པ་མི་རྣམས་ཀྱིས་ཤེས་པའི་ཕྱིར་རང་གི་ལུས་མཆོད་བཤོམས་པར་བསྟན་ནས། མོ་ཤེས་བཀའ་གནང་བ་དེ་ཕུལ་ཞིག་བྱ་བ་དེ་སུ་ལའང་མ་འཆད་ཅེས་ཅི་ཙམ་བཀའ་སྩལ་པ།

༡༥ དེ་ཙམ་གྱིས་ཁོང་གི་སྙན་གྲགས་དར་བས། མི་ཚོགས་རྣམས་ཁོང་གི་གསུང་ལ་ཉན་པ་དང་། ནད་གསོ་ཕྱིར་འདུས་སོ།

༡༦ ཁོང་ནི་དབེན་པར་ཐུགས་དམ་ལ་བཞུགས་སོ༎

༡༧ ཞག་གཅིག་ཁོང་གིས་ཆོས་སྟོན་པའི་ཚེ། ག་ལིལ་དང་ཡ་ཧུ་དཱའི་ཡུལ་ཚོ་རྣམས་དང་ཡེ་རུ་ཤ་ལེམ་ནས་འོངས་པའི་ཕ་རུ་ཤི་པ་དང་བཀའ་ཁྲིམས་ཀྱི་སྟོན་པ་བསྡད་ཡོད་པ་ཡིན། ཡེ་ཤུ་ནད་རྣམས་སེལ་བའི་ཕྱིར་གཙོ་བོའི་ཐུགས་དང་ལྡན་པས།

༡༨ མི་འགས་གཟའ་ཕོག་གཅིག་ཉལ་ཁྲིའི་ཁར་འཁུར་ཏེ། ནང་དུ་ཁོང་གི་དྲུང་དུ་འཇོག་པའི་ཐབས་བཙལ་ཡང་།

༡༩ མི་ཚོགས་མང་རྐྱེན་གྱིས། ནང་དུ་ཁྱེར་བའི་ལམ་མ་ཐོབ། ཐོག་ཁར་འཛེགས་ཏེ་ཐོག་ཤུས་ནས་མི་དེ་ཉལ་ཁྲི་དང་བཅས་མི་ཚོགས་ཀྱི་དཀྱིལ་དུ་ཡེ་ཤུའི་དྲུང་དུ་ཕབ་བོ།

༢༠ དེ་རྣམས་ཀྱི་ཡིད་ཆེས་ལ་གཟིགས་ནས་གཟའ་ཕོག་ལ། མི་ཕོ་ཁྱོད་ཀྱི་སྡིག་པ་སེལ་ཟིན་གསུངས་སོ།

༢༡ མཁན་པོ་དང་ཕ་རུ་ཤི་པ་རྣམས་ཀྱིས། སྐུར་པ་འདེབས་མཁན་འདི་སུ་ཡིན། དཀོན་མཆོག་གཅིག་པོས་མ་གཏོགས་སུས་སྡིག་པ་སེལ་ཐུབ་ཅེས་བསམས་པ་དང་།

༢༢ ཡེ་ཤུས་དེ་མཁྱེན་ནས་དེ་རྣམས་ལ། སྙིང་ནང་ཅི་སེམས།

༢༣ ཁྱོད་ཀྱི་སྡིག་པ་སེལ་ཟིན་ཟེར་བ་སླ་འམ། ལངས་ཏེ་འགྲུལ་ཟེར་བ་སླ།

༢༤ འོན་ཀྱང་མིའི་བུ་ལ་འཇིག་རྟེན་དུ་སྡིག་པ་སེལ་བའི་དབང་ཡོད་པ། ཁྱོད་ཚོས་ཤེས་པའི་ཕྱིར། ཞེས་གསུངས་ནས་གཟའ་ཕོག་དེ་ལ། ངས་ཁྱོད་ལ་ཟེར། ལོངས་ལ། ཉལ་ཁྲི་འཁུར་ནས་ཁྱིམ་དུ་སོང་ཞིག་གསུངས་སོ།

༢༥ དེ་མ་ཐག་ཁོ་དེ་ཚོའི་མདུན་དུ་ལངས་ཏེ་ཉལ་ཁྲི་ཁུར་ནས། དཀོན་མཆོག་ལ་བསྟོད་ཅིང་ཁྱིམ་དུ་སོང་ངོ་།

༢༦ ཐམས་ཅད་ངོ་མཚར་དུ་གྱུར་ཏེ། དཀོན་མཆོག་ལ་བསྟོད་དོ། བག་ཚ་ཞིང་། དེ་རིང་ཁྱད་མཚར་ཞིག་མཐོང་བྱུང་སྨྲས་སོ༎

༢༧ དེའི་རྗེས་སུ་ཁོང་ཕྱིར་ཕེབས་ནས། ལེ་ཝི་བྱ་བའི་ཤོ་གམ་པ་ཤོ་ཁྲལ་ལེན་སར་བསྡད་ཡོད་པར་གཟིགས་ཏེ་དེ་ལ། ངའི་ཕྱག་ཕྱིར་འབྲོང་ཞིག་གསུངས་པ་དང་།

༢༨ དེས་ཐམས་ཅད་སྤངས་ཏེ། ལངས་ནས་ཁོང་གི་ཕྱི་བཞིན་འབྲངས་སོ།

༢༩ ལེ་ཝིས་རང་གི་ཁྱིམ་དུ་ཁོང་ལ་མགྲོན་ཆེན་པོ་ཕུལ་ནས། ཁོང་རྣམས་དང་མཉམ་དུ་ཤོ་གམ་པ་དང་གཞན་མི་ཚོགས་ཀྱིས་ཀྱང་ཟོས་སོ།

༣༠ ཕ་རུ་ཤི་པ་དང་མཁན་པོ་རྣམས་ཀྱིས་ཉེ་གནས་རྣམས་ལ་ཟུར་ཟ་ཞིང་། ཤོ་གམ་པ་དང་སྡིག་ཅན་དང་མཉམ་དུ་ཅི་ལ་ཟ་ཞིང་འཐུང་ཟེར་བ་དང་།

༣༡ ཡེ་ཤུས་བཀའ་ལན་དུ། ཨམ་ཆི་ནི་ཁམས་བཟང་ལ་མི་དགོས་ཀྱི། ནད་པ་ལ་དགོས་སོ།

༣༢ ང་ནི་བཟང་པོ་རྣམས་འབོད་དུ་མ་འོངས་ཀྱིས། སྡིག་ཅན་རྣམས་འགྱོད་ཚངས་ཕྱིར་འབོད་དུ་འོངས་པ་ཡིན་གསུངས་སོ༎

༣༣ དེ་རྣམས་ཀྱིས་ཁོང་ལ། ཡོ་ཧ་ནན་གྱི་སློབ་མས་ལན་དུ་མར་སྨྱུང་གནས་སྲུང་ཞིང་སྨོན་ལམ་འདེབས་སོ། ཕ་རུ་ཤི་པའི་སློབ་མས་ཀྱང་དེ་བཞིན་བྱེད། ཁྱེད་ཀྱི་ཉེ་གནས་ཀྱིས་ཟ་ཞིང་འཐུང་ངོ་ཞུས།

༣༤ ཡེ་ཤུས། མག་པ་མཉམ་དུ་ཡོད་རིང་ལ་གྲོགས་པོ་རྣམས་སྨྱུང་གནས་སྲུང་དུ་འཇུག་གམ།

༣༥ མག་པ་དང་འབྲལ་བའི་དུས་བསླེབ་འོང་། དེའི་ཚེ་སྨྱུང་གནས་སྲུང་འོང་གསུངས་སོ།

༣༦ དཔེ་གཞན་ཡང་བསྟན་པར་མཛད་ནས། སུས་ཀྱང་གོས་གསར་པ་ནས་ལྷན་པ་ཞིག་བཏུབས་ཏེ། གོས་རྙིང་པར་མི་རྒྱབ། རྒྱབ་ན་གོས་གསར་པའང་རལ་ཞིང་། ལྷན་པ་གསར་པ་དེ་གོས་རྙིང་པ་ལ་མཛེས་པར་མི་འགྱུར་རོ།

༣༧ སུས་ཀྱང་རྒུན་ཆང་གསར་པ་རྐྱལ་པ་རྙིང་པའི་ནང་དུ་མི་བླུག བླུག་ན་ཆང་གསར་པས་རྐྱལ་པ་གས་ཏེ། ཆང་ཡང་འབོ། རྐྱལ་པའང་ཞིག་གོ།

༣༨ རྒུན་ཆང་གསར་པ་རྐྱལ་པ་གསར་པའི་ནང་བླུག་དགོས་སོ།

༣༩ རྒུན་ཆང་རྙིང་པ་བཏུང་བ་སུས་ཀྱང་གསར་པ་མི་འདོད། རྙིང་པ་དེ་ལེགས་སོ་ཟེར་རོ། ཞེས་གསུངས་སོ༎

༦

ཤབ་བཱད་ཅིག་ལ་ཁོང་ཞིང་ག་རྒྱུད་དེ་ཕེབས་པ་ལས། ཉེ་གནས་རྣམས་ཀྱིས་སྲུས་གཏོག་སྟེ་ལག་པའི་ནང་མཉེས་ནས་ཟོས་སོ།

༢ ཕ་རུ་ཤི་པ་འགས། ཤབ་བཱད་ཀྱི་ཞག་ལ་བྱེད་མི་ཆོག་པ་དེ་ཅི་ལ་བྱེད་སྨྲས་པས།

༣ ཡེ་ཤུས་བཀའ་ལན་དུ། དཱ་བིད་དང་འཁོར་རྣམས་ལྟོགས་དུས་སུ་ཅི་བྱས་པ་མ་བཀླགས་སམ།

༤ དཀོན་མཆོག་གི་ཕོ་བྲང་ནང་ཞུགས་ཏེ། བླ་མས་མིན་པ་གཞན་གྱིས་ཟ་མི་ཆོག་པའི་ཞལ་ཟས་བླངས་ནས་ཟོས་ཏེ། འཁོར་ལའང་མ་བྱིན་ནམ།

༥ མིའི་བུ་ནི་ཤབ་བཱད་ཀྱི་གཙོ་བོ་ཡིན་གསུངས་སོ༎

༦ ཡང་ཤབ་བཱད་ཅིག་ལ་ཁོང་འདུ་ཁང་ལ་ཕེབས་ཏེ་ཆོས་བསྟན་ཏོ། དེར་ལག་པ་གཡས་པ་བསྐམས་པའི་མི་ཞིག་ཡོད་དེ།

༧ མཁན་པོ་དང་ཕ་རུ་ཤི་པ་རྣམས་ཀྱིས་ཡེ་ཤུ་ལ་སྙད་འཛུག་པའི་ཕྱིར། ཤབ་བཱད་ཀྱི་ཞག་ལ་ནད་གསོ་འམ་མི་གསོ་བལྟས་སོ།

༨ དེ་ཚོའི་བསམ་པ་མཁྱེན་ནས། མི་ལག་པ་སྐམ་པོ་དེ་ལ། འདིར་ཤོག་ལ་དཀྱིལ་དུ་ལོངས་ཤིག་གསུངས་པ་དང་། ཁོ་དཀྱིལ་དུ་ལངས་སོ།

༩ ཡེ་ཤུས་དེ་ཚོར། ཤབ་བཱད་ཀྱི་ཞག་ལ་བཟང་པོ་བྱེད་ཆོག་གམ་ངན་པ་བྱེད་ཆོག་སྲོག་སྐྱོབ་ཆོག་གམ་གཅོད་ཆོག་ངས་ཁྱེད་ལ་འདྲི་གསུངས་ནས།

༡༠ འཁོར་ཡོད་པ་རྣམས་ལ་གཟིགས་ནས་མི་དེ་ལ་ལག་པ་རྐྱོངས་གསུངས་པས། བརྐྱངས་ཏེ་ལག་པ་སོས་སོ།

༡༡ དེ་ཚོ་ཤིན་ཏུ་ཁྲོས་ནས། ཡེ་ཤུ་ལ་ཅི་བྱེད་པར་བྱ་ཞེས་བགྲོས་སོ༎

༡༢ དུས་དེའི་ཚེ། ཁོང་ཐུགས་དམ་གྱི་ཕྱིར་རིར་ཕེབས་ནས། མཚན་གང་དཀོན་མཆོག་ལ་སྨོན་ལམ་བཏབ་བོ།

༡༣ སྔ་དྲོ་ཉེ་གནས་རྣམས་བོས་ནས། བཅུ་གཉིས་འདམས་ནས་མིང་ལ་སྐུ་ཚབ་བཏགས་སོ།

༡༤ ཁོང་གིས་པེ་ཏྲོར་བཏགས་པའི་ཤི་མོན་དང་། དེའི་ནུ་བོ་ཨན་དྲེ་ཨ་དང་། ཡ་ཀོབ་དང་། ཡོ་ཧ་ནན་དང་། ཕི་ལིབ་དང་། བར་ཐོལ་མཱ་དང་།

༡༥ མད་ཐཱ་དང་། ཐོ་མཱ་དང་། ཨལ་ཕཱའི་བུ་ཡ་ཀོབ་དང་། ཟེ་ལོ་ཏེ་བྱ་བའི་ཤི་མོན་དང་།

༡༦ ཡ་ཀོབ་ཀྱི་བུ་ཡུ་དཱ་དང་། ངོ་ལོག་བྱས་པའི་ཀར་ཡོད་པ་ཡུ་དཱ་དང་བཅུ་གཉིས་སོ༎

༡༧ དེ་རྣམས་དང་མཉམ་རི་ལས་མར་ཕེབས་ནས། ས་ཆ་མཉམ་པ་ཞིག་ལ་ཉེ་གནས་ཀྱི་ཚོགས་ཆེན་པོ་དང་། གསུང་ལ་ཉན་ཕྱིར་དང་། ནད་ལས་ཐར་ཕྱིར་ཡ་ཧུ་དཱ་ཡོངས་དང་། ཡེ་རུ་ཤ་ལེམ་དང་། ཚོར་དང་ཚི་དོན་གྱི་རྒྱ་མཚོའི་འགྲམ་ནས་འོངས་པའི་མི་ཚོགས་ཆེན་པོ་དང་མཉམ་དུ་བཞུགས་སོ།

༡༨ འགོང་ཞུགས་རྣམས་ཀྱང་སོས་སོ།

༡༩ ཁོང་ལས་མཐུ་བྱུང་ཞིང་ཐམས་ཅད་སོས་པས། མི་ཚོགས་ཀྱིས་ཁོང་ལ་རེག་པར་འདོད་དོ༎

༢༠ ཉེ་གནས་རྣམས་ལ་སྤྱན་ཡར་བཏེགས་ཤིང་གཟིགས་ནས། ཁྱེད་དབུལ་པོ་རྣམས་བདེའོ། དཀོན་མཆོག་གི་རྒྱལ་སྲིད་ཁྱེད་ཀྱི་ཡིན་ནོ།

༢༡ ཁྱེད་ད་ལྟ་ལྟོགས་པ་རྣམས་བདེའོ། ཁྱེད་ཚིམ་པར་འགྱུར་རོ། ཁྱེད་ད་ལྟ་ངུ་བ་རྣམས་བདེའོ། ཁྱེད་དགོད་པར་འགྱུར་རོ།

༢༢ ཁྱེད་ཅག་ལ་མིའི་བུའི་དོན་དུ་མི་རྣམས་ཀྱིས་སྡང་ཞིང་། མི་སྲེ་ཞིང་། སྨད་ཅིང་། ཁྱེད་ཀྱི་མིང་བཙོག་པ་ལྟར་སྤང་ན་ཁྱེད་བདེའོ།

༢༣ ནམ་མཁའ་རུ་ཁྱེད་ལ་རྔན་པ་ཆེན་པོ་ཡོད་པས། ཉིན་མོ་དེ་ལ་དགའ་ཞིང་མཆོངས་ཤིག དེའི་མེས་པོ་རྣམས་ཀྱིས་ལུང་སྟོན་པ་རྣམས་ལ་དེ་ལྟར་བྱས་སོ།

༢༤ འོན་ཀྱང་ཁྱེད་ཕྱུག་པོ་རྣམས་སྙིང་རེ་རྗེ། ཁྱོད་ལ་སེམས་གསོ་ཐོབ་ཟིན།

༢༥ ཁྱེད་ད་ལྟ་ཚིམ་པ་རྣམས་སྙིང་རེ་རྗེ། ཁྱེད་ལྟོགས་པར་འགྱུར་རོ། ཁྱེད་ད་ལྟ་དགོད་པ་སྙིང་རེ་རྗེ། མྱ་ངན་བྱེད་ཅིང་ངུ་བར་འགྱུར།

༢༦ མི་ཀུན་གྱིས་ཁྱེད་ལ་བསྟོད་ན་སྙིང་རེ་རྗེ། དེའི་མེས་པོ་རྣམས་ཀྱིས་ལུང་སྟོན་པ་རྫུས་མ་རྣམས་ལ་དེ་ལྟར་བྱས་སོ༎

༢༧ ཁྱེད་ཉན་མཁན་རྣམས་ལ་ངས་འདི་ལྟར་ཟེར། དགྲ་ལ་བྱམས་པ་བྱོས། སྡང་བ་རྣམས་ལ་བཟང་པོ་བྱོས།

༢༨ ཁྱེད་ལ་དམོད་པ་རྣམས་ལ་བྱིན་རླབས་ཐོང་། ཁྱེད་ལ་གཤེ་བ་རྣམས་ཀྱི་དོན་དུ་སྨོན་ལམ་ཐོབ།

༢༩ ཁྱེད་ཀྱི་འགྲམ་པ་ཡ་གཅིག་ལ་འགྲམ་ལྕག་བརྒྱབ་མཁན་ལ་གཞན་ཡ་གཅིག་ཀྱང་སྟོན། སུས་ཁྱེད་ཀྱི་ཕྱུ་པ་འཁྱེར་ན། སྟོད་ཐུང་ཡང་འཁྱེར་བ་ལས་མ་འགེགས་ཤིག

༣༠ ཁྱེད་ལས་སློང་བ་ཐམས་ཅད་ལ་སྟེར། སུས་ཁྱེད་ཀྱི་ནོར་ཁྱེར་ན་མ་རྩོད་ཅིག

༣༡ གཞན་ལས་ཇི་ལྟར་འདོད་པ། དེ་ཀ་བཞིན་དུ་གཞན་ལ་བྱོས་ཤིག

༣༢ ཁྱེད་ལ་བྱམས་མཁན་ལ་བྱམས་ན། ཁྱོད་ཀྱིས་ཧ་ལས་ཆེ་བ་ཅི་བྱས། སྡིག་ཅན་གྱིས་ཀྱང་བྱམས་མཁན་ལ་བྱམས་སོ།

༣༣ ཁྱེད་ལ་ཕན་མཁན་ལ་ཕན་ན། ཧ་ལས་ཆེ་བ་ཅི་བྱས། སྡིག་ཅན་གྱིས་ཀྱང་དེ་ལྟར་བྱེད་དོ།

༣༤ ཁྱེད་ལ་ཐོབ་པའི་རེ་བ་ཡོད་དེ་སྐྱི་ན། ཧ་ལས་ཆེ་བ་ཅི་བྱས། སྡིག་ཅན་གྱིས་ཀྱང་སྡིག་ཅན་ལ་ཚབ་ཐོབ་ཕྱིར་སྐྱིའོ།

༣༥ དགྲ་ལ་བྱམས་པ་བྱེད་ཅིང་ཕན་ཐོགས་ཤིག ལན་ལ་མི་རེ་བར་སྐྱིས་ཤིག་དང་། ཁྱེད་ཀྱི་རྔན་པ་ཆེ་སྟེ། དྲིན་མི་ཤེས་པ་དང་ངན་པ་ལའང་བླ་ན་མེད་པའི་དཀོན་མཆོག་བཀའ་དྲིན་ཅན་ཡིན་པས། ཁྱེད་ཁོང་གི་སྲས་སུ་འགྱུར་འོང་།

༣༦ ཁྱེད་ཀྱི་ཡབ་སྙིང་རྗེ་ཅན་ཡིན་པ་ལྟར། ཁྱེད་ཀྱང་སྙིང་རྗེ་ཅན་དུ་གྱུར་ཅིག

༣༧ མཚང་མ་འབྲུ། ཁྱེད་ལའང་མཚང་མི་འབྲུ། གཤགས་མ་འདེབས། ཁྱེད་ལའང་གཤགས་མི་འདེབས། བཟོད་པ་སྐྱེད་ཅིག ཁྱེད་ལའང་བཟོད་པ་སྐྱེད་པར་འགྱུར།

༣༨ སྟེར་ཞིག་ཁྱེད་ལའང་སྟེར་བར་འགྱུར། ཁྱེད་ཀྱིས་གང་འཇལ་བའི་བྲེ་དེ་ཀས་ཁྱེད་ལའང་འཇལ་བར་འགྱུར་བས། བྲེ་བཟང་པོ་མནན་ཏེ་སྤྲུགས་ནས་བྱུར་བུར་གང་བ་ཁྱེད་ཀྱི་ཐུ་བར་བླུག་འོང་གསུངས་སོ།

༣༩ ཁོང་གིས་དེ་རྣམས་ལ་དཔེ་ཞིག་ཀྱང་གསུངས་པ། ལོང་བས་ལོང་བ་འཁྲིད་ཐུབ་བམ། གཉིས་ཀ་དོང་ནང་མི་ལྟུང་ངམ།

༤༠ སློབ་དཔོན་ལས་སློབ་མ་མི་ཆེ་ནའང་། ཡོན་ཏན་མཐར་ཕྱིན་ནས་སློབ་དཔོན་དང་འདྲ་བར་འགྱུར།

༤༡ སྤུན་གྱི་མིག་ན་སྦུར་མ་མཐོང་ཡང་། རང་གི་མིག་གི་གདུང་མ་མི་ཚོར་བ་ཅི་ཡིན།

༤༢ རང་གི་མིག་ན་གདུང་མ་མི་མཐོང་བར། སྤུན་ལ། ཁྱོད་ཀྱི་མིག་གི་སྦུར་མ་དེ་ང་ལ་འདོན་དུ་ཆུག་ཅེས་ཅི་ལྟར་ཟེར་ཐུབ། ཁ་ཆོས་པ་ཁྱོད་སྔོན་ལ་རང་གི་མིག་ནས་གདུང་མ་ཕྱུངས་ཤིག དེ་ནས་སྤུན་གྱི་མིག་གི་སྦུར་མ་གསལ་པོར་མཐོང་ནས་འདོན་ཐུབ་འོང་།

༤༣ འབྲས་བུ་ངན་པ་སྐྱེད་པའི་རྩི་ཤིང་བཟང་པོ་མེད། འབྲས་བུ་བཟང་པོ་སྐྱེད་པའི་རྩི་ཤིང་ངན་པ་མེད་དེ།

༤༤ རྩི་ཤིང་རེ་རེའི་བཟང་ངན་འབྲས་བུ་ལས་ཤེས་སོ། ཚེར་མ་ལས་སེ་ཡབ་མི་འབྱུང་། ལྗང་ཚེར་ལས་རྒུན་འབྲུམ་མི་འབྱུང་།

༤༥ སྙིང་གི་ནང་ནས་ལུད་པ་དེ་ཁ་ནས་འཐོན་པས། བཟང་པོས་སྙིང་གི་མཛོད་བཟང་པོ་ནས་བཟང་པོ་འདོན། ངན་པས་མཛོད་ངན་པ་ནས་ངན་པ་འདོན་ནོ༎

༤༦ ངས་སྨྲས་པ་བཞིན་དུ་མི་བྱེད་པར་ང་ལ། གཙོ་བོ་ལགས། གཙོ་བོ་ལགས་ཅི་ལ་ཟེར།

༤༧ ངའི་རྩར་འོངས་ནས་ངའི་བཀའ་ཐོས་ཏེ་དེ་བཞིན་དུ་བྱེད་མཁན་སུ་འདྲ་ཞིག་ཡིན་ངས་ཟེར་ན།

༤༨ ཁང་པ་རྩིག་ཕྱིར་ས་གཏིང་རིང་བྲུས་ནས། བྲག་གི་ཁར་རྩིག་རྨང་བཏིང་མཁན་དང་འདྲའོ། ཆུ་ལོག་བྱུང་ནས་ཆུའི་ཤུགས་ཁང་པ་དེ་ལ་ཕོག་ཀྱང་བརྟན་པོར་བརྩིགས་པས་མ་གཡོས་སོ།

༤༩ འོན་ཀྱང་ངའི་བཀའ་ཐོས་ནས་མི་བྱེད་མཁན་ནི། རྨང་མ་འབྲུ་བར་སའི་ཁར་ཁང་པ་བརྩིགས་མཁན་དང་འདྲའོ། ཆུའི་ཤུགས་ཁང་པ་དེ་ལ་ཕོག་པ་ཙམ་གྱིས་བརྡིབས་ནས། རྩ་བ་ནས་བརླགས་སོ་ཞེས་གདམས་སོ༎

༧

ཁོང་གིས་མི་ཚོགས་ཀྱི་ཐོས་སར་ཞལ་གདམས་རྣམས་གསུངས་ཟིན་པའི་འོག་ཏུ། ཀ་ཕར་ནཱ་ཧུམ་དུ་ཕེབས་སོ།

༢ བརྒྱ་དཔོན་ཞིག་གི་གཡོག་པོ་གཅེས་པ་ནད་ཀྱིས་མནར་ནས་འཆི་བ་ལ་ཐུག་པས།

༣ ཡེ་ཤུའི་སྙན་གྲགས་ཐོས་ནས། ཁོའི་གཡོག་པོ་གསོ་བར་མཛད་ཕྱིར། ཡ་ཧུ་དཱ་པའི་རྒན་པོ་རེ་ཁོང་གི་དྲུང་དུ་གདན་འདྲེན་པར་བཏང་སྟེ།

༤-༥ དེ་རྣམས་བསླེབས་ནས་ཁོང་ལ། ཁོ་ང་ཚོའི་མི་བརྒྱུད་ལ་བྱམས་ཤིང་། ང་ཚོའི་འདུ་ཁང་ཡང་ཁོས་བརྩིགས་པས། ཁྱེད་ཀྱིས་ཁོ་ལ་དེ་ལྟར་མཛད་འོས་སོ་ཞེས་ནན་གྱིས་ཞུས་པས།

༦ ཡེ་ཤུ་མཉམ་དུ་ཕེབས་ཏེ། ཁོའི་ཁང་པ་དང་ཉེ་བར་བྱོན་པ་དང་བརྒྱ་དཔོན་གྱིས་གྲོགས་པོ་རེ་བཏང་ནས་ཁོང་ལ། ཇོ་བོ་ལགས། འོ་བརྒྱལ་མ་མཛད་པར་ཁྱེད་ང་ལྟ་བུའི་ཐོག་འོག་ཏུ་ཕེབས་པར་མི་འོས་པ་མ་ཟད།

༧ ང་རང་ཁྱེད་ཀྱི་དྲུང་དུ་བཅར་བར་མི་འོས་བསམ་མོ། བཀའ་ཙམ་ཞིག་གནོང་དང་། ངའི་གཡོག་པོ་གསོ་བར་འགྱུར་རོ།

༨ ང་གཞན་གྱི་དབང་འོག་ཏུ་ཡོད་ནའང་། ངའི་འོག་ལའང་དམག་མི་ཡོད། གཅིག་ལ་སོང་ཟེར་ན་འགྲོ། གཅིག་ལ་ཤོག་ཟེར་ན་འོང་། གཡོག་པོ་ལ་ལས་འདི་བྱོས་ཟེར་ན་བྱེད་དོ་ཞེས་ཞུས་སོ།

༩ ཡེ་ཤུས་དེ་གསན་ནས། ཁོ་ལ་ངོ་མཚར་དུ་གྱུར་ནས། འཁོར་རྣམས་ལ་ཞལ་བསྒྱུར་ནས། ཨིས་ར་ཨེལ་གྱི་ནང་ནའང་འདི་འདྲ་བའི་དད་སེམས་མ་བརྙེད་ངས་བདེན་པ་ཟེར་གསུངས་སོ།

༡༠ བཏང་བའི་མི་རྣམས་ཁང་པར་ལོག་བསླེབས་དུས། གཡོག་པོ་སོས་ཡོད་པར་མཐོང་ངོ་༎

༡༡ རིང་པོར་མ་ལོན་པར་ན་ཨེན་བྱ་བའི་གྲོང་ཁྱེར་དུ་ཕེབས། ཉེ་གནས་དང་མི་ཚོགས་ཕྱག་ཕྱིར་སོང་ངོ་།

༡༢ གྲོང་ཁྱེར་གྱི་རྒྱལ་སྒོ་དང་ཉེ་བར་ཕེབས་པའི་ཚེ། མོ་རེང་མོ་ཞིག་གི་བུ་གཅིག་པུ་ཡིན་པའི་རོ་འཁྱེར་ཞིང་། མོ་དང་མཉམ་དུ་གྲོང་ཁྱེར་གྱི་མི་མང་པོ་ཡོད་དོ།

༡༣ གཙོ་བོས་མོ་གཟིགས་ནས། སྙིང་རྗེ་འཁྲུངས་ཏེ། མ་ངུ་ཞིག་གསུངས་ནས།

༡༤ ཉེ་བར་ཕེབས་ཏེ། རོ་སྒམ་ལ་ཕྱག་རེག་པ་དང་། འཁུར་མཁན་རྣམས་བསྡད་དོ། ཁོང་གིས། ཀྱེ་གཞོན་ནུ། ངས་ཁྱོད་ལ་ལོངས་ཤིག་ཟེར་ཞེས་གསུངས་པས།

༡༥ ཤི་མཁན་དེ་ལངས་ནས་སྨྲ་བ་ལ་ཞུགས་ཏེ། ཁོང་གིས་བུ་དེ་མ་ལ་གནང་ངོ་།

༡༦ ཐམས་ཅད་ཀྱིས་འཇིགས་ནས་ལུང་སྟོན་པ་ཆེན་པོ་ཞིག་ང་ཚོའི་དབུས་སུ་བཞེངས། དཀོན་མཆོག་གིས་ཉིད་ཀྱི་མི་སྡེ་ལ་གཟིགས་སོ་ཟེར་ཞིང་། དཀོན་མཆོག་ལ་བསྟོད་དོ།

༡༧ ཁོང་གི་སྐོར་ལ་ལོ་རྒྱུས་འདི་ཡ་ཧུ་དཱ་ཡོངས་དང་། ཡུལ་འཁོར་ཀུན་ཏུ་ཁྱབ་བོ༎

༡༨ ཡོ་ཧ་ནན་ལ་འདི་ཐམས་ཅད་ཁོང་རང་གི་སློབ་མ་རྣམས་ཀྱིས་བཤད་པ་དང་།

༡༩ ཁོང་གི་སློབ་མ་གཉིས་བོས་ཏེ། འབྱོན་པར་འགྱུར་བ་དེ་ཁྱེད་ལགས་སམ། གཞན་ཞིག་ལ་སྒུག་པར་བྱ་ཞེས་གཙོ་བོ་ལ་ཞུ་རུ་བཏང་ངོ་།

༢༠ དེ་གཉིས་ཁོང་གི་དྲུང་དུ་བསླེབས་ཏེ་ཁོང་ལ་ཁྲུས་གསོལ་མཁན་ཡོ་ཧ་ནན་གྱིས་ང་གཉིས་ཁྱེད་ཀྱི་དྲུང་དུ་འདི་ཞུ་རུ་བཏང་བས་འབྱོན་པར་འགྱུར་བ་དེ་ཁྱེད་ལགས་སམ། གཞན་ཞིག་ལ་སྒུག་པར་བྱ་ཞེས་ཞུས་སོ།

༢༡ དུས་ཚོད་དེ་རང་ལ་ཁོང་གིས་མི་མང་པོ་ནད་དང་། གཟུག་ཟེར་དང་། འགོང་པོ་ལས་གསོ་བར་མཛད་དེ། ལོང་བ་མང་པོའི་མིག་འབྱེད་པར་མཛད་ཅིང་།

༢༢ དེ་གཉིས་ལ་བཀའ་ལན་དུ། སོང་ལ། ཁྱེད་ཀྱིས་ཇི་ཐོས་པ་དང་མཐོང་བ། ལོང་བས་མཐོང་བ། ཞ་བོ་འགྲུལ་བ། མཛེ་ཅན་དག་པ། འོན་པས་ཐོས་པ། ཤི་མཁན་ལང་བ། དབུལ་པོས་ཕྲིན་བཟང་ཐོས་པ་རྣམས་ཡོ་ཧ་ནན་ལ་ཤོད་ཅིག

༢༣ ངའི་རྐྱེན་གྱིས་དད་པ་མི་ཉམས་པ་རྣམས་བདེའོ་ཞེས་གསུངས་སོ༎

༢༤ ཡོ་ཧ་ནན་གྱི་བང་ཆེན་སོང་བའི་འོག་ཏུ། ཡེ་ཤུས་མི་ཚོགས་ལ་ཡོ་ཧ་ནན་གྱི་སྐོར་ལ་འདི་སྐད་དུ། ཁྱེད་ཐང་སྟོང་ནང་ཅི་ཞིག་ལ་ལྟ་རུ་སོང་། རླུང་གིས་སྐྱོད་པའི་འདམ་བུ་ཞིག་ལ་ལྟ་རུ་སོང་ངམ།

༢༥ འོ་ན་ཅི་ཞིག་ལ་ལྟ་རུ་སོང་། གོས་འཇམ་པོ་གོན་པ་ཞིག་ལ་ལྟ་རུ་སོང་ངམ། གོས་ཟབ་མོ་གོན་ཏེ། ལོངས་སྤྱོད་ནང་གནས་པ་རྣམས་ནི། རྒྱལ་པོའི་ཕོ་བྲང་ནང་ཡོད་དོ།

༢༦ འོ་ན་ཅི་ལ་ལྟ་རུ་སོང་། ལུང་སྟོན་པ་ཞིག་ལ་ལྟ་རུ་སོང་ངམ། ལུང་སྟོན་པ་ལས་ལྷག་པ་ཞིག་ལ་ལྟ་རུ་སོང་ངོ་ཞེས་ངས་ཟེར།

༢༧ ཁྱེད་ཀྱི་སྔོན་དུ་ང་ཡི་ཕོ་ཉ་གཏོང་༎

དེ་ཡིས་ཁྱེད་ཀྱི་སྔོན་དུ་ཕེབས་ལམ་བཟོ༎

ཞེས་བྲིས་པ་ཁོང་གི་སྐོར་དུ་ཡིན།

༢༨ བུད་མེད་ལས་སྐྱེས་མཁན་ཐམས་ཅད་ཀྱི་ནང་ནས། ཡོ་ཧ་ནན་ལས་ཆེ་བ་གཅིག་ཀྱང་མེད། འོན་ཀྱང་དཀོན་མཆོག་གི་རྒྱལ་སྲིད་ཀྱི་ནང་ན་ཆུང་ཤོས་དེ་ཁོང་ལས་ཆེའོ་ཞེས་ངས་བདེན་པར་ཟེར་གསུངས་སོ།

༢༩ ཡོ་ཧ་ནན་གྱི་ཁྲུས་ཐོབ་པའི་མི་སྡེ་དང་ཤོ་གམ་པ་རྣམས་ཀྱིས་ཐོས་ནས་དཀོན་མཆོག་གི་དྲང་བ་ཉིད་ཀྱི་མངོན་རྟགས་ཕྲོད་དོ༎

༣༠ འོན་ཀྱང་ཕ་རུ་ཤི་པ་དང་ཆོས་ཁྲིམས་ཤེས་པ་རྣམས་ཀྱིས་ཁྲུས་མ་བླངས་པས། དཀོན་མཆོག་གི་ཐུགས་དགོངས་རང་གི་ཕྱིར་དུ་མ་བླངས་སོ།

༣༡ མི་རབས་འདི་ངས་སུ་དང་སྡུར་བར་བྱ། ཅི་དང་འདྲ།

༣༢ ཁྲོམ་ལ་སྡོད་པའི་བྱིས་པ་ཚོས་ཕན་ཚུན་འབོད་ཅིང་། ང་ཚོས་ཁྱོད་ཕྱིར་གླིང་བུ་ཕུས་ཀྱང་གར་མ་རྩེས། ང་ཚོས་ཁྱོད་ཕྱིར་མྱ་ངན་བྱས་ཀྱང་ཁྱོད་མ་ངུས། ཞེས་ཟེར་བ་དང་འདྲའོ།

༣༣ ཅིའི་ཕྱིར་ཞེ་ན། ཁྲུས་གསོལ་མཁན་ཡོ་ཧ་ནན་བག་ལེབ་མི་ཟ་ཞིང་ཆང་མི་འཐུང་བར་ཕེབས་པས། ཁྱོད་ཚོས་ཁོང་ལ་འདྲེ་ཞུགས་ཟེར།

༣༤ མིའི་བུ་ཟ་ཞིང་འཐུང་ཞིང་འོང་བས། ཁྱོད་ཅག་གིས་ཟས་བརྣབ་ཅན། ཆང་འཐུང་། ཤོ་གམ་པ་དང་སྡིག་ཅན་གྱི་གྲོགས་པོའོ་ཟེར།

༣༥ འོན་ཀྱང་དཀོན་མཆོག་གི་ཡེ་ཤེས་ལ་དེའི་བུ་རྣམས་ཀྱིས་མངོན་རྟགས་ཕྲོད་དོ། ཞེས་ཡེ་ཤུས་གསུངས་སོ༎

༣༦ ཕ་རུ་ཤི་པ་ཞིག་གིས་གསོལ་བ་བཞེས་སུ་གདན་ཞུས་ནས། ཁོང་དེའི་ཁྱིམ་དུ་ཕེབས་ཏེ། གསོལ་བ་བཞེས་སུ་བཞུགས་པ་དང་།

༣༧ གྲོང་ཁྱེར་དེའི་བུད་མེད་སྡིག་ཅན་མ་ཞིག་གིས། ཡེ་ཤུ་ཕ་རུ་ཤི་པའི་ཁྱིམ་དུ་བཞུགས་ཡོད་པ་ཤེས་ནས། སྤོས་ཆུས་བཀང་བའི་ཀ་མ་རུའི་བུམ་པ་ཞིག་ཁུར་ཏེ།

༣༨ སྐུ་རྒྱབ་ཏུ་ཞབས་ཀྱི་རྩར་ལངས་ནས། ངུ་ཞིང་མཆི་མས་ཞབས་ཁྲུས་ཏེ། སྐྲས་ཕྱིས་ནས། ཞབས་ལ་འོ་མང་དུ་བྱས་ནས། སྤོས་ཆུ་བྱུགས་སོ།

༣༩ ཁོང་སྤྱན་དྲངས་པའི་ཕ་རུ་ཤི་པས་དེ་མཐོང་ནས། མོ་ནི་སྡིག་ཅན་ཡིན་པས། གལ་ཏེ་ལུང་སྟོན་པ་ཡིན་ན། ཁོང་ལ་རེག་པའི་བུད་མེད་འདི་སུ་དང་ཇི་ལྟ་བུ་ཡིན་པ་ཤེས་དགོས་སྙམ་པ་ལས།

༤༠ ཡེ་ཤུས་དེ་ལ། ཤི་མོན། ང་ལ་སྨྲ་རྒྱུ་ཞིག་ཡོད་གསུངས་པ་དང་། དེས་སྟོན་པ་ལགས། གསུང་མཛོད་ཞུས་སོ།

༤༡ ཁོང་གིས། བུན་བདག་ཅིག་ལ་བུ་ལོན་པ་གཉིས་ཡོད་དེ། གཅིག་ལ་དི་ནཱར་ལྔ་བརྒྱ་དང་། གཅིག་ལ་ལྔ་བཅུའི་བུ་ལོན་ཡོད་དོ།

༤༢ དེ་འཇལ་མ་ཐུབ་པས། གཉིས་ཀ་བསལ་ལོ། གང་དེས། བུན་བདག་ལ་ལྷག་པར་གཅེས་འོང་གསུངས་པ་དང་།

༤༣ ཤི་མོན་གྱིས། ངའི་བསམ་པར་མང་པོ་བསལ་བ་དེས་ལྷག་པར་གཅེས་འོང་ཞུས་སོ། ཁོང་གིས། ཁྱོད་ཀྱིས་དྲང་པོར་སྨྲས་སོ་གསུངས་ནས།

༤༤ བུད་མེད་དེའི་ཕྱོགས་སུ་ཞལ་བསྒྱུར་ནས་ཤི་མོན་ལ། བུད་མེད་འདི་མཐོང་ངམ། ང་ཁྱོད་ཀྱི་ཁྱིམ་དུ་འོངས་པས་ངའི་རྐང་པའི་ཁར་ཁྱོད་ཀྱིས་ཆུ་མ་བླུགས། མོས་ངའི་རྐང་པ་མཆི་མས་ཁྲུས་ཏེ། སྐྲས་ཕྱིས་སོ།

༤༥ ཁྱོད་ཀྱིས་ང་ལ་འོ་མ་བྱས། མོས་ང་སླེབས་པ་ནས་ཚུན་ངའི་རྐང་པར་བར་མ་ཆད་པར་འོ་བྱས་སོ།

༤༦ ཁྱོད་ཀྱིས་ངའི་མགོ་ལ་སྣུམ་མ་བྱུགས། མོས་ངའི་རྐང་པར་སྤོས་ཆུ་བྱུགས་སོ།

༤༧ དེའི་ཕྱིར་ངས་ཁྱོད་ལ་ཟེར། མོའི་སྡིག་པ་མང་ཡང་ང་ལ་མང་དུ་གཅེས་པས། མོའི་སྡིག་པ་སེལ་ལོ། སྡིག་སེལ་ཉུང་ངུ་ཐོབ་པ་དེས་ཉུང་ངུ་གཅེས་སོ་གསུངས།

༤༨ དེ་ནས་མོ་ལ། ཁྱོད་ཀྱི་སྡིག་པ་རྣམས་སེལ་ཟིན་གསུངས་པས།

༤༩ མགྲོན་པོ་རྣམས་ཀྱིས། སྡིག་པའང་སེལ་བ་འདི་སུ་ཡིན་སྙམ་མོ།

༥༠ ཡེ་ཤུས་མོ་ལ། ཁྱོད་ཀྱི་དད་པས་ཁྱོད་ཐར་བས། ཞི་བདེ་བར་སོང་གསུངས་སོ༎

༨

རིང་པོར་མ་ལོན་པར་ཁོང་གསུང་ཆོས་གནང་ཞིང་། དཀོན་མཆོག་གི་རྒྱལ་སྲིད་ཀྱི་ཕྲིན་བཟང་འཆད་ཅིང་། གྲོང་ཁྱེར་དང་ཡུལ་ཚོ་བརྒྱུད་ནས་ཕེབས་སོ། ཁོང་གི་ཕྱག་ཕྱིར་བཅུ་གཉིས་པོ་དང་།

༢-༣ འགོང་པོ་བདུན་ཐོན་པའི་མག་དལ་མ་ཟེར་བའི་མིར་ཡམ་དང་། ཧེ་རོ་དཱེའི་གཉེར་པ་ཀུ་སཱའི་ཆུང་མ་ཡོ་ཧན་ནཱ་དང་། སུ་སན་ནཱ་དང་། བུད་མེད་གཞན་ཁ་ཅིག་ཡོད་དོ། དེ་རྣམས་འགོང་པོ་དང་ནད་ལས་ཁོང་གིས་བསྐྱབས་པ་ཡིན་ཅིང་། རང་གི་ནོར་ནས་ཁོང་ལ་ཞབས་ཏོག་བྱེད་དོ༎

༤ གྲོང་ཁྱེར་ཐམས་ཅད་ནས་མི་རྣམས་འོང་སྟེ། མི་ཚོགས་ཆེན་པོ་ཁོང་གི་དྲུང་དུ་འཛོམས་པའི་ཚེ། ཁོང་གིས་དཔེའི་སྒོ་ནས་འདི་སྐད་དུ།

༥ ཞིང་པ་ཞིག་ས་བོན་འདེབས་ཕྱིར་ཐོན་ཏེ། འདེབས་ཙ་ན་ཁ་ཅིག་ལམ་ཁར་འགྲིལ་ཏེ། རྐང་པས་བརྫིས་གནམ་གྱི་བྱས་ཀྱང་ཟོས་སོ།

༦ ཁ་ཅིག་བྲག་གི་ཁར་འགྲིལ་ཏེ། གཤེར་མེད་པས་རྡོལ་མ་ཐག་ཏུ་སྐམས་སོ།

༧ ཁ་ཅིག་ཚེར་གསེབ་ཏུ་འགྲིལ་ཏེ། ཚེར་མ་མཉམ་དུ་སྐྱེས་ནས་མནན་ཏོ།

༨ ཁ་ཅིག་ས་བཟང་པོའི་ནང་དུ་འགྲིལ་ཏེ། སྐྱེས་ཏེ་འབྲུ་བརྒྱ་འགྱུར་ཆགས་སོ་གསུང་ཞིང་སྐད་ཆེན་པོས། ཉན་པའི་རྣ་བ་ཡོད་པ་དེས་ཉོན་ཅིག་གསུངས་སོ༎

༩ ཉེ་གནས་རྣམས་ཀྱིས། དཔེ་དེའི་དོན་ཅི་ལགས་ཞུས་པ་དང་ཁོང་གིས།

༡༠ དཀོན་མཆོག་གི་རྒྱལ་སྲིད་ཀྱི་གསང་བ་རྟོགས་པ་འདི་ཁྱེད་ལ་གནང་ཡོད་ཀྱང་། གཞན་ལ་དཔེའི་སྒོ་ནས་བྱུང་བས། ལྟ་བར་བྱེད་ཀྱང་དེ་ཚོས་མི་མཐོང་ཞིང་། ཐོས་པར་བྱེད་ཀྱང་རྟོགས་པར་མི་བྱེད་དོ༎

༡༡ དཔེ་དེའི་དོན་ནི། ས་བོན་ནི་དཀོན་མཆོག་གི་བཀའ་ཡིན།

༡༢ ལམ་ཁར་འགྲིལ་བ་དེ་བཀའ་ཐོས་ཀྱང་བདུད་འོངས་ནས། དད་པ་མི་བྱེད་པ་དང་མི་ཐར་བའི་ཕྱིར། སྙིང་ནས་བཀའ་འཕྲོག་པ་རྣམས་ཡིན།

༡༣ བྲག་ཁར་འགྲིལ་བ་དེ། བཀའ་ཐོས་ནས་དགའ་ཞིང་བླང་ཡང་། རྩ་བ་མེད་པས་རེ་ཞིག་དད་པ་བྱེད་ཀྱང་། ཚོད་ལྟའི་དུས་སུ་དད་པ་ལོག་པ་རྣམས་ཡིན་ནོ།

༡༤ ཚེར་གསེབ་ཏུ་འགྲིལ་བ་དེ། བཀའ་ཐོས་ནས་ཡུན་ཙམ་ན་ཚེ་འདིའི་སེམས་ཁྲལ་དང་། ནོར་དང་། འདོད་ཡོན་གྱིས་མནན་ཏེ། འབྲས་བུ་མ་སྨིན་པ་རྣམས་ཡིན་ནོ།

༡༥ ས་བཟང་པོར་འགྲིལ་བ་དེ། སྙིང་ལེགས་མོ་དང་བཟང་པོས་བཀའ་ཐོས་ནས། དམ་དུ་བཟུང་སྟེ། བཟོད་སྲན་གྱིས་འབྲས་བུ་སྐྱེད་པ་རྣམས་ཡིན་ནོ༎

༡༦ སུས་ཀྱང་མར་མེ་སྤར་ནས་སྣོད་ཀྱིས་མི་འགེབས། ཉལ་ཁྲིའི་འོག་ཏུ་མི་འཇོག་པར་ནང་དུ་འོང་བ་རྣམས་ཀྱིས་འོད་མཐོང་ཕྱིར། སྟེགས་ཀྱི་ཁར་འཇོག་གོ།

༡༧ མངོན་པར་མི་འགྱུར་བ་ཅིའང་སྦས་མེད། ཤེས་པ་དང་མངོན་པར་མི་འགྱུར་བའི་གསང་བ་ཅིའང་མེད།

༡༨ ཇི་ལྟར་ཉན་པར་ནན་ཏན་གྱིས་ལྟོས། ཡོད་མཁན་ལ་སྣོན་པར་འགྱུར་གྱིས། མེད་མཁན་ལས་གང་ཡོད་བསམ་པ་དེའང་འཁྱེར་བར་འགྱུར་གསུངས་སོ༎

༡༩ ཁོང་གི་ཡུམ་དང་སྐུ་མཆེད་རྣམས་བསླེབས་ནས། མི་ཚོགས་ཀྱི་སྟབས་ཀྱིས་ཁོང་གི་དྲུང་དུ་མ་ཐར་བ་དང་།

༢༠ ཁྱེད་ཀྱི་ཡུམ་དང་སྐུ་མཆེད་ཀྱིས་ཁྱེད་མཇལ་བར་འདོད་པས། ཕྱི་རོལ་ན་བཞུགས་སོ་ཞེས་ཞུས་པས།

༢༡ ཁོང་གིས་དེ་ཚོར། དཀོན་མཆོག་གི་བཀའ་ཐོས་ནས་དེ་བཞིན་དུ་བྱེད་པ་རྣམས་ངའི་མ་དང་སྤུན་ཡིན་ནོ་གསུངས་སོ༎

༢༢ ཉིན་གཅིག་ཡེ་ཤུ་ཉེ་གནས་རྣམས་དང་བཅས་གྲུར་ཞུགས་ནས། ང་ཚོ་མཚོའི་ཕ་རོལ་དུ་འགྲོའོ་གསུངས་ནས་ཕེབས་སོ།

༢༣ གྲུ་འགྲོ་བ་ལས་ཁོང་མནལ་གཟིམས་སོ། མཚོ་ལ་རླུང་ཚུབ་དྲག་པོ་ལངས་ནས། གྲུ་ཆུས་གང་ཞིང་སྲོག་གི་ཉེན་བྱུང་བས།

༢༤ སྐུ་དྲུང་དུ་སོང་ནས་མནལ་སད་དེ། ཇོ་བོ། ཇོ་བོ་ལགས། ང་ཚོ་འཆིའོ་ཞུས་པ་དང་། ཁོང་མནལ་སད་དེ། རླུང་དང་ཆུའི་ངར་ལ་བཀའ་བཀྱོན་མཛད་པས། གཉིས་ཀ་ཆད་ནས་ཞི་བར་གྱུར་ཏོ།

༢༥ དེ་རྣམས་ལ། ཁྱོད་ཀྱི་དད་པ་ག་ན་ཡོད་གསུངས་སོ། དེ་ཚོ་འཇིགས་ཤིང་ངོ་མཚར་དུ་གྱུར་ཏེ། ཕན་ཚུན་གླེང་ཞིང་། འདི་སུ་ཡིན། རླུང་དང་ཆུ་ལའང་བཀའ་གནང་སྟེ། ཉན་ནོ་ཞེས་སྨྲས་སོ༎

༢༦ ག་ལིལ་ཡུལ་གྱི་ཐད་ཀར་གེ་རཱ་སེན་ཡུལ་དུ་ཕེབས་ནས།

༢༧ སྐམ་སར་འཐོན་པ་དང་། མི་འགོང་པོ་ཞུགས་པ་ཞིག་ཡུན་རིང་ནས་གོས་མ་གོན་པར། ཁང་པར་མི་བསྡད་ཅིང་། དུར་ཁུང་ནང་བསྡད་པའི་གྲོང་ཁྱེར་དེའི་མི་དེ་དང་ཕྲད་ནས།

༢༨ ཡེ་ཤུས་མི་དེའི་ནང་ནས་ཐོན་ཞིག་གསུངས་པས། ཁོས་ཀུ་སྒྲ་རྒྱབ་ཅིང་། སྐུ་དྲུང་དུ་ལུས་ས་ལ་བརྡབས་ནས། སྐད་ཆེན་པོས། བླ་ན་མེད་པའི་དཀོན་མཆོག་གི་སྲས་ཡེ་ཤུ་ལགས། ཁྱེད་དང་ང་ཚོ་ལ་འབྲེལ་བ་ཅི་ཡོད། ང་ལ་འཚེ་བར་མ་མཛད་ཅེས་ཞུས་སོ།

༢༩ མི་དེ་ལ་ལན་མང་འགོང་པོས་བཟུངས་ནས། ལྕགས་ཐག་དང་ལྕགས་སྒྲོག་གིས་བཅིངས་ཏེ། མི་རྣམས་ཀྱིས་སྲུང་ཡང་། ལྕགས་ཐག་བཅད་དེ། འགོང་པོས་འབྲོག་སྟོང་ལ་འདེད་དོ།

༣༠ ཡེ་ཤུས། ཁྱོད་ཀྱི་མིང་ལ་ཅི་ཟེར་ཞེས་བཀའ་འདྲི་མཛད་པ་དང་། འགོང་པོ་མང་པོ་ཞུགས་ཡོད་པའི་མི་དེས། ང་ཚོའི་མིང་ལ་དམག་དཔུང་ཟེར་རོ་ཞུས་ནས།

༣༡ དེ་ཚོ་གཏིང་རུམ་གྱི་ནང་འགྲོ་བའི་བཀའ་མི་གནང་ཕྱིར་བཅོལ་ཏོ༎

༣༢ རི་ལ་འཚོ་བའི་ཕག་ཁྱུ་ཆེན་པོ་ཞིག་ཡོད་པ་ལས། ཕག་གི་ནང་དུ་འཇུག་པའི་དགོངས་པ་གནང་བའི་ཕྱིར་བཅོལ་ནས། ཁོང་གིས་དེ་གནང་བས།

༣༣ འགོང་པོ་རྣམས་ཁོའི་ནང་ནས་ཕྱིར་ཐོན་ཏེ། ཕག་གི་ནང་དུ་ཞུགས་ནས། ཕག་ཁྱུ་དེ་གཡང་གཟར་ནས་རྒྱུགས་པས་མཚོར་ལྷུངས་ནས་ཤིའོ།

༣༤ ཕག་རྫི་རྣམས་ཀྱིས་ཅི་བྱུང་བ་མཐོང་ནས་བྲོས་ཏེ། གྲོང་ཁྱེར་དང་གྲོང་ཚོར་གནས་ཚུལ་ཁྱེར་ནས།

༣༥ ཡུལ་པ་རྣམས་ཅི་བྱུང་བ་བལྟ་རུ་ཐོན་ཏེ། ཡེ་ཤུའི་དྲུང་དུ་བསླེབས་ནས། འགོང་པོ་ཐོན་པའི་མི་དེ། གོས་གོན་ཏེ། དྲན་པ་སོས་ནས། ཡེ་ཤུའི་ཞབས་དྲུང་དུ་བསྡད་པ་མཐོང་ནས་འཇིགས་སོ།

༣༦ མཐོང་བ་རྣམས་ཀྱིས་འགོང་ཞུགས་དེ་ཇི་ལྟར་སོས་པ་བཤད་པས།

༣༧ གེ་རཱ་སེན་གྱི་ཡུལ་འཁོར་གྱི་མི་ཐམས་ཅད་ཤིན་ཏུ་འཇིགས་པས། ཁོང་ལ་ང་ཚོའི་རྩ་ནས་ཕར་ཕེབས་ཤིག་ཞུས་པ་དང་། ཁོང་གྲུ་ལ་ཞུགས་ནས་ལོག་ཕེབས་སོ།

༣༨ འགོང་པོ་ཐོན་པའི་མི་དེས། ང་ཁྱེད་མཉམ་སྡོད་པར་གནོང་ཞིག་ཅེས་ཞུ་བ་ཕུལ་ཀྱང་། ཡེ་ཤུས་དེ་ཕར་ལ་བཏང་བ་གནང་ཞིང་།

༣༩ ཁྱིམ་དུ་ལོག་སྟེ། དཀོན་མཆོག་གིས་ཁྱོད་ལ་ཇི་ལྟ་བུ་མཛད་པ་ཤོད་ཅིག་གསུངས་པ་དང་། ཁོ་སོང་ནས་ཡེ་ཤུས་ཁོའི་ཕྱིར་ཇི་ལྟ་བུ་མཛད་པ་གྲོང་ཁྱེར་ཡོངས་ལ་བཤད་དོ༎

༤༠ ཡེ་ཤུ་ལོག་ཕེབས་པའི་ཚེ། ཁོང་ལ་སྒུག་པའི་མི་ཚོགས་ཀྱིས་ཁོང་གདན་དྲངས་སོ།

༤༡ འདུ་ཁང་གི་དབུ་མཛད་ཡ་ཨིར་བྱ་བ་འོངས་ནས། ཡེ་ཤུའི་ཞབས་དྲུང་དུ་ལུས་ས་ལ་བརྡབས་ཏེ། ངའི་ཁྱིམ་དུ་ཕེབས་སུ་གསོལ།

༤༢ ལོ་བཅུ་གཉིས་ཙམ་ལོན་པའི་ངའི་བུ་མོ་གཅིག་པུ་འཆི་བ་ལ་ཐུག་ཡོད་ཞུས་སོ༎

དེར་ཁོང་ཕེབས་པ་ལས་མི་ཚོགས་ཀྱིས་རུབ་བོ།

༤༣ ལོ་བཅུ་གཉིས་ཁྲག་འཛག་ཅིང་ན་བར་སུས་ཀྱང་གསོ་མ་ཐུབ་པའི་བུད་མེད་གཅིག་ཡོད་པ།

༤༤ སྐུ་རྒྱབ་ནས་འོངས་ཏེ། ན་བཟའི་སྣེ་མོ་ལ་རེག་པ་ཙམ་གྱིས་མོའི་ཁྲག་ཆད་དོ།

༤༥ ཡེ་ཤུས་ང་ལ་རེག་མཁན་སུ་ཡིན་གསུངས་པས། ཐམས་ཅད་ཀྱིས་ང་མིན་ཞུས་ནས་པེ་ཏྲོས། ཇོ་བོ་ལགས། མི་ཚོགས་ཀྱིས་ཁྱེད་ལ་རུབ་ཅིང་བཙིར་རོ་ཞུས་སོ།

༤༦ ཡེ་ཤུས། ངའི་ནང་ནས་མཐུ་སྟོབས་ཤིག་ཐོན་པ་ཚོར་བས། གཅིག་གིས་ང་ལ་རེག་པ་ཡིན་འདུག་གསུངས་པས།

༤༧ བུད་མེད་དེས་ཡིབ་མི་ཐུབ་པར་མཐོང་ནས། འདར་གྱིན་འོངས་ཏེ། སྐུ་དྲུང་དུ་ལུས་ས་ལ་བརྡབས་ནས། རེག་པའི་རྒྱུ་དང་། རེག་པ་ཙམ་གྱིས་ཕན་པ། མི་ཐམས་ཅད་ཀྱི་མདུན་དུ་ཞུས་སོ།

༤༨ ཁོང་གིས་མོ་ལ། བུ་མོ། ཁྱོད་ཀྱི་དད་པས་ཁྱོད་ཐར་བ་ཡིན། ཞི་བདེ་བར་སོང་ཞིག་གསུངས་སོ༎

༤༩ གསུང་འཕྲོ་མ་ཟིན་པར། དབུ་མཛད་ཀྱི་དྲུང་ནས་མི་འོངས་ནས་ཡ་ཨིར་ལ། ཁྱེད་ཀྱི་བུ་མོ་ཤི་བས། སྟོན་པར་འོ་བརྒྱལ་མ་ཞུ་སྨྲས་སོ།

༥༠ ཡེ་ཤུས་དེ་གསན་ནས་དབུ་མཛད་ལ། མ་འཇིགས་ཤིག དད་པ་རང་བྱོས་ཤིག མོ་སླར་གསོ་བར་འགྱུར་གསུངས་ནས།

༥༡ ཁང་པ་ལ་ཕེབས་པའི་ཚེ། པེ་ཏྲོ་དང་། ཡ་ཀོབ་དང་། ཡོ་ཧ་ནན་དང་། བུ་མོའི་ཕ་མ་གཉིས་མ་གཏོགས་པར། གཞན་ཁོང་དང་མཉམ་ནང་དུ་ཞུགས་པར་མ་གནང་ངོ་།

༥༢ དེར་ཐམས་ཅད་ཀྱིས་ངུ་ཞིང་མྱ་ངན་བྱེད་པས། ཁོང་གིས་མ་ངུ་ཞིག མོ་མ་ཤི་བར་ཉལ་ལོ་གསུངས་པ་དང་།

༥༣ དེ་ཚོས་མོ་ཤི་བར་ཤེས་ནས་ཁོང་ལ་ཁྲེལ་དགོད་བཏང་ངོ་།

༥༤ ཡེ་ཤུས་མོའི་ལག་པ་ནས་བཟུང་སྟེ། བུ་མོ་ལོངས་ཤིག ཅེས་བཀའ་སྩལ་མ་ཐག་ཏུ།

༥༥ དེའི་དབུགས་ཕྱིར་ལོག་ནས་ལངས་སོ། བུ་མོ་ལ་ཁ་ཟས་ཐོང་ཞིག་ཅེས་བཀའ་གནང་ངོ་།

༥༦ ཕ་མ་གཉིས་ཤིན་ཏུ་ངོ་མཚར་དུ་གྱུར་ཏོ། ཁོང་གིས་དེ་དག་ལ་ནན་ཏན་མཛད་ཅིང་། བྱ་བ་འདི་སུ་ལའང་མ་འཆད་གསུངས་སོ༎

༩

སྐུ་ཚབ་བཅུ་གཉིས་པོ་བོས་ནས། འགོང་པོ་ཐམས་ཅད་སྐྲོད་པ་དང་། ནད་གསོ་བའི་མཐུ་དང་དབང་བསྐུར་ཏེ།

༢ དཀོན་མཆོག་གི་རྒྱལ་སྲིད་ཀྱི་ཆོས་བཤད་པ་དང་། ནད་གསོ་ཕྱིར་མངགས་ཏེ།

༣ འདི་སྐད་དུ། ལམ་གྱི་ཕྱིར་དབྱུག་པའམ། སྒྱེ་ཁུག་གམ། རྒྱགས་སམ། དངུལ་ལམ། གོས་གཉིས་སམ། གཞན་ཅིའང་མ་ཁྱེར།

༤ ཁང་པ་གང་དུ་ཞུགས་ན། ཡུལ་དེ་ནས་མ་འཐེགས་པའི་བར་དེར་སྡོད་ཅིག

༥ ཁྱེད་མི་བསུ་བ་དེར་དེ་ཚོར་མངོན་རྟགས་སྟོན་ཕྱིར་དུ། གྲོང་ཁྱེར་དེ་ནས་འགྲོ་དུས་སུ། རྐང་པ་ལས་རྡུལ་སྤྲུགས་ཤིག་གསུངས་སོ།

༦ དེ་རྣམས་སོང་སྟེ། ཡུལ་ཚོ་རྣམས་ནང་ཕྲིན་བཟང་བཤད་ཅིང་ཡུལ་ཀུན་གྱི་ནད་པ་རྣམས་གསོས་སོ༎

༧-༨ མི་ལ་ལས་ཡོ་ཧ་ནན་གཤིན་པོའི་ཁྲོད་ནས་ལངས་སོ། ལ་ལས་ཨེ་ལི་ཡཱ་བྱུང་ངོ་། ལ་ལས་སྔོན་གྱི་ལུང་སྟོན་པ་ཞིག་སླར་ལངས་སོ་སྨྲས་པས། ལྗོངས་དཔོན་ཧེ་རོ་དཱེས་དེ་ཐམས་ཅད་ཐོས་ནས། ཅི་བྱ་མ་ཤེས་ཤིང་འདི་སྐད་དུ།

༩ ཡོ་ཧ་ནན་གྱི་སྐེ་ངས་བཅད་པས། སྐད་ཆ་འདི་འདྲ་ཐོས་པའི་མི་དེ་སུ་ཡིན་སྨྲས་ནས་མཇལ་བར་རྩམ་མོ༎

༡༠ སྐུ་ཚབ་རྣམས་ལོག་བསླེབས་ནས། ཇི་བྱས་པ་རྣམས་ཁོང་ལ་ཞུས་སོ། དེ་རྣམས་སོ་སོར་ཁྲིད་དེ། བེད་ཙ་ཡི་དཱ་བྱ་བའི་གྲོང་ཁྱེར་ལ་ཕེབས་སོ།

༡༡ མི་ཚོགས་ཀྱིས་གོ་ནས་ཕྱིར་འབྲང་བ་དང་ཁོང་གིས་བསྙེན་ཞིང་། དཀོན་མཆོག་གི་རྒྱལ་སྲིད་ཀྱི་སྐོར་དུ་གསུངས་ནས། ནད་གསོ་དགོས་པ་རྣམས་གསོས་པར་མཛད་དོ།

༡༢ ཉི་མ་ཕྱི་ཡོལ་ལ། ཉེ་གནས་བཅུ་གཉིས་པོ་སྐུ་དྲུང་དུ་འོང་སྟེ། འདིར་དབེན་པ་ཡིན་ཏེ། མི་ཚོགས་ཉེ་འཁོར་གྱི་ཡུལ་ཚོ་དང་གྲོང་ལ། དགོངས་མོར་སྡོད་པ་དང་བཟའ་བཏུང་འཚོལ་བར་འགྲོ་བའི་དགོངས་པ་གནོང་ཞིག་ཞུས་སོ།

༡༣ ཁོང་གིས། འདི་རྣམས་ལ་ཟ་རྒྱུ་ཁྱེད་ཀྱིས་སྟེར་ཞིག་གསུངས་སོ། དེ་རྣམས་ཀྱིས། ང་ཚོ་སོང་ནས་མི་ཚོགས་འདིའི་ཕྱིར་ཁ་ཟས་མི་ཉོ་ན། འདིར་བག་ལེབ་ལྔ་དང་ཉ་གཉིས་ལས་ལྷག་མེད་ཞུས་སོ།

༡༤ དེར་མི་སྟོང་ལྔ་ཙམ་ཡོད་དོ། ཁོང་གིས་ཉེ་གནས་རྣམས་ལ། མི་རྣམས་ལྔ་བཅུ་ལྔ་བཅུའི་ཚོ་ཁག་ཏུ་སྡོད་ཆུག་གསུངས།

༡༥ བཀའ་བཞིན་དུ་ཐམས་ཅད་སྡོད་དུ་བཅུག་གོ།

༡༦ ཁོང་གིས་བག་ལེབ་ལྔ་དང་ཉ་གཉིས་པོ་ཕྱག་ཏུ་བཞེས་ནས། ནམ་མཁའ་ལ་གཟིགས་ཤིང་། བྱིན་རླབས་མཛད་དེ་བཅག་ནས། མི་ཚོགས་ལ་འགྲེམ་ཕྱིར་ཉེ་གནས་རྣམས་ལ་གནང་ངོ་།

༡༧ ཐམས་ཅད་ཀྱིས་ཟོས་ཏེ་ཚིམ་ནས་ལྷག་པའི་བྲུལ་བུ་ཙེལ་པོ་བཅུ་གཉིས་བླངས་སོ༎

༡༨ ཁོང་ཟུར་དུ་ཐུགས་དམ་ལ་བཞུགས་ཙ་ན། ཉེ་གནས་རྣམས་ཡོད་པ་དང་ཁོང་གིས། མི་རྣམས་ཀྱིས་ང་སུ་ཡིན་ཟེར་ཞེས་བཀའ་འདྲི་མཛད་པས།

༡༩ ཞུ་ལན་དུ། ལ་ལས་ཁྲུས་གསོལ་མཁན་ཡོ་ཧ་ནན་དང་། ལ་ལས་ཨེ་ལི་ཡཱ། ལ་ལས་སྔོན་གྱི་ལུང་སྟོན་པ་གསོན་པོར་བཞེངས་པ་ཞིག་ལགས་ཟེར་རོ་ཞུས།

༢༠ ཁྱེད་ཀྱིས་ང་སུ་ཡིན་ཟེར་གསུངས་པའི་ཞུ་ལན་དུ། པེ་ཏྲོས། དཀོན་མཆོག་གི་མཱ་ཤི་ཀ་ལགས་ཞུས་སོ༎

༢༡ ཁོང་གིས་དེ་སུ་ལའང་མི་འཆད་པའི་ཕྱིར་ནན་ཏན་མཛད་ནས།

༢༢ མིའི་བུ་སྡུག་བསྔལ་མང་པོ་མྱོང་བ་དང་། ཁོང་རྒན་པོ་དང་། བླ་ཆེན་དང་། མཁན་པོ་རྣམས་ཀྱིས་སྤོང་བ་དང་། བཀྲོང་བ་དང་། ཞག་གསུམ་པ་ལ་གསོན་པོར་བཞེང་བར་དགོས་ཞེས་གསུངས་སོ།

༢༣ ཁོང་གིས་མི་ཐམས་ཅད་ལ། ངའི་རྗེས་སུ་འབྲང་བར་འདོད་པ་དེས། བདག་འཛིན་སྤོང་ལ། ཉིན་རེ་བཞིན་རང་གི་རྒྱང་ཤིང་འཁུར་ལ་ངའི་རྗེས་སུ་འབྲོང་།

༢༤ རང་སྲོག་སྐྱོབ་འདོད་པ་དེས་བརླག ངའི་དོན་རང་སྲོག་བརླག་པ་དེས་སྐྱོབ་པར་འགྱུར།

༢༥ མི་ལ་འཇིག་རྟེན་ཧྲིལ་པོ་ཐོབ་ཀྱང་། རང་སྲོག་བརླག་ན་ཅི་ཕན།

༢༦ ང་དང་ངའི་བཀའ་ལ་ངོ་ཚ་བ་ལ། མིའི་བུས་ཀྱང་ཉིད་དང་ཡབ་དང་ཕོ་ཉ་དམ་པ་རྣམས་ཀྱི་གཟི་བརྗིད་ནང་འབྱོན་པའི་ཚེ་ངོ་ཚ་བར་བྱའོ།

༢༧ འདིར་ཡོད་པ་ཁ་ཅིག་གིས། དཀོན་མཆོག་གི་རྒྱལ་སྲིད་མ་མཇལ་བའི་བར་དུ་འཆི་བ་མི་མྱོང་ཞེས་ངས་བདེན་པར་ཟེར་གསུངས་སོ༎

༢༨ འདི་རྣམས་གསུངས་པའི་ཞག་བརྒྱད་ཙམ་ན། པེ་ཏྲོ་དང་། ཡོ་ཧ་ནན་དང་། ཡ་ཀོབ་གསུམ་ཁྲིད་དེ། ཐུགས་དམ་ཕྱིར་རིར་ཕེབས་སོ།

༢༩ ཐུགས་དམ་གྱི་ཚེ་ཁོང་གི་ཞལ་ངོ་གྱུར་ནས། ན་བཟའ་དཀར་ལ་མདངས་ཅན་དུ་གྱུར་ཏོ།

༣༠ མོ་ཤེ་དང་ཨེ་ལི་ཡཱ། སྐྱེས་བུ་གཉིས་པོས་ཁོང་མཉམ་གླེང་ངོ་།

༣༡ དེ་གཉིས་དཔལ་དང་ལྡན་པར་མངོན་ཏེ། ཡེ་རུ་ཤ་ལེམ་དུ་སྒྲུབ་པར་འགྱུར་བའི་ཁོང་སྐུ་གཤེགས་པའི་འཕྲོས་ཞུས་སོ།

༣༢ པེ་ཏྲོ་དང་དེ་མཉམ་ཡོད་པ་ལ་གཉིད་འཐིབས་ཡོད་ཀྱང་། སད་ནས་ཁོང་གི་གཟི་བརྗིད་དང་། ཁོང་མཉམ་བཞེངས་པའི་སྐྱེས་བུ་གཉིས་པོ་མཇལ་ཏོ།

༣༣ དེ་གཉིས་བཞུད་པའི་ཚེ། པེ་ཏྲོས་ཡེ་ཤུ་ལ། ང་ཚོ་འདིར་བཞུགས་པ་ལེགས། གཟིམ་གུར་གསུམ་ཁྱེད་ལ་གཅིག་མོ་ཤེ་ལ་གཅིག ཨེ་ལི་ཡཱ་ལ་གཅིག་ཕུབ་འོང་ཞེས་ཅི་ཞུས་པ་མ་ཤེས་པར་ཞུས་སོ།

༣༤ ཞུ་བའི་འཕྲོ་ལ་སྤྲིན་བྱུང་ནས་དེ་རྣམས་བསྒྲིབས་ནས་སྤྲིན་ནང་འཇུག་པའི་ཚེ་འཇིགས་སོ།

༣༥ སྤྲིན་ནས་སྒྲ་ཞིག་གིས། འདི་ནི་ངའི་སྲས་ངས་འདམས་པ་དེ་ཡིན། ཁོང་ལ་ཉོན་ཞེས་གསུངས་སོ།

༣༦ དེའི་མོད་ལ་ཡེ་ཤུ་སྐུ་རྐྱང་མཇལ་ཏོ། ཇི་མཐོང་བ་དེ། དེའི་ཚེ་སུ་ལའང་མ་བཤད་པར་ཁ་རོག་གོ།

༣༧ དེའི་སང་ཉིན་རི་ནས་མར་ཕེབས་པ་དང་། མི་ཚོགས་རྣམས་ཀྱིས་མཇལ་ཏོ།

༣༨ མི་ཚོགས་ལས་གཅིག་གིས་སྐད་ཆེན་པོས། སྟོན་པ་ལགས། ངའི་བུ་འདི་ལ་གཟིགས་སུ་གསོལ། ཁོ་ངའི་བུ་གཅིག་ཡིན་ཏེ།

༣༩ འགོང་པོས་འཛིན་ཅིང་གློ་བུར་དུ་སྐད་ངན་འདོན། ཁོ་དྲག་ཏུ་གཟིར་བས་ཁ་ནས་ལྦུ་བ་ཐོན་ནོ། འགོང་པོས་ཤིན་ཏུ་བསྔལ་བར་བྱེད་ཅིང་འཐོན་པར་དཀའོ།

༤༠ ཁྱེད་ཀྱི་ཉེ་གནས་རྣམས་ལ་དེ་སྐྲོད་པའི་ཕྱིར་ཞུས་ཀྱང་དེ་རྣམས་ཀྱིས་མ་ནུས་ཞུས་པ་དང་།

༤༡ ཡེ་ཤུས་མི་རབས་དད་མེད་དང་བསམ་བརླག་ཁྱོད། ང་ཁྱོད་མཉམ་དུ་ཅི་ཙམ་བར་ཐུག་བཟོད་པར་བྱ། ཁྱོད་ཀྱི་བུ་ཁྲིད་ཤོག་གསུངས་སོ།

༤༢ ཁོ་འོངས་པ་དང་འགོང་པོས་ཁོ་ས་ལ་བརྡབས་ནས་དྲག་ཏུ་གཟིར་ཏོ། ཡེ་ཤུས་འགོང་པོ་ལ་བཀྱོན་པས། ཁྱེའུ་སོས་པར་མཛད་དེ་ཕ་ལ་གནང་ངོ་།

༤༣ ཐམས་ཅད་དཀོན་མཆོག་གི་དཔལ་ལ་ཤིན་ཏུ་ངོ་མཚར་བར་གྱུར་ཏོ། དེ་ཐམས་ཅད་ཁོང་གི་མཛད་རྒྱ་ལ་ངོ་མཚར་དུ་གྱུར་པ་ལས། ཁོང་གིས་ཉེ་གནས་རྣམས་ལ།

༤༤ གཏམ་འདི་རྣ་བར་ཞོག་ཅིག མིའི་བུ་མི་རྣམས་ཀྱི་ལག་ཏུ་གཏད་འོང་གསུངས་ཀྱང་།

༤༥ གསུང་དེའི་དོན་ཁོ་ཚོས་མི་རྟོགས་པའི་ཕྱིར་སྦས་པ་ཡིན་པས། མ་གོ་ཞིང་། དེའི་སྐོར་བཀའ་འདྲི་ཞུ་བ་ལ་ནི་ཚབས་སོ༎

༤༦ དེ་ཚོའི་ནང་ནས་མཆོག་སུ་ཡིན་པའི་རྩོད་གླེང་བྱུང་བ་དང་།

༤༧ ཡེ་ཤུས་དེ་ཚོའི་བསམ་པ་མཁྱེན་ནས། བྱིས་པ་ཞིག་ཉིད་ཀྱི་གཞོགས་སུ་བསླངས་ནས།

༤༨ དེ་ཚོར་བྱིས་པ་འདི་ངའི་མིང་རྗོད་ཅིང་བསྙེན་པ་དེས་ང་བསྙེན་ནོ། ང་བསྙེན་པ་དེས་ང་མངགས་མཁན་ཁོང་བསྙེན་ནོ། ཁྱེད་ཀྱི་ནང་ན་ཆུང་ཤོས་དེ་མཆོག་ཡིན་ནོ་གསུངས་སོ༎

༤༩ ཡོ་ཧ་ནན་གྱིས། ཇོ་བོ་ལགས། ཁྱེད་ཀྱི་མཚན་བརྗོད་ཅིང་འགོང་པོ་སྐྲོད་པ་ཞིག་མཐོང་། ཁོ་རྗེས་འབྲང་མ་ཡིན་པས་བཀག་པ་ཡིན་ཞུས་པས།

༥༠ ཡེ་ཤུས་དེ་ལ། ཁྱོད་ལ་དགྲ་མི་བྱེད་པ་དེས་ཁྱོད་ཀྱི་ཕྱོགས་བྱེད་པས་མ་འགེགས་ཤིག་གསུངས་སོ༎

༥༡ ཁོང་ཡར་འཕགས་པའི་དུས་ཉེ་བས། ཡེ་རུ་ཤ་ལེམ་དུ་རྩེ་གཅིག་གིས་ཕྱོགས་ཏེ།

༥༢ སྔོན་དུ་བང་ཆེན་སྩལ་ནས། ཁོང་གི་ཕྱིར་གྲལ་བྱེད་པར་སོང་ནས། ས་མར་ཡཱ་པའི་ཡུལ་ཚོ་ཞིག་ཏུ་བསླེབས་པ་དང་།

༥༣ ཡེ་རུ་ཤ་ལེམ་ལ་ཕྱོགས་པས་ཁོང་ལ་བསུ་བ་མ་བྱས་སོ།

༥༤ ཉེ་གནས་ཡ་ཀོབ་དང་ཡོ་ཧ་ནན་གྱིས་དེ་མཐོང་ནས། གཙོ་བོ། ང་ཚོས་ནམ་མཁའ་ནས་མེ་ཕབ་སྟེ། དེ་ཚོ་ཚར་གཅོད་པ་ལ་མཉེས་སམ་ཞུས་པས།

༥༥ དེ་དག་ལ་གཟིགས་ནས་བཀྱོན་ཏེ།

༥༦ ཡུལ་ཚོ་གཞན་ཞིག་ལ་ཕེབས་སོ༎

༥༧ ལམ་ནས་ཕེབས་པ་ལས། མི་ཞིག་གིས་ཁོང་ལ། ཁྱེད་ཕེབས་སར་ངའང་འབྲང་ངོ་ཞུས་སོ།

༥༨ ཡེ་ཤུས་ཝ་ལ་ཝ་ཚང་ཡོད། གནམ་གྱི་བྱ་ལ་བྱ་ཚང་ཡོད་ཀྱང་། མིའི་བུ་ལ་མགོ་བཞག་སའང་མེད་གསུངས་སོ།

༥༩ གཞན་ཞིག་ལ། ང་ལ་འབྲོང་གསུངས་ཀྱང་དེས། སྔོན་ལ་ངའི་ཕ་དུར་དུ་འཇུག་པར་གནོང་ཞིག་ཞུས།

༦༠ ཁོང་གིས་དེ་ལ། གཤིན་པོ་གཤིན་པོར་སྦ་ཆུག ཁྱོད་རང་སོང་ལ་དཀོན་མཆོག་གི་རྒྱལ་སྲིད་ཀྱི་ཕྲིན་སྤེལ་ཞིག་གསུངས་སོ།

༦༡ གཞན་ཞིག་གིས། ཇོ་བོ། སྔོན་ལ་ངའི་ཁྱིམ་གྱི་མི་རྣམས་ལ་ཕྱི་ཕྱག་བྱེད་དུ་གནོང་ཞིག དེ་ནས་ང་ཞབས་རྗེས་སུ་འབྲང་འོང་ཞུས་པས།

༦༢ ཡེ་ཤུས་དེ་ལ། གཤོལ་ལ་ལག་པ་འཐམ་ནས་ཕྱི་མིག་ལོག་པ་དཀོན་མཆོག་གི་རྒྱལ་སྲིད་ལ་མི་མཚུངས་གསུངས་སོ༎

༡༠

དེའི་རྗེས་སུ་གཞན་བདུན་ཅུ་དོན་གཉིས་ཉེ་གནས་སུ་བསྐོས་ཏེ། ཁོང་རང་ཕེབས་པར་བྱ་བའི་གྲོང་ཁྱེར་དང་ཡུལ་ཚོ་རྣམས་ལ་གཉིས་གཉིས་སྔོན་དུ་མངགས་ཏེ།

༢ དེ་ཚོར། སྟོན་ཐོག་མང་ཡང་ལས་མི་ཉུང་། སྟོན་ཐོག་གི་བདག་པོ་ལ། ཉིད་ཀྱི་སྟོན་ཐོག་བསྡུ་མཁན་གནང་བའི་ཕྱིར་ཞུས་ཤིག

༣ སོང་ཞིག་སྤྱང་ཀུའི་གསེབ་ལ་ལུག་གུ་གཏོང་བ་ལྟར་ངས་ཁྱེད་གཏོང་ངོ་།

༤ དངུལ་ཁུག་དང་། སྒྱེ་ཁུག་དང་། ལྷམ་མ་ཁྱེར། ལམ་ལ་སུ་ལའང་ཕྱག་མ་བྱེད།

༥ གང་ཁང་པའི་ནང་འགྲོ་ན། ཁང་པ་འདི་ཞི་བདེ་དང་ལྡན་པར་གྱུར་ཅིག་ཅེས་སྨྲོས་ཤིག

༦ དེ་རུ་ཞི་བདེའི་བུ་ཞིག་ཡོད་ན་ཁྱེད་ཀྱི་ཞི་བདེ་དེ་ལ་གནས་པར་འགྱུར། མེད་ན་ཁྱེད་ལ་ལོག་འོང་།

༧ ཁྱེད་ཁང་པ་དེ་ནང་གནས་ཏེ། གང་སྟེར་བ་ཟ་ཞིང་འཐུངས་ཤིག ལས་བྱེད་མཁན་ལ་གླ་ཐོབ་འོས་སོ། བྲང་ས་མ་སྤོ་ཞིག

༨ གང་གྲོང་ཁྱེར་དུ་ཞུགས་ཏེ་བསྙེན་ན། ཅི་སྟེར་བ་ཟོ་ཞིག

༩ དེར་ཡོད་པའི་ནད་པ་རྣམས་གསོས་ནས། མི་རྣམས་ལ་དཀོན་མཆོག་གི་རྒྱལ་སྲིད་ཁྱེད་དང་ཉེ་བར་བསླེབས་སོ་སྨྲོས་ཤིག

༡༠ གང་གྲོང་ཁྱེར་དུ་ཞུགས་ཏེ་མ་བསུ་ན། ཡུལ་དེའི་ལམ་སྲང་ལ་སོང་སྟེ་འདི་སྐད་དུ།

༡༡ ངའི་རྐང་པ་ལ་འབྱར་བའི་ཁྱེད་ཀྱི་གྲོང་ཁྱེར་གྱི་རྡུལ་དེའང་ཁྱེད་ལ་སྤྲུག་གོ། འོན་ཀྱང་དཀོན་མཆོག་གི་རྒྱལ་སྲིད་ཉེ་བར་བསླེབས་པ་ཤེས་ཤིག་ཅེས་སྨྲོས།

༡༢ ཉིན་མོ་དེར་གྲོང་ཁྱེར་འདི་བས་སོ་དོམ་ལ་སླ་བར་འགྱུར་ཞེས་ངས་ཟེར།

༡༣ ཀོ་རཱ་ཟིན་ཁྱོད་སྙིང་རེ་རྗེ། བེད་ཙ་ཡི་དཱ་ཁྱོད་སྙིང་རེ་རྗེ། ཁྱོད་གཉིས་ནང་ངས་བསྟན་པའི་ལྟས་རྣམས་ཚོར་དང་ཚི་དོན་ལ་བསྟན་པ་ཡིན་ན། དེ་དག་གིས་རྩ་ཕད་གོན་ཏེ། གོག་ཐལ་ནང་བསྡད་དེ་ཡུན་རིང་ནས་སེམས་བསྒྱུར་བ་ཡིན།

༡༤ ཞལ་ཆེའི་ཉིན་མོར་ཁྱོད་གཉིས་ལས་ཚོར་དང་ཚི་དོན་ལ་སླ་བར་འགྱུར་རོ།

༡༥ ནམ་མཁའ་ཐུག་གཏེགས་པའི་ཀ་ཕར་ནཱ་ཧུམ་ཁྱོད། དམྱལ་བ་ཐུག་འབེབས་པར་འགྱུར་རོ།

༡༦ ཁྱེད་ལ་ཉན་པ་དེས་ང་ལའང་ཉན་ནོ། ཁྱེད་སྤང་བ་དེས་ངའང་སྤང་ངོ་། ང་སྤང་བ་དེས་ང་མངགས་མཁན་ཡང་སྤང་ངོ་གསུངས་སོ༎

༡༧ བདུན་ཅུ་དོན་གཉིས་པོ་དགའ་ཞིང་ཕྱིར་འཁོར་ནས་ཁོང་ལ། གཙོ་བོ། ཁྱེད་ཀྱི་མཚན་བརྗོད་པས་འགོང་པོ་རྣམས་ཀྱང་ང་ཚོར་ཉན་ནོ་ཞུས་སོ།

༡༨ ཁོང་གིས། བདུད་ནམ་མཁའ་ནས་གློག་འཁྱུག་པ་ལྟར་ལྷུང་བ་ངས་མཐོང་།

༡༩ སྦྲུལ་དང་སྡིག་པ་ར་ཅན་ལ་རྡོག་རྫིས་གཏོང་བ་དང་། བདུད་ཀྱི་སྟོབས་ཐམས་ཅད་ལས་རྒྱལ་བའི་དབང་ངས་ཁྱེད་ལ་གནང་བས། ཁྱེད་ལ་སུས་ཀྱང་མི་གནོད།

༢༠ འོན་ཀྱང་འགོང་པོས་ཁྱེད་ཀྱི་ཁ་ལ་ཉན་པར་ཡིད་མ་རངས་པར། ཁྱེད་ཀྱི་མིང་ནམ་མཁའ་རུ་བྲིས་པ་ལ་ཡིད་རོངས་ཤིག་གསུངས་སོ༎

༢༡ དུས་ཚོད་དེ་རང་ལ་ཁོང་ཐུགས་ཉིད་ནང་དགྱེས་པར་གྱུར་ནས་འདི་སྐད་དུ། ཀྱེ་ཡབ། གནམ་ས་གཉིས་ཀྱི་གཙོ་བོ། ཁྱེད་ཐུགས་དགྱེས་པ་བཞིན་དུ། ཁྱེད་ཀྱིས་བྱ་བ་འདི་རྣམས་མཁས་པ་དང་བློ་གྲོས་ཅན་ལ་སྦས་ཏེ་བྱིས་པ་རྣམས་ལ་མངོན་པར་མཛད་པས། ངས་ཁྱེད་ལ་བསྟོད་དོ།

༢༢ ངའི་ཡབ་ཀྱིས་ཐམས་ཅད་ང་ལ་བཏད་པ་ཡིན། ཡབ་ཀྱིས་མ་གཏོགས་པར་སྲས་སུ་ཡིན་པ་སུས་ཀྱང་མི་ཤེས། སྲས་དང་སྲས་ཀྱིས་སྟོན་པར་དགྱེས་པ་རྣམས་ཀྱིས་མ་གཏོགས་པར། ཡབ་སུ་ཡིན་པ་སུས་ཀྱང་མི་ཤེས་སོ།

༢༣ ཉེ་གནས་རྣམས་ལ་གཟིགས་ཏེ་ཟུར་དུ་དེ་རྣམས་ལ། ཁྱེད་ཀྱིས་མཐོང་བ་རྣམས་མཐོང་བའི་མིག་དེ་བདེའོ།

༢༤ ལུང་སྟོན་པ་དང་རྒྱལ་པོ་མང་པོས། ཁྱེད་ཀྱིས་མཐོང་བ་རྣམས་མཐོང་བར་འདོད་ཀྱང་མ་མཐོང་། ཁྱེད་ཀྱིས་ཐོས་པ་རྣམས་ཐོས་པར་འདོད་ཀྱང་མ་ཐོས་ཞེས་ངས་ཟེར་གསུངས་སོ༎

༢༥ བཀའ་ཁྲིམས་ཤེས་པ་ཞིག་ལངས་ནས། ཐུགས་སད་ཅིང་ཁོང་ལ། སྟོན་པ་ལགས། ཅི་བྱེད་པས་ཚེ་མཐའ་མེད་པ་ཐོབ་ཞུས་པ་དང་།

༢༦ ཁོང་གིས་དེ་ལ། བཀའ་ཁྲིམས་ནང་ཅི་བྲིས། ཁྱོད་ཀྱིས་ཅི་ཀློག་གསུངས་པའི་ཞུ་ལན་དུ།

༢༧ ཁྱོད་ཀྱི་དཀོན་མཆོག་གཙོ་བོ་ལ་སྙིང་ཧྲིལ་པོ་དང་། སེམས་ཧྲིལ་པོ་དང་། སྟོབས་ཧྲིལ་པོ་དང་། ཡིད་ཧྲིལ་པོ་ནས་གཅེས་ཤིག ཁྱིམ་མཚེས་ལའང་རང་དང་འདྲ་བར་གཅེས་ཤིག་ཞུས།

༢༨ ཁོང་གིས། ཁྱོད་ཀྱིས་བདེན་པར་སྨྲས་སོ། འདི་སྒྲུབས་ཤིག་དང་འཚོ་བར་འགྱུར་རོ་གསུངས་སོ།

༢༩ འོན་ཀྱང་ཁོས་ཤེས་ཁུལ་གྱིས་ཡེ་ཤུ་ལ། འོ་ན་ངའི་ཁྱིམ་མཚེས་སུ་ཡིན་ཞུས།

༣༠ ཡེ་ཤུས་བཀའ་ལན་དུ། མི་ཞིག་ཡེ་རུ་ཤ་ལེམ་ནས་ཡེ་རི་ཀོ་ལ་འགྲོ་བ་དང་། ཇག་པའི་ལག་ཏུ་བསླེབས་ནས། གོས་བཤུས་ནས་བརྡུངས་ཏེ་རོ་ལྟར་བཟོས་ནས་སོང་ངོ་།

༣༡ བླ་མ་ཞིག་ལམ་དེ་ལས་མར་འགྲོ་བའི་སྐབས་དང་ཐུག་ནས། མི་དེ་མཐོང་ནས་ཕར་བྱོལ་ཏེ་སོང་ངོ་།

༣༢ དེ་བཞིན་ཏུ་མཆོད་གཡོག་ཅིག་༼མ་ཡིག་ཏུ་ལེ་ཝི་པ་ཞིག་༽ས་ཆ་དེར་བསླེབས་པས། ཁོས་ཀྱང་མཐོང་ནས་བྱོལ་ཏེ་སོང་ངོ་།

༣༣ ས་མར་ཡཱ་པ་ཞིག་བྱེས་སུ་འགྲོ་བ་ལས་དེར་བསླེབས་ནས། ཁོ་མཐོང་བ་དང་སྙིང་རྗེ་སྐྱེ་ཞིང་།

༣༤ མདུན་དུ་སོང་ནས། རྨ་ལ་འབྲུ་མར་དང་། རྒུན་ཆང་བླུགས་ནས་བསྡམས་ཏེ། རང་གི་བཞོན་པ་ལ་བསྐྱོན་ཏེ། འགྲུལ་ཁང་ཞིག་ལ་ཁྱེར་ནས་ཉ་ར་བཅོལ་ལོ།

༣༥ དེའི་སང་ཉིན་དི་ནཱར་གཉིས་བཏོན་ནས། གནས་པོ་ལ་བཏང་སྟེ། མི་འདི་ལ་ཉ་ར་བྱོས་ཤིག དངུལ་འདི་ལས་ལྷག་སོང་ན་ཕྱིར་ལོག་སྐབས་ཁྱོད་ལ་གཏང་འོང་ཟེར་ཏོ།

༣༦ མི་འདི་གསུམ་གྱི་ནང་ནས་ཇག་པའི་ལག་ཏུ་བསླེབས་པ་དེ་ལ་ཁྱིམ་མཚེས་འདྲ་བ་སུ་བྱུང་སེམས་ཞེས་གསུངས།

༣༧ དེས་སྙིང་རྗེ་བྱེད་མཁན་དེ་ཡིན་ནོ་ཞུས་པ་དང་། ཡེ་ཤུས་འོ་ན་སོང་ལ། ཁྱོད་ཀྱིས་ཀྱང་དེ་བཞིན་དུ་བྱོས་ཤིག་གསུངས་སོ༎

༣༨ དེ་ནས་ལམ་དུ་ཕེབས་པ་ལས། ཡུལ་ཚོ་ཞིག་ནང་ཕེབས་ནས། མར་ཐཱ་བྱ་བའི་བུད་མེད་ཅིག་གིས། ཁོང་དེའི་ཁྱིམ་ལ་གདན་ཞུས་སོ།

༣༩ དེའི་ནུ་མོ་མིར་ཡམ་བྱ་བ་གཙོ་བོའི་ཞབས་དྲུང་དུ་བསྡད་དེ། ཁོང་གི་གསུང་ལ་ཉན་ཏོ།

༤༠ མར་ཐཱ་ཞབས་ཕྱི་ཞུ་བའི་ལས་མང་པོས་གཡེངས་པས། ཁོང་གི་དྲུང་དུ་འོངས་ནས། གཙོ་བོ། ངའི་ནུ་མོས་ང་གཅིག་པུར་ཞབས་ཕྱི་ཞུ་འཇུག་པ་མི་གཟིགས་སམ། ང་ལ་རོགས་བྱེད་པའི་བཀའ་ཁོ་ལ་གནོང་ཞིག་ཞུས་ཀྱང་།

༤༡ གཙོ་བོས་བཀའ་ལན་དུ། མར་ཐཱ། མར་ཐཱ། ཁྱོད་ལ་བྱ་བ་མང་པོའི་སེམས་ཁྲལ་དང་ཁོང་འཁྲུགས་ཡོད།

༤༢ དགོས་ངེས་པ་གཅིག་སྟེ། མིར་ཡམ་གྱིས་སྐལ་བ་བཟང་པོ་དེ་འདམས་པ་ཡིན། དེ་མོ་ལས་མི་འཕྲོག་གསུངས་སོ༎

༡༡

ཡེ་ཤུ་ས་ཆ་ཞིག་ལ་ཐུགས་དམ་ལ་བཞུགས་ཏེ། ཐུགས་དམ་ཐོན་པ་དང་། ཉེ་གནས་ཤིག་གིས་གཙོ་བོ་ལགས། ཡོ་ཧ་ནན་གྱིས་རང་གི་སློབ་མ་ལ་བསླབས་པ་ལྟར། ང་ཚོ་ལའང་སྨོན་ལམ་འདེབས་ཚུལ་སློབ་ཏུ་གསོལ་ཞུས་པ་དང་།

༢ ཁོང་གིས་འདི་སྐད་དུ། ཁྱེད་ཀྱིས་སྨོན་ལམ་འདེབས་ཙ་ན། ཡབ་ལགས། ཁྱེད་མཚན་དམ་པ་སྲུང་བར་ཤོག ཁྱེད་ཀྱི་རྒྱལ་སྲིད་འོང་བར་ཤོག

༣ ངེད་ཀྱི་ཉི་མ་རེའི་ཁ་ཟས། དེ་རིང་ཡང་ནི་གནང་བར་མཛོད།

༤ ངེད་ཀྱིས་གཞན་ཉེས་བསལ་བ་ལྟར། ངེད་ཀྱི་སྡིག་པ་སེལ་བར་མཛོད། ཉམས་སད་ནང་དུ་མ་འདྲེན་ཅིག་ཅེས་ཞུས་ཤིག

༥ ཁྱེད་ལས་གཅིག་ལ་གྲོགས་པོ་ཞིག་ཡོད་དེ། མཚན་ཕྱེད་ལ་དེའི་རྩར་སོང་ནས་ཁོ་ལ། གྲོགས་པོ།

༦ ངའི་གྲོགས་པོ་ཞིག་བྱེས་ནས་བསླེབས་ཏེ། ང་ལ་སྟེར་རྒྱུ་ཅིའང་མེད་པས། བག་ལེབ་གསུམ་སྐྱིས་ནས་གཏོང་ཟེར་ན།

༧ ནང་ནས་དེའི་ལན་དུ། ངའི་རྣ་བ་སུན་མ་ཆུག སྒོ་བརྒྱབ་ཚར། ང་མཉམ་ཕྲུ་གུ་རྣམས་ཉལ་ཡོད་པས། གཏོང་ཕྱིར་ལང་མི་ཐུབ་ཅེས་ཟེར་འོང་ངམ།

༨ ཁོའི་གྲོགས་པོ་ཡིན་པའི་ཕྱིར་གཏོང་དུ་མི་ལང་ཡང་། ཨུ་ཚུག་ཕྱིར་ལངས་ནས་ཅི་ཙམ་དགོས་པ་གཏང་འོང་ཞེས་ངས་ཟེར།

༩ སློང་ཞིག་དང་གནང་བར་འགྱུར། ཚོལ་ཞིག་དང་རྙེད་པར་འགྱུར། སྒོ་རྡུངས་ཤིག་དང་ཕྱེ་བར་འགྱུར་ཞེས་ངས་ཁྱེད་ལ་ཟེར།

༡༠ ཅིའི་ཕྱིར་ཞེ་ན། སློང་མཁན་ལ་ཐོབ། འཚོལ་མཁན་ལ་རྙེད། སྒོ་རྡུང་མཁན་ལ་ཕྱེ་བར་འགྱུར་རོ།

༡༡ ཁྱེད་ཀྱི་ནང་ན་ཕ་ཡིན་པ་ལ། བུས་ཉ་ཞིག་སློང་ན། ཉའི་ཚབ་ལ་སྦྲུལ་ཞིག་སྟེར་རམ།

༡༢ ཡང་ན་བུས་སྒོ་ང་ཞིག་སློང་ན། སྡིག་པ་རྭ་ཅན་སྟེར་རམ།

༡༣ ཁྱོད་ཚོ་ངན་པ་ཡིན་བཞིན་དུ་རང་ཕྲུག་ལ་དངོས་པོ་བཟང་པོ་གཏོང་བར་ཤེས་ན། ནམ་མཁའི་ཡབ་ཀྱིས་ཞུ་མཁན་ལ་དམ་པའི་ཐུགས་ཉིད་ལྷག་པར་མི་གནང་ངམ་ཞེས་གསུངས་སོ༎

༡༤ དེ་ནས་འགོང་པོ་ལྐུགས་པ་ཞིག་འདོན་པར་མཛད་ཅིང་། འགོང་པོ་ཐོན་ནས་ལྐུགས་པ་དེས་གཏམ་སྨྲས་སོ། མི་ཚོགས་ངོ་མཚར་དུ་གྱུར་ཀྱང་།

༡༥ ཁ་ཅིག་གིས་འདིས་ནི་འགོང་པོའི་གཙོ་བོ་བ་ཨཱལ་ཟེ་བུལ་གྱི་སྒོ་ནས་འགོང་པོ་སྐྲོད་དོ་སྨྲས་སོ།

༡༦ ཡང་འགའ་ཤས་ཀྱིས་ཐུགས་སད་ཅིང་ནམ་མཁའ་ནས་ལྟས་ཤིག་སྟོན་པར་ཞུས་ཀྱང་།

༡༧ དེ་ཚོའི་བསམ་པ་མཁྱེན་ནས་དེ་ཚོར། ནང་འཁྲུགས་ཡོད་པའི་རྒྱལ་ཁམས་སྟོངས་ཤིང་། ནང་འཁྲུགས་ཡོད་པའི་ཁང་པའང་སྟོངས་སོ།

༡༨ ཁྱེད་ཚོས་ངས་བ་ཨཱལ་ཟེ་བུལ་གྱི་སྒོ་ནས་འགོང་པོ་སྐྲོད་དོ་ཟེར་བ་ལྟར་ཡིན་ན། བདུད་རང་གི་ནང་དུ་ནང་འཁྲུགས་འབྱུང་བས། ཁོའི་རྒྱལ་སྲིད་ཇི་ལྟར་གནས་པར་འགྱུར།

༡༩ གལ་ཏེ་ངས་བ་ཨཱལ་ཟེ་བུལ་གྱི་སྒོ་ནས་འགོང་པོ་སྐྲོད་ན། ཁྱེད་ཚོའི་བུ་རྣམས་ཀྱིས་སུའི་སྒོ་ནས་སྐྲོད། དེའི་ཕྱིར་དེ་ཚོས་ཁྱེད་ཀྱི་བདེན་རྫུན་དབྱེ་བར་འགྱུར་རོ།

༢༠ ཇི་སྟེ་ངས་དཀོན་མཆོག་གི་ཕྱག་མཛུབ་ཀྱིས་འགོང་པོ་སྐྲོད་ན། དཀོན་མཆོག་གི་རྒྱལ་སྲིད་ཁྱེད་ཚོའི་རྩར་བསླེབས་ཟིན་ནོ།

༢༡ སྟོབས་ཆེན་ཞིག་གིས་མཚོན་ཆ་ཁུར་ནས་ཁྱིམ་སྲུང་ན། དེའི་ནོར་རྫས་ལ་གནོད་པ་མི་འབྱུང་།

༢༢ འོན་ཀྱང་ཁོ་ལས་སྟོབས་ཆེ་བ་ཞིག་འཚང་ནས་རྒྱལ་ན། དེས་བློ་གཏད་པའི་མཚོན་ཆ་རྣམས་ཕྲོག་ནས། བཅོམ་ནོར་བགོ་བཤའ་བྱེད་དོ།

༢༣ ང་དང་མཉམ་དུ་མེད་པ་དེ་ངའི་དགྲ་ཡིན། ང་དང་མཉམ་དུ་མི་བསྡུ་བ་དེས་གཏོར་རོ༎

༢༤ གདོན་ཞིག་མིའི་ནང་ནས་ཐོན་པའི་ཚེ། སྐམ་ས་རྣམས་སུ་འཁོར་ཞིང་། བདེ་བ་འཚོལ་ཡང་མི་བརྙེད། དེ་ནས་ཁོས་ང་ཐོན་འོངས་པའི་ཁང་པར་ལོག་འགྲོ་ཟེར་ཏེ།

༢༥ བསླེབས་ནས་གཙང་བ་དང་བཀོད་པ་ལེགས་པར་མཐོང་སྟེ།

༢༦ སོང་ནས་རང་ལས་ལྷག་པར་ངན་པའི་གདོན་གཞན་བདུན་ཁྲིད་ནས་དེའི་ནང་དུ་ཞུགས་ནས་གནས་པས། མི་དེའི་གནས་ཚུལ་སྔ་མ་བས་གདུག་ཏུ་འགྲོ་གསུངས་སོ༎

༢༧ འདི་གསུང་བའི་ཚེ། ཚོགས་ཀྱི་ནང་ནས་བུད་མེད་ཅིག་གིས་སྐད་ཆེན་པོས། ཁྱེད་བཞུགས་པའི་ལྷུམས་དང་། ཁྱེད་ཀྱིས་གསོལ་བའི་ནུ་མ་བདེའོ་ཞུས་ཀྱང་།

༢༨ ཁོང་གིས། དེ་བས་དཀོན་མཆོག་གི་བཀའ་ཐོས་ནས་སྲུང་བ་རྣམས་བདེའོ་གསུངས་སོ༎

༢༩ མི་ཚོགས་ཆེར་རྒྱས་པ་ལས། གསུང་གླེང་མཛད་ཅིང་། མི་རབས་འདི་ངན་པ་ཡིན་ཅིང་ལྟས་འཚོལ་ཡང་། ལུང་སྟོན་པ་ཡོ་ནཱ་ཡི་ལྟས་མ་གཏོགས་པར་གཞན་གཏོང་བར་མི་བྱ།

༣༠ ནི་ནི་ཝེ་པ་རྣམས་ཀྱི་ཕྱིར་ཡོ་ནཱ་ལྟས་ལ་གྱུར་པ་ལྟར། མིའི་བུའང་མི་རབས་འདིའི་ཕྱིར་ལྟས་ལ་འགྱུར་འོང་།

༣༡ ལྷོ་ཕྱོགས་ཀྱི་རྒྱལ་མོ་ས་གཞིའི་མཐའ་མ་ནས་རྒྱལ་པོ་ཤ་ལོ་མོ་ཡི་ཤེས་རབ་ཀྱི་ཚིག་ལ་ཉན་དུ་འོངས་པས། ཞལ་ཆེའི་ཉིན་མོར་མི་རབས་འདི་དང་མཉམ་དུ་ལང་ཞིང་འདི་ལ་ཁྲིམས་གཏོང་བར་འགྱུར། ཤ་ལོ་མོ་པས་ཆེ་བ་ཞིག་འདིར་ལྟོས།

༣༢ ནི་ནི་ཝེ་པ་རྣམས་ཀྱིས་ཡོ་ནཱས་ཆོས་བཤད་པ་ལས་སེམས་བསྒྱུར་པས། ཞལ་ཆེའི་ཉིན་མོར་མི་རབས་འདི་དང་མཉམ་དུ་ལང་ཞིང་འདི་ལ་ཁྲིམས་གཏོང་བར་འགྱུར། ཡོ་ནཱ་བས་ཆེ་བ་ཞིག་འདིར་ལྟོས།

༣༣ མར་མེ་སྤར་ནས་སྦ་ཁུང་ངམ་འབོའི་འོག་ཏུ་མི་འཇོག་པར། ནང་དུ་འོང་བ་རྣམས་ཀྱིས་འོད་མཐོང་ཕྱིར་སྟེགས་བུའི་ཁར་འཇོག་གོ།

༣༤ ཁྱོད་ཀྱི་མིག་ནི་ལུས་ཀྱི་མར་མེ་ཡིན། ཁྱོད་ཀྱི་མིག་བཟང་ན། ལུས་ཧྲིལ་པོ་འོད་ཅན་དུ་འགྱུར། ཁྱོད་ཀྱི་མིག་ངན་ན། ལུས་ཀྱང་མུན་པ་ཡིན་ནོ།

༣༥ ཁྱོད་ནང་ཡོད་པའི་འོད་དེ་མུན་པ་མིན་ནམ་ལྟོས།

༣༦ ཁྱོད་ཀྱི་ལུས་ཀྱི་ཆ་ཤས་གང་ཡང་མུན་པར་མ་ལུས་པར་ཧྲིལ་པོ་འོད་ཅན་ཡིན་ན། མར་མེའི་མདངས་ཀྱིས་ཁྱོད་ལ་འོད་གཏོང་བ་ལྟར་འོད་ཅན་དུ་འགྱུར་རོ་གསུངས་སོ༎

༣༧ དེ་སྐད་གསུངས་ནས། ཕ་རུ་ཤི་པ་ཞིག་གིས་ཁོང་གསོལ་བ་བཞེས་སུ་གདན་ཞུས་ནས། ནང་དུ་ཕེབས་ཏེ་བཞུགས་ནས།

༣༨ གསོལ་བ་བཞེས་པའི་སྔོན་ལ་ཕྱག་མི་བསིལ་བ་མཐོང་ནས། ཕ་རུ་ཤི་པ་དེ་ངོ་མཚར་དུ་གྱུར་ཏོ།

༣༩ གཙོ་བོས་ཁོ་ལ། ཁྱེད་ཕ་རུ་ཤི་པ་རྣམས་ཀྱིས་ཕོར་པ་དང་སྡེར་མའི་ཕྱི་དག་པར་བྱེད་ཀྱང་། ཁྱེད་ཚོའི་ནང་འཕྲོག་ཆོམ་དང་ངན་པས་གང་ནས་འདུག

༤༠ གླེན་པ་ཁྱོད། ཕྱི་མཛད་མཁན་དེས་ནང་ཡང་མ་མཛད་དམ།

༤༡ ནང་ན་ཡོད་པ་རྣམས་སྦྱིན་པར་གཏོང་ན། ཁྱེད་ལ་ཐམས་ཅད་གཙང་བར་འགྱུར་རོ༎

༤༢ ཁྱེད་ཕ་རུ་ཤི་པ་རྣམས་སྙིང་རེ་རྗེ། ཁྱེད་ཀྱིས་ཕོ་ལོ་ལིང་དང་གོ་སྙོད་དང་སྔོ་ཚོད་སྣ་ཚོགས་ཀྱི་བཅུ་ཁག་གཏོང་ཡང་། གཤགས་དྲང་པོ་དང་། དཀོན་མཆོག་ལ་བྱམས་པ་ནི་སྤོང་ངོ་། འདི་སྲུང་ལ་དེ་མི་སྤོང་བར་རིགས།

༤༣ ཁྱེད་ཕ་རུ་ཤི་པ་རྣམས་ཆོས་ཁང་ལ་གྲལ་མགོ་དང་། ཁྲོམ་དུ་ཕྱག་ལ་དགའ་བས།

༤༤ ཁྱེད་མི་མཐོང་བའི་རོ་ཁང་དང་འདྲ་སྟེ། མི་ཤེས་པར་མི་རྣམས་དེའི་སྟེང་ནས་འགྲུལ་བས་ཁྱེད་སྙིང་རེ་རྗེ་ཞེས་གསུངས་སོ༎

༤༥ བཀའ་ཁྲིམས་ཤེས་པ་གཅིག་གིས་ཞུ་ལན་དུ། སྟོན་པ་ལགས། འདི་ལྟར་གསུང་སྟེ་ངེད་ལའང་སྨད་དོ། ཞུས་པ་དང་།

༤༦ བཀའ་ཁྲིམས་ཤེས་པ་ཁྱེད་ཀྱིས། ཐེག་དཀའ་བའི་ཁུར་པོ་མི་ལ་འགེལ་ཞིང་། རང་གིས་མཛུབ་མོ་གཅིག་ཙམ་ཡང་མི་རེག་པས་ཁྱེད་ལ་སྙིང་རེ་རྗེ།

༤༧ ཁྱེད་ཀྱི་མེས་པོས་བསད་པའི་ལུང་སྟོན་པ་རྣམས་ཀྱི་སྤུར་ཁང་ཁྱེད་ཀྱིས་རྩིག

༤༨ མེས་པོས་བསད་དེ་ཁྱེད་ཀྱིས་རྩིག་པས། མེས་པོས་བྱས་པའི་ལས་ལ་འཆམ་ཞིང་དཔང་བྱེད་པས་སྙིང་རེ་རྗེ།

༤༩ དེའི་ཕྱིར་དཀོན་མཆོག་གི་ཡེ་ཤེས་ཀྱིས་ཀྱང་། ངས་ལུང་སྟོན་པ་དང་སྐུ་ཚབ་དེ་རྣམས་ཀྱི་རྩར་གཏང་སྟེ། དེ་རྣམས་ཀྱིས་ལ་ལར་བསད་ལ་ལར་འཚེ་བས།

༥༠-༥༡ ཧ་བེལ་གྱི་སྲོག་ལན་ནས་བཟུང་སྟེ། མཆོད་ཁང་དང་མཆོད་ཁྲིའི་བར་ལ་བསད་པའི་ཟ་ཀར་ཡཱའི་སྲོག་ལན་ཐུག འཇིག་རྟེན་བཀོད་པ་ནས་ཚུན་ལུང་སྟོན་པ་ཐམས་ཅད་ཀྱི་སྲོག་ལན་མི་རབས་འདི་ལས་ལེན་སྲིད་གསུངས། མི་རབས་འདི་རང་ནས་ལེན་པར་འགྱུར་རོ་ཞེས་ངས་ཟེར།

༥༢ བཀའ་ཁྲིམས་ཤེས་པ་ཁྱེད་ཀྱིས། ཤེས་རབ་ཀྱི་ལྡེ་མིག་ཕྲོགས་ནས། རང་ཡང་མ་ཞུགས། འཇུག་པར་དགའ་བ་རྣམས་ཀྱང་བཀག་པས་སྙིང་རེ་རྗེ་གསུངས་སོ།

༥༣ དེ་ནས་ཕེབས་པ་དང་། མཁན་པོ་དང་ཕ་རུ་ཤི་པ་རྣམས་ཀྱིས་ཁོང་བཙིར་ཞིང་། མང་པོའི་སྐོར་ལ་གསུང་དུ་འཇུག་ཅིང་།

༥༤ ཁོང་གི་ཞལ་ནས་ཐོན་པའི་ཚིག་ལ་འཛིན་ཕྱིར་སྒུག་གོ།

༡༢

དེའི་ཚེ་གཅིག་གིས་གཅིག་ལ་རྡོག་རྫིས་གཏོང་བ་ཙམ་གྱི་མི་ཚོགས་སྟོང་ཕྲག་ཁ་ཤས་འདུས་སོ། དང་པོར་ཉེ་གནས་རྣམས་ལ་ཡེ་ཤུས་འདི་སྐད་དུ། ཕ་རུ་ཤི་པའི་ཁ་ཆོས་ཡིན་པའི་སྐྱུར་རྩི་ལས་ཟོན་བྱོས་ཤིག

༢ མངོན་པར་མི་འགྱུར་བ་ཅིའང་སྦས་མེད། ཤེས་པར་མི་འགྱུར་བའི་གསང་བ་ཅིའང་མེད།

༣ ཁྱེད་ཀྱིས་མུན་པའི་ནང་སྨྲས་པ་དེ། འོད་ཀྱི་ནང་དུ་ཐོས་ཡོང་། ཁང་པའི་སྦུབས་སུ་རྣ་བར་ཤུབ་བུར་སྨྲ་བ་དེ། ཐོག་གའི་སྟེང་ནས་སྒྲག་པར་འགྱུར་རོ༎

༤ ལུས་གསོད་ཀྱང་དེ་ལས་ལྷག་བྱེད་མི་ཐུབ་པ་རྣམས་ལ་མ་འཇིགས་ཤིག་གྲོགས་པོ་ཁྱེད་ལ་ངས་ཟེར།

༥ སུ་ལ་འཇིགས་དགོས་པ་དེ་ངས་ཁྱེད་ལ་སྟོན་ནོ། བསད་པའི་རྗེས་སུ་དམྱལ་བར་དབྱུག་པའི་དབང་ཡོད་པ་ཁོང་ལ་འཇིགས་ཤིག ངས་ཁྱོད་ལ་ཟེར་རོ་ཁོང་ལ་འཇིགས་ཤིག

༦ དོང་ཙེ་གཉིས་ལ་བྱིའུ་ལྔ་མི་བྲིན་ནམ། དེ་ནས་ཀྱང་དཀོན་མཆོག་གི་སྤྱན་སྔར་གཅིག་ཀྱང་མི་བརྗེད་པ་མ་ཟད།

༧ ཁྱེད་ཀྱི་མགོའི་སྐྲ་ཉག་རེ་རེ་བརྩིས་ཡོད་པས། མ་འཇིགས་ཤིག་བྱེའུ་མང་པོ་བས་ཁྱེད་ཀྱི་རིན་ཆེའོ༎

༨ མིའི་མདུན་དུ་ང་ཁས་བླང་བ་དེ། མིའི་བུས་ཀྱང་དཀོན་མཆོག་གི་ཕོ་ཉའི་མདུན་དུ་ཁས་བླང་འོང་ངས་ཟེར།

༩ མིའི་མདུན་དུ་ང་ཁས་མི་བླང་བ་དེ། དཀོན་མཆོག་གི་ཕོ་ཉའི་མདུན་དུ་ཁས་མི་བླང་ངོ་།

༡༠ མིའི་བུ་ལ་སྨད་པ་དེ་སེལ་བར་འགྱུར་གྱི། དམ་པའི་ཐུགས་ཉིད་ལ་སྐུར་པ་འདེབས་པ་དེ་སེལ་བར་མི་འགྱུར།

༡༡ མི་རྣམས་ཀྱིས་ཁྱེད་འདུ་ཁང་དང་། ཁྲིམས་དཔོན་དང་། དབང་སྒྱུར་མཁན་རྣམས་ཀྱི་མདུན་དུ་འཁྲིད་དུས་སུ། ཇི་ལྟར་རམ་ལན་ཇི་འདེབས་ཕྱིར་མ་ཚེར་ཞིག

༡༢ ཇི་ཟེར་དགོས་པ་དུས་ཚོད་དེ་རང་ལ་དམ་པའི་ཐུགས་ཉིད་ཀྱིས་ཁྱེད་ལ་བསླབ་འོང་ངོ་ཞེས་གདམས་སོ༎

༡༣ མི་ཚོགས་ཀྱི་ནང་ནས་གཅིག་གིས། སྟོན་པ་ལགས། ང་ལ་ནོར་སྐལ་གཏོང་ཕྱིར་ངའི་ཕུ་བོ་ལ་བཀའ་གནོང་ཞིག་ཞུས་པ་དང་།

༡༤ ཁོང་གིས་དེ་ལ། གྲོགས་པོ། ཁྱེད་ཀྱི་ཁྲིམས་དཔོན་ནམ་ནོར་བགོ་མཁན་ལ་ང་སུས་བསྐོས་གསུངས་ནས།

༡༥ དེ་ཚོར། བརྣབ་སེམས་ཀྱི་རིགས་ཐམས་ཅད་ལས་བག་ཟོན་བྱོས་ཤིག མི་ཞིག་གི་ཚེ་ནི་ནོར་མང་པོ་ལ་རགས་མི་ལས་གསུངས་སོ།

༡༦ དཔེ་སྟོན་ཞིང་འདི་སྐད་དུ། ཕྱུག་པོ་ཞིག་གི་གཞིས་ཀར་སྟོན་ཐོག་ལེགས་པ་བྱུང་བས།

༡༧ དེས་སྟོན་ཐོག་འཇོག་ས་མེད་པས་ཅི་བྱ་བསམ་དུས།

༡༨ འདི་ལྟར་བྱའོ་སྙམ་སྟེ། བང་ཁང་རྣམས་བཤིག་ནས། ཆེ་བར་བརྩིག་སྟེ། སྟོན་ཐོག་དང་ནོར་ཐམས་ཅད་འཇོག་པར་བྱའོ།

༡༩ དེ་ནས་ངས་ང་རང་ལ། ལོ་མང་པོའི་ཕྱིར་ནོར་མང་པོ་བསགས་ཡོད་པས། ལྷོད་དེར་སྡོད། ཟོ། འཐུང་། སྐྱིད་པོ་བྱོས་ཟེར་འོང་སྨྲས་སོ།

༢༠ འོན་ཀྱང་དཀོན་མཆོག་གིས་དེ་ལ། བླུན་པོ་ཁྱོད། མཚན་འདི་རང་ལ་ཁྱོད་ཀྱི་སྲོག་ལེན་འོང་བས། ཁྱོད་ཀྱིས་གྲབས་བཤམས་པ་རྣམས་སུས་བདག་འོང་གསུངས་སོ།

༢༡ རང་གི་ཕྱིར་ནོར་སོག་མཁན་ནི་འདི་དང་འདྲ་སྟེ། དཀོན་མཆོག་གི་གཟིགས་ངོར་ཕྱུག་པོ་མིན་ནོ་གསུངས་སོ༎

༢༢ ཉེ་གནས་རྣམས་ལ། དེའི་ཕྱིར་ཅི་ཟ། ཅི་གོན་སེམས་ཤིང་ལུས་དང་སྲོག་གི་ཕྱིར་མ་ཚེར་ཞིག་ཞེས་ངས་ཟེར།

༢༣ ཁ་ཟས་པས་སྲོག་དང་། གོས་པས་ལུས་ཁག་ཆེའོ།

༢༤ ཕོ་རོག་རྣམས་ལ་ལྟོས་ཤིག དེས་མི་རྨོ། མི་རྔ་། མཛོད་དང་བང་བ་མེད་ཀྱང་། དཀོན་མཆོག་གིས་ཁ་ཟས་གནང་ངོ་། བྱ་ལས་ཁྱེད་རིན་ཆེའོ།

༢༥ སེམས་ཚེར་གྱིས་རང་གི་མི་ཚེ་ལ་ཁྲུ་གང་འཐུད་ཐུབ་པ་ཁྱོད་ཀྱི་ནང་ན་སུ་ཡོད།

༢༦ བྱ་བ་ཆུང་ངུ་ལས་ཆུང་ངུ་ཞིག་བྱེད་མི་ཐུབ་ན། གཞན་རྣམས་ཀྱི་ཕྱིར་ཅི་ལ་ཚེར།

༢༧ དྲེས་མ་ལ་ལྟོས། དེས་མི་འཁལ་མི་འཐག་ཀྱང་། རྒྱལ་པོ་ཤ་ལོ་མོ་ཡོངས་སུ་ཟིལ་དང་ལྡན་པའི་ཚེའང་དེ་རྣམས་ལས་གཅིག་དང་འདྲ་བ་མ་གྱོན་ཞེས་ངས་ཟེར།

༢༨ དེ་རིང་ཐང་གར་ཡོད་དེ་སང་ཉིན་ཐབ་ནང་གདབ་རྒྱུ་ཡིན་པའི་རྩྭ་ལ་དཀོན་མཆོག་གིས་དེ་འདྲ་སྐོན་པར་མཛད་ན། དད་ཆུང་ཁྱོད་ལ་ལྷག་པར་མི་མཛད་དམ།

༢༩ ཅི་ཟ་ཅི་འཐུང་དེའང་མ་སྙེགས་ཤིག མ་ཚེར་ཞིག

༣༠ དེ་རྣམས་ཕྱི་པ་ཐམས་ཅད་ཀྱིས་འཚོལ་ལོ། ཁྱོད་ལ་དེ་རྣམས་དགོས་པ་ཁྱེད་ཀྱི་ཡབ་ཀྱིས་མཁྱེན་ནོ།

༣༡ དེའི་ཚབ་ལ་ཁོང་གི་རྒྱལ་སྲིད་ཚོལ་ཞིག་དང་། དེ་རྣམས་ཀྱང་ཐོབ་པར་འགྱུར།

༣༢ ཁྱེད་ཀྱི་ཡབ་ཀྱིས་ཁྱེད་ལ་རྒྱལ་སྲིད་གནང་བར་དགྱེས་པས། ཀྱེ་ཁྱུ་ཆུང་བ་ཚོ། མ་འཇིགས་ཤིག

༣༣ ཁྱེད་ལ་ཇི་ཡོད་པ་བཙོངས་ནས་སྦྱིན་པར་ཐོང་། རྙིང་བར་མི་འགྲོ་བའི་དངུལ་ཁུག་བཟོ་ཞིག མི་ཟད་པའི་ནོར་ནམ་མཁའ་ལ་སོགས་ཤིག དེ་རུ་རྐུན་མའང་མི་སླེབ། མུག་པས་ཀྱང་མི་ཟའོ།

༣༤ ཅིའི་ཕྱིར་ཞེ་ན། གང་ན་ཁྱེད་ཀྱི་གཏེར་ཡོད་ན། དེ་ན་ཁྱེད་ཀྱི་སྙིང་ཡང་ཡོད།

༣༥ སྐ་རགས་བཅིངས་ཏེ་མར་མེ་སྤར་ནས་ཞོག

༣༦ དཔོན་པོ་བག་སྟོན་ནས་ལོག་ཅིང་སྒོ་རྡུང་མ་ཐག་ཏུ། འབྱེད་པའི་ཕྱིར་སྒུག་པའི་མི་དང་འདྲ་བར་གྱུར་ཅིག

༣༧ དཔོན་པོ་ལོག་དུས་སུ་སྒུག་པར་མཐོང་བའི་གཡོག་པོ་བདེའོ། དཔོན་པོས་རང་གི་སྐ་རགས་བཅིངས་ཏེ་དེ་དག་སྡོད་བཅུག་ནས། མདུན་དུ་འོངས་ཏེ། ཁ་ཟས་དྲང་བར་འགྱུར། ཞེས་ངས་བདེན་པར་ཟེར།

༣༨ མཚན་གྱི་ཐུན་གཉིས་པའམ་གསུམ་པར་འོངས་ཏེ་དེ་ལྟར་མཐོང་བའི་གཡོག་པོ་བདེའོ།

༣༩ ཁྱིམ་བདག་གིས་རྐུན་མ་ཆུ་ཚོད་ཇི་ཙམ་ལ་འོང་བ་ཤེས་ན། མེལ་ཚེ་བྱེད་ཅིང་ཁང་པར་འཛུལ་དུ་མི་འཇུག་པ་ཁྱེད་ཀྱིས་ཤེས་སོ།

༤༠ ཁྱེད་ཀྱིས་མ་བསམ་པའི་དུས་ཚོད་ལ་མིའི་བུ་འབྱོན་འོང་བས། ཁྱེད་ཀྱང་གྲ་འགྲིག་བྱས་ནས་སྡོད་ཅིག་གསུངས་སོ༎

༤༡ པེ་ཏྲོས། གཙོ་བོ་ལགས། དཔེ་འདི་ང་ཚོའི་དོན་དུ་གསུང་ངམ། ཚང་མའི་དོན་དུ་གསུང་ཞུས་པ་དང་།

༤༢ གཙོ་བོས་གསུངས་པ། དུས་ཐོག་འཁོར་གཡོག་ལ་ཟས་སྐལ་སྟེར་བར། དཔོན་པོས་རང་གི་ཁང་པར་བསྐོས་པའི་གཉེར་པ་དྲང་ཞིང་མཁས་པ་སུ་ཡིན།

༤༣ དཔོན་པོ་འོང་དུས་སུ། དེ་བཞིན་དུ་བྱེད་པར་མཐོང་བའི་གཡོག་པོ་བདེའོ།

༤༤ ཅི་ཡོད་ཐམས་ཅད་དེ་ལ་གཏད་འོང་ཞེས་ངས་བདེན་པར་ཟེར།

༤༥ གལ་ཏེ་གཡོག་པོ་དེས་རང་གི་སྙིང་ནང་། དཔོན་པོ་འགོར་རོ་ཟེར་ནས། བྲན་པོ་བྲན་མོ་རྣམས་ལ་རྡུང་བ་དང་། ཟ་འཐུང་རོལ་ཞིང་ར་བཟི་ན།

༤༦ དེས་མི་བསམ་པའི་ཞག་དང་། དེ་ལ་ཆ་མེད་པའི་དུས་ཚོད་ལ་དཔོན་པོ་འོངས་ནས། དྲག་པོར་རྡུང་སྟེ་གཞུང་མི་བཟང་བ་རྣམས་དང་མཉམ་དུ་འཇོག་པར་འགྱུར་རོ།

༤༧-༤༨ སུས་མ་ཤེས་པར་རྟ་ལྕག་འཕོག་འོས་པའི་ལས་བྱས་པར། རྟ་ལྕག་ཉུང་བ་འཕོག་ཀྱང་། དཔོན་པོའི་དགོངས་པ་ཤེས་ཀྱང་གྲ་མ་སྒྲིགས་པར། དེའི་འདོད་པ་བཞིན་དུ་མ་བྱས་པའི་གཡོག་པོ་རྣམས་ལ། རྟ་ལྕག་མང་པོ་འཕོག་འོང་། སུ་ལ་མང་པོ་བཏང་བ་ལས་མང་པོ་ལེན་པར་འགྱུར། སུ་ལ་མང་པོ་བཏད་པ་དེས་མང་པོ་འཇལ་དགོས་སོ༎

༤༩-༥༠ ང་ནི་ས་གཞི་ལ་མེ་སྤར་དུ་འོངས་པས། འབར་ན་ཅི་མ་རུང་། ངས་ཁྲུས་ཤིག་ལེན་དགོས་ཡོད། དེ་མ་འགྲུབ་པའི་བར་དུ་ང་འུ་ཐུག་གོ།

༥༡ ང་ས་གཞིར་མཐུན་པ་སྦྱིན་པར་འོངས་སེམས་སམ། དེ་ལྟར་མིན་ཞེས་ངས་ཟེར། མི་མཐུན་པ་སྦྱིན་པར་འོངས་པ་ཡིན།

༥༢ ད་ཕྱིན་ཁང་པ་གཅིག་གི་མི་ལྔ་འཁྲུགས་ནས། གསུམ་གྱིས་གཉིས་དང་། གཉིས་ཀྱིས་གསུམ་ལ་རྒོལ་འོང་།

༥༣ ཕས་བུ་དང་བུས་ཕ་ལ། མས་བུ་མོ་དང་བུ་མོས་མ་ལ། སྒྱུག་མོས་མནའ་མ་དང་མནའ་མས་སྒྱུག་མོ་ལ་རྒོལ་འོང་ངོ་གསུངས།

༥༤ དེ་ནས་ཁོང་གིས་མི་ཚོགས་ལའང་། ནུབ་ཕྱོགས་ནས་སྤྲིན་འཁོར་བ་མཐོང་མ་ཐག་ཏུ། ཁྱེད་ཀྱིས་ཆར་པ་འབབ་འོང་ཟེར་ནས་དེ་བཞིན་དུ་འབྱུང་ངོ་།

༥༥ ལྷོའི་རླུང་ལང་བར་མཐོང་ན། ཚིག་པའི་ཚད་པ་འབྱུང་འོང་ཟེར་ནས་དེ་བཞིན་དུ་འབྱུང་ངོ་།

༥༦ ཁ་ཆོས་པ་ཁྱེད་ཀྱིས་གནམ་དང་སའི་ཚུལ་གྱི་ཁྱད་པར་ཕྱེ་ཡང་། དུས་འདིའི་ཁྱད་པར་མི་ཤེས་པ་ཅི་ཡིན།

༥༧ ཁྱེད་རང་གིས་གང་རིགས་པ་ཅིས་ཐག་མི་གཅོད།

༥༨ རང་གི་གཤགས་ཡ་མཉམ་ཁྲིམས་དཔོན་གྱི་རྩར་འགྲོ་དུས་སུ། ལམ་ལ་དེ་དང་མཐུན་པའི་བརྩོན་འགྲུས་བྱོས་ཤིག དེ་མིན་གཤགས་ཡས་ཁྱོད་ཁྲིམས་དཔོན་གྱི་དྲུང་དུ་ཁྱེར་ཏེ། ཁྲིམས་དཔོན་གྱིས་ཁྲིམས་གཡོག་གི་ལག་ཏུ་བཏད་དེ། ཁྲིམས་གཡོག་གིས་ཁྱོད་བཙོན་དུ་འཇུག་ཉེན་ཡོད།

༥༩ དོང་ཙེ་ཐམས་ཅད་མ་བཅལ་བའི་བར་དུ་ཁྱོད་ཇི་ནས་ཀྱང་བཙོན་ཁང་དེ་ནས་ཐར་བར་མི་འགྱུར་ཞེས་ངས་ཟེར་གསུངས་སོ༎

༡༣

དུས་དེ་རང་ལ་མི་རེ་ཁོང་གི་དྲུང་དུ་ཡོད་དེ། པི་ལ་ཏུས་ག་ལིལ་པ་རྣམས་ཀྱི་ཁྲག་དེ་ཚོའི་དམར་མཆོད་ནང་བསྲེས་པའི་ལོ་རྒྱུས་ཞུས་པ་དང་།

༢ ཁོང་གིས་བཀའ་ལན་དུ། ག་ལིལ་པ་དེ་ཚོས་སྡུག་བསྔལ་མྱངས་པས། ག་ལིལ་པ་གཞན་ལས་ལྷག་པའི་སྡིག་ཅན་ཡིན་བསམ་མམ།

༣ ངས་ཟེར་ན་མ་ཡིན། ཁྱེད་ཚོས་སེམས་མ་སྒྱུར་ན། དེ་རྣམས་ལྟར་འཆི་བར་འགྱུར་རོ།

༤ ཡང་ན་ཤི་ལོ་ཨའི་མཁར་བརྡིབས་ནས་བསད་པའི་མི་བཅོ་བརྒྱད་དེ། ཡེ་རུ་ཤ་ལེམ་པ་གཞན་ལས་ཉེས་ཅན་ཡིན་བསམ་མམ།

༥ ངས་ཟེར་ན་མ་ཡིན། ཁྱེད་ཚོས་སེམས་མ་སྒྱུར་ན། དེ་རྣམས་ལྟར་འཆི་བར་འགྱུར་རོ་གསུངས་སོ༎

༦ དཔེ་འདི་གསུངས་པ། མི་ཞིག་གིས་རང་གི་རྒུན་ཚལ་དུ་སེ་ཡབ་ཤིང་ཞིག་བཙུགས་ཏེ། ཤིང་ཏོག་བཙལ་དུ་འོངས་ནས། མ་ཐོབ་པ་དང་།

༧ ཚལ་མཁན་ལ། ང་ལོ་གསུམ་པོ་འདིའི་རིང་ལ་སེ་ཡབ་ཤིང་ཏོག་བཙལ་དུ་འོངས་ནས་མ་ཐོབ་པས། ད་ཆོད་ཅིག་ས་ཆ་ཅི་ལ་འགེགས་པར་བྱེད་སྨྲས་པ་དང་།

༨ དེས་ལན་དུ་ཇོ་བོ། ངས་འདིའི་མཐའ་འཁོར་ལ་ས་བརྐོས་ནས་ལུད་གཏང་བའི་ཕྱིར། ད་ལོའང་འཇོག་པར་མཛོད་ཅིག

༩ ཤིང་ཏོག་ཆགས་ན་ལེགས་ཏེ་མི་ཆགས་ན་གཅོད་པས་ཆོག་ཞུས་གསུངས་སོ༎

༡༠ ཤབ་བཱད་ཀྱི་ཞག་ལ་འདུ་ཁང་ཞིག་ཏུ་ཆོས་སྟོན་པའི་ཚེ།

༡༡ རྒུད་པར་བྱེད་པའི་འགོང་པོ་ཞུགས་ནས་ལོ་བཅོ་བརྒྱད་སོང་སྟེ། ལུས་དགུར་ཏེ་སྲོང་མི་ཐུབ་པའི་བུད་མེད་ཅིག་ཡོད་དོ།

༡༢ ཡེ་ཤུས་དེ་གཟིགས་ནས་མོ་ལ་བོས་པར་མཛད་དེ། བུད་མེད་ཁྱོད་ནད་ལས་ཐར་ཟིན་ནོ་གསུང་ཞིང་།

༡༣ མགོ་ལ་ཕྱག་བཞག་པ་ཙམ་གྱིས། ལུས་དྲང་པོར་གྱུར་ཏེ་དཀོན་མཆོག་ལ་བསྟོད་བསྔགས་སོ།

༡༤ ཡེ་ཤུས་ཤབ་བཱད་ཀྱི་ཞག་ལ་ནད་སོས་པར་མཛད་པས། འདུ་ཁང་གི་དབུ་མཛད་ཁྲོས་ནས་མི་ཚོགས་ལ། ལས་བྱེད་ཆོག་པའི་ཞག་དྲུག་ཡོད་པས། དེའི་རིང་ནད་ལ་ཕན་པའི་ཕྱིར་འོང་བར་རིགས་ཏེ། ཤབ་བཱད་ཀྱི་ཞག་ལ་མ་འོང་ཞིག་སྨྲས་པ་དང་།

༡༥ གཙོ་བོས་བཀའ་ལན་དུ། ཁ་ཆོས་པ་ཁྱོད་ཚོ། རེ་རེས་ཤབ་བཱད་ཀྱི་ཞག་ལ་གླང་ངམ་བོང་བུ་བྲེས་ནས་བཀྲོལ་ཏེ་ཆུ་སྟེར་བར་མི་འཁྲིད་དམ།

༡༦ ལོ་བཅོ་བརྒྱད་ནས་ཚུན་དུ་བདུད་ཀྱིས་བཅིང་བའི་ཨབ་ར་ཧམ་གྱི་བུ་མོ་འདི་འང་། ཤབ་བཱད་ཀྱི་ཞག་ལ་འཆིང་བ་འདི་ལས་སྒྲོལ་བར་མི་རིགས་སམ།

༡༧ ཁོང་གིས་འདི་གསུངས་པ་དང་ཁོང་གི་དགྲ་བོ་རྣམས་ངོ་ཚ་བར་གྱུར་ཏོ། མི་ཚོགས་ཀྱིས་ཁོང་གི་ཕྲིན་ལས་དཔལ་དང་ལྡན་པར་ཡི་རངས་སོ༎

༡༨ ཁོང་གིས་གསུངས་པ། དཀོན་མཆོག་གི་རྒྱལ་སྲིད་ཅི་དང་འདྲ། ཅི་དང་སྡུར་བར་བྱ།

༡༩ ཡུངས་འབྲུ་དང་འདྲའོ། དེ་མི་ཞིག་གིས་ཚལ་དུ་བཏབ་ནས། སྐྱེས་ནས་སྡོང་པོར་གྱུར་ཏེ། གནམ་གྱི་བྱ་རྣམས་དེའི་ཡལ་གའི་གསེབ་ཏུ་གནས་སོ༎

༢༠ དཀོན་མཆོག་གི་རྒྱལ་སྲིད་ཅི་དང་སྡུར་བར་བྱ།

༢༡ སྐྱུར་རྩི་དང་འདྲའོ། བུད་མེད་གཅིག་གིས་དེ་བག་ཕྱེ་འབོ་གསུམ་ནང་བསྲེས་ནས། རིམ་པར་ཐམས་ཅད་ལ་སྐྱུར་ལང་ངོ་༎

༢༢ ཁོང་གྲོང་ཁྱེར་དང་ཡུལ་ཚོ་རྣམས་སུ་ཆོས་སྟོན་ཞིང་ཡེ་རུ་ཤ་ལེམ་གྱི་ཕྱོགས་སུ་ཕེབས་ཀྱིན་ཡོད་པ་ལས།

༢༣ མི་ཞིག་གིས། གཙོ་བོ་ལགས། མི་ཉུང་ངུ་ཞིག་མིན་པར་སྐྱབ་པར་མི་འགྱུར་རམ། ཞུས་པ་དང་།

༢༤ ཁོང་གིས། སྒོ་དོག་མོ་ནས་ནང་དུ་འཇུག་པ་ལ་བརྩོན་ཞིག ནང་དུ་འཇུག་པའི་ཕྱིར་མང་པོས་བརྩོན་ཡང་མི་ཐུབ་ངས་ཟེར།

༢༥ ཁང་བདག་ལངས་ནས་སྒོ་བརྒྱབས་པའི་རྗེས་སུ། ཁྱོད་ཕྱི་རོལ་དུ་ལུས་ཏེ། སྒོ་རྡུང་གིན། ཇོ་བོ། ང་ཚོར་སྒོ་འབྱེད་དུ་གསོལ་ཞུ་བ་དང་། ཁོང་གིས་ཁྱོད་སུ་ཡིན་ངས་མི་ཤེས་གསུང་འོང་།

༢༦ ཁྱོད་ཚོས་ཁོང་ལ། ང་ཚོས་ཁྱེད་ཀྱི་དྲུང་དུ་ཟ་ཞིང་འཐུངས་པ་ཡིན། ང་ཚོའི་ལམ་སྲང་རྣམས་སུ་ཁྱེད་ཀྱི་ཆོས་བསྟན་པ་ཡིན་ཞེས་ཞུ་བར་འགྱུར་ཀྱང་།

༢༧ ཁོང་གིས་ཁྱོད་སུ་ཡིན་ངས་མི་ཤེས་སྡིག་སྤྱོད་ཐམས་ཅད་ཕར་སོང་ཞིག་གསུང་བར་འགྱུར་རོ།

༢༨ ཨབ་ར་ཧམ་དང་། ཨི་སཱག་དང་ཡ་ཀོབ་དང་། ལུང་སྟོན་པ་ཐམས་ཅད་དཀོན་མཆོག་གི་རྒྱལ་སྲིད་ནང་ན་ཡོད་པ་དང་། ཁྱོད་ཕྱི་རོལ་དུ་བཏོན་པ་མཐོང་བའི་ཚེ། ཁྱོད་ངུ་ཞིང་སོ་འཁྲིགས་པར་འགྱུར།

༢༩ ཤར་ལྷོ་ནུབ་བྱང་ནས་སྐྱེས་བུ་རྣམས་འོངས་ཤིང་དཀོན་མཆོག་གི་རྒྱལ་སྲིད་ལ་ལོངས་སྤྱོད་པར་འགྱུར་རོ།

༣༠ མཐའ་མ་ཡིན་པ་ལ་ལ་དང་པོར་འགྱུར། དང་པོ་ཡིན་པ་ལ་ལ་མཐའ་མར་འགྱུར་རོ༎

༣༡ དུས་ཚོད་དེ་རང་ལ་ཕ་རུ་ཤི་པ་རེས་འོངས་ནས་ཁོང་ལ། ཧེ་རོ་དཱེས་ཁྱེད་འགྲོང་བར་འདོད་པས། འདི་ནས་ཕར་གཤེགས་ཤིག་ཞུས་པ་དང་།

༣༢ ཁོང་གིས་དེ་ཚོར་སོང་ལ་ཝ་མོ་དེ་ལ་འདི་ལྟར་ཟེར། ངས་དེ་རིང་དང་སང་ཉིན་འགོང་པོ་སྐྲོད་ཅིང་གསོ་བའི་ལས་བྱེད་དེ། ཞག་གསུམ་པ་ལ་རྫོགས་པར་འགྱུར་རོ།

༣༣ ལུང་སྟོན་པ་ནི་ཡེ་རུ་ཤ་ལེམ་གྱི་ཕྱི་རོལ་དུ་འཆི་མི་སྲིད་པས། དེ་རིང་དང་སང་དང་གནངས་རང་གི་ལམ་ལ་འགྲོ་བ་གལ་ཆེའོ་གསུངས་སོ།

༣༤ ཡེ་རུ་ཤ་ལེམ། ཡེ་རུ་ཤ་ལེམ། ལུང་སྟོན་པ་བསད་མཁན་དང་། ཁྱོད་རྩར་མངགས་པ་རྡོ་རུབ་ལ་བཏང་མཁན་ཁྱོད། བྱ་མོས་བྱ་ཕྲུག་གཤོག་པའི་འོག་ཏུ་བསྡུ་བ་ལྟར། ལན་ཇི་ཙམ་ངས་ཁྱོད་ཀྱི་ཕྲུ་གུ་རྣམས་བསྡུ་བར་དགའ་ཡང་། ཁྱོད་མ་དགའོ།

༣༥ ཁྱོད་ཀྱི་ཁང་པ་ཁྱོད་ཕྱིར་སྟོངས་པར་གྱུར། གཙོ་བོའི་ཕྱོགས་ནས་འབྱོན་པ་བཀྲ་ཤིས་ཞེས་ཁྱོད་ཀྱིས་མི་ཞུ་བའི་བར་དུ། ཁྱོད་ཀྱིས་ང་མི་མཐོང་ཞེས་ངས་ཟེར་གསུངས་སོ༎

༡༤

ཤབ་བཱད་ཀྱི་ཞག་ལ་ཁོང་ཕ་རུ་ཤི་པའི་དཔོན་པོ་ཞིག་གི་ཁྱིམ་དུ་གསོལ་བ་བཞེས་པར་ཕེབས་པ་དང་། མི་རྣམས་ཀྱིས་ཁོང་ལ་བལྟས་སོ།

༢ སྐུ་མདུན་དུ་དམུ་ཆུ་ཡོད་པ་ཞིག་ཡོད་དེ།

༣ ཡེ་ཤུས་བཀའ་ཁྲིམས་ཤེས་པ་དང་ཕ་རུ་ཤི་པ་རྣམས་ལ། ཤབ་བཱད་ཀྱི་ཞག་ལ་ནད་གསོ་ཆོག་གམ་མི་ཆོག་བཀའ་འདྲི་མཛད་ཀྱང་།

༤ དེ་ཚོས་ཁ་རོག་བསྡད་དོ། ཁོང་གིས་མི་དེ་བཟུང་ནས་གསོ་བར་མཛད་དེ་འགྲོ་རུ་གནང་ངོ་།

༥ དེ་ནས་མི་རྣམས་ལ། ཁྱེད་སུ་ཞིག་གི་བོང་བུའམ་གླང་དོང་ནང་ལྷུང་ན། ཤབ་བཱད་ཀྱི་ཞག་ལའང་མྱུར་དུ་མི་འདོན་པ་སུ་ཡོད་གསུངས་པ་དང་།

༦ དེ་རྣམས་ཀྱིས་ལན་ཞུ་བར་མ་ནུས་སོ༎

༧ མགྲོན་པོ་རྣམས་གྲལ་མགོ་ལ་དགའ་བ་གཟིགས་པས། དཔེ་བླངས་ནས་འདི་སྐད་དུ།

༨ ཁྱོད་བག་སྟོན་ལ་འབོད་དུས་སུ། གྲལ་འགོ་ལ་མ་སྡོད། སྡོད་ན་ཁྱོད་ལས་ཆེ་བ་ཞིག་བོས་ཡོད་ན།

༩ སྦྱིན་བདག་འོངས་ནས་ཁྱོད་ལ། ཁོང་ལ་བཞུགས་ས་ཐོང་ཟེར་ཏེ། ཁྱོད་ངོ་ཚ་ཞིང་གྲལ་མཇུག་ཏུ་བསླེབ་ཉེན་ཡོད།

༡༠ ཁྱོད་མགྲོན་ལ་འབོད་པའི་ཚེ། གྲལ་མཇུག་ལ་སྡོད་ཅིག དེ་ནས་སྦྱིན་བདག་འོངས་ནས་ཁྱོད་ལ་གྲོགས་པོ། གོང་དུ་ཕེབས་ཤིག་ཟེར་ཏེ། མགྲོན་པོ་ཐམས་ཅད་ཀྱི་མདུན་དུ་སྟི་སྟང་འབྱུང་འོང་།

༡༡ རང་མཐོ་བར་བྱེད་པ་དེ་དམའ་བར་འགྱུར། དམའ་བར་བྱེད་པ་དེ་མཐོ་བར་འགྱུར་གསུངས་སོ།

༡༢ སྦྱིན་བདག་ལའང་། དྲོའམ་དགོངས་ཟས་གཏོང་སྐབས་སུ། གྲོགས་པོའམ། སྤུན་ནམ། གཉེན་ནམ། ཁྱིམ་མཚེས་ཕྱུག་པོ་མ་འབོད་ཅིག འབོད་ན་དེ་རྣམས་ཀྱིས་ཁྱོད་ཀྱང་འབོད་ནས་མགྲོན་ལན་འཇལ་འོང་།

༡༣ མགྲོན་གཏོང་བའི་ཚེ། དབུལ་པོ་དང་། ཞ་རིལ་དང་། ཞ་བོ་དང་། ལོང་བ་བོས་ཤིག

༡༤ དེ་རྣམས་ལ་མགྲོན་ལན་འཇལ་རྒྱུ་མེད་པས་ཁྱོད་བདེའོ། དྲང་པོ་རྣམས་གསོན་པོར་ལང་དུས་སུ་ཁྱོད་ལ་དྲིན་ལན་ཐོབ་པར་འགྱུར་གསུངས་སོ༎

༡༥ མགྲོན་པོ་ལས་གཅིག་གིས་དེ་ཐོས་ནས་ཁོང་ལ། དཀོན་མཆོག་གི་རྒྱལ་སྲིད་ཀྱི་ཁ་ཟས་ལ་ལོངས་སྤྱོད་པ་དེ་བདེའོ་ཞུས་པ་དང་།

༡༦ ཁོང་གིས་དེ་ལ་གསུངས་པ། མི་ཞིག་གིས་མགྲོན་ཆེན་པོ་ཞིག་བཤམས་ནས་མི་མང་པོ་བོས་སོ།

༡༧ མགྲོན་གྱི་དུས་སུ་བོས་པ་རྣམས་ལ། ཐམས་ཅད་གྲ་འགྲིག་ཡོད་པས་ཤོག་ཅིག་ཟེར་དུ་གཡོག་པོ་བཏང་བ་དང་།

༡༨ ཐམས་ཅད་ཀྱིས་མགྲིན་གཅིག་ཏུ་སྙད་བཏགས་ནས། དང་པོས་གཡོག་པོ་ལ། ངས་ཞིང་ཞིག་ཉོས་ཡོད་པས། ལྟ་བར་འགྲོ་དགོས་གལ་ཆེ་བས། དགོངས་པ་གནོང་ཞིག་སྨྲས་སོ།

༡༩ གཉིས་པས། ངས་གླང་དོར་ལྔ་ཉོས་ཡོད་པས། ཚོད་ལྟ་རུ་འགྲོ་དགོས་པས། དགོངས་པ་གནོང་ཞིག་སྨྲས་སོ།

༢༠ གཞན་ཞིག་གིས། ངས་བག་མ་བླངས་ཡོད་པས། འོང་མི་ཐུབ་ཟེར་ཏོ།

༢༡ གཡོག་པོ་དེ་ལོག་ནས་དཔོན་པོ་ལ་བཤད་པ་དང་། ཁྱིམ་བདག་དེ་ཁྲོས་ནས་གཡོག་པོ་ལ། མྱུར་དུ་གྲོང་ཁྱེར་གྱི་ཁྲོམ་དང་ལམ་སྲང་རྣམས་ལ་སོང་ལ། དབུལ་པོ་དང་། ཞ་རིལ་དང་། ལོང་བ་དང་། ཞ་བོ་རྣམས་ཁྲིད་ཤོག་སྨྲས་སོ།

༢༢ དེ་ནས་གཡོག་པོས། ཇོ་བོ། བཀའ་བཞིན་ཞུས་ནས་ཀྱང་། ད་དུང་གྲལ་མ་གང་ཞུས་པ་དང་།

༢༣ དཔོན་པོས། རྒྱ་ལམ་དང་ར་བ་རྣམས་ལ་སོང་ལ་ངའི་ཁང་པ་གང་བའི་ཕྱིར་འོང་བར་ཨུ་ཚུགས་བྱོས་ཤིག

༢༤ སྔར་བོས་པ་རྣམས་ཀྱི་ནང་ནས་གཅིག་གིས་ཀྱང་ངའི་མགྲོན་མྱོང་བར་མི་འགྱུར་ཞེས་ངས་ཟེར་སྨྲས་སོ༎

༢༥ མི་ཚོགས་ཁོང་མཉམ་དུ་སོང་བ་ལས། ཁོང་གིས་དེ་རྣམས་གཟིགས་ནས་འདི་སྐད་དུ།

༢༦ གལ་ཏེ་སུ་ཞིག་ངའི་རྩར་འོང་ཡང་། ཕ་མ་དང་། བུ་སྨད་དང་། མིང་སྲིང་རྣམས་མ་ཟད་རང་གི་སྲོག་ལའང་ཆགས་པ་མ་སྤང་ན། ངའི་ཉེ་གནས་མིན།

༢༧ རང་གི་རྐྱང་ཤིང་འཁུར་ཞིང་ངའི་རྗེས་སུ་མི་འབྲང་མཁན་དེ། ངའི་ཉེ་གནས་མིན།

༢༨ ཁྱེད་སུ་ཞིག་གིས་མཁར་ལས་བྱེད་པར་འདོད་ན། སྔོན་ལ་བསྡད་ནས་དེ་བསྒྲུབ་པར་འགྲོ་སོང་འདང་བ་ཡོད་དམ་མེད་པའི་རྩིས་མི་བྱེད་དམ།

༢༩ དེ་མིན་རྨང་བཏིང་ནས་སྒྲུབ་མ་ཐུབ་ན། དེ་མཐོང་བ་ཚོས།

༣༠ མི་འདིས་མཁར་ལས་མགོ་བཙུགས་ཀྱང་སྒྲུབ་པར་མ་ནུས་སོ་ཟེར་ཞིང་འཕྱ་ཉེན་ཡོད་དོ།

༣༡ ཡང་ན་རྒྱལ་པོ་ཞིག་གིས་རྒྱལ་པོ་གཞན་ཞིག་ལ་འཐབ་ཏུ་འགྲོ་བ་ལས། སྔོན་ལ་བསྡད་ནས་དམག་ཉིས་ཁྲི་འཁྲིད་ནས་ཚུར་རྒོལ་དུ་འོང་བ་ལ། དམག་ཁྲི་གཅིག་གིས་ཐུབ་བམ་མི་ཐུབ་པའི་གྲོས་མི་བྱེད་དམ།

༣༢ མི་ཐུབ་པར་སེམས་ན། གཞན་དེ་ཐག་རིང་ན་ཡོད་རིང་ཕོ་ཉ་བཏང་ནས། ཞི་མཐུན་ཕྱིར་གཏམ་ཞུའོ།

༣༣ དེ་ལྟར་ཁྱེད་སུས་ཀྱང་རང་ལ་གང་ཡོད་པ་ཐམས་ཅད་མི་སྤོང་བ་དེ། ངའི་ཉེ་གནས་མིན་ནོ༎

༣༤ ཚྭ་ལེགས་ཀྱང་། ཚྭའི་བྲོ་བ་ཡལ་ན། ཅི་ཡིས་ལན་ཚྭ་བར་བྱ།

༣༥ དེ་ཞིང་ལའང་མི་ཕན་ལུད་ལའང་མི་ཕན་པས། ཕྱི་རོལ་དུ་དབྱུག་གོ། ཉན་པའི་རྣ་བ་ཡོད་པ་དེས་ཉོན་ཅིག་ཅེས་གདམས་སོ༎

༡༥

ཤོ་གམ་པ་དང་སྡིག་ཅན་ཐམས་ཅད་གསུང་ལ་ཉན་ཕྱིར་སྐུ་དྲུང་དུ་འོངས་པ་དང་།

༢ ཕ་རུ་ཤི་པ་དང་མཁན་པོ་རྣམས་ཀྱིས། མི་འདིས་སྡིག་ཅན་བསྙེན་ཞིང་མཉམ་དུ་ཟའོ་ཟེར་ཞིང་ཟུར་ཟའོ།

༣ ཡེ་ཤུས་དེ་རྣམས་ལ་དཔེ་འདི་གསུངས་པ།

༤ ཁྱེད་ལས་གཅིག་ལ་ལུག་བརྒྱ་ཡོད་དེ། གཅིག་སྟོར་ན། གོ་དགུ་དེ་ཐང་ལ་བཞག་ནས། སྟོར་བ་དེ་ཐོབ་པའི་བར་དུ་འཚོལ་དུ་མི་འགྲོ་འམ།

༥ ཐོབ་ནས་ཤིན་ཏུ་དགའ་ཞིང་གཉའ་བར་འཁུར་ཏེ།

༦ ཁྱིམ་དུ་བསླེབས་ཚེ་གྲོགས་པོ་དང་ཁྱིམ་མཚེས་རྣམས་བོས་ནས། ངའི་ལུག་སྟོར་བ་དེ་ཐོབ་པས། ང་མཉམ་དུ་ཡི་རངས་ཤིག་ཟེར་རོ།

༧ དེ་བཞིན་དུ་འགྱོད་ཚངས་མི་དགོས་པའི་དྲང་པོ་གོ་དགུ་བས། འགྱོད་ཚངས་བྱེད་པའི་སྡིག་ཅན་གཅིག་གི་ཕྱིར་ནམ་མཁར་ཡི་རངས་པར་འགྱུར་ཞེས་ངས་ཟེར་རོ༎

༨ བུད་མེད་ཅིག་ལ་དངུལ་ཊཾ་བཅུ་ཡོད་དེ། གཅིག་སྟོར་ན། མར་མེ་སྤར་ནས། ཁྱིམ་ལ་ཕྱག་དར་རྒྱབ་ཅིང་། དེ་མ་ཐོབ་པའི་བར་དུ། ཞིབ་པར་མི་འཚོལ་ལམ།

༩ ཐོབ་པ་དང་། མཛའ་མོ་དང་ཁྱིམ་མཚེས་མ་རྣམས་བོས་ནས། ངའི་དངུལ་ཊཾ་སྟོར་བ་དེ་ཐོབ་པས། ང་མཉམ་དུ་ཡི་རངས་ཤིག་ཟེར་རོ།

༡༠ དེ་བཞིན་དུ་འགྱོད་ཚངས་བྱེད་པའི་སྡིག་ཅན་གཅིག་གི་ཕྱིར། དཀོན་མཆོག་གི་ཕོ་ཉ་རྣམས་ཡི་རང་ངོ་ཞེས་ཟེར་རོ༎

༡༡ མི་ཞིག་ལ་བུ་གཉིས་ཡོད་དེ།

༡༢ ཆུང་བ་དེས་ཡབ་ལགས། ང་ལ་ཐོབ་དགོས་པའི་ནོར་སྐལ་ང་ལ་གནོང་ཞིག་ཞུས་པ་དང་། ཕས་བུ་གཉིས་པོ་ལ་ནོར་བགོས་ནས་བཏང་ངོ་།

༡༣ རིང་པོར་མ་ལོན་པར་བུ་ཆུང་བ་དེས་ནོར་ཐམས་ཅད་འཁུར་ཏེ་ཡུལ་ཐག་རིང་ཞིག་ལ་སོང་ངོ་། དེར་སྤྱོད་པ་ངན་པའི་ནང་ནོར་རྣམས་ཆུད་ཟོས་བཏང་བ་དང་།

༡༤ ཡུལ་དེར་མུ་གེ་ཆེན་པོ་བྱུང་སྟེ་ཁོ་ལྟོགས་པས་འུ་ཐུག་ནས།

༡༥ ཡུལ་དེའི་མི་ཞིག་གི་རྩར་སོང་བ་ལས། དེས་ཕག་འཚོ་རུ་ཁོ་ཞིང་ཁ་ལ་བཏང་ངོ་།

༡༦ ཕག་པས་ཟ་བའི་གང་བུའི་པགས་པས་རང་འགྲང་བར་འདོད་ནའང་སུས་ཀྱང་མ་སྦྱིན་ནོ།

༡༧ དེ་ནས་ཁོ་དྲན་སོས་ནས་འདི་མཉམ་དུ་ངའི་ཕའི་གླ་པ་དེ་ཙམ་མང་པོར་ཟ་མི་ཚར་བའི་ཟ་རྒྱུ་མང་པོ་ཡོད་ཀྱང་། ང་ནི་འདིར་ལྟོགས་རིར་འཆིའོ།

༡༨ ད་ལངས་ནས་ཕའི་རྩར་སོང་སྟེ། ཡབ་ལགས། ངས་ནམ་མཁའ་དང་ཁྱེད་ཀྱི་གཟིགས་ངོར་ཉེས་པ་བྱས་པས།

༡༩ ད་ཁྱེད་ཀྱི་བུ་ཟེར་བའི་འོས་མེད་ཀྱང་། ང་གླ་པ་ཞིག་ལྟར་རྩི་བར་མཛོད་ཅིག་ཅེས་ཞུ་བར་བྱའོ་སྙམ་ནས།

༢༠ ལངས་ཏེ་ཕའི་རྩར་སོང་ངོ་། ཁོ་ཐག་རིང་ནས་ཡོང་དུས་ཕས་ཁོ་མཐོང་སྟེ། སྙིང་རྗེ་སྐྱེས་ནས། བརྒྱུགས་ཤིང་མགུལ་ནས་འཁྱུད་དེ་འོ་བྱས་སོ།

༢༡ བུས་ཡབ་ལགས། ངས་ནམ་མཁའ་དང་ཁྱེད་ཀྱི་སྤྱན་སྔར་ཉེས་པ་བྱས་པས། ད་ཁྱེད་ཀྱི་བུ་ཟེར་བའི་འོས་མ་ཡིན་ཞུས་སོ།

༢༢ འོན་ཀྱང་ཕས་གཡོག་པོ་རྣམས་ལ། གོས་ལེགས་ཤོས་དེ་འཕྲལ་དུ་འཁྱེར་ནས་ཁོ་ལ་སྐོན་ཅིག ལག་པ་ལ་སོར་གདུབ་དང་རྐང་པ་ལ་ལྷམ་སྐོན་ཅིག

༢༣ གསོས་པའི་བེའུ་དེ་ཁྲིད་ནས་གསོད་ཅིག ང་ཚོས་ཟ་ཞིང་སྐྱིད་པོ་བྱའོ།

༢༤ ངའི་བུ་འདི་ཤི་ནས་གསོན་སྟོར་ནས་ཐོབ་ཟེར་ཞིང་སྐྱིད་པོ་བྱས་སོ།

༢༥ བུ་ཆེ་བ་ཞིང་ཀར་ཡོད་དེ་ཁང་པ་དང་ཉེ་བར་བསླེབས་པ་དང་། རོལ་མོ་དང་གར་བྱེད་པ་ཐོས་ནས།

༢༦ གཡོག་པོ་ཞིག་བོས་ནས་འདི་ཅི་ཡིན་དྲིས་པས།

༢༧ དེས་ཁྱེད་ཀྱི་ནུ་བོ་ཁམས་བཟང་བསླེབས་ནས། ཕས་བསྙེན་ཏེ་སོས་པའི་བེའུ་དེའང་བསད་དོ་སྨྲས་སོ།

༢༨ ཁོ་ཁྲོས་ནས་ནང་དུ་མ་སོང་། ཕ་ཕྱི་རོལ་དུ་འོངས་ནས་བཅོལ་ནའང་།

༢༩ དེས་ཕ་ལ། ངས་ལོ་དེ་ཙམ་ཁྱེད་ཀྱི་གཡོག་བྱས་ཏེ། བཀའ་ལས་ནམ་ཡང་མ་འགལ་ཀྱང་ངའི་གྲོགས་པོ་རྣམས་དང་མཉམ་སྐྱིད་པོ་བྱེད་ཕྱིར་ར་གུ་ཞིག་ཀྱང་མ་གནང་།

༣༠ སྨད་ཚོང་མ་དང་འགྲོགས་ནས་ཁྱེད་ཀྱི་ནོར་ཆུད་ཟོས་བཏང་བའི་བུ་འདི་ལོག་བསླེབས་པའི་ཚེ། ཁོའི་དོན་ལ་སོས་པའི་བེའུ་བསད་དོ་ཟེར་བ་དང་།

༣༡ ཕས་ངའི་བུ། ཁྱོད་དུས་རྒྱུན་དུ་ང་དང་མཉམ་དུ་ཡོད་པས། ང་ལ་ཡོད་པ་ཐམས་ཅད་ཁྱོད་ཀྱི་ཡིན།

༣༢ ད་ཁྱོད་ཀྱི་ནུ་བོ་ཤི་ནས་གསོན། སྟོར་ནས་ཐོབ་པས། ངེད་ཀྱིས་དགའ་ཞིང་སྐྱིད་པོ་བྱེད་འོས་ཞེས་སྨྲས་པ་ཡིན་ནོ་གསུངས་སོ༎

༡༦

ཁོང་གིས་ཉེ་གནས་རྣམས་ལའང་འདི་སྐད་དུ། ཕྱུག་པོ་ཞིག་ལ་གཉེར་པ་ཞིག་ཡོད་དེ། གཉེར་པས་ནོར་ཆུད་ཟོས་ལ་གཏོང་བའི་སྙན་ཕྲ་ཐོས་པ་དང་།

༢ ཁོས་གཉེར་པ་བོས་ནས། ཁྱོད་ཀྱི་སྐོར་ལ་ཐོས་པ་དེ་ཅི་ཡིན། ད་ཕྱིན་ཆད་ཁྱོད་གཉེར་པར་མི་འོས་པས། རྩིས་སྤྲོད་ཅིག་ཟེར་བ་དང་།

༣ གཉེར་པས་ཁོག་པའི་ནང་། དཔོན་པོས་ངའི་ལག་ནས་གཉེར་པའི་ལས་འཁྱེར་བས་ངས་ཅི་བྱ། ས་རྐོ་མི་ནུས། སློང་བར་ངོ་ཚ་བས།

༤ གཉེར་པ་ནས་བཏོན་པའི་ཚེ། མི་རྣམས་ཀྱི་ཁང་པར་ང་བསྙེན་ཕྱིར་ཅི་བྱེད་དགོས་པ་ངས་ཤེས་སོ། ཟེར་ནས།

༥ དཔོན་པོའི་བུ་ལོན་པ་རེ་རེ་བཞིན་བོས་ནས། དང་པོ་ལ། དཔོན་པོ་ལ་ཇི་ཙམ་འཇལ་དགོས་ཡོད་དྲིས་པ་དང་།

༦ དེས་འབྲུ་མར་ཁལ་བརྒྱ་ཟེར་ཏོ། ཁོས་ཁྱོད་ཀྱི་འཛིན་ལེན་ཏེ། བསྡད་དེ་མགྱོགས་པོར་ལྔ་བཅུ་བྲིས་ཤིག་སྨྲས་སོ།

༧ གཞན་ཞིག་ལ། ཁྱོད་ཀྱིས་ཇི་ཙམ་འཇལ་དགོས་ཡོད་དྲིས་པ་དང་། དེས་གྲོ་ཁལ་བརྒྱ་ཟེར་ཏོ། ཁོས་ཁྱོད་ཀྱི་འཛིན་ལེན་ཏེ། བརྒྱད་ཅུ་བྲིས་ཤིག་སྨྲས་སོ།

༨ ལས་དྲང་མིན་བགྱིས་མཁན་གྱི་གཉེར་པས་མགོ་གྲུང་བྱས་པར་དཔོན་པོས་བསྟོད་དོ། མིའི་དབུས་ན་འོད་ཀྱི་བུ་ལས་འཇིག་རྟེན་གྱི་བུ་མཁས་སོ།

༩ ལོག་པའི་ནོར་གྱི་སྒོ་ནས་གྲོགས་པོ་འཚོལ་ཞིག ནོར་ཟད་པའི་ཚེ་དེ་ཚོས་ཁྱོད་རྟག་པའི་ཁང་བཟང་ནང་བསུ་བར་འགྱུར་ཅེས་ངས་ཟེར།

༡༠ ཉུང་ངུའི་ནང་དྲང་བ་དེ་མང་པོའི་ནང་ལའང་དྲང་ངོ་། ཉུང་ངུའི་ནང་དྲང་མིན་དེ་མང་པོའི་ནང་ལའང་དྲང་མིན་ནོ།

༡༡ དྲང་མིན་གྱི་ནོར་ནང་དྲང་པོ་མ་ཡིན་ན། ཁྱོད་ལ་བདེན་པའི་ནོར་སུས་གཏད་འོང་།

༡༢ གཞན་གྱི་ནོར་ནང་དྲང་པོ་མིན་ན། ཁྱོད་རང་ལ་ཐོབ་འོས་པ་དེ་སུས་གཏད་འོང་།

༡༣ དཔོན་པོ་གཉིས་ཀྱི་གཡོག་པོ་སུས་ཀྱང་རྒྱུག་མི་ཐུབ། གཅིག་ལ་སྡང་སྟེ་གཅིག་ལ་ཆགས་པའམ། གཅིག་ལ་རྩིས་ཏེ་གཅིག་ལ་བརྙས། དཀོན་མཆོག་དང་ནོར་ལྷ་གཉིས་ཀྱི་གཡོག་པོ་བྱེད་མི་ཐུབ་གསུངས་སོ༎

༡༤ དངུལ་ལ་ཆགས་པའི་ཕ་རུ་ཤི་པ་ཚོས་དེ་ཐོས་ཏེ། ཁོང་ལ་འཕྱས་སོ།

༡༥ ཁོང་གིས་དེ་ཚོར། ཁྱེད་མིའི་མདུན་དུ་ཡིན་ཁུལ་སྟོན་ཀྱང་། དཀོན་མཆོག་གིས་ཁྱེད་ཀྱི་སྙིང་མཁྱེན་པས། མིའི་མདུན་དུ་མཐོ་བ་དེ་དཀོན་མཆོག་གི་གཟིགས་ངོར་ཞེན་ལོག་ཡིན་ནོ།

༡༦ བཀའ་ཁྲིམས་དང་ལུང་སྟོན་པ་ནི་ཡོ་ཧ་ནན་ཐུག་ཡིན། དེ་མན་ཆད་དཀོན་མཆོག་གི་རྒྱལ་སྲིད་ཀྱི་ཕྲིན་བཟང་པོ་བཤད་པས། ཐམས་ཅད་འཚང་ག་རྒྱབ་བོ།

༡༧ འོན་ཀྱང་བཀའ་ཁྲིམས་ཀྱི་ནང་ནས་ཚེག་གཅིག་འཇིག་པ་བས། གནམ་ས་གཉིས་འཇིག་པ་སླའོ།

༡༨ ཆུང་མ་ཁ་ཕྲལ་ནས་གཞན་ཞིག་བླང་བ་དེས་ལོག་གཡེམ་བྱེད་དོ། ཁ་བྲལ་བའི་བུད་མེད་ཆུང་མར་འཁྲིད་པ་དེས་ལོག་གཡེམ་བྱེད་དོ༎

༡༩ གོས་ཆེན་མཚལ་ཁ་དང་ཐེར་མ་གོན་ཞིང་ཉིན་རེ་བཞིན་དགའ་སྟོན་བྱེད་པའི་ཕྱུག་པོ་ཞིག་ཡོད་དོ།

༢༠ དེའི་སྒོ་རྩར་རྨས་གང་བའི་དབུལ་པོ་ལཱ་ཟར་བྱ་བ་ཞིག་ཡོད་དེ།

༢༡ ཕྱུག་པོའི་ལྕོག་ཙེའི་ཁར་ལུས་པའི་ཟས་ལྷག་ཟ་བར་རེ་ཞིང་བསྡད་པ་མ་ཟད། ཁྱི་ཚོ་འོངས་ནས་དེའི་རྨར་བལྡགས་སོ།

༢༢ ནམ་ཞིག་དབུལ་པོ་དེ་ཤི་བ་དང་། ཕོ་ཉ་རྣམས་ཀྱིས་ཨབ་ར་ཧམ་གྱི་སྐུ་པང་དུ་བསྐྱལ་ཏོ། ཕྱུག་པོ་དེའང་ཤི་ནས་དུར་དུ་བཅུགས་སོ།

༢༣ ཕྱུག་པོ་དེ་དམྱལ་བར་སྡུག་བསྔལ་ནས་མིག་ཡར་བཏེགས་པས། ཐག་རིང་ན་ཨབ་ར་ཧམ་དང་ཁོང་གི་སྐུ་པང་ན་ལཱ་ཟར་ཡོད་པ་མཐོང་ངོ་།

༢༤ དེས་སྐད་ཆེན་པོས། ཡབ་ཨབ་ར་ཧམ་ལགས། མེ་ལྕེ་འདི་ནང་ང་སྡུག་བསྔལ་ཆེ་བས། སྙིང་རྗེ་མཛད་དེ། ལཱ་ཟར་གྱི་མཛུབ་མོ་ཆུར་བཅུག་ནས། ངའི་ལྕེ་བསིལ་བར་བྱེད་དུ་འདིར་སྩོལ་ཞིག་ཞུས་སོ།

༢༥ ཨབ་ར་ཧམ་གྱིས་བུ་ཁྱོད་ལ་གསོན་རིང་དུ་ལེགས་པོ་རྣམས་ཐོབ་པ་དང་། ལཱ་ཟར་ལ་སྡུག་པོ་རྣམས་ཐོབ་པ་དྲན་པར་གྱིས་ཤིག ད་ལྟ་འདིར་ཁོ་ལ་སེམས་གསོ་དང་ཁྱོད་ལ་སྡུག་བསྔལ་མྱོང་ངོ་།

༢༦ དེས་མ་ཟད་ངེད་དང་ཁྱེད་ཀྱི་བར་ལ་གཡངས་ས་ཆེན་པོ་ཞིག་འདུག་པས། འདི་ནས་ཁྱོད་ཀྱི་རྩར་འགྲོ་འདོད་ནའང་མི་ཐུབ། དེ་ནས་འདིར་འོང་ནའང་མི་ཐུབ་བོ་གསུངས་པ་དང་།

༢༧-༢༨ དེས་ཡབ་ལགས། ང་ལ་སྤུན་ལྔ་ཡོད་ཅིང་དེ་ཚོར་བརྡ་གཏོང་ཕྱིར་ཁོ་ངའི་ཁྱིམ་དུ་གཏོང་དུ་གསོལ། དེ་མིན་དེ་ཚོའང་མནར་བའི་གནས་འདིར་སླེབས་སྲིད་དོ་ཞུས་སོ།

༢༩ ཨབ་ར་ཧམ་གྱིས། དེ་ཚོར་མོ་ཤེ་དང་། ལུང་སྟོན་པའི་མདོ་ཡོད་པས། དེ་ལ་ཉན་པར་བྱེད་དགོས་གསུངས་པ་དང་།

༣༠ དེས་ཡབ་ཨབ་ར་ཧམ་ལགས། དེ་ལ་མི་ཉན། གལ་ཏེ་གཤིན་པོའི་ཁྲོད་ནས་གཅིག་དེ་ཚོའི་རྩར་འགྲོ་ན། འགྱོད་ཚངས་བྱེད་འོང་ཞུས་པས།

༣༡ ཨབ་ར་ཧམ་གྱིས། དེ་རྣམས་མོ་ཤེ་དང་ལུང་སྟོན་པ་ལ་མི་ཉན་ན། སུ་ཞིག་གཤིན་པོ་ནས་ལང་ནའང་ཡིད་མི་ཆེས་ཞེས་གསུངས་སོ༎

༡༧

ཁོང་གིས་ཉེ་གནས་རྣམས་ལ། སླུ་ཁྲིད་འབྱུང་ངེས་ཀྱང་སླུ་མཁན་དེ་སྙིང་རེ་རྗེ།

༢ ཆུང་ངུ་འདི་ཚོའི་ནང་ནས་གཅིག་དད་པ་ལོག་འཇུག་པ་བས། དེའི་སྐེ་ལ་རང་འཐག་གི་རྡོ་ཞིག་བཏགས་ཏེ། རྒྱ་མཚོའི་ནང་དབྱུག་པ་ཁོའི་ཕྱིར་ལེགས་སོ།

༣ གཅང་གྲུང་བྱོས་ཤིག ཁྱོད་ཀྱི་སྤུན་གྱིས་ཉེས་ན་བསླབ་བྱ་ཐོངས། ཁོས་འགྱོད་ན་བཤགས་པ་བློང་།

༤ གལ་ཏེ་ཉི་མ་གཅིག་ནང་ཁོས་ལན་བདུན་ཁྱོད་ལ་ཉེས་ཤིང་། ལན་བདུན་ཀར་ཁྱོད་ལ། ང་འགྱོད་དོ། ཟེར་ན་བཤགས་པ་བློང་ཞིག་གསུངས་སོ༎

༥ སྐུ་ཚབ་རྣམས་ཀྱིས་གཙོ་བོ་ལ་ང་ཚོའི་དད་པ་སྣོན་པར་མཛོད། ཞུས་པ་དང་།

༦ གཙོ་བོས་ཁྱེད་ལ་དད་པ་ཡུངས་འབྲུ་ཙམ་ཞིག་ཡོད་པ་ཡིན་ན། འོ་སེའི་སྡོང་པོ་འདི། རྩ་བ་ནས་གོག་ལ་རྒྱ་མཚོའི་ནང་དུ་ཚུགས་ཤིག་སྨྲས་ན་ཁྱེད་ཀྱི་ཁ་ལ་ཉན་ནོ༎

༧ ཁྱོད་ཚོ་སུ་ཞིག་གིས་ཞིང་རྨོ་བའམ་ལུག་འཚོ་བའི་རང་གི་གཡོག་པོ་ཞིག་ལ། ཞིང་ཁ་ནས་ལོག་འོང་བའི་ཚེ་ཡར་ཕེབས་ལ་མྱུར་དུ་གསོལ་བ་བཞེས་སུ་བཞུགས་ཤིག་ཅེས་ཟེར་རམ།

༨ དེ་བས་ཁོ་ལ། ངའི་དགོངས་ཟས་ཤོམས་ཤིག ངས་ཟ་འཐུང་མ་ཚར་བའི་བར་དུ། ཁྱོད་སྐ་རགས་བཅིངས་ལ། ངའི་ཞབས་ཕྱི་བྱོས་ཤིག དེ་ནས་ཁྱོད་ཟ་འཐུང་གྱིས་ཞེས་མི་ཟེར་རམ།

༩ ཁོས་བཀའ་བཞིན་བྱས་པའི་འོག་ཏུ་དཔོན་པོས་གཡོག་པོ་དེ་ལ་ཐུགས་རྗེ་ཆེ་ཟེར་རམ།

༡༠ དེ་ལྟར་ཁྱེད་ཀྱང་དགོངས་པ་བཞིན་བསྒྲུབས་ཀྱང་། ང་ཚོས་བགྱི་འོས་འབའ་ཞིག་བགྱིས་པས། གཡོག་པོ་ཐབས་རྡུག་ཡིན་ཟེར་རོ་གསུངས་སོ༎

༡༡ ཡེ་རུ་ཤ་ལེམ་དུ་ཕེབས་པའི་ལམ་ཁར། ས་མར་ཡཱ་དང་ག་ལིལ་གྱི་བར་ན།

༡༢ ཡུལ་ཚོ་ཞིག་ནང་ཕེབས་པའི་ཚེ། ཅུང་ཟད་རྒྱངས་མ་ནས་ལངས་ཡོད་པའི་མཛེ་ཅན་བཅུ་གཟིགས་སོ།

༡༣ དེ་ཚོས་སྐད་ཆེན་པོས། ཡེ་ཤུ་ཇོ་བོ་ལགས། ང་ཚོར་སྙིང་རྗེ་མཛོད་ཅིག་ཞུས་པ་དང་།

༡༤ ཁོང་གིས་དེ་ཚོར་གཟིགས་ནས། སོང་ལ་ཁྱེད་ཀྱི་ལུས་བླ་མ་ལ་སྟོན་ཞིག་ཅེས་བཀའ་གནང་ནས། དེ་རྣམས་འགྲོ་གིན་མཛེ་དག་གོ།

༡༥ དེ་ལས་ས་མར་ཡཱ་པ་ཡིན་པ་གཅིག་གིས་རང་གི་མཛེ་ནད་དག་པ་མཐོང་མ་ཐག་ཏུ་སྐད་ཆེན་པོས་དཀོན་མཆོག་ལ་བསྟོད་ཅིང་ལོག་འོངས་ཏེ།

༡༦ ཡེ་ཤུའི་ཞབས་དྲུང་དུ་འོངས་ནས་ཕྱག་འཚལ་ཏེ་ཐུགས་རྗེ་ཆེ་ཞུས་སོ།

༡༧ ཡེ་ཤུས་བཀའ་ལན་དུ། མི་བཅུ་པོའི་མཛེ་མ་དག་གམ། གཞན་རྣམས་ག་རུ་ཡོད།

༡༨ མི་ཡན་འདི་མ་གཏོགས་པར། དཀོན་མཆོག་ལ་བསྟོད་ཕྱིར་ལོག་འོང་བ་སུའང་མ་ཐོན་ནམ་གསུངས་ནས།

༡༩ མི་དེ་ལ། ལོངས་ལ་སོང་ཞིག ཁྱོད་ཀྱི་དད་པས་ཁྱོད་ཐར་རོ་གསུངས་སོ༎

༢༠ ཕ་རུ་ཤི་པ་འགས་ཁོང་ལ། དཀོན་མཆོག་གི་རྒྱལ་སྲིད་ནམ་བསླེབ་འོང་ཞུས་པ་དང་། བཀའ་ལན་དུ། དཀོན་མཆོག་གི་རྒྱལ་སྲིད་མིག་གིས་མཐོང་ཐུབ་པའི་ལུགས་སུ་མི་འོང་བས།

༢༡ ལྟོས་དང་འདིར་འདུག་དེར་འདུག་སུས་ཀྱང་མི་ཟེར། དཀོན་མཆོག་གི་རྒྱལ་སྲིད་ནི་ཁྱེད་ཀྱི་ནང་ན་ཡོད་དོ་གསུངས་སོ།

༢༢ ཡང་ཉེ་གནས་རྣམས་ལ། ཁྱེད་ཀྱིས་མིའི་བུའི་ཉིན་མོ་ལས་གཅིག་མཐོང་འདོད་ཀྱང་མི་མཐོང་བའི་དུས་ལ་འབབ་འོང་།

༢༣ ཁྱེད་ལ། དེ་ཚོས་ལྟོས་དང་དེ་ན་འདུག འདི་ན་འདུག་ཟེར་ཡང་མ་འགྲོ་ཞིག་རྗེས་སུ་མ་འབྲང་ཞིག

༢༤ གློག་ཁྱུག་ཙ་ན་གནམ་གྱི་ཕྱོགས་གཅིག་ནས་ཕྱོགས་གཞན་དུ་འོད་གཏོང་བ་ལྟར། མིའི་བུའང་ཉིད་ཀྱི་ཉིན་མོར་དེ་ལྟར་སྣང་བར་འགྱུར་རོ།

༢༥ དེ་བས་སྔོན་དུ་མི་རབས་འདིས་ཁོང་སྤངས་ཏེ། སྡུག་བསྔལ་མང་པོ་མྱོང་བར་དགོས་སོ།

༢༦ ནོ་ཨའི་དུས་སུ་བྱུང་བ་ལྟར། མིའི་བུའི་དུས་སུའང་འབྱུང་བར་འགྱུར།

༢༧ ནོ་ཨ་གྲུའི་ནང་ཞུགས་ནས་ཆུ་ལོག་འོངས་ནས་ཐམས་ཅད་མེད་པར་བྱས་པའི་ཉིན་མོའི་བར་དུ། མི་རྣམས་ཀྱིས་ཟ་འཐུང་རོལ་ཞིང་བག་མ་གཏོང་ལེན་བྱས་སོ།

༢༨-༢༩ དེ་བཞིན་དུ་ལོད་ཀྱི་དུས་སུའང་། སོ་དོམ་ནས་ཁོ་ཐོན་པའི་ཉིན་མོར་གནམ་ནས་མེ་དང་མུ་ཟི་བབས་ནས། ཐམས་ཅད་མེད་པར་བྱས་པའི་བར་དུ། དེ་རྣམས་ཀྱིས་ཟ་འཐུང་དང་ཉོ་འཚོང་དང་ཤིང་འཛུག་པ་དང་། ཁང་པ་སོགས་རྩིག་པར་བྱས་སོ།

༣༠ དེ་བཞིན་དུ་མིའི་བུ་མངོན་པར་འབྱུང་བའི་ཉིན་མོ་ལའང་འབྱུང་བར་འགྱུར།

༣༡ ཉིན་མོ་དེར་སུ་ཞིག་ཐོག་ཁར་ཡོད་དེ། ནོར་ནང་ན་ཡོད་ན། དེ་ལེན་དུ་མ་འབབ་ཅིག དེ་བཞིན་དུ་ཀླུངས་ལ་ཡོད་པ་དེ་ཕྱིར་ལོག་མ་འགྲོ་ཞིག

༣༢ ལོད་ཀྱི་ཆུང་མ་དྲན་པར་གྱིས་ཤིག

༣༣ རང་སྲོག་སྐྱོབ་འདོད་པ་དེས་བརླགས། སྲོག་བརླགས་པ་དེས་སྐྱོབ་པར་འགྱུར།

༣༤ ཞག་དེའི་མཚན་མོ་དེར་མལ་ཁྲི་གཅིག་ལ་གཉིས་ཉལ་བ་ལས། གཅིག་འདྲེན་ཞིང་། གཅིག་འབོར་བར་འགྱུར།

༣༥ གཉིས་མཉམ་དུ་ལག་སྐོར་འཐག་པ་ལས། གཅིག་འདྲེན་ཞིང་གཅིག་འབོར་བར་འགྱུར་ཞེས་ངས་ཟེར་གསུངས་སོ།

༣༦ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༣༧ དེ་ཚོས་གཙོ་བོ་ལགས་གང་དུ་འབྱུང་ཞུས་པ་དང་། ཁོང་གིས། རོ་ཡོད་སར་བྱ་རྒོད་འཁོར་རོ་གསུངས་སོ༎

༡༨

ཡིད་མི་སུན་པར་རྒྱུན་དུ་སྨོན་ལམ་འདེབས་དགོས་པའི་དོན་དུ། གཙོ་བོས་དེ་རྣམས་ལ་དཔེ་ཞིག་སྟོན་ཞིང་འདི་སྐད་དུ།

༢ གྲོང་ཁྱེར་ཞིག་ན་དཀོན་མཆོག་ལའང་མི་འཇིགས་པ། མི་ལའང་མི་རྩི་བའི་ཁྲིམས་དཔོན་ཞིག་ཡོད་དོ།

༣ གྲོང་ཁྱེར་དེ་རང་དུ་མོ་རེང་མ་ཞིག་ཡོད་དེ། ཡང་ཡང་དེའི་རྩར་འོངས་ནས་ང་ལ་ཁ་གཤགས་བྱེད་མཁན་དེ་ལས་རྒྱལ་ཆུག་ཞུས་སོ།

༤ ཡུན་རིང་ཞིག་ཁྲིམས་དཔོན་དེས་གཤགས་བྱེད་པར་མ་དགའ་ཡང་། རྗེས་སུ་དེ་རང་གི་ཁོག་པའི་ནང་དུ། ང་དཀོན་མཆོག་ལ་མི་འཇིགས་མི་ལ་མི་རྩིའང་།

༥ མོ་རེང་མ་འདིས་ངའི་རྣ་བ་སུན་འཇུག་པས། མོ་རྒྱལ་འཇུག་གོ། དེ་མིན་མོ་ངའི་རྩར་ཆད་མེད་འོངས་ནས་ང་འུ་ཐུག་འཇུག་གོ་ཞེས་སྨྲས་སོ།

༦ ཆོས་མེད་པའི་ཁྲིམས་དཔོན་དེས་ཅི་སྨྲས་པ་ལ་ཉོན་ཞིག

༧ དཀོན་མཆོག་གིས་ཉིན་མཚན་མེད་པར་ཁོང་ལ་འོ་དོད་འབོད་པའི་ཉིད་ཀྱི་འདམས་པ་རྣམས་སྐྱབས་པར་མི་མཛད་དམ།

༨ མི་འགོར་བར་གཤགས་མྱུར་དུ་མཛད་དོ་ཞེས་ངས་ཟེར། འོན་ཀྱང་མིའི་བུ་འབྱོན་དུས་སུ་ས་གཞི་རུ་དད་པའི་སེམས་རྙེད་པར་འགྱུར་རམ་གསུངས་སོ༎

༩ རང་དྲང་པོ་ཡིན་པར་རློམ་ཞིང་གཞན་ལ་རྙས་པའི་མི་རེ་ལ་དཔེ་སྟོན་ཞིང་འདི་སྐད་དུ།

༡༠ ཕ་རུ་ཤི་པ་ཞིག་དང་ཤོ་གམ་པ་ཞིག་མཆོད་ཁང་ལ་སྨོན་ལམ་འདེབས་སུ་སོང་།

༡༡ ཕ་རུ་ཤི་པ་དེ་ལངས་ནས་འདི་སྐད་དུ། ཀྱེ་དཀོན་མཆོག ང་ནི་གཞན་རྣམས་དང་འདྲ་བར་ནོར་ཟ་མཁན་དང་། ལོག་པར་དང་། ལོག་གཡེམ་བྱེད་མཁན་དང་། ཡང་ན་ཤོ་གམ་པ་འདི་འདྲ་བ་མིན་པས། ཁྱེད་ལ་གཏང་རག་འབུལ་ལོ།

༡༢ ངས་བདུན་ཕྲག་ནང་ལན་གཉིས་སྨྱུང་བར་གནས་ཤིང་། ཅི་འབྱོར་ལས་བཅུ་ཁག་འབུལ་ལོ་ཞེས་སྨོན་ལམ་བཏབ་བོ།

༡༣ ཤོ་གམ་པ་དེ་ཐག་རིང་དུ་ལངས་ནས། ནམ་མཁར་མིག་འདེགས་མ་སྤོབས་པར། བྲང་རྡུང་ཞིང་། ཀྱེ་དཀོན་མཆོག ང་སྡིག་ཅན་ལ་སྙིང་རྗེ་གཟིགས་ཤིག་ཞུས་སོ།

༡༤ གཞན་དེ་ལས་མི་འདི་ལ་བཤགས་པ་ཐོབ་ནས་ཁྱིམ་དུ་སོང་ངོ་ཞེས་ངས་ཟེར། རང་འདེགས་པ་དེ་འབེབས་པར་འགྱུར། རང་འབེབས་པ་དེ་འདེགས་པར་འགྱུར་རོ་གསུངས་སོ༎

༡༥ འོ་འཐུང་ཡང་སྐུ་དྲུང་དུ་ཕྱག་དབང་ཕྱིར་ཁྱེར་བ་དང་། ཉེ་གནས་རྣམས་ཀྱིས་དེ་མཐོང་ནས་བཀག་པ་ལས།

༡༦ ཡེ་ཤུས་སྐུ་དྲུང་དུ་བོས་ནས། བྱིས་པ་རྣམས་མི་འགེགས་པར་ངའི་རྩར་ཐོང་། དཀོན་མཆོག་གི་རྒྱལ་སྲིད་ནི་འདི་འདྲ་བ་རྣམས་ཀྱི་ཡིན།

༡༧ དཀོན་མཆོག་གི་རྒྱལ་སྲིད་བྱིས་པས་བླངས་པ་ལྟར་མི་བླང་ན། ཅིས་ཀྱང་དེའི་ནང་དུ་ཆུད་པར་མི་འགྱུར་ཞེས་ངས་བདེན་པར་ཟེར་གསུངས་སོ༎

༡༨ དཔོན་པོ་ཞིག་གིས་ཁོང་ལ། སྟོན་པ་བཟང་པོ་ལགས། ཚེ་མཐའ་མེད་པ་ཐོབ་པའི་ཕྱིར་ངས་ཅི་བྱ་ཞུས་པ་དང་།

༡༩ ཡེ་ཤུས། ཅིའི་ཕྱིར་ང་ལ་བཟང་པོ་ཟེར། དཀོན་མཆོག་གཅིག་མ་གཏོགས་པར་བཟང་པོ་སུའང་མེད།

༢༠ ལོག་གཡེམ་མ་བྱེད། མི་མ་གསོད། མ་རྐུ། རྫུན་གྱི་དཔང་པོ་མ་བྱེད། ཕ་དང་མ་ལ་བཀུར་སྟི་བྱོས་ཞེས་པའི་བཀའ་རྣམས་ཁྱོད་ཀྱིས་ཤེས་སོ་གསུངས་པ་དང་།

༢༡ དེས་དེ་ཐམས་ཅད་ངས་ཆུང་དུས་ནས་བསྲུངས་པ་ཡིན་ཞུས་སོ།

༢༢ ཡེ་ཤུས་གསན་ནས་ཁོ་ལ། ད་དུང་ཁྱོད་ནང་གཅིག་མ་ཚང་བས། ཇི་ཡོད་པ་ཐམས་ཅད་བཙོངས་ཏེ། དབུལ་པོ་ལ་བགོས་ཤིག་དང་། ནམ་མཁའ་རུ་ཁྱོད་ལ་གཏེར་ཐོབ་འོང་། ཡང་འོངས་ཏེ་ངའི་ཕྱི་བཞིན་བྲོངས་ཤིག་གསུངས་སོ།

༢༣ ཁོ་ཤིན་ཏུ་ཕྱུག་པོ་ཡིན་པས། དེ་ཐོས་ནས་ཤིན་ཏུ་ཚེར་ཏོ།

༢༤ ཁོ་ལ་གཟིགས་ཤིང་ཡེ་ཤུས་ཕྱུག་པོ་དཀོན་མཆོག་གི་རྒྱལ་སྲིད་ནང་ཆུད་པར་ཇི་ལྟར་དཀའ།

༢༥ ཕྱུག་པོ་དཀོན་མཆོག་གི་རྒྱལ་སྲིད་ནང་ཆུད་པ་བས། རྔ་མོང་ཁབ་མིག་ནང་ཆུད་པ་སླའོ་གསུངས་སོ།

༢༦ དེ་ཐོས་པ་རྣམས་ཀྱིས། འོ་ན་སུ་ཐར་ཐུབ་ཞུས་པ་དང་།

༢༧ ཁོང་གིས། མི་ལ་མི་ཐུབ་ཀྱང་དཀོན་མཆོག་ལ་ཐུབ་བོ་གསུངས་སོ།

༢༨ པེ་ཏྲོས། གཟིགས་ཤིག ངེད་ཀྱིས་རང་གི་ཁྱིམ་སྤངས་ནས་ཁྱེད་ཀྱི་ཞབས་རྗེས་སུ་འབྲངས་པ་ཡིན་ཞུས་པ་དང་།

༢༩ ཁོང་གིས། དཀོན་མཆོག་གི་རྒྱལ་སྲིད་ཀྱི་དོན་དུ་ཁང་པའམ། ཆུང་མའམ། མིང་སྲིང་ངམ། ཕ་མའམ། ཕྲུ་གུ་སྤངས་པ་ལ།

༣༠ ཚེ་འདིར་འགྱུར་མང་པོ་དང་། ཚེ་ཕྱི་མར་ཚེ་མཐའ་མེད་པ་མི་ཐོབ་པ་མེད་དོ་ཞེས་ངས་བདེན་པར་ཟེར་གསུངས་སོ༎

༣༡ བཅུ་གཉིས་པོ་ཁྲིད་ནས་དེ་རྣམས་ལ་འདི་སྐད་དུ། ང་ཚོ་ཡེ་རུ་ཤ་ལེམ་དུ་འགྲོ་སྟེ། མིའི་བུའི་སྐོར་དུ་ལུང་སྟོན་པ་རྣམས་ཀྱིས་བྲིས་པ་ཐམས་ཅད་འགྲུབ་པར་འགྱུར་རོ།

༣༢ ཁོང་ཕྱི་པའི་ལག་ཏུ་བཏད་དེ། འཕྱ་སྟེ། སྨད་དེ། མཆིལ་མ་བརྒྱབ་སྟེ།

༣༣ རྟ་ལྕག་བཏང་ནས་གསད་པར་འགྱུར། ཞག་གསུམ་པ་ལ་གསོན་པོར་བཞེང་འོང་གསུངས་སོ།

༣༤ འདི་ཐམས་ཅད་མ་གོ་བར་གབ་ཚིག་ཏུ་ལུས་ནས། གང་གསུངས་པའི་དོན་དེ་རྣམས་ཀྱིས་མ་རྟོགས་སོ༎

༣༥ ཡེ་རི་ཀོ་དང་ཉེ་བར་བྱོན་པ་དང་། ཞར་བ་ཞིག་སློང་ཞིང་ལམ་ཁར་བསྡད་ཡོད་དེ།

༣༦ ཁོས་མི་མང་པོ་འགྲོ་བར་ཐོས་ཏེ། ཅི་ཡིན་དྲིས་པ་དང་།

༣༧ ན་ཙཱ་རེད་པ་ཡེ་ཤུ་ཕེབས་སོ་ཟེར་བས།

༣༨ ཁོས་སྐད་ཆེན་པོས། དཱ་བིད་ཀྱི་སྲས་ཡེ་ཤུ་ལགས། ང་ལ་ཐུགས་བརྩེ་བར་དགོངས་ཞུས་སོ།

༣༩ སྐུ་མདུན་དུ་འགྲོ་བ་རྣམས་ཀྱིས། ཁ་རོག་སྡོད་ཅིག་ཟེར་ཞིང་བཀག་ཀྱང་། དེས་དཱ་བིད་ཀྱི་སྲས་ལགས། ང་ལ་ཐུགས་བརྩེ་བར་དགོངས་ཞེས་ལྷག་པར་འབོད་བསྒྲགས་སོ།

༤༠ ཡེ་ཤུ་དེར་སྐུ་འཐེན་ཙམ་བཞུགས་ཏེ། ཁོ་སྐུ་དྲུང་དུ་ཁྲིད་པའི་བཀའ་སྩལ་ཏེ། བསླེབས་པ་དང་དེ་ལ།

༤༡ ངས་ཅི་བྱེད་པར་ཁྱོད་འདོད་གསུངས། ཁོས་གཙོ་བོ། མཐོང་བར་འདོད་དོ་ཞུས།

༤༢ ཡེ་ཤུས་མཐོང་བར་ཤོག་ཅིག ཁྱོད་ཀྱི་དད་པས་ཁྱོད་སོས་སོ་གསུངས་སོ།

༤༣ དེ་མ་ཐག་ཏུ་ཁོས་མཐོང་ནས། དཀོན་མཆོག་ལ་བསྟོད་ཅིང་། ཞབས་རྗེས་སུ་འབྲངས་སོ། མི་ཚོགས་ཀྱིས་དེ་མཐོང་ནས། དཀོན་མཆོག་ལ་བསྟོད་བསྔགས་སོ༎

༡༩

ཁོང་ཡེ་རི་ཀོ་རྒྱུད་ནས་ཕེབས་པ་དང་།

༢ ཤོ་གམ་པའི་དཔོན་པོ་ཟག་ཀཱ་བྱ་བ་ཕྱུག་པོ་ཞིག་ཡོད་དེ།

༣ ཡེ་ཤུ་སུ་ཡིན་ལྟ་བར་བརྩམ་ཡང་། གཟུགས་ཐུང་བ་དང་། མི་ཚོགས་ཀྱི་རྐྱེན་གྱིས་མཇལ་མ་ཐུབ་པས།

༤ ཁོང་ཕེབས་རྒྱུའི་ལམ་ལ་མདུན་དུ་བརྒྱུགས་ནས་ཁོང་མཇལ་དུ་འོ་སའི་ཤིང་སྡོང་ཞིག་ལ་འཛེགས་སོ།

༥ ཡེ་ཤུ་ས་ཆ་དེར་ཕེབས་པ་དང་ཡར་གཟིགས་ཤིང་དེ་ལ། ཟག་ཀཱ། དེ་རིང་ང་ཁྱོད་ཀྱི་ཁྱིམ་དུ་སྡོད་དགོས་པས་མགྱོགས་པར་བོབས་ཤིག་གསུངས་པ་དང་།

༦ ཁོ་མགྱོགས་པར་བབས་ཏེ། དགའ་བཞིན་ཁོང་གདན་དྲངས་སོ།

༧ མི་ཐམས་ཅད་ཀྱིས་དེ་མཐོང་ནས། ཁོང་སྡིག་ཅན་ཞིག་གི་རྩར་བཞུགས་པར་ཕེབས་སོ་ཟེར་ཞིང་ཁྲེལ་ཏོ།

༨ ཟག་ཀཱ་ལངས་ནས། གཙོ་བོ་ལགས། གཟིགས་ཤིག ངའི་ནོར་གྱི་ཕྱེད་ཀ་དབུལ་པོ་ལ་གཏོང་བ་མ་ཟད། ངས་མགོ་བསྐོར་ནས་ཇི་ཞིག་ལེན་ཡོད་ན། བཞི་ལྡབ་གཞལ་ལོ་ཞུས་པ་དང་།

༩ ཡེ་ཤུས་མི་འདིའང་ཨབ་ར་ཧམ་གྱི་བུ་ཡིན་པས། དེ་རིང་ཁང་པ་འདིར་ཐར་པ་བསླེབས་སོ།

༡༠ མིའི་བུ་བསྟོར་བ་འཚོལ་བ་དང་སྐྱོབ་པའི་ཕྱིར་འོངས་གསུངས་སོ༎

༡༡ ཁོང་ཡེ་རུ་ཤ་ལེམ་དང་ཉེ་བར་ཕེབས་པས། ཁོང་གི་གསུང་ཐོས་པ་འགའ་ཞིག་གིས་དཀོན་མཆོག་གི་རྒྱལ་སྲིད་འཕྲལ་དུ་མངོན་འོང་བསམ་པས། ཡང་དཔེ་ཞིག་སྟོན་ཞིང་འདི་སྐད་དུ།

༡༢ མི་དྲག་ཅིག་རྒྱལ་པོའི་གོ་ས་ལེན་ནས་ཕྱིར་ལོག་འོང་ཕྱིར་ཡུལ་ཐག་རིང་ཞིག་ཏུ་འགྲོ་བ་ལས།

༡༣ གཡོག་པོ་བཅུ་བོས་ནས་རྡོ་ཚད་བཅུ་བཏད་དེ། ང་ལོག་འོང་བའི་བར་དུ་ཚོང་བྱོས་ཤིག་སྨྲས་སོ།

༡༤ དེའི་ཡུལ་པས་མི་དྲག་དེར་སྡང་བས། མི་འདི་ང་ཚོའི་རྒྱལ་པོར་མི་དགོས་ཟེར་ཞིང་དེའི་ཕྱི་བཞིན་བང་ཆེན་བཏང་ངོ་།

༡༥ ཁོང་རྒྱལ་པོའི་དབང་ཐོབ་ནས་ལོག་བསླེབས་པ་དང་། དངུལ་བཏད་པའི་གཡོག་པོ་ཚོས་ཚོང་བྱས་ནས། ཁེ་ཇི་ཙམ་ཐོབ་པ་ཤེས་ཕྱིར། དེ་ཚོ་བོས་སོ།

༡༦ དང་པོ་དེ་དྲུང་དུ་འོངས་ནས། ཇོ་བོ། ཁྱེད་ཀྱི་རྡོ་ཚད་དེ་ལས་གཞན་བཅུ་འབྱོར་ཞུས་པ་དང་།

༡༧ རྒྱལ་པོས། ལེགས་སོ། གཡོག་པོ་བཟང་པོ་ཁྱོད་ཉུང་ངུའི་ནང་དྲང་པོ་ཐོན་པས། ཁྱོད་ཀྱིས་གྲོང་ཁྱེར་བཅུ་ལ་དབང་བྱེད་པར་འགྱུར་སྨྲས་སོ།

༡༨ གཉིས་པ་དེ་འོངས་ནས། ཇོ་བོ། ཁྱེད་ཀྱི་རྡོ་ཚད་དེ་ལས་གཞན་ལྔ་འབྱོར་ཞུས་པ་དང་།

༡༩ ཁོ་ལའང་ཁྱོད་ཀྱིས་གྲོང་ཁྱེར་ལྔ་ལ་དབང་བྱེད་པར་འགྱུར་སྨྲས་སོ།

༢༠-༢༡ ཡང་གཅིག་འོངས་ནས། ཇོ་བོ། ཁྱེད་ནི་མ་བཞག་པར་ལེན་མཁན་དང་། མ་བཏབ་པར་རྔ་མཁན་དྲག་པོ་ཡིན་པས། ང་འཇིགས་ནས། ལག་ཕྱིས་ནང་བཏུམ་སྟེ་བཞག་པའི་ཁྱེད་ཀྱི་རྡོ་ཚད་འདིར་ཡོད་ཞུས་སོ།

༢༢ རྒྱལ་པོས། གཡོག་པོ་ངན་པ། ཁྱོད་ཀྱིས་སྨྲས་པ་ཁོ་ན་བཞིན་ཞལ་ཆེ་གཅོད་དོ། ང་མ་བཞག་པར་ལེན་མཁན་དང་། མ་བཏབ་པར་རྔ་མཁན་དྲག་པོ་ཞིག་ཡིན་པ་ཁྱོད་ཀྱིས་ཤེས་སམ།

༢༣ ངའི་དངུལ་རྗེ་མཁན་ལ་ཅི་ལ་མ་བཏད། བཏད་ན་ང་ལོག་སླེབས་དུས་སུ་སྐྱེད་དང་བཅས་ལེན་ཐུབ་པ་ཡིན་སྨྲས་ནས།

༢༤ འཁོར་རྣམས་ལ། ཁོའི་རྡོ་ཚད་དེ་ལེན་ཏེ། རྡོ་ཚད་བཅུ་ཡོད་མཁན་ལ་ཐོང་ཞིག་སྨྲས་སོ།

༢༥ དེ་ཚོས། ཇོ་བོ། ཁོ་ལ་རྡོ་ཚད་བཅུ་ཡོད་ཞུས་པ་ལས།

༢༦ ཡོད་མཁན་ལ་གཏང་འོང་། མེད་མཁན་ལས་ཡོད་པ་དེའང་ལེན་པར་འགྱུར་ཞེས་ངས་ཟེར།

༢༧ ང་རྒྱལ་པོར་མི་དགོས་པའི་ངའི་དགྲ་བོ་རྣམས་འདིར་ཁྲིད་ནས་ངའི་མདུན་དུ་གསོད་ཅིག་ཟེར་ཏོ་གསུངས་སོ།

༢༨ དེ་གསུངས་ནས་ཁོང་ཡེ་རུ་ཤ་ལེམ་དུ་སྔོན་སྔོན་ལ་ཕེབས་སོ༎

༢༩ ཁ་སྐྱུར་པོའི་རིའི་ངོས་ལ་བེད་ཕ་གེ་དང་བེད་ཨན་ཡཱའི་ཡུལ་དང་ཉེ་བར་ཕེབས་ནས། ཉེ་གནས་གཉིས་སྩལ་ཞིང་།

༣༠ མདུན་གྱི་ཡུལ་ཚོར་སོང་། དེར་སླེབས་པ་ཙམ་གྱིས་ད་བར་སུའང་མ་ཞོན་པའི་བོང་གསར་གཏགས་པ་ཞིག་མཐོང་འོང་། དེ་བཀྲོལ་ནས་ཁྲིད་ཤོག

༣༡ སུ་ཞིག་གིས་ཅི་ལ་སྒྲོལ་ཞེས་འདྲི་ན། གཙོ་བོ་ལ་དགོས་སོ་ཟེར་གསུངས་སོ།

༣༢ མངགས་པ་དེ་གཉིས་སོང་ནས། གསུངས་པ་བཞིན་ཡོད་དེ།

༣༣ བོང་གསར་སྒྲོལ་བ་དང་། བདག་པོས་བོང་གསར་ཅི་ལ་སྒྲོལ་ཟེར་བས།

༣༤ དེ་དག་གིས་གཙོ་བོ་ལ་དགོས་སོ་སྨྲས་ནས།

༣༥ ཡེ་ཤུའི་སྐུ་དྲུང་དུ་ཁྱེར་ཏེ། རང་གི་གོས་བཀབ་སྟེ། ཡེ་ཤུ་དེར་བཅིབས་སོ།

༣༦ ཁོང་ཕེབས་པ་ལས་མི་རྣམས་ཀྱིས་རང་གི་གོས་ཕེབས་ལམ་ལ་བཏིང་ངོ་།

༣༧ ཡེ་རུ་ཤ་ལེམ་དང་ཉེ་བར་ཁ་སྐྱུར་པོའི་རིའི་ཐུར་ལ་བྱོན་པའི་ཚེ། ཉེ་གནས་ཀྱི་ཚོགས་ཚང་མས་མཐོང་བའི་ལྟས་ཐམས་ཅད་ཀྱི་རྐྱེན་གྱིས་དགའ་ཞིང་། སྐད་ཆེན་པོས་དཀོན་མཆོག་ལ་བསྟོད་ཅིང་།

༣༨ གཙོ་བོའི་ཕྱོགས་ནས་འབྱོན་པའི་རྒྱལ་པོ་བཀྲ་ཤིས། ནམ་མཁའ་ལ་ཞི་བདེ། བླ་ན་མེད་པ་རུ་དཔལ། ཞེས་སྨྲས་སོ།

༣༩ མི་ཚོགས་ཀྱི་ནང་ནས་ཕ་རུ་ཤི་པ་རེས་ཁོང་ལ། སྟོན་པ། ཉིད་ཀྱི་ཉེ་གནས་ཀྱི་ཁ་འགེགས་པར་མཛོད་ཞུས་པ་དང་།

༤༠ བཀའ་ལན་དུ། འདི་རྣམས་ཁ་རོག་ན། རྡོ་རྣམས་ཀྱིས་སྒྲ་འདོན་པར་འགྱུར་ཞེས་ངས་ཟེར་གསུངས་སོ༎

༤༡ ཉེ་བར་ཕེབས་པ་དང་། རྒྱལ་ས་གཟིགས་ཏེ། དེའི་དོན་དུ་བཤུམ་ཞིང་འདི་སྐད་དུ།

༤༢ དའང་ཞི་བདེ་གང་ལ་རག་ལས་པ་ཁྱོད་ཀྱིས་ཤེས་ན་ཅི་མ་རུང་། དེ་ད་ལྟ་ཁྱོད་ཀྱིས་མིག་ལས་བསྒྲིབས་སོ།

༤༣ ད་ཁྱོད་ཀྱི་དགྲ་བོས་ཁྱོད་ཀྱི་མཐའ་འཁོར་ལ་འཛིང་རགས་ཀྱིས་བསྐོར་ནས། ཕྱོགས་ཀུན་ནས་བཙིར་བའི་དུས་ལ་འབབ་པར་འགྱུར།

༤༤ ཁྱོད་ལ་ཐུགས་རྗེས་གཟིགས་པའི་དུས་དེ་མ་ཤེས་པས། དགྲ་བོས་ཁྱོད་དང་ཁྱོད་ཀྱི་ཕྲུ་གུ་རྣམས་ས་ལ་བརྡབ་ནས། ཁྱོད་ཀྱི་ནང་དུ་རྡོ་གཅིག་ཀྱང་མི་རློག་པར་བཞག་པར་མི་འགྱུར་རོ་གསུངས་སོ༎

༤༥ དེ་ནས་མཆོད་ཁང་དུ་བྱོན་ནས། ཚོང་པ་རྣམས་འདོན་ཞིང་།

༤༦ དེ་རྣམས་ལ། ངའི་ཁང་པར་སྨོན་ལམ་ཁང་ཞེས་བྲིས་ཡོད་ཀྱང་། ཁྱོད་ཀྱིས་ཇག་པའི་ཚང་དུ་བྱས་གསུངས་སོ༎

༤༧ ཉིན་རེ་བཞིན་ཁོང་གིས་མཆོད་ཁང་ན་གསུང་ཆོས་གནང་བས། བླ་ཆེན་དང་མཁན་པོ་དང་། སྐུ་དྲག་རྣམས་ཀྱིས་ཁོང་བགྲོང་བར་བརྩམས་རུང་།

༤༨ མི་སྡེ་ཡོངས་ཀྱིས་ཁོང་གི་ཞལ་གདམས་ལ་སྙིང་ནས་ཉན་པས། ཐབས་གང་ཡང་མ་བརྙེད་དོ༎

༢༠

ཉིན་ཅིག་ཁོང་གིས་མཆོད་ཁང་དུ་མི་སྡེར་ཆོས་སྟོན་ཞིང་ཕྲིན་བཟང་འཆད་པའི་ཚེ། བླ་ཆེན་དང་། མཁན་པོ་དང་། རྒན་པོ་རེ་དྲུང་དུ་འོངས་ནས།

༢ ཁོང་ལ། དབང་གང་གིས་འདི་རྣམས་མཛད། སུས་དབང་འདི་ཁྱེད་ལ་ཕུལ། ང་ཚོར་འཆད་དུ་གསོལ་ཞུས་པས།

༣ བཀའ་ལན་དུ། ངས་ཀྱང་ཁྱེད་ལ་དྲི་བ་ཞིག་འདྲི།

༤ ཡོ་ཧ་ནན་གྱི་ཁྲུས་དེ་ནམ་མཁའ་ནས་བྱུང་ངམ་མི་ནས་བྱུང་། ང་ལ་ཤོད་གསུངས་པ་དང་།

༥ དེ་ཚོས་ཕན་ཚུན་བགྲོས་ཤིང་འདི་སྐད་དུ། གལ་ཏེ་ནམ་མཁའ་ནས་བྱུང་ཟེར་ན། ཁྱེད་ཀྱིས་ཁོང་ལ་ཅིའི་ཕྱིར་ཡིད་མ་ཆེས་གསུང་འོང་།

༦ མི་ནས་བྱུང་ཟེར་ན། མི་སྡེས་ཡོ་ཧ་ནན་ལུང་སྟོན་པ་ཡིན་པར་ཡིད་ཆེས་པས། ང་ཚོ་རྡོ་རུབ་ཀྱིས་གསོད་འོང་ཟེར་ནས།

༧ ཞུ་ལན་དུ། གང་ནས་བྱུང་མི་ཤེས་ཞུས་སོ།

༨ ཡེ་ཤུས། ངས་ཀྱང་དབང་གང་གིས་འདི་རྣམས་བྱེད་པ་མི་འཆད་གསུངས་སོ༎

༩ ཁོང་གིས་མི་སྡེ་ལ་དཔེ་འདི་གསུངས་པ། མི་ཞིག་གིས་རྒུན་ཚལ་བཙུགས་ནས། ཚལ་མཁན་ལ་བཏང་ནས། རེ་ཞིག་ཡུལ་གཞན་དུ་སོང་ངོ་།

༡༠ ཐོག་དུས་ལ་ཚལ་མཁན་རྣམས་ཀྱི་ཐོག་ལས་ཇི་ཞིག་ཁོ་ལ་ཐོབ་པའི་ཕྱིར་གཡོག་པོ་ཞིག་དེ་ཚོའི་རྩར་བཏང་བ་དང་། དེ་ཚོས་ཁོ་བརྡུངས་ནས་ལག་སྟོང་ལ་བཟློགས་སོ།

༡༡ གཡོག་པོ་གཞན་ཞིག་བཏང་བ། དེ་ལའང་བརྡུངས་ནས་དམའ་ཕབ་ཅིང་ལག་སྟོང་དུ་བཟློགས་སོ།

༡༢ སླར་གསུམ་པ་ཞིག་བཏང་བ་དང་། དེའང་རྨས་པར་བྱས་ཏེ་བཏོན་ཏོ།

༡༣ རྒུན་ཚལ་གྱི་བདག་པོས། ཅི་བྱ། ད་ངའི་བུ་གཅིག་པོ་དེ་གཏོང་སྟེ། ཁོ་ལ་བཀུར་སྟི་བྱེད་སྲིད་ཟེར་ཏོ།

༡༤ ཚལ་མཁན་རྣམས་ཀྱིས་ཁོ་མཐོང་ནས། འདི་ནི་བརྒྱུད་འཛིན་ཡིན་པས། ནོར་སྐལ་ང་ཚོར་ཐོབ་པའི་ཕྱིར་ཁོ་གསོད་དོ་ཞེས་གྲོས་བྱས་ནས།

༡༥ རྒུན་ཚལ་གྱི་ཕྱི་རོལ་དུ་བཏོན་ནས་བསད་དོ། ད་རྒུན་ཚལ་གྱི་བདག་པོས་དེ་ཚོར་ཅི་བྱེད་འོང་།

༡༦ འོངས་ནས་རྒུན་ཚལ་མཁན་དེ་རྣམས་ཚར་བཅད་ནས། རྒུན་ཚལ་གཞན་ལ་གཏད་འོང་གསུངས་སོ། ཐོས་པ་རྣམས་ཀྱིས་དེ་ལྟར་མ་སྲིད་ཅིག་སྨྲས་སོ།

༡༧ འོན་ཀྱང་ཁོང་གིས་དེ་རྣམས་ལ་གཟིགས་ཤིང་། མདོ་ན།

རྩིག་དཔོན་རྣམས་ཀྱིས་སྤངས་པའི་རྡོ༎

དེ་ཀ་ཟུར་རྡོ་ཆེན་པོར་གྱུར༎

ཞེས་བྲིས་པའི་དོན་ཅི་ཡིན།

༡༨ རྡོ་དེའི་ཁར་འགྲིལ་བ་དེ་ཆག་འོང་། སུའི་ཁར་རྡོ་དེ་འགྲིལ་ན་འཐག་པར་འགྱུར་གསུངས་སོ།

༡༩ མཁན་པོ་དང་བླ་ཆེན་རྣམས་ཀྱིས་དཔེ་འདི་ཁོང་ཚོ་རང་ལ་གསུངས་པ་ཤེས་ནས། དུས་ཚོད་དེ་རང་ལ་ཁོང་འཛིན་པར་བརྩམས་རུང་མི་སྡེ་ལ་འཇིགས་སོ༎

༢༠ གླགས་འཚོལ་ཞིང་། སྤྱི་ཁྱབ་ཀྱི་ཁྲིམས་དང་དབང་ལ་གཏད་ཕྱིར། ཁོང་གཏམ་ནང་འཛིན་པའི་ཕྱིར། དྲང་པོ་ཡིན་ཁུལ་བྱེད་པའི་ལྟ་ཉུལ་པ་རེ་དྲུང་དུ་བཏང་ངོ་།

༢༡ དེ་ཚོས་ཁོང་ལ། སྟོན་པ་ལགས། ཁྱེད་ཀྱིས་གསུང་དང་བསྟན་པ་དྲང་པོ་དང་། ཁྱེད་མིའི་ངོ་མི་སྲུང་བར་དཀོན་མཆོག་གི་ལམ་དྲང་པོར་སྟོན་པ་ང་ཚོས་ཤེས་སོ།

༢༢ རྒྱལ་པོ་ཆེན་པོ་ལ་ང་ཚོས་ཁྲལ་འཇལ་བར་རུང་ངམ་མི་རུང་ཞེས་བཀའ་འདྲི་ཞུས་པ་དང་།

༢༣ དེ་ཚོའི་གཡོ་སྒྱུ་མཁྱེན་ནས།

༢༤ ང་ལ་དི་ནཱར་ཞིག་སྟོན་དང་། དེའི་ཁར་གཟུགས་དང་ཡི་གེ་སུའི་ཡིན་གསུངས་པས། དེ་ཚོས་རྒྱལ་པོ་ཆེན་པོའི་ཡིན་ནོ་ཞུས་སོ།

༢༥ བཀའ་ལན་དུ། རྒྱལ་པོའི་ཡིན་པ་རྒྱལ་པོ་ལ་ཕུལ། དཀོན་མཆོག་གི་ཡིན་པ་དེ་དཀོན་མཆོག་ལ་ཕུལ་ཞེས་གསུངས་སོ།

༢༦ མི་སྡེའི་མདུན་དུ་ཁོང་གཏམ་ནང་འཛིན་མ་ནུས་ཤིང་། ཁོང་གི་བཀའ་ལན་ལ་ངོ་མཚར་དུ་གྱུར་ནས་ཁ་རོག་གོ།

༢༧ གཤིན་པོ་རྣམས་གསོན་པོར་མི་ལང་ངོ་ཟེར་བའི་སད་དུ་ཀི་པའམ་དབུ་ཆོས་རེ་སྐུ་དྲུང་དུ་འོངས་ནས།

༢༨ སྟོན་པ་ལགས། མི་ཞིག་གི་སྤུན་ཆུང་མ་བླངས་ནས་ཕྲུ་གུ་མེད་པར་ཤི་ན། དེ་རང་གི་སྤུན་གྱི་དོན་དུ་བུ་བརྒྱུད་སྐྱེད་པའི་ཕྱིར་ཆུང་མ་དེ་བླངས་དགོས་ཤེས། མོ་ཤེས་ང་ཚོའི་དོན་དུ་བྲིས་སོ།

༢༩ སྤུན་བདུན་ཡོད་དེ། དང་པོ་ཆུང་མ་བླངས་ནས་བུ་མེད་པར་ཤི།

༣༠ གཉིས་པས་ཀྱང་བླངས། གསུམ་པས་ཀྱང་བླངས།

༣༡ དེ་བཞིན་དུ་བདུན་པོས་བླངས་ནས་བུ་མེད་པར་ཤི།

༣༢ མཐར་བུད་མེད་དེའང་ཤིའོ།

༣༣ བུད་མེད་དེ་ཕུ་ནུ་བདུན་པོའི་ཆུང་མར་གྱུར་པས། གཤིན་པོ་རྣམས་གསོན་པོར་ལངས་དུས་སུ། མོ་གང་གི་ཆུང་མར་འགྱུར་འོང་ཞུས་པ་དང་།

༣༤ ཡེ་ཤུས། འཇིག་རྟེན་པ་རྣམས་ཀྱིས་བག་མ་གཏོང་ལེན་བྱེད་ཀྱང་།

༣༥ ཚེ་ཕྱི་མ་རྙེད་པ་དང་གསོན་པོར་ལངས་འོས་པ་རྣམས་ཀྱིས་བག་མ་མི་བླང་བག་མར་མི་འགྲོ་སྟེ།

༣༦ ཕོ་ཉ་དང་འདྲའོ། ལངས་པའི་སྟབས་ཀྱིས། དཀོན་མཆོག་གི་སྲས་ཡིན་པས། སླར་འཆི་བར་མི་སྲིད་དོ།

༣༧-༣༨ དཀོན་མཆོག་ནི་གཤིན་པོ་རྣམས་ཀྱི་དཀོན་མཆོག་མ་ལགས། གསོན་པོ་རྣམས་ཀྱི་དཀོན་མཆོག་ལགས་པས། མོ་ཤེའི་མདོ་ནང་ཚེར་མའི་སྐོར་གཏམ་ཡོད་སར། མོ་ཤེས་ཀྱང་གཙོ་བོ་ལ། ཨབ་ར་ཧམ་གྱི་དཀོན་མཆོག་དང་། ཨི་སཱག་གི་དཀོན་མཆོག་དང་། ཡ་ཀོབ་ཀྱི་དཀོན་མཆོག་ཞུ་ཞིང་། གཤིན་པོ་རྣམས་གསོན་པོར་ལངས་བར་བསྟན་པ་ཡིན། དཀོན་མཆོག་གི་དྲུང་དུ་ཐམས་ཅད་གསོན་པོ་ཡིན་ནོ་གསུངས་པ་དང་།

༣༩-༤༠ མཁན་པོ་རྣམས་ཀྱིས་སླར་བཀའ་འདྲི་ཞུ་མ་སྤོབས་པར། ཁ་ཅིག་གིས། སྟོན་པ་ལགས། ལེགས་པར་གསུངས་སོ་ཞུས་སོ༎

༤༡ ཁོང་གིས་དེ་ཚོར། མཱ་ཤི་ཀ་ལ་དཱ་བིད་ཀྱི་སྲས་བྱ་བ་དེ་ཇི་ལྟར་ཡིན།

༤༢ དཱ་བིད་ཉིད་ཀྱིས་གསུང་མགུར་ནང་འདི་སྐད་དུ།

གཙོ་བོས་ནི་ངའི་གཙོ་བོ༌ལ༎

༤༣ ང་ཡིས་ཁྱེད་ཀྱི་དགྲ་བོ་རྣམས༎

ཁྱེད་ཀྱི་ཞབས་འོག་བཞག་པའི་བར༎

ང་ཡི་གཡས་སུ་བཞུགས་ཤིག་གསུངས༎

ཞེས་གསུང་ཞིང་།

༤༤ དཱ་བིད་ཀྱིས་ཁོང་ལ་གཙོ་བོ་ཞུ་བས། ཁོང་དཱ་བིད་ཀྱི་སྲས་ཇི་ལྟར་ཡིན་གསུངས་སོ༎

༤༥ མི་སྡེ་ཡོངས་ཀྱི་ཐོས་སར་ཉེ་གནས་རྣམས་ལ།

༤༦ མཁན་པོ་ལས་ཟོན་བྱོས་ཤིག དེ་རྣམས་གོས་རིང་མོ་གོན་ནས་འགྲུལ་བ་དང་། ཁྲོམ་ནང་ཕྱག་དང་། འདུ་ཁང་ནང་ཁྲི་མཐོན་པོ་དང་། མགྲོན་ལ་གྲལ་འགོར་སྡོད་པར་དགའོ།

༤༧ མོ་རེང་མའི་ཁང་པའང་ཟ་ཞིང་། མི་ལ་སྟོན་ཕྱིར་སྨོན་ལམ་རིང་མོ་འདེབས་པས། ལྷག་པར་ཆད་པ་ཕོག་འོང་གསུངས་སོ༎

༢༡

སྤྱན་གཟིགས་པས། དཀོར་མཛོད་དུ་འབུལ་བ་འཇོག་པའི་ཕྱུག་པོ་རེ་དང་།

༢ ཟངས་ཀྱི་དོང་ཙེ་གཉིས་འཇོག་པའི་མོ་རེང་མ་དབུལ་མོ་ཞིག་གཟིགས་ནས།

༣ ཁོང་གིས། ཐམས་ཅད་ལས་མོ་རེང་མ་དབུལ་མོ་འདིས་མང་བར་ཕུལ་ཏོ་ཞེས་ངས་བདེན་པར་ཟེར།

༤ ཐམས་ཅད་ཀྱིས་ནོར་མང་པོ་ཡོད་པའི་ནང་ནས་ཕུལ། མོས་དཀོན་པའི་ནང་ནས་ཚེ་ཕྱིད་ཕྱིར་ཅི་ཡོད་པ་ཐམས་ཅད་ཕུལ་ཏོ་གསུངས་སོ༎

༥ ཁ་ཅིག་གིས་མཆོད་ཁང་གི་གཏམ་བྱེད་ཅིང་། ཇི་ལྟ་བུའི་རྡོ་རིན་ཆེན་དང་འབུལ་བ་རྣམས་ཀྱི་རྒྱན་གྱིས་བརྒྱན་ནས་འདུག་ཟེར་བ་དང་།

༦ ཁོང་གིས། ཁྱེད་ཀྱིས་མཐོང་བ་འདི་ལས། རྡོ་གཅིག་ཀྱང་མ་ལུས་པར་རློག་པར་འགྱུར་བའི་དུས་ཤིག་སླེབས་འོང་གསུངས་སོ༎

༧ དེ་ཚོས། སྟོན་པ་ལགས། དེ་ནམ་འབྱུང་འོང་། དེ་རྣམས་འགྲུབ་ཏུ་ཉེ་བའི་དུས་ཀྱི་རྟགས་ཅི་ཡིན་ཞུས་པས།

༨ ཁོང་གིས་གསུངས་པ། ལམ་ལོག་ལ་འཁྲིད་པ་ལས་ཟོན་བྱོས་ཤིག མི་མང་པོས་ངའི་མིང་ཁུར་ཏེ་ང་ཡིན། དུས་དེ་ཉེའོ་ཟེར་ཞིང་འོང་བར་འགྱུར། དེ་རྣམས་ལ་མ་འབྲང་ཞིག

༩ དམག་དང་འཁྲུག་པའི་གཏམ་ཐོས་པའི་ཚེ་མ་འཇིགས་ཤིག དེ་ནི་སྔོན་དུ་འབྱུང་དགོས་ཀྱང་། མཐའ་མ་འཕྲལ་དུ་མི་འོང་།

༡༠ མི་བརྒྱུད་དང་རྒྱལ་ཁག་ཕན་ཚུན་ལང་འོང་།

༡༡ ས་གཡོ་ཆེན་པོ་དང་། ཡུལ་སོ་སོར་མུ་གེ་དང་། རིམས་ནད་དང་། འཇིགས་པ་དང་། གནམ་ལ་ལྟས་ཆེན་པོ་འབྱུང་བར་འགྱུར་རོ།

༡༢ དེ་ཐམས་ཅད་འབྱུང་བའི་སྔོན་དུ། ངའི་མིང་གི་རྐྱེན་གྱིས། ཁྱེད་བཟུང་སྟེ། འཚེ་བར་འགྱུར། འདུ་ཁང་ལ་བོས་ནས་བཙོན་ར་ལ་གཏད་འོང་། རྒྱལ་པོ་དང་སྤྱི་ཁྱབ་ཀྱི་རྩར་འཁྱེར་བར་འགྱུར།

༡༣ དེ་ནི་ཁྱེད་ཀྱིས་དཔང་པོ་བྱེད་པའི་རྒྱུར་འགྱུར་འོང་།

༡༤ དེས་ན་ལན་ཇི་ལྟར་གཏོང་བའི་ཕྱིར་སྔོན་དུ་བསམ་བློ་མི་གཏོང་བར་སྙིང་ལ་ཞོག

༡༥ ངས་ཁྱེད་ལ་ངག་དང་ཤེས་རབ་སྦྱིན་འོང་བས། ཕ་རོལ་པོ་སུས་ཀྱང་ཁྱོད་ལ་རྒོལ་བའམ་ཁ་དགག་མི་ཐུབ།

༡༦ ཕ་མ་དང་། སྤུན་དང་། གཉེན་དང་། གྲོགས་པོས་ཀྱང་ཁྱེད་དགྲར་བཏད་དེ་ཁྱེད་ཁ་ཅིག་གསོད་པར་འགྱུར།

༡༧ ངའི་རྐྱེན་གྱིས་ཐམས་ཅད་ཀྱིས་ཁྱེད་ལ་སྡང་ཡང་།

༡༨ ཁྱེད་ཀྱི་སྐྲ་ཉག་གཅིག་ཀྱང་འཇིག་མི་འགྱུར།

༡༩ ཁྱོད་ཀྱི་བཟོད་བསྲན་གྱིས་ཁྱོད་ཀྱི་སྲོག་སྐྱོབ་པར་འགྱུར།

༢༠ ཡེ་རུ་ཤ་ལེམ་ལ་དམག་དཔུང་གིས་བསྐོར་བ་མཐོང་བའི་ཚེ། དེ་སྟོངས་པའི་དུས་ཉེ་བར་ཤེས་ཤིག

༢༡ དེའི་དུས་སུ་ཡ་ཧུ་དཱ་རུ་ཡོད་པ་རི་ལ་བྲོས་ཤིག རྒྱལ་སའི་ནང་དུ་ཡོད་པ་ཕྱིར་ཐོན་ཞིག ཡུལ་ཚོར་ཡོད་པ་རྒྱལ་སར་མ་འགྲོ།

༢༢ བྲིས་ཡོད་པ་ཐམས་ཅད་འགྲུབ་པའི་ལན་འཇལ་བའི་ཉིན་མོ་ཡིན།

༢༣ ཉིན་མོ་དེ་ལ་སྦྲུམ་མ་དང་ནུ་ཞོ་སྣུན་པ་རྣམས་སྙིང་རེ་རྗེ། ས་གཞི་ལ་སྡུག་བསྔལ་ཆེན་པོ་དང་། མི་སྡེ་འདི་ལ་ཐུགས་ཁྲོ་འབབ་པར་འགྱུར།

༢༤ དེ་རྣམས་རལ་གྲིའི་སོའི་ཁར་ཤི་བར་འགྱུར། བཙོན་པར་འགྱུར་ནས་མི་བརྒྱུད་ཐམས་ཅད་ཀྱི་ནང་ལ་འཁྲིད་འོང་། ཕྱི་པའི་དུས་ཚང་བའི་བར་དུ། ཡེ་རུ་ཤ་ལེམ་ཕྱི་པའི་རྐང་འོག་ཏུ་ལུས་འོང་།

༢༥ ཉི་མ་དང་ཟླ་བ་དང་སྐར་མའི་ནང་ལ་རྟགས་འབྱུང་འོང་། རྒྱ་མཚོ་དང་རྦ་རླབས་ཀྱི་འུར་སྒྲའི་རྐྱེན་གྱིས་ས་གཞིར་མི་རྒྱུད་རྣམས་ཅི་བྱ་མི་ཤེས་པའི་སྡུག་བསྔལ་འོང་།

༢༦ ནམ་མཁའི་དབང་རྣམས་འཁྲུག་པས། འཇིག་རྟེན་དུ་ཅི་འབྱུང་བར་འགྱུར་བ་ལ་འཚབ་ཅིང་བརྒྱལ་བར་འགྱུར།

༢༧ དེ་ནས་མིའི་བུ་དབང་དང་གཟི་བརྗིད་ཆེན་པོ་དང་བཅས་སྤྲིན་གྱི་ཁར་འབྱོན་པ་མཐོང་བར་འགྱུར།

༢༨ དེ་འབྱུང་བར་བརྩམ་པའི་ཚེ། ཁྱེད་ཀྱི་ཐར་པ་ཉེ་བས། ལུས་སྲོང་ཞིང་མགོ་ཐེག་ཅིག་གསུངས་སོ༎

༢༩-༣༠ དེ་རྣམས་ལ་དཔེའི་སྒོ་ནས་འདི་ལྟར། སེ་ཡབ་དང་སྐྱེ་ཤིང་ཐམས་ཅད་ལ་ལྟོས་ཤིག ལོ་མ་སྐྱེ་བར་མཐོང་ན། དབྱར་ཀ་ཉེ་བར་ཤེས་སོ།

༣༡ དེ་བཞིན་ཁྱེད་ཀྱིས་དེ་རྣམས་འབྱུང་བར་མཐོང་བའི་ཚེ། དཀོན་མཆོག་གི་རྒྱལ་སྲིད་ཉེ་བར་ཤེས་ཤིག

༣༢ དེ་ཐམས་ཅད་འབྱུང་བའི་བར་དུ་མི་རབས་འདི་མི་འདའ་ཞེས་ངས་བདེན་པར་ཟེར།

༣༣ གནམ་ས་གཉིས་འདའ་བར་འགྱུར་ཡང་། ངའི་བཀའ་འདའ་བར་མི་འགྱུར་རོ༎

༣༤ ཁྱེད་ཀྱི་སྙིང་འདོད་ཡོན་དང་བཟི་བ་དང་ཚེ་འདིའི་སེམས་ཁྲལ་གྱིས་མི་གནན་པ་དང་། ཉིན་མོ་དེས་གློ་བུར་དུ་ཞགས་པས་འཛིན་པ་ལྟར་ཁྱེད་མི་འཛིན་པའི་ཕྱིར་གཅང་གྲུང་བྱོས་ཤིག

༣༥ ཉིན་མོ་དེ་ནི་ས་སྟེང་དུ་གནས་པ་ཐམས་ཅད་ལ་འབབ་པར་འགྱུར།

༣༦ དེའི་ཕྱིར་དུས་རྒྱུན་དུ་གཅང་གྲུང་བྱེད་ཅིང་། འབྱུང་བར་འགྱུར་བ་དེ་ཐམས་ཅད་ལས་ཐར་བ་དང་། མིའི་བུའི་སྐུ་དྲུང་དུ་གནས་ཐུབ་པའི་ཕྱིར་གསོལ་བ་ཐོབ་ཅིག་གསུངས་སོ།

༣༧ ཉིན་རེ་བཞིན་མཆོད་ཁང་དུ་ཆོས་སྟོན་ཞིང་། དགོང་མོར་ཕྱི་རོལ་དུ་གཤེགས་ནས་ཁ་སྐྱུར་པོའི་རིར་བཞུགས་སོ།

༣༨ ཡང་སྔ་དྲོ་སྔ་བར་མི་སྡེ་ཐམས་ཅད་མཆོད་ཁང་དུ་གསུང་ལ་ཉན་ཕྱིར་དྲུང་དུ་འོངས་སོ༎

༢༢

པེ་སག་བྱ་བའི་སྐྱུར་རྩི་མེད་པའི་བག་ལེབ་ཀྱི་དུས་ཆེན་ཉེ་བ་དང་།

༢ བླ་ཆེན་དང་མཁན་པོས་མི་སྡེ་ལ་འཇིགས་པས། ཁོང་ཇི་ལྟར་བཀྲོང་བའི་ཐབས་བཙལ་ཏོ།

༣ ཉེ་གནས་བཅུ་གཉིས་པོར་གཏོགས་པའི་ཀར་ཡོད་པ་བྱ་བའི་ཡུ་དཱའི་ནང་བདུད་ཞུགས་ཏེ་སོང་ནས།

༤ བླ་ཆེན་དང་བརྒྱ་དཔོན་རྣམས་ཀྱི་རྩར་སོང་ནས། ཁོང་དེ་དག་ལ་གཏོད་པའི་གྲོས་བྱས་པ་དང་།

༥ དེ་ཚོ་དགའ་ནས། ཁོ་ལ་དངུལ་བསྟེར་བའི་ཁ་ཆད་བྱས་པས།

༦ ཁོ་ཁ་འཆམ་ནས་མི་ཚོགས་མེད་སར་ཁོང་དེ་ཚོའི་ལག་ཏུ་གཏོད་པའི་སྐབས་བཙལ་ཏོ༎

༧ ལུ་གུ་དམར་མཆོད་དུ་ཕུལ་བའི་པེ་སག་གི་ཉིན་མོ་བསླེབས་ནས།

༨ ཁོང་གིས་པེ་ཏྲོ་དང་ཡོ་ཧ་ནན་གཉིས་ལ་སོང་ལ་ང་ཚོས་ཟ་རྒྱུའི་པེ་སག་ཤོམས་ཤིག་ཅེས་བཀའ་སྩལ་ཏོ།

༩ གང་དུ་བཤམ་པར་མཉེས་ཞུས་པས།

༡༠ ཁྱེད་རྒྱལ་སར་སླེབས་དུས་སུ། ཆུ་རྫ་འཁུར་བའི་མི་ཞིག་དང་འཕྲད་འོང་། ཁོ་འགྲོ་བའི་ཁང་པའི་ནང་དུ་ཕྱི་བཞིན་སོང་ནས།

༡༡ ཁང་བདག་ལ། སྟོན་པས་ཁྱོད་ལ་འདི་སྐད་དུ། ང་ཉེ་གནས་མཉམ་པེ་སག་ཟ་བའི་མགྲོན་ཁང་གང་ན་ཡོད། འདྲིའོ་སྨྲོས་ཤིག

༡༢ དེས་ཁྱེད་ལ་གདན་ལྕོག་ཡོད་པའི་སྟེང་ཁང་ཆེན་པོ་ཞིག་བསྟན་འོང་། དེར་ཤོམས་ཤིག་གསུངས་སོ།

༡༣ དེ་གཉིས་སོང་ནས་གསུངས་པ་བཞིན་དུ་བརྙེད་དེ་པེ་སག་བཤམས་སོ༎

༡༤ དུས་ཚོད་རན་པའི་ཚེ། སྐུ་ཚབ་རྣམས་དང་མཉམ་དུ་བཞུགས་སོ།

༡༥ ཁོང་གིས་དེ་ཚོར། སྡུག་བསྔལ་མྱོང་བའི་སྔོན་དུ་ཁྱེད་མཉམ་པེ་སག་འདི་ཟ་བ་ལ། ང་ལ་གདུང་སེམས་ཆེན་པོ་ཡོད་པ་ཡིན།

༡༦ དཀོན་མཆོག་གི་རྒྱལ་སྲིད་ནང་ལུག་གུའི་དམར་མཆོད་མ་རྫོགས་པའི་བར་དུ་ངས་འདི་ལས་མི་ཟ་ཞེས་ངས་ཟེར་གསུངས་སོ།

༡༧ ཕོར་པ་ཕྱག་ཏུ་བཞེས་ནས། གཏང་རག་ཕུལ་ཏེ། འདི་སྐད་དུ། འདི་ལེན་ཏེ་ཁྱེད་ཚོའི་ནང་བགོས་ཤིག

༡༨ དཀོན་མཆོག་གི་རྒྱལ་སྲིད་མ་བསླེབ་པའི་བར་དུ་ངས་རྒུན་ཤིང་གི་ཁུ་བ་ལས་མི་འཐུང་གསུངས་སོ།

༡༩ བག་ལེབ་ཕྱག་ཏུ་བཞེས་ནས། གཏང་རག་ཕུལ་ཏེ། བཅག་ནས། དེ་ཚོར་སྩལ་ནས། འདི་སྐད་དུ། འདི་ནི་ཁྱེད་ཀྱི་དོན་དུ་བྱིན་པའི་ངའི་ལུས་ཡིན། ང་དྲན་པའི་ཕྱིར་འདི་བཞིན་དུ་བྱོས་ཤིག་གསུངས་སོ།

༢༠ དགོངས་ཟས་ཀྱི་རྗེས་སུ་དེ་བཞིན་དུ་ཕོར་པ་ཕྱག་ཏུ་བཞེས་ནས། འདི་སྐད་དུ། ཕོར་པ་འདི་ཁྱེད་ཀྱི་དོན་དུ་བླུགས་པའི་ངའི་ཁྲག་གི་སྒོ་ནས་ཞལ་ཆད་གསར་པ་དེ་ཡིན་ནོ།

༢༡ ལྟོས་ཤིག་ང་དགྲར་གཏོད་མཁན་གྱི་ལག་པ་ངའི་ལག་པ་མཉམ་ལྕོག་ཙེའི་ཁར་འདུག་གོ།

༢༢ མིའི་བུ་དམ་བཅས་པ་བཞིན་གཤེགས་ཀྱང་། ཁོང་གཏོད་པའི་མི་དེ་ལ་སྙིང་རེ་རྗེ་གསུངས་པ་དང་།

༢༣ དེ་ཚོས་ང་ཚོའི་ཁྲོད་ནས་འདི་འདྲ་སུས་བྱ་ཟེར་ཞིང་ཕན་ཚུན་གླེང་ངོ་༎

༢༤ དེ་རྣམས་ཀྱི་ནང་ནས་མཆོག་སུ་ཡིན་ཞེས་པའི་རྩོད་པ་ཞིག་འབྱུང་བས།

༢༥ ཁོང་གིས་དེ་ཚོར། མི་བརྒྱུད་རྣམས་ཀྱི་རྒྱལ་པོས་དེ་རྣམས་ལ་སྲིད་བྱེད་དེ། དབང་སྒྱུར་མཁན་རྣམས་ལ་དྲིན་ཅན་ཟེར་རོ།

༢༦ ཁྱེད་ཀྱིས་ནི་དེ་ལྟར་མ་བྱེད་ཅིག ཁྱེད་ཀྱི་ནང་ནས་མཆོག་དེ་དམན་པ་འདྲ་བ་དང་། དཔོན་པོ་དེ་གཡོག་པོ་འདྲ་བར་འགྱུར་དགོས།

༢༧ ཟ་མཁན་དེ་ཆེའམ་གཡོག་པོ་དེ་ཆེ། ཟ་མཁན་དེ་ཆེའོ། འོན་ཀྱང་ང་ནི་ཁྱེད་ཀྱི་ནང་དུ་གཡོག་པོ་དང་འདྲ་བ་ཡིན།

༢༨ ང་ལ་ཉམས་སད་བྱུང་དུས་ཁྱེད་ང་མཉམ་བསྡད་པས།

༢༩ ངའི་ཡབ་ཀྱིས་ང་ལ་རྒྱལ་སྲིད་བཏད་པ་ལྟར། ངས་ཀྱང་ཁྱེད་ལ་བཏད་ཅིང་།

༣༠ ངའི་རྒྱལ་ཁམས་ཀྱི་ནང་ན་ཁྱེད་ངའི་ལྕོག་ཙེ་ལས་ཟ་འཐུང་ཞིང་ཁྲིར་འཁོད་ཅིང་། ཨིས་ར་ཨེལ་གྱི་སྡེ་བཅུ་གཉིས་ཀྱི་ཞལ་ཆེ་གཅོད་པར་འགྱུར་རོ༎

༣༡ ཤི་མོན། ཤི་མོན། བདུད་ཀྱིས་ཁྱེད་རྣམས་གྲོ་ལྟར་འཚག་པའི་ཕྱིར་ཞུས་ཀྱང་།

༣༢ ཁྱོད་ཀྱི་དད་པ་མི་ཡལ་ཕྱིར་ངས་གསོལ་བ་བཏབ་པ་ཡིན། ཁྱོད་སེམས་བསྒྱུར་བ་དང་། སྤུན་རྣམས་བརྟན་པོ་བྱོས་ཤིག་གསུངས་པས།

༣༣ དེས། གཙོ་བོ། ང་ཁྱེད་དང་མཉམ་དུ་བཙོན་ཁང་ངམ། འཆི་བར་འགྲོ་ཆོག་པ་ཡོད་ཞུས་སོ།

༣༤ ཁོང་གིས། པེ་ཏྲོ། ཁྱོད་ཀྱིས་ང་ངོ་མི་ཤེས་བྱས་ནས་ལན་གསུམ་རྒྱབ་མ་ལོག་པའི་བར་དུ། དེ་རིང་བྱ་ཕོས་སྐད་མི་གཏང་གསུངས་སོ༎

༣༥ ཁོང་གིས་དེ་ཚོར། ཁྱེད་དངུལ་ཁུག་གམ། སྒྱེ་ཁུག་གམ། ལྷམ་མེད་པར་བཏང་དུས་སུ་དགོས་པ་བྱུང་ངམ་གསུངས་པ་དང་། མ་བྱུང་ཞུས་སོ།

༣༦ ཁོང་གིས། ད་དངུལ་ཁུག་ཡོད་པ་དེས་ཁུར་ཞིག སྒྱེ་ཁུག་ཀྱང་ཁུར་ཞིག རལ་གྲི་མེད་པ་དེས་བླ་གོས་བཙོངས་ནས་ཉོས་ཤིག

༣༧ ངའི་སྐོར་དུ་བྲིས་པ་ཐམས་ཅད་གྲུབ་ཅིང་། ཁོང་ཉེས་པ་ཅན་གྱི་གྲལ་དུ་བརྩིས་པ་ཡིན་ཞེས་བྲིས་པ་དེའང་ངའི་ནང་འགྲུབ་དགོས་སོ་གསུངས་པ་དང་།

༣༨ དེ་ཚོས། གཙོ་བོ། གཟིགས་ཤིག་འདིར་རལ་གྲི་གཉིས་ཡོད་ཞུས་པ་དང་། ཆོག་གོ་གསུངས་སོ༎

༣༩ དུས་རྒྱུན་བཞིན་ཕྱི་རོལ་དུ་ཕེབས་ནས། ཁ་སྐྱུར་པོའི་རི་ལ་ཕེབས་པ་དང་། ཉེ་གནས་རྣམས་ཕྱི་བཞིན་སོང་ངོ་།

༤༠ དེར་བསླེབས་ནས་ཁྱེད་ཚོ་ཉམས་སད་ནང་མི་ལྟུང་ཕྱིར་སྨོན་ལམ་ཐོབ་གསུངས་ཏེ།

༤༡ དེ་ཚོ་ལས་རྡོ་རྒྱང་གཅིག་ཕར་བྱོན་ནས། ཞབས་པུས་ས་ལ་བཙུགས་ཤིང་།

༤༢ ཡབ་ལགས། མཉེས་ན་ཕོར་པ་འདི་ང་ལས་ཕྱིར་ལྡོག་པར་མཛོད། འོན་ཀྱང་ངའི་འདོད་པ་བཞིན་མ་ཡིན་པར་ཁྱེད་ཀྱི་དགོངས་པ་བཞིན་གྱུར་ཅིག་ཅེས་གསོལ་བ་བཏབ་པ་དང་།

༤༣ ནམ་མཁའ་ནས་ཁོང་ལ་མཐུ་སྟོབས་སྟེར་བའི་ཕོ་ཉ་གཟིགས་སོ།

༤༤ འཆི་ཁར་ཐུག་པ་ལྟ་བུའི་ཟུག་གཟེར་གྱིས། སྨོན་ལམ་དྲག་པོ་བཏབ་པས། ཁྲག་གི་ཐིགས་པ་ཆེན་པོ་འཛག་པ་ལྟར་རྔུལ་ཆུ་ས་ལ་ཐིགས་སོ།

༤༥ སྨོན་ལམ་ལས་བཞེངས་ཏེ་ཉེ་གནས་རྣམས་ཀྱི་རྩར་ཕེབས་ནས། དེ་ཚོ་མྱ་ངན་གྱིས་གཉིད་ལ་སོང་བ་གཟིགས་ཏེ།

༤༦ ཅི་ལ་ཉལ། ལོངས་ལ་ཉམས་སད་ནང་མི་ལྟུང་ཕྱིར་སྨོན་ལམ་ཐོབ་ཅིག་གསུངས་སོ༎

༤༧ གསུང་བའི་འཕྲོ་ལ་བཅུ་གཉིས་པོའི་ནང་གི་ཡུ་དཱ་བྱ་བས་མི་ཚོགས་ཤིག་འཁྲིད་ནས། ཡེ་ཤུ་ལ་འོ་བྱེད་པའི་ཕྱིར་ཉེ་བར་འོངས་སོ།

༤༨ ཡེ་ཤུས། ཡུ་དཱ། འོ་ཡིས་མིའི་བུ་དགྲར་གཏོད་དམ་གསུངས་སོ།

༤༩ འཁོར་རྣམས་ཀྱིས་ཅི་འོང་བ་མཐོང་ནས། གཙོ་བོ། རལ་གྲི་རྒྱབ་བམ་ཞུས།

༥༠ གཅིག་གིས་བླ་ཆེན་གྱི་གཡོག་པོ་ལ་བརྒྱབས་ནས་རྣ་བ་གཡས་པ་བཅད་པས།

༥༡ ཡེ་ཤུས་དེས་ཆོག་གསུངས་ནས། དེའི་རྣ་བ་ལ་ཕྱག་རེག་ནས་སོས་པར་མཛད་དོ།

༥༢ ཁོང་འཛིན་དུ་འོངས་པའི་བླ་ཆེན་དང་། མཆོད་ཁང་གི་བརྒྱ་དཔོན་དང་། རྒན་པོ་རྣམས་ལ་ཡེ་ཤུས། རལ་གྲི་དང་དབྱུག་པ་ཐོགས་ནས་ང་ཇག་པ་ལྟར་འཛིན་དུ་འོངས་སམ།

༥༣ ང་ཉིན་རེ་བཞིན་མཆོད་ཁང་དུ་ཁྱེད་མཉམ་ཡོད་ཀྱང་ང་མ་བཟུང་། དེ་ནི་ཁྱེད་ཚོའི་དུས་ཚོད་དང་མུན་པའི་དབང་ཡིན་གསུངས་སོ༎

༥༤ དེ་རྣམས་ཀྱིས་ཁོང་བཟུང་ནས་བླ་ཆེན་གྱི་ཁྱིམ་དུ་འཁྲིད་དོ། པེ་ཏྲོས་རྒྱང་ནས་འབྲངས་སོ།

༥༥ ཚོམས་ནང་མེ་བཏང་ནས་འདུས་པའི་ཚེ། པེ་ཏྲོ་ཡང་མཉམ་དུ་བསྡད་དོ།

༥༦ གཡོག་མོ་ཞིག་གིས་པེ་ཏྲོ་མེ་འོད་ལ་བསྡད་པ་མཐོང་ནས། ཞིབ་པར་བལྟས་ཏེ། འདིའང་ཁོ་མཉམ་དུ་ཡོད་པ་ཡིན་ནོ་སྨྲས་སོ།

༥༧ པེ་ཏྲོས། བུད་མེད། ངས་ཁོ་ངོ་མི་ཤེས་ཟེར་ཞིང་རྫུན་བཤད་དོ།

༥༨ ཅུང་ཞིག་ན་གཞན་ཞིག་གིས་མཐོང་ནས། ཁྱོད་ཀྱང་དེ་ཚོའི་ནང་ནས་གཅིག་ཡིན་ནོ་ཟེར་བས། པེ་ཏྲོས། ང་མིན་སྨྲས་སོ།

༥༩ ཆུ་ཚོད་གཅིག་འགྱངས་ནས་གཞན་ཞིག་གིས། འདི་ག་ལིལ་པ་ཡིན། ཁོ་མཉམ་ཡོད་ཐག་ཆོད་ཡིན། ཞེས་ཨུ་ཚུགས་བྱས་ཀྱང་།

༦༠ པེ་ཏྲོས་ཁྱོད་ཀྱིས་ཅི་ཟེར་ངས་མི་ཤེས་ཞེས་ཟེར་བའི་འཕྲོ་ལ་བྱ་ཕོས་སྐད་བཏང་ངོ་།

༦༡ གཙོ་བོས་ཞལ་བསྒྱུར་ཏེ་པེ་ཏྲོ་ལ་གཟིགས་པ་དང་། དེ་རིང་བྱ་སྐད་ལས་སྔོན་དུ་ཁྱོད་ཀྱིས་ང་ལ་ལན་གསུམ་རྒྱབ་ལོག་བྱེད་འོང་ཞེས་གཙོ་བོས་གསུངས་པ་དེ་པེ་ཏྲོས་དྲན་ཞིང་།

༦༢ ཕྱི་རོལ་དུ་སོང་ནས་དྲག་ཏུ་ངུས་སོ༎

༦༣-༦༤ ཡེ་ཤུ་བཟུང་ཡོད་པ་རྣམས་ཀྱིས། ཞལ་ངོ་ལ་རས་བཀབ་ནས། བརྡུང་མཁན་སུ་ཡིན་མངོན་ཤེས་ཤོད་ཟེར་ནས་ཁོང་ལ་འཕྱ་ཞིང་བརྡུངས་ཏེ།

༦༥ སྨད་ཅིང་རྒོལ་བ་མང་པོ་ཞུས་སོ༎

༦༦ སྔ་དྲོ་བླ་ཆེན་དང་མཁན་པོ་ལ་གཏོགས་པའི་མི་སྡེའི་རྒན་པོའི་ཚོགས་འདུས་ཏེ། ཁོང་དེ་ཚོའི་འདུན་སར་ཁྲིད་ནས།

༦༧ ཁྱོད་མཱ་ཤི་ཀ་ཡིན་ན་ང་ཚོར་ཤོད་ཅིག་ཞུས་པ་དང་། ཁོང་གིས། ངས་ཟེར་ན་ཁྱེད་ཀྱིས་ཡིད་མི་ཆེས།

༦༨ ངས་འདྲི་ན་ཁྱེད་ཀྱིས་ལན་མི་བཏང་།

༦༩ ད་ཕྱིན་མིའི་བུ་དཀོན་མཆོག་ཀུན་དབང་གི་ཕྱག་གཡས་སུ་འཁོད་པར་འགྱུར་གསུངས་སོ།

༧༠ ཐམས་ཅད་ཀྱིས་འོ་ན་ཁྱོད་དཀོན་མཆོག་གི་སྲས་དེ་ཡིན་ནམ། ཞུས་པས་ཁོང་གིས། ང་ཡིན་པ་ཁྱེད་ཀྱིས་ཟེར་རོ་གསུངས་པས།

༧༡ དེ་ཚོས་ཁོང་རང་གི་ཁ་ནས་ཐོས་པས། དཔང་པོ་གཞན་ཅི་དགོས་ཟེར་ཏོ༎

༢༣

མི་ཚོགས་ཚང་མ་ལངས་ནས། ཁོང་པི་ལ་ཏུའི་མདུན་དུ་འཁྲིད་དེ།

༢ ཁོང་ལ་སྐྱོན་འགེལ་ཞིང་། མི་འདིས་ང་ཚོའི་མི་སྡེ་རྣམས་ཀྱི་བློ་ལོག་འཇུག་ཅིང་། རྒྱལ་པོ་ཆེན་པོར་ཁྲལ་འཇལ་བར་བཀག་ཅིང་། ཁོ་རང་རྒྱལ་པོ་མཱ་ཤི་ཀ་ཡིན་ཟེར་བ་ཐོས་སོ་སྨྲས་སོ།

༣ པི་ལ་ཏུས་ཁོང་ལ། ཁྱེད་ཡ་ཧུ་དཱ་པའི་རྒྱལ་པོ་ཡིན་ནམ། ཞུས་པའི་བཀའ་ལན་དུ། ཁྱེད་ཀྱིས་སྨྲས་པ་བཞིན་ནོ་གསུངས་སོ།

༤ པི་ལ་ཏུས་བླ་ཆེན་དང་མི་ཚོགས་ལ། ངས་མི་འདིའི་ནང་སྐྱོན་ཅིའང་མི་རྙེད་དོ་ཞེས་སྨྲས་ཀྱང་།

༥ དེ་ཚོས་ཨུ་ཚུགས་བྱེད་ཅིང་། ག་ལིལ་ཡུལ་ནས་འགོ་བཙུགས་ཏེ་འདི་བར་དུ་ཡ་ཧུ་དཱ་ཧྲིལ་པོར་བསླབ་བྱ་བཏང་ནས་མི་སྡེ་རྣམས་དཀྲུག་གོ་ཟེར་ཏོ༎

༦ པི་ལ་ཏུས་དེ་ཐོས་ནས་མི་འདི་ག་ལིལ་པ་ཡིན་ནམ་དྲིས་ཏེ།

༧ ཧེ་རོ་དཱེའི་མངའ་འོག་ནས་ཡིན་པ་བརྟགས་ནས། ཧེ་རོ་དཱེ་དེའི་ཚེ་ཡེ་རུ་ཤ་ལེམ་ན་ཡོད་པས། ཁོང་དེའི་རྩར་བཏང་ངོ་།

༨ ཧེ་རོ་དཱེས་ཡེ་ཤུའི་སྐོར་ཐོས་ནས། ཡུན་རིང་ནས་ཁོང་མཐོང་བར་འདོད་ཅིང་། ཁོང་གིས་སྟོན་པའི་ལྟས་མཐོང་དུ་རེ་བས། ཁོང་མཇལ་ནས་ཤིན་ཏུ་དགའོ།

༩ བཀའ་འདྲི་མང་དུ་ཞུས་ཀྱང་བཀའ་ལན་མ་གནང་ངོ་།

༡༠ དེར་ཡོད་པའི་བླ་ཆེན་དང་མཁན་པོ་རྣམས་ཀྱིས་ངར་ངར་ཤུགས་ཤུགས་ཀྱིས་ཁོང་ལ་སྐྱོན་བཀལ་ཏོ།

༡༡ དམག་མི་དང་བཅས་ཧེ་རོ་དཱེས་ཁོང་ལ་སྨད་ཅིང་འཕྱས་ནས། གོས་མདངས་ཅན་བསྐོན་ཏེ། པི་ལ་ཏུའི་རྩར་ཕྱིར་བཏང་ངོ་།

༡༢ པི་ལ་ཏུ་དང་ཧེ་རོ་དཱེ་སྔོན་ལ་འཁོན་ཡོད་ཀྱང་། ཞག་དེ་ལ་གྲོགས་པོར་གྱུར་ཏོ༎

༡༣ པི་ལ་ཏུས་བླ་ཆེན་དང་། དཔོན་པོ་དང་། མི་ཚོགས་བསྡུས་ནས་དེ་རྣམས་ལ།

༡༤ ཁྱེད་ཀྱིས་མི་འདིས་མི་སྡེའི་བློ་ལོག་གོ་ཟེར་ཞིང་ངའི་རྩར་འཁྲིད་ཀྱང་། ཁྱེད་ཀྱི་མདུན་དུ་ཞིབ་དཔྱོད་བྱས་ནས། མི་འདིའི་ནང་ཁྱེད་ཀྱིས་བཀལ་བའི་སྐྱོན་ཅིའང་མ་མཐོང་།

༡༥ ཧེ་རོ་དཱེ་ལའང་མ་མཐོང་བར་ངའི་རྩར་ཕྱིར་བཏང་ངོ་། དེས་གསོད་འོས་པའི་ལས་མ་བྱས་སོ།

༡༦ དེའི་ཕྱིར་རྟ་ལྕག་ཞུས་ནས་གཏང་བར་བྱའོ་སྨྲས་སོ།

༡༧ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༡༨ ཐམས་ཅད་ཀྱིས་ཁ་མཐུན་ནས་ཀུ་སྒྲ་བཏོན་ཏེ། ང་ཚོའི་ཕྱིར་བ་རབ་བཱ་བཏང་ནས་མི་འདི་མེད་པར་མཛོད་ཅིག་སྨྲས་སོ།

༡༩ བ་རབ་བཱས་རྒྱལ་སར་ནང་འཁྲུག་བསླང་བ་དང་། མི་བསད་པའི་རྐྱེན་གྱིས་བཙོན་དུ་ཡོད་པ་ཡིན་ནོ།

༢༠ པི་ལ་ཏུས་ཡེ་ཤུ་བཀྲོལ་བར་འདོད་ཅིང་སླར་དེ་ཚོར་སྨྲས་ཀྱང་།

༢༡ དེ་ཚོས་སྐད་ཆེན་པོས། རྒྱང་ཤིང་ལ་རྐྱོང་། རྒྱང་ཤིང་ལ་རྐྱོང་སྨྲས་སོ།

༢༢ དེས་ལན་གསུམ་པར་མི་རྣམས་ལ། མི་འདིས་ཉེས་པ་ཅི་བྱས། གསོད་འོས་པའི་སྐྱོན་ཅིའང་ངས་མ་བརྙེད་པས། རྟ་ལྕག་ཞུས་ནས་འགྲོལ་བར་བྱའོ་ཟེར་ཀྱང་།

༢༣ དེ་ཚོས་སྐད་དྲག་པོས་མི་འདི་རྒྱང་ཤིང་ལ་རྐྱོང་ཟེར་ནས་ཨུ་ཚུགས་བྱས་པས་ཀུ་སྒྲ་རྒྱབ་པའི་དོན་གྲུབ་སྟེ།

༢༤ པི་ལ་ཏུས་དེ་ཚོས་ཞུ་བ་བཞིན་ཁྲིམས་བཅད་དེ།

༢༥ ནང་འཁྲུག་དང་མི་བསད་པའི་རྐྱེན་གྱིས་བཙོན་དུ་ཡོད་པ་དེ་བཏང་ནས། ཡེ་ཤུ་དེ་ཚོའི་འདོད་པ་ལྟར་བཏད་དོ༎

༢༦ དེ་ཚོས་ཁོང་འཁྱེར་བ་ལས། གྲོང་གསེབ་ནས་འོང་བའི་ཀི་རེ་ནེ་པ་ཤི་མོན་བྱ་བ་བཟུང་ནས། ཡེ་ཤུའི་རྒྱང་ཤིང་བཀལ་ནས་སྐུ་རྒྱབ་ནས་འགྲོ་རུ་བཅུག་གོ།

༢༧ མི་སྡེའི་ཚོགས་ཆེན་པོ་དང་། བྲང་རྡུང་ཞིང་ཁོང་གི་ཕྱིར་ངུ་བའི་བུད་མེད་མང་པོ་རྗེས་སུ་འབྲངས་པས།

༢༨ ཡེ་ཤུས་ཕྱི་མིག་གཟིགས་ནས། ཡེ་རུ་ཤ་ལེམ་གྱི་བུ་མོ་ཚོ། ངའི་ཕྱིར་མ་ངུ་། ཁྱེད་རང་དང་ཁྱེད་ཚོའི་ཕྲུ་གུའི་ཕྱིར་ངུས་ཤིག

༢༩ རབས་ཆད་མ་རྣམས་བདེའོ། བུ་མ་འཁུར་བའི་མངལ་བདེའོ། འོ་མ་མ་སྟེར་པའི་ནུ་མ་བདེའོ། ཟེར་དགོས་པའི་ཉིན་མོ་ཞིག་འོང་ངོ་།

༣༠ དེའི་དུས་སུ་རི་རྣམས་ལ། ང་ཚོའི་ཐོག་ཏུ་ལོག་ཅིག རི་ཕྲན་རྣམས་ལ། ང་ཚོ་ཁོབ་ཅིག་ཟེར་འོང་།

༣༡ ཤིང་སྡོང་སྔོན་པོ་ཡོད་དུས་འདི་འདྲ་བྱེད་ན། སྐམ་ན་ཅི་མི་བྱ་གསུངས་སོ།

༣༢ སྡིག་སྤྱོད་གཉིས་ཀྱང་སྲོག་ལེན་པའི་ཕྱིར་ཁོང་མཉམ་འཁྲིད་དོ།

༣༣ ཐོད་པ་ཟེར་བའི་གནས་སུ་བསླེབས་ཏེ། ཁོང་རྒྱང་ཤིང་ལ་བརྐྱངས་སོ། སྡིག་སྤྱོད་གཉིས་ཀྱང་ཁོང་གི་གཡས་གཡོན་དུ་བརྐྱངས་སོ།

༣༤ ཡེ་ཤུས། ཡབ་ལགས། འདི་ཚོས་ཅི་བྱེད་མི་ཤེས་པས། བཤགས་པ་མཛོད་གསུངས་སོ། དེ་ཚོས་རྒྱན་བརྒྱབས་ནས་ན་བཟའ་བགོས་སོ།

༣༥ མི་ཚོགས་ལྟ་ཞིང་བསྡད། དཔོན་པོ་རྣམས་ཀྱིས་འཕྱ་སྟེ། ཁོས་གཞན་སྐྱོབས་པས་ཁོ་དཀོན་མཆོག་གིས་འདམས་པའི་མཱ་ཤི་ཀ་ཡིན་ན། ཁོ་རང་སྐྱོབས་ཤིག་ཟེར་ཏོ།

༣༦ དམག་མིས་ཀྱང་རྒུན་ཆང་སྐྱུར་མོ་ཕུལ་ཞིང་།

༣༧ ཡ་ཧུ་དཱ་པའི་རྒྱལ་པོ་ཡིན་ན་རང་སྐྱོབས་ཤིག་ཟེར་ཞིང་སྨད་དོ།

༣༨ འདི་ཡ་ཧུ་དཱ་པའི་རྒྱལ་པོའོ་ཞེས་དབུའི་ལྟག་པར་བྲིས་ཡོད་དོ༎

༣༩ རྒྱང་ཤིང་ལ་བརྐྱངས་པའི་སྡིག་སྤྱོད་གཅིག་གིས་ཁོང་ལ་ཚིག་ངན་ཞུ་ཞིང་། ཁྱེད་མཱ་ཤི་ཀ་བྱ་བ་དེ་མིན་ནམ། ཡིན་ན་ཁྱོད་རང་དང་ང་གཉིས་སྐྱོབས་ཤིག་སྨྲས་སོ།

༤༠ གཞན་གཅིག་པོས་ཁོ་འགེག་ཅིང་། དཀོན་མཆོག་ལ་མི་འཇིགས་སམ། ཁྱོད་ཀྱང་ཆད་པ་དེ་ཀའི་ནང་ཡོད་དེ།

༤༡ ང་གཉིས་ལ་ང་ཚོའི་ལས་བཞིན་དུ་ལས་གཡོགས་ཕོག་འོས་པ་ཡིན། སྐྱེས་བུ་འདིས་ནི་མི་འོས་པ་ཅི་ཡང་མ་མཛད་དོ། སྨྲ་ཞིང་ཡེ་ཤུ་ལ།

༤༢ གཙོ་བོ་ལགས། ཁྱེད་མངའ་དབང་དང་བཅས་ཕེབས་པའི་དུས་སུ། ང་དྲན་དུ་གསོལ་ཞུས་སོ།

༤༣ ཁོང་གིས། དེ་རིང་ང་དང་མཉམ་ཁྱོད་བདེ་ཅན་ཞིང་དུ་སླེབས་འོང་ཞེས་ངས་བདེན་པར་ཟེར། གསུངས་སོ༎

༤༤ ཉིན་ཕྱེད་ལ་ཡུལ་ཐམས་ཅད་མུན་པས་ཐིབས་ནས་ཆུ་ཚོད་གསུམ་པའི་བར་དུ་ལུས་ཏེ།

༤༥ ཉི་མའི་འོད་བསྒྲིབས། གཙང་ཁང་གི་ཡོལ་བ་ཁག་གཉིས་སུ་རལ།

༤༦ ཡེ་ཤུས་གསུང་སྐད་ཆེན་པོས། ཡབ་ལགས། ངའི་སེམས་ཁྱེད་ཀྱི་ཕྱག་ཏུ་འབུལ་ལོ། ཞེས་གསུངས་ནས་སྐུ་སྲོག་གནང་ངོ་༎

༤༧ བརྒྱ་དཔོན་གྱིས་དེ་མཐོང་ནས། དཀོན་མཆོག་ལ་བསྟོད་ཅིང་། སྐྱེས་བུ་འདི་མནོངས་མེད་ཡིན་ཐག་ཆོད་ཅེས་སྨྲས་སོ།

༤༨ ལྟད་མོ་ལ་འདུས་པའི་མི་ཐམས་ཅད་ཀྱིས་བྱ་བ་དེ་མཐོང་ནས། བྲང་རྡུང་ཞིང་ལོག་གོ།

༤༩ ག་ལིལ་ནས་ཁོང་མཉམ་འབྲངས་པའི་ཁོང་གི་ངོ་ཤེས་དང་བུད་མེད་རྣམས་ཀྱིས་རྒྱང་མ་ནས་དེ་རྣམས་མཐོང་ངོ་༎

༥༠ ཡ་ཧུ་དཱའི་གྲོང་ཁྱེར་ཨ་རི་མ་ཐི་ཡཱ་ནས་ཡིན་པའི་མི་ཡོ་སེབ་བྱ་བ། གྲོས་མི་བཟང་ཞིང་དྲང་པོ་ཡིན་པ།

༥༡ དེ་ཚོའི་གྲོས་དང་ལས་ལ་མ་འཆམས་པར། དཀོན་མཆོག་གི་རྒྱལ་སྲིད་ལ་རེ་བ་ཞིག་ཡོད་དོ།

༥༢ ཁོས་པི་ལ་ཏུ་མཇལ་ཏེ་ཡེ་ཤུའི་སྤུར་གནང་ཕྱིར་ཞུས་སོ།

༥༣ ཁོས་སྐུ་སྤུར་མར་ཕབས་ཏེ། རས་ནང་བཏུམས་ནས། སྔར་སུའང་མ་བཞག་པའི་བྲག་ནང་བརྐོས་པའི་སྤུར་ཁང་ནང་གདན་ཞུས་སོ།

༥༤-༥༥ ཤབ་བཱད་ཉེ་བས། ཞག་དེ་ནི་སྟ་གོན་གྱི་ཉིན་མོ་ཡིན་ཏེ་ཁོང་མཉམ་ག་ལིལ་ནས་འོངས་པའི་བུད་མེད་རྣམས་ཕྱི་བཞིན་སོང་སྟེ། སྤུར་ཁང་དེ་དང་སྐུ་སྤུར་ཇི་ལྟར་བཞག་པ་མཐོང་ནས།

༥༦ ལོག་འོངས་ཏེ་དྲི་བཟང་དང་སྤོས་ཆུ་བཤམས་ནས། ཤབ་བཱད་ཀྱི་ཞག་བཀའ་ཁྲིམས་བཞིན་དལ་བར་བསྡད་དོ༎

༢༤

བདུན་ཕྲག་གི་ཞག་དང་པོའི་ཐོ་རངས་ལ། བུད་མེད་རྣམས་ཀྱིས་བཤམས་པའི་དྲི་བཟང་ཁུར་ནས། སྤུར་ཁང་ལ་བསླེབས་པ་དང་།

༢ སྤུར་ཁང་ལས་ཁ་རྡོ་བསྒྲིལ་ཡོད་པ་མཐོང་བས།

༣ ནང་དུ་ཞུགས་ནས་ལྟ་དུས། གཙོ་བོ་ཡེ་ཤུའི་སྤུར་མེད་པས།

༤ ཅི་བྱ་མ་ཤེས་པའི་སྒང་ལ། གོས་བཀྲག་མདངས་ཆེ་བ་གོན་པའི་མི་གཉིས་འབྱུང་བས།

༥ བུད་མེད་རྣམས་འཇིགས་ཏེ། ཁ་འབུབ་ལོག་གོ། དེ་གཉིས་ཀྱིས། གསོན་པོ་དེ་གཤིན་པོའི་ཁྲོད་དུ་ཅི་ལ་འཚོལ།

༦-༧ ཁོང་སྐུ་གསོན་པོར་བཞེངས་པས་འདིར་མེད། ག་ལིལ་དུ་བཞུགས་པའི་ཚེ་ཁོང་གིས། མིའི་བུ་ནི་སྡིག་ཅན་ལ་བཏད་དེ་རྒྱང་ཤིང་ལ་བཀྲོངས་ནས། ཞག་གསུམ་པར་གསོན་པོར་བཞེངས་དགོས་ཞེས་གསུངས་པ་དྲན་ཞིག་སྨྲས་སོ།

༨ དེ་ཚོས་གསུང་དྲན་ཏེ།

༩ སྤུར་ཁང་ནས་ལོག་འོངས་ཏེ། གནས་ལུགས་དེ་ཐམས་ཅད་སྐུ་ཚབ་བཅུ་གཅིག་པོ་དང་གཞན་ཐམས་ཅད་ལ་བཤད་དོ།

༡༠ བཤད་མཁན་ནི་མག་དལ་མ་མིར་ཡམ་དང་། ཡོ་ཧན་ནཱ་དང་ཡ་ཀོབ་ཀྱི་མ་མིར་ཡམ་དང་། མཉམ་དུ་ཡོད་པའི་བུད་མེད་གཞན་རྣམས་སོ།

༡༡ གཏམ་དེ་འཆོལ་གཏམ་དུ་སྣང་བས་དེ་རྣམས་ཡིད་མ་ཆེས་ཏེ།

༡༢ པེ་ཏྲོ་ལངས་ནས་བརྒྱུག་ཅིང་སྤུར་ཁང་ལ་སོང་སྟེ། དགུས་ནས་བལྟས་པས། སྤུར་རས་དེ་ལོགས་ལ་བཞག་ནས་གཤེགས་ཟིན་པ་མཐོང་སྟེ། ཅི་བྱུང་བ་ལ་ངོ་མཚར་དུ་གྱུར་ཏོ༎

༡༣ ཞག་དེ་ཀར་ཉེ་གནས་གཉིས་ཡེ་རུ་ཤ་ལེམ་ནས་དཔག་ཚད་གཉིས་ལ་ཡོད་པའི་ཨེ་མ་ཨུས་བྱ་བའི་ཡུལ་ལ་འགྲོ་མུར།

༡༤ ཅི་འབྱུང་བ་ཐམས་ཅད་ཀྱི་སྐོར་དུ་གླེང་ངོ་།

༡༥ ཕན་ཚུན་གླེང་བའི་ཚེ་ཡེ་ཤུ་རང་ཉིད་དེ་དག་དང་ཉེ་བར་ཕེབས་ནས་མཉམ་དུ་གཤེགས་ཀྱང་།

༡༦ དེ་དག་གི་མིག་བསྒྲིབས་པས་ངོ་མ་ཤེས་སོ།

༡༧ ཁོང་གིས། འགྲོ་མུར་ལབ་པའི་གཏམ་འདི་ཅི་ཡིན་གསུངས་ནས། དེ་དག་སེམས་སྐྱོ་ཞིང་ཀྲོང་ངེར་བསྡད་དོ།

༡༨ དེ་ནས་ཀ་ལོ་པཱ་བྱ་བ་དེས། ཡེ་རུ་ཤ་ལེམ་ལ་སོང་བའི་དཀྱིལ་ནས། དེང་སང་དེར་བྱུང་བ་རྒྱུས་མེད་པ་དེ་ཁྱེད་གཅིག་པུ་ཡིན་ནམ་ཞུས་པས།

༡༩ ཁོང་གིས་གང་བྱུང་སོང་གསུངས་པས། དེ་དག་གིས། དཀོན་མཆོག་དང་མི་སྡེ་ཡོངས་ཀྱི་ཞལ་ངོར་མཛད་པ་དང་གསུང་མཐུ་ལྡན་གྱི་ལུང་སྟོན་པ་ཡིན་པའི་ན་ཙཱ་རེད་པ་ཡེ་ཤུ་ལ་བྱུང་བ་རྣམས་སོ།

༢༠ བླ་ཆེན་དང་ང་ཚོའི་དཔོན་པོ་རྣམས་ཀྱི་ཁོང་གསོད་པའི་ཁྲིམས་ལ་བཏད་ནས། རྒྱང་ཤིང་ལ་བརྐྱངས་ནས་བཀྲོངས་སོ།

༢༡ ཁོང་གིས་ཨིས་ར་ཨེལ་སྐྱབ་འོང་བ་ལ་ང་ཚོས་རེ་བ་བྱས་ཀྱང་། བྱ་བ་དེ་ཐམས་ཅད་བྱུང་ནས་ད་ཞག་གསུམ་སོང་།

༢༢-༢༣ དེ་ནས་ང་ཚོའི་ནང་ནས་བུད་མེད་རེ་སྔ་དྲོ་སྤུར་ཁང་ལ་སོང་བས། སྤུར་མ་ཐོབ་པར། ཁོང་སྐུ་གསོན་པོར་བཞེངས་ཟེར་བའི་ཕོ་ཉའི་ཞལ་གཟིགས་མཐོང་ཟེར་ཞིང་འོངས་ནས་ང་ཚོ་ངོ་མཚར་དུ་གྱུར་ཏོ།

༢༤ ང་ཚོའི་ཁྲོད་ནས་ཀྱང་ཁ་ཅིག་སྤུར་ཁང་ལ་སོང་ནས། བུད་མེད་ཀྱིས་བཤད་པ་ལྟར་མཐོང་། ཁོང་ནི་མ་མཇལ་ཏོ་ཞུས་སོ།

༢༥ ཁོང་གིས། བླུན་པོ་ཁྱོད། ལུང་སྟོན་པ་རྣམས་ཀྱིས་བཤད་པར་ཡིད་མ་ཆེས་པའི་བློ་དྲེད་པོ་ཁྱོད།

༢༦ མཱ་ཤི་ཀ་ཉིད་ཀྱི་དཔལ་ལ་ལོངས་སྤྱོད་པའི་ཕྱིར་སྡུག་བསྔལ་མྱོང་དགོས་པ་མི་ཤེས་སམ་གསུངས་ནས།

༢༧ མོ་ཤེ་དང་ལུང་སྟོན་པ་ཐམས་ཅད་ནས་འགོ་བཙུགས་ཏེ། གསུང་རབ་ཐམས་ཅད་ནང་ཉིད་ཀྱི་སྐོར་དུ་བྲིས་པ་རྣམས་ཀྱི་དོན་བཤད་པར་མཛད་དོ༎

༢༨ དེ་གཉིས་འགྲོ་བའི་ཡུལ་ལ་ཉེ་བ་དང་། ཁོང་དེ་ནས་ཕར་ཙམ་ཕེབས་པ་ལྟར་མཛད་པས།

༢༩ དེ་དག་གིས་ཁོང་ལ། སྲོད་རུབ་ཏུ་ཉེ་བས། ང་ཚོ་མཉམ་བཞུགས་ཞུས་ནས་ཨུ་ཚུགས་ཕུལ་བ་དང་། ཁོང་དེ་དག་མཉམ་བཞུགས་ཕྱིར་ནང་ལ་ཕེབས་སོ།

༣༠ དེ་གཉིས་དང་མཉམ་དུ་གསོལ་བ་བཞེས་པའི་ཚེ། བག་ལེབ་ཕྱག་ཏུ་བཞེས་ནས། བྱིན་རླབས་མཛད་དེ། བཅགས་ནས་དེ་དག་ལ་གནང་བས།

༣༡ དེ་དག་གི་མིག་བྱེ་སྟེ། ཁོང་ངོ་ཕྲོད་པ་དང་། ཁོང་མི་སྣང་བར་གྱུར་ཏོ།

༣༢ དེ་དག་གིས་འདི་སྐད་དུ། ལམ་ལ་ཁོང་གིས་ང་ཚོར་གསུང་གླེང་མཛད་ཅིང་། གསུང་རབ་ཀྱི་དོན་བཀྲོལ་དུས་སུ། ང་ཚོའི་སྙིང་མ་དྲོས་སམ། ཞེས་ཕན་ཚུན་ཟེར་ཞིང་།

༣༣-༣༤ དེ་མ་ཐག་མལ་ལས་ལངས་ཏེ་ཡེ་རུ་ཤ་ལེམ་དུ་ལོག་ནས། གཙོ་བོ་བདེན་པར་བཞེངས་པ་ཡིན། ཤི་མོན་གྱིས་མཇལ་ཏོ་ཟེར་བའི་བཅུ་གཅིག་པོ་དང་། དེར་འདུས་ཡོད་པ་རྣམས་དང་ཕྲད་ནས།

༣༥ དེ་གཉིས་ཀྱིས་ལམ་བར་དུ་བྱུང་བ་དང་། བག་ལེབ་བཅག་དུས་སུ་ཁོང་མངོན་པ་དེ་བཤད་དོ༎

༣༦ དེ་ཟེར་བའི་འཕྲོ་ལ། ཡེ་ཤུ་དེ་རྣམས་ཀྱི་དཀྱིལ་དུ་བཞེངས་ཡོད་དོ།

༣༧ དེ་ཚོ་འདྲོགས་ཤིང་འཇིགས་ནས། འདྲེ་མཐོང་ངོ་བསམས་པ་ལས།

༣༨ ཁོང་གིས་ཅི་ལ་འདྲོགས། ཐེ་ཚོམ་ཅི་ལ་སྐྱེད།

༣༩ ང་རང་ཡིན་པ་ངའི་རྐང་ལག་ལ་ལྟོས། ང་ལ་རེག་ནས་ལྟོས། འདྲེ་ལ་ཤ་དང་རུས་པ་མེད་ཅིང་། ང་ལ་ཡོད་པ་ཁྱེད་ཀྱིས་མཐོང་ངོ་གསུངས་ནས།

༤༠ ཕྱག་དང་ཞབས་བསྟན་པར་མཛད་དོ།

༤༡ དེ་ཚོ་དགའ་དྲགས་ནས་ད་དུང་ཡང་ཡིད་མ་ཆེས་པར། ངོ་མཚར་དུ་གྱུར་བས། ཁོང་གིས། འདིར་ཟ་རྒྱུ་ཞིག་ཡོད་དམ་གསུངས་ནས།

༤༢ ཉ་བརྔོས་པ་དུམ་པོ་ཞིག་ཕུལ་བས།

༤༣ དེ་ཚོའི་མདུན་དུ་བཞེས་སོ༎

༤༤ དེ་ནས་དེ་ཚོར། ང་ཁྱེད་དང་མཉམ་དུ་ཡོད་དུས་སུ། འདི་སྐད་དུ། མོ་ཤེའི་བཀའ་ཁྲིམས་དང་། ལུང་བསྟན་དང་། གསུང་མགུར་རྣམས་ནང་ངའི་སྐོར་དུ་བྲིས་པ་ཐམས་ཅད་འགྲུབ་དགོས་སོ་ཞེས་སྨྲས་པ་ཡིན་གསུངས་སོ།

༤༥ དེ་ནས་གསུང་རབ་ཀྱི་དོན་གོ་བའི་ཕྱིར་དེ་ཚོའི་ཤེས་པ་གསལ་བར་མཛད་དེ།

༤༦ གསུངས་པ། འདི་ལྟར་བྲིས་འདུག་སྟེ། མཱ་ཤི་ཀ་སྡུག་བསྔལ་མྱང་ནས། ཞག་གསུམ་པ་ལ་གཤིན་པོའི་ཁྲོད་ནས་བཞེངས་པར་འགྱུར།

༤༧ ཡེ་རུ་ཤ་ལེམ་ནས་འགོ་བཙུགས་ཏེ། མི་བརྒྱུད་ཐམས་ཅད་ལ་ཁོང་གི་མཚན་གྱི་སྒོ་ནས་ཡིན་པའི། འགྱོད་ཚངས་དང་། སྡིག་པ་སེལ་བའི་ཆོས་འཆད་འོང་ངོ་།

༤༨ ཁྱེད་ནི་བྱ་བ་དེ་རྣམས་ཀྱི་དཔང་པོ་ཡིན་ནོ།

༤༩ ངའི་ཡབ་ཀྱིས་ཞལ་ཆད་མཛད་པ་དེ། ངས་ཁྱེད་ལ་གཏང་བས། སྟེང་ནས་མཐུ་སྟོབས་ཀྱིས་ཁྱབ་པའི་བར་དུ་རྒྱལ་སའི་ནང་སྒུག་ཅིག་ཅེས་བཀའ་སྩལ་ཏོ༎

༥༠ དེ་ཚོ་བེད་ཨན་ཡཱ་ཐུག་ཕར་འཁྲིད་ནས། ཕྱག་བཏེགས་ནས་དེ་ཚོར་བྱིན་གྱིས་བརླབས་སོ།

༥༡ བྱིན་རླབས་མཛད་པའི་རིང་ལ་དེ་ཚོ་དང་བྲལ་ནས། ནམ་མཁར་གདན་དྲངས་སོ།

༥༢ དེ་ཚོས་ཕྱག་བཙལ་ནས། ཡི་རང་ཞིང་ཡེ་རུ་ཤ་ལེམ་དུ་ལོག་སྟེ།

༥༣ དུས་རྒྱུན་དུ་མཆོད་ཁང་དུ་སྡོད་ཅིང་དཀོན་མཆོག་ལ་བསྟོད་དོ༎ ༎

ཡོ་ཧ་ནན་གྱིས་བྲིས་པའི་འཕྲིན་བཟང་།

༡

ཐོག་མར་བཀའ་ཡོད་ལགས་པ་དང་། བཀའ་དེ་དཀོན་མཆོག་མཉམ་དུ་བཞུགས། བཀའ་དེ་དཀོན་མཆོག་ལགས་པ་དང་།

༢ གདོད་ནས་དཀོན་མཆོག་མཉམ་དུ་བཞུགས།

༣ དངོས་པོ་ཐམས་ཅད་བཀའ་དེས་མཛད། ཁོང་མེད་ཅི་ཡང་མ་བྱུང་ངོ་།

༤ ཁོང་གི་ནང་ན་གསོན་པ་སྟེ། གསོན་པ་མི་ཡི་འོད་དེ་ཡིན།

༥ འོད་དེ་མུན་པའི་ནང་དུ་ཤར། མུན་པས་ནོན་པར་མི་ནུས་སོ༎

༦ དཀོན་མཆོག་གིས་ནི་མི་ཞིག་མངགས། ཡོ་ཧ་ནན་ཞེས་མིང་དུ་བསྒྲགས།

༧ ཁོ་རྒྱུད་ཐམས་ཅད་དད་པའི་ཕྱིར། འོད་ལ་དཔང་པོ་བྱེད་དུ་འོངས།

༨ ཁོ་ནི་འོད་དེ་མ་ཡིན་ཀྱང་། འོད་ལ་དཔང་པོ་བྱེད་ཕྱིར་རོ།

༩ སྐྱེས་བུ་ཡོངས་ལ་འོད་གནང་དུ། བདེན་པའི་འོད་གསལ་ས་གཞིར་བྱོན།

༡༠ འཇིག་རྟེན་ཁོང་གིས་བཀོད་མཛད་ཅིང་། འཇིག་རྟེན་དུ་ནི་བཞུགས་ཡོད་ཀྱང་། འཇིག་རྟེན་པ་ཡིས་ངོ་མ་ཤེས།

༡༡ ཁོང་ནི་རང་ཁྱིམ་དུ་བྱོན་ཀྱང་། རང་མི་རྣམས་ཀྱིས་མ་བསུས་སོ།

༡༢ སུས་ཁོང་བསུ་ཞིང་ཁོང་མཚན་ལ། དད་པ་བྱེད་རྣམས་དཀོན་མཆོག་གི། སྲས་སུ་འགྱུར་བའི་དབང་བསྐུར་ཏོ།

༡༣ དེ་རྣམས་དཀོན་མཆོག་ལས་ཆད་དེ། ཤ་ཁྲག་ལས་མིན་མི་ལས་མིན།

༡༤ བཀའ་དེ་སྐུ་ལུས་ལྡན་པར་སྤྲུལ། ང་ཚོའི་ཁྲོད་དུ་བཞུགས་མཛད་དོ། ཡབ་ནས་བྱུང་བའི་སྲས་གཅིག་པོ། ཐུགས་རྗེ་བདེན་པས་གང་བ་ཡི། གཟི་བརྗིད་ཁོ་ནར་ང་ཚོས་མཐོང་།

༡༥ ཡོ་ཧ་ནན་གྱིས་ཁོང་གི་སྐོར། ང་ཡི་རྗེས་སུ་ཕེབས་པ་ཁོང་། ང་ལས་སྔོན་དུ་བཞུགས་པས་ན། ང་ཡི་གོང་དུ་གྱུར་པ་ཡིན། ངས་སྔོན་སྨྲས་པའི་སྐྱེས་བུ་དེའོ། ཞེས་དཔང་བྱེད་ཅིང་འབོད་བསྒྲགས་སོ།

༡༦ ཁོང་གི་ཕུན་སུམ་ཚོགས་པ་ལས། ང་ཚོ་ཡོངས་ལ་ཐོབ་གྱུར་ནས། ཐུགས་རྗེ་སྟེང་དུ་ཐུགས་རྗེ་རྙེད།

༡༧ མོ་ཤེ་རྒྱུད་ནས་བཀའ་ཁྲིམས་བྱུང་། ཡེ་ཤུ་མཱ་ཤི་ཀ་རྒྱུད་ནས། ཐུགས་རྗེ་དང་ནི་བདེན་པ་བྱུང་།

༡༨ སུས་ཀྱང་དཀོན་མཆོག་མ་མཇལ་ནའང་། ཡབ་ཀྱི་སྐུ་པང་ལ་བཞུགས་པའི། སྲས་ནི་གཅིག་པོས་ངོ་སྤྲད་དོ༎

༡༩ ཡོ་ཧ་ནན་གྱིས་དཔང་པོ་བྱེད་པ་འདི་ལྟར་རོ། ཡ་ཧུ་དཱ་པ་རྣམས་ཀྱིས་ཡེ་རུ་ཤ་ལེམ་ནས། ཁྱེད་སུ་ཡིན་ཞེས་འདྲི་རུ། བླ་མ་དང་མཆོད་གཡོག་༼མ་ཡིག་ཏུ་ལེ་ཝི་༽པ་བཏང་བའི་ཚེ།

༢༠ ཁོང་གིས་ཁ་གསངས་ཏེ་ང་ནི་མཱ་ཤི་ཀ་མིན་ཞེས་དྲང་པོར་གསུངས་སོ།

༢༡ འོ་ན་ཅི། ཨེ་ལི་ཡཱ་ཡིན་ནམ་ཞུས་པས། མིན་གསུངས། ལུང་སྟོན་པ་དེ་ཡིན་ནམ་ཞུས་པས། མིན་གསུངས།

༢༢ འོ་ན་ཁྱེད་སུ་ཡིན། ང་ཚོ་བཏང་མཁན་རྣམས་ལ་ལན་ཞིག་དགོས། རང་གི་སྐོར་དུ་གསུང་རྒྱུ་ཅི་ཡོད་ཞུས་པས།

༢༣ ཁོང་གིས། ལུང་སྟོན་པ་ཡེ་ཤ་ཡཱས་གསུངས་པ་ལྟར། གཙོ་བོའི་ཕེབས་ལམ་སྲོང་ཞིག་ཅེས་འབྲོག་སྟོང་ནང་འབོད་པའི་སྒྲ་དེ་ང་ཡིན།

༢༤ དེ་ཚོ་ཕ་རུ་ཤི་པས་བཏང་བ་ཡིན་པས།

༢༥ ཁྱེད་མཱ་ཤི་ཀའམ། ཨེ་ལི་ཡཱའམ། ལུང་སྟོན་པ་དེ་མིན་བཞིན་དུ། ཁྲུས་ཅི་ལ་གནང་ཞེས་དྲིས་པ་དང་།

༢༦ ཡོ་ཧ་ནན་གྱིས་ལན་དུ། ངས་ཆུའི་ཁྲུས་གཏོང་སྟེ། ཁྱེད་ཀྱི་དཀྱིལ་དུ་ཁྱེད་ཀྱིས་ངོ་མི་ཤེས་པའི་སྐྱེས་བུ་ཞིག་འདུག

༢༧ ཁོང་ངའི་རྗེས་སུ་འབྱོན་ཞིང་། ང་ཁོང་གི་ཞབས་ལྷམ་གྱི་སྒྲོག་བུ་སྒྲོལ་དུའང་འོས་མ་ཡིན་གསུངས་སོ།

༢༨ དེ་ཡོ་ཧ་ནན་གྱིས་ཁྲུས་གསོལ་ས་ཆུ་བོ་ཡོར་དན་གྱི་ཕ་རོལ་དུ་བེད་ཨན་ཡཱར་བྱུང་ངོ་༎

༢༩ དེའི་སང་ཉིན་ཡེ་ཤུ་དེར་ཕེབས་པ་མཐོང་ནས་ཡོ་ཧ་ནན་གྱིས་དཔང་པོ་བྱེད་ཅིང་འདི་སྐད་དུ། འཇིག་རྟེན་གྱི་སྡིག་པ་འཁྱེར་བའི་དཀོན་མཆོག་གི་ལུག་གུ་དེ་ལ་ལྟོས་ཤིག

༣༠ ང་ཡི་རྗེས་སུ་ཕེབས་པ་ཁོང་། ང་ལས་སྔོན་དུ་བཞུགས་པས་ན། ང་ཡི་གོང་དུ་ཁོང་གྱུར་ཏོ། ཞེས་ངས་སྨྲས་པའི་སྐྱེས་བུ་འདི་ཡིན་ནོ།

༣༡ ངས་ཁོང་ངོ་མ་ཤེས་ཀྱང་། ཁོང་ཨིས་ར་ཨེལ་ལ་ངོ་སྤྲོད་པའི་དོན་དུ། ཆུའི་ཁྲུས་གཏོང་ཞིང་འོངས་པ་ཡིན།

༣༢ ཐུགས་ཉིད་ཕུག་རོན་ལྟར་ནམ་མཁའ་ནས་བབས་ཏེ། ཁོང་གི་སྟེང་དུ་གནས་པ་ངས་མཐོང་ངོ་།

༣༣ ངས་ཁོང་ངོ་མ་ཤེས་ཀྱང་། ང་ཆུའི་ཁྲུས་གཏང་དུ་མངགས་མཁན་གྱིས་ང་ལ། སུའི་སྟེང་དུ་ཐུགས་ཉིད་འབབ་ཅིང་གནས་པ་ཁྱོད་ཀྱིས་མཐོང་བ་དེ། དམ་པའི་ཐུགས་ཉིད་ཀྱི་ཁྲུས་གསོལ་མཁན་དེ་ཡིན་གསུངས་པས།

༣༤ ངས་དེ་མཇལ་ནས། འདི་ནི་དཀོན་མཆོག་གི་སྲས་ཡིན་ཟེར་ཞིང་དཔང་པོ་བྱེད་དོ་ཞེས་གསུངས་སོ༎

༣༥ དེའི་སང་ཉིན་ཡོ་ཧ་ནན་དང་དེའི་སློབ་མ་གཉིས་སླར་དེར་ཡོད་པ་ལས།

༣༦ ཡེ་ཤུ་ཕེབས་པར་མཇལ་ཏེ། ཡོ་ཧ་ནན་གྱིས། དཀོན་མཆོག་གི་ལུག་གུ་དེ་ལ་ལྟོས་ཤིག་ཞེས་གསུངས་སོ།

༣༧ སློབ་མ་དེ་གཉིས་ཀྱིས་དེ་ཐོས་ནས། ཡེ་ཤུའི་རྗེས་སུ་འབྲངས་སོ།

༣༨ ཡེ་ཤུས་ཕྱི་མིག་གཟིགས་པས་དེ་དག་འབྲང་བར་གཟིགས་ཏེ། ཅི་འཚོལ་གསུངས་པས། དེ་དག་གིས། རབ་བི། བོད་སྐད་དུ་སྟོན་པ། ཁྱེད་ག་རུ་བཞུགས་ཞུས་པས།

༣༩ ཤོག་ཅིག་དང་མཐོང་འོང་གསུངས། དེ་དག་སོང་ནས་བཞུགས་ས་མཐོང་། དེ་ཙ་ན་ཉིན་མོའི་ཆུ་ཚོད་བཞི་པ་ཙམ་ཡིན་པས་དེ་ཉིན་ཁོང་དང་མཉམ་དུ་བསྡད་དོ།

༤༠ ཡོ་ཧ་ནན་ལས་ཐོས་ཏེ། ཡེ་ཤུའི་རྗེས་སུ་འབྲངས་མཁན་གཉིས་པོ་ལས་གཅིག་ཤི་མོན་པེ་ཏྲོའོ་ནུ་བོ་ཨན་དྲེ་ཨ་ཡིན།

༤༡ དང་པོར་ཕུ་བོ་ཤི་མོན་དང་འཕྲད་ནས་དེ་ལ། མཱ་ཤི་ཀ་དང་མཇལ་བྱུང་ཞེས་སྨྲས་སོ། མཱ་ཤི་ཀ་ནི་བོད་སྐད་དུ་བྱུགས་པའོ།

༤༢ ཡེ་ཤུའི་སྐུ་དྲུང་དུ་འཁྲིད་དེ། ཡེ་ཤུས་གཟིགས་ནས། ཁྱོད་ཡོ་ནཱའི་བུ་ཤི་མོན་མ་ཡིན་ནམ། ཁྱོད་ལ་ཀེ་ཕཱ་ཟེར་བར་གྱུར་གསུངས་སོ། ཀེ་ཕཱའམ་པེ་ཏྲོ་ནི་བོད་སྐད་དུ་རྡོའོ༎

༤༣ དེའི་སང་ཉིན་ཡེ་ཤུ་ག་ལིལ་ཡུལ་དུ་ཕེབས་པར་དགོངས་ནས། ཕི་ལིབ་གཟིགས་ནས་དེ་ལ། ངའི་རྗེས་སུ་བྲོངས་ཤིག་གསུངས་སོ།

༤༤ ཕི་ལིབ་ནི་ཨན་དྲེ་ཨ་དང་པེ་ཏྲོའི་ཡུལ་གཅིག་པ་བེད་ཙ་ཡི་དཱ་པ་ཡིན་ནོ།

༤༥ ཕི་ལིབ་ནི་ན་ཐན་ཨེལ་དང་འཕྲད་ནས་འདི་སྐད་དུ། མོ་ཤེས་བཀའ་ཁྲིམས་ཀྱི་མདོའི་ནང་དང་། ལུང་སྟོན་པ་རྣམས་ཀྱིས་བྲིས་པའི་སྐྱེས་བུ། ཡོ་སེབ་ཀྱི་སྲས་ན་ཙཱ་རེད་པ་ཡེ་ཤུ་མཇལ་ཞེས་སྨྲས་པ་དང་།

༤༦ ན་ཐན་ཨེལ་གྱིས་དེ་ལ། ན་ཙཱ་རེད་ནས་བཟང་པོ་ཞིག་འཐོན་སྲིད་དམ་སྨྲས་པས། ཕི་ལིབ་ཀྱིས། ཤོག་ལ་ལྟོས་ཤིག་ཟེར་ཏོ།

༤༧ ཡེ་ཤུས་ན་ཐན་ཨེལ་འོང་བར་གཟིགས་ནས། ལྟོས་ཤིག འདི་ནི་གཡོ་སྒྱུ་མེད་པའི་ཨིས་ར་ཨེལ་པ་དངོས་མ་ཞིག་ཡིན་ནོ་གསུངས་པས།

༤༨ ན་ཐན་ཨེལ་གྱིས། ང་ཅི་ལྟར་མཁྱེན་ཞུས་པའི་བཀའ་ལན་དུ། ཕི་ལིབ་ཀྱིས་མ་འབོད་པའི་སྔོན་དུ། ངས་ཁྱོད་སེ་ཡབ་ཤིང་གི་འོག་ལ་ཡོད་པ་མཐོང་བྱུང་གསུངས་སོ།

༤༩ ན་ཐན་ཨེལ་གྱིས། སྟོན་པ། ཁྱེད་ནི་དཀོན་མཆོག་གི་སྲས་ལགས། ཁྱེད་ནི་ཨིས་ར་ཨེལ་གྱི་རྒྱལ་པོ་ལགས་ཞུས་སོ།

༥༠ ཡེ་ཤུས་བཀའ་ལན་དུ། ངས་ཁྱོད་སེ་ཡབ་ཤིང་གི་འོག་ལ་མཐོང་ཞེས་སྨྲས་པས། དད་པ་བྱེད་དམ། དེ་ལས་ཆེ་བའི་བྱ་བ་མཐོང་བར་འགྱུར།

༥༡ ནམ་མཁའ་བྱེས་ནས། དཀོན་མཆོག་གི་ཕོ་ཉ་འཛེག་པ་དང་མིའི་བུའི་ཐོག་ཏུ་འབབ་པ་མཐོང་བར་འགྱུར་རོ་ངས་བདེན་པར་ཟེར་ཞེས་གསུངས་སོ༎

༢

དེའི་ཞག་གསུམ་པ་ལ། ག་ལིལ་གྱི་ཁ་ནཱ་རུ་བག་སྟོན་ཞིག་ཡོད་དེ། ཡེ་ཤུའི་ཡུམ་ཡང་དེར་བཞུགས་སོ།

༢ ཡེ་ཤུའང་ཉེ་གནས་དང་བཅས་དེར་སྤྱན་དྲངས་སོ།

༣ རྒུན་ཆང་རྫོགས་ནས་ཡེ་ཤུའི་ཡུམ་གྱིས་ཁོང་ལ། རྒུན་ཆང་མི་འདུག་ཞུས་པ་དང་།

༤ ཡེ་ཤུས། མ། དེ་ནི་ཅི་ཡང་མི་སྟོ། ངའི་དུས་ཚོད་ད་དུང་མ་རན་གསུངས་སོ།

༥ ཡུམ་གྱིས་གཡོག་པོ་ཚོར། ཁོང་གིས་ཅི་གསུང་བྱོས་ཤིག་གསུངས་སོ།

༦ ཡ་ཧུ་དཱ་པའི་གཙང་སྦྲའི་ཕྱིར་འབྲུ་ཁལ་བཅུ་ཙམ་ཤོང་བའི་རྡོ་བེན་དྲུག་དེ་རུ་ཡོད་པ་ཡིན།

༧ ཡེ་ཤུས་དེ་ཚོར་ཆུ་བེན་དེ་ཚོ་ཆུས་ཁོང་ཞིག་གསུངས་པས། ལྟེམ་མེར་བཀང་ངོ་།

༨ ད་བཅུས་ཏེ་ལས་དཔོན་ལ་ཁྱེར་ཞིག་གསུངས་པས་ཁྱེར་ཏོ།

༩ ལས་དཔོན་གྱིས་ཆུར་བྲོ་བ་མྱངས་པ་དང་རྒུན་ཆང་ལ་གྱུར་ཡོད་དོ། ཆུ་བཅུ་བའི་གཡོག་པོ་ལ་རྒྱུས་ཡོད་ཀྱང་། ལས་དཔོན་གྱིས་དེ་ག་ནས་བྱུང་མ་ཤེས་པས། མག་པ་བོས་ནས་དེ་ལ།

༡༠ མི་ཀུན་གྱིས་སྔོན་ལ་རྒུན་ཆང་ལེགས་པ་དེ་སྟེར་ནས་མགྲོན་པོ་ར་བཟི་བ་དང་། ཞན་པ་དེ་བསྟེར་ཀྱང་། ཁྱེད་ཀྱིས་རྒུན་ཆང་ལེགས་པ་དེ་ད་ལྟ་བར་བཞག་གོ་ཅེས་སྨྲས་སོ།

༡༡ ལྟས་དང་པོ་དེ་ཡེ་ཤུས་ག་ལིལ་ཡུལ་གྱི་ཁ་ནཱ་རུ་བསྟན་ཏེ། ཉིད་ཀྱི་དཔལ་མངོན་པར་མཛད་ནས། ཉེ་གནས་རྣམས་ཁོང་ལ་དད་དོ།

༡༢ དེའི་རྗེས་སུ་ཡུམ་དང་སྐུ་མཆེད་དང་ཉེ་གནས་རྣམས་བཅས་ཁོང་ཀ་ཕར་ནཱ་ཧུམ་དུ་ཕེབས་ནས་ཞག་ཤས་བཞུགས་སོ༎

༡༣ ཡ་ཧུ་དཱ་པའི་པེ་སག་གི་དུས་ཆེན་ཉེ་བས། ཡེ་ཤུ་ཡེ་རུ་ཤ་ལེམ་དུ་ཕེབས་སོ།

༡༤ མཆོད་ཁང་ནང་གླང་དང་། ལུག་དང་། ཕུག་རོན་ཚོང་མཁན་དང་། དངུལ་རྗེ་མཁན་རྣམས་ཉོ་ཚོང་བྱེད་པར་གཟིགས་ནས།

༡༥ ཐག་པའི་རྟ་ལྕག་མཛད་ནས་མཆོད་ཁང་ནས་དེ་ཚོ་ལུག་དང་གླང་བཅས་ཕྱིར་བཏོན་ཏེ། དངུལ་རྗེ་མཁན་གྱི་ཊཾ་ཀ་རྣམས་གཏོར། ལྕོག་ཙེ་སློག

༡༦ ཕུག་རོན་ཚོང་མཁན་རྣམས་ལ། འདི་ཚོ་ཕར་ཁྱེར། ངའི་ཡབ་ཀྱི་ཕོ་བྲང་ཚོང་ཁང་དུ་མ་བྱེད་ཅིག་གསུངས་སོ།

༡༧ མདོ་ན། ཁྱེད་ཀྱི་ཕོ་བྲང་ལ་གདུང་བས་ང་ཟའོ་ཞེས་བྲིས་པ་ཉེ་གནས་རྣམས་ཀྱི་ཡིད་ལ་དྲན་ནོ།

༡༨ ཡ་ཧུ་དཱ་པ་རྣམས་ཀྱིས་ཁོང་ལ། ཁྱེད་ཀྱིས་འདི་འདྲ་མཛད་པ་ལ། ལྟས་སྟོན་རྒྱུ་ཅི་ཡོད་ཞུས་པ་དང་།

༡༩ ཡེ་ཤུས་བཀའ་ལན་དུ། མཆོད་ཁང་འདི་ཤིག་ཅིག་དང་། ངས་ཞག་གསུམ་ནང་བཞེང་ངོ་གསུངས་སོ།

༢༠ དེ་ཚོས། མཆོད་ཁང་འདི་བཞེང་བ་ལ་ལོ་བཞི་བཅུ་ཞེ་དྲུག་སོང་། ཁྱེད་ཀྱིས་ཞག་གསུམ་ནང་བཞེང་ངམ་ཞུས་སོ།

༢༡ ཁོང་གིས་སྐུ་ལུས་ཡིན་པའི་མཆོད་ཁང་ལ་དམིགས་ཏེ་གསུངས་པ་ཡིན།

༢༢ ཁོང་གཤིན་པོའི་ཁྲོད་ནས་གསོན་པོར་བཞེངས་པའི་ཚེ། ཉེ་གནས་རྣམས་ཀྱིས་གསུང་དེ་དྲན་ནས། གསུང་རབ་དང་ཡེ་ཤུའི་བཀའ་ལ་དད་པར་གྱུར་ཏོ༎

༢༣ ཁོང་ཡེ་རུ་ཤ་ལེམ་དུ་པེ་སག་གི་དུས་ཆེན་ལ་བཞུགས་རིང་དུ་མཛད་པའི་ལྟས་རྣམས་མཐོང་ནས་མང་པོས་ཁོང་ལ་དད་པ་བྱས་སོ།

༢༤-༢༥ འོན་ཀྱང་ཡེ་ཤུས་ཐམས་ཅད་མཁྱེན་ཅིང་། སུས་ཀྱང་གཞན་གྱི་སྐོར་ལ་ཞུ་མ་དགོས་པར། མིའི་སྙིང་ནང་ཅི་ཡོད་པ་མཁྱེན་པས། དེ་ཚོར་བློ་གཏད་མ་མཛད་དོ༎

༣

ཕ་རུ་ཤི་པ་ནི་ཀོ་དེམ་བྱ་བ་ཡ་ཧུ་དཱ་པའི་དཔོན་པོ་ཞིག་ཡོད་དེ།

༢ མཚན་མོ་ཡེ་ཤུ་མཇལ་དུ་འོངས་ནས། སྟོན་པ། ཁྱེད་ནི་དཀོན་མཆོག་གི་ཕྱོགས་ནས་ཕེབས་པའི་སྟོན་པ་ལགས་པར་ཤེས་སོ། ཅིའི་ཕྱིར་ཞུ་ན། ཁྱེད་ཀྱིས་སྟོན་པར་མཛད་པའི་ལྟས་འདི་རྣམས། དཀོན་མཆོག་དང་མི་ལྡན་པར་སུས་ཀྱང་སྟོན་པར་མི་ནུས་སོ། ཞེས་ཞུས་པའི་ལན་དུ་ཡེ་ཤུས།

༣ མི་ཞིག་ཡང་སྐྱར་མ་སྐྱེ་ན། དཀོན་མཆོག་གི་རྒྱལ་སྲིད་མཐོང་བར་མི་ནུས་སོ་ཞེས་ངས་བདེན་པར་ཟེར་གསུངས་སོ།

༤ ནི་ཀོ་དེམ་གྱིས། རྒས་པ་ཞིག་ཇི་ལྟར་སྐྱེ་བར་ནུས། མའི་མངལ་དུ་ཞུགས་ནས་ལན་གཉིས་པར་སྐྱེ་བར་ནུས་སམ་ཞུས་པས།

༥ ཡེ་ཤུས། ཆུ་དང་ཐུགས་ཉིད་ལས་མ་སྐྱེས་པ་དེ། དཀོན་མཆོག་གི་རྒྱལ་སྲིད་ནང་འཇུག་པར་མི་འགྱུར་ཞེས་ངས་བདེན་པར་ཟེར།

༦ ལུས་ནས་སྐྱེས་པ་ནི་ལུས་ཡིན། ཐུགས་ཉིད་ལས་སྐྱེས་པ་ནི་ཐུགས་ཉིད་ཡིན།

༧ ངས་ཁྱེད་ལ་ཡང་སྐྱར་སྐྱེ་དགོས་སྨྲས་པ་ལ། ཡ་མཚན་མ་བྱེད་ཅིག

༨ རླུང་གང་དགར་རྒྱུ་སྟེ། དེའི་སྐད་ཐོས་ཀྱང་། དེ་ག་ནས་འོང་ཞིང་ག་རུ་འགྲོ་བ་ཁྱེད་ཀྱིས་མི་ཤེས། ཐུགས་ཉིད་ནས་སྐྱེས་པ་ཐམས་ཅད་དེ་ལྟར་ཡིན་ནོ་གསུངས་སོ།

༩ ནི་ཀོ་དེམ་གྱིས། དེ་ཅི་ལྟར་སྲིད་ཞུས་པར།

༡༠ ཡེ་ཤུས། ཁྱེད་ཨིས་ར་ཨེལ་གྱི་སྟོན་པ་ཡིན་གྱི། དེ་མི་ཤེས་སམ།

༡༡ ང་ཚོས་ཅི་ཤེས་པ་ཟེར་ཞིང་། ཅི་མཐོང་བ་དེའི་དཔང་པོ་བྱེད་ཀྱང་། ང་ཚོས་དཔང་བྱེད་པར་ཁྱེད་མི་ཉན་ནོ་ཞེས་ངས་བདེན་པར་ཟེར།

༡༢ ངས་སའི་གཏམ་བྱས་ཏེ་ཡིད་མི་ཆེས་ན། ནམ་མཁའི་གཏམ་བྱེད་ན་ཁྱེད་ཅི་ལྟར་ཡིད་ཆེས་པར་འགྱུར།

༡༣ ནམ་མཁའ་ནས་བབས་པའི་མིའི་བུ་མ་གཏོགས་པར། སུའང་ནམ་མཁར་མ་འཕགས་སོ།

༡༤-༡༥ མོ་ཤེས་འབྲོག་སྟོང་ནང་སྦྲུལ་དེ་སྒྲེང་བ་ལྟར། མིའི་བུ་ཁོང་ལ་དད་པ་རྣམས་ལ་ཚེ་མཐའ་མེད་པ་ཐོབ་པའི་ཕྱིར་དུ། མིའི་བུ་ཡང་སྒྲེང་དགོས་སོ༎

༡༦ ཁོང་ལ་དད་པ་བྱེད་པ་རྣམས་མི་འཆི་བར་ཚེ་མཐའ་མེད་པ་ཐོབ་པའི་ཕྱིར། དཀོན་མཆོག་གིས་ཉིད་ཀྱི་སྲས་གཅིག་པུ་གནང་བ་ཙམ་དུ་འཇིག་རྟེན་ལ་བྱམས་པར་མཛད་དོ།

༡༧ དཀོན་མཆོག་གིས་ཉིད་ཀྱི་སྲས་འཇིག་རྟེན་གྱི་ཞལ་ཆེ་གཅད་དུ་མ་མངགས་ཀྱིས། འཇིག་རྟེན་གྱི་སྐྱབས་མཛད་དུ་མངགས་སོ།

༡༨ ཁོང་ལ་དད་པ་དེ་ལ་ཞལ་ཆེ་མི་གཅད། མི་དད་པ་ལ་དཀོན་མཆོག་གི་སྲས་གཅིག་པོའི་མཚན་ལ་མ་དད་པས། ཞལ་ཆེ་བཅད་ཟིན་ཏོ།

༡༩ འོད་འཇིག་རྟེན་དུ་བྱོན་ཀྱང་། མིའི་ལས་ངན་གྱིས། འོད་ལས་མུན་པར་ལྷག་པར་འཆགས་པ་ནི་ཆད་པ་དེ་ཡིན།

༢༠ ལས་ངན་བྱེད་པ་ཀུན་གྱིས། རང་གི་ལས་མངོན་གྱིས་དོགས་པས། འོད་ལ་སྡང་ཞིང་། འོད་ཀྱི་དྲུང་དུ་མི་འོང་ངོ་།

༢༡ བདེན་པ་སྤྱོད་པ་དེ། དཀོན་མཆོག་གི་ཞལ་ངོར་བྱས་པའི་རང་གི་ལས་མངོན་པའི་དོན་དུ། འོད་ཀྱི་དྲུང་དུ་འོང་ངོ་ཞེས་གསུངས་སོ༎

༢༢ དེའི་རྗེས་སུ་ཡེ་ཤུ་ཉེ་གནས་དང་བཅས་ཡ་ཧུ་དཱའི་ཡུལ་དུ་བྱོན་དེ། དེར་བཞུགས་ཤིང་ཁྲུས་གསོལ་ཏོ།

༢༣-༢༤ ཡོ་ཧ་ནན་ད་དུང་བཙོན་དུ་བཅུག་མེད་པས། ས་ལིམ་དང་ཉེ་བའི་ཆུ་མང་བའི་ཨེ་ནོན་བྱ་བར་ཁྲུས་གསོལ་བ་ལས། མི་རྣམས་འོངས་ནས་ཁྲུས་བླངས་སོ།

༢༥ ཡོ་ཧ་ནན་གྱི་སློབ་མ་དང་ཡ་ཧུ་དཱ་པ་ཞིག་གི་བར་ལ། གཙང་སྦྲའི་སྐོར་རྩོད་པ་བྱུང་ནས།

༢༦ དེ་རྣམས་ཡོ་ཧ་ནན་གྱི་དྲུང་དུ་འོངས་ནས། སྟོན་པ། ཁྱེད་དང་མཉམ་ཡོར་དན་གྱི་ཕ་རོལ་དུ་ཡོད་པ་ཁྱེད་ཀྱིས་དཔང་མཛད་པའི་སྐྱེས་བུ་དེས་འདིར་ཁྲུས་གསོལ་ཞིང་། ཐམས་ཅད་ཁོང་གི་དྲུང་དུ་འགྲོའོ་ཞུས་པ་དང་།

༢༧ ཡོ་ཧ་ནན་གྱིས། ནམ་མཁའ་ནས་མ་གནང་ན་ཅིའང་ལེན་མི་ནུས།

༢༨ ངས་ང་མཱ་ཤི་ཀ་མིན། ཁོང་གི་སྔོན་དུ་མངགས་པ་དེ་ཡིན་ཞེས་སྨྲས་པ་ལ། ཁྱེད་ཀྱིས་དཔང་པོ་བྱེད་དོ།

༢༩ བག་མ་འདྲེན་པ་དེ་མག་པ་ཡིན། མག་པའི་ཕྱིར་ལང་བ་དང་ཉན་པའི་གྲོགས་པོ་དེ། མག་པའི་སྐད་ཐོས་ནས་ཤིན་ཏུ་དགའོ། དེ་ལྟར་ངའི་དགའ་སྤྲོ་འདི་ཚང་ངོ་།

༣༠ ཁོང་ནི་འཕེལ་ཞིང་ང་འགྲིབ་དགོས།

༣༡ གོང་ནས་འབྱོན་པ་བླ་ན་མེད་པ་འོ། ས་ནས་ཡིན་པ་སའི་ཡིན་ས་གཏམ་ཟེར། མཁའ་ནས་འབྱོན་པ་ཁོང་ནི་བླ་མེད་དོ།

༣༢ ཁོང་གིས་གཟིགས་ཤིང་གསན་པར་དཔང་མཛད་ཀྱང་། དཔང་པོ་མཛད་པར་སུས་ཀྱང་མི་ཉན་ནོ།

༣༣ ཁོང་གི་དཔང་པོ་མཛད་པར་ཉན་མཁན་གྱིས། དཀོན་མཆོག་བདེན་པ་ཡིན་པའི་ཕྱག་རྒྱ་བཏབ།

༣༤ དཀོན་མཆོག་ཐུགས་ཉིད་ཚད་ཀྱིས་མི་གནང་བས། མངགས་པ་དེ་ཡིས་ཁོང་གི་བཀའ་སྒྲོག་གོ།

༣༥ ཡབ་ཀྱིས་སྲས་ལ་བྱམས་པ་མཛད་པས་ན། ཐམས་ཅད་ཁོང་གི་ཕྱག་ཏུ་བཏད་པ་ཡིན།

༣༦ སྲས་ལ་དད་པར་ཚེ་མཐའ་མེད་པ་ཡོད། སྲས་ལ་མི་ཉན་པ་དེས་དེ་མི་མཐོང་། དཀོན་མཆོག་ཐུགས་ཁྲོ་དེའི་ཁར་གནས་པར་འགྱུར་གསུངས་སོ༎

༤

༡-༢ ཡེ་ཤུ་ཉིད་ཀྱིས་ཁྲུས་མ་གནང་བར། ཉེ་གནས་རྣམས་ཀྱིས་ཁྲུས་གསོལ་ཀྱང་། ཡོ་ཧ་ནན་ལས་ཡེ་ཤུ་ལ་ཉེ་གནས་མང་བར་འབྲང་ཞིང་ཁྲུས་ལེན་ནོ་ཞེས་ཕ་རུ་ཤི་པས་ཐོས་པ་གཙོ་བོས་མཁྱེན་ནས།

༣ ཡ་ཧུ་དཱ་ནས་བཞེངས་ཏེ་ག་ལིལ་ལ་ལོག་ཕེབས་སོ།

༤ ས་མར་ཡཱའི་ཡུལ་རྒྱུད་ནས་ཕེབས་དགོས་པས།

༥ ས་མར་ཡཱའི་གྲོང་ཁྱེར་སི་ཀར་བྱ་བར་ཕེབས་སོ། དེ་ཡ་ཀོབ་ཀྱིས་བུ་ཡོ་སེབ་ལ་བཏང་བའི་ས་ཆ་དང་ཉེ་ཞིང་།

༦ ཡ་ཀོབ་ཀྱི་ཁྲོན་པ་དེར་ཡོད་དེ། ཡེ་ཤུ་བྱེས་ཀྱིས་སྐུ་ངལ་བས། ཁྲོན་པ་དེར་བཞུགས་སོ། དུས་དེ་ཙ་ན་ཉིན་གུང་ཡིན་ནོ༎

༧-༨ ཉེ་གནས་རྣམས་གྲོང་ཁྱེར་དུ་ཁ་ཟས་ཉོ་རུ་སོང་ངོ་། ས་མར་ཡཱ་མ་ཞིག་ཆུ་ལེན་དུ་འོངས་པས། ཡེ་ཤུས། ང་ལ་ཆུ་ཞིག་མཐོང་གསུངས་སོ།

༩ ཡ་ཧུ་དཱ་པས་ས་མར་ཡཱ་པ་དང་འབྲེལ་མི་བྱེད་པས། ས་མར་ཡཱ་མ་དེས། ཁྱེད་ཡ་ཧུ་དཱ་པ་ཡིན་བཞིན་དུ། ང་ས་མར་ཡཱ་མར་ཆུ་ཐོང་གསུང་བ་དེ་ཅི་ཡིན་ཞུས་སོ།

༡༠ ཡེ་ཤུས་བཀའ་ལན་དུ། གལ་ཏེ་ཁྱོད་ཀྱིས་དཀོན་མཆོག་གི་གནང་སྦྱིན་དང་། ཆུ་ཐོང་ཟེར་མཁན་དེ་སུ་ཡིན་པ་ཤེས་པ་ཡིན་ན། ཁྱོད་ཀྱིས་དེ་ལ་ཆུ་གནོང་ཞུས་ཏེ། དེས་གསོན་པོའི་ཆུ་གནང་བ་ཡིན་གསུངས་སོ།

༡༡ བུད་མེད་དེས། ཇོ་བོ། ཆུ་དོང་གཏིང་ཟབ་སྟེ། ཁྱེད་ལ་ཆུ་བཅུ་རྒྱུ་མི་འདུག་པས། གསོན་པོའི་ཆུ་གང་ནས་འཆུ།

༡༢ ང་ཚོའི་མེས་པོ་ཡ་ཀོབ་ཀྱིས། ཁོང་རང་དང་བུ་དང་དུད་འགྲོ་བཅས་ཆུ་དོང་འདི་ལས་འཐུངས་ནས། ང་ཚོར་གནང་བ་ཡིན། ཁོང་ལས་ཁྱེད་ཆེ་འམ་ཞུས་སོ།

༡༣ ཡེ་ཤུས། ཆུ་འདི་ལས་འཐུང་བ་དེ་སླར་སྐོམ་པར་འགྱུར།

༡༤ ངས་སྟེར་བའི་ཆུ་འཐུང་བ་དེ། ནམ་ཡང་མི་སྐོམ་ཞིང་། ངས་གཏང་བའི་ཆུ་ཁོའི་ནང་དུ་ཆུ་མིག་ཏུ་འགྱུར་ནས་ཚེ་མཐའ་མེད་པའི་བར་དུ་རྒྱུག་འོང་གསུངས་སོ།

༡༥ བུད་མེད་དེས། ཇོ་བོ། ང་མི་སྐོམ་པ་དང་། འདི་རུ་འོང་མི་དགོས་པའི་ཕྱིར། ཆུ་དེ་ང་ལ་གནོང་ཞིག་ཞུས་སོ།

༡༦ ཡེ་ཤུས། སོང་ལ་ཁྱེད་ཀྱི་ཁྱོ་འཁྲིད་ནས་ཤོག་གསུངས་པའི་ལན་དུ།

༡༧ ང་ལ་ཁྱོ་མེད་ཞུས་སོ། ཡེ་ཤུས། ཁྱོ་མེད་ཟེར་བ་དེ་བདེན་ནོ།

༡༨ ཁྱོད་ཀྱིས་ཁྱོ་ལྔ་བྱས་པ་ཡིན། ད་ལྟ་ཡོད་པ་དེ་ཁྱོད་ཀྱི་ཁྱོ་མིན་པས། དེ་ཁྱོད་ཀྱིས་བདེན་པར་སྨྲས་གསུངས་སོ།

༡༩ མོས། ཇོ་བོ། ཁྱེད་ལུང་སྟོན་པ་ཞིག་ཡིན་པར་མཐོང་ངོ་།

༢༠ ང་ཚོའི་མེས་པོས་རི་འདིའི་ཁར་བསྙེན་བཀུར་བྱས་པ་ཡིན། ཁྱེད་ཡ་ཧུ་དཱ་པས་ཡེ་རུ་ཤ་ལེམ་དུ་བསྙེན་བཀུར་བྱེད་དགོས་ཟེར་རོ་ཞུས།

༢༡ ཡེ་ཤུས། ང་ལ་ཡིད་ཆེས་ཤིག རི་འདི་དང་ཡེ་རུ་ཤ་ལེམ་གཉིས་ལ་ཡབ་ལ་བསྙེན་བཀུར་མི་ཞུ་བའི་དུས་ལ་འབབས་སོ།

༢༢ ཐར་པ་ཡ་ཧུ་དཱ་པ་ལས་འབྱུང་བས། ཁྱེད་ཀྱིས་རྒྱུས་མེད་དེ་ལ་བསྙེན་བཀུར་བྱེད། ང་ཚོས་རྒྱུས་ཡོད་དེ་ལ་བསྙེན་བཀུར་བྱེད་དོ།

༢༣ བདེན་པར་བསྙེན་བཀུར་བྱེད་པ་རྣམས་ཀྱིས། ཡབ་ལ་ཐུགས་ཉིད་དང་བདེན་པའི་སྒོ་ནས་བསྙེན་བཀུར་ཞུ་བའི་དུས་ཚོད་འབབ་འོང་བ་མ་ཟད་རན་ཏོ། ཡབ་ནི་དེ་འདྲའི་བསྙེན་བཀུར་ཞུ་མཁན་ལ་མཉེས་སོ།

༢༤ དཀོན་མཆོག་ཐུགས་ཉིད་ལགས་པས། བསྙེན་བཀུར་ཞུ་བ་རྣམས་ཀྱིས། ཐུགས་ཉིད་དང་བདེན་པའི་སྒོ་ནས་བསྙེན་བཀུར་ཞུ་བ་གལ་ཆེའོ་གསུངས་སོ།

༢༥ མོས། མཱ་ཤི་ཀ་འབྱོན་པ་དང་ང་ཚོར་ཐམས་ཅད་གསུང་བར་འགྱུར་བ་ངས་ཤེས་སོ་ཞུས་པས།

༢༦ ཡེ་ཤུས། དེ་ནི་ཁྱེད་དང་གླེང་བ་ང་རང་ཡིན་གསུངས་སོ༎

༢༧ དེའི་མོད་ལ་ཉེ་གནས་རྣམས་བསླེབས་ནས། བུད་མེད་ཅིག་དང་མཉམ་དུ་གསུང་གླེང་མཛད་པ་མཐོང་ནས། ངོ་མཚར་དུ་གྱུར་ཀྱང་། ཅི་དགོངས་སམ། མོ་མཉམ་ཅིའི་ཕྱིར་གསུང་གླེང་མཛད་ཅེས་སུས་ཀྱང་མ་ཞུས་སོ།

༢༨ མོས་ཆུ་སྣོད་དེར་བཞག་སྟེ་གྲོང་ཁྱེར་དུ་སོང་ནས་མི་ཚོར།

༢༩ ཤོག་ལ་ངས་བྱས་པ་ཐམས་ཅད་བཤད་བྱུང་བའི་སྐྱེས་བུ་ལ་ལྟོས་ཤིག མཱ་ཤི་ཀ་དེ་མིན་ནམ་སྨྲས་སོ།

༣༠ དེ་ཚོ་གྲོང་ཁྱེར་ནས་བྱུང་སྟེ། ཁོང་གི་དྲུང་དུ་འོངས་སོ༎

༣༡ དེའི་རིང་ལ་ཉེ་གནས་རྣམས་ཀྱིས། སྟོན་པ། གསོལ་བ་བཞེས་ཤིག་ཞུས་ཀྱང་།

༣༢ ཁོང་གིས། ཁྱེད་ཀྱིས་མི་ཤེས་པའི་ཁ་ཟས་ང་ལ་ཟ་རྒྱུ་ཡོད་གསུངས་པས།

༣༣ ཉེ་གནས་རྣམས་ཀྱིས། སུ་ཞིག་གིས་གསོལ་བ་ཕུལ་ཏམ་ཞེས་ཕན་ཚུན་ཟེར་བ་དང་།

༣༤ ཡེ་ཤུས། ང་མངགས་མཁན་གྱི་ཐུགས་དགོངས་བཞིན་དུ་བྱེད་པ་དང་། ཁོང་གི་ཕྲིན་ལས་སྒྲུབ་པ་ནི། ངའི་ཁ་ཟས་ཡིན།

༣༥ བཙས་མ་ལ་ད་དུང་ཟླ་བ་བཞི་ཡོད་མི་ཟེར་རམ། མིག་བཏེགས་ཏེ་ཀླུངས་ལ་ལྟོས་ཤིག ཞིང་དཀར་པོར་སོང་ནས་རྔ་རན་འདུག་ཞེས་ངས་ཟེར།

༣༦ རྔ་མཁན་གྱིས་གླ་ཐོབ་སྟེ། ཚེ་མཐའ་མེད་པའི་ཕྱིར་སྟོན་ཐོག་བསྡུའོ། དེ་ཡིས་རྨོ་མཁན་དང་རྔ་མཁན་གཉིས་ཀར་དགའ་སྤྲོ་བྱུང་།

༣༧ གཅིག་གིས་རྨོ་གཅིག་གིས་རྔའོ་ཞེས་པའི་གཏམ་དཔེ་འདིར་བདེན་ནོ།

༣༨ ཁྱེད་ཀྱིས་མ་འབད་པ་དེ་རྔ་ཕྱིར་ངས་ཁྱེད་བཏང་བ་ཡིན་ནོ། གཞན་གྱིས་འབད་ནས། དེའི་ལས་འཕྲོ་ལ་ཁྱེད་ཞུགས་སོ་ཞེས་གསུངས་སོ༎

༣༩ ངས་བྱས་པ་ཐམས་ཅད་ཁོང་གིས་བཤད་བྱུང་ཞེས་བུད་མེད་དེའི་དཔང་པོའི་སྒོ་ནས། གྲོང་ཁྱེར་དེའི་ས་མར་ཡཱ་པ་མང་པོ་ཁོང་ལ་དད་པར་གྱུར་ཏོ།

༤༠ སྐུ་དྲུང་དུ་འོངས་པ་རྣམས་ཀྱིས་ང་ཚོའི་རྩར་བཞུགས་སུ་གསོལ་ཞེས་ཞུས་པས། ཁོང་དེར་ཞག་གཉིས་བཞུགས་སོ།

༤༡ ལྷག་པར་ཁོང་གི་གསུང་གི་སྒོ་ནས་མི་མང་པོ་དད་པར་གྱུར་ཏོ།

༤༢ བུད་མེད་ལ། ཁྱོད་ཀྱིས་སྨྲས་པ་ཙམ་གྱི་མ་ཡིན་པར། ང་ཚོ་རང་གིས་ཐོས་ནས། འདི་འཇིག་རྟེན་གྱི་སྐྱབས་མགོན་ཡིན་པར་ཐེ་ཚོམ་མེད་པར་ཤེས་ཏེ་དད་པ་བྱེད་དོ་སྨྲས་སོ༎

༤༣ ཞག་གཉིས་ཀྱི་རྗེས་སུ་ཁོང་དེ་ནས་བཞེངས་ཏེ་ག་ལིལ་དུ་ཕེབས་སོ།

༤༤ ལུང་སྟོན་པ་ལ་རང་ཡུལ་དུ་བཀུར་སྟི་མི་འབྱུང་ཞེས་མངོན་པར་གསུངས་སོ།

༤༥ ག་ལིལ་པ་རྣམས་ཡེ་རུ་ཤ་ལེམ་དུ་དུས་ཆེན་ལ་སོང་ནས། ཁོང་གི་མཛད་པ་ཀུན་མཐོང་བས། ག་ལིལ་དུ་ཕེབས་པ་དང་གདན་དྲངས་སོ༎

༤༦ ཆུ་རྒུན་ཆང་དུ་མཛད་པའི་ག་ལིལ་གྱི་ཁ་ནཱ་རུ་སླར་ཕེབས། ཀ་ཕར་ནཱ་ཧུམ་དུ་བུ་ན་ཞིང་ཡོད་པའི་རྒྱལ་པོའི་སྐུ་ཚབ་གཅིག་ཡོད་དེ།

༤༧ ཡེ་ཤུ་ཡ་ཧུ་དཱ་ནས་ག་ལིལ་དུ་ཕེབས་པ་ཐོས་ནས། མཇལ་ཏེ། ངའི་བུ་འཆི་བ་ལ་ཐུག་པས། ཕེབས་ནས་ནད་གསོ་རུ་གསོལ་ཞེས་ཞུས་སོ།

༤༨ ཡེ་ཤུས། ལྟས་དང་ངོ་མཚར་མ་མཐོང་བར། ཁྱོད་རྣམས་ཀྱིས་དད་པ་མི་བྱའོ་གསུངས་སོ།

༤༩ སྐུ་ཚབ་དེས། ཇོ་བོ། ངའི་བུ་མ་འཆི་བའི་སྔོན་དུ་ཕེབས་པར་མཛོད་ཅིག་ཞུས་སོ།

༥༠ ཡེ་ཤུས། སོང་། ཁྱོད་ཀྱི་བུ་གསོན་འོང་གསུངས་སོ། ཁོ་ཡེ་ཤུས་གསུངས་པའི་བཀའ་ལ་ཡིད་ཆེས་ཏེ། སོང་བ་ལས།

༥༡ ལམ་བར་དུ་ཁྱེད་ཀྱི་བུ་གསོན་ནོ་ཞེས་ཟེར་བའི་གཡོག་པོ་དང་ཕྲད་དོ།

༥༢ ཁོས་ནད་དྭངས་པའི་ཆུ་ཚོད་དྲིས་ནས། ཁ་སང་ཉི་མ་ཕྱེད་ཡོལ་ལ་ཚད་པ་དྭངས་ཟེར་བས།

༥༣ ཡེ་ཤུས་ཁྱོད་ཀྱི་བུ་གསོན་འོང་ཞེས་གསུངས་པའི་ཆུ་ཚོད་དེ་རང་ཡིན་པ་ཤེས་ནས། ཁོ་རང་དང་ཁྱིམ་ཚང་རྣམས་དད་པར་གྱུར་ཏོ།

༥༤ འདི་ཡེ་ཤུ་ཡ་ཧུ་དཱ་ནས་ག་ལིལ་དུ་ཕེབས་ནས་མཛད་པའི་ལྟས་གཉིས་པ་དེ་ཡིན་ནོ༎

༥

དེའི་འོག་ཏུ་ཡ་ཧུ་དཱ་པའི་དུས་ཆེན་བསླེབས་པས། ཡེ་ཤུ་ཡེ་རུ་ཤ་ལེམ་དུ་ཕེབས་སོ།

༢ ཡེ་རུ་ཤ་ལེམ་གྱི་ལུག་སྒོ་དང་ཉེ་བར། ཨིབ་རི་པའི་སྐད་ལ་བེད་ཙེ་དཱ་བྱ་བའི་གཡབ་ལྔ་ཡོད་པའི་རྫིང་བུ་ཞིག་ཡོད་དོ།

༣ གཡབ་ཀྱི་འོག་ཏུ་ལོང་བ་དང་། ཞ་བོ་དང་གཟའ་ཕོག་ལ་སོགས་པའི་ནད་པ་མང་པོ་ཉལ་ཡོད་དོ།

༤ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༥ དེར་མི་ན་ནས་ལོ་སོ་བརྒྱད་སོང་བ་ཞིག་ཡོད་དེ།

༦ ཡེ་ཤུས་ཁོ་ཉལ་ཡོད་པ་གཟིགས་ནས། དུས་མང་པོ་ནས་དེ་ལྟར་ཡོད་པ་མཁྱེན་ཏེ་ཁོ་ལ། གསོ་བར་འདོད་དམ་གསུངས་སོ།

༧ ནད་པ་དེས་ཞུ་ལན་དུ། ཇོ་བོ། ཆུ་འགུལ་དུས་སུ་ང་རྫིང་བུའི་ནང་དུ་འཇུག་མཁན་མེད་པས། ང་སླེབས་པའི་བར་གཞན་ཞིག་འབབ་བོ་ཞུས་སོ།

༨ ཡེ་ཤུས། ལོངས། ཉལ་ཁྲི་ཁུར་ཏེ་འགྲུལ་གསུངས་སོ།

༩ དེ་མ་ཐག་ཁོ་གསོས་ཏེ། ཉལ་ཁྲི་ཁུར་ནས་འགྲུལ་ཏོ༎

༡༠ ཞག་དེ་ཤབ་བཱད་ཡིན་པས། ཡ་ཧུ་དཱ་པས་གསོས་པ་དེ་ལ། དེ་རིང་ཤབ་བཱད་ཡིན་པས། ཉལ་ཁྲི་ཁུར་མི་ཆོག་ཟེར་ཀྱང་།

༡༡ དེས་ལན་དུ། ང་གསོ་བར་མཛད་པ་དེས། ཉལ་ཁྲི་ཁུར་ཏེ་འགྲུལ་གསུངས་བྱུང་སྨྲས་སོ།

༡༢ དེ་རྣམས་ཀྱིས། ཉལ་ཁྲི་ཁུར་ཏེ་འགྲུལ་ཟེར་མཁན་སུ་ཡིན་དྲིས་ཀྱང་།

༡༣ དེར་མི་མང་པོ་ཡོད་པ་ལས། ཡེ་ཤུ་དེ་ནས་ཕེབས་པའི་རྐྱེན་གྱིས། གསོས་པ་དེས་ཁོང་སུ་ཡིན་མ་ཤེས་སོ།

༡༤ ཕྱིས་ཡེ་ཤུས་མི་དེ་མཆོད་ཁང་ན་གཟིགས་ནས་ཁོ་ལ། ད་ཁྱོད་ཁམས་བདེ་བས། ལྷག་པར་མི་མནར་ཕྱིར་སླར་སྡིག་པ་མ་བྱེད་ཅིག་གསུངས་སོ།

༡༥ ཁོ་སོང་ནས་ཡ་ཧུ་དཱ་པ་རྣམས་ལ། ང་གསོ་མཁན་ནི་ཡེ་ཤུ་ཡིན་ནོ་ཟེར།

༡༦ འདི་ལྟ་བུའི་མཛད་པ་ཤབ་བཱད་ཀྱི་ཞག་ལ་མཛད་པས། ཡ་ཧུ་དཱ་པ་རྣམས་ཀྱིས་ཡེ་ཤུ་ལ་བཙེས་སོ།

༡༧ ཁོང་གིས། ངའི་ཡབ་ཀྱིས་ད་ལྟ་བར་དུ་ཕྲིན་ལས་མཛད་པས། ངས་ཀྱང་ལས་བྱེད་དོ་གསུངས་སོ།

༡༨ ཡེ་ཤུས་ཤབ་བཱད་སྤངས་པའི་མ་ཟད། དཀོན་མཆོག་ནི་རང་གི་ཡབ་ཡིན་གསུང་ཞིང་། རང་དཀོན་མཆོག་དང་འདྲ་བར་མཛད་པས། ཡ་ཧུ་དཱ་པས་ལྷག་པར་ཁོང་གསོད་ཐབས་བཙལ་ཏོ༎

༡༩ ཡེ་ཤུས་གསུངས་པ། ཡབ་ཀྱི་ཅི་མཛད་པ་བཞིན་དུ་སྲས་ཀྱིས་ཀྱང་མཛད་པས། ཡབ་ཀྱིས་ཅི་མཛད་པ་དེ་མ་གཟིགས་པར། སྲས་ཀྱིས་ཅིའང་མཛད་མི་ནུས་སོ་ངས་བདེན་པར་ཟེར།

༢༠ ཡབ་ཀྱིས་སྲས་ལ་བྱམས་ཤིང་། ཉིད་ཀྱིས་མཛད་པ་ཐམས་ཅད་སྲས་ལ་སྟོན་པར་མཛད་དོ། ཁྱེད་ངོ་མཚར་དུ་འགྱུར་བའི་ཕྲིན་ལས་ཆེ་བ་ཁོང་ལ་སྟོན་པར་འགྱུར།

༢༡ ཡབ་ཀྱིས་གཤིན་པོ་སློང་ཞིང་གསོན་པོར་མཛད་པ་ལྟར། སྲས་ཀྱིས་ཀྱང་ཁོང་སུ་ལ་དགྱེས་པ་གསོན་པོར་མཛད་འོང་།

༢༢-༢༣ ཡབ་ཀྱིས་སུ་ལའང་ཞལ་ཆེ་མི་མཛད། ཡབ་ལ་མཆོད་པ་ལྟར་ཐམས་ཅད་ཀྱིས་སྲས་ལ་མཆོད་པའི་ཕྱིར། ཞལ་ཆེ་ཐམས་ཅད་ཀྱི་ཁག་སྲས་ལ་བཏད་ཡོད། སྲས་མི་མཆོད་པས་སྲས་མངགས་པའི་ཡབ་ལ་མི་མཆོད་དོ༎

༢༤ ངའི་བཀའ་ལ་ཉན་ཞིང་། ང་མངགས་པ་ཁོང་ལ་དད་པ་བྱེད་པ་དེ་ཚེ་མཐའ་མེད་པ་དང་ལྡན་ནོ་ངས་བདེན་པར་ཟེར། དེ་ལ་ཞལ་ཆེ་མ་བཅད་པར། འཆི་བ་ནས་གསོན་པ་ལ་ཕྱིན་ཏོ།

༢༥ གཤིན་པོས་དཀོན་མཆོག་གི་སྲས་ཀྱི་གསུང་སྐད་ཐོས་པ་དང་། ཐོས་པ་རྣམས་གསོན་པའི་དུས་འབབ་འོང་བ་མ་ཟད་རན་ཏོ་ཞེས་ངས་བདེན་པར་ཟེར།

༢༦ ཡབ་ཀྱིས་གསོན་པ་མངའ་བ་ལྟར། སྲས་ལའང་གསོན་པ་མངའ་བ་གནང་ངོ་།

༢༧ ཁོང་མིའི་བུ་ཡིན་པས། ཞལ་ཆེ་གཅོད་པའི་དབང་གནང་ངོ་།

༢༨ དུར་ཁུང་ནང་ཡོད་ཚད་ཀྱིས་ཁོང་གི་གསུང་སྐད་ཐོས་ནས་འཐོན་པའི་དུས་ལ་འབབ་འོང་བ་ལ་ངོ་མཚར་མ་བྱེད་ཅིག

༢༩ བཟང་པོ་བྱས་པ་རྣམས་གསོན་པའི་ཕྱིར་དང་། ངན་པ་བྱས་པ་རྣམས་ཞལ་ཆེའི་ཕྱིར་ལང་བར་འགྱུར་རོ༎

༣༠ ང་རང་གི་དབང་གིས་ཅིའང་བྱེད་མི་ཐུབ་སྟེ། ཐོས་པ་བཞིན་དུ་གཤགས་བྱེད་དོ། ངས་རང་གི་དགོངས་པ་ལ་མི་ལྟའི། ང་མངགས་པའི་ཐུགས་དགོངས་ལ་ལྟ་བས། ངས་གཤགས་འབྱེད་པ་ནི་དྲང་པོའོ༎

༣༡ ངས་ང་རང་ལ་དཔང་པོ་བྱེད་ན་བདེན་མི་ཆེས།

༣༢ ང་ལ་དཔང་བྱེད་མཁན་གཞན་ཡོད། ཁོས་ང་ལ་དཔང་བྱེད་པ་དེ་བདེན་ཆེས་དགོས་པ་ངས་ཤེས་སོ།

༣༣ ཁྱེད་ཀྱིས་ཡོ་ཧ་ནན་ལ་མི་བཏང་ནས། ཁོང་གིས་བདེན་པ་ཡིན་པ་ལ་དཔང་པོ་མཛད་དོ།

༣༤ ངས་མིའི་དཔང་པོ་མི་འཚོལ་ཡང་། ཁྱེད་ཐར་བའི་ཕྱིར་འདི་སྨྲའོ།

༣༥ ཁོང་ནི་འབར་ཞིང་འོད་འབྱིན་པའི་མར་མེ་ཡིན། ཁྱེད་འོད་དེ་ནང་རེ་ཞིག་ཡི་རང་བར་འདོད་དོ།

༣༦ ངའི་དཔང་པོ་ནི་ཡོ་ཧ་ནན་ལས་ཆེ་བ་ཡིན། ཡབ་ཀྱིས་ང་ལ་བཅོལ་བའི། ངས་བྱེད་པའི་ལས་འདི་རྣམས་ཀྱིས། ང་ཡབ་ཀྱིས་མངགས་པ་ཡིན་པ་ལ་དཔང་པོ་བྱེད་དོ།

༣༧ ང་མངགས་པའི་ཡབ་ཉིད་ཀྱིས་ང་ལ་དཔང་མཛད་དོ། ཁྱེད་ཀྱིས་ནི་ཁོང་གི་གསུང་སྐད་ཀྱང་མ་ཐོས། བྱད་གཟུགས་ཀྱང་མ་མཇལ་ཏེ།

༣༨ ཁོང་གིས་མངགས་པ་ལ་མི་དད་པས། ཁོག་པའི་ནང་ན་ཁོང་གི་བཀའ་གནས་པར་མི་བྱེད་དོ།

༣༩ གསུང་རབ་ཀྱི་སྒོ་ནས་ཚེ་མཐའ་མེད་པ་ཐོབ་འོང་བསམས་ཏེ། ཁྱེད་ཀྱིས་གསུང་རབ་ཀྱི་ནང་ན་འཚོལ་ལོ། གསུང་རབ་ཀྱིས་ནི་ང་ལ་དཔང་པོ་བྱེད་ཀྱང་།

༤༠ ངའི་དྲུང་དུ་ཚེ་མཐའ་མེད་པ་ཐོབ་པའི་ཕྱིར་ཁྱེད་འོང་བར་མི་འདོད་དོ༎

༤༡ ངས་མིའི་བཀུར་སྟི་མི་འཚོལ་ཡང་།

༤༢ ཁྱེད་ཀྱིས་དཀོན་མཆོག་ལ་མི་བྱམས་པ་དེ་ངས་ཤེས་སོ།

༤༣ ང་ནི་ངའི་ཡབ་ཀྱི་ཕྱོགས་ནས་འོངས་པས། ཁྱེད་ཀྱིས་ང་མི་བསུའོ། གཞན་ཞིག་རང་བཞིན་གྱིས་འོང་ན། ཁྱེད་ཚོས་བསུ་འོང་།

༤༤ དཀོན་མཆོག་གཅིག་པོ་ནས་འབྱུང་བའི་བཀུར་སྟི་མི་འཚོལ་བར། ཕན་ཚུན་བཀུར་སྟི་འཚོལ་བ་ཁྱེད་ཚོས། ཇི་ལྟར་དད་སྲིད།

༤༥ ངས་ཡབ་ཀྱི་དྲུང་དུ་ཁྱེད་ལ་སྐྱོན་འགལ་འོང་མ་སེམས་ཤིག སྐྱོན་འགལ་མཁན་ནི་ཁྱེད་ཀྱིས་རེ་ལྟོས་བཅོལ་བའི་མོ་ཤེ་ཡིན།

༤༦ མོ་ཤེ་ལ་ཡིད་ཆེས་པ་ཡིན་ན། ཁོང་གིས་ངའི་སྐོར་ལ་བྲིས་པས། ང་ལའང་ཡིད་ཆེས་པ་ཡིན།

༤༧ ཁོང་གིས་ཡི་གེར་བཀོད་པ་ལ་ཡིད་མི་ཆེས་ན། ངའི་གསུང་ལ་ཇི་ལྟར་ཡིད་ཆེས་པར་འགྱུར། ཞེས་གསུངས་སོ༎

༦

དེའི་འོག་ཏུ་ཡེ་ཤུ་ཏི་བེར་ཡཱའི་མཚོ་བྱ་བའི་ག་ལིལ་མཚོའི་ཕ་རོལ་དུ་གཤེགས་པ་དང་།

༢ མི་ཚོགས་ཀྱིས་ནད་པ་རྣམས་ལ་མཛད་པའི་ལྟས་མཐོང་ནས། ཁོང་གི་ཕྱི་བཞིན་འབྲངས་སོ།

༣ ཡེ་ཤུ་རིར་ཕེབས་ནས་ཉེ་གནས་རྣམས་དང་མཉམ་དུ་བཞུགས་སོ།

༤ ཡ་ཧུ་དཱ་པའི་པེ་སག་གི་དུས་ཆེན་ཐག་ཉེ་བར་ཡོད་དོ།

༥ ཡེ་ཤུས་སྤྱན་བཏེགས་ནས། མི་ཚོགས་ཆེན་པོ་འོང་བར་གཟིགས་ཏེ། ཕི་ལིབ་ལ། འདི་རྣམས་ལ་སྟེར་བའི་བག་ལེབ་ཅི་ལྟར་ཉོ་གསུངས་སོ།

༦ ཉིད་ཀྱིས་ཅི་མཛད་འོང་བ་མཁྱེན་བཞིན། ཕི་ལིབ་ཀྱི་ཉམས་སད་པའི་ཕྱིར་དེ་ལྟར་གསུངས་སོ།

༧ ཕི་ལིབ་ཀྱིས་ཞུ་ལན་དུ། དངུལ་ཊཾ་ཉིས་བརྒྱའི་བག་ལེབ་ཀྱིས་ཀྱང་མི་རེ་རེ་ལ་ཅུང་ཟད་སྟེར་དུ་མི་འདང་ཞུས་སོ།

༨ ཉེ་གནས་ཡིན་པའི་ཤི་མོན་པེ་ཏྲོའི་ནུ་བོ་ཨན་དྲེ་ཨས་ཁོང་ལ།

༩ འདིར་ཡོད་པའི་ཁྱེའུ་ཞིག་ལ་འབྲུ་སོ་བའི་བག་ལེབ་ལྔ་དང་ཉ་གཉིས་འདུག་ཀྱང་། མི་འདི་ཙམ་མང་པོ་ལ་ཅི་ཕན་ནུས་ཞུས་སོ།

༡༠ ཡེ་ཤུས་མི་རྣམས་ས་ལ་སྡོད་དུ་ཆུག་གསུངས་པས། དེར་རྩྭ་མང་པོ་ཡོད་དེ། མི་སྟོང་ལྔ་ཙམ་དེར་བསྡད་དོ།

༡༡ ཡེ་ཤུས་བག་ལེབ་ཕྱག་ཏུ་བཞེས་ནས། གཏང་རག་ཕུལ་ཏེ། སར་བསྡད་པ་རྣམས་ལ་བགོས་ནས་སྩལ། དེ་བཞིན་དུ་ཉའང་ཇི་ཙམ་དགོས་པ་སྩལ་ཏོ།

༡༢ དེ་ཚོ་ཚིམ་པ་དང་། ཁོང་གིས་ཉེ་གནས་རྣམས་ལ། ཅིའང་ཆུད་ཟོས་མི་འགྲོ་བའི་ཕྱིར་ལྷག་མ་བྲུལ་བུ་རྣམས་སྡུས་ཤིག་གསུངས་པས།

༡༣ བསྡུས་ཏེ་མི་རྣམས་ཀྱིས་ཟོས་པའི་སོ་བའི་བག་ལེབ་ལྔ་པོ་ལས་ལུས་པའི་བྲུལ་བུ་ཙེལ་པོ་བཅུ་གཉིས་བཀང་ངོ་།

༡༤ མི་རྣམས་ཀྱིས་ཁོང་གིས་མཛད་པའི་ལྟས་མཐོང་ནས། འཇིག་རྟེན་དུ་འབྱོན་པར་འགྱུར་བའི་ལུང་སྟོན་པ་དེ་ནི། འདི་ཡིན་པར་ཐེ་ཚོམ་མེད་ཅེས་སྨྲས་སོ།

༡༥ མི་རྣམས་ཀྱིས་ཁོང་གཟུང་ནས་རྒྱལ་པོར་བསྐོ་འོང་གྲབས་ཡོད་པ་དེ་ཡེ་ཤུས་མཁྱེན་ནས་གཅིག་པུར་རིར་གཤེགས་སོ༎

༡༦ སྲོད་རུབ་པའི་ཚེ། ཉེ་གནས་རྣམས་མཚོའི་འགྲམ་དུ་སོང་སྟེ།

༡༧ གྲུར་ཞུགས་ནས། མཚོའི་ཕ་རོལ་གྱི་ཀ་ཕར་ནཱ་ཧུམ་དུ་འགྲོ་བ་ལས། མུན་རུབ་ཀྱང་ཡེ་ཤུ་དེ་ཚོའི་རྩར་མ་ཕེབས།

༡༨ རླུང་འཚུབ་དྲག་པོས་རྦ་རླབས་ལངས་ཤིང་།

༡༩ གྲུ་དཔག་ཚད་གཅིག་གཉིས་བཏང་བ་དང་། ཡེ་ཤུ་མཚོའི་སྟེང་དུ་ཞབས་འཆག་ཅིང་། གྲུ་དང་ཉེ་བར་བྱོན་པ་མཇལ་ནས་དེ་དག་འཇིགས་སོ།

༢༠ ཡེ་ཤུས། ང་ཡིན། མ་འཇིགས་ཤིག་གསུངས་ནས།

༢༡ དེ་ཚོ་དགའ་ཞིང་ཁོང་གྲུའི་ནང་དུ་གདན་ཞུས་ཏེ། འཕྲལ་དུ་གྲུ་གཏོང་སར་བསླེབས་སོ༎

༢༢ དེའི་སང་ཉིན་ཚུར་རོལ་ལུས་པ་རྣམས་ཀྱིས། དེར་གྲུ་གཅིག་ལས་མེད་དེ། ཉེ་གནས་རྣམས་མ་གཏོགས་ཡེ་ཤུ་དེའི་ནང་མ་ཕེབས་པ་གོའོ།

༢༣ ཡེ་ཤུས་གཏང་རག་ཕུལ་རྗེས་དེ་ཚོས་བག་ལེབ་ཟོས་པའི་གནས་དང་ཉེ་བར། ཏི་བེར་ཡཱ་ནས་གྲུ་གཞན་བསླེབས་ནས།

༢༤ ཡེ་ཤུའང་མེད། ཉེ་གནས་ཀྱང་མེད་པར་མཐོང་ནས། མི་ཚོགས་ཀྱང་གྲུར་ཞུགས་ཏེ། ཡེ་ཤུ་འཚོལ་ཞིང་ཀ་ཕར་ནཱ་ཧུམ་དུ་བསླེབས་སོ།

༢༥ མཚོའི་ཕ་རོལ་དུ་ཁོང་མཇལ་ནས། སྟོན་པ། འདིར་ནམ་ཕེབས་ཞུས་སོ།

༢༦ ཡེ་ཤུས་བཀའ་ལན་དུ། ཁྱེད་ཀྱིས་ལྟས་མཐོང་བས་ང་མི་འཚོལ་གྱི། བག་ལེབ་ཟོས་ནས་ཚིམ་པས་ང་འཚོལ་ལོ་ཞེས་ངས་བདེན་པར་ཟེར།

༢༧ མི་རྟག་པའི་ཁ་ཟས་ཀྱི་ཕྱིར་མི་འབད་པར། མིའི་བུས་གནང་འོང་བའི་ཚེ་མཐའ་མེད་པའི་བར། འཚོ་བའི་ཁ་ཟས་ཀྱི་ཕྱིར་འབོད་ཅིག ཁོང་ལ་དཀོན་མཆོག་ཡབ་ཀྱིས་ཕྱག་རྒྱ་བཏབ་ཡོད་དོ་ཞེས་གསུངས་པའི་ལན་དུ།

༢༨ དཀོན་མཆོག་གི་བྱ་བ་བྱེད་པའི་ཕྱིར་ང་ཚོས་ཅི་བྱ་ཞུས་ནས།

༢༩ ཡེ་ཤུས། དཀོན་མཆོག་གིས་མངགས་པ་ལ་དད་པ་བྱེད་པ་ནི། དཀོན་མཆོག་གི་བྱ་བ་ཡིན་གསུངས་པས།

༣༠ དེ་ཚོས་ང་ཚོས་མཐོང་བ་དང་དད་པ་བྱེད་པའི་ཕྱིར། ཁྱེད་ཀྱིས་ལྟས་ཅི་སྟོན། བྱ་བ་ཅི་མཛད།

༣༡ མདོ་ན། ཟ་རུ་ནམ་མཁའ་ནས་བག་ལེབ་གནང་། ཞེས་བྲིས་པ་བཞིན་དུ། ང་ཚོའི་ཕ་མེས་ཀྱིས་འབྲོག་སྟོང་ནང་མན་ནཱ་ཟོས་ཞུས་པས།

༣༢ ཡེ་ཤུས། ནམ་མཁའ་ནས་བག་ལེབ་དེ་མོ་ཤེས་མ་བཏང་གི། ཁྱེད་ལ་བདེན་པའི་བག་ལེབ་ནམ་མཁའ་ནས་གནང་མཁན་ནི་ངའི་ཡབ་ཡིན་ནོ་ངས་བདེན་པར་ཟེར།

༣༣ དཀོན་མཆོག་གི་བག་ལེབ་ནི། ནམ་མཁའ་ནས་འབབ་སྟེ། འཇིག་རྟེན་ལ་ཚེ་གསར་པ་གནང་མཁན་དེ་ཡིན། གསུངས་སོ༎

༣༤ དེ་ཚོས། གཙོ་བོ། དུས་གཏན་དུ་ང་ཚོར་དེ་འདྲའི་བག་ལེབ་གནང་དུ་གསོལ་ཞུས་སོ།

༣༥ ཡེ་ཤུས། ཚེའི་བག་ལེབ་དེ་ང་ཡིན། ངའི་རྩར་འོང་བ་དེ་མི་ལྟོགས། ང་ལ་དད་པ་ནམ་ཡང་མི་སྐོམ།

༣༦ ཁྱེད་ཀྱིས་ང་མཐོང་ཡང་དད་པ་མི་བྱེད་དོ་ཞེས་སྔོན་དུ་སྨྲས་སོ།

༣༧ ཡབ་ཀྱིས་ང་ལ་གནང་བ་ཐམས་ཅད་ངའི་རྩར་འོང་སྟེ། ངས་འདོན་པར་མི་བྱའོ།

༣༨ ང་ནམ་མཁའ་ནས་ང་རང་གི་བསམ་པ་སྒྲུབ་ཏུ་མ་ཡིན་པར། ང་མངགས་མཁན་གྱི་ཐུགས་དགོངས་སྒྲུབ་ཕྱིར་བབས་པ་ཡིན།

༣༩ ང་ལ་གནང་བ་ཐམས་ཅད་ལས་གཅིག་ཀྱང་མི་སྟོར་བར། མཐའ་མའི་ཉིན་མོར་གསོན་པོར་སློང་བ། ང་མངགས་མཁན་གྱི་ཐུགས་དགོངས་ཡིན་ནོ།

༤༠ སྲས་མཇལ་ནས་ཁོང་ལ་དད་མཁན་ཐམས་ཅད་ལ། ཚེ་མཐའ་མེད་པ་ཐོབ་ཅིང་། ངས་དེ་མཐའ་མའི་ཉིན་མོར་གསོན་པོར་སློང་བ་ནི་ངའི་ཡབ་ཀྱི་ཐུགས་དགོངས་ཡིན་ནོ་གསུངས་སོ༎

༤༡ ཁོང་གིས་ནམ་མཁའ་ནས་བབས་པའི་བག་ལེབ་དེ་ང་ཡིན་གསུངས་པས། ཡ་ཧུ་དཱ་པ་རྣམས་ཀྱིས་ཟུར་ཟ་ཞིང་།

༤༢ འདི་ཡོ་སེབ་ཀྱི་བུ་ཡེ་ཤུ་མ་ཡིན་ནམ། དེའི་ཕ་མ་ང་ཚོས་མི་ཤེས་སམ། ད་ཁོས་ང་ནམ་མཁའ་ནས་བབས་ཞེས་ཅི་ལྟར་ཟེར་སྨྲས་སོ།

༤༣ ཡེ་ཤུས། ཁྱེད་རྣམས་ཀྱིས་ཟུར་མ་ཟ་ཞིག

༤༤ ང་མངགས་པའི་ཡབ་ཀྱིས་མི་འདྲེན་པར། ངའི་དྲུང་དུ་སུའང་འོང་མི་ནུས་ཤིང་། འོངས་པ་དེ་ངས་མཐའ་མའི་ཉིན་མོར་སློང་བར་བྱའོ།

༤༥ ལུང་སྟོན་པའི་མདོ་ན། དེ་ཐམས་ཅད་དཀོན་མཆོག་གི་སློབ་བུར་འགྱུར་ཞེས་བྲིས་ཏེ། ཡབ་ལས་ཐོས་ནས་སློབ་པ་ཐམས་ཅད་ངའི་དྲུང་དུ་འོང་ངོ་།

༤༦ དཀོན་མཆོག་ནས་བྱུང་མཁན་གཅིག་པོས་ཡབ་མཇལ་ཏོ། ཁོང་མ་གཏོགས་པར་སུས་ཀྱང་ཡབ་མ་མཇལ་ཏོ།

༤༧ དད་པ་ཅན་ལ་ཚེ་མཐའ་མེད་པ་ཡོད་ཞེས་ངས་བདེན་པར་ཟེར།

༤༨ ཚེའི་བག་ལེབ་དེ་ང་ཡིན།

༤༩ ཁྱེད་ཀྱི་མེས་པོས་འབྲོག་སྟོང་ལ་མན་ནཱ་ཟོས་ཀྱང་ཤི།

༥༠ ཟོས་ནས་མི་འཆི་བའི་ཕྱིར་བག་ལེབ་འདི་ནམ་མཁའ་ནས་འབབ་བོ།

༥༡ ནམ་མཁའ་ནས་བབས་པའི་ཚེའི་བག་ལེབ་འདི་ང་ཡིན། བག་ལེབ་འདི་ལས་ཟ་བ་དེ། དུས་གཏན་དུ་གསོན་འོང་། འཇིག་རྟེན་ལ་ཚེ་གསར་པ་གཏོང་ཕྱིར་སྦྱིན་པའི་བག་ལེབ་དེ་ངའི་ཤ་ཡིན་གསུངས་སོ༎

༥༢ ཡ་ཧུ་དཱ་པས་ཕན་ཚུན་རྩོད་ཅིང་། མི་འདིས་རང་གི་ཤ་ང་ཚོར་ཟ་རུ་ཇི་ལྟར་སྟེར་ནུས་ཟེར་བས།

༥༣ ཡེ་ཤུས་དེ་རྣམས་ལ། མིའི་བུའི་ཤ་མི་ཟ་ཞིང་ཁོང་གི་ཁྲག་མི་འཐུང་ན། ཁྱེད་ལ་ཚེ་མཐའ་མེད་པ་མི་ཐོབ་བོ་ཞེས་ངས་བདེན་པར་ཟེར།

༥༤ ངའི་ཤ་ཟ་ཞིང་ངའི་ཁྲག་འཐུང་མཁན་ལ་ཚེ་མཐའ་མེད་པ་ཐོབ་སྟེ། མཐའ་མའི་ཉིན་མོར་ངས་ཁོ་གསོན་པོར་སློང་བར་འགྱུར་རོ།

༥༥ ངའི་ཤ་ཟས་དང་ངའི་ཁྲག་སྐོམ་ཡིན་པར་ཐེ་ཚོམས་མེད་དོ།

༥༦ ངའི་ཤ་ཟ་ཞིང་ཁྲག་འཐུང་བ་དེ་ངའི་ནང་གནས་ཤིང་ངའང་ཁོའི་ནང་ན་གནས་སོ།

༥༧ གསོན་པོ་ལགས་པའི་ཡབ་ཀྱིས་ང་མངགས་ཏེ། ང་ཡབ་ལ་བརྟེན་ཏེ་གསོན་པ་བཞིན། ང་ཟ་བ་དེའང་ང་ལ་བརྟེན་ཏེ་གསོན་པར་འགྱུར་རོ།

༥༨ མེས་པོས་ཟོས་པའི་བག་ལེབ་དང་མི་འདྲ་སྟེ། འདི་ནི་ནམ་མཁའ་ནས་བབས་པའི་བག་ལེབ་ཡིན་པས། ཟ་མཁན་དེ་གཏན་དུ་གསོན་འོང་།

༥༩ ཞེས་ཀ་ཕར་ནཱ་ཧུམ་གྱི་འདུ་ཁང་དུ་ཆོས་སྟོན་པའི་ཚེ་གདམས་པར་མཛད་དོ༎

༦༠ དེ་ཐོས་པའི་ཉེ་གནས་མང་པོས། གསུང་འདི་མི་སུས་ཉན་ནུས་སྨྲས་སོ།

༦༡ གསུང་དེའི་རྐྱེན་གྱིས་ཉེ་གནས་རྣམས་ཀྱི་ཡིད་མ་བདེ་བ་ཡེ་ཤུས་མཁྱེན་ནས་དེ་ཚོར་གཏམ་འདིས་ཁྱེད་ཀྱི་དད་པ་ལོག་འཇུག་གམ།

༦༢ ཁྱེད་ཀྱིས་མིའི་བུ་ཐོག་མའི་གནས་སུ་འཕགས་པར་མཐོང་ན་ཅི་བྱ།

༦༣ སྲོག་སྦྱིན་མཁན་ནི་ཐུགས་ཉིད་ཡིན་ཅིང་། ངས་སྨྲས་པའི་བཀའ་ནི་ཐུགས་ཉིད་དང་གསོན་པ་ཡིན་ཀྱང་།

༦༤ ཁྱེད་ལས་ཁ་ཅིག་གིས་དད་པ་མི་བྱེད་དོ་གསུངས་སོ། ཡེ་ཤུས་ཐོག་མ་ནས་དད་པ་མི་བྱེད་པ་སུ་ཡིན་པ་དང་། ཁོང་དགྲར་བཏད་མཁན་དེ་མཁྱེན་པས་དེ་ལྟར་གསུངས་སོ།

༦༥ སླར་ཁོང་གིས། ཡབ་ཀྱིས་མི་གནང་བར་སུའང་ངའི་དྲུང་དུ་འོང་མི་ནུས་ཞེས་ངས་སྨྲས་པའི་རྒྱུ་དེ་ཡིན་གསུངས་སོ༎

༦༦ དེའི་རྐྱེན་གྱིས་ཉེ་གནས་མང་པོ་ལོག་ནས་ཕྱིན་ཆད་ཞབས་རྗེས་ལ་མ་འབྲངས་སོ།

༦༧ ཡེ་ཤུས་སྐུ་ཚབ་བཅུ་གཉིས་པོ་ལ། ཁྱེད་ཀྱང་འགྲོ་བར་འདོད་དམ་གསུངས་པ་དང་།

༦༨ ཤི་མོན་པེ་ཏྲོས། གཙོ་བོ་ལགས། ཚེ་མཐའ་མེད་པའི་བཀའ་ཁྱེད་ལ་མཆིས་པས། ངེད་སུའི་རྩར་འགྲོ།

༦༩ ཁྱེད་ནི་དཀོན་མཆོག་གི་དམ་པ་དེ་ཡིན་པར་ང་ཚོས་དད་ཅིང་ངོ་རྟོགས་པ་ཡིན་ཞུས་སོ།

༧༠ ཡེ་ཤུས་བཀའ་ལན་དུ། ཁྱེད་བཅུ་གཉིས་པོ་ངས་མ་འདམས་སམ། འོན་ཀྱང་ཁྱེད་ལས་གཅིག་ནི་བདུད་ཡིན་གསུངས་སོ།

༧༡ དེ་ནི་བཅུ་གཉིས་པོ་ལས་གཅིག་ཡིན་པ། ཀར་ཡོད་པ་ཤི་མོན་གྱི་བུ་ཡུ་དཱ་ལ་དམིགས་ནས་གསུངས་སོ༎

༧

དེའི་འོག་ཏུ་ཡེ་ཤུ་ག་ལིལ་སྐོར་ལ་ཕེབས་སོ། ཡ་ཧུ་དཱ་པས་ཁོང་བཀྲོངས་ཐབས་བཙལ་བས། ཡ་ཧུ་དཱ་སྐོར་ལ་ཕེབས་པར་མ་མཉེས་སོ༎

༢ ཡ་ཧུ་དཱ་པའི་སྤྱིལ་བུའི་དུས་ཆེན་ཉེ་བས།

༣ ཁོང་གི་སྐུ་མཆེད་རྣམས་ཀྱིས་ཁོང་ལ། ཁྱེད་ཀྱི་མཛད་པ་ཁྱེད་ཀྱི་ཉེ་གནས་རྣམས་ཀྱིས་ཀྱང་མཐོང་བའི་ཕྱིར། འདི་ནས་བཞེངས་ཏེ་ཡ་ཧུ་དཱ་རུ་ཕེབས་ཤིག

༤ མིང་ཅན་འགྱུར་འདོད་པ་དེས་གསང་ནས་མི་བྱེད། འདི་རྣམས་མཛད་ན་རང་ཉིད་འཇིག་རྟེན་ལ་མངོན་པར་མཛོད་ཞུས་སོ།

༥ སྐུ་མཆེད་རྣམས་ཀྱིས་ཀྱང་ཁོང་ལ་དད་པ་མ་བྱས་སོ།

༦ ཡེ་ཤུས་དེ་རྣམས་ལ། ཁྱེད་ལ་རྒྱུན་དུ་སྐབས་ཡོད་ཀྱང་། ངའི་དུས་ཚོད་ད་དུང་མ་རན་ཏོ།

༧ ཁྱེད་ལ་འཇིག་རྟེན་གྱིས་སྡང་མི་ཐུབ་འོན་ཀྱང་ངས་དེའི་ལས་རྣམས་ངན་པ་ཡིན་པར་དཔང་བྱེད་པས་ང་ལ་སྡང་ངོ་།

༨ ཁྱེད་དུས་ཆེན་ལ་སོང་། ངའི་དུས་ད་དུང་མ་རན་པས། དུས་ཆེན་ལ་མི་འགྲོ།

༩ ཞེས་གསུངས་ནས་ག་ལིལ་དུ་བཞུགས་སོ༎

༡༠ སྐུ་མཆེད་རྣམས་དུས་ཆེན་ལ་སོང་བའི་རྗེས་སུ། མངོན་སུམ་དུ་མ་ཕེབས་པར་གསང་བའི་ཚུལ་དུ་ཁོང་ཡང་ཕེབས་སོ།

༡༡ ཡ་ཧུ་དཱ་པ་རྣམས་ཀྱིས་ཁོང་གང་ན་འདུག་ཟེར་ཞིང་དུས་ཆེན་ལ་བཙལ་ཏོ།

༡༢ མི་ཚོགས་ཀྱི་ནང་དུ་ཁོང་གི་འཕྲོས་པ་ལངས་ནས། ལ་ལས་ཁོང་བཟང་པོ་ཡིན་པ་དང་། ལ་ལས་མིན་མི་རྣམས་ལམ་འཁྱར་དུ་འཇུག་གོ་སྨྲས་ཀྱང་།

༡༣ ཡ་ཧུ་དཱ་པ་ལ་འཇིགས་ནས་མངོན་སུམ་དུ་ཁོང་གི་གཏམ་མ་བྱས་སོ༎

༡༤ དུས་ཆེན་གྱི་དཀྱིལ་ཙམ་ལ། ཡེ་ཤུ་མཆོད་ཁང་དུ་གཤེགས་ནས་ཆོས་བསྟན་པས།

༡༥ ཡ་ཧུ་དཱ་པ་རྣམས་ངོ་མཚར་དུ་གྱུར་ཏེ། མི་འདིས་ནམ་ཡང་མ་བསླབས་པར་ཆོས་ཅི་ལྟར་ཤེས་སྨྲས་པས།

༡༦ ཡེ་ཤུས་བཀའ་ལན་དུ། ངས་སྟོན་པ་འདི་ངའི་མ་ཡིན་ཏེ། ང་མངགས་མཁན་གྱི་ཡིན་ནོ།

༡༧ ཁོང་གི་དགོངས་པ་སྒྲུབ་པར་དགའ་བ་དེས། བསྟན་པ་འདི་དཀོན་མཆོག་ནས་ཡིན་ནམ། ང་རང་ནས་ཡིན་ཤེས་པར་འགྱུར།

༡༨ རང་ནས་སྨྲ་བ་དེས་རང་གི་སྙན་གྲགས་འཚོལ། མངགས་མཁན་གྱི་སྙན་གྲགས་འཚོལ་བ་དེ་བདེན་ཞིང་། དེའི་ཁོག་ནང་ཟོག་མེད་དོ།

༡༩ མོ་ཤེས་ཁྱེད་ལ་བཀའ་ཁྲིམས་མ་གནང་ངམ། དེ་ནས་ཀྱང་ཁྱེད་སུས་ཀྱང་བཀའ་ཁྲིམས་མི་སྲུང་ངོ་། ང་གསོད་པའི་ཐབས་ཅིའི་ཕྱིར་འཚོལ་གསུངས་ནས།

༢༠ མི་ཚོགས་ཀྱིས་ཞུ་ལན་དུ། ཁྱེད་སྨྱོའོ། སུས་ཁྱེད་གསོད་ཐབས་འཚོལ་ལོ་ཞུས་སོ།

༢༡ ཡེ་ཤུས་བཀའ་ལན་དུ། ངས་ལས་གཅིག་བྱས་པས། ཁྱེད་ཐམས་ཅད་ངོ་མཚར་དུ་འགྱུར་རོ།

༢༢ མདུན་ལྤགས་གཅོད་པའི་སྲོལ་མོ་ཤེས་མ་བཙུགས་པར། མེས་པོས་བཙུགས་ཏེ། མོ་ཤེས་དེ་ཚུལ་ཁྲིམས་སུ་གནང་ཞིང་། ཁྱེད་ཀྱིས་ཤབ་བཱད་ཀྱི་ཞག་ལ་གཅོད་དོ།

༢༣ མོ་ཤེའི་བཀའ་ཁྲིམས་བསྲུང་བའི་ཕྱིར་ཤབ་བཱད་ལ་མདུན་ལྤགས་གཅོད་ན། ངས་ཤབ་བཱད་ཀྱི་ཞག་ལ་ལུས་ཧྲིལ་པོ་སོས་པས། ཁྱེད་ང་ལ་ཁྲོའམ།

༢༤ མཐོང་བཟོར་མིན་པར་དྲང་པོར་ཐག་ཆོད་ཅིག་ཅེས་གསུངས།

༢༥ ཡེ་རུ་ཤ་ལེམ་པ་རེས་འདི་སྐད་དུ། མི་རྣམས་ཀྱིས་གསོད་པར་རྩམ་པ་དེ་འདི་མ་ཡིན་ནམ།

༢༦ འདིར་ཁོང་གིས་དངོས་སུ་གསུང་ཡང་། དེ་རྣམས་ཀྱིས་ཅིའང་མི་ཞུའོ། དཔོན་པོ་ཚོས་ཁོང་མཱ་ཤི་ཀ་ཡིན་པ་བདེན་པ་རྟོགས་སམ་ཅི།

༢༧ འོན་ཀྱང་འདི་གང་ནས་ཡིན་པ་ང་ཚོས་ཤེས་ཏེ། མཱ་ཤི་ཀ་འབྱོན་དུས་སུ་ཁོང་གང་ནས་ཕེབས་པ་སུས་ཀྱང་མི་ཤེས་ཟེར་ཏོ།

༢༨ ཡེ་ཤུས་མཆོད་ཁང་ན་ཆོས་སྟོན་པའི་ཚེ། མངོན་པར་སྒྲོག་ཅིང་། ཁྱེད་ཀྱིས་ང་ཤེས་ཤིང་། གང་ནས་ཡིན་པའང་ཤེས་རུང་། ང་རང་བཞིན་གྱིས་མ་འོངས། ང་མངགས་མཁན་དངོས་སུ་ཡོད་ལགས་ཏེ། ཁོང་ཁྱེད་ཀྱིས་མི་ཤེས།

༢༩ ང་ནི་ཁོང་གི་ཕྱོགས་ནས་ཡིན་ཏེ། ཁོང་གིས་ང་མངགས་པས། ངས་ཁོང་ཤེས་སོ་གསུངས་པས།

༣༠ དེ་ཚོས་ཁོང་འཛིན་པར་རྩམ་ཡང་། ཁོང་གི་དུས་མ་རན་པས། སུས་ཀྱང་ཁོང་ལ་མ་རེག་གོ།

༣༡ མི་ཚོགས་ལས་མང་པོས་ཁོང་ལ་དད་པ་བྱས་ཏེ། འདི་སྐད་དུ། མཱ་ཤི་ཀ་འབྱོན་པའི་ཚེ། སྐྱེས་བུ་འདི་ལས་ལྷག་པའི་ལྟས་སྟོན་ནམ་ཅི་སྨྲས་སོ།

༣༢ ཁོང་གི་སྐོར་དུ་མི་ཚོགས་ཀྱིས་དེ་ལྟར་གླེང་བ། ཕ་རུ་ཤི་པ་རྣམས་ཀྱིས་ཐོས་ནས། དེ་རྣམས་དང་བླ་ཆེན་གྱིས་ལས་སྣེ་པ་རེ་ཁོང་འཛིན་དུ་བཏང་ངོ་།

༣༣ ཡེ་ཤུས་འདི་སྐད་དུ། ད་དུང་ང་ཁྱེད་མཉམ་རེ་ཞིག་ཡོད། དེ་ནས་ང་མངགས་མཁན་གྱི་དྲུང་དུ་འགྲོའོ།

༣༤ ཁྱེད་ཀྱིས་ང་བཙལ་ཡང་མི་རྙེད། ང་ཡོད་སར་ཁྱེད་མི་སླེབས་གསུངས་པས།

༣༥ ཡ་ཧུ་དཱ་པ་རྣམས་ཀྱིས་གླེང་ཞིང་། མི་འདི་ང་ཚོར་མི་ཐོབ་ས་གང་དུ་འགྲོ། ཧེལ་ལེན་ཡུལ་དུ་གྱེས་ཡོད་པ་རྣམས་ཀྱི་རྩར་སོང་སྟེ། ཧེལ་ལེན་པ་ཚོར་ཆོས་འཆད་འོང་ངམ།

༣༦ ཁྱེད་ཀྱིས་ང་བཙལ་ཡང་མི་རྙེད། ང་ཡོད་སར་ཁྱེད་མི་སླེབས་ཅེས་གསུངས་པའི་དོན་ཅི་ཡིན་སྨྲས་སོ༎

༣༧ དུས་ཆེན་བཤོལ་བའི་ཞག་ཆེན་པོར། ཡེ་ཤུ་བཞེངས་ནས་མངོན་པར་བསྒྲགས་ཤིང་། སུ་སྐོམ་པ་དེ་ངའི་དྲུང་དུ་ཤོག་ལ་འཐུང་ཞིག ང་ལ་དད་པ་བྱེད་མཁན་དེས་འཐུང་ཞིག

༣༨ དེ་ནས་གསུང་རབ་ན་གསུངས་པ་བཞིན་ཁོའི་ནང་ནས་ཚེའི་ཆུའི་གཙང་པོ་འབྲུབ་པར་འགྱུར་ཞེས་གསུངས་སོ།

༣༩ ཡེ་ཤུ་ད་དུང་གཟི་བརྗིད་ཀྱི་དཔལ་ནང་མ་གཤེགས་པས། ཐུགས་ཉིད་ཀྱང་མ་སྩལ་བས། འདི་ནི་ཁོང་ལ་དད་པ་བྱེད་པ་ཚོར་ཐོབ་རྒྱུ་ཡིན་པའི་ཐུགས་ཉིད་ལ་གཟིགས་ནས་གསུངས་སོ༎

༤༠ མི་ཚོགས་ཀྱི་ནང་ནས་ལ་ལས་ཐོས་ནས། འདི་ནི་བདེན་པར་ལུང་སྟོན་པ་དེ་ཡིན་ནོ་སྨྲས་སོ།

༤༡ ལ་ལས་མཱ་ཤི་ཀ་ཁོང་རང་ཡིན་སྨྲས་སོ། ལ་ལས་མཱ་ཤི་ཀ་ག་ལིལ་ནས་འབྱུང་ངམ།

༤༢ མདོ་ན། མཱ་ཤི་ཀ་དཱ་བིད་ཀྱི་ཡུལ་བེད་ལེ་ཧེམ་དང་། དཱ་བིད་ཀྱི་གདུང་བརྒྱུད་ནས། འབྱུང་བར་འགྱུར་ཞེས་གསུངས་མི་འདུག་གམ་ཞེས་སྨྲ་ཞིང་།

༤༣ མི་ཚོགས་ཀྱི་ཁྲོད་དུ་ཁོང་གི་སྐོར་མི་མཐུན་པ་བྱུང་ངོ་།

༤༤ ཁ་ཅིག་གིས་ཁོང་འཛིན་འདོད་ནའང་། སུས་ཀྱང་ཁོང་ལ་མ་རེག་གོ།

༤༥ ལས་སྣེ་པ་རྣམས་བླ་ཆེན་དང་ཕ་རུ་ཤི་པའི་རྩར་ལོག་བསླེབས་པ་དང་། ཁོ་འཁྲིད་མ་འོངས་སམ་སྨྲས།

༤༦ ལས་སྣེ་པ་ཚོས་མི་འདིས་སྨྲ་བ་ལྟར་ད་བར་སུས་ཀྱང་མ་སྨྲས་སོ་ཟེར་བས།

༤༧ ཕ་རུ་ཤི་པ་ཚོས་ཁྱེད་ཀྱང་བློ་འཁྱར་རམ།

༤༨ དཔོན་པོའམ་ཕ་རུ་ཤི་པ་གཅིག་གིས་ཀྱང་ཁོ་ལ་དད་པ་བྱས་སམ།

༤༩ བཀའ་ཁྲིམས་མི་ཤེས་པའི་མི་ཚོགས་ནི་དམོད་ཕོག་པ་ཡིན་སྨྲས་སོ།

༥༠ དཔོན་པོ་ཚོ་ལས་གཅིག་ཡིན་པ། ཡེ་ཤུའི་དྲུང་དུ་འོངས་པའི་ནི་ཀོ་དེམ་གྱིས།

༥༡ ང་ཚོས་བཀའ་ཁྲིམས་ལྟར། མི་ཞིག་གི་རྒྱུ་རྐྱེན་ལ་མི་ཉན་ཅིང་། དེས་ཅི་བྱེད་པར་མ་བརྟགས་པར་ཁྲིམས་གཏོང་ཆོག་གམ་སྨྲས་པས།

༥༢ དེ་ཚོས། ཁྱོད་ཀྱང་ག་ལིལ་པ་ཡིན་ནམ། འཚོལ་ཞིག་དང་། ག་ལིལ་ནས་ལུང་སྟོན་པ་མི་འབྱུང་ཞེས་རྟགས་པར་འགྱུར་སྨྲས་སོ༎

༨

དེ་ཚོ་རེ་རེ་བཞིན་ཁྱིམ་དུ་སོང་། འོན་ཀྱང་ཡེ་ཤུ་ཁ་སྐྱུར་པོའི་རི་ལ་ཕེབས།

༢ སྔ་དྲོ་སྔ་བར་མཆོད་ཁང་དུ་སླར་ཕེབས་པ་དང་། མི་ཐམས་ཅད་དྲུང་དུ་འོངས། ཁོང་གདན་ཆགས་ནས་གསུང་ཆོས་གནང་ངོ་།

༣ མཁན་པོ་དང་ཕ་རུ་ཤི་པ་རེས་ལོག་གཡེམ་བྱེད་མུར་བཟུང་བའི་བུད་མེད་ཅིག་འཁྲིད་དེ་འོངས་ནས། དཀྱིལ་དུ་བསླངས་ནས། ཁོང་ལ།

༤ སྟོན་པ། ལོག་གཡེམ་བྱེད་པའི་སྒང་ལ་བུད་མེད་འདི་བཟུང་ངོ་།

༥ བཀའ་ཁྲིམས་ནང་མོ་ཤེས་ང་ཚོར་འདི་འདྲ་བ་རྡོ་རུབ་ལ་གཏོང་བའི་བཀའ་གནང་ངོ་། ཁྱེད་ཀྱིས་མོའི་སྐོར་ལ་ཅི་གསུང་ཞུས།

༦ དེ་ནི་སྙད་འདོགས་ནས་གླགས་རྙེད་པའི་ཕྱིར་ཁོང་གི་ཐུགས་སད་ཕྱིར་ཞུས་ཏེ། ཡེ་ཤུ་དབུ་སྒུར་ནས། སའི་སྟེང་ཕྱག་མཛུབ་ཀྱིས་རི་མོ་འབྲི་ཞིང་བཞུགས་སོ།

༧ དེ་ཚོས་ཡང་ཡང་བཀའ་འདྲི་ཞུས་པ་དང་། སྐུ་སྲངས་ནས། ཁྱེད་ཚོའི་ནང་ནས་སྡིག་པ་མེད་པ་དེས། དང་པོར་ཁོ་ལ་རྡོ་རྒྱོབས་ཤིག་གསུངས་ནས།

༨ སླར་དབུ་སྒུར་ནས་སའི་ཁར་རི་མོ་འབྲི་བར་མཛད་དོ།

༩ གསུང་དེ་ཐོས་ནས། རྒན་ཤོས་ནས་མན་ཆད་མི་རེ་རེ་བཞིན་ལོག་སོང་ནས་བུད་མེད་དེ་དང་ཡེ་ཤུ་གཅིག་པོར་ལུས་སོ།

༡༠ ཡེ་ཤུས་དབུ་བཏེགས་ནས་དེ་ལ། བུ་མོ། དེ་རྣམས་གར་སོང་། སུས་ཀྱང་ཁྲིམས་མ་བཅད་དམ་གསུངས་སོ།

༡༡ མོས། སུས་ཀྱང་མ་བཅད་ལགས་ཞུས་སོ། ཡེ་ཤུས། ངས་ཀྱང་མི་གཅོད་དོ། སོང་ལ། སླར་སྡིག་པ་མ་བྱེད་ཅིག་གསུངས་སོ༎

༡༢ ཡེ་ཤུས་སླར་དེ་ཚོར། ང་ནི་འཇིག་རྟེན་གྱི་འོད་ཡིན། ངའི་རྗེས་སུ་འབྲང་བ་དེ་མུན་པའི་ནང་མི་འགྲུལ་བར། ཚེའི་འོད་དང་ལྡན་པར་འགྱུར་རོ། གསུངས་སོ།

༡༣ ཕ་རུ་ཤི་པས་ཁོང་ལ། ཁྱེད་ཀྱིས་རང་ལ་དཔང་པོ་བྱེད་པས། ཁྱེད་ཀྱིས་དཔང་པོ་བདེན་པར་མི་འཛིན་ཞུས་སོ།

༡༤ ཡེ་ཤུས་བཀའ་ལན་དུ། ངས་ང་གང་ནས་འོངས་པ་དང་གང་དུ་འགྲོ་བ་ཤེས་པས། རང་ལ་དཔང་པོ་བྱེད་ན། དེ་བདེན་པ་ཡིན། ཁྱེད་ཀྱིས་ང་གང་ནས་འོངས་པ་དང་གང་དུ་འགྲོ་བ་མི་ཤེས་སོ།

༡༥ ཁྱེད་ཀྱིས་མིའི་ལུགས་སུ་གཤགས་བྱེད། ངས་སུ་ལའང་གཤགས་མི་བྱེད།

༡༦ ངས་གཤགས་བྱེད་ན། ང་གཅིག་པུ་མིན་ཏེ། ང་མངགས་པའི་ཡབ་དང་ང་མཉམ་དུ་ཡོད་པས། གཤགས་བྱེད་པ་བདེན་པ་ཡིན་ནོ།

༡༧ ཁྱེད་ཀྱི་བཀའ་ཁྲིམས་ནང་གཉིས་ཀྱི་དཔང་པོ་བདེན་པ་ཡིན་བྲིས་འདུག

༡༨ ངས་ང་རང་ལ་དཔང་པོ་བྱེད། ང་མངགས་པའི་ཡབ་ཀྱིས་ཀྱང་ང་ལ་དཔང་པོ་མཛད་དོ་གསུངས་སོ།

༡༩ དེ་ཚོས། ཁྱེད་ཀྱི་ཡབ་ག་ན་ཡོད་ཞུས་པའི་ལན་དུ། ཁྱེད་ཀྱིས་ངའང་མི་ཤེས། ངའི་ཡབ་ཀྱང་མི་ཤེས་སོ། ང་ཤེས་པ་ཡིན་ན། ངའི་ཡབ་ཀྱང་ཤེས་པ་ཡིན།

༢༠ ཞེས་མཆོད་ཁང་གི་གཏེར་མཛོད་དུ་གསུང་ཆོས་སྟོན་ཞིང་གསུངས་ཀྱང་། ད་དུང་ཁོང་གི་དུས་ཚོད་མ་རན་པས། སུས་ཀྱང་ཁོང་མ་བཟུང་ངོ་༎

༢༡ སླར་དེ་ཚོར། ང་འགྲོ་སྟེ། ཁྱེད་ཚོས་ང་འཚོལ་འོང་། ཡང་ཁྱེད་ཚོ་རང་གི་སྡིག་པའི་ནང་འཆི་འོང་། ང་འགྲོ་སར་ཁྱེད་འོང་བར་མི་ཐུབ་གསུངས་པས།

༢༢ ཡ་ཧུ་དཱ་པ་རྣམས་ཀྱིས་ཕན་ཚུན། དེས་ང་འགྲོ་སར་ཁྱེད་འོང་མི་ཐུབ་ཟེར་བས། རང་སྲོག་རང་གིས་གཅོད་དམ།

༢༣ ཁོང་གིས་དེ་ཚོར། ཁྱེད་ནི་འོག་ནས་ཡིན། ང་ནི་སྟེང་ནས་ཡིན། ཁྱེད་འཇིག་རྟེན་པ་ཡིན་ཏེ། ང་ནི་མིན།

༢༤ དེའི་ཕྱིར་ངས་ཁྱེད་ལ། ཁྱེད་ཚོ་རང་གི་སྡིག་པའི་ནང་འཆི་འོང་ཟེར་རོ། ཁྱེད་ཚོས་ང་དེ་ཉིད་ཡིན་པ་ལ་མི་དད་ན། རང་གི་སྡིག་པའི་ནང་འཆི་བར་འགྱུར་རོ། གསུངས་པས།

༢༥ དེ་ཚོས། ཁྱེད་སུ་ཡིན་ཞུས་པས། ཡེ་ཤུས། ཐོག་མ་ནས་ངས་སྨྲས་པ་དེ་ཉིད་ང་ཡིན།

༢༦ ཁྱེད་ཀྱི་སྐོར་ང་ལ་ཟེར་རྒྱུ་དང་གཤགས་བྱེད་རྒྱུ་མང་པོ་ཡོད། འོན་ཀྱང་ང་མངགས་པ་ཁོང་དྲང་པོ་ཡིན་པས། ཁོང་ནས་ཐོས་པ་དེ་ངས་འཇིག་རྟེན་ལ་ཟེར་རོ་གསུངས་སོ།

༢༧ དཀོན་མཆོག་ཡབ་ཀྱི་སྐོར་གསུངས་པ་ནི། དེ་ཚོས་མ་གོའོ།

༢༨ ཡེ་ཤུས། ཁྱེད་ཀྱིས་མིའི་བུ་སྒྲེང་ཟིན་ནས། ང་ནི་དེ་ཉིད་ཡིན་པ་དང་། རང་ཉིད་ཀྱིས་ཅིའང་མི་བྱེད་པར། ཡབ་ཀྱིས་བསླབས་པ་བཞིན་ཟེར་བ་ཁྱེད་ཀྱིས་ཤེས་འོང་།

༢༩ ང་མངགས་མཁན་ང་མཉམ་ཡོད། ངས་རྟག་ཏུ་ཁོང་དགྱེས་པའི་བྱ་བ་བྱེད་པས། ཁོང་གིས་ང་མ་སྤངས་སོ།

༣༠ ཞེས་གསུངས་པས། མི་མང་པོས་ཁོང་ལ་དད་པ་བྱས་སོ༎

༣༡ ཡེ་ཤུས་དད་པར་གྱུར་པའི་ཡ་ཧུ་དཱ་པ་རྣམས་ལ་གསུངས་པ། ཁྱེད་ངའི་བཀའ་ལ་གནས་ན་ངའི་ཉེ་གནས་བདེན་པ་ཡིན།

༣༢ བདེན་པའི་ངོ་ཕྲོད་ནས། བདེན་པ་དེས་ཁྱེད་སྒྲོལ་བར་འགྱུར་གསུངས་སོ།

༣༣ ཡང་འགའ་རེས་ཞུ་ལན་དུ། ང་ཚོ་ཨབ་ར་ཧམ་གྱི་བུ་བརྒྱུད་ཡིན་ཏེ། ནམ་ཡང་ཚེ་གཡོག་མ་གྱུར་པས། སྒྲོལ་བར་འགྱུར་གསུང་བའི་དོན་ཅི་ལགས་ཞུས་པས།

༣༤ ཡེ་ཤུས། སྡིག་པ་བྱེད་པ་རྣམས་སྡིག་པའི་ཚེ་གཡོག་ཡིན་ཞེས་ངས་བདེན་པར་ཟེར།

༣༥ ཚེ་གཡོག་གཏན་དུ་ཁང་པའི་ནང་མི་གནས་ཏེ། བུ་ནི་གཏན་དུ་གནས་སོ།

༣༦ སྲས་ཀྱིས་ཁྱེད་སྒྲོལ་ན། བདེན་པར་ཐར་འོང་།

༣༧ ཁྱེད་ཨབ་ར་ཧམ་གྱི་བུ་བརྒྱུད་ཡིན་བཞིན་དུ། ཁྱེད་ཚོའི་ཁོག་པའི་ནང་ངའི་བཀའ་ལ་གནས་ས་མེད་པས། ང་གསོད་ཐབས་འཚོལ་བ་ངས་ཤེས་སོ།

༣༨ ཁྱེད་ཚོས་རང་གི་ཕ་ནས་ཐོས་པ་བཞིན་དུ་བྱེད་པ་ལྟར། ངས་ངའི་ཡབ་ཀྱི་དྲུང་དུ་མཐོང་བ་དེ་སྨྲའོ་ཞེས་གསུངས་སོ༎

༣༩ ཞུ་ལན་དུ། ངེད་ཀྱི་ཕ་ཨབ་ར་ཧམ་ཡིན་ཞུས་པས། ཡེ་ཤུས། ཨབ་ར་ཧམ་གྱི་ཕྲུ་གུ་མིན། ཡིན་ཚེ། ཨབ་ར་ཧམ་གྱི་སྤྱོད་པ་ཡོད་དགོས།

༤༠ འོན་ཀྱང་ད་ལྟ་ཁྱེད་ཚོས། དཀོན་མཆོག་ནས་ཐོས་པའི་བདེན་པ་འཆད་པའི་མི་ང་གསོད་པར་རྩོམ་མོ། ཨབ་ར་ཧམ་གྱིས་འདི་ལྟར་མ་བྱས།

༤༡ ཁྱེད་ཚོས་རང་གི་ཕའི་སྤྱོད་པ་བྱེད་དོ་གསུངས་སོ། དེ་ཚོས། ང་ཚོ་ནལ་ཕྲུག་མིན། ང་ཚོར་ཕ་ཡོད་དེ་ནི་དཀོན་མཆོག་གོ་ཞུས་སོ།

༤༢ དཀོན་མཆོག་ཁྱེད་ཀྱི་ཡབ་མིན། ཡིན་ཚེ་ཁྱེད་ཚོས་ང་ལ་བྱམས་པ་བྱེད་དགོས། ང་དཀོན་མཆོག་ནས་བྱུང་ཞིང་འོངས། རང་བཞིན་གྱིས་མ་འོངས་ཀྱི། དཀོན་མཆོག་གིས་མངགས་སོ།

༤༣ ངས་སྨྲས་པ་རྣམས་ཁྱེད་ཀྱིས་ཅི་ལ་མི་གོ། ཉན་མི་བཟོད་པའི་རྐྱེན་གྱིས་སོ།

༤༤ ཁྱེད་ཚོའི་ཕ་བདུད་ཡིན་ཏེ། རང་གི་ཕའི་འདོད་པ་བཞིན་བྱེད་པར་དགའོ། བདུད་ནི་ཐོག་མ་ནས་མི་བསད་ཡིན་ཏེ། དེའི་ནང་བདེན་པ་མེད་པས། བདེན་པ་དང་འབྲེལ་མེད་དོ། བདུད་ནི་རྫུན་པ་དང་། རྫུན་གྱི་ཕ་ཡིན་པས། རྫུན་ཟེར་ཙ་ན། རང་གཤིས་ཀྱིས་ཟེར་རོ།

༤༥ ངས་ནི་བདེན་པ་སྨྲ་བས། ཁྱེད་ཚོ་ང་ལ་ཡིད་མི་ཆེས་སོ།

༤༦ ཁྱེད་ཚོའི་ནང་ནས་སུས་ང་ལ་སྡིག་ཅན་ཟེར་ནུས། ངས་བདེན་པ་ཟེར་བས། ཅིའི་ཕྱིར་ང་ལ་ཡིད་མི་ཆེས།

༤༧ དཀོན་མཆོག་གི་ཡིན་པ་དེས་དཀོན་མཆོག་གི་བཀའ་ལ་ཉན་ནོ། ཁྱེད་དཀོན་མཆོག་གི་མིན་པས་མི་ཉན་ནོ་གསུངས་སོ༎

༤༨ ཡ་ཧུ་དཱ་པ་ཚོས་ཞུ་ལན་དུ། ཁྱེད་ས་མར་ཡཱ་པ་འགོང་ཞུགས་ཤིག་ཡིན་ཞེས་ང་ཚོས་ཟེར་ན་མི་བདེན་ནམ་ཞུས་སོ།

༤༩ བཀའ་ལན་དུ། ང་འགོང་ཞུགས་མིན། ངས་ཡབ་ལ་བསྟོད་པས་ཁྱེད་ཚོས་ང་ལ་སྨད་དོ།

༥༠ ངས་ང་རང་གི་ཕྱིར་དཔལ་མི་འཚོལ། འཚོལ་མཁན་ཞིག་ཡོད་ཅིང་། ཁོང་ནི་ཞལ་ཆེ་བའོ།

༥༡ ངའི་བཀའ་བསྲུང་བ་དེས། ནམ་ཡང་འཆི་བ་མི་མྱོང་ཞེས་ངས་བདེན་པར་ཟེར་གསུངས་སོ།

༥༢ ཡ་ཧུ་དཱ་པ་ཚོས། ཁྱེད་འགོང་ཞུགས་ཡིན་པ་ད་ཤེས་སོ། ཨབ་ར་ཧམ་དང་ལུང་སྟོན་པ་རྣམས་གྲོངས། འོན་ཀྱང་ཁྱེད་ཀྱིས་ངའི་བཀའ་བསྲུང་བ་དེས། ནམ་ཡང་འཆི་བ་མི་མྱོང་ཟེར།

༥༣ ང་ཚོའི་ཡབ་ཨབ་ར་ཧམ་སྐུ་གཤེགས་ལས་ཀྱང་ཁྱེད་ཆེ་བ་ཡིན་ནམ། ལུང་སྟོན་པ་རྣམས་ཀྱང་གྲོངས་པས། ཁྱེད་སུ་ཡིན་སེམས་སོ་ཞུས་སོ།

༥༤ ཡེ་ཤུས་བཀའ་ལན་དུ། ངས་རང་བསྟོད་གཏོང་ན་བསྟོད་པ་མིན། ཁྱེད་ཚོས་ང་ཚོའི་དཀོན་མཆོག་ཞུ་བའི་ངའི་ཡབ་ཀྱིས་ང་ལ་བསྟོད་པར་མཛད་དོ།

༥༥ ཁྱེད་ཚོས་ཁོང་མི་ཤེས་ཀྱང་། ངས་ཤེས་སོ། ངས་མི་ཤེས་ཟེར་ན་ཁྱེད་ལྟར་རྫུན་སྨྲའོ། ངས་ཁོང་ཤེས་ཤིང་ཁོང་གི་བཀའ་སྲུང་ངོ་།

༥༦ ཁྱེད་ཚོའི་ཡབ་ཨབ་ར་ཧམ་ངའི་ཉིན་མོ་མཐོང་བ་ལ་དགའ་སྟེ། དེ་མཐོང་ནས་ཡི་རངས་སོ། གསུངས་པས།

༥༧ ཡ་ཧུ་དཱ་པ་ཚོས། ད་དུང་ལོ་ལྔ་བཅུ་མ་ལོན་པར། ཨབ་ར་ཧམ་མཐོང་བྱུང་ངམ་ཞུས་སོ།

༥༨ ཡེ་ཤུས། ང་ནི་ཨབ་ར་ཧམ་མ་སྐྱེས་པའི་སྔོན་ནས་ཡིན་གསུངས་སོ།

༥༩ དེ་ཚོས་ཁོང་ལ་རྒྱབ་ཕྱིར་རྡོ་བླངས་ཀྱང་། ཡེ་ཤུ་མི་སྣང་བས་མཆོད་ཁང་ནས་ཕྱིར་ཐོན་ཏོ༎

༩

ལམ་བར་དུ་སྐྱེས་དུས་ནས་ལོང་བ་ཡིན་པའི་མི་དམུས་ལོང་ཞིག་གཟིགས་པ་དང་།

༢ ཉེ་གནས་རྣམས་ཀྱིས། སྟོན་པ་ལགས། ཁོ་རང་ངམ་ཁོའི་ཕ་མ་གང་ཞིག་གི་སྡིག་པ་བྱས་པའི་རྐྱེན་གྱིས་ཁོ་ལོང་བར་སྐྱེས་པ་ཡིན་ཞུས་སོ།

༣ ཡེ་ཤུས་བཀའ་ལན་དུ། མི་འདིས་སྡིག་པ་བྱས་པས་ཀྱང་མ་ཡིན། ཕ་མས་བྱས་པས་ཀྱང་མ་ཡིན། ཁོའི་སྒོ་ནས་དཀོན་མཆོག་གི་མཛད་པ་མངོན་པར་འགྱུར་བའི་ཕྱིར་ཡིན་ནོ།

༤ ང་མངགས་མཁན་གྱི་ཕྲིན་ལས་ཉིན་མོར་སྒྲུབ་དགོས། སུས་ཀྱང་བྱ་བ་སྒྲུབ་མི་ཐུབ་པའི་མཚན་མོ་འོང་ངོ་།

༥ ང་འཇིག་རྟེན་དུ་ཡོད་རིང་ང་འཇིག་རྟེན་གྱི་འོད་དེ་ཡིན།

༦ ཞེས་གསུངས་ནས། ས་ལ་ལྗགས་ཆབ་དོར་ཏེ། དེ་ལ་འཇིམ་པ་མཛད་ནས། ལོང་བ་དེའི་མིག་ཏུ་བྱུགས་ནས་དེ་ལ།

༧ སོང་ལ། ཤི་ལོ་ཨ། བོད་སྐད་དུ། མངགས་པ་བྱ་བའི་རྫིང་བུར་ཁྲུས་ཤིག་གསུངས་པས། ཁོ་སོང་ནས་མིག་ཁྲུས་པས། ཁོས་མཐོང་ཞིང་འོངས་སོ།

༨ ཁྱིམ་མཚེས་དང་སྔར་ཁོ་སྤྲང་པོ་ཡིན་པར་མཐོང་བ་རྣམས་ཀྱིས། འདི་ནི་སློང་ཞིང་སྡོད་མཁན་དེ་མིན་ནམ་ཞེས་སྨྲས་སོ།

༩ ལ་ལས་དེ་ཡིན། ལ་ལས་མིན་ཁོ་འདྲ་བ་གཞན་ཞིག་ཡིན་ནོ་སྨྲས་སོ། ཁོས་དེ་ང་རང་ཡིན་སྨྲས་པས།

༡༠ དེ་ཚོས། འོ་ན་ཁྱོད་ཀྱི་མིག་ཅི་ལྟར་བྱེ་ཟེར་རོ།

༡༡ ཁོས་ལན་དུ། ཡེ་ཤུ་ཞུ་བའི་སྐྱེས་བུ་དེས། ངའི་མིག་ལ་འཇིམ་པ་བྱུགས་ཏེ། ཤི་ལོ་ཨའི་རྫིང་བུར་སོང་ལ་ཁྲུས་ཤིག་གསུངས་པས། ང་དེར་སོང་ནས་ཁྲུས་པས་མཐོང་བྱུང་སྨྲས་སོ།

༡༢ དེ་ཚོས། ཁོང་ག་རུ་ཡོད་ཅེས་དྲིས་པས། ང་ལ་རྒྱུས་མེད་སྨྲས་སོ༎

༡༣ དེ་ཚོས་སྔར་ལོང་བ་ཡིན་པ་དེ་ཕ་རུ་ཤི་པ་རྣམས་ཀྱི་རྩར་འཁྲིད་དེ།

༡༤ ཡེ་ཤུས་འཇིམ་པ་མཛད་ནས་མིག་ཕྱེས་པའི་ཞག་ཤབ་བཱད་ཡིན་པས།

༡༥ ཕ་རུ་ཤི་པས་ཀྱང་དེ་ལ། ཇི་ལྟར་མཐོང་དྲིས་ནས། ཁོས། ཁོང་གིས་ངའི་མིག་ལ་འཇིམ་པ་བྱུགས་ཏེ། ངས་ཁྲུས་པས་མཐོང་ངོ་ལབ་པས།

༡༦ ཕ་རུ་ཤི་པ་ལ་ལས། མི་འདིས་ཤབ་བཱད་མི་སྲུང་བས། དཀོན་མཆོག་གི་ཕྱོགས་ནས་མིན་ནོ་སྨྲས་སོ། ལ་ལས་སྡིག་ཅན་ཞིག་གིས་འདི་འདྲའི་ལྟས་ཇི་ལྟར་སྟོན་ནུས་ཟེར་ཞིང་མི་མཐུན་པ་བྱུང་ངོ་།

༡༧ སླར་ལོང་བར། མི་དེས་ཁྱོད་ཀྱི་མིག་ཕྱེས་པས། ཁོའི་སྐོར་ལ་ཁྱོད་ཀྱིས་ཅི་ཟེར་དྲིས་པས། ཁོང་ལུང་སྟོན་པ་ཡིན་ནོ་སྨྲས་སོ༎

༡༨ ཡ་ཧུ་དཱ་པ་ཚོས་མི་དེ་སྔར་ལོང་བ་ཡིན་ཏེ་ད་མཐོང་བ་ལ་ཡིད་མ་ཆེས་ནས། དེའི་ཕ་མ་བོས་ཏེ།

༡༩ དེ་གཉིས་ལ། དམུས་ལོང་ཡིན་ཟེར་བ་འདི་ཁྱེད་ཀྱི་བུ་ཡིན་ནམ། ད་ལྟ་ཇི་ལྟར་མཐོང་ཞེས་དྲིས་སོ།

༢༠ ཕ་མས་ལན་དུ། འདི་ང་ཚོའི་བུ་ཡིན་པ་དང་། དམུས་ལོང་ཡིན་པ་ང་ཚོས་ཤེས་སོ།

༢༡ ད་ལྟ་ཇི་ལྟར་མཐོང་། མིག་སུས་ཕྱེས་ང་ཚོས་མི་ཤེས། ཁོ་ལོ་ལོན་པ་ཡིན་ཏེ། ཁོ་ལ་དྲིས། ཁོ་རང་གིས་བཤད་འོང་སྨྲས་སོ།

༢༢ ཡ་ཧུ་དཱ་པ་ཚོས། ཁོང་མཱ་ཤི་ཀ་ཡིན་པར་ཁས་ལེན་པ་ཐམས་ཅད། འདུ་ཁང་གི་ཁྱུ་ནས་འབུད་པ་ཐག་བཅད་པའི་རྐྱེན་གྱིས། ཕ་མ་འཇིགས་ནས།

༢༣ ཁོ་ལོ་ལོན་པ་ཡིན་ཏེ། ཁོ་ལ་དྲིས་སྨྲས་སོ།

༢༤ དེ་ཚོས་སྔར་ལོང་བ་ཡིན་པ་དེ་ཡང་སྐྱར་བོས་ནས་འདི་སྐད་དུ། དཀོན་མཆོག་ལ་བསྟོད་ཅིག མི་དེ་སྡིག་ཅན་ཡིན་པར་ང་ཚོས་ཤེས་སོ་སྨྲས་པའི་ལན་དུ་དེས།

༢༥ ཁོང་སྡིག་ཅན་ཡིན་ནམ་མིན་ངས་མི་ཤེས། སྔར་ང་ལོང་བ་ཡིན་ཏེ། ད་ལྟ་མཐོང་ཐུབ་བོ། འདི་འབའ་ཞིག་ངས་ཤེས་སྨྲས་སོ།

༢༦ དེ་ཚོས། ཁོས་ཁྱོད་ལ་ཅི་བྱས། མིག་ཇི་ལྟར་ཕྱེས་དྲིས་པའི་ལན་དུ།

༢༧ ངས་ཁྱེད་ལ་ལན་གཅིག་བཤད་ནས་མ་ཉན། ཅི་ལ་ཡང་སྐྱར་ཐོས་པར་དགའ། ཁྱེད་ཀྱང་ཁོང་གི་སློབ་མར་འགྱུར་འདོད་དམ་ཟེར་བས།

༢༨ དེ་ཚོས་ཁ་ངན་བཏང་ནས་ཁོ་ལ། ཁྱོད་ཁོའི་སློབ་མ་ཡིན། ང་ཚོ་མོ་ཤེའི་སློབ་མ་ཡིན།

༢༩ དཀོན་མཆོག་གིས་མོ་ཤེ་ལ་གསུང་གླེང་མཛད་པ་ང་ཚོས་ཤེས་སོ། མི་འདི་ག་ནས་ཡིན་མི་ཤེས་ཟེར་ཏོ།

༣༠ མི་དེས་ལན་དུ། ཁོང་གིས་ངའི་མིག་ཕྱེས་པ་བས། ཁྱེད་ཀྱིས་ཁོང་ག་ནས་ཡིན་མི་ཤེས་པ་དེ་ངོ་མཚར་ཆེའོ།

༣༡ སྡིག་ཅན་ལ་དཀོན་མཆོག་གིས་མི་གསན་ཞིང་། ཁོང་ལ་རྟེན་ཅིང་ཐུགས་དགོངས་བཞིན་དུ་སྒྲུབ་པ་དེ་ལ་གསན་པ་ང་ཚོས་ཤེས་སོ།

༣༢ སུ་ཞིག་གིས་དམུས་ལོང་གི་མིག་ཕྱེས་པ། འཇིག་རྟེན་ཆགས་ཚུན་ཐོས་ལོ་མེད།

༣༣ སྐྱེས་བུ་འདི་དཀོན་མཆོག་གི་ཕྱོགས་ནས་མིན་ན། ཅིའང་བྱེད་མི་ཐུབ་སྨྲས་སོ།

༣༤ དེ་ཚོས། ཁྱོད་སྡིག་པའི་ནང་ཡོངས་སུ་སྐྱེས་ཏེ། ང་ཚོར་བསླབ་བྱ་གཏོང་ངམ་ཟེར་ཞིང་། ཁོ་བཏོན་ནོ༎

༣༥ དེ་ཚོས་ཁོ་བཏོན་པ་ཡེ་ཤུས་གསན་ནས། ཁོ་དང་འཕྲད་དེ་དཀོན་མཆོག་གི་སྲས་ལ་དད་པ་བྱེད་དམ་གསུངས་པས།

༣༦ དེས་ཞུ་ལན་དུ། གཙོ་བོ་ལགས། ཁོང་སུ་ཡིན། ངས་དད་པར་བྱའོ་ཞུས་སོ།

༣༧ ཡེ་ཤུས། ཁྱོད་ཀྱིས་ཁོང་མཇལ། ཁྱོད་དང་གཏམ་བྱེད་པ་དེ་ཁོང་ཡིན་གསུངས་སོ།

༣༨ དེས། གཙོ་བོ། ངས་དད་པ་བྱེད་དོ་ཞུས་ནས། ཁོང་ལ་ཕྱག་བཙལ་ཏོ༎

༣༩ ཡེ་ཤུས། ལོང་བས་མཐོང་བ་དང་། མཐོང་མཁན་ལོང་བར་འགྱུར་ཕྱིར། ང་ཞལ་ཆེ་གཅོད་དུ་འཇིག་རྟེན་ལ་འོངས་གསུངས་སོ།

༤༠ ཁོང་མཉམ་དུ་ཡོད་པའི་ཕ་རུ་ཤི་པ་འགའ་རེས་དེ་ཐོས་ནས། ང་ཚོ་ལོང་བ་ཡིན་ནམ་ཞུས་སོ།

༤༡ ཡེ་ཤུས། ལོང་བ་ཡིན་ན་སྡིག་པ་མེད། ད་ལྟ་ཁྱེད་ཚོས་མཐོང་ངོ་ཟེར་བས། སྡིག་པ་ལུས་སོ༎

༡༠

ལུག་རའི་ནང་དུ་སྒོ་ནས་མི་འོང་བར། ཕྱོགས་གཞན་ནས་འཛེགས་ཏེ་འོང་བ་དེ། རྐུན་མ་དང་ཇག་པ་ཡིན།

༢ སྒོ་ནས་འོང་བ་དེ་ལུག་གི་རྫི་བོ་ཡིན་ཏེ།

༣ སྒོ་སྲུང་གིས་དེ་ལ་སྒོ་ཕྱེ་སྟེ། ལུག་རྣམས་དེའི་སྐད་ལ་ཉན་ནོ། རང་གི་ལུག་མིང་ནས་འབོད་ཅིང་ཕྱི་རོལ་དུ་འཁྲིད་དོ།

༤ རང་གི་ལུག་ཐམས་ཅད་བཏོན་ཟིན་པ་དང་། སྔོན་ལ་འགྲོ་སྟེ། ལུག་རྣམས་ཀྱིས་དེའི་སྐད་ངོ་ཤེས་པས། ཕྱི་བཞིན་འབྲང་ངོ་།

༥ མི་ཡན་གྱི་སྐད་ངོ་མི་ཤེས་པས། དེའི་ཕྱི་བཞིན་མི་འབྲང་ཞིང་འབྲོས་སོ།

༦ ཞེས་པའི་དཔེ་ཡེ་ཤུས་གསུངས་ཀྱང་། ཅི་གསུང་བ་མ་གོའོ༎

༧ ཡེ་ཤུས་སླར་དེ་ཚོར། ལུག་རའི་སྒོ་དེ་ང་ཡིན་ཞེས། བདག་གིས་ཁྱེད་ལ་བདེན་པར་ཟེར།

༨ ང་ཡི་སྔོན་དུ་འོངས་པ་རྣམས། རྐུན་མ་ཇག་པ་ཡིན་པས་ན། ལུག་རྣམས་དེ་ལ་མ་ཉན་ཏོ།

༩ ང་ནི་སྒོ་ཡིན་ང་རྒྱུད་ནས། ཞུགས་མཁན་ཐར་ཞིང་ཕྱི་ནང་རྒྱུ། འཚོ་བའི་རྩྭ་ཁ་འཕྲད་པར་འགྱུར།

༡༠ རྐུན་མ་རྐུ་དང་གསོད་པ་དང་། མེད་པར་བྱེད་པའི་དོན་དུ་འོངས། ང་ནི་ཚེ་མཐའ་མེད་པ་དེ། ལྷུག་པར་གཏོང་བའི་དོན་དུ་འོངས།

༡༡ ལུག་རྫི་བཟང་པོ་དེ་ང་ཡིན། ལུག་གི་དོན་དུ་རང་སྲོག་གཏོང་།

༡༢ ལུག་རྫི་མིན་པའི་གླ་པ་དེ། ལུག་གི་བདག་པོ་མ་ཡིན་པས། སྤྱང་ཀི་འོང་བར་མཐོང་བའི་ཚེ། ལུག་རྣམས་བོར་ནས་འབྲོས་འགྱུར་ཏེ། སྤྱང་ཀིས་འཁྱེར་ཞིང་གཏོར་བར་བྱེད།

༡༣ ཁོ་ནི་གླ་པ་ཡིན་པས་ན། ལུག་ཕྱིར་བདག་གཅེས་མེད་པས་འབྲོས།

༡༤-༡༥ ལུག་རྫི་བཟང་པོ་དེ་ང་ཡིན། ཇི་ལྟར་ཡབ་ཀྱིས་ང་ངོ་མཁྱེན། ཡབ་ཀྱི་ཞལ་ངོ་ངས་ཤེས་ལྟར། ང་ཡི་ཡིན་པ་ངས་ངོ་ཤེས། དེ་ཚོས་ང་ལ་ངོ་ཤེས་པས། དེ་ཚོའི་དོན་དུ་རང་སྲོག་གཏོང་།

༡༦ ལུག་ར་འདི་ལ་མི་གཏོགས་པའི། ལུག་གཞན་རྣམས་ཀྱང་ང་ལ་ཡོད། དེ་དག་རྣམས་ཀྱང་ངས་འཁྲིད་དགོས། དེ་ཚོས་ང་ཡི་སྐད་ལ་ཉན། རྫི་གཅིག་ཁྱུ་གཅིག་འགྱུར་བར་འགྱུར།

༡༧ ང་ཡིས་རང་གི་སྲོག་འབུལ་བས། ཡབ་ཀྱིས་ང་ལ་བྱམས་པ་མཛད། སྲོག་དེ་ཕུལ་ནས་ཕྱིར་བླང་ངོ་།

༡༨ གཞན་གྱིས་ངའི་སྲོག་མི་ལེན་གྱིས། ང་རང་གིས་ནི་དེ་གཏོང་ངོ་། ང་ལ་རང་སྲོག་གཏོང་དབང་ཡོད། ཕྱིར་ལོག་བླང་བའི་དབང་ཡང་ཡོད། ཡབ་ནས་བཀའ་སྩལ་དེ་ཐོབ་བོ། ཞེས་གསུངས་སོ༎

༡༩ ཞལ་གདམས་དེའི་རྐྱེན་གྱིས། ཡ་ཧུ་དཱ་པའི་ཁྲོད་དུ་སླར་མི་མཐུན་པ་བྱུང་ནས།

༢༠ མང་པོས། ཁོ་འགོང་པོ་ཞུགས་ཤིང་སྨྱོ་བས། ཅི་ཉན་སྨྲས།

༢༡ གཞན་རེས། གསུང་འདི་འགོང་ཞུགས་ཀྱི་རྒྱ་ལབ་མིན། འགོང་པོས་ལོང་བའི་མིག་འབྱེད་ནུས་སམ་སྨྲས་སོ༎

༢༢ དགུན་ཁ་ཡེ་རུ་ཤ་ལེམ་དུ་བསྔོ་བའི་དུས་ཆེན་གྱི་དུས་སུ།

༢༣ ཡེ་ཤུ་མཆོད་ཁང་དུ་ཤ་ལོ་མོའི་ཡབ་རིང་ནང་འཆག་པ་དང་།

༢༤ ཡ་ཧུ་དཱ་པ་རྣམས་ཁོང་ལ་འཁོར་ནས། ནམ་ཐུག་ང་ཚོ་ཐེ་ཚོམ་སྐྱེད་དུ་འཇུག ཁྱེད་མཱ་ཤི་ཀ་ཡིན་ན། གསལ་པོར་གསུང་ཞིག་ཞུས་སོ།

༢༥ ཡེ་ཤུས་བཀའ་ལན་དུ། ངས་སྨྲས་ཀྱང་ཁྱེད་ཚོ་ཡིད་མི་ཆེས་སོ། ཡབ་ཀྱི་མཐུ་ལས་བྱེད་པའི་ངའི་བྱ་བ་འདི་ཚོས། ང་ལ་དཔང་པོ་བྱེད་དོ།

༢༦ ཁྱེད་ངའི་ལུག་མིན་པས་ཡིད་མི་ཆེས་སོ།

༢༧ ངའི་ལུག་གིས་ངའི་སྐད་ལ་ཉན་ཏེ། ངས་དེ་རྣམས་ངོ་ཤེས་པས། ང་ལ་འབྲང་ངོ་།

༢༨ ངས་དེ་ཚོར་ཚེ་མཐའ་མེད་པ་གཏོང་བས། དེ་རྣམས་ནམ་ཡང་མི་འཆི། སུས་ཀྱང་ངའི་ལག་ནས་འཕྲོག་མི་ཐུབ་བོ།

༢༩ ང་ལ་དེ་རྣམས་སྩལ་བའི་ངའི་ཡབ་ཀུན་ལས་མཆོག་ཡིན་ཏེ། ཡབ་ཀྱི་ཕྱག་ནས་སུས་ཀྱང་འཕྲོག་མི་ཐུབ་བོ།

༣༠ ང་དང་ཡབ་གཅིག་ཡིན་ཞེས་གསུངས་སོ༎

༣༡ ཡ་ཧུ་དཱ་པ་རྣམས་ཀྱིས་ཁོང་རྡོ་རུབ་ལ་གཏོང་དུ་སླར་རྡོ་བླངས་ཏེ།

༣༢ ཡེ་ཤུས། ངས་ཁྱེད་ལ་ཡབ་ཀྱི་ཕྱོགས་ནས་ལས་བཟང་མང་པོ་བསྟན་པ་ཡིན། དེ་ལས་གང་གི་ཕྱིར་ང་རྡོ་རུབ་ལ་གཏོང་གསུངས་སོ།

༣༣ ཞུ་ལན་དུ། ལས་བཟང་གི་ཕྱིར་མིན་ཏེ། ཁྱེད་མི་ཡིན་བཞིན་དཀོན་མཆོག་ཡིན་སྨྲ་ཞིང་། སྐུར་པ་འདེབས་པས་རྡོ་རུབ་གཏོང་ངོ་ཞུས་སོ།

༣༤ ཡེ་ཤུས་བཀའ་ལན་དུ། ཁྱེད་ཀྱི་བཀའ་ཁྲིམས་ནང་ཁྱེད་རྣམས་དཀོན་མཆོག་ཡིན་ངས་སྨྲས། ཞེས་བྲིས་མི་འདུག་གམ།

༣༥ གསུང་རབ་བཤིག་མི་ཐུབ། དཀོན་མཆོག་གི་བཀའ་ཐོབ་པ་རྣམས་ལ་དཀོན་མཆོག་འདོགས་པ་ཡིན་ནོ།

༣༦ ངས་དཀོན་མཆོག་གི་སྲས་ཡིན་ཟེར་བས། ཡབ་ཀྱིས་འདམས་ནས། འཇིག་རྟེན་དུ་མངགས་པ་དེ་ལ། སྐུར་པ་འདེབས་སོ་སྨྲའམ།

༣༧ གལ་ཏེ་ངས་ངའི་ཡབ་ཀྱི་བྱ་བ་མི་བྱེད་ན་ང་ལ་ཡིད་མ་ཆེས་ཤིག

༣༨ ཇི་སྟེ་བྱེད་ན། ང་ལ་ཡིད་མི་ཆེས་ཀྱང་བྱ་བ་ལ་ཡིད་ཆེས་ཤིག དེ་ནས་ཡབ་ངའི་ནང་ཡོད་པ་དང་། ང་ཡབ་ཀྱི་ནང་དུ་ཡོད་པ་ཁྱེད་ཀྱིས་ཤེས་ཤིང་། ཁོང་དུ་ཆུད་པར་འགྱུར་གསུངས་སོ།

༣༩ དེ་ཚོས་སླར་ཁོང་འཛིན་པར་རྩམ་ཡང་། དེ་ཚོའི་ལག་ནས་ཐར་ཏོ༎

༤༠ ཁོང་སླར་ཡོར་དན་ཆུ་བོའི་ཕ་རོལ་དུ། ཡོ་ཧ་ནན་གྱིས་ཁྲུས་བཏང་སར་ཕེབས་ནས་བཞུགས་སོ།

༤༡ དེར་མི་མང་པོ་མཇལ་ནས། འདི་སྐད་དུ། ཡོ་ཧ་ནན་གྱིས་ལྟས་མ་བསྟན་ཀྱང་། སྐྱེས་བུ་འདིའི་སྐོར་དུ་བཤད་ཚད་བདེན་ནོ་ཟེར་ཞིང་།

༤༢ ཁོང་ལ་དད་པར་གྱུར་ཏོ༎

༡༡

མིར་ཡམ་དང་དེའི་ཨ་ཆེ་མར་ཐཱའི་ཡུལ་ཚོ་བེད་ཨན་ཡཱ་པ་ལཱ་ཟར་བྱ་བ་ན་བར་གྱུར་ཏོ།

༢ ན་བའི་ལཱ་ཟར་ནི། གཙོ་བོ་ལ་སྤོས་ཆུ་བྱུགས་ནས། ཁོང་གི་ཞབས་སྐྲས་ཕྱིས་པའི་མིར་ཡམ་གྱི་མིང་པོ་ཡིན་པས།

༣ སྲིང་མོ་གཉིས་ཀྱིས། གཙོ་བོ། ཁྱེད་ཀྱི་གཅེས་པའི་ལཱ་ཟར་ནའོ་ཞེས་ཞུ་ལོན་ཕུལ་ཏོ།

༤ ཡེ་ཤུས་དེ་གསན་ནས། ནད་འདི་འཆི་བའི་རྒྱུ་མ་ཡིན། དཀོན་མཆོག་གི་དཔལ་གྱི་ཕྱིར་དུ་ཡིན། དེའི་སྒོ་ནས་དཀོན་མཆོག་གི་སྲས་ལ་དཔལ་འབྱུང་ངོ་གསུངས་སོ།

༥ ཡེ་ཤུས་མར་ཐཱ་དང་དེའི་ནུ་མོ་དང་ལཱ་ཟར་ལ་བྱམས་པར་མཛད་དོ།

༦ ཁོ་ན་བ་གསན་ཀྱང་། ཁོང་བཞུགས་ཡོད་ས་དེར་ད་དུང་ཞག་གཉིས་བཞུགས་སོ།

༧ དེའི་རྗེས་སུ་ཉེ་གནས་རྣམས་ལ། སླར་ཡ་ཧུ་དཱ་ཡུལ་ལ་འགྲོའོ་གསུངས་ནས།

༨ དེ་ཚོས། སྟོན་པ། ཁ་སང་རང་ཡ་ཧུ་དཱ་པ་རྣམས་ཀྱིས་ཁྱེད་རྡོ་རུབ་ལ་གཏོང་བར་བརྩམས་ཀྱང་། དེར་སླར་ཕེབས་སམ་ཞུས་པས།

༩ བཀའ་ལན་དུ། ཉིན་མོ་གཅིག་ལ་ཆུ་ཚོད་བཅུ་གཉིས་མེད་དམ། ཉིན་མོ་ལ་འགྲུལ་བ་དེ། འཇིག་རྟེན་གྱི་འོད་མཐོང་བས། རྐང་པ་མི་འཁད་དོ།

༡༠ མཚན་མོར་འགྲུལ་བ་དེའི་ནང་ན་འོད་མེད་པས། རྐང་པ་འཁད་དོ།

༡༡ ཞེས་དང་། ང་ཚོའི་མཛའ་བོ་ལཱ་ཟར་གཉིད་ལ་སོང་ཡང་། ང་ཁོའི་གཉིད་སད་དུ་འགྲོའོ། གསུངས་པས།

༡༢ ཉེ་གནས་ཚོས། གཙོ་བོ། ཁོ་གཉིད་ལ་སོང་ཡོད་ན་ཕན་འོང་ཞུས་སོ།

༡༣ ཡེ་ཤུས་ཁོ་ཤི་བའི་སྐོར་དུ་གསུངས་ཀྱང་། དེ་ཚོས་ངལ་གསོའི་གཉིད་ཡིན་བསམས་པས།

༡༤ ཡེ་ཤུས་དེ་ཚོར་གསལ་པོར། ལཱ་ཟར་ཤིའོ།

༡༥ ཁྱེད་ཀྱིས་དད་པའི་ཕྱིར། ཁྱེད་ལ་ལྟ་སྟེ། ང་སྔོན་དུ་དེར་མེད་པས་དགའ་འོ། ད་ཤོག དེའི་རྩར་འགྲོའོ་གསུངས་པས།

༡༦ ཉེ་གནས་མཚེ་མའམ་ཐོ་མཱས་ཉེ་གནས་གཞན་རྣམས་ལ། ཁོང་དང་མཉམ་དུ་འཆི་བར་ང་ཚོའང་འགྲོའོ་སྨྲས་སོ༎

༡༧ ཡེ་ཤུ་དེར་ཕེབས་ནས། ལཱ་ཟར་དུར་དུ་སྦས་ནས་ཞག་བཞི་སོང་བ་མཁྱེན་ཏོ།

༡༨ བེད་ཨན་ཡཱ་ནི། ཡེ་རུ་ཤ་ལེམ་དང་ཉེ་བར་དཔག་ཚད་གཅིག་ཙམ་ན་ཡོད་དེ།

༡༩ ཡ་ཧུ་དཱ་པ་མང་པོ་མར་ཐཱ་དང་མིར་ཡམ་ལ་མིང་པོའི་ཕྱིར་སེམས་གསོ་གཏོང་ཕྱིར་འོངས་སོ།

༢༠ མར་ཐཱས་ཡེ་ཤུ་ཕེབས་པ་ཐོས་ནས་བསུ་རུ་སོང་ཞིང་། མིར་ཡམ་ཁྱིམ་ན་བསྡད་དོ།

༢༡ མར་ཐཱས་ཡེ་ཤུ་ལ། གཙོ་བོ། ཁྱེད་འདིར་བཞུགས་ཡོད་པ་ཡིན་ན། ངའི་མིང་པོ་མ་ཤི་བ་ཡིན།

༢༢ ཁྱེད་ཀྱིས་དཀོན་མཆོག་ལ་ཅི་ཞུ་ནའང་གནང་བ་ངས་ཤེས་ཞུས་སོ།

༢༣ ཡེ་ཤུས། ཁྱོད་ཀྱི་མིང་པོ་གསོན་པོར་ལང་འོང་གསུངས་པས།

༢༤ མར་ཐཱས་མཐའ་མའི་ཉིན་མོར་ཐམས་ཅད་ལང་ཙ་ན། ཁོའང་ལང་བ་ངས་ཤེས་ཞུས་སོ།

༢༥ ཡེ་ཤུས། ལང་བ་དང་གསོན་པ་ཉིད་ནི་ང་ཡིན། སུའང་ང་ལ་དད་པ་དེ་འཆི་ནའང་གསོན་འོང་།

༢༦ གསོན་པ་དེ་ནམ་ཡང་མི་འཆིའོ། འདི་ལ་ཁྱོད་དད་དམ་གསུངས་སོ།

༢༧ མོས། དད་དོ་གཙོ་བོ་ལགས། ཁྱེད་དཀོན་མཆོག་གི་སྲས་མཱ་ཤི་ཀ་འཇིག་རྟེན་དུ་འབྱོན་པ་དེ་ཡིན་པར་དད་དོ༎

༢༨ ཞེས་ཞུས་ནས་སོང་སྟེ། གསང་བར་མིར་ཡམ་བོས་ཏེ། སྟོན་པ་ཕེབས་ཤིང་ཁྱོད་ལ་བཀའ་གནང་ངོ་སྨྲས་པ་དང་།

༢༩ མིར་ཡམ་ཐོས་པ་ཙམ་གྱིས་ལངས་ནས་ཁོང་གི་དྲུང་དུ་སོང་ངོ་།

༣༠ ཡེ་ཤུ་ད་དུང་ཡུལ་ཚོར་མ་ཕེབས་པར། མར་ཐཱས་མཇལ་ས་རུ་བཞུགས་ཡོད་དེ།

༣༡ ཁང་པར་མིར་ཡམ་ལ་སེམས་གསོ་གཏོང་བའི་ཡ་ཧུ་དཱ་པ་རྣམས་ཀྱིས། མིར་ཡམ་རིངས་པས་ལངས་ནས་འགྲོ་བ་མཐོང་བས། དུར་ཁུང་དུ་ངུ་རུ་འགྲོའོ་བསམས་ཏེ། ཕྱི་བཞིན་སོང་ངོ་།

༣༢ མིར་ཡམ་ཡེ་ཤུ་བཞུགས་སར་བསླེབས་ཏེ། མཇལ་བ་དང་ཞབས་ཀྱི་དྲུང་དུ་འགྱེལ་ཏེ། གཙོ་བོ། ཁྱེད་འདི་རུ་བཞུགས་ཡོད་པ་ཡིན་ན། ངའི་མིང་པོ་མ་ཤི་བ་ཡིན་ཞུས་སོ།

༣༣ མོ་དང་དེ་མཉམ་འོངས་པའི་ཡ་ཧུ་དཱ་པ་རྣམས་ངུ་བ་གཟིགས་ནས། ཤིན་ཏུ་ཐུགས་འཚེར་ཞིང་འཁྲུགས་ཏེ།

༣༤ ཁོ་ག་རུ་བཞག་ཡོད་གསུངས་པས། དེ་ཚོས་གཙོ་བོ། ཕེབས་ནས་གཟིགས་ཤིག་ཞུས་སོ།

༣༥ ཡེ་ཤུ་ཡང་བཤུམས་སོ།

༣༦ ཡ་ཧུ་དཱ་པ་ཚོས། ལྟོས། ཁོང་གིས་དེ་ལ་ཇི་ཙམ་བྱམས་སོ་སྨྲས་སོ།

༣༧ འོན་ཀྱང་ཁ་ཅིག་གིས། ལོང་བའི་མིག་ཕྱེ་མཁན་འདིས། ལཱ་ཟར་འཆི་བ་ལས་སྐྱོབ་མ་ཐུབ་བམ་སྨྲས་སོ༎

༣༨ ཡེ་ཤུ་སླར་ཐུགས་འཚེར་ཞིང་དུར་ཁུང་གི་རྩར་ཕེབས་སོ། དེ་ནི་རྡོ་ཆེན་པོས་བཀབ་ཡོད་པའི་བྲག་ཕུག་ཅིག་སྟེ།

༣༩ ཡེ་ཤུས་རྡོ་སྒྲིལ་ཞིག་གསུངས་པས། གཤིན་པོའི་སྲིང་མོ་མར་ཐཱས། གཙོ་བོ། ད་ཞག་བཞི་སོང་བས། དྲི་མ་བྲོ་ལས་ཆེ་ཞུས་པ་དང་།

༤༠ ཡེ་ཤུས། ཁྱོད་ཀྱིས་དད་པ་བྱེད་ན། དཀོན་མཆོག་གི་ནུས་མཐུ་མཐོང་འོང་ངས་མ་སྨྲས་སམ་གསུངས་པས།

༤༡ དེ་ཚོས་རྡོ་སྒྲིལ་ཏོ། ཡེ་ཤུས་ནམ་མཁར་གཟིགས་ཤིང་། ཡབ་ལགས། ཁྱེད་ཀྱིས་ང་ལ་གསན་པས། ངས་གཏང་རག་འབུལ་ལོ།

༤༢ ཁྱེད་ཀྱིས་རྟག་ཏུ་ང་ལ་གསན་པ་ངས་ཤེས་ཀྱང་། འཁོར་ཡོད་པའི་མི་ཚོགས་འདིས། ང་མངགས་མཁན་ནི་ཁྱེད་ཡིན་པར་དད་པའི་ཕྱིར། ཞུ་བ་འདི་འབུལ་ལོ།

༤༣ ཞེས་གསུངས་ཏེ། གསུངས་སྐད་ཆེན་པོས། ལཱ་ཟར། ཐོན་ཤོག གསུངས་སོ།

༤༤ རྐང་ལག་རས་ཀྱིས་བསྡམས་ནས། གདོང་ལ་ལག་ཕྱིས་བཏུམ་ཡོད་པར། གཤིན་པོ་ཐོན་འོངས་སོ། ཡེ་ཤུས་དེ་ཚོར། ཁོ་བཀྲོལ་ནས་འགྲོར་ཆུག་གསུངས་སོ༎

༤༥ མིར་ཡམ་གྱི་རྩར་འོངས་ནས། ཡེ་ཤུའི་མཛད་རྒྱ་མཐོང་བའི་ཡ་ཧུ་དཱ་པ་མང་པོས་ཁོང་ལ་དད་པ་བྱས་སོ།

༤༦ ཁ་ཅིག་ཕ་རུ་ཤི་པ་རྣམས་ཀྱི་རྩར་སོང་ནས། ཡེ་ཤུའི་མཛད་རྒྱུ་བཤད་པས།

༤༧ བླ་ཆེན་དང་ཕ་རུ་ཤི་པ་རྣམས་འཛོམས་ནས་གྲོས་བྱས་ཏེ། མི་འདིས་ལྟས་མང་པོ་སྟོན་པས། ཅི་བྱ།

༤༨ ཁོ་ལ་འདི་ལྟར་བྱེད་འཇུག་ན། ཐམས་ཅད་ཁོ་ལ་དད་པར་འགྱུར། ཡང་རོ་མཱ་པ་འོངས་ནས། ང་ཚོའི་གནས་དམ་པ་དང་མི་བརྒྱུད་རྣམས་ལེན་པར་འགྱུར་སྨྲས་སོ།

༤༩ ལོ་དེའི་བླ་ཆེན་ཡིན་པའི་ཀ་ཡ་ཕཱ་བྱ་བ་དེས། ཁྱེད་ཀྱིས་ཅིའང་མི་ཤེས་སོ།

༥༠ མི་བརྒྱུད་ཧྲིལ་པོ་མི་སྟོངས་པར། མི་སྡེའི་དོན་དུ་མི་གཅིག་འཆི་བ་དེ་ལེགས་པ་ཁྱེད་ཀྱིས་མི་ཤེས་སོ་ཞེས་སྨྲས་སོ།

༥༡ དེ་རང་བཞིན་གྱིས་མ་སྨྲས་ཀྱི་ལོ་དེའི་བླ་ཆེན་ཡིན་པས། ཡེ་ཤུ་མི་བརྒྱུད་ཀྱི་དོན་དུ་མ་ཟད།

༥༢ གྱེས་ཡོད་པའི་དཀོན་མཆོག་གི་སྲས་རྣམས་གཅིག་ཏུ་བསྡུ་བའི་ཕྱིར་འགྲོང་བའི་ལུང་བསྟན་པ་ཡིན་ནོ།

༥༣ དེ་ནས་ཕྱིན་དེ་ཚོས་ཁོང་འགྲོང་བའི་གྲོས་བྱས་པས།

༥༤ ཡེ་ཤུ་ཡ་ཧུ་དཱ་པའི་ཁྲོད་དུ་མི་རྒྱུ་ཞིང་། འབྲོག་སྟོང་དང་ཉེ་བའི་ཨེབ་ར་ཨིམ་བྱ་བའི་གྲོང་ཁྱེར་དུ་ཕེབས་ཏེ། ཉེ་གནས་དང་མཉམ་དུ་བཞུགས་སོ༎

༥༥ ཡ་ཧུ་དཱ་པའི་པེ་སག་གི་དུས་ཆེན་དང་ཉེ་བས། པེ་སག་ལས་སྔོན་ལ་ཕྱོགས་མི་མང་པོ་གཙང་སྦྲ་བྱེད་པར་ཡེ་རུ་ཤ་ལེམ་དུ་སོང་ངོ་།

༥༦ དེ་རྣམས་ཡེ་ཤུ་བཙལ་ཞིང་མཆོད་ཁང་ནང་ཡོད་པ་ལས། ཕན་ཚུན་གླེང་ཞིང་། ཅི་སེམས། དུས་ཆེན་ལ་མི་ཕེབས་སམ་ཟེར་ཏོ།

༥༧ སུ་ལ་ཡེ་ཤུ་བཞུགས་སའི་རྒྱུས་ཡོད་ན་ང་ཚོར་འཆད་དགོས་སོ་ཞེས་བླ་ཆེན་དང་ཕ་རུ་ཤི་པ་རྣམས་ཀྱིས། ཁོང་འཛིན་པའི་ཕྱིར་བཀའ་བཀོད་དོ༎

༡༢

པེ་སག་ལས་ཞག་དྲུག་གི་སྔོན་ལ། གཤིན་པོའི་ཁྲོད་ལས་བསླངས་པའི་ལཱ་ཟར་གྱི་ཡུལ་བེད་ཨན་ཡཱ་རུ་ཡེ་ཤུ་བྱོན་ནོ།

༢ དགོངས་ཟས་བཤམས་ནས། མར་ཐཱས་འདྲེན་ཞིང་། ལཱ་ཟར་ཁོང་མཉམ་མགྲོན་པོའི་ཁྲོད་དུ་ཡོད་དོ།

༣ མིར་ཡམ་གྱིས་ཤིན་ཏུ་རིན་ཆེ་བའི་སྤོས་ཆུ་དྭངས་མ་ཉ་ག་གསུམ་བླངས་ནས། ཡེ་ཤུའི་ཞབས་ལ་བསྐུས་ཏེ། སྐྲ་དང་མཉམ་ཕྱིས་པ་དང་། ཁང་པ་སྤོས་ཆུའི་དྲི་ཞིམ་གྱིས་གང་ངོ་།

༤ ཁོང་འཛིན་དུ་འཇུག་པའི་ཉེ་གནས་ཡིན་པ་ཀར་ཡོད་པ་ཡུ་དཱས།

༥ སྤོས་ཆུ་འདི་དངུལ་ཊཾ་གསུམ་བརྒྱ་ལ་བཙོངས་ནས་དབུལ་པོར་ཅི་ལ་མ་བཏང་།

༦ ཞེས་དབུལ་པོ་ལ་བརྩེ་བས་མ་སྨྲས། ཁོ་རྐུན་མ་ཡིན་ཏེ། དངུལ་ཁུག་ཁོའི་ལག་ཏུ་ཡོད་ཅིང་། དེའི་ནང་དུ་བླུག་པ་རྣམས་ཁོས་ལོངས་སྤྱོད་པས་དེ་ལྟར་སྨྲས་སོ།

༧ ཡེ་ཤུས། ཅོག་གེར་འཇོག ང་བསྐུང་བའི་ཉིན་མོའི་བར་སྤོས་ཆུ་འདི་འཇོག་ཏུ་ཆུག

༨ དབུལ་པོ་རྒྱུན་དུ་ཁྱེད་རྩར་ལུས་ཀྱང་། ང་རྒྱུན་དུ་ཁྱེད་རྩར་མི་ལུས་གསུངས་སོ༎

༩ ཡ་ཧུ་དཱ་པའི་མི་ཚོགས་ཀྱིས་ཁོང་དེར་བཞུགས་པ་ཐོས་ནས། ཡེ་ཤུ་མ་ཟད། གཤིན་པོའི་ཁྲོད་ལས་བསླངས་པར་མཛད་པའི་ལཱ་ཟར་ལའང་བལྟ་རུ་འོངས་སོ།

༡༠-༡༡ ལཱ་ཟར་གྱི་རྐྱེན་གྱིས་ཡ་ཧུ་དཱ་པ་མང་པོ་སོང་ནས་ཡེ་ཤུ་ལ་དད་པ་བྱས་པས། བླ་ཆེན་དག་གིས་ལཱ་ཟར་ཡང་གསོད་པའི་ཇུས་བཤམས་སོ༎

༡༢ དེའི་སང་ཉིན་དུས་ཆེན་ལ་འོངས་པའི་མི་ཚོགས་ཀྱིས། ཡེ་ཤུ་ཡེ་རུ་ཤ་ལེམ་ལ་ཕེབས་པ་ཐོས་ནས།

༡༣ ཁ་ཟུར་ཤིང་གི་ཡལ་ག་འཁུར་ཏེ་གདན་བསུ་ཞུ་བར་ཐོན་ཏེ། ཧོ་ཤི་ཨན་ནཱ་༼བོད་སྐད་དུ་སྐྱབས་སུ་གསོལ།༽ གཙོ་བོའི་ཕྱོགས་ནས་འབྱོན་པའི་ཨིས་ར་ཨེལ་གྱི་རྒྱལ་པོ་བཀྲ་ཤིས་ཤོག་ཅེས་འབོད་བསྒྲགས་སོ།

༡༤-༡༥ མདོ་ན།

ཙི་ཨོན་བུ་མོ་མ་འཇིགས་ཤིག།

བོང་བུའི་ཀུ་རུག་ལ་ཆིབས་ཏེ༎

ཁྱོད་ཀྱི་རྒྱལ་པོ་ཕེབས་པ་ལྟོས༎

ཞེས་བྲིས་པ་བཞིན་དུ། བོང་གསར་ཞིག་ཐོབ་ནས་ཡེ་ཤུ་དེ་ལ་བཅིབས་སོ།

༡༦ ཉེ་གནས་རྣམས་ཀྱིས་འདིའི་དོན་སྔོན་ལ་མ་གོ་ནའང་། ཡེ་ཤུ་དཔལ་དང་ལྡན་པའི་རྗེས་སུ། གསུང་དེ་ཁོང་གི་སྐོར་བྲིས་ཡོད་པ་དང་། དེ་དག་གིས་ཁོང་ལ་དེ་བཞིན་དུ་བྱས་པ་དྲན་ནོ།

༡༧ ལཱ་ཟར་དུར་ཁུང་གི་ནང་ནས་བོས་ཏེ་གཤིན་པོའི་ཁྲོད་ནས་བསླངས་པའི་ཚེ་ཁོང་མཉམ་ཡོད་པའི་མི་ཚོགས་ཀྱིས་དཔང་པོ་བྱས་པས།

༡༨ མང་པོས་ཁོང་གིས་བསྟན་པའི་ལྟས་དེའི་སྐོར་ཐོས་ནས། ཁོང་གདན་བསུ་ཞུ་རུ་སོང་ངོ་།

༡༩ ཕ་རུ་ཤི་པ་རྣམས་ཀྱིས། མི་ཐམས་ཅད་ཁོའི་རྗེས་སུ་འབྲང་བས། ང་ཚོས་ཅི་བྱེད་ཀྱང་མི་ཕན་པར་མཐོང་ངོ་ཞེས་ཕན་ཚུན་སྨྲས་སོ༎

༢༠ དུས་ཆེན་གྱི་སྐབས་སུ་བསྙེན་བཀུར་བྱེད་དུ་འོངས་པའི་ཁྲོད་ན་ཧེལ་ལེན་པ་འགའ་རེ།

༢༡ ག་ལིལ་གྱི་བེད་ཙ་ཡི་དཱ་པ་ཕི་ལིབ་ཀྱི་རྩར་འོངས་ནས། ཇོ་བོ། ང་ཚོ་ཡེ་ཤུ་མཇལ་བར་འདོད་དོ་ཟེར་བ་དང་།

༢༢ ཕི་ལིབ་སོང་ནས་ཨན་དྲེ་ཨ་ལ་བཤད་དོ། ཨན་དྲེ་ཨ་དང་ཕི་ལིབ་སོང་ནས་ཡེ་ཤུ་ལ་ཞུས་སོ།

༢༣ ཡེ་ཤུས་དེ་གཉིས་ལ། མིའི་བུ་དཔལ་དང་ལྡན་པའི་དུས་ཚོད་རན།

༢༤ གྲོའི་འབྲུ་རྡོག་སའི་ནང་ལྷུང་ནས་མ་ཤི་ན་གཅིག་པོར་ལུས། ཤི་ན་འབྲས་བུ་མང་པོ་སྐྱེས་ཞེས་ངས་བདེན་པར་ཟེར།

༢༥ རང་སྲོག་ལ་གཅེས་པ་དེས་སྲོག་བརླག་པར་འགྱུར། འཇིག་རྟེན་འདིར་རང་སྲོག་ལ་མི་གཅེས་པ་དེས། ཚེ་མཐའ་མེད་པའི་ཕྱིར་སྲོག་སྐྱོབ་པར་འགྱུར།

༢༦ ང་ལ་ཞབས་ཏོག་ཞུ་འདོད་པ་དེ། ངའི་རྗེས་སུ་འབྲོངས་ཤིག ང་ཡོད་སར་ངའི་ཞབས་ཕྱིའང་ཡོད་པར་འགྱུར། ང་ལ་ཞབས་ཏོག་བྱེད་པ་དེ་ལ། ཡབ་ཀྱི་བཀུར་སྟི་མཛད་འོང་།

༢༧ ད་ངའི་སེམས་འཁྲུགས་སོ། ཡབ་ལགས། དུས་ཚོད་འདི་ལས་ང་སྐྱོབ་པར་མཛོད་ཅེས་ཞུའམ། མ་ཡིན་ཏེ། དོན་འདིའི་ཕྱིར་དུས་ཚོད་འདིའི་བར་ཐུག་ང་འོངས་པ་ཡིན།

༢༨ ཡབ་ལགས། ཁྱེད་ཉིད་དཔལ་དང་ལྡན་པར་མཛོད་ཅིག་གསུངས་པ་དང་། ནམ་མཁའ་ནས་དཔལ་དང་ལྡན་ཏེ། སླར་དཔལ་དང་ལྡན་པར་འགྱུར། ཞེས་པའི་སྒྲ་བྱུང་ངོ་།

༢༩ དེར་ཡོད་པའི་མི་ཚོགས་ཀྱིས་སྒྲ་ཐོས་ནས། ལ་ལས་འབྲུག་ལྡིར་བྱུང་སྨྲས་སོ། ལ་ལས་ཕོ་ཉས་གསུང་བྱོན་པ་ཡིན་སྨྲས་སོ།

༣༠ ཡེ་ཤུས། སྒྲ་འདི་ངའི་དོན་དུ་མ་འོངས་ཀྱིས། ཁྱེད་ཀྱི་དོན་དུ་འོངས་པ་ཡིན།

༣༡ ད་འཇིག་རྟེན་འདི་ལ་ཞལ་ཆེ་གཅད་པའི་དུས་ཡིན། ད་འཇིག་རྟེན་གྱི་དབང་པོ་ཕྱིར་བསྐྲད་འོང་།

༣༢ ས་གཞི་ལས་སྒྲེངས་ནས། མི་ཐམས་ཅད་ངའི་རྩར་འདྲེན་པར་བྱའོ།

༣༣ ཞེས་ཉིད་ཀྱི་འགྲོང་ལུགས་བསྟན་པར་མཛད་དོ།

༣༤ མི་ཚོགས་ཀྱིས། ང་ཚོས་བཀའ་ཁྲིམས་ལས། མཱ་ཤི་ཀ་རྒྱུན་དུ་བཞུགས་པར་འགྱུར་ཞེས་ཐོས་ཀྱང་། ཁྱེད་ཀྱིས་མིའི་བུ་སྒྲེང་བར་དགོས་གསུང་བ་དེ་ཅི་ཡིན། མིའི་བུ་དེ་སུ་ཡིན་ཞུས་པས།

༣༥ ཡེ་ཤུས། ད་དུང་རེ་ཞིག་ཁྱེད་ཀྱི་དཀྱིལ་དུ་འོད་ཡོད། མུན་པས་ཁྱེད་ལ་མི་ནོན་པའི་ཕྱིར། འོད་ཡོད་རིང་འགྲུལ་ཞིག མུན་པར་འགྲུལ་བ་དེས་གར་འགྲོ་བ་མི་ཤེས་སོ།

༣༦ འོད་ཡོད་རིང་དུ་འོད་ཀྱི་སྲས་ལ་འགྱུར་བའི་ཕྱིར། འོད་ལ་དད་པ་བྱོས་ཤིག་ཅེས་གསུངས་ཏེ། དེ་ཚོར་མི་སྣང་བར་བཞུགས་སོ༎

༣༧ ཡེ་ཤུས་དེ་ཚོའི་མདུན་དུ་ལྟས་དེ་ཙམ་སྟོན་པར་མཛད་ཀྱང་། ཁོང་ལ་དད་པ་མ་བྱས་པས།

༣༨ ལུང་སྟོན་པ་ཡེ་ཤ་ཡཱས། ཀྱེ་གཙོ་བོ།

ང་ཚོའི་ཕྲིན་ལ་སུས་ཡིད་ཆེས༎

གཙོ་བོའི་ཕྱག་ཀྱང་མི་མངོན་ནོ༎

ཞེས་གསུངས་པ་དེ་གྲུབ་བོ།

༣༩ ཡེ་ཤ་ཡཱས་སླར་འདི་སྐད་དུ།

༤༠ དེ་ཚོས་མིག་གིས་མི་མཐོང་ཕྱིར༎

དེ་ཚོས་སྙིང་གིས་མི་གོ་ཕྱིར༎

གསོ་རུ་ང་དྲུང་མི་འོངས་ཕྱིར༎

ཁོང་གིས་དེ་ཚོ་ལྡོངས་པར་མཛད༎

དེ་ཚོའི་སྙིང་ཡང་གྱོང་པོར་མཛད༎

ཞེས་གསུངས་པ་ལྟར། དེ་ཚོས་དད་པ་བྱེད་མ་ཐུབ་བོ།

༤༡ ཡེ་ཤ་ཡཱས་ཁོང་གི་དཔལ་མཐོང་ནས། ཁོང་གི་སྐོར་དེ་སྐད་སྨྲས་པ་ཡིན་ནོ།

༤༢ དེ་ནས་མི་མང་པོ་མ་ཟད་དཔོན་པོ་རེས་ཀྱང་ཁོང་ལ་དད་པ་ཞུས་མོད། འོན་ཀྱང་ཕ་རུ་ཤི་པས་འདུ་ཁང་གི་ཁྱུ་ནས་འབུད་པའི་འཇིགས་པས། ཁས་མ་བླངས་སོ།

༤༣ དེ་ཚོ་དཀོན་མཆོག་གི་བཀུར་སྟི་ལས། མིའི་བཀུར་སྟི་ལ་ལྷག་པར་ཆགས་པས་སོ༎

༤༤ དེ་ནས་ཡེ་ཤུས་གསུང་སྐད་ཆེན་པོས་འདི་སྐད་དུ། ང་ལ་དད་པ་བྱེད་པ་དེས། ང་ལ་དད་པ་མི་བྱེད་ཀྱིས། མངགས་མཁན་ཁོང་ལ་དད་པ་བྱེད།

༤༥ ང་ཉིད་སུས་མཐོང་དེ་ཡིས་ནི། ང་ཉིད་མངགས་མཁན་ཉིད་མཇལ་ལོ།

༤༦ ང་ལ་དད་པ་བྱེད་པ་རྣམས། མུན་པའི་ནང་དུ་མི་ལུས་ཕྱིར། ང་ནི་འོད་ལྟར་ས་གཞིར་འོངས།

༤༧ ང་ཡི་བཀའ་ཐོས་མི་སྲུང་ན། ཞལ་ཆེ་གཅོད་མཁན་ང་མིན་ནོ། ཞལ་ཆེ་གཅོད་དུ་ང་མ་འོངས། འཇིག་རྟེན་སྐྱོབ་ཏུ་ང་འོངས་སོ།

༤༨ སུ་ཡིས་ང་སྤངས་བཀའ་མི་བླང་། དེ་ལ་ཞལ་ཆེ་གཅོད་མཁན་ཡོད། ང་ཡི་ཞལ་གདམས་དེ་རང་གིས། མཐའ་མའི་ཉིན་མོར་ཞལ་ཆེ་གཅད།

༤༩ ངས་ནི་རང་གིས་ཅང་མ་སྨྲས། ཟེར་དགོས་པ་དང་བཤད་དགོས་པ། མངགས་པའི་ཡབ་ཀྱིས་བཀའ་གནང་ཡོད།

༥༠ ཁོང་གིས་གནང་བའི་བཀའ་དེ་ངས། ཚེ་མཐའ་མེད་པ་ཡིན་པར་ཤེས། མདོར་ན་ང་ཡིས་ཅི་སྨྲ་བ། ཡབ་ཀྱིས་གསུངས་བཞིན་སྨྲས་པའོ༎

༡༣

དུས་ཆེན་པེ་སག་གི་སྔོན་དུ། ཡེ་ཤུས་འཇིག་རྟེན་འདི་ནས་ཡབ་ཀྱི་དྲུང་དུ་གཤེགས་པའི་དུས་ལ་བབས་པ་མཁྱེན་ཞིང་། འཇིག་རྟེན་འདི་ན་ཁོང་གི་གང་ཡིན་པ་རྣམས་ལ་སྔར་ཡང་བྱམས་ཤིང་། དུས་མཐའ་མའི་བར་དུ་ཡང་བྱམས་པར་མཛད་དོ།

༢ ཤི་མོན་གྱི་བུ་ཀར་ཡོད་པ་ཡུ་དཱའི་སྙིང་ནང་། བདུད་ཀྱིས་ཁོང་དགྲར་གཏད་པའི་བསམ་པ་སྐྱེད་དོ།

༣ ཡེ་ཤུས་ཡབ་ཀྱིས་ཐམས་ཅད་ཁོང་ལ་བཏད་པ་དང་། ཁོང་ཉིད་དཀོན་མཆོག་ནས་བྱུང་སྟེ། དཀོན་མཆོག་གི་དྲུང་དུ་འཕགས་པར་མཁྱེན་ཏེ། གསོལ་བ་བཞེས་པའི་ཚེ།

༤ གྲལ་ནས་བཞེངས་ཤིང་། ན་བཟའ་ཕུད་དེ། ལག་ཕྱིས་སྐུ་རྐེད་ལ་དཀྲིས་ཤིང་།

༥ གཞོང་པའི་ནང་ཆུ་བླུགས་ནས། ཉེ་གནས་རྣམས་ཀྱི་རྐང་པ་འཁྲུད་ཅིང་། དཀྲིས་ཡོད་པའི་ལག་ཕྱིས་ཀྱིས་འཕྱིས་སོ།

༦ ཤི་མོན་པེ་ཏྲོའི་རྩར་ཕེབས་པ་དང་། དེས་གཙོ་བོ་ཁྱེད་ཀྱིས་ངའི་རྐང་པ་བཀྲུའམ་ཞུས་པས།

༧ ཡེ་ཤུས། ངས་བྱེད་པ་འདི་ཁྱོད་ཀྱིས་ད་ལྟ་མི་གོ་ཡང་། རྗེས་སུ་གོ་འོང་གསུངས་སོ།

༨ པེ་ཏྲོས། ཁྱེད་ཀྱིས་ངའི་རྐང་པ་བཀྲུ་བ་ནམ་ཡང་མི་རིགས་སོ། ཞུས་པས། ཡེ་ཤུས། ངས་ཁྱོད་མི་བཀྲུ་ན། ཁྱོད་ལ་ང་དང་མཉམ་འབྲེལ་བ་མེད་གསུངས་སོ།

༩ ཤི་མོན་པེ་ཏྲོས། གཙོ་བོ། ངའི་རྐང་པ་མ་ཟད་མགོ་ལག་ཀྱང་འཁྲུད་པར་མཛོད་ཞུས་སོ།

༡༠ ཡེ་ཤུས། ཁྲུས་བྱས་པས་ལུས་མི་དག་པ་མེད་པས་རྐང་པ་མ་གཏོགས་འཁྲུད་དགོས་མེད། ཁྱོད་དག་པ་ཡིན། འོན་ཀྱང་ཐམས་ཅད་ནི་དག་པ་མིན་གསུངས་སོ།

༡༡ ཁོང་དགྲར་གཏད་མཁན་དེ་མཁྱེན་པས། ཐམས་ཅད་ནི་དག་པ་མིན་གསུངས་སོ༎

༡༢ དེ་ཚོའི་རྐང་པ་བཀྲུས་ཟིན་པ་དང་། ན་བཟའ་གསོལ་ནས། སླར་བཞུགས་ཏེ་དེ་ཚོར། ངས་ཁྱེད་ཚོར་ཅི་བྱས་པ་ཤེས་སམ།

༡༣ ཁྱེད་ཚོས་ང་ལ་སྟོན་པ་དང་གཙོ་བོ་ཟེར། ང་དེ་ཉིད་ཡིན་པས་དེ་ལེགས་པར་སྨྲས་སོ།

༡༤ གཙོ་བོ་དང་སྟོན་པ་ཡིན་བཞིན་དུ་ངས་ཁྱེད་ཚོའི་རྐང་པ་བཀྲུས་པས། ཁྱེད་ཚོས་ཀྱང་གཅིག་གིས་གཅིག་ལ་རྐང་པ་ལོས་ཀྱང་བཀྲུ་དགོས་སོ།

༡༥ ངས་ཁྱེད་ཚོར་གང་བྱས་པ་བཞིན་དུ། ཁྱེད་ཚོས་ཀྱང་བྱེད་པའི་ཕྱིར་དཔེར་བཞག་གོ།

༡༦ དཔོན་པོ་ལས་གཡོག་པོ་མི་ཆེ། མངགས་མཁན་ལས་སྐུ་ཚབ་མི་ཆེ་ཞེས་ངས་བདེན་པར་ཟེར།

༡༧ དེ་ཤེས་ནས་དེ་བཞིན་དུ་བྱེད་ན་ཁྱེད་ཚོ་བདེའོ།

༡༨ ངས་ཁྱེད་ཚང་མའི་སྐོར་མི་ཟེར་གྱིས། ངས་འདམས་པ་རྣམས་ངས་ཤེས་སོ། མདོ་ན། ངའི་ཟན་ཟོས་པ་དེས་ང་ལ་འཕྲ་རྒྱབས་སོ། ཞེས་གསུངས་པ་དེ་སྒྲུབ་པའི་ཚེ་ན།

༡༩ ཁྱེད་ཚོས་ང་དེ་ཉིད་ཡིན་པར་དད་པའི་ཕྱིར་དུ། མ་འབྱུང་བའི་སྔོན་དུ་ད་ལྟ་ཟེར་རོ།

༢༠ ངས་མངགས་པ་ཞིག་བསུ་བ་དེས་ང་རང་བསུའོ། ང་བསུ་བ་དེས་ང་མངགས་པ་ཁོང་བསུའོ་ཞེས་ངས་བདེན་པར་ཟེར་གསུངས་སོ༎

༢༡ དེ་གསུངས་ནས་ཡེ་ཤུ་ཐུགས་འཁྲུགས་ཏེ། ཁྱེད་ཚོ་ལས་གཅིག་གིས་ང་དགྲར་གཏད་འོང་ཞེས་ངས་བདེན་པར་ཟེར་གསུང་ཞིང་དཔང་པོ་མཛད་དོ།

༢༢ ཉེ་གནས་རྣམས་ཀྱིས་ཁོང་གིས་སུ་ལ་དམིགས་ནས་གསུངས་པར་རྣམ་རྟོག་སྐྱེས་ནས། གཅིག་གིས་གཅིག་ལ་བལྟས་སོ།

༢༣ ཉེ་གནས་ཀྱི་ནང་ནས་ཡེ་ཤུའི་ཐུགས་སུ་བྱོན་པ་དེ། ཡེ་ཤུའི་གཞོགས་ལ་བསྙེས་ཡོད་པ་ལས།

༢༤ ཤི་མོན་པེ་ཏྲོས་དེ་ལ། སུ་ལ་དམིགས་ནས་གསུངས་པ་ཡིན་ཞུས་ཤིག་ཟེར་ཏེ་བརྡ་གཏང་ངོ་།

༢༥ དེས་ཡེ་ཤུའི་སྐུ་བྲང་ལ་བསྙེས་ནས། གཙོ་བོ། སུ་ཡིན་ཞུས་པས།

༢༦ ཡེ་ཤུས། སུ་ལ་ངས་ཁམ་ཚད་འདི་སྦང་ནས་བཏང་བ་དེ་ཡིན་གསུངས་ནས། ཁམ་ཚད་སྦང་སྟེ་ཀར་ཡོད་པ་ཤི་མོན་གྱི་བུ་ཡུ་དཱ་ལ་སྩལ་ཏོ།

༢༧ ཁམ་ཚད་ཟོས་པ་ཙམ་གྱིས་ཁོ་ལ་བདུད་ཞུགས་སོ། ཡེ་ཤུས་ཁོ་ལ། ཅི་བྱེད་པ་དེ་མྱུར་དུ་བྱོས་ཤིག་གསུངས་སོ།

༢༨ ཁོ་ལ་ཅིའི་ཕྱིར་དེ་ལྟར་གསུངས་པ་གྲལ་དུ་ཡོད་པ་སུས་ཀྱང་མ་གོ་འོ།

༢༩ ཡུ་དཱའི་ལག་ཏུ་དངུལ་ཁུག་ཡོད་པས། འགའ་རེས་ཡེ་ཤུས་ཁོ་ལ། དུས་ཆེན་གྱི་ཕྱིར་དགོས་པ་རྣམས་ཉོས་ཤིག ཡང་ན་དབུལ་པོ་ལ་ཅི་ཞིག་ཐོང་གསུངས་པ་ཡིན་ནམ་བསམས་སོ།

༣༠ ཁམ་ཚད་དེ་ཟོས་མ་ཐག་ཏུ་ཁོ་སོང་ངོ་། དེ་དུས་མཚན་མོ་ཡིན་ནོ༎

༣༡ ཁོ་སོང་བ་དང་། ཡེ་ཤུས། ད་མིའི་བུ་དཔལ་དང་ལྡན་ཏེ། དཀོན་མཆོག་ཀྱང་ཁོང་གི་སྒོ་ནས་དཔལ་དང་ལྡན་ཏོ།

༣༢ དཀོན་མཆོག་གིས་ཀྱང་ཉིད་ཀྱི་ངང་ན་ཁོང་མྱུར་དུ་དཔལ་དང་ལྡན་པར་མཛད་པར་འགྱུར་རོ།

༣༣ ཀྱེ་བུ་རྣམས། རེ་ཞིག་ང་ཁྱེད་དང་མཉམ་ཡོད། ཁྱེད་ཚོས་ང་འཚོལ་ཡང་། ཡ་ཧུ་དཱ་པ་རྣམས་ལ་ངས་སྨྲས་པ་ལྟར། ང་འགྲོ་སར་ཁྱེད་འོང་མི་ཐུབ་ཟེར་རོ།

༣༤ ངས་ཁྱེད་ལ་བཀའ་གསར་པ་ཞིག་སྦྱིན་ནོ། གཅིག་གིས་གཅིག་ལ་བྱམས་པ་བྱོས་ཤིག ངས་ཁྱེད་ལ་བྱམས་པ་ལྟར། ཁྱེད་ཀྱང་གཅིག་གིས་གཅིག་ལ་བྱམས་པར་རིགས་སོ།

༣༥ ཕན་ཚུན་བྱམས་པ་བྱེད་ན། ཁྱེད་ཚོ་ངའི་ཉེ་གནས་ཡིན་པར་ཚང་མས་ཤེས་འོང་གསུངས་སོ༎

༣༦ ཤི་མོན་པེ་ཏྲོས། གཙོ་བོ། ཁྱེད་གང་དུ་ཕེབས་ཞུས་པའི་བཀའ་ལན་དུ། ང་འགྲོ་སར་ཁྱེད་ད་ལྟ་འབྲང་མི་ཐུབ་ཀྱང་། རྟིང་མར་འབྲང་བར་འགྱུར་རོ་གསུངས་སོ།

༣༧ པེ་ཏྲོས་གཙོ་བོ། ཁྱེད་ཀྱི་རྗེས་སུ་ང་ད་ལྟ་ཅི་ལ་འབྲང་མི་ཐུབ། ངས་ཁྱེད་ཀྱི་ཕྱིར་སྲོག་ཀྱང་གཏོང་བར་བྱའོ་ཞུས་སོ།

༣༨ ཡེ་ཤུས་བཀའ་ལན་དུ། སྲོག་གཏང་ངམ། ཁྱོད་ཀྱིས་ལན་གསུམ་ང་ལ་རྒྱབ་ལོག་མ་བྱས་པའི་བར་དུ་བྱ་སྐད་མི་གཏང་ཞེས་ངས་བདེན་པར་ཟེར༎

༡༤

ཁྱེད་ཀྱི་སྙིང་མ་འཁྲུག་ཅིག དཀོན་མཆོག་ལ་དད་ཅིང་། ང་ལའང་དད་པར་བྱོས་ཤིག

༢ ངའི་ཡབ་ཀྱི་ཕོ་བྲང་ནང་ཁང་བཟང་མང་པོ་ཡོད། དེ་མིན་ང་ཁྱེད་ཕྱིར་འདུག་སའི་གྲལ་བྱེད་དུ་འགྲོའོ་མི་ཟེར།

༣ ང་སོང་སྟེ་ཁྱེད་ཀྱི་ཕྱིར་འདུག་ས་བཤམ་པའི་རྗེས་སུ། ང་ཡོད་སར་ཁྱེད་ཀྱང་བསླེབས་པའི་ཕྱིར། ང་ལོག་འོང་སྟེ་ཁྱེད་ངའི་རྩར་འཁྲིད་འོང་།

༤ ང་འགྲོ་སའི་ལམ་ཁྱེད་ཀྱིས་ཤེས་སོ་གསུངས་སོ།

༥ ཐོ་མཱས་ཁོང་ལ་གཙོ་བོ། ཁྱེད་གང་དུ་ཕེབས་པ་མི་ཤེས་པས། ལམ་ཇི་ལྟར་དུ་ཤེས་ཞུས་པས།

༦ ཡེ་ཤུས་ང་ནི་ལམ་དང་། བདེན་པ་ཉིད་དང་། སྲོག་དེ་ཡིན། ང་མ་རྒྱུད་པར་སུའང་ཡབ་ཀྱི་དྲུང་དུ་མི་བསླེབ།

༧ ཁྱེད་ཀྱིས་ང་ཤེས་ན་ངའི་ཡབ་ཀྱང་ཤེས། ད་ནས་ཕྱིན་ཁོང་མཇལ་བས་ཤེས་སོ་གསུངས་པས།

༨ ཕི་ལིབ་ཀྱིས། གཙོ་བོ། ང་ཚོར་ཡབ་སྟོན་པར་མཛོད་ཅིག་དང་། ང་ཚོ་ཚིམ་པར་འགྱུར་རོ་ཞུས་སོ།

༩ ཡེ་ཤུས། ཕི་ལིབ། ང་ཁྱོད་མཉམ་འདི་ཙམ་བསྡད་ཀྱང་ད་དུང་ང་མ་ཤེས་སམ། ང་མཐོང་མཁན་དེས་ཡབ་མཇལ་བས། ཁྱོད་ཀྱིས་ཡབ་སྟོན་ཅི་ལ་ཟེར།

༡༠ ང་ཡབ་ཀྱི་ནང་ཡོད་དེ་ཡབ་ངའི་ནང་བཞུགས་པར་ཁྱོད་དད་པ་མི་བྱེད་དམ། ངས་འཆད་པའི་བཀའ་ངའི་ཕྱོགས་ནས་མིན། ངའི་ནང་བཞུགས་པའི་ཡབ་ཀྱིས་ཉིད་ཀྱི་ཕྲིན་ལས་མཛད་དོ།

༡༡ ང་ཡབ་ནང་དང་ཡབ་ངའི་ནང་བཞུགས་སོ་ཞེས་ངས་ཟེར་བ་ལ་དད་པ་བྱོས་ཤིག

༡༢ ང་ཡབ་ཀྱི་དྲུང་དུ་འགྲོ་བས། ང་ལ་དད་པ་དེས་ངས་བྱས་པའི་ལས་བྱེད་པ་མ་ཟད། དེ་ལས་ཆེ་བའང་བྱེད་པར་འགྱུར།

༡༣ ཡབ་ལ་སྲས་ཀྱི་སྒོ་ནས་དཔལ་འབྱུང་བའི་དོན་དུ། ཁྱོད་ཀྱིས་ངའི་མིང་བརྗོད་ཅིང་ཞུ་བ་དེ་ངས་སྒྲུབ་འོང་།

༡༤ ངའི་མིང་བརྗོད་ཅིང་ང་ལ་ཅི་ཞུ་ནའང་། ངས་དེ་སྒྲུབ་པར་བྱའོ༎

༡༥ ཁྱོད་ཀྱིས་ང་ལ་གཅེས་ན། ངའི་བཀའ་སྲུང་བར་འགྱུར།

༡༦ ངས་ཡབ་ལ་ཞུས་ནས། ཁྱོད་དང་མཉམ་རྒྱུན་དུ་བཞུགས་པའི་སྟོངས་གྲོགས་གཞན་ཞིག་གནང་འོང་།

༡༧ ཁོང་བདེན་པའི་ཐུགས་ཉིད་དེ་ཡིན་ཏེ། འཇིག་རྟེན་པས་མི་མཐོང་ཞིང་མི་ཤེས་པས་བླང་བར་མི་ཐུབ་ཀྱང་། ཁོང་ཁྱེད་མཉམ་མ་ཟད་ཁྱེད་ནང་བཞུགས་པས། ཁྱེད་ཀྱིས་ཁོང་ཤེས་སོ།

༡༨ ངས་ཁྱེད་དྭ་ཕྲུག་ལ་མི་འབོར། ཁྱེད་ཀྱི་རྩར་འོང་བར་བྱའོ།

༡༩ ཅུང་ཟད་ཅིག་ནས། འཇིག་རྟེན་གྱིས་ང་མི་མཐོང་ཡང་། ང་གསོན་པས་ཁྱེད་ཀྱང་གསོན་ཏེ། ཁྱེད་ཀྱིས་ང་མཐོང་འོང་།

༢༠ དེའི་ཚེ་ང་ཡབ་མཉམ་དང་། ཁྱོད་ང་མཉམ་ང་ཁྱེད་མཉམ་ཡོད་པ་དེ་ཁྱོད་ལ་ངོ་འཕྲོད་འོང་།

༢༡ ངའི་བཀའ་རྒྱ་ཤེས་ཏེ་སྲུང་མཁན་དེས་ང་ལ་གཅེས་སོ། ང་ལ་གཅེས་པ་དེ་ཡབ་ཀྱི་གཅེས་པར་འགྱུར་འོང་། ངས་དེ་ལ་གཅེས་ཤིང་། ང་རང་མངོན་པར་བྱའོ་གསུངས་སོ།

༢༢ ཀར་ཡོད་པ་མིན་པའི་ཡུ་དཱས། གཙོ་བོ། ང་ཚོར་ཁྱེད་མངོན་པར་དགྱེས་ཀྱང་། འཇིག་རྟེན་ལ་མངོན་པར་མི་དགྱེས་པ་དེ་ཅི་ལགས་ཞུས་པས།

༢༣ ཡེ་ཤུས་བཀའ་ལན་དུ། ང་ལ་གཅེས་པ་དེས་ངའི་བཀའ་སྲུང་ངོ་། དེ་ནས་ངའི་ཡབ་ཀྱིས་ཁོ་ལ་བྱམས་ཤིང་། ང་ཚོ་དེའི་རྩར་ཕེབས་ནས། ཁོ་དང་མཉམ་དུ་བཞུགས་པར་འགྱུར་རོ།

༢༤ ང་ལ་མི་གཅེས་པ་དེས་ངའི་བཀའ་མི་སྲུང་ངོ་། ཁྱེད་ཀྱིས་ཐོས་པའི་བཀའ་ངའི་མིན་ཏེ། ང་མངགས་པའི་ཡབ་ཀྱི་བཀའ་ཡིན་ནོ༎

༢༥ ང་ཁྱེད་མཉམ་ཡོད་རིང་འདི་དག་འཆད་ཀྱང་།

༢༦ ཡབ་ཀྱིས་ངའི་ཚབ་ཏུ་སྩལ་འོང་བའི་སྟོངས་གྲོགས་ཐུགས་ཉིད་དམ་པ་ལགས་པ་དེས། ཁྱེད་ལ་ཐམས་ཅད་བསླབ་ཅིང་། ངས་བཤད་པ་ཐམས་ཅད་དྲན་སྐུལ་བྱེད་འོང་ངོ་།

༢༧ ཞི་བདེ་བར་གྱུར་ཅིག ངའི་ཞི་བདེ་ཁྱེད་ལ་གཏོང་ངོ་། འཇིག་རྟེན་གྱི་ལུགས་སུ་མ་ཡིན་པར་ངས་གཏོང་ངོ་། སྙིང་མི་འཁྲུག་ཅིང་མ་འཇིགས་ཤིག

༢༨ ང་འགྲོ་ཡང་ཁྱེད་རྩར་ལོག་འོང་ཞེས་ངས་ཁྱེད་ལ་སྨྲས་པ་ཐོས་ཡོད། ཁྱེད་ཀྱིས་ང་ལ་གཅེས་ན། ང་ལས་ཡབ་ཆེ་བས། ང་ཡབ་ཀྱི་དྲུང་དུ་འགྲོའོ་སྨྲས་པས་ཁྱེད་དགའ་རུང་ངོ་།

༢༩ དེ་བྱུང་བའི་ཚེ་ཁྱེད་དད་པའི་ཕྱིར། མ་བྱུང་བའི་སྔོན་དུ་བཤད་པ་ཡིན།

༣༠ འཇིག་རྟེན་གྱི་དབང་པོ་དེ་འོང་བས། ཕྱིན་ཆད་ངས་ཁྱོད་མཉམ་དུ་མང་པོ་མི་གླེང་། ཁོ་ལ་ངའི་ཐོག་དབང་མེད་ཀྱང་།

༣༡ ངས་ཡབ་ལ་གཅེས་པ་འཇིག་རྟེན་གྱིས་ཤེས་པའི་ཕྱིར། ཡབ་ཀྱི་བཀའ་བཞིན་ངས་སྒྲུབ་བོ། ལོངས་ཤིག་ང་ཚོ་འགྲོའོ་གསུངས་སོ༎

༡༥

ང་ནི་ཡང་དག་པའི་རྒུན་ཤིང་ཡིན། ངའི་ཡབ་རྒུན་ཚལ་མཁན་དེ་ཡིན།

༢ འབྲས་བུ་མི་ཆགས་པའི་ངའི་ཡལ་ག་ཐམས་ཅད་ཁོང་གིས་གཅོད་ཅིང་། འབྲས་བུ་ཆགས་པའི་ཡལ་ག་ཐམས་ཅད་ལ་འབྲས་བུ་ལྷག་པར་ཆགས་པའི་ཕྱིར་ཡལ་གཅོད་རྒྱབ་པར་མཛད་དོ།

༣ ངས་སྨྲས་པའི་བཀའ་ཡིས་ཁྱེད་དག་པ་ཡིན།

༤ ངའི་ནང་གནས་ཤིག ང་ཁྱེད་ནང་གནས་པར་བྱའོ། ཡལ་ག་རྒུན་ཤིང་ནང་མི་གནས་པར། དེ་རང་ལ་འབྲས་བུ་མི་ཆགས་པ་ལྟར། ཁྱེད་ཀྱང་ངའི་ནང་མི་གནས་པར་འབྲས་བུ་མི་ཆགས།

༥ ང་རྒུན་ཤིང་དེ་ཡིན། ཁྱེད་ཡལ་ག་དེ་ཡིན། ངའི་ནང་དུ་གནས་ཏེ། ང་ཁོའི་ནང་དུ་གནས་པ་དེ་ལ་འབྲས་བུ་མང་པོ་ཆགས་སོ། ང་དང་བྲལ་ཏེ་ཁྱེད་ཀྱིས་ཅིའང་བྱེད་མི་ཐུབ་བོ།

༦ ངའི་ནང་དུ་མི་གནས་པ་དེ། ཡལ་ག་ལྟར་ཕངས་ནས། སྐམས་ཤིང་བསྡུད་ནས་མེ་ལ་བཏབ་སྟེ་ཚིག་གོ།

༧ ཁྱེད་ངའི་ནང་དུ་གནས་ཏེ། ངའི་བཀའ་ཁྱེད་ཀྱི་ནང་དུ་གནས་ན། ཅི་འདོད་པ་ཞུས་ཤིག་དང་འགྲུབ་པར་འགྱུར་རོ།

༨ ཁྱེད་ལ་འབྲས་བུ་མང་པོ་ཆགས་ཏེ། ཁྱེད་ངའི་ཉེ་གནས་ཡིན་པ་མངོན་པའི་སྒོ་ནས། ངའི་ཡབ་ལ་དཔལ་བརྗིད་འབྱུང་ངོ་།

༩ ཡབ་ཀྱིས་ང་ལ་བྱམས་པ་ལྟར། ངས་ཁྱེད་ལ་བྱམས་སོ། ངའི་བྱམས་པའི་ནང་གནས་ཤིག

༡༠ ངས་ཡབ་ཀྱི་བཀའ་བསྲུངས་ཏེ། ཁོང་གི་བྱམས་པའི་ནང་གནས་པ་ལྟར། ཁྱེད་ཀྱིས་ཀྱང་ངའི་བཀའ་བསྲུང་ན་ངའི་བྱམས་པའི་ནང་གནས་འོང་།

༡༡ ངའི་དགའ་སྤྲོ་ཁྱེད་ལ་ཡོད་པ་དང་། ཁྱེད་ཀྱི་དགའ་སྤྲོ་ཕུལ་དུ་བྱུང་བའི་ཕྱིར། ངས་ཁྱེད་ལ་དེ་གདམས་སོ།

༡༢ ངའི་བཀའ་འདི་ལྟ་སྟེ། ངས་ཁྱེད་ལ་བྱམས་པ་ལྟར། ཁྱེད་གཅིག་གིས་གཅིག་ལ་བྱམས་པ་བྱོས་ཤིག

༡༣ མཛའ་བོའི་དོན་དུ་རང་སྲོག་གཏོང་བ་ལས་ལྷག་པའི་བྱམས་པ་མེད་དོ།

༡༤ ངའི་བཀའ་བཞིན་སྒྲུབ་ན་ཁྱེད་ངའི་མཛའ་བོ་ཡིན།

༡༥ དཔོན་པོས་ཅི་བྱེད་པ་གཡོག་པོས་མི་ཤེས་པས། ད་ངས་ཁྱེད་ལ་གཡོག་པོ་མི་ཟེར་ཞིང་། ཡབ་ལས་ཐོས་པ་ཐམས་ཅད་ཁྱེད་ལ་བཤད་པས། ངས་ཁྱེད་ལ་མཛའ་བོ་ཟེར་རོ།

༡༦ ཁྱེད་ཀྱིས་ང་མ་འདམས་ཤིང་། ངས་ཁྱེད་འདམས་སོ། ཁྱེད་འགྲོ་ཞིང་འབྲས་བུ་ཆགས་པ་དང་། འབྲས་བུ་དེ་རྟག་ཏུ་གནས་པའི་ཕྱིར་ངས་ཁྱེད་བསྐོས་སོ། དེ་ནས་ངའི་མིང་བརྗོད་ཅིང་ཡབ་ལ་ཅི་ཞུ་བ་དེ་ཁྱེད་ལ་གནང་བར་འགྱུར་རོ༎

༡༧ གཅིག་གིས་གཅིག་ལ་བྱམས་པའི་བཀའ་འདི་ངས་གནང་ངོ་།

༡༨ འཇིག་རྟེན་གྱིས་ཁྱེད་ལ་སྡང་ན། ཁྱེད་ལས་སྔོན་དུ་ང་ལ་སྡང་བ་ཁྱེད་ཀྱིས་ཤེས་སོ།

༡༩ གལ་ཏེ་ཁྱེད་འཇིག་རྟེན་པ་ཡིན་ན། འཇིག་རྟེན་གྱིས་རང་གི་ཡིན་པ་ལ་ཆགས་དགོས་ཀྱང་། ཁྱེད་འཇིག་རྟེན་པ་མིན་ཅིང་། ངས་འཇིག་རྟེན་ལས་འདམས་པས། འཇིག་རྟེན་གྱིས་ཁྱེད་ལ་སྡང་ངོ་།

༢༠ དཔོན་པོ་ལས་གཡོག་པོ་མི་ཆེ་ཞེས་ངས་སྨྲས་པ་དྲོན་ཞིག མི་ཚོས་ང་ལ་འཚེ་བས། ཁྱོད་ལའང་འཚེ་འོང་། དེ་ཚོས་ང་ལ་ཉན་པ་ཡིན་ན། ཁྱེད་ལའང་ཉན་པ་ཡིན།

༢༡ དེ་ཚོས་ང་མངགས་པ་ཁོང་མི་ཤེས་པས། ངའི་རྐྱེན་གྱིས་ཁྱེད་ལ་འདི་ཐམས་ཅད་བྱེད་པར་འགྱུར་རོ།

༢༢ ང་འོངས་ནས་དེ་ཚོར་མ་བཤད་པ་ཡིན་ན། དེ་ཚོར་སྡིག་པ་མེད་པ་ཡིན། ད་དེ་ཚོའི་སྡིག་པ་ལ་སྙད་འདོགས་མེད།

༢༣ ང་ལ་སྡང་བ་དེས་ངའི་ཡབ་ལའང་སྡང་ངོ་།

༢༤ གཞན་སུས་ཀྱང་མ་བྱས་པའི་བྱ་བ་ངས་དེ་ཚོའི་ཁྲོད་དུ་མ་བྱས་པ་ཡིན་ན། སྡིག་པ་མེད་པ་ཡིན། དེ་ཚོས་མཐོང་ནས་ཀྱང་ང་དང་ཡབ་ལ་སྡང་ངོ་།

༢༥ དེ་ནི་བཀའ་ཁྲིམས་ནང་། དེ་ཚོས་ང་ལ་དོན་མེད་དུ་སྡང་ཞེས་བྲིས་པ་གྲུབ་པའི་ཕྱིར་དེ་ལྟར་བྱུང་ངོ་།

༢༦ ཡབ་ནས་འབྱུང་བའི་སྟོངས་གྲོགས་བདེན་པ་ཉིད་ཀྱི་ཐུགས་ཉིད་དེ། ངས་ཡབ་ཀྱི་དྲུང་ནས་བཏང་སྟེ། ཁྱེད་རྩར་འབྱོན་དུས་སུ་ང་ལ་དཔང་པོ་མཛད་པར་འགྱུར།

༢༧ ཁྱེད་ཀྱང་ཐོག་མ་ནས་ང་མཉམ་ཡོད་པས། དཔང་པོ་བྱེད་པར་འགྱུར་རོ༎

༡༦

དེ་ལྟར་ཁྱེད་དད་པ་མི་ལོག་པའི་ཕྱིར་སྨྲས་པ་ཡིན།

༢ ཁྱེད་འདུ་ཁང་གི་གྲལ་ནས་འབུད་པ་མ་ཟད། ཁྱེད་གསོད་པ་དེས་དཀོན་མཆོག་ལ་བསྙེན་བཀུར་བྱེད་དོ་སྙམ་པའི་དུས་ལ་འབབ་ཅིང་།

༣ ཡབ་ཀྱང་མི་ཤེས་ངའང་མི་ཤེས་པས་དེ་ལྟར་བྱ་འོང་།

༤ དུས་ཚོད་དེ་འབབ་པའི་ཚེ། ངས་སྨྲས་པ་རྣམས་ཁྱེད་ཀྱིས་དྲན་པའི་ཕྱིར་བཤད་དོ། ང་ཁྱེད་མཉམ་ཡོད་པས་སྔོན་ལ་བཤད་པ་ཡིན།

༥-༦ ད་ང་ནི་ང་མངགས་མཁན་གྱི་དྲུང་དུ་འགྲོ་ཞིང་། དེ་བཤད་པས་ཁྱེད་ཀྱི་སྙིང་ན་མྱ་ངན་གྱིས་གང་སྟེ། སུས་ཀྱང་ང་ལ་གང་དུ་འགྲོ་བར་མི་འདྲིའོ།

༧ ང་འགྲོ་བ་ནི་ཁྱེད་ལ་ཕན་ནོ་ཞེས་ངས་བདེན་པར་ཟེར། ང་མི་འགྲོ་ན་སྟོངས་གྲོགས་དེ་ཁྱེད་ཀྱི་རྩར་མི་ཕེབས། ང་འགྲོ་ན་ཁོང་ཁྱེད་ཀྱི་རྩར་གཏང་འོང་།

༨ ཁོང་ཕེབས་ནས་འཇིག་རྟེན་གྱི་སྡིག་པ་དང་། ངའི་དྲང་བ་ཉིད་དང་ཁྲིམས་གཅོད་པ་གསུམ་འཇིག་རྟེན་པར་གོ་བ་སྤྲད་པར་འགྱུར་རོ།

༩ སྡིག་པའི་དོན་ནི། དེ་ཚོས་ང་ལ་མ་དད་པ་དང་།

༡༠ དྲང་བ་ཉིད་ཀྱི་དོན་ནི། ང་ཁྱེད་ཚོའི་མཐོང་ལམ་ནས་ཡབ་ཀྱི་དྲུང་དུ་འགྲོ་བ་དང་།

༡༡ ཞལ་ཆེ་གཅོད་པའི་དོན་ནི། འཇིག་རྟེན་འདིའི་དབང་པོའི་ཞལ་ཆེ་བཅད་ཚར་བས་སོ༎

༡༢ ད་དུང་ང་ལ་བཤད་རྒྱུ་མང་པོ་ཡོད་ཀྱང་། ད་ལྟ་ཁྱེད་ཀྱིས་བཟོད་མི་ཐུབ་བོ།

༡༣ བདེན་པ་ཉིད་ཀྱི་ཐུགས་ཉིད་བྱོན་དུས་སུ། ཉིད་ཀྱི་ཕྱོགས་ནས་མི་གསུང་བར། ཡབ་ནས་ཅི་གསན་པ་དེ་གསུང་ཞིང་། མ་འོངས་པ་རྣམས་འཆད་ཅིང་། ཁྱེད་བདེན་པ་ཐམས་ཅད་ཀྱི་ནང་དུ་འཁྲིད་པར་འགྱུར་རོ།

༡༤ ཁོང་གིས་ངའི་ཡིན་པ་དེ་བཞེས་ནས། ཁྱེད་ལ་འཆད་ཅིང་ངའི་དཔལ་བརྗིད་བསྟན་པར་འགྱུར་རོ།

༡༥ ཡབ་ཀྱི་ཅི་ཡིན་པ་དེ་ངའི་ཡིན་པས། ངའི་ཡིན་པ་དེ་བཞེས་ཏེ་ཁྱེད་ལ་འཆད་པར་འགྱུར་རོ་ཞེས་ངས་སྨྲས་སོ༎

༡༦ ཅུང་ཟད་ཅིག་ནས་ཁྱེད་ཀྱིས་ང་མི་མཐོང་། ཡང་ཅུང་ཟད་ཅིག་ནས་ང་མཐོང་བར་འགྱུར་གསུངས་པས།

༡༧ ཉེ་གནས་ཁ་ཤས་ཀྱིས་འདི་སྐད་དུ། ཁོང་གིས་ཅུང་ཟད་ཅིག་ནས་ཁྱེད་ཀྱིས་ང་མི་མཐོང་། ཡང་ཅུང་ཟད་ཅིག་ནས་ང་མཐོང་བར་འགྱུར། ཡང་ང་ཡབ་ཀྱི་དྲུང་དུ་འགྲོའོ་གསུང་བ་དེ་ཅི་ཡིན།

༡༨ ཅུང་ཟད་ཅིག་གསུང་བ་དེ་ཅི་ཡིན་ང་ཚོས་མི་གོའོ་ཞེས་ཕན་ཚུན་སྨྲས་སོ།

༡༩ དེ་ཚོས་བཀའ་འདྲི་ཞུ་འདོད་པ་ཡེ་ཤུས་མཁྱེན་ཏེ་དེ་ཚོར་ཅུང་ཟད་ཅིག་ནས་ཁྱེད་ཀྱིས་ང་མི་མཐོང་། ཡང་ཅུང་ཟད་ཅིག་ནས་ང་མཐོང་བར་འགྱུར་ཞེས་ངས་སྨྲས་པ་ཅི་ཡིན་ཕན་ཚུན་འདྲིའམ།

༢༠ ཁྱེད་ངུ་ཞིང་མྱ་ངན་བྱེད་ཀྱང་འཇིག་རྟེན་དགའ་བར་འགྱུར་ཞེས་ངས་བདེན་པར་ཟེར། ཁྱེད་ཚོ་སྡུག་བསྔལ་བྱེད་ཀྱང་ཁྱེད་ཀྱི་སྡུག་བསྔལ་དེ་དག་དགའ་སྤྲོར་འགྱུར་རོ།

༢༡ སྐྱེ་རན་པའི་བུད་མེད་ལ་སྐྱེ་གཟེར་གྱིས་སྡུག་བསྔལ་འབྱུང་ཡང་། བུ་སྐྱེས་ནས་འཇིག་རྟེན་དུ་མི་ཞིག་སྐྱེས་པའི་དགའ་སྤྲོས་ཟུག་ཟེར་དེ་དག་མི་དྲན་ནོ།

༢༢ དེ་བཞིན་དུ་ད་ལྟ་ཁྱེད་ལ་སྡུག་བསྔལ་ཡོད་ཀྱང་། སླར་ཡང་ང་ཁྱེད་དང་འཕྲད་འོང་བས་ཁྱེད་དགའ་བར་འགྱུར་ཞིང་། ཁྱེད་ཀྱི་དགའ་སྤྲོ་སུས་ཀྱང་འཕྲོག་པར་མི་འགྱུར་རོ།

༢༣ དེའི་ཚེ་ཁྱེད་ཀྱིས་ང་ལ་དྲི་བ་མི་འདྲི། ཁྱེད་ཀྱིས་ཡབ་ལ་ཅི་ཞུ་ནའང་། ངའི་ངོར་གནང་འོང་།

༢༤ ད་ཐུག་ངའི་མིང་བརྗོད་ཅིང་ཅིའང་མ་ཞུས། ད་ཁྱེད་ཀྱི་དགའ་སྤྲོ་ཕུལ་དུ་འབྱུང་བའི་ཕྱིར་ཞུས་ཤིག་དང་། ཐོབ་པར་འགྱུར་རོ༎

༢༥ ངས་ཁྱེད་ལ་དེ་རྣམས་དཔེའི་སྒོ་ནས་བཤད་དོ། ད་དཔེའི་སྒོ་ནས་མ་ཡིན་པར་ཡབ་ཀྱི་སྐོར་ལ་ཚིག་གསལ་པོར་གླེང་བའི་དུས་ལ་འབབ་བོ།

༢༦ དེའི་ཚེ་ཁྱེད་ཀྱིས་ངའི་མིང་བརྗོད་ཅིང་ཞུ་བར་འགྱུར། ངས་ཁྱེད་ཀྱི་དོན་དུ་ཡབ་ལ་ཞུ་སྣ་བྱའོ་མི་ཟེར།

༢༧ ཁྱེད་ཀྱིས་ང་ལ་བྱམས་ཤིང་། ང་ཡབ་ནས་བྱུང་བ་ལ་དད་པ་བྱས་པས། ཡབ་ཉིད་ཀྱིས་ཁྱེད་ལ་བྱམས་པ་མཛད་ཏོ།

༢༨ ང་ཡབ་ནས་བྱུང་སྟེ། འཇིག་རྟེན་ལ་འོངས། ད་འཇིག་རྟེན་བཞག་ནས་ཡབ་ཀྱི་དྲུང་དུ་ལོག་གོ་གསུངས་སོ།

༢༩ ཉེ་གནས་ཚོས། ལེགས་སོ། ད་དཔེའི་སྒོ་ནས་མ་གསུང་བར། ཚིག་གསལ་པོར་གསུང་ངོ་།

༣༠ ད་ཁྱེད་ཐམས་ཅད་མཁྱེན་པ་དང་། སུས་ཀྱང་ཁྱེད་ཀྱི་སྐོར་བཀའ་འདྲི་ཞུ་དགོས་མེད་པ་ང་ཚོས་ཤེས་པས། ཁྱེད་དཀོན་མཆོག་ནས་བྱུང་བ་ལ་དད་པ་བྱེད་དོ་ཞུས་སོ།

༣༡ ཡེ་ཤུས་བཀའ་ལན་དུ། ད་དད་པར་བྱེད་དམ།

༣༢ ང་གཅིག་པུར་བཞག་སྟེ། ཁྱེད་ཕྱོགས་སོ་སོར་བྲོས་པའི་དུས་ཉེ་བའི་མ་ཟད་དུས་ལ་འབབ་བོ། འོན་ཀྱང་ཡབ་ང་མཉམ་བཞུགས་པས། ང་གཅིག་པོ་རང་མ་ཡིན་ནོ།

༣༣ ངའི་ནང་དུ་ཁྱེད་ལ་ཞི་བདེ་ཐོབ་པའི་དོན་དུ། ངས་ཁྱེད་ལ་དེ་གདམས་སོ། འཇིག་རྟེན་ནང་ཁྱེད་ཀྱིས་སྡུག་བསྔལ་མྱོང་ཡང་། སེམས་ལྷོད་དེར་སྡོད་ཅིག ང་འཇིག་རྟེན་ལས་རྒྱལ་ལོ་གསུངས་སོ༎

༡༧

དེ་ནས་ཡེ་ཤུས་ནམ་མཁའ་ལ་སྤྱན་གཟིགས་ཏེ། འདི་སྐད་དུ། ཡབ་ལགས། དུས་རན་ནོ། སྲས་ཀྱིས་ཁྱེད་ཀྱི་དཔལ་བརྗིད་སྟོན་པའི་ཕྱིར་དུ། ཁྱེད་ཀྱིས་ཉིད་ཀྱི་སྲས་ཀྱི་དཔལ་བརྗིད་སྟོན་པར་མཛོད་ཅིག

༢ ཁྱེད་ཀྱིས་ཁོང་ལ་གནང་བ་ཐམས་ཅད་ལ། ཁོང་གིས་ཚེ་མཐའ་མེད་པ་སྩལ་བའི་ཕྱིར། ཁྱེད་ཀྱིས་མི་ཐམས་ཅད་ཁོང་གི་དབང་དུ་གནང་བ་ཡིན་ནོ།

༣ ཁྱེད་གཅིག་པོ་བདེན་པའི་དཀོན་མཆོག་ལགས་པ་དང་། ཁྱེད་ཀྱིས་མངགས་པའི་ཡེ་ཤུ་མཱ་ཤི་ཀ་ངོ་འཕྲོད་པ་ནི། ཚེ་མཐའ་མེད་པའོ།

༤ ཁྱེད་ཀྱིས་ང་ལ་མངགས་པའི་བྱ་བ་བསྒྲུབས་ནས། ས་སྟེང་དུ་ཁྱེད་ཀྱི་དཔལ་བརྗིད་བསྟན་པ་ཡིན།

༥ ཡབ་ལགས། འཇིག་རྟེན་མ་བཀོད་པའི་སྔོན་དུ། ཁྱེད་དང་ལྷན་དུ་ང་ལ་ཡོད་པའི་དཔལ་བརྗིད་དེ་ཉིད་སླར་ང་ལ་གནོང་མཛོད།

༦ ཁྱེད་ཀྱིས་འཇིག་རྟེན་གྱི་ནང་ནས་ང་ལ་གནང་བའི་མི་རྣམས་ལ། ཁྱེད་ཀྱི་མཚན་མངོན་པར་བྱས་སོ། དེ་ཚོ་སྔར་ཁྱེད་ཀྱི་ཡིན་ཏེ། ཁྱེད་ཀྱིས་ང་ལ་གནང་ནས། དེ་ཚོས་ཁྱེད་ཀྱི་བཀའ་བསྲུངས་སོ།

༧ ཁྱེད་ཀྱིས་ང་ལ་ཅི་གནང་བ་ཐམས་ཅད་ཁྱེད་ནས་ཡིན་པ་དེ་ཚོས་ཤེས་སོ།

༨ ཁྱེད་ཀྱིས་ང་ལ་གནང་བའི་བཀའ་དེ་ངས་དེ་ཚོར་སྦྱིན་ནས། དེ་ཚོས་བླངས་ཏེ། ང་ཁྱེད་ནས་བདེན་པར་བྱུང་བ་ཤེས་ཏེ། ཁྱེད་ཀྱིས་ང་མངགས་པ་མཛད་པར་དད་པ་བྱེད་དོ།

༩ འཇིག་རྟེན་གྱི་ཕྱིར་མི་ཞུ་བར། དེ་ཚོའི་དོན་དུ་ཞུ་ཞིང་། ཁྱེད་ཀྱིས་ང་ལ་གནང་བ་ཁྱེད་ཀྱི་ཡིན་པས། དེ་ཚོའི་དོན་དུ། གསོལ་བ་འདེབས་སོ།

༡༠ ངའི་ཡིན་པ་དེ་ཚོ་ཁྱེད་ཀྱི་ཡིན། ཁྱེད་ཀྱི་ཡིན་པ་དེ་ངའི་ཡིན་པས། དེའི་སྒོ་ནས་ང་དཔལ་བརྗིད་དང་ལྡན་ནོ།

༡༡ ང་ཁྱེད་ཀྱི་དྲུང་དུ་འོང་ཞིང་། འཇིག་རྟེན་དུ་མི་ལུས་ཀྱང་། འདི་ཚོ་ལུས་འོང་། ཡབ་དམ་པ་ལགས། ཁྱེད་ཀྱིས་ང་ལ་གནང་བའི་མི་རྣམས། ང་གཉིས་ལྟར་གཅིག་ཏུ་འགྱུར་བའི་ཕྱིར། ཁྱེད་ཀྱི་མཚན་བརྗོད་པས་སྲུང་བར་མཛོད་ཅིག

༡༢ ཁྱེད་ཀྱིས་ང་ལ་གནང་བ་རྣམས་དང་མཉམ་ང་ཡོད་རིང་དུ། ང་ཚོ་ཁྱེད་ཀྱི་མཚན་བརྗོད་པའི་སྒོ་ནས་ང་བསྲུངས་ཤིང་བསྐྱབས་ཏེ། གསུང་རབ་ནང་གསུངས་པ་འགྲུབ་པའི་ཕྱིར། སྟོར་བའི་བུ་གཅིག་པུ་མ་གཏོགས་པར་གཞན་གཅིག་ཀྱང་མ་སྟོར་རོ།

༡༣ ད་ང་ཁྱེད་ཀྱི་སྐུ་དྲུང་དུ་འོང་ངོ་། ངའི་དགའ་སྤྲོ་དེ་ཚོའི་ནང་དུ་ཕུལ་དུ་བྱུང་བའི་ཕྱིར། འཇིག་རྟེན་ན་འདི་རྣམས་ཞུའོ།

༡༤ ངས་དེ་ཚོར་ཁྱེད་ཀྱི་བཀའ་སྦྱིན་པ་ཡིན། ང་འཇིག་རྟེན་པ་མིན་པ་ལྟར། དེ་ཚོ་འཇིག་རྟེན་པ་མིན་པས། འཇིག་རྟེན་གྱིས་དེ་ཚོར་སྡང་ངོ་།

༡༥ ཁྱེད་ཀྱིས་དེ་ཚོ་འཇིག་རྟེན་ནས་ཡར་འདྲེན་ཕྱིར་མི་ཞུའོ། ངན་པ་ལས་སྲུང་བའི་ཕྱིར་ཞུའོ།

༡༦ ང་འཇིག་རྟེན་པ་མིན་པ་ལྟར། དེ་ཚོ་འཇིག་རྟེན་པ་མིན་ནོ།

༡༧ བདེན་པའི་ངང་ནས་དེ་ཚོ་དམ་པར་མཛོད་ཅིག ཁྱེད་ཀྱི་བཀའ་བདེན་པའོ།

༡༨ ཁྱེད་ཀྱིས་ང་འཇིག་རྟེན་དུ་མངགས་པ་ལྟར། ངས་དེ་ཚོ་འཇིག་རྟེན་དུ་མངགས་སོ།

༡༩ དེ་རྣམས་བདེན་པའི་སྒོ་ནས་དམ་པར་བསྔོ་བའི་ཕྱིར། ང་རང་དམ་པར་བསྔོའོ༎

༢༠ འདི་ཚོ་གཅིག་པུ་མ་ཟད། འདི་ཚོའི་བསླབ་བྱའི་སྒོ་ནས་ང་ལ་དད་པ་ཐམས་ཅད་ཀྱི་ཕྱིར་དུའང་གསོལ་བ་འདེབས་སོ།

༢༡ ཡབ་ཁྱེད་ངའི་ནང་དང་ང་ཁྱེད་ནང་ཡོད་པ་ལྟར། དེ་རྣམས་ང་གཉིས་ནང་ཡོད་པས། ཐམས་ཅད་གཅིག་ཏུ་འགྱུར་བ་དང་། འཇིག་རྟེན་པས་ཁྱེད་ཀྱིས་ང་མངགས་པར་དད་པའི་ཕྱིར་གསོལ་བ་འདེབས་སོ།

༢༢ ང་གཉིས་གཅིག་ཡིན་པ་ལྟར། དེ་ཚོ་གཅིག་ཏུ་འགྱུར་བའི་ཕྱིར། ཁྱེད་ཀྱིས་ང་ལ་སྩལ་བའི་དཔལ་བརྗིད་དེ་ཚོར་སྦྱིན་ནོ།

༢༣ དེ་ཚོ་ཡང་དག་པར་གཅིག་ཏུ་འགྱུར་ཏེ། ཁྱེད་ཀྱིས་ང་མངགས་ཤིང་བྱམས་པ་ལྟར། དེ་ཚོར་བྱམས་པར་མཛད་པ། འཇིག་རྟེན་པས་ཤེས་པའི་ཕྱིར། ང་དེ་ཚོའི་ནང་ཡོད། ཁྱེད་ངའི་ནང་བཞུགས་སོ།

༢༤ ཡབ་ལགས། འཇིག་རྟེན་མ་བཀོད་པའི་སྔོན་དུ་ཁྱེད་ཀྱིས་ང་ལ་བྱམས་ཤིང་སྩལ་བའི་དཔལ་བརྗིད་དེ་ཚོས་མཐོང་བའི་ཕྱིར། ཁྱེད་ཀྱིས་ང་ལ་གནང་བ་རྣམས་ཀྱང་ང་ཡོད་སར་མཉམ་དུ་ཡོད་པར་དགའོ།

༢༥ ཡབ་དྲང་བ་ཉིད་ལགས། འཇིག་རྟེན་པས་ཁྱེད་མ་ཤེས་ཀྱང་། ངས་ཤེས་ཏེ། དེ་ཚོས་ཀྱང་ཁྱེད་ཀྱིས་ང་མངགས་པ་ཤེས་སོ།

༢༦ ཁྱེད་ཀྱིས་ང་ལ་མཛད་པའི་བྱམས་པ་དེ་ཚོའི་ནང་གནས་ཤིང་། ངའང་དེ་ཚོའི་ནང་གནས་ཕྱིར། དེ་ཚོར་ཁྱེད་ཀྱི་མཚན་ངོ་སྤྲད་དེ། ད་དུང་ཡང་ངོ་སྤྲོད་པར་བྱའོ། ཞེས་གསོལ་བ་བཏབ་བོ༎

༡༨

དེའི་རྗེས་སུ་ཉེ་གནས་དང་བཅས་སུ་ཡེ་ཤུ་ཀིད་རོན་གྲོག་ཆུའི་ཕ་རོལ་དུ་ཕེབས་ཏེ། དེར་ཡོད་པའི་སྐྱེད་ཚལ་ནང་ཕེབས་སོ།

༢ ཡེ་ཤུ་ཉེ་གནས་དང་མཉམ་དེར་ལན་མང་ཕེབས་པས། ཁོང་དགྲར་བཏད་པའི་ཡུ་དཱ་ལ་གནས་དེའི་རྒྱུས་ཡོད་དེ།

༣ དམག་མིའི་དཔུང་དང་། བླ་ཆེན་དང་ཕ་རུ་ཤི་པའི་ལས་སྣེ་པ་བཅས་མར་མེ་དང་། སྤ་འབར་དང་། ཚོན་ཆ་ཁུར་བ་མཉམ་དུ་འཁྲིད་ནས་དེར་བསླེབས་སོ།

༤ ཡེ་ཤུས་ཉིད་ལ་ཅི་འབྱུང་བ་ཐམས་ཅད་མཁྱེན་ནས། ཕྱི་རོལ་དུ་ཕེབས་ཏེ་དེ་ཚོར། སུ་འཚོལ་གསུངས་པ་དང་།

༥ ན་ཙཱ་རེད་པ་ཡེ་ཤུ་འཚོལ་ལོ་ཞུས་སོ། ཁོང་གིས། ང་ཡིན་གསུངས་པས། ཁོང་བཏད་པའི་ཡུ་དཱའང་དེ་ཚོ་དང་མཉམ་དུ་ཡོད་དོ།

༦ ཁོང་གིས་ང་ཡིན་གསུངས་པ་ཙམ་གྱིས་དེ་ཚོ་ཕྱི་ནུར་རྒྱབ་ནས་ས་ལ་འགྱེལ་ཏོ།

༧ སླར་དེ་ཚོར་སུ་འཚོལ་ཞེས་བཀའ་འདྲི་མཛད་པས། ན་ཙཱ་རེད་པ་ཡེ་ཤུ་འཚོལ་ལོ་ཞུས་སོ།

༨ ཡེ་ཤུས། ང་ཡིན་ཞེས་ངས་སྨྲས་སོ། ང་འཚོལ་ན་འདི་ཚོ་འགྲོར་ཆུག་གསུངས་སོ།

༩ དེ་ལྟར་ཁྱེད་ཀྱིས་གནང་བ་རྣམས་ལས་ངས་གཅིག་ཀྱང་མ་རླགས་ཞེས་གསུངས་པ་དེ་གྲུབ་བོ།

༡༠ ཤི་མོན་པེ་ཏྲོས་རལ་གྲི་ཡོད་པ་དེ་བཏོན་ནས། བླ་ཆེན་གྱི་གཡོག་པོ་མལ་ཀུ་བྱ་བ་ལ་བརྒྱབས་ཏེ། རྣ་བ་གཡས་པ་བཅད་དོ།

༡༡ ཡེ་ཤུས་པེ་ཏྲོར། རལ་གྲི་ཤུབས་ནང་ཆུག ཡབ་ཀྱི་སྩལ་བའི་ཕོར་པ་ངས་མི་འཐུང་ངམ་གསུངས་སོ༎

༡༢ དམག་དཔུང་དང་། དམག་དཔོན་དང་། ཡ་ཧུ་དཱ་པའི་ལས་སྣེ་རྣམས་ཀྱིས་ཡེ་ཤུ་བཟུང་ནས་བཅིངས་ཏེ།

༡༣ དང་པོར་ཨན་ནཱའི་རྩར་ཁྲིད་དོ། ཁོ་ལོ་དེའི་བླ་ཆེན་ཀ་ཡ་ཕཱའི་སྒྱུག་པོ་ཡིན་ནོ།

༡༤ ཀ་ཡ་ཕཱ་ནི་སྔར་ཡ་ཧུ་དཱ་པ་རྣམས་ལ། མི་སྡེའི་དོན་དུ་མི་གཅིག་འཆི་ནའང་རུང་ཞེས་གྲོས་བཏབ་པ་དེ་ཡིན་ནོ༎

༡༥ ཤི་མོན་པེ་ཏྲོ་ཉེ་གནས་གཞན་ཞིག་དང་བཅས་ཡེ་ཤུའི་སྐུ་རྒྱབ་ནས་འབྲངས་སོ། ཉེ་གནས་དེ་བླ་ཆེན་གྱི་ངོ་ཤེས་ཡིན་པས། ཡེ་ཤུ་དང་མཉམ་དུ་བླ་ཆེན་གྱི་ཁྲིམས་རའི་ནང་དུ་སོང་ངོ་།

༡༦ པེ་ཏྲོ་ཕྱི་རོལ་དུ་སྒོ་རྩར་ལུས། བླ་ཆེན་གྱིས་ངོ་ཤེས་པའི་ཉེ་གནས་ཕྱིར་བྱུང་ནས། སྒོ་སྲུང་མར་སྨྲས་ནས། པེ་ཏྲོ་ནང་དུ་ཁྱེར་ཏོ།

༡༧ སྒོ་སྲུང་མ་དེས་པེ་ཏྲོར། ཁྱོད་ཀྱང་མི་འདིའི་ཉེ་གནས་མིན་ནམ་ཞེས་སྨྲས་པས། ང་མིན་ཟེར་ཏོ།

༡༨ གཡོག་པོ་དང་ལས་སྣེ་པ་རྣམས་གྲང་བས་སོལ་བའི་མེ་བཏང་ནས་མེ་འདེ་བ་ལས། པེ་ཏྲོ་འང་དེ་ཚོ་དང་མཉམ་དུ་མེ་འདེས་སོ༎

༡༩ བླ་ཆེན་གྱིས་ཡེ་ཤུ་ལ། ཉེ་གནས་དང་བསྟན་པའི་སྐོར་རྩར་བཅད་དེ།

༢༠ ཡེ་ཤུས། ངས་ཅིའང་མ་གསང་བར་འཇིག་རྟེན་ལ་མངོན་སུམ་དུ་སྨྲས་ཏེ། རྟག་ཏུ་ཡ་ཧུ་དཱ་པ་ཐམས་ཅད་འཛོམ་པའི་འདུ་ཁང་དང་མཆོད་ཁང་གི་ནང་དུ་ཆོས་བསྟན་པས།

༢༡ ང་ལ་ཅིའི་ཕྱིར་འདྲི། ངས་གང་སྨྲས་པ་ཐོས་པའི་མི་རྣམས་ལ་དྲིས་ཤིག ངས་གང་སྨྲས་པ་དེ་ཚོས་ཤེས་སོ།

༢༢ གསུངས་པ་དང་། མདུན་དུ་ཡོད་པའི་ལས་སྣེ་པ་གཅིག་གིས། ཡེ་ཤུ་ལ་འགྲམ་ལྕག་བརྒྱབས་ནས། བླ་ཆེན་ལ་འདི་འདྲའི་ལན་ཟློག་གམ་ཞུས་སོ།

༢༣ ཡེ་ཤུས་དེ་ལ། ངས་མི་རིགས་པ་ཞིག་སྨྲས་ཡོད་ན། དེ་སྟོན་ཞིག རིགས་པ་ཞིག་སྨྲས་ཡོད་ན། ང་ཅི་ལ་རྡུང་གསུངས་སོ།

༢༤ ཨན་ནཱས་ཁོང་བཅིངས་བཞིན་བླ་ཆེན་ཀ་ཡ་ཕཱའི་རྩར་བཏང་ངོ་༎

༢༥ ཤི་མོན་པེ་ཏྲོ་མེ་འདེ་བ་ལས་དེ་ཚོས་ཁྱོད་ཀྱང་ཁོའི་ཉེ་གནས་མིན་ནམ་ཟེར་བས། ང་མིན་ཟེར་ཞིང་རྒྱབ་ལོག་གོ།

༢༦ པེ་ཏྲོས་རྣ་བ་བཅད་པའི་བླ་ཆེན་གྱི་གཡོག་པོའི་གཉེན་ཞིག་གིས། ངས་ཁྱོད་སྐྱེད་ཚལ་ནང་ཁོང་དང་མཉམ་ཡོད་པ་མཐོང་ངོ་ཟེར་བས།

༢༧ པེ་ཏྲོས་ང་མིན་ཟེར་ཞིང་སླར་རྒྱབ་ལོག་མ་ཐག་ཏུ། བྱ་སྐད་བཏང་ངོ་༎

༢༨ སྔ་དྲོ་སྔ་བར་ཡེ་ཤུ་ཀ་ཡ་ཕཱའི་རྩ་ནས་ཕོ་བྲང་ལ་གདན་ཞུས་ཏེ། ཁོ་ཚོར་གྲིབ་མི་ཕོག་པར་པེ་སག་ཟ་བའི་ཕྱིར་ཕོ་བྲང་ནང་མ་ཞུགས་པས།

༢༩ པི་ལ་ཏུ་ཕྱིར་བྱུང་ནས། མི་འདི་ལ་སྐྱོན་ཅི་འགལ་ཞེས་དྲིས་སོ།

༣༠ མི་ཚོས། མི་འདི་ལས་ངན་བྱེད་མཁན་མིན་ན། ཁྱེད་ལ་མི་བཏད་སྨྲས་པས།

༣༡ པི་ལ་ཏུས། ཁྱེད་རང་གིས་ཁྱེར་ནས། རང་གི་བཀའ་ཁྲིམས་བཞིན་དུ་གཤགས་བྱོས་ཤིག་ཟེར་ཏོ། ཡ་ཧུ་དཱ་པ་རྣམས་ཀྱིས། ང་ཚོར་མི་གསོད་པའི་དབང་མེད་སྨྲས་སོ།

༣༢ ཡེ་ཤུས་ཉིད་ཇི་འདྲའི་ལུགས་སུ་སྐུ་འགྲོང་བའི་བརྡ་རྩལ་བ་དེ་གྲུབ་བོ།

༣༣ པི་ལ་ཏུ་སླར་ཕོ་བྲང་ནང་སོང་ནས། ཡེ་ཤུ་བོས་ཏེ། ཁྱེད་ཡ་ཧུ་དཱ་པའི་རྒྱལ་པོ་ཡིན་ནམ་ཞུས་པས།

༣༤ ཡེ་ཤུས། འདི་ཁྱེད་རང་གིས་ཟེར་རམ། གཞན་གྱིས་ངའི་སྐོར་བཤད་གསུངས་སོ།

༣༥ པི་ལ་ཏུས། ང་ཡ་ཧུ་དཱ་པ་ཡིན་ནམ། ཁྱོད་རང་གི་མི་བརྒྱུད་དང་བླ་ཆེན་གྱིས་ཁྱོད་ངའི་ལག་ཏུ་བཏད། ཁྱོད་ཀྱིས་ཅི་བྱས་ཞུས་སོ།

༣༦ ཡེ་ཤུས། ངའི་རྒྱལ་སྲིད་འཇིག་རྟེན་འདིའི་མིན། ཡིན་ན་ངའི་འཁོར་གཡོག་ཚོས་ང་ཡ་ཧུ་དཱ་པའི་ལག་ཏུ་མི་བསླེབ་ཕྱིར་འཐབ་མོ་བཏང་བ་ཡིན། ངའི་རྒྱལ་སྲིད་ནི་འདི་ནས་མིན་གསུངས་སོ།

༣༧ པི་ལ་ཏུས། འོ་ན་རྒྱལ་པོ་ཡིན་ནམ་ཞུས་པས། ཡེ་ཤུས། ཁྱེད་ཀྱིས་སྨྲས་པ་བཞིན་ནོ། ང་རྒྱལ་པོ་ཡིན་ཏེ། བདེན་པ་ཉིད་ལ་དཔང་བྱེད་དུ་ང་སྐྱེས། དེའི་དོན་དུ་འཇིག་རྟེན་དུ་འོངས། བདེན་པ་ཉིད་ཀྱི་ཡིན་པ་ཐམས་ཅད་ཀྱིས་ངའི་སྐད་ལ་ཉན་ནོ་གསུངས་སོ།

༣༨ པི་ལ་ཏུས། བདེན་པ་ཉིད་ཅི་ཡིན་ཞུས་སོ། དེ་ལྟར་ཞུས་ཏེ། ཡ་ཧུ་དཱ་པ་རྣམས་ཀྱི་རྩར་སླར་འཐོན་ནས། ངས་ཁོའི་ནང་འགལ་སྐྱོན་ཅི་འང་མི་འཐོང་ངོ་།

༣༩ པེ་སག་གི་དུས་ཆེན་ལ་ཁྱེད་ཚོའི་ཕྱིར། ངས་མི་ཞིག་སྒྲོལ་སྲོལ་ཡོད་པས། ཁྱེད་ཀྱི་ཕྱིར་ཡ་ཧུ་དཱ་པའི་རྒྱལ་པོ་སྒྲོལ་བ་ལ་དགའ་འམ་ཞེས་དྲིས་པས།

༤༠ སྐད་ཆེན་པོས། མི་འདི་མ་སྒྲོལ་བ་རབ་བཱ་སྒྲོལ་ཞིག་ཅེས་སྨྲས་སོ། བ་རབ་བཱ་བྱ་བ་ནི་ཇག་པ་ཞིག་ཡིན་ནོ༎

༡༩

དེ་ནས་པི་ལ་ཏུས་ཡེ་ཤུ་ཁྱེར་ནས་རྟ་ལྕག་བརྒྱབས་སོ།

༢ དམག་མིས་ཚེར་མའི་ཅོད་པན་ལྷས་ནས་དབུ་ལ་གསོལ། ན་བཟའ་མཚལ་ཁ་ཞིག་བསྐོན་ནས།

༣ སྐུ་དྲུང་དུ་འོངས་ཏེ། ཡ་ཧུ་དཱ་པའི་རྒྱལ་པོར་ཕྱག་འཚལ་ཞུས་ཤིང་འགྲམ་ལྕག་བརྒྱབས་སོ།

༤ པི་ལ་ཏུ་སླར་འཐོན་ནས་མི་ཚོར། ངས་ཁོ་ཕྱི་རོལ་དུ་ཁྱེད་ཀྱི་མདུན་དུ་ཁྱེར་འོང་སྟེ། ཁོའི་ནང་ན་ཉེས་སྐྱོན་ཅིའང་མ་ཐོབ་པ་ཤེས་ཤིག་སྨྲས་སོ།

༥ ཚེར་མའི་ཅོད་པན་དང་ན་བཟའ་མཚལ་ཁ་གསོལ་ནས་ཡེ་ཤུ་ཕྱི་རོལ་དུ་ཕེབས་པ་དང་། པི་ལ་ཏུས། མི་འདིའོ་སྨྲས་པས།

༦ བླ་ཆེན་དང་ལས་སྣེ་པ་ཚོས་ཁོང་མཇལ་བས་སྐད་ཆེན་པོས། རྒྱང་ཤིང་ལ་རྐྱོངས། རྒྱང་ཤིང་ལ་རྐྱོངས་ཞེས་འབོད་བསྒྲགས་སོ། པི་ལ་ཏུས། ངས་ཁོའི་ནང་ཉེས་སྐྱོན་ཅིའང་མ་མཐོང་བས། ཁྱེད་རང་གིས་ཁྱེར་ནས་རྐྱོངས་ཤིག་ཅེས་སྨྲས་སོ།

༧ ཡ་ཧུ་དཱ་པ་ཚོས་ང་ཚོར་བཀའ་ཁྲིམས་ཡོད་དེ། ཁོས་རང་ཉིད་དཀོན་མཆོག་གི་སྲས་སུ་བཅོས་པས་དེའི་སྒོ་ནས་གསོད་འོས་སོ་ཟེར་བས།

༨ པི་ལ་ཏུས་དེ་ཐོས་ནས་མང་དུ་འཇིགས་ཏེ།

༩ ཕོ་བྲང་ནང་ལོག་ནས་ཡེ་ཤུ་ལ། ཁྱེད་གང་ནས་ཡིན་ཞུས་ཀྱང་། ཡེ་ཤུས་བཀའ་ལན་ཅིའང་མ་གནང་ངོ་།

༡༠ པི་ལ་ཏུས། ང་ལ་མི་ལབ་བམ། ང་ལ་ཁྱེད་སྒྲོལ་བའི་དབང་དང་རྒྱང་ཤིང་ལ་རྐྱོང་བའི་དབང་ཡོད་པ་མི་ཤེས་སམ་ཞུས་སོ།

༡༡ ཡེ་ཤུས། སྟེང་ཕྱོགས་ནས་གནང་བ་མ་ཡིན་ན། ངའི་ཐོག་ཏུ་ཁྱེད་ལ་དབང་ཅིའང་མེད། ཁྱེད་ལས་ང་ཁྱེད་ཀྱི་ལག་ཏུ་གཏད་མཁན་དེ་ལ་སྡིག་པ་ཆེའོ། ཞེས་གསུངས་སོ།

༡༢ དེ་ཐོས་པ་དང་པི་ལ་ཏུས་ཁོང་ཐར་ཐབས་བཙལ་ཡང་། ཡ་ཧུ་དཱ་པ་ཚོས། སུས་རང་རྒྱལ་པོར་བཅོས་ན་དེ་རྒྱལ་པོ་ཆེན་པོའི་དགྲ་བོ་ཡིན་པས། མི་འདི་ཐར་དུ་འཇུག་ན་ཁྱེད་རྒྱལ་པོ་ཆེན་པོའི་མཛའ་བོ་མ་ཡིན་ཞེས་ཀུ་སྒྲ་སྒྲོགས་པས།

༡༣ པི་ལ་ཏུས་གཏམ་དེ་ཐོས་ནས། ཡེ་ཤུ་ཕྱི་རོལ་དུ་གདན་དྲངས་ནས། རྡོ་གཅལ་ལམ་ཨིབ་རིའི་སྐད་དུ་གབ་བཱ་ཐཱ་ཟེར་སར་ཁྲིམས་དཔོན་གྱི་ཁྲིར་བསྡད་དོ།

༡༤ དུས་ཚོད་ནི་པེ་སག་གི་སྟ་གོན་གྱི་ཉིན་ཕྱེད་ལའོ། པི་ལ་ཏུས་ཡ་ཧུ་དཱ་པ་ཚོར། ཁྱེད་ཀྱི་རྒྱལ་པོ་འདིའོ་ཞེས་སྨྲས་ནས།

༡༥ དེ་ཚོས་ཁོ་གསོད་ཁོ་གསོད། རྒྱང་ཤིང་ལ་རྐྱོངས་ཞེས་ཀུ་སྒྲ་བསྒྲགས་སོ། པི་ལ་ཏུས། ཁྱེད་ཀྱི་རྒྱལ་པོ་བརྐྱང་ངམ་སྨྲས་པས། བླ་ཆེན་ཚོས། རྒྱལ་པོ་ཆེན་པོ་མ་གཏོགས་པར་ང་ཚོར་རྒྱལ་པོ་གཞན་མེད་སྨྲས་པས།

༡༦ ཁོས་ཁོང་རྒྱང་ཤིང་ལ་བརྐྱང་བར་དེ་ཚོའི་ལག་ཏུ་བཏད་དོ༎

༡༧ དེ་ཚོས་ཡེ་ཤུ་འཁྲིད་དེ། ཁོང་གིས་ཉིད་ཀྱི་རྒྱང་ཤིང་རྒྱབ་ཏུ་བསྣམས་ནས་རྒྱལ་སའི་ཕྱི་རོལ་དུ་ཐོད་པའི་གནས་སམ་ཨིབ་རིའི་སྐད་དུ་གོལ་གོ་ཐཱ་ཟེར་སར་ཕེབས་སོ།

༡༨ དེར་དཀྱིལ་དུ་ཡེ་ཤུ་དང་། གཞོགས་གཉིས་སུ་མི་རེ་རྒྱང་ཤིང་ལ་བརྐྱངས་སོ།

༡༩ པི་ལ་ཏུས། ན་ཙཱ་རེད་པ་ཡེ་ཤུ་ཡ་ཧུ་དཱ་པའི་རྒྱལ་པོ་ཞེས་བྲིས་པའི་བྱང་བུ་ཞིག་ཀྱང་རྒྱང་ཤིང་གི་མགོ་ལ་བཏགས་སོ།

༢༠ ཡེ་ཤུ་རྒྱང་ཤིང་ལ་བརྐྱངས་པའི་གནས་གྲོང་ཁྱེར་དང་ཉེ་ཞིང་། བྱང་བུ་དེར་ཨིབ་རི། རོ་མཱ། ཧེལ་ལེན་སྐད་སྣ་གསུམ་ནང་བྲིས་ཡོད་པས། ཡ་ཧུ་དཱ་པ་མང་པོས་བཀླགས་ནས།

༢༡ བླ་ཆེན་གྱིས་པི་ལ་ཏུ་ལ། ཡ་ཧུ་དཱ་པའི་རྒྱལ་པོ་ཞེས་མ་འབྲི་བར། ཁོས་ང་ཡ་ཧུ་དཱ་པའི་རྒྱལ་པོ་ཡིན་ཟེར་རོ་ཞེས་འབྲི་བར་མཛོད་ཅིག

༢༢ ཅེས་སྨྲས་པའི་ལན་དུ་པི་ལ་ཏུས། ངས་ཅི་བྲིས་པ་བྲིས་ཟིན་ནོ་ཞེས་སྨྲས་སོ༎

༢༣ དམག་མི་ཚོས་ཡེ་ཤུ་བརྐྱངས་ནས། ན་བཟའ་ཁྱེར་ཏེ་མི་རེ་རེ་ལ་རེ་རེ་ཐོབ་ཕྱིར་ཁག་བཞིར་བྱས་སོ། ནང་གོས་ཚེམ་སྲུབ་མེད་པ་མགོ་ནས་འཇུག་ཐུག་འཐག་སྒྲུབ་ཡིན་པས།

༢༤ དེ་ཚོས་ཕན་ཚུན་འདི་མི་ཧྲལ་བར་སུ་ཐོབ་ལ་རྒྱན་རྒྱོབ་ཅིག་སྨྲས་སོ། མདོ་ན།

ང་ཡི་གྱོན་པ་རྣམས་བགོས་ཏེ༎

ང་ཡི་གོས་ལ་རྒྱན་བརྒྱབས་སོ༎

ཞེས་གསུངས་པ་དེ་གྲུབ་ཅིང་དམག་མིས་དེ་བཞིན་དུ་བྱས་སོ།

༢༥ ཡེ་ཤུའི་རྒྱང་ཤིང་གི་མདུན་དུ་ཁོང་གི་ཡུམ་དང་། ཡུམ་གྱི་ནུ་མོ་དང་། ཀ་ལོ་པཱའི་ཆུང་མ་མིར་ཡམ་དང་། མག་དལ་མ་མིར་ཡམ་ལངས་ཡོད་པ་དང་།

༢༦ ཡེ་ཤུས་ཡུམ་དང་ཐུགས་སུ་བྱོན་པའི་ཉེ་གནས་དེར་ལངས་པ་གཟིགས་ནས་ཡུམ་ལ། མ། འདི་ཁྱེད་ཀྱི་བུ་ཡིན་གསུངས་ནས།

༢༧ ཉེ་གནས་དེ་ལ། འདི་ཁྱོད་ཀྱི་མ་ཡིན་གསུངས་སོ། ཉེ་གནས་དེས་དེ་ཕྱིན་ཡུམ་ཁོང་རང་གི་ཁྱིམ་དུ་འཁྲིད་དོ༎

༢༨ དེའི་རྗེས་སུ་ཡེ་ཤུས་ཐམས་ཅད་གྲུབ་པ་མཁྱེན་ཏེ། མདོ་ན་གསུངས་པ་འགྲུབ་པའི་ཕྱིར། ང་སྐོམ་མོ་གསུངས་པ་དང་།

༢༩ དེར་སྐྱུར་རྩིས་གང་བའི་སྣོད་ཅིག་ཡོད་པས། ཆུ་བལ་ཞིག་སྐྱུར་རྩིར་སྦངས་ནས་རྩྭ་ཨི་སོབ་ཀྱི་རྩེ་ལ་བསྐོན་ཏེ་ཞལ་ལ་བསྐྱལ་ཏོ།

༣༠ ཡེ་ཤུས་སྐྱུར་རྩི་བཞེས་ནས། བསྒྲུབས་སོ། ཞེས་གསུངས་ནས་དབུ་དགུས་ནས་སྐུ་སྲོག་གནང་ངོ་༎

༣༡ དེའི་ཉིན་སྟ་གོན་གྱི་ཉིན་མོ་ཡིན་ཏེ། འོང་རྒྱུའི་ཤབ་བཱད་དེ་ནི་ཆེ་བ་ཞིག་ཡིན་པས། ཤབ་བཱད་ཞག་ལ་སྤུར་རྒྱང་ཤིང་གི་ཁར་མི་ལུས་པའི་ཕྱིར། ཡ་ཧུ་དཱ་པ་ཚོས་པི་ལ་ཏུ་ལ། རྐང་བཅག་ནས་རོ་རྣམས་འཁྱེར་བའི་ཕྱིར་ཞུས་སོ།

༣༢ དེའི་ཕྱིར་དམག་མི་འོངས་ནས། ཁོང་མཉམ་བརྐྱངས་པའི་མི་གཉིས་པོའི་རྐང་པ་བཅག་གོ།

༣༣-༣༤ ཡེ་ཤུའི་དྲུང་དུ་བསླེབས་ནས་སྐུ་གྲོངས་ཟིན་པ་མཐོང་སྟེ་ཞབས་མ་བཅག་པར། གཅིག་གིས་སྐུའི་གཞོགས་ལ་མདུང་བཙུགས་མ་ཐག་ཏུ། སྐུ་ཁྲག་དང་ཆུ་ཐོན་ཏོ།

༣༥ ཁྱེད་ཚོའང་དད་པའི་ཕྱིར། གང་མཐོང་བ་དེས་དཔང་པོ་བྱེད་དེ། དཔང་པོ་དེ་ནི་བདེན་པ་ཡིན་ཅིང་། ཁོ་རང་གིས་སྨྲ་བ་དྲང་པོ་ཡིན་པར་ཤེས་སོ།

༣༦ མདོ་ན། ཁོང་གི་གདུང་རུས་གཅིག་ཀྱང་མི་བཅག་ཞེས་དང་།

༣༧ དེ་ཚོས་མདུང་གིས་ཕུག་པར་དེ་ཚོས་བལྟ། ཞེས་བྲིས་པ་འགྲུབ་པའི་ཕྱིར་བྱ་བ་དེ་བྱུང་ངོ་༎

༣༨ དེའི་རྗེས་སུ་ཡ་ཧུ་དཱ་པར་འཇིགས་ཏེ་གསང་ནས་ཡེ་ཤུའི་ཉེ་གནས་ཡིན་པའི་ཨ་རི་མ་ཐི་ཡཱ་པ་ཡོ་སེབ་ཀྱིས། ཡེ་ཤུའི་སྐུ་སྤུར་འཁྱེར་བའི་དགོངས་པ་པི་ལ་ཏུ་ལས་ཞུས་པ་པི་ལ་ཏུས་གནང་བས། ཁོ་འོངས་ནས་ཡེ་ཤུའི་སྐུ་སྤུར་གདན་འདྲེན་ཞུས་སོ།

༣༩ སྔར་མཚན་མོ་ཡེ་ཤུ་མཇལ་བའི་ནི་ཀོ་དེམ། གན་དྷ་ར་ས་དང་ཨ་ག་རུ་བསྲེས་མ་ཉ་ག་གསུམ་བརྒྱ་ཙམ་འཁུར་འོངས་པ་དང་།

༤༠ ཡ་ཧུ་དཱ་པའི་དུར་དུ་སྦས་ལུགས་བཞིན་དུ། ཡེ་ཤུའི་སྐུ་སྤུར་བླངས་ཏེ། སྤོས་དང་བཅས་རས་ཀྱིས་བཏུམ་མོ།

༤༡ ཁོང་རྒྱང་ཤིང་ལ་བརྐྱངས་པའི་ས་རུ་སྐྱེད་ཚལ་ཞིག་ཡོད་དེ། དེའི་ནང་སྔར་ནམ་ཡང་རོ་མ་བཞག་པའི་དུར་ཁུང་གསར་པ་ཞིག་ཡོད་པས།

༤༢ དེ་ཐག་ཉེ་ཞིང་། ཡ་ཧུ་དཱ་པའི་སྟ་གོན་གྱི་ཉིན་མོ་ཡིན་པས་ཡེ་ཤུ་དེར་གདན་འདྲེན་ཞུས་སོ༎

༢༠

བདུན་ཕྲག་གི་ཞག་དང་པོར་ནམ་མ་ལངས་ཁར་མག་དལ་མ་མིར་ཡམ་སྤུར་ཁང་དུ་བསླེབས་དུས། སྤུར་ཁང་ནས་ཁ་རྡོ་དེ་སྒྲིལ་ཡོད་པ་མཐོང་བས།

༢ ཤི་མོན་པེ་ཏྲོ་དང་ཡེ་ཤུའི་ཐུགས་བརྩེ་བའི་ཉེ་གནས་ཀྱི་རྩར་རྒྱུག་གིན་སོང་ནས་དེ་གཉིས་ལ། གཙོ་བོ་ནི་སྤུར་ཁང་ནས་འཁྱེར་འདུག་གོ། ག་རུ་བཞག་པ་ངས་མི་ཤེས་སོ་སྨྲས་པས།

༣ པེ་ཏྲོ་དང་ཉེ་གནས་གཞན་དེ་ཕྱིར་བྱུང་ནས་སྤུར་ཁང་ལ་སོང་ངོ་།

༤ ཁོང་གཉིས་མཉམ་དུ་བརྒྱུགས་ཀྱང་ཉེ་གནས་གཞན་དེ་པེ་ཏྲོ་ལས་ཐལ་ནས་སྤུར་ཁང་དུ་སྔོན་དུ་བསླེབས་པས།

༥ བལྟ་ཕྱིར་མགོ་དགུ་བ་ལས་སྤུར་རས་རྣམས་དེར་ཡོད་པ་མཐོང་ཞིང་ནང་དུ་མ་ཞུགས།

༦ དེའི་ཕྱི་བཞིན་ཤི་མོན་པེ་ཏྲོའང་བསླེབས་ནས། སྤུར་ཁང་ནང་ཞུགས་ཏེ། རས་དང་།

༧ དབུ་ལ་བཏུམ་པའི་ཞལ་ཕྱིས་རས་གཞན་རྣམས་དང་མ་བསྲེ་བར། བསྒྲིལ་ཏེ་སོ་སོར་བཞག་ཡོད་པ་མཐོང་ངོ་།

༨ དེ་ནས་སྤུར་ཁང་དུ་སྔོན་ལ་བསླེབས་པའི་ཉེ་གནས་གཞན་དེའང་ནང་དུ་ཞུགས་ནས་མཐོང་བས་དད་པར་གྱུར་ཏོ།

༩ གཤིན་པོའི་ཁྲོད་ནས་སྐུ་གསོན་པོར་བཞེངས་དགོས་སོ། ཞེས་བྲིས་པའི་གསུང་ནི་དེ་ཐུག་མ་ཤེས་སོ།

༡༠ དེ་ནས་ཉེ་གནས་གཉིས་པོ་ཁྱིམ་དུ་ལོག་གོ།

༡༡ མིར་ཡམ་སྤུར་ཁང་གི་ཕྱི་རོལ་དུ་ངུ་ཞིང་ཡོད་དེ། ངུ་བཞིན་སྤུར་ཁང་གི་ནང་དུ་བལྟས་པས།

༡༢ ཡེ་ཤུའི་སྤུར་བཞག་ས་ལ། གོས་དཀར་པོ་གྱོན་པའི་ཕོ་ཉ་གཉིས། དབུའི་ལོགས་སུ་གཅིག་དང་ཞབས་ཀྱི་ལོགས་སུ་གཅིག་ཡོད་པ་མཐོང་ངོ་།

༡༣ དེ་གཉིས་ཀྱིས། བུ་མོ། ཅི་ལ་ངུ་སྨྲས་པས། མོས། ངའི་གཙོ་བོ་ཁྱེར་འདུག་སྟེ། གར་བཞག་པ་མི་ཤེས་སོ་ཟེར་ཞིང་།

༡༤ ཁ་ཕྱིར་ལོག་ནས་བལྟས་པས་ཡེ་ཤུ་དེར་བཞེངས་ཡོད་པ་མཇལ་ཀྱང་། ཁོང་ཡིན་པར་མ་ཤེས་སོ།

༡༥ ཡེ་ཤུས། བུ་མོ། ཅི་ལ་ངུ་། སུ་འཚོལ་གསུངས་ཀྱང་། མོས་སྐྱེད་ཚལ་སྲུང་མཁན་ཡིན་པར་བསམས་ནས། ཇོ་བོ། གལ་ཏེ་ཁྱེད་ཀྱིས་ཁོང་ཁྱེར་ཡོད་ན་བཞག་ས་ཤོད་ཅིག ངས་ཁོང་གདན་ཞུའོ་ཞུས་སོ།

༡༦ ཡེ་ཤུས། མིར་ཡམ། ཞེས་གསུངས་པ་དང་། མོས་ཁོང་གི་ཕྱོགས་སུ་བསྒྱུར་ནས། ཨིབ་རིའི་སྐད་དུ། རབ་བུ་ནི། བོད་སྐད་དུ། སྟོན་པ་ལགས། ཞུས་སོ།

༡༧ ཡེ་ཤུས། ད་དུང་ང་ཡབ་ཀྱི་དྲུང་དུ་མ་འཕགས་པས། ང་ལ་མ་རེག་ཅིག ངའི་སྤུན་ཚོའི་རྩར་སོང་ནས། ང་ནི་ངའི་ཡབ་དང་ཁྱེད་ཀྱི་ཡབ། ངའི་དཀོན་མཆོག་དང་ཁྱེད་ཀྱི་དཀོན་མཆོག་གི་དྲུང་དུ་ཡར་འགྲོའོ་ཞེས་སྨྲོས་ཤིག་གསུངས་སོ།

༡༨ མག་དལ་མ་མིར་ཡམ་ལོག་ནས་ཉེ་གནས་རྣམས་ལ། ངས་གཙོ་བོ་མཇལ་ལོ། ཟེར་ཞིང་ཁོང་གིས་གསུངས་པ་རྣམས་བཤད་དོ༎

༡༩ བདུན་ཕྲག་གི་ཞག་དང་པོ་དེ་ཀའི་ཕྱི་དྲོ། ཡ་ཧུ་དཱ་པའི་འཇིགས་པས་ཉེ་གནས་རྣམས་སྒོ་བརྟན་དམ་པོར་མནན་ནས་བསྡད་ཡོད་པར། ཡེ་ཤུ་བྱོན་ནས་དཀྱིལ་དུ་བཞེངས་ཏེ། ཞི་བདེ་བར་གྱུར་ཅིག་གསུངས་ནས།

༢༠ ཕྱག་དང་གཞོགས་དེ་ཚོར་བསྟན་པར་མཛད་དོ། གཙོ་བོ་དང་མཇལ་བས་ཉེ་གནས་རྣམས་དགའ་བར་གྱུར་ཏོ།

༢༡ ཡེ་ཤུས་སླར། ཞི་བདེ་བར་གྱུར་ཅིག ཡབ་ཀྱིས་ང་མངགས་པ་ལྟར། ངས་ཀྱང་ཁྱེད་མངག་གོ།

༢༢ ཞེས་གསུངས་ནས། དེ་ཚོར་ཕུ་བཏབ་ནས། དམ་པའི་ཐུགས་ཉིད་བློང་ཞིག

༢༣ ཁྱེད་ཀྱིས་སུའི་སྡིག་པ་སེལ་ན། དེའི་སྡིག་པ་དག་གོ། སུའི་སྡིག་པ་མི་སེལ་ན་ལུས་སོ་གསུངས་སོ༎

༢༤ བཅུ་གཉིས་པོའི་ནང་ནས་མཚེ་མ་ཟེར་བའི་ཐོ་མཱ་ནི་ཡེ་ཤུ་ཕེབས་དུས་དེར་མེད་པས།

༢༥ ཉེ་གནས་གཞན་ཚོས། ང་ཚོས་གཙོ་བོ་མཇལ་བྱུང་ཞེས་སྨྲས་ཀྱང་། ཁོས། ངས་ཁོང་གི་ཕྱག་ནང་གཟེར་གྱི་ཤུལ་མཐོང་སྟེ། ཤུལ་ནང་མཛུབ་མོ་འཇུག་སྟེ། ཁོང་གི་གཞོགས་ནང་ལག་པ་བཞག་ནས་མིན་པ་ང་ཡིད་མི་ཆེས་སོ་ཟེར་ཏོ།

༢༦ ཞག་བརྒྱད་ཀྱི་རྗེས་སུ། ཉེ་གནས་རྣམས་སླར་ཁང་པ་དེར་ཡོད་པས། ཐོ་མཱའང་ཡོད་དེ། སྒོ་བརྟན་དམ་པོར་མནན་ཡོད་ཀྱང་། ཡེ་ཤུ་ནང་དུ་བྱོན་ནས་དཀྱིལ་ལ་བཞེངས་ཏེ། ཞི་བདེ་བར་གྱུར་ཅིག་གསུངས་ཤིང་།

༢༧ ཐོ་མཱ་ལ། ཁྱོད་ཀྱི་མཛུབ་མོ་འདིར་ཆུག་ཅིག ངའི་ལག་པ་ལ་ལྟོས། ལག་པ་རྐྱོང་ལ་ངའི་གཞོགས་ཀྱི་ནང་དུ་ཆུག་དང་། དད་མེད་མ་འགྱུར་བར་དད་པ་བྱོས་ཤིག་ཅེས་གསུངས་སོ།

༢༨ ཐོ་མཱས། ངའི་གཙོ་བོ་ལགས། ངའི་དཀོན་མཆོག་ལགས་ཞུས་སོ།

༢༩ ཡེ་ཤུས། ཁྱོད་ཀྱིས་ང་མཐོང་བས་དད་པ་བྱས་སམ། ང་མ་མཐོང་བར་དད་པ་བྱས་པ་རྣམས་བདེའོ་གསུངས་སོ༎

༣༠ མདོ་འདི་ནང་མ་བྲིས་པའི་ལྟས་གཞན་མང་པོ་ཡེ་ཤུས་ཉེ་གནས་རྣམས་ཀྱི་མདུན་དུ་མཛད་དོ།

༣༡ ཡེ་ཤུ་དཀོན་མཆོག་གི་སྲས་མཱ་ཤི་ཀ་ལགས་པར་ཁྱེད་ཀྱིས་དད་པ་བྱེད་པ་དང་། དད་ཅིང་ཁོང་གི་མཚན་གྱི་སྒོ་ནས་ཚེ་མཐའ་མེད་པ་ཐོབ་པའི་ཕྱིར་བྱ་བ་འདི་རྣམས་བྲིས་སོ༎

༢༡

དེའི་རྗེས་སུ་ཡེ་ཤུས་ཏི་བེར་ཡཱའི་མཚོ་འགྲམ་དུ་ཉེ་གནས་རྣམས་ལ་སླར་ཡང་མཇལ་ཁ་གནང་ངོ་། འདི་ལྟ་བུར་མཇལ་ཏེ།

༢ ཤི་མོན་པེ་ཏྲོ་དང་། མཚེ་མ་ཟེར་བའི་ཐོ་མཱ་དང་། ག་ལིལ་གྱི་ཁ་ནཱ་པ་ན་ཐན་ཨེལ་དང་། ཟེ་བད་ཡཱའི་བུ་གཉིས་པོ་དང་། ཉེ་གནས་གཞན་གཉིས་བཅས་ཡོད་པས།

༣ ཤི་མོན་པེ་ཏྲོས། ང་ཉ་འཛིན་དུ་འགྲོའོ་སྨྲས་སོ། དེ་ཚོས་ང་ཚོའང་ཁྱོད་མཉམ་འགྲོའོ་སྨྲས་ཤིང་སོང་སྟེ་གྲུའི་ནང་དུ་ཞུགས་པ་དང་། མཚན་མོ་དེར་ཉ་ཅིའང་མ་བཟུང་ངོ་།

༤ ནམ་ལངས་པའི་ཚེ། ཡེ་ཤུ་མཚོ་འགྲམ་དུ་བཞེངས་ཡོད་ཀྱང་། ཉེ་གནས་རྣམས་ཀྱིས་ཁོང་ཡིན་པར་མ་ཤེས་སོ།

༥ ཡེ་ཤུས། བུ་རྣམས། ཟ་རྒྱུ་ཞིག་ཡོད་དམ་གསུངས་པས། མེད་ཞུས་སོ།

༦ ཁོང་གིས། གྲུའི་གཡས་ཕྱོགས་ལ་ཉ་དོལ་ཐོང་ཞིག་ཐོབ་འོང་གསུངས་པས། དེ་ཚོས་ཉ་དོལ་བཏང་བས། ཉ་མང་སྟབས་ཀྱིས་ཉ་དོལ་འཐེན་མ་ཐུབ་པས།

༧ ཡེ་ཤུའི་ཐུགས་སུ་བྱོན་པའི་ཉེ་གནས་ཀྱིས་པེ་ཏྲོ་ལ། གཙོ་བོ་ཡིན་ནོ། སྨྲས་སོ། ཤི་མོན་པེ་ཏྲོས་གཙོ་བོ་ཡིན་ནོ་སྨྲས་པ་ཐོས་པ་དང་། གཅེར་བུར་ཡོད་པས། གོས་གོན་ཏེ་མཚོར་མཆོངས་སོ།

༨ ཉེ་གནས་གཞན་རྣམས། སྐམ་ས་ནས་ཁྲུ་ཉིས་བརྒྱ་ཙམ་མ་གཏོགས་མེད་པས། ཉས་གང་བའི་ཉ་དོལ་འདྲུད་ཅིང་གྲུའི་ནང་དུ་འོངས་ནས།

༩ སྐམ་སར་བསླེབས་པ་དང་། དེར་སོལ་བའི་མེ་དང་། མེའི་ཁར་ཉ་དང་། བག་ལེབ་ཡོད་པར་མཐོང་ངོ་།

༡༠ ཡེ་ཤུས། ད་ལྟ་བཟུང་བའི་ཉ་རེ་འཁུར་ཤོག་གསུངས་པས།

༡༡ ཤི་མོན་པེ་ཏྲོ་གྲུའི་ནང་ཕྱིན་ནས། ཉ་ཆེ་བ་བརྒྱ་དང་ལྔ་བཅུ་ང་གསུམ་གྱིས་གང་བའི་ཉ་དོལ་དེ་སྐམ་སར་འདྲུད་དོ། ཉ་དེ་ཙམ་མང་པོ་ཡོད་ཀྱང་ཉ་དོལ་མ་ཆད་དོ།

༡༢ ཡེ་ཤུས། ཤོག་ལ། དྲོ་ཟས་ཟོ་གསུངས་སོ། ཉེ་གནས་ཚོས་གཙོ་བོ་ཡིན་པར་ཤེས་ཏེ། ཁྱེད་སུ་ཡིན་ཞེས་སུས་ཀྱང་བཀའ་འདྲི་ཞུ་མ་སྤོབས་སོ།

༡༣ ཡེ་ཤུ་མདུན་དུ་ཕེབས་ནས། བག་ལེབ་ཕྱག་ཏུ་བཞེས་ཤིང་། དེ་ཚོར་གནང་ངོ་། དེ་བཞིན་དུ་ཉ་འང་གནང་ངོ་།

༡༤ ཡེ་ཤུ་གཤིན་པོའི་ཁྲོད་ནས་སྐུ་གསོན་པོར་བཞེངས་པའི་འོག་ཏུ། ཉེ་གནས་རྣམས་ལ་མཇལ་ཁ་གནང་ཐེངས་གསུམ་པའོ༎

༡༥ དྲོ་ཟས་བཞེས་ཟིན་པ་དང་། ཡེ་ཤུས་ཤི་མོན་པེ་ཏྲོར། ཡོ་ཧ་ནན་གྱི་བུ་ཤི་མོན། འདི་རྣམས་ལས་ལྷག་པར་ཁྱོད་ཀྱིས་ང་ལ་གཅེས་པ་བྱེད་དམ་གསུངས་པས། ཁོས། བྱེད་དོ་གཙོ་བོ་ལགས། ངས་ཁྱེད་ལ་གཅེས་པ་ཁྱེད་ཀྱིས་མཁྱེན་ནོ་ཞུས་སོ། ཁོང་གིས། ངའི་ལུག་གུ་རྣམས་ཚོས་ཤིག་གསུངས་སོ།

༡༦ ཁོང་གིས་ལན་གཉིས་པར། ཡོ་ཧ་ནན་གྱི་བུ་ཤི་མོན། ང་ལ་གཅེས་པར་བྱེད་དམ་གསུངས་སོ། ཁོས། བྱེད་དོ་གཙོ་བོ་ལགས། ངས་ཁྱེད་ལ་གཅེས་པ་ཁྱེད་ཀྱིས་མཁྱེན་ནོ་ཞུས་སོ། ངའི་ལུག་རྣམས་སྐྱོངས་ཤིག་གསུངས་སོ།

༡༧ ལན་གསུམ་པར། ཡོ་ཧ་ནན་གྱི་བུ་ཤི་མོན། ང་ལ་གཅེས་པར་བྱེད་དམ་གསུངས་སོ། ཁོང་གིས་ཐེངས་གསུམ་ང་ལ་གཅེས་པར་བྱེད་དམ་གསུངས་པས། པེ་ཏྲོའི་སེམས་འཁྲུགས་ནས། གཙོ་བོ་ལགས། ཁྱེད་ཀྱིས་ཐམས་ཅད་མཁྱེན་པས། ངས་ཁྱེད་ལ་གཅེས་པར་བྱེད་པ་དེ་མཁྱེན་ནོ་ཞུས་སོ། ཡེ་ཤུས། ངའི་ལུག་ཚོས་ཤིག

༡༨ ཁྱོད་གཞོན་ནུའི་དུས་སུ་རང་གི་སྐ་རགས་རང་གིས་བཅིངས་ཏེ། རང་དགར་སོང་ངོ་། རྒས་དུས་སུ་ཁྱོད་ཀྱིས་ལག་པ་བརྐྱངས་ནས། གཞན་པས་ཁྱོད་ཀྱི་སྐ་རགས་བཅིངས་ཏེ། ཁྱོད་མི་དགའ་བའི་གནས་སུ་འཁྲིད་པར་འགྱུར་རོ་ཞེས་ངས་བདེན་པར་ཟེར་གསུངས་སོ།

༡༩ པེ་ཏྲོ་ཇི་ལྟ་བུའི་ཤི་ལུགས་ཀྱིས་དཀོན་མཆོག་གི་དཔལ་བརྗིད་སྟོན་པར་འགྱུར་བའི་བརྡ་གནང་ཕྱིར་དེ་ལྟར་གསུངས་ནས། ངའི་རྗེས་སུ་འབྲོངས་ཤིག་གསུངས་སོ༎

༢༠ དགོངས་ཟས་བཞེས་དུས་སུ། ཡེ་ཤུའི་སྐུ་བྲང་ལ་བསྙེས་ནས། གཙོ་བོ་ཁྱེད་དགྲར་བཏད་མཁན་སུ་ཡིན་ཞུས་པའི་ཡེ་ཤུའི་ཐུགས་སུ་བྱོན་པའི་ཉེ་གནས་ཀྱང་འབྲངས་ནས་འོངས་སོ། པེ་ཏྲོས་ཁ་བསྒྱུར་ནས་དེ་མཐོང་བས། ཡེ་ཤུ་ལ།

༢༡ གཙོ་བོ། ཁོ་ལ་ཅི་འབྱུང་བར་འགྱུར་ཞུས་པས།

༢༢ ཡེ་ཤུས། གལ་ཏེ་ང་མ་འོང་བའི་བར་དུ་ཁོ་ལུས་པར་ང་དགའ་ན་ཁྱོད་ལ་ཅི་སྟོ། ཁྱོད་རང་ངའི་རྗེས་སུ་འབྲོང་ཞིག་གསུངས་སོ།

༢༣ དེས་ཉེ་གནས་དེ་མི་འཆི་ཞེས་པའི་གཏམ་སྤུན་གྱི་ཁྲོད་དུ་ཁྱབ་བོ། འོན་ཀྱང་ཡེ་ཤུས་ཉེ་གནས་དེ་མི་འཆི་མ་གསུངས་ཀྱིས། གལ་ཏེ་ང་མ་འོང་བའི་བར་དུ་ཁོ་ལུས་པར་ང་དགའ་ན། ཁྱོད་ལ་ཅི་སྟོ་གསུངས་པ་ཡིན་ནོ༎

༢༤ བྱ་བ་དེ་ཚོར་དཔང་པོ་བྱེད་མཁན་དང་། འདི་ཚོ་འབྲི་མཁན་ནི་ཉེ་གནས་འདི་ཀ་ཡིན་ཏེ། དེའི་དཔང་པོ་བདེན་པ་ཡིན་པར་ང་ཚོས་ཤེས་སོ།

༢༥ ཡེ་ཤུས་མཛད་པའི་མཛད་རྒྱ་གཞན་མང་པོ་ཡོད་ཀྱང་། རེ་རེ་བཞིན་འབྲི་ན། ངའི་བསམ་ཚོད་ལྟར། བྲིས་པའི་མདོ་རྣམས་འཇིག་རྟེན་གྱི་ནང་ཤོང་བར་དཀའོ༎ ༎

སྐུ་ཚབ་རྣམས་ཀྱི་མཛད་པ།

༡

༡-༢ ཀྱེ་ཐེའོ་ཕི་ལུ། མདོ་དང་པོའི་ནང་ངས་ཡེ་ཤུས་ཉིད་ཀྱིས་འདམས་པའི་སྐུ་ཚབ་རྣམས་ལ་དམ་པའི་ཐུགས་ཉིད་ཀྱི་ངང་ནས་བཀའ་གནང་སྟེ། ཡར་འཕགས་པའི་ཉིན་མོའི་བར་དུ་ཅི་མཛད་པ་དང་བསྟན་པ་རྣམས་བཀོད་པ་ཡིན།

༣ སྡུག་བསྔལ་བཞེས་པའི་འོག་ཏུ་ཉིད་སྐུ་གསོན་པོ་ཡིན་པའི་མངོན་རྟགས་མང་པོ་བསྟན་ཅིང་། ཞག་བཞི་བཅུའི་བར་དུ་དེ་ཚོར་ཉིད་ཀྱི་སྐུ་བསྟན་ཏེ། དཀོན་མཆོག་གི་རྒྱལ་སྲིད་ཀྱི་སྐོར་གསུང་གླེང་མཛད་དོ།

༤-༥ དེ་ཚོ་དང་མཉམ་དུ་བཞུགས་པའི་ཚེ་དེ་དག་ལ། ཡོ་ཧ་ནན་གྱིས་ཆུའི་ཁྲུས་བཏང་ཡང་། རིང་པོར་མ་ལོན་པར་ཁྱེད་ལ་དམ་པའི་ཐུགས་ཉིད་ཀྱི་ཁྲུས་གསོལ་བར་འགྱུར་ཞེས་ངས་བརྗོད་པའི་ཡབ་ཀྱི་ཞལ་བཞེས་བསྒྲུབ་པའི་བར་དུ། ཡེ་རུ་ཤ་ལེམ་ནས་མི་འགྲོ་བར་སྒུག་ཅིག་ཅེས་བཀའ་གནང་ངོ་༎

༦ དེ་ཚོ་ཚོགས་པ་དང་ཁོང་ལ། གཙོ་བོ། ཁྱེད་ཀྱིས་དེའི་ཚེ་ཨིས་ར་ཨེལ་ལ་རྒྱལ་སྲིད་སླར་གསོ་བར་མཛད་དམ་ཞེས་ཞུས་པ་དང་།

༧ ཁོང་གིས། ཡབ་ཀྱིས་ཉིད་ཀྱི་མངའ་དབང་གིས་བཙུགས་པའི་དུས་སྐབས་ཁྱེད་ཚོས་ཤེས་པར་མི་རུང་ངོ་།

༨ འོན་ཀྱང་ཁྱེད་ལ་དམ་པའི་ཐུགས་ཉིད་འབབ་པའི་ཚེ་དབང་བརྙེས་ནས། ཡེ་རུ་ཤ་ལེམ་དང་། ཡ་ཧུ་དཱ་ཡོངས་དང་། ས་མར་ཡཱ་དང་། ས་གཞིའི་མཐའ་མའི་བར་དུ་ངའི་དཔང་པོར་འགྱུར་བར་འགྱུར་གསུངས་མ་ཐག་ཏུ།

༩ དེ་ཚོས་མཐོང་སར་ཡར་འཕགས་ཏེ་སྤྲིན་ཞིག་གིས་དེ་ཚོའི་མིག་གི་མདུན་ནས་ཡར་གདན་དྲངས་སོ།

༡༠ དེ་ཚོས་ཁོང་ཡར་གཤེགས་པར་ནམ་མཁར་བལྟས་བལྟས་པ་ལས། གོས་དཀར་པོ་གོན་པའི་མི་གཉིས་བྱུང་སྟེ་འདི་སྐད་དུ།

༡༡ ཀྱེ་ག་ལིལ་པ་རྣམས། ཅིའི་ཕྱིར་ནམ་མཁར་བལྟ། ཁྱེད་ཀྱི་མདུན་ནས་ནམ་མཁར་འཕགས་པའི་ཡེ་ཤུ་དེ་ཉིད། ནམ་མཁར་གཤེགས་པ་མཐོང་བ་དང་འདྲ་བར་ཕྱིར་འབྱོན་པར་འགྱུར་རོ་ཞེས་སྨྲས་སོ༎

༡༢ དེ་ནས་དེ་རྣམས་ཤབ་བཱད་ཀྱི་ཉིན་ལམ་གཅིག་གི་སར་ཡོད་པ་ཡེ་རུ་ཤ་ལེམ་དང་ཉེ་བའི་ཁ་སྐྱུར་པོའི་རི་ལས་བབས་ནས་ཡེ་རུ་ཤ་ལེམ་དུ་ལོག་གོ།

༡༣ དེར་བསླེབས་ནས། པེ་ཏྲོ་དང་། ཡོ་ཧ་ནན་དང་། ཡ་ཀོབ་དང་། ཨན་དྲེ་ཨ་དང་། ཕི་ལིབ་དང་། ཐོ་མཱ་དང་། བར་ཐོལ་མཱ་དང་། མད་ཐཱ་དང་། ཨལ་ཕཱའི་བུ་ཡ་ཀོབ་དང་། བརྩོན་འགྲུས་པ་བྱ་བའི་ཤི་མོན་དང་། ཡ་ཀོབ་ཀྱི་བུ་ཡུ་དཱ་བཅས་དེ་དག་སྡོད་པའི་སྟེང་ཁང་དུ་སོང་ངོ་།

༡༤ དེ་ཐམས་ཅད་དང་། བུད་མེད་ཁ་ཤས་དང་། ཡེ་ཤུའི་ཡུམ་མིར་ཡམ་དང་། ཁོང་གི་སྐུ་མཆེད་རྣམས་སེམས་གཅིག་གིས་སྨོན་ལམ་ལ་འབུངས་སོ༎

༡༥ དེ་ཙ་ན་སྤུན་བརྒྱ་དང་ཉི་ཤུ་ཙམ་གནས་གཅིག་ཏུ་ཚོགས་པའི་དཀྱིལ་ནས་པེ་ཏྲོས་བཞེངས་ཏེ་འདི་སྐད་དུ།

༡༦ སྤུན་རྣམས། མདོ་ན་དམ་པའི་ཐུགས་ཉིད་ཀྱིས་དཱ་བིད་ཀྱི་ཞལ་གྱི་སྒོ་ནས་ཡུ་དཱའི་སྐོར་ལུང་བསྟན་པ་རྣམས་གྲུབ་པར་དགོས་ཏེ།

༡༧ ཁོ་ང་ཚོའི་ཁོངས་སུ་བརྩིས་ཏེ། ཞབས་ཏོག་གི་སྐལ་བ་ཐོབ་ཀྱང་། ཡེ་ཤུ་འཛིན་པ་རྣམས་ཀྱི་ལམ་སྣ་པར་གྱུར་ཏོ།

༡༨ ཁོའི་ལས་ངན་འདིའི་གླ་ལས་ཞིང་ཞིག་ཉོས་སོ། དེ་ནས་ཁོ་སྤྱི་བོས་ལྟུངས་ནས་ལྟོ་བ་གས་ཏེ། ནང་ཆ་ཐམས་ཅད་ཕྱིར་ཐོན་ནོ།

༡༩ དེ་ཡེ་རུ་ཤ་ལེམ་པ་ཐམས་ཅད་ཀྱིས་ཤེས་ཏེ། ཞིང་དེའི་མིང་ལ་དེ་ཚོའི་སྐད་ནང་ཨ་ཀེལ་ད་མཱ་བོད་སྐད་དུ་ཁྲག་གི་ཞིང་ཁ་ཞེས་བཏགས་སོ༎

༢༠ གསུང་མགུར་ན་འདི་སྐད་དུ།

དེ་ཡི་ཁྱིམ་ཡང་སྟོངས་པར་ཤོག།

དེའི་ནང་སུ་ཡང་མི་གནས་ཤོག།

ལས་ཚན་གཞན་གྱིས་ལེན་པར་ཤོག།

ཅེས་བྲིས་འདུག་གོ།

༢༡-༢༢ དེ་བས་ན་གཙོ་བོ་ཡེ་ཤུས་ཡོ་ཧ་ནན་གྱིས་ཁྲུས་བཞེས་པ་ནས་བཟུང་སྟེ་ང་ཚོའི་མདུན་ནས་ཡར་འཕགས་པའི་ཉིན་མོའི་བར་དུ་ང་ཚོའི་ནང་དུ་ཕན་ཚུན་གཤེགས་བཞུད་ཀྱི་དུས་ཐམས་ཅད་ལ། ང་ཚོ་མཉམ་ཡོད་པ་གཅིག་ཁོང་གསོན་པོར་བཞེངས་པའི་དཔང་པོར་འགྱུར་དགོས་སོ་ཞེས་གསུངས་པ་དང་།

༢༣ དེ་ཚོས་བར་ས་བཱའམ་ཡུས་ཏུ་༼བོད་སྐད་དུ་དྲང་པོ་༽བྱ་བའི་ཡོ་སེབ་དང་མད་ཐི་ཡཱ་གཉིས་ལང་དུ་བཅུག་ནས། འདི་ལྟར།

༢༤-༢༥ ཀྱེ་གཙོ་བོ། མི་ཐམས་ཅད་ཀྱི་སྙིང་མཁྱེན་མཁན་ལགས། ཡུ་དཱ་ལམ་བསྟོར་ནས་རང་གི་གནས་སུ་སོང་བ་དེའི་ཚབ་ལ། སྐུ་ཚབ་དང་ཞབས་ཏོག་བྱེད་པའི་ཕྱིར་འདི་གཉིས་ཀྱི་ནང་ནས་ཁྱེད་ཀྱིས་སུ་འདམས་པ་ང་ཚོར་སྟོན་པར་མཛོད་ཅིག་ཅེས་སྨོན་ལམ་བཏབ་བོ།

༢༦ རྒྱན་བརྒྱབས་ནས་མད་ཐི་ཡཱ་ཡི་མིང་ཐོན་པས། ཁོང་སྐུ་ཚབ་བཅུ་གཅིག་དང་མཉམ་དུ་བརྩིས་སོ༎

༢

ཉི་མ་ལྔ་བཅུ་པའི་དུས་བཟང་བསླེབས་པའི་ཚེ། དེ་ཐམས་ཅད་གནས་གཅིག་ཏུ་བསྡད་ཡོད་པ་དང་།

༢ གློ་བུར་དུ་ནམ་མཁའ་ལས་རླུང་ཆེན་པོ་ཞིག་ལངས་པ་ལྟ་བུའི་སྒྲ་བྱུང་སྟེ། དེ་རྣམས་སྡོད་པའི་ཁང་པ་ཡང་གང་བར་གྱུར་ཏེ།

༣ མེ་ལྕེ་ལྟ་བུ་སོ་སོར་གྱེས་ནས་མི་རེ་རེའི་སྟེང་དུ་གནས་པ་མཐོང་ངོ་།

༤ དེ་ཐམས་ཅད་དམ་པའི་ཐུགས་ཉིད་ཀྱིས་ཁྱབ་སྟེ། ཐུགས་ཉིད་ཀྱིས་ནུས་པ་གནང་བ་བཞིན་དུ་རང་རང་སྐད་ལུགས་སོ་སོའི་ནང་གཏམ་བྱེད་པ་ལ་ཞུགས་སོ༎

༥ དེའི་ཚེ་ནམ་མཁའི་འོག་ན་ཡོད་པའི་མི་བརྒྱུད་ཐམས་ཅད་ཀྱི་ནང་ནས་ཆོས་ལ་དགའ་བའི་ཡ་ཧུ་དཱ་པ་རྣམས་ཡེ་རུ་ཤ་ལེམ་ན་གནས་སོ།

༦ སྒྲ་དེ་ཐོས་ནས་མི་ཚོགས་འདུས་ཤིང་། རེ་རེས་རང་རང་གི་སྐད་ནང་གཏམ་བྱེད་པར་ཐོས་པས། ངོ་མཚར་རྨད་དུ་གྱུར་ནས།

༧ ཧ་ལས་ཤིང་ཡ་མཚན་དུ་གྱུར་ཏེ་འདི་སྐད་དུ། གཏམ་བྱེད་མཁན་འདི་ཐམས་ཅད་ག་ལིལ་པ་མ་ཡིན་ནམ།

༨ ང་ཚོའི་ཕ་སྐད་ནང་དེ་ཚོས་གླེང་བར་ཐོས་པ་ཅི་ཡིན།

༩ ང་ཚོ་ནི་ཕར་ཐི་ཡཱ་དང་། མ་དཱ་ཨི་དང་། ཨེ་ལམ་དང་། མེ་སོ་པོ་ཏ་མི་ཨ་དང་། ཡ་ཧུ་དཱ་དང་། ཀ་པ་དོག་ཡཱ་དང་། པོན་ཏུ་དང་། ཨ་སི་ཨ་དང་།

༡༠ ཕ་རིག་ཡཱ་དང་། ཕམ་ཕིལ་ཡཱ་དང་། མི་སེར་དང་། ཀི་རེ་ནེ་དང་ཉེ་བའི་ལིབ་ཡཱ་ཡུལ་འཁོར་ལ་གནས་པའི་མི་དང་། རོ་མཱ་ནས་འོངས་པའི་བྱེས་པ་དང་། ཡ་ཧུ་དཱ་པ་དང་། ཡ་ཧུ་དཱ་པ་སློབ་གསར་དང་།

༡༡ ཀ་རེ་ཏཱ་དང་། ཨ་རཱབ་ཡུལ་པ་ཡིན་ཏེ། དེ་དག་གིས་ང་ཚོའི་སྐད་ལ་དཀོན་མཆོག་གི་ངོ་མཚར་ཆེ་བའི་མཛད་པ་སྒྲོག་པར་ཐོས་སོ་ཞེས་སྨྲས་སོ།

༡༢ ཐམས་ཅད་ཧ་ལས་ཤིང་ཅི་ཟེར་མི་ཤེས་པར་ཕན་ཚུན། འདིའི་དོན་ཅི་ཡིན། སྨྲས་སོ།

༡༣ གཞན་འགའ་རེས་གད་མོ་བགད་ཅིང་དེ་ཚོ་རྒུན་ཆང་གསར་པས་བཟི་བ་ཡིན། ཞེས་ཟེར་ཏོ༎

༡༤ པེ་ཏྲོ་བཅུ་གཅིག་པོ་དང་བཅས་པ་བཞེངས་ནས་སྐད་ཆེན་པོས་དེ་ཚོ་ལ། ཁྱེད་ཡ་ཧུ་དཱ་པ་དང་ཡེ་རུ་ཤ་ལེམ་ན་གནས་པ་ཐམས་ཅད། ང་ལ་ཉོན་ལ་འདི་ཤེས་པར་གྱིས་ཤིག

༡༥ ད་ལྟ་སྔ་དྲོ་ཆུ་ཚོད་དགུ་པ་ཡིན་པས། ཁྱེད་ཀྱི་བསམ་པ་ལྟར་འདི་རྣམས་ཆང་གིས་བཟི་བ་མ་ཡིན་གྱི།

༡༦ ལུང་སྟོན་པ་ཡོ་ཨེལ་གྱིས།

༡༧ དཀོན་མཆོག་བཀའ་བཞིན་ཕྱི་དུས་འདི་འདྲ་འབྱུང་༎

ལུས་ཅན་ཀུན་ལ་ང་ཡི་ཐུགས་ཉིད་བླུག།

ཁྱེད་ཀྱི་བུ་དང་བུ་མོས་ལུང་བསྟན་འགྱུར༎

ཁྱེད་ཚོའི་གཞོན་ནུས་ཞལ་གཟིགས་མཐོང་བར་འགྱུར༎

ཁྱེད་ཀྱི་རྒན་པོས་རྨི་ལམ་རྨི་བར་འགྱུར༎

༡༨ དེ་དུས་ང་ཡི་གཡོག་དང་གཡོག་མོ་ལ༎

ང་ཡི་ཐུགས་ཉིད་བླུགས་པས་ལུང་བསྟན་འགྱུར༎

༡༩ ང་ཡིས་སྟེང་གི་གནམ་ནང་ངོ་མཚར་དང་༎

འོག་གི་ས་ལ་ལྟས་རྣམས་བསྟན་བྱ་ཞིང་༎

ཁྲག་དང་མེ་དང་དུ་བ་འཐུལ་བ་འབྱུང་༎

༢༠ ཆེན་པོ་ལགས་ཤིང་ཁྱད་པར་ཅན་ཡིན་པའི༎

གཙོ་བོའི་ཉིན་མོ་མ་བསླེབ་སྔོན་རོལ་དུ༎

ཉི་མ་མུན་འགྱུར་ཟླ་བ་ཁྲག་ཏུ་འགྱུར༎

༢༡ གཙོ་བོའི་མཚན་ནས་བརྗོད་ཚད་ཐར་བར་འགྱུར༎

ཞེས་ལུང་བསྟན་པ་དེ་བཞིན་ནོ༎

༢༢ ཁྱེད་ཨིས་ར་ཨེལ་པ་རྣམས་གཏམ་འདི་ལ་ཉོན་ཅིག ན་ཙཱ་རེད་པ་ཡེ་ཤུ་ནི་དཀོན་མཆོག་ནས་ཡིན་པས། དཀོན་མཆོག་གིས་ཁོང་གི་ངང་ན་ཁྱེད་ཀྱི་དཀྱིལ་དུ་མཛད་པའི་མཐུ་ཆེ་བ་དང་། ངོ་མཚར་དང་། ལྟས་ཀྱི་སྒོ་ནས་དེ་བསྟན་པ་ཡིན།

༢༣ དཀོན་མཆོག་གི་ཐུགས་དགོངས་དང་སྔོན་མཁྱེན་བཞིན་དུ་བཟུང་བ་ཁོང་། ཁྱེད་ཀྱིས་བཀའ་ཁྲིམས་མེད་པའི་མིའི་ལག་ཏུ་བཏད་ནས་རྒྱང་ཤིང་ཁར་བཀྲོངས་པ་ཡིན།

༢༤ འོན་ཀྱང་འཆི་བས་ཁོང་འཛིན་མི་སྲིད་པས། དཀོན་མཆོག་གིས་ཁོང་འཆི་བའི་ཟུག་གཟེར་ལས་སྐྱབས་ཏེ་སྐུ་གསོན་པོར་བསླངས་སོ།

༢༥ དཱ་བིད་ཀྱིས་ཁོང་གི་སྐོར་ལ།

ང་ཡི་གཙོ་བོ་ང་མདུན་རྒྱུན་དུ་མཐོང་༎

ང་ཡི་གཡས་སུ་བཞུགས་པས་ང་མི་གཡོ༎

༢༦ དེ་ཕྱིར་ང་སེམས་དགའ་ཞིང་ལྕེ་ཡེས་བསྔགས༎

ང་ཡི་ལུས་ནང་རེ་བ་གནས་པར་འགྱུར༎

༢༧ ཁྱེད་ཀྱིས་ང་སེམས་གཤིན་ཁམས་ནང་མི་བོར༎

དམ་པའི་སྐྱེས་བུ་འཇིག་པར་ཡང་མི་གནང་༎

༢༨ ཁྱེད་ཀྱིས་ང་ལ་གསོན་ལམ་སྟོན་པར་མཛད༎

ཁྱེད་ཀྱི་ཞལ་ངོར་དགའ་སྤྲོས་འགེངས་པར་བྱ༎

ཞེས་གསུངས་སོ།

༢༩ སྤུན་རྣམས། ང་ཚོའི་མེས་པོ་དཱ་བིད་ཀྱི་སྐོར་དུ་ངས་གསལ་པོར་སྨྲ་བར་བྱ་སྟེ། ཁོང་གྲོངས་ནས་དུར་དུ་བཅུག་སྟེ་ཁོང་གི་བང་སོ་དེ་རིང་གི་བར་དུ་ང་ཚོའི་རྩར་ཡོད།

༣༠ ཁོང་ནི་ལུང་སྟོན་པ་ཡིན་ཏེ། དཀོན་མཆོག་གིས་ཁྱོད་ཀྱི་བརྒྱུད་ལས་མི་གཅིག་ཁྱོད་ཀྱི་རྒྱལ་ཁྲིར་སྐོའོ་ཞེས་དབུ་མནའ་བཞེས་པ་ཤེས་པས།

༣༡ མཱ་ཤི་ཀ་སྐུ་གསོན་པོར་བཞེང་བ་མངོན་པར་ཤེས་ཏེ། ཁོང་གཤིན་ཁམས་ལ་མ་བོར། སྐུ་ཤ་འཇིག་པར་ཡང་མ་གནང་ཞེས་གསུངས་སོ།

༣༢ ཡེ་ཤུ་དེ་ཉིད་དཀོན་མཆོག་གིས་སྐུ་གསོན་པོར་བསླངས་པ་ལ་ང་ཚོ་ཐམས་ཅད་ཀྱིས་དཔང་པོ་བྱེད་དོ།

༣༣ ཁོང་ནི་དཀོན་མཆོག་གི་ཕྱག་གཡས་སུ་འཕགས་ཏེ། ཞལ་གྱིས་བཞེས་པའི་དམ་པའི་ཐུགས་ཉིད་ཡབ་ནས་ཐོབ་སྟེ། ཁྱེད་ཀྱིས་མཐོང་བ་དང་ཐོས་པ་འདི་ཐམས་ཅད་ཐུགས་ཉིད་དེ་འབེབས་པར་མཛད་པའི་མཐུའོ།

༣༤ དཱ་བིད་ནི་ནམ་མཁའ་ལ་མ་འཕགས་པས། ཁོང་རང་གིས།

གཙོ་བོས་ནི་ངའི་གཙོ་བོ༌ལ༎

༣༥ ང་ཡིས་ཁྱེད་ཀྱི་དགྲ་བོ་རྣམས༎

ཁྱེད་ཀྱི་ཞབས་འོག་མ་བཞག་བར༎

ང་ཡི་གཡས་སུ་བཞུགས་ཤིག་གསུངས༎

ཞེས་གསུངས་སོ།

༣༦ ཨིས་ར་ཨེལ་གྱི་བརྒྱུད་པ་ཐམས་ཅད། ཁྱེད་ཀྱིས་བརྐྱངས་པའི་ཡེ་ཤུ་དེ་ཉིད་དཀོན་མཆོག་གིས་གཙོ་བོ་དང་མཱ་ཤི་ཀར་མཛད་པ་ནན་ཏན་ཤེས་ཤིག་ཅེས་གསུངས་སོ༎

༣༧ དེ་ཐོས་ནས་དེ་རྣམས་ཀྱི་སྙིང་ལ་ཟུག་སྟེ། པེ་ཏྲོ་དང་སྐུ་ཚབ་གཞན་རྣམས་ལ། སྤུན་རྣམས། ང་ཚོས་ཅི་བྱ་ཞེས་ཞུས་པ་དང་།

༣༨ པེ་ཏྲོས། ཁྱེད་ཐམས་ཅད་སེམས་སྒྱུར་ལ། སྡིག་པ་འདག་པའི་ཕྱིར་ཡེ་ཤུ་མཱ་ཤི་ཀའི་མཚན་བརྗོད་ཅིང་ཁྲུས་གསོལ་ལོང་ཞིག་དང་། གནང་སྦྱིན་དུ་དམ་པའི་ཐུགས་ཉིད་ཐོབ་པར་འགྱུར་རོ།

༣༩ ཞལ་ཆད་འདི་ནི་ཁྱེད་དང་ཁྱེད་ཀྱི་བུ་བརྒྱུད་དང་། གཙོ་བོ་དཀོན་མཆོག་གིས་ཉིད་ཀྱི་དྲུང་དུ་འབོད་པར་འགྱུར་བའི་རིང་དུ་གནས་པ་རྣམས་ལའང་ཡིན་ཞེས་དང་།

༤༠ གཏམ་གཞན་མང་པོས་བསླབ་བྱ་བསྟན་ཏེ། མི་བརྒྱུད་འཁྱོག་པོ་འདི་ལས་རང་ཉིད་སྲུངས་ཤིག་ཅེས་གསུངས་སོ།

༤༡ ཁོང་གི་གཏམ་དང་དུ་བླངས་པ་རྣམས་ལ་ཁྲུས་གསོལ་ཏེ། དེའི་ཉིན་པར་མི་སྟོང་ཕྲག་གསུམ་ཙམ་དེ་རྣམས་ཀྱི་གྲངས་སུ་འཇུག་པར་གྱུར་ཏོ།

༤༢ དེ་ཚོས་སྐུ་ཚབ་རྣམས་ཀྱི་བསྟན་པ་ལ་སློབ་པ་དང་། འགྲོགས་པ་དང་། བག་ལེབ་གཅོག་པ་དང་། སྨོན་ལམ་འདེབས་པ་སོགས་ལ་འབུངས་སོ༎

༤༣ ཐམས་ཅད་བག་དང་ལྡན་ཏེ། སྐུ་ཚབ་རྣམས་ཀྱིས་ལྟས་དང་ངོ་མཚར་ཆེ་བ་མང་པོ་བསྟན་ཏོ།

༤༤ དད་པ་བྱེད་པ་རྣམས་ལྷན་དུ་གནས་ཤིང་ཐམས་ཅད་སྤྱི་ནོར་བྱས་ཏེ།

༤༥ ནོར་རྫས་གང་ཡོད་བཙོངས་ནས། རེ་རེའི་དགོས་པ་བཞིན་དུ་ཐམས་ཅད་ལ་བགོས་ནས་བཏང་ངོ་།

༤༦ ཉིན་རེ་བཞིན་ཡིད་མཐུན་པར་མཆོད་ཁང་དུ་བར་མ་ཆད་པར་འགྲོ་ཞིང་། ཁྱིམ་དུ་བག་ལེབ་གཅོག་ཅིང་། སེམས་དགའ་བར་སྙིང་དྲང་པོས་ཁ་ཟས་བཟོས་སོ།

༤༧ དཀོན་མཆོག་ལ་བསྟོད་ཅིང་མི་སྡེ་ཐམས་ཅད་ཀྱིས་སྙིང་དུ་སྡུག་པར་བཟུང་ངོ་། གཙོ་བོས་ཉིན་རེ་བཞིན་སྐྱོབ་པར་མཛད་པ་རྣམས་ཆོས་ཚོགས་དང་བསྲེ་བར་མཛད་དོ༎

༣

༡-༢ མི་རྣམས་ཀྱིས་སྐྱེས་དུས་ནས་རྐང་ལག་ཞ་བོ་ཡིན་པའི་མི་ཞིག་ཉིན་རེ་བཞིན་ཆོས་ཁང་གི་སྒོ་མཛེས་པ་ཞེས་བྱ་བ་དེའི་འགྲམ་ལ་མཆོད་ཁང་དུ་འགྲོ་བ་རྣམས་ནས་སློང་ཕྱིར་སྐྱེལ་བར་བྱེད་དོ། སྨོན་ལམ་གྱི་དུས་སུ་ཕྱི་ཐོག་ཆུ་ཚོད་གསུམ་པར་པེ་ཏྲོ་དང་ཡོ་ཧ་ནན་མཆོད་ཁང་དུ་ཕེབས་པ་ལས།

༣ ཞ་བོ་དེས་པེ་ཏྲོ་དང་ཡོ་ཧ་ནན་མཆོད་ཁང་ནང་ཞུགས་ལ་ཁད་མཐོང་སྟེ། སློང་མོ་བསླངས་སོ།

༤ ཡོ་ཧ་ནན་དང་མཉམ་དུ་པེ་ཏྲོས་དེ་ལ་ཞིབ་པར་གཟིགས་ནས། ང་ཚོར་ལྟོས་ཤིག་གསུངས།

༥ དེས་ཇི་ཞིག་ཐོབ་འོང་བསམ་ཞིང་བལྟས་སོ།

༦ པེ་ཏྲོས། དངུལ་དང་གསེར་ནི་ང་ལ་མེད། གང་ཡོད་པ་དེ་ཁྱོད་ལ་སྟེར་རོ། ན་ཙཱ་རེད་པ་ཡེ་ཤུ་མཱ་ཤི་ཀའི་མཚན་གྱི་མཐུས་ཁྱོད་འགྲུལ་བར་གྱུར་ཅིག་གསུངས་ནས།

༧ དེའི་ལག་པ་གཡས་པ་ནས་བཟུང་ཞིང་བསླང་མ་ཐག་ཏུ། དེའི་རྐང་པ་དང་ལོང་བུར་ཤེད་ཞུགས་ནས།

༨ མཆོང་ཞིང་ལངས་ཏེ་འགྲུལ་ཐུབ་བོ། དེ་ནས་མཆོང་ནས་འགྲུལ་ཞིང་དཀོན་མཆོག་ལ་བསྟོད་ཅིང་ཁོང་གཉིས་དང་མཉམ་དུ་མཆོད་ཁང་དུ་སོང་ངོ་།

༩ མི་ཐམས་ཅད་ཀྱིས་དེ་འགྲུལ་ཞིང་དཀོན་མཆོག་ལ་བསྟོད་པར་མཐོང་བ་དང་།

༡༠ སྔར་མཆོད་ཁང་གི་སྒོ་མཛེས་པའི་འགྲམ་དུ་སློང་བའི་ཕྱིར་བསྡད་པའི་མི་དེ་ཡིན་པར་ངོ་ཤེས་ནས། ཁོ་ལ་དེ་ལྟར་གྱུར་པ་ལ་ཧ་ལས་ཤིང་ངོ་མཚར་དུ་གྱུར་ཏོ༎

༡༡ མི་དེས་པེ་ཏྲོ་དང་ཡོ་ཧ་ནན་ལ་འཆང་ཞིང་ཡོད་པ་ལས། མི་ཐམས་ཅད་ཡ་མཚན་དུ་གྱུར་ནས། ཤ་ལོ་མོའི་གཡབ་རིང་བྱ་བར་དེ་དག་གི་རྩར་བརྒྱུགས་སོ།

༡༢ པེ་ཏྲོས་དེ་གཟིགས་ནས་མི་ཚོགས་ལ་འདི་སྐད་དུ། ཨིས་ར་ཨེལ་པ་ཁྱེད་རྣམས། འདི་ལ་ཅིའི་ཕྱིར་ཡ་མཚན་སྐྱེད་ཅིང་ང་ཚོར་ལྟ། ང་ཚོ་རང་གི་མཐུའམ་ཆོས་སེམས་ཀྱི་ཐབས་ཀྱིས་ཁོ་འགྲུལ་བཅུག་པ་ཡིན་ནོ་མ་སེམས་ཤིག

༡༣ ཨབ་ར་ཧམ་དང་། ཨི་སཱག་དང་། ཡ་ཀོབ་ཀྱི་དཀོན་མཆོག་ལགས་པའི། ང་ཚོའི་ཕ་མེས་ཀྱི་དཀོན་མཆོག་གིས། ཉིད་ཀྱི་ཞབས་ཕྱི་ཡེ་ཤུ་ནི་དཔལ་དང་ལྡན་པར་མཛད་དོ། ཁྱེད་ཀྱིས་ཁོང་དགྲ་བོར་བཏད་ནས། པི་ལ་ཏུས་ཁོང་སྒྲོལ་བར་ཐག་བཅད་ཀྱང་དེའི་རྩར་བརྒྱབ་ལོག་བྱས་སོ།

༡༤ སྐྱེས་བུ་དམ་པ་དྲང་པོ་ལ་བརྒྱབ་ལོག་བྱས་ཏེ། མི་བསད་མཁན་ཞིག་སྒྲོལ་ཕྱིར་ཞུས་ནས།

༡༥ སྲོག་གི་བདག་པོ་དེ་བསད་དོ། ཁོང་ནི་དཀོན་མཆོག་གིས་གཤིན་པོ་རྣམས་ལས་བསླངས་པ་ལ་ང་ཚོས་དཔང་པོ་བྱེད་དོ།

༡༦ ཁོང་གི་མཚན་ལ་དད་པ་བྱས་པས། མཚན་དེས་ཁྱེད་ཀྱིས་མཐོང་ཞིང་ཤེས་པའི་མི་འདི་ལ་སྟོབས་གནང་ངོ་། ཁོང་ལས་བྱུང་བའི་དད་པས་ཁྱེད་ཐམས་ཅད་ཡོད་སར་ཁོ་ལ་ཁམས་བཟང་བ་འདི་བྱུང་བ་ཡིན་ནོ།

༡༧ ད་ངའི་སྤུན་རྣམས། ཁྱེད་ཀྱི་དཔོན་པོ་རྣམས་དང་འདྲ་བར་ཁྱེད་ཀྱིས་ཀྱང་མ་ཤེས་པར་དེ་ལྟར་བྱས་པ་ངས་ཤེས་སོ།

༡༨ འོན་ཀྱང་དཀོན་མཆོག་གིས་ལུང་སྟོན་པ་ཐམས་ཅད་ཀྱི་ཞལ་གྱི་སྒོ་ནས་ཉིད་ཀྱི་མཱ་ཤི་ཀས་སྡུག་བསྔལ་མྱོང་བར་དགོས་ཞེས་ལུང་བསྟན་པ་དེ་ནི་དེ་ལྟར་དུ་བསྒྲུབས་པ་ཡིན།

༡༩ དེའི་ཕྱིར་སྡིག་པ་སེལ་བའི་དོན་དུ་འགྱོད་ཚངས་བྱེད་ཅིང་སེམས་སྒྱུར་ཅིག དེ་ནས་གཙོ་བོའི་སྤྱན་སྔ་ནས་དབུགས་དབྱུང་ཐོབ་ཅིང་།

༢༠ ཁྱེད་ཀྱི་དོན་དུ་བསྐོས་པའི་མཱ་ཤི་ཀ་ཡེ་ཤུ་མངག་པར་ཡང་སྲིད་དོ།

༢༡ དཀོན་མཆོག་གིས་ཉིད་ཀྱི་ལུང་སྟོན་པ་དམ་པ་རྣམས་ཀྱི་ངག་གི་སྒོ་ནས་གསུངས་པ་རྣམས་གསར་དུ་གྲུབ་པའི་བར་དུ། ཡེ་ཤུ་ནི་ནམ་མཁའ་རུ་བཞུགས་དགོས་སོ།

༢༢ མོ་ཤེས། གཙོ་བོ་དཀོན་མཆོག་གིས་ཁྱེད་ཀྱི་དོན་དུ་ང་མངགས་པ་ལྟར་ཁྱེད་ཀྱི་སྤུན་གྱི་ནང་ནས་ལུང་སྟོན་པ་ཞིག་མངག་པར་འགྱུར། དེས་གསུང་བ་ཐམས་ཅད་ལ་ཉོན་ཅིག

༢༣ ལུང་སྟོན་པ་དེའི་གསུང་ལ་མི་ཉན་པ་རྣམས་མི་སྡེའི་ནང་ནས་མེད་པར་བྱོས་ཤིག་ཅེས་གསུངས་པ་མ་ཟད།

༢༤ ཤ་མུ་ཨེལ་ནས་བཟུང་སྟེ་ལུང་སྟོན་པ་ཐམས་ཅད་དང་། རྗེས་ལ་བྱོན་པ་རྣམས་ཀྱིས་དུས་འདི་ལུང་དུ་བསྟན་ཏོ།

༢༥ ཨབ་ར་ཧམ་ལ། ཁྱོད་ཀྱི་བུ་བརྒྱུད་ནས་ས་གཞིའི་ཁྱིམ་ཚང་ཐམས་ཅད་བྱིན་གྱིས་རློབ་པར་འགྱུར་གསུངས་པ་བཞིན། ཁྱེད་ནི་ལུང་སྟོན་པ་དེ་རྣམས་དང་དཀོན་མཆོག་གིས་ཁྱེད་ཀྱི་ཕ་མེས་ལ་མཛད་པའི་ཞལ་ཆད་ཀྱི་བུ་རྣམས་ཡིན།

༢༦ ཁྱེད་རེ་རེ་རང་གི་སྡིག་པ་ནས་སྒྱུར་ཏེ་བྱིན་གྱིས་རློབ་པའི་ཕྱིར། དཀོན་མཆོག་གིས་ཉིད་ཀྱི་ཞབས་ཕྱི་ལངས་ནས་སྔོན་ལ་ཁྱེད་ཀྱི་རྩར་སྩལ་ཏོ་ཞེས་གསུངས་སོ༎

༤

ཁོང་གཉིས་མི་ཚོགས་ལ་གཏམ་བྱེད་ཅིང་ཡོད་པ་ལས། བླ་མ་རྣམས་དང་། མཆོད་ཁང་གི་བརྒྱ་དཔོན་དང་། སད་དུ་ཀི་པ་རྣམས་བྱུང་ནས།

༢ དེ་གཉིས་ཀྱིས་མི་ཚོགས་ལ་ཆོས་སྟོན་ཅིང་། ཡེ་ཤུ་གཤིན་པོ་རྣམས་ལས་གསོན་པོར་བཞེངས་པའི་གཏམ་སྒྲོག་པ་ལ་མི་དགའ་བར་གྱུར་ཏེ།

༣ དེ་གཉིས་བཟུང་སྐབས་སྲོད་རུབ་ཡོད་པས་སང་ཉིན་བར་བཙོན་དུ་བཅུག་གོ།

༤ གསུང་ཐོས་པ་མང་པོ་དད་པར་གྱུར་ཏེ། སྐྱེས་པ་རྣམས་ཀྱི་གྲངས་ནི་སྟོང་ཕྲག་ལྔ་ཙམ་མོ༎

༥ དེའི་སང་དཔོན་པོ་དང་། རྒན་པོ་དང་། མཁན་པོ་རྣམས།

༦ བླ་ཆེན་ཨན་ནཱ་དང་། ཀ་ཡ་ཕཱ་དང་། ཡོ་ཧ་ནན་དང་། ཨ་ལེག་སན་དེར་དང་། བླ་ཆེན་གྱི་བརྒྱུད་པ་ཡིན་ཚད་དང་བཅས་ཡེ་རུ་ཤ་ལེམ་དུ་འཛོམས་ཏེ།

༧ དེ་གཉིས་དཀྱིལ་དུ་བསླངས་ནས། ཁྱེད་ཀྱིས་སུའི་དབང་དང་། སུའི་མིང་གིས་འདི་ལྟར་བྱས་པ་ཡིན་ཞེས་དྲིས་པ་དང་།

༨ པེ་ཏྲོ་དམ་པའི་ཐུགས་ཉིད་ཀྱིས་ཁྱབ་སྟེ། དེ་ཚོར།

༩ ཁྱེད་མི་སྡེའི་དཔོན་པོ་དང་རྒན་མི་རྣམས། དེ་རིང་ང་གཉིས་ཀྱིས་ཞ་བོ་ཞིག་ཐང་པོར་བཟོས་པའི་ལས་བཟང་པོ་དེའི་སྐོར་རྩད་གཅོད་བྱུང་ན།

༡༠ ཁྱེད་དང་ཨིས་ར་ཨེལ་གྱི་མི་སྡེ་ཐམས་ཅད་ཀྱིས་འདི་ཤེས་པར་གྱིས་ཤིག ཁྱེད་ཚོས་རྒྱང་ཤིང་ཁར་བཀྲོངས་པ་ན་ཙཱ་རེད་པ་ཡེ་ཤུ་མཱ་ཤི་ཀ དཀོན་མཆོག་གིས་གཤིན་པོའི་ཁྲོད་ལས་གསོན་པོར་བསླངས་པ་ཁོང་གི་མཚན་བརྗོད་པའི་མཐུས། མི་འདི་ཁྱེད་ཚོའི་མདུན་དུ་ཐང་པོར་འགྲེང་ངོ་།

༡༡ ཁོང་ནི་ཁྱེད་རྩིག་དཔོན་རྣམས་ཀྱིས་སྤངས་པའི་རྩིག་རྡོ་ད་ལྟ་ཟུར་རྡོར་གྱུར་པ་དེ་ཡིན་ནོ།

༡༢ ང་ཚོ་ཐར་བའི་ཕྱིར་མིའི་ནང་ན་མཚན་འདི་མི་གཏོགས་པར་གཞན་ཞིག་ནམ་མཁའི་འོག་ཏུ་གནང་བ་མ་ཡིན་པས། གཞན་སུ་ལས་ཀྱང་ཐར་པ་མི་འབྱུང་ངོ་༎

༡༣ དེ་ཚོས་པེ་ཏྲོ་དང་ཡོ་ཧ་ནན་རིག་པ་མ་བསླབས་པ་དང་ཐ་མལ་པ་ཡིན་པར་གོ་ཡང་དེ་གཉིས་ཀྱི་སྙིང་སྟོབས་མཐོང་སྟེ་ངོ་མཚར་དུ་གྱུར་ཞིང་། དེ་གཉིས་ཡེ་ཤུ་དང་མཉམ་དུ་ཡོད་པར་རྟོགས་སོ།

༡༤ ཞ་བོ་སོས་པར་གྱུར་པ་དེའང་དེ་གཉིས་ཀྱི་ལོགས་སུ་ལངས་ནས་ཡོད་པ་མཐོང་སྟེ། ལན་སྨྲ་མ་ནུས་སོ།

༡༥ དེ་གཉིས་ལ་གྲོས་ཁང་ནས་ཕྱི་རོལ་དུ་སོང་ཞེས་སྨྲས་ནས་ཕན་ཚུན་འདི་སྐད་དུ།

༡༦ འདི་གཉིས་ཀྱིས་ལྟས་ངོ་མཚར་ཅན་ཞིག་བསྟན་པ་ཡེ་རུ་ཤ་ལེམ་པ་ཐམས་ཅད་ལ་མངོན་དུ་གྱུར་པས། ང་ཚོས་མིན་ཟེར་མི་ཐུབ་སྟེ། འདི་དག་ལ་ཅི་བྱེད་པར་བྱ།

༡༧ འོན་ཀྱང་བྱ་བ་འདི་མི་སྡེའི་ནང་མི་དར་ཕྱིར་ཕྱིན་ཆད་སུ་ལའང་མིང་དེ་མི་རྗོད་པའི་བརྡ་ནན་གཏོང་བར་བྱའོ་སྨྲས་ནས།

༡༨ དེ་གཉིས་བོས་ཏེ། ད་ནམ་ཡང་ཡེ་ཤུའི་མིང་རྗོད་ཅིང་གཏམ་དང་ཆོས་འཆད་མི་ཆོག་ཟེར་མོད།

༡༩ པེ་ཏྲོ་དང་ཡོ་ཧ་ནན་གྱིས་ལན་དུ། དཀོན་མཆོག་ལས་ཁྱེད་ལ་ལྷག་པར་ཉན་པ་དཀོན་མཆོག་གི་སྤྱན་སྔར་རིགས་པ་ཡིན་མིན་ཁྱེད་ཚོས་ཤན་ཕྱེས་ཤིག

༢༠ ང་ཚོས་གང་མཐོང་བ་དང་ཐོས་པ་དེ་མ་འཆད་པར་སྡོད་མི་ཐུབ་གསུངས་པ་དང་།

༢༡ མི་སྡེས་མཛད་པ་དེའི་ཕྱིར་དཀོན་མཆོག་ལ་བསྟོད་པས། དེའི་རྐྱེན་གྱིས་ཆད་པ་གཅོད་ཐབས་མ་བརྙེད་ཅིང་བརྡ་ནན་ཆེར་བཏང་ནས་འགྲོར་བཅུག་གོ།

༢༢ ལྟས་དེས་ཞ་བོ་སོས་པར་གྱུར་པའི་མི་དེ་ལོ་བཞི་བཅུ་ལས་ལྷག་ཙམ་ལོན་པ་ཞིག་གོ།

༢༣ དེ་གཉིས་ཐར་ནས་གྲོགས་པོ་རྣམས་ཀྱི་རྩར་འོངས་ཏེ། བླ་ཆེན་དང་རྒན་མིས་སྨྲས་པ་ཐམས་ཅད་བཤད་དོ།

༢༤ དེ་ཐོས་ནས་སྐད་ཆེན་པོས་ལྷན་ཅིག་ཏུ་དཀོན་མཆོག་ལ། ཀྱེ་གཙོ་བོ། གནམ་དང་། ས་དང་། རྒྱ་མཚོ་དང་། དེ་ནང་ཡོད་པ་ཐམས་ཅད་མཛད་མཁན་ལགས།

༢༥ ཁྱེད་ཀྱི་ཕྱག་ཕྱི་ང་ཚོའི་ཕ་དཱ་བིད་ཀྱི་ངག་གི་སྒོ་ནས་དམ་པའི་ཐུགས་ཉིད་ཀྱིས་འདི་སྐད་དུ།

ཕྱི་པ་རྣམས་ཀྱིས་ཁོང་ཁྲོ་ཅི་ལ་བྱས༎

མི་སྡེས་བསམ་པ་དོན་མེད་ཅི་ལ་སྐོར༎

༢༦ གཙོ་བོ་དང་ནི་གཙོ་བོའི་བྱུགས་པ་ལ༎

ས་ཡི་རྒྱལ་པོ་རྣམས་ཀྱིས་རུ་སྒྲིག་ཅིང་༎

དཔོན་པོ་ཐམས་ཅད་འདུ་ཞིང་རྒོལ་དུ་ལངས༎

ཅེས་གསུངས་སོ།

༢༧ ཁྱེད་ཀྱི་བྱུགས་པའི་ཞབས་ཕྱི་དམ་པ་ཡེ་ཤུར་རྒོལ་དུ་གྲོང་ཁྱེར་འདིར། ཧེ་རོ་དཱེ་དང་པོན་ཏིའུ་པི་ལ་ཏུ་དང་། ཕྱི་པ་རྣམས་དང་། ཨིས་ར་ཨེལ་གྱི་མི་སྡེ་རྣམས་འདུས་པ་ནི་བདེན་པའོ།

༢༨ ཁྱེད་ཀྱི་མཐུ་དང་དགོངས་པས་སྔར་ཐག་བཅད་པ་རྣམས་སྒྲུབ་ཏུ་ཟིན་ཀྱང་།

༢༩-༣༠ ཀྱེ་གཙོ་བོ། ད་དེ་རྣམས་ཀྱིས་འཇིགས་སྣང་གཏོང་བ་ལ་གཟིགས་ཏེ། ཁྱེད་ཀྱི་ཞབས་ཕྱི་རྣམས་ལ་ཁྱེད་ཀྱི་བཀའ་སྒྲོག་ཐུབ་པའི་སྤོབས་པ་གནོང་ཞིག ཁྱེད་ཀྱི་ཞབས་ཕྱིས་ཡེ་ཤུའི་མཚན་བརྗོད་ཅིང་ངོ་མཚར་ཆེ་བའི་ལྟས་སྟོན་ཕྱིར། ནད་གསོ་རུ་ཁྱེད་ཀྱི་མཐུ་གནོང་བར་མཛོད་ཅིག

༣༡ ཅེས་སྨོན་ལམ་བཏབ་པ་དང་། དེ་དག་འཛོམས་པའི་གནས་གཡོས་ཏེ། ཐམས་ཅད་ལ་དམ་པའི་ཐུགས་ཉིད་ཀྱིས་ཁྱབས་ནས་དཀོན་མཆོག་གི་བཀའ་སྤོབས་པ་ཆེན་པོས་བསྒྲགས་སོ༎

༣༢ དད་ལྡན་གྱི་ཚོགས་དེ་སྙིང་སེམས་གཅིག་ཏུ་གྱུར་ཏེ། སུས་ཀྱང་རང་གི་ནོར་ལ་ང་ཡིར་མ་འཛིན་པར་ཐམས་ཅད་སྤྱི་ནོར་བྱས་སོ།

༣༣ སྐུ་ཚབ་རྣམས་ཀྱིས་གཙོ་བོ་ཡེ་ཤུ་སྐུ་གསོན་པོར་བཞེངས་པ་ལ་སྤོབས་པ་ཆེན་པོས་དཔང་པོ་བྱས་པས། དེ་ཐམས་ཅད་ལ་བྱིན་རླབས་ཆེན་པོ་ཐོབ་བོ།

༣༤-༣༥ ཞིང་དང་ཁང་པ་ཡོད་པ་དེ་ཚོས་དེ་བཙོངས་ནས། དེའི་རིན་སྐུ་ཚབ་རྣམས་ཀྱི་ཞབས་དྲུང་དུ་ཕུལ་ནས་རེ་རེར་མཁོ་བ་བཞིན་བགོས་པས། དེ་ཚོའི་དཀྱིལ་དུ་དབུལ་པོ་སུའང་མེད་དོ།

༣༦-༣༧ སྐུ་ཚབ་རྣམས་ཀྱིས་བར་ན་བཱ་བོད་སྐད་དུ་སེམས་གསོ་བའི་བུར་གཏགས་པའི་སིབ་རུས་པ་ཡིན་པའི་ལེ་ཝི་པ་ཡོ་སེབ་ལ་ཞིང་ཞིག་ཡོད་པ་དེ་བཙོངས་ནས། རིན་སྐུ་ཚབ་རྣམས་ཀྱི་ཞབས་དྲུང་དུ་ཕུལ་ཏོ༎

༥

ཨ་ནན་ཡཱ་བྱ་བ་དང་དེའི་ཆུང་མ་སབ་ཕི་རཱས་གཞིས་ཀ་བཙོངས་ནས།

༢ རིན་གྱི་ཆ་གཅིག་རང་དང་མཉམ་དུ་བཞགས་ནས་ཡོད་པ་ཆུང་མས་ཀྱང་ཤེས་ཤིང་ཆ་གཅིག་སྐུ་ཚབ་རྣམས་ཀྱི་ཞབས་དྲུང་དུ་ཕུལ་ཏོ།

༣ པེ་ཏྲོས་དེ་ལ། ཨ་ནན་ཡཱ། ཁྱོད་ཀྱིས་སའི་རིན་ཆ་གཅིག་རང་ལ་བཞག་པས་དམ་པའི་ཐུགས་ཉིད་ལ་རྫུན་ཞུ་ཕྱིར། ཁྱོད་ཀྱི་སྙིང་བདུད་ཀྱིས་ཁེངས་པ་དེ་ཅི་ཡིན།

༤ དེ་མ་བཙོངས་པའི་སྔོན་དུའང་ཁྱོད་ཀྱི་ཡིན་ཅིང་། བཙོངས་པའི་རྗེས་སུའང་ཁྱོད་ཀྱི་དབང་ལ་ཡོད་དེ། ཁྱོད་ཀྱི་སྙིང་ནང་བྱ་བ་འདི་བརྩམས་པ་ཅི་ཡིན། ཁྱོད་ཀྱིས་མི་ལ་རྫུན་མ་སྨྲས་ཀྱིས་དཀོན་མཆོག་ལ་ཞུས་སོ།

༥ ཞེས་གསུངས་པ་ཐོས་ནས། ཨ་ནན་ཡཱ་སར་འགྱེལ་ནས་ཤིའོ། འདི་ཐོས་པ་ཐམས་ཅད་འཇིགས་སྐྲགས་སོ།

༦ གཞོན་ནུ་ཚོས་ཁོའི་རོ་བཏུམ་སྟེ་ཁྱེར་ནས་དུར་དུ་བཅུག་གོ།

༧ དེ་ནས་ཆུ་ཚོད་གསུམ་སོང་བ་དང་། དེའི་ཆུང་མས་ཁོར་ཅི་བྱུང་བ་ཆ་མེད་པར་ནང་དུ་འོངས་ཏེ།

༨ པེ་ཏྲོས་མོ་ལ། ཁྱོད་ཀྱིས་ཞིང་དེའི་རིན་དེ་ཙམ་ལ་བཙོངས་སམ་ཤོད་ཅིག་གསུངས་པའི་ལན་དུ། དེ་ཙམ་རང་ལའོ་ཞུས་སོ།

༩ པེ་ཏྲོས། གཙོ་བོའི་ཐུགས་སད་པའི་ཕྱིར་ཁྱོད་གཉིས་གཅིག་ཏུ་ཅི་ལ་གྱུར། ཁྱོད་ཀྱི་ཁྱོ་དུར་དུ་སྦེད་མཁན་རྣམས་སྒོ་རྩ་ན་འདུག་སྟེ། ཁྱོད་ཀྱང་འཁྱེར་འོང་གསུངས་མ་ཐག་ཏུ།

༡༠ མོ་ཡང་ཁོང་གི་ཞབས་དྲུང་དུ་འགྱེལ་ཏེ་ཤི་བ་དང་། གཞོན་ནུ་ཚོས་ནང་དུ་འོངས་ཏེ་མོ་ཤི་བ་མཐོང་ནས། ཁྱེར་ཏེ་ཁྱོའི་རྩར་སྦས་སོ།

༡༡ ཆོས་ཚོགས་ཚོ་དང་། གནས་ལུགས་དེ་ལྟར་གྱུར་པའི་གཏམ་ཐོས་ཚད་འཇིགས་སྐྲགས་སོ༎

༡༢ མི་སྡེའི་དཀྱིལ་དུ་སྐུ་ཚབ་རྣམས་ཀྱི་སྒོ་ནས་ལྟས་དང་ངོ་མཚར་མང་པོ་བྱུང་ངོ་། ཁོང་ཐམས་ཅད་ཡིད་མཐུན་པར་ཤ་ལོ་མོའི་གཡབ་རིང་ནང་འཛོམས་སོ།

༡༣ གཞན་རྣམས་ཉེ་བར་འོང་དུ་མ་སྤོབས་ཤིང་། ཡུལ་མི་ཚོས་དེ་རྣམས་ལ་བསྟོད་དོ།

༡༤ དད་པར་གྱུར་པའི་སྐྱེས་པ་དང་བུད་མེད་ཀྱི་ཚོགས་མང་པོ་གཙོ་བོའི་ཆོས་ཚོགས་ནང་འདྲེས་སོ།

༡༥ པེ་ཏྲོ་ཕེབས་སྐབས་ཁོང་གི་གྲིབ་མ་ཙམ་ཡང་ཁ་ཤས་ལ་འཕོག་ཕྱིར་ནད་པ་རྣམས་ལམ་སྲང་དུ་ཁྱེར་ནས། མལ་སྟན་དང་ཉལ་ཁྲིར་བཞག་གོ།

༡༦ ནད་པ་དང་འགོང་ཞུགས་རྣམས་ཁྱེར་ནས། ཡེ་རུ་ཤ་ལེམ་གྱི་མཐའ་འཁོར་ལ་ཡོད་པའི་གྲོང་ཁྱེར་རྣམས་ནས། མི་ཚོགས་འཛོམས་ཏེ། དེ་ཐམས་ཅད་སོས་པར་གྱུར་ཏོ༎

༡༧ བླ་ཆེན་དང་དེའི་ཕྱོགས་གཏོགས་ཆོས་ལུགས་སད་དུ་ཀི་པ་རྣམས། ཕྲག་དོག་གིས་ཁྱབ་ཅིང་ལངས་ནས།

༡༨ སྐུ་ཚབ་རྣམས་བཟུང་སྟེ་སྤྱིའི་བཙོན་ཁང་ནང་བཅུག་གོ།

༡༩ འོན་ཀྱང་མཚན་མོར་གཙོ་བོའི་ཕོ་ཉས་བཙོན་ཁང་གི་སྒོ་རྣམས་ཕྱེས་ནས་དེ་དག་ཕྱི་རོལ་དུ་ཁྲིད་ནས་འདི་སྐད་དུ།

༢༠ སོང་ལ་མཆོད་ཁང་དུ་ལངས་ནས་མི་སྡེ་ལ་ཚེ་གསར་པ་འདིའི་གཏམ་ཐམས་ཅད་ཤོད་ཅིག

༢༡ ཅེས་གསུངས་པ་ཐོས་ནས། ནམ་ལངས་དུས་སུ་མཆོད་ཁང་གི་ནང་དུ་སོང་ནས་ཆོས་བསྟན་ཏོ། བླ་ཆེན་དང་དེའི་ཕྱོགས་གཏོགས་པ་རྣམས་ཀྱིས་ནི། རྒན་མི་དང་ཨིས་ར་ཨེལ་གྱི་བུ་བརྒྱུད་ཀྱི་གྲོས་མི་ཐམས་ཅད་གྲོས་འདུན་དུ་བསྡུས་ནས།

༢༢ བཙོན་པ་རྣམས་འཁྲིད་འོང་བའི་ས་དེར་སོང་བ་དང་བཙོན་ཁང་ན་ཁོང་མ་བརྙེད་པས། ལོག་འོངས་ཏེ་འདི་སྐད་དུ།

༢༣ བཙོན་ཁང་དམ་དུ་བཅད་དེ་སྲུང་མཁན་སྒོ་སྲུང་རྣམས་འདུག་ཀྱང་། སྒོ་ཕྱེས་པས་དེའི་ནང་སུའང་མི་འདུག་གོ་ཞེས་སྨྲས་སོ།

༢༤ མཆོད་ཁང་གི་བརྒྱ་དཔོན་དང་བླ་ཆེན་ཚོས་དེ་ཐོས་ནས། མཐར་ཐུག་ཅི་འོང་སེམས་ཤིང་དེ་ཚོའི་སྐོར་ད་ཅི་བྱ་མ་ཤེས་པ་ལས།

༢༥ མི་ཞིག་འོངས་ཏེ། ཁྱེད་ཀྱིས་བཙོན་དུ་བཅུག་པ་ཚོས་ནི། མཆོད་ཁང་ནང་ལངས་ཏེ་མི་སྡེ་ལ་ཆོས་སྟོན་ནོ་ཞེས་སྨྲས་སོ།

༢༦ བརྒྱ་དཔོན་དེ་ལས་སྣེ་པ་རྣམས་དང་བཅས་སོང་ནས། མི་སྡེས་ཁོ་ཚོར་རྡོ་རུབ་གཏང་བའི་འཇིགས་པས། དེ་དག་ལ་གནོད་འཚེ་མེད་པར་ཁྲིད་འོངས་སོ༎

༢༧ དེ་ནས་འཁྲིད་དེ་གྲོས་འདུན་པའི་མདུན་དུ་བཞག་གོ། བླ་ཆེན་གྱིས་དེ་ཚོར།

༢༨ ང་ཚོས་ཁྱོད་ལ་མིང་འདི་རྗོད་ཅིང་ཆོས་འཆད་མི་ཆོག་བརྗོད་ཀྱང་། ཁྱོད་ཀྱིས་ཡེ་རུ་ཤ་ལེམ་བསྟན་པ་དེས་ཁྱབ་པར་བྱས་ཤིང་། མི་དེ་གསད་པའི་ཁྲག་ང་ཚོར་འགེལ་བར་འདོད་དོ་ཞེས་སྨྲས་སོ།

༢༩ པེ་ཏྲོ་དང་སྐུ་ཚབ་ཚོས་ལན་དུ། ང་ཚོས་མི་ལས་དཀོན་མཆོག་གི་བཀའ་ལ་ལྷག་པར་ཉན་དགོས་ཏེ།

༣༠ ཁྱེད་ཚོས་རྒྱང་ཤིང་ལ་བརྐྱངས་ཏེ་བཀྲོངས་པའི་ཡེ་ཤུ་དེ་ནི། ང་ཚོའི་ཕ་མེས་ཀྱི་དཀོན་མཆོག་གིས་སྐུ་གསོན་པོར་བསླངས་པར་མཛད་དོ།

༣༡ ཁོང་ནི་དཀོན་མཆོག་གིས་གཙོ་བོ་དང་སྐྱབས་མགོན་དུ་འགྱུར་ཕྱིར། ཉིད་ཀྱི་ཕྱག་གཡས་སུ་མཐོ་སར་བཏེགས་སོ། དེ་ནི་ཨིས་ར་ཨེལ་ལ་འགྱོད་ཚངས་དང་སྡིག་སེལ་གནང་བའི་ཕྱིར་རོ།

༣༢ བྱ་བ་འདི་དག་ལ་ང་ཚོ་ཙམ་མ་ཟད། བཀའ་འབངས་རྣམས་ལ་དཀོན་མཆོག་གིས་གནང་བའི་དམ་པའི་ཐུགས་ཉིད་ཀྱིས་ཀྱང་དཔང་པོ་མཛད་དོ། ཞེས་གསུངས་སོ༎

༣༣ དེ་ཚོས་དེ་ཐོས་ནས་ཁྲོས་ཏེ་ཁོང་ཚོ་གསོད་པར་འདོད་དོ།

༣༤ འོན་ཀྱང་ཐམས་ཅད་ཀྱིས་བཀུར་བའི་ཕ་རུ་ཤི་པ་ག་མ་ལི་ཨེལ་བྱ་བ་བཀའ་ཁྲིམས་ཀྱི་སྟོན་པ་གྲོས་འདུན་པར་ཡོད་པ་དེ་ལངས་ཏེ་སྐུ་ཚབ་རྣམས་ཅུང་ཟད་ཅིག་ཕྱི་རོལ་དུ་འཁྲིད་ཕྱིར་བསྒོས་ནས་འདི་སྐད་དུ།

༣༥ ཨིས་ར་ཨེལ་པ་རྣམས། ཁྱེད་ཚོས་མི་འདི་ཚོར་ཅི་བྱེད་པར་བརྩམ་པར་བག་ཟོན་བྱོས་ཤིག

༣༦ འདི་ལས་སྔོན་ལ་ཐེའུ་དཱ་ཐོན་ཏེ་ཁོ་རང་ཅི་ཞིག་ཡིན་ཟེར་ནས། མི་བཞི་བརྒྱ་ཙམ་ཁོ་དང་མཉམ་འབྲེལ་ཀྱང་། ཁོ་བསད་པའི་རྗེས་སུ་ཁོ་ལ་འབྲང་མཁན་ཐམས་ཅད་ཡན་ནས་མེད་པར་གྱུར་ཏོ།

༣༧ དེའི་རྗེས་སུ་མི་རྩིས་ཀྱི་སྐབས་སུ་ག་ལིལ་པ་ཡུ་དཱ་བྱ་བ་ཞིག་ཐོན་ཏེ། ཁོ་རང་གི་ཕྱོགས་སུ་མི་རྣམས་ཁྲིད་པ་ཡིན། ཁོའང་མེད་པར་བྱས་པའི་རྗེས་སུ་ཁོ་ལ་འབྲང་མཁན་ཐམས་ཅད་ཀྱང་ཡན་ཏོ།

༣༨ ངས་ཁྱེད་ལ་ཟེར་ན། མི་འདི་རྣམས་རང་གར་ཞོག གལ་ཏེ་ཐབས་སམ་བྱ་བ་འདི་མི་ནས་བྱུང་བ་ཡིན་ན་ནུབ་པར་འགྱུར།

༣༩ བདེན་པར་དཀོན་མཆོག་ནས་བྱུང་བ་ཡིན་ན། ཁྱེད་ཀྱིས་སྣུབ་མི་ནུས་པ་མ་ཟད། ཁྱེད་ཚོ་དཀོན་མཆོག་ལ་རྒོལ་མཁན་དུ་འགྱུར་ཉེན་ཡོད། སྨྲས་སོ།

༤༠ དེ་ཚོས་ཁོའི་ཁ་ལ་ཉན་ཏེ། སྐུ་ཚབ་རྣམས་བོས་ནས། བརྡུངས་ཏེ་ཡེ་ཤུའི་མཚན་རྗོད་ཅིང་གཏམ་མི་བྱེད་པའི་བཀའ་བསྒོས་ནས་བཏང་ངོ་།

༤༡ དེ་ཚོས་ཁོང་གི་མཚན་གྱི་ཕྱིར་དམའ་འབེབས་མྱོང་འོས་པ་བརྩིས་པར་མཛད་པས། ཁྲིམས་ར་ནས་དགའ་མགུ་རང་ཞིང་སོང་ངོ་།

༤༢ ཡང་ཞག་རེ་བཞིན་མཆོད་ཁང་དང་ཁྱིམ་དུ་ཡེ་ཤུ་ནི་མཱ་ཤི་ཀ་ཡིན་པའི་ཆོས་རྒྱུན་ཆད་མེད་པར་བཤད་དོ༎

༦

དེའི་དུས་སུ་ཉེ་གནས་ཀྱི་གྲངས་འཕེལ་བ་ལས། ཧེལ་ལེན་མ་མོ་རེང་མ་ཚོར་ཉིན་རེའི་ཁ་ཟས་འབྲེམ་པ་ལ་སྣང་བ་ཡེལ་བས། ཧེལ་ལེན་པའི་སྤུན་ཚོས་ཨིབ་རི་པ་ཚོར་ཟུར་ཟ་བྱས་སོ།

༢ བཅུ་གཉིས་པོས་ཉེ་གནས་ཀྱི་ཚོགས་བཀུག་ནས་དེ་ཚོར། ང་ཚོས་དཀོན་མཆོག་གི་བཀའ་འཆད་པ་བཞག་ནས། ཁ་ཟས་འབྲེམ་པའི་ལས་བྱེད་པ་མི་རིགས་སོ།

༣ དེའི་ཕྱིར་སྤུན་རྣམས། ལས་ཚན་འདིར་བསྐོ་བའི་ཕྱིར་དུ། ཁྱེད་ཀྱི་ནང་ནས་མིང་བཟང་ཞིང་དམ་པའི་ཐུགས་ཉིད་དང་ཤེས་རབ་ཀྱིས་གང་བའི་མི་བདུན་འདོམས་ཤིག

༤ ཡང་ང་ཚོ་ཐུགས་དམ་དང་བཀའ་སྒྲོག་པའི་ཞབས་ཏོག་ལ་འབུང་བར་བྱའོ།

༥ ཞེས་གསུངས་པར་ཐམས་ཅད་དགའ་སྟེ། དད་པ་ཆེ་ཞིང་དམ་པའི་ཐུགས་ཉིད་ཀྱིས་གང་བའི་སེ་ཏེ་ཕན་བྱ་བའི་སྐྱེས་བུ་དང་། ཕི་ལིབ་དང་། པོ་རོ་ཀོ་རུ་དང་། ནི་ཀ་ནོར་དང་། ཏི་མོན་དང་། པར་མེ་ནཱ་དང་། ཨན་ཏི་ཡོག་པ་སློབ་གསར་ནི་ཀོ་ལཱ་འདམས་སོ།

༦ དེ་དག་སྐུ་ཚབ་རྣམས་ཀྱི་དྲུང་དུ་ཕུལ་བ་དང་། ཁོང་ཚོས་སྨོན་ལམ་བཏབ་ནས། ཕྱག་དབང་གནང་ངོ་༎

༧ དཀོན་མཆོག་གི་བཀའ་དར་ནས། ཡེ་རུ་ཤ་ལེམ་དུ་ཉེ་གནས་ཀྱི་གྲངས་ཤིན་ཏུ་འཕེལ་ཏེ། བླ་མ་མང་པོའང་དད་པ་འདིའི་བཀའ་འབངས་སུ་གྱུར་ཏོ༎

༨ སེ་ཏེ་ཕན་ལ་ཐུགས་རྗེ་དང་མཐུ་སྟོབས་ཀྱིས་གང་སྟེ་མི་སྡེའི་ནང་དུ་ངོ་མཚར་ཆེ་བའི་ལས་དང་ལྟས་བསྟན་ཏོ།

༩ ལི་བེར་ཏིན་དང་། ཀི་རེ་ནེ་དང་། ཨ་ལེག་སན་དྲི་ཡཱ་དང་། ཀི་ལིག་དང་། ཨ་སི་ཨ་པའི་འདུ་ཁང་ལ་གཏོགས་པ་ཁ་ཤས་ལངས་ནས་སེ་ཏེ་ཕན་དང་རྩོད་པ་བྱས་ནས།

༡༠ སེ་ཏེ་ཕན་གྱིས་ཤེས་རབ་དང་ཐུགས་ཉིད་ཀྱི་ངང་ནས་གསུངས་པར་ཁ་ཡ་མ་ཐུབ་པས།

༡༡ མི་འདིས་མོ་ཤེ་དང་དཀོན་མཆོག་ལ་སྐུར་པ་བཏབ་པ་ང་ཚོས་ཐོས་སོ་ཞེས་སྨྲ་བར་དེ་ཚོས་མི་ཁ་ཅིག་ལ་བསླབས་སོ།

༡༢ ཡང་དེ་ཚོས་ཡུལ་མི་དང་། རྒན་མི་དང་། མཁན་པོ་རྣམས་དཀྲུགས་ནས། ཁོང་གི་ཐོག་ཏུ་འོངས་ཏེ་བཟུང་ནས་གྲོས་འདུན་པའི་དྲུང་དུ་ཁྲིད་དེ།

༡༣-༡༤ རྫུན་གྱི་དཔང་པོར་ལངས་ཏེ་འདི་སྐད་དུ། མི་འདིས་ན་ཙཱ་རེད་པ་ཡེ་ཤུས་གནས་འདི་བཤིག་ནས་མོ་ཤེས་ང་ཚོར་བཏད་པའི་སྲོལ་རྣམས་སྒྱུར་བར་བྱའོ། ཟེར་བ་ང་ཚོས་ཐོས་ཤིང་། གནས་དམ་པ་འདི་དང་བཀའ་ཁྲིམས་ལ་རྒྱུན་ཆད་མེད་པར་སྐུར་པ་འདེབས་སོ་ཞེས་སྨྲས་པ་དང་།

༡༥ འདུན་སར་ཚོགས་པ་ཐམས་ཅད་ཀྱིས་སེ་ཏེ་ཕན་ལ་མིག་ཕུར་ཚུགས་སུ་བལྟས་པ་ལས། ཁོང་གི་ཞལ་རས་ནི་ཕོ་ཉའི་ཞལ་རས་དང་འདྲ་བ་ཡོད་པ་མཐོང་ངོ་༎

༧

བླ་ཆེན་གྱིས། དེ་ལྟར་ཡིན་ནམ་དྲིས་པ་དང་།

༢ སེ་ཏེ་ཕན་གྱིས། ངའི་སྤུན་དང་ཕ་རྣམས་གསོན་ཅིག ང་ཚོའི་མེས་པོ་ཨབ་ར་ཧམ་གྱིས་གནས་ཧ་རན་དུ་གཞི་མ་བཟུང་བའི་སྔོན། མེ་སོ་པོ་ཏ་མི་ཨ་ན་གནས་པའི་དུས་སུ། དཔལ་དང་ལྡན་པའི་དཀོན་མཆོག་གིས་ཞལ་གཟིགས་ནས་དེ་ལ།

༣ ཁྱོད་ཀྱི་ཡུལ་དང་གཉེན་བཤེས་རྣམས་ཞོག་ལ་ངས་སྟོན་པར་བྱ་བའི་ཡུལ་དུ་སོང་ཞིག་གསུངས་ནས།

༤ ཀལ་དཱིའི་ཡུལ་སྤངས་ནས་ཧ་རན་དུ་གནས་སོ། ཕ་གྲོངས་པའི་རྗེས་སུ། དཀོན་མཆོག་གིས་ཁོང་དེ་ནས་ཕྱུང་སྟེ་ད་ལྟ་ཁྱེད་གནས་པའི་ཡུལ་འདིར་ཁྲིད་དེ།

༥ ནོར་སྐལ་མ་གནང་བ་མ་ཟད་ཁྲུ་གང་ཙམ་གྱི་ས་ཡང་མ་གནང་བར། བུ་མེད་རུང་ཁྱོད་དང་ཁྱོད་ཀྱི་བུ་བརྒྱུད་ཀྱི་ལག་ཏུ་གནང་འོང་ཞེས་ཞལ་ཆད་མཛད་དོ།

༦ ཡང་དཀོན་མཆོག་གིས་འདི་སྐད་དུ། ཁྱོད་ཀྱི་བུ་བརྒྱུད་གཞན་གྱི་ཡུལ་ལ་གནས་ཏེ། གཞན་དེས་ཁོང་རྣམས་ཚེ་གཡོག་ཏུ་བཞག་ནས། ལོ་བཞི་བརྒྱའི་བར་དུ་ངན་བྱེད་པར་འགྱུར་རོ།

༧ ཁོ་ཚོ་ཚེ་གཡོག་ཏུ་བཞག་པའི་མི་བརྒྱུད་ལ་ངས་ཆད་པ་གཅོད་པར་བྱ། དེའི་རྗེས་སུ་ཁོ་ཚོ་ཕྱིར་ཐོན་ཞིང་གནས་འདིར་ང་ལ་བསྙེན་བཀུར་བྱེད་པར་འགྱུར་རོ་ཞེས་གསུངས་ནས།

༨ མདུན་ལྤགས་གཅོད་པའི་སྲུང་བྱ་གནང་ངོ་། དེ་ལྟར་ཨབ་ར་ཧམ་ནས་ཨི་སཱག་ཆད་ནས། ཞག་བརྒྱད་པ་ལ་དེའི་མདུན་ལྤགས་བཅད་དོ། ཨི་སཱག་ལས་ཡ་ཀོབ་ཆད། ཡ་ཀོབ་ལས་མེས་པོ་བཅུ་གཉིས་ཆད་ནས། དེ་ལྟར་བྱས་སོ༎

༩ མེས་པོ་དེ་ཚོས་ཕྲག་དོག་གིས་ཡོ་སེབ་་མི་སེར་ཡུལ་དུ་བཙོངས་ཀྱང་། ཁོང་མཉམ་དཀོན་མཆོག་བཞུགས་པས།

༡༠ སྡུག་བསྔལ་ཐམས་ཅད་ལས་སྐྱབས་ཏེ། མི་སེར་ཡུལ་གྱི་རྒྱལ་པོའི་དྲུང་དུ་ཐུགས་རྗེ་དང་ཤེས་རབ་གནང་བས། རྒྱལ་པོས་ཁོང་མི་སེར་ཡུལ་དང་ཕོ་བྲང་ལ་གཏོགས་པ་ཐམས་ཅད་ཀྱི་གོང་དུ་སྤྱི་ཁྱབ་ལ་བསྐོས་སོ།

༡༡ དེ་ནས་མི་སེར་དང་ཀ་ན་ཨན་ཡུལ་ཐམས་ཅད་ལ་མུ་གེ་དང་སྡུག་བསྔལ་ཆེན་པོ་བྱུང་སྟེ། ང་ཚོའི་ཕ་མེས་ལ་ཟ་རྒྱུ་མ་ཐོབ་བོ།

༡༢ ཡ་ཀོབ་ཀྱིས་མི་སེར་ན་འབྲུ་ཡོད་པ་ཐོས་ནས། ང་ཚོའི་མེས་པོ་རྣམས་ཐེངས་དང་པོར་དེར་བཏང་ངོ་།

༡༣ འགྲོ་རེས་གཉིས་པར་ཡོ་སེབ་ཀྱིས་སྤུན་ཚོར་རང་སུ་ཡིན་བཤད་དེ། རྒྱལ་པོས་ཡོ་སེབ་ཀྱི་རིགས་བརྒྱུད་གང་ཡིན་པ་ཤེས་སོ།

༡༤ ཡོ་སེབ་ཀྱིས་རང་གི་ཕ་ཡ་ཀོབ་དང་གཉེན་བཤེས་ཐམས་ཅད་བཅས་མི་གྲངས་བདུན་ཅུ་དོན་ལྔར་འབོད་མི་བཏང་ངོ་།

༡༥ ཡ་ཀོབ་་མི་སེར་དུ་ཕྱིན་ནས། དེར་ཁོང་རང་དང་ང་ཚོའི་ཕ་མེས་ཚེ་འདས་ནས།

༡༦ དེ་ཚོའི་སྤུར་སི་ཀེམ་དུ་ཁྱེར་ཏེ། ཨབ་ར་ཧམ་གྱིས་ཧ་མོར་གྱི་བུ་ཚོ་ལས་དངུལ་བཅལ་ནས་ཉོས་པའི་བང་སོའི་ནང་བཅུག་གོ།

༡༧ དཀོན་མཆོག་གིས་ཨབ་ར་ཧམ་ལ་ཞལ་གྱིས་བཞེས་པའི་དུས་ཉེ་བ་ན། མི་སེར་དུ་མི་སྡེ་འཕེལ་ཞིང་རྒྱས་སོ།

༡༨ དེ་ནས་ཡོ་སེབ་ཀྱི་རྒྱུས་མེད་པའི་རྒྱལ་པོ་ཞིག་འབྱུང་སྟེ།

༡༩ ང་ཚོའི་མི་བརྒྱུད་ལ་གཡོ་སྒྱུ་བྱས་ཏེ། ཕ་མེས་ལ་ཕྲུ་གུ་རྣམས་མི་གསོན་པའི་ཕྱིར་དབྱུག་དགོས་པར་ཐུག་པའི་བར་ངན་བྱས་སོ།

༢༠ དེའི་དུས་སུ་མོ་ཤེ་སྐྱེས་ནས་ཤིན་ཏུ་མཛེས་པ་ཞིག་ཡོད་དེ། ཟླ་བ་གསུམ་གྱི་བར་དུ་ཕའི་ཁང་པར་གསོས་པའི་རྗེས་སུ།

༢༡ དབྱུགས་ནས་རྒྱལ་པོའི་བུ་མོས་བླངས་ཏེ་རང་གི་བུ་ལྟར་གསོས་སོ།

༢༢ མོ་ཤེས་མི་སེར་གྱི་རིག་གནས་ཐམས་ཅད་བསླབས་ཏེ། ངག་དང་ལས་གཉིས་སྟོབས་ཅན་དུ་གྱུར་ཏོ༎

༢༣ ལོ་བཞི་བཅུ་ཙམ་ལོན་པ་དང་། རང་གི་སྤུན་ཨིས་ར་ཨེལ་པ་རྣམས་ཀྱི་གནས་ཚུལ་བལྟའོ་སྙམ་སྟེ།

༢༤ གཅིག་ལ་ངན་བྱེད་པར་མཐོང་བས། དེ་སྐྱབས་ཏེ་གནོད་ལན་དུ་མི་སེར་པ་དེ་བསད་དོ།

༢༥ ད་དཀོན་མཆོག་གིས་ང་རྒྱུད་ནས་དེ་ཚོ་སྐྱོབ་པར་དེ་ཚོས་གོ་འོང་བསམས་ཀྱང་དེ་ཚོས་མ་གོའོ།

༢༦ དེའི་ཕྱི་ཉིན་ཁོང་དེ་ཚོའི་ནང་ནས་ཕན་ཚུན་འཐབ་ཅིང་ཡོད་པ་གཉིས་ཀྱི་རྩར་བསླེབས་ཏེ། ནང་སྒྲིག་བྱེད་པར་འདོད་ཅིང་། སྐྱེ་བོ་ཁྱེད་སྤུན་ཡིན་པར་ཕན་ཚུན་ཅི་ལ་ངན་བྱེད་སྨྲས་སོ།

༢༧ ཁྱིམ་མཚེས་ལ་ངན་བྱེད་མཁན་དེས་ཁོང་ཕར་འཕུལ་ནས། ཁྱོད་ང་ཚོའི་དཔོན་པོ་དང་ཁྲིམས་དཔོན་དུ་སུས་བསྐོས་བྱུང་།

༢༨ ཁྱོད་ཀྱིས་མདང་མི་སེར་པ་དེ་བསད་པ་ལྟར་ངའང་གསོད་པར་འདོད་དམ་སྨྲས་པ་དང་།

༢༩ གཏམ་དེ་ཐོས་ནས་མོ་ཤེ་བྲོས་ཏེ། མིད་ཨན་ཡུལ་དུ་འཁྱམ་ཞིང་དེར་བུ་གཉིས་ཀྱི་ཕར་གྱུར་ཏོ༎

༣༠ དེ་ནས་ལོ་བཞི་བཅུ་ཚང་བ་དང་། རི་སི་ནཱའི་འབྲོག་སྟོང་ན་ཚེར་མ་འབར་བའི་མེ་ལྕེའི་ནང་ན་ཕོ་ཉ་ཞིག་སྣང་བྱུང་ངོ་།

༣༡ མོ་ཤེས་དེ་མཐོང་ནས་མཐོང་སྣང་དེ་ལ་ངོ་མཚར་དུ་གྱུར་ཏེ། བལྟ་ཕྱིར་ཉེ་བར་སོང་བས། གཙོ་བོའི་གསུང་སྐད་བྱུང་སྟེ།

༣༢ ང་ནི་ཁྱོད་ཀྱི་ཕ་མེས་ཨབ་ར་ཧམ་དང་། ཨི་སཱག་དང་། ཡ་ཀོབ་ཀྱི་དཀོན་མཆོག་ཡིན་གསུངས་པ་དང་། མོ་ཤེ་འདར་ཞིང་ལྟ་བར་མ་སྤོབས་སོ།

༣༣ གཙོ་བོས། ཁྱོད་འགྲེང་བའི་གནས་འདི་ནི་དམ་པ་ཡིན་པས། རྐང་པ་ནས་ལྷམ་ཕུད་ཅིག

༣༤ མི་སེར་དུ་ཡོད་པའི་ངའི་མི་སྡེའི་སྡུག་བསྔལ་ངས་ངེས་པར་གཟིགས་ཏེ། དེའི་སྡུག་བསྔལ་གྱི་སྐད་ཀྱང་གསན་ནས། དེ་ཐར་བར་བྱེད་དུ་ང་མར་བབས་པས། ད་ཤོག་ལ་ངས་ཁྱོད་མི་སེར་ཡུལ་དུ་རྫོང་བར་བྱའོ་གསུངས་སོ།

༣༥ ཁྱོད་དཔོན་པོ་དང་ཁྲིམས་དཔོན་དུ་སུས་བསྐོས་ཟེར་ཞིང་སྤངས་པའི་མོ་ཤེ་དེ། ཚེར་མའི་ནང་སྣང་བའི་ཕོ་ཉའི་སྒོ་ནས་དཀོན་མཆོག་གིས་དཔོན་པོ་དང་མགོན་དུ་བརྫངས་སོ།

༣༦ ཁོང་གིས་དེ་ཚོ་ཕྱུངས་ནས། མི་སེར་དང་། རྒྱ་མཚོ་དམར་པོ་དང་། འབྲོག་སྟོང་ནང་ལོ་བཞི་བཅུ་ངོ་མཚར་ཆེ་བའི་ལས་དང་ལྟས་བསྟན་ཏོ།

༣༧ དཀོན་མཆོག་གིས་ཁྱེད་ཚོའི་དོན་དུ་ཁྱེད་ཚོའི་སྤུན་གྱི་ནང་ནས་ང་ལྟར་ལུང་སྟོན་པ་ཞིག་འདོན་པར་འགྱུར་ཞེས་ཨིས་ར་ཨེལ་པ་ལ་གསུང་མཁན་མོ་ཤེ་ཁོང་ཉིད་ཡིན་ནོ།

༣༨ རི་སི་ནཱ་རུ་གསུང་གླེང་མཛད་པའི་ཕོ་ཉ་དང་བཅས་འབྲོག་སྟོང་གི་ཆོས་ཚོགས་ནང་ཕ་མེས་མཉམ་བཞུགས་ཤིང་། ང་ཚོར་གནང་ཕྱིར་གསོན་པོའི་བཀའ་ཐོབ་པ་ཁོང་ཉིད་ཡིན་ནོ།

༣༩ འོན་ཀྱང་ང་ཚོའི་ཕ་མེས་ཁོང་ལ་ཉན་པར་མ་དགའ་བས། ཁོང་ཟུར་དུ་བཞག་ནས་སྙིང་ནང་མི་སེར་ཡུལ་ལ་ལོག་འདོད་ཅིང་།

༤༠ ཨ་རོན་ལ། ང་ཚོའི་གདོང་དུ་འགྲོ་བའི་ལྷ་སྐུ་བཟོ་བར་མཛོད་ཅིག ང་ཚོ་མི་སེར་ནས་ཁྲིད་པའི་མོ་ཤེ་དེ་ལ་ཅི་བྱུང་བ་མི་ཤེས་སོ་ཞུས་སོ།

༤༡ དེའི་དུས་སུ་གླང་བུ་ཞིག་གི་སྐུ་འདྲ་བཟོས་ནས། དེ་ལ་མཆོད་པ་ཕུལ་ཞིང་། རང་གི་ལག་པའི་ལས་ལ་ཡི་རངས་སོ།

༤༢ ལུང་བསྟན་གྱི་མདོ་ལས།

འབྲོག་སྟོང་ནང་དུ་ང་ལ་ལོ་བཞི་བཅུ༎

དམར་མཆོད་ཕུལ་ཏམ་ཨིས་ར་ཨེལ་གྱི་ཁྱིམ༎

༤༣ ཁྱེད་ཚོས་མོ་ལོག་ལྷ་ཡི་ཕོ་བྲང་དང་༎

དེ་བཞིན་རིམ་ཕན་ལྷ་ཡི་སྐར་མ་དང་༎

རང་བཟོའི་སྐུ་འདྲར་རྟེན་ཅིང་མཆོད་པས་ན༎

ཁྱེད་རྣམས་བཱ་བེལ་མཐའ་རུ་འདོན་པར་བྱའོ༎

ཞེས་བྲིས་པ་བཞིན། དཀོན་མཆོག་གིས་དེ་ཚོར་སྐུ་རྒྱབ་བསྒྱུར་ནས། ནམ་མཁའི་སྐར་མ་རྣམས་ལ་རང་དགར་བསྙེན་བཀུར་བྱེད་བཅུག་གོ།

༤༤ མོ་ཤེ་དང་གསུང་གླེང་མཛད་མཁན་གྱིས་མོ་ཤེ་ལ། ཁྱོད་ཀྱིས་མཐོང་བའི་དཔེ་བཞིན་དུ་དཔང་པོའི་གུར་མཆོག་དེ་བཟོ་བར་དགོས་གསུངས་ཤིང་། གུར་མཆོག་དེ་ནི་འབྲོག་སྟོང་ནང་ང་ཚོའི་ཕ་མེས་དང་མཉམ་ཡོད་པས།

༤༥ དེ་ཚོའི་མདུན་ནས་དཀོན་མཆོག་གིས་ཕྱིར་བསྐྲད་པར་མཛད་པའི་མི་བརྒྱུད་སོ་སོའི་ཡུལ་དུ། ང་ཚོའི་མེས་པོ་རྣམས་ཀྱིས་ཡོ་ཤུ་ཨ་དང་མཉམ་དུ་ཁྱེར་ནས། དཱ་བིད་ཀྱི་བར་དུ་གུར་མཆོག་དེ་ཡོད་དོ།

༤༦ དཱ་བིད་ནི་དཀོན་མཆོག་གི་ཐུགས་སུ་འབྱོན་ཞིང་། ཡ་ཀོབ་ཀྱི་དཀོན་མཆོག་ལ་བཞུགས་གནས་ཤིག་བཞེང་བའི་དགོངས་པ་ཞུས་ཀྱང་།

༤༧ ཕོ་བྲང་བཞེངས་མཁན་ནི་ཤ་ལོ་མོའོ།

༤༨ འོན་ཀྱང་ལུང་སྟོན་པས།

༤༩ གཙོ་བོས་གསུངས་པ་ནམ་མཁའ་ངའི་ཁྲི་ཡིན༎

ས་གཞི་ང་ཡི་ཞབས་སྟེགས་ཡིན་པས་ན༎

ང་ལ་ཁྱོད་ཀྱིས་ཇི་ལྟའི་ཁང་པ་རྩིག།

ཡང་ན་ང་ཡི་བསྟི་བའི་གནས་གང་ཡིན༎

༥༠ དངོས་པོ་ཐམས་ཅད་ང་ཡིས་མ་བཀོད་དམ༎

ཞེས་གསུངས་པ་བཞིན་དུ། བླ་ན་མེད་པའི་དཀོན་མཆོག་ནི་མིའི་ལག་པས་བརྩིགས་པའི་ཁང་པའི་ནང་མི་བཞུགས་སོ།

༥༡ ཀྱེ་གཉའ་བ་རེངས་ཤིང་སྙིང་དང་རྣ་བ་མ་དུལ་བ་རྣམས། ཁྱེད་ཀྱིས་དམ་པའི་ཐུགས་ཉིད་ལ་དུས་རྒྱུན་དུ་རྒོལ་ལོ། མེས་པོ་རྣམས་ཀྱིས་བྱས་པ་བཞིན་དུ་ཁྱེད་ཀྱིས་ཀྱང་བྱེད་དོ།

༥༢ ཕ་མེས་ཀྱིས་གནོད་པ་མ་བྱས་པའི་ལུང་སྟོན་པ་སུ་ཡོད། སྐྱེས་བུ་དྲང་པོ་ཁོང་ཕེབས་པའི་ལུང་སྟོན་མཁན་རྣམས་བཀྲོངས། ད་ཁྱོད་ཚོས་ཁོང་རང་ཡང་དགྲ་བོར་བཏད་དེ་བཀྲོངས།

༥༣ ཕོ་ཉས་གསུངས་པའི་བཀའ་ཁྲིམས་ཐོབ་ཀྱང་མ་བསྲུངས་པ་ཁྱེད་ཚོ་ཅེས་གསུངས་སོ༎

༥༤ འདུན་མི་རྣམས་ཀྱིས་དེ་ཐོས་ནས་སྙིང་ལ་འཕོགས་ཏེ་སོ་ཁྲིག་ཁྲིག་བྱས་སོ།

༥༥ སེ་ཏེ་ཕན་ནི་དམ་པའི་ཐུགས་ཉིད་ཀྱིས་ཁྱབ་སྟེ། ནམ་མཁར་སྤྱན་ཕུར་ཚུགས་སུ་གཟིགས་ནས། དཀོན་མཆོག་གི་གཟི་བརྗིད་དང་། དཀོན་མཆོག་གི་ཕྱག་གཡས་སུ་ཡེ་ཤུ་བཞེངས་པ་མཇལ་བ་དང་།

༥༦ ལྟོས་ཤིག ནམ་མཁའ་བྱེ་སྟེ། དཀོན་མཆོག་གི་ཕྱག་གཡས་སུ་མིའི་བུ་བཞེངས་པ་མཇལ་ལོ་གསུངས་ཀྱང་།

༥༧ དེ་ཚོས་ཀུ་སྒྲ་བརྒྱབས་ནས་རྣ་བ་བཀག་སྟེ་ལྷན་ཅིག་ཏུ་ཁོང་ལ་རུབ་བོ།

༥༨ དེ་ནས་གྲོང་ཁྱེར་གྱི་ཕྱི་རོལ་དུ་བཏོན་ཏེ། ཁོང་རྡོ་རུབ་ལ་བཏང་ངོ་། རྩོད་པ་པོ་རྣམས་ཀྱིས་རང་གི་གོས་ཕུད་ནས། ཤ་ཨུལ་ཟེར་བའི་གཞོན་ནུ་ཞིག་གི་མདུན་དུ་བཞག་གོ།

༥༩ རྡོ་རུབ་ལ་གཏོང་བའི་ཚེ་སེ་ཏེ་ཕན་གྱིས་སྨོན་ལམ་འདེབས་ཤིང་། གཙོ་བོ་ཡེ་ཤུ། ངའི་སེམས་ཉིད་བཞེས་སུ་གསོལ་ཅེས་ཞུས་སོ།

༦༠ དེ་ནས་པུས་མོ་བཙུགས་ནས་སྐད་ཆེན་པོས། ཀྱེ་གཙོ་བོ། སྡིག་པ་འདིའི་ལན་དེ་རྣམས་ནས་ལེན་པར་མ་མཛད་ཅེས་ཞུས་ནས་སྐུ་གཤེགས་སོ། ཁོང་བཀྲོང་བ་ལ་ཤ་ཨུལ་ཁ་འཆམ་པ་ཡིན་ནོ༎

༨

ཉིན་དེ་ལ་ཡེ་རུ་ཤ་ལེམ་ན་ཡོད་པའི་ཆོས་ཚོགས་ལ་འཚེ་བ་དྲག་པོ་བྱུང་བས། སྐུ་ཚབ་རྣམས་མ་གཏོགས་པར་གཞན་ཐམས་ཅད་ཡ་ཧུ་དཱ་དང་། ས་མར་ཡཱ་ཡུལ་ཀུན་ཏུ་གྱེས་པར་གྱུར་ཏོ།

༢ ཆོས་པ་རེས་སེ་ཏེ་ཕན་གྱི་སྤུར་དུར་དུ་བཅུག་ནས། ཁོང་གི་ཕྱིར་མྱ་ངན་ཆེན་པོ་བྱས་སོ།

༣ ཤ་ཨུལ་གྱིས་ཁང་པ་རེ་རེའི་ནང་ཞུགས་ནས། སྐྱེས་པ་དང་བུད་མེད་རྣམས་དྲུད་ནས་བཙོན་དུ་འཇུག་ཕྱིར་བཏད་དེ། ཆོས་ཚོགས་བཤིག་གོ།

༤ གྱེས་པར་གྱུར་པ་རྣམས་བཀའ་བསྒྲག་ཅིང་ཕར་ཚུར་རྒྱུའོ༎

༥ ཕི་ལིབ་་ས་མར་ཡཱའི་གྲོང་ཁྱེར་ཞིག་ཏུ་སོང་ནས། མཱ་ཤི་ཀའི་ཆོས་བཤད་པ་དང་།

༦ དེ་ཐོས་ཤིང་ཁོང་གིས་མཛད་པའི་ལྟས་མཐོང་ནས་མི་ཚོགས་ཀྱིས་ཡིད་མཐུན་པར་ཁོང་གི་གསུངས་པ་ལ་ཉན་ཏོ།

༧ འགོང་ཞུགས་མང་པོའི་འགོང་པོ་ཀུ་སྒྲ་བྱེད་ཅིང་ཐོན་ནོ། གཟའ་ཕོག་དང་ཞ་བོ་མང་པོའང་གསོས་པས།

༨ གྲོང་ཁྱེར་དེར་དགའ་སྤྲོ་ཆེ་བ་བྱུང་ངོ་༎

༩ དུས་དེའི་སྔོན་ལ་གྲོང་ཁྱེར་དེ་ན་ཤི་མོན་བྱ་བ་ཞིག་གིས་ཁོང་རང་ཆེན་པོ་ཞིག་ཡིན་སྨྲ་ཞིང་སྒྱུ་འཕྲུལ་གྱིས་ས་མར་ཡཱ་པ་རྣམས་ཧ་ལས་སུ་བཅུག་པས།

༡༠ རྒན་གཞོན་ཐམས་ཅད་ཀྱིས་མི་འདི་ནི་དཀོན་མཆོག་གི་མཐུ་ཆེན་པོ་ཞེས་བྱ་བ་དེ་ཡིན་སྨྲས་ནས་དེ་ལ་བརྟེན་ཏོ།

༡༡ ཡུན་རིང་པོ་ཞིག་ནས་སྒྱུ་འཕྲུལ་མཐོང་བས་ཧ་ལས་ཤིང་བརྩིས་སོ།

༡༢ འོན་ཀྱང་ཕི་ལིབ་ཀྱིས་དཀོན་མཆོག་གི་རྒྱལ་སྲིད་དང་། ཡེ་ཤུ་མཱ་ཤི་ཀའི་མཚན་གྱི་ཕྲིན་བཟང་བཤད་པ་ལ་ཡིད་ཆེས་པས། ཕོ་མོ་ཐམས་ཅད་ལ་ཁྲུས་གསོལ་ཐོབ་བོ།

༡༣ ཤི་མོན་དེ་རང་ཡིད་ཆེས་ཏེ་ཁྲུས་བླངས་ནས། ཕི་ལིབ་དང་འགྲོགས་ཏེ། ཁོང་གིས་མཛད་པའི་ལྟས་དང་ངོ་མཚར་རྣམས་མཐོང་བས་ཡ་མཚན་དུ་གྱུར་ཏོ༎

༡༤ ཡེ་རུ་ཤ་ལེམ་ན་ཡོད་པའི་སྐུ་ཚབ་རྣམས་ཀྱིས། ས་མར་ཡཱ་པ་རྣམས་ཀྱིས་དཀོན་མཆོག་གི་བཀའ་བླངས་པ་ཐོས་པའི་ཚེ། པེ་ཏྲོ་དང་ཡོ་ཧ་ནན་དེ་རྣམས་ཀྱི་རྩར་བཏང་ངོ་།

༡༥-༡༦ དེ་གཉིས་དེར་སོང་ནས་དེ་རྣམས་གཙོ་བོ་ཡེ་ཤུའི་མཚན་གྱི་སྒོ་ནས་ཁྲུས་གསོལ་ཐོབ་ཀྱང་། དེའི་བར་དུ་དམ་པའི་ཐུགས་ཉིད་སུ་ལའང་མ་བབས་པས། དེ་རྣམས་ལ་ཐུགས་ཉིད་བརྙེད་པའི་ཕྱིར་སྨོན་ལམ་བཏབ་བོ།

༡༧ དེ་ནས་ཁོང་གཉིས་ཀྱིས་དེ་རྣམས་ལ་ཕྱག་དབང་གནང་བས་དམ་པའི་ཐུགས་ཉིད་དང་ལྡན་པར་གྱུར་ཏོ།

༡༨ ཤི་མོན་གྱིས་སྐུ་ཚབ་རྣམས་ཀྱི་ཕྱག་དབང་ལས་དམ་པའི་ཐུགས་ཉིད་ཐོབ་པ་མཐོང་སྟེ། དངུལ་ཕུལ་ནས་ཁོང་ལ།

༡༩ ངས་སུ་ལ་ལག་པ་བཞག་ན། དེ་ལ་དམ་པའི་ཐུགས་ཉིད་འབེབས་པའི་དབང་ང་ལའང་གནང་དུ་གསོལ་ཞེས་ཞུས་སོ།

༢༠ པེ་ཏྲོས་དེ་ལ། ཁྱོད་ཀྱིས་དཀོན་མཆོག་གི་གནང་སྤྱིན་དངུལ་གྱིས་ཐོབ་པར་བསམས་པས། ཁྱོད་ཀྱི་དངུལ་དང་ཁྱོད་མེད་པར་གྱུར་ཅིག

༢༡ ཁྱོད་ཀྱི་སྙིང་དཀོན་མཆོག་གི་དྲུང་དུ་དྲང་པོ་མ་ཡིན་པས། ཁྱོད་ལ་འདིའི་ཆ་ཙམ་ཡང་སྐལ་བ་མེད་དོ།

༢༢-༢༣ ཁྱོད་ནི་མཁྲིས་པའི་ཁ་བ་དང་། སྡིག་པའི་འཆིང་བའི་ནང་ཡོད་པར་ངས་མཐོང་བས། ངན་པ་འདི་ལས་སེམས་སྒྱུར་ལ་གཙོ་བོ་ལ་སྨོན་ལམ་ཐོབ་ཅིག་དང་། ཁྱོད་ཀྱི་སྙིང་གི་བསམ་པ་དེ་སེལ་བའང་སྲིད་དོ་གསུངས་པ་དང་།

༢༤ ཤི་མོན་གྱིས་ཞུ་ལན་དུ། ཁྱེད་ཀྱིས་གསུངས་པའི་ནང་ནས་ང་ལ་ཅིའང་མི་འབྱུང་བའི་ཕྱིར་ངའི་དོན་དུ་གཙོ་བོ་ལ་སྨོན་ལམ་འདེབས་སུ་གསོལ་ཞུས་སོ༎

༢༥ ཁོང་གཉིས་ཀྱིས་དཔང་བྱེད་ཅིང་གཙོ་བོའི་བཀའ་བཤད་ནས། ས་མར་ཡཱ་པའི་ཡུལ་ཚོ་མང་པོར་ཕྲིན་བཟང་འཆད་ཅིང་ཡེ་རུ་ཤ་ལེམ་དུ་ཕྱིར་ལོག་གོ།

༢༦ གཙོ་བོའི་ཕོ་ཉས་ཕི་ལིབ་ལ། ལོངས་ལ་ཉིན་གུང་དུ་ཡེ་རུ་ཤ་ལེམ་ནས་ག་ཟཱ་རུ་འགྲོ་བའི་ཐང་ལམ་དུ་སོང་ཞིག ཅེས་བཀའ་སྩལ་པ་དང་།

༢༧ ཁོང་ལངས་ཏེ་སོང་བ་ལས། ཨེ་ཐི་ཨོ་ཕི་ཡཱ་པ་ཉུག་རུམ་ཨེ་ཐི་ཨོ་ཕི་ཡཱའི་རྒྱལ་མོ་ཀན་ད་ཀེའི་ཕྱག་མཛོད་དབང་དང་ལྡན་པ་དེ། ཡེ་རུ་ཤ་ལེམ་མཇལ་དུ་འོངས་ནས།

༢༨ ཤིང་རྟ་ལ་ཞོན་ཏེ་ཕྱིར་ལོག་ཅིང་ལུང་སྟོན་པ་ཡེ་ཤ་ཡཱའི་མདོ་ཀློག་གིན་ཡོད་དོ།

༢༩ ཐུགས་ཉིད་ཀྱིས་ཕི་ལིབ་ལ། སོང་ལ་ཤིང་རྟ་པ་དང་འགྲོགས་ཤིག་ཅེས་གསུངས་པ་དང་།

༣༠ ཕི་ལིབ་བརྒྱུགས་ནས་ཤིང་རྟའི་རྗེས་ནོན་ཏེ། ཁོས་ལུང་སྟོན་པ་ཡེ་ཤ་ཡཱའི་མདོ་ཀློག་པར་ཐོས་ཏེ། ཁྱེད་ཀྱིས་ཀློག་པ་དེའི་དོན་གོའམ་ཞེས་དྲིས་པ་དང་དེས།

༣༡ འཁྲིད་མཁན་མེད་པར་ངས་ཇི་ལྟར་གོ་སྨྲས་ནས། ཤིང་རྟའི་ནང་དེ་དང་མཉམ་དུ་བཞུགས་ཕྱིར་ཕི་ལིབ་ལ་ཞུས་སོ།

༣༢ དེས་ཀློག་པའི་གསུང་རབ་ཀྱི་ཚིག་མཚམས་འདིའོ༎

ཁོང་ནི་ལུག་ལྟར་གསོད་ཕྱིར་ཁྲིད་པ་ཡིན༎

སྤུ་བལ་འབྲེག་མཁན་མདུན་དུ་ལུག་གུ་ཡིས༎

སྐད་ཀྱང་མི་འདོན་ལྟར་དུ་ཞལ་མི་འབྱེད༎

༣༣ དམའ་འབེབས་བྱས་ཤིང་ཁོང་ལ་གཤགས་མ་བྱུང་༎

ཁོང་གི་སྐུ་སྲོག་ས་ལས་ལེན་པས་ན༎

ཁོང་གི་གདུང་བརྒྱུད་སུ་ཡིས་སྟོན་པར་འགྱུར༎

༣༤ ཉུག་རུམ་གྱིས་ཕི་ལིབ་ལ། འདི་ནི་ལུང་སྟོན་པས་སུའི་སྐོར་ལ་གསུང་། ཁོང་རང་ངམ་མི་གཞན་ཞིག་གི་སྐོར་གསུང་བ་ང་ལ་འཆད་དུ་གསོལ་ཞུས་པ་དང་།

༣༥ ཕི་ལིབ་ཀྱིས་ཞལ་ཕྱེས་ཏེ་གསུང་འདི་ལས་བཟུང་སྟེ། ཡེ་ཤུའི་ཕྲིན་བཟང་བཤད་དོ།

༣༦ ལམ་དེ་ལ་སོང་བ་ལས་ཆུ་ཡོད་སར་བསླེབས་པ་དང་། ཉུག་རུམ་གྱིས། འདིར་ཆུ་འདུག ངས་ཁྲུས་གསོལ་བླང་བ་ལ་འགག་བྱ་ཅི་ཡོད་སྨྲས་སོ།

༣༧ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༣༨ ཤིང་རྟ་འགེགས་ཕྱིར་བསྒོས་ནས། ཕི་ལིབ་དང་ཉུག་རུམ་གཉིས་ཆུར་ཞུགས་ནས་ཕི་ལིབ་ཀྱིས་དེར་ཁྲུས་གསོལ་ཏོ།

༣༩ ཆུ་ནས་ཕྱིར་ཐོན་པ་དང་། གཙོ་བོའི་ཐུགས་ཉིད་ཀྱིས་ཕི་ལིབ་ཁྱེར་ནས། ཉུག་རུམ་གྱིས་སླར་ཁོང་མ་འཇལ་ཀྱང་སེམས་དགའ་ཞིང་ལམ་ནས་སོང་ངོ་།

༤༠ ཕི་ལིབ་ནི་གྲོང་ཁྱེར་ཨ་ཟོད་དུ་ཐོན་ཏེ། ཀེ་སར་ཡཱར་བསླེབས་པའི་བར་གྲོང་ཁྱེར་ཐམས་ཅད་ལ་ཕྲིན་བཟང་བཤད་དོ༎

༩

ཤ་ཨུལ་ནི་ད་དུང་ཡང་གཙོ་བོའི་ཉེ་གནས་རྣམས་སྐྲག་པར་བྱེད་པ་དང་གསོད་པ་ལ་རྔམས་ནས། བླ་ཆེན་གྱི་དྲུང་དུ་སོང་ནས།

༢ ལྟ་བ་དེ་ལ་ཞུགས་པའི་ཕོ་མོ་རྙེད་ཚད་བཅིངས་ཏེ་ཡེ་རུ་ཤ་ལེམ་དུ་འཁྲིད་འོང་བའི་ཕྱིར། ད་མཱ་སེག་གི་ཆོས་སྡེ་ལ་སྟོན་ཕྱིར་བླ་ཆེན་ནས་ཡི་གེ་ཞུས་སོ།

༣ ལམ་ལ་ད་མཱ་སེག་དང་ཉེ་བར་བསླེབས་པའི་ཚེ། གློ་བུར་དུ་ཁོའི་ཕྱོགས་བཞི་རུ་ནམ་མཁའ་ནས་འོད་ཅིག་སྣང་བར་གྱུར་ཏེ།

༤ ཁོ་ས་ལ་འགྱེལ་བ་དང་། ཤ་ཨུལ། ཤ་ཨུལ། ཁྱོད་ཀྱིས་ང་ལ་ཅིའི་ཕྱིར་འཚེ། ཅེས་གསུང་བའི་སྒྲ་ཐོས་ནས།

༥ ཁྱེད་སུ་ལགས་ཞུས་པ་དང་། ང་ནི་ཁྱོད་ཀྱིས་འཚེ་བའི་ཡེ་ཤུ་དེ་ཡིན་ནོ།

༦ ལོངས་ལ་གྲོང་ཁྱེར་ནང་དུ་སོང་ཞིག་དང་ཁྱོད་ཀྱིས་ཅི་བྱེད་དགོས་པ་བསྟན་པར་འགྱུར་གསུངས་སོ།

༧ ལམ་གྲོགས་རྣམས་ཀྱིས་སྒྲ་དེ་ཐོས་ཀྱང་སུའང་མ་མཐོང་བས་གང་ཡང་མི་སྨྲ་བར་ལུས་སོ།

༨ ཤ་ཨུལ་ས་ལས་ལངས་ཏེ་མིག་ཕྱེས་ཀྱང་མཐོང་མ་ནུས་པས། དེ་ཚོས་ལག་པ་ནས་བཟུང་སྟེ་ད་མཱ་སེག་ཏུ་ཁྲིད་དོ།

༩ དེར་ཞག་གསུམ་གྱི་བར་དུ་མིག་གིས་མཐོང་མི་ནུས་པར་ལུས་ཏེ། ཁ་ཟས་ཀྱང་མ་ཟོས་ཆུ་ཡང་མ་བཏུང་ངོ་༎

༡༠ ད་མཱ་སེག་ན་ཨ་ནན་ཡཱ་བྱ་བའི་ཉེ་གནས་ཤིག་ཡོད་པ་ཡིན། གཙོ་བོས་ཞལ་གཟིགས་ནང་ཨ་ནན་ཡཱ་ཞེས་གསུངས་པ་དང་། ང་འདིར་ཡོད་གཙོ་བོ་ལགས་ཞུས་པས།

༡༡ གཙོ་བོས་ཁོ་ལ། ལོངས་ལ་དྲང་པོ་ཟེར་བའི་ལམ་སྲང་ལ་སོང་སྟེ། ཡུ་དཱའི་ཁང་པར་ཏར་སུ་པ་ཤ་ཨུལ་ཞེས་པ་ཚོལ་ཞིག ཁོ་སྨོན་ལམ་འདེབས་ཀྱིན་འདུག་པ་མ་ཟད།

༡༢ ཨ་ནན་ཡཱ་བྱ་བ་ཞིག་འོངས་ནས་མིག་འབྱེད་པའི་ཕྱིར་ཕྱག་དབང་གཏོང་བ་ཁོས་ཞལ་གཟིགས་ནང་མཐོང་ངོ་གསུངས་སོ།

༡༣ ཨ་ནན་ཡཱས་ཞུ་ལན་དུ། གཙོ་བོ། མི་དེས་ཡེ་རུ་ཤ་ལེམ་ན་ཁྱེད་ཀྱི་ཡིན་པ་རྣམས་ལ་ཅི་ཙམ་གྱི་ངན་བྱས་པ་མི་མང་པོའི་ཁ་ནས་ཐོས།

༡༤ འདིར་ཡང་ཁྱེད་ཀྱི་མཚན་བརྗོད་པ་ཐམས་ཅད་འཆིང་བའི་ཕྱིར་ཁོར་བླ་ཆེན་གྱི་ཕྱོགས་ནས་དབང་ཡོད་དོ་ཞུས་པས།

༡༥ གཙོ་བོས། སོང་ཞིག་དང་། ཁོ་ནི་ངའི་མཚན་ཕྱི་པ་དང་། རྒྱལ་པོ་རྣམས་དང་། ཨིས་ར་ཨེལ་པ་རྣམས་ལ་འཁྱེར་བའི་སྣོད་ངས་འདམས་པ་ཞིག་ཡིན་པས།

༡༦ ངའི་མཚན་གྱི་དོན་དུ་ཁོས་སྡུག་བསྔལ་ཇི་ཙམ་མྱོང་དགོས་པ་ངས་ཁོ་ལ་སྟོན་པར་བྱའོ་གསུངས་སོ།

༡༧ ཨ་ནན་ཡཱ་སོང་སྟེ་ཁང་པ་དེར་ཞུགས་ནས་དེ་ལ་ཕྱག་དབང་བཏང་ཞིང་། ཀྱེ་སྤུན། ཤ་ཨུལ། ཁྱོད་འོངས་པའི་ལམ་ལ་མཇལ་བའི་གཙོ་བོ་ཡེ་ཤུ་ཉིད་ཀྱིས། ཁྱོད་ཀྱི་མིག་འབྱེད་པ་དང་དམ་པའི་ཐུགས་ཉིད་ཀྱིས་ཁྱབ་པའི་ཕྱིར་ང་འདིར་མངགས་སོ།

༡༨ ཞེས་སྨྲས་མ་ཐག་ཏུ་ཁོའི་མིག་ནས་ཤུན་པ་འདྲ་བ་རེ་སར་བྲུལ་ཏེ་མིག་མཐོང་ནུས་སོ། དེ་ནས་ལངས་ཏེ་ཁྲུས་གསོལ་ཐོབ་ཅིང་།

༡༩ ཁ་ཟས་ཟོས་པས་གཟུང་སྟོབས་རྒྱས་སོ༎

ཉི་མ་ཁ་ཤས་ད་མཱ་སེག་ཏུ་ཡོད་པའི་ཉེ་གནས་རྣམས་དང་མཉམ་དུ་བཞུགས་ནས།

༢༠ འདུ་ཁང་རྣམས་སུ་ཡེ་ཤུ་ནི་དཀོན་མཆོག་གི་སྲས་ལགས་པའི་ཆོས་བཤད་དོ།

༢༡ དེ་ཐོས་པ་ཐམས་ཅད་ངོ་མཚར་དུ་གྱུར་ཏེ། འདི་ནི་ཡེ་རུ་ཤ་ལེམ་དུ་མཚན་དེ་བརྗོད་པ་རྣམས་མེད་པར་བྱེད་མཁན་དང་། འདིར་ཡང་དེ་རྣམས་བཅིངས་ནས་བླ་ཆེན་གྱི་མདུན་དུ་འཁྲིད་པའི་ཕྱིར་འོངས་མཁན་དེ་མ་ཡིན་ནམ་ཟེར་ཏོ།

༢༢ ཤ་ཨུལ་གྱི་སྙིང་སྟོབས་རྒྱས་ཤིང་། ཡེ་ཤུ་ནི་མཱ་ཤི་ཀ་ལགས་པ་གསལ་པོར་བསྟན་ཏེ། ད་མཱ་སེག་ན་གནས་པའི་ཡ་ཧུ་དཱ་པ་རྣམས་ཁ་སྐྱེངས་པར་བྱས་སོ༎

༢༣ དུས་རེ་ཞིག་སོང་མཚམས་ཡ་ཧུ་དཱ་པས་ཁོང་གསོད་པའི་ཕྱིར་གྲོས་བྱས་ཀྱང་།

༢༤ ཤ་ཨུལ་གྱིས་དེ་རྟོགས་ཏེ། དེ་ཚོས་ཁོང་གསོད་པའི་ཕྱིར་གྲོང་ཁྱེར་གྱི་རྟ་སྒོ་ཉིན་མཚན་མེད་པར་བསྲུངས་ཀྱང་།

༢༥ ཉེ་གནས་རྣམས་ཀྱིས་ཁོང་མཚན་མོར་ཁྲིད་ནས་ཟེབ་མའི་ནང་དུ་བཅུག་སྟེ་ལྕགས་རི་ནས་དཔྱང་ཐག་ལ་ཕབ་བོ༎

༢༦ ཁོང་ཡེ་རུ་ཤ་ལེམ་དུ་བསླེབས་ནས་ཉེ་གནས་རྣམས་དང་འགྲོགས་པར་བརྩོན་ཀྱང་། ཁོང་ཉེ་གནས་སུ་གྱུར་པར་ཡིད་མ་ཆེས་ནས་དེ་ཐམས་ཅད་འཇིགས་སོ།

༢༧ འོན་ཀྱང་བར་ན་བཱས་ཁོང་སྐུ་ཚབ་རྣམས་ཀྱི་མདུན་དུ་ཁྲིད་དེ། ཤ་ཨུལ་ལ་ལམ་དུ་གཙོ་བོ་མཇལ་བ་དང་། གསུང་གླེང་མཛད་པ་དང་། ད་མཱ་སེག་ཏུ་ཡེ་ཤུའི་མཐུ་ཡིས་སྙིང་སྟོབས་ཆེན་པོས་ཆོས་བསྟན་པ་རྣམས་བཤད་དོ།

༢༨-༢༩ དེ་ནས་ཁོང་དེ་ཚོ་དང་འགྲོགས་ཏེ་ཡེ་རུ་ཤ་ལེམ་ལ་རྒྱུ་ཞིང་གཙོ་བོའི་མཚན་བརྗོད་ཅིང་མ་འཇིགས་པར་ཆོས་བསྟན་ཏོ། ཡ་ཧུ་དཱ་པའི་སློབ་གསར་རྣམས་དང་གླེང་ཞིང་རྩོད་པ་ལས་དེ་ཚོས་ཁོང་གསོད་ཐབས་བཙལ་ཏོ།

༣༠ སྤུན་རྣམས་ཀྱིས་དེ་གོ་ནས་ཁོང་ཀེ་སར་ཡཱ་རུ་བསྐྱལ་ནས་ཏར་སུ་རུ་བཏང་ངོ་༎

༣༡ དེའི་ཚེ་ཡ་ཧུ་དཱ་དང་། ག་ལིལ་དང་། ས་མར་ཡཱ་སོགས་ཡུལ་ཀུན་གྱི་ཆོས་ཚོགས་ནང་བདེ་ཞིང་ཡར་བསྐྱེད་བྱུང་ནས། གཙོ་བོ་ལ་འཇིགས་ཤིང་། དམ་པའི་ཐུགས་ཉིད་ཀྱི་སེམས་བདེའི་ནང་འགྲུལ་ཞིང་ཆོས་ཚོགས་ཀྱང་རྒྱས་པར་གྱུར་ཏོ༎

༣༢ པེ་ཏྲོ་ཕར་ཚུར་རྒྱུ་ཞིང་ལིད་དཱ་རུ་གནས་པའི་མཱ་ཤི་ཀ་པ་རྣམས་ཀྱི་རྩར་ཕྱིན་ཏེ།

༣༣ དེར་ཨེ་ནི་ཡཱ་བྱ་བ་ཉལ་ས་ལ་ཉལ་ནས་ལོ་བརྒྱད་སོང་བའི་གཟའ་ཕོག་ཅིག་གཟིགས་ནས་དེ་ལ།

༣༤ ཨེ་ནི་ཡཱ། ཡེ་ཤུ་མཱ་ཤི་ཀས་ཁྱོད་གསོ་བར་མཛད་པས། ལོངས་ལ་རང་གི་ཉལ་སྟན་སྒྲིལ་ཞིག་གསུངས་མ་ཐག་ཏུ་དེ་ལངས་སོ།

༣༥ ལིད་དཱ་དང་ཤཱ་རོན་ལ་གནས་པ་ཐམས་ཅད་ཀྱིས་དེ་མཐོང་སྟེ། གཙོ་བོའི་ཕྱོགས་སུ་སེམས་བསྒྱུར་ཏོ༎

༣༦ ཡོ་ཕཱ་རུ་ཏ་བི་ཐཱའམ་ཧེལ་ལེན་སྐད་དུ་ཏོར་གཱ་༼བོད་སྐད་དུ་གནའ་མོ་༽ཟེར་བའི་ཉེ་གནས་མ་ཞིག་ཡོད་དེ། དེས་སྦྱིན་པ་སྦྱིན་པ་དང་། ལས་བཟང་མང་པོ་བྱེད་དོ།

༣༧ དེའི་དུས་སུ་མོ་ནད་ཀྱིས་བཏབ་སྟེ་ཤི་ནས། བཀྲུས་ཏེ་སྟེང་ཁང་དུ་བཞག་གོ།

༣༨ ཡོ་ཕཱ་ནི་ལིད་དཱ་དང་ཐག་ཉེ་བས། ཉེ་གནས་རྣམས་ཀྱིས་པེ་ཏྲོ་་ལིད་དཱ་རུ་བཞུགས་པ་ཐོས་ནས། མི་གཉིས་བཏང་སྟེ། མ་འགོར་བར་ང་ཚོའི་རྩར་ཕེབས་ཤིག་ཅེས་ཞུས་སོ།

༣༩ པེ་ཏྲོས་བཞེངས་ནས་དེ་དག་དང་མཉམ་དུ་ཕེབས་སོ། དེར་ཕེབས་པ་དང་། ཁོང་སྟེང་ཁང་དུ་ཁྲིད་དོ། མོ་རེང་མ་ཐམས་ཅད་ཁོང་གི་དྲུང་དུ་ངུ་ཞིང་། དེ་ཚོ་དང་མཉམ་དུ་ཡོད་པའི་ཚེ་ཏོར་གཱས་བཅོས་པའི་གོས་དང་ཕྱུ་པ་རྣམས་པེ་ཏྲོར་བསྟན་ཏོ།

༤༠ པེ་ཏྲོས་དེ་ཐམས་ཅད་ཕྱིར་བཏོན་ནས། པུས་མོ་སར་བཙུགས་ནས་སྨོན་ལམ་འདེབས་སོ། དེ་ནས་རོའི་ཕྱོགས་སུ་ཞལ་སྒྱུར་ཏེ། ཏ་བི་ཐཱ་ལོངས་ཤིག་གསུངས་པ་དང་། མོས་མིག་ཕྱེས་ཏེ། པེ་ཏྲོ་མཇལ་ནས་ཙོག་པུར་ལངས་སོ།

༤༡ པེ་ཏྲོས་དེའི་ལག་པ་ནས་བཟུང་སྟེ། བསླངས་ནས་མཱ་ཤི་ཀ་པ་རྣམས་དང་མོ་རེང་མ་རྣམས་བོས་ནས་མོ་གསོན་པོར་བསྟན་ཏོ།

༤༢ གཏམ་དེ་ཡོ་ཕཱ་ཀུན་དུ་གྲགས་ནས། མི་མང་པོས་གཙོ་བོ་ལ་དད་པ་བྱས་སོ།

༤༣ དེ་ནས་ཁོང་ཡོ་ཕཱ་རུ་ཀོ་མཉེད་པ་ཤི་མོན་བྱ་བ་མཉམ་དུ་རེ་ཞིག་བཞུགས་སོ༎

༡༠

ཨི་ཏ་ལི་པར་གྲགས་པའི་དམག་ཚོགས་ཀྱི་བརྒྱ་དཔོན་ཀོར་ནེ་ལིའུ་བྱ་བ་ཞིག་ཀེ་སར་ཡཱ་རུ་ཡོད་དེ།

༢ ཆོས་ལ་དགའ་ཞིང་ཁྱིམ་ཚང་དང་བཅས་པ་དཀོན་མཆོག་ལ་འཇིགས་ཤིང་། མི་སྡེ་ལ་སྦྱིན་པ་མང་པོ་གཏོང་བ་དང་། དཀོན་མཆོག་ལ་སྨོན་ལམ་བཏབ་པར་བྱེད་དོ།

༣ ཁོས་ཕྱི་དྲོ་ཆུ་ཚོད་གསུམ་པ་ཙམ་ལ་ཞལ་གཟིགས་ནང་དཀོན་མཆོག་གི་ཕོ་ཉ་ཞིག་རང་གི་ནང་དུ་ཕེབས་པ་གསལ་པོར་མཐོང་བས། ཕོ་ཉས་ཀོར་ནེ་ལིའུ་ཞེས་གསུངས་པ་དང་།

༤ སྐྲགས་ཏེ་མིག་ཕུར་ཚུགས་སུ་བལྟས་ནས། ཅི་ལགས་ཞུས་པ་དང་། ཁོང་གིས། དྲན་རྟེན་བཞིན་དུ་ཁྱོད་ཀྱི་སྨོན་ལམ་དང་སྦྱིན་པ་རྣམས་དཀོན་མཆོག་གི་དྲུང་དུ་བསླེབས་པས།

༥ ཡོ་ཕཱ་རུ་མི་ཞིག་གཏོང་ལ། པེ་ཏྲོ་བྱ་བའི་ཤི་མོན་གདན་དྲོངས་ཤིག

༦ ཁོང་རྒྱ་མཚོའི་འགྲམ་དུ་གནས་པའི་ཀོ་མཉེད་པ་ཤི་མོན་གྱི་རྩར་བཞུགས་སོ།

༧ ཞེས་གསུངས་ནས་ཕོ་ཉ་ཕེབས་པ་དང་། གཡོག་པོའི་ནང་ནས་གཉིས་དང་། རྟག་ཏུ་དེའི་མདུན་དུ་སྡོད་པའི་དམག་མིའི་ནང་ནས་ཆོས་སེམས་ཅན་ཞིག་བོས་ཏེ།

༨ ཐམས་ཅད་བཤད་ནས་ཡོ་ཕཱ་རུ་བཏང་ངོ་༎

༩ དེའི་སང་ཉིན་མི་ཚོ་ལམ་ལ་ཞུགས་ཤིང་། གྲོང་ཁྱེར་དང་ཉེ་བར་བསླེབས་པའི་ཚེ། ཉིན་ཕྱེད་ཙམ་ལ་པེ་ཏྲོ་ཁང་པའི་ཐོག་ལ་ཐུགས་དམ་ཕྱིར་ཕེབས་སོ།

༡༠ དེ་ནས་ཁོང་བཀྲེས་ཤིང་ཁ་ཟས་གསོལ་འདོད་པས་ཞབས་ཕྱིས་ཟ་མ་བཤམས་པའི་རིང་ལ། ཁོང་དྲན་པ་མཉམ་བཞག་ཏུ་བཞུགས་སྐབས།

༡༡ ནམ་མཁའ་བྱེ་ནས་རས་ཆེན་པོ་འདྲ་བ་ཞིག་གྲུ་བཞི་ནས་བཏགས་པ་ས་ལ་མར་བབས་པ་གཟིགས་སོ།

༡༢ དེའི་ནང་ས་ལ་ཡོད་པའི་རྐང་བཞི་པ་དང་། ལྟོ་འགྲོ་དང་། གནམ་གྱི་འདབ་ཆགས་ཐམས་ཅད་ཡོད་དོ།

༡༣ དེ་ནས་པེ་ཏྲོ། ལོངས་ལ་བསད་དེ་ཟོ་ཞིག་ཅེས་པའི་སྒྲ་ཞིག་བྱུང་ངོ་།

༡༤ པེ་ཏྲོས། གཙོ་བོ་ངས་དེ་མི་བྱ། ངས་ཁ་ཟས་ཕལ་པ་དང་མི་གཙང་བ་ནམ་ཡང་མ་ཟོས་ཞུས་སོ།

༡༥ སྒྲ་དེས་ཡང་སྐྱར་དཀོན་མཆོག་གིས་གཙང་མར་མཛད་པ་རྣམས་ཁྱོད་ཀྱིས་མི་གཙང་བ་ཞེས་མ་ཟེར་གསུངས་སོ།

༡༦ ལན་གསུམ་དེ་ལྟར་བྱུང་ནས་སྣོད་དེ་ནམ་མཁར་དྲངས་སོ༎

༡༧ པེ་ཏྲོས་ཞལ་གཟིགས་དེའི་དོན་དེ་མ་གོ་ཞིང་དེའི་དོན་ཅི་ཡིན་སེམས་པ་ལས། ཀོར་ནེ་ལིའུས་བཏང་བའི་མི་ཚོས་ཤི་མོན་གྱི་ཁང་པ་འཚོལ་ཞིང་རྟ་སྒོར་བསླེབས་ནས།

༡༨ པེ་ཏྲོ་ཞུ་བའི་ཤི་མོན་འདིར་བཞུགས་སམ་ཞེས་སྐད་བརྒྱབས་ནས་དྲིས་སོ།

༡༩ པེ་ཏྲོས་ཞལ་གཟིགས་དེའི་སྐོར་ལ་བསམ་བློ་བཏང་བ་ལས། ཐུགས་ཉིད་ཀྱིས། མི་གསུམ་གྱིས་ཁྱོད་འཚོལ་ལོ།

༢༠ མི་དེ་ཚོ་ངས་བཏང་བས། ལོངས་ལ་མར་བབས་ནས་ཐེ་ཚོམ་མི་བྱེད་པར་དེ་ཚོ་དང་མཉམ་དུ་སོང་ཞིག་ཅེས་གསུངས་པ་དང་།

༢༡ པེ་ཏྲོས་དེ་གསུམ་གྱི་རྩར་མར་ཕེབས་ནས། ཁྱེད་ཚོས་འཚོལ་བའི་མི་དེ་ང་ཡིན། ཁྱེད་ཚོ་འདིར་འོང་བའི་དོན་གང་ཡིན་གསུངས་པ་དང་།

༢༢ དེ་ཚོས་འདི་སྐད་དུ། ཡ་ཧུ་དཱ་པའི་མི་བརྒྱུད་ཐམས་ཅད་ཀྱིས་བསྟོད་པའི་ཀོར་ནེ་ལིའུ་བྱ་བའི་བརྒྱ་དཔོན་དྲང་པོ་དང་། དཀོན་མཆོག་ལ་འཇིགས་པ་དེ་ལ་དམ་པའི་ཕོ་ཉས། དེའི་ཁང་པར་ཁྱེད་གདན་དྲངས་ནས། ཁྱེད་ཀྱིས་གསུངས་པ་ལ་ཉོན་ཅིག་ཅེས་པའི་བཀའ་ཕེབས་སོ་ཞེས་ཞུས་པས།

༢༣ དེ་ཚོ་མགྲོན་པོར་ནང་དུ་བོས་སོ༎

དེའི་སང་ཉིན་བཞེངས་ནས་ཁོང་ཚོ་དང་མཉམ་ཕེབས་པས། ཡོ་ཕཱའི་སྤུན་ཁ་ཤས་ཀྱང་ཞབས་ཕྱིར་སོང་ངོ་།

༢༤ དེའི་སང་ཉིན་ཁོང་ཀེ་སར་ཡཱ་རུ་བསླེབས་སོ། ཀོར་ནེ་ལིའུས་ཁོང་ཚོར་སྒུག་ཅིང་དེར་རང་གི་གཉེན་དང་གྲོགས་པོ་ཉེ་བ་རྣམས་བསྡུས་ཡོད་དོ།

༢༥ པེ་ཏྲོ་དེར་ཕེབས་པ་དང་ཀོར་ནེ་ལིའུས་མཇལ་ཞིང་། ཞབས་ལ་མགོ་བཏུད་དེ་ཕྱག་བཙལ་ཏོ།

༢༦ པེ་ཏྲོས་ཁོ་བསླངས་ཏེ། ལོངས་ཤིག་ངའང་མི་ཞིག་ལས་གཞན་མིན་གསུང་ཞིང་།

༢༧ དེ་དང་གཏམ་གླེང་ཞིང་ནང་དུ་ཕེབས་པས་མི་མང་པོ་འཛོམས་ཡོད་པར་གཟིགས་སོ།

༢༨ དེ་རྣམས་ལ། ཡ་ཧུ་དཱ་པ་ཞིག་མི་བརྒྱུད་གཞན་གྱི་མི་ཞིག་དང་འགྲོགས་པའམ། དེའི་ཁྱིམ་དུ་འགྲོ་བ་མི་རུང་བ་ཡིན་པ་དེ་ཁྱེད་ཚོས་ཤེས་སོ། འོན་ཀྱང་དཀོན་མཆོག་གིས་ང་ལ། སུའང་ཕལ་པའམ་མི་གཙང་བར་རྩིར་མི་རུང་བ་ཡིན་པ་དེ་སྟོན་པར་མཛད་དོ།

༢༩ དེའི་ཕྱིར་ང་བོས་པར་མི་ཡོང་མ་ཟེར་བར་འོངས་པ་ཡིན། ད་ང་ཅིའི་ཕྱིར་བོས་ཞེས་ཁྱེད་ལ་འདྲིའོ། གསུངས་པ་དང་།

༣༠ ཀོར་ནེ་ལིའུས། དེ་རིང་ནས་ཉི་མ་བཞིའི་སྔོན་གྱི་ཆུ་ཚོད་འདི་རང་ལ་ངས་ཁང་པའི་ནང་དུ་ཕྱི་དྲོའི་སྨོན་ལམ་འདེབས་པའི་ཚེ། གོས་འོད་ཅན་གོན་པའི་མི་ཞིག་ངའི་མདུན་དུ་བཞེངས་ནས་ངར་གསུངས་པ།

༣༡ ཀོར་ནེ་ལིའུ། དཀོན་མཆོག་གིས་ཁྱོད་ཀྱི་སྨོན་ལམ་གསན་ཏེ། ཁྱོད་ཀྱི་སྦྱིན་པ་རྣམས་ལ་ཐུགས་མཉེས་སོ།

༣༢ ཡོ་ཕཱ་རུ་མི་བཏང་སྟེ་པེ་ཏྲོ་བྱ་བའི་ཤི་མོན་བོས་ཤིག ཁོང་རྒྱ་མཚོའི་འགྲམ་དུ་ཀོ་མཉེད་པ་ཤི་མོན་གྱི་ཁྱིམ་ན་གནས་སོ།

༣༣ ཞེས་གསུངས་མ་ཐག་ཏུ་གདན་འདྲེན་ཞུ་མི་བཏང་བ་ཡིན། ཁྱེད་ཕེབས་པ་ཐུགས་རྗེ་ཆེའོ། ད་གཙོ་བོས་ཁྱེད་ལ་གསུངས་པ་ཐམས་ཅད་ཉན་པའི་དོན་དུ། ང་ཚོ་དཀོན་མཆོག་གི་སྤྱན་སྔར་འདིར་འཛོམས་ཡོད་ཞུས་སོ༎

༣༤ པེ་ཏྲོས་ཞལ་ཕྱེས་ནས་གསུངས་པ། དཀོན་མཆོག་གིས་ཕྱོགས་རིས་མི་མཛད་པ་ངས་བདེན་པར་མཐོང་ངོ་།

༣༥ མི་བརྒྱུད་ཐམས་ཅད་ཀྱི་ནང་ནས་ཁོང་ལ་འཇིགས་ཤིང་ལས་དྲང་པོ་བྱེད་ཚད་ལ་ཁོང་མཉེས་སོ།

༣༦-༣༧ ཐམས་ཅད་ཀྱི་གཙོ་བོ་ལགས་པའི་ཡེ་ཤུ་མཱ་ཤི་ཀས་ཞི་བདེའི་ཕྲིན་བཟང་བསྒྲགས་པའི་བཀའ། གང་དེ་ཡོ་ཧ་ནན་གྱིས་ཁྲུས་གསོལ་གྱི་ཆོས་བཤད་པའི་རྗེས་སུ་ག་ལིལ་ནས་བཟུང་སྟེ་ཡ་ཧུ་དཱ་ཡུལ་ཀུན་ཏུ་བསྒྲགས་པ། དེ་ནི་དཀོན་མཆོག་གིས་ཨིས་ར་ཨེལ་པར་གནང་བ་ཁྱེད་ཀྱིས་ཤེས་སོ།

༣༨ ན་ཙཱ་རེད་པ་ཡེ་ཤུ་དེ་ནི་དཀོན་མཆོག་གིས་དམ་པའི་ཐུགས་ཉིད་དང་མཐུ་ཡིས་བྱུགས་ཏེ། དཀོན་མཆོག་ཁོང་དང་འགྲོགས་པས། ཀུན་ཏུ་གཤེགས་ཤིང་། བདུད་ཀྱིས་མནན་པ་ཐམས་ཅད་གསོ་ཞིང་ཕྱོགས་ཀུན་ཏུ་བཀའ་དྲིན་མཛད་ཅིང་ཕེབས་སོ།

༣༩ ཡ་ཧུ་དཱ་ཡུལ་དང་ཡེ་རུ་ཤ་ལེམ་གཉིས་པོར་ཇི་དང་ཇི་མཛད་པ་ཐམས་ཅད་ཀྱི་དཔང་པོ་ང་ཚོ་ཡིན། དེ་ཚོས་ཁོང་ཤིང་ལ་སྦྱར་ཏེ་བཀྲོངས་སོ།

༤༠ འོན་ཀྱང་དཀོན་མཆོག་གིས་ཞག་གསུམ་པ་ལ་ཁོང་སྐུ་གསོན་པོར་བསླངས་ནས་མངོན་པར་མཛད་དོ།

༤༡ ཐམས་ཅད་ལ་མངོན་པར་མ་མཛད་པར། ང་ཚོ་དཀོན་མཆོག་གིས་སྔར་འདམས་པའི་དཔང་པོ་ཡིན་པ་ཁོང་བཞེངས་པའི་རྗེས་སུ་ཁོང་དང་མཉམ་ཟ་ཞིང་འཐུངས་པ་རྣམས་ལ་ཁོང་མངོན་པར་མཛད་དོ།

༤༢ ཁོང་གིས་ང་ཚོར། མི་སྡེ་ལ་ཆོས་འཆད་པ་དང་། དཀོན་མཆོག་གིས་བསྐོས་པའི་གསོན་གཤིན་གཉིས་ཀྱི་ཁྲིམས་དཔོན་ནི་ཁོང་ལགས་པ་སྟོན་པའི་ཕྱིར་བཀའ་སྩལ་ཏོ།

༤༣ ཁོང་ལ་དད་པ་བྱེད་ཚད་ལ་ཁོང་གི་མཚན་གྱི་མཐུས་སྡིག་སེལ་ཐོབ་པར་འགྱུར་རོ་ཞེས་ལུང་སྟོན་པ་ཐམས་ཅད་ཀྱིས་དཔང་པོ་བྱེད་དོ༎

༤༤ པེ་ཏྲོས་དེ་ལྟར་གསུང་བའི་འཕྲོ་ལ། བཀའ་ཐོས་པ་ཐམས་ཅད་ལ་དམ་པའི་ཐུགས་ཉིད་བབས་སོ།

༤༥-༤༦ པེ་ཏྲོ་དང་མཉམ་དུ་འོངས་པའི་དད་པར་གྱུར་པའི་ཡ་ཧུ་དཱ་པ་རྣམས་ཀྱིས་ཕྱི་པ་ལའང་དམ་པའི་ཐུགས་ཉིད་ཀྱི་གནང་སྦྱིན་བབས་ཤིང་། སྐད་སོ་སོར་སྨྲ་ཞིང་དཀོན་མཆོག་ལ་བསྟོད་པ་ཐོས་ཏེ་ངོ་མཚར་དུ་གྱུར་ཏོ།

༤༧ པེ་ཏྲོས། ང་ཚོ་འདྲ་བར་དམ་པའི་ཐུགས་ཉིད་ཐོབ་པའི་མི་འདི་ཚོར་ཁྲུས་གསོལ་གྱི་ཆུ་སུས་འགེགས་པར་ནུས་གསུངས་ཏེ།

༤༨ ཡེ་ཤུ་མཱ་ཤི་ཀའི་མཚན་བརྗོད་ཅིང་དེ་ཚོར་ཁྲུས་གསོལ་ཞིག་ཅེས་བཀའ་སྩལ་ཏོ། ཡང་ཁོང་ལ་ཞག་འགའ་ཞིག་དེར་བཞུགས་པར་མཛོད་ཅེས་ཞུས་སོ༎

༡༡

སྐུ་ཚབ་དང་ཡ་ཧུ་དཱ་རུ་ཡོད་པའི་སྤུན་རྣམས་ཀྱིས། ཕྱི་པ་རྣམས་ཀྱིས་ཀྱང་དཀོན་མཆོག་གི་བཀའ་བླངས་པའི་གཏམ་དག་ཐོས་སོ།

༢ པེ་ཏྲོ་་ཡེ་རུ་ཤ་ལེམ་དུ་ཕེབས་པ་དང་། ཡ་ཧུ་དཱ་པ་ཡིན་པའི་སྤུན་ཚོས་ཁོང་ལ་རྩོད་དེ།

༣ ཁྱེད་ཅི་ལ་ཕྱི་པ་རྣམས་ཀྱི་རྩར་སོང་ནས། དེ་ཚོ་དང་མཉམ་ཁ་ཟས་ཟོས་པ་ཡིན་ཞེས་སྨྲས་པས།

༤ པེ་ཏྲོས་རིམ་གྱིས་རྒྱུ་མཚན་བཤད་དེ་འདི་སྐད་དུ།

༥ ང་གྲོང་ཁྱེར་ཡོ་ཕཱ་ན་ཐུགས་དམ་ལ་ཡོད་པ་ལས། དྲན་པ་མཉམ་བཞག་གི་ངང་ནས་ཞལ་གཟིགས་ནང་རས་ཆེན་པོ་འདྲ་བ་ཞིག་གྲུ་བཞི་ནས་བཏགས་ཏེ་ནམ་མཁའ་ལས་ངའི་མདུན་དུ་བབས་པར་མཐོང་བྱུང་།

༦ ཞིབ་ཏུ་བལྟས་པས་ས་ལ་ཡོད་པའི་རྐང་བཞི་པ་དང་། གཅན་གཟན་དང་། ལྟོ་འགྲོ་དང་། གནམ་གྱི་འདབ་ཆགས་ཐམས་ཅད་དེར་ཡོད་པ་མཐོང་བ་དང་།

༧ པེ་ཏྲོ། ལོངས་ལ་བསད་དེ་ཟོ་ཞིག་ཅེས་པའི་སྒྲ་ཞིག་ཐོས་སོ།

༨ ངས་གཙོ་བོ། དེ་མི་བྱ། ཁ་ཟས་ཕལ་པ་དང་མི་གཙང་བ་ཞིག་ནམ་ཡང་ངའི་ཁའི་ནང་བསླེབས་མ་མྱོང་ཞུས་ཀྱང་།

༩ ནམ་མཁའ་ལས་སྒྲ་དེས་ཡང་སྐྱར། དཀོན་མཆོག་གིས་གཙང་བར་མཛད་པ་དེ་ཁྱོད་ཀྱིས་མི་གཙང་བ་ཞེས་མ་ཟེར་གསུངས་སོ།

༡༠ ལན་གསུམ་དེ་ལྟར་བྱུང་ནས་དེ་ཐམས་ཅད་ནམ་མཁར་དྲངས་སོ།

༡༡ དུས་དེ་ཉིད་དུ་ཀེ་སར་ཡཱ་ནས་ངའི་རྩར་བཏང་བའི་མི་གསུམ་ང་སྡོད་པའི་ཁང་པར་བསླེབས་ཏེ།

༡༢ ཐུགས་ཉིད་ཀྱིས་ང་ལ། ཁྱོད་ཐེ་ཚོམ་མི་བྱེད་པར་མི་དེ་ཚོ་དང་མཉམ་དུ་སོང་ཞིག་ཅེས་གསུངས་སོ། སྤུན་འདི་དྲུག་པོའང་ང་དང་མཉམ་དུ་ཕྱིན་ནས་མི་དེའི་ཁང་པའི་ནང་ཞུགས་པ་དང་།

༡༣ དེས་ང་ཚོར། ཁོས་ཁྱིམ་ནང་ཕོ་ཉ་ཞིག་འགྲེང་ཞིང་ཁོ་ལ། ཡོ་ཕཱ་རུ་མི་ཞིག་ཐོང་ལ་པེ་ཏྲོ་བྱ་བའི་ཤི་མོན་བོས་ཤིག

༡༤ ཁྱོད་དང་ཁྱོད་ཀྱི་ཁྱིམ་ཚང་ཐམས་ཅད་ཐར་པའི་བཀའ་འཆད་པར་འགྱུར་ཞེས་གསུངས་པ་མཐོང་བྱུང་ཞེས་བཤད་བྱུང་།

༡༥ ངས་དེ་ཚོར་གཏམ་བྱེད་པར་བརྩམས་པ་ལས། སྔར་ང་ཚོར་དམ་པའི་ཐུགས་ཉིད་བབས་པ་བཞིན་དུ་དེ་ཚོ་ལའང་བབས་སོ།

༡༦ ཡོ་ཧ་ནན་གྱིས་ཆུའི་ཁྲུས་བཏང་ཡང་། ཁྱེད་ལ་དམ་པའི་ཐུགས་ཉིད་ཀྱི་ཁྲུས་གསོལ་བར་འགྱུར་ཞེས་གཙོ་བོས་གསུངས་པ་ངས་དྲན་བྱུང་།

༡༧ ང་ཚོས་གཙོ་བོ་ཡེ་ཤུ་མཱ་ཤི་ཀ་ལ་དད་པའི་ཚེ་གནང་བའི་གནང་སྦྱིན་དེ་ཀ་རང་། དཀོན་མཆོག་གིས་དེ་ཚོར་ཡང་གནང་ན། དཀོན་མཆོག་ལ་འགེགས་པར་ནུས་པའི་མི་ང་སུ་ཡིན་ཞེས་གསུངས་སོ།

༡༨ དེ་ཐོས་པ་དང་དེ་ཚོ་ཅིའང་མི་སྨྲ་བར་གྱུར་ཏེ། དཀོན་མཆོག་གིས་ཕྱི་པ་རྣམས་ལའང་ཚེ་མཐའ་མེད་པ་ཐོབ་པའི་ཕྱིར་སེམས་འགྱུར་བར་གནང་ངོ་ཟེར་ཞིང་དཀོན་མཆོག་ལ་བསྟོད་བསྔགས་སོ༎

༡༩ སེ་ཏེ་ཕན་ནས་བཟུང་སྟེ་འཚེ་བ་བྱུང་བའི་རྐྱེན་གྱིས་ཉེ་གནས་རྣམས་ཁ་གྱེས་ནས། ཕེ་ནི་ཀེ་དང་། སིབ་རུས་དང་། ཨན་ཏི་ཡོག་བར་དུ་ཕྱིན་ཏེ། ཡ་ཧུ་དཱ་པར་མ་གཏོགས་གཞན་སུ་ལའང་བཀའ་མ་བཤད་དོ།

༢༠ འོན་ཀྱང་སིབ་རུས་དང་ཀི་རེ་ནེ་པ་ཁ་ཤས་ཨན་ཏི་ཡོག་ཏུ་བསླེབས་ནས། ཧེལ་ལེན་པ་རྣམས་དང་ཆོས་གླེང་ཞིང་གཙོ་བོ་ཡེ་ཤུའི་ཕྲིན་བཟང་དེ་དག་ལ་བཤད་དོ།

༢༡ གཙོ་བོའི་མཐུ་ཡིས་མི་ཤིན་ཏུ་མང་པོ་དད་པར་གྱུར་ཏེ། གཙོ་བོ་ལ་བསྟེན་ཏོ།

༢༢ ཡེ་རུ་ཤ་ལེམ་གྱི་ཆོས་ཚོགས་པས་དེ་ཐོས་ནས། ཨན་ཏི་ཡོག་ཏུ་བར་ན་བཱ་བཏང་བས།

༢༣ དེར་བསླེབས་ནས་དཀོན་མཆོག་གི་ཐུགས་རྗེ་མཐོང་སྟེ། དགའ་བར་གྱུར་ནས། སྙིང་རུས་ཆེན་པོས་དེ་ཚོར་གཙོ་བོ་ལ་བསྟེན་པའི་སྐུལ་མ་གནང་ངོ་།

༢༤ ཁོང་ཡང་རྒྱུད་བཟང་ཞིང་དད་པ་དང་དམ་པའི་ཐུགས་ཉིད་ཀྱིས་གང་བ་ཞིག་སྟེ། ཚོགས་ཆེན་པོ་ཞིག་གིས་གཙོ་བོར་བསྟེན་ཏོ།

༢༥ བར་ན་བཱ་་ཤ་ཨུལ་འཚོལ་དུ་ཏར་སུ་རུ་ཕེབས་ནས།

༢༦ ཁོང་བརྙེས་པ་དང་ཨན་ཏི་ཡོག་ཏུ་ཁྲིད་དེ། ལོ་འཁོར་ཞིག་གི་བར་དུ་ཆོས་ཚོགས་དང་འགྲོགས་ཤིང་། མི་མང་པོ་ལ་ཆོས་བསྟན་ཏོ། ཉེ་གནས་རྣམས་ལ་མཱ་ཤི་ཀ་པ་ཞེས་པའི་མིང་ཐོག་མར་ཨན་ཏི་ཡོག་ཏུ་ཐོགས་སོ༎

༢༧ དེའི་དུས་སུ་ལུང་སྟོན་པ་རེ་ཡེ་རུ་ཤ་ལེམ་ནས་ཨན་ཏི་ཡོག་ཏུ་བསླེབས་སོ།

༢༨ དེ་ཚོའི་ནང་ནས་ཨ་ག་བུ་བྱ་བ་དེ་ལངས་ནས། ས་གཞི་ཐམས་ཅད་དུ་མུ་གེ་ཆེན་པོ་ཞིག་འབྱུང་བར་འགྱུར་ཞེས་ཐུགས་ཉིད་ཀྱི་སྒོ་ནས་ལུང་བསྟན་པས། ཀ་ལོ་དིའུའི་དུས་སུ་དེ་བཞིན་དུ་བྱུང་ངོ་།

༢༩ ཉེ་གནས་ཚོས་ཡ་ཧུ་དཱ་རུ་གནས་པའི་སྤུན་རྣམས་ལ་ཁོང་ཚོ་རེ་རེས་ལྕོགས་ཚད་བཞིན་དུ་མཐུན་རྐྱེན་སྐུར་བར་ཐག་བཅད་ནས།

༣༠ དེ་བཞིན་བྱས་ཏེ། བར་ན་བཱ་དང་ཤ་ཨུལ་རྒྱུད་ནས་རྒན་མི་རྣམས་ལ་བསྐུར་ཏོ༎

༡༢

དུས་དེ་ཙམ་ལ་རྒྱལ་པོ་ཧེ་རོ་དཱེས་ཆོས་ཚོགས་ལ་གཏོགས་པ་རེ་ལ་བཙེས་ཤིང་།

༢ ཡོ་ཧ་ནན་གྱི་ཕུ་བོ་ཡ་ཀོབ་རལ་གྲིས་བསད་དོ།

༣ དེ་ལ་ཡ་ཧུ་དཱ་པ་རྣམས་དགའ་བར་མཐོང་ནས། པེ་ཏྲོའང་བཟུང་ངོ་། དེ་ཙ་ན་སྐྱུར་རྩི་མེད་པའི་བག་ལེབ་ཀྱི་དུས་ཆེན་ཡིན་ནོ།

༤ པེ་སག་གི་དུས་ཆེན་རྫོགས་པའི་རྗེས་སུ་མི་སྡེའི་མདུན་དུ་ཁོང་ཁྲིད་པའི་བསམ་པས། ཁོང་བཟུང་ནས་བཙོན་དུ་བཅུག་སྟེ། དམག་མི་བཞི་སྡེའི་ཚོ་བཞི་ལ་བསྲུང་བར་བཏད་དོ།

༥ དེ་ལྟར་པེ་ཏྲོ་བཙོན་ཁང་ནང་ཡོད་དེ། ཆོས་ཚོགས་ཀྱིས་སྙིང་ཐག་པ་ནས་ཁོང་གི་དོན་དུ་དཀོན་མཆོག་ལ་སྨོན་ལམ་བཏབ་བོ༎

༦ ཧེ་རོ་དཱེས་ཁོང་འདོན་པར་བརྩམས་པའི་མཚན་དེ་རང་ལ། པེ་ཏྲོ་ལྕགས་སྒྲོག་གཉིས་ཀྱིས་བཅིངས་ནས་དམག་མི་གཉིས་ཀྱི་བར་ལ་ཉལ་ཡོད་དེ། སྲུང་མཁན་གཞན་རྣམས་ཀྱིས་བཙོན་ཁང་གི་སྒོ་བསྲུངས་སོ།

༧ གཙོ་བོའི་ཕོ་ཉ་ཞིག་བྱུང་ནས། ཁང་མིག་ནང་འོད་ཤར་ཏེ། ཕོ་ཉས་པེ་ཏྲོའི་གཞོགས་ལ་བརྡུངས་ནས་གཉིད་སད་དེ། མགྱོགས་པར་ལོངས་ཤིག་གསུངས་པ་དང་། ལག་པ་ནས་ལྕགས་སྒྲོག་རྣམས་གྲོལ་ལོ།

༨ ཕོ་ཉས་ཁོང་ལ། སྐ་རགས་ཆིང་ལ་ལྷམ་གོན་ཅིག་ཅེས་གསུངས་པས། དེ་བཞིན་དུ་མཛད་དོ། ཡང་ཕོ་ཉས། བླ་གོས་གོན་ནས་ངའི་རྗེས་སུ་ཤོག་ཅེས་གསུངས་པས།

༩ རྗེས་སུ་འབྲངས་ཤིང་ཕྱི་རོལ་དུ་ཐོན་ནོ། ཕོ་ཉས་མཛད་པ་དེ་མངོན་སུམ་ཡིན་པར་མ་ཤེས་པར། ཞལ་གཟིགས་ཡིན་པར་བསམ་མོ།

༡༠ ཁོང་གཉིས་སྲུང་མཁན་དང་པོ་དང་གཉིས་པ་ནས་བརྒལ་ཏེ་གྲོང་ཁྱེར་དུ་འགྲོ་བའི་ལྕགས་སྒོའི་མདུན་དུ་བསླེབས་པ་དང་། སྒོ་དེ་རང་བཞིན་གྱིས་བྱེ་སྟེ། དེ་དག་ཕྱི་རོལ་དུ་ཐོན་ནས། ལམ་སྲང་ཞིག་ནས་ཕར་སོང་མ་ཐག་ཏུ་ཕོ་ཉས་ཁོང་བོར་ནས་ཕེབས་སོ།

༡༡ པེ་ཏྲོ་ལ་དྲན་པ་འཁོར་ནས། གཙོ་བོས་ཕོ་ཉ་མངགས་ནས་ཧེ་རོ་དཱེའི་དབང་དང་། ཡ་ཧུ་དཱ་པའི་མི་སྡེའི་དམིགས་དོན་ཐམས་ཅད་ལས་ང་ཐར་བར་མཛད་པར་གསལ་ལོ་ཞེས་གསུངས་སོ།

༡༢ དེ་མཁྱེན་ནས་མར་ཀུ་བྱ་བའི་ཡོ་ཧ་ནན་གྱི་མ་མིར་ཡམ་གྱི་ཁང་པར་ཕེབས་སོ། དེར་མི་མང་པོ་འཛོམས་ནས་སྨོན་ལམ་འདེབས་ཀྱིན་ཡོད་དེ།

༡༣ པེ་ཏྲོས་སྒོ་བརྡུངས་པ་དང་། རོ་དཱེ་བྱ་བའི་གཡོག་མོ་དེས་སུ་ཡིན་པ་བལྟ་རུ་འོངས་པས།

༡༤ དེས་པེ་ཏྲོའི་གསུང་སྐད་ངོ་ཤེས་ནས་དགའ་དྲགས་ཏེ་སྒོ་མ་ཕྱེ་བར་ནང་དུ་བརྒྱུགས་ནས། པེ་ཏྲོ་སྒོར་བཞུགས་སོ་ཞེས་བཤད་དོ།

༡༥ དེ་ཚོས་ཁྱོད་སྨྱོའོ་ཟེར་ཡང་མོས་དེ་བཞིན་འདུག་ཅེས་ཨུ་ཚུགས་བྱས་པས། དེ་ཚོས་ཁོའི་སེམས་ཉིད་ཡིན་སྨྲས་སོ།

༡༦ པེ་ཏྲོས་སྒོ་རྡུང་གིན་བཞུགས་པས། དེ་ཚོས་སྒོ་ཕྱེས་ཏེ་ཁོང་མཇལ་བ་དང་ངོ་མཚར་དུ་གྱུར་ཏོ།

༡༧ དེ་ཚོར་ཁ་རོག་སྡོད་ཕྱིར་ཕྱག་བརྡ་མཛད་ནས། གཙོ་བོས་ཁོང་བཙོན་རྭ་ནས་ཇི་ལྟར་བཏོན་པ་རྣམས་བཤད་དེ། བྱ་བ་དེ་ཡ་ཀོབ་དང་སྤུན་རྣམས་ལ་ཤོད་ཅིག་ཅེས་གསུངས་ནས་དེ་ནས་བཤེགས་ཏེ་ཡུལ་གཞན་དུ་ཕེབས་སོ།

༡༨ ནམ་ལངས་པ་དང་པེ་ཏྲོར་ཇི་བྱུང་བའི་སྐོར་དམག་མིའི་ནང་དུ་ཟིང་ཆ་ཆེན་པོ་བྱུང་ངོ་།

༡༩ ཧེ་རོ་དཱེས་བཀུག་དུས་ཁོང་མེད་པས་བཙོན་སྲུང་པ་རྣམས་ལ་ཞིབ་དཔྱོད་ཀྱིས་དེ་ཚོ་གསོད་ཅིག་ཅེས་བཀའ་བསྒོས་ནས་ཡ་ཧུ་དཱ་ནས་སོང་སྟེ་ཀེ་སར་ཡཱ་རུ་གནས་སོ༎

༢༠ ཧེ་རོ་དཱེ་་ཚོར་དང་ཚི་དོན་པ་རྣམས་དང་འཁྲུགས་ཏེ། དེ་ཚོའི་ཡུལ་གྱི་འཚོ་ཚིས་རྒྱལ་པོའི་ཡུལ་ལ་རག་ལས་པས། དེ་ཚོ་འདུས་ནས་གཟིམས་དཔོན་བ་ལས་ཏུ་ལ་ནན་བསྐུལ་གྱིས། རྒྱལ་པོའི་དྲུང་དུ་སོང་སྟེ་བཟང་སྒྲིག་བྱེད་པའི་ཞུ་བ་ཕུལ་ལོ།

༢༡ བསྐོས་པའི་ཉིན་མོ་དེར་ཧེ་རོ་དཱེ་རྒྱལ་པོའི་ན་བཟའ་གསོལ་ནས་རྒྱལ་ཁྲི་ལ་འཁོད་དེ། བཀའ་མཆིད་མཛད་དོ།

༢༢ མི་ཚོགས་ཀྱིས་འདི་ནི་མིའི་སྐད་མ་ཡིན་ལྷའི་གསུང་སྐད་ལགས་སོ་ཞེས་འབོད་བསྒྲགས་སོ།

༢༣ རྒྱལ་པོས་བསྟོད་པ་དེ་དཀོན་མཆོག་ལ་མ་ཕུལ་པས། དེ་མ་ཐག་ཏུ་གཙོ་བོའི་ཕོ་ཉས་བརྡུངས་ནས་སྲིན་བུས་ཟོས་ནས་ཤིའོ༎

༢༤ དཀོན་མཆོག་གི་བཀའ་ནི་དར་ཞིང་རྒྱས་སོ།

༢༥ བར་ན་བཱ་དང་ཤ་ཨུལ་་ཡེ་རུ་ཤ་ལེམ་དུ་བརྫངས་པའི་ལས་བསྒྲུབས་ནས་མར་ཀུ་བྱ་བའི་ཡོ་ཧ་ནན་ཀྱང་ཁྲིད་ནས་ཕྱིར་ལོག་ཕེབས་སོ༎

༡༣

ཨན་ཏི་ཡོག་གི་ཆོས་ཚོགས་ནང་བར་ན་བཱ་དང་། མི་ནག་བྱ་བའི་ཤིམ་ཨོན་དང་། ཀི་རེ་ནེ་པ་ལུ་ཀིའུ་དང་། ལྗོངས་དཔོན་ཧེ་རོ་དཱེའི་རྩེད་གྲོགས་ཡིན་པའི་མ་ན་ཧེན་དང་། ཤ་ཨུལ་ལ་སོགས་པའི་ལུང་སྟོན་པ་དང་སློབ་དཔོན་རྣམས་ཡོད་དོ།

༢ དེ་ཚོ་གཙོ་བོ་ལ་བསྙེན་བཀུར་བྱེད་ཅིང་སྨྱུང་བར་གནས་པའི་ཚེ། དམ་པའི་ཐུགས་ཉིད་ཀྱིས། བར་ན་བཱ་དང་ཤ་ཨུལ་གཉིས་ངས་བཅོལ་བའི་ལས་ཚན་གྱི་ཕྱིར་སོ་སོར་ཞོག་ཅིག་ཅེས་གསུངས་སོ།

༣ སྨྱུང་གནས་བསྲུང་ཞིང་སྨོན་ལམ་བཏབ་སྟེ་དེ་གཉིས་ཀྱི་སྟེང་དུ་ལག་པ་བཞག་ནས་བཏང་ངོ་༎

༤ དམ་པའི་ཐུགས་ཉིད་ཀྱིས་མངགས་ཏེ་དེ་གཉིས་སེ་ལུ་ཀི་རུ་ཕེབས་ཤིང་། དེ་ནས་སིབ་རུས་ལ་ཆུ་ཐོག་ཏུ་ཕེབས་སོ།

༥ ས་ལཱ་མི་རུ་བྱོན་པ་དང་ཡ་ཧུ་དཱ་པའི་འདུ་ཁང་ཀུན་གྱི་ནང་དཀོན་མཆོག་གི་བཀའ་བཤད་དོ། ཡོ་ཧ་ནན་ཁོང་གི་ཕྱག་ཕྱིར་ཡོད་པ་ཡིན།

༦ གླིང་ཕྲན་དེ་འཁོར་ཞིང་ཕ་ཕོའི་བར་དུ་བསླེབས་ནས། སྒྱུ་མ་མཁན་ཡིན་པའི་ཡ་ཧུ་དཱ་པའི་ལུང་སྟོན་པ་རྫུས་མ་བཱར་ཡེ་ཤུ་བྱ་བ་ཞིག་དང་ཕྲད་དོ།

༧ དེ་ནི་རོ་མཱ་པའི་སྤྱི་ཁྱབ་སེར་གེའུ་པའུ་ལུ་བྱ་བ་བློ་ལྡན་དེ་དང་མཉམ་ཡོད་པ་ཡིན། སྤྱི་ཁྱབ་དེས་བར་ན་བཱ་དང་ཤ་ཨུལ་གཉིས་བོས་ནས་དཀོན་མཆོག་གི་བཀའ་ཐོས་པར་འདོད་དོ།

༨ འོན་ཀྱང་ཨེ་ལི་མཱ་བྱ་བའི་སྒྱུ་མ་མཁན་དེས་དེ་དག་ལ་རྒོལ་ཏེ། སྤྱི་ཁྱབ་དེ་དད་པ་ལས་ཟློག་པར་འདོད་པས།

༩ པའུ་ལུ་བྱ་བའི་ཤ་ཨུལ་ལ་དམ་པའི་ཐུགས་ཉིད་ཀྱིས་ཁྱབ་སྟེ། མི་དེ་ལ་སྤྱན་ཕུར་ཚུགས་སུ་གཟིགས་ཤིང་།

༡༠ གཡོ་སྒྱུ་དང་ངན་པས་གང་བའི་བདུད་ཀྱི་བུ་ཁྱོད། དྲང་བ་ཐམས་ཅད་ཀྱི་དགྲ་བོ་ཁྱོད། གཙོ་བོའི་ལམ་དྲང་པོ་དེ་ཁྱོག་པོར་བྱེད་པ་མི་སྤོང་ངམ།

༡༡ ད་གཙོ་བོའི་ཆད་པ་ཁྱོད་ཀྱི་སྟེང་དུ་ཡོད་པས། ཁྱོད་རེ་ཞིག་ལོང་བར་གྱུར་ཏེ་ཉི་མ་མིག་གིས་མཐོང་བར་མི་འགྱུར་ཞེས་གསུངས་མ་ཐག་ཏུ། དེ་ལ་ན་བུན་དང་མུན་པས་འཐིབས་ནས། ལག་པ་ནས་འཁྲིད་མཁན་འཚོལ་ཞིང་འཁོར་རོ།

༡༢ སྤྱི་ཁྱབ་ཀྱིས་བྱ་བ་དེ་མཐོང་ནས་གཙོ་བོའི་བསྟན་པར་ངོ་མཚར་དུ་གྱུར་ཏེ་དད་པ་བྱས་སོ༎

༡༣ པའུ་ལུ་འཁོར་དང་བཅས་ཕ་ཕོ་ནས་ཆུ་ཐོག་ཏུ་ཕམ་ཕིལ་ཡཱ་ཡུལ་གྱི་གྲོང་ཁྱེར་པེར་གེ་བྱ་བར་ཕེབས་སོ། ཡོ་ཧ་ནན་ཁོང་དང་གྱེས་ནས་ཡེ་རུ་ཤ་ལེམ་དུ་ལོག་གོ།

༡༤ ཁོང་ཚོ་པེར་གེ་རྒྱུད་ནས་པི་སིད་ཡུལ་གྱི་ཨན་ཏི་ཡོག་ཏུ་བྱོན་ནས་ཤབ་བཱད་ཀྱི་ཞག་ལ་འདུ་ཁང་ནང་དུ་བཞུགས་སོ།

༡༥ བཀའ་ཁྲིམས་དང་ལུང་སྟོན་པའི་མདོ་ལས་བཀླགས་པའི་རྗེས་སུ་འདུ་ཁང་གི་དབུ་མཛད་ཚོས་ཁོང་ལ། སྤུན་རྣམས་ཁྱེད་ལ་མི་སྡེའི་ཕྱིར་སྐུལ་མ་ཞིག་ཡོད་ན་གསུང་ཞིག་ཅེས་ལོན་བསྐུར་པ་དང་།

༡༦ པའུ་ལུ་བཞེངས་ནས་ཕྱག་བརྡ་མཛད་དེ་འདི་སྐད་དུ། ཨིས་ར་ཨེལ་པ་རྣམས་དང་དཀོན་མཆོག་ལ་འཇིགས་མཁན་ཁྱེད་རྣམས་གསོན་ཅིག

༡༧ ཨིས་ར་ཨེལ་གྱི་མི་སྡེ་འདིའི་དཀོན་མཆོག་གིས་ང་ཚོའི་ཕ་མེས་རྣམས་འདམས་ཏེ། མི་སྡེ་དེ་མི་སེར་ཡུལ་ན་གནས་པའི་ཚེ་འཕེལ་བར་མཛད་དེ། མཐུ་ལྡན་གྱི་ཕྱག་གིས་ཡུལ་དེ་ལས་བཏོན་ནས།

༡༨ འབྲོག་སྟོང་ནང་ལོ་བཞི་བཅུ་ཙམ་དེ་ཚོར་བཟོད་པ་མཛད་དོ།

༡༩-༢༠ ཡང་ཀ་ན་ཨན་ཟེར་བའི་ཡུལ་ནང་མི་རིགས་བདུན་མེད་པར་མཛད་ནས། དེ་ཚོའི་ཡུལ་ཁོང་ཚོར་ལོ་བཞི་བརྒྱ་དང་ལྔ་བཅུ་ཙམ་གྱི་ཕྱིར་ས་སྐལ་དུ་གནང་བ་ཡིན་ནོ། དེའི་རྗེས་ལ་ལུང་སྟོན་པ་ཤ་མུ་ཨེལ་གྱི་བར་དུ་ཁྲིམས་དཔོན་རྣམས་གནང་ངོ་།

༢༡ ཡང་དེའི་རྗེས་སུ་མི་སྡེས་རྒྱལ་པོ་ཞིག་གནོང་མཛོད་ཞུས་པ་དང་། དཀོན་མཆོག་གིས་ལོ་བཞི་བཅུའི་ཕྱིར་དུ་བེན་ཡ་མིན་གྱི་རིགས་ལས་ཡིན་པའི་ཀིས་ཀྱི་བུ་ཤ་ཨུལ་རྒྱལ་པོར་གནང་ངོ་།

༢༢ དེ་ནས་ཁོ་ཕྱིར་བཏོན་པར་མཛད་ནས། དཱ་བིད་རྒྱལ་པོར་བསྐོ་བར་མཛད་དོ། ཨི་ཤཱའི་བུ་དཱ་བིད་ནི། ཁོའི་སྐོར་ལ་དཔང་པོ་མཛད་ཅིང་། ངའི་ཐུགས་སུ་འབྱོན་པའི་མི་དེ་བྱུང་བས། དེས་ངའི་དགོངས་པའང་སྒྲུབ་པར་འགྱུར་ཞེས་གསུངས་སོ།

༢༣ དཀོན་མཆོག་གིས་ཉིད་ཀྱི་ཞལ་གྱིས་བཞེས་པ་བཞིན། དེའི་གདུང་བརྒྱུད་ནས་ཨིས་ར་ཨེལ་གྱི་སྐྱབས་མགོན་དུ་ཡེ་ཤུ་མངགས་པར་མཛད་དོ།

༢༤ ཁོང་མ་བྱོན་པའི་སྔོན་དུ་ཡོ་ཧ་ནན་གྱིས་ཨིས་ར་ཨེལ་པ་ཐམས་ཅད་ལ་སེམས་སྒྱུར་བའི་ཁྲུས་གསོལ་གྱི་ཆོས་བསྟན་ཏོ།

༢༥ ཡོ་ཧ་ནན་གྱི་སྐུ་ཚེ་རྫོགས་མཚམས་ལ་འདི་སྐད་དུ། ཁྱེད་ཀྱིས་ང་སུ་ཡིན་སེམས། ང་ནི་ཁོང་མ་ཡིན་གྱི། ངའི་རྗེས་སུ་ཕེབས་པའི་སྐྱེས་བུ་དེའི་ཞབས་ལྷམ་གྱི་སྒྲོག་བུ་སྒྲོལ་བའང་ང་འོས་མ་ཡིན་གསུངས་སོ༎

༢༦ ཨབ་ར་ཧམ་གྱི་བུ་རྒྱུད་དང་དཀོན་མཆོག་ལ་འཇིགས་མཁན་གྱི་སྤུན་རྣམས། ཐར་པ་འདིའི་བཀའ་ང་ཚོར་གནང་བ་ཡིན།

༢༧ ཡེ་རུ་ཤ་ལེམ་པ་དང་དེ་ཚོའི་དཔོན་པོ་རྣམས་ཀྱིས་ནི་ཁོང་ངོའང་མ་ཤེས། ཤབ་བཱད་རེ་བཞིན་སྒྲོག་པའི་ལུང་སྟོན་པའི་གསུང་རྣམས་ཀྱང་མ་གོ་བར་ཁོང་ལ་ཁྲིམས་བཅད་དེ་ལུང་བསྟན་བསྒྲུབས་སོ།

༢༨ ཁོང་བཀྲོང་བའི་རྒྱུ་རྐྱེན་ཅིའང་མ་བརྙེད་ཀྱང་བཀྲོང་དགོས་ཞེས་པི་ལ་ཏུ་ལ་ཞུས་སོ།

༢༩ ཁོང་གི་སྐོར་ལ་མདོ་ན་བྲིས་པ་ཐམས་ཅད་བསྒྲུབས་ནས། ཤིང་ནས་ཕབས་ཏེ་སྤུར་ཁང་དུ་བཞག་གོ།

༣༠ དེ་ནས་དཀོན་མཆོག་གིས་ཁོང་གཤིན་པོ་རྣམས་ལས་བསླངས་ཏེ།

༣༡ སྔར་ཁོང་མཉམ་ག་ལིལ་ནས་ཡེ་རུ་ཤ་ལེམ་དུ་འོངས་པ། ད་ལྟ་མི་སྡེའི་མདུན་དུ་ཁོང་གི་དཔང་པོ་ཡིན་པ་ང་ཚོས་ཞག་མང་པོ་ཁོང་དང་མཇལ་ཏོ།

༣༢ ཡང་ང་ཚོས་ཁྱེད་ལ་ཕྲིན་བཟང་པོ་འདི་འཁྱེར་འོངས་སོ།

༣༣ གསུང་མགུར་གཉིས་པའི་ནང་།

ཁྱེད་ནི་ང་ཡི་སྲས་ཡིན་ཅིང་༎

དེ་རིང་ང་ལ་འཁྲུངས་པ་ཡིན༎

ཞེས་ཀྱང་གསུངས་ཤིང་དཀོན་མཆོག་གིས་ཕ་མེས་ཚོ་ལ་ཞལ་གྱིས་བཞེས་པ་དེ། ཡེ་ཤུ་སྐུ་གསོན་པོར་བསླངས་པའི་སྒོ་ནས་ང་ཚོ་བུ་རྣམས་ཀྱི་དུས་སུ་བསྒྲུབས་སོ།

༣༤ ཁོང་གཤིན་པོ་རྣམས་ཀྱི་ནང་ནས་བསླངས་པས། ད་འཇིག་པ་མི་མྱོང་བའི་སྐོར་འདི་སྐད་དུ།

ང་ཡི་བྱིན་བརླབས་བདེན་པ་དམ་པ་འདི༎

དཱ་བིད་ལ་བཞིན་ཁྱེད་ལའང་སྦྱིན་པར་བྱ༎

ཞེས་དང་།

༣༥ གཞན་ཞིག་ཏུ། དམ་པའི་སྐྱེས་བུ་རུལ་བར་ཡང་མི་གནང་། ཞེས་གསུངས་སོ།

༣༦ དཱ་བིད་ཀྱིས་རང་གི་དུས་སུ་དཀོན་མཆོག་གི་བཀའི་འབངས་མཛད་ཅིང་སྐུ་ཚེ་འདས་ནས་ཕ་མེས་དང་མཉམ་དུ་བཞག་ནས་རུལ་བ་ཡིན་གྱིས།

༣༧ དཀོན་མཆོག་གིས་བསླངས་པ་འདི་ནི་རུལ་བར་མ་གྱུར་ཏོ།

༣༨ དེའི་ཕྱིར་ཁྱེད་སྤུན་ཚོས་འདི་གོ་བར་གྱིས་ཤིག སྐྱེས་བུ་འདིའི་སྒོ་ནས་ཁྱེད་ལ་སྡིག་སེལ་གྱི་ཆོས་འཆད་པ་མ་ཟད།

༣༩ མོ་ཤེའི་བཀའ་ཁྲིམས་ཀྱི་སྒོ་ནས་ཐར་བར་མི་འགྱུར་གྱིས། ཁོང་གི་སྒོ་ནས་དད་པ་བྱེད་ཚད་ཐར་བར་འགྱུར་རོ༎

༤༠ དེའི་ཕྱིར་ལུང་སྟོན་པའི་མདོ་ན།

༤༡ འཕྱ་མཁན་ངོ་མཚར་འགྱུར་ཞིང་སྟོངས་པར་ཤོག།

ང་ཡིས་ཁྱེད་ཀྱི་དུས་སུ་ལས་ཤིག་བྱེད༎

ཁྱོད་ལ་འཆད་ན་ནམ་ཡང་ཡིད་མི་ཆེས༎

ཞེས་གསུངས་པ་དེ་ཁྱེད་ཚོར་མི་འཕོག་པའི་ཕྱིར་ཟོན་བྱོས་ཤིག ཅེས་པའུ་ལུས་གསུངས་སོ།

༤༢ ཁོང་ཕྱི་རོལ་དུ་ཕེབས་པ་ལས། མི་ཚོགས་རྣམས་ཀྱིས་ཤབ་བཱད་རྗེས་མ་ལའང་ཆོས་འདི་ང་ཚོར་བཤད་དུ་གསོལ་ཞེས་ཞུས་སོ།

༤༣ ཚོགས་དེ་གྲོལ་ནས་ཡ་ཧུ་དཱ་པ་དང་། དེའི་སློབ་གསར་ཆོས་སེམས་ཅན་མང་པོ་པའུ་ལུ་དང་བར་ན་བཱའི་རྗེས་སུ་འབྲངས་པ་ལས། དེ་གཉིས་ཀྱིས་ཆོས་གླེང་ཞིང་དཀོན་མཆོག་གི་ཐུགས་རྗེའི་ནང་གནས་པའི་ཕྱིར་བསྐུལ་ཏོ༎

༤༤ ཤབ་བཱད་རྗེས་མར་ཧ་ལམ་གྲོང་ཁྱེར་གྱི་མི་ཐམས་ཅད་དཀོན་མཆོག་གི་བཀའ་ཉན་པའི་ཕྱིར་འདུས་སོ།

༤༥ ཡ་ཧུ་དཱ་པ་ཚོས་མི་ཚོགས་དེ་མཐོང་ནས་ཕྲག་དོག་གིས་གང་ནས། པའུ་ལུས་གསུངས་པ་ལ་རྒོལ་ཞིང་སྨད་དོ།

༤༦ དེ་ནས་པའུ་ལུ་དང་བར་ན་བཱས་སྙིང་སྟོབས་ཆེན་པོས་དེ་ཚོར་གསུངས་པ། དཀོན་མཆོག་གི་བཀའ་དང་པོར་ཁྱེད་ལ་སྒྲོག་དགོས་ཀྱང་། ཁྱེད་ཀྱིས་དེར་ཞེན་ལོག་ཅིང་ཚེ་མཐའ་མེད་པ་ཐོབ་མི་འོས་པར་སྟོན་པས། ང་ཚོ་ཕྱི་པར་ཕྱོགས་སོ།

༤༧ གཙོ་བོས་ང་ཚོར་འདི་སྐད་དུ།

ས་མཐའི་བར་དུ་ཐར་པ་གཏོང་བའི་ཕྱིར༎

ཕྱི་པའི་ཁྲོད་དུ་ངས་ཁྱོད་འོད་དུ་བསྐོས༎

ཞེས་གསུངས་སོ།

༤༨ གསུང་དེ་ཐོས་ནས་ཕྱི་པ་རྣམས་དགའ་བར་གྱུར་ཏེ། དཀོན་མཆོག་ལ་བསྟོད་བསྔགས་སོ། ཚེ་མཐའ་མེད་པ་ཐོབ་པར་བསྐོས་ཚད་དད་པར་འགྱུར་ཏེ།

༤༩ གཙོ་བོའི་བཀའ་ཡུལ་ལྗོངས་དེར་དར་བར་གྱུར་ཏོ།

༥༠ འོན་ཀྱང་ཡ་ཧུ་དཱ་པ་ཚོས་གྲོང་ཁྱེར་གྱི་བཙུན་མོ་ཆོས་པ་དང་། འགོ་བྱེད་རྣམས་ལ་བསྐུལ་ནས་པའུ་ལུ་དང་བར་ན་བཱ་ལ་འཚེ་བའི་ཕྱིར་དཀྲུགས་ནས། ལྗོངས་དེ་ནས་ཕྱིར་བཏོན་ཏོ།

༥༡ ཁོང་གཉིས་ཀྱིས་དེ་ཚོར་ཞབས་ཀྱི་རྡུལ་སྤྲུགས་ནས་ཨི་ཀོན་དུ་ཕེབས་པ་དང་།

༥༢ དེར་ཡོད་པའི་ཉེ་གནས་རྣམས་ལ་དགའ་སྤྲོ་དང་ཐུགས་ཉིད་ཀྱིས་ཁྱབ་པར་གྱུར་ཏོ༎

༡༤

ཨི་ཀོན་དུའང་ཡ་ཧུ་དཱ་པའི་འདུ་ཁང་ནང་ལྷན་ཅིག་ཏུ་ཕེབས་ཏེ། ཆོས་བསྟན་པས་ཡ་ཧུ་དཱ་པ་དང་ཧེལ་ལེན་པའི་མི་ཚོགས་ཆེན་པོ་ཞིག་དད་པར་གྱུར་ཏོ།

༢ འོན་ཀྱང་ཡ་ཧུ་དཱ་པ་རྒྱུད་མ་ཐུལ་བ་རྣམས་ཀྱིས་ཕྱི་པ་རྣམས་ལ་དཀྲུག་སྟེ། སྤུན་ཚོའི་སྐོར་ཕྲ་མ་ངན་པ་བཅུག་གོ།

༣ དེར་ཡུན་རིང་བཞུགས་ནས་སྙིང་སྟོབས་ཆེན་པོས་གཙོ་བོའི་ཆོས་བསྟན་ཏོ། གཙོ་བོས་དེ་དག་ལ་ལྟས་དང་ངོ་མཚར་སྟོན་པར་གནང་ཞིང་། ཉིད་ཀྱི་ཐུགས་རྗེའི་བཀའ་ལ་དཔང་པོ་མཛད་དོ།

༤ གྲོང་ཁྱེར་གྱི་མི་ཚོའི་ནང་མི་མཐུན་པ་བྱུང་ནས། ལ་ལས་ཡ་ཧུ་དཱ་པའི་ཕྱོགས་བྱས། ལ་ལས་སྐུ་ཚབ་རྣམས་ཀྱི་ཕྱོགས་བྱས་སོ།

༥ ཕྱི་པ་དང་ཡ་ཧུ་དཱ་པས་ཁོང་ཚོའི་དཔོན་པོ་དང་བཅས་པས་དེ་གཉིས་ལ་འཚེ་བ་དང་རྡོ་རུབ་གཏོང་བར་བརྩམས་པ་ལས།

༦ དེ་ཤེས་ནས། ལི་ཀ་ཨོན་གྱི་གྲོང་ཁྱེར་ལིས་ཏྲ་དང་དེར་བེ་དང་། དེའི་ཡུལ་འཁོར་དུ་བྲོས་ཏེ།

༧ དེ་རུ་ཕྲིན་བཟང་བཤད་དོ༎

༨ ལིས་ཏྲ་ན། སྐྱེ་དུས་ནས་ཞ་བོ་ཡིན་ཅིང་རྐང་པ་སར་ནམ་ཡང་མི་འགྲུལ་བའི་མི་ཞིག་ས་ལ་བསྡད་ཡོད་དེ།

༩ ཁོས་པའུ་ལུའི་ཆོས་བཤད་ལ་ཉན་པ་ལས། པའུ་ལུས་དེ་ལ་སྤྱན་ཕུར་ཚུགས་སུ་གཟིགས་ནས། དེ་ལ་གསོ་རུང་བའི་དད་པ་ཡོད་པར་མཁྱེན་ནས།

༡༠ གསུང་སྐད་ཆེན་པོས། རྐང་པ་གཙུག་ནས་ཀྲོང་ངེར་ལོངས་ཤིག་གསུངས་པ་དང་། དེས་མཆོང་ཞིང་འགྲུལ་ཏོ།

༡༡ མི་ཚོགས་ཀྱིས་པའུ་ལུས་མཛད་པ་འདི་མཐོང་ནས་སྐད་ཆེན་པོས་ལི་ཀ་ཨོན་གྱི་སྐད་དུ། ལྷ་རྣམས་མིར་སྤྲུལ་ནས་ང་ཚོའི་རྩར་བབས་པ་ཡིན་ཞེས་སྨྲས་སོ།

༡༢ བར་ན་བཱ་ལ་ཡུ་པི་ཏེར་རམ་ལྷའི་དབང་པོ་དང་། པའུ་ལུ་ངག་དབང་ཅན་ཡིན་པས་ཁོང་ལ་མེར་ཀུ་རིའམ་ངག་གི་ལྷ་ཞེས་བཏགས་སོ།

༡༣ གྲོང་ཁྱེར་གྱི་མདུན་དུ་ཡོད་པའི་ཡུ་པི་ཏེར་གྱི་ལྷ་ཁང་གི་དཀོན་གཉེར་གྱིས་གྲོང་ཁྱེར་དེའི་རྟ་སྒོར་མེ་ཏོག་གི་ཕྲེང་བས་བརྒྱན་པའི་གླང་དག་ཁྲིད་ནས། མི་ཚོགས་དང་བཅས་པས་དམར་མཆོད་འབུལ་བར་བརྩམས་པ་ལས།

༡༤ སྐུ་ཚབ་བར་ན་བཱ་དང་པའུ་ལུས་དེ་གསན་ནས། ན་བཟའ་ཧྲལ་ཞིང་། མི་ཚོགས་ཀྱི་དཀྱིལ་དུ་རྒྱུགས་ཏེ་སྐད་ཆེན་པོས།

༡༥ སྐྱེ་བོ་རྣམས་འདི་ཅི་བྱེད། ང་ཚོའང་ཁྱེད་དང་འདྲ་བའི་མིའི་རང་བཞིན་དང་ལྡན་ཏེ། ཁྱེད་ཚོས་སྙིང་པོ་མེད་པའི་བྱ་བ་འདི་རྣམས་སྤངས་ནས། ནམ་མཁའ་དང་ས་དང་རྒྱ་མཚོ་དང་དེའི་ནང་ཡོད་པ་ཐམས་ཅད་མཛད་པའི་སྐུ་གསོན་པོར་བཞུགས་པའི་དཀོན་མཆོག་གི་ཕྱོགས་སུ་སེམས་སྒྱུར་བའི་ཕྱིར་ཕྲིན་བཟང་པོ་དེ་ཁྱེར་འོངས་སོ།

༡༦ འདས་པའི་དུས་ཀྱི་མི་བརྒྱུད་རྣམས་རང་རང་གི་ལམ་དུ་འགྲོར་གནང་ནའང་།

༡༧ ཁོང་གིས་བཀའ་དྲིན་མཛད་ཅིང་གནམ་ནས་ཆར་པ་དང་ལོ་ལེགས་པ་གནང་སྟེ། ཁ་ཟས་དང་དགའ་སྤྲོས་ཁྱེད་ཀྱི་སྙིང་ཁེངས་པར་མཛད་པའི་ངང་ནས་ཉིད་མངོན་པར་མཛད་དོ། ཅེས་གསུངས་ཤིང་།

༡༨ མི་ཚོགས་ཀྱིས་དམར་མཆོད་འབུལ་བ་བཀག་པར་དཀའ་ལས་བྱུང་ངོ་།

༡༩ ཨན་ཏི་ཡོག་དང་ཨི་ཀོན་ནས་ཡ་ཧུ་དཱ་པ་འགའ་རེ་འོངས་ནས། མི་ཚོགས་ལ་ནན་གྱིས་བསྐུལ་ནས་པའུ་ལུ་རྡོ་རུབ་ལ་བཏངས་ཏེ། གྲོངས་པ་ཡིན་བསྙམས་ནས་གྲོང་ཁྱེར་གྱི་ཕྱི་རོལ་དུ་དྲུད་ནས་ཁྱེར་ཏོ།

༢༠ ཉེ་གནས་རྣམས་ཁོང་ལ་བསྐོར་བ་དང་། པའུ་ལུ་བཞེངས་ནས་གྲོང་ཁྱེར་དུ་ཕེབས་ཏེ། དེའི་སང་ཉིན་བར་ན་བཱ་དང་མཉམ་དུ་དེར་བེ་རུ་ཕེབས་སོ།

༢༡ གྲོང་ཁྱེར་དེར་ཕྲིན་བཟང་བཤད་དེ། མི་མང་པོ་ཉེ་གནས་སུ་བཅུག་ནས། ལིས་ཏྲ་དང་། ཨི་ཀོན་དང་། ཨན་ཏི་ཡོག་ཏུ་ལོག་ཕེབས་ཏེ།

༢༢ ཉེ་གནས་རྣམས་ཀྱི་སེམས་བརྟན་པར་མཛད་ཅིང་། དད་པ་ལ་གནས་པར་བསྐུལ་ཞིང་། ང་ཚོ་སྡུག་བསྔལ་མང་པོ་མྱོང་ཞིང་དཀོན་མཆོག་གི་རྒྱལ་སྲིད་དུ་འཇུག་པར་བྱ་དགོས་ཞེས་གསུངས་སོ།

༢༣ ཆོས་ཚོགས་རེ་ལ་རྒན་མི་བསྐོས་ནས། སྨྱུང་བར་གནས་ཤིང་སྨོན་ལམ་བཏབ་སྟེ། ཁོང་ཚོས་དད་པའི་གཙོ་བོ་ལ་བཅོལ་ཏོ།

༢༤ དེ་ནས་པི་སིད་ཡུལ་ནས་ཕམ་ཕིལ་ཡཱ་ཡུལ་དུ་ཕྱིན་ཏེ།

༢༥ གྲོང་ཁྱེར་པེར་གེ་རུ་བཀའ་བསྒྲགས་ནས། ཨ་ཏལ་ཡཱ་རུ་ཕེབས་སོ།

༢༦ དེ་ནས་ཁོང་གིས་བསྒྲུབས་པའི་ལས་དེའི་ཕྱིར་དཀོན་མཆོག་གི་ཐུགས་རྗེ་ལ་བཏད་པའི་གནས་ཨན་ཏི་ཡོག་ཏུ་ཆུ་ཐོག་ཏུ་ཕྱིར་ལོག་ཕེབས་སོ།

༢༧ དེར་ཕེབས་ནས་ཆོས་ཚོགས་བསྡུས་ནས་དཀོན་མཆོག་གིས་དེ་དག་གི་ཕྱིར་མཛད་པ་ཐམས་ཅད་དང་། ཇི་ལྟར་ཕྱི་པ་ལ་དད་པའི་སྒོ་ཕྱེས་པར་མཛད་པ་བཤད་དོ།

༢༨ ཡང་ཉེ་གནས་རྣམས་དང་མཉམ་ཁོང་ཡུན་རིང་པོ་ཞིག་བཞུགས་སོ༎

༡༥

ཡ་ཧུ་དཱ་ནས་ཁ་ཤས་འོངས་ཤིང་། མོ་ཤེའི་བཀའ་ཁྲིམས་བཞིན་མདུན་ལྤགས་མི་གཅོད་ན་ཐར་བར་མི་སྲིད་ཟེར་ཞིང་སྤུན་རྣམས་ལ་ཆོས་བསྟན་ནས།

༢ པའུ་ལུ་དང་བར་ན་བཱ་གཉིས་དང་དེ་ཚོའི་བར་ལ་མི་མཐུན་པ་དང་རྩོད་པ་མང་པོ་བྱུང་བས། སྤུན་ཚོས་པའུ་ལུ་དང་བར་ན་བཱ་དང་། ཕྱོགས་གཞན་གྱི་ནང་ནས་ཁ་ཤས་རྩོད་པ་དེའི་སྐོར་ལ་ཡེ་རུ་ཤ་ལེམ་དུ་སྐུ་ཚབ་དང་རྒན་མིའི་དྲུང་དུ་འགྲོ་བར་བསྐོས་སོ།

༣ དེ་ལྟར་ཆོས་ཚོགས་ཀྱིས་བཏང་ནས། དེ་ཚོ་ཕེ་ནི་ཀེ་དང་ས་མར་ཡཱར་རྒྱུ་ཞིང་། ཕྱི་པའང་ཆོས་སུ་ཞུགས་པའི་གནས་ཚུལ་བཤད་ཏེ། སྤུན་རྣམས་རབ་ཏུ་དགའ་བར་བྱས་སོ།

༤ ཁོང་ཡེ་རུ་ཤ་ལེམ་དུ་ཕེབས་པ་དང་། ཆོས་ཚོགས་དང་སྐུ་ཚབ་དང་རྒན་མི་རྣམས་ཀྱིས་ཁོང་བསུས་པས། དཀོན་མཆོག་གིས་ཁོང་གི་ངང་ན་ཅི་དང་ཅི་མཛད་པ་ཐམས་ཅད་བཤད་དོ།

༥ ཕ་རུ་ཤི་པའི་ནང་ནས་དད་པར་གྱུར་པ་ཁ་ཅིག་ལངས་ནས། ཕྱི་པ་རྣམས་ལ་མདུན་ལྤགས་གཅོད་ཅིང་མོ་ཤེའི་བཀའ་ཁྲིམས་སྲུང་བར་སྐུལ་བར་རིགས་སོ་ཞེས་སྨྲས་སོ༎

༦ སྐུ་ཚབ་དང་རྒན་མི་རྣམས་དེའི་སྐོར་ལ་བསམ་བློ་བཏང་ཕྱིར་འཛོམས་ཏེ།

༧ རྩོད་གླེང་མང་པོ་བྱུང་ནས་པེ་ཏྲོ་བཞེངས་ཏེ་འདི་སྐད་དུ། སྤུན་རྣམས། སྔར་དཀོན་མཆོག་གིས་ཁྱེད་ཀྱི་ནང་ནས་འདམ་ཀ་མཛད་དེ། ཕྱི་པ་རྣམས་ལ་ངའི་ཁ་ནས་ཕྲིན་བཟང་ཐོས་པ་དང་དད་པ་བྱེད་པ་ཁྱེད་ཀྱིས་མཁྱེན་ནོ།

༨ མིའི་སྙིང་མཁྱེན་པའི་དཀོན་མཆོག་གིས། ང་ཚོ་དང་འདྲ་བར་དེ་ཚོར་ཡང་དམ་པའི་ཐུགས་ཉིད་གནང་ནས་དེ་ཚོ་འོས་པ་ཡིན་པའི་དཔང་པོ་མཛད་དོ།

༩ དེ་ཚོའི་དད་པའི་རྐྱེན་གྱིས་སྙིང་དག་པར་མཛད་དེ། ང་ཚོ་དང་ཁོང་ཚོའི་བར་ལ་ཁྱད་པར་ཅིའང་མ་མཛད་དོ།

༡༠ ད་ང་ཚོ་རང་དང་ང་ཚོའི་ཕ་མེས་ཀྱིས་ཀྱང་འཁུར་མ་བཏུབ་པའི་གཉའ་ཤིང་དེ་ཉེ་གནས་ཀྱི་གཉའ་བར་བཀལ་ནས་དཀོན་མཆོག་གི་ཐུགས་ཅི་ལ་སད།

༡༡ དེ་ཚོ་གཙོ་བོ་ཡེ་ཤུའི་ཐུགས་རྗེའི་སྒོ་ནས་ཐར་བར་འགྱུར་བ་ལྟར་ང་ཚོའང་ཐར་བར་ཡིད་ཆེས་སོ་ཞེས་གསུངས་པ་དང་།

༡༢ མི་ཚོགས་ཁ་རོག་བསྡད་ཅིང་། བར་ན་བཱ་དང་པའུ་ལུས་དཀོན་མཆོག་གིས་ཕྱི་པའི་དཀྱིལ་དུ་ཁོང་གི་སྒོ་ནས་མཛད་པའི་ལྟས་དང་ངོ་མཚར་ཆེ་བའི་ཕྲིན་ལས་བཤད་པ་ལ་ཉན་ཏོ།

༡༣ དེ་གཉིས་ཀྱིས་བཤད་ཟིན་པ་དང་། ཡ་ཀོབ་ཀྱིས་འདི་སྐད་དུ། སྤུན་རྣམས་ང་ལ་གསོན་ཞིག

༡༤ དཀོན་མཆོག་གིས་ཉིད་ཀྱི་ཕྱིར་ཕྱི་པའི་ནང་ནས་མི་སྡེ་ཞིག་བཞེས་ཕྱིར་དང་པོ་དེ་རྣམས་ལ་ཐུགས་རྗེས་ཇི་ལྟར་གཟིགས་པ་ཤི་མོན་གྱིས་བཤད་དོ།

༡༥ ལུང་སྟོན་པ་རྣམས་ཀྱི་གསུང་ཡང་འདི་དང་མཐུན་ཏེ་འདི་སྐད་དུ།

༡༦ དེ་ཡང་རྗེས་སུ་ང་ཉིད་ཕྱིར་བྱོན་ཏེ༎

དཱ་བིད་གུར་བརྡིབས་ཡོད་པ་བཞེང་བར་བྱ༎

༡༧ དེ་ཡི་བཞིག་རལ་གསོ་ཞིང་ཕུབ་པར་བྱ༎

ང་མིང་ཐོགས་པའི་ཕྱི་པ་ཐམས་ཅད་དང་༎

ལྷག་མ་རྣམས་ཀྱིས་གཙོ་བོ་འཚོལ་ཕྱིར་རོ༎

༡༨ གདོད་ནས་མངོན་པར་མཛད་པའི་གཙོ་བོས་གསུངས༎

ཞེས་བྲིས་ཡོད་དོ།

༡༩ དེའི་ཕྱིར་དཀོན་མཆོག་གི་ཕྱོགས་སུ་སེམས་བསྒྱུར་པའི་ཕྱི་པ་རྣམས་ལ་ང་ཚོས་དཀའ་ལས་མི་གཏོང་བར།

༢༠ སྐུ་འདྲ་དང་འབྲེལ་བའི་མི་གཙང་བ་དང་། ལོག་གཡེམ་དང་། ཁྲག་དང་། དབུགས་བསུབས་པའི་ཤ་ལ་འཛེམ་དགོས་ཞེས་ཡི་གེ་གནང་བ་ངས་ཐག་བཅད་དོ།

༢༡ དེ་ནི་སྔ་མ་ནས་གྲོང་ཁྱེར་རེ་རེའི་ནང་ཤབ་བཱད་རེ་བཞིན་འདུ་ཁང་ནང་མོ་ཤེའི་མདོ་སྒྲོག་ཅིང་འཆད་མཁན་ཡོད་པའི་རྐྱེན་གྱིས་སོ་ཞེས་གསུངས་སོ༎

༢༢ སྐུ་ཚབ་དང་རྒན་མི་དང་ཆོས་ཚོགས་དང་བཅས་པས་དེ་རྣམས་ཀྱི་ནང་ནས་ཁ་ཤས་འདམས་ཏེ་པའུ་ལུ་དང་བར་ན་བཱ་མཉམ་དུ་ཨན་ཏི་ཡོག་ཏུ་གཏོང་བར་རིགས་སོ་དགོངས་ནས། སྤུན་གྱི་ནང་ན་གཙོ་ཆེ་ཡིན་པའི་བར་ས་བཱ་བྱ་བའི་ཡུ་དཱ་དང་སི་ལཱ་གཉིས་ལ་གཤམ་གསལ་གྱི་ཡི་གེ་བཅས་བཏང་ངོ་།

༢༣ ཨན་ཏི་ཡོག་དང་། སི་རི་ཡཱ་དང་། ཀི་ལིག་ཏུ་གནས་པའི་ལྷ་ཆོས་པ་ནས་ཡིན་པའི་སྤུན་རྣམས་ལ། སྐུ་ཚབ་དང་རྒན་མིས་ཕྱག་ཕུལ་ལོ།

༢༤ ང་ཚོའི་བསླབ་བྱ་མེད་པར་ང་ཚོ་ནས་ཁ་ཅིག་གིས། ཐེ་ཚོམ་སྐྱེད་པའི་ཚིག་སྨྲས་ནས། ཁྱེད་ཀྱི་སེམས་དཀྲུག་པའི་གཏམ་ཐོས་པས།

༢༥-༢༦ ཚོགས་འདུས་ཀྱིས་མི་རེ་འདམས་ནས། ང་ཚོའི་གཙོ་བོ་ཡེ་ཤུ་མཱ་ཤི་ཀའི་ཕྱིར་རང་གི་སྲོག་གཏོང་བའི་ང་ཚོའི་གཅེས་པའི་བར་ན་བཱ་དང་པའུ་ལུ་མཉམ་དུ་ཁྱེད་ཀྱི་རྩར་གཏོང་བར་རིགས་སོ་ཞེས་དགོངས་སོ།

༢༧ དེའི་ཕྱིར་ཡུ་དཱ་དང་སི་ལཱ་གཉིས་གཏང་སྟེ། དེ་གཉིས་ཀྱིས་ངག་གི་སྒོ་ནས་ཀྱང་འདི་བཞིན་འཆད་འོང་།

༢༨ དམ་པའི་ཐུགས་ཉིད་དང་ང་ཚོས་གལ་ཆེ་བ་འདི་ཚོ་ལས་ལྷག་པ་ཁྱེད་ལ་ཁུར་འགེལ་བར་མི་རིགས་པར་དགོངས་ཤིང་།

༢༩ ཁྲག་དང་། དབུགས་བསུབས་པའི་ཤ་དང་། སྐུ་འདྲ་ལ་ཕུལ་བའི་ཤ་རྫས་དང་། ལོག་གཡེམ་སྤོངས་ཤིག དེ་ཚོར་འཛེམ་ན་ལེགས་པར་བྱེད་དོ། བདེ་བར་གྱུར་ཅིག

༣༠ དེ་ཚོ་བཏང་ནས་ཨན་ཏི་ཡོག་ཏུ་བསླེབས་ཤིང་། ཆོས་ཚོགས་བསྡུས་ཏེ་ཡི་གེ་དེ་བཏད་དོ།

༣༡ དེ་བཀླགས་པས་དེ་ཚོ་གདམས་ངག་དེ་ལ་དགའ་བར་གྱུར་ཏོ།

༣༢ ཡུ་དཱ་དང་སི་ལཱ་ནི་ཆོས་འཆད་མཁན་ཡང་ཡིན་པས། སྤུན་རྣམས་ལ་གདམས་ངག་མང་པོ་སྟོན་ཞིང་བརྟན་པར་བྱས་སོ།

༣༣ དེ་གཉིས་རེ་ཞིག་དེར་བཞུགས་མཐར། ཁོང་བཏང་བ་ཚོའི་དྲུང་དུ་སྤུན་ཚོས་ཞི་བདེ་བར་ཕྱིར་ལོག་བཏང་ངོ་།

༣༤ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༣༥ པའུ་ལུ་དང་བར་ན་བཱ་་ཨན་ཏི་ཡོག་ཏུ་བཞུགས་ནས། གཞན་མང་པོ་དང་བཅས་པས་གཙོ་བོའི་བཀའ་སྒྲོག་ཅིང་བཤད་དོ༎

༣༦ ཞག་ཁ་ཅིག་སོང་བ་དང་པའུ་ལུས་བར་ན་བཱ་ལ། གཙོ་བོའི་བཀའ་བཤད་པའི་གྲོང་ཁྱེར་ཀུན་ཏུ་སོང་ནས། སྤུན་རྣམས་ཇི་ལྟར་ཡོད་པ་བལྟའོ་གསུངས་པ་དང་།

༣༧ བར་ན་བཱས་མར་ཀུ་བྱ་བའི་ཡོ་ཧ་ནན་མཉམ་དུ་འཁྲིད་པར་དགོངས་ཀྱང་།

༣༨ པའུ་ལུས་ཁོ་ཕམ་ཕིལ་ཡཱ་རུ་བརྒྱབ་ལོག་ཅིང་ཁོང་མཉམ་ལས་བྱེད་དུ་མ་སོང་བས་ཁོ་འཁྲིད་པར་མི་རིགས་སོ་དགོངས་ཏེ།

༣༩ ཁོང་གཉིས་ནང་མི་མཐུན་པས་རྩོད་གླེང་དྲག་པོ་བྱུང་ནས་སོ་སོར་གྱེས་ཤིང་། བར་ན་བཱས་མར་ཀུ་འཁྲིད་དེ་སིབ་རུས་ལ་ཆུ་ཐོག་ཏུ་ཕེབས།

༤༠ པའུ་ལུས་སི་ལཱ་འདམས་སོ། སྤུན་ཚོས་འདི་གཉིས་གཙོ་བོའི་ཐུགས་རྗེ་ལ་བཅོལ་ཞིང་ཐེགས་ཏེ།

༤༡ སི་རི་ཡཱ་དང་ཀི་ལིག་རྒྱུད་དེ་ཆོས་ཚོགས་བརྟན་པོ་བྱེད་ཅིང་ཕེབས་སོ༎

༡༦

པའུ་ལུ་་དེར་བེ་དང་ལིས་ཏྲ་རུའང་ཕེབས་ནས། དེར་ཏི་མོ་ཐེའུ་བྱ་བའི་ཉེ་གནས་ཤིག་ཡོད་དེ། དེའི་མ་ནི་གཙོ་བོ་ལ་དད་པའི་ཡ་ཧུ་དཱ་མ་ཡིན་ཀྱང་ཕ་ནི་ཧེལ་ལེན་པའོ།

༢ དེ་ལ་ལིས་ཏྲ་དང་ཨི་ཀོན་གྱི་སྤུན་ཚོས་བསྟོད་པ་ཡོད་དོ།

༣ པའུ་ལུས་དེ་འཁྲིད་པར་དགོངས་ནས། ཡུལ་འཁོར་དེའི་ཡ་ཧུ་དཱ་པ་ཚོས་དེའི་ཕ་ཧེལ་ལེན་པ་ཡིན་པར་ཤེས་པའི་རྐྱེན་གྱིས་ཁོའི་མདུན་ལྤགས་བཅད་དོ།

༤ གྲོང་ཁྱེར་རྣམས་རྒྱུད་དེ་ཕེབས་པའི་ཚེ། ཡེ་རུ་ཤ་ལེམ་གྱི་སྐུ་ཚབ་དང་རྒན་མིས་ཐག་བཅད་པའི་སྲུང་བྱའི་བཀའ་ཤོག་རྣམས་བཏད་དོ།

༥ དེ་ལྟར་ཆོས་ཚོགས་རྣམས་དད་པ་བརྟན་ཞིང་ཉིན་རེ་བཞིན་གྲངས་འཕེལ་བར་གྱུར་ཏོ༎

༦ དམ་པའི་ཐུགས་ཉིད་ཀྱིས་ཨ་སི་ཨར་བཀའ་སྒྲོག་པར་བཀག་པས། ཁོང་ཕ་རིག་ཡཱ་དང་ག་ལད་ཡཱ་རྒྱུད་དེ་ཕེབས་ནས།

༧ མི་སི་ཡཱའི་ཐད་ཀ་ནས་བི་ཐིན་ཡཱ་རུ་ཕེབས་པར་བརྩོན་ཀྱང་། ཡེ་ཤུའི་ཐུགས་ཉིད་ཀྱིས་དེ་ལྟར་མ་གནང་ངོ་།

༨ དེ་ནས་མི་སི་ཡཱ་བཞག་ནས་ཏྲོ་ཡཱ་རུ་ཕེབས་སོ།

༩ དེར་མཚན་མོ་པའུ་ལུའི་རྨི་ལམ་ནང་། མ་ཀེ་དོན་པ་ཞིག་ལངས་ནས། མ་ཀེ་དོན་དུ་ཕེབས་ཏེ་ང་ཚོར་རོགས་མཛོད་ཅིག་ཅེས་ཞུ་བར་སྣང་ངོ་།

༡༠ མནལ་ལམ་དེ་གཟིགས་ནས། དཀོན་མཆོག་གིས་ང་ཚོ་མ་ཀེ་དོན་དུ་ཕྲིན་བཟང་སྒྲོག་ཏུ་བོས་པར་མཁྱེན་ནས་དེ་མ་ཐག་ཏུ་དེར་ཕེབས་པར་བརྩམས་སོ༎

༡༡ དེའི་ཕྱིར་ང་ཚོ་ཏྲོ་ཡཱ་ནས་ཆུ་ཐོག་ཏུ་ས་མོ་ཐ་རཱ་ཀེར་ཤར་རེར་སོང་བ་དང་། དེའི་ཕྱི་ཉིན་ནེ་ཨ་པོ་ལི་དང་།

༡༢ དེ་ནས་རོ་མཱ་པ་ཚོ་གནས་པའི་མ་ཀེ་དོན་ལྗོངས་ཀྱི་རྒྱལ་ས་ཕི་ལིབ་པི་རུ་བསླེབས་ནས། གྲོང་ཁྱེར་དེར་རེ་ཞིག་བསྡད་དོ།

༡༣ ཤབ་བཱད་ཀྱི་ཞག་ལ་གྲོང་ཁྱེར་གྱི་རྟ་སྒོའི་ཕྱི་རོལ་གྱི་གཙང་འགྲམ་ལ་སྨོན་ལམ་འདེབས་པའི་གནས་ཤིག་ཡོད་པར་བསམས་ཏེ་དེར་སོང་ནས། དེར་འཛོམས་པའི་བུད་མེད་རྣམས་དང་ཆོས་གླེང་ངོ་།

༡༤ ཐི་ཨ་ཏི་རཱ་མ་ལིད་ཡཱ་བྱ་བ་འགོ་སྣམ་ཚོང་མཁན་དཀོན་མཆོག་ལ་བསྙེན་བཀུར་བྱེད་པ་ཞིག་གིས་ང་ཚོའི་གཏམ་ཉན་ཏོ། པའུ་ལུའི་གསུང་ལ་ཉན་ཕྱིར་གཙོ་བོས་དེའི་སྙིང་ཕྱེས་ནས།

༡༥ མོ་དང་མོའི་ཁྱིམ་ཚང་ལ་ཁྲུས་གསོལ་ཐོབ་པ་དང་། མོས་ང་གཙོ་བོ་ལ་དད་པར་གྱུར་པ་ལ་དགོངས་ནས་ངའི་ཁྱིམ་དུ་ཕེབས་ཏེ་བཞུགས་སུ་གསོལ་ཞེས་ཞུ་ཞིང་ཨུ་ཚུགས་བྱས་བྱུང་།

༡༦ སྨོན་ལམ་འདེབས་པའི་གནས་སུ་འགྲོ་བའི་ཚེ། མངོན་ཤེས་ཀྱི་སེམས་ཉིད་ཞུགས་པའི་གཡོག་མོ་ཞིག་གི་མངོན་ཤེས་ཀྱི་སྒོ་ནས་བདག་པོ་ལ་ནོར་མང་པོ་ཁྱེར་འོང་བ་ཞིག་དང་ཕྲད་དེ།

༡༧ པའུ་ལུ་དང་ང་ཚོའི་ཕྱི་བཞིན་འབྲངས་ནས་སྐད་ཆེན་པོས། འདི་རྣམས་བླ་ན་མེད་པའི་དཀོན་མཆོག་གི་ཞབས་ཕྱི་ཡིན་ཏེ། ཁྱེད་ཚོར་ཐར་པའི་ལམ་སྟོན་ནོ་ཞེས་མོས་སྨྲས་སོ།

༡༨ མོས་ཞག་མང་པོར་དེ་བཞིན་བྱས་པས། པའུ་ལུ་ཚིག་པ་ཟ་ནས་ཞལ་བསྒྱུར་ཏེ་སེམས་ཉིད་དེ་ལ། ཡེ་ཤུ་མཱ་ཤི་ཀའི་མཚན་བརྗོད་ཅིང་ངས་ཁྱོད་ལ་མོའི་ནང་ནས་ཐོན་ཅིག་ཅེས་བསྒོའོ་གསུངས་མ་ཐག་ཏུ་ཕྱིར་ཐོན་ཏོ།

༡༩ མོའི་བདག་པོ་རྣམས་ཀྱིས་ནོར་ཐོབ་པའི་རེ་བ་མེད་པར་སོང་བ་མཐོང་ནས། པའུ་ལུ་དང་སི་ལཱ་བཟུང་སྟེ་ཁྲོམ་ནང་དྲུད་ཅིང་དཔོན་པོའི་དྲུང་དུ་ཁྲིད་དོ།

༢༠ ཁྲིམས་དཔོན་ཚོའི་དྲུང་དུ་ཁྱེར་ཏེ་འདི་སྐད་དུ། ཡ་ཧུ་དཱ་པ་འདི་གཉིས་ཀྱིས་ང་ཚོའི་གྲོང་ཁྱེར་དཀྲུགས་ཤིང་།

༢༡ ང་ཚོ་རོ་མཱ་པ་ཚོས་འཛིན་པའམ་སྲུང་བར་མི་རུང་བའི་ཁྲིམས་དེ་ཚོས་བཤད་དོ་ཞེས་སྨྲས་སོ།

༢༢ མི་ཚོགས་ཀྱང་དེ་ཚོ་དང་མཉམ་དུ་དེ་གཉིས་ལ་དགྲར་ལངས་པ་དང་། ཁྲིམས་དཔོན་ཚོས་དེ་གཉིས་ཀྱི་གོས་ཧྲལ་ནས་དབྱུག་པས་བརྡུང་ཕྱིར་བསྒོས་སོ།

༢༣ ཁོང་གཉིས་དབྱུག་པས་མང་པོ་བརྡུངས་ནས་བཙོན་དུ་བཅུག་སྟེ་བཙོན་སྲུང་པར་བརྟན་པོ་སྲུང་ཕྱིར་བསྒོས་སོ།

༢༤ དེའི་ཕྱིར་ཁོང་གཉིས་བཙོན་ཁང་གི་ཕུགས་སུ་བཅུག་སྟེ། ཞབས་གཉིས་ཨན་གདོས་ལ་བཅུག་གོ།

༢༥ མཚན་ཕྱེད་ཙམ་ལ་པའུ་ལུ་དང་སི་ལཱས་སྨོན་ལམ་འདེབས་ཤིང་། དཀོན་མཆོག་ལ་བསྟོད་དབྱངས་ཕུལ་བའི་ཚེ། བཙོན་པ་གཞན་རྣམས་ཀྱིས་ཉན་གྱིན་ཡོད་པ་ཡིན།

༢༦ གློ་བུར་དུ་ས་གཡོ་དྲག་པོ་ཞིག་བྱུང་ནས་བཙོན་ཁང་གི་རྨང་ཡང་གཡོས་ནས། དེ་མ་ཐག་ཏུ་སྒོ་ཐམས་ཅད་ཀྱང་རང་གར་བྱེས། མི་རེ་རེའི་འཆིང་བ་གྲོལ་ཏོ།

༢༧ བཙོན་སྲུང་པའི་དཔོན་པོ་གཉིད་སད་པས། བཙོན་ཁང་གི་སྒོ་རྣམས་ཕྱེས་ཡོད་པར་མཐོང་སྟེ། བཙོན་པ་རྣམས་ཤོར་བར་བསམས་ནས། རལ་གྲི་བཏོན་ཏེ་རང་གི་སྲོག་གཅོད་པར་བརྩམ་མོ།

༢༨ པའུ་ལུས་གསུང་སྐད་ཆེན་པོས། ང་ཚོ་ཐམས་ཅད་འདིར་ཡོད་པས། རང་ལ་གནོད་པ་མ་བྱེད་ཅིག་ཅེས་གསུངས་སོ།

༢༩ དེས་ཞུན་མར་བླངས་ཏེ་ནང་དུ་བརྒྱུགས་ནས། འཇིགས་པས་འདར་ཞིང་། པའུ་ལུ་དང་སི་ལཱའི་དྲུང་དུ་ལུས་ས་ལ་བརྡབས་སོ།

༣༠ ཁོང་ཕྱི་རོལ་དུ་གདན་དྲངས་ནས། ཇོ་བོ་རྣམས། ང་ཐར་བའི་ཕྱིར་ཅི་བྱ་དགོས་ཞུས་སོ།

༣༡ གཙོ་བོ་ཡེ་ཤུ་ལ་དད་པ་བྱོས་ཤིག་དང་། ཁྱོད་དང་ཁྱོད་ཀྱི་ཁྱིམ་ཚང་ཐར་བར་འགྱུར་གསུངས་ནས།

༣༢ ཁོ་དང་ཁོའི་ཁྱིམ་ཚང་ལ་གཙོ་བོའི་བཀའ་བཤད་དོ།

༣༣ ཁོས་མཚན་མོ་ཆུ་ཚོད་དེ་ཉིད་དུ་དེ་ཚོའི་རྨ་རྣམས་བཀྲུས་པ་དང་། ཁོ་དང་ཁོའི་ཁྱིམ་ཚང་ལ་འཕྲལ་དུ་ཁྲུས་གསོལ་ཏོ།

༣༤ ཁོས་ཁང་པའི་ནང་གདན་འདྲེན་ནས་གསོལ་བ་དྲངས་ཏེ་དཀོན་མཆོག་ལ་དད་པ་བྱས་པའི་རྐྱེན་གྱིས་ཁོའི་ཁྱིམ་ཚང་དང་བཅས་པ་དགའ་མགུ་རངས་སོ༎

༣༥ ནམ་ལངས་པ་དང་ཁྲིམས་དཔོན་ཚོས་ཁྲིམས་གཡོག་བཏང་སྟེ་མི་དེ་གཉིས་འགྲོར་ཆུག་ཅིག་ཅེས་བསྒོས་སོ།

༣༦ བཙོན་སྲུང་པའི་དཔོན་པོས་གཏམ་དེ་པའུ་ལུ་ལ་བཤད་ཅིང་། ཁྲིམས་དཔོན་ཚོས་ཁྱེད་འགྲོར་འཇུག་ཏུ་སྒོ་བས། ཐོན་ཏེ་ཞི་བདེ་བར་ཕེབས་ཤིག་ཅེས་ཞུས་སོ།

༣༧ པའུ་ལུས། ང་ཚོ་རོ་མཱ་པའི་མི་རྩ་ཡིན་པ་ལ། སྔོན་ལ་རྩད་མ་བཅད་པར་ཁྲོམ་ནང་བརྡུངས་ནས་བཙོན་དུ་བཅུག་པས། ད་ང་ཚོ་གསང་སྟེ་འདོན་ནམ། དེས་མི་འགྲིག ཁོང་རང་འོངས་ནས་ང་ཚོ་ཕྱིར་འཁྲིད་དགོས་སོ།

༣༨ ཞེས་གསུངས་པའི་ལོན་ཁྲིམས་གཡོག་གིས་ཁྲིམས་དཔོན་ལ་ཞུས་པ་དང་། ཁོང་རོ་མཱ་པ་ཡིན་པར་ཐོས་ནས་འཇིགས་ཏེ།

༣༩ དེར་འོངས་ཤིང་བཤགས་པ་ཞུས་ནས། ཕྱི་རོལ་དུ་འཁྲིད་ཅིང་གྲོང་ཁྱེར་དེ་ནས་ཕེབས་པའི་ཞུ་བ་ཕུལ་ཏོ།

༤༠ དེ་ནས་ཁོང་བཙོན་ཁང་ནས་ཐོན་ནས་ལིད་ཡཱའི་རྩར་ཕེབས་ཏེ། སྤུན་རྣམས་གཟིགས་པས། དེ་ཚོར་དབུགས་དབྱུངས་ཤིང་དེ་ནས་བཞེངས་སོ༎

༡༧

ཁོང་ཨམ་ཕི་པོ་ལི་དང་ཨ་པོ་ལོ་ནི་ཡཱ་རྒྱུད་ནས་ཐེ་ས་ལོ་ནི་ཀེ་རུ་ཕེབས་པ་དང་། དེར་ཡ་ཧུ་དཱ་པའི་འདུ་ཁང་ཞིག་ཡོད་དེ།

༢ པའུ་ལུ་ནམ་རྒྱུན་བཞིན་དུ་དེ་ཚོའི་རྩར་ཕེབས་ནས་ཤབ་བཱད་གསུམ་གྱི་རིང་གསུང་རབ་ལ་བརྟེན་ནས་རྩོད་གླེང་མཛད་ཅིང་།

༣ མཱ་ཤི་ཀ་ནི་སྡུག་བསྔལ་བཞེས་ནས་གཤིན་པོ་རྣམས་ལས་བཞེང་དགོས་པའི་རྒྱུ་མཚན་སྟོན་ཞིང་ཁུངས་བསྐྱེལ་གྱིས་ངས་ཁྱེད་ཚོར་འཆད་པའི་ཡེ་ཤུ་དེ་ནི་མཱ་ཤི་ཀ་དེ་ལགས་སོ་གསུངས་པ་དེ།

༤ དེ་ཚོའི་ནང་ནས་ཁ་ཅིག་དང་། དཀོན་མཆོག་ལ་བསྙེན་བཀུར་བྱེད་པའི་ཧེལ་ལེན་པ་མང་པོ་དང་། བཙུན་མོ་མང་པོའི་ཁོང་དུ་ཚུད་ནས། པའུ་ལུ་དང་སི་ལཱའི་ཚོགས་སུ་འདྲེས་སོ།

༥ ཡ་ཧུ་དཱ་པ་རྣམས་ཕྲག་དོག་སྐྱེས་ནས། ལམ་སྲང་གི་མི་ངན་འགའ་རེ་ཁྲིད་དེ། མི་ཚོགས་བསྡུས་ནས། གྲོང་ཁྱེར་དཀྲུགས་ཏེ། ཡ་སོན་གྱི་ཁང་པར་རུབ་ནས། ཁོང་གཉིས་མི་ཚོགས་ཀྱི་མདུན་དུ་དྲུད་པར་འདོད་ཀྱང་།

༦ དེར་མ་བརྙེད་པས། ཡ་སོན་དང་སྤུན་ཁ་ཤས་གྲོང་ཁྱེར་གྱི་དཔོན་པོའི་དྲུང་དུ་དྲུད་ནས། འཇིག་རྟེན་གོང་འོག་བཟློག་མཁན་དེ་དག་འདིར་ཡང་བསླེབས་ཏེ།

༧ ཡ་སོན་གྱིས་གནས་ཚང་བཏང་ནས། དེ་ཚོས་རྒྱལ་པོ་ཆེན་པོའི་བཀའ་ལ་མི་རྩི་ཞིང་། ཡེ་ཤུ་བྱ་བའི་རྒྱལ་པོ་གཞན་ཞིག་ཡོད་ཅེས་ཟེར་རོ་སྨྲ་ཞིང་ཀུ་ཅོ་བསྒྲགས་སོ།

༨ གཏམ་དེ་ཐོས་ནས་མི་ཚོགས་དང་གྲོང་ཁྱེར་གྱི་དཔོན་པོ་རྣམས་ཁོང་འཁྲུགས་ནས།

༩ ཡ་སོན་དང་གཞན་རྣམས་ལས་གཏའ་མ་བླངས་ནས་བཏང་ངོ་༎

༡༠ སྤུན་ཚོས་འཕྲལ་དུ་པའུ་ལུ་དང་སི་ལཱ་མཚན་མོར་བེ་རོ་རུ་གདན་ཞུས་ནས། དེར་བསླེབས་པ་དང་ཡ་ཧུ་དཱ་པའི་འདུ་ཁང་དུ་ཕེབས་སོ།

༡༡ འདི་ཚོ་ཐེ་ས་ལོ་ནི་ཀེ་པ་རྣམས་ལས་ཡ་རབས་ཤིང་། བཀའ་ལ་དུང་བས་ཉན་ཏེ། ཉིན་རེ་བཞིན་དེ་ལྟར་ཡིན་མིན་གསུང་རབ་ལས་བརྟག་དཔྱད་བྱས་སོ།

༡༢ དེའི་རྐྱེན་གྱིས་དེ་ཚོའི་ནང་ནས་མང་པོ་དང་། ཧེལ་ལེན་པའི་ནང་ནས་བཙུན་མོ་དང་སྐྱེས་པ་མང་པོ་དད་པར་གྱུར་ཏོ།

༡༣ ཐེ་ས་ལོ་ནི་ཀེའི་ཡ་ཧུ་དཱ་པ་ཚོས། པའུ་ལུས་བེ་རོ་རུའང་དཀོན་མཆོག་གི་བཀའ་བཤད་པ་ཐོས་ཏེ། དེར་ཡང་འོངས་ནས་མི་ཚོགས་དཀྲུགས་སོ།

༡༤ སྤུན་ཚོས་འཕྲལ་དུ་པའུ་ལུ་རྒྱ་མཚོའི་ཕྱོགས་སུ་གདན་ཞུས་ཏེ། སི་ལཱ་དང་ཏི་མོ་ཐེའུ་དེར་བཞུགས་སོ།

༡༥ པའུ་ལུའི་གདན་ཞུ་བ་རྣམས་ཨ་ཐེ་ནེ་བར་དུ་སོང་ནས། སི་ལཱ་དང་ཏི་མོ་ཐེའུ་གཉིས་ཅི་མྱུར་འོང་དགོས་ཀྱི་བཀའ་ཤོག་ཁྱེར་ནས་ཕྱིར་ལོག་འོངས་སོ༎

༡༦ པའུ་ལུས་ཨ་ཐེ་ནེ་རུ་དེ་གཉིས་ལ་སྒུག་པའི་ཚེ། རྒྱལ་ས་དེ་སྐུ་འདྲས་གང་བར་གཟིགས་པས་ཁོང་ཐུགས་འཁྲུགས་ནས།

༡༧ འདུ་ཁང་ནང་ཡ་ཧུ་དཱ་པ་དང་དཀོན་མཆོག་ལ་བསྙེན་བཀུར་ཞུ་བ་རྣམས་དང་། ཁྲོམ་ལ་ཉིན་རེ་བཞིན་འོང་བ་རྣམས་དང་མཉམ་རྩོད་གླེང་མཛད་དོ།

༡༨ ཨེ་པི་ཀུར་དང་སྟོ་ཨི་ཀེའི་ལྟ་བ་འཛིན་མཁན་འགའ་རེས་ཀྱང་ཁོང་དང་མཉམ་རྩོད་དོ། ཡེ་ཤུ་དང་གཤིན་པོ་རྣམས་ལང་བའི་སྐོར་ཆོས་བཤད་པས། མི་ལ་ལས་ཁ་མང་ཅན་འདིས་གང་ལབ་སྨྲས་སོ། མི་ལ་ལས་འདི་ནི་ལྷ་གཞན་པ་ཞིག་གི་སྐོར་ཆོས་སྟོན་མཁན་ཞིག་འདྲའོ་ཞེས་སྨྲས་སོ།

༡༩ དེ་ཚོས་ཁོང་ཨ་རེ་ཨོ་ཕག་༼གམ་གྲོང་ཁྱེར་གྱི་དོ་ར་༽རུ་ཁྲིད་དེ། ཁྱོད་ཀྱིས་འཆད་པའི་བསྟན་པ་གསར་པ་གང་ཡིན་པ་དེ་ང་ཚོས་ཤེས་ཐུབ་བམ།

༢༠ ཁྱེད་ཀྱིས་བཤད་པ་དེ་ང་ཚོའི་རྣ་བར་ཡ་མཚན་ཆེ་བས། དེའི་དོན་ཤེས་པར་འདོད་ཞུས་སོ།

༢༡ ཨ་ཐེ་ནེ་པ་དང་དེར་གནས་པ་གཞན་རྣམས་ཀྱང་གཏམ་གསར་ཉན་བཤད་ནང་དུས་འདའ་བ་ལས་གཞན་གང་ཡང་མི་བྱེད་དོ༎

༢༢ པའུ་ལུས་ཨ་རེ་ཨོ་ཕག་གི་དཀྱིལ་དུ་བཞེངས་ནས་གསུངས་པ། ཨ་ཐེ་ནེ་པ་རྣམས། ངས་ཁྱེད་ཚོ་རྣམ་པ་ཐམས་ཅད་ནས་ཆོས་པ་ཡིན་པར་མཐོང་ངོ་།

༢༣ ང་ཕན་ཚུན་འགྲོ་བའི་ཚེ། ཁྱེད་ཀྱིས་བསྙེན་བཀུར་བྱེད་པའི་རྟེན་རྣམས་ལ་བལྟས་པས། རྒྱུས་མེད་པའི་དཀོན་མཆོག་གི་ཕྱིར་ཞེས་བྲིས་ཡོད་པའི་མཆོད་ཁྲི་ཞིག་ངས་མཐོང་བྱུང་། ཁྱེད་ཀྱིས་རྒྱུས་མེད་པར་བསྙེན་བཀུར་ཞུ་བའི་དཀོན་མཆོག་དེ་གང་ཡིན་པ་ཁྱེད་ལ་ངས་འཆད་དོ།

༢༤ འཇིག་རྟེན་དང་དེའི་ནང་ཡོད་པའི་དངོས་པོ་ཐམས་ཅད་མཛད་པའི་དཀོན་མཆོག་ནི། གནམ་སའི་གཙོ་བོ་ལགས་པས་ཁོང་མི་ཡིས་བཟོས་པའི་ལྷ་ཁང་ནང་མི་བཞུགས་ཤིང་།

༢༥ ཉིད་ཀྱིས་རེ་རེ་ལ་སྲོག་དང་དབུགས་དང་ཇི་དགོས་པ་ཐམས་ཅད་གནང་བས། ཁོང་ལ་ཅི་ཡང་མི་དགོས་པས། མིའི་ལག་ནས་མཆོད་པའི་དགོས་པའང་མེད་དོ།

༢༦ ཁོང་གིས་ས་སྟེང་དུ་གནས་ཕྱིར་མི་གཅིག་ནས་མི་བརྒྱུད་ཐམས་ཅད་བཀོད་ཅིང་། རེ་རེའི་དུས་དང་གནས་པའི་ས་མཚམས་བསྐོས་པའི་རྒྱུ་ནི།

༢༧ དཀོན་མཆོག་ནི་ཉུག་ནས་རྙེད་པ་ལྟ་བུའི་རེ་བས་འཚོལ་བའི་ཕྱིར་རོ། ཁོང་ནི་ང་ཚོ་རེ་རེ་དང་ཐག་རིང་མིན་ཅིང་།

༢༨ ང་ཚོ་གསོན་པ་དང་འགྲུལ་བ་དང་ཡོད་པ་ནི་ཁོང་གི་རོལ་པའོ། ཁྱེད་ཀྱི་སྙན་ངག་མཁན་རེས་ཀྱང་། ང་ཚོའང་ཁོང་གི་གདུང་བརྒྱུད་ཡིན། ཞེས་སྨྲས་སོ།

༢༩ དཀོན་མཆོག་གི་གདུང་བརྒྱུད་ཡིན་བཞིན་དུ། དཀོན་མཆོག་ནི་མིའི་བློ་དང་དམིགས་པས་བཟོས་པའི་གསེར་རམ་དངུལ་ལམ་རྡོ་དང་འདྲ་བ་ཞིག་ཡིན་བསམ་པར་མི་རིགས་སོ།

༣༠ དཀོན་མཆོག་གིས་མ་རིག་པའི་དུས་ལ་མ་གཟིགས་པར། ད་དཀོན་མཆོག་གིས་གནས་མཐའ་དག་ཏུ་མི་ཐམས་ཅད་ལ་སེམས་སྒྱུར་ཅིག་ཅེས་བཀའ་སྩལ་ལོ།

༣༡ ཁོང་གིས་བཙུགས་པའི་ཉིན་མོར་ཁོང་གིས་བསྐོས་པའི་སྐྱེས་བུས་འཇིག་རྟེན་གྱི་ཞལ་ཆེ་དྲང་པོར་གཅོད་པར་འགྱུར་རོ། སྐྱེས་བུ་དེ་གཤིན་པོ་རྣམས་ལས་བསླངས་པའི་སྒོ་ནས་དེ་ལྟར་འབྱུར་བར་འགྱུར་བ་བདེན་པ་ཡིན་པ་ཐམས་ཅད་ལ་བསྟན་པར་མཛད་དོ་ཞེས་གསུངས་སོ།

༣༢ གཤིན་པོ་ལང་བའི་གཏམ་ཐོས་ནས་ལ་ལས་འཕྱས། ལ་ལས་འདིའི་སྐོར་རྗེས་སུ་ཉན་པར་བྱའོ་ཞེས་སྨྲས་སོ།

༣༣ དེ་ལྟར་པའུ་ལུས་དེ་ཚོའི་དཀྱིལ་ནས་ཕྱིར་ཕེབས་སོ།

༣༤ ཁ་ཅིག་དད་ཅིང་ཁོང་དང་འདྲེས་སོ། དེའི་ནང་ཨ་རེ་ཨོ་ཕག་གི་ཁྲིམས་དཔོན་དི་ཨོ་ནི་སིའུ་དང་ད་མཱ་རི་བྱ་བའི་བུད་མེད་ལ་སོགས་པ་གཞན་ཡང་ཡོད་དོ༎

༡༨

དེའི་རྗེས་སུ་པའུ་ལུ་་ཨ་ཐེ་ནེ་ནས་བཞེངས་ཏེ་ཀོ་རིན་ཐུ་ལ་ཕེབས་སོ།

༢ རྒྱལ་པོ་ཀ་ལོ་དིའུས་ཡ་ཧུ་དཱ་པ་ཐམས་ཅད་རོ་མཱ་ནས་ཐོན་དགོས་པའི་བཀའ་སྩལ་པའི་རྐྱེན་གྱིས། པོན་ཏུར་སྐྱེས་པའི་ཡ་ཧུ་དཱ་པ་ཨ་ཀུ་ལཱ་བྱ་བ་ཆུང་མ་པྲིས་ཀིལ་ལཱ་དང་བཅས་པ་ཨི་ཏ་ལི་ནས་འཕྲལ་དུ་བསླེབས་པ་དེ་དང་ཕྲད་ནས་དེ་ཚོའི་རྩར་ཕེབས་སོ།

༣ ཁོང་གི་ཕྱག་ལས་དེ་དག་དང་གཅིག་པས། དེ་ཚོ་མཉམ་དུ་བཞུགས་ཤིང་གུར་བཟོས་སོ།

༤ ཤབ་བཱད་རེ་བཞིན་འདུ་ཁང་ནང་རྩོད་གླེང་མཛད་ཅིང་། ཡ་ཧུ་དཱ་པ་དང་ཧེལ་ལེན་པ་འགུག་ཕྱིར་བརྩོན་ནོ༎

༥ སི་ལཱ་དང་ཏི་མོ་ཐེའུ་་མ་ཀེ་དོན་ནས་བསླེབས་ཙ་ན། པའུ་ལུས་ཡ་ཧུ་དཱ་པ་རྣམས་ལ་ཡེ་ཤུ་ནི་མཱ་ཤི་ཀ་ལགས་པའི་དཔང་པོ་མཛད་ཅིང་ཆོས་སྟོན་གྱིན་ཡོད་པ་ཡིན།

༦ ཡ་ཧུ་དཱ་པ་ཚོས་ཁོང་ལ་རྒོལ་ཞིང་སྨད་པས། ཁོང་གིས་ན་བཟའ་སྤྲུགས་ནས་དེ་ཚོར་ཁྱེད་ཚོའི་སྡིག་པའི་ཆད་པ་ཁྱེད་ཚོའི་མགོ་ལ་ཕོག་པས། ང་ལ་སྐྱོན་མེད། ད་ཕྱིན་ཆད་ང་ཕྱི་པའི་རྩར་འགྲོའོ་ཞེས་གསུངས་སོ།

༧ དེ་ནས་བཞེངས་ཏེ་དཀོན་མཆོག་ལ་བསྙེན་བཀུར་བྱེད་པའི་མི་ཏི་ཏུ་ཡུས་ཏུ་བྱ་བའི་ཁང་པ་འདུ་ཁང་གི་འགྲམ་ན་ཡོད་པ་དེར་ཕེབས་སོ།

༨ འདུ་ཁང་གི་དབུ་མཛད་ཀ་རིས་པུ་ཁྱིམ་ཚང་དང་བཅས་པས་གཙོ་བོ་ལ་དད་པར་གྱུར་པ་དང་། ཀོ་རིན་ཐུ་པ་མང་པོས་ཀྱང་པའུ་ལུ་ལས་བཀའ་ཐོས་ནས་དད་ཅིང་ཁྲུས་གསོལ་ཐོབ་བོ།

༩ མཚན་མོར་གཙོ་བོས་ཞལ་གཟིགས་ནང་པའུ་ལུ་ལ། མི་འཇིགས་ཤིང་ཁ་མ་རོག་པར་ཆོས་སྟོན་ཅིག

༡༠ གྲོང་ཁྱེར་འདིར་ངའི་མི་ཤིན་ཏུ་མང་པོ་ཡོད་ཅིང་། ང་ཁྱོད་དང་འགྲོགས་པས། སུས་ཀྱང་ཁྱོད་ལ་རྒོལ་ཞིང་གནོད་པ་བྱེད་པར་མི་ནུས་སོ་ཞེས་གསུངས་སོ།

༡༡ དེ་ནས་དེ་ཚོར་དཀོན་མཆོག་གི་བཀའ་བཤད་ཅིང་ཡུལ་དེར་ལོ་གཅིག་དང་ཟླ་བ་དྲུག་བཞུགས་སོ༎

༡༢ གལ་ཡོན་གྱིས་ཨ་ཁ་ཡཱ་ཡུལ་གྱི་སྤྱི་ཁྱབ་བྱེད་པའི་ཚེ། ཡ་ཧུ་དཱ་པ་ཐམས་ཅད་ཀྱིས་གྲོས་མཐུན་པས་པའུ་ལུ་ལ་དགྲ་རུ་ལངས་ཏེ། ཁོང་ཁྲིམས་རར་ཁྲིད་ནས།

༡༣ མི་འདིས་བཀའ་ཁྲིམས་དང་མི་མཐུན་པར་དཀོན་མཆོག་ལ་བསྙེན་བཀུར་བྱེད་ཕྱིར་བསྐུལ་ལོ་ཞེས་སྨྲས་སོ།

༡༤ པའུ་ལུས་ལན་གསོལ་བར་བརྩམས་པ་ལས། གལ་ཡོན་གྱིས་ཡ་ཧུ་དཱ་པ་རྣམས་ལ། གལ་ཏེ་མི་འདིས་མི་རིགས་པའམ་ཉེས་པ་ཆེན་པོ་ཞིག་བྱས་ཡོད་པ་ཡིན་ན། ཁྱེད་ཀྱི་ཞུ་བ་ལ་ངས་ཉན་ཡོད་འགྲོ།

༡༥ འོན་ཀྱང་འདི་ནི་ཁྱེད་ཚོའི་བཀའ་ཁྲིམས་དང་ཚིག་དང་མིང་རྣམས་ཀྱི་སྐོར་ཡིན་པས་ཁྱེད་རང་ཤེས། ང་ནི་བྱ་བ་འདི་ཚོའི་ཁྲིམས་དཔོན་བྱེད་པར་མི་འདོད་དོ་སྨྲས་ནས།

༡༦ ཁོང་ཚོ་ཁྲིམས་ར་ནས་ཕྱིར་སྐྲད་དོ།

༡༧ དེ་ཚོས་འདུ་ཁང་གི་དབུ་མཛད་སོས་ཐེ་ནེ་བཟུང་ནས། ཁྲིམས་རའི་མདུན་དུ་བརྡུངས་ཀྱང་། གལ་ཡོན་གྱིས་དེ་ལ་དོ་སྣང་མ་བྱས་སོ༎

༡༨ དེའི་རྗེས་སུ་རེ་ཞིག་དེར་བཞུགས་ནས། སྤུན་རྣམས་ལ་ཕྱི་ཕྱག་མཛད་དོ། པྲིས་ཀིལ་ལཱ་དང་ཨ་ཀུ་ལཱ་བཅས་པ་ཆུ་ཐོག་ཏུ་སི་རི་ཡཱའི་ཕྱོགས་སུ་ཕེབས་སོ། ཀེན་ཁེ་རེ་བྱ་བའི་གྲོང་ཁྱེར་དུ་དམ་བཅའ་བཞིན་དུ་དབུ་སྐྲ་བྲེགས་སོ།

༡༩ ཨེ་ཕེ་སུ་རུ་ཕེབས་ནས། དེ་གཉིས་དེར་བཞག་ནས། ཁོང་རང་འདུ་ཁང་དུ་ཕེབས་ཏེ་ཡ་ཧུ་དཱ་པ་རྣམས་དང་རྩོད་གླེང་མཛད་དོ།

༢༠ དེ་ཚོས་རེ་ཞིག་བཞུགས་ཞུས་ཀྱང་མ་བཞུགས་ཤིང་། ཕྱི་ཕྱག་མཛད་པའི་ཚེ།

༢༡ དཀོན་མཆོག་གིས་དགོངས་པ་གནང་ན་ང་སླར་བསླེབ་འོང་གསུངས་ཏེ་གྲུ་ལ་ཞུགས་ནས་ཕེབས་སོ།

༢༢ ཀེ་སར་ཡཱ་རུ་བྱོན་ཏེ་ཆོས་ཚོགས་ལ་ཕྱག་བྱེད་དུ་ཕེབས་ནས། ཨན་ཏི་ཡོག་ཏུ་བྱོན་ནོ༎

༢༣ རེ་ཞིག་དེར་བཞུགས་ནས་ཡང་ཕེབས་ཏེ། ག་ལད་ཡཱ་དང་ཕ་རིག་ཡཱ་ཡུལ་འཁོར་རིམ་གྱིས་རྒྱུ་ཞིང་ཉེ་གནས་ཐམས་ཅད་བརྟན་པོར་མཛད་དོ།

༢༤ ཨ་ལེག་སན་དྲི་ཡཱ་རུ་སྐྱེས་པའི་ཡ་ཧུ་དཱ་པ་ཨ་པོལ་ལོ་བྱ་བ་གསུང་རབ་ལ་མཁས་ཤིང་ངག་དབང་ཅན་ཞིག་ཨེ་ཕེ་སུ་རུ་བསླེབས་སོ།

༢༥ ཡོ་ཧ་ནན་གྱི་ཁྲུས་གསོལ་གྱི་ཆོས་འབའ་ཞིག་ཤེས་ཀྱང་། གཙོ་བོའི་ལམ་ལ་བསླབས་པས། སེམས་ཀྱི་སྟོབས་ཤུགས་ཆེ་ཞིང་། ཡེ་ཤུའི་སྐོར་དག་པོར་ཆོས་བསྟན་ཏོ།

༢༦ འདུ་ཁང་ནང་སྙིང་རུས་ཀྱིས་ཆོས་བཤད་པ་དང་། པྲིས་ཀིལ་ལཱ་དང་ཨ་ཀུ་ལཱས་ཆོས་བཤད་པ་དེ་ཐོས་ཏེ། རང་གི་ཁྱིམ་དུ་ཁྲིད་ནས། དེ་ལ་དཀོན་མཆོག་གི་ལམ་དག་པོར་བསྟན་ཏོ།

༢༧ ཨ་པོ་ལོ་ཨ་ཁ་ཡཱ་ཡུལ་དུ་འགྲོ་འདོད་པས། སྤུན་རྣམས་ཀྱིས་ལེགས་སོ་སྨྲ་ཞིང་། ཉེ་གནས་རྣམས་ལ་ཁོང་བསུ་བའི་ཕྱིར་ཡི་གེ་བྲིས་སོ། དེར་བསླེབས་ནས་དཀོན་མཆོག་གི་ཐུགས་རྗེའི་སྒོ་ནས་དད་པར་གྱུར་པ་རྣམས་ལ་རོགས་རམ་མང་པོ་བྱེད་ཅིང་།

༢༨ གསུང་རབ་ནས་ཡེ་ཤུ་ནི་མཱ་ཤི་ཀ་ལགས་པ་བསྟན་ཅིང་། ཡ་ཧུ་དཱ་པ་རྣམས་ཁྲོམ་དཀྱིལ་དུ་ངག་དབང་གིས་ཕམ་བཅུག་གོ།

༡༩

ཨ་པོལ་ལོ་་ཀོ་རིན་ཐུ་རུ་ཡོད་པའི་ཚེ། པའུ་ལུ་ཡུལ་སྟོད་རྒྱུ་ཞིང་ཨེ་ཕེ་སུ་རུ་ཕེབས་པ་དང་། ཉེ་གནས་ཁ་ཅིག་གཟིགས་ནས།

༢ དད་པ་བྱས་པའི་དུས་སུ་ཁྱེད་ཚོར་དམ་པའི་ཐུགས་ཉིད་ཐོབ་བམ་གསུངས་པས། དེ་ཚོས་མ་ཐོབ། དམ་པའི་ཐུགས་ཉིད་ཡོད་པའང་མ་ཐོས་སོ། ཞུས་སོ།

༣ འོ་ན་སུའི་ཁྲུས་གསོལ་ཐོབ་གསུངས། ཡོ་ཧ་ནན་གྱི་ཁྲུས་གསོལ་ཐོབ་ཞུས་སོ།

༤ པའུ་ལུས། ཡོ་ཧ་ནན་གྱིས་ནི་སེམས་སྒྱུར་བའི་ཁྲུས་གསོལ་ཏེ། མི་སྡེ་ལ་ཁོང་གི་རྗེས་སུ་འབྱོན་པ་དེ་ལ་དད་པ་བྱེད་ཕྱིར་བསྐུལ་བ་ཡིན། འབྱོན་པ་དེ་ནི་ཡེ་ཤུ་ལགས་སོ་ཞེས་གསུངས་པས།

༥ དེ་ཐོས་ནས་གཙོ་བོ་ཡེ་ཤུའི་ཁྲུས་བླངས་སོ།

༦ པའུ་ལུས་དེ་རྣམས་ལ་ཕྱག་དབང་གནང་བ་དང་། དམ་པའི་ཐུགས་ཉིད་བབས་ནས་སྐད་སོ་སོ་སྨྲ་ཞིང་ལུང་བསྟན་ཏོ།

༧ དེ་རྣམས་སྡོམ་བཅུ་གཉིས་ཙམ་ཡོད་དོ།

༨ པའུ་ལུ་འདུ་ཁང་དུ་ཕེབས་ནས། ཟླ་བ་གསུམ་གྱི་བར་དུ་དཀོན་མཆོག་གི་རྒྱལ་སྲིད་ཀྱི་སྐོར་ལ་སྙིང་རུས་ཀྱིས་རྩོད་གླེང་དང་སྐུལ་མ་མཛད་ཅིང་ཆོས་བསྟན་ཏོ།

༩ ཁ་ཅིག་སྙིང་གྱོང་ཞིང་མ་དད་པར། ཚོགས་ཀྱི་མདུན་དུ་ལམ་དེ་ལ་སྨད་པས། ཁོང་ཉེ་གནས་དང་བཅས་དེ་ཚོ་ལས་གྱེས་ནས། ཉིན་རེ་བཞིན་ཏི་རན་ནུའི་ཆོས་ར་རུ་རྩོད་གླེང་མཛད་དོ།

༡༠ དེ་བཞིན་དུ་ལོ་གཉིས་མཛད་ཅིང་ཨ་སི་ཨ་ཡུལ་ན་གནས་པའི་ཡ་ཧུ་དཱ་པ་དང་ཧེལ་ལེན་པ་ཐམས་ཅད་ཀྱིས་གཙོ་བོའི་བཀའ་ཐོས་སོ༎

༡༡ དཀོན་མཆོག་གིས་པའུ་ལུའི་སྒོ་ནས་ཕྲིན་ལས་ཁྱད་པར་ཅན་རྣམས་མཛད་དེ།

༡༢ ཁོང་གི་སྐུ་ལུས་ཀྱི་ཞལ་ཕྱིས་དང་ཕྱག་ཕྱིས་ཁྱེར་ནས། ནད་པ་ཚོར་བཞག་པ་ལས་ནད་ཀྱང་སོས་ཤིང་། འགོང་པོ་རྣམས་ཀྱང་ཐོན་ནོ།

༡༣ བགེགས་སྐྲོད་མཁན་ཡིན་པའི་ཡ་ཧུ་དཱ་པ་གནས་འཁོར་པ་ཁ་ཅིག་གིས། འགོང་ཞུགས་རྣམས་ལ། ངས་པའུ་ལུས་བཤད་པའི་ཡེ་ཤུའི་མཚན་གྱི་སྒོ་ནས་ཁྱོད་དམ་ལ་འདོགས་སོ་ཞེས་སྨྲ་ཞིང་གཙོ་བོ་ཡེ་ཤུའི་མཚན་བརྗོད་དོ།

༡༤ ཡ་ཧུ་དཱ་པའི་བླ་ཆེན་སྐེ་ཝཱའི་བུ་བདུན་གྱིས་དེ་ལྟར་བྱས་ནས།

༡༥ དེ་རྣམས་ལ་བགེགས་དེས། ངས་ཡེ་ཤུ་ཡང་ཤེས། པའུ་ལུ་ཡང་ཤེས། འོན་ཀྱང་ཁྱེད་སུ་ཡིན་སྨྲས་ནས།

༡༦ དེ་ཚོའི་ཐོག་ཏུ་མཆོངས་ཏེ། དེ་ཚོ་ལས་རྒྱལ་ཞིང་འཕམ་པར་བྱས་པ་དང་། ཁོང་ཚོ་རྨས་ནས་གཅེར་བུར་ཁང་པ་ནས་བྲོས་སོ།

༡༧ ཨེ་ཕེ་སུ་རུ་གནས་པའི་ཡ་ཧུ་དཱ་པ་དང་ཧེལ་ལེན་པ་ཐམས་ཅད་ཀྱིས་དེ་ཤེས་ནས་ཐམས་ཅད་འཇིགས་ཤིང་། གཙོ་བོ་ཡེ་ཤུའི་མཚན་རྒྱས་པར་གྱུར་ཏོ།

༡༨ དེ་ཚོའི་དཀྱིལ་ནས་དད་པ་ཅན་མང་པོ་འོངས་ནས། རང་གི་ལག་ལེན་དོར་ཞིང་མཐོལ་ལོ།

༡༩ རྫུ་འཕྲུལ་མཁན་མང་པོས་རང་གི་དཔེ་ཆ་རྣམས་ཕྱོགས་གཅིག་ཏུ་སྤུངས་ཏེ་ཁྲོམ་གྱི་མདུན་དུ་ཚང་མས་མཐོང་སར་བསྲེགས་སོ། རིན་གྱི་རྩིས་བྱས་ནས་དངུལ་ཊཾ་ལྔ་ཁྲི་ཐོན་ནོ།

༢༠ དེ་ལྟར་གཙོ་བོའི་བཀའ་ཤིན་ཏུ་དར་ཞིང་རྒྱས་སོ༎

༢༡ དེའི་རྗེས་སུ་པའུ་ལུའི་ཐུགས་ལ་མ་ཀེ་དོན་དང་ཨ་ཁ་ཡཱ་ཡུལ་རྒྱུད་དེ། ཡེ་རུ་ཤ་ལེམ་དུ་ཕེབས་ནས། དེའི་རྗེས་སུ་རོ་མཱ་རུའང་ཕེབས་དགོས་ཞེས་དགོངས་སོ།

༢༢ ཁོང་གི་ཞབས་ཕྱིའི་ནང་ནས་ཏི་མོ་ཐེའུ་དང་ཨེ་རས་ཏུ་གཉིས་ཡུལ་མ་ཀེ་དོན་དུ་བཏང་སྟེ། ཁོང་རང་རེ་ཞིག་ཨ་སི་ཨ་རུ་བཞུགས་སོ༎

༢༣ དུས་དེ་ཙམ་ལ་ཆོས་ལམ་དེའི་སྐོར་ལ་རྩོད་འཁྲུགས་ཆེན་པོ་བྱུང་ངོ་།

༢༤ དངུལ་བཟོ་བ་དེ་མི་ཏྲིའུས་ལྷ་མོ་ཨར་ཏི་མིའི་ལྷ་རྟེན་དངུལ་ལས་བཟོས་ཤིང་ཁོའི་ལས་གྲོགས་རྣམས་ལའང་ནོར་མང་པོ་ཐོབ་བོ།

༢༥ ཁོང་ཚོས་དངུལ་བཟོ་པ་གཞན་རྣམས་ཀྱང་བསྡུས་ཏེ། འདི་སྐད་དུ། སྐྱེ་བོ་རྣམས། ང་ཚོའི་འབྱོར་པ་ནི་བཟོ་ལས་འདི་ལས་ཡིན་པ་ཁྱེད་ཚོས་ཤེས་ཏེ།

༢༦ ཨེ་ཕེ་སུ་རུ་མ་ཟད་ཨ་སི་ཨ་ཡོངས་སུ་པའུ་ལུ་འདིས། ལག་པས་བཟོས་པ་ནི་ལྷ་མ་ཡིན་ནོ་ཞེས་སྨྲས་ཤིང་མི་མང་པོ་བསླུས་ཏེ་སེམས་འགྱུར་བར་བྱས་པ་ཁྱེད་ཚོས་མཐོང་ཞིང་ཐོས་སོ།

༢༧ ང་ཚོའི་བཟོ་ལས་ལ་རྩིས་མེད་འགྱུར་བའི་འཇིགས་པ་མ་ཟད། ཨ་སི་ཨ་དང་འཇིག་རྟེན་གྱི་མི་ཐམས་ཅད་ཀྱིས་བསྙེན་བཀུར་བྱེད་པའི་ལྷ་མོ་ཆེན་མོ་ཨར་ཏི་མིའི་ལྷ་རྟེན་ལ་སྟི་སྟང་མེད་པར་འགྱུར་བས་ཆེ་བ་ཉམས་པར་འགྱུར་ཞེས་སྨྲས་སོ༎

༢༨ དེ་ཐོས་ནས་དེ་ཚོ་ཤིན་ཏུ་ཁྲོས་ནས་སྐད་ཆེན་པོས། ཨེ་ཕེ་སུ་པའི་ཨར་ཏི་མི་ཆེའོ་ཞེས་འབོད་བསྒྲགས་སོ།

༢༩ གྲོང་ཁྱེར་ཟིང་ཆས་གང་སྟེ། པའུ་ལུའི་ལམ་གྲོགས་མ་ཀེ་དོན་པ་ག་ཡུ་དང་ཨ་རིས་ཏར་ཀུ་གཉིས་བཟུང་ནས། དེ་རྣམས་ལྷན་ཅིག་ཏུ་ལྟད་མོ་ཁང་དུ་བརྒྱུགས་སོ།

༣༠ པའུ་ལུ་མི་ཚོགས་ཀྱི་དཀྱིལ་དུ་ཕེབས་པར་དགོངས་ཀྱང་། ཉེ་གནས་རྣམས་ཀྱིས་བཀག་གོ།

༣༡ ཁོང་གི་གྲོགས་པོ་ཡིན་པའི་ཨ་སི་ཨའི་བློན་པོ་ཁ་ཅིག་གིས་ཀྱང་མི་ཞིག་བཏང་ནས། ལྟད་མོ་ཁང་ལ་མ་ཕེབས་ཅེས་ཞུས་སོ།

༣༢ མི་ཚོགས་ནང་ཟིང་ཆ་ལངས་པས་མི་སོ་སོས་གང་བྱུང་སྨྲས་སོ། མི་མང་ཤོས་ཀྱིས་དེར་འདུས་པའི་རྒྱུ་མཚན་ཡང་མ་ཤེས་སོ།

༣༣ ཡ་ཧུ་དཱ་པས་མདུན་དུ་ཁྲིད་པའི་ཨ་ལེག་སན་དེར་ལ་མི་ཚོགས་ཀྱིས་སྨྲ་ཕྱིར་བསྐུལ་བས། ཨ་ལེག་སན་དེར་གྱིས་རྒྱུ་རྐྱེན་འཆད་པའི་ཕྱིར་ལག་བརྡ་བྱས་ཀྱང་།

༣༤ ཁོ་ཡ་ཧུ་དཱ་པ་ཡིན་པར་ཤེས་ནས། ཆུ་ཚོད་གཉིས་ཀྱི་བར་དུ་ཐམས་ཅད་ཀྱིས་མགྲིན་གཅིག་ཏུ། ཨེ་ཕེ་སུ་པའི་ཨར་ཏི་མི་ཆེའོ་ཞེས་འབོད་བསྒྲགས་སོ།

༣༥ དེ་ནས་གྲོང་ཁྱེར་གྱི་དྲུང་ཡིག་གིས་མི་ཚོགས་རྣམས་ཁ་རོག་སྡོད་བཅུག་ནས་དེ་ཚོར། ཁྱེད་ཨེ་ཕེ་སུ་པ་ཚོ། ཨེ་ཕེ་སུའི་གྲོང་ཁྱེར་འདི་ནི་ལྷ་མོ་ཆེན་མོ་ཨར་ཏི་མི་དང་ནམ་མཁའ་ལས་བབས་པ་ཁོང་གི་སྐུ་འདྲའི་དཀོན་གཉེར་ཡིན་པ་སུས་མི་ཤེས།

༣༦ དེ་ལ་རྩོད་རྒྱུ་མེད་པས་ཁྱེད་ཚོ་ཁ་རོག་སྡོད་ལ་ཧར་ཧུར་གྱིས་ཅིའང་མ་བྱེད་ཅིག

༣༧ ཁྱེད་ཀྱིས་ཁྲིད་པའི་མི་འདི་གཉིས་ཀྱིས་ལྷ་ཁང་ལ་འབག་པའང་མ་བྱས། ང་ཚོའི་ལྷ་མོ་ལའང་མ་སྨད་དོ།

༣༨ དེའི་ཕྱིར་དེ་མི་ཏྲིའུ་དང་དངུལ་བཟོ་པ་རྣམས་ལ་ཁྲིམས་ཞུ་རྒྱུ་ཡོད་ན། ཁྲིམས་ར་ཕྱེས་ཡོད། སྤྱི་ཁྱབ་ཀྱང་ཡོད་པས། དེར་གཅིག་གིས་གཅིག་ལ་སྐྱོན་འདོགས་པར་རུང་ངོ་།

༣༩ དེ་ལས་ལྷག་པར་འདོད་ན། ཚོགས་འདུས་ནང་ཐག་གཅད་འོང་།

༤༠ དེ་རིང་དོན་མེད་ཀྱི་ཟིང་ཆའི་ཕྱིར་རྒྱུ་མཚན་བཤད་རྒྱུ་མེད་པས། ང་ཚོར་རྩོད་འཁྲུགས་ལང་བའི་སྙད་འཕོག་ཉེན་ཡོད་དོ།

༤༡ ཞེས་སྨྲས་ནས་མི་ཚོགས་འགྲོར་བཅུག་གོ།

༢༠

རྩོད་འཁྲུགས་དེ་ཞི་བའི་རྗེས་སུ་ཉེ་གནས་རྣམས་བོས་ནས་གདམས་ངག་གནང་སྟེ། ཕྱག་མཛད་ནས་མ་ཀེ་དོན་དུ་ཕེབས་སོ།

༢ ཡུལ་ཁག་དེ་ཚོ་རྒྱུད་ཅིང་གདམས་ངག་མང་པོ་གནང་སྟེ། ཧེལ་ལེན་ཡུལ་དུ་ཕེབས་སོ།

༣ ཟླ་བ་གསུམ་དེར་བཞུགས་ནས་སི་རི་ཡཱ་རུ་ཆུ་ཐོག་ཏུ་ཕེབས་པར་དགོངས་པ་ལས། ཡ་ཧུ་དཱ་པ་རྣམས་ཀྱིས་ཁོང་གི་ཕྱིར་གྲོས་ངན་བྱས་པ་ལས། མ་ཀེ་དོན་རྒྱུད་ནས་ཕེབས་པར་ཐག་བཅད་དོ།

༤ ཁོང་དང་མཉམ་དུ་བེ་རོ་པ་པིར་རུའི་བུ་སོ་པ་ཏེར་དང་། ཐེ་ས་ལོ་ནི་ཀེ་པ་ཨ་རིས་ཏར་ཀུ་དང་སེ་ཀུན་ཏུ་དང་། དེར་བེ་པ་ག་ཡུ་དང་ཏི་མོ་ཐེའུ་དང་། ཨ་སི་ཨ་པ་ཏི་ཁི་ཀུ་དང་ཏྲོ་ཕི་མུ་བཅས་སོང་ངོ་།

༥ དེ་དག་སྔོན་དུ་སོང་ནས་ང་ཚོ་འོང་བའི་བར་དུ་ཏྲོ་ཡཱ་རུ་བསྒུགས་སོ།

༦ སྐྱུར་རྩི་མེད་པའི་བག་ལེབ་ཀྱི་དུས་ཆེན་རྫོགས་ནས་ང་ཚོ་ཕི་ལིབ་པི་ནས་ཆུ་ཐོག་ཏུ་ཐོན་ཏེ་ཞག་ལྔའི་ནང་ཏྲོ་ཡཱ་རུ་ཁོང་གི་རྩར་བསླེབས་ནས་ཞག་བདུན་དེར་བསྡད་དོ༎

༧ བདུན་ཕྲག་གི་ཞག་དང་པོ་ལ་ང་ཚོ་བག་ལེབ་གཅོག་ཕྱིར་འཛོམས་པའི་ཚེ། པའུ་ལུས་དེ་ཚོ་དང་གསུང་གླེང་མཛད་ཅིང་། དེའི་སང་ཉིན་ཕེབས་པར་དགོངས་པས། མཚན་ཕྱེད་བར་དུ་གླེང་ཞིང་བཞུགས་སོ།

༨ ང་ཚོ་མཛོམས་པའི་སྟེང་ཁང་དེ་ནང་མར་མེ་མང་པོ་སྤར་ཡོད་དོ།

༩ ཨེའུ་ཏི་ཀུ་བྱ་བའི་གཞོན་ནུ་ཞིག་དཀར་ཁུང་གི་ཟུར་ལ་བསྡད་ཡོད་དོ། པའུ་ལུས་ཡུན་རིང་པོར་གླེང་བས་ཁོ་གཉིད་ལྕི་བས་མནན་ཏེ་གསུམ་ཐོག་ནས་སར་ལྷུང་སྟེ་ཤིའོ།

༡༠ པའུ་ལུ་མར་ཕེབས་ནས་རོ་ལ་འཁྱུད་ཅིང་མི་ཚོ་ལ། མ་འཇིགས་ཤིག་ཁོའི་ནང་སྲོག་ཡོད་དོ་གསུངས་སོ།

༡༡ དེ་ནས་སྟེང་དུ་ཕེབས་ནས་བག་ལེབ་བཅག་སྟེ་བཞེས་ནས། ཡུན་རིང་པོའི་བར་དུ་གསུང་གླེང་མཛད་ཅིང་ནམ་ལངས་པ་དང་ཡུལ་དེ་ནས་བཞེངས་སོ།

༡༢ ཁྱེའུ་དེ་གསོན་པས་དེ་ཚོའི་སེམས་བདེའོ༎

༡༣ པའུ་ལུས་ཁོང་རང་ཞབས་ཐང་ལ་ཕེབས་པར་དགོངས་ཤིང་། ང་ཚོ་ཨ་སུ་བར་དུ་སྔོན་ལ་ཆུ་ཐོག་ཏུ་སོང་བས། དེ་ནས་པའུ་ལུས་ང་ཚོ་མཉམ་གྲུར་ཞུགས་པའི་གྲབས་བྱས་སོ།

༡༤ ཨ་སུ་རུ་ཁོང་ང་ཚོའི་རྗེས་ཟིན་ནས་ཁོང་གྲུ་རུ་དྲངས་ཏེ་མི་ཏི་ལེ་ནེ་རུ་བསླེབས་སོ།

༡༥ དེ་ནས་ཆུ་ཐོག་ཏུ་དེའི་ཕྱི་ཉིན་ཀིའུ་ཡི་ཐད་ཀར་བསླེབས། དེའི་ཕྱི་ཉིན་ས་མོར་བསླེབས། དེའི་ཕྱི་ཉིན་མི་ལེ་ཏུ་རུ་བསླེབས་སོ།

༡༦ བསླེབས་ཐུབ་ན་ཉི་མ་ལྔ་བཅུ་པའི་དུས་ཆེན་ལ་ཡེ་རུ་ཤ་ལེམ་དུ་ཕེབས་པར་རིངས་ནས། པའུ་ལུ་་ཨ་སི་ཨ་རུ་མི་འགོར་བའི་ཕྱིར་ཨེ་ཕེ་སུ་འབོར་ནས་ཕེབས་པར་ཐུགས་ཐག་བཅད་དོ༎

༡༧ ཨེ་ཕེ་སུའི་ཆོས་ཚོགས་ཀྱི་རྒན་མི་རྣམས་ལ་ལོན་མངགས་ནས་མི་ལེ་ཏུ་རུ་བོས་ནས།

༡༨ དེ་ཚོ་བསླེབས་པ་དང་ཁོང་གིས་འདི་སྐད་དུ། ང་ཨ་སི་ཨ་རུ་གོམ་པ་བརྒྱབས་པའི་ཉིན་མོ་ནས་བཟུངས་ཁྱེད་མཉམ་རྒྱུན་དུ་ཇི་ལྟར་གནས་པ་དང་།

༡༩ དམན་ཆ་བཟུང་ཞིང་མཆི་མ་བླུག་སྟེ། ཡ་ཧུ་དཱ་པའི་ངན་གྲོས་ཀྱིས་ཕོག་པའི་ཚོད་ལྟ་ཐེག་ཅིང་གཙོ་བོའི་ཞབས་ཏོག་བྱས་པ་དང་།

༢༠ ཁྱེད་ལ་ཕན་ཐོགས་པ་རྣམས་བཤད་པ་ལ་མ་འཛེམ་པར་མི་ཚོགས་དང་ཁང་པ་རེ་རེར་ཆོས་བསྟན་པ་དང་།

༢༡ ཡ་ཧུ་དཱ་པ་དང་ཧེལ་ལེན་པ་གཉིས་པོར་དཀོན་མཆོག་གི་ཕྱོགས་སུ་སེམས་སྒྱུར་བ་དང་ང་ཚོའི་གཙོ་བོ་ཡེ་ཤུ་མཱ་ཤི་ཀ་ལ་དད་པར་དགོས་པའི་དཔང་པོ་བྱས་པ་རྣམས་ཁྱེད་རང་གིས་ཤེས་སོ།

༢༢ ད་ང་ཐུགས་ཉིད་ཀྱིས་འཁྲིད་དེ་ཡེ་རུ་ཤ་ལེམ་དུ་འགྲོ་སྟེ། དེར་ཅི་འབྱུང་མི་ཤེས་ཀྱང་།

༢༣ གྲོང་ཁྱེར་རེ་རེར་དམ་པའི་ཐུགས་ཉིད་ཀྱིས་ངའི་ཕྱིར་བཙོན་དང་སྡུག་བསྔལ་ཡོད་པ་རྣམས་མངོན་པར་མཛད་པ་འབའ་ཞིག་ཤེས་སོ།

༢༤ འོན་ཀྱང་གལ་ཏེ་གཙོ་བོ་ཡེ་ཤུ་ལས་ཐོབ་པའི་དཀོན་མཆོག་གི་ཐུགས་རྗེའི་ཕྲིན་བཟང་གི་ཞབས་ཏོག་དང་ལས་དོན་བསྒྲུབ་ན། རང་གི་སྲོག་ལ་གཅེས་པར་མི་འཛིན་ཞིང་ཅིའང་མི་རྩིའོ༎

༢༥ གང་གི་ཁྲོད་དུ་ངས་རྒྱལ་སྲིད་ཀྱི་ཆོས་བཤད་ཅིང་རྒྱུ་བ་ཁྱེད་ཚོས་ཕྱིན་ཆད་ངའི་གདོང་མཐོང་བར་མི་འགྱུར་བ་ངས་ཤེས་སོ།

༢༦-༢༧ དེའི་ཕྱིར་དཀོན་མཆོག་གི་དགོངས་པ་ཐམས་ཅད་ཁྱེད་ཚོར་བཤད་པ་ལ་ང་མ་བྱོལ་པས། ཁྱེད་ལ་བཀའ་ཆད་འཕོག་ན་ང་ལ་ཁག་མེད་ཅེས་དེ་རིང་ཟེར་རོ།

༢༨ ཉིད་ཀྱི་སྐུ་ཁྲག་གི་རིན་གྱིས་བླུས་པའི་གཙོ་བོའི་ཆོས་ཚོགས་སྐྱོང་བའི་ཕྱིར། ཐུགས་ཉིད་ཀྱིས་ཁྱེད་ཚོ་དོ་དམ་པར་བསྐོས་པས། ཁྱེད་ཅག་རང་དང་ཁྱུ་ཐམས་ཅད་སྲུངས་ཤིག

༢༩ ང་སོང་བའི་རྗེས་སུ་སྤྱང་ཀུ་དྲག་པོ་རྣམས་ཁྱེད་ཀྱི་ནང་དུ་འཛུལ་ཞིང་ལུག་ཁྱུར་སྙིང་རྗེ་མི་བྱ་བ་དང་།

༣༠ ཁྱེད་ཅག་རང་གི་ནང་ནས་ཉེ་གནས་རྣམས་སོ་སོར་འཁྱེར་བའི་ཕྱིར་དུ་ལོག་པའི་གཏམ་བྱེད་པའི་མིའང་འཐོན་པར་འགྱུར་བ་ངས་ཤེས་སོ།

༣༡ དེའི་ཕྱིར་ངས་ལོ་གསུམ་ཉིན་མཚན་མེད་པར་མཆི་མ་དང་བཅས་ཁྱེད་རེ་རེ་ལ་བསྐུལ་བ་དེ་དྲན་ཞིང་བྱ་ར་བྱོས་ཤིག

༣༢ ད་ཁྱེད་ཡར་བཞེང་བ་དང་དམ་པར་གྱུར་པ་རྣམས་ཀྱི་ཁྲོད་དུ་ནོར་སྐལ་གནང་ནུས་པའི་དཀོན་མཆོག་དང་ཁོང་གི་ཐུགས་རྗེའི་བཀའ་ལ་ཁྱེད་གཏོད་དོ།

༣༣ ངས་སུའི་དངུལ་ལམ་གསེར་རམ་གོས་ལ་ཧམ་པ་མ་བྱས་པས།

༣༤ ང་དང་མཉམ་ཡོད་པ་ཚོའི་དགོས་པ་ལག་པ་འདི་གཉིས་ཀྱིས་འབད་པ་ཁྱེད་ཚོས་ཤེས་སོ།

༣༥ གཙོ་བོ་ཡེ་ཤུ་ཁོང་ཉིད་ཀྱིས་ལེན་པ་བས་སྦྱིན་པ་བདེའོ་ཞེས་གསུངས་པ་དྲན་ཞིང་། ལས་བྱེད་ཅིང་རྒུད་པོ་ལ་གྲོགས་བྱེད་པའི་དཔེ་གང་ས་ནས་བསྟན་པ་ཡིན།

༣༦ ཞེས་གསུངས་ནས་པུས་མོ་ས་ལ་བཙུགས་ཏེ། དེ་ཐམས་ཅད་དང་མཉམ་དུ་སྨོན་ལམ་བཏབ་བོ།

༣༧ ཐམས་ཅད་ངུ་ཞིང་པའུ་ལུའི་མགུལ་ནས་འཁྱུད་ཏེ་འོ་བྱེད་ཅིང་།

༣༨ ཁོང་གིས་ཁྱེད་ཀྱིས་ངའི་གདོང་སླར་མི་མཐོང་གསུངས་པ་དེས་སེམས་ཆེར་སྐྱོ་བར་གྱུར་ཏོ། དེ་ནས་གྲུ་གཟིངས་སུ་གདན་འདྲེན་ཞུས་སོ༎

༢༡

དེ་རྣམས་དང་གྱེས་ནས་ང་ཚོ་གྲུའི་ནང་ཞུགས་ཏེ་ལམ་ཐད་ཀ་ནས་ཀོས་དང་། དེའི་ཕྱི་ཉིན་རོ་དེས་དང་། དེ་ནས་ཕ་ཏ་རཱ་རུ་བསླེབས་སོ།

༢ དེར་ཕེ་ནི་ཀེ་རུ་ཤར་རེ་འགྲོ་བའི་གྲུ་ཞིག་ཐོབ་ནས་ང་ཚོ་དེར་ཞོན་ནས།

༣ སིབ་རུས་མཐོང་སར་བསླེབས་ཤིང་དེ་གཡོན་ཕྱོགས་སུ་བཞག་ནས་སི་རི་ཡཱ་རུ་སོང་སྟེ། ཚོར་བྱ་བར་གྲུའི་ཟོང་འདོན་དགོས་པས་དེར་གྲུ་ལས་བབས་སོ།

༤ ཉེ་གནས་རྣམས་བཙལ་ནས་དེར་ཞག་བདུན་བསྡད་དོ། དེ་ཚོས་ཐུགས་ཉིད་ཀྱི་ངང་ནས་པའུ་ལུ་་ཡེ་རུ་ཤ་ལེམ་དུ་མ་ཕེབས་ཤིག་ཞུས་ཀྱང་།

༥ ཞག་དེ་ཚང་ནས་ང་ཚོ་ལམ་དུ་ཞུགས་པ་ལས། དེ་ཚོ་རང་གི་ཆུང་མ་དང་ཕྲུ་གུ་དང་བཅས་པས་གྲོང་ཁྱེར་གྱི་ཕྱི་རོལ་བར་དུ་ང་ཚོ་ལ་སྐྱེལ་མ་བྱས་ནས། རྒྱ་མཚོའི་འགྲམ་དུ་པུས་མོ་ས་ལ་བཙུགས་ཤིང་སྨོན་ལམ་བཏབ་བོ།

༦ དེ་ནས་ཕན་ཚུན་ཕྱི་ཕྱག་འཚལ་ནས་ང་ཚོ་གྲུའི་ནང་དུ་ཞུགས་ཤིང་དེ་ཚོ་ཁྱིམ་དུ་ཕྱིར་ལོག་གོ།

༧ ཚོར་ནས་པེ་ཏོ་ལེ་མཱར་བསླེབས་ཏེ་སྤུན་རྣམས་ལ་ཕྱག་བྱས་ཤིང་། ཞག་གཅིག་དེ་ཚོ་དང་མཉམ་དུ་བསྡད་དོ།

༨ དེའི་སང་ཉིན་ཕྱིན་ཏེ་ཀེ་སར་ཡཱ་རུ་བསླེབས་ནས་ཆུ་ཐོག་གི་འགྲུལ་ཟིན་ཏོ། དེར་ཆོས་བཤད་མཁན་བདུན་པོའི་ནང་ནས་ཕི་ལིབ་ཀྱི་ཁྱིམ་དུ་ཞུགས་ཤིང་ཁོ་དང་མཉམ་དུ་བསྡད་དོ།

༩ ཁོ་ལ་མངོན་ཤེས་དང་ལྡན་པའི་བུ་མོ་ན་ཆུང་མ་བཞི་ཡོད་དོ།

༡༠ ང་ཚོ་དེར་ཞག་ཁ་ཤས་བསྡད་པའི་ཚེ། ལུང་སྟོན་པ་ཨ་ག་བུ་བྱ་བ་ཞིག་ཡ་ཧུ་དཱ་ནས་དེར་བསླེབས་ཏེ།

༡༡ ང་ཚོའི་རྩར་འོངས་ཏེ་པའུ་ལུའི་སྐུ་རགས་བླངས་ནས། ཁོ་རང་གི་རྐང་ལག་བཅིངས་ཏེ། འདི་སྐད་དུ། སྐ་རགས་འདིའི་བདག་པོ་ནི་ཡ་ཧུ་དཱ་པས་ཡེ་རུ་ཤ་ལེམ་དུ་འདི་ལྟར་བཅིངས་ཏེ་ཕྱི་པའི་ལག་ཏུ་གཏད་པར་འགྱུར་ཞེས་དམ་པའི་ཐུགས་ཉིད་ཀྱིས་གསུང་ངོ་ཞེས་སྨྲས་པ་ཐོས་ནས།

༡༢ ང་ཚོ་དང་ཡུལ་དེའི་མི་ཚོས་ཁོང་ཡེ་རུ་ཤ་ལེམ་དུ་མི་ཕེབས་པའི་ཕྱིར་ཞུས་སོ།

༡༣ པའུ་ལུས་བཀའ་ལན་དུ། ཁྱེད་ངུ་ཞིང་ངའི་སྙིང་གས་པར་བྱེད་པ་དེ་ཅི་ཡིན། ང་ནི་གཙོ་བོ་ཡེ་ཤུའི་མཚན་གྱི་དོན་དུ་འཆིང་བར་འགྱུར་བ་མ་ཟད་ཡེ་རུ་ཤ་ལེམ་དུ་སྲོག་གཏོང་བ་ལའང་གྲལ་སྒྲིག་ཡོད་གསུངས་པས།

༡༤ ཐུགས་བསམ་དེ་ལས་ཁོང་བཟློག་མ་ནུས་པས། གཙོ་བོའི་དགོངས་པ་བཞིན་དུ་གྱུར་ཅིག་ཅེས་སྨྲས་ནས་ཁ་རོག་བསྡད་དོ།

༡༥ དེའི་རྗེས་སུ་ང་ཚོས་ལམ་ཆས་རྣམས་བསྒྲིགས་ནས་ཡེ་རུ་ཤ་ལེམ་དུ་སོང་ངོ་།

༡༦ ཀེ་སར་ཡཱ་ནས་ཉེ་གནས་ཁ་ཤས་ཀྱང་ང་ཚོ་མཉམ་འོངས་ནས། བྲང་ས་ལ་སྔོན་གྱི་ཉེ་གནས་ཡིན་པའི་སིབ་རུས་པ་མ་ན་སོན་གྱི་ཁྱིམ་དུ་ཁྲིད་དོ༎

༡༧ ང་ཚོ་ཡེ་རུ་ཤ་ལེམ་དུ་བསླེབས་པ་དང་། སྤུན་ཚོས་ང་ཚོར་དགའ་བཞིན་དུ་བསུས་བྱུང་།

༡༨ དེའི་སང་ཉིན་པའུ་ལུ་ང་ཚོ་དང་བཅས་ཡ་ཀོབ་ཀྱི་རྩར་ཕེབས་ནས། རྒན་མི་ཐམས་ཅད་དེར་འཛོམས་སོ།

༡༩ དེ་ཚོར་ཕྱག་མཛད་ནས། ཉིད་ཀྱི་ཞབས་ཏོག་གི་སྒོ་ནས་ཕྱི་པའི་ནང་དུ་དཀོན་མཆོག་གིས་ཇི་མཛད་པ་རྣམས་རིམ་བཞིན་དུ་ཞུས་སོ།

༢༠ ཁོང་ཚོས་དེ་གསན་ནས་དཀོན་མཆོག་ལ་བསྟོད་བསྔགས་ནས་ཁོང་ལ། ཡ་ཧུ་དཱ་པའི་ནང་ནས་ཁྲི་ཁྲག་འདི་ཙམ་ཞིག་དད་པར་གྱུར་པ་སྤུན་ཁྱེད་ཀྱིས་གཟིགས་སོ། དེ་ཐམས་ཅད་བཀའ་ཁྲིམས་ལ་བརྩོན་པ་ཤ་སྟག་གོ།

༢༡ ཁྱེད་ཀྱིས་ཕྱི་པའི་ཁྲོད་ཀྱི་ཡ་ཧུ་དཱ་པ་རྣམས་ལ། བུའི་མདུན་ལྤགས་མ་གཅོད་དང་། མོ་ཤེའི་ཁྲིམས་བཞིན་མ་འགྲུལ་ཞེས་ཟེར་ཞིང་། མོ་ཤེ་སྤང་བའི་བསླབ་བྱ་གཏོང་ངོ་ཞེས་དེ་ཚོས་ཐོས་འདུག་པས།

༢༢ ཁྱེད་འདིར་བསླེབས་པ་དེ་ཚོས་ཚོར་ངེས་པས་ང་ཚོས་ཅི་བྱ།

༢༣ དེའི་ཕྱིར་ང་ཚོས་སྨྲ་བ་བཞིན་དུ་མཛོད་ཅིག འདིར་དམ་བཅའ་བླངས་པའི་མི་བཞི་ཡོད།

༢༤ དེ་ཚོ་འཁྲིད་ལ་ཁྱེད་ཀྱང་གཙང་སྦྲ་བྱེད་ཅིང་དེ་ཚོའི་སྐྲ་འབྲེག་པའི་གཏོང་སྒོའང་གནོང་ཞིག དེ་ནས་ཐམས་ཅད་ཀྱིས་ཁྱེད་ཀྱི་སྐོར་དུ་ཐོས་པའི་གཏམ་རྣམས་འཆོལ་བ་ཡིན་པ་མ་ཟད། ཁྱེད་ཀྱང་བཀའ་ཁྲིམས་སྲུང་བ་ཤེས་པར་འགྱུར་རོ།

༢༥ དད་པར་གྱུར་པའི་ཕྱི་པ་རྣམས་ལ། ཁྲག་དང་། དབུགས་བསུབས་པའི་ཤ་དང་། སྐུ་འདྲ་ལ་ཕུལ་བའི་རྫས་དང་། ལོག་གཡེམ་སྤོང་དགོས་སོ་ཞེས་ཐག་བཅད་ནས་ཡི་གེ་བཏང་བ་ཡིན་ཅེས་གསུངས་སོ།

༢༦ དེ་ནས་པའུ་ལུས་མི་དེ་རྣམས་ཁྲིད་དོ། དེའི་སང་ཉིན་དེ་རྣམས་དང་མཉམ་དུ་གཙང་སྦྲའི་བྱ་བ་མཛད་ཅིང་མཆོད་ཁང་དུ་ཕེབས་ནས། རེ་རེའི་ཕྱིར་དུ་མཆོད་པ་དབུལ་བ་དང་། གཙང་སྦྲ་འགྲུབ་པའི་ཞག་གི་གནས་ཚུལ་གནང་ངོ་༎

༢༧ ཞག་བདུན་ཚང་ལ་ཁད་ལ་ཨ་སི་ཨ་ནས་ཡིན་པའི་ཡ་ཧུ་དཱ་པ་ཚོས་ཁོང་མཆོད་ཁང་ན་མཐོང་ནས།

༢༨-༢༩ སྔོན་དུ་གྲོང་ཁྱེར་ན་པའུ་ལུ་་ཨེ་ཕེ་སུ་པ་ཏྲོ་ཕི་མུ་དང་མཉམ་དུ་མཐོང་བས། མི་དེ་པའུ་ལུས་མཆོད་ཁང་དུ་ཁྲིད་པ་ཡིན་བསམས་པས། མི་ཚོགས་དཀྲུགས་ནས། སྐད་ཆེན་པོས། ཨིས་ར་ཨེལ་པ་རྣམས་རོགས་བྱོས་ཤིག ཡུལ་ཀུན་ཏུ་མི་ཐམས་ཅད་ལ་བསླབ་ཅིང་། ང་ཚོའི་མི་སྡེ་དང་བཀའ་ཁྲིམས་དང་གནས་འདི་ལ་དགྲ་བྱེད་པའི་མི་འདི་ཡིན། དེ་མ་ཟད་ཁོས་ཧེལ་ལེན་པ་མཆོད་ཁང་གི་ནང་དུ་ཁྲིད་དེ་གནས་དམ་པ་འདི་མི་གཙང་བར་བྱས་སོ་སྨྲ་ཞིང་ཁོང་བཟུང་ངོ་།

༣༠ གྲོང་ཁྱེར་ཡོངས་འཁྲུགས་ནས། མི་ཚོགས་ལྷན་ཅིག་ཏུ་བརྒྱུག་ཅིང་པའུ་ལུ་བཟུང་ནས། མཆོད་ཁང་གི་ཕྱི་རོལ་དུ་དྲུད་དེ་འཕྲལ་དུ་སྒོ་རྣམས་རྒྱབ་བོ།

༣༡ པའུ་ལུ་གསོད་པར་བརྩམ་པའི་ཚེ། དམག་མིའི་སྟོང་དཔོན་ལ་ཡེ་རུ་ཤ་ལེམ་ཡོངས་འཁྲུགས་པའི་ལོན་བསླེབས་ཏེ།

༣༢ འཕྲལ་དུ་དམག་མི་དང་བརྒྱ་དཔོན་རྣམས་ཁྲིད་ནས་དེ་ཚོའི་རྩར་བརྒྱུགས་སོ། སྟོང་དཔོན་དང་དམག་མི་མཐོང་ནས་པའུ་ལུ་ལ་བརྡུང་འཕྲོ་བཅད་དོ།

༣༣ སྟོང་དཔོན་འོངས་ནས་པའུ་ལུ་བཟུང་སྟེ་ལྕགས་སྒྲོག་གཉིས་ཀྱིས་འཆིང་བའི་བཀའ་སྩལ་ནས། མི་འདི་སུ་ཡིན། ཉེས་པ་ཅི་བྱས་ཞེས་དྲིས་པ་དང་།

༣༤ མི་ཚོགས་ཀྱི་ནང་ནས་ལ་ལས་སྐད་ཆེན་པོས་གཏམ་གཅིག་སྨྲས། ལ་ལས་ཡང་གཏམ་གཅིག་སྨྲས་པས། ཀུ་སྒྲའི་རྐྱེན་གྱིས་རྒྱུ་ངེས་པར་མ་ཤེས་ཏེ། ཁོ་རྫོང་དུ་ཁྲིད་ཅིག་ཅེས་བསྒོས་སོ།

༣༥-༣༦ ཁོང་ཚོའི་རྒྱབ་ནས་མི་ཚོགས་ཀྱིས་མི་དེ་མེད་པར་བྱོས་ཞེས་ཀུ་སྒྲ་བྱེད་ཅིང་འཚངས་པས། པའུ་ལུ་ཐེམ་སྐས་ཀྱི་འགྲམ་དུ་བསླེབས་པའི་ཚེ། དམག་མིས་ཁོང་འཁུར་དགོས་སོ༎

༣༧ རྫོང་ནང་བཅུག་ལ་ཁད་དུ་ཁོང་གིས་སྟོང་དཔོན་ལ། ཁྱེད་ལ་ཇི་ཞིག་ཞུ་བར་རུང་ངམ་གསུངས་པ་དང་། དེས་ཁྱོད་ཀྱིས་ཧེལ་ལེན་སྐད་ཤེས་སམ།

༣༨ ཉེ་ཆར་ངོ་ལོག་ལང་ཞིང་འབྲོག་སྟོང་ན་མི་གསད་བཞི་སྟོང་ཁྲིད་པའི་མི་སེར་པ་དེ་ཁྱོད་མ་ཡིན་ནམ་སྨྲས་སོ།

༣༩ པའུ་ལུས་ལན་དུ། ང་ནི་ཀི་ལིག་ཡུལ་གྱི་གྲོང་ཁྱེར་གྲགས་པ་ཅན་ཏར་སུ་རུ་གནས་པའི་ཡ་ཧུ་དཱ་པ་ཡིན་ནོ། མི་ཚོགས་ལ་གཏམ་ཞིག་བྱེད་པའི་གནང་བ་ཞུའོ་གསུངས་པས།

༤༠ སྟོང་དཔོན་གྱིས་གནང་སྟེ། པའུ་ལུ་ཐེམ་སྐས་ཀྱི་ཁར་བཞེངས་ནས་མི་ཚོགས་ལ་ཕྱག་བརྡ་མཛད་པ་དང་། ཐམས་ཅད་ཁ་རོག་བསྡད་དོ། ཁོང་གིས་ཨིབ་རིའི་སྐད་དུ་གསུངས་སོ༎

༢༢

ཡབ་དང་སྤུན་རྣམས། ངས་ཁྱེད་ཚོའི་དྲུང་བཤད་པའི་རྒྱུ་རྐྱེན་ལ་གསན་པར་མཛོད་གསུངས་པ་དང་།

༢ ཁོང་གིས་ཨིབ་རིའི་སྐད་དུ་གསུང་བ་དེ་རྣམས་ཀྱིས་ཐོས་ནས་ལྷག་པར་ཅ་ཅོ་མེད་པར་གྱུར་ཏོ།

༣ ཁོང་གིས་གསུངས་པ། ང་ནི་ཡ་ཧུ་དཱ་པ་ཡིན་ཏེ། ཀི་ལིག་ཡུལ་གྱི་གྲོང་ཁྱེར་ཏར་སུ་རུ་སྐྱེས་ནས། རྒྱལ་ས་དེ་རུ་སྐྱེད་སྲིངས་ཏེ། ག་མ་ལི་ཨེལ་གྱི་ཞབས་དྲུང་དུ་ང་ཚོའི་ཕ་མེས་ཀྱི་ཆོས་ཁྲིམས་དམ་པོ་བཞིན་དུ་བསླབས་ཤིང་། ཁྱེད་ཐམས་ཅད་དེ་རིང་དཀོན་མཆོག་གི་ཆོས་ལ་བརྩོན་པ་བཞིན་ངས་ཀྱང་བརྩོན་པ་ཡིན།

༤ ངས་ལམ་འདི་ལ་འཚེ་ཞིང་སྐྱེས་པ་དང་བུད་མེད་རྣམས་བཅིངས་ཏེ་བཙོན་དུ་བཅུག་པ་མ་ཟད་བསད་བཅུག་པའང་ཡིན།

༥ བླ་ཆེན་དང་རྒན་མི་ཐམས་ཅད་ངའི་དཔང་པོ་ཡིན། ངས་ཁོང་ཚོ་ནས་ད་མཱ་སེག་གི་སྤུན་ཚོའི་མིང་དུ་ཡི་གེ་བླངས་ཏེ། དེར་གནས་བ་རྣམས་བཅིངས་ནས། ཆད་པ་གཅོད་པའི་ཕྱིར་ཡེ་རུ་ཤ་ལེམ་དུ་འཁྲིད་པའི་དོན་དུ་ད་མཱ་སེག་ཏུ་སོང་བ་ཡིན།

༦ ད་མཱ་སེག་དང་ཉེ་བར་བསླེབས་ཙ་ན། ཉིན་གུང་ཙམ་ལ་གློ་བུར་དུ་ངའི་ཕྱོགས་བཞིར་ནམ་མཁའ་ལས་འོད་ཆེན་པོ་ཤར་བས།

༧ ང་ས་ལ་གྱེལ་བ་དང་། སྒྲ་ཞིག་གིས། ཤ་ཨུལ། ཤ་ཨུལ། ཁྱོད་ཀྱིས་ང་ལ་ཅིའི་ཕྱིར་འཚེ་ཞེས་གསུངས་པ་ཐོས་སོ།

༨ ངས་ཁྱེད་སུ་ལགས་ཞུས་པ་དང་། ང་ནི་ཁྱོད་ཀྱིས་འཚེ་བའི་ན་ཙཱ་རེད་པ་ཡེ་ཤུ་དེ་ཡིན་ནོ་ཞེས་གསུངས་སོ།

༩ ངའི་ལམ་གྲོགས་ཚོས་འོད་དེ་མཐོང་ཡང་ང་ལ་གསུང་མཁན་གྱི་གསུང་དེ་མ་ཐོས་སོ།

༡༠ གཙོ་བོ་ངས་ཅི་བྱ་ཞུས་པ་དང་། གཙོ་བོས་ང་ལ། ལོངས་ལ་ད་མཱ་སེག་ཏུ་སོང་ཞིག་དང་། དེར་ཁྱོད་ཀྱིས་ཅི་བྱེད་དགོས་པ་བསྟན་པར་འགྱུར་ཞེས་གསུངས་བྱུང་།

༡༡ འོད་དེའི་གཟི་བརྗིད་ཀྱིས་ངའི་མིག་མཐོང་མི་ནུས་པར་གྱུར་པས། ལམ་གྲོགས་ཚོས་ངའི་ལག་པ་ནས་ཁྲིད་དེ་ད་མཱ་སེག་ཏུ་བསླེབས་སོ།

༡༢ བཀའ་ཁྲིམས་བཞིན་དུ་ཆོས་པ་དང་། དེར་གནས་པའི་ཡ་ཧུ་དཱ་པ་ཐམས་ཅད་ཀྱིས་བསྟོད་པའི་སྐྱེས་བུ་ཨ་ནན་ཡཱ་བྱ་བ་ཞིག་བྱོན་ནས།

༡༣ ངའི་རྩར་བཞེངས་ཏེ་ང་ལ། སྤུན། ཤ་ཨུལ། ཁྱོད་ཀྱི་མིག་གཉིས་མཐོང་བར་གྱུར་ཅིག་ཅེས་གསུངས་མ་ཐག་ཏུ་ངས་ཁོང་མཐོང་བ་དང་།

༡༤ ཁོང་གིས་ང་ལ། ང་ཚོའི་ཕ་མེས་ཀྱི་དཀོན་མཆོག་གིས་ཁོང་རང་གི་ཐུགས་དགོངས་རྟོགས་ཤིང་། སྐྱེས་བུ་དྲང་པོ་དེ་མཇལ་ཏེ། ཁོང་གི་ཞལ་ནས་གསུང་ཐོས་པའི་ཕྱིར་ཁྱོད་བསྐོས་པར་མཛད་དོ།

༡༥ ཁྱོད་ནི་གང་མཐོང་བ་དང་ཐོས་པའི་སྐོར་མི་ཐམས་ཅད་ལ་ཁོང་གི་དཔང་པོ་བྱེད་མཁན་ཡིན་པས།

༡༦ ད་ཅི་ལ་འགོར་བར་བྱེད། ལོངས་ལ་ཁྲུས་གསོལ་བླངས་ནས། ཁོང་གི་མཚན་བརྗོད་ཅིང་ཁྱོད་ཀྱི་སྡིག་པ་རྣམས་ཁྲུས་ཤིག་གསུངས་བྱུང་།

༡༧ དེའི་རྗེས་སུ་ང་ཡེ་རུ་ཤ་ལེམ་དུ་ལོག་འོངས་ནས། མཆོད་ཁང་ན་སྨོན་ལམ་འདེབས་པས། སེམས་མཉམ་བཞག་གི་ངང་ནས།

༡༨ ངས་གཙོ་བོ་མཇལ་ཏེ་ཁོང་གིས། ཁྱོད་ཀྱིས་ང་ལ་དཔང་པོ་བྱེད་པར་འདི་ཚོས་མི་བརྩི་བས། མྱུར་དུ་ཡེ་རུ་ཤ་ལེམ་ནས་ཐོན་ཏེ་སོང་གསུངས་པ་དང་།

༡༩ གཙོ་བོ་ལགས། ཁྱེད་ལ་དད་པ་བྱེད་མཁན་ཚོར་ངས་འདུ་ཁང་དག་ནང་བརྡུང་ཞིང་བཙོན་དུ་བཅུག་པ་དང་།

༢༠ ཁྱེད་ཀྱི་དཔང་པོ་སེ་ཏེ་ཕན་བཀྲོངས་སྐབས་སུ་ངའང་དེར་ཡོད་ཅིང་ཁ་འཆམ་སྟེ། ཁོང་གསོད་མཁན་རྣམས་ཀྱི་གོས་སྲུངས་པ་དེ་ཚོས་ཤེས་སོ་ཞུས་པས།

༢༡ ཁོང་གིས། སོང་ཞིག ངས་ཁྱོད་རིང་པོར་ཕྱི་པ་རྣམས་ཀྱི་རྩར་རྫོང་བར་བྱ་ཞེས་བཀའ་སྩལ་ཏོ་ཞེས་གསུངས་སོ༎

༢༢ མི་རྣམས་ཀྱིས་ཚིག་དེ་དག་གསུང་བའི་བར་དུ་ཉན་ནས། དེ་ནས་སྐད་ཆེན་པོས། མི་འདི་འདྲ་ཞིག་གསོན་པོར་བཞག་མི་འོས་པས། གསོད་ཅིག

༢༣ ཅེས་འབོད་བསྒྲགས་ཤིང་། རང་གི་གོས་རྣམས་གཡབ་ཅིང་ཐལ་བ་གཏོར་བ་དང་།

༢༤ སྟོང་དཔོན་གྱིས། མི་འདི་རྫོང་དུ་ཁྲིད་ལ་རྟ་ལྕག་ཞུས་ནས། མི་ཚོས་ཀུ་སྒྲ་འདི་འདྲ་བྱེད་པའི་རྒྱུ་ཅི་ཡིན་དྲིས་ཤིག་ཅེས་བསྒོས་སོ།

༢༥ དེ་ཚོས་རྟ་ལྕག་གཞུ་ཕྱིར་ཁོང་བཅིངས་པ་དང་། པའུ་ལུས་མདུན་དུ་ཡོད་པའི་བརྒྱ་དཔོན་ལ། ཉེས་པ་མ་བརྟག་པར་རོ་མཱ་པའི་མི་རྩ་ཞིག་ལ་རྟ་ལྕག་གཞུ་ཆོག་གམ།

༢༦ ཞེས་གསུངས་པ་བརྒྱ་དཔོན་གྱིས་ཐོས་པས་སྟོང་དཔོན་གྱི་རྩར་སོང་ནས། མི་འདི་ནི་རོ་མཱ་པའི་མི་རྩ་ཡིན་པས་ཁྱེད་ཀྱིས་ཅི་མཛད་སྨྲས་པ་དང་།

༢༧ སྟོང་དཔོན་འོངས་ཏེ། ཁྱོད་རོ་མཱ་པའི་མི་རྩ་ཡིན་ནམ་ཤོད་ཅིག་ཞུས་པས། ཁོང་གིས་ང་ཡིན་གསུངས་སོ།

༢༨ སྟོང་དཔོན་གྱིས་ངས་དངུལ་མང་པོ་བཅལ་ནས་རོ་མཱ་པའི་མི་རྩ་གྱུར་པ་ཡིན་ཞུས་པས། པའུ་ལུས་ང་སྐྱེས་དུས་ནས་ཡིན་གསུངས་སོ།

༢༩ དེ་མ་ཐག་ཏུ་ཁོང་ལ་བརྡུང་བར་བརྩམ་པ་རྣམས་སོང་ངོ་། སྟོང་དཔོན་ཡང་ཁོང་རོ་མཱ་པའི་མི་རྩ་ཡིན་པར་ཤེས་ནས་བཅིངས་པ་དེ་ལ་འཇིགས་སོ༎

༣༠ དེའི་སང་ཉིན་ཡ་ཧུ་དཱ་པས་ཁོང་ལ་སྐྱོན་བཏགས་པའི་རྒྱུ་མཚན་བརྟག་པར་འདོད་དོ། ཁོང་བཀྲོལ་ནས། བླ་ཆེན་དང་གྲོས་མི་ཐམས་ཅད་འཛོམ་ཕྱིར་བསྐོས་ནས། པའུ་ལུ་དེར་ཁྱེར་ཏེ། དེ་ཚོའི་མདུན་དུ་བཞག་གོ།

༢༣

པའུ་ལུས་གྲོས་མི་རྣམས་ལ་སྤྱན་ཕུར་ཚུགས་སུ་གཟིགས་ནས། སྤུན་རྣམས། དེ་རིང་གི་བར་དུ་དཀོན་མཆོག་གི་ཞལ་ངོར་ངས་ཀུན་སློང་བཟང་པོར་སྤྱད་པ་ཡིན་གསུངས་པ་དང་།

༢ བླ་ཆེན་ཨ་ནན་ཡཱས་ཁོང་གི་དྲུང་དུ་ཡོད་པ་ཚོར། ཁོའི་ཁར་བརྡུངས་ཤིག་བསྒོས་པ་དང་།

༣ པའུ་ལུས། དཀར་རྩི་བསྐུས་པའི་རྩིག་པ་འདྲ་བར་ཁྱོད། ཁྱོད་ལ་དཀོན་མཆོག་གིས་བརྡུང་ཡོང་། བཀའ་ཁྲིམས་བཞིན་དུ་ངའི་ཞལ་ཆེ་གཅོད་པར་བསྡད་དེ། བཀའ་ཁྲིམས་དང་མི་མཐུན་པར་ང་ལ་རྡུང་བར་བསྒོའམ་གསུངས་སོ།

༤ མདུན་ལ་ཡོད་པ་ཚོས་ཁྱོད་ཀྱིས་དཀོན་མཆོག་གི་བླ་ཆེན་ལ་སྨད་དམ་ཟེར་བས།

༥ པའུ་ལུས་ངས་ཁོང་བླ་ཆེན་ཡིན་པར་མ་ཤེས། མི་སྡེའི་དཔོན་པོ་ལ་མ་སྨད་ཅེས་བྲིས་འདུག་གསུངས་སོ།

༦ པའུ་ལུས་དེ་ཚོ་ཁག་གཅིག་སད་དུ་ཀི་པ་དང་ཁག་གཅིག་ཕ་རུ་ཤི་པ་ཡིན་པར་མཁྱེན་ཏེ། སྐད་ཆེན་པོས་གྲོས་མི་ཚོར་སྤུན་རྣམས། ང་ནི་ཕ་རུ་ཤི་པའི་བུ། ཕ་རུ་ཤི་པ་ཞིག་ཡིན། གཤིན་པོ་རྣམས་ལང་བའི་རེ་བའི་སྐོར་དུ་ང་ལ་རྩོད་པ་བྱེད་དོ།

༧ ཞེས་གསུངས་པ་དང་། ཕ་རུ་ཤི་པ་དང་སད་དུ་ཀི་པའི་བར་ལ་མི་མཐུན་པ་བྱུང་སྟེ། ཚོགས་ནང་དབྱེན་པ་བྱུང་ངོ་།

༨ སད་དུ་ཀི་པས་གཤིན་པོ་ལང་བ་དང་། ཕོ་ཉ་དང་། སེམས་ཉིད་མེད་ཟེར་རོ། ཕ་རུ་ཤི་པས་ཡོད་ཟེར་རོ།

༩ ཅ་ཅོ་ཆེན་པོ་ལངས་ཏེ། ཕ་རུ་ཤི་པ་མཁན་པོ་རེ་ལངས་ནས་བརྩོད་པ་བྱེད་ཅིང་། ང་ཚོར་མི་འདིའི་ནང་སྐྱོན་ཅིའང་མི་རྙེད་དེ། སེམས་ཉིད་དམ་ཕོ་ཉས་གསུང་སྲིད་སྨྲས་སོ།

༡༠ དབྱེན་པ་དེ་དྲག་ཏུ་སོང་བ་དང་། པའུ་ལུ་ཚལ་བུར་གཏོང་ཉེན་འདུག་བསམས་ནས། སྟོང་དཔོན་གྱིས་དམག་མི་རྣམས་ལ། སོང་ལ་དེ་ཚོའི་དཀྱིལ་ནས་ཁོ་དབང་ཤུགས་ཀྱིས་ཁྱེར་ཏེ་རྫོང་དུ་ཁྲིད་ཅིག་ཅེས་བསྒོས་སོ༎

༡༡ དེའི་མཚན་ལ་ཁོང་གི་མདུན་དུ་གཙོ་བོ་བྱོན་ནས། སེམས་ལྷོད་དེར་སྡོད། ཁྱོད་ཀྱིས་ཡེ་རུ་ཤ་ལེམ་དུ་ང་ལ་དཔང་པོ་བྱས་པ་ལྟར། རོ་མཱ་རུའང་དཔང་པོ་བྱེད་དགོས་གསུངས་སོ༎

༡༢ ནམ་ལངས་ནས་ཡ་ཧུ་དཱ་པ་ཚོས། པའུ་ལུ་མ་བསད་པའི་བར་དུ་ཁ་ཟས་ཀྱང་མི་ཟ། ཆུའང་མི་འཐུང་ཞེས་མནའ་བསྐྱལ་ཏོ།

༡༣ གྲོས་ངན་འདི་བཤམས་པའི་མི་བཞི་བཅུ་ལྷག་གོ།

༡༤ དེ་ཚོས་བླ་ཆེན་དང་རྒན་མིའི་རྩར་སོང་ནས། པའུ་ལུ་མ་བསད་པའི་བར་དུ་ཅིའང་མི་ཟ་ཞེས་མནའ་བསྐྱལ་ནས་དམ་བཅའ་བྱས་པ་ཡིན།

༡༥ དེའི་ཕྱིར་ཁྱེད་དང་གྲོས་མི་ཚོས། མི་དེའི་རྒྱུ་རྐྱེན་ལ་ཞིབ་དཔྱོད་གཏོང་ཁུལ་བྱས་ཏེ་འདིར་འཁྲིད་དགོས་ཞེས་སྟོང་དཔོན་ལ་ལོན་སྐུར་བར་མཛོད་ཅིག ཁོ་འདིར་མ་བསླེབ་པའི་སྔོན་དུ་གསོད་པར་བྱའོ་ཞེས་ཟེར་ཏོ།

༡༦ པའུ་ལུའི་སྲིང་མོའི་བུས་དེ་ཚོ་འཇབ་ཡོད་པའི་གཏམ་ཐོས་པས། རྫོང་དུ་སོང་ནས་པའུ་ལུ་ལ་ཞུས་སོ།

༡༧ ཁོང་གིས་བརྒྱ་དཔོན་ཞིག་ལ། ཁྱེའུ་འདི་ལ་ཞུ་རྒྱུ་ཞིག་འདུག་པས། སྟོང་དཔོན་གྱི་དྲུང་དུ་ཁྲིད་ཅིག་གསུངས་པས།

༡༨ ཁོས་ཁྱེའུ་དེ་སྟོང་དཔོན་གྱི་རྩར་ཁྲིད་དེ། བཙོན་པ་པའུ་ལུས་ཁྱེའུ་འདི་ལ་ཞུ་རྒྱུ་ཞིག་འདུག་པས། ཁྱེད་ཀྱི་དྲུང་དུ་ཁྲིད་ཕྱིར་ཞུས་བྱུང་སྨྲས་པ་དང་།

༡༩ སྟོང་དཔོན་གྱིས་ཁྱེའུའི་ལག་པ་ནས་བཟུང་སྟེ་ཟུར་དུ་ཁྲིད་ཅིང་། ང་ལ་ལབ་རྒྱུ་ཡོད་པ་དེ་གང་ཡིན་ཞེས་ཕག་ཏུ་དྲིས་པས་དེས།

༢༠ ཡ་ཧུ་དཱ་པ་ཚོས་པའུ་ལུའི་རྒྱུ་རྐྱེན་སྐྱར་དུ་ཞིབ་དཔྱོད་གཏོང་ཁུལ་བྱས་ནས། སང་ཉིན་གྲོས་མིའི་དྲུང་དུ་འཁྲིད་ཕྱིར་ཁྱེད་ལ་ཞུ་བར་ཁ་འཆམ་པ་ཡིན།

༢༡ འོན་ཀྱང་དེ་ཚོ་ནས་མི་བཞི་བཅུ་ལས་ལྷག་པས། པའུ་ལུ་མ་བསད་པའི་བར་དུ་ཁ་ཟས་ཀྱང་མི་ཟ་ཆུ་ཡང་མི་འཐུང་བའི་མནའ་བསྐྱལ་ནས། ཁྱེད་ཀྱི་དགོངས་འཁྲོལ་གནང་བར་སྒུག་ཅིང་གྲལ་བསྒྲིག་འདུག་པས། དགོངས་པ་མི་གནང་བ་ཞུ་ཞེས་ཞུས་སོ།

༢༢ སྟོང་དཔོན་གྱིས་ང་ལ་ལོན་འཁྱེར་བ་དེ་སུ་ལའང་མ་འཆད་ཅེས་བསྒོས་ནས་ཁྱེའུ་བཏང་ངོ་༎

༢༣ དེ་ནས་བརྒྱ་དཔོན་གཉིས་བོས་ནས་དེ་དག་ལ། ཀེ་སར་ཡཱ་རུ་འགྲོ་བའི་ཕྱིར་ཕྱི་ཐོག་ཆུ་ཚོད་དགུ་པར་རྐང་དམག་ཉིས་བརྒྱ་དང་རྟ་དམག་བདུན་ཅུ་དང་། མདུང་པ་ཉིས་བརྒྱ་གྲབ་ཤོམས་ཤིག

༢༤ པའུ་ལུའི་ཕྱིར་ཞོན་པའང་བཤམས་ནས། དེ་བརྟན་པོར་སྤྱི་ཁྱབ་ཕེ་ལིག་གི་དྲུང་དུ་སྐྱོལ་ཞིག་ཅེས་བསྒོས་སོ།

༢༥ ཡང་ཞུ་ཡིག་འདི་བྲིས་སོ།

༢༦ མི་རྗེ་སྤྱི་ཁྱབ་ཕེ་ལིག་གི་དྲུང་དུ། ཀ་ལོ་དིའུ་ལི་སི་ཨ་ནས་ཕྱག་འབུལ་ལོ།

༢༧ མི་འདི་ཡ་ཧུ་དཱ་པས་བཟུང་སྟེ་གསོད་པར་བརྩམས་པ་ལས། ཁོ་རོ་མཱ་པའི་མི་རྩ་ཡིན་པར་ཐོས་ཏེ། ང་དམག་མི་དང་བཅས་པ་དེར་སོང་ཞིང་དེ་ཚོའི་ལག་ནས་བསྐྱབས་པ་ཡིན།

༢༨ དེ་རྣམས་ཀྱིས་སྙད་བཏགས་པའི་རྒྱུ་མཚན་རྟོགས་པར་འདོད་དེ་ཁོ་དེ་ཚོའི་གྲོས་ཚོགས་སུ་ཁྲིད་ནས།

༢༩ དེ་ཚོའི་ཆོས་ཁྲིམས་ཀྱི་སྐོར་ཞིག་མ་གཏོགས། གསོད་པའམ་བཙོན་དུ་འཇུག་པར་ཐུག་པའི་ཉེས་སྐྱོན་འགེལ་རྒྱུ་མེད་པར་ངས་ཤེས་སོ།

༣༠ ཁོ་གསོད་པའི་གྲོས་ངན་གྱི་ལོན་འབྱོར་འཕྲལ་དུ་ཁོ་ཁྱེད་ཀྱི་དྲུང་དུ་བཏང་ནས། སྐྱོན་འགེལ་མི་ཚོ་ལའང་ཁྱེད་ཀྱི་དྲུང་དུ་སོང་ལ་ཁོ་ལ་རྩོད་པ་རྒྱབ་དགོས་ཞེས་བསྒོས་པ་ཡིན། ཞེས་བྲིས་སོ༎

༣༡ སྟོང་དཔོན་གྱི་བཀའ་བཞིན་དམག་མི་རྣམས་ཀྱིས་པའུ་ལུ་མཚན་ལ་ཨན་ཏི་ཕཱ་ཏྲི་རུ་བསྐྱལ་ཏོ།

༣༢ དེའི་སང་ཉིན་རྟ་དམག་རྣམས་ཁོང་དང་མཉམ་དུ་འགྲོ་བའི་ཕྱིར་བཞག་ནས་གཞན་རྣམས་རྫོང་དུ་ལོག་གོ།

༣༣ རྟ་དམག་ཀེ་སར་ཡཱ་རུ་བསླེབས་པ་དང་། སྤྱི་ཁྱབ་ལ་ཞུ་ཡིག་དེ་དང་མཉམ་པའུ་ལུའང་ཕུལ་ཏོ།

༣༤ ཁོང་གིས་ཡི་གེ་དེ་བཀླགས་ནས་པའུ་ལུ་ལ་ཡུལ་གང་ནས་ཡིན་དྲིས་པ་དང་། ཀི་ལིག་ནས་ཡིན་པ་ཐོས་ནས།

༣༥ ཁྱོད་ལ་སྐྱོན་འགེལ་མི་རྣམས་བསླེབས་པའི་ཚེ་གཤགས་བྱའོ་ཞེས་སྨྲས་ནས། པའུ་ལུ་་ཧེ་རོ་དཱེའི་ཕོ་བྲང་གི་བཙོན་ཁང་དུ་བཞག་པའི་བཀའ་གནང་ངོ་༎

༢༤

ཞག་ལྔའི་རྗེས་སུ་བླ་ཆེན་ཨ་ནན་ཡཱ་རྒན་མི་ཁ་ཤས་དང་། ཏེར་ཏུ་ལུ་བྱ་བའི་ཁ་པ་བཅས་འོངས་ཏེ། སྤྱི་ཁྱབ་ཀྱི་དྲུང་དུ་པའུ་ལུའི་སྐོར་དུ་རྩོད་པ་བཞག་གོ།

༢ ཁོང་བོས་པ་དང་། ཏེར་ཏུ་ལུས་སྐྱོན་འགེལ་ཞིང་འདི་སྐད་དུ།

༣ མི་རྗེ་ཕེ་ལིག་ལགས། ཁྱེད་ཀྱི་སྒོ་ནས་བདག་ཅག་ཞི་བདེ་ལ་རབ་ཏུ་ལོངས་སྤྱོད་ཅིང་། ཁྱེད་ཀྱི་ཐུགས་བསམ་རྒྱ་ཆེ་ཡིས་མི་བརྒྱུད་འདིའི་དོན་དུ་ཕྱོགས་ཀུན་ཏུ་གང་ས་ནས་སྐྱར་བཟོ་རྣམས་མཛད་པའི། བཀའ་དྲིན་དེའི་ཕྱིར་ཐུགས་རྗེ་ཆེ་ཞུའོ།

༤ ཁྱེད་ལྷག་པར་སྙན་སུན་མི་འཇུག་པའི་ཕྱིར། བདག་ཅག་རྣམས་ལ་ཐུགས་བརྩེ་བར་དགོངས་ཤིང་ཞུ་བའི་ཚིག་འགའ་ཞིག་གསན་དུ་གསོལ།

༥ མི་འདི་བསྟན་བཤིག་ཡིན་པ་དང་། ན་ཙཱ་རེད་པའི་ཆོས་ལུགས་ཀྱི་འགོ་བྱེད་དང་། ས་ཆེན་ལ་གནས་པའི་ཡ་ཧུ་དཱ་པ་ཐམས་ཅད་ཀྱི་ནང་དུ་དཀྲུགས་ཤིང་བྱ་མི་ཡིན་པ་མ་ཟད།

༦ མཆོད་ཁང་ཡང་མི་གཙང་བ་བྱེད་ཕྱིར་བསྙེགས་པས། ང་ཚོས་བཟུང་བ་ཡིན་ནོ།

༧ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༨ ཁྱེད་ཀྱིས་དེ་ལ་བཀའ་འདྲི་མཛད་ན། ང་ཚོས་སྐྱོན་འགེལ་བ་ཐམས་ཅད་མཁྱེན་པར་འགྱུར་རོ་ཞུས་པ་དང་།

༩ ཡ་ཧུ་དཱ་པ་ཚོས་ཀྱང་ཁ་མཐུན་པར་དེ་བཞིན་དུ་ལགས་སོ་ཞེས་ཞུས་སོ༎

༡༠ སྤྱི་ཁྱབ་ཀྱིས་པའུ་ལུ་ལ་གཏམ་བྱེད་པའི་ལག་བརྡ་བྱས་པས། ཁོང་གིས་ཞུ་ལན་དུ། ཁྱེད་ལོ་མང་པོ་ནས་མི་བརྒྱུད་འདིའི་ཁྲིམས་དཔོན་ལགས་པར་ངས་ཤེས་པས། ངས་དགའ་བཞིན་རྒྱུ་རྐྱེན་ཞུའོ།

༡༡ ཁྱེད་ཀྱིས་མཁྱེན་པར་འགྱུར་འོང་བས། ང་ཡེ་རུ་ཤ་ལེམ་དུ་བསྙེན་བཀུར་བྱེད་དུ་བསླེབས་ནས་ཞག་བཅུ་གཉིས་ལས་མ་སོང་།

༡༢ ངས་མཆོད་ཁང་དང་འདུ་ཁང་དང་རྒྱལ་སའི་ནང་སུ་ཞིག་དང་རྩོད་པ་དང་མི་ཚོགས་དཀྲུག་པར་ཁོང་ཚོས་མ་མཐོང་ངོ་།

༡༣ ད་ལྟ་ང་ལ་སྐྱོན་འགེལ་བའི་ཁུངས་ཀྱང་དེ་ཚོས་སྐྱེལ་བར་མི་ནུས་སོ།

༡༤ འོན་ཀྱང་ངས་མཐོལ་བ་ནི་འདི་ལྟེ། འདི་ཚོས་ལུགས་སོ་སོ་ཞེས་བཏགས་པའི་ལམ་དེ་བཞིན་དུ། ངས་ཕ་མེས་ཀྱི་དཀོན་མཆོག་ལ་བསྙེན་བཀུར་བྱེད་ཅིང་། བཀའ་ཁྲིམས་དང་ལུང་བསྟན་པའི་མདོ་ནང་བྲིས་པ་ལ་དད་པ་བྱེད་དོ།

༡༥ དྲང་པོ་དང་ལོག་པ་གཉིས་པོ་གསོན་པོར་ལང་བར་འགྱུར་བ་ལ་དེ་ཚོས་ཀྱང་རྩི་བ་ལྟར་ངས་ཀྱང་བརྩིས་ཤིང་དཀོན་མཆོག་ལ་རེ་བ་བྱེད་དོ།

༡༦ དེའི་ཕྱིར་དཀོན་མཆོག་དང་མི་ལ་བལྟས་ནས་རྟག་ཏུ་མནོངས་མེད་པར་སྤྱོད་པ་ལ་བརྩོན་པར་བྱེད་དོ།

༡༧ ལོ་ཁ་ཤས་ཀྱི་རྗེས་སུ་ངའི་མི་བརྒྱུད་ལ་སྦྱིན་པ་སྟེར་བ་དང་། མཆོད་པ་ཕུལ་དུ་འོངས་པས།

༡༨ དེ་ལྟར་བྱེད་པའི་ཚེ། མི་ཚོགས་དང་ཅ་ཅོ་ཅིའང་མེད་པར་ང་མཆོད་ཁང་ན་གཙང་སྦྲའི་ཆོ་ག་བསྒྲུབས་ཡོད་པ་དེ་ཚོས་མཐོང་ངོ་། མཐོང་མཁན་ནི་ཨ་སི་ཨ་པ་ཡ་ཧུ་དཱ་པ་ཁ་ཅིག་ཡིན།

༡༩ དེ་ཚོས་ང་ལ་སྐྱོན་འགེལ་རྒྱུ་ཡོད་ན་འདིར་ཁྱེད་ཀྱི་དྲུང་དུ་འོངས་ནས་ཁྲིམས་ཞུ་བར་རིགས་སོ།

༢༠-༢༡ དེ་མིན་ང་རྒན་མིའི་གྲོས་ཚོགས་སུ་ཁྲིད་སྐབས་སུ། ངས་ལངས་ནས་སྐད་ཆེན་པོས་གཤིན་པོ་རྣམས་ལང་བའི་སྐོར་ལ་ང་དེ་རིང་ཁྱེད་ཀྱི་དྲུང་དུ་ཁྲིམས་གཅོད་དོ་ཞེས་སྨྲས་པ་ལས་སྐྱོན་གཞན་ཡོད་ན་ཁོང་ཚོས་ཁྱེད་ལ་ཞུ་དགོས་ཞེས་གསུངས་སོ༎

༢༢ ཕེ་ལིག་ལ་ལམ་དེའི་རྒྱུས་ཞིབ་པར་ཡོད་པས། སྟོང་དཔོན་ལི་སི་ཨ་འདིར་འོང་བའི་ཚེ་ཁྱེད་ཀྱི་ཁྲིམས་ཐག་གཅོད་ངེས་ཞེས་སྨྲས་ནས་ཁྲིམས་བཤོལ་ཏོ།

༢༣ དེ་ནས་ཁོང་བཙོན་དམ་པོ་མེད་པར་བཞག་སྟེ། ཁོང་ལ་བལྟ་བའི་གཉེན་བཤེས་འོང་ན་མ་འགེགས་ཤིག་ཅེས་བརྒྱ་དཔོན་ལ་བསྒོས་སོ༎

༢༤ ཞག་ཁ་ཤས་ལོན་པ་དང་ཕེ་ལིག་རང་གི་ཆུང་མ་ཡ་ཧུ་དཱ་མ་དྲུ་སི་ལཱ་དང་མཉམ་དུ་འོངས་ཏེ། པའུ་ལུ་བོས་ནས་མཱ་ཤི་ཀ་ཡེ་ཤུའི་བསྟན་པའི་སྐོར་ལ་ཉན་ཏོ།

༢༥ པའུ་ལུས་དྲང་བ་ཉིད་དང་། རང་ཉིད་འཆུན་པ་དང་། འོང་བར་འགྱུར་བའི་ཞལ་ཆེའི་སྐོར་ལ་གསུངས་པས། ཕེ་ལིག་སེམས་མ་བདེ་ནས་ད་ལན་སོང་ཞིག ལོང་ཡོད་པའི་སྐབས་སུ་ཁྱེད་འབོད་པར་བྱའོ་ཞེས་སྨྲས་སོ།

༢༦ པའུ་ལུ་ནས་དངུལ་ཐོབ་པའི་རེ་བའང་བྱས་ཏེ། ཁོང་ལན་མང་བོས་ནས་གཏམ་བྱས་སོ།

༢༧ ལོ་གཉིས་ཚང་ནས་ཕེ་ལིག་གི་ཚབ་ལ་པོར་ཀིའུ་ཕེས་ཏུ་སྤྱི་ཁྱབ་ཏུ་བསླེབས་པ་དང་། ཕེ་ལིག་གིས་ཡ་ཧུ་དཱ་པ་རྣམས་ལ་དྲིན་འཇོག་པའི་ཕྱིར་པའུ་ལུ་བཙོན་དུ་བཞག་གོ།

༢༥

ཕེས་ཏུ་ཡུལ་ལྗོངས་དེར་བསླེབས་ནས་ཞག་གསུམ་གྱི་རྗེས་སུ་ཀེ་སར་ཡཱ་ནས་ཡེ་རུ་ཤ་ལེམ་དུ་སོང་ངོ་།

༢ བླ་ཆེན་དང་ཡ་ཧུ་དཱ་པའི་རྩ་ཆེ་བའི་མི་རྣམས་ཀྱིས་དེའི་དྲུང་དུ་པའུ་ལུའི་སྐོར་ལ་འོ་དོད་འབོད་ནས།

༣ ཁོང་ཡེ་རུ་ཤ་ལེམ་དུ་འགུག་པའི་བཀའ་དྲིན་མཛད་ཕྱིར་ཞུས་ཤིང་། ཁོང་ལམ་ལ་གསོད་པའི་ཕྱིར་འཇབ་རྒྱུའི་གྲོས་བྱས་སོ།

༤ ཕེས་ཏུས་ལན་དུ། པའུ་ལུ་་ཀེ་སར་ཡཱ་རུ་བཙོན་དུ་བཅུག་ཡོད་པས། ང་མགྱོགས་པར་དེ་རུ་འགྲོ་སྟེ།

༥ ཁྱེད་ཚོའི་ནང་ན་དབང་ཡོད་པ་ཚོ་ང་དང་མཉམ་དེར་སོང་ནས། མི་དེ་ལ་སྐྱོན་ཞིག་ཡོད་ན་སྐྱོན་འགེལ་བར་བྱ་དགོས་སྨྲས་སོ༎

༦ ཕེས་ཏུ་ཞག་བརྒྱད་དགུ་ལས་ལྷག་པ་དེ་ཚོའི་དཀྱིལ་དུ་མ་བསྡད་པར་ཀེ་སར་ཡཱ་རུ་སོང་བ་དང་། དེའི་སང་ཉིན་ཁྲི་ལ་བསྡད་ནས་པའུ་ལུ་འཁྲིད་ཤོག་ཅེས་བསྒོས་སོ།

༧ ཁོང་ཕེབས་པ་དང་། ཡེ་རུ་ཤ་ལེམ་ནས་འོངས་པའི་ཡ་ཧུ་དཱ་པ་ཚོས་ཁོང་ལ་བསྐོར་ཏེ་སྐྱོན་འཚབས་ཆེ་བ་མང་པོ་འཀལ་ཀྱང་། ཁུངས་སྐྱེལ་བར་མ་ནུས་སོ།

༨ པའུ་ལུས་ངས་ཡ་ཧུ་དཱ་པའི་བཀའ་ཁྲིམས་སམ། མཆོད་ཁང་ངམ། རྒྱལ་པོ་ཆེན་པོ་ཀེ་སར་ལ་བལྟས་ནས་ཉེས་སྐྱོན་ཅིའང་མ་བྱས་པ་ཡིན་ཞེས་རྒྱུ་རྐྱེན་ཞུས་སོ།

༩ ཕེས་ཏུས་ཡ་ཧུ་དཱ་པ་རྣམས་ལ་དྲིན་འཇོག་པར་འདོད་ནས་པའུ་ལུ་ལ། ཞལ་ཆེ་འདི་ངས་ཡེ་རུ་ཤ་ལེམ་དུ་གཅོད་དུ་འགྲོ་བར་ཁྱེད་དགའ་འམ་ཞེས་དྲིས་པ་དང་།

༡༠ པའུ་ལུས། ང་རྒྱལ་པོ་ཆེན་པོའི་ཁྲིམས་དཔོན་གྱི་དྲུང་དུ་ལངས་ཡོད་པས། འདི་གར་ངའི་ཞལ་ཆེ་གཅོད་པར་རིགས་སོ། ངས་ཡ་ཧུ་དཱ་པ་ཚོར་ཉེས་པ་གང་ཡང་མ་བྱས་པ་ཁྱེད་ཀྱིས་ལེགས་པར་མཁྱེན་ནོ།

༡༡ གལ་ཏེ་ང་གསོད་པར་འོས་པའི་ལས་ངན་ཞིག་བྱས་ཡོད་ན། ང་འཆི་བ་ལ་མི་འཛེམ་མོ། ཇི་སྟེ་འདི་ཚོས་སྙད་བཙུགས་པ་རྣམས་གང་ཡང་མི་བདེན་ན། སུས་ཀྱང་ང་དེ་ཚོའི་ལག་ཏུ་གཏོང་བར་མི་ནུས་སོ། ངས་རྒྱལ་པོ་ཆེན་པོར་སྙན་ཞུ་འབུལ་ལོ་གསུངས་སོ།

༡༢ ཕེས་ཏུས་རང་གི་གྲོས་མི་དང་གྲོས་བྱས་ནས། ཁྱོད་ཀྱིས་རྒྱལ་པོ་ཆེན་པོ་ལ་སྙན་འབུལ་བྱས་པས། རྒྱལ་པོ་ཆེན་པོའི་དྲུང་དུ་འགྲོ་བར་འགྱུར་ཞེས་ལན་བཏབ་བོ༎

༡༣ དེ་ནས་ཞག་ཁ་ཅིག་ལོན་ནས། རྒྱལ་པོ་ཨག་རི་པཱ་དང་ལྕམ་བེར་ནི་ཀེ་གཉིས་ཀེ་སར་ཡཱ་རུ་ཕེས་ཏུ་ཕྲད་དུ་བསླེབས་སོ།

༡༤ དེར་ཡུན་རིང་བསྡད་པ་ལས། ཕེས་ཏུས་པའུ་ལུའི་གཤགས་ཀྱི་སྐོར་རྒྱལ་པོ་ལ་བཤད་ཅིང་འདི་སྐད་དུ། ཕེ་ལིག་གིས་མི་ཞིག་བཙོན་དུ་བཞག་ནས་སོང་བས།

༡༥ ང་ཡེ་རུ་ཤ་ལེམ་དུ་ཡོད་པའི་ཚེ་ཡ་ཧུ་དཱ་པའི་བླ་ཆེན་དང་རྒན་མི་ཚོས་ང་ལ་དེའི་སྐོར་དུ་ཟེར་ཞིང་ཁྲིམས་ཞུས་བྱུང་།

༡༦ ངས་ལན་དུ། གཤགས་ཡ་པ་ལ་ཞུ་བ་པོའི་གདོང་ལ་ཁོ་རང་གི་རྒྱུ་རྐྱེན་བཤད་ལོང་མ་བྱུང་བར། ཉེས་ཆད་ཀྱི་ཕྱིར་གཏོད་པ་ནི་རོ་མཱ་པའི་ལུགས་སྲོལ་མ་ཡིན་སྨྲས་པས།

༡༧ དེ་ཚོ་འདིར་མཉམ་དུ་འོངས་པ་དང་། ངས་མི་འགོར་བར། དེའི་ཕྱི་ཉིན་ཁྲི་ལ་འདུག་ནས་མི་དེ་བོས་པ་ཡིན།

༡༨ ཞུ་བ་པོ་ཚོ་ལངས་ཀྱང་། ངའི་བློ་རྟོགས་བྱུང་ཚུལ་ལྟར་ན་མི་འདིར་འགལ་འཚབས་ཆེ་བ་གང་ཡང་མ་མཐོང་བས།

༡༩ ཁོང་རང་ཚོའི་ལྟ་བ་དང་། ཡེ་ཤུ་བྱ་བ་ཞིག་གྲོངས་ནས་པའུ་ལུས་དེ་ནི་གསོན་ནོ་ཞེས་སྨྲས་པའི་སྐོར་ཕན་ཚུན་ཆོས་ཀྱི་རྩོད་གླེང་ཞིག་ཡིན་འདུག

༢༠ འདི་འདྲའི་བྱ་བར་ངས་རྩད་གཅོད་མ་ཤེས་པས། ཁོར་ཡེ་རུ་ཤ་ལེམ་དུ་སོང་ལ་གཤགས་འབྱེད་པར་དགའ་འམ་དྲིས་པ་དང་།

༢༡ པའུ་ལུས་རྒྱལ་པོ་ཆེན་པོས་ངའི་གཤགས་མཛད་ཕྱིར་འདི་ག་རང་དུ་གཞག་ཕྱིར་ཞུས་པས། ཁོ་རྒྱལ་པོ་ཆེན་པོའི་དྲུང་དུ་མ་སྐྱེལ་བའི་བར་འདིར་འཇོག་པར་དགོས་པ་ཡིན་སྨྲས་པ་དང་།

༢༢ ཨག་རི་པཱས་ཕེས་ཏུ་ལ། ངའང་མི་དེ་ལས་ཐོས་པར་དགའ་འོ་ཟེར་བས། དེས་ཁོང་ལ་སང་ཉིན་གསན་པར་འགྱུར་རོ་ཞེས་སྨྲས་སོ༎

༢༣ དེའི་སང་ཉིན་ཨག་རི་པཱ་དང་བེར་ནི་ཀེ་གཉིས་རྔམ་བརྗིད་དང་ལྡན་པར་འོངས་ནས། སྟོང་དཔོན་ཚོ་དང་གྲོང་ཁྱེར་གྱི་རྩ་ཆེ་བ་དང་མཉམ་དུ་ཁྲིམས་རའི་ནང་དུ་ཞུགས་པ་དང་། ཕེས་ཏུས་བསྒོས་པ་བཞིན་པའུ་ལུའང་ནང་དུ་ཁྲིད་དོ།

༢༤ དེ་ནས་ཕེས་ཏུས། ཀྱེ་རྒྱལ་པོ་ཨག་རི་པཱ་དང་འདིར་ཚོགས་པ་ལྷན་རྒྱས། ཁྱེད་ཀྱིས་གཟིགས་པའི་མི་འདིའི་ཕྱིར་ཡ་ཧུ་དཱ་པ་ཡོངས་ཀྱིས་ཡེ་རུ་ཤ་ལེམ་དང་འདིར་ང་ལ་ཞུ་ཞིང་། ཁོ་གསོན་པོར་གནས་པར་མི་རུང་ཞེས་འབོད་བསྒྲགས་ཀྱང་།

༢༥ ཁོ་གསོད་པར་འོས་པའི་བྱ་བ་ཅི་ཞིག་ཀྱང་བྱས་པ་ངས་མ་བརྙེད་དོ། ཁོས་རྒྱལ་པོ་ཆེན་པོ་ལ་སྙན་འབུལ་ཞུས་པས། ངས་དེར་གཏོང་བར་ཐག་བཅད་དོ།

༢༦-༢༧ ངས་རང་གི་རྗེ་བོ་ལ་མི་འདིའི་སྐོར་གསལ་པོ་ཞིག་འབྲི་རྒྱུ་མེད། བཙོན་པ་ཞིག་ལ་བཀལ་པའི་ཉེས་སྐྱོན་རྣམས་མ་བཤད་པར་རྫོང་བ་ནི་མི་རིགས་པར་སེམས་པས། ཁྱེད་ཚོ་དང་ཁྱད་པར་དུ་རྒྱལ་པོ་ཨག་རི་པཱ་ཁྱེད་ཀྱི་དྲུང་དུ་ཁོ་ཁྲིད་ཡོད་པ་ཡིན་ཏེ། ང་ཚོས་ཞིབ་དཔྱོད་བྱས་པའི་རྗེས་ལ་མདོ་དོན་འབྲི་རྒྱུ་ཞིག་འཐོན་འོང་ཞེས་སྨྲས་སོ༎

༢༦

ཨག་རི་པཱས་པའུ་ལུ་ལ། ཁྱོད་ཀྱིས་རང་གི་རྒྱུ་རྐྱེན་བཤད་ཆོག་སྨྲས་པ་དང་། པའུ་ལུས་ཕྱག་བརྐྱངས་ཏེ་རྒྱུ་རྐྱེན་འཆད་ཅིང་འདི་སྐད་དུ།

༢ ཀྱེ་རྒྱལ་པོ་ཨག་རི་པཱ། ཡ་ཧུ་དཱ་པ་རྣམས་ཀྱིས་ང་ལ་ཉེས་མེད་སྙད་བཏགས་པའི་སྐོར་ལ་ངས་ལན་འདེབས་ཕྱིར་དེ་རིང་ཁྱེད་ཀྱི་དྲུང་དུ་བསླེབས་པ་ལ་ཤིན་ཏུ་དགའོ།

༣ ཁྱད་པར་དུའང་ཁྱེད་ཀྱིས་ཡ་ཧུ་དཱ་པའི་ཁྲིམས་དང་ལྟ་བ་རྣམས་ལེགས་པར་མཁྱེན་པས། ཐུགས་མི་བསུན་པར་གསན་དུ་གསོལ།

༤ ང་ཐོག་མ་ན་གཞོན་དུས་ནས་རང་གི་མི་བརྒྱུད་ཀྱི་དཀྱིལ་དང་། ཡེ་རུ་ཤ་ལེམ་དུའང་སྤྱོད་ལམ་ཇི་ལྟར་བྱས་པ་ནི་ཡ་ཧུ་དཱ་པ་ཐམས་ཅད་ཀྱིས་ཤེས་སོ།

༥ དེ་ཚོས་ང་ཡུན་རིང་ནས་ངོ་ཤེས་པས། ང་ནི་ང་ཚོའི་ཆོས་ལུགས་ཀུན་ནས་ཁྲིམས་དམ་པོ་ཕ་རུ་ཤི་པའི་སྤྱད་པ་སྤྱོད་པ་ལ་དེ་ཚོས་དཔང་པོ་བྱེད་ནུས་སོ།

༦ ང་ད་ལྟ་འདིར་གཤགས་ལ་ལང་བ་ནི། དཀོན་མཆོག་གིས་ཕ་མེས་ལ་ཞལ་གྱིས་བཞེས་པ་དེ་ལ་རེ་བ་བྱས་པའི་རྐྱེན་གྱིས་ཡིན།

༧ གང་དེ་ང་ཚོའི་སྡེ་བཅུ་གཉིས་ཀྱིས་ཉིན་མཚན་མེད་པར་བསྙེན་བཀུར་བྱེད་ཅིང་རེ་བ་བྱེད་དོ། ཀྱེ་རྒྱལ་པོ་རེ་བ་འདི་ཁོ་ནའི་ཕྱིར་དུ་ཡ་ཧུ་དཱ་པས་ང་ལ་སྐྱོན་འགེལ་ལོ།

༨ དཀོན་མཆོག་གིས་གཤིན་པོ་གསོན་པོར་མཛད་ན་ཁྱེད་ཀྱིས་མི་སྲིད་པ་ཡིན་པ་ཅི་ལ་སེམས།

༩ སྔར་ང་རང་གིས་ཀྱང་ན་ཙཱ་རེད་པ་ཡེ་ཤུའི་མཚན་ལ་ཅི་ས་ནས་རྒོལ་བར་རིགས་སོ་སྙམ་སྟེ།

༡༠ ཡེ་རུ་ཤ་ལེམ་དུ་དེ་ལྟར་བྱས་པས། བླ་ཆེན་ཚོ་ལས་དབང་ཐོབ་ནས། མཱ་ཤི་ཀ་པ་མང་པོ་བཙོན་དུ་བཅུག་པ་མ་ཟད། དེ་ཚོ་གསོད་པའི་ཕྱིར་ངའང་ཁ་འཆམ་པ་ཡིན།

༡༡ འདུ་ཁང་ཐམས་ཅད་ནང་དེ་ཚོར་ལན་མང་པོ་ཆད་པས་བཅད་དེ། སྐུར་པ་འདེབས་འཇུག་ཅིང་། དེ་ཚོར་ཁྲོ་བས་སྨྱོས་ཤིང་། གྲོང་ཁྱེར་གཞན་དག་ལའང་སོང་སྟེ་དེ་ཚོར་བཙེས་སོ༎

༡༢ བླ་ཆེན་ཚོས་དབང་བསྐུར་ཞིང་ང་བཏང་སྟེ། དེ་ལྟར་ད་མཱ་སེག་ཏུ་འགྲོ་བ་ལས།

༡༣ ཀྱེ་རྒྱལ་པོ་ལགས། ལམ་བར་དུ་ཉིན་གུང་ལ། ཉི་མ་ལས་འོད་ཆེ་བའི་འོད་ཅིག་ནམ་མཁའ་ནས་ང་དང་ལམ་གྲོགས་ཚོའི་ཕྱོགས་བཞིར་ཤར་བ་མཐོང་།

༡༤ ང་ཚོ་ཐམས་ཅད་ས་ལ་འགྱེལ་བ་དང་། ང་ལ་ཨིབ་རིའི་སྐད་དུ། ཤ་ཨུལ། ཤ་ཨུལ། ཅིའི་ཕྱིར་ཁྱོད་ཀྱིས་ང་ལ་འཚེ། གླང་ལྕག་ལ་འཕྲ་རྒྱབ་ན་ཁྱོད་རང་ལ་འཕོག་ཅེས་གསུངས་པའི་སྒྲ་ཐོས་བྱུང་།

༡༥ ངས་ཁྱེད་སུ་ལགས་ཞུས་པ་དང་། གཙོ་བོས་ང་ནི་ཁྱེད་ཀྱིས་འཚེ་བའི་ཡེ་ཤུ་དེ་ཡིན།

༡༦ ལོངས་ལ་ཀྲོང་ངེར་འདུག་ཅིག ཁྱོད་ཀྱིས་ང་མཇལ་བ་དང་། མཇལ་བར་འགྱུར་བའི་བྱ་བ་རྣམས་ལ་དཔང་པོ་བྱེད་པ་དང་ངའི་ཞབས་ཏོག་པར་སྐོ་བའི་ཕྱིར། ངས་ཁྱོད་ལ་ཞལ་གཟིགས་པ་ཡིན།

༡༧ ངས་ཁྱོད་མི་སྡེ་འདི་དང་གང་ལ་རྫོང་བའི་ཕྱི་པ་ཚོ་ལས་སྐྱབས་ཅིང་།

༡༨ དེ་ཚོར་མུན་པ་ལས་འོད་དང་། བདུད་ཀྱི་དབང་ནས་དཀོན་མཆོག་གི་ཕྱོགས་སུ་སྒྱུར་བ་དང་། སྡིག་པ་སེལ་བ་དང་། ང་ལ་དད་པའི་སྒོ་ནས་དམ་པར་གྱུར་པ་རྣམས་དང་སྐལ་བ་མཉམ་པའི་ཕྱིར་དེ་ཚོའི་མིག་འབྱེད་པའི་དོན་དུ་རྫོང་ངོ་ཞེས་གསུངས་བྱུང་ངོ་༎

༡༩ དེའི་ཕྱིར་ཀྱེ་རྒྱལ་པོ་ཨག་རི་པཱ། ངས་ནམ་མཁའི་ཞལ་གཟིགས་ལ་ཉན་ནས།

༢༠ དང་པོར་ད་མཱ་སེག་དང་། གཉིས་པར་ཡེ་རུ་ཤ་ལེམ་དང་། ཡ་ཧུ་དཱ་ཡུལ་ཀུན་དང་ཕྱི་པ་ཚོ་ལ། འགྱོད་ཚངས་བྱེད་ཅིང་། དཀོན་མཆོག་གི་ཕྱོགས་སུ་སེམས་སྒྱུར་ཞིང་། བསྒྱུར་པ་དང་བསྟུན་པའི་ལས་བྱེད་ཕྱིར་བཤད་པ་ཡིན།

༢༡ རྒྱུ་མཚན་དེའི་ཕྱིར་ཡ་ཧུ་དཱ་པ་ཚོས་ང་མཆོད་ཁང་ནང་བཟུང་སྟེ། གསོད་པར་བརྩམས་ཀྱང་།

༢༢-༢༣ དེ་རིང་གི་བར་དུ་དཀོན་མཆོག་གིས་སྐྱབས་ཤིང་། ང་གསོན་པོར་འགྲེང་ངོ་། མཱ་ཤི་ཀས་སྡུག་བསྔལ་མྱང་དགོས་པ་དང་། གཤིན་པོ་རྣམས་ལས་བཞེངས་པའི་སྔོན་མ་ཡིན་ཏེ། མི་སྡེ་འདི་དང་ཕྱི་པ་ལ་འོད་ཀྱི་ཕྲིན་སྒྲོག་པར་འགྱུར་ཞེས་ལུང་སྟོན་པ་དང་མོ་ཤེས་གསུངས་པ་དེ་མ་གཏོགས་པར་ཆེ་ཆུང་སུ་ལའང་ངས་གཏམ་གཞན་མ་སྨྲས་ཞེས་གསུངས་སོ༎

༢༤ རྒྱུ་རྐྱེན་དེ་ལྟར་ཞུས་པ་ལས། ཕེས་ཏུས། པའུ་ལུ་ཁྱོད་སྨྱོའོ། རིག་པ་ཆེ་བས་ཁྱོད་སྨྱོ་འཇུག་གོ་ཞེས་འབོད་བསྒྲགས་སོ།

༢༥ པའུ་ལུས། མི་རྗེ་ཕེས་ཏུ། ང་མི་སྨྱོ་ཞིང་དྲན་པ་བརྟན་པོར་བདེན་པ་དེ་སྨྲའོ།

༢༦ རྒྱལ་པོས་འདི་ཚོ་མཁྱེན་པས། ངས་དགག་པ་མེད་པར་ཞུ་ཞིང་། བྱ་བ་འདི་ཚོ་ཁུག་ཀྱོག་ཅིག་ཏུ་མ་བྱུང་བས། ཐུགས་རྒྱུས་གསལ་པོར་ཡོད་པར་ཡིད་ཆེས་སོ།

༢༧ ཀྱེ་རྒྱལ་པོ་ཨག་རི་པཱ། ལུང་སྟོན་པ་ཚོ་ལ་ཁྱེད་ཐུགས་ཡིད་ཆེས་སམ། ཆེས་པར་ངས་ཤེས་སོ་གསུངས་པ་དང་།

༢༨ ཨག་རི་པཱས། དུས་ཅུང་ཟད་ཅིག་ནང་ཁྱོད་ཀྱིས་ང་མཱ་ཤི་ཀ་པ་བཟོ་བར་བསམ་མམ་སྨྲས་སོ།

༢༩ པའུ་ལུས། ཅུང་ཟད་དམ་རིང་པོ་ཅི་ཡིན་རུང་། ལྕགས་སྒྲོག་འདི་མ་གཏོགས་པར་ཁྱེད་མ་ཟད་ངའི་གཏམ་ལ་གསན་པ་ཐམས་ཅད་ང་དང་འདྲ་བར་འགྱུར་དུ་དཀོན་མཆོག་ལ་སྨོན་ནོ་ཞེས་གསུངས་སོ༎

༣༠ དེ་ནས་རྒྱལ་པོ་དང་། སྤྱི་ཁྱབ་དང་། བེར་ནི་ཀེ་དང་། འཁོར་ཐམས་ཅད་ལངས་ཏེ།

༣༡ སོ་སོར་སོང་ནས་ཕན་ཚུན། མི་འདིས་གསོད་པའམ་བཙོན་དུ་འཇུག་པ་ལ་ཐུག་པའི་ཉེས་པ་མ་བྱས་སོ་ཞེས་སྨྲས་སོ།

༣༢ ཨག་རི་པཱས་ཕེས་ཏུ་ལ། མི་འདིས་རྒྱལ་པོ་ཆེན་པོ་ལ་སྙན་ཞུ་ཕུལ་བ་མ་ཡིན་ན། ཐར་ཆོག་གོ་ཞེས་སྨྲས་སོ༎

༢༧

ང་ཚོ་ཨི་ཏ་ལི་རུ་ཆུ་ཐོག་ཏུ་འགྲོ་དགོས་པར་ཐག་ཆོད་པས། དེ་ཚོས་པའུ་ལུ་དང་བཙོན་པ་གཞན་ཁ་ཅིག་ཨའུ་གུས་ཏུའི་དམག་དཔུང་གི་བརྒྱ་དཔོན་ཡུ་ལིའུ་བྱ་བའི་ལག་ལ་བཏད་དོ།

༢ ཨ་སི་ཨའི་འགྲམ་གྱི་གནས་རྣམས་སུ་འགྲོ་བའི་ཨ་དྲ་མིད་ཡུལ་ནས་འོངས་པའི་གྲུ་ལ་ཞོན་ཏེ་ང་ཚོ་སོང་བ་ཡིན། མ་ཀེ་དོན་གྱི་ཐེ་ས་ལོ་ནི་ཀེ་པ་ཨ་རིས་ཏར་ཀུ་ང་ཚོ་དང་མཉམ་ཡོད་པ་ཡིན།

༣ དེའི་ཕྱི་ཉིན་ང་ཚོ་ཚི་དོན་གྱི་འགྲམ་དུ་བསླེབས་སོ། ཡུ་ལིའུས་པའུ་ལུ་ལ་ཐུགས་རྗེས་བསྐྱངས་ནས། ཁོང་ལ་ངོ་ཤེས་ཚོས་བདག་རྐྱེན་བྱེད་ཕྱིར་དེ་ཚོ་དང་ཕྲད་པའི་དགོངས་པ་གནང་ངོ་།

༤ དེ་ནས་ཆུ་ཐོག་ཏུ་སོང་ནས་མི་མཐུན་པའི་རླུང་བྱུང་ནས་སིབ་རུས་ཀྱི་གླིང་ཕྲན་གྱི་སྐྱིབས་ནས་སོང་ངོ་།

༥ དེ་ནས་ཀི་ལིག་དང་ཕམ་ཕིལ་ཡཱའི་ཆུ་ལས་སོང་ནས། ལིག་ཡཱའི་གྲོང་ཁྱེར་མི་རཱ་རུ་ཕྱིན་པ་དང་།

༦ དེར་བརྒྱ་དཔོན་ལ་ཨི་ཏ་ལི་རུ་འགྲོ་བའི་ཨ་ལེག་སན་དྲི་ཡཱའི་གྲུ་ཞིག་ཐོབ་སྟེ། ང་ཚོ་དེ་ནང་བཅུག་གོ།

༧ ཡང་ཞག་འགའ་ཞིག་ག་ལེར་སོང་བས། ཀེ་ནེ་དུའི་ཐད་དུ་དཀའ་ལས་ཁག་པོ་དང་བཅས་བསླེབས་ནས། རླུང་གིས་མདུན་དུ་འགྲོར་མ་བཅུག་པས། སལ་མོ་ནེའི་ཐད་ཀྱི་ཀ་རེ་ཏཱ་ཡི་གླིང་ཕྲན་གྱི་སྐྱིབས་ནས་སོང་ངོ་།

༨ དེའི་འགྲམ་ནས་དཀའ་ལས་ཁག་པོས་འགྲོ་ཞིང་གྲོང་ཁྱེར་ལ་སེ་ཡཱ་དང་ཉེ་བའི་གྲུ་ཁ་མཛེས་པ་བྱ་བའི་གནས་སུ་བསླེབས་སོ༎

༩ དུས་ཡུན་རིང་འགོར་ཞིང་། སྨྱུང་གནས་ཀྱི་ཟླ་དུས་ཀྱང་རྫོགས་པས། ཆུ་ཐོག་ལ་འགྲོ་བར་ཉེན་ཆེ་བས། པའུ་ལུས་དེ་ཚོར་ཞལ་ཏ་མཛད་ཅིང་།

༡༠ ཁྱེད་རྣམ་པ། ཆུ་ཐོག་གི་འགྲུལ་འདིས་གྲུ་དང་ཟོང་མ་ཟད་ང་ཚོའི་སྲོག་ལའང་བར་ཆད་གོད་ཁ་ཡོང་བར་བསམ་མོ་ཞེས་གསུངས་ཀྱང་།

༡༡ བརྒྱ་དཔོན་གྱིས་པའུ་ལུས་གསུངས་པ་ལས་གྲུའི་དེད་དཔོན་དང་བདག་པོས་སྨྲས་པ་ལ་ལྷག་པར་ཉན་ཏོ།

༡༢ གྲུ་ཁ་དེ་དགུན་སར་ལེགས་པ་ཞིག་མ་ཡིན་པས། མི་མང་ཆེ་བས་འདི་ནས་སོང་སྟེ་ལྷོ་ནུབ་དང་ནུབ་བྱང་གི་ཕྱོགས་སུ་ཁ་བཏད་ཡོད་པའི་ཀ་རེ་ཏཱའི་གྲུ་ཁ་ཕེ་ནིག་ལ་ཐབས་གང་རུང་གིས་བསླེབ་ཐུབ་ན་དེར་དགུན་ས་བྱེད་ཆོག་པའི་བསླབ་བྱ་བཏང་ངོ་༎

༡༣ དེ་ནས་ལྷོ་ཕྱོགས་ནས་རླུང་འཇམ་པོ་ཞིག་བྱུང་བས། དེ་ཚོའི་དོན་གྲུབ་སྙམས་ནས། གཏིང་རྡོ་བཏེགས་ནས་ཀ་རེ་ཏཱའི་འགྲམ་ནས་སོང་ངོ་།

༡༤ རིང་པོར་མ་ལོན་པར་སྐམ་སའི་ཕྱོགས་ནས་བྱང་ཤར་གྱི་རླུང་འཚུབ་དྲག་པོ་ལང་བྱུང་སྟེ།

༡༥ གྲུ་བཟུང་བས། དེ་ཕྱོགས་སུ་ཁ་སྒྱུར་མ་བཏུབ་པས། རླུང་པོས་གང་དགར་འཁྱེར་བཅུག་པ་དང་།

༡༦ ཀའུ་དཱ་བྱ་བའི་གླིང་ཕྲན་གྱི་སྐྱིབས་སུ་ཁྱེར་བས། དཀའ་ལས་ཆེན་པོས་གྲུ་ཆུང་འཛིན་ཞིང་།

༡༧ ཡར་དྲངས་ཏེ་གྲུ་གཟིངས་ཐག་པས་སྡོམ་པའི་ཐབས་བྱས་སོ། སིར་ཏི་རུ་འཁྱེར་དོགས་ཀྱིས། གཡོར་མོ་རྣམས་མར་ཕབ་བོ།

༡༨ ང་ཚོ་རླུང་དྲག་གིས་ཤིན་ཏུ་སྐྱོད་སྟབས། དེའི་ཕྱི་ཉིན་ཟོང་རྣམས་ཆུར་སྐྱུར་བ་ལ་ཞུགས།

༡༩ ཞག་གསུམ་པ་ལ་གྲུའི་ཡོ་བྱད་ཀྱང་རང་གི་ལག་པས་ཆུར་བསྐྱུར་ཏོ།

༢༠ ཞག་མང་པོའི་རིང་ཉི་མ་དང་སྐར་མ་མི་མཐོང་བའི་རླུང་དྲག་ཆེ་བས། ང་ཚོའི་སྲོག་ཐར་བའི་རེ་བ་ཡོངས་སུ་ཟད་དོ༎

༢༡ དེ་ཚོས་ཡུན་རིང་ནས་ཁ་ཟས་མ་ཟོས་པས། པའུ་ལུས་དཀྱིལ་དུ་བཞེངས་ཏེ། ཁྱེད་རྣམ་པ། ངས་སྔར་སྨྲས་པར་ཉན་ཏེ། ཀ་རེ་ཏཱ་རུ་བསྡད་པ་ཡིན་ན། བར་ཆད་དང་གོད་ཁ་འདི་ལྟར་མ་མྱོང་བ་ཡིན།

༢༢ ད་ངས་ཁྱེད་ཚོར་སེམས་ལྷོད་བྱེད་པའི་ཕྱིར་སྐུལ་ལོ། གྲུ་ལ་མ་གཏོགས་པར་ཁྱེད་སུ་ལའང་གནོད་པ་བྱུང་བར་མི་འགྱུར་རོ།

༢༣ ང་སུ་ཡི་ཡིན་པའི་ངས་སྟེན་པའི་དཀོན་མཆོག་གི་ཕོ་ཉ་དེ་རིང་མཚན་མོར་ངའི་རྩར་ཕེབས་ནས།

༢༤ པའུ་ལུ་མ་འཇིགས་ཤིག ཁྱོད་རྒྱལ་པོ་ཆེན་པོ་མཇལ་བ་གལ་ཆེའོ། ཁྱོད་ཀྱི་རྐྱེན་གྱིས་ཁྱོད་མཉམ་གྲུའི་ནང་ཡོད་པ་ཐམས་ཅད་དཀོན་མཆོག་གིས་སྐྱབས་པ་ཡིན་ཞེས་གསུངས་པས།

༢༥ གང་གསུངས་པ་བཞིན་དུ་དཀོན་མཆོག་གིས་མཛད་པར་ང་ཡིད་ཆེས་པས། ཁྱེད་ཚོ་སྙིང་ལྷོད་དེར་སྡོད་ཅིག

༢༦ འོན་ཀྱང་ང་ཚོ་གླིང་ཕྲན་ཞིག་ལ་འདེད་པར་འགྱུར་རོ་ཞེས་གསུངས་སོ༎

༢༧ དེ་ནས་མཚན་མོ་བཅུ་བཞི་པར་ང་ཚོ་ཨ་དྲི་ཡཱའི་རྒྱ་མཚོའི་ནང་དུ་ཕན་ཚུན་ཁྱེར་ཞིང་། ནམ་ཕྱེད་ཙམ་ལ་སྐམ་ས་དང་ཉེ་བར་བསླེབ་པའི་ཚོད་ཐོབ་སྟེ།

༢༨ གཏིང་གི་ཚོད་བླངས་ནས་འདོམ་ཉི་ཤུ་དང་། ཅུང་ཟད་ཅིག་འགྱངས་ནས་ཡང་ཚོད་བླངས་ནས་འདོམ་བཅོ་ལྔ་ཡོད་པར་བརྟགས་སོ།

༢༩ གྲུ་བྲག་ལ་འཕོག་པའི་འཇིགས་པས། གྲུའི་མཇུག་ནས་གཏིང་རྡོ་བཞི་ཕབ་ནས། ཉི་མ་འཆར་བར་རིངས་སོ།

༣༠ གྲུ་པ་ཚོས་གྲུའི་མགོ་ལས་ཀྱང་གཏིང་རྡོ་འབེབས་སྙད་ཀྱིས་གྲུ་ནས་འབྲོས་ཐབས་འཚོལ་ཞིང་གྲུ་ཆུང་རྒྱ་མཚོར་ཕབ་ཀྱང་།

༣༡ པའུ་ལུས་བརྒྱ་དཔོན་དང་དམག་མིར། འདི་ཚོ་གྲུའི་ནང་མི་སྡོད་ན་ཁྱེད་ཚོའི་སྲོག་ཐར་བར་མི་ནུས་སོ་ཞེས་གསུངས་པས།

༣༢ དམག་མིས་གྲུ་ཆུང་གི་ཐག་པ་བཅད་ནས་ཆུར་ཁྱེར་བཅུག་གོ།

༣༣ ནམ་ཅུང་ཟད་མ་ལངས་པས། པའུ་ལུས་ཚང་མར་ཁ་ཟས་ཟ་བར་བསྐུལ་ཞིང་། འདི་སྐད་དུ། ཁྱེད་ཚོ་ཐེ་ཚོམ་ཟ་བས་ཁ་ཟས་མ་ཟ་བར་དེ་རིང་བར་ཞག་བཅུ་བཞི་སོང་།

༣༤ དེའི་ཕྱིར་རང་སྲོག་སྐྱོབ་པར་ཁ་ཟས་ཟ་བར་བསྐུལ་ལོ། ཁྱེད་ཚོའི་སྐྲ་ཉག་གཅིག་ལའང་སྐྱོན་འབྱུང་བར་མི་འགྱུར་རོ།

༣༥ ཞེས་གསུངས་ནས་བག་ལེབ་ཕྱག་ཏུ་བཞེས་ཏེ་ཐམས་ཅད་ཀྱི་མདུན་དུ་དཀོན་མཆོག་ལ་གཏང་རག་ཕུལ་ནས་བཅག་སྟེ་བཞེས་སོ།

༣༦ དེ་ནས་ཐམས་ཅད་ཀྱི་སེམས་ལྷོད་པོར་སོང་ནས་ཁ་ཟས་ཀྱང་ཟོས་སོ།

༣༧ གྲུའི་ནང་ན་ང་ཚོ་ཁྱོན་བསྡོམས་མི་ཉིས་བརྒྱ་དང་བདུན་ཅུ་དོན་དྲུག་ཡོད་པ་ཡིན།

༣༨ ཁ་ཟས་འགྲངས་པར་ཟོས་ནས་འབྲུ་གྲོ་ཐམས་ཅད་རྒྱ་མཚོར་བསྐྱུར་ཏེ་གྲུ་ཡང་མོ་བཟོས་སོ༎

༣༩ དེ་ནས་ནམ་ལངས་ཚེ་ཡུལ་གང་ཡིན་མ་ཤེས་ཀྱང་བྱེ་མ་ཡོད་པའི་ཆུ་ཁུག་ཅིག་མཐོང་བ་དང་། དེའི་ནང་དུ་ནུས་ན་གྲུ་དེད་པའི་གྲོས་བྱས་སོ།

༤༠ གཏིང་རྡོ་བཀྲོལ་ནས་རྒྱ་མཚོར་བཞག་སྟེ། གྲུ་སྐྱ་ཚོའི་ཐག་པ་བཀྲོལ་ཞིང་། མདུན་གྱི་གཡོར་མོ་རླུང་དང་བསྟུན་ནས་བསྒྲེངས་ཏེ། བྱེ་འགྲམ་གྱི་ཕྱོགས་སུ་སོང་ངོ་།

༤༡ འོན་ཀྱང་བྱེ་སྲུབས་ཀྱི་སྒང་ཞིག་ལ་གྲུ་གཟུགས་ནས། གྲུའི་མགོ་ཁད་ནས་མཇུག་རྦ་རླབས་ཀྱི་ཤུགས་ཀྱིས་ཆག་གོ།

༤༢ བཙོན་པ་སུའང་རྐྱལ་རྒྱབ་ནས་མི་འབྲོས་པའི་ཕྱིར། དམག་མིས་དེ་ཚོ་གསོད་པའི་གྲབས་བྱས་སོ།

༤༣ འོན་ཀྱང་བརྒྱ་དཔོན་གྱིས་པའུ་ལུ་སྐྱོབ་པར་འདོད་ཅིང་། གྲོས་བཞིན་བྱེད་དུ་མ་གནང་བར། རྐྱལ་རྒྱབ་ཐུབ་པ་ཚོ་ཆུར་མཆོངས་ཏེ་སྔོན་དུ་སྐམ་སར་འགྲོ་བ་དང་།

༤༤ གཞན་རྣམས་སྤང་ལེབ་བམ་གྲུའི་ཆག་དུམ་ལ་འཇུས་ནས་འགྲོ་ཕྱིར་བསྒོས་པས། ཐམས་ཅད་སྐམ་སར་བསླེབས་སོ༎

༢༨

ང་ཚོ་སྲོག་ཐར་ཞིང་གླིང་ཕྲན་དེའི་མིང་མལ་ཏཱ་ཡིན་པར་ཤེས་བྱུང་།

༢ གླིང་ཕྲན་དེའི་མི་ཚོས་ང་ཚོར་བཀའ་དྲིན་གཞན་དང་མི་འདྲ་བ་བྱས་བྱུང་། དེར་ཆར་པ་འབབ་པས་གནམ་གྲང་བས། དེ་ཚོས་མེ་བཏང་ནས་ང་ཚོ་དེར་བསུ་བ་བྱས་སོ།

༣ པའུ་ལུས་ཤིང་གི་ཕོན་པོ་ཞིག་བསྒྲུགས་ནས་མེ་ལ་བརྒྱབ་པ་དང་། དྲོད་ཀྱི་རྐྱེན་གྱིས་དུག་སྦྲུལ་ཞིག་ཐོན་ནས་ཁོང་གི་ཕྱག་ལ་འཁྲིལ་བ་ལས།

༤ མི་དེ་ཚོས་སྦྲུལ་དེ་ཁོང་གི་ཕྱག་ན་ལིང་ངེར་ཡོད་པ་མཐོང་སྟེ། མི་འདི་ཐེ་ཚོམ་མེད་པར་མི་བསད་ཅིག་ཡིན་པས། རྒྱ་མཚོ་ལས་ཐར་ཀྱང་། ལས་འབྲས་ཀྱིས་གསོན་པོར་མི་འཇོག་གོ་ཞེས་ཕན་ཚུན་ཟེར་ཏོ།

༥ ཁོང་གིས་སྦྲུལ་དེ་མེའི་ནང་སྤྲུགས་པས་གནོད་པ་ཅིའང་མ་བྱུང་ངོ་།

༦ དེ་ཚོས་ཁོང་སྐྲང་བར་འགྱུར་རམ། ཡང་ན་གློ་བུར་དུ་ས་ལ་འགྱེལ་ནས་འཆི་འོང་སེམས་ཤིང་ཡུན་རིང་ཞིག་བསྒུགས་ཀྱང་། གནོད་པ་ཅིའང་མ་བྱུང་བར་མཐོང་ནས། བསམ་པ་བསྒྱུར་ཏེ་ཁོང་ནི་ལྷ་ཞིག་གོ་ཟེར་རོ།

༧ དེའི་ཉེ་འཁོར་དུ་གླིང་ཕྲན་དེའི་དཔོན་པོ་པུབ་ལིའུ་བྱ་བའི་གཞིས་ཀ་ཡོད་དེ། ང་ཚོ་བོས་ནས་ཞག་གསུམ་གྱི་བར་དུ་མགྲོན་བྱིན་ནོ།

༨ པུབ་ལིའུ་ཡི་ཕ་ཚད་པ་དང་འཁྲུ་ནད་ཀྱིས་བཏབ་ཡོད་པས། པའུ་ལུ་དེའི་རྩར་ཕེབས་ནས། སྨོན་ལམ་བཏབ་ནས་ཕྱག་བཞག་སྟེ་སོས་པར་མཛད་དོ།

༩ དེ་ལྟར་བྱུང་བ་དང་། གླིང་ཕྲན་དེ་ན་ཡོད་པའི་ནད་པ་གཞན་ཚོ་འང་འོངས་ནས་སོས་པར་གྱུར་ཏོ།

༡༠ དེ་ཚོས་ང་ཚོར་འབུལ་བ་མང་པོ་ཕུལ་ཞིང་། འགྲོ་དུས་སུ་ང་ཚོར་དགོས་པ་ཐམས་ཅད་སྟེར་རོ༎

༡༡ ཟླ་བ་གསུམ་གྱི་རྗེས་སུ་དགུན་ཁར་གླིང་ཕྲན་དེར་བསྡད་པའི་མཚེ་མའི་རྟགས་ཅན་གྱི་ཨ་ལེག་སན་དྲི་ཡཱ་ཡི་གྲུ་ལ་ཞོན་ནས་ང་ཚོ་སོང་ངོ་།

༡༢ སི་ར་ཀུ་རུ་བསླེབས་ནས་ཞག་གསུམ་དེར་བསྡད་དོ།

༡༣ དེ་ནས་བསྐོར་ཏེ་སོང་ཞིང་རེ་གི་ཨུམ་དུ་བསླེབས་ནས། ཞག་གཅིག་གི་རྗེས་སུ་ལྷོ་ཕྱོགས་ནས་རླུང་ལངས་པས། ཞག་གཉིས་པ་ལ་པུ་ཏེའོ་ལི་རུ་བསླེབས་སོ།

༡༤ དེར་སྤུན་ཁ་ཤས་འདུག་སྟེ། དེ་ཚོ་དང་མཉམ་བདུན་ཕྲག་གཅིག་བསྡད་ཕྱིར་བོས་སོ། དེ་ལྟར་ང་ཚོ་རོ་མཱ་དང་ཉེ་བར་བསླེབས་སོ།

༡༥ དེར་ཡོད་པའི་སྤུན་ཚོས་ང་ཚོའི་སྐོར་དུ་ཚོར་ནས། ཨབ་པིའུ་ཡི་ཁྲོམ་དང་། འགྲོན་ཁང་གསུམ་གྱི་བར་དུ་ང་ཚོ་བསུ་རུ་འོངས་སོ། པའུ་ལུས་དེ་ཚོ་གཟིགས་ནས་དཀོན་མཆོག་ལ་གཏང་རག་ཕུལ་ཞིང་ཐུགས་སྟོབས་དང་ལྡན་པར་གྱུར་ཏོ།

༡༦ ང་ཚོ་རོ་མཱ་རུ་བསླེབས་པ་དང་པའུ་ལུ་ལ་དམག་མི་སྲུང་མཁན་གཅིག་དང་མཉམ་དུ་རང་དགར་བཞུགས་པའི་དགོངས་པ་ཐོབ་བོ༎

༡༧ ཞག་གསུམ་གྱི་རྗེས་སུ་ཁོང་གིས་ཡ་ཧུ་དཱ་པའི་འགོ་བྱེད་ཚོ་བསྡུས་ནས་དེ་ཚོར་སྤུན་རྣམས། ངས་མི་སྡེའམ་ཕ་མེས་ཀྱི་ལུགས་སྲོལ་ལས་འགལ་བའི་ལས་གང་ཡང་མ་བྱས་ཀྱང་། ང་ཡེ་རུ་ཤ་ལེམ་དུ་བཙོན་དུ་བཅུག་ནས་རོ་མཱ་པའི་ལག་ཏུ་བཏང་ངོ་།

༡༨ དེ་ཚོས་ཞིབ་དཔྱོད་བཏང་ནས་ང་གསོད་པའི་རྒྱུ་ཅིའང་མ་བརྙེད་པས། ང་སྒྲོལ་བར་འདོད་ཀྱང་།

༡༩ ཡ་ཧུ་དཱ་པས་དགྲ་བྱས་པས། ངས་རྒྱལ་པོ་ཆེན་པོ་ལ་སྙན་ཞུ་མི་འབུལ་ཀ་མེད་བྱུང་། རང་གི་མི་བརྒྱུད་ལ་སྙད་འདོགས་རྒྱུ་ང་ལ་མེད།

༢༠ ང་ཨིས་ར་ཨེལ་གྱི་རེ་འདོད་དེའི་ཕྱིར་དུ་ལྕགས་སྒྲོག་འདིས་བཅིངས་པས། ཁྱོད་ཚོ་དང་ཐུག་པས་གཏམ་བྱེད་དུ་ངས་བོས་པ་ཡིན་གསུངས་ནས།

༢༡ དེ་ཚོས་ང་ཚོར་ཁྱེད་ཀྱི་སྐོར་ལ་ཡ་ཧུ་དཱ་ནས་ཡི་གེའང་མ་བསླེབས་ཤིང་། འདིར་འོངས་པའི་སྤུན་སུས་ཀྱང་ཁྱེད་ཀྱི་སྐོར་ལ་གཏམ་ངན་སྨྲའམ་ཤོད་མཁན་མ་བྱུང་།

༢༢ འོན་ཀྱང་ཆོས་ལུགས་འདི་ལ་ཡུལ་ཀུན་ཏུ་རྒོལ་བ་བྱུང་བ་ང་ཚོས་ཤེས་པས། ཁྱེད་ཀྱི་ལྟ་བ་གང་ཡིན་པ་དེ་ང་ཚོས་ཐོས་པར་འདོད་དོ་ཞེས་སྨྲས་སོ༎

༢༣ དེ་ནས་ཞག་མའི་ཁ་ཆད་ཅིག་བྱས་ནས། ཞག་དེར་མི་མང་པོ་ཁོང་གི་བཞུགས་གནས་ལ་འོངས་པ་དང་། ཁོང་གིས་དཀོན་མཆོག་གི་རྒྱལ་སྲིད་ལ་དཔང་པོ་བྱེད་ཅིང་། མོ་ཤེའི་བཀའ་ཁྲིམས་དང་ལུང་སྟོན་པ་ཚོའི་མདོ་ལས་ཡེ་ཤུའི་སྐོར་དེ་ཚོའི་བློར་འཇུག་པའི་རྩོལ་བ་བྱེད་ཅིང་། སྔ་དྲོ་ནས་དགོང་མོའི་བར་དུ་ཆོས་བཤད་དོ།

༢༤ གདམས་ངག་དེར་མི་ལ་ལ་ཡིད་ཆེས་ཤིང་ལ་ལ་ཡིད་མ་ཆེས་སོ།

༢༥ དེ་དག་ཁ་མ་འཆམས་པར་འགྲོ་བ་ལས། པའུ་ལུས་གསུང་ཞིག་བསྣན་ནས་འདི་སྐད་དུ། ལུང་སྟོན་པ་ཡེ་ཤ་ཡཱའི་སྒོ་ནས་དམ་པའི་ཐུགས་ཉིད་ཀྱིས་ཁྱེད་ཚོའི་ཕ་མེས་ལ་འདི་ལྟར་ལེགས་པར་གསུངས་ཏེ།

༢༦-༢༧ མི་རྒྱུད་འདི་ཡིས་མི་མཐོང་ཕྱིར༎

རྣ་བས་ཐོས་པར་མི་འགྱུར་ཕྱིར༎

མི་གོ་སེམས་ནི་མི་སྒྱུར་ཕྱིར༎

ངས་ཀྱང་དེ་ནད་མི་སེལ་ཕྱིར༎

དེ་ཡི་བློ་གྲོས་མུན་པར་གྱུར༎

དེ་ཡི་རྣ་བ་ལྗིད་པར་གྱུར༎

དེ་ཡི་མིག་ཀྱང་བཙུམ་ཡོད་དོ༎

དེ་ཕྱིར་ཐོས་ཀྱང་ཅང་མི་གོ།

མིག་གིས་བལྟ་ཡང་མི་མཐོང་ཞེས༎

མི་སྡེ་འདིའི་རྩར་སོང་ནས་ཟེར༎

གསུངས་ཏེ།

༢༨ དཀོན་མཆོག་གི་ཐར་ལམ་འདི་ནི་ཕྱི་པ་ཚོར་གནང་སྟེ། དེ་ཚོས་ཉན་པར་འགྱུར་བ་ཁྱེད་ཚོས་ཤེས་ཤིག་ཅེས་གསུངས་སོ༎

༢༩ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༣༠ གཡར་ཁང་ཞིག་གི་ནང་ལོ་ཧྲིལ་པོ་གཉིས་བཞུགས་ནས། མཇལ་མཁན་ཚོར་བསུ་བ་མཛད་ཅིང་།

༣༡ བར་ཆད་མེད་པར་དངོས་སུ་དཀོན་མཆོག་གི་རྒྱལ་སྲིད་བསྒྲགས་ཤིང་། གཙོ་བོ་ཡེ་ཤུ་མཱ་ཤི་ཀའི་ཆོས་བསྟན་པར་མཛད་དོ༎ ༎

རོ་མཱ་པར་བསྐུར་པའི་འཕྲིན་ཡིག

༡

ཡེ་ཤུ་མཱ་ཤི་ཀའི་ཞབས་ཕྱི་པའུ་ལུ་ང་། སྐུ་ཚབ་ཀྱི་ལས་ཚན་དུ་བོས་པར་མཛད་ཅིང་།

༢ དཀོན་མཆོག་གིས་ཉིད་ཀྱི་ལུང་སྟོན་པ་རྒྱུད་ནས་དམ་པའི་མདོའི་ནང་ཞལ་གྱིས་བཞེས་པའི་ཉིད་ཀྱི་སྲས་ཀྱི་ཕྲིན་བཟང་ཕྱིར་བསྐོས་པ་ངའི་ཕྱོགས་ནས། ཁྱེད་རོ་མཱ་རུ་ཡོད་པའི་དཀོན་མཆོག་གིས་གཅེས་པར་མཛད་པ་དང་དམ་པར་འགྱུར་ཆེད་བོས་པ་ཐམས་ཅད་ལ་ཡི་གེ་འདི་འབུལ་ལོ།

༣ སྲས་དེ་ཟག་ལུས་ཀྱི་ལུགས་ལ་དཱ་བིད་ཀྱི་གདུང་བརྒྱུད་ནས་འཁྲུངས་ཀྱང་།

༤ དམ་པའི་ཐུགས་ཉིད་ཀྱི་ལུགས་ལ་གཤིན་པོའི་ཁྲོད་ལས་སྐུ་གསོན་པོར་བཞེངས་པས། དཀོན་མཆོག་གི་སྲས་མཐུ་དང་ལྡན་པ་ང་ཚོའི་གཙོ་བོ་ཡེ་ཤུ་མཱ་ཤི་ཀ་ལགས་སོ།

༥ མི་བརྒྱུད་ཐམས་ཅད་ཁོང་གི་མཚན་གྱི་སྒོ་ནས་དད་པའི་འབངས་བྱེད་ཕྱིར། ཐུགས་རྗེས་ང་ཚོ་སྐུ་ཚབ་ཏུ་གྱུར་ཏོ།

༦ དེའི་ཁོངས་སུ་ཁྱེད་ཀྱང་ཡེ་ཤུ་མཱ་ཤི་ཀའི་ཡིན་པའི་དོན་དུ་བོས་པས།

༧ ང་ཚོའི་ཡབ་དཀོན་མཆོག་དང་ཡེ་ཤུ་མཱ་ཤི་ཀ་ནས་ཐུགས་རྗེ་དང་ཞི་བདེ་འབབ་པར་ཤོག་ཅིག

༨ ཁྱེད་ཀྱི་དད་པ་འཇིག་རྟེན་ཡོངས་ལ་གྲགས་པས། ཐོག་མར་ཁྱེད་ཐམས་ཅད་ཀྱི་ཕྱིར་དུ་ཡེ་ཤུ་མཱ་ཤི་ཀའི་ནང་ན་དཀོན་མཆོག་ལ་གཏང་རག་འབུལ་ལོ།

༩-༡༠ ཅིས་ཀྱང་དཀོན་མཆོག་གི་དགོངས་པ་ཡིན་ན་ཁྱེད་ཚོ་དང་མཇལ་ཐབས་འབྱུང་དོན་དུ། ངས་ཁྱེད་ཡིད་ལ་ཆད་མེད་དྲན་ཞིང་། རྟག་ཏུ་གསོལ་འདེབས་ཀྱི་དཔང་པོ་ནི། ཉིད་སྲས་ཀྱི་ཕྲིན་བཟང་འཆད་པའི་བསྙེན་བཀུར་ཞུ་བའི་དཀོན་མཆོག་གོ།

༡༡-༡༢ ཁྱེད་ཚོ་བརྟན་པོར་འགྱུར་ཕྱིར་ཐུགས་ཉིད་ཀྱི་སྐྱེས་ཤིག་སྦྱིན་པ་མ་ཟད། ང་ཁྱེད་ཚོ་དང་འགྲོགས་ཤིང་ང་ཚོ་ཕན་ཚུན་ནང་ཡོད་པའི་དད་པས། ང་ལ་དབུགས་དབྱུང་ཕྱིར། ཁྱེད་ཚོ་དང་འཕྲད་པར་འདོད་དོ།

༡༣ སྤུན་ཚོ། མི་བརྒྱུད་གཞན་གྱི་ཁྲོད་ནས་འབྲས་བུ་བརྙེད་པ་ལྟར། ཁྱེད་ལས་ཀྱང་རྙེད་པའི་ཕྱིར་ངས་ལན་མང་ཁྱེད་དང་མཇལ་བར་བསམས་ཀྱང་། ད་ཐུག་འགགས་པ་ཁྱེད་ཀྱིས་ཤེས་དགོས།

༡༤ ངས་ནི་ཡུལ་དབུས་མཐའ་གཉིས་དང་མི་མཁས་བླུན་གཉིས་པོའི་གཡོག་བྱེད་དགོས་པས།

༡༥ ཁྱེད་རོ་མཱ་པ་ལའང་ཇི་ལྟར་ནུས་བཞིན་ཕྲིན་བཟང་སྒྲོག་པར་འདུན་ནོ།

༡༦ ང་ནི་ཕྲིན་བཟང་སྒྲོགས་པར་ངོ་མི་ཚ་ཞིང་དང་པོར་ཡ་ཧུ་དཱ་པ་དེ་ནས་ཧེལ་ལེན་པ་*སྟེ་དད་པ་བྱེད་ཚད་ཐར་བར་མཛད་པའི་དཀོན་མཆོག་གི་མཐུ་སྟོབས་དེ་ཡིན་ནོ༎

༡༧ དྲང་པོ་དད་པས་འཚོ་བར་འགྱུར་ཞེས་བྲིས་པ་ལྟར། དད་པའི་རྐྱེན་གྱིས་དད་ལྡན་ཚོ་ལ། དཀོན་མཆོག་གི་ཐུགས་རྗེའི་ཞལ་ཆེ་ཕྲིན་བཟང་དེས་སྟོན་ནོ༎

༡༨ དེས་ན་དཀོན་མཆོག་གི་ཐུགས་ཁྲོ་ནི་ལོག་པའི་སྒོ་ནས་བདེན་པ་འགེགས་པ་ཚོའི་ལོག་པ་དང་དཀོན་མཆོག་ལ་མི་རྩི་བ་ལ་ནམ་མཁའ་ནས་སྟོན་ནོ།

༡༩ དཀོན་མཆོག་གི་སྐོར་ཇི་ཤེས་རུང་བ་ནི་དཀོན་མཆོག་གིས་སྟོན་པར་མཛད་པས་མི་ལ་གསལ་ལོ།

༢༠ འཇིག་རྟེན་བཀོད་པ་ནས་ཚུན་ཁོང་གི་མཐུ་སྟོབས་ཐོག་མེད་དང་ངོ་བོ་མི་སྣང་བ་དེ་དཀོན་མཆོག་གི་མཛད་པ་རྣམས་ལས་གསལ་ཞིང་།

༢༡ དཀོན་མཆོག་རྟོགས་ཀྱང་། དཀོན་མཆོག་ལ་འབུལ་འོས་པའི་བསྟོད་པ་དང་གཏང་རག་མ་ཕུལ་བར། དེ་ཚོའི་བསམ་པ་ཀུན་རྫོབ་ཏུ་འགྱུར་ཞིང་། གོ་བ་མེད་པའི་བློ་མུན་པ་རུ་གྱུར་པས། དེ་དག་སྐྱོན་ཅན་ཡིན་ནོ།

༢༢ རང་མཁས་པར་རློམ་པ་ཚོ་བླུན་པོར་གྱུར་ཏེ།

༢༣ རྟག་པའི་དཀོན་མཆོག་གི་དཔལ་བརྗིད་དེ་སྤངས་ནས། དེའི་ཚབ་ཏུ་མི་རྟག་པའི་མི་དང་། འདབ་ཆགས་དང་། རྐང་བཞི་པ་དང་། ལྟོ་འགྲོའི་འདྲ་སྐུ་བླངས་སོ།

༢༤ དེའི་ཕྱིར་དཀོན་མཆོག་གིས་དེ་ཚོའི་སྙིང་གི་འདོད་ཆགས་ལྟར་མི་གཙང་བའི་ནང་དོར་ཏེ། དེ་ཚོས་རང་གི་ལུས་ཚུལ་མིན་བྱས་སོ།

༢༥ རྒྱུན་དུ་བསྟོད་འོས་པའི་འགོད་པ་པོ་ལས་བཀོད་པ་ལ་ལྷག་པར་བསྙེན་བཀུར་བྱས་ཏེ། དཀོན་མཆོག་གི་བདེན་པ་སྤངས་ནས་རྫུན་ལ་བརྟེན་ཏོ།

༢༦ དེའི་ཕྱིར་དཀོན་མཆོག་གིས་དེ་ཚོ་ངོ་ཚ་བའི་འདོད་ཆགས་ནང་དོར་ཏོ། དེ་ཚོའི་བུད་མེད་ཚོས་རང་གཤིས་ཀྱི་སྤྱོད་པ་སྤངས་ཏེ་གཤིས་མིན་གྱི་སྤྱོད་པ་སྤྱད་དོ།

༢༧ སྐྱེས་པ་ཚོས་ཀྱང་རང་གཤིས་བཞིན་དུ་བུད་མེད་ལ་སྤྱད་པ་སྤངས་ནས། ཕན་ཚུན་འདོད་ཆགས་ཀྱི་མེ་འབར་ཏེ། སྐྱེས་པས་སྐྱེས་པར་ངོ་ཚ་མེད་པར་སྤྱད་པ་སྤྱོད་ཅིང་། རང་གི་འགལ་སྐྱོན་ལ་འོས་པའི་ལ་གཡོགས་རང་གི་ལུས་ནང་མྱང་ངོ་།

༢༨ ཇི་ལྟར་དེ་ཚོས་དཀོན་མཆོག་ལ་རྟེན་པར་མ་འདོད་པ་ལྟར་དཀོན་མཆོག་གིས་ཀྱང་དེ་ཚོ་མི་རུང་བར་སྤྱོད་དུ་ལོག་པའི་བློ་གྲོས་ནང་དོར་བས།

༢༩ ངན་སེམས་དང་། བསྣབས་སེམས་དང་། གནོད་སེམས་དང་། མི་རིགས་པ་ཐམས་ཅད་ཀྱིས་གང་སྟེ། ཕྲག་དོག་དང་། མི་གསོད་པ་དང་། འཐབ་འཛིང་དང་། མགོ་བསྐོར་དང་། གཡོ་སྒྱུ་དང་། ངག་ཀྱལ་དང་།

༣༠ ཕྲ་མ་དང་། དཀོན་མཆོག་ལ་སྡང་བ་དང་། ཕོ་སོ་དང་། ང་རྒྱལ་དང་། རང་མཐོང་དང་། ངན་ཤོམས་དང་། ཕ་མར་མི་རྩི་བ་དང་།

༣༡ གླེན་པ་དང་། ཁ་ཆད་མི་སྲུང་བ་དང་། བརྩེ་སེམས་མེད་པ་དང་། སྙིང་རྗེ་མེད་པར་གྱུར་ཏོ།

༣༢ དེ་ལྟར་སྤྱོད་པ་ཐམས་ཅད་ཤི་འོས་སོ་ཞེས་པའི་དཀོན་མཆོག་གི་བཀའ་དེ་ཚོས་ཤེས་ཀྱང་། དེ་བཞིན་དུ་རང་སྤྱོད་པ་མ་ཟད་སྤྱོད་མཁན་གཞན་ལའང་དགའོ༎

* 

1:16 ཧེལ་ལེན་པ་ནི། དང་པོར་ཧེལ་ལེན་༼དེ་རིང་གྷི་རིག་ཟེར་༽ཡུལ་པའམ་ཧེལ་ལེན་སྐད་རྒྱབ་མཁན་དང་། གཉིས་པར་ཡ་ཧུ་དཱ་པར་མ་གཏོགས་པའི་ཆོས་རིགས་གཞན་གྱི་མི་བརྒྱུད་ཐམས་ཅད་ཡིན་ནོ།

༢

མཚང་འབྲུ་མཁན་ཁྱོད་སུ་ཡིན་རུང་། ཁྱོད་ལའང་སྐྱོན་ཡོད། ཁྱོད་རང་གིས་ལས་དེ་རང་བྱེད་པས། གཞན་ལ་མཚང་འབྲུ་བའི་བྱ་བ་དེས་རང་ལའང་ཞལ་ཆེ་གཅོད་དོ།

༢ དེ་བཞིན་སྤྱོད་མཁན་ཚོར་དཀོན་མཆོག་གིས་ཞལ་ཆེ་དྲང་པོར་གཅད་པ་ང་ཚོས་ཤེས་སོ།

༣ རང་གིས་ལས་དེ་རང་སྤྱོད་ཅིང་གཞན་ལ་མཚང་འབྲུ་བ་ཁྱོད། དཀོན་མཆོག་གི་ཞལ་ཆེ་ལས་ཐར་འོང་སེམས་སམ།

༤ ཡང་ན་དཀོན་མཆོག་གི་ཐུགས་རྗེས་ཁྱོད་འགྱོད་ཚངས་ཀྱི་ཕྱོགས་སུ་འཁྲིད་པ་དེ་མི་ཤེས་པར། ཁོང་གི་ཐུགས་རྗེ་དང་། ཐུགས་བཟོད་དང་། ཐུགས་སྣ་རིང་བའི་ལོངས་སྤྱོད་ལ་བརྙས་སམ།

༥ ཁྱོད་ཀྱི་འགྱོད་པ་མི་སྐྱེ་བའི་སྙིང་གྱོང་པོས་དཀོན་མཆོག་གི་ཞལ་ཆེ་གཅོད་པའི་ཐུགས་ཁྲོའི་ཉིན་མོའི་ཕྱིར། ཁྱོད་རང་ལ་ཐུགས་ཁྲོ་སོག་པར་བྱེད་དོ།

༦ ཁོང་གིས་མི་རེ་རེ་ལ་དེའི་ལས་དང་བསྟུན་པའི་འབྲས་བུ་གནང་ཞིང་།

༧ ལས་བཟང་བསྒྲུབ་པར་ཡིད་བརྟན་ཅིང་། རྟག་པའི་དཔལ་དང་བཀུར་སྟི་འཚོལ་མཁན་ལ། ཚེ་མཐའ་མེད་པ་གནང་བར་འགྱུར་རོ།

༨ ཕྱོགས་རིས་བྱེད་མཁན་དང་བདེན་པར་མི་འཛིན་ཅིང་། མི་རིགས་པར་ཉན་མཁན་ལ། ཐུགས་ཁྲོ་དང་ཁྲོ་གཏུམ་འབབ་འོང་།

༩ མི་དགེ་བ་སྤྱོད་པ་དང་པོར་ཡ་ཧུ་དཱ་པ་དང་དེ་ནས་ཧེལ་ལེན་པ་ཐམས་ཅད་ལ་སྡུག་བསྔལ་དང་ཉོན་མོངས་འབབ་འོང་།

༡༠ དགེ་བ་སྤྱོད་པ་དང་པོར་ཡ་ཧུ་དཱ་པ་དང་དེ་ནས་ཧེལ་ལེན་པ་ཐམས་ཅད་ལ་དཔལ་དང་བཀུར་སྟི་དང་ཞི་བདེ་གནང་འོང་།

༡༡ དཀོན་མཆོག་ནི་ཕྱོགས་རིས་མེད་པ་ལགས་སོ།

༡༢ བཀའ་ཁྲིམས་མེད་པར་སྡིག་པ་བྱས་པ་ཚོ་བཀའ་ཁྲིམས་མེད་པས་སྟོངས་པར་འགྱུར། བཀའ་ཁྲིམས་ཡོད་དེ་སྡིག་པ་བྱས་པ་རྣམས་ལ་བཀའ་ཁྲིམས་ཀྱིས་ཞལ་ཆེ་གཅད་པར་འགྱུར།

༡༣ དཀོན་མཆོག་གི་དྲུང་དུ་བཀའ་ཁྲིམས་ཐོས་པ་ཚོ་མི་ཐར། བཀའ་ཁྲིམས་སྒྲུབ་པ་ཚོ་ཐར་རོ།

༡༤ ཕྱི་པ་ཚོས་རང་བཞིན་གྱིས་བཀའ་ཁྲིམས་ཀྱི་ལས་བྱེད་ཚེ། བཀའ་ཁྲིམས་ཀྱི་མདོ་མེད་ཀྱང་དེ་ཚོའི་ནང་བཀའ་ཁྲིམས་འདུག་གོ།

༡༥ དེ་ཚོའི་ཤེས་བཟང་*གིས་དཔང་པོ་བྱེད་དེ། དེ་ཚོའི་བསམ་པས་སྐྱོན་ཡོད་མེད་འབྱེད་ཅིང་། བཀའ་ཁྲིམས་ནི་དེ་ཚོའི་སྙིང་ནང་བྲིས་ཡོད་པར་སྟོན་ནོ།

༡༦ ངས་འཆད་པའི་ཕྲིན་བཟང་ལྟར། དཀོན་མཆོག་གིས་ཡེ་ཤུ་མཱ་ཤི་ཀའི་ངང་ན། མིའི་གསང་བ་རྣམས་ཀྱི་ཞལ་ཆེ་གཅོད་པའི་ཉིན་མོར། དེ་དག་གསལ་བར་འགྱུར་རོ༎

༡༧ གལ་ཏེ་ཁྱོད་ཡ་ཧུ་དཱ་པའི་མིང་འཁུར་ཞིང་། བཀའ་ཁྲིམས་ལ་བརྟེན་ཏེ། དཀོན་མཆོག་ངོམ་མཁན་ཡིན་ན།

༡༨ ཡང་ཁོང་གི་ཐུགས་དགོངས་ཤེས་ཤིང་། བཀའ་ཁྲིམས་རྟོགས་ཏེ། བཟང་པོ་ལ་དགའ་མཁན་ཞིག་ཡིན་ན།

༡༩ ཡང་ལོང་བའི་ལོང་འཁྲིད་དང་། མུན་པ་རྣམས་ཀྱི་འོད་དང་།

༢༠ བླུན་པོའི་སློབ་དཔོན་དང་། བྱིས་པའི་དགེ་རྒན་དང་། བཀའ་ཁྲིམས་ནང་ཡོན་ཏན་དང་བདེན་པ་ཉིད་ཀྱི་དཔེ་བྱད་ཡོད་པ་ལ་ཁ་ཕོ་བྱེད་མཁན་ཡིན་ན།

༢༡ གཞན་ལ་སློབ་ཀྱང་རང་ལ་མི་སློབ་བམ། གཞན་ལ་མ་རྐུ་ཞེས་སློབ་ཀྱང་རང་གིས་རྐུའོ།

༢༢ ལོག་པར་མ་གཡེམ་ཟེར་ཡང་རང་གིས་ལོག་པར་གཡེམ་མོ། སྐུ་འདྲ་ལ་ཞེན་ལོག་ཀྱང་རང་གིས་ལྷ་ཁང་འཕྲོག་གོ།

༢༣ བཀའ་ཁྲིམས་ངོམ་ཡང་བཀའ་ཁྲིམས་འཆལ་ཞིང་། དཀོན་མཆོག་ལ་སྨད་དོ།

༢༤ ཁྱོད་ཀྱི་རྐྱེན་གྱིས་ཕྱི་པ་ཚོས་དཀོན་མཆོག་ལ་སྐུར་པ་འདེབས་སོ་ཞེས་མདོ་ན་བྲིས་སོ༎

༢༥ གལ་ཏེ་ཁྱོད་ཀྱིས་བཀའ་ཁྲིམས་སྲུང་ན། ཡ་ཧུ་དཱ་པའི་རྟགས་*ཕན་ནོ། ཇི་སྟེ་བཀའ་ཁྲིམས་འཆལ་ན། རྟགས་ཡོད་པ་དེ་མེད་པར་གྱུར་ཏོ།

༢༦ རྟགས་མེད་པ་དེས་བཀའ་ཁྲིམས་སྲུང་ན། རྟགས་མེད་ཀྱང་ཡོད་པ་དང་འདྲ་བར་མི་རྩིའམ།

༢༧ ལུས་ཁར་རྟགས་མེད་ཀྱང་བཀའ་ཁྲིམས་སྲུང་བ་དེས། མདོ་དང་རྟགས་ཡོད་མཁན་གྱི་བཀའ་ཁྲིམས་ལས་འགལ་བ་ཁྱོད་ལ་ཞལ་ཆེ་གཅོད་འོང་།

༢༨ ཅིའི་ཕྱིར་ཞེ་ན། ཕྱིའི་ཚུལ་གྱིས་ཡ་ཧུ་དཱ་པར་མི་འགྱུར། ཕྱི་དང་ལུས་ཀྱི་ཚུལ་གྱིས་རྟགས་དང་ལྡན་པས་ཀྱང་མ་ཡིན།

༢༩ ནང་ན་ཡིན་པ་དེ་ཡ་ཧུ་དཱ་པ་ཡིན། སྙིང་ན་ཡོད་པ་དེ་རྟགས་དང་ལྡན་པ་ཡིན་ཅིང་། ཡི་གེ་ཙམ་མ་ཡིན་པར་སེམས་ཉིད་ཀྱི་བྱ་བ་ཡིན་ནོ། དེ་འདྲ་ལ་བསྟོད་པ་མི་ནས་མི་འབྱུང་ཡང་དཀོན་མཆོག་ནས་འབྱུང་ངོ་༎

* 

2:15 ཤེས་བཟང་ནི། བཟང་ངན་རང་བཞིན་གྱིས་ཤེས་པའི་མིའི་འདུ་ཤེས་སོ།

* 

2:25 ཡ་ཧུ་དཱ་པའི་རྟགས་ནི། ཡ་ཧུ་དཱ་པ་སྐྱེས་པ་ཡིན་ཚད་ལ་ཕོ་མཚན་གྱི་མདུན་གྱི་པགས་པ་གཅོད་པ་དེ་ཡིན་ནོ།

༣

རྟགས་ཀྱི་ཕན་པ་ཅི་འདུག

༢ གང་ས་ནས་ཕན་ཐོགས་ཆེ་སྟེ། ཁྱད་པར་དུ་དཀོན་མཆོག་གི་བཀའ་ཐམས་ཅད་ཡ་ཧུ་དཱ་པར་བཅོལ་བ་ཡིན།

༣ ཁ་ཅིག་དམ་ཚིག་ཉམས་ན། མི་དེའི་དམ་ཚིག་ཉམས་པ་དེས་དཀོན་མཆོག་གི་དམ་ཚིག་དེ་ཉམས་པར་བྱའམ།

༤ དེ་མི་སྲིད་དེ་མདོ་ན།

ཁྱེད་ནི་ཉིད་ཀྱི་བཀའ་ལ་བརྟན༎

ཁྱེད་ཀྱི་ཞལ་ཆེ་དྲང་ཞིང་རྒྱལ༎

ཞེས་བྲིས་པ་ལྟར། དཀོན་མཆོག་ནི་བདེན་པ་ལགས་ཤིང་། མི་ཐམས་ཅད་ནི་རྫུན་ཅན་ནོ།

༥ གལ་ཏེ་ང་ཚོའི་ངན་པ་དེས་དཀོན་མཆོག་གི་དྲང་བ་ཉིད་ལགས་པ་གསལ་པོར་སྟོན་པའི་རྒྱུར་གྱུར་ན། ང་ཚོས་གང་ཟེར། ངས་འདི་མིའི་ལུགས་སུ་ཟེར། ང་ཚོར་ཁྲོ་གཏུམ་འབེབས་པའི་དཀོན་མཆོག་དྲང་པོ་མ་ཡིན་ནམ།

༦ དེ་མི་སྲིད། དེ་མིན། དཀོན་མཆོག་གིས་འཇིག་རྟེན་གྱི་ཞལ་ཆེ་ཅི་ལྟར་གཅོད་པར་འགྱུར།

༧ གལ་ཏེ་ངའི་རྫུན་གྱིས་དཀོན་མཆོག་གི་བདེན་པ་ཉིད་སྟོན་ཞིང་ཁོང་གི་དཔལ་བརྗིད་རྒྱས་ན། ད་དུང་ཡང་ང་ལ་སྡིག་ཅན་ལྟར་ཞལ་ཆེ་ཅིའི་ཕྱིར་གཅོད།

༨ བཟང་པོ་འབྱུང་བའི་ཕྱིར་ལས་ངན་བྱའོ་ཞེས་ང་ཚོའི་སྨྲའོ་ཟེར་ཞིང་། ལ་ལས་ང་ཚོར་གཏམ་ངན་གཏོང་བས། དེ་ཚོར་ཁྲིམས་འཕོག་འོས་སོ༎

༩ འོ་ན་ང་ཚོ་ཡ་ཧུ་དཱ་པ་གཞན་ལས་འཕགས་སམ། ཇི་ནས་ཀྱང་མ་འཕགས། ང་ཚོས་ཡ་ཧུ་དཱ་པ་དང་ཧེལ་ལེན་པ་ཐམས་ཅད་སྡིག་པའི་འོག་ན་ཡོད་པ་བསྟན་ནོ།

༡༠ ཇི་སྐད་མདོ་ན།

དྲང་པོ་གཅིག་ཀྱང་ཡོད་མ་ཡིན༎

༡༡ གོ་བ་ཡོད་པའང་ཡོད་མ་ཡིན༎

དཀོན་མཆོག་འཚོལ་བའང་ཡོད་མ་ཡིན༎

༡༢ ཐམས་ཅད་ལམ་སྟོར་དོན་མེད་སོང་༎

ལས་བཟང་བྱེད་མཁན་གཅིག་ཀྱང་མེད༎

༡༣ ཨོག་མ་དུར་ཁུང་ཁ་གདངས་ཡིན༎

ལྕེ་ལས་གཡོ་སྒྱུ་ཐོ་རོ་རོ༎

ཁ་ལྤགས་འོག་ན་སྦྲུལ་དུག་འདུག།

༡༤ ཁ་ནི་སྨོན་ལོག་ཚིག་ངན་གང་༎

༡༥ མི་སྲོག་གཅོད་དུ་རྐང་པ་མགྱོགས༎

༡༦ ལམ་ནང་འཕུང་དང་བར་ཆད་གདའ༎

༡༧ མཐུན་པའི་ལམ་ཡང་མི་ཤེས་སོ༎

༡༨ སྙིང་ནང་དཀོན་མཆོག་འཇིགས་པ་མེད༎

ཅེས་བྲིས་ཡོད་དོ།

༡༩ བཀའ་ཁྲིམས་ནང་གསུང་བ་ཐམས་ཅད། བཀའ་ཁྲིམས་ཀྱི་འོག་ཏུ་ཡོད་པ་རྣམས་ལ་གསུང་བ་ང་ཚོས་ཤེས། དེ་ནི་འཇིག་རྟེན་ཧྲིལ་པོ་དཀོན་མཆོག་གི་བཀའ་ཆད་ཀྱི་འོག་ཏུ་ཡིན་ཅིང་། ཁ་ཐམས་ཅད་འགེགས་པའི་ཕྱིར་རོ།

༢༠ བཀའ་ཁྲིམས་ཀྱི་ལས་ཀྱི་སྒོ་ནས། སུའང་ཁོང་གི་སྤྱན་སྔར་ཐར་བར་མི་འགྱུར་ཞིང་། བཀའ་ཁྲིམས་ལས་སྡིག་པའི་ངོ་འཕྲོད་དོ༎

༢༡ ད་ལྟ་བཀའ་ཁྲིམས་དང་ལུང་སྟོན་པ་ཚོའི་མདོ་ཡིས་དཔང་པོ་བྱེད་པའི་བཀའ་ཁྲིམས་ལས་སོ་སོར་དཀོན་མཆོག་གི་ཐུགས་རྗེའི་ཞལ་ཆེ་དེ་མངོན་ནོ།

༢༢ ཐུགས་རྗེའི་ཞལ་ཆེ་དེ་ནི། ཡེ་ཤུ་མཱ་ཤི་ཀ་ལ་དད་པའི་སྒོ་ནས། དད་པ་བྱེད་ཚད་ལ་ཁྱད་མེད་པར་བརྙེད་དོ།

༢༣ མི་ཐམས་ཅད་ཀྱིས་སྡིག་པ་བྱས་ནས། དཀོན་མཆོག་གི་དཔལ་དང་བྲལ་ཡང་།

༢༤ ཡེ་ཤུ་མཱ་ཤི་ཀས་ཐར་པ་གནང་བའི་ཐབས་ཀྱིས། ཐར་པ་ནི་དཀོན་མཆོག་གི་ཐུགས་རྗེས་གསོལ་རས་སུ་ཐོབ་བོ།

༢༥ དད་པ་བྱེད་པ་རྣམས་ལ་དཀོན་མཆོག་གིས། ཡེ་ཤུའི་སྐུ་མཚལ་གྱི་ཐབས་ཀྱིས། ཁོང་སྡིག་སེལ་དུ་གནང་ངོ་། དཀོན་མཆོག་གིས་ཉིད་ཀྱི་ཐུགས་བཟོད་ཀྱི་ངང་ནས། ང་ཚོས་སྔར་བྱས་པའི་སྡིག་པར་མ་གཟིགས་པས། ཉིད་དྲང་པོར་ལགས་པར་སྟོན་ནོ།

༢༦ ཡེ་ཤུ་ལ་དད་མཁན་ཚོ་ཐར་འཇུག་ཅིང་། ད་ལྟའང་ཉིད་དྲང་པོ་ལགས་པར་སྟོན་ནོ།

༢༧ ད་ངོམ་རྒྱུ་ག་རེ་ཡོད། དེ་ནི་མེད་པར་སོང་། རྐྱེན་གང་གིས་མེད་པར་སོང་། ལས་ཀྱི་རྐྱེན་གྱིས་བྱས་སམ། དེ་མིན། དད་པའི་རྐྱེན་གྱིས་སོ།

༢༨ བཀའ་ཁྲིམས་ལྟར་གྱི་ལས་ཀྱིས་མ་ཡིན་པར། དད་པའི་རྐྱེན་གྱིས་ཐར་བར་འཛིན་ནོ།

༢༩ དཀོན་མཆོག་ནི་ཡ་ཧུ་དཱ་པ་འབའ་ཞིག་གི་ཡིན་ནམ། ཕྱི་པའི་ཡང་མ་ཡིན་ནམ། ཕྱི་པའི་ཡང་ཡིན་ནོ།

༣༠ དེ་ལྟར་ཡ་ཧུ་དཱ་པ་དད་པའི་རྐྱེན་གྱིས་ཐར་བར་མཛད་ཅིང་། ཕྱི་པའང་དད་པའི་རྐྱེན་གྱིས་ཐར་བར་མཛད་པའི་དཀོན་མཆོག་གཅིག་གོ།

༣༡ དེ་ནས་དད་པ་འདིས་བཀའ་ཁྲིམས་སྟོངས་པར་བྱེད་དམ། དེ་མི་སྲིད། བཀའ་ཁྲིམས་བརྟན་པར་བྱེད་དོ༎

༤

ང་ཚོའི་མེས་པོ་ཨབ་ར་ཧམ་གྱི་སྐོར་ལ་ཅི་སྨྲ།

༢ ཨབ་ར་ཧམ་ལས་ཀྱི་སྒོ་ནས་རྣམ་དག་ཏུ་གྱུར་པ་ཡིན་ན་ངོམ་རྒྱུ་ཡོད། འོན་ཀྱང་དཀོན་མཆོག་གི་དྲུང་དུ་དེ་ལྟར་མིན།

༣ མདོ་ན་ཅི་གསུང་། ཨབ་ར་ཧམ་གྱིས་དཀོན་མཆོག་ལ་དད་པ་བྱས་པས། དེ་ནི་ཁོའི་ཕྱིར་ཐར་བའི་རྒྱུར་བརྩིས་སོ་གསུངས་སོ།

༤ ལས་བྱེད་པའི་མིའི་གླ་ནི་གསོལ་རས་སུ་མི་རྩི་ཡི། ཐོབ་འོས་སུ་རྩིའོ།

༥ ལས་མི་བྱེད་ཀྱང་། ཆོས་ལ་མི་སྟེན་མཁན་ཐར་འཇུག་མཁན་དེ་ལ་དད་པ་བྱེད་ན། དད་པ་དེ་ཁོའི་ཐར་པའི་རྒྱུར་རྩིའོ།

༦ དེ་ལྟར་ལས་ལ་མ་སྟེན་པར་དཀོན་མཆོག་གིས་ཐར་བར་བརྩིས་པའི་མི་ལ་བཀྲ་ཤིས་རྗོད་ཅིང་དཱ་བིད་ཀྱིས་འདི་སྐད་གསུངས་སོ༎

༧ སུ་ཡི་ཉེས་པ་བསལ་མཛད་དེ༎

ཉེས་སྡིག་སེལ་བའི་མི་རྣམས་བདེའོ༎

༨ སུ་ཡི་སྡིག་པ་གཙོ་བོ་ཡིས༎

རྩི་བར་མི་འགྱུར་མི་རྣམས་བདེའོ༎

༩ ཤིས་རྗོད་འདི་ཡ་ཧུ་དཱ་པའི་རྟགས་ལྡན་པ་ལ་ཡིན་ནམ། ཡང་ན་མི་ལྡན་པ་ལ་ཡིན། ཨབ་ར་ཧམ་གྱི་དད་པ་ནི་ཐར་པའི་རྒྱུར་བརྩིས་སོ་ཟེར་བས།

༡༠ རྟགས་དང་ལྡན་དུས་སུ་བརྩིས་སམ། མི་ལྡན་པའི་དུས་སུ་བརྩིས། ལྡན་པའི་དུས་སུ་མིན་ཏེ། མི་ལྡན་པའི་དུས་སུ་བརྩིས་སོ།

༡༡ ཁོ་རྟགས་དང་མི་ལྡན་པའི་དུས་སུ། དད་པའི་སྒོ་ནས་ཐར་པ་བརྙེས་པའི་ཕྱག་རྒྱ་རུ་རྟགས་དེ་ཐོབ་པས། རྟགས་དང་མི་ལྡན་ཡང་དད་པ་བྱེད་པ་ཚོར་ཐར་པ་ཐོབ་པའི་ཕྱིར། ཁོ་ནི་དེ་ཚོའི་མེས་པོར་གྱུར་པ་མ་ཟད།

༡༢ རྟགས་དང་ལྡན་པ་ཚོའི་མེས་པོ་ལའང་གྱུར་ཏོ། དེ་ནི་དེ་ཚོ་རྟགས་འབའ་ཞིག་དང་ལྡན་པས་མ་ཡིན་པར། ཨབ་ར་ཧམ་ལ་རྟགས་དང་མི་ལྡན་པའི་དུས་སུ་བརྙེས་པའི་དད་པ་ལ་འབྲངས་པས་སོ༎

༡༣ ཨབ་ར་ཧམ་དང་དེའི་བུ་བརྒྱུད་ལ། ས་གཞིའི་བདག་པོར་འགྱུར་བའི་ཞལ་ཆད་དེ་ནི། བཀའ་ཁྲིམས་ཀྱི་ཐབས་ཀྱིས་མ་བརྙེས་ཀྱིས། དད་པ་བྱེད་པ་ལ་ཐུགས་རྗེའི་ཞལ་ཆེའི་ཐབས་ཀྱིས་བརྙེས་པ་ཡིན།

༡༤ བཀའ་ཁྲིམས་ལ་བརྟེན་པ་བདག་པོར་འགྱུར་ན། དད་པ་ནི་ཕན་མེད་དང་ཞལ་ཆེ་ནི་དོན་མེད་དོ།

༡༥ བཀའ་ཁྲིམས་ཀྱིས་ཐུགས་ཁྲོ་སྐྱེད། བཀའ་ཁྲིམས་མེད་ན་འགལ་བའང་མེད་དོ།

༡༦ བཀའ་ཁྲིམས་ལ་བརྟེན་མཁན་མ་ཟད། དད་པ་རྒྱུད་ནས་ཨབ་ར་ཧམ་གྱི་བུ་བརྒྱུད་ཡིན་པ་ཐམས་ཅད་ལའང་ཞལ་ཆད་བརྟན་པ། ཐུགས་རྗེ་ལ་རག་ལས་པའི་ཕྱིར། བྱ་བ་ཐམས་ཅད་དད་པ་ལ་རག་ལས་སོ།

༡༧ ངས་ཁྱོད་མི་བརྒྱུད་མང་པོའི་ཕ་བྱས་སོ་ཞེས་བྲིས་ཡོད་པ་བཞིན། ཁོང་ང་ཚོ་ཐམས་ཅད་ཀྱི་མེས་པོར་གྱུར། གཤིན་པོ་གསོན་པོར་མཛད་མཁན་དང་། མེད་པ་ཡོད་པར་མཛད་པའི་དཀོན་མཆོག་གི་དྲུང་དུ་དད་པ་བྱས་པས།

༡༨ ཁྱོད་ཀྱི་བུ་བརྒྱུད་དེ་ལྟར་ཡོང་བར་འགྱུར་རོ་ཞེས་པའི་གསུང་བཞིན་དུ། མི་བརྒྱུད་མང་པོའི་མེས་པོར་འགྱུར་ཕྱིར། རེ་བའི་རྒྱུ་མེད་བཞིན་དུ་དད་པའི་རྐྱེན་གྱིས་རེ་བ་བྱས་སོ།

༡༩ ཁོང་ལོ་བརྒྱ་ཙམ་ལོན་ཏེ་ལུས་རོ་དང་འདྲ་བ་དང་། མ་ས་རཱའི་རབས་ཆད་མ་ལ་བལྟས་ཀྱང་དད་པ་མ་ཉམས་ཤིང་།

༢༠ དཀོན་མཆོག་གི་ཞལ་ཆད་ལ་ཐེ་ཚོམ་མ་བྱས་པ་མ་ཟད། དད་པ་འཕེལ་ཏེ་དཀོན་མཆོག་ལ་བསྟོད་བསྔགས་སོ།

༢༡ དཀོན་མཆོག་གིས་ཞལ་གྱིས་ཇི་བཞེས་པ་མཛད་ནུས་པར་ཡིད་ཡོངས་སུ་ཆེས་པས།

༢༢ ཁོའི་ཕྱིར་ཐར་པའི་རྒྱུར་བརྩིས་སོ༎

༢༣ བརྩིས་སོ་ཞེས་པའི་གསུང་དེ་ཁོ་གཅིག་པོ་མ་ཟད།

༢༤ གཙོ་བོ་ཡེ་ཤུ་སྐུ་གསོན་པོར་བསླངས་པ་ཁོང་ལ་དད་པ་བྱེད་མཁན་ང་ཚོའི་ཕྱིར་དུའང་བྲིས་པ་ཡིན།

༢༥ ང་ཚོའི་སྡིག་པའི་ཕྱིར་ཁོང་འཆི་བར་བཏད། ང་ཚོ་ཐར་འཇུག་པའི་ཕྱིར་ཁོང་སྐུ་གསོན་པོར་བསླངས་པ་ཡིན་ནོ༎

༥

དེ་ལྟར་ང་ཚོ་དད་པའི་སྒོ་ནས་ཐར་ཞིང་། ང་ཚོའི་གཙོ་བོ་ཡེ་ཤུ་མཱ་ཤི་ཀའི་ངང་ནས། ང་ཚོ་དཀོན་མཆོག་དང་བསྡུམས་པ་ཡིན།

༢ ཁོང་རྒྱུད་ནས་ད་ལྟའི་ཐུགས་རྗེའི་གནས་ལུགས་སུ་ང་ཚོ་བསླེབས་ཏེ། དཀོན་མཆོག་གི་དཔལ་བརྗིད་ལ་ལོངས་སྤྱོད་པར་རེ་ཞིང་དགའ་མགུ་རང་ངོ་།

༣-༤ དེས་མ་ཟད་སྡུག་བསྔལ་ལས་བཟོད་སེམས་དང་། བཟོད་སེམས་ལས་ཉམས་ལེན་དང་། ཉམས་ལེན་ལས་རེ་བ་འབྱུང་བ་ཤེས་པས། སྡུག་བསྔལ་གྱི་ནང་དུའང་ང་ཚོ་དགའ་མགུ་རང་ངོ་།

༥ ང་ཚོར་གནང་ཡོད་པའི་ཐུགས་ཉིད་ཀྱིས། ང་ཚོའི་སྙིང་ནང་དཀོན་མཆོག་གི་བྱམས་པའི་བདུད་རྩི་བླུགས་པས། བློ་ཕམ་མེད་པར་རེ་བ་བྱེད་དོ།

༦ ང་ཚོ་བྱ་ཐབས་ཟད་པའི་ཚེ། དུས་ཁར་མཱ་ཤི་ཀ་ནི་ཆོས་ལ་མི་བསྟེན་མཁན་ཚོའི་དོན་དུ་གྲོངས།

༧ མི་བཟང་པོ་ཞིག་གི་ཕྱིར་སྲོག་གཏོང་སྲིད་ནའང་། དྲང་པོ་ཞིག་གི་དོན་དུ་སྲོག་གཏོང་བ་དཀའ།

༨ ང་ཚོ་སྡིག་ཅན་ཡིན་ཙ་ན། མཱ་ཤི་ཀས་ང་ཚོའི་དོན་དུ་སྐུ་སྲོག་གནང་ནས། དཀོན་མཆོག་གིས་ཉིད་ཀྱི་བྱམས་པ་ང་ཚོར་བསྟན་པར་མཛད་དོ།

༩ ཁོང་གི་སྐུ་ཁྲག་གིས་རྣམ་དག་མཛད་པས། ཁོང་གིས་དཀོན་མཆོག་གི་ཐུགས་ཁྲོ་ལས་ཅི་ནས་ཀྱང་ཐར་བར་མཛད་པར་འགྱུར་རོ།

༡༠ ང་ཚོ་དགྲ་བོ་ཡིན་ཙ་ན། དཀོན་མཆོག་གི་སྲས་ཀྱི་སྐུ་སྲོག་གནང་བའི་སྒོ་ནས། དཀོན་མཆོག་དང་བསྡུམས་པ་ཡིན་ན། བསྡུམས་པའི་དབང་གིས་ཁོང་གི་གསོན་པ་ཉིད་ཀྱི་སྒོ་ནས་ང་ཚོ་ལོས་ཀྱང་ཐར་བར་མཛད་པར་འགྱུར།

༡༡ དེ་མ་ཟད་ང་ཚོའི་གཙོ་བོ་ཡེ་ཤུ་མཱ་ཤི་ཀས། ད་ང་ཚོ་དཀོན་མཆོག་དང་བསྡུམས་པས། ང་ཚོས་དཀོན་མཆོག་ལ་ཡི་རང་ངོ་༎

༡༢ མི་གཅིག་གི་རྐྱེན་གྱིས་འཇིག་རྟེན་ནང་སྡིག་པ་བྱུང་། སྡིག་པའི་རྐྱེན་གྱིས་འཆི་བའང་བྱུང་བས། དེ་ལྟར་མི་ཐམས་ཅད་ཀྱིས་སྡིག་པ་བྱས་པས། ཐམས་ཅད་ནང་འཆི་བའང་དར་རོ།

༡༣ བཀའ་ཁྲིམས་མ་གནང་བའི་བར་དུ་བཀའ་ཁྲིམས་མེད་པས། འཇིག་རྟེན་ན་སྡིག་པ་ཡོད་ཀྱང་སྡིག་པར་མ་བརྩིས་སོ།

༡༤ འོན་ཀྱང་ཨ་དམ་ནས་མོ་ཤེ་ཐུག་ཨ་དམ་གྱིས་སྡིག་པ་བྱས་པ་ཙམ་སྡིག་པ་མ་བྱས་པ་རྣམས་ལའང་འཆི་བས་དབང་ངོ་། ཨ་དམ་ནི་འབྱོན་པར་འགྱུར་བ་དེའི་དཔེ་ཡིན་ཞིང་།

༡༥ ཐུགས་རྗེའི་གནང་སྦྱིན་ནི་སྡིག་པ་དང་མི་འདྲ་སྟེ། མི་གཅིག་གི་སྡིག་པའི་རྐྱེན་གྱིས་མང་པོ་ཤི་ཞིང་། ཡེ་ཤུ་མཱ་ཤི་ཀ་སྐྱེས་བུ་གཅིག་གི་ཐུགས་རྗེའི་རྐྱེན་གྱིས། དཀོན་མཆོག་གི་ཐུགས་རྗེ་དང་གསོལ་རས་མི་མང་པོ་ལ་ལྷུག་པར་འབྱུང་ངོ་།

༡༦ མི་གཅིག་པོ་དེའི་སྡིག་པའི་འབྲས་བུ་དང་གནང་སྦྱིན་མི་འདྲ་སྟེ། བཀའ་ཁྲིམས་ཀྱི་སྒོ་ནས་གཅིག་གི་རྐྱེན་གྱིས་ཆད་པ་ཕོག གནང་སྦྱིན་གྱི་སྒོ་ནས་སྡིག་པ་མང་པོར་ཐར་པ་བྱུང་།

༡༧ གཅིག་གི་སྡིག་པའི་རྐྱེན་གྱིས་འཆི་བས་དབང་ན། ཡེ་ཤུ་མཱ་ཤི་ཀ་གཅིག་པུའི་རྐྱེན་གྱིས་ཐུགས་རྗེ་དང་ཐར་པའི་གནང་སྦྱིན་ལྷུག་པར་ཐོབ་པ་རྣམས་ཀྱིས་ཚེ་མཐའ་མེད་པར་ལྷག་པར་དབང་བར་འགྱུར་རོ།

༡༨ སྡིག་པ་གཅིག་གི་རྐྱེན་གྱིས་ཐམས་ཅད་ལ་ཆད་པ་ཕོག་པ་ལྟར། ཐར་དུ་འཇུག་པ་གཅིག་གི་རྐྱེན་གྱིས་ཐམས་ཅད་ཐར་ཞིང་ཚེ་མཐའ་མེད་པ་ཐོབ།

༡༩ གཅིག་གི་བཀའ་ལ་མ་ཉན་པས། ཐམས་ཅད་སྡིག་ཅན་གྱུར་པ་ལྟར། གཅིག་གིས་བཀའ་ལ་ཉན་པས། ཐམས་ཅད་ཐར་བར་འགྱུར་རོ།

༢༠ བཀའ་ཁྲིམས་བར་མཚམས་སུ་བྱུང་ནས་སྡིག་པ་འཕེལ། འོན་ཀྱང་སྡིག་པ་འཕེལ་སར་ཐུགས་རྗེ་ལྷག་པར་འཕེལ་བས།

༢༡ སྡིག་པས་འཆི་བའི་སྒོ་ནས་དབང་བ་ལྟར། ཐུགས་རྗེས་ང་ཚོའི་གཙོ་བོ་ཡེ་ཤུ་མཱ་ཤི་ཀའི་སྒོ་ནས། ཚེ་མཐའ་མེད་པ་གནང་ཕྱིར། ཐར་པའི་སྒོ་ནས་དབང་བར་འགྱུར་རོ༎

༦

ད་ཅི་སྨྲ། ཐུགས་རྗེ་རྒྱས་པར་ཐོབ་ཕྱིར་སྡིག་པ་ངེས་པར་གསོག་དགོས་སམ།

༢ དེ་ལྟར་མ་ཡིན། ང་ཚོ་སྡིག་པ་ལ་བརྟེན་ནས་ཤི་ཟིན་ན། ད་དེའི་ནང་ཅི་ལྟར་འཚོ་སྲིད།

༣ ང་ཚོ་ཡེ་ཤུ་མཱ་ཤི་ཀ་དང་གཅིག་ཏུ་གྱུར་བའི་ཁྲུས་གསོལ་ལེན་ཚད་ཀྱིས། ཁོང་གྲོངས་པའི་ངང་ལ་ལེན་པར་མི་ཤེས་སམ།

༤ ཁྲུས་གསོལ་དེའི་སྒོ་ནས་ང་ཚོ་ཁོང་དང་མཉམ་དུ་ཤི་ནས་དུར་དུ་བཅུག་པ་ཡིན་པས། མཱ་ཤི་ཀ་ནི་ཡབ་ཀྱི་མཐུས་གཤིན་པོའི་ནང་ནས་སྐུ་གསོན་པོར་བསླངས་པ་ལྟར། ང་ཚོས་མི་ཚེ་གསར་པ་བསྐྱང་དགོས།

༥ ཁོང་གྲོངས་པ་དང་མཚུངས་པར་ང་ཚོ་ཤི་ནས་ཁོང་དང་གཅིག་གྱུར་ན། སྐུ་གསོན་པོར་བཞེངས་པ་ལའང་གཅིག་གྱུར་འོང་།

༦-༧ ཤི་བ་དེ་སྡིག་པ་ལས་ཐར་བ་ཡིན་པས། ད་ཕྱིན་ཆད་སྡིག་པའི་གཡོག་མི་བྱེད་པ་དང་། སྡིག་ཅན་གྱི་ལུས་འདི་མེད་པར་བྱེད་དུ། ང་ཚོའི་གང་ཟག་རྙིང་པ་ཁོང་མཉམ་བརྐྱངས་པ་*ཡིན་པ་ཤེས་སོ།

༨ ང་ཚོ་མཱ་ཤི་ཀ་དང་མཉམ་དུ་ཤི་བ་ཡིན་ན། ཁོང་མཉམ་འཚོ་བ་ལའང་ཡིད་ཆེས་སོ།

༩ མཱ་ཤི་ཀ་གཤིན་པོའི་ནང་ནས་སྐུ་གསོན་པོར་བཞེངས་ནས་འཆི་བའི་དབང་དུ་མེད་པས་སླར་མི་འགྲོང་ངོ་།

༡༠ ཁོང་སྡིག་པའི་ཕྱིར་ལན་ཅིག་གྲོངས་ཀྱང་། དཀོན་མཆོག་གི་ཕྱིར་གསོན་པོར་བཞུགས་པ་ང་ཚོས་ཤེས་སོ།

༡༡ དེ་བཞིན་དུ་ཁྱེད་ཀྱང་མཱ་ཤི་ཀ་ཡེ་ཤུའི་ངང་ན་སྡིག་པ་ལ་ལྟ་སྟེ་ཤི་མཁན་དང་། དཀོན་མཆོག་ལ་ལྟ་སྟེ་གསོན་པ་ཡིན་པར་རྩིས་ཤིག

༡༢ འདོད་པའི་དབང་དུ་མི་འགྲོ་བའི་ཕྱིར། སྡིག་པས་ཁྱེད་ཀྱི་ཟག་ཕུང་ལ་སྲིད་དབང་བྱེད་དུ་མ་འཇུག

༡༣ རང་གི་ཡན་ལག་ཀྱང་སྡིག་པར་སྤྱོད་པའི་ལོག་པའི་ལག་ཆར་མ་གཏོད་པར་ཤི་ནས་གསོན་པོ་ཡིན་པའི་ཚུལ་དུ། རང་ཉིད་དཀོན་མཆོག་ལ་ཕུལ་ཏེ། ཡན་ལག་ཀྱང་དྲང་བ་ཉིད་ཀྱི་ལག་ཆར་འགྱུར་ཕྱིར་དཀོན་མཆོག་ལ་ཕུལ་ཅིག

༡༤ ཅིའི་ཕྱིར་ཞེ་ན། ཁྱེད་བཀའ་ཁྲིམས་ཀྱི་འོག་ན་མེད་པར་ཐུགས་རྗེའི་འོག་ཏུ་ཡོད་པས། ཁྱེད་ལ་སྡིག་པས་སྲིད་བྱེད་པར་མི་འགྱུར་རོ༎

༡༥ འོ་ན་ང་ཚོ་བཀའ་ཁྲིམས་ཀྱི་འོག་ན་མེད་པར་ཐུགས་རྗེའི་འོག་ཏུ་ཡོད་པས་སྡིག་པ་བྱའམ། དེ་མ་ཡིན་ནོ།

༡༦ གང་ལ་གཡོག་བྱེད་དུ་རང་གཏད་ན། དེའི་གཡོག་པོ་ཡིན་པ་མི་ཤེས་སམ། སྡིག་པའི་གཡོག་གིས་འཆི་བ་དང་། དཀོན་མཆོག་གི་གཡོག་གིས་ཐར་པ་འབྱུང་།

༡༧ སྔར་སྡིག་པའི་གཡོག་པོ་ཡིན་ཀྱང་། ཁྱེད་ལ་གཏད་པའི་བསྟན་པ་ལ་སྙིང་ནས་ཉན་ཞིང་།

༡༨ ཁྱོད་སྡིག་པའི་དབང་ལས་བསྒྲལ་ཏེ། རྣམ་པར་དག་པའི་གཡོག་པོར་གྱུར་བས། དཀོན་མཆོག་ལ་གཏང་རག་འབུལ་ལོ།

༡༩ ཁྱེད་ཤེས་སྟོབས་དམན་པས་ངས་མིའི་ལུགས་སུ་སྨྲའོ། སྔར་ཉེས་པ་བྱེད་ཕྱིར་ཁྱེད་ཀྱི་ཡན་ལག་རྣམས་མི་གཙང་བ་དང་མི་རིགས་པར་བཏད་པ་ལྟར། ད་དམ་པར་འགྱུར་ཕྱིར་ཡན་ལག་རྣམས་རྣམ་པར་དག་པའི་གཡོག་བྱེད་དུ་ཕུལ་ཅིག

༢༠ ཁྱེད་སྡིག་པའི་གཡོག་བྱེད་དུས་སུ་རྣམ་པར་དག་པ་ལས་བྲལ་ཡོད་པ་ཡིན།

༢༡ དེའི་དུས་སུ་འབྲས་བུ་ཅི་ཐོབ། དེའི་མཐའ་མ་འཆི་བ་ཡིན་པས། ད་ལྟ་དེ་ལ་ངོ་ཚའོ།

༢༢ ད་ལྟ་སྡིག་པའི་དབང་ལས་བསྒྲལ་ནས། དཀོན་མཆོག་གི་གཡོག་པོ་ཡིན་ཏེ། དམ་པར་འགྱུར་བའི་འབྲས་བུ་ཐོབ། དེའི་མཐའ་མ་ཚེ་མཐའ་མེད་པའོ།

༢༣ སྡིག་པའི་འབྲས་བུ་ནི་འཆི་བ་ཡིན། དཀོན་མཆོག་གི་གནང་སྦྱིན་ནི་ང་ཚོའི་གཙོ་བོ་ཡེ་ཤུ་མཱ་ཤི་ཀའི་ནང་ཡོད་པའི་ཚེ་མཐའ་མེད་པའོ༎

* 

6:6-7 བརྐྱངས་པ་ནི། ཡེ་ཤུ་མཱ་ཤི་ཀ་ལྟར་རྒྱང་ཤིང་ཁར་བརྐྱངས་ནས་གསོད་པའི་དོན་ཡིན་ནོ།

༧

ངས་བཀའ་ཁྲིམས་ཤེས་པའི་སྤུན་ཁྱེད་ཚོར་སྨྲའོ། མི་ཞིག་གསོན་རིང་བཀའ་ཁྲིམས་ཀྱིས་འཆིང་བ་མི་ཤེས་སམ།

༢ ཁྱོ་ཡོད་པའི་བུད་མེད་ནི་ཁྱོ་གསོན་རིང་དུ་ཁྲིམས་ཀྱིས་དེ་ལ་འཆིང་ཡང་། ཁྱོ་ཤི་ན་བུད་མེད་དེ་ཁྲིམས་དེ་ལས་ཐར་རོ།

༣ ཁྱོ་གསོན་རིང་སྐྱེས་པ་གཞན་དང་འགྲོགས་ན་གཡེམ་མོ་ཟེར། ཁྱོ་ཤི་ན་ཁྲིམས་ལས་ཐར་བས། སྐྱེས་པ་གཞན་དང་འགྲོགས་ན་གཡེམ་མོར་མི་རྩིའོ།

༤ དེ་ལྟར་ངའི་སྤུན་ཚོ། མཱ་ཤི་ཀའི་སྐུ་ལུས་ཀྱི་ཐབས་ཀྱིས་ཁྱེད་ཀྱང་བཀའ་ཁྲིམས་ལ་བརྟེན་ནས་ཤི་བ་ནི། དཀོན་མཆོག་གི་ཕྱིར་འབྲས་བུ་སྐྱེད་ཕྱིར། གཤིན་པོའི་ཁྲོད་ལས་སྐུ་གསོན་པོར་བཞེངས་པའི་ཡེ་ཤུ་དང་འགྲོགས་ཕྱིར་རོ།

༥ ང་ཚོ་འཇིག་རྟེན་པ་ལྟར་ཡིན་ཙ་ན། བཀའ་ཁྲིམས་ཀྱི་རྐྱེན་གྱིས་བྱུང་བའི་འདོད་པས་འཆི་བའི་འབྲས་བུ་སྐྱེད་པའི་ཕྱིར་ང་ཚོའི་ཡན་ལག་ཚོ་བསྐུལ་ཏོ།

༦ ལུགས་རྙིང་པ་ལྟར་བཀའ་ཁྲིམས་ཀྱི་ཡི་གེའི་འབངས་ལྟར་མི་བྱེད་པར། ཐུགས་ཉིད་ཀྱི་ལུགས་གསར་པ་ལྟར་འབངས་བྱེད་པའི་ཕྱིར། ང་ཚོ་འཆིང་བ་དེ་ལ་ལྟ་སྟེ་ཤི་ནས་ད་ལྟ་བཀའ་ཁྲིམས་ལས་ཐར་ཏོ༎

༧ ད་ཅི་སྨྲ། བཀའ་ཁྲིམས་སྡིག་པ་ཡིན་ནམ། དེ་མ་ཡིན་ནོ། བཀའ་ཁྲིམས་མེད་པ་ཡིན་ན། ངས་སྡིག་པ་མ་ཤེས་པ་ཡིན། བཀའ་ཁྲིམས་ཀྱིས་མ་སྲེད་ཅིག་མ་བསྒོ་བ་ཡིན་ན། ངས་ཆགས་སྲེད་གང་ཡིན་པ་མ་ཤེས་པ་ཡིན།

༨ བཀའི་ཐབས་ཀྱིས་སྡིག་པས་ངའི་ནང་དུ་ཆགས་སྲེད་སྣ་ཚོགས་བསྐྱེད་དོ། བཀའ་ཁྲིམས་མེད་པ་ཡིན་ན་སྡིག་པ་རོ་ལྟར་ཡིན།

༩ དུས་ཤིག་ན་ང་བཀའ་ཁྲིམས་མེད་པར་འཚོ་ཡང་། བཀའ་ཁྲིམས་བྱུང་བ་དང་སྡིག་པ་གསོན་ནས་ང་ཤིའོ།

༡༠ ང་གསོན་ཕྱིར་ཡིན་པའི་བཀའ་དེ་རང་ང་འཆི་བའི་རྐྱེན་དུ་གྱུར་པར་མཐོང་ངོ་།

༡༡ བཀའི་ཐབས་ཀྱིས་སྡིག་པས་ང་བསླུས་ནས་བསད་དོ།

༡༢ དེ་ལྟར་བཀའ་ཁྲིམས་ནི་དམ་པ་ཡིན་ཏེ། བཀའ་ནི་དམ་པ་དང་དྲང་པོ་དང་བཟང་པོ་ཡིན་ནོ།

༡༣ དེ་ནས་བཟང་པོ་དེ་ང་འཆི་བའི་རྒྱུར་གྱུར་ཏམ། དེ་ནི་མ་ཡིན་ནོ། བཟང་པོ་དེའི་སྒོ་ནས་སྡིག་པ་ནི་སྡིག་པ་ཡིན་པར་སྟོན་ཞིང་ང་བསད་པས། སྡིག་པ་དེ་ཡིན་ནོ། དེ་ནི་བཀའི་རྐྱེན་གྱིས་སྡིག་པ་ཚབས་ཆེན་ཡིན་པར་རྟོགས་ཕྱིར་རོ༎

༡༤ བཀའ་ཁྲིམས་ཐུགས་ཉིད་ལས་བྱུང་ཡང་། ང་རང་འཇིག་རྟེན་པ་སྡིག་པས་ཉོས་པའི་ཚེ་གཡོག་ཡིན་པར་ཤེས་སོ།

༡༥ གང་འདོད་པ་དེ་མི་བྱེད་པར་མི་འདོད་པ་དེ་བྱེད་པས། ངའི་སྤྱོད་པ་ང་རང་གི་ཡིན་པར་ངས་ཁས་མི་ལེན་ནོ། ཅི་ཕྱིར་ཞེ་ན།

༡༦ ངས་མི་འདོད་པ་དེ་བྱེད་ཙ་ན། བཀའ་ཁྲིམས་ནི་བཟང་པོ་ཡིན་པར་ཁས་ལེན་པས།

༡༧ བྱེད་པ་པོ་ང་མིན་ཏེ། ངའི་ནང་གནས་པའི་སྡིག་པ་དེའོ།

༡༨ ངའི་ནང་བཟང་པོ་བྱེད་པའི་འདོད་པ་ཡོད་ཀྱང་། དེ་སྒྲུབ་མི་ནུས་པས། ངའི་ནང་དོན་དུ་མི་གཤིས་ནང་ལ་བཟང་པོ་ཅིའང་མེད་པར་ངས་རྟོགས་སོ།

༡༩ ངས་དགའ་བའི་བཟང་པོ་དེ་མི་བྱེད་པར། མི་དགའ་བའི་ངན་པ་དེ་བྱེད་དོ།

༢༠ ངས་མི་དགའ་བ་དེ་བྱེད་ན། བྱེད་པ་པོ་ང་མིན་ཏེ། ངའི་ནང་གནས་པའི་སྡིག་པ་དེའོ།

༢༡ དོན་དུ་བཟང་པོ་བྱེད་པར་དགའ་ནའང་། ངའི་ནང་ངན་པ་ཡིན་པའི་གཤིས་དེ་མཐོང་ངོ་།

༢༢ ངོ་བོས་དཀོན་མཆོག་གི་དབང་ལ་དགའ་ཡང་།

༢༣ ངའི་ཡན་ལག་ནང་ངོ་བོ་དང་མི་མཐུན་པའི་སྡིག་པའི་དབང་ནང་དགར་བའི་གཤིས་སོ་སོ་ཞིག་མཐོང་ངོ་།

༢༤ སྙིང་རྗེའི་གནས་སུ་གྱུར་པ། འཆི་བར་འདྲེན་པའི་ལུས་འདི་ལས་ང་སུས་སྒྲོལ།

༢༥ ང་ཚོའི་གཙོ་བོ་ཡེ་ཤུ་མཱ་ཤི་ཀའི་ངང་ན་དཀོན་མཆོག་ལ་གཏང་རག་འབུལ་ལོ། མདོར་ན་ངའི་ངོ་བོས་དཀོན་མཆོག་གི་བཀའ་ཁྲིམས་ཀྱི་འབངས་བྱེད་ཀྱང་། ལུས་ཀྱིས་སྡིག་པའི་ཁྲིམས་ཀྱི་འབངས་བྱེད་དོ༎

༨

དེ་བས་ན་མཱ་ཤི་ཀ་ཡེ་ཤུའི་ནང་ལ་གནས་པ་རྣམས་ལ་ད་ཆད་པ་མེད་དོ།

༢ མཱ་ཤི་ཀ་ཡེ་ཤུའི་སྒོ་ནས་ཚེ་གསར་པ་གནང་བའི་ཐུགས་ཉིད་ཀྱི་དབང་གིས། ང་སྡིག་པ་དང་འཆི་བའི་དབང་ལས་བསྒྲལ་ཏོ།

༣ ཟག་བཅས་ཀྱི་དབང་གིས་ཉམས་པར་བྱེད་པའི་བཀའ་ཁྲིམས་ཀྱིས་སྒྲུབ་མ་ཐུབ་པ་དེ། དཀོན་མཆོག་གིས་མཛད་དོ།

༤ ང་ཚོ་འཇིག་རྟེན་པ་ལྟར་མི་སྤྱོད་པར། ཐུགས་ཉིད་ཀྱི་ལུགས་ལ་སྤྱོད་པ་རྣམས་ལ། ཉིད་ཀྱི་སྲས་སྡིག་པའི་གཤིས་དང་ལྡན་པའི་ལུས་དང་འདྲ་བར་ལུས་དང་ལྡན་པའི་ཚུལ་དུ་ང་ཚོའི་སྡིག་པའི་མཆོད་པར་མངགས་ནས། བཀའ་ཁྲིམས་ལྟར་དགོས་པ་ང་ཚོའི་ནང་སྒྲུབ་ཕྱིར། མིའི་གཤིས་ཀྱི་སྡིག་པ་ལ་ཆད་པ་བཅད་དོ།

༥ འཇིག་རྟེན་པས་འཇིག་རྟེན་གྱི་བྱ་བ་སེམས། ཐུགས་ཉིད་པས་ཐུགས་ཉིད་ཀྱི་བྱ་བ་སེམས་སོ།

༦ འཇིག་རྟེན་པའི་བསམ་པས་འཆི་བར་འདྲེན། ཐུགས་ཉིད་ཀྱི་བསམ་པས་ཚེ་མཐའ་མེད་པ་དང་ཞི་བདེར་འདྲེན་ནོ།

༧ འཇིག་རྟེན་པའི་བསམ་པས་དཀོན་མཆོག་གི་བཀའ་ཁྲིམས་ལ་མི་ཉན་ཞིང་། ཉན་ཡང་མི་བཏུབ་པས་དཀོན་མཆོག་ལ་རྒོལ་ལོ།

༨ འཇིག་རྟེན་པས་དཀོན་མཆོག་དགྱེས་སུ་འཇུག་མི་ཐུབ་བོ།

༩ ཁྱེད་ཚོའི་ནང་དཀོན་མཆོག་གི་ཐུགས་ཉིད་བཞུགས་པས། ཁྱེད་ཚོ་འཇིག་རྟེན་པ་མ་ཡིན་པར་ཐུགས་ཉིད་པ་ཡིན་ནོ། སུ་ལ་མཱ་ཤི་ཀའི་ཐུགས་ཉིད་མེད་ན་དེ་ཁོང་གི་མ་ཡིན།

༡༠ མཱ་ཤི་ཀ་ཁྱེད་ཚོའི་ནང་བཞུགས་ན། ལུས་སྡིག་པས་ཤི་བ་ཡིན་ནའང་། སེམས་ཐར་པས་གསོན་པོ་ཡིན།

༡༡ གཤིན་པོའི་ཁྲོད་ལས་ཡེ་ཤུ་སྐུ་གསོན་པོར་བསླངས་མཁན་ཁོང་གི་ཐུགས་ཉིད་ཁྱེད་ཚོའི་ནང་བཞུགས་ན། དེའི་ཐབས་ཀྱིས་བསླངས་མཁན་ཁོང་གིས་ཁྱེད་ཚོའི་ལུས་མི་རྟག་པའང་གསོན་པོར་མཛད་པར་འགྱུར་རོ༎

༡༢ དེ་བས་ན་སྤུན་རྣམས། ང་ཚོས་དྲིན་དྲན་ཡང་།

༡༣ འཇིག་རྟེན་པ་ལྟར་སྤྱོད་ཕྱིར་འཇིག་རྟེན་གྱི་དྲིན་འོག་ན་མིན། འཇིག་རྟེན་བཞིན་དུ་སྤྱོད་ན་འཆི་བར་འགྱུར། ཐུགས་ཉིད་ཀྱི་མཐུས་མིའི་གཤིས་རྣམས་གསོད་ན་གསོན་པར་འགྱུར་རོ།

༡༤ དཀོན་མཆོག་གི་ཐུགས་ཉིད་ཀྱིས་ཁྲིད་ཚད་དཀོན་མཆོག་གི་སྲས་ཡིན་ནོ།

༡༥ སླར་ཡང་འཇིགས་པའི་ཚེ་གཡོག་གི་སེམས་ཤིག་ཁྱེད་ཚོར་མ་ཐོབ་ཀྱིས། ཨབ་བཱ། ཡབ་ཞུ་བའི་སྲས་སུ་གྱུར་བའི་ཐུགས་ཉིད་ཐོབ་པ་ཡིན།

༡༦ ང་ཚོ་དཀོན་མཆོག་གི་སྲས་ཡིན་པར། ཐུགས་ཉིད་ཀྱིས་ང་ཚོའི་སེམས་ལ་དཔང་པོ་མཛད་དོ།

༡༧ སྲས་ཡིན་ན་བརྒྱུད་འཛིན་ཡིན། མཱ་ཤི་ཀ་དང་མཉམ་དཔལ་བརྗིད་ཐོབ་ཕྱིར་མཉམ་དུ་སྡུག་བསྔལ་འཁུར་བས། དཀོན་མཆོག་གི་བརྒྱུད་འཛིན་དང་མཱ་ཤི་ཀ་དང་མཉམ་སྐལ་དུ་འགྱུར་རོ༎

༡༨ ངའི་སྣང་ངོར། ང་ཚོར་མངོན་པར་འགྱུར་བའི་དཔལ་ལ་བལྟས་ནས། ད་ལྟའི་སྡུག་བསྔལ་རྣམས་ཅིའང་མིན།

༡༩ དཀོན་མཆོག་གི་སྲས་རྣམས་མངོན་པར་འགྱུར་བ་ལ་འཇིག་རྟེན་ཀུན་གདུང་བས་སྒུག་གོ།

༢༠ སྣོད་བཅུད་སྙིང་པོ་མེད་པའི་དབང་དུ་བཅུག་པ་ནི་དེའི་འདོད་པ་བཞིན་མ་ཡིན་པར། བཅུག་མཁན་ཁོང་གི་དགོངས་པ་བཞིན་ཡིན་ཅིང་།

༢༡ སྣོད་བཅུད་ཀྱང་མི་རྟག་པའི་དབང་ལས་ཐར་ཏེ། དཀོན་མཆོག་གི་སྲས་རྣམས་ཀྱི་དཔལ་དང་ལྡན་པའི་ཐར་པའི་ནང་གཞུག་པའི་རེ་བ་བྱེད་དོ།

༢༢ སྣོད་བཅུད་ཀུན་ལྷན་ཅིག་ཏུ་ད་དུང་སྐྱེ་ཟུག་གིས་གདུང་ཞིང་འཁུན་པ་ང་ཚོས་ཤེས་སོ།

༢༣ དེ་མ་ཟད་ཐུགས་ཉིད་ཀྱི་འབྲས་བུ་ཐོབ་པ་ང་ཚོའང་། བུ་དོད་དུ་འགྱུར་ཕྱིར་འཁུན་ཞིང་ང་ཚོའི་ལུས་འདི་སྒྲོལ་བ་ལ་སྒུག་གོ།

༢༤ དེ་ལ་རེ་ཞིང་ང་ཚོ་ཐར་རོ། མཐོང་བའི་རེ་བ་དེ་རེ་བ་མིན། མཐོང་བ་དེ་ལ་སུས་རེ་བ་བྱེད།

༢༥ མི་མཐོང་བ་དེ་ལ་རེ་བ་བྱེད་ན་བཟོད་པས་སྒུག་གོ།

༢༦ སྨོན་ལམ་ཇི་ལྟར་འདེབས་དགོས་པ་མི་ཤེས་པས། ཐུགས་ཉིད་ཀྱིས་ང་ཚོ་སྟོབས་མེད་ལ་གྲོགས་མཛད་དེ། བརྗོད་དུ་མེད་པའི་ཤུགས་ནར་འདོན་ཞིང་། ང་ཚོའི་ཕྱིར་ཞུ་སྣ་མཛད་དོ།

༢༧ དཀོན་མཆོག་གི་དགོངས་པ་དང་བསྟུན་ཏེ། དམ་པ་ཚོའི་ཕྱིར་ཞུ་སྣ་མཛད་པས། མིའི་སྙིང་རྣམས་ལ་གཟིགས་མཁན་ཁོང་གིས། ཐུགས་ཉིད་ཀྱི་དགོངས་པ་མཁྱེན་ནོ།

༢༨ དཀོན་མཆོག་གི་ཐུགས་དགོངས་བཞིན་བོས་པ། དཀོན་མཆོག་ལ་བྱམས་པ་རྣམས་ལ་བྱ་བ་ཐམས་ཅད་འཛོམས་ནས་ཕན་པའི་རྒྱུར་འགྱུར་བ་ང་ཚོས་ཤེས་སོ།

༢༩ སྤུན་མང་པོའི་ཕུ་བོར་འགྱུར་ཕྱིར། ཁོང་གི་སྔར་མཁྱེན་པ་རྣམས་ཉིད་ཀྱི་སྲས་དང་འདྲ་བར་འགྱུར་བར་བསྐོས་པ་ཡིན།

༣༠ ཁོང་གིས་བསྐོས་པ་རྣམས་བཀུག་པར་ཡང་མཛད། བཀུག་པ་རྣམས་ཐར་བར་ཡང་མཛད། ཐར་བར་མཛད་པ་རྣམས་དཔལ་དང་ལྡན་པར་ཡང་མཛད་དོ༎

༣༡ ད་དུང་ཅི་སྨྲ། དཀོན་མཆོག་ང་ཚོའི་ཕྱོགས་སུ་ཡོད་ན། ང་ཚོར་སུས་རྒོལ།

༣༢ ཉིད་ཀྱི་སྲས་ཀྱང་མ་ཕངས་པར་ང་ཚོ་ཐམས་ཅད་ཀྱི་དོན་དུ་བཏད་པས། གཞན་ཐམས་ཅད་ཞོར་ལ་མི་གནང་ངམ།

༣༣ ཐར་བར་མཛད་མཁན་དཀོན་མཆོག་ལགས་པས། ཁོང་གིས་འདམས་པ་རྣམས་ལ་སུས་རྩོད།

༣༤ མཱ་ཤི་ཀ་ཡེ་ཤུ་གྲོངས་པ་མ་ཟད་གཤིན་པོའི་ཁྲོད་ལས་གསོན་པོར་བཞེངས་ནས། དཀོན་མཆོག་གི་ཕྱག་གཡས་སུ་བཞུགས་ཤིང་། ང་ཚོའི་ཕྱིར་ཞུ་སྣ་མཛད་པས། ང་ཚོར་སུས་ཆད་པ་གཅོད།

༣༥-༣༦ མདོ་ན།

ཁྱེད་དོན་ང་ཚོ་ཉིན་གང་གསོད༎

ང་ཚོ་བཤས་ལུག་ལྟ་བུར་བརྩིས༎

ཞེས་བྲིས་པ་ལྟར། ང་ཚོ་མཱ་ཤི་ཀའི་བྱམས་པ་ལས་སུས་འཕྲལ་ནུས། སྡུག་བསྔལ་ལམ། མྱ་ངན་ནམ། འཚེ་བའམ། ལྟོགས་པའམ། འཁྱགས་པའམ། འཇིགས་པའམ། རལ་གྲིས་འཕྲལ་ནུས་སམ།

༣༧ འདི་ཐམས་ཅད་ནང་ང་ཚོར་བྱམས་པར་མཛད་པོའི་མཐུས་རབ་ཏུ་རྒྱལ་ལོ།

༣༨ ཅིའི་ཕྱིར་ཞེ་ན། འཆི་བའམ། གསོན་པའམ། ཕོ་ཉའམ། མཐུ་ལྡན་ནམ། ད་ལྟར་གྱི་བྱ་བའམ། མ་འོང་པའི་བྱ་བའམ། དབང་པོའམ།

༣༩ མཐོ་བའམ། དམའ་བའམ། བཀོད་པ་གཞན་གང་གིས་ཀྱང་། ང་ཚོའི་གཙོ་བོ་མཱ་ཤི་ཀ་ཡེ་ཤུའི་ནང་ནས་མངོན་པའི་དཀོན་མཆོག་གི་བྱམས་པ་ལས་ང་ཚོ་འཕྲལ་མི་ནུས་པ་ལ་ང་སྙིང་ཐག་པ་ནས་ཡིད་ཆེས་སོ༎

༩

ཐུགས་ཉིད་ཀྱི་ནང་ན་ངའི་ཤེས་བཟང་གིས་དཔང་པོ་བྱེད་དེ། ངས་རྫུན་མི་ཟེར་བར་མཱ་ཤི་ཀ་པ་བཞིན་བདེན་པར་སྨྲ།

༢ སེམས་འཁྲུགས་ཆེ་ཞིང་ངའི་སྙིང་ལ་རྟག་ཏུ་ཟུག་ཟེར་འབྱུང་ངོ་།

༣ རིགས་བརྒྱུད་ལ་བལྟས་ཏེ་ངའི་སྤུན་དང་གཉེན་ཡིན་པ་ཚོའི་དོན་དུ་ང་གླུད་ལ་འགྱུར་ཞིང་མཱ་ཤི་ཀ་དང་བྲལ་ན་ཅི་མ་རུང་།

༤ དེ་ཚོ་ནི་བུ་དོད་དུ་འགྱུར་འོས་དང་། དཔལ་དང་། ཞལ་ཆད་རྣམས་དང་། བཀའ་ཁྲིམས་དང་། བསྙེན་བཀུར་དང་། ཞལ་བཞེས་དང་། མེས་པོ་དང་ལྡན་པའི་ཨིས་ར་ཨེལ་པ་ཡིན་ཏེ།

༥ བརྒྱུད་ལ་བལྟས་ཏེ་དེ་རྣམས་ལས་མཱ་ཤི་ཀ་བྱུང་། ཁོང་ནི་ཐམས་ཅད་ཀྱི་གོང་མ་དང་། དུས་རྒྱུན་དུ་བསྟོད་འོས་པའི་དཀོན་མཆོག་ལགས་སོ། ཨ་མེན༎*

༦ དཀོན་མཆོག་གི་བཀའ་མི་བདེན་པ་མི་སྲིད། ཨིས་ར་ཨེལ་གྱི་བུ་བརྒྱུད་ཡིན་ཚད་ཨིས་ར་ཨེལ་མིན།

༧ ཨབ་ར་ཧམ་གྱི་གདུང་བརྒྱུད་ཡིན་ཚད་སྲས་མིན་ཞིང་། མདོ་ནང་། ཨི་སཱག་འབའ་ཞིག་ལས་ཁྱེད་ཀྱི་བརྒྱུད་འབོད་པར་འགྱུར་ཞེས་སོ།

༨ དོན་དུ་བརྒྱུད་ཀྱི་བུ་ཡིན་ཚད་དཀོན་མཆོག་གི་སྲས་མ་ཡིན། ཞལ་ཆད་ཀྱི་བུ་རྣམས་བརྒྱུད་པར་རྩི་བར་མཛད་དོ།

༩ ཞལ་ཆད་འདི་ལྟ་སྟེ། ང་དུས་ཁར་འོང་སྟེ་ས་རཱ་ལ་བུ་ཞིག་ཡོད་པར་འགྱུར།

༡༠ དེ་མ་ཟད་རིབ་ཀཱའང་ང་ཚོའི་མེས་པོ་ཨི་སཱག་གཅིག་རང་ལས་མངལ་དང་ལྡན་ནས།

༡༡-༡༢ བུ་གཉིས་མ་སྐྱེས་པར་བཟང་པོའམ་ངན་པ་མ་བྱས་པའི་སྔོན་དུ། ལས་ལ་མི་རྟེན་པར་བོས་པ་ལ་རྟེན་པའི། དཀོན་མཆོག་གིས་འདམས་པར་མཛད་པའི་དོན་བརྟན་པོར་མཛད་ཕྱིར་མོ་ལ། ཕུ་བོས་ནུ་བོའི་གཡོག་བྱེད་པར་འགྱུར་གསུངས་སོ།

༡༣ དེ་ནི་ངས་ཡ་ཀོབ་ལ་གཅེས་པར་འཛིན་ཏེ། ཨེ་སབ་ལ་སྡངས་ཞེས་བྲིས་པ་ལྟར་རོ༎

༡༤ ད་ཅི་སྨྲ། དཀོན་མཆོག་ལོག་པ་ལགས་སམ། དེ་ནི་མ་ཡིན།

༡༥ ཁོང་གིས་མོ་ཤེ་ལ། ངས་ཐུགས་བརྩེ་དགོངས་པ་དེ་ལ་ཐུགས་བརྩེ་བྱ། སྙིང་རྗེ་དགོངས་པ་དེ་ལ་སྙིང་རྗེ་བྱའོ་གསུངས་སོ།

༡༦ དེའི་ཕྱིར་དེ་ནི་མིའི་འདོད་པའམ་རྩོལ་བ་ལ་མ་ཡིན་པར། སྙིང་རྗེ་མཛད་པའི་དཀོན་མཆོག་ལ་རག་ལས་སོ།

༡༧ གསུང་རབ་ན། མི་སེར་ཡུལ་གྱི་རྒྱལ་པོ་ལ། ཁྱོད་ཀྱི་ནང་ན་ངའི་དབང་སྟོན་པ་དང་། འཇིག་རྟེན་ཡོངས་སུ་ངའི་སྙན་གྲགས་དར་འཇུག་པའི་དོན་དུ། ངས་ཁྱོད་བསླངས་པ་ཡིན་གསུངས་སོ།

༡༨ དེ་ལྟར་ཐུགས་དགོངས་བཞིན་གཅིག་ལ་སྙིང་རྗེ་མཛད། གཅིག་གི་སྙིང་གྱོང་པོར་མཛད།

༡༩ དེ་ནས་ཁྱེད་ཀྱིས་ང་ལ། ཁོང་གི་ཐུགས་དགོངས་སུས་ཀྱང་ཟློག་མི་ཐུབ་པས། ཁོང་གིས་ཅིའི་ཕྱིར་སྐྱོན་འགེལ་བར་མཛད་ཅེས་ཟེར་ན།

༢༠ དཀོན་མཆོག་ལ་ལན་ཟློག་པ་ཁྱོད་སུ་ཡིན། བཟོས་པའི་ཡོ་བྱད་ཀྱིས་བཟོ་བོ་ལ། ང་འདི་འདྲ་ཅི་ལ་བཟོས་པ་ཡིན་ཟེར་རམ།

༢༡ རྫ་མཁན་ལ་རྫ་ས་གཅིག་ལས་སྣོད་མཛེས་སྡུག་ལྡན་པ་གཉིས་བཟོ་བའི་དབང་མེད་དམ།

༢༢-༢༤ དཔལ་བརྗིད་ཀྱི་ཕྱིར་སྔོན་ནས་བཤམས་པའི་ཡ་ཧུ་དཱ་པ་མ་ཟད། ཕྱི་པ་ནས་བོས་པའི་ཐུགས་རྗེའི་སྣོད་ང་ཚོར། ཁོང་གི་དཔལ་འབྱོར་སྟོན་ཕྱིར། གལ་ཏེ་དཀོན་མཆོག་གིས་ཉིད་ཀྱི་ཐུགས་ཁྲོ་དང་དབང་སྟོན་པའི་དགོངས་པས། འཇིག་འོས་པའི་ཐུགས་ཁྲོའི་སྣོད་ལ་བཟོད་པ་མཛད་ན་ཅི།

༢༥ དེ་ལྟར་ཧོ་ཤེ་ཨའི་མདོ་ན།

མི་སྡེ་མིན་རྣམས་མི་སྡེར་བོས༎

གཅེས་པ་མིན་རྣམས་གཅེས་པར་བོས༎

༢༦ ཁྱེད་ཚོ་ངའི་མི་སྡེ་མ་ཡིན་ཞེས་གསུངས་སར། དཀོན་མཆོག་གསོན་པོའི་སྲས་རྣམས་ཟེར་བར་འགྱུར་ཞེས་ཀྱང་གསུངས་སོ།

༢༧-༢༨ ཡེ་ཤ་ཡཱས་ཨིས་ར་ཨེལ་གྱི་སྐོར་ལ། གཙོ་བོས་འཇིག་རྟེན་ལ་ཉིད་ཀྱི་ཆད་པ་མི་ལྷོད་པར་མྱུར་དུ་གཅད་འོང་བས། ཨིས་ར་ཨེལ་གྱི་མི་གྲངས་རྒྱ་མཚོའི་བྱེ་མ་ལྟར་ཡོད་རུང་། དེ་རྣམས་ནས་ཉུང་ཟད་ཅིག་ཐར་བར་འགྱུར་ཞེས་འབོད་བསྒྲགས་སོ།

༢༩ ཡང་ཡེ་ཤ་ཡཱས།

དཔུང་ཆེན་རྣམས་ཀྱི་གཙོ་བོས་ང་ཚོ་ལ༎

བུ་བརྒྱུད་བཞག་པར་མཛད་པ་མ་ཡིན་ན༎

སོ་དོམ་དང་ནི་གོ་མོ་རཱ་ལྟར་འགྱུར༎

ཞེས་ལུང་བསྟན་ཏོ༎

༣༠ ད་ཅི་སྨྲ། ཐར་པའི་ཕྱིར་མ་བསྙེགས་པའི་ཕྱི་པ་རྣམས་ལ་དད་པ་ལས་རྙེད་པའི་ཐར་པ་ཐོབ།

༣༡ འོན་ཀྱང་ཐར་པའི་བཀའ་ཁྲིམས་ལ་བསྙེགས་པའི་ཨིས་ར་ཨེལ་པ་ནི། བཀའ་ཁྲིམས་ཀྱི་ཚད་ལ་མ་བསླེབས་སོ།

༣༢ ཅི་ལ་མ་བསླེབས་ཅེ་ན། དད་པའི་སྒོ་ནས་མ་བཙལ་བར། ཚུལ་ཁྲིམས་ཀྱི་སྒོ་ནས་བཙལ་བས། རྐང་པ་ཐོགས་པའི་རྡོ་ལ་ཐོགས་ནས་ལྟུང་ངོ་།

༣༣ མདོ་ན།

ངས་ནི་ཙི་ཨོན་ནང་དུ་རྡོ་ཞིག་བཞག།

རྐང་པ་ཐོགས་ནས་འགྱེལ་བའི་བྲག་ཡིན་ཏེ༎

ཁོང་ལ་དད་རྣམས་སྐྱེངས་པར་མི་འགྱུར་རོ༎

ཞེས་བྲིས་པ་ལྟར་རོ༎

* 

9:5 ཨ་མེན་ནི། བོད་སྐད་དུ། དེ་བཞིན་དུ་གྱུར་ཅིག་གམ། བདེན་པར་གྱུར་ཅིག་གོ།

༡༠

སྤུན་རྣམས། དེ་ཚོ་ཐར་བའི་ཕྱིར་སྙིང་ནས་འདོད་པས། དཀོན་མཆོག་ལ་སྨོན་ལམ་ཞུའོ།

༢ དེ་ཚོས་དཀོན་མཆོག་ལ་འདུན་པ་ལ་ངས་དཔང་བྱེད། འོན་ཀྱང་མི་རྟོགས་ཤིང་།

༣ དཀོན་མཆོག་ནས་བྱུང་བའི་ཐར་པ་ངོ་མ་རྟོགས་པར། རང་བཟོའི་ཐར་པ་གཏན་ལ་འབེབས་པ་ལ་བརྩོན་ཞིང་། དཀོན་མཆོག་གི་ཐར་པའི་འབངས་མ་བྱས་སོ།

༤ དད་པ་བྱེད་ཚད་ཀྱི་ཐར་པའི་དོན་དུ་མཱ་ཤི་ཀ་ནི་བཀའ་ཁྲིམས་ཀྱི་མཐར་ཐུག་ལགས་སོ༎

༥ མོ་ཤེས། བཀའ་ཁྲིམས་ནས་བྱུང་བའི་རྣམ་དག་སྒྲུབ་མཁན་ལ་གསོན་པ་ཉིད་ཐོབ་པར་འགྱུར་ཞེས་བྲིས་སོ།

༦ འོན་ཀྱང་དད་པ་བྱེད་པ་ལ་ཐུགས་རྗེའི་ཞལ་ཆེས་འདི་སྐད་དུ། ཁྱེད་ཀྱིས་རང་གི་སྙིང་ནང་མཱ་ཤི་ཀ་མར་གདན་འདྲེན་དུ་ནམ་མཁར་སུ་འཕགས་པར་འགྱུར།

༧ ཡང་ན་མཱ་ཤི་ཀ་ཡར་གདན་འདྲེན་དུ་གཤིན་ཁམས་ནང་སུ་འབབ་པར་འགྱུར་མ་ཟེར་ཞིག་གསུང་།

༨ བཀའ་ནི་ཁྱེད་དང་ཉེ་ཞིང་ཁྱེད་ཀྱི་ཁ་དང་སྙིང་གི་ནང་བཞུགས་སོ་གསུངས་པ་དེ། ང་ཚོས་འཆད་པའི་དད་པའི་བཀའ་དེ་ཡིན་ནོ།

༩ གལ་ཏེ་ཡེ་ཤུ་གཙོ་བོ་ལགས་སོ་ཞེས་ཁ་ནས་དཔང་པོ་བྱེད་ཅིང་། དཀོན་མཆོག་གིས་ཁོང་གཤིན་པོའི་ཁྲོད་ནས་བསླངས་པ་ལ་སྙིང་ནས་དད་པ་བྱེད་ན་ཐར་བར་འགྱུར་རོ།

༡༠ སྙིང་ནས་དད་པ་བྱེད་པ་ལ་ཐུགས་རྗེའི་ཞལ་ཆེ་ཐོབ། ཁ་ནས་དཔང་པོ་བྱེད་པ་ལ་ཐར་པ་ཐོབ་བོ།

༡༡ ཁོང་ལ་དད་པ་རྣམས་སྐྱེངས་པར་མི་འགྱུར་རོ་ཞེས་གསུངས་པ་ལྟར་རོ།

༡༢ ཁོང་ཉིད་ཐམས་ཅད་ཀྱི་གཙོ་བོ་དང་། ཁོང་གི་མཚན་བརྗོད་པ་ཐམས་ཅད་ཀྱི་ཕྱིར་ནོར་དང་ལྡན་པས། ཡ་ཧུ་དཱ་པ་དང་ཧེལ་ལེན་པ་གཉིས་ནང་ཁྱད་མེད་དོ།

༡༣ གཙོ་བོའི་མཚན་བརྗོད་པ་དེ་ཐར་བར་འགྱུར་རོ་ཞེས་སོ༎

༡༤ གང་ལ་མི་དད་པའི་མཚན་ཅི་ལྟར་བརྗོད། མ་ཐོས་པར་ཅི་ལྟར་དད། འཆད་པ་པོ་མེད་པར་ཅི་ལྟར་ཐོས།

༡༥ ཕྲིན་བཟང་སྒྲོག་པ་རྣམས་ཀྱི་རྐང་པ་ཇི་ལྟར་མཛེས་ཞེས་བྲིས་པ་ལྟར། མ་མངག་ན་ཅི་ལྟར་འཆད།

༡༦ ཡེ་ཤ་ཡཱས། ཀྱེ་གཙོ་བོ། ང་ཚོའི་གཏམ་ལ་སུས་དད་པ་བྱེད་གསུངས་པ་བཞིན། ཐམས་ཅད་ཀྱིས་འཕྲིན་བཟང་ལ་མ་ཉན་ཏོ།

༡༧ མཱ་ཤི་ཀའི་བཀའ་བསྒྲགས་པས་ཐོས། ཐོས་པ་ལས་དད་པ་འབྱུང་ངོ་།

༡༨ གལ་ཏེ་དེ་ཚོས་མ་ཐོས་སམ་ཟེར་ན། བདེན་པར་ཐོས་ཏེ།

ས་གཞི་ཡོངས་སུ་དེ་ཡི་གསུང་སྐད་ཁྱབ༎

དེའི་གསུང་ས་གཞིའི་མཐའ་མའི་བར་དུ་ཕྱིན༎

ཞེས་གསུངས་སོ།

༡༩ ཇི་སྟེ་ཨིས་ར་ཨེལ་གྱིས་མ་རྟོགས་སམ་ཟེར་ན། དང་པོར་མོ་ཤེའི་མདོ་ན།

མི་སྡེ་མིན་པ་རྣམས་ནས་ཁྱེད་ལ་ཕྲག་དོག་སློང་༎

མི་བརྒྱུད་བླུན་པོ་ཞིག་ནས་ང་ཡིས་ཁོང་ཁྲོ་སློང་༎

ཞེས་དང་།

༢༠ གཉིས་པར་ཡེ་ཤ་ཡཱས།

ཁོ་བོ་མ་བཙལ་བ་ལ་ཁོ་བོ་བརྙེས༎

ཁོ་བོ་མ་དགོས་པ་ལ་ཁོ་བོ་སྟོན༎

དང་།

༢༡ ཨིས་ར་ཨེལ་གྱི་སྐོར་དུ། བཀའ་ལ་མི་ཉན་ཞིང་ལན་ཟློག་པའི་མི་སྡེ་ལ། ངས་ཉིན་གང་ངའི་ལག་བརྐྱང་ངོ་། ཞེས་པ། སྤོབས་པས་ལུང་དུ་དྲངས་སོ༎

༡༡

དཀོན་མཆོག་གིས་ཉིད་ཀྱི་མི་སྡེ་རྣམས་སྤངས་སམ། དེ་ནི་མ་ཡིན། ང་རང་ཨབ་ར་ཧམ་གྱི་བརྒྱུད་པ་བེན་ཡ་མིན་གྱི་སྡེའི་ཁོངས་གཏོགས་ཨིས་ར་ཨེལ་པ་ཡིན།

༢ དཀོན་མཆོག་གིས་སྔོན་ནས་མཁྱེན་པས་ཉིད་ཀྱི་མི་སྡེ་རྣམས་མ་སྤངས་སོ། ཁྱེད་ཀྱིས་ཨེ་ལི་ཡཱའི་སྐོར་གྱི་མདོ་ན་ཅི་གསུངས་པ་མི་ཤེས་སམ། ཁོས་དཀོན་མཆོག་ལ་ཨིས་ར་ཨེལ་པའི་སྐོར་ལ་འོ་དོད་འབོད་ཅིང་།

༣ གཙོ་བོ་ལགས། དེ་ཚོས་ཁྱེད་ཀྱི་ལུང་སྟོན་པ་རྣམས་བསད། མཆོད་ཁྲི་རྣམས་བཤིག་ནས་ང་གཅིག་པུར་ལུས་ཏེ། ངའི་སྲོག་ཀྱང་ལེན་དུ་སྙེག་གོ་ཞུས་སོ།

༤ དཀོན་མཆོག་གིས་བཀའ་ལན་དུ། བ་ཨཱལ་ལ་མ་བཏུད་པའི་སྐྱེ་བོ་སྟོང་ཕྲག་བདུན་ང་ཡི་དོན་དུ་བཞག་ཡོད་མ་གསུངས་སམ།

༥ དེ་བཞིན་དུ་ད་ལྟའང་ཐུགས་རྗེས་གདམས་པའི་ལྷག་ལུས་ཤིག་ཡོད་དོ།

༦ ཐུགས་རྗེས་ཡིན་པས་ལས་ཀྱིས་མིན་ཞིང་ལས་ཀྱིས་ཡིན་ན་ཐུགས་རྗེ་ནི་ཐུགས་རྗེ་མིན།

༧ མདོར་ན་ཨིས་ར་ཨེལ་གྱིས་གང་འཚོལ་བ་དེ་མ་བརྙེས། འདམས་པ་རྣམས་ཀྱིས་བརྙེས་ནས། ལྷག་མ་རྣམས་ཀྱི་སྙིང་གྱོང་པོར་གྱུར་ཏོ།

༨ མདོ་ན། དཀོན་མཆོག་གིས་དེ་དག་ལ། དེ་རིང་ཐུག་རྨོངས་པའི་སེམས་དང་། མི་མཐོང་བའི་མིག་དང་། མི་ཐོས་པའི་རྣ་བ་གནང་ངོ་། ཞེས་དང་།

༩ དཱ་བིད་ཀྱིས།

དེ་ཚོའི་ཟས་མགྲོན་རྣམས་ནི་དེ་ཚོའི་ཕྱིར༎

རྙི་དང་ལྟེམ་པ་དང་ནི་ལ་ཡོགས་དང་༎

རྐང་པ་ཐོགས་པའི་རྡོ་རུ་འགྱུར་བར་ཤོག།

༡༠ མི་མཐོང་ཕྱིར་དུ་དེ་ཚོའི་མིག་སྒྲིབ་ཅིང་༎

དེ་ཚོའི་སྒལ་ཚིགས་རྟག་ཏུ་སྒུར་བར་ཤོག།

གསུངས་སོ།

༡༡ དེ་དག་མངོན་པར་ལྟུང་བའི་རྐང་ཐོགས་སམ། དེ་ནི་མ་ཡིན། འོན་ཀྱང་དེ་དག་འཁྱོར་བ་ལས་ཕྱི་པ་རྣམས་ལ་ཐར་པ་ཐོབ་པས། དེ་ཚོར་བརྟུན་པ་སྐྱེད་དོ།

༡༢ དེ་དག་འཁྱོར་བ་ནི་འཇིག་རྟེན་གྱི་ནོར་དང་། དེ་དག་ཕམ་པ་ནི་ཕྱི་པའི་ནོར་ལ་གྱུར་ན། དེ་དག་ཕུལ་དུ་བྱུང་བ་ནི་དེ་བས་ལྷག་པའི་རྒྱུར་མི་གྱུར་རམ།

༡༣ ང་ནི་ཕྱི་པ་ཚོའི་ཕྱིར་སྐུ་ཚབ་ཡིན་པས། ཁྱེད་ཕྱི་པ་རྣམས་ལ་སྨྲའོ།

༡༤ ངའི་མི་བརྒྱུད་ལ་བརྟུན་པ་སྐྱེས་ཏེ། ཁ་ཅིག་ཐར་འཇུག་ན། ངའི་ཞབས་ཏོག་ལ་བསྟོད་པ་འབྱུང་ངོ་།

༡༥ དེ་དག་སྤངས་པ་འཇིག་རྟེན་སྡུམ་པའི་རྒྱུར་གྱུར་ན། དེ་དག་བླང་བ་གཤིན་པོ་གསོན་པའི་རྒྱུ་ལས་གཞན་ཅི།

༡༦ ཟས་ཕུད་དམ་པ་ཡིན་ན། བག་ཟན་ཡང་དམ་པ་ཡིན། རྩ་བ་དམ་པ་ཡིན་ན། ཡལ་གའང་དམ་པ་ཡིན་ནོ།

༡༧ གལ་ཏེ་ཁ་སྐྱུར་པོའི་ཤིང་རྒོད་ཡིན་པ་ཁྱོད། ཁ་སྐྱུར་པོའི་ཤིང་སྡོང་རྩི་བཅུད་ཅན་གྱི་རྩ་བ་དང་འདྲེས་ཕྱིར། ཡལ་ག་ཁ་ཅིག་བཅད་ནས་དེའི་ཤུལ་དུ་ཁྱོད་འཐུད་ན།

༡༨ ཡལ་གའི་ངོར་རང་མཐོང་མ་སྐྱེད་ཅིག རང་མཐོང་སྐྱེད་ན། ཁྱོད་ཀྱིས་རྩ་བ་མི་འཁུར་གྱིས། རྩ་བས་ཁྱོད་འཁུར་བ་དྲན་པར་གྱིས་ཤིག

༡༩ ང་འཐུད་པའི་ཕྱིར་ཡལ་ག་དེ་བཅད་པ་ཡིན་ཟེར་ན།

༢༠ དེ་བདེན་ནོ། དེ་དག་དད་མེད་ཀྱི་རྐྱེན་གྱིས་བཅད་ནས། ཁྱོད་ནི་དད་པས་དེར་ཚུགས་པ་ཡིན་པས། རང་མཐོང་མ་སྐྱེད་པར་འཇིགས་ཤིག

༢༡ དཀོན་མཆོག་གིས་ཡལ་ག་དངོས་མར་མ་གཟིགས་པས། ཁྱོད་ལའང་མི་གཟིགས་སོ།

༢༢ དེ་བས་ན་དཀོན་མཆོག་གི་ཐུགས་རྗེ་དང་ཐུགས་དྲག་པོ་གཉིས་ཀར་ལྟོས་ཤིག ལྟུང་བ་རྣམས་ལ་དྲག་པོ་སྟེ། ཁྱོད་ལ་ཐུགས་རྗེ་ཅན་ནོ། གལ་ཏེ་ཁོང་གི་ཐུགས་རྗེ་ལྟར་མ་བརྟན་ན། ཁྱོད་ཀྱང་གཅོད་པར་འགྱུར་རོ།

༢༣ དེ་དག་ཀྱང་དད་མེད་ནང་མི་གནས་ན། དཀོན་མཆོག་གིས་དེ་དག་ལ་སླར་འཐུད་ནུས་པས། འཐུད་པར་མཛད་འོང་།

༢༤ ཁྱོད་ཁ་སྐྱུར་པོའི་ཤིང་སྡོང་ལས་བཅད་དེ། རང་བཞིན་མི་མཐུན་པའི་ཤིང་སྡོང་བཟང་པོ་ལ་འཐུད་པས། ཡལ་ག་དངོས་མ་དེ་རང་གི་སྡོང་པོའི་ནང་ལྷག་པར་དུ་འཐུད་པར་འགྱུར།

༢༥ ཀྱེ་སྤུན་རྣམས། ཁྱེད་ཚོ་རང་མཁས་པར་མི་རྩི་བའི་ཕྱིར། ཁྱེད་ཀྱིས་གསང་བ་འདི་ཤེས་པར་ང་དགའ་འོ། ཕྱི་པ་ཐམས་ཅད་མཱ་ཤི་ཀའི་རྒྱལ་སྲིད་ནང་འཇུག་པའི་བར་ཐུག ཨིས་ར་ཨེལ་པ་ཁག་གཅིག་གྱོང་པོར་གྱུར་ཞིང་།

༢༦ ཕྱིས་སུ་ཨིས་ར་ཨེལ་པ་ཐམས་ཅད་ཐར་བར་འགྱུར་རོ། དེ་ནི་མདོ་ན།

ཙི་ཨོན་ནས་སྒྲོལ་མཛད་འཐོན་པར་འགྱུར༎

ཡ་ཀོབ་ལས་ལོག་ཆོས་སྐྲོད་པར་འགྱུར༎

༢༧ དེ་ཚོ་ཡི་སྡིག་པ་སེལ་བའི་དུས༎

དེ་ཚོ་ལ་ཁོ་བོའི་ཞལ་ཆད་ཡིན༎

ཞེས་བྲིས་པ་ལྟར་རོ།

༢༨-༢༩ ཕྲིན་བཟང་ལ་ལྟ་སྟེ་དེ་དག་ཁྱེད་ཀྱི་རྐྱེན་གྱིས་དགྲ་བོར་གྱུར་ཀྱང་། དཀོན་མཆོག་གི་གནང་སྦྱིན་དང་འགུག་པའི་ཕྲིན་ལས་ནི་འགྱུར་མེད་ལགས་པས། འདམ་པ་ལ་ལྟ་སྟེ་མེས་པོ་ཚོའི་རྐྱེན་གྱིས། དེ་ཚོ་ཁོང་གི་གཅེས་པ་ཡིན་ནོ།

༣༠ སྔར་ཁྱེད་ཚོས་དཀོན་མཆོག་གི་བཀའ་ལ་མ་ཉན་ཀྱང་། དེ་རྣམས་ཀྱིས་མ་ཉན་པའི་རྐྱེན་གྱིས། ད་ལྟ་ཁྱེད་ཚོ་ལ་ཐུགས་རྗེ་ཐོབ་པ་ལྟར།

༣༡ ད་ལྟ་དེ་ཚོས་མི་ཉན་པས། ཁྱེད་ཚོ་ལ་ཐུགས་རྗེ་ཐོབ་པའི་རྐྱེན་གྱིས། དེ་རྣམས་ལའང་ཐོབ་པར་འགྱུར་རོ།

༣༢ ཅིའི་ཕྱིར་ཞེ་ན། དཀོན་མཆོག་གིས་མི་ཐམས་ཅད་ལ་ཐུགས་རྗེ་མཛད་པའི་ཕྱིར། དེ་དག་བཀའ་ལ་མི་ཉན་པའི་གྲལ་དུ་བཞག་གོ།

༣༣ དཀོན་མཆོག་གི་དཔལ་འབྱོར་དང་ཡེ་ཤེས་དང་མཁྱེན་རྒྱ་ཇི་ལྟར་ཟབ་པ་ལགས་སོ། ཁོང་གི་ཞལ་ཆེ་རྟོགས་པ་ལས་འདས་ཏེ། ཁོང་གི་ལམ་དཔྱོད་པ་ལས་འདས་སོ།

༣༤ གཙོ་བོའི་ཐུགས་སུས་བརྟགས། ཁོང་ལ་གྲོས་འདེབས་སུས་བྱས།

༣༥ ཁོང་གིས་ཚབ་གནང་དགོས་པར། སུས་སྔར་ཇི་ཞིག་ཕུལ།

༣༦ ཐམས་ཅད་ཁོང་ལས་བྱུང་ཞིང་། ཁོང་རྒྱུད་བྱུང་བས། ཁོང་གི་ཕྱིར་ཡིན། ཁོང་ལ་དུས་རྒྱུན་ནས་རྒྱུན་དུ་བསྟོད་བསྔགས་པར་ཤོག་ཅིག།

༡༢

ད་སྤུན་རྣམས། དཀོན་མཆོག་གི་ཐུགས་བརྩེ་བ་ལ་བརྟེན་ནས། ཁྱེད་ཀྱི་ལུས་ནི་གསོན་པོ་དང་། དམ་པ་དང་། དཀོན་མཆོག་ཐུགས་མཉེས་པའི་མཆོད་པར་ཕུལ་ཞིག་ཅེས་ངས་ཞུ་བ་འབུལ་ལོ། དེ་ནི་བདེན་པའི་མཆོད་པའོ།

༢ དཀོན་མཆོག་གི་ཐུགས་དགོངས་བཟང་པོ་དང་། ཡིད་དུ་འོང་བ་དང་། ཕུལ་དུ་ཕྱིན་པ་རྟོགས་པའི་ཕྱིར། འཇིག་རྟེན་པ་དང་འདྲ་བར་མ་འགྱུར་བར། རང་གི་བློ་གསར་དུ་བསྒྱུར་བས་གཤིས་ཀྱང་སྒྱུར་ཞིག

༣ ང་ལ་གནང་བའི་ཐུགས་རྗེའི་སྒོ་ནས་ཁྱེད་རེ་རེར་འདི་ལྟར་བསྒོའོ། སུས་ཀྱང་རང་གང་ཡིན་པ་ལས་མཐོ་བ་ཡིན་པ་མ་སེམས་པར། དཀོན་མཆོག་གིས་རེ་རེ་ལ་དད་པ་གནང་ཡོད་པའི་ཚད་བཞིན་རན་པར་སོམས་ཤིག

༤ ལུས་གཅིག་ལ་ཡན་ལག་མང་པོ་ཡོད་ཀྱང་། ཡན་ལག་རེ་རེ་ལ་ལས་སོ་སོ་ཡོད་པ་ལྟར།

༥ ང་ཚོ་མང་པོ་ཡིན་ཀྱང་མཱ་ཤི་ཀའི་ནང་ན་ལུས་གཅིག་ཡིན་པས། སོ་སོ་ནས་བྱས་ཀྱང་གཅིག་དང་གཅིག་ཡན་ལག་ཡིན་ནོ།

༦ ང་ཚོར་གནང་བའི་ཐུགས་རྗེ་དང་བསྟུན་ཏེ་གནང་སྦྱིན་སོ་སོ་ཡོད་པས། ཆོས་སྟོན་པ་དེས་དད་པའི་ཚད་བཞིན་བཀའ་སྟོན་པ་དང་།

༧ ཞབས་ཏོག་པས་ཞབས་ཏོག་དང་། སློབ་དཔོན་གྱིས་བསླབ་བྱ་དང་།

༨ སྟོངས་གྲོགས་ཀྱི་གྲོགས་དང་། སྦྱིན་བདག་གིས་མི་ཕངས་པར་སྦྱིན་པ་དང་། འགོ་དཔོན་ཡིན་ན་ཤ་ཚ་དང་། སྙིང་རྗེ་ཅན་ཡིན་ན་སེམས་སྤྲོ་བས། གནང་སྦྱིན་རྣམས་སྤྱོད་ཅིག

༩ ཟོལ་ཟོག་མེད་པའི་བྱམས་པ་དགོས། ངན་པ་སྤང་ཞིང་བཟང་པོ་ལེན་ཞིག

༡༠ སྤུན་གྱི་བརྩེ་གདུང་གིས་ཕན་ཚུན་གཅེས་པར་གྱིས་ཤིག གཅིག་གིས་གཅིག་ལ་སྟི་སྟང་བྱོས་ཤིག

༡༡ ཤ་ཚ་བྱེད་པར་མ་གཡེལ་ཞིག ཐུགས་ཉིད་ཀྱི་ངར་དང་ལྡན་ཞིག གཙོ་བོའི་ཞབས་འདེགས་བྱོས་ཤིག

༡༢ རེ་བ་ལ་སྤྲོ་ཞིང་། སྡུག་བསྔལ་ལ་བཟོད་ཅིང་། སྨོན་ལམ་ལ་བརྟན་པར་གནས་ཤིག

༡༣ དམ་པ་དང་འགྲུལ་པ་རྣམས་ཀྱི་དགོས་འདོད་སྐོངས་ཤིག

༡༤ ཁྱེད་རང་ལ་འཚེ་བ་རྣམས་ལ་སྨོན་ལོག་མ་འདེབས་པར་བྱིན་བརླབས་ཐོངས་ཤིག

༡༥ དགའ་མཁན་མཉམ་དུ་དགའ་ཞིག ངུ་མཁན་མཉམ་དུ་ངུས་ཤིག

༡༦ ཕན་ཚུན་མཐུན་ནས་སྡོད་ཅིག དྲག་པར་མ་སེམས་པར་ཞན་པར་མགུ་ཞིག་མཁས་པ་ཡིན་པར་མ་རློམས་ཤིག

༡༧ ངན་ལན་ངན་གྱིས་མ་འཇལ་ཞིག མི་ཀུན་གྱི་མཐོང་སྣང་ལ་མཛེས་པར་བརྩོན་ཞིག

༡༨ ཇི་ནུས་ཀྱིས་ཐམས་ཅད་དང་མཉམ་མཐུན་ནས་སྡོད་ཅིག

༡༩ གཅེས་པ་རྣམས་མདོ་ན་གཙོ་བོས། ངས་ལན་འཇལ་ལོ་ཞེས་གསུངས་པས། ཁྱེད་རང་གིས་གནོད་ལན་གནོད་པས་མ་འཇལ་བར། དཀོན་མཆོག་གི་ཐུགས་ཁྲོ་དེ་གར་འཇོག

༢༠ དེ་མ་ཟད་ཁྱོད་ཀྱི་དགྲ་བོ་ལྟོགས་ན་ཁ་ཟས་སྟེར་ཞིག སྐོམ་ན་བཏུང་བ་སྟེར་ཞིག དེ་ལྟར་བྱེད་པ་ལས་དེའི་མགོར་སོལ་བའི་མེ་སྤུང་བར་འགྱུར།

༢༡ ངན་པའི་སྒོ་ནས་རང་ཕམ་མ་འཇུག་པར། བཟང་པོའི་སྒོ་ནས་ངན་པ་ཕམ་དུ་ཆུག་ཅིག།

༡༣

དཀོན་མཆོག་ལས་མ་བྱུང་བའི་མངའ་བདག་མེད་ཅིང་། ཡོད་པ་རྣམས་དཀོན་མཆོག་གིས་བསྐོས་པས། མི་རེ་རེས་མངའ་བདག་གི་བཀའ་ལ་ཉོན་ཞིག

༢ མངའ་བདག་ལ་རྒོལ་བ་དེས་དཀོན་མཆོག་གི་གོ་རིམ་ལ་རྒོལ་ལོ། རྒོལ་པ་པོར་ཆད་པ་འཕོག་པར་འགྱུར་རོ།

༣ ངན་པ་བྱེད་མཁན་མ་གཏོགས་བཟང་པོ་བྱེད་མཁན་མངའ་བདག་ལ་འཇིགས་མི་དགོས། གལ་ཏེ་མངའ་བདག་ལ་མི་འཇིགས་པར་འདོད་ན། བཟང་པོ་བྱོས་ཤིག

༤ དེ་ནི་ཁྱོད་ལ་ཕན་ཕྱིར་དཀོན་མཆོག་གི་ཞབས་ཕྱི་ཡིན་པས། དེའི་ཕྱོགས་ནས་བསྟོད་སྒྲ་འབྱུང་འོང་། ཇི་སྟེ་ངན་པ་བྱེད་ན་འཇིགས་དགོས། དེས་རལ་གྲི་ཐོགས་པ་དོན་མེད་དུ་མིན་ཅིང་། ལས་ངན་བྱེད་པ་ཚོར་ཐུགས་ཁྲོའི་ཆད་པ་གཅོད་པའི་དཀོན་མཆོག་གི་ཞབས་ཕྱི་ཡིན་ནོ།

༥ ཐུགས་ཁྲོའི་འཇིགས་པ་འབའ་ཞིག་མ་ཟད་ཤེས་བཟང་གི་དོན་དུའང་འབངས་བྱེད་དགོས།

༦ དེ་ནི་དཀོན་མཆོག་གི་ཞབས་ཕྱི་ཡིན་ཅིང་། ལས་ཚན་དེ་བྱེད་པས། ཁྱོད་ཀྱིས་དཔྱ་ཁྲལ་ཡང་འཇལ་ལོ།

༧ ཐམས་ཅད་ལ་ཅི་འོས་པ་ཕུལ་ཞིག དཔྱ་ཁྲལ་འབུལ་འོས་པ་ལ་དཔྱ་ཁྲལ་དང་། ཚོང་ཁྲལ་འབུལ་འོས་པར་ཚོང་ཁྲལ་ཕུལ་ཞིག འཇིགས་འོས་པ་ལ་འཇིགས་ཤིག ཞེ་ས་བྱེད་འོས་པ་ལ་ཞེ་ས་བྱོས་ཤིག

༨ ཕན་ཚུན་བྱམས་པ་མ་གཏོགས་པར། སུ་ལའང་འཇལ་རྒྱུ་ལུས་མ་འཇུག་ཅིག གཞན་ལ་བྱམས་པ་དེས་བཀའ་ཁྲིམས་བསྒྲུབས་སོ།

༩ རང་དང་འདྲ་བར་ཁྱིམ་མཚེས་ལ་བྱམས་པ་བྱོས་ཤིག་ཅེས་པའི་ནང་། ལོག་པར་མ་གཡེམ། མི་མ་གསོད། མ་རྐུ། མ་སྲེད། ལ་སོགས་པའི་བཀའ་འདུས་སོ།

༡༠ བྱམས་པས་གཞན་ལ་ངན་མི་བྱེད་པས། བཀའ་ཁྲིམས་སྒྲུབ་བོ༎

༡༡ ང་ཚོས་དད་པ་བྱས་པའི་དུས་ལས་ད་ལྟ་ཐར་ཉེ་བས། གཉིད་སད་པའི་དུས་ཚོད་ད་ལྟ་ཡིན་པ་ཁྱེད་ཀྱིས་ཤེས་ཏེ།

༡༢ མཚན་འདས་ཉིན་ཉེ་བར་བསླེབས། མུན་པའི་བྱ་བ་སྤངས་ཏེ། འོད་ཀྱི་གོ་ཁྲབ་གྱོན་པར་རིགས།

༡༣ བག་མེད་ཀྱི་མགྲོན་དང་། འདོད་ཆགས་དང་། འཐབ་རྩོད་དང་། ཕྲག་དོག་མེད་པར། ཉིན་མོའི་ཚུལ་དང་མཐུན་པར་སྤྱོད་པར་རིགས།

༡༤ གཙོ་བོ་ཡེ་ཤུ་མཱ་ཤི་ཀ་གོས་ལྟར་གོན་ཅིག ལུས་ཀྱི་འདོད་པ་ཚིམ་པར་བྱེད་པའི་བསམ་པ་སྤོངས་ཤིག།

༡༤

དད་པ་དམན་པ་ཞིག་གི་བསམ་པར་མི་རྩོད་པར་རང་གི་ཁྲོད་དུ་བསུ་ཞིག

༢ མི་གཅིག་གིས་ཐམས་ཅད་ཟ་རུང་སེམས་ཀྱང་། དད་པ་དམན་པ་དེས་སྔོ་ཚོད་འབའ་ཞིག་ཟའོ།

༣ ཤ་ཟ་མཁན་དེས་ཤ་མི་ཟ་མཁན་ལ་མ་སྨད་ཅིག ཤ་མི་ཟ་མཁན་དེས་ཤ་ཟ་མཁན་ལ་མ་ཁྲེལ་ཞིག ཁོའང་དཀོན་མཆོག་གིས་བསུས་པ་ཡིན།

༤ གཞན་གྱི་གཡོག་པོ་ལ་ཁྲེལ་མཁན་ཁྱོད་སུ་ཡིན། ཁོ་ལང་ནའང་འགྱེལ་ནའང་རང་གི་དཔོན་པོའི་ཁག་ཡིན། གཙོ་བོས་ཁོ་བརྟན་པོ་མཛད་ནུས་པས། ཁོ་ལང་འོང་།

༥ མི་ལ་ལས་ཞག་ལ་བཟང་ངན་རྩི། མི་ལ་ལས་དེ་ལ་མི་རྩི། མི་རེ་རེས་རང་གི་སེམས་ནང་རྣམ་རྟོག་མི་ལང་བར།

༦ ཞག་ལ་བཟང་ངན་རྩི་བ་དེས་གཙོ་བོའི་དོན་དུ་རྩི། ཤ་ཟ་མཁན་དེས་དཀོན་མཆོག་ལ་གཏང་རག་འབུལ་བས། གཙོ་བོའི་དོན་དུ་ཟ་སྟེ། ཤ་མི་ཟ་མཁན་གྱིས་དཀོན་མཆོག་ལ་གཏང་རག་འབུལ་བས། གཙོ་བོའི་དོན་དུ་མི་ཟའོ༎

༧ ང་ཚོ་སུའང་རང་གི་དོན་དུ་མི་འཚོ་ཞིང་མི་འཆི་སྟེ།

༨ འཚོ་ན་གཙོ་བོའི་དོན་དུ་འཚོ་བ་དང་། འཆི་ནའང་གཙོ་བོའི་དོན་དུ་འཆིའོ། ང་ཚོ་འཚོའང་རུང་འཆིའང་རུང་ང་ཚོ་གཙོ་བོའི་ཡིན་ནོ།

༩ གསོན་གཤིན་གཉིས་པོར་མངའ་ཕྱིར་མཱ་ཤི་ཀ་གྲོངས་ནས་སྐུ་གསོན་པོར་བཞེངས་སོ།

༡༠ ང་ཚོ་ཐམས་ཅད་དཀོན་མཆོག་གི་ཞལ་ཆེའི་ཁྲིའི་དྲུང་དུ་ལང་བར་འགྱུར་བས། ཁྱེད་ཀྱིས་རང་གི་སྤུན་ལ་ཅིའི་ཕྱིར་ཁྲེལ། ཅིའི་ཕྱིར་སྨད།

༡༡ གཙོ་བོས་བཀའ་སྩལ་པ།

ཁོ་བོ་གསོན་པས་པུས་ཀུན་ངའི་དྲུང་འཛུག།

ལྕེ་ཀུན་དཀོན་མཆོག་མཚན་ནས་བརྗོད་འགྱུར་གསུངས༎

ཞེས་བྲིས་ཡོད་པ་བཞིན་དུ།

༡༢ ང་ཚོ་རེ་རེས་དཀོན་མཆོག་ལ་རང་གི་རྒྱུ་རྐྱེན་ཞུ་བར་འགྱུར།

༡༣ དེའི་ཕྱིར་ད་ནས་ཕྱིན་ཆད་ཕན་ཚུན་མི་ཁྲེལ་བར། སྤུན་ཞིག་གི་མདུན་དུ་རྐང་ཐོགས་པའི་སྣ་རྡོའམ་ལྟེམ་པ་མི་བཞག་པར་ཐག་ཆོད་ཅིག

༡༤ རྫས་གང་ཡང་རང་བཞིན་གྱིས་མི་གཙང་བ་མིན་པ་ངས་གཙོ་བོ་ཡེ་ཤུའི་ནང་ཤེས་པས་སྙིང་ཐག་པ་ནས་ཡིད་ཆེས་སོ། འོན་ཀྱང་སུས་རྫས་གང་ཞིག་མི་གཙང་བར་སེམས་ན་ཁོའི་ཕྱིར་མི་གཙང་བ་ཡིན།

༡༥ ཁྱོད་ཀྱི་ཟ་བ་དེས་སྤུན་འཁྲུགས་ན། ཁྱོད་བྱམས་པའི་ཚུལ་བཞིན་མི་སྤྱོད་དེ། གང་གི་དོན་དུ་མཱ་ཤི་ཀ་གྲོངས་པའི་མི་དེ། ཁྱོད་ཀྱི་ཁ་ཟས་ཀྱིས་འཕུང་དུ་མ་འཇུག

༡༦ ཁྱེད་ཕྱིར་ལེགས་པ་ཟེར་བ་དེ་ལ་ངན་པ་ཟེར་མ་འཇུག

༡༧ དཀོན་མཆོག་གི་རྒྱལ་སྲིད་ནི་ཟ་བཏུང་མ་ཡིན་གྱི། དམ་པའི་ཐུགས་ཉིད་ནང་ཐར་པ་དང་། ཞི་བདེ་དང་། དགའ་སྤྲོ་ལགས་སོ།

༡༨ དེ་ལྟར་མཱ་ཤི་ཀའི་གཡོག་བྱེད་པ་དེ་ལ། དཀོན་མཆོག་ཀྱང་དགྱེས་ཤིང་མིའང་དགའོ༎

༡༩ ང་ཚོས་ཕན་ཚུན་ཞི་བདེ་དང་ཡར་སྐྱེད་ལ་བརྩོན་པར་བྱའོ།

༢༠ ཁ་ཟས་ཀྱི་རྐྱེན་གྱིས་དཀོན་མཆོག་གི་འཕྲིན་ལས་མ་ཤིག ཐམས་ཅད་གཙང་མ་ཡིན་ཀྱང་། མི་ཞིག་གིས་ཟ་བའི་རྐྱེན་གྱིས་གཞན་ལ་རྐང་པ་ཐོགས་པའི་རྡོ་བཞག་ན་ངན་པ་ཡིན།

༢༡ ཤ་ཟ་བ་དང་ཆང་འཐུང་བ་སོགས་ཁྱེད་ཀྱི་སྤུན་ལྟུང་བའི་རྒྱུ་སྤོང་བ་ལེགས་སོ།

༢༢ ཁྱོད་ཀྱི་ལྟ་བ་དེ་ཁྱོད་རང་གི་སྙིང་ནང་དཀོན་མཆོག་གི་དྲུང་དུ་སྲུང་ཞིག རང་གི་བསམ་པ་ལ་ཁྲེལ་དགོས་མེད་པ་དེ་བདེའོ།

༢༣ རྣམ་རྟོག་ཅན་གྱིས་ཟ་ན། དད་པ་བཞིན་མི་བྱེད་པས། ཆད་པ་ཕོག་གོ། དད་པ་ནས་མི་འབྱུང་བ་དེ་སྡིག་པ་ཡིན་ནོ༎

༡༥

ང་ཚོ་སྟོབས་ཅན་ཚོས་རང་གང་དགའ་བར་མི་བྱེད་པར། ཉམ་ཆུང་ཚོའི་གང་མི་ཐུབ་པའི་བྱ་བར་བཟོད་དགོས།

༢ ང་ཚོ་རེ་རེས་ཕན་པ་དང་ཡར་སྐྱེད་ཕྱིར། ཁྱིམ་མཚེས་པ་དགའ་བར་བྱོས་ཤིག

༣ མདོ་ན། ཁྱེད་ལ་སྨད་པ་རྣམས་ཀྱི་སྨད་སྒྲ་ང་ལ་ཕོག་ཅེས་བྲིས་པ་བཞིན། མཱ་ཤི་ཀས་ཀྱང་ཉིད་དགྱེས་པར་མ་མཛད་དོ།

༤ བཟོད་པ་དང་གསུང་རབ་ཀྱི་སེམས་གསོའི་སྒོ་ནས། ང་ཚོར་རེ་བ་སྐྱེད་དོན་དུ། སྔོན་དུས་སུ་བྲིས་པ་རྣམས་ང་ཚོའི་ཞལ་གདམས་ཡིན་ནོ།

༥-༦ ཁྱེད་ཁ་སེམས་གཅིག་གིས། ང་ཚོའི་གཙོ་བོ་ཡེ་ཤུ་མཱ་ཤི་ཀའི་ཡབ་དཀོན་མཆོག་ལ་བསྟོད་ཕྱིར། བཟོད་པ་དང་སེམས་གསོ་གནང་བའི་དཀོན་མཆོག་གིས། མཱ་ཤི་ཀ་ཡེ་ཤུ་བཞིན་དུ། ཁྱེད་སེམས་གཅིག་ཏུ་སྤྱོད་པ་གནང་བར་ཤོག

༧ མཱ་ཤི་ཀས་དཀོན་མཆོག་གི་དཔལ་བརྗིད་ཀྱི་དོན་དུ་ཁྱེད་བསུ་བ་ལྟར་ཕན་ཚུན་བསུས་ཤིག

༨ མེས་པོ་ལ་མཛད་པའི་ཞལ་ཆད་སྒྲུབ་ཅིང་། དཀོན་མཆོག་བདེན་པ་ལགས་པར་སྟོན་པ་དང་། ཕྱི་པས་ཀྱང་དཀོན་མཆོག་གི་སྙིང་རྗེ་ལ་བསྟོད་ཕྱིར། མཱ་ཤི་ཀ་ཡ་ཧུ་དཱ་པ་རྣམས་ཀྱི་གཡོག་པོར་གྱུར་ཞེས་ངས་ཟེར།

༩ མདོ་ན།

དེ་ཕྱིར་ཕྱི་པའི་ཁྲོད་ན་ངས་ཁྱེད་བསྟོད༎

ཁྱེད་ཀྱི་མཚན་ལ་བསྟོད་དབྱངས་འབུལ་བར་བྱ༎

༡༠ ཡང་། ཕྱི་པས་ཁོང་གི་སྡེ་མཉམ་དགའ་བར་གྱིས༎

༡༡ ཡང་།

ཕྱི་པ་ཐམས་ཅད་གཙོ་བོར་བསྟོད་སྔོགས་ཤིག།

མི་སྡེ་ཀུན་གྱིས་ཁོང་ལ་བསྟོད་སྔོགས་ཤིག།

༡༢ ཡང་ཡེ་ཤ་ཡཱས།

ཨི་ཤཱའི་རྩ་བ་དེ་ནི་འབྱུང་འགྱུར་ཞིང་༎

ཁོང་གིས་ཕྱི་པ་རྣམས་ལ་སྲིད་མཛད་འགྱུར༎

ཕྱི་པ་རྣམས་ཀྱིས་ཁོང་ལ་རེ་བར་བྱ༎

ཞེས་བྲིས་པ་བཞིན་ནོ།

༡༣ དམ་པའི་ཐུགས་ཉིད་ཀྱི་མཐུས་ཁྱེད་ཀྱི་རེ་བ་འཕེལ་ཕྱིར། རེ་སའི་དཀོན་མཆོག་གིས་ཁྱེད་ཀྱི་དད་པ་བྱེད་པར། དགའ་བ་དང་ཞི་བདེས་འཁེངས་པར་མཛོད་ཅིག

༡༤ ངའི་སྤུན་རྣམས། ཁྱེད་སེམས་བཟང་ཞིང་ཤེས་རབ་ཀུན་གྱིས་གང་སྟེ། ཕན་ཚུན་བསླབ་བྱ་གཏོང་ཐུབ་པ་ལ་ང་རང་ཡིད་ཚིམས་ཀྱང་།

༡༥-༡༦ དཀོན་མཆོག་གི་ཐུགས་རྗེས་ང་ཕྱི་པའི་ཁྲོད་དུ་མཱ་ཤི་ཀ་ཡེ་ཤུའི་ཞབས་ཕྱི་ཡིན་པས། མདོ་དོན་ཁ་ཤས་ཆེད་དུ་སྤོབས་པ་ཆེན་པོས་བསྐུལ་ཡིག་བྲིས་པ་ཡིན། ཕྱི་པ་རྣམས་ལ་དམ་པའི་ཐུགས་ཉིད་ཀྱིས་དམ་པར་མཛད་དེ། ཐུགས་མཉེས་པའི་མཆོད་པར་འགྱུར་ཕྱིར། ངས་དཀོན་མཆོག་གི་ཕྲིན་བཟང་འཆད་པའི་ཞབས་ཏོག་ཞུ་བས།

༡༧ མཱ་ཤི་ཀ་ཡེ་ཤུའི་ནང་ན་དཀོན་མཆོག་གི་དྲུང་དུ་རློམས་སེམས་སྐྱེད་དོ།

༡༨-༡༩ ཕྱི་པ་འབངས་སུ་འགུག་པའི་ཕྱིར། མཱ་ཤི་ཀས་ང་རྒྱུད་ནས། ངག་དང་ལས། ལྟས་དང་ངོ་མཚར། ཐུགས་ཉིད་ཀྱི་མཐུས་མཛད་པའི་ཕྲིན་ལས་མ་གཏོགས་པར། གཞན་པ་ཞིག་ཟེར་བར་མི་སྤོབས་སོ། དེ་ལྟར་ཡེ་རུ་ཤ་ལེམ་གྱི་ཕྱོགས་བཞིར་ཨིལ་ལི་རི་ཀུམ་གྱི་བར་དུ། ངས་མཱ་ཤི་ཀའི་ཕྲིན་བཟང་འཆད་པའི་ལས་བསྒྲུབས་སོ།

༢༠-༢༡ མདོ་ན།

རྒྱུས་མེད་རྣམས་ཀྱིས་ཁོང་མཇལ་འོང་༎

མ་ཐོས་རྣམས་ཀྱིས་གོ་བར་འགྱུར༎

ཞེས་བྲིས་པ་བཞིན་དུ། གཞན་གྱིས་རྩིག་པའི་རྩིག་རྨང་ཁར་ཁང་པ་མི་རྩིག་པའི་ཕྱིར། ངས་མཱ་ཤི་ཀའི་མཚན་མ་ཚོར་བའི་ཡུལ་ཀུན་ནང་ཕྲིན་བཟང་འཆད་དུ་དམིགས་པ་ཡིན།

༢༢ དེའི་རྐྱེན་གྱིས་ཁྱེད་ཀྱི་རྩར་འོང་བ་ལ་ལན་མང་གེགས་ཀྱང་།

༢༣ ད་ལྟ་ཡུལ་ཁམས་འདི་ཚོ་ན་ཕྲིན་བཟང་འཆད་ས་ལུས་མེད་པ་དང་། ལོ་མང་ནས་ཁྱེད་རྩར་འོང་བར་ཡིད་གདུང་བས། སི་ཕེན་ཡཱ་ཡུལ་དུ་འགྲོ་བའི་ཞོར་ལ་ཁྱེད་དང་འཕྲད་འོང་།

༢༤ ལམ་བར་ལ་ཁྱེད་དང་མཇལ་ནས་རེ་ཞིག་ཚིམས་ནས། ཁྱེད་ཀྱིས་ང་དེ་ཕྱོགས་སུ་སྐྱེལ་བའི་རེ་བ་བྱེད་དོ།

༢༥ སྐབས་ཅིག་ང་ཡེ་རུ་ཤ་ལེམ་དུ་མཱ་ཤི་ཀ་པ་ཚོར་རོགས་རམ་བྱེད་དུ་འགྲོའོ།

༢༦ དེ་ཅི་ཡིན་ཞེ་ན། མ་ཀེ་དོན་དང་ཨ་ཁ་ཡཱ་པའི་སྤུན་རྣམས་ཀྱིས། ཡེ་རུ་ཤ་ལེམ་གྱི་མཱ་ཤི་ཀ་པའི་ཁྲོད་ན་དབུལ་པོ་ཚོའི་ཕྱིར་འབུལ་སྡུད་སྦྱིན་པར་དགའོ།

༢༧ དེ་ཚོས་སྦྱིན་པར་དགའ་ཡང་དེ་དག་གི་བུ་ལོན་པའང་ཡིན། ཕྱི་པ་ཚོར་ཡེ་རུ་ཤ་ལེམ་པ་ལས་ཐུགས་ཉིད་ཀྱི་ནོར་ཐོབ་པས། དེ་ཚོར་ཟང་ཟིང་གི་ཞབས་ཏོག་བྱེད་པར་རིགས་སོ།

༢༨ འབུལ་སྡུད་དེ་ཚོར་བཏད་ཅིང་། ལས་དེ་བསྒྲུབས་ནས། ཁྱེད་རྒྱུད་ནས་སི་ཕེན་ཡཱ་རུ་འགྲོའོ།

༢༩ ཁྱེད་ཀྱི་རྩར་འོང་དུས་སུ་མཱ་ཤི་ཀའི་བྱིན་རླབས་ཀྱིས་ཡོངས་སུ་གང་བ་དང་བཅས་འོང་བ་ངས་ཤེས་སོ༎

༣༠-༣༡ ཡ་ཧུ་དཱའི་དད་མེད་རྣམས་ལས་ང་སྐྱོབ་པ་དང་། ཡེ་རུ་ཤ་ལེམ་པའི་ཕྱིར་ངའི་ཞབས་ཏོག་ལ་མཱ་ཤི་ཀ་པ་རྣམས་དགའ་བའི་ཕྱིར། ཁྱེད་སྤུན་ཚོས་ང་ཚོའི་གཙོ་བོ་ཡེ་ཤུ་མཱ་ཤི་ཀ་དང་། དམ་པའི་ཐུགས་ཉིད་ཀྱི་བྱམས་བརྩེ་ལ་བརྟེན་ནས། ང་མཉམ་དུ་དཀོན་མཆོག་ལ་སྨོན་ལམ་འདེབས་པར་བརྩོན་ཞིག་ཅེས་ཞུ་བ་འབུལ་ལོ།

༣༢ དེ་ནས་དཀོན་མཆོག་གི་དགོངས་པ་བཞིན་ཁྱེད་ཀྱི་རྩར་དགའ་ཞིང་འོངས་ནས། ཁྱེད་དང་མཉམ་དུ་ངལ་གསོ་བར་འགྱུར་རོ།

༣༣ ཞི་བདེ་གནང་བའི་དཀོན་མཆོག་ཁྱེད་ཐམས་ཅད་དང་མཉམ་དུ་འགྲོགས་པར་ཤོག་ཅིག ཨ་མེན༎

༡༦

ཀེན་ཁེ་རེའི་ཆོས་ཚོགས་ཀྱི་ཞབས་ཏོག་མ་ང་ཚོའི་སྤུན་ཕེ་བེ་ཁྱེད་ལ་བཅོལ་བས།

༢ མཱ་ཤི་ཀ་པ་ལ་བྱེད་འོས་པ་བཞིན་དུ་གཙོ་བོའི་ནང་ན་དེ་བསུས་ཤིག དེས་སྤུན་མང་པོ་དང་ང་ལའང་རོགས་རམ་བྱས་པས། དེ་ལ་རོགས་ཅི་དགོས་བྱོས་ཤིག

༣ ཡེ་ཤུ་མཱ་ཤི་ཀའི་དོན་དུ་ངའི་ལས་གྲོགས་པྲིས་ཀིལ་ལཱ་དང་། ཨ་ཀུ་ལཱ་གཉིས་ལ་ངའི་ཕྱོགས་ནས་ཕྱག་ཕུལ་ཞིག

༤ དེ་གཉིས་ཀྱིས་ངའི་སྲོག་གི་ཕྱིར་རང་གི་སྐེ་ལའང་མ་འཇིགས་ཤིང་། ང་མ་ཟད་ཕྱི་པའི་ཡུལ་གྱི་ཆོས་ཚོགས་ཐམས་ཅད་ཀྱིས་ཀྱང་དེའི་དྲིན་དྲན་ནོ།

༥ དེ་དག་གི་ཁྱིམ་ལ་འཛོམ་པའི་ཆོས་ཚོགས་ལའང་ཕྱག་ཕུལ་ཞིག ཨ་སི་ཨའི་མཱ་ཤི་ཀ་པ་དང་པོ་ཡིན་པའི་ངའི་གཅེས་པའི་ཨེ་པེ་ནེ་ཏུ་ལ་ཕྱག་ཕུལ་ཞིག

༦ ཁྱེད་ཀྱི་དོན་དུ་ལས་མང་པོ་བྱེད་པའི་མིར་ཡམ་ལ་ཕྱག་ཕུལ་ཞིག

༧ ངའི་ཡུལ་པ་དང་བཙོན་གྲོགས་དང་སྐུ་ཚབ་ཀྱི་ཁྲོད་དུ་མིང་ཆེ་བ་དང་ང་ལས་སྔོན་དུ་མཱ་ཤི་ཀ་པར་གྱུར་པའི་ཨན་དྲོ་ནི་ཀུ་དང་། ཡུན་ཡཱ་གཉིས་ལ་ཕྱག་ཕུལ་ཞིག

༨ གཙོ་བོའི་ནང་ན་ངའི་གཅེས་པའི་ཨམ་པ་ལི་ཨ་ལ་ཕྱག་ཕུལ་ཞིག

༩ མཱ་ཤི་ཀའི་དོན་དུ་ངའི་ལས་གྲོགས་ཨུར་བཱ་ནུ་དང་། གཅེས་པའི་སྟ་ཁི་ལ་ཕྱག་ཕུལ་ཞིག

༡༠ མཱ་ཤི་ཀའི་ནང་ན་འགྱུར་བ་མེད་པའི་ཨ་པེལ་ལེ་ལ་ཕྱག་ཕུལ་ཞིག ཨ་རིས་ཏོ་བུལ་གྱི་ཁྱིམ་ཚང་ལ་ཕྱག་ཕུལ་ཞིག

༡༡ ངའི་ཡུལ་པ་ཧེ་རོད་ཡོན་ལ་ཕྱག་ཕུལ་ཞིག ནར་ཀིས་ཀྱི་ཁྱིམ་ན་གཙོ་བོར་སྟེན་པ་རྣམས་ལ་ཕྱག་ཕུལ་ཞིག

༡༢ གཙོ་བོའི་ཕྱིར་ལས་བྱེད་པའི་ཏྲི་ཕེ་ནཱ་དང་ཏྲི་ཕོ་སཱ་ལ་ཕྱག་ཕུལ་ཞིག གཙོ་བོའི་ཕྱིར་ལས་མང་དུ་བྱེད་པའི་གཅེས་མ་པེར་སི་ལ་ཕྱག་ཕུལ་ཞིག

༡༣ གཙོ་བོའི་ཕྱིར་འདམས་པའི་རུ་ཕུ་དང་། ངའི་མ་དང་འདྲ་བའི་དེའི་མ་ལ་ཕྱག་ཕུལ་ཞིག

༡༤ ཨ་སིན་ཀྲི་ཏུ་དང་། ཕེ་ལེ་གོན་དང་། ཧེར་མེ་དང་། པ་ཏྲོ་བཱ་དང་། ཧེར་མཱ་དང་། དེ་རྣམས་དང་མཉམ་ཡོད་པའི་སྤུན་རྣམས་ལ་ཕྱག་ཕུལ་ཞིག

༡༥ ཕི་ལོ་ལོ་གུ་དང་། ཡུ་ལི་ཡཱ་དང་། ནེ་རེའུ་དང་། དེའི་སྲིང་མོ་དང་། ཨོ་ལིམ་བཱ་དང་། དེ་རྣམས་དང་མཉམ་ཡོད་པའི་མཱ་ཤི་ཀ་པ་རྣམས་ལ་ཕྱག་ཕུལ་ཞིག

༡༦ ཁྱེད་ཕན་ཚུན་དམ་པའི་འོ་དང་བཅས་ཕྱག་ཕུལ་ཞིག མཱ་ཤི་ཀའི་ཆོས་ཚོགས་ཐམས་ཅད་ཀྱིས་ཁྱེད་ལ་ཕྱག་འབུལ་ལོ༎

༡༧ སྤུན་རྣམས། ཁྱེད་ཀྱིས་བསློབ་པའི་བསྟན་པ་དང་མི་མཐུན་པའི་དབྱེན་པ་དང་ལོག་ལྟ་སྐྱེད་པ་རྣམས་ལས། ཟོན་བྱེད་ཅིང་འབྱོལ་ཞིག་ཅེས་ངས་ཞུའོ།

༡༨ དེ་ཚོས་ང་ཚོའི་གཙོ་བོ་མཱ་ཤི་ཀའི་ཞབས་ཏོག་མི་བྱེད་ཀྱི། རང་གི་གྲོད་པའི་ཞབས་ཏོག་བྱེད་ཅིང་། འཇམ་ཞིང་སྙན་པའི་གཏམ་གྱིས་སྐྱོན་མེད་པ་རྣམས་ཀྱི་སྙིང་སླུ་བར་བྱེད་དོ།

༡༩ ཁྱེད་ཀྱི་འབངས་བྱེད་པ་ནི་ཐམས་ཅད་ལ་ཆ་རྒྱུས་ཡོད་པས། ཁྱེད་ལ་ང་དགའོ། ཁྱེད་བཟང་པོའི་ཕྱིར་མཁས་པ་དང་། ངན་པའི་ཕྱིར་བླུན་པོ་ཡིན་པར་ང་འདོད་དོ།

༢༠ ཞི་བདེ་གནང་བའི་དཀོན་མཆོག་གིས་ཁྱེད་ཀྱི་རྐང་འོག་ཏུ་བདུད་མྱུར་དུ་རྫི་བར་འགྱུར་རོ། ཁྱེད་ང་ཚོའི་གཙོ་བོ་ཡེ་ཤུའི་ཐུགས་རྗེ་དང་ལྡན་པར་གྱུར་ཅིག

༢༡ ངའི་ལས་གྲོགས་ཏི་མོ་ཐེའུ་དང་། ངའི་ཡུལ་པ་ལུ་ཀིའུ་དང་། ཡ་སོན་དང་། སོ་སི་པ་ཏེར་གྱིས་ཁྱེད་ལ་ཕྱག་འབུལ་ལོ།

༢༢ ཡི་གེ་པ་ཏེར་ཏིའུ་ངས་གཙོ་བོའི་ནང་ན་ཁྱེད་ལ་ཕྱག་འབུལ་ལོ།

༢༣ ང་དང་ཆོས་ཚོགས་ཡོངས་རྫོགས་ཀྱི་སྦྱིན་བདག་ག་ཡུས་ཁྱེད་ལ་ཕྱག་འབུལ་ལོ།

༢༤ སྤུན་ཁུ་ཨར་ཏུ་དང་གྲོང་ཁྱེར་གྱི་གཉེར་པ་ཨེ་རས་ཏུ་གཉིས་ཀྱིས་ཕྱག་འབུལ་ལོ༎

༢༥ ངས་བཤད་པའི་ཕྲིན་བཟང་དང་། ཡེ་ཤུ་མཱ་ཤི་ཀའི་བཀའ་ཆོས་བཞིན་དུ། བསྐལ་པ་ནས་བསྐལ་པར་སྦས་པའི་གསང་བ་རྣམས།

༢༦ ད་ལྟ་གསལ་བར་མངོན་ནས། ཐོག་མ་མེད་པའི་དཀོན་མཆོག་གི་བཀའ་བཞིན། དད་པའི་འབངས་སུ་འགུག་ཕྱིར་ལུང་བསྟན་རྣམས་རྒྱུད་ནས་མི་བརྒྱུད་ཐམས་ཅད་ལ་སྟོན་པར་མཛད་ནས། ཁྱེད་དད་པའི་འབངས་སུ་མཛད་ནུས་པའི།

༢༧ དཀོན་མཆོག་ཀུན་མཁྱེན་འབའ་ཞིག་ལ། ཡེ་ཤུ་མཱ་ཤི་ཀའི་ངང་ནས་བསྐལ་པ་ནས་བསྐལ་པར་བསྟོད་བསྔགས་པར་ཤོག་ཅིག ཨ་མེན༎ ༎

ཀོ་རིན་ཐུ་པར་བསྐུར་པའི་འཕྲིན་ཡིག་དང་པོ།

༡

དཀོན་མཆོག་གི་ཐུགས་དགོངས་ཀྱིས་ཡེ་ཤུ་མཱ་ཤི་ཀའི་སྐུ་ཚབ་ལ་འདམས་པའི་པའུ་ལུ་དང་སྤུན་སོས་ཐེ་ནེ་ཡིས།

༢ ཀོ་རིན་ཐུ་རུ་ཡོད་པའི་དཀོན་མཆོག་གི་ཆོས་ཚོགས། མཱ་ཤི་ཀ་ཡེ་ཤུའི་ནང་དུ་དག་པ་དང་དམ་པར་འགྱུར་ཕྱིར་བོས་པ་རྣམས་དང་། ང་ཚོའི་གཙོ་བོ་ཡེ་ཤུ་མཱ་ཤི་ཀའི་མཚན་བརྗོད་པ་གང་དུ་གནས་པ་ཐམས་ཅད་ཀྱི་དྲུང་དུ།

༣ ང་ཚོའི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱེད་ལ་ཐུགས་རྗེ་དང་ཞི་བདེ་འབབ་པར་ཤོག་ཅིག

༤ མཱ་ཤི་ཀ་ཡེ་ཤུའི་ནང་ཁྱེད་ལ་དཀོན་མཆོག་གི་ཐུགས་རྗེ་ཐོབ་ནས།

༥ འཆད་པ་དང་རྟོགས་པའི་ནང་ཁྱེད་ཕྱུག་པོར་གྱུར་བས། ངས་དཀོན་མཆོག་ལ་རྒྱུན་དུ་གཏང་རག་འབུལ་ལོ།

༦ ཁྱེད་ནང་མཱ་ཤི་ཀའི་བསྟན་པ་བརྟན་པོར་ཚུགས་པས།

༧ ང་ཚོའི་གཙོ་བོ་ཡེ་ཤུ་མཱ་ཤི་ཀ་མངོན་སུམ་སྟོན་པར་སྒུག་པ་ཁྱེད་ལ། གནང་སྦྱིན་གང་གིའང་དགོས་པ་མེད་དོ།

༨ ཁོང་གིས་ཁྱེད་ཚོ་མཐའ་མའི་བར་དུ་བརྟན་པོ་དང་། ང་ཚོའི་གཙོ་བོ་ཡེ་ཤུའི་ཉིན་མོར་དག་པར་མཛད་འོང་།

༩ ཉིད་ཀྱི་སྲས་ང་ཚོའི་གཙོ་བོ་ཡེ་ཤུ་མཱ་ཤི་ཀ་དང་འགྲོགས་ཕྱིར་ཁྱེད་ཚོ་བོས་པར་མཛད་པའི་དཀོན་མཆོག་ནི་བསླུ་མེད་ལགས་སོ༎

༡༠ ང་ཚོའི་གཙོ་བོ་ཡེ་ཤུ་མཱ་ཤི་ཀའི་མཚན་ནང་། དབྱེན་པ་མི་བྱེད་པར་གཏམ་གཅིག་དང་བློ་སྙིང་གཅིག་ཏུ་མཐུན་ཕྱིར་ངས་ཁྱེད་སྤུན་ཚོར་སྐུལ་ལོ།

༡༡ ཁྱེད་སྤུན་རྣམས་ཀྱི་ཁྲོད་དུ་རྩོད་གླེང་ཡོད་པ་ཁ་ལོ་པ་དག་གིས་ང་ལ་བཤད།

༡༢ ཁྱེད་ལས་སུས་ང་པའུ་ལུའི་ཕྱོགས་པ་ཡང་ན། ང་ཨ་པོལ་ལོ་ཡང་ན། ང་ཀེ་ཕཱ་ཡང་ན། ང་མཱ་ཤི་ཀའི་ཕྱོགས་པ་ཡིན་ཟེར་རོ།

༡༣ མཱ་ཤི་ཀ་གྱེས་པ་ཡིན་ནམ། པའུ་ལུ་ཁྱེད་ཀྱི་དོན་དུ་རྒྱང་ཤིང་ལ་བརྐྱངས་སམ། པའུ་ལུའི་མིང་ནང་ཁྲུས་ཐོབ་བམ།

༡༤-༡༥ ངའི་མིང་ནང་ཁྲུས་ཐོབ་ཅེས་ཁྱེད་སུས་ཀྱང་མི་ཟེར་བའི་ཕྱིར། ཁྱེད་ལས་ཀ་རིས་པུ་དང་ག་ཡུ་གཉིས་མ་གཏོགས་གཞན་སུ་ལའང་ཁྲུས་མ་བཏང་བས། ངས་གཏང་རག་འབུལ་ལོ།

༡༦ ངས་སྟེ་ཕ་ནཱའི་ནང་ཚང་ལའང་ཁྲུས་བཏང་བ་ཡིན། དེ་མིན་གཞན་ལ་ངས་ཁྲུས་བཏང་བ་མི་དྲན་ནོ།

༡༧ མཱ་ཤི་ཀས་ང་ཁྲུས་གསོལ་དུ་མ་མངགས་ཀྱིས། ཕྲིན་བཟང་འཆད་དུ་མངགས་སོ། དེའང་མཱ་ཤི་ཀའི་རྒྱང་ཤིང་དོན་མེད་མི་འགྱུར་ཕྱིར། ངག་དབང་གི་ཤེས་རབ་ཀྱིས་མིན།

༡༨ རྒྱང་ཤིང་གི་བསྟན་པ་ནི་འཇིག་རྟེན་པ་ཚོས་བླུན་གཏམ་དུ་རྩི་ཞིང་། ང་ཚོ་ཐར་བ་རྣམས་ཀྱིས་ནི་དཀོན་མཆོག་གི་མཐུ་སྟོབས་སུ་རྩིའོ༎

༡༩ མཁས་པའི་ཤེས་རབ་ངས་བརླག་འོང་༎

བློ་ལྡན་བློ་གྲོས་མེད་པར་བྱ༎

ཞེས་བྲིས་པ་བཞིན་ནོ།

༢༠ ད་མཁས་པ་ག་རེ། མཁན་པོ་ག་རེ། རྩོད་གླེང་པ་ག་རེ། འཇིག་རྟེན་འདིའི་ཤེས་རབ་དཀོན་མཆོག་གིས་བླུན་པར་མ་མཛད་དམ།

༢༡ དཀོན་མཆོག་གི་མཁྱེན་རབ་བཞིན། འཇིག་རྟེན་གྱིས་རིག་པ་འབའ་ཞིག་གི་སྒོ་ནས་དཀོན་མཆོག་ངོ་མ་ཤེས་པས། བསྟན་པ་བླུན་པ་འདིའི་སྒོ་ནས་དཀོན་མཆོག་ལ་དད་པ་རྣམས་ཐར་འཇུག་ཏུ་དགྱེས་སོ།

༢༢ ཡ་ཧུ་དཱ་པས་རྟགས་འདོད། ཧེལ་ལེན་པས་རིག་པ་འདོད།

༢༣ ང་ཚོས་འཆད་པའི་མཱ་ཤི་ཀ་བརྐྱངས་པ་དེ། ཡ་ཧུ་དཱ་པའི་ཕྱིར་བསྐུར་པ་དང་ཕྱི་པའི་ཕྱིར་བླུན་པ་ཡིན་ཀྱང་།

༢༤ ཡ་ཧུ་དཱ་པའམ་ཧེལ་ལེན་པ་འདམས་པ་རྣམས་ཀྱི་ཕྱིར། དཀོན་མཆོག་གི་དབང་དང་ཡེ་ཤེས་ཡིན་ནོ།

༢༥ དཀོན་མཆོག་གི་བླུན་པ་ནི་མིའི་ཤེས་རབ་ལས་མཁས། དཀོན་མཆོག་གི་ཤེད་མེད་ནི་མིའི་སྟོབས་ལས་ཤུགས་ཆེ།

༢༦ སྤུན་རྣམས། ཁྱེད་བོས་པ་ལ་ལྟོས། ཁྱེད་ཁྲོད་འཇིག་རྟེན་གྱི་ལུགས་ལ་མཁས་པ་མང་པོ་མེད། དབང་ལྡན་མང་པོ་མེད། སྐུ་དྲག་མང་པོ་མེད་དོ།

༢༧-༢༩ ལུས་ཅན་གང་གིས་ཀྱང་དཀོན་མཆོག་གི་དྲུང་དུ་མི་རློམ་ཕྱིར། དཀོན་མཆོག་གིས་མཁས་པ་སྐྱེང་དུ་འཇིག་རྟེན་གྱི་བླུན་པོ་འདམས། སྟོབས་ཅན་ངོ་ཚ་བའི་ཕྱིར་འཇིག་རྟེན་གྱི་རྒུད་པོ་འདམས། འཇིག་རྟེན་གྱི་དམན་པ་དང་རྩིས་མེད་འདམས། ཡོད་མཁན་སྟོངས་ཕྱིར་མེད་མཁན་འདམས་པར་མཛད་དོ།

༣༠-༣༡ ཁོང་གི་སྒོ་ནས་ཁྱེད་མཱ་ཤི་ཀ་ཡེ་ཤུའི་ནང་ཡོད་དོ། སུས་རློམ་ན་གཙོ་བོ་རློམ་ཞིག་ཅེས་བྲིས་པ་འགྲུབ་ཕྱིར། ང་ཚོའི་དོན་དུ་ཡེ་ཤུ་ནི། དཀོན་མཆོག་གི་དྲང་བ་ཉིད་དང་། དམ་པ་དང་། ཐར་ལམ་ཡིན་པའི་ཡེ་ཤེས་སུ་གྱུར་ཏོ༎

༢

སྤུན་རྣམས། ང་ཁྱེད་ཀྱི་རྩར་འོང་དུས་སུ་དཀོན་མཆོག་གི་གསང་བ་འཆད་པར། ངག་དབང་དང་ཤེས་རབ་བཅས་མ་འོངས།

༢ ཡེ་ཤུ་མཱ་ཤི་ཀ་དང་། ཁོང་རྒྱང་ཤིང་ལ་བརྐྱངས་པ་མ་གཏོགས་གཞན་ཅིའང་ཁྱེད་ཀྱི་ཁྲོད་དུ་མི་འཆད་པར་ངས་ཐག་བཅད་པ་ཡིན།

༣ ང་ཁྱེད་ཚོའི་རྩར་ཤིན་ཏུ་ཉམས་ཆུང་བས་འཇིགས་ཤིང་འདར་བས་གནས་ཏེ།

༤-༥ ཁྱེད་ཀྱི་དད་པ་མིའི་ཤེས་རབ་ལ་མི་རྟེན་པར། དཀོན་མཆོག་གི་མཐུ་སྟོབས་ལ་རྟེན་ཕྱིར། ངས་ཚད་མའི་ཤེས་རབ་མཉམ་མ་བཤད་པར། ཐུགས་ཉིད་ཀྱི་མཐུ་སྟོབས་མཉམ་གླེང་སྟེ་ཆོས་བཤད་དོ༎

༦ ཤེས་རབ་ཕུལ་དུ་ཕྱིན་པ་རྣམས་ལ་འཇིག་རྟེན་དང་འཇིག་རྟེན་གྱི་དབང་པོ་མི་རྟག་པ་རྣམས་ཀྱི་ཤེས་རབ་མི་སྟོན་གྱི།

༧ ཐོག་མ་ལས་སྔོན་དུ་ང་ཚོའི་དཔལ་ཕྱིར་དཀོན་མཆོག་གིས་གསང་བས་དམིགས་པའི་ཡེ་ཤེས་དེ་ང་ཚོས་སྟོན་ནོ།

༨ ཡེ་ཤེས་འདི་འཇིག་རྟེན་གྱི་དབང་པོ་སུས་ཀྱང་མ་ཤེས། ཤེས་པ་ཡིན་ན་གཟི་བརྗིད་ཀྱི་གཙོ་བོ་རྒྱང་ཤིང་ལ་མ་བརྐྱངས་པ་ཡིན།

༩ འོན་ཀྱང་མདོ་བཞིན།

མིག་གིས་མ་མཐོང་རྣ་བས་མ་ཚོར་ཞིང་༎

འཇིག་རྟེན་པ་ཡི་སྙིང་ནང་མ་ཤེས་པ༎

དཀོན་མཆོག་ལ་གཅེས་རྣམས་ཕྱིར་བཤམས་པ་སྟེ༎

༡༠ དེ་ནི་ཐུགས་ཉིད་ཀྱི་སྒོ་ནས་དཀོན་མཆོག་གིས་ང་ཚོར་མངོན་པར་མཛད་དོ། ཐུགས་ཉིད་ཀྱིས་དངོས་པོ་ཐམས་ཅད་དང་། དཀོན་མཆོག་གི་གཏིང་ཡང་དཔོག་གོ།

༡༡ མི་དེའི་སེམས་ཀྱིས་མ་གཏོགས་པར། མི་དེའི་བསམ་པ་སུས་ཤེས། དེ་ལྟར་དཀོན་མཆོག་གི་ཐུགས་ཉིད་ཀྱིས་མ་གཏོགས་པར། དཀོན་མཆོག་གི་ཐུགས་དགོངས་སུས་ཀྱང་མི་ཤེས་སོ།

༡༢ དཀོན་མཆོག་གིས་ང་ཚོར་གནང་བ་རྣམས་རྟོགས་ཕྱིར། ང་ཚོར་འཇིག་རྟེན་གྱི་སེམས་མ་ཐོབ་ཀྱི། དཀོན་མཆོག་གི་ཐུགས་ཉིད་ཐོབ་བོ།

༡༣ ང་ཚོས་ཐུགས་ཉིད་དང་ལྡན་པ་རྣམས་ལ་ཐུགས་ཉིད་ཀྱི་བདེན་ཆོས་སྟོན་ཞིང་། དེ་ནི་མིའི་ཤེས་རབ་ཀྱི་སྒོ་ནས་མ་ཡིན་པར་ཐུགས་ཉིད་ཀྱི་སྒོ་ནས་རྟོགས་པའི་ཚིག་གིས་འཆད་དོ།

༡༤ འཇིག་རྟེན་པའི་མདུན་དུ་ཐུགས་ཉིད་ཀྱི་བསྟན་པ་ནི་བླུན་པ་ཡིན་ཏེ། དེས་མི་བླང་ངོ་། ཐུགས་ཉིད་ཀྱི་ལུགས་སུ་རྟོགས་དགོས་པས་དེས་གོ་བར་མི་ནུས་སོ།

༡༥ ཐུགས་ཉིད་དང་ལྡན་པའི་མིའི་ཚོད་སུས་ཀྱང་མི་འཛིན་ཡང་། དེས་ཐམས་ཅད་ཀྱི་ཚོད་འཛིན་ནོ།

༡༦ གཙོ་བོའི་ཐུགས་དགོངས་སུ་ཡིས་ཤེས། གཙོ་བོར་བསླབ་བྱ་སུ་ཡིས་གཏོང་། ང་ཚོར་མཱ་ཤི་ཀའི་ཐུགས་ཡོད་དོ༎

༣

ཁྱེད་སྤུན་རྣམས་ཐུགས་ཉིད་དང་ལྡན་པ་འདྲ་བར་ངས་སྨྲ་བར་མ་ནུས། འཇིག་རྟེན་པ་དང་ཆོས་ཚོགས་ཀྱི་བྱིས་པ་འདྲ་བར་སྨྲས་སོ།

༢ ངས་ཁྱེད་ལ་ཟན་མི་བསྟེར་བར་འོ་མ་བསྟེར། ཟན་ནི་མི་འཇུ་བས། ད་དུང་ཡང་ཁྱེད་འཇིག་རྟེན་པ་ཡིན་པས་འཇུ་མི་ནུས་སོ།

༣ ཁྱེད་ཚོའི་ནང་ཕྲག་དོག་དང་རྩོད་པ་ཡོད་རིང་། འཇིག་རྟེན་པ་མ་ཡིན་ནམ། མི་ཕལ་པ་ལྟར་མི་སྤྱོད་དམ།

༤ གཅིག་གིས་ང་པའུ་ལུའི་ཕྱོགས་པ་དང་། གཅིག་གིས་ང་ཨ་པོལ་ལོའི་ཕྱོགས་པ་ཡིན་ཟེར་རིང་། ཁྱེད་ཚོ་འཇིག་རྟེན་གྱི་མི་མ་ཡིན་ནམ།

༥ ཨ་པོལ་ལོ་སུ་ཡིན། པའུ་ལུ་སུ་ཡིན། གཙོ་བོས་རེ་རེ་ལ་སྐལ་བ་གནང་བ་བཞིན་དུ་ཁྱེད་དད་པར་བཀོད་པའི་ཞབས་ཕྱི་ཡིན།

༦ ངས་བཙུགས་ཤིང་། ཨ་པོལ་ལོས་ཆུ་བཏང་ཡང་། དཀོན་མཆོག་གིས་བསྐྱེད་བཅུག་པས།

༧ སྐྱེད་མཁན་དཀོན་མཆོག་དེ་འབའ་ཞིག་ལས་འཛུག་མཁན་དང་ཆུ་གཏོང་མཁན་གཉིས་གང་ཡང་མ་ཡིན།

༨ འཛུག་མཁན་དང་ཆུ་གཏོང་མཁན་འདྲ་བ་ཡིན་ཏེ། རེ་རེའི་ལས་བཞིན་རྔན་པ་ཐོབ་འོང་།

༩ ང་ཚོ་དཀོན་མཆོག་གི་ལས་གྲོགས་ཡིན་ཏེ། ཁྱེད་དཀོན་མཆོག་གི་ཞིང་དང་མཁར་ཡིན་ནོ།

༡༠ ང་ལ་གནང་བའི་དཀོན་མཆོག་གི་ཐུགས་རྗེ་བཞིན། རྩིག་དཔོན་མཁས་པ་དང་འདྲ་བར། ངས་རྨང་བཏིང་ཞིང་། གཞན་གྱིས་དེའི་ཁར་རྩིག་པས། རེ་རེས་རང་གི་མཁར་ལས་ལ་བྱ་ར་བྱོས་ཤིག

༡༡ ཡེ་ཤུ་མཱ་ཤི་ཀ་ཡིན་པའི་རྨང་བཏིང་ཟིན་པ་མ་གཏོགས། རྨང་གཞན་སུས་ཀྱང་འདིང་བར་མི་ནུས།

༡༢ རྨང་དེའི་ཁར་གསེར་རམ། དངུལ་ལམ། རིན་པོ་ཆེ་འམ། ཤིང་ངམ། རྩྭའམ། འཇག་མ་སོགས་དངོས་པོ་གང་ཞིག་གིས་རྩིག་ན།

༡༣ རེ་རེའི་ལས་མངོན་འོང་། དེའི་ཉིན་མོར་མི་རེ་རེའི་ལས་མེས་སད་པས་མངོན་འོང་།

༡༤ སུ་ཞིག་གི་རྨང་དེ་ལ་རྩིགས་པའི་མཁར་གནས་ན། རྔན་པ་ཐོབ་འོང་།

༡༥ འཚིག་ན་ལས་སྟོང་སྟེ། མི་དེ་མེ་ལྟ་བུ་ལས་ཚེ་ཐར་འོང་།

༡༦ ཁྱེད་དཀོན་མཆོག་གི་མཆོད་ཁང་ཡིན་ཏེ། དཀོན་མཆོག་གི་ཐུགས་ཉིད་ཁྱེད་ནང་བཞུགས་པ་མི་ཤེས་སམ།

༡༧ དཀོན་མཆོག་གི་མཆོད་ཁང་དམ་པ་ཡིན་པས། མཆོད་ཁང་བཤིག་པ་དེ། དཀོན་མཆོག་གིས་མེད་པར་མཛད་འོང་། མཆོད་ཁང་དེ་ཁྱེད་ཡིན་ནོ༎

༡༨ རང་མགོ་མ་སྐོར་ཞིག ཁྱེད་ཁྲོད་འཇིག་རྟེན་འདི་ནང་རང་མཁས་པ་ཡིན་སེམས་པ་དེ། མཁས་པར་འགྱུར་ཕྱིར་བླུན་པོར་འགྱུར་དགོས།

༡༩ དཀོན་མཆོག་གི་ཐུགས་དགོངས་ནང་འཇིག་རྟེན་གྱི་ཤེས་རབ་བླུན་པ་ཡིན་ནོ། མདོ་ན། མཁས་པ་རང་གི་ཁྲམ་ནང་ཁོང་གིས་འཛིན། ཞེས་དང་།

༢༠ མཁས་པའི་བསམ་པ་དོན་མེད་ཡིན་པར་གཙོ་བོས་མཁྱེན། བྲིས་པ་བཞིན་ནོ།

༢༡ མི་མ་ངོམ་ཞིག དངོས་པོ་ཐམས་ཅད་ཁྱེད་ཀྱི་ཡིན་པ་ལ།

༢༢ པའུ་ལུ་་ཀེ་ཕཱ་་ཨ་པོལ་ལོ། འཇིག་རྟེན་གསོན་པ་འཆི་བ་དང་། ད་ལྟ་དང་ནི་མ་འོངས་པ། ལ་སོགས་ཐམས་ཅད་ཁྱེད་ཀྱི་ཡིན།

༢༣ ཁྱེད་ནི་མཱ་ཤི་ཀ་ཡི་ཡིན། ཁོང་ནི་དཀོན་མཆོག་གི་ཡིན་ནོ༎

༤

ང་ཚོ་མཱ་ཤི་ཀའི་ཞབས་ཕྱི་དང་། དཀོན་མཆོག་གི་གསང་བ་རྣམས་ཀྱི་གཉེར་པར་རྩིས་ཤིག

༢ གཉེར་པ་དྲང་པོ་ཡིན་དགོས།

༣ ཁྱེད་ཚོའམ་མིའི་ཁྲིམས་རས་ང་ལ་གཤགས་བྱེད་ན་ང་ལ་མི་སྟོ། ངས་ཀྱང་རང་ལ་གཤགས་མི་བྱེད།

༤ ང་འགལ་བ་མི་དྲན། དེས་ང་དྲང་པོ་མི་འགྱུར། ངའི་གཤགས་བྱེད་མཁན་ནི་གཙོ་བོ་ལགས་སོ།

༥ མུན་པའི་ནང་སྦས་པ་དང་སྙིང་གི་བྱུས་རྣམས་མངོན་པར་མཛད་པའི་གཙོ་བོ་མ་ཕེབས་པའི་བར་དུ། དུས་མ་རན་པར་གཤགས་མ་བྱེད། དེའི་ཚེ་རེ་རེའི་བསྟོད་པ་དཀོན་མཆོག་ནས་འོང་།

༦ ཁྱེད་སྤུན་ཚོས་ང་ཚོའི་དཔེ་སློབ་ཅིང་ཕྱོགས་རིས་ཀྱིས་མི་རློམ་ཕྱིར། གཏམ་དེ་ནི་ང་དང་ཨ་པོལ་ལོའི་དཔེའི་ནང་བཤད་དོ།

༧ ཁྱོད་སུས་གལ་ཆེ་བར་བྱས། གཞན་གྱིས་མ་བཏང་བ་ཁྱོད་ལ་ཅི་ཡོད། བཏང་བ་ཡིན་ན། མ་ཐོབ་པ་ལྟར་བྱེད་ཅིང་ཅིའི་ཕྱིར་རློམ།

༨ ཁྱོད་ཚིམ་མམ། ཕྱུག་པོར་གྱུར་རམ། ང་ཚོ་མེད་པར་སྲིད་ཐོབ་བམ། ང་ཚོས་ཀྱང་ཁྱེད་མཉམ་སྲིད་བྱེད་ཕྱིར། ཁྱེད་ལ་སྲིད་ཐོབ་ན་ཅི་མ་རུང་།

༩ ང་ཚོ་སྐུ་ཚབ་རྣམས་ནི། འཇིག་རྟེན་དང་། ཕོ་ཉ་དང་། མིའི་ལྟད་མོར་འགྱུར་དུ། དཀོན་མཆོག་གིས་གསོད་རྒྱུའི་མི་དང་འདྲ་བར་ཀུན་ལས་ཐ་མར་བཏོན་པར་མཛད་དོ་ཞེས་ངས་སེམས་སོ།

༡༠ ང་ཚོ་མཱ་ཤི་ཀའི་ཕྱིར་བླུན་པོ་དང་། ཁྱེད་ཚོ་མཱ་ཤི་ཀའི་ནང་མཁས་པ་ཡིན། ང་ཚོ་ཤེད་མེད་དང་། ཁྱེད་ཚོ་སྟོབས་ཅན་ཡིན། ཁྱེད་ཚོ་ལ་བཀུར་སྟི་དང་། ང་ཚོར་སྨད་པ་ཐོབ་བོ།

༡༡ ད་ལྟའི་བར་དུ་ང་ཚོ་ལྟོགས། སྐོམ་དང་། གཅེར་བུ་ཡིན། རྡུང་བ་མྱོང་ཞིང་། ཁྱིམ་མེད་ཡིན།

༡༢ ལག་པའི་ལས་ཀྱིས་དཀའ་ཚེགས་བྱེད་དོ། གཞན་གྱིས་སྨད་ན་ང་ཚོས་བྱིན་རླབས་གཏོང་། འཚེ་ན་བཟོད་དོ།

༡༣ ཁ་ངན་ལབ་ན་གཏམ་སྙན་སྨྲའོ། འཇིག་རྟེན་གྱི་ཕྱག་དར་དང་སྙིགས་མ་དང་འདྲ་བར་གྱུར་ཏེ། ད་དུང་ཡང་ཡིན་ནོ༎

༡༤ དེ་ནི་ངས་ཁྱེད་ཚོ་ངོ་ཚ་བའི་ཕྱིར་མི་འབྲི་ཡི། གཅེས་ཕྲུག་ལ་སྐུལ་བ་ལྟར་སྐུལ་ལོ།

༡༥ ཁྱེད་ཚོ་ལ་མཱ་ཤི་ཀའི་ངང་ན་མ་མ་ཁྲི་ཁྲག་ཡོད་རུང་། ཕ་མང་པོ་མེད་པས། མཱ་ཤི་ཀ་ཡེ་ཤུའི་ནང་ཕྲིན་བཟང་གི་སྒོ་ནས། ང་ཁྱེད་ཚོའི་ཕར་གྱུར་ཏོ།

༡༦ དེའི་ཕྱིར་ངའི་ལད་མོ་གྱིས་ཞེས་ངས་སྐུལ་ལོ།

༡༧ དེའི་ཕྱིར་དུ་གཙོ་བོའི་ནང་ངའི་གཅེས་ཕྲུག་དྲང་པོ་ཏི་མོ་ཐེའུ་ཁྱེད་ཚོའི་རྩར་བཏང་བ་ཡིན། ངས་ཡུལ་ཀུན་ཏུ་ཆོས་ཚོགས་ཐམས་ཅད་ལ་སྟོན་པའི་མཱ་ཤི་ཀ་པའི་སྤྱོད་ལམ་དེ། ཁྱེད་ལ་དེས་དྲན་སྐུལ་བྱ་འོང་།

༡༨ ང་ཁྱེད་ཀྱི་རྩར་མི་འོང་བསམ་ཞིང་། མི་ཁ་ཅིག་རློམས་ཀྱང་།

༡༩ གཙོ་བོ་དགྱེས་ན་མགྱོགས་པར་འོང་སྟེ། རློམ་མཁན་དག་གི་གཏམ་ལ་མི་ལྟ་བར་སྟོབས་ཅི་ཡོད་བརྟག་འོང་།

༢༠ དཀོན་མཆོག་གི་རྒྱལ་སྲིད་ནང་ངག་དབང་མེད་ཀྱི། མཐུ་སྟོབས་ཡོད་པས་སོ།

༢༡ ཁྱེད་ཅི་འདོད། ང་ཁྱེད་རྩར་དབྱུག་པ་འཁུར་ནས་འོང་ངམ། བྱམས་པ་དང་ཞི་བས་འོང་༎

༥

ཕྱི་པའི་ཁྲོད་དུའང་མི་འབྱུང་བའི་འདོད་ལོག་ཁྱེད་ཁྲོད་བྱུང་སྟེ། གཅིག་གིས་རང་གི་ཕའི་ཆུང་མ་དང་འབྲེལ་བའི་སྐད་ཆ་ཐོས་སོ།

༢ དེ་ལྟར་སྤྱོད་མཁན་ནི་ཁྱེད་ཚོའི་ཁྲོད་ནས་འདོན་པའི་ཕྱིར་མྱ་ངན་བྱེད་པའི་ཚབ་ལ། ཁྱེད་ཚོ་རློམ་མམ།

༣ ངའི་ལུས་དེར་མེད་ཀྱང་ངའི་སེམས་ཁྱེད་ཚོའི་རྩར་ཡོད་པས། ང་རང་དངོས་སུ་ཁྱེད་ཚོ་མཉམ་ཡོད་པ་ལྟར། འདི་ལྟར་ཐག་བཅད་དོ།

༤ གཙོ་བོ་ཡེ་ཤུའི་མཚན་ནང་། ཁྱེད་ཚོ་དང་ངའི་སེམས་ཉིད་འཛོམས་པའི་དུས་སུ།

༥ སྡིག་ཅན་དེ་གཙོ་བོ་ཡེ་ཤུའི་ཉིན་མོར་སེམས་ཉིད་ཀྱི་ལུགས་སུ་ཐར་བའི་ཕྱིར། དེའི་ཟག་ཕུང་འཇིག་པའི་དོན་དུ་ཁོ་བདུད་ལ་གཏོད་དགོས།

༦ ཁྱེད་ཚོའི་རློམ་སེམས་དེ་མི་ལེགས། སྐྱུར་རྩི་ཕྲན་བུས་བག་ཟན་གང་པོར་སྐྱུར་ལང་བ་མི་ཤེས་སམ།

༧ བག་ཟན་གསར་པར་འགྱུར་ཕྱིར་སྐྱུར་རྩི་སྙིང་པ་དེ་སྤོངས། མཱ་ཤི་ཀ་ང་ཚོའི་པེ་སག་ཏུ་མཆོད་པར་གྱུར་བས། ཁྱེད་ཚོ་སྐྱུར་རྩི་མེད་པ་ཡིན།

༨ ད་ངན་སེམས་དང་གནོད་སེམས་ཀྱི་སྐྱུར་རྩི་ཡིན་པའི་སྐྱུར་རྩི་ངན་པའི་དུས་ཆེན་མི་བྱ་བར། སྐྱུར་རྩི་མེད་པའི་དྲང་བ་དང་བདེན་པའི་བག་ལེབ་ཀྱི་དུས་ཆེན་བྱའོ༎

༩ མི་ཚངས་པར་སྤྱོད་པ་དང་མ་འགྲོགས་ཞེས། ངས་ཁྱེད་ལ་ཡི་གེ་བྲིས་པ་དེ་ནི།

༡༠ འཇིག་རྟེན་འདིའི་མི་ཚངས་པར་སྤྱོད་པ་པོ་འམ། སྲེད་ལྡན་ནམ། ཆོམ་པོའམ། ལྷ་ཆོས་པ་དང་ཡོངས་སུ་མི་འགྲོགས་པའི་དོན་མ་ཡིན། ཡིན་ན་ཁྱེད་ཚོ་འཇིག་རྟེན་འདི་ནས་ཕྱིར་ཐོན་དགོས་པ་ཡིན་ནོ།

༡༡ འོན་ཀྱང་སྤུན་གྱི་མིང་ཡོད་པ་ཞིག་མི་ཚངས་སྤྱོད་དམ། སྲེད་ལྡན་ནམ། ལྷ་ཆོས་པའམ། ཚིག་ངན་སྨྲ་མཁན་ནམ། ར་རོས་སམ། ཆོམ་པོ་ཡིན་ན། དེ་དང་མི་འགྲོགས་པར་དེ་དང་མཉམ་དུ་ཁ་ཟས་ཀྱང་མ་ཟ་ཞེས་འབྲིའོ།

༡༢ ཕྱི་པ་ལ་ངས་ཁྲིམས་ཅིའི་ཕྱིར་གཅོད། ནང་པ་ལ་ཁྲིམས་ཁྱེད་ཀྱིས་མི་གཅོད་དམ།

༡༣ ཕྱི་པ་ལ་ཞལ་ཆེ་དཀོན་མཆོག་གིས་གཅོད་འོང་ངོ་། ངན་པ་དེ་ཁྱེད་ཀྱི་ཁྲོད་ནས་སྐྲོད་ཅིག།

༦

ཁྱེད་ཚོའི་ཁྲོད་དུ་འཐབ་རྩོད་འབྱུང་ན། མཱ་ཤི་ཀ་པའི་དྲུང་དུ་མི་འགྲོ་བར། ཆོས་མེད་ཀྱི་ཁྲིམས་རར་འགྲོ་རུ་ཅི་ལྟར་སྤོབས།

༢ མཱ་ཤི་ཀ་པས་འཇིག་རྟེན་ལ་ཁྲིམས་གཅོད་འོང་བ་ཁྱེད་ཚོས་མི་ཤེས་སམ། ཁྱེད་ཚོས་འཇིག་རྟེན་ལ་ཁྲིམས་གཅད་ན། གཤགས་ཕྲན་ཚེགས་བྱེད་མི་འོས་སམ།

༣ ང་ཚོས་ཕོ་ཉ་ལ་ཁྲིམས་གཅད་ན། འཇིག་རྟེན་གྱི་བྱ་བ་ལ་ལྷག་པར་བཅད་པ་ཁྱེད་ཚོས་མི་ཤེས་སམ།

༤ དེ་ལྟའི་འཐབ་རྩོད་འབྱུང་ཚེ། ཆོས་ཚོགས་ཀྱི་མི་རྩི་བའི་མི་ཚོའི་དྲུང་དུ་འཇོག་གམ།

༥ ཁྱེད་ཚོ་ངོ་ཚ་ཕྱིར་འདི་ལྟར་ཟེར་རོ། སྤུན་གྱི་བར་དུ་གཤགས་བྱེད་ཐུབ་པའི་མཁས་པ་གཅིག་ཀྱང་ཁྱེད་ཚོའི་ཁྲོད་མེད་དམ།

༦ དེའི་ཚབ་ཁྱེད་ཚོ་སྤུན་གྱིས་སྤུན་ལ་རྩོད་ཅིང་། དེའང་ཕྱི་པའི་མདུན་དུ་རྩོད་དོ།

༧ སྤྱིར་ཕན་ཚུན་རྩོད་པ་ནི་ཕམ་པའོ། མི་རིགས་པ་ཅིའི་ཕྱིར་མི་བཟོད། འཕྲོག་པ་ཅིའི་ཕྱིར་མི་བཟོད།

༨ འོན་ཀྱང་ཁྱེད་ཚོས་མི་རིགས་པ་བྱེད། འཕྲོག་པར་བྱེད། དེའང་སྤུན་ལ་བྱེད་དོ༎

༩ མི་རིགས་པ་བྱེད་པ་ལ་དཀོན་མཆོག་གི་རྒྱལ་སྲིད་ཀྱི་སྐལ་བ་མི་ཐོབ་པ་མི་ཤེས་སམ། མ་བསླུ་ཞིག མི་ཚངས་སྤྱོད་དང་། ལྷ་ཆོས་པ་དང་། ལོག་གཡེམ་པ་དང་། ཕོ་ལ་སྤྱོད་པ་དང་།

༡༠ རྐུན་མ་དང་། སྲེད་ལྡན་དང་། ར་རོས་དང་། སྐུར་བ་འདེབས་མཁན་དང་། ཆོམ་པོ་རྣམས་ལ་དཀོན་མཆོག་གི་རྒྱལ་སྲིད་ཀྱི་སྐལ་བ་མི་ཐོབ།

༡༡ ཁྱེད་ཚོ་ཁ་ཅིག་སྔར་དེ་ལྟར་ཡིན་ཀྱང་། གཙོ་བོ་ཡེ་ཤུ་མཱ་ཤི་ཀའི་མཚན་དང་། དཀོན་མཆོག་གི་ཐུགས་ཉིད་ཀྱིས་ཁྱེད་ཚོ་གཙང་བར་ཡང་གྱུར། དམ་པར་ཡང་གྱུར། དྲང་པོར་ཡང་གྱུར་ཏོ༎

༡༢ ངས་ཐམས་ཅད་བྱེད་ཆོག་ཀྱང་། དེ་ཐམས་ཅད་ང་ལ་མི་ཕན། ངས་ཐམས་ཅད་བྱེད་ཆོག་ཀྱང་། ང་དེའི་དབང་དུ་མི་འགྲོའོ།

༡༣ ཟས་གྲོད་པའི་ཕྱིར་དང་། གྲོད་པ་ཟས་ཀྱི་ཕྱིར་ཡིན་ཏེ། དཀོན་མཆོག་གིས་གཉིས་ཀ་མེད་པར་མཛད་འོང་། འོན་ཀྱང་ལུས་འདོད་ཆགས་ཀྱི་ཕྱིར་མ་ཡིན་གྱི། གཙོ་བོའི་ཕྱིར་ཡིན་ཏེ། གཙོ་བོ་ལུས་ཀྱི་ཕྱིར་ཡིན་ནོ།

༡༤ དཀོན་མཆོག་གིས་ཉིད་ཀྱི་མཐུས། གཙོ་བོ་ཡང་སྐུ་གསོན་པོར་བཞེངས། ང་ཚོའང་གསོན་པོར་སློང་བར་འགྱུར་རོ།

༡༥ ཁྱེད་ཀྱི་ལུས་མཱ་ཤི་ཀའི་སྐུའི་ཡན་ལག་ཡིན་པར་མི་ཤེས་སམ། མཱ་ཤི་ཀའི་སྐུའི་ཡན་ལག་སྨད་ཚོང་མའི་ཡན་ལག་ཏུ་སྒྱུར་རམ། དེ་མི་སྲིད།

༡༦ མདོ་ན། གཉིས་པོ་གཅིག་ཏུ་འགྱུར་འོང་། གསུངས་པས། སྨད་ཚོང་མ་དང་འགྲོགས་པ་དེ་ཁོ་དང་གཅིག་ཏུ་འགྱུར་བར་མི་ཤེས་སམ།

༡༧ གཙོ་བོ་དང་འགྲོགས་པ་དེ་ནི་ཁོང་དང་ཐུགས་གཅིག་ཏུ་འགྱུར་རོ།

༡༨ གཡེམ་པ་སྤོངས། མིས་བྱེད་པའི་ཉེས་པ་གཞན་ཐམས་ཅད་ལུས་ཀྱི་ཕྱི་རོལ་དུ་ཡིན་གྱི། གཡེམ་པོས་རང་གི་ལུས་ལ་གནོད་ཅིང་ཉེས་སོ།

༡༩ ཁྱེད་ཀྱི་ལུས་ནི་ཁྱེད་ཀྱི་མ་ཡིན་པར། དཀོན་མཆོག་ནས་ཐོབ་པ་དེ་ཁྱེད་ནང་བཞུགས་པ་དམ་པའི་ཐུགས་ཉིད་ཀྱི་མཆོད་ཁང་ཡིན་པར་མི་ཤེས་སམ།

༢༠ ཁྱེད་བླུ་རིན་གྱིས་ཉོས་པས། ལུས་ཀྱི་སྒོ་ནས་དཀོན་མཆོག་གི་དཔལ་སྟོན་ཞིག།

༧

ཁྱེད་ཀྱིས་བྲིས་པའི་སྐོར་ལ། ཆུང་མ་མ་བླང་ན་ལེགས་སོ།

༢ འོན་ཀྱང་གཡེམ་པའི་འཇིགས་པས། ཕོ་རེ་ལ་ཆུང་མ་རེ་དང་མོ་རེ་ལ་ཁྱོ་རེ་ཡོད་པར་རིགས་སོ།

༣ ཁྱོས་རང་གི་ཆུང་མ་དང་ཆུང་མས་རང་གི་ཁྱོ་ལ་འོས་པར་ཆགས་དགོས་སོ།

༤ ཆུང་མའི་ལུས་ནི་རང་གི་དབང་ལ་མེད་ཀྱི་ཁྱོའི་དབང་ལ་ཡོད། དེ་བཞིན་ཁྱོའི་ལུས་ནི་རང་གི་དབང་ལ་མེད་ཀྱི་ཆུང་མའི་དབང་ལ་ཡོད་དོ།

༥ དེ་གཉིས་སོ་སོར་མ་སྡོད་ཅིག གཉིས་པོས་གྲོས་མཐུན་ཐོག་སྨོན་ལམ་འདེབས་པའི་དོན་དུ་རེ་ཞིག་སོ་སོར་གྱེས་ན། དེའི་རྗེས་སུ་ཁྱེད་ཚོའི་འདོད་ཆགས་ཀྱི་རྐྱེན་གྱིས་བདུད་ཀྱིས་མི་བསླུ་ཕྱིར་ཡང་འཛོམ་དགོས།

༦ དེ་ངའི་གནང་བ་ཞིག་མ་གཏོགས་བཀའ་མ་ཡིན།

༧ མི་ཐམས་ཅད་ང་དང་འདྲ་བ་ཡིན་པར་ངས་འདོད་ཀྱང་། མི་སོ་སོར་དཀོན་མཆོག་ནས་གནང་སྦྱིན་གཅིག་ལ་འདི་ལྟར་གཅིག་ལ་དེ་ལྟར་ཐོབ་ཡོད་དོ༎

༨ ཕོ་རེང་བ་མོ་རེང་མ་དག་ང་དང་འདྲ་བར་གཅིག་པུར་གནས་ན་ལེགས།

༩ དེ་མ་ཐུབ་ན། འདོད་ཆགས་ཀྱིས་སྨྱོ་བ་བས་བཟའ་མི་བྱེད་པར་རིགས་སོ།

༡༠ བཟའ་མི་བྱས་ཡོད་པ་ཚོར། ཆུང་མ་ཁྱོ་དང་མི་བྲལ་བའི་བཀའ་ངས་མི་གཏོང་གཙོ་བོས་གནང་ངོ་།

༡༡ གལ་ཏེ་ཁ་བྲལ་ཡོད་ན་མོ་རང་དུ་སྡོད་ཅིག ཡང་ན་ཁྱོ་དང་སྡུམ། ཁྱོས་ཀྱང་ཆུང་མ་མ་སྤོངས་ཤིག

༡༢ གཞན་དག་ལ། སྤུན་ཞིག་གི་ཆུང་མ་ཕྱི་པ་ཡིན་ཏེ། ཁྱོ་མཉམ་སྡོད་པར་དགའ་ན་ཁ་མི་འཕྲལ་བའི་བཀའ་གཙོ་བོས་མི་གནང་ཡང་ངས་གཏོང་ངོ་།

༡༣ སྤུན་མོ་ཞིག་གི་ཁྱོ་ཕྱི་པ་ཡིན་ཏེ་མོ་མཉམ་སྡོད་པར་དགའ་ན་དེའང་ཁ་མ་འཕྲལ་ཞིག

༡༤ ཅིའི་ཕྱིར་ཞེ་ན། ཁྱོ་ཕྱི་པ་དེ་ཆུང་མའི་རྐྱེན་གྱིས་དམ་པར་འགྱུར། ཆུང་མ་ཕྱི་པ་དེ་སྤུན་དེའི་རྐྱེན་གྱིས་དམ་པར་འགྱུར་རོ། དེ་མིན་ཁྱེད་ཀྱི་བུ་ཕྲུག་དམ་པ་ཡིན་ཀྱང་དམ་པ་མིན་པ་ལྟར་འགྱུར་རོ།

༡༥ ཕྱི་པ་དེས་ཁ་འབྲལ་འདོད་ན་འབྲལ་དུ་ཆུག དེ་འདྲའི་སྐབས་སུ་སྤུན་ནམ་སྤུན་མོ་རྣམས་ཁྲིམས་ཀྱིས་བཅིངས་མེད་དོ། དཀོན་མཆོག་གིས་ང་ཚོ་ཞི་བདེའི་ཕྱིར་བོས་པ་ཡིན།

༡༦ ཆུང་མ། ཁྱོད་ཀྱི་ཁྱོ་ཐར་དུ་འཇུག་པར་ཅི་ལྟར་ཤེས། ཁྱོ་བོ། ཁྱོད་ཀྱི་ཆུང་མ་ཐར་དུ་འཇུག་པར་ཅི་ལྟར་ཤེས།

༡༧ དཀོན་མཆོག་གིས་བོས་པའི་ཚེ་ཇི་ལྟ་བུའི་སྐལ་བ་གཙོ་བོས་རེ་རེ་ལ་གནང་ཡོད་པ་ལྟར་སྤྱོད་ཅིག དེ་ནི་ཆོས་ཚོགས་ཐམས་ཅད་ལ་ངའི་ཆོས་ཁྲིམས་སོ།

༡༨ ཡ་ཧུ་དཱ་པ་ཞིག་བོས་ཡོད་ན། ཡ་ཧུ་དཱ་པའི་རྟགས་མ་སྤོངས། ལྷ་ཆོས་པ་ཞིག་བོས་ཡོད་ན། ཡ་ཧུ་དཱ་པའི་རྟགས་མ་ལེན།

༡༩ དཀོན་མཆོག་གི་བཀའ་སྲུང་བ་འབའ་ཞིག་མ་གཏོགས་རྟགས་ལྡན་པ་དང་རྟགས་མི་ལྡན་པ་གང་ཡང་མ་ཡིན།

༢༠ བོས་པའི་ཚེ་ན་ཇི་ལྟར་ཡོད་པ་དེ་ལྟར་གནས་ཤིག

༢༡ བོས་དུས་སུ་ཚེ་གཡོག་ཡིན་ན་མ་ཚེར་ཞིག གལ་ཏེ་ཐར་ཐུབ་པའི་སྐབས་ཡོད་ན་སྐབས་དེ་ལོངས་ཤིག

༢༢ གཙོ་བོས་བོས་པའི་ཚེ་ཚེ་གཡོག་དེ། གཙོ་བོས་བཀྲོལ་བའི་གྲོགས་པོ་ཡིན། བོས་པའི་བདག་པོ་དེ་མཱ་ཤི་ཀའི་ཚེ་གཡོག་ཡིན།

༢༣ ཁྱེད་བླུ་རིན་གྱིས་ཉོས་པས། མིའི་ཚེ་གཡོག་ཏུ་མ་འགྱུར་ཞིག

༢༤ ཀྱེ་སྤུན་རྣམས། བོས་པའི་ཚེ་ཇི་ལྟར་ཡོད་པ་བཞིན། དཀོན་མཆོག་གི་དྲུང་དུ་གནས་ཤིག

༢༥ གཞོན་ནུ་མའི་སྐོར་ང་ལ་གཙོ་བོའི་བཀའ་མེད་ཀྱང་། ཐུགས་རྗེའི་སྒོ་ནས་གཙོ་བོས་བློ་གདེང་མཛད་པའི་མི་ཡིན་པ་བཞིན་དུ་ངས་གདམ་མོ།

༢༦ འོང་རྒྱུའི་སྡུག་བསྔལ་ལ་ལྟ་སྟེ། ཇི་ལྟར་ཡོད་པ་དེ་ལྟར་སྡོད་ན་ལེགས་སེམས་སོ།

༢༧ ཆུང་མ་ཡོད་ན་ཁ་འབྲལ་ཐབས་མ་འཚོལ། མེད་ན་ཆུང་མ་མ་འཚོལ།

༢༨ འོན་ཀྱང་ཆུང་མ་བླང་ན་མི་ཉེས། གཞོན་ནུ་མ་ཚོ་བག་མར་འགྲོ་ན་མི་ཉེས་ཀྱང་། ཁྱིམ་ཐབས་བྱེད་ན་ཉོན་མོངས་པའི་རྒྱུ་ཡིན་པས། ངས་ཁྱེད་དེ་ལས་སྐྱོབ་པར་འདོད་དོ།

༢༩ སྤུན་རྣམས། ང་ཚོའི་ཚེ་ལ་ངེས་པ་མེད་ཅིང་། འཇིག་རྟེན་གྱི་རྣམ་པ་འགྱུར་འགྲོ་བས། ཕྱིན་ཆད་ཆུང་མ་ཡོད་པ་ཚོས་མེད་པ་ལྟར་སྤྱོད་ཅིག

༣༠ ངུ་མཁན་དེས་མི་ངུ་བ་ལྟར་དང་། སྐྱིད་པོ་དེས་སྐྱིད་མེད་ལྟར་དང་། ཉོ་མཁན་གྱིས་ཟོང་མེད་ལྟར་དང་།

༣༡ འཇིག་རྟེན་ལ་སྤྱོད་པས་མི་སྤྱོད་པ་ལྟར་སྤྱོད་ཅིག

༣༢ ཁྱེད་སེམས་ཁྲལ་ལས་ཐར་བར་ང་དགའ་འོ། ཆུང་མ་མེད་པ་དེས་གཙོ་བོ་དགྱེས་པའི་ཕྱིར་དུ་གཙོ་བོའི་ཕྱག་ལས་ལ་སེམས་ཁྲལ་བྱེད་དོ།

༣༣ ཆུང་མ་ཅན་དེས་ཆུང་མ་དགའ་བའི་ཕྱིར་འཇིག་རྟེན་གྱི་བྱ་བར་སེམས་ཁྲལ་བྱེད་དེ།

༣༤ ཁོའི་སེམས་ཀྱི་དོན་གཉེར་ཕྱོགས་གཉིས་སུ་གྱེས་སོ། མོ་རང་མ་དང་གཞོན་ནུ་མས་ལུས་སེམས་གཉིས་གཙང་བའི་དོན་དུ་གཙོ་བོའི་ཕྱིར་སེམས་ཁྲལ་བྱེད། ཆུང་མ་དེས་ཁྱོ་དགའ་བའི་དོན་དུ་འཇིག་རྟེན་གྱི་བྱ་བར་སེམས་ཁྲལ་བྱེད་དོ།

༣༥ དེ་ནི་ཁྱེད་ཚོ་འཆིང་བའི་ཕྱིར་མི་ཟེར་ཏེ། ཁྱེད་ལ་ཕན་འདོགས་ཤིང་སྤྱོད་ལམ་ལེགས་པ་དང་ཚེ་གང་གཙོ་བོའི་ཞབས་ཕྱི་ཞུ་ཕྱིར་ངས་ཟེར་རོ།

༣༦ གལ་ཏེ་མི་ཞིག་ལ་ཆུང་མར་བླང་རྒྱུའི་བུད་མེད་ན་ཆུང་མ་གྲོང་ཆོས་ཀྱིས་མ་གོས་པ་ཞིག་ཡོད་དེ། དེ་རང་གར་བཞག་པར་མི་འོས་བསམ་ན། དགོས་ཚེ་ཇི་ལྟར་དགའ་བ་བཞིན་བྱེད་ཆོག སྡིག་པ་མེད་པས་དེ་དག་ཁྱོ་ཤུག་ཏུ་འདུན་པར་རུང་ངོ་།

༣༧ འོན་ཀྱང་སྙིང་བརྟན་ཞིང་། མི་དགོས་ན། རང་གི་བསམ་པར་རང་དབང་ལྡན་ན་རང་གི་བུད་མེད་གཞོན་ནུ་མ་གྲོང་ཆོས་ཀྱིས་མ་གོས་པར་བཞག་པ་ལེགས་སོ།

༣༨ དེའི་ཕྱིར་རང་གི་བུད་མེད་གཞོན་ནུ་མ་དང་བཟའ་མི་བྱེད་པ་ལེགས། མི་བྱེད་པ་ལྷག་པར་ལེགས་སོ།

༣༩ ཁྱོ་གསོན་པོར་ཡོད་རིང་ཆུང་མ་ཁྲིམས་ཀྱིས་བསྡམས་ཡོད། ཁྱོ་འཆི་ན་གྲོལ་ནས་ཆོས་ཚོགས་ཀྱི་ནང་ནས་སུ་ཞིག་ལ་བག་མར་འགྲོ་ཆོག

༤༠ འོན་ཀྱང་སྔོན་ཇི་ལྟར་ཡོད་པ་ལྟར་གནས་ནའང་ལྷག་པར་སྐྱིད་དོ། དེ་ནི་ངའི་གདམས་པ་ཡིན་ཏེ་ང་ལ་དཀོན་མཆོག་གི་ཐུགས་ཉིད་ཡོད་སེམས་སོ༎

༨

སྐུ་འདྲ་ལ་ཕུལ་བའི་ཞལ་ཟས་ཀྱི་སྐོར། ང་ཚོ་ཐམས་ཅད་ལ་རིག་པ་ཡོད་པར་ཤེས་སོ། རིག་པས་ང་རྒྱལ་སྐྱེད། བྱམས་པས་ཡར་སྐྱེད་སྐྱེད་དོ།

༢ ངས་ཇི་ཞིག་ཤེས་སེམས་པ་དེས། ཇི་འདྲ་ཤེས་དགོས་པ་ད་དུང་མི་ཤེས་སོ།

༣ དཀོན་མཆོག་ལ་གཅེས་པར་འཛིན་མཁན་དེ། དཀོན་མཆོག་གིས་ཁོ་མཁྱེན་ནོ།

༤ སྐུ་འདྲ་ལ་ཕུལ་བའི་ཞལ་ཟས་སྐོར། དཀོན་མཆོག་གཅིག་མ་གཏོགས་པར། འཇིག་རྟེན་ནང་ལྷ་དང་སྐུ་འདྲ་མེད་པར་ང་ཚོས་ཤེས་སོ།

༥ གནམ་ས་གཉིས་ནང་ལྷ་ཞེས་བྱ་བ་ཡོད་དེ། ལྷ་དང་ཇོ་བོ་མང་པོ་ཡོད་རུང་།

༦ ང་ཚོར་འཇིག་རྟེན་ཧྲིལ་པོའི་འབྱུང་གནས་དང་། ང་ཚོའི་འགྲོ་ས་འབའ་ཞིག་ལགས་པའི་དཀོན་མཆོག་ཡབ་གཅིག་རང་ཡོད། འཇིག་རྟེན་ཡོངས་ཀྱི་མཛད་པོ་དང་། ང་ཚོའི་མཛད་པོ་འབའ་ཞིག་ལགས་པའི་གཙོ་བོ་ཡེ་ཤུ་མཱ་ཤི་ཀ་ཡོད།

༧ འོན་ཀྱང་ཁོང་ཐམས་ཅད་ཀྱིས་མི་ཤེས་ཤིང་། ཁ་ཅིག་ད་ལྟའི་བར་དུ་སྐུ་འདྲ་ལ་གོམས་པས། ཟས་དེ་མཆོད་པར་ཕུལ་བར་རྩི་བས་ཟ་ཞིང་། དེ་དག་གི་བསམ་པ་ཞན་པས། རྨེ་འབག་པར་འགྱུར་རོ།

༨ ཁ་ཟས་ཀྱིས་ང་ཚོ་དཀོན་མཆོག་གི་ཐུགས་སུ་མི་འགྲོ། མ་ཟ་ན་མཐའ་མར་མི་ལུས། ཟ་ན་ཐོག་མར་མི་འགྱུར།

༩ ཁྱེད་ཚོའི་རང་དབང་དེ་སེམས་ཞན་པའི་སྤུན་ཚོགས་ལྟུང་བའི་རྒྱུར་མི་འགྱུར་ཕྱིར་ཟོན་བྱོས་ཤིག

༡༠ ཁྱོད་རྟོགས་པ་ལྡན་པས་ལྷ་ཁང་ནང་ཟས་ཟ་བར་རྟོགས་པ་ཞན་པ་ཞིག་གིས་མཐོང་ན། དེའི་སེམས་སུ་སྐུ་འདྲ་ལ་ཕུལ་བའི་ཟས་ཟ་བའི་སྐུལ་མ་མ་ཡིན་ནམ།

༡༡ དེ་ལྟར་གང་གི་དོན་དུ་མཱ་ཤི་ཀ་གྲོངས་པའི་སྤུན་སྟོབས་མེད་དེ་ཁྱེད་ཀྱི་རྟོགས་པའི་རྐྱེན་གྱིས་ལྟུང་ངོ་།

༡༢ དེ་ལྟར་སྤུན་ལ་ཉེས་ཤིང་། དེའི་སེམས་ཞན་པ་ལ་གནོད་པས། ཁྱེད་ཚོས་མཱ་ཤི་ཀའི་དྲུང་དུ་སྡིག་པ་བྱེད་དོ།

༡༣ དེའི་ཕྱིར་ཟས་ངའི་སྤུན་གྱི་སྣ་ཐོགས་པའི་རྡོར་འགྱུར་ན། ངའི་སྤུན་ལྟུང་དུ་མི་འཇུག་ཕྱིར་ངས་ནམ་ཡང་ཞལ་ཟས་མི་ཟའོ༎

༩

ང་ལ་རང་དབང་མེད་དམ། སྐུ་ཚབ་མ་ཡིན་ནམ། གཙོ་བོ་ཡེ་ཤུ་མ་མཇལ་ལམ། གཙོ་བོའི་ནང་ངས་དཀའ་ལས་རྒྱབ་པའི་ལག་རྗེས་ཁྱེད་མ་ཡིན་ནམ།

༢ ང་མཱ་ཤི་ཀའི་སྐུ་ཚབ་ཡིན་པའི་མངོན་རྟགས་ཁྱེད་ཡིན་པས། གཞན་ལ་ང་སྐུ་ཚབ་མ་ཡིན་ནའང་། ཁྱེད་ལ་ཡིན་ནོ༎

༣ ང་ལ་མཚང་བྲུ་མཁན་ལ་ངའི་ལན་འདི་ལྟ་སྟེ།

༤ ང་ཚོས་ཟ་བ་དང་འཐུང་བ་མི་ཆོག་གམ།

༥ གཙོ་བོའི་གཅུང་པོ་དག་དང་། ཀེ་ཕཱ་དང་། སྐུ་ཚབ་གཞན་དང་འདྲ་བར་ང་ཚོས་སྤུན་མ་ཞིག་ཆུང་མར་བླང་སྟེ་བྱེས་སུ་འཁྲིད་མི་ཆོག་གམ།

༦ ང་དང་བར་ན་བཱ་འབའ་ཞིག་གིས་ལས་བྱེད་དགོས་སམ།

༧ རང་གི་འགྲོ་སྒོ་བཏང་ནས་དམག་ལ་སུ་འགྲོ། རྒུན་ཚལ་བཙུགས་མཁན་དེས་རྒུན་འབྲུམ་མི་ཟའམ། ཁྱུ་འཚོ་ཞིང་དེའི་འོ་མ་སུས་མི་འཐུང་།

༨ འདི་དག་ངས་མིའི་ལུགས་ལ་མི་ཟེར་གྱི། བཀའ་ཁྲིམས་ཀྱིས་ཀྱང་འདི་ལྟར་གསུང་ངོ་།

༩ མོ་ཤེའི་བཀའ་ཁྲིམས་ན། ཁོ་གཡུའི་གླང་གི་ཁ་མ་འཆིང་ཞེས་བྲིས་ཡོད། གླང་གི་ཕྱིར་དཀོན་མཆོག་ཐུགས་འཚེར་རམ། ཡང་ན།

༡༠ ང་ཚོར་དམིགས་ནས་གསུང་ངོ་། དེ་ནི་ང་ཚོ་ལ་དམིགས་ནས་བྲིས་པ་ཡིན། སྐལ་བ་ཐོབ་པའི་རེ་བ་བྱེད་ཅིང་། རྨོ་མཁན་གྱིས་ཀྱང་རྨོ། ཁོ་གཡུ་སྐོར་མཁན་གྱིས་ཀྱང་སྐོར་དགོས།

༡༡ ང་ཚོས་ཁྱེད་ཚོའི་ཕྱིར་ཐུགས་ཉིད་ཀྱི་ས་བོན་བཏབ་ནས། འཇིག་རྟེན་གྱི་ལོ་ཐོག་ཁྱེད་ཚོ་ནས་སྡུ་མི་འོས་སམ།

༡༢ གཞན་ལ་དེའི་དབང་ཡོད་ན། ང་ཚོར་ལྷག་པར་མེད་དམ། འོན་ཀྱང་ང་ཚོས་དབང་དེ་བཞིན་མི་བྱེད་ཅིང་། མཱ་ཤི་ཀའི་ཕྲིན་བཟང་ལ་གེགས་སུ་མི་འགྱུར་ཕྱིར་འགྲོ་སྒོ་ཐམས་ཅད་འཁུར་རོ།

༡༣ མཆོད་ཁང་གི་གཉེར་ཁ་བྱེད་པོས་མཆོད་པའི་སྐལ་བ་ཟ་བ་ཁྱེད་ཚོས་མི་ཤེས་སམ།

༡༤ དེ་བཞིན་དུ་ཕྲིན་བཟང་སྒྲོག་པ་ཕྲིན་བཟང་ནས་འཚོ་བར་གཙོ་བོས་བསྐོས་པ་ཡིན།

༡༥ ངས་དེ་འདྲ་གང་ཡང་མ་བྱས་པ་ཡིན། ང་ལ་དེ་འདྲ་ཐོབ་ཕྱིར་བྲིས་པའང་མིན། དེ་ལས་འཆི་བ་ལེགས། ངའི་ངོམ་རྒྱུ་སུས་ཀྱང་མི་འཕྲོག

༡༦ ངས་ཕྲིན་བཟང་སྒྲོག་ན་ངོམ་རྒྱུ་མེད། སྒྲོག་དགོས་པས། མི་སྒྲོག་ན་བཀྲ་མི་ཤིས།

༡༧ འཐད་ཅིང་བྱེད་ན་རྔན་པ་ཐོབ། མི་འཐད་པར་བྱེད་ནའང་གཉེར་ཁག་ཕོག་ཡོད།

༡༨ ཕྲིན་བཟང་ལས་ཐོབ་པའི་དབང་མི་འཁོལ་བར། ཡོན་མེད་པར་ཕྲིན་བཟང་སྒྲོག་པ་ངའི་རྔན་པ་ཡིན།

༡༩ ང་གཞན་གྱི་འོག་ཏུ་མེད་ཀྱང་། མི་མང་པོ་འགུག་པའི་ཕྱིར་ཐམས་ཅད་ཀྱི་གཡོག་པོར་གྱུར།

༢༠ ཡ་ཧུ་དཱ་པ་འགུག་པའི་ཕྱིར་དེ་དག་ལ་ང་ཡ་ཧུ་དཱ་པ་ལྟར་གྱུར། ང་བཀའ་ཁྲིམས་ཀྱི་འོག་ན་མིན་ཀྱང་། ཡོད་པ་རྣམས་རྙེད་ཕྱིར་དེ་རྣམས་ལ་བཀའ་ཁྲིམས་ཀྱི་འོག་ན་ཡོད་པ་ལྟར་གྱུར།

༢༡ ང་དཀོན་མཆོག་ལས་མ་འགལ་བར་མཱ་ཤི་ཀའི་བཀའ་ཁྲིམས་ཀྱི་འོག་ཏུ་ཡོད་ཀྱང་། བཀའ་ཁྲེམས་མེད་པ་རྣམས་རྙེད་ཕྱིར་དེ་རྣམས་ལ་ང་བཀའ་ཁྲིམས་མེད་པ་ལྟར་གྱུར།

༢༢ སེམས་ཞན་པ་རྙེད་ཕྱིར་དེ་རྣམས་ལ་ང་སེམས་ཞན་པ་ལྟར་གྱུར། ལུགས་གང་རུང་གི་མི་འགའ་ཤས་སྐྱོབ་པའི་ཕྱིར་གང་ལ་གང་དགོས་གྱུར་པ་ཡིན།

༢༣ ཕྲིན་བཟང་གི་རྐྱེན་གྱིས། གཞན་རྣམས་དང་མཉམ་དུ་དེའི་འབྲས་བུ་ཐོབ་པའི་ཕྱིར་ངས་ཐམས་ཅད་བྱེད་དོ༎

༢༤ བང་རྒྱུག་ནང་མི་ཐམས་ཅད་རྒྱུག་ཀྱང་བྱ་དགའ་མི་གཅིག་ལ་ཐོབ་པ་མི་ཤེས་སམ། དེ་ཐོབ་ཕྱིར་རྒྱུགས་ཤིག

༢༥ གྱད་མི་ཚོས་མི་རྟག་པའི་ཅོད་པན་ཞིག་ཐོབ་ཕྱིར་རང་གི་ལུས་རྩལ་སྦྱོང་གིས་འདུལ་བར་བྱེད། འོན་ཀྱང་ང་ཚོས་ནི་རྟག་པའི་ཅོད་པན་ཐོབ་ཕྱིར་དེ་ལྟར་བྱེད་དོ།

༢༦ ང་རྒྱུག་པ་དོན་མེད་མ་ཡིན། ངས་རྡུང་བ་རླུང་ལ་རྡུང་བ་ལྟར་མིན།

༢༧ གཞན་ལ་ཆོས་བཤད་པའི་འོག་ཏུ། ང་རང་འོས་མིན་མི་འགྱུར་ཕྱིར། ངས་རང་གི་ལུས་འདུལ་ཞིང་རང་དབང་དུ་འཇོག་གོ།

༡༠

ང་ཚོའི་ཕ་མེས་རྣམས་སྤྲིན་གྱི་འོག་ཏུ་བསྡད་དེ། རྒྱ་མཚོ་རྒལ་བས།

༢ ཐམས་ཅད་ཀྱིས་སྤྲིན་དང་མཚོའི་ནང་མོ་ཤེའི་ཁྲུས་བླངས་པ་ནི། ཁྱེད་སྤུན་རྣམས་ཀྱིས་ཤེས་པར་ང་འདོད་དོ།

༣ ཐམས་ཅད་ཀྱིས་ཐུགས་ཉིད་ཀྱི་ཁ་ཟས་གཅིག་པ་ཟོས།

༤ ཐུགས་ཉིད་ཀྱི་བཏུང་བ་གཅིག་པ་བཏུངས། དེ་རྣམས་དང་མཉམ་དུ་བྱོན་པའི་ཐུགས་ཉིད་ཀྱི་བྲག་ལས་བཏུངས་པས་སོ། བྲག་དེ་ནི་མཱ་ཤི་ཀའོ།

༥ འོན་ཀྱང་དེ་རྣམས་མང་ཤོས་དཀོན་མཆོག་གིས་སྤངས་པས། དེ་ཚོའི་རོ་འབྲོག་སྟོང་ནང་དབྱུགས་སོ།

༦ ཕ་མེས་ཀྱིས་ངན་པ་འདོད་པ་ལྟར་ང་ཚོས་ཀྱང་མི་འདོད་པའི་ཕྱིར། བྱ་བ་དེ་དག་ང་ཚོའི་ཕྱིར་སྐུལ་མའོ།

༧ མདོ་ན། མི་སྡེ་ཚོ་ཟ་འཐུང་ཕྱིར་བསྡད་ནས། གར་འཆམ་ཕྱིར་ལངས་སོ། ཞེས་བྲིས་པ་བཞིན། མི་ལ་ལས་སྐུ་འདྲར་ཕྱག་ཕུལ་བ་ལྟར་ཁྱེད་ཀྱིས་མ་འབུལ་ཞིག

༨ ཡང་ལ་ལས་ལོག་གཡེམ་བྱས་པས་ཉིན་གཅིག་ནང་མི་སྟོང་ཉེར་གསུམ་ཤི་བ་ལྟར། ང་ཚོས་ཀྱང་མ་བྱེད་ཅིག

༩ ལ་ལས་གཙོ་བོའི་ཐུགས་སད་པས་སྦྲུལ་གྱིས་བསད་པ་ལྟར། ང་ཚོས་ཐུགས་མ་སད་ཅིག

༡༠ ལ་ལས་མ་རངས་པའི་ཚིག་སྨྲས་ནས་གཤེད་མས་བསད་པ་ལྟར། ཁྱེད་ཚོས་མ་རངས་པའི་ཚིག་མ་སྨྲ་ཞིག

༡༡ གནས་ཚུལ་དེ་ནི་དེ་ཚོར་བརྡའི་ལུགས་སུ་བྱུང་ནས། ང་ཚོ་དུས་ཀྱི་མཐའ་མར་བསླེབས་ཡོད་པ་རྣམས་ལ་བསླབ་བྱའི་ཕྱིར་བྲིས་པ་ཡིན།

༡༢ དེ་བས་ན་བརྟན་པོར་ལངས་ཡོད་སྙམ་པ་དེས་འགྱེལ་བ་ལས་ཟོན་བྱོས་ཤིག

༡༣ བཟོད་མི་ཐུབ་པའི་དཀའ་བ་ཁྱེད་ཚོར་མ་བྱུང་། དཀོན་མཆོག་ནི་བསླུ་མེད་ལགས་པས། ཁྱེད་ཚོར་བཟོད་མི་ཐུབ་པའི་དཀའ་བ་མྱོང་མི་འཇུག་པར། བཟོད་པའི་སྟོབས་གནང་ཞིང་། དཀའ་བ་ལས་ཐར་བའི་ཐབས་ཀྱང་གནང་འོང་ངོ་།

༡༤ དེའི་ཕྱིར་གཅེས་པ་རྣམས། ལྷ་ཆོས་ལ་འཛེམས་ཤིག

༡༥ ངས་མཁས་པ་ལ་གཏམ་བྱེད་པས། ཁྱེད་ཚོ་རང་གིས་ངའི་གཏམ་ལ་བཟང་ངན་ཕྱེས་ཤིག

༡༦ ང་ཚོའི་མཆོད་ཞལ་བྱིན་ཅན་བྱིན་གྱིས་བརླབས་པ་དེ་ནི་མཱ་ཤི་ཀའི་སྐུ་ཁྲག་དང་འབྲེལ་བ་མ་ཡིན་ནམ། ང་ཚོས་གཅོག་པའི་བག་ལེབ་དེ་མཱ་ཤི་ཀའི་སྐུ་ལུས་དང་འབྲེལ་བ་མ་ཡིན་ནམ།

༡༧ བག་ལེབ་གཅིག་ཡོད་དེ། ང་ཚོས་མཉམ་དུ་ཟ་བས། ང་ཚོ་མང་པོ་ཡིན་ཀྱང་ལུས་གཅིག་ཡིན་ནོ།

༡༨ ཨིས་ར་ཨེལ་པ་རྣམས་ལ་ལྟོས་ཤིག མཆོད་པའི་ཞལ་ཟས་ཟ་མཁན་མཆོད་ཁྲི་དང་འབྲེལ་བ་མ་ཡིན་ནམ།

༡༩ ངས་མཆོད་པ་རྩ་ཆེ་བ་ཇི་ཞིག་ཡིན། ཡང་ན་སྐུ་འདྲ་རྩ་ཆེ་བ་ཇི་ཞིག་ཡིན་ཟེར་རམ། མ་ཡིན།

༢༠ མཆོད་པ་ནི་དེ་དག་གིས་དཀོན་མཆོག་ལ་མི་འབུལ་བར་འདྲེ་ལ་འབུལ་ལོ་ངས་ཟེར། ཁྱེད་ཚོ་དང་འདྲེ་འགྲོགས་པ་ལ་ང་མི་དགའོ།

༢༡ ཁྱེད་ཚོས་གཙོ་བོའི་མཆོད་ཞལ་དང་འདྲེའི་ཕོར་པ་གཉིས་ཀར་འཐུང་མི་ཐུབ། གཙོ་བོའི་གསོལ་ལྕོག་དང་འདྲེའི་ལྕོག་རྩེ་གཉིས་ཀར་ཟ་མི་ཐུབ།

༢༢ གཙོ་བོའོ་ཐུགས་ཁྲོ་སློང་ངམ། ཁོང་ལས་ང་ཚོ་སྟོབས་ཆེའམ།

༢༣ ངས་ཐམས་ཅད་བྱེད་ཆོག་ཀྱང་དེ་ཐམས་ཅད་ང་ལ་མི་ཕན། ངས་ཐམས་ཅད་བྱེད་ཆོག་ཀྱང་དེ་ཐམས་ཅད་ཀྱིས་ཡར་སྐྱེད་མི་གཏང་།

༢༤ རང་དོན་མི་འཚོལ་བར་གཞན་དོན་ཚོལ་ཞིག

༢༥ འཇིག་རྟེན་དང་དེའི་ནང་ཡོད་པ་ཐམས་ཅད་གཙོ་བོའི་ཡིན་པས།

༢༦ རྣམ་རྟོག་མི་བྱེད་པར་ཁྲོམ་དུ་འཚོང་བ་ཐམས་ཅད་ཟ་རུང་ངོ་།

༢༧ ལྷ་ཆོས་པ་ཞིག་གིས་ཁྱེད་ཚོ་མགྲོན་ལ་འབོད་ནས་འགྲོ་ན། རྣམ་རྟོག་མི་བྱེད་པར་མདུན་དུ་དྲངས་པ་ཐམས་ཅད་ཟོ།

༢༨ ཇི་སྟེ་སུས་ཁྱེད་ཚོར་འདི་མཆོད་པར་ཕུལ་བ་ཡིན་ཟེར་ན། ཟེར་མཁན་དེ་དང་ཤེས་བཟང་གི་ཕྱིར་མ་ཟ།

༢༩ དེ་ནི་ཁྱེད་ཚོའི་ཤེས་བཟང་གི་ཕྱིར་མ་ཡིན་གྱི། གཞན་དེའི་ཤེས་བཟང་གི་ཕྱིར་ཟེར་རོ། གཞན་གྱི་རྣམ་རྟོག་གིས་ངའི་རང་དབང་ལ་ཇི་ལྟར་དབང་ཐུབ།

༣༠ ངས་གཏང་རག་ཞུས་ཤིང་ཟོས་པར་སྐྱོན་བརྗོད་ཅི་ཕྱིར་བྱེད། ཁྱེད་ཚོས་ཟེར་ན།

༣༡ ཁྱེད་ཚོས་དེ་ཟའམ་འཐུང་ངམ་ཇི་བྱེད་ནའང་དཀོན་མཆོག་གི་དཔལ་སྟོན་པའི་ཕྱིར་ཐམས་ཅད་བྱོས་ཤིག

༣༢-༣༣ ངས་རྒྱུན་དུ་གཞན་ཐམས་ཅད་དགའ་བར་བྱེད་ཅིང་། ཐར་བའི་ཕྱིར་རང་དོན་མི་འཚོལ་བར་གཞན་དོན་འཚོལ་བ་ལྟར། ཁྱེད་ཚོས་ཀྱང་ཡ་ཧུ་དཱ་པ་དང་། ལྷ་ཆོས་པ་དང་། དཀོན་མཆོག་གི་ཆོས་ཚོགས་ཀྱི་སྣ་ཐོགས་པའི་རྡོར་མ་འགྱུར་ཞིག།

༡༡

ངས་མཱ་ཤི་ཀའི་ལད་མོ་བྱེད་པ་ལྟར། ཁྱེད་ཚོས་ཀྱང་ངའི་ལད་མོ་བྱོས་ཤིག

༢ ཁྱེད་ཚོས་ང་ཀུན་ནས་དྲན་ཞིང་། གཏམ་རྒྱུད་རྣམས་ངས་ཇི་ལྟར་བཏད་པ་བཞིན་སྲུང་བས། ཁྱེད་ཚོར་བསྟོད་དོ།

༣ ཁྱེད་ཚོས་འདི་ཤེས་པར་གྱིས་ཤིག སྐྱེས་པ་རེ་རེའི་མགོ་མཱ་ཤི་ཀ་དང་། བུད་མེད་རྣམས་ཀྱི་མགོ་སྐྱེས་པ་དང་། མཱ་ཤི་ཀའི་དབུ་དཀོན་མཆོག་ལགས་པས།

༤ སྐྱེས་པས་མགོ་བཏུམས་ནས་སྨོན་ལམ་འདེབས་སམ། ལུང་སྟོན་ན་དེ་ནི་རང་གི་མགོ་ལ་སྨད་དོ།

༥ བུད་མེད་ཀྱི་མགོ་མ་བཏུམ་པར་སྨོན་ལམ་འདེབས་སམ། ལུང་སྟོན་ན་དེ་སྐྲ་བྲེགས་མཁན་ལྟར་ཡིན་པས་རང་གི་མགོ་ལ་སྨད་དོ།

༦ མགོ་མི་བཏུམ་པའི་བུད་མེད་དེས་སྐྲའང་བྲེགས་ཤིག འབྲེག་པའམ་བཞར་བར་ངོ་ཚ་ན་མགོ་བཏུམ་ཞིག

༧ སྐྱེས་པ་ནི་དཀོན་མཆོག་གི་དབྱིབས་དང་གཟུགས་བརྙན་ཡིན་པས། མགོ་བཏུམ་མི་ཆོག བུད་མེད་ནི་སྐྱེས་པའི་གཟུགས་བརྙན་ནོ།

༨ སྐྱེས་པ་བུད་མེད་ནས་མ་བྱུང་གི། བུད་མེད་སྐྱེས་པ་ནས་བྱུང་།

༩ སྐྱེས་པ་བུད་མེད་ཀྱི་དོན་དུ་མ་བཀོད་ཀྱི། བུད་མེད་སྐྱེས་པའི་དོན་དུ་བཀོད་དོ།

༡༠ དེ་བས་ན་ཕོ་ཉའི་ཕྱིར་བུད་མེད་ཀྱི་མགོ་ཁེབས་ཡོད་པར་དགོས་སོ།

༡༡ འོན་ཀྱང་གཙོ་བོའི་ནང་སྐྱེས་པ་མེད་པར་བུད་མེད་ཀྱང་མེད། བུད་མེད་མེད་པར་སྐྱེས་པའང་མེད་དོ།

༡༢ ཇི་ལྟར་བུད་མེད་སྐྱེས་པ་ནས་ཡིན། དེ་ལྟར་སྐྱེས་པ་བུད་མེད་ལས་ཡིན་མོད། འོན་ཀྱང་ཐམས་ཅད་དཀོན་མཆོག་ནས་ཡིན།

༡༣ ཁྱེད་ཚོ་རང་གིས་བཟང་ངན་ཕྱེས་ཤིག བུད་མེད་ཀྱིས་མགོ་མ་བཏུམ་པར་སྨོན་ལམ་འདེབས་པར་རིགས་སམ།

༡༤ སྐྱེས་པའི་སྐྲ་རིང་པོ་ཡོད་ན་ངོ་ཚ་ཡིན་པ་དང་།

༡༥ བུད་མེད་ལ་སྐྲ་ནི་མགོ་ཁེབས་ཕྱིར་གནང་བ་ཡིན་པས། བུད་མེད་ཀྱི་སྐྲ་རིང་པོ་མོའི་རྒྱན་ཡིན་པར། རང་བཞིན་ནས་མི་ཤེས་སམ།

༡༦ ད་རྩོད་པ་ལ་དགའ་མཁན་གྱི་མི་ཡོད་ན། དཀོན་མཆོག་གི་ཆོས་ཚོགས་དང་ང་ཚོར་ཁྲིམས་དེ་མེད་དོ༎

༡༧ བསླབ་བྱ་འདི་དག་གི་འཕྲོ་ལ། ཁྱེད་ཚོ་ལེགས་པར་མི་འཛོམ་པར་ཉེས་པར་འཛོམ་པས། ངས་ཁྱེད་ཚོར་མི་བསྟོད་དོ།

༡༨ དང་པོ་ནི་ཚོགས་སུ་འཛོམ་པའི་ཚེ་ཁྱེད་ཚོའི་ནང་མི་མཐུན་པ་ཡོད་པ་ཐོས་ཤིང་། ཕལ་ཆེར་ང་ཡིད་ཆེས་སོ།

༡༩ ཁྱེད་ནང་ནས་མཆོག་ཏུ་འགྱུར་བ་རྣམས་མངོན་པའི་ཕྱིར་སྡེ་ཚན་ཐ་དད་ཡོད་དགོས་སོ།

༢༠ ཁྱེད་ཚོ་འཚོགས་པ་དེ་ནི་གཙོ་བོའི་དགོང་ཟས་ཟ་ཕྱིར་མ་ཡིན་པར།

༢༡ རང་གི་ཟས་ཟ་བར་རིངས་ཤིང་། ལ་ལ་ལྟོགས་ལ་ལ་བཟི།

༢༢ ཟ་འཐུང་བྱེད་ཕྱིར་ཁང་པ་མེད་དམ། དཀོན་མཆོག་གི་ཆོས་ཚོགས་ལ་མི་རྩི་བར། དབུལ་པོ་རྣམས་ངོ་ཚ་བར་འཇུག་པར་འདོད་དམ། ངས་ཅི་ཞུ། ཁྱེད་ལ་བསྟོད་དམ། འདིའི་ཕྱིར་ངས་མི་བསྟོད།

༢༣ ང་ལ་གཙོ་བོ་རང་ནས་ཐོབ་ཅིང་ཁྱེད་ལའང་བཏད་པ་འདི་ལྟ་སྟེ། དགྲའི་ལག་ཏུ་བཏད་པའི་མཚན་མོར་གཙོ་བོ་ཡེ་ཤུས་བཞེས་བག་ཕྱག་ཏུ་བསྣམས་ཤིང་།

༢༤ གཏང་རག་ཕུལ་ནས་བཞེས་བག་བཅག་སྟེ། འདི་ནི་ཁྱེད་ཀྱི་དོན་དུ་ཡིན་པའི་ངའི་ལུས་ཡིན། ང་དྲན་པའི་ཕྱིར་འདི་ལྟར་གྱིས་ཤིག་གསུངས་སོ།

༢༥ དེ་བཞིན་དུ་གསོལ་བ་བཞེས་པའི་རྗེས་སུ་མཆོད་ཞལ་ཕྱག་ཏུ་བསྣམས་ནས། འདི་ནི་ངའི་ཁྲག་གི་ཐབས་ཀྱིས་ཞལ་ཆད་གསར་པ་དེ་ཡིན། དེ་ནམ་འཐུང་ནའང་ང་དྲན་པའི་ཕྱིར་འདི་ལྟར་གྱིས་ཤིག་གསུངས་སོ།

༢༦ དེའི་ཕྱིར་གཙོ་བོ་མ་ཕེབས་པའི་བར་དུ་ནམ་བཞེས་བག་འདི་ལས་ཟ་ཞིང་། མཆོད་ཞལ་འདི་ལས་འཐུང་ན། གཙོ་བོ་གྲོངས་པ་དེ་ཁྱེད་ཀྱིས་སྟོན་ནོ༎

༢༧ དེ་བས་ན་མི་འོས་པའི་ལུགས་སུ་གཙོ་བོའི་བཞེས་བག་ཟ་བའམ་མཆོད་ཞལ་ལས་འཐུང་བ་དེ་གཙོ་བོའི་སྐུ་ལུས་དང་སྐུ་ཁྲག་ལ་བརྟེན་ནས་ཉེས་པ་བྱེད་དོ།

༢༨ མི་ཞིག་གིས་རང་རྒྱུད་རྟོགས་ཤིང་། དེ་ནས་བཞེས་བག་ཟ་ཞིང་མཆོད་ཞལ་ལས་འཐུང་བར་རིགས་སོ།

༢༩ གཙོ་བོའི་སྐུ་ལུས་མ་རྟོགས་པར་ཟ་བ་དང་འཐུང་བ་དེས། རང་གི་ཆད་པ་ཟ་ཞིང་འཐུང་ངོ་།

༣༠ ཁྱེད་ཀྱི་ནང་ནས་མང་པོ་རྒུད་པ་དང་། ན་ཞིང་ཕལ་ཆེར་ཤི་བ་ནི་དེའི་རྐྱེན་གྱིས་སོ།

༣༡ རང་རྒྱུད་བརྟགས་པ་ཡིན་ན། ཆད་པ་མ་ཕོག་པ་ཡིན།

༣༢ འཇིག་རྟེན་པ་དང་མཉམ་ཆད་པ་མི་ཕོག་པའི་ཕྱིར་དུ་གཙོ་བོས་ང་ཚོའི་ཞལ་ཆེ་མཛད་པ་ནི་ང་ཚོར་གཅུན་ཕྱིར་ཡིན་ནོ།

༣༣ དེ་བས་ན་ངའི་སྤུན་རྣམས། ཟ་ཕྱིར་འདུ་བའི་དུས་སུ་གཞན་རྣམས་ལ་སྒུགས་ཤིག

༣༤ འདུ་བ་དེ་ཆད་པའི་རྒྱུར་མི་འགྱུར་ཕྱིར། ལྟོགས་པ་དེས་ཁྱིམ་དུ་ཟོ་ཞིག བྱ་བ་ལྷག་མ་རྣམས་ང་འོང་དུས་སུ་ཐག་གཅད་དོ༎

༡༢

སྤུན་རྣམས། སེམས་ཉིད་ཀྱི་གནང་སྦྱིན་གྱི་སྐོར་ཁྱེད་ཚོས་རྟོགས་པར་ང་དགའོ།

༢ ཁྱེད་ཚོ་ཕྱི་པ་ཡིན་པའི་དུས་སུ་ལམ་ནོར་ཞིང་སྐུ་འདྲ་སྨྲ་མི་ནུས་པའི་ཕྱོགས་སུ་སོང་བ་ཁྱེད་ཚོས་ཤེས་སོ།

༣ དེའི་ཕྱིར་དཀོན་མཆོག་གི་ཐུགས་ཉིད་ལྡན་པ་སུས་ཀྱང་ཡེ་ཤུ་ལ་དམོད་མི་ནུས། ཐུགས་ཉིད་དང་མི་ལྡན་པ་སུས་ཀྱང་ཡེ་ཤུ་གཙོ་བོ་ཟེར་མི་ནུས་ཞེས་ངས་འཆད་དོ༎

༤ གནང་སྦྱིན་སོ་སོ་ཡོད་ཀྱང་། ཐུགས་ཉིད་གཅིག་གོ།

༥ ཞབས་ཏོག་སོ་སོ་ཡོད་ཀྱང་། གཙོ་བོ་གཅིག་གོ།

༦ ཕྲིན་ལས་སོ་སོ་ཡོད་ཀྱང་། ཐམས་ཅད་ནང་དེ་སྐུལ་བར་མཛད་པའི་དཀོན་མཆོག་གཅིག་གོ།

༧ སྤྱི་དོན་དུ་མི་རེ་རེ་ལ་ཐུགས་ཉིད་མངོན་པས།

༨ གཅིག་ལ་ཐུགས་ཉིད་ཀྱི་རིག་པའི་ངག་གནང་། གཅིག་ལ་ཐུགས་ཉིད་དེ་རང་གིས་རྟོགས་པའི་ངག་དང་།

༩ གཅིག་ལ་ཐུགས་ཉིད་དེ་རང་གིས་གསོ་བྱེད་ཀྱི་གནང་སྦྱིན་དང་།

༡༠ གཅིག་ལ་ལྟས་སྟོན་པའི་དབང་དང་། གཅིག་ལ་ལུང་དུ་སྟོན་པ་དང་། གཅིག་ལ་སེམས་ཉིད་འབྱེད་པ་དང་། གཅིག་ལ་སྐད་རིགས་དང་། གཅིག་ལ་སྐད་སྒྱུར་བ་གནང་།

༡༡ དེ་ཐམས་ཅད་ཐུགས་ཉིད་གཅིག་འབའ་ཞིག་གིས་མཛད་ཅིང་། དགྱེས་པ་བཞིན་དུ་རེ་རེ་ལ་བགོད་དོ༎

༡༢ ལུས་གཅིག་ཡིན། དེ་ལ་ཡན་ལག་མང་པོ་ཡོད། ཡན་ལག་མང་པོ་ཡོད་ཀྱང་ལུས་དེ་རང་གི་ཡིན། དེ་ལྟར་མཱ་ཤི་ཀའང་ལགས་པས།

༡༣ ཡ་ཧུ་དཱ་པ་ཡིན་རུང་ལྷ་ཆོས་པ་ཡིན་རུང་། ཚེ་གཡོག་པ་ཡིན་རུང་། རང་དབང་ཅན་ཡིན་རུང་། ང་ཚོ་ཐམས་ཅད་ལུས་གཅིག་ཏུ་འགྱུར་ཕྱིར་ཐུགས་ཉིད་གཅིག་གི་ཁྲུས་བླངས། ཐུགས་ཉིད་ཀྱི་སྐྱེམས་ཀྱང་བཏུང་ངོ་།

༡༤ ལུས་ལ་ཡན་ལག་གཅིག་མིན་པར་མང་པོ་ཡོད།

༡༥ གལ་ཏེ་རྐང་པས་ང་ལག་པ་མིན་པས་ལུས་ཀྱི་ཡན་ལག་མིན་ཟེར་ཡང་དེ་ལུས་ཀྱི་ཡན་ལག་མ་ཡིན་ནམ།

༡༦ གལ་ཏེ་རྣ་བས་ང་མིག་མིན་པས་ལུས་ཀྱི་ཡན་ལག་མིན་ཟེར་ཡང་དེ་ལུས་ཀྱི་ཡན་ལག་མ་ཡིན་ནམ།

༡༧ ལུས་ཧྲིལ་པོ་མིག་ཡིན་ན་ཚོར་བའི་དབང་པོ་དེ་གང་དུ་ཡོད། ལུས་ཧྲིལ་པོ་རྣ་བ་ཡིན་ན་སྣོམ་པའི་དབང་པོ་གང་དུ་ཡོད།

༡༨ དཀོན་མཆོག་གི་ཐུགས་དགོངས་བཞིན་དུ་ཡན་ལག་རེ་རེ་ལུས་ཀྱི་གནས་སོ་སོར་བཞག་པར་མཛད་དོ།

༡༩ དེ་ཐམས་ཅད་ཡན་ལག་གཅིག་རང་ཡིན་ན་ལུས་གང་དུ་སོང་།

༢༠ ད་ཡན་ལག་མང་པོ་ཡོད་ཀྱང་ལུས་གཅིག་གོ།

༢༡ མིག་གིས་ལག་པ་ལ་ཡང་ན་མགོས་རྐང་པར་ང་ལ་ཁྱོད་མི་དགོས་ཟེར་མི་ནུས།

༢༢ ད་དུང་གཞན་ལས་མཉེན་པར་མཐོང་བའི་ཡན་ལག་གལ་ཆེ་སྟེ།

༢༣ ང་ཚོས་སྣང་ཆུང་རྩི་བའི་ཡན་ལག་ལ་ལྷག་པར་རྩི་སྟེ། ཡན་ལག་མི་མཛེས་པ་རྣམས་ལ་ལྷག་པར་ཅག་ག་བྱེད་དེ།

༢༤-༢༥ ཡན་ལག་མཛེས་པོ་རྣམས་ལ་དེ་མི་དགོས་སོ། ལུས་ཀྱི་ནང་དུ་མི་མཐུན་པ་མི་འབྱུང་བར། ཡན་ལག་གཅིག་གིས་གཅིག་ལ་ཤ་ཚ་བྱེད་ཕྱིར། དཀོན་མཆོག་གིས་ཡན་ལག་ཞན་པ་ལ་རྩིས་ལྷག་པར་གནང་ཞིང་ལུས་གྲུབ་བོ།

༢༦ ཡན་ལག་གཅིག་ན་བར་འགྱུར་ན་ཡན་ལག་ཐམས་ཅད་མཉམ་དུ་ནའོ། ཡན་ལག་གཅིག་ལ་བཀུར་ན། ཡན་ལག་ཐམས་ཅད་མཉམ་དུ་དགའ་འོ།

༢༧ ཁྱེད་ཚོ་ཐམས་ཅད་མཱ་ཤི་ཀའི་སྐུ་ལུས་ཡིན་ཏེ། རེ་རེ་ཡན་ལག་ཡིན་ནོ།

༢༨ ཡང་དཀོན་མཆོག་གིས་བསྐོས་པ་བཞིན་ཆོས་ཚོགས་ཀྱི་ནང་དུ་དང་པོར་སྐུ་ཚབ། གཉིས་པར་ལུང་སྟོན་པ། གསུམ་པར་སློབ་དཔོན། དེ་ནས་ལྟས་སྟོན་པ། ནད་གསོ་བའི་གནང་སྦྱིན། རོགས་རམ། མགོ་སྐྱོང་། སྐད་རིགས་སོ་སོ་འབྱུང་ངོ་།

༢༩ ཐམས་ཅད་སྐུ་ཚབ། ཐམས་ཅད་ལུང་སྟོན་པ། ཐམས་ཅད་སློབ་དཔོན། ཐམས་ཅད་ལྟས་སྟོན་མཁན་ཡིན་ནམ།

༣༠ ཐམས་ཅད་ལ་གསོ་བའི་གནང་སྦྱིན་ཡོད་དམ། ཐམས་ཅད་སྐད་རིགས་སྨྲ་མཁན་དང་། ཐམས་ཅད་ལོ་ཙ་བ་ཡིན་ནམ།

༣༡ ཁྱེད་ཚོ་གནང་སྦྱིན་མཐོ་བ་རྣམས་ལ་སྙེགས་ཤིག དེས་མ་ཟད་ཀུན་ལས་ལྷག་པའི་ལམ་ངས་ཁྱེད་ཚོར་སྟོན་ནོ༎

༡༣

མི་དང་ཕོ་ཉའི་སྐད་ནང་གླེང་རུང་། བྱམས་སེམས་མེད་ན། ང་སྒྲ་སྐད་ཆེ་བའི་འཁར་རྔ་དང་། ཆིམ་ཆིམ་ཟེར་བའི་སྦུག་ཆོལ་ཡིན།

༢ ལུང་སྟོན་ནུས་ཤིང་། གསང་བ་དང་ཤེས་རབ་ཐམས་ཅད་ཤེས་ནས། རི་སྤོ་ནུས་པའི་དད་པ་ཚང་བ་ཡོད་རུང་། བྱམས་སེམས་མེད་ན། ང་གང་ཡང་མིན།

༣ དབུལ་པོར་ནོར་རྫས་ཐམས་ཅད་བགོད་ཅིང་། ངའི་ལུས་ཀྱང་གཏོང་རུང་། དེ་ལ་རློམ་ཞིང་བྱམས་སེམས་མེད་ན། གང་ཡང་མི་ཕན་ནོ།

༤ བྱམས་སེམས་ལ་བཟོད་པ་དང་སྙིང་རྗེ་ཡོད། ཕྲག་དོག་དང་རང་སྟོད་ང་རྒྱལ་མེད།

༥ བྱམས་སེམས་ཀྱིས་མི་འོས་པར་མི་སྤྱོད། རང་དོན་མི་འཚོལ། ཁྲོ་བར་མི་འགྱུར། འཁོན་དུ་མི་འཛིན།

༦ ངན་པ་ལ་མི་དགའ། བདེན་པ་ལ་དགའ་འོ།

༧ རྒྱུན་དུ་ཐེག རྒྱུན་དུ་དད། རྒྱུན་དུ་རེ། རྒྱུན་དུ་བཟོད།

༨ བྱམས་སེམས་ནམ་ཡང་མི་ཡལ། ལུང་དུ་སྟོན་པ་མེད་པར་འགྱུར། སྐད་རྣམས་འདའ་བར་འགྱུར། རིག་པ་ནུབ་པར་འགྱུར།

༩ ང་ཚོས་ཟུར་ཙམ་ཤེས་ཤིང་ལུང་དུའང་སྟོན་གྱི།

༡༠ ཕུན་སུམ་ཚོགས་པ་འགྲུབ་པའི་ཚེ། མ་ཚང་བ་ཐམས་ཅད་མེད་པར་འགྱུར་རོ།

༡༡ ང་བྱིས་པ་ཡོད་དུས་སུ། བྱིས་པའི་གཏམ་དང་། བློ་གྲོས་དང་། བསམ་པ་ཡོད་པ་ཡིན། ད་ནར་སོན་ནས་བྱིས་པའི་ཚུལ་སྤངས་པ་ཡིན།

༡༢ དེ་ལྟར་ང་ཚོས་ད་ལྟ་མེ་ལོང་ནང་རབ་རིབ་མཐོང་ཡང་། དེའི་ཚེ་དངོས་སུ་མཐོང་འོང་། ད་ལྟ་ཆ་ཙམ་ཤེས་ཀྱི། དེའི་ཚེ་དཀོན་མཆོག་གིས་ང་མཁྱེན་པ་ལྟར། ངས་ཀྱང་ཡོངས་སུ་ཤེས་འོང་།

༡༣ དོན་དུ་དད་པ། རེ་བ། བྱམས་པ་གསུམ་གནས་པ་ལས། མཆོག་ནི་བྱམས་པའོ༎

༡༤

བྱམས་སེམས་ལ་སྙེགས་ཤིག ཐུགས་ཉིད་ཀྱི་གནང་སྦྱིན་རྣམས་དང་། ཁྱད་པར་དུ་ལུང་སྟོན་པ་ལ་བརྩོན་ཞིག

༢ མིས་མི་སྨྲ་བའི་སྐད་རིགས་གཞན་པའི་ནང་སྨྲ་བ་དེས་ཐུགས་ཉིད་ཀྱི་དབང་གིས་གསང་བ་གླེང་བས་སུས་ཀྱང་མི་གོ་བས། མི་ལ་མི་སྨྲ་བར་དཀོན་མཆོག་ལ་ཞུའོ།

༣ ཆོས་འཆད་པ་དེས་མིའི་རྒྱུད་ལ་ཡར་སྐྱེད་དང་སྐུལ་མ་དང་སེམས་གསོའི་གཏམ་བྱེད་དོ།

༤ སྐད་གཞན་རྣམས་ནང་སྨྲ་བ་དེས་རང་ལ་ཡར་སྐྱེད་དང་། ཆོས་འཆད་པ་དེས་ཆོས་ཚོགས་ལ་ཡར་སྐྱེད་བྱེད་དོ།

༥ ཁྱེད་ཐམས་ཅད་ཀྱིས་སྐད་གཞན་རྣམས་ནང་སྨྲ་བར་ང་དགའ་ཡང་། དེ་བས་ཁྱེད་ཚོས་ཆོས་འཆད་པར་ང་ལྷག་པར་དགའོ། སྐད་གཞན་ནང་སྨྲ་མཁན་དེས་རང་གི་སྨྲས་པའི་ཚིག་དོན་མི་འགྲོལ་ན། ཆོས་ཚོགས་ཀྱི་ཡར་སྐྱེད་ལ་མི་ཕན་པས། དེ་བས་སྐད་གཞན་སྨྲ་མཁན་ལས་ཆོས་འཆད་མཁན་མཆོག་གོ།

༦ ཁྱེད་སྤུན་རྣམས་ཀྱི་རྩར་ང་འོངས་ཏེ་ངས་ཁྱེད་ཚོར་གསང་བ་འམ། ཤེས་རབ་བམ། ལུང་བསྟན་ནམ། ཆོས་མི་སྟོན་པར། སྐད་གཞན་རྣམས་ནང་སྨྲ་ན་དེས་ཁྱེད་ཚོར་ཅི་ཕན།

༧ དཔེར་ན་གླིང་བུ་དང་པི་ཝང་ལ་སོགས་པའི་སེམས་མེད་རོལ་མོའི་སྒྲ་ལའང་དབྱེ་བའི་བྱེ་བྲག་མེད་ན། གླིང་བུའམ་པི་ཝང་གང་ཡིན་པ་དེ་ཅི་ལྟར་ཤེས།

༨ དམག་དུང་གིས་སྐད་མི་གསལ་བ་ཞིག་གཏོང་ན། སུས་དམག་གྲབས་ཤོམ།

༩ དེ་ལྟར་ཁྱེད་ཚོའི་ལྕེས་གཏམ་གསལ་བར་མི་གཏོང་ན། ཁྱེད་ཚོ་རླུང་ལ་སྨྲ་མཁན་ཡིན་པས་ཁྱེད་ཚོའི་གཏམ་སུས་གོ།

༡༠ འཇིག་རྟེན་ན་ཚིག་ཤིན་ཏུ་མང་པོ་ཡོད་རུང་། རེ་རེ་ལ་དོན་ཞིག་ཡོད།

༡༡ ངས་ཚིག་གི་དོན་མི་ཤེས་ན། གཏམ་བྱེད་མཁན་དེའི་མདུན་དུ་ང་མཐའ་འཁོབ་པ་དང་། ངའི་མདུན་དུ་ཁོ་མཐའ་འཁོབ་པ་ཡིན་ནོ།

༡༢ དེ་ལྟར་ཁྱེད་ཚོས་ཐུགས་ཉིད་ཀྱི་གནང་སྦྱིན་ལ་བརྩོན་པས། ཆོས་ཚོགས་ཀྱི་ཡར་སྐྱེད་ཕྱིར་ལྷག་པར་བརྩོན་ཞིག

༡༣ དེའི་ཕྱིར་སྐད་གཞན་རྣམས་ནང་སྨྲ་བ་དེས་དོན་འགྲོལ་ཐུབ་ཕྱིར་གསོལ་བ་ཐོབ་ཅིག

༡༤ ངས་སྐད་གཞན་རྣམས་ནང་སྨོན་ལམ་ཞུ་ན་ངའི་སེམས་ཀྱིས་ཞུ་ཡང་། ངའི་བློ་གྲོས་ལ་འབྲས་བུ་མེད་དོ།

༡༥ ངས་གང་བྱེད་དགོས། སེམས་དང་བློ་གྲོས་གཉིས་པོས་སྨོན་ལམ་འདེབས་པ་དང་། སེམས་དང་བློ་གྲོས་གཉིས་པོས་མགུར་མ་བླང་དགོས་པ་ཡིན་ནོ།

༡༦ ཁྱེད་ཚོའི་སེམས་འབའ་ཞིག་ནས་གཏང་རག་འབུལ་ན། དོན་མི་ཤེས་པ་དག་གིས་ཧ་མི་གོ་བས། ལན་དུ་ཨ་མེན། ༼བོད་སྐད་དུ། བདེན་པར་གྲུབ་ཅིག༽ ཅེས་ཅི་ལྟར་ཞུ་བར་ནུས།

༡༧ ཁྱེད་ཚོས་གཏང་རག་འབུལ་བ་གདོན་མི་ཟ་ཡང་། གཞན་དེ་ལ་མི་ཕན་ནོ།

༡༨ དཀོན་མཆོག་གི་བཀའ་དྲིན་གྱིས་སྐད་རྣམས་ཁྱེད་ཐམས་ཅད་ལས་ངས་ལྷག་པར་སྨྲ་ཡང་།

༡༩ ཆོས་ཚོགས་ཀྱི་ཁྲོད་དུ་སྐད་རྣམས་ནང་ཚིག་ཁྲི་གཅིག་སྨྲ་བ་ལས། གཞན་གྱི་དོན་དུ་བློ་གྲོས་ཀྱི་ཚིག་ལྔ་སྨྲ་བར་ང་དགའ་འོ༎

༢༠ སྤུན་རྣམས། བློ་གྲོས་ནང་བྱིས་པ་མ་ཡིན་པར། ངན་པ་ལ་ལྟ་སྟེ་འོ་འཐུང་ལྟར་གྱུར་ནའང་། བློ་གྲོས་ལ་ལྟ་སྟེ་ན་ལོན་པའི་མིར་གྱུར་ཞིག

༢༡ བཀའ་ཁྲིམས་ཀྱི་མདོ་ན་གཙོ་བོས། སྐད་གཞན་རྣམས་ནང་མཐའ་འཁོབ་པའི་ཁ་རྒྱུད་ནས་ངས་སྡེ་འདི་ལ་སྨྲ་ཡང་། དེ་ཚོས་ང་ལ་ཉན་པར་མི་འགྱུར་གསུང་བས།

༢༢ སྐད་གཞན་རྣམས་དད་པ་ཅན་གྱི་ཕྱིར་མིན་པར་དད་མེད་རྣམས་ཀྱི་ཕྱིར་རྟགས་སུ་ཡིན། ཆོས་བཤད་ནི་མི་དད་མེད་ཀྱི་ཕྱིར་མིན་པར་དད་པ་ཅན་གྱི་ཕྱིར་ཡིན་ནོ།

༢༣ ཆོས་ཚོགས་འདུས་ཏེ་མི་ཐམས་ཅད་ཀྱིས་སྐད་གཞན་རྣམས་ནང་སྨྲ་བའི་ཚེ། དོན་མི་ཤེས་པའམ་དད་མེད་སླེབས་ན། ཁྱེད་ཚོ་སྨྱོན་པར་མི་རྩིའམ།

༢༤ ཐམས་ཅད་ཀྱིས་ཆོས་བཤད་པའི་ཚེ་དད་མེད་དམ་དོན་མི་ཤེས་པ་སླེབས་ན། ཐམས་ཅད་ཀྱིས་ཁོ་ལ་དོ་སྤྲོད་པས་ཁོས་རང་རྒྱུད་རྟོགས་ཏེ།

༢༥ རང་གི་སྙིང་གི་གསང་བ་མངོན་པས། མི་དེ་ཁ་འབུབ་ལོག་ནས། དཀོན་མཆོག་ལ་ཕྱག་འཚལ་ཞིང་། ཁྱེད་ཀྱི་ཁྲོད་དུ་དཀོན་མཆོག་བདེན་པར་བཞུགས་ཞེས་འཆད་འོང་།

༢༦ ཀྱེ་སྤུན་རྣམས་ཅི་ཞུ། ཁྱེད་འཚོག་དུས་སུ། ལ་ལས་མགུར་མ། ལ་ལས་བསླབ་བྱ། ལ་ལས་གསང་བ་མངོན་པར་གསལ་བ། ལ་ལས་སྐད་གཞན་དང་། ཡང་ན་དེའི་དོན་འགྲེལ་འཆད་པར་འདོད་པས། དེ་ཐམས་ཅད་སེམས་ཉིད་ཡར་སྐྱེད་ཀྱི་ཕྱིར་འབྱུང་དགོས།

༢༧ སྐད་གཞན་རྣམས་ནང་སྨྲ་ན། གཉིས་སམ། མང་ཤོས་གསུམ་གྱིས་རིམ་པར་སྨྲས་ནས། གཅིག་གིས་དེའི་དོན་འགྲེལ་བྱེད་དགོས།

༢༨ དོན་འགྲེལ་བྱེད་མཁན་མེད་ན་སྐད་གཞན་སྨྲ་བ་དེ་ཚོགས་པའི་ནང་ཁ་རོག་ཅིང་རང་དང་དཀོན་མཆོག་ལ་སྨྲོས་ཅིག

༢༩ ཆོས་འཆད་པ་གཉིས་སམ་གསུམ་གྱིས་ཤོད་ཅིག གཞན་ཚོས་སྨྲས་པ་དེར་རྟགས་དགོས།

༣༠ དེར་བསྡད་ཡོད་པ་ཞིག་ལ་ཐུགས་ཉིད་ཀྱི་སྐུལ་མ་འབྱུང་ན། སྔ་མ་དེ་ཁ་རོག་སྡོད་ཅིག

༣༡ ཐམས་ཅད་ལ་བསླབ་བྱ་དང་སྐུལ་མ་ཐོབ་ཕྱིར། ཁྱེད་ཐམས་ཅད་ཀྱིས་རེ་རེ་བཞིན་ཆོས་འཆད་པར་རིགས་སོ།

༣༢-༣༣ དཀོན་མཆོག་ནི་གྲ་མི་འགྲིགས་བཟོ་བར་མི་དགྱེས་ཀྱི། ཞི་བདེར་དགྱེས་པས། ཆོས་འཆད་པ་པོའི་སེམས་དེའི་དབང་དུ་འདུ་དགོས།

༣༤ མཱ་ཤི་ཀ་པའི་ཆོས་ཚོགས་ཐམས་ཅད་ནང་ཁྲིམས་ཡོད་པ་ལྟར། བུད་མེད་ཀྱིས་ཆོས་ཚོགས་ནང་སྨྲ་བར་མི་ཆོག་པས་ཁ་རོག་སྡོད་དགོས། བཀའ་ཁྲིམས་ནང་གསུངས་པ་བཞིན་དུ་རང་ས་འཛིན་དགོས།

༣༥ ཆོས་ཚོགས་ནང་བུད་མེད་ཀྱིས་སྨྲ་བར་མི་རུང་བས། ཇི་ཞིག་ཤེས་པར་འདོད་ན། ཁྱིམ་དུ་ཁྱོ་ལ་འདྲི་བར་རིགས་སོ།

༣༦ དཀོན་མཆོག་གི་བཀའ་ཁྱེད་ཚོའི་ཁྲོད་ནས་བྱུང་ངམ། ཁྱེད་ཚོ་འབའ་ཞིག་ལ་མངོན་ནམ།

༣༧ སུས་རང་ལུང་སྟོན་པའམ་ཐུགས་ཉིད་དང་ལྡན་པ་ཡིན་སེམས་ན། ངས་ཁྱེད་ཚོར་བྲིས་པ་རྣམས་གཙོ་བོའི་བཀའ་སྩལ་ཡིན་པར་རྩིས་ཤིག

༣༨ སུས་མི་རྩི་ན་མི་དེ་ཡང་རྩི་བར་མི་འགྱུར།

༣༩ མདོར་ན་སྤུན་རྣམས་ཆོས་འཆད་པ་ལ་བརྩོན་ཞིག སྐད་གཞན་རྣམས་ནང་སྨྲ་བ་མ་འགེགས་ཤིག

༤༠ ཐམས་ཅད་ལེགས་ཤིང་ཚུལ་དང་མཐུན་པར་གྱིས་ཤིག།

༡༥

སྤུན་རྣམས་ངས་སྔོན་བཤད་པའི་ཕྲིན་བཟང་ཁྱེད་ཚོར་དྲན་སྐུལ་བྱེད་དོ། དེ་ནི་ཁྱེད་ཚོས་བླངས་ཤིང་། དེ་ལ་བརྟན་པོར་ཡང་གནས་སོ།

༢ ངས་བཤད་པ་ཡིད་ལ་བཟུང་ན། དེའི་སྒོ་ནས་ཐར་ལམ་ཐོབ་བོ། དེ་མིན་ཁྱེད་ཚོས་དད་པ་བྱས་པ་དོན་མེད་དོ།

༣ ངས་ཐོས་པ་ཁྱེད་ཚོར་སྔོན་དུ་བཤད་པ་འདི་ལྟ་སྟེ། གསུང་རབ་ན་གསུངས་པ་བཞིན་ང་ཚོའི་སྡིག་པའི་ཕྱིར་མཱ་ཤི་ཀ་གྲོངས།

༤ དུར་དུ་བཅུག ཡང་གསུང་རབ་ན་གསུངས་པ་བཞིན་ཁོང་ཞག་གསུམ་པར་བཞེངས།

༥ ཀེ་ཕཱས་མཇལ། དེ་ནས་བཅུ་གཉིས་པོས་ཀྱང་མཇལ།

༦ དེ་ནས་དུས་གཅིག་ཏུ་སྤུན་ལྔ་བརྒྱ་ལས་ལྷག་པས་མཇལ། དེ་དག་ལས་ཁ་གཅིག་གྲོངས་ཀྱང་མང་པོ་ད་ལྟའི་བར་དུ་ཡོད།

༧ དེ་ནས་ཡ་ཀོབ། དེའི་རྗེས་སུ་སྐུ་ཚབ་ཐམས་ཅད་ཀྱིས་མཇལ།

༨ མཇུག་ཤོས་སུ་དུས་མིན་སྐྱེས་པ་ལྟ་བུ་ངས་ཀྱང་མཇལ།

༩ ང་སྐུ་ཚབ་ཐམས་ཅད་ལས་དམན་པ་དེ་ཡིན། དཀོན་མཆོག་གི་ཆོས་ཚོགས་ལ་ངས་གཙེས་པས། ང་སྐུ་ཚབ་ཀྱི་མིང་འཛིན་པར་མི་འོས།

༡༠ ང་ཇི་ཡིན་པ་དཀོན་མཆོག་གི་ཐུགས་རྗེས་ཡིན། ཁོང་གིས་ང་ལ་མཛད་པའི་ཐུགས་རྗེ་མ་སྟོངས་སོ། གཞན་ཀུན་ལས་ངས་ལྷག་པར་དཀའ་ལས་རྒྱབ་པ་ཡིན། ང་རང་གིས་མ་བྱས་ཀྱི། ང་དང་འགྲོགས་པའི་དཀོན་མཆོག་གི་ཐུགས་རྗེས་མཛད་དོ།

༡༡ བཤད་མཁན་ང་ཡིན་རུང་སྐུ་ཚབ་དེ་དག་ཡིན་རུང་། ང་ཚོས་བཤད་པ་དེ་ཀར་ཁྱེད་ཚོས་དད་དོ༎

༡༢ མཱ་ཤི་ཀ་གཤིན་པོའི་ཁྲོད་ནས་བཞེངས་པ་འཆད་ན། ཁྱེད་ཁ་གཅིག་གིས་གཤིན་པོ་མི་ལང་ཞེས་ཅི་ལྟར་སྨྲ།

༡༣ གཤིན་པོ་མི་ལང་ན། མཱ་ཤི་ཀའང་མ་བཞེངས།

༡༤ མཱ་ཤི་ཀ་མ་བཞེངས་ན། ང་ཚོས་བསྟན་པ་དང་ཁྱེད་ཚོའི་དད་པའང་དོན་མེད་དོ།

༡༥ གཤིན་པོ་མི་ལང་ན། དཀོན་མཆོག་གིས་མཱ་ཤི་ཀ་མ་བསླངས་ཤིང་ང་ཚོས་བསླངས་སོ་ཞེས་ཟེར་བ་དེ་ང་ཚོས་དཀོན་མཆོག་ལ་རྫུན་གྱི་དཔང་པོ་བྱེད་དོ།

༡༦ མདོར་ན་གཤིན་པོ་མི་ལང་ན། མཱ་ཤི་ཀ་འང་མ་བཞེངས།

༡༧ མཱ་ཤི་ཀ་མ་བཞེངས་ན། ཁྱེད་ཚོའི་དད་པའང་དོན་མེད་ཡིན་པས། ད་དུང་སྡིག་པའི་ནང་དུ་ཡོད་དེ།

༡༨ མཱ་ཤི་ཀ་པ་གྲོངས་པ་རྣམས་ཀྱང་མེད་པར་གྱུར་ཏོ།

༡༩ ཚེ་འདི་འབའ་ཞིག་གི་ཕྱིར་མཱ་ཤི་ཀ་ལ་རེ་བ་བྱེད་ན། མི་ཐམས་ཅད་ལས་ང་ཚོ་སྡུག་གོ།

༢༠ འོན་ཀྱང་མཱ་ཤི་ཀ་ནི་གཤིན་པོ་ལས་བདེན་པར་བཞེངས་ཏེ་བཞེངས་པའི་དང་པོ་འོ།

༢༡ མི་གཅིག་གི་རྐྱེན་གྱིས་འཆི་བ་བྱུང་བས། མི་གཅིག་གི་རྐྱེན་གྱིས་གཤིན་པོ་ལས་ལང་བའང་བྱུང་ངོ་།

༢༢ ཨ་དམ་ལ་བརྟེན་པ་ཐམས་ཅད་འཆི་བ་ལྟར། མཱ་ཤི་ཀ་ལ་བརྟེན་པ་ཐམས་ཅན་གསོན་འོང་།

༢༣ ཐམས་ཅད་རིམ་པར་ལང་། དང་པོར་མཱ་ཤི་ཀ་དང་། དེ་ནས་ཁོང་འབྱོན་དུས་སུ་མཱ་ཤི་ཀ་པ་རྣམས་ལང་འོང་།

༢༤ དེ་ནས་ཁོང་གིས་མངའ་ཐང་དང་དབང་དང་སྟོབས་གང་ཡོད་པ་ཐམས་ཅད་འཇིག་པར་མཛད་ནས་ཡབ་དཀོན་མཆོག་ལ་སྲིད་འབུལ་དུས་སུ་དུས་ཀྱི་ཐ་མ་འབྱུང་འོང་།

༢༥ དགྲ་ཐམས་ཅད་ཞབས་འོག་ཏུ་འཇུག་པའི་བར་དུ་སྲིད་མཛད་དགོས་པས་སོ།

༢༦ དགྲ་ཐམས་ཅད་ཀྱི་མཇུག་ཏུ་འཆི་བ་འཇོམ་པར་མཛད་དོ།

༢༧ ཁོང་གི་ཞབས་འོག་ཏུ་ཐམས་ཅད་ཐུལ། ཐམས་ཅད་ཐུལ་གསུང་ན། ཐུལ་བཅུག་མཁན་དེ་དེར་མ་གཏོགས་པར་གསལ་ལོ།

༢༨ ཐམས་ཅད་ལ་དཀོན་མཆོག་གི་དབང་དུ་འགྱུར་བའི་དོན་དུ། སྲས་ཀྱིས་ཐམས་ཅད་གཞོམ་པའི་རྗེས་སུ། ཁོང་རང་ཡང་དབང་གནང་མཁན་དེའི་འོག་ཏུ་འགྱུར་འོང་།

༢༩ གཤིན་པོ་རྩད་ནས་མི་ལང་ན། གཤིན་པོའི་ཕྱིར་ཁྲུས་བླངས་པ་དེ་ཚོས་ཅི་ཐོབ། དེ་དག་གི་དོན་དུ་ཁྲུས་ཅིའི་ཕྱིར་ལེན།

༣༠ ང་ཚོས་ཀྱང་ཆུ་ཚོད་རེ་བཞིན་རང་སྲོག་ཅིའི་ཕྱིར་སྡོ།

༣༡ གཙོ་བོ་ཡེ་ཤུ་མཱ་ཤི་ཀའི་ནང་ཁྱེད་ཚོ་ངའི་དཔལ་ཡིན་པ་ལྟར། ང་ལ་ཞག་རེ་བཞིན་འཆི་ཉེན་ཡོད།

༣༢ ཨེ་ཕེ་སུ་རུ་འཇིག་རྟེན་པ་ལྟར་ངས་གཅན་གཟན་དང་རྒོལ་བ་ཡིན་ན་ཅི་ཕན། གཤིན་པོ་མི་ལང་ན་སང་ཉིན་འཆི་བས། ཟོ་ཞིག ཐུངས་ཤིག

༣༣ གྲོགས་ངན་པས་སྤྱོད་ལམ་བཟང་པོ་རློག་པས་མ་ནོར་ཞིག

༣༤ ཁ་ཅིག་གིས་དཀོན་མཆོག་མི་ཤེས་པས། ཁྱེད་ཚོས་སྡིག་པ་མི་བྱེད་པར་དྲང་པོར་སྤྱོད་ཕྱིར་གཉིད་སོད། དེ་ནི་ཁྱེད་ཚོ་ངོ་ཚ་བའི་ཕྱིར་ངས་ཟེར་རོ༎

༣༥ གཤིན་པོ་ཅི་ལྟར་ལང་། ཅི་ལྟ་བུའི་ལུས་དང་ལྡན་ཏེ་འོང་ཞེས་སུས་འདྲི་ན།

༣༦ ཀྱེ་བླུན་པོ། ཁྱོད་ཀྱིས་འདེབས་པའི་ས་བོན་ཤི་ནས་མ་གཏོགས་གསོན་པོར་མི་འགྱུར།

༣༧ ཁྱོད་ཀྱིས་འདེབས་པ་དེ་སྐྱེ་རྒྱུ་ཡིན་པའི་གཟུགས་མ་ཡིན་གྱི། གྲོ་ལ་སོགས་པའི་འབྲུ་འབའ་ཞིག་ཡིན་ཏེ།

༣༨ དཀོན་མཆོག་གི་ཐུགས་དགོངས་ནང་བཞིན་ས་བོན་རེ་རེ་ལ་རང་གི་གཤིས་བཞིན་གཟུགས་རེ་གནང་ངོ་།

༣༩ གཟུགས་ཐམས་ཅད་གཅིག་པ་མིན་གྱི་མི། དུད་འགྲོ། འདབ་ཆགས། ཉའི་གཟུགས་སོ་སོ་ཡིན་ནོ།

༤༠ དེ་ལྟར་ནམ་མཁའི་གཟུགས་དང་སའི་གཟུགས་ཀྱང་ཡོད་དེ། དེ་རེ་རེ་ལའང་གཟི་བརྗིད་སོ་སོ་ཡོད།

༤༡ དེར་མ་ཟད་ཉི་མ། ཟླ་བ། སྐར་མའི་གཟི་བརྗིད་ཀྱང་སོ་སོ་ཡིན་ཏེ། སྐར་མ་སོ་སོར་གཟི་བརྗིད་སོ་སོ་ཡོད།

༤༢ གཤིན་པོ་རྣམས་ལང་བའང་དེ་ལྟར་ཡིན། འཇིག་རྒྱུའི་གཟུགས་ཤིག་ས་ལ་འདེབས་ནས་མི་འཇིགས་པའི་གཟུགས་ཤིག་ལང་ངོ་།

༤༣ སྨད་པར་འགྱུར་བ་ཞིག་འདེབས་ནས་གཟི་བརྗིད་དང་ལྡན་པ་ཞིག་ལང་། སྟོབས་མེད་ཅིག་འདེབས་ནས་སྟོབས་ལྡན་ཞིག་ལང་།

༤༤ འབྱུང་བཞིའི་ལུས་ཤིག་འདེབས་ནས་སེམས་ཉིད་ཀྱི་ལུས་ཤིག་ལང་ངོ་། འབྱུང་བཞིའི་ལུས་ཤིག་ཡོད་ན། སེམས་ཉིད་ཀྱི་ལུས་ཀྱང་ཡོད།

༤༥ མདོ་ན་ཨ་དམ་དང་པོ་སྲོག་དང་ལྡན་ཞེས་བྲིས་པ་བཞིན་དུ། ཨ་དམ་ཕྱི་མ་གསོན་པ་ཉིད་གནང་བའི་ཐུགས་ཉིད་དུ་གྱུར།

༤༦ འོན་ཀྱང་སེམས་ཉིད་ཀྱི་ལུས་དེ་སྔོན་དུ་མ་བྱུང་གི། འབྱུང་བཞི་དང་ལྡན་པའི་ལུས་དེ་བྱུང་བའི་འོག་ཏུ་སེམས་ཉིད་ཀྱི་ལུས་བྱུང་།

༤༧ མི་སྔ་མ་དེ་ས་ལས་ཡིན། མི་ཕྱི་མ་དེ་ནམ་མཁའ་ལས་ཡིན།

༤༨ སའི་མི་ཡིན་པ་ཐམས་ཅད། སྔ་མའི་སའི་མི་ལྟ་བུ་ཡིན། ནམ་མཁའི་མི་ཡིན་པ་ཐམས་ཅད། ཕྱི་མའི་ནམ་མཁའི་མི་ལྟ་བུ་ཡིན་ནོ།

༤༩ ང་ཚོས་སའི་མིའི་དབྱིབས་བླངས་པ་ལྟར། ནམ་མཁའི་དབྱིབས་ཀྱང་བླང་བར་འགྱུར་རོ༎

༥༠ ཤ་ཁྲག་དང་ལྡན་པ་ལ་དཀོན་མཆོག་གི་རྒྱལ་སྲིད་ཀྱི་ཐོབ་སྐལ་མེད། འཇིག་པ་ལ་མི་འཇིག་པའི་ཐོབ་སྐལ་མེད་ཅེས་ངས་ཁྱེད་སྤུན་རྣམས་ལ་ཟེར།

༥༡ ངས་ཁྱེད་ཚོར་གསང་བ་ཞིག་སྨྲ་སྟེ། ང་ཚོ་ལས་ཐམས་ཅད་མི་འཆི་འོ། དུང་སྐད་མཐའ་མར་མིག་བཙུམ་ཅིག་གམ་ཡུད་ཅིག་ནང་ཐམས་ཅད་འཕོ་བར་འགྱུར་རོ།

༥༢ དུང་འུ་བུད་པ་དང་གཤིན་པོ་རྣམས་མི་འཇིག་པར་ལང་ཞིང་། ང་ཚོ་ནི་འཕོ་བར་འགྱུར།

༥༣ འཇིག་པས་མི་འཇིག་པ་དང་། འཆི་བས་མི་འཆི་བ་བགོ་དགོས།

༥༤ བགོ་བའི་ཚེ་ན། མདོ་ན།

འཆི་བ་ཕམ་ནས་མེད་པར་གྱུར༎

༥༥ ཀྱེ། འཆི་བ་ཁྱོད་ཀྱི་རྒྱལ་བ་གང་༎

ཀྱེ། འཆི་བ་ཁྱོད་ཀྱི་མདུང་ནི་གང་༎

ཞེས་བྲིས་པ་དེ་འགྲུབ་འོང་།

༥༦ འཆི་བའི་མདུང་ནི་སྡིག་པ་དང་། སྡིག་པའི་དབང་ནི་བཀའ་ཁྲིམས་ཡིན།

༥༧ འོན་ཀྱང་གཙོ་བོ་ཡེ་ཤུ་མཱ་ཤི་ཀ་རྒྱུད་ནས་ང་ཚོར་རྒྱལ་ཁ་གནང་བའི་དཀོན་མཆོག་ལ་གཏང་རག་འབུལ་ལོ།

༥༨ སྤུན་གཅེས་པ་རྣམས། འགྱུར་མེད་བརྟན་པོར་སྡོད་ཅིག ཁྱེད་ཚོའི་ལས་གཙོ་བོའི་དྲུང་དུ་དོན་མེད་མིན་པར་ཤེས་བཞིན། རྒྱུན་དུ་གཙོ་བོའི་ལས་ནང་ལྷག་པར་བརྩོན་ཞིག།

༡༦

མཱ་ཤི་ཀ་པ་རྣམས་ཀྱི་ཕྱིར་འབུལ་སྡུད་ཀྱི་སྐོར། ག་ལད་ཡཱའི་ཆོས་ཚོགས་རྣམས་ལ་ངས་བསྒོས་པ་ལྟར་ཁྱེད་ཚོས་ཀྱང་བྱོས་ཤིག

༢ ང་བསླེབ་དུས་ཁོ་ནར་འབུལ་སྡུད་མི་བསྡུ་བར། མི་རེ་རེས་བདུན་ཕྲག་གི་ཞག་དང་པོར་གང་ཐུབ་བསགས་ནས་ཟུར་དུ་འཇོག་ཅིག

༣ ང་བསླེབ་དུས་སུ་ཁྱེད་ཚོས་མི་སུ་འདམས་པ་རྣམས་ཡི་གེ་དང་བཅས་ཁྱེད་ཚོའི་འབུལ་སྡུད་ཡེ་རུ་ཤ་ལེམ་དུ་སྐྱེལ་དུ་གཏོང་ངོ་།

༤ ངའང་འགྲོ་དགོས་ན། དེ་ཚོ་མཉམ་འགྲོའོ༎

༥ ང་མ་ཀེ་དོན་རྒྱུད་ནས་འགྲོ་རྒྱུ་ཡིན་པས། དེ་རྒྱུད་ཁྱེད་ཚོའི་རྩར་འོང་ངོ་།

༦ ང་ཁྱེད་ཚོའི་རྩར་དུས་རེ་ཞིག་གམ། ཡང་ན་དགུན་ཀའང་བསྡད་སྲིད། དེ་ནས་ང་གར་འགྲོ་ནའང་ཁྱེད་ཚོས་སྐྱེལ་ཐུང་བྱེད་ཐུབ།

༧ གཙོ་བོ་མཉེས་ན་ལམ་ཐོག་ཏུ་ཕྲད་པ་ཙམ་མ་ཡིན་པར་ཡུན་རིང་ཞིག་ཁྱེད་ཚོ་དང་མཉམ་སྡོད་པར་རེའོ།

༨-༩ དགྲ་བོ་མང་པོ་ཡོད་ཀྱང་། དེའི་ཕྱིར་འབྲས་བུ་དང་ལྡན་པའི་ལས་ཀྱི་སྒོ་རྒྱ་ཆེ་བ་ཞིག་ཕྱེས་ཡོད་པས། ཉི་མ་ལྔ་བཅུ་པའི་དུས་ཆེན་གྱི་བར་དུ་ང་ཨེ་ཕེ་སུ་རུ་བསྡད་འོང་།

༡༠ ཏི་མོ་ཐེའུས་ང་དང་འདྲ་བར་གཙོ་བོའི་ལས་བྱེད་པས། དེར་བསླེབ་ན་ཁོ་ཁྱེད་མཉམ་འཇིགས་པ་མེད་པར་སྡོད་ཆུག་ཅིག

༡༡ དེ་ལ་མི་བརྙས་ཤིང་། ཉེ་ཞོ་མེད་པར་ངའི་རྩར་ཐོང་ཞིག ཁོ་བསླེབ་ཕྱིར་ང་དང་སྤུན་རྣམས་སྒུག་གིན་བསྡད་ཡོད།

༡༢ སྤུན་ཨ་པོལ་ལོ་ལ་གཞན་རྣམས་དང་མཉམ་ཁྱེད་ཚོའི་རྩར་འགྲོ་བར་ཨུ་ཚུགས་བྱས་པ་ཡིན། ད་ལྟ་དེར་འགྲོ་བར་དུས་སུ་མ་བབས་ཀྱང་། དུས་སུ་འབབ་ན་ཁོ་འོང་ངོ་༎

༡༣ བྱ་ར་བྱོས་ཤིག དད་པ་བརྟན་པོར་གནས་ཤིག དཔའ་ཞིང་རེམ་ཞིག

༡༤ ཇི་བྱེད་ནའང་བྱམས་པས་བྱོས་ཤིག

༡༥ སྟེ་ཕ་ནཱའི་ནང་ཚང་ནི་ཨ་ཁ་ཡཱའི་ནང་ནས་མཱ་ཤི་ཀ་ལ་དད་པ་ཞུ་མཁན་དང་པོ་ཡིན་པ་དང་། མཱ་ཤི་ཀ་པའི་ཞབས་ཏོག་ལ་འབུངས་པ་ཁྱེད་སྤུན་རྣམས་ཀྱིས་ཤེས་པས།

༡༦ དེ་ལྟ་བུ་རྣམས་དང་དེ་དག་ལ་གཏོགས་པ་ཐམས་ཅད་ཀྱི་ཁ་ལ་ཉོན་ཞིག་ཅེས་ཞུའོ།

༡༧ སྟེ་ཕ་ནཱ་དང་ཕོར་ཏུ་ནཱ་ཏུ་དང་ཨ་ཁ་ཡི་ཀུ་འོངས་ནས། ཁྱེད་ཚོ་དང་འཕྲད་པ་ལྟ་བུའི་དགའ་བ་འབྱུང་།

༡༨ དེ་དག་གིས་ང་དང་ཁྱེད་ཚོའི་སེམས་གསོས། དེ་འདྲའི་མི་ལ་སྟི་སྟང་བྱོས་ཤིག

༡༩ ཨ་སི་ཨའི་ཆོས་ཚོགས་རྣམས་ཀྱིས་ཁྱེད་ཚོར་ཕྱག་འབུལ་ལོ། ཨ་ཀུ་ལཱ་དང་པྲིས་ཀིལ་ལཱ་དང་། དེ་དག་གི་ཁྱིམ་དུ་ཚོགས་པ་རྣམས་ཀྱིས་གཙོ་བོའི་ནང་ན་ཁྱེད་ཚོར་ཕྱག་མང་འབུལ་ལོ།

༢༠ སྤུན་ཐམས་ཅད་ཀྱིས་ཁྱེད་ཚོར་ཕྱག་འབུལ་ལོ། དམ་པའི་འོ་བཅས་ཕན་ཚུན་ཕྱག་བྱོས་ཤིག

༢༡ ཕྱག་འབུལ་འདི་ནི་ང་རང་པའུ་ལུའི་ལག་པས་འབྲིའོ།

༢༢ གཙོ་བོ་ལ་མི་བྱམས་པ་དེ་མི་གླུད་དུ་གྱུར་ཅིག གཙོ་བོ་ཕེབས་པར་ཤོག

༢༣ ཁྱེད་ཚོར་གཙོ་བོ་ཡེ་ཤུའི་ཐུགས་རྗེ་འབབ་པར་ཤོག

༢༤ ཁྱེད་ཐམས་ཅད་ལ་མཱ་ཤི་ཀ་ཡེ་ཤུའི་ནང་ངའི་བྱམས་པ་གནས་སོ། ཨ་མེན༎ ༎

ཀོ་རིན་ཐུ་པར་བསྐུར་པའི་འཕྲིན་ཡིག་གཉིས་པ།

༡

དཀོན་མཆོག་གི་ཐུགས་དགོངས་ཀྱིས་ཡེ་ཤུ་མཱ་ཤི་ཀའི་སྐུ་ཚབས་ཡིན་པ་པའུ་ལུ་དང་སྤུན་ཏི་མོ་ཐེའུས། ཀོ་རིན་ཐུ་རུ་ཡོད་པའི་དཀོན་མཆོག་གི་ཆོས་ཚོགས་དང་། ཨ་ཁ་ཡཱ་རུ་ཡོད་པའི་མཱ་ཤི་ཀ་པ་ཐམས་ཅད་ཀྱི་དྲུང་དུ།

༢ ང་ཚོའི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱེད་ཚོ་ལ་ཐུགས་རྗེ་དང་ཞི་བདེ་འབབ་པར་ཤོག་ཅིག

༣ ང་ཚོའི་གཙོ་བོ་ཡེ་ཤུ་མཱ་ཤི་ཀའི་ཡབ་ལགས་པའི་དཀོན་མཆོག་ཐུགས་རྗེ་ཅན་གྱི་ཡབ་དང་ང་ཚོ་སྡུག་བསྔལ་བའི་ཚེ་སེམས་གསོ་གནང་བའི་དཀོན་མཆོག་ལ་བསྟོད་པ་འབུལ་ལོ།

༤ དཀོན་མཆོག་གིས་ང་ཚོ་ལ་གནང་བའི་སེམས་གསོ་དེས། སྡུག་བསྔལ་བ་རྣམས་ཀྱི་སེམས་གསོ་ནུས་པའི་ཕྱིར། ང་ཚོའི་སྡུག་བསྔལ་ཚང་མར་སེམས་གསོ་གནང་ངོ་།

༥ མཱ་ཤི་ཀའི་སྡུག་བསྔལ་ང་ཚོས་ཇི་ཙམ་མྱོང་བ། དེ་ཙམ་མཱ་ཤི་ཀ་ནས་སེམས་གསོའང་མྱོང་ངོ་།

༦ ང་ཚོ་སྡུག་བསྔལ་ན། ཁྱེད་ཚོའི་སེམས་གསོ་དང་ཐར་པའི་དོན་དུ་ཡིན། སེམས་བདེ་ན། དེའང་ཁྱེད་ཚོའི་སེམས་བདེ་བའི་དོན་དུ་ཡིན། གང་གིས་ང་ཚོས་ཐེག་པ་ལྟར་ཁྱེད་ཚོས་ཀྱང་བཟོད་པས་སྡུག་བསྔལ་ཐེག་ཐུབ་བོ།

༧ ཁྱེད་ཚོ་ང་ཚོ་དང་སྐྱིད་སྡུག་གཅིག་པ་ཡིན་པས། ཁྱེད་ཚོའི་ཕྱིར་ང་ཚོའི་རེ་བ་མི་གཡོའོ༎

༨ ང་ཚོ་ལ་ཨ་སི་ཨ་རུ་བྱུང་བའི་སྡུག་བསྔལ་ཁྱེད་སྤུན་རྣམས་ཀྱིས་ཤེས་པར་ང་ཚོས་འདོད་དེ། ང་ཚོ་ཤིན་ཏུ་བཟོད་གླག་མེད་པར་མནན་ནས། གསོན་པོར་ལུས་པའི་རེ་བ་ཟད་དེ།

༩ འཆི་བར་ངེས་བསམས་སོ། འོན་ཀྱང་དེ་ནི་རང་ལ་བློ་མི་བཏོད་པར་གཤིན་པོ་གསོན་པོར་སློང་བའི་དཀོན་མཆོག་ལ་བློ་གཏད་ཕྱིར་ཡིན་པར་འདུག་གོ།

༡༠ ཁོང་གིས་ང་ཚོ་དེ་ལྟ་བུའི་འཆི་བའི་ཉེན་ཁ་ལས་སྐྱབས་ནས། ད་ལྟའང་སྐྱོབ་ཅིང་། སླར་ཡང་བསྐྱབ་པར་མཛད་པ་ལ་རེ་བ་བྱེད་དོ།

༡༡ སྨོན་ལམ་མང་པོའི་སྒོ་ནས་ང་ཚོ་ལ་བྱུང་བའི་བྱིན་བརླབས་ཀྱི་ཆེད་དུ། མང་པོས་གཏང་རག་འབུལ་བའི་ཕྱིར། ཁྱེད་ཚོས་ཀྱང་སྨོན་ལམ་གྱི་སྒོ་ནས་ང་ཚོ་ལ་རོགས་བྱེད་དགོས་སོ༎

༡༢ ང་ཚོས་འཇིག་རྟེན་པ་དང་ལྷག་པར་དུ་ཁྱེད་ཀྱི་དཀྱིལ་དུ་འཇིག་རྟེན་གྱི་ཤེས་རབ་ཀྱི་སྒོ་ནས་མ་ཡིན་པར་དཀོན་མཆོག་གི་ཐུགས་རྗེ་ཡིས། སྤྱོད་ལམ་དམ་པ་དང་། གཙང་མ་ཆོས་དང་མཐུན་པ་སྤྱད་པ་ལ་ང་ཚོའི་ཤེས་བཟང་གིས་དཔང་པོ་བྱེད་པ་དེ་ནི་ང་ཚོའི་ངོམ་རྒྱུ་དེའོ།

༡༣ ཁྱེད་ཚོས་ཀློག་པ་དང་གོ་ཐུབ་པ་ལས་གཞན་མི་འབྲི་ཞིང་། ཁྱེད་ཚོས་ཟུར་ཙམ་གོ་བ་ལྟར་ཚང་པོར་གོ་བའི་རེ་བ་བྱེད་དོ།

༡༤ དེ་ནས་གཙོ་བོ་ཡེ་ཤུའི་ཉིན་མོར་ང་ཚོས་ཁྱེད་ངོམ་པ་ལྟར་ང་ཚོ་ངོམ་པར་འགྱུར་རོ༎

༡༥ དེ་ལ་རྟེན་ནས། ཁྱེད་ལ་དགའ་སྤྲོ་ཉིས་ལྡབ་འབྱུང་བའི་ཕྱིར་སྔོན་དུ་ང་ཁྱེད་ཚོའི་རྩར་འོངས་ནས།

༡༦ ཁྱེད་ཚོའི་དྲུང་ནས་མ་ཀེ་དོན་ཡུལ་དུ་སོང་སྟེ། མ་ཀེ་དོན་ནས་སླར་ཁྱེད་ཚོའི་རྩར་འོངས་ནས། ཁྱེད་ཚོས་ཡ་ཧུ་དཱ་ཡུལ་ལ་ལམ་དུ་གཞུག་གོ་བསམ།

༡༧ དེ་ལྟར་བྱས་པས་ང་གཏད་མེད་ཡིན་ནམ། དུས་གཅིག་ཏུ་ཡིན་མིན་ཟེར་བའི་འཇིག་རྟེན་གྱི་ལུགས་སུ་གྲལ་བྱུས་བྱེད་དམ།

༡༨ དཀོན་མཆོག་སླུ་མེད་ལགས་པ་ལྟར། ང་ཚོར་ཡིན་མིན་གྱི་གཏམ་སྣ་གཉིས་མེད་དོ།

༡༩ ང་དང་སི་ལཱ་དང་ཏི་མོ་ཐེའུ་གསུམ་གྱིས་ཁྱེད་ལ་བསྒྲགས་པའི་དཀོན་མཆོག་གི་སྲས་ཡེ་ཤུ་མཱ་ཤི་ཀ་རྫུན་མིན་ཅིང་རྟག་ཏུ་བདེན་པའོ།

༢༠ དཀོན་མཆོག་གི་ཞལ་ཆད་ཐམས་ཅད་བདེན་པ་ལགས་པ་ཁོང་ནས་མངོན་པས། དཀོན་མཆོག་གི་དཔལ་གྱི་ཕྱིར་ང་ཚོས་ཁོང་རྒྱུད་ནས་ཨ་མེན་༼བོད་སྐད་དུ། བདེན་པར་གྲུབ་ཅིག་༽ཅེས་བརྗོད་དོ།

༢༡ ཁྱེད་དང་མཉམ་དུ་ང་ཚོ་མཱ་ཤི་ཀའི་ནང་བརྟན་པོ་མཛད་མཁན་དང་། ང་ཚོ་བསྐོ་མཁན་དང་།

༢༢ ཕྱག་རྒྱ་འདེབས་མཁན་དང་། སྙིང་ནང་ཐུགས་ཉིད་ཀྱི་གཏའ་མ་གནང་མཁན་དཀོན་མཆོག་ལགས་སོ༎

༢༣ ང་ཀོ་རིན་ཐུ་རུ་ད་ཐུག་མ་འོངས་པ་དེ་ཁྱེད་ཚོ་ལ་སྙིང་རྗེ་ནས་ཡིན་པར་ངས་དཀོན་མཆོག་དཔང་དུ་འཛུག་གོ།

༢༤ ཁྱེད་ཚོ་དད་པ་ལ་བརྟན་པས། ཁྱེད་ཚོའི་སྐྱིད་རོགས་བྱེད་པའི་ཕྱིར་མ་གཏོགས་ཁྱེད་ཚོའི་དད་པ་ལ་དབང་སྒྱུར་བའི་བསམ་པ་མེད༎

༢

སླར་ཁྱེད་ཚོ་སྐྱོ་བའི་མཇལ་ཕྲད་ངས་མི་བྱེད་པར་ཐག་བཅད་པ་ཡིན།

༢ ངས་ཁྱེད་ཚོ་སྐྱོ་རུ་འཇུག་ན། ཁྱེད་ཚོ་སྐྱོ་བ་རྣམས་ཀྱིས་མིན་པ་སུས་ངའི་སེམས་སྐྱིད་པར་བྱ།

༣ ང་འོང་བའི་ཚེ་ང་ལ་དགའ་སྤྲོ་སྦྱིན་དགོས་པ་རྣམས་ཀྱིས་སེམས་སྐྱོ་མི་སྦྱིན་པའི་ཕྱིར་ངས་དེ་ལྟར་བྲིས་པ་ཡིན། ངའི་དགའ་སྤྲོ་ནི་ཁྱེད་ཚོ་ཐམས་ཅད་ཀྱི་དགའ་སྤྲོ་ཡིན་པར་ང་ཡིད་ཆེས་སོ།

༤ ངས་སེམས་སྐྱོ་དང་ཁོང་འཁྲུགས་ཆེན་པོ་དང་མཆི་མ་མང་པོ་གཏོང་བཞིན་དུ་བྲིས་པ་ཡིན་དེ། ཁྱེད་ཚོ་སེམས་སྐྱོ་འཇུག་པའི་ཕྱིར་མ་ཡིན་གྱི། ངས་ཁྱེད་ཚོར་ཇི་ཙམ་གཅེས་པ་སྟོན་པའི་ཕྱིར་ཡིན་ནོ༎

༥ སུ་ཞིག་སེམས་སྐྱོའི་རྒྱུར་གྱུར་ཡོད་ན། སྒྲོ་མ་བཏག་པར་སྨྲ་བས། ང་རང་ལ་མ་ཟད་ཁྱེད་ཚོ་ཐམས་ཅད་ལའང་སེམས་སྐྱོ་བའི་རྒྱུར་ཅུང་ཟད་གྱུར་ཏོ།

༦ དེ་འདྲ་ཞིག་ལ་མི་མང་ཕྱོགས་ནས་ཕོག་པའི་ཆད་པ་དེ་ཀས་ཆོག་གོ།

༧ ད་ཁོ་ལ་སེམས་གསོ་ཐོང་ཞིག དེ་མིན་སེམས་སྐྱོ་ཆེ་སྟབས་ཀྱིས་མི་དེ་སྡུག་བསྔལ་གྱིས་གནོན་པར་འགྱུར་རོ།

༨ དེ་བས་ན་མི་དེ་ལ་བྱམས་པར་གྱིས་ཤིག་ཅེས་ངས་བསྐུལ་ལོ།

༩ གང་ས་ནས་བཀའ་ལ་ཉན་ནམ་མི་ཉན་ཚོད་བལྟ་བའི་ཕྱིར་ངས་བྲིས་པ་ཡིན།

༡༠ ཁྱེད་ཚོས་སུ་ལ་བཟོད་པ་བཞེས་ན་ངས་ཀྱང་བཟོད་པར་བྱའོ། ངས་བཟོད་པར་བྱས་ཡོད་ན།

༡༡ ངས་བདུད་ཀྱི་བྱུས་ངན་ཤེས་པས། བདུད་ལ་གླགས་མི་རྙེད་པའི་ཕྱིར་ཁྱེད་ཚོའི་དོན་དུ་མཱ་ཤི་ཀའི་སྐུ་དྲུང་དུ་བཟོད་པ་བྱས་པ་ཡིན་ནོ༎

༡༢ མཱ་ཤི་ཀའི་ཕྲིན་བཟང་འཆད་པའི་ཕྱིར་ང་ཏྲོ་ཡཱ་རུ་བསླེབས་པ་དང་། གཙོ་བོས་ང་ལ་སྒོ་ཞིག་ཕྱེས་པར་མཛད་ཀྱང་།

༡༣ ངའི་སྤུན་ཏི་ཏུ་དེར་མེད་པས་ངའི་སེམས་མ་བདེ་བའི་རྐྱེན་གྱིས་དེ་རྣམས་ལ་ཕྱི་ཕྱག་བྱས་ནས་མ་ཀེ་དོན་དུ་སོང་བ་ཡིན།

༡༤ མཱ་ཤི་ཀའི་རྐྱེན་གྱིས་ང་ཚོ་དུས་རྒྱུན་དུ་རྒྱལ་བར་འཇུག་ཅིང་། ང་ཚོའི་སྒོ་ནས་ཁོང་ངོ་འཕྲོད་པའི་དྲི་བཟང་ཕྱོགས་ཀུན་ཏུ་རྒྱས་པར་མཛད་པའི་དཀོན་མཆོག་ལ་གཏང་རག་འབུལ་ལོ།

༡༥ ང་ཚོ་ནི་དཀོན་མཆོག་གི་དྲུང་དུ་ཐར་པ་དང་། འཆི་བའི་ལམ་ལ་བགྲོད་པ་རྣམས་ལ་མཱ་ཤི་ཀའི་དྲི་ཡིན་ཏེ།

༡༦ གཅིག་ལ་འཆི་བར་འཁྲིད་པའི་འཆི་བའི་དྲི་དང་། གཅིག་ལ་གསོན་པར་འཁྲིད་པའི་གསོན་པའི་དྲི་ཡིན། དེ་ལྟར་བྱེད་འོས་པ་སུ་ཡིན།

༡༧ དཀོན་མཆོག་གི་བཀའ་ལ་རིན་མེད་རྩི་བའི་མི་གཞན་མང་པོ་དང་ང་ཚོ་མི་འདྲ་སྟེ། ང་ཚོས་ནི་སེམས་གཙང་ཞིང་། དཀོན་མཆོག་གིས་བསྐོས་ནས། དཀོན་མཆོག་གི་སྤྱན་སྔར། མཱ་ཤི་ཀ་པ་བཞིན་དུ་གཏམ་བྱེད་དོ༎

༣

ང་ཚོས་ཡང་སྐྱར་རང་བསྟོད་བྱེད་པར་འགོ་འཛུག་གམ། གཞན་ཁ་ཅིག་ལྟར་ང་ཚོར་ཁྱེད་ཚོའི་ཕྱིར་རམ་ཁྱེད་ཚོ་ལས་ལག་ཁྱེར་ཡོད་དགོས་སམ།

༢ མི་ཀུན་གྱིས་ཀློག་ཅིང་ཤེས་པའི་ཕྱིར་སྙིང་ལ་བྲིས་པ་ཁྱེད་རྣམས། ང་ཚོའི་ལག་ཁྱེར་ཡིན།

༣ ཁྱེད་ཚོ་ནི་ང་ཚོས་བྲིས་པའི་མཱ་ཤི་ཀའི་ཡི་གེ་ཡིན་པར་གསལ་ཏེ། སྣག་ཚ་མ་ཡིན་པར་གསོན་པོའི་དཀོན་མཆོག་གི་ཐུགས་ཉིད་དང་། རྡོ་ལེབ་ཀྱི་བྱང་བུའི་ཁར་མ་ཡིན་པར་མིའི་སྙིང་གི་བྱང་བུའི་ཁར་བྲིས་པར་ངེས་སོ༎

༤ ང་ཚོས་མཱ་ཤི་ཀའི་ངང་ནས་དཀོན་མཆོག་ལ་དེ་ལྟ་བུའི་བློ་གདེང་བྱེད་དོ།

༥ ང་ཚོའི་ནུས་པ་ནི་རང་གི་ཕྱོགས་ནས་མིན་ཏེ་དཀོན་མཆོག་གི་ཕྱོགས་ནས་ཡིན་པས།

༦ ཁོང་གིས་ང་ཚོ་བཀའ་ཁྲིམས་ཀྱི་མ་ཡིན་པར་ཐུགས་ཉིད་ཀྱི་ཡིན་པའི་ཞལ་ཆད་གསར་པ་ཞིག་གི་ཞབས་ཏོག་བྱེད་ནུས་པར་མཛད་དོ། བཀའ་ཁྲིམས་ཀྱི་ཡི་གེས་ནི་གསོད་ཅིང་། ཐུགས་ཉིད་ཀྱིས་ནི་གསོན་པར་མཛད་དོ།

༧ མོ་ཤེའི་ཞལ་གྱི་གཟི་བརྗིད་མི་རྟག་པ་ཡིན་ཀྱང་ཨིས་ར་ཨེལ་པ་རྣམས་ཀྱིས་བལྟ་མ་ཕོད། དེ་ལྟར་རྡོ་ལ་ཡི་གེར་བརྐོས་པ་འཆི་བར་འདྲེན་པའི་ཆོས་ཀྱི་ཞབས་ཏོག་ལ་གཟི་བརྗིད་དེ་ཙམ་ལྡན་ན།

༨ ཐུགས་ཉིད་ཀྱི་ཞབས་ཏོག་ལ་གཟི་བརྗིད་ཅི་ཙམ་ལྷག་པར་མི་ལྡན།

༩ ཉེས་ཆད་གཏོང་བའི་ཞབས་ཏོག་ལ་གཟི་བརྗིད་ལྡན་ན། དྲང་བ་ཉིད་ཀྱི་ཞབས་ཏོག་ལ་ལྷག་པར་ལྡན་དགོས།

༡༠ དེ་ལྟར་གཟི་བརྗིད་དཔག་མེད་ལྡན་པ་དེའི་རྐྱེན་གྱིས་སྔར་གཟི་བརྗིད་ལྡན་པ་དེ་གཟི་བརྗིད་མེད་པར་གྱུར་ཏོ།

༡༡ མི་རྟག་པ་དེ་གཟི་བརྗིད་དང་ལྡན་ན། རྟག་པ་དེ་ལྷག་པར་གཟི་བརྗིད་དང་ལྡན་དགོས།

༡༢ ང་ཚོར་དེ་ལྟ་བུའི་རེ་བ་ཡོད་པས། སྙིང་སྟོབས་ཆེན་པོས་གཏམ་གླེང་བྱེད་དེ།

༡༣ ཨིས་ར་ཨེལ་པ་ལ་མི་རྟག་པའི་གཟི་བརྗིད་ཀྱི་མཐར་ཐུག་མི་སྟོན་པའི་ཕྱིར་རང་གི་གདོང་ལ་ཁེབས་བཀབ་པའི་མོ་ཤེ་ལྟར་མིན་ནོ།

༡༤ འོན་ཀྱང་དེ་རྣམས་ཀྱི་ཤེས་པ་འཐུག་པོར་གྱུར་ཏོ། དེའི་ཕྱིར་དེ་རིང་གི་བར་དུ་ཞལ་ཆད་རྙིང་པ་ཀློག་དུས་ཁེབས་དེ་བཀབས་ནས་ལུས་སོ། མཱ་ཤི་ཀ་འབའ་ཞིག་གི་སྒོ་ནས་ཁེབས་དེ་ཤུ་ནུས་སོ།

༡༥ དེ་རིང་གི་བར་དུ་མོ་ཤེའི་མདོ་ཀློག་དུས་སུ་དེ་རྣམས་ཀྱི་སྙིང་ཁེབས་ཀྱིས་བཀབ་ཀྱང་།

༡༦ གཙོ་བོའི་ཕྱོགས་སུ་སེམས་སྒྱུར་ན། ཁེབས་དེ་མེད་པར་འགྱུར་རོ།

༡༧ གཙོ་བོ་ནི་ཐུགས་ཉིད་ལགས་ཏེ། གཙོ་བོའི་ཐུགས་ཉིད་ཡོད་སར་ཐར་པ་ཡོད།

༡༨ གདོང་ཁེབས་མེད་པ་ང་ཚོ་ཐམས་ཅད་གཙོ་བོའི་གཟི་བརྗིད་ཀྱི་མེ་ལོང་ཡིན་པས། ཐུགས་ཉིད་ལགས་པའི་གཙོ་བོའི་མཐུས། ཁོང་དང་མཚུངས་པར་འགྱུར་ཕྱིར་ང་ཚོའི་གཟི་བརྗིད་རིམ་པ་ནས་རིམ་པར་འགྱུར་རོ༎

༤

ཐུགས་རྗེའི་སྒོ་ནས་ང་ཚོ་ཞབས་ཏོག་འདི་ལ་བསྐོས་པས། སྙིང་ཆུང་མི་བྱེད་དོ།

༢ ང་ཚོས་མི་མཛེས་ཤིང་ལྐོག་གི་བྱ་བ་སྤངས་ནས། གཡོ་ཁྲམ་མི་བྱེད་ཅིང་དཀོན་མཆོག་གི་བཀར་ལྷད་ཀྱིས་མི་སླད་པར། བདེན་པ་མངོན་སུམ་དུ་སྟོན་ཞིང་། དཀོན་མཆོག་གི་སྤྱན་སྔར་མི་ཐམས་ཅད་ཀྱི་ཤེས་བཟང་ལ་ཡིད་དུ་འོང་བར་འགྱུར་བར་བརྩོན་ནོ།

༣ ང་ཚོས་འཆད་པའི་ཕྲིན་བཟང་ལ་ཁེབས་ཀྱིས་སྒྲིབ་པ་ལྟར་སྣང་ན་འཆི་བར་བགྲོད་པའི་དད་མེད་འབའ་ཞིག་གི་ཕྱིར་ཡིན་གྱི།

༤ དེ་རྣམས་ཀྱིས་དཀོན་མཆོག་དང་མཚུངས་པའི་མཱ་ཤི་ཀའི་གཟི་བརྗིད་ཀྱི་ཕྲིན་བཟང་གི་འོད་མི་མཐོང་བའི་ཕྱིར་དུ། འཇིག་རྟེན་འདིའི་ལྷས་སེམས་ལྡོངས་སུ་བཅུག་པ་ཡིན།

༥ ང་ཚོས་རང་མི་སྒྲོག་གི། མཱ་ཤི་ཀ་ཡེ་ཤུ་གཙོ་བོ་ལགས་པ་སྒྲོག་གོ། ང་ཚོ་ནི་ཡེ་ཤུའི་དོན་དུ་ཁྱེད་ཚོའི་ཞབས་ཏོག་པ་ཡིན་ནོ།

༦ དཀོན་མཆོག་གི་གཟི་བརྗིད་ཀྱི་རྟོགས་པའི་འོད་མཱ་ཤི་ཀའི་ཞལ་གདོང་ལས་སྤྲོ་བའི་ཕྱིར། དཀོན་མཆོག་གིས་མུན་པའི་ནང་དུ་འོད་ཤར་ཞིག་གསུངས་པས། ང་ཚོའི་སྙིང་གི་ནང་དུ་ཤར་ཏོ༎

༧ དཔག་ཏུ་མེད་པའི་སྟོབས་ང་ཚོའི་མ་ཡིན་པར་དཀོན་མཆོག་གི་ཡིན་པར་སྟོན་པའི་ཕྱིར་དུ། གཏེར་འདི་ང་ཚོའི་རྩར་རྫ་བུམ་གྱི་ནང་དུ་ཡོད།

༨ ཕྱོགས་ཀུན་ནས་ནོན་ཀྱང་ང་ཚོ་མི་ཆག མགོ་འཐོམས་ཀྱང་ཡིད་མི་མུག

༩ འཚེ་ཡང་དོར་བ་མིན། སྒྱེལ་ཡང་མི་འཆི།

༡༠ ང་ཚོའི་ལུས་ནང་ཡེ་ཤུའི་གསོན་པ་ཉིད་མངོན་པའི་ཕྱིར་དུ། ཡེ་ཤུའི་གྲོངས་པ་དེའང་རྟག་ཏུ་རང་གི་ལུས་ནང་འཁུར་རོ།

༡༡ ང་ཚོའི་མི་རྟག་པའི་ལུས་ཀྱི་ནང་ནའང་ཡེ་ཤུའི་གསོན་པ་ཉིད་མངོན་པའི་ཕྱིར་དུ། ང་ཚོ་གསོན་པོར་ཡོད་རིང་ཡེ་ཤུའི་དོན་དུ་འཆི་བའི་ལག་ཏུ་བཏད་པ་ཡིན་པས།

༡༢ ང་ཚོའི་ནང་འཆི་བས་ལས་བྱེད་ཅིང་། ཁྱེད་ཚོའི་ནང་གསོན་པ་ཉིད་ཀྱིས་ཕྲིན་ལས་མཛད་དོ།

༡༣ མདོ་ན། ངས་དད་པ་བྱས་པས་གཏམ་ཡང་བྱས། ཞེས་བྲིས་པ་དང་འདྲ་བའི་དད་པ་གནང་བའི་ཐུགས་ཉིད་ང་ཚོ་ལ་ཡོད་དེ།

༡༤ གཙོ་བོ་ཡེ་ཤུ་གཤིན་པོའི་དཀྱིལ་ནས་སྐུ་གསོན་པོར་བསླངས་པ་ཁོང་གིས་ང་ཚོའང་ཡེ་ཤུ་དང་མཉམ་དུ་བསླངས་ནས། ཁྱེད་ཚོ་དང་ལྷན་ཅིག་ཏུ་ཉིད་ཀྱི་སྤྱན་སྔར་འཇོག་པར་འགྱུར་བ་ཤེས་ཏེ། ང་ཚོས་ཀྱང་དད་པ་བྱེད་པས་གཏམ་བྱེད་དོ།

༡༥ དེ་ཐམས་ཅད་ཁྱེད་ཚོའི་དོན་དུ་བྱུང་བས། ཇི་ཙམ་མི་མང་པོ་ལ་ཐུགས་རྗེས་རྒྱས་པ་དེ་ཙམ་དཀོན་མཆོག་གི་དཔལ་ལ་གཏང་རག་འབུལ་བར་འགྱུར་རོ༎

༡༦ དེའི་ཕྱིར་ང་ཚོས་སྙིང་ཆུང་མི་བྱེད་པར་ལུས་ནི་རྒུད་ཀྱིན་འགྲོ་ཡང་། སེམས་ནི་ཞག་པས་ཞག་གསར་དུ་འགྲོའོ།

༡༧ ཡུད་ཙམ་གྱི་སྡུག་བསྔལ་ཡང་བ་འདིས། ངེད་ཀྱི་དོན་དུ་རྟག་པའི་དཔལ་ལྷུན་འགྲན་ཟླ་བྲལ་བ་ཞིག་ཤོམ་མོ།

༡༨ མཐོང་བ་རྣམས་མི་རྟག་པ་ཡིན་ཅིང་། མི་མཐོང་བ་རྣམས་རྟག་པ་ཡིན་པས། ང་ཚོས་མཐོང་བ་རྣམས་ལ་མི་ལྟ་བར། མི་མཐོང་བ་རྣམས་ལ་ལྟའོ༎

༥

ང་ཚོའི་མི་རྟག་པའི་གུར་ཁང་ཞིག་ན། ནམ་མཁའ་རུ་མིའི་ལག་པས་མ་བཟོས་པའི་རྟག་པའི་ཁང་པ་ཞིག་དཀོན་མཆོག་ནས་ང་ཚོར་ཐོབ་འོང་བ་ཤེས་པས།

༢ ང་ཚོ་ནམ་མཁའི་ཁང་པའི་གོས་གོན་པའི་ཕྱིར་གདུང་ཞིང་འཁུན་ནོ།

༣ དེ་གོན་པས་ང་ཚོ་གཅེར་བུར་མི་མཐོང་།

༤ ད་དུང་གུར་འདིའི་ནང་ཡོད་པའི་རིང་གདུང་བས་ནོན་ཅིང་ཤུགས་ནར་བྱེད་པ་ནི། གོས་འདི་འབུད་པའི་ཕྱིར་མ་ཡིན་པར། མི་རྟག་པ་དེ་གསོན་པ་ཉིད་ནང་འཐིམ་པའི་ཕྱིར་བརྩེགས་ནས་གོན་པས་འདོད་པས་སོ།

༥ དོན་དེའི་ཕྱིར་ང་ཚོ་བཟོ་བར་མཛད་མཁན་ནི། ཐུགས་ཉིད་གཏའ་མར་གནང་བའི་དཀོན་མཆོག་ལགས་སོ༎

༦ ལུས་ཀྱི་ཁང་པའི་ནང་ཡོད་རིང་དུ་གཙོ་བོའི་དྲུང་དུ་མེད་པར་ཤེས་ཀྱང་།

༧ མིག་གིས་མཐོང་བ་ལྟར་མི་སྤྱོད་པར་དད་པ་ལྟར་སྤྱོད་པས། ང་ཚོ་རྒྱུན་དུ་སྙིང་སྟོབས་ལྡན་ཞིང་།

༨ ལུས་དང་བྲལ་ཏེ་གཙོ་བོ་དང་མཉམ་དུ་གནས་པར་འདོད་དོ།

༩ དེའི་ཕྱིར་ང་ཚོ་ཁང་པའི་ནང་ཡོད་རུང་མེད་རུང་། ཁོང་མཉེས་སུ་འཇུག་པ་ལ་བརྩོན་ནོ།

༡༠ ང་ཚོ་རེ་རེས་ལུས་ནང་ཡོད་དུས་སུ་བྱས་པའི་ལས་བཟང་ངན་ཐོབ་པའི་ཕྱིར། མཱ་ཤི་ཀའི་ཞལ་ཆེའི་ཁྲིའི་དྲུང་དུ་ལང་བར་དགོས་སོ༎

༡༡ ང་ཚོས་གཙོ་བོ་ལ་འཇིགས་པར་ཤེས་ནས། མི་རྣམས་ལ་ནན་གྱིས་སྐུལ་ཏེ། ང་ཚོ་གང་ཡིན་པ་དེ་དཀོན་མཆོག་གིས་མཁྱེན་ཏེ། ཁྱེད་ཚོའི་ཤེས་བཟང་གིས་ཀྱང་ཤེས་པའི་རེ་བ་བྱེད་དོ།

༡༢ ང་ཚོས་ཡང་སྐྱར་རང་བསྟོད་མི་བྱེད་དེ། ཕྱིའི་སྣང་ཚུལ་ངོམ་ཞིང་སྙིང་ངོམ་རྒྱུ་མེད་པ་རྣམས་ལ་ཁྱེད་ཀྱིས་ལན་འདེབས་ནུས་པའི་ཕྱིར། ང་ཚོ་ཁྱེད་ཚོའི་ཕྱིར་ངོམ་པའི་རྒྱུ་ཞིག་ཡིན་ནོ།

༡༣ གལ་ཏེ་ང་ཚོས་དྲན་པ་མི་ཟིན་ན་དཀོན་མཆོག་གི་ཕྱིར་དུ་མི་ཟིན་ཞིང་། ཟིན་ན་ཁྱེད་ཚོའི་དོན་དུ་ཟིན་ཏེ།

༡༤ མཱ་ཤི་ཀའི་བྱམས་པས་ང་ཚོ་ལ་དབང་ངོ་། ང་ཚོས་ཡིད་ཆེས་པ་ལྟར། གཅིག་ནི་ཐམས་ཅད་ཀྱི་དོན་དུ་གྲོངས་པའི་རྐྱེན་གྱིས་ཐམས་ཅད་ཤིའོ།

༡༥ ཐམས་ཅད་ཀྱི་དོན་དུ་ཁོང་གྲོངས་པ་ནི་གསོན་པོ་རྣམས་ད་རང་གི་དོན་དུ་མི་གསོན་པར། དེ་ཚོའི་དོན་དུ་གྲོངས་ནས་བཞེངས་པ་ཁོང་གི་ཕྱིར་གསོན་པའི་ཕྱིར་རོ༎

༡༦ ཕྱིན་ཆད་ང་ཚོས་མིའི་སྣང་ཚུལ་གྱིས་མི་བལྟའི། མཱ་ཤི་ཀ་ལ་ཡང་སྔར་མིའི་སྣང་ཚུལ་གྱིས་བལྟས་ཀྱང་ད་དེ་ལྟ་བུར་མི་བལྟའོ།

༡༧ མཱ་ཤི་ཀའི་ནང་ཡོད་པ་ཐམས་ཅད་གསར་དུ་གྱུར་པ་ཡིན་ནོ། རྙིང་པ་རྣམས་མེད་པར་གྱུར་ཏེ། གསར་པ་རྣམས་བྱུང་ངོ་།

༡༨ ཐམས་ཅད་དཀོན་མཆོག་ནས་བྱུང་། མཱ་ཤི་ཀ་རྒྱུད་ནས་ཁོང་གིས་ང་ཚོ་ཁོང་རང་དང་བསྡུམས་ནས། སྡུམ་པ་འདིའི་ཞབས་ཏོག་ང་ཚོ་ལ་བཏད་བྱུང་།

༡༩ དཀོན་མཆོག་ནི་མཱ་ཤི་ཀའི་ནང་བཞུགས་ཤིང་། འཇིག་རྟེན་པ་རང་ཉིད་དང་བསྡུམས་ནས། དེ་རྣམས་ཀྱི་ཉེས་སྐྱོན་རྩིས་པར་མ་མཛད་དོ། སྡུམ་པའི་བཀའ་སྒྲོག་པ་ནི་ང་ཚོར་བཏད་དོ།

༢༠ དེ་ལྟར་ང་ཚོ་མཱ་ཤི་ཀའི་སྐུ་ཚབ་ཡིན་ཅིང་། དཀོན་མཆོག་དང་སྡུམས་ཤིག་ཅེས་མཱ་ཤི་ཀའི་ཕྱོགས་ནས་ཁྱེད་ཚོར་ནན་གྱིས་ཞུའོ།

༢༡ ཁོང་གི་སྒོ་ནས་ང་ཚོ་དཀོན་མཆོག་གིས་དྲང་པོ་རྩི་བའི་ཕྱིར། སྡིག་པ་མི་མཁྱེན་པ་ཁོང་ང་ཚོའི་དོན་དུ་སྡིག་པ་ལྟར་མཛད་དོ༎

༦

ཁོང་དང་མཉམ་དུ་ལས་བྱེད་མཁན་ཡིན་པས། ང་ཚོས་ཁྱེད་ལ་དཀོན་མཆོག་གི་ཐུགས་རྗེ་དོན་མེད་ལ་མ་ལེན་ཞིག་ཅེས་ཞུའོ།

༢ ཁོང་གིས་འདི་སྐད་དུ།

དུས་ལ་བབས་པས་ཁྱོད་ཀྱི་སྨོན་ལམ་བསྐང་༎

ཐར་པའི་ཉིན་མོར་ཁྱོད་ལ་གྲོགས་ཀྱང་བྱས༎

ཞེས་གསུངས་པས། ལྟོས་ཤིག དུས་ལ་འབབ་པ་ནི་ད་ལྟ་ཡིན། ཐར་པའི་ཉིན་མོ་ནི་ད་ལྟ་ཡིན།

༣ ང་ཚོའི་ལས་ཚན་ལ་ཞབས་མི་འདྲེན་པའི་ཕྱིར་གཞན་གྱི་ལམ་ལ་བར་ཆད་མི་གཏོང་།

༤ རྣམ་པ་ཐམས་ཅད་དུ་དཀོན་མཆོག་གི་ཞབས་ཏོག་པའི་ཚུལ་བཞིན་བཟོད་པ་ཆེན་པོས། སྡུག་བསྔལ་དང་། དཀའ་ལས་དང་། རྐྱེན་ངན་དང་།

༥ བརྡུང་འཕོག་དང་། བཙོན་དང་། འཁྲུགས་པ་དང་། ངལ་རྩོལ་དང་། གཉིད་མི་ལོག་པ་དང་། ལྟོགས་པ་ཐེག་ཅིང་།

༦ གཙང་མ་དང་། ཤེས་རབ་དང་། ངང་རིང་བ་དང་། སྙིང་རྗེ་དང་། དམ་པའི་ཐུགས་ཉིད་དང་། བཅོས་མ་མིན་པའི་བྱམས་པ་དང་།

༧ བདེན་པའི་ཚིག་དང་། དཀོན་མཆོག་གི་ནུས་མཐུ་དང་། ལག་པ་གཡས་གཡོན་ལ་དྲང་བ་ཉིད་ཀྱི་མཚོན་ཆ་དང་ལྡན་ཏེ།

༨ བསྟོད་རུང་སྨད་རུང་། སྙན་པ་བརྗོད་རུང་མི་སྙན་པ་བརྗོད་རུང་། རང་གི་ཡོན་ཏན་སྟོན་པར་བྱེད་དོ། རྫུས་མར་རྩི་ཡང་དྲང་པོ་ཡིན།

༩ གྲགས་མེད་རྩི་ཡང་གྲགས་ཅན་ཡིན། འཆི་ལ་ཁད་དུ་རྩི་ཡང་གསོན་པོ་ཡིན། གསོད་འོས་པར་རྩི་ཡང་མ་བསད་པར་བཞག་པ་ཡིན།

༡༠ སྡུག་བསྔལ་བར་རྩི་ཡང་རྟག་ཏུ་སྐྱིད། དབུལ་པོར་རྩི་ཡང་གཞན་ལ་ནོར་མང་སྦྱིན། ཅིའང་མེད་པར་རྩི་ཡང་ཐམས་ཅད་དང་ལྡན་ནོ༎

༡༡ ཀོ་རིན་ཐུ་པ་རྣམས། ང་ཚོས་ཁྱེད་ཚོར་དྲང་པོར་སྨྲ་སྟེ། ང་ཚོའི་བརྩེ་བའི་སྙིང་འབྱེད་དོ།

༡༢ ང་ཚོའི་ཕྱོགས་ནས་ཁྱེད་ཚོར་སྙིང་གུ་དོག་མི་བྱེད་ཀྱང་། ཁྱེད་ཚོའི་སྙིང་གུ་དོག་དང་ལྡན་ནོ།

༡༣ དེའི་ལན་དུ་རང་གི་སྙིང་ཡངས་པར་བྱོས་ཤིག་ཅེས་བུ་ལ་སྨྲས་པ་ལྟར་ཟེར་རོ༎

༡༤ དད་མེད་ཡ་མི་མཚུངས་དང་མཉམ་གཉའ་ཤིང་མ་ཁུར་ཞིག དྲང་བ་ཉིད་དང་ལོག་ཆོས་པ་ལ་འབྲེལ་ཅི་ཡོད། འོད་དང་མུན་པ་ལ་འབྲེལ་ཅི་ཡོད།

༡༥ མཱ་ཤི་ཀ་དང་བདུད་ལ་མཐུན་པ་ཅི་ཡོད། དད་ལྡན་དང་དད་མེད་ལ་མཚུངས་པ་ཅི་ཡོད།

༡༦ དཀོན་མཆོག་གི་མཆོད་ཁང་དང་སྐུ་འདྲ་ལ་ཁ་འཆམ་པ་ཅི་ཡོད། ང་ཚོ་གསོན་པོའི་དཀོན་མཆོག་གི་མཆོད་ཁང་ཡིན་ཏེ། ཇི་སྐད་དུ་དཀོན་མཆོག་གིས།

ང་ནི་དེ་ཚོའི་དཀྱིལ་དུ་བཞུགས༎

དེ་ཚོའི་ནང་དུ་རྒྱུ་བར་བྱ༎

ང་ནི་དེ་ཚོའི་དཀོན་མཆོག་དང་༎

དེ་རྣམས་ང་ཡི་འབངས་སུ་འགྱུར༎

༡༧ གསུངས་ཤིང་ཡང་སྐྱར་འདི་སྐད་དུ།

དེ་ཚོའི་དཀྱིལ་ནས་ཕྱིར་ཐོན་ཏེ༎

ཁྱེད་ཅག་སོ་སོར་སྡོད་ཅིག་དང་༎

མི་གཙང་གང་ལའང་མ་རེག་ཅིག།

དེ་ནས་ང་ཡིས་ཁྱོད་བསུ་ཞིང་༎

༡༨ ང་ནི་ཁྱོད་ཀྱི་ཡབ་ཏུ་གྱུར༎

ཞེས་ཀུན་དབང་གི་གཙོ་བོས་བཀའ་སྩལ་ཏོ༎

༧

གཅེས་པ་རྣམས། དེ་ལྟ་བུའི་ཞལ་ཆད་ཡོད་པས། རང་གི་ལུས་དང་སེམས་ཀྱི་གྲིབ་པ་ཐམས་ཅད་འདག་སྟེ། དཀོན་མཆོག་ལ་འཇིགས་ཤིང་དམ་པ་ཕུལ་དུ་བྱུང་བར་ཤོག

༢ ང་ཚོའི་ཕྱིར་ཁྱེད་ཀྱི་སྙིང་སྒོ་ཕྱེས་ཤིག ང་ཚོས་སུ་ལའང་མི་རིགས་པའམ་མ་རུང་བའམ་ཟོལ་ཟོག་མ་བྱས།

༣ ཁྱེད་ཅག་ང་ཚོའི་སྙིང་ནང་ཡོད་ཅིང་མཉམ་ཤི་མཉམ་གསོན་ཡིན་ཞེས་སྔོན་དུ་ངས་སྨྲས་ཏེ། ཁྱེད་ཚོར་སྐྱོན་འགེལ་དུ་དེ་ལྟར་མི་ཟེར།

༤ ང་ལ་ཁྱེད་ཚོའི་བློ་གདེང་ཆེན་པོ་ཡོད། ངོམ་རྒྱུ་ཆེན་པོ་ཡོད། བློ་བདེ་ཆེན་པོ་ཡོད། སྡུག་བསྔལ་མང་རུང་ང་དགའ་སྤྲོས་འཁྱབ་བོ༎

༥ ང་ཚོ་མ་ཀེ་དོན་དུ་བསླེབས་པའི་དུས་སུའང་། ང་ཚོར་སྐྱིད་པོ་མ་བྱུང་ཞིང་། ཕྱི་ན་འཁྲུག་པ་དང་ནང་ན་འཇིགས་པས་ཕྱོགས་ཀུན་ནས་སྡུག་བསྔལ་མང་པོ་བྱུང་ཡང་།

༦ དམན་པ་རྣམས་ལ་སེམས་གསོ་གནང་བའི་དཀོན་མཆོག་གིས་ཏི་ཏུ་སྩལ་ཏེ། ང་ཚོར་སེམས་གསོ་གནང་བྱུང་།

༧ ཁོ་འོངས་པ་མ་ཟད། ཁོ་ལ་ཁྱེད་ཚོ་ལས་བྱུང་བའི་སེམས་གསོ་དང་། ངའི་ཕྱིར་ཁྱེད་ཚོའི་གདུང་སེམས་དང་། སེམས་སྐྱོ་དང་། འདུན་པ་རྣམས་བཤད་པས་ལྷག་པར་དགའ་བར་གྱུར་ཏོ།

༨ སྔར་གྱི་ཡི་གེའི་སྒོ་ནས་ཁྱེད་ཚོ་སྐྱོ་བར་བྱས་པས་རེ་ཞིག་འགྱོད་ཀྱང་ད་མི་འགྱོད་དོ། ཡི་གེ་དེས་ཁྱེད་ཚོ་རེ་ཞིག་སྐྱོ་བར་བྱས་པ་མཐོང་ངོ་།

༩ ད་ཁྱེད་ཚོ་སྐྱོ་བས་ང་མི་དགའི་འགྱོད་ཚངས་སྐྱེད་པའི་སྐྱོ་བ་སྐྱེས་པས་ང་དགའ་འོ། ཁྱེད་ཚོར་འགྱོད་པ་སྐྱེས་པས་ང་ཚོ་ལ་གནོད་པ་ཅིའང་མ་བྱུང་།

༡༠ འགྱོད་པས་ཕྱིས་མི་འཚར་བའི་ཐར་ལམ་ལ་བཀོད་ཀྱང་། མྱ་ངན་གྱིས་འཆི་བར་འདྲེན་ནོ།

༡༡ འགྱོད་པ་འདིས་ཁྱེད་ཇི་ལྟ་བུའི་བརྩོན་འགྲུས་དང་། རྒྱུ་རྐྱེན་བརྗོད་པ་དང་། ཁྲོ་བ་དང་། འཇིགས་པ་དང་། གདུང་སེམས་དང་། འདུན་པ་དང་། གཤགས་འབྱེད་པ་བསྐྱེད། དེའི་ནང་ཁྱེད་ཚོ་རྣམ་པ་ཀུན་ཏུ་མནོངས་མེད་པ་མངོན་ཏོ།

༡༢ ངས་ཁྱེད་ལ་ཡི་གེ་བྲིས་རུང་། ཉེས་ཅན་དེའི་སྒོ་ནས་ཀྱང་མ་ཡིན། གང་ལ་ཉེས་པ་དེའི་སྒོ་ནས་ཀྱང་མ་ཡིན། ཁྱེད་ཚོས་ང་ཚོའི་ཕྱིར་ཤ་ཚ་བྱེད་པ་དེ་དཀོན་མཆོག་གི་དྲུང་དུ་ཁྱེད་ལ་མངོན་པའི་སྒོ་ནས་ཡིན་པས།

༡༣ ང་ཚོར་སེམས་གསོ་བྱུང་ངོ་། ང་ཚོའི་བློ་བདེ་བ་མ་ཟད། ཁྱེད་རྣམས་ཀྱིས་ཏི་ཏུའི་བློ་བདེ་རུ་བཅུག་པས། ཁོའི་དགའ་བ་ཡིས་ང་ཚོ་ལྷག་པར་དུ་དགའོ།

༡༤ ཁོའི་མདུན་ཁྱེད་ཚོ་ངོམ་པ་ལས་ང་ངོ་ཚ་བའི་རྒྱུར་མ་གྱུར། ཁྱེད་ཚོར་སྨྲས་པ་ཐམས་ཅད་བདེན་པ་ཡིན་པ་ལྟར། ཏི་ཏུའི་མདུན་དུ་ངོམ་པའང་བདེན་པར་བྱུང་ངོ་།

༡༥ ཁྱེད་ཚོས་ཇི་ལྟར་འཇིགས་ཤིང་འདར་བས་ཁོ་བསུ་ཞིང་ཁ་ལ་ཉན་པ་དྲན་པའི་ཚེ། ཁོའི་སྙིང་གི་བྱམས་པ་ཁྱོད་ཚོའི་ཕྱོགས་སུ་ལྷག་པར་འཕེལ་ལོ།

༡༦ ང་ལ་རྟག་ཏུ་ཁྱེད་ཚོའི་ནང་བློ་གདེང་ཡོད་པས་ང་དགའོ༎

༨

སྤུན་རྣམས། དཀོན་མཆོག་གིས་མ་ཀེ་དོན་གྱི་ཆོས་ཚོགས་རྣམས་ལ་གནང་བའི་ཐུགས་རྗེ་ཁྱེད་ཚོར་ལ་འཆད་པར་འདོད་དོ།

༢ དེ་རྣམས་ཤིན་ཏུ་སྡུག་བསྔལ་རུང་དགའ་སྤྲོ་ཆེན་པོ་དང་། ཤིན་ཏུ་དབུལ་རུང་གཏོང་ཕོད་ཆེན་པོའི་འབྱོར་པ་དང་ལྡན་ཏེ།

༣-༤ མཱ་ཤི་ཀ་པ་རྣམས་ལ་རོགས་བྱེད་པའི་ནང་འགན་འཁུར་བའི་ཕྱིར་ང་ཚོར་བཅོལ་ཞིང་། ཐུབ་པ་བཞིན་མ་ཟད། ཐུབ་པ་ལས་ལྷག་དགའ་བཞིན་བཏང་བ་ཡིན་པ་ལ་ངས་དཔང་པོ་བྱེད་དོ།

༥ ང་ཚོའི་རེ་བ་ལས་ལྷག་པ་དེ་ཚོས་སྔར་རང་གཙོ་བོ་ལ་ཕུལ་ནས། དེ་ནས་དཀོན་མཆོག་གི་ཐུགས་དགོངས་བཞིན་ང་ཚོ་ལ་བཏད་དོ།

༦ དེ་བཞིན་དུ་ང་ཚོས་ཏི་ཏུ་ལ། སྦྱིན་པའི་ལས་འདི་ཁོས་ཁྱེད་ཚོའི་དཀྱིལ་དུ་འགོ་བརྩམས་པ་ལྟར། མཐར་སྐྱེལ་བའི་ཕྱིར་བསྐུལ་ཏོ།

༧ ཁྱེད་ཚོ་དད་པ་དང་། ངག་དང་། རྟོགས་པ་དང་། བརྩོན་འགྲུས་དང་། ང་ཚོ་ལ་བརྙེས་པའི་བྱམས་པའི་ནང་ཁྱད་པར་འཕགས་པ་ལྟར། སྦྱིན་པའི་ནང་དུའང་འཕགས་པར་གྱུར་ཅིག

༨ འདི་ངས་བཀའ་བཀོད་པ་ལྟར་མི་ཟེར་གྱི། གཞན་པའི་འབད་རྩོལ་དང་ཁྱེད་ཚོའི་བྱམས་པ་དངོས་མ་ཡིན་མིན་ཚོད་ལྟ་བའི་ཕྱིར་དུ་ཟེར་རོ།

༩ ཁྱེད་ཚོས་གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ཤེས་ཤིང་། ཁོང་དབུལ་བའི་སྒོ་ནས་ཁྱེད་ཚོ་ཕྱུག་པོར་གྱུར་བའི་ཕྱིར། ཁོང་ཕྱུག་པོ་ཡིན་ཀྱང་ཁྱེད་ཀྱི་དོན་དུ་དབུལ་པོར་གྱུར་ཏོ།

༡༠ དེའི་སྐོར་ལ་ངས་འདི་ལྟར་གྲོས་འདེབས་ཏེ། ན་ནིང་ཁྱེད་ཚོས་བྱ་བ་དེ་འགོ་བཙུགས་པ་མ་ཟད། དམིགས་ཡུལ་བཞིན་དུ་ད་མཐར་སྐྱེལ་བ་ལེགས་སོ།

༡༡ ཇི་ལྟར་དམིགས་པ་དེ་གང་ཐུབ་སྒྲུབ་པར་རིགས་སོ།

༡༢ མི་ཞིག་ལ་སྦྱིན་པ་གཏོང་སེམས་ཡོད་ན་མེད་པ་ཞིག་མ་ཡིན་པར་གང་ཡོད་པ་ཞིག་སྦྱིན་ན་དེ་ལ་དཀོན་མཆོག་ཐུགས་དགྱེས་སོ།

༡༣ གཞན་ལ་སྐྱིད་པོ་དང་ཁྱེད་ཚོར་སྡུག་པོ་བཏང་བའི་དོན་དུ་མིན།

༡༤ ཐམས་ཅད་ཆ་མཉམ་པའི་ཕྱིར་དུ་ཡིན། དེ་དག་གི་འབྱོར་པས་ཁྱེད་ཚོའི་དགོས་དོན་བསྐང་ནས་མཉམ་པར་འགྱུར་བའི་ཕྱིར། ད་ལམ་ཁྱེད་ཚོའི་འབྱོར་པས་དེ་ཚོའི་དགོས་དོན་སྐོངས་ཤིག

༡༥ སྔར་འདི་སྐད་དུ། མང་པོ་བསྡུས་ཀྱང་ལྷག་མ་གྱུར། ཉུང་ངུ་བསྡུས་ཀྱང་ཆད་མ་གྱུར། ཞེས་བྲིས་པ་ལྟར་རོ༎

༡༦ ཏི་ཏུའི་སྙིང་ལའང་ཁྱེད་ཀྱི་ཕྱིར་དེ་ལྟ་བུའི་ཤ་ཚ་གནང་བའི་དཀོན་མཆོག་ལ་གཏང་རག་འབུལ་ལོ།

༡༧ དེས་ང་ཚོས་བཅོལ་བ་ལ་ཉན་པ་མ་ཟད། ཁོ་རང་དགའ་ཞིང་གདུང་ཤུགས་ཆེན་པོས་ཁྱེད་ཀྱི་རྩར་འགྲོའོ།

༡༨ ཕྲིན་བཟང་སྒྲོག་པ་ལ་ཆོས་ཚོགས་ཐམས་ཅད་ཀྱིས་བསྟོད་པའི་སྤུན་ཁོང་དང་མཉམ་དུ་གཏོང་ངོ་།

༡༩ དེ་ལྟར་ཡིན་པར་མ་ཟད། སྦྱིན་པའི་ལས་འདིའི་ཕྱིར་ང་ཚོ་མཉམ་དུ་འགྲོ་ཕྱིར་ཆོས་ཚོགས་རྣམས་ཀྱིས་ཁོང་བསྐོས་པ་ཡིན། ལས་འདི་ནི་དཀོན་མཆོག་གི་དཔལ་དང་ང་ཚོའི་བསམ་པ་བཟང་པོ་སྟོན་ཕྱིར་སྒྲུབ་བོ།

༢༠ ང་ཚོས་བྱེད་པའི་སྦྱིན་པའི་ཞབས་ཏོག་འདི་ལ་མི་སུས་ཀྱང་གཏམ་ངན་མི་གཏོང་བའི་ཕྱིར་བག་བྱེད་དོ།

༢༡ གཙོ་བོའི་གཟིགས་ངོར་འབའ་ཞིག་མ་ཟད་མིའི་མཐོང་ངོར་ཡང་གང་ལེགས་པ་དེ་བྱེད་པར་དམིགས་སོ།

༢༢ བྱ་བ་མང་པོའི་ནང་ཚོད་ལྟས་པས། གདུང་ཤུགས་ཅན་དང་། ཁྱེད་ཀྱིས་བློས་འཁེལ་བའི་རྐྱེན་གྱིས་ད་ལྟ་ལྷག་པར་གདུང་ཤུགས་ཆེ་བའི་ང་ཚོའི་སྤུན་དེ་དག་དང་མཉམ་གཏོང་ངོ་།

༢༣ ཏི་ཏུ་ནི་ངའི་རོགས་པ་དང་། ཁྱེད་ཀྱི་དོན་དུ་ངའི་ལས་རོགས་ཡིན། སྤུན་གཞན་གཉིས་པོ་ཆོས་ཚོགས་ཀྱི་ཕོ་ཉ་དང་མཱ་ཤི་ཀའི་རྒྱན་ཡིན།

༢༤ དེ་བས་ན་ཆོས་ཚོགས་རྣམས་ཀྱི་མདུན་དུ་ཁྱེད་ཚོའི་བྱམས་པ་དང་། ང་ཚོས་ཁྱེད་ཚོ་ངོམ་པ་དེ་བདེན་པ་ཡིན་པར་ཕོ་ཉ་དེ་རྣམས་ལ་སྟོན་ཞིག།

༩

མཱ་ཤི་ཀ་པ་རྣམས་ཀྱི་ཕྱིར་འབུལ་སྡུད་ཀྱི་སྐོར་དུ། ངས་ལྷག་པ་འབྲི་དགོས་མི་འདུག

༢ ངས་ཁྱོད་ཚོའི་གཏོང་སེམས་ཤེས་ནས། ཁྱེད་ཚོ་ཨ་ཁ་ཡཱ་པ་རྣམས་ན་ནིང་ནས་གྲལ་འགྲིག་འདུག་ཟེར་ཞིང་། མ་ཀེ་དོན་པ་རྣམས་ལ་ངོམ་པ་ཡིན། ཁྱེད་ཚོའི་འདུན་པས་མི་མང་པོའི་སེམས་ལ་ངར་ཤུགས་བསྐྱེད་དོ།

༣ བྱ་བ་འདི་ནང་ངས་ཁྱེད་ཚོ་ངོམ་པ་དོན་མེད་མི་འགྱུར་བར། ངས་ཁྱེད་ཚོ་གྲལ་འགྲིག་འདུག་ཅེས་སྨྲས་པ་ལྟར་ཡོད་ཕྱིར་སྤུན་དེ་རྣམས་བཏང་ངོ་།

༤ གལ་སྲིད་མ་ཀེ་དོན་པ་རེ་ང་དང་མཉམ་དུ་འོངས་ནས། ཁྱེད་ཚོ་གྲལ་འགྲིག་མེད་པར་མཐོང་ན། ཁྱེད་ཚོ་ལྟ་ཞོག་ང་ཚོ་ལའང་བློས་འཁེལ་དྲགས་པས་ངོ་ཚ་འབྱུང་སྲིད།

༥ དེའི་ཕྱིར་ཁ་ཆད་བྱས་པའི་འབུལ་སྡུད་རྣམས་སྔོན་ལ་གྲལ་འགྲིག་བྱེད་པའི་ཕྱིར། སྤུན་དེ་རྣམས་ང་ལས་སྔོན་དུ་གཏོང་བ་གལ་ཆེ་བསམས་སོ། དེ་ནས་སེར་སྣ་མེད་པར་གཏོང་ཕོད་ཀྱི་འབུལ་བར་འགྱུར་རོ༎

༦ དོན་ནི་འདི་ཡིན། ས་བོན་ཉུང་ངུར་བཏབ་ན། ལོ་ཐོག་ཀྱང་ཉུང་ངུར་སྡུའོ། ས་བོན་མང་བར་བཏབ་ན། ལོ་ཐོག་ཀྱང་མང་བར་སྡུའོ།

༧ རེ་རེས་སེམས་ཕངས་བཞིན་དུ་མི་གཏོང་ཀ་མེད་ཀྱིས་མ་ཡིན་པར་རང་སེམས་དགའ་བཞིན་དུ་ཐོང་ཞིག སེམས་དགའ་བཞིན་སྦྱིན་པ་ལ་དཀོན་མཆོག་ཐུགས་མཉེས་སོ།

༨-༩ མདོ་ན།

ཡོངས་སུ་བཀྲམ་ཞིང་དབུལ་པོར་གནང་༎

ཁོང་གི་གཏོང་སེམས་རྟག་ཏུ་གནས༎

ཞེས་བྲིས་པ་བཞིན་དུ། ཁྱེད་ཚོ་རྒྱུན་དུ་ལོངས་སྤྱོད་ཕུན་སུམ་ཚོགས་ཤིང་། ལས་བཟང་པོ་ཀུན་གྱི་ཕྱིར་མང་དུ་གཏོང་བར། དཀོན་མཆོག་གིས་ཁྱེད་ཚོའི་ལོངས་སྤྱོད་རྒྱས་པར་མཛད་ནུས་སོ།

༡༠ ཞིང་པར་ས་བོན་དང་ཟ་རུ་བག་ལེབ་གནང་མཁན་ཁོང་གིས་ཁྱེད་ཚོར་གཏེར་ཁ་ཡང་སྦྱོར་ཞིང་སྤེལ་ཏེ། ཁྱེད་ཀྱི་གཏོང་སེམས་ཀྱི་ལོ་ཐོག་རྒྱས་པར་མཛད་པར་འགྱུར།

༡༡ ཁྱེད་རྣམ་པ་ཀུན་ཏུ་གཏོང་ཕོད་ཀྱི་འབྱོར་པ་དང་ལྡན་ཏེ། ང་ཚོས་དཀོན་མཆོག་ལ་གཏང་རག་འབུལ་བའི་རྒྱུ་རུ་འགྱུར་རོ།

༡༢ ཞབས་ཏོག་འདི་ཡིས་མཱ་ཤི་ཀ་པ་རྣམས་ཀྱི་དགོས་འདོད་བསྐང་བ་མ་ཟད། དཀོན་མཆོག་ལ་གཏང་རག་མང་པོ་འབྱུང་ངོ་།

༡༣ ཞབས་གཏོག་གི་མངོན་རྟགས་འདིའི་སྒོ་ནས། མཱ་ཤི་ཀའི་ཕྲིན་བཟང་བླང་བའི་བཀའ་ལ་ཉན་པ་དང་། དེ་རྣམས་དང་གཞན་རྣམས་ལ་གཏོང་ཕོད་ཀྱི་འབུལ་བ་ཕུལ་བས། དེ་རྣམས་ཀྱིས་དཀོན་མཆོག་ལ་བསྟོད་པ་འབུལ་ལོ།

༡༤ ཁྱེད་ཚོ་དཀོན་མཆོག་གི་ཐུགས་རྗེ་དཔག་ཏུ་མེད་པ་དང་ལྡན་པས། དེ་རྣམས་ཀྱིས་ཁྱེད་ཚོ་དྲན་ཞིང་སྨོན་ལམ་འདེབས་པར་འགྱུར།

༡༥ རྗོད་དུ་མེད་པའི་བཀའ་དྲིན་གྱི་ཕྱིར་དཀོན་མཆོག་ལ་གཏང་རག་འབུལ་ལོ༎

༡༠

ཁྱེད་ཚོའི་མདུན་དུ་ཡོད་ཙ་ན་སྙེམས་ཆུང་དང་། མེད་དུས་སུ་སྤོབས་པ་ཅན་ཡིན་པའི་པའུ་ལུ་ངས། མཱ་ཤི་ཀའི་ཐུགས་དུལ་བ་དང་འཇམ་པོའི་ངང་ནས་སྐུལ་མ་འདེབས་སོ།

༢ ང་ཚོས་འཇིག་རྟེན་གྱི་ལུགས་སུ་སྤྱོད་དོ་ཞེས་དོགས་པ་བྱེད་པ་རེ་ལ་སྤོབས་པས་རྗོད་པར་སེམས་པ་ལྟར། ང་དེར་འོང་དུས་སུ་ཁྱེད་ཚོ་ལའང་རྩོད་མ་ཆུག་ཅེས་ཞུ་བ་འབུལ་ལོ།

༣ འཇིག་རྟེན་ན་གནས་ཀྱང་འཇིག་རྟེན་པ་ལྟར་མི་འཐབ་སྟེ།

༤ ང་ཚོས་འཐབ་པའི་མཚོན་ཆ་ནི་འཇིག་རྟེན་པའི་མཚོན་ཆ་མ་ཡིན་པར། རྫོང་རྣམས་ཀྱང་རློག་ཐུབ་པའི་དཀོན་མཆོག་གི་མཐུ་སྟོབས་དང་ལྡན་པའོ།

༥ རྩོད་པ་ངན་པ་དང་། དཀོན་མཆོག་རྟོགས་ཐུབ་པ་ལ་གནོད་པའི་རྒོལ་བ་ཐམས་ཅད་འཇོམ་ཞིང་། བསམ་པ་ཐམས་ཅད་མཱ་ཤི་ཀའི་བཀའ་ལ་ཉན་པའི་དབང་དུ་བསྡུས་ནས།

༦ ཁྱེད་བཀའ་ལ་ཉན་ཟིན་པ་དང་བཀའ་ལ་མ་ཉན་པ་རྣམས་ལ་ཆད་པ་གཅོད་ཕྱིར་ང་ཚོ་གྲལ་འགྲིག་ཡོད།

༧ ཁྱེད་ཚོས་མིག་གི་མདུན་དུ་ཡོད་པ་ལ་ལྟོས་ཤིག ཁོ་རང་མཱ་ཤི་ཀའི་ཡིན་པར་ཡིད་ཆེས་པ་དེས། ཁོ་རང་མཱ་ཤི་ཀའི་ཡིན་པ་ལྟར་ང་ཚོའང་ཡིན་པར་དྲན་དགོས།

༨ ཁྱེད་ཚོ་མི་ཤིག་པར་བརྩིག་པའི་ཕྱིར་གཙོ་བོས་ང་ཚོར་གནང་བའི་དབང་ཅུང་ཟད་ངོམ་དྲགས་ན་ང་ངོ་མི་ཚའོ།

༩ ངས་ཡི་གེའི་སྒོ་ནས་ཁྱེད་ཚོ་འཇིགས་འཇུག་མཁན་འདྲ་བར་མཐོང་བར་མི་འདོད་དོ།

༡༠ ལ་ལས་ངའི་ཡི་གེ་དྲག་པོ་དང་ཤུགས་ལྡན་ཡིན་ཀྱང་། ང་རང་དངོས་སུ་ནི་ཤེད་མེད་པ་དང་གཏམ་ལ་ཤུགས་མེད་ཡིན་ཞེས་ཟེར་རོ།

༡༡ དེ་ལྟར་ཟེར་བ་རྣམས་ཀྱིས་འདིའང་ཤེས་དགོས་ཏེ། ང་ཚོ་དེར་མེད་དུས་སུ་ཡི་གེའི་སྒོ་ནས་གང་ཟེར་བ་ལྟར། དེར་ཡོད་དུས་སུ་བྱེད་མཁན་ཡང་ཡིན།

༡༢ རང་བསྟོད་བྱེད་པའི་མི་རྣམས་ཀྱི་གྲས་སུ་རྩི་བའམ་སྡུར་བ་ང་ཚོས་མི་སྤོབས། དེ་རྣམས་ཀྱིས་རང་ལ་ཚོང་བྱེད་པ་དང་རང་ལ་སྡུར་བ་ནི་བླུན་ནོ།

༡༣ ང་ཚོས་ནི་ཚད་ལས་འདས་པར་མི་ངོམ་ཞིང་། ཁྱེད་ཚོ་བར་ཐུག་བསླེབ་པའི། དཀོན་མཆོག་གིས་ང་ཚོ་ལ་གནང་བའི་རྒྱ་ཁྱོན་གྱི་ཚད་ལ་གནས་སོ།

༡༤ ང་ཚོ་མཱ་ཤི་ཀའི་ཕྲིན་བཟང་འཁྱེར་ནས་ཁྱེད་ཚོའི་རྩར་བསླེབས་པ་དང་པོ་ཡིན་པས། དེ་བར་དུ་མ་བསླེབས་པ་ལྟར་ཚད་ལས་མི་འདའོ༎

༡༥ ང་ཚོ་ཚད་ལས་འདས་ཤིང་གཞན་གྱི་རྩོལ་བ་ལ་མི་ངོམ་ཡང་། ཁྱེད་ཚོའི་དད་པ་ཇེ་ཆེར་རྒྱས་བཞིན་ཁྱེད་ཚོའི་དཀྱིལ་དུ་ང་ཚོའི་ལས་ཀྱི་རྒྱ་ཁྱོན་ཡང་ཆེར་རྒྱས་པའི་རེ་བ་བྱེད་དོ།

༡༦ དེ་ནས་གཞན་གྱི་ས་ཆར་ལས་བསྒྲུབས་ཟིན་པ་མ་ངོམ་པར་ཁྱེད་ཚོའི་ས་མཚམས་ལས་ཕ་རོལ་དུའང་ཕྲིན་བཟང་འཆད་པར་འགྱུར་རོ།

༡༧ སུས་ངོམ་ན་གཙོ་བོ་ངོམ་ཞིག

༡༨ ཡིད་དུ་འོང་བའི་མི་ནི། རང་ལ་བསྟོད་པ་དེ་མིན་པར། གཙོ་བོས་བསྟོད་པ་དེའོ༎

༡༡

ངའི་འཆོལ་གཏམ་ཨེན་ཙམ་ལ་ཁྱེད་ཆོས་བཟོད་པ་བཞེས་ན་ཅི་མ་རུང་། འོ་ན་བཟོད་པ་བཞེས་ཤིག

༢ ཁྱེད་ཚོའི་ཕྱིར་དུ་ང་ལ་དཀོན་མཆོག་གི་ལུགས་སུ་ཕྲག་དོག་སྐྱེའོ། ཁྱེད་ཚོ་ན་ཆུང་གཙང་མ་ལྟར་གནས་པའི་ཕྱིར་ངས་མཱ་ཤི་ཀ་ཡིན་པའི་ཁྱོ་བོ་གཅིག་ལ་བག་མར་བཏང་བ་ཡིན།

༣ བདུད་ཀྱིས་གཡོ་ཐབས་ཀྱིས་ཧ་ཝཱར་བསླུས་པ་ལྟར། ཁྱེད་ཚོ་མཱ་ཤི་ཀ་ལ་གཞུང་རིང་བ་དང་། ཆགས་སེམས་རྣམ་དག་ལས་བློ་ལྡོག་གིས་དོགས་སོ།

༤ སུ་ཞིག་འོངས་ནས་ང་ཚོས་མ་བཤད་པའི་ཡེ་ཤུ་གཞན་ཞིག་འཆད་ན། སྔར་མ་ཐོབ་ཅིང་མ་བླངས་པའི་ཐུགས་ཉིད་དམ་ཕྲིན་བཟང་གཞན་ཞིག་ཐོབ་ཅིང་བླང་ན། ཁྱེད་ཚོ་དགའ་ཞིང་དེའི་དབང་དུ་འགྲོའོ།

༥ སྐུ་ཚབ་རྩ་བ་ཆེ་བ་རྣམས་ལས་ང་ཅི་ས་ནས་རྩ་བ་ཆུང་བ་མིན་སེམས་སོ།

༦ ང་ངག་དབང་དང་མི་ལྡན་ཀྱང་། རྟོགས་པ་དང་ལྡན་པས། ཅི་ས་ནས་ཁྱེད་ཚོར་རྣམ་པ་ཀུན་ཏུ་དེ་གསལ་བར་བྱས་པ་ཡིན།

༧ ཁྱེད་ཚོ་ཡར་འདེགས་པའི་དོན་དུ་ང་རང་མར་ཕབ་ནས། ཡོན་མེད་པར་དཀོན་མཆོག་གི་ཕྲིན་བཟང་བཤད་པ་ཡིན་པས་ངས་སྡིག་པ་བྱས་སམ།

༨ ཁྱེད་ཚོར་ཞབས་ཏོག་བྱེད་དུ་ཆོས་ཚོགས་གཞན་པ་ལས་མཐུན་རྐྱེན་བླངས་ནས་དེ་ཚོ་ཕྲོགས་པ་ཡིན།

༩ ང་ཁྱེད་ཚོའི་རྩར་ཡོད་དུས་ངའི་དགོས་པ་རྣམས། མ་ཀེ་དོན་ནས་འོངས་པའི་སྤུན་རྣམས་ཀྱིས་བསྐང་བས། ཁྱེད་ཚོ་སུ་ལའང་དཀའ་ཚེགས་མ་བཏང་བ་ཡིན། དེ་ལྟར་ཁྱེད་ཚོར་ཅིས་ནས་དཀའ་ཚེགས་བཏོང་བ་ལས་ཟོན་བྱས་དང་བྱེད་པར་འགྱུར།

༡༠ ངའི་ནང་ཡོད་པའི་མཱ་ཤི་ཀའི་བདེན་པ་དཔང་དུ་བཙུགས་ནས། ཨ་ཁ་ཡཱའི་ཡུལ་ལྗོངས་སུ། ངས་ངོམ་བཟོ་སྟོན་པའི་ཁ་སུས་ཀྱང་འགེགས་པར་མི་འགྱུར།

༡༡ ངས་ཁྱེད་ཚོར་མི་གཅེས་པས་ཡིན་ནམ། ངས་གཅེས་པ་བྱེད་པ་ནི་དཀོན་མཆོག་གིས་མཁྱེན་ནོ༎

༡༢ ང་ཚོ་ལྟར་ངོམ་བཟོ་སྟོན་ཕྱིར་གླགས་འཚོལ་མཁན་རྣམས་ལ་གླགས་མི་བརྙེད་པའི་ཕྱིར། ངས་ཅི་བྱེད་པ་ད་དུང་ཡང་བྱའོ།

༡༣ དེ་ལྟ་བུའི་སྐུ་ཚབ་རྣམས་ནི་རྫུན་མའི་སྐུ་ཚབ་དང་། གཡོ་སྒྱུ་ཅན་གྱི་ལས་བྱེད་པ་ཡིན་ཏེ། མཱ་ཤི་ཀའི་སྐུ་ཚབ་ཏུ་རྫུའོ།

༡༤ བདུད་ཀྱང་འོད་ཀྱི་ཕོ་ཉར་རྫུ་བས་ངོ་མཚར་མི་ཆེའོ།

༡༥ དེའི་ཕྱིར་དེའི་གཡོག་པོ་རྣམས་ཀྱང་དྲང་བ་ཉིད་ཀྱི་གཡོག་པོར་རྫུན་ཧ་ལས་གང་ཡང་མ་ཡིན་ཅིང་། དེ་རྣམས་རང་གི་ལས་དང་བསྟུན་ཏེ་མཐར་འཆི་བར་འགྱུར་རོ༎

༡༦ མི་སུས་ཀྱང་ང་གླེན་པ་ཡིན་མ་སེམས་ཤིག་ཞེས་ངས་ཡང་སྐྱར་ཟེར་རོ། གལ་ཏེ་བསམ་ན་བསམ་ཀྱང་ཆོག ངས་ཅུང་ཟད་ཅིག་ངོམ་བཟོ་སྟོན་པར་བྱ།

༡༧ ངས་ཅི་ཟེར་བ་འདི་གཙོ་བོའི་གནང་བའི་སྒོ་ནས་མི་ཟེར་གྱི། གླེན་པ་ལྟར་ངོམ་བཟོ་བྱེད་པའི་བློ་གདེང་གིས་ཟེར།

༡༨ མི་མང་པོས་རང་ངོམ་པས། ངས་ཀྱང་ངོམ་མོ།

༡༩ ཁྱེད་ཚོ་མཁས་པ་ཡིན་པས་གླེན་པ་ལ་བཟོད་པར་དགའོ།

༢༠ སུ་ཞིག་གིས་ཁྱེད་ཚོར་བྲན་དུ་འཁོལ་བའམ། ནོར་ཟ་བའམ། འཛིན་པའམ། རང་མཐོང་སྐྱེད་པའམ། འགྲམ་ལྕག་རྒྱབ་པར་བྱེད་ན་ཁྱེད་བཟོད་དོ།

༢༡ ང་ཚོ་སྟོབས་ཞན་ཅིང་དེ་ལྟར་མ་བྱས་པས་ངོ་ཚའོ། ངའི་གླེན་གཏམ་ནི། གཞན་གྱིས་ངོམ་པར་སྤོབས་པ་དེ། ངས་ཀྱང་ངོམ་པར་སྤོབས་སོ།

༢༢ དེ་རྣམས་ཨིབ་རི་པ་ཡིན་ནམ། ངའང་ཡིན། ཨིས་ར་ཨེལ་པ་ཡིན་ནམ། ངའང་ཡིན། ཨབ་ར་ཧམ་གྱི་བུ་བརྒྱུད་ཡིན་ནམ། ངའང་ཡིན།

༢༣ མཱ་ཤི་ཀའི་ཞབས་ཕྱི་ཡིན་ནམ། ང་ལྷག་པར་ཡིན། ཞེས་ངས་སྨྱོན་པ་ལྟར་ཟེར་རོ། ངས་ལྷག་པར་དཀའ་ལས་ཆེན་པོ་དང་། བཙོན་དུ་ལན་མང་དང་། བརྡུང་ཕོག་གྲངས་མེད་དང་། ལན་མང་འཆི་བ་ལ་ཐུག་པ་བྱས།

༢༤ ཡ་ཧུ་དཱ་པས་རྟ་ལྕག་གཅིག་གིས་མ་ཚང་བར་བཞི་བཅུ་ལན་ལྔ་བརྒྱབས།

༢༥ དབྱུག་པས་ལན་གསུམ་བརྡུངས། རྡོ་རུབ་ལ་ལན་གཅིག་བཏང་། ལན་གསུམ་གྲུ་གཟིངས་བཞིག ཉིན་མཚན་གཉིས་རྒྱ་མཚོའི་དཀྱིལ་དུ་ལུས།

༢༦ ལན་མང་པོ་འགྲུལ་གྱི་སྐབས་སུ་ལམ་ལ་ཆུའི་འཇིགས་པ་དང་། ཇག་པའི་འཇིགས་པ་དང་། རང་མིའི་འཇིགས་པ་དང་། གཞན་མིའི་འཇིགས་པ་དང་། གྲོང་ཁྱེར་གྱི་འཇིགས་པ་དང་། འབྲོག་སྟོང་གི་འཇིགས་པ་དང་། རྒྱ་མཚོའི་འཇིགས་པ་དང་། སྤུན་རྫུན་མ་རྣམས་ཀྱི་འཇིགས་པ་དང་།

༢༧ འབད་རྩོལ་དང་དཀའ་ལས་དང་། གཉིད་མེད་པ་ལན་མང་པོ་དང་། ལྟོགས་རིད་དང་སྐོམ་རིད་དང་། ལན་མང་ཟ་རྒྱུ་ཅིའང་མེད་པ་དང་། གྲང་མོ་དང་གཅེར་བུའི་སྡུག་བསྔལ་མྱང་བ་ཡིན།

༢༨ དེར་མ་ཟད་ཆོས་ཚོགས་ཐམས་ཅད་ཀྱི་སེམས་ཁྲལ་གྱིས་ཉིན་རེ་བཞིན་ང་ནོན་ནོ།

༢༩ ཁྱེད་གཅིག་རྒུད་ན་ངའང་མི་རྒུད་དམ། ཁྱེད་གཅིག་འགྱེལ་ན་ང་མི་སྐྱོ་འམ།

༣༠ ངས་ངོམ་དགོས་ན་ངའི་སྟོབས་ཞན་པར་སྟོན་པ་དེ་ངོམ་མོ།

༣༡ ངས་རྫུན་མི་ཟེར་བ་ནི། རྟག་ཏུ་བསྟོད་འོས་པའི་གཙོ་བོ་ཡེ་ཤུ་མཱ་ཤི་ཀའི་ཡབ་དཀོན་མཆོག་གིས་མཁྱེན་ནོ།

༣༢ ད་མཱ་སེག་ཏུ་རྒྱལ་པོ་ཨ་རེ་ཏཱའི་བློན་པོས་ང་འཛིན་པའི་ཕྱིར། ད་མཱ་སེག་གི་གྲོང་ཁྱེར་བསྲུངས་ཀྱང་།

༣༣ ང་ཙེ་པོའི་ནང་ལྕགས་རིའི་དཀར་ཁུང་ཞིག་ནས་མར་ཕབ་ནས། དེའི་ལག་པ་ལས་ཐར་ཏོ༎

༡༢

ཕན་ཐོགས་མེད་ཀྱང་ངོམ་དགོས་བྱུང་། གཙོ་བོའི་ཞལ་གཟིགས་དང་མངོན་དུ་བྱུང་བ་རྣམས་འཆད་དོ།

༢ ལོ་བཅུ་བཞིའི་སྔོན་དུ་ངས་ཤེས་པའི་མཱ་ཤི་ཀ་པ་ཞིག་ནམ་མཁའ་གསུམ་པའི་བར་དུ་ཡར་དྲངས་སོ། ཁོ་ལུས་དང་བཅས་པར་དྲངས་སམ་ལུས་མེད་པར་དྲངས་པ་ངས་མི་ཤེས་ཏེ། དཀོན་མཆོག་གིས་མཁྱེན་ནོ།

༣-༤ མི་དེ་བདེ་ཅན་ཞིང་དུ་དྲངས་ནས་བརྗོད་དུ་མེད་པ་དང་སྨྲ་མི་ཆོག་པའི་གསུང་ཐོས་པས་ངས་ཤེས་སོ། ལུས་དང་བཅས་པར་དྲངས་སམ་ལུས་མེད་པར་དྲངས་ངས་མི་ཤེས་ཏེ། དཀོན་མཆོག་གིས་མཁྱེན་ནོ།

༥ མི་དེའི་ཆེད་དུ་ངོམ་ཡང་ང་རང་གི་ཆེད་དུ་ངའི་སྟོབས་ཞན་པ་མ་གཏོགས་མི་ངོམ།

༦ གལ་ཏེ་ངོམ་པར་འདོད་ནའང་ངས་བདེན་པར་སྨྲ་བས་གླེན་པར་མི་འཛིན། འོན་ཀྱང་ཁྱེད་ཚོས་ང་ཇི་ལྟར་མཐོང་བ་དང་ཐོས་པ་ལས་ལྷག་པར་མི་རྩི་བའི་ཕྱིར་ངོམ་པ་སྤོང་ངོ་།

༧ མངོན་པར་འགྱུར་བ་མང་བའི་རྐྱེན་གྱིས་ང་རྒྱལ་མི་སྐྱེད་ཕྱིར། ང་ལ་རྡེག་པའི་བདུད་ཀྱི་བང་ཆེན་འདྲ་བའི། ཚེར་མ་ཞིག་ངའི་ལུས་ཀྱི་ནང་དུ་སྦྱིན་ནོ།

༨ དེ་ལས་འབྲལ་བའི་ཕྱིར་ངས་ལན་གསུམ་གཙོ་བོ་ལ་ཞུས་ཀྱང་ཁོང་གིས་ང་ལ།

༩ སྟོབས་མེད་ལ་ངའི་མཐུ་སྟོབས་རྒྱས་པས། ཁྱོད་ལ་ངའི་ཐུགས་རྗེ་ཡོད་པས་ཆོག་ཅེས་གསུངས་བྱུང་། ང་ལ་མཱ་ཤི་ཀའི་མཐུ་སྟོབས་གནས་པའི་ཕྱིར། ངའི་སྟོབས་མེད་རྣམས་དགའ་བཞིན་དུ་ལྷག་པར་ངོམ་མོ།

༡༠ ང་མཱ་ཤི་ཀའི་ཕྱིར་དུ་སྟོབས་མེད་པ་དང་། བརྙས་པ་དང་། དཀའ་ལས་དང་། འཚེ་བ་དང་། རྐྱེན་ངན་རྣམས་ལ་ཆོག་ཤེས་ཡོད་དོ། ཅི་ཕྱིར་ཞེ་ན། ང་སྟོབས་ཞན་པའི་ཚེ་སྟོབས་དང་ལྡན་ནོ༎

༡༡ ང་གླེན་པར་གྱུར། ཁྱེད་ཚོས་མི་གྱུར་ཀ་མེད་བྱས། ཅིའི་ཕྱིར་ཞེ་ན། ཁྱེད་ཚོས་ང་བསྟོད་དགོས་པ་ཡིན་ཏེ། ང་ཅིའང་མིན་ཀྱང་། སྐུ་ཚབ་རྩ་བ་ཆེ་བ་དེ་རྣམས་ལས་ང་ཅི་ས་ནས་རྩ་བ་ཆུང་བ་མིན་ནོ།

༡༢ ལྟས་དང་ངོ་མཚར་དང་མཐུ་ཡིས་བཟོད་པ་ཆེན་པོས་སྐུ་ཚབ་དངོས་མའི་རྟགས་ཁྱེད་ཚོའི་དཀྱིལ་དུ་བསྟན་པ་ཡིན།

༡༣ ཁྱེད་ཚོར་དཀའ་ཚེགས་མ་བཏང་བ་དེ་མ་གཏོགས་པར། ཆོས་ཚོགས་གཞན་ལས་སྣང་ཆུང་མ་བྱས། འགལ་བ་དེ་བཟོད་པར་གསོལ།

༡༤ ང་ཁྱེད་ཚོའི་རྩར་འོང་རེས་འདིས་ལན་གསུམ་པ་ཡིན། དའང་ཁྱེད་ཚོར་དཀའ་ཚེགས་མི་གཏང་། ཕྲུ་གུས་ཕ་མའི་དོན་དུ་ནོར་སོག་མི་དགོས་ཤིང་། ཕ་མས་ཕྲུ་གུའི་དོན་དུ་སོག་དགོས་པས། ང་ལ་ཁྱེད་ཚོའི་ནོར་མི་དགོས་ཁྱེད་ཚོ་དགོས་སོ།

༡༥ ཁྱེད་ཚོའི་ཐར་པའི་ཕྱིར་ནོར་མ་ཟད་ང་རང་ཡང་སྦྱིན་པར་ཤིན་ཏུ་དགའོ། ང་ཁྱེད་ཚོར་ཇི་ཙམ་མང་དུ་བྱམས་ན། ཁྱེད་ཚོས་ང་ལ་དེ་ཙམ་ཉུང་དུ་བྱམས་སམ།

༡༦ ང་རང་གིས་དཀའ་ཚེགས་མ་བཏང་ཡང་། ང་གཡོ་ཁྲམ་ཆེ་བས་ཁྱེད་ཚོ་གཡོ་སྒྱུས་འཛིན་ཏོ་ཞེས་མི་ལ་ལས་ཟེར་རོ།

༡༧ ངས་བཏང་བའི་མི་སུ་ཞིག་རྒྱུད་ནས་ཁྱེད་ཚོ་ལས་ཁེ་བླངས་སམ།

༡༨ ངས་ཏི་ཏུ་ལ་སྨྲས་ནས་སྤུན་དེ་དང་མཉམ་དུ་བཏང་བ་ཡིན། ཏི་ཏུས་ཁྱེད་ཚོ་ལས་ཁེ་བླངས་སམ། ང་གཉིས་ཐུགས་ཉིད་གཅིག་གིས་མ་བཀོལ་ཏམ། ཞབས་རྗེས་གཅིག་ནས་མ་འབྲངས་སམ།

༡༩ ད་བར་དུ་ང་ཚོས་ཁྱེད་ལ་བཤགས་པ་ཞུའོ་སེམས་སམ། ང་ཚོས་དཀོན་མཆོག་གི་སྤྱན་སྔར་མཱ་ཤི་ཀ་པ་བཞིན་སྨྲས་ཏེ། དེ་ཐམས་ཅད་གཅེས་པ་ཁྱེད་རྣམས་ཡར་སྐྱེད་པའི་ཕྱིར་ཡིན།

༢༠ ང་བསླེབ་དུས་སུ་ངས་འདོད་པ་བཞིན་ཁྱེད་ཚོ་མེད་པ་དང་། ཁྱེད་ཚོའི་འདོད་པ་བཞིན་ང་མེད་པར་མཐོང་གིས་དོགས་སོ། ཁྱེད་ཚོའི་ནང་ན་འཛིང་བ་དང་། ཕྲག་དོག་དང་། ཁོང་ཁྲོ་དང་། རང་འདོད་དང་། སྨད་པ་དང་། ངག་ཀྱལ་དང་། ང་རྒྱལ་དང་། འགྲིག་ལམ་མེད་པ་ཡོད་ལས་ཆེ།

༢༡ སླར་ང་བསླེབ་དུས་སུ་དཀོན་མཆོག་གིས་ཁྱེད་ཚོའི་མདུན་དུ་ངའི་ང་རྒྱལ་གཅོག་པ་དང་། སྔར་སྡིག་པ་བྱས་ནས། མི་གཙང་བ་དང་། ལོག་གཡེམ་དང་། འདོད་ཆགས་ལ་འགྱོད་ཚངས་མ་བྱས་པ་མང་པོའི་དོན་དུ་མྱ་ངན་བྱེད་དགོས་ཀྱིས་དོགས་སོ༎

༡༣

ང་ཁྱེད་ཚོའི་རྩར་འོང་བའི་ལན་འདི་གསུམ་པ་ཡིན། སྐྱོན་འགེལ་བ་ཅི་ལའང་དཔང་པོ་གཉིས་སམ་གསུམ་དགོས།

༢ སྡིག་པ་བྱས་པའི་མི་དང་གཞན་ཚང་མར། ང་སླར་འོང་ན་དེ་ཚོར་བཟོད་པར་མི་བྱ་ཞེས། ང་དེར་ལན་གཉིས་པར་ཡོད་སྐབས་སྨྲས་པ་བཞིན་ད་ལན་མ་སླེབས་གོང་དུ་ངས་སྨྲའོ།

༣ ཁྱེད་ཚོས་མཱ་ཤི་ཀས་ང་རྒྱུད་ནས་གསུང་བའི་བདེན་རྟགས་འཚོལ་ལོ། ཁོང་ནི་ཁྱོད་ཚོའི་ཕྱིར་སྟོབས་མེད་མ་ལགས་པས་སྟོབས་ལྡན་ལགས་སོ།

༤ སྟོབས་མེད་ནང་ཁོང་རྒྱང་ཤིང་ལ་བརྐྱངས་ཀྱང་དཀོན་མཆོག་གི་མཐུ་སྟོབས་ཀྱིས་སྐུ་གསོན་པོར་བཞུགས་སོ། ཁོང་ནང་ང་ཚོའང་སྟོབས་མེད་ཡིན་རུང་། ཁྱེད་ཚོའི་ཐོག་ཏུ་དཀོན་མཆོག་གི་མཐུ་སྟོབས་ཀྱིས་ཁོང་དང་མཉམ་ང་ཚོ་གསོན་ནོ།

༥ དད་པ་ལ་བློ་བརྟན་ནམ་མི་བརྟན་རང་ལ་ལྟོས་ཤིག རང་གི་ཚོད་བརྟག་པར་གྱིས་ཤིག ཚད་དང་མི་ལྡན་ན་མ་གཏོགས་ཡེ་ཤུ་མཱ་ཤི་ཀ་ཁྱེད་ནང་བཞུགས་པ་རྟོགས་པར་འགྱུར།

༦ ང་ཚོ་ནི་ཚད་དང་ལྡན་པ་ཡིན་པ་ཁྱེད་ཚོས་ཤེས་པའི་རེ་བ་བྱེད་དོ།

༧ ཁྱེད་ཚོས་ལོག་པར་མི་བྱ་བའི་ཕྱིར་དཀོན་མཆོག་ལ་གསོལ་བ་འདེབས་སོ། ང་ཚོ་ཚད་དང་ལྡན་པར་མཐོང་བའི་ཕྱིར་མ་ཡིན་པར། ང་ཚོ་ཚད་དང་ལྡན་པར་མི་མཐོང་བར། ཁྱེད་ཚོས་དྲང་པོ་བྱེད་པའི་ཕྱིར་ཡིན།

༨ ང་ཚོ་བདེན་པ་མ་གཏོགས་པར་བདེན་པ་དང་མི་མཐུན་པར་ཅིའང་བྱེད་མི་ཆོག

༩ ང་ཚོ་སྟོབས་མེད་ཅིང་ཁྱེད་ཚོ་སྟོབས་དང་ལྡན་ན་ང་ཚོ་དགའོ། ང་ཚོའི་སྨོན་ལམ་ནི་ཁྱེད་ཚོའི་ཡར་རྒྱས་ཕྱིར་རོ།

༡༠ མི་བཤིག་པར་བརྩིག་པའི་ཕྱིར་གཙོ་བོས་ང་ལ་གནང་བའི་དབང་དང་བསྟུན་ཏེ་དེར་ཡོད་རིང་ཁྱེད་ཚོ་ལ་དྲག་པོ་བྱེད་མི་དགོས་པའི་ཕྱིར་དུ། ང་དེར་མེད་རིང་ཡི་གེ་འདི་འབྲིའོ༎

༡༡ མཐར་སྤུན་རྣམས། བཀྲ་ཤིས་པ་དང་། ཕུན་སུམ་ཚོགས་ཤིག ཕན་ཚུན་བསླབ་བྱ་ཐོང་ཞིག སེམས་གཅིག་ལྟར་སྡོད་ཅིག མཐུན་ནས་སྡོད་ཅིག དེ་ནས་བྱམས་པ་དང་ཞི་བདེ་གནང་བའི་དཀོན་མཆོག་ཁྱེད་ཚོ་དང་མཉམ་དུ་བཞུགས་པར་འགྱུར་རོ།

༡༢ དམ་པའི་འོ་བཅས་ཕན་ཚུན་ཕྱག་བྱོས་ཤིག

༡༣ མཱ་ཤི་ཀ་བརྟེན་པ་ཐམས་ཅད་ཀྱིས་ཁྱེད་ཚོར་ཕྱག་ཕུལ་ལོ༎

༡༤ གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་དང་། དཀོན་མཆོག་གི་བྱམས་ཐུགས་དང་། དམ་པའི་ཐུགས་ཉིད་ཀྱི་འགྲོགས་ལུགས་ནི། ཁྱེད་ཚོ་ཐམས་ཅད་ལ་ཡོད་པར་གྱུར་ཅིག། ༎

ག་ལད་ཡཱ་པར་བསྐུར་པའི་འཕྲིན་ཡིག

༡

མིའི་ཕྱོགས་ནས་སམ་མིའི་རྐྱེན་གྱིས་མ་ཡིན་པར། ཡེ་ཤུ་མཱ་ཤི་ཀ་དང་ཁོང་གཤིན་པོ་ལས་བསླངས་པའི་ཡབ་དཀོན་མཆོག་གི་རྐྱེན་གྱིས་སྐུ་ཚབ་ཡིན་པའི་པའུ་ལུ་ང་དང་།

༢ ང་མཉམ་ཡོད་པའི་སྤུན་ཐམས་ཅད་ཀྱིས་ག་ལད་ཡཱའི་ཆོས་ཚོགས་རྣམས་ལ་ཡི་གེ་འདི་འབུལ་ལོ།

༣ ང་ཚོའི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱེད་ཚོ་ལ་ཐུགས་རྗེ་དང་ཞི་བདེ་འབབ་པར་ཤོག་ཅིག

༤ མཱ་ཤི་ཀས་ནི་ང་ཚོའི་ཡབ་དཀོན་མཆོག་གི་ཐུགས་དགོངས་དང་བསྟུན་ཏེ། ང་ཚོ་སྙིགས་དུས་ངན་པ་འདི་ལས་སྒྲོལ་བའི་ཕྱིར་དུ་ང་ཚོའི་སྡིག་པའི་མཐོལ་བཤགས་ལ་ཉིད་ཀྱི་སྐུ་སྲོག་ཕུལ་བས།

༥ རྒྱུན་དུ་དཀོན་མཆོག་ལ་བསྟོད་དོ། ཨ་མེན༎

༦ མཱ་ཤི་ཀའི་ཐུགས་རྗེའི་ངང་ལས་ཁྱེད་ཚོ་བོས་མཁན་ང་བོར་ནས། ཕྲིན་བཟང་གཞན་ཞིག་འདི་ཙམ་མྱུར་བར་བླངས་པ་ནི་ངོ་མཚར་ཆེའོ།

༧ ཕྲིན་བཟང་གཞན་ཞིག་མེད་ཀྱི། མི་རེས་ཁྱེད་དཀྲུགས་ནས་མཱ་ཤི་ཀའི་ཕྲིན་བཟང་ལ་ཕྱིན་ཅི་ལོག་ཏུ་སྒྱུར་བར་བརྩོན་ནོ།

༨ ང་ཚོས་སྔོན་དུ་བཤད་པའི་ཕྲིན་བཟང་ལས་གཞན་ཞིག་འཆད་མཁན་འབྱུང་ན། ང་ཚོ་ཡིན་རུང་། ནམ་མཁའི་ཕོ་ཉ་ཡིན་རུང་། མི་གླུད་དུ་གྱུར་ཅིག

༩ ང་ཚོས་སྔར་སྨྲས་པ་བཞིན་ཡང་སྐྱར་འདི་སྐད་དུ། ཁྱེད་ཚོས་བླངས་པའི་ཕྲིན་བཟང་ལས་གཞན་ཞིག་འཆད་པ་དེ་མི་གླུད་དུ་གྱུར་ཅིག་ཅེས་ཞུའོ༎

༡༠ ད་ངས་མི་རྣམས་དགའ་ཕྱིར་བརྩོན་ནམ། དཀོན་མཆོག་དགྱེས་ཕྱིར་བརྩོན། ད་དུང་ཡང་མི་རྣམས་དགའ་འཇུག་པར་བརྩོན་ནམ་ཅི། གལ་ཏེ་བརྩོན་པ་ཡིན་ན། མཱ་ཤི་ཀའི་ཞབས་ཕྱིར་མ་གྱུར་པ་ཡིན་ནོ༎

༡༡ ཁྱེད་སྤུན་རྣམས་ལ་ངས་བཤད་པའི་ཕྲིན་བཟང་དེ་མིའི་ལུགས་སུ་མ་ཡིན་པ་ཤེས་ཤིག

༡༢ ང་ལ་འདི་ནི་མིའི་ཕྱོགས་ནས་མ་ཐོབ། མིས་མ་བསླབས་ཀྱིས། ཡེ་ཤུ་མཱ་ཤི་ཀས་མངོན་པར་ཞལ་གཟིགས་པའི་སྒོ་ནས་ཐོབ་བོ༎

༡༣ སྔར་ངས་ཡ་ཧུ་དཱ་པའི་ཆོས་ལུགས་འཛིན་ཙ་ན་ངའི་སྤྱོད་ལམ་ཁྱེད་ཚོས་ཐོས་པ་ལྟར། ངས་དཀོན་མཆོག་གི་ཆོས་ཚོགས་ལ་ཚོད་མེད་འཚེ་ཞིང་བཅོམ་ནས།

༡༤ ཕ་མེས་ཀྱི་གནའ་སྲོལ་གྱི་དོན་ལ་ཤིན་ཏུ་བརྩོན་འགྲུས་ཆེ་བས། ན་མཉམ་གྱི་ཡ་ཧུ་དཱ་པ་གཞན་ལས་ངས་ཆོས་ལྷག་པར་བསྒྲུབས་སོ།

༡༥ འོན་ཀྱང་དཀོན་མཆོག་གིས་ང་མའི་མངལ་ནས་འདམས་ཏེ། ཐུགས་རྗེས་བོས་པར་མཛད་པ་ཁོང་གིས།

༡༦ ལྷ་ཆོས་པ་རྣམས་ལ་ཉིད་ཀྱི་སྲས་ཀྱི་མཚན་འཆད་པའི་དོན་དུ། སྲས་དེ་ང་ལ་ཐུགས་མངོན་པར་དགྱེས་མ་ཐག་ཏུ། ངས་ཤ་ཁྲག་དང་གྲོས་མ་བྱས།

༡༧ ང་ལས་སྔོན་དུ་སྐུ་ཚབ་ཏུ་གྱུར་པ་རྣམས་ཀྱི་རྩར་ཡེ་རུ་ཤ་ལེམ་དུའང་མ་སོང་བར། ཨ་རཱབ་ཡུལ་དུ་སོང་བའི་འོག་ཏུ། ད་མཱ་སེག་ཏུ་ཕྱིར་ལོག་གོ།

༡༨ དེ་ནས་ལོ་གསུམ་གྱི་རྗེས་སུ་ཀེ་ཕཱ་དང་འཕྲད་པའི་ཕྱིར་དུ་ཡེ་རུ་ཤ་ལེམ་དུ་སོང་ནས། ཁོའི་རྩར་ཞག་བཅོ་ལྔ་བསྡད་ཀྱང་།

༡༩ གཙོ་བའི་སྐུ་མཆེད་ཡ་ཀོབ་མ་གཏོགས་པར་སྐུ་ཚབ་གཞན་གཅིག་ཀྱང་མ་མཐོང་ངོ་།

༢༠ ངས་བྲིས་པ་འདི་ནི་དཀོན་མཆོག་དཔང་དུ་འཛུག་ནས་བདེན་ནོ།

༢༡ དེའི་འོག་ཏུ་ང་སི་རི་ཡཱ་དང་ཀི་ལིག་ཡུལ་ལྗོངས་སུ་འོངས་སོ།

༢༢ ཡ་ཧུ་དཱ་ཡུལ་དུ་ཡོད་པའི་མཱ་ཤི་ཀའི་ཆོས་ཚོགས་ཀྱིས་ང་ངོ་མ་ཤེས་ཀྱང་།

༢༣ གཞན་གྱི་ཁ་ནས། སྔོན་དུ་ང་ཚོར་གཙེས་ཤིང་ཆོས་མེད་པར་བྱས་པ་ཁོ་རང་གིས་ད་ལྟ་ཆོས་དེ་འཆད་དོ་ཞེས་པའི་གཏམ་ཐོས་ནས།

༢༤ ངའི་སྐོར་དཀོན་མཆོག་ལ་བསྟོད་བསྔགས་སོ༎

༢

ལོ་བཅུ་བཞིའི་རྗེས་སུ་ཏི་ཏུའང་ཁྲིད་ནས། བར་ན་བཱ་དང་མཉམ་དུ་ཡེ་རུ་ཤ་ལེམ་དུ་སླར་སོང་ངོ་།

༢ མངོན་པར་གྱུར་པ་བཞིན་དུ་སོང་ནས། ངའི་བྱེས་ཐམས་ཅད་དོན་མེད་དུ་མི་འགྱུར་བའི་ཕྱིར། ངས་ཕྱི་པར་འཆད་པའི་ཕྲིན་བཟང་དཔོན་པོ་རྣམས་ལ་ཟུར་དུ་བཤད་དོ།

༣ དེ་མ་ཟད་ང་མཉམ་ཡོད་པའི་ཏི་ཏུ་ནི་ཧེལ་ལེན་པ་ཡིན་ཀྱང་། ཡ་ཧུ་དཱ་པའི་རྟགས་བླངས་མ་དགོས་སོ།

༤ གསང་སྟེ་ཞུགས་པའི་སྤུན་རྫུས་མ་རེས་ང་ཚོར་ཐོབ་པའི་མཱ་ཤི་ཀའི་རང་དབང་ལ་མཚང་འབྲུ་ཞིང་། ང་ཚོ་བྲན་དུ་འཁོལ་བའི་ཕྱིར་འརྫུལ་ཡང་།

༥ ཁྱེད་ཚོའི་ཕྱིར་ཕྲིན་བཟང་གི་བདེན་པ་གནས་པའི་དོན་དུ། ང་ཚོས་ཡུད་ཙམ་ཡང་དེ་ཚོའི་ཁར་མ་ཉན་ཏོ།

༦ དཀོན་མཆོག་ནི་ཕྱོགས་རིས་མེད་པས། དཔོན་པོ་དེ་ཚོ་ཇི་ཡིན་རུང་ང་ལ་ཁྱད་པར་མེད་ཀྱི། ངས་བཤད་པ་ལ་དེ་ཚོས་ཅིའང་མ་བསྣན་པ་མ་ཟད།

༧-༨ ཡ་ཧུ་དཱ་པ་རྣམས་ཀྱི་རྩར་པེ་ཏྲོ་མངགས་མཁན་ཁོང་ཉིད་ཀྱིས་ང་ལྷ་ཆོས་པ་རྣམས་ཀྱི་རྩར་མངགས་པས། ཇི་ལྟར་པེ་ཏྲོ་ལ་ཡ་ཧུ་དཱ་པར་ཕྲིན་བཟང་འཆད་པའི་འགན་གནང་བ། དེ་ལྟར་ང་ལ་ལྷ་ཆོས་པའི་འགན་གནང་ཡོད་པར་མཐོང་ཞིང་།

༩ ང་ལ་མཛད་པའི་ཐུགས་རྗེ་དེ་ཡ་ཀོབ་དང་ཀེ་ཕཱ་དང་ཡོ་ཧ་ནན་གྱིས་ཀྱང་གོའོ། དེ་ནས་ཀ་བ་ལྟར་ཡིན་པ་དེ་གསུམ་པོས་ང་དང་བར་ན་བཱ་ལ་མཉམ་གྲོགས་ཀྱི་རྟགས་ཡིན་པའི་ལག་གཡས་བཏང་ནས། ང་ཚོ་ཕྱི་པའི་རྩར་འགྲོ་བ་དང་། ཁོང་ཚོ་ཡ་ཧུ་དཱ་པའི་རྩར་འགྲོ་བར་ཐག་བཅད་དོ།

༡༠ ང་ཚོས་ཡེ་རུ་ཤ་ལེམ་གྱི་དབུལ་པོ་རྣམས་དྲན་པར་ཁོང་ཚོས་འདོད་པས། དེ་ནི་ང་རང་བྱེད་འདོད་པ་ཁོ་ནའོ༎

༡༡ དེ་མ་ཟད་ཀེ་ཕཱ་་ཨན་ཏི་ཡོག་ལ་བསྡད་པའི་ཚེ། བཀའ་བཀྱོན་དགོས་པས། ངས་ཁོའི་གདོང་ལ་རྒོལ་བ་ཡིན།

༡༢ ཡ་ཀོབ་ཀྱི་ཕྱོགས་པ་རེ་མ་བསླེབས་པའི་སྔོན་དུ། ཀེ་ཕཱས་ཡ་ཧུ་དཱ་པ་མིན་པའི་སྤུན་རྣམས་དང་མཉམ་དུ་ཁ་ཟས་ཟོས་ཀྱང་། དེ་ཚོ་བསླེབས་པ་དང་། ཀེ་ཕཱ་་ཡ་ཧུ་དཱ་པ་ལ་འཇིགས་ནས། བྱོལ་ཞིང་སོ་སོར་བསྡད་དོ།

༡༣ ཁོ་མཉམ་ཡ་ཧུ་དཱ་པ་གཞན་རྣམས་ཀྱང་མགོ་འཁོར་བ་མ་ཟད་བར་ན་བཱ་འང་དེ་ཚོའི་མགོ་སྐོར་གྱིས་སླུ་ཞིང་ཁྲིད་དོ།

༡༤ ཕྲིན་བཟང་གི་བདེན་པ་དང་བསྟུན་ཏེ་མི་སྤྱོད་པ་མཐོང་བའི་ཚེ། ངས་ཐམས་ཅད་ཀྱི་མདུན་དུ་ཀེ་ཕཱ་ལ་འདི་སྐད་དུ། ཁྱེད་ཡ་ཧུ་དཱ་པ་ཡིན་བཞིན་ཡ་ཧུ་དཱ་པའི་ཚུལ་ཁྲིམས་སྤངས་ནས་སྤུན་གཞན་ལྟར་སྤྱོད་པའི་འོག་ཏུ། སྤུན་དེ་ལ་ཡ་ཧུ་དཱ་པའི་ཚུལ་སྲུང་བར་ཨུ་ཚུགས་བྱེད་པ་དེ་ཅི་ཡིན་སྨྲས་སོ༎

༡༥ ང་ཚོ་ལྷ་ཆོས་པ་སྡིག་ཅན་མིན་པར། སྐྱེས་པ་ནས་ཡ་ཧུ་དཱ་པ་ཡིན་ཀྱང་།

༡༦ བཀའ་ཁྲིམས་ཀྱི་ལས་ཀྱིས་དྲང་པོར་མ་འགྱུར་ཞིང་། མཱ་ཤི་ཀ་ཡེ་ཤུའི་དད་པའི་སྒོ་ནས་ཐར་བར་ཤེས་སོ། བཀའ་ཁྲིམས་ཀྱི་ལས་ཀྱི་སྒོ་ནས་སུའང་མི་ཐར་བས། ལས་ཀྱིས་མིན་ཏེ་མཱ་ཤི་ཀ་ལ་དད་པས་ཐར་བའི་ཕྱིར། ང་ཚོས་མཱ་ཤི་ཀ་ཡེ་ཤུ་ལ་དད་པ་བྱེད་དོ།

༡༧ ད་ང་ཚོ་མཱ་ཤི་ཀའི་སྒོ་ནས་ཐར་པ་བཙལ་བ་རྣམས་སྡིག་ཅན་ལ་འཐོན་ན། མཱ་ཤི་ཀ་སྡིག་པ་བྱེད་འཇུག་མཁན་ཡིན་ནམ། དེ་མི་སྲིད།

༡༨ གལ་ཏེ་ངས་བཤིག་པའི་ཁྲིམས་ཡང་སྐྱར་འཛུག་ན། ང་རང་འཕྱུགས་པ་ཡིན་པར་གསལ་ལོ།

༡༩ ང་ནི་བཀའ་ཁྲིམས་ཀྱི་སྒོ་ནས་བཀའ་ཁྲིམས་ལ་ལྟ་སྟེ་ཤི་བས། དཀོན་མཆོག་དང་མཉམ་དུ་གསོན་ནོ།

༢༠ མཱ་ཤི་ཀ་དང་མཉམ་དུ་རྒྱང་ཤིང་ལ་ཤི་བས། ད་ང་རང་མི་འཚོ་ཡི། མཱ་ཤི་ཀ་ངའི་ནང་དུ་འཚོའོ། ད་འཇིག་རྟེན་ནང་འཚོ་ཡང་། ང་ལ་བྱམས་ཤིང་ངའི་དོན་དུ་སྐུ་སྲོག་གནང་བའི་དཀོན་མཆོག་གི་སྲས་ལ་དད་པས་འཚོའོ།

༢༡ དཀོན་མཆོག་གི་ཐུགས་རྗེ་ནི་ངས་མི་འདོར། བཀའ་ཁྲིམས་ཀྱི་སྒོ་ནས་ཐར་པ་བྱུང་ན། མཱ་ཤི་ཀ་དོན་མེད་དུ་གྲོངས་པ་ཡིན་ནོ༎

༣

ག་ལད་ཡཱ་པ་བླུན་པོ་ཁྱེད་ཚོ་སུས་བསླུས། ཁྱེད་ཚོའི་མིག་གི་མདུན་དུ་རྒྱང་ཤིང་ལ་གྲོངས་པའི་ཡེ་ཤུ་མཱ་ཤི་ཀ་གསལ་པོར་མ་བཤད་དམ།

༢ ངས་ཁྱེད་ཚོར་དྲི་བ་འདི་འབའ་ཞིག་འདྲི། ཐུགས་ཉིད་ནི་བཀའ་ཁྲིམས་ཀྱི་ལས་ཀྱི་སྒོ་ནས་ཐོབ་བམ། དད་པ་སྐྱེད་པའི་ཕྲིན་གྱི་སྒོ་ནས་ཐོབ།

༣ སྔར་ཐུགས་ཉིད་ལས་མགོ་བཙུགས་ཏེ། ད་འཇིག་རྟེན་པའི་ལུགས་སུ་མཇུག་རྫོགས་པའི་བླུན་པོ་ཡིན་ནམ།

༤ དེ་ལྟ་བུའི་བྱིན་རླབས་དོན་མེད་དུ་ཐོབ་བམ། དོན་མེད་དུ་ཐོབ་བདེན་ནམ་ཅི།

༥ ཁྱེད་ཚོར་ཐུགས་ཉིད་གནང་བ་དང་། ཁྱེད་ཚོའི་དཀྱིལ་དུ་ལྟས་མཛད་པ་དེ་བཀའ་ཁྲིམས་ཀྱི་ལས་ཀྱི་སྒོ་ནས་ལགས་སམ། ཡང་ན་དད་པ་སྐྱེད་པའི་ཕྲིན་གྱི་སྒོ་ནས་ལགས།

༦ དེ་ལྟར་ཨབ་ར་ཧམ་གྱིས་དཀོན་མཆོག་ལ་དད་པ་བྱས་པས། དེ་ནི་ཁོའི་ཕྱིར་ཐར་པའི་རྒྱུར་བརྩིས་སོ༎

༧ དད་པ་བྱེད་ཚད་ཨབ་ར་ཧམ་གྱི་བུ་ཡིན་པ་ཤེས་ཤིག

༨ དད་པའི་སྒོ་ནས་དཀོན་མཆོག་གིས་ཕྱི་པའང་སྒྲོལ་བར་འགྱུར་བ་ནི་སྔོན་དུ་མཁྱེན་ཞིང་། གསུང་རབ་ཀྱིས་ཨབ་ར་ཧམ་ལ། ཁྱོད་ཀྱི་ཐབས་ཀྱིས་མི་བརྒྱུད་ཐམས་ཅད་བྱིན་གྱིས་རློབ་པར་འགྱུར་ཞེས་པའི་ཕྲིན་བཟང་པོ་སྔོན་དུ་གསུངས་པས།

༩ དད་ལྡན་ཨབ་ར་ཧམ་དང་ལྷན་ཅིག་ཏུ་དད་པ་བྱེད་ཚད་བྱིན་གྱིས་བརླབས་པ་ཡིན་ནོ།

༡༠ གསུང་རབ་ན་འདི་སྐད་དུ། བཀའ་ཁྲིམས་ཀྱི་མདོ་ནང་ཡོད་པ་ཐམས་ཅད་སྒྲུབ་ཅིང་མི་གནས་པ་དེ་མི་གླུད་ཡིན། ཞེས་བྲིས་ཡོད་པས། བཀའ་ཁྲིམས་ཀྱི་ལས་ལ་རྟེན་ཚད་དམོད་མོའི་འོག་ཏུ་ཡོད་དོ།

༡༡ དྲང་པོ་དད་པས་འཚོ་བར་འགྱུར་ཞེས་བྲིས་པ་ལྟར། དཀོན་མཆོག་གི་གཟིགས་ངོར་བཀའ་ཁྲིམས་ཀྱི་ཐབས་ཀྱིས་སུའང་མི་ཐར་བ་གསལ་ལོ།

༡༢ བཀའ་ཁྲིམས་སྒྲུབ་མཁན་ནི་དེ་ཡིས་འཚོ་བར་འགྱུར་བས། བཀའ་ཁྲིམས་དད་པ་ལ་མི་རྟེན་ནོ།

༡༣ ཤིང་ཁར་འཕྱར་ལ་བཏང་བ་དེ་མི་གླུད་དོ་ཞེས་མདོ་ན་བྲིས་པ་ལྟར་ང་ཚོའི་ཚབ་ཏུ་མཱ་ཤི་ཀ་མི་གླུད་དུ་གྱུར་པས། བཀའ་ཁྲིམས་ཀྱི་དམོད་པ་ལས་ང་ཚོ་རིན་གྱིས་བླུས་པ་ཡིན་ནོ།

༡༤ དེའི་དོན་ནི། ཨབ་ར་ཧམ་ལ་གནང་བའི་བྱིན་རླབས་དེ་མཱ་ཤི་ཀ་ཡེ་ཤུའི་ཐབས་ཀྱིས་ཕྱི་པ་རྣམས་ལའང་བབས་ཤིང་། ཞལ་ཆད་མཛད་པའི་ཐུགས་ཉིད་དེ་དད་པའི་སྒོ་ནས་ང་ཚོ་ལ་ཐོབ་པའི་ཕྱིར་རོ༎

༡༥ ཀྱེ་སྤུན་རྣམས། དཔེ་ཞིག་འཆད་ན། མི་ཞིག་གི་ཁ་ཆེམས་ལ་ཐེ་ཙེ་བརྒྱབས་ཟིན་ནས། འཇིག་ཀྱང་མི་ཆོག སྣོན་ཡང་མི་ཆོག་གོ།

༡༦ དེའང་ཞལ་ཆད་རྣམས་ཨབ་ར་ཧམ་དང་ཁོང་གི་སྲས་ལ་གནང་བ་ཡིན། མདོར་ན་སྲས་རྣམས་ཞེས་སྲས་མང་པོ་ཡིན་པ་མི་སྟོན་པར། ཁྱེད་ཀྱི་སྲས་ཞེས་གཅིག་ཡིན་པ་སྟོན་ཞིང་བྲིས་ཡོད་དེ། གཅིག་པོ་དེ་ནི་མཱ་ཤི་ཀའོ།

༡༧ ངའི་དོན་ནི་དཀོན་མཆོག་གིས་སྔར་ཕྱག་རྒྱ་བཏབས་པའི་བཀའ་ཆེམས་དེ་ནི་ལོ་བཞི་བརྒྱ་དང་སུམ་ཅུའི་རྗེས་སུ་བྱུང་བའི་བཀའ་ཁྲིམས་ཀྱིས་འཇིག་མི་ནུས། ཞལ་ཆད་ཀྱང་མེད་པར་བྱེད་མི་ནུས་སོ།

༡༨ གལ་ཏེ་བཀའ་ཁྲིམས་ཀྱི་སྒོ་ནས་ནོར་སྐལ་ཐོབ་ན། ཞལ་ཆད་མི་ཕན་ནོ། འོན་ཀྱང་དཀོན་མཆོག་གིས་ཞལ་ཆད་ཀྱི་སྒོ་ནས་ཨབ་ར་ཧམ་ལ་ཐུགས་རྗེ་མཛད་དོ།

༡༩ དེ་ནས་བཀའ་ཁྲིམས་ཅིའི་ཕྱིར་ཡིན་ཞེ་ན། བཀའ་ཁྲིམས་ནི་ཞལ་ཆད་མཛད་པའི་སྲས་དེ་ཕེབས་པའི་བར་དུ་ཕོ་ཉས་བར་མི་ཞིག་རྒྱུད་ནས་གཏན་ལ་ཕབ་ཅིང་། དེས་ཉེས་སྐྱོན་རྣམས་སྟོན་པའི་ཕྱིར་རོ།

༢༠ དཀོན་མཆོག་ནི་གཅིག་ལགས་ཀྱང་། བར་མི་ནི་གཅིག་ལས་མང་བའི་དོན་ནོ༎

༢༡ བཀའ་ཁྲིམས་ཀྱིས་དཀོན་མཆོག་གི་ཞལ་ཆད་ལ་རྒོལ་ལམ། དེ་མི་སྲིད། གལ་ཏེ་བཀའ་ཁྲིམས་ལ་གསོན་པོར་བྱེད་པའི་ནུས་པ་གནང་བ་ཡིན་ན། བཀའ་ཁྲིམས་ལས་ཐར་པ་བྱུང་བ་ཡིན།

༢༢ འོན་ཀྱང་ཡེ་ཤུ་མཱ་ཤི་ཀ་ལ་དད་པའི་སྒོ་ནས་དད་པ་ཅན་ལ་ཞལ་ཆད་འགྲུབ་པའི་དོན་དུ། གསུང་རབ་ཀྱིས་སྡིག་པའི་ཁོངས་སུ་ཐམས་ཅད་བཅུག་གོ།

༢༣ དད་པ་མ་གྲུབ་པའི་སྔོན་དུ། དད་པ་དེ་མངོན་པའི་བར་ལ་ང་ཚོ་བཀའ་ཁྲིམས་ཀྱི་དགག་བྱའི་འོག་ཏུ་བཅུག་ནས།

༢༤ མཱ་ཤི་ཀ་མ་བྱོན་པའི་བར་དུ་བཀའ་ཁྲིམས་ང་ཚོས་དགེ་རྒན་དེ་ཡིན་པ་ལས། མཱ་ཤི་ཀ་ལ་དད་པས་ཐར་བ་ཡིན་ནོ།

༢༥ ད་དད་པ་དེ་མངོན་པས་ང་ཚོ་ད་དགེ་རྒན་གྱི་འོག་ཏུ་མེད།

༢༦ ཁྱེད་ཚོ་ཐམས་ཅད་ཀྱིས་ཀྱང་མཱ་ཤི་ཀ་ཡེ་ཤུ་ལ་དད་པས། དཀོན་མཆོག་གི་སྲས་ཡིན།

༢༧ མཱ་ཤི་ཀའི་ཁྲུས་ཐོབ་ཚད་མཱ་ཤི་ཀ་དང་ལྡན་ནོ།

༢༨ ད་ཡ་ཧུ་དཱ་པའམ་ཧེལ་ལེན་པ། ཉོས་མིའམ་ཉོས་མི་མིན་པ། སྐྱེས་པའམ་སྐྱེ་དམན་ཞེས་བྱ་བ་མེད་པར། མཱ་ཤི་ཀ་ཡེ་ཤུའི་རྐྱེན་གྱིས་ཁྱེད་ཐམས་ཅད་གཅིག་ཡིན།

༢༩ ཁྱེད་ཚོ་མཱ་ཤི་ཀའི་ཡིན་པས། ཨབ་ར་ཧམ་གྱི་བུ་བརྒྱུད་དང་། ཞལ་ཆད་དང་བསྟུན་ཏེ་བརྒྱུད་འཛིན་ཡིན་ནོ༎

༤

ངས་ཟེར་དོན་ནི། བརྒྱུད་འཛིན་ཞིག་ནོར་རྫས་ཐམས་ཅད་ཀྱི་བདག་པོ་ཡིན་ཀྱང་། བྱིས་པ་ཡིན་རིང་དུ་གཡོག་པོ་དང་ཁྱད་པར་མེད་དོ།

༢ ཕས་བསྐོས་པའི་དུས་ཀྱི་བར་དུ་སྐྱོང་མཁན་དང་གཉེར་པའི་འོག་ཏུ་ལུས་སོ།

༣ དེ་བཞིན་དུ་ང་ཚོའང་བྱིས་པ་ཡིན་རིང་སྲིད་པའི་ལྷ་རྣམས་ཀྱི་གཡོག་པོ་བྱས་ཀྱང་།

༤-༥ དུས་རན་པ་དང་དཀོན་མཆོག་གིས་ཉིད་ཀྱི་སྲས་མངགས་ནས། བཀའ་ཁྲིམས་ཀྱི་འོག་ཏུ་ཡོད་པ་ང་ཚོ་ཐར་བར་མཛད་ཅིང་། སྲས་སུ་མཛད་པའི་ཕྱིར། བུད་མེད་ལ་བལྟམས་ཤིང་། བཀའ་ཁྲིམས་ཀྱི་འོག་ཏུ་འཁྲུངས་སོ།

༦ ཁྱེད་རྣམས་སྲས་སུ་གྱུར་པས། དཀོན་མཆོག་གིས་ཉིད་ཀྱི་སྲས་ཀྱི་ཐུགས་ཉིད་ཁྱེད་ཚོའི་སྙིང་དུ་སྩལ་ཏེ། ཨབ་བཱ། ཡབ་ཅེས་འབོད་དོ།

༧ དེའི་ཕྱིར་ད་ནས་ཕྱིན་ཁྱེད་ཚོ་ཚེ་གཡོག་མ་ཡིན་སྲས་ཡིན་ནོ། སྲས་ཡིན་ན་དཀོན་མཆོག་གི་ངང་ནས་བརྒྱུད་འཛིན་ཡང་ཡིན་ནོ༎

༨ སྔོན་ཁྱེད་ཚོས་དཀོན་མཆོག་མ་ཤེས་པའི་ཚེ། དཀོན་མཆོག་མ་ཡིན་པའི་ལྷ་རྣམས་ཀྱི་གཡོག་བྱས་སོ།

༩ ད་ལྟ་ཁྱེད་ཚོས་དཀོན་མཆོག་ཤེས་པ་མ་ཟད། དཀོན་མཆོག་གིས་ཁྱེད་ཚོ་མཁྱེན་ཏེ། སླར་མཐུ་དང་དཔལ་བརྗིད་མེད་པའི་སྲིད་པའི་ལྷའི་ཕྱོགས་སུ་ལོག་འགྲོ་ཞིང་། དེ་ཚོའི་གཡོག་བྱེད་པར་ཇི་ལྟར་འདོད།

༡༠ ཁྱེད་ཚོས་ད་དུང་ཞག་དང་ཟླ་བ་དང་དུས་བཟང་དང་ལོ་རྩི་བས།

༡༡ ངས་ཁྱེད་ཚོའི་ཕྱིར་དུ་འབད་རྩོལ་བྱས་པ་ཆུད་ཟོས་པར་དོགས་སོ༎

༡༢ སྤུན་རྣམས། ང་ཁྱེད་ཚོ་དང་འདྲ་བར་གྱུར་པས། ཁྱེད་ཚོའང་ང་འདྲར་གྱུར་ཅིག་ཅེས་ཞུའོ། ཁྱེད་ཚོས་ང་ལ་ལོག་པར་མ་བྱས།

༡༣ སྔར་ང་གཟུགས་ན་བ་ལ་རྟེན་ནས་ཁྱེད་ཚོར་ཕྲིན་བཟང་བཤད་པ་ཁྱེད་ཚོས་ཤེས་སོ།

༡༤ ངའི་གཟུགས་པོའི་གནས་ལུགས་ཁྱེད་ཚོའི་ཕྱིར་ཚོད་ལྟར་གྱུར་ཀྱང་། ཁྱེད་ཚོས་ཞེན་མ་ལོག་ཅིང་མ་བརྙས་པར། དཀོན་མཆོག་གི་ཕོ་ཉ་དང་འདྲ་བ་མ་ཟད་ཡེ་ཤུ་མཱ་ཤི་ཀ་དང་འདྲ་བར་ང་ལ་བསུས་སོ།

༡༥ ད་ཁྱེད་ཚོའི་དགའ་སྤྲོ་དེ་གང་དུ་སོང་། དེ་ཙ་ན་ཐུབ་ན་ཁྱེད་ཚོའི་མིག་ཀྱང་བཏོན་ནས་ངའི་ཕྱིར་བཏང་བ་ལ་ངས་དཔང་པོ་བྱེད་དོ།

༡༦ འོ་ན་ངས་བདེན་པ་སྨྲས་པས་དགྲ་བོར་གྱུར་ཏམ།

༡༧ དེ་རྣམས་ཁྱེད་ཚོར་མཛའ་བ་ནི་བཟང་པོའི་ཕྱིར་མ་ཡིན་ཏེ། ཁྱེད་ཚོ་ཕྱེས་པས་ཁོང་ལ་མཛའ་དགོས་པའི་ཕྱིར་ཡིན།

༡༨ དོན་བཟང་པོ་ཞིག་གི་ཕྱིར་མཛའ་བ་ནི་རྟག་ཏུ་ལེགས་ཏེ། ང་ཁྱེད་ཚོའི་རྩར་མཛའ་བས་ཅི།

༡༩ ངའི་བུ་རྣམས། ཁྱེད་ཚོ་མཱ་ཤི་ཀ་དང་ལྡན་པའི་བར་དུ་ང་ཡང་སྐྱར་ཟུག་རྔུས་རྡུང་ངོ་།

༢༠ ཁྱེད་ཚོའི་ཕྱིར་ཅི་བྱ་མི་ཤེས་པས། ད་ལྟ་རང་ཁྱེད་ཚོའི་རྩར་ཡོད་དེ་ངའི་སྐད་གདངས་སྒྱུར་ན་དགའ་བ་ལ།

༢༡ བཀའ་ཁྲིམས་ཀྱི་འོག་ཏུ་གནས་པར་འདོད་པ་ཁྱེད་ཚོས་བཀའ་ཁྲིམས་མ་ཐོས་སམ། ང་ལ་ཤོད་ཅིག

༢༢ ཨབ་ར་ཧམ་ལ་བུ་གཉིས་ཡོད་དེ། གཅིག་གཡོག་མོ་ལས་ཆད། གཅིག་དཔོན་མོ་ལས་ཆད་ཅེས་བྲིས་འདུག

༢༣ གཡོག་མོའི་བུ་འཇིག་རྟེན་གྱི་ལུགས་སུ་སྐྱེས། དཔོན་མོའི་བུ་ཞལ་ཆད་བཞིན་དུ་སྐྱེས་སོ།

༢༤ དེ་ནི་དཔེ་ཞིག་ཡིན་ཏེ། བུད་མེད་གཉིས་པོ་ཞལ་ཆད་གཉིས་པོ་ཡིན། རི་བོ་སི་ནཱ་ནས་བྱུང་བའི་ཞལ་ཆད་ནི་ཚེ་གཡོག་སྐྱེད་པའི་ཆུང་མ་ཧ་གར་མཚོན།

༢༥ ཧ་གར་ནི་ཨ་རཱབ་ཡུལ་གྱི་རི་སི་ནཱ་མཚོན། བུ་རྣམས་དང་བཅས་པ་ཚེ་གཡོག་ཡིན་པས། ད་ལྟའི་ཡེ་རུ་ཤ་ལེམ་མཚོན་ནོ།

༢༦ སྟེང་གི་ཡེ་རུ་ཤ་ལེམ་ནི་གཡོག་མོ་མིན་ཏེ། ང་ཚོའི་ཨ་མ་ཡིན་ནོ།

༢༧ མདོ་ན།

བུ་མེད་མོ་གཤམ་དགའ་མགུ་རངས༎

སྐྱེ་ཟུག་མེད་པས་ཀུ་ཐེགས་ཤིག།

ཁྱོ་བོ་ཡོད་པའི་བུད་མེད་ལས༎

སྤངས་པ་དེ་ལ་བུ་ཕྲུག་མང་༎

ཞེས་བྲིས་སོ།

༢༨ སྤུན་རྣམས། ང་ཚོ་ནི་ཨི་སཱག་ལྟར་ཞལ་ཆད་ཀྱི་བུ་ཡིན།

༢༩ ཇི་ལྟར་དེ་ཙ་ན་འཇིག་རྟེན་གྱི་ལུགས་སུ་སྐྱེས་པ་དེས་ཐུགས་ཉིད་ཀྱི་ལུགས་སུ་སྐྱེས་པ་ལ་བཙེས་པ་ལྟར། ད་ལྟའང་དེ་བཞིན་ནོ།

༣༠ གསུང་རབ་ཀྱིས་ཇི་གསུངས་ཞེ་ན། གཡོག་མོའི་བུ་ལ་དཔོན་མོའི་བུ་དང་མཉམ་དུ་ནོར་སྐལ་ཐོབ་མི་རུང་བས། གཡོག་མོ་དང་དེའི་བུ་སྐྲོད་ཅིག་ཅེས་གསུངས་སོ།

༣༡ མདོར་ན་སྤུན་རྣམས། ང་ཚོ་གཡོག་མོའི་བུ་མ་ཡིན་གྱི། དཔོན་མོའི་བུ་ཡིན་ནོ༎

༥

རང་དབང་དུ་གནས་པའི་ཕྱིར་མཱ་ཤི་ཀས་ངེད་ཐར་བར་མཛད་པས། ཡང་སྐྱར་གཞན་དབང་གི་ཚེ་གཡོག་ཏུ་མི་འགྲོ་བར་བརྟན་པོར་གནས་ཤིག

༢ ཡ་ཧུ་དཱ་པའི་རྟགས་ལེན་ན། མཱ་ཤི་ཀ་ཁྱེད་ཚོར་ཅིའང་མི་ཕན་ནོ་ཞེས་ང་པའུ་ལུས་སྨྲའོ།

༣ རྟགས་ལེན་པ་ཐམས་ཅད་ལ། བཀའ་ཁྲིམས་ཧྲིལ་པོ་སྲུང་བའི་རིགས་སོ་ཞེས་ངས་སླར་ཡང་ལན་བརྡ་གཏོང་ངོ་།

༤ བཀའ་ཁྲིམས་ཀྱི་ཐབས་ཀྱིས་རྣམ་དག་འགྱུར་བར་འདོད་པ་ཁྱེད་ཚོ་མཱ་ཤི་ཀ་དང་བྲལ་ནས་ཐུགས་རྗེ་ལས་འདས་པ་ཡིན།

༥ ང་ཚོ་ནི་ཐུགས་ཉིད་ཀྱི་ངང་ལས་དད་པའི་ཐབས་ཀྱིས་ཐར་པའི་རེ་བས་སྒུག་གོ།

༦ མཱ་ཤི་ཀ་པ་ལ་བྱམས་པས་རྩོམ་པའི་དད་པ་འབའ་ཞིག་ལས། རྟགས་དང་ལྡན་མི་ལྡན་གང་གིས་ཀྱང་མི་ཕན་ནོ༎

༧ ཁྱེད་ཚོས་བདེན་པའི་བཀར་ཉན་པས་བང་རྒྱུགས་ལེགས་པར་བྱེད་ཅིང་ཡོད་པ་ལས་སུས་བཀག

༨ འདི་ནི་ཁྱེད་ཚོ་བོས་པ་ཁོང་གི་སྐུལ་མ་མིན།

༩ སྐྱུར་རྩི་ཅུང་ཟད་ཅིག་གིས་བག་ཟན་ཧྲིལ་པོར་སྐྱུར་ལང་ངོ་༎

༡༠ ཁྱེད་ཚོས་ངའི་ལྟ་བ་ལས་གཞན་མི་ལེན་པའི་ང་ལ་གཙོ་བོས་བློ་གདེང་གནང་ངོ་། ཁྱེད་ཚོ་བཀྲུག་པ་སུ་ཡིན་རུང་དེ་ལ་ཆད་པ་ཕོག་འོས་སོ།

༡༡ སྤུན་རྣམས། ང་ཡང་ངས་ཡ་ཧུ་དཱ་པའི་རྟགས་ཀྱི་སྐོར་བཤད་པ་ཡིན་ན། བསླུ་རྡོ་ཡིན་པའི་རྒྱང་ཤིང་མེད་པར་བྱས་པས། ཅིའི་ཕྱིར་ད་བར་དུ་ངས་འཚེ་བ་མྱོང་།

༡༢ ཁྱེད་ཚོ་བཀྲུག་པ་རྣམས་ཀྱི་རང་གི་ཡན་ལག་གཅོད་ན་ཅི་མ་རུང་།

༡༣ སྤུན་རྣམས། ཁྱེད་རྣམས་རང་དབང་ལ་བོས་པས། བདག་འཛིན་ལ་སྐབས་མ་བཏང་བར། བྱམས་པའི་སྒོ་ནས་གཅིག་གིས་གཅིག་ལ་གཡོག་བྱོས་ཤིག

༡༤ རང་དང་འདྲ་བར་ཁྱིམ་མཚེས་ལ་བྱམས་པར་བྱོས་ཤིག་ཅེས་པའི་བཀའ་གཅིག་སྒྲུབ་པའི་སྒོ་ནས་བཀའ་ཁྲིམས་ཧྲིལ་པོ་སྒྲུབ་བོ།

༡༥ ཕན་ཚུན་རྨུག་ཅིང་ཟ་བ་རྣམས། གཅིག་གིས་གཅིག་ལ་མེད་པར་མི་བྱ་བའི་ཕྱིར་ཟོན་བྱོས་ཤིག

༡༦ ཐུགས་ཉིད་དང་བསྟུན་ཏེ་འགྲུལ་ཞིང་། བདག་འཛིན་གྱི་འདོད་པ་མ་སྒྲུབ་ཅིག་ཅེས་ངས་ཟེར།

༡༧ བདག་འཛིན་གྱི་འདོད་པས་ཐུགས་ཉིད་ལ་རྒོལ་ཞིང་། ཐུགས་ཉིད་ཀྱིས་བདག་འཛིན་ལ་རྒོལ་ལོ། དེ་གཉིས་མི་མཐུན་པས། དགོས་པ་དེ་ཁྱེད་ཚོས་བྱེད་མི་ཐུབ་བོ།

༡༨ ཐུགས་ཉིད་ཀྱིས་ཁྱེད་འཁྲིད་པར་མཛད་ན། བཀའ་ཁྲིམས་ཀྱི་འོག་ན་མེད་དོ།

༡༩ བདག་འཛིན་གྱི་ལས་རྣམས་གསལ་ཞིང་། འདོད་ལོག་དང་། མི་ཚངས་པ་དང་། བག་མེད་སྤྱོད་པ་དང་།

༢༠ སྐུ་འདྲ་ལ་རྟེན་པ་དང་། ངན་སྔགས་དང་། འཁོན་སེམས་དང་། རྩོད་པ་དང་། ཕྲག་དོག་དང་། ཁྲོ་བ་དང་། རང་འདོད་དང་། དབྱེན་བྱེད་པ་དང་། ལྟ་བའི་འཁོན་དང་།

༢༡ འགྲན་སེམས་དང་། ར་བཟི་བ་དང་། བག་མེད་པར་ཟ་བ་ལ་སོགས་པའོ། དེ་ལྟར་སྤྱོད་པ་རྣམས་ལ་དཀོན་མཆོག་གི་རྒྱལ་སྲིད་ཀྱི་ནོར་སྐལ་མི་ཐོབ་ཅེས་ངས་སྔོན་ལའང་སྨྲས་པ་ཡིན་དའང་སྨྲའོ༎

༢༢ ཐུགས་ཉིད་ཀྱི་འབྲས་བུ་ནི། བྱམས་པ་དང་། དགའ་སྤྲོ་དང་། ཞི་བདེ་དང་། ཐེག་པ་དང་། སྙིང་རྗེ་དང་། བཟང་པོ་དང་། ཕྱི་ཐག་རིང་བ་དང་།

༢༣ དུལ་པོ་དང་། བཙུན་པ་ཡིན་ཏེ། འདི་དང་མི་མཐུན་པའི་བཀའ་ཁྲིམས་མེད།

༢༤ མཱ་ཤི་ཀའི་ཡིན་པ་རྣམས་ཀྱི་བདག་འཛིན་ནི་དེའི་ཞེན་པ་དང་འདོད་པ་བཅས་རྒྱང་ཤིང་ལ་བསད་པ་ཡིན་ནོ།

༢༥ ང་ཚོ་ཐུགས་ཉིད་ཀྱི་སྟབས་ཀྱིས་གསོན་ན། ཐུགས་ཉིད་དང་བསྟུན་ཏེ་སྤྱོད་ཀྱང་དགོས།

༢༦ ངོམ་སེམས་དང་། ཕན་ཚུན་བཀྲུག་སེམས་དང་། འགྲན་སེམས་མ་བྱེད་ཅིག།

༦

སྤུན་རྣམས། མི་ཞིག་གིས་ཉེས་པ་བྱེད་ན། ཐུགས་ཉིད་དང་ལྡན་པ་ཁྱེད་ཀྱིས་འཇམ་པོའི་ངང་ནས་མི་དེ་ལམ་དྲང་པོར་ཁྲིད་ཅིག རང་ཡང་སླུ་བར་མི་འགྱུར་བའི་ཕྱིར་ཟོན་བྱོས་ཤིག

༢ གཅིག་གིས་གཅིག་གི་ཁུར་ཁུར་ཞིག དེ་ལྟར་མཱ་ཤི་ཀའི་བཀའ་ཁྲིམས་སྒྲུབ་བོ།

༣ མི་ཞིག་ཅིའང་མ་ཡིན་པར། རང་ཅི་ཞིག་ཡིན་སེམས་ན། རང་མགོ་སྐོར་རོ།

༤-༥ རེ་རེས་རང་གི་ལས་ལ་ལྟོས་ཤིག རེ་རེས་རང་གི་ཁུར་འཁུར་དགོས་པས་རང་རློམ་ན་མ་གཏོགས་གཞན་གྱི་མདུན་དུ་རློམ་པའི་རྒྱུ་མི་འདུག

༦ བཀའ་ཡི་སློབ་མས་བཟང་པོ་ཐམས་ཅད་སློབ་དཔོན་དང་མཉམ་བགོས་ཀྱིས་ཟོ་ཞིག

༧ རང་མགོ་རང་གིས་མ་སྐོར་ཞིག དཀོན་མཆོག་ནི་འཕྱ་བར་མི་རུང་། མིས་ཇི་བཏབ་པ་དེ་རྔ་བར་འགྱུར།

༨ སུས་བདག་འཛིན་འདེབས་ན། བདག་འཛིན་ནས་སྟོངས་པར་འགྱུར་བ་བརྙེད། སུས་ཐུགས་ཉིད་འདེབས་ན། ཐུགས་ཉིད་ནས་ཚེ་མཐའ་མེད་པ་བརྙེད།

༩ བཟང་པོ་བྱེད་པ་ལ་མ་ངལ་ཞིག ཐང་མི་ཆད་ན་དུས་ཀྱི་ཁར་འབྲས་བུ་བརྙེད་དོ།

༡༠ ད་ལྟ་སྐབས་ཡོད་པས། མི་ཐམས་ཅད་དང་ཁྱད་པར་དུ་དད་པའི་ཁྱིམ་ཚང་ལ་དགེ་བར་བྱོས་ཤིག

༡༡ ང་རང་གི་ལག་པས་ཁྱེད་ཚོར་བྲིས་པའི་ཡི་གེ་སྦོམ་པོ་འདི་ལ་ལྟོས་ཤིག

༡༢ འཇིག་རྟེན་ནང་འདྲ་འཆགས་པོ་སྟོན་པར་འདོད་པ་རྣམས་ཀྱིས་ཁྱེད་ཚོར་ཡ་ཧུ་དཱ་པའི་རྟགས་ལེན་ཕྱིར་ཨུ་ཚུགས་བྱེད་པའི་རྒྱུ། མཱ་ཤི་ཀའི་རྒྱང་ཤིང་གིས་རྐྱེན་ཏེ་འཚེ་བ་མི་མྱོང་བའི་ཕྱིར་དུའོ།

༡༣ རྟགས་དང་ལྡན་པ་ཁོང་རང་གིས་བཀའ་ཁྲིམས་མི་སྲུང་གིས། ཁྱེད་ཚོའང་རྟགས་དང་ལྡན་ཞེས་ངོམ་པའི་དོན་དུ་དེ་ལྟར་བྱེད་པར་འདོད་དོ།

༡༤ ང་རང་ལ་མཱ་ཤི་ཀའི་རྒྱང་ཤིང་མ་གཏོགས་པར་ངོམ་རྒྱུ་ཅིའང་མི་འབྱུང་བར་ཤོག་ཅིག ཁོང་གི་སྒོ་ནས་ངའི་ཕྱིར་འཇིག་རྟེན་དང་འཇིག་རྟེན་གྱི་ཕྱིར་ང་རྒྱང་ཤིང་ཁར་ཤི་བ་ཡིན།

༡༥ གསར་དུ་སྐྱེས་པ་མ་གཏོགས། རྟགས་དང་ལྡན་པ་དང་མི་ལྡན་པ་ཅིའང་མ་ཡིན་ནོ།

༡༦ ཚུལ་ཁྲིམས་དེ་བཞིན་དུ་སྤྱོད་མཁན་ཐམས་ཅད་དང་། དཀོན་མཆོག་གི་ཨིས་ར་ཨེལ་གྱི་མི་སྡེ་ལ་ཞི་བདེ་དང་ཐུགས་རྗེ་འབབ་པར་ཤོག་ཅིག

༡༧ ངའི་ལུས་ཀྱི་ཁར་ཡེ་ཤུའི་གཟེར་གྱི་རྟགས་ཁྱེར་ཡོད་པས། ཕྱིན་ཆད་སུས་ཀྱང་ང་ལ་མ་འཚེ་ཞིག

༡༨ རང་ཅག་གི་གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ཁྱེད་སྤུན་རྣམས་ཀྱི་སེམས་དང་མཉམ་དུ་བཞུགས་པར་ཤོག་ཅིག ཨ་མེན༎ ༎

ཨེ་ཕེ་སུ་པར་བསྐུར་པའི་འཕྲིན་ཡིག

༡

དཀོན་མཆོག་གི་ཐུགས་དགོངས་བཞིན་དུ་མཱ་ཤི་ཀ་ཡེ་ཤུའི་སྐུ་ཚབ་ཡིན་པའི་པའུ་ལུས། ཨེ་ཕེ་སུ་རུ་ཡོད་པའི་སྐྱེས་བུ་དམ་པ་རྣམས་དང་། མཱ་ཤི་ཀ་ཡེ་ཤུ་ལ་དད་པ་རྣམས་ཀྱི་དྲུང་དུ།

༢ ང་ཚོའི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱེད་ལ་ཐུགས་རྗེ་དང་ཞི་བདེ་འབབ་པར་ཤོག་ཅིག

༣ ངེད་མགོན་ཡེ་ཤུ་མཱ་ཤི་ཀའི། དཀོན་མཆོག་ཡབ་ལ་བསྟོད་བསྔགས་ཤོག ནམ་མཁའི་ཐུགས་ཉིད་ཀྱིས་བརླབས་པའི། ང་ཚོར་མཱ་ཤི་ཀའི་ངང་ནས།

༤-༥ དཀོན་མཆོག་དྲུང་དུ་ང་ཚོ་རྣམས། དམ་པ་སྐྱོན་མེད་འགྱུར་བའི་ཕྱིར། འཇིག་རྟེན་མ་བཀོད་སྔོན་རོལ་དུ། མཱ་ཤི་ཀའི་ནང་ངེད་འདམས་སོ།

༦-༧ ཐུགས་སུ་བྱོན་པ་ཁོང་རྒྱུད་ནས། བླུ་རིན་མེད་པའི་གསོལ་རས་སུ། གནང་བའི་ཐུགས་རྗེའི་དཔལ་བསྟོད་ཕྱིར། ཉིད་ཀྱི་ཐུགས་ཀྱི་དགོངས་པ་བཞིན། ཡེ་ཤུ་མཱ་ཤི་ཀའི་ཐབས་ཀྱིས། ཁོང་གི་སྲས་སུ་ངེད་འགྱུར་བར། བརྩེ་བས་གདོད་ནས་ཐུགས་ཐག་བཅད།

༨ ཁོང་གི་ཡེ་ཤེས་དང་རྟོགས་པས། ང་ཚོར་ལན་མང་གནང་བ་ཡི། དཔག་ཏུ་མེད་པའི་ཐུགས་རྗེ་ཡི། སྲས་ཀྱི་སྐུ་ཁྲག་གི་སྒོ་ནས། ཁོང་རྒྱུད་ངེད་ལ་ཐར་པ་དང་། ཉེས་སྐྱོན་རྣམས་ཀྱི་སྡིག་སེལ་ཐོབ།

༩-༡༠ བསྐལ་པ་ཡོངས་སུ་རྫོགས་འགྱུར་ཏེ། གནམ་དང་ས་ལ་གནས་པ་ཀུན། མཱ་ཤི་ཀ་འོག་བསྡུ་བའི་གྲལ། ཉིད་ཀྱི་དགོངས་པའི་གསང་བ་དེ། ངེད་ལ་མངོན་པར་མཛད་པ་ཡིན།

༡༡-༡༢ ཐམས་ཅད་ཉིད་ཀྱི་བྱུས་བཞིན་དུ། མཛད་པ་ཁོང་གི་དགོངས་པ་ལྟར། ང་ཚོ་མཱ་ཤི་ཀར་རེ་རྣམས། ཁོང་གི་དཔལ་ལ་བསྟོད་ཕྱིར་བསྐོས།

༡༣ ཐར་པའི་འཕྲིན་བཟང་བདེན་པའི་བཀའ། ཐོས་ནས་དད་པ་ཁྱེད་རྣམས་ལའང་། ཞལ་གྱིས་བཞེས་པའི་ཐུགས་ཉིད་ཀྱི། ཕྱག་རྒྱ་བཏབ་པར་མཛད་པའོ།

༡༤ དེ་ནི་ཐར་པའི་ནོར་སྐལ་དེ། ངེད་ལ་ཐོབ་རིང་གཏའ་མ་འོ། དཀོན་མཆོག་དཔལ་ལ་བསྟོད་བསྔགས་སོ༎

༡༥ ཁྱེད་ཚོས་གཙོ་བོ་ཡེ་ཤུ་ལ་དད་པ་དང་། མཱ་ཤི་ཀ་པ་ཐམས་ཅད་ལ་གཅེས་པར་ཐོས་པས།

༡༦ ངས་ཁྱེད་ཚོའི་ཕྱིར་རྒྱུན་ཆད་མེད་པར་གཏང་རག་འབུལ་ཞིང་། སྨོན་ལམ་ནང་འདི་ལྟར་དྲན་ནོ།

༡༧ དཔལ་དང་ལྡན་པའི་ཡབ་ལགས་པ། ང་ཚོའི་གཙོ་བོ་ཡེ་ཤུ་མཱ་ཤི་ཀའི་དཀོན་མཆོག་གིས། ཁྱེད་ཚོར་ཁོང་ཉིད་རིག་པའི་ཕྱིར། ཤེས་རབ་དང་རྟོགས་པའི་སེམས་གནང་བར་ཤོག་ཅིག

༡༨ དེ་ནས་ཁྱེད་ཚོའི་སྙིང་གི་མིག་འོད་དང་ལྡན་ཞིང་། རེ་བ་གང་ལ་ཁྱེད་ཚོ་བོས་པ་དང་གཅིག མཱ་ཤི་ཀ་པའི་ནང་དུ་ནོར་སྐལ་གྱི་དཔལ་འབྱོར་དང་གཉིས།

༡༩ ང་ཚོ་དད་ལྡན་རྣམས་ཀྱི་ཕྱིར་ཁོང་གི་མཐུ་སྟོབས་དང་གསུམ་གྱི་ལོངས་སྤྱོད་དེ། ཇི་ལྟ་བུའི་དཔག་མེད་ཡིན་པ་ཤེས་པར་འགྱུར་རོ།

༢༠ མཐུ་སྟོབས་ཀྱི་ནུས་པ་མཱ་ཤི་ཀའི་ངང་ནས་བསྟན་ཏེ། ཁོང་གཤིན་པོའི་ཁྲོད་ནས་སྐུ་གསོན་པོར་བསླངས་ནས། ནམ་མཁའི་ཞིང་ཁམས་ནང་། ཉིད་ཀྱི་ཕྱག་གཡས་སུ་བཞག་སྟེ།

༢༡ ད་ལྟ་དང་མ་འོངས་པའི་དབང་དང་། སྲིད་དང་མངའ་ཐང་དང་། རྒྱལ་སྲིད་དང་། བརྗོད་པའི་མཚན་ང་ཐམས་ཅད་ལས་རབ་ཏུ་མཐོ་བ་ཁོང་ལ་གནང་ངོ་།

༢༢ ཐམས་ཅད་ཁོང་གི་ཞབས་འོག་ཏུ་བཅུག་སྟེ། ཁོང་ཐམས་ཅད་ཀྱི་དབུ་རུ་བསྐོས་ཏེ། ཆོས་ཚོགས་ལ་གནང་ངོ་།

༢༣ ཆོས་ཚོགས་ནི་ཚང་མ་གང་བའི་གང་བ་ཉིད་ཀྱི་སྐུ་ལུས་ཡིན་ནོ༎

༢

ཉེས་སྐྱོན་དང་སྡིག་པའི་རྐྱེན་གྱིས་ཤི་བ་ཁྱེད་ཚོའང་ཁོང་གིས་གསོན་པོར་མཛད།

༢ སྔར་ཁྱེད་སྤྱོད་ལམ་དེ་ནང་འཇིག་རྟེན་གྱི་ལུགས་ལྟར་འགྲུལ་ནས། བཀའ་ལ་མི་ཉན་པའི་མི་བརྒྱུད་ནང་རྒྱུ་བའི་འབྱུང་པོའམ། བར་སྣང་གི་དབང་པོའི་རྗེས་སུ་འབྲངས་སོ།

༣ མི་བརྒྱུད་དེའི་ཁྲོད་དུ། སྔར་ང་ཚོ་ཐམས་ཅད་ཀྱང་། རང་གི་འདོད་ཆགས་ལ་ལོངས་སྤྱད་དེ། ལུས་དང་ཡིད་ཀྱི་འདོད་པའི་དབང་དུ་སོང་ནས། གཞན་རྣམས་དང་འདྲ་བར་ཆད་པ་རང་བཞིན་གྱིས་ཕོག་འོས་པ་ཡིན་ནོ།

༤ འོན་ཀྱང་སྙིང་རྗེ་དཔག་ཏུ་མེད་པའི་དཀོན་མཆོག་གིས།

༥-༦ ང་ཚོ་ཉེས་པའི་རྐྱེན་གྱིས་ཤི་བ་རྣམས་ལ་ཁོང་གི་བྱམས་པ་ཆེན་པོའི་སྒོ་ནས། མཱ་ཤི་ཀ་དང་མཉམ་དུ་གསོན་པོར་མཛད་དོ། དོན་དམ་ཐུགས་རྗེའི་ཐབས་ཀྱིས་ཁྱེད་ཚོ་ཐར་རོ།

༧ མ་འོངས་པ་ན་མཱ་ཤི་ཀ་ཡེ་ཤུའི་སྒོ་ནས་ང་ཚོ་ལ་བཀའ་དྲིན་མཛད་པའི་བསམ་གྱིས་མི་ཁྱབ་པའི་ཐུགས་རྗེ་སྟོན་པའི་ཕྱིར། ཁོང་མཉམ་ང་ཚོའང་གསོན་པོར་བསླངས་ནས། ནམ་མཁའི་ཞིང་ཁམས་ནང་ཁོང་མཉམ་སྡོད་པར་གནང་ངོ་།

༨ དད་པའི་སྒོ་ནས་ཁྱེད་ཚོ་ཐུགས་རྗེ་ཡིས་ཐར་ཏེ། ཁྱེད་ཚོ་རང་ལས་མ་ཡིན་གྱི། དཀོན་མཆོག་གི་གནང་སྦྱིན་ནོ།

༩ སུས་ཀྱང་ངོམ་པ་མི་བྱེད་ཕྱིར་ལས་ཀྱི་སྒོ་ནས་ཀྱང་མིན་ནོ།

༡༠ ང་ཚོ་ནི་དཀོན་མཆོག་གི་ཕྱག་བཟོ་ཡིན་ཏེ། མཱ་ཤི་ཀ་ཡེ་ཤུའི་ངང་ན་དཀོན་མཆོག་གིས་སྔར་བཤམས་པའི་ལས་བཟང་པོ་བྱེད་པའི་ཕྱིར་བཀོད་པ་ཡིན་ནོ༎

༡༡ མིའི་ལག་པས་བཅད་པའི་རྐྱེན་གྱིས་ཡ་ཧུ་དཱ་པའི་རྟགས་དང་ལྡན་ཞེས་འབོད་པ་དེ་ཚོས། ལུས་ལ་བལྟས་ཏེ་ལྷ་ཆོས་པ་ཡིན་པ་ཁྱེད་ཚོར་རྟགས་མེད་ཅེས་ཟེར་བ་ཡིད་ལ་བཟུང་ཞིག

༡༢ དེའི་དུས་སུ་ཁྱེད་མཱ་ཤི་ཀ་དང་བྲལ་ཏེ། ཨིས་ར་ཨེལ་གྱི་རྒྱལ་སྲིད་ལ་མི་གཏོགས་ཤིང་། ཞལ་ཆད་ལ་རྒྱུས་མེད་དང་། འཇིག་རྟེན་དུ་རེ་བ་མེད་པ་དང་། དཀོན་མཆོག་དང་བྲལ་བ་ཡིན་ནོ།

༡༣ སྔར་ཐག་རིང་དུ་ཡོད་པ་ཁྱེད་ཚོ་ད་ལྟ་མཱ་ཤི་ཀ་ཡེ་ཤུའི་ངང་ན། མཱ་ཤི་ཀའི་སྐུ་ཁྲག་གི་སྒོ་ནས་ཁྱེད་ཚོ་ཐག་ཉེ་བར་གྱུར་ཏོ༎

༡༤ ཁོང་ང་ཚོའི་སྡུམ་མཛད་མཁན་ཡིན་ཏེ། སྡང་སེམས་ཀྱི་བར་བཅད་བཤིག་ནས་གཉིས་པོ་གཅིག་ཏུ་མཛད་དོ།

༡༥ དེ་ལྟར་སྡུམ་སྟེ། ཉིད་ཀྱི་ངང་ན་དེ་གཉིས་གསར་པ་གཅིག་ཏུ་མཛད་པའི་ཕྱིར། ལུང་གི་བཀའ་ཁྲིམས་རྣམས་ཉིད་ཀྱི་སྐུ་ལུས་ཀྱི་སྒོ་ནས་མེད་པར་མཛད་དོ།

༡༦ རྒྱང་ཤིང་གི་ཐབས་ཀྱིས་སྡང་སེམས་བསད་ནས། གཉིས་པོ་སྐུ་ལུས་གཅིག་ནང་དཀོན་མཆོག་དང་སྡུམ་པར་མཛད་དོ།

༡༧ ཁོང་འདིར་ཕེབས་ནས་ཁྱེད་ཚོ་ཐག་རིང་པོ་ཡོད་པ་དང་ཐག་ཉེ་བར་ཡོད་པ་ལ་ཞི་བདེའི་ཕྲིན་བཟང་བསྒྲགས་སོ།

༡༨ ཁོང་རྒྱུད་ནས་ང་ཚོ་གཉིས་པོ་ཐུགས་ཉིད་གཅིག་གི་ནང་ཡབ་ཀྱི་དྲུང་དུ་སླེབས་སོ༎

༡༩ ཕྱིན་ཆད་ཁྱེད་ཚོ་ཡུལ་གཅིག་པ་མ་ཡིན་པའམ་འགྲུལ་པ་མ་ཡིན་གྱི། མཱ་ཤི་ཀ་པ་རྣམས་དང་ཡུལ་གཅིག་པ་དང་། དཀོན་མཆོག་གི་ནང་མིར་གཏོགས་པའོ།

༢༠ ཟུར་རྡོ་ཡེ་ཤུ་མཱ་ཤི་ཀ་ཡིན་ཅིང་། རྩིག་རྨང་སྐུ་ཚབ་དང་ལུང་སྟོན་པ་རྣམས་ཀྱི་སྟེང་དུ་ཁྱེད་ཚོ་བརྩིགས་སོ།

༢༡ ཁོང་ལ་རྟེན་ཏེ་རྩིག་པའི་བཀོད་པ་གཅིག་ཏུ་འཛོམ་ནས། མཆོད་ཁང་དམ་པ་ཞིག་བཞེང་ངོ་།

༢༢ དཀོན་མཆོག་ཐུགས་ཉིད་ཀྱི་རྣམ་པར་བཞུགས་པའི་གནས་སུ། ཁྱེད་ཚོའང་ཁོང་ལ་རྟེན་ཏེ་བརྩིགས་པ་ཡིན་ནོ༎

༣

ཁྱེད་ཕྱི་པ་རྣམས་ཀྱི་དོན་དུ་མཱ་ཤི་ཀ་ཡེ་ཤུའི་བཙོན་པ་ཡིན་པའི་པའུ་ལུ་ང་།

༢ ཁྱེད་ཚོའི་དོན་དུ་ང་ལ་དཀོན་མཆོག་གི་ཐུགས་རྗེའི་གཉེར་པའི་ལས་འགན་གནང་བའི།

༣ གསང་བ་དེ་ང་ལ་ཇི་ལྟར་མངོན་དུ་གྱུར་བའི་སྒོ་ནས་རྟོགས་པར་མཛད་པ་ཐོས་ཡོད་ན། ངས་མདོར་བསྡུས་བྲིས་པ་ལྟར།

༤ ཁྱེད་ཚོས་དེ་ཀློག་ཚེ་ངས་མཱ་ཤི་ཀའི་གསང་བའི་གཏིང་རྟོགས་པ་མཐོང་ཐུབ་བོ།

༥ དེ་སྔོན་གྱི་མི་རབས་ལ་མངོན་པ་མ་མཛད་པར། ད་ལྟ་ཐུགས་ཉིད་ཀྱིས་ཉིད་ཀྱི་སྐུ་ཚབ་དམ་པ་དང་ཆོས་སྟོན་པ་རྣམས་ལ་མངོན་པར་མཛད།

༦ དེ་ནི་ཕྲིན་བཟང་གི་སྒོ་ནས་ལྷ་ཆོས་པ་རྣམས་མཱ་ཤི་ཀ་ཡེ་ཤུའི་ངང་ན་ཞལ་བཞེས་ལ་མཉམ་དུ་སྤྱོད་མཁན་དང་། ལུས་གཅིག་གི་ཡན་ལག་དང་། ཐོབ་ཐང་མཉམ་པ་ཡིན་པ་དེའོ།

༧ དཀོན་མཆོག་གི་མཐུ་སྟོབས་ཀྱིས། ང་ལ་གནང་བའི་ཁོང་གི་ཐུགས་རྗེ་དང་བསྟུན་ཏེ་ང་ཕྲིན་བཟང་འདིའི་ཞབས་ཏོག་པར་གྱུར་པ་ཡིན།

༨ མཱ་ཤི་ཀ་པ་ཐམས་ཅད་ལས་ཆུང་ཤོས་ཡིན་པ་ང་ལ། མཱ་ཤི་ཀའི་བསམ་གྱིས་མི་ཁྱབ་པའི་དཔལ་འབྱོར་ལྷ་ཆོས་པ་ལ་འཆད་པ་དང་།

༩ ཅི་ཡོད་ཚད་བཀོད་པའི་དཀོན་མཆོག་གི་ནང་ན་གདོད་མ་ནས་སྦས་ཡོད་པའི་གསང་བའི་གྲལ་རིམ་མི་ཐམས་ཅད་ལ་སྣང་བར་བྱེད་པའི་ཐུགས་རྗེ་ང་ལ་གནང་བྱུང་།

༡༠ དེ་ནི་དཀོན་མཆོག་གི་ཡེ་ཤེས་རྣམ་པ་སྣ་ཚོགས་ཀྱི་སྒོ་ནས་ནམ་མཁའི་ཞིང་ཁམས་ན་ཡོད་པའི་དབང་དང་སྲིད་རྣམས་ལ་སྟོན་པའི་ཕྱིར་རོ།

༡༡-༡༢ གང་ལ་དད་པའི་སྒོ་ནས་ཡབ་ཀྱི་ཞལ་ངོར་སླེབས་པའི་སྤོབས་པ་དང་བློ་གདེང་ཡོད་པའི། ང་ཚོའི་གཙོ་བོ་ཡེ་ཤུ་མཱ་ཤི་ཀའི་ནང་དུ་གྲུབ་པ་ནི་དཀོན་མཆོག་གི་ཐོག་མ་མེད་པའི་དགོངས་པ་བཞིན་དུའོ།

༡༣ ངས་ཁྱེད་ཚོའི་དོན་དུ་མྱོང་བའི་སྡུག་བསྔལ་དེ་ཁྱེད་ཚོའི་ངོམ་རྒྱུ་དེ་ཡིན་པས། སེམས་འཕམ་མ་བྱེད་ཅིག་ཅེས་ཞུའོ༎

༡༤-༡༥ གང་ལས་གནམ་ས་གཉིས་ནང་ཡོད་པའི་ནང་ཚང་རེ་རེ་ལ་མིང་ཐོགས་པའི་ཡབ་ཀྱི་དྲུང་དུ། པུས་མོ་ས་ལ་བཙུགས་ཏེ།

༡༦ འདི་སྐད་གསོལ་བ་འདེབས་སོ། ཁོང་གི་དཔལ་འབྱོར་དང་བསྟུན་ཏེ། ཐུགས་ཉིད་ཀྱིས་ཁྱེད་ཚོའི་སེམས་ཀྱི་སྟོབས་རྒྱས་ཤིང་།

༡༧ དད་པའི་སྒོ་ནས་མཱ་ཤི་ཀ་ཁྱེད་ཀྱི་ནང་དུ་བཞུགས་པར་ཤོག་ཅིག

༡༨ མཱ་ཤི་ཀ་པ་ཐམས་ཅད་དང་མཉམ་དུ། བྱམས་པའི་ནང་ན་རྩ་བ་རྒྱས་ཤིང་བརྟན་པོར་འགྱུར་ཏེ། དེའི་ཞེང་ཁྱད་དང་། རིང་ཁྱད་དང་། མཐོ་ཁྱད་དང་། ཟབ་ཁྱད་རྣམས་རྟོགས་པའི་སྟོབས་དང་ལྡན་ཅིག

༡༩ དཀོན་མཆོག་གི་གང་བ་ཉིད་ཀྱིས་ཁྱེད་ཚོ་གང་བའི་ཕྱིར། རྟོགས་པ་ལས་འདས་པའི་མཱ་ཤི་ཀའི་བྱམས་པ་རྟོགས་པར་གྱུར་ཅིག

༢༠ ང་ཚོའི་ནང་ཕྲིན་ལས་མཛད་པའི་མཐུ་སྟོབས་ཀྱིས་ཞུ་བ་དང་བསམ་པ་ཐམས་ཅད་ལས་ལྷག་པར་མཛད་ཐུབ་པ་ཁོང་ལ།

༢༡ རྒྱུན་ནས་རྒྱུན་དུ་མི་རབས་ནས་མི་རབས་སུ་ཆོས་ཚོགས་དང་མཱ་ཤི་ཀ་ཡེ་ཤུའི་སྒོ་ནས་བསྟོད་བསྔགས་པར་ཤོག་ཅིག ཨ་མེན༎

༤

དོན་གང་ལ་བོས་པར་མཛད་པ་དང་འོས་པར་སྤྱོད་ཅིག ཅེས་གཙོ་བོའི་བཙོན་པ་ཡིན་པ་ངས་ཞུ་བ་འབུལ་ལོ།

༢ སྙེམས་ཆུང་དང་། དུལ་བ་དང་། ཐེག་པ་དང་། བྱམས་པས་གཅིག་གིས་གཅིག་ལ་བཟོད་པ་བྱེད་ཅིང་།

༣ ཐུགས་ཉིད་ལས་བྱུང་བའི་མཐུན་པ་དེ་སྡུམ་པའི་འཆིང་བས་ཡུན་རིང་དུ་གནས་པ་ལ་བརྩོན་ཞིག

༤ ཁྱེད་བོས་པར་མཛད་པའི་དོན། རེ་བ་གཅིག་ཡིན་པ་ལྟར། སྐུ་ལུས་གཅིག ཐུགས་ཉིད་གཅིག

༥ གཙོ་བོ་གཅིག དད་པ་གཅིག ཁྲུས་གསོལ་གཅིག

༦ ཐམས་ཅད་ཀྱི་སྟེང་དང་། ཐམས་ཅད་ཀྱི་བར་དང་། ཐམས་ཅད་ཀྱི་ནང་ན་བཞུགས་པའི་ཐམས་ཅད་ཀྱི་དཀོན་མཆོག་དང་ཡབ་གཅིག་ལགས་སོ།

༧ ང་ཚོ་རེ་རེ་ལ་མཱ་ཤི་ཀའི་གནང་སྦྱིན་དང་དཔག་ནས་ཐུགས་རྗེ་སྩལ་བ་ཡིན།

༨ འདི་སྐད་དུ། སྟེང་དུ་འཕགས་དུས་བཙོན་པའི་ཚོགས་འཁྲིད་ནས། ཁོང་གིས་མི་ལ་གནང་སྦྱིན་སྣ་ཚོགས་སྩལ། ཞེས་ཏེ།

༩ ཁོང་འཕགས་སོ་ཞེས་ན། འོག་ཏུ་དམའ་མོའི་ས་ལའང་བབས་པའི་དོན་ཡང་ཡིན་ཏེ།

༡༠ འོག་ཏུ་བབས་པ་ཁོང་ནི། ཐམས་ཅད་བཀང་བའི་དོན་དུ། ནམ་མཁའ་ལས་ཀྱང་ཡར་འཕགས་པ་ཉིད་ལགས་སོ།

༡༡ སྩལ་ཞེས་ན། ཁོང་གིས་ལ་ལར་སྐུ་ཚབ། ལ་ལར་ལུང་སྟོན་པ། ལ་ལར་ཕྲིན་བཟང་འཆད་པ། ལ་ལར་རྫི་བོའམ་སློབ་དཔོན་གྱི་གནང་སྦྱིན་སྩལ་བ་ཡིན་ཏེ།

༡༢-༡༣ མཱ་ཤི་ཀའི་སྐུ་ཚད་དང་ལོངས་པར་ང་ཚོ་ནར་སོན་པའི་བར་དུ། ང་ཚོ་ཐམས་ཅད་ཀྱིས་དཀོན་མཆོག་གི་སྲས་ངོ་རྟོགས་ནས་དད་པའི་ནང་གཅིག་ཏུ་འགྱུར་ཞིང་། མཱ་ཤི་ཀ་པ་རྣམས་ཕུན་སུམ་ཚོགས་པར་ཞབས་ཏོག་བྱེད་ཅིང་། མཱ་ཤི་ཀའི་སྐུ་ལུས་ཡར་བཞེང་བར་འགྱུར་རོ།

༡༤ དེ་ལྟར་ཕྱིན་ཆད་ང་ཚོ་གཡོ་ཁྲམ་དང་ཟོལ་ཟོག་གིས་ལོག་ལྟ་སྐྱེད་པའི་ལྟ་བ་སྣ་ཚོགས་ཀྱི་རླུང་གིས་སྐྱོད་པའི་བྱིས་པར་མ་འགྱུར་བར།

༡༥ བྱམས་སེམས་ཀྱིས་བདེན་པ་སྨྲ་ཞིང་མཱ་ཤི་ཀའི་ནང་དུ་ཅིས་ནས་སྐྱེད་ལ་འོང་བར་དགོས།

༡༦ མཱ་ཤི་ཀ་ནི་དབུ་ལགས་ཏེ། ལུས་ཧྲིལ་པོ་ནི། དེའི་ཚིགས་རྣམས་ཀྱིས་བསྒྲིགས་ནས་འབྲེལ་ཏེ། ཡན་ལག་རེ་ལ་ཡོད་པའི་ནུས་ཚད་བཞིན་དུ་བྱམས་པའི་སྒོ་ནས་ལུས་བཞེང་ཞིང་ཡར་སྐྱེད་དོ༎

༡༧ ངས་མཱ་ཤི་ཀ་པ་བཞིན་དཔང་པོ་བྱེད་ཅིང་འདི་ལྟར་ཞུའོ། ཇི་ལྟར་ལྷ་ཆོས་པ་རྣམས་སྙིང་པོ་མེད་པའི་བསམ་པ་ལ་སྤྱོད་ཅིང་།

༡༨ གཏི་མུག་གིས་བློ་གྲོས་མུན་པར་གྱུར་ཏེ། སྙིང་གྱོང་པོའི་རྐྱེན་གྱིས་དཀོན་མཆོག་གིས་གནང་བའི་ཚེ་དང་བྲལ་ཞིང་།

༡༩ དྲེད་པོར་གྱུར་ནས་མི་གཙང་བ་ཐམས་ཅད་ལ་སྲེད་པ་དང་འདོད་ལོག་ལ་སྤྱོད་པ། དེ་ལྟར་ཁྱེད་ཚོས་མ་སྤྱོད་ཅིག

༢༠ མཱ་ཤི་ཀ་ནས་དེ་ལྟར་བསློབས་པ་མིན།

༢༡ ཡེ་ཤུའི་ནང་བདེན་པ་ཡོད་དེ། ཁྱེད་ཚོས་དེ་བཞིན་དུ་ཐོས་ཤིང་བསླབས་པར་ངས་བསམ་མོ།

༢༢ སླུ་བའི་འདོད་ཆགས་ཀྱིས་རུལ་བའི་སྔོན་གྱི་སྤྱོད་ལམ་གྱི་གཤིས་རྙིང་པའི་གོས་དེ་ཕུད་ཅིག

༢༣ ཐུགས་ཉིད་ཀྱིས་ཡིད་གསར་པར་གྱུར་ཅིག

༢༤ ཡང་དག་པའི་དྲང་བ་དང་དམ་པ་ལ་བལྟ་སྟེ། དཀོན་མཆོག་དང་མཚུངས་པའི་གཤིས་གསར་པའི་གོས་དེ་གྱོན་ཞིག

༢༥ ང་ཚོ་ཕན་ཚུན་ཡན་ལག་ཡིན་པས། རྫུན་སྤངས་ཏེ། རེ་རེས་ཁྱིམ་མཚེས་ལ་དྲང་པོ་སྨྲོས་ཤིག

༢༦ ཁྲོ་རུང་སྡིག་པ་མ་བྱེད་ཅིག ཉི་མ་ནུབ་པའི་བར་དུ་ཁྲོ་བ་ཞི་ཞིག

༢༧ བདུད་ལ་སྐབས་མ་ཐོངས་ཤིག

༢༨ རྐུན་མས་ཕྱིན་ཆད་མི་རྐུ་ཞིང་། དབུལ་པོ་ལའང་སྦྱིན་ནུས་པའི་ཕྱིར། ལས་དྲང་པོ་བྱེད་ཅིང་རང་གི་ལག་པས་འབད་པར་གྱིས་ཤིག

༢༩ ཚིག་ངན་པ་ཁྱེད་ཀྱི་ཁ་ནས་འཐོན་མི་འཇུག་པར། ཉན་མཁན་ལ་ཕན་འདོགས་པའི་ཕྱིར། གོ་སྐབས་བཞིན་དུ་ཡར་སྐྱེད་ལ་ཕན་པའི་གཏམ་སྨྲོས་ཤིག

༣༠ སྒྲོལ་བའི་ཉིན་མོའི་ཕྱིར་ཁྱོད་དཀོན་མཆོག་གི་དམ་པའི་ཐུགས་ཉིད་ཀྱི་ཕྱག་རྒྱས་བཏབ་ཡོད་པས། ཐུགས་ཉིད་སྐྱོ་བར་མ་བྱེད་ཅིག

༣༡ འཁོན་དང་། གཏུམ་པ་དང་། ཁྲོ་བ་དང་། ཀུ་སྒྲ་དང་། གཏམ་ངན་ཀུན་དང་། བྱ་བ་ངན་པ་ཐམས་ཅད་བཅས་སྤོངས་ཤིག

༣༢ གཅིག་གིས་གཅིག་ལ་ཕན་སེམས་གྱིས་ཤིག དཀོན་མཆོག་གིས་མཱ་ཤི་ཀའི་སྒོ་ནས་ཁྱེད་ཚོའི་སྡིག་པ་བསལ་བ་ལྟར། ཁྱེད་ཚོས་ཀྱང་ཕན་ཚུན་བྱམས་ཤིང་བཟོད་པར་གྱིས་ཤིག།

༥

དཀོན་མཆོག་གི་གཅེས་ཕྲུག་ལྟར་དཀོན་མཆོག་དཔེ་རུ་ལོང་ཞིག

༢ ཇི་ལྟར་མཱ་ཤི་ཀས་ང་ཚོར་བྱམས་པ་མཛད་དེ། ང་ཚོའི་དོན་དུ་རང་ཉིད་དཀོན་མཆོག་ལ་དྲི་ཞིམ་གྱི་མཆོད་པ་དང་འབུལ་བར་ཕུལ་བ་ལྟར། བྱམས་པའི་སྤྱོད་པ་ལ་འཇུག་ཅིག

༣ མཱ་ཤི་ཀ་པས་སྤྱོད་འོས་པ་ལྟར་སྤྱོད་ཅིང་། ཁྱེད་ཚོའི་ཁྲོད་ན་འདོད་ལོག་དང་། མི་གཙང་བའམ་བརྣབ་སེམས་ཐམས་ཅད་མིང་ཙམ་ཡང་མེད་པར་བྱེད་དགོས།

༤ འཆལ་གཏམ་མམ། ངག་ཀྱལ་ལམ། ངོ་ཚ་མེད་པའི་གཏམ་མི་བྱེད་པར། དེའི་ཚབ་ཏུ་དཀོན་མཆོག་ལ་གཏང་རག་འབུལ་ཞིག

༥ གཡེམ་པོ་དང་། ཚུལ་མེད་དང་། ནོར་ལྷ་བསྟེན་པའི་འདོད་སྲེད་ཅན་ལ། མཱ་ཤི་ཀ་དང་དཀོན་མཆོག་གི་རྒྱལ་སྲིད་ཀྱི་སྐལ་བ་མེད་པ་ཁྱེད་ཚོས་ལེགས་པར་ཤེས་ཤིག

༦ བཀའ་ལ་མི་ཉན་པ་རྣམས་ལ་དེ་རྣམས་ཀྱི་རྐྱེན་གྱིས་དཀོན་མཆོག་གི་ཐུགས་ཁྲོ་འཕོག་པས། སུས་ཀྱང་སྙིང་པོ་མེད་པའི་གཏམ་གྱིས་ཁྱེད་སླུ་རུ་མ་འཇུག་ཅིག

༧ དེ་བས་ན་དེ་རྣམས་དང་མ་འགྲོགས་ཤིག

༨ སྔར་ཁྱེད་མུན་པ་ཡིན་ཀྱང་། ད་གཙོ་བོའི་རྐྱེན་གྱིས་འོད་ཡིན་པས། འོད་ཀྱི་བུ་ལྟར་སྤྱོད་ཅིག

༩ བཟང་པོ་དང་དྲང་པོ་དང་བདེན་པ་ཡིན་པ་ཐམས་ཅད་ཀྱི་ནང་ན། འོད་ཀྱི་འབྲས་བུ་རྙེད་དོ།

༡༠ གཙོ་བོ་ཅི་ལ་དགྱེས་པ་འཚོལ་ཞིག

༡༡ ཕན་མེད་ཀྱི་མུན་པའི་བྱ་བའི་ནང་མ་འདྲེ་བར། དེ་རྣམས་རྗེན་པར་དངོས་སུ་སྟོན་ཞིག

༡༢ དེ་ཚོས་གསང་སྟེ་བྱེད་པའི་བྱ་བ་རྣམས་ནི་བརྗོད་པ་ལའང་ངོ་ཚའོ།

༡༣ མཐོང་ཐུབ་པ་རྣམས་འོད་ཡིན་པས། འོད་ཀྱིས་རྗེན་པར་དངོས་སུ་སྟོན་པ་ཐམས་ཅད་མཐོང་ཐུབ་བོ།

༡༤ དེའི་ཕྱིར་འདི་སྐད་དུ།

གཉིད་ལོག་མཁན་ཁྱེད་རྣམས་གཉིད་སོད་ཅིག།

ཤི་མཁན་གྱི་ཁྲོད་ལས་ལོངས་ཤིག་དང་༎

མཱ་ཤི་ཀ་ཁྱེད་ཐོག་ཤར་བར་འགྱུར༎

ཞེས་ཟེར་རོ།

༡༥ དེ་བས་ན་ཇི་ལྟར་སྤྱོད་པ་ལ་ཞིབ་པར་ལྟོས་ཤིག བླུན་པོ་ལྟར་མི་སྤྱོད་པར་མཁས་པ་ལྟར་སྤྱོད་ཅིག

༡༦ དུས་འདི་ངན་པ་ཡིན་པས། དུས་སྐབས་ཀྱི་ཁེ་བཟང་ལེན་ཞིག

༡༧ དེའི་ཕྱིར་བླུན་པོར་མི་འགྱུར་བར། གཙོ་བོའི་ཐུགས་དགོངས་ཅི་ཡིན་པ་གོ་ཞིག

༡༨ སྤྱོད་པ་ངན་པའི་རྒྱུ་ཡིན་པའི་ཆང་གིས་བཟི་བར་མ་འགྱུར་བར་ཐུགས་ཉིད་ཀྱིས་བཟི་བར་གྱུར་ཅིག

༡༩ གསུང་མགུར་དང་། མགུར་མ་དང་། ཆོས་དབྱངས་ལེན་ཞིང་། ཕན་ཚུན་འབེལ་གཏམ་བྱོས་ཤིག སྙིང་ཐག་པ་ནས་གཙོ་བོ་ལ་དབྱངས་དང་རོལ་མོ་ཕུལ་ཞིག

༢༠ ང་ཚོའི་གཙོ་བོ་ཡེ་ཤུ་མཱ་ཤི་ཀའི་མཚན་བརྗོད་ཅིང་རྒྱུན་དུ་ཐམས་ཅད་ཀྱི་ཕྱིར། ཡབ་དཀོན་མཆོག་ལ་གཏང་རག་ཕུལ་ཞིག

༢༡ མཱ་ཤི་ཀ་ལ་གུས་ཤིང་གཅིག་གིས་གཅིག་ལ་འབངས་བྱོས་ཤིག

༢༢ ཆུང་མ་རྣམས། གཙོ་བོའི་འབངས་བྱེད་པ་ལྟར་ཁྱོའི་འབངས་བྱོས་ཤིག

༢༣ མཱ་ཤི་ཀ་ནི་ཉིད་ཀྱི་སྐུ་ལུས་ཡིན་པའི་ཆོས་ཚོགས་ཀྱི་དབུ་དང་སྐྱབས་མགོན་ཡིན་པ་ལྟར། ཁྱོ་ནི་ཆུང་མའི་མགོ་ཡིན་པས།

༢༤ ཆོས་ཚོགས་ནི་མཱ་ཤི་ཀའི་འབངས་ཡིན་པ་ལྟར། ཆུང་མའང་དུས་ཀུན་དུ་ཁྱོའི་འབངས་བྱེད་པར་རིགས་སོ།

༢༥ ཁྱོ་བོ་རྣམས། མཱ་ཤི་ཀས་ཆོས་ཚོགས་ཀྱི་དོན་དུ་ཉིད་ཀྱི་སྐུ་སྲོག་གནང་བ་ཙམ་གྱིས་བྱམས་པ་མཛད་པ་ལྟར། ཆུང་མ་ལ་བྱམས་པ་བྱོས་ཤིག

༢༦-༢༧ ཆོས་ཚོགས་དེ་རྨེ་བ་དང་གཉེར་མ་ལ་སོགས་པ་མེད་པར། དམ་པ་དང་སྐྱོན་མེད་ཅིང་ཟིལ་དང་བཅས་སུ་བཞེས་པའི་ཕྱིར། མཱ་ཤི་ཀའི་བཀའ་དང་ཆུའི་ཁྲུས་ཀྱིས་ཆོས་ཚོགས་གཙང་བར་མཛད་དོ།

༢༨ དེ་བཞིན་དུ་ཁྱོ་བོས་ཆུང་མ་ལ་རང་གི་ལུས་ཡིན་པ་ལྟར་བྱམས་པ་ཡིན།

༢༩-༣༠ མཱ་ཤི་ཀས་ཉིད་ཀྱི་སྐུའི་ཡན་ལག་ཡིན་པའི་ཆོས་ཚོགས་གསོ་བ་ལྟར། སུས་ཀྱང་རང་གི་ལུས་ལ་ནམ་ཡང་མ་སྡང་བར་ཟས་སྟེར་ཞིང་གསོའོ།

༣༡ སྐྱེས་པས་ཕ་མ་སྤངས་ནས། ཆུང་མ་དང་འགྲོགས་ཤིང་དེ་གཉིས་གཅིག་ཏུ་འགྱུར་འོང་།

༣༢ མཱ་ཤི་ཀ་དང་ཆོས་ཚོགས་ལ་དམིགས་ནས་འདི་ནི་གསང་བ་ཆེན་པོའོ།

༣༣ ཅི་ཡིན་ཀྱང་ཁྱེད་རེ་རེས་ཆུང་མ་ལ་རང་ལྟར་བྱམས་ཤིག ཆུང་མས་ཀྱང་ཁྱོ་ལ་གུས་པར་གྱིས་ཤིག།

༦

བུ་རྣམས། ཕ་མའི་བཀའ་ལ་ཉོན་ཅིག དེ་ནི་འོས་པའོ།

༢-༣ ཕ་དང་མ་ལ་བཀུར་སྟི་བྱོས་ཤིག དེ་ནི་ཁྱོད་བདེ་ཞིང་ལེགས་ཤིང་ས་ལ་ཚེ་རིང་བར་འགྱུར་ཞེས་པའི་ཞལ་ཆད་ཡོད་པའི་བཀའ་རྒྱ་དང་པོའོ།

༤ ཕ་ཚོ། བུ་རྣམས་ཁྲོར་མ་འཇུག་པར། གཙོ་བོའི་བཅུན་ལུགས་དང་ཞལ་གདམས་བཞིན་དུ་སྐྱེད་སྲིང་ཞིག

༥ གཡོག་པོ་རྣམས། མཱ་ཤི་ཀའི་བཀའ་ལ་ཉན་པ་ལྟར། འཇིག་རྟེན་གྱི་ལུགས་སུ་དཔོན་པོ་ཡིན་པ་རྣམས་ལ། འཇིགས་ཤིང་འདར་གྱིན་བློ་དྲང་པོས་ཁ་ལ་ཉོན་ཅིག

༦ ངོ་སོ་བྱེད་མཁན་ལྟར་མིག་མཐོང་གི་གཡོག་མི་བྱེད་པར། མཱ་ཤི་ཀའི་ཞབས་ཕྱི་དང་འདྲ་བར་སྙིང་ནས་དཀོན་མཆོག་གི་ཐུགས་དགོངས་བཞིན་དུ་གཡོག་བྱོས་ཤིག

༧-༨ ཚེ་གཡོག་ཡིན་རུང་མིན་རུང་། རང་གིས་བཟང་པོ་བྱས་པ་དང་བསྟུན་ཏེ་གཙོ་བོ་ནས་གནང་སྦྱིན་ཐོབ་པར་འགྱུར་བ་ཤེས་ཏེ། ཞབས་ཏོག་མི་ལ་མི་བྱེད་པར་གཙོ་བོ་ལ་ཞུ་བ་ལྟར་སེམས་བཟང་གིས་བྱོས་ཤིག

༩ དཔོན་པོ་རྣམས། ཁྱེད་ཚོས་ཀྱང་དེ་རྣམས་ལ་དེ་མཚུངས་བྱོས་ཤིག དེ་རྣམས་ལ་འཇིགས་རྔམ་མི་སྐུལ་བར། ཁྱེད་ཚོ་དང་དེ་ཚོའི་དཔོན་པོ་ཕྱོགས་རིས་མེད་པ་ནི་ནམ་མཁར་བཞུགས་པ་ཤེས་པར་གྱིས་ཤིག

༡༠ མཐར་གཙོ་བོའི་ནུས་མཐུའི་སྟོབས་ཀྱིས་མཱ་ཤི་ཀ་པ་སྟོབས་ཅན་དུ་གྱུར་ཅིག

༡༡ བདུད་ཀྱི་བྱུས་ངོར་བརྟན་པོར་གནས་ཐུབ་པའི་ཕྱིར་དཀོན་མཆོག་གི་གོ་ཆ་ཚང་མ་གྱོན་ཅིག

༡༢ ཅིའི་ཕྱིར་ཞེ་ན། ང་ཚོས་ཤ་དང་ཁྲག་ལ་མི་འཐབ་ཀྱི། དབང་དང་། སྲིད་དང་། འཇིག་རྟེན་འདིའི་མུན་པའི་ལྷ་དང་། མཁའ་ལ་རྒྱུ་བའི་འབྱུང་པོའི་དམག་དཔུང་ལ་འཐབ་བོ།

༡༣ དེའི་ཕྱིར་ཞག་ངན་པའི་ཉིན་མོར་བརྟན་པོར་སྲུང་ཐུབ་ཅིང་། ཐམས་ཅད་བསྒྲུབས་ནས་རྒྱལ་ཐུབ་པའི་ཕྱིར། དཀོན་མཆོག་གི་གོ་ཆ་ཚང་མ་གྱོན་ཅིག

༡༤ བདེན་པ་ཉིད་ཀྱི་སྐ་རགས་བཅིངས། དྲང་པོའི་གོ་ཁྲབ་གྱོན།

༡༥ ཞི་བདེའི་ཕྲིན་བཟང་ཡིན་པའི་རྐང་མགྱོགས་ཀྱི་ལྷམ་རྐང་པར་གོན།

༡༦ བདུད་ཀྱི་མེ་འབར་བའི་མདའ་ཐམས་ཅད་ཕྱིར་ཟློག་ཐུབ་པའི་ཕྱིར། ཀུན་ལས་གལ་ཆེ་བ་དད་པའི་ཕུབ་ཁུར་ལ་ལོངས།

༡༧ ཐར་པའི་རྨོག་གོན་ནས། དཀོན་མཆོག་གི་བཀའ་ཡིན་པའི་ཐུགས་ཉིད་ཀྱི་རལ་གྲི་ཁུར་ཞིག

༡༨ རྒྱུན་ཆད་མེད་པར་ཐུགས་ཉིད་ཀྱི་སྒོ་ནས། གསོལ་བ་སྨོན་ལམ་ཐོབ་ཅིག མཱ་ཤི་ཀ་པ་ཐམས་ཅད་ཀྱི་དོན་དུ་ཉིན་མཚན་མེད་པར་བརྩོན་པས་གསོལ་བ་ཐོབ་ཅིག

༡༩ ངས་ཕྲིན་བཟང་གི་གསང་བ་སྤོབས་པས་འཆད་ཕྱིར་ཁ་འབྱེད་པའི་ཚེ་ངག་དབང་གནང་བའི་དོན་དུ་གསོལ་བ་ཐོབ་ཅིག་དང་།

༢༠ ཕྲིན་བཟང་གི་དོན་དུ་ང་ལྕགས་སྒྲོག་གིས་བཅིངས་པའི་སྐུ་ཚབ་ཡིན་ནའང་། འཆད་འོས་པ་ལྟར་སྤོབས་པས་འཆད་པར་འགྱུར།

༢༡ ཁྱེད་ཚོས་ཀྱང་ངའི་གནས་ཚུལ་དང་ལས་ཤེས་པའི་ཕྱིར། གཙོ་བོའི་ནང་ཞབས་ཏོག་པ་དྲང་པོ་ཡིན་པའི་སྤུན་གཅེས་པ་ཏི་ཁི་ཀུས་ཐམས་ཅད་འཆད་པར་འགྱུར་རོ།

༢༢ ང་ཚོའི་གནས་ཚུལ་ཤེས་ཏེ། ཁྱེད་ཚོར་སྙིང་རུས་འཇུག་པའི་དོན་དུ་ཁོ་ཁྱེད་ཚོའི་རྩར་གཏོང་ངོ་༎

༢༣ དཀོན་མཆོག་ཡབ་དང་གཙོ་བོ་ཡེ་ཤུ་མཱ་ཤི་ཀ་ནས་སྤུན་རྣམས་ལ་ཞི་བདེ་དང་། དད་པ་དང་ལྡན་པའི་བྱམས་པ་གནང་བར་ཤོག་ཅིག

༢༤ ང་ཚོའི་གཙོ་བོ་ཡེ་ཤུ་མཱ་ཤི་ཀ་ལ་ཟད་པ་མེད་པའི་བྱམས་པ་བྱེད་པ་ཐམས་ཅད་ལ་ཐུགས་རྗེ་འབབ་པར་ཤོག་ཅིག། ༎

ཕི་ལིབ་པི་པར་བསྐུར་པའི་འཕྲིན་ཡིག

༡

མཱ་ཤི་ཀ་ཡེ་ཤུའི་ཞབས་ཕྱི་པའུ་ལུ་དང་ཏི་མོ་ཐེའུས། ཕི་ལིབ་པི་རུ་བཞུགས་པའི་མཱ་ཤི་ཀ་པ་དང་། དེའི་དོ་དམ་པ་དང་ཞབས་ཏོག་པ་ཐམས་ཅད་ཀྱི་དྲུང་དུ།

༢ ང་ཚོའི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཁྱེད་ཚོ་ལ་ཐུགས་རྗེ་དང་ཞི་བདེ་འབབ་པར་ཤོག་ཅིག

༣ ངས་ཁྱེད་ཚོ་དྲན་པའི་ཚེ་ངའི་དཀོན་མཆོག་ལ་གཏང་རག་འབུལ་ཞིང་།

༤-༥ ཁྱེད་ཚོས་ཞག་དང་པོ་ནས་ད་ལྟའི་བར་དུ་ཕྲིན་བཟང་སྤེལ་བ་ལ་འགན་ལེན་པའི་དྲིན་དྲན་ཞིང་། རྟག་ཏུ་ཁྱེད་ཚོའི་དོན་དུ་སྨོན་ལམ་ཐམས་ཅད་ནང་དགའ་བཞིན་དུ་གསོལ་བ་འདེབས་སོ།

༦ ཁྱེད་ཚོའི་ནང་ཕྲིན་ལས་བཟང་པོ་བརྩམས་པ་ཁོང་ཉིད་ཀྱིས་ཡེ་ཤུ་མཱ་ཤི་ཀའི་ཉིན་མོའི་བར་དུ་མཐར་ཕྱིན་པར་མཛད་པའི་བློ་གདེང་བྱེད་དོ།

༧ ང་བཙོན་ལ་འགྲོ་ཞིང་། ཕྲིན་བཟང་གི་ཁུངས་སྐྱེལ་བ་དང་གཏན་ལ་འབེབས་ཙ་ན། ཁྱེད་ཐམས་ཅད་ཀྱང་ང་དང་མཉམ་དུ་ཐུགས་རྗེ་མཉམ་ཐོབ་ཡིན་པས། ངས་གཅེས་པར་འཛིན་ཅིང་། ཁྱེད་ཚོའི་ཕྱོགས་སུ་དེ་ལྟར་སེམས་པར་རིགས་སོ།

༨ ངས་མཱ་ཤི་ཀ་ཡེ་ཤུ་ལ་གདུང་བ་ལྟ་བུར་ཁྱེད་ཐམས་ཅད་ལ་གདུང་བ་དཀོན་མཆོག་དཔང་དུ་འཛུག

༩ ཁྱེད་ཚོའི་རྟོགས་པ་དང་དཔྱོད་པའི་སྒོ་ནས་བྱམས་སེམས་ལྷག་པར་འཕེལ་བའི་ཕྱིར་གསོལ་བ་འདེབས་སོ།

༡༠ དེ་ནས་ཁྱེད་ཚོས་གལ་ཆེ་བ་དེ་འདམ་ཞིང་། མཱ་ཤི་ཀའི་ཉིན་མོའི་བར་དུ་གཙང་མ་དང་སྐྱོན་མེད་པར་གནས་ཤིང་།

༡༡ དཀོན་མཆོག་ལ་དཔལ་དང་བསྟོད་པ་འབྱུང་ཕྱིར། ཡེ་ཤུ་མཱ་ཤི་ཀ་ནས་འབྱུང་བའི་དྲང་བ་ཉིད་ཀྱི་འབྲས་བུས་ཁྱབ་པར་འགྱུར་རོ༎

༡༢ སྤུན་རྣམས། ང་ལ་ཇི་བྱུང་བ་ཕྲིན་བཟང་སྤེལ་བའི་རྒྱུར་གྱུར་པ་དེ་ཁྱེད་ཚོར་འཆད་པར་དགའོ།

༡༣ ཕོ་བྲང་ཡོངས་རྫོགས་དང་གཞན་ཐམས་ཅད་ལ་ང་ནི་མཱ་ཤི་ཀའི་དོན་དུ་བཙོན་པ་ཡིན་པའི་ལོ་རྒྱུས་དར་ཏོ།

༡༤ ང་བཙོན་པར་གྱུར་པའི་རྐྱེན་གྱིས། སྤུན་མང་ཤོས་མཱ་ཤི་ཀ་ལ་བློ་གདེང་འཕེལ་ཞིང་། དཀོན་མཆོག་གི་བཀའ་མ་འཇིགས་པར་འཆད་པ་ལ་སྤོབས་པ་ཆེ་བར་གྱུར་ཏོ༎

༡༥ ཁ་ཅིག་གིས་བཀའ་དེ་ཕྲག་དོག་དང་འགྲན་སེམས་ཀྱིས་འཆད་པ་དང་། ཁ་ཅིག་གིས་སེམས་བཟང་གིས་འཆད་དོ།

༡༦ རྗེས་མ་རྣམས་ཀྱིས་ང་ཕྲིན་བཟང་གི་ཁུངས་སྐྱེལ་དུ་འདིར་ཡོད་པ་ཤེས་ཤིང་བྱམས་སེམས་ཀྱི་སྒོ་ནས་མཱ་ཤི་ཀ་འཆད་ཅིང་།

༡༧ སྔ་མ་རྣམས་ཀྱིས་བཙོན་ནང་ངའི་སྡུག་བསྔལ་ཆེ་རུ་གཏོང་ཕྱིར། ཕྱོགས་རིས་དང་ལོག་པའི་སེམས་ཀྱི་སྒོ་ནས་འཆད་དོ།

༡༨ དེས་ཅི་སྟོ། སེམས་ལོག་པར་རམ་དྲང་པོ་གང་རུང་གིས་མཱ་ཤི་ཀ་འཆད་པས། ང་ད་ལྟ་དགའ་སྟེ་ཕྱིས་སུའང་དགའ་བར་འགྱུར་རོ།

༡༩ ཁྱེད་ཚོའི་སྨོན་ལམ་དང་། ཡེ་ཤུ་མཱ་ཤི་ཀའི་ཐུགས་ཉིད་ཀྱི་མཐུས་ང་ཐར་བའི་རྒྱུར་འགྱུར་བ་ཤེས་སོ།

༢༠ ང་རྩད་ནས་ངོ་མི་ཚ་བར། གསོན་རུང་ཤི་རུང་སྙིང་སྟོབས་ཆེན་པོས་དུས་སྐབས་ཐམས་ཅད་དུ་ངའི་ལུས་ཀྱི་སྒོ་ནས་མཱ་ཤི་ཀ་ལ་སྙན་གྲགས་འབྱུང་བ་ངའི་འདོད་པ་དང་རེ་བ་ཡིན།

༢༡ ང་གསོན་པ་མཱ་ཤི་ཀའི་ཕྱིར་དུ་སྟེ། འཆི་བའང་ང་ལ་ཕན་ནོ།

༢༢ ང་ལུས་ཀྱི་ནང་ན་གསོན་པ་ངའི་ལས་ལ་ཕན་ན། གང་དེ་འདམ་པར་བྱ་མི་ཤེས་སོ།

༢༣ ང་སོམ་ཉི་ཡིས་མནན་ཏེ། མཱ་ཤི་ཀ་དང་མཉམ་དུ་སྡོད་པ་ལྷག་པར་དུ་ལེགས་པས་ང་དེར་འགྲོ་བར་འདོད་ཀྱང་།

༢༤ ཁྱེད་ཚོའི་དོན་དུ་ལུས་ཀྱི་ནང་སྡོད་པ་གལ་ཆེ་བས།

༢༥ ཁྱེད་ཚོ་དད་པའི་ནང་དགའ་ཞིང་ཡར་སྐྱེད་དུ་འབྱུང་བའི་ཕྱིར། ང་གསོན་པོར་ལུས་ཏེ་ཁྱེད་ཚོ་དང་མཉམ་དུ་གནས་པར་འགྱུར་བ་ཤེས་ཤིང་བློ་གདེང་བྱེད་དོ།

༢༦ དེ་ལྟར་ང་སླར་ཁྱེད་ཚོའི་རྩར་བསླེབ་པའི་སྒོ་ནས་ཁྱེད་ཚོར་མཱ་ཤི་ཀ་ཡེ་ཤུ་ངོམ་པའི་རྒྱུ་ལྷག་པར་དུ་ཐོབ་པར་འགྱུར།

༢༧ ཁྱེད་ཚོ་ལ་གཅིག་ཡོད་དགོས་པ་དེ་ཁྱེད་ཚོའི་སྤྱོད་ལམ་མཱ་ཤི་ཀའི་ཕྲིན་བཟང་དང་མཚུངས་པ་དེའོ། དེ་ནས་ཁྱེད་ཅག་མཇལ་རུང་མི་མཇལ་རུང་། ཁྱེད་ཚོ་སེམས་གཅིག་ནང་བསྟན་ཏེ་ཕྲིན་བཟང་གི་དད་པའི་ཕྱིར་སྙིང་གཅིག་ནས་བརྩོན་འགྲུས་བྱེད་པ་ངས་ཐོས་པར་འགྱུར།

༢༨ དགྲ་བོ་ལ་རྒོལ་བ་ནི་དེ་རྣམས་སྟོངས་པ་དང་། ཁྱེད་ཚོ་ལ་དཀོན་མཆོག་ནས་ཐར་པ་བྱུང་བའི་ལྟས་ཡིན་པས་མ་འཇིགས་ཤིག

༢༩ ཁྱེད་ཚོར་མཱ་ཤི་ཀའི་ཕྱིར་དུ་ཁོང་ལ་དད་པ་འབའ་ཞིག་མ་ཟད་པར། ཁོང་གི་ཕྱིར་དུ་སྡུག་བསྔལ་མྱང་བའང་གནང་བ་ཡིན།

༣༠ ངས་འཐབ་པའི་འཐབ་མོ་སྔར་མཐོང་བ་དང་ད་ལྟ་ཐོས་པ་དེ་ཀ་ཁྱེད་ཚོས་ཀྱང་འཐབ་བོ༎

༢

ད་མཱ་ཤི་ཀའི་ནང་ན་སེམས་གསོ་དང་། བྱམས་སེམས་ཀྱི་ནང་ན་བློ་བདེ་དང་། ཐུགས་ཉིད་ཀྱི་ནང་ན་འགྲོགས་ལུགས་དང་། སྙིང་རྗེ་དང་། ཤ་ཚ་ཡོད་པ་རྩི་ན།

༢ སྙིང་གཅིག་པ་དང་། བྱམས་སེམས་གཅིག་པ་དང་། སྲོག་གཅིག་བློ་གཅིག་ཏུ་འགྱུར་ཏེ། ངའི་དགའ་སྤྲོ་རྫོགས་པར་བྱོས་ཤིག

༣ འགྲན་སེམས་དང་ངོམ་སེམས་ཀྱིས་ཅིའང་མི་བྱེད་པར། དམན་སེམས་ཀྱིས་རང་ལས་གཞན་རྣམས་ལྷག་པར་རྩིས་ཤིག

༤ རེ་རེས་རང་དོན་འབའ་ཞིག་ལ་མི་ལྟ་བར་གཞན་དོན་ལའང་ལྟོས་ཤིག

༥ མཱ་ཤི་ཀ་ཡེ་ཤུས་ཇི་ལྟར་དགོངས་པ་ལྟར་ཁྱེད་ཚོས་ཀྱང་ཕན་ཚུན་དེ་ལྟར་སོམས་ཤིག

༦ ཁོང་ནི་དཀོན་མཆོག་ས་ལྡན་ཡང་༎

དཀོན་མཆོག་དང་ནི་མཉམ་པ་སྤངས༎

༧ ཉིད་ཀྱི་གཟི་བརྗིད་དོར་མཛད་དེ༎

བྲན་གྱི་ས་ནི་ཡོངས་བཞེས་ནས༎

མི་ཕལ་རྣམས་དང་འདྲ་བར་འགྱུར༎

༨ མི་ཡི་རྣམ་འགྱུར་ལྡན་པས་ན༎

དམན་ས་བཟུང་ཞིང་རྒྱང་ཤིང་ཁར༎

གྲོངས་པ་ཙམ་དུ་བཀའ་འབངས་མཛད༎

༩ དེ་ཡི་ཕྱིར་དུ་དཀོན་མཆོག་གིས༎

མཚན་རྣམས་ཡོངས་ལས་མཐོ་བའི་མཚན༎

ཁོང་ལ་གནང་ཞིང་འཕགས་པར་མཛད༎

༡༠ ཡེ་ཤུའི་མཚན་ནི་རྗོད་ཙམ་དུ༎

ས་འོག་ས་སྟེང་ས་བླ་གསུམ༎

པུས་མོ་འཛུག་ཅིང་ལྕེ་རེ་རེས༎

༡༡ ཡེ་ཤུ་མཱ་ཤི་ཀ་འབའ་ཞིག།

གཙོ་བོ་ལགས་ཞེས་ཁས་བླང་ཞིང་༎

དཀོན་མཆོག་ཡབ་ལ་བསྟོད་པར་འགྱུར༎

༡༢ དེ་ལྟར་ངའི་གཅེས་པ་རྣམས་ཁྱེད་རྟག་ཏུ་ངའི་ཁ་ལ་ཉན་པ་ལྟར། ང་དེར་ཡོད་པ་བས་ལྷག་པར་ད་ལྟ་ང་དེར་མེད་ཙ་ན། འཇིགས་ཤིང་འདར་ཞིང་རང་གི་ཐར་པ་སྒྲུབས་ཤིག

༡༣ ཉིད་ཀྱི་ཐུགས་འདོད་བཟང་པོ་སྒྲུབ་ཕྱིར་ཁྱེད་ཚོའི་ནང་ཀུན་ལོང་དང་ལག་ལེན་གཉིས་སྩལ་མཁན་ནི་དཀོན་མཆོག་ལགས་སོ།

༡༤ ཟུར་ཟ་དང་ཁ་རྩོད་མེད་པར་བྱ་བ་ཐམས་ཅད་བྱོས་ཤིག་དང་།

༡༥ གཡོ་ཅན་དང་ཕྱིན་ཅི་ལོག་པའི་མི་བརྒྱུད་ཀྱི་དཀྱིལ་དུ། ཁྱེད་ཅག་སྐྱོན་མེད་དང་ཉེས་མེད། དཀོན་མཆོག་གི་སྲས་དྲི་མ་མེད་པར་འགྱུར་ནས། གསོན་པ་ཉིད་ཀྱི་བཀའ་དམ་དུ་བཟུང་ཞིང་། འཇིག་རྟེན་ནང་སྒྲོན་མེ་ལྟར་འབར་བར་འགྱུར།

༡༦ དེ་ནས་མཱ་ཤི་ཀའི་ཉིན་མོར་ང་ཕར་ཚུར་བརྒྱུགས་པ་དང་ངའི་རྩོལ་བ་དོན་མེད་དུ་མ་གྱུར་པ་ལ་ང་ཡི་རང་བར་འགྱུར་རོ།

༡༧ གལ་ཏེ་ཁྱེད་ཚོའི་དད་པའི་མཆོད་པ་དང་རིམ་འགྲོ་ལ་ངའི་ཁྲག་གསེར་སྐྱེམས་སུ་བླུག་དགོས་ཀྱང་ང་དགའ་ཞིང་། ཁྱེད་ཚོ་དང་མཉམ་དུ་ཡི་རངས་པར་བྱའོ།

༡༨ དེ་བཞིན་དུ་ཁྱེད་ཚོའང་དགའ་ཞིང་ང་དང་མཉམ་དུ་ཡི་རང་བར་འགྱུར་ཅིག

༡༩ ཁྱེད་ཚོའི་གནས་ཚུལ་ཐོས་ཤིང་བློ་བདེ་བའི་ཕྱིར་དུ། ངས་ཏི་མོ་ཐེའུ་ཁྱེད་ཚོའི་རྩར་མྱུར་དུ་གཏོང་བའི་རེ་བ་གཙོ་བོ་ཡེ་ཤུ་ལས་བྱེད་དོ།

༢༠ ཁྱེད་ཚོའི་དོན་དུ་བདེན་པར་ཤ་ཚ་བྱེད་མཁན་ཁོ་འདྲ་བ་ངའི་རྩར་གཞན་མེད།

༢༡ གཞན་རྣམས་ཀྱིས་མཱ་ཤི་ཀའི་དོན་ལ་མི་ལྟ་བར་རང་དོན་བྱེད་དོ།

༢༢ བུས་ཕ་དང་མཉམ་དུ་གང་བྱེད་པ་ལྟར་ཏི་མོ་ཐེའུས་ང་དང་མཉམ་དུ་ཕྲིན་བཟང་སྤེལ་བའི་ཞབས་ཏོག་བྱས་པས་ཁོའི་རིན་ཐང་ཆེ་བ་ནི་ཁྱེད་ཚོར་རྒྱུས་ཡོད།

༢༣ ང་ལ་ཅི་བྱུང་འོང་བ་ཤེས་མ་ཐག་ཏུ་ཁོ་དེར་གཏོང་བའི་རེ་བ་ཡོད།

༢༤ ང་རང་ཡང་མྱུར་དུ་དེར་སླེབས་ཐུབ་པར་གཙོ་བོ་ལ་བློ་གདེང་བྱེད་དོ༎

༢༥ ངའི་སྤུན་དང་ལས་གྲོགས་དང་འཐབ་གྲོགས། ཁྱེད་ཚོའི་བང་ཆེན་དང་། ངའི་མཁོ་ཆས་སྒྲིག་མཁན་ཨེ་པཱབ་རོ་དི་ཏུ་ཁྱེད་ཚོའི་རྩར་ལོག་གཏོང་བ་གལ་ཆེ་བར་སེམས་སོ།

༢༦ ཁོས་ཁྱེད་ཐམས་ཅད་བསམ་ཞིང་། ཁོ་ན་བ་ཁྱེད་ཚོས་ཐོས་པས་ལྷག་པར་སེམས་ཁྲལ་བྱེད་དོ།

༢༧ ཁོ་ན་ནས་འཆི་བ་ལ་ཐུག་ཀྱང་། དཀོན་མཆོག་གིས་སྙིང་རྗེ་མཛད་བྱུང་། ཁོ་མ་ཟད་ང་ལའང་མྱ་ངན་གྱི་ཁར་མྱ་ངན་མི་འབྱུང་ཕྱིར་སྙིང་རྗེ་མཛད་བྱུང་།

༢༨ ཁོ་མཐོང་ནས་ཁྱེད་ཚོ་དགའ་བའི་ཕྱིར་དང་། ང་བློ་བདེ་བའི་ཕྱིར་ཁོ་དེར་གཏོང་བར་རིངས་སོ།

༢༩-༣༠ ང་ལ་ཁྱེད་ཚོའི་ཞབས་ཏོག་ཡོངས་སུ་གྲུབ་པའི་ཕྱིར་ཁོས་རང་སྲོག་ལའང་མ་ལྟ་བར། མཱ་ཤི་ཀའི་ཕྲིན་ལས་ཀྱི་དོན་དུ་འཆི་བ་ལ་ཐུག་པས། གཙོ་བོའི་ཕྱིར་ཡི་རང་ཞིང་ཁོར་བསུ་བ་གྱིས་ཤིག འདི་འདྲ་བའི་སྐྱེས་བུར་ཞེ་ས་བྱོས་ཤིག།

༣

མདོར་ན་ངའི་སྤུན་རྣམས། གཙོ་བོ་ལ་ཡི་རང་བར་གྱུར་ཅིག དོན་གཅིག་རང་ཡང་ཡང་འབྲི་བ་ལ་ང་མི་བསུན་གྱི། ཁྱོད་ཚོའི་ཕྱིར་ཕན་ནོ།

༢ ཁྱི་ཡིན་པ་རྣམས་ལ་ཟོན་བྱོས་ཤིག ལས་ངན་བྱེད་པ་རྣམས་ལ་ཟོན་བྱོས་ཤིག ཡ་ཧུ་དཱ་པའི་རྟགས་དང་ལྡན་པ་རྣམས་ལ་ཟོན་བྱོས་ཤིག

༣ ལུས་ལ་བློ་གདེང་མི་བྱེད་པར། དཀོན་མཆོག་ལ་ཐུགས་ཉིད་ཀྱི་སྒོ་ནས་བསྙེན་བཀུར་བྱེད་ཅིང་མཱ་ཤི་ཀ་ཡེ་ཤུ་ངོམ་པ་ང་ཚོ། བདེན་པའི་རྟགས་དང་ལྡན་པའི་དཀོན་མཆོག་གི་མི་སྡེ་ཡིན།

༤ ང་རང་ལུས་ལ་བལྟས་ཀྱང་བློ་གདེང་གི་རྒྱུ་ཡོད། སུ་ཞིག་ལ་ལུས་ལ་བལྟས་ཏེ་བློ་གདེང་བྱེད་པའི་རྒྱུ་ཡོད་ན། ང་ལ་ལྷག་པར་དུ་ཡོད།

༥ ང་ནི་ཞག་བརྒྱད་པ་ལ་རྟགས་དང་ལྡན་ཏེ། མི་བརྒྱུད་ནི་ཨིས་ར་ཨེལ་པ། སྡེ་ནི་བེན་ཡ་མིན་པ། ཨིབ་རི་པ་ནས་ཆད་པའི་ཨིབ་རི་པ། ཚུལ་ཁྲིམས་ནི་ཕ་རུ་ཤི་པ།

༦ འདུན་པ་ནི་ཆོས་ཚོགས་ལ་འཚེ་བ་པོ། བཀའ་ཁྲིམས་ཀྱི་རྣམ་པར་དག་པ་ལ་བལྟས་ཏེ་སྐྱོན་མེད་ཡིན།

༧ འོན་ཀྱང་ངའི་ཁེ་དང་འདྲ་བ་རྣམས་མཱ་ཤི་ཀའི་དོན་དུ་གུན་དུ་བརྩིས་པ་ཡིན།

༨ ངའི་གཙོ་བོ་ལགས་པའི་ཡེ་ཤུ་མཱ་ཤི་ཀ་རྟོགས་པ་ཤིན་ཏུ་རིན་ཐང་ཆེ་བས། གཞན་ཐམས་ཅད་གུན་དུ་རྩིའོ།

༩ མཱ་ཤི་ཀ་རྙེད་པའི་ཕྱིར། བཀའ་ཁྲིམས་ལ་རག་ལས་པའི་དགེ་རྩ་ང་ལ་མེད་ཅིང་། མཱ་ཤི་ཀ་ལ་དད་པའི་སྒོ་ནས་བྱུང་བའི་དད་པ་ལ་རག་ལུས་པའི་དཀོན་མཆོག་གི་ཐུགས་རྗེའི་ཞལ་ཆེ་དང་ལྡན་པར་ཤེས་ཏེ། ཁོང་གི་དོན་དུ་ཐམས་ཅད་གུན་དུ་རྩི་ཞིང་། ཕྱག་དར་ལྟར་རྩིའོ།

༡༠ ཁོང་ཉིད་དང་གཤིན་པོ་ལས་སྐུ་གསོན་པོར་བཞེངས་པའི་མཐུ་ནུས་རྟོགས་པ་དང་། ཁོང་གྲོངས་པ་དང་འདྲ་བར་འཆི་ཞིང་། ཁོང་གི་སྡུག་བསྔལ་ངས་མྱོང་བ་དང་།

༡༡ ཐུབ་ན་གཤིན་པོའི་ཁྲོད་ལས་གསོན་པོར་ལང་བ་ནི་ངའི་འདོད་དོན་ནོ༎

༡༢ དེ་ནི་ཐོབ་ཟིན་པ་དང་ང་མཐར་ཕྱིན་པའི་དོན་ལ་མ་ཡིན། མཱ་ཤི་ཀ་ཡེ་ཤུས་ང་དོན་གང་གི་ཕྱིར་འཛིན་པ་དེ་ངས་འཛིན་པའི་ཕྱིར་དུ་སྙེགས་སོ།

༡༣ ངས་དེ་འཛིན་ཡོད་པ་མི་སེམས་པར། རྒྱབ་ལ་ཡོད་པ་དེ་བརྗེད་དེ། མདུན་དུ་ཡོད་པའི་ཕྱོགས་སུ་འཚང་ཞིང་།

༡༤ དཀོན་མཆོག་གིས་མཱ་ཤི་ཀ་ཡེ་ཤུའི་ངང་ན་ང་སྟེང་དུ་བོས་པར་མཛད་པའི་གནང་སྦྱིན་རྙེད་ཆེད་དམིགས་ཡུལ་ཕྱོགས་སུ་ང་རྒྱུག་གོ།

༡༥ ང་ཚོ་མཐར་ཕྱིན་ཚད་ལ་དེ་ལྟ་བུའི་སེམས་སྐྱེད་དགོས། གལ་ཏེ་ཁྱེད་ཚོར་བསམ་པ་མི་འདྲ་བ་ཅི་ཞིག་ཡོད་ན། དཀོན་མཆོག་གིས་དེའང་སྟོན་པར་འགྱུར།

༡༦ ཅི་ཡིན་རུང་གང་དུ་བསླེབས་ཡོད་པའི་ཚད་དང་བསྟུན་ཏེ། ད་དུང་ཡང་དེ་ཕྱོགས་སུ་རྒྱུག་དགོས།

༡༧ སྤུན་རྣམས། ཁྱེད་ཚོ་གཅིག་ཏུ་ཁ་མཐུན་ནས་ངའི་ལད་མོ་བྱོས་ཤིག ང་ཚོའི་དཔེ་བཞིན་དུ་སྤྱོད་མཁན་རྣམས་ལ་ལྟོས་ཤིག

༡༨ མི་མང་པོས་ནི་མཱ་ཤི་ཀའི་རྒྱང་ཤིང་གི་དགྲ་བོ་ལྟར་སྤྱོད་དོ་ཞེས་ངས་ཁྱོད་ཚོར་ལན་མང་སྨྲས་ཤིང་། ད་ལྟ་མིག་ལ་མཆི་མ་དང་བཅས་ཟེར་རོ།

༡༩ དེ་ཚོའི་མཐའ་མ་འཆི་བ་ཡིན། དེ་ཚོའི་དཀོན་མཆོག་གྲོད་པ་ཡིན། སའི་དངོས་པོ་རྣམས་སེམས་ཤིང་། རང་གི་ངོ་ཚ་བའི་དཔལ་ངོམ་པར་བྱེད་དོ།

༢༠ འོན་ཀྱང་ང་ཚོའི་ཕ་ཡུལ་ནི་ནམ་མཁའ་ན་ཡོད། དེ་ཕྱོགས་ནས་སྐྱབས་མགོན་ལགས་པའི་གཙོ་བོ་ཡེ་ཤུ་མཱ་ཤི་ཀ་འབྱོན་པ་ལ་ང་ཚོ་སྒུག་གོ།

༢༡ ཐམས་ཅད་ཉིད་ཀྱི་དབང་དུ་བསྡུ་ནུས་པའི་མཐུ་སྟོབས་ལྡན་པ་ཁོང་གིས། ང་ཚོའི་ཐ་མལ་པའི་ལུས་བསྒྱུར་ནས། ཉིད་ཀྱི་ལྷན་ནེ་བའི་སྐུ་ལུས་དང་འདྲ་བར་མཛད་པར་འགྱུར་རོ༎

༤

དེའི་ཕྱིར་ངས་བརྩེ་ཞིང་གདུང་བའི་སྤུན། ངའི་དགའ་སྤྲོ་དང་གཙུག་རྒྱན་འདྲ་བའི་གཅེས་པ་རྣམས། གཙོ་བོ་ལ་དད་ཅིང་བརྟན་པར་གནས་ཤིག

༢ གཙོ་བོའི་ཕྱིར་མཐུན་པར་འགྱུར་ཅིག་ཅེས་ངས་ཨེ་ཝོད་ཡཱ་དང་སིན་ཏི་ཀེ་ལའང་སྐུལ་ལོ།

༣ ཀྱེ་ངའི་ལས་རོགས་དྲང་པོ། ཁྱེད་ཀྱིས་བུད་མེད་དེ་གཉིས་ལ་རོགས་རམ་བྱེད་པའི་ཕྱིར་ཞུ་བ་འབུལ་ལོ། དེ་གཉིས་ཀྱིས་ཀ་ལེ་མེན་ལ་སོགས་པའི་ངའི་ལས་རོགས་རྣམས་དང་བཅས་ངའི་ཟླ་ལ་ཕྲིན་བཟང་གི་ཕྱིར་འཐབ་པ་ཡིན། ཚེ་མཐའ་མེད་པའི་མདོའི་ནང་དེ་ཚོའི་མིང་འཁོད་ཡོད།

༤ རྟག་ཏུ་གཙོ་བོ་ལ་ཡིད་རངས་པར་འགྱུར་ཅིག ཡིད་རངས་པར་འགྱུར་ཅིག ཅེས་ཡང་སྐྱར་སྨྲའོ།

༥ ཁྱེད་ཚོའི་སེམས་དུལ་བ་དེ་མི་ཐམས་ཅད་ལ་སྟོན་ཅིག གཙོ་བོ་འབྱོན་པར་ཉེའོ།

༦ གང་ལའང་སེམས་ཁྲལ་མི་བྱེད་པར། རྣམ་པ་ཐམས་ཅད་དུ་ཁྱེད་ཚོའི་དགོས་པ་རྣམས་ཞུ་བ་དང་སྨོན་ལམ་གྱི་སྒོ་ནས་གཏང་རག་དང་བཅས་དཀོན་མཆོག་ལ་ཞུས་ཤིག

༧ བློ་ལས་འདས་པའི་དཀོན་མཆོག་གི་ཞི་བདེས། མཱ་ཤི་ཀ་ཡེ་ཤུའི་ངང་ན་ཁྱེད་ཚོའི་སྙིང་དང་བསམ་པ་རྣམས་སྲུང་བར་འགྱུར་རོ༎

༨ མདོར་ན་སྤུན་རྣམས། བདེན་པ་གང་ཡིན་པ་དང་། བཙུན་པ་གང་ཡིན་པ་དང་། དྲང་པོ་གང་ཡིན་པ་དང་། གཙང་མ་གང་ཡིན་པ་དང་། ཡིད་དུ་འོང་བ་གང་ཡིན་པ་དང་། མཛེས་པ་གང་ཡིན་པ་དང་། དྲག་པ་གང་ཡིན་པ་དང་། བསྟོད་འོས་པ་གང་ཡིན་པ་རྣམས་ལ་བསམ་བློ་ཐོང་ཞིག

༩ ཁྱེད་ཚོས་ང་ལས་ཅི་བསླབས་པ་དང་། བླངས་པ་དང་། ཐོས་པ་དང་། མཐོང་བ་དེ་བྱོས་ཤིག ཞི་བདེ་གནང་བའི་དཀོན་མཆོག་ཁྱོད་དང་མཉམ་དུ་བཞུགས་པར་འགྱུར་རོ༎

༡༠ དུས་འགའ་ཞིག་གི་རྗེས་སུ་ངའི་དོན་དུ་ཡང་སྐྱར་ཁྱེད་ལ་ཤ་ཚ་བྱུང་བས། གཙོ་བོ་དྲན་ཞིང་རབ་ཏུ་དགའོ། ཤ་ཚ་སྔོན་ལ་ཡོད་ཀྱང་ཁྱེད་ལ་སྐབས་མ་བྱུང་།

༡༡ ངའི་དགོས་འདོད་ལ་བལྟས་ཏེ་དེ་ལྟར་མི་ཟེར། ཅིའི་ཕྱིར་ཞེ་ན། ངས་གནས་སྐབས་ཐམས་ཅད་དུ་ཆོག་ཤེས་པ་བསླབས་པ་ཡིན།

༡༢ དམན་ཆ་གཟུང་བའང་ཤེས། ལོངས་སྤྱོད་པའང་ཤེས། འགྲང་བ་དང་ལྟོགས་པ། འབེལ་པོ་དང་དཀོན་པོ་ཅི་འབྱུང་བ་ཐམས་ཅད་ཐེག་པའི་གསང་བ་བསླབས་སོ།

༡༣ ང་ལ་སྟོབས་གནང་མཁན་གྱི་མཐུས་ཐམས་ཅད་ནུས་སོ།

༡༤ འོན་ཀྱང་ཁག་པོའི་དུས་སུ་ང་ལ་རོགས་རམ་བྱས་པས་ཐུགས་རྗེ་ཆེ།

༡༥ ཕྲིན་བཟང་འགོ་བཙུག་པའི་དུས་སུ། ང་མ་ཀེ་དོན་ཡུལ་ནས་འགྲོ་བའི་ཚེ་ཁྱེད་ཚོ་ཕི་ལིབ་པི་པ་རྣམས་ཀྱིས་མ་གཏོགས་པར། གཞན་ཆོས་ཚོགས་གང་གིས་ཀྱང་གཏོང་ལེན་གྱི་རོགས་རམ་མ་བྱས་པ་ཁྱེད་ལ་རྒྱུས་ཡོད།

༡༦ ཐེ་ས་ལོ་ནི་ཀེ་རུའང་ཁྱེད་ཚོས་ང་ལ་རོགས་རམ་ལན་གཉིས་བྱས་བྱུང་།

༡༧ ངས་གསོལ་རས་མི་འཚོལ་གྱི། ཁྱེད་ཚོར་ཕན་པའི་དད་པའི་འབྲས་བུ་འཚོལ་ལོ།

༡༨ ང་ལ་ཚང་མ་ཐོབ་པ་མ་ཟད་ལྷག་པའང་ཐོབ། ཨེ་པཱབ་རོ་དི་ཏུ་རྒྱུད་དཀོན་མཆོག་དགྱེས་ཤིང་ཐུགས་སུ་འབྱོན་པའི་དྲི་ཞིམ་གྱི་མཆོད་པ་ཁྱེད་ཚོས་བསྐུར་བ་འབྱོར་ནས་ང་ཡིད་ཚིམ་མོ།

༡༩ ངའི་དཀོན་མཆོག་གི་ཉིད་ཀྱི་དཔལ་འབྱོར་གྱི་ནང་ནས། ཁྱེད་ཚོར་དགོས་པ་ཐམས་ཅད་མཱ་ཤི་ཀ་ཡེ་ཤུ་རྒྱུད་ནས་གནང་བར་འགྱུར་རོ།

༢༠ ང་ཚོའི་དཀོན་མཆོག་ཡབ་ལ་རྒྱུན་ནས་རྒྱུན་དུ་བསྟོད་བསྔགས་པར་གྱུར་ཅིག ཨ་མེན༎

༢༡ ཡེ་ཤུ་མཱ་ཤི་ཀ་ལ་དད་པའི་སྐྱེས་བུ་རྣམས་ལ་ཕྱག་ཕུལ་ཞིག ང་དང་མཉམ་དུ་ཡོད་པའི་སྤུན་རྣམས་ཀྱིས་ཕྱག་བྱེད་དོ།

༢༢ མཱ་ཤི་ཀ་པ་ཐམས་ཅད་དང་ཁྱད་པར་དུ་རྒྱལ་པོ་ཆེན་པོའི་ཁྱིམ་ན་གནས་པ་རྣམས་ཀྱིས་ཀྱང་ཕྱག་བྱེད་དོ།

༢༣ གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ཁྱེད་ཚོའི་སེམས་དང་མཉམ་དུ་བཞུགས་པར་ཤོག་ཅིག། ༎

ཀོ་ལོ་སཱ་པར་བསྐུར་པའི་འཕྲིན་ཡིག

༡

དཀོན་མཆོག་གི་ཐུགས་དགོངས་བཞིན་དུ་མཱ་ཤི་ཀ་ཡེ་ཤུའི་སྐུ་ཚབ་ཡིན་པའི་པའུ་ལུ་དང་། སྤུན་ཏི་མོ་ཐེའུས།

༢ ཀོ་ལོ་སཱ་རུ་ཡོད་པའི་མཱ་ཤི་ཀ་པའི་སྤུན་དམ་པ་དང་དད་ལྡན་རྣམས་ཀྱི་དྲུང་དུ་ང་ཚོའི་ཡབ་དཀོན་མཆོག་ནས་ཐུགས་རྗེ་དང་ཞི་བདེ་འབབ་པར་ཤོག་ཅིག

༣-༤ ཁྱེད་ཚོའི་དོན་དུ་ནམ་མཁར་བཞག་ཡོད་པའི་རེ་བ་དེའི་རྐྱེན་གྱིས། ཁྱེད་ཚོས་མཱ་ཤི་ཀ་ཡེ་ཤུ་ལ་དད་པ་དང་། མཱ་ཤི་ཀ་པ་རྣམས་ལ་གཅེས་པ་ཐོས་ནས། ཁྱེད་ཚོའི་དོན་དུ་སྨོན་ལམ་འདེབས་པའི་ཚེ། གཙོ་བོ་ཡེ་ཤུ་མཱ་ཤི་ཀའི་ཡབ་དཀོན་མཆོག་ལ་རྒྱུན་དུ་གཏང་རག་འབུལ་ལོ།

༥-༦ རེ་བ་དེ་བདེན་པའི་ཕྲིན་བཟང་ཁྱེད་རྩར་ཕེབས་པ་ལས་ཁྱེད་ཀྱིས་ཐོས་ཏེ། འཇིག་རྟེན་ཐམས་ཅད་ལ་ཕྲིན་བཟང་དེ་འབྲས་བུ་དང་ལྡན་ཞིང་དར་བ་ལྟར། ཁྱེད་ཚོས་དཀོན་མཆོག་གི་ཐུགས་རྗེ་བདེན་པར་ཐོས་ཤིང་རྟོགས་པའི་ཉིན་མོ་ནས་ཁྱེད་ཚོའི་ནང་དུའང་དེ་ལྟར་དར་རོ།

༧ དེ་རྣམས་ཁྱེད་ཚོས་ངའི་གཅེས་པའི་གཡོག་གྲོགས་ཨེ་པབ་རཱ་ནས་ཐོས་ཏེ། ཁོ་ནི་ང་ཚོའི་དོན་དུ་མཱ་ཤི་ཀའི་ཞབས་ཏོག་པ་དྲང་པོ་ཡིན་ཅིང་།

༨ ཐུགས་ཉིད་ལས་བྱུང་བའི་ཁྱེད་ཀྱི་བྱམས་སེམས་ང་ཚོ་ལ་བཤད་དོ༎

༩ དེ་ལྟར་ང་ཚོས་དེ་ཐོས་པ་ནས་བཟུངས་ཏེ། ཁྱེད་རྣམས་ཡེ་ཤེས་དང་ཤེས་རབ་དང་ལྡན་ཏེ་གཙོ་བོའི་ཐུགས་དགོངས་ཀྱི་རྟོགས་པས་གང་ནས།

༡༠ ཁྱེད་ཚོའི་སྤྱོད་ལམ་གཙོ་བོ་ལ་འོས་པ། ཁོང་ཡོངས་སུ་དགྱེས་པ་དང་། ཁྱེད་ཚོའི་ལས་བཟང་ཐམས་ཅད་འབྲས་བུ་དང་ལྡན་པ་དང་། དཀོན་མཆོག་གི་རྟོགས་པ་འཕེལ་བ་དང་།

༡༡ དགའ་བས་ཀུན་ནས་བཟོད་པ་དང་བསྲན་ཐུབ་པའི་ཕྱིར། ཁོང་གི་མཐུ་སྟོབས་བཞིན་སྟོབས་ཐམས་ཅད་དང་ལྡན་པར་མཛད་པ་དང་།

༡༢ འོད་ཀྱི་སྐྱེས་བུ་དང་མཉམ་དུ་ནོར་སྐལ་ཐོབ་འོས་པར་མཛད་པའི་ཡབ་ལ་གཏང་རག་འབུལ་བའི་ཕྱིར། སྨོན་ལམ་ཆད་མེད་ཞུའོ།

༡༣-༡༤ ཁོང་གིས་ང་ཚོ་མུན་པའི་དབང་ལས་བསྒྲལ་ཏེ། སྡིག་པ་སེལ་བའི་ཐར་ལམ་གནང་བའི་ཉིད་ཀྱི་གཅེས་པའི་སྲས་ཀྱི་རྒྱལ་སྲིད་ནང་བཅུག་པར་མཛད་དོ༎

༡༥ མཐོང་དུ་མེད་པའི་དཀོན་མཆོག་གི། སྐུ་བརྙན་ཡིན་པའི་མཱ་ཤི་ཀ བཀོད་པ་ཡོངས་ཀྱི་སྔོན་འཁྲུངས་སོ།

༡༦ ཁོང་གི་སྒོ་ནས་ནམ་མཁའ་དང་། ས་ལ་ཡོད་པ་ཐམས་ཅད་དང་། མིག་གིས་མཐོང་དང་མི་མཐོང་དང་། རྒྱལ་པོའི་ཁྲིའམ་སྲིད་ཡིན་རུང་། དབང་དང་མངའ་ཐང་ཡོད་དོ་ཅོག ཁོང་རྒྱུད་ཁོང་ཕྱིར་བཀོད་པ་ཡིན།

༡༧ ཀུན་ལས་སྔ་མ་ཁོང་ལགས་ཏེ། ཁོང་གི་ངང་ན་ཐམས་ཅད་གནས།

༡༨ སྐུ་ལུས་ཡིན་པའི་ཆོས་ཚོགས་ཀྱི། ཁོང་ནི་དབུ་དང་ཐོག་མ་ཡིན། གཤིན་པོའི་ཁྲོད་ལས་སྔོན་འཁྲུངས་ཏེ། རྣམ་པ་ཀུན་ཏུ་མཆོག་ལགས་སོ།

༡༩ ཁོང་གི་ནང་དུ་དཀོན་མཆོག་ཉིད། རབ་ཏུ་ཚང་བར་བཞུགས་པ་དང་།

༢༠ བརྐྱངས་པའི་སྐུ་ཁྲག་གི་ཐབས་ཀྱིས། ཁོང་རྒྱུད་གནམ་སར་ཡོད་ཐམས་ཅད། ཉིད་དང་སྡུམ་པར་རབ་ཏུ་དགྱེས།

༢༡ ཁྱེད་རྣམས་སྔར་སོ་སོར་འཁྱར་ནས། ལས་ངན་བྱེད་ཅིང་གདུག་རྩུབ་བྱས་ཀྱང་།

༢༢ ད་ཁྱེད་ཚོ་དམ་པ་དང་སྐྱོན་མེད་པ་དང་སྨད་དུ་མི་རུང་བར་ཉིད་ཀྱི་དྲུང་དུ་བཞེས་ཕྱིར། མཱ་ཤི་ཀ་གྲོངས་པའི་སྒོ་ནས་ཉིད་ཀྱི་ཤ་ཁྲག་གི་སྐུ་ལུས་ནང་སྡུམ་པ་ཡིན་ནོ།

༢༣ གལ་ཏེ་ཁྱེད་ཚོའི་དད་པའི་གཞི་མར་བརྟན་པོར་གནས་ཏེ། གནམ་འོག་གི་སེམས་ཅན་ཐམས་ཅད་ལ་བཤད་པ་དང་གང་གི་ཞབས་ཏོག་པ་པའུ་ལུ་ང་ཡིན་པའི་ཕྲིན་བཟང་ཁྱེད་ཚོས་ཐོས་པ་དེའི་རེ་བ་ལས་མི་འདའ་ན་དེ་ལྟར་འགྱུར་རོ༎

༢༤ ཁྱེད་ཚོའི་དོན་དུ་སྡུག་བསྔལ་མྱོང་བ་ལ་ང་དགའ་མགུ་རང་ངོ་། མཱ་ཤི་ཀའི་སྡུག་བསྔལ་གྱི་ལྷག་མ་དེ། ཁོང་གི་སྐུ་ལུས་ལགས་པའི་ཆོས་ཚོགས་ཀྱི་དོན་དུ། ངའི་ལུས་ཀྱི་ཟུག་རྔུས་རྫོགས་པར་བྱེད་དོ།

༢༥ དཀོན་མཆོག་གི་བཀའ་རབ་ཏུ་འཆད་པའི་ཕྱིར། དཀོན་མཆོག་གིས་བསྐོས་པ་བཞིན་དུ་ཁྱེད་ཚོའི་དོན་དུ་ང་ཆོས་ཚོགས་ཀྱི་ཞབས་ཏོག་པར་གྱུར།

༢༦-༢༧ གཟི་བརྗིད་ཀྱི་རེ་བ་མཱ་ཤི་ཀ་ཁྱེད་ནང་བཞུགས་པའི་གསང་བའི་དཔལ་འབྱོར་ཕྱི་པའི་ཁྲོད་དུ་ཇི་ལྟ་བུ་ཞིག་ཡིན་པ། ཉིད་ཀྱི་སྐྱེས་བུ་དམ་པ་རྣམས་ལ་མངོན་པར་མཛད་པར་དགྱེས་པས། གསང་བ་དེ་བསྐལ་པ་ནས་བསྐལ་པ་དང་། མི་བརྒྱུད་ནས་མི་བརྒྱུད་ཐམས་ཅད་ལ་སྦས་ཀྱང་། སྐྱེས་བུ་དམ་པ་དེ་རྣམས་ལ་མངོན་པར་མཛད་དོ།

༢༨ མི་རེ་རེ་མཱ་ཤི་ཀ་པ་ཕུལ་ཏུ་འབྱུང་བ་འགྱུར་བའི་ཕྱིར། ང་ཚོས་མི་རེ་རེ་ལ་སྐུལ་ཞིང་ཤེས་བྱ་ཐམས་ཅད་ལ་སློབ་ཅིང་ཁོང་གི་མཚན་སྒྲོག་གོ།

༢༩ དེས་ན་ངའི་ནང་ཕྲིན་ལས་མཛད་པའི་ཁོང་གི་མཐུ་སྟོབས་བཞིན་དུ། ངས་རྩོལ་བས་འབད་དོ༎

༢

ཁྱེད་ཚོ་དང་། ལའོ་དི་ཀཱ་པ་དང་། ངའི་གདོང་མ་མཐོང་བ་ཐམས་ཅད་ཀྱི་དོན་དུ། ངས་ཇི་ཙམ་བརྩོན་པ་ཁྱེད་ཚོས་ཤེས་པར་ང་འདོད་དོ།

༢-༣ དེ་ནི་ཁྱེད་ཚོར་སྙིང་རུས་སྐྱེད་འཇུག་པ་དང་། བྱམས་པའི་སེམས་ཀྱིས་གཅིག་ཏུ་འགྱུར་བ་དང་། ངེས་པར་རྟོགས་པའི་འབྱོར་པ་དང་ལྡན་ཞིང་། དཀོན་མཆོག་གི་གསང་བའམ། ཤེས་རབ་དང་རིག་པའི་གཏེར་ཐམས་ཅད་སྦས་ཡོད་པའི་མཱ་ཤི་ཀ་རྟོགས་པའི་ཕྱིར་རོ།

༤ སུས་ཀྱང་ཁྱེད་ཚོ་སླུ་བའི་གཏམ་གྱིས་འཁྲུལ་བར་མི་བྱེད་པའི་ཕྱིར་འདི་ཞུ་ཞིང་།

༥ ངའི་ལུས་ཁྱེད་ཚོ་མཉམ་མེད་རུང་། སེམས་ཁྱེད་ཚོ་མཉམ་ཡོད་དེ། ཁྱེད་ཚོའི་ཚུལ་མཐུན་དང་མཱ་ཤི་ཀ་ལ་དད་པ་བརྟན་པོར་ཡོད་པ་ཤེས་ནས་དགའོ།

༦ ཁྱེད་ཚོས་གཙོ་བོ་ཡེ་ཤུ་མཱ་ཤི་ཀ་བླངས་པས་མཱ་ཤི་ཀ་པ་ལྟར་སྤྱོད་ཅིག

༧ ཁོང་ནང་རྩ་བ་བརྐྱངས་ཏེ་ཡར་སྐྱེད་ལ། བསླབས་པ་བཞིན་དུ་གཏང་རག་མང་དུ་འབུལ་ཞིང་དད་པའི་ནང་བརྟན་པོར་སྡོད་ཅིག

༨ མཱ་ཤི་ཀ་དང་མི་མཐུན་པར། སྲིད་པའི་ལྷ་དང་མིའི་གནའ་སྲོལ་དང་མཐུན་པའི་ལྟ་བ་དང་ཟོལ་ཟོག་གིས། སུས་ཀྱང་ཁྱེད་མི་འཛིན་པའི་ཕྱིར་གཅང་གྲུང་བྱོས་ཤིག

༩ དཀོན་མཆོག་སྐུའི་རྣམ་པར་མཱ་ཤི་ཀའི་ནང་བཞུགས་སོ།

༡༠ དབང་དང་སྲིད་ཐམས་ཅད་ཀྱི་དབུ་ལགས་པའི་མཱ་ཤི་ཀའི་ནང་ཁྱེད་ཚོའི་ཚེ་ཕུལ་དུ་བྱུང་ངོ་།

༡༡ ཁོང་གི་ངང་ན་ཁྱེད་ཚོར་ལག་པས་མ་རེག་པའི་རྟགས་དང་ལྡན་པ་དེ་བྱུང་། དེ་ནི་བདག་འཛིན་གྱི་གོས་ཕུད་པའི་མཱ་ཤི་ཀའི་ལུགས་ཀྱི་རྟགས་བླངས་པ་དེའོ།

༡༢ ཁྲུས་གསོལ་གྱི་སྒོ་ནས་ཁྱེད་ཚོ་ཁོང་དང་མཉམ་དུ་ཤི་ནས་དུར་དུ་བཅུག་ཁོང་གཤིན་པོའི་ཁྲོད་ལས་སྐུ་གསོན་པོར་སླངས་པའི་དཀོན་མཆོག་གི་མཐུ་སྟོབས་ལ་དད་པས། ཁོང་དང་མཉམ་དུ་གསོན་པོར་ཡང་ལངས་པ་ཡིན།

༡༣ རྟགས་དང་མི་ལྡན་པར་ཉེས་སྐྱོན་གྱིས་ཤི་བ་ཡིན་པ་ཁྱེད་ཚོར་ཉེས་སྐྱོན་ཐམས་ཅད་ལ་བཤགས་པ་གནང་སྟེ། ཉིད་དང་མཉམ་དུ་གསོན་པོར་མཛད་དོ།

༡༤ བཀའ་རྒྱའི་བུན་ཡིག་ང་ཚོ་ལ་སྐྱོན་འགེལ་བ་དེ་ལ་སེལ་རྒྱབ་ནས། རྒྱང་ཤིང་ཁར་གཟེར་གྱིས་སྦྱར་ནས་མེད་པར་མཛད་དོ།

༡༥ དབང་དང་སྲིད་ཀྱི་མཚོན་ཆ་ཤུས་ནས་རྒྱང་ཤིང་གི་ཐབས་ཀྱིས་དེ་དག་ལས་རྣམ་པར་རྒྱལ་བའི་ཁྲོམ་སྟོན་མཛད་དོ༎

༡༦ དེའི་ཕྱིར་བཟའ་བ་དང་བཏུང་བ་དང་དུས་བཟང་དང་ནམ་གང་དང་ཤབ་བཱད་ལ་བལྟས་ཏེ་སུས་ཀྱང་ཁྱེད་ཚོར་མཚང་འབྲུ་རུ་མ་འཇུག

༡༧ དེ་ནི་འོང་བར་འགྱུར་བ་རྣམས་ཀྱི་གྲིབ་མ་འབའ་ཞིག་ཡིན་ནོ། ལུས་ནི་མཱ་ཤི་ཀའི་ཡིན་ནོ།

༡༨ རང་ལ་སྨད་པ་དང་། ཕོ་ཉ་ལ་བསྙེན་བཀུར་བྱེད་པ་དང་། མཐོང་སྣང་ལ་སྟེན་པ་དང་། འཇིག་རྟེན་གྱི་བློ་གྲོས་ཀྱིས་དོན་མེད་དུ་རང་མཐོང་སྐྱེད་ཅིང་། དབུ་ལགས་པ་ལ་དམ་དུ་མི་བཟུང་བར། ཁྱེད་ཚོའི་བྱ་དགའ་འཕྲོག་ཏུ་མ་འཇུག་ཅིག

༡༩ དབུ་ནས་སྐུ་ལུས་ཧྲིལ་པོ་ཚིགས་དང་རྒྱུས་པས་སྦྲེལ་ཏེ་འཚོ་ཞིང་དཀོན་མཆོག་གི་མཐུ་ལས་ཆེར་སྐྱེད་དོ༎

༢༠ སྲིད་པའི་ལྷ་རྣམས་ལ་བལྟས་ཏེ་ཁྱེད་མཱ་ཤི་ཀ་དང་མཉམ་དུ་ཤི་བ་ཡིན་ན། འཇིག་རྟེན་པ་ལྟར་ཅི་ལ་འཚོ། འདི་ལ་མ་འཆང་། འདི་ལ་མ་མྱང་།

༢༡ འདི་ལ་མ་རེག་ཟེར་བའི་བསྲུང་བྱ་ཅི་ལ་སྲུང་།

༢༢ དེ་རྣམས་མི་ཡིས་བཟོས་པའི་བསྲུང་བྱ་དང་ལྟ་བ་ཡིན་པས། སྤྱད་ཀྱང་སྟོངས་འགྲོའོ།

༢༣ དེ་རྣམས་ཀྱིས་ཆོས་ལ་མོས་པ་དང་། རང་ལ་སྨད་པ་དང་། ལུས་ལ་དཀའ་བ་སྤྱོད་པར་བསྐུལ་བས། ཤེས་རབ་ལྟར་སྣང་ཡང་། མིའི་འདོད་པ་འགེགས་པའི་ཕྱིར་ཅིའང་མི་ཕན་ནོ༎

༣

ཁྱེད་ཚོ་མཱ་ཤི་ཀ་དང་མཉམ་གསོན་པོར་ལངས་པས། དཀོན་མཆོག་གི་ཕྱག་གཡས་སུ་མཱ་ཤི་ཀ་བཞུགས་སར་ཡོད་པའི་སྟེང་གི་བྱ་བ་རྣམས་ཚོལ་ཞིག

༢ འཇིག་རྟེན་གྱི་བྱ་བ་རྣམས་ལ་མ་སེམས་པར། སྟེང་གི་བྱ་བ་རྣམས་སོམས་ཤིག

༣ ཁྱེད་ཚོ་ཤི་ཟིན་ནས། ཁྱེད་ཚོའི་མི་ཚེ་མཱ་ཤི་ཀ་དང་ལྷན་དུ་དཀོན་མཆོག་ནང་སྦས་ཡོད།

༤ ང་ཚོའི་མི་ཚེ་ལགས་པའི་མཱ་ཤི་ཀ་མངོན་པའི་དུས་སུ། ཁྱེད་ཚོའང་ཁོང་དང་མཉམ་དུ་གཟི་བརྗིད་དང་ལྡན་ཞིང་མངོན་པར་འགྱུར་རོ༎

༥ དེའི་ཕྱིར་ལོག་གཡེམ་དང་། མི་གཙང་བ་དང་། ཆགས་པ་དང་། འདོད་པ་ངན་པ་དང་། ནོར་ལྷ་ལ་བསྟེན་པ་དང་འདྲ་བའི་བརྣབ་སེམས་ལ་སོགས་པའི་རང་ནང་གནས་པའི་འཇིག་རྟེན་པའི་གཤིས་ལུགས་སོད་ཅིག

༦ དེ་ཚོའི་རྐྱེན་གྱིས་དཀོན་མཆོག་གི་ཐུགས་ཁྲོ་འབབ་བོ།

༧ སྔར་དེ་རྣམས་ནང་འཚོ་བའི་ཚེ་ཁྱེད་ཚོས་དེ་ལྟར་སྤྱད་ཀྱང་།

༨ ད་ལྟ་དེ་ཐམས་ཅད་དང་། ཁྲོ་བ་དང་། གཏུམ་པ་དང་། གནོད་སེམས་དང་། སྐྱོན་མཚང་འདྲུ་བ་དང་། ཁ་ནས་ཚིག་ངན་སྨྲ་བ་སྤོངས་ཤིག

༩-༡༠ ཁྱེད་ཚོས་གཤིས་རྙིང་པ་དང་དེའི་ལས་རྣམས་ཕྱིར་ཕུད་ནས། རྟོགས་པ་རྙེད་པའི་ཕྱིར་དུ་མཛད་པ་པོའི་སྐུ་དབྱིབས་དང་མཚུངས་པར་གསོ་བའི་གཤིས་གསར་པ་གྱོན་པས། ཕན་ཚུན་རྫུན་མ་སྨྲ་ཞིག

༡༡ མཱ་ཤི་ཀ་ནི་ཐམས་ཅད་ལགས་ཤིང་། ཐམས་ཅད་ནང་ཡོད་དེ། འདིར་ཧེལ་ལེན་པའམ་ཡ་ཧུ་དཱ་པ། གཙང་མའམ་གཙང་མ་མིན་པ། མཐའ་ཁོབ་བམ་ཡང་ཁོབ༼མ་ཡིག་ཏུ་སི་ཁེའུ་ཐེ་པ༽། ཚེ་གཡོག་གམ་རང་དབང་ལྡན་པའི་མི་ཞེས་དབྱེ་བ་མེད་དོ།

༡༢ དཀོན་མཆོག་གིས་འདམས་པའི་དམ་པ་དང་གཅེས་པའི་ཚུལ་དུ། སྙིང་རྗེ་དང་། བཀའ་དྲིན་དང་། དམན་སེམས་དང་། སྙེམས་ཆུང་དང་། བཟོད་པའི་གོ་ཆ་གྱོན་ནས།

༡༣ ཕན་ཚུན་ཐེག་ཅིང་། མི་མཐུན་པ་ཡོད་ན་བཟོད་པ་སྒོམས་ཤིག གཙོ་བོས་ཁྱེད་ཚོར་བཟོད་པ་མཛད་པ་ལྟར་ཁྱེད་ཚོས་ཀྱང་བཟོད་པ་སྒོམས་ཤིག

༡༤ ཚང་མའི་ཐོག་ཏུ་ཡང་དག་པར་མཐུན་པའི་བྱམས་པའི་སྐ་རགས་ཆིངས་ཤིག

༡༥ སྐུ་ལུས་གཅིག་གི་ཡན་ལག་འདྲར་བོས་པར་མཛད་པའི་དོན་མཱ་ཤི་ཀའི་ཞི་བདེས་ཁྱེད་ཀྱི་སྙིང་ལ་སྲིད་མཛད་པར་ཤོག བཀའ་དྲིན་དྲན་ཅིག

༡༦ ཕན་ཚུན་ཤེས་རབ་ཐམས་ཅད་ལ་སློབ་ཅིང་སྟོན་པའི་ཚེ་དང་། གསུང་མགུར་དང་མགུར་མ་དང་དཀོན་མཆོག་ལ་སྙིང་ཐག་པ་ནས་གཏང་རག་གི་སེམས་ཉིད་ཀྱི་དབྱངས་འབུལ་བའི་ཚེ། མཱ་ཤི་ཀའི་བཀའ་ཁྱེད་ནང་དཔག་ཏུ་མེད་པར་བཞུགས་ཤིག

༡༧ ལུས་ངག་གི་སྒོ་ནས་ཅི་བྱེད་ཀྱང་། གཙོ་བོ་ཡེ་ཤུའི་མཚན་རྗོད་ཅིང་། ཁོང་བརྒྱུད་དཀོན་མཆོག་ཡབ་ལ་གཏང་རག་ཕུལ་ཞིག

༡༨ ཆུང་མ་རྣམས། མཱ་ཤི་ཀ་མ་ལྟར་ཁྱོ་བོའི་འབངས་བྱོས་ཤིག

༡༩ ཁྱོ་བོ་རྣམས། ཆུང་མ་ལ་མི་རྩུབ་པར་གཅེས་ཤིག

༢༠ བུ་རྣམས། ཅི་ས་ནས་ཕ་མའི་བཀའ་ལ་ཉོན། དེ་ལ་གཙོ་བོ་དགྱེས་སོ།

༢༡ ཕ་རྣམས་བུ་རྣམས་ཡིད་མི་མུག་པའི་ཕྱིར་ཁྲོར་མ་ཆུག་ཅིག

༢༢ གཡོག་པོ་རྣམས། འཇིག་རྟེན་གྱི་ལུགས་སུ་དཔོན་པོ་ཡིན་པ་ལ། ངོ་སོ་བྱེད་མཁན་ལྟར་མིག་མཐོང་གི་གཡོག་མི་བྱེད་པར། གཙོ་བོ་ལ་འཇིགས་ཤིང་བློ་དྲང་པོས་ཅི་ས་ནས་ཁ་ལ་ཉོན་ཅིག

༢༣ བྱ་བ་ཅི་བྱེད་ཀྱང་མིའི་ཕྱིར་མི་བྱེད་པར་གཙོ་བོའི་ཕྱིར་བྱེད་པ་ལྟར་བརྩོན་འགྲུས་ཀྱིས་བྱོས་ཤིག

༢༤ གཙོ་བོའི་འབངས་བྱེད་པས། གཙོ་བོ་ནས་གནང་སྦྱིན་གྱི་ནོར་སྐལ་ཐོབ་འོང་བ་ཤེས་སོ།

༢༥ ངན་པ་བྱེད་མཁན་ལ་ངན་པ་བྱས་པའི་ལན་ཐོབ་པར་འགྱུར། དེར་ཕྱོགས་རིས་མེད་དོ༎

༤

དཔོན་པོ་རྣམས། ཁྱེད་ལའང་ནམ་མཁར་དཔོན་པོ་ཞིག་བཞུགས་པར་ཤེས་ཏེ། གཡོག་པོ་ལ་དྲང་པོ་དང་འོས་པར་སྤྱོད་ཅིག

༢ གཏང་རག་དང་བཅས་དྲན་ཤེས་ཀྱིས་རྒྱུན་ཆད་མེད་པར་གསོལ་བ་ཐོབ་ཅིག

༣-༤ གང་གི་དོན་དུ་ང་བཙོན་པ་ཡིན་པའི་མཱ་ཤི་ཀའི་གསང་བ་ངས་འཆད་འོས་པ་ལྟར་གསལ་པོར་འཆད་པར། གཏམ་གྱི་སྒོ་མོ་འབྱེད་ཕྱིར། དཀོན་མཆོག་ལ་གསོལ་བ་ཐོབ་ཅིག

༥ དུས་སྐབས་ཀྱི་ཁེ་བཟང་ལེན་ཞིང་། ཕྱི་པ་མཉམ་དུ་མཁས་པར་སྤྱོད་ཅིག

༦ ཐམས་ཅད་ལ་ལན་རིགས་པར་འདེབས་པ་ཤེས་པའི་ཕྱིར། དུས་རྒྱུན་དུ་ཁྱེད་ཚོའི་གཏམ་སྙན་པོ་ཚའི་བྲོ་བ་ལྟར་ལྡན་པར་དགོས།

༧ ངའི་གནས་ཚུལ་རྣམས་ཏི་ཁི་ཀུས་འཆད་པར་འགྱུར། ཁོ་སྤུན་གཅེས་པ་དང་། ཞབས་ཏོག་པ་དྲང་པོ་དང་། གཙོ་བོའི་ཕྱིར་གཡོག་གྲོགས་ཡིན་ཏེ།

༨ ང་ཚོའི་གནས་ཚུལ་ཤེས་པ་དང་། ཁྱེད་ཚོའི་སེམས་གསོ་བ་ཁོ་ནའི་དོན་དུ་ངས་གཏོང་ངོ་།

༩ ཁོ་དང་མཉམ་ཁྱེད་ཚོའི་སྤུན་གཅེས་པ་དང་དྲང་པོ་ཡིན་པ་ཨོ་ནེ་སི་མུ་གཏོང་ཞིང་། དེ་དག་གིས་འདི་རུ་བྱུང་བ་ཐམས་ཅད་འཆད་པར་འགྱུར་རོ༎

༡༠-༡༡ ངའི་བཙོན་གྲོགས་ཨ་རིས་ཏར་ཀུ་དང་། གཞན་ཡང་ཡུས་ཏུ་བྱ་བའི་ཡེ་ཤུ་དང་བར་ན་བཱའི་གཉེན་མར་ཀུས་ཀྱང་ཕྱག་བྱེད་དོ། མར་ཀུའི་སྐོར་ཁྱེད་ཚོར་བསླབ་བྱ་བཏང་ཡོད། ཁོ་སླེབས་ན་ནང་ལ་བསུས་ཤིག ཡ་ཧུ་དཱ་པའི་ཁྲོད་ནས་འདི་གསུམ་འབའ་ཞིག་དཀོན་མཆོག་གི་རྒྱལ་སྲིད་ཀྱི་ཕྱིར་ངའི་ལས་རོགས་ཡིན་ཏེ། དེ་ཚོས་ངའི་སེམས་གསོའོ།

༡༢ ཁྱེད་ཚོའི་ཡིན་པའི་ཡེ་ཤུ་མཱ་ཤི་ཀའི་ཞབས་ཕྱི་ཨེ་པབ་རཱ་ཡིས། ཁྱེད་ཚོ་དཀོན་མཆོག་གི་ཐུགས་དགོངས་རྣམས་ལ་བློ་གདེང་དང་མཐར་ཕྱིན་པའི་ཕྱིར་རྟག་ཏུ་གསོལ་བ་འདེབས་པ་ལ་བརྩོན་ཞིང་ཁྱེད་ཚོ་ལ་ཕྱག་བྱེད་དོ།

༡༣ ཁོས་ཁྱེད་ཚོ་དང་ལའོ་དི་ཀཱ་པ་དང་ཧི་རཱ་པོ་ལི་པ་རྣམས་ཀྱི་དོན་དུ་འབད་རྩོལ་ཆེན་པོ་བྱེད་པ་ལ་ངས་དཔང་པོ་བྱེད་དོ།

༡༤ དེ་མཱ་དང་གཅེས་པའི་ཨམ་ཆི་ལུ་ཀཱས་ཕྱག་བྱེད་དོ།

༡༥ ལའོ་དི་ཀཱ་རུ་ཡོད་པའི་སྤུན་རྣམས་དང་། ནིམ་ཕཱ་དང་དེའི་ཁྱིམ་དུ་འདུ་བའི་ཆོས་ཚོགས་ལ་ཕྱག་འབུལ་ལོ་ཞུས་ཤིག

༡༦ ཡི་གེ་འདི་ཁྱེད་ཚོས་བཀླག་ནས། ལའོ་དི་ཀཱའི་ཆོས་ཚོགས་ལའང་ཀློག་ཏུ་ཆུག་ཅིག ལའོ་དི་ཀཱ་ནས་བསླེབ་འོང་བའི་ཡི་གེ་ཁྱེད་ཚོས་ཀྱང་ཀློག་ཅིག

༡༧ ཨར་ཀིབ་པུ་ལ། གཙོ་བོའི་སྒོ་ནས་ཞབས་ཏོག་གི་ལས་བཏད་པ་དེ་སྒྲུབས་ཤིག་ཅེས་སྨྲོས་ཤིག

༡༨ ཕྱག་བྱེད་པ་འདི་ང་པའུ་ལུ་རང་གི་ལག་པས་འབྲིའོ། ངའི་ལྕགས་སྒྲོག་དྲན་པར་གྱིས་ཤིག ཁྱེད་ཚོར་ཐུགས་རྗེ་འབབ་པར་ཤོག་ཅིག། ༎

ཐེ་ས་ལོ་ནི་ཀེ་པར་བསྐུར་པའི་འཕྲིན་ཡིག་དང་པོ།

༡

པའུ་ལུ་དང་སི་ལཱ་དང་ཏི་མོ་ཐེའུས། ཐེ་ས་ལོ་ནི་ཀེ་རུ་ཡོད་པའི། ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ལ་བསྟེན་པའི་ཆོས་ཚོགས་ཀྱི་དྲུང་དུ། ཁྱེད་ཚོར་ཐུགས་རྗེ་དང་ཞི་བདེ་འབབ་པར་ཤོག་ཅིག

༢ ང་ཚོས་སྨོན་ལམ་ནང་དུ་ཁྱེད་ཚོ་རྟག་པར་དྲན་ཞིང་། ཁྱེད་ཚོ་ཐམས་ཅད་ཀྱི་ཕྱིར་རྒྱུན་དུ་དཀོན་མཆོག་ལ་གཏང་རག་འབུལ་ལོ།

༣ ང་ཚོའི་གཙོ་བོ་ཡེ་ཤུ་མཱ་ཤི་ཀའི་སྒོ་ནས། ཁྱེད་ཚོའི་དད་པའི་ལས་དང་། བྱམས་པའི་ངལ་རྩོལ་དང་། རེ་བ་བརྟན་པོ་རྣམས། ཡབ་དཀོན་མཆོག་གི་སྤྱན་སྔར་རྒྱུན་ཆད་མེད་པར་དྲན་ནོ།

༤ དཀོན་མཆོག་གི་གཅེས་པའི་སྤུན་རྣམས། ཁྱེད་ཚོ་ཁོང་གིས་འདམས་པ་ང་ཚོས་ཤེས་སོ།

༥ ང་ཚོའི་ཕྲིན་བཟང་ཁྱེད་ཚོའི་རྩར་ཚིག་འབའ་ཞིག་མ་ཡིན་པར། དབང་དང་། དམ་པའི་ཐུགས་ཉིད་དང་། ཡིད་ཆེས་དང་བཅས་བསླེབས་སོ། ཁྱེད་ཚོའི་དོན་དུ་ང་ཚོས་དེར་ཇི་ལྟར་སྤྱད་པ་ཁྱེད་ཚོས་ཤེས་སོ།

༦ ཁྱེད་ཚོས་ཀྱང་སྡུག་བསྔལ་མྱོང་བཞིན། དམ་པའི་ཐུགས་ཉིད་ལས་བྱུང་བའི་དགའ་བས་བཀའ་བསྙེན་ཅིང་། ང་ཚོ་དང་གཙོ་བོ་མ་དཔེ་རུ་བཟུང་བས།

༧ མ་ཀེ་དོན་ཡཱ་དང་ཨ་ཁ་ཡཱ་ཡུལ་གྱི་དད་པ་ཅན་ཐམས་ཅད་ཀྱི་ཕྱིར་མ་དཔེ་རུ་གྱུར་ཏོ།

༨ ཁྱེད་ཚེའི་ཁྲོད་ལས་གཙོ་བོའི་བཀའ་མ་ཀེ་དོན་ཡཱ་དང་ཨ་ཁ་ཡཱ་རུ་གྲགས་པར་མ་ཟད། ཁྱེད་ཚོས་དཀོན་མཆོག་ལ་དད་པ་བྱེད་པའི་ལོ་རྒྱུས་ཕྱོགས་ཀུན་ཏུ་དར་བས། ང་ཚོས་ཅིའང་ཟེར་མི་དགོས་སོ།

༩ ཁྱེད་ཚོས་ང་ཚོ་ཇི་ལྟར་ནང་དུ་བསུས་པ་དང་། བདེན་པ་དང་གསོན་པོ་ལགས་པའི་དཀོན་མཆོག་ལ་བསྙེན་བཀུར་ཞུ་བའི་དོན་དུ་སྐུ་འདྲ་ལས་དཀོན་མཆོག་ལ་ཡིད་ཕྱོགས་པ་དང་།

༡༠ མ་འོངས་པའི་ཐུགས་ཁྲོ་ལས་ང་ཚོ་སྒྲོལ་བ་དང་། གཤིན་པོའི་ཁྲོད་ལས་སྐུ་གསོན་པོར་བསླངས་པའི་ཡེ་ཤུ། ནམ་མཁའ་ནས་ཕེབས་པའི་སྲས་ལ་སྒུག་པ། མི་རྣམས་ཁོང་རང་གིས་འཆད་དོ༎

༢

སྤུན་རྣམས། ཁྱེད་ཚོས་ང་ཚོ་ནང་དུ་བསུས་པ་དོན་མེད་དུ་མ་གྱུར་པ་ཁྱེད་ཚོས་ཤེས་སོ།

༢ ཕི་ལིབ་པི་རུ་ང་ཚོར་སྡུག་བསྔལ་དང་བརྙས་པ་བྱུང་བ་ཁྱེད་ལ་ཆ་ཡོད། དེའི་འོག་ཏུ་བཀག་སྡོམ་ཆེ་རུང་དཀོན་མཆོག་གི་ཕྲིན་བཟང་ཁྱེད་རྣམས་ལ་སྒྲོག་པར་དཀོན་མཆོག་གི་ངང་ན་སྙིང་སྟོབས་དང་ལྡན་པར་གྱུར་ཏོ།

༣ ང་ཚོའི་སྐུལ་མ་ནི་འཁྲུལ་པའམ་དྲི་མ་ཅན་དང་། གཡོ་སྒྱུའི་སྒོ་ནས་ཀྱང་མིན་ཏེ།

༤ དཀོན་མཆོག་གིས་ང་ཚོའི་ཚོད་གཟིགས་ནས་ཕྲིན་བཟང་བཅོལ་བ་བཞིན་དུ། ང་ཚོས་མི་རྣམས་དགའ་ཕྱིར་མ་ཡིན་པར། སྙིང་གི་ཚོད་གཟིགས་པའི་དཀོན་མཆོག་དགྱེས་པའི་ཕྱིར་སྨྲའོ།

༥ ང་ཚོས་ངོ་སོའི་གཏམ་ནམ་ཡང་མ་ལབ་པ་ཁྱེད་ལ་ཆ་རྒྱུས་ཡོད། གཏམ་དེ་བརྣབ་སེམས་ཀྱི་ཡོལ་བ་ལྟར་མ་ཡིན་པ་དཀོན་མཆོག་གིས་མཁྱེན་ནོ།

༦ མཱ་ཤི་ཀའི་སྐུ་ཚབ་ཡིན་ཏེ་དབང་བྱེད་ཐུབ་ཀྱང་། ཁྱེད་ཚོའམ་གཞན་སུ་ལས་ཀྱང་སྟི་སྟང་མ་བཙལ་བར།

༧ མས་རང་གི་ཕྲུ་གུ་སྐྱོང་བ་ལྟར། ཁྱེད་ཚོའི་ཁྲོད་དུ་ང་ཚོ་དུལ་བར་གནས་ཏེ།

༨ ཁྱེད་ཚོ་གཅེས་པར་འཛིན་པས། ཁྱེད་ཚོར་དཀོན་མཆོག་གི་ཕྲིན་བཟང་མ་ཟད་ང་ཚོའི་སྲོག་ཀྱང་སྟེར་བར་འདོད་པ་ཙམ་དུ་ཁྱེད་ཚོར་ཆགས་སོ།

༩ ཁྱེད་སྤུན་རྣམས་ལ་དཀོན་མཆོག་གི་ཕྲིན་བཟང་བཤད་པའི་རིང་ལ། ཁྱེད་ཚོ་སུ་ལའང་དཀའ་ཚེགས་མི་གཏོང་བའི་ཕྱིར། ཉིན་མཚན་མེད་པར་ལག་ལས་བྱས་པའི་ང་ཚོའི་འབད་རྩོལ་ཁྱེད་ཚོའི་ཡིད་ལ་ཡོད།

༡༠ ཁྱེད་ཚོ་དད་ལྡན་རྣམས་ལ་ང་ཚོ་དམ་པ་དང་དྲང་པོ་དང་སྐྱོན་མེད་ཇི་ལྟར་བྱུང་བའི་དཔང་པོ་ཁྱེད་ཚོ་རང་དང་དཀོན་མཆོག་གོ།

༡༡-༡༢ ཉིད་ཀྱི་རྒྱལ་སྲིད་དང་གཟི་བརྗིད་ལ་འགུག་པའི་དཀོན་མཆོག་ལ་འོས་པར་སྤྱོད་པའི་ཕྱིར། ཕས་རང་གི་ཕྲུ་གུར་གང་བྱེད་པ་ལྟར། ཁྱེད་ཚོར་བསླབ་བྱ་དང་སེམས་གསོ་དང་གདམས་ངག་བཏང་བ་ཁྱེད་ཚོར་རྒྱུས་ཡོད།

༡༣ ང་ཚོ་ལས་ཐོས་པའི་དཀོན་མཆོག་གི་བཀའ། ཁྱེད་ཚོས་མིའི་གཏམ་བཞིན་མ་བླངས་པར། ཁྱེད་ཚོ་དད་ལྡན་རྣམས་ཀྱི་ནང་ཕྲིན་ལས་མཛད་པའི་ཡང་དག་པའི་དཀོན་མཆོག་གི་བཀའ་ལྟར་བླངས་པས། ང་ཚོས་རྒྱུན་ཆད་མེད་པར་དཀོན་མཆོག་ལ་གཏང་རག་འབུལ་ལོ།

༡༤ ཡ་ཧུ་དཱ་རུ་ཡོད་པའི་མཱ་ཤི་ཀ་པའི་ཆོས་ཚོགས་ལ་ཡ་ཧུ་དཱ་པས་གཙེས་པ་བཞིན་དུ་ཁྱེད་ལའང་རང་གི་ཡུལ་མིས་གཙེས་པས་ཆོས་ཚོགས་དེ་ཁྱེད་ཚོས་དཔེ་རུ་བཟུང་ངོ་།

༡༥ ཡ་ཧུ་དཱ་པས་གཙོ་བོ་ཡེ་ཤུ་དང་ལུང་སྟོན་པ་རྣམས་བཀྲོངས། ང་ཚོ་སྐྲད། དཀོན་མཆོག་མཉེས་པར་མི་བྱེད། ང་ཚོར་ལྷ་ཆོས་པ་ལ་ཐར་པའི་ཆོས་འཆད་པར་བཀག་ཅིང་མི་ཐམས་ཅད་ལ་དགྲ་བྱེད་པས།

༡༦ དེ་དག་གི་སྡིག་པའི་ཚད་འགེངས་སོ། འོན་ཀྱང་མཐར་དེ་ཚོའི་ཐོག་ཏུ་ཐུགས་ཁྲོ་བབས་སོ༎

༡༧ སྤུན་རྣམས། ཡུན་འཐུང་ངུ་ཞིག་གི་ཕྱིར་ལུས་ཀྱི་ལུགས་སུ་ང་ཚོ་ཁྱེད་ཚོ་དང་བྲལ་ཀྱང་། སེམས་ཀྱི་ལུགས་སུ་མ་བྲལ་ཞིང་། ཁྱེད་ཚོའི་གདོང་མཐོང་ཕྱིར་དུང་བས་ལྷག་པར་བརྩོན་པ་ནི།

༡༨ ང་ཚོ་ཁྱད་པར་དུ་ང་པའུ་ལུ་ཡང་ཡང་ཁྱེད་ཚོའི་རྩར་འོང་བར་འདོད་པས་ཡིན་ཏེ། འོན་ཀྱང་བདུད་ཀྱིས་བཀག་བྱུང་།

༡༩ གཙོ་བོ་ཡེ་ཤུ་ཕེབས་པའི་དུས་སུ་ཁོང་གི་དྲུང་དུ་ང་ཚོའི་རེ་བ་དང་། དགའ་སྤྲོ་དང་། གཙུག་རྒྱན་ངོམ་རྒྱུ་དེ་ཁྱེད་ཚོ་མ་ཡིན་ནམ།

༢༠ ཁྱེད་ཚོ་ནི་ང་ཚོའི་དཔལ་དང་དགའ་སྤྲོ་ཡིན་ནོ༎

༣

དེའི་ཕྱིར་ལྷག་པར་བཟོད་པར་མ་ནུས་པ་དང་། ང་ཚོ་ཨ་ཐེ་ནེ་རུ་གཅིག་པུར་ལུས་ཀྱང་ཆོག་བསམས་ཏེ།

༢ མཱ་ཤི་ཀའི་ཕྲིན་བཟང་ཕྱིར་དཀོན་མཆོག་གི་ཞབས་ཏོག་པ་ཡིན་པའི་སྤུན་ཏི་མོ་ཐེའུ་ཁྱེད་ཀྱི་དད་པ་སྤེལ་བ་དང་།

༣ སྡུག་བསྔལ་འདི་ཡིས་ཁྱོད་ཚོའི་དད་པ་མི་ཉམས་པའི་དོན་དུ་བསླབ་བྱ་སྟོན་པའི་ཕྱིར་བཏང་ངོ་། སྡུག་བསྔལ་མྱོང་བ་ནི་ང་ཚོའི་སྐལ་བ་ཡིན་པ་ཁྱེད་ཚོས་ཤེས་སོ།

༤ ཁྱེད་ཀྱི་རྩར་ཡོད་དུས་སུ། སྡུག་བསྔལ་འཁུར་དགོས་ཞེས་ཞུས་པ་དེ་ཁྱེད་ཚོས་ཤེས་པ་བཞིན་དུ་ད་བྱུང་ངོ་།

༥ ཉམས་སད་པ་པོས་ཁྱེད་ཚོར་སད་ཅིང་། ང་ཚོའི་འབད་རྩོལ་ཆུད་ཟོས་སུ་འགྲོ་བར་དོགས་པས། ཁྱེད་ཀྱི་དད་སེམས་ཤེས་པའི་ཕྱིར་སྒུག་མ་ཐུབ་པས་ཁོ་བཏང་བ་ཡིན།

༦ ད་ཏི་མོ་ཐེའུ་ཁྱེད་ཀྱི་དྲུང་ནས་ཕྱིར་ལོག་ནས། ཁྱེད་ཀྱི་དད་པ་དང་། བྱམས་པ་དང་། རྟག་ཏུ་ང་ཚོ་དྲན་པ་དང་། ང་ཚོས་ཁྱེད་ཕྲད་པ་ལ་གདུང་བ་ལྟར་ཁྱེད་ཚོའང་ང་ཚོ་ཕྲད་པ་ལ་གདུང་བའི་ལོན་བཟང་པོ་སྤྲད་པས།

༧ ང་ཚོས་དཀའ་ལས་དང་སྡུག་བསྔལ་མྱང་ཡང་། ཁྱེད་སྤུན་རྣམས་ཀྱི་དད་པའི་རྐྱེན་གྱིས། ང་ཚོའི་སེམས་བདེ་བར་གྱུར་ཏོ།

༨ གཙོ་བོའི་ནང་ཁྱེད་བརྟན་པོར་གནས་ན་ང་ཚོ་གསོན་ནོ།

༩ ཁྱེད་ཚོའི་སྐོར་དུ་ང་ཚོར་བྱུང་བའི་དགའ་སྤྲོ་ཐམས་ཅད་ཀྱི་ཕྱིར་དཀོན་མཆོག་ལ་སྐུ་དྲིན་ཇི་ལྟར་གསབ་པར་བྱ།

༡༠ ཁྱེད་ཚོའི་གདོང་མཐོང་བ་དང་། ཁྱེད་ཚོའི་དད་པའི་ནང་མི་ཚང་བ་དེ་ཚང་བའི་ཕྱིར་ཉིན་མཚན་མེད་པར་སྨོན་ལམ་དྲག་ཏུ་འདེབས་སོ༎

༡༡ ང་ཚོའི་ཡབ་ལགས་པའི་དཀོན་མཆོག་དང་། ང་ཚོའི་གཙོ་བོ་ཡེ་ཤུས་ཁྱེད་ཀྱི་ཕྱོགས་སུ་ང་ཚོ་འཁྲིད་པར་ཤོག་ཅིག

༡༢ ང་ཚོས་ཁྱེད་ལ་བྱམས་པ་ལྟར་ཁྱེད་ཚོའི་ནང་ལ་ཕན་ཚུན་བྱམས་པ་དང་མི་ཐམས་ཅད་ལ་བྱམས་པ་འཕེལ་ཞིང་རྒྱས་པ་གཙོ་བོས་མཛད་པར་ཤོག་ཅིག

༡༣ དེ་ནས་ང་ཚོའི་གཙོ་བོ་ཡེ་ཤུ་ཉིད་ཀྱི་ཕོ་ཉའི་ཚོགས་དང་བཅས་སུ་ཕེབས་པའི་ཚེ། ང་ཚོའི་དཀོན་མཆོག་ཡབ་ཀྱི་སྤྱན་སྔར་ཁྱེད་ཚོ་སྐྱོན་མེད་དམ་པ་འབྱུང་བའི་ཕྱིར་བརྟན་པོ་མཛད་པར་འགྱུར་རོ༎

༤

མཐར་ཐུག་ཏུ་སྤུན་རྣམས། དཀོན་མཆོག་དགྱེས་པའི་སྤྱོད་ལམ་ཇི་ལྟར་བྱེད་དགོས་པ་ང་ཚོས་བསླབས་པ་བཞིན་དུ་ཁྱེད་ཚོས་བྱེད་ཅིང་། ད་དུང་ལྷག་པར་བྱོས་ཤིག་ཅེས་གཙོ་བོ་ཡེ་ཤུའི་ཕྱོགས་ནས་ཞུ་ཞིང་གདམ་མོ།

༢ གཙོ་བོ་ཡེ་ཤུའི་ཕྱོགས་ནས་ང་ཚོས་ཁྱེད་ཚོར་བཏང་བའི་བསླབ་བྱ་ཁྱེད་ཀྱིས་ཤེས་སོ།

༣ ཁྱེད་ཚོས་འདོད་ཆགས་སྤངས་ཏེ་དམ་པར་འགྱུར་བ་དཀོན་མཆོག་གི་ཐུགས་དགོངས་ཡིན་པས།

༤ རང་གི་ལུས་དམ་པ་དང་བཀུར་སྟི་དང་ལྡན་པར་འཇོག་མི་ཤེས་ཤིང་།

༥ དཀོན་མཆོག་མི་ཤེས་པའི་ལྷ་ཆོས་པ་དང་འདྲ་བར་ཁྱེད་ཚོས་འདོད་ཆགས་ནང་དུ་འཇོག་པ་མི་རིགས་སོ།

༦ ང་ཚོས་ཁྱེད་ཚོར་སྔོན་དུ་བརྡ་སྐུལ་བྱས་པ་བཞིན་དུ། གཙོ་བོ་ནི་ལས་དེ་ཐམས་ཅད་ཀྱི་གནོད་ལན་ལེན་མཁན་ཡིན་པས། སུས་ཀྱང་དེ་ལས་མི་འགལ་ཞིང་། སྤུན་ལ་ལོག་པར་མ་བྱེད་ཅིག

༧ དཀོན་མཆོག་གིས་ང་ཚོ་མི་གཙང་བར་འགྱུར་དུ་མ་བོས་ཀྱིས། དམ་པར་འགྱུར་དུ་བོས་པར་མཛད་དོ།

༨ དེའི་ཕྱིར་དེ་ལ་བརྙས་པ་དེས་མི་ལ་མི་བརྙས་ཀྱི། ཁྱེད་ལ་དམ་པའི་ཐུགས་ཉིད་གནང་བའི་དཀོན་མཆོག་ལ་བརྙས་སོ༎

༩ ཕན་ཚུན་བྱམས་པར་བྱེད་པ་ཁྱེད་ལ་དཀོན་མཆོག་གིས་བསླབས་པས། སྤུན་ལ་བྱམས་པའི་སྐོར་དུ་སུས་ཀྱང་ཁྱོད་ཚོར་འབྲི་དགོས་མི་འདུག་སྟེ།

༡༠ མ་ཀེ་དོན་ཡཱ་ཡོངས་སུ་སྤུན་རྣམས་ལ་ཁྱེད་ཀྱིས་བྱམས་པ་ཁོ་ན་བྱེད་དོ། འོན་ཀྱང་ད་དུང་ལྷག་པར་བྱོས་ཤིག་ཅེས་སྐུལ་ལོ།

༡༡-༡༢ ཕྱི་པ་རྣམས་ཀྱི་མཐོང་ངོར་སྤྱོད་ལམ་མཛེས་པ་དང་། གཞན་ལ་རེ་ལྟོས་མི་དགོས་པའི་ཕྱིར། ཁ་རོག་སྡོད་པ་དང་། རང་གི་ལས་ལ་དོན་གཉེར་དང་། རང་གི་ལག་པས་འབད་པའི་ཕྱིར། ང་ཚོས་བསྒོ་བ་བཞིན་བྱེད་པ་ལ་བརྩོན་ཞིག

༡༣ སྤུན་རྣམས། རེ་བ་མེད་པའི་མི་གཞན་རྣམས་དང་འདྲ་བར་ཁྱེད་ཀྱིས་མྱང་ངན་མི་བྱེད་པའི་ཕྱིར། གྲོངས་པ་རྣམས་ཀྱི་སྐོར་དུ་ཁྱེད་ཚོས་ཤེས་པ་ལ་ང་ཚོ་དགའོ།

༡༤ ཡེ་ཤུ་གྲོངས་ནས་སྐུ་གསོན་པོར་བཞེངས་པ་ལ་ང་ཚོ་ཡིད་ཆེས་པ་བཞིན་དུ། དཀོན་མཆོག་གིས་གྲོངས་པ་རྣམས་ཡེ་ཤུའི་ངང་ན་ཁོང་དང་མཉམ་དུ་འཁྲིད་པར་འགྱུར་རོ།

༡༥ ང་ཚོས་གཙོ་བོའི་བཀའ་ལས་འདི་ལྟར་འཆད་དེ། གཙོ་བོ་མ་འབྱོན་པའི་བར་དུ་ལུས་ཤིང་ང་ཚོ་གསོན་པོ་རྣམས་གྲོངས་པ་རྣམས་ལས་སྔོན་མར་མི་འགྱུར་རོ།

༡༦ འུར་སྒྲ་དང་། ཕོ་ཉ་མཆོག་གི་སྐད་དང་། དཀོན་མཆོག་གི་དུང་སྐད་སྒྲ་དང་བཅས་སུ་གཙོ་བོ་ཉིད་ནམ་མཁའ་ནས་འབྱོན་དུས། དང་པོར་མཱ་ཤི་ཀ་པ་གྲོངས་པ་རྣམས་ལང་བར་འགྱུར།

༡༧ དེ་ནས་ང་ཚོ་གསོན་པོར་ལུས་པ་རྣམས་སྤྲིན་གྱི་ནང་དེ་ཚོ་དང་མཉམ་དུ་བར་སྣང་ལ་གཙོ་བོ་མཇལ་ཕྱིར་འདྲེན་པར་འགྱུར་ཏེ། གཏན་དུ་གཙོ་བོ་དང་ལྷན་ཅིག་ཏུ་གནས་པར་འགྱུར་རོ།

༡༨ ཕན་ཚུན་གཏམ་འདི་ཡིས་སེམས་གསོ་བར་གྱིས་ཤིག།

༥

དུས་དང་སྐབས་དེའི་སྐོར་ལ་སྤུན་ཁྱེད་རྣམས་ལ་འབྲི་དགོས་མི་འདུག

༢ མཚན་མོར་རྐུན་མ་འོང་བ་ལྟར་གཙོ་བོའི་ཉིན་མོ་འོང་བ་ནི་ཁྱེད་ཚོས་ལེགས་པར་ཤེས་སོ།

༣ མི་རྣམས་ཀྱིས་དུས་བདེ་ཞི་འཇམ་ཡོད་དོ་ཟེར་བའི་དུས་སུ། སྦྲུམ་མ་བཙའ་མཁན་མར་སྐྱེ་གཟེར་གྱིས་འཐེབ་པ་ལྟར་འཇིགས་པ་གློ་བུར་དུ་འོང་ནས་དེ་རྣམས་ལ་ཐར་ས་མེད་དོ།

༤ ཁྱེད་སྤུན་རྣམས་མུན་པའི་ནང་ན་མེད་པས། ཉིན་མོ་དེས་རྐུན་མ་ལྟར་འཛིན་མི་ཡོང་།

༥ ཁྱེད་ཚོ་འོད་དང་ཉིན་མོའི་སྲས་ཡིན། ང་ཚོ་ནི་མཚན་དང་མུན་པའི་མ་ཡིན།

༦ གཞན་རྣམས་དང་འདྲ་བར་གཉིད་མ་ལོག་པར་གཅང་བྱས་ཏེ། རན་པར་གནས་ཤིག

༧ གཉིད་ལོག་པ་ཚོ་ནི་མཚན་ལ་ལོག་སྟེ། ར་བཟི་བ་ཚོ་ནི་མཚན་ལ་བཟིའོ།

༨ ང་ཚོ་ཉིན་མོའི་ཡིན་པ་རྣམས་ཀྱིས་ར་མ་བཟི་བར་དད་པ་དང་བྱམས་པའི་ཁྲབ་དང་། ཐར་པའི་རེ་བའི་རྨོག་གོན་དགོས།

༩-༡༠ དཀོན་མཆོག་གིས་ང་ཚོ་ལ་ཐུགས་ཁྲོ་བ་ཕོག་པའི་དོན་དུ་མ་བསྐོས་ཀྱིས། ང་ཚོ་གསོན་རུང་ཤི་རུང་ཉིད་དང་ལྷན་ཅིག་ཏུ་གནས་པའི་ཕྱིར་དུ་གྲོངས་པའི་ང་ཚོའི་གཙོ་བོ་ཡེ་ཤུ་མཱ་ཤི་ཀའི་ཐབས་ཀྱིས་ཐར་པ་ཐོབ་པའི་དོན་དུ་བསྐོས་སོ།

༡༡ ཁྱེད་ཀྱིས་བྱེད་པ་བཞིན་དུ་ཕན་ཚུན་སྙིང་རུས་འཇུག་ཅིང་། ཡར་སྐྱེད་དུ་ཐོང་ཞིག

༡༢ ཁྱེད་སྤུན་རྣམས་ཀྱི་ནང་ལ་ལས་བྱེད་ཅིང་། གཙོ་བོའི་ཕྱིར་ཁྱེད་ཀྱི་འགོ་བྱེད་པ་དང་བསླབ་བྱ་སྟོན་པ་རྣམས་ལ་སྟི་སྟང་བྱེད་ཅིང་།

༡༣ དེ་ཚོའི་ལས་ཀྱི་ཕྱིར་དེ་རྣམས་ལ་ཤིན་ཏུ་གཅེས་པར་འཛིན་ཅིང་མོས་གུས་བྱོས་ཤིག་ཅེས་ཞུའོ། མཐུན་ནས་སྡོད་ཅིག

༡༤ སྤུན་རྣམས། ལེ་ལོ་བྱེད་མཁན་ལ་བསླབ་བྱ་ཐོང་ཞིག སྙིང་ཆུང་བ་ལ་སྙིང་རུས་ཆུག་ཅིག ཞན་པ་ལ་རོགས་བྱོས་ཤིག ཐམས་ཅད་ལ་བཟོད་པ་སྒོམ་ཞིག

༡༥ ངན་ལན་ངན་པས་མ་འཇལ་ཞིག ཁྱེད་རང་ཕན་ཚུན་མ་ཟད་གཞན་ཐམས་ཅད་ལའང་བཟང་པོ་བྱེད་པར་བརྩོན་ཞིག ཅེས་སྐུལ་ལོ༎

༡༦ རྟག་ཏུ་དགའ་བར་གྱུར་ཅིག

༡༧ རྒྱུན་ཆད་མེད་པར་སྨོན་ལམ་ཐོབ་ཅིག

༡༨ གནས་ལུགས་ཐམས་ཅད་དུ་གཏང་རག་ཕུལ་ཞིག དེ་ནི་མཱ་ཤི་ཀ་ཡེ་ཤུ་རྒྱུད་ནས་ཁྱེད་ཚོའི་ཕྱིར་དཀོན་མཆོག་གི་ཐུགས་དགོངས་སོ།

༡༩ ཐུགས་ཉིད་ཀྱི་སྒྲོན་མེ་མ་གསད་ཅིག

༢༠ ལུང་བསྟན་རྣམས་ལ་མ་སྨད་ཅིག

༢༡ ཐམས་ཅད་བརྟགས་ནས་བཟང་པོ་དེ་ཆོངས་ཤིག

༢༢ རྣམ་པ་ཐམས་ཅད་དུ་ངན་པ་སྤོངས་ཤིག

༢༣ ཞི་བདེའི་དཀོན་མཆོག་ཉིད་ཀྱིས་ཁྱེད་ཡོངས་སུ་དམ་པ་མཛད་པར་ཤོག་ཅིག ང་ཚོའི་གཙོ་བོ་ཡེ་ཤུ་མཱ་ཤི་ཀ་འབྱོན་པའི་ཚེ། ཁྱེད་ཀྱི་ལུས་དང་སྲོག་དང་མཉམ་དུ་ལུས་སྲོག་སེམས་གསུམ་སྐྱོན་མེད་སྲུང་བར་ཤོག་ཅིག

༢༤ ཁྱེད་ལ་བོས་པ་ཁོང་ནི་བསླུ་མེད་ལགས་པས། སྒྲུབ་པར་འགྱུར་རོ༎

༢༥ སྤུན་རྣམས། ང་ཚོའི་ཕྱིར་སྨོན་ལམ་ཞུས་ཤིག

༢༦ དམ་པའི་འོ་བཅས་སྤུན་ཐམས་ཅད་ལ་ཕྱག་བྱོས་ཤིག

༢༧ ཡི་གེ་འདི་སྤུན་ཐམས་ཅད་ལ་སྒྲོག་དགོས་ཞེས་ཁྱེད་ལ་གཙོ་བོའི་མནའ་འགེལ་ལོ༎

༢༨ ང་ཚོའི་གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ཁྱེད་ལ་འབབ་པར་ཤོག་ཅིག། ༎

ཐེ་ས་ལོ་ནི་ཀེ་པར་བསྐུར་པའི་འཕྲིན་ཡིག་གཉིས་པ།

༡

པའུ་ལུ་དང་སི་ལཱ་དང་ཏི་མོ་ཐེའུས། ཐེ་ས་ལོ་ནི་ཀེ་རུ་ཡོད་པའི་ང་ཚོའི་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ལ་སྟེན་པའི་ཆོས་ཚོགས་ཀྱི་དྲུང་དུ།

༢ ཁྱེད་ལ་ཡབ་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀ་ནས་ཐུགས་རྗེ་དང་ཞི་བདེ་འབབ་པར་ཤོག་ཅིག

༣ ཁྱེད་སྤུན་རྣམས་ཀྱི་དད་སེམས་རབ་ཏུ་འཕེལ་ཞིང་ཕན་ཚུན་བྱམས་པའི་སེམས་རྒྱས་ཤིང་ཡོད་པས། ང་ཚོས་རྟག་ཏུ་དཀོན་མཆོག་ལ་ཁྱེད་ཚོའི་ཕྱིར་གཏང་རག་འབུལ་བར་རིགས་སོ།

༤ ཁྱེད་ཚོས་སྡུག་བསྔལ་དང་འཚེ་བ་མཐའ་དག་མྱོང་ཡང་། བཟོད་ཅིང་དད་པ་ལ་བརྟན་པོར་གནས་པས། དཀོན་མཆོག་གི་ཆོས་ཚོགས་རྣམས་ཀྱི་ནང་དུ་ང་ཚོས་ཁྱེད་ངོམ་མོ།

༥ འདི་ནི་གང་གི་ཕྱིར་ཁྱེད་ཚོ་སྡུག་བསྔལ་མྱོང་བའི་དཀོན་མཆོག་གི་རྒྱལ་སྲིད་དུ་འཇུག་འོས་པ་ཡིན་པ་སྟོན་པའི་དཀོན་མཆོག་གི་ཞལ་ཆེ་དྲང་པོའི་མངོན་རྟགས་ཡིན་ཏེ། དཀོན་མཆོག་གི་རྒྱལ་སྲིད་གང་གི་ཕྱིར་ཁྱེད་ཚོས་དཀའ་ལས་བྱེད་པ་དེའི་ནང་འཇུག་འོས་པ་མཛད་ཕྱིར་ཡིན།

༦-༨ མེ་ལྕེ་འབར་བའི་ནང་ན་གཙོ་བོ་ཡེ་ཤུ་ཉིད་ཀྱི་ཕོ་ཉ་མཐུ་ལྡན་གྱི་འཁོར་དང་བཅས་ནམ་མཁའ་ནས། དཀོན་མཆོག་ལ་ངོ་མི་ཤེས་པ་དང་ང་ཚོའི་གཙོ་བོ་ཡེ་ཤུའི་ཕྲིན་བཟང་ལ་མ་ཉན་པ་རྣམས་ལ་ཆད་པ་གཅོད་ཕྱིར་མངོན་པར་བྱོན་པའི་ཚེ། ཁྱེད་ཚོར་འཚེ་བ་རྣམས་ལ་ལན་དུ་འཚེ་བ་དང་། འཚེ་བ་མྱོང་བ་ཁྱེད་ཚོར་ང་ཚོ་དང་མཉམ་དུ་ངལ་གསོ་གནང་བ་དེ་དཀོན་མཆོག་གིས་འོས་པར་གཟིགས་སོ།

༩-༡༠ ང་ཚོའི་དཔང་པོ་ལ་ཁྱེད་ཚོ་དད་པས། ཉིད་ཀྱི་དམ་པ་རྣམས་ཀྱི་དཀྱིལ་དུ་གཟི་བརྗིད་དང་ལྡན་ཞིང་། དད་ལྡན་རྣམས་ཀྱི་དཀྱིལ་དུ་ངོ་མཚར་རྨད་དུ་འབྱུང་བའི་ཕྱིར་ཁོང་བྱོན་པའི་ཉིན་མོར། དེ་ཚོར་གཙོ་བོའི་སྤྱན་སྔ་ནས་མཐུ་སྟོབས་ཀྱི་དཔལ་ལས་ཕྱིར་སྐྲོད་པ་དང་། མཐའ་མེད་པའི་འཆི་བའི་ཆད་པ་དེ་དག་ལ་འཕོག་པར་འགྱུར་རོ།

༡༡ དཀོན་མཆོག་གི་མཐུ་སྟོབས་ཀྱིས། ཁོང་གིས་བོས་པར་མཛད་པར་ཁྱེད་ཚོ་འོས་པ་དང་། འདུན་པ་བཟང་པོ་དང་། དད་པའི་ལས་དང་ལྡན་པའི་ཕྱིར་ང་ཚོས་དུས་རྒྱུན་དུ་སྨོན་ལམ་འདེབས་སོ།

༡༢ དེ་ལྟར་ང་ཚོའི་དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་དང་བསྟུན་ནས། གཙོ་བོ་ཡེ་ཤུའི་མཚན་ཁྱེད་ཚོའི་ནང་དང་། ཁྱེད་ཚོ་ཁོང་གི་ནང་དུ་དཔལ་དང་ལྡན་པར་འགྱུར་རོ༎

༢

ང་ཚོའི་གཙོ་བོ་ཡེ་ཤུ་མཱ་ཤི་ཀ་སླར་འབྱོན་པ་དང་། ང་ཚོ་ཁོང་གི་སྤྱན་སྔར་འཛོམ་པའི་སྐོར་ལ།

༢ གཙོ་བོའི་ཉིན་མོ་བསླེབས་སོ་ཞེས་ཟེར་བའི་ལུང་བསྟན་ནམ། གཏམ་མམ། ང་ཚོའི་ཕྱོགས་ནས་ཡིན་པ་ལྟ་བུའི་ཡི་གེས་ཁྱེད་སྤུན་རྣམས་ལ་འུར་སེམས་གཡོ་ཞིང་མ་འཇིགས་ཤིག་ཅེས་ཞུའོ།

༣ སུས་ཀྱང་ཅི་ས་ནས་ཁྱེད་སླུ་རུ་མ་ཆུག་ཅིག དང་པོར་བསྟན་དགྲ་དེ་མི་འོང་ཞིང་། བཀའ་ཁྲིམས་མེད་པའི་འཇིག་པའི་བུ་དེ་མི་མངོན་པའི་བར་དུ། ཉིན་མོ་དེ་མི་འོང་།

༤ དེས་ལྷར་འབོད་པ་ཐམས་ཅད་དང་རྟེན་ཐམས་ཅད་ལ་དགྲར་སྡང་ཞིང་། དཀོན་མཆོག་གི་མཆོད་ཁང་དུ་བསྡད་དེ། ང་ནི་དཀོན་མཆོག་ཡིན་ཞེས་ཟེར་བར་ཡང་འགྱུར་རོ།

༥ ང་རང་ཁྱེད་ཚོའི་རྩར་ཡོད་ཙ་ན་ཁྱེད་ཚོར་གཏམ་དེ་བཤད་པ་མི་དྲན་ནམ།

༦ ཁོ་རང་གི་དུས་ལ་མངོན་པའི་ཕྱིར་ད་ལྟ་གེགས་ཤིག་ཡོད་པ་དེ་ཁྱེད་ཚོས་ཤེས་སོ།

༧ མ་གཞི་ཁྲིམས་འཆལ་གྱི་གསང་བ་དེས་ལས་བྱེད་མུས་སུ་འདུག འོན་ཀྱང་ཁོ་རང་དཀྱིལ་ནས་ཕྱིར་མ་ཐོན་བར་དུ། ད་ལྟ་གེགས་ཤིག་ཡོད་དོ།

༨ དེ་ནས་ཁྲིམས་འཆལ་དེ་མངོན་པར་འགྱུར། གཙོ་བོ་ཡེ་ཤུས་ཉིད་ཀྱི་ཞལ་དབུགས་ཀྱིས་དེ་བརླག་ཅིང་། ཁོང་མངོན་པ་དང་འབྱོན་པའི་དབང་གིས་དེ་མེད་པར་མཛད་པར་འགྱུར།

༩-༡༠ ཐར་པ་གནང་བའི་བདེན་པ་ཉིད་ཀྱི་བྱམས་པ་མ་བླངས་པའི་རྐྱེན་གྱིས་འཇིག་རྒྱུ་ཡིན་པ་རྣམས་ཀྱི་ཕྱིར། ཁྲིམས་འཆལ་དེ་བདུད་ཀྱིས་ཞུས་པ་བཞིན་དུ་རྫུ་འཕྲུལ་དང་། ལས་ངོ་མཚར་ཆེ་བ་དང་། མི་རིགས་པའི་སྒྱུ་ཟོག་ཐམས་ཅད་དང་བཅས་ཏེ་འོང་བར་འགྱུར་རོ།

༡༡-༡༢ བདེན་པ་ཉིད་ལ་ཡིད་མི་ཆེས་ཤིང་མི་རིགས་པ་ལ་དགའ་མཁན་ཐམས་ཅད་ཀྱི་ཞལ་ཆེ་གཅོད་པའི་ཕྱིར། དཀོན་མཆོག་གིས་ཀུན་རྫོབ་ལ་བདེན་པར་ཤེས་པའི་ཕྱིར། དེ་ཚོར་འཁྲུལ་བ་ཆེན་པོ་ཞིག་གནང་བར་འགྱུར་རོ༎

༡༣ ཐུགས་ཉིད་ཀྱི་ངང་ན་རྣམ་དག་བྱུང་ཞིང་། བདེན་པ་ཉིད་ལ་དད་ཅིང་ཐར་བའི་ཕྱིར་ཐོག་མ་ནས་དཀོན་མཆོག་གིས་འདམས་པ། གཙོ་བོའི་ཐུགས་སུ་བྱོན་པའི་སྤུན་ཁྱེད་རྣམས་ཀྱི་དོན་དུ། ང་ཚོས་དུས་རྒྱུན་དུ་དཀོན་མཆོག་ལ་གཏང་རག་འབུལ་བར་རིགས་སོ།

༡༤ ང་ཚོའི་གཙོ་བོ་ཡེ་ཤུ་མཱ་ཤི་ཀའི་དཔལ་ཐོབ་པའི་ཕྱིར་དུ། ང་ཚོའི་ཕྲིན་བཟང་གི་སྒོ་ནས་ཁྱེད་ཚོ་བོས་པར་མཛད་པས།

༡༥ དེའི་ཕྱིར་སྤུན་རྣམས་བརྟན་པོར་གནས་ཤིག ཡང་ང་ཚོས་ངག་ལམ་དང་ཡི་གེའི་སྒོ་ནས་བསྟན་པའི་བསླབ་བྱའི་རྒྱུན་སྐྱོངས་ཤིག

༡༦ ང་ཚོར་བྱམས་ཤིང་ཐུགས་རྗེའི་སྒོ་ནས་མཐའ་མེད་པའི་སེམས་བདེ་བ་དང་རེ་བཟང་གནང་བའི། གཙོ་བོ་ཡེ་ཤུ་མཱ་ཤི་ཀ་ཁོང་ཉིད་དང་། ང་ཚོའི་ཡབ་དཀོན་མཆོག་གིས།

༡༧ ཁྱེད་ཚོའི་ཡིད་ལ་བློ་གདེང་གནང་ནས། དགེ་བའི་ལས་དང་ངག་ལ་བརྟན་པར་མཛད་པར་ཤོག་ཅིག།

༣

སླད་མར་སྤུན་རྣམས། གཙོ་བོའི་བཀའ་ཁྱེད་ཚོའི་ནང་དུ་མྱུར་དུ་དར་ཞིང་རྣམ་པར་རྒྱལ་བ་ལྟར་ཕྱོགས་ཀུན་ཏུ་དར་བའི་ཕྱིར་དང་།

༢ མི་ཐུ་བ་དང་ངན་པ་ལས་ང་ཚོ་འགྲོལ་བའི་ཕྱིར་གསོལ་བ་ཐོབ་ཅིག ཅིའི་ཕྱིར་ཞེ་ན། མི་ཡིན་ཚད་ལ་ནི་དད་སེམས་མེད་དོ།

༣ གཙོ་བོ་ནི་སླུ་མེད་ལགས་པས། ཁྱེད་བརྟན་པོར་མཛད་ཅིང་ངན་པ་ལས་སྲུང་བར་འགྱུར་རོ།

༤ ང་ཚོས་གདམས་པ་བཞིན་ཁྱེད་ཚོས་ད་ལྟ་བྱེད་པ་དང་ཕྱིས་སུའང་བྱེད་པའི་བློ་གདེང་གཙོ་བོ་ལས་བྱེད་དོ།

༥ གཙོ་བོས་ཁྱེད་ཚོའི་སྙིང་དཀོན་མཆོག་ལ་ཆགས་པ་དང་མཱ་ཤི་ཀའི་ཕྱིར་སྒུག་པ་ལ་འཁྲིད་པར་ཤོག་ཅིག

༦ ང་ཚོ་ལས་ཐོས་པའི་གཏམ་རྒྱུད་བཞིན་མ་ཡིན་པར་ལེ་ལོར་གནས་པའི་སྤུན་རྣམས་དང་མ་འགྲོགས་ཤིག ཅེས་གཙོ་བོ་ཡེ་ཤུ་མཱ་ཤི་ཀའི་མཚན་བརྗོད་ཅིང་ཁྱེད་སྤུན་རྣམས་ལ་སྐུལ་ལོ།

༧ ང་ཚོའི་ལད་མོ་བྱེད་དགོས་པ་ཁྱེད་ཚོས་ཤེས་སོ། ཁྱེད་དང་མཉམ་ཡོད་དུས་སུ་ང་ཚོས་ལེ་ལོ་མ་བྱེད་པར།

༨ ཁྱེད་ཚོ་སུ་ལའང་དཀའ་ཚེགས་མི་གཏོང་ཕྱིར། འབད་རྩོལ་དང་དཀའ་ལས་ཀྱིས་ཉིན་མཚན་མེད་པར་ལས་བྱས་ཏེ། རིན་མ་སྦྱིན་པར་སུ་ལས་ཀྱང་ཁ་ཟས་མ་ཟོས་ཤིང་།

༩ ང་ཚོས་ཟ་མི་ཆོག་པས་དེ་ལྟར་བྱས་པ་མིན། ཁྱེད་ཚོས་ང་ཚོའི་ལད་མོ་བྱེད་ཕྱིར་སྤྱོད་ལམ་གྱི་དཔེ་ཞིག་བསྟན་པ་ཡིན།

༡༠ ཁྱེད་ཚོའི་རྩར་ཡོད་དུས་ལས་བྱེད་མི་འདོད་པ་དེས་ཁ་ཟས་ཀྱང་ཟ་བར་མི་རིགས་སོ་ཞེས་གདམས་པ་ཡིན།

༡༡ ཁྱེད་ཚོ་ཁ་ཅིག་གིས་ལས་ཡིན་པ་ཞིག་མི་བྱེད་པར་དོན་མེད་ཀྱི་ལས་བྱེད་ཅིང་ལེ་ལོར་གནས་པ་ཐོས་སོ།

༡༢ དེ་འདྲ་བ་རྣམས། གཙོ་བོ་ཡེ་ཤུ་མཱ་ཤི་ཀའི་ཆེད་དུ། ཅ་ཅོ་མེད་པར་རང་ཟན་ཟོས་ཤིག ཅེས་བསྒོ་ཞིང་སྐུལ་ལོ།

༡༣ སྤུན་རྣམས་ལས་བཟང་བྱེད་པ་ལ་མ་སུན་ཞིག

༡༤ སུ་ཞིག་གིས་ཡི་གེ་འདི་ནང་ང་ཚོས་ཟེར་བ་ལ་མི་ཉན་ན། མི་དེ་ཡིད་ལ་བཟུང་སྟེ། ཁོ་ངོ་ཚ་བར་འགྱུར་བའི་ཕྱིར་ཁོ་དང་མ་འགྲོགས་ཤིག

༡༥ དགྲ་བོ་ལྟར་མི་རྩི་བར་སྤུན་ལྟར་བརྩིས་ཏེ་བསླབ་བྱ་ཐོང་ཞིག

༡༦ ཞི་བདེའི་གཙོ་བོ་ཉིད་ཀྱིས་དུས་དང་རྣམ་པ་ཐམས་ཅད་དུ་ཁྱེད་ལ་ཞི་བདེ་གནང་བར་ཤོག་ཅིག་གཙོ་བོ་ཁྱེད་དང་འགྲོགས་པར་ཤོག་ཅིག

༡༧ ཕྱག་འབུལ་བ་འདི་པའུ་ལུ་ངས་རང་གི་ལག་པས་བྲིས་སོ། དེ་ངའི་འབྲི་ལུགས་ཡིན་པས་ངའི་ཡི་གེ་ཐམས་ཅད་ནང་ངའི་རྟགས་དེའོ།

༡༨ ང་ཚོའི་གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ཁྱེད་རྣམས་དང་འགྲོགས་པར་ཤོག་ཅིག། ༎

ཏི་མོ་ཐེའུ་ལ་བསྐུར་པའི་འཕྲིན་ཡིག་དང་པོ།

༡

ང་ཚོའི་སྐྱོབ་པ་དཀོན་མཆོག་དང་། ང་ཚོའི་རེ་ས་མཱ་ཤི་ཀ་ཡེ་ཤུའི་བཀའ་བཞིན་དུ། མཱ་ཤི་ཀ་ཡེ་ཤུའི་སྐུ་ཚབ་ཡིན་པའི་པའུ་ལུ་ངས།

༢ ཆོས་སྒོར་ཞུགས་པའི་ངའི་བདེན་པའི་བུ་ཏི་མོ་ཐེའུ་ལ། ང་ཚོའི་ཡབ་དཀོན་མཆོག་དང་གཙོ་བོ་མཱ་ཤི་ཀ་ཡེ་ཤུའི་ཐུགས་རྗེ་དང་སྙིང་རྗེ་དང་ཞི་བདེ་འབབ་པར་ཤོག་ཅིག

༣-༤ དད་པ་ལ་རག་ལུས་པའི་དཀོན་མཆོག་གི་བཀོད་རིམ་གྱི་ཚབ་ལ་སེམས་ཀྱི་འཆར་སྒོ་མང་དུ་སྐྱེད་པའི་སྒྲུངས་དང་རྫོགས་སུ་མེད་པའི་སྐྱེ་རབས་རྣམས་ལ་བློ་མི་གཡེང་ཞིང་། ལྟ་བ་ཐ་དད་པ་མ་སྟོན་ཞེས་མི་དེ་དང་དེ་འདྲ་བར་བསླབ་བྱ་གཏོང་ཕྱིར། ཁྱོད་ཨེ་ཕེ་སུ་རུ་སྡོད་ཅིག་ཅེས་ང་མ་ཀེ་དོན་ཡུལ་དུ་འགྲོ་དུས་སུ་སྐུལ་བ་ལྟར་ད་ལྟའང་སྐུལ་ལོ།

༥ སྐུལ་མའི་དོན་ནི། སྙིང་གཙང་མ་དང་། ཤེས་པ་བཟང་པོ་དང་། ཁ་ཞེ་མེད་པའི་དད་པ་ལས་འབྱུང་བའི་བྱམས་སེམས་དེ་ཡིན།

༦ མི་དེ་ཚོས་དེ་སྤངས་ནས་སྙིང་པོ་མེད་པའི་ཚད་མའི་ཕྱོགས་སུ་གཏོལ་བ་ཡིན་ཏེ།

༧ ཅི་ཟེར་བ་དང་ཅི་སྟོན་པའི་དོན་རང་གིས་མ་གོ་ནའང་། བཀའ་ཁྲིམས་ཀྱི་སྟོན་པར་འགྱུར་བར་འདོད་དོ།

༨ བཀའ་ཁྲིམས་ནི་བཀའ་ཁྲིམས་བཞིན་བཀོལ་ན་བཟང་པོ་ཡིན་པ་ང་ཚོས་ཤེས་སོ།

༩ བཀའ་ཁྲིམས་ནི་མི་དྲང་པོ་རྣམས་ཀྱི་ཕྱིར་མ་ཡིན་གྱི། ཁྲིམས་མེད་པ་དང་། གཉའ་རེངས་པ་དང་། ཆོས་མེད་དང་། སྡིག་ཅན་དང་། དམ་པ་མ་ཡིན་པ་དང་། གྲིབ་ཅན་དང་། ཕ་བསད་པ་དང་། མ་བསད་པ་དང་། མི་བསད་པ་དང་།

༡༠ གཡེམ་པོ་དང་། ཕོ་ལ་སྤྱོད་མཁན་དང་། མི་རྣམས་འཚོང་མཁན་དང་། རྫུན་ཅན་དང་། མནའ་ལ་མི་རྩི་མཁན་དང་།

༡༡ ང་ལ་བཏད་པའི་དཀོན་མཆོག་རིན་པོ་ཆེའི་ཕྲིན་བཟང་དཔལ་ལྡན་གྱི་ཡང་དག་པའི་ལྟ་བ་དང་མི་མཐུན་པ་རྣམས་ཀྱི་ཕྱིར་ཡིན་པར་ཤེས་སོ༎

༡༢ ང་ཚོའི་གཙོ་བོ་མཱ་ཤི་ཀ་ཡེ་ཤུས་ང་བློ་དྲང་པོ་ཡིན་པར་རྩིས་ནས་ཁོང་གི་ཞབས་ཏོག་པར་བསྐོས་པས། ང་ལ་ནུས་པ་འདི་གནང་མཁན་ཁོང་ལ་གཏང་རག་འབུལ་ལོ།

༡༣ སྔར་ངས་ཁོང་ལ་སྐུར་བ་འདེབས་ཤིང་། འཚེ་ཞིང་སྨད་པ་ཡིན་ཀྱང་། དེ་ནི་ངས་མ་ཤེས་མ་དད་པར་དེ་ལྟར་བྱས་པ་ཡིན། ད་ང་ལ་སྙིང་རྗེ་བརྙེད་ནས།

༡༤ མཱ་ཤི་ཀ་ཡེ་ཤུ་ལས་བྱུང་བའི་དད་པ་དང་བྱམས་སེམས་དང་བཅས། ང་ཚོའི་གཙོ་བོའི་ཐུགས་རྗེ་ལྷག་པར་ཐོབ་བོ།

༡༥ མཱ་ཤི་ཀ་ཡེ་ཤུ་ནི་སྡིག་ཅན་རྣམས་སྐྱོབ་པའི་དོན་དུ་འཇིག་རྟེན་དུ་བྱོན་ཞེས་པའི་གཏམ་ནི། བདེན་པ་དང་ཉན་འོས་པ་ཞིག་ཡིན་ཅིང་། ང་རང་སྡིག་ཅན་གྱི་གཙོ་བོ་ཡིན།

༡༦ འོན་ཀྱང་ཚེ་མཐའ་མེད་པ་ཐོབ་པའི་ཕྱིར་ཁོང་ལ་དད་པ་རྣམས་ལ་དཔེ་རུ་འགྱུར་བའི་དོན་དུ། ཡེ་ཤུ་མཱ་ཤི་ཀའི་ཐུགས་བཟོད་ཚད་མེད་ངའི་ནང་སྟོན་པའི་ཕྱིར། ང་ལ་སྙིང་རྗེ་བརྙེས་པ་ཡིན་ནོ།

༡༧ ཐོག་མཐའ་མེད་པའི་རྒྱལ་པོ། རྟག་པ། མི་སྣང་བ། གཅིག་ལགས་པའི་དཀོན་མཆོག་ལ་བསྐལ་པ་ནས་བསྐལ་པར་སྟི་སྟང་དང་བསྟོད་པ་འབྱུང་བར་ཤོག་ཅིག ཨ་མེན༎

༡༨ ངའི་བུ་ཏི་མོ་ཐེའུ། ཁྱོད་ཀྱི་སྐོར་ལུང་དུ་བསྟན་པ་རྣམས་དང་བསྟུན་ཏེ། དད་པ་དང་ཤེས་བཟང་གི་སྒོ་ནས། ཁྱོད་ཀྱིས་འཐབ་མོ་བཟང་པོ་འཐབ་པའི་དོན་དུ། ངས་ཁྱོད་ལ་སྐུལ་ལོ།

༡༩ ཁ་ཅིག་གིས་ཤེས་བཟང་སྤངས་ཏེ་དད་པ་ནུབ་བོ།

༢༠ དེ་ཚོའི་ཁྲོད་ནས་ཡིན་པའི་ཧི་མེ་ནཱ་ཡུ་དང་ཨ་ལེག་སན་དེར་གཉིས་སྐུར་བ་མི་འདེབས་པ་སློབ་པའི་ཆེད་དུ་ངས་བདུད་ལ་བཏད་པ་ཡིན༎

༢

སྐུལ་མ་ཐམས་ཅད་ལས་དང་པོ་ནི། རྒྱལ་པོ་དང་། དཔོན་པོ་དང་མི་ཐམས་ཅད་ཀྱི་དོན་དུ་གསོལ་བ་དང་། སྨོན་ལམ་དང་། ཞུ་བ་དང་། གཏང་རག་ཕུལ་ཞིག

༢ དེ་ནས་ང་ཚོ་དུས་བདེ་དང་ཞི་འཇམ་གྱི་ནང་ཡ་རབས་ཚུལ་གྱིས་ཆོས་བཞིན་སྤྱོད་པར་ནུས་སོ།

༣-༤ དེ་ནི་མི་ཐམས་ཅད་ཐར་པ་དང་བདེན་པ་རྟོགས་ཤིང་བརྙེས་པ་ལ་དགྱེས་པའི་ང་ཚོའི་སྐྱོབ་པ་དཀོན་མཆོག་གི་སྤྱན་སྔར་བཟང་པོ་དང་ཐུགས་སུ་བྱོན་པ་ཡིན་ནོ།

༥-༦ དཀོན་མཆོག་གཅིག་ཡོད། དཀོན་མཆོག་དང་མིའི་བར་ལ་བར་མིའང་གཅིག་ཡོད། དེ་ནི་ཐམས་ཅད་ཀྱི་དོན་དུ་རང་ཉིད་བླུ་རིན་དུ་སྩལ་བའི་སྐྱེས་བུ་མཱ་ཤི་ཀ་ཡེ་ཤུ་ཡིན་ནོ། དེ་ལ་དུས་ལ་བབས་པ་དང་དཔང་པོ་བྱུང་བ་ཡིན།

༧ ངས་རྫུན་མི་ཟེར་བར་བདེན་པ་ཟེར་ཏེ། དོན་དེའི་ཕྱིར་ང་སྒྲོག་པ་པོ་དང་། སྐུ་ཚབ་དང་། ལྷ་ཆོས་པ་རྣམས་ལ་དད་པ་དང་བདེན་པ་སྟོན་པའི་སྟོན་པར་བསྐོས་པ་ཡིན།

༨ གནས་ཐམས་ཅད་དུ་སྐྱེས་པ་རྣམས་ཀྱིས་ཁྲོ་བ་དང་འཐབ་འཛིང་མེད་པར། ལག་པ་གཙང་མ་ཡར་བཏེགས་ཏེ་སྨོན་ལམ་འདེབས་པར་ང་འདོད་དོ།

༩ བུད་མེད་རྣམས་ཀྱིས་སྐྲ་བརྒྱན་པ་དང་། གསེར་དང་། མུ་ཏིག་དང་། རིན་ཆེ་བའི་གོས་ཀྱི་ཚབ་ལ། སྤམ་པ་དང་། མཁས་པ་དང་། མཛེས་པའི་གོས་གཡོགས་ཤིང་།

༡༠ ཆོས་དང་ལྡན་པའི་བུད་མེད་ལ་མཛེས་པའི་ལས་བཟང་གིས་བརྒྱན་པར་བྱོས་ཤིག

༡༡ བུད་མེད་ནི་ཁ་རོག་ཅིང་ཁ་ལ་རབ་ཏུ་ཉན་ཏེ་སློབ་དགོས།

༡༢ བུད་མེད་ཀྱིས་ཆོས་སྟོན་པའམ། སྐྱེས་པ་རྣམས་ཀྱི་ཐོག་ཏུ་འགོ་བྱེད་པའི་དགོངས་པ་ངས་མི་གཏོང་སྟེ་ཁ་རོག་ཏུ་སྡོད་དགོས།

༡༣ ཅིའི་ཕྱིར་ཞེ་ན། དང་པོར་ཨ་དམ་དང་དེ་ནས་ཧ་ཝཱ་བཟོ་བར་མཛད་པ་ཡིན།

༡༤ བདུད་ཀྱིས་ཨ་དམ་བསླུས་པར་མ་གྱུར་བར་བུད་མེད་དེ་བསླུས་པར་གྱུར་ཏེ་སྡིག་པའི་ནང་ལྟུང་བ་ཡིན།

༡༥ འོན་ཀྱང་དེ་རྣམས་དད་པ་དང་། བྱམས་པ་དང་། དམ་པ་དང་། སྤམ་པ་ལ་གནས་ན། བུ་སྐྱེད་པའི་སྒོ་ནས་དེ་ཐར་བར་འགྱུར་རོ༎

༣

དོ་དམ་པའི་ལས་འདོད་ན། ལས་ལེགས་པ་ཞིག་འདོད་དོ་ཞེས་པའི་གཏམ་བདེན་ནོ།

༢ དེའི་ཕྱིར་དོ་དམ་པ་ནི་སྐྱོན་གྱིས་མ་གོས་པ། ཆུང་མ་གཅིག་གི་ཁྱོ་ཡིན་པ། བག་དང་ལྡན་པ། མཁས་པ། རྔམ་བརྗིད་དང་ལྡན་པ། མགྲོན་པོར་བྱམས་པ། སློབ་དཔོན་བྱེད་ནུས་པ།

༣ ཆང་འཐུང་མཁན་མིན་པ། མི་རྩུབ་ཅིང་ཞི་བ། འཐབ་མོ་མི་བྱེད་མཁན། དངུལ་ལ་མི་ཆགས་མཁན།

༤ རང་ཕྲུག་རྣམས་ཅི་ས་ནས་ཁ་ལ་ཉན་པོ་དང་ཡ་རབས་ཀྱི་ཚུལ་དང་ལྡན་པ་སློབ་ཅིང་རང་གི་ཁྱིམ་ཚང་ལེགས་པར་སྐྱོང་མཁན་ཡོད་དགོས་སོ།

༥ རང་གི་ཁྱིམ་ཚང་སྐྱོང་མ་ཤེས་ན། དཀོན་མཆོག་གི་ཆོས་ཚོགས་ཅི་ལྟར་སྐྱོང་།

༦ རང་མཐོང་གིས་ཐོམས་ནས་བདུད་ཀྱི་ཆད་པའི་ནང་མི་ལྟུང་ཕྱིར། སློབ་གསར་ཡིན་པར་མི་རིགས་པ་མ་ཟད།

༧ ཕྱི་རོལ་པ་རྣམས་ཀྱི་ནང་དུའང་དེ་ལ་གཏམ་བཟང་ཡོད་པར་དགོས། དེ་མིན་ཟེར་རྒྱུ་དང་བདུད་ཀྱི་རྙིའི་ནང་དུ་འཚུད་ཉེན་ཡོད།

༨ ཞབས་ཏོག་པ་རྣམས་ཀྱང་ཡ་རབས་དང་། ལྕེ་གཉིས་མ་ཡིན་པ། ཆང་དད་མེད་པ། ནོར་ལ་མི་སྲེད་པ།

༩ དད་པའི་གསང་བ་ཡིད་དག་པ་ནས་འཛིན་མཁན་ཡོད་དགོས།

༡༠ དེ་རྣམས་ལ་སྔོན་དུ་ཚོད་ལྟོས། སྐྱོན་མེད་ཐོན་ན་ཞབས་ཏོག་བྱེད་དུ་ཆུག

༡༡ བུད་མེད་རྣམས་ཀྱང་ཡ་རབས་དང་། ཕྲ་མ་མི་བྱེད་མཁན་དང་། སྤམ་པ་དང་། ཅི་ས་ནས་དྲང་པོ་ཡོད་དགོས།

༡༢ ཞབས་ཏོག་པ་ནི་ཆུང་མ་གཅིག་གི་ཁྱོ་ཡིན་ཏེ། རང་ཕྲུག་དང་ཁྱིམ་ཚང་ལེགས་པར་སྐྱོང་མཁན་ཡིན་དགོས།

༡༣ ཞབས་ཏོག་པ་ལེགས་པར་བྱེད་མཁན་ལ་གོ་ས་ལེགས་པ་དང་། མཱ་ཤི་ཀ་ཡེ་ཤུར་དད་པ་བྱེད་པའི་ནང་དེ་ལ་བློ་གདེང་ཆེན་པོ་ཐོབ་བོ༎

༡༤-༡༥ ང་ཁྱོད་ཀྱི་རྩར་མྱུར་དུ་འོང་བའི་རེ་བ་བྱེད་ཀྱང་། འགོར་སྲིད་ན་གསོན་པོའི་དཀོན་མཆོག་གི་ཆོས་ཚོགས་དང་། བདེན་པའི་རྨང་དང་ཀ་བ་ལགས་པའི་དཀོན་མཆོག་གི་ཁྱིམ་ཚང་ནང་། སྤྱོད་ལམ་ཇི་ལྟར་བྱེད་དགོས་པ་ཤེས་པའི་ཕྱིར་ངས་འདི་འབྲིའོ༎

༡༦ མཱ་ཤི་ཀ་མི་རུ་སྤྲུལ་པ་ཡིན༎

ཐུགས་ཉིད་ཀྱིས་རྣམ་དག་བསྟན་པ་ཡིན༎

ཕོ་ཉ་ཚོས་ཁོང་ནི་མཇལ་བ་ཡིན༎

མི་སྡེ་ལ་བཀའ་ཆོས་བཤད་པ་ཡིན༎

འཇིག་རྟེན་པས་ཁོང་ལ་དད་པ་ཡིན༎

གཟི་བརྗིད་ནང་ཡར་ལ་འཕགས་པ་ཡིན༎

ཞེས་པའི་ཆོས་ཀྱི་གསང་བ་དེ་ཤིན་ཏུ་ཟབ་མོ་ཡིན་པར་གདོན་མི་ཟའོ༎

༤

༡-༢ རང་གི་ཤེས་བཟང་མེས་བསྲེགས་པའི་རྫུན་ཅན་གྱི་ཚུལ་ཆོས་ཀྱི་སྒོ་ནས་ཕྱིས་སུ་ཁ་ཅིག་ལོག་འདྲེན་གྱི་ལྷ་དང་། འདྲེའི་ཆོས་ལ་རྟེན་ཞིང་དད་པ་སྤོང་བར་འགྱུར་རོ། ཞེས་ཐུགས་ཉིད་ཀྱིས་གསལ་པོར་གསུངས་སོ།

༣ དད་པ་ཅན་དང་བདེན་པ་རྟོགས་པ་རྣམས་ཀྱིས་གཏང་རག་འབུལ་ཞིང་ཟ་བའི་དོན་དུ་དཀོན་མཆོག་གིས་མཛད་པའི་ཁ་ཟས་མ་ཟ་ཟེར་བ་དང་། ཆུང་མའང་མ་ལེན་ཞེས་དེ་ཚོས་ཟེར་རོ།

༤-༥ དཀོན་མཆོག་གིས་མཛད་པ་ཐམས་ཅད་བཟང་པོ་ཡིན་ཏེ། གཏང་རག་འབུལ་ཞིང་ཟ་ན། དཀོན་མཆོག་གི་བཀའ་དང་སྨོན་ལམ་གྱིས་དམ་པར་འགྱུར་བས། ཅིའང་སྤོང་དགོས་མེད་དེ།

༦ བསླབ་བྱ་འདི་རྣམས་ཁྱོད་ཀྱིས་སྤུན་རྣམས་ལ་བསྟན་ན། དད་པའི་གསུང་གིས་སྐྱངས་པ་དང་བསྟན་པ་བཟང་པོར་རྟེན་པའི་མཱ་ཤི་ཀ་ཡེ་ཤུའི་ཞབས་ཏོག་པ་བཟང་པོ་ཞིག་ཏུ་འགྱུར་བར་འགྱུར་རོ།

༧ ཆོས་མིན་གྱི་སྒྲུང་དང་རྒན་པོའི་འཆོལ་གཏམ་སྤོངས་ཤིག ཆོས་བཞིན་སྤྱོད་པར་སྦྱོང་ཞིག

༨ ལུས་རྩལ་སྦྱོང་བ་ཕན་ཐོགས་ཅུང་ཟད་ཡོད་ཀྱང་། ཆོས་བཞིན་སྤྱོད་པ་ནི། ཚེ་འདི་ཕྱི་གཉིས་ཀྱི་ཕྱིར་ཞལ་བཞེས་དང་ལྡན་པས། ཅི་ས་ནས་ཕན་ཐོགས་ཆེའོ།

༩ ཞེས་པའི་གཏམ་བདེན་ཞིང་ཡིད་ཆེས་འོས་པའོ།

༡༠ མི་ཐམས་ཅད་དང་ཁྱད་པར་དུ་དད་པ་ཅན་རྣམས་ཀྱི་སྐྱབས་མགོན་ལགས་པའི་འཚོ་ཞིང་གཞེས་པའི་དཀོན་མཆོག་ལ་ང་ཚོས་རེ་བ་བྱེད་པས། འབད་པས་བརྩོན་ནོ༎

༡༡ དེ་ལྟར་སྒོ་ཞིང་སྟོན་ཅིག

༡༢ ཁྱོད་ན་གཞོན་པ་ལ་སུས་ཀྱང་ཁྱད་དུ་སད་མ་འཇུག་པར། ཁྱོད་ཀྱི་ངག་དང་། སྤྱོད་པ་དང་། བྱམས་པ་དང་། དད་པ་གཙང་མའི་སྒོ་ནས། དད་པ་ཅན་རྣམས་ཀྱི་ཕྱིར་ཁྱོད་དཔེ་རུ་གྱུར་ཅིག

༡༣ ང་འོང་བའི་བར་དུ་མི་ཚོགས་ནང་གསུང་ཀློག་པ་དང་། ཆོས་སྟོན་པ་དང་སློབ་པ་མ་ཆག་པར་གྱིས།

༡༤ རྒན་པོ་ཚོས་ཁྱོད་ཀྱི་མགོ་ལ་ཕྱག་བཞག་དུས་སུ་ལུང་བསྟན་དང་བཅས་ཐོབ་པའི་གནང་སྦྱིན་ལ་སྣང་མེད་མ་བྱེད་ཅིག

༡༥ ཁྱོད་ཀྱི་ཡར་སྐྱེད་ཐམས་ཅད་ཀྱིས་མཐོང་ཕྱིར། དེ་རྣམས་སྒྲུབ་ཅིང་དེ་ལ་འབུངས་ཤིག

༡༦ ཁྱོད་རང་དང་ཁྱོད་ཀྱི་གདམས་ངག་ལ་བྱ་ར་བྱེད་ཅིང་དེ་ལ་བརྟན་པོར་གནས་པར་གྱིས་ཤིག དེ་ནས་ཁྱོད་རང་དང་ཁྱོད་ལ་ཉན་མཁན་གཉིས་པོ་ཐར་བར་འགྱུར་རོ༎

༥

རང་ལས་རྒན་པ་ཞིག་ལ་རྩུབ་པར་མི་སྨྲ་བར། ཕ་ལྟར་བརྩིས་ཏེ་སྨྲོས་ཤིག གཞོན་པ་རྣམས་ལ་ནུ་བོ་དང་།

༢ རྒན་མོ་རྣམས་ལ་མ་དང་། གཞོན་ནུ་མ་རྣམས་ལ་སྲིང་མོ་ལྟར་སེམས་གཙང་བའི་སྒོ་ནས་སྨྲོས་ཤིག

༣ མོ་རེང་མ་བདེན་པ་ཡིན་པ་ལ་བཀུར་སྟི་བྱོས་ཤིག

༤ འོན་ཀྱང་མོ་རེང་མ་ཞིག་ལ་ཕྲུ་གུའམ་ཚ་བོ་ཚ་མོ་ཡོད་ན། སྔོན་ལ་བུ་ཕྲུག་དེ་ཚོས་རང་གི་ཁྱིམ་ཚང་ནང་ཆོས་བཞིན་སྤྱོད་པ་དང་། ཕ་མའི་དྲིན་ལན་འཇལ་བར་བསླབ་དགོས། དེ་ལ་དཀོན་མཆོག་ཐུགས་དགྱེས་སོ།

༥ བདེན་པའི་མོ་རེང་མ་གཅིག་པུར་ལུས་པ་དེ། དཀོན་མཆོག་ལ་རེ་བ་བྱེད་ཅིང་། ཉིན་མཚན་མེད་པར་སྨོན་ལམ་དང་གསོལ་བ་འདེབས་ཤིང་གནས་ཀྱང་།

༦ འདོད་ཡོན་ལ་ཆགས་པ་དེ་གསོན་ཡང་ཤི་བ་དང་འདྲའོ།

༧ མོ་རེང་མ་རྣམས་ཟེར་རྒྱུ་མེད་པར་གནས་པའི་ཕྱིར་དུ་འདི་ལྟར་སྒོ་ཞིག

༨ རང་གི་གཉེན་དང་ཁྱད་པར་དུ་རང་གི་ནང་ཚང་ལ་མི་ལྟ་མཁན་དེ། དད་པ་ལས་འགལ་བས། དད་མེད་ལས་ཐུ་བ་ཡིན།

༩ ལོ་དྲུག་ཅུ་ལས་ཆུང་བ་དང་། ལན་ཅིག་ལས་ལྷག་ཁྱིམ་ཐབ་བྱས་པ་མོ་རེང་མའི་ཐོའི་ནང་འཇུག་མི་ཆོག

༡༠ མོ་ནི་སྤྱོད་པ་བཟང་པོར་མངོན་པ་དང་། བུ་ཕྲུག་རྣམས་ལ་གསོ་སྐྱོང་བྱས་པ་དང་། མགྲོན་པོ་ལ་བྱམས་པ་བྱས་པ་དང་། དམ་པ་རྣམས་ཀྱི་ཞབས་བཀྲུས་པ་དང་། སྡུག་བསྔལ་ཅན་ལ་རོགས་བྱས་པ་དང་། ཅི་ས་ནས་ལས་བཟང་བྱེད་པར་བརྩོན་པ་ཡིན་པར་དགོས།

༡༡ དེ་ལས་ཆུང་བའི་མོ་རེང་མ་ཐོའི་ནང་དུ་མ་འཇུག་ཅིག དེ་རྣམས་མཱ་ཤི་ཀ་དང་རྒྱབ་འགལ་དུ་འདོད་ཆགས་ཀྱི་དབང་དུ་འགྲོ་ན། བག་མ་བྱེད་པར་འདོད་ཅིང་།

༡༢ སྔར་བྱས་པའི་དམ་བཅའ་དང་འགལ་བས་སྐྱོན་ཕོག་གོ།

༡༣ དེ་མ་ཟད་ལེ་ལོ་ཅན་དུ་འགྱུར་ཏེ། ཁྱིམ་ནས་ཁྱིམ་དུ་འགྲོ་ཞིང་། ལེ་ལོ་ཅན་མ་ཟད་ངག་ཀྱལ་སྨྲ་ཞིང་གཞན་གྱི་ལས་ནང་གཏོགས་ཤིང་ཟེར་མི་རུང་བ་རྣམས་ཟེར་རོ།

༡༤ དེའི་ཕྱིར་མོ་རེང་མ་གཞོན་ནུ་རྣམས་བག་མར་འགྲོ་ཞིང་། ཕྲུ་གུ་སྐྱེད་དེ། ནང་སྐྱོང་ཞིང་། དགྲ་བོར་ང་ཚོར་འཕྱ་བའི་སྐབས་མི་གཏོང་བ་ལ་ང་འདོད་དོ།

༡༥ ཁ་ཅིག་ཁྱར་ནས་བདུད་ཀྱི་རྒྱབ་ནས་སོང་ཟིན་ཏོ།

༡༦ ཆོས་ཚོགས་ལ་ཚེགས་མེད་པར་བདེན་པའི་མོ་རེང་མར་རོགས་བྱེད་ཐུབ་པའི་ཕྱིར་དད་ལྡན་ཞིག་ལ་གཉེན་མོ་རེང་ཞིག་ཡོད་ན། དེ་ལ་ཁོས་རོགས་བྱེད་དགོས་སོ༎

༡༧-༡༨ གསུང་རབ་ནང་། གཡུལ་བཅག་བསྐོར་བའི་གླང་གི་ཁ་མ་འཆིང་ཞེས་དང་། ལས་བྱེད་མཁན་ལ་དེའི་གླ་ཐོབ་པར་དགོས་ཞེས་བྲིས་པས། མགོ་སྐྱོང་ལེགས་པར་བྱེད་མཁན་དང་ཁྱད་པར་དུ་ཤ་ཚས་ཆོས་སྟོན་པ་དང་བསླབ་པའི་ལས་བྱེད་མཁན་གྱི་རྒན་མི་རྣམས་ལ་བཀུར་སྟི་ཉིས་ལྡབ་ཐོབ་འོས་སོ།

༡༩ དཔང་པོ་གཉིས་སམ་གསུམ་མེད་པར་རྒན་མི་ལ་སྐྱོན་བཀལ་ན་མ་རྩི་ཞིག

༢༠ གཞན་རྣམས་ཀྱང་འཇིགས་པའི་ཕྱིར་དུ། ཐམས་ཅད་ཀྱི་མདུན་དུ་ཉེས་པ་བྱས་པར་ཕྱོགས་རིས་དང་།

༢༡ དབྱེ་བ་མེད་པར་ཁྲིམས་འདི་སྲུང་ཞིག་ཅེས་དཀོན་མཆོག་དང་མཱ་ཤི་ཀ་ཡེ་ཤུ་དང་འདམས་པའི་ཕོ་ཉ་རྣམས་དཔང་དུ་བཙུགས་ཏེ་སྐུལ་ལོ།

༢༢ ལག་པ་འཇོག་པ་ལ་མ་རིངས་ཤིག གཞན་གྱི་སྡིག་པའི་ནང་མ་འབྲེ་ཞིག རང་གཙང་མར་སྡོད་ཅིག

༢༣ ཁྱོད་ཕལ་ཆེར་ན་བས། ཕོ་བ་ལ་ཕན་པའི་ཕྱིར། ཕྱིན་ཆད་ཆུ་རྐྱང་མ་འཐུང་བར་རྒུན་ཆང་ཉུང་ངུ་འཐུང་ཞིག

༢༤ ཁ་ཤས་ཀྱི་ཉེས་སྡིག་སྔོན་དུ་གསལ་པོར་མངོན་ཞིང་། གཤགས་བྱེད། ཁ་ཤས་ཀྱི་ཉེས་སྡིག་རྗེས་སུ་མངོན་ནོ།

༢༥ དེ་བཞིན་དུ་ལས་བཟང་ཡང་གསལ་པོར་མངོན་ནོ། རེ་ཞིག་མི་མངོན་ཀྱང་སྦས་ནས་མི་ལུས་སོ༎

༦

དཀོན་མཆོག་གི་མཚན་དང་བསྟན་པ་ལ་སྐུར་པ་མི་འབྱུང་བའི་ཕྱིར། ཚེ་གཡོག་གི་གཉའ་ཤིང་འོག་ཏུ་ཡོད་ཚད་ཀྱིས་རང་གི་དཔོན་པོ་ལ་ཀུན་ཏུ་བཀུར་སྟི་བྱེད་འོས་པར་རྩིས་ཤིག

༢ དཔོན་པོ་མཱ་ཤི་ཀ་པ་ཡིན་ན། སྤུན་ཡིན་པའི་རྐྱེན་གྱིས་རྩིས་མེད་མི་བྱེད་པར། གང་ལ་གཡོག་བྱེད་པ་དེ་དད་པ་གཅིག་པ་དང་གཅེས་པ་ཡིན་པས། ལྷག་པར་གཡོག་བྱེད་དགོས།

བྱ་འོས་པའི་ལས་འདི་རྣམས་སློབ་ཅིང་སྐུལ་ཅིག

༣ ཆོས་དང་མཐུན་པའི་བསྟན་པ་ང་ཚོའི་གཙོ་བོ་ཡེ་ཤུ་མཱ་ཤི་ཀའི་དགག་པ་མེད་པའི་གསུང་ལ་མི་ཉན་པར་སུ་ཞིག་གིས་བསྟན་པ་གཞན་ཞིག་སྟོན་ན།

༤ དེ་ང་རྒྱལ་གྱིས་ཁེངས་པ་ཡིན་ཏེ་ཅིའང་མི་ཤེས་སོ། དེ་རྣམས་ཕྲག་དོག་དང་། འགྲན་སེམས་དང་། ཕྲ་མ་དང་། རྣམ་རྟོག་ངན་པ་སྐྱེད་པའི་ཆོས་རྩོད་གླེང་དང་ཚིག་གི་འཐབ་མོ་འདོད་པའི་ནད་ཀྱིས་བཏབ་པ་ཡིན་ཏེ།

༥ ཆོས་ནི་ནོར་ཐོབ་པའི་ཐབས་ཤིག་ཡིན་བསམ་པའི་དྲན་པ་འཁྱོར་ཞིང་བདེན་པ་དང་བྲལ་བའི་མིའི་དཀྱིལ་དུ་རྩོད་པ་ལྡང་ངོ་།

༦-༧ ང་ཚོས་འཇིག་རྟེན་དུ་ཅིའང་འཁྱེར་མ་འོངས། འཇིག་རྟེན་ནས་འཁྱེར་ཡང་མི་ཐུབ་པས། ཆོག་ཤེས་ལྡན་པའི་ཆོས་ནི་ནོར་གྱི་མཆོག་གོ།

༨-༩ ང་ཚོར་ཟ་རྒྱུ་དང་གོན་རྒྱུ་ཡོད་པས་ཆོག ཕྱུག་པོར་འགྱུར་བ་འདོད་པ་རྣམས་ནི། ཕུང་བ་དང་སྟོང་བའི་ནང་དུ་སྣུབ་པའི་དོན་མེད་པ་དང་གནོད་བྱེད་ཀྱི་འདོད་པའི་ཉམས་སད་དང་རྙིའི་ནང་དུ་ཚུད་དོ།

༡༠ དངུལ་ལ་ཆགས་པ་ངན་པ་ཀུན་གྱི་རྩ་བ་ཡིན། སྲེད་པ་འདིའི་རྐྱེན་གྱིས་ཁ་ཅིག་དད་པ་ལས་འཁྱར་ནས་རང་གི་སྙིང་ཟུག་རྔུས་སྣུན་པ་ཡིན་ནོ༎

༡༡ དཀོན་མཆོག་གི་སྐྱེས་བུ་ཁྱོད། དེ་དག་ལས་བྲོས་ཤིང་དྲང་བ་དང་། ཆོས་སེམས་དང་། དད་སེམས་དང་། བྱམས་སེམས་དང་། ཡིད་བརྟན་དང་། དུལ་བ་ལ་སྙེགས་ཤིག

༡༢ དད་པའི་འཐབ་མོ་བཟང་པོ་འཐབ་ཅིག ཚེ་མཐའ་མེད་པ་བཟུང་ཞིག དེའི་དོན་དུ་ཁྱོད་བོས་ཏེ། དཔང་པོ་མང་པོའི་མདུན་དུ་ཁྱོད་ཀྱིས་ཁས་ལེན་པ་བཟང་པོ་དེ་ལངས་པ་ཡིན།

༡༣ དངོས་པོ་ཐམས་ཅད་ཀྱི་འཚོ་མཛད་ལགས་པའི་དཀོན་མཆོག་དང་། པོན་ཏིའུ་པི་ལ་ཏུའི་མདུན་དུ་དཔང་པོ་བཟང་པོ་མཛད་པའི་མཱ་ཤི་ཀ་ཡེ་ཤུ་དཔང་དུ་བཙུགས་ཏེ་ཁྱོད་ལ།

༡༤ གཙོ་བོ་ཡེ་ཤུ་མཱ་ཤི་ཀ་མངོན་སུམ་དུ་འབྱོན་པའི་བར་དུ་བཀའ་དེ་དམེ་བ་མེད་ཅིང་སྐྱོན་མེད་པར་སྲུང་ཞིག་ཅེས་ངས་སྒོའོ།

༡༥ བདེ་ལྡན་མངའ་བདག་གཅིག་ལགས་པ། རྒྱལ་པོ་རྣམས་ཀྱི་རྒྱལ་པོ་དང་། གཙོ་བོ་རྣམས་ཀྱི་གཙོ་བོ་ཡིས། དུས་ལ་འབབས་ཚེ་དེ་རྣམས་བསྟན།

༡༦ ཁོང་ནི་འཆི་མེད་གཅིག་པུ་ལགས། སྙོབ་ཏུ་མེད་པའི་འོད་ནང་བཞུགས། སུས་ཀྱང་མ་མཐོང་མཐོང་དུ་མེད། ཁོང་ལ་རྒྱུན་དུ་བཀུར་སྟི་དང་། མངའ་ཐང་རྟག་ཏུ་ཡོད་པར་ཤོག ཨ་མེན༎

༡༧ ནོར་བདག་རྣམས་ཀྱིས། ང་རྒྱལ་མི་སྐྱེད་ཅིང་མི་རྟག་པའི་ནོར་ལ་བློ་གཏད་མི་བྱེད་པར། ང་ཚོར་ལོངས་སྤྱོད་པའི་ཕྱིར་དུ་སྤྱི་དང་བྱེ་བྲག་གི་ནོར་སྩལ་བའི་དཀོན་མཆོག་ལ་བློ་གཏད་བྱེད་ཕྱིར་དེ་རྣམས་ལ་སྐུལ་ཞིག

༡༨ དེ་རྣམས་དགེ་བ་བྱེད་པ་དང་། དགེ་བའི་ནོར་དང་ལྡན་པ་དང་། སྦྱིན་པ་ལ་དགའ་བ་དང་། གཏོང་ཕོད་ལྡན་པ་དང་།

༡༩ ཡང་དག་པའི་ཚེ་ཡིན་པ་དེ་ཐོབ་པའི་དོན་དུ། རང་གི་ཕྱི་མའི་ཕྱིར་གཞི་མ་བརྟན་པོ་ཞིག་འཛིན་མཁན་ཡིན་དགོས།

༢༠ ཏི་མོ་ཐེའུ། ཁྱོད་ལ་བཏད་པ་དེ་སྲུང་ཞིག ཆོས་མིན་གྱི་རྒྱ་ལབ་དང་ཚད་མ་མ་ཡིན་པ་གང་ལ་ཤེས་རབ་ཅེས་འཁྲུལ་ནས་འབོད་པ་དེ་སྤོངས་ཤིག

༢༡ དེ་ལ་བསྟེན་པས་ཁ་ཅིག་དད་པ་ལ་བལྟས་ཏེ་འཕྱུགས་སོ། ཁྱོད་ཐུགས་རྗེ་དང་ལྡན་པར་ཤོག་ཅིག། ༎

ཏི་མོ་ཐེའུ་ལ་བསྐུར་པའི་འཕྲིན་ཡིག་གཉིས་པ།

༡

མཱ་ཤི་ཀ་ཡེ་ཤུའི་ངང་ན་ཡོད་པའི་ཚེའི་ཞལ་ཆད་བཞིན་དུ། དཀོན་མཆོག་གི་ཐུགས་དགོངས་ཀྱིས། མཱ་ཤི་ཀ་ཡེ་ཤུའི་སྐུ་ཚབ་ཡིན་པའི་པའུ་ལུ་ངས།

༢ གཅེས་པའི་བུ་ཏི་མོ་ཐེའུ་ལ། དཀོན་མཆོག་ཡབ་དང་མཱ་ཤི་ཀ་ཡེ་ཤུ་ང་ཚོའི་གཙོ་བོའི་ཕྱོགས་ནས། ཐུགས་རྗེ་དང་། སྙིང་རྗེ་དང་། ཞི་བདེ་འབབ་པར་ཤོག་ཅིག

༣ ཕ་མེས་ལྟར་ཡང་དག་པའི་ཤེས་བཟང་གིས་ངས་དཀོན་མཆོག་ལ་བསྙེན་བཀུར་བྱེད་ཅིང་། སྨོན་ལམ་འདེབས་པའི་ཚེ་ཁྱོད་ཉིན་མཚན་མེད་པར་དྲན་ཞིང་གཏང་རག་འབུལ་ལོ།

༤ ཁྱོད་ཀྱི་མཆི་མ་དྲན་པའི་ཚེ། ང་དགའ་སྤྲོས་འཁྱབ་པའི་ཕྱིར་ཁྱོད་དང་འཕྲད་པ་ལ་གདུང་ངོ་།

༥ དང་པོར་ཁྱོད་ཀྱི་ཨ་ཕྱི་ལོ་ཨིས་དང་མ་ཨིའུ་ནི་ཀེའི་ནང་ཡོད་པའི་དད་པ་ཁྱོད་ཀྱི་ནང་ནའང་ཡོད་པར་ཡིད་ཆེས་ཏེ། ཁྱོད་ཀྱི་བཅོས་མ་མིན་པའི་དད་པ་དེ་དྲན་ནོ།

༦-༧ དཀོན་མཆོག་གིས་ང་ཚོར་སྙིང་ཆུང་ངུ་ཞིག་མ་གནང་བར། སྟོབས་དང་བྱམས་པ་དང་རང་བཅུན་ཐུབ་པའི་སེམས་གནང་བས། ཁྱོད་ལ་ངའི་ཕྱག་དབང་གི་སྒོ་ནས་བརྙེད་པའི་དཀོན་མཆོག་གི་གནང་སྦྱིན་གྱི་མེ་དེ། ཡང་སྐྱར་གསོ་བར་དྲན་སྐུལ་ལོ།

༨ ང་ཚོའི་གཙོ་བོའི་དཔང་པོ་བྱེད་ཕྱིར་དང་། ཁོང་གི་བཙོན་པ་ངའི་ཕྱིར་ངོ་མ་ཚ་ཞིག དཀོན་མཆོག་གི་མཐུ་སྟོབས་ཀྱི་ངང་ན་ཕྲིན་བཟང་གི་དོན་དུ་ང་དང་མཉམ་དུ་སྡུག་བསྔལ་གྱི་འགན་ཁུར་ཞིག

༩ ང་ཚོའི་ལས་ཀྱི་རྐྱེན་གྱིས་མ་ཡིན་པར། ཐོག་མ་མེད་པ་ནས་ཡེ་ཤུ་མཱ་ཤི་ཀའི་སྒོ་ནས་གནང་བའི་ཐུགས་རྗེ་དང་ཐུགས་དགོངས་ཀྱི་རྐྱེན་གྱིས། ང་ཚོ་སྐྱབས་ཏེ་དམ་པའི་སྐུལ་མས་བོས་པར་མཛད་ཅིང་།

༡༠ ད་མཱ་ཤི་ཀ་ཡེ་ཤུ་ང་ཚོའི་སྐྱབས་མགོན་བྱོན་པའི་སྒོ་ནས་དེ་དག་མངོན་པར་མཛད་དེ། འཆི་བ་བཅོམ་ནས་ཕྲིན་བཟང་གི་སྒོ་ནས་ཚེ་མཐའ་མེད་པ་དང་མི་འཇིག་པ་གསལ་བར་མཛད་དོ།

༡༡ ཕྲིན་བཟང་དེའི་དོན་དུ་ང་སྒྲོག་པ་པོ་དང་། སྐུ་ཚབ་དང་སྟོན་པ་ལ་བསྐོས་པ་ཡིན།

༡༢ དེའི་རྐྱེན་གྱིས་སྡུག་བསྔལ་འདི་ཙམ་མྱོང་ཡང་། ངས་སུ་ལ་དད་པ་བྱས་པ་དེ་ཤེས་པས་ང་ངོ་མི་ཚའོ། ཡང་ང་ལ་གང་བཏད་པ་དེ་ཉིན་མོ་དེའི་བར་དུ་ཁོང་གིས་སྲུང་ནུས་པ་ལ་ཡིད་ཆེས་སོ།

༡༣ མཱ་ཤི་ཀ་ཡེ་ཤུ་ལ་རག་ལས་པའི་དད་པ་དང་བྱམས་པའི་སྒོ་ནས་ང་ནས་ཐོས་པའི་བདེན་ཚིག་རྣམས་དཔེ་རུ་ལོང་ཞིག

༡༤ ཁྱོད་ལ་བཏད་པའི་བཅོལ་མ་བཟང་པོ་དེ། ང་ཚོའི་ནང་བཞུགས་པའི་ཐུགས་ཉིད་ཀྱི་ངང་ནས་སྲུང་ཞིག

༡༥ ཕི་གེ་ལུ་དང་ཧེར་མོ་གེ་ནེ་དང་ཨ་སི་ཨ་ཡུལ་དུ་གནས་པ་གཞན་ཐམས་ཅད་ཀྱིས་ང་སྤངས་པ་ཁྱོད་ལ་རྒྱུས་ཡོད།

༡༦ ཨོ་ནི་སི་ཕོ་རུས་ལན་མང་ངའི་སེམས་གསོ་བས། ཁོའི་ཁྱིམ་ལ་གཙོ་བོས་ཐུགས་རྗེ་གཟིགས་ཤིག

༡༧ ཁོ་ངའི་ལྕགས་སྒྲོག་ལ་ངོ་མ་ཚ་བར། ཁོ་རོ་མཱ་རུ་བསླེབས་ནས་བརྩོན་འགྲུས་ཀྱིས་ང་བཙལ་ནས་ཐོབ་པ་ཡིན།

༡༨ གཙོ་བོའི་ཉིན་མོ་དེ་ལ་ཉིད་ཀྱི་ཐུགས་རྗེ་ཁོ་ལ་གནང་བར་ཤོག་ཅིག ཡང་ཨེ་ཕེ་སུ་རུ་ཁོས་ཞུས་པའི་ཞབས་ཏོག་ཐམས་ཅད་ཁྱོད་ལ་རྒྱུས་ལེགས་པར་ཡོད༎

༢

ངའི་བུ་ཁྱོད་མཱ་ཤི་ཀ་ཡེ་ཤུའི་ཐུགས་རྗེའི་ནང་དུ་སྟོབས་དང་ལྡན་པར་གྱུར་ཅིག

༢ དཔང་པོ་མང་པོའི་མདུན་དུ་ང་ལས་ཐོས་པ་རྣམས། གཞན་ལའང་བསྟན་ནུས་པའི་སྐྱེས་བུ་དད་ལྡན་རྣམས་ལ་གཏོད་ཅིག

༣ མཱ་ཤི་ཀ་ཡེ་ཤུའི་དམག་མི་དྲང་པོའི་ཚུལ་དུ་ང་དང་མཉམ་དུ་སྡུག་བསྔལ་གྱི་འགན་ཁུར་ཞིག

༤ དམག་མི་ཞིག་གིས་རང་གི་དམག་དཔོན་མགུ་བ་ལ་བརྩོན་པ་ལས། འཇིག་རྟེན་གྱི་བྱ་བའི་ནང་མི་འདྲེའོ།

༥ གྱད་པས་ཁྲིམས་བཞིན་དུ་མི་འགྲན་ན་གཙུག་རྒྱན་མི་ཐོབ་བོ།

༦ རྩོལ་བས་ཞིང་འབད་མཁན་ལ་སྟོན་ཐོག་གི་སྐལ་བ་བཟང་པོ་དེ་ཐོབ་པར་དགོས་སོ།

༧ གཙོ་བོས་ཁྱོད་ལ་ཐམས་ཅད་ཀྱི་རྟོགས་པ་གནང་བར་འགྱུར་བས། ངས་སྨྲས་པ་དེ་ལ་བསམ་བློ་ཐོང་ཞིག

༨ ངས་བཤད་པའི་ཕྲིན་བཟང་ལྟར། དཱ་བིད་ཀྱི་གདུང་བརྒྱུད་ལགས་ཤིང་། གཤིན་པོའི་ཁྲོད་ནས་གསོན་པོར་བཞེངས་པའི་ཡེ་ཤུ་མཱ་ཤི་ཀ་དྲན་པར་གྱིས་ཤིག

༩ ཕྲིན་བཟང་དེའི་དོན་དུ་ངས་ནག་ཅན་ཞིག་འདྲར་ལྕགས་སྒྲོག་གི་སྡུག་བསྔལ་མྱོང་ཡང་། དཀོན་མཆོག་གི་བཀའ་ལྕགས་སྒྲོག་གིས་བཅིངས་མེད་པས།

༡༠ འདམས་པ་རྣམས་ལའང་མཐའ་མེད་པའི་གཟི་བརྗིད་དང་བཅས་ཡེ་ཤུ་མཱ་ཤི་ཀའི་ཐར་པ་ཐོབ་པའི་དོན་དུ་ཐམས་ཅད་ཐེག་གོ།

༡༡ ང་ཚོ་ཁོང་མཉམ་ཤི་བས་ན༎

ཁོང་དང་མཉམ་དུ་གསོན་པའང་འགྱུར༎

༡༢ ང་ཚོ་བརྟན་པོར་གནས་འགྱུར་ན༎

ཁོང་མཉམ་རྒྱལ་སྲིད་སྐྱོང་བར་བྱ༎

༡༣ ང་ཚོས་ཁོང་ལ་རྒྱབ་ལོག་ཀྱང་༎

ཁོང་ནི་འགྱུར་མེད་ལགས་པས་ན༎

ང་ཚོ་འགྱུར་ཀྱང་ཁོང་མི་འགྱུར༎

ཞེས་པའི་གཏམ་བདེན་ནོ།

༡༤ མི་ཕན་ཞིང་ཉན་མཁན་ལ་གནོད་པའི་ཆོས་རྩོད་ལས་ཟོན་བྱེད་པའི་ཕྱིར། གཙོ་བོ་དཔང་དུ་བཙུག་ནས་བསླབ་བྱ་བྱེད་ཅིང་དྲན་སྐུལ་ཞིག

༡༥ ཁྱོད་རང་ཁྲེལ་མི་དགོས་པ་དང་། བདེན་པའི་བཀའ་ལེགས་པར་སྟོན་པའི་ལས་བྱེད་དཀོན་མཆོག་གི་ཐུགས་སུ་འབྱོན་པ་ཞིག་ཡིན་པ་ལ་འབུངས་ཤིག

༡༦ དོན་མེད་ཀྱི་རྒྱ་ལབ་སྤོངས་ཤིག དེས་མི་རྣམས་དཀོན་མཆོག་ལ་མི་ཆགས་པའི་ཕྱོགས་སུ་ལྷག་པར་འདྲེན་ཞིང་།

༡༧ དེ་ཚོའི་གཏམ་གྱིས་གཉན་ནད་ལྟར་ཟ་བར་འགྱུར་རོ། ཧི་མེ་ནཱ་ཡུ་དང་ཕི་ལེ་ཐུ་དེ་རྣམས་ཀྱི་ཁྲོད་ནས་ཡིན་ཅིང་།

༡༨ གཤིན་པོ་རྣམས་ལང་བ་དེ་བྱུང་ཟིན་ཟེར་ཞིང་བདེན་པའི་ལམ་ལས་འཁྱར་ནས། ཁ་ཅིག་གི་དད་པ་བཤིག་གོ།

༡༩ འོན་ཀྱང་གཙོ་བོས་ཉིད་ཀྱི་མི་རྣམས་མཁྱེན་ནོ་ཞེས་དང་། གཙོ་བོའི་མཚན་བརྗོད་ཚད་ཀྱིས་མི་རིགས་པ་སྤོངས་ཤིག་ཅེས་པའི་ཕྱག་རྒྱ་བཏབ་ཡོད་པའི་དཀོན་མཆོག་གི་རྩིག་རྨང་བརྟན་པོར་གནས་སོ།

༢༠ ཁང་པ་ཆེན་པོ་ཞིག་གི་ནང་ན། གསེར་དངུལ་གྱི་སྣོད་ཙམ་མ་ཟད་ཤིང་དང་རྫའི་སྣོད་ཀྱང་ཡོད་དེ། ཁ་ཅིག་གཙང་ཞིང་ཁ་ཅིག་མི་གཙང་ངོ་།

༢༡ མི་ཞིག་མི་གཙང་བ་དེ་ལས་གཙང་བར་འགྱུར་ན་སྣོད་དུ་རུང་བ་དང་། དམ་པ་དང་། ཁྱིམ་བདག་ལ་ཕན་པ་དང་། ལས་བཟང་པོ་གང་ལའང་གྲ་འགྲིག་ཡོད་པའི་སྣོད་དུ་འགྱུར་རོ།

༢༢ གཞོན་ནུའི་འདོད་པ་རྣམས་ལས་བློ་ཟློག་ཅིག སྙིང་ཐག་པ་ནས་གཙོ་བོའི་མཚན་རྗོད་མཁན་རྣམས་དང་མཉམ་དུ་རྣམ་པར་དག་པ་དང་། དད་པ་དང་བྱམས་པ་དང་། སྡུམ་པ་ལ་སྙེགས་ཤིག

༢༣ གླེན་ཞིང་དོན་མེད་ཀྱི་ཆོས་ཀྱི་རྩོད་གླེང་གིས་འཐབ་རྩོད་སླང་བ་ཁྱོད་ཀྱིས་ཤེས་པས། དེ་སྤོངས་ཤིག

༢༤ གཙོ་བོའི་ཞབས་ཕྱིས་རྩོད་པར་མི་རིགས་ཀྱིས། ཐམས་ཅད་ལ་འཇམ་ཞིང་། སློབ་དཔོན་བྱེད་ནུས་པ། ངང་རིང་བ།

༢༥ རྒོལ་མཁན་རྣམས་ལ་འཇམ་པོའི་སྒོ་ནས་སློབ་སྟོན་བྱེད་མཁན་ཡིན་པར་རིགས་སོ༎

༢༦ ༼གནའ་བོའི་བཤུས་ཡིག་ལ་ལར་ཚིག་བཅད་འདི་མེད་པ་ཡིན།༽

༣

དུས་མཐའ་མར་དུས་དཀའ་བ་འོང་བར་འགྱུར་བ་ཤེས་ཤིག

༢ དེའི་ཚེ་མི་རྣམས་རང་ལ་ཆགས་མཁན་དང་། དངུལ་ལ་ཆགས་མཁན་དང་། ཁེངས་དྲེགས་ཅན་དང་། ང་རྒྱལ་ཅན་དང་། ཚིག་རྩུབ་སྨྲ་མཁན་དང་། ཕ་མ་ལ་མི་རྩི་མཁན་དང་། དྲིན་མི་དྲན་མཁན་དང་། གྲིབ་ཅན་དང་།

༣ བརྩེ་སེམས་མེད་པ། རྒྱུད་གྱོང་པོ། ཕྲ་མ་མཁན། སེམས་མ་ཆུན་པ། གཏུམ་པོ། དགེ་བར་མི་སྤྲོ་བ།

༤ ངོ་ལོག་མཁན་བསམ་མནོ་མེད་པ། ང་རྒྱལ་གྱིས་ཁེངས་པ། དཀོན་མཆོག་ལས་འདོད་ཡོན་ལ་ལྷག་པར་ཆགས་མཁན་དང་།

༥ ཆོས་ཀྱི་གཟུགས་ཙམ་ལས་སྙིང་པོ་དང་བྲལ་བ་རྣམས་འབྱུང་བར་འགྱུར་རོ། དེ་རྣམས་ལས་འབྱོལ་ཞིག

༦-༧ དེ་ལྟ་བུའི་མི་རྣམས་ཀྱིས་ཁང་པ་རྣམས་ཀྱི་ནང་དུ་ཞུགས་ཏེ། སྡིག་པས་མནོན་ཞིང་འདོད་པས་གཡོ་བའི། རྟག་ཏུ་སློབ་ཀྱང་བདེན་པ་རྟོགས་པའི་ཚད་དུ་ནམ་ཡང་མི་སླེབས་པའི་བུད་མེད་བསམ་མེད་རྣམས་དབང་དུ་སྡུའོ།

༨ ཇི་ལྟར་ཡན་ནེ་དང་ཡམ་བ་རེ་གཉིས་ཀྱིས་མོ་ཤེ་ལ་རྒོལ་བ་ལྟར། སེམས་བརླགས་ཤིང་དད་པ་ཟོག་པོའི་མི་འདི་རྣམས་ཀྱིས་བདེན་པ་ལ་རྒོལ་ཡང་།

༩ སྔར་མོ་ཤེའི་དུས་ལ་བྱུང་བ་ལྟར། དེ་རྣམས་ཀྱི་གཏི་མུག་པ་མི་ཐམས་ཅད་ཀྱིས་ཤེས་འོང་བས། དར་བར་མི་འགྱུར་རོ༎

༡༠ ངའི་ཆོས་བསྟན་པ་དང་། སྤྱོད་ལམ་དང་། འདོད་དོན་དང་། དད་པ་དང་། སྲན་སེམས་དང་། བྱམས་སེམས་དང་། བཟོད་པ་དང་།

༡༡ ང་ལ་འཚེ་བ་དང་། ཨན་ཏི་ཡོག་ཡུལ། ཨི་ཀོན་ཡུལ་དང་། ལིས་ཏྲ་ཡུལ་དུ་ང་ལ་ཅི་བྱུང་བ་དང་། སྡུག་བསྔལ་ཅི་མྱངས་པ་དང་། གཙོ་བོས་ང་དེ་ཐམས་ཅད་ལས་ཐར་བར་མཛད་པ་ཁྱོད་ཀྱིས་དངོས་སུ་མཐོང་ངོ་།

༡༢ མཱ་ཤི་ཀ་ཡེ་ཤུ་བསྟེན་ཞིང་ཆོས་དང་མཐུན་པར་འཚོ་བར་འདོད་པ་ཐམས་ཅད་ཀྱིས་གནོད་འཚེ་མྱོང་ཞིང་།

༡༣ ངན་པ་དང་ཟོག་ཆོས་པ་རྣམས་རང་གཞན་གཉིས་ཀྱི་མགོ་སླུ་ཞིང་ཐུ་རུ་འགྲོའོ།

༡༤ ཁྱོད་ཀྱིས་ནི་སུ་ལས་སློབ་པ་དེ་ཤེས་ཤིང་། བསླབ་བྱ་དང་དད་པའི་ནང་དུ་གནས་ཤིག

༡༥ མཱ་ཤི་ཀ་ཡེ་ཤུ་ལ་དད་པའི་སྒོ་ནས་ཐར་པའི་ཤེས་རབ་གནང་བར་ནུས་པའི་དམ་པའི་གསུང་རབ་ནི་ཁྱོད་ཀྱིས་ཆུང་དུས་ནས་ཤེས་སོ།

༡༦-༡༧ དཀོན་མཆོག་གི་སྐྱེས་བུ་མཐར་ཕྱིན་ཏེ། དགེ་བ་ཅི་རིགས་ཀྱི་ཕྱིར་རྒྱུ་ཆས་དང་ལྡན་པའི་ཆེད་དུ། དཀོན་མཆོག་གིས་ལུང་དུ་བསྟན་པའི་མདོ་ཐམས་ཅད་ནི། སློབ་དཔོན་དང་། སྐྱོན་སྟོན་པ་དང་། སྲོང་བ་དང་། རྣམ་པར་དག་པའི་ཕྱོགས་སུ་འདུལ་བ་ལ་ཕན་ནོ༎

༤

དཀོན་མཆོག་དང་། མཱ་ཤི་ཀ་ཡེ་ཤུ་མངོན་སུམ་དུ་སྣང་ཞིང་རྒྱལ་སྲིད་མཛད་པའི་ཚེ་གསོན་གཤིན་གཉིས་པོའི་ཞལ་ཆེ་གཅོད་པར་འགྱུར་བ་ཁོང་དཔང་དུ་བཙུགས་ཏེ།

༢ དུས་སྐབས་ཡིན་མིན་ཐམས་ཅད་དུ་ངང་རིང་བ་དང་བསླབ་བྱའི་སྒོ་ནས་ནན་གྱིས་བཀའ་ཤོད་ཅིག གོ་བར་ཆུག་ཅིག སྐྱོན་སྟོན་ཅིག སློབ་ཅིག་ཅེས་ངས་ཁྱོད་ལ་སྐུལ་ལོ།

༣ མི་རྣམས་ཀྱིས་ཡང་དག་པའི་བསྟན་པ་མི་ཐེག་པར། རྣ་བ་གཡའ་བས། རང་རང་གི་འདོད་པ་བཞིན་དུ་སྟོན་པ་མང་པོ་སོག་འཇོག་བྱེད་ཅིང་།

༤ བདེན་པ་ལས་ལོག་ནས་སྒྲུངས་ཀྱི་ཕྱོགས་སུ་འགྲོ་བའི་དུས་བསླེབ་བོ།

༥ ཁྱོད་ནི་རྟག་ཏུ་བརྟན་པོར་སྡོད་ཅིག སྡུག་བསྔལ་བཟོད་ཅིག ཕྲིན་བཟང་ཤོད་ཅིག ཞབས་ཏོག་སྒྲུབས་ཤིག

༦ ང་འགྲོ་བའི་དུས་ལ་འབབ་ཅིང་། དམར་མཆོད་ལ་འགྱུར་ལ་ཁད་ཡོད།

༧ ངས་འཐབ་མོ་བཟང་པོ་དེ་འཐབ་ཟིན། བང་རྒྱུག་བཏང་ཟིན། དད་པ་སྲུངས་སོ།

༨ ཕྱིན་ཆད་དུ་ངའི་དོན་དུ་ཐར་པའི་གཙུག་རྒྱན་བཞག་ཡོད་ཅིང་། ཉིན་མོ་དེར་ཞལ་ཆེ་བ་དྲང་པོ་ལགས་པའི་གཙོ་བོས་ང་ལ་གནང་བར་འགྱུར་བ་མ་ཟད། ཁོང་འབྱོན་པ་ལ་དགའ་བ་ཐམས་ཅད་ལའང་གནང་བར་འགྱུར་རོ༎

༩-༡༠ དེ་མཱ་འཇིག་རྟེན་ལ་ཆགས་ཏེ་ང་སྤངས་ནས་ཐེ་ས་ལོ་ནི་ཀེ་རུ་སོང་། ཀ་རས་ཀེན་ནི་ག་ལད་ཡཱ་དང་། ཏི་ཏུ་ནི་དལ་མེད་ཡཱ་རུ་སོང་བས། ངའི་རྩར་མྱུར་དུ་འོང་བར་བརྩོན་ཞིག

༡༡ ང་མཉམ་དུ་ལུ་ཀཱ་གཅིག་པུ་ཡོད། མར་ཀུ་ནི་ཞབས་ཏོག་བྱེད་དུ་ང་ལ་ཕན་པས། ཁྲིད་ཤོག

༡༢ ཏི་ཁི་ཀུ་ངས་ཨེ་ཕེ་སུ་རུ་བཏང་ཡོད།

༡༣ ངས་ཏྲོ་ཡཱ་རུ་ཀར་པུའི་རྩར་བཞག་པའི་ཕྱུ་པ་དང་དཔེ་ཆ་རྣམས་དང་། ཁྱད་པར་དུ་པགས་ཤོག་རྣམས་ཞོར་ལ་ཁུར་ཤོག

༡༤ ཟངས་བཟོ་པ་ཨ་ལེག་སན་དེར་གྱིས་ང་ལ་གནོད་པ་མང་པོ་བྱས་པས། ཁོས་བྱས་པ་ལ་ལན་གཙོ་བོས་གནང་བར་འགྱུར།

༡༥ ང་ཚོའི་ཆོས་བཤད་ལ་ཁོས་ཤིན་ཏུ་རྒོལ་བས། དོག་ཟོན་བྱོས་ཤིག

༡༦ ངས་ཁྲིམས་རར་ཉེས་ཅན་མིན་པའི་ཁུངས་སྐྱེལ་རེས་དང་པོར་སུས་ཀྱང་ངའི་ཕྱོགས་མ་བྱས་ཀྱིས་ཐམས་ཅད་ཀྱིས་ང་སྤངས་སོ། དེའི་ལན་དེ་རྣམས་ལ་མ་ཕོག་ཅིག

༡༧ ངའི་ཐབས་ཀྱིས་ཕྲིན་བཟང་ཚང་པོར་བཤད་དེ། ཕྱི་པ་ཐམས་ཅད་ཀྱིས་ཐོས་པའི་ཕྱིར་དུ། གཙོ་བོ་ང་མཉམ་བཞུགས་ཤིང་ང་ལ་ཤུགས་གནང་ནས། སེང་གེའི་ཁ་ནས་ང་བསྐྱབ་པར་མཛད་དོ།

༡༨ གཙོ་བོས་ང་ངན་པ་ཐམས་ཅད་ལས་བསྒྲལ་ཏེ། ཉིད་ཀྱི་ནམ་མཁའི་རྒྱལ་སྲིད་ནང་ཉེ་ཞོ་མེད་པར་འདྲེན་པར་འགྱུར་རོ། ཁོང་ལ་རྒྱུན་ནས་རྒྱུན་དུ་བསྟོད་བསྔགས་པར་ཤོག་ཅིག ཨ་མེན༎

༡༩ པྲིས་ཀིལ་ལཱ་དང་ཨ་ཀུ་ལཱ་གཉིས་དང་། ཨོ་ནི་སི་ཕོ་རུའི་ཁྱིམ་གྱི་མི་རྣམས་ལ་ཕྱག་ཕུལ་ཞིག

༢༠ ཨེ་རས་ཏུ་ནི་ཀོ་རིན་ཐུ་རུ་ལུས། ཏྲོ་ཕི་མུ་ན་ནས་མི་ལེ་ཏུ་རུ་བཞག་པ་ཡིན།

༢༡ དགུན་དུས་ལས་སྔོན་དུ་ངའི་རྩར་འོང་བར་བརྩོན་ཞིག ཨེའུ་བུ་ལུ་དང་། པུ་དེན་དང་། ལི་ནུ་དང་། ཀ་ལའོ་དི་ཡཱ་དང་། སྤུན་ཐམས་ཅད་ཀྱིས་ཁྱོད་ལ་ཕྱག་འབུལ་ལོ༎

༢༢ གཙོ་བོ་ཁྱོད་མཉམ་བཞུགས་པར་ཤོག་ཅིག གཙོ་བོའི་ཐུགས་རྗེ་ཁྱེད་ཐམས་ཅད་ལ་འབབ་པར་ཤོག་ཅིག། ༎

ཏི་ཏུ་ལ་བསྐུར་པའི་འཕྲིན་ཡིག

༡

དཀོན་མཆོག་གིས་འདམས་པ་རྣམས་ཀྱི་དད་པ་དང་ཆོས་དང་ལྡན་པའི་རྟོགས་པ་རྒྱས་པར་འཇུག་པའི་ཕྱིར།

༢ རྫུན་མི་གསུང་བའི་དཀོན་མཆོག་གིས་ཐོག་མ་ནས་ཞལ་གྱིས་བཞེས་པའི་མཐའ་མེད་པའི་ཚེ་ལ་རེ་ཞིང་།

༣ ང་ཚོའི་སྐྱབས་མགོན་ལགས་པའི་དཀོན་མཆོག་གི་བཀའ་ཡིས་ང་ལ་བཏད་པའི་བསྟན་པའི་སྒོ་ནས། དུས་ལ་བབས་པ་དང་ཉིད་ཀྱི་བཀའ་མངོན་པར་མཛད་པའི་དཀོན་མཆོག་གི་ཞབས་ཕྱི་དང་། ཡེ་ཤུ་མཱ་ཤི་ཀའི་སྐུ་ཚབ་ཡིན་པའི་པའུ་ལུ་ངས།

༤ དད་པ་གཅིག་པའི་ངའི་བདེན་པའི་བུ་ཏི་ཏུ་ལ། ང་ཚོའི་དཀོན་མཆོག་ཡབ་དང་སྐྱབས་མགོན་མཱ་ཤི་ཀ་ཡེ་ཤུའི་ཐུགས་རྗེ་དང་ཞི་བདེ་འབབ་བར་ཤོག་ཅིག

༥ ངས་ཁྱོད་ཀ་རེ་ཏཱ་རུ་བཞག་པའི་དོན་ནི། ལས་འཕྲོ་ལུས་རྣམས་སྒྲུབ་པ་དང་། ངས་བསྒོས་པ་བཞིན་གྲོང་ཁྱེར་རེ་རེར་རྒན་མི་བསྐོ་ཕྱིར་ཡིན་ཏེ།

༦ དེ་རྣམས་ནི་སྐྱོན་མ་ཕོག་པ་དང་ཆུང་མ་གཅིག་གི་ཁྱོ་ཡིན་ཏེ། ཕྲུ་གུ་རྣམས་དད་པ་ཅན་དང་། སྤྱོད་ལམ་བཟང་པོ་དང་ཁ་ལ་ཉན་པོ་ཡོད་དགོས་སོ།

༧ དོ་དམ་པ་ནི་དཀོན་མཆོག་གི་ཕྱག་མཛོད་ཡིན་པས། སྐྱོན་མ་ཕོག་པ་དང་། རང་འདོད་མེད་པ་དང་། མི་ཁྲོ་བ་དང་། ཆང་འཐུང་མིན་པ་དང་། མི་འཐབ་པ་དང་། དངུལ་ལ་མི་ཆགས་མཁན།

༨ མགྲོན་པོ་ལ་བྱམས་པ་དང་། དྲང་པོ་དང་། དམ་པ་དང་། བག་དང་ལྡན་པ་དང་།

༩ ཡང་དག་པའི་བསྟན་པའི་བསླབ་བྱ་གཏོང་བ་དང་། རྒོལ་བ་འཇོམས་ནུས་པའི་ཕྱིར་གདམས་པ་དང་མཚུངས་པར་བདེན་པའི་བཀའ་ལ་བརྟན་པོར་གནས་པ་ཡིན་དགོས་སོ།

༡༠ ཁ་ལ་མི་ཉན་པ་དང་། འཆོལ་གཏམ་སྨྲ་མཁན་དང་། ལོག་འདྲེན་མང་པོ་དང་། ཁྱད་པར་དུ་ཡ་ཧུ་དཱ་པའི་རྟགས་དང་ལྡན་པའི་མཱ་ཤི་ཀ་པའི་ནང་ན་འདུག་ཅིང་།

༡༡ དེ་རྣམས་ཀྱིས་ནོར་གྲིབ་ཅན་གྱི་ཕྱིར་དུ་མ་རུང་བའི་ལྟ་བ་སྟོན་ཅིང་། ཁྱིམ་པ་ཐམས་ཅད་འཇིག་ཏུ་འཇུག་པས། དེ་རྣམས་ཀྱི་ཁ་ཁོག་ཅིག

༡༢ དེ་ཚོའི་ལུང་སྟོན་པ་གཅིག་གིས། ཀ་རེ་ཏཱ་པ་རྣམས་རྟག་ཏུ་རྫུན་ཅན་དང་། བྱོལ་སོང་ངན་པ་འདྲ་བ་དང་། སྙོམ་ལས་པ་གྲོད་བརྣབ་ཅན་ཡིན་ཞེས་ཟེར་ཏེ།

༡༣-༡༤ དཔང་བྱས་པ་དེ་བདེན་པའང་ཡིན་པས། ཡ་ཧུ་དཱ་པའི་སྒྲུངས་དང་། བདེན་པ་སྤངས་མཁན་རྣམས་ཀྱིས་བསྒོ་བ་ལ་ཉན་པའི་ཚབ་ལ། དད་པའི་ནང་བརྟན་པོར་འགྱུར་བའི་ཕྱིར་བཀའ་བཀྱོན་དྲག་པོ་ཐོང་ཞིག

༡༥ གཙང་མ་ལ་ཐམས་ཅད་གཙང་ཡང་། གྲིབ་ཅན་དང་། དད་མེད་ལ་ཅིའང་མི་གཙང་བ་མ་ཟད། དེ་ཚོའི་བློ་གྲོས་དང་། བཤེས་བཟང་གཉིས་ཀ་གྲིབ་ཅན་ཡིན།

༡༦ དེ་ཚོས་དཀོན་མཆོག་ཤེས་སོ་སྨྲ་ཡང་། སྤྱོད་པས་ཁོང་ཤེས་པ་མི་སྟོན་ཞིང་། སྐྱུག་བྲོ་བ་དང་། བཀའ་ལ་མི་ཉན་པ་དང་། ལས་བཟང་པོ་གང་ལའང་མི་འདོད་པ་ཡིན་ནོ༎

༢

ཁྱོད་ཀྱིས་ནི་ཡང་དག་པའི་བསྟན་པ་དང་བསྟུན་པའི་སྐུལ་མ་ཐོངས་ཤིག

༢ རྒན་པ་རྣམས་བག་དང་ལྡན་པ་དང་། ཡ་རབས་དང་། བཙུན་པ་དང་། དད་པ་དང་། བྱམས་པ་དང་། བཟོད་པའི་ནང་བརྟན་པོ་ཡོད་དགོས།

༣ དེ་བཞིན་དུ་རྒན་མོ་རྣམས་དམ་པའི་ཚུལ་དང་ལྡན་ཞིང་། ཕྲ་མ་མི་བྱེད་མཁན་དང་། ཆང་བརྣབ་མེད་པ་དང་། བསླབ་བྱ་བཟང་པོ་བྱེད་མཁན་ཡིན་དགོས།

༤ དེ་ལྟར་དེ་ཚོས་གཞོན་ནུ་མ་རྣམས་ལ། ཁྱོ་དང་ཕྲུ་གུ་ལ་བྱམས་ཤིང་།

༥ དཀོན་མཆོག་གི་བཀའ་ལ་བསྐུར་བ་མི་འབྱུང་བའི་ཕྱིར། བཙུན་པ་དང་། གཙང་མ་དང་། ཁྱིམ་ལས་བྱེད་མཁན་དང་། བཟང་པོ་དང་། ཁྱོའི་ཁ་ལ་ཉན་པའི་བསླབ་བྱ་བྱེད་དོ།

༦ དེ་བཞིན་དུ་གཞོན་པ་རྣམས་བཙུན་པར་འགྱུར་བར་སྐུལ་ཞིག

༧ རྣམ་པ་ཐམས་ཅད་དུ་ཁྱོད་རང་བཟང་པོའི་དཔེ་རུ་སྟོན་ཅིག བསླབ་བྱ་སྟོན་ཞིང་ཁྱོད་རང་ལྷད་མེད་པ་དང་། ཡ་རབས་དང་།

༨ སྨད་པར་མི་ཐུབ་པའི་ཡང་དག་པའི་གཏམ་དང་ལྡན་པ་སྟོན་ཅིག དེ་ནས་རྒོལ་མཁན་ལ་ང་ཚོར་གཏམ་ངན་སྨྲ་རྒྱུ་མེད་པས་སྐྱེངས་པར་འགྱུར་རོ༎

༩ གཡོག་པོ་རྣམས་དཔོན་པོའི་ཁ་ལ་ཉན་པ་དང་། ཅི་ས་ནས་དེ་མཉེས་སུ་འཇུག་པ་དང་། ལན་མི་ཟློག་པ་དང་།

༡༠ མ་བྱིན་པར་མི་ལེན་པ་དང་། ཅི་ས་ནས་ཕྱི་ཐག་རིང་བ་ཡིན་དགོས། དེ་ལྟར་དེ་རྣམས་རྣམ་པ་ཐམས་ཅད་དུ་ང་ཚོའི་སྐྱབས་མགོན་ལགས་པའི་དཀོན་མཆོག་གི་བསྟན་པའི་རྒྱན་དུ་འགྱུར་བར་འགྱུར།

༡༡ དཀོན་མཆོག་གི་ཐུགས་རྗེ་ནི་མི་ཡོད་དོ་ཅོག་གི་ཐར་པའི་དོན་དུ་མངོན་དུ་བྱུང་སྟེ།

༡༢ ཆོས་མེད་པ་དང་འཇིག་རྟེན་གྱི་འདོད་པ་སྤོང་བ་དང་། འཇིག་རྟེན་འདིར་བཙུན་པ་དང་། དྲང་པོ་དང་། ཆོས་བཞིན་དུ་གནས་པའི་ཕྱིར་སློབ་བོ།

༡༣ ང་ཚོའི་བླ་ན་མེད་པའི་དཀོན་མཆོག་སྐྱབས་མགོན་ཡེ་ཤུ་མཱ་ཤི་ཀའི་གཟི་བརྗིད་མངོན་པར་འགྱུར་བའི་ང་ཚོའི་རེ་བ་མཆོག་ལ་སྒུག་གོ།

༡༤ ང་ཚོ་སྡིག་པ་ཐམས་ཅད་ལས་རིན་གྱིས་བླུ་བ་དང་། དགེ་བར་བརྩོན་པའི་ཉིད་ཀྱི་ཡིན་པའི་སྐྱེས་བུ་དམ་པར་མཛད་པའི་ཕྱིར། ཁོང་གིས་སྐུ་སྲོག་གནང་ངོ་།

༡༥ དེ་ལྟར་སྒྲག་ཅིང་། དབང་ཆེན་པོས་སྐུལ་མ་དང་བཀའ་བཀྱོན་ཡང་ཐོངས་ཤིག སུས་ཀྱང་ཁྱོད་ལ་ཁྱད་དུ་གསད་མ་འཇུག་ཅིག།

༣

མངའ་བདག་དང་དབང་སྒྱུར་བ་རྣམས་ཀྱི་འབངས་བྱེད་ཅིང་། བཀའ་ལ་ཉན་པ་དང་། ལས་བཟང་པོ་གང་རུང་བྱེད་ཆོག་ཡོད་པ་དང་།

༢ སུའི་སྐོར་ལའང་ངན་པ་མི་ཟེར་བ་དང་། མི་འཛིང་བ་དང་། ཞི་བ་དང་། མི་ཐམས་ཅད་ལ་ཡང་དག་པའི་གུས་པ་བྱེད་ཕྱིར་སྐུལ་མ་ཐོངས་ཤིག

༣ ང་ཚོའང་སྔར་བླུན་པོ་དང་། ཁ་ལ་མི་ཉན་པ་དང་། ལམ་སྟོར་བ་དང་། འདོད་ཆགས་དང་། འདོད་ཡོན་སྣ་ཚོགས་ཀྱི་དབང་དུ་སོང་མཁན་དང་། ངན་སེམས་དང་ཕྲག་དོག་ལ་སྤྱོད་ཅིང་། མི་གཞན་གྱིས་སྡང་བ་དང་རང་ཡང་ཕན་ཚུན་སྡང་མཁན་ཡིན་ཀྱང་།

༤ ང་ཚོའི་སྐྱབས་མགོན་ལགས་པའི་དཀོན་མཆོག་གི་ཐུགས་རྗེ་དང་བྱམས་ཐུགས་མངོན་པ་དང་།

༥ ང་ཚོའི་རྣམ་པར་དག་པའི་ལས་ལ་རག་མ་ལུས་པར། ཁོང་ཉིད་ཀྱི་སྙིང་རྗེའི་སྒོ་ནས། ཡང་སྐྱར་སྐྱེ་བ་དང་གསར་དུ་འགྱུར་བའི་དམ་པའི་ཐུགས་ཉིད་ཀྱི་ཁྲུས་ཀྱིས་ང་ཚོར་སྐྱབས་པ་ཡིན།

༦ ང་ཚོའི་སྐྱབས་མགོན་ཡེ་ཤུ་མཱ་ཤི་ཀ་རྒྱུད་ནས་ཐུགས་ཉིད་དེ་ང་ཚོར་ལྷུག་པར་གནང་བ་དེ་ནི།

༧ ཁོང་གི་ཐུགས་རྗེས་ང་ཚོ་ཐར་བར་གྱུར་ཏེ། གང་ལ་རེ་བའི་ཚེ་མཐའ་མེད་པའི་བརྒྱུད་འཛིན་དུ་འགྱུར་ཕྱིར་ཡིན།

༨ ཞེས་པའི་གཏམ་འདི་བདེན་པ་ཡིན་ནོ། དཀོན་མཆོག་ལ་དད་མཁན་རྣམས་ཀྱིས་དགེ་བའི་ལས་བྱེད་པའི་ཕྱིར། གཏམ་འདི་ཚོར་ཁྱོད་ཀྱིས་ནན་ཏན་བྱེད་པར་ང་འདོད་དོ། དེ་ནི་བཟང་ཞིང་ཕན་ཀྱང་།

༩ བླུན་པོའི་ཆོས་རྩོད་དང་། སྐྱེ་རབས་དང་། མི་མཐུན་པ་དང་། ཆོས་ཁྲིམས་ཀྱི་རྩོད་གླེང་ཕན་མེད་དང་དོན་མེད་ཡིན་པས་སྤོངས་ཤིག

༡༠ ཆོས་ལ་ལྷད་འཇུག་མཁན་ལ་ལན་གཅིག་གམ་གཉིས་ཁ་ཏ་བྱས་ནས།

༡༡ དེ་ལྟ་བུའི་མི་ནི་ཕྱིན་ཅི་ལོག་པ་དང་སྡིག་ཅན་ཡིན་ཏེ། རང་བཞིན་གྱིས་ཆད་པ་ཕོག་མཁན་ཡིན་པར་ཤེས་ཏེ་སྤོངས་ཤིག

༡༢ ཨར་ཏེ་མཱ་ཡང་ན་ཏི་ཁི་ཀུ་ཁྱོད་ཀྱི་རྩར་གཏང་བའི་ཚེ། ངའི་རྩར་ནི་ཀོ་པོ་ལི་རུ་ཁྱོད་འོང་བར་བརྩོན་ཅིག དགུན་ཀ་ང་དེར་སྡད་ངེས་ཡིན།

༡༣ ཁྲིམས་ལ་མཁས་པའི་ཟི་ནཱ་དང་ཨ་པོལ་ལོ་གཉིས་ལ་ཅི་དགོས་པ་བསྒྲིགས་ནས་ངེས་པར་ཐོངས་ཤིག

༡༤ ང་ཚོའི་མི་རྣམས་འབྲས་བུ་དང་ལྡན་ཞིང་། དགོས་གལ་ཆེ་བར་རོགས་རམ་བྱེད་ཕྱིར་དགེ་བའི་ལས་ལ་འབུང་བ་སློབས་ཤིག

༡༥ ང་མཉམ་ཡོད་པ་ཐམས་ཅད་ཀྱིས་ཁྱོད་ལ་ཕྱག་འབུལ་ལོ། ང་ཚོར་བརྩེ་བའི་མཱ་ཤི་ཀ་པ་རྣམས་ལ་ཕྱག་ཕུལ་ཞིག ཁྱེད་ཐམས་ཅད་ལ་ཐུགས་རྗེ་འབབ་པར་ཤོག་ཅིག། ༎

ཕི་ལེ་མོན་ལ་བསྐུར་པའི་འཕྲིན་ཡིག

༡

མཱ་ཤི་ཀ་ཡེ་ཤུའི་དོན་དུ་བཙོན་པ་ཡིན་པའི་པའུ་ལུ་དང་། སྤུན་ཏི་མོ་ཐེའུས། ང་ཚོའི་གཅེས་པའི་ལས་རོགས་ཕི་ལེ་མོན་དང་།

༢ གཅེས་པའི་སྤུན་མ་ཨ་ཕི་ཡཱ་དང་། དཔུང་གྲོགས་ཨར་ཀིབ་པུ་དང་། ཁྱོད་ཀྱི་ཁང་པར་ཡོད་པའི་ཆོས་ཚོགས་ལ།

༣ ཡབ་དཀོན་མཆོག་དང་། གཙོ་བོ་ཡེ་ཤུ་མཱ་ཤི་ཀ་ནས་ཐུགས་རྗེ་དང་ཞི་བདེ་འབབ་པར་ཤོག་ཅིག

༤ ཁྱོད་ཀྱིས་གཙོ་བོ་ཡེ་ཤུ་དང་མཱ་ཤི་ཀ་པ་ཐམས་ཅད་ལ་བྱེད་པའི་དད་པ་དང་བྱམས་པའི་སྐོར་ཐོས་ནས།

༥ སྨོན་ལམ་ནང་ཁྱོད་དྲན་པའི་ཚེ་རྟག་ཏུ་དཀོན་མཆོག་ལ་གཏང་རག་འབུལ་ལོ།

༦ ང་ཚོར་མཱ་ཤི་ཀའི་སྒོ་ནས་ཡོད་པའི་བཟང་པོ་ཐམས་ཅད་ཀྱི་རྟོགས་པ། ཁྱོད་ཀྱི་དད་པའི་འགྲོགས་ལུགས་ཀྱིས་རྒྱས་པར་བྱེད་པའི་ཕྱིར་གསོལ་བ་འདེབས་སོ།

༧ ཁྱོད་ཀྱི་རྐྱེན་གྱིས་མཱ་ཤི་ཀ་པ་རྣམས་ཀྱི་དབུགས་དབྱུང་བས། སྤུན་ཁྱོད་ཀྱི་བྱམས་སེམས་ཀྱིས་ང་ལ་དགའ་སྤྲོ་དང་སེམས་གསོ་བྱུང་།

༨ ང་ལ་མཱ་ཤི་ཀའི་མཐུས་བྱ་བ་བགྱི་འོས་རྣམས་བགྱི་ཕྱིར་ཁྱོད་ལ་བསྒོ་བའི་སྙིང་སྟོབས་ཡོད་རུང་།

༩ ང་མི་རྒན་པའུ་ལུ་ད་ལྟ་མཱ་ཤི་ཀ་ཡེ་ཤུའི་དོན་དུ་བཙོན་པ་ཡིན་པ་ངས་བྱམས་པའི་ཆེད་དུ་ཞུ་བ་འབུལ་བ་ལེགས་སེམས་སོ།

༡༠ བཙོན་ཁང་ནང་འབྱོར་བའི་ངའི་བུ་ཨོ་ནེ་སི་མུ་༼བོད་སྐད་དུ་ཕན་པ་༽བྱ་བ།

༡༡ སྔར་ཁྱོད་ལ་མ་ཕན་ཡང་། ད་ལྟ་ཁྱོད་དང་ང་གཉིས་ལ་ཕན་པས། ཁོའི་དོན་དུ་ཞུ་བ་འབུལ་ལོ།

༡༢ ངའི་སྙིང་དང་འདྲ་བ་ཁོ་རང་ཁྱོད་ཀྱི་རྩར་ཕྱིར་ལོག་བཏང་ཡོད།

༡༣ ཕྲིན་བཟང་གི་དོན་དུ་ང་བཙོན་ནང་ཡོད་རིང་ཁྱོད་ཀྱི་ཕྱོགས་ནས་ང་ལ་གཡོག་བྱེད་པར་ང་རང་མཉམ་ཁོ་འཇོག་པར་དགའ་ཡང་།

༡༤ ཁྱོད་ཀྱིས་བཀའ་དྲིན་མ་བྱེད་དབང་མེད་མ་ཡིན་པར་དགའ་བཞིན་བྱེད་པའི་ཕྱིར། ཁྱོད་ཀྱི་དགོངས་པ་མེད་པར་ཅིའང་མི་བྱེད་པ་དེ་ལེགས་པར་སེམས་སོ།

༡༥-༡༦ རེ་ཞིག་ཁོ་དང་བྲལ་བ་དེ། ཁོ་ཚེ་གཡོག་ལྟར་མ་ཡིན་པར་དེ་ལས་དྲག་པ་མི་དང་གཙོ་བོའི་ངོས་ནས་ངའི་གཅེས་པ་དང་ཁྱོད་ཀྱི་ལྷག་པར་གཅེས་པའི་སྤུན་གྱི་ཚུལ་དུ། གཏན་དུ་ཁྱོད་ལ་ཐོབ་པའི་ཕྱིར་ཡིན་པར་ངེས་སོ༎

༡༧ ང་དང་ཁྱོད་གཉིས་གཅིག་ཡིན་སེམས་ན། ང་བསུ་བ་ལྟར་ཁོའང་བསུས་ཤིག

༡༨ གལ་ཏེ་ཁོས་ཁྱོད་ལ་ཉེས་སམ་འཇལ་རྒྱུ་ཞིག་ཡོད་ན། ངའི་རྩིས་ནང་ཆུག་ཅིག

༡༩ ངས་འཇལ་འོང་ཞེས་པ་ང་རང་པའུ་ལུའི་ལག་པས་བྲིའོ། ཁྱོད་ལ་ངའི་བུ་ལོན་ནི་ཁྱོད་ཉིད་ཡིན་པ་ཟེར་མི་དགོས་སོ།

༢༠ འོ་ན་ངའི་སྤུན། གཙོ་བོའི་ངང་ན་ཁྱོད་ལས་ང་ལ་ཕན་པ་ཞིག་དགོས། མཱ་ཤི་ཀའི་ངང་ན་ངའི་དབུགས་དབྱུང་ཞིག

༢༡ ངས་སྨྲས་པ་ལས་ལྷག་པར་ཁྱོད་ཀྱིས་བྱ་འོང་བ་ཤེས་ཤིང་། ངའི་ཁ་ལ་ཉན་པའི་བློ་གདེང་གིས་ཡི་གེ་འདི་འབྲིའོ།

༢༢ ཁྱེད་ཅག་གི་སྨོན་ལམ་ལ་རྟེན་ཏེ་ང་ཁྱེད་ཅག་ལ་གནང་བར་རེ་བས། ཞོར་ལ་ངའི་ཕྱིར་གནས་ཚང་ཞིག་གྲལ་བྱོས་ཤིག

༢༣ མཱ་ཤི་ཀ་ཡེ་ཤུའི་དོན་དུ་ངའི་བཙོན་གྲོགས་ཨེ་པབ་རཱ་དང་།

༢༤ མར་ཀུ་དང་། ཨ་རིས་ཏར་ཀུ་དང་། དེ་མཱ་དང་། ལུ་ཀཱ་ངའི་ལས་རོགས་རྣམས་ཀྱིས་ཁྱེད་ལ་ཕྱག་འབུལ་ལོ།

༢༥ གཙོ་བོ་ཡེ་ཤུ་མཱ་ཤི་ཀའི་ཐུགས་རྗེ་ཁྱེད་རྣམས་དང་འགྲོགས་པར་ཤོག་ཅིག། ༎

ཨིབ་རི་པ་རྣམས་ལ་སྤྲིངས་པའི་འཕྲིན་ཡིག

༡

དཀོན་མཆོག་གིས་འདས་པའི་དུས་སུ་ལུང་སྟོན་པ་རྣམས་རྒྱུད་ནས་མེས་པོ་རྣམས་ལ་ཐབས་རྣམ་པ་དུ་མའི་སྒོ་ནས་གསུང་གླེང་མཛད་དེ།

༢ མཐའ་མའི་དུས་འདི་ལ་སྲས་རྒྱུད་ནས་ང་ཚོར་གསུང་གླེང་མཛད་དེ། ཁོང་དངོས་པོ་ཐམས་ཅད་ཀྱི་བདག་པོར་བསྐོས། ཁོང་རྒྱུད་ནས་སྲིད་པ་རྣམས་ཀྱང་བཀོད་དོ།

༣ ཁོང་གིས་དཀོན་མཆོག་གི་དཔལ་མངོན་པར་མཛད་ཅིང་། དཀོན་མཆོག་གི་དེ་ཁོ་ན་ཉིད་ཀྱི་སྐུ་བརྙན་ལགས་ཏེ། དབང་དང་ལྡན་པའི་བཀས་སྲིད་པ་སྐྱོང་བར་མཛད་དོ། སྡིག་པ་ལ་སྦྱོང་ཐབས་མཛད་ནས། བླ་ན་མེད་པའི་གཟི་བརྗིད་ཀྱི་ཕྱག་གཡས་སུ་བཞུགས་ཏེ།

༤ ཕོ་ཉ་རྣམས་ལས་འཕགས་པའི་མཚན་མངའ་བ་ལྟར། དེ་རྣམས་ལས་ལྷག་པར་འཕགས་པར་ཡང་གྱུར་ཏོ༎

༥ ཁྱོད་ནི་ང་ཡི་སྲས་ཡིན་ཅིང་༎

དེ་རིང་ང་ལ་འཁྲུངས་པ་ཡིན༎

ང་ནི་དེ་ཡི་ཡབ་འགྱུར་ཞིང་༎

དེ་ངའི་སྲས་སུ་འགྱུར་བར་འགྱུར༎

ཞེས་དཀོན་མཆོག་གིས་ཕོ་ཉ་སུ་ལའང་མ་གསུངས་སོ།

༦ ཡང་སྔོན་འཁྲུངས་དེ་འཇིག་རྟེན་དུ་སྐྱེལ་བའི་ཚེ། ཁོང་གིས། ཀྱེ་དཀོན་མཆོག་གི་ཕོ་ཉ་ཐམས་ཅད་ཁོང་ལ་ཕྱག་ཕུལ་ཞིག་གསུངས་སོ།

༧ ཕོ་ཉའི་སྐོར་དུ་ཁོང་གིས།

ཉིད་ཀྱི་ཕོ་ཉ་རླུང་ལྟར་དང་༎

ཉིད་ཀྱི་ཞབས་ཕྱི་མེ་ལྕེར་མཛད༎

ཅེས་གསུངས་ཤིང་།

༨ སྲས་ཀྱི་སྐོར་ལ།

དཀོན་མཆོག་ཁྱེད་ཀྱི་རྒྱལ་ཁྲི་རྟག་ཏུ་གནས༎

ཁྲིམས་དབྱུག་དྲང་པོ་ཁྱེད་སྲིད་ཁྲིམས་དབྱུག་ཡིན༎

༩ ཁྱེད་ནི་དྲང་པོར་བྱམས་ཀྱང་ངན་པར་སྡང་༎

དེའི་ཕྱིར་དཀོན་མཆོག་ཁྱེད་ཀྱི་དཀོན་མཆོག་གིས༎

ཁྱེད་ཀྱི་གྲོགས་པོ་རྣམས་ལས་ལྷག་པར་ཁྱེད༎

དགའ་སྤྲོའི་སྣུམ་གྱིས་ཁྱེད་ལ་བྱུགས་པར་མཛད༎

ཅེས་དང་།

༡༠ གཙོ་བོ་ཁྱེད་ཀྱིས་ཐོག་མར་ས་གཞི་བཀོད༎

གནམ་རྣམས་ཁྱེད་ཀྱི་ཕྱག་གིས་མཛད་པ་ཡིན༎

༡༡ དེ་རྣམས་འདའ་ཡང་ཁྱེད་ནི་རྟག་ཏུ་བཞུགས༎

དེ་རྣམས་ཐམས་ཅད་གོས་ལྟར་རྙིང་པར་འགྱུར༎

༡༢ བླ་གོས་ལྟར་དུ་ཁྱེད་ཀྱིས་དེ་དག་བསྒྲིལ༎

དེ་རྣམས་འཕོ་ཡང་ཁྱེད་ནི་འགྱུར་མེད་དོ༎

ཁྱེད་ཀྱི་དགུང་ལོར་མཐའ་མ་མ་མཆིས་སོ༎

ཞེས་གསུངས།

༡༣ འོན་ཀྱང་ཕོ་ཉ་གང་ལའང་།

ང་ཡིས་ཁྱེད་ཀྱི་དགྲ་བོ་རྣམས༎

ཁྱེད་ཀྱི་ཞབས་འོག་བཞག་པའི་བར༎

ང་ཡི་གཡས་སུ་བཞུགས་མཛོད་ཅིག།

ཅེས་མ་གསུངས་སོ༎

༡༤ ཕོ་ཉ་ཐམས་ཅད་ནི། ཐར་པ་ཐོབ་པར་འགྱུར་བ་རྣམས་ཀྱི་དོན་དུ་སྩལ་བའི་གཡོག་བྱེད་པའི་སེམས་ཉིད་དོ༎

༢

དེའི་ཕྱིར་ང་ཚོས་གང་ཐོས་པ་དེ་ལས་མི་འཁྱར་བའི་ཆེད་དུ་བསམ་པར་རིགས་སོ།

༢ ཕོ་ཉས་བསྒྲགས་པའི་ཕྲིན་ནི་བདེན་ཚིག་ཡིན་ཏེ། འགལ་བ་དང་བཀའ་ལ་མི་ཉན་པ་ཐམས་ཅད་ལ་འོས་པའི་ལན་ཐོབ་རྒྱུ་ཡིན་ན།

༣ འདི་ལྟ་བུའི་ཐར་པ་ཆེན་པོར་ཕྱི་བཤོལ་འདེབས་ན་ང་ཚོ་ཇི་ལྟར་ཐར། ཐར་པ་དང་པོར་གཙོ་བོས་གསུངས། དེ་ནས་ཁོང་ལས་ཐོས་པ་རྣམས་ཀྱིས་ང་ཚོ་ལ་བསྟན་ནས་གཏན་ལ་ཕབས།

༤ དེ་ནས་དཀོན་མཆོག་གིས་ཀྱང་རྟགས་དང་ངོ་མཚར་དང་ལྟས་སྣ་ཚོགས་དང་། ཐུགས་དགོངས་བཞིན་དམ་པའི་ཐུགས་ཉིད་ཀྱི་གནང་སྦྱིན་གྱི་སྒོ་ནས་དཔང་པོ་མཛད་དོ༎

༥ ང་ཚོས་འོང་བར་སྨྲ་བའི་སྲིད་དེ་ནི། ཕོ་ཉའི་འོག་ཏུ་མ་བཅུག་གོ།

༦ མདོ་ན་འདི་ལྟར།

ཁྱེད་ཀྱིས་ཐུགས་བསམ་བཞེས་པའི་མི་ཅི་ཡིན༎

ཁྱེད་ཀྱིས་གཟིགས་པའི་མི་ཡི་བུ་ཅི་ཡིན༎

༧ རེ་ཞིག་ཕོ་ཉ་རྣམས་ལས་དམའ་བར་མཛད༎

དཔལ་དང་བཀུར་སྟིའི་ཅོད་པན་དེ་ལ་བསྐོན༎

༨ ཐམས་ཅད་དེ་ཡི་རྐང་འོག་བཅུག་པར་མཛད༎

ཞེས་དཔང་པོ་མཛད་དོ། ཐམས་ཅད་ཁོང་གི་ཞབས་འོག་ཏུ་བཅུག་པར་མཛད་ནས། ཁོང་གི་འོག་ཏུ་མ་བཅུག་པར་ཅིའང་མ་བཞག་གོ། འོན་ཀྱང་ཐམས་ཅད་ཁོང་གི་འོག་ཏུ་བཅུག་ཡོད་པ་ང་ཚོས་ད་དུང་མི་མཐོང་ངོ་།

༩ དེ་འང་དཀོན་མཆོག་གི་ཐུགས་རྗེ་ཡིས། མི་ཐམས་ཅད་ཀྱི་དོན་དུ་འཆི་བ་མྱོང་བའི་ཕྱིར། ཕོ་ཉ་ལས་རེ་ཞིག་དམའ་བར་མཛད་པའི་ཡེ་ཤུ་གྲོངས་པའི་སྡུག་བསྔལ་མྱངས་པས་དཔལ་དང་བཀུར་སྟིའི་ཅོད་པན་གསོལ་ཡོད་པར་མཇལ་ལོ༎

༡༠ ཐམས་ཅད་ཀྱི་འབྱུང་ཁུངས་དང་མཐར་ཐུག་ལགས་པ་ཁོང་གིས། བུ་མང་པོ་དཔལ་ལ་འགོད་པའི་ཕྱིར། དེ་རྣམས་ཀྱི་ཐར་པའི་ཁྲིད་དཔོན་དེ་སྡུག་བསྔལ་གྱིས་ཕུན་སུམ་ཚོགས་པར་མཛད་པའི་རིགས་སོ།

༡༡ དམ་པ་མཛད་མཁན་དང་དམ་པར་འགྱུར་བ་ཐམས་ཅད་འབྱུང་ཁུངས་གཅིག་ལས་ཡིན་པས། དེ་རྣམས་ལ་སྤུན་ཞེས་གསུང་བ་ལ་ངོ་ཚ་མི་མཛད་ཅིང་།

༡༢ ང་ཡི་སྤུན་ལ་ཁྱེད་མཚན་འཆད་པར་བྱ༎

ཆོས་ཚོགས་ནང་དུ་ཁྱེད་ལ་བསྟོད་དབྱངས་བྱ༎

ཞེས་དང་།

༡༣ ང་ཡིས་ཁོང་ལ་བློ་གཏད་བྱེད་པར་བྱ༎

ཞེས་དང་། ང་དང་ང་ལ་དཀོན་མཆོག་གིས༎

གནང་བའི་ཕྲུ་གུ་རྣམས་ལ་ལྟོས༎

ཞེས་གསུངས་སོ།

༡༤-༡༥ དེ་བས་ན་འཆི་བའི་བདག་པོ་བདུད་དེ་ནི། འཆི་བ་ཁོ་ནའི་སྒོ་ནས་ཚར་བཅད་དེ། འཆི་བའི་འཇིགས་པས་ཚེ་གང་བཅིངས་ཡོད་པ་ཐམས་ཅད་སྒྲོལ་བའི་ཕྱིར། ཤ་ཁྲག་ནང་ཕྲུ་གུ་རྣམས་གཅིག་ཡིན་པ་ལྟར། ཁོང་ཉིད་ཀྱང་དེ་རྣམས་དང་གཤིས་གཅིག་ཏུ་གྱུར་ཏོ།

༡༦ ཕོ་ཉ་རྣམས་ལ་མ་གཟིགས་པར་ཨབ་ར་ཧམ་གྱི་བུ་བརྒྱུད་ལ་གཟིགས་པར་ངེས་སོ།

༡༧ དེའི་ཕྱིར་དུ་མི་སྡེའི་སྡིག་བཤགས་ཀྱི་ཕྱིར་དུ། དཀོན་མཆོག་མཆོད་པ་ལ་སྙིང་རྗེ་ཅན་དང་། བློ་དྲང་བའི་བླ་ཆེན་འགྱུར་བའི་དོན་དུ། ཅི་ས་ནས་ཉིད་ཀྱི་སྤུན་དང་འདྲ་བར་འགྱུར་དགོས་པ་ཡིན་ནོ།

༡༨ ཁོང་ལ་སྡུག་བསྔལ་དང་ཐུགས་སད་པ་བྱུང་བས། ཉམས་སད་བྱུང་བ་རྣམས་ལའང་སྐྱབས་མཛད་ནུས་སོ༎

༣

ནམ་མཁའ་ནས་མཉམ་དུ་བོས་པའི་སྤུན་དམ་པ་རྣམས། ང་ཚོའི་ལྟ་བའི་སྐུ་ཚབ་དང་བླ་ཆེན་ཡེ་ཤུ་ལ་སོམ་ཞིག

༢ དཀོན་མཆོག་གི་ཕོ་བྲང་ནང་མོ་ཤེ་བློ་དྲང་བ་ཡོད་པ་ལྟར། ཁོང་ཡང་ཉིད་བསྐོས་པར་མཛད་མཁན་ལ་ཐུགས་དྲང་བ་ལགས་སོ།

༣ འོན་ཀྱང་ཁང་པ་ལས་དེ་བརྩིག་མཁན་ལ་ལྷག་པར་བཀུར་བསྟི་བྱེད་འོས་པ་ལྟར། མོ་ཤེ་ལས་ཁོང་ལྷག་པར་དཔལ་དང་ལྡན་པར་བརྩི་བར་དགོངས་པ་ཡིན།

༤ ཁང་པ་རེ་རེ་ལ་བརྩིག་མཁན་ཡོད། དངོས་པོ་ཀུན་གྱི་བརྩིག་མཁན་ནི་དཀོན་མཆོག་ལགས་སོ།

༥ ཕྱིས་སུ་གསུང་བར་འགྱུར་བ་ལ་དཔང་པོ་བྱེད་པའི་ཕྱིར་མོ་ཤེ་དཀོན་མཆོག་གི་ཕོ་བྲང་ནང་གཡོག་པོའི་ཚུལ་དུ་བློ་དྲང་བ་ཡོད་པ་ཡིན།

༦ འོན་ཀྱང་མཱ་ཤི་ཀ་ནི་ཁོང་གི་ཕོ་བྲང་ནང་སྲས་ལྟར་བདག་པོའོ། བློ་གདེང་དང་རེ་བ་དེ་ངོམ་ཞིང་བརྟན་པོར་གནས་ན་ང་ཚོ་ནི་ཕོ་བྲང་དེ་ཡིན།

༧ དེའི་ཕྱིར་དམ་པའི་ཐུགས་ཉིད་ཀྱིས་འདི་ལྟར་གསུངས་སོ། དེ་རིང་ཁྱེད་ཚོས་ངའི་གསུང་ཐོས་འགྱུར་ན།

༨ ཉམས་སད་བྱུང་བའི་ཉིན་མོར་འབྲོག་སྟོང་དུ༎

ཁྲོས་པ་ལྟར་གྱི་སྙིང་གྱོང་མ་བྱེད་ཅིག།

༩ དེ་རུ་ཁྱོད་ཀྱི་མེས་པོས་ཉམས་སད་ཅིང་༎

ལོ་ངོ་བཞི་བཅུ་ང་ཡི་ཕྲིན་ལས་མཐོང་༎

༡༠ དེའི་ཕྱིར་མི་བརྒྱུད་དེ་ལ་ང་མི་དགའ༎

དེ་ཚོའི་སྙིང་ནི་རྟག་ཏུ་འཁྱོར་འགྲོ་ཞིང་༎

ངའི་ལམ་དེ་ཚོས་མ་ཤེས་ཟེར་ཞིང་ངས༎

༡༡ དེ་རྣམས་ནམ་ཡང་ང་ཡི་བདེ་བ་ལ༎

མི་འཇུག་ཟེར་ཞིང་ཁྲོས་ནས་མནའ་བསྐྱལ་ཏོ༎

༡༢ སྤུན་རྣམས། གསོན་པོའི་དཀོན་མཆོག་ལས་མི་འཁྱར་བའི་ཕྱིར། ཁྱེད་ཚོའི་ནང་ན་སུ་ལའང་དད་མེད་ཀྱི་སྙིང་ངན་པ་མེད་པའི་ཕྱིར་བྱ་ར་བྱོས་ཤིག

༡༣ དེར་མ་ཟད་སུ་ལའང་སྡིག་པས་བསླུས་ནས་གྱོང་པོ་མི་འགྱུར་བའི་ཕྱིར། དེ་རིང་ཟེར་བའི་ཉིན་མོ་མ་རྫོགས་བར་དུ། ཉིན་རེ་བཞིན་གཅིག་གིས་གཅིག་ལ་སྐུལ་མ་ཐོངས་ཤིག

༡༤ གལ་ཏེ་ཐོག་མའི་བློ་གདེང་དེ་མཐའ་མའི་བར་དུ་བརྟན་པར་སྲུང་ན། ང་ཚོ་མཱ་ཤི་ཀའི་མཉམ་གྲོགས་སུ་འགྱུར་རོ།

༡༥ དེ་རིང་ཁྱོད་ཀྱིས་ངའི་གསུང་ཐོས་གྱུར་ན། ཁྲོས་པ་ལྟར་གྱི་སྙིང་གྱོང་མ་བྱེད་ཅིག གསུངས་པ་དེའི་ནང་དུ།

༡༦ ཐོས་བཞིན་དུ་ཁྲོས་པ་རྣམས་སུ་ཡིན། མོ་ཤེའི་འགོ་འཁྲིད་ཀྱི་འོག་ཏུ་མི་སེར་ཡུལ་ནས་ཐོན་པ་རྣམས་མིན་ནམ།

༡༧ ལོ་བཞི་བཅུའི་བར་དུ་ཐུགས་སད་མཁན་སུ་ཡིན། སྡིག་པ་བྱས་ནས་རང་གི་རོ་འབྲོག་སྟོང་དུ་ལྷུང་བ་རྣམས་མ་ཡིན་ནམ།

༡༨ ང་ཡི་བཀའ་ལ་མི་ཉན་པ་རྣམས་ལ་མིན་པར་ང་ཡི་བདེ་བར་ནམ་ཡང་མི་འཇུག་ཅེས་སུའི་ཕྱིར་དབུ་མནའ་བཞེས།

༡༩ དད་མེད་ཀྱི་རྐྱེན་གྱིས་དེ་རྣམས་དེར་འཇུག་མ་ཐུབ་པར་གསལ་ལོ༎

༤

དེའི་ཕྱིར་ཁོང་གི་བདེ་བའི་ནང་འཇུག་པའི་ཞལ་ཆད་རང་མལ་དུ་ཡོད་པས། ཁྱེད་ཚོ་ལས་སུའང་དེར་འཇུག་མི་ནུས་སྙམ་པ་ཙམ་ལའང་ཟོན་བྱོས་ཤིག

༢ ང་ཚོ་ལའང་ཡ་ཧུ་དཱ་པ་རྣམས་དང་འདྲ་བར་ཕྲིན་བཟང་བསླེབས་པ་ཡིན། འོན་ཀྱང་དེ་རྣམས་ཀྱིས་དད་པའི་སྒོ་ནས་མ་བླངས་པས། ཐོས་པའི་བཀའ་དེས་དེ་རྣམས་ལ་མ་ཕན་ཏོ།

༣ འཇིག་རྟེན་བཀོད་པ་ནས་ཕྲིན་ལས་རྣམས་རྫོགས་རུང་། དེ་རྣམས་ནམ་ཡང་ང་ཡི་བདེ་བ་ལ། མི་འཇུག་ཟེར་ཞིང་ཁྲོས་ནས་ངས་མནའ་བསྐྱལ། ཞེས་གསུངས་པས། ང་ཚོ་དད་པ་བྱས་པ་རྣམས་བདེ་བ་དེའི་ནང་འཇུག་གོ།

༤ ཞག་བདུན་པའི་སྐོར་མདོ་ཞིག་ན། དཀོན་མཆོག་གིས་ཕྲིན་ལས་ཐམས་ཅད་བསྒྲུབས་ནས་ཞག་བདུན་པ་ལ་དལ་ཞིང་བདེ་བར་བཞུགས་སོ། ཞེས་དང་།

༥ ད་ལྟ་འདིར། དེ་རྣམས་ནམ་ཡང་ང་ཡི་བདེ་བ་ལ་མི་འཇུག་ཅེས་གསུངས།

༦ སྔར་ཕྲིན་བཟང་ཐོས་པ་རྣམས་བཀའ་ལ་མ་ཉན་པས་ནང་དུ་མ་ཆུད། ཁ་ཅིག་ནང་དུ་འཇུག་རྒྱུ་ཡིན་པས།

༧ སླར་ཡང་ཁོང་གིས་ཉིན་གཅིག་དུས་རེ་ཞིག་མཛད་ཅིང་། དེ་རིང་ཁྱོད་ཚོས་ང་ཡི་གསུང་། ཐོས་ན་སྙིང་གྱོང་མ་བྱེད་ཅིག ཅེས་གསུངས་ཤིང་། ཡུན་རིང་ཞིག་ན་དཱ་བིད་རྒྱུད་ནས་དེ་རིང་ཞེས་གསུངས་སོ།

༨ ཡོ་ཤུ་ཨས་དེ་རྣམས་ལ་བདེ་བ་སྟེར་བ་ཡིན་ན། དཀོན་མཆོག་གིས་རྗེས་སུ་ཞག་གཞན་གྱི་སྐོར་མི་གསུང་།

༩ དེའི་ཕྱིར་དཀོན་མཆོག་གི་མི་སྡེ་ལ་ཤབ་བཱད་ཀྱི་ངལ་གསོ་ཞིག་བཞག་ཡོད།

༡༠ དཀོན་མཆོག་ཉིད་ཀྱི་ཕྲིན་ལས་བསྒྲུབས་ནས་དལ་བར་བཞུགས་པ་ལྟར། ཁོང་གི་བདེ་བའི་ནང་འཇུག་པ་རྣམས་ལ་ངལ་རྩོལ་ལས་དལ་བར་འགྱུར་རོ།

༡༡ དེ་ལྟ་བུའི་བཀའ་ལ་མ་ཉན་པའི་སྒོ་ནས་མི་ལྟུང་བའི་ཕྱིར། བདེ་བ་དེའི་ནང་འཇུག་པར་བརྩོན་འགྲུས་བྱའོ༎

༡༢ དཀོན་མཆོག་གི་བཀའ་སྲོག་དང་ནུས་པ་ལྡན་ཞིང་། རལ་གྲི་ཁ་གཉིས་ལས་རྣོ་བས། ཡིད་དང་སེམས། ཚིགས་དང་རྐང་མར་ཕྲལ་ཞིང་རྟོལ་ཏེ། སྙིང་གི་བསམ་པ་དང་འདོད་པ་རྣམས་མཁྱེན་ནོ།

༡༣ ཁོང་གི་སྤྱན་སྔར་བཀོད་པ་ཅིའང་སྦས་མེད། ཁོང་ལ་རག་ལས་པ་ང་ཚོ་ཁོང་གི་སྤྱན་སྔར་མ་བཀབ་པར་མངོན་པར་གསལ་ལོ༎

༡༤ ང་ཚོར་ནམ་མཁའ་རྟོལ་ནས་གཤེགས་པའི་བླ་ཆེན་མཆོག་ལགས་པ་དཀོན་མཆོག་གི་སྲས་ཡེ་ཤུ་ཡོད་པས། ང་ཚོའི་ལྟ་བ་ལ་བརྟན་པོར་འཛིན་དགོས།

༡༥ ང་ཚོའི་ཉམས་ཐག་ལ་སྡུག་གྲོགས་མཛད་མི་ནུས་པའི་བླ་ཆེན་མ་ལགས་ཀྱི། ཅི་ས་ནས་ང་ཚོ་དང་འདྲ་བར་ཉམས་སད་བྱུང་ཡང་སྡིག་མེད་ལགས་པ་ཞིག་གོ།

༡༦ དེས་ན་དགོས་པའི་དུས་སུ་སྐྱབས་དང་སྙིང་རྗེ་ཐོབ་པའི་ཕྱིར་ཐུགས་རྗེའི་བཞུགས་ཁྲིའི་དྲུང་དུ་བློ་གདེང་དང་ལྡན་པར་འགྲོ་བར་བྱའོ༎

༥

མིའི་ནང་ནས་བླ་ཆེན་བསྐོ་བ་ནི། མི་རྣམས་ཀྱི་ཆེད་དུ་དཀོན་མཆོག་ལ་མཆོད་པ་དང་སྡིག་བཤགས་ཀྱི་དམར་མཆོད་ཕུལ་ཕྱིར་ཡིན།

༢ ཁོ་རང་ཡང་སྟོབས་ཞན་པས། མི་ཤེས་པ་དང་འཁྱར་བ་རྣམས་ལ་ཞི་བའི་སྒོ་ནས་མཉམ་འབྲེལ་ཐུབ་ཅིང་།

༣ མི་སྡེའི་ཆེད་དུ་མ་ཟད་རང་གི་སྡིག་པའི་ཆེད་དུའང་དམར་མཆོད་འབུལ་དགོས་སོ།

༤ མི་དེ་རང་གིས་གོ་ས་འདི་མི་ལེན་པར་ཨ་རོན་ལྟར་དཀོན་མཆོག་གིས་བསྐོའོ༎

༥ དེ་བཞིན་དུ་མཱ་ཤི་ཀས་བླ་ཆེན་གྱི་གོ་ས་ཁོང་རང་གིས་མ་བཞེས་ཀྱིས། ཁྱོད་ནི་ང་ཡི་སྲས་ཡིན་ཅིང་། དེ་རིང་ང་ལ་འཁྲུངས་པ་ཡིན། ཞེས་དང་། གཞན་ཞིག་ཏུ།

༦ མལ་ཀི་ཚེ་དེག་གི་རིམ་པར། ཁྱེད་ནི་གཏན་གྱི་བླ་མ་ཡིན། ཞེས་མདོ་ན་གསུངས་པ་ཁོང་གིས་བསྐོས་པ་ཡིན།

༧ ཁོང་མིའི་ལུས་ནང་བཞུགས་པའི་ཚེ། དྲག་པོར་ཤུམ་ཞིང་སྤྱན་ཆབ་དང་བཅས། འཆི་བ་ལས་སྐྱོབས་ཐུབ་པ་ཁོང་ལ་སྨོན་ལམ་དང་གསོལ་བ་བཏབ་པས། དཀོན་མཆོག་ལ་བག་མཛད་པའི་རྐྱེན་གྱིས་ཁོང་ལ་གསན་པ་ཡིན་ནོ།

༨ ཁོང་ནི་སྲས་ཡིན་བཞིན་དུ་སྡུག་བསྔལ་བའི་སྒོ་ནས་བཀའི་འབངས་མཛད་པ་བསླབས་ནས།

༩ ཕུལ་དུ་ཕྱིན་ཏེ་ཉིད་ཀྱི་བཀའ་ལ་ཉན་པ་ཐམས་ཅད་ཀྱི་ཕྱིར་གཏན་གྱི་ཐར་པའི་རྒྱུར་གྱུར་ནས།

༡༠ དཀོན་མཆོག་གིས་ཁོང་ལ་མལ་ཀི་ཚེ་དེག་གི་རིམ་པར་བླ་ཆེན་གྱི་གོ་ས་གནང་བ་ཡིན་ནོ༎

༡༡ དེའི་སྐོར་དུ་བཤད་རྒྱུ་མང་པོ་ཡོད་ཀྱང་། ཁྱེད་ཚོ་རྣ་བ་ལྕི་བས། དོན་འགྲེལ་བར་དཀའོ།

༡༢ ཡུན་འདི་ཙམ་གྱིས་ཁྱེད་ཚོ་སློབ་དཔོན་ཡིན་དགོས་ཀྱང་། ད་དུང་དཀོན་མཆོག་གི་བཀའི་ཐོག་མའི་རྩ་བ་གཞན་གྱིས་སྐྱར་ནས་སྟོན་དགོས་པ་འདུག ཁྱེད་ཚོར་ཁ་ཟས་མི་འཇུའི་འོ་མ་དགོས་སོ།

༡༣ འོ་མ་འཐུང་མཁན་ནི་བྱིས་པ་ཡིན་པས་དྲང་བ་ཉིད་ཀྱི་བསྟན་པ་མི་རྟོགས་སོ།

༡༤ ཁ་ཟས་ནི་བཟང་ངན་གྱི་དབྱེ་བ་འབྱེད་པ་ལ་སེམས་ཀྱི་ཉམས་ལེན་རྙེད་པའི་ནར་སོན་པ་རྣམས་ཀྱི་ཕྱིར་ཡིན་ནོ༎

༦

༡-༢ དེ་བས་ན་མཱ་ཤི་ཀའི་བསྟན་པའི་ཐོག་མའི་རིམ་པ་དང་། སྙིང་པོ་མེད་པའི་བྱ་བ་ལས་སེམས་སྒྱུར་བ་དང་། དཀོན་མཆོག་ལ་དད་པ་དང་། ཁྲུས་གཏོང་བ་དང་། ཕྱག་དབང་དང་། གཤིན་པོ་གསོན་པོར་ལང་བ་དང་། མཐའ་ཡས་པའི་ཞལ་ཆེའི་སྐོར་སྐྱར་ནས་རྨང་མི་འདིང་བར་བཞག་ནས། ཕུལ་དུ་ཕྱིན་པའི་ཕྱོགས་སུ་སྙེགས་པར་རིགས་སོ།

༣ དཀོན་མཆོག་མཉེས་ན་དེ་ལྟར་བྱའོ།

༤ གང་གི་སྙིང་ནང་ལན་གཅིག་འོད་ཤར་ནས། ནམ་མཁའི་གནང་སྦྱིན་གྱི་བྲོ་བ་མྱངས་ཏེ། དམ་པའི་ཐུགས་ཉིད་འགྲོགས་པར་གྱུར་ནས།

༥ དཀོན་མཆོག་གི་བཀའ་བཟང་པོ་དང་ཕྱི་མའི་དུས་ཀྱི་སྟོབས་ཀྱིས་བྲོ་བ་མྱངས་ཚར་ནས།

༦ ལྟ་བ་ལོག་པར་འགྱུར་ན། ཡང་སྐྱར་སེམས་སྒྱུར་བར་མི་སྲིད་དོ། ཅི་ལ་མི་སྲིད་ཟེར་ན། དེ་རྣམས་ཀྱིས་རང་གི་ཕྱོགས་ནས་དཀོན་མཆོག་གི་སྲས་ཡང་སྐྱར་རྒྱང་ཤིང་ལ་རྐྱོང་ཞིང་སྨད་པ་གཏོང་ངོ་།

༧ ཡང་ཡང་ཆར་ཆུ་འཐུངས་པའི་ས་གཞིས། འབད་མཁན་རྣམས་ཀྱི་དོན་དུ་སྔོ་ཚོད་སྐྱེད་ན། དཀོན་མཆོག་ལས་བྱིན་རླབས་ཐོབ་བོ།

༨ གལ་ཏེ་ཚེར་མ་དང་ལྗང་ཚེར་སྐྱེད་ན། ཕན་མེད་དང་དམོད་པར་ཐུག་ཅིང་། དེའི་མཐའ་མ་ནི་སྲེག་པའོ།

༩ གཅེས་པ་རྣམས། ང་ཚོས་དེ་བཞིན་སྨྲ་ཡང་། ཁྱེད་ཅག་ལ་ཐར་པ་དང་འབྲེལ་བའི་བྱ་བ་བཟང་པོ་ཐོབ་ཡོད་པ་ལ་ང་ཚོ་ཡིད་ཆེས་སོ།

༡༠ ཁྱེད་ཚོས་མཱ་ཤི་ཀ་པ་རྣམས་ལ་ཞབས་ཏོག་བྱས་པ་དང་བྱེད་བཞིན་པའི་སྒོ་ནས། ཁོང་གི་མཚན་གྱི་ཕྱིར་ལས་དང་བྱམས་པ་བསྟན་པ་དེ་མི་གཟིགས་པའི་དྲང་པོ་མི་མཛད་པའི་དཀོན་མཆོག་མིན།

༡༡ ཁྱེད་ཚོ་རེ་རེས་བློ་ཁ་རྫོགས་པའི་རེ་བ་མཐོང་བའི་ཕྱིར་དུས་མཐའ་མའི་བར་དུ་བརྩོན་འགྲུས་དེ་ཀ་བྱེད་པར་ང་ཚོས་འདོད་དོ།

༡༢ ལེ་ལོ་མི་བྱེད་པར་དད་པ་དང་བཟོད་པའི་སྒོ་ནས་ཞལ་བཞེས་ནོར་སྐལ་དུ་ཐོབ་མཁན་རྣམས་ཀྱི་ལད་མོ་བྱོས་ཤིག

༡༣ དཀོན་མཆོག་གིས་ཨབ་ར་ཧམ་ལ་ཞལ་ཆད་མཛད་པའི་སྐབས་སུ། ཉིད་ལས་ཆེ་བ་ཞིག་མེད་པས་ཉིད་ཀྱི་དབུ་མནའ་བཞེས་ཏེ་འདི་སྐད་དུ།

༡༤ ངས་བདེན་པར་ཁྱོད་ལ་བྱིན་གྱིས་རློབ་ཅིང་ཁྱོད་ཀྱི་བུ་བརྒྱུད་སྤེལ་བར་བྱའོ་གསུངས་སོ།

༡༥ ཨབ་ར་ཧམ་གྱིས་བཟོད་པ་སྒོམ་ཞིང་སྒུགས་པས་ཞལ་ཆད་བཞིན་དུ་བརྙེས་སོ།

༡༦ མི་རྣམས་ཀྱིས་རང་ལས་ཆེ་བ་ཞིག་གི་མནའ་སྐྱེལ་ཞིང་། མནས་རྩོད་པ་ཐམས་ཅད་ཀྱི་ཐག་གཅོད་དོ།

༡༧ ཉིད་ཀྱི་དགོངས་པ་འགྱུར་མེད་ལགས་པ་ཞལ་བཞེས་ཀྱི་བརྒྱུད་འཛིན་རྣམས་ལ་དེ་ལྟར་ངེས་པར་མཛད་པར་དགོངས་ནས་དབུ་མནའ་བཞེས་སོ།

༡༨-༡༩ དཀོན་མཆོག་གིས་རྫུན་གསུང་མི་སྲིད་པས། ང་ཚོ་སྐྱབས་སུ་སོང་བ་རྣམས་ཀྱི་རེ་བ་ལག་ཏུ་ལོན་པའི་བློ་གདེངས་ཆེན་པོ་རེ་བ་དེ་ནི་སེམས་ཀྱི་གཏིང་རྡོ་ངེས་ཤིང་བརྟན་པོ་དང་། ཡོལ་བའི་རྒྱབ་ཀྱི་ནང་རྟེན་དུ་སླེབ་པའི་རེ་བ་ཡིན་ནོ།

༢༠ ཡེ་ཤུ་ནི་མལ་ཀི་ཚེ་དེག་གི་རིམ་པར་གཏན་གྱི་བླ་ཆེན་གྱུར་ནས་ང་ཚོའི་དོན་དུ་གནས་དེར་སྔོན་འགྲོ་བ་ལྟར་གཤེགས་སོ༎

༧

བླ་ན་མེད་པའི་དཀོན་མཆོག་གི་བླ་མ། ཤ་ལེམ་གྱི་རྒྱལ་པོ་མལ་ཀི་ཚེ་དེག་གིས། ཨབ་ར་ཧམ་གྱིས་རྒྱལ་པོ་རྣམས་བཏུལ་ནས་ལོག་འགྲོ་བའི་སྐབས་སུ་ཕྲད་ནས་བྱིན་གྱིས་བརླབས་སོ།

༢ ཁོང་ལ་ཨབ་ར་ཧམ་གྱིས་དངོས་པོ་ཐམས་ཅད་ཀྱི་བཅུ་ཁག་ཕུལ་ཏོ། དང་པོར་ཁོང་གི་མཚན་ལ་མལ་ཀི་ཚེ་དེག་སྟེ་བོད་སྐད་དུ་དྲང་བ་ཉིད་ཀྱི་རྒྱལ་པོ་དང་། དེ་ནས་ཤ་ལེམ་གྱི་རྒྱལ་པོ་སྟེ་བོད་སྐད་དུ་ཞི་བདེའི་རྒྱལ་པོ་ལགས་པ།

༣ ཕ་མེད། མ་མེད། གདུང་བརྒྱུད་མེད་པ། སྐུ་ཚེའི་ཐོག་མཐའ་མེད་པ། དཀོན་མཆོག་གི་སྲས་དང་འདྲ་བར་གཏན་གྱི་བླ་མར་བཞུགས་སོ༎

༤ མེས་པོ་ཨབ་ར་ཧམ་གྱིས་བཅོམ་ནོར་གྱི་བཅུ་ཁག་ཕུལ་བའི་སྐྱེས་བུ་ཇི་ལྟར་ཆེན་པོ་ཡིན་པར་ལྟོས་ཤིག

༥ བླ་མའི་ལས་ཚན་ཐོབ་པའི་ལེ་ཝིའི་བུ་བརྒྱུད་ལ་བཀའ་ཁྲིམས་བཞིན་དུ་ཨབ་ར་ཧམ་ལས་བྱུང་བའི་རང་གི་སྤུན་ཡིན་པའི་མི་བརྒྱུད་ལས་བཅུ་ཁག་ལེན་པའི་བཀའ་ཡོད་ཀྱང་།

༦ སྐྱེས་བུ་འདི་དེ་རྣམས་ཀྱི་བརྒྱུད་ལས་མིན་རུང་། ཨབ་ར་ཧམ་ལས་བཅུ་ཁག་བླངས་ནས། ཞལ་ཆད་ཡོད་མཁན་ལ་བྱིན་གྱིས་རླབས་སོ།

༧ ཆེན་པོས་ཆུང་ངུ་ལ་བྱིན་རླབས་གཏོང་བ་ལ་རྩོད་རྒྱུ་མེད།

༨ ད་ལྟ་མི་རྟག་པའི་མིས་བཅུ་ཁག་ལེན་གྱི། དེའི་ཚེ་རྟག་པ་ཡིན་པར་ངེས་པ་ཞིག་གིས་ལེན་ཏོ།

༩-༡༠ མལ་ཀི་ཚེ་དེག་་ཨབ་ར་ཧམ་དང་ཕྲད་སྐབས་སུ་ལེ་ཝི་ད་དུང་ཕའི་རུས་ཀྱི་ནང་ན་མ་སྐྱེས་པར་ཡོད་པས། བཅུ་ཁག་ལེན་པའི་ལེ་ཝིས་ཀྱང་ཨབ་ར་ཧམ་རྒྱུད་ནས་བཅུ་ཁག་ཕུལ་བ་ཡིན་ཞེས་ཟེར་ཐུབ་བོ༎

༡༡ བཀའ་ཁྲིམས་ནི་ལེ་ཝིའི་བླ་བརྒྱུད་ཀྱི་རིང་ལ་བྱུང་། ལེ་ཝིའི་བླ་རྒྱུད་ཀྱི་ཐབས་ཀྱིས་ཕུན་སུམ་ཚོགས་པ་ཐོབ་སྲིད་ན། ཨ་རོན་གྱི་རིམ་པར་མི་རྩི་བར། མལ་ཀི་ཚེ་དེག་གི་རིམ་པའི་བླ་མ་གཞན་ཞིག་ཅི་ལ་དགོས།

༡༢ བླ་བརྒྱུད་སྤོས་པས་བཀའ་ཁྲིམས་ཀྱང་སྤོ་དགོས་བྱུང་།

༡༣ གང་གི་སྐོར་དུ་སྨྲས་པ་འདི་ནི་མཆོད་ཁྲིའི་ཞབས་ཏོག་མ་བྱས་པའི་སྡེ་གཞན་ཞིག་ལ་གཏོགས་སོ།

༡༤ ཅིའི་ཕྱིར་ཞེ་ན། ང་ཚོའི་གཙོ་བོ་ཡུ་དཱའི་བརྒྱུད་ནས་འཁྲུངས་པ་གསལ་ཞིང་། སྡེ་དེ་ལ་བལྟས་ནས་བླ་མའི་སྐོར་མོ་ཤེས་ཅིའང་མ་གསུངས་སོ།

༡༥-༡༦ འཇིག་པའི་ཆོས་ཅན་གྱི་ཁྲིམས་བཞིན་མ་ཡིན་པར། མི་འཇིག་པའི་སྲོག་གི་མཐུ་སྟོབས་དང་བསྟུན་ཏེ། མལ་ཀི་ཚེ་དེག་དང་འདྲ་བའི་བླ་མ་གཞན་ཞིག་འཐོན་ན། ང་ཚོས་བཤད་པ་ལྷག་པར་གསལ་དུ་འགྲོའོ།

༡༧ ཁོང་གི་སྐོར་དུ། མལ་ཀི་ཚེ་དེག་གི་རིམ་པར། ཁྱེད་ནི་གཏན་གྱི་བླ་མ་ཡིན། ཞེས་དཔང་པོ་མཛད་པ་ཡིན།

༡༨ བཀའ་ཁྲིམས་ཀྱིས་ཅིའང་ཕུན་སུམ་ཚོགས་པ་མ་བྱས། སྔོན་གྱི་བཀའ་རྒྱ་དེ་ཕན་ནུས་མེད་པ་ཡིན་པའི་རྐྱེན་གྱིས་བོར་ནས།

༡༩ དེ་བས་ལྷག་པའི་རེ་བ་ཞིག་ལེན་ནས། དེ་ལ་བརྟེན་ནས་ང་ཚོ་དཀོན་མཆོག་དང་ཉེ་བར་བསླེབ་བོ༎

༢༠ ཁོང་ནི་དབུ་མནའ་བཞེས་ཤིང་བསྐོས་པ་ཡིན།

༢༡ སྔོན་དུ་བླ་མར་གྱུར་པ་རྣམས་དབུ་མནའ་མེད་པར་བྱུང་། འོན་ཀྱང་ཁོང་ལ་གཙོ་བོས་དབུ་མནའ་བཞེས་ཤིང་། ཁྱེད་ནི་གཏན་གྱི་བླ་མ་ཡིན། ཞེས་གསུང་གཙོ་བོས་དབུ་མནའ་བཞེས། ཉིད་ཀྱི་ཐུགས་དགོངས་མི་འགྱུར་རོ། ཞེས་གསུངས་པས།

༢༢ ཡེ་ཤུ་ཞལ་ཆད་ལྷག་པ་ཞིག་གི་གཏའ་མར་གྱུར་པ་ཡིན།

༢༣ དེ་དུས་ཀྱི་བླ་མ་རྣམས་ཀྱི་ལས་ཚན་ལ་འཆི་བས་བར་དུ་བཅད་པས་ན་མང་པོ་ཡོད་དགོས་སོ།

༢༤ ཁོང་ནི་རྒྱུན་དུ་བཞུགས་པས་གཏན་གྱི་བླ་མ་ཡིན་ནོ།

༢༥ དེའི་རྐྱེན་གྱིས་ཁོང་རྒྱུད་ནས་དཀོན་མཆོག་དང་ཉེ་བར་ཕྱིན་པ་རྣམས་ཀྱི་ཕྱིར་དུ་ཞུ་སྣ་མཛད་ཅིང་རྒྱུན་དུ་བཞུགས་པས། དེ་རྣམས་ཡོངས་སུ་སྐྱོབ་ནུས་སོ༎

༢༦ ང་ཚོར་འདི་ལྟ་བུའི་བླ་ཆེན་དམ་པ། སྐྱོན་དང་བྲལ་བ། རྨེ་བ་མེད་པ། སྡིག་ཅན་ལས་སོ་སོར་ལགས་པ། ནམ་མཁའ་ལས་ཀྱང་འཕགས་པ་ཞིག་ཡོད་པར་རིགས་སོ།

༢༧ ཁོང་ལ་བླ་ཆེན་གཞན་རྣམས་དང་འདྲ་བར་དང་པོར་རང་དང་དེ་ནས་མི་སྡེའི་སྡིག་པའི་ཕྱིར་དུ་ཉིན་རེ་བཞིན་དམར་མཆོད་འབུལ་དགོས་མེད་དོ། ཁོང་གིས་རང་ཉིད་དམར་མཆོད་དུ་ཕུལ་བས་ཐེངས་གཅིག་ཏུ་དེ་བསྒྲུབས་སོ།

༢༨ བཀའ་ཁྲིམས་ཀྱིས་ནི་ཤེད་མེད་ཀྱི་རང་བཞིན་ཡིན་པའི་མི་བླ་ཆེན་དུ་བསྐོའོ། བཀའ་ཁྲིམས་ཀྱི་རྗེས་སུ་བྱུང་བའི་དབུ་མནའ་དང་བཅས་པའི་བཀས་དུས་གཏན་གྱི་ཕྱིར་ཕུན་སུམ་ཚོགས་པའི་སྲས་སྐོ་བར་མཛད་དོ༎

༨

ང་ཚོས་སྨྲ་དོན་སྙིང་པོ་འདི་ཡིན། ནམ་མཁར་བླ་མེད་གང་གི་བཞུགས་ཁྲིའི་གཡས་སུ་བཞུགས་ཤིང་།

༢ མིས་མ་བཞེངས་པར་གཙོ་བོས་བཞེངས་པའི་གཙང་ཁང་དང་གུར་མཆོག་དངོས་མའི་ཞབས་ཏོག་མཛད་པའི་བླ་ཆེན་འདི་འདྲ་བ་ཞིག་ང་ཚོར་ཡོད།

༣ བླ་ཆེན་ཐམས་ཅད་མཆོད་འབུལ་དང་དམར་མཆོད་འབུལ་བའི་ཕྱིར་བསྐོ་བས། ཁོང་གིས་ཀྱང་ཇི་ཞིག་འབུལ་དགོས་སོ།

༤ བཀའ་ཁྲིམས་བཞིན་དུ་མཆོད་པ་འབུལ་མཁན་གཞན་ཡོད་པས། ཁོང་ནམ་མཁར་མ་འཕགས་པ་ཡིན་ན། ཅི་ནས་ཀྱང་བླ་མར་མ་འགྱུར་པ་ཡིན།

༥ དེ་རྣམས་ཀྱིས་ནི་ནམ་མཁའི་གཙང་ཁང་གི་འདྲ་དཔེ་དང་གྲིབ་མ་འདྲ་བར་ཞབས་ཏོག་བྱེད་དོ། མོ་ཤེས་གུར་མཆོག་བཟོ་བར་རྩམས་པའི་ཚེ། ཁྱོད་ལ་རིའི་ཁར་བསྟན་པའི་མ་དཔེ་བཞིན་དུ་ཐམས་ཅད་བྱོས་ཤིག་ཅེས་བཀའ་སྩལ་བྱུང་།

༦ མཱ་ཤི་ཀ་ནི་ཞལ་བཞེས་དྲག་པ་རྣམས་ཀྱི་ཁར་བཙུགས་པའི་ལྷག་པའི་ཞལ་ཆད་ཞིག་གི་བར་མིར་འགྱུར་པས། དེ་ལས་ལྷག་པའི་ཞབས་ཏོག་གི་ལས་ཚན་ཐོབ་པ་ཡིན།

༧ ཞལ་ཆད་དང་པོའི་ནང་སྐྱོན་མེད་ན། གཉིས་པ་ཞིག་གི་དགོས་པ་མེད།

༨ དེ་ནང་སྐྱོན་གཟིགས་པས་འདི་ལྟར་གསུངས་སོ༎

ཨིས་ར་ཨེལ་དང་ཡུ་དཱ་ཡི༎

མི་བརྒྱུད་གཉིས་པོ་དང་མཉམ་དུ༎

ཞལ་ཆད་གསར་པ་བྱེད་པའི་དུས༎

བསླེབ་པར་འགྱུར་ཞེས་གཙོ་བོས་གསུངས༎

༩ ངས་ནི་དེ་ཚོའི་ཕ་མ་རྣམས༎

མི་སེར་ཡུལ་ནས་འདོན་པའི་ཚེ༎

ལག་ནས་དྲངས་ཏེ་མཛད་པ་ཡི༎

ཞལ་ཆད་དེ་འདྲ་ཡོད་མི་འགྱུར༎

དེ་རྣམས་ང་ཡི་ཞལ་ཆད་ནང་༎

མ་གནས་ང་ཡིས་དེ་རྣམས་ལ༎

ཐུགས་རྗེས་མ་གཟིགས་གཙོ་བོས་གསུངས༎

༡༠ ཨིས་ར་ཨེལ་གྱི་མི་བརྒྱུད་མཉམ༎

རྗེས་སུ་བྱ་རྒྱུའི་ཞལ་ཆད་ནི༎

འདི་ལྟར་ཡིན་ཞེས་གཙོ་བོས་གསུངས༎

དེ་ཚོའི་ཡིད་ནང་ངའི་བཀའ་ཁྲིམས༎

འཇུག་ཅིང་སྙིང་ནང་འབྲི་བར་བྱ༎

དེ་ཚོའི་དཀོན་མཆོག་ང་འགྱུར་ཞིང་༎

དེ་དག་ང་ཡི་མི་སྡེར་འགྱུར༎

༡༡-༡༢ དེ་ཚོའི་ཉེས་པ་བཟོད་བྱ་ཞིང་༎

སྡིག་པའང་ཕྱིན་ཆད་མི་དྲན་པས༎

ཆེ་ཆུང་ཡོངས་ཀྱིས་ང་ཤེས་པས༎

གཙོ་བོ་ཤེས་ཤིག་ཅེས་ཟེར་ཞིང་༎

སུས་ཀྱང་སྤུན་ནམ་ཁྱིམ་མཚེས་ལ༎

བསླབ་དགོས་མི་ཡོང་གཙོ་བོས་གསུངས༎

༡༣ ཞལ་ཆད་གསར་པ་ཞེས་གསུངས་ཙ་ན་སྔ་མ་དེ་རྙིང་པར་རྩི་བར་མཛད་དོ། རྙིང་ཞིང་རྒས་པ་དེ་འཇིག་པ་ལ་ཐུག་གོ།

༩

ཞལ་ཆད་སྔ་མའི་ནང་ལའང་དཀོན་མཆོག་ལ་བསྙེན་བཀུར་བྱེད་པའི་ཚུལ་ཁྲིམས་དང་ལག་པས་བཞེངས་པའི་གཙང་ཁང་ཡོད་པ་ཡིན།

༢ གུར་མཆོག་ཅིག་བཟོས་ཏེ། གུར་ཕྱི་མའི་ནང་མཆོད་མེའི་སྟེགས་བུ་དང་། གསོལ་ལྕོག་དང་། ཞལ་ཟས་ཡོད་དེ། དེ་ལ་གནས་དམ་པ་ཟེར་རོ།

༣ ཡོལ་བ་གཉིས་པའི་རྒྱབ་ན་དམ་པའི་དམ་པ་བྱ་བའི་གུར་མཆོག་གི་ནང་ན།

༤ བདུག་སྤོས་བདུག་སའི་གསེར་གྱི་མཆོད་ཁྲི་དང་། གསེར་གྱིས་ཡོངས་སུ་བཀབ་པའི་ཞལ་ཆད་ཀྱི་སྒྲོམ་དེ་ཡོད་དེ། དེའི་ནང་ན་མན་ནཱ་ཡིས་གང་བའི་གསེར་གྱི་བུམ་པ་དང་། མྱུ་གུ་གཏོང་བའི་ཨ་རོན་གྱི་དབྱུག་པ་དང་། ཞལ་ཆད་ཀྱི་རྡོ་ལེབ་ཡོད་པ་ཡིན།

༥ སྒྲོམ་གྱི་སྟེང་ན་ཀེ་རུབ་ཅེས་པའི་དཔལ་ལྡན་གྱི་ཕོ་ཉ་དག་ཐུགས་རྗེའི་བཞུགས་ཁྲིའི་སྟེང་ལ་བསིལ་གྲིབ་བྱེད་ཅིང་ཡོད་དོ། ད་ལྟ་དེ་རྣམས་ཀྱི་སྐོར་དུ་ཞིབ་པར་སྨྲ་བའི་སྐབས་མིན།

༦ དེ་རྣམས་དེ་ལྟར་བསྒྲིགས་ནས། ཕྱིའི་གུར་མཆོག་ནང་བླ་མ་རྣམས་རྒྱུན་དུ་འགྲོ་ཞིང་རིམ་འགྲོ་བྱེད་དོ།

༧ གཉིས་པ་དེའི་ནང་བླ་ཆེན་འབའ་ཞིག་ལོ་རེ་ནང་ཐེངས་གཅིག་འགྲོ་སྟེ། རང་དང་མི་སྡེའི་འགལ་སྐྱོན་གྱི་ཕྱིར་འབུལ་བའི་ཁྲག་མེད་པར་མི་འགྲོའོ།

༨ དེའི་སྒོ་ནས་གུར་མཆོག་དང་པོ་དེ་ཡོད་རིང་། གཙང་ཁང་གི་སྒོ་ཕྱེས་མེད་པ། ང་ཚོར་དམ་པའི་ཐུགས་ཉིད་ཀྱིས་སྟོན་ནོ།

༩ དེ་ནི་ད་ལྟའི་དུས་ཀྱི་དཔེ་ཡིན། གྲལ་དེ་བཞིན་དུ་མཆོད་འབུལ་དང་དམར་མཆོད་འབུལ་ཡང་། བསྙེན་བཀུར་བྱེད་པ་དེའི་ཤེས་བཟང་ཕུན་སུམ་ཚོགས་པ་བྱེད་མི་ཐུབ་བོ།

༡༠ དེ་ནི་ཉམས་ཆགས་གསོ་བའི་བར་བཙུགས་པའི་ལུས་ལ་བརྟེན་པའི་ཟ་བ་དང་འཐུང་བ་དང་ཁྲུས་སྣ་ཚོགས་ཀྱི་ཚུལ་ཁྲིམས་ལས་མིན་ནོ༎

༡༡ མཱ་ཤི་ཀ་ནི་འོང་བར་འགྱུར་བའི་བྱ་བ་བཟང་པོ་རྣམས་ཀྱི་བླ་ཆེན་ལྟར་ཕེབས་ནས་ལག་པས་མ་བཅོས་པ་འམ་འཇིག་རྟེན་འདི་ལ་མི་གཏོགས་པའི་གུར་མཆོག་ཆེ་ཞིང་ཕུལ་དུ་བྱུང་བའི་གུར་མཆོག་རྒྱུད་ནས།

༡༢ ར་མ་དང་གླང་བུའི་ཁྲག་མ་ཡིན་པར་རང་ཉིད་ཀྱི་སྐུ་ཁྲག་ཕུལ་ཞིང་གནས་དམ་པའི་ནང་ཐེངས་གཅིག་ཕེབས་ནས་གཏན་གྱི་ཐར་པ་བསྒྲུབས་སོ།

༡༣ ལུས་གཙང་བར་བྱེད་ཕྱིར་གྲིབ་ཅན་ལ་ར་དང་གླང་གི་ཁྲག་དང་། བའི་གོག་ཐལ་གཏོར་ནས་དག་པར་བྱེད་ན།

༡༤ མཱ་ཤི་ཀའི་སྐུ་ཁྲག་གིས་ཁྱེད་ཚོ་ལྷག་པར་དག་པར་མི་བྱེད་དམ། ཁོང་གིས་གདོད་མའི་ཐུགས་ཉིད་ཀྱི་ངང་ནས་དཀོན་མཆོག་ལ་རང་ཉིད་སྐྱོན་མེད་པའི་དམར་མཆོད་ལ་ཕུལ་བས། གསོན་པོའི་དཀོན་མཆོག་ལ་བསྙེན་བཀུར་ཕུལ་ཕྱིར་ཁོང་གི་སྐུ་ཁྲག་གིས་ཁྱེད་ཚོའི་ཤེས་བཟང་སྙིང་པོ་མེད་པའི་བྱ་བ་ལས་གཙང་བར་མཛད་དོ༎

༡༥ ཞལ་ཆད་དང་པོའི་སྒོ་ནས་ཡིན་པའི་སྡིག་པ་ལས་ཐར་བའི་ཕྱིར་ཁོང་གྲོངས་པས། བོས་པ་རྣམས་ལ་རྟག་པའི་ཞལ་ཆད་ཐོབ་པའི་ཕྱིར། ཁོང་ནི་ཞལ་ཆད་གསར་པ་ཞིག་གི་བར་མི་ལགས་སོ།

༡༦ ཁ་ཆེམས་ཞིག་ཡོད་ན། ཁ་ཆེམས་བཞག་མཁན་དེ་ཤི་ཟིན་པར་ཤེས་དགོས།

༡༧ ཁ་ཆེམས་འཇོག་མཁན་དེ་གསོན་པོར་ཡོད་རིང་ཁ་ཆེམས་ལ་མི་རྩི། ཤི་ཟིན་པ་དང་རྩིའོ།

༡༨ ཞལ་ཆད་དང་པོ་དེའང་ཁྲག་མེད་པར་མ་མཛད་པ་ཡིན།

༡༩ མོ་ཤེས་བཀའ་ཁྲིམས་ཀྱི་བཀའ་རེ་རེ་མི་སྡེ་ལ་བཤད་ཟིན་པ་དང་། ཆུ་དང་བལ་དམར་པོ་དང་ཨི་སོབ་དང་བཅས་གླང་བུ་དང་རའི་ཁྲག་བླངས་ཏེ། གླེགས་བམ་དེ་དང་མི་སྡེ་ལ་གཏོར་ནས།

༢༠ འདི་ནི་དཀོན་མཆོག་གིས་ཁྱེད་ཚོར་གནང་བའི་ཞལ་ཆད་ཀྱི་ཁྲག་དེ་ཡིན་སྨྲ་ཞིང་།

༢༡ དེ་དང་འདྲ་བར་གུར་མཆོག་དང་། མཆོད་རྫས་ཀྱི་ཡོ་བྱད་ཐམས་ཅད་ལའང་ཁྲག་གཏོར་ཏོ།

༢༢ བཀའ་ཁྲིམས་བཞིན་དུ་ཕལ་ཆེར་ཐམས་ཅད་ཁྲག་གིས་གཙང་བར་གྱུར་ཏེ། ཁྲག་མི་བླུག་པར་སྡིག་སེལ་མེད་དོ༎

༢༣ དེ་ལྟར་ནམ་མཁའི་དངོས་པོ་རྣམས་ཀྱི་འདྲ་དཔེ་ལ་དེ་བཞིན་དུ་གཙང་མ་བྱེད་དགོས་པས། ནམ་མཁའི་དངོས་པོ་དེ་རང་ལ་དེ་ལས་ལྷག་པའི་དམར་མཆོད་ཀྱིས་གཙང་བར་བྱེད་དགོས།

༢༤ མཱ་ཤི་ཀ་ནི་འདྲ་དཔེ་ཡིན་པའི་ལག་པས་བཟོས་པའི་གཙང་ཁང་ནང་མ་ཕེབས་པར། ང་ཚོའི་དོན་དུ་དཀོན་མཆོག་མཇལ་ཕྱིར་ནམ་མཁའ་དེ་ཉིད་དུ་ཕེབས་སོ།

༢༥ བླ་ཆེན་ལོ་རེ་བཞིན་རང་གི་ཁྲག་མིན་པ་འཁྱེར་ནས་གཙང་ཁང་ནང་འགྲོ་བ་ལྟར་རང་ཉིད་ཡང་ཡང་དམར་མཆོད་དུ་འབུལ་བར་མི་མཛད་དོ།

༢༦ དེ་མིན་འཇིག་རྟེན་བཀོད་པ་ནས་ཚུན་ཁོང་གིས་ཡང་ཡང་སྡུག་བསྔལ་མྱོང་དགོས་པ་ཡིན། དེའི་ཚབ་ཏུ་རང་ཉིད་མཆོད་པར་ཕུལ་ནས་སྡིག་པ་སེལ་བའི་དོན་དུ། དུས་ཀྱི་མཐའ་མར་ཐེངས་གཅིག་ཏུ་མངོན་པ་ཡིན་ནོ།

༢༧ མི་རྣམས་ལན་གཅིག་འཆི་བར་དགོས་པ་དང་ཞལ་ཆེ་གཅོད་པར་འགྱུར་བ་ལྟར།

༢༨ མཱ་ཤི་ཀའང་མང་པོའི་སྡིག་པ་བཞེས་པའི་ཕྱིར་ལན་གཅིག་མཆོད་པར་གྱུར་ཏེ། ལན་གཉིས་པ་དེར་སྡིག་པའི་ཕྱིར་མ་ཡིན་པར། ཁོང་ལ་སྒུག་མཁན་རྣམས་སྐྱབ་ཕྱིར་མངོན་ནོ༎

༡༠

བཀའ་ཁྲིམས་ནང་འོང་བར་འགྱུར་བའི་བྱ་བ་བཟང་པོ་རྣམས་ཀྱི་གྲིབ་མ་ཞིག་ལས། བདེན་པ་རྣམས་ཀྱི་དབྱིབས་དངོས་མེད་པས། ལོ་ལྟར་མཆོད་པ་དེ་ཀ་རང་འབུལ་བའི་སྒོ་ནས་མཆོད་པ་འབུལ་མཁན་ཕུན་སུམ་ཚོགས་པར་བྱེད་མི་ནུས།

༢ དེ་ནུས་པ་ཡིན་ན་མཆོད་པ་འབུལ་མཁན་རྣམས་ལན་གཅིག་རང་ལ་གཙང་བར་གྱུར་ཏེ། སླར་ཤེས་བཟང་གིས་སྡིག་པའི་ནོངས་མི་ཤེས་པས། མཆོད་པའི་རྒྱུན་ནི་ཆད་དགོས་ཏེ།

༣ འོན་ཀྱང་ལོ་ལྟར་མཆོད་པ་དེས་སྡིག་པ་ལུས་ཡོད་པར་དྲན་སྐུལ་ལོ།

༤ གླང་དང་རའི་ཁྲག་གིས་སྡིག་པ་སེལ་མི་སྲིད་དོ༎

༥ དེའི་ཕྱིར་མཱ་ཤི་ཀ་འཇིག་རྟེན་དུ་བྱོན་དུས་སུ་ཁོང་གིས་འདི་སྐད་དུ།

དམར་མཆོད་དང་ནི་འབུལ་བར་ཁྱེད་མི་མཉེས༎

འོན་ཀྱང་ངའི་ཕྱིར་ལུས་ཤིག་བཤམས་མཛད་དོ༎

༦ སྦྱིན་སྲེག་སྡིག་པའི་མཆོད་པར་ཁྱེད་མ་དགྱེས༎

༧ ངའི་སྐོར་ཤོག་སྒྲིལ་མདོ་ནང་བྲིས་པ་བཞིན༎

དཀོན་མཆོག་ཁྱེད་ཀྱི་ཐུགས་དགོངས་སྒྲུབ་པའི་ཕྱིར༎

གཟིགས་ཤིག་ང་ནི་འོང་ངོ་ཞེས་ཞུས་སོ༎

ཞེས་གསུངས་སོ།

༨ གོང་དུ་དམར་མཆོད་དང་འབུལ་བ་དང་སྦྱིན་སྲེག་དང་སྡིག་པའི་མཆོད་པ་དང་བཀའ་ཁྲིམས་ལྟར་འབུལ་བ་རྣམས་ལ་ཁྱེད་མི་འདོད་མི་དགྱེས་གསུངས་ཏེ།

༩ དེའི་རྗེས་སུ་ཁྱེད་ཀྱི་ཐུགས་དགོངས་སྒྲུབ་ཕྱིར་གཟིགས་ཤིག་ང་འོང་ངོ་ཞེས་གསུང་ཞིང་། རྗེས་མ་དེ་གཏན་ལ་འབེབས་པའི་ཕྱིར་སྔ་མ་དེ་མེད་པར་མཛད་དོ།

༡༠ ཐུགས་དགོངས་དེའི་སྒོ་ནས་ཡེ་ཤུ་མཱ་ཤི་ཀའི་སྐུ་ལུས་ཐེངས་གཅིག་ཏུ་མཆོད་པར་ཕུལ་བའི་སྟབས་ཀྱིས་ང་ཚོ་དམ་པར་གྱུར་པ་ཡིན།

༡༡ བླ་མ་ཐམས་ཅད་ཀྱིས་ཉིན་རེ་བཞིན་ལས་ཚན་ལ་སྒྲེང་ཞིང་། སྡིག་པ་ནམ་ཡང་སེལ་མི་ཐུབ་པའི་མཆོད་པ་དེ་ཀ་ཡང་ཡང་འབུལ་ལོ།

༡༢ འོན་ཀྱང་མཱ་ཤི་ཀས་གཏན་གྱི་ཕྱིར་སྡིག་པའི་དམར་མཆོད་གཅིག་ཕུལ་ནས་དཀོན་མཆོག་གི་ཕྱག་གཡས་སུ་བཞུགས་ཏེ།

༡༣ དགྲ་རྣམས་ཉིད་ཀྱི་ཞབས་སྟེགས་མ་བྱས་པའི་བར་སྒུག་པར་མཛད་དོ།

༡༤ དམ་པར་མཛད་པ་རྣམས་མཆོད་པ་གཅིག་གི་སྒོ་ནས་ཕུན་སུམ་ཚོགས་པར་མཛད།

༡༥ དམ་པའི་ཐུགས་ཉིད་ཀྱིས་ཀྱང་ང་ཚོ་ལ་འདི་ལྟར་དཔང་པོ་མཛད་ཅིང་།

༡༦ དེའི་རྗེས་དེ་ཚོར་བྱས་པ་ཡི༎

ཞལ་ཆད་འདི་ཡིན་གཙོ་བོས་གསུངས༎

དེ་ཚོའི་ཡིད་ནང་ངའི་བཀའ་ཁྲིམས༎

འཇུག་ཅིང་སྙིང་ནང་འབྲི་བར་བྱ༎

ཞེས་གསུངས་པའི་རྗེས་སུ།

༡༧ དེ་ཚོའི་ཉེས་པ་བཟོད་བྱ་ཞིང་༎

སྡིག་པའང་ཕྱིན་ཆད་མི་དྲན་ནོ༎

གསུངས་སོ།

༡༨ སྡིག་པ་སེལ་ཟིན་ནས། དེའི་ཕྱིར་དུ་མཆོད་པ་ཕུལ་དགོས་མེད་དོ༎

༡༩ སྤུན་རྣམས། ཡེ་ཤུའི་སྐུ་ཁྲག་གི་ཐབས་ཀྱིས་སྲོག་དང་ལྡན་པའི་ལམ་གསར་པ་ནས་གཙང་ཁང་དུ་འཇུག་པའི་སྤོབས་པ་ཡོད་དེ།

༢༠ ཉིད་ཀྱི་སྐུ་ལུས་ཡིན་པའི་ལམ་དེའི་སྒོ་ནས་ང་ཚོའི་ཡོལ་བ་དེ་ཕྱེ་བར་མཛད་དོ།

༢༡ དཀོན་མཆོག་གི་ཕོ་བྲང་སྐྱོང་བའི་བླ་ཆེན་ཡོད་པས།

༢༢ སེམས་དྲང་པོ་དང་ཡང་དག་པའི་དད་པ་དང་བཅས་མནོང་ཡོད་པའི་སྙིང་ལ་ཆབ་གཏོར་གྱིས་གཙང་སྟེ། ཆུ་གཙང་མས་ལུས་ཁྲུས་ནས་དཀོན་མཆོག་གི་དྲུང་དུ་འགྲོའོ།

༢༣ ཞལ་ཆད་མཛད་པ་ཁོང་ནི་བསླུ་མེད་ལགས་པས། ང་ཚོའི་རེ་བའི་ལྟ་བ་ལ་མི་འཁྱོར་བར་འཛིན་པར་རིགས་སོ།

༢༤ བྱམས་པ་དང་དགེ་བ་ལ་འབུངས་ཕྱིར་གཅིག་གིས་གཅིག་ལ་བསྐུལ་བར་བསམ་བློ་ཐོངས་ཤིག

༢༥ ང་ཚོ་ལྷན་ཅིག་ཏུ་ཚོགས་པ་དེ་ཁ་ཤས་ཀྱིས་སྤོང་བ་ལྟར་མི་སྤོང་བར། ཉིན་མོ་དེ་ཉེ་བར་འོང་བ་མཐོང་བཞིན་ལྷག་པར་ཕན་ཚུན་བསླབ་བྱ་བྱེད་པར་རིགས་སོ༎

༢༦ བདེན་པ་རྟོགས་པའི་རྗེས་སུ་ཤེས་བཞིན་བྱས་པའི་སྡིག་པ་ལ། ཡང་སྐྱར་སྡིག་པ་བཤགས་པའི་དམར་མཆོད་མེད་ཅིང་།

༢༧ ཞལ་ཆེ་འཇིགས་སུ་རུང་བ་ཞིག་དང་། དགྲ་རྣམས་སྲེག་པའི་མེ་དྲག་པོ་ཞིག་གི་ཉེན་ཡོད་དོ།

༢༨ མོ་ཤེའི་བཀའ་ཁྲིམས་ལས་འགལ་བ་ཞིག་ལ་མི་གཉིས་སམ་གསུམ་གྱི་དཔང་པོར་བརྟེན་ནས་སྙིང་རྗེ་མེད་པར་གསོད་དོ།

༢༩ དཀོན་མཆོག་གི་སྲས་ལ་རྡོག་རྫིས་བྱས་ཤིང་། རང་དམ་པར་འཛིན་པའི་ཞལ་ཆད་ཀྱི་སྐུ་ཁྲག་དེ་མི་གཙང་བ་བྱས་ནས། ཐུགས་རྗེའི་ཐུགས་ཉིད་ལ་ཁྱད་དུ་སད་པའི་མི་ལ་ཆད་པ་ཅི་ཙམ་ལྷག་པ་འཕོག་འོས་པར་བསམ་བློ་ཐོངས་ཤིག

༣༠ དགྲ་ལན་འཇལ་བ་ངའི་ལས་འགན་ཡིན་པས། ངས་ལན་འཇལ་ལོ་ཞེས་དང་གཙོ་བོས་ཉིད་ཀྱི་མི་སྡེ་ལ་ཞལ་ཆད་གཅོད་པར་འགྱུར་ཞེས་གསུངས་མཁན་ང་ཚོས་ཤེས་སོ།

༣༡ གསོན་པོ་ལགས་པའི་དཀོན་མཆོག་གི་ཕྱག་ཏུ་བསླེབ་པ་ནི་འཇིགས་སུ་རུང་བ་ཞིག་གོ།

༣༢ ཁྱེད་ཚོ་འོད་གསལ་དུ་གྱུར་པའི་རྗེས་སུ་སྡུག་བསྔལ་གྱིས་ཤིན་ཏུ་སེམས་འཁྲུགས་པ་བཟོད་པར་བྱས་པའི་དུས་དེ་དྲན་པར་གྱིས་ཤིག

༣༣ དེའི་ཚེ་ཁ་ཅིག་སྨད་པ་དང་འཚེ་བའི་ལྟད་མོར་གྱུར། ཁ་ཅིག་དེ་ལྟ་བུ་མྱང་བ་རྣམས་ཀྱི་མཉམ་འགྲོགས་སུ་གྱུར།

༣༤ ཁྱེད་ཚོས་བཙོན་པ་རྣམས་ལ་སྙིང་རྗེ་བྱས། ཡང་ལྷག་པར་བཟང་བ་དང་རྟག་པའི་ནོར་ཡོད་པ་ཤེས་ནས། ཁྱེད་ཚོའི་ནོར་རྫས་གཞན་གྱིས་འཕྲོག་པ་དེ་ཁྱོད་ཚོས་དགའ་བཞིན་ཐེག་གོ།

༣༥ དེའི་ཕྱིར་རྔན་པ་ཆེན་པོ་ཡོད་པའི་སྙིང་སྟོབས་དེ་མ་སྤོངས་ཤིག

༣༦ དཀོན་མཆོག་གི་དགོངས་པ་སྒྲུབ་པ་དང་། ཞལ་བཞེས་བརྙེད་པའི་ཕྱིར་སྙིང་རུས་དགོས་སོ༎

༣༧ འབྱོན་པར་འགྱུར་བ་མི་འགོར་བར༎

མི་རིང་མྱུར་དུ་འབྱོན་པར་འགྱུར༎

༣༨ དྲང་པོ་དད་པས་འཚོ་བར་འགྱུར༎

སྣུར་བ་དེ་ལ་ང་མི་དགའ༎

ཞེས་པ་ལྟར།

༣༩ ང་ཚོ་སྟོངས་པར་འགྱུར་དུ་སྣུར་བ་རྣམས་ཀྱི་ནང་ནས་མིན་པར་སྲོག་དང་ལྡན་པའི་དད་ལྡན་རྣམས་ཀྱི་ནང་ནས་ཡིན༎

༡༡

དད་པ་ནི་རེ་བ་བྱས་པའི་དངོས་པོ་རྣམས་ལ་བློ་གདེང་དང་། མིག་གིས་མི་མཐོང་བ་རྣམས་ཉམས་སུ་མྱོང་བ་དེ་ཡིན་ནོ།

༢ དེ་ལ་བརྟེན་ནས་མེས་པོ་རྣམས་ལ་དཀོན་མཆོག་དགྱེས་པ་མངོན་སུམ་དུ་བྱུང་།

༣ མིག་གིས་མཐོང་བ་རྣམས་མིག་གིས་མཐོང་བའི་དངོས་པོ་ལས་མ་མཛད་པར། འཇིག་རྟེན་རྣམས་དཀོན་མཆོག་གི་བཀས་བཀོད་པ་ཡིན་པ་དད་པའི་སྒོ་ནས་གོའོ༎

༤ ཧ་བེལ་གྱིས་དད་པའི་སྒོ་ནས་ཀ་ཡིན་ལས་བཟང་བའི་མཆོད་པ་དཀོན་མཆོག་ལ་ཕུལ་བས། དྲང་པོ་ཡིན་པ་མངོན་སུམ་དུ་མཛད་དེ། ཁོའི་མཆོད་པ་བཞེས་ནས་ཁོ་ཤི་ཡང་དད་པའི་སྒོ་ནས་ད་དུང་གཏམ་བྱེད་དོ།

༥ དད་པའི་སྒོ་ནས་ཧེ་ནོག་གིས་འཆི་བ་མི་མྱོང་བའི་ཕྱིར་ཡར་དྲངས་པ་ཡིན་ཏེ། དཀོན་མཆོག་གིས་བཞེས་པས་མི་རྣམས་ལ་མ་ཐོབ་བོ། ཁོ་ཡར་དྲངས་པའི་སྔོན་དུ་དཀོན་མཆོག་ཐུགས་མཉེས་པ་མངོན་སུམ་དུ་བྱུང་ངོ་།

༦ དཀོན་མཆོག་གི་དྲུང་དུ་འོང་འདོད་པ་དེས། ཁོང་མཆིས་པ་དང་། ཁོང་འཚོལ་མཁན་ལ་རྔན་པ་གནང་བ་ལ་དད་པ་བྱེད་དགོས་པས། དད་པ་མེད་པར་ཁོང་དགྱེས་མི་སྲིད་དོ།

༧ དད་པའི་སྒོ་ནས་ནོ་ཨས་ད་དུང་མ་མཐོང་བ་རྣམས་ཀྱི་སྐོར་ལ་སྐུལ་མ་བྱུང་བས་འཇིགས་ནས། རང་གི་ཁྱིམ་ཚང་ཐར་བའི་ཕྱིར་གྲུ་གཟིངས་ཤིག་བཟོས་སོ། དེ་ལྟར་ཁོས་འཇིག་རྟེན་ལ་འགལ་བཀལ་ནས། དད་པ་ལས་འབྱུང་བའི་ཐར་པའི་བརྒྱུད་འཛིན་དུ་གྱུར་ཏོ༎

༨ ནོར་སྐལ་དུ་གནང་རྒྱུའི་ས་ཆར་འགྲོ་ཕྱིར་ཨབ་ར་ཧམ་ལ་བོས་པར་མཛད་པའི་ཚེ། གང་དུ་འགྲོ་བ་མི་ཤེས་ཀྱང་དད་པའི་སྒོ་ནས་བཀའ་ལ་ཉན་ཏོ།

༩-༡༠ དད་པའི་སྒོ་ནས་ཞལ་ཆད་མཛད་པའི་ཡུལ་ནང་རྒྱལ་ཁམས་བསྐོར་མཁན་ལྟར་གནས་ཏེ། ཞལ་ཆད་མཉམ་པོར་ཐོབ་པའི་ཨི་སཱག་དང་ཡ་ཀོབ་མཉམ་དུ་དཀོན་མཆོག་གིས་རྩིགས་ཤིང་བཟོས་པའི་རྨང་བརྟན་པོ་ཡོད་པའི་གྲོང་ཁྱེར་ལ་སྒུག་ཅིང་གུར་ནང་གནས་སོ།

༡༡ དད་པའི་སྒོ་ནས་ས་རཱ་ཡིས་ཞལ་ཆད་མཛད་མཁན་བསླུ་མེད་ལགས་པར་ཡིད་ཆེས་པས། ན་སོ་རྒས་ཡོད་ཀྱང་མངལ་དང་ལྡན་པའི་ནུས་པ་བརྙེས་སོ།

༡༢ ལུས་རོ་འདྲ་བ་ཡོད་པའི་མི་གཅིག་ལས་ཆད་པ་ནི་གནམ་གྱི་སྐར་མ་དང་རྒྱ་མཚོའི་འགྲམ་གྱི་བྱེ་མ་ལྟར་གྲངས་མེད་དོ༎

༡༣ དེ་ཐམས་ཅད་ལ་གང་ཞལ་ཆད་མཛད་པ་དེ་མ་བརྙེས་ཀྱང་། རིང་པོ་ནས་མཇལ་ཞིང་ཕྱག་བྱས་ཏེ། རང་ས་གཞི་རུ་རྒྱལ་ཁམས་པ་དང་བྱེས་པ་ཡིན་པར་དཔང་པོ་བྱས་ནས་དད་པ་བྱེད་ཅིང་ཤིའོ།

༡༤ དེ་ལྟར་སྨྲ་བའི་མི་ཚོས་ཕ་ཡུལ་ཞིག་འཚོལ་གྱིན་ཡོད་པར་སྟོན་ནོ།

༡༥ ཡུལ་གང་ནས་འབྱུང་བ་དྲན་པ་ཡིན་ན། དེར་ལོག་པའི་སྐབས་ཡོད་པ་ཡིན།

༡༦ དེ་རྣམས་ཀྱིས་ནམ་མཁའི་ཡིན་པའི་ཡུལ་ལེགས་པ་ཞིག་འདོད་པ་ལ་བརྟེན་ནས། དཀོན་མཆོག་གིས་དེ་རྣམས་ཀྱི་ཕྱིར་གྲོང་ཁྱེར་ཞིག་བཤམས་པས། དེ་ཚོའི་དཀོན་མཆོག་ཅེས་ཞུ་ཡང་ཐུགས་མི་ཁྲེལ་ལོ༎

༡༧-༡༨ ཨབ་ར་ཧམ་གྱི་ཉམས་སད་པའི་ཚེ་ཁོས་དད་པའི་སྒོ་ནས་ཨི་སཱག་མཆོད་པར་འབུལ་གྲབས་བྱས་སོ། ཞལ་ཆད་ལ་ཡིད་ཆེས་པ་དེས་ཨི་སཱག་ནས་ཁྱོད་ཀྱི་བུ་བརྒྱུད་ཀྱི་མིང་ཐོགས་པར་འགྱུར་རོ་ཞེས་གསུངས་པའི་བུ་གཅིག་པོ་དེ་མཆོད་པར་འབུལ་བར་བརྩམས་སོ།

༡༩ དཀོན་མཆོག་གིས་གཤིན་པོ་ལས་ཀྱང་གསོན་པོར་སློང་ནུས་ཞེས་ཨབ་ར་ཧམ་གྱིས་སེམས་ཏེ། ཁོང་གིས་བསམ་པ་བཞིན་དུ་ལོག་ཀྱང་ཐོབ་པ་ཡིན་ཏེ་དཔེ་ཞིག་གོ།

༢༠ དད་པའི་སྒོ་ནས་ཨི་སཱག་གིས་མ་འོངས་པའི་དངོས་པོ་རྣམས་ལ་བལྟས་ཏེ་ཡ་ཀོབ་དང་ཨེ་སབ་གཉིས་ལ་བྱིན་གྱིས་རླབས་སོ།

༢༡ དད་པའི་སྒོ་ནས་ཡ་ཀོབ་ཀྱིས་འཆི་ཁར་ཡོ་སེབ་ཀྱི་བུ་རེ་རེ་ལ་བྱིན་གྱིས་རླབས་ཤིང་། འཁར་བའི་ཐོག་ལ་བརྟེན་ཏེ་ཕྱག་བཙལ་ཏོ།

༢༢ དད་པའི་སྒོ་ནས་ཡོ་སེབ་ཀྱིས་ཚེ་འདའ་བར་ཉེ་བ་དང་། ཨིས་ར་ཨེལ་པའི་ཐེགས་པའི་ཕྲོས་བྱས་ཏེ་རང་གི་སྤུར་རུས་ཀྱི་སྐོར་དུ་བསླབ་བྱ་བྱས་སོ༎

༢༣ དད་པའི་སྒོ་ནས་མོ་ཤེ་སྐྱེས་ནས་ཕ་མས་ཕྲུ་གུ་མཛེས་པ་ཞིག་ཡོད་པར་མཐོང་ནས། རྒྱལ་པོའི་བཀའ་ལ་མ་འཇིགས་པར། ཟླ་བ་གསུམ་གྱི་བར་དུ་སྦས་ནས་བཞག་གོ།

༢༤ དད་པའི་སྒོ་ནས་མོ་ཤེས་ན་ཚོད་ཆེར་ལོན་པ་དང་། མི་སེར་གྱི་རྒྱལ་པོའི་བུ་མོའི་བུ་ཟེར་བའི་མིང་སྤངས་ཏེ།

༢༥ སྡིག་པའི་ལོངས་སྤྱོད་མི་རྟག་པ་ལས། དཀོན་མཆོག་གི་མི་སྡེ་དང་མཉམ་སྡུག་བསྔལ་བཟོད་པར་ལྷག་པར་དགའ་སྟེ།

༢༦ བྱ་དགའི་ཉིན་མོ་ལ་རེ་བས། མི་སེར་ཡུལ་གྱི་གཏེར་རྣམས་ལས་མཱ་ཤི་ཀའི་ཆེད་དུ་སྨད་པ་མྱོང་བའི་ནོར་ཆེ་བར་བརྩིས་སོ།

༢༧ དད་པའི་སྒོ་ནས་མིག་གིས་མི་མཇལ་བ་དེ་མཇལ་བ་ལྟར་དུ་བརྟན་པོར་གནས་ཏེ། རྒྱལ་པོའི་ཁྲོ་བ་ལ་མ་འཇིགས་པར་མི་སེར་ཡུལ་སྤངས་སོ།

༢༨ དད་པའི་སྒོ་ནས་པེ་སག་སྲུང་ཞིང་གཤེད་མས་སྔོན་སྐྱེས་ཀྱི་བུ་རྣམས་ལ་མི་རེག་ཕྱིར་ཁྲག་བྱུགས་སོ།

༢༩ དད་པའི་སྒོ་ནས་ཨིས་ར་ཨེལ་པ་རྣམས་ས་སྐམ་ལ་འགྲོ་བ་ལྟར་རྒྱ་མཚོ་དམར་པོ་རྒལ་བ་དང་། མི་སེར་པས་ཀྱང་དེ་ལྟར་བརྒལ་བར་བརྩམས་པས་ཆུར་ནུབ་པར་གྱུར་ཏོ།

༣༠ དད་པའི་སྒོ་ནས་ཡེ་རི་ཀོའི་ལྕགས་རི་བདུན་སྐོར་བ་བསྐོར་བའི་རྗེས་སུ་བརྡིབས་སོ།

༣༡ དད་པའི་སྒོ་ནས་སྨད་འཚོང་མ་ར་ཧབ་ཀྱིས་ལྟ་ཉུལ་པ་རྣམས་འཁྲུག་པ་མི་ལྡང་ཕྱིར་ནང་དུ་བསུས་པས། བཀའ་ལ་མི་ཉན་པ་རྣམས་དང་མཉམ་དུ་མོ་མ་ཤིའོ༎

༣༢ ད་ཅི་སྨྲ། གིད་ཡོན་དང་། བ་རག་དང་། སམ་སོན་དང་། ཡེབ་ཐཱ་དང་། དཱ་བིད་དང་། ཤ་མུ་ཨེལ་དང་། ལུང་སྟོན་པ་རྣམས་ཀྱི་གཏམ་བྱེད་པའི་ལོང་མེད་དོ།

༣༣ དད་པའི་སྒོ་ནས་དེ་རྣམས་ཀྱིས་རྒྱལ་ཁམས་བཏུལ། དྲང་པོའི་བཤགས་བཙུགས། ཞལ་ཆད་བརྙེས། སེང་གེའི་ཁ་བཀག

༣༤ ཁྲོ་བའི་མེ་གསད། རལ་གྲིའི་ཁ་ལས་ཐར། སྟོབས་ཞན་པ་ལས་སྟོབས་ཅན་དུ་གྱུར། དམག་ནང་དཔའ་བོར་གྱུར། ཕ་རོལ་གྱི་དམག་དཔུང་འབྲོས་སུ་བཅུག

༣༥ བུད་མེད་རྣམས་ལ་རང་གི་གཤིན་པོ་འདས་ལོག་ཏུ་ཐོབ། ལ་ལས་ཕྱི་མར་བདེ་བའི་ཕྱིར། སྡུག་བསྔལ་ལས་ཐར་བར་མ་འདོད་པར་མནར་ཏོ།

༣༦ ལ་ལར་སྨད་པ་དང་། རྟ་ལྕག་གིས་རྡུང་བ་མ་ཟད། ལྕགས་སྒྲོག་དང་བཙོན་དུ་འཇུག་པའང་བྱུང་ངོ་།

༣༧ ལ་ལ་རྡོ་རུབ་ལ་བཏང་། ལ་ལ་སོག་ལེས་བཤགས། ལ་ལ་རལ་གྲིས་བསད། ལ་ལ་ར་ལུག་གི་པགས་པ་གོན་ནས་ཕན་ཚུན་རྒྱུ། ལ་ལ་དབུལ་ཕོངས་ཤིང་། སྡུག་བསྔལ་དང་འཚེ་བ་མྱོང་ཞིང་འཁོར་རོ།

༣༨ འཇིག་རྟེན་དེར་སྡོད་པའི་འོས་མིན་པས། འབྲོག་སྟོང་དང་རི་དང་། བྲག་ཕུག་དང་། ས་ཁུང་རྣམས་ནང་བསྡད་དོ༎

༣༩-༤༠ དཀོན་མཆོག་གིས་ང་ཚོའི་ཕྱིར་དེ་བས་ལེགས་པ་ཞིག་བཤམས་ཡོད་པས། ང་ཚོ་དང་ལྷན་ཅིག་ཏུ་དེ་རྣམས་ཕུན་སུམ་ཚོགས་པར་མཛད་པའི་ཕྱིར། དེ་རྣམས་ཀྱི་དད་པའི་སྒོ་ནས་བྱས་པའི་བྱ་བ་རྣམས་ལ་དགྱེས་པ་མངོན་སུམ་དུ་གྱུར་ཀྱང་ཞལ་ཆད་མཛད་པ་དེ་ད་དུང་མ་བརྙེས་སོ༎

༡༢

ང་ཚོར་དཔང་པོའི་སྤྲིན་ཕུང་འདི་ཙམ་གྱིས་བསྐོར་བས། ང་ཚོས་ཀྱང་ཁུར་གང་ཡིན་པ་ཐམས་ཅད་དང་ལས་སླ་མོར་འཁྲིལ་བའི་སྡིག་པ་རྣམས་སྤངས་ཏེ། མགོ་འདྲེན་དང་ང་ཚོའི་དད་པ་རྫོགས་པར་མཛད་པའི་ཡེ་ཤུ་ལ་བལྟ་ཞིང་། རྒྱུག་དགོས་པའི་བང་རྒྱུག་དེ་སྙིང་རུས་ཀྱིས་རྒྱུག་པར་རིགས་སོ།

༢ ཁོང་གིས་ཉིད་ཀྱི་སྤྱན་སྔར་ཡོད་པའི་དགའ་སྤྲོ་དེའི་ཕྱིར་ངོ་ཚ་ལ་མ་འཛེམས་པར་རྒྱང་ཤིང་གི་དཀའ་སྡུག་བཟོད་ཅིང་དཀོན་མཆོག་གི་བཞུགས་ཁྲིའི་གཡས་སུ་བཞུགས་སོ།

༣ ཁྱེད་ཚོ་སྐྱོ་ཞིང་སེམས་མི་འཕམ་པའི་ཕྱིར། སྡིག་ཅན་རྣམས་ཀྱིས་དེ་ཙམ་གནོད་པ་བྱས་ཀྱང་ཐུགས་བཟོད་མཛད་པ་ཁོང་ལ་བསམ་བློ་ཐོངས་ཤིག

༤ ཁྱེད་ཚོས་ཁྲག་འཕོ་བ་ལ་ཐུག་པའི་བར་དུ་ད་དུང་སྡིག་པའི་དབང་ལ་མ་བརྒོལ་ཏོ།

༥ འདི་ལྟར།

ངའི་བུ་གཙོ་བོས་གཅུན་པར་ཁྱད་མ་གསོད༎

ཁོང་གིས་བཀའ་བཀྱོན་མཛད་ན་སེམས་མ་འཕམ༎

༦ གཙོ་བོས་བྱམས་པ་དེ་ནི་གཅུན་པར་མཛད༎

སྲས་བུར་བརྩིས་པ་རྣམས་ལ་རྟ་ལྕག་རྒྱབ༎

ཅེས་ཁྱེད་ཚོར་བུ་དང་འདྲ་བར་སྐུལ་མ་བཏབ་པ་བརྗེད་དམ།

༧ ཁྱེད་ཚོས་སྡུག་སྲན་བྱེད་པ་ནི་འདུལ་བའི་ཕྱིར་ཡིན། ཕས་མ་གཅུན་པའི་བུ་ཡོད་དམ། དཀོན་མཆོག་གིས་ཁྱེད་ཚོ་བུ་ལྟར་གཅུན་ནོ།

༨ ཐམས་ཅད་དང་ལྷན་ཅིག་ཁྱེད་མ་འདུལ་ན། བུ་མ་ཡིན་པས་ནལ་བུ་ཡིན་ནོ།

༩ དེར་མ་ཟད་ང་ཚོ་གཅུན་པའི་ལུས་ཀྱི་ཕ་ཡོད་དེ། ང་ཚོས་དེ་དག་ལ་བཀུར་སྟི་ཞུས་པ་ཡིན། ད་སེམས་ཉིད་ཀྱི་ཕ་ལ་ལྷག་པར་འབངས་བྱེད་ཅིང་འཚོ་བར་མི་རིགས་སམ།

༡༠ དེ་ཚོས་རང་གི་བསམ་ཚོད་བཞིན་དུ་རེ་ཞིག་གཅུན་པ་ཡིན་ཀྱང་། ང་ཚོ་ཁོང་གི་སྐལ་བ་དང་ལྡན་པར་འགྱུར་ཕྱིར། ང་ཚོའི་ཕན་དོན་དུ་འདུལ་བར་མཛད་དོ།

༡༡ འདུལ་ལུགས་ཐམས་ཅད་འཕྲལ་དུ་དགའ་བ་ལས་སྡུག་པའི་རྒྱུ་འདྲ་མཐོང་ཡང་། རྗེས་སུ་དེར་སྦྱངས་པ་རྣམས་ལ་དྲང་བ་ཉིད་ཀྱི་ཞི་བདེའི་འབྲས་བུ་ཐོབ་བོ༎

༡༢ ལག་རྩ་ལྷོད་པ་དང་པུས་མོ་ཤེད་མེད་རྣམས་སྲོང་ཞིག

༡༣ ཁྱེད་ཚོའི་རྐང་པ་ཞ་བ་ཚིགས་ནས་མི་བུད་པར་ཐང་པོར་འགྱུར་བའི་དོན་དུ། ལམ་དྲང་པོ་བྱོས་ཤིག

༡༤ མི་རྣམས་དང་མཐུན་པ་དང་དམ་པར་འགྱུར་བ་ལ་སྙེགས་ཤིག དེ་མིན་སུས་ཀྱང་གཙོ་བོ་མཇལ་བར་མི་འགྱུར་རོ།

༡༥ ཐམས་ཅད་དཀོན་མཆོག་གི་ཐུགས་རྗེ་དང་ལྡན་པ་ལ་ལྟོས་ཤིག དེ་མིན་རོ་ཁ་བའི་རྩ་བ་རྡོལ་ཞིང་ཁྱེད་ཚོ་སྡུག་བསྔལ་ཞིང་། མི་མང་པོ་རྨེ་བར་འགྱུར་ལས་ཆེ།

༡༦ དུས་གཅིག་གི་ཁ་ཟས་ཕྱིར་སྔོན་སྐྱེས་ཀྱི་ཐོབ་ཐང་བཙོངས་པའི་ཨེ་སབ་དང་འདྲ་བར་ཚུལ་ཁྲིམས་དང་ཆོས་མེད་པར་མ་གྱུར་ཅིག

༡༧ རྗེས་སུ་དེས་བྱིན་རླབས་ཐོབ་ཏུ་འདོད་པའི་ཚེ། མཆི་མ་བླུག་ཅིང་བཙལ་ཀྱང་ཕའི་སེམས་སྒྱུར་མ་བཏུབ་པས་མ་ཐོབ་པ་ཁྱེད་ལ་རྒྱུས་ཡོད།

༡༨ ཁྱེད་ནི་ལག་པས་རེག་ནུས་པའི་རི་མེ་འབར་བ་དང་། མུན་ནག་དང་། སྨག་རུམ་དང་། རླུང་དྲག་དང་།

༡༩ དུང་གི་སྒྲ་དང་། ཚིག་གི་སྒྲ་བྱུང་བའི་དྲུང་དུ་འོངས་པ་མ་ཡིན། སྒྲ་དེ་ཐོས་པ་རྣམས་ཀྱིས་ང་ཚོར་ལྷག་པར་མ་གསུང་ཞེས་ཞུས་སོ།

༢༠ ཅིའི་ཕྱིར་ཞེ་ན། དུད་འགྲོ་ཞིག་ཀྱང་རི་དེ་ལ་རེག་ན་རྡོ་རུབ་ལ་གཏོང་དགོས་པའི་བཀའ་བྱུང་བས་ཐེག་མ་ཐུབ་བོ།

༢༡ མོ་ཤེས་ཀྱང་ང་འཇིགས་ཤིང་འདར་རོ་ཞེས་སྨྲ་བ་ཙམ་དུ་གཟིགས་སྣང་དེ་འཇིགས་སུ་རུང་བ་ཡོད་དོ།

༢༢ འོན་ཀྱང་ཁྱེད་ནི་རི་ཙི་ཨོན། གསོན་པོའི་དཀོན་མཆོག་གི་རྒྱལ་ས། ནམ་མཁའི་ཡེ་རུ་ཤ་ལེམ། གྲངས་མེད་པའི་ཕོ་ཉའི་དཔུང་།

༢༣ མགྲོན་གྱི་ཚོགས། ནམ་མཁའ་རུ་མིང་བྲིས་ཡོད་པའི་སྔོན་སྐྱེས་རྣམས་ཀྱི་འདུན་ས། ཐམས་ཅད་ཀྱི་ཁྲིམས་དཔོན་ལགས་པའི་དཀོན་མཆོག་དང་། མཐར་ཕྱིན་པར་མཛད་པའི་དྲང་པོ་རྣམས་ཀྱི་སེམས་ཉིད་དང་།

༢༤ ཞལ་ཆད་གསར་པའི་བར་མི་ཡེ་ཤུ་དང་། ཧ་བེལ་གྱི་ཁྲག་ལས་དོན་ལྷག་པར་ཡོད་པའི་སྐུ་ཁྲག་གཏོར་བའི་དྲུང་དུ་འོངས་པ་ཡིན།

༢༥ གསུང་མཁན་དེའི་བཀའ་མི་ཟློག་པ་ལ་བྱ་ར་གྱིས་ཤིག ས་གཞི་རུ་སྐུལ་བ་དེའི་བཀའ་བཅག་པས་དེ་རྣམས་མ་ཐར་བ་ཡིན་ན། ནམ་མཁའ་ནས་སྐུལ་བ་དེའི་བཀའ་བཅག་ན་ང་ཚོ་ཇི་ལྟར་ཐར།

༢༦ དེའི་དུས་སུ་ཁོང་གི་གསུང་སྐད་ཀྱིས་ས་གཞི་བསྒུལ་ཀྱང་། ད་ལྟ་ཁོང་གིས། ད་དུང་ཡང་ལན་གཅིག་ངས་ས་གཞི་མ་ཟད་ནམ་མཁའ་ཡང་སྒུལ་བར་བྱའོ་ཞེས་ཞལ་གྱིས་བཞེས་སོ།

༢༧ ད་དུང་ཡང་ལན་གཅིག་ཅེས་པའི་ཚིག་ལས། མི་གཡོ་བ་རྣམས་གནས་པའི་ཕྱིར། གཡོ་བ་རྣམས་ནི་འདུས་བྱས་ཡིན་པས་མེད་པར་མཛད་པའི་བརྡ་ཡིན།

༢༨-༢༩ ང་ཚོའི་དཀོན་མཆོག་སྲེག་པར་བྱེད་པའི་མེ་ཞིག་ལགས་པས་ན། ང་ཚོ་གཡོ་བ་མེད་པའི་རྒྱལ་སྲིད་ཅིག་ཐོབ་པས། གཏང་རག་དང་ལྡན་ཞིང་གུས་པ་དང་བག་དང་བཅས་དཀོན་མཆོག་གི་ཐུགས་སུ་འབྱོན་པའི་བསྙེན་བཀུར་འབུལ་བའི་རིགས་སོ༎

༡༣

སྤུན་ལ་བྱམས་པའི་རྒྱུན་སྐྱོངས་ཤིག

༢ བྱེས་པ་རྣམས་ཀྱི་དགོས་འདོད་སྐོངས་ཤིག དེ་ལྟར་བྱས་པས་མི་ཁ་ཤས་ཀྱིས་མ་ཤེས་པར་ཕོ་ཉ་མཆོད་པ་ཡིན་ནོ།

༣ བཙོན་པ་རྣམས་རང་ཡང་བཙོན་པ་ཡིན་པ་ལྟར་དྲན་ཞིང་། ཁྱེད་རང་ལའང་གཟུགས་ཡོད་པས། དེ་བཞིན་དུ་འཚེ་བ་མྱོང་བ་རྣམས་དྲན་པར་གྱིས་ཤིག

༤ དཀོན་མཆོག་གིས་འདོད་ལོག་དང་ལོག་གཡེམ་བྱེད་པ་རྣམས་ལ་ཞལ་ཆེ་གཅོད་པར་འགྱུར་བས། བཟའ་མི་བྱེད་པ་ནི་ཀུན་ནང་སྟི་སྟང་འོས་པར་རྩི་ཞིང་། མལ་ཁྲི་གཞན་གྱི་གྲིབ་མས་མ་ནོག་ཅིག

༥ ཁོང་གིས་ངས་ཁྱོད་ཅིས་ཀྱང་མི་སྐྱུར་ཞིང་ནམ་ཡང་མི་སྤོང་ཞེས་གསུངས་པས། ནོར་བརྣབ་དང་བྲལ་ཏེ་ཅི་ཡོད་པ་དེ་ལ་ཚིམ་ཞིག

༦ དེ་ལྟར་ང་ཚོས་སྤོབས་པ་སྐྱེད་ཅིང་།

སྟོངས་གྲོགས་གཙོ་བོ་ཡོད་པས་ང་མི་འཇིགས༎

མི་ཡིས་ང་ལ་ཅི་ཞིག་བྱེད་པར་ནུས། ཞེས་ཟེར་ཐུབ་བོ༎

༧ ཁྱེད་ཚོར་དཀོན་མཆོག་གི་བཀའ་བཤད་པའི་མགོ་སྐྱོང་མ་རྗེད་ཅིག དེ་ཚོའི་ཚེའི་སྙིང་པོར་བལྟ་ཞིང་དེ་ཚོའི་དད་སེམས་དཔེ་རུ་ལོངས་ཤིག

༨ ཡེ་ཤུ་མཱ་ཤི་ཀ་ནི་ཁ་སང་དང་། དེ་རིང་དང་། དུས་རྒྱུན་དུ་འགྱུར་བ་མེད་དོ།

༩ བསྟན་པ་སྣ་ཚོགས་དང་ཕྱི་རོལ་པའི་ལྟ་བས་ཁྱེད་ཚོ་བསླུ་བར་མ་གྱུར་ཅིག གང་ལ་རྟེན་པ་རྣམས་ལ་ཕན་མ་ཐོགས་པའི་ཁ་ཟས་ཀྱི་སྲུང་བྱ་ལས། ཐུགས་རྗེའི་སྒོ་ནས་སྙིང་བརྟན་པོར་འགྱུར་བ་ལེགས་སོ།

༡༠ ང་ཚོ་ལ་ཡོད་པའི་མཆོད་ཁྲི་ལས་གུར་མཆོག་གི་ཞབས་ཏོག་པ་རྣམས་ཀྱིས་ཟ་མི་ཆོག་གོ།

༡༡ སྡིག་པ་བཤགས་པའི་མཆོད་པའི་ཕྱིར་བླ་ཆེན་གྱིས་གཙང་ཁང་དུ་དུད་འགྲོའི་ཁྲག་འཁྱེར་ནས་རོ་རྣམས་སྒར་གྱི་ཕྱི་རོལ་དུ་མེས་སྲེག་གོ།

༡༢ དེ་ལྟར་ཡེ་ཤུས་ཀྱང་ཉིད་ཀྱི་སྐུ་ཁྲག་གི་སྒོ་ནས། མི་སྡེ་དམ་པར་མཛད་པའི་དོན་དུ། རྟ་སྒོའི་ཕྱི་རོལ་དུ་སྡུག་བསྔལ་མྱངས།

༡༣ དེའི་ཕྱིར་ང་ཚོས་ཁོང་གི་ཕྱིར་དམའ་འབེབས་འཁྱེར་ཞིང་། སྒར་གྱི་ཕྱི་རོལ་དུ་ཁོང་གི་དྲུང་དུ་འགྲོ་བར་བྱ།

༡༤ འདིར་ང་ཚོར་རྟག་པའི་གྲོང་ཁྱེར་མེད་པས་གནང་བར་འགྱུར་བའི་གྲོང་ཁྱེར་དེ་འཚོལ་ལོ།

༡༥ ད་ཁོང་གི་ངང་ནས་ང་ཚོས་རྟག་ཏུ་ཁོང་གི་མཚན་ཁས་ལེན་པའི་ཁ་ལྤགས་ཀྱི་འབྲས་བུ་ཡིན་པའི་བསྟོད་པའི་མཆོད་པ་འབུལ་བར་རིགས་སོ།

༡༦ གཞན་དོན་དང་སྦྱིན་པ་སྦྱིན་པ་མ་རྗེད་ཅིག འདི་འདྲ་བའི་མཆོད་པ་ལ་དཀོན་མཆོག་དགྱེས་སོ༎

༡༧ ཁྱེད་ཀྱི་མགོ་སྐྱོང་རྣམས་ཀྱི་བཀའ་ལ་ཉན་ཞིང་གཡོག་བྱོས་ཤིག དེ་རྣམས་ཀྱིས་རྩིས་གཏོང་དགོས་ཡོད་པའི་མི་ལྟར་གཉིད་མ་ལོག་པར་ཁྱོད་ཚོའི་སྲོག་བསྲུང་བས། དེ་རྣམས་ལ་སེམས་སྐྱོ་མེད་པར་དགའ་བཞིན་དུ་ལས་བྱེད་ཆུག་ཅིག དེ་མིན་ཁྱེད་ཚོར་ཅི་ཕན།

༡༨ ང་ཚོར་ཤེས་བཟང་གཙང་མ་དང་རྣམ་ཀུན་སྤྱོད་བཟང་ཡོད་པ་ལ་ཡིད་ཆེས་པས། ང་ཚོའི་དོན་དུ་སྨོན་ལམ་ཞུས་ཤིག

༡༩ ང་མྱུར་བར་ཁྱེད་ཚོའི་རྩར་ལོག་སླེབས་པའི་ཕྱིར་དུ་དེ་ལྟར་སྨོན་ལམ་ཞུ་བར་ལྷག་པར་སྐུལ་ལོ༎

༢༠ རྫི་བོ་ཆེན་པོ་ལགས་པའི་ང་ཚོའི་གཙོ་བོ་ཡེ་ཤུ་རྟག་པའི་ཞལ་ཆད་ཀྱི་སྐུ་ཁྲག་གི་སྒོ་ནས། གཤིན་པོ་རྣམས་ལས་གདན་དྲངས་པའི་ཞི་བདེའི་དཀོན་མཆོག་གིས།

༢༡ ཉིད་ཀྱི་དགོངས་པ་བཞིན་སྒྲུབ་ཏུ་དགེ་བ་ཐམས་ཅད་ནང་ཁྱེད་མཐར་ཕྱིན་པར་མཛད་པར་ཤོག ཉིད་ཀྱི་གཟིགས་ངོར་མཉེས་པ་དེ་ཡེ་ཤུ་མཱ་ཤི་ཀའི་ངང་ནས་ང་ཚོའི་ནང་དུ་སྐྱེད་པར་མཛོད་ཅིག ཁོང་ལ་རྒྱུན་ནས་རྒྱུན་དུ་བསྟོད་པ་འབྱུང་བར་ཤོག་ཅིག ཨ་མེན༎

༢༢ སྤུན་རྣམས། ངས་ཁྱེད་ཚོར་ཡི་གེ་མདོར་སྡུས་ཤིག་བྲིས་ནས། བསླབ་བྱ་རྣམས་ཐེག་པའི་ཕྱིར་སྐུལ་ལོ།

༢༣ སྤུན་ཏི་མོ་ཐེའུ་བཙོན་ནས་ལྷོད་པ་ཤེས་ཤིག ཁོ་མྱུར་དུ་བསླེབ་ན། ང་ཁོ་དང་མཉམ་དུ་ཁྱེད་ཚོའི་རྩར་འོང་བར་བྱའོ༎

༢༤ ཁྱེད་ཚོའི་མགོ་སྐྱོང་དང་མཱ་ཤི་ཀ་པ་ཐམས་ཅད་ལ་ཕྱག་ཕུལ་ཞིག ཨི་ཏ་ལི་པ་རྣམས་ཀྱིས་ཁྱེད་ཚོར་ཕྱག་འབུལ་ལོ།

༢༥ ཁྱེད་ཚོ་ཐམས་ཅད་ལ་ཐུགས་རྗེ་འབབ་པར་ཤོག་ཅིག། ༎

ཡ་ཀོབ་ཀྱིས་བསྐུར་པའི་འཕྲིན་ཡིག

༡

དཀོན་མཆོག་དང་གཙོ་བོ་ཡེ་ཤུ་མཱ་ཤི་ཀའི་ཞབས་ཕྱི་ཡ་ཀོབ་ཀྱིས། གྱེས་ཡོད་པའི་སྡེ་བཅུ་གཉིས་པོ་ལ་ཕྱག་འབུལ་ལོ༎

༢-༣ ངའི་སྤུན་རྣམས། དད་པ་ལ་ཚོད་ལྟ་བའི་ངང་ནས་བཟོད་པའི་སེམས་སྐྱེ་བ་ཁྱེད་ཀྱིས་ཤེས་པས། ཉམས་སད་པ་སྣ་ཚོགས་མྱོང་བ་དགའ་སྤྲོ་ཆེན་པོར་རྩིས་ཤིག

༤ ཁྱེད་མ་ཚང་བ་མེད་པར་ཕུལ་དུ་ཕྱིན་ཅིང་རྫོགས་པར་འགྱུར་བའི་ཕྱིར། བཟོད་པ་ལ་འབྲས་བུ་ཚང་པོ་སྐྱེད་དུ་ཆུག

༥ ཁྱེད་སུ་ཞིག་ལ་ཤེས་རབ་མ་ཚང་ན། བཀའ་བཀྱོན་མི་མཛད་པར་ཐམས་ཅད་ལ་ལྷག་པར་གནང་བའི་དཀོན་མཆོག་ལ་ཞུས་ཤིག་དང་། གནང་བར་འགྱུར་རོ།

༦ ཐེ་ཚོམ་བྱེད་པའི་མི་ནི་རླུང་གིས་འདེད་ཅིང་འཕར་བའི་རྒྱ་མཚོའི་རྦ་རླབས་དང་འདྲ་བས་ན། ཐེ་ཚོམ་མི་བྱེད་པར་དད་པའི་སྒོ་ནས་ཞུ་བར་རིགས་སོ།

༧-༨ ཡིད་གཉིས་བྱེད་པ་དང་བྱ་བ་ཐམས་ཅད་ནང་མི་བརྟན་པའི་མི་ཞིག་གིས་གཙོ་བོ་ནས་ཅི་ཞིག་ཐོབ་པར་འགྱུར་མ་སེམས་ཤིག

༩ སྤུན་དམའ་བ་དེ་མཐོན་པོར་བཏེགས་པར་འགྱུར་བས་དམའ་བའི་གནས་སུ་ངོམས་ཤིག

༡༠ ཕྱུག་པོ་དེ་དམའ་བར་འགྱུར་བ་ལ་ངོམས་ཤིག་ཅི་ཕྱིར་ཞེ་ན། རྩྭའི་མེ་ཏོག་ལྟར་ཁོ་འདའ་བར་འགྱུར།

༡༡ ཉི་མ་ཚ་པོ་ཤར་ནས་རྩྭ་སྐོམ་སྟེ་མེ་ཏོག་སར་ལྟུང་ནས། དེའི་མཛེས་སྡུག་མེད་པར་འགྲོའོ། དེ་བཞིན་དུ་ཕྱུག་པོའང་རང་གི་འབད་རྩོལ་གྱི་འཕྲོ་ལ་རྙིད་པར་འགྱུར་རོ༎

༡༢ ཉམས་སད་པ་ཐེག་པའི་མི་དེ་བདེའོ། ཐེག་པའི་འོག་ཏུ་གཙོ་བོ་ལ་གཅེས་པར་འཛིན་པ་རྣམས་ལ་གནང་བའི་ཞལ་ཆད་མཛད་པའི་ཚེ་མཐའ་མེད་པའི་ཅོད་པན་རྙེད་པར་འགྱུར་རོ།

༡༣ ཉམས་སད་འབྱུང་དུས་སུ། དཀོན་མཆོག་གིས་ངའི་ཉམས་སད་དོ་ཞེས་མ་ཟེར་ཞིག ངན་པའི་སྒོ་ནས་དཀོན་མཆོག་གི་ཐུགས་སད་མི་སྲིད་ཅིང་། ཁོང་གིས་སུ་ཞིག་ལ་ཉམས་སད་པར་མི་མཛད་དོ།

༡༤ མི་རེ་རེ་རང་གི་འདོད་པས་བསླུ་ཞིང་འཁྲིད་ན་ཉམས་སད་པ་འབྱུང་ངོ་།

༡༥ དེ་ནས་འདོད་པ་མངལ་དང་ལྡན་པར་གྱུར་ཏེ་སྡིག་པ་སྐྱེས་ནས། སྡིག་པ་ཚད་དུ་ཕྱིན་པ་དང་འཆི་བ་འབྱུང་ངོ་།

༡༦ ངའི་སྤུན་གཅེས་པ་རྣམས། མགོ་མ་འཁོར་ཞིག

༡༧ གསོལ་རས་བཟང་པོ་དང་གནང་སྦྱིན་ཕུལ་བྱུང་ཐམས་ཅད་སྟེང་ནས་འོད་ཀྱི་ཡབ་ནས་འབབ་བོ། ཁོང་ནི་འགྱུར་བའི་གྲིབ་མས་མ་གོས་ཤིང་འགྱུར་མེད་ལགས་སོ།

༡༨ ཁོང་གིས་བཀོད་པ་རྣམས་ཀྱི་ནང་ན་ང་ཚོ་ནི་ལོ་ཐོག་གི་ཕུད་དུ་འགྱུར་བའི་ཕྱིར། ཉིད་ཀྱི་དགོངས་པ་བཞིན་བདེན་པའི་བཀའི་ཐབས་ཀྱིས་བསྐྱེད་པར་མཛད་དོ༎

༡༩ ངའི་གཅེས་པའི་སྤུན་རྣམས། ཤེས་པར་གྱིས་ཤིག མི་ཀུན་ཉན་པ་ལ་མྱུར་ཞིང་། ལབ་པ་དང་ཁྲོ་བ་ལ་འགོར་དགོས།

༢༠ མིའི་ཁྲོ་བས་དཀོན་མཆོག་གི་དྲང་བ་ཉིད་མི་སྒྲུབ་བོ།

༢༡ མི་གཙང་བ་ཐམས་ཅད་དང་ངན་པ་ལྷག་དྲག་པ་རྣམས་སྤངས་ཏེ། ཁྱེད་ཚོའི་སེམས་སྐྱོབ་ཐུབ་པའི་ཁྱེད་ནང་བཙུགས་པའི་བཀའ་དེ་དུལ་བའི་སྒོ་ནས་ལོང་ཞིག

༢༢ རང་མགོ་རང་གིས་བསྐོར་བའི་བཀའ་ཉན་མཁན་འབའ་ཞིག་ཏུ་མ་འགྱུར་བར་སྒྲུབ་མཁན་ལ་གྱུར་ཅིག

༢༣ སུ་ཞིག་བཀའ་ཉན་མཁན་ཡིན་ཏེ་སྒྲུབ་མཁན་མིན་ན། མེ་ལོང་ནང་རང་ཉིད་ཀྱི་གདོང་མཐོང་བའི་མི་དང་འདྲ་ཞིང་།

༢༤ རང་གིས་མཐོང་སྟེ་སོང་མ་ཐག་ཏུ་ཁོ་རང་ཇི་ལྟ་བུ་ཞིག་ཡོད་པ་བརྗེད་དོ།

༢༥ འོན་ཀྱང་ཐར་པའི་བཀའ་ཁྲིམས་ཕུལ་དུ་བྱུང་བའི་མེ་ལོང་ནང་ལྟ་ཞིང་གནས་ན། བརྗེད་པའི་ཉན་མཁན་དུ་མི་གྱུར་བར། བྱ་བ་སྒྲུབ་མཁན་དུ་གྱུར་ཏེ། བྱིན་གྱིས་རློབ་པར་འགྱུར་རོ༎

༢༦ མི་ཞིག་གིས་རང་ཆོས་སེམས་ཅན་ཞིག་ཡིན་སེམས་ཀྱང་། རང་གི་ལྕེ་ལ་ཉ་ར་མི་བྱེད་པར་རང་བསླུ་ན། མི་དེའི་ཆོས་ནི་དོན་མེད་དོ།

༢༧ དྭ་ཕྲུག་དང་མོ་རེང་མ་དེ་ཚོའི་སྡུག་བསྔལ་གྱི་དུས་སུ་ལྟ་བ་དང་། རང་ཉིད་འཇིག་རྟེན་གྱིས་ཅི་ནས་ཀྱང་མ་གོས་པར་སྲུང་བ་ནི། ཡབ་དཀོན་མཆོག་གི་སྤྱན་སྔར་དྲི་མ་མེད་པ་དང་ཡང་དག་པའི་ཆོས་ཡིན་ནོ༎

༢

ངའི་སྤུན་རྣམས། ཁྱེད་ཚོ་དཔལ་དང་ལྡན་པའི་གཙོ་བོ་ཡེ་ཤུ་མཱ་ཤི་ཀའི་དད་པ་དང་ལྡན་པས། ཁྱེད་ཚོས་ཕྱོགས་རིས་བྱེད་པར་མི་རིགས་སོ།

༢ དཔེར་ན། གསེར་གྱི་སོར་གདུབ་དང་གོས་ཆེན་གྱོན་པའི་མི་ཞིག་དང་། དབུལ་པོ་གོས་དྲི་མ་ཅན་གྱོན་པ་ཞིག་ཁྱེད་ཚོའི་ཚོགས་པའི་ནང་འོང་ཚེ།

༣ གོས་ཆེན་གྱོན་པ་དེ་ལ་ཁྱོད་ཚོས་རྩིས་ནས་བཞུགས་གདན་འདིར་བཞུགས་ཤིག་ཟེར་ཞིང་། དབུལ་པོ་དེ་ལ། དེར་ལོང་སྡོད། ཡང་ན་ངའི་འོག་ཏུ་སྡོད་ཅེས་ཟེར་ན།

༤ ཁྱེད་ཚོ་རང་གི་ནང་ལ་དབྱེ་བ་བྱེད་མཁན་དང་བསམ་པ་ངན་པའི་གཤགས་བྱེད་མཁན་ལ་མ་གྱུར་ཏམ།

༥ ངའི་སྤུན་གཅེས་པ་རྣམས་ཉོན་ཞིག དཀོན་མཆོག་གིས་འཇིག་རྟེན་འདིའི་དབུལ་པོ་རྣམས་དད་པ་ལ་ཕྱུག་པོར་འགྱུར་བ་དང་། ཁོང་ལ་གཅེས་པ་རྣམས་ལ་ཞལ་བཞེས་པའི་རྒྱལ་སྲིད་ཀྱི་བརྒྱུད་འཛིན་དུ་འགྱུར་བའི་ཕྱིར་འདམས་པ་མ་ཡིན་ནམ།

༦ འོན་ཀྱང་ཁྱེད་ཚོས་དབུལ་པོ་ལ་རྩིས་མེད་བྱས་སོ། ཁྱེད་ཚོ་ནོན་ཅིང་ཁྲིམས་རར་གཏུག་མཁན་དང་།

༧ ཁྱེད་ཚོས་ཁུར་བའི་མཚན་དམ་པ་དེ་ལ་སྐུར་པ་འདེབས་མཁན་ཕྱུག་པོ་མིན་ནམ།

༨ མདོ་ན། རང་དང་འདྲ་བར་ཁྱིམ་མཚེས་ལ་བྱམས་པ་བྱོས་ཤིག་ཅེས་པའི་རྒྱལ་བའི་བཀའ་དེ་ཡང་དག་པར་བསྒྲུབ་ན་ཁྱེད་ཚོས་ལེགས་པར་བྱེད་དོ།

༩ གལ་ཏེ་ཕྱོགས་རིས་བྱེད་ན་སྡིག་པ་བྱས་པས། བཀའ་ཁྲིམས་ཀྱིས་ཁྱེད་ཚོ་འགལ་མཁན་ཡིན་པར་བཟུང་ངོ་།

༡༠ བཀའ་ཁྲིམས་ཐམས་ཅད་སྲུང་ཡང་གཅིག་ལ་འགལ་ན། ཐམས་ཅད་ལ་འགལ་མཁན་དུ་འགྱུར་རོ།

༡༡ ལོག་གཡེམ་མ་བྱེད་ཅིག་གསུངས་པ་ཁོང་གིས་མི་མ་གསོད་ཅེས་ཀྱང་གསུངས་སོ། ད་ཁྱོད་ཚོས་ལོག་གཡེམ་མི་བྱེད་ཀྱང་མི་ཞིག་བསད་ན། ཁྱོད་ཚོ་བཀའ་ཁྲིམས་ལས་འགལ་ལོ།

༡༢ ཐར་པའི་བཀའ་ཁྲིམས་བཞིན་ཞལ་ཆེ་གཅོད་པར་འགྱུར་བའི་མི་རྣམས་དང་འདྲ་བར་གཏམ་དང་ལས་གྱིས་ཤིག

༡༣ སྙིང་རྗེ་མ་བྱས་པ་ལ་སྙིང་རྗེ་མེད་པའི་ཁྲིམས་གཅོད་པར་འགྱུར་རོ། སྙིང་རྗེ་ནི་ཁྲིམས་ལས་རྒྱལ་བར་འགྱུར་རོ༎

༡༤ ངའི་སྤུན་རྣམས། མི་ཞིག་གིས་ང་ལ་དད་པ་ཡོད་ཟེར་ཡང་ལས་མེད་ན་ཅི་ལ་ཕན། དད་པ་དེས་ཁོ་སྐྱོབ་པར་ནུས་སམ།

༡༥ གལ་ཏེ་སྤུན་ནམ་སྤུན་མ་ཞིག་ལ་གོས་དང་ཞག་རེའི་ཁ་ཟས་མེད་ན།

༡༦ ཁྱེད་ཚོ་གཅིག་གིས་དེ་ལ། ཞི་བདེ་བར་གྱུར་ཅིག དྲོས་པར་གྱུར་ཅིག ཚིམ་པར་གྱུར་ཅིག་ཟེར་ཡང་། དེའི་ལུས་ལ་དགོས་པ་དེ་དངོས་སུ་མི་སྦྱིན་ན་ཅི་ལ་ཕན།

༡༧ དེ་བཞིན་དུ་དད་པའང་ལས་དང་བྲལ་ན་རོ་འདྲ་ཡིན་ནོ༎

༡༨ ཡང་མི་ཞིག་གིས་ཁྱོད་ལ་དད་པ་ཡོད། ང་ལ་ལས་ཡོད། ད་ཁྱོད་ཀྱིས་ལས་དང་བྲལ་ཏེ་རང་གི་དད་པ་སྟོན་ཅིག ངས་ཀྱང་ལས་ཀྱི་སྒོ་ནས་རང་གི་དད་པ་སྟོན་པར་བྱའོ་ཞེས་ཟེར་སྲིད།

༡༩ དཀོན་མཆོག་གཅིག་ལགས་པར་ཁྱེད་ཡིད་ཆེས་སམ། ཆེས་ན་ལེགས་སོ། བདུད་ཀྱང་ཡིད་ཆེས་ཤིང་འདར་རོ།

༢༠ མི་བསམ་མེད་ཁྱོད། ལས་དང་བྲལ་བའི་དད་པ་ནི་སྟོང་པ་ཡིན་པར་ཤེས་པར་འདོད་དམ།

༢༡ ང་ཚོའི་མེས་པོ་ཨབ་ར་ཧམ་གྱིས་རང་གི་བུ་ཨི་སཱག་མཆོད་པར་ཕུལ་ཕྱིར་མཆོད་ཁྲིའི་ཁར་བཞག་ནས། ལས་ལ་རྟེན་ཏེ་ཐར་བར་མ་རྩིས་སམ།

༢༢ ཁོང་གི་ལས་དང་དད་པ་མཉམ་པོར་མཐུན་ཏེ། ལས་ཀྱི་ཐབས་ཀྱིས་དད་པ་རྫོགས་པར་གྱུར་པར་གསལ་ལོ།

༢༣ ཨབ་ར་ཧམ་གྱིས་དཀོན་མཆོག་ལ་དད་པ་བྱས་པས། དེ་ནི་ཁོའི་ཕྱིར་ཐར་པའི་རྒྱུར་བརྩིས་སོ་ཞེས་བྲིས་པ་བསྒྲུབས་ཏེ། དཀོན་མཆོག་གི་མཛའ་བོར་ཡང་གྲགས་སོ།

༢༤ དེ་ལྟར་མི་ནི་དད་པ་གཅིག་གིས་མ་ཡིན་པར་ལས་ཀྱིས་ཐར་བ་གསལ་ལོ།

༢༥ དེ་བཞིན་དུ་སྨད་ཚོང་མ་ར་ཧབ་ཀྱིས་བང་ཆེན་རྣམས་ནང་ལ་བསུས་ཏེ། དེ་དག་ལམ་གཞན་ནས་བཏང་བས། མོ་ལས་ཀྱི་སྒོ་ནས་མ་ཐར་རམ།

༢༦ དོན་དུ་སེམས་དང་བྲལ་བའི་ལུས་རོ་ཡིན་པ་ལྟར། ལས་དང་བྲལ་བའི་དད་པའང་རོ་ཡིན་ནོ༎

༣

ངའི་སྤུན་རྣམས། སློབ་མཁན་རྣམས་ལ་ཁྲིམས་ལྷག་པར་དམ་པོ་གཅད་པར་ངེས་པས། སློབ་དཔོན་མང་པོར་མ་གྱུར་ཅིག

༢ ང་ཚོས་མང་པོ་འཕྱུགས་པས། གཏམ་ནང་མི་འཕྱུགས་པ་དེ་ཕུལ་དུ་ཕྱིན་པ་ཡིན་ཏེ། ལུས་ཧྲིལ་པོ་གཅུན་པར་ནུས་སོ།

༣ ང་ཚོར་ཁ་ལོ་ཆུན་ཕྱིར་རྟའི་ཁ་རུ་སྲབ་གཡོགས་ནས། དེའི་ལུས་ཧྲིལ་པོར་དབང་སྒྱུར་རོ།

༤ གྲུ་གཟིང་ནི་ཆེན་པོ་ཡིན་ཞིང་། རླུང་དྲག་པོས་འདེད་ཀྱང་། མཇུག་སྐྱ་ཆུང་ངུ་ཞིག་གིས་གྲུ་པ་འདོད་སར་ཁ་ལོ་སྒྱུར་ནུས་པ་ལ་ལྟོས།

༥ དེ་བཞིན་དུ་ལྕེའང་ཡན་ལག་ཆུང་ངུ་ཞིག་ཡིན་ཀྱང་རྐྱེན་ཆེན་པོ་ལྡང་ངོ་། མེ་ཆུང་ངུ་ཞིག་གིས་ནགས་ཚལ་ཆེན་པོ་བསྲེག་པ་ལ་ལྟོས།

༦ ལྕེའང་མེ་ཞིག་ཡིན་པས་ང་ཚོའི་ཡན་ལག་གི་ནང་ནས་འཇིག་རྟེན་ན་གདུག་ཤོས་དེ་ཡིན། ལུས་ཧྲིལ་པོ་གྲིབ་ཅན་བྱེད་ཅིང་། དམྱལ་བའི་མེས་དེ་སྦར་ཞིང་། སྐྱེ་བའི་འཁོར་ལོར་མེ་སྤར་རོ།

༧ གཅན་གཟན་དང་། འདབ་ཆགས་དང་། ལྟོ་འགྲོ་དང་། རྒྱ་མཚོའི་སེམས་ཅན་སྣ་ཚོགས་པ་མིས་འདུལ་བར་ནུས་ཏེ་བཏུལ་བའང་ཡིན་ཀྱང་།

༨ བཙན་དུག་གིས་གང་ཞིང་མི་འཚུགས་པའི་ངན་པ་ཡིན་པའི་ལྕེ་ནི་སུས་ཀྱང་འདུལ་བར་མི་ནུས་སོ།

༩ ལྕེའི་སྒོ་ནས་ང་ཚོས་གཙོ་བོ་ཡབ་ལ་བསྟོད་ཅིང་། དེ་རང་གི་སྒོ་ནས་དཀོན་མཆོག་གི་སྐུ་བརྙན་ཡིན་པའི་མི་ལ་དམོད་པ་འབོར་རོ།

༡༠ སྨྲ་བའི་ཁ་གཅིག་གི་ནང་ནས་སྨོན་པ་དང་དམོད་པ་གཉིས་ཀ་འཐོན་ནོ། སྤུན་རྣམས། དེ་ལྟར་ཡོད་པར་མི་རིགས་སོ།

༡༡ ཆུ་མིག་གི་ཁ་གཅིག་ནས་ཆུ་མངར་བ་དང་ཁ་བ་གཉིས་འཐོན་ནམ།

༡༢ སྤུན་རྣམས། སེ་ཡབ་ཤིང་ལ་ཁ་སྐྱུར་པོ་དང་། རྒུན་ཤིང་ལ་སེ་ཡབ་ཆགས་ཐུབ་བམ། ལན་ཚྭ་བའི་ཆུ་ལས་མངར་བ་འཐོན་མི་ཐུབ་བོ༎

༡༣ ཁྱེད་ཚོའི་ནང་ན་མཁས་པ་དང་བློ་གྲོས་ཅན་སུ་ཡིན། སྤྱོད་ལམ་བཟང་པོའི་སྒོ་ནས་རང་གི་ལས་ཤེས་རབ་ཀྱི་དུལ་བའི་ངང་ན་སྟོན་པར་རིགས་སོ།

༡༤ ཁྱེད་ཚོའི་སྙིང་གི་ནང་ན་ཕྲག་དོག་དྲག་པོ་དང་འགྲན་སེམས་ཡོད་ན། བདེན་པ་ལ་བལྟས་ནས་ངོམ་ཡང་མ་སྟོན་རྫུན་ཡང་མ་ཟེར་ཞིག

༡༥ ཤེས་རབ་དེ་ནི་སྟེང་ནས་མ་འབྱུང་གི། འཇིག་རྟེན་དང་། བྱོལ་སོང་དང་། བདུད་ཀྱི་ཤེས་རབ་ཡིན་ནོ།

༡༦ ཕྲག་དོག་དང་འགྲན་སེམས་ཡོད་སར་འཁྲུག་པ་དང་ལས་ངན་ཐམས་ཅད་ཀྱང་ཡོད་དོ།

༡༧ སྟེང་ནས་འབྱུང་བའི་ཤེས་རབ་ནི་དང་པོར་གཙང་མ། གཉིས་པར་མཐུན་སེམས་ཅན། གཞན་སྐྱོན་མི་འཛིན་པ། གོ་བ་ཡོད་པ། སྙིང་རྗེ་དང་འབྲས་བཟང་ལྡན་པ། ཕྱོགས་རིས་མེད་པ་དང་བཅོས་མ་མིན་པ་རྣམས་ཡིན་ནོ།

༡༨ འདུམ་བྱེད་མཁན་རྣམས་ཀྱིས་དྲང་བ་ཉིད་ཀྱི་འབྲས་བུའི་ས་བོན་འདུམ་པའི་སྒོ་ནས་འདེབས་སོ༎

༤

རྒྱུ་ཅིས་ཁྱེད་ཚོའི་ནང་དམག་དང་འཐབ་མོ་བྱུང་། ཁྱེད་ཚོའི་ལུས་ཀྱི་འདོད་པ་དབང་ཆེ་བའི་རྐྱེན་གྱིས་བྱུང་བ་མིན་ནམ།

༢ ཁྱེད་ཚོས་འདོད་པ་ལྟར་མ་ཐོབ་པས་མིའི་སྲོག་གཅད་དོ། བརྣབ་སེམས་བྱེད་ཅིང་མ་ཐོབ་པས་འཐབ་མོ་བྱེད་ཅིང་དམག་རྒྱབ་བོ། ཁྱོད་ཚོས་མི་ཞུ་བས་མི་ཐོབ་བོ།

༣ ཞུས་ཀྱང་མི་ཐོབ་པ་ནི་རང་གི་འདོད་པ་སྤྱོད་ཕྱིར་ལོག་པར་ཞུས་པའི་རྐྱེན་གྱིས་སོ།

༤ དཀོན་མཆོག་སྤངས་པ་ཁྱེད་ཚོ་འཇིག་རྟེན་དང་མཛའ་བ་ནི་དཀོན་མཆོག་དང་འཁོན་པ་ཡིན་པར་མི་ཤེས་སམ། དེའི་ཕྱིར་འཇིག་རྟེན་གྱི་མཛའ་བོར་འགྱུར་འདོད་པ་དེས་རང་ཉིད་དཀོན་མཆོག་གི་དགྲ་བོར་བྱེད་དོ།

༥ ང་ཚོར་སྩལ་བའི་སེམས་ཉིད་ལ་ཁོང་གིས་འཁྲེན་སེམས་ཀྱིས་དུང་བར་མཛད་དོ། ཞེས་གསུང་རབ་ན་བྲིས་ཡོད་པ་དོན་མེད་ཡིན་པར་སེམས་སམ།

༦ དཀོན་མཆོག་གིས་ང་རྒྱལ་ཅན་ལ་རྒོལ་བར་མཛད་ཅིང་། སྙེམས་ཆུང་བ་ལ་ཐུགས་རྗེ་གནང་ངོ་ཞེས་གསུངས་པ་བཞིན་དུ། ཐུགས་རྗེ་ལྷག་པར་གནང་ངོ་།

༧ དེའི་ཕྱིར་དཀོན་མཆོག་གི་འབངས་བྱོས་ཤིག བདུད་ལ་རྒོལ་ཞིག་དང་ཁོ་འབྲོས་པར་འགྱུར་རོ།

༨ དཀོན་མཆོག་དང་ཉེ་བར་སོང་ཞིག་དང་། ཁོང་ཁྱེད་ཚོ་དང་ཉེ་བར་འབྱོན་པར་འགྱུར། སྡིག་ཅན་རྣམས། སྡིག་པ་ལས་ལག་པ་ཁྲུས་ཤིག ཡིད་གཉིས་བྱེད་པ་རྣམས། རང་གི་སྙིང་གཙང་མ་བྱོས་ཤིག

༩ སྡུག་བསྔལ་དང་མྱ་ངན་བྱེད་ཅིང་ངུས་ཤིག ཁྱོད་ཀྱི་དགད་མོ་ནི་མྱ་ངན་དང་། དགའ་བ་ནི་ཡི་མུག་ཏུ་སྒྱུར་ཞིག

༡༠ གཙོ་བོའི་སྤྱན་སྔར་དམན་སེམས་བཟུང་ཞིག་དང་ཁོང་གིས་ཁྱེད་ཚོ་ཡར་འདེགས་པར་འགྱུར་རོ༎

༡༡ སྤུན་རྣམས། གཅིག་གིས་གཅིག་ལ་མ་སྨད་ཅིག སྤུན་ལ་སྨད་པའམ་མཚང་འབྲུ་བ་དེས་བཀའ་ཁྲིམས་ལ་སྨད་ཅིང་། བཀའ་ཁྲིམས་ལ་མཚང་འབྲུའོ། བཀའ་ཁྲིམས་ལ་མཚང་འབྲུ་ན། བཀའ་ཁྲིམས་སྲུང་མཁན་དུ་མ་འགྱུར་བས་ཁྲིམས་དཔོན་དུ་འགྱུར་རོ།

༡༢ བཀའ་ཁྲིམས་གནང་མཁན་དང་ཁྲིམས་དཔོན་ནི་གཅིག་ལགས་ཏེ། དེ་ནི་སྐྱོབ་པ་དང་གསོད་པའི་དབང་ཡོད་པ་དེའོ། རང་གི་ཁྱིམ་མཚེས་ལ་མཚང་འབྲུ་བ་ཁྱོད་སུ་ཡིན།

༡༣ དེ་རིང་ཡང་ན་སང་ཉིན་གྲོང་ཁྱེར་ཆེ་གེ་མོར་སོང་ནས། དེར་ལོ་གཅིག་བསྡད་དེ་ཚོང་བྱེད་ཅིང་ཁེ་འབྱུང་བར་འགྱུར་ཟེར་བ་ཁྱོད་སུ་ཡིན།

༡༤ སང་ཉིན་ཅི་འབྱུང་འོང་བ་དེ་མི་ཤེས་སོ། ཁྱེད་ཀྱི་ཚེ་ལ་ཅི། ཡུད་ཙམ་སྣང་ནས་ཡལ་འགྲོ་བའི་རླངས་པ་ཞིག་གོ།

༡༥ དེའི་ཚབ་ལ་གཙོ་བོ་དགྱེས་ན་ང་ཚོ་གསོན་ཞིང་འདི་དང་འདི་བཞིན་བྱའོ་ཟེར་བར་རིགས་སོ།

༡༦ ད་ལྟ་ཁྱེད་ཚོས་ང་རྒྱལ་གྱིས་ངོམ་པར་བྱེད། དེ་ལྟ་བུའི་ངོམ་པ་ཐམས་ཅད་ངན་པ་ཡིན།

༡༧ ཇི་ལྟར་བྱ་འོས་པ་ཤེས་བཞིན་དུ་མི་བྱེད་པ་དེས་སྡིག་པ་བྱེད་དོ༎

༥

ད་ཁྱེད་ཚོ་ཕྱུག་པོ་རྣམས་ཁྱེད་ཚོའི་ཐོག་ཏུ་འོང་བར་འགྱུར་བའི་སྡུག་བསྔལ་གྱི་ཕྱིར་ངུས་ཤིག་སྐད་ངན་ཕྱུངས་ཤིག

༢ ཁྱེད་ཚོའི་ནོར་རུལ་ཞིང་གོས་མུག་པས་ཟོས།

༣ ཁྱེད་ཚོའི་གསེར་དང་དངུལ་བཙས་ཟོས་ནས། ཁྱེད་ཚོས་དུས་ཀྱི་མཐའ་མའི་ཕྱིར་མེ་བསགས་པས་བཙའ་དེས་དཔང་པོ་བྱེད་ཅིང་། དེས་ཁྱེད་ཚོའི་ཤ་མེ་ལྟར་སྲེག་པར་འགྱུར།

༤ ཁྱེད་ཚོའི་མགོ་བསྐོར་གྱིས་མ་བཅལ་བར་བཞག་པའི་ཞིང་བརྔས་པའི་གླ་པའི་གླ་ཆས་འབོད་སྒྲོག་ཅིང་། རྔ་མཁན་རྣམས་ཀྱི་འོ་དོད་དཔུང་ཆེན་གྱི་གཙོ་བོའི་སྙན་དུ་བསླེབས་སོ།

༥ ཁྱེད་ཚོ་ས་གཞི་རུ་ལོངས་སྤྱོད་དང་སྐྱིད་པོར་བསྡད། གསོད་གཅོད་ཀྱི་ཞག་ལ་རང་གི་སྙིང་རྒྱག་པར་བྱས།

༦ དྲང་པོ་དེ་ཁྱེད་ཚོས་ཁྲིམས་བཏང་ནས་བསད། དེས་ཁྱེད་ཚོར་མི་རྒོལ་ལོ༎

༧ སྤུན་རྣམས། གཙོ་བོ་འབྱོན་པའི་བར་བཟོད་པ་སྒོམས་ཤིག ཞིང་པ་ས་གཞིའི་སྟོན་ཐོག་རིན་ཆེན་ལ་སྒུག་ཅིང་། ཆར་པ་སྔ་རྟིང་གཉིས་ཀ་འབབ་པའི་བར་དུ་སྲན་པ་ལ་ལྟོས་ཤིག

༨ གཙོ་བོ་མྱུར་དུ་འབྱོན་འོང་བས། ཁྱེད་ཚོས་ཀྱང་བཟོད་པ་དང་སྙིང་རུས་བྱོས་ཤིག

༩ ཁྱེད་ཚོར་ཁྲིམས་མི་འཕོག་ཕྱིར། ཕན་ཚུན་མ་འབར་ཞིག ཁྲིམས་དཔོན་སྒོ་རྩ་ན་འདུག

༡༠ སྤུན་རྣམས། གཙོ་བོའི་མཚན་བརྗོད་ཅིང་བཀའ་བཤད་པའི་ལུང་སྟོན་པ་རྣམས་ནི་སྲན་པ་དང་བཟོད་པའི་དཔེ་རུ་ལོངས་ཤིག

༡༡ སྡུག་སྲན་བྱེད་པ་རྣམས་ལ་ང་ཚོས་བཀྲ་ཤིས་བརྗོད། ཁྱེད་ཚོས་ཡོབ་ཀྱི་སྡུག་སྲན་ཐོས་ཡོད། གཙོ་བོ་ཇི་ལྟ་བུའི་སྙིང་རྗེ་ཅན་དང་ཐུགས་རྗེ་ཅན་ལགས་པ། ཁོང་གི་ཐུགས་དགོངས་ལས་ཁྱེད་ཚོས་མཐོང་ངོ་༎

༡༢ སྤུན་རྣམས། ཐམས་ཅད་ལས་གལ་ཆེ་བ། བཀའ་ཆད་མི་འཕོག་པའི་ཕྱིར་མནའ་མ་སྐྱེལ་ཞིག ནམ་མཁའི་མནའ་མ་སྐྱེལ། སའི་མནའ་མ་སྐྱེལ། གཞན་ཅི་ཞིག་གི་མནའ་མ་སྐྱེལ། ཁྱེད་ཀྱི་གཏམ་ཡིན་ན་ཡིན་མིན་ན་མིན་བརྗོད་དགོས་སོ༎

༡༣ ཁྱེད་ཚོའི་ནང་ན་སུ་ལ་སྡུག་བསྔལ་ཡོད་ན། དེས་སྨོན་ལམ་ཐོབ་ཅིག བློ་བདེ་ན་བསྟོད་དབྱངས་ཕུལ་ཞིག

༡༤ ཁྱེད་ཚོའི་ནང་ན་སུ་ཞིག་ན་ན། ཆོས་ཚོགས་ཀྱི་རྒན་མི་རྣམས་བོས་ཤིག དེ་རྣམས་ཀྱིས་གཙོ་བོའི་མཚན་བརྗོད་ཅིང་སྨོན་ལམ་བཏབ་ནས་སྣུམ་འབྱུག་དགོས།

༡༥ དད་པའི་སྨོན་ལམ་གྱིས་ནད་པ་དེ་ནད་ལས་ཐར་བར་འགྱུར་ཞིང་། གཙོ་བོས་དེ་བསླང་བར་འགྱུར། ཡང་དེས་སྡིག་པ་བྱས་ཡོད་ན་དེའང་སེལ་བར་འགྱུར་རོ།

༡༦ གཅིག་གིས་གཅིག་ལ་སྡིག་པ་མཐོལ་ཞིག གསོ་བའི་ཕྱིར་གཅིག་གིས་གཅིག་གི་དོན་དུ་སྨོན་ལམ་ཐོབ་ཅིག དྲང་པོ་ཞིག་གི་སྨོན་ལམ་གྱི་མཐུ་ཆེའོ།

༡༧ ཨེ་ལི་ཡཱ་ནི་ང་ཚོའི་གཤིས་དང་འདྲ་བའི་མི་ཞིག་ཡིན་ཀྱང་། ཆར་པ་མི་འབབ་པའི་ཕྱིར་སྨོན་ལམ་ཚ་དྲག་བཏབ་པ་དང་། ལོ་གསུམ་དང་ཟླ་བ་དྲུག་གི་བར་དུ་ས་ལ་ཆར་པ་མ་བབས།

༡༨ དེ་ནས་ཡང་སྐྱར་སྨོན་ལམ་བཏབ་པ་དང་། གནམ་ནས་ཆར་པ་བབས་ཤིང་ས་གཞི་ནས་ལོ་ཐོག་བྱུང་ངོ་༎

༡༩ ངའི་སྤུན་རྣམས། ཁྱེད་ཚོའི་ནང་ན་སུ་ཞིག་བདེན་པ་ལས་འཁྱར་ནས། གཞན་ཞིག་གིས་ཕྱིར་ལོག་ཁྱོང་ན།

༢༠ སྡིག་ཅན་ཞིག་ལམ་ལོག་པ་ནས་ལོག་ཁྱོང་མཁན་དེས། མི་དེའི་སེམས་འཆི་བ་ལས་སྐྱོབས་པས། སྡིག་པའི་ཚོགས་ཤིག་སེལ་བར་འགྱུར་བར་གོ་ཞིག། ༎

པེ་ཏྲོས་བསྐུར་པའི་འཕྲིན་ཡིག་དང་པོ།

༡

ཡེ་ཤུ་མཱ་ཤི་ཀའི་སྐུ་ཚབ་ཡིན་པའི་པེ་ཏྲོས། ཡུལ་པོན་ཏུ་དང་། ག་ལད་ཡཱ་དང་། ཀ་པ་དོག་ཡཱ་དང་། ཨ་སི་ཨ་དང་། བི་ཐིན་ཡཱ་ན་གྱེས་ཤིང་གནས་ཡོད་པའི་བྱེས་པ།

༢ དཀོན་མཆོག་ཡབ་ཀྱི་དགོངས་པ་བཞིན་དུ། ཐུགས་ཉིད་ཀྱིས་དམ་པར་མཛད་དེ། ཡེ་ཤུ་མཱ་ཤི་ཀའི་བཀའ་འབངས་བྱེད་པ་དང་། ཁོང་གི་སྐུ་ཁྲག་གཏོར་བའི་དོན་དུ་འདམས་པ་རྣམས་ལ། ཐུགས་རྗེ་དང་ཞི་བདེ་འཕེལ་བར་ཤོག་ཅིག

༣ ང་ཚོའི་གཙོ་བོ་ཡེ་ཤུ་མཱ་ཤི་ཀའི་ཡབ་ལགས་པའི་དཀོན་མཆོག་ལ་བསྟོད་བསྔགས་སོ། ཁོང་གི་ཐུགས་རྗེ་ཆེན་པོས་ཡེ་ཤུ་མཱ་ཤི་ཀ་གཤིན་པོའི་ཁྲོད་ལས་སྐུ་གསོན་པོར་བཞེངས་པའི་ཐབས་ཀྱིས།

༤ ནམ་མཁར་བཞག་ཡོད་པའི་མི་འཇིག་པ་དྲི་མ་མེད་པ་མི་རྙིད་པའི་ནོར་སྐལ་གནང་བ་དང་རྟག་པར་རེ་བའི་ཕྱིར་ང་ཚོ་ཡང་སྐྱར་སྐྱེ་བར་མཛད་དོ།

༥ དུས་ཀྱི་མཐའ་མར་མངོན་ཆོག་པ་ཡོད་པའི་ཐར་པའི་ཕྱིར་དུ་ཁྱེད་རྣམས་དད་པའི་ངང་ན་དཀོན་མཆོག་གི་མཐུ་སྟོབས་ཀྱིས་སྲུང་བར་མཛད་དོ།

༦ དེ་ལ་དགའ་མགུ་རང་ཞིག ད་ལྟ་རེ་ཞིག་གི་ཕྱིར་རྣམ་པ་སྣ་ཚོགས་ཀྱིས་སྡུག་བསྔལ་མྱང་བ་དེ།

༧ ཁྱེད་ཀྱི་དད་པ་བཅོས་མ་མ་ཡིན་པ་གསེར་ལས་རིན་ཐང་ཆེ་བ་དེ། མེས་སད་ནས། ཡེ་ཤུ་མཱ་ཤི་ཀ་མངོན་པའི་ཚེ། བསྟོད་པ་དང་དཔལ་དང་བཀུར་སྟི་འབྱུང་བའི་ཕྱིར་ཡིན་ནོ།

༨ ཁོང་སྔར་མཇལ་ཀྱང་ཁྱེད་ཀྱིས་གཅེས་པར་འཛིན། ད་ལྟ་མི་མཇལ་ཡང་དད་པ་བྱེད་ཅིང་། གཟི་བརྗིད་ཀྱིས་གང་བའི་དགའ་བ་བརྗོད་ཀྱིས་མི་ལང་བའི་ནང་དགའ་མགུ་རང་ངོ་།

༩ ཁྱེད་ཀྱི་དད་པའི་འབྲས་བུར་སེམས་ཀྱི་ཐར་པ་ཐོབ་བོ༎

༡༠ ཁྱེད་ལ་འབྱུང་བར་འགྱུར་བའི་ཐུགས་རྗེ་ལུང་དུ་བསྟན་པ་རྣམས་ཀྱིས། ཐར་པ་འདིའི་སྐོར་དུ་འཚོལ་ཞིང་འདྲིས་པ་ཡིན།

༡༡ མཱ་ཤི་ཀའི་སྡུག་བསྔལ་དང་དེའི་རྗེས་ཀྱི་དཔལ་མངོན་པར་སྟོན་པའི་མཱ་ཤི་ཀའི་ཐུགས་ཉིད་དེ་རྣམས་ནང་ཡོད་པ་དེས། མི་གང་དང་དུས་གང་གི་དོན་ཡིན་པ་དེ་རྣམས་ཀྱིས་རྩད་བཅད་དོ།

༡༢ དེ་ནི་དེ་རྣམས་རང་གི་ཕྱིར་མ་ཡིན་པར། ཁྱེད་ཀྱི་དོན་དུ་ཡིན་པ་མངོན་པར་གྱུར་ཏོ། ད་ལྟ་ནམ་མཁའ་ནས་མངགས་པའི་ཐུགས་ཉིད་ཀྱི་ངང་ན། ཕྲིན་བཟང་བཤད་པ་རྣམས་ཀྱིས། ཕྲིན་དེ་ཁྱེད་ལ་བཤད་ནས། འདི་ལ་ཕོ་ཉ་རྣམས་ཀྱང་ལྟ་བར་འདོད་དོ༎

༡༣ བློ་གྲོས་ཀྱི་སྐ་རགས་བཅིངས་ནས། སྤྱང་གྲུང་བྱོས་ཤིག ཡེ་ཤུ་མཱ་ཤི་ཀ་མངོན་པའི་དུས་སུ་ཁྱེད་ལ་གནང་བར་འགྱུར་བའི་ཐུགས་རྗེ་ལ་ཀུན་ཏུ་རེ་བ་བྱོས་ཤིག

༡༤ ཁ་ལ་ཉན་པའི་བུ་ལྟར། སྔར་གྱི་གཏི་མུག་གི་འདོད་པ་ལ་མ་ཉན་ཅིག

༡༥-༡༦ མདོ་ན། ང་ནི་དམ་པ་ཡིན་པས། ཁྱེད་ཀྱང་དམ་པར་འགྱུར་དགོས་ཞེས་བྲིས་ཡོད་པས། ཁྱེད་ཚོ་བོས་པ་ཁོང་དམ་པ་ཡིན་པ་ལྟར། ཁྱེད་ཚོ་ཡང་རྒྱུན་དུ་སྤྱོད་ལམ་དམ་པར་འགྱུར་བར་བྱ་དགོས།

༡༧ ཁྱེད་ཚོ་རེ་རེའི་ལས་དང་བསྟུན་ཏེ། ཕྱོགས་རིས་མེད་པར་ཞལ་ཆེ་གཅོད་མཁན་ཁོང་ལ་ཡབ་ཞུ་ན། ཁྱེད་ཚོ་བྱེས་པ་ལྟར་ཡོད་རིང་བག་ཚ་ཞིང་རང་གི་སྤྱོད་ལམ་སྤྱོད་ཅིག

༡༨ ཕ་མེས་ལས་བྱུང་བའི་སྙིང་པོ་མེད་པའི་སྤྱོད་ལམ་ལས་ཁྱེད་རྣམས་མི་རྟག་པའི་གསེར་རམ་དངུལ་གྱི་རིན་གྱིས་བླུས་པ་མ་ཡིན་གྱིས།

༡༩ སྐྱོན་དང་རྨེ་གྲིབ་མེད་པའི་ལུག་གུ་ལྟར་གྱི་མཱ་ཤི་ཀའི་སྐུ་ཁྲག་རིན་པོ་ཆེས་བླུས་པ་ཁྱེད་ཚོས་ཤེས་སོ།

༢༠ འཇིག་རྟེན་མ་བཀོད་པའི་སྔོན་དུ་བསྐོས་པ་དེ་ཁོང་ཡིན་ཅིང་། དུས་ཀྱི་མཐའ་མར་ཁྱེད་ཚོའི་དོན་དུ་མངོན་སུམ་དུ་བྱོན་ཏོ།

༢༡ ཁོང་གཤིན་པོའི་ཁྲོད་ལས་སྐུ་གསོན་པོར་བསླངས་ནས་དཔལ་བརྗིད་གནང་བའི་དཀོན་མཆོག་ལ་མཱ་ཤི་ཀའི་ངང་ནས་བློ་གདེང་བྱས་པས། ཁྱེས་ཚོས་དཀོན་མཆོག་ལ་དད་པ་དང་རེ་བ་བྱེད་དོ༎

༢༢-༢༣ ཁྱེད་ཚོ་མི་རྟག་པའི་ས་བོན་ལས་མ་ཆད་པར། གསོན་པོ་དང་རྒྱུན་དུ་བཞུགས་པའི་དཀོན་མཆོག་གི་བཀའ་ཡི་སྒོ་ནས། རྟག་པའི་ས་བོན་ལས་ཡང་སྐྱར་སྐྱེས་པས། སྤུན་ལ་བཅོས་མ་མིན་པར་བྱམས་ཕྱིར་བདེན་པའི་བཀའ་ལ་ཉན་ཞིང་སེམས་གཙང་ནས་ཕན་ཚུན་སྙིང་ཐག་པ་ནས་བྱམས་པར་བྱོས་ཤིག

༢༤ ལུས་ཅན་ཐམས་ཅད་རྩྭ་དང་འདྲ༎

གཟི་བརྗིད་རྩྭ་ཡི་མེ་ཏོག་འདྲ༎

རྩྭ་ནི་སྐམས་ནས་མེ་ཏོག་ཡལ༎

༢༥ གཙོ་བོའི་བཀའ་ནི་རྒྱུན་དུ་གནས༎

ཅེས་པ་འདི་ཁྱེད་ཚོར་བཤད་པའི་ཕྲིན་བཟང་དེ་རང་ངོ་༎

༢

དེའི་ཕྱིར་སེམས་ངན་དང་། གཡོ་སྒྱུ་དང་། ཟོལ་ཟོག་དང་། ཕྲག་དོག་དང་། ཕྲ་མ་ཐམས་ཅད་སྤོངས་ཤིག

༢-༣ ཁྱེད་ཚོས་གཙོ་བོའི་ཐུགས་རྗེའི་བྲོ་བ་མྱངས་པས། གསར་དུ་སྐྱེས་པའི་བྱིས་པ་འོ་འཐུང་དང་འདྲ་བར། ཐར་པའི་ཕྱོགས་སུ་སྐྱེད་ཕྱིར། སེམས་ཉིད་ཀྱི་འོ་མ་ལྷད་མེད་ལ་གདུང་བར་གྱིས་ཤིག

༤ མིས་སྤངས་ཀྱང་དཀོན་མཆོག་གི་གཟིགས་ངོར་འདམས་པ་དང་རིན་ཆེན་ཡིན་པའི་གསོན་པོའི་རྡོ་ལགས་པ་ཁོང་གི་དྲུང་དུ་ཤོག་ཅིག

༥-༦ མདོ་ན། ངས་ནི་ཙི་ཨོན་ནང་དུ་རྡོ་ཞིག་བཞག རིན་ཐང་ཆེ་ཞིང་འདམས་པའི་ཟུར་རྡོ་ཡིན། ཁོང་ལ་དད་རྣམས་སྐྱེངས་པར་མི་འགྱུར་རོ། ཞེས་བྲིས་པ་བཞིན། ཡེ་ཤུ་མཱ་ཤི་ཀ་རྒྱུད་དཀོན་མཆོག་གི་ཐུགས་སུ་འབྱོན་པའི་སེམས་ཉིད་ཀྱི་མཆོད་པ་འབུལ་བའི་དགེ་འདུན་དམ་པར་འགྱུར་བའི་ཕྱིར། གསོན་པོའི་རྡོ་ལྟར་སེམས་ཉིད་ཀྱི་ཁང་པ་རྩིགས་ཤིག

༧ དད་པ་བྱེད་པ་ཁྱེད་ཚོར་ཁོང་རིན་ཆེན་ཡིན། དད་པ་མི་བྱེད་པ་རྣམས་ལ་ནི། རྩིག་དཔོན་རྣམས་ཀྱིས་སྤངས་པའི་རྡོ། དེ་ཀ་ཟུར་རྡོ་ཆེན་པོར་གྱུར།

༨ ཡང་། ཐོགས་ནས་སྒྱེལ་བའི་རྡོ་རུ་གྱུར། ཞེས་པ་ལྟར། དེ་རྣམས་ཀྱི་བསྐོས་ཚད་བཞིན་བཀའ་ལ་མ་ཉན་པས་རྐང་པ་ཐོགས་ནས་སྒྱེལ་ལོ༎

༩ ཁྱེད་ཚོ་མུན་པ་ལས་ངོ་མཚར་ཆེ་བའི་འོད་ནང་བོས་པ་ཁོང་གི་མཛད་པ་སྟོན་པའི་ཕྱིར། ཁྱེད་ཚོ་འདམས་པའི་མི་བརྒྱུད། རྒྱལ་རིགས་ཀྱི་དགེ་འདུན། མི་རབས་དམ་པ། དཀོན་མཆོག་ཉིད་ཀྱི་མི་སྡེ་ཡིན།

༡༠ སྔར་ཁྱེད་ཚོ་མི་སྡེ་མ་ཡིན་ཀྱང་། ད་དཀོན་མཆོག་གི་མི་སྡེ་ཡིན། སྔར་སྙིང་རྗེ་མ་ཐོབ་ཀྱང་། ད་སྙིང་རྗེ་ཐོབ་པ་ཡིན་ནོ༎

༡༡ གཅེས་པ་རྣམས། ཁྱེད་ཚོས་རང་ཉིད་འགྲོན་པོ་དང་བྱེས་པར་བརྩིས་ནས། སེམས་ལ་རྒོལ་བའི་འཇིག་རྟེན་པའི་འདོད་པ་རྣམས་སྤོངས་ཤིག ཅེས་ཞུ་བ་འབུལ་ལོ།

༡༢ ལས་ངན་བྱེད་མཁན་ཞེས་གཏམ་ངན་མི་གཏོང་བའི་དོན་དུ། ཁྱེད་ཚོའི་ལས་བཟང་མཐོང་ནས་ཕྱི་པ་རྣམས་ཀྱིས་གཙོ་བོ་འབྱོན་པའི་ཉིན་མོར་དཀོན་མཆོག་ལ་བསྟོད་པ་འབུལ་བའི་ཕྱིར། དེ་རྣམས་ཀྱི་དཀྱིལ་དུ་སྤྱོད་ལམ་བཟང་པོ་བྱོས་ཤིག

༡༣-༡༤ གོང་མ་རྒྱལ་པོ་ཡིན་རུང་། བཟང་ངན་གང་བྱེད་པ་ལ་བསྟོད་པའམ་ཆད་པ་གཏོང་ཕྱིར་བསྐོས་པའི་སྤྱི་ཁྱབ་ཡིན་རུང་། མིའི་གྲལ་རིམ་ཚང་མར་ཁྱེད་ཚོས་གཙོ་བོའི་དོན་དུ་འབངས་བྱོས་ཤིག

༡༥ བཟང་པོ་བྱེད་པའི་སྒོ་ནས་བླུན་པོ་གཏི་མུག་ཅན་གྱི་ཁ་འགེགས་པ་ནི། དཀོན་མཆོག་གི་ཐུགས་དགོངས་ཡིན་ནོ།

༡༦ ཁྱེད་ཚོ་རང་དབང་ལྡན་པར་འཚོ་ཞིང་། རང་དབང་དེ་ངན་པ་བྱེད་པའི་སྙད་དུ་མ་བྱེད་པར། དཀོན་མཆོག་གི་འབངས་བྱོས་ཤིག

༡༧ མི་ཐམས་ཅད་ལ་གུས་ཤིག སྤུན་ལ་བྱམས་ཤིག དཀོན་མཆོག་ལ་འཇིགས་ཤིག རྒྱལ་པོ་ལ་གུས་ཤིག

༡༨ གཡོག་པོ་རྣམས། རང་གི་དཔོན་པོ་ལ་གུས་པས་ཁ་ལ་ཉོན་ཞིག བཟང་པོ་དང་འཇམ་པོ་མ་ཟད་རྩུབ་པོའི་ཁ་ལའང་ཉོན་ཞིག

༡༩ དཀོན་མཆོག་བསམ་ཞིང་ནོངས་མེད་པར་གནོད་ཅིང་སྡུག་བསྔལ་བཟོད་པ་ནི། ལེགས་སོ།

༢༠ གལ་ཏེ་ཉེས་པ་བྱས་ནས་རྡུང་བ་བཟོད་ན་ཅི་ལ་ཧ་ལས། ཇི་སྟེ་བཟང་པོ་བྱས་ནས་གནོད་པ་བཟོད་ན་དཀོན་མཆོག་གི་ལེགས་སོ་ཐོབ་བོ།

༢༡ མཱ་ཤི་ཀའི་ཞབས་རྗེས་ལ་འབྲང་བའི་ཕྱིར། ཁྱེད་ཚོར་མ་དཔེ་སྟོན་ཅིང་། ཁོང་གིས་ཁྱེད་ཚོའི་དོན་དུ་སྡུག་བསྔལ་བཞེས་པས། དོན་དེའི་ཕྱིར་ཁྱེད་ཚོ་བོས་པ་ཡིན།

༢༢ ཁོང་གིས་ཉེས་པ་མ་མཛད། ཞལ་ནས་གཡོ་སྒྱུ་མ་གསུངས།

༢༣ སྐུར་པ་བཏབ་པ་རྣམས་ལ་བཀའ་བཀྱོན་མ་གནང་། འཚེ་བ་རྣམས་ལ་འཇིགས་སྐྲག་མ་སླང་བར་ཞལ་ཆེ་དྲང་པོར་གཅོད་པ་ཁོང་ལ་བཏད་དོ།

༢༤ ང་ཚོ་སྡིག་པ་ལ་ཤི་སྟེ། དྲང་བ་ཉིད་ལ་འཚོ་བའི་ཕྱིར། ང་ཚོའི་སྡིག་པ་རྣམས་ཤིང་གི་སྟེང་དུ་ཉིད་ཀྱི་སྐུ་ལུས་ཁར་ཐོགས་སོ། ཁོང་གི་རྨས་ཁྱེད་ཚོ་སོས་པ་ཡིན།

༢༥ སྔར་ཁྱེད་ཚོ་ལུག་དང་འདྲ་བར་ལམ་སྟོར་ཡིན་ཀྱང་། ད་ཁྱེད་ཚོའི་སེམས་ཀྱི་རྫི་བོ་དང་སྐྱབས་མགོན་གྱི་དྲུང་དུ་ཕྱིར་ལོག་འོངས་སོ༎

༣

༡-༢ དེ་བཞིན་དུ་ཁྱེད་ཆུང་མ་རྣམས། ཁྱོ་བོའི་འབངས་བྱོས་ཤིག དེ་ནས་ཁ་ཤས་བཀའ་ལ་མི་བསྟེན་པ་ཡིན་ཀྱང་། ཁྱེད་ཚོའི་སྤྱོད་ལམ་གཙང་མ་དང་བག་དང་ལྡན་པ་མཐོང་ནས་སྨྲ་མི་དགོས་པར་ཁྱེད་ཚོའི་སྤྱོད་ལམ་གྱིས་ཕྱིར་ཁུག་པར་འགྱུར་ལས་ཆེ།

༣ ཁྱེད་ཚོའི་རྒྱན་ཆ་ནི་ཕྱིའི་སྐྲ་སླེ་བ་དང་། གསེར་གྱི་རྒྱན་ཆ་དང་། གཟབ་སྤྲོས་མ་ཡིན་གྱི།

༤ སེམས་དུལ་ཞིང་ཞི་བའི་རྟག་པའི་ནོར་བུ་སྟེ། དཀོན་མཆོག་གི་གཟིགས་ངོར་མཛེས་པའི་ནང་གི་ཡོན་ཏན་དེ་ཡིན་དགོས།

༥ སྔོན་གྱི་བུད་མེད་དམ་པ་དཀོན་མཆོག་ལ་རེ་བ་རྣམས་ཀྱིས་རྒྱན་དེ་ལྟར་བརྒྱན་ཞིང་།

༦ ས་རཱ་ཡིས་དེ་ལྟར་ཨབ་ར་ཧམ་ལ་ཇོ་བོ་ཟེར་ཞིང་ཁ་ལ་ཉན་ཅིང་། ཁྱོ་ཡི་འབངས་བྱས་སོ། ཁྱེད་ཚོའང་བཟང་པོ་བྱེད་ཅིང་ཅིས་ཀྱང་མི་འཇིགས་ན་དེའི་བུ་མོ་ཡིན་ནོ༎

༧ དེ་བཞིན་དུ་ཁྱེད་ཚོ་ཁྱོ་བོ་རྣམས་ཀྱིས་ལུས་ཕྲ་མ་ཡིན་པའི་བུད་མེད་ལ་བཀུར་སྟི་བྱེད་ཅིང་། ཚེ་མཐའ་མེད་པའི་གནང་སྦྱིན་གྱི་མཉམ་ཟ་མཉམ་འཐུང་ཡིན་པས། སྨོན་ལམ་ལ་བར་ཆད་མི་འབྱུང་ཕྱིར། ཆུང་མ་དང་མཉམ་དུ་ཤེས་རབ་དང་ལྡན་པར་སྡོད་ཅིག

༨ མདོར་ན་ཁྱོད་ཐམས་ཅད་སེམས་གཅིག་པ་དང་། ཤ་ཚ་དང་། སྤུན་ལ་བརྩེ་བ་དང་། སྙིང་འབོལ་བ་དང་། སྙེམས་ཆུང་ལ་གྱུར་ཅིག

༩ ཁྱེད་ཚོ་བྱིན་རླབས་ཐོབ་ཕྱིར་བོས་པས། ངན་ལན་ངན་གྱིས་མི་འཇལ་ཞིང་། ཚིག་ངན་གྱི་ལན་ལ་ཚིག་ངན་མི་ཟེར་བར་བྱིན་གྱིས་རློབས་ཤིག

༡༠ སུ་ཞིག་འཚོ་བར་རབ་དགའ་ཞིང་༎

སྐྱིད་པའི་ཉི་མ་མཐོང་འདོད་ན༎

རང་གི་ལྕེ་ནི་ངན་པ་དང་༎

ཁ་ལྤགས་གཡོ་སྒྱུ་ལས་སྲུངས་ཤིག།

༡༡ ངན་པ་སྤོངས་ཤིང་བཟང་པོ་སྒྲུབས༎

ཞི་བ་འཚོལ་ཞིང་དེ་སྙེགས་ཤིག།

༡༢ དྲང་པོར་གཙོ་བོའི་སྤྱན་གྱིས་གཟིགས༎

སྙན་གྱིས་དེ་ཡི་ཞུ་གསོལ་གསན༎

ངན་པར་གཙོ་བོའི་ཞལ་ངོ་སྡང་༎

༡༣ ཁྱེད་ཚོས་བཟང་པོ་བྱེད་པར་བརྩོན་ན། ཁྱེད་ཚོར་གནོད་པ་སུ་ཡོད།

༡༤ དྲང་བ་ཉིད་ཀྱི་དོན་དུ་འཚེ་བ་མྱོང་ནའང་ཁྱེད་ཚོ་བདེའོ། དེ་རྣམས་ལ་མི་འཇིགས་ཤིང་མ་ཚབས་ཤིག

༡༥ སྙིང་ཐག་པ་ནས་མཱ་ཤི་ཀ་གཙོ་བོར་འཛིན་ཅིང་མཆོད་ཅིག ཁྱེད་ཚོའི་ནང་ཡོད་པའི་རེ་བ་ཤེས་པར་འདོད་པ་ལ་སེམས་དུལ་བ་དང་གུས་པས་ལན་འདེབས་པར་རྒྱུན་དུ་གྲལ་འགྲིག་གིས་སྡོད་ཅིག

༡༦ ཁྱེད་ཚོ་མཱ་ཤི་ཀ་པའི་སྤྱོད་ལམ་བཟང་པོར་སྨད་མཁན་རྣམས་ལ། སྨད་པ་དེ་རང་གིས་ཁ་སྐྱེང་བའི་ཕྱིར་ཁྱེད་ནོངས་མེད་པ་དགོས།

༡༧ སྡུག་བསྔལ་མྱོང་བ་དཀོན་མཆོག་གི་ཐུགས་དགོངས་ཡིན་ན། ངན་པ་བྱས་པ་ལས་བཟང་པོ་བྱས་པའི་ཕྱིར་སྡུག་བསྔལ་མྱོང་བ་ལེགས་སོ།

༡༨ ང་ཚོ་དཀོན་མཆོག་གི་དྲུང་དུ་འདྲེན་པའི་ཕྱིར། མཱ་ཤི་ཀ་དྲང་པོ་དེས་སྡིག་ཅན་ལོག་པ་རྣམས་ཀྱི་དོན་དུ་ལན་གཅིག་སྡུག་བསྔལ་བཞེས་སོ། སྐུ་ལུས་ལ་བལྟས་ནས་བཀྲོངས་ཀྱང་། ཐུགས་ཉིད་ཀྱི་ལུགས་སུ་གསོན་པོར་བཞེངས་ཏེ།

༡༩ དེའི་ངང་ལ་གཤེགས་ནས། བཙོན་ལ་ཡོད་པའི་སེམས་ཉིད་རྣམས་ལའང་ཆོས་བསྟན་ཏོ།

༢༠ དེ་རྣམས་ནི་སྔར་ནོ་ཨས་གྲུ་བཟོ་བའི་དུས་སུ། དཀོན་མཆོག་གི་ཐུགས་སྣ་རིང་མོ་མཛད་ཀྱང་བཀའ་ལ་མ་ཉན་པ་རྣམས་ཡིན་ནོ། གྲུ་དེ་ལ་བཞོན་ནས་ཆུ་ལས་མི་ཉུང་ངུ་ཞིག་ཟེར་ན་སྲོག་བརྒྱད་ཐར་རོ།

༢༡ དམ་པའི་ཁྲུས་ཀྱིས་དེ་མཚོན་ཞིང་། ལུས་ཀྱི་དྲི་མ་འཁྲུད་པ་མ་ཡིན་པར། ཡེ་ཤུ་མཱ་ཤི་ཀ་སྐུ་གསོན་པོར་བཞེངས་པའི་སྒོ་ནས་ནོངས་མེད་འགྱུར་ཕྱིར་དཀོན་མཆོག་ལ་ཞུ་བ་འབུལ་བ་ཡིན་ཏེ་ཁྱོད་ཚོ་ཐར་རོ།

༢༢ མཱ་ཤི་ཀ་ནི་ནམ་མཁར་གཤེགས་ཏེ། དཀོན་མཆོག་གི་ཕྱག་གཡས་སུ་བཞུགས་ཏེ། ཕོ་ཉ་དང་། དབང་དང་། མངའ་ཐང་རྣམས་ལ་མངའ་མཛད་དོ༎

༤

མཱ་ཤི་ཀས་སྐུ་ལུས་ཀྱི་སྡུག་བསྔལ་བཞེས་པས་ན། ཁྱེད་ཚོས་ཀྱང་དེ་ལྟ་བུའི་སེམས་སྐྱེད་ཀྱི་གོ་ཆ་གྱོན་ཅིག ལུས་ཀྱི་སྡུག་བསྔལ་མྱངས་པ་དེ་སྡིག་པ་དང་བྲལ་ནས།

༢ ཕྱིན་ཆད་དེ་ལུས་ཀྱི་ནང་དུ་ཡོད་རིང་མིའི་འདོད་པ་ལྟར་མ་ཡིན་པར། དཀོན་མཆོག་གི་ཐུགས་དགོངས་ལྟར་འཚོའོ།

༣ འདོད་པ་སྤྱོད་པ་དང་། ཞེ་སྡང་དང་། ར་བཟི་བ་དང་། བག་མེད་ཀྱི་ཟ་བཏུང་ལ་སྤྱོད་པ་དང་། ཞེན་ལོག་གི་སྐུ་འདྲར་བརྟེན་པ་ལ་སོགས་ཕྱི་པ་རྣམས་ཀྱི་འདོད་པ་ལྟར་བྱས་པའི་འདས་པའི་དུས་དེ་ཀས་ཆོག

༤ ད་ལྟ་ཁྱེད་ཚོ་ཚད་མེད་དེ་རྣམས་ནང་ཁོ་ཚོ་དང་མ་འགྲེ་བར་མཐོང་ནས་དེ་ཚོ་ཧ་ལས་ཤིང་ཁྱེད་ཚོར་སྨད་དོ།

༥ གསོན་གཤིན་གཉིས་ཀྱི་ཞལ་ཆེ་གཅོད་འོང་བ་ཁོང་ལ་དེ་ཚོས་ལན་འདེབས་དགོས་འོང་།

༦ གཤིན་པོ་རྣམས་ལའང་ཕྲིན་བཟང་བཤད་པའི་དོན་ནི། མིའི་ལུགས་ལ་འཇིག་རྟེན་པ་ལྟར་ཞལ་ཆེ་གཅད་ཀྱང་། དཀོན་མཆོག་གི་ལུགས་ལ་སེམས་ཉིད་པ་ལྟར་འཚོ་བའི་ཕྱིར་རོ༎

༧ ཐམས་ཅད་ཀྱི་མཐའ་མ་ཉེ་བར་བསླེབས་པས། དྲན་པ་བརྟན་པོ་དང་རན་པར་སྨོན་ལམ་གྱི་ངང་ན་གནས་པར་གྱུར་ཅིག

༨ བྱམས་པས་ནི་སྡིག་པ་མང་པོ་འགེབས་པས། ཐམས་ཅད་པས་ལྷག་པར་ཕན་ཚུན་འཛད་དུ་མེད་པའི་བྱམས་པ་བྱེད་དགོས།

༩ མི་སྐྱོ་བར་ཕན་ཚུན་མགྲོན་པོར་བསུས་ཤིག

༡༠ རེ་རེ་ལ་གནང་སྦྱིན་ཐོབ་པ་དང་བསྟུན་ཏེ། དཀོན་མཆོག་གི་གནང་སྦྱིན་སྣ་ཚོགས་ཀྱི་གཉེར་པ་བཟང་པོ་ལྟར། ཕན་ཚུན་བདག་རྐྱེན་བྱོས་ཤིག

༡༡ ཆོས་འཆད་ན། དཀོན་མཆོག་གི་བཀའ་གླེང་བ་ལྟར་དང་། ཞབས་ཏོག་བྱེད་ན། དཀོན་མཆོག་གིས་གནང་བའི་སྟོབས་བཞིན་དུ་བྱོས་ཤིག དེ་ནས་བྱ་བ་ཐམས་ཅད་ནང་ཡེ་ཤུ་མཱ་ཤི་ཀའི་སྒོ་ནས་དཀོན་མཆོག་ལ་བསྟོད་པ་འབྱུང་བར་འགྱུར་རོ། དུས་རྒྱུན་དུ་དཔལ་དང་དབང་ཁོང་གི་ཡིན་ནོ། ཨ་མེན༎

༡༢ གཅེས་པ་རྣམས། ཁྱེད་ཚོར་མེ་ལྟ་བུའི་ཉམས་སད་འབྱུང་བ་ཁྱད་མཚར་ཞིག་མི་ཚོར་བར་ཡ་མཚན་དུ་མ་གྱུར་ཅིག

༡༣ ཁོང་གི་གཟི་བརྗིད་མངོན་པའི་ཚེ། ཁྱེད་ཚོ་རབ་ཏུ་དགའ་མགུ་བའི་ཕྱིར། མཱ་ཤི་ཀའི་སྡུག་བསྔལ་ཁྱེད་ཚོས་ཀྱང་མཉམ་དུ་འཁུར་བས་དགའ་བར་གྱུར་ཅིག

༡༤ དཀོན་མཆོག་གི་གཟི་བརྗིད་ཀྱི་ཐུགས་ཉིད་ཁྱེད་ཐོག་ཡོད་པས། མཱ་ཤི་ཀའི་མཚན་གྱི་རྐྱེན་གྱིས་ཁྱེད་ལ་སྨད་ན། ཁྱེད་བདེའོ།

༡༥ ཁྱེད་སུའང་མི་བསད་དམ། རྐུན་མའམ། སྤྱོད་ངན་ནམ། བསྟན་བཤིག་འཛིན་ཅིང་སྡུག་བསྔལ་བ་ནི་མི་རིགས་སོ།

༡༦ འོན་ཀྱང་མཱ་ཤི་ཀ་པ་ཡིན་པའི་དོན་དུ་སྡུག་བསྔལ་འབྱུང་ན། མི་ཁྲེལ་བར་མིང་དེའི་ཕྱིར་དཀོན་མཆོག་ལ་བསྟོད་པ་ཕུལ་ཞིག

༡༧ དཀོན་མཆོག་གི་ཁྱིམ་ཚང་ནས་ཞལ་ཆེ་གཅོད་པ་འགོ་འཚུགས་པའི་དུས་ལ་བབས་སོ། ང་ཚོ་རང་ནས་འགོ་འཚུགས་ན། དཀོན་མཆོག་གི་ཕྲིན་བཟང་མི་ཉན་པ་རྣམས་ལ་མཐར་ཅི་མི་འབྱུང་།

༡༨ དྲང་པོ་དག་ཀྱང་ཐར་དཀའ་ན། ཆོས་མེད་སྡིག་ཅན་གང་དུ་འགྲོ།

༡༩ དཀོན་མཆོག་གི་ཐུགས་དགོངས་བཞིན་སྡུག་བསྔལ་མྱོང་བ་རྣམས་ཀྱིས་ཀྱང་བཟང་པོ་བྱེད་ཅིང་། རང་གི་སྲོག་ནི་འགྱུར་བ་མེད་པའི་མཛད་པ་པོ་ལ་བཅོལ་ཅིག།

༥

ང་རང་ཡང་རྒན་མི་ཡིན་པ་དང་། མཱ་ཤི་ཀའི་སྡུག་བསྔལ་གྱི་དཔང་པོ་དང་། མངོན་པར་འགྱུར་བའི་བཟི་བརྗིད་ལ་ཐེ་མཁན་ཡིན་པས། ཁྱེད་ཚོའི་རྒན་མི་རྣམས་ལ་བསླབ་བྱ་འདི་སྟོན་ནོ།

༢ ཁྱེད་ཚོའི་འགན་ཁག་ལ་ཡོད་པའི་དཀོན་མཆོག་གི་ལུག་ཁྱུ་སྐྱོངས་ཤིག མི་བྱེད་ཀ་མེད་ཀྱིས་མིན་པར། དགའ་བཞིན་དུ་འགན་ཁུར་ཞིག ནོར་གྲིབ་ཅན་གྱི་ཕྱིར་མ་ཡིན་པར། གདུང་བས་སྐྱོངས་ཤིག

༣ སྐལ་བ་ལྟར་དུ་དེའི་ཐོག་དབང་མི་བྱེད་པར། ལུག་ཁྱུ་ལ་མ་དཔེར་གྱུར་ཅིག་དང་།

༤ རྫི་བོའི་མཆོག་མངོན་པའི་དུས་སུ། ཁྱེད་ཚོར་མི་རྙིད་པའི་གཟི་བརྗིད་ཀྱི་ཕྲེང་བ་ཐོབ་པར་འགྱུར་རོ༎

༥ དེ་བཞིན་དུ་ཁྱེད་ཚོ་གཞོན་པ་རྣམས་རྒན་མི་རྣམས་ཀྱི་འབངས་བྱོས་ཤིག དཀོན་མཆོག་གིས་ང་རྒྱལ་ཅན་ལ་རྒོལ་བར་མཛད་ཅིང་། སྙེམས་ཆུང་ལ་ཐུགས་རྗེ་གནང་བས། ཁྱེད་ཚོ་ཐམས་ཅད་ཕན་ཚུན་སྙེམས་ཆུང་གི་གོས་གོན་པར་དགོས།

༦ དཀོན་མཆོག་གི་ཕྱག་མཐུ་ལྡན་གྱི་འོག་ཏུ་དམན་ས་བཟུང་ཞིག་དང་། དུས་རན་པའི་ཚེ་ཁོང་གིས་ཁྱེད་ཚོ་ཡར་འདེགས་པར་འགྱུར།

༧ ཁྱེད་ཚོའི་ཤ་ཚ་ཁོང་གིས་འཁུར་བས། སེམས་ཁྲལ་ཐམས་ཅད་ཁོང་ལ་གཏོད།

༨ བག་དང་ལྡན་ཞིང་གཅང་གྲུང་བྱོས་ཤིག ཁྱེད་ཚོའི་དགྲ་བོ་བདུད་ནི་ངར་སྐད་འདོན་པའི་སེང་གེ་ལྟར་འཁོར་ཞིང་། སུ་ཞིག་ཟ་ཕྱིར་འཚོལ་ལོ།

༩ འཇིག་རྟེན་ཡོངས་ན་ཁྱེད་ཚོའི་སྤུན་རྣམས་ལའང་སྡུག་བསྔལ་འདི་འབྱུང་དགོས་པ་ཤེས་ནས། ཁྱེད་ཚོ་དད་པ་ལ་བརྟན་ཞིང་བདུད་ལ་རྒོལ་ཞིག

༡༠ ཁྱེད་ཚོ་ཡུད་ཙམ་སྡུག་བསྔལ་མྱོང་བའི་འོག་ཏུ། མཱ་ཤི་ཀའི་སྒོ་ནས་ཉིད་ཀྱི་གཟི་བརྗིད་མཐའ་ཡས་ལ་ཁྱེད་ཚོ་བཀུག་པའི་ཐུགས་རྗེ་ཐམས་ཅད་ཀྱི་དཀོན་མཆོག་ཉིད་ཀྱིས། ཁྱེད་ཚོ་སླར་གསོ་ཞིང་། འཛུག་ཅིང་། བརྟན་ཅིང་། གཡོ་བ་མེད་པར་མཛད་པར་འགྱུར།

༡༡ དུས་རྒྱུན་དུ་དབང་ཁོང་གི་ཡིན་ནོ། ཨ་མེན༎

༡༢ ངས་དྲང་པོར་རྩི་བའི་སྤུན་སི་ལཱ་རྒྱུད་ནས། དཀོན་མཆོག་གི་བདེན་པའི་ཐུགས་རྗེ་ནི་དེ་ལྟར་ཡིན་པར་སྟོན་ཅིང་འཆད་པའི་ཡི་གེ་མདོར་བསྡུས་འདི་བྲིས་པ་ཡིན། དེ་ལ་བརྟན་པོར་གནས་ཤིག

༡༣ ཁྱེད་ཚོ་ལྟར་འདམས་པ་བཱ་བེལ་དུ་གནས་པ་དེ་དང་། ངའི་བུ་མར་ཀུ་ཡིས་ཁྱེད་ཚོར་ཕྱག་འབུལ་ལོ།

༡༤ ཕན་ཚུན་བྱམས་པས་འོ་བྱེད་ཅིང་ཕྱག་བྱོས་ཤིག མཱ་ཤི་ཀ་པ་ཁྱེད་ཐམས་ཅད་ལ་ཞི་བདེ་བར་གྱུར་ཅིག། ༎

པེ་ཏྲོས་བསྐུར་པའི་འཕྲིན་ཡིག་གཉིས་པ།

༡

ཡེ་ཤུ་མཱ་ཤི་ཀའི་ཞབས་ཕྱི་དང་སྐུ་ཚབ་ཡིན་པའི་ཤི་མོན་པེ་ཏྲོ་ཡིས། ང་ཚོའི་དཀོན་མཆོག་དང་ང་ཚོའི་སྐྱབས་མགོན་ཡེ་ཤུ་མཱ་ཤི་ཀའི་ཐུགས་རྗེའི་ཞལ་ཆེའི་སྒོ་ནས་ང་ཚོ་དང་དད་པ་གཅིག་པ་ཐོབ་པ་རྣམས་ལ།

༢ དཀོན་མཆོག་དང་ང་ཚོའི་གཙོ་བོ་ཡེ་ཤུ་རྟོགས་པའི་སྒོ་ནས་ཐུགས་རྗེ་དང་ཞི་བདེ་རྒྱས་པར་ཤོག་ཅིག

༣ ཉིད་ཀྱི་དཔལ་བརྗིད་དང་མཆོག་ཏུ་གྱུར་པ་ལ་ཁོང་རྟོགས་པའི་སྒོ་ནས་ང་ཚོ་བོས་པར་མཛད་པའི་དཀོན་མཆོག་གིས། ཉིད་ཀྱི་སྟོབས་ཀྱིས་ཚེ་དང་དད་སེམས་ལ་གཏོགས་པ་ཐམས་ཅད་གནང་ངོ་།

༤ དེའི་སྒོ་ནས་ང་ཚོར་ཞལ་ཆད་ཤིན་ཏུ་ཆེ་ཞིང་རིན་ཆེན་རྣམས་མཛད་པས། འདོད་པའི་རྐྱེན་གྱིས་འཇིག་རྟེན་ནང་ཡོད་པའི་ངན་པ་ལས་ཁྱེད་ཐར་ཏེ། དཀོན་མཆོག་གི་ལུགས་ཀྱི་གཤིས་དང་ལྡན་པར་འགྱུར་རོ།

༥ དེའི་དོན་དུ་ཁྱེད་ཚོའི་དད་པ་ལ་དགེ་བ་དང་། དགེ་བ་ལ་ཤེས་རབ་དང་།

༦ ཤེས་རབ་ལ་རང་ཚོད་གཟུང་བ་དང་། རང་ཚོད་གཟུང་བ་ལ་བཟོད་པ་དང་། བཟོད་པ་ལ་ཆོས་སེམས་དང་།

༧ ཆོས་སེམས་ལ་སྤུན་དད་དང་། སྤུན་དད་ལ་བྱམས་པས་ཁ་སྐོང་བའི་ཕྱིར་བརྩོན་ཞིག

༨ དེ་རྣམས་ཁྱེད་ཚོར་ཡོད་དེ་འཕེལ་ན། ང་ཚོའི་གཙོ་བོ་ཡེ་ཤུ་མཱ་ཤི་ཀ་རྟོགས་པའི་ནང་ནུས་པ་མེད་པ་དང་འབྲས་བུ་མེད་པར་མི་འགྱུར་རོ།

༩ དེ་རྣམས་མེད་པ་དེ་ལོང་བ་དང་། རྒྱང་མིག་མེད་པ་ཡིན་དེ། རང་གི་སྔར་གྱི་སྡིག་པ་འདག་པ་དེ་བརྗེད་དོ།

༡༠ དེའི་ཕྱིར་སྤུན་རྣམས། ཁྱེད་ཚོ་བོས་པ་དང་འདམས་པ་བརྟན་པོར་འགྱུར་བར་ལྷག་པར་བརྩོན་འགྲུས་བྱོས་ཤིག དེ་བཞིན་བྱེད་ན་ནམ་ཡང་ལྟུང་བར་མི་འགྱུར་རོ།

༡༡ དེ་ལྟར་ང་ཚོའི་གཙོ་བོ་དང་སྐྱབས་མགོན་ཡེ་ཤུ་མཱ་ཤི་ཀའི་མཐའ་མེད་པའི་རྒྱལ་ཁམས་ཀྱི་ནང་དུ་བཀུར་སྟི་དང་བཅས་འཇུག་པར་འགྱུར་རོ༎

༡༢ ཁྱེད་ཚོས་དེ་རྣམས་ཤེས་ཤིང་ཁྱེད་ཚོར་ཡོད་པའི་བདེན་པའི་ནང་བརྟན་ཀྱང་། ངས་རྒྱུན་དུ་དྲན་སྐུལ་བར་འདོད་དོ།

༡༣ ང་རང་གུར་འདི་ནང་ཡོད་རིང་ཁྱེད་ཚོར་དྲན་སྐུལ་བྱེད་ཅིང་གཉིད་དཀྲོག་པར་རིགས་སེམས་སོ།

༡༤ ང་ཚོའི་གཙོ་བོ་ཡེ་ཤུ་མཱ་ཤི་ཀས་ང་ལ་གསུངས་པ་ལྟར། ངའི་གུར་འདི་རྡིབས་པའི་དུས་ཉེ་བ་ངས་ཤེས་སོ།

༡༥ ང་འདས་པའི་འོག་ཏུའང་ཁྱེད་ཚོས་དེ་རྣམས་དྲན་ཐུབ་པའི་ཐབས་བྱའོ།

༡༦ ང་ཚོས་ཁྱེད་ཚོར་གཙོ་བོ་ཡེ་ཤུ་མཱ་ཤི་ཀའི་དབང་དང་སླར་འབྱོན་པ་བཤད་པའི་ཚེ་མཁས་པས་སྒྲིགས་པའི་སྒྲུངས་མ་བཤད་པར། ཁོང་གི་ཆེ་བ་ང་ཚོས་མིག་གིས་མངོན་སུམ་དུ་མཇལ་དེ་བརྗོད་པ་ཡིན།

༡༧ དཀོན་མཆོག་ཡབ་ཀྱི་ཕྱོགས་ནས་ཁོང་ལ་ཞེ་ས་དང་དཔལ་བྱུང་དུས་སུ། གཟི་བརྗིད་ཆེན་པོས་འདི་ནི་ང་རབ་ཏུ་དགའ་བའི་ངའི་སྲས་གཅིག་པོ་ཡིན་ཞེས་པའི་སྒྲ་བྱུང་བའི་ཚེ།

༡༨ ང་ཚོ་ཁོང་དང་མཉམ་དུ་རི་དམ་པ་དེར་ཡོད་པས། ནམ་མཁའ་ནས་སྒྲ་དེ་ཐོས་སོ༎

༡༩ ང་ཚོར་ལྷག་པར་ནན་ཏན་བྱེད་པའི་ལུང་བསྟན་ཡང་ཡོད། སྐྱ་རེངས་གཏོང་ཞིང་ཁྱེད་ཚོའི་སྙིང་གི་ནང་དུ་སྐར་ཆེན་ཤར་བའི་བར་དུ། མུན་པའི་ཁྲོད་དུ་འབར་བའི་མར་མེ་ལྟར་ལུང་བསྟན་དེ་ལ་དོ་སྣང་བྱེད་ན་ལེགས།

༢༠-༢༡ ལུང་བསྟན་གང་ཡང་མིའི་བསམ་པ་ལས་མ་བྱུང་བར། དམ་པའི་ཐུགས་ཉིད་ཀྱིས་སྐུལ་ཞིང་དཀོན་མཆོག་གི་ཕྱོགས་ནས་མིས་ལུང་དུ་བསྟན་པས། དང་པོར་གསུང་རབ་ཀྱི་ལུང་བསྟན་གང་ལའང་རང་གང་དགའ་དོན་འགྲེལ་བྱེད་ཆོག་པ་ཞིག་མིན་པར་ཁྱེད་ཚོས་ཤེས་དགོས་སོ༎

༢

ཨིས་ར་ཨེལ་གྱི་མི་སྡེའི་ནང་ལུང་སྟོན་པ་རྫུས་མའང་ཐོན་པ་ལྟར། ཁྱེད་ཚོའི་ནང་དུའང་སློབ་དཔོན་རྫུས་མ་འབྱུང་ཞིང་། འཕུང་དཀྲོལ་གྱི་ལྟ་ལོག་གསང་ཞིང་བཏོན་ཏེ། དེ་ཚོ་རིན་གྱིས་བླུས་པའི་ཇོ་བོ་ལ་རྒྱབ་ལོག་ཅིང་། རང་གི་ཐོག་ཏུ་འཕུང་དཀྲོལ་མྱུར་དུ་འདྲེན་པར་འགྱུར་རོ།

༢ ཡང་མི་མང་པོ་དེ་ཚོའི་འདོད་ཆགས་ཀྱི་དཔེའི་རྗེས་སུ་འབྲང་བའི་རྐྱེན་གྱིས་བདེན་པའི་ལམ་ལ་སྨད་པར་འགྱུར།

༣ ནོར་བརྣབ་ཀྱིས་རྫུན་ཚིག་གི་ཁྱེད་ཚོར་མགོ་བསྐོར་བར་འགྱུར། དེ་ཚོར་བཀའ་ཆད་སྔར་ཐག་ཆོད་པ་དེ་མི་ཕོག་པར་མི་ལུས། དེ་ཚོའི་འཕུང་དཀྲོལ་འདས་པའང་མིན།

༤ གལ་ཏེ་དཀོན་མཆོག་གིས་སྡིག་པ་བྱས་པའི་ཕོ་ཉའང་མ་བཏང་བར། ཞལ་ཆེའི་ཉིན་མོའི་བར་དུ་དམྱལ་བར་མུན་པའི་དོང་གི་ནང་དུ་དབྱུགས་ན།

༥ ཆོས་མིན་གྱི་འཇིག་རྟེན་ལ་ཆུ་ལོག་གནང་དུས་སུ། དྲང་བ་ཉིད་སྒྲོག་པ་པོ་ནོ་ཨ་དང་གཞན་བདུན་སྐྱོབས་ཅིང་། སྔར་གྱི་འཇིག་རྟེན་མ་བཏང་བར་མེད་པར་མཛད་ན།

༦ ཕྱི་རབས་ཀྱི་ཆོས་མེད་རྣམས་འཛེམ་པའི་ཕྱིར། སོ་དོམ་དང་གོ་མོ་རཱའི་གྲོང་ཁྱེར་ཐལ་བར་རློག་ཅིང་། སྟོངས་པའི་བཀའ་ཆད་གནང་ན།

༧-༨ ཡང་ལོད་དྲང་པོ་དེ་འདོད་ལོག་སྤྱོད་པའི་སྡིག་ཅན་རྣམས་ཀྱི་དཀྱིལ་དུ་གནས་ཏེ། དེ་རྣམས་ཀྱི་མི་རིགས་པའི་སྤྱོད་པ་ཉིན་རེ་བཞིན་མཐོང་ཞིང་ཐོས་པས་མནར་བར་གྱུར་པ་ཁོ་སྐྱབས་པ་ཡིན་ན།

༩-༡༠ དེ་ནས་ཆོས་པ་ཉམས་སད་ལས་སྐྱོབ་པ་དང་ཆོས་མེད་ཁྱད་པར་དུ་འདོད་ཆགས་ཀྱི་འདམ་དུ་ཚུད་པ་དང་དབང་ལ་མི་རྩི་བ་རྣམས། ཞལ་ཆེའི་ཉིན་མོའི་བར་དུ་ཆད་པའི་ནང་འཇོག་པའང་གཙོ་བོས་མཁྱེན་ནོ། ཧམ་པ་དང་ང་རྒྱལ་ཅན་དེ་རྣམས་ནི། དཔལ་དང་ལྡན་པ་རྣམས་ལ་སྨད་པར་མི་འཇིགས་སོ།

༡༡ ཕོ་ཉ་རྣམས་དབང་དང་སྟོབས་ཆེའང་གཙོ་བོའི་དྲུང་དུ་དེ་རྣམས་ལ་མི་དམོད་དོ༎

༡༢ དེ་རྣམས་བཟུང་ནས་གསོད་པར་འགྱུར་བའི་ཤེས་མེད་ཀྱི་དུད་འགྲོའི་གཤིས་དང་ལྡན་པ་དང་འདྲ་སྟེ། མི་ཤེས་པ་དེ་ལ་སྨད་པས་དུད་འགྲོ་དང་འདྲ་བར་འཕུང་བར་འགྱུར་ཞིང་།

༡༣ ངན་པའི་ཕྱིར་ངན་པ་ཐོབ་པར་འགྱུར། ཉིན་མོར་བག་མེད་དུ་སྤྱོད་པ་སྐྱིད་པོར་རྩི་ཞིང་། ཁྱེད་ཚོ་མཉམ་མགྲོན་ལ་དེ་ཚོས་ཚོད་མི་ཤེས་པར་ལོངས་སྤྱོད་པ་རྨེ་གྲིབ་དང་སྐྱོན་ཅན་ཡིན་ནོ།

༡༤ ལོག་གཡེམ་གྱིས་གང་བའི་མིག་ལྟ་ཞིང་། སྡིག་པ་ལ་ངོམས་པ་མེད། མི་བརྟན་པ་རྣམས་བསླུ་ཞིང་། བརྣབ་སེམས་ལ་སྦྱངས་པའི་སྙིང་དང་ལྡན་ནོ། དམོད་ཕོག་པ་དེ་རྣམས།

༡༥ ལམ་དྲང་པོ་སྤངས་ཏེ་འཁྱར་བ་ཡིན། བེ་ཨོར་གྱི་བུ་བ་ལ་ཨམ་གྱི་རྗེས་སུ་འབྲངས། དེ་མི་རིགས་པའི་འབྲས་བུ་ལ་ཆགས་པས།

༡༦ བོང་བུ་ལྐུགས་པས་མིའི་སྐད་ནང་སྨྲ་ཞིང་ལུང་སྟོན་པ་དེ་སྨྱོ་འབོག་ལས་བཀག་ནས། ཁོའི་འགལ་སྐྱོན་ལ་ཁ་བཏང་ངོ་༎

༡༧ དེ་རྣམས་ནི་ཆུ་མེད་པའི་ཁྲོན་པ་དང་། རླུང་གིས་དེད་པའི་རྨུགས་པ་སྟེ། དེ་རྣམས་ཀྱི་ཕྱིར་དུ་མུན་པའི་སྨག་རུམ་བཞག་ཡོད།

༡༨ དེ་རྣམས་ཀྱིས་ང་རྒྱལ་གྱི་བླུན་གཏམ་སྒྲོག་ཅིང་། འཁྲུལ་བ་རྣམས་ཀྱི་དཀྱིལ་ལས་ཉེ་ཆར་ཐར་བ་རྣམས། ལུས་ཀྱི་འདོད་ཆགས་ཀྱིས་བསླུའོ།

༡༩ གཞན་ལ་ཐར་བའི་ཁ་ཆད་བྱེད་ཀྱང་རང་འཕུང་དཀྲོལ་གྱི་ཚེ་གཡོག་ཡིན་ནོ། མི་ཞིག་གང་གི་དབང་དུ་སོང་བ་དེའི་ཚེ་གཡོག་ཡིན།

༢༠ ང་ཚོའི་གཙོ་བོ་དང་སྐྱབས་མགོན་ཡེ་ཤུ་མཱ་ཤི་ཀ་རྟོགས་པའི་སྒོ་ནས་འཇིག་རྟེན་གྱི་གྲིབ་ལས་ཐར་བའི་རྗེས་སུ། སླར་དེའི་ནང་འཚུད་ཅིང་དེའི་དབང་དུ་སོང་ན། གནས་ཚུལ་ཕྱི་མ་དེ་སྔ་མ་བས་ཐུ་རུ་འགྲོ།

༢༡ དེ་རྣམས་དྲང་བ་ཉིད་ཀྱི་ལམ་ཤེས་ནས་དམ་པའི་བཀའ་གནང་བ་དེ་ལ་རྒྱབ་ལོག་པ་བས། དེ་མ་ཤེས་པ་ཡིན་ན་དེ་རྣམས་ཀྱི་ཕྱིར་ལེགས་སོ།

༢༢ ཁྱི་ནི་རང་གི་སྐྱུག་པར་འཁོར། ཕག་མོ་བཀྲུས་ཀྱང་འདམ་ནང་འདྲེ། ཞེས་པའི་གཏམ་བདེན་པ་བཞིན་དེ་རྣམས་ལ་བྱུང་ངོ་༎

༣

གཅེས་པ་རྣམས། འདི་ངའི་ཡི་གེ་གཉིས་པ་ཡིན་ཅིང་། གཉིས་ཀའི་ནང་ཡིད་སྐུལ་གྱི་ཚུལ་དུ་ཁྱེད་ཀྱི་སེམས་དག་པ་དེ་སློང་བ་ནི།

༢ ལུང་སྟོན་པ་དམ་པ་རྣམས་ཀྱི་ལུང་བསྟན་དང་། གཙོ་བོ་སྐྱབས་མགོན་གྱི་བཀའ་སྐུ་ཚབ་རྒྱུད་དེ་གནང་བ་དྲན་པའི་ཕྱིར་དུ་ཡིན།

༣ དང་པོར་འདི་ཤེས་པར་གྱིས་ཤིག དུས་ཀྱི་མཐའ་མར་རང་གི་འདོད་པ་བཞིན་འགྲོ་བའི་འཕྱ་མཁན་འབྱུང་བར་འགྱུར་ཞིང་།

༤ ཕ་མེས་འདས་ཤིང་འཇིག་རྟེན་གྱི་ཐོག་མ་ནས་ཡོད་པ་ལྟར་ཐམས་ཅད་དེ་བཞིན་དུ་ཡོད་པས། ཁོང་འབྱོན་པའི་ཞལ་ཆད་ག་རེ་ཞེས་ཟེར་རོ།

༥ དཀོན་མཆོག་གི་བཀས་ནམ་མཁའ་ནི་སྔར་ནས་ཡོད་པ་དང་། ས་གཞི་ནི་ཆུ་ནས་བྱུང་ཞིང་ཆུ་ལ་རྟེན་ཏེ་གནས་སོ།

༦ གང་ལ་རྟེན་ཏེ་གནས་པའི་འཇིག་རྟེན་དེ་ཆུས་བཀབ་ནས་མེད་པར་གྱུར་པ་དེ་ཚོས་ཤེས་བཞིན་དུ་རྗེད་པར་བྱེད་དོ།

༧ འོན་ཀྱང་ད་ལྟ་ཡོད་པའི་གནམ་དང་ས་མེས་སྲེག་པ་དང་། ཆོས་མེད་ཀྱི་མི་ཚར་གཅོད་པའི་ཕྱིར། ཞལ་ཆེའི་ཉིན་མོའི་བར་བཀའ་དེ་ཀས། བསྲི་ཚགས་གནང་ནས་བཞག་གོ།

༨ གཅེས་པ་རྣམས། གཙོ་བོའི་གཟིགས་ངོར་ཉིན་གཅིག་ནི་ལོ་སྟོང་དང་ལོ་སྟོང་ནི་ཉིན་གཅིག་དང་འདྲ་བ་ཡིན་པ་མ་རྗེད་ཅིག

༩ ཁ་ཅིག་གིས་སེམས་ཀྱང་གཙོ་བོས་ཉིད་ཀྱི་ཞལ་ཆད་ལ་བཤོལ་མི་འདེབས་ཤིང་། སུའང་འཇིག་པ་ལ་མི་དགྱེས་པར། ཐམས་ཅད་འགྱོད་ཚངས་སྐྱེད་པའི་ཕྱིར། ཁྱེད་ཚོའི་དོན་དུ་ཐུགས་སྣ་རིང་བར་མཛད་དོ།

༡༠ གཙོ་བོའི་ཉིན་མོ་དེ་རྐུན་མ་དང་འདྲ་བར་འོང་བར་འགྱུར། དེའི་ཚེ་ལྡིར་སྒྲ་ཆེན་པོས་ནམ་མཁའ་ཡལ་བར་འགྱུར། འབྱུང་བཞི་མེས་འཇུ་བར་འགྱུར། ས་དང་ས་ལ་ཡོད་པ་ཐམས་ཅད་བསྲེག་པར་འགྱུར་རོ༎

༡༡-༡༢ དེ་ལྟར་དེ་ཐམས་ཅད་ཞུ་རྒྱུ་ཡིན་པས། ཁྱེད་ལ་སྤྱོད་ལམ་བཟང་པོ་དང་ཆོས་སེམས་ཇི་ལྟ་བུ་ཞིག་ཡོད་དགོས། ནམ་མཁའ་འབར་ཞིང་འཇིག་ནས་འབྱུང་བཞི་མེས་ཞུ་བར་འགྱུར་བའི་དཀོན་མཆོག་གི་ཉིན་མོ་དེ་འོང་བའི་ཕྱིར་རིངས་ཤིང་སྒུག་པ་ཞིག་དགོས།

༡༣ ང་ཚོ་ནི་ཁོང་གི་ཞལ་ཆད་བཞིན་དུ། དྲང་བ་ཉིད་བཞུགས་པའི་ནམ་མཁའ་གསར་བ་དང་ས་གཞི་གསར་བའི་ཕྱིར་སྒུག་གོ།

༡༤ གཅེས་པ་རྣམས། ཁྱེད་ཚོ་དེའི་ཕྱིར་སྒུག་པས། ཁོང་གི་དྲུང་དུ་སྐྱོན་དང་རྨེ་བ་མེད་པར་ཞི་བདེ་དང་ལྡན་པ་འབྱུང་བར་བརྩོན་ཞིག

༡༥ ང་ཚོའི་གཙོ་བོས་ཐུགས་སྣ་རིང་བར་མཛད་པ་དེ་ཐར་པ་རུ་རྩིས་ཤིག ང་ཚོའི་གཅེས་པའི་སྤུན་པའུ་ལུས་ཀྱང་ཁོང་ལ་གནང་བའི་ཤེས་རབ་དང་དཔགས་ནས་ཁྱེད་ཚོར་དེ་བཞིན་དུ།

༡༦ ཕྲིན་ཡིག་ཐམས་ཅད་ཀྱི་ནང་འདིའི་ཕྲོས་བྱེད་ཅིང་བྲིས་པ་ཡིན། དེ་ཚོའི་ནང་ན་གོ་དཀའ་བ་ཁ་ཤས་ཡོད་དེ། བློ་གྲོས་མེད་ཅིང་བརྟན་པོ་མིན་པ་འགའ་རེས་གསུང་རབ་གཞན་ལ་བྱེད་པ་ལྟར་འདིའི་དོན་ཡང་འགྱུར་ནས་རང་འཕུང་བའི་རྒྱུར་བྱེད་དོ།

༡༧ དེའི་ཕྱིར་གཅེས་པ་རྣམས། འདི་རྣམས་ཁྱེད་ཚོས་སྔོན་དུ་ཤེས་པས། བཀའ་ཁྲིམས་མེད་པ་རྣམས་ཀྱི་འཁྲུལ་པའི་དབང་དུ་སོང་ནས་རང་གི་བརྟན་པ་མི་བརླག་པའི་ཕྱིར་གཅང་གྲུང་བྱོས་ཤིག

༡༨ ང་ཚོའི་གཙོ་བོ་དང་སྐྱབས་མགོན་ཡེ་ཤུ་མཱ་ཤི་ཀའི་ཐུགས་རྗེ་དང་རྟོགས་པའི་ནང་ཆེར་སྐྱེད་ཅིག ཁོང་ལ་ད་ལྟ་དང་མཐའ་མེད་པའི་ཉིན་མོའི་བར་དུ་བསྟོད་པ་འབྱུང་བར་ཤོག་ཅིག ཨ་མེན༎ ༎

ཡོ་ཧ་ནན་གྱིས་བསྐུར་པའི་འཕྲིན་ཡིག་དང་པོ།

༡

༡-༢ སྲོག་གི་བཀའ། གང་ཐོག་མ་ནས་ཡོད། ང་ཚོས་ཐོས། མིག་གིས་མཐོང་། གང་ལ་བལྟས་ཤིང་ལག་པས་རེག་པ་དེ་མངོན་པར་བྱུང་ནས་ང་ཚོས་མཇལ་ཏེ་ཁོང་ལ་དཔང་བྱེད་ཅིང་། ཡབ་དང་མཉམ་དུ་བཞུགས་པའི་ཚེ་མཐའ་མེད་པ་ང་ཚོ་ལ་མངོན་པ་དེའི་ཕྲིན་ཁྱེད་ལ་འཆད་དོ།

༣ ཡབ་དང་ཁོང་གི་སྲས་ཡེ་ཤུ་མཱ་ཤི་ཀ་དང་མཉམ་དུ་ང་ཚོ་འགྲོགས་པས། ཁྱེད་ཚོའང་ང་ཚོ་མཉམ་དུ་འགྲོགས་ཕྱིར། ཅི་མཐོང་བ་དང་ཐོས་པ་དེ་ཁྱེད་ལ་འཆད་དོ།

༤ འདི་རྣམས་འབྲི་བའི་དོན་ནི་ང་ཚོའི་དགའ་སྤྲོ་རྫོགས་པའི་ཕྱིར་རོ༎

༥ ཁོང་ནས་ཐོས་ཏེ་ཁྱེད་ལ་སྒྲོག་པའི་ཕྲིན་འདི་ལྟ་སྟེ། དཀོན་མཆོག་ནི་འོད་ལགས་ཤིང་། ཁོང་ནང་མུན་པ་རྩ་བ་ནས་མེད།

༦ གལ་ཏེ་ང་ཚོ་ཁོང་དང་འགྲོགས་སོ་ཟེར་ཞིང་མུན་པར་འགྲུལ་ན་རྫུན་ཟེར་ཞིང་དྲང་པོར་མི་འགྲུལ་ལོ།

༧ ཁོང་འོད་ཀྱི་ནང་བཞུགས་པ་ལྟར་ཇི་སྟེ་ང་ཚོ་འང་འོད་ནང་འགྲུལ་ན། ང་ཚོ་ཕན་ཚུན་འགྲོགས་པ་ཡིན་ཅིང་ཁོང་གི་སྲས་ཡེ་ཤུའི་སྐུ་ཁྲག་གིས་ང་ཚོའི་སྡིག་པ་ཐམས་ཅད་འདག་པར་མཛད་དོ།

༨ ང་ཚོ་སྡིག་མེད་ཡིན་ཟེར་ན། རང་མགོ་རང་གིས་སྐོར་ཏེ། ང་ཚོའི་ནང་ན་བདེན་པ་མེད་དོ།

༩ སྡིག་པ་མཐོལ་ན། ཁོང་འགྱུར་མེད་དང་དྲང་པོ་ལགས་པས། ང་ཚོའི་སྡིག་པ་སེལ་ཞིང་མི་རིགས་པ་ཐམས་ཅད་འདག་པར་མཛད་དོ།

༡༠ སྡིག་པ་མ་བྱས་ཟེར་ན། ང་ཚོས་ཁོང་རྫུན་པ་བྱེད་པས། ཁོང་གི་བཀའ་ང་ཚོའི་ནང་མེད་དོ༎

༢

ཕྲུ་གུ་རྣམས། ཁྱེད་ཚོས་སྡིག་པ་མི་བྱེད་པའི་ཕྱིར་ངས་འདི་འབྲིའོ། གལ་ཏེ་སྡིག་པ་བྱེད་ན། ཡབ་ཀྱི་དྲུང་དུ་རོགས་མཛད་མཁན་ཡེ་ཤུ་མཱ་ཤི་ཀ་ཐུགས་དྲང་པོ་ལགས་པ་དེ་བཞུགས་ཡོད།

༢ ཁོང་ནི་ང་ཚོའི་སྡིག་པའི་སྡིག་བཤགས་ཡིན། ང་ཚོ་མ་ཟད་འཇིག་རྟེན་ཡོངས་ཀྱི་སྡིག་པའི་སྡིག་བཤགས་ཡིན་ནོ།

༣ ཁོང་གི་བཀའ་རྒྱ་སྲུང་བ་འབའ་ཞིག་གི་སྒོ་ནས། ང་ཚོས་ཁོང་ངོ་འཕྲོད་པ་གསལ་ལོ།

༤ ཁོང་ངོ་འཕྲོད་ཟེར་ཞིང་ཁོང་གི་བཀའ་རྒྱ་མི་སྲུང་བ་དེ་རྫུན་པ་ཡིན་ཅིང་། ཁོའི་ནང་བདེན་པ་མེད།

༥ ཁོང་གི་བཀའ་སྲུང་བ་དེའི་ནང་དཀོན་མཆོག་གི་བྱམས་པ་བདེན་པར་ཕུལ་དུ་བྱུང་བ་ཡིན། འདིས་ང་ཚོ་ཁོང་གི་ནང་ན་ཡོད་པར་ངེས་པར་བྱེད་དོ།

༦ ཁོང་གི་ནང་ན་གནས་སོ་ཟེར་བ་དེས་ཁོང་གི་མཛད་སྤྱོད་དང་འདྲ་བར་སྤྱོད་ལམ་བྱེད་པར་རིགས་སོ༎

༧ གཅེས་པ་རྣམས། ངས་ཁྱེད་ལ་ཐོག་མ་ནས་ཁྱེད་ཚོས་ཐོས་པའི་བཀའ་རྒྱ་རྙིང་པ་ལས་གཞན་གསར་པ་ཞིག་མི་འབྲི། བཀའ་རྒྱ་རྙིང་པ་དེ་ཁྱེད་ཀྱིས་ཐོས་པའི་བཀའ་དེའོ།

༨ མུན་པ་འདས་ཤིང་ཡང་དག་པའི་འོད་ཤར་བས། ཁོང་དང་ཁྱེད་ཚོའི་ཕྱིར་བདེན་པ་ཡིན་པའི་ངས་འབྲི་བའི་བཀའ་རྒྱ་དེ་གསར་པའང་ཡིན།

༩ ང་འོད་ནང་ཡོད་ཟེར་ཞིང་སྤུན་ལ་སྡང་བ་དེ་ད་དུང་མུན་པའི་ནང་ཡིན།

༡༠ སྤུན་ལ་བྱམས་པ་དེ་འོད་ནང་གནས་ཏེ། དེའི་ནང་འགྱེལ་བའི་རྒྱུ་མི་འདུག

༡༡ འོན་ཀྱང་སྤུན་ལ་སྡང་བ་དེ་མུན་པའི་ནང་དུ་ཡོད་ཅིང་། མུན་པས་དེའི་མིག་ལྡོང་བར་བྱས་པའི་རྐྱེན་གྱིས། མུན་པར་འགྲུལ་ཞིང་གང་དུ་འགྲོ་བ་མི་ཤེས་སོ༎

༡༢ ཁོང་གི་མཚན་གྱི་རྐྱེན་གྱིས་ཁྱེད་ཕྲུ་གུ་རྣམས་ཀྱི་སྡིག་པ་སེལ་ཟིན་པས། ངས་ཁྱེད་ལ་འབྲིའོ༎

༡༣ ཐོག་མ་ནས་ཡོད་པ་ཁོང་ཁྱེད་ཕ་རྣམས་ཀྱིས་ཤེས་པས། ངས་ཁྱེད་ལ་འབྲིའོ། ཁྱེད་ཚོ་གཞོན་ནུ་རྣམས་བདུད་ལས་རྒྱལ་བས། ངས་ཁྱེད་ལ་འབྲིའོ། ཁྱེད་ཕྲུ་གུ་རྣམས་ཀྱིས་ཡབ་རྟོགས་པས། ངས་ཁྱེད་ལ་བྲིས་སོ༎

༡༤ ཐོག་མ་ནས་ཡོད་པ་ཁྱེད་ཕ་རྣམས་ཀྱིས་ཤེས་པས། ངས་ཁྱེད་ལ་བྲིས་སོ། ཁྱེད་གཞོན་ནུ་རྣམས་སྟོབས་དང་ལྡན་ཞིང་། དཀོན་མཆོག་གི་བཀའ་ཁྱེད་ནང་གནས་ཤིང་བདུད་ལས་རྒྱལ་བས། ངས་ཁྱེད་ལ་བྲིས་སོ༎

༡༥ འཇིག་རྟེན་དང་འཇིག་རྟེན་ནང་ཡོད་པའི་དངོས་པོ་ལ་མ་ཆགས་ཤིག འཇིག་རྟེན་ལ་ཆགས་ན་ཁོའི་ནང་ཡབ་ལ་ཆགས་པ་མེད་དོ།

༡༦ ལུས་ཀྱི་འདོད་པ་དང་། མིག་གི་འདོད་པ་དང་། ནོར་གྱི་དཔལ་སོགས་འཇིག་རྟེན་ནང་ཡོད་པ་ཐམས་ཅད། ཡབ་ལས་མ་བྱུང་བར་འཇིག་རྟེན་ལས་བྱུང་བ་ཡིན།

༡༧ འཇིག་རྟེན་དང་འཇིག་རྟེན་ལ་ཆགས་པ་འདའ་ཡིས། དཀོན་མཆོག་གི་དགོངས་པ་བསྒྲུབ་པ་རྒྱུན་དུ་གནས་སོ༎

༡༨ ཕྲུ་གུ་རྣམས། འདི་ནི་དུས་ཀྱི་ཐ་མ་ཡིན། མཱ་ཤི་ཀའི་བསྟན་དགྲ་འོང་བར་འགྱུར་བ་ཁྱེད་ཀྱིས་ཐོས་པ་བཞིན། ད་མཱ་ཤི་ཀའི་བསྟན་དགྲ་མང་པོ་ཐོན་པས། དུས་སྐབས་ཀྱི་ཐ་མ་ཡིན་པ་ང་ཚོས་ཤེས་སོ།

༡༩ དེ་རྣམས་ང་ཚོ་ལས་ཐོན་ནས་སོང་། ང་ཚོ་ལ་གཏོགས་པའང་མིན། ང་ཚོ་ལ་གཏོགས་པ་ཡིན་ན། ང་ཚོ་མཉམ་དུ་གནས་པ་ཡིན། འོན་ཀྱང་ང་ཚོར་མི་གཏོགས་པ་གསལ་པོར་སྟོན་ཕྱིར་སོང་ངོ་།

༢༠ ཐུགས་ཉིད་དམ་པས་ཁྱེད་ཚོ་བསྐོས་པས། ཁྱེད་ཐམས་ཅད་ཀྱིས་ཤེས་སོ།

༢༡ ཁྱེད་ཀྱིས་བདེན་པ་མ་ཤེས་པས་བྲིས་པ་མ་ཡིན། རྫུན་ཇི་ཡོད་པ་བདེན་པ་ཉིད་ལས་མ་ཡིན་པ་ཁྱེད་ཚོས་ཤེས་པས་བྲིས་སོ།

༢༢ ཡེ་ཤུ་ནི་མཱ་ཤི་ཀ་ཡིན་པར་མི་རྩི་མཁན་མ་གཏོགས་རྫུན་པ་སུ་ཡོད། ཡབ་དང་སྲས་ལ་ཁས་མི་ལེན་པ་དེ་མཱ་ཤི་ཀའི་བསྟན་དགྲ་ཡིན།

༢༣ སྲས་ལ་ཁས་མ་བླང་མཁན་ལ་ཡབ་མེད། སྲས་ཁས་ལེན་མཁན་ལ་ཡབ་ཀྱང་ཡོད།

༢༤ ཐོག་མ་ནས་ཁྱེད་ཀྱིས་ཐོས་པ་དེ་ཁྱེད་ཚོའི་ནང་གནས་སུ་ཆུག་ཅིག ཐོག་མ་ནས་ཐོས་པ་དེ་ཁྱེད་ཚོའི་ནང་གནས་ན། ཁྱེད་ཀྱང་སྲས་དང་ཡབ་ནང་གནས་པར་འགྱུར་རོ།

༢༥ ཁོང་གིས་ང་ཚོར་ཞལ་གྱིས་བཞེས་པ་ནི་ཚེ་མཐའ་མེད་པའོ།

༢༦ ཁྱེད་སླུ་མཁན་རྣམས་ལ་དམིགས་ནས་ངས་འདི་འབྲིའོ།

༢༧ ཁྱེད་བསྐོས་པའི་གནང་སྦྱིན་དེ་ཁྱེད་ནང་གནས་པས། ཁྱེད་ལ་སུས་ཀྱང་བསླབ་མི་དགོས་སོ། མ་ཟད་གནང་སྦྱིན་དེས་ཁྱེད་ལ་ཐམས་ཅད་བསླབ་ཅིང་། དེ་བདེན་པ་ཡིན་ཅིང་རྫུན་མ་ཡིན་པས། བསླབས་པ་བཞིན་དུ་ཁོང་ནང་གནས་པར་གྱིས་ཤིག

༢༨ ད་ཕྲུ་གུ་རྣམས། ཁོང་མངོན་པའི་ཚེ་ང་ཚོ་བློ་གདེང་དང་ལྡན་ཏེ། ཁོང་བྱོན་པ་ལ་ངོ་མི་ཚ་བའི་ཕྱིར། ཁོང་ནང་གནས་པར་གྱིས་ཤིག

༢༩ ཁོང་དྲང་པོ་ལགས་པར་རྟོགས་ན། དྲང་པོ་བྱེད་པ་ཐམས་ཅད་ཁོང་ལས་ཆད་པ་ཡིན་པར་ངེས་སོ༎

༣

ང་ཚོར་དཀོན་མཆོག་གི་སྲས་ཟེར་བས། ཡབ་ཀྱིས་ང་ཚོར་ཇི་ལྟ་བུའི་བྱམས་པ་མཛད་པར་ལྟོས། དེ་ལྟར་ཡིན་ཡང་ཡིན། འཇིག་རྟེན་གྱིས་ཁོང་མ་ཤེས་པས་ང་ཚོའང་མི་ཤེས་སོ།

༢ གཅེས་པ་རྣམས། ད་ལྟ་དཀོན་མཆོག་གི་སྲས་ཡིན། ཕྱིར་ཅི་འགྱུར་ད་དུང་མ་མངོན། ཁོང་མངོན་པའི་ཚེ་ན་ཁོང་ཇི་ལྟར་ཡིན་པ་དེ་ལྟར་མཇལ་བས་ང་ཚོའང་ཁོང་དང་འདྲ་བར་འགྱུར་བ་ང་ཚོས་ཤེས་སོ།

༣ དེ་འདྲའི་རེ་བ་བྱེད་པ་རྣམས་ཀྱིས། ཁོང་དྲི་མེད་ལགས་པ་ལྟར་རང་གི་དྲི་མ་འདག་པར་བྱེད་དོ༎

༤ སྡིག་པ་ནི་བཀའ་ཁྲིམས་ལས་འགལ་བ་ཡིན་པས། སུས་སྡིག་པ་བྱེད་ན་བཀའ་ཁྲིམས་དང་འགལ་བ་ཡིན།

༥ ཁོང་གི་ནང་ན་སྡིག་པ་མེད་ཅིང་། སྡིག་པ་མེད་པར་མཛད་པའི་ཕྱིར་བྱོན་པ་ཁྱེད་ཚོས་ཤེས་སོ།

༦ ཁོང་ནང་གནས་པ་དེས་སྡིག་པ་མི་བྱེད། སྡིག་པ་བྱེད་པ་དེས། ཁོང་མ་མཇལ་ཞིང་མ་ཤེས་པ་ཡིན།

༧ ཕྲུ་གུ་རྣམས། ཁྱེད་བསླུ་རུ་མ་ཆུག་ཅིག དྲང་པོ་བྱེད་པ་དེ་ཁོང་དང་འདྲ་བར་དྲང་པོ་ཡིན།

༨ བདུད་ཀྱིས་ཐོག་མ་ནས་སྡིག་པ་བྱེད་པས། སྡིག་ཅན་རྣམས་བདུད་ཀྱི་ཡིན། དཀོན་མཆོག་གི་སྲས་བྱོན་པའི་དོན་ནི། བདུད་ཀྱི་ལས་ཚར་གཅོད་པའི་ཕྱིར་རོ།

༩ དཀོན་མཆོག་ནས་སྐྱེས་པ་དེས་སྡིག་པ་མི་བྱེད། དེའི་ནང་དཀོན་མཆོག་གི་སྙིང་པོ་ཡོད། དཀོན་མཆོག་ནས་སྐྱེས་པ་ཡིན་པས་དེས་སྡིག་པ་བྱེད་མི་སྲིད།

༡༠ དེ་ལས་དཀོན་མཆོག་གི་སྲས་སམ་བདུད་ཀྱི་བུ་གང་ཡིན་པ་ཤེས་སོ། དྲང་པོ་མི་བྱེད་པ་དང་། སྤུན་ལ་མི་བྱམས་པ་དེ་དཀོན་མཆོག་ནས་མིན།

༡༡ ང་ཚོས་གཅིག་གིས་གཅིག་ལ་བྱམས་པ་བྱེད་དགོས་པ་དེ་ནི་ཁྱེད་ཀྱི་ཐོག་མ་ནས་ཐོས་པའི་ཕྲིན་དེ་ཡིན།

༡༢ བདུད་ཀྱི་ཡིན་ཅིང་རང་གི་ནུ་བོ་བསད་པའི་ཀ་ཡིན་ལྟར་མ་གྱུར་ཅིག རང་གི་ལས་རྣམས་ངན་ཅིང་ནུ་བོའི་ལས་རྣམས་དྲང་བས་བསད་དོ།

༡༣ སྤུན་རྣམས། འཇིག་རྟེན་གྱིས་ཁྱེད་ལ་སྡང་བས་ངོ་མཚར་དུ་མ་གྱུར་ཅིག

༡༤ ང་ཚོས་ནི་སྤུན་ལ་བྱམས་པས། འཆི་བ་ནས་གསོན་པ་ཉིད་ནང་ཞུགས་པ་ང་ཚོས་ཤེས་སོ། སྤུན་ལ་མི་བྱམས་པ་དེ་འཆི་བའི་ནང་གནས་སོ།

༡༥ སྤུན་ལ་སྡང་བ་དེ་མི་བསད་ཡིན། མི་བསད་ཀྱི་ནང་དུ་ཚེ་མཐའ་མེད་པ་མི་གནས་པ་ཁྱེད་ཚོས་ཤེས་སོ།

༡༦ ཁོང་གིས་ང་ཚོའི་ཕྱིར་ཉིད་ཀྱི་སྐུ་སྲོག་གནང་བས། བྱམས་པ་ཅི་ཡིན་པ་ང་ཚོས་ཤེས་སོ། ང་ཚོས་ཀྱང་སྤུན་གྱི་ཕྱིར་རང་གི་སྲོག་གཏོང་བར་རིགས་སོ།

༡༧ ནོར་རྫས་ཡོད་པ་ཞིག་གིས་སྤུན་དགོས་རྒྱགས་ཅན་ཞིག་མཐོང་བཞིན་དུ། སྙིང་མི་བརྩི་ན། དེའི་ནང་དཀོན་མཆོག་གི་བྱམས་པ་ཇི་ལྟར་གནས།

༡༨ ཕྲུ་གུ་རྣམས། ང་ཚོས་ངག་དང་ཚིག་གིས་མ་ཡིན་པར་བདེན་པར་ལས་ཀྱི་སྒོ་ནས་བྱམས་པ་བྱེད་པར་རིགས་སོ༎

༡༩ དེའི་ཕྱིར། ང་ཚོའི་སྙིང་གིས་རང་ལ་འགལ་འགེལ་བའི་ཚེ། ང་ཚོ་བདེན་པ་ཉིད་ཀྱི་ཡིན་པར་ཤེས་ཤིང་། ཁོང་གི་དྲུང་དུ་བློ་བདེར་སྡོད་པར་བྱ།

༢༠ ང་ཚོའི་སྙིང་ལས་དཀོན་མཆོག་ཆེ་ཞིང་ཁོང་གིས་ཐམས་ཅད་མཁྱེན་ནོ།

༢༡ གཅེས་པ་རྣམས། ང་ཚོའི་སྙིང་གིས་རང་ལ་འགལ་མི་འགེལ་ན། དཀོན་མཆོག་གི་དྲུང་དུ་ང་ཚོ་མི་ཞུམ།

༢༢ ཁོང་གི་བཀའ་རྒྱ་སྲུང་ཞིང་ཁོང་གི་དགྱེས་པ་བསྒྲུབས་པས། ཅི་ཞུ་བ་དེ་གནང་བར་འགྱུར་རོ།

༢༣ ང་ཚོར་བཀའ་སྩལ་པ་བཞིན། ཁོང་གི་སྲས་ཡེ་ཤུ་མཱ་ཤི་ཀའི་མཚན་ལ་དད་ཅིང་། གཅིག་གིས་གཅིག་ལ་བྱམས་པ་དེ་ནི་ཁོང་གི་བཀའ་རྒྱ་ཡིན།

༢༤ བཀའ་རྒྱ་སྲུང་བ་ཐམས་ཅད་ཁོང་ནང་གནས་ཤིང་། ཁོང་ཡང་དེའི་ནང་བཞུགས་སོ། དེ་ཡིས་ཁོང་ང་ཚོའི་ནང་བཞུགས་པ་ང་ཚོར་གནང་བའི་ཐུགས་ཉིད་ཀྱི་སྒོ་ནས་ཤེས་སོ༎

༤

གཅེས་པ་རྣམས། སེམས་ཉིད་ཡིན་ཚད་ལ་ཡིད་མ་ཆེས་པར། དཀོན་མཆོག་ནས་ཡིན་མིན་བརྟག་པར་གྱིས་ཤིག གང་ལ་ཞེ་ན། ལུང་སྟོན་པ་རྫུས་མ་མང་པོ་འཇིག་རྟེན་དུ་ཐོན་ནོ།

༢ དཀོན་མཆོག་གི་ཐུགས་ཉིད་འདི་ལྟར་ཤེས་དགོས་ཏེ། ཡེ་ཤུ་མཱ་ཤི་ཀ་སྐུ་ལུས་བཞེས་པ་ལ་དཔང་པོ་བྱེད་པའི་སེམས་ཉིད་དཀོན་མཆོག་ལས་ཡིན།

༣ ཡེ་ཤུ་ལ་དཔང་པོ་མི་བྱེད་པ་དེ་དཀོན་མཆོག་ལས་མིན་ཅིང་། མཱ་ཤི་ཀའི་བསྟན་དགྲའི་སེམས་ཉིད་ཡིན། དེ་འོང་བའི་ཆ་རྒྱུས་ཁྱེད་ཚོ་ལ་ཡོད་དེ། འཇིག་རྟེན་དུ་བསླེབས་ཟིན་ཏོ།

༤ ཕྲུ་གུ་རྣམས། ཁྱེད་ཚོ་དཀོན་མཆོག་ནས་ཡིན། ཁྱེད་ཚོ་དེ་རྣམས་ལས་རྒྱལ་ལོ། འཇིག་རྟེན་ནང་ཡོད་པ་དེ་ལས་ཁྱེད་ཚོའི་ནང་བཞུགས་པ་དེ་ཆེ་འོ།

༥ དེ་རྣམས་འཇིག་རྟེན་གྱི་ཡིན་པས་འཇིག་རྟེན་གྱི་ཚུལ་དུ་གཏམ་བྱེད་དེ། འཇིག་རྟེན་གྱིས་དེ་ལ་ཉན་ནོ།

༦ ང་ཚོ་དཀོན་མཆོག་ནས་ཡིན། དཀོན་མཆོག་ནས་ཡིན་པ་དེ་ཚོས་ང་ཚོར་ཉན་ནོ། དཀོན་མཆོག་ནས་མིན་པ་དེ་ཚོས་ང་ཚོར་མི་ཉན་ནོ། དེས་བདེན་པའི་སེམས་ཉིད་དང་འཁྲུལ་པའི་སེམས་ཉིད་ཤེས་སོ༎

༧ གཅེས་པ་རྣམས། བྱམས་པ་ནི་དཀོན་མཆོག་ནས་ཡིན་པས། ཕན་ཚུན་བྱམས་པར་རིགས་སོ། བྱམས་པ་བྱེད་པ་དེ་དཀོན་མཆོག་ནས་སྐྱེས་ཏེ་དཀོན་མཆོག་ངོ་ཤེས་སོ།

༨ དཀོན་མཆོག་ནི་བྱམས་པ་ལགས་པས། བྱམས་པ་མི་བྱེད་པ་དེས་དཀོན་མཆོག་ངོ་མི་ཤེས་སོ།

༩ ཁོང་གི་སྒོ་ནས་ང་ཚོ་འཚོ་བའི་དོན་དུ། དཀོན་མཆོག་གིས་ཉིད་ཀྱི་སྲས་གཅིག་པུ་འཇིག་རྟེན་ལ་གནང་བ་དེ་ལས། ང་ཚོའི་ཕྱིར་དཀོན་མཆོག་གི་བྱམས་པ་མངོན་ནོ།

༡༠ བྱམས་པ་ནི་ང་ཚོས་དཀོན་མཆོག་ལ་བྱམས་པ་དེ་མིན། དཀོན་མཆོག་གིས་ང་ཚོར་བྱམས་ཤིང་ཉིད་ཀྱི་སྲས་ང་ཚོའི་སྡིག་བཤགས་ལ་གནང་བ་དེ་ཡིན།

༡༡ གཅེས་པ་རྣམས། དཀོན་མཆོག་གིས་ང་ཚོར་དེ་ཙམ་བྱམས་ན། ང་ཚོས་ཀྱང་ཕན་ཚུན་བྱམས་པར་རིགས་སོ།

༡༢ སུས་ཀྱང་དཀོན་མཆོག་མིག་གིས་མ་མཇལ་ལོ། ང་ཚོ་ཕན་ཚུན་བྱམས་ན་དཀོན་མཆོག་ང་ཚོའི་ནང་བཞུགས་ཏེ་ཁོང་གི་བྱམས་པ་ང་ཚོའི་ནང་ཡོངས་སུ་རྫོགས་པར་ཡིན།

༡༣ ང་ཚོར་ཁོང་གི་ཐུགས་ཉིད་ལས་གནང་བའི་ཐབས་ཀྱིས། ང་ཚོ་ཁོང་ནང་གནས་པ་དང་ཁོང་ང་ཚོའི་ནང་བཞུགས་པ་ཤེས་སོ།

༡༤ ཡབ་ཀྱིས་སྲས་འཇིག་རྟེན་གྱི་སྐྱབས་མགོན་དུ་མངགས་པ་ང་ཚོས་མཐོང་ཞིང་དེ་ལ་དཔང་པོ་བྱེད་དོ།

༡༥ ཡེ་ཤུ་ནི་དཀོན་མཆོག་གི་སྲས་ལགས་པར་དཔང་པོ་བྱེད་པ་དེའི་ནང་དཀོན་མཆོག་བཞུགས་ཤིང་། དེ་ནི་དཀོན་མཆོག་ནང་གནས་སོ།

༡༦ ང་ཚོར་དཀོན་མཆོག་གིས་བྱམས་པ་ཤེས་ཤིང་ཡིད་ཆེས་སོ། དཀོན་མཆོག་ནི་བྱམས་པའོ། བྱམས་པའི་ནང་གནས་པ་དེ་དཀོན་མཆོག་ནང་གནས་ཤིང་། དཀོན་མཆོག་ཀྱང་དེའི་ནང་བཞུགས་སོ།

༡༧ ཞལ་ཆེའི་ཉིན་མོར་མི་ཞུམ་པའི་ཕྱིར་དུ་ང་ཚོའི་ནང་བྱམས་པ་ཡོངས་སུ་རྫོགས་པ་ཡིན་ནོ། ཅིའི་ཕྱིར་ཞེ་ན། འཇིག་རྟེན་ན་ཁོང་ཇི་ལྟར་ལགས་པ་ལྟར་ང་ཚོའང་ཡིན་ནོ།

༡༨ བྱམས་པའི་ནང་འཇིགས་པ་མེད། ཡང་དག་པའི་བྱམས་པས་འཇིགས་པ་ཕྱིར་སྐྲོད་དོ། འཇིགས་པའི་རྒྱུ་ནི་ཆད་པ་ཡིན་ཏེ། འཇིགས་མཁན་ནི་བྱམས་པའི་ནང་ཡོངས་སུ་རྫོགས་པ་མ་ཡིན་ནོ།

༡༩ ཁོང་གིས་ང་ཚོར་སྔོན་དུ་བྱམས་པས། ང་ཚོས་བྱམས་སོ།

༢༠ ངས་དཀོན་མཆོག་ལ་བྱམས་སོ་ཟེར་ཞིང་། སྤུན་ལ་སྡང་བ་དེ་རྫུན་པ་ཡིན། མིག་གིས་མཐོང་བའི་སྤུན་ལ་མི་བྱམས་པ་དེས། མིག་གིས་མི་མཇལ་བའི་དཀོན་མཆོག་ལ་བྱམས་མི་ཐུབ།

༢༡ དཀོན་མཆོག་ལ་བྱམས་པ་དེས་སྤུན་ལའང་བྱམས་པར་དགོས་ཞེས་པའི་བཀའ་རྒྱ་ང་ཚོར་ཁོང་ནས་ཐོབ་པ་ཡིན༎

༥

ཡེ་ཤུ་ནི་མཱ་ཤི་ཀ་ལགས་པར་དད་པ་བྱེད་མཁན་དེ་དཀོན་མཆོག་ལས་སྐྱེས་པ་ཡིན། ཕ་ལ་བྱམས་པ་དེས་བུ་ལའང་བྱམས་སོ།

༢ ང་ཚོས་དཀོན་མཆོག་ལ་བྱམས་ཤིང་ཁོང་གི་བཀའ་རྒྱ་སྲུང་བའི་སྒོ་ནས། དཀོན་མཆོག་གི་སྲས་རྣམས་ལའང་བྱམས་པ་དེ་ཤེས་སོ།

༣ དཀོན་མཆོག་གི་བཀའ་རྒྱ་སྲུང་བ་ནི། དཀོན་མཆོག་ལ་བྱམས་པའོ། ཁོང་གི་བཀའ་རྒྱ་མི་ལྕིའོ།

༤ དཀོན་མཆོག་ལས་སྐྱེས་པ་དེ་འཇིག་རྟེན་ལས་རྒྱལ་ལོ། འཇིག་རྟེན་ཕམ་པར་བྱེད་པའི་རྒྱལ་བ་དེ་ནི་ང་ཚོའི་དད་པ་ཡིན།

༥ ཡེ་ཤུ་ནི་དཀོན་མཆོག་གི་སྲས་ལགས་པར་དད་པ་དེ་མ་གཏོགས་པར་འཇིག་རྟེན་ལས་རྒྱལ་བ་སུ་ཡོད།

༦ ཆུ་དང་ཁྲག་གི་སྒོ་ནས་བྱོན་པ་ནི་ཡེ་ཤུ་མཱ་ཤི་ཀའོ། ཆུ་འབའ་ཞིག་གིས་མ་ཡིན་པར། ཆུ་དང་ཁྲག་གཉིས་ཀྱི་སྒོ་ནས་བྱོན་ཏོ།

༧ ཐུགས་ཉིད་ནི་བདེན་པ་ལགས་པས། ཐུགས་ཉིད་ཀྱིས་འདི་ལ་དཔང་པོ་མཛད་དོ།

༨ དཔང་པོ་གསུམ་ཡོད་ཅིང་། ཐུགས་ཉིད་དང་ཆུ་དང་ཁྲག་སྟེ། དེ་གསུམ་མཐུན་ནོ།

༩ མིའི་དཔང་པོ་ལ་རྩི་ན། དཀོན་མཆོག་གི་དཔང་པོ་ལྷག་པར་ཆེ་སྟེ། ཉིད་ཀྱི་སྲས་ལ་དཔང་པོ་མཛད་པ་དེ་དཀོན་མཆོག་གི་དཔང་པོའོ།

༡༠ དཀོན་མཆོག་གི་སྲས་ལ་དད་པ་དེའི་སྙིང་ནང་དཔང་པོ་དེ་བཞུགས་སོ། དཀོན་མཆོག་ལ་མི་དད་པ་དེས། ཉིད་ཀྱི་སྲས་ལ་དཔང་པོ་མཛད་པ་ལ་ཡིད་མ་ཆེས་པས། ཁོང་ལ་རྫུན་པ་བྱས་སོ།

༡༡ དཀོན་མཆོག་གིས་ང་ཚོར་ཚེ་མཐའ་མེད་པ་གནང་བ་དང་། དེ་ནི་ཁོང་གི་སྲས་ནང་ཡོད་པ་ནི་ཁོང་གི་དཔང་པོ་ཡིན།

༡༢ སྲས་ཡོད་པ་དེ་ལ་ཚེ་མཐའ་མེད་པ་ཡོད། དཀོན་མཆོག་གི་སྲས་མེད་པ་དེ་ལ་ཚེ་མཐའ་མེད་པ་མེད་དོ༎

༡༣ དཀོན་མཆོག་གི་སྲས་ཀྱི་མཚན་ལ་དད་པ་ཁྱེད་ཚོར་ཚེ་མཐའ་མེད་པ་ཡོད་པ་ཤེས་ཕྱིར་ངས་འདི་འབྲིའོ།

༡༤ ཁོང་གི་ཐུགས་དགོངས་བཞིན་དུ་ཅི་ཞིག་ཞུ་ན། ཁོང་གིས་གསན་པའི་བློ་གདེང་ཡོད།

༡༥ ང་ཚོས་ཅི་ཞུ་བ་གསན་པར་ཤེས་ན། ཞུས་པ་དེ་ཐོབ་པར་ཤེས་སོ༎

༡༦ སུ་ཞིག་གིས་སྤུན་ཞིག་མཚམས་མེད་མ་ཡིན་པའི་སྡིག་པ་བྱེད་པར་མཐོང་ན། དེས་གསོལ་བ་ཐོབ་ཅིག་དང་། མཚམས་མེད་པའི་སྡིག་པ་མིན་ན། དེ་ལ་དཀོན་མཆོག་གིས་ཚེ་མཐའ་མེད་པ་གནང་བར་འགྱུར་རོ། མཚམས་མེད་པའི་སྡིག་པ་ཡོད་ཅིང་། དེའི་ཕྱིར་གསོལ་བ་ཐོབ་ངས་མི་ཟེར།

༡༧ མི་དགེ་བ་ཐམས་ཅད་སྡིག་པ་ཡིན་ཅིང་། མཚམས་མེད་མིན་པའང་ཡོད།

༡༨ དཀོན་མཆོག་ལས་སྐྱེས་པ་དེས་སྡིག་པ་མི་བྱེད་པ་ང་ཚོས་ཤེས་སོ། དཀོན་མཆོག་ལས་སྐྱེས་པ་དེས་རང་སྲུང་བས། བདུད་ཀྱིས་དེ་ལ་མི་རེག་གོ།

༡༩ ང་ཚོ་དཀོན་མཆོག་ནས་ཡིན་པ་དང་། འཇིག་རྟེན་ཧྲིལ་པོ་བདུད་ཀྱི་དབང་དུ་ཡོད་པ་ང་ཚོས་ཤེས་སོ།

༢༠ དཀོན་མཆོག་གི་སྲས་བྱོན་ནས། བདེན་པ་ལགས་པ་ཁོང་རྟོགས་པའི་ཤེས་རབ་གནང་བ་ང་ཚོས་ཤེས་སོ། ང་ཚོ་བདེན་པ་ལགས་པའི་ཁོང་གི་སྲས་ཡེ་ཤུ་མཱ་ཤི་ཀའི་ནང་ཡོད་དོ། དཀོན་མཆོག་བདེན་པ་དང་ཚེ་མཐའ་མེད་པ་ནི་དེའོ།

༢༡ ཕྲུ་གུ་རྣམས། སྐུ་འདྲ་ལས་ཟོན་བྱོས་ཤིག། ༎

ཡོ་ཧ་ནན་གྱིས་བསྐུར་པའི་འཕྲིན་ཡིག་གཉིས་པ།

༡

ང་ཚོའི་ནང་གནས་ཤིང་ང་ཚོ་མཉམ་རྟག་ཏུ་གནས་པའི་བདེན་པའི་རྐྱེན་གྱིས། རྒན་པོ་ངས་བདེན་པའི་ངང་ནས་གཅེས་པར་འཛིན་པའི་གཙོ་བོས་འདམས་པའི་བཙུན་མོ་གང་དང་དེའི་བུ་རྣམས་ལ་ཡི་གེ་འདི་འབུལ་ལོ།

༢ ང་གཅིག་པུ་མ་ཟད་བདེན་པ་རྟོགས་པ་ཐམས་ཅད་ཀྱིས་ཀྱང་ཁྱེད་ཚོ་གཅེས་པར་འཛིན་ནོ།

༣ དཀོན་མཆོག་ཡབ་དང་སྲས་ཡེ་ཤུ་མཱ་ཤི་ཀའི་ཐུགས་རྗེ་དང་སྙིང་རྗེ་དང་ཞི་བདེ་ང་ཚོའི་ནང་མཉམ་དུ་ཡོད་པར་འགྱུར་རོ༎

༤ ཡབ་ཀྱིས་གནང་བའི་བཀའ་བཞིན་དུ་ཁྱེད་ཀྱི་བུ་ཁ་ཤས་ཀྱིས་བདེན་པ་ལ་བརྟེན་ཅིང་སྤྱོད་ལམ་བྱེད་པ་མཐོང་བས། ང་ཤིན་ཏུ་དགའོ།

༥ ད་བཙུན་མོ་ཁྱེད་ལ་བཀའ་རྒྱ་གསར་པ་ཞིག་འབྲི་བ་ལྟར་མ་ཡིན་པར། ངའི་ཞུ་བ་ནི། ང་ཚོས་གཅིག་གིས་གཅིག་ལ་བྱམས་པར་རིགས་སོ་ཞེས་ཐོག་མ་ནས་ང་ཚོར་ཡོད་པའི་བཀའ་དེ་ཡིན་ནོ།

༦ ཁོང་གི་བཀའ་བཞིན་སྤྱོད་པ་དེ་བྱམས་པ་ཡིན། ཐོག་མ་ནས་ཐོས་པའི་བཀའ་རྒྱ་བཞིན་དུ་ཁྱེད་ཀྱིས་སྤྱོད་པར་རིགས་སོ།

༧ ཡེ་ཤུ་མཱ་ཤི་ཀ་མི་ལུས་བཞེས་ནས་བྱོན་པ་ལ་མི་རྩི་བའི་ལོག་འདྲེན་པ་མང་པོ་འཇིག་རྟེན་དུ་བྱུང་སྟེ། དེ་ལྟ་བུ་དག་ནི་ལོག་འདྲེན་པ་དང་མཱ་ཤི་ཀའི་བསྟན་དགྲ་ཡིན།

༨ ང་ཚོའི་ལས་དེ་ཁྱེད་ཀྱིས་སྟོངས་མི་འཇུག་པར་རྔན་པ་ཚང་པོ་ཐོབ་པའི་ཕྱིར་རང་ལ་བྱ་ར་བྱོས་ཤིག

༩ མཱ་ཤི་ཀའི་བསྟན་པའི་ནང་མི་གནས་པར་དེ་ལས་ཐལ་བ་ལ་དཀོན་མཆོག་མེད། བསྟན་པའི་ནང་གནས་པ་ལ་ཡབ་དང་སྲས་གཉིས་པོ་ཡོད།

༡༠ ཁྱེད་ཀྱི་རྩར་འོང་བ་དེས་བསྟན་པ་འདི་མི་སྟོན་ན། ཁང་པའི་ནང་དུ་མི་བསུ་ཞིང་ཕྱག་ཀྱང་མ་བྱེད་ཅིག

༡༡ ཁོ་ལ་ཕྱག་བྱེད་པ་དེ་ཁོའི་མི་དགེ་བའི་ནང་ལའང་འདྲེའོ༎

༡༢ འབྲི་རྒྱུ་མང་པོ་ཡོད་ཀྱང་། ཤོག་བུ་དང་སྣག་ཚ་འཁོལ་བ་ལས། ཁྱེད་ཀྱི་དགའ་བ་རྫོགས་པའི་ཕྱིར། ཁྱེད་ཀྱི་རྩར་འོངས་ནས་གདོང་ཐུག་ནས་གཏམ་གླེང་བྱེད་པར་རེ་ཞིང་དགའོ།

༡༣ གཙོ་བོས་འདམས་པའི་ཁྱེད་ཀྱི་སྤུན་མའི་བུ་རྣམས་ཀྱིས་ཁྱེད་ལ་ཕྱག་བྱེད་དོ༎ ༎

ཡོ་ཧ་ནན་གྱིས་བསྐུར་པའི་འཕྲིན་ཡིག་གསུམ་པ།

༡

བདེན་པའི་ངང་ནས་གཅེས་པར་འཛིན་པའི་ག་ཡུ་ལ་རྒན་པོ་ངས་ཡི་གེ་འདི་འབུལ་ལོ།

༢ གཅེས་པ་ཁྱོད་ཀྱི་སེམས་ཉིད་བདེ་བ་ལྟར། རྣམ་པ་ཐམས་ཅད་དང་། ལུས་ཁམས་ཀྱང་བདེ་བར་གནས་པའི་ཕྱིར་སྨོན་ལམ་འདེབས་སོ།

༣ ཁྱོད་བདེན་པ་ཉིད་ལ་སྤྱོད་ཀྱང་སྤྱོད་པས། སྤུན་ཁ་ཤས་འདིར་འོངས་ནས་ཁྱེད་ཀྱི་བདེན་པ་ལ་སྤྱོད་པར་དཔང་པོ་བྱས་པའི་ཚེ་ང་ཤིན་ཏུ་དགའ་བར་གྱུར་ཏོ།

༤ ངའི་བུ་རྣམས་བདེན་པ་ལ་སྤྱོད་པར་ཐོས་པ་ལས་ལྷག་པའི་དགའ་སྤྲོ་ང་ལ་མེད་དོ༎

༥ གཅེས་པ་ཁྱོད་ཀྱིས་སྤུན་རྣམས་དང་ཁྱད་པར་དུ་རྒྱལ་ཁམས་པ་ལ་བདག་རྐྱེན་བྱས་པ་ནི་ལས་བཟང་པོ་བྱས་པ་ཡིན་ནོ།

༦ དེ་རྣམས་ཀྱིས་ཆོས་ཚོགས་ཀྱི་མདུན་དུ་ཁྱོད་ཀྱི་བྱམས་སེམས་ལ་དཔང་པོ་བྱས་སོ། དཀོན་མཆོག་གི་ཞབས་ཏོག་ལ་མཚུངས་པར་ཁྱོད་ཀྱིས་དེ་རྣམས་ལམ་དུ་གཏང་ན་ལེགས་སོ།

༧ ཅིའི་ཕྱིར་ཞེ་ན། དེ་རྣམས་ནི་དཀོན་མཆོག་གི་ཕྱིར་དུ་ཐོན་ཏེ། ཕྱི་པ་ལས་ཅིའང་མི་ལེན་ནོ།

༨ ང་ཚོའང་བདེན་པ་ཉིད་ཀྱི་ལས་གྲོགས་སུ་འགྱུར་བའི་ཕྱིར། དེ་འདྲ་བ་རྣམས་ལ་བདག་རྐྱེན་བྱེད་པར་རིགས་སོ༎

༩ ངས་ཆོས་ཚོགས་ལ་ཅི་ཞིག་བྲིས་པ་ཡིན་ཀྱང་། དིའོ་ཏྲེ་ཕེ་ཡིས་ཁོ་རང་མཆོག་ཏུ་འགྱུར་བར་འདོད་པས་ང་ཚོའི་དབང་ལ་མི་རྩིའོ།

༡༠ ང་འོང་དུས་སུ་དེས་བྱེད་པའི་ལས་དང་། ང་ཚོར་གཏམ་ངན་སྒྲོག་པ་རྣམས་འཆད་པར་བྱའོ། དེས་ཀྱང་མི་ཆོག་པར་ཁོས་སྤུན་རྣམས་རང་གི་ཁང་པ་ལའང་མི་བསུ། བསུ་བར་འདོད་པ་རྣམས་ལའང་འགེགས་ཤིང་ཆོས་ཚོགས་ནས་འདོན་ནོ༎

༡༡ གཅེས་པ་ཁྱོད་ཀྱིས་ངན་པའི་ལད་མོ་མི་བྱེད་པར་བཟང་པོའི་ལད་མོ་བྱོས་ཤིག བཟང་པོ་བྱེད་མཁན་ནི་དཀོན་མཆོག་ནས་ཡིན། ངན་པ་བྱེད་མཁན་གྱིས་དཀོན་མཆོག་མ་མཇལ་བ་ཡིན།

༡༢ དེ་མེ་ཏྲེའུ་ལ་མི་ཐམས་ཅད་དང་བདེན་པ་ཉིད་ཀྱིས་དཔང་པོ་བྱེད་དོ། ང་ཚོས་ཀྱང་དཔང་པོ་བྱེད་དོ། ང་ཚོས་དཔང་པོ་བྱེད་པ་བདེན་པ་ཡིན་པ་ཁྱོད་ཀྱིས་ཤེས་སོ༎

༡༣ ཁྱོད་ལ་འབྲི་རྒྱུ་མང་པོ་ཡོད་ཀྱང་། སྣག་ཚ་དང་སྨྱུ་གུས་འབྲི་བ་ལས།

༡༤ མྱུར་དུ་ཁྱོད་དང་ཕྲད་པར་རེ་ཞིང་གདོང་ཐུག་ནས་གཏམ་གླེང་བྱེད་པར་དགའོ།

༡༥ ཁྱོད་ལ་ཞི་བདེ་འབབ་པར་ཤོག་ཅིག མཛའ་གྲོགས་རྣམས་ཀྱིས་ཕྱག་འབུལ་ལོ། མཛའ་གྲོགས་རྣམས་ལ་མིང་གསལ་གྱིས་ཕྱག་ཕུལ་ཞིག། ༎

ཡ་ཧུ་དཱ་ཡིས་བསྐུར་པའི་འཕྲིན་ཡིག

༡

ཡེ་ཤུ་མཱ་ཤི་ཀའི་ཞབས་ཕྱི་དང་། ཡ་ཀོབ་ཀྱི་ནུ་བོ་ཡིན་པའི་ཡ་ཧུ་དཱ་ངས། དཀོན་མཆོག་ཡབ་ཀྱི་གཅེས་པ་དང་ཡེ་ཤུ་མཱ་ཤི་ཀའི་ཕྱིར་དམིགས་པ་དང་བོས་པའི་སྤུན་རྣམས་ལ།

༢ ཁྱེད་ཚོར་སྙིང་རྗེ་དང་ཞི་བདེ་དང་བྱམས་ཐུགས་མང་པོ་འབབ་པར་གྱུར་ཅིག

༣ གཅེས་པ་རྣམས། ང་ཚོ་ཡོངས་ཀྱི་ཐར་ལམ་གྱི་སྐོར་ལ་འབྲི་བར་ཤིན་དུ་སྤྲོ་བས། མཱ་ཤི་ཀ་པ་རྣམས་ལ་ཐེངས་གཅིག་ཏུ་གཏད་པའི་དད་པའི་ཕྱིར་ཁྱེད་ཚོས་འབད་རྩོལ་བྱེད་དུ་ཞུ་ཞིང་འབྲི་བ་ཁག་ཆེར་མཐོང་ངོ་།

༤ སྔར་ལུང་བསྟན་པ་བཞིན་ཆད་པས་གཅོད་རྒྱུ་ཡིན་པའི་ཆོས་མེད་ཁ་ཅིག་ཁྱེད་ཚོའི་དཀྱིལ་དུ་གསང་ནས་ཞུགས་ཏེ། ང་ཚོའི་དཀོན་མཆོག་གི་ཐུགས་རྗེ་དེ་འདོད་ཆགས་སུ་སྒྱུར་ཞིང་། ང་ཚོའི་བདག་པོ་དང་གཙོ་བོ་གཅིག་པོ་ཡེ་ཤུ་མཱ་ཤི་ཀ་ལ་མི་རྩིའོ༎

༥ ཁྱེད་ཚོས་དེ་ཐམས་ཅད་ཐེངས་གཅིག་ཏུ་རྟོགས་པ་ཡིན་ཀྱང་། ངས་འདི་དྲན་སྐུལ་བྱེད་པར་འདོད་དོ། གཙོ་བོས་མི་སེར་ཡུལ་ནས་མི་སྡེ་དེ་བསྒྲལ་བའི་འོག་ཏུ་དད་མེད་རྣམས་ཚར་བཅད་དོ།

༦ རང་གི་གོ་ས་མ་སྲུང་བར་འོས་པའི་གནས་སྤངས་པའི་ཕོ་ཉ་རྣམས་ཞལ་ཆེའི་ཉིན་མོ་ཆེན་པོའི་བར་དུ་རྟག་པའི་ལྕགས་སྒྲོག་གིས་བཅིངས་ཏེ་མུན་ནག་གི་ནང་དུ་བཞག་པར་མཛད་དོ།

༧ སོ་དོམ་དང་གོ་མོ་རཱ་དང་མཐའ་འཁོར་གྱི་གྲོང་ཁྱེར་རྣམས་དེ་བཞིན་དུ་ལོག་གཡེམ་དང་གཤིས་མིན་གྱི་འདོད་ཆགས་ནང་ལྷུང་ནས། མི་འཆི་བའི་མེའི་ཆད་པས་མནར་བའི་དཔེ་རུ་གྱུར་པ་བཞིན་ནོ༎

༨ དེ་ལྟར་མི་དེ་རྣམས་ཀྱིས་རང་གི་རྨོངས་པས་ལུས་མི་གཙང་བར་བྱེད། དབང་ལ་བརྙས་ཤིང་། གོ་འཕང་དང་ལྡན་པ་རྣམས་ལ་སྨད་དོ།

༩ ཕོ་ཉ་མཆོག་མི་ཀ་ཨེལ་གྱིས་མོ་ཤེའི་སྤུར་གྱི་ཕྱིར་བདུད་དང་རྩོད་པའི་ཚེ། ཁོ་ལ་སྨོད་པར་མ་སྤོབས་པར། ཁྱོད་ལ་གཙོ་བོའི་བཀའ་བཀྱོན་འབྱུང་བར་ཤོག་ཅིག་ཅེས་སྨྲས་སོ།

༡༠ འོན་ཀྱང་དེ་རྣམས་ཀྱིས་མི་ཤེས་པ་ལའང་སྨད་དོ། བློ་གྲོས་མེད་པའི་དུད་འགྲོ་ལྟར་རང་བཞིན་གྱི་ཤེས་པའི་འདུ་ཤེས་ཀྱི་རྐྱེན་གྱིས་རང་འཕུང་ངོ་།

༡༡ དེ་རྣམས་ཀྱེ་མ་ཧུད། དེ་རྣམས་ཀ་ཡིན་གྱི་རྗེས་སུ་འབྲང་། གླའི་ཕྱིར་བ་ལ་ཨམ་ལྟར་གོལ་སར་མཆོང་ངོ་། ཀོ་རཱ་ལྟར་ངོ་ལོག་གིས་མེད་པར་འགྱུར་རོ།

༡༢ ཁྱེད་ཚོའི་བྱམས་པའི་མགྲོན་ནང་ཁྱེད་ཚོ་མཉམ་དུ་ཟ་དུས་སུ། དེ་རྣམས་ཆུའི་ནང་གི་ཕ་བོང་མི་མཐོང་བ་དང་འདྲ་སྟེ། འཛེམ་བག་མེད་པར་རང་འབྲང་བ་བྱེད་ཅིང་། རླུང་གིས་འཁྱེར་བའི་ཆུ་མེད་པའི་སྤྲིན་དང་། ཤིང་ཏོག་མེད་པའི་སྟོན་འཇུག་གི་རྩི་ཤིང་རྩ་བ་ནས་བཏོན་པ་ཇི་ལྟར་བལྟས་ཀྱང་བསྐམས་ཤིང་ཤི་བ་དང་འདྲ།

༡༣ རང་གི་ངོ་ཚའི་ལྦུ་བ་ཕྱུང་བའི་རྒྱ་མཚོའི་རྦ་རླབས་དང་འདྲ། གང་གི་ཕྱིར་རྟག་ཏུ་མུན་ནག་ནང་ཡོད་པའི་སྐར་ཡན་དང་འདྲ།

༡༤-༡༥ ཨ་དམ་ནས་མི་རབས་བདུན་པའི་ཧེ་ནོག་གིས་ཀྱང་དེ་རྣམས་ཀྱི་སྐོར་ལ། ལྟོས་ཤིག ཐམས་ཅད་ཀྱི་ཞལ་ཆེ་གཅོད་པ་དང་། ཆོས་མེད་རྣམས་ཀྱིས་བྱས་པའི་ཆོས་མེད་པའི་ལས་ཐམས་ཅད་དང་། ཆོས་མེད་ཀྱི་སྡིག་ཅན་རྣམས་ཀྱིས་ཁོང་ལ་ཞུས་པའི་རྒོལ་ཚིག་ཐམས་ཅད་ཀྱི་ཕྱིར་བཀའ་ཆད་གནང་དུ། གཙོ་བོ་ནི་ཉིད་ཀྱི་དམ་པ་ཁྲི་ཁྲག་མང་པོ་དང་བཅས་སུ་བྱོན་ཏོ་ཞེས་ལུང་བསྟན་ཏོ།

༡༦ དེ་རྣམས་ནི་འབར་མཁན་དང་། མི་ཚིམ་མཁན་དང་། རང་གི་འདོད་པ་བཞིན་སྤྱོད་མཁན་དང་། ཁ་ཕོ་ཆེ་དང་། རང་ལ་ཕན་ཕྱིར་མིའི་ངོ་སོ་བྱེད་མཁན་ནོ༎

༡༧ གཅེས་པ་ཁྱེད་ཚོས་གཙོ་བོ་ཡེ་ཤུ་མཱ་ཤི་ཀའི་སྐུ་ཚབ་རྣམས་ཀྱིས་གསུངས་པ་རྣམས་ཡིད་ལ་བཟུང་ཞིག

༡༨ ཁོང་ཚོས་མཐའ་མའི་དུས་སུ་རང་གི་ཆོས་མིན་གྱི་འདོད་པ་ལ་སྤྱོད་པའི་བདེན་ཆོས་ལ་འཕྱ་མཁན་འབྱུང་བར་འགྱུར་ཞེས་གསུངས་པ་ཡིན་ནོ།

༡༩ དེ་རྣམས་ནི་དབྱེན་པ་བྱེད་མཁན་དང་། འཇིག་རྟེན་པའི་སེམས་དང་ལྡན་ཞིང་། ཐུགས་ཉིད་དང་མི་ལྡན་པ་རྣམས་སོ།

༢༠ གཅེས་པ་ཁྱེད་རྣམས། ཤིན་ཏུ་དད་པ་དམ་པ་སྐྱེད་ཅིག དམ་པའི་ཐུགས་ཉིད་ཀྱི་མཐུས་སྨོན་ལམ་ཐོབ་ཅིག

༢༡ དཀོན་མཆོག་གི་བྱམས་པའི་ནང་རང་སྲུང་ཞིག ཚེ་མཐའ་མེད་པའི་དོན་དུ་ང་ཚོའི་གཙོ་བོ་ཡེ་ཤུ་མཱ་ཤི་ཀའི་ཐུགས་རྗེའི་ཕྱིར་སྒུག་ཅིག

༢༢ ཐེ་ཚོམ་ཡོད་པ་ལ་ཐེ་ཚོམ་ཁྲོལ།

༢༣ མེ་ནང་ཡོད་པ་མེ་ལས་སྐྱོབ། སྙིང་རྗེ་བྱེད་དགོས་པ་ལ་བྱེད་ཅིང་། སྡིག་པས་སྦགས་པའི་གོས་ལའང་འཇིགས་ཤིང་འཛེམ་ཞིག

༢༤ ད་ཁྱེད་ལྟུང་བ་ལས་སྐྱོབ་ཐུབ་པ་དང་། ཁོང་ཉིད་ཀྱི་གཟི་བརྗིད་ཀྱི་སྤྱན་སྔར་སྐྱོན་མེད་པར་དགའ་མགུའི་ནང་དུ་འཇོག་ཐུབ་པའི། ང་ཚོའི་སྐྱབས་མགོན་དཀོན་མཆོག་གཅིག་པོ་ཁོང་ལ།

༢༥ ང་ཚོའི་གཙོ་བོ་ཡེ་ཤུ་མཱ་ཤི་ཀའི་སྒོ་ནས་སྙན་གྲགས་དང་། ཆེ་བ་དང་། དབང་དང་། མངའ་ཐང་། བསྐལ་པ་ཐམས་ཅད་ཀྱི་སྔོན་དང་། ད་ལྟ་དང་། རྒྱུན་ནས་རྒྱུན་དུའོ། ཨ་མེན༎ ༎

ཡོ་ཧ་ནན་ལ་མངོན་པར་མཛད་པ།

༡

ཡེ་ཤུ་མཱ་ཤི་ཀས་ཉིད་ཀྱི་ཞབས་ཕྱི་རྣམས་ལ། མྱུར་དུ་འབྱུང་འགྱུར་རྣམས་སྟོན་པར་མཛད་ཕྱིར། དཀོན་མཆོག་གིས་ཁོང་ལ་མངོན་པར་མཛད་དེ། ཁོང་གིས་ཉིད་ཀྱི་ཕོ་ཉ་རྒྱུད་དེ་ཞབས་ཕྱི་ཡོ་ཧ་ནན་ལ་བསྟན་པར་མཛད་དོ།

༢ ཁོས་དཀོན་མཆོག་གི་བཀའ་དང་། ཡེ་ཤུ་མཱ་ཤི་ཀས་དཔང་པོ་མཛད་པ་དང་། ཁོས་ཅི་མཐོང་བ་ཐམས་ཅད་མངོན་པར་བཤད་དོ།

༣ དུས་དེ་ནི་ཉེ་བས། ལུང་བསྟན་འདིའི་ཚིག་རྣམས་ཀློག་མཁན་དང་ཉན་མཁན་དང་། འདིའི་ནང་ལ་བྲིས་པ་སྲུང་མཁན་རྣམས་བདེའོ༎

༤ ཡོ་ཧ་ནན་གྱི་ཕྱོགས་ནས། ཨ་སི་ཨ་རུ་ཡོད་པའི་ཆོས་ཚོགས་བདུན་པོའི་དྲུང་དུ། ད་ལྟ་བཞུགས་པ་དང་། སྔར་མཆིས་པ་དང་། ཕྱིས་འབྱོན་པར་འགྱུར་བ་ཁོང་གི་ཕྱོགས་ནས་དང་། ཡང་ཁོང་གི་བཞུགས་ཁྲིའི་དྲུང་དུ་མཆིས་པའི་ཐུགས་ཉིད་བདུན་པོའི་ཕྱོགས་ནས།

༥ དཔང་པོ་དྲང་པོ་ལགས་པ་གཤིན་པོ་རྣམས་ཀྱི་སྔོན་འཁྲུངས་ས་གཞིའི་རྒྱལ་པོ་རྣམས་ཀྱི་མངའ་བདག་ཡེ་ཤུ་མཱ་ཤི་ཀ་ལས་ཁྱེད་ལ་ཐུགས་རྗེ་དང་ཞི་བདེ་འབབ་པར་ཤོག་ཅིག ང་ཚོར་བྱམས་ཤིང་ཉིད་ཀྱི་སྐུ་ཁྲག་གིས་ང་ཚོའི་སྡིག་པ་ལས་བསྒྲལ་ཏེ།

༦ ཉིད་ཀྱི་དཀོན་མཆོག་དང་ཡབ་ཀྱི་ཕྱིར་རྒྱལ་སྲིད་དང་དགེ་འདུན་དུ་མཛད་པ་ཁོང་ལ། དུས་རྟག་ཏུ་བསྟོད་པ་དང་མངའ་ཐང་ཡོད་པར་ཤོག་ཅིག ཨ་མེན༎

༧ ཁོང་ནི་སྤྲིན་དང་བཅས་འབྱོན་ནོ། མིག་ཡོད་པ་ཐམས་ཅད་དང་། ཁོང་ལ་མདུང་བཙུགས་མཁན་རྣམས་ཀྱིས་ཀྱང་ཁོང་མཇལ་ཞིང་། ཁོང་ལ་འཇིག་རྟེན་གྱི་མི་རིགས་ཀུན་གྱིས་མྱ་ངན་བྱེད་པར་འགྱུར་རོ། དེ་དེ་བཞིན་ནོ། ཨ་མེན༎

༨ ད་ལྟ་བཞུགས་པ་དང་སྔར་མཆིས་པ་ཕྱིས་འབྱོན་པའི་ཀུན་དབང་གི་གཙོ་བོ་དཀོན་མཆོག་གིས། ང་ནི་ཐོག་མ་དང་མཐའ་མ་ཡིན་ཞེས་གསུང་ངོ་༎

༩ ཡེ་ཤུའི་ཕྱིར་སྡུག་བསྔལ་དང་། རྒྱལ་སྲིད་དང་། བཟོད་སྲན་ནང་ཁྱེད་ཚོའི་མཉམ་གྲོགས་ཡིན་པའི་སྤུན་ཡོ་ཧ་ནན་ང་། དཀོན་མཆོག་གི་བཀའ་དང་ཡེ་ཤུ་ལ་དཔང་པོ་བྱེད་པའི་རྐྱེན་གྱིས། པད་མོ་བྱ་བའི་གླིང་ཕྲན་ནང་ཡོད་པ་ཡིན།

༡༠ གཙོ་བོའི་ཞག་གམ་བདུན་ཕྲག་གི་ཉི་མ་དང་པོར་ང་ལ་ཐུགས་ཉིད་ཀྱིས་ཁྱབ་སྟེ། ངའི་རྒྱབ་ན་དུང་དང་འདྲ་བའི་སྒྲ་ཆེན་པོ་ཞིག་ཐོས་ནས་དེ་ན་རེ།

༡༡ ཁྱོད་ཀྱིས་ཇི་མཐོང་བ་རྣམས་གླེགས་བམ་ནང་བྲིས་ཏེ། ཨེ་ཕེ་སུ་དང་། སི་མིར་ནཱ་དང་། པེར་ག་མུ་དང་། ཐི་ཨ་ཏི་རཱ་དང་། སར་དཱི་དང་། ཕི་ལཱ་དེལ་ཕི་ཨ་དང་། ལའོ་དི་ཀཱའི་ཆོས་ཚོགས་བདུན་པོ་ལ་སྐུར་ཞིག་གསུང་བྱུང་བ་དང་།

༡༢ ང་ལ་གསུངས་པའི་སྐད་ཀྱི་ཕྱོགས་སུ་ཁ་སྒྱུར་ནས་བལྟས་པ་དང་། གསེར་གྱི་སྟེགས་བདུན་དང་།

༡༣ དེའི་དཀྱིལ་ན་མིའི་བུ་དང་འདྲ་བ་ཞིག་ན་བཟའ་ཞབས་ལ་ཐུག་པ་དང་། སྐུ་བྲང་ལ་གསེར་གྱི་སྐུ་རགས་གསོལ་བ་མཇལ་བྱུང་།

༡༤ ཁོང་གི་དབུ་དང་དབུ་སྐྲ་ནི་བལ་དཀར་པོ་འམ་ཁ་བ་ལྟར་དཀར་པོ་དང་། སྤྱན་ནི་མེ་ལྕེ་དང་འདྲའོ།

༡༥ ཞབས་ནི་མེ་ཐབ་ནང་ལྷད་བཏོན་པའི་ལི་དང་འདྲ་བ། གསུང་སྐད་ནི་ཆུ་ཆེན་གྱི་སྒྲ་དང་འདྲའོ།

༡༦ ཕྱག་གཡས་ཀྱི་ནང་དུ་སྐར་མ་བདུན་ཡོད་དེ། ཞལ་གྱི་ནང་ནས་རལ་གྲི་ཁ་གཉིས་མ་རྣོ་བ་ཞིག་འཐོན་ཞིང་། ཞལ་གདོང་ནི་ཉི་མའི་གཟི་མདངས་དྲག་པོ་དང་འདྲའོ༎

༡༧ ཁོང་མཇལ་ནས། ཁོང་གི་ཞབས་དྲུང་དུ་ང་ནི་རོ་ལྟར་འགྱེལ་བ་དང་། ཁོང་གིས་ཉིད་ཀྱི་ཕྱག་གཡས་པ་ངའི་སྟེང་དུ་བཞག་ནས་ང་ལ། མ་འཇིགས་ཤིག ང་ནི་ཐོག་མ་དང་མཐའ་མ་དང་།

༡༨ གསོན་པོ་དེ་ཡིན། ང་གྲོངས་པ་ཡིན་ཏེ་ལྟོས་ཤིག་ད་རྟག་ཏུ་གསོན་པོར་གནས་སོ། འཆི་བ་དང་གཤིན་ཁམས་ཀྱི་ལྡེ་མིག་ང་ལ་ཡོད།

༡༩ ད་ཁྱོད་ཀྱིས་ད་ལྟ་ཡོད་པ་དང་ཕྱིས་སུ་འབྱུང་བར་འགྱུར་བ་ཁྱོད་ཀྱིས་མཐོང་བ་རྣམས་ཡི་གེར་བྲིས་ཤིག

༢༠ ངའི་ཕྱག་གཡས་ནང་མཐོང་བའི་སྐར་མ་བདུན་པོ་དང་། གསེར་གྱི་ལ་སྟེགས་བདུན་གྱི་གསང་བ་ནི་འདི་ལྟ་སྟེ། སྐར་མ་བདུན་པོ་ནི་ཆོས་ཚོགས་བདུན་གྱི་ཕོ་ཉ་ཡིན། ལ་སྟེགས་བདུན་པོ་ནི་ཆོས་ཚོགས་བདུན་པོ་ཡིན་ཞེས་གསུངས་སོ༎

༢

ཨེ་ཕེ་སུའི་ཆོས་ཚོགས་ཀྱི་ཕོ་ཉ་ལ་འདི་ལྟར་བྲིས་ཤིག ཕྱག་གཡས་པའི་ནང་སྐར་མ་བདུན་ཐོགས་ཤིང་། གསེར་གྱི་ལ་སྟེགས་བདུན་གྱི་དཀྱིལ་ན་ཞབས་འཆག་མཛད་མཁན་གྱིས་འདི་སྐད་དུ།

༢ ངས་ཁྱོད་ཀྱི་ལས་རྣམས་དང་འབད་རྩོལ་དང་བཟོད་པ་མཁྱེན་ཞིང་། མི་ངན་པ་བསུ་མི་འདོད་པ་དང་། སྐུ་ཚབ་མ་ཡིན་པར་ཡིན་ཟེར་མཁན་རྣམས་ལ་བརྟག་དཔྱད་བྱས་ནས་དེ་རྣམས་རྫུན་མ་ཡིན་པར་རྟོགས་ཤིང་།

༣ བཟོད་པ་བསྒོམས་ནས་ངའི་མཚན་གྱི་ཕྱིར་དུ་སྡུག་བསྔལ་ཐེག་ཅིང་ཐང་མ་ཆད་པར་ཡོད་པ་ངས་མཁྱེན་ནོ།

༤ འོན་ཀྱང་ཐོག་མར་ཁྱོད་ནང་ཡོད་པའི་བྱམས་སེམས་དེ་སྤངས་པའི་སྐྱོན་འགེལ་ལོ།

༥ དེའི་ཕྱིར་དེ་ནས་ལྷུང་བ་དེ་དྲན་ནས། འགྱོད་མཚངས་བྱས་ནས་ཐོག་མར་གང་བྱས་པ་ལྟར་བྱོས་ཤིག དེ་མིན་ང་ཁྱོད་རྩར་ཡོང་ནས་ཁྱོད་ཀྱི་ལ་སྟེགས་དེ་རང་གནས་ནས་འཐེན་པར་བྱའོ།

༦ འོན་ཀྱང་ནི་ཀོ་ལཱའི་ལྟ་བ་ལ་ཞེན་ལོག་པ་ཁྱོད་ནང་ཡོད་དེ། ངའང་དེ་རྣམས་ལ་ཐུགས་ལོག་གོ།

༧ རྣ་བ་ཡོད་པ་དེས་ཐུགས་ཉིད་ཀྱིས་ཆོས་ཚོགས་ལ་གསུང་བ་དེ་ལ་ཉོན་ཅིག སུ་རྒྱལ་བ་དེ་ལ་ངས་དཀོན་མཆོག་གི་བདེ་རིས་སུ་ཡོད་པའི་ཚེའི་ལྗོན་ཤིང་ལས་ཟ་བར་གནང་ངོ་ཞེས་གསུང་ངོ་༎

༨ སི་མིར་ནཱའི་ཆོས་ཚོགས་ཀྱི་ཕོ་ཉ་ལ་འདི་ལྟར་བྲིས་ཤིག ཐོག་མ་དང་མཐའ་མ་ལགས་ཤིང་གྲོངས་ནས་སྐུ་གསོན་པོར་བཞེངས་པ་དེས་འདི་སྐད་དུ།

༩ ཁྱོད་སེམས་ཉིད་ལ་ཕྱུག་ཀྱང་ཁྱོད་ཀྱི་སྡུག་བསྔལ་དང་དབུལ་ཞིང་འཕོངས་པ་དང་། ཡ་ཧུ་དཱ་པ་ཡིན་ཟེར་ཞིང་མ་ཡིན་པར་བདུད་ཀྱི་ཚོགས་ཡིན་པ་ཚོས་ཁྱོད་ལ་སྨད་པ་ངས་མཁྱེན་ནོ།

༡༠ མྱོང་འགྱུར་སྡུག་བསྔལ་ལ་མ་འཇིགས་ཤིག ཁྱོད་ཀྱི་ཉམས་ཚོད་ལེན་ཕྱིར་བདུད་ཀྱིས་ཁྱོད་ཁ་ཅིག་བཙོན་དུ་འཇུག་པར་འདུག་སྟེ། ཞག་བཅུ་ཁྱོད་ལ་སྡུག་བསྔལ་འབྱུང་བར་འགྱུར་རོ། འཆི་བ་ལ་ཐུག་ཀྱང་བརྟན་པོར་གནས་ཤིག་དང་། ངས་ཚེའི་གཙུག་རྒྱན་གནང་བར་བྱའོ།

༡༡ རྣ་བ་ཡོད་པ་དེས་ཐུགས་ཉིད་ཀྱིས་ཆོས་ཚོགས་ལ་གསུང་བ་དེར་ཉོན་ཅིག རྒྱལ་བ་དེ་ལ་འཆི་བ་གཉིས་པས་གནོད་པར་མི་འགྱུར་ཞེས་གསུང་ངོ་༎

༡༢ པེར་ག་མུའི་ཆོས་ཚོགས་ཀྱི་ཕོ་ཉ་ལ་འདི་ལྟར་བྲིས་ཤིག རལ་གྲི་ཁ་གཉིས་མ་རྣོ་དང་ལྡན་པ་དེས་འདི་སྐད་དུ།

༡༣ བདུད་ཀྱི་རྒྱལ་སར་ཁྱོད་གནས་པ་དང་། ཁྱོད་ཀྱིས་ངའི་མཚན་སྲུང་ཞིང་། བདུད་གནས་པའི་སར་ངའི་དཔང་པོ་དྲང་པོ་ཨན་ཏི་པཱ་ཁྱེད་ཀྱི་དཀྱིལ་དུ་བསྡད་སྐབས་སུའང་དད་པ་མ་སྤངས་པ་ངས་མཁྱེན་ནོ།

༡༤ འོན་ཀྱང་སྐྱོན་ཁ་ཤས་འགེལ་བ་ནི་འདི་ལྟ་སྟེ། ཁྱེད་ཀྱི་ནང་ན་བ་ལ་ཨམ་གྱི་བསྟན་པ་ལ་བསྟེན་པ་ཁ་ཅིག་ཡོད་དེ། བ་ལ་ཨམ་གྱིས་ཨིས་ར་ཨེལ་གྱི་བུ་བརྒྱུད་ལ་སྐུ་འདྲ་ལ་ཕུལ་བའི་མཆོད་པ་ཟར་འཇུག་པ་དང་། འཆལ་འཇུག་པའི་བསླུ་འཁྲིད་གཏོང་དུ་བ་ལག་ལ་བསླབས་པ་ཡིན།

༡༥ དེར་མ་ཟད་ཁྱོད་ཀྱི་ནང་ན་ནི་ཀོ་ལཱའི་བསྟན་པ་ལ་བསྟེན་པ་ཁ་ཅིག་ཀྱང་ཡོད་དོ།

༡༦ དེའི་ཕྱིར་འགྱོད་མཚངས་བྱོས་ཤིག དེ་མིན་ང་ཁྱོད་ཀྱི་རྩར་མྱུར་དུ་ཕེབས་ཅིང་། ངའི་ཞལ་གྱི་རལ་གྲི་མཉམ་དེ་རྣམས་ལ་འཐབ་པར་བྱའོ།

༡༧ རྣ་བ་ཡོད་པ་དེས་ཐུགས་ཉིད་ཀྱིས་ཆོས་ཚོགས་ལ་གསུངས་པ་དེ་ལ་ཉོན་ཅིག རྒྱལ་བ་དེ་ལ་གསང་བའི་མན་ནཱ་ལས་སྟེར་ཞིང་། རྡོ་དཀར་པོ་ཞིག་སྟེར་བར་བྱ། དེ་ཁར་བྲིས་པའི་མིང་གསར་པ་དེ་ཐོབ་མཁན་དེས་མ་གཏོགས་གཞན་སུས་ཀྱང་མི་ཤེས་སོ༎

༡༨ ཐི་ཨ་ཏི་རཱའི་ཆོས་ཚོགས་ཀྱི་ཕོ་ཉ་ལ་འདི་ལྟར་བྲིས་ཤིག མེ་ལྕེ་ལྟ་བུའི་སྤྱན་དང་། ལི་ལྷད་མེད་ལྟ་བུའི་ཞབས་དང་ལྡན་པའི་དཀོན་མཆོག་གི་སྲས་ཀྱིས་འདི་སྐད་དུ།

༡༩ ཁྱོད་ཀྱི་ལས་དང་། བྱམས་སེམས་དང་། ཞབས་ཏོག་དང་། བཟོད་པ་དང་། ཕྱིས་ཀྱི་ལས་རྣམས་སྔ་མ་བས་དྲག་པ་ཡིན་པ་ངས་མཁྱེན་ནོ།

༢༠ འོན་ཀྱང་སྐྱོན་འདི་འགེལ་ལོ། ལུང་སྟོན་མོ་ཡིན་ཟེར་བའི་བུད་མེད་ཡི་ཟེ་བེལ་གྱིས། ངའི་ཞབས་ཕྱི་རྣམས་ལ་འཆལ་བ་དང་སྐུ་འདྲ་ལ་ཕུལ་བའི་མཆོད་པ་ཟ་བར་བསླབ་ཅིང་མགོ་བསླུས་པ་ལ་བཟོད་པ་བྱེད་དོ།

༢༡ ངས་མོ་ལ་འགྱོད་ཚངས་བྱེད་པར་མི་དགའ་འོ།

༢༢ ངས་མོ་ནི་ནད་ཀྱིས་འཐེབས་པར་བྱེད་ཅིང་མོ་མཉམ་གཡེམ་པ་རྣམས་མོས་བྱས་པ་ལ་འགྱོད་ཚངས་མི་བྱེད་ན། སྡུག་བསྔལ་ཆེན་པོའི་ནང་སྐྱུར་ཞིང་།

༢༣ མོའི་ཕྲུ་གུ་རྣམས་གསོད་པར་བྱའོ། དེ་ནས་ཆོས་ཚོགས་ཐམས་ཅད་ཀྱིས་ང་ནི་སྙིང་རྣམས་བརྟག་མཁན་ཡིན་པ་ཤེས་པར་འགྱུར་རོ། ཁྱེད་རེ་རེ་ལ་ལས་དང་བསྟུན་ཏེ་རྔན་པ་སྟེར་བར་བྱའོ།

༢༤ བསྟན་པ་དེ་ལ་མ་བསྟེན་པར། བདུད་ཀྱི་ཟབ་ལམ་ཞེས་གྲགས་པར་མ་བསླབས་པ་ཐི་ཨ་ཏི་རཱ་པ་ལྷག་ལུས་ཁྱེད་རྣམས་ལ་ངས་ཁུར་པོ་གཞན་ཞིག་མི་འགེལ་གསུང་ངོ་།

༢༥ འོན་ཀྱང་ང་ཕེབས་པའི་བར་དུ་གང་ཡོད་པ་དེ་དམ་པོར་ཟུངས་ཤིག

༢༦ རྒྱལ་ཞིང་ངའི་མཛད་པ་རྣམས་མཐའ་མའི་བར་དུ་ཡིད་ལ་འཛིན་པ་དེ་ལ་ངས་མི་བརྒྱུད་རྣམས་ཀྱི་ཐོག་ཏུ་དབང་སྒྱུར་བ་གནང་བར་བྱའོ།

༢༧ ངའི་ཡབ་ཀྱིས་ང་ལ་དབང་བསྐུར་བ་ལྟར། དེས་ཀྱང་ལྕགས་ཀྱི་དབྱུག་པས་རྫ་མའི་སྣོད་སིལ་བུར་གཏོང་བ་ལྟ་བུའི་སྲིད་སྐྱོང་བར་འགྱུར།

༢༨ ཡང་ངས་དེ་ལ་ཐོ་རངས་སྐར་ཆེན་སྟེར་བར་བྱའོ།

༢༩ རྣ་བ་ཡོད་པ་དེས་ཐུགས་ཉིད་ཀྱིས་ཆོས་ཚོགས་ལ་གསུང་བ་དེ་ལ་ཉོན་ཅིག་ཅེས་གསུང་ངོ་༎

༣

སར་དཱིའི་ཆོས་ཚོགས་ཀྱི་ཕོ་ཉ་ལ་འདི་ལྟར་བྲིས་ཤིག དཀོན་མཆོག་གི་ཐུགས་ཉིད་བདུན་པོ་དང་སྐར་མ་བདུན་པོ་ཡོད་པ་དེས་འདི་སྐད་དུ། ངས་ཁྱོད་ཀྱི་ལས་མཁྱེན་ནོ། ཁྱོད་ལ་གསོན་པོའི་མིང་ཡོད་ཀྱང་རོ་ཡིན་ནོ།

༢ ངའི་དཀོན་མཆོག་གི་གཟིགས་ངོར་ཁྱེད་ཀྱི་ལས་ཕུལ་དུ་བྱུང་བར་མ་མཐོང་བས། གཉིད་སོད་ལ། འཆི་ཁར་ཡོད་པའི་ལྷག་ལུས་རྣམས་བརྟན་པོ་བྱོས་ཤིག

༣ དེའི་ཕྱིར་ཅི་ཐོབ་པ་དང་ཐོས་པ་དེ་དྲན་ཞིང་སྲུངས་ཤིག འགྱོད་ཚངས་བྱོས་ཤིག ཁྱོད་གཉིད་མི་སད་ན། ང་རྐུན་མ་ལྟར་འབྱོན་ཏེ། དུས་ཚོད་གང་ལ་ཁྱོད་ཀྱི་ཐོག་ཏུ་འབྱོན་པ་ཤེས་པར་མི་འགྱུར་རོ།

༤ འོན་ཀྱང་རང་གི་གོས་དྲི་མས་མ་བསྒོས་པའི་མི་ཁ་ཤས་སར་དཱི་ན་ཡོད་དེ། དེ་རྣམས་འོས་པ་ཡིན་པས་གོས་དཀར་པོ་གོན་ཏེ་ང་དང་མཉམ་དུ་འགྲོའོ།

༥ རྒྱལ་བ་དེ་ལ་དེ་འདྲའི་གོས་དཀར་པོ་སྐོན་པར་བྱ་སྟེ། ཚེའི་གླེགས་བམ་ལས་དེའི་མིང་ལ་སེལ་རྒྱབ་པར་མི་བྱ་བར། ངའི་ཡབ་དང་ཕོ་ཉ་རྣམས་ཀྱི་དྲུང་དུ་དེའི་མིང་ལ་དཔང་པོ་བྱའོ།

༦ རྣ་བ་ཡོད་པ་དེས་ཐུགས་ཉིད་ཀྱིས་ཆོས་ཚོགས་ལ་གསུང་བ་དེ་ལ་ཉོན་ཅིག་ཅེས་གསུང་ངོ་༎

༧ ཕི་ལཱ་དེལ་ཕི་ཨའི་ཆོས་ཚོགས་ཀྱི་ཕོ་ཉ་ལ་འདི་ལྟར་བྲིས་ཤིག དམ་པ་དང་བདེན་པ་ལགས་པ་དང་། དཱ་བིད་ཀྱི་ལྡེ་མིག་ཡོད་པ་གང་གིས་སྒོ་ཕྱེས་པ་དེ་སུས་ཀྱང་མི་རྒྱབ་ཅིང་། བརྒྱབས་པ་དེ་སུས་ཀྱང་མི་འབྱེད་པ་དེས་འདི་སྐད་དུ།

༨ ངས་ཁྱོད་ཀྱི་ལས་རྣམས་མཁྱེན་ནོ། སུས་ཀྱང་བརྒྱབ་མི་ཐུབ་པའི་སྒོ་ཕྱེས་པ་ཞིག་ཁྱེད་ཀྱི་མདུན་དུ་བཞག་ཡོད། ཁྱོད་སྟོབས་ཞན་བཞིན་དུ་ངའི་བཀའ་ལ་སྲུང་ཞིང་ངའི་མཚན་མ་སྤངས་པ་ངས་མཁྱེན་ནོ།

༩ ཡ་ཧུ་དཱ་པ་ཡིན་ཟེར་ཞིང་མ་ཡིན་པར་རྫུན་སྨྲ་བའི་བདུད་ཀྱི་ཚོགས་ཁྱེད་ཚོའི་ལག་ཏུ་གཏང་བར་བྱའོ། ངས་ཁྱེད་ལ་བྱམས་པ་དེ་ངོ་ཤེས་པའི་ཕྱིར་ཁྱོད་ཀྱི་རྐང་པའི་དྲུང་དུ་ཕྱག་འཚལ་དུ་འཇུག་པར་བྱའོ།

༡༠ ཁྱོད་ཀྱིས་བཟོད་པ་བྱེད་པའི་ངའི་བཀའ་བསྲུངས་པས། ས་སྟེང་དུ་གནས་པ་རྣམས་ཉམས་སད་པའི་ཕྱིར་འཇིག་རྟེན་ཀུན་ལ་འབབ་འོང་བའི་ཉམས་སད་ཀྱི་ཆུ་ཚོད་ལས་ཁྱོད་སྲུང་བར་བྱའོ།

༡༡ ང་མྱུར་དུ་འབྱོན་འོང་བས། སུས་ཀྱང་ཁྱོད་ཀྱི་གཙུག་རྒྱན་མི་འཕྲོག་པའི་ཕྱིར། ཅི་ཡོད་པ་དེ་དམ་དུ་ཟུངས་ཤིག

༡༢ རྒྱལ་བ་དེ་ངའི་དཀོན་མཆོག་གི་མཆོད་ཁང་གི་ཀ་བ་ཞིག་ཏུ་བྱ་ཞིང་། ནམ་ཡང་ཕྱི་རུ་མི་འགྲོ། དེའི་ཁར་ངའི་དཀོན་མཆོག་གི་མཚན་དང་ངའི་དཀོན་མཆོག་ལས་ནམ་མཁའ་ནས་འབབ་པའི། ངའི་དཀོན་མཆོག་གི་གྲོང་ཁྱེར་ཡེ་རུ་ཤ་ལེམ་གསར་པའི་མིང་དང་། བདག་ཉིད་ཀྱི་མཚན་གསར་པ་འབྲི་བར་བྱའོ།

༡༣ རྣ་བ་ཡོད་པ་དེས་ཐུགས་ཉིད་ཀྱིས་ཆོས་ཚོགས་ལ་གསུང་བ་དེ་ཉོན་ཅིག་ཅེས་གསུང་ངོ་༎

༡༤ ལའོ་དི་ཀཱའི་ཆོས་ཚོགས་ཀྱི་ཕོ་ཉ་ལ་འདི་ལྟར་བྲིས་ཤིག ཨ་མེན་དང་། དཔང་པོ་བདེན་པ་དང་དྲང་པོ་དང་། དཀོན་མཆོག་གི་བཀོད་པའི་འབྱུང་གནས་ལགས་པས་འདི་སྐད་དུ།

༡༥ ཁྱོད་ཀྱི་ལས་རྣམས་ངས་མཁྱེན་ནོ། ཁྱོད་ནི་ཚ་པོ་མིན་ཅིང་གྲང་མོའང་མིན། ཚ་པོ་འམ་གྲང་མོ་ཡིན་ན་ཅི་མ་རུང་།

༡༦ ཁྱོད་ཚ་པོའམ་གྲང་མོ་མིན་པའི་དྲོད་འཇམ་ཡིན་པས། ངའི་ཞལ་ནས་འདོར་བར་བྱ།

༡༧ ཁྱོད་ཉམས་ཐག་པ་དང་། སྙིང་རྗེའི་གནས་སུ་གྱུར་པ་དང་། དབུལ་ཕོངས་དང་། ལོང་བ་དང་། གཅེར་བུ་ཡིན་པ་མ་ཤེས་པར། ང་ཕྱུག་པོ་ཡིན། འབྱོར་པ་དང་ལྡན་དགོས་པ་ཅི་ཞིག་ཀྱང་མེད་ཅེས་ཟེར་རོ།

༡༨ ཁྱོད་བདེན་པར་ཕྱུག་པོར་འགྱུར་བའི་ཕྱིར་མེའི་ནང་ལྷད་བཏོན་པའི་གསེར་དང་། ཁྱོད་ཀྱི་གཅེར་བུའི་ངོ་ཚ་མི་མངོན་པའི་ཕྱིར་གྱོན་པར་གོས་དཀར་པོ་དང་། ཁྱོད་ཀྱིས་ལེགས་པར་མཐོང་བའི་ཕྱིར་མིག་ལ་བསྐུ་བའི་བྱུག་པ་ང་ལས་ཉོས་ཤིག་ཅེས་ངས་གྲོས་འདེབས་སོ།

༡༩ ངས་བྱམས་པ་རྣམས་ལ་བཀྱོན་ཞིང་འཇུན་པར་ཡང་མཛད་པས། ད་བརྩོན་ཞིང་འགྱོད་ཚངས་བྱོས་ཤིག

༢༠ ངས་སྒོ་རྩར་བཞེངས་ཤིང་སྒོ་བརྡུང་ངོ་། ངའི་གསུང་སྐད་ཐོས་ནས་སྒོ་འབྱེད་པ་དེའི་ནང་དུ་ཞུགས་ནས་ང་ཁོ་དང་མཉམ་དང་། ཁོ་ང་དང་མཉམ་དུ་དགོངས་ཟས་བཞེས་པར་འགྱུར་རོ།

༢༡ ང་རྣམ་པར་རྒྱལ་ནས་ངའི་ཡབ་དང་མཉམ་དུ་ཁོང་གི་རྒྱལ་ཁྲིར་འཁོད་པ་ལྟར། རྒྱལ་བ་དེ་ང་དང་མཉམ་དུ་ངའི་རྒྱལ་ཁྲིར་འཇོག་པར་བྱའོ།

༢༢ རྣ་བ་ཡོད་པ་དེས་ཐུགས་ཉིད་ཀྱིས་ཆོས་ཚོགས་ལ་གསུང་བ་དེ་ཉོན་ཅིག་ཅེས་གསུང་ངོ་༎

༤

དེའི་རྗེས་སུ་ངས་ཡར་བལྟས་ནས་ནམ་མཁའི་ནང་སྒོ་ཕྱེས་པ་ཞིག་འདུག སྔར་གྱི་དུང་དང་འདྲ་བའི་གསུང་སྐད་དེས་ང་ལ། ཡར་ཤོག འདིའི་རྗེས་སུ་འབྱུང་དགོས་པ་རྣམས་སྟོན་པར་བྱའོ་ཞེས་གསུངས་བྱུང་།

༢ དེ་མ་ཐག་ཏུ་ང་ཐུགས་ཉིད་ཀྱིས་ཁྱབ་ནས། ནམ་མཁར་རྒྱལ་ཁྲི་ཞིག་མཇལ་ཞིང་།

༣ དེའི་ཁར་ནོར་བུ་དང་རིན་པོ་ཆེའི་འོད་ཟེར་འདྲ་སྣང་བ་ཞིག་བཞུགས་ཏེ། བཞུགས་ཁྲིའི་ཕྱོགས་བཞིར་མ་རྒད་ཀྱི་འཇའ་ལྟར་སྣང་བའི་འོད་ཀོར་འདུག་སྟེ།

༤ དེའི་མཐའ་འཁོར་དུ་ཁྲི་ཉི་ཤུ་རྩ་བཞི་ཡོད་ཅིང་། དེའི་ཐོག་ཏུ་ན་བཟའ་དཀར་པོ་དང་དབུ་ལ་གསེར་གྱི་གཙུག་རྒྱན་གསོལ་བའི་རྒན་པོ་ཉི་ཤུ་རྩ་བཞི་བཞུགས་ཡོད་པ་མཇལ་ལོ།

༥ རྒྱལ་ཁྲི་དེ་ལས་གློག་འཁྱུག་ཅིང་འབྲུག་སྒྲ་འཐོན་ནོ། རྒྱལ་ཁྲིའི་དྲུང་དུ་དཀོན་མཆོག་གི་ཐུགས་ཉིད་བདུན་པོ་ཡིན་པའི་མེའི་སྤ་འབར་བདུན་ཡོད་དོ།

༦ རྒྱལ་ཁྲིའི་མདུན་དུ་དྭངས་ཤེལ་འདྲ་བའི་མཚོ་ཡོད་དོ། རྒྱལ་ཁྲིའི་མཐའ་འཁོར་དུ་ཕྱོགས་བཞིར་རྒྱབ་མདུན་ཐམས་ཅད་མིག་གིས་གང་བའི་སེམས་ཅན་བཞི་ཡོད་དེ།

༧ དང་པོ་སེང་གེ་འདྲ་བ། གཉིས་པ་གླང་འདྲ་བ། གསུམ་པ་མི་ཞིག་འདྲ་བ། བཞི་པ་ཁྱུང་ལྡིང་བ་འདྲ་བ་ཡོད་དོ།

༨ སེམས་ཅན་བཞི་པོ་རེ་རེ་ལ་འདབ་ཤོག་དྲུག་དྲུག་ཡོད་དེ་ཕྱི་ནང་གཉིས་པོ་མིག་གིས་གང་ཞིང་། དེ་ཚོས་འདི་སྐད་དུ། སྔར་མཆིས་པ་དང་། ད་ལྟ་བཞུགས་པ་དང་། ཕྱིས་འབྱོན་པའི་ཀུན་དབང་གི་གཙོ་བོ་དཀོན་མཆོག་ནི། དམ་པ། དམ་པ། དམ་པ་ལགས་སོ་ཞེས་ཉིན་མཚན་མེད་པར་དབྱངས་ལེན་ནོ།

༩ རྒྱུན་དུ་འཚོ་ཞིང་གཞེས་པའི་རྒྱལ་ཁྲིར་འཁོད་པ་ཁོང་ལ། སེམས་ཅན་རྣམས་ཀྱིས་དཔལ་དང་ཞེ་ས་དང་གཏང་རག་འབུལ་རིམ་གྱིས།

༡༠ རྒན་པོ་ཉི་ཤུ་རྩ་བཞིས་རྒྱལ་ཁྲིར་བཞུགས་པ་ཁོང་གི་ཞལ་ངོར་བརྡབ་ཕྱག་བཙལ་ཏེ། རྒྱུན་དུ་འཚོ་ཞིང་གཞེས་པ་ལ་བསྙེན་བཀུར་བྱེད་ཅིང་། རྒྱལ་ཁྲིའི་དྲུང་དུ་གཙུག་རྒྱན་རྣམས་བཞག་སྟེ་འདི་སྐད་དུ།

༡༡ ཁྱེད་ཀྱིས་ཐམས་ཅད་བཀོད་དེ། ཁྱེད་ཀྱི་ཐུགས་དགོངས་བཞིན་དུ་དེ་རྣམས་ཡོད་དེ་གྲུབ་བོ། དེའི་ཕྱིར་ང་ཚོའི་གཙོ་བོ་དང་དཀོན་མཆོག་ལ་དཔལ་དང་། ཞེ་ས་དང་། མངའ་ཐང་འབུལ་བར་འོས་པ་ལགས་སོ་ཞེས་བརྗོད་དོ༎

༥

ཡང་ངས་རྒྱལ་ཁྲིར་བཞུགས་པའི་ཕྱག་གཡས་ན་རྒྱབ་མདུན་གཉིས་པོར་བྲིས་པའི་ཤོག་སྒྲིལ་ཕྱག་ཐམ་བདུན་བརྒྱབས་པ་ཞིག་མཐོང་བྱུང་།

༢ ཡང་ཕོ་ཉ་མཐུ་ལྡན་ཞིག་གིས། ཤོག་སྒྲིལ་འདིའི་ཕྱག་ཐམ་གཅོག་ཅིང་འབྱེད་པར་འོས་པ་སུ་ཡོད་ཅེས་འབོད་སྒྲོག་པ་ངས་མཐོང་ངོ་།

༣ ཤོག་སྒྲིལ་དེ་འབྱེད་པའམ་དེ་ལ་བལྟ་ཐུབ་པ། ནམ་མཁའ་འམ། ས་འམ། ས་འོག་ན་སུའང་མེད་པར།

༤ ཤོག་སྒྲིལ་དེ་འབྱེད་པའམ་དེ་ལ་བལྟ་རུ་འོས་པ་སུ་ཡང་མ་ཐོབ་པས་ང་དྲག་ཏུ་ངུས་པ་ཡིན།

༥ དེ་ནས་རྒན་པོ་གཅིག་གིས་ང་ལ། མ་ངུ་ཞིག ཡུ་དཱའི་སྡེའི་སེང་གེ་དཱ་བིད་ཀྱི་རྩ་བ་ལགས་པ་རྣམ་པར་རྒྱལ་བས། ཤོག་སྒྲིལ་དེའི་ཕྱག་ཐམ་བདུན་གཅོག་ཅིང་འབྱེད་པར་ནུས་སོ་ཞེས་གསུང་བ་དང་།

༦ རྒྱལ་ཁྲི་དང་སེམས་ཅན་བཞི་པོ་དང་། རྒན་པོ་རྣམས་ཀྱི་དཀྱིལ་ན་བསད་པའི་རྟགས་དང་ལྡན་པའི་ལུག་གུ་བཞེངས་ཡོད་པ་མཇལ། ཁོང་ལ་རྭ་ཅོ་བདུན་དང་སྤྱན་བདུན་ཡོད་དེ་ས་གཞི་ཐམས་ཅད་ལ་མངགས་པའི་དཀོན་མཆོག་གི་ཐུགས་ཉིད་བདུན་པོ་ཡིན་ནོ།

༧ ཁོང་ཕེབས་ནས་རྒྱལ་ཁྲི་ལ་བཞུགས་མཁན་གྱི་ཕྱག་གཡས་ནས་ཤོག་སྒྲིལ་དེ་བཞེས་སོ།

༨ དེ་བཞེས་པའི་ཚེ་སེམས་ཅན་བཞི་པོ་དང་རྒན་པོ་ཉེར་བཞིས་ལུག་གུའི་དྲུང་དུ་ལུས་ས་ལ་བརྡབས་ཤིང་། རེ་རེའི་ཕྱག་ཏུ་པི་ཝང་དང་། སྐྱེས་བུ་དམ་པ་རྣམས་ཀྱི་སྨོན་ལམ་ཡིན་པའི་བདུག་སྤོས་ཀྱིས་གང་བའི་གསེར་གྱི་སྤོས་ཕོར་ཡོད་ཅིང་།

༩ མགུར་མ་གསར་པ་ལེན་ཞིང་། ཁྱེད་ནི་ཤོག་སྒྲིལ་བཞེས་པ་དང་དེའི་ཕྱག་ཐམ་རྣམས་གཅོག་ཏུ་འོས་པ་ལགས་སོ། ཁྱེད་བཀྲོངས་ནས་མི་སྡེ་དང་། སྐད་རིགས་དང་། མི་བརྒྱུད་དང་མི་རིགས་ཐམས་ཅད་ཀྱི་ནང་ནས་མི་རྣམས་དཀོན་མཆོག་གི་དོན་དུ་ཉིད་ཀྱི་སྐུ་ཁྲག་གིས་ཉོས་ཏེ།

༡༠ དེ་ཚོ་དཀོན་མཆོག་གི་ཕྱིར་དུ་རྒྱལ་སྲས་དང་དགེ་འདུན་དུ་མཛད་ནས། དེ་ཚོས་ས་གཞི་སྐྱོང་བར་འགྱུར་རོ་ཞེས་དབྱངས་བླངས་སོ༎

༡༡ ངས་དེར་བལྟས་པ་དང་། རྒྱལ་ཁྲི་དང་སེམས་ཅན་དང་རྒན་པོ་རྣམས་ཀྱི་མཐའ་འཁོར་ན་ཕོ་ཉ་ཁྲི་འབུམ་མང་པོའི་སྒྲ་ཐོས་བྱུང་།

༡༢ དེ་རྣམས་ཀྱིས་སྐད་ཆེན་པོས་བཀྲོངས་པའི་ལུག་གུ་ལ་དབང་དང་། ནོར་དང་། ཡེ་ཤེས་དང་། མཐུ་སྟོབས་དང་། ཞེ་ས་དང་། དཔལ་དང་། བསྟོད་པ་འབུལ་བར་འོས་པ་ལགས་སོ་ཞེས་ཞུས་སོ།

༡༣ ཡང་ནམ་མཁའ་དང་། ས་དང་། ས་འོག་དང་། རྒྱ་མཚོ་ལ་གནས་པའི་བཀོད་པ་ཐམས་ཅད་ཀྱིས། རྒྱལ་ཁྲིར་བཞུགས་པ་ཁོང་དང་ལུག་གུ་ལ་བསྟོད་པ་དང་། ཞེ་ས་དང་། དཔལ་དང་། དབང་དུས་རྒྱུན་ནས་རྒྱུན་དུ་འབུལ་ལོ་ཞེས་ཞུ་བ་ཐོས་ཤིང་།

༡༤ སེམས་ཅན་བཞི་པོས་ཨ་མེན་ཞེས་བརྗོད་ཅིང་། རྒན་པོ་རྣམས་ཀྱིས་བརྡབས་ཕྱག་བཙལ་ཏོ༎

༦

ལུག་གུས་ཕྱག་ཐམ་བདུན་པོ་ལས་གཅིག་གཅོག་པར་མཛད་པའི་ཚེ་ངས་བལྟས་པ་ལས། སེམས་ཅན་བཞི་པོ་ལས་གཅིག་གིས་འབྲུག་སྒྲ་ལྟ་བུའི་སྐད་ཀྱིས་ཤོག་ཅེས་གསུང་བ་ཐོས་ནས།

༢ རྟ་དཀར་པོ་ཞིག་དང་དེ་ལ་ཞོན་ཡོད་པ་ལ་གཞུ་ཞིག་ཡོད་པ་མཐོང་བྱུང་། དེ་ལ་གཙུག་རྒྱན་ཞིག་གནང་ནས། འཇོམས་པར་བྱེད་ཅིང་འཇོམས་སུ་ཐོན་ནོ༎

༣ ཕྱག་ཐམ་གཉིས་པ་དེ་གཅོག་པར་མཛད་པའི་ཚེ། སེམས་ཅན་གཉིས་པས་ཤོག་ཅེས་གསུང་བ་ངས་ཐོས་པ་དང་།

༤ རྟ་ཟག་པ་ཞིག་ཐོན་བྱུང་སྟེ། དེ་ལ་ཞོན་ཡོད་པ་ལ་རལ་གྲི་ཆེན་པོ་ཞིག་གནང་སྟེ། མི་རྣམས་གཅིག་གིས་གཅིག་གསོད་ཅིང་ས་གཞི་ལ་ཞི་བདེ་མེད་པར་བྱེད་པ་གནང་ངོ་༎

༥ ཕྱག་ཐམ་གསུམ་པ་དེ་གཅོག་པར་མཛད་པའི་ཚེ། སེམས་ཅན་གསུམ་པས་ཤོག་ཅེས་གསུང་བ་ངས་ཐོས་ནས། བལྟས་པ་དང་། རྟ་འོལ་བ་ཞིག་དང་། དེ་ལ་ཞོན་པའི་ལག་ཏུ་སྲང་ཞིག་ཡོད་པ་མཐོང་བྱུང་།

༦ སེམས་ཅན་བཞི་པོའི་དཀྱིལ་ནས་འབྱུང་བ་འདྲ་བའི་སྒྲ་ཞིག་གིས། གྲོ་བྲེ་གང་ལ་དི་ནར་གཅིག་དང་། འབྲུ་སོ་བ་བྲེ་གསུམ་ལ་དི་ནར་གཅིག འབྲུ་མར་དང་རྒུན་ཆང་ཆུད་ཟོས་ལ་མ་གཏོང་ཞིག ཅེས་གསུང་བ་ངས་ཐོས་སོ༎

༧ ཕྱག་ཐམ་བཞི་པ་དེ་གཅོག་པར་མཛད་པའི་ཚེ། སེམས་ཅན་བཞི་པས་ཤོག་ཅེས་གསུང་བ་ཐོས་ནས།

༨ བལྟས་པ་དང་རྟ་རག་པ་ཞིག་མཐོང་བྱུང་། དེ་ལ་ཞོན་པའི་མིང་ལ་གཤིན་རྗེ་སྟེ། གཤིན་ཁམས་དེའི་རྗེས་སུ་འབྲང་ངོ་། དེ་ལ་ས་གཞིའི་བཞི་ཆར་རལ་གྲི་དང་། མུ་གེ་དང་། རིམས་ནད་དང་། ས་གཞིའི་གཅན་གཟན་གྱི་སྒོ་ནས་གསོད་པར་བྱེད་པའི་དབང་གནང་ངོ་༎

༩ ཕྱག་ཐམ་ལྔ་པ་གཅོག་པར་མཛད་པའི་ཚེ། མཆོད་ཁྲིའི་འོག་ན་དཀོན་མཆོག་གི་བཀའ་ལ་རྟེན་ཅིང་དཔང་པོ་བྱས་པའི་རྐྱེན་གྱིས་བསད་པ་རྣམས་ཀྱི་སེམས་ཉིད་མཐོང་བ་དང་།

༡༠ དེ་རྣམས་ཀྱིས་སྐད་ཆེན་པོས། ཀྱེ་ཀུན་དབང་། དམ་པ་དང་དྲང་པོ། ས་གཞི་ལ་གནས་པ་རྣམས་ལས། ཞལ་ཆེ་གཅོད་ཅིང་ང་ཚོའི་སྲོག་ལན་ནམ་ཞིག་ལེན་པར་འགྱུར་ཞེས་འབོད་བསྒྲགས་པ་དང་།

༡༡ དེ་རྣམས་རེ་རེ་ལ་གོས་དཀར་པོ་རེ་གནང་ནས། ཁྱེད་དང་འདྲ་བར་གསོད་པར་འགྱུར་བའི་ལས་གྲོགས་དང་སྤུན་གྱི་གྲངས་མ་ཚང་བའི་བར་དུ་ཅུང་ཟད་ངལ་སོས་ཤིག་ཅེས་གསུངས་སོ༎

༡༢ ཕྱག་ཐམ་དྲུག་པ་དེ་གཅོག་པར་མཛད་པའི་ཚེ། ས་གཡོ་དྲག་པོ་ཞིག་བྱུང་ནས། ཉི་མ་ནི་རེ་སྣམ་ལྟར་ནག་པོ་དང་། ཟླ་བ་ཉ་གང་བ་ཁྲག་ལྟར་གྱུར་པ་མཐོང་བྱུང་།

༡༣ ཡང་རླུང་དྲག་པོས་བསྐུལ་ནས་དགུན་དུས་སེ་ཡབ་ཤིང་གི་འབྲས་བུ་ལྷུང་བ་ལྟར་གནམ་ལས་སྐར་མ་རྣམས་ལྷུང་ངོ་།

༡༤ ཤོག་སྒྲིལ་བསྒྲིལ་བ་ལྟར་ནམ་མཁའ་ཡལ་ནས། རི་དང་གླིང་ཐམས་ཅད་གནས་ནས་འཕོས་ཏེ།

༡༥ ས་གཞིའི་རྒྱལ་པོ་དང་། མི་ཆེན་དང་། དམག་དཔོན་དང་། ཕྱུག་པོ་དང་། སྟོབས་ཅན་དང་། ཚེ་གཡོག་དང་། ཚེ་གཡོག་མིན་པ་ཐམས་ཅད་ཕུག་པ་དང་རིའི་བྲག་སྐྱིབས་ནང་ཡིབ་ནས།

༡༦ རི་དང་བྲག་རྣམས་ལ། ང་ཚོའི་སྟེང་དུ་ལོག་ལ་རྒྱལ་ཁྲི་ལ་བཞུག་པའི་ཞལ་དང་ལུག་གུའི་ཐུགས་ཁྲོ་ལས་ང་ཚོ་སྦ་བར་གྱིས་ཤིག

༡༧ ཁོང་གི་ཐུགས་ཁྲོའི་ཉིན་མོ་ཆེན་པོ་དེ་བསླེབས་པས། སུས་བཟོད་ནུས་པར་བྱ་ཞེས་ཟེར་བ་མཐོང་བྱུང་༎

༧

དེའི་རྗེས་སུ་ས་གཞིའི་གྲུ་བཞི་རུ་ཕོ་ཉ་བཞི་འགྲེང་བ་མཐོང་བྱུང་། སའམ་རྒྱ་མཚོ་འམ། སྐྱེ་ཤིང་གང་གི་ཐོག་ཏུའང་རླུང་མི་རྒྱུག་པའི་ཕྱིར། དེ་རྣམས་ཀྱིས་ས་གཞིའི་རླུང་བཞི་པོ་འགེགས་ཡོད་དོ།

༢ དཀོན་མཆོག་གསོན་པོའི་ཕྱག་ཐམ་འཁྱེར་བའི་ཕོ་ཉ་གཞན་ཞིག་ཤར་ཕྱོགས་ནས་ཡར་འོང་བ་ངས་མཐོང་བྱུང་། དེས་སྐམ་མཚོ་གཉིས་ལ་གནོད་པའི་དབང་ཐོབ་པའི་ཕོ་ཉ་བཞི་པོ་ལ་སྐད་ཆེན་པོས།

༣ ང་ཚོའི་དཀོན་མཆོག་གི་ཞབས་ཕྱི་རྣམས་ཀྱི་དཔྲལ་བ་ལ་ཕྱག་ཐམ་མ་རྒྱབ་པའི་བར་དུ། སའམ། རྒྱ་མཚོ་འམ། སྐྱེ་ཤིང་ལ་གནོད་པ་མ་བྱེད་ཅིག་ཅེས་འབོད་བསྒྲགས་སོ།

༤ ཨིས་ར་ཨེལ་གྱི་བུ་བརྒྱུད་ཀྱི་སྡེ་ཐམས་ཅད་ཀྱི་ནང་ནས་ཕྱག་ཐམ་ཕོག་པའི་གྲངས་ཆིག་འབུམ་བཞི་ཁྲི་བཞི་སྟོང་ཡོད་པ་ངས་ཐོས་བྱུང་།

༥ ཕྱག་ཐམ་བརྒྱབ་པ་ནི། ཡུ་དཱའི་སྡེ་ལས་སྟོང་བཅུ་གཉིས། རུ་བེན་གྱི་སྡེ་ལས་སྟོང་བཅུ་གཉིས། གད་ཀྱི་སྡེ་ལས་སྟོང་བཅུ་གཉིས།

༦ ཨ་ཤེར་གྱི་སྡེ་ལས་སྟོང་བཅུ་གཉིས། ནབ་ཐ་ལིའི་སྡེ་ལས་སྟོང་བཅུ་གཉིས། མ་ན་ཤེའི་སྡེ་ལས་སྟོང་བཅུ་གཉིས།

༧ ཤིམ་ཨོན་གྱི་སྡེ་ལས་སྟོང་བཅུ་གཉིས། ལེ་ཝིའི་སྡེ་ལས་སྟོང་བཅུ་གཉིས། ཨི་ས་གར་གྱི་སྡེ་ལས་སྟོང་བཅུ་གཉིས།

༨ ཟེ་བུ་ལོན་གྱི་སྡེ་ལས་སྟོང་བཅུ་གཉིས། ཡོ་སེབ་ཀྱི་སྡེ་ལས་སྟོང་བཅུ་གཉིས། བེན་ཡ་མིན་གྱི་སྡེ་ལས་སྟོང་བཅུ་གཉིས་སོ༎

༩ དེའི་རྗེས་སུ་ངས་བལྟས་པ་དང་། མི་བརྒྱུད་དང་། སྡེ་དང་། མི་རིགས་དང་། སྐད་རིགས་ཐམས་ཅད་ལས་ཡིན་པའི་སུས་ཀྱང་རྩིར་མི་ནུས་པའི་ཚོགས་ཆེན་པོ་ཞིག གོས་དཀར་པོ་གོན་ཏེ། ཁ་ཟུར་གྱི་ཡལ་ག་ལག་ཏུ་ཐོགས་ཤིང་། རྒྱལ་ཁྲི་དང་ལུག་གུའི་ཞལ་ངོར་ལངས་ནས།

༡༠ སྐད་ཆེན་པོས། ཐར་པ་ནི་རྒྱལ་ཁྲིར་བཞུགས་པའི་ང་ཚོའི་དཀོན་མཆོག་དང་ལུག་གུ་ནས་བྱུང་ངོ་ཞེས་འབོད་བསྒྲགས་སོ།

༡༡ ཕོ་ཉ་ཐམས་ཅད་རྒྱལ་ཁྲི་དང་རྒན་པོ་དང་སེམས་ཅན་བཞི་པོར་འཁོར་ཡོད་པ་དང་། རྒྱལ་ཁྲིའི་མདུན་དུ་དཀོན་མཆོག་ལ་བརྡབ་ཕྱག་འཚལ་ཞིང་།

༡༢ ཨ་མེན། བསྟོད་པ་དང་། དཔལ་དང་། ཡེ་ཤེས་དང་། གཏང་རག་དང་། ཞེ་ས་དང་། མངའ་ཐང་དང་མཐུ་སྟོབས་ང་ཚོའི་དཀོན་མཆོག་ལ་དུས་རྒྱུན་ནས་རྒྱུན་དུ་འབུལ་ལོ། ཨ་མེན། ཞེས་བརྗོད་དོ༎

༡༣ རྒན་པོ་གཅིག་གིས་ང་ལ། གོས་དཀར་པོ་གྱོན་པ་འདི་རྣམས་སུ་ཡིན་གང་ནས་འོངས་གསུངས་པ་དང་ངས།

༡༤ ཁྱེད་ཀྱིས་མཁྱེན་ནོ་ཞུས་པས་ཁོང་གིས། འདི་རྣམས་ནི་སྡུག་བསྔལ་དྲག་པོ་ལས་ཐོན་ཏེ། ལུག་གུའི་སྐུ་ཁྲག་གི་ནང་དུ་རང་གི་གོས་བཀྲུས་ནས་དཀར་པོ་བྱས་པ་རྣམས་ཡིན།

༡༥ དེའི་ཕྱིར་དཀོན་མཆོག་གི་རྒྱལ་ཁྲིའི་དྲུང་དུ་ཡོད་དེ། དེ་རྣམས་ཀྱིས་ཁོང་གི་མཆོད་ཁང་ནང་ཉིན་མཚན་མེད་པར་ཁོང་ལ་ཞབས་ཏོག་འབུལ་ལོ། རྒྱལ་ཁྲི་ལ་བཞུགས་པ་ཁོང་གིས་དེ་རྣམས་ཀྱི་སྟེང་དུ་ཉིད་ཀྱི་གུར་འཕུབ་པར་འགྱུར་རོ།

༡༦ ད་ཕྱིན་ཆད་དེ་རྣམས་ནམ་ཡང་མི་ལྟོགས་ཤིང་མི་སྐོམས། ཉི་མ་དང་ཚ་བ་གང་ཡང་འཕོག་པར་མི་འགྱུར།

༡༧ རྒྱལ་ཁྲིའི་གཞུང་ལ་བཞུགས་པའི་ལུག་གུས་དེ་རྣམས་ཀྱི་རྫི་བོ་མཛད་ཅིང་། ཚེ་མཐའ་མེད་པའི་ཆུ་མིག་རྣམས་ཀྱི་རྩར་འཁྲིད་པར་འགྱུར་རོ། དཀོན་མཆོག་གིས་དེ་རྣམས་ཀྱི་མིག་གི་མཆི་མ་འཕྱི་བར་འགྱུར་ཞེས་གསུངས་སོ༎

༨

ཕྱག་ཐམ་བདུན་པ་དེ་གཅོག་པར་མཛད་པའི་ཚེ། ཆུ་ཚོད་ཕྱེད་ཙམ་ནམ་མཁའི་ནང་འཇམ་ཐིང་ངེ་བ་ཞིག་བྱུང་ངོ་༎

༢ ཡང་དཀོན་མཆོག་གི་སྐུ་མདུན་དུ་ལངས་ཏེ་སྡོད་པའི་ཕོ་ཉ་བདུན་པོར་དུང་བདུན་གནང་བ་ངས་མཐོང་ངོ་།

༣ ཡང་གསེར་གྱི་བསངས་ཕོར་ཐོགས་པའི་ཕོ་ཉ་གཞན་ཞིག་འོངས་ནས། མཆོད་ཁྲིའི་རྩར་འགྲེང་བ་དང་། དམ་པ་རྣམས་ཀྱི་སྨོན་ལམ་དང་བཅས་རྒྱལ་ཁྲིའི་དྲུང་དུ་ཡོད་པའི་གསེར་གྱི་མཆོད་ཁྲིའི་ཁར་འབུལ་བའི་ཕྱིར། བདུག་སྤོས་མང་པོ་ཐོབ་པ་དང་།

༤ ཕོ་ཉའི་ཕྱག་ནས་བདུག་སྤོས་ཀྱི་དུ་བ་ནི་དམ་པ་རྣམས་ཀྱི་སྨོན་ལམ་དང་བཅས་པ་དཀོན་མཆོག་གི་སྤྱན་སྔར་བསླེབས་སོ།

༥ ཕོ་ཉ་དེས་བསངས་ཕོར་བླངས་ནས། མཆོད་ཁྲིའི་མེས་བཀང་ནས། ས་ལ་གཏོར་བ་དང་། འབྲུག་སྒྲ་ལྡིར་བ་དང་། གློག་འཁྱུག་པ་དང་། ས་གཡོ་བ་བྱུང་ངོ་༎

༦ དུང་བདུན་ཡོད་པའི་ཕོ་ཉ་བདུན་པོས་དུང་འབུད་པར་བརྩམས་སོ༎

༧ དང་པོ་དེས་དུང་བུས་པ་དང་། ཁྲག་འདྲེས་པའི་སེར་བ་དང་མེ་ས་ལ་ཕབ་ནས། ས་གཞིའི་གསུམ་ཆ་གཅིག་མེས་ཚིག་སྟེ། སྐྱེ་ཤིང་གི་གསུམ་ཆ་གཅིག་ཚིག་ནས། སྔོ་ཐམས་ཅད་ཚིག་གོ།

༨ ཕོ་ཉ་གཉིས་པས་དུང་བུས་པ་དང་། མེ་འབར་བའི་རི་ཆེན་པོ་འདྲ་བ་ཞིག་རྒྱ་མཚོར་ཕངས་ནས། རྒྱ་མཚོའི་གསུམ་ཆ་གཅིག་ཁྲག་ཏུ་གྱུར་ཏེ།

༩ རྒྱ་མཚོའི་ནང་ཡོད་པའི་སེམས་ཅན་གསུམ་ཆ་གཅིག་ཤི་སྟེ། གྲུ་རྣམས་ཀྱི་གསུམ་ཆ་གཅིག་བཞིག་གོ།

༡༠ ཕོ་ཉ་གསུམ་པས་དུང་བུས་པ་དང་། སྤ་འབར་ལྟར་འབར་བའི་སྐར་མ་ཆེན་པོ་ཞིག་གཙང་པོ་རྣམས་ཀྱི་གསུམ་ཆ་གཅིག་དང་ཆུ་མིག་རྣམས་ཀྱི་ཐོག་ཏུ་ནམ་མཁའ་ནས་ལྷུང་ངོ་༎

༡༡ སྐར་མ་དེའི་མིང་ལ་ཁན་པ་བྱ་སྟེ། ཆུ་རྣམས་ཀྱི་གསུམ་ཆ་གཅིག་ཁན་པ་ལ་གྱུར་ནས་ཆུའི་རོ་ཁ་བར་གྱུར་པའི་རྐྱེན་གྱིས་མི་མང་པོ་ཤིའོ༎

༡༢ ཕོ་ཉ་བཞི་པས་དུང་བུས་པ་དང་། ཉི་མའི་གསུམ་ཆ་གཅིག་དང་། ཟླ་བའི་གསུམ་ཆ་གཅིག་དང་། སྐར་མའི་གསུམ་ཆ་གཅིག་ལ་ཕོག་ནས། དེ་རྣམས་ཀྱི་གསུམ་ཆ་གཅིག་མུན་ནག་ཏུ་གྱུར་ཏེ། ཉིན་མོའི་གསུམ་ཆ་གཅིག་དང་དེ་བཞིན་དུ་མཚན་མོའི་གསུམ་ཆ་གཅིག་ལ་འོད་མ་ཤར་ཏོ༎

༡༣ ཡང་ངས་བལྟས་པ་དང་། གནམ་གྱི་དཀྱིལ་ལ་ཁྲུང་ཞིག་ལྡིང་ཞིང་སྐད་ཆེན་པོས། ཕོ་ཉ་གཞན་གསུམ་གྱིས་དུང་འབུད་པའི་ཚེ། ས་གཞི་ལ་གནས་པ་རྣམས་ལ་སྙིང་རེ་རྗེ། སྙིང་རེ་རྗེ། སྙིང་རེ་རྗེ་ཞེས་ཟེར་བ་ངས་ཐོས་སོ༎

༩

ཕོ་ཉ་ལྔ་པས་དུང་བུས་པ་དང་། སྐར་མ་ཞིག་གནམ་ནས་ས་ལ་ལྷུང་ཡོད་པ་ངས་མཐོང་ངོ་། སྐར་མ་དེ་ལ་གཏིང་མཐའ་མེད་པའི་དོང་གི་ལྡེ་མིག་ཐོབ་པ་དང་།

༢ དོང་ཕྱེས་པ་ལས། མེ་ཐབ་ཆེན་པོའི་དུ་བ་ལྟ་བུ་ཐོན་ཏེ། ཉི་མ་དང་རླུང་མུན་ནག་ཏུ་གྱུར་ཏོ།

༣ དུ་བ་དེ་ལས་ས་ལ་ཆ་ག་འབུ་རྣམས་བྱུང་སྟེ། ས་གཞིའི་སྡིག་པ་རྭ་ཅན་ལ་ཡོད་པའི་ནུས་པ་ལྟ་བུ་དེ་རྣམས་ལ་ཐོབ་བོ།

༤ ས་ལ་ཡོད་པའི་རྩྭའམ། སྔོའམ། སྐྱེ་ཤིང་ལ་མི་གནོད་པར། དཔྲལ་བ་ལ་དཀོན་མཆོག་གི་ཕྱག་ཐམ་མེད་པ་འབའ་ཞིག་ལ་གནོད་ཕྱིར་བསྒོས་ཤིང་།

༥ དེའང་དེ་རྣམས་མི་གསོད་པར་ཟླ་བ་ལྔའི་བར་དུ་སྡིག་པ་རྭ་ཅན་གྱིས་མི་ལ་མདུང་རྒྱབ་པ་ལྟ་བུར་མནར་བར་བྱེད་པར་གནང་ངོ་།

༦ དེའི་ཚེ་མི་རྣམས་ཀྱིས་འཆི་བ་འཚོལ་ཡང་མི་ཐོབ་ཅིང་། འཆི་བ་འདོད་ཀྱང་འཆི་བ་ནི་དེ་རྣམས་ལས་འབྲོས་པར་འགྱུར།

༧ ཆ་ག་འབུ་དེ་རྣམས་ཀྱི་དབྱིབས་ནི། དམག་གི་ཕྱིར་ཤོམས་པའི་རྟ་འདྲ་ཞིང་། མགོ་ལ་གསེར་གྱི་གཙུག་རྒྱན་ལྟ་བུ་དང་། གདོང་ནི་མི་ལྟ་བུ་ཡོད་དོ།

༨ སྐྲ་ནི་བུད་མེད་ཀྱི་སྐྲ་ལྟ་བུ་དང་། སོ་ནི་སེང་གེའི་སོ་ལྟ་བུ་འོ།

༩ ཤུན་པ་ནི་ལྕགས་ཀྱི་ཁྲབ་ལྟ་བུ་དང་། ཤོག་པའི་འུར་སྒྲ་ནི་ཕ་རོལ་པོའི་རུ་ཕྱོགས་སུ་ཤིང་རྟ་མང་པོའི་རྟ་རྣམས་རྒྱུག་པའི་དིར་སྒྲ་ལྟ་བུའོ།

༡༠ སྡིག་པ་རྭ་ཅན་དང་འདྲ་བའི་རྔ་མ་དང་མདུང་ཡོད་དེ། རྔ་མའི་ནང་ལ་ཟླ་བ་ལྔའི་བར་དུ་ཟུག་གཟེར་བྱུང་བའི་ཤུགས་ཡོད་དོ།

༡༡ དོང་གི་ཕོ་ཉ་ནི་དེ་རྣམས་ཀྱི་ཐོག་ཏུ་རྒྱལ་པོ་ཡིན་ཏེ། དེའི་མིང་ལ་ཨིབ་རིའི་སྐད་དུ་ཨ་བཱ་དོན་དང་། ཧེལ་ལེན་སྐད་དུ་ཨ་ཕོལ་ལོན། ༼བོད་སྐད་དུ་འཇིག་བྱེད་༽ཟེར་རོ༎

༡༢ སྡུག་བསྔལ་དང་པོ་དེ་རྫོགས་སོ། ད་དུང་སྡུག་བསྔལ་གཉིས་འབྱུང་བར་འགྱུར་རོ༎

༡༣ ཕོ་ཉ་དྲུག་པས་དུང་བུས་པ་དང་། དཀོན་མཆོག་གི་དྲུང་དུ་ཡོད་པའི་གསེར་གྱི་མཆོད་ཁྲིའི་རུ་བ་བཞི་ལས་སྒྲ་ཞིག་གིས།

༡༤ དུང་ཡོད་པའི་ཕོ་ཉ་དྲུག་པ་ལ། གཙང་པོ་ཆེན་པོ་ཡུབ་རཱད་དུ་བཅིངས་ཡོད་པའི་ཕོ་ཉ་བཞི་པོ་དེ་ཁྲོལ་ཞིག་ཅེས་གསུང་བ་ངས་ཐོས་སོ།

༡༥ མི་རྣམས་ཀྱི་གསུམ་ཆ་གཅིག་གསོད་པའི་དོན་དུ་ལོ་དང་ཟླ་བ་དང་ཞག་དང་ཆུ་ཚོད་དེའི་ཕྱིར་བཤམས་ཡོད་པའི་ཕོ་ཉ་བཞི་པོ་བཀྲོལ་ཏོ།

༡༦ རྟ་དམག་རྣམས་ཀྱི་གྲངས་ནི་དུང་ཕྱུར་གཉིས་ཡོད་པ་ངས་ཐོས་སོ།

༡༧ ངས་མཐོང་སྣང་དུ་མཐོང་བའི་རྟ་དང་རྟ་པ་རྣམས་འདི་ལྟ་སྟེ། མིའི་ཁྲབ་ནི་མེ་དང་གནམ་དང་མུ་ཟིའི་མདོག་འདྲ་བ་དང་། རྟ་རྣམས་ཀྱི་མགོ་ནི་སེང་གེའི་མགོ་དང་འདྲ་སྟེ། ཁ་ནས་མེ་དང་དུ་བ་དང་མུ་ཟི་འཐོན་ནོ།

༡༨ མེ་དང་དུ་བ་དང་མུ་ཟིའི་ནད་ཡམས་ཀྱིས་མི་རྣམས་ཀྱི་གསུམ་ཆ་གཅིག་བསད་དོ།

༡༩ རྟ་རྣམས་ཀྱི་སྟོབས་ནི་ཁ་དང་རྔ་མའི་ནང་ཡོད་དེ། རྔ་མ་ནི་མགོ་ཡོད་པའི་སྦྲུལ་དང་འདྲ་ཞིང་དེས་གནོད་འཚེ་གཏོང་ངོ་༎

༢༠ ནད་ཡམས་འདིས་ཀྱང་མ་ཤི་བའི་མི་ལྷག་མ་རྣམས་ཀྱིས། འདྲེ་དང་། གསེར་དངུལ་ར་གན་རྡོ་ཤིང་ལ་བཟོས་པའི་མཐོང་ཐོས་འགྲུལ་མི་ཐུབ་པའི་སྐུ་འདྲ་ལ་བསྙེན་བཀུར་བྱེད་ཅིང་། རང་གི་ལག་པའི་ལས་ལས་སེམས་མ་བསྒྱུར་ཏོ།

༢༡ མི་གསོད་པ་དང་། ངན་སྔགས་དང་། ལོག་གཡེམ་དང་། རྐུ་བ་ལས་ཀྱང་འགྱོད་ཚངས་མ་བྱས་སོ༎

༡༠

ཡང་ཕོ་ཉ་མཐུ་ལྡན་ཞིག་ནམ་མཁའ་ལས་འབབ་པ་ངས་མཐོང་བྱུང་། དབུ་ཐོག་ཏུ་འཇའ་དང་ན་བཟའ་ལ་སྤྲིན་ཞིག་གསོལ་ཏེ། ཞལ་གདོང་ནི་ཉི་མ་ལྟ་བུ་དང་། ཞབས་ཟུང་མེའི་ཀ་བ་ལྟར་ཡོད་དོ།

༢ ཕྱག་ཏུ་ཕྱེས་ཡོད་པའི་ཤོག་སྒྲིལ་ཆུང་ངུ་ཞིག་ཡོད་དེ། ཞབས་གཡས་པ་རྒྱ་མཚོ་དང་། ཞབས་གཡོན་པ་སྐམ་ས་ལ་བགྲད་ཅིང་།

༣ སེང་གེའི་ངར་སྐད་ལྟར་གསུང་སྐད་ཆེན་པོས་འབོད་བསྒྲགས་པས། འབྲུག་བདུན་པོས་སྒྲ་བཏོན་ནོ།

༤ འབྲུག་བདུན་པོས་སྐད་བཏོན་ནས། ངས་འབྲི་རུ་བརྩམས་པ་དང་། ནམ་མཁའ་ལས་སྒྲ་ཞིག་གིས། འབྲུག་བདུན་པོས་སྨྲས་པ་རྣམས་མི་འབྲི་བར་གསང་ནས་ཞོག་ཅེས་གསུང་བ་ཐོས་སོ།

༥ ངས་མཐོང་བའི་རྒྱ་མཚོ་དང་སྐམ་ས་ལ་ཞབས་བགྲད་པའི་ཕོ་ཉས་ཕྱག་གཡས་པ་གནམ་ལ་བཏེགས་ཏེ།

༦ རྒྱུན་དུ་གསོན་པོར་བཞུགས་པ། ནམ་མཁའ་དང་དེའི་ནང་ཡོད་པ། ས་གཞི་དང་དེའི་ནང་ཡོད་པ། རྒྱ་མཚོ་དང་དེའི་ནང་ཡོད་པ་ཐམས་ཅད་ཀྱི་བཀོད་པ་པོའི་མནའ་བསྐྱལ་ཏེ། ད་མི་འགོར་བར།

༧ ཕོ་ཉ་བདུན་པས་དུང་སྐད་འདོན་པའི་ཚེ། ཉིད་ཀྱི་ཞབས་ཕྱི་དང་ལུང་སྟོན་པ་རྣམས་ལ་བསྟན་པའི་དཀོན་མཆོག་གི་གསང་བ་དེ་འགྲུབ་པར་འགྱུར་ཞེས་གསུངས་སོ༎

༨ སྔར་ནམ་མཁའ་ལས་ཐོས་པའི་སྒྲ་དེས་སླར་ང་ལ། སོང་ལ་རྒྱ་མཚོ་དང་སྐམ་སར་ཞབས་བགྲད་པའི་ཕོ་ཉའི་ཕྱག་ནས་ཕྱེས་ཡོད་པའི་ཤོག་སྒྲིལ་དེ་ལེན་ཅིག་ཅེས་གསུངས་པས།

༩ ཕོ་ཉའི་དྲུང་དུ་སོང་ནས་ཤོག་སྒྲིལ་ཆུང་ངུ་དེ་ང་ལ་གནོང་ཞིག་ཅེས་ཞུས་ནས། ཕོ་ཉས། ལེན་ལ་ཟོ་ཞིག ལྟོ་བ་ལ་ཁ་ཡང་། ཁ་ལ་སྦྲང་རྩི་ལྟར་མངར་རོ་ཞེས་གསུངས་པ་དང་།

༡༠ ཕོ་ཉའི་ཕྱག་ནས་ཤོག་སྒྲིལ་ཆུང་ངུ་དེ་བླངས་ནས་ཟོས་པ་ལས། ཁ་ལ་སྦྲང་རྩི་ལྟར་མངར་ཡང་ཟ་ཟིན་པ་དང་ལྟོ་བ་ཁ་བར་གྱུར་ཏོ།

༡༡ ཡང་སླར་ཡང་ངས་མི་སྡེ་དང་མི་བརྒྱུད་དང་སྐད་རིགས་སོ་སོ་དང་རྒྱལ་པོ་རྣམས་ལ་ལུང་བསྟན་པར་དགོས་ཞེས་ང་ལ་གསུངས་བྱུང་ངོ་༎

༡༡

དེ་ནས་ང་ལ་དབྱུག་པ་དང་འདྲ་བའི་རིང་ཐུང་འཇལ་བའི་ཤིང་ཞིག་གནང་ནས། ལོངས་ལ་དཀོན་མཆོག་གི་མཆོད་ཁང་དང་། མཆོད་ཁྲི་དང་། དེར་བསྙེན་བཀུར་བྱེད་པ་རྣམས་འཇོལ་ཞིག

༢ མཆོད་ཁང་གི་ཕྱི་རོལ་གྱི་སྡེ་ཡངས་ཕྱི་པ་རྣམས་ལ་གནང་བས། རྒྱལ་ས་དམ་པ་ཟླ་བ་ཞེ་གཉིས་ཀྱི་བར་དུ་དེ་རྣམས་ཀྱི་རྐང་པས་རྫི་བར་འགྱུར་བས། དེ་ཞོག་ལ་མ་འཇལ་ཞིག

༣ ངས་ཉིད་ཀྱི་དཔང་པོ་གཉིས་ལ་རེ་སྣམ་གྱོན་ཞིང་ཉིན་ཞག་ཆིག་སྟོང་ཉིས་བརྒྱ་དྲུག་ཅུ་ལུང་སྟོན་པའི་དབང་གནང་བར་འགྱུར་ཞེས་ང་ལ་གསུངས་བྱུང་།

༤ འདི་གཉིས་པོ་ནི་ས་གཞིའི་གཙོ་བོའི་དྲུང་དུ་འགྲེང་བའི་ཁ་སྐྱུར་པོའི་སྡོང་པོ་གཉིས་དང་ལ་སྟེགས་གཉིས་པོའོ།

༥ དེ་ལ་སུས་གནོད་འཚེ་བྱེད་ན། ཞལ་ནས་མེ་འཐོན་ཏེ་དགྲ་རྣམས་སྲེག་པར་བྱེད་དོ། སུས་ཇི་ལྟར་གནོད་འཚེ་བྱེད་པ་དེ་ལྟར་དེ་འཆི་བར་འགྱུར།

༦ ལུང་བསྟན་པའི་ཞག་རྣམས་ནང་ཆར་པ་མི་འབབ་པའི་ཕྱིར་གནམ་གྱི་སྒོ་གཅོད་པའི་དབང་དང་། ཆུ་ཁྲག་ཏུ་སྒྱུར་བ་དང་། ལན་ཙམ་འདོད་ཀྱང་ས་གཞི་ལ་ནད་ཡམས་སྣ་ཚོགས་གཏོང་བའི་དབང་ཡོད་དོ།

༧ དཔང་པོ་བྱས་ཟིན་པ་དང་། གཏིང་མཐའ་མེད་པའི་དོང་ལས་འཐོན་པའི་སེམས་ཅན་གྱིས་འཐབ་ཅིང་རྒྱལ་ནས་དེ་གཉིས་གསོད་པར་བྱའོ།

༨ གང་དུ་དེ་དག་གཙོ་བོ་རྒྱང་ཤིང་བརྐྱངས་པ། དཔེ་བརྗོད་དུ་སོ་དོམ་དང་མི་སེར་བྱ་བའི་གྲོང་ཁྱེར་ཆེན་པོའི་ལམ་སྲང་དུ་དེ་གཉིས་ཀྱི་སྤུར་ལུས་པར་འགྱུར་རོ།

༩ ཞག་ཕྱེད་དང་བཞིའི་བར་དུ་མི་སྡེ་དང་མི་རིགས་དང་སྐད་རིགས་དང་མི་བརྒྱུད་རྣམས་ཀྱིས་སྤུར་ལ་བལྟ་ཞིང་དུར་དུ་འཇུག་པར་མི་གཏང་ངོ་།

༡༠ ལུང་སྟོན་པ་འདི་གཉིས་ཀྱི་རྐྱེན་གྱིས་འཇིག་རྟེན་པ་རྣམས་མནར་བས། འཇིག་རྟེན་པ་རྣམས་ཁོང་བསད་པས་དགའ་ཞིང་སྐྱིད་ཅིང་ཕན་ཚུན་ལག་རྟགས་སྐུར་བར་འགྱུར་རོ།

༡༡ ཞག་ཕྱེད་དང་བཞིའི་འོག་ཏུ། དཀོན་མཆོག་ལས་དབུགས་འབྱུང་སྟེ་དེ་གཉིས་ཀྱི་ནང་དུ་ཞུགས་ནས། རྐང་པ་བཙུགས་ནས་ལངས་པ་དང་། དེ་མཐོང་བ་རྣམས་འཇིགས་སྐྲགས་པ་ངས་མཐོང་སྟེ།

༡༢ ནམ་མཁའ་ནས་སྒྲ་ཞིག་གིས་སྟེང་དུ་ཤོག་ཅིག་ཅེས་འབོད་བསྒྲག་པ་ཐོས་ནས། དགྲ་བོ་རྣམས་ཀྱི་མཐོང་སར་སྤྲིན་གྱི་ནང་ལ་ནམ་མཁར་འཕགས་སོ།

༡༣ དེའི་ཚེ་ས་གཡོ་བ་ཆེན་པོ་ཞིག་བྱུང་ནས། གྲོང་ཁྱེར་དེའི་བཅུ་ཆ་གཅིག་བརྡིབས་སོ། ས་གཡོ་དེས་མི་སྟོང་ཕྲག་བདུན་བསད་པ་དང་། ལྷག་མ་རྣམས་ཀྱིས་འཇིགས་ནས་ནམ་མཁའི་དཀོན་མཆོག་ལ་ཕྱག་བཙལ་ཏོ༎

༡༤ སྡུག་བསྔལ་གཉིས་པ་དེ་རྫོགས་སོ། སྡུག་བསྔལ་གསུམ་པ་དེ་མྱུར་དུ་འོང་།

༡༥ ཕོ་ཉ་བདུན་པས་དུང་ཕུས་པ་དང་། ནམ་མཁའ་རུ་སྒྲ་ཆེན་པོ་རེས། འཇིག་རྟེན་ང་ཚོའི་གཙོ་བོ་དང་ཁོང་གི་མཱ་ཤི་ཀའི་རྒྱལ་སྲིད་དུ་གྱུར་པས། ཁོང་གིས་དུས་རྒྱུན་ནས་རྒྱུན་དུ་སྲིད་སྐྱོང་བར་འགྱུར་རོ་ཞེས་གསུངས་སོ།

༡༦ དཀོན་མཆོག་གི་དྲུང་དུ་ཁྲི་ལ་འཁོད་པའི་རྒན་པོ་ཉེར་བཞིས་བརྡབས་ཕྱག་བཙལ་ཏེ།

༡༧ ད་ལྟ་བཞུགས་པ་དང་སྔར་མཆིས་པའི་གཙོ་བོ་དཀོན་མཆོག་ཀུན་དབང་ལགས། ཁྱེད་ཀྱིས་ཉིད་ཀྱི་དབང་ཆེན་པོ་དེ་བཞེས་ནས་རྒྱལ་སྲིད་བསྐྱངས་པས། ང་ཚོས་གཏང་རག་འབུལ་ལོ།

༡༨ མི་བརྒྱུད་རྣམས་ཁྲོས་ཀྱང་། ཁྱེད་ཀྱི་ཐུགས་ཁྲོ་དང་། གཤིན་པོའི་ཞལ་ཆེ་གཅོད་པ་དང་། ཁྱེད་ཀྱི་ཞབས་ཕྱི་དང་ལུང་སྟོན་པ་དང་སྐྱེས་བུ་དམ་པ་དང་ཁྱེད་ཀྱི་མཚན་ལ་བག་བྱེད་མཁན་ཆེ་ཆུང་ཐམས་ཅད་ལ་རྔན་པ་གནང་བ་དང་། ས་གཞི་བརླག་པ་རྣམས་བརླག་པར་མཛད་པའི་དུས་ལ་བབས་སོ་ཞེས་ཞུས་སོ༎

༡༩ དེ་ནས་དཀོན་མཆོག་གི་ནམ་མཁའི་མཆོད་ཁང་ཕྱེས་ནས། མཆོད་ཁང་གི་ནང་ན་ཁོང་གི་ཞལ་ཆད་ཀྱི་སྒྲོམ་དེ་མངོན་ཏེ། གློག་འཁྱུག་པ་དང་། འབྲུག་སྒྲ་དང་། ས་གཡོ་བ་དང་། སེར་བ་ཆེན་པོ་བྱུང་ངོ་༎

༡༢

ཡང་ནམ་མཁའི་ནང་ལྟས་ཆེན་པོ་ཞིག་མཐོང་བྱུང་། ཉི་མ་གྱོན་ཞིང་རྐང་འོག་ཏུ་ཟླ་བ་ཡོད་དེ་མགོ་ལ་སྐར་མ་བཅུ་གཉིས་ཀྱི་གཙུག་རྒྱན་ཡོད་པའི་བུད་མེད་གཅིག་འདུག་སྟེ།

༢ མོ་མངལ་དང་ལྡན་ནས་བུ་སྐྱེ་བའི་སྐྱེ་གཟེར་གྱིས་ངུ་འབོད་འདོན་ནོ།

༣ དེ་ནས་ནམ་མཁར་ལྟས་གཞན་ཞིག་མཐོང་བྱུང་། མགོ་བདུན་དང་ར་ཅོ་བཅུ་ཡོད་པའི་འབྲུག་དམར་པོ་ཆེན་པོ་ཞིག་འདུག་དེའི་མགོ་ལ་གཙུག་རྒྱན་བདུན་འདུག

༤ དེས་ནམ་མཁའི་སྐར་མའི་གསུམ་ཆ་གཅིག་རྔ་མ་བརྒྱབས་ནས་ས་ལ་ཕངས་ནས། སྐྱེ་རྒྱུ་ཡོད་པའི་བུད་མེད་ཀྱི་མདུན་དུ་བུ་དེ་སྐྱེ་བ་དང་ཟ་བའི་ཕྱིར་བསྡད་དོ།

༥ བུ་མོ་དེ་ལ་ལྕགས་ཀྱི་དབྱུག་པས་མི་བརྒྱུད་ཐམས་ཅད་ལ་དབང་སྒྱུར་བའི་སྲས་བུ་དེ་བལྟམས་ནས། སྲས་དེ་དཀོན་མཆོག་དང་ཁོང་གི་རྒྱལ་ཁྲིའི་དྲུང་དུ་དྲངས་སོ།

༦ མོ་ནི་ཞག་ཆིག་སྟོང་ཉིས་བརྒྱ་དང་དྲུག་ཅུའི་བར་གསོ་སྐྱོང་གི་ཕྱིར་དཀོན་མཆོག་གིས་འབྲོག་སྟོང་དུ་བཤམས་ཡོད་པའི་གནས་སུ་བྲོས་སོ༎

༧ དེ་ནས་ནམ་མཁའི་ནང་དམག་བྱུང་ནས། ཕོ་ཉ་མཆོག་མི་ཀ་ཨེལ་དང་དེའི་ཕོ་ཉ་རྣམས་འབྲུག་ལ་དམག་འདྲེན་དུ་འཐོན་པ་དང་། འབྲུག་དང་དེའི་ཕོ་ཉ་རྣམས་ཀྱིས་འཐབ་སྟེ།

༨ ཕམ་པས་ཕྱིན་ཆད་ནམ་མཁའ་རུ་གནས་ས་མ་ཐོབ་བོ།

༩ སྦྲུལ་རྒན་ནམ་བདུད་དམ་སཱ་ཏན་ནམ་འཇིག་རྟེན་ཐམས་ཅད་སླུ་མཁན་བྱ་བའི་འབྲུག་ཆེན་པོ་ཁོའི་ཕོ་ཉ་རྣམས་དང་བཅས་ས་ལ་མར་ཕངས་སོ།

༡༠ ཡང་ནམ་མཁའ་ནས་སྒྲ་ཞིག་གིས། ང་ཚོའི་དཀོན་མཆོག་གི་དྲུང་དུ་ང་ཚོའི་སྤུན་རྣམས་ལ་ཉིན་མཚན་མེད་པར་སྙད་འདོགས་མཁན་དེ་མར་ཕངས་པས་ན། ང་ཚོའི་དཀོན་མཆོག་གི་ཐར་པ་དང་། མཐུ་སྟོབས་དང་། རྒྱལ་སྲིད་དང་། ཁོང་གི་མཱ་ཤི་ཀའི་དབང་ཆ་བསླེབས་སོ།

༡༡ སྤུན་རྣམས་ཀྱིས་རང་གི་སྲོག་ལ་མི་བལྟ་བར་ལུག་གུའི་སྐུ་ཁྲག་དང་། དཔང་པོ་བྱེད་པའི་བཀའི་སྒོ་ནས་དེ་ལས་རྒྱལ་ཏོ།

༡༢ དེའི་ཕྱིར་ནམ་མཁའ་དང་དེའི་ནང་གནས་པ་ཐམས་ཅད་དགའ་མགུ་རངས་ཤིག འོན་ཀྱང་སྐམ་ས་དང་རྒྱ་མཚོ་སྙིང་རེ་རྗེ། ཡུན་ཐུང་ངུ་ལས་མེད་པར་ཤེས་པས་བདུད་ཁྲོ་བའི་ངང་ནས་ཁྱེད་ཀྱི་རྩར་མར་སོང་ངོ་ཞེས་འབོད་བསྒྲགས་པ་ངས་ཐོས་སོ༎

༡༣ འབྲུག་གིས་རང་ས་ལ་ཕངས་པ་མཐོང་ནས། སྲས་བུ་བལྟམས་པའི་བུད་མེད་ལ་བདས་སོ།

༡༤ འོན་ཀྱང་མོ་ལ་སྦྲུལ་ལས་བྲོས་པའི་ཕྱིར་ཁྱུང་ཆེན་པོའི་གཤོག་པ་གཉིས་ཐོབ་ནས་འབྲོག་སྟོང་དུ་ལོ་ཕྱེད་དང་བཞིའི་༼མ་ཡིག་ཏུ་དུས་ཤིག་དང་། དུས་རྣམས་དང་། དུས་ཕྱེད་མ་འདས་པའི་༽བར་དུ་གསོ་སྐྱོང་འབྱུང་བའི་གནས་སུ་ཕུར་ཏོ།

༡༥ ཆུས་འཁྱེར་བའི་ཕྱིར་སྦྲུལ་དེས་མོའི་རྒྱབ་ནས་གཙང་པོ་དང་འདྲ་བའི་ཆུ་ཁ་ནས་ཕོས་པ་དང་།

༡༦ ས་ཡིས་མོ་ལ་ར་མདའ་བྱས་ཏེ་ཁ་ཕྱེ་ནས། འབྲུག་གིས་ཁ་ལས་ཕོས་པའི་གཙང་པོ་ཁྱུར་མིད་བྱས་སོ།

༡༧ ཡང་འབྲུག་དེ་མོ་ལ་ཤིན་ཏུ་ཁྲོས་ནས། མོའི་བརྒྱུད་ལྷག་མ་དཀོན་མཆོག་གི་བཀའ་སྲུང་ཞིང་། ཡེ་ཤུ་ལ་དཔང་པོ་བྱེད་པ་རྣམས་ལ་དམག་འདྲེན་དུ་སོང་ངོ་། ཡང་རྒྱ་མཚོའི་བྱེ་འགྲམ་ཁར་ལངས་ནས་བསྡད་དོ༎

༡༣

ངས་རྒྱ་མཚོའི་ནང་ནས་གཅན་གཟན་ཞིག་འཐོན་འོང་བར་མཐོང་བྱུང་། དེ་ལ་རྭ་ཅོ་བཅུ་དང་། མགོ་བདུན་དང་། རྭ་ཅོའི་ཐོག་ཏུ་གཙུག་རྒྱན་རེ་རེ་དང་། མགོ་རེའི་ཁར་སྐུར་འདེབས་ཀྱི་མིང་རེ་ཡོད་དོ།

༢ ངས་མཐོང་བའི་གཅན་གཟན་དེ་གཟིག་དང་འདྲ་སྟེ། དེའི་རྐང་པ་དོམ་གྱི་རྐང་པ་འདྲ་བ་དང་། ཁ་ནི་སེང་གེའི་ཁ་དང་འདྲ་བ་ཡིན་ཏེ། འདི་ལ་འབྲུག་དེས་རང་གི་མཐུ་དང་ཁྲི་དང་མངའ་དབང་བཏད་དོ།

༣ དེའི་མགོ་གཅིག་ལ་འཆི་བར་ཐུག་པ་ཙམ་གྱིས་བརྡུངས་ཡོད་པ་ལྟར་མཐོང་། འཆི་བ་ལ་ཐུག་པའི་རྨ་དེ་གསོས་པ་དང་། འཇིག་རྟེན་པ་ཐམས་ཅད་ཧ་ལས་ནས་གཅན་གཟན་དེའི་རྗེས་སུ་འབྲངས་སོ།

༤ གཅན་གཟན་ལ་འབྲུག་གིས་དབང་བཏང་བས། དེ་རྣམས་ཀྱིས་འབྲུག་ལ་བསྙེན་བཀུར་བྱས་སོ། ཡང་གཅན་གཟན་འདི་དང་འདྲ་བ་སུ་ཡོད། དེ་ལ་འཐབ་ཐུབ་མཁན་སུ་ཡོད་ཟེར་ཞིང་གཅན་གཟན་ལའང་བསྙེན་བཀུར་བྱས་སོ༎

༥ དེ་ལ་ཁ་ཕོ་བྱེད་པ་དང་སྐུར་པ་འདེབས་པའི་ཁ་ཡོད་དེ་ཟླ་བ་བཞི་བཅུ་ཞེ་གཉིས་ཀྱི་བར་དུ་དབང་བསྐུར་ཏོ།

༦ དེས་དཀོན་མཆོག་ལ་སྐུར་པ་འདེབས་ཕྱིར་ཁོང་གི་མཚན་དང་། ནམ་མཁའ་རུ་བཞུགས་པ་རྣམས་ཡིན་པའི་ཁོང་གི་གུར་མཆོག་ལ་སྐུར་པ་འདེབས་པའི་ཕྱིར་ཁ་ཕྱེས་སོ།

༧ སྐྱེས་བུ་དམ་པ་རྣམས་ལ་འཐབ་ཅིང་ཕམ་པར་བྱེད་པའི་དབང་ཡང་བསྐུར་ཏོ། མི་སྡེ་དང་མི་བརྒྱུད་དང་སྐད་རིགས་དང་མི་རིགས་ཐམས་ཅད་ཀྱི་ཐོག་ཏུ་དབང་བསྐུར་ནས།

༨ བཀྲོངས་པའི་ལུག་གུས་འཇིག་རྟེན་བཀོད་པའི་སྔོན་ནས་ཚེའི་གླེགས་བམ་ནང་མིང་མ་བྲིས་པའི། ས་གཞི་རུ་གནས་པ་ཐམས་ཅད་ཀྱིས་གཅན་གཟན་དེ་ལ་བསྙེན་བཀུར་བྱེད་པར་འགྱུར་རོ༎

༩ རྣ་བ་ཡོད་པ་དེས་ཉོན་ཅིག

༡༠ བཙོན་དུ་འགྲོ་དགོས་པ་བཙོན་དུ་འགྲོ་བར་འགྱུར། རལ་གྲིས་འཆི་དགོས་པ་རལ་གྲིས་ཤི་བར་འགྱུར། འདི་ནི་དམ་པ་རྣམས་ལ་བཟོད་པ་དང་དད་པའི་བསྐུལ་མའོ༎

༡༡ དེ་ནས་གཅན་གཟན་གཞན་ཞིག་ས་ལས་འཐོན་པ་ངས་མཐོང་བྱུང་། དེ་ལ་ལུག་གུ་དང་འདྲ་བར་རྭ་ཅོ་གཉིས་འདུག་སྟེ། འབྲུག་ལྟར་གཏམ་བྱེད་དོ།

༡༢ དེས་གཅན་གཟན་དང་པོའི་མདུན་དུ་དེའི་དབང་སྤྱོད་དེ། ས་གཞི་དང་དེའི་ནང་གནས་པ་ཐམས་ཅད་ལ། འཆི་བར་ཐུག་པའི་རྨ་གསོས་པའི་གཅན་གཟན་དང་པོ་དེ་ལ་བསྙེན་བཀུར་བྱེད་དུ་འཇུག་ཅིང་།

༡༣ མི་རྣམས་ཀྱིས་མཐོང་སར་ནམ་མཁའ་ལས་མེ་འབེབས་པ་ཙམ་དུ་ལྟས་ཆེན་པོ་རྣམས་བསྟན་ཏོ།

༡༤ གཅན་གཟན་དེའི་མདུན་དུ་ལྟས་སྟོན་པའི་དབང་ཡོད་པའི་རྐྱེན་གྱིས། ས་གཞི་ལ་གནས་པ་རྣམས་མགོ་བསྐོར་ཞིང་། རལ་གྲིས་རྨས་ཀྱང་གསོས་པའི་གཅན་གཟན་དེའི་འདྲ་སྐུ་བཟོ་རུ་འཇུག་གོ།

༡༥ གཅན་གཟན་གྱི་འདྲ་སྐུ་ལ་དབུགས་བཅུག་སྟེ། དེས་སྨྲ་ནུས་པ་དང་། དེ་ལ་བསྙེན་བཀུར་མི་བྱེད་པ་ཐམས་ཅད་གསོད་ནུས་པའི་དབང་ཡོད་དོ༎

༡༦ དེས་དྲག་ཞན་དང་ཕྱུག་དབུལ་དང་ཚེ་གཡོག་དང་ཚེ་གཡོག་མ་ཡིན་པ་ཐམས་ཅད་ཀྱི་ལག་པ་གཡས་པའམ་དཔྲལ་བ་ལ་རྟགས་རྒྱབ་ཏུ་འཇུག་གོ།

༡༧ དེ་ནི་གཅན་གཟན་གྱི་མིང་ངམ། དེའི་མིང་གི་གྲངས་ཀ་ཡོད་པ་རྣམས་ཀྱིས་མ་གཏོགས་ཉོ་འཚོང་བྱེད་མི་ཆོག་པའི་ཕྱིར་རོ།

༡༨ འདི་རུ་ཤེས་རབ་དགོས་སོ། འདི་ནི་མིའི་གྲངས་ཀ་ཡིན་ཅིང་། གྲངས་ཀ་ནི་དྲུག་བརྒྱ་དྲུག་ཅུ་རེ་དྲུག་གོ། བློ་གྲོས་ཡོད་པ་དེས་གཅན་གཟན་གྱི་གྲངས་ཀ་རྩིས་ཤིག།

༡༤

ཡང་ངས་བལྟས་པ་དང་། རི་བོ་ཙི་ཨོན་གྱི་སྟེང་ན་ལུག་གུ་ནི་དཔྲལ་བ་ལ་ཉིད་ཀྱི་ཡབ་ཀྱི་མཚན་བྲིས་ཡོད་པའི་སྐྱེས་བུ་ཆིག་འབུམ་བཞི་ཁྲི་བཞི་སྟོང་བཅས་བཞུགས་ཡོད་པ་མཐོང་།

༢ ནམ་མཁའ་ནས་ཆུ་ཆེན་དང་འབྲུག་ཆེན་ལྡིར་བ་ལྟ་བུའི་སྒྲ་ཐོས་སོ། ཡང་ངས་གསུང་སྐད་དེ་པི་ཝང་གཏོང་བ་ལྟར་ཐོས་ཏེ།

༣ གཏོང་བ་དེ་རྣམས་ཀྱིས་རྒྱལ་ཁྲི་དང་སེམས་ཅན་བཞི་པོ་དང་རྒན་པོ་རྣམས་ཀྱི་དྲུང་དུ་མགུར་མ་གསར་པ་བླངས་སོ། ས་གཞི་ལས་རིན་གྱིས་བླུས་པའི་སྐྱེས་བུ་ཆིག་འབུམ་བཞི་ཁྲི་བཞི་སྟོང་གིས་མ་གཏོགས་པར་གཞན་སུས་ཀྱང་མགུར་མ་དེ་ཤེས་མ་ཐུབ་བོ།

༤ དེ་རྣམས་ནི་བུད་མེད་དང་མ་འགྲོགས་པའི་གཞོན་ནུ་གཙང་མ་ཡིན་ཏེ། ལུག་གུ་གར་ཕེབས་སར་ཞབས་རྗེས་སུ་འབྲངས་པ་རྣམས་ཡིན། དེ་རྣམས་ནི་དཀོན་མཆོག་དང་ལུག་གུའི་དོན་དུ་མིའི་ནང་ནས་ཐོག་ཕུད་དུ་འགྱུར་བའི་ཕྱིར་རིན་གྱིས་བླུས་པ་རྣམས་ཡིན།

༥ དེ་རྣམས་སྐྱོན་མེད་ཡིན་ཅིང་ཁ་ནས་རྫུན་མ་ཐོན་ནོ༎

༦ ཡང་ངས་བར་སྣང་དུ་ཕོ་ཉ་གཞན་ཞིག་འཕུར་ཞིང་། ས་གཞིར་གནས་པ་རྣམས་དང་མི་སྡེ་དང་མི་རིགས་དང་སྐད་རིགས་དང་མི་བརྒྱུད་ཐམས་ཅད་ལ་སྒྲོག་ཕྱིར་མཐའ་མེད་པའི་ཕྲིན་བཟང་ཡོད་དེ།

༧ དེས་དཀོན་མཆོག་གི་ཞལ་ཆེའི་དུས་ལ་བབས་པས། ཁོང་ལ་འཇིགས་ཤིང་བསྟོད་ཅིག གནམ་ས་དང་རྒྱ་མཚོ་དང་ཆུ་མིག་མཛད་མཁན་ལ་བསྙེན་བཀུར་བྱོས་ཤིག་ཅེས་གསུང་བ་མཐོང་བྱུང་།

༨ དེའི་རྗེས་སུ་ཕོ་ཉ་གཉིས་པ་ཞིག་འཕུར་ཞིང་། མི་རིགས་ཐམས་ཅད་ལ་ཁོ་རང་གི་མི་གཙང་བའི་འདོད་ཆགས་ཀྱི་རྒུན་ཆང་འཐུང་དུ་འཇུག་པའི་བ་བི་ལོན་ཆེན་མོ་དེ་ལྷུང་ངོ་། རབ་ཏུ་ལྷུང་ངོ་ཞེས་གསུངས་སོ༎

༩ དེ་ནས་ཕོ་ཉ་གསུམ་པ་ཞིག་འཕུར་ཞིང་། གསུང་སྐད་ཆེན་པོས། སུ་ཞིག་གིས་གཅན་གཟན་དེ་དང་དེའི་འདྲ་སྐུ་ལ་བསྙེན་བཀུར་བྱེད་ཅིང་། དཔྲལ་བའམ་ལག་པ་ལ་རྟགས་རྒྱབ་འཇུག་ན།

༡༠ དཀོན་མཆོག་གི་ཐུགས་ཁྲོའི་མཆོད་ཞལ་གྱི་ནང་དུ་ཐུགས་ཁྲོའི་རྒུན་ཆང་མ་བསླད་པ་འཐུང་བར་འགྱུར་ཞིང་། ཕོ་ཉ་དམ་པ་རྣམས་དང་ལུག་གུའི་ཞལ་ངོར་མེ་དང་མུ་ཟིས་མནར་བར་འགྱུར་ཞེས་གསུངས་སོ།

༡༡ དེ་རྣམས་སྲེག་པའི་དུད་པ་དུས་རྒྱུན་དུ་འཐུལ་ཞིང་། གཅན་གཟན་དེ་དང་དེའི་འདྲ་སྐུ་ལ་བསྙེན་བཀུར་བྱེད་མཁན་དེའི་མིང་རྟགས་ལེན་མཁན་རྣམས་ཉིན་མཚན་མེད་པར་སྡུག་བསྔལ་ལོ།

༡༢ དཀོན་མཆོག་གི་བཀའ་སྲུང་ཞིང་ཡེ་ཤུ་ལ་དད་པ་བྱེད་པ་འདི་ནི་དམ་པ་རྣམས་ལ་བཟོད་པའི་སྐུལ་མའོ༎

༡༣ ཡང་ནམ་མཁའ་ལ་ང་ལ་སྒྲ་ཞིག་གིས་གསུངས་པ། ཕྱིན་ཆད་གཙོ་བོ་ལ་དད་ཅིང་འགྲོངས་པ་རྣམས་བདེའོ། ཐུགས་ཉིད་ཀྱིས། དེ་ཚོའི་ལས་རྣམས་དེ་ཚོར་འབྲང་བས། དེ་རྣམས་དཀའ་ལས་ལས་ངལ་གསོ་ཐོབ་པར་འགྱུར་རོ་གསུང་བ་བྲིས་ཤིག

༡༤ ཡང་ངས་བལྟས་པ་ལས། སྤྲིན་དཀར་པོ་ཞིག་དང་། དེའི་ཁར་དབུ་ལ་གསེར་གྱི་གཙུག་རྒྱན་དང་ཕྱག་ཏུ་ཟོར་བ་རྣོན་པོ་བསྣམས་པའི་མིའི་བུ་ལྟ་བུ་ཞིག་མཇལ་བྱུང་།

༡༥ མཆོད་ཁང་གི་ནང་ནས་ཕོ་ཉ་གཞན་ཞིག་ཐོན་ཏེ། སྤྲིན་གྱི་སྟེང་དུ་བཞུགས་པ་ལ། ས་གཞིའི་སྟོན་ཐོག་རབ་ཏུ་སྨིན་ཞིང་། རྔ་བའི་དུས་རན་པས། ཟོར་བ་རྒྱབ་ཅིང་རྔ་བར་མཛོད་ཅིག་ཅེས་འབོད་བསྒྲགས་པ་དང་།

༡༦ སྤྲིན་གྱི་སྟེང་ན་བཞུགས་པ་དེས་ས་གཞི་ལ་ཟོར་བ་བརྒྱབས་ནས་བརྔས་སོ༎

༡༧ དེ་ནས་ནམ་མཁའི་མཆོད་ཁང་ནས་ཟོར་བ་རྣོན་པོ་ཡོད་པའི་ཕོ་ཉ་གཞན་ཞིག་འཐོན་བྱུང་།

༡༨ དེ་ནས་མཆོད་ཁྲི་ལས་མེ་ལ་དབང་ཡོད་པའི་ཕོ་ཉ་གཞན་ཞིག་འཐོན་ནས། ཟོར་བ་རྣོན་པོ་ཡོད་པ་ལ་སའི་རྒུན་འབྲུམ་རབ་ཏུ་སྨིན་པས། ཟོར་བ་རྣོན་པོ་དེ་ས་གཞི་ལ་བརྒྱབས་ནས་རྒུན་ཆང་རྣམས་སྡུས་ཤིག་ཅེས་འབོད་བསྒྲགས་པས།

༡༩ ཕོ་ཉ་དེས་ས་གཞི་རུ་ཟོར་བ་བརྒྱབས་ནས་རྒུན་ཤིང་གི་ཤིང་ཏོག་བསྡུས་ནས། དཀོན་མཆོག་གི་ཐུགས་ཁྲོའི་འཆག་གཞོང་ཆེན་པོའི་ནང་དུ་བླུགས་སོ།

༢༠ གྲོང་ཁྱེར་གྱི་ཕྱི་རོལ་དུ་འཆག་གཞོང་དེ་ནང་རྒུན་འབྲུམ་བཙིར་ནས། རྒྱང་གྲགས་ཆིག་སྟོང་དྲུག་བརྒྱར་རྟའི་སྲབ་ལ་ཐུག་པའི་ཁྲག་འཐོན་བྱུང་ངོ་༎

༡༥

ངས་ནམ་མཁའ་རུ་ལྟས་གཞན་ཆེ་ལ་ངོ་མཚར་ཅན་ཞིག་མཐོང་ངོ་། ཕོ་ཉ་བདུན་གྱིས་དཀོན་མཆོག་གི་ཐུགས་ཁྲོ་རྫོགས་པའི་རྟིང་མཇུག་གི་ནད་ཡམས་བདུན་པོ་འཁུར་ཡོད་དོ༎

༢ དེ་ནས་མེ་འདྲེས་པའི་ཤེལ་གྱི་རྒྱ་མཚོ་འདྲ་བ་ཞིག་དང་། དེའི་མདུན་དུ་གཅན་གཟན་དེ་དང་དེའི་འདྲ་སྐུ་དང་དེའི་མིང་གི་གྲངས་ལས་རྒྱལ་བ་རྣམས། དཀོན་མཆོག་གི་པི་ཝང་ཐོགས་ཏེ་ཡོད་པ་མཐོང་བྱུང་།

༣ དེ་རྣམས་ཀྱིས་དཀོན་མཆོག་གི་ཞབས་ཕྱི་མོ་ཤེའི་མགུར་མ་དང་། ལུག་གུའི་མགུར་མ་ལེན་ཞིང་། ཀྱེ་གཙོ་བོ་དཀོན་མཆོག་ཀུན་དབང་། ཁྱེད་ཀྱི་མཛད་པ་ཆེ་ཞིང་ངོ་མཚར་ཆེའོ། ཀྱེ་མི་བརྒྱུད་རྣམས་ཀྱི་རྒྱལ་པོ། ཁྱེད་ཀྱི་གཤེགས་ལམ་དྲང་ཞིང་བདེན་པ་ལགས་སོ།

༤ ཀྱེ་གཙོ་བོ་ཁྱེད་གཅིག་པུ་ནི་དམ་པ་ལགས་པས། ཁྱེད་ལ་སུ་འཇིགས་པར་མི་འགྱུར། ཁྱེད་ཀྱི་མཚན་ལ་སུས་བསྟོད་པར་མི་བྱ། ཁྱེད་ཀྱི་མཛད་པ་དྲང་པོ་རྣམས་མངོན་བྱུང་བས། མི་བརྒྱུད་ཀུན་འོངས་ནས་ཁྱེད་ལ་བསྙེན་བཀུར་བྱེད་པར་འགྱུར་ཞེས་བསྟོད་དོ༎

༥ དེའི་རྗེས་སུ་ངས་བལྟས་པས། ནམ་མཁར་དཔང་པོའི་གུར་མཆོག་གི་མཆོད་ཁང་ཕྱེས་པ་དང་།

༦ དེའི་ནང་ནས་ནད་ཡམས་བདུན་པོ་ཡོད་པའི་ཕོ་ཉ་བདུན་པོ་ཀ་ཤི་ཀའི་ན་བཟའ་དྲི་མ་མེད་པ་དང་། བྲང་ལ་གསེར་གྱི་སྐ་རགས་གསོལ་བ་ཐོན་ནས།

༧ སེམས་ཅན་བཞི་པོའི་ནང་ནས་གཅིག་གིས། རྒྱུན་དུ་བཞུགས་པའི་དཀོན་མཆོག་གི་ཐུགས་ཁྲོས་གང་བའི་གསེར་གྱི་ཕོར་པ་བདུན་པོ་ཕོ་ཉ་བདུན་པོ་ལ་བྱིན་ནོ།

༨ མཆོད་ཁང་དེ་དཀོན་མཆོག་གི་གཟི་བརྗིད་དང་མཐུ་སྟོབས་ཀྱི་དུ་བས་གང་བས། ཕོ་ཉ་བདུན་པོའི་ནད་ཡམས་བདུན་པོ་མ་ཟིན་པའི་བར་དུ་དེའི་ནང་སུའང་འགྲོ་མ་ཐུབ་བོ༎

༡༦

དེ་ནས་མཆོད་ཁང་གི་ནང་ནས་སྐད་ཆེན་པོས་ཕོ་ཉ་བདུན་པོ་ལ། སོང་ལ་དཀོན་མཆོག་གི་ཐུགས་ཁྲོའི་ཕོར་པ་བདུན་པོ་དེ་ས་ལ་བླུགས་ཤིག ཅེས་འབོད་པ་ཐོས་སོ༎

༢ ཕོ་ཉ་དང་པོ་དེ་སོང་ནས་ཕོར་པ་ས་ལ་བླུགས་པས། གཅན་གཟན་དེའི་རྟགས་ཡོད་པ་དང་། དེའི་འདྲ་སྐུ་ལ་བསྙེན་བཀུར་བྱས་པ་རྣམས་ལ་གཉན་ལྷོག་ངན་པ་ཐོན་ཏོ༎

༣ གཉིས་པ་དེས་ཕོར་པ་རྒྱ་མཚོའི་ནང་དུ་བླུགས་པས་རོའི་ཁྲག་ལྟར་གྱུར་ནས། རྒྱ་མཚོའི་ནང་གི་སྲོག་ཆགས་ཐམས་ཅད་ཤིའོ༎

༤ གསུམ་པ་དེས་ཕོར་པ་གཙང་པོ་དང་ཆུ་མིག་རྣམས་ནང་བླུགས་པས། དེ་རྣམས་ཁྲག་ཏུ་གྱུར་ཏོ།

༥ ཆུའི་ཕོ་ཉས་ད་ལྟ་བཞུགས་པ་དང་སྔར་མཆིས་པའི་དམ་པ་ཁྱེད་ཀྱིས། འདི་ལྟར་ཞལ་ཆེ་བཅད་པས་ཐུགས་དྲང་པོ་ལགས་སོ།

༦ དེ་རྣམས་ཀྱིས་སྐྱེས་བུ་དམ་པ་དང་ལུང་སྟོན་པ་རྣམས་ཀྱི་སྐུ་ཁྲག་ཕོས་པས་ན། འཐུང་བར་ཁྲག་གནང་བ་ཡིན། དེ་རྣམས་ལ་འདི་མཁོ་བ་ཡིན་ཞེས་ཞུ་བ་ཐོས་སོ།

༧ དེ་ནས་མཆོད་ཁྲིས། ཀྱེ་གཙོ་བོ་དཀོན་མཆོག་ཀུན་དབང་། ཁྱེད་ཀྱི་ཞལ་ཆེ་དྲང་པོ་དང་འོས་པ་ལགས་སོ། ཞེས་ཞུ་བ་ཐོས་སོ།

༨ བཞི་པ་དེས་ཕོར་པ་ཉི་མའི་ཐོག་ཏུ་བླུགས་པས། མི་རྣམས་མེས་སྲེག་པའི་དབང་གནང་སྟེ།

༩ མི་རྣམས་མེ་ཚན་དྲག་པོས་ཚིག་ནས། ནད་ཡམས་འདི་རྣམས་ཀྱི་ཐོག་ཏུ་དབང་ཡོད་པའི་དཀོན་མཆོག་ལ་འགྱོད་ཚངས་ཀྱིས་བསྟོད་པ་མ་ཕུལ་བར་སྐུར་པ་བཏབ་བོ༎

༡༠ ལྔ་པ་དེས་ཕོར་པ་གཅན་གཟན་དེའི་ཁྲིའི་ཐོག་ཏུ་བླུགས་པ་དང་། དེའི་རྒྱལ་ཁམས་མུན་ནག་ཏུ་བྱས་ནས། མི་རྣམས་ཟུག་གཟེར་གྱིས་ལྕེ་མུར་ཞིང་།

༡༡ རང་གི་མི་དགེ་བའི་ཕྱིར་དུ་འགྱོད་ཚངས་མ་བྱས་པར། ཟུག་གཟེར་དང་གཉན་ལྷོག་གི་རྐྱེན་གྱིས་དཀོན་མཆོག་ལ་སྐུར་པ་བཏབ་བོ༎

༡༢ དྲུག་པ་དེས་ཕོར་པ་གཙང་པོ་ཆེན་པོ་ཡུབ་རཱད་ནང་བླུགས་པས། ཤར་ཕྱོགས་ཀྱི་རྒྱལ་པོ་རྣམས་ལ་ལམ་བཤོམ་པའི་ཕྱིར་སྐམས་སར་གྱུར་ཏོ།

༡༣ ཡང་ངས་འབྲུག་དང་། གཅན་གཟན་དང་། ལུང་སྟོན་པ་རྫུས་མའི་ཁ་ནས་སྦལ་པ་དང་འདྲ་བའི་སེམས་ཉིད་མི་གཙང་བ་གསུམ་འཐོན་པ་མཐོང་བྱུང་།

༡༤ དེ་རྣམས་དཀོན་མཆོག་ཀུན་དབང་གི་ཉིན་མོ་ཆེན་པོར་འཐབ་པའི་ཕྱིར་འཇིག་རྟེན་ཧྲིལ་པོའི་རྒྱལ་པོ་རྣམས་བསྡུ་བར་འགྲོ་བའི་བགེགས་ལྟས་དང་ལྡན་པ་རྣམས་ཡིན་ཅིང་།

༡༥-༡༦ དེ་རྣམས་ཨིབ་རིའི་སྐད་དུ་ཧར་མ་གེ་དོན་བྱ་བའི་གནས་སུ་འདུས་སོ། ཁོང་ནི་རྐུན་མ་ལྟར་ཕེབས་འོང་བས། གཅང་གྲུང་བྱེད་ཅིང་གཅེར་བུར་མི་མཐོང་བའི་ཕྱིར་རང་གི་གོས་ལ་ཅག་ག་བྱེད་མཁན་ནི་བདེའོ༎

༡༧ བདུན་པ་དེས་ཕོར་པ་རླུང་གི་ནང་དུ་བླུགས་པས། མཆོད་ཁང་གི་ནང་ན་རྒྱལ་ཁྲི་ལས་ད་རྫོགས་སོ་ཟེར་བའི་སྐད་ཆེན་པོ་ཞིག་བྱུང་།

༡༨ དེ་ནས་གློག་འཁྱུག་པ་དང་། འབྲུག་ལྡིར་བ་དང་། ས་ལ་མི་རྣམས་ཆགས་པ་ནས་ཚུན་ནམ་ཡང་བྱུང་མ་མྱོང་བའི་ས་གཡོ་ཆེན་པོ་ཞིག་བྱུང་ནས།

༡༩ གྲོང་ཁྱེར་ཆེན་པོ་དེ་དུམ་བུ་གསུམ་དུ་གས། མི་བརྒྱུད་སོ་སོའི་གྲོང་ཁྱེར་རྣམས་བརྡིབས། གྲོང་ཁྱེར་ཆེན་པོ་བ་བི་ལོན་ལ་ཐུགས་ཁྲོ་དྲག་པོའི་རྒུན་ཆང་གི་ཕོར་པ་སྟེར་བ་དཀོན་མཆོག་གི་ཐུགས་སུ་དྲན་པར་གྱུར་ཏོ།

༢༠ གླིང་ཕྲན་ཐམས་ཅད་སྟོར། རི་རྣམས་མེད་པར་སོང་།

༢༡ གནམ་ནས་རྡོ་ཚད་རེའི་ལྗིད་ཡོད་པའི་སེར་བ་ཆེན་པོ་མི་རྣམས་ཀྱི་ཐོག་ཏུ་བབས་ནས་སྡུག་བསྔལ་དེ་ཤིན་ཏུ་ཆེ་བས། དེའི་ཕྱིར་མི་རྣམས་ཀྱིས་དཀོན་མཆོག་ལ་སྐུར་པ་བཏབ་བོ༎

༡༧

ཕོར་པ་ཡོད་པའི་ཕོ་ཉ་བདུན་པོའི་ནང་ནས་གཅིག་གིས་ང་ལ། ཆུ་སྟེང་དུ་སྡོད་པའི་སྨད་ཚོང་མ་ཆེན་མོ་ལ་ཞལ་ཆེ་གཅོད་པ་ངས་ཁྱོད་ལ་སྟོན་པར་བྱ།

༢ དེ་མཉམ་འཇིག་རྟེན་གྱི་རྒྱལ་པོ་རྣམས་ཀྱིས་ལོག་གཡེམ་བྱས་ཏེ། ས་གཞི་རུ་གནས་པ་རྣམས་ཀྱིས་མོར། ལོག་པར་གཡེམ་པའི་རྒུན་ཆང་གིས་བཟི་བ་ཡིན་ཞེས་གསུངས་སོ།

༣ དེ་ནས་ང་ཐུགས་ཉིད་ཀྱིས་འབྲོག་སྟོང་ཞིག་ཏུ་དྲངས་ནས། སྐུར་པའི་མིང་གིས་གང་བའི་མགོ་བདུན་དང་རྭ་ཅོ་བཅུ་ཡོད་པའི་གཅན་གཟན་དམར་པོ་ལ་ཞོན་པའི་བུད་མེད་ཅིག་མཐོང་བྱུང་།

༤ དེ་གོས་དམར་པོ་དང་མཚལ་ཁ་གོན་ཏེ། གསེར་དང་རིན་པོ་ཆེ་དང་མུ་ཏིག་གིས་བརྒྱན་ནས། ལག་པ་ལ་ལོག་གཡེམ་གྱི་མི་གཙང་བའི་དྲི་མས་གང་བའི་གསེར་གྱི་ཕོར་པ་ཞིག་ཡོད་དོ།

༥ དཔྲལ་བ་ལ་བ་བི་ལོན་གྱི་གྲོང་ཁྱེར་ཆེན་པོ། སྨད་ཚོང་མ་རྣམས་དང་ས་གཞིའི་ཞེན་ལོག་རྣམས་ཀྱི་ཨ་མ་ཞེས་པའི་གསང་བའི་མིང་བྲིས་ཡོད་དོ།

༦ ངས་བུད་མེད་དེ་སྐྱེས་བུ་དམ་པ་རྣམས་ཀྱི་སྐུ་ཁྲག་དང་། ཡེ་ཤུའི་དཔང་པོ་རྣམས་ཀྱི་སྐུ་ཁྲག་གིས་བཟི་ཡོད་པ་མཐོང་ངོ་། མོ་མཐོང་ནས་ངོ་མཚར་རྨད་དུ་གྱུར་པས།

༧ ཕོ་ཉས་ང་ལ། ཁྱོད་ཅི་ལ་ངོ་མཚར་དུ་གྱུར་པ་ཡིན། ངས་བུད་མེད་དེ་དང་། དེ་འཁུར་བའི་མགོ་བདུན་དང་། རྭ་ཅོ་བཅུ་ཡོད་པའི་གཅན་གཟན་གྱི་གསང་བ་དེ་སྟོན་པར་བྱའོ།

༨ ཁྱོད་ཀྱིས་མཐོང་བའི་གཅན་གཟན་དེ་སྔར་ཡོད་ཀྱང་ད་ལྟ་མེད་དེ། ཕྱིས་སུ་གཏིང་མཐའ་མེད་པའི་དོང་ལས་འཐོན་ཏེ་སྟོངས་པའི་ཕྱོགས་སུ་འགྲོའོ། འཇིག་རྟེན་གྱི་ཐོག་མ་ནས་ཚེའི་གླེགས་བམ་ནང་མིང་བྲིས་མེད་པའི་ས་ལ་གནས་པ་རྣམས་ཀྱིས་གཅན་གཟན་དེ་སྔར་ཡོད་པ་དང་། ད་ལྟ་མེད་པ་དང་། ཕྱིས་འོང་བར་འགྱུར་བ་མཐོང་ནས་ངོ་མཚར་དུ་འགྱུར་རོ།

༩ འདི་རུ་ཤེས་རབ་དགོས་སོ། མགོ་བདུན་པོ་ནི་བུད་མེད་བསྡད་ཡོད་པའི་རི་བདུན་ཡིན།

༡༠ རྒྱལ་པོ་བདུན་ཡང་ཡིན། ལྔ་ནི་ལྷུང་ཟིན། གཅིག་ད་ལྟ་ཡོད། གཞན་དེ་ད་རུང་མ་འོངས། དེ་འོང་ཞིང་ཅུང་ཟད་ཅིག་ལས་མི་ལུས།

༡༡ གཅན་གཟན་སྔར་ཡོད་དེ་ད་ལྟ་མེད་པ་དེ་བརྒྱད་པ་ཡིན་ཀྱང་། བདུན་པོའི་ནང་གཏོགས་ཏེ་སྟོངས་པའི་ཕྱོགས་སུ་འགྲོའོ།

༡༢ རྭ་ཅོ་བཅུ་མཐོང་བ་དེ་ད་དུང་རྒྱལ་པོའི་དབང་མ་ཐོབ་པའི་རྒྱལ་པོ་བཅུ་ཡིན་ཏེ། གཅན་གཟན་དེ་དང་མཉམ་དུ་དེ་ཆུ་ཚོད་གཅིག་གི་ཕྱིར་རྒྱལ་པོའི་དབང་ཐོབ་པར་འགྱུར།

༡༣ འདི་རྣམས་ཀྱི་བསམ་པ་གཅིག་ཡིན་ཏེ། རང་གི་མཐུ་དང་དབང་གཅན་གཟན་དེ་ལ་གཏོང་བར་འགྱུར།

༡༤ འདི་རྣམས་ཀྱིས་ལུ་གུ་ལ་འཐབ་མོ་འགྱེད་པར་འགྱུར་ཀྱང་། ཁོང་ནི་གཙོ་བོ་རྣམས་ཀྱི་གཙོ་བོ་དང་རྒྱལ་པོ་རྣམས་ཀྱི་རྒྱལ་པོ་ལགས་པས། དེ་རྣམས་ལས་རྒྱལ་བར་འགྱུར་ཏེ། ཁོང་མཉམ་ཡོད་པའི་བོས་པ་དང་། འདམས་པ་དང་། གདེང་ཅན་རྣམས་ཀྱང་རྒྱལ་བར་འགྱུར་ཞེས་གསུངས་སོ༎

༡༥ ཡང་ཁོང་གིས་ང་ལ། ཁྱོད་ཀྱིས་སྨད་ཚོང་མ་སྡོད་པའི་ཆུ་མཐོང་བ་དེ། མི་སྡེ་དང་མི་བརྒྱུད་དང་། མི་རིགས་དང་སྐད་རིགས་རྣམས་ཡིན་ནོ།

༡༦ ཁྱོད་ཀྱིས་མཐོང་བའི་རྭ་ཅོ་བཅུ་དང་གཅན་གཟན་དེས་སྨད་ཚོང་མ་དེ་ལ་སྡང་ཞིང་སྟོངས་པར་བྱེད་ཅིང་གཅེར་པུ་བྱས་ཏེ། དེའི་ཤ་ཟ་ཞིང་མེས་སྲེག་པར་འགྱུར་རོ།

༡༧ དཀོན་མཆོག་གི་བཀའ་རྣམས་གྲུབ་རིང་དུ། དེ་རྣམས་ཀྱིས་གཅན་གཟན་དེ་ལ་རྒྱལ་པོའི་དབང་གཏོང་བ་དང་། སེམས་གཅིག་ཏུ་འགྱུར་བའི་སྒོ་ནས་དཀོན་མཆོག་གི་ཐུགས་དགོངས་སྒྲུབ་པའི་བསམ་པ་དཀོན་མཆོག་གིས་གནང་ངོ་།

༡༨ ཡང་ཁྱོད་ཀྱིས་མཐོང་བའི་བུད་མེད་དེ་ས་གཞིའི་རྒྱལ་པོ་རྣམས་ལ་སྲིད་བྱེད་པའི་གྲོང་ཁྱེར་ཆེན་པོ་དེ་ཡིན་ཞེས་གསུངས་སོ༎

༡༨

དེའི་རྗེས་སུ་དབང་ཆེན་པོ་ཡོད་པའི་ཕོ་ཉ་ཞིག་ནམ་མཁའ་ནས་འབབ་པ་མཐོང་ངོ་། དེའི་གཟི་བརྗིད་ཀྱིས་ས་གཞི་གང་ངོ་།

༢ དེས་སྐད་ཆེན་པོས། ལྷུང་ངོ་། བ་བི་ལོན་ཆེན་པོ་རབ་ཏུ་ལྷུང་ངོ་། དེ་ནི་བགེགས་རྣམས་ཀྱི་སྡོད་གནས་དང་། འགོང་པོ་དང་། འདབ་ཆགས་གྲིབ་ཅན་དང་ཞེན་ལོག་ཐམས་ཅད་ཀྱི་ཚང་དུ་གྱུར་ཏོ།

༣ དེའི་ལོག་གཡེམ་གྱི་རྒུན་ཆང་གིས་མི་བརྒྱུད་ཐམས་ཅད་བཟི་ནས། ས་གཞིའི་རྒྱལ་པོ་རྣམས་ཀྱིས་མོ་མཉམ་ལོག་གཡེམ་བྱས་ཏེ། ཚོང་པ་རྣམས་ཀྱང་མོའི་འདོད་ཡོན་ལས་ཕྱུག་པོར་གྱུར་ཏོ་ཞེས་འབོད་བསྒྲགས་སོ༎

༤ དེ་ནས་ནམ་མཁའ་ནས་གསུང་སྐད་གཞན་ཞིག་གིས། ངའི་མི་སྡེ་ཁྱོད། མོའི་སྡིག་པ་དང་མི་འདྲེ་བ་དང་དེའི་སྡུག་བསྔལ་ཁྱེད་ལ་མི་འབྱུང་བའི་ཕྱིར་དེ་ནས་ཐོན་འོང་ཞིག

༥ དེའི་སྡིག་པའི་ཕུང་པོ་ནམ་མཁའ་ཐུག་བསླེབས་ནས། དཀོན་མཆོག་གིས་མོའི་མི་དགེ་བ་དྲན་པར་མཛད་དོ།

༦ མོས་བྱས་པ་ལྟར་མོ་ལ་བྱོས་ཤིག མོའི་བྱ་བ་ལ་ཉིས་ལྡབ་འཇོལ་ཞིག མོས་བཀང་བའི་ཕོར་པ་ཁོའི་ཕྱིར་ཉིས་ལྡབ་ཁོང་ཞིག

༧ མོས་རང་ལ་ཅི་ཙམ་བསྟོད་ཅིང་འདོད་ཡོན་ལ་ལོངས་སྤྱད་པ་དེ་ཙམ་སྡུག་བཟོད་དང་མྱ་ངན་སྟེར་ཞིག་མོས་སྙིང་ནང་ང་རྒྱལ་མོ་ཡིན་ཞིང་། མོ་རེང་མིན་ཏེ། མྱ་ངན་ནམ་ཡང་མཐོང་བར་མི་འགྱུར་རོ། སེམས་པས།

༨ མོ་ལ་ནད་ཡམས་དང་། རིམས་ནད་དང་། མྱ་ངན་དང་། མུ་གེ་ཉི་མ་གཅིག་ནང་འོང་སྟེ། མེས་སྲེག་པར་འགྱུར། མོ་ལ་ཞལ་ཆེ་གཅོད་པའི་གཙོ་བོ་དཀོན་མཆོག་ནི་མཐུ་ལྡན་ལགས་སོ་ཞེས་གསུངས་སོ༎

༩ མོ་མཉམ་ལོག་གཡེམ་བྱེད་ཅིང་འདོད་ཡོན་ལ་སྤྱོད་པའི་ས་གཞིའི་རྒྱལ་པོ་རྣམས་ཀྱིས་མོ་མེས་སྲེག་པའི་དུ་བ་མཐོང་ཚེ་མོའི་དོན་དུ་ངུ་ཞིང་སྨྲེ་སྔགས་འདོན་པར་འགྱུར།

༡༠ ཡང་དེའི་སྡུག་བཟོད་ཀྱིས་འཇིགས་ནས། ཐག་རིང་པོར་བསྡད་དེ། འདི་སྐད་དུ། ཀྱེ་གྲོང་ཁྱེར་ཆེན་པོ། གྲོང་ཁྱེར་བཙན་པོ་བ་བི་ལོན། སྙིང་རེ་རྗེ། སྙིང་རེ་རྗེ། ཁྱོད་ལ་ཞལ་ཆེ་གཅོད་པ་ཆུ་ཚོད་གཅིག་ནང་བྱུང་ངོ་ཞེས་ཟེར་བར་འགྱུར།

༡༡ ས་གཞིའི་ཚོང་པ་རྣམས་ཀྱིས་ད་དེ་རྣམས་ཀྱི་ཚོང་ཟོང་སུས་ཀྱང་མི་ཉོ་བས་མོའི་དོན་དུ་ངུ་ཞིང་མྱ་ངན་བྱེད་དོ།

༡༢ ཚོང་ཟོང་ནི་གསེར་དང་། དངུལ་དང་། རིན་པོ་ཆེ་དང་། མུ་ཏིག་དང་། ཀ་ཤི་ཀ་དང་། འགོ་སྣམ་དང་། དར་དང་། གོས་ཆེན་མཚལ་ཁ་དང་། དྲི་ཞིམ་གྱི་ཤིང་སྣ་ཚོགས་དང་། བ་སོ་དང་། རིན་ཆེ་བའི་ཤིང་དང་། རག་དང་། ལྕགས་དང་། ཀ་མ་རུ་ལས་བཟོས་པའི་དངོས་པོ་སྣ་ཚོགས་དང་།

༡༣ ཤིང་ཚ་དང་། སྨན་སྣ་དང་། བདུག་སྤོས་དང་། བྱུག་སྤོས་དང་། སྤོས་དཀར་དང་། རྒུན་ཆང་དང་། འབྲུ་མར་དང་། རྒྱ་ཞིབ་དང་། གྲོ་དང་། ཕྱུགས་དང་། ལུག་དང་། རྟ་དང་། ཤིང་རྟ་དང་། ཚེ་གཡོག་དང་། མིའི་སྲོག་རྣམས་སོ།

༡༤ དེ་རྣམས་ཀྱིས་ཁྱོད་ཀྱིས་གདུང་བའི་འབྲས་བུ་ཁྱོད་ལས་ཤོར་ཏེ། ཟས་ཞིམ་པ་དང་ནོར་གྱི་ཟིལ་ཐམས་ཅད་ཁྱོད་ལས་མེད་པར་གྱུར་པས། སླར་ནམ་ཡང་ཐོབ་པར་མི་འགྱུར་ཟེར་བར་འགྱུར།

༡༥ མོ་ལས་ནོར་འབྱོར་བའི་དངོས་པོ་དེ་དག་གི་ཚོང་པ་རྣམས། མོའི་སྡུག་བཟོད་ཀྱིས་འཇིགས་ནས་ཐག་རིང་པོར་བསྡད་ནས་ངུ་ཞིང་མྱ་ངན་བྱེད་ཅིང་འདི་སྐད་དུ།

༡༦ ཀ་ཤི་ཀ་དང་། འགོ་སྣམ་དང་། གོས་ཆེན་མཚལ་ཁ་གྱོན་ཏེ། གསེར་དང་། རིན་པོ་ཆེ་དང་། མུ་ཏིག་གིས་བརྒྱན་པའི་གྲོང་ཁྱེར་ཆེན་པོ་སྙིང་རེ་རྗེ། སྙིང་རེ་རྗེ།

༡༧ ཆུ་ཚོད་གཅིག་ནང་འདི་འདྲའི་ནོར་ཆེན་པོ་སྟོངས་པར་གྱུར་ཏོ་ཞེས་ཟེར་རོ༎

གྲུའི་བདག་པོ་དང་། ཆུ་ཐོག་འགྲོ་མཁན་དང་། གྲུ་པ་དང་། རྒྱ་མཚོ་ལས་འཚོ་བ་རྙེད་ཚད་ཐག་རིང་པོར་བསྡད་དེ།

༡༨ མོ་འཚིག་པའི་དུ་བ་ལ་བལྟས་ནས་སྐད་ཆེན་པོས་གྲོང་ཁྱེར་གང་དག་གྲོང་ཁྱེར་ཆེན་པོ་འདི་དང་འདྲ་ཟེར་ཞིང་།

༡༩ ངུ་ཞིང་འོ་དོད་གཏོང་ཚེ་མགོ་ལ་ཐལ་བ་གཡོགས་ནས་འདི་སྐད་དུ། རྒྱ་མཚོར་གྲུ་ཡོད་པ་རྣམས་དེའི་ནོར་གྱིས་ཕྱུག་པའི་གྲོང་ཁྱེར་ཆེན་པོ་ཆུ་ཚོད་གཅིག་ནང་སྟོངས་པས། སྙིང་རེ་རྗེ། སྙིང་རེ་རྗེ། ཞེས་འབོད་བསྒྲགས་སོ༎

༢༠ ཀྱེ་ནམ་མཁའ་དང་། སྐྱེས་བུ་དམ་པ་དང་། སྐུ་ཚབ་དང་། ལུང་སྟོན་པ་རྣམས། དཀོན་མཆོག་གིས་མོ་ལ་ཁྲིམས་བཅད་ནས་ཁྱེད་ལ་ཞལ་ཆེ་བཅད་པས་དགའ་མགུ་རངས་ཤིག

༢༡ དེ་ནས་ཕོ་ཉ་སྟོབས་ཅན་ཞིག་གིས་རང་འཐག་ཆེན་པོ་དང་འདྲ་བའི་རྡོ་ཞིག་བླངས་ཏེ་རྒྱ་མཚོར་བསྐྱུར་ནས་འདི་སྐད་དུ། འདི་ལྟ་བུར་གྲོང་ཁྱེར་ཆེན་པོ་བ་བི་ལོན་ཡང་སྐྱུར་བར་འགྱུར་ཞིང་སླར་མཐོང་བར་མི་འགྱུར།

༢༢ པི་ཝང་གཏོང་མཁན་དང་། གླུ་ལེན་མཁན་དང་། གླིང་བུ་པ་དང་། དུང་འབུད་མཁན་རྣམས་ཀྱི་དབྱངས་སླར་ཐོས་པར་མི་འགྱུར། བཟོ་རིགས་གང་གི་བཟོ་པའང་ཁྱོད་ནང་སླར་ཐོབ་པར་མི་འགྱུར། རང་འཐག་གི་སྐད་ཀྱང་ཁྱོད་ནང་སླར་ཐོས་པར་མི་འགྱུར།

༢༣ མར་མེའི་འོད་ཀྱང་ཁྱོད་ནང་སླར་འཕྲོ་བར་མི་འགྱུར། མག་པ་དང་བག་མའི་སྐད་ཀྱང་ཁྱོད་ནང་ཐོས་པར་མི་འགྱུར་རོ། ཁྱོད་ཀྱི་ཚོང་པ་རྣམས་ས་གཞིའི་མི་ཆེན་རྣམས་ཡིན་ཏེ། ཁྱོད་ཀྱི་སྒྱུ་འཕྲུལ་གྱིས་མི་བརྒྱུད་ཐམས་ཅད་བསླུས་པ་ཡིན།

༢༤ ལུང་སྟོན་པ་དང་། སྐྱེས་བུ་དམ་པ་དང་། ས་གཞི་རུ་བསད་པ་ཐམས་ཅད་ཀྱི་ཁྲག་ཁྱོད་ཀྱི་ནང་ན་འདུག་གོ་ཞེས་གསུངས་སོ༎

༡༩

དེའི་རྗེས་སུ་ནམ་མཁར་མི་ཚོགས་ཆེན་པོའི་སྐད་དང་འདྲ་བ་ཞིག་གིས། ཧལ་ལེ་ལུ་ཡཱ་ང་ཚོའི་དཀོན་མཆོག་ལ་ཐར་པ་དང་དཔལ་དང་དབང་མངའོ།

༢ ཁོང་གིས་བཅད་པའི་ཞལ་ཆེ་རྣམས་བདེན་ཞིང་དྲང་སྟེ། ལོག་གཡེམ་གྱིས་ས་གཞི་བསླུས་པའི་སྨད་ཚོང་མ་ཆེན་མོར་ཞལ་ཆེ་བཅད་དེ། མོ་ལས་ཉིད་ཀྱི་ཞབས་ཕྱི་རྣམས་ཀྱི་སྲོག་ལན་བཞེས་སོ་ཞེས་སྨྲ་བ་ཐོས་བྱུང་།

༣ སླར་ཧལ་ལེ་ལུ་ཡཱ། མོ་བསྲེགས་པའི་དུ་བ་དུས་རྒྱུན་དུ་འཐུལ་བར་འགྱུར་རོ་ཞེས་སྨྲས་སོ།

༤ རྒན་པོ་ཉེར་བཞི་དང་སེམས་ཅན་བཞི་པོས། རྒྱལ་ཁྲི་ལ་བཞུགས་པའི་དཀོན་མཆོག་ལ་བརྡབ་ཕྱག་བཙལ་ནས། ཨ་མེན་ཧལ་ལེ་ལུ་ཡཱ་ཞུས་སོ།

༥ དེ་ནས་རྒྱལ་ཁྲི་ལས། ཁྱེད་དཀོན་མཆོག་ལ་བག་བྱེད་པའི་ཞབས་ཕྱི་མཆོག་དམན་ཐམས་ཅད་ཀྱིས་ཁོང་ལ་བསྟོད་སྔོགས་ཤིག་ཅེས་པའི་སྒྲ་བྱུང་ངོ་༎

༦ ཆུ་ཆེན་པོ་དང་འབྲུག་ལྡིར་བ་ལྟ་བུའི་མི་ཚོགས་ཆེན་པོའི་སྐད་ཀྱིས་ཧལ་ལེ་ལུ་ཡཱ། ང་ཚོའི་གཙོ་བོ་དཀོན་མཆོག་ཀུན་དབང་གིས་རྒྱལ་སྲིད་སྐྱོང་སྟེ།

༧ ལུག་གུའི་བག་སྟོན་རན་ནས། བག་མས་གྲལ་འགྲིག་བྱས་ཏེ།

༨ གཙང་ཞིང་བཀྲག་དང་ལྡན་པའི་ཀ་ཤི་ཀའི་གྱོན་པ་མོ་ལ་གནང་བས། ང་ཚོ་དགའ་མགུ་ཡི་རང་ཞིང་ཁོང་ལ་བསྟོད་པར་རིགས་སོ་ཞེས་སྨྲས་སོ། ཀ་ཤི་ཀ་ནི་སྐྱེས་བུ་དམ་པ་རྣམས་ཀྱི་དགེ་བའི་མཛད་པ་དེའོ།

༩ ཕོ་ཉས་ང་ལ། ལུག་གུའི་བག་སྟོན་ལ་བོས་པ་རྣམས་བྱིན་གྱིས་བརླབས་པའོ་ཞེས་བྲིས་ཤིག ཡང་འདི་རྣམས་དཀོན་མཆོག་གི་བདེན་ཚིག་ཡིན་ཞེས་གསུངས་སོ།

༡༠ ངས་ཁོང་ལ་ཕྱག་འཚལ་བའི་ཕྱིར་ཞབས་དྲུང་དུ་ལུས་ས་ལ་བརྡབས་པས། ཁོང་གིས་ང་ལ་དེ་མ་བྱེད་ཅིག ངའང་ཡེ་ཤུ་ལ་དཔང་པོ་བྱེད་པའི་ཁྱེད་དང་ཁྱེད་ཀྱི་སྤུན་རྣམས་དང་མཉམ་དུ་གཡོག་གྲོགས་ཤིག་ཡིན་པས། དཀོན་མཆོག་ལ་ཕྱག་ཕུལ་ཞིག་ཅེས་གསུངས་སོ། ཡེ་ཤུ་ལ་དཔང་པོ་བྱེད་པ་ནི་ལུང་བསྟན་པའི་སྙིང་པོའོ༎

༡༡ དེ་ནས་ངས་ནམ་མཁའ་ཕྱེས་ཡོད་པ་མཐོང་སྟེ། ཆིབས་པ་དཀར་པོ་ཞིག་འདུག་ཅིང་། དེར་འཆིབས་མཁན་ལ་མི་འགྱུར་བ་དང་བདེན་པ་ཞུའོ། དྲང་བ་ཉིད་ཀྱི་སྒོ་ནས་ཞལ་ཆེ་གཅོད་པ་དང་དམག་འཐབ་མཛད་དོ།

༡༢ ཁོང་གི་སྤྱན་མེ་ལྕེ་དང་འདྲ་སྟེ། དབུ་ལ་དབུ་རྒྱན་མང་པོ་དང་། ཁོང་ཉིད་ཀྱིས་མ་གཏོགས་གཞན་གྱིས་མི་ཤེས་པའི་མཚན་ཞིག་བྲིས་ཡོད་དོ།

༡༣ ཁྲག་ནང་བྱུགས་པའི་ན་བཟའ་གསོལ་ནས། མཚན་ལ་དཀོན་མཆོག་གི་བཀའ་ཞེས་བྱའོ།

༡༤ ནམ་མཁའི་དམག་དཔུང་རྟ་དཀར་པོ་ལ་ཞོན་ཏེ། ཀ་ཤི་ཀ་དཀར་པོ་དང་གཙང་མ་གྱོན་ནས་ཁོང་གི་རྗེས་སུ་འབྲངས་སོ།

༡༥ མི་བརྒྱུད་རྣམས་ལ་རྒྱབ་པའི་ཕྱིར་ཁོང་གི་ཞལ་ནས་རལ་གྲི་རྣོ་བ་ཞིག་འཐོན་ཏེ། དེ་རྣམས་ལ་ལྕགས་ཀྱི་དབྱུག་པས་དབང་སྒྱུར་བར་འགྱུར། དཀོན་མཆོག་ཀུན་དབང་གི་ཐུགས་ཁྲོའི་རྒུན་འབྲུམ་འཆག་གཞོང་ནང་དུ་རྫི་བར་མཛད་དོ།

༡༦ ཁོང་གི་ན་བཟའ་དང་བརླ་ཤ་ལ་རྒྱལ་པོ་རྣམས་ཀྱི་རྒྱལ་པོ་དང་། གཙོ་བོ་རྣམས་ཀྱི་གཙོ་བོ་ཞེས་པའི་མཚན་བྲིས་ཡོད་དོ༎

༡༧ ཡང་ངས་ཉི་མའི་ནང་ན་ཕོ་ཉ་ཞིག་འགྲེང་བ་མཐོང་བས། བར་སྣང་ལ་ཕུར་བའི་འདབས་ཆགས་ཐམས་ཅད་ལ་སྐད་ཆེན་པོས། ཤོག་ཅིག

༡༨ རྒྱལ་པོ་དང་། སྟོང་དཔོན་དང་། སྟོབས་པོ་ཆེ་དང་། རྟ་དང་དེ་ལ་ཞོན་པ་རྣམས་དང་། ཚེ་གཡོག་དང་། ཚེ་གཡོག་མིན་པ་དང་། ཆེ་ཆུང་ཐམས་ཅད་ཀྱི་ཤ་ཟ་བའི་ཕྱིར། དཀོན་མཆོག་གི་མགྲོན་ཆེན་པོ་འདི་ལ་འདུས་ཤིག་ཅེས་བོས་སོ༎

༡༩ གཅན་གཟན་དེ་དང་། སའི་རྒྱལ་པོ་རྣམས་དམག་དཔུང་དང་བཅས་པ། ཆིབས་པ་ལ་འཆིབས་མཁན་དང་ཁོང་གི་དམག་ཚོགས་ལ་འཐབ་པར་འདུས་པ་ངས་མཐོང་བྱུང་།

༢༠ གཅན་གཟན་དེ་དང་དེའི་རྟགས་བླངས་ནས་དེའི་སྐུ་འདྲ་ལ་བསྙེན་བཀུར་བྱེད་ཕྱིར་བསླུ་ཞིང་དེའི་མདུན་དུ་ལྟས་བསྟན་པའི་ལུང་སྟོན་པ་རྫུས་མ་བཟུང་ནས། དེ་གཉིས་པོ་གསོན་པོར་མུ་ཟི་འབར་བའི་མེ་མཚོའི་ནང་བསྐྱུར་ཏོ།

༢༡ ལྷག་མ་རྣམས་ཆིབས་པ་ལ་འཆིབས་པའི་ཞལ་ནས་ཐོན་པའི་རལ་གྲིས་བསད་ནས། དེ་རྣམས་ཀྱི་ཤ་ཡིས་འདབ་ཆགས་ཐམས་ཅད་ཚིམ་པར་གྱུར་ཏོ༎

༢༠

ཡང་ངས་ནམ་མཁའ་ནས་ཕྱག་ཏུ་དོང་གི་ལྡེ་མིག་དང་ལྕགས་སྒྲོག་ཆེན་པོ་བསྣམས་པའི་ཕོ་ཉ་ཞིག་འབབ་པ་མཐོང་བྱུང་།

༢ ཁོང་གིས་བདུད་སཱ་ཏན་ཡིན་པ་འབྲུག་གམ་སྦྲུལ་རྒན་དེ་བཟུང་ནས། ལོ་སྟོང་གཅིག་གི་ཕྱིར་བཅིངས་ནས།

༣ ལོ་སྟོང་དེ་མ་རྫོགས་པའི་བར་དུ་དེས་མི་བརྒྱུད་རྣམས་སླར་ཡང་མི་བསླུ་བའི་ཕྱིར་དོང་ནང་བསྐྱུར་ནས་ཁ་བརྒྱབས་ཏེ། དེ་ལ་ཕྱག་ཐམ་བརྒྱབས་སོ། དེའི་རྗེས་སུ་ཅུང་ཟད་ཅིག་སྒྲོལ་བར་འགྱུར་རོ༎

༤ ཡང་ངས་ཁྲི་དང་དེའི་ཐོག་ཏུ་ཞལ་ཆེ་གཅོད་པའི་དབང་ཐོབ་པ་རྣམས་འཁོད་ཡོད་པ་མཐོང་བ་མ་ཟད། གཅན་གཟན་དེ་དང་དེའི་འདྲ་སྐུ་ལ་ཕྱག་མ་བཙལ་བར། དཔྲལ་བ་དང་ལག་པ་ལ་རྟགས་ཀྱང་མ་བླངས་པར། ཡེ་ཤུའི་དཔང་པོ་དང་། དཀོན་མཆོག་གི་བཀའི་དོན་དུ་སྐེ་བཏང་བ་རྣམས་ཀྱི་སེམས་ཉིད་རྣམས་མཐོང་བྱུང་། དེ་རྣམས་གསོན་པོར་གྱུར་ནས། ལོ་སྟོང་གཅིག་གི་བར་དུ་མཱ་ཤི་ཀ་དང་མཉམ་དུ་རྒྱལ་སྲིད་བསྐྱངས་སོ།

༥ འདི་ནི་གཤིན་པོ་ལང་བ་དང་པོ་དེ་ཡིན་ཞིང་། ལོ་སྟོང་དེ་མ་རྫོགས་པའི་བར་དུ་གཤིན་པོ་གཞན་རྣམས་གསོན་པོར་མ་གྱུར་ཏོ།

༦ ལང་བ་དང་པོའི་སྐལ་བ་ལྡན་པ་རྣམས་བདེ་ལེགས་ཤིང་དམ་པའོ། དེ་རྣམས་ལ་འཆི་བ་གཉིས་པས་མི་དབང་ཞིང་། དཀོན་མཆོག་དང་མཱ་ཤི་ཀའི་དགེ་འདུན་དུ་འགྱུར་ཞིང་། ལོ་སྟོང་གཅིག་གི་བར་དུ་ཁོང་མཉམ་རྒྱལ་སྲིད་སྐྱོང་བར་འགྱུར་རོ༎

༧ ལོ་སྟོང་དེ་རྫོགས་པ་དང་བདུད་བཙོན་ལས་བསྒྲལ་ནས།

༨ ས་གཞིའི་ཕྱོགས་བཞི་རུ་གནས་པའི་མི་བརྒྱུད་རྣམས་སམ། གོག་དང་མ་གོག་བསླུས་ནས་འཐབ་མོའི་ཕྱིར་བསྡུ་བར་འགྱུར། དེ་རྣམས་ཀྱི་གྲངས་རྒྱ་མཚོའི་བྱེ་མ་དང་འདྲའོ།

༩ དེ་རྣམས་ཡངས་པའི་ས་གཞི་ལ་ཁྱབ་སྟེ། སྐྱེས་བུ་དམ་པ་རྣམས་ཀྱི་དམག་སྒར་དང་རྒྱལ་ས་གཅེས་པ་ལ་དམག་སྐོར་བཏང་བ་དང་། ནམ་མཁའ་ནས་མེ་བབས་ནས་དེ་རྣམས་སྲེག་ཅིང་།

༡༠ གཅན་གཟན་དེ་དང་ལུང་སྟོན་པ་རྫུས་མ་ཡོད་པའི་མེ་དང་མུ་ཟིའི་མཚོའི་ནང་དུ་དེ་རྣམས་བསླུས་པའི་བདུད་ཀྱང་བསྐྱུར་ཏོ། འདི་རྣམས་ཉིན་མཚན་མེད་པར་དུས་རྒྱུན་དུ་མནར་བར་འགྱུར་རོ༎

༡༡ དེ་ནས་ངས་རྒྱལ་ཁྲི་དཀར་པོ་ཆེན་པོ་ཞིག་དང་དེའི་སྟེང་དུ་བཞུགས་པ་ཁོང་མཇལ་བྱུང་། ཁོང་གི་ཞལ་ངོ་ནས་གནམ་ས་བྲོས་ཤིང་གང་དུའང་གནས་ས་མ་ཐོབ་བོ།

༡༢ བཞུགས་ཁྲིའི་དྲུང་དུ་གཤིན་པོ་ཆེ་ཆུང་ཐམས་ཅད་ལངས་ཡོད་ཅིང་། གླེགས་བམ་རྣམས་ཕྱི་པར་མཐོང་། དེ་ནས་ཚེའི་གླེགས་བམ་ཡང་ཕྱིས། གཤིན་པོ་རྣམས་ཀྱི་ཞལ་ཆེ་གླེགས་བམ་ནང་བྲིས་ཡོད་པ་ལྟར་བཅད།

༡༣ རྒྱ་མཚོས་དེ་ནང་ཡོད་པའི་གཤིན་པོ་རྣམས་དང་། འཆི་བ་དང་གཤིན་ཡུལ་གྱིས་དེ་ནང་ཡོད་པའི་གཤིན་པོ་རྣམས་ཀྱང་བཏང་། རེ་རེའི་ལས་དང་བསྟུན་ཏེ་ཞལ་ཆེ་བཅད་དོ།

༡༤ དེ་ནས་འཆི་བ་དང་གཤིན་ཡུལ་མེའི་མཚོའི་ནང་བསྐྱུར་ཏོ། མེའི་མཚོ་འདི་ནི་འཆི་བ་གཉིས་པ་དེ་ཡིན།

༡༥ ཚེའི་གླེགས་བམ་ནང་མིང་བྲིས་མེད་པ་རྣམས་མེའི་མཚོའི་ནང་བསྐྱུར་ཏོ༎

༢༡

སྔོན་གྱི་གནམ་དང་ས་འདས་ནས། རྒྱ་མཚོའང་མ་ལུས་པས། ངས་གནམ་དང་ས་གསར་པ་ཞིག་མཐོང་བྱུང་ངོ་༎

༢ དེ་ནས་ངས་གྲོང་ཁྱེར་དམ་པ་ཡེ་རུ་ཤ་ལེམ་གསར་པ་མག་པའི་ཕྱིར་རྒྱན་གྱིས་བརྒྱན་ཏེ་གཟབ་པའི་བག་མ་དང་འདྲ་བར་ནམ་མཁའ་ལས་དཀོན་མཆོག་གི་སྤྱན་སྔ་ནས་འབབ་པ་མཐོང་བྱུང་།

༣ རྒྱལ་ཁྲི་ལས་གསུང་སྐད་ཆེན་པོ་ཞིག་གིས། ད་དཀོན་མཆོག་གི་བཞུགས་གནས་མི་རྣམས་དང་མཉམ་དུ་ཡིན་ཏེ། དཀོན་མཆོག་མི་དང་མཉམ་དུ་བཞུགས་པས། དེ་རྣམས་ཁོང་གི་མི་སྡེ་ལ་འགྱུར་ཞིང་དཀོན་མཆོག་ཁོང་ཉིད་དེ་རྣམས་དང་མཉམ་དུ་བཞུགས་པར་འགྱུར་རོ།

༤ ཁོང་གིས་དེ་རྣམས་ཀྱི་མིག་གི་མཆི་མ་ཐམས་ཅད་འཕྱི་བར་མཛད་དེ། སྔན་ཆད་འདས་པས། ཕྱིན་ཆད་འཆི་བ་དང་། མྱ་ངན་དང་། ངུ་འབོད་དང་། ཟུག་གཟེར་མེད་པར་འགྱུར་ཞེས་གསུང་བ་ངས་ཐོས་བྱུང་།

༥ རྒྱལ་ཁྲི་ལ་བཞུགས་མཁན་གྱིས་ངས་ཐམས་ཅད་གསར་པ་མཛད་དོ་གསུངས་ཏེ་ང་ལ། བཀའ་འདི་བསླུ་མེད་བདེན་པ་ལགས་པས་བྲིས་ཤིག

༦ བསྒྲུབས་སོ། ང་ནི་ཀ་དང་ཨ། ཐོག་མ་དང་མཐའ་མ་ཡིན། སྐོམ་མཁན་རྣམས་ངས་ཚེའི་ཆུ་མིག་ལས་ངོམ་པར་བྱ་ཞིང་།

༧ འདི་ནི་རྒྱལ་བ་རྣམས་ཀྱི་སྐལ་བར་འགྱུར་ཞིང་། ང་དེ་རྣམས་ཀྱི་དཀོན་མཆོག་དང་དེ་རྣམས་ངའི་སྲས་སུ་འགྱུར་བར་འགྱུར།

༨ འོན་ཀྱང་སྙིང་ཆུང་ངུ་དང་། དད་མེད་དང་། དམེ་བ་དང་། མི་བསད་དང་། གཡེམ་པོ་དང་། སྔགས་པ་དང་། སྐུ་འདྲ་ལ་རྟེན་མཁན་དང་། རྫུན་སྨྲ་མཁན་རྣམས་ཀྱི་སྐལ་བ་ནི་འཆི་བ་གཉིས་པ་ཡིན་པའི་མེ་དང་མུ་ཟིའི་མཚོའི་ནང་ཡོད་དོ། ཞེས་གསུངས་སོ༎

༩ མཐའ་མའི་ནད་ཡམས་བདུན་གྱིས་གང་བའི་ཕོར་པ་བདུན་ཡོད་པའི་ཕོ་ཉ་བདུན་གྱི་ནང་ནས་གཅིག་གིས་ང་ལ། ཤོག ངས་ཁྱོད་ལ་བག་མའམ་ལུག་གུའི་ལྕམ་མོ་སྟོན་པར་བྱའོ་གསུངས་ནས།

༡༠ ང་ཐུགས་ཉིད་ཀྱི་སྒོ་ནས་རི་མཐོན་པོ་ཞིག་ལ་འཁྲིད་པ་དང་། གྲོང་ཁྱེར་དམ་པ་ཡེ་རུ་ཤ་ལེམ་ནམ་མཁའ་ལས་དཀོན་མཆོག་གི་སྤྱན་སྔ་ནས་འབབ་པ་བསྟན་བྱུང་།

༡༡ དེ་ནི་དཀོན་མཆོག་གི་དཔལ་དང་ལྡན་ཞིང་། དེའི་བཀྲག་མདངས་དྭངས་ཤེལ་ལྟར་དྭངས་པའི་ནོར་བུ་རིན་པོ་ཆེ་དང་འདྲའོ།

༡༢ ལྕགས་རི་ཆེན་པོ་མཐོན་པོ་ཞིག་འདུག་སྟེ། དེ་ལ་རྒྱལ་སྒོ་བཅུ་གཉིས་དང་། རེ་རེ་ལ་ཕོ་ཉ་རེ་དང་། སྟེང་དུ་ཨིས་ར་ཨེལ་པའི་སྡེ་བཅུ་གཉིས་ཀྱི་མིང་བྲིས་ཡོད་དོ།

༡༣ ཤར་ཕྱོགས་སུ་རྒྱལ་སྒོ་གསུམ་དང་། བྱང་ཕྱོགས་སུ་རྒྱལ་སྒོ་གསུམ་དང་། ལྷོ་ཕྱོགས་སུ་རྒྱལ་སྒོ་གསུམ་དང་། ནུབ་ཕྱོགས་སུ་རྒྱལ་སྒོ་གསུམ་མོ།

༡༤ གྲོང་ཁྱེར་གྱི་ལྕགས་རི་ལ་རྩིག་རྨང་བཅུ་གཉིས་འདུག་སྟེ། དེ་རྣམས་ཀྱི་ཁར་ལུག་གུའི་སྐུ་ཚབ་བཅུ་གཉིས་ཀྱི་མཚན་བཅུ་གཉིས་བྲིས་ཡོད་དོ༎

༡༥ ང་དང་གསུང་གླེངས་མཛད་པའི་ཕོ་ཉ་ལ་གྲོང་ཁྱེར་དང་། དེའི་རྒྱལ་སྒོ་རྣམས་དང་། ལྕགས་རི་གཞལ་བའི་ཕྱིར་གསེར་གྱི་དབྱུག་པ་ཡོད་དོ།

༡༦ གྲོང་ཁྱེར་གྲུ་བཞི་ཡིན་ཏེ་རིང་དང་ཞེང་འདྲའོ། ཁོང་གི་དབྱུག་པ་དེ་མཉམ་གྲོང་ཁྱེར་ཚད་བཅལ་ནས་རྒྱང་གྲགས་བཅུ་གཉིས་ཐོན་ཏོ། དེའི་ཞེང་རིང་དང་མཐོ་ཁྱད་འདྲའོ།

༡༧ ལྕགས་རིའང་བཅལ་ནས་ཕོ་ཉའི་ཁྲུ་དོན་དུ་མིའི་ཁྲུ་བརྒྱ་དང་ཞེ་བཞི་ཐོན་ཏོ།

༡༨ ལྕགས་རི་ནོར་བུ་ལས་ཡིན་ཏེ་གྲོང་ཁྱེར་ནི་དྭངས་ཤེལ་ལྟར་གསལ་ཞིང་གསེར་བཙོ་མའོ།

༡༩ གྲོང་ཁྱེར་གྱི་ལྕགས་རིའི་རྩིག་རྨང་རིན་པོ་ཆེ་སྣ་ཚོགས་ཀྱིས་བརྒྱན་ནོ། རྩིག་རྨང་དང་པོ་ནོར་བུ། གཉིས་པ་ཨིནྡྲ་ནཱི་ལ། གསུམ་པ་མུ་མེན། བཞི་པ་མ་རྒད།

༢༠ ལྔ་པ་ནི་མཆོང་། དྲུག་པ་བདྨ་ར་ཀ བདུན་པ་སུན་ནྷ་རི། བརྒྱད་པ་གཡུ། དགུ་པ་ཕུག་རྫ། བཅུ་པ་ཕ་ལམ་སེར་པོ། བཅུ་གཅིག་པ་དབང་སྔོན། བཅུ་གཉིས་པ་ཨིན་ད་སྙིལ་ལོ།

༢༡ རྒྱལ་སྒོ་བཅུ་གཉིས་ནི་མུ་ཏིག་བཅུ་གཉིས་ལས་ཡིན་ཏེ། རྒྱལ་སྒོ་རེ་རེ་མུ་ཏིག་གཅིག་ལས་བཟོས་པའོ། གྲོང་ཁྱེར་གྱི་ལམ་སྲང་རྣམས་ཕྱི་གསལ་ནང་གསལ་མཐོང་བའི་ཤེལ་ལྟ་བུའི་གསེར་བཙོ་མ་ཡིན་ནོ།

༢༢ ངས་དེའི་ནང་ན་མཆོད་ཁང་མ་མཐོང་ངོ་། དེའི་མཆོད་ཁང་ནི་གཙོ་བོ་དཀོན་མཆོག་ཀུན་དབང་དང་ལུག་གུ་ཡིན་ནོ།

༢༣ གྲོང་ཁྱེར་དེ་ལ་དཀོན་མཆོག་གི་གཟི་བརྗིད་ཀྱི་འོད་སྤྲོས་ཏེ། ལུག་གུ་ནི་དེའི་སྣང་གསལ་ལགས་པས། ཉི་མ་དང་ཟླ་བའི་དགོས་པ་མེད་དོ།

༢༤ དེའི་འོད་ལ་མི་བརྒྱུད་རྣམས་འགྲུལ་ཞིང་། སའི་རྒྱལ་པོ་རྣམས་ཀྱིས་རང་གི་དཔལ་བརྗིད་དེར་འཁྱེར་འོང་བར་འགྱུར།

༢༥ ཉིན་མོར་རྒྱལ་སྒོ་མི་རྒྱབ་ཅིང་། དེར་མཚན་མོ་མེད་དོ།

༢༦ མི་བརྒྱུད་རྣམས་ཀྱི་དཔལ་བརྗིད་དང་ཞེ་ས་དེར་འཁྱེར་འོང་བར་འགྱུར།

༢༧ ལུག་གུའི་ཚེའི་གླེགས་བམ་ནང་མིང་བྲིས་པ་རྣམས་མ་གཏོགས་པར། མི་གཙང་བའམ། ལོག་སྤྱོད་དང་རྫུན་སྨྲ་མཁན་སུའང་དེའི་ནང་ཆུད་པར་མི་འགྱུར་རོ༎

༢༢

དེ་ནས་ཁོང་གིས་ང་ལ་ཚེའི་ཆུའི་གཙང་པོ་བསྟན་ཅིང་། དེ་ནི་དྭངས་ཤེལ་ལྟར་དྭངས་ཤིང་། དཀོན་མཆོག་དང་ལུག་གུའི་ཁྲི་ལས་བྱུང་སྟེ།

༢ གྲོང་ཁྱེར་གྱི་ཁྲོམ་ལམ་གྱི་དཀྱིལ་ནས་འབྲུབ་ཅིང་། གཙང་པོའི་ཕར་ཚུར་དུ་སྟོན་ཐོག་བཅུ་གཉིས་སྨིན་པའི་ཚེའི་ཤིང་ཡོད་དེ། ཟླ་བ་རེ་བཞིན་ཤིང་ཏོག་སྐྱེད་དོ། ཤིང་དེའི་ལོ་མ་མི་བརྒྱུད་རྣམས་ཀྱི་ནད་ལ་ཕན་ནོ།

༣ དེར་དཀོན་མཆོག་དང་ལུག་གུའི་བཞུགས་ཁྲི་ཡོད་དེ། ཁོང་གི་འབངས་རྣམས་ཀྱིས་བསྙེན་བཀུར་བྱེད་པ་ལས། ཕྱིན་ཆད་དམོད་པར་འགྱུར་བ་མི་འབྱུང་ངོ་།

༤ དེ་རྣམས་ཀྱིས་ཁོང་གི་ཞལ་མཇལ་ཞིང་ཁོང་གི་མཚན་དེ་རྣམས་ཀྱི་དཔྲལ་བ་ལ་ཡོད་པར་འགྱུར།

༥ མཚན་མོ་མེད་ཅིང་། གཙོ་བོ་དཀོན་མཆོག་དེ་རྣམས་ཀྱི་འོད་ལགས་པས། སྣང་གསལ་ལམ་ཉི་མའི་འོད་མི་དགོས་པར་དེ་རྣམས་ཀྱིས་དུས་རྒྱུན་དུ་སྲིད་བྱེད་པར་འགྱུར་རོ༎

༦ ཡང་ཕོ་ཉས་ང་ལ། བཀའ་འདི་བསླུ་མེད་དང་བདེན་པ་ལགས་ཏེ། ལུང་སྟོན་པ་རྣམས་ཀྱི་སེམས་ཉིད་ཀྱི་དཀོན་མཆོག་ལགས་པའི་གཙོ་བོས། མྱུར་དུ་འབྱུང་བར་དགོས་པའི་བྱ་བ་རྣམས་ཁོང་གི་ཞབས་ཕྱི་རྣམས་ལ་སྟོན་པའི་ཕྱིར་ཉིད་ཀྱི་ཕོ་ཉ་བརྫངས་པ་ཡིན།

༧ ང་མྱུར་དུ་འབྱོན་འོང་བས། མདོ་འདིའི་ལུང་བསྟན་རྣམས་སྲུང་བ་དེ་བདེ་ལེགས་སོ་ཞེས་གསུངས་སོ༎

༨ བྱ་བ་འདི་རྣམས་ཐོས་ཤིང་མཐོང་མཁན་ནི་ང་ཡོ་ཧ་ནན་ཡིན་ནོ། ངས་དེ་ཐོས་ཤིང་མཐོང་ནས་བྱ་བ་འདི་རྣམས་བསྟན་པའི་ཕོ་ཉ་དེའི་ཞབས་དྲུང་དུ་ཕྱག་འཚལ་བའི་ཕྱིར་ལུས་ས་ལ་བརྡབས་པས།

༩ ཁོང་གི་ང་ལ། དེ་མ་བྱེད་ཅིག ངའང་ཁྱོད་དང་ཁྱོད་ཀྱི་སྤུན་ལུང་སྟོན་པ་རྣམས་དང་མདོ་འདིའི་བཀའ་སྲུང་མཁན་རྣམས་དང་མཉམ་དུ་གཡོག་གྲོགས་ཤིག་ཡིན་པས། དཀོན་མཆོག་ལ་ཕྱག་ཕུལ་ཞིག

༡༠ དུས་ཉེ་བས། མདོ་འདིའི་ལུང་དུ་བསྟན་པ་རྣམས་མ་གསང་ཞིག

༡༡ ངན་པ་ལ་ད་རུང་ཡང་ངན་པ་བྱེད་དུ་ཆུག མི་གཙང་བ་ལ་ད་རུང་ཡང་མི་གཙང་བ་བྱེད་དུ་ཆུག དྲང་པོ་ནི་དྲང་པོ་དང་། དམ་པ་ནི་དམ་པར་ལུས་སུ་ཆུག

༡༢ ང་མྱུར་དུ་འབྱོན་འོང་། རེ་རེའི་ལས་དང་བསྟུན་ཏེ་ལན་འཇལ་བའི་ཕྱིར་རྔན་པ་འཁྱེར་འོང་ངོ་།

༡༣ ང་ནི་ཀ་དང་ཨ། དང་པོ་དང་མཇུག་མ། ཐོག་མ་དང་མཐའ་མ་ཡིན།

༡༤ རང་གི་གོས་འཁྲུད་མཁན་རྣམས་བདེའོ། དེ་རྣམས་ཚེའི་ཤིང་གི་དྲུང་དང་གྲོང་ཁྱེར་གྱི་རྒྱལ་སྒོ་ལས་འཇུག་ཏུ་རུང་ངོ་།

༡༥ ཁྱི་འདྲ་བ་དང་། སྔགས་པ་དང་། གཡེམ་པོ་དང་། མི་བསད་དང་སྐུ་འདྲ་ལ་རྟེན་མཁན་དང་། རྫུན་ལ་དགའ་ཞིང་སྨྲ་མཁན་རྣམས་ཕྱི་རོལ་དུ་ལུས་པར་འགྱུར་རོ༎

༡༦ ཆོས་ཚོགས་རྣམས་ཀྱི་དོན་དུ་དཔང་པོ་བྱེད་པའི་ཕྱིར། ང་ཡེ་ཤུས་ཉིད་ཀྱི་ཕོ་ཉ་ཁྱོད་ལ་མངགས་པ་ཡིན། ང་ནི་དཱ་བིད་ཀྱི་རྩ་བ་དང་གདུང་བརྒྱུད་དང་། ཐོ་རངས་ཀྱི་སྐར་ཆེན་མདངས་ཅན་དེ་ཡིན་ཞེས་གསུངས་སོ།

༡༧ ཐུགས་ཉིད་དང་བག་མས་ཤོག་ཅིག་གསུང་སྟེ། དེ་ཐོས་པ་རྣམས་ཀྱིས་ཀྱང་ཤོག་ཅིག་ཅེས་ཟེར་ཞིག སྐོམ་པ་རྣམས་ཤོག་ཅིག ཚེའི་ཆུ་འཐུང་འདོད་པ་རྣམས་ཀྱིས་རིན་མེད་པར་ལེན་ཞིག

༡༨ མདོ་འདིའི་ལུང་དུ་བསྟན་པ་ཐོས་པ་ཐམས་ཅད་ལ་ངས་བརྡ་ལན་གཏོང་བ་འདི་ལྟ་སྟེ། འདི་ལ་སྣོན་པ་བརྒྱབ་ཚད་ལ་དཀོན་མཆོག་གིས་མདོ་འདི་ནང་བྲིས་པའི་སྡུག་བསྔལ་རྣམས་སྣོན་པར་འགྱུར།

༡༩ མདོ་འདི་ནང་ལུང་དུ་བསྟན་པ་ལས་འཕྲི་ཚད་ལ། དཀོན་མཆོག་གི་མདོ་འདི་ནང་བྲིས་པའི་ཚེའི་ཤིང་དང་གྲོང་ཁྱེར་དམ་པའི་སྐལ་བ་ལས་འཕྲི་བར་འགྱུར།

༢༠ བྱ་བ་འདི་རྣམས་ལ་དཔང་པོ་མཛད་མཁན་གྱིས། ང་གདོན་མི་ཟ་བར་མྱུར་དུ་འབྱོན་ནོ་ཞེས་གསུང་ངོ་། ཨ་མེན། གཙོ་བོ་ཡེ་ཤུ་བྱོན་ཞིག

༢༡ ཐམས་ཅད་གཙོ་བོ་ཡེ་ཤུའི་ཐུགས་རྗེ་དང་ལྡན་པར་གྱུར་ཅིག ཨ་མེན༎ ༎